全唐诗

内容简介
　　《全唐诗》是清朝初年编修的汇集唐代诗歌的总集，全书共九百卷。共收录唐代诗人二千五百二十九人的诗作四万二千八百六十三首。
　　清康熙四十四年曹寅、彭定求、沈立曾、杨中讷等奉敕编纂，成书于次年十月。是中国规模最大的一部诗歌总集。
　　【编修过程】
　　康熙四十二年(1703年)，清圣祖玄烨即考虑编纂此书，至四十四年(1705年)三月，他第五次南巡至苏州时，将主持修书的任务交给江宁织造曹寅，并将内府所藏季振宜《唐诗》一部发下，作为校刊底本。同年五月，由曹寅主持，在扬州开局修书，参加校刊编修的有赋闲江南的在籍翰林官彭定求、沈三曾、杨中讷、潘从律、汪士綋，徐树本、车鼎晋，汪绎、查嗣瑮、俞梅等十人。至次年十月，全书即编成奏上。
　　【存在问题】
　　《全唐诗》将有唐一代诗歌汇为一帙，为研究者提供了莫大的方便。但这样一部卷帙浩繁的大书，只以十人之力，一年多的时间内就编成。由于成书仓促，存在问题也很多。当时朱彝尊已有“业经进呈，成书不说”之叹。其主要有如下数端：
　　一、未及广检群书，故缺漏甚多；
　　二、考订粗疏，多有误收，今人考订其误收他朝诗即达数百首之多，唐人张冠李戴、重收复出之作亦不少；
　　三、小传较疏舛，作者先后次第亦多混乱；
　　四、诸诗皆不注出处，征引者难以覆按；
　　五、校勘不精，诗题及诗句错误较多。
　　这些也都是当时一般官修书不愿深究的积习。
　　玄烨为《全唐诗》所作序中，谓全书共“得诗四万八千九百余首，凡二千二百余人”，后人多从其说。
　　其实，玄烨所举数并不精确，近年日本学者平冈武夫编《唐代的诗人》、《唐代的诗篇》，将《全唐诗》所收作家、作品逐一编号作了统计，结论是：该书共收诗四万九千四百零三首，句一千五百五十五条，作者共二千八百七十三人。这个数字是相当可靠的。

第一卷李世民
　　◎卷.1【帝京篇十首】李世民
　　秦川雄帝宅，函谷壮皇居。绮殿千寻起，离宫百雉馀。
　　连薨遥接汉，飞观迥凌虚。云日隐层阙，风烟出绮疏。
　　岩廊罢机务，崇文聊驻辇。玉匣启龙图，金绳披凤篆。
　　韦编断仍续，缥帙舒还卷。对此乃淹留，欹案观坟典。
　　移步出词林，停舆欣武宴。雕弓写明月，骏马疑流电。
　　惊雁落虚弦，啼猿悲急箭。阅赏诚多美，于兹乃忘倦。
　　鸣笳临乐馆，眺听欢芳节。急管韵朱弦，清歌凝白雪。
　　彩凤肃来仪，玄鹤纷成列。去兹郑卫声，雅音方可悦。
　　芳辰追逸趣，禁苑信多奇。桥形通汉上，峰势接云危。
　　烟霞交隐映，花鸟自参差。何如肆辙迹，万里赏瑶池。
　　飞盖去芳园，兰桡游翠渚。萍间日彩乱，荷处香风举。
　　桂楫满中川，弦歌振长屿。岂必汾河曲，方为欢宴所。
　　落日双阙昏，回舆九重暮。长烟散初碧，皎月澄轻素。
　　搴幌玩琴书，开轩引云雾。斜汉耿层阁，清风摇玉树。
　　欢乐难再逢，芳辰良可惜。玉酒泛云罍，兰殽陈绮席。
　　千钟合尧禹，百兽谐金石。得志重寸阴，忘怀轻尺璧。
　　建章欢赏夕，二八尽妖妍。罗绮昭阳殿，芬芳玳瑁筵。
　　佩移星正动，扇掩月初圆。无劳上悬圃，即此对神仙。
　　以兹游观极，悠然独长想。披卷览前踪，抚躬寻既往。
　　望古茅茨约，瞻今兰殿广。人道恶高危，虚心戒盈荡。
　　奉天竭诚敬，临民思惠养。纳善察忠谏，明科慎刑赏。
　　六五诚难继，四三非易仰。广待淳化敷，方嗣云亭响。
　　◎卷.2【饮马长城窟行】李世民
　　塞外悲风切，交河冰已结。瀚海百重波，阴山千里雪。
　　迥戍危烽火，层峦引高节。悠悠卷旆旌，饮马出长城。
　　寒沙连骑迹，朔吹断边声。胡尘清玉塞，羌笛韵金钲。
　　绝漠干戈戢，车徒振原隰。都尉反龙堆，将军旋马邑。
　　扬麾氛雾静，纪石功名立。荒裔一戎衣，灵台凯歌入。
　　◎卷.3【执契静三边】李世民
　　执契静三边，持衡临万姓。玉彩辉关烛，金华流日镜。
　　无为宇宙清，有美璇玑正。皎佩星连景，飘衣云结庆。
　　戢武耀七德，升文辉九功。烟波澄旧碧，尘火息前红。
　　霜野韬莲剑，关城罢月弓。钱缀榆天合，新城柳塞空。
　　花销葱岭雪，縠尽流沙雾。秋驾转兢怀，春冰弥轸虑。
　　书绝龙庭羽，烽休凤穴戍。衣宵寝二难，食旰餐三惧。
　　翦暴兴先废，除凶存昔亡。圆盖归天壤，方舆入地荒。
　　孔海池京邑，双河沼帝乡。循躬思励己，抚俗愧时康。
　　元首伫盐梅，股肱惟辅弼。羽贤崆岭四，翼圣襄城七。
　　浇俗庶反淳，替文聊就质。已知隆至道，共欢区宇一。
　　◎卷.4【正日临朝】李世民
　　条风开献节，灰律动初阳。百蛮奉遐赆，万国朝未央。
　　虽无舜禹迹，幸欣天地康。车轨同八表，书文混四方。
　　赫奕俨冠盖，纷纶盛服章。羽旄飞驰道，钟鼓震岩廊。
　　组练辉霞色，霜戟耀朝光。晨宵怀至理，终愧抚遐荒。
　　◎卷.5【幸武功庆善宫】李世民
　　寿丘惟旧迹，酆邑乃前基。粤予承累圣，悬弧亦在兹。
　　弱龄逢运改，提剑郁匡时。指麾八荒定，怀柔万国夷。
　　梯山咸入款，驾海亦来思。单于陪武帐，日逐卫文lq。
　　端扆朝四岳，无为任百司。霜节明秋景，轻冰结水湄。
　　芸黄遍原隰，禾颖积京畿。共乐还乡宴，欢比大风诗。
　　◎卷.6【重幸武功】李世民
　　代马依朔吹，惊禽愁昔丛。况兹承眷德，怀旧感深衷。
　　积善忻馀庆，畅武悦成功。垂衣天下治，端拱车书同。
　　白水巡前迹，丹陵幸旧宫。列筵欢故老，高宴聚新丰。
　　驻跸抚田畯，回舆访牧童。瑞气萦丹阙，祥烟散碧空。
　　孤屿含霜白，遥山带日红。于焉欢击筑，聊以咏南风。
　　◎卷.7【经破薛举战地】李世民
　　昔年怀壮气，提戈初仗节。心随朗日高，志与秋霜洁。
　　移锋惊电起，转战长河决。营碎落星沉，阵卷横云裂。
　　一挥氛沴静，再举鲸鲵灭。于兹俯旧原，属目驻华轩。
　　沉沙无故迹，减灶有残痕。浪霞穿水净，峰雾抱莲昏。
　　世途亟流易，人事殊今昔。长想眺前踪，抚躬聊自适。
　　◎卷.8【过旧宅二首】李世民
　　新丰停翠辇，谯邑驻鸣笳。园荒一径断，苔古半阶斜。
　　前池消旧水，昔树发今花。一朝辞此地，四海遂为家。
　　金舆巡白水，玉辇驻新丰。纽落藤披架，花残菊破丛。
　　叶铺荒草蔓，流竭半池空。纫珮兰凋径，舒圭叶翦桐。
　　昔地一蕃内，今宅九围中。架海波澄镜，韬戈器反农。
　　八表文同轨，无劳歌大风。
　　◎卷.9【还陕述怀】李世民
　　慨然抚长剑，济世岂邀名。星旂纷电举，日羽肃天行。
　　遍野屯万骑，临原驻五营。登山麾武节，背水纵神兵。
　　在昔戎戈动，今来宇宙平。
　　◎卷.10【入潼关】李世民
　　崤函称地险，襟带壮两京。霜峰直临道，冰河曲绕城。
　　古木参差影，寒猿断续声。冠盖往来合，风尘朝夕惊。
　　高谈先马度，伪晓预鸡鸣。弃繻怀远志，封泥负壮情。
　　别有真人气，安知名不名。
　　◎卷.11【于北平作】李世民
　　翠野驻戎轩，卢龙转征旆。遥山丽如绮，长流萦似带。
　　海气百重楼，岩松千丈盖。兹焉可游赏，何必襄城外。
　　◎卷.12【辽城望月】李世民
　　玄兔月初明，澄辉照辽碣。映云光暂隐，隔树花如缀。
　　魄满桂枝圆，轮亏镜彩缺。临城却影散，带晕重围结。
　　驻跸俯九都，停观妖氛灭。
　　◎卷.13【春日登陕州城楼俯眺原野回丹碧缀烟霞密翠斑…聊以命篇】李世民
　　碧原开雾隰，绮岭峻霞城。烟峰高下翠，日浪浅深明。
　　斑红妆蕊树，圆青压溜荆。迹岩劳傅想，窥野访莘情。
　　巨川何以济，舟楫伫时英。
　　◎卷.14【春日玄武门宴群臣】李世民
　　韶光开令序，淑气动芳年。驻辇华林侧，高宴柏梁前。
　　紫庭文珮满，丹墀衮绂连。九夷簉瑶席，五狄列琼筵。
　　娱宾歌湛露，广乐奏钧天。清尊浮绿醑，雅曲韵朱弦。
　　粤余君万国，还惭抚八埏。庶几保贞固，虚己厉求贤。
　　◎卷.15【登三台言志】李世民
　　未央初壮汉，阿房昔侈秦。在危犹骋丽，居奢遂役人。
　　岂如家四海，日宇罄朝伦。扇天裁户旧，砌地翦基新。
　　引月擎宵桂，飘云逼曙鳞。露除光炫玉，霜阙映雕银。
　　舞接花梁燕，歌迎鸟路尘。镜池波太液，庄苑丽宜春。
　　作异甘泉日，停非路寝辰。念劳惭逸己，居旷返劳神。
　　所欣成大厦，宏材伫渭滨。
　　◎卷.16【出猎】李世民
　　楚王云梦泽，汉帝长杨宫。岂若因农暇，阅武出轘嵩。
　　三驱陈锐卒，七萃列材雄。寒野霜氛白，平原烧火红。
　　雕戈夏服箭，羽骑绿沉弓。怖兽潜幽壑，惊禽散翠空。
　　长烟晦落景，灌木振严风。所为除民瘼，非是悦林丛。
　　◎卷.17【冬狩】李世民
　　烈烈寒风起，惨惨飞云浮。霜浓凝广隰，冰厚结清流。
　　金鞍移上苑，玉勒骋平畴。旌旗四望合，罝罗一面求。
　　楚踣争兕殪，秦亡角鹿愁。兽忙投密树，鸿惊起砾洲。
　　骑敛原尘静，戈回岭日收。心非洛汭逸，意在渭滨游。
　　禽荒非所乐，抚辔更招忧。
　　◎卷.18【春日望海】李世民
　　披襟眺沧海，凭轼玩春芳。积流横地纪，疏派引天潢。
　　仙气凝三岭，和风扇八荒。拂潮云布色，穿浪日舒光。
　　照岸花分彩，迷云雁断行。怀卑运深广，持满守灵长。
　　有形非易测，无源讵可量。洪涛经变野，翠岛屡成桑。
　　之罘思汉帝，碣石想秦皇。霓裳非本意，端拱且图王。
　　◎卷.19【临洛水】李世民
　　春搜驰骏骨，总辔俯长河。霞处流萦锦，风前漾卷罗。
　　水花翻照树，堤兰倒插波。岂必汾阴曲，秋云发棹歌。
　　◎卷.20【望终南山】李世民
　　重峦俯渭水，碧嶂插遥天。出红扶岭日，入翠贮岩烟。
　　叠松朝若夜，复岫阙疑全。对此恬千虑，无劳访九仙。
　　◎卷.21【元日】李世民
　　高轩暧春色，邃阁媚朝光。彤庭飞彩旆，翠幌曜明珰。
　　恭己临四极，垂衣驭八荒。霜戟列丹陛，丝竹韵长廊。
　　穆矣熏风茂，康哉帝道昌。继文遵后轨，循古鉴前王。
　　草秀故春色，梅艳昔年妆。巨川思欲济，终以寄舟航。
　　◎卷.22【初春登楼即目观作述怀】李世民
　　凭轩俯兰阁，眺瞩散灵襟。绮峰含翠雾，照日蕊红林。
　　镂丹霞锦岫，残素雪斑岑。拂浪堤垂柳，娇花鸟续吟。
　　连甍岂一拱，众干如千寻。明非独材力，终藉栋梁深。
　　弥怀矜乐志，更惧戒盈心。愧制劳居逸，方规十产金。
　　◎卷.23【首春】李世民
　　寒随穷律变，春逐鸟声开。初风飘带柳，晚雪间花梅。
　　碧林青旧竹，绿沼翠新苔。芝田初雁去，绮树巧莺来。
　　◎卷.24【初晴落景】李世民
　　晚霞聊自怡，初晴弥可喜。日晃百花色，风动千林翠。
　　池鱼跃不同，园鸟声还异。寄言博通者，知予物外志。
　　◎卷.25【初夏】李世民
　　一朝春夏改，隔夜鸟花迁。阴阳深浅叶，晓夕重轻烟。
　　哢莺犹响殿，横丝正网天。珮高兰影接，绶细草纹连。
　　碧鳞惊棹侧，玄燕舞檐前。何必汾阳处，始复有山泉。
　　◎卷.26【度秋】李世民
　　夏律昨留灰，秋箭今移晷。峨嵋岫初出，洞庭波渐起。
　　桂白发幽岩，菊黄开灞涘。运流方可叹，含毫属微理。
　　◎卷.27【仪鸾殿早秋】李世民
　　寒惊蓟门叶，秋发小山枝。松阴背日转，竹影避风移。
　　提壶菊花岸，高兴芙蓉池。欲知凉气早，巢空燕不窥。
　　◎卷.28【秋日即目】李世民
　　爽气浮丹阙，秋光澹紫宫。衣碎荷疏影，花明菊点丛。
　　袍轻低草露，盖侧舞松风。散岫飘云叶，迷路飞烟鸿。
　　砌冷兰凋佩，闺寒树陨桐。别鹤栖琴里，离猿啼峡中。
　　落野飞星箭，弦虚半月弓。芳菲夕雾起，暮色满房栊。
　　◎卷.29【山阁晚秋】李世民
　　山亭秋色满，岩牖凉风度。疏兰尚染烟，残菊犹承露。
　　古石衣新苔，新巢封古树。历览情无极，咫尺轮光暮。
　　◎卷.30【秋暮言志】李世民
　　朝光浮烧野，霜华净碧空。结浪冰初镜，在径菊方丛。
　　约岭烟深翠，分旗霞散红。抽思滋泉侧，飞想傅岩中。
　　已获千箱庆，何以继熏风。
　　◎卷.31【喜雪】李世民
　　碧昏朝合雾，丹卷暝韬霞。结叶繁云色，凝琼遍雪华。
　　光楼皎若粉，映幕集疑沙。泛柳飞飞絮，妆梅片片花。
　　照璧台圆月，飘珠箔穿露。瑶洁短长阶，玉丛高下树。
　　映桐珪累白，萦峰莲抱素。断续气将沉，徘徊岁云暮。
　　怀珍愧隐德，表瑞伫丰年。蕊间飞禁苑，鹤处舞伊川。
　　傥咏幽兰曲，同欢黄竹篇。
　　◎卷.32【秋日斅庾信体】李世民
　　岭衔宵月桂，珠穿晓露丛。蝉啼觉树冷，萤火不温风。
　　花生圆菊蕊，荷尽戏鱼通。晨浦鸣飞雁，夕渚集栖鸿。
　　飒飒高天吹，氛澄下炽空。
　　◎卷.33【赋尚书】李世民
　　崇文时驻步，东观还停辇。辍膳玩三坟，晖灯披五典。
　　寒心睹肉林，飞魄看沉湎。纵情昏主多，克己明君鲜。
　　灭身资累恶，成名由积善。既承百王末，战兢随岁转。
　　◎卷.34【咏司马彪续汉志】李世民
　　二仪初创象，三才乃分位。非惟树司牧，固亦垂文字。
　　绵代更膺期，芳图无辍记。炎汉承君道，英谟纂神器。
　　潜龙既可跃，逵兔奚难致。前史殚妙词，后昆沉雅思。
　　书言扬盛迹，补阙兴洪志。川谷犹旧途，郡国开新意。
　　梅山未觉朽，谷水谁云异。车服随名表，文物因时置。
　　凤戟翼康衢，銮舆总柔辔。清浊必能澄，洪纤幸无弃。
　　观仪不失序，遵礼方由事。政宣竹律和，时平玉条备。
　　文囿雕奇彩，艺门蕴深致。云飞星共流，风扬月兼至。
　　类禋遵令典，坛壝资良地。五胜竟无违，百司诚有庇。
　　粤予承暇景，谈丛引泉秘。讨论穷义府，看核披经笥。
　　大辨良难仰，小学终先匮。闻道谅知荣，含毫孰忘愧。
　　◎卷.35【咏风】李世民
　　萧条起关塞，摇飏下蓬瀛。拂林花乱彩，响谷鸟分声。
　　披云罗影散，泛水织文生。劳歌大风曲，威加四海清。
　　◎卷.36【咏雨】李世民
　　罩云飘远岫，喷雨泛长河。低飞昏岭腹，斜足洒岩阿。
　　泫丛珠缔叶，起溜镜图波。濛柳添丝密，含吹织空罗。
　　◎卷.37【咏雪】李世民
　　洁野凝晨曜，装墀带夕晖。集条分树玉，拂浪影泉玑。
　　色洒妆台粉，花飘绮席衣。入扇萦离匣，点素皎残机。
　　◎卷.38【赋得夏首启节】李世民
　　北阙三春晚，南荣九夏初。黄莺弄渐变，翠林花落馀。
　　瀑流还响谷，猿啼自应虚。早荷向心卷，长杨就影舒。
　　此时欢不极，调轸坐相於。
　　◎卷.39【赋得白日半西山】李世民
　　红轮不暂驻，乌飞岂复停。岑霞渐渐落，溪阴寸寸生。
　　藿叶随光转，葵心逐照倾。晚烟含树色，栖鸟杂流声。
　　◎卷.40【置酒坐飞阁】李世民
　　高轩临碧渚，飞檐迥架空。馀花攒镂槛，残柳散雕栊。
　　岸菊初含蕊，园梨始带红。莫虑昆山暗，还共尽杯中。
　　◎卷.41【采芙蓉】李世民
　　结伴戏方塘，携手上雕航。船移分细浪，风散动浮香。
　　游莺无定曲，惊凫有乱行。莲稀钏声断，水广棹歌长。
　　栖乌还密树，泛流归建章。
　　◎卷.42【赋得樱桃】李世民
　　华林满芳景，洛阳遍阳春。朱颜含远日，翠色影长津。
　　乔柯啭娇鸟，低枝映美人。昔作园中实，今来席上珍。
　　◎卷.43【赋得李】李世民
　　玉衡流桂圃，成蹊正可寻。莺啼密叶外，蝶戏脆花心。
　　丽景光朝彩，轻霞散夕阴。暂顾晖章侧，还眺灵山林。
　　◎卷.44【赋得浮桥】李世民
　　岸曲非千里，桥斜异七星。暂低逢辇度，还高值浪惊。
　　水摇文鹢动，缆转锦花萦。远近随轮影，轻重应人行。
　　◎卷.45【谒并州大兴国寺诗】李世民
　　回銮游福地，极目玩芳晨。梵钟交二响，法日转双轮。
　　宝刹遥承露，天花近足春。未佩兰犹小，无丝柳尚新。
　　圆光低月殿，碎影乱风筠。对此留馀想，超然离俗尘。
　　◎卷.46【咏兴国寺佛殿前幡】李世民
　　拂霞疑电落，腾虚状写虹。屈伸烟雾里，低举白云中。
　　纷披乍依迥，掣曳或随风。念兹轻薄质，无翅强摇空。
　　◎卷.47【望送魏徵葬】李世民
　　阊阖总金鞍，上林移玉辇。野郊怆新别，河桥非旧饯。
　　惨日映峰沉，愁云随盖转。哀笳时断续，悲旌乍舒卷。
　　望望情何极，浪浪泪空泫。无复昔时人，芳春共谁遣。
　　◎卷.48【伤辽东战亡】李世民
　　凿门初奉律，仗战始临戎。振鳞方跃浪，骋翼正凌风。
　　未展六奇术，先亏一篑功。防身岂乏智，殉命有馀忠。
　　◎卷.49【月晦】李世民
　　晦魄移中律，凝暄起丽城。罩云朝盖上，穿露晓珠呈。
　　笑树花分色，啼枝鸟合声。披襟欢眺望，极目畅春情。
　　◎卷.50【秋日翠微宫】李世民
　　秋日凝翠岭，凉吹肃离宫。荷疏一盖缺，树冷半帷空。
　　侧阵移鸿影，圆花钉菊丛。摅怀俗尘外，高眺白云中。
　　◎卷.51【初秋夜坐】李世民
　　斜廊连绮阁，初月照宵帏。塞冷鸿飞疾，园秋蝉噪迟。
　　露结林疏叶，寒轻菊吐滋。愁心逢此节，长叹独含悲。
　　◎卷.52【秋日二首】李世民
　　菊散金风起，荷疏玉露圆。将秋数行雁，离夏几林蝉。
　　云凝愁半岭，霞碎缬高天。还似成都望，直见峨眉前。
　　爽气澄兰沼，秋风动桂林。露凝千片玉，菊散一丛金。
　　日岫高低影，云空点缀阴。蓬瀛不可望，泉石且娱心。
　　◎卷.53【冬宵各为四韵】李世民
　　雕宫静龙漏，绮阁宴公侯。珠帘烛焰动，绣柱月光浮。
　　云起将歌发，风停与管遒。琐除任多士，端扆竟何忧。
　　◎卷.54【冬日临昆明池】李世民
　　石鲸分玉溜，劫烬隐平沙。柳影冰无叶，梅心冻有花。
　　寒野凝朝雾，霜天散夕霞。欢情犹未极，落景遽西斜。
　　◎卷.55【望雪】李世民
　　冻云宵遍岭，素雪晓凝华。入牖千重碎，迎风一半斜。
　　不妆空散粉，无树独飘花。萦空惭夕照，破彩谢晨霞。
　　◎卷.56【守岁】李世民
　　暮景斜芳殿，年华丽绮宫。寒辞去冬雪，暖带入春风。
　　阶馥舒梅素，盘花卷烛红。共欢新故岁，迎送一宵中。
　　◎卷.57【除夜】李世民
　　岁阴穷暮纪，献节启新芳。冬尽今宵促，年开明日长。
　　冰消出镜水，梅散入风香。对此欢终宴，倾壶待曙光。
　　◎卷.58【咏雨】李世民
　　和气吹绿野，梅雨洒芳田。新流添旧涧，宿雾足朝烟。
　　雁湿行无次，花沾色更鲜。对此欣登岁，披襟弄五弦。
　　◎卷.59【赋得含峰云】李世民
　　翠楼含晓雾，莲峰带晚云。玉叶依岩聚，金枝触石分。
　　横天结阵影，逐吹起罗文。非复阳台下，空将惑楚君。
　　◎卷.60【三层阁上置音声】李世民
　　绮筵移暮景，紫阁引宵烟。隔栋歌尘合，分阶舞影连。
　　声流三处管，响乱一重弦。不似秦楼上，吹箫空学仙。
　　◎卷.61【远山澄碧雾】李世民
　　残云收翠岭，夕雾结长空。带岫凝全碧，障霞隐半红。
　　仿佛分初月，飘飖度晓风。还因三里处，冠盖远相通。
　　◎卷.62【赋得花庭雾】李世民
　　兰气已熏宫，新蕊半妆丛。色含轻重雾，香引去来风。
　　拂树浓舒碧，萦花薄蔽红。还当杂行雨，仿佛隐遥空。
　　◎卷.63【春池柳】李世民
　　年柳变池台，隋堤曲直回。逐浪丝阴去，迎风带影来。
　　疏黄一鸟弄，半翠几眉开。萦雪临春岸，参差间早梅。
　　◎卷.64【芳兰】李世民
　　春晖开紫苑，淑景媚兰场。映庭含浅色，凝露泫浮光。
　　日丽参差影，风传轻重香。会须君子折，佩里作芬芳。
　　◎卷.65【咏桃】李世民
　　禁苑春晖丽，花蹊绮树妆。缀条深浅色，点露参差光。
　　向日分千笑，迎风共一香。如何仙岭侧，独秀隐遥芳。
　　◎卷.66【赋帘】李世民
　　参差垂玉阙，舒卷映兰宫。珠光摇素月，竹影乱清风。
　　彩散银钩上，文斜桂户中。惟当杂罗绮，相与媚房栊。
　　◎卷.67【咏乌代陈师道】李世民
　　凌晨丽城去，薄暮上林栖。辞枝枝暂起，停树树还低。
　　向日终难托，迎风讵肯迷。只待纤纤手，曲里作宵啼。
　　◎卷.68【咏饮马】李世民
　　骏骨饮长泾，奔流洒络缨。细纹连喷聚，乱荇绕蹄萦。
　　水光鞍上侧，马影溜中横。翻似天池里，腾波龙种生。
　　◎卷.69【赋得残菊】李世民
　　阶兰凝曙霜，岸菊照晨光。露浓晞晚笑，风劲浅残香。
　　细叶凋轻翠，圆花飞碎黄。还持今岁色，复结后年芳。
　　◎卷.70【赋秋日悬清光赐房玄龄】李世民
　　秋露凝高掌，朝光上翠微。参差丽双阙，照耀满重闱。
　　仙驭随轮转，灵乌带影飞。临波无定彩，入隙有圆晖。
　　还当葵藿志，倾叶自相依。
　　◎卷.71【琵琶】李世民
　　半月无双影，全花有四时。摧藏千里态，掩抑几重悲。
　　促节萦红袖，清音满翠帷。驶弹风响急，缓曲钏声迟。
　　空馀关陇恨，因此代相思。
　　◎卷.72【宴中山】李世民
　　驱马出辽阳，万里转旂常。对敌六奇举，临戎八阵张。
　　斩鲸澄碧海，卷雾扫扶桑。昔去兰萦翠，今来桂染芳。
　　云芝浮碎叶，冰镜上朝光。回首长安道，方欢宴柏梁。
　　◎卷.73【饯中书侍郎来济】李世民
　　暧暧去尘昏灞岸，飞飞轻盖指河梁。云峰衣结千重叶，
　　雪岫花开几树妆。深悲黄鹤孤舟远，独叹青山别路长。
　　聊将分袂沾巾泪，还用持添离席觞。
　　◎卷.74【于太原召侍臣赐宴守岁】李世民
　　四时运灰琯，一夕变冬春。送寒馀雪尽，迎岁早梅新。
　　◎卷.75【咏烛二首】李世民
　　焰听风来动，花开不待春。镇下千行泪，非是为思人。
　　九龙蟠焰动，四照逐花生。即此流高殿，堪持待月明。
　　◎卷.76【咏弓】李世民
　　上弦明月半，激箭流星远。落雁带书惊，啼猿映枝转。
　　◎卷.77【赋得早雁出云鸣】李世民
　　初秋玉露清，早雁出空鸣。隔云时乱影，因风乍含声。
　　◎卷.78【赋得临池柳】李世民
　　岸曲丝阴聚，波移带影疏。还将眉里翠，来就镜中舒。
　　◎卷.79【赋得临池竹】李世民
　　贞条障曲砌，翠叶贯寒霜。拂牖分龙影，临池待凤翔。
　　◎卷.80【赋得弱柳鸣秋蝉】李世民
　　散影玉阶柳，含翠隐鸣蝉。微形藏叶里，乱响出风前。
　　◎卷.81【探得李】李世民
　　盘根直盈渚，交干横倚天。舒华光四海，卷叶荫三川。
　　◎卷.82【咏小山】李世民
　　近谷交萦蕊，遥峰对出莲。径细无全磴，松小未含烟。
　　◎卷.83【赐萧瑀】李世民
　　疾风知劲草，板荡识诚臣。勇夫安识义，智者必怀仁。
　　◎卷.84【赐房玄龄】李世民
　　太液仙舟迥，西园隐上才。未晓征车度，鸡鸣关早开。
　　◎卷.85【辽东山夜临秋】李世民
　　烟生遥岸隐，月落半崖阴。连山惊鸟乱，隔岫断猿吟。
　　◎卷.86【赐魏徵诗】李世民
　　醽醁胜兰生，翠涛过玉z1。千日醉不醒，十年味不败。
　　◎卷.21【两仪殿赋柏梁体】李世民
　　绝域降附天下平，--李世民
　　八表无事悦圣情。--淮安王
　　云披雾敛天地明，--长孙无忌
　　登封日观禅云亭，--房玄龄
　　太常具礼方告成。--萧瑀
　　◎卷.22【句】李世民
　　雪耻酬百王，除凶报千古。
　　昔乘匹马去，今驱万乘来。
　　近日毛虽暖，闻弦心已惊。


第二卷李治
　　◎卷.1【太子纳妃太平公主出降】李治
　　龙楼光曙景，鲁馆启朝扉。艳日浓妆影，低星降婺辉。
　　玉庭浮瑞色，银榜藻祥徽。云转花萦盖，霞飘叶缀旂。
　　雕轩回翠陌，宝驾归丹殿。鸣珠佩晓衣，镂璧轮开扇。
　　华冠列绮筵，兰醑申芳宴。环阶凤乐陈，玳席珍羞荐。
　　蝶舞袖香新，歌分落素尘。欢凝欢懿戚，庆叶庆初姻。
　　暑阑炎气息，凉早吹疏频。方期六合泰，共赏万年春。
　　◎卷.2【七夕宴悬圃二首】李治
　　羽盖飞天汉，凤驾越层峦。俱叹三秋阻，共叙一宵欢。
　　璜亏夜月落，靥碎晓星残。谁能重操杼，纤手濯清澜。
　　霓裳转云路，凤驾俨天潢。亏星凋夜靥，残月落朝璜。
　　促欢今夕促，长离别后长。轻梭聊驻织，掩泪独悲伤。
　　◎卷.3【过温汤】李治
　　温渚停仙跸，丰郊驻晓旌。路曲回轮影，岩虚传漏声。
　　暖溜惊湍驶，寒空碧雾轻。林黄疏叶下，野白曙霜明。
　　眺听良无已，烟霞断续生。
　　◎卷.4【九月九日】李治
　　端居临玉扆，初律启金商。凤阙澄秋色，龙闱引夕凉。
　　野净山气敛，林疏风露长。砌兰亏半影，岩桂发全香。
　　满盖荷凋翠，圆花菊散黄。挥鞭争电烈，飞羽乱星光。
　　柳空穿石碎，弦虚侧月张。怯猿啼落岫，惊雁断分行。
　　斜轮低夕景，归旆拥通庄。
　　◎卷.5【谒慈恩寺题奘法师房】李治
　　停轩观福殿，游目眺皇畿。法轮含日转，花盖接云飞。
　　翠烟香绮阁，丹霞光宝衣。幡虹遥合彩，定水迥分晖。
　　萧然登十地，自得会三归。
　　◎卷.6【谒大慈恩寺】李治
　　日宫开万仞，月殿耸千寻。花盖飞团影，幡虹曳曲阴。
　　绮霞遥笼帐，丛珠细网林。寥廓烟云表，超然物外心。
　　◎卷.7【守岁】李治
　　今宵冬律尽，来朝丽景新。花馀凝地雪，条含暖吹分。
　　绶吐芽犹嫩，冰□已镂津。薄红梅色冷，浅绿柳轻春。
　　送迎交两节，暄寒变一辰。
　　◎卷.8【咸亨殿宴近臣诸亲柏梁体】李治
　　屏欲除奢政返淳。（霍王以下和句亡）
　　◎卷.9【九月九日幸临渭亭登高得秋字】李显
　　九日正乘秋，三杯兴已周。泛桂迎尊满，吹花向酒浮。
　　长房萸早熟，彭泽菊初收。何藉龙沙上，方得恣淹留。
　　◎卷.10【登骊山高顶寓目】李显
　　四郊秦汉国，八水帝王都。阊阖雄里閈，城阙壮规模。
　　贯渭称天邑，含岐实奥区。金门披玉馆，因此识皇图。
　　◎卷.11【幸秦始皇陵】李显
　　眷言君失德，骊邑想秦馀。政烦方改篆，愚俗乃焚书。
　　阿房久已灭，阁道遂成墟。欲厌东南气，翻伤掩鲍车。
　　◎卷.12【立春日游苑迎春】李显
　　神皋福地三秦邑，玉台金阙九仙家。寒光犹恋甘泉树，
　　淑景偏临建始花。彩蝶黄莺未歌舞，梅香柳色已矜夸。
　　迎春正启流霞席，暂嘱曦轮勿遽斜。
　　◎卷.13【十月诞辰内殿宴群臣效柏梁体联句】李显
　　润色鸿业寄贤才，--李显
　　叨居右弼愧盐梅。--李峤
　　运筹帷幄荷时来，--宗楚客
　　职掌图籍滥蓬莱。--刘宪
　　两司谬忝谢钟裴，--崔湜
　　礼乐铨管效涓埃。--郑愔
　　陈师振旅清九垓，--赵彦昭
　　欣承顾问侍天杯。--李適
　　衔恩献寿柏梁台，--苏颋
　　黄缣青简奉康哉。--卢藏用
　　鲰生侍从忝王枚，--李乂
　　右掖司言实不才。--马怀素
　　宗伯秩礼天地开，--薛稷
　　帝歌难续仰昭回。--宋之问
　　微臣捧日变寒灰，--陆景初
　　远惭班左愧游陪。--上官婕妤
　　◎卷.14【景龙四年正月五日移仗蓬莱宫御大明殿会吐…柏梁体联句】李显
　　大明御宇临万方，--李显
　　顾惭内政翊陶唐。--皇后
　　鸾鸣凤舞向平阳，--长宁公主
　　秦楼鲁馆沐恩光。--安乐公主
　　无心为子辄求郎，--太平公主
　　雄才七步谢陈王。--温王重茂
　　当熊让辇愧前芳，--上官昭容
　　再司铨筦恩可忘。--崔湜
　　文江学海思济航，--郑愔
　　万邦考绩臣所详。--武平一
　　著作不休出中肠，--阎朝隐
　　权豪屏迹肃严霜。--窦从一
　　铸鼎开岳造明堂，--宗晋卿
　　玉醴由来献寿觞。--明悉猎
　　◎卷.15【石淙（太子时作）】李显
　　三阳本是标灵纪，二室由来独擅名。霞衣霞锦千般状，
　　云峰云岫百重生。水炫珠光遇泉客，岩悬石镜厌山精。
　　永愿乾坤符睿算，长居膝下属欢情。
　　◎卷.16【石淙（相王时作）】李旦
　　奇峰嶾嶙箕山北，秀崿岧峣嵩镇南。地首地肺何曾拟，
　　天目天台倍觉惭。树影蒙茏鄣叠岫，波深汹涌落悬潭。
　　□愿紫宸居得一，永欣丹扆御通三。


第三卷李隆基
　　◎卷.1【过晋阳宫】李隆基
　　缅想封唐处，实惟建国初。俯察伊晋野，仰观乃参虚。
　　井邑龙斯跃，城池凤翔馀。林塘犹沛泽，台榭宛旧居。
　　运革祚中否，时迁命兹符。顾循承丕构，怵惕多忧虞。
　　尚恐威不逮，复虑化未孚。岂徒劳辙迹，所期训戎车。
　　习俗问黎人，亲巡慰里闾。永言念成功，颂德临康衢。
　　长怀经纶日，叹息履庭隅。艰难安可忘，欲去良踟蹰。
　　◎卷.2【行次成皋途经先圣擒建德之所缅思功业感而赋诗】李隆基
　　有隋政昏虐，群雄已交争。先圣按剑起，叱咤风云生。
　　饮马河洛竭，作气嵩华惊。克敌睿图就，擒俘帝道亨。
　　顾惭嗣宝历，恭承天下平。幸过翦鲸地，感慕神且英。
　　◎卷.3【校猎义成喜逢大雪率题九韵以示群官】李隆基
　　弧矢威天下，旌旗游近县。一面施鸟罗，三驱教人战。
　　暮云成积雪，晓色开行殿。皓然原隰同，不觉林野变。
　　北风勇士马，东日华组练。触地银獐出，连山缟鹿见。
　　月兔落高矰，星狼下急箭。既欣盈尺兆，复忆磻溪便。
　　岁丰将遇贤，俱荷皇天眷。
　　◎卷.4【赐诸州刺史以题座右】李隆基
　　眷言思共理，鉴梦想维良。猗欤此推择，声绩著周行。
　　贤能既俟进，黎献实伫康。视人当如子，爱人亦如伤。
　　讲学试诵论，阡陌劝耕桑。虚誉不可饰，清知不可忘。
　　求名迹易见，安贞德自彰。讼狱必以情，教民贵有常。
　　恤惸且存老，抚弱复绥强。勉哉各祗命，知予眷万方。
　　◎卷.5【送忠州太守康昭远等】李隆基
　　端拱临中枢，缅怀共予理。不有台阁英，孰振循良美。
　　分符侯甸内，拜手明庭里。誓节期饮冰，调人方导水。
　　嘉声驰九牧，惠化光千祀。时雨侔昔贤，芳猷贯前史。
　　伫尔颂中和，吾将令卿士。
　　◎卷.6【送李邕之任滑台】李隆基
　　汉家重东郡，宛彼白马津。黎庶既蕃殖，临之劳近臣。
　　远别初首路，今行方及春。课成应第一，良牧尔当仁。
　　◎卷.7【端午三殿宴群臣探得神字】李隆基
　　五月符天数，五音调夏钧。旧来传五日，无事不称神。
　　穴枕通灵气，长丝续命人。四时花竞巧，九子粽争新。
　　方殿临华节，圆宫宴雅臣。进对一言重，遒文六义陈。
　　股肱良足咏，风化可还淳。
　　◎卷.8【温汤对雪】李隆基
　　北风吹同云，同云飞白雪。白雪乍回散，同云何惨烈。
　　未见温泉冰，宁知火井灭。表瑞良在兹，庶几可怡悦。
　　◎卷.9【登蒲州逍遥楼】李隆基
　　长榆息烽火，高柳静风尘。卜征巡九洛，展豫出三秦。
　　昔是潜龙地，今为上理辰。时平乘道泰，聊赏遇年春。
　　黄河分地络，飞观接天津。一览遗芳翰，千载肃如神。
　　◎卷.10【经河上公庙】李隆基
　　昔闻有耆叟，河上独遗荣。迹与尘嚣隔，心将道德并。
　　讵以天地累，宁为宠辱惊。矫然翔寥廓，如何屈坚贞。
　　玄玄妙门启，肃肃祠宇清。冥漠无先后，那能纪姓名。
　　◎卷.11【过王濬墓】李隆基
　　吴国分牛斗，晋室命龙骧。受任敌已灭，策勋名不彰。
　　居美未尽善，矜功徒自伤。长戟今何在，孤坟此路傍。
　　不观松柏茂，空馀荆棘场。叹嗟悬剑陇，谁识梦刀祥。
　　◎卷.12【初入秦川路逢寒食】李隆基
　　洛阳芳树映天津，灞岸垂杨窣地新。直为经过行处乐，
　　不知虚度两京春。去年馀闰今春早，曙色和风著花草。
　　可怜寒食与清明，光辉并在长安道。自从关路入秦川，
　　争道何人不戏鞭。公子途中妨蹴鞠，佳人马上废秋千。
　　渭水长桥今欲渡，葱葱渐见新丰树。远看骊岫入云霄，
　　预想汤池起烟雾。烟雾氛氲水殿开，暂拂香轮归去来。
　　今岁清明行已晚，明年寒食更相陪。
　　◎卷.13【春台望】李隆基
　　暇景属三春，高台聊四望。目极千里际，山川一何壮。
　　太华见重岩，终南分叠嶂。郊原纷绮错，参差多异状。
　　佳气满通沟，迟步入绮楼。初莺一一鸣红树，
　　归雁双双去绿洲。太液池中下黄鹤，昆明水上映牵牛。
　　闻道汉家全盛日，别馆离宫趣非一。甘泉逶迤亘明光，
　　五柞连延接未央。周庐徼道纵横转，飞阁回轩左右长。
　　须念作劳居者逸，勿言我后焉能恤。为想雄豪壮柏梁，
　　何如俭陋卑茅室。阳乌黯黯向山沉，夕鸟喧喧入上林。
　　薄暮赏馀回步辇，还念中人罢百金。
　　◎卷.14【过大哥宅探得歌字韵】李隆基
　　鲁卫情先重，亲贤爱转多。冕旒丰暇日，乘景暂经过。
　　戚里申高宴，平台奏雅歌。复寻为善乐，方验保山河。
　　◎卷.15【同玉真公主过大哥山池】李隆基
　　地有招贤处，人传乐善名。鹜池临九达，龙岫对层城。
　　桂月先秋冷，蘋风向晚清。凤楼遥可见，仿佛玉箫声。
　　◎卷.16【经邹鲁祭孔子而叹之】李隆基
　　夫子何为者，栖栖一代中。地犹鄹氏邑，宅即鲁王宫。
　　叹凤嗟身否，伤麟怨道穷。今看两楹奠，当与梦时同。
　　◎卷.17【惟此温泉是称愈疾岂予独受其福思与兆人共之…言其志】李隆基
　　桂殿与山连，兰汤涌自然。阴崖含秀色，温谷吐潺湲。
　　绩为蠲邪著，功因养正宣。愿言将亿兆，同此共昌延。
　　◎卷.18【旋师喜捷】李隆基
　　边服胡尘起，长安汉将飞。龙蛇开阵法，貔虎振军威。
　　诈虏脑涂地，征夫血染衣。今朝书奏入，明日凯歌归。
　　◎卷.19【过老子庙】李隆基
　　仙居怀圣德，灵庙肃神心。草合人踪断，尘浓鸟迹深。
　　流沙丹灶没，关路紫烟沉。独伤千载后，空馀松柏林。
　　◎卷.20【途次陕州】李隆基
　　境出三秦外，途分二陕中。山川入虞虢，风俗限西东。
　　树古棠阴在，耕馀让畔空。鸣笳从此去，行见洛阳宫。
　　◎卷.21【野次喜雪】李隆基
　　拂曙辟行宫，寒皋野望通。繁云低远岫，飞雪舞长空。
　　赋象恒依物，萦回屡逐风。为知勤恤意，先此示年丰。
　　◎卷.22【送贺知章归四明】李隆基
　　遗荣期入道，辞老竟抽簪。岂不惜贤达，其如高尚心。
　　寰中得秘要，方外散幽襟。独有青门饯，群僚怅别深。
　　◎卷.23【轩游宫十五夜】李隆基
　　行迈离秦国，巡方赴洛师。路逢三五夜，春色暗中期。
　　关外长河转，宫中淑气迟。歌钟对明月，不减旧游时。
　　◎卷.24【观拔河俗戏】李隆基
　　壮徒恒贾勇，拔拒抵长河。欲练英雄志，须明胜负多。
　　噪齐山岌嶪，气作水腾波。预期年岁稔，先此乐时和。
　　◎卷.25【同刘晃喜雨】李隆基
　　节变寒初尽，时和气已春。繁云先合寸，膏雨自依旬。
　　飒飒飞平野，霏霏静暗尘。悬知花叶意，朝夕望中新。
　　◎卷.26【千秋节赐群臣镜】李隆基
　　铸得千秋镜，光生百炼金。分将赐群后，遇象见清心。
　　台上冰华澈，窗中月影临。更衔长绶带，留意感人深。
　　◎卷.27【赐道士邓紫阳】李隆基
　　太乙三门诀，元君六甲符。下传金版术，上刻玉清书。
　　有美探真士，囊中得秘书。自知三醮后，翊我灭残胡。
　　◎卷.28【幸蜀西至剑门】李隆基
　　剑阁横云峻，銮舆出狩回。翠屏千仞合，丹嶂五丁开。
　　灌木萦旗转，仙云拂马来。乘时方在德，嗟尔勒铭才。
　　◎卷.29【答司马承祯上剑镜】李隆基
　　宝照含天地，神剑合阴阳。日月丽光景，星斗裁文章。
　　写鉴表容质，佩服为身防。从兹一赏玩，永德保龄长。
　　◎卷.30【送赵法师还蜀因名山奠简】李隆基
　　道家奠灵简，自昔仰神仙。真子今将命，苍生福可传。
　　江山寻故国，城郭信依然。二室遥相望，云回洞里天。
　　◎卷.31【送道士薛季昌还山】李隆基
　　洞府修真客，衡阳念旧居。将成金阙要，愿奉玉清书。
　　云路三天近，松溪万籁虚。犹期传秘诀，来往候仙舆。
　　◎卷.32【送玄同真人李抱朴谒灊山仙祠】李隆基
　　城阙天中近，蓬瀛海上遥。归期千载鹤，春至一来朝。
　　采药逢三秀，餐霞卧九霄。参同如有旨，金鼎待君烧。
　　◎卷.33【春日出苑游瞩（太子时作）】李隆基
　　三阳丽景早芳辰，四序佳园物候新。梅花百树障去路，
　　垂柳千条暗回津。鸟飞直为惊风叶，鱼没都由怯岸人。
　　惟愿圣主南山寿，何愁不赏万年春。
　　◎卷.34【春晚宴两相及礼官丽正殿学士探得风字】李隆基
　　乾道运无穷，恒将人代工。阴阳调历象，礼乐报玄穹。
　　介胄清荒外，衣冠佐域中。言谈延国辅，词赋引文雄。
　　野霁伊川绿，郊明巩树红。冕旒多暇景，诗酒会春风。
　　◎卷.35【首夏花萼楼观群臣宴宁王山亭回楼下又申之以赏乐赋诗】李隆基
　　今年通闰月，入夏展春辉。楼下风光晚，城隅宴赏归。
　　九歌扬政要，六舞散朝衣。天喜时相合，人和事不违。
　　礼中推意厚，乐处感心微。别赏阳台乐，前旬暮雨飞。
　　◎卷.36【同二相已下群官乐游园宴】李隆基
　　撰日岩廊暇，需云宴乐初。万方朝玉帛，千品会簪裾。
　　地入南山近，城分北斗馀。池塘垂柳密，原隰野花疏。
　　帟幕看逾暗，歌钟听自虚。兴阑归骑转，还奏弼违书。
　　◎卷.37【集贤书院成，送张说上集贤学士，赐宴得珍字】李隆基
　　广学开书院，崇儒引席珍。集贤招衮职，论道命台臣。
　　礼乐沿今古，文章革旧新。献酬尊俎列，宾主位班陈。
　　节变云初夏，时移气尚春。所希光史册，千载仰兹晨。
　　◎卷.38【王屋山送道士司马承祯还天台】李隆基
　　紫府求贤士，清溪祖逸人。江湖与城阙，异迹且殊伦。
　　间有幽栖者，居然厌俗尘。林泉先得性，芝桂欲调神。
　　地道逾稽岭，天台接海滨。音徽从此间，万古一芳春。
　　◎卷.39【早度蒲津关】李隆基
　　钟鼓严更曙，山河野望通。鸣銮下蒲坂，飞旆入秦中。
　　地险关逾壮，天平镇尚雄。春来津树合，月落戍楼空。
　　马色分朝景，鸡声逐晓风。所希常道泰，非复候繻同。
　　◎卷.40【途经华岳】李隆基
　　饬驾去京邑，鸣鸾指洛川。循途经太华，回跸暂周旋。
　　翠崿留斜影，悬岩冒夕烟。四方皆石壁，五位配金天。
　　仿佛看高掌，依稀听子先。终当铭岁月，从此记灵仙。
　　◎卷.41【喜雪】李隆基
　　日观卜先征，时巡顺物情。风行未备礼，云密遽飘霙。
　　委树寒花发，萦空落絮轻。朝如玉已会，庭似月犹明。
　　既睹肤先合，还欣尺有盈。登封何以报，因此谢功成。
　　◎卷.42【幸凤泉汤】李隆基
　　西狩观周俗，南山历汉宫。荐鲜知路近，省敛觉年丰。
　　阴谷含神爨，汤泉养圣功。益龄仙井合，愈疾醴源通。
　　不重鸣岐凤，谁矜陈宝雄。愿将无限泽，沾沐众心同。
　　◎卷.43【南出雀鼠谷答张说】李隆基
　　雷出应乾象，风行顺国人。川途犹在晋，车马渐归秦。
　　背陕关山险，横汾鼓吹频。草依阳谷变，花待北岩春。
　　闻有鹓鸾客，清词雅调新。求音思欲报，心迹竟难陈。
　　◎卷.44【赐崔日知往潞州】李隆基
　　潞国开新府，壶关宠旧林。妙旌循吏德，持悦庶氓心。
　　礼乐中朝贵，神明列郡钦。扬风非赠扇，易俗是张琴。
　　藩镇讴谣满，行宫雨露深。会书丞相策，先赐颍川金。
　　◎卷.45【为赵法师别造精院过院赋诗】李隆基
　　宗师心物外，为道运虚舟。不恋岩泉赏，来从宫禁游。
　　探玄知几岁，习静更宜秋。烟树辨朝色，风湍闻夜流。
　　坐朝繁听览，寻胜在清幽。欲广无为化，因兹庶可求。
　　◎卷.46【端午】李隆基
　　端午临中夏，时清日复长。盐梅已佐鼎，曲糵且传觞。
　　事古人留迹，年深缕积长。当轩知槿茂，向水觉芦香。
　　亿兆同归寿，群公共保昌。忠贞如不替，贻厥后昆芳。
　　◎卷.47【春中兴庆宫酺宴】李隆基
　　九达长安道，三阳别馆春。还将听朝暇，回作豫游晨。
　　不战要荒服，无刑礼乐新。合酺覃土宇，欢宴接群臣。
　　玉斝飞千日，琼筵荐八珍。舞衣云曳影，歌扇月开轮。
　　伐鼓鱼龙杂，撞钟角牴陈。曲终酣兴晚，须有醉归人。
　　◎卷.48【千秋节宴】李隆基
　　兰殿千秋节，称名万寿觞。风传率土庆，日表继天祥。
　　玉宇开花萼，宫县动会昌。衣冠白鹭下，帟幕翠云长。
　　献遗成新俗，朝仪入旧章。月衔花绶镜，露缀彩丝囊。
　　处处祠田祖，年年宴杖乡。深思一德事，小获万人康。
　　◎卷.49【左丞相说右丞相璟太子少傅乾曜同日上官命宴东堂赐诗】李隆基
　　赤帝收三杰，黄轩举二臣。由来丞相重，分掌国之钧。
　　我有握中璧，双飞席上珍。子房推道要，仲子讶风神。
　　复辍台衡老，将为调护人。鹓鸾同拜日，车骑拥行尘。
　　乐聚南宫宴，觞连北斗醇。俾予成百揆，垂拱问彝伦。
　　◎卷.50【早登太行山中言志】李隆基
　　清跸度河阳，凝笳上太行。火龙明鸟道，铁骑绕羊肠。
　　白雾埋阴壑，丹霞助晓光。涧泉含宿冻，山木带馀霜。
　　野老茅为屋，樵人薜作裳。宣风问耆艾，敦俗劝耕桑。
　　凉德惭先哲，徽猷慕昔皇。不因今展义，何以冒垂堂。
　　◎卷.51【平胡】李隆基
　　杂虏忽猖狂，无何敢乱常。羽书朝继入，烽火夜相望。
　　将出凶门勇，兵因死地强。蒙轮皆突骑，按剑尽鹰扬。
　　鼓角雄山野，龙蛇入战场。流膏润沙漠，溅血染锋铓。
　　雾扫清玄塞，云开静朔方。武功今已立，文德愧前王。
　　◎卷.52【游兴庆宫作】李隆基
　　代邸青门右，离宫紫陌陲。庭如过沛日，水若渡江时。
　　绮观连鸡岫，朱楼接雁池。从来敦棣萼，今此茂荆枝。
　　万叶传馀庆，千年志不移。凭轩聊属目，轻辇共追随。
　　务本方崇训，相辉保羽仪。时康俗易渐，德薄政难施。
　　鼓吹迎飞盖，弦歌送羽卮。所希覃率土，孝弟一同规。
　　◎卷.53【送张说巡边】李隆基
　　端拱复垂裳，长怀御远方。股肱申教义，戈剑靖要荒。
　　命将绥边服，雄图出庙堂。三台入武帐，八座起文昌。
　　宝胄匡韩主，华宗辅汉王。茂先惭博物，平子谢文章。
　　尽节恢时佐，输诚御寇场。三军临朔野，驷马即戎行。
　　鼓吹威夷狄，旌轩溢洛阳。云台先著美，今日更贻芳。
　　◎卷.54【饯王晙巡边】李隆基
　　振武威荒服，扬文肃远墟。金坛申将礼，玉节授军符。
　　免胄三方外，衔刀万里馀。昔时吴会静，今日虏庭虚。
　　分阃仍推毂，援桴且训车。风扬旌旆远，雨洗甲兵初。
　　坐见台阶谧，行闻袄祲除。檄来虽插羽，箭去亦飞书。
　　舟楫功须著，盐梅望匪疏。不应陈七德，欲使化先敷。
　　◎卷.55【巡省途次上党旧宫赋】李隆基
　　三千初击浪，九万欲抟空。天地犹惊否，阴阳始遇蒙。
　　存贞期历试，佐贰伫昭融。多谢时康理，良惭实赖功。
　　长怀问鼎气，夙负拔山雄。不学刘琨舞，先歌汉祖风。
　　英髦既包括，豪杰自牢笼。人事一朝异，讴歌四海同。
　　如何昔朱邸，今此作离宫。雁沼澄澜翠，猿岩落照红。
　　小山秋桂馥，长坂旧兰丛。即是淹留处，乘欢乐未穷。
　　◎卷.56【潼关口号】李隆基
　　河曲回千里，关门限二京。所嗟非恃德，设险到天平。
　　◎卷.57【千秋节赐群臣镜】李隆基
　　瑞露垂花绶，寒冰澈宝轮。对兹台上月，聊以庆佳辰。
　　◎卷.58【续薛令之题壁】李隆基
　　啄木觜距长，凤凰羽毛短。苦嫌松桂寒，任逐桑榆暖。
　　◎卷.59【送胡真师还西山】李隆基
　　仙客厌人间，孤云比性闲。话离情未已，烟水万重山。
　　◎卷.60【过大哥山池题石壁】李隆基
　　澄潭皎镜石崔巍，万壑千岩暗绿苔。
　　林亭自有幽贞趣，况复秋深爽气来。
　　◎卷.61【题梅妃画真】李隆基
　　忆昔娇妃在紫宸，铅华不御得天真。
　　霜绡虽似当时态，争奈娇波不顾人。
　　◎卷.62【鶺鴒颂】李隆基
　　伊我轩宫，奇树青葱，蔼周庐兮。冒霜停雪，以茂以悦，
　　恣卷舒兮。连枝同荣，吐绿含英，曜春初兮。
　　蓐收御节，寒露微结，气清虚兮。桂宫兰殿，唯所息宴，
　　栖雍渠兮。行摇飞鸣，急难有情，情有馀兮。
　　顾惟德凉，夙夜兢惶，惭化疏兮。上之所教，下之所效，
　　实在予兮。天伦之性，鲁卫分政，亲贤居兮。
　　爰游爰处，爰笑爰语，巡庭除兮。观此翔禽，以悦我心，
　　良史书兮。
　　◎卷.63【傀儡吟】李隆基
　　刻木牵丝作老翁，鸡皮鹤发与真同。
　　须臾弄罢寂无事，还似人生一梦中。
　　◎卷.64【句】李隆基
　　昔见漳滨卧，言将人事违。今逢庆诞日，犹谓学仙归。
　　棠棣花重发，鴒原鸟再飞。
　　德比代云布，心如晋水清。


第四卷李亨
　　◎卷.1【延英殿玉灵芝诗三章，章八句】李亨
　　玉殿肃肃，灵芝煌煌。重英发秀，连叶分房。
　　宗庙之福，垂其耿光。（此章缺二句）
　　元气产芝，明神合德。紫微间采，白蕣呈色。
　　载启瑞图，庶符皇极。天心有眷，王道惟直。
　　幸生芳本，当我扆旒。效此灵质，贲其王猷。
　　神惟不爱，道亦无求。端拱思惟，永荷天休。
　　◎卷.2【赐梨李泌与诸王联句】李亨
　　先生年几许，颜色似童儿。--颍王
　　夜抱九仙骨，朝披一品衣。--信王
　　不食千钟粟，唯餐两颗梨。--益王
　　天生此间气，助我化无为。--李亨
　　◎卷.3【中和节日宴百僚赐诗】李适
　　韶年启仲序，初吉谐良辰。肇兹中和节，式庆天地春。
　　欢酣朝野同，生德区宇均。云开洒膏露，草疏芳河津。
　　岁华今载阳，东作方肆勤。惭非熏风唱，曷用慰吾人。
　　◎卷.4【中和节赐百官燕集因示所怀】李适
　　至化恒在宥，保和兹息人。推诚抚诸夏，与物长为春。
　　仲月风景暖，禁城花柳新。芳时协金奏，赐宴同群臣。
　　丝竹岂云乐，忠贤惟所亲。庶洽朝野意，旷然天地均。
　　◎卷.5【重阳日赐宴曲江亭，赋六韵诗用清字】李适
　　早衣对庭燎，躬化勤意诚。时此万机暇，适与佳节并。
　　曲池洁寒流，芳菊舒金英。乾坤爽气满，台殿秋光清。
　　朝野庆年丰，高会多欢声。永怀无荒戒，良士同斯情。
　　◎卷.6【九月十八赐百僚追赏因书所怀】李适
　　雨霁霜气肃，天高云日明。繁林已坠叶，寒菊仍舒荣。
　　懿此秋节时，更延追赏情。池台列广宴，丝竹传新声。
　　至乐非外奖，浃欢同中诚。庶敦朝野意，永使风化清。
　　◎卷.7【送徐州张建封还镇】李适
　　牧守寄所重，才贤生为时。宣风自淮甸，授钺膺藩维。
　　入觐展遐恋，临轩慰来思。忠诚在方寸，感激陈情词。
　　报国尔所向，恤人予是资。欢宴不尽怀，车马当还期。
　　谷雨将应候，行春犹未迟。勿以千里遥，而云无己知。
　　◎卷.8【麟德殿宴百僚】李适
　　忧勤承圣绪，开泰喜时康。恭己临群后，垂衣御八荒。
　　务闲春向暮，朝罢日犹长。紫殿初筵列，彤庭广乐张。
　　成功归辅弼，致理赖忠良。共此欢娱事，千秋乐未央。
　　◎卷.9【元日退朝观军仗归营】李适
　　献岁视元朔，万方咸在庭。端旒揖群后，回辇阅师贞。
　　彩仗宿华殿，退朝归禁营。分行左右出，转旆风云生。
　　历历趋复道，容容映层城。勇馀矜捷技，令肃无喧声。
　　眷此戎旅节，载嘉良士诚。顺时倾宴赏，亦以助文经。
　　◎卷.10【中和节赐群臣宴赋七韵】李适
　　东风变梅柳，万汇生春光。中和纪月令，方与天地长。
　　耽乐岂予尚，懿兹时景良。庶遂亭育恩，同致寰海康。
　　君臣永终始，交泰符阴阳。曲沼水新碧，华林桃稍芳。
　　胜赏信多欢，戒之在无荒。
　　◎卷.11【三日书怀因示百僚】李适
　　佳节上元巳，芳时属暮春。流觞想兰亭，捧剑得金人。
　　风轻水初绿，日晴花更新。天文信昭回，皇道颇敷陈。
　　恭己每从俭，清心常保真。戒兹游衍乐，书以示群臣。
　　◎卷.12【重阳日中外同欢，以诗言志，因示群官】李适
　　爽节在重九，物华新雨馀。清秋黄叶下，菊散金潭初。
　　万实行就稔，百工欣所如。欢心畅遐迩，殊俗同车书。
　　至化自敦睦，佳辰宜宴胥。锵锵间丝竹，济济罗簪裾。
　　此乐匪足耽，此诚期永孚。
　　◎卷.13【重阳日即事】李适
　　令节晓澄霁，四郊烟霭空。天清白露洁，菊散黄金丛。
　　寡德荷天贶，顺时休百工。岂怀歌钟乐，思为君臣同。
　　至化在亭育，相成资始终。未知康衢咏，所仰惟年丰。
　　◎卷.14【丰年多庆，九日示怀】李适
　　爽气肃时令，早衣闻朔鸿。重阳有佳节，具物欣年丰。
　　皎洁暮潭色，芬敷新菊丛。芳尊满衢室，繁吹凝烟空。
　　惠合信吾道，保和惟尔同。推诚至玄化，天下期为公。
　　◎卷.15【七月十五日题章敬寺】李适
　　招提迩皇邑，复道连重城。法筵会早秋，驾言访禅扃。
　　尝闻大仙教，清净宗无生。七物匪吾宝，万行先求成。
　　名相既双寂，繁华奚所荣。金风扇微凉，远烟凝翠晶。
　　松院静苔色，竹房深磬声。境幽真虑恬，道胜外物轻。
　　意适本非说，含毫空复情。
　　◎卷.16【中春麟德殿会百僚观新乐诗一章，章十六句】李适
　　芳岁肇佳节，物华当仲春。乾坤既昭泰，烟景含氤氲。
　　德浅荷玄贶，乐成思治人。前庭列钟鼓，广殿延群臣。
　　八卦随舞意，五音转曲新。顾非咸池奏，庶协南风熏。
　　式宴礼所重，浃欢情必均。同和谅在兹，万国希可亲。
　　◎卷.17【九日绝句】李适
　　禁苑秋来爽气多，昆明风动起沧波。
　　中流箫鼓诚堪赏，讵假横汾发棹歌。
　　◎卷.18【暮春喜雨诗】李昂1
　　风云喜际会，雷雨遂流滋。荐币虚陈礼，动天实精思。
　　渐侵九夏节，复在三春时。霢霂垂朱阙，飘飖入绿墀。
　　郊坰既沾足，黍稷有丰期。百辟同康乐，万方伫雍熙。
　　◎卷.19【题程修己竹障】李昂1
　　良工运精思，巧极似有神。
　　临窗忽睹繁阴合，再盼真假殊未分。
　　◎卷.20【宫中题】李昂1
　　辇路生春草，上林花发时。凭高何限意，无复侍臣知。
　　◎卷.21【上巳日赐裴度】李昂1
　　注想待元老，识君恨不早。我家柱石衰，忧来学丘祷。
　　◎卷.22【上元日二首】李昂1
　　上元高会集群仙，心斋何事欲祈年。
　　丹诚傥彻玉帝座，且共吾人庆大田。
　　蓂生三五叶初齐，上元羽客出桃蹊。
　　不爱仙家登真诀，愿蒙四海福黔黎。
　　◎卷.23【夏日联句】李昂1
　　人皆苦炎热，我爱夏日长。--李昂1
　　熏风自南来，殿阁生微凉。--柳公权
　　◎卷.24【百丈山】李忱
　　大雄真迹枕危峦，梵宇层楼耸万般。日月每从肩上过，
　　山河长在掌中看。仙峰不间三春秀，灵境何时六月寒。
　　更有上方人罕到，暮钟朝磬碧云端。
　　◎卷.25【吊白居易】李忱
　　缀玉联珠六十年，谁教冥路作诗仙。浮云不系名居易，
　　造化无为字乐天。童子解吟长恨曲，胡儿能唱琵琶篇。
　　文章已满行人耳，一度思卿一怆然。
　　◎卷.26【幸华严寺】李忱
　　云散晴山几万重，烟收春色更冲融。帐殿出空登碧汉，
　　遐川俯望色蓝笼。林光入户低韶景，岭气通宵展霁风。
　　今日追游何所似，莫惭汉武赏汾中。
　　◎卷.27【重阳锡宴群臣】李忱
　　款塞旋征骑，和戎委庙贤。倾心方倚注，叶力共安边。
　　◎卷.28【题泾县水西寺】李忱
　　大殿连云接爽溪，钟声还与鼓声齐。
　　长安若问江南事，说道风光在水西。
　　◎卷.29【瀑布联句】李忱
　　千岩万壑不辞劳，远看方知出处高。--黄檗
　　溪涧岂能留得住，终归大海作波涛。--李忱
　　◎卷.30【句】李忱
　　海岳宴咸通。
　　七载秉钧调四序，一方狱市获来苏。
　　◎卷.31【句】李晔1
　　只解劈牛兼劈树，不能诛恶与诛凶。（咏雷）


第五卷武则天
　　◎卷.1【春游曲】长孙氏
　　上苑桃花朝日明，兰闺艳妾动春情。井上新桃偷面色，
　　檐边嫩柳学身轻。花中来去看舞蝶，树上长短听啼莺。
　　林下何须远借问，出众风流旧有名。
　　◎卷.2【曳鼎歌】武则天
　　羲农首出，轩昊膺期。唐虞继踵，汤禹乘时。
　　天下光宅，海内雍熙。上玄降鉴，方建隆基。
　　◎卷.3【唐享昊天乐·第一】武则天
　　太阴凝至化，真耀蕴轩仪。德迈娥台敞，仁高姒幄披。
　　扪天遂启极，梦日乃升曦。
　　◎卷.4【唐享昊天乐·第二】武则天
　　瞻紫极，望玄穹。翘至恳，罄深衷。
　　听虽远，诚必通。垂厚泽，降云宫。
　　◎卷.5【唐享昊天乐·第三】武则天
　　乾仪混成冲邃，天道下济高明，闓阳晨披紫阙，
　　太一晓降黄庭。圜坛敢申昭报，方璧冀展虔情。
　　丹襟式敷衷恳，玄鉴庶察微诚。
　　◎卷.6【唐享昊天乐·第四】武则天
　　巍巍睿业广，赫赫圣基隆。菲德承先顾，祯符萃眇躬。
　　铭开武岩侧，图荐洛川中。微诚讵幽感，景命忽昭融。
　　有怀惭紫极，无以谢玄穹。
　　◎卷.7【唐享昊天乐·第五】武则天
　　朝坛雾卷，曙岭烟沉。爰设筐币，式表诚心。
　　筵辉丽璧，乐畅和音。仰惟灵鉴，俯察翘襟。
　　◎卷.8【唐享昊天乐·第六】武则天
　　昭昭上帝，穆穆下临。礼崇备物，乐奏锵金。
　　兰羞委荐，桂醑盈斟。敢希明德，幸罄庄心。
　　◎卷.9【唐享昊天乐·第七】武则天
　　尊浮九酝，礼备三周。陈诚菲奠，契福神猷。
　　◎卷.10【唐享昊天乐·第八】武则天
　　奠璧郊坛昭大礼，锵金拊石表虔诚。
　　始奏承云娱帝赏，复歌调露畅韶英。
　　◎卷.11【唐享昊天乐·第九】武则天
　　荷恩承顾托，执契恭临抚。庙略静边荒，天兵曜神武。
　　有截资先化，无为遵旧矩。祯符降昊穹，大业光寰宇。
　　◎卷.12【唐享昊天乐·第十】武则天
　　肃肃祀典，邕邕礼秩。三献已周，九成斯毕。
　　爰撤其俎，载迁其实。或升或降，惟诚惟质。
　　◎卷.13【唐享昊天乐·第十一】武则天
　　礼终肆类，乐阕九成。仰惟明德，敢荐非馨。
　　顾惭菲奠，久驰云輧。瞻荷灵泽，悚恋兼盈。
　　◎卷.14【唐享昊天乐·第十二】武则天
　　式乾路，辟天扉。回日驭，动云衣。
　　登金阙，入紫微。望仙驾，仰恩徽。
　　◎卷.15【唐明堂乐章·外办将出】武则天
　　总章陈昔典，衢室礼惟神。宏规则天地，神用叶陶钧。
　　负扆三春旦，充庭万宇宾。顾己诚虚薄，空惭驭兆人。
　　◎卷.16【唐明堂乐章·皇帝行】武则天
　　仰膺历数，俯顺讴歌。远安迩肃，俗阜时和。
　　化光玉镜，讼息金科。方兴典礼，永戢干戈。
　　◎卷.17【唐明堂乐章·皇嗣出入升降】武则天
　　至人光俗，大孝通神。谦以表性，恭惟立身。
　　洪规载启，茂典方陈。誉隆三善，祥开万春。
　　◎卷.18【唐明堂乐章·迎送王公】武则天
　　千官肃事，万国朝宗。载延百辟，爰集三宫。
　　君臣德合，鱼水斯同。睿图方永，周历长隆。
　　◎卷.19【唐明堂乐章·登歌】武则天
　　礼崇宗祀，志表严禋。笙镛合奏，文物惟新。
　　敬遵茂典，敢择良辰。絜诚斯著，奠谒方申。
　　◎卷.20【唐明堂乐章·配飨】武则天
　　笙镛间玉宇，文物昭清辉。晬影临芳奠，休光下太微。
　　孝思期有感，明絜庶无违。
　　◎卷.21【唐明堂乐章·宫音】武则天
　　履艮包群望，居中冠百灵。万方资广运，庶品荷财成。
　　神功谅匪测，盛德实难名。藻奠申诚敬，恭祀表惟馨。
　　◎卷.22【唐明堂乐章·角音】武则天
　　出震位，开平秩。扇条风，乘甲乙。
　　龙德盛，鸟星出。荐珪篚，陈诚实。
　　◎卷.23【唐明堂乐章·徵音】武则天
　　赫赫离精御炎陆，滔滔炽景开隆暑。
　　冀延神鉴俯兰尊，式表虔襟陈桂俎。
　　◎卷.24【唐明堂乐章·商音】武则天
　　律中夷则，序应收成。功宣建武，义表惟明。
　　爰申礼奠，庶展翘诚。九秋是式，百谷斯盈。
　　◎卷.25【唐明堂乐章·羽音】武则天
　　葭律肇启隆冬，蘋藻攸陈飨祭。
　　黄钟既陈玉烛，红粒方殷稔岁。
　　◎卷.26【唐大飨拜洛乐章·昭和】武则天
　　九玄眷命，三圣基隆。奉成先旨，明台毕功。
　　宗祀展敬，冀表深衷。永昌帝业，式播淳风。
　　◎卷.27【唐大飨拜洛乐章·致和】武则天
　　神功不测兮运阴阳，包藏万宇兮孕八荒。
　　天符既出兮帝业昌，愿临明祀兮降祯祥。
　　◎卷.28【唐大飨拜洛乐章·咸和】武则天
　　坎泽祠容备举，坤坛祭典爰申。灵眷遥行秘躅，
　　嘉贶荐委殊珍。肃礼恭禋载展，翘襟邈志逾殷。
　　方期交际悬应，（下一句逸）
　　◎卷.29【唐大飨拜洛乐章·九和】武则天
　　祗荷坤德，钦若乾灵。惭惕罔置，兴居匪宁。
　　恭崇礼则，肃奉仪形。惟凭展敬，敢荐非馨。
　　◎卷.30【唐大飨拜洛乐章·拜洛】武则天
　　菲躬承睿顾，薄德忝坤仪。乾乾遵后命，翼翼奉先规。
　　抚俗勤虽切，还淳化尚亏。未能弘至道，何以契明祇。
　　◎卷.31【唐大飨拜洛乐章·显和】武则天
　　顾德有惭虚菲，明祇屡降祯符。汜水初呈秘象，
　　温洛荐表昌图。玄泽流恩载洽，丹襟荷渥增愉。
　　◎卷.32【唐大飨拜洛乐章·昭和】武则天
　　舒云致养，合大资生。德以恒固，功由永贞。
　　升歌荐序，垂币翘诚。虹开玉照，凤引金声。
　　◎卷.33【唐大飨拜洛乐章·敬和】武则天
　　兰俎既升，蘋羞可荐。金石载设，咸英已变。
　　林泽斯总，山川是遍。敢用敷诚，实惟忘倦。
　　◎卷.34【唐大飨拜洛乐章·齐和】武则天
　　沉潜演贶分三极，广大凝祯总万方。
　　既荐羽旌文化启，还呈干戚武威扬。
　　◎卷.35【唐大飨拜洛乐章·德和】武则天
　　夕惕同龙契，晨兢当凤扆。崇儒习旧规，偃伯循先旨。
　　绝壤飞冠盖，遐区丽山水。幸承三圣馀，忻属千年始。
　　◎卷.36【唐大飨拜洛乐章·禋和】武则天
　　百礼崇容，千官肃事。灵降舞兆，神凝有粹。
　　奠享咸周，威仪毕备。奏夏登列，歌雍撤肆。
　　◎卷.37【唐大飨拜洛乐章·通和】武则天
　　皇皇灵眷，穆穆神心。暂动凝质，还归积阴。
　　功玄枢纽，理寂高深。衔恩佩德，耸志翘襟。
　　◎卷.38【唐大飨拜洛乐章·归和】武则天
　　言旋云洞兮蹑烟涂，永宁中宇兮安下都。
　　包涵动植兮顺荣枯，长贻宝贶兮赞璇图。
　　◎卷.39【唐大飨拜洛乐章·归和】武则天
　　调云阕兮神座兴，骖云驾兮俨将升。
　　腾绛霄兮垂景祜，翘丹恳兮荷休征。
　　◎卷.40【唐武氏享先庙乐章】武则天
　　先德谦撝冠昔，严规节素超今。奉国忠诚每竭，
　　承家至孝纯深。追崇惧乖尊意，显号恐玷徽音。
　　既迫王公屡请，方乃俯遂群心。有限无由展敬，
　　奠醑每阙亲斟。大礼虔申典册，蘋藻敬荐翘襟。
　　◎卷.41【早春夜宴】武则天
　　九春开上节，千门敞夜扉。兰灯吐新焰，桂魄朗圆辉。
　　送酒惟须满，流杯不用稀。务使霞浆兴，方乘泛洛归。
　　◎卷.42【游九龙潭】武则天
　　山窗游玉女，涧户对琼峰。岩顶翔双凤，潭心倒九龙。
　　酒中浮竹叶，杯上写芙蓉。故验家山赏，惟有风入松。
　　◎卷.43【赠胡天师】武则天
　　高人叶高志，山服往山家。迢迢间风月，去去隔烟霞。
　　碧岫窥玄洞，玉灶炼丹砂。今日星津上，延首望灵槎。
　　◎卷.44【从驾幸少林寺】武则天
　　陪銮游禁苑，侍赏出兰闱。云偃攒峰盖，霞低插浪旂。
　　日宫疏涧户，月殿启岩扉。金轮转金地，香阁曳香衣。
　　铎吟轻吹发，幡摇薄雾霏。昔遇焚芝火，山红连野飞。
　　花台无半影，莲塔有全辉。实赖能仁力，攸资善世威。
　　慈缘兴福绪，于此罄归依。风枝不可静，泣血竟何追。
　　◎卷.45【石淙】武则天
　　三山十洞光玄箓，玉峤金峦镇紫微。均露均霜标胜壤，
　　交风交雨列皇畿。万仞高岩藏日色，千寻幽涧浴云衣。
　　且驻欢筵赏仁智，雕鞍薄晚杂尘飞。
　　◎卷.46【腊日宣诏幸上苑】武则天
　　明朝游上苑，火急报春知。花须连夜发，莫待晓风吹。
　　◎卷.47【如意娘】武则天
　　看朱成碧思纷纷，憔悴支离为忆君。
　　不信比来长下泪，开箱验取石榴裙。
　　◎卷.48【制袍字赐狄仁杰】武则天
　　敷政术，守清勤。升显位，励相臣。
　　◎卷.49【拟小山篇】徐贤妃
　　仰幽岩而流盼，抚桂枝以凝想。
　　将千龄兮此遇，荃何为兮独往。
　　◎卷.50【长门怨】徐贤妃
　　旧爱柏梁台，新宠昭阳殿。守分辞芳辇，含情泣团扇。
　　一朝歌舞荣，夙昔诗书贱。颓恩诚已矣，覆水难重荐。
　　◎卷.51【秋风函谷应诏】徐贤妃
　　秋风起函谷，劲气动河山。偃松千岭上，杂雨二陵间。
　　低云愁广隰，落日惨重关。此时飘紫气，应验真人还。
　　◎卷.52【赋得北方有佳人】徐贤妃
　　由来称独立，本自号倾城。柳叶眉间发，桃花脸上生。
　　腕摇金钏响，步转玉环鸣。纤腰宜宝袜，红衫艳织成。
　　悬知一顾重，别觉舞腰轻。
　　◎卷.53【进太宗】徐贤妃
　　朝来临镜台，妆罢暂裴回。千金始一笑，一召讵能来。
　　◎卷.54【奉和圣制立春日侍宴内殿出翦彩花应制】上官昭容
　　密叶因裁吐，新花逐翦舒。攀条虽不谬，摘蕊讵知虚。
　　春至由来发，秋还未肯疏。借问桃将李，相乱欲何如。
　　◎卷.55【九月九日上幸慈恩寺登浮图，群臣上菊花寿酒】上官昭容
　　帝里重阳节，香园万乘来。却邪萸入佩，献寿菊传杯。
　　塔类承天涌，门疑待佛开。睿词悬日月，长得仰昭回。
　　◎卷.56【彩书怨】上官昭容
　　叶下洞庭初，思君万里馀。露浓香被冷，月落锦屏虚。
　　欲奏江南曲，贪封蓟北书。书中无别意，惟怅久离居。
　　◎卷.57【驾幸三会寺应制】上官昭容
　　释子谈经处，轩臣刻字留。故台遗老识，残简圣皇求。
　　驻跸怀千古，开襟望九州。四山缘塞合，二水夹城流。
　　宸翰陪瞻仰，天杯接献酬。太平词藻盛，长愿纪鸿休。
　　◎卷.58【驾幸新丰温泉宫献诗三首】上官昭容
　　三冬季月景龙年，万乘观风出灞川。
　　遥看电跃龙为马，回瞩霜原玉作田。
　　鸾旂掣曳拂空回，羽骑骖驔蹑景来。
　　隐隐骊山云外耸，迢迢御帐日边开。
　　翠幕珠帏敞月营，金罍玉斝泛兰英。
　　岁岁年年常扈跸，长长久久乐升平。
　　◎卷.59【游长宁公主流杯池二十五首】上官昭容
　　逐仙赏，展幽情，逾昆阆，迈蓬瀛。
　　游鲁馆，陟秦台。污山壁，愧琼瑰。
　　檀栾竹影，飙f2松声。不烦歌吹，自足娱情。
　　仰循茅宇，俯眄乔枝。烟霞问讯，风月相知。
　　枝条郁郁，文质彬彬。山林作伴，松桂为邻。
　　清波汹涌，碧树冥蒙。莫怪留步，因攀桂丛。
　　莫论圆峤，休说方壶。何如鲁馆，即是仙都。
　　玉环腾远创，金埒荷殊荣。弗玩珠玑饰，仍留仁智情。
　　凿山便作室，凭树即为楹。公输与班尔，从此遂韬声。
　　登山一长望，正遇九春初。结驷填街术，闾阎满邑居。
　　斗雪梅先吐，惊风柳未舒。直愁斜日落，不畏酒尊虚。
　　霁晓气清和，披襟赏薜萝。玳瑁凝春色，琉璃漾水波。
　　跂石聊长啸，攀松乍短歌。除非物外者，谁就此经过。
　　暂尔游山第，淹留惜未归。霞窗明月满，涧户白云飞。
　　书引藤为架，人将薜作衣。此真攀玩所，临睨赏光辉。
　　放旷出烟云，萧条自不群。漱流清意府，隐几避嚣氛。
　　石画妆苔色，风梭织水文。山室何为贵，唯馀兰桂熏。
　　策杖临霞岫，危步下霜蹊。志逐深山静，途随曲涧迷。
　　渐觉心神逸，俄看云雾低。莫怪人题树，只为赏幽栖。
　　攀藤招逸客，偃桂协幽情。水中看树影，风里听松声。
　　携琴侍叔夜，负局访安期。不应题石壁，为记赏山时。
　　泉石多仙趣，岩壑写奇形。欲知堪悦耳，唯听水泠泠。
　　岩壑恣登临，莹目复怡心。风篁类长笛，流水当鸣琴。
　　懒步天台路，惟登地肺山。幽岩仙桂满，今日恣情攀。
　　暂游仁智所，萧然松桂情。寄言栖遁客，勿复访蓬瀛。
　　瀑溜晴疑雨，丛篁昼似昏。山中真可玩，暂请报王孙。
　　傍池聊试笔，倚石旋题诗。豫弹山水调，终拟从钟期。
　　横铺豹皮褥，侧带鹿胎巾。借问何为者，山中有逸人。
　　沁水田园先自多，齐城楼观更无过。
　　倩语张骞莫辛苦，人今从此识天河。
　　参差碧岫耸莲花，潺湲绿水莹金沙。
　　何须远访三山路，人今已到九仙家。
　　凭高瞰险足怡心，菌阁桃源不暇寻。
　　馀雪依林成玉树，残霙点岫即瑶岑。
　　◎卷.60【句】上官昭容
　　势如连璧友，心似臭兰人。
　　◎卷.61【赠张云容舞】杨玉环
　　罗袖动香香不已，红蕖袅袅秋烟里。
　　轻云岭上乍摇风，嫩柳池边初拂水。
　　◎卷.62【谢赐珍珠】江妃
　　桂叶双眉久不描，残妆和泪污红绡。
　　长门尽日无梳洗，何必珍珠慰寂寥。


第六卷李贤
　　◎卷.1【黄台瓜辞】李贤
　　种瓜黄台下，瓜熟子离离。一摘使瓜好，再摘使瓜稀。
　　三摘犹自可，摘绝抱蔓归。
　　◎卷.2【奉和同太子监守违恋】李元嘉
　　乾象开层构，离明启少阳。卜征从献吉，守器属元良。
　　逖矣凌周诵，遥哉掩汉庄。好士倾南洛，多才盛北场。
　　地分丹鹫岭，途间白云乡。储诚虔晓夕，宸爱积炎凉。
　　珠璧连霄汉，万物仰重光。
　　◎卷.3【奉和圣制过温汤】李贞
　　凤辇腾宸驾，骊籞次乾游。坎德疏温液，山隈派暖流。
　　寒氛空外拥，蒸气沼中浮。林凋帷影散，云敛盖阴收。
　　霜郊畅玄览，参差落景遒。
　　◎卷.4【石桥】李祎
　　别有经行所，迥跨重峦侧。粤因求瘼馀，倏想寻真域。
　　放情恣披拂，杖策聊□□。□□□□□，□□□□色。
　　乱幡雾中见，雁塔云间识。薄烟幂远郊，遥峰没归翼。
　　仙桥危石架，幽洞乘□□。□□□□□，□□□易测。
　　二教无先后，一相平而直。冀兹捐俗心，永怀依妙力。


第七卷鲍君徽
　　◎卷.1【虚池驿题屏风】宜芬公主
　　出嫁辞乡国，由来此别难。圣恩愁远道，行路泣相看。
　　沙塞容颜尽，边隅粉黛残。妾心何所断，他日望长安。
　　◎卷.2【嘲陆畅】宋若华
　　十二层楼倚翠空，凤鸾相对立梧桐。
　　双成走报监门卫，莫使吴歈入汉宫。
　　◎卷.3【奉和御制麟德殿宴百僚应制】宋若昭
　　垂衣临八极，肃穆四门通。自是无为化，非关辅弼功。
　　修文招隐伏，尚武殄妖凶。德炳韶光炽，恩沾雨露浓。
　　衣冠陪御宴，礼乐盛朝宗。万寿称觞举，千年信一同。
　　◎卷.4【奉和御制麟德殿宴百官】宋若宪
　　端拱承休命，时清荷圣皇。四聪闻受谏，五服远朝王。
　　景媚莺初啭，春残日更长。命筵多济济，盛乐复锵锵。
　　酆镐谁将敌，横汾未可方。愿齐山岳寿，祉福永无疆。
　　◎卷.5【奉和麟德殿宴百僚应制】鲍君徽
　　睿泽先寰海，功成展武韶。戈鋋清外垒，文物盛中朝。
　　圣祚山河固，宸章日月昭。玉筵鸾鹄集，仙管凤凰调。
　　御柳新低绿，宫莺乍啭娇。愿将亿兆庆，千祀奉神尧。
　　◎卷.6【关山月】鲍君徽
　　高高秋月明，北照辽阳城。塞迥光初满，风多晕更生。
　　征人望乡思，战马闻鼙惊。朔风悲边草，胡沙暗虏营。
　　霜凝匣中剑，风惫原上旌。早晚谒金阙，不闻刁斗声。
　　◎卷.7【惜花吟】鲍君徽
　　枝上花，花下人，可怜颜色俱青春。昨日看花花灼灼，
　　今朝看花花欲落。不如尽此花下欢，莫待春风总吹却。
　　莺歌蝶舞韶光长，红炉煮茗松花香。妆成罢吟恣游后，
　　独把芳枝归洞房。
　　◎卷.8【东亭茶宴】鲍君徽
　　闲朝向晓出帘栊，茗宴东亭四望通。远眺城池山色里，
　　俯聆弦管水声中。幽篁引沼新抽翠，芳槿低檐欲吐红。
　　坐久此中无限兴，更怜团扇起清风。
　　◎卷.9【夜梦】萧妃
　　昨日梦君归，贱妾下鸣机。极知意气薄，不著去时衣。
　　故言如梦里，赖得雁书飞。


第八卷南唐诸人
　　◎卷.1【咏灯】李昪
　　一点分明值万金，开时惟怕冷风侵。
　　主人若也勤挑拨，敢向尊前不尽心。
　　◎卷.2【游后湖赏莲花】李璟
　　蓼花蘸水火不灭，水鸟惊鱼银梭投。满目荷花千万顷，
　　红碧相杂敷清流。孙武已斩吴宫女，琉璃池上佳人头。
　　◎卷.3【保大五年元日大雪同太弟景遂汪王景逖齐王…登楼赋】李璟
　　珠帘高卷莫轻遮，往往相逢隔岁华。春气昨宵飘律管，
　　东风今日放梅花。素姿好把芳姿掩，落势还同舞势斜。
　　坐有宾朋尊有酒，可怜清味属侬家。
　　◎卷.4【句】李璟
　　灵槎思浩荡，老鹤倚崆峒。
　　苍苔迷古道，红叶乱朝霞。
　　栖凤枝梢犹软弱，化龙形状已依稀。
　　◎卷.5【九月十日偶书】李煜
　　晚雨秋阴酒乍醒，感时心绪杳难平。黄花冷落不成艳，
　　红叶飕飗竞鼓声。背世返能厌俗态，偶缘犹未忘多情。
　　自从双鬓斑斑白，不学安仁却自惊。
　　◎卷.6【秋莺】李煜
　　残莺何事不知秋，横过幽林尚独游。老舌百般倾耳听，
　　深黄一点入烟流。栖迟背世同悲鲁，浏亮如笙碎在缑。
　　莫更留连好归去，露华凄冷蓼花愁。
　　◎卷.7【病起题山舍壁】李煜
　　山舍初成病乍轻，杖藜巾褐称闲情。炉开小火深回暖，
　　沟引新流几曲声。暂约彭涓安朽质，终期宗远问无生。
　　谁能役役尘中累，贪合鱼龙构强名。
　　◎卷.8【送邓王二十弟从益牧宣城】李煜
　　且维轻舸更迟迟，别酒重倾惜解携。浩浪侵愁光荡漾，
　　乱山凝恨色高低。君驰桧楫情何极，我凭阑干日向西。
　　咫尺烟江几多地，不须怀抱重凄凄。
　　◎卷.9【渡中江望石城泣下】李煜
　　江南江北旧家乡，三十年来梦一场。吴苑宫闱今冷落，
　　广陵台殿已荒凉。云笼远岫愁千片，雨打归舟泪万行。
　　兄弟四人三百口，不堪闲坐细思量。
　　◎卷.10【挽辞】李煜
　　珠碎眼前珍，花凋世外春。未销心里恨，又失掌中身。
　　玉笥犹残药，香奁已染尘。前哀将后感，无泪可沾巾。
　　艳质同芳树，浮危道略同。正悲春落实，又苦雨伤丛。
　　秾丽今何在，飘零事已空。沉沉无问处，千载谢东风。
　　◎卷.11【悼诗】李煜
　　永念难消释，孤怀痛自嗟。雨深秋寂莫，愁引病增加。
　　咽绝风前思，昏濛眼上花。空王应念我，穷子正迷家。
　　◎卷.12【感怀】李煜
　　又见桐花发旧枝，一楼烟雨暮凄凄。
　　凭阑惆怅人谁会，不觉潸然泪眼低。
　　层城无复见娇姿，佳节缠哀不自持。
　　空有当年旧烟月，芙蓉城上哭蛾眉。
　　◎卷.13【梅花】李煜
　　殷勤移植地，曲槛小栏边。共约重芳日，还忧不盛妍。
　　阻风开步障，乘月溉寒泉。谁料花前后，蛾眉却不全。
　　失却烟花主，东君自不知。清香更何用，犹发去年枝。
　　◎卷.14【书灵筵手巾】李煜
　　浮生共憔悴，壮岁失婵娟。汗手遗香渍，痕眉染黛烟。
　　◎卷.15【书琵琶背】李煜
　　侁自肩如削，难胜数缕绦。天香留凤尾，馀暖在檀槽。
　　◎卷.16【病中感怀】李煜
　　憔悴年来甚，萧条益自伤。风威侵病骨，雨气咽愁肠。
　　夜鼎唯煎药，朝髭半染霜。前缘竟何似，谁与问空王。
　　◎卷.17【病中书事】李煜
　　病身坚固道情深，宴坐清香思自任。月照静居唯捣药，
　　门扃幽院只来禽。庸医懒听词何取，小婢将行力未禁。
　　赖问空门知气味，不然烦恼万涂侵。
　　◎卷.18【赐宫人庆奴】李煜
　　风情渐老见春羞，到处消魂感旧游。
　　多谢长条似相识，强垂烟态拂人头。
　　◎卷.19【题金楼子后】李煜
　　牙签万轴裹红绡，王粲书同付火烧。
　　不于祖龙留面目，遗篇那得到今朝。
　　◎卷.20【句】李煜
　　迢迢牵牛星，杳在河之阳。粲粲黄姑女，耿耿遥相望。
　　莺狂应有恨，蝶舞已无多。（《落花》）
　　揖让月在手，动摇风满怀。（《咏扇》）
　　病态如衰弱，厌厌向五年。（以下《律髓注》）
　　衰颜一病难牵复，晓殿君临颇自羞。
　　冷笑秦皇经远略，静怜姬满苦时巡。
　　鬓从今日添新白，菊是去年依旧黄。（以下《翰府名谈》）
　　万古到头归一死，醉乡葬地有高原。
　　人生不满百，刚作千年画。（《野客丛谈》）
　　日映仙云薄，秋高天碧深。（《海录碎事》）
　　乌照始潜辉，龙烛便争秉。（以下《孔帖》）
　　凝珠满露枝。
　　游飏日已西，肃穆寒初至。
　　九重开扇鹄，四牖炳灯鱼。
　　羽觞无算酌。
　　倾碗更为寿，深卮递酬宾。
　　◎卷.21【蔷薇诗一首十八韵呈东海侍郎徐铉】李从善
　　绿影覆幽池，芳菲四月时。管弦朝夕兴，组绣百千枝。
　　盛引墙看遍，高烦架屡移。露轻濡彩笔，蜂误拂吟髭。
　　日照玲珑幔，风摇翡翠帷。早红飘藓地，狂蔓挂蛛丝。
　　嫩刺牵衣细，新条窣草垂。晚香难暂舍，娇自态相窥。
　　深浅分前后，荣华互盛衰。尊前留客久，月下欲归迟。
　　何处繁临砌，谁家密映篱。绛罗房灿烂，碧玉叶参差。
　　分得殷勤种，开来远近知。晶荧歌袖袂，柔弱舞腰支。
　　膏麝谁将比，庭萱自合嗤。匀妆低水鉴，泣泪滴烟rG。
　　画拟凭梁广，名宜亚楚姬。寄君十八韵，思拙愧新奇。
　　◎卷.22【观棋】李从谦
　　竹林二君子，尽日竟沉吟。相对终无语，争先各有心。
　　恃强斯有失，守分固无侵。若算机筹处，沧沧海未深。
　　◎卷.23【赠别唐太师道袭】李建
　　丱岁便将为肘腋，二纪何曾离一日。更深犹尚立案前，
　　敷奏柔和不伤物。今朝荣贵慰我心，双旌引向重城出。
　　褒斜旧地委勋贤，从此生灵永泰息。
　　◎卷.24【幸秦川上梓潼山】李衍
　　乔岩簇冷烟，幽径上寒天。下瞰峨眉岭，上窥华岳巅。
　　驱驰非取乐，按幸为忧边。此去如登陟，歌楼路几千。
　　◎卷.25【题剑门】李衍
　　缓辔逾双剑，行行蹑石棱。作千寻壁垒，为万祀依凭。
　　道德虽无取，江山粗可矜。回看城阙路，云叠树层层。
　　◎卷.26【过白卫岭和韩昭】李衍
　　先朝神武力开边，画断封疆四五千。前望陇山屯剑戟，
　　后凭巫峡锁烽烟。轩皇尚自亲平寇，嬴政徒劳爱学仙。
　　想到隗宫寻胜处，正应莺语暮春天。
　　◎卷.27【宫词】李衍
　　辉辉赫赫浮玉云，宣华池上月华新。
　　月华如水浸宫殿，有酒不醉真痴人。
　　◎卷.28【醉妆词】李衍
　　者边走，那边走，只是寻花柳。
　　那边走，者边走，莫厌金杯酒。
　　◎卷.29【句】李衍
　　不缘朝阙去，好此结茅庐。
　　◎卷.30【巡衣锦军制还乡歌】钱镠
　　三节还乡兮挂锦衣，碧天朗朗兮爱日晖。
　　功成道上兮列旌旗，父老远来兮相追随。
　　家山乡眷兮会时稀，今朝设宴兮觥散飞。
　　斗牛无孛兮民无欺，吴越一王兮驷马归。
　　◎卷.31【没了期歌】钱镠
　　没了期，没了期，营基才了又仓基。
　　没了期，没了期，春衣才了又冬衣。
　　◎卷.32【句】钱镠
　　须将一片地，付与有心人。
　　黄河信有澄清日，后代应难继此才。
　　传语龙王并水府，钱塘借与筑钱城。
　　◎卷.33【宫中作】钱俶
　　廊庑周遭翠幕遮，禁林深处绝喧哗。界开日影怜窗纸，
　　穿破苔痕恶笋芽。西第晚宜供露茗，小池寒欲结冰花。
　　谢公未是深沉量，犹把输赢局上夸。
　　◎卷.34【避暑摩诃池上作】孟昶
　　冰肌玉骨清无汗，水殿风来暗香暖。帘开明月独窥人，
　　欹枕钗横云鬓乱。起来琼户寂无声，时见疏星渡河汉。
　　屈指西风几时来，只恐流年暗中换。
　　◎卷.35【批叶翘谏书纸尾】王继鹏
　　春色曾看紫陌头，乱红飞尽不禁愁。
　　人情自厌芳华歇，一叶随风落御沟。


第九卷徐氏
　　◎卷.1【丈人观】徐氏
　　早与元妃慕至化，同跻灵岳访真仙。当时信有壶中景，
　　今日亲来洞里天。仪仗影空寥廓外，金丝声揭翠微巅。
　　惟惭未致华胥理，徒卜升平万万年。
　　◎卷.2【玄都观】徐氏
　　千寻绿嶂夹流溪，登眺因知海岳低。瀑布迸舂青石碎，
　　轮茵横翦翠峰齐。步黏苔藓龙桥滑，日闭烟罗鸟径迷。
　　莫道穹天无路到，此山便是碧云梯。
　　◎卷.3【丈人观谒先帝御容】徐氏
　　圣帝归梧野，躬来谒圣颜。旋登三径路，似陟九嶷山。
　　日照堆岚迥，云横积翠间。期修封禅礼，方俟再跻攀。
　　◎卷.4【题金华宫】徐氏
　　再到金华顶，玄都访道回。云披分景象，黛锁显楼台。
　　雨涤前山净，风吹去路开。翠屏夹流水，何必羡蓬莱。
　　◎卷.5【丹景山至德寺】徐氏
　　周回云水游丹景，因与真妃眺上方。晴日晓升金晃曜，
　　寒泉夜落玉丁当。松梢月转琴栖影，柏径风牵麝食香。
　　虔煠六铢宜铸祝，惟祈圣祉保遐昌。
　　◎卷.6【题彭州阳平化】徐氏
　　寻真游胜境，巡礼到阳平。水远波澜碧，山高气象清。
　　殿严孙氏貌，碑暗系师名。夜月登坛醮，松风森磬声。
　　◎卷.7【三学山夜看圣灯】徐氏
　　虔祷游灵境，元妃夙志同。玉香焚静夜，银烛炫辽空。
　　泉漱云根月，钟敲桧杪风。印金标圣迹，飞石显神功。
　　满望天涯极，平临日脚红。猿来斋石上，僧集讲筵中。
　　顿作超三界，浑疑证六通。愿成修偃化，社稷保延洪。
　　◎卷.8【题天回驿】徐氏
　　周游灵境散幽情，千里江山暂得行。
　　所恨风光看未足，却驱金翠入龟城。
　　◎卷.9【丈人观（以下为太妃时作）】徐氏
　　获陪翠辇喜殊常，同涉仙坛岂厌长。
　　不羡乘鸾入烟雾，此中便是五云乡。
　　◎卷.10【玄都观】徐氏
　　登寻丹壑到玄都，接日红霞照座隅。
　　即向周回岩下看，似看曾进画图无。
　　◎卷.11【游丈人观谒先帝御容】徐氏
　　共谒御容仪，还同在禁闱。笙歌喧宝殿，彩仗耀金徽。
　　清泪沾罗袂，红霞拂绣衣。九疑山水远，无路继湘妃。
　　◎卷.12【题金华宫】徐氏
　　碧烟红雾漾人衣，宿雾苍苔石径危。风巧解吹松上曲，
　　蝶娇频采脸边脂。同寻僻境思携手，暗指遥山学画眉。
　　好把身心清净处，角冠霞帔事希夷。
　　◎卷.13【和题丹景山至德寺】徐氏
　　丹景山头宿梵宫，玉轮金辂驻虚空。军持无水注寒碧，
　　兰若有花开晚红。武士尽排青嶂下，内人皆在讲筵中。
　　我家帝子传王业，积善终期四海同。
　　◎卷.14【题彭州阳平化】徐氏
　　云浮翠辇届阳平，真似骖鸾到上清。风起半厓闻虎啸，
　　雨来当面见龙行。晚寻水涧听松韵，夜上星坛看月明。
　　长恐前身居此境，玉皇教向锦城生。
　　◎卷.15【三学山夜看圣灯】徐氏
　　圣灯千万炬，旋向碧空生。细雨湿不暗，好风吹更明。
　　磬敲金地响，僧唱梵天声。若说无心法，此光如有情。
　　◎卷.16【题天回驿】徐氏
　　翠驿红亭近玉京，梦魂犹是在青城。
　　比来出看江山景，却被江山看出行。


第一十卷郊庙歌辞
　　◎卷.1【郊庙歌辞·祀圜丘乐章·豫和】
　　上灵眷命膺会昌，盛德殷荐叶辰良。
　　景福降兮圣德远，玄化穆兮天历长。
　　◎卷.2【郊庙歌辞·祀圜丘乐章·太和】
　　穆穆我后，道应千龄。登三处大，得一居贞。
　　礼惟崇德，乐以和声。百神仰止，天下文明。
　　◎卷.3【郊庙歌辞·祀圜丘乐章·肃和】
　　闓阳播气，甄曜垂明。有赫圜宰，深仁曲成。
　　日丽苍璧，烟开紫营。聿遵乾享，式降鸿祯。
　　◎卷.4【郊庙歌辞·祀圜丘乐章·雍和】
　　钦惟大帝，载仰皇穹。始命田烛，爰启郊宫。
　　云门骇听，雷鼓鸣空。神其介祀，景祚斯融。
　　◎卷.5【郊庙歌辞·祀圜丘乐章·寿和】
　　八音斯奏，三献毕陈。宝祚惟永，晖光日新。
　　◎卷.6【郊庙歌辞·祀圜丘乐章·舒和】
　　叠璧凝影皇坛路，编珠流彩帝郊前。
　　已奏黄钟歌大吕，还符宝历祚昌年。
　　◎卷.7【郊庙歌辞·祀圜丘乐章·凯安】
　　昔在炎运终，中华乱无象。酆郊赤乌见，邙山黑云上。
　　大赉下周车，禁暴开殷网。幽明同叶赞，鼎祚齐天壤。
　　◎卷.8【郊庙歌辞·祀圜丘乐章·豫和】
　　歌奏毕兮礼献终，六龙驭兮神将升。
　　明德感兮非黍稷，降福简兮祚休征。
　　◎卷.9【郊庙歌辞·郊天旧乐章·豫和】
　　蘋蘩礼著，黍稷诚微。音盈凤管，彩驻龙旂。
　　洪歆式就，介福攸归。送乐有阕，灵驭遄飞。
　　◎卷.10【郊庙歌辞·武后大享昊天乐章】
　　大阴凝至化，真耀蕴轩仪。德迈娥台敞，仁高姒幄披。
　　扪天遂启极，梦日乃升曦。
　　瞻紫极，望玄穹。翘至恳，罄深衷。
　　听虽远，诚必通。垂厚泽，降云宫。
　　乾仪混成冲邃，天道下济高明。闓阳晨披紫阙，
　　太一晓降黄庭。圆坛敢申昭报，方璧冀展虔情。
　　丹襟式敷衷恳，玄鉴庶察微诚。
　　巍巍睿业广，赫赫圣基隆。菲德承先顾，祯符萃眇躬。
　　铭开武岩侧，图荐洛川中。微诚讵幽感，景命忽昭融。
　　有怀惭紫极，无以谢玄穹。
　　朝坛雾卷，曙岭烟沉。爰设筐币，式表诚心。
　　筵辉丽璧，乐畅和音。仰惟灵鉴，俯察翘襟。
　　昭昭上帝，穆穆下临。礼崇备物，乐奏锵金。
　　兰羞委荐，桂醑盈斟。敢希明德，聿罄庄心。
　　樽浮九酝，礼备三周。陈诚菲奠，契福神猷。
　　奠璧郊坛昭大礼，锵金拊石表虔诚。
　　始奏承云娱帝赏，复歌调露畅韶英。
　　荷恩承顾托，执契恭临抚。庙略静边荒，天兵耀神武。
　　有截资先化，无为遵旧矩。祯符降昊穹，大业光寰宇。
　　肃肃祀典，邕邕礼秩。三献已周，九成斯毕。
　　爰撤其俎，载迁其实。或升或降，唯诚唯质。
　　礼终肆类，乐阕九成。仰惟明德，敢荐非馨。
　　顾惭菲奠，久驻云輧。瞻荷灵泽，悚恋兼盈。
　　式乾路，辟天扉。回日驭，动云衣。
　　登金阙，入紫微。望仙驾，仰恩徽。
　　◎卷.11【中宗祀昊天乐章·豫和】
　　天之历数归睿唐，顾惟菲德钦昊苍。
　　撰吉日兮表殷荐，冀神鉴兮降闓阳。
　　◎卷.12【中宗祀昊天乐章·太和】
　　恭临宝位，肃奉瑶图。恒思解网，每轸泣辜。
　　德惭巢燧，化劣唐虞。期我良弼，式赞嘉谟。
　　◎卷.13【中宗祀昊天乐章·告谢】
　　得一流玄泽，通三御紫宸。远叶千龄运，遐销九域尘。
　　绝瑞骈阗集，殊祥络绎臻。登年庆栖亩，稔岁贺盈囷。
　　◎卷.14【中宗祀昊天乐章·肃和】
　　悠哉广覆，大矣曲成。九玄著象，七曜贞明。
　　珪璧是奠，酝酎斯盈。作乐崇德，爰畅咸英。
　　◎卷.15【中宗祀昊天乐章·雍和】
　　郊坛展敬，严配因心。孤竹箫管，空桑瑟琴。
　　肃穆大礼，铿锵八音。恭惟上帝，希降灵歆。
　　◎卷.16【中宗祀昊天乐章·福和】
　　九成爰奏，三献式陈。钦承景福，恭托明禋。
　　◎卷.17【中宗祀昊天乐章·中宫助祭升坛】
　　坤元光至德，柔训阐皇风。芣苡芳声远，螽斯美化隆。
　　睿范超千载，嘉猷备六宫。肃恭陪盛典，钦若荐禋宗。
　　◎卷.18【中宗祀昊天乐章·亚献】
　　三灵降飨，三后配神。虔敷藻奠，敬展郊禋。
　　◎卷.19【中宗祀昊天乐章·舒和】
　　已陈粢盛敷严祀，更奏笙镛协雅声。
　　璇图宝历欣宁谧，晏俗淳风乐太平。
　　◎卷.20【中宗祀昊天乐章·凯安】
　　堂堂圣祖兴，赫赫昌基泰。戎车盟津偃，玉帛涂山会。
　　舜日启祥晖，尧云卷征旆。风猷被有截，声教覃无外。
　　◎卷.21【明皇祀圜丘乐章·豫和】
　　至矣丕构，烝哉太平。授牺膺箓，复禹继明。
　　草木仁化，凫鹥颂声。祀宗陈德，无愧斯诚。
　　◎卷.22【明皇祀圜丘乐章·太和】
　　郊坛斋帝，礼乐祀天。丹青寰宇，宫徵山川。
　　神祇毕降，行止重旋。融融穆穆，纳祉洪延。
　　◎卷.23【明皇祀圜丘乐章·肃和】
　　止奏潜聆，登仪宿啭。太玉躬奉，参钟首奠。
　　簠簋聿升，牺牲递荐。昭事颙若，存存以伣。
　　◎卷.24【明皇祀圜丘乐章·雍和】
　　烂云普洽，律风无外。千品其凝，九宾斯会。
　　禋尊晋烛，纯牺涤汰。玄覆攸广，鸿休汪濊。
　　◎卷.25【明皇祀圜丘乐章·寿和】
　　六变爰阕，八阶载虔。祐我皇祚，于万斯年。
　　◎卷.26【明皇祀圜丘乐章·寿和】
　　於赫圣祖，龙飞晋阳。底定万国，奄有四方。
　　功格上下，道冠农黄。郊天配享，德合无疆。
　　◎卷.27【明皇祀圜丘乐章·寿和】
　　崇崇泰畤，肃肃严禋。粢盛既洁，金石毕陈。
　　上帝来享，介福爰臻。受釐合祉，宝祚维新。
　　◎卷.28【明皇祀圜丘乐章·舒和】
　　祝史正辞，人神叶庆。福以德招，享以诚应。
　　六变云备，百礼斯浃。祀事孔明。祚流万叶。
　　◎卷.29【明皇祀圜丘乐章·凯安】
　　馨香惟后德，明命光天保。肃和崇圣灵，陈信表皇道。
　　玉鏚初蹈厉，金匏既静好。
　　◎卷.30【明皇祀圜丘乐章·豫和】
　　大号成命，思文配天。神光肸蚃，龙驾言旋。
　　眇眇阊阖，昭昭上玄。俾昌而大。于斯万年。
　　◎卷.31【明皇祀圜丘乐章·太和】
　　六成既阕，三荐云终。神心具醉，圣敬愈崇。
　　受釐皇邸，回跸帷宫。穰穰之福，永永无穷。
　　◎卷.32【封泰山乐章·豫和】
　　款泰坛，柴泰清。受天命，报天成。
　　竦皇心，荐乐声。志上达，歌下迎。
　　亿上帝，临下庭。骑日月，陪列星。
　　嘉祝信，大糦馨。澹神心，醉皇灵。
　　相百辟，贡八荒。九歌叙，万舞翔。
　　肃振振，铿皇皇。帝欣欣，福穰穰。
　　高在上，道光明。物资始，德难名。
　　承眷命，牧苍生。寰宇谧，太阶平。
　　天道无亲，至诚与邻。山川遍礼，宫徵维新。
　　玉帛非盛，聪明会真。正斯一德，通乎百神。
　　飨帝飨亲，维孝维圣。缉熙懿德，敷扬成命。
　　华夷志同，笙镛礼盛。明灵降止，感此诚敬。
　　◎卷.33【封泰山乐章·太和】
　　孝敬中发，和容外彰。腾华照宇，如升太阳。
　　贞璧就奠，玄灵垂光。礼乐具举，济济洋洋。
　　◎卷.34【封泰山乐章·肃和】
　　奠祖配天，承天享帝。百灵咸秩，四海来祭。
　　植我苍璧，布我玄制。华日裴回，神烟容裔。
　　◎卷.35【封泰山乐章·雍和】
　　俎豆有馥，粢盛洁丰。亦有和羹，既戒既平。
　　钟鼓管磬，肃唱和鸣。皇皇后祖，来我思成。
　　◎卷.36【封泰山乐章·寿和】
　　烝烝我后，享献惟夤。躬酌郁鬯，跪奠明神。
　　孝莫孝乎，配上帝亲。敬莫敬乎，教天下臣。
　　◎卷.37【封泰山乐章·寿和】
　　皇祖严配，配享皇天。皇皇降嘏，天子万年。
　　◎卷.38【封泰山乐章·舒和】
　　六钟翕协六变成，八佾倘佯八风生。
　　乐九韶兮人神感，美七德兮天地清。
　　◎卷.39【封泰山乐章·凯安】
　　烈祖顺三灵，文宗威四海。黄钺诛群盗，朱旗扫多罪。
　　戢兵天下安，约法人心改。大哉干羽意，长见风云在。
　　◎卷.40【封泰山乐章·豫和】
　　乐已终，烟燎上。怀灵惠，结皇想。
　　归风疾，回风爽。百福来，众神往。
　　◎卷.41【祈谷乐章·肃和】
　　履艮斯绳，居中体正。龙运垂祉，昭符启圣。
　　式事严禋，聿怀嘉庆。惟帝永锡，时皇休命。
　　◎卷.42【祈谷乐章·雍和】
　　殷荐乘春，太坛临曙。八簋盈和，六瑚登御。
　　嘉稷匪歆，德馨斯饫。祝嘏无易，灵心有豫。
　　◎卷.43【祈谷乐章·舒和】
　　玉帛牺牲申敬享，金丝鏚羽盛音容。
　　庶俾亿龄禔景福，长欣万宇洽时邕。
　　◎卷.44【明堂乐章·肃和】
　　象天御宇，乘时布政。严配申虔，宗禋展敬。
　　樽罍盈列，树羽交映。玉币通诚，祚隆皇圣。
　　◎卷.45【明堂乐章·雍和】
　　八牖晨披，五精朝奠。雾凝璇篚，风清金县。
　　神涤备全，明粢丰衍。载絜彝俎，陈诚以荐。
　　◎卷.46【明堂乐章·舒和】
　　御扆合宫承宝历，席图重馆奉明灵。
　　偃武修文九围泰，沉烽静柝八荒宁。
　　◎卷.47【武后明堂乐章·外办将出】
　　总章陈昔典，衢室礼惟神。宏规则天地，神用叶陶钧。
　　负扆三春旦，充庭万宇宾。顾己诚虚薄，空惭亿兆人。
　　◎卷.48【武后明堂乐章·皇帝行】
　　仰膺历数，俯顺讴歌。远安迩肃，俗阜时和。
　　化光玉镜，讼息金科。方兴典礼，永戢干戈。
　　◎卷.49【武后明堂乐章·皇嗣出入升降】
　　至人光俗，大孝通神。谦以表性，恭惟立身。
　　洪规载启，茂典方陈。誉隆三善，祥开万春。
　　◎卷.50【武后明堂乐章·迎送王公】
　　千官肃事，万国朝宗。载延百辟，爰集三宫。
　　君臣德合，鱼水斯同。睿图方永，周历长隆。
　　◎卷.51【武后明堂乐章·登歌】
　　礼崇宗祀，志表严禋。笙镛合奏，文物维新。
　　敬遵茂典，敢择良辰。絜诚斯著，奠谒方申。
　　◎卷.52【武后明堂乐章·配飨】
　　笙镛间玉宇，文物昭清晖。睟影临芳奠，休光下太微。
　　孝思期有感，明絜庶无违。
　　◎卷.53【武后明堂乐章·宫音】
　　履艮包群望，居中冠百灵。万方资广运，庶品荷财成。
　　神功谅匪测，盛德实难名。藻奠申诚敬，恭祀表惟馨。
　　◎卷.54【武后明堂乐章·角音】
　　出震位，开平秩。扇条风，乘甲乙。
　　龙德盛，鸟星出。荐珪篚，陈诚实。
　　◎卷.55【武后明堂乐章·徵音】
　　赫赫离精御炎陆，滔滔炽景开隆暑。
　　冀延神鉴俯兰樽，式表虔襟陈桂俎。
　　◎卷.56【武后明堂乐章·商音】
　　律中夷则，序应收成。功宣建武，义表惟明。
　　爰申礼奠，庶展翘诚。九秋是式，百谷斯盈。
　　◎卷.57【武后明堂乐章·羽音】
　　葭律肇启隆冬，蘋藻攸陈飨祭。
　　黄钟既陈玉烛，红粒方殷稔岁。
　　◎卷.58【雩祀乐章·肃和】
　　朱鸟开辰，苍龙启映。大帝昭飨，群生展敬。
　　礼备怀柔，功宣舞咏。旬液应序，年祥协庆。
　　◎卷.59【雩祀乐章·雍和】
　　绀筵分彩，宝图吐绚。风管晨凝，云歌晓啭。
　　肃事兰羞，虔申桂奠。百谷斯登，万箱攸荐。
　　◎卷.60【雩祀乐章·舒和】
　　凤曲登歌调令序，龙雩集舞泛祥风。
　　彩旞云回昭睿德，朱干电发表神功。
　　◎卷.61【雩祀乐章·豫和】
　　鸟纬迁序，龙星见辰。纯阳在律，明德崇禋。
　　五方降帝，万宇安人。恭以致享，肃以迎神。
　　◎卷.62【雩祀乐章·豫和】
　　祀遵经设，享缘诚举。献毕于樽，彻临于俎。
　　舞止干戚，乐停柷敔。歌以送神，神还其所。


第一十一卷郊庙歌辞
　　◎卷.1【郊庙歌辞·五郊乐章·黄帝宫音】
　　黄中正位，含章居贞。既长六律，兼和五声。
　　毕陈万舞，乃荐斯牲。神其下降，永祚休平。
　　◎卷.2【郊庙歌辞·五郊乐章·肃和】
　　眇眇方舆，苍苍圜盖。至哉枢纽，宅中图大。
　　气调四序，风和万籁。祚我明德，时雍道泰。
　　◎卷.3【郊庙歌辞·五郊乐章·雍和】
　　金县夕肆，玉俎朝陈。飨荐黄道，芬流紫宸。
　　乃诚乃敬，载享载禋。崇荐斯在，惟皇是宾。
　　◎卷.4【郊庙歌辞·五郊乐章·舒和】
　　御征乘宫出郊甸，安歌率舞递将迎。
　　自有云门符帝赏，犹持雷鼓答天成。
　　◎卷.5【郊庙歌辞·五郊乐章·青帝角音】
　　鹤云旦起，鸟星昏集。律候新风，阳开初蛰。
　　至德可飨，行潦斯挹。锡以无疆，蒸人乃粒。
　　◎卷.6【郊庙歌辞·五郊乐章·肃和】
　　玄鸟司春，苍龙登岁。节物变柳，光风转蕙。
　　瑶席降神，朱弦飨帝。诚备祝嘏，礼殚珪币。
　　◎卷.7【郊庙歌辞·五郊乐章·雍和】
　　大乐稀音，至诚简礼。文物棣棣，声明济济。
　　六变有成，三登无体。乃眷丰洁，恩覃恺悌。
　　◎卷.8【郊庙歌辞·五郊乐章·舒和】
　　笙歌籥舞属年韶，鹭鼓凫钟展时豫。
　　调露初迎绮春节，承云遽践苍霄驭。
　　◎卷.9【郊庙歌辞·五郊乐章·赤帝徵音】
　　青阳告谢，朱明戒序。延长是祈，敬陈椒醑。
　　博硕斯荐，笙镛备举。庶尽肃恭，非馨稷黍。
　　◎卷.10【郊庙歌辞·五郊乐章·肃和】
　　离位克明，火中宵见。峰云暮起，景风晨扇。
　　木槿初荣，含桃可荐。芬馥百品，铿锵三变。
　　◎卷.11【郊庙歌辞·五郊乐章·雍和】
　　昭昭丹陆，奕奕炎方。礼陈牲币，乐备篪簧。
　　琼羞溢俎，玉醑浮觞。恭惟正直，歆此馨香。
　　◎卷.12【郊庙歌辞·五郊乐章·舒和】
　　千里温风飘绛羽，十枝炎景剩朱干。
　　陈觞荐俎歌三献，拊石摐金会七盘。
　　◎卷.13【郊庙歌辞·五郊乐章·白帝商音】
　　白藏应节，天高气清。岁功既阜，庶类收成。
　　万方静谧，九土和平。馨香是荐，受祚聪明。
　　◎卷.14【郊庙歌辞·五郊乐章·肃和】
　　金行在节，素灵居正。气肃霜严，林凋草劲。
　　豺祭隼击，潦收川镜。九谷已登，万箱流咏。
　　◎卷.15【郊庙歌辞·五郊乐章·雍和】
　　律应西成，气躔南吕。珪币咸列，笙竽备举。
　　苾苾兰羞，芬芬桂醑。式资宴贶，用调霜序。
　　◎卷.16【郊庙歌辞·五郊乐章·舒和】
　　璿仪气爽惊缇籥，玉吕灰飞含素商。
　　鸣鞞奏管芳羞荐，会舞安歌葆眊扬。
　　◎卷.17【郊庙歌辞·五郊乐章·黑帝羽音】
　　严冬季月，星回风厉。享祀报功，方祚来岁。
　　◎卷.18【郊庙歌辞·五郊乐章·肃和】
　　律回玉琯，星周金度。次极阳乌，纪穷阴兔。
　　火林霰雪，阳泉凝冱。八蜡已登，三农息务。
　　◎卷.19【郊庙歌辞·五郊乐章·雍和】
　　阳月斯纪，应钟在候。载洁牲牷，爰登俎豆。
　　既高既远，无声无臭。静言格思，惟神保祐。
　　◎卷.20【郊庙歌辞·五郊乐章·舒和】
　　执籥持羽初终曲，朱干玉鏚始分行。
　　七德九功咸已畅，明灵降福具穰穰。
　　◎卷.21【郊庙歌辞·五郊乐章·黄郊迎神】
　　朱明季序，黄郊王辰。厚以载物，甘以养人。
　　毓金为体，禀火成身。宫音式奏，奏以迎神。
　　◎卷.22【郊庙歌辞·五郊乐章·送神】
　　春末冬暮，徂夏杪秋。土王四月，时季一周。
　　黍稷已享，笾豆宜收。送神有乐，神其赐休。
　　◎卷.23【郊庙歌辞·五郊乐章·青郊迎神】
　　缇幕移候，青郊启蛰。淑景迟迟，和风习习。
　　璧玉宵备，旌旄曙立。张乐以迎，帝神其入。
　　◎卷.24【郊庙歌辞·五郊乐章·送神】
　　文物流彩，声明动色。人竭其恭，灵昭其饬。
　　歆荐不已，垂祯无极。送礼有章，惟神还轼。
　　◎卷.25【郊庙歌辞·五郊乐章·赤郊迎神】
　　青阳节谢，朱明候改。靡草凋华，含桃流彩。
　　簴列钟磬，筵陈脯醢。乐以迎神，神其如在。
　　◎卷.26【郊庙歌辞·五郊乐章·送神】
　　炎精式降，苍生攸仰。羞列豆笾，酒陈牺象。
　　昭祀有应，冥期不爽。送乐张音，惟灵之往。
　　◎卷.27【郊庙歌辞·五郊乐章·白郊迎神】
　　序移玉律，节应金商。天严杀气，吹警秋方。
　　槱燎既积，稷奠并芳。乐以迎奏，庶降神光。
　　◎卷.28【郊庙歌辞·五郊乐章·送神】
　　祀遵五礼，时属三秋。人怀肃敬，灵降祯休。
　　奠歆旨酒，荐享珍羞。载张送乐，神其上游。
　　◎卷.29【郊庙歌辞·五郊乐章·黑郊迎神】
　　玄英戒序，黑郊临候。掌礼陈彝，司筵执豆。
　　寒氛敛色，冱泉凝漏。乐以迎神，八音斯奏。
　　◎卷.30【郊庙歌辞·五郊乐章·送神】
　　北郊时冽，南陆辉处。奠本虔诚，献弥恭虑。
　　上延祉福，下承欢豫。广乐送神，神其整驭。
　　◎卷.31【郊庙歌辞·朝日乐章·肃和】
　　惟圣格天，惟明飨日。帝郊肆类，王宫戒吉。
　　珪奠春舒，钟歌晓溢。礼云克备，斯文有秩。
　　◎卷.32【郊庙歌辞·朝日乐章·雍和】
　　晨仪式荐，明祀惟光。神物爰止，灵晖载扬。
　　玄端肃事，紫幄兴祥。福履攸假，于昭允王。
　　◎卷.33【郊庙歌辞·朝日乐章·舒和】
　　崇牙树羽延调露，旋宫扣律掩承云。
　　诞敷懿德昭神武，载集丰功表睿文。
　　◎卷.34【郊庙歌辞·朝日乐章·迎神】
　　太阳朝序，王宫有仪。蟠桃彩驾，细柳光驰。
　　轩祥表合，汉历彰奇。礼和乐备，神其降斯。
　　◎卷.35【郊庙歌辞·朝日乐章·送神】
　　五齐兼酌，百羞具陈。乐终广奏，礼毕崇禋。
　　明鉴万宇，照临兆人。永流洪庆，式动曦轮。
　　◎卷.36【郊庙歌辞·夕月乐章·肃和】
　　测妙为神，通微曰圣。坎祀贻则，郊禋展敬。
　　璧荐登光，金歌动映。以载嘉德，以流曾庆。
　　◎卷.37【郊庙歌辞·夕月乐章·雍和】
　　朏晨争举，天宗礼辟。夜典凉秋，阴明湛夕。
　　有z0斯旨，有牲斯硕。穆穆其晖，穰穰是积。
　　◎卷.3【郊庙歌辞·夕月乐章·舒和】
　　合吹八风金奏动，分容万舞玉鞘惊。
　　词昭茂典光前列，夕曜乘功表盛明。
　　◎卷.4【郊庙歌辞·祀九宫贵神乐章·豫和】
　　于昭上穹，临下有光。羽翼五佐，周流八荒。
　　谁其飨之，时文对扬。虞经夏典，兹礼未遑。
　　黑帝旋驭，青躔导日。金箓上玄，玉堂初吉。
　　钩陈夕次，銮和先跸。蔼蔼群灵，昭昭咸秩。
　　帝临中坛，受釐元神。皇灵萃止，羽旄肃陈。
　　摄提运衡，招摇移轮。光光宇宙，电耀雷震。
　　夜如何其，明星煌煌。天清容卫，露结坛场。
　　树羽幢幢，佩玉锵锵。凝精驻目，瞻望神光。
　　九位既肃，万灵毕会。天门启扃，日驭飞盖。
　　焕兮棽离，傧兮暗霭。如山之福，惟圣时对。
　　崇崇泰坛，灵具临兮。铿锽大乐，振动心兮。
　　神之降矣，卿云郁兮。神之至止，清风肃兮。
　　◎卷.5【郊庙歌辞·祀九宫贵神乐章·太和】
　　帝在灵坛，大明登光。天回云粹，穆穆皇皇。
　　金奏九夏，圭陈八芗。旷哉动植，如熙春阳。
　　◎卷.6【郊庙歌辞·祀九宫贵神乐章·肃和】
　　歌工既奏，神位既秩。天符众星，运行太一。
　　声和十管，气应中律。肃肃明廷，介兹元吉。
　　◎卷.7【郊庙歌辞·祀九宫贵神乐章·雍和】
　　俎豆有践，黄流在尊。九宫之祀，三代莫存。
　　乐变六宫，坛开八门。圣皇昭对，祐我黎元。
　　◎卷.8【郊庙歌辞·祀九宫贵神乐章·寿和】
　　时文哲后，肃事严禋。馨我明德，享于贵神。
　　大庖载盈，旨酒斯醇。精意所属，期于利人。
　　◎卷.9【郊庙歌辞·祀九宫贵神乐章·福和】
　　祀既云毕，明灵告旋。礼洽和应，神歆福延。
　　动植咸若，阴阳不愆。锡兹纯嘏，天子万年。
　　◎卷.10【郊庙歌辞·祀九宫贵神乐章·舒和】
　　羽籥既阕干戚陈，八音克谐六变新。
　　愉贵神兮般以乐，保皇祚兮万斯春。
　　◎卷.11【郊庙歌辞·祀九宫贵神乐章·凯安】
　　盛德陈万舞，威棱畅九垓。风云交律候，日月丽昭回。
　　行庆休祥发，乘和春气来。百神肃临享，荡荡天门开。
　　◎卷.12【郊庙歌辞·祀九宫贵神乐章·肃和】
　　精意严恭，明祠丰洁。献酬既备，俎豆斯撤。
　　日丽天仪，风和乐节。事光祀典，福覃有截。
　　◎卷.13【郊庙歌辞·祀九宫贵神乐章·豫和】
　　享申百礼，庆洽百灵。上排阊阖，洞入杳冥。
　　奠玉高坛，燔柴广庭。神之降福，万国咸宁。
　　◎卷.14【郊庙歌辞·祀风师乐章·迎神】包佶
　　太皞御气，句芒肇功。苍龙青旗，爰候祥风。
　　律以和应，神以感通。鼎俎修蚃，时惟礼崇。
　　◎卷.15【郊庙歌辞·祀风师乐章·奠币登歌】包佶
　　旨酒告絜，青蘋应候。礼陈瑶币，乐献金奏。
　　弹弦自昔，解冻惟旧。仰瞻肸蚃，群祥来凑。
　　◎卷.16【郊庙歌辞·祀风师乐章·迎俎酌献】包佶
　　德盛昭临，迎拜巽方。爰候发生，式荐馨香。
　　酌醴具举，工歌载扬。神歆六律，恩降百祥。
　　◎卷.17【郊庙歌辞·祀风师乐章·亚献终献】包佶
　　膋芗备，玉帛陈。风动物，乐感神。
　　三献终，百神臻。草木荣，天下春。
　　◎卷.18【郊庙歌辞·祀风师乐章·送神】包佶
　　微穆敷华能应节，飘扬发彩宜行庆。送迎灵驾神心享，
　　跪拜灵坛礼容盛。气和草木发萌芽，德畅禽鱼遂翔泳。
　　永望翠盖逐流云，自兹率土调春令。
　　◎卷.19【郊庙歌辞·祀雨师乐章·迎神】包佶
　　陟降左右，诚达幽圜。作解之功，乐惟有年。
　　云輧戾止，洒雾飘烟。惟馨展礼，爰列豆笾。
　　◎卷.20【郊庙歌辞·祀雨师乐章·奠币登歌】包佶
　　岁正朱明，礼布元制。惟乐能感，与神合契。
　　阴雾离披，灵驭摇裔。膏泽之庆，期于稔岁。
　　◎卷.21【郊庙歌辞·祀雨师乐章·迎俎酌献】包佶
　　阳开幽蛰，躬奉郁鬯。礼备节应，震来灵降。
　　动植求声，飞沉允望。时康气茂，惟神之贶。
　　◎卷.22【郊庙歌辞·祀雨师乐章·亚献终献】包佶
　　奠既备，献将终。神行令，瑞飞空。
　　迎乾德，祈岁功。乘烟燎，俨从风。
　　◎卷.23【郊庙歌辞·祀雨师乐章·送神】包佶
　　整驾升车望寥廓，垂阴荐祉荡昏氛。飨时灵贶僾如在。
　　乐罢馀声遥可闻。饮福陈诚礼容备，撤俎终献曙光分。
　　跪拜临坛结空想，年年应节候油云。


第一十二卷郊庙歌辞
　　◎卷.1【郊庙歌辞·祭方丘乐章·顺和】
　　万方资以化，交泰属升平。易从业惟简，得一道斯宁。
　　具仪光玉帛，送舞变咸英。黍稷良非贵，明德信惟馨。
　　◎卷.2【郊庙歌辞·祭方丘乐章·肃和】
　　至矣坤德，皇哉地祇。开元统纽，合大承规。
　　九宫肃列，六典相仪。永言配命，长保无亏。
　　◎卷.3【郊庙歌辞·祭方丘乐章·雍和】
　　柔而能方，直而能敬。载厚以德，大亨以正。
　　有涤斯牷，有馨斯盛。介兹景福，祚我休庆。
　　◎卷.4【郊庙歌辞·祭方丘乐章·舒和】
　　玉币牲牷分荐享，羽旄干鏚递成容。
　　一德惟宁两仪泰，三才保合四时邕。
　　◎卷.5【郊庙歌辞·祭方丘乐章·顺和】
　　阴祇协赞，厚载方贞。牲币具举，箫管备成。
　　其礼惟肃，其德惟明。神之听矣，式鉴虔诚。
　　◎卷.6【郊庙歌辞·武后大享拜洛乐章·昭和】
　　九玄眷命，三圣基隆。奉承先旨，明台毕功。
　　宗祀展敬，冀表深衷。永昌帝业，式播淳风。
　　◎卷.7【郊庙歌辞·武后大享拜洛乐章·致和】
　　神功不测兮运阴阳，包藏万宇兮孕八荒。
　　天符既出兮帝业昌，愿临明祀兮降祯祥。
　　◎卷.8【郊庙歌辞·武后大享拜洛乐章·咸和】
　　坎泽祠容备举，坤坛祭典爰申。灵眷遥行秘躅，
　　嘉贶荐委殊珍。肃礼恭禋载展，翘襟邈志逾殷。
　　方期交际悬应。（下一句逸）
　　◎卷.9【郊庙歌辞·武后大享拜洛乐章·九和】
　　祗荷坤德，钦若乾灵。惭惕罔置，兴居匪宁。
　　恭崇礼则，肃奉仪形。惟凭展敬，敢荐非馨。
　　◎卷.10【郊庙歌辞·武后大享拜洛乐章·显和（拜洛）】
　　菲躬承睿顾，薄德忝坤仪。乾乾遵后命，翼翼奉先规。
　　抚俗勤虽切，还淳化尚亏。未能弘至道，何以契明祇。
　　◎卷.11【郊庙歌辞·武后大享拜洛乐章·显和（受图）】
　　顾德有惭虚菲，明祇屡降祯符。汜水初呈秘象，
　　温洛荐表昌图。玄泽流恩载洽，丹襟荷渥增愉。
　　◎卷.12【郊庙歌辞·武后大享拜洛乐章·昭和】
　　舒阴致养，合大资生。德以恒固，功由永贞。
　　升歌荐序，垂币翘诚。虹开玉照，凤引金声。
　　◎卷.13【郊庙歌辞·武后大享拜洛乐章·敬和】
　　兰俎既升，蘋羞可荐。金石载设，咸英已变。
　　林泽斯总，山川是遍。敢用敷诚，实惟忘倦。
　　◎卷.14【郊庙歌辞·武后大享拜洛乐章·齐和】
　　沈潜演贶分三极，广大凝祯总万方。
　　既荐羽旌文化启，还呈干鏚武威扬。
　　◎卷.15【郊庙歌辞·武后大享拜洛乐章·德和】
　　夕惕司龙契，晨兢当凤扆。崇儒习旧规，偃伯循先旨。
　　绝壤飞冠盖，遐区丽山水。幸承三圣馀，忻属千年始。
　　◎卷.16【郊庙歌辞·武后大享拜洛乐章·禋和】
　　百礼崇容，千官肃事。灵降无兆，神凝有粹。
　　奠享咸周，威仪毕备。奏夏登列，歌雍彻肆。
　　◎卷.17【郊庙歌辞·武后大享拜洛乐章·通和】
　　皇皇灵眷，穆穆神心。暂动凝质，还归积阴。
　　功玄枢纽，理寂高深。衔恩佩德，耸志翘襟。
　　◎卷.18【郊庙歌辞·武后大享拜洛乐章·归和】
　　言旋云洞兮蹑烟途，永宁中宇兮安下都。
　　包涵动植兮顺荣枯，长贻宝贶兮赞璇图。
　　◎卷.19【郊庙歌辞·武后大享拜洛乐章·又归和】
　　调云阕兮神座兴，骖云驾兮俨将升。
　　腾绛霄兮垂景祐，翘丹恳兮荷休征。
　　◎卷.20【郊庙歌辞·祭方丘乐章·顺和】
　　坤厚载物，德柔垂祉。九域咸雍，四溟为纪。
　　敬因良节，虔修阴祀。广乐式张，灵其降止。
　　◎卷.21【郊庙歌辞·祭方丘乐章·金奏】
　　坤元至德，品物资生。神凝博厚，道协高明。
　　列镇五岳，环流四瀛。于何不载，万宝斯成。
　　◎卷.22【郊庙歌辞·祭方丘乐章·顺和】
　　乐备金石，礼光尊俎。大享爰终，洪休是举。
　　雨零感节，云飞应序。缨绂载辞，皇灵具举。
　　◎卷.23【郊庙歌辞·祭汾阴乐章·顺和（林钟宫）】韩思复
　　大乐和畅，殷荐明神。一降通感，八变必臻。
　　有求斯应，无德不亲。降灵醉止，休征万人。
　　◎卷.24【郊庙歌辞·祭汾阴乐章·太簇角】卢从愿
　　坤元载物，阳乐发生。播殖资始，品汇咸亨。
　　列俎棋布，方坛砥平。神歆禋祀，后德惟明。
　　◎卷.25【郊庙歌辞·祭汾阴乐章·姑洗徵】刘晃
　　大君出震，有事郊禋。斋戒既肃，馨香毕陈。
　　乐和礼备，候暖风春。恭惟降福，实赖明神。
　　◎卷.26【郊庙歌辞·祭汾阴乐章·南吕羽】韩休
　　於穆濬哲，维清缉熙。肃事昭配，永言孝思。
　　涤濯静嘉，馨香在兹。神之听之，用受福釐。
　　◎卷.27【郊庙歌辞·祭汾阴乐章·太和】王晙
　　於穆圣皇，六叶重光。太原刻颂，后土疏场。
　　宝鼎呈符，歊云孕祥。礼乐备矣，降福穰穰。
　　◎卷.28【郊庙歌辞·祭汾阴乐章·肃和】崔玄童
　　聿修严配，展事禋宗。祥符宝鼎，礼备黄琮。
　　祝词以信，明德惟聪。介兹景福，永永无穷。
　　◎卷.29【郊庙歌辞·祭汾阴乐章·雍和】贾曾
　　蠲我饎餴，絜我膋芗。有豆孔硕，为羞既臧。
　　至诚无昧，精意惟芳。神其醉止，欣欣乐康。
　　◎卷.30【郊庙歌辞·祭汾阴乐章·寿和】苏颋
　　礼物斯具，乐章乃陈。谁其作主，皇考圣真。
　　对越在天，圣明佐神。窅然汾上，厚泽如春。
　　◎卷.31【郊庙歌辞·祭汾阴乐章·舒和】何鸾
　　乐奏云阕，礼章载虔。禋宗于地，昭假于天。
　　惟馨荐矣，既醉歆焉。神之降福，永永万年。
　　◎卷.32【郊庙歌辞·祭汾阴乐章·凯安】蒋挺
　　维岁之吉，维辰之良。圣君绂冕，肃事坛场。
　　大礼已备，大乐斯张。神其醉止，降福无疆。
　　◎卷.33【郊庙歌辞·祭汾阴乐章·顺和】源光裕
　　方丘既膳，嘉飨载谧。齐敬毕诚，陶匏贵质。
　　秀毕丰荐，芳俎盈实。永永福流，其升如日。
　　◎卷.34【郊庙歌辞·禅社首乐章·顺和】
　　至哉含柔德，万物资以生。常顺称厚载，流谦通变盈。
　　圣心事能察，增广陈厥诚。黄祇僾如在，泰折俟咸亨。
　　◎卷.35【郊庙歌辞·禅社首乐章·太和】
　　肃我成命，于昭黄祇。裘冕而祀，陟降在斯。
　　五音克备，八音聿施。缉熙肆靖，厥心匪离。
　　◎卷.36【郊庙歌辞·禅社首乐章·肃和】
　　黄祇是祗，我其夙夜。寅畏诚絜，匪遑宁舍。
　　礼以琮玉，荐厥茅藉。念兹降康，胡宁克暇。
　　◎卷.37【郊庙歌辞·禅社首乐章·雍和】
　　夙夜宥密，不敢宁宴。五齐既陈，八音在县。
　　粢盛以洁，房俎斯荐。惟德惟馨，尚兹克遍。
　　◎卷.38【郊庙歌辞·禅社首乐章·寿和】
　　惟以明发，有怀载殷。乐盈而反，礼顺其禋。
　　立清以献，荐欲是亲。于穆不已，裒对斯臻。
　　◎卷.39【郊庙歌辞·禅社首乐章·福和】
　　穆穆天子，告成岱宗。大裘如濡，执珽有颙。
　　乐以平志，礼以和容。上帝临我，云胡肃邕。
　　◎卷.40【郊庙歌辞·禅社首乐章·太和】
　　昭昭有唐，天俾万国。列祖应命，四宗顺则。
　　申锡无疆，宗我同德。曾孙继序，享神配极。
　　◎卷.41【郊庙歌辞·禅社首乐章·灵具醉】
　　灵具醉，杳熙熙。灵将往，眇禗禗。
　　顾明德，吐正辞。烂遗光，流祯祺。
　　◎卷.42【郊庙歌辞·祭神州乐章·肃和】
　　大矣坤仪，至哉神县。包含日域，牢笼月竁。
　　露絜三清，风调六变。皇祇介祉，式歆恭荐。
　　◎卷.43【郊庙歌辞·祭神州乐章·雍和】
　　泰折严享，阴郊展敬。礼以导神，乐以和性。
　　黝牲在列，黄琮俯映。九土既平，万邦贻庆。
　　◎卷.44【郊庙歌辞·祭神州乐章·舒和】
　　坤道降祥和庶品，灵心载德厚群生。
　　水土既调三极泰，文武毕备九区平。
　　◎卷.45【郊庙歌辞·祭神州乐章·迎神】
　　黄舆厚载，赤寰归德。含育九区，保安万国。
　　诚敬无怠，禋祀有则。乐以迎神，其仪不忒。
　　◎卷.46【郊庙歌辞·祭神州乐章·送神】
　　神州阴祀，洪恩广济。草树沾和，飞沉沐惠。
　　礼修鼎俎，奠歆瑶币。送乐有章，灵轩其逝。
　　◎卷.47【郊庙歌辞·祭太社乐章·肃和】
　　后土凝德，神功协契。九域底平，两仪交际。
　　戊期应序，阴墉展币。灵车少留，俯歆樽桂。
　　◎卷.48【郊庙歌辞·祭太社乐章·雍和】
　　美报崇本，严恭展事。受露疏坛，承风启地。
　　絜粢登俎，醇牺入馈。介福远流，群生毕遂。
　　◎卷.49【郊庙歌辞·祭太社乐章·舒和】
　　神道发生敷九稼，阴极乘仁畅八埏。
　　纬武经文隆景化，登祥荐祉启丰年。
　　◎卷.50【郊庙歌辞·祭太社乐章·迎神】
　　烈山有子，后土有臣。播种百谷，济育兆人。
　　春官缉礼，宗伯司禋。戊为吉日，迎享兹辰。
　　◎卷.51【郊庙歌辞·祭太社乐章·送神】
　　吉祥式就，酬功载毕。亲地尊天，礼文经术。
　　贶征令序，福流初日。神驭爰归，祠官其出。
　　◎卷.52【郊庙歌辞·蜡百神乐章·肃和】
　　序迫岁阴，日躔星纪。爰稽茂典，聿崇清祀。
　　绮币霞舒，瑞珪虹起。百禩垂裕，万灵荐祉。
　　◎卷.53【郊庙歌辞·蜡百神乐章·雍和】
　　缇籥劲序，玄英晚候。姬蜡开仪，豳歌入奏。
　　蕙馥雕俎，兰芬玉酎。大享明祇，永绥多祐。
　　◎卷.54【郊庙歌辞·蜡百神乐章·舒和】
　　经纬两仪文化洽，削平方域武功成。
　　瑶弦自乐乾坤泰，玉戚长欢区宇宁。
　　◎卷.55【郊庙歌辞·蜡百神乐章·迎神】
　　八蜡开祭，万物合祀。上极天维，下穷坤纪。
　　鼎俎流芬，樽彝荐美。有灵有祇，咸希来止。
　　◎卷.56【郊庙歌辞·蜡百神乐章·送神】
　　十旬欢洽，一日祠终。澄彝拂俎，报德酬功。
　　虑虔容肃，礼缛仪丰。神其降祉，整驭随风。
　　◎卷.57【郊庙歌辞·享先农乐章·咸和】
　　粒食伊始，农之所先。古今攸赖，是曰人天。
　　耕斯帝籍，播厥公田。式崇明祀，神其福焉。
　　◎卷.58【郊庙歌辞·享先农乐章·肃和】
　　樽彝既列，瑚簋方荐。歌工载登，币礼斯奠。
　　肃肃享祀，颙颙缨弁。神之听之，福流寰县。
　　◎卷.59【郊庙歌辞·享先农乐章·雍和】
　　前夕视牲，质明奉俎。沐芳整弁，其仪式序。
　　盛礼毕陈，嘉乐备举。歆我懿德，非馨稷黍。
　　◎卷.60【郊庙歌辞·享先农乐章·舒和】
　　羽籥低昂文缀已，干戚蹈厉武行初。
　　望岁祈农神所听，延祥介福岂云虚。
　　◎卷.61【郊庙歌辞·享先农乐章·咸和】
　　三推礼就，万庾祈凝。夤宾志远，藨衮惟兴。
　　降歆肃荐，垂祐祗膺。送神有乐，神其上升。
　　◎卷.62【郊庙歌辞·享先蚕乐章·永和】
　　芳春开令序，韶苑畅和风。惟灵申广祐，利物表神功。
　　绮会周天宇，黼黻藻寰中。庶几承庆节，歆奠下帷宫。
　　◎卷.63【郊庙歌辞·享先蚕乐章·肃和】
　　明灵光至德，深功掩百神。祥源应节启，福绪逐年新。
　　万宇承恩覆，七庙伫恭禋。于兹申至恳，方期远庆臻。
　　◎卷.64【郊庙歌辞·享先蚕乐章·展敬】
　　霞庄列宝卫，云集动和声。金卮荐绮席，玉币委芳庭。
　　因心罄丹款，先己励苍生。所冀延明福，于兹享至诚。
　　◎卷.65【郊庙歌辞·享先蚕乐章·絜诚】
　　桂筵开玉俎，兰圃荐琼芳。八音调凤历，三献奉鸾觞。
　　絜粢申大享，庭宇冀降祥。神其覃有庆，契福永无疆。
　　◎卷.66【郊庙歌辞·享先蚕乐章·昭庆】
　　仙坛礼既毕，神驾俨将升。伫属深祥起，方期庶绩凝。
　　虔诚资宇内，务本勖黎蒸。灵心昭备享，率土洽休征。
　　◎卷.67【郊庙歌辞·释奠文宣王乐章·诚和】
　　圣道日用，神几不测。金石以陈，弦歌载陟。
　　爰释其菜，匪馨于稷。来顾来享，是宗是极。
　　◎卷.68【郊庙歌辞·释奠文宣王乐章·承和】
　　万国以贞光上嗣，三善茂德表重轮。
　　视膳寝门尊要道，高辟崇贤引正人。
　　◎卷.69【郊庙歌辞·释奠文宣王乐章·肃和】
　　粤惟上圣，有纵自天。傍周万物，俯应千年。
　　旧章允著，嘉贽孔虔。王化兹首，儒风是宣。
　　◎卷.70【郊庙歌辞·释奠文宣王乐章·雍和】
　　堂献瑶篚，庭敷璆县。礼备其容，乐和其变。
　　肃肃亲享，雍雍执奠。明德惟馨，蘋蘩可荐。
　　◎卷.71【郊庙歌辞·释奠文宣王乐章·舒和】
　　隼集龟开昭圣烈，龙蹲凤跱肃神仪。
　　尊儒敬业宏图阐，纬武经文盛德施。
　　◎卷.72【郊庙歌辞·享孔子庙乐章·迎神】
　　通吴表圣，问老探真。三千弟子，五百贤人。
　　亿龄规法，万载嗣禋。洁诚以祭，奏乐迎神。
　　◎卷.73【郊庙歌辞·享孔子庙乐章·送神】
　　醴溢牺象，羞陈俎豆。鲁壁类闻，泗川如觏。
　　里校覃福，胄筵承祐。雅乐清音，送神具奏。
　　◎卷.74【郊庙歌辞·释奠武成王乐章·迎神】
　　卜畋不从，兆发非熊。乃倾荒政，爰佐一戎。
　　盛烈载垂，命祀惟崇。日练上戊，宿严閟宫。
　　迎奏嘉至，感而遂通。
　　◎卷.75【郊庙歌辞·释奠武成王乐章·奠币登歌】
　　管磬升，膻芗集。上公进，嘉币执。信以通，僾如及。
　　恢帝功，锡后邑。四维张，百度立。绵亿载，邈难挹。
　　◎卷.76【郊庙歌辞·释奠武成王乐章·迎俎酌献】
　　五齐洁，九牢硕。梡橛循，罍斝涤。进具物，扬鸿绩。
　　和奏发，高灵寂。虔告终，繁祉锡。昭秩祀，永无易。
　　◎卷.77【郊庙歌辞·释奠武成王乐章·亚献终献】
　　贰觞以献，三变其终。顾此非馨，尚达斯衷。茅缩可致，
　　神歆载融。始神翊周，拯溺除凶。时维降祐，永绝兴戎。
　　◎卷.78【郊庙歌辞·释奠武成王乐章·送神】
　　明祀方终，备乐斯阕。黝纁就瘗，豆笾告撤。
　　肸蚃尚馀，光景云灭。返归虚极，神心则悦。
　　◎卷.79【郊庙歌辞·享龙池乐章·第一章】姚崇
　　恭闻帝里生灵沼，应报明君鼎业新。既协翠泉光宝命，
　　还符白水出真人。此时舜海潜龙跃，此地尧河带马巡。
　　独有前池一小雁，叨承旧惠入天津。
　　◎卷.80【郊庙歌辞·享龙池乐章·第二章】蔡孚
　　帝宅王家大道边，神马龙龟涌圣泉。昔日昔时经此地，
　　看来看去渐成川。歌台舞榭宜正月，柳岸梅洲胜往年。
　　莫言波上春云少，只为从龙直上天。
　　◎卷.81【郊庙歌辞·享龙池乐章·第三章】沈佺期
　　龙池跃龙龙已飞，龙德光天天不违。池开天汉分黄道，
　　龙向天门入紫微。邸第楼台多气色，君王凫雁有光辉。
　　为报寰中百川水，来朝此地莫东归。
　　◎卷.82【郊庙歌辞·享龙池乐章·第四章】卢怀慎
　　代邸东南龙跃泉，清漪碧浪远浮天。楼台影就波中出，
　　日月光疑镜里悬。雁沼回流成舜海，龟书荐祉应尧年。
　　大川既济惭为楫，报德空思奉细涓。
　　◎卷.83【郊庙歌辞·享龙池乐章·第五章】姜皎
　　龙池初出此龙山，常经此地谒龙颜。日日芙蓉生夏水，
　　年年杨柳变春湾。尧坛宝匣馀烟雾，舜海渔舟尚往还。
　　愿似飘飖五云影，从来从去九天间。
　　◎卷.84【郊庙歌辞·享龙池乐章·第六章】崔日用
　　龙兴白水汉兴符，圣主时乘运斗枢。岸上丰茸五花树，
　　波中的皪千金珠。操环昔闻迎夏启，发匣先来瑞有虞。
　　风色云光随隐见，赤云神化象江湖。
　　◎卷.85【郊庙歌辞·享龙池乐章·第七章】苏颋
　　西京凤邸跃龙泉，佳气休光镇在天。轩后雾图今已得，
　　秦王水剑昔常传。恩鱼不似昆明钓，瑞鹤长如太液仙。
　　愿侍巡游同旧里，更闻箫鼓济楼船。
　　◎卷.86【郊庙歌辞·享龙池乐章·第八章】李乂
　　星分邑里四人居，水洊源流万顷馀。魏国君王称象处，
　　晋家藩邸化龙初。青蒲暂似游梁马，绿藻还疑宴镐鱼。
　　自有神灵滋液地，年年云物史官书。
　　◎卷.87【郊庙歌辞·享龙池乐章·第九章】姜晞
　　灵沼萦回邸第前，浴日涵天写曙天。始见龙台升凤阙，
　　应如霄汉起神泉。石匮渚傍还启圣，桃李初生更有仙。
　　欲化帝图从此受，正同河变一千年。
　　◎卷.88【郊庙歌辞·享龙池乐章·第十章】裴璀
　　乾坤启圣吐龙泉，泉水年年胜一年。始看鱼跃方成海，
　　即睹龙飞利在天。洲渚遥将银汉接，楼台直与紫微连。
　　休气荣光常不散，悬知此地是神仙。


第一十三卷郊庙歌辞
　　◎卷.1【郊庙歌辞·享太庙乐章·永和】
　　於穆烈祖，弘此丕基。永言配命，子孙保之。
　　百神既洽，万国在兹。是用孝享，神其格思。
　　◎卷.2【郊庙歌辞·享太庙乐章·肃和】
　　大哉至德，允兹明圣。格于上下，聿遵诚敬。
　　嘉乐斯登，鸣球以咏。神其降止，式隆景命。
　　◎卷.3【郊庙歌辞·享太庙乐章·雍和】
　　崇兹享祀，诚敬兼至。乐以感灵，礼以昭事。
　　粢盛咸絜，牲牷孔备。永言孝思，庶几不匮。
　　◎卷.4【郊庙歌辞·享太庙乐章·长发舞】
　　睿哲维唐，长发其祥。帝命斯祐，王业克昌。
　　配天载德，就日重光。本支百代，申锡无疆。
　　◎卷.5【郊庙歌辞·享太庙乐章·大基舞】
　　猗与祖业，皇矣帝先。翦商德厚，封唐庆延。
　　在姬犹稷，方晋喻宣。基我鼎运，于万斯年。
　　◎卷.6【郊庙歌辞·享太庙乐章·大成舞】
　　周称王季，晋美帝文。明明盛德，穆穆齐芬。
　　藏用四履，屈道三分。铿锵钟石，载纪鸿勋。
　　◎卷.7【郊庙歌辞·享太庙乐章·大明舞】
　　五纪更运，三正递升。勋华既没，禹汤勃兴。
　　神武命代，灵眷是膺。望云彰德，察纬告征。
　　上纽天维，下安地轴。征师涿野，万国咸服。
　　偃伯灵台，九官允穆。殊域委赆，怀生介福。
　　大礼既饰，大乐已和。黑章扰囿，赤字浮河。
　　功宣载籍，德被咏歌。克昌厥后，百禄是荷。
　　◎卷.8【郊庙歌辞·享太庙乐章·寿和】
　　八音斯奏，三献毕陈。宝祚惟永，晖光日新。
　　◎卷.9【郊庙歌辞·享太庙乐章·舒和】
　　圣敬通神光七庙，灵心荐祚和万方。
　　严禋克配鸿基远，明德惟馨凤历昌。
　　◎卷.10【郊庙歌辞·享太庙乐章·雍和】
　　於穆清庙，聿修严祀。四县载陈，三献斯止。
　　笾豆彻荐，人祇介祉。神维格思，锡祚不已。
　　◎卷.11【郊庙歌辞·享太庙乐章·永和】
　　肃肃清祀，烝烝孝思。荐享昭备，虔恭在兹。
　　雍歌彻俎，祝嘏陈辞。用光武志，永固鸿基。
　　◎卷.12【郊庙歌辞·享太庙乐章·崇德舞】
　　五运改卜，千龄启圣。彤云晓聚，黄星夜映。
　　叶阐珠囊，基开玉镜。下临万宇，上齐七政。
　　雾开三象，尘清九服。海溓星晖，远安迩肃。
　　天地交泰，华夷辑睦。翔泳归仁，中外禔福。
　　绩逾黜夏，勋高翦商。武陈七德，刑设三章。
　　祥禽巢阁，仁兽游梁。卜年惟永，景福无疆。
　　◎卷.13【郊庙歌辞·享太庙乐章·钧天舞】
　　承天抚箓，纂圣登皇。遐清万宇，仰协三光。
　　功成日用，道济时康。璇图载永，宝历斯昌。
　　日月扬晖，烟云烂色。河岳修贡，神祇效职。
　　舜风攸偃，尧曦先就。睿感通寰，孝思浃宙。
　　奉扬先德，虔遵曩狩。展义天扃，飞英云岫。
　　化逸王表，神凝帝先。乘云厌俗，驭日登玄。
　　◎卷.14【郊庙歌辞·享太庙乐章·太和舞】
　　广乐既备，嘉荐既新。述先惟德，孝飨惟亲。
　　七献具举，五齐毕陈。锡兹祚福，于万斯春。
　　◎卷.15【郊庙歌辞·享太庙乐章·景云舞】
　　惟睿作圣，惟圣登皇。精感耀魄，时膺会昌。
　　舜惭大孝，尧推让王。能事斯极，振古谁方。
　　文明履运，车书同轨。巍巍赫赫，尽善尽美。
　　衢室凝旒，大庭端扆。释负之寄，事光复子。
　　脱屣高天，登遐上玄。龙湖超忽，象野芊绵。
　　游衣复道，荐果初年。新庙奕奕，明德配天。
　　◎卷.16【郊庙歌辞·享太庙乐章·光大舞】
　　大业龙祉，徽音骏尊。潜居皇德，赫嗣天昆。
　　展仪宗祖，重诚孝孙。春秋无极，享奏存存。
　　◎卷.17【郊庙歌辞·享太庙乐章·迎神】
　　七庙观德，百灵攸仰。俗荷财成，物资含养。
　　道光执契，化笼提象。肃肃雍雍，神其来飨。
　　◎卷.18【郊庙歌辞·享太庙乐章·金奏】
　　肃肃清庙，巍巍盛唐。配天立极，累圣重光。
　　乐和管磬，礼备烝尝。永惟来格，降福无疆。
　　◎卷.19【郊庙歌辞·享太庙乐章·送神】
　　五声备奏，三献终祠。车移凤辇，旆转虹旗。
　　礼周笾豆，诚效虔祗。皇灵徙跸，簪绅拜辞。
　　◎卷.20【郊庙歌辞·武后享清庙乐章十首·第一】
　　建清庙，赞玄功。择吉日，展禋宗。
　　乐已变，礼方崇。望神驾，降仙宫。
　　◎卷.21【郊庙歌辞·武后享清庙乐章十首·第二】
　　隆周创业，宝命惟新。敬宗茂典，爰表虔禋。
　　声明已备，文物斯陈。肃容如在，恳志方申。
　　◎卷.22【郊庙歌辞·武后享清庙乐章十首·第三登歌】
　　肃敷大礼，上谒尊灵。敬陈筐币，载表丹诚。
　　◎卷.23【郊庙歌辞·武后享清庙乐章十首·第四迎神】
　　敬奠蘋藻，式罄虔襟。洁诚斯展，伫降灵歆。
　　◎卷.24【郊庙歌辞·武后享清庙乐章十首·第五饮福】
　　爰陈玉醴，式奠琼浆。灵心有穆，介福无疆。
　　◎卷.25【郊庙歌辞·武后享清庙乐章十首·第六送文舞】
　　帝图草创，皇业初开。功高佐命，业赞云雷。
　　◎卷.26【郊庙歌辞·武后享清庙乐章十首·第七迎武舞】
　　赫赫玄功被穹壤，皇皇至德洽生灵。
　　开基拨乱妖氛廓，佐命宣威海内清。
　　◎卷.27【郊庙歌辞·武后享清庙乐章十首·第八武舞作】
　　荷恩承顾托，执契恭临抚。庙略静边荒，天兵耀神武。
　　◎卷.28【郊庙歌辞·武后享清庙乐章十首·第九彻俎】
　　登歌已阕，献礼方周。钦承景福，肃奉鸿休。
　　◎卷.29【郊庙歌辞·武后享清庙乐章十首·第十送神】
　　大礼言毕，仙卫将归。莫申丹恳，空瞻紫微。
　　◎卷.30【郊庙歌辞·享太庙乐章·严和】
　　肃肃清庙，赫赫玄猷。功高万古，化奄十洲。
　　中兴丕业，上荷天休。祗奉先构，礼备怀柔。
　　◎卷.31【郊庙歌辞·享太庙乐章·升和】
　　顾惟菲薄，纂历应期。中外同轨，夷狄来思。
　　乐用崇德，礼以陈词。夕惕若厉，钦奉弘基。
　　◎卷.32【郊庙歌辞·享太庙乐章·虔和】
　　礼标荐鬯，肃事祠庭。敬申如在，敢托非馨。
　　◎卷.33【郊庙歌辞·享太庙乐章·歆和】
　　崇禋已备，粢盛聿修。洁诚斯展，钟石方遒。
　　◎卷.34【郊庙歌辞·享太庙乐章·承光舞】
　　金相载穆，玉裕重辉。养德清禁，承光紫微。
　　乾宫候色，震象增威。监国方永，宾天不归。
　　孝友自衷，温文性与。龙楼正启，鹤驾斯举。
　　丹扆流念，鸿名式序。中兴考室，永陈彝俎。
　　◎卷.35【郊庙歌辞·享太庙乐章·延和】
　　巍巍累圣，穆穆重光。奄有区夏，祚启隆唐。
　　百蛮饮泽，万国来王。本枝亿载，鼎祚逾长。
　　◎卷.36【郊庙歌辞·享太庙乐章·同和】
　　惟圣配天敷盛礼，惟天为大阐洪名。
　　恭禋展敬光先德，蘋藻申虔表志诚。
　　◎卷.37【郊庙歌辞·享太庙乐章·宁和】
　　炎驭失天纲，土德承天命。英猷被寰宇，懿躅隆邦政。
　　七德已绥边，九夷咸底定。景化覃遐迩，深仁洽翔泳。
　　◎卷.38【郊庙歌辞·享太庙乐章·恭和】
　　礼周三献，乐阕九成。肃承灵福，悚惕兼盈。
　　◎卷.39【郊庙歌辞·享太庙乐章·通和】
　　祠容既毕，仙座爰兴。停停凤举，霭霭云升。
　　长隆宝运，永锡休征。福覃贻厥，恩被黎蒸。
　　◎卷.40【郊庙歌辞·享太庙乐章·昭和】
　　道洽二仪交泰，时休四宇和平。
　　环珮肃于庭实，钟石扬乎颂声。
　　◎卷.41【郊庙歌辞·享太庙乐章·诚敬】
　　顾惟菲质，忝位椒宫。虔奉蘋藻，肃事神宗。
　　敢申诚絜，庶罄深衷。睟容有裕，灵享无穷。
　　◎卷.42【郊庙歌辞·享太庙乐章·肃和】
　　月礼已周，云和将变。爰献其醑，载迁其奠。
　　明德逾隆，非馨是荐。泽沾动植，仁覃宇县。
　　◎卷.43【郊庙歌辞·享太庙乐章·昭感】
　　铿锵韶濩，肃穆神容。洪规赫赫，祠典雍雍。
　　已周三献，将乘六龙。虔诚有托，恳志无从。
　　◎卷.44【郊庙歌辞·享太庙乐章·永和三章】
　　肃九室，谐八音。歌皇慕，动神心。
　　礼宿设，乐妙寻。声明备，祼奠临。
　　律迓气，音入玄。依玉几，御黼筵。
　　聆忾息，僾周旋。九韶遍，百福传。
　　信工祝，永颂声。来祖考，听和平。
　　相百辟，贡九瀛。神休委，帝孝成。
　　◎卷.45【郊庙歌辞·享太庙乐章·太和】
　　时文圣后，清庙肃邕。致诚勤荐，在貌思恭。
　　玉节肆夏，金锵五钟。绳绳云步，穆穆天容。
　　◎卷.46【郊庙歌辞·享太庙乐章·肃和】
　　天子享孝，工歌溥将。躬祼郁鬯，乃焚膋芗。
　　臭以达阴，声以求阳。奉时烝尝，永代不忘。
　　◎卷.47【郊庙歌辞·享太庙乐章·雍和二章】
　　在涤嘉豢，丽碑敬牲。角握之牡，色纯之騂。
　　火传阳燧，水溉阴精。太公胖俎，傅说和羹。
　　俎豆有馥，粢盛絜丰。亦有和羹，既戒既平。
　　鼓钟管磬，肃唱和鸣。皇皇后祖，来我思成。
　　◎卷.48【郊庙歌辞·享太庙乐章·文舞】
　　圣谟九德，真言五千。庆集昌胄，符开帝先。
　　高文杖钺，克配彼天。三宗握镜，六合涣然。
　　帝其承祀，率礼罔愆。图书雾出，日月清悬。
　　舞形德类，咏谂功传。黄龙蜿蟺，彩云蹁跹。
　　五行气顺，八佾风宣。介此百禄，于皇万年。
　　◎卷.49【郊庙歌辞·享太庙乐章·光大舞】
　　肃肃艺祖，滔滔浚源。有雄玉剑，作镇金门。
　　玄王贻绪，后稷谋孙。肇禋九庙，四海来尊。
　　◎卷.50【郊庙歌辞·享太庙乐章·长发舞】
　　具礼崇德，备乐承风。魏推幢主，周赠司空。
　　不行而至，无成有终。神兴王业，天归帝功。
　　◎卷.51【郊庙歌辞·享太庙乐章·大政舞】
　　於赫元命，权舆帝文。天齐八柱，地半三分。
　　宗庙观德，笙镛乐勋。封唐之兆，成天下君。
　　◎卷.52【郊庙歌辞·享太庙乐章·大成舞】
　　帝舞季历，龙圣生昌。后歌有蟜，胎炎孕黄。
　　天地合德，日月齐光。肃雍孝享，祚我万方。
　　◎卷.53【郊庙歌辞·享太庙乐章·大明舞】
　　赤精乱德，四海困穷。黄旗举义，三灵会同。
　　旱望春雨，云披大风。溥天来祭，高祖之功。
　　◎卷.54【郊庙歌辞·享太庙乐章·崇德舞】
　　皇合一德，朝宗百神。削平天地，大拯生人。
　　上帝配食，单于入臣。戎歌陈舞，晔晔震震。
　　◎卷.55【郊庙歌辞·享太庙乐章·钧天舞】
　　高皇迈道，端拱无为。化怀獯鬻，兵赋句骊。
　　礼尊封禅，乐盛来仪。合位娲后，同称伏羲。
　　◎卷.56【郊庙歌辞·享太庙乐章·大和舞】
　　退居江水，郁起丹陵。礼物还旧，朝章中兴。
　　龙图友及，骏命恭膺。鸣球香瓒，大糦是承。
　　◎卷.57【郊庙歌辞·享太庙乐章·景云舞】
　　景云霏烂，告我帝符。噫帝冲德，与天为徒。
　　笙镛遥远，俎豆虚无。春秋孝献，回复此都。
　　◎卷.58【郊庙歌辞·享太庙乐章·福和】
　　备礼用乐，崇亲致尊。诚通慈降，敬彻爱存。献怀称寿，
　　啐感承恩。皇帝孝德，子孙千亿。大包天域，长亘不极。
　　◎卷.59【郊庙歌辞·享太庙乐章·舒和】
　　六钟翕协六变成，八佾徜徉八风生。
　　乐九韶兮人神感，美七德兮天地清。
　　◎卷.60【郊庙歌辞·享太庙乐章·凯安四章】
　　瑟彼瑶爵，亚惟上公。室如屏气，门不容躬。
　　礼殷其本，乐执其中。圣皇永慕，天地幽通。
　　礼匝三献，乐遍九成。降循轩陛，仰欷皇情。
　　福与仁合，德因孝明。百年神畏，四海风行。
　　总总干戚，填填鼓钟。奋扬争气，坐作为容。
　　离若鸷鸟，合如战龙。万方观德，肃肃雍雍。
　　烈祖顺三灵，文宗威四海。黄钺诛群盗，朱旗扫多罪。
　　戢兵天下安，约法人心改。大哉干羽意，长见风云在。
　　◎卷.61【郊庙歌辞·享太庙乐章·登歌】
　　止笙磬，撤豆笾。廓无响，窅入玄。主在室，神在天。
　　情馀慕，礼罔愆。喜黍稷，屡丰年。
　　◎卷.62【郊庙歌辞·享太庙乐章·永和】
　　眇嘉乐，授灵爽。感若来，思如往。休气散，回风上。
　　返寂寞，还惚恍。怀灵驾，结空想。
　　◎卷.63【郊庙歌辞·享太庙乐章·广运舞】郭子仪
　　於赫皇祖，昭明有融。惟文之德，惟武之功。
　　河海静谧，车书混同。虔恭孝飨，穆穆玄风。
　　◎卷.64【郊庙歌辞·享太庙乐章·惟新舞】刘晏
　　汉祚惟永，神功中兴。风驱氛祲，天覆黎蒸。
　　三光再朗，庶绩其凝。重熙累洽，景命是膺。
　　◎卷.65【郊庙歌辞·享太庙乐章·保大舞】郭子仪
　　於穆文考，圣神昭章。肃勺群慝，含光远方。
　　万物茂遂，九夷宾王。愔愔云韶，德音不忘。
　　◎卷.66【郊庙歌辞·享太庙乐章·文明舞】郑馀庆
　　开邸除暴，时迈勋尊。三元告命，四极骏奔。
　　金枝翠叶，辉烛瑶琨。象德亿载，贻庆汤孙。
　　◎卷.67【郊庙歌辞·享太庙乐章·大顺舞】郑絪
　　於穆时文，受天明命。允恭玄默，化成理定。
　　出震嗣德，应乾传圣。猗欤缉熙，千亿流庆。
　　◎卷.68【郊庙歌辞·享太庙乐章·象德舞】段文昌
　　肃肃清庙，登显至德。泽周八荒，兵定四极。
　　生物咸遂，群盗灭息。明圣钦承，子孙千亿。
　　◎卷.69【郊庙歌辞·享太庙乐章·和宁舞】牛僧孺
　　湜湜颀颀，融昭德辉。不纽不舒，贯成九围。
　　武烈文经，敷施当宜。纂尧付启，亿万熙熙。
　　◎卷.70【郊庙歌辞·享太庙乐章·大定舞】李回
　　受天明命，敷佑下土。化时以俭，卫文以武。
　　氛消夷夏，俗臻往古。亿万斯年，形于律吕。
　　◎卷.71【郊庙歌辞·享太庙乐章·宣宗室舞】夏侯孜
　　於铄令主，圣祚重昌。兴起教义，申明典章。
　　俗尚素朴，人皆乐康。积德可报，流庆无疆。
　　◎卷.72【郊庙歌辞·享太庙乐章·懿宗室舞】萧仿
　　圣祚无疆，庆传乐章。金枝繁茂，玉叶延长。
　　海渎常晏，波涛不扬。汪汪美化，垂范今王。
　　◎卷.73【郊庙歌辞·享太庙乐章·咸宁舞】
　　於铄丕嗣，惟帝之光。羽籥象德，金石荐祥。
　　圣系无极，景命永昌。神降上哲，维天配长。


第一十四卷郊庙歌辞
　　◎卷.1【郊庙歌辞·太清宫乐章·煌煌】
　　煌煌道宫，肃肃太清。礼光尊祖，乐备充庭。
　　罄竭诚至，希夷降灵。云凝翠盖，风焰红旌。
　　众真以从，九奏初迎。永惟休祐，是锡和平。
　　◎卷.2【郊庙歌辞·太清宫乐章·冲和】
　　虚无结思，钟磬和音。歌以颂德，香以达心。
　　礼殊祼鬯，义感昭临。灵车至止，庆垂愔愔。
　　◎卷.3【郊庙歌辞·太清宫乐章·香初上】
　　肃肃我祖，绵绵道宗。至感潜达，灵心暗通。
　　云輧御气，芝盖随风。四时禋祀，万国来同。
　　◎卷.4【郊庙歌辞·太清宫乐章·再上】
　　仙宗绩道，我李承天。庆深虚极，符光象先。
　　俗登仁寿，化阐蟺涓。五千贻范，亿万斯年。
　　◎卷.5【郊庙歌辞·太清宫乐章·终上】
　　不宰元功，无为上圣。洪源长发，诞受天命。
　　金奏迎真，璇宫展盛。备礼周乐，垂光储庆。
　　◎卷.6【郊庙歌辞·太清宫乐章·紫极舞】
　　至道生元气，重圆法混成。无为观大象，冲用体常名。
　　仙乐临丹阙，云车出玉京。灵符百代应，瑞节九贞迎。
　　宝运开皇极，天临映太清。长垂一德庆，永庇万方宁。
　　◎卷.7【郊庙歌辞·太清宫乐章·序入破第一奏】
　　真宗开妙理，冲教统清虚。化演无为日，言昭有象初。
　　瑶台肃灵瑞，金阙映仙居。一奏三清乐，长回八景舆。
　　◎卷.8【郊庙歌辞·太清宫乐章·第二奏】
　　虚极仙宗本，希夷象帝先。百灵朝太上，万法祖重圆。
　　善贷惟冲德，功成谓自然。云门达和气，思用合钧天。
　　◎卷.9【郊庙歌辞·太清宫乐章·第三奏】
　　元符传紫极，宝祚启高真。道德先垂裕，冲和已化淳。
　　人风齐太古，天瑞叶惟新。仙乐清都上，长明交泰辰。
　　◎卷.10【郊庙歌辞·太清宫乐章·登歌】
　　严禋展事，理洁烝尝。皇矣圣祖，德惟馨香。
　　盛荐既撤，工歌载扬。大来之庆，降福穰穰。
　　◎卷.11【郊庙歌辞·太清宫乐章·真和】
　　玉磬含香，金炉既馥。风驭泠泠，云坛肃肃。
　　杳归大象，霈流嘉福。俾宁万邦，无思不服。
　　◎卷.12【郊庙歌辞·德明兴圣庙乐章·迎神】
　　元尊九德，佐尧光宅。烈祖太宗，方周作伯。
　　响怀霜露，乐变金石。白云清风，仿佛来格。
　　◎卷.13【郊庙歌辞·德明兴圣庙乐章·登歌奠币】
　　四时有典，百事来祭。尊祖奉宗，严禋大帝。
　　礼先苍璧，奠币黝制。于斯万年，熙成帝系。
　　◎卷.14【郊庙歌辞·德明兴圣庙乐章·迎俎】
　　盛牲实俎，涓选休成。鼎煁阳燧，玉盥阴精。
　　有飶嘉豆，既和大羹。侑以清乐，细齐人情。
　　◎卷.15【郊庙歌辞·德明兴圣庙乐章·德明酌献】
　　清庙奕奕，和乐雍雍。器尊牺象，礼属宗公。
　　白水方祼，黄流在中。谟明之德，万古清风。
　　◎卷.16【郊庙歌辞·德明兴圣庙乐章·兴圣酌献】
　　閟宫静谧，合乐周张。泰奠始献，百末重觞。
　　震澹存诚，庶几迪尝。遥源之祚，天汉灵长。
　　◎卷.17【郊庙歌辞·德明兴圣庙乐章·亚献终献】
　　惟清惟肃，靡闻靡见。举备九成，俯终三献。
　　庆彰曼寿，胙彻嘉荐。瘗玉埋牲，礼神斯遍。
　　◎卷.18【郊庙歌辞·德明兴圣庙乐章·送神】
　　元精回复，灵贶繁滋。风洒兰路，云摇桂旗。
　　高丘缅邈，凉部逶迟。瞻望靡及，缠绵永思。
　　◎卷.19【郊庙歌辞·仪坤庙乐章·永和】徐彦伯
　　猗若清庙，肃肃荧荧。国荐严祀，坤兴淑灵。
　　有几在室，有乐在庭。临兹孝享，百禄惟宁。
　　◎卷.20【郊庙歌辞·仪坤庙乐章·金奏（一本无此章）】
　　阴灵曜祉，轩曜降精。祥符淑气，庆集柔明。
　　瑶俎既列，雕桐发声。徽猷永远，比德皇英。
　　◎卷.21【郊庙歌辞·仪坤庙乐章·太和】丘说
　　孝哉我后，冲乎乃圣。道映重华，德辉文命。
　　慕深视箧，情殷抚镜。万国移风，兆人承庆。
　　◎卷.22【郊庙歌辞·仪坤庙乐章·肃和】张齐贤
　　祼圭既濯，郁鬯既陈。画幕云举，黄流玉醇。
　　仪充献酌，礼盛众禋。地察惟孝，愉焉飨亲。
　　◎卷.23【郊庙歌辞·仪坤庙乐章·雍和】郑善玉
　　酌郁既灌，芗萧方爇。笾豆静器，簠簋芬飶。
　　鱼腊荐美，牲牷表洁。是戢是将，载迎载列。
　　◎卷.24【郊庙歌辞·仪坤庙乐章·昭升】薛稷
　　阳灵配德，阴魄昭升。尧坛凤下，汉室龙兴。
　　伣天作对，前旒是凝。化行南国，道盛西陵，
　　造舟集灌，无德而称。我粢既絜，我醴既澄。
　　阴阴灵庙，光灵若凭。德馨惟享，孝思烝烝。
　　◎卷.25【郊庙歌辞·仪坤庙乐章·坤贞】
　　乾道既亨，坤元以贞。肃雍攸在，辅佐斯成。
　　外睦九族，内光一庭。克生睿哲，祚我休明。
　　钦若徽范，悠哉淑灵。建兹清宫，于彼上京。
　　缩茅以献，絜秬惟馨。实受其福，期乎亿龄。
　　◎卷.26【郊庙歌辞·仪坤庙乐章·寿和】徐坚
　　於穆清庙，肃雍严祀。合福受釐，介以繁祉。
　　◎卷.27【郊庙歌辞·仪坤庙乐章·舒和】胡雄
　　送文迎武递参差，一始一终光圣仪。
　　四海生人歌有庆，千龄孝享肃无亏。
　　◎卷.28【郊庙歌辞·仪坤庙乐章·安和】刘子玄
　　妙算申帷幄，神谋及庙庭。两阶文物备，七德武功成。
　　校猎长杨苑，屯军细柳营。将军献凯入，歌舞溢重城。
　　◎卷.29【郊庙歌辞·仪坤庙乐章·雍和】员半千
　　孝享云毕，惟彻有章。云感玄羽，风凄素商。
　　瞻望神座，祗恋匪遑。礼终乐阕，肃雍锵锵。
　　◎卷.30【郊庙歌辞·仪坤庙乐章·永和】祝钦明
　　閟宫实实，清庙微微。降格无象，馨香有依。
　　式昭纂庆，方融嗣徽。明禋是享，神保聿归。
　　◎卷.31【郊庙歌辞·仪坤庙乐章·迎神】
　　月灵降德，坤元授光。娥英比秀，任姒均芳。
　　瑶台荐祉，金屋延祥。迎神有乐，歆此嘉芗。
　　◎卷.32【郊庙歌辞·仪坤庙乐章·送神】
　　玉帛仪大，金丝奏广。灵应有孚，冥征不爽。
　　降彼休福，歆兹禋享。送乐有章，神麾其上。
　　◎卷.33【郊庙歌辞·昭德皇后庙乐章·永和】
　　穆清庙，荐严禋。昭礼备，和乐新。
　　望灵光，集元辰。祚无极，享万春。
　　◎卷.34【郊庙歌辞·昭德皇后庙乐章·肃和】
　　诚心达，娱乐分。升箫膋，郁氛氲。
　　茅既缩，鬯既薰。后来思，福如云。
　　◎卷.35【郊庙歌辞·昭德皇后庙乐章·雍和】
　　我将我享，尽明而诚。载芬黍稷，载涤牺牲。
　　懿矣元良，万邦以贞。心乎爱敬，若睹容声。
　　◎卷.36【郊庙歌辞·昭德皇后庙乐章·坤元】
　　於穆先后，丽圣称崇。母临万宇，道被六宫。
　　昌时协庆，理内成功。殷荐明德，传芳国风。
　　◎卷.37【郊庙歌辞·昭德皇后庙乐章·寿和】
　　工祝致告，徽音不遐。酒醴咸旨，馨香具嘉。
　　受釐献祉，永庆邦家。
　　◎卷.38【郊庙歌辞·昭德皇后庙乐章·舒和】
　　金枝羽部彻清歌，瑶台肃穆笙磬罗。
　　谐音遍响合明意，万类昭融灵应多。
　　◎卷.39【郊庙歌辞·昭德皇后庙乐章·凯安】
　　辰位列四星，帝功参十乱。进贤勤内辅，扈跸清多难。
　　承天厚载均，并耀宵光灿。留徽蔼前躅，万古披图焕。
　　◎卷.40【郊庙歌辞·昭德皇后庙乐章·雍和】
　　公尸既起，享礼载终。称歌进彻，尽敬繇衷。
　　泽流惠下，大小咸同。
　　◎卷.41【郊庙歌辞·昭德皇后庙乐章·永和】
　　昭事终，幽享馀。移月御，返仙居。
　　璇庭寂，灵幄虚。顾裴回，感皇储。


第一十五卷郊庙歌辞
　　◎卷.1【郊庙歌辞·让皇帝庙乐章·迎神】李舒
　　皇矣天宗，德先王季。因心则友，克让以位。
　　爰命有司，式遵前志。神其降灵，昭飨祀事。
　　◎卷.2【郊庙歌辞·让皇帝庙乐章·奠币】李舒
　　惟帝时若，去而上仙。祀用商舞，乐备宫悬。
　　白璧加荐，玄纁告虔。子孙拜后，承兹吉蠲。
　　◎卷.3【郊庙歌辞·让皇帝庙乐章·迎俎】李舒
　　祀盛体荐，礼协粢盛。方周假庙，用鲁纯牲。
　　捧彻祗敬，击拊和鸣。受釐归胙，既戒而平。
　　◎卷.4【郊庙歌辞·让皇帝庙乐章·酌献】李舒
　　八音具举，三寿既盥。洁兹宗彝，瑟彼圭瓒。
　　兰肴重错，椒醑飘散。降胙维城，永为藩翰。
　　◎卷.5【郊庙歌辞·让皇帝庙乐章·亚献终献】李舒
　　秩礼有序，和音既同。九仪不忒，三揖将终。
　　孝感藩后，相维辟公。四时之典，永永无穷。
　　◎卷.6【郊庙歌辞·让皇帝庙乐章·送神】李舒
　　奠献已事，昏昕载分。风摇雨散，灵卫絪缊。
　　龙驾帝服，上腾五云。泮宫复閟，寂寞无闻。
　　◎卷.7【郊庙歌辞·享隐太子庙乐章·诚和】
　　道閟鹤关，运缠鸠里。门集大命，俾歆嘉祀。
　　礼亚六瑚，诚殚二簋。有诚颙若，神斯戾止。
　　◎卷.8【郊庙歌辞·享隐太子庙乐章·肃和】
　　岁肇春宗，乾开震长。瑶山既寂，戾园斯享。
　　玉肃其事，物昭其象。弦诵成风，笙歌合响。
　　◎卷.9【郊庙歌辞·享隐太子庙乐章·雍和】
　　明典肃陈，神居邃启。春伯联事，秋官相礼。
　　有来雍雍，登歌济济。缅维主鬯，庶歆芳醴。
　　◎卷.10【郊庙歌辞·享隐太子庙乐章·舒和】
　　三县已判歌钟列，六佾将开羽鏚分。
　　尚想燕飞来蔽日，终疑鹤影降凌云。
　　◎卷.11【郊庙歌辞·享隐太子庙乐章·凯安】
　　天步昔将开，商郊初欲践。抚戎金阵廓，贰极瑶图阐。
　　鸡戟遂崇仪，龙楼期好善。弄兵隳震业，启圣隆嗣典。
　　◎卷.12【郊庙歌辞·隐太子庙乐章·迎神】
　　苍震有位，黄离蔽明。江充祸结，戾据灾成。
　　衔冤昔痛，赠典今荣。享灵有秩，奉乐以迎。
　　◎卷.13【郊庙歌辞·隐太子庙乐章·送神】
　　皇情悼往，祀议增设。钟鼓铿锵，羽旄昭晰。
　　掌礼云备，司筵告彻。乐以送神，灵其鉴阕。
　　◎卷.14【郊庙歌辞·享章怀太子庙乐章·迎神】
　　副君昭象，道应黄离。铜楼备德，玉裕成规。
　　仙气霭霭，灵从师师。前驱戾止，控鹤来仪。
　　◎卷.15【郊庙歌辞·享章怀太子庙乐章·登歌酌鬯】
　　忠孝本著，羽翼先成。寝门昭德，驰道为程。
　　币帛有典，容卫无声。司存既肃，庙享惟清。
　　◎卷.16【郊庙歌辞·享章怀太子庙乐章·迎俎酌献】
　　通三锡胤，明两承英。太山比赫，伊水闻笙。
　　宗祧是寄，礼乐其亨。嘉辰荐俎，以发声明。
　　◎卷.17【郊庙歌辞·享章怀太子庙乐章·送文舞迎武舞】
　　羽籥崇文礼以毕，干鏚奋武事将行。
　　用舍繇来其有致，壮志宣威乐太平。
　　◎卷.18【郊庙歌辞·享章怀太子庙乐章·武舞作】
　　绿林炽炎历，黄虞格有苗。沙尘惊塞外，帷幄命嫖姚。
　　七德干戈止，三边云雾消。宝祚长无极，歌舞盛今朝。
　　◎卷.19【郊庙歌辞·享懿德太子庙乐章·迎神】
　　甲观昭祥，画堂升位。礼绝群后，望尊储贰。
　　启诵惭德，庄丕掩粹。伊浦凤翔，缑峰鹤至。
　　◎卷.20【郊庙歌辞·享懿德太子庙乐章·登歌酌鬯】
　　誉阐元储，寄崇明两。玉裕虽晦，铜楼可想。
　　弦诵辍音，笙歌罢响。币帛言设，礼容无爽。
　　◎卷.21【郊庙歌辞·享懿德太子庙乐章·迎俎酌献】
　　雍雍盛典，肃肃灵祠。宾天有圣，对日无期。
　　飘飖羽服，掣曳云旗。眷言主鬯，心乎怆兹。
　　◎卷.22【郊庙歌辞·享懿德太子庙乐章·送文舞迎武舞】
　　八音协奏陈金石，六佾分行整礼容。
　　沧溟赴海还称少，素月开轮即是重。
　　◎卷.23【郊庙歌辞·享懿德太子庙乐章·武舞作】
　　隋季昔云终，唐年初启圣。纂戎将禁暴，崇儒更敷政。
　　威略静三边，仁恩覃万姓。
　　◎卷.24【郊庙歌辞·享节愍太子庙乐章·迎神】
　　储后望崇，元良寄切。寝门是仰，驰道不绝。
　　仙袂云会，灵旗电晰。煌煌而来，礼物攸设。
　　◎卷.25【郊庙歌辞·享节愍太子庙乐章·登歌酌鬯】
　　灼灼重明，仰承元首。既贤且哲，惟孝与友。
　　惟孝虽遥，灵规不朽。礼因诚致，备絜玄酒。
　　◎卷.26【郊庙歌辞·享节愍太子庙乐章·迎俎酌献】
　　嘉荐有典，至诚莫骞。画梁云亘，雕俎星连。
　　乐器周列，礼容备宣。依稀如在，若未宾天。
　　◎卷.27【郊庙歌辞·享节愍太子庙乐章·送文舞出迎武舞入】
　　邕邕阐化凭文德，赫赫宣威藉武功。
　　既执羽旄先拂吹，还持玉鏚更挥空。
　　◎卷.28【郊庙歌辞·享节愍太子庙乐章·武舞作】
　　武德谅雍雍，由来扫寇戎。剑光挥作电，旗影列成虹。
　　雾廓三边静，波澄四海同。睿图今已盛，相共舞皇风。
　　◎卷.29【郊庙歌辞·享文敬太子庙乐章·请神】许孟容
　　觞牢具品，管磬有节。祝道夤恭，神仪昭晰。
　　桐圭早贵，象辂追设。声达乐成，降歆丰洁。
　　◎卷.30【郊庙歌辞·享文敬太子庙乐章·登歌】陈京
　　歌以德发，声以乐贵。乐善名存，追仙礼异。
　　鸾旌拱修，凤鸣合吹。神听皇慈，仲月皆至。
　　◎卷.31【郊庙歌辞·享文敬太子庙乐章·迎俎酌献】冯伉
　　撰日瞻景，诚陈乐张。礼容秩秩，羽舞煌煌。
　　肃将涤濯，祗荐芬芳。永锡繁祉，思深飨尝。
　　◎卷.32【郊庙歌辞·享文敬太子庙乐章·送文舞迎武舞】
　　干旄羽籥相亏蔽，一进一退殊行缀。
　　昔献三雍盛礼容，今陈六佾崇仪制。
　　◎卷.33【郊庙歌辞·享文敬太子庙乐章·亚献终献】崔邠
　　醴齐泛尊彝，轩县动干戚。入室僾如在，升阶虔所历。
　　奋疾合威容，定利舒皦绎。方崇庙貌礼，永被君恩锡。
　　◎卷.34【郊庙歌辞·享文敬太子庙乐章·送神】崔邠
　　三献具举，九旗将旋。追劳表德，罢享宾天。
　　风引仙管，堂虚画筵。芳馨常在，瞻望悠然。
　　◎卷.35【郊庙歌辞·享惠昭太子庙乐章·请神】归登
　　嘉荐既陈，祀事孔明。闲歌在堂，万舞在庭。
　　外则尽物，内则尽诚。凤笙如闻，歌其洁精。
　　◎卷.36【郊庙歌辞·享惠昭太子庙乐章·登歌】杜羔
　　因心克孝，位震遗芬。宾天道茂，轸怀气分。
　　发祗乃祀，咳叹如闻。二歌斯升，以咏德薰。
　　◎卷.37【郊庙歌辞·享惠昭太子庙乐章·迎俎酌献】李逢吉
　　既洁酒醴，聿陈熟腥。肃将震念，昭格储灵。
　　展矣礼典，薰然德馨。愔愔管磬，亦具是听。
　　◎卷.38【郊庙歌辞·享惠昭太子庙乐章·送文舞出迎武舞入】孟简
　　喧喧金石容既缺，肃肃羽驾就行列。
　　缑山遗响昔所闻，庙庭进旅今攸设。
　　◎卷.39【郊庙歌辞·享惠昭太子庙乐章·亚献终献】裴度
　　重轮始发祥，齿胄方兴学。冥然升紫府，铿尔荐清乐。
　　奠斝致馨香，在庭纷羽籥。礼成神既醉，仿佛缑山鹤。
　　◎卷.40【郊庙歌辞·享惠昭太子庙乐章·送神】王涯
　　威仪毕陈，备乐将阕。苞茅酒缩，膋萧香彻。
　　宫臣展事，肃雍在列。迎精送往，厥鉴昭晰。
　　◎卷.41【郊庙歌辞·武后崇先庙乐章（载《本集》）】
　　先德谦撝冠昔，严规节素超今。奉国忠诚每竭，
　　承家至孝纯深。追崇惧乖尊意，显号恐玷徽音。
　　既迫王公屡请，方乃俯遂群心。有限无由展敬，
　　奠醑每阙亲斟。大礼虔申典册，蘋藻敬荐翘襟。
　　◎卷.42【郊庙歌辞·褒德庙乐章·昭德】
　　道赫梧宫，悲盈蒿里。爰赐徽烈，载敷嘉祀。
　　享洽四时，规陈二簋。灵应昭格，神其戾止。
　　◎卷.43【郊庙歌辞·褒德庙乐章·进德】
　　涂山懿戚，妫汭崇姻。祠筵肇启，祭典方申。
　　礼以备物，乐以感神。用隆敦叙，载穆彝伦。
　　◎卷.44【郊庙歌辞·褒德庙乐章·褒德】
　　家著累仁，门昭积善。瑶篚既列，金县式展。
　　◎卷.45【郊庙歌辞·褒德庙乐章·武舞作】
　　昭昭竹殿开，奕奕兰宫启。懿范隆丹掖，殊荣辟朱邸。
　　六佾荐徽容，三簋陈芳醴。万石覃贻厥，分珪崇祖祢。
　　◎卷.46【郊庙歌辞·褒德庙乐章·彰德】
　　名隆五岳，秩映三台。严祠已备，睟影方回。
　　◎卷.47【舞曲歌辞·功成庆善乐舞词】
　　寿丘惟旧迹，酆邑乃前基。粤余承累圣，悬弧亦在兹。
　　弱龄逢运改，提剑郁匡时。指麾八荒定，怀柔万国夷。
　　梯山盛入款，驾海亦来思。单于陪武帐，日逐卫文lq。
　　端扆朝四岳，无为任百司。霜节明秋景，轻冰结水湄。
　　芸黄遍原隰，禾颖积京坻。共乐还谯宴，欢此大风诗。
　　◎卷.48【舞曲歌辞·中和乐舞词】
　　芳岁肇佳节，物华当仲春。乾坤既昭泰，烟景含氤氲。
　　德浅荷玄贶，乐成思治人。前庭列钟鼓，广殿延群臣。
　　八卦随舞意，五音转曲新。顾非咸池奏，庶协南风薰。
　　式宴礼所重，浃欢情必均。同和谅在兹，万国希可亲。
　　◎卷.49【舞曲歌辞·凯乐歌辞·破阵乐】
　　受律辞元首，相将讨叛臣。咸歌破阵乐，共赏太平人。
　　◎卷.50【舞曲歌辞·凯乐歌辞·应圣期】
　　圣德期昌运，雍熙万宇清。乾坤资化育，海岳共休明。
　　辟土欣耕稼，销戈遂偃兵。殊方歌帝泽，执贽驾升平。
　　◎卷.51【舞曲歌辞·凯乐歌辞·贺圣欢】
　　四海皇风被，千年德水清。戎衣更不著，今日告功成。
　　◎卷.52【舞曲歌辞·凯乐歌辞·君臣同庆乐】
　　主圣开昌历，臣忠奉大猷。君看偃革后，便是太平秋。


第一十六卷郊庙歌辞
　　◎卷.1【郊庙歌辞·梁郊祀乐章·庆和】赵光逢
　　就阳位，升圆丘。佩双玉，御大裘。
　　膺天命，拥神休。万灵感，百禄遒。
　　秉黄钺，建朱旗。震八表，清二仪。
　　帝业显，王道夷。受景命，启皇基。
　　开九门，怀百神。通肸蚃，接氤氲。
　　明粢荐，广乐陈。奠嘉璧，燎芳薪。
　　膺宝图，执左契。德应天，圣飨帝。
　　荐表衷，荷灵惠。寿万年，祚百世。
　　惟德动天，有感必通。秉兹一德，禋于六宗。
　　钦夤宝命，恭肃礼容。来顾来享，永穆皇风。
　　天惟佑德，辟乃奉天。交感斯在，昭事罔愆。
　　岁功已就，王道无偏。于焉报本，是用告虔。
　　◎卷.2【郊庙歌辞·梁郊祀乐章·庆顺】
　　圣皇戾止，天步舒迟。乾乾睿相，穆穆皇仪。
　　进退必肃，陟降是祗。六变克协，万灵协随。
　　◎卷.3【郊庙歌辞·梁郊祀乐章·庆平】
　　天命降鉴，帝德惟馨。享祀不忒，礼容孔明。
　　奠璧布币，荐神献精。神祐以答，敷锡永宁。
　　◎卷.4【郊庙歌辞·梁郊祀乐章·庆肃】张衮
　　笾豆簠簋，黍稷非馨。懿兹彝器，厥德惟明。
　　金石匏革，以和以平。繇此无体，期乎永宁。
　　◎卷.5【郊庙歌辞·梁郊祀乐章·庆熙】
　　哲后躬享，旨酒斯陈。王恭无斁，严祀维夤。
　　皇祖以配，大孝以振。宜锡景福，永休下民。
　　◎卷.6【郊庙歌辞·梁郊祀乐章·庆隆】
　　恭祀上帝，于国之阳。爵醴是荷，鸿基永昌。
　　◎卷.7【郊庙歌辞·梁郊祀乐章·庆融】
　　道和气兮袭氤氲，宣皇规兮彰圣神。
　　服遐裔兮敷质文，格苗扈兮息烟尘。
　　◎卷.8【郊庙歌辞·梁郊祀乐章·庆休】
　　大业来四夷，仁风和万国。白日体无私，皇天辅有德。
　　七旬罪已服，六月师方克。伟哉帝道隆，终始常作则。
　　◎卷.9【郊庙歌辞·梁郊祀乐章·庆和】
　　烟燎升，礼容彻。诚感达，人神悦。
　　灵贶彰，圣情结。玉座寂，金炉歇。
　　◎卷.10【郊庙歌辞·周郊祀乐章·昭顺乐】
　　五兵勿用，万国咸安。告功圆盖，受命云坛。
　　乐鸣凤律，礼备鸡竿。神光欲降，众目遐观。
　　◎卷.11【郊庙歌辞·周郊祀乐章·治顺乐】
　　羽卫离丹阙，金轩赴泰坛。珠旗明月色，玉佩晓霜寒。
　　黼黻龙衣备，琮璜宝器完。百神将受职，宗社保长安。
　　◎卷.12【郊庙歌辞·周郊祀乐章·感顺乐】
　　明君陈大礼，展币祀圆丘。雅乐声齐发，祥云色正浮。
　　◎卷.13【郊庙歌辞·周郊祀乐章·禋顺乐】
　　黄彝将献，特牲预迎。既修昭事，潜达明诚。
　　◎卷.14【郊庙歌辞·周郊祀乐章·福顺乐】
　　相承五运，取法三才。大礼爰展，率土咸来。
　　卿云秘室，甘泉宝台。象樽初酌，受福不回。
　　◎卷.15【郊庙歌辞·周郊祀乐章·福顺乐】
　　昊天成命，邦国盛仪。多士齐列，六龙载驰。
　　坛升泰一，乐奏咸池。高明祚德，永致昌期。
　　◎卷.16【郊庙歌辞·周郊祀乐章·福顺乐】
　　上天垂景贶，哲后举鸾觞。明德今方祚，邦家万世昌。
　　◎卷.17【郊庙歌辞·周郊祀乐章·忠顺乐】
　　木铎敷音文德昌，朱干成列武功彰。
　　雷鼗鹭羽今休用，玉鏚相参正发扬。
　　◎卷.18【郊庙歌辞·周郊祀乐章·武舞乐】
　　圭瓒方陈礼，干旄乃象功。成文非羽籥，猛势若罴熊。
　　◎卷.19【郊庙歌辞·周郊祀乐章·昭顺乐】
　　云门孤竹，苍璧黄琮。既祀天地，克配祖宗。
　　虔修盛礼，仰答玄功。神归碧落，神降无穷。
　　◎卷.20【郊庙歌辞·梁太庙乐舞辞·开平舞】
　　黍稷馨，醴z0清。牲牷洁，金石铿。
　　恭祀事，结皇情。神来格，歌颂声。
　　◎卷.11【郊庙歌辞·梁太庙乐舞辞·皇帝行】
　　莫高者天，攀跻弗克。隮天有方，累仁积德。
　　祖宗隆之，子孙履之。配天明祀，永永孝思。
　　◎卷.12【郊庙歌辞·梁太庙乐舞辞·帝盥】
　　庄肃莅事，周旋礼容。祼鬯严洁，穆穆雍雍。
　　◎卷.13【郊庙歌辞·梁太庙乐舞辞·登歌】
　　於赫我皇，建中立极。动以武功，静以文德。
　　昭事上帝，欢心万国。大报严禋，四海述职。
　　◎卷.14【郊庙歌辞·梁太庙乐舞辞·大合舞】
　　於穆皇祖，浚哲雍熙。美溢中夏，化被南陲。
　　后稷累德，公刘创基。肇兴九庙，乐合来仪。
　　◎卷.15【郊庙歌辞·梁太庙乐舞辞·象功舞】
　　天地合德，睿圣昭彰。累赠太傅，俄登魏王。
　　雄名不朽，奕叶而光。建国之兆，君临万方。
　　◎卷.16【郊庙歌辞·梁太庙乐舞辞·来仪舞】
　　於赫帝命，应天顺人。亭育品汇，宾礼百神。
　　洪基永固，景命惟新。肃恭孝享，祚我生民。
　　◎卷.17【郊庙歌辞·梁太庙乐舞辞·昭德舞】
　　肃肃文考，源浚派长。汉称诞季，周实生昌。
　　奄有四海，超彼百王。笙镛迭奏，礼物荧煌。
　　◎卷.18【郊庙歌辞·梁太庙乐舞辞·饮福】
　　戛玉摐金永颂声，檿丝孤竹和且清。
　　灵歆醉止牺象盈，自天降福千万龄。
　　◎卷.19【郊庙歌辞·梁太庙乐舞辞·撤豆】
　　笙镛洋洋，庭燎煌煌。明星有烂，祝史下堂。
　　笾豆斯撤，礼容有章。克勤克俭，无怠无荒。
　　◎卷.20【郊庙歌辞·梁太庙乐舞辞·送神】
　　其降无从，其往无踪。黍稷非馨，有感必通。
　　赫奕令德，仿佛睟容。再拜慌忽，遐想昊穹。
　　◎卷.21【郊庙歌辞·后唐宗庙乐舞辞·昭德舞】
　　懿彼明德，赫赫煌煌。名高阃域，功著旂常。
　　道符休泰，运叶祺祥。庆传万祀，以播耿光。
　　◎卷.22【郊庙歌辞·后唐宗庙乐舞辞·文明舞】
　　帝业光扬，皇图翕赫。圣德孔彰，神功不测。
　　信及豚鱼，恩沾动植。懿范鸿名，传之万亿。
　　◎卷.23【郊庙歌辞·后唐宗庙乐舞辞·应天舞】
　　晋国肇兴，雄图再固。黼黻帝道，金玉王度。
　　皇天无亲，惟德是辅。载诞英明，永光圣祚。
　　◎卷.24【郊庙歌辞·后唐宗庙乐舞辞·永平舞】
　　庆传瓒祚，位正瑶图。功宣四海，化被八区。
　　静彰帝道，动合乾符。千秋万祀，永荷昭苏。
　　◎卷.25【郊庙歌辞·后唐宗庙乐舞辞·武成舞】
　　艰难王业，返正皇唐。先天再造，却日重光。
　　汉绍世祖，夏资少康。功成德茂，率祀无疆。
　　◎卷.26【郊庙歌辞·后唐宗庙乐舞辞·雍熙舞】
　　仁君御宇，寰海谧清。运符武德，道协文明。
　　九成式叙，百度惟贞。金门积庆，玉叶传荣。
　　◎卷.27【郊庙歌辞·汉宗庙乐舞辞·武德舞】
　　明明我祖，天集休明。神母夜哭，彤云昼兴。
　　笾豆有践，管籥斯登。孝孙致告，神其降灵。
　　◎卷.28【郊庙歌辞·汉宗庙乐舞辞·灵长舞】
　　天降祥，汉祚昌。火炎上，水灵长。建庙社，洁蒸尝。
　　罗钟石，俨珩璜。陈玉豆，酌金觞。气昭感，德馨香。
　　祗洛汭，瞻晋阳。降吾祖，福穰穰。
　　◎卷.29【郊庙歌辞·汉宗庙乐舞辞·积善舞】
　　黍稷斯馨，祖德惟明。蛇告赤帝，龟谋大横。
　　云行雨施，天成地平。造我家邦，斡我璿衡。
　　陶匏在御，醍盎惟精。或戛或击，载炮载烹。
　　饮福受胙，舞降歌迎。滔滔不竭，洪惟水行。
　　◎卷.30【郊庙歌辞·汉宗庙乐舞辞·显仁舞】
　　运极金行谢，天资水德隆。礼神鄜畤馆，布政未央宫。
　　诘旦备明祀，登歌答茂功。云轩临降久，星俎荐陈丰。
　　霭霭沉檀雾，锵锵环佩风。荧煌升藻藉，肸蚃转珠栊。
　　尊祖咸韶备，贻孙书轨同。京坻长有积，宗社享无穷。
　　◎卷.31【郊庙歌辞·汉宗庙乐舞辞·章庆舞】
　　罘罳晓唱鸡人，三牲八簋斯陈。雾集瑶阶琐闼，
　　香生绮席华茵。珠佩貂珰熠爚，羽旄干戚纷纶。
　　酌鬯既终三献，凝旒何止千春。阿阁长栖彩凤，
　　郊宫叠奏祥麟。赤伏英灵未泯，玄圭运祚重新。
　　玉斝牺樽潋滟，龙旂凤辖逡巡。
　　瞻望月游冠冕，犹疑苍野回轮。
　　◎卷.32【郊庙歌辞·汉宗庙乐舞辞·观德舞】张昭
　　高庙明灵再启图，金根玉辂幸神都。巢阿丹凤衔书命，
　　入昴飞星献宝符。正换熏弦娱赤子，忽登仙驾泣苍梧。
　　荐樱鹤馆笳箫咽，酌鬯金楹剑佩趋。星俎云罍兼鲁礼，
　　朱干象箾杂巴渝。氤氲龙麝交青琐，仿佛钖銮下蕊珠。
　　荐豆奉觞亲玉几，配天合祖耀璿枢。受釐饮酒皇欢洽，
　　仰俟馀灵泰九区。
　　◎卷.33【郊庙歌辞·周宗庙乐舞辞·肃顺】
　　我后至孝，祗谒祖先。仰瞻庙貌，夙设宫悬。
　　朱弦疏越，羽舞回旋。神其来格，明祀惟虔。
　　◎卷.34【郊庙歌辞·周宗庙乐舞辞·治顺】
　　清庙将入，衮服是依。载行载止，令色令仪。
　　永终就养，空极孝思。瞻望如在，顾复长违。
　　◎卷.35【郊庙歌辞·周宗庙乐舞辞·肃雍舞】
　　周道载兴，象日之明。万邦咸庆，百谷用成。
　　於穆圣祖，祗荐鸿名。祀于庙社，陈其牺牲。
　　进旅退旅，皇武之形。一倡三叹，朱弦之声。
　　以妥以侑，既和且平。至诚潜达，介福攸宁。
　　◎卷.36【郊庙歌辞·周宗庙乐舞辞·章德舞】
　　清庙新，展严禋。恭祖德，厚人伦。雅乐荐，礼器陈。
　　俨皇尸，列虞宾。神如在，声不闻。享必信，貌惟夤。
　　想龙服，奠牺樽。礼既备，庆来臻。
　　◎卷.37【郊庙歌辞·周宗庙乐舞辞·善庆舞】
　　卜世长，帝祚昌。定中国，服四方。修明祀，从旧章。
　　奏激楚，转清商。罗俎豆，列簪裳。歌累累，容皇皇。
　　望来格，降休祥。祝敢告，寿无疆。
　　◎卷.38【郊庙歌辞·周宗庙乐舞辞·观成舞】
　　穆穆王国，奕奕神功。毖祀载展，明德有融。
　　彝樽斯满，簠簋斯丰。纷絺旄羽，锵洋磬钟。
　　或升或降，克和克同。孔惠之礼，必肃之容。
　　锡以纯嘏，祚其允恭。神保是飨，万世无穷。
　　◎卷.39【郊庙歌辞·周宗庙乐舞辞·明德舞】
　　惟彼岐阳，德大流光。载造周室，泽及遐荒。
　　於铄圣祖，上帝是皇。乃圣乃神，知微知彰。
　　新庙奕奕，丰年穰穰。取彼血膋，以往蒸尝。
　　黍稷惟馨，笾豆大房。工祝致告，受福无疆。
　　◎卷.40【郊庙歌辞·周宗庙乐舞辞·咸顺】
　　万舞咸列，三阶克清。贯珠一倡，击石九成。
　　盈觞虽酌，灵坐无形。永怀我祖，达其孝诚。
　　◎卷.41【郊庙歌辞·周宗庙乐舞辞·禋顺】
　　旨酒既献，嘉殽乃迎。振其鼗鼓，洁以铏羹。
　　肇禋肇祀，或炮或烹。皇尸俨若，保飨是明。
　　◎卷.42【郊庙歌辞·周宗庙乐舞辞·福顺】
　　新庙奕奕，金奏洋洋。享于祖考，循彼典章。
　　清酤特满，嘉玉腾光。神醉既告，帝祉无疆。
　　◎卷.43【郊庙歌辞·周宗庙乐舞辞·忠顺】
　　称文既表温柔德，示武须成蹈厉容。
　　缀兆疾舒皆应节，明明我祖乐无穷。
　　◎卷.44【郊庙歌辞·善胜舞】
　　圣祖累功，福钟来裔。持羽执干。舞文不废。
　　◎卷.45【郊庙歌辞·善胜舞·禋顺】
　　礼毕祀先，香散几筵。罢舞干戚，收撤豆笾。
　　◎卷.46【郊庙歌辞·善胜舞·肃顺】
　　乐奏四顺，福受万年。神归碧天，庭馀瑞烟。
　　◎卷.47【郊庙歌辞·晋朝飨乐章·初举酒文同乐】
　　赫矣昌运，明哉圣王。文兴坠典，礼复旧章。
　　鸳鸾济济，鸟兽跄跄。一人有庆，万福无疆。
　　◎卷.48【郊庙歌辞·晋朝飨乐章·举酒】
　　大明御宇，至德动天。君臣庆会，礼乐昭宣。
　　剑佩成列，金石在悬。椒觞再献，宝历万年。
　　◎卷.49【郊庙歌辞·晋朝飨乐章·再举酒】
　　朝野无事，寰瀛大康。圣人有作，盛礼重光。
　　万国执玉，千官奉觞。南山永固，地久天长。
　　◎卷.50【郊庙歌辞·晋朝飨乐章·四举酒】
　　八表欢无事，三秋贺有成。照临同日远，渥泽并云行。
　　河变千年色，山呼万岁声。愿修封岱礼，方以称文明。
　　◎卷.51【郊庙歌辞·晋朝飨乐章·群臣酒行歌】
　　剑佩俨如林，齐倾拱北心。渥恩颁美禄，咸濩听和音。
　　一德君臣合，重瞳日月临。歌时兼乐圣，唯待赞泥金。
　　万国咸归禹，千官共祝尧。拜恩瞻凤扆，倾耳听云韶。
　　运启金行远，时和玉烛调。酒酣齐抃舞，同贺圣明朝。
　　令节陈高会，群臣侍御筵。玉墀留爱景，金殿霭祥烟。
　　振鹭涵天泽，灵禽下乐悬。圣明无一事，何处让尧年。
　　◎卷.52【郊庙歌辞·周朝飨乐章·忠顺】
　　岁迎更始，节及朝元。冕旒仰止，冠剑相连。
　　八音合奏，万物齐宣。常陈盛礼，愿永千年。
　　◎卷.53【郊庙歌辞·周朝飨乐章·忠顺】
　　明君当宁，列辟奉觞。云容表瑞，日影初长。
　　衣冠济济，钟磬洋洋。令仪克盛，嘉会有章。
　　◎卷.54【郊庙歌辞·周朝飨乐章·治顺】
　　庭陈大乐，坐当太微。凝旒负扆，端拱垂衣。
　　鸳鸾成列，簪组相辉。御炉香散，郁郁霏霏。
　　◎卷.55【郊庙歌辞·周朝飨乐章·福顺】
　　圣皇端拱，多士输忠。蛮觞共献，臣心毕同。
　　声齐嵩岳，祝比华封。千龄万祀，常保时雍。
　　◎卷.56【郊庙歌辞·周朝飨乐章·康顺】
　　鸿钧广运，嘉节良辰。列辟在位，万国来宾。
　　干旌屡舞，金石咸陈。礼容既备，帝履长春。
　　◎卷.57【郊庙歌辞·周朝飨乐章·忠顺】
　　礼成三爵，乐毕九成。共离金戺，复列彤庭。
　　◎卷.58【郊庙歌辞·周朝飨乐章·忠顺】
　　明庭展礼，为龙为光。咸韶息韵，鹓鹭归行。
　　◎卷.59【郊庙歌辞·晋昭德成功舞歌·昭德舞歌二首】
　　圣代修文德，明庭举旧章。两阶陈羽籥，万舞合宫商。
　　剑佩森鸳鹭，箫韶下凤凰。我朝青史上，千古有辉光。
　　淮海干戈戢，朝廷礼乐施。白驹皆就絷，丹凤复来仪。
　　德备三苗格，风行万国随。小臣同百兽，率舞贺昌期。
　　◎卷.60【郊庙歌辞·晋昭德成功舞歌·武功舞歌二首】
　　拨乱资英主，开基自晋阳。一戎成大业，七德焕前王。
　　炎汉提封远，姬周世祚长。朱干将玉戚，全象武功扬。
　　睿算超前古，神功格上圆。百川留禹迹，万国戴尧天。
　　既已櫜弓矢，诚宜播管弦。跄跄随鸟兽，共乐太平年。


第一十七卷乐府杂曲
　　◎卷.1【乐府杂曲·鼓吹曲辞·朱鹭】张籍
　　翩翩兮朱鹭，来泛春塘栖绿树。
　　羽毛如翦色如染，远飞欲下双翅敛。
　　避人引子入深堑，动处水纹开滟滟。
　　谁知豪家网尔躯，不如饮啄江海隅。
　　◎卷.2【乐府杂曲·鼓吹曲辞·艾如张】李贺
　　锦襜褕，绣裆襦，强强饮啄哺尔雏。陇东卧穟满风雨，
　　莫信龙媒陇西去。齐人织网如素空，张在野春平碧中。
　　网丝漠漠无形影，误尔触之伤首红。艾叶绿花谁翦刻，
　　中藏祸机不可测。
　　◎卷.3【乐府杂曲·鼓吹曲辞·上之回】卢照邻
　　回中道路险，萧关烽候多。五营屯北地，万乘出西河。
　　单于拜玉玺，天子按雕戈。振旅汾川曲，秋风横大歌。
　　◎卷.4【乐府杂曲·鼓吹曲辞·上之回】李白
　　三十六离宫，楼台与天通。阁道步行月，美人愁烟空。
　　恩疏宠不及，桃李伤春风。淫乐意何极，金舆向回中。
　　万乘出黄道，千旗扬彩虹。前军细柳北，后骑甘泉东。
　　岂问渭川老，宁邀襄野童。秋暮瑶池宴，归来乐未穷。
　　◎卷.5【乐府杂曲·鼓吹曲辞·上之回】李贺
　　上之回，大旗喜。悬虹彗，挞凤尾。剑匣破，舞蛟龙。
　　蚩尤死，鼓逢逢。天高庆雷齐坠地，地无惊烟海千里。
　　◎卷.6【乐府杂曲·鼓吹曲辞·战城南】卢照邻
　　将军出紫塞，冒顿在乌贪。笳喧雁门北，阵翼龙城南。
　　雕弓夜宛转，铁骑晓参潭。应须驻白日，为待战方酣。
　　◎卷.7【乐府杂曲·鼓吹曲辞·战城南】李白
　　去年战桑干源，今年战葱河道。洗兵条支海上波，
　　放马天山雪中草。万里长征战，三军尽衰老。
　　匈奴以杀戮为耕作，古来唯见白骨黄沙田。
　　秦家筑城备胡处，汉家还有烽火燃。
　　烽火燃不息，征战无已时。野战格斗死，败马号鸣向天悲。
　　乌鸢啄人肠，衔飞上挂枯树枝。士卒涂草莽，将军空尔为。
　　乃知兵者是凶器，圣人不得已而用之。
　　◎卷.8【乐府杂曲·鼓吹曲辞·战城南】刘驾
　　城南征战多，城北无饥鸦。白骨马蹄下，谁言皆有家。
　　城前水声苦，倏忽流万古。莫争城外地，城里有闲土。
　　◎卷.9【乐府杂曲·鼓吹曲辞·战城南二首】贯休
　　万里桑干傍，茫茫古蕃壤。将军貌憔悴，抚剑悲年长。
　　胡兵尚陵逼，久住亦非强。邯郸少年辈，个个有伎俩。
　　拖枪半夜去，雪片大如掌。
　　碛中有阴兵，战马时惊蹶。轻猛李陵心，摧残苏武节。
　　黄金锁子甲，风吹色如铁。十载不封侯，茫茫向谁说。
　　◎卷.10【乐府杂曲·鼓吹曲辞·巫山高】郑世翼
　　巫山凌太清，岧峣类削成。霏霏暮雨合，霭霭朝云生。
　　危峰入鸟道，深谷泻猿声。别有幽栖客，淹留攀桂情。
　　◎卷.11【乐府杂曲·鼓吹曲辞·巫山高二首】沈佺期
　　巫山峰十二，环合隐昭回。俯眺琵琶峡，平看云雨台。
　　古槎天外倚，瀑水日边来。何忽啼猿夜，荆王枕席开。
　　神女向高唐，巫山下夕阳。裴回作行雨，婉娈逐荆王。
　　电影江前落，雷声峡外长。霁云无处所，台馆晓苍苍。
　　◎卷.12【乐府杂曲·鼓吹曲辞·巫山高】卢照邻
　　巫山望不极，望望下朝雰。莫辨啼猿树，徒看神女云。
　　惊涛乱水脉，骤雨暗峰文。沾裳即此地，况复远思君。
　　◎卷.13【乐府杂曲·鼓吹曲辞·巫山高】张循之
　　巫山高不极，沓沓状奇新。暗谷疑风雨，幽岩若鬼神。
　　月明三峡曙，潮满二江春。为问阳台夕，应知入梦人。
　　◎卷.14【乐府杂曲·鼓吹曲辞·巫山高】刘方平
　　楚国巫山秀，清猿日夜啼。万重春树合，十二碧峰齐。
　　峡出朝云下，江来暮雨西。阳台归路直，不畏向家迷。
　　◎卷.15【乐府杂曲·鼓吹曲辞·巫山高】皇甫冉
　　巫峡见巴东，迢迢半出空。云藏神女馆，雨到楚王宫。
　　朝暮泉声落，寒暄树色同。清猿不可听，偏在九秋中。
　　◎卷.16【乐府杂曲·鼓吹曲辞·巫山高】李端
　　巫山十二峰，皆在碧虚中。回合云藏日，霏微雨带风。
　　猿声寒过水，树色暮连空。愁向高唐望，清秋见楚宫。
　　◎卷.17【乐府杂曲·鼓吹曲辞·巫山高】于濆
　　何山无朝云，彼云亦悠扬。何山无暮雨，彼雨亦苍茫。
　　宋玉恃才者，凭云构高唐。自重文赋名，荒淫归楚襄。
　　峨峨十二峰，永作妖鬼乡。
　　◎卷.18【乐府杂曲·鼓吹曲辞·巫山高二首】孟郊
　　巴山上峡重复重，阳台碧峭十二峰。荆王猎时逢暮雨，
　　夜卧高丘梦神女。轻红流烟湿艳姿，行云飞去明星稀。
　　目极魂断望不见，猿啼三声泪沾衣。
　　见尽数万里，不闻三声猿。但飞萧萧雨，中有亭亭魂。
　　千载楚襄恨，遗文宋玉言。至今青冥里，云结深闺门。
　　◎卷.19【乐府杂曲·鼓吹曲辞·巫山高】李贺
　　碧丛丛，高插天，大江翻澜神曳烟。楚魂寻梦风飔然，
　　晓风飞雨生苔钱。瑶姬一去一千年，丁香筇竹啼老猿。
　　古祠近月蟾桂寒，椒花坠红湿云间。
　　◎卷.20【乐府杂曲·鼓吹曲辞·巫山高】齐己
　　巫山高，巫女妖，雨为暮兮云为朝，楚王憔悴魂欲销。
　　秋猿嗥嗥日将夕，红霞紫烟凝老壁。千岩万壑花皆坼，
　　但恐芳菲无正色。不知今古行人行，几人经此无秋情。
　　云深庙远不可觅，十二峰头插天碧。
　　◎卷.21【乐府杂曲·鼓吹曲辞·将进酒】李白
　　君不见黄河之水天上来，奔流到海不复回。
　　君不见高堂明镜悲白发，朝如青丝暮成雪。
　　人生得意须尽欢，莫使金尊空对月。天生我材必有用，
　　千金散尽还复来。烹羊宰牛且为乐，会须一饮三百杯。
　　岑夫子，丹丘生，将进酒，杯莫停。与君歌一曲，
　　请君为我侧耳听。钟鼓馔玉不足贵，但愿长醉不复醒。
　　古来圣贤皆寂寞，惟有饮者留其名。陈王昔时宴平乐，
　　斗酒十千恣欢谑。主人何为言少钱，径须酤取对君酌。
　　五花马，千金裘，呼儿将出换美酒，与尔同销万古愁。
　　◎卷.22【乐府杂曲·鼓吹曲辞·将进酒】元稹
　　将进酒，将进酒，酒中有毒鸩主父，言之主父伤主母。
　　母为妾地父妾天，仰天俯地不忍言。佯为僵踣主父前，
　　主父不知加妾鞭。旁人知妾为主说，主将泪洗鞭头血。
　　推摧主母牵下堂，扶妾遣升堂上床。将进酒，
　　酒中无毒令主寿，愿主回思归主母，遣妾如此事主父。
　　妾为此事人偶知，自惭不密方自悲。主今颠倒安置妾，
　　贪天僭地谁不为。
　　◎卷.23【乐府杂曲·鼓吹曲辞·将进酒】李贺
　　琉璃钟，琥珀浓，小槽酒滴真珠红。烹龙炮凤玉脂泣，
　　罗屏绣幕围香风。吹龙笛，击鼍鼓，皓齿歌，细腰舞。
　　况是青春日将暮，桃花乱落如红雨。劝君终日酩酊醉，
　　酒不到刘伶坟上土。
　　◎卷.24【乐府杂曲·鼓吹曲辞·君马黄】李白
　　君马黄，我马白，马色虽不同，人心本无隔。
　　共作游冶盘，双行洛阳陌。长剑既照曜，高冠何赩赫。
　　各有千金裘，俱为五侯客。猛虎落陷阱，壮夫时屈厄。
　　相知在急难，独好亦何益。
　　◎卷.25【乐府杂曲·鼓吹曲辞·芳树】沈佺期
　　何地早芳菲，宛在长门殿。夭桃色若绶，秾李光如练。
　　啼鸟弄花疏，游蜂饮香遍。叹息春风起，飘零君不见。
　　◎卷.26【乐府杂曲·鼓吹曲辞·芳树】卢照邻
　　芳树本多奇，年华复在斯。结翠成新幄，开红满旧枝。
　　风归花历乱，日度影参差。容色朝朝落，思君君不知。
　　◎卷.27【乐府杂曲·鼓吹曲辞·芳树】徐彦伯
　　玉花珍簟上，金缕画屏开。晓月怜筝柱，春风忆镜台。
　　筝柱春风吹晓月，芳树落花朝暝歇。稿砧刀头未有时，
　　攀条拭泪坐相思。
　　◎卷.28【乐府杂曲·鼓吹曲辞·芳树】韦应物
　　迢迢芳园树，列映清池曲。对此伤人心，还如故时绿。
　　风条洒馀霭，露叶承新旭。佳人不再攀，下有往来躅。
　　◎卷.29【乐府杂曲·鼓吹曲辞·芳树】元稹
　　芳树已寥落，孤英尤可嘉。可怜团团叶，盖覆深深花。
　　游蜂竞攒刺，斗雀亦纷拏。天生细碎物，不爱好光华。
　　非无歼殄法，念尔有生涯。春雷一声发，惊燕亦惊蛇。
　　清池养神蔡，已复长虾蟆。雨露贵平施，吾其春草芽。
　　◎卷.30【乐府杂曲·鼓吹曲辞·芳树】罗隐
　　细蕊慢逐风，暖香闲破鼻。青帝固有心，时时动人意。
　　去年高枝犹压地，今年低枝已憔悴。
　　吾所以见造化之权，变通之理。春夏作头，秋冬为尾。
　　循环反复无穷已。今生长短同一轨，若使威可以制，
　　力可以止，秦皇不肯敛手下沙丘，孟贲不合低头入蒿里。
　　伊人强猛犹如此，顾我劳生何足恃。但愿开素袍，
　　倾绿蚁，陶陶兀兀大醉于青冥白昼间。任他上是天，
　　下是地。
　　◎卷.31【乐府杂曲·鼓吹曲辞·有所思】沈佺期
　　君子事行役，再空芳岁期。美人旷延伫，万里浮云思。
　　园槿绽红艳，郊桑柔绿滋。坐看长夏晚，秋月生罗帏。
　　◎卷.32【乐府杂曲·鼓吹曲辞·有所思】李白
　　我思仙人，乃在碧海之东隅。
　　海寒多天风，白波连山倒蓬壶。长鲸喷涌不可涉，
　　抚心茫茫泪如珠。西来青鸟东飞去，愿寄一书谢麻姑。
　　◎卷.33【乐府杂曲·鼓吹曲辞·有所思】孟郊
　　桔槔烽火昼不灭，客路迢迢信难越。古镇刀攒万片霜，
　　寒江浪起千堆雪。此时西去定如何，空使南心远凄切。
　　◎卷.34【乐府杂曲·鼓吹曲辞·有所思】卢仝
　　当时我醉美人家，美人颜色娇如花。今日美人弃我去，
　　青楼珠箔天之涯。天涯娟娟常娥月，三五二八盈又缺。
　　翠眉蝉鬓生别离，一望不见心断绝。心断绝，几千里，
　　梦中醉卧巫山云，觉来泪滴湘江水。湘江两岸花木深，
　　美人不见愁人心。含愁更奏绿绮琴，调高弦绝无知音。
　　美人兮美人，不知为暮雨兮为朝云，相思一夜梅花发，
　　忽到窗前疑是君。
　　◎卷.35【乐府杂曲·鼓吹曲辞·有所思】韦应物
　　借问江上柳，青青为谁春。空游昨日地，不见昨日人。
　　缭绕万家井，往来车马尘。莫道无相识，要非心所亲。
　　◎卷.36【乐府杂曲·鼓吹曲辞·有所思】刘氏云
　　朝亦有所思，暮亦有所思。登楼望君处，蔼蔼浮云飞。
　　浮云遮却阳关道，向晚谁知妾怀抱。玉井苍苔春院深，
　　桐花落地无人扫。
　　◎卷.37【乐府杂曲·鼓吹曲辞·雉子班】李白
　　辟邪伎作鼓吹惊，雉子班之奏曲成，喔咿振迅欲飞鸣。
　　扇锦翼，雄风生，双雌同饮啄，趫悍谁能争。
　　乍向草中耿介死，不求黄金笼下生。
　　天地至广大，何惜遂物情。善卷让天子，务光亦逃名。
　　所贵旷士怀，朗然合太清。
　　◎卷.38【乐府杂曲·鼓吹曲辞·临高台】褚亮
　　高台暂俯临，飞翼耸轻音。浮光随日度，漾影逐波深。
　　迥瞰周平野，开怀畅远襟。独此三休上，还伤千岁心。
　　◎卷.39【乐府杂曲·鼓吹曲辞·临高台】王勃
　　临高台，高台迢递绝浮埃，瑶轩绮构何崔嵬，
　　鸾歌凤吹清且哀。俯瞰长安道，萋萋御沟草，
　　斜对甘泉路，苍苍茂陵树。高台四望同，
　　帝乡佳气郁葱葱。紫阁丹楼纷照曜，璧房锦殿相玲珑。
　　东弥长乐观，西指未央宫。赤城映朝日，绿树摇春风。
　　旗亭百队开新市，甲第千甍分戚里。朱轮翠盖不胜春，
　　叠树层楹相对起。复有青楼大道中，绣户文窗雕绮栊。
　　锦衣昼不襞，罗帏夕未空。歌屏朝掩翠，妆镜晚窥红。
　　为吾安宝髻，蛾眉罢花丛。狭路尘间黯将暮，
　　云间月色明如素。鸳鸯池上两两飞，凤凰楼下双双度。
　　物色正如此，佳期那不顾。银鞍绣毂盛繁华，
　　可怜今夜宿倡家。倡家少妇不须嚬，东园桃李片时春。
　　君看旧日高台处，柏梁铜雀生黄尘。
　　◎卷.40【乐府杂曲·鼓吹曲辞·临高台】贯休
　　凉风吹远念，使我升高台。宁知数片云，不是旧山来。
　　故人天一涯，久客殊未回。雁来不得书，空寄声哀哀。
　　◎卷.41【乐府杂曲·鼓吹曲辞·黄雀行】庄南杰
　　穿屋穿墙不知止，争树争巢入营死。林间公子挟弹弓，
　　一丸致毙花丛里。小雏黄口未有知，青天不解高高飞。
　　虞人设网当要路，白日啾嘲祸万机。
　　◎卷.42【乐府杂曲·鼓吹曲辞·钓竿篇】沈佺期
　　朝日敛红烟，垂竿向绿川。人疑天上坐，鱼似镜中悬。
　　避楫时惊透，猜钩每误牵。湍危不理辖，潭静欲留船。
　　钓玉君徒尚，征金我未贤。为看芳饵下，贪得会无全。
　　◎卷.43【乐府杂曲·鼓吹曲辞·凯歌六首】岑参
　　汉将承恩西破戎，捷书先奏未央宫。
　　天子预开麟阁待，只今谁数贰师功。
　　官军西出过楼兰，营幕傍临月窟寒。
　　蒲海晓霜凝剑尾，葱山夜雪扑旌竿。
　　鸣笳擂鼓拥回军，破国平蕃昔未闻。
　　大夫鹊印摇边月，天将龙旗掣海云。
　　月落辕门鼓角鸣，千群面缚出蕃城。
　　洗兵鱼海云迎阵，秣马龙堆月照营。
　　蕃军遥见汉家营，满谷连山遍哭声。
　　万箭千刀一夜杀，平明流血浸空城。
　　暮雨旌旗湿未干，胡尘白草日光寒。
　　昨夜将军连晓战，蕃军只见马空鞍。
　　◎卷.44【乐府杂曲·鼓吹铙歌·晋阳武】柳宗元
　　晋阳武，奋义威。炀之渝，德焉归。氓毕屠，绥者谁。
　　皇烈烈，专天机。号以仁，扬其旗。日之升，九土晞。
　　斥田圻，流洪辉。有其二，翼馀隋。斫枭骜，连熊螭。
　　枯以肉，勍者羸。后土荡，玄穹弥。合之育，莽然施。
　　惟德辅，庆无期。
　　◎卷.45【乐府杂曲·鼓吹铙歌·兽之穷】柳宗元
　　兽之穷，奔大麓。天厚黄德，狙犷服。
　　甲之櫜弓，弭矢箙。皇旅靖，敌逾蹙。
　　自亡其徒，匪予戮。屈rH猛，虔栗栗。
　　縻以尺组，啖以秩。黎之阳，土茫茫。
　　富兵戎，盈仓箱。乏者德，莫能享。驱豺兕，授我疆。
　　◎卷.46【乐府杂曲·鼓吹铙歌·战武牢】柳宗元
　　战武牢，动河朔。逆之助，图掎角。怒鷇麛，抗乔岳。
　　翘萌牙，傲霜雹。王谋内定，申掌握。铺施芟夷，
　　二主缚。惮华戎，廓封略。命之瞢，卑以斫。归有德，
　　唯先觉。
　　◎卷.47【乐府杂曲·鼓吹铙歌·泾水黄】柳宗元
　　泾水黄，陇野茫。负太白，腾天狼。有鸟鸷立，羽翼张。
　　钩喙决前，钜趯傍；怒飞饥啸，翾不可当。老雄死，
　　子复良。巢岐饮渭，肆翱翔。顿地纮，提天纲。
　　列缺掉帜，招摇耀铓。鬼神来助，梦嘉祥。脑涂原野，
　　魂飞扬。星辰复，恢一方。
　　◎卷.48【乐府杂曲·鼓吹铙歌·奔鲸沛】柳宗元
　　奔鲸沛，荡海垠。吐霓翳日，腥浮云。帝怒下顾，
　　哀垫昏。授以神柄，推元臣。手援天矛，截修鳞。
　　披攘蒙霿，开海门。地平水静，浮天垠。羲和显耀，
　　乘清氛。赫炎溥畅，融大钧。
　　◎卷.49【乐府杂曲·鼓吹铙歌·苞枿】柳宗元
　　苞枿ba矣，惟根之蟠。弥巴蔽荆，负南极以安。
　　曰我旧梁氏，辑绥艰难。江汉之阻，都邑固以完。
　　圣人作，神武用，有臣勇智，奋不以众。投迹死地，
　　谋猷纵。化敌为家，虑则中。浩浩海裔，不威而同。
　　系缧降王，定厥功。澶漫万里，宣唐风。蛮夷九译，
　　咸来从。凯旋金奏，象形容。震赫万国，罔不龚。
　　◎卷.50【乐府杂曲·鼓吹铙歌·河右平】柳宗元
　　河右澶漫，顽为之魁。王师如雷震，昆仑以颓。
　　上聋下聪，骜不可回。助仇抗有德，惟人之灾。
　　乃溃乃奋，执缚归厥命。万室蒙其仁，一夫则病。
　　濡以鸿泽，皇之圣。威畏德怀，功以定。顺之于理，
　　物咸遂厥性。
　　◎卷.51【乐府杂曲·鼓吹铙歌·铁山碎】柳宗元
　　铁山碎，大漠舒。二虏劲，连穹庐。背北海，专坤隅。
　　岁来侵边，或傅于都。天子命元帅，奋其雄图。
　　破定襄，降魁渠。穷竟窟宅，斥余吾。百蛮破胆，
　　边氓苏。威武辉耀，明鬼区。利泽弥万祀，功不可逾。
　　官臣拜手，惟帝之谟。
　　◎卷.52【乐府杂曲·鼓吹铙歌·靖本邦】柳宗元
　　本邦伊晋，惟时不靖。根柢之摇，枝叶攸病。
　　守臣不任，勩于神圣。惟钺之兴，翦焉则定。
　　洪惟我理，式和以敬。群顽既夷，庶绩咸正。
　　皇谟载大，惟人之庆。
　　◎卷.53【乐府杂曲·鼓吹铙歌·吐谷浑】柳宗元
　　吐谷浑盛强，背西海以夸。岁侵扰我疆，退匿险且遐。
　　帝谓神武师，往征靖皇家。烈烈旆其旗，熊虎杂龙蛇。
　　王旅千万人，衔枚默无哗。束刃逾山徼，张翼纵漠沙。
　　一举刈膻腥，尸骸积如麻。除恶务本根，况敢遗萌芽。
　　洋洋西海水，威命穷天涯。系虏来王都，犒乐穷休嘉。
　　登高望还师，竟野如春华。行者靡不归，亲戚讙要遮。
　　凯旋献清庙，万国思无邪。
　　◎卷.54【乐府杂曲·鼓吹铙歌·高昌】柳宗元
　　麹氏雄西北，别绝臣外区。既恃远且险，纵傲不我虞。
　　烈烈王者师，熊螭以为徒。龙旂翻海浪，馹骑驰坤隅。
　　贲育搏婴儿，一扫不复馀。平沙际天极，但见黄云驱。
　　臣靖执长缨，智勇伏囚拘。文皇南面坐，夷狄千群趋。
　　咸称天子神，往古不得俱。献号天可汗，以覆我国都。
　　兵戎不交害，各保性与躯。
　　◎卷.55【乐府杂曲·鼓吹铙歌·东蛮】柳宗元
　　东蛮有谢氏，冠带理海中。已言我异世，虽圣莫能通。
　　王卒如飞翰，鹏鶱骇群龙。轰然自天坠，乃信神武功。
　　系虏君臣人，累累来自东。无思不服从，唐业如山崇。
　　百辟拜稽首，咸愿图形容。如周王会书，永永传无穷。
　　睢盱万状乖，咿嗢九译重。广轮抚四海，浩浩知皇风。
　　歌诗铙鼓间，以壮我元戎。


第一十八卷横吹曲辞
　　◎卷.1【横吹曲辞·陇头（一曰陇头水）】张籍
　　陇头已断人不行，胡骑夜入凉州城。汉家处处格斗死，
　　一朝尽没陇西地。驱我边人胡中去，散放牛羊食禾黍。
　　去年中国养子孙，今著毡裘学胡语。谁能更使李轻车，
　　收取凉州属汉家。
　　◎卷.2【横吹曲辞·陇头吟】王维
　　长安少年游侠客，夜上戍楼看太白。陇头明月迥临关，
　　陇上行人夜吹笛。关西老将不胜愁，驻马听之双泪流。
　　身经大小百馀战，麾下偏裨万户侯。苏武才为典属国，
　　节旄空尽海西头。
　　◎卷.3【横吹曲辞·陇头吟】翁绶
　　陇水潺湲陇树黄，征人陇上尽思乡。马嘶斜日朔风急，
　　雁过寒云边思长。残月出林明剑戟，平沙隔水见牛羊。
　　横行俱足封侯者，谁斩楼兰献未央。
　　◎卷.4【横吹曲辞·陇头水】杨师道
　　陇头秋月明，陇水带关城。笳添离别曲，风送断肠声。
　　映雪峰犹暗，乘冰马屡惊。雾中寒雁至，沙上转蓬轻。
　　天山传羽檄，汉地急征兵。阵开都护道，剑聚伏波营。
　　于兹觉无度，方共濯胡缨。
　　◎卷.5【横吹曲辞·陇头水】卢照邻
　　陇坂高无极，征人一望乡。关河别去水，沙塞断归肠。
　　马系千年树，旌悬九月霜。从来共呜咽，皆是为勤王。
　　◎卷.6【横吹曲辞·陇头水】王建
　　陇水何年陇头别，不在山中亦呜咽。征人塞耳马不行，
　　未到陇头闻水声。谓是西流入蒲海，还闻北海绕龙城。
　　陇东陇西多屈曲，野麋饮水长簇簇。胡兵夜回水傍住，
　　忆著来时磨剑处。向前无井复无泉，放马回看陇头树。
　　◎卷.7【横吹曲辞·陇头水】于濆
　　借问陇头水，终年恨何事。深疑呜咽声，中有征人泪。
　　昨日上山下，达曙不能寐。何处接长波，东流入清渭。
　　◎卷.8【横吹曲辞·陇头水】皎然
　　陇头心欲绝，陇水不堪闻。碎影摇枪垒，寒声咽帐军。
　　素从盐海积，绿带柳城分。日落天边望，逶迤入塞云。
　　秦陇逼氐羌，征人去未央。如何幽咽水，并欲断君肠。
　　西注悲穷漠，东分忆故乡。旅魂声搅乱，无梦到辽阳。
　　◎卷.9【横吹曲辞·陇头水】鲍溶
　　陇头水，千古不堪闻。生归苏属国，死别李将军。
　　细响风凋草，清哀雁落云。
　　◎卷.10【横吹曲辞·陇头水】罗隐
　　借问陇头水，年年恨何事。全疑呜咽声，中有征人泪。
　　自古无长策，况我非深智。何计谢潺湲，一宵空不寐。
　　◎卷.11【横吹曲辞·出关】魏徵
　　中原还逐鹿，投笔事戎轩。纵横计不就，慷慨志犹存。
　　策杖谒天子，驱马出关门。请缨羁南越，凭轼下东藩。
　　郁纡陟高岫，出没望平原。古木吟寒鸟，空山啼夜猿。
　　既伤千里目，还惊九折魂。岂不惮艰险，深怀国士恩。
　　季布无二诺，侯嬴重一言。人生感意气，功名谁复论。
　　◎卷.12【横吹曲辞·入关】贾驰
　　河上微风来，关头树初湿。今朝关城吏，又见孤客入。
　　上国谁与期，西来徒自急。
　　◎卷.13【横吹曲辞·入关】张祜
　　都城连百二，雄险北回环。地势遥尊岳，河流侧让关。
　　秦皇曾虎视，汉祖亦龙颜。何事枭凶辈，干戈自不闲。
　　◎卷.14【横吹曲辞·出塞】窦威
　　匈奴屡不平，汉将欲纵横。看云方结阵，却月始连营。
　　潜军渡马邑，扬旆掩龙城。会勒燕然石，方传车骑名。
　　◎卷.15【横吹曲辞·出塞】陈子昂
　　忽闻天上将，关塞重横行。始返楼兰国，还向朔方城。
　　黄金装战马，白羽集神兵。星月开天阵，山川列地营。
　　晚风吹画角，春色耀飞旌。宁知班定远，独是一书生。
　　◎卷.16【横吹曲辞·出塞】张易之
　　侠客重恩光，骢马饰金装。瞥闻传羽檄，驰突救边荒。
　　转战磨笄地，横行戴斗乡。将军占太白，小妇怨流黄。
　　騕褭青丝骑，娉婷红粉妆。一春莺度曲，八月雁成行。
　　谁堪坐秋思，罗袖拂空床。
　　◎卷.17【横吹曲辞·出塞】沈佺期
　　十年通大漠，万里出长平。寒日生戈剑，阴云摇旆旌。
　　饥乌啼旧垒，疲马恋空城。辛苦皋兰北，胡霜损汉兵。
　　◎卷.18【横吹曲辞·出塞】王维
　　居延城外猎天骄，白草连天野火烧。暮云空碛时驱马，
　　秋日平原好射雕。护羌校尉朝乘障，破虏将军夜渡辽。
　　玉靶角弓珠勒马，汉家将赐霍嫖姚。
　　◎卷.19【横吹曲辞·出塞】王昌龄
　　秦时明月汉时关，万里长征人未还。
　　但使龙城飞将在，不教胡马度阴山。
　　白花垣上望京师，黄河水流无尽时。
　　穷秋旷野行人绝，马首东来知是谁。
　　◎卷.20【横吹曲辞·出塞】马戴
　　金带连环束战袍，马头冲雪度临洮。
　　卷旗夜劫单于帐，乱斫胡兵缺宝刀。
　　◎卷.21【横吹曲辞·前出塞九首】杜甫
　　戚戚去故里，悠悠赴交河。公家有程期，亡命婴祸罗。
　　君已富土境，开边一何多。弃绝父母恩，吞声行负戈。
　　出门日已远，不受徒旅欺。骨肉恩岂断，男儿死无时。
　　走马脱辔头，手中挑青丝。捷下万仞冈，俯身试搴旗。
　　磨刀呜咽水，水赤刃伤手。欲轻肠断声，心绪乱已久。
　　丈夫誓许国，愤惋复何有。功名图麒麟，战骨当速朽。
　　送徒既有长，远戍亦有身。生死向前去，不劳吏怒嗔。
　　路逢相识人，附书与六亲。哀哉两决绝，不复同苦辛。
　　迢迢万馀里，领我赴三军。军中异苦乐，主将宁尽闻。
　　隔河见胡骑，倏忽数百群。我始为奴仆，几时树功勋。
　　挽弓当挽强，用箭当用长。射人先射马，擒贼先擒王。
　　杀人亦有限，列国自有疆。苟能制侵陵，岂在多杀伤。
　　驱马天雨雪，军行入高山。径危抱寒石，指落曾冰间。
　　已去汉月远，何时筑城还。浮云暮南征，可望不可攀。
　　单于寇我垒，百里风尘昏。雄剑四五动，彼军为我奔。
　　虏其名王归，系颈授辕门。潜身备行列，一胜何足论。
　　从军十年馀，能无分寸功。众人贵苟得，欲语羞雷同。
　　中原有斗争，况在狄与戎。丈夫四方志，安可辞固穷。
　　◎卷.22【横吹曲辞·后出塞五首】杜甫
　　男儿生世间，及壮当封侯。战伐有功业，焉能守旧丘。
　　召募赴蓟门，军动不可留。千金买马鞭，百金装刀头。
　　闾里送我行，亲戚拥道周。斑白居上列，酒酣进庶羞。
　　少年别有赠，含笑看吴钩。
　　朝进东门营，暮上河阳桥。落日照大旗，马鸣风萧萧。
　　平沙列万幕，部伍各见招。中天悬明月，令严夜寂寥。
　　悲笳数声动，壮士惨不骄。借问大将谁，恐是霍嫖姚。
　　古人重守边，今人重高勋。岂知英雄主，出师亘长云。
　　六合已一家，四夷且孤军。遂使貔虎士，奋身勇所闻。
　　拔剑击大荒，日牧胡马群。誓开玄冥北，持以奉吾君。
　　献凯日继踵，两蕃静无虞。渔阳豪侠地，击鼓吹笙竽。
　　云帆转辽海，粳稻来东吴。越罗与楚练，照耀舆台躯。
　　主将位益崇，气骄陵上都。边人不敢议，议者死路衢。
　　我本良家子，出师亦多门。将骄益愁思，身贵不足论。
　　跃马二十年，恐辜明主恩。坐见幽州骑，长驱河洛昏。
　　中夜间道归，故里但空村。恶名幸脱免，穷老无儿孙。
　　◎卷.23【横吹曲辞·出塞】皇甫冉
　　吹角出塞门，前瞻即胡地。三军尽回首，皆洒望乡泪。
　　转念关山长，行看风景异。由来征戍客，各负轻生义。
　　◎卷.24【横吹曲辞·出塞】王之涣
　　黄砂直上白云间，一片孤城万仞山。
　　羌笛何须怨杨柳，春光不度玉门关。
　　◎卷.25【横吹曲辞·出塞】耿湋
　　汉家边事重，窦宪出临戎。绝漠秋山在，阳关旧路通。
　　列营依茂草，吹角向高风。更就燕然石，看铭破虏功。
　　◎卷.26【横吹曲辞·出塞】张籍
　　秋塞雪初下，将军远出师。分营长记火，放马不收旗。
　　月冷边帐湿，沙昏夜探迟。征人皆白首，谁见灭胡时。
　　◎卷.27【横吹曲辞·出塞】刘驾
　　胡风不开花，四气多作雪。北人尚冻死，况我本南越。
　　古来犬羊地，巡狩无遗辙。九土耕不尽，武皇犹征伐。
　　中天有高阁，图画何时歇。坐恐塞上山，低于砂中骨。
　　◎卷.28【横吹曲辞·出塞曲】刘济
　　将军在重围，音信绝不通。羽书如流星，飞入甘泉宫。
　　倚是并州儿，少年心胆雄。一朝随召募，百战争王公。
　　去年桑干北，今年桑干东。死是征人死，功是将军功。
　　汗马牧秋月，疲兵卧霜风。仍闻左贤王，更欲图云中。
　　◎卷.29【横吹曲辞·出塞曲】于鹄
　　微雪将军出，吹笳天未明。观兵登古戍，斩将对双旌。
　　分阵瞻山势，潜军制马鸣。如今新史上，已有灭胡名。
　　单于骄爱猎，放火到军城。待月调新弩，防秋置远营。
　　空山朱戟影，寒碛铁衣声。逢著降胡说，阴山有伏兵。
　　◎卷.30【横吹曲辞·出塞曲】贯休
　　扫尽狂胡迹，回戈望故关。相逢唯死斗，岂易得生还。
　　纵宴参胡乐，收兵过雪山。不封十万户，此事亦应闲。
　　玉帐将军意，殷勤把酒论。功高宁在我，阵没与招魂。
　　塞色干戈束，军容喜气屯。男儿今始是，敢出玉关门。
　　回首陇山头，连天草木秋。圣君应入梦，半路遣封侯。
　　水不担阴雪，柴令倒戍楼。归来麟阁上，春色满皇州。
　　◎卷.31【横吹曲辞·入塞】刘希夷
　　将军陷虏围，边务息戎机。霜雪交河尽，旌旗入塞飞。
　　晓光随马度，春色伴人归。课绩朝明主，临轩拜武威。
　　◎卷.32【横吹曲辞·入塞曲】耿湋
　　将军带十围，重锦制戎衣。猿臂销弓力，虬须长剑威。
　　首登平乐宴，新破大宛归。楼上姝姬笑，门前问客稀。
　　暮烽玄菟急，秋草紫骝肥。未奉君王诏，高槐昼掩扉。
　　◎卷.33【横吹曲辞·入塞曲】贯休
　　单于烽火动，都护去天涯。别赐黄金甲，亲临白玉墀。
　　塞垣须静谧，师旅审安危。定远条支宠，如今胜古时。
　　方见将军贵，分明对冕旒。圣恩如远被，狂虏不难收。
　　臣节唯期死，功勋敢望侯。终辞修里第，从此出皇州。
　　百里精兵动，参差便渡辽。如何好白日，亦照此天骄。
　　远树深疑贼，惊蓬迥似雕。凯歌何日唱，碛路共天遥。
　　◎卷.34【横吹曲辞·入塞曲】沈彬
　　欲为皇王服远戎，万人金甲鼓鼙中。阵云暗塞三边黑，
　　兵血愁天一片红。半夜翻营旗搅月，深秋防戍剑磨风。
　　谤书未及明君爇，卧骨将军已殁功。
　　苦战沙间卧箭痕，戍楼闲上望星文。生希国泽分偏将，
　　死夺河源答圣君。鸢觑败兵眠白草，马惊边鬼哭阴云。
　　功多地远无人纪，汉阁笙歌日又曛。
　　◎卷.35【横吹曲辞·折杨柳】卢照邻
　　倡楼启曙扉，园柳正依依。鸟鸣知岁隔，条变识春归。
　　露叶疑啼脸，风花乱舞衣。攀折聊将寄，军中书信稀。
　　◎卷.36【横吹曲辞·折杨柳】沈佺期
　　玉窗朝日映，罗帐春风吹。拭泪攀杨柳，长条宛地垂。
　　白花飞历乱，黄鸟思参差。妾自肝肠断，旁人那得知。
　　◎卷.37【横吹曲辞·折杨柳】乔知之
　　可怜濯濯春杨柳，攀折将来就纤手。
　　妾容与此同盛衰，何必君恩独能久。
　　◎卷.38【横吹曲辞·折杨柳】刘宪
　　沙塞三河道，金闺二月春。碧烟杨柳色，红粉绮罗人。
　　露叶怜啼脸，风花思舞巾。攀持君不见，为听曲中新。
　　◎卷.39【横吹曲辞·折杨柳】崔湜
　　二月风光半，三边戍不还。年华妾自惜，杨柳为君攀。
　　落絮缘衫袖，垂条拂髻鬟。那堪音信断，流涕望阳关。
　　◎卷.40【横吹曲辞·折杨柳】韦承庆
　　万里边城地，三春杨柳节。叶似镜中眉，花如关外雪。
　　征人远乡思，倡妇高楼别。不忍掷年华，含情寄攀折。
　　◎卷.41【横吹曲辞·折杨柳】欧阳瑾
　　垂柳拂妆台，葳蕤叶半开。年华枝上见，边思曲中来。
　　嫩色宜新雨，轻花伴落梅。朝朝倦攀折，征戍几时回。
　　◎卷.42【横吹曲辞·折杨柳】张祜
　　红粉青楼曙，垂杨仲月春。怀君重攀折，非妾妒腰身。
　　舞带萦丝断，娇娥向叶嚬。横吹凡几曲，独自最愁人。
　　◎卷.43【横吹曲辞·折杨柳】张九龄
　　纤纤折杨柳，持此寄情人。一枝何足贵，怜是故园春。
　　迟景那能久，流芳不及新。更愁征戍客，鬓老边城尘。
　　◎卷.44【横吹曲辞·折杨柳】余延寿
　　大道连国门，东西种杨柳。葳蕤君不见，袅娜垂来久。
　　缘枝栖暝禽，雄去雌独吟。馀花怨春尽，微月起秋阴。
　　坐望窗中蝶，起攀枝上叶。好风吹长条，婀娜何如妾。
　　妾见柳园新，高楼四五春。莫吹胡塞曲，愁杀陇头人。
　　◎卷.45【横吹曲辞·折杨柳】李白
　　垂杨拂绿水，摇艳东风年。花明玉关雪，叶暖金窗烟。
　　美人结长恨，想对心凄然。攀条折春色，远寄龙庭前。
　　◎卷.46【横吹曲辞·折杨柳】孟郊
　　杨柳多短枝，短枝多别离。赠远累攀折，柔条安得垂。
　　青春有定节，离别无定时。但恐人别促，不怨来迟迟。
　　莫言短枝条，中有长相思。朱颜与绿杨，并在别离期。
　　楼上春风过，风前杨柳歌。枝疏缘别苦，曲怨为年多。
　　花惊燕地雪，叶映楚池波。谁堪别离此，征戍在交河。
　　◎卷.47【横吹曲辞·折杨柳】李端
　　东城攀柳叶，柳叶低著草。少壮莫轻年，轻年有人老。
　　柳发遍川岗，登高堪断肠。雨烟轻漠漠，何树近君乡。
　　赠君折杨柳，颜色岂能久。上客莫沾巾，佳人正回首。
　　新柳送君行，古柳伤君情。突兀临荒渡，婆娑出旧营。
　　隋家两岸尽，陶宅五株平。日暮偏愁望，春山有鸟声。
　　◎卷.48【横吹曲辞·折杨柳】翁绶
　　紫陌金堤映绮罗，游人处处动离歌。阴移古戍迷荒草，
　　花带残阳落远波。台上少年吹白雪，楼中思妇敛青蛾。
　　殷勤攀折赠行客，此去关山雨雪多。
　　◎卷.49【横吹曲辞·望行人】王建
　　自从江树秋，日日上江楼。梦见离珠浦，书来在桂州。
　　不同鱼比目，终恨水分流。久不开明镜，多应是白头。
　　◎卷.50【横吹曲辞·望行人】张籍
　　秋风窗下起，旅雁向南飞。日日出门望，家家行客归。
　　无因见边使，空待寄寒衣。独闭青楼暮，烟深鸟雀稀。
　　◎卷.51【横吹曲辞·关山月】卢照邻
　　塞垣通碣石，虏障抵祁连。相思在万里，明月正孤悬。
　　影移金岫北，光断玉门前。寄书谢中妇，时看鸿雁天。
　　◎卷.52【横吹曲辞·关山月】沈佺期
　　汉月生辽海，曈曨出半晖。合昏玄兔郡，中夜白登围。
　　晕落关山迥，光含霜霰微。将军听晓角，战马欲南归。
　　◎卷.53【横吹曲辞·关山月】李白
　　明月出天山，苍茫云海间。长风几万里，吹度玉门关。
　　汉下白登道，胡窥青海湾。由来征战地，不见有人还。
　　戍客望边色，思归多苦颜。高楼当此夜，叹息未应闲。
　　◎卷.54【横吹曲辞·关山月】长孙佐辅
　　凄凄还切切，戍客多离别。何处最伤心，关山见秋月。
　　关月竟如何，由来远近过。始经玄兔塞，终绕白狼河。
　　忽忆秦楼妇，流光应共有。已得并蛾眉，还知揽纤手。
　　去岁照同行，比翼复连形。今宵照独立，顾影自茕茕。
　　馀晖渐西落，夜夜看如昨。借问映旌旗，何如鉴帷幕。
　　拂晓朔风悲，蓬惊雁不飞。几时征戍罢，还向月中归。
　　◎卷.55【横吹曲辞·关山月】耿湋
　　月明边徼静，戍客望乡时。塞古柳衰尽，关寒榆发迟。
　　苍苍万里道，戚戚十年悲。今夜青楼上，还应照所思。
　　◎卷.56【横吹曲辞·关山月二首】戴叔伦
　　月出照关山，秋风人未还。清光无远近，乡泪半书间。
　　一雁过连营，繁霜覆古城。胡笳在何处，半夜起边声。
　　◎卷.57【横吹曲辞·关山月】崔融
　　月生西海上，气逐边风壮。万里度关山，苍茫非一状。
　　汉兵开郡国，胡马窥亭障。夜夜闻悲笳，征人起南望。
　　◎卷.58【横吹曲辞·关山月】李端
　　露湿月苍苍，关头榆叶黄。回轮照海远，分彩上楼长。
　　水冻频移幕，兵疲数望乡。只应城影外，万里共如霜。
　　◎卷.59【横吹曲辞·关山月】王建
　　关山月，营开道白前军发。冻轮当碛光悠悠，
　　照见三堆两堆骨。边风割面天欲明，金莎岭西看看没。
　　◎卷.60【横吹曲辞·关山月】张籍
　　秋月朗朗关山上，山中行人马蹄响。关山秋来雨雪多，
　　行人见月唱边歌。海边漠漠天气白，胡儿夜度黄龙碛。
　　军中探骑暮出城，伏兵暗处低旌戟。溪水连地霜草平，
　　野驼寻水碛中鸣。陇头风急雁不下，沙场苦战多流星。
　　可怜万国关山道，年年战骨多秋草。
　　◎卷.61【横吹曲辞·关山月】翁绶
　　裴回汉月满边州，照尽天涯到陇头。影转银河寰海静，
　　光分玉塞古今愁。笳吹远戍孤烽灭，雁下平沙万里秋。
　　况是故园摇落夜，那堪少妇独登楼。
　　◎卷.62【横吹曲辞·关山月】鲍氏君徽
　　高高秋月明，北照辽阳城。塞迥光初满，风多晕更生。
　　征人望乡思，战马闻鞞惊。朔风悲边草，胡沙昏虏营。
　　霜疑匣中剑，风惫原上旌。早晚谒金阙，不闻刁斗声。
　　◎卷.63【横吹曲辞·洛阳道】于武陵
　　浮世若浮云，千回故复新。旋添青草冢，更有白头人。
　　岁暮客将老，雪晴山欲春。行行车与马，不尽洛阳尘。
　　◎卷.64【横吹曲辞·洛阳道】郑渥
　　客亭门外路东西，多少喧腾事不齐。杨柳惹鞭公子醉，
　　纻麻掩泪鲁人迷。通宵尘土飞山月，是处经营夹御堤。
　　顷刻知音几存殁，半回依约认轮蹄。
　　◎卷.65【横吹曲辞·洛阳陌】李白
　　白玉谁家郎，回车渡天津。看花东上陌，惊动洛阳人。
　　◎卷.66【横吹曲辞·长安道】崔颢
　　长安甲第高入云，谁家居住霍将军。日晚朝回拥宾从，
　　路傍拜揖何纷纷。莫言炙手手可热，须臾火尽灰亦灭。
　　莫言贫贱即可欺，人生富贵自有时。一朝天子赐颜色，
　　世上悠悠应始知。
　　◎卷.67【横吹曲辞·长安道】孟郊
　　胡风激秦树，贱子风中泣。家家朱门开，得见不可入。
　　长安十二衢，投树鸟亦急。高阁何人家，笙簧正喧吸。
　　◎卷.68【横吹曲辞·长安道】顾况
　　长安道，人无衣，马无草，何不归来山中老。
　　◎卷.69【横吹曲辞·长安道】聂夷中
　　此地无驻马，夜中犹走轮。所以路旁草，少于衣上尘。
　　◎卷.70【横吹曲辞·长安道】韦应物
　　汉家宫殿含云烟，两宫十里相连延。晨霞出没弄丹阙，
　　春雨依微自甘泉。春雨依微春尚早，长安贵游爱芳草。
　　宝马横来下建章，香车却转避驰道。
　　贵游谁最贵，卫霍世难比。何能蒙主恩，幸遇边尘起。
　　归来甲第拱皇居。朱门峨峨临九衢，
　　中有流苏合欢之宝帐，一百二十凤凰罗列含明珠。
　　下有锦铺翠被之粲烂，博山吐香五云散。
　　丽人绮阁情飘飖，头上鸳钗双翠翘，低鬟曳袖回春雪，
　　聚黛一声愁碧霄。山珍海错弃藩篱，烹犊炰羔如折葵。
　　既请列侯封部曲，还将金印授庐儿。欢荣若此何所苦，
　　但苦白日西南驰。
　　◎卷.71【横吹曲辞·长安道】白居易
　　花枝缺处青楼开，艳歌一曲酒一杯。美人劝我急行乐，
　　自古朱颜不再来，君不见外州客，长安道，一回来，
　　一回老。
　　◎卷.72【横吹曲辞·长安道】薛能
　　汲汲复营营，东西连两京。关繻古若在，山岳累应成。
　　各自有身事，不相知姓名。交驰喧众类，分散入重城。
　　此路去无尽，万方人始生。空馀片言苦，来往觅刘桢。
　　◎卷.73【横吹曲辞·长安道】贯休
　　憧憧合合，八表一辙。黄尘雾合，车马火热。名汤风雨，
　　利辗霜雪。千车万驮，半宿关月。上有尧禹，下有夔契。
　　紫气银轮兮常覆金阙，仙掌捧日兮浊河澄澈。
　　愚将草木兮有言，与华封人兮不别。
　　◎卷.74【横吹曲辞·长安道】沈佺期
　　秦地平如掌，层城出云汉。楼阁九衢春，车马千门旦。
　　绿柳开复合，红尘聚还散。日晚斗鸡回，经过狭斜看。
　　◎卷.75【横吹曲辞·梅花落】卢照邻
　　梅岭花初发，天山雪未开。雪处疑花满，花边似雪回。
　　因风入舞袖，杂粉向妆台。匈奴几万里，春至不知来。
　　◎卷.76【横吹曲辞·梅花落】沈佺期
　　铁骑几时回，金闺怨早梅。雪中花已落，风暖叶应开。
　　夕逐新春管，香迎小岁杯。感时何足贵，书里报轮台。
　　◎卷.77【横吹曲辞·梅花落】刘方平
　　新岁芳梅树，繁苞四面同。春风吹渐落，一夜几枝空。
　　小妇今如此，长城恨不穷。莫将辽海雪，来比后庭中。
　　◎卷.78【横吹曲辞·紫骝马】卢照邻
　　骝马照金鞍，转战入皋兰。塞门风稍急，长城水正寒。
　　雪暗鸣珂重，山长喷玉难。不辞横绝漠，流血几时干。
　　◎卷.79【横吹曲辞·紫骝马】李白
　　紫骝行且嘶，双翻碧玉蹄。临流不肯渡，似惜锦障泥。
　　白雪关山远，黄云海树迷。挥鞭万里去，安得念春闺。
　　◎卷.80【横吹曲辞·紫骝马】李益
　　争场看斗鸡，白鼻紫騧嘶。漳水春归晚，丛台日向低。
　　歇鞍珠作汗，试剑玉如泥。为谢红梁燕，年年妾独栖。
　　◎卷.81【横吹曲辞·紫骝马】秦韬玉
　　渥洼奇骨本难求，况是豪家重紫骝。膘大宜悬银压銙。
　　力浑欺却玉衔头。生狞弄影风随起，躞蹀冲尘汗满沟。
　　若遇丈夫皆调御，任从骑取觅封侯。
　　◎卷.82【横吹曲辞·骢马（一曰骢马驱）】李群玉
　　浮云何权奇，绝足势未知。长嘶青海风，躞蹀振云丝。
　　由来渥洼种，本是苍龙儿。穆满不再活，无人昆阆骑。
　　君识跃峤怯，宁劳耀金羁。青刍与白水，空笑驽骀肥。
　　伯乐傥一见，应惊耳长垂。当思八荒外，逐日向瑶池。
　　◎卷.83【横吹曲辞·骢马曲】纪唐夫
　　连钱出塞蹋沙蓬，岂比当时御史骢。逐北自谙深碛路，
　　连嘶谁念静边功。登山每与青云合，弄影应知碧草同。
　　今日虏平将换妾，不如罗袖舞春风。
　　◎卷.84【横吹曲辞·雨雪曲】李端
　　天山一丈雪，杂雨夜霏霏。湿马胡歌乱，经烽汉火微。
　　丁零苏武别，疏勒范羌归。若著关头过，长榆叶定稀。
　　◎卷.85【横吹曲辞·雨雪曲】翁绶
　　边声四合殷河流，雨雪飞来遍陇头。铁岭探人迷鸟道，
　　阴山飞将湿貂裘。斜飘旌旆过戎帐，半杂风沙入戍楼。
　　一自塞垣无李蔡，何人为解北门忧。
　　◎卷.86【横吹曲辞·刘生】卢照邻
　　刘生气不平，抱剑欲专征。报恩为豪侠，死难在横行。
　　翠羽装剑鞘，黄金饰马缨。但令一顾重，不吝百身轻。
　　◎卷.87【横吹曲辞·雍台歌】温庭筠
　　太子池南楼百尺，八窗新树疏帘隔。黄金铺首画钩陈，
　　羽葆亭童拂交戟。盘纡阑楯临高台，帐殿临流鸾扇开。
　　早雁声鸣细波起，映花卤簿龙飞回。
　　◎卷.88【横吹曲辞·捉搦歌】张祜
　　门上关，墙上棘，窗中女子声唧唧，洛阳大道徒自直。
　　女子心在婆舍侧，呜呜笼鸟触四隅。
　　养男男娶妇，养女女嫁夫。阿婆六十翁七十，
　　不知女子长日泣，从他嫁去无悒悒。
　　◎卷.89【横吹曲辞·幽州胡马客歌】李白
　　幽州胡马客，绿眼虎皮冠。笑拂两只箭，万人不可干。
　　弯弓若转月，白雁落云端。双双掉鞭行，游猎向楼兰。
　　出门不顾后，报国死何难。天骄五单于，狼戾好凶残。
　　牛马散北海，割鲜若虎餐。虽居燕支山，不道朔雪寒。
　　妇女马上笑，颜如赪玉盘。翻入射鸟兽，花月醉雕鞍。
　　旄头四光芒，争战若蜂攒。白刃洒赤血，流沙为之丹。
　　名将古谁是，疲兵良可叹。何时天狼灭，父子得闲安。
　　◎卷.90【横吹曲辞·白鼻騧】李白
　　银鞍白鼻騧，绿地障泥锦。
　　细雨春风花落时，挥鞭且就胡姬饮。
　　◎卷.91【横吹曲辞·白鼻騧】张祜
　　为底胡姬酒，长来白鼻騧。摘莲抛水上，郎意在浮花。


第一十九卷相和歌辞
　　◎卷.1【相和歌辞·箜篌引】李贺
　　公乎公乎，提壶将焉如。屈平沉湘不足慕，
　　徐衍入海诚为愚。公乎公乎，床有菅席盘有鱼，
　　北里有贤兄，东邻有小姑，陇亩油油黍与葫，
　　瓦甒浊醪蚁浮浮。黍可食，醪可饮，公乎公乎其奈居，
　　被发奔流竟何如？贤兄小姑哭呜呜。
　　◎卷.2【相和歌辞·公无渡河】李白
　　黄河西来决昆仑，咆吼万里触龙门。波滔天，尧咨嗟，
　　大禹理百川，儿啼不窥家。杀湍湮洪水，九州始蚕麻。
　　其害乃去。茫然风沙，被发之叟狂而痴。
　　清晨径流欲奚为，旁人不惜妻止之，公无渡河苦渡之。
　　虎可搏，河难凭，公果溺死流海湄，有长鲸白齿若雪山。
　　公乎公乎，挂骨于其间，箜篌所悲竟不还。
　　◎卷.3【相和歌辞·公无渡河】王建
　　渡头恶天两岸远，波涛塞川如叠坂。幸无白刃驱向前，
　　何用将身自弃捐。蛟龙啮尸鱼食血，黄泥直下无青天。
　　男儿纵轻妇人语，惜君性命还须取。妇人无力挽断衣，
　　舟沉身死悔难追。公无渡河公自为。
　　◎卷.4【相和歌辞·公无渡河】温庭筠
　　黄河怒浪连天来，大响谹谹如殷雷。龙伯驱风不敢上，
　　百川喷雪高崔嵬。二十五弦何太哀，请公勿渡立裴回。
　　下有狂蛟锯为尾，裂帆截棹磨霜齿。神锥凿石塞神潭，
　　白马zazb赤尘起。公乎跃马扬玉鞭，灭没高蹄日千里。
　　◎卷.5【相和歌辞·公无渡河】王睿
　　浊波洋洋兮凝晓雾，公无渡河兮公苦渡。
　　风号水激兮呼不闻，提壶看入兮中流去。
　　浪摆衣裳兮随步没，沉尸深入兮蛟螭窟。
　　蛟螭尽醉兮君血干，推出黄沙兮泛君骨。
　　当时君死妾何适，遂就波澜合魂魄。
　　愿持精卫衔石心，穷取河源塞泉脉。
　　◎卷.6【相和歌辞·江南曲】宋之问
　　妾住越城南，离居不自堪。采花惊曙鸟，摘叶喂春蚕。
　　懒结茱萸带，愁安玳瑁簪。侍臣消瘦尽，日暮碧江潭。
　　◎卷.7【相和歌辞·江南曲】刘昚虚
　　美人何荡漾，湖上风月长。玉手欲有赠，裴回双鸣珰。
　　歌声随渌水，怨色起朝阳。日暮还家望，云波横洞房。
　　◎卷.8【相和歌辞·江南曲】丁仙芝
　　长干斜路北，近浦是儿家。有意来相访，明朝出浣纱。
　　发向横塘口，船开值急流。知郎旧时意，且请拢船头。
　　昨暝逗南陵，风声波浪阻。入浦不逢人，归家谁信汝。
　　未晓已成妆，乘潮去茫茫。因从京口渡，使报邵陵王。
　　始下芙蓉楼，言发琅邪岸。急为打船开，恶许傍人见。
　　◎卷.9【相和歌辞·江南曲八首】刘希夷
　　暮宿南洲草，晨行北岸林。日悬沧海阔，水隔洞庭深。
　　烟景无留意，风波有异浔。岁游难极目，春戏易为心。
　　朝夕无荣遇，芳菲已满襟。
　　艳唱潮初落，江花露未晞。春洲惊翡翠，朱服弄芳菲。
　　画舫烟中浅，青阳日际微。锦帆冲浪湿，罗袖拂行衣。
　　含情罢所采，相叹惜流晖。
　　君为陇西客，妾遇江南春。朝游含灵果，夕采弄风蘋。
　　果气时不歇，蘋花日自新。以此江南物，持赠陇西人。
　　空盈万里怀，欲赠竟无因。
　　皓如楚江月，霭若吴岫云。波中自皎镜，山上亦氛氲。
　　明月留照妾，轻云持赠君。山川各离散，光气乃殊分。
　　天涯一为别，江北自相闻。
　　舣舟乘潮去，风帆振草凉。潮平见楚甸，天际望维扬。
　　洄溯经千里，烟波接两乡。云明江屿出，日照海流长。
　　此中逢岁晏，浦树落花芳。
　　暮春三月晴，维扬吴楚城。城临大江汜，回映洞浦清。
　　晴云曲金阁，珠楼碧烟里。月明芳树群鸟飞，
　　风过长林杂花起。可怜离别谁家子，于此一至情何已。
　　北堂红草盛丰茸，南湖碧水照芙蓉。朝游暮起金花尽，
　　渐觉罗裳珠露浓。自惜妍华三五岁，已叹关山千万重。
　　人情一去无还日，欲赠怀芳怨不逢。
　　忆昔江南年盛时，平生怨在长洲曲。冠盖星繁湘水上，
　　冲风摽落洞庭渌，落花舞袖红纷纷，朝霞高阁洗晴云。
　　谁言此处婵娟子，珠玉为心以奉君。
　　◎卷.10【相和歌辞·江南曲】于鹄
　　偶向江边采白蘋，还随女伴赛江神。
　　众中不敢分明语，暗掷金钱卜远人。
　　◎卷.11【相和歌辞·江南曲】李益
　　嫁得瞿塘贾，朝朝误妾期。早知潮有信，嫁与弄潮儿。
　　◎卷.12【相和歌辞·江南曲】李贺
　　汀洲白蘋草，柳恽乘马归。江头楂树香，岸上蝴蝶飞。
　　酒杯若叶露，玉轸蜀桐虚。朱楼通水陌，沙暖一双鱼。
　　◎卷.13【相和歌辞·江南曲】李商隐
　　郎船安两桨，侬舸动双桡。扫黛开宫额，裁裙约楚腰。
　　乖期方积思，临醉欲拼娇。莫以采菱唱，欲羡秦台箫。
　　◎卷.14【相和歌辞·江南曲】韩翃
　　长乐花枝雨点消，江城日暮好相邀。
　　春楼不闭葳蕤锁，绿水回通宛转桥。
　　◎卷.15【相和歌辞·江南曲】温庭筠
　　妾家白蘋浦，日上芙蓉楫。轧轧摇桨声，移舟入茭叶。
　　溪长茭叶深，作底难相寻。避郎郎不见，鸂鶒自浮沉。
　　拾萍萍无根，采莲莲有子。不作浮萍生，宁作藕花死。
　　岸傍骑马郎，乌帽紫游缰。含愁复含笑，回首问横塘。
　　妾住金陵步，门前朱雀航。流苏持作帐，芙蓉持作梁。
　　出入金犊幰，兄弟侍中郎。前年学歌舞，定得郎相许。
　　连娟眉绕山，依约腰如杵。凤管悲若咽，鸾弦娇欲语。
　　扇薄露红铅，罗轻压金缕。明月西南楼，珠帘玳瑁钩。
　　横波巧能笑，弯蛾不识愁。花开子留树，草长根依土。
　　早闻金沟远，底事归郎许。不学杨白花，朝朝泪如雨。
　　◎卷.16【相和歌辞·江南曲】张籍
　　江南人家多橘树，吴姬舟上织白纻。土地卑湿饶虫蛇，
　　连木为牌入江住。江村亥日长为市，落帆渡桥来浦里。
　　青莎覆城竹为屋，无井家家饮潮水。长江午日酤春酒，
　　高高酒旗悬江口。倡楼两岸悬水栅，夜唱竹枝留北客。
　　江南风土欢乐多，悠悠处处尽经过。
　　◎卷.17【相和歌辞·江南曲】罗隐
　　江烟湿雨鲛绡软，漠漠远山眉黛浅。水国多愁又有情，
　　夜槽压酒银船满。绷丝采怨凝晓空，吴王台榭春梦中。
　　鸳鸯鸂鶒唤不起，平铺渌水眠东风。西陵路边月悄悄，
　　油壁轻车嫁苏小。
　　◎卷.18【相和歌辞·江南曲】陆龟蒙
　　为爱江南春，涉江聊采蘋。水深烟浩浩，空对双车轮。
　　车轮明月团，车盖浮云盘。云月徒自好，水中行路难。
　　遥遥洛阳道，夹岸生春草。寄语棹船郎，莫夸风浪好。
　　◎卷.19【相和歌辞·江南曲】陆龟蒙
　　鱼戏莲叶间，参差隐叶扇。䴔䴖鸀鳿窥，潋滟无因见。
　　鱼戏莲叶东，初霞射红尾。傍临谢山侧，恰值清风起。
　　鱼戏莲叶西，盘盘舞波急。潜依曲岸凉，正对斜光入。
　　鱼戏莲叶南，欹危午烟叠。光摇越鸟巢，影乱吴娃楫。
　　鱼戏莲叶北，澄阳动微涟。回看帝子渚，稍背鄂君船。
　　◎卷.20【相和歌辞·度关山】李端
　　雁塞日初晴，胡关雪复平。危竿缘广漠，古窦傍长城。
　　拔剑金星出，弯弧玉羽鸣。谁知系虏者，贾谊是书生。
　　◎卷.21【相和歌辞·关山曲】马戴
　　金锁耀兜鍪，黄云拂紫骝。叛羌旗下戮，陷壁夜中收。
　　霜霰戎衣故，关河碛气秋。箭创殊未合，更遣击兰州。
　　火发龙山北，中宵易左贤。勒兵临汉水，惊雁散胡天。
　　木落防河急，军孤受敌偏。犹闻汉皇怒，按剑待开边。
　　◎卷.22【相和歌辞·登高丘而望远】李白
　　登高丘而望远海，六鳌骨已霜，三山流安在？
　　扶桑半摧折，白日沉光彩。银台金阙如梦中，
　　秦皇汉武空相待。精卫费木石，鼋鼍无所凭。
　　君不见骊山茂陵尽灰灭，牧羊之子来攀登。
　　盗贼劫宝玉，精灵竟何能。穷兵黩武今如此，
　　鼎湖飞龙安可乘？
　　◎卷.23【相和歌辞·蒿里】贯休
　　兔不迟，乌更急，但恐穆王八骏，著鞭不及。所以蒿里，
　　坟出蕺蕺。气凌云天，龙腾凤集。尽为风消土吃，
　　狐掇蚁拾。黄金不啼玉不泣，白杨骚屑。乱风愁月，
　　折碑石人，莽秽榛没，牛羊窸窣。时见牧童儿，弄枯骨。
　　◎卷.24【相和歌辞·挽歌】赵微明
　　寒日蒿上明，凄凄郭东路。素车谁家子，丹旐引将去。
　　原下荆棘丛，丛边有新墓。人间痛伤别，此是长别处。
　　旷野何萧条，青松白杨树。
　　◎卷.25【相和歌辞·挽歌二首】于鹄
　　阴风吹黄蒿，挽歌渡秋水。车马却归城，孤坟月明里。
　　双辙出郭门，绵绵东西道。送死多于生，几人得终老。
　　见人切肺肝，不如归山好。不闻哀哭声，默默安怀抱。
　　时尽从物化，又免生忧扰。世间寿者稀，尽为悲伤恼。
　　◎卷.26【相和歌辞·挽歌】孟云卿
　　草草门巷喧，涂车俨成位。冥寞何所须，尽我生人意。
　　北邙路非远，此别终天地。临穴频抚棺，至哀反无泪。
　　尔形未衰老，尔息犹童稚。骨肉不可离，皇天若容易。
　　房帷即虚张，庭宇为哀次。薤露歌若斯，人生尽如寄。
　　◎卷.27【相和歌辞·挽歌】白居易
　　丹旐何飞扬，素骖亦悲鸣。晨光照闾巷，輀车俨欲行。
　　萧条九月天，哀挽出重城。借问送者谁，妻子与弟兄。
　　苍苍上古原，峨峨开新茔。含酸一恸哭，异口同哀声。
　　旧垄转芜绝，新坟日罗列。
　　春风草绿北邙山，此地年年生死别。
　　◎卷.28【相和歌辞·对酒】崔国辅
　　行行日将夕，荒村古冢无人迹。朦胧荆棘一鸟飞，
　　屡唱提壶酤酒吃。古人不达酒不足，遗恨精灵传此曲。
　　寄言当代诸少年，平生且尽杯中渌。
　　◎卷.29【相和歌辞·对酒二首】李白
　　松子栖金华，安期入蓬海。此人古之仙，羽化竟何在。
　　浮生速流电，倏忽变光彩。天地无凋换，容颜有迁改。
　　对酒不肯饮，含情欲谁待。
　　劝君莫拒杯，春风笑人来。桃李如旧识，倾花向我开。
　　流莺啼碧树，明月窥金罍。昨来朱颜子，今日白发催。
　　棘生石虎殿，鹿走姑苏台。自古帝王宅，城阙闭黄埃。
　　君若不饮酒，昔人安在哉。
　　◎卷.30【相和歌辞·陌上桑】李白
　　美女渭桥东，春还事蚕作。五马如飞龙，青丝结金络。
　　不知谁家子，调笑来相谑。妾本秦罗敷，玉颜艳名都。
　　绿条映素手，采桑向城隅。使君且不顾，况复论秋胡。
　　寒螀爱碧草，鸣凤栖青梧。托心自有处，但怪傍人愚。
　　徒令白日暮，高驾空踟蹰。
　　◎卷.31【相和歌辞·陌上桑】常建
　　翳翳陌上桑，南枝交北堂。美人金梯出，素手自提筐。
　　非但畏蚕饥，盈盈娇路傍。
　　◎卷.32【相和歌辞·陌上桑】陆龟蒙
　　皓齿还如贝色含，长眉亦似烟华贴。
　　邻娃尽著绣裆襦，独自提筐采蚕叶。
　　◎卷.33【相和歌辞·采桑】郎大家宋氏
　　春来南雁归，日去西蚕远。妾思纷何极，客游殊未返。
　　◎卷.34【相和歌辞·采桑】刘希夷
　　杨柳送行人，青青西入秦。秦家采桑女，楼上不胜春。
　　盈盈灞水曲，步步春芳绿。红脸耀明珠，绛唇含白玉。
　　回首渭桥东，遥怜树色同。青丝娇落日，缃绮弄春风。
　　携笼长叹息，逶迤恋春色。看花若有情，倚树疑无力。
　　薄暮思悠悠，使君南陌头。相逢不相识，归去梦青楼。
　　◎卷.35【相和歌辞·采桑】李彦暐
　　采桑畏日高，不待春眠足。攀条有馀愁，那矜貌如玉。
　　千金岂不赠，五马空踯躅。何以变真性，幽篁雪中绿。
　　◎卷.36【相和歌辞·采桑】王建
　　鸟鸣桑叶间，叶绿条复柔。攀看去手近，放下长长钩。
　　黄花盖野田，白马少年游。所念岂回顾，良人在高楼。
　　◎卷.37【相和歌辞·日出行】李白
　　日出东方隈，似从地底来。历天又入海，
　　六龙所舍安在哉？其始与终古不息。
　　人非元气安能与之久裴回。草不谢荣于春风，
　　木不怨落于秋天，谁挥鞭策驱四运，万物兴歇皆自然。
　　羲和羲和，汝奚汩没于荒淫之波。
　　鲁阳何德，驻景挥戈，逆道违天，矫诬实多。
　　吾将囊括大块，浩然与溟涬同科。
　　◎卷.38【相和歌辞·日出行】李贺
　　白日下昆仑，发光如舒丝。徒照葵藿心，不照游子悲。
　　折折黄河曲，日从中央转。旸谷耳曾闻，若木眼不见。
　　奈何铄石，胡为销人。羿弯弓属矢那不中，
　　足令久不得奔，讵教晨光夕昏。
　　◎卷.39【相和歌辞·王昭君】崔国辅
　　汉使南还尽，胡中妾独存。紫台绵望绝，秋草不堪论。
　　◎卷.40【相和歌辞·王昭君】崔国辅
　　一回望月一回悲，望月月移人不移。
　　何时得见汉朝使，为妾传书斩画师。
　　◎卷.41【相和歌辞·王昭君】卢照邻
　　合殿恩中绝，交河使渐稀。肝肠辞玉辇，形影向金微。
　　汉宫草应绿，胡庭沙正飞。愿逐三秋雁，年年一度归。
　　◎卷.42【相和歌辞·王昭君】骆宾王
　　敛容辞豹尾，缄怨度龙鳞。金钿明汉月，玉箸染胡尘。
　　妆镜菱花暗，愁眉柳叶嚬。惟有清笳曲，时闻芳树春。
　　◎卷.43【相和歌辞·王昭君】沈佺期
　　非君惜鸾殿，非妾妒蛾眉。薄命由骄虏，无情是画师。
　　嫁来胡地恶，不并汉宫时。心苦无聊赖，何堪上马辞。
　　◎卷.44【相和歌辞·王昭君】梁献
　　图画失天真，容华坐误人。君恩不可再，妾命在和亲。
　　泪点关山月，衣销边塞尘。一闻阳鸟至，思绝汉宫春。
　　◎卷.45【相和歌辞·王昭君】上官仪
　　玉关春色晚，金河路几千。琴悲桂条上，笛怨柳花前。
　　雾掩临妆月，风惊入鬓蝉。缄书待还使，泪尽白云天。
　　◎卷.46【相和歌辞·王昭君】董思恭
　　琵琶马上弹，行路曲中难。汉月正南远，燕山直北寒。
　　髻鬟风拂散，眉黛雪沾残。斟酌红颜尽，何劳镜里看。
　　◎卷.47【相和歌辞·王昭君】顾朝阳
　　莫将铅粉匣，不用镜花光。一去边城路，何情更画妆。
　　影销胡地月，衣尽汉宫香。妾死非关命，只缘怨断肠。
　　◎卷.48【相和歌辞·王昭君三首】东方虬
　　汉道初全盛，朝廷足武臣。何须薄命妾，辛苦远和亲。
　　掩涕辞丹凤，衔悲向白龙。单于浪惊喜，无复旧时容。
　　胡地无花草，春来不似春。自然衣带缓，非是为腰身。
　　◎卷.49【相和歌辞·王昭君三首】郭元振
　　自嫁单于国，长衔汉掖悲。容颜日憔悴，有甚画图时。
　　厌践冰霜域，嗟为边塞人。思从汉南猎，一见汉家尘。
　　闻有南河信，传闻杀画师。始知君惠重，更遣画蛾眉。
　　◎卷.50【相和歌辞·王昭君】刘长卿
　　自矜妖艳色，不顾丹青人。那知粉缋能相负，
　　却使容华翻误身。上马辞君嫁骄虏，玉颜对人啼不语。
　　北风雁急浮清秋，万里独见黄河流。纤腰不复汉宫宠，
　　双蛾长向胡天愁。琵琶弦中苦调多，萧萧羌笛声相和。
　　可怜一曲传乐府，能使千秋伤绮罗。
　　◎卷.51【相和歌辞·王昭君二首】李白
　　汉家秦地月，流影照明妃。一上玉关道，天涯去不归。
　　汉月还从东海出，明妃西嫁无来日。燕支长寒雪作花，
　　蛾眉憔悴没胡沙。生乏黄金枉图画，死留青冢使人嗟。
　　昭君拂玉鞍，上马啼红颊。今日汉宫人，明朝胡地妾。
　　◎卷.52【相和歌辞·王昭君】储光羲
　　日暮惊沙乱雪飞，傍人相劝易罗衣。
　　强来前帐看歌舞，共待单于夜猎归。
　　◎卷.53【相和歌辞·王昭君】皎然
　　自倚婵娟望主恩，谁知美恶忽相翻。
　　黄金不买汉宫貌，青冢空埋胡地魂。
　　◎卷.54【相和歌辞·王昭君二首】白居易
　　满面胡沙满鬓风，眉销残黛脸销红。
　　愁苦辛勤憔悴尽，如今却似画图中。
　　汉使却回凭寄语，黄金何日赎蛾眉。
　　君王若问妾颜色，莫道不如宫里时。
　　◎卷.55【相和歌辞·王昭君】令狐楚
　　锦车天外去，毳幕云中开。魏阙苍龙远，萧关赤雁哀。
　　◎卷.56【相和歌辞·王昭君】张仲素
　　仙娥今下嫁，骄子自同和。剑戟归田尽，牛羊绕塞多。
　　◎卷.57【相和歌辞·王昭君】李商隐
　　毛延寿画欲通神，忍为黄金不为人。
　　马上琵琶行万里，汉宫长有隔生春。
　　◎卷.58【相和歌辞·明妃曲】王偃
　　北望单于日半斜，明君马上泣胡沙。
　　一双泪滴黄河水，应得东流入汉家。
　　◎卷.59【相和歌辞·昭君词】张文琮
　　戒途飞万里，回首望三秦。忽见天山雪，还疑上苑春。
　　玉痕垂泪粉，罗袂拂胡尘。为得胡中曲，还悲远嫁人。
　　◎卷.60【相和歌辞·昭君词】陈昭
　　跨鞍今永诀，垂泪别亲宾。汉地行将远，胡关逐望新。
　　交河拥塞路，陇首暗沙尘。唯有孤明月，犹能远送人。
　　◎卷.61【相和歌辞·昭君词】戴叔伦
　　汉宫若远近，路在沙塞上。到死不得归，何人共南望。
　　◎卷.62【相和歌辞·昭君词】李端
　　李陵初送子卿回，汉月明明照帐来。
　　忆著长安旧游处，千门万户玉楼台。
　　◎卷.63【相和歌辞·楚妃叹】张籍
　　湘云初起江沉沉，君王遥在云梦林。江南雨多旌旗暗，
　　台下朝朝春水深。章华殿前朝万国，君心独自终无极。
　　楚兵满地能逐禽，谁用一身继筋力。西江若翻云梦中，
　　麋鹿死尽应还宫。
　　◎卷.64【相和歌辞·楚妃怨】张籍
　　梧桐叶下黄金井，横架辘轳牵素绠。
　　美人初起天未明，手拂银瓶秋水冷。
　　◎卷.65【相和歌辞·王子乔】宋之问
　　王子乔，爱神仙，七月七日上宾天。白虎摇瑟凤吹笙，
　　乘骑云气吸日精。吸日精，长不归，遗庙今在而人非。
　　空望山头草，草露湿君衣。
　　◎卷.66【相和歌辞·蜀国弦】李贺
　　枫香晚华静，锦水南山影。惊石坠猿哀，竹云愁半岭。
　　凉月生秋浦，玉沙鳞鳞光。谁家红泪客，不忍过瞿塘。
　　◎卷.67【相和歌辞·长歌行】李白
　　桃李得日开，荣华照当年。东风动百物，草木尽欲言。
　　枯枝无丑叶，涸水吐清泉。大力运天地，羲和无停鞭。
　　功名不早著，竹帛将何宣。桃李务青春，谁能贯白日。
　　富贵与神仙，蹉跎成两失。金石犹销铄，风霜无久质。
　　畏落日月后，强欢歌与酒。秋霜不惜人，倏忽侵蒲柳。
　　◎卷.68【相和歌辞·长歌行】王昌龄
　　旷野饶悲风，飕飕黄蒿草。系马停白杨，谁知我怀抱。
　　所是同袍者，相逢尽衰老。况登汉家陵，南望长安道。
　　下有枯树根，上有鼷鼠窠。高皇子孙尽，千古无人过。
　　宝玉频发掘，精灵其奈何。人生须达命，有酒且长歌。
　　◎卷.69【相和歌辞·短歌行】聂夷中
　　八月木荫薄，十叶三堕枝。人生过五十，亦已同此时。
　　朝出东郭门，嘉树郁参差。暮出西郭门，原草已离披。
　　南邻好台榭，北邻善歌吹。荣华忽消歇，四顾令人悲。
　　生死与荣辱，四者乃常期。古人耻其名，没世无人知。
　　无言鬓似霜，勿谓发如丝。耆年无一善，何殊食乳儿。
　　◎卷.70【相和歌辞·短歌行】李白
　　白日何短短，百年苦易满。苍穹浩茫茫，万劫太极长。
　　麻姑垂两鬓，一半已成霜。天公见玉女，大笑亿千场。
　　吾欲揽六龙，回车挂扶桑。北斗酌美酒，劝龙各一觞。
　　富贵非所愿，为人驻颓光。
　　◎卷.71【相和歌辞·短歌行六首】顾况
　　城边路，今人犁田昔人墓。岸上沙，昔时江水今人家。
　　今人昔人共长叹，四气相催节回换。明月皎皎入华池，
　　白云离离度清汉。
　　我欲升天天隔霄，我思渡水水无桥，我欲上山山路险，
　　我欲汲井井泉遥。越人翠被今何夕，独立沙边江草碧。
　　紫燕西飞欲寄书，白云何处逢来客。
　　新系青丝百尺绳，心在君家辘轳上。
　　我心皎洁君不知，辘轳一转一惆怅。
　　何处春风吹晓幕，江南绿水通朱阁。
　　美人二八面如花，泣向东风畏花落。
　　临春风，听春鸟。别时多，见时少。愁人夜永不得眠，
　　瑶井玉绳相向晓。
　　轩辕皇帝初得仙，鼎湖一去三千年。周流三十六洞天，
　　洞中日月星辰连。骑龙驾景游八极，轩辕弓剑无人识，
　　东海青童寄消息。
　　◎卷.72【相和歌辞·短歌行】王建
　　人初生，日初出，上山迟，下山疾。百年三万六千朝，
　　夜里分将强半日。有歌有舞间早为，昨日健于今日时。
　　人家见生男女好，不知男女催人老。短歌行，无乐声。
　　◎卷.73【相和歌辞·短歌行】张籍
　　青天荡荡高且虚，上有白日无根株。流光暂出还入地，
　　催我少年不须臾。与君相逢不寂寞，衰老不复如今乐。
　　玉卮盛酒置君前，再拜愿君千万年。
　　◎卷.74【相和歌辞·短歌行二首】白居易
　　曈曈太阳如火色，上行千里下一刻。出为白昼入为夜，
　　圜转如珠住不得。住不得，可奈何，为君举酒歌短歌。
　　歌声苦，词亦苦，四座少年君听取。今夕未竟明夕催，
　　秋风才往春风回。人无根蒂时不驻，朱颜白日相隳颓。
　　劝君且强笑一面，劝君复强饮一杯。人生不得长欢乐，
　　年少须臾老到来。
　　世人求富贵，多为身嗜欲。盛衰不自由，得失常相逐。
　　问君少年日，苦学将干禄。负笈尘中游，抱书雪前宿。
　　布衾不周体，藜茄才充腹。三十登宦途，五十被朝服。
　　奴温已挟纩，马肥初食粟。未敢议欢游，尚为名检束。
　　耳目聋暗后，堂上调丝竹。牙齿缺落时，盘中堆酒肉。
　　彼来此已去，外馀中不足。少壮与荣华，相避如寒燠。
　　青云去地远，白日终天速。从古无奈何，短歌听一曲。
　　◎卷.75【相和歌辞·短歌行】陆龟蒙
　　爪牙在身上，陷阱犹可制。爪牙在胸中，剑戟无所畏。
　　人言畏猛虎，谁是撩头毙。只见古来心，奸雄暗相噬。
　　◎卷.76【相和歌辞·短歌行】皎然
　　古人若不死，吾亦何所悲。萧萧烟雨九原上，
　　白杨青松葬者谁。贵贱同一尘，死生同一指。
　　人生在世共如此，何异浮云与流水。
　　短歌行，短歌无穷日已倾。邺宫梁苑徒有名，
　　春草秋风伤我情。何为不学金仙侣，一悟空王无死生。
　　◎卷.77【相和歌辞·铜雀台】王无竞
　　北登铜雀上，西望青松郭。繐帐空苍苍，陵田纷漠漠。
　　平生事已变，歌吹宛犹昨。长袖拂玉尘，遗情结罗幕。
　　妾怨在朝露，君恩岂中薄。高台奏曲终，曲终泪横落。
　　◎卷.78【相和歌辞·铜雀台】郑愔
　　日斜漳浦望，风起邺台寒。玉座平生晚，金尊妓吹阑。
　　舞馀依帐泣，歌罢向陵看。萧索松风暮，愁烟入井阑。
　　◎卷.79【相和歌辞·铜雀台】刘长卿
　　娇爱更何日，高台空数层。含啼映双袖，不忍看西陵。
　　漳河东流无复来，百花辇路为苍苔。青楼月夜长寂寞，
　　碧云日暮空裴回。君不见邺中万事非昔时，
　　古人何在今人悲。春风不逐君王去，草色年年旧宫路。
　　宫中歌舞已浮云，空指行人往来处。
　　◎卷.80【相和歌辞·铜雀台】贾至
　　日暮铜雀静，西陵鸟雀归。抚弦心断绝，听管泪霏霏。
　　灵几临朝奠，空床卷夜衣。苍苍川上月，应照妾魂飞。
　　◎卷.81【相和歌辞·铜雀台】罗隐
　　强歌强舞竟难胜，花落花开泪满缯。
　　只合当年伴君死，免教憔悴望西陵。
　　◎卷.82【相和歌辞·铜雀台】薛能
　　魏帝当时铜雀台，黄花深映棘丛开。
　　人生富贵须回首，此地岂无歌舞来。
　　◎卷.83【相和歌辞·铜雀台】张氏琰
　　君王冥寞不可见，铜雀歌舞空裴回。西陵啧啧悲宿鸟，
　　空殿沉沉闭青苔。青苔无人迹，红粉空相哀。
　　◎卷.84【相和歌辞·铜雀台】梁氏琼
　　歌扇向陵开，齐行奠玉杯。舞时飞燕列，梦里片云来。
　　月色空馀恨，松声暮更哀。谁怜未死妾，掩袂下铜台。
　　◎卷.85【相和歌辞·铜雀妓】王勃
　　妾本深宫妓，曾城闭九重。君王欢爱尽，歌舞为谁容。
　　锦衾不复襞，罗衣谁再缝。高台西北望，流涕向青松。
　　金凤邻铜雀，漳河望邺城。君王无处所，台榭若平生。
　　舞筵纷可就，歌梁俨未倾。西陵松槚冷，谁见绮罗情。
　　◎卷.86【相和歌辞·铜雀妓】沈佺期
　　昔年分鼎地，今日望陵台。一旦雄图尽，千秋遗令开。
　　绮罗君不见，歌舞妾空来。恩共漳河水，东流无重回。
　　◎卷.87【相和歌辞·铜雀妓】乔知之
　　金阁惜分香，铅华不重妆。空馀歌舞地，犹是为君王。
　　哀弦调已绝，艳曲不须长。共看西陵暮，秋烟生白杨。
　　◎卷.88【相和歌辞·铜雀妓】王適
　　日暮铜雀迥，幽声玉座清。萧森松柏望，委郁绮罗情。
　　君恩不再重，妾舞为谁轻。
　　◎卷.89【相和歌辞·铜雀妓】欧阳詹
　　萧条登古台，回首黄金屋。落叶不归林，高陵永为谷。
　　妆容徒自丽，舞态阅谁目。惆怅繐帷前，歌声苦于哭。
　　◎卷.90【相和歌辞·铜雀妓】袁晖
　　君爱本相饶，从来事舞腰。那堪攀玉座，肠断望陵朝。
　　怨著情无主，哀凝曲不调。况临松日暮，悲吹坐萧萧。
　　◎卷.91【相和歌辞·铜雀妓】刘商
　　魏主矜蛾眉，美人美于玉。高台无昼夜，歌舞竟未足。
　　盛色如转圜，夕阳落深谷。仍令身殁后，尚足平生欲。
　　红粉横泪痕，调弦空向屋。举头君不在，唯见西陵木。
　　玉辇岂再来，娇鬟为谁绿。那堪秋风里，更舞阳春曲。
　　曲终情不胜，阑干向西哭。台边生野草，来去罥罗縠。
　　况复陵寝间，双双见麋鹿。
　　◎卷.92【相和歌辞·铜雀妓】李贺
　　佳人一壶酒，秋容满千里。石马卧新烟，忧来何所似。
　　歌声且潜弄，陵树风自起。长裾压高台，泪眼看花机。
　　◎卷.93【相和歌辞·铜雀妓】吴烛
　　秋色西陵满绿芜，繁弦急管强欢娱。
　　长舒罗袖不成舞，却向风前承泪珠。
　　◎卷.94【相和歌辞·铜雀妓】朱光弼
　　魏王铜雀妓，日暮管弦清。一见西陵树，悲心舞不成。
　　◎卷.95【相和歌辞·铜雀妓】朱放
　　恨唱歌声咽，愁翻舞袖迟。西陵日欲暮，是妾断肠时。
　　◎卷.96【相和歌辞·铜雀妓】皎然
　　强开尊酒向陵看，忆得君王旧日欢。
　　不觉馀歌悲自断，非关艳曲转声难。
　　◎卷.97【相和歌辞·雀台怨】马戴
　　魏宫歌舞地，蝶戏鸟还鸣。玉座人难到，铜台雨滴平。
　　西陵树不见，漳浦草空生。万恨尽埋此，徒悬千载名。
　　◎卷.98【相和歌辞·雀台怨】程氏长文
　　君王去后行人绝，箫竽不响歌喉咽。雄剑无威光彩沉，
　　宝琴零落金星灭。玉阶寂寂坠秋露，月照当时歌舞处。
　　当时歌舞人不回，化为今日西陵灰。
　　◎卷.99【相和歌辞·置酒行】李益
　　置酒命所欢，凭觞遂为戚。日往不再来，兹辰坐成昔。
　　百龄非长久，五十将半百。胡为劳我形，已须还复白。
　　西山鸾鹤顾，矫矫烟雾翮。明霞发金丹，阴洞潜水碧。
　　安得凌风羽，崦嵫驻灵魄。兀然坐衰老，惭叹东陵柏。
　　◎卷.100【相和歌辞·置酒行】陆龟蒙
　　落尘花片排香痕，阑珊醉露栖愁魂。洞庭波色惜不得，
　　东风领入黄金尊。千筠掷毫春谱大，碧舞红啼相唱和。
　　安知寂寞西海头，青pF未垂孤凤饿。
　　◎卷.101【相和歌辞·长歌续短歌】李贺
　　长歌破衣襟，短歌断白发。秦王不可见，旦夕成内热。
　　渴饮壶中酒，饥拔陇头粟。凄凄四月兰，千里一时绿。
　　夜峰何离离，月明落石底。裴回沿石寻，照出高峰外。
　　不得与之游，歌成鬓先改。
　　◎卷.102【相和歌辞·猛虎行】储光羲
　　寒亦不忧雪，饥亦不食人。人血岂不甘，所恶伤明神。
　　太室为我宅，孟门为我邻。百兽为我膳，五龙为我宾。
　　蒙马一何威，浮江亦以仁。彩章耀朝日，牙爪雄武臣。
　　高云逐气浮，厚地随声振。君能贾馀勇，日夕长相亲。
　　◎卷.103【相和歌辞·猛虎行】李白
　　朝作猛虎行，暮作猛虎吟。肠断非关陇头水，
　　泪下不为雍门琴。旌旗缤纷两河道，战鼓惊山欲倾倒。
　　秦人半作燕地囚，胡马翻衔洛阳草。一输一失关下兵，
　　朝降夕叛幽蓟城。巨鳌未斩海水动，鱼龙奔走安得宁。
　　颇似楚汉时，翻覆无定止。朝过博浪沙，暮入淮阴市。
　　张良未遇韩信贫，刘项存亡在两臣。暂到下邳受兵略，
　　来投漂母作主人。贤哲栖栖古如此，今时亦弃青云士。
　　有策不敢犯龙鳞，窜身南国避胡尘。宝书长剑挂高阁，
　　金鞍骏马散故人。昨日方为宣城客，掣铃交通二千石。
　　有时六博快壮心，绕床三匝呼一掷。楚人每道张旭奇，
　　心藏风云世莫知。三吴邦伯多顾盼，四海雄侠皆相推。
　　萧曹曾作沛中吏，攀龙附凤当有时。溧阳酒楼三月春，
　　杨花漠漠愁杀人。胡人绿眼吹玉笛，吴歌白纻飞梁尘。
　　丈夫相见且为乐，槌牛挝鼓会众宾。我从此去钓东海，
　　得鱼笑寄情相亲。
　　◎卷.104【相和歌辞·猛虎行】韩愈
　　猛虎虽云恶，亦各有匹侪。群行深谷间，百兽望风低。
　　身食黄熊父，子食赤豹麛。择肉于熊罴，肯视兔与狸。
　　正昼当谷眠，眼有百步威。自矜无当对，气性纵以乖。
　　朝怒杀其子，暮还飧其妃。匹侪四散走，猛虎还孤栖。
　　狐鸣门四旁，乌鹊从噪之。出逐猴入居，虎不知所归。
　　谁云猛虎恶，中路正悲啼。豹来衔其尾，熊来攫其颐。
　　猛虎死不辞，但惭前所为。虎坐无助死，况如汝细微。
　　故当结以信，亲当结以私。亲故且不保，人谁信汝为。
　　◎卷.105【相和歌辞·猛虎行】张籍
　　南山北山树冥冥，猛虎白日绕林行。向晚一身当道食，
　　山中麋鹿尽无声。年年养子在深谷，雌雄上山不相逐。
　　谷中近窟有山村，长向村家取黄犊。五陵年少不敢射，
　　空来林下看行迹。
　　◎卷.106【相和歌辞·猛虎行】李贺
　　长戈莫舂，强弩莫烹。乳孙哺子，教得生狞。
　　举头为城，掉尾为旌。东海黄公，愁见夜行。
　　道逢驺虞，牛哀不平。生何用尺刀，壁上雷鸣。
　　泰山之下，妇人哭声。官家有程，吏不敢听。
　　◎卷.107【相和歌辞·猛虎行】齐己
　　磨尔牙，错尔爪，狐莫威，兔莫狡。饮来吞噬取肠饱，
　　横行不怕日月明，皇天产尔为生狞。前村半夜闻吼声，
　　何人按剑灯荧荧。
　　◎卷.108【相和歌辞·君子行】齐己
　　圣人不生，麟龙何瑞；梧桐不高，凤凰何止。
　　吾闻古之有君子，行藏以时，进退求己；
　　荣必为天下荣，耻必为天下耻。苟进不如此，
　　亦何必用虚伪之文章，取荣名而自美。
　　◎卷.109【相和歌辞·燕歌行】高適
　　汉家烟尘在东北，汉将辞家破残贼。男儿本自重横行，
　　天子非常赐颜色。摐金伐鼓下榆关，旌旗逶迤碣石间。
　　校尉羽书飞瀚海，单于猎火照狼山。山川萧条极边土，
　　胡骑凭凌杂风雨。战士军前半死生，美人帐下犹歌舞。
　　大漠穷秋塞草衰，孤城落日斗兵稀。身当恩遇常轻敌，
　　力尽关山未解围。铁衣远戍辛勤久，玉箸应啼别离后。
　　少妇城南欲断肠。征人蓟北空回首。边风飘飘那可度，
　　绝域苍茫更何有。杀气三日作阵云，寒声一夜传刁斗。
　　相看白刃血纷纷，死节从来岂顾勋。
　　君不见沙场征战苦，至今犹忆李将军。
　　◎卷.110【相和歌辞·燕歌行】贾至
　　国之重镇惟幽都，东威九夷制北胡。五军精卒三十万，
　　百战百胜擒单于。前临滹沱后沮水，崇山沃野亘千里。
　　昔时燕王重贤士，黄金筑台从隗始。倏忽兴王定蓟丘，
　　汉家又以封王侯。萧条魏晋为横流，鲜卑窃据朝五州。
　　我唐区夏馀十纪，军容武备赫万祀。彤弓黄钺授元帅，
　　垦耕大漠为内地。季秋胶折边草腓，治兵羽猎因出师。
　　千营万队连旌旗，望之如火忽雷驰。匈奴慑窜穷发北，
　　大荒万里无尘飞。隋家昔为天下宰，穷兵黩武征辽海。
　　南风不竞多死声，鼓卧旗折黄云横。六军将士皆死尽，
　　战马空鞍归故营。时迁道革天下平，白环入贡沧海清。
　　自有农夫已高枕，无劳校尉重横行。
　　◎卷.111【相和歌辞·燕歌行】陶翰
　　请君留楚调，听我吟燕歌。家在辽水头，边风意气多。
　　出自为汉将，正值戎未和。雪中凌天山，冰上渡交河。
　　大小百馀战，封侯竟蹉跎。归来霸陵下，故旧无相过。
　　雄剑委尘匣，空门唯雀罗。玉簪还赵女，宝瑟付齐娥。
　　昔日不为乐，时哉今奈何。
　　◎卷.112【相和歌辞·从军行二首】虞世南
　　涂山烽候惊，弭节度龙城。冀马楼兰将，燕犀上谷兵。
　　剑寒花不落，弓晓月逾明。凛凛严霜节，冰壮黄河绝。
　　蔽日卷征蓬，浮天散飞雪。全兵值月满，精骑乘胶折。
　　结发早驱驰，辛苦事旌麾。马冻重关冷，轮摧九折危。
　　独有西山将，年年属数奇。
　　爟火发金微，连营出武威。孤城寒云起，绝阵虏尘飞。
　　侠客吸龙剑，恶少缦胡衣。朝摩骨都垒，夜解谷蠡围。
　　萧关远无极，蒲海广难依。沙磴离旌断，晴川候马归。
　　交河梁已毕，燕山旆欲飞。方知万里相，侯服有光辉。
　　◎卷.113【相和歌辞·从军行】骆宾王
　　平生一顾念，意气溢三军。野日分戈影，天星合剑文。
　　弓弦抱汉月，马足践胡尘。不求生入塞，唯当死报君。
　　◎卷.114【相和歌辞·从军行】刘希夷
　　秋来风瑟瑟，群马胡行疾。严城昼不开，伏兵暗相失。
　　天子庙堂拜，将军玉门出。纷纷伊洛间，戎马数千匹。
　　军门压黄河，兵气冲白日。平生怀伏剑，慷慨既投笔。
　　南登汉月孤，北走燕云密。近取韩彭计，早知孙吴术。
　　丈夫清万里，谁能扫一室。
　　◎卷.115【相和歌辞·从军行】乔知之
　　南庭结白露，北风扫黄叶。此时鸿雁来，惊鸣催思妾。
　　曲房理针线，平砧捣文练。鸳绮裁易成，龙乡信难见。
　　窈窕九重闺，寂寞十年啼。纱窗白云宿，罗幌月光栖。
　　云月晓微微，愁思流黄机。玉霜冻珠履，金吹薄罗衣。
　　汉家已得地，君去将何事。宛转结蚕书，寂寞无雁使。
　　生平荷恩信，本为容华进。况复落红颜，蝉声催绿鬓。
　　◎卷.116【相和歌辞·从军行】李颀
　　白日登山望烽火，昏黄饮马傍交河。行人刁斗风砂暗，
　　公主琵琶幽怨多。野营万里无城郭，雨雪纷纷连大漠。
　　胡雁哀鸣夜夜飞，胡儿眼泪双双落。闻道玉门犹被遮，
　　应将性命逐轻车。年年战骨埋荒外，空见蒲萄入汉家。
　　◎卷.117【相和歌辞·从军行三首】李约
　　看图闲教阵，画地静论边。乌垒天西戍，鹰姿塞上川。
　　路长须算日，书远每题年。无复生还望，翻思未别前。
　　栅高三面斗，箭尽举烽频。营柳和烟暮，关榆带雪春。
　　边城多老将，碛路少归人。点尽三河卒，年年添塞尘。
　　候火起雕城，尘砂拥战声。游军藏汉帜，降骑说蕃情。
　　霜降滮池浅，秋深太白明。嫖姚方虎视，不觉请添兵。
　　◎卷.118【相和歌辞·从军行】戎昱
　　昔从李都尉，双鞬照马蹄。擒生黑山北，杀敌黄云西。
　　太白沉虏地，边草复萋萋。归来邯郸市，百尺青楼梯。
　　感激然诺重，平生胆力齐。芳筵暮歌发，艳粉轻鬟低。
　　半醉秋风起，铁骑门前嘶。远戍报烽火，孤城严鼓鼙。
　　挥鞭望尘去，少妇莫含啼。
　　◎卷.119【相和歌辞·从军行】厉玄
　　边草早不春，剑花增泞尘。广场收骥尾，清瀚怯龙鳞。
　　帆色已归越，松声厌避秦。几时逢范蠡，处处是通津。
　　◎卷.120【相和歌辞·从军行二首】李白
　　从军玉门道，逐虏金微山。笛奏梅花曲，刀开明月环。
　　鼓声鸣海上，兵气拥云间。愿斩单于首，长驱静铁关。
　　百战沙场碎铁衣，城南已合数重围。
　　突营射杀呼延将，独领残兵千骑归。
　　◎卷.121【相和歌辞·从军行】王维
　　吹角动行人，喧喧行人起。笳鸣马嘶乱，争渡金河水。
　　日暮沙漠垂，战声烟尘里。尽系名王颈，归来报天子。
　　◎卷.122【相和歌辞·从军行】王昌龄
　　向夕临大荒，朔风轸归虑。平沙万里馀，飞鸟宿何处。
　　虏骑猎长原，翩翩傍河去。边声摇白草，海气生黄雾。
　　百战苦风尘，十年履霜露。虽投定远笔，未坐将军树。
　　早知行路难，悔不理章句。
　　烽火城西百尺楼，黄昏独上海风秋。
　　更吹横笛关山月，谁解金闺万里愁。
　　琵琶起舞换新声，总是关山旧别情。
　　撩乱边愁弹不尽，高高秋月下长城。
　　青海长云暗雪山，孤城遥望雁门关。
　　黄沙百战穿金甲，不破楼兰终不还。
　　◎卷.123【相和歌辞·从军行】卢纶
　　二十在边城，军中得勇名。卷旗收败马，断碛拥残兵。
　　覆阵乌鸢起，烧山草木明。塞闲思远猎，师老厌分营。
　　雪岭无人迹，冰河足雁声。李陵甘此没，惆怅汉公卿。
　　◎卷.124【相和歌辞·从军行六首】刘长卿
　　回看虏骑合，城下汉兵稀。白刃两相向，黄云愁不飞。
　　手中无尺铁，徒欲突重围。
　　落日更萧条，北方动枯草。将军追虏骑，夜失阴山道。
　　战败仍树勋，韩彭但空老。
　　草枯秋塞上，望见渔阳郭。胡马嘶一声，汉兵泪双落。
　　谁为吮痈者，此事令人薄。
　　目极雁门道，青青边草春。一身事征战，匹马同辛勤。
　　末路成白首，功归天下人。
　　倚剑白日暮，望乡登戍楼。北风吹羌笛，此夜关山愁。
　　回首不无意，滹河空自流。
　　黄沙一万里，白首无人怜。报国剑已折，归乡身幸全。
　　单于古台下，边色寒苍然。
　　◎卷.125【相和歌辞·从军行】杜頠
　　秋草马蹄轻，角弓持弦急。去为龙城候，正值胡兵袭。
　　军气横大荒，战酣日将入。长风金鼓动，白雾铁衣湿。
　　四起愁边声，南辕时伫立。断蓬孤自转，寒雁飞相及。
　　万里云沙涨，路平冰霰涩。夜闻汉使归，独向刀环泣。
　　◎卷.126【相和歌辞·从军行】皎然
　　候骑出纷纷，元戎霍冠军。汉鞞秋聒地，羌火昼烧云。
　　万里戍城合，三边羽檄分。乌孙驱未尽，肯顾辽阳勋。
　　汉旆拂丹霄，汉军新破辽。红尘驱卤簿，白羽拥嫖姚。
　　战苦军犹乐，功高将不骄。至今丁令塞，朔吹空萧萧。
　　百万逐呼韩，频年不解鞍。兵屯绝漠暗，马饮浊河干。
　　破虏功未录，劳师力已殚。须防肘腋下，飞祸出无端。
　　飞将下天来，奇谋阃外裁。水心龙剑动，地肺雁山开。
　　望气燕师锐，当锋虏阵摧。从今射雕骑，不敢过云堆。
　　黄纸君王诏，青泥校尉书。誓师张虎落，选将擐犀渠。
　　雾暗津浦失，天寒塞柳疏。横行十万骑，欲扫虏尘馀。
　　◎卷.127【相和歌辞·从军行】王建
　　汉军逐单于，日没处河曲。浮云道傍起，行子车下宿。
　　枪城围鼓角，毡帐依山谷。马上悬壶浆，刀头分顿肉。
　　来时高堂上，父母亲结束。回首不见家，风吹破衣服。
　　金创生肢节，相与拔箭镞。闻道西凉州，家家妇人哭。
　　◎卷.128【相和歌辞·从军行】张祜
　　少年金紫就光辉，直指边城虎翼飞。一卷旌收千骑虏，
　　万全身出百重围。黄云断塞寻鹰去，白草连天射雁归。
　　白首汉廷刀笔吏，丈夫功业本相依。
　　◎卷.129【相和歌辞·从军行五首】令狐楚
　　荒鸡隔水啼，汗马逐风嘶。终日随旌旆，何时罢鼓鼙。
　　孤心眠夜雪，满眼是秋沙。万里犹防塞，三年不见家。
　　却望冰河阔，前登雪岭高。征人几多在，又拟战临洮。
　　胡风千里惊，汉月五更明。纵有还家梦，犹闻出塞声。
　　暮雪连青海，阴云覆白山。可怜班定远，出入玉门关。
　　◎卷.130【相和歌辞·从军行三首】王涯
　　旌甲从军久，风云识阵难。今朝韩信计，日下斩成安。
　　燕颔多奇相，狼头敢犯边。寄言班定远，正是立功年。
　　旄头夜落捷书飞，来奏金门著赐衣。
　　白马将军频破敌，黄龙戍卒几时归。
　　◎卷.131【相和歌辞·从军有苦乐行】李益
　　劳者且勿歌，我欲送君觞。从军有苦乐，此曲乐未央。
　　仆本居陇上，陇水断人肠。东过秦宫路，宫路入咸阳。
　　时逢汉帝出，谏猎至长杨。讵驰游侠窟，非结少年场。
　　一旦承嘉惠，轻命重恩光。秉笔参帷帟，从军至朔方。
　　边地多阴风，草木自凄凉。断绝海云去，出没胡沙长。
　　参差引雁翼，隐辚腾军装。剑文夜如水，马汗冻成霜。
　　侠气五都少，矜功六郡良。山河起目前，睚眦死路傍。
　　北逐驱獯虏，西临复旧疆。昔还赋馀资，今出乃赢粮。
　　一矢弢夏服，我弓不再张。寄言丈夫雄，苦乐身自当。
　　◎卷.132【相和歌辞·苦哉远征人】鲍溶
　　征人歌古曲，携手上河梁。李陵死别处，杳杳玄冥乡。
　　忆昔从此路，连年征鬼方。久行迷汉历，三洗毡衣裳。
　　百战身且在，微功信难忘。远承云台议，非势孰敢当。
　　落日吊李广，白身过河阳。闲弓失月影，劳剑无龙光。
　　去日始束发，今来发成霜。虚名乃闲事，生见父母乡。
　　掩抑大风歌，裴回少年场。诚哉古人言，鸟尽良弓藏。
　　◎卷.133【相和歌辞·苦哉行五首】戎昱
　　彼鼠侵我厨，纵狸授粱肉。鼠虽为君却，狸食自须足。
　　冀雪大国耻，翻是大国辱。膻腥逼绮罗，砖瓦杂珠玉。
　　登楼非骋望，目笑是心哭。何意天乐中，至今奏胡曲。
　　官军收洛阳，家住洛阳里。夫婿与兄弟，目前见伤死。
　　吞声不许哭，还遣衣罗绮。上马随匈奴，数秋黄尘里。
　　生为名家女，死作塞垣鬼。乡国无还期，天津哭流水。
　　登楼望天衢，目极泪盈睫。强笑无笑容，须妆旧花靥。
　　昔年买奴仆，奴仆来碎叶。岂意未死间，自为匈奴妾。
　　一生忽至此，万事痛苦业。得出塞垣飞，不如彼蜂蝶。
　　妾家青河边，七叶承貂蝉。身为最小女，偏得浑家怜。
　　亲戚不相识，幽闺十五年。有时最远出，只到中门前。
　　前年狂胡来，惧死翻生全。今秋官军至，岂意遭戈鋋。
　　匈奴为先锋，长鼻黄发拳。弯弓猎生人，百步牛羊膻。
　　脱身落虎口，不及归黄泉。苦哉难重陈，暗哭苍苍天。
　　可汗奉亲诏，今月归燕山。忽如乱刀剑，搅妾心肠间。
　　出户望北荒，迢迢玉门关。生人为死别，有去无时还。
　　汉月割妾心，胡风凋妾颜。去去断绝魂，叫天天不闻。
　　◎卷.134【相和歌辞·鞠歌行】李白
　　玉不自言如桃李，鱼目笑之卞和耻。楚国青蝇何太多，
　　连城白璧遭谗毁。荆山长号泣血人，忠臣死为刖足鬼。
　　听曲知甯戚，夷吾因小妻。秦穆五羊皮，买死百里奚。
　　洗拂青云上，当时贱如泥。朝歌鼓刀叟，虎变蟠溪中。
　　一举钓六合，遂荒营丘东。平生渭水曲，谁识此老翁。
　　奈何今之人，双目送征鸿。


第二十卷相和歌辞
　　◎卷.1【相和歌辞·前苦寒行二首】杜甫
　　汉时长安雪一丈，牛马毛寒缩如猬。楚江巫峡冰入怀，
　　虎豹哀号又堪记。秦城老翁荆扬客，惯习炎蒸岁絺绤。
　　玄冥祝融气或交，手持白羽未敢释。
　　去年白帝雪在山，今年白帝雪在地。冻埋蛟龙南浦缩，
　　寒刮肌肤北风利。楚人四时皆麻衣，楚天万里无晶辉。
　　三足之乌足恐断，羲和送将安所归。
　　◎卷.2【相和歌辞·后苦寒行二首】杜甫
　　南纪巫庐瘴不绝，太古已来无尺雪。蛮夷长老怨苦寒，
　　昆仑天关冻应折。玄猿口噤不能啸，白鹄翅垂眼流血，
　　安得春泥补地裂。
　　晚来江门失大木，猛风中夜吹白屋。天兵断斩青海戎，
　　杀气南行动坤轴，不尔苦寒何太酷。巴东之峡生凌凘，
　　彼苍回轩人得知。
　　◎卷.3【相和歌辞·苦寒行】刘驾
　　严寒动八荒，藾藾无休时。阳乌不自暖，雪压扶桑枝。
　　岁暮寒益壮，青春安得归。朔雁到南海，越禽何处飞。
　　谁言贫士叹，不为身无衣。
　　◎卷.4【相和歌辞·苦寒行】贯休
　　北风北风，职何严毒，摧壮士心，缩金乌足。
　　冻云嚣嚣碍雪，一片下不得。声绕枯桑，根在沙塞。
　　黄河彻底，顽直到海。一气搏束，万物无态。
　　唯有吾庭前杉松树枝，枝枝健在。
　　◎卷.5【相和歌辞·苦寒行】齐己
　　冰峰撑空寒矗矗，云凝水冻埋海陆。
　　杀物之性，伤人之欲，既不能断绝蒺藜荆棘之根株，
　　又不能展凤凰麒麟之拳跼。如此则何如为和煦，为膏雨，
　　自然天下之荣枯，融融于万户。
　　◎卷.6【相和歌辞·北上行】李白
　　北上何所苦，北上缘太行。磴道盘且峻，巉岩凌穹苍。
　　马足蹶侧石，车轮摧高冈。沙尘接幽州，烽火连朔方。
　　杀气毒剑戟，严风裂衣裳。奔鲸夹黄河，凿齿屯洛阳。
　　前行无归日，返顾思旧乡。惨戚冰雪里，悲号绝中肠。
　　尺布不掩体，皮肤剧枯桑。汲水涧谷阻，采薪陇坂长。
　　猛虎又掉尾，磨牙皓秋霜。草木不可餐，饥饮零露浆。
　　叹此北上苦，停骖为之伤。何日王道平，开颜睹天光。
　　◎卷.7【相和歌辞·豫章行】李白
　　胡风吹代马，北拥鲁阳关。吴兵照海雪，西讨何时还。
　　半渡上辽津，黄云惨无颜。老母与子别，呼天野草间。
　　白马绕旌旗，悲鸣相追攀。白杨秋月苦，早落豫章山。
　　本为休明人，斩虏素不闲。岂惜战斗死，为君扫凶顽。
　　精感石没羽，岂忘惮险艰。楼船若鲸飞，波荡落星湾。
　　此曲不可奏，三军鬓成斑。
　　◎卷.8【相和歌辞·董逃行】元稹
　　董逃董逃董卓逃，揩铿戈甲声劳嘈。剜剜深脐脂焰焰，
　　人皆数叹曰，尔独不忆年年取我身上膏。
　　膏销骨尽烟火死，长安城中贼毛起。城门四走公卿士，
　　走劝刘虞作天子。刘虞不敢作天子，曹瞒篡乱从此始。
　　董逃董逃人莫喜，胜负翻环相枕倚。缝缀难成裁破易，
　　何况曲针不能伸巧指，欲学裁缝须准拟。
　　◎卷.9【相和歌辞·董逃行】张籍
　　洛阳城头火曈曈，乱兵烧我天子宫。宫城南面有深山，
　　尽将老幼藏其间。重岩为屋橡为食，丁男夜行候消息。
　　闻道官军犹掠人，旧里如今归未得。
　　董逃行，汉家几时重太平。
　　◎卷.10【相和歌辞·相逢行】崔颢
　　妾年初二八，家住洛桥头。玉户临驰道，朱门近御沟。
　　使君何假问，夫婿大长秋。女弟新承宠，诸兄近拜侯。
　　春生百子殿，花发五城楼。出入千门里，年年乐未休。
　　◎卷.11【相和歌辞·相逢行二首】李白
　　朝骑五花马，谒帝出银台。秀色谁家子，云车珠箔开。
　　金鞭遥指点，玉勒近迟回。夹毂相借问，疑从天上来。
　　怜肠愁欲断，斜日复相催。下车何轻盈，飘然似落梅。
　　邀入青绮门，当歌共衔杯。衔杯映歌扇，似月云中见。
　　相见不相亲，不如不相见。相见情已深，未语可知心。
　　胡为守空闺，孤眠愁锦衾。锦衾与罗帏，缠绵会有时。
　　春风正澹荡，暮雨来何迟。愿因三青鸟，更报长相思。
　　光景不待人，须臾发成丝。当年失行乐，老去徒伤悲。
　　持此道密意，无令旷佳期。
　　相逢红尘内，高揖黄金鞭。万户垂杨里，君家阿那边。
　　◎卷.12【相和歌辞·相逢行】韦应物
　　二十登汉朝，英声迈今古。适从东方来，又欲谒明主。
　　犹酣新丰酒，尚带霸陵雨。邂逅两相逢，别来间寒暑。
　　宁知白日晚，暂向花间语。忽闻长乐钟，走马东西去。
　　◎卷.13【相和歌辞·三妇艳诗】董思恭
　　大妇裁纨素，中妇弄明珰。小妇多姿态，登楼红粉妆。
　　丈人且安坐，初日渐流光。
　　◎卷.14【相和歌辞·中妇织流黄】虞世南
　　寒闺织素锦，含怨敛双蛾。综新交缕涩，经脆断丝多。
　　衣香逐举袖，钏动应鸣梭。还恐裁缝罢，无信达交河。
　　◎卷.15【相和歌辞·难忘曲】李贺
　　夹道开洞门，弱杨低画戟。帘影竹叶起，箫声吹日色。
　　蜂语绕妆镜，拂蛾学春碧。乱系丁香梢，满阑花向夕。
　　◎卷.16【相和歌辞·塘上行】李贺
　　藕花凉露湿，花缺藕根涩。飞下雌鸳鸯，塘水声溢溢。
　　◎卷.17【相和歌辞·苦辛行】戎昱
　　且莫奏短歌，听余苦辛词：如今刀笔士，不及屠酤儿。
　　少年无事学诗赋，岂意文章复相误。东西南北少知音，
　　终年竟岁悲行路。仰面诉天天不闻，低头告地地不言。
　　天地生我尚如此，陌上他人何足论。谁谓西江深，
　　涉之固无忧；谁谓南山高，可以登之游。
　　险巇惟有世间路，一向令人堪白头。贵人立意不可测，
　　等闲桃李成荆棘。风尘之士深可亲，心如鸡犬能依人。
　　悲来却忆汉天子，不弃相如家旧贫。饮酒酒能散羁愁，
　　谁家有酒判一醉，万事从他江水流。
　　◎卷.18【相和歌辞·秋胡行】高適
　　妾本邯郸未嫁时，容华倚翠人未知。一朝结发从君子，
　　将妾迢迢东路陲。时逢大道无难阻，君方游宦从陈汝。
　　蕙楼独卧频度春，彩落辞君几徂暑。三月垂杨蚕未眠，
　　携笼结侣南陌边。道逢行子不相识，赠妾黄金买少年。
　　妾家夫婿轻离久，寸心誓与长相守。愿言行路莫多情，
　　送妾贞心在人口。日暮蚕饥相命归，携笼端饰来庭闱。
　　劳心苦力终无恨，所冀君恩那可依。闻说行人已归止，
　　乃是向来赠金子。相看颜色不复言，相顾怀惭有何已。
　　从来自隐无疑背，直为君情也相会。如何咫尺仍有情，
　　况复迢迢千里外。此时顾恩不顾身，念君此日赴河津。
　　莫道向来不得意，故欲留规诫后人。
　　◎卷.19【相和歌辞·善哉行】贯休
　　有美一人兮婉如清扬，识曲别音兮令姿煌煌。
　　绣袂捧琴兮登君子堂，如彼萱草兮使我忧忘。
　　欲赠之以紫玉尺，白银珰，久不见之兮湘水茫茫。
　　◎卷.20【相和歌辞·善哉行】齐己
　　大鹏刷翮谢溟渤，青云万层高突出。下视秋涛空渺弥，
　　旧处鱼龙皆细物。人生在世何容易，眼浊心昏信生死。
　　愿除嗜欲待身轻，携手同寻列仙事。
　　◎卷.21【相和歌辞·来日大难】李白
　　来日一身，携粮负薪。道长食尽，苦口焦唇。今日醉饱，
　　乐过千春。仙人相存，诱我远学。海陵三山，陆憩五岳。
　　乘龙上三天，飞目瞻两角。授以神药，金丹满握。
　　蟪蛄蒙恩，深愧短促。思填东海，强衔一木。道重天地，
　　轩师广成。蝉翼九五，以求长生。下士大笑，如苍蝇声。
　　◎卷.22【相和歌辞·当来日大难】元稹
　　当来日大难行，前有坂，后有坑，大梁侧，小梁倾。
　　两轴相绞，两轮相撑。大牛竖，小牛横。乌啄牛背，
　　足跌力狞。当来日大难行，太行虽险，险可使平。
　　轮轴自挠，牵制不停。泥潦渐久，荆棘旋生。
　　行必不得，不如不行。
　　◎卷.23【相和歌辞·陇西行】王维
　　十里一走马，五里一扬鞭。都护军书至，匈奴围酒泉。
　　关山正飞雪，烽戍断无烟。
　　◎卷.24【相和歌辞·陇西行】耿湋
　　雪下阳关路，人稀陇戍头。封狐犹未翦，边将岂无羞。
　　白草三冬色，黄云万里愁。因思李都尉，毕竟不封侯。
　　◎卷.25【相和歌辞·陇西行】长孙佐辅
　　阴云凝朔气，陇上正飞雪。四月草不生，北风劲如切。
　　朝来羽书急，夜救长城窟。道隘行不前，相呼抱鞍歇。
　　人寒指欲堕，马冻蹄亦裂。射雁旋充饥，斧冰还止渴。
　　宁辞解围斗，但恐乘疲没。早晚边候空，归来养羸卒。
　　◎卷.26【相和歌辞·东门行】柳宗元
　　汉家三十六将军，东方雷动横阵云。鸡鸣函谷客如雾，
　　貌同心异不可数。赤丸夜语飞电光，徼巡司隶眠如羊。
　　当街一叱百吏走，冯敬胸中函匕首。凶徒侧耳潜惬心，
　　悍臣破胆皆杜口。魏王卧内藏兵符，子西掩袂真无辜。
　　羌胡毂下一朝起，敌国舟中非所拟。安陵谁辨削砺功，
　　韩国讵明深井里。绝咽断骨那下补，万金宠赠不如土。
　　◎卷.27【相和歌辞·饮马长城窟行】李世民
　　塞外悲风切，交河冰已结。瀚海百重波，阴山千里雪。
　　迥戍危烽火，层峦引高节。悠悠卷旆旌，饮马出长城。
　　寒沙连骑迹，朔吹断边声。胡尘清玉塞，羌笛韵金钲。
　　绝漠干戈戢，车徒振原隰。都尉反龙堆，将军旋马邑。
　　扬麾氛雾静，纪石功名立。荒裔一戎衣，云台凯歌入。
　　◎卷.28【相和歌辞·饮马长城窟行】虞世南
　　驰马渡河干，流深马渡难。前逢锦车使，都护在楼兰。
　　轻骑犹衔勒，疑兵尚解鞍。温池下绝涧，栈道接危峦。
　　拓地勋未赏，亡城律讵宽。有月关犹暗，经春陇尚寒。
　　云昏无复影，冰合不闻湍。怀君不可遇，聊持报一餐。
　　◎卷.29【相和歌辞·饮马长城窟行】袁朗
　　朔风动秋草，清跸长安道。长城连不穷，所以隔华戎。
　　规模惟圣作，荷负晓成功。鸟庭已向内，龙荒更凿空。
　　玉关尘卷静，金微路已通。汤征随北怨，舜咏起南风。
　　画野功初立，绥边事云集。朝服践狼居，凯歌旋马邑。
　　山响传凤吹，霜华藻琼钑。属国拥节归，单于款关入。
　　日落寒云起，惊沙被原隰。零落叶已寒，河流清且急。
　　四时徭役尽，千载干戈戢。太平今若斯，汗马竟无施。
　　惟当事笔研，归去草封禅。
　　◎卷.30【相和歌辞·饮马长城窟行】王翰
　　长安少年无远图，一生惟羡执金吾。骐驎前殿拜天子，
　　走马为君西击胡。胡沙猎猎吹人面，汉虏相逢不相见。
　　遥闻鼙鼓动地来，传道单于夜犹战。此时顾恩宁顾身，
　　为君一行摧万人。壮士挥戈回白日，单于溅血染朱轮。
　　回来饮马长城窟，长安道傍多白骨。问之耆老何代人，
　　云是秦王筑城卒。黄昏塞北无人烟，鬼哭啾啾声沸天。
　　无罪见诛功不赏，孤魂流落此城边。当昔秦王按剑起，
　　诸侯膝行不敢视。富国强兵二十年，筑怨兴徭九千里。
　　秦王筑城何太愚，天实亡秦非北胡。一朝祸起萧墙内，
　　渭水咸阳不复都。
　　◎卷.31【相和歌辞·饮马长城窟行】王建
　　长城窟，长城窟边多马骨。古来此地无井泉，
　　赖得秦家筑城卒。征人饮马愁不回，长城变作望乡堆。
　　蹄迹未干人去近，续后马来泥污尽。枕弓睡著待水生，
　　不见阴山在前阵。马蹄足脱装马头，健儿战死谁封侯。
　　◎卷.32【相和歌辞·饮马长城窟行】子兰
　　游客长城下，饮马长城窟。马嘶闻水腥，为浸征人骨。
　　岂不是流泉，终不成潺湲。洗尽骨上土，不洗骨中冤。
　　骨若比流水，四海有还魂。空流呜咽声，声中疑是言。
　　◎卷.33【相和歌辞·上留田】李白
　　行至上留田，孤坟何峥嵘。积此万古恨，春草不复生。
　　悲风四边来，肠断白杨声。借问谁家地，埋没蒿里茔。
　　古老向余言，言是上留田，蓬科马鬣今已平。
　　昔之弟死兄不葬，他人于此举铭旌。一鸟死，百鸟鸣；
　　一兽死，百兽惊。桓山之禽别离苦，欲去回翔不能征。
　　田氏仓卒骨肉分，青天白日摧紫荆。交柯之木本同形，
　　东枝憔悴西枝荣。无心之物尚如此，参商胡乃寻天兵。
　　孤竹延陵，让国扬名；高风缅邈，颓波激清。
　　尺布之谣，塞耳不能听。
　　◎卷.34【相和歌辞·上留田】贯休
　　父不父，兄不兄，上留田，蝥贼生。徒陟冈，泪峥嵘。
　　我欲使诸凡鸟雀，尽变为鶺鴒；我欲使诸凡草木，
　　尽变为田荆。邻人歌，邻人歌，古风清，清风生。
　　◎卷.35【相和歌辞·安乐宫】李贺
　　深井桐乌起，尚复牵清水。未盥邵陵王，瓶中弄长翠。
　　新城安乐宫，宫如凤凰翅。歌回蜡版鸣，大绾提壶使。
　　绿繁悲水曲，茱萸别秋子。
　　◎卷.36【相和歌辞·放歌行】王昌龄
　　南渡洛阳津，西望十二楼。明堂坐天子，月朔朝诸侯。
　　清乐动千门，皇风被九州。庆云从东来，泱漭抱日流。
　　升平贵论道，文墨将何求。有诏征草泽，微臣献谋猷。
　　冠冕如星罗，拜揖曹与周。望尘非吾事，入赋且迟留。
　　幸蒙国士识，因脱负薪裘。今者放歌行，以慰梁父愁。
　　但营数斗禄，奉养毋丰羞。若得金膏遂，飞云亦可俦。
　　◎卷.37【相和歌辞·野田黄雀行】李白
　　游莫逐炎洲翠，栖莫近吴宫燕。吴宫火起焚尔窠，
　　炎洲逐翠遭网罗。萧条两翅蓬蒿下，纵有鹰鹯奈若何。
　　◎卷.38【相和歌辞·野田黄雀行】储光羲
　　啧啧野田雀，不知躯体微。闲穿深蒿里，争食复争飞。
　　穷老一颓舍，枣多桑树稀。无枣犹可食，无桑何以衣。
　　萧条空仓暮，相引时来归。邪路岂不捷，渚田岂不肥。
　　水长路且坏，恻恻与心违。
　　◎卷.39【相和歌辞·野田黄雀行】贯休
　　高树风多，吹尔巢落。深蒿叶暖，宜尔依薄。莫近鸮类，
　　珠网亦恶。饮野田之清水，食野田之黄粟。深花中睡，
　　ej土里浴。如此即全胜啄太仓之谷，而更穿人屋。
　　◎卷.40【相和歌辞·野田黄雀行】齐己
　　双双野田雀，上下同饮啄。暖去栖蓬蒿，寒归傍篱落。
　　殷勤避罗网，乍可遇雕鹗。雕鹗虽不仁，分明在寥廓。
　　◎卷.41【相和歌辞·雁门太守行】李贺
　　黑云压城城欲摧，甲光向月金鳞开。角声满天秋色里，
　　塞上燕支凝夜紫。半卷红旗临易水，霜重鼓寒声不起。
　　报君黄金台上意，提携玉龙为君死。
　　◎卷.42【相和歌辞·雁门太守行】张祜
　　城头月没霜如水，趚趚蹋沙人似鬼。灯前拭泪试香裘，
　　长引一声残漏子。驼囊泻酒酒一杯，前头啑血心不回。
　　寄语年少妻莫哀，鱼金虎竹天上来，雁门山边骨成灰。
　　◎卷.43【相和歌辞·雁门太守行】庄南杰
　　旌旗闪闪摇天末，长笛横吹虏尘阔。跨下嘶风白练狞，
　　腰间切玉青蛇活。击革摐金燧牛尾，犬羊兵败如山死。
　　九泉寂寞葬秋虫，湿云荒草啼秋思。
　　◎卷.44【相和歌辞·飞来双白鹤】虞世南
　　飞来双白鹤，奋翼远凌烟。双栖集紫盖，一举背青田。
　　飏影过伊洛，流声入管弦。鸣群倒景外，刷羽阆风前。
　　映海疑浮雪，拂涧泻飞泉。燕雀宁知去，蜉蝣不识还。
　　何言别俦侣，从此间山川。顾步已相失，裴回反自怜。
　　危心犹警露，哀响讵闻天。无因振六翮，轻举复随仙。
　　◎卷.45【相和歌辞·门有车马客行】虞世南
　　财雄重交结，戚里擅豪华。曲台临上路，高门抵狭斜。
　　赭汗千金马，绣毂五香车。白鹤随飞盖，朱鹭入鸣笳。
　　夏莲开剑水，春桃发露花。轻裙染回雪，浮蚁泛流霞。
　　高谈辨飞兔，摛藻握灵蛇。逢恩借羽翼，失路委泥沙。
　　暧暧风烟晚，路长归骑远。日斜青琐第，尘飞金谷苑。
　　危弦促柱奏巴渝，遗簪堕珥解罗襦。如何守直道，
　　翻使谷名愚。
　　◎卷.46【相和歌辞·门有车马客行】李白
　　门有车马客，金鞍曜朱轮。谓从丹霄落，乃是故乡亲。
　　呼儿扫中堂，坐客论悲辛。对酒两不饮，停觞泪盈巾。
　　叹我万里游，飘飖三十春。空谈霸王略，紫绶不挂身。
　　雄剑藏玉匣，阴符生素尘。廓落无所合，流离湘水滨。
　　借问宗党间，多为泉下人。生苦百战役，死托万鬼邻。
　　北风扬胡沙，埋翳周与秦。大运且如此，苍穹宁匪仁。
　　恻怆竟何道，存亡任大钧。
　　◎卷.47【相和歌辞·蜀道难】张文琮
　　梁山镇地险，积石阻云端。深谷下寥廓，层岩上郁盘。
　　飞梁架绝岭，栈道接危峦。揽辔独长息，方知斯路难。
　　◎卷.48【相和歌辞·蜀道难】李白
　　噫吁嚱，危乎高哉！蜀道之难，难于上青天。
　　蚕丛及鱼凫，开国何茫然。尔来四万八千岁，
　　乃与秦塞通人烟。西当太白有鸟道，可以横绝峨眉巅。
　　地崩山摧壮士死，然后天梯石栈方钩连。
　　上有六龙回日之高标，下有冲波逆折之回川。
　　黄鹤之飞尚不得，猿猱欲度愁攀缘。青泥何盘盘，
　　百步九折萦岩峦。扪参历井仰胁息，以手抚膺坐长叹。
　　问君西游何时还，畏途巉岩不可攀。但见悲鸟号枯木，
　　雄飞呼雌绕林间。又闻子规啼夜月，愁空山。蜀道之难，
　　难于上青天，使人听此凋朱颜。连峰去天不盈尺，
　　枯松倒挂倚绝壁。飞湍瀑流相喧豗，砯崖转石万壑雷。
　　其嶮也若此，嗟尔远道之人胡为乎来哉！
　　剑阁峥嵘而崔嵬，一夫当关，万夫莫开。所守或匪亲，
　　化为狼与豺。朝避猛虎，夕避长蛇，磨牙吮血，
　　杀人如麻。锦城虽云乐，不如早还家。
　　蜀道之难难于上青天，侧身西望长咨嗟。
　　◎卷.49【相和歌辞·棹歌行】骆宾王
　　写月图黄罢，凌波拾翠通。镜花摇芰日，衣麝入荷风。
　　叶密舟难荡，莲疏浦易空。凤媒羞自托，鸳翼恨难穷。
　　秋帐灯花翠，倡楼粉色红。相思无别曲，并在棹歌中。
　　◎卷.50【相和歌辞·棹歌行】徐坚
　　棹女饰银钩，新妆下翠楼。霜丝青桂楫，兰枻紫霞舟。
　　水落金陵曙，风起洞庭秋。扣船过曲浦，飞帆越回流。
　　影入桃花浪，香飘杜若洲。洲长殊未返，萧散云霞晚。
　　日下大江平，烟生归岸远。岸远闻潮波，争途游戏多。
　　因声赵津女，来听采菱歌。
　　◎卷.51【相和歌辞·胡无人行】徐彦伯
　　十月繁霜下，征人远凿空。云摇锦更节，海照角端弓。
　　暗碛埋砂树，冲飙卷塞蓬。方随膜拜入，歌舞玉门中。
　　◎卷.52【相和歌辞·胡无人行】聂夷中
　　男儿徇大义，立节不沽名。腰间悬陆离，大歌胡无行。
　　不读战国书，不览黄石经。醉卧咸阳楼，梦入受降城。
　　更愿生羽翼，飞身入青冥。请携天子剑，斫下旄头星。
　　自然胡无人，虽有无战争。悠哉典属国，驱羊老一生。
　　◎卷.53【相和歌辞·胡无人行】李白
　　严风吹霜海草凋，筋干精坚胡马骄。汉家战士三十万，
　　将军兼领霍嫖姚。流星白羽腰间插，剑花秋莲光出匣。
　　天兵照雪下玉关，虏箭如沙射金甲。云龙风虎尽交回，
　　太白入月敌可摧。敌可摧，旄头灭，履胡之肠涉胡血。
　　悬胡青天上，埋胡紫塞旁。胡无人，汉道昌，
　　陛下之寿三千霜。但歌大风云飞扬，安得猛士兮守四方。
　　胡无人，汉道昌。
　　◎卷.54【相和歌辞·胡无人行】贯休
　　霍嫖姚，赵充国，天子将之平朔漠。肉胡之肉，
　　烬胡帐幄，千里万里，惟留胡之空壳。边风萧萧，
　　榆叶初落，杀气昼赤，枯骨夜哭。将军既立殊勋，
　　遂有胡无人曲。我闻之天子富有四海，德被无垠。
　　但令一物得所，八表来宾，亦何必令彼胡无人。
　　◎卷.55【相和歌辞·白头吟】刘希夷
　　洛阳城东桃李花，飞来飞去落谁家。洛阳女儿惜颜色，
　　行逢落花长叹息。今年花落颜色改，明年花开复谁在。
　　已见松柏摧为薪，更闻桑田变成海。古人无复洛城东，
　　今人还对落花风。年年岁岁花相似，岁岁年年人不同。
　　寄言全盛红颜子，须怜半死白头翁。此翁白头真可怜，
　　伊昔红颜美少年。公子王孙芳树下，清歌妙舞落花前。
　　光禄池台文锦绣，将军楼阁画神仙。一朝卧病无人识，
　　三春行乐在谁边。宛转蛾眉能几时，须臾白发乱如丝。
　　但看旧来歌舞地，惟有黄昏鸟雀悲。
　　◎卷.56【相和歌辞·白头吟二首】李白
　　锦水东北流，波荡双鸳鸯。雄巢汉宫树，雌弄秦草芳。
　　宁同万死碎绮翼，不忍云间两分张。此时阿娇正娇妒，
　　独坐长门愁日暮。但愿君恩顾妾深，岂惜黄金将买赋。
　　相如作赋得黄金，丈夫好新多异心，一朝将聘茂陵女，
　　文君因赠白头吟。东流不作西归水，落花辞条归故林。
　　兔丝固无情，随风任颠倒。谁使女萝枝，而来强萦抱。
　　两草犹一心，人心不如草。莫卷龙须席，从他生网丝。
　　且留琥珀枕，或有梦来时。覆水再收岂满杯，
　　弃妾已去难重回。古时得意不相负，只今惟见青陵台。
　　锦水东流碧，波荡双鸳鸯。雄巢汉宫树，雌弄秦草芳。
　　相如去蜀谒武帝，赤车驷马生辉光。一朝再览大人作，
　　万乘忽欲凌云翔。闻道阿娇失恩宠，千金买赋要君王。
　　相如不忆贫贱日，官高金多聘私室。茂陵姝子皆见求，
　　文君欢爱从此毕。泪如双泉水，行堕紫罗襟。
　　五起鸡三唱，清晨白头吟。长吁不整绿云鬓，
　　仰诉青天哀怨深。城崩杞梁妻，谁道土无心。
　　东流不作西归水，落花辞枝羞故林。头上玉燕钗，
　　是妾嫁时物，赠君表相思，罗袖幸时拂。莫卷龙须席，
　　从他生网丝，且留琥珀枕，还有梦来时。鹔鹴裘在锦屏上，
　　自君一挂无由披。妾有秦楼镜，照心胜照井。
　　愿持照新人，双对可怜影。覆水却收不满杯，
　　相如还谢文君回。古来得意不相负，只今惟有青陵台。
　　◎卷.57【相和歌辞·白头吟】张籍
　　请君膝上琴，弹我白头吟。忆昔君前娇笑语，
　　两情宛转如萦素。宫中为我起高楼，更开华池种芳树。
　　春天百草秋始衰，弃我不待白头时。罗襦玉珥色未暗，
　　今朝已道不相宜。扬州青铜作明镜，暗中持照不见影。
　　人心回互自无穷，眼前好恶那能定。君恩已去若再返，
　　菖蒲花生月长满。
　　◎卷.58【相和歌辞·反白头吟】白居易
　　炎炎者烈火，营营者小蝇。火不热真玉，蝇不点清冰。
　　此苟无所受，彼莫能相仍。乃知物性中，各有能不能。
　　古称怨报死，则人有所惩。惩淫或应可，在道未为弘。
　　譬如蜩鷃徒，啾啾啅龙鹏。宜当委之去，寥廓高飞腾。
　　岂能泥尘下，区区酬怨憎。胡为坐自苦，吞悲仍抚膺。
　　◎卷.59【相和歌辞·决绝词三首】元稹
　　乍可为天上牵牛织女星，不愿为庭前红槿枝。
　　七月七日一相见，故心终不移。那能朝开暮飞去，
　　一任东西南北吹。分不两相守，恨不两相思。
　　对面且如此，背面当何知。春风撩乱伯劳语，
　　此时抛去时。握手苦相问，竟不言后期。君情既决绝，
　　妾意已参差。借如死生别，安得长苦悲。
　　噫春冰之将泮，何余怀之独结。有美一人，於焉旷绝。
　　一日不见，比一日于三年，况三年之旷别。
　　水得风兮小而已波，笋在苞兮高不见节。矧桃李之当春，
　　竞众人之攀折。我自顾悠悠而若云，
　　又安能保君皓皓之如雪。感破镜之分明，睹泪痕之馀血。
　　幸他人之既不我先，又安能使他人之终不我夺。已焉哉，
　　织女别黄姑，一年一度暂相见，彼此隔河何事无。
　　夜夜相抱眠，幽怀尚沉结。那堪一年事，长遣一宵说。
　　但感久相思，何暇暂相悦。虹桥薄夜成，龙驾侵晨列。
　　生憎野鹊往迟回，死恨天鸡识时节。曙色渐曈曨，
　　华星次明灭。一去又一年，一年何时彻。有此迢递期，
　　不如生死别。天公隔是妒相怜，何不便教相决绝。
　　◎卷.60【相和歌辞·梁甫吟】李白
　　长啸梁甫吟，何时见阳春？君不见朝歌屠叟辞棘津，
　　八十西来钓渭滨。宁羞白发照渌水，逢时吐气思经纶。
　　广张三千六百钧，风雅暗与文王亲。大贤虎变愚不测，
　　当年颇似寻常人。君不见高阳酒徒起草中，
　　长揖山东隆准公。入门不拜骋雄辨，两女辍洗来趋风。
　　东下齐城七十二，指麾楚汉如旋蓬。狂生落拓尚如此，
　　何况壮士当群雄！我欲攀龙见明主，雷公砰訇震天鼓，
　　帝旁投壶多玉女。三时大笑开电光，倏烁晦冥起风雨。
　　阊阖九门不可通，以额叩关阍者怒。白日不照吾精诚，
　　杞国无事忧天倾。猰貐磨牙竞人肉，驺虞不折生草茎。
　　手接飞猱搏雕虎，侧足焦原未言苦。智者可卷愚者豪，
　　世人见我轻鸿毛。力排南山三壮士，齐相杀之费二桃。
　　吴楚弄兵无剧孟，亚夫咍尔为徒劳。梁父吟，梁父吟，
　　声正悲。张公两龙剑，神物合有时。风云感会起屠钓，
　　大人zj屼当安之。
　　◎卷.5【相和歌辞·东武吟】李白
　　好古笑流俗，素闻贤达风。方希佐明主，长揖辞成功。
　　白日在高天，回光烛微躬。恭承凤凰诏，欻起云萝中。
　　清切紫霄迥，优游丹禁通。君王赐颜色，声价凌烟虹。
　　乘舆拥翠盖，扈从金城东。宝马丽绝景，锦衣入新丰。
　　倚岩望松雪，对酒鸣丝桐。因学扬子云，献赋甘泉宫。
　　天书美片善，清芬播无穷。归来入咸阳，谈笑皆王公。
　　一朝去金马，飘落成飞蓬。宾友日疏散，玉尊亦已空。
　　才力犹可倚，不惭世上雄。闲作东武吟，曲尽情未终。
　　书此谢知己，吾寻黄绮翁。
　　◎卷.6【相和歌辞·怨诗二首】薛奇童
　　日晚梧桐落，微寒入禁垣。月悬三雀观，霜度万秋门。
　　艳舞矜新宠，愁容泣旧恩。不堪深殿里，帘外欲黄昏。
　　禁苑春风起，流莺绕合欢。玉窗通日气，珠箔卷轻寒。
　　杨叶垂金砌，梨花入井阑。君王好长袖，新作舞衣宽。
　　◎卷.7【相和歌辞·怨诗】张汯
　　去年离别雁初归，今夜裁缝萤已飞。
　　征客去来音信断，不知何处寄寒衣。
　　◎卷.8【相和歌辞·怨诗】刘元济
　　玉关芳信断，兰闺锦字新。愁来好自抑，念切已含嚬。
　　虚牖风惊梦，空床月厌人。归期傥可促，勿度柳园春。
　　◎卷.9【相和歌辞·怨诗三首】李暇
　　罗敷初总髻，蕙芳正娇小。月落始归船，春眠恒著晓。
　　何处期郎游，小苑花台间。相忆不可见，且复乘月还。
　　别来花照路，别后露垂叶。歌舞须及时，如何坐悲妾。
　　◎卷.10【相和歌辞·怨诗二首】崔国辅
　　楼前桃李疏，池上芙蓉落。织锦犹未成，虫声入罗幕。
　　妾有罗衣裳，秦王在时作。为舞春风多，秋来不堪著。
　　◎卷.11【相和歌辞·怨诗】孟郊
　　试妾与君泪，两处滴池水。看取芙蓉花，今年为谁死。
　　◎卷.12【相和歌辞·怨诗】刘义
　　君莫嫌丑妇，丑妇死守贞。山头一怪石，长作望夫名。
　　鸟有并翼飞，兽有比肩行。丈夫不立义，岂如鸟兽情。
　　◎卷.13【相和歌辞·怨诗】鲍溶
　　女萝寄松柏，绿蔓花绵绵。三五定君婚，结发早移天。
　　肃肃羊雁礼，泠泠琴瑟篇。恭承采蘩祀，敢效同居贤。
　　皎日不留景，良时如逝川。秋心还遗爱，春貌无归妍。
　　翠袖洗朱粉，碧阶对绮钱。新人易如玉，废瑟难为弦。
　　寄羡蕣华木，荣名香阁前。岂无摇落苦，贵与根蒂连。
　　希君旧光景，照妾薄暮年。
　　◎卷.14【相和歌辞·怨诗】白居易
　　夺宠心那惯，寻思倚殿门。不知移旧爱，何处作新恩。
　　◎卷.15【相和歌辞·怨诗二首】姚氏月华
　　春水悠悠春草绿，对此思君泪相续。
　　羞将离恨向东风，理尽秦筝不成曲。
　　与君形影分胡越，玉枕终年对离别。
　　登台北望烟雨深，回身泣向寥天月。
　　◎卷.16【相和歌辞·怨歌行】虞世南
　　紫殿秋风冷，雕甍白日沉。裁纨凄断曲，织素别离心。
　　掖庭羞改画，长门不惜金。宠移恩稍薄，情疏恨转深。
　　香销翠羽帐，弦断凤凰琴。镜前红粉歇，阶上绿苔侵。
　　谁言掩歌扇，翻作白头吟。
　　◎卷.17【相和歌辞·怨歌行】李白
　　十五入汉宫，花颜笑春红。君王选玉色，侍寝金屏中。
　　荐枕娇夕月，卷衣恋春风。宁知赵飞燕，夺宠恨无穷。
　　沉忧能伤人，绿鬓成霜蓬。一朝不得意，世事徒为空。
　　鹔鹴换美酒，舞衣罢雕笼。寒苦不忍言，为君奏丝桐。
　　肠断弦亦绝，悲心夜忡忡。
　　◎卷.18【相和歌辞·怨歌行】吴少微
　　城南有怨妇，含怨倚兰丛。自谓二八时，歌舞入汉宫，
　　皇恩弄幸玉堂中。绿陌黄花催夜酒，锦衣罗袂逐春风。
　　建章西宫焕若神，燕赵美女二千人。君王厌德不忘新，
　　况群艳冶纷来陈。是时别君不再见，三十三春长信殿。
　　长信重门昼掩关，清房晓帐幽且闲。绮窗虫网氛尘色，
　　文轩莺对桃李颜。天王贵宫不贮老，浩然泪陨今来还。
　　自怜转晚暮，试逐佳游芳草路。小腰丽女夺人奇，
　　金鞍少年曾不顾。归来谁为夫，请谢西家妇，
　　莫辞先醉解罗襦。
　　◎卷.19【相和歌辞·明月照高楼】雍陶
　　朗月何高高，楼中帘影寒。一妇独含叹，四坐谁成欢。
　　时节屡已移，游旅杳不还。沧溟倘未涸，妾泪终不干。
　　君若无定云，妾若不动山。云行出山易，山逐云去难。
　　愿为边塞尘，因风委君颜。君颜良洗多，荡妾浊水间。
　　◎卷.20【相和歌辞·长门怨】徐贤妃
　　旧爱柏梁台，新宠昭阳殿。守分辞方辇，含情泣团扇。
　　一朝歌舞荣，夙昔诗书贱。颓恩诚已矣，覆水难重荐。
　　◎卷.21【相和歌辞·长门怨】沈佺期
　　月皎风泠泠，长门次掖庭。玉阶闻坠叶，罗幌见飞萤。
　　清露凝珠缀，流尘下翠屏。妾心君未察，愁叹剧繁星。
　　◎卷.22【相和歌辞·长门怨】吴少微
　　月出映曾城，孤圜上太清。君王春爱歇，枕席凉风生。
　　怨咽不能寝，踟蹰步前楹。空阶白露色，百草塞虫鸣。
　　念昔金房里，犹嫌玉座轻。如何娇所误，长夜泣恩情。
　　◎卷.23【相和歌辞·长门怨】张修之
　　长门落景尽，洞房秋月明。玉阶草露积，金屋网尘生。
　　妾妒今应改，君恩昔未平。寄语临邛客，何时作赋成。
　　◎卷.24【相和歌辞·长门怨】裴交泰
　　自闭长门经几秋，罗衣湿尽泪还流。
　　一种蛾眉明月夜，南宫歌管北宫愁。
　　◎卷.25【相和歌辞·长门怨】刘阜
　　宫殿沉沉月欲分，昭阳更漏不堪闻。
　　珊瑚枕上千行泪，不是思君是恨君。
　　◎卷.26【相和歌辞·长门怨】袁晖
　　早知君爱歇，本自无萦妒。谁使恩情深，今来反相误。
　　愁眠罗帐晓，泣坐金闺暮。独有梦中魂，犹言意如故。
　　◎卷.27【相和歌辞·长门怨】刘言史
　　独坐炉边结夜愁，暂时恩去亦难留。
　　手持金箸垂红泪，乱拨寒灰不举头。
　　◎卷.28【相和歌辞·长门怨二首】李白
　　天回北斗挂西楼，金屋无人萤火流。
　　月光欲到长门殿，别作深宫一段愁。
　　桂殿长愁不记春，黄金四屋起秋尘。
　　夜悬明镜青天上，独照长门宫里人。
　　◎卷.29【相和歌辞·长门怨】李华
　　弱体鸳鸯荐，啼妆翡翠衾。鸦鸣秋殿晓，人静禁门深。
　　每忆椒房宠，那堪永巷阴。日惊罗带缓，非复旧来心。
　　◎卷.30【相和歌辞·长门怨】岑参
　　君王嫌妾妒，闭妾在长门。舞袖垂新宠，愁眉结旧恩。
　　绿钱生履迹，红粉湿啼痕。羞被桃花笑，看春独不言。
　　◎卷.31【相和歌辞·长门怨】齐浣
　　茕茕孤思逼，寂寂长门夕。妾妒亦非深，君恩那不惜。
　　携琴就玉阶，调悲声未谐。将心托明月，流影入君怀。
　　◎卷.32【相和歌辞·长门怨】刘长卿
　　何事长门闭，珠帘只自垂。月移深殿早，春向后宫迟。
　　蕙草生闲地，梨花发旧枝。芳菲自恩幸，看却被风吹。
　　◎卷.33【相和歌辞·长门怨】皎然
　　春风日日闭长门，摇荡春心自梦魂。
　　若遣花开只笑妾，不如桃李正无言。
　　◎卷.34【相和歌辞·长门怨】卢纶
　　空宫古廊殿，寒月照斜晖。卧听未央曲，满箱歌舞衣。
　　◎卷.35【相和歌辞·长门怨】戴叔伦
　　自忆专房宠，曾居第一流。移恩向何处，暂妒不容收。
　　夜久丝管绝，月明宫殿秋。空将旧时意，长望凤凰楼。
　　◎卷.36【相和歌辞·长门怨】刘驾
　　御泉长绕凤凰楼，只是恩波别处流。
　　闲揲舞衣归未得，夜来砧杵六宫秋。
　　◎卷.37【相和歌辞·长门怨二首】高蟾
　　天上何劳万古春，君前谁是百年人。魂销尚愧金炉烬，
　　思起犹惭玉辇尘。烟翠薄情攀不得，星芒浮艳采无因。
　　可怜明镜来相向，何似恩光朝夕新。
　　天上凤凰休寄梦，人间鹦鹉旧堪悲。
　　平生心绪无人识，一只金梭万丈丝。
　　◎卷.38【相和歌辞·长门怨】张祜
　　日映宫墙柳色寒，笙歌遥指碧云端。
　　珠铅滴尽无心语，强把花枝冷笑看。
　　◎卷.39【相和歌辞·长门怨二首】郑谷
　　闲把罗衣泣凤凰，先朝曾教舞霓裳。
　　春来却羡庭花落，得逐晴风出禁墙。
　　流水君恩共不回，杏花争忍扫成堆。
　　残春未必多烟雨，泪滴闲阶长绿苔。
　　◎卷.40【相和歌辞·长门怨二首】刘氏媛
　　雨滴梧桐秋夜长，愁心和雨到昭阳。
　　泪痕不学君恩断，拭却千行更万行。
　　学画蛾眉独出群，当时人道便承恩。
　　经年不见君王面，花落黄昏空掩门。
　　◎卷.41【相和歌辞·阿娇怨】刘禹锡
　　望见葳蕤举翠华，试开金屋扫庭花。
　　须臾宫女传来信，云幸平阳公主家。
　　◎卷.42【相和歌辞·班婕妤】徐彦伯
　　君恩忽断绝，妾思终未央。巾栉不可见，枕席空馀香。
　　窗暗网罗白，阶秋苔藓黄。应门寂已闭，流涕向昭阳。
　　◎卷.43【相和歌辞·班婕妤】严识玄
　　贱妾如桃李，君王若岁时。秋风一已劲，摇落不胜悲。
　　寂寂苍苔满，沉沉绿草滋。荣华非此日，指辇竞何辞。
　　◎卷.44【相和歌辞·班婕妤三首】王维
　　玉窗萤影度，金殿人声绝。秋夜守罗帏，孤灯耿不灭。
　　宫殿生秋草，君王恩幸疏。那堪闻凤吹，门外度金舆。
　　怪来妆阁闭，朝下不相迎。总向春园里，花间语笑声。
　　◎卷.45【相和歌辞·婕妤怨】崔湜
　　不分君恩断，新妆视镜中。容华尚春日，娇爱已秋风。
　　枕席临窗晓，帏屏向月空。年年后庭树，荣落在深宫。
　　◎卷.46【相和歌辞·婕妤怨】崔国辅
　　长信宫中草，年年愁处生。故侵珠履迹，不使玉阶行。
　　◎卷.47【相和歌辞·婕妤怨】张烜
　　贱妾裁纨扇，初摇明月姿。君王看舞席，坐起秋风时。
　　玉树清御路，金陈翳垂丝。昭阳无分理，愁寂任前期。
　　◎卷.48【相和歌辞·婕妤怨】刘方平
　　夕殿别君王，宫深月似霜。人愁在长信，萤出向昭阳。
　　露裛红兰死，秋凋碧树伤。惟当合欢扇，从此箧中藏。
　　◎卷.49【相和歌辞·婕妤怨】王沈
　　长信梨花暗欲栖，应门上籥草萋萋。
　　春风吹花乱扑户，班倢车声不至啼。
　　◎卷.50【相和歌辞·婕妤怨】皇甫冉
　　由来咏团扇，今与值秋风。事逐时皆往，恩无日再中。
　　早鸿闻上苑，寒露下深宫。颜色年年谢，相如赋岂工。
　　◎卷.51【相和歌辞·婕妤怨】陆龟蒙
　　妾貌非倾国，君王忽然宠。南山掌上来，不及新恩重。
　　后宫多窈窕，日日学新声。一落君王耳，南山又须轻。
　　◎卷.52【相和歌辞·婕妤怨】翁绶
　　谗谤潜来起百忧，朝承恩宠暮仇雠。火烧白玉非因玷，
　　霜翦红兰不待秋。花落昭阳谁共辇，月明长信独登楼。
　　繁华事逐东流水，团扇悲歌万古愁。
　　◎卷.53【相和歌辞·婕妤怨】刘氏云
　　君恩不可见，妾岂如秋扇。秋扇尚有时，妾身永微贱。
　　莫言朝花不复落，娇容几夺昭阳殿。
　　◎卷.54【相和歌辞·长信怨】王諲
　　飞燕倚身轻，争人巧笑名。生君弃妾意，增妾怨君情。
　　日落昭阳殿，秋来长信城。寥寥金殿里，歌吹夜无声。
　　◎卷.55【相和歌辞·长信怨】王昌龄
　　金井梧桐秋叶黄，珠帘不卷夜来霜。
　　金炉玉枕无颜色，卧听南宫清漏长。
　　奉帚平明金殿开，暂将团扇共裴回。
　　玉颜不及寒鸦色，犹带昭阳日影来。
　　◎卷.56【相和歌辞·长信怨】李白
　　月皎昭阳殿，霜清长信宫。天行乘玉辇，飞燕与君同。
　　更有留情处，承恩乐未穷。谁怜团扇妾，独坐怨秋风。
　　◎卷.57【相和歌辞·蛾眉怨】王翰
　　君不见宜春苑中九华殿，飞阁连连直如发。
　　白日全含朱鸟窗，流云半入苍龙阙。宫中彩女夜无事，
　　学凤吹箫弄清越。珠帘北卷待凉风，绣户南开向明月。
　　忽闻天子忆蛾眉，宝凤衔花揲两螭。传声走马开金屋，
　　夹路鸣环上玉墀。长乐彤庭宴华寝，三千美人曳光锦。
　　灯前含笑更罗衣，帐里承恩荐瑶枕。不意君心半路回，
　　求仙别作望仙台。仓琅禁闼遥相忆，紫翠岩房昼不开。
　　欲向人间种桃实，先从海底觅蓬莱。蓬莱可求不可上，
　　孤舟缥缈知何往。黄金作盘铜作茎，晴天白露掌中擎。
　　王母嫣然感君意，云车雨旆欲相迎。飞廉观前空怨慕，
　　少君何事须相误。一朝埋没茂陵田，贱妾蛾眉不重顾。
　　宫车晚出向南山，仙卫逶迤去不还。朝晡泣对麒麟树，
　　树下苍苔日渐斑。人生百年夜将半，对酒长歌莫长叹。
　　剩知白日不可思，一死一生何足算。
　　◎卷.58【相和歌辞·玉阶怨】李白
　　玉阶生白露，夜久侵罗袜。却下水精帘，玲珑望秋月。
　　◎卷.59【相和歌辞·宫怨】长孙佐辅
　　窗前好树名玫瑰，去年花落今年开。无情春色尚识返，
　　君心忽断何时来。忆昔妆成候仙仗，宫琐玲珑日新上。
　　拊心却笑西子嚬，掩鼻谁忧郑姬谤。草染文章衣下履，
　　花粘甲乙床前帐。三千玉貌休自夸，十二金钗独相向。
　　盛衰倾夺欲何如，娇爱翻悲逐佞谀。重远岂能惭沼鹄，
　　弃前方见泣船鱼。看笼不记熏龙脑，咏扇空曾秃鼠须。
　　始意类萝新托柏，终伤如荠却甘荼。深院独开还独闭，
　　鹦鹉惊飞苔覆地。满箱旧赐前日衣，渍枕新垂夜来泪。
　　痕多开镜照还悲，绿髻青蛾尚未衰。莫道新缣长绝比，
　　犹逢故剑会相追。
　　◎卷.60【相和歌辞·宫怨】李益
　　露湿晴花宫殿香，月明歌吹在昭阳。
　　似将海水添宫漏，共滴长门一夜长。
　　◎卷.61【相和歌辞·宫怨】于濆
　　妾家望江口，少年家财厚。临江起珠楼，不卖文君酒。
　　当年乐贞独，巢燕时为友。父兄未许人，畏妾事姑舅。
　　西墙邻宋玉，窥见妾眉宇。一旦及天聪，恩光生户牖。
　　谓言入汉宫，富贵可长久。君王纵有情，不奈陈皇后。
　　谁怜颊似桃，孰知腰胜柳。今日在长门，从来不如丑。
　　◎卷.62【相和歌辞·宫怨】柯崇
　　尘满金炉不炷香，黄昏独自立重廊。
　　笙歌何处承恩宠，一一随风入上阳。
　　长门槐柳半萧疏，玉辇沉思恨有馀。
　　红泪旋销倾国态，黄金谁为达相如。
　　◎卷.63【相和歌辞·杂怨三首】聂夷中
　　生在绮罗下，岂识渔阳道。良人自戍来，夜夜梦中到。
　　渔阳万里远，近于中门限。中门逾有时，渔阳常在眼。
　　良人昨日去，明日又不还。别时各有泪，零落青楼前。
　　君泪濡罗巾，妾泪滴路尘。罗巾今在手，日得随妾身。
　　路尘如因飞，得上君车轮。
　　◎卷.64【相和歌辞·杂怨三首】孟郊
　　夭桃花清晨，游女红粉新。夭桃花薄暮，游女红粉故。
　　树有百年花，人无一定颜。花送人老尽，人悲花自闲。
　　贫女镜不明，寒花日少容。暗蛩有虚织，短线无长缝。
　　浪水不可照，狂夫不可从。浪水多散影，狂夫多异踪。
　　持此一生薄，空成百恨浓。
　　忆人莫至悲，至悲空自衰。寄人莫翦衣，翦衣未必归。
　　朝为双蒂花，暮为四散飞。花落却绕树，游子不顾期。


第二十一卷相和歌辞
　　◎卷.1【相和歌辞·子夜春歌】王翰
　　春气满林香，春游不可忘。落花吹欲尽，垂柳折还长。
　　桑女淮南曲，金鞍塞北装。行行小垂手，日暮渭川阳。
　　◎卷.2【相和歌辞·子夜冬歌】崔国辅
　　寂寥抱冬心，裁罗又褧褧。夜久频挑灯，霜寒剪刀冷。
　　◎卷.3【相和歌辞·子夜冬歌】薛耀
　　朔风扣群木，严霜凋百草。借问月中人，安得长不老。
　　◎卷.4【相和歌辞·子夜四时歌六首·春歌二首】郭元振
　　青楼含日光，绿池起风色。赠子同心花，殷勤此何极。
　　陌头杨柳枝，已被春风吹。妾心正断绝，君怀那得知。
　　◎卷.5【相和歌辞·子夜四时歌六首·秋歌二首】郭元振
　　邀欢空伫立，望美频回顾。何时复采菱，江中密相遇。
　　辟恶茱萸囊，延年菊花酒。与子结绸缪，丹心此何有。
　　◎卷.6【相和歌辞·子夜四时歌六首·冬歌二首】郭元振
　　北极严气升，南至温风谢。调丝竞短歌，拂枕怜长夜。
　　帷横双翡翠，被卷两鸳鸯。婉态不自得，宛转君王床。
　　◎卷.7【相和歌辞·子夜四时歌四首·春歌】李白
　　秦地罗敷女，采桑绿水边。素手青条上，红妆白日鲜。
　　蚕饥妾欲去，五马莫留连。
　　◎卷.8【相和歌辞·子夜四时歌四首·夏歌】李白
　　镜湖三百里，菡萏发荷花。五月西施采，人看隘若邪。
　　回舟不待月，归去越王家。
　　◎卷.9【相和歌辞·子夜四时歌四首·秋歌】李白
　　长安一片月，万户捣衣声。秋风吹不尽，总是玉关情。
　　何日平胡虏，良人罢远征。
　　◎卷.10【相和歌辞·子夜四时歌四首·冬歌】李白
　　明朝驿使发，一夜絮征袍。素手抽针冷，那堪把剪刀。
　　裁缝寄远道，几日到临洮。
　　◎卷.11【相和歌辞·子夜四时歌四首·春歌】陆龟蒙
　　山连翠羽屏，草接烟华席。望尽南飞燕，佳人断信息。
　　◎卷.12【相和歌辞·子夜四时歌四首·夏歌】陆龟蒙
　　兰眼抬露斜，莺唇映花老。金龙倾漏尽，玉井敲冰早。
　　◎卷.13【相和歌辞·子夜四时歌四首·秋歌】陆龟蒙
　　凉汉清泬寥，衰林怨风雨。愁听络纬唱，似与羁魂语。
　　◎卷.14【相和歌辞·子夜四时歌四首·冬歌】陆龟蒙
　　南光走冷圭，北籁号空木。年年任霜霰，不减筼筜绿。
　　◎卷.15【相和歌辞·大子夜歌二首】陆龟蒙
　　歌谣数百种，子夜最可怜。慷慨吐清音，明转出天然。
　　丝竹发歌响，假器扬清音。不知歌谣妙，声势出口心。
　　◎卷.16【相和歌辞·子夜警歌二首】陆龟蒙
　　镂碗传绿酒，雕炉熏紫烟。谁知苦寒调，共作白雪弦。
　　恃爱如欲进，含羞出不前。朱口发艳歌，玉指弄娇弦。
　　◎卷.17【相和歌辞·丁督护歌】李白
　　云阳上征去，两岸饶商贾。吴牛喘月时，拖船一何苦。
　　水浊不可饮，壶浆半成土。一唱都护歌，心摧泪如雨。
　　万人凿盘石，无由达江浒。君看石芒砀，掩泪悲千古。
　　◎卷.18【相和歌辞·团扇郎】张祜
　　白团扇，今来此去捐。愿得入郎手，团圆郎眼前。
　　◎卷.19【相和歌辞·团扇郎】刘禹锡
　　团扇复团扇，奉君清暑殿。秋风入庭树，从此不相见。
　　上有乘鸾女，苍苍虫网遍。明年入怀袖，别是机中练。
　　◎卷.20【相和歌辞·碧玉歌】李暇
　　碧玉上宫妓，出入千花林。珠被玳瑁床，感郎情意深。
　　◎卷.21【相和歌辞·懊恼曲】温庭筠
　　藕丝作线难胜针，蕊粉染黄那得深。玉白兰芳不相顾，
　　倡楼一笑轻千金。莫言自古皆如此，健剑刜钟铅绕指。
　　三秋庭绿尽迎霜，惟有荷花守红死。西江小吏朱斑轮，
　　柳缕吐芽香玉春。两股金钗已相许，不令独作空城尘。
　　悠悠楚水流如马，恨紫愁红满平野。野土千年怨不平，
　　至今烧作鸯鸯瓦。
　　◎卷.22【相和歌辞·读曲歌五首】张祜
　　窗中独自起，帘外独自行。愁见蜘蛛织，寻思直到明。
　　碓上米不舂，窗中丝罢络。看渠驾去车，定是无四角。
　　不见心相许，徒云脚漫勤。摘荷空摘叶，是底采莲人。
　　窗外山魈立，知渠脚不多。三更机底下，摸著是谁梭。
　　郎去摘黄瓜，郎来收赤枣。郎耕种麻地，今作西舍道。
　　◎卷.23【相和歌辞·春江花月夜二首】张子容
　　林花发岸口，气色动江新。此夜江中月，流光花上春。
　　分明石潭里，宜照浣纱人。
　　交甫怜瑶佩，仙妃难重期。沉沉绿江晚，惆怅碧云姿。
　　初逢花上月，言是弄珠时。
　　◎卷.24【相和歌辞·春江花月夜】张若虚
　　春江潮水连海平，海上明月共潮生。滟滟随波千万里，
　　何处春江无月明。江流宛转绕芳甸，月照花林皆似霰。
　　空里流霜不觉飞，汀上白沙看不见。江天一色无纤尘。
　　皎皎空中孤月轮。江畔何人初见月，江月何年初照人。
　　人生代代无穷已，江月年年望相似。不知江月待何人，
　　但见长江送流水。白云一片去悠悠，青枫浦上不胜愁。
　　谁家今夜扁舟子，何处相思明月楼。可怜楼上月裴回，
　　应照离人妆镜台。玉户帘中卷不去，捣衣砧上拂还来。
　　此时相望不相闻，愿逐月华流照君。鸿雁长飞光不度，
　　鱼龙潜跃水成文。昨夜闲潭梦落花，可怜春半不还家。
　　江水流春去欲尽，江潭落月复西斜。斜月沉沉藏海雾，
　　碣石潇湘无限路。不知乘月几人归，落月摇情满江树。
　　◎卷.25【相和歌辞·春江花月夜】温庭筠
　　玉树歌阑海云黑，花庭忽作青芜国。秦淮有水水无情，
　　还向金陵漾春色。杨家二世安九重，不御华芝嫌六龙。
　　百幅锦帆风力满，连天展尽金芙蓉。珠翠丁星复明灭，
　　龙头劈浪哀笳发。千里涵空照水魂，万枝破鼻团香雪。
　　漏转霞高沧海西，颇黎枕上闻天鸡。蛮弦代雁曲如语，
　　一醉昏昏天下迷。四方倾动烟尘起，犹在浓香梦魂里。
　　后主荒宫有晓莺，飞来只隔西江水。
　　◎卷.26【相和歌辞·玉树后庭花】张祜
　　轻车何草草，独唱后庭花。玉座谁为主，徒悲张丽华。
　　◎卷.27【相和歌辞·堂堂】温庭筠
　　钱塘岸上春如织，淼淼寒潮带晴色。淮南游客马连嘶，
　　碧草迷人归不得。风飘客意如吹烟，纤指殷勤伤雁弦。
　　一曲堂堂红烛筵，金鲸泻酒如飞泉。
　　◎卷.28【相和歌辞·三阁词四首】刘禹锡
　　贵人三阁上，日晏未梳头。不应有恨事，娇甚却成愁。
　　珠箔曲琼钩，子细见扬州。北兵那得度，浪语判悠悠。
　　沉香帖阁柱，金缕画门楣。回首降幡下，已见黍离离。
　　三人出眢井，一身登槛车。朱门漫临水，不可见鲈鱼。
　　◎卷.29【相和歌辞·神弦曲】李贺
　　西山日没东山昏，旋风吹马马踏云。画弦素管声浅繁，
　　花裙綷縩步秋尘。桂叶刷风桂坠子，青狸哭血寒狐死。
　　古壁彩虬金帖尾，雨工骑入秋潭水。百年老鸮成木魅，
　　笑声碧火巢中起。
　　◎卷.30【相和歌辞·神弦别曲】李贺
　　巫山小女隔云别，松花春风山上发。绿盖独穿香径归，
　　白马花竿前孑孑。蜀江风澹水如罗，堕兰谁泛相经过。
　　南山桂树为君死，云衫残污红脂花。
　　◎卷.31【相和歌辞·祠渔山神女歌·迎神】王维
　　坎坎击鼓，渔山之下。吹洞箫，望极浦。
　　女巫进，纷屡舞。陈瑶席，湛清酤。风凄凄，又夜雨。
　　不知神之来兮不来，使我心兮苦复苦。
　　◎卷.32【相和歌辞·祠渔山神女歌·送神】王维
　　纷进舞兮堂前，目眷眷兮琼筵。来不言兮意不传，
　　作暮雨兮愁空山。悲急管兮思繁弦，神之驾兮俨欲旋。
　　倏云收兮雨歇，山青青兮水潺湲。
　　◎卷.33【相和歌辞·祠神歌·迎神】王睿
　　蓪草头花椰叶裙，蒲葵树下舞蛮云。
　　引领望江遥滴酒，白蘋风起水生文。
　　◎卷.34【相和歌辞·祠神歌·送神】王睿
　　枨枨山响答琵琶，酒湿青莎肉饲鸦。
　　树叶无声神去后，纸钱灰出木绵花。
　　◎卷.35【相和歌辞·乌夜啼】杨巨源
　　可怜杨叶复杨花，雪净烟深碧玉家。乌栖不定枝条弱，
　　城头夜半声哑哑。浮萍摇荡门前水，任罥芙蓉莫堕沙。
　　◎卷.36【相和歌辞·乌夜啼】李白
　　黄云城边乌欲栖，归飞哑哑枝上啼。机中织锦秦川女，
　　碧纱如烟隔窗语。停梭怅然忆远人，独宿孤房泪如雨。
　　◎卷.37【相和歌辞·乌夜啼二首】顾况
　　玉房掣锁声翻叶，银箭添泉绕霜堞。毕逋发刺月衔城，
　　八九雏飞其母惊。此是天上老鸦鸣，人间老鸦无此声。
　　摇杂佩，耿华烛，良夜羽人弹此曲，东方曈曈赤日旭。
　　月出江林西，江林寂寂城鸦啼。昔人何处为此曲，
　　今人何处听不足。城寒月晓驰思深，江上青草为谁绿。
　　◎卷.38【相和歌辞·乌夜啼】李群玉
　　曾波隔梦渚，一望青枫林。有乌在其间，达晓自悲吟。
　　是时月黑天，四野烟雨深。如闻生离哭，其声痛人心。
　　悄悄夜正长，空山响哀音。远客不可听，坐愁华发侵。
　　既非蜀帝魂，恐是恒山禽。四子各分散，母声犹至今。
　　◎卷.39【相和歌辞·乌夜啼】聂夷中
　　众鸟各归枝，乌乌尔不栖。还应知妾恨，故向绿窗啼。
　　◎卷.40【相和歌辞·乌夜啼】白居易
　　城上归时晚，庭前宿处危。月明无叶树，霜滑有风枝。
　　啼涩饥喉咽，飞低冻翅垂。画堂鹦鹉鸟，冷暖不相知。
　　◎卷.41【相和歌辞·乌夜啼】王建
　　庭树乌，尔何不向别处栖？夜夜夜半当户啼。
　　家人把烛出洞户，惊栖失群飞落树。一飞直欲飞上天，
　　回回不离旧栖处。未明重绕主人屋，欲下空中黑相触。
　　风飘雨湿亦不移，君家树头多好枝。
　　◎卷.42【相和歌辞·乌夜啼】张祜
　　忽忽南飞返，危弦共怨凄。暗霜移树宿，残夜绕枝啼。
　　咽绝声重叙，愔淫思乍迷。不妨还报喜，误使玉颜低。
　　◎卷.43【相和歌辞·乌栖曲】李白
　　姑苏台上乌栖时，吴王宫里醉西施。吴歌楚舞欢未毕，
　　青山犹衔半边日。银箭金壶漏水多，起看秋月坠江波，
　　东方渐高奈乐何。
　　◎卷.44【相和歌辞·乌栖曲】李端
　　白马逐牛车，黄昏入狭斜。柳树乌争宿，
　　争枝未得飞上屋。东房少妇婿从军，每听乌啼知夜分。
　　◎卷.45【相和歌辞·乌栖曲】王建
　　章华宫人夜上楼，君王望月西山头。
　　夜深宫殿门不锁，白露满山山叶堕。
　　◎卷.46【相和歌辞·乌栖曲】张籍
　　西山作宫潮满池，宫乌晓鸣茱萸枝。
　　吴姬自唱采莲曲，君王昨夜舟中宿。
　　◎卷.47【相和歌辞·栖乌曲二首】刘方平
　　蛾眉曼脸倾城国，鸣环动佩新相识。
　　银汉斜临白玉堂，芙蓉行障掩灯光。
　　画舸双艚锦为缆，芙蓉花发莲叶暗。
　　门前月色映横塘，感郎中夜渡潇湘。
　　◎卷.48【相和歌辞·莫愁乐】张祜
　　侬居石城下，郎到石城游。自郎石城出，长在石城头。
　　◎卷.49【相和歌辞·莫愁曲】李贺
　　草生陇坂下，鸦噪城堞头。何人此城里，城角栽石榴。
　　青丝系五马，黄金络双牛。白鱼驾莲船，夜作十里游。
　　归来无人识，暗上沉香楼。罗床倚瑶瑟，残月倾帘钩。
　　今日槿花落，明朝梧树秋。若负平生意，何名作莫愁。
　　◎卷.50【相和歌辞·估客乐】李白
　　海客乘天风，将船远行役。譬如云中鸟，一去无踪迹。
　　◎卷.51【相和歌辞·估客乐】元稹
　　估客无住著，有利身即行。出门求火伴，入户辞父兄。
　　父兄相教示，求利莫求名。求名有所避，求利无不营。
　　火伴相勒缚，卖假莫卖诚。交关少交假，交假本生轻。
　　自兹相将去，誓死意不更。一解市头语，便无乡里情。
　　鍮石打臂钏，糯米炊项璎。归来村中卖，敲作金玉声。
　　村中田舍娘，贵贱不敢争。所费百钱本，已得十倍赢。
　　颜色转光净，饮食亦甘馨。子本频蕃息，货赂日兼并。
　　求珠驾沧海，采玉上荆衡。北买党项马，西擒吐蕃鹦。
　　炎洲布火浣，蜀地锦织成。越婢脂肉滑，奚僮眉眼明。
　　通算衣食费，不计远近程。经营天下遍，却到长安城。
　　城中东西市，闻客次第迎。迎客兼说客，多财为势倾。
　　客心本明黠，闻语心已惊。先问十常侍，次求百公卿。
　　侯家与主第，点缀无不精。归来始安坐，富与王家勍。
　　市卒酒肉臭，县胥家舍成。岂惟绝言语，奔走极使令。
　　大儿贩材木，巧识梁栋形。小儿贩盐卤，不入州县征。
　　一身偃市利，突若截海鲸。钩距不敢下，下则牙齿横。
　　生为估客乐，判尔乐一生。尔又生两子，钱刀何岁平。
　　◎卷.52【相和歌辞·贾客乐】张籍
　　金陵向西贾客多，船中生长乐风波。欲发移船近江口，
　　船头祭神各浇酒。停杯共说远行期，入蜀经蛮远别离。
　　金多众中为上客，夜夜算缗眠独迟。秋江初月猩猩语，
　　孤帆夜发满湘渚。水工持楫防暗滩，直过山边及前侣。
　　年年逐利西复东，姓名不在县籍中。农夫税多长辛苦，
　　弃业长为贩卖翁。
　　◎卷.53【相和歌辞·贾客词】刘禹锡
　　贾客无定游，所游惟利并。眩俗杂良苦，乘时知重轻。
　　心计析秋毫，摇钩侔悬衡。锥刀既无弃，转化日已盈。
　　邀福祷波神，施财游化城。妻约雕金钏，女垂贯珠缨。
　　高赀比封君，奇货通幸卿。趋时鸷鸟思，藏镪盘龙形。
　　大艑浮通川，高楼次旗亭。行止皆有乐，关梁似无征。
　　农夫何为者，辛苦事寒耕。
　　◎卷.54【相和歌辞·贾客词】刘驾
　　贾客灯下起，犹言发已迟。高山有疾路，暗行终不疑。
　　寇盗伏其路，猛兽来相追。金玉四散去，空囊委路岐。
　　扬州有大宅，白骨无地归。少妇当此日，对镜弄花枝。
　　◎卷.55【相和歌辞·襄阳乐】张祜
　　大堤花月夜，长江春水流。东风正上信，春夜特来游。
　　◎卷.56【相和歌辞·襄阳曲二首】崔国辅
　　蕙草娇红萼，时光舞碧鸡。城中美年少，相见白铜鞮。
　　少年襄阳地，来往襄阳城。城中轻薄子，知妾解秦筝。
　　◎卷.57【相和歌辞·襄阳曲】施肩吾
　　大堤女儿郎莫寻，三三五五结同心。
　　清晨对镜冶容色，意欲取郎千万金。
　　◎卷.58【相和歌辞·襄阳曲】李端
　　襄阳堤路长，草碧杨柳黄。谁家女儿临夜妆，
　　红罗帐里有灯光。雀钗翠羽动明珰，欲出不出脂粉香。
　　同居女伴正衣裳，中庭寒月白如霜。贾生十八称才子，
　　空得门前一断肠。
　　◎卷.59【相和歌辞·大堤曲】张柬之
　　南国多佳人，莫若大堤女。玉床翠羽帐，宝袜莲花炬。
　　魂处自目成，色授开心许。迢迢不可见，日暮空愁予。
　　◎卷.60【相和歌辞·大堤曲】杨巨源
　　二八婵娟大堤女，开炉相对依江渚。待客登楼向水看，
　　邀郎卷幔临花语。细雨濛濛湿芰荷，巴东商侣挂帆多。
　　自传芳酒涴红袖，谁调妍妆回翠蛾。珍簟华灯夕阳后，
　　当炉理瑟矜纤手。月落星微五鼓声，春风摇荡窗前柳。
　　岁岁逢迎沙岸间，北人多识绿云鬟。无端嫁与五陵少，
　　离别烟波伤玉颜。
　　◎卷.61【相和歌辞·大堤曲】李白
　　汉水临襄阳，花开大堤暖。佳期大堤下，泪向南云满。
　　春风复无情，吹我梦魂散。不见眼中人，天长音信断。
　　◎卷.62【相和歌辞·大堤曲】李贺
　　妾家住横塘，红纱满桂香。青云教绾头上髻，
　　明月与作耳边珰。莲风起，江畔春。大堤上，留北人。
　　郎食鲤鱼尾，妾食猩猩唇。莫指襄阳道，绿浦归帆少。
　　今日菖蒲花，明朝枫树老。
　　◎卷.63【相和歌辞·大堤行】孟浩然
　　大堤行乐处，车马相驰突。岁岁春草生，踏青二三月。
　　王孙挟珠弹，游女矜罗袜。携手今莫同，江花为谁发。
　　◎卷.64【相和歌辞·三洲歌】温庭筠
　　团圆莫作波中月，洁白莫为枝上雪。月随波动碎潾潾，
　　雪似梅花不堪折。李娘十六青丝发，画带双花为君结。
　　门前有路轻离别，惟恐归来旧香灭。
　　◎卷.65【相和歌辞·拔蒲歌】张祜
　　拔蒲来，领郎镜湖边。郎心在何处，莫趁新莲去。
　　拔得无心蒲，问郎看好无。
　　◎卷.66【相和歌辞·杨叛儿】李白
　　君歌杨叛儿，妾劝新丰酒。何许最关人，乌啼白门柳。
　　乌啼隐杨花，君醉留妾家。
　　博山炉中沉香火，双咽一气凌紫霞。
　　◎卷.67【相和歌辞·常林欢】温庭筠
　　宜城酒熟花覆桥，沙晴绿鸭鸣咬咬。秾桑绕舍麦如尾，
　　幽轧鸣机双燕巢。马声特特荆门道，蛮水扬光色如草。
　　锦荐金炉梦正长，东家呃喔鸡鸣早。
　　◎卷.68【相和歌辞·江南弄】王勃
　　江南弄，巫山连楚梦，行雨行云几相送。
　　瑶轩金谷上春时，玉童仙女无见期。紫露香烟眇难托，
　　清风明月遥相思。遥相思，草徒绿，为听双飞凤凰曲。
　　◎卷.69【相和歌辞·江南弄】李贺
　　江中绿雾起凉波，天上叠巘红嵯峨。水风浦云生老竹，
　　渚暝蒲帆如一幅。鲈鱼千头酒百斛，酒中倒卧南山绿。
　　吴歈越吟未终曲，江上团团帖寒玉。
　　◎卷.70【相和歌辞·采莲曲】崔国辅
　　玉溆花红发，金塘水碧流。相逢畏相失，并著采莲舟。
　　◎卷.71【相和歌辞·采莲曲】徐彦伯
　　妾家越水边，摇艇入江烟。既觅同心侣，复采同心莲。
　　折藕丝能脆，开花叶正圆。春歌弄明月，归棹落花前。
　　◎卷.72【相和歌辞·采莲曲】李白
　　若耶溪边采莲女，笑隔荷花共人语。日照新妆水底明，
　　风飘香袖空中举。岸上谁家游冶郎，三三五五映垂杨。
　　紫骝嘶入落花去，见此踟蹰空断肠。
　　◎卷.73【相和歌辞·采莲曲】贺知章
　　稽山罢雾郁嵯峨，镜水无风也自波。
　　莫言春度芳菲尽，别有中流采芰荷。
　　◎卷.74【相和歌辞·采莲曲三首】王昌龄
　　吴姬越艳楚王妃，争弄莲舟水湿衣。
　　来时浦口花迎入，采罢江头月送归。
　　荷叶罗裙一色裁，芙蓉向脸两边开。
　　乱入池中看不见，闻歌始觉有人来。
　　越女作桂舟，还将桂为楫。湖上水渺漫，清江初可涉。
　　摘取芙蓉花，莫摘芙蓉叶。将归问夫婿，颜色何如妾。
　　◎卷.75【相和歌辞·采莲曲二首】戎昱
　　虽听采莲曲，讵识采莲心。漾楫爱花远，回船愁浪深。
　　烟生极浦色，日落半江阴。同侣怜波静，看妆堕玉簪。
　　涔阳女儿花满头，毵毵同泛木兰舟。
　　春风日暮南湖里，争唱菱歌不肯休。
　　◎卷.76【相和歌辞·采莲曲】储光羲
　　浅渚荷花繁，深塘菱叶疏。独往方自得，耻邀淇上姝。
　　广江无术阡，大泽绝方隅。浪中海童语，流下鲛人居。
　　春雁时隐舟，新荷复满湖。采采乘日暮，不思贤与愚。
　　◎卷.77【相和歌辞·采莲曲二首】鲍溶
　　弄舟朅来南塘水，荷叶映身摘莲子。暑衣清净鸳鸯喜，
　　作浪舞花惊不起。殷勤护惜纤纤指，水菱初熟多新刺。
　　采莲朅来水无风，莲潭如镜松如龙。夏衫短袖交斜红，
　　艳歌笑斗新芙蓉，戏鱼住听莲花东。
　　◎卷.78【相和歌辞·采莲曲】张籍
　　秋江岸边莲子多，采莲女儿凭船歌。青房圆实齐戢戢，
　　争前竞折荡漾波。试牵绿茎下寻藕，断处丝多刺伤手。
　　白练束腰袖半卷，不插玉钗妆梳浅。船中未满度前洲，
　　借问谁家家住远。归时共待暮潮上，自弄芙蓉还荡桨。
　　◎卷.79【相和歌辞·采莲曲】白居易
　　菱叶萦波荷飐风，荷花深处小船通。
　　逢郎欲语低头笑，碧玉搔头落水中。
　　◎卷.80【相和歌辞·采莲曲】齐己
　　越江女，越江莲，齐菡萏，双婵娟。嬉游向何处，
　　采摘且同船。浩唱发容与，清波生漪涟。时逢岛屿泊，
　　几共鸳鸯眠。襟袖既盈溢，馨香亦相传。薄暮归去来，
　　苎罗生碧烟。
　　◎卷.81【相和歌辞·采莲归】王勃
　　采莲归，绿水芙蓉衣，秋风起浪凫雁飞。
　　桂棹兰桡下长浦，罗裙玉腕摇轻橹。叶屿花潭极望平，
　　江讴越吹相思苦。相思苦，佳期不可驻。
　　塞外征夫犹未还，江南采莲今已暮。今已暮，摘莲花，
　　今渠那必尽倡家。官道城南把桑叶，何如江上采莲花。
　　莲花复莲花，花叶何重叠。叶翠本羞眉，花红强如颊。
　　佳人不兹期，怅望别离时。牵花怜共蒂，折藕爱连丝。
　　故情何处所，新物徒华滋。不惜南津交佩解，
　　还羞北海雁书迟。采莲歌有节，采莲夜未歇。
　　正逢浩荡江上风，又值徘徊江上月。莲浦夜相逢，
　　吴姬越女何丰茸。共问寒江千里外，征客关山更几重。
　　◎卷.82【相和歌辞·采莲女】阎朝隐
　　采莲女，采莲舟，春日春江碧水流。莲衣承玉钏，
　　莲刺罥银钩。薄暮敛容歌一曲，氛氲香气满汀洲。
　　◎卷.83【相和歌辞·湖边采莲妇】李白
　　小姑织白纻，未解将人语。大嫂采芙蓉，溪湖千万重。
　　长兄行不在，莫使外人逢。愿学秋胡妇，真心比古松。
　　◎卷.84【相和歌辞·张静婉采莲曲】温庭筠
　　兰膏坠发红玉春，燕钗拖颈抛盘云。城西杨柳向娇晚，
　　门前沟水波潾潾。麒麟公子朝天客，珮马珰珰度春陌。
　　掌中无力舞衣轻，翦断鲛绡破春碧。抱月飘烟一尺腰，
　　麝脐龙髓怜娇饶。秋罗拂衣碎光动，露重花多香不销。
　　鸂鶒胶胶塘水满，绿萍如粟莲茎短。一夜西风送雨来，
　　粉痕零落愁红浅。船头折藕丝暗牵，藕根莲子相留连。
　　郎心似月月易缺，十五十六清光圆。
　　◎卷.85【相和歌辞·凤笙曲】沈佺期
　　忆昔王子晋，凤笙游云空。挥手弄白日，安能恋青宫。
　　岂无婵娟子，结念罗帐中。怜寿不贵色，身世两无穷。
　　◎卷.86【相和歌辞·凤吹笙曲】李白
　　仙人十五爱吹笙，学得昆丘彩凤鸣。始闻炼气餐金液，
　　复道朝天赴玉京。玉京迢迢几千里，凤笙去去无边已。
　　欲叹离声发绛唇，更嗟别调流纤指。此时惜别讵堪闻，
　　此地相看未忍分。重吟真曲和清吹，却奏仙歌响绿云。
　　绿云紫气向函关，访道应寻缑氏山。莫学吹笙王子晋，
　　一遇浮丘断不还。
　　◎卷.87【相和歌辞·采菱曲】储光羲
　　浊水菱叶肥，清水菱叶鲜。义不游浊水，志士多苦言。
　　潮没具区薮，潦深云梦田。朝随北风去，暮逐南风还。
　　浦口多渔家，相与邀我船。饭稻以终日，羹莼将永年。
　　方冬水物穷，又欲休山樊。尽室相随从，所贵无忧患。
　　◎卷.88【相和歌辞·采菱行】刘禹锡
　　白马湖平秋日光，紫菱如锦彩鸾翔。荡舟游女满中央，
　　采菱不顾马上郎。争多逐胜纷相向，时转兰桡破轻浪。
　　长鬟弱袂动参差，钗影钏文浮荡漾。笑语哇咬顾晚晖，
　　蓼花绿岸扣舷归。归来共到市桥步，野蔓系船萍满衣。
　　家家竹楼临广陌，下有连樯多估客。携觞荐芰夜经过，
　　醉踏大堤相应歌。屈平祠下沅江水，月照寒波白烟起。
　　一曲南音此地闻，长安北望三千里。
　　◎卷.89【相和歌辞·阳春歌】李白
　　长安白日照春空，绿杨结烟桑袅风。披香殿前花始红，
　　流芳发色绣户中。绣户中，相经过，飞燕皇后轻身舞，
　　紫宫夫人绝世歌。圣君三万六千日，岁岁年年奈乐何。
　　◎卷.90【相和歌辞·阳春曲】温庭筠
　　云母空窗晓烟薄，香昏龙气凝辉阁。霏霏雾雨杏花天，
　　帘外春威著罗幕。曲栏伏槛金麒麟，沙苑芳郊连翠茵。
　　厩马何能啮芳草，路人不敢随流尘。
　　◎卷.91【相和歌辞·阳春曲】庄南杰
　　紫锦红囊香满风，金鸾玉轼摇丁冬。沙鸥白羽翦晴碧，
　　野桃红艳烧春空。芳草绵延锁平地，垄蝶双双舞幽翠。
　　凤叫龙吟白日长，落花声底仙娥醉。
　　◎卷.92【相和歌辞·阳春曲】贯休
　　为口莫学阮嗣宗，不言是非非至公。为手须似朱云辈，
　　折槛英风至今在。男儿结发事君亲，须斅前贤多慷慨。
　　历数雍熙房与杜，魏公姚公宋开府。
　　尽向天上仙宫闲处坐，何不却辞上帝下下土，
　　忍见苍生苦苦苦。
　　◎卷.93【相和歌辞·朝云引】郎大家宋氏
　　巴西巫峡指巴东，朝云触石上朝空。巫山巫峡高何已，
　　行雨行云一时起。一时起，三春暮，若言来，
　　且就阳台路。
　　◎卷.94【相和歌辞·上云乐】李白
　　金天之西，白日所没。康老胡雏，生彼月窟。巉岩仪容，
　　戌削风骨。碧玉炅炅双目瞳，黄金拳拳两鬓红。
　　华盖垂下睫，嵩岳临上唇。不睹谲诡貌，岂知造化神。
　　大道是文康之严父，元气乃文康之老亲。抚顶弄盘古，
　　推车转天轮。云见日月初生时，铸冶火精与水银。
　　阳乌未出谷，顾兔半藏身。女娲戏黄土，团作愚下人。
　　散在六合间，濛濛若沙尘。生死了不尽，
　　谁明此胡是仙真。西海栽若木，东溟植扶桑。
　　别来几多时，枝叶万里长。中国有七圣，半路颓鸿荒。
　　陛下应运起，龙飞入咸阳。赤眉立盆子，白水兴汉光。
　　叱咤四海动，洪涛为簸扬。举足蹋紫微，天关自开张。
　　老胡感至德，东来进仙倡。五色师子，九苞凤凰。
　　是老胡鸡犬，鸣舞飞帝乡。淋漓飒沓，进退成行。能胡歌，
　　献汉酒，跪双膝，并两肘，散花指天举素手。拜龙颜，
　　献圣寿，北斗戾，南山摧。
　　天子九九八十一万岁，长倾万岁杯。
　　◎卷.95【相和歌辞·上云乐】李贺
　　飞香走红满天春，花龙盘盘上紫云。三千宫女列金屋，
　　五十弦瑟海上闻。大江碎碎银沙路，嬴女机中断烟素。
　　断烟素，缝舞衣，八月一日君前舞。
　　◎卷.96【相和歌辞·凤台曲】王无竞
　　凤台何逶迤，嬴女管参差。一旦彩云至，身去无还期。
　　遗曲此台上，世人多学吹。一吹一落泪，至今怜玉姿。
　　◎卷.97【相和歌辞·凤台曲】李白
　　尝闻秦帝女，传得凤凰声。是日逢仙子，当时别有情。
　　人吹彩箫去，天借绿云迎。曲在身不返，空馀弄玉名。
　　◎卷.98【相和歌辞·凤凰曲】李白
　　嬴女吹玉箫，吟弄天上春。青鸾不独去，更有携手人。
　　影灭彩云断，遗声落西秦。
　　◎卷.99【相和歌辞·君道曲】李白
　　大君若天覆，广运无不至。轩后爪牙常先太山稽，
　　如心之使臂。小白鸿翼于夷吾，刘葛鱼水本无二。
　　土扶可成墙，积德为厚地。


第二十二卷舞曲歌辞
　　◎卷.1【舞曲歌辞·吴俞儿舞歌·剑俞】陆龟蒙
　　枝月喉，棹霜脊，北斗离离在寒碧。龙魂清，虎尾白，
　　秋照海心同一色。纛影吒沙干影侧。神豪发直，
　　四睨之人股佶栗，欲定不定定不得。舂牍残，儿且止，
　　狄胡有胆大如山，怖亦死。
　　◎卷.2【舞曲歌辞·吴俞儿舞歌·矛俞】陆龟蒙
　　手盘风，头背分，电光战扇，欲刺敲心留半线。
　　缠肩绕脰，dl合眩旋，卓植赴列，夺避中节。
　　前冲函礼穴，上指孛彗灭，与君一用来有截。
　　◎卷.3【舞曲歌辞·吴俞儿舞歌·弩俞】陆龟蒙
　　牛来开弦，人为置镞。捩机关，迸山谷。鹿骇涩，
　　隼击迟。析毫中睫，洞腋分龟。达坚垒，残雄师，
　　可以冠猛乐壮曲。抑扬蹈厉，有裂犀兕之气者非公与。
　　◎卷.4【舞曲歌辞·东海有勇妇】李白
　　梁山感杞妻，恸器为之倾。金石忽暂开，都由激深情。
　　东海有勇妇，何惭苏子卿。学剑越处子，超腾若流星。
　　捐躯报夫仇，万死不顾生。白刃耀素雪，苍天感精诚。
　　十步两躩跃，三呼一交兵。斩首掉国门，蹴踏五藏行。
　　割此伉俪愤，粲然大义明。北海李使君，飞章奏天庭。
　　舍罪警风俗，流芳播沧瀛。志在列女籍，行帛已光荣。
　　淳于免诏狱，汉主为缇萦。津妾一棹歌，脱父于严刑。
　　十子若不肖，不如一女英。豫让斩空衣，有心竟无成。
　　要离杀庆忌，壮夫素所轻。妻子亦何辜，焚之买虚名。
　　岂如东海妇，事立独扬名。
　　◎卷.5【舞曲歌辞·章和二年中（鼙舞曲）】李贺
　　云萧索，风拂拂，麦芒如篲黍和粟。关中父老百领襦，
　　关东吏人乏诟租。健犊春耕土膏黑，菖蒲丛丛沿水脉。
　　殷勤为我下田鉏，百钱携赏丝桐客。游春漫光坞花白，
　　野林散香神降席。拜神得寿献天子，七星贯断姮娥死。
　　◎卷.6【舞曲歌辞·公莫舞歌】李贺
　　方花古础排九楹，刺豹淋血盛银罂。华筵鼓吹无桐竹，
　　长刀直立割鸣筝。横楣粗锦生红纬，日炙锦嫣王未醉。
　　腰下三看宝玦光，项庄掉箾拦前起。材官小臣公莫舞，
　　座上真人赤龙子。芒砀云瑞抱天回，咸阳王气清如水。
　　铁枢铁楗重束关，大旗五丈撞双环。汉王今日须秦印，
　　绝膑刳肠臣不论。
　　◎卷.7【舞曲歌辞·拂舞辞】李贺
　　吴娥声绝天，空云闲裴回。门外满车马，亦须生绿苔。
　　尊有乌程酒，劝君千万寿。全胜汉武锦楼上，
　　晓望晴寒饮花露。东方日不破，天光无老时。
　　丹成作蛇乘白雾，千年重化玉井龟。从蛇作龟二千载。
　　吴堤绿草年年在。背有八卦称神仙，邪鳞顽甲滑腥涎。
　　◎卷.8【舞曲歌辞·白鸠辞】李白
　　铿鸣钟，考朗鼓。歌白鸠，引拂舞。白鸠之白谁与邻，
　　霜衣雪襟诚可珍。含哺七子能平均。食不咽，性安驯。
　　首农政，鸣阳春。天子刻玉杖，镂形赐耆人。
　　白鹭亦白非纯真，外洁其色心匪仁。阙五德，无司晨，
　　胡为啄我葭下之紫鳞。鹰鹯雕鹗，贪而好杀。
　　凤凰虽大圣，不愿以为臣。
　　◎卷.9【舞曲歌辞·独漉篇】李白
　　独漉水中泥，水浊不见月。不见月尚可，水深行人没。
　　越鸟从南来，胡鹰亦北度。我欲弯弓向天射，
　　惜其中道失归路。落叶别树，飘零随风。客无所托，
　　悲与此同。罗帷舒卷，似有人开。明月直入，无心可猜。
　　雄剑挂壁，时时龙鸣。不断犀象，绣涩苔生。国耻未雪，
　　何由成名。神鹰梦泽，不顾鸱鸢。为君一击，抟鹏九天。
　　◎卷.10【舞曲歌辞·独漉歌】王建
　　独独漉漉，鼠食猫肉。
　　乌日中，鹤露宿，黄河水直人心曲。
　　◎卷.11【舞曲歌辞·白纻辞二首】崔国辅
　　洛阳梨花落如霰，河阳桃叶生复齐。
　　坐恐玉楼春欲尽，红绵粉絮裛妆啼。
　　董贤女弟在椒风，窈窕繁华贵后宫。
　　璧带金釭皆翡翠，一朝零落变成空。
　　◎卷.12【舞曲歌辞·白纻辞二首】杨衡
　　玉缨翠珮杂轻罗，香汗微渍朱颜酡。为君起唱白纻歌，
　　清声袅云思繁多，凝笳哀琴时相和。金壶半倾芳夜促，
　　梁尘霏霏暗红烛。令君安坐听终曲，坠叶飘花难再复。
　　蹑珠履，步琼筵。轻身起舞红烛前，芳姿艳态妖且妍。
　　回眸转袖暗催弦，凉风萧萧流水急。月华泛艳红莲湿，
　　牵裙揽带翻成泣。
　　◎卷.13【舞曲歌辞·白纻辞】李白
　　扬清歌，发皓齿，北方佳人东邻子。且吟白纻停渌水，
　　长袖拂面为君起。寒云夜卷霜海空，胡风吹天飘塞鸿。
　　玉颜满堂乐未终，馆娃日落歌吹濛。
　　月寒江清夜沉沉，美人一笑千黄金，垂罗舞縠扬哀音。
　　郢中白雪且莫吟，子夜吴歌动君心。动君心，冀君赏，
　　愿作天池双鸳鸯，一朝飞去青云上。
　　吴刀翦彩缝舞衣，明妆丽服夺春辉，扬眉转袖若雪飞。
　　倾城独立世所稀，激楚结风醉忘归。高堂月落烛已微，
　　玉钗挂缨君莫违。
　　◎卷.14【舞曲歌辞·白纻歌二首】王建
　　天河漫漫北斗粲，宫中乌啼知夜半。新缝白纻舞衣成，
　　来迟邀得吴王迎。低鬟转面掩双袖，玉钗浮动秋风生。
　　酒多夜长夜未晓，月明灯光两相照，后庭歌声更窈窕。
　　馆娃宫中春日暮，荔枝木瓜花满树。城头乌栖休击鼓，
　　青娥弹瑟白纻舞。夜天燑燑不见星，宫中火照西江明。
　　美人醉起无次第，堕钗遗佩满中庭。此时但愿可君意，
　　回昼为宵亦不寐，年年奉君君莫弃。
　　◎卷.15【舞曲歌辞·白纻歌】张籍
　　皎皎白纻白且鲜，将作春衫称少年。裁缝长短不能定，
　　自持刀尺向姑前。复恐兰膏污纤指，常遣傍人收堕珥。
　　衣裳著时寒食下，还把玉鞭鞭白马。
　　◎卷.16【舞曲歌辞·白纻歌】柳宗元
　　翠帷双卷出倾城，龙剑破匣霜月明。朱唇掩抑悄无声，
　　金簧玉磬宫中生。下沉秋水激太清，天高地迥凝日晶，
　　羽觞荡漾何事倾。
　　◎卷.17【舞曲歌辞·冬白纻歌】元稹
　　吴宫夜长宫漏款，帘幕四垂灯焰暖。西施自舞王自管，
　　雪纻翻翻鹤翎散，促节牵繁舞腰懒。舞腰懒，王罢饮，
　　盖覆西施凤花锦，身作匡床臂为枕。朝佩摐摐王晏寝，
　　酒醒阍报门无事。子胥死后言为讳，近王之臣谕王意。
　　共笑越王穷惴惴，夜夜抱冰寒不睡。
　　◎卷.18【舞曲歌辞·霓裳辞十首】王建
　　弟子部中留一色，听风听水作霓裳。
　　散声未足重来授，直到床前见上皇。
　　中管五弦初半曲，遥教合上隔帘听。
　　一声声向天头落，效得仙人夜唱经。
　　自直梨园得出稀，更番上曲不教归。
　　一时跪拜霓裳彻，立地阶前赐紫衣。
　　旋翻新谱声初足，除却梨园未教人。
　　宣与书家分手写，中官走马赐功臣。
　　伴教霓裳有贵妃，从初直到曲成时。
　　日长耳里闻声熟，拍数分毫错总知。
　　弦索摐摐隔彩云，五更初发一山闻。
　　武皇自送西王母，新换霓裳月色裙。
　　敕赐宫人澡浴回，遥看美女院门开。
　　一山星月霓裳动，好字先从殿里来。
　　传呼法部按霓裳，新得承恩别作行。
　　应是贵妃楼上看，内人舁下彩罗箱。
　　朝元阁上山风起，夜听霓裳玉露寒。
　　宫女月中更替立，黄金梯滑并行难。
　　知向华清年月满，山头山底种长生。
　　去时留下霓裳曲，总是离宫别馆声。
　　◎卷.19【舞曲歌辞·柘枝词】
　　将军奉命即须行，塞外领强兵。
　　闻道烽烟动，腰间宝剑匣中鸣。
　　◎卷.20【舞曲歌辞·柘枝词三首】薛能
　　同营三十万，震鼓伐西羌。战血粘秋草，征尘搅夕阳。
　　归来人不识，帝里独戎装。
　　悬军征拓羯，内地隔萧关。日色昆仑上，风声朔漠间。
　　何当千万骑，飒飒贰师还。
　　意气成功日，春风起絮天。楼台新邸第，歌舞小婵娟。
　　急破催摇曳，罗衫半脱肩。
　　◎卷.21【舞曲歌辞·屈柘词】温庭筠
　　杨柳萦桥绿，玫瑰拂地红。绣衫金騕褭，花髻玉珑璁。
　　宿雨香潜润，春流水暗通。画楼初梦断，晴日照湘风。


第二十三卷琴曲歌辞
　　◎卷.1【琴曲歌辞·白雪歌】贯休
　　列鼎佩金章，泪眼看风枝。却思食藜藿，身作屠沽儿。
　　负米无远近，所希升斗归。为人无贵贱，莫学鸡狗肥。
　　斯言如不忘，别更无光辉。斯言如或忘，即安用人为。
　　◎卷.2【琴曲歌辞·湘妃】刘长卿
　　帝子不可见，秋风来暮思。婵娟湘江月，千载空蛾眉。
　　◎卷.3【琴曲歌辞·湘妃】李贺
　　筠竹千年老不死，长伴秦娥盖湘水。蛮娘吟弄满寒空，
　　九山静绿泪花红。离鸾别凤烟梧中，巫云蜀雨遥相通。
　　幽愁秋气上青枫，凉夜波间吟古龙。
　　◎卷.4【琴曲歌辞·湘妃怨】孟郊
　　南巡竟不返，帝子怨逾积。万里丧蛾眉，潇湘水空碧。
　　冥冥荒山下，古庙收贞魄。乔木深青春，清光满瑶席。
　　搴芳徒有荐，灵意殊脉脉。玉佩不可亲，裴回烟波夕。
　　◎卷.5【琴曲歌辞·湘妃怨】陈羽
　　二妃怨处云沉沉，二妃哭处湘水深。
　　商人酒滴庙前草，萧飒风生斑竹林。
　　◎卷.6【琴曲歌辞·湘妃列女操】鲍溶
　　有虞夫人哭虞后，淑女何事又伤离。竹上泪迹生不尽，
　　寄哀云和五十丝。云和经奏钧天曲，乍听宝琴遥嗣续。
　　三湘测测流急绿，秋夜露寒蜀帝飞。枫林月斜楚臣宿，
　　更疑川宫日黄昏。暗携女手殷勤言，环佩玲珑有无间。
　　终疑既远双悄悄，苍梧旧云岂难召，老猿心寒不可啸。
　　目眄眄兮意蹉跎，魂腾腾兮惊秋波。曲一尽兮忆再奏，
　　众弦不声且如何。
　　◎卷.7【琴曲歌辞·湘夫人】邹绍先
　　枫叶下秋渚，二妃愁渡湘。疑山空杳蔼，何处望君王。
　　日落水云里，油油心自伤。
　　◎卷.8【琴曲歌辞·湘夫人】李颀
　　九嶷日已暮，三湘云复愁。窅蔼罗袂色，潺湲江水流。
　　佳期来北渚，捐玦在芳洲。
　　◎卷.9【琴曲歌辞·湘夫人】郎士元
　　娥眉对湘水，遥哭苍梧间。万乘既已殁，孤舟谁忍还。
　　至今楚山上，犹有泪痕斑。南有涔阳路，渺渺多新愁。
　　昔神降回时，风波江上秋。彩云忽无处，碧水空安流。
　　◎卷.10【琴曲歌辞·霹雳引】沈佺期
　　岁七月，火伏而金生。客有鼓瑟于门者，奏霹雳之商声。
　　始戛羽以騞砉，终扣宫而砰駖。电耀耀兮龙跃，
　　雷阗阗兮雨冥。气呜唅以会雅，态欻翕以横生。
　　有如驱千旗，制五兵，截荒虺，斫长鲸。孰与广陵比，
　　意别鹤俦精而已。俾我雄子魄动，毅夫发立，怀恩不浅，
　　武义双辑。视胡若芥，翦羯如拾。岂徒慨慷中筵，
　　备群娱之翕习哉。
　　◎卷.11【琴曲歌辞·拘幽操】韩愈
　　目掩掩兮其凝其盲，耳肃肃兮听不闻声。
　　朝不日出兮夜不见月与星，有知无知兮为死为生。
　　呜呼！臣罪当诛兮天王圣明。
　　◎卷.12【琴曲歌辞·越裳操】韩愈
　　雨之施，物以孳。我何意于彼为？自周之先，其艰其勤。
　　以有疆宇，私我后人。我祖在上，四方在下。
　　厥临孔威，敢戏以侮。孰荒于门，孰治于田。四海既均，
　　越裳是臣。
　　◎卷.13【琴曲歌辞·岐山操】韩愈
　　我家于豳，自我先公。伊我承绪，敢有不同。
　　今狄之人，将土我疆。民为我战，谁使死伤。
　　彼岐有岨，我往独处。人莫余追，无思我悲。
　　◎卷.14【琴曲歌辞·履霜操】韩愈
　　父兮儿寒，母兮儿饥。儿罪当笞，逐儿何为。
　　儿在中野，以宿以处。四无人声，谁与儿语。
　　儿寒何衣，儿饥何食。儿行于野，履霜以足。
　　母生众儿，有母怜之。独无母怜，儿宁不悲。
　　◎卷.15【琴曲歌辞·雉朝飞操】李白
　　麦陇青青三月时，白雉朝飞挟两雌。锦衣绮翼何离褷，
　　犊牧采薪感之悲。春天和，白日暖，啄食饮泉勇气满，
　　争雄斗死绣颈断。雉子班奏急管弦，心倾美酒尽玉碗。
　　枯杨枯杨尔生荑，我独七十而孤栖。弹弦写恨意不尽，
　　瞑目归黄泥。
　　◎卷.16【琴曲歌辞·雉朝飞操】韩愈
　　雉之飞，于朝日。群雌孤雄，意气横出。当东而西，
　　当啄而飞。随飞随啄，群雌粥粥。嗟我虽人，
　　曾不如彼雉鸡。生身七十年，无一妾与妃。
　　◎卷.17【琴曲歌辞·雉朝飞操】张祜
　　朝阳陇东泛暖景，双啄双飞双顾影。朱冠锦襦聊日整，
　　漠漠雾中如衣褧。伤心卢女弦，七十老翁长独眠。
　　雄飞在草雌在田，衷肠结愤气呵天。圣人在上心不偏，
　　翁得女妻甚可怜。
　　◎卷.18【琴曲歌辞·思归引】张祜
　　重重作闺清旦鐍，两耳深声长不彻。深宫坐愁百年身，
　　一片玉中生愤血。焦桐罢弹丝自绝，漠漠暗魂愁夜月。
　　故乡不归谁共穴，石上作蒲蒲九节。
　　◎卷.19【琴曲歌辞·猗兰操】韩愈
　　兰之猗猗，扬扬其香。不采而佩，于兰何伤。
　　今天之旋，其曷为然。我行四方，以日以年。
　　雪霜贸贸，荠麦之茂。子如不伤，我不尔觏。
　　荠麦之茂，荠麦之有。君子之伤，君子之守。
　　◎卷.20【琴曲歌辞·幽兰】崔涂
　　幽植众能知，贞芳只暗持。自无君子佩，未是国香衰。
　　白露沾长早，青春每到迟。不知当路草，芳馥欲何为。
　　◎卷.21【琴曲歌辞·将归操】韩愈
　　秋之水兮其色幽幽，我将济兮不得其由。
　　涉其浅兮石啮我足，乘其深兮龙入我舟。
　　我济而悔兮将安归尤。归乎归乎，无与石斗兮无应龙求。
　　◎卷.22【琴曲歌辞·龟山操】韩愈
　　龟之气兮不能云雨，龟之枿兮不中梁柱，
　　龟之大兮只以奄鲁。知将隳兮哀莫余伍，
　　周公有鬼兮嗟余归辅。
　　◎卷.23【琴曲歌辞·残形操】韩愈
　　有兽维狸兮我梦得之，其身孔明兮而头不知。
　　吉凶何为兮觉坐而思，巫咸上天兮识者其谁。
　　◎卷.24【琴曲歌辞·双燕离】李白
　　双燕复双燕，双飞令人羡。玉楼珠阁不独栖，
　　金窗绣户长相见。柏梁失火去，因入吴王宫。
　　吴宫又焚荡，雏尽巢亦空。憔悴一身在，孀雌忆故雄。
　　双飞难再得，伤我寸心中。
　　◎卷.25【琴曲歌辞·列女操】孟郊
　　梧桐相待老，鸳鸯会双死。贞妇贵殉夫，舍生亦如此。
　　波澜誓不起，妾心井中水。
　　◎卷.26【琴曲歌辞·别鹄操】韩愈
　　雄鹄衔枝来，雌鹄啄泥归。巢成不生子，大义当乖离。
　　江汉水之大，鹄身鸟之微。更无相逢日，安可相随飞。
　　◎卷.27【琴曲歌辞·别鹤】杨巨源
　　海鹤一为别，高程方杳然。影摇江海路，思结潇湘天。
　　皎然仰白日，真姿栖紫烟。含情九霄际，顾侣五云前。
　　遐心属清都，凄响激朱弦。超摇间云雨，迢递各山川。
　　东南信多水，会合当有年。雄飞戾冥寞，此意何由传。
　　◎卷.28【琴曲歌辞·别鹤】王建
　　主人一去池水绝，池鹤散飞不相别。青天漫漫碧海重，
　　知向何山风雪中。万里虽然音影在，向心终是死生同。
　　池边巢破松树死，树头年年乌生子。
　　◎卷.29【琴曲歌辞·别鹤】张籍
　　双鹤出云谿，分飞各自迷。空巢在松杪，折羽落江泥。
　　寻水终不饮，逢林亦未栖。别离应易老，万里两凄凄。
　　◎卷.30【琴曲歌辞·别鹤】杜牧
　　分飞共所从，六翮势摧风。声断碧云外，影孤明月中。
　　青田归路远，月桂旧巢空。矫翼知何处，天涯不可穷。
　　◎卷.31【琴曲歌辞·走马引】李贺
　　我有辞乡剑，玉锋堪截云。襄阳走马客，意气自生春。
　　朝嫌剑光静，暮嫌剑花冷。能持剑向人，不解持照身。
　　◎卷.32【琴曲歌辞·昭君怨】白居易
　　明妃风貌最娉婷，合在椒房应四星。只得当年备宫掖，
　　何曾专夜奉帏屏。见疏从道迷图画，知屈那教配虏庭。
　　自是君恩薄如纸，不须一向恨丹青。
　　◎卷.33【琴曲歌辞·昭君怨二首】张祜
　　万里边城远，千山行路难。举头惟见月，何处是长安。
　　汉庭无大议，戎虏几先和。莫羡倾城色，昭君恨最多。
　　◎卷.34【琴曲歌辞·昭君怨】梁氏琼
　　自古无和亲，贻灾到妾身。胡风嘶去马，汉月吊行轮。
　　衣薄狼山雪，妆成虏塞春。回看父母国，生死毕胡尘。
　　◎卷.35【琴曲歌辞·明妃怨】杨凌
　　汉国明妃去不还，马驼弦管向阴山。
　　匣中纵有菱花镜，羞对单于照旧颜。
　　◎卷.36【琴曲歌辞·蔡氏五弄·游春曲二首】王涯
　　万树江边杏，新开一夜风。满园深浅色，照在绿波中。
　　上苑何穷树，花开次第新。香车与丝骑，风静亦生尘。
　　◎卷.37【琴曲歌辞·蔡氏五弄·游春辞二首】王涯
　　曲江丝柳变烟条，寒骨冰随暖气销。
　　才见春光生绮陌，已闻清乐动云韶。
　　经过柳陌与桃蹊，寻逐风光著处迷。
　　鸟度时时冲絮起，花繁衮衮压枝低。
　　◎卷.38【琴曲歌辞·蔡氏五弄·游春辞三首】令狐楚
　　晚游临碧殿，日上望春亭。芳树罗仙仗，晴山展翠屏。
　　一夜好风吹，新花一万枝。风前调玉管，花下簇金羁。
　　阊阖春风起，蓬莱雪水消。相将折杨柳，争取最长条。
　　◎卷.39【琴曲歌辞·蔡氏五弄·渌水曲】李白
　　渌水明秋月，南湖采白蘋。荷花娇欲语，愁杀荡舟人。
　　◎卷.40【琴曲歌辞·蔡氏五弄·渌水辞】李贺
　　今宵好风月，阿侯在何处。为有倾城色，翻成足愁苦。
　　东湖采莲叶，南湖拔蒲根。未持寄小姑，且持感愁魂。
　　◎卷.41【琴曲歌辞·蔡氏五弄·幽居弄】顾况
　　苔衣生，花露滴，月入西林荡东壁。扣商占角两三声，
　　洞户谿窗一冥寂。独去沧洲无四邻，身婴世网此何身。
　　关情命曲寄惆怅，久别江南山里人。
　　◎卷.42【琴曲歌辞·蔡氏五弄·秋思二首】李白
　　春阳如昨日，碧树鸣黄鹂。芜然蕙草暮，飒尔凉风吹。
　　天秋木叶下，月冷莎鸡悲。坐愁群芳歇，白露凋华滋。
　　阏氏黄叶落，妾望白登台。月出碧云断，蝉声秋色来。
　　胡兵沙塞合，汉使玉关回。征客无归日，空悲蕙草摧。
　　◎卷.43【琴曲歌辞·蔡氏五弄·秋思二首】鲍溶
　　胡风吹雁翼，远别无人乡。君近雁来处，几回断君肠。
　　昔奉千日书，抚心怨星霜。无书又千日，世路重茫茫。
　　燕国有佳丽，蛾眉富春光。自然君归晚，花落君空堂。
　　君其若不然，岁晚双鸳鸯。顾兔蚀残月，幽光不如星。
　　女儿晚事夫，颜色同秋萤。秋日边马思，武夫不遑宁。
　　燕歌易水怨，剑舞蛟龙腥。风折连枝树，水翻无蒂萍。
　　立身多户门，何必燕山铭。生世不如鸟，双双比翼翎。
　　季秋天地间，万物生意足。我忧长于生，安得及草木。
　　试从古人愿，致酒歌秉烛。燕赵皆世人，讵能长似玉。
　　俯怜老期近，仰视日车速。萧飒御风君，魂梦愿相逐。
　　百年夜销半，端为垂缨束。
　　◎卷.44【琴曲歌辞·蔡氏五弄·秋思】司空曙
　　静与懒相偶，年将衰共催。前途欢不集，往事恨空来。
　　昼景委红叶，月华铺绿苔。沉思更何有，结坐玉琴哀。
　　◎卷.45【琴曲歌辞·蔡氏五弄·秋思】司空图
　　身病时亦危，逢秋多恸哭。风波一摇荡，天地几翻覆。
　　孤萤出荒池，落叶穿破屋。势利长草草，何人访幽独。
　　◎卷.46【琴曲歌辞·蔡氏五弄·秋思二首】王涯
　　网轩凉吹动轻衣，夜听更长玉漏稀。
　　月渡天河光转湿，鹊惊秋树叶频飞。
　　宫连太液见苍波，暑气微清秋意多。
　　一夜轻风蘋末起，露珠翻尽满池荷。
　　◎卷.47【琴曲歌辞·胡笳十八拍】刘商
　　汉室将衰兮四夷不宾，动干戈兮征战频。
　　哀哀父母生育我，见离乱兮当此辰。纱窗对镜未经事，
　　将谓珠帘能蔽身。一朝虏骑入中国，苍黄处处逢胡人。
　　忽将薄命委锋镝，可惜红颜随虏尘。（第一拍）
　　马上将余向绝域，厌生求死死不得。戎羯腥膻岂是人，
　　豺狼喜怒难姑息。行尽天山足霜霰，风土萧条近胡国。
　　万里重阴鸟不飞，寒沙莽莽无南北。（第二拍）
　　如羁囚兮在缧绁，忧虑万端无处说。使余力兮翦余发，
　　食余肉兮饮余血。诚知杀身愿如此，以余为妻不如死。
　　早被蛾眉累此身，空悲弱质柔如水。（第三拍）
　　山川路长谁记得，何处天涯是乡国。自从惊怖少精神，
　　不觉风霜损颜色。夜中归梦来又去，朦胧岂解传消息。
　　漫漫胡天叫不闻，明明汉月应相识。（第四拍）
　　水头宿兮草头坐，风吹汉地衣裳破。羊脂沐发长不梳，
　　羔子皮裘领仍左。狐襟貉袖腥复膻，昼披行兮夜披卧。
　　毡帐时移无定居，日月长兮不可过。（第五拍）
　　怪得春光不来久，胡中风土无花柳。天翻地覆谁得知，
　　如今正南看北斗。姓名音信两不通，终日经年常闭口。
　　是非取与在指撝，言语传情不如手。（第六拍）
　　男儿妇人带弓箭，塞马蕃羊卧霜霰。寸步东西岂自由，
　　偷生乞死非情愿。龟兹筚篥愁中听，碎叶琵琶夜深怨。
　　竟夕无云月上天，故乡应得重相见。（第七拍）
　　忆昔私家恣娇小，远取珍禽学驯扰。如今沦弃念故乡，
　　悔不当初放林表。朔风萧萧寒日暮，星河寥落胡天晓。
　　旦夕思归不得归，愁心想似笼中鸟。（第八拍）
　　当日苏武单于问，道是宾鸿解传信。学他刺血写得书，
　　书上千重万重恨。髯胡少年能走马，弯弓射飞无远近。
　　遂令边雁转怕人，绝域何由达方寸。（第九拍）
　　恨凌辱兮恶腥膻，憎胡地兮怨胡天。生得胡儿欲弃捐，
　　及生母子情宛然。貌殊语异憎还爱，心中不觉常相牵。
　　朝朝暮暮在眼前，腹生手养宁不怜。（第十拍）
　　日来月往相推迁，迢迢星岁欲周天。无冬无夏卧霜霰，
　　水冻草枯为一年。汉家甲子有正朔，绝域三光空自悬。
　　几回鸿雁来又去，肠断蟾蜍亏复圆。（第十一拍）
　　破瓶落井空永沉，故乡望断无归心。宁知远使问姓名，
　　汉语泠泠传好音。梦魂几度到乡国，觉后翻成哀怨深。
　　如今果是梦中事，喜过悲来情不任。（第十二拍）
　　童稚牵衣双在侧，将来不可留又忆。还乡惜别两难分，
　　宁弃胡儿归旧国。山川万里复边戍，背面无由得消息。
　　泪痕满面对残阳，终日依依向南北。（第十三拍）
　　莫以胡儿可羞耻，思情亦各言其子。手中十指有长短，
　　截之痛惜皆相似。还乡岂不见亲族，念此飘零隔生死。
　　南风万里吹我心，心亦随风渡辽水。（第十四拍）
　　叹息襟怀无定分，当时怨来归又恨。不知愁怨意若何，
　　似有锋铓扰方寸。悲欢并行情未快，心意相尤自相问。
　　不缘生得天属亲，岂向仇雠结恩信。（第十五拍）
　　去时只觉天苍苍，归日始知胡地长。重阴白日落何处，
　　秋雁所向应南方。平沙四顾自迷惑，远近悠悠随雁行。
　　征途未尽马蹄尽，不见行人边草黄。（第十六拍）
　　行尽胡天千万里，惟见黄沙白云起。马饥跑雪衔草根，
　　人渴敲冰饮流水。燕山仿佛辨烽戍，鼙鼓如闻汉家垒。
　　努力前程是帝乡，生前免向胡中死。（第十七拍）
　　归来故乡见亲族，田园半芜春草绿。明烛重然煨烬灰，
　　寒泉更洗沉泥玉。载持巾栉礼仪好，一弄丝桐生死足。
　　出入关山十二年，哀情尽在胡笳曲。（第十八拍）
　　◎卷.48【琴曲歌辞·飞龙引二首】李白
　　黄帝铸鼎于荆山，炼丹砂，丹砂成黄金。
　　骑龙飞上太清家，云愁海思令人嗟。宫中彩女颜如花，
　　飘然挥手凌紫霞。从风纵体登銮车。登銮车，侍轩辕，
　　遨游青天中，其乐不可言。
　　鼎湖流水清且闲，轩辕去时有弓剑。古人传道留其间，
　　后宫婵娟多花颜。乘鸾飞烟亦不还，骑龙攀天造天关。
　　造天关，闻天语，长云河车载玉女。载玉女，过紫皇，
　　紫皇乃赐白兔所捣之药，后天而老凋三光。
　　下视瑶池见王母，蛾眉萧飒如秋霜。
　　◎卷.49【琴曲歌辞·乌夜啼引】张籍
　　秦乌啼哑哑，夜啼长安吏人家。吏人得罪囚在狱，
　　倾家卖产将自赎。少妇起听夜啼乌，知是官家有赦书。
　　下床心喜不重寐，未明上堂贺舅姑。少妇语啼乌，
　　汝啼慎勿虚。借汝庭树作高巢，年年不令伤尔雏。
　　◎卷.50【琴曲歌辞·宛转歌】郎大家宋氏
　　风已清，月朗琴复鸣。掩抑非千态，殷勤是一声。
　　歌宛转，宛转和且长。愿为双鸿鹄，比翼共翱翔。
　　日已暮，长檐鸟应度。此时望君君不来，
　　此时思君君不顾。歌宛转，宛转那能异栖宿。
　　愿为形与影，出入恒相逐。
　　◎卷.51【琴曲歌辞·宛转歌二首】刘方平
　　星参差，月二八，灯五枝。黄鹤瑶琴将别去，
　　芙蓉羽帐惜空垂。歌宛转，宛转恨无穷。愿为波与浪，
　　俱起碧流中。
　　晓将近，黄姑织女银河尽。九华锦衾无复情，
　　千金宝镜谁能引。歌宛转，宛转伤别离。愿作杨与柳，
　　同向玉窗垂。
　　◎卷.52【琴曲歌辞·宛转行】张籍
　　华屋重翠幄，绮席雕象床。远漏微更疏，薄衾中夜凉。
　　炉氲暗裴回，寒灯背斜光。妍姿结宵态，寝臂幽梦长。
　　宛转复宛转，忆忆更未央。
　　◎卷.53【琴曲歌辞·王敬伯歌】李端
　　妾本舟中客，闻君江上琴。君初感妾叹，妾亦感君心。
　　遂出合欢被，同为交颈禽。传杯惟畏浅，接膝犹嫌远。
　　侍婢奏箜篌，女郎歌宛转。宛转怨如何，中庭霜渐多。
　　霜多叶可惜，昨日非今夕。徒结万里欢，终成一宵客。
　　王敬伯，渌水青山从此隔。
　　◎卷.54【琴曲歌辞·三峡流泉歌】李季兰
　　妾家本住巫山云，巫山流水常自闻。玉琴弹出转寥夐，
　　直似当时梦中听。三峡流泉几千里，一时流入深闺里。
　　巨石奔崖指下生，飞波走浪弦中起。初疑喷涌含雷风，
　　又似呜咽流不通。回湍曲濑势将尽，时复滴沥平沙中。
　　忆昔阮公为此曲，能使仲容听不足。一弹既罢复一弹，
　　愿似流泉镇相续。
　　◎卷.55【琴曲歌辞·风入松歌】皎然
　　西岭松声落日秋，千枝万叶风飕飗。美人援琴弄成曲，
　　写得松间声断续。声断续，清我魂，流波坏陵安足论。
　　美人夜坐月明里，含少商兮照清徵。风何凄兮飘飉，
　　搅寒松兮又夜起。夜未央，曲何长，金徽更促声泱泱。
　　何人此时不得意，意苦弦悲闻客堂。
　　◎卷.56【琴曲歌辞·秋风引】刘禹锡
　　何处秋风至，萧萧送雁群。朝来入庭树，孤客最先闻。
　　◎卷.57【琴曲歌辞·明月引】卢照邻
　　洞庭波起兮鸿雁翔，风瑟瑟兮野苍苍。
　　浮云卷霭，明月流光。荆南兮赵北，碣石兮潇湘。
　　澄清规于万里，照离思于千行。横桂枝于西第，
　　绕菱花于北堂。高楼思妇，飞盖君王。文姬绝域，
　　侍子他乡。见胡鞍之似练，知汉剑之如霜。
　　试登高而极目，莫不变而回肠。
　　◎卷.58【琴曲歌辞·明月歌】阎朝隐
　　梅花雪白柳叶黄，云雾四起月苍苍，箭水泠泠刻漏长。
　　挥玉指，拂罗裳，为君一奏楚明光。
　　◎卷.59【琴曲歌辞·绿竹引】宋之问
　　青溪绿潭潭水侧，修竹婵娟同一色。徒生仙实凤不游，
　　老死空山人讵识。妙年秉愿逃俗纷，归卧嵩丘弄白云。
　　含情傲慰心目，何可一日无此君。
　　◎卷.60【琴曲歌辞·山人劝酒】李白
　　苍苍云松，落落绮皓。春风尔来为阿谁，
　　胡蝶忽然满芳草。秀眉霜雪颜桃花，骨青髓绿长美好。
　　称是秦时避世人，劝酒相欢不知老。各守兔鹿志，
　　耻随龙虎争。欻起佐太子，汉王乃复惊。顾谓戚夫人，
　　彼翁羽翼成。归来南山下，泛若云无情。举觞酹巢由，
　　洗耳何独清。浩歌望嵩岳，意气还相倾。
　　◎卷.61【琴曲歌辞·幽涧泉】李白
　　拂彼白石，弹吾素琴。幽涧愀兮流泉深，
　　善手明徽高张清。心寂历似千古，松飕飗兮万寻。
　　中见愁猿吊影而危处兮，叫秋木而长吟。
　　客有哀时失志而听者，泪淋浪以沾襟。乃缉商缀羽，
　　潺湲成音。吾但写声发情于妙指，殊不知此曲之古今。
　　幽涧泉，鸣深林。
　　◎卷.62【琴曲歌辞·龙宫操】顾况
　　龙宫月明光参差，精卫衔石东飞时，鲛人织绡采藕丝。
　　翻江倒海倾吴蜀，汉女江妃杳相续，龙王宫中水不足。
　　◎卷.63【琴曲歌辞·飞鸢操】刘禹锡
　　鸢飞杳杳青云里，鸢鸣萧萧风四起。旗尾飘扬势渐高，
　　箭头砉划声相似。长空悠悠霁日悬，六翮不动凝飞烟。
　　游鶤翔雁出其下，庆云清景相回旋。忽闻饥乌一噪聚，
　　瞥下云中争腐鼠。腾音砺吻相喧呼，仰天大吓疑鸳雏。
　　畏人避犬投高处，俯啄无声犹屡顾。青鸟自爱玉山禾，
　　仙禽徒贵华亭露。朴樕危巢向暮时，毰毸饱腹蹲枯枝。
　　游童挟弹一麾肘，臆碎羽分人不悲。天生众禽各有类，
　　威凤文章在仁义。鹰隼仪形蝼蚁心，虽能戾天何足贵。
　　◎卷.64【琴曲歌辞·升仙操】李群玉
　　嬴女去秦宫，琼箫生碧空。凤台闭烟雾，鸾吹飘天风。
　　复闻周太子，亦遇浮丘公。丛簧发仙弄，轻举紫霞中。
　　浊世不久住，清都路何穷。一去霄汉上，世人那得逢。
　　◎卷.65【琴曲歌辞·司马相如琴歌】张祜
　　凤兮凤兮非无凰，山重水阔不可量。
　　梧桐结阴在朝阳，濯羽弱水鸣高翔。
　　◎卷.66【琴曲歌辞·霍将军】崔颢
　　长安甲第高入云，谁家居住霍将军。日晚朝回拥宾从，
　　路傍揖拜何纷纷。莫言炙手手可热，须臾火尽灰亦灭。
　　莫言贫贱即可欺，人生富贵自有时。一朝天子赐颜色，
　　世上悠悠应自知。
　　◎卷.67【琴曲歌辞·琴歌】顾况
　　琴调秋些，胡风绕雪。峡泉声咽，佳人愁些。


第二十四卷杂曲歌辞
　　◎卷.1【杂曲歌辞·秦女休行】李白
　　西门秦氏女，秀色如琼花。手挥白杨刀，清昼杀仇家。
　　罗袖洒赤血，英声凌紫霞。直上西山去，关吏相邀遮。
　　婿为燕国王，身被诏狱加。犯刑若履虎，不畏落爪牙。
　　素颈未及断，摧眉伏泥沙。金鸡忽放赦，大辟得宽赊。
　　何惭聂政姊，万古共惊嗟。
　　◎卷.2【杂曲歌辞·出门行二首】孟郊
　　长河悠悠去无极，百龄同此可叹息。秋风白露沾人衣，
　　壮心凋落夺颜色。少年出门将诉谁，川无梁兮路无岐。
　　一闻陌上苦寒奏，使我伫立惊且悲。君今得意厌粱肉，
　　岂复念我贫贱时。
　　海风萧萧天雨霜，穷愁独坐夜何长。驱车旧忆太行险，
　　始知游子悲故乡。美人相思隔天阙，长望云端不可越。
　　手持琅玕欲有赠，爱而不见心断绝。南山峨峨白石烂，
　　碧海之波浩漫漫。参辰出没不相待，我欲横天无羽翰。
　　◎卷.3【杂曲歌辞·出门行】元稹
　　兄弟同出门，同行不同志。凄凄分岐路，各各营所为。
　　兄上荆山巅，翻石辨虹气。弟沉沧海底，偷珠待龙睡。
　　出门不数年，同归亦同遂。俱用私所珍，升沉自兹异。
　　献珠龙王宫，值龙觅珠次。但喜复得珠，不求珠所自。
　　酬客双龙女，授客六龙辔。遣充行雨神，雨泽随客意。
　　雩夏钟鼓繁，禜秋玉帛积。彩色画廊庙，奴僮被珠翠。
　　骥騄千万双，鸳鸯七十二。言者禾稼枯，无人敢轻议。
　　其兄因献璞，再刖不履地。门户亲戚疏，匡床妻妾弃。
　　铭心有所待，视足无所愧。持璞自枕头，泪痕双血渍。
　　一朝龙醒寤，本问偷珠事。因知行雨偏，妻子五刑备。
　　仁兄捧尸哭，势友掉头讳。丧车黔首葬，吊客青蝇至。
　　楚有望气人，王前忽长跪。贺王得贵宝，不远王所莅。
　　求之果如言，剖则浮云腻。白珩无颜色，垂棘有瑕累。
　　在楚列地封，入赵连城贵。秦遣李斯书，书为传国瑞。
　　秦亡汉魏传，传者得神器。卞和名永永，与宝不相坠。
　　劝尔出门行，行难莫行易。易得还易失，难同亦难离。
　　善贾识贪廉，良田无稙稚。磨剑莫磨锥，磨锥成小利。
　　◎卷.4【杂曲歌辞·出自蓟北门行】李白
　　虏阵横北荒，胡星曜精芒。羽书速惊电，烽火昼连光。
　　虎竹救边急，戎车森已行。明主不安席，按剑心飞扬。
　　推毂出猛将，连旗登战场。兵威冲绝漠，杀气凌穹苍。
　　列卒赤山下，开营紫塞傍。途冬沙风紧，旌旗飒凋伤。
　　画角悲海月，征衣卷天霜。挥刃斩楼兰，弯弓射贤王。
　　单于一平荡，种落自奔亡。收功报天子，行歌归咸阳。
　　◎卷.5【杂曲歌辞·蓟门行五首】高適
　　边城十一月，雨雪乱霏霏。元戎号令严，人马亦轻肥。
　　羌胡无尽日，征战几人归。
　　幽州多骑射，结发重横行。一朝事将军，出入有声名。
　　纷纷猎秋草，相向角弓鸣。
　　蓟门逢古老，独立思氛氲。一身既零丁，头鬓白纷纷。
　　勋庸今已矣，不识霍将军。
　　茫茫长城外，日没更烟尘。胡骑虽凭陵，汉兵不顾身。
　　古树满空塞，黄云愁杀人。
　　汉家能用武，开拓穷异域。戍卒厌糠核，降胡饱衣食。
　　开亭试一望，吾欲涕沾臆。
　　◎卷.6【杂曲歌辞·蓟门行】李希仲
　　旄头有精芒，胡骑猎秋草。羽檄南渡河，边庭用兵早。
　　汉家爱征战，宿将今已老。辛苦羽林儿，从戎榆关道。
　　一身救边速，烽火连蓟门。前军鸟飞断，格斗尘沙昏。
　　寒日鼓声急，单于夜火奔。当须徇忠义，身死报国恩。
　　◎卷.7【杂曲歌辞·君子有所思行】李白
　　紫阁连终南，青冥天倪色。凭崖望咸阳，宫阙罗北极。
　　万井惊画出，九衢如弦直。渭水清银河，横天流不息。
　　朝野盛文物，衣冠何翕赩。厩马散连山，军容威绝域。
　　伊皋运元化，卫霍输筋力。歌钟乐未休，荣去老还逼。
　　圆光过满缺，太阳移中昃。不散东海金，何争西辉匿。
　　无作牛山悲，恻怆泪沾臆。
　　◎卷.8【杂曲歌辞·君子有所思行】贯休
　　我爱正考甫，思贤作商颂。我爱扬子云，理乱皆如凤。
　　振衣中夜起，露花香旖旎。扑碎骊龙明月珠，
　　敲出凤凰五色髓。陋巷萧萧风淅淅，缅想斯人胜珪璧。
　　寂寥千载不相逢，无限区区尽虚掷。君不见沉约道，
　　佳人不在兹，春光为谁惜。
　　安得龙猛笔，点石为黄金。散问酷吏家，使无贪残心。
　　甘棠密叶成翠幄，颍凤不来天地塞。所以倾城人，
　　如今不可得。
　　◎卷.9【杂曲歌辞·伤歌行】张籍
　　黄门诏下促收捕，京兆君系御史府。出门无复部曲随，
　　亲戚相逢不容语。辞成谪尉南海州，受命不得须臾留。
　　身著青衫骑恶马，东门之东无送者。邮夫防吏急喧驱，
　　往往惊堕马蹄下。长安里中荒大宅，朱门已除十二戟。
　　高堂舞榭锁管弦，美人遥望西南天。
　　◎卷.10【杂曲歌辞·伤歌行】孟郊
　　众毒蔓贞松，一枝难久荣。岂知黄庭客，仙骨生不成。
　　春色舍芳蕙，秋风绕枯茎。弹琴不成曲，始觉知音倾。
　　馆月改旧照，吊宾写馀情。还舟空江上，波浪送铭旌。
　　◎卷.11【杂曲歌辞·伤歌行】庄南杰
　　兔走乌飞不相见，人事依稀速如电。王母夭桃一度开，
　　玉楼红粉千回变。车驰马走咸阳道，石家旧宅空荒草。
　　秋雨无情不惜花，芙蓉一一惊香倒。劝君莫谩栽荆棘，
　　秦皇虚费驱山力。英风一去更无言，白骨沉埋暮山碧。
　　◎卷.12【杂曲歌辞·悲歌】李白
　　悲来乎，悲来乎，主人有酒且莫斟，听我一曲悲来吟。
　　悲来不吟还不笑，天下无人知我心。君有数斗酒，
　　我有三尺琴。琴鸣酒乐两相得，一杯不啻千钧金。
　　悲来乎，悲来乎，天虽长，地虽久，金玉满堂应不守。
　　富贵百年能几何，死生一度人皆有。孤猿坐啼坟上月，
　　且须一尽杯中酒。悲来乎，悲来乎，凤鸟不至河无图，
　　微子去之箕子奴。汉帝不忆李将军，楚王放却屈大夫。
　　悲来乎，悲来乎，秦家李斯早追悔，虚名拨向身之外。
　　范子何曾爱五湖，功成名遂身自退。剑是一夫用，
　　书能知姓名。惠施不肯干万乘，卜式未必穷一经。
　　还须黑头取方伯，莫谩白首为儒生。
　　◎卷.13【杂曲歌辞·悲哉行】孟云卿
　　孤儿去慈亲，远客丧主人。莫吟苦辛曲，谁忍闻可闻。
　　可闻不可说，去去无期别。行人念前程，不待参辰没。
　　朝亦常苦饥，暮亦常苦饥。飘飘万馀里，贫贱多是非。
　　少年莫远游，远游多不归。
　　◎卷.14【杂曲歌辞·悲哉行】白居易
　　悲哉为儒者，力学不能疲。读书眼欲暗，秉笔手生胝。
　　十上方一第，成名常苦迟。纵有宦达者，两鬓已成丝。
　　可怜少壮日，适在穷贱时。丈夫老且病，焉用富贵为。
　　沉沉朱门宅，中有乳臭儿。状貌如妇人，光明膏粱肌。
　　手不把书卷，身不擐戎衣。二十袭封爵，门承勋戚资。
　　春来日日出，服御何轻肥。朝从博徒饮，暮有倡楼期。
　　评封还酒债，堆金选蛾眉。声色狗马外，其馀一无知。
　　山苗与涧松，地势随高卑。古来无奈何，非君独伤悲。
　　◎卷.15【杂曲歌辞·悲哉行】鲍溶
　　促促晨复昏，死生同一源。贵年不惧老，贱老伤久存。
　　朗朗哭前歌，绛旌引幽魂。来为千金子，去卧百草根。
　　黄土塞生路，悲风送回辕。金鞍旧良马，四顾不出门。
　　生结千岁念，荣及百代孙。黄金买性命，白刃仇一言。
　　宁知北山上，松柏侵田园。
　　◎卷.16【杂曲歌辞·妾薄命】崔国辅
　　虽入秦帝宫，不上秦帝床。夜夜玉窗里，与他卷罗裳。
　　◎卷.17【杂曲歌辞·妾薄命】武平一
　　有女妖且丽，裴回湘水湄。水湄兰杜芳，采之将寄谁。
　　瓠犀发皓齿，双蛾嚬翠眉。红脸如开莲，素肤若凝脂。
　　绰约多逸态，轻盈不自持。常矜绝代色，复恃倾城姿。
　　子夫前入侍，飞燕复当时。正悦掌中舞，宁哀团扇诗。
　　洛川昔云遇，高唐今尚违。幽阁禽雀噪，闲阶草露滋。
　　流景一何速，年华不可追。解佩安所赠，怨咽空自悲。
　　◎卷.18【杂曲歌辞·妾薄命】李百药
　　团扇秋风起，长门夜月明。羞闻拊背入，恨说舞腰轻。
　　太常应已醉，刘君恒带酲。横陈每虚设，吉梦竟何成。
　　◎卷.19【杂曲歌辞·妾薄命】杜审言
　　草绿长门闭，苔青永巷幽。宠移新爱夺，泣下故情留。
　　啼鸟惊残梦，飞花搅独愁。自怜春色罢，团扇复迎秋。
　　◎卷.20【杂曲歌辞·妾薄命】刘元淑
　　自从离别守空闺，遥闻征战起云梯。夜夜愁君辽海外，
　　年年弃妾渭桥西。阳春白日照空暖，紫燕衔花向庭满。
　　彩鸾琴里怨声多，飞鹊镜前妆梳断。谁家夫婿不从征，
　　应是渔阳别有情。莫道红颜燕地少，家家还似洛阳城。
　　且逐新人殊未归，还令秋至夜霜飞。北斗星前横度雁，
　　南楼月下捣寒衣。夜深闻雁肠欲绝，独坐缝衣灯又灭。
　　暗啼罗帐空自怜，梦度阳关向谁说。每怜容貌宛如神，
　　如何薄命不胜人。愿君朝夕燕山至，好作明年杨柳春。
　　◎卷.21【杂曲歌辞·妾薄命】李白
　　汉帝重阿娇，贮之黄金屋。咳唾落九天，随风生珠玉。
　　宠极爱还歇，妒深情却疏。长门一步地，不肯暂回车。
　　雨落不上天，水覆难再收。君情与妾意，各自东西流。
　　昔日芙蓉花，今成断根草。以色事他人，能得几时好。
　　◎卷.22【杂曲歌辞·妾薄命】孟郊
　　不惜十指弦，为君千万弹。常恐新声至，坐使故声残。
　　弃置今日悲，即是昨日欢。将新变故易，持故为新难。
　　青山有蘼芜，泪叶长不干。空令后代人，采掇幽思攒。
　　◎卷.23【杂曲歌辞·妾薄命】张籍
　　薄命妇，良家子，无事从军去万里。汉家天子平四夷，
　　护羌都尉裹尸归。念君此行为死别，对君裁缝泉下衣。
　　与君一日为夫妇，千年万岁亦相守。君爱龙城征战功，
　　妾愿青楼欢乐同。人生各各有所欲，讵得将心入君腹。
　　◎卷.24【杂曲歌辞·妾薄命三首】李端
　　忆妾初嫁君，花鬟如绿云。回灯入绮帐，对面脱罗裙。
　　折步教人学，偷香与客熏。容颜南国重，名字北方闻。
　　一从失恩意，转觉身憔悴。对镜不梳头，倚窗空落泪。
　　新人莫恃新，秋至会无春。从来闭在长门者，
　　必是宫中第一人。
　　玉垒城边争走马，铜蹄市里共乘舟。鸣环动佩思无尽，
　　掩袖低巾泪不流。畴昔将歌邀客醉，如今欲舞对君羞。
　　忍怀贱妾平生曲，独上襄阳旧酒楼。
　　自从君弃妾，憔悴不羞人。惟馀坏粉泪，未免映衫匀。
　　◎卷.25【杂曲歌辞·妾薄命】卢纶
　　妾年初二八，两度嫁狂夫。薄命今犹在，坚贞扫地无。
　　◎卷.26【杂曲歌辞·妾薄命】卢弼
　　君恩已断尽成空，追想娇欢恨莫穷。长为蕣华光晓日，
　　谁知团扇送秋风。黄金买赋心徒切，清路飞尘信莫通。
　　闲凭玉栏思旧事，几回春暮泣残红。
　　◎卷.27【杂曲歌辞·妾薄命】胡曾
　　阿娇初失汉皇恩，旧赐罗衣亦罢熏。欹枕夜悲金屋雨，
　　卷帘朝泣玉楼云。宫前叶落鸳鸯瓦，架上尘生翡翠裙。
　　龙骑不巡时渐久，长门长掩绿苔文。
　　◎卷.28【杂曲歌辞·妾薄命】王贞白
　　薄命头欲白，频年嫁不成。秦娥未十五，昨夜事公卿。
　　岂有机杼力，空传歌舞名。妾专修妇德，媒氏却相轻。
　　◎卷.29【杂曲歌辞·羽林行】王建
　　长安恶少出名字，楼下劫商楼上醉。天明下直明光宫，
　　散入五陵松柏中。百回杀人身合死，赦书尚有收城功。
　　九衢一日消息定，乡吏籍中重改姓。出来依旧属羽林，
　　立在殿前射飞禽。
　　◎卷.30【杂曲歌辞·羽林行】孟郊
　　朔雪寒断指，朔风劲裂冰。胡中射雕者，此日犹不能。
　　翩翩羽林儿，锦臂飞苍鹰。挥鞭决白马，走出黄河凌。
　　◎卷.31【杂曲歌辞·羽林行】鲍溶
　　朝出羽林宫，入参云台议。独请万里行，不奏和亲事。
　　君王重年少，深纳开边利。宝马雕玉鞍，一朝从万骑。
　　煌煌都门外，祖帐光七贵。歌钟乐行军，云物惨别地。
　　箫笳整部曲，幢盖动郊次。临风亲戚怀，满袖儿女泪。
　　行行复何赠，长剑报恩字。
　　◎卷.32【杂曲歌辞·白马篇】李白
　　龙马花雪毛，金鞍五陵豪。秋霜切玉剑，落日明珠袍。
　　斗鸡事万乘，轩盖一何高。弓摧宜山虎，手接泰山猱。
　　酒后竞风彩，三杯弄宝刀。杀人如翦草，剧孟同游遨。
　　发愤去函谷，从军向临洮。叱咤万战场，匈奴尽波涛。
　　归来使酒气，未肯拜萧曹。羞入原宪室，荒径隐蓬蒿。
　　◎卷.33【杂曲歌辞·升天行】齐己
　　身不沉，骨不重。驱青鸾，驾白凤。幢盖飘飘入冷空，
　　天风瑟瑟星河动。瑶阙参差阿母家，楼台戏闭凝彤霞。
　　五三仙子乘龙车，堂前碾烂蟠桃花。回头却顾蓬山顶，
　　一点浓岚在深井。
　　◎卷.34【杂曲歌辞·神仙曲】李贺
　　碧峰海面藏灵书，上帝拣作神仙居。晴时笑语闻空虚，
　　斗乘巨浪骑鲸鱼。春罗翦字邀王母，共宴红楼最深处。
　　鹤羽冲风过海迟，不如却使青龙去。犹疑王母不相许，
　　垂露娃鬟更传语。
　　◎卷.35【杂曲歌辞·北风行】李白
　　烛龙栖寒门，光曜犹旦开。日月照之何不及此，
　　惟有北风怒号天上来。燕山雪花大如席，
　　片片吹落轩辕台。幽州思妇十二月，停歌罢笑双蛾摧。
　　倚门望行人，念君长城苦寒良可哀。别时提剑救边去，
　　遗此虎文金髀钗。中有一双白羽箭，蜘蛛结网生尘埃。
　　箭空在，人今战死不复回。不忍见此物，焚之已成灰。
　　黄河捧土尚可塞，北风雨雪恨难裁。
　　◎卷.36【杂曲歌辞·苦热行】王维
　　赤日满天地，火云成山岳。草木尽焦卷，川泽皆竭涸。
　　轻纨觉衣重，密树苦阴薄。莞簟不可近，絺绤再三濯。
　　思出宇宙外，旷然在寥廓。长风万里来，江海荡烦浊。
　　却顾身为患，始知心未觉。忽入甘露门，宛然清凉乐。
　　◎卷.37【杂曲歌辞·苦热行】王毂
　　祝融南来鞭火龙，火旗焰焰烧天红。日轮当午凝不去，
　　万国如在洪炉中。五岳翠乾云彩灭，阳侯海底愁波竭。
　　何当一夕金风发，为我扫却天下热。
　　◎卷.38【杂曲歌辞·苦热行】皎然
　　六月金数伏，兹辰日在庚。炎曦曝肌肤，毒雾昏檐楹。
　　安得奋翅翮，超遥出云征。不知天地心，如何匠生成。
　　火德烧百卉，瑶草不及荣。省客当此时，忽贻怀中琼。
　　捧玩烦袂涤，啸歌美风生。迟君佐元气，调使四序平。
　　中令霜不袄，火馀气常贞。江南诗骚客，休吟苦热行。
　　◎卷.39【杂曲歌辞·苦热行】齐己
　　离宫划开赤帝怒，喝起六龙奔日驭。下土熬熬若煎煮，
　　苍生惶惶无处处。火云峥嵘焚泬寥，东皋老农肠欲焦。
　　何当一雨苏我苗，为君击壤歌帝尧。
　　◎卷.40【杂曲歌辞·太行苦热行】刘长卿
　　迢迢太行路，自古称险恶。千骑俨欲前，群峰望如削。
　　火云从中起，仰视飞鸟落。汗马卧高原，危旌倚长薄。
　　清风何不至，赤日方煎烁。石露山木焦，鳞穷水泉涸。
　　九重今旰食，万里传明略。诸将候轩车，元凶愁鼎镬。
　　何劳短兵接，自有长缨缚。通越事岂难，渡泸功未博。
　　朝辞羊肠坂，夕望贝丘郭。漳水斜绕营，常山遥入幕。
　　永怀姑苏下，因寄建安作。白雪和诚难，沧波意空托。
　　陈琳书记好，王粲从军乐。早晚归汉庭，随君上麟阁。
　　◎卷.41【杂曲歌辞·太行苦热行】独孤及
　　驷马上太行，修途亘辽碣。王程无留驾，日昃未遑歇。
　　请问此何时，恢台朱明月。长蛇稽天讨，上将方北伐。
　　明主命使臣，皇华得时杰。已忘羊肠险，岂惮温风入。
　　摇策汗滂沱，登崖思纡结。炎云如烟火，溪谷将恐竭。
　　昼景赩可畏，凉飙何由发。山长飞鸟堕，目极行车绝。
　　赵魏方俶扰，安危俟明哲。归路岂不怀，饮冰有苦节。
　　会同传檄至，疑议立谈决。况有阮元瑜，翩翩秉书札。
　　起予歌赤坂，永好逾白雪。维念剖竹人，无因执羁绁。
　　◎卷.42【杂曲歌辞·春日行】李白
　　深宫高楼入紫清，金作蛟龙盘绣楹。佳人当窗弄白日，
　　弦将手语弹鸣筝。春风吹落君王耳，此曲乃是升天行。
　　因出天池泛蓬瀛，楼船蹙沓波浪惊。三千双蛾献歌笑，
　　挝钟考鼓宫殿倾，万姓聚舞歌太平。我无为，人自宁。
　　三十六帝欲相迎，仙人飘翩下云輧。帝不去，留镐京。
　　安能为轩辕，独往入窅冥。小臣拜献南山寿，
　　陛下万古垂鸿名。
　　◎卷.43【杂曲歌辞·春日行】张籍
　　春日融融池上暖，竹牙出土兰心短。草堂晨起酒半醒，
　　家童报我园花满。头上皮冠未曾整，直入花间不寻径。
　　树树殷勤尽绕行，举枝未遍春日暝。不用积金著青天，
　　不用服药求神仙。但愿园里花长好，一生饮酒花前老。
　　◎卷.44【杂曲歌辞·朗月行】李白
　　小时不识月，呼作白玉盘。又疑瑶台镜，飞在青云端。
　　仙人垂两足，桂树作团团。白兔捣药成，问言与谁餐。
　　蟾蜍蚀圜影，天明夜已残。羿昔落九乌，天人清且安。
　　阴精此沦惑，去去不足观。忧来其如何，恻怆摧心肝。
　　◎卷.45【杂曲歌辞·前有一尊酒行二首】李白
　　春风东来忽相过，金尊绿酒生微波。落花纷纷稍觉多，
　　美人欲醉朱颜酡。青轩桃李能几何，流光欺人忽蹉跎。
　　君起舞，日西夕，当年意气不肯倾，白发如丝叹何益。
　　琴奏龙门之绿桐，玉壶美酒清若空。催弦拂柱与君饮，
　　看朱成碧颜始红。胡姬貌如花，当炉笑春风。笑春风，
　　舞罗衣，君今不醉欲安归。
　　◎卷.46【杂曲歌辞·缓歌行】李颀
　　小来托身攀贵游，倾财破产无所忧。暮拟经过石渠署，
　　朝将出入铜龙楼。结交杜陵轻薄子，谓言可生复可死。
　　一沉一浮会有时，弃我翻然如脱屣。男儿立身须自强，
　　十五闭户颍水阳。业就功成见明主，击钟鼎食坐华堂。
　　二八蛾眉梳堕马，美酒清歌曲房下。文昌宫中赐锦衣，
　　长安陌上退朝归。五侯宾从莫敢视，三省官僚揖者稀。
　　早知今日读书是，悔作从来任侠非。
　　◎卷.47【杂曲歌辞·结客少年场行】虞世南
　　韩魏多奇节，倜傥遗名利。共矜然诺心，各负纵横志。
　　结友一言重，相思千里至。绿沈明月弦，金络浮云辔。
　　吹箫入吴市，击筑游燕肆。寻源博望侯，结客远相求。
　　少年重一顾，长驱背陇头。焰焰霜戈动，耿耿剑虹浮。
　　天山冬夏雪，交河南北流。云起龙沙暗，木落雁行秋。
　　轻生殉知己，非是为身谋。
　　◎卷.48【杂曲歌辞·结客少年场行】虞羽客
　　幽并侠少年，金络控连钱。窃符方救赵，击筑正怀燕。
　　轻生辞凤阙，挥袂上祁连。陆离横宝剑，出没惊徂旃。
　　蒙轮恒顾敌，超乘忽争先。摧枯逾百战，拓地远三千。
　　骨都魂已散，楼兰首复传。龙城含晓雾，瀚海隔遥天。
　　歌吹金微返，振旅玉门旋。烽火今已息，非复照甘泉。
　　◎卷.49【杂曲歌辞·结客少年场行】卢照邻
　　长安重游侠，洛阳富才雄。玉剑浮云骑，金鞍明月弓。
　　斗鸡过渭北，走马向关东。孙宾遥见待，郭解暗相通。
　　不受千金爵，谁论万里功。将军下天上，虏骑入云中。
　　烽火夜似月，兵气晓成虹。横行徇知己，负羽远从戎。
　　龙旌昏朔雾，鸟阵卷寒风。追奔瀚海咽，战罢阴山空。
　　归来谢天子，何如马上翁。
　　◎卷.50【杂曲歌辞·结客少年场行】李白
　　紫燕黄金瞳，啾啾摇绿騣。平明相驰逐，结客洛门东。
　　少年学剑术，凌轹白猿公。珠袍曳锦带，匕首插吴鸿。
　　由来万夫勇，挟此生雄风。托交从剧孟，买醉入新丰。
　　笑尽一杯酒，杀人都市中。羞道易水寒，从令日贯虹。
　　燕丹事不立，虚没秦帝宫。舞阳死灰人，安可与成功。
　　◎卷.51【杂曲歌辞·结客少年场行】沈彬
　　重义轻生一剑知，白虹贯日报仇归。
　　片心惆怅清平世，酒市无人问布衣。
　　◎卷.52【杂曲歌辞·少年子】李百药
　　少年飞翠盖，上路动金镳。始酌文君酒，新吹弄玉箫。
　　少年不欢乐，何以尽芳朝。千金笑里面，一搦抱中腰。
　　挂冠岂惮宿，迎拜不胜娇。寄语少年子，无辞归路遥。
　　◎卷.53【杂曲歌辞·少年子】李白
　　青云少年子，挟弹章台左。鞍马四边开，突如流星过。
　　金丸落飞鸟，夜入琼楼卧。夷齐是何人，独守西山饿。
　　◎卷.54【杂曲歌辞·少年乐】李贺
　　芳草落花如锦地，二十长游醉乡里。红缨不重白马骄，
　　垂柳金丝香拂水。吴娥未笑花不开，绿鬓耸堕兰云起。
　　陆郎倚醉牵罗袂，夺得宝钗金翡翠。
　　◎卷.55【杂曲歌辞·少年乐】张祜
　　二十便封侯，名居第一流。绿鬟深小院，清管下高楼。
　　醉把金船掷，闲敲玉镫游。带盘红鼹鼠，袍砑紫犀牛。
　　锦袋归调箭，罗鞋起拨球。眼前长贵盛，那信世间愁。
　　◎卷.56【杂曲歌辞·少年行三首】李白
　　击筑饮美酒，剑歌易水湄。经过燕太子，结托并州儿。
　　少年负壮气，奋烈自有时。因声鲁句践，争情勿相欺。
　　五陵年少金市东，银鞍白马度春风。
　　落花踏尽游何处，笑入胡姬酒肆中。
　　君不见淮南少年游侠客，白日球猎夜拥掷。
　　呼卢百万终不惜，报仇千里如咫尺。少年游侠好经过，
　　浑身装束皆绮罗。兰蕙相随喧妓女，风光去处满笙歌。
　　骄矜自言不可有，侠士堂中养来久。好鞍好马乞与人，
　　十千五千旋沽酒。赤心用尽为知己，黄金不惜栽桃李。
　　桃李栽来几度春，一回花落一回新。府县尽为门下客，
　　王侯皆是平交人。男儿百年且乐命，何须徇书受贫病。
　　男儿百年且荣身，何须徇节甘风尘。衣冠半是征战士，
　　穷儒浪作林泉民。遮莫枝根长百丈，不如当代多还往。
　　遮莫姻亲连帝城，不如当身自簪缨。看取富贵眼前者，
　　何用悠悠身后名。
　　◎卷.57【杂曲歌辞·少年行四首】王维
　　新丰美酒斗十千，咸阳游侠多少年。
　　相逢意气为君饮，系马高楼垂柳边。
　　汉家君臣欢宴终，高议云台论战功。
　　天子临轩赐侯印，将军佩出明光宫。
　　出身仕汉羽林郎，初随骠骑战渔阳。
　　孰知不向边庭苦，纵死犹闻侠骨香。
　　一身能臂两雕弧，虏骑千群只似无。
　　偏坐金鞍调白羽，纷纷射杀五单于。
　　◎卷.58【杂曲歌辞·少年行二首】王昌龄
　　西陵侠年少，送客过长亭。青槐夹两路，白马如流星。
　　闻道羽书急，单于寇井陉。气高轻赴难，谁顾燕山铭。
　　走马还相寻，西楼下夕阴。结交期一剑，留意赠千金。
　　高阁歌声远，重关柳色深。夜闲须尽醉，莫负百年心。
　　◎卷.59【杂曲歌辞·少年行】张籍
　　少年从出猎长杨，禁中新拜羽林郎。独到辇前射双虎，
　　君王手赐黄金铛。日日斗鸡都市里，赢得宝刀重刻字。
　　百里报仇夜出城，平明还在倡楼醉。遥闻虏到平陵下，
　　不待诏书行上马。斩得名王献桂宫，封侯起第一日中。
　　不为六郡良家子，百战始取边城功。
　　◎卷.60【杂曲歌辞·少年行三首】李嶷
　　十八羽林郎，戎衣事汉王。臂鹰金殿侧，挟弹玉舆旁。
　　驰道春风起，陪游出建章。
　　侍猎长杨下，承恩更射飞。尘生马影灭，箭落雁行稀。
　　薄暮归随仗，联翩入琐闱。
　　玉剑膝边横，金杯马上倾。朝游茂陵道，暮宿凤凰城。
　　豪吏多猜忌，无劳问姓名。
　　◎卷.61【杂曲歌辞·少年行】刘长卿
　　射飞夸侍猎，行乐爱联镳。荐枕青娥艳，鸣鞭白马骄。
　　曲房珠翠合，深巷管弦调。日晚春风里，衣香满路飘。
　　◎卷.62【杂曲歌辞·少年行四首】令狐楚
　　少小边州惯放狂，骣骑蕃马射黄羊。
　　如今年事无筋力，犹倚营门数雁行。
　　家本清河住五城，须凭弓箭得功名。
　　等闲飞鞚秋原上，独向寒云试射声。
　　弓背霞明剑照霜，秋风走马出咸阳。
　　未收天子河湟地，不拟回头望故乡。
　　霜满中庭月过楼，金尊玉柱对清秋。
　　当年称意须为乐，不到天明未肯休。
　　◎卷.63【杂曲歌辞·少年行二首】杜牧
　　官为骏马监，职帅羽林儿。两绶藏不见，落花何处期。
　　猎敲白玉镫，怒袖紫金鎚。田窦长留醉，苏辛曲护岐。
　　豪持出塞节，笑别远山眉。捷报云台贺，公卿拜寿卮。
　　连环羁玉声光碎，绿锦蔽泥虬卷高。
　　春风细雨走马去，珠落璀璀白罽袍。
　　◎卷.64【杂曲歌辞·少年行三首】杜甫
　　莫笑田家老瓦盆，自从盛酒长儿孙。
　　倾银注瓦惊人眼，共醉终同卧竹根。
　　巢燕养雏浑去尽，红花结子已无多。
　　黄衫年少来宜数，不见堂前东逝波。
　　马上谁家白面郎，临阶下马坐人床。
　　不通姓字粗豪甚，指点银瓶索酒尝。
　　◎卷.65【杂曲歌辞·少年行】张祜
　　少年足风情，垂鞭卖眼行。带金师子小，裘锦骐驎狞。
　　选匠装金镫，推钱买钿筝。李陵虽效死，时论得虚名。
　　◎卷.66【杂曲歌辞·少年行】韩翃
　　千点斓斒喷玉骢，青丝结尾绣缠騣。
　　鸣鞭晚出章台路，叶叶春依杨柳风。
　　◎卷.67【杂曲歌辞·少年行】施肩吾
　　醉骑白马走空衢，恶少皆称电不如。
　　五凤街头闲勒辔，半垂衫袖揖金吾。
　　◎卷.68【杂曲歌辞·少年行三首】贯休
　　锦衣鲜华手擎鹘，闲行气貌多轻忽。
　　稼穑艰难总不知，五帝三皇是何物。
　　自拳五色球，迸入他人宅。却捉苍头奴，玉鞭打一百。
　　面白如削玉，猖狂曲江曲。马上黄金鞍，适来新赌得。
　　◎卷.69【杂曲歌辞·少年行】韦庄
　　五陵豪客多，买酒黄金贱。醉下酒家楼，美人双翠幰。
　　挥剑邯郸市，走马梁王苑。乐事殊未央，年华已云晚。
　　◎卷.70【杂曲歌辞·汉宫少年行】李益
　　君不见上宫警夜营八屯，冬冬街鼓朝朱轩。
　　玉阶霜仗拥未合，少年排入铜龙门。暗闻弦管九天上，
　　宫漏沉沉清吹繁。才明走马绝驰道，呼鹰挟弹通缭垣。
　　玉笼金琐养黄口，探雏取卵伴王孙。分曹六博快一掷，
　　迎欢先意笑语喧。巧为柔媚学优孟，儒衣嬉戏冠沐猿。
　　晚来香街经柳市，行过倡市宿桃根。相逢杯酒一言失，
　　回朱点白闻至尊。金张许史伺颜色，王侯将相莫敢论。
　　岂知人事无定势，朝欢暮戚如掌翻。椒房宠移子爱夺，
　　一夕秋风生戾园。徒用黄金将买赋，宁知白玉暗成痕。
　　持杯收水水已覆，徙薪避火火更燔。欲求四老张丞相，
　　南山如天不可上。
　　◎卷.71【杂曲歌辞·长乐少年行】崔国辅
　　遗却珊瑚鞭，白马骄不行。章台折杨柳，春草路旁情。
　　◎卷.72【杂曲歌辞·长安少年行十首】李廓
　　金紫少年郎，绕街鞍马光。身从左中尉，官属右春坊。
　　刬戴扬州帽，重熏异国香。垂鞭踏青草，来去杏园芳。
　　追逐轻薄伴，闲游不著绯。长拢出猎马，数换打球衣。
　　晓日寻花去，春风带酒归。青楼无昼夜，歌舞歇时稀。
　　日高春睡足，帖马赏年华。倒插银鱼袋，行随金犊车。
　　还携新市酒，远醉曲江花。几度归侵黑，金吾送到家。
　　好胜耽长行，天明烛满楼。留人看独脚，赌马换偏头。
　　乐奏曾无歇，杯巡不暂休。时时遥冷笑，怪客有春愁。
　　遨游携艳妓，装束似男儿。杯酒逢花住，笙歌簇马吹。
　　莺声催曲急，春色讶归迟。不以闻街鼓，华筵待月移。
　　赏春惟逐胜，大宅可曾归。不乐还逃席，多狂惯衩衣。
　　歌人踏月起，语燕卷帘飞。好妇惟相妒，倡楼不醉稀。
　　戟门连日闭，苦饮惜残春。开琐通新客，教姬屈醉人。
　　请歌牵白马，自舞踏红茵。时辈皆相许，平生不负身。
　　新年高殿上，始见有光辉。玉雁排方带，金鹅立仗衣。
　　酒深和碗赐，马疾打珂飞。朝下人争看，香街意气归。
　　游市慵骑马，随姬入坐车。楼边听歌吹，帘外市钗花。
　　乐眼从人闹，归心畏日斜。苍头来去报，饮伴到倡家。
　　小妇教鹦鹉，头边唤醉醒。犬娇眠玉簟，鹰掣撼金铃。
　　碧地攒花障，红泥待客亭。虽然长按曲，不饮不曾听。
　　◎卷.73【杂曲歌辞·长安少年行】皎然
　　翠楼春酒虾蟆陵，长安少年皆共矜。
　　纷纷半醉绿槐道，蹀躞花骢骄不胜。
　　◎卷.74【杂曲歌辞·渭城少年行】崔颢
　　洛阳二月梨花飞，秦地行人春忆归。扬鞭走马城南陌，
　　朝逢驿使秦川客。驿使前日发章台，传道长安春早来。
　　棠梨宫中燕初至，葡萄馆里花正开。念此使人归更早，
　　三月便达长安道。长安道上春可怜，摇风荡日曲河边。
　　万户楼台临渭水，五陵花柳满秦川。秦川寒食盛繁华，
　　游子春来喜见花。斗鸡下杜尘初合，走马章台日半斜。
　　章台帝城称贵里，青楼日晚歌钟起。贵里豪家白马骄，
　　五陵年少不相饶。双双挟弹来金市，两两鸣鞭上渭桥。
　　渭城桥头酒新熟，金鞍白马谁家宿。可怜锦瑟筝琵琶，
　　玉台清酒就君家。小妇春来不解羞，娇歌一曲杨柳花。
　　◎卷.75【杂曲歌辞·邯郸少年行】高適
　　邯郸城南游侠子，自矜生长邯郸里。千场纵博家仍富，
　　几度报仇身不死。宅中歌笑日纷纷，门外车马如云屯。
　　未知肝胆向谁是，令人却忆平原君。君不见今人交态薄，
　　黄金用尽还疏索。以兹感激辞旧游，更于时事无所求。
　　且与少年饮美酒，往来射猎西山头。
　　◎卷.76【杂曲歌辞·邯郸少年行】郑锡
　　霞鞍金口骝，豹袖紫貂裘。家住丛台下，门前漳水流。
　　唤人呈楚舞，借客试吴钩。见说秦兵至，甘心赴国仇。


第二十五卷杂曲歌辞
　　◎卷.1【杂曲歌辞·轻薄篇】李益
　　豪不必驰千骑，雄不在垂双鞬。天生俊气自相逐，
　　出与雕鹗同飞翻。朝行九衢不得意，下鞭走马城西原。
　　忽闻燕雁一声去，回鞭挟弹平陵园。归来青楼曲未半，
　　美人玉色当金尊。淮阴少年不相下，酒酣半笑倚市门。
　　安知我有不平色，白日欲顾红尘昏。死生容易如反掌，
　　得意失意由一言。少年但饮莫相问，此中报仇亦报恩。
　　◎卷.2【杂曲歌辞·轻薄篇二首】贯休
　　绣林锦野，春态相压。谁家少年，马蹄蹋蹋。
　　斗鸡走狗夜不归，一掷赌却如花妾。惟云不颠不狂，
　　其名不彰，悲夫！
　　木落萧萧，蛩鸣唧唧。不觉朱蔫脸红，霜劫鬓漆。
　　世途多事，泣向秋日。方吟少壮不努力，老大徒伤悲，
　　如何？
　　◎卷.3【杂曲歌辞·轻薄行】齐己
　　玉鞭金镫骅骝蹄，横眉吐气如虹霓。五陵春暖芳草齐，
　　笙歌到处花成泥。日沉月上且斗鸡，醉来莫问天高低。
　　伯阳道德何涕唾，仲尼礼乐徒卑栖。
　　◎卷.4【杂曲歌辞·灞上轻薄行】孟郊
　　长安无缓步，况值天景暮。相逢灞浐间，亲戚不相顾。
　　自叹方拙身，忽随轻薄伦。常恐失所避，化为车辙尘。
　　此中生白发，疾走亦未歇。
　　◎卷.5【杂曲歌辞·游侠篇】崔颢
　　少年负胆气，好勇复知机。仗剑出门去，孤城逢合围。
　　杀人辽水上，走马渔阳归。错落金锁甲，蒙茸貂鼠衣。
　　还家行且猎，弓矢速如飞。地迥鹰犬疾，草深狐兔肥。
　　腰间悬两绶，转眄生光辉。顾谓今日战，何如随建威。
　　◎卷.6【杂曲歌辞·游侠行】孟郊
　　壮士性刚决，火中见石裂。杀人不回头，轻生如暂别。
　　岂知眼有泪，肯白头上发。平生无恩酬，剑闲一百月。
　　◎卷.7【杂曲歌辞·侠客行】李白
　　赵客缦胡缨，吴钩霜雪明。银鞍照白马，飒沓如流星。
　　十步杀一人，千里不留行。事了拂衣去，深藏身与名。
　　闲过信陵饮，脱剑膝前横。将炙啖朱亥，持觞劝侯嬴。
　　三杯吐然诺，五岳倒为轻。眼花耳热后，意气素霓生。
　　救赵挥金槌，邯郸先震惊。千秋二壮士，烜赫大梁城。
　　纵死侠骨香，不惭世上英。谁能书阁下，白首太玄经。
　　◎卷.8【杂曲歌辞·侠客行】元稹
　　侠客不怕死，怕在事不成。事成不肯藏姓名，
　　我非窃贼谁夜行。白日堂堂杀袁盎，九衢草草人面青。
　　此客此心师海鲸，海鲸露背横沧溟。海滨分作两处生，
　　海鲸分海减海力。侠客有谋人不测，三尺铁蛇延二国。
　　◎卷.9【杂曲歌辞·侠客行】温庭筠
　　欲出鸿都门，阴云蔽城阙。宝剑黯如水，微红湿馀血。
　　白马夜频嘶，三更霸陵雪。
　　◎卷.10【杂曲歌辞·行行游且猎篇】李白
　　边城儿，生年不读一字书，但知游猎夸轻趫。
　　胡马秋肥宜白草，骑来蹑影何矜骄。金鞭拂云挥鸣鞘，
　　半酣呼鹰出远郊。弓弯满月不虚发，双鶬迸落连飞髇。
　　海边观者皆辟易，猛气英风振沙碛。儒生不及游侠人，
　　白首下帷复何益。
　　◎卷.11【杂曲歌辞·游子吟】孟郊
　　慈母手中线，游子身上衣。临行密密缝，意恐迟迟归。
　　谁言寸草心，报得三春晖。
　　◎卷.12【杂曲歌辞·游子吟】顾况
　　故枥思疲马，故巢思迷禽。浮云蔽我乡，踯躅游子吟。
　　游子悲久滞，浮云郁东岑。客堂无丝桐，落叶如秋霖。
　　艰哉远游子，所以悲滞淫。一为浮云词，愤塞谁能禁。
　　驰晖百年内，惟愿展所钦。胡为不归欤，坐使年病侵。
　　未老霜绕鬓，非狂火烧心。太行何艰哉，北斗不可斟。
　　夜晴星河出，耿耿辰与参。佳人夐青天，尺素重于金。
　　泬寥群动异，眇默诸境森。苔衣上闲阶，蜻蛚催寒砧。
　　立身计几误，道险无容针。三年不还家，万里遗锦衾。
　　梦魂无重阻，离忧因古今。胡为不归欤，孤负丘中琴。
　　腰下是何物，牵缠旷登寻。朝与名山期，夕宿楚水阴。
　　楚水殊演漾，名山杳岖嶔。客从洞庭来，婉娈潇湘深。
　　橘柚在南国，鸿雁遗秋音。下有碧草洲，上有青橘林。
　　引烛窥洞穴，凌波睥天琛。蒲荷影参差，凫鹤雏淋涔。
　　浩歌惜芳杜，散发轻华簪。胡为不归欤，泪下沾衣襟。
　　鸢飞戾霄汉，蝼蚁制鳝鲟。赫赫大圣朝，日月光照临。
　　圣主虽启迪，奇人分堙沉。层城发云韶，玉府锵球琳。
　　鹿鸣志丰草，况复虞人箴。
　　◎卷.13【杂曲歌辞·游子吟】李益
　　女羞夫婿荡，客耻主人贱。遭遇同众流，低回愧相见。
　　君非青铜镜，何事空照面。莫以衣上尘，不谓心如练。
　　人生当荣盛，待士勿言倦。君看白日驰，何异弦上箭。
　　◎卷.14【杂曲歌辞·壮士吟】贾岛
　　壮士不曾悲，悲即无回期。如何易水上，未歌先泪垂。
　　◎卷.15【杂曲歌辞·壮士行】刘禹锡
　　阴风振寒郊，猛虎正咆哮。徐行出烧地，连吼入黄茆。
　　壮士走马去，镫前弯玉弰。叱之使人立，一发如铍交。
　　悍睛忽星坠，飞血溅林梢。彪炳为我席，膻腥充我庖。
　　里中欣害除，贺酒纷号呶。明日长桥上，倾城看斩蛟。
　　◎卷.16【杂曲歌辞·壮士行】鲍溶
　　西方太白高，壮士羞病死。心知报恩处，对酒歌易水。
　　砂鸿嗥天末，横剑别妻子。苏武执节归，班超束书起。
　　山河不足重，重在遇知己。
　　◎卷.17【杂曲歌辞·壮士行】施肩吾
　　一斗之胆撑脏腑，如磥之筋碍臂骨。有时误入千人丛，
　　自觉一身横突兀。当今四海无烟尘，胸襟被压不得伸。
　　冻枭残虿我不取，污我匣里青蛇鳞。
　　◎卷.18【杂曲歌辞·浩歌】李贺
　　南风吹山作平地，帝遣天吴移海水。王母桃花千遍红，
　　彭祖巫咸几回死。青毛骢马参差钱，娇春杨柳含细烟。
　　筝人劝我金屈卮，神血未凝身问谁。不须浪饮丁督护，
　　世上英雄本无主。买丝绣作平原君，有酒惟浇赵州土。
　　漏催水咽玉蟾蜍，卫娘发薄不胜梳。看见秋眉换深绿，
　　二十男儿那刺促。
　　◎卷.19【杂曲歌辞·浩歌行】白居易
　　天长地久无终毕，昨夜今朝又明日。鬓发苍浪牙齿疏，
　　不觉身年四十七。前去五十有几年，把镜照面心茫然。
　　既无长绳系白日，又无大药驻朱颜。朱颜日渐不如故，
　　青史功名在何处。欲留年少待富贵，富贵不来年少去。
　　去复去兮如长河，东流赴海无回波。贤愚贵贱同归尽，
　　北邙冢墓高嵯峨。古来如此非独我，未死有酒且酣歌。
　　颜回短命伯夷饿，我今所得亦已多。功名富贵须待命，
　　命若不来知奈何。
　　◎卷.20【杂曲歌辞·归去来引】张炽
　　归去来，归期不可违。相见故明月，浮云共我归。
　　◎卷.21【杂曲歌辞·丽人曲】崔国辅
　　红颜称绝代，欲并真无侣。独有镜中人，由来自相许。
　　◎卷.22【杂曲歌辞·丽人行】杜甫
　　三月三日天气新，长安水边多丽人。态浓意远淑且真，
　　肌理细腻骨肉匀。绣罗衣裳照暮春，蹙金孔雀银麒麟。
　　头上何所有，翠微zc叶垂鬓唇。背后何所见，
　　珠压腰衱稳称身。就中云幕椒房亲，赐名大国虢与秦。
　　紫驼之峰出翠釜，水晶之盘行素鳞。犀箸厌饫久未下，
　　鸾刀缕切空纷纶。黄门飞鞚不动尘，御厨丝络送八珍。
　　箫鼓哀吟感鬼神，宾从杂遝实要津。后来鞍马何逡巡，
　　当轩下马入锦茵。杨花雪落覆白蘋，青鸟飞去衔红巾。
　　炙手可热势绝伦，慎莫近前丞相嗔。
　　◎卷.17【杂曲歌辞·东飞伯劳歌】张柬之
　　青田白鹤丹山凤，婺女姮娥两相送。谁家绝世绮帐前，
　　艳粉芳脂映宝钿。窈窕玉堂褰翠幕，参差绣户悬珠箔。
　　绝世三五爱红妆，冶袖长裾兰麝香。春去花枝俄易改，
　　可叹年光不相待。
　　◎卷.18【杂曲歌辞·东飞伯劳歌】李峤
　　传书青鸟迎箫凤，巫岭荆台数通梦。谁家窈窕住园楼，
　　五马千金照陌头。罗裙玉佩当轩出，点翠施红竞春日。
　　佳人二八盛舞歌，羞将百万呈双娥。庭前芳树朝夕改，
　　空驻妍华欲谁待。
　　◎卷.19【杂曲歌辞·东飞伯劳歌】李暇
　　秦王龙剑燕后琴，珊瑚宝匣镂双心。谁家女儿抱香枕，
　　开衾灭烛愿侍寝。琼窗半上金缕帱，轻罗隐面不障羞。
　　青绮帏中坐相忆，红罗镜里见愁色。檐花照月莺对栖，
　　空将可怜暗中啼。
　　◎卷.20【杂曲歌辞·鸣雁行】李白
　　胡雁鸣，辞燕山，昨发委羽朝度关。一一衔芦枝，
　　南飞散落天地间，连行接翼往复还。客居烟波寄湘吴，
　　凌霜触雪毛体枯，畏逢矰缴惊相呼。闻弦虚坠良可吁，
　　君更弹射何为乎。
　　◎卷.21【杂曲歌辞·鸣雁行】韩愈
　　嗷嗷鸣雁鸣且飞，穷秋南去春北归。去寒就暖识所处，
　　天长地阔栖息稀。风霜酸苦稻粱微，羽毛摧落身不肥。
　　徘徊反顾群侣违，哀鸣欲下洲渚非。江南水阔朝云多，
　　草长沙软无网罗，闲飞静集鸣相和。违忧怀息性匪他，
　　凌风一举君谓何。
　　◎卷.22【杂曲歌辞·鸣雁行】鲍溶
　　七月朔方雁心苦，联影翻空落南土。八月江南阴复晴，
　　浮云绕天难夜行。羽翼劳痛心虚惊，一声相呼百处鸣。
　　楚童夜宿烟波侧，沙上布罗连草色。月暗风悲欲下天，
　　不知何处容栖息。楚童胡为伤我神，尔不曾作远行人。
　　江南羽族本不少，宁得网罗此客鸟。
　　◎卷.23【杂曲歌辞·鸣雁行】陆龟蒙
　　朔风动地来，吹起沙上声。闺中有边思，玉箸此时横。
　　莫怕儿女恨，主人烹不鸣。
　　◎卷.24【杂曲歌辞·空城雀】李白
　　嗷嗷空城雀，身计何戚促。本与鹪鹩群，不随凤凰族。
　　提携四黄口，饮乳未尝足。食君糠秕馀，常恐乌鸢逐。
　　耻涉太行险，羞营覆车粟。天命有定端，守分绝所欲。
　　◎卷.25【杂曲歌辞·空城雀】王建
　　空城雀，何不飞来人家住，空城无人种禾黍。
　　土间生子草间长，满地蓬蒿幸无主。近村虽有高树枝，
　　雨中无食长苦饥。八月小儿挟弓箭，家家畏我田头飞。
　　但能不出空城里，秋时百草皆有子。黄口黄口莫啾啾，
　　长尔得成无横死。
　　◎卷.26【杂曲歌辞·空城雀】聂夷中
　　一雀入官仓，所食能损几。所虑往损频，官仓乃害尔。
　　鱼网不在天，鸟网不在水。饮啄要自然，何必空城里。
　　◎卷.27【杂曲歌辞·空城雀】刘驾
　　饥啄空城土，莫近太仓粟。一粒未充肠，却入公子腹。
　　且吊城上骨，几曾害尔族。不闻庄辛语，今日寒芜绿。
　　◎卷.28【杂曲歌辞·车遥遥】孟郊
　　路喜到江尽，江上又通舟。舟车两无阻，何处不得游。
　　丈夫四方志，女子安可留。郎自别日言，无令生远愁。
　　旅雁忽叫月，断猿寒啼秋。此夕梦君梦，君在百城楼。
　　寄泪无因波，寄恨无因輈。愿为驭者手，与郎回马头。
　　◎卷.29【杂曲歌辞·车遥遥】张籍
　　征人遥遥出古城，双轮齐动驷马鸣。山川无处无归路，
　　念君长作万里行。野田人稀秋草绿，日暮放马车中宿。
　　惊麏游兔在我傍，独唱乡歌对僮仆。君家大宅凤城隅，
　　年年道上随行车。愿为玉銮系华轼，终日有声在君侧。
　　门前旧辙久已平，无由复得君消息。
　　◎卷.30【杂曲歌辞·车遥遥】张祜
　　东方曨曨车轧轧，地色不分新去辙。闺门半掩床半空，
　　斑斑枕花残泪红。君心若车千万转，妾身如辙遗渐远。
　　碧川迢迢山宛宛，马蹄在耳轮在眼。桑间女儿情不浅，
　　莫道野蚕能作茧。
　　◎卷.31【杂曲歌辞·车遥遥】胡曾
　　自从车马出门朝，便入空房守寂寥。玉枕夜残鱼信绝，
　　金钿秋尽雁书遥。脸边楚雨临风落，头上春云向日销。
　　芳草又衰还不至，碧天霜冷转无憀。
　　◎卷.32【杂曲歌辞·自君之出矣】辛弘智
　　自君之出矣，梁尘静不飞。思君如满月，夜夜减容晖。
　　◎卷.33【杂曲歌辞·自君之出矣】李康成
　　自君之出矣，弦吹绝无声。思君如百草，撩乱逐春生。
　　◎卷.34【杂曲歌辞·自君之出矣】卢仝
　　自君之出矣，壁上蜘蛛织。近取见妾心，夜夜无休息。
　　妾有双玉环，寄君表相忆。环是妾之心，玉是君之德。
　　驰情增悴容，蓄思损精力。玉簟寒凄凄，延想心恻恻。
　　风含霜月明，水泛碧天色。此水有尽时，此情无终极。
　　◎卷.35【杂曲歌辞·自君之出矣】雍裕之
　　自君之出矣，宝镜为谁明。思君如陇水，长闻呜咽声。
　　◎卷.36【杂曲歌辞·自君之出矣】张祜
　　自君之出矣，万物看成古。千寻葶苈枝，争奈长长苦。
　　◎卷.37【杂曲歌辞·长相思】郎大家宋氏
　　长相思，久离别。关山阻，风烟绝。
　　台上镜文销，袖中书字灭。不见君形影，何曾有欢悦。
　　◎卷.38【杂曲歌辞·长相思】苏颋
　　君不见天津桥下东流水，东望龙门北朝市。
　　杨柳青青宛地垂，桃红李白花参差。花参差，柳堪结，
　　此时忆君心断绝。
　　◎卷.39【杂曲歌辞·长相思三首】李白
　　长相思，在长安。络纬秋啼金井栏，微霜凄凄簟色寒。
　　孤灯不明思欲绝，卷帷望月空长叹，美人如花隔云端。
　　上有青冥之长天，下有绿水之波澜。天长路远魂飞苦，
　　梦魂不到关山难。长相思，摧心肝。
　　日色已尽花含烟，月明欲素愁不眠。赵瑟初停凤凰柱，
　　蜀琴欲奏鸳鸯弦。此曲有意无人传，愿随春风寄燕然。
　　忆君迢迢隔青天，昔日横波目，今成流泪泉。
　　不信妾肠断，归来看取明镜前。
　　美人在时花满堂，美人去后花馀床。床中绣被卷不寝，
　　至今三载犹闻香。香亦竟不灭，人亦竟不来。
　　相思黄叶落，白露点青苔。
　　◎卷.40【杂曲歌辞·长相思】张继
　　辽阳望河县，白首无由见。海上珊瑚枝，年年寄春燕。
　　◎卷.41【杂曲歌辞·长相思二首】令狐楚
　　君行登陇上，妾梦在闺中。玉箸千行落，银床一半空。
　　绮席春眠觉，纱窗晓望迷。朦胧残梦里，犹自在辽西。
　　◎卷.42【杂曲歌辞·长相思】白居易
　　九月西风兴，月冷霜华凝。思君秋夜长，一夜魂九升。
　　二月东风来，草坼花心开。思君春日迟，一日肠九回。
　　妾住洛桥北，君住洛桥南。十五即相识，今年二十三。
　　有如女萝草，生在松之侧。蔓短枝苦高，萦回上不得。
　　人言人有愿，愿至天必成。愿作远方兽，步步比肩行。
　　愿作深山木，枝枝连理生。
　　◎卷.43【杂曲歌辞·千里思】李白
　　李陵没胡沙，苏武还汉家。迢迢五原关，朔雪乱边花。
　　一去隔绝域，思归但长嗟。鸿雁向西北，飞书报天涯。
　　◎卷.44【杂曲歌辞·千里思】李端
　　凉州风月美，遥望居延路。泛泛下天云，青青缘塞树。
　　燕山苏武上，海岛田横住。更是草生时，行人出门去。
　　◎卷.45【杂曲歌辞·行路难】卢照邻
　　君不见长安城北渭桥边，枯木横槎卧古田。
　　昔日含红复含紫，常时留雾亦留烟。春景春风花似雪，
　　香车玉舆恒阗咽。若个游人不竞攀，若个倡家不来折。
　　倡家宝袜蛟龙帔，公子银鞍千万骑。黄莺一向花娇春，
　　两两三三将子戏。千尺长条百尺枝，丹桂青榆相蔽亏。
　　珊瑚叶上鸳鸯鸟，凤凰巢里雏鹓儿。巢倾枝折凤归去，
　　条枯叶落狂风吹。一朝零落无人问，万古摧残君讵知。
　　人生贵贱无终始，倏忽须臾难久恃。谁家能驻西山日，
　　谁家能堰东流水。汉家陵树满秦川，行来行去尽哀怜。
　　自昔公卿二千石，咸拟荣华一万年。不见朱唇将白貌，
　　惟闻素棘与黄泉。金貂有时须换酒，玉麈但摇莫计钱。
　　寄言坐客神仙署，一生一死交情处。苍龙阙下君不来，
　　白鹤山前我应去。云间海上邈难期，赤心会合在何时。
　　但愿尧年一百万，长作巢由也不辞。
　　◎卷.46【杂曲歌辞·行路难】张纮
　　君不见温家玉镜台，提携抱握九重来。
　　君不见相如绿绮琴，一抚一拍凤凰音。人生意气须及早，
　　莫负当年行乐心。荆王奏曲楚妃叹，曲尽欢终夜将半。
　　朱楼银阁正平生，碧草青苔坐芜漫。当春对酒不须疑，
　　视目相看能几时。春风吹尽燕初至，此时自谓称君意。
　　秋露萎草鸿始归，此时衰暮与君违。人生翻覆何常足，
　　谁保容颜无是非。
　　◎卷.47【杂曲歌辞·行路难五首】贺兰进明
　　君不见岩下井，百尺不及泉。君不见山上蒿，
　　数寸凌云烟。人生相命亦如此，何苦太息自忧煎。
　　但愿亲友长含笑，相逢莫吝杖头钱。寒夜邀欢须秉烛，
　　岂得空思花柳年。
　　君不见门前柳，荣曜暂时萧索久。君不见陌上花，
　　狂风吹去落谁家。谁家思妇见之叹，蓬首不梳心历乱。
　　盛年夫婿长别离，岁暮相逢色凋换。
　　君不见荒树枝，春花落尽蜂不窥。君不见梁上泥，
　　秋风始高燕不栖。荡子从军事征战，蛾眉婵娟空守闺。
　　独宿自然堪下泪，况复时闻乌夜啼。
　　君不见云间月，暂盈还复缺。君不见林下风，
　　声远意难穷。亲故平生欲聚散，欢娱未尽尊酒空。
　　自叹青青陵上柏，岁寒能与几人同。
　　君不见东流水，一去无穷已。君不见西郊云，
　　日夕空氛氲。群雁裴回不能去，一雁悲鸣复失群。
　　人生结交在终始，莫为升沉中路分。
　　◎卷.48【杂曲歌辞·行路难】崔颢
　　君不见建章宫中金明枝，万万长条拂地垂。
　　二月三月花如霰，九重幽深君不见。艳彩朝含四宝宫，
　　香风吹入朝云殿。汉家宫女春未阑，爱此芳香朝暮看。
　　看去看来心不忘，攀折将安镜台上。双双素手剪不成，
　　两两红妆笑相向。建章昨夜起春风，一花飞落长信宫。
　　长信丽人见花泣，忆此珍树何嗟及。我昔初在昭阳时，
　　朝折暮折登玉墀。只言岁岁长相对，不寤今朝遥相思。
　　◎卷.49【杂曲歌辞·行路难三首】李白
　　金尊清酒斗十千，玉盘珍羞直万钱。停杯投箸不能食，
　　拔剑四顾心茫然。欲渡黄河冰塞川，将登太行雪暗天。
　　闲来垂钓坐溪上，忽复乘舟梦日边。行路难，行路难，
　　多岐路，今安在。长风破浪会有时，直挂云帆济沧海。
　　大道如青天，我独不得出。羞逐长安社中儿，
　　赤鸡白狗赌梨栗。弹剑作歌奏苦声，曳裾王门不称情。
　　淮阴市井笑韩信，汉朝公卿忌贾生。
　　君不见昔时燕家重郭隗，拥篲折腰无嫌猜。
　　剧辛乐毅感恩分，输肝剖胆效英才。昭王白骨萦蔓草，
　　谁人更扫黄金台。行路难，归去来。
　　有耳莫洗颍川水，有口莫食首阳蕨。含光混世贵无名。
　　何用孤高比云月。吾观自古贤达人，功成不退皆殒身。
　　子胥既弃吴江上，屈原终投湘水滨。陆机才多岂自保，
　　李斯税驾苦不早。华亭鹤唳讵可闻，上蔡苍鹰何足道。
　　君不见吴中张翰称达士，秋风忽忆江东行。
　　且乐生前一杯酒，何须身后千载名。
　　◎卷.50【杂曲歌辞·行路难三首】顾况
　　君不见古来烧水银，变作北邙山上尘。藕丝挂身在虚空，
　　欲落不落愁杀人。睢水英雄多血刃，
　　建章宫阙成灰烬。淮王身死桂枝折，徐氏一去音书绝。
　　行路难，行路难，生死皆由天。秦皇汉武遭下脱，
　　汝独何人学神仙。
　　君不见担雪塞井徒用力，炊砂作饭岂堪吃。
　　一生肝胆向人尽，相识不如不相识。冬青树上挂凌霄，
　　岁晏花凋树不凋。凡物各自有根本，种禾终不生豆苗。
　　行路难，行路难，何处是平道。中心无事当富贵，
　　今日觉君颜色好。
　　君不见少年头上如云发，少壮如云老如雪。
　　岂知灌顶有醍醐，能使清凉头不热。吕梁之水挂飞流，
　　鼋鼍蛟蜃不敢游。少年恃险若平地，独倚长剑凌清秋。
　　行路难，行路难，昔少年，今已老。前朝竹帛事皆空，
　　日暮牛羊古城草。
　　◎卷.51【杂曲歌辞·行路难】李颀
　　汉家名臣杨德祖，四代五公享茅土。父兄子弟绾银黄，
　　跃马鸣珂朝建章。火浣单衣绣方领，茱萸锦带玉盘囊。
　　宾客填街复满坐，片言出口生辉光。世人逐势争奔走，
　　沥胆隳肝惟恐后。当时一顾生青云，自谓生死长随君。
　　一朝谢病还乡里，穷巷苍茫绝知己。秋风落叶闭重门，
　　昨日论交竟谁是。薄俗嗟嗟难重陈，深山麋鹿下为邻。
　　鲁连所以蹈沧海，古往今来称达人。
　　◎卷.52【杂曲歌辞·行路难二首】高適
　　君不见富家翁，昔时贫贱谁比数。一朝金多结豪贵，
　　万事胜人健如虎。子孙成长满眼前，妻能管弦妾能舞。
　　自矜一朝忽如此，却笑傍人独悲苦。东邻少年安所如，
　　席门穷巷出无车。有才不肯学干谒，何用年年空读书。
　　长安少年不少钱，能骑骏马鸣金鞭。五侯相逢大道边，
　　美人弦管争留连。黄金如斗不敢惜，片言如山莫弃捐。
　　安知憔悴读书者，暮宿虚台私自怜。
　　◎卷.53【杂曲歌辞·行路难】张籍
　　湘东行人长叹息，十年离家归未得。弊裘羸马苦难行，
　　僮仆饥寒少筋力。君不见床头黄金尽，壮士无颜色。
　　龙蟠泥中未有云，不能生彼升天翼。
　　◎卷.54【杂曲歌辞·行路难】聂夷中
　　莫言行路难，夷狄如中国。谓言骨肉亲，中门如异域。
　　出处全在人，路亦无通塞。门前两条辙，何处去不得。
　　◎卷.55【杂曲歌辞·行路难】韦应物
　　荆山之白玉兮，良工雕琢双环连，月蚀中央镜心穿。
　　故人赠妾初相结，恩在环中寻不绝。人情厚薄苦须臾，
　　昔似连环今似玦。连环可碎不可离，如何物在人自移。
　　上客勿遽欢，听妾歌路难。傍人见环环可怜，
　　不知中有长恨端。
　　◎卷.56【杂曲歌辞·行路难三首】柳宗元
　　君不见夸父逐日窥虞渊，跳踉北海超昆仑。
　　披霄决汉出沆漭，瞥裂左右遗星辰。须臾力尽道渴死，
　　狐鼠蜂蚁争噬吞。北方竫人长九寸，开口抵掌更笑喧。
　　啾啾饮食滴与粒，生死亦足终天年。睢盱大志少成遂，
　　坐使儿女相悲怜。
　　虞衡斤斧罗千山，工命采斫杙与椽。深林土翦十取一，
　　百牛连鞅摧双辕。万围千寻妨道路，东西蹶倒山火焚。
　　遗馀毫末不见保，躝跞涧壑何当存。群材未成质已夭，
　　突兀gE豁空岩峦。柏梁天灾武库火，匠石狼顾相愁冤。
　　君不见南山栋梁益稀少，爱材养育谁复论。
　　飞雪断道冰成梁，侯家炽炭雕玉房。蟠龙吐耀虎喙张，
　　熊蹲豹掷争低昂。攒峦丛崿射朱光，丹霞翠雾飘奇香。
　　美人四向回明珰，雪山冰谷晞太阳。星躔奔走不得止，
　　奄忽双燕栖虹梁。风台露榭生光饰，死灰弃置参与商。
　　盛时一去贵反贱，桃笙葵扇安可常。
　　◎卷.57【杂曲歌辞·行路难】鲍溶
　　玉堂向夕如无人，丝竹俨然宫商死。细人何言入君耳，
　　尘生金尊酒如水。君今不念岁蹉跎，雁天明明凉露多。
　　华灯青凝久照夜，彩童窈窕虚垂罗。入宫见妒君不察，
　　莫入此地出风波。此时不乐早休息，女颜易老君如何。
　　◎卷.58【杂曲歌辞·行路难五首】贯休
　　不会当时作天地，刚有多般愚与智。到头还用真宰心，
　　何如上下皆清气。大道冥冥不知处，那堪顿得羲和辔。
　　义不义兮仁不仁，拟学长生更容易。负心为炉复为火，
　　缘木求鱼应且止。君不见烧金炼石古帝王，
　　鬼火荧荧白杨里。
　　君不见道傍废井生古木，本是骄奢贵人屋。
　　几度美人照影来，素绠银瓶濯纤玉。云飞雨散今如此，
　　绣闼雕甍作荒谷。沸渭笙歌君莫夸，不应长是西家哭。
　　休说遗编行者几，至竟终须合天理。败他成此亦何功，
　　苏张终作多言鬼。行路难，行路难，不在羊肠里。
　　九有茫茫共尧日，浪死虚生亦非一。清净玄音竟不闻，
　　花眼酒肠暗如漆。或偶因片言只字登第光二亲，
　　又不能献可替不航要津。口谈羲轩与周孔，
　　履行不及屠沽人。行路难，行路难，日暮途远空悲叹。
　　君不见道傍树有寄生枝，青青郁郁同荣衰。
　　无情之物尚如此，为人不及还堪悲。父归坟兮未朝夕，
　　已分黄金争田宅。高堂老母头似霜，心作数支泪常滴。
　　我闻忽如负芒刺，不独为君空叹息。古人尺布犹可缝，
　　浔阳义犬令人忆。寄言世上为人子，孝义团圆莫如此。
　　若如此，不遄死兮更何俟。
　　君不见山高海深人不测，古往今来转青碧。
　　浅近轻浮莫与交，池卑只解生荆棘。谁道黄金如粪土，
　　张耳陈馀断消息。行路难，行路难，君自看。
　　◎卷.59【杂曲歌辞·行路难二首】齐己
　　行路难，君好看，惊波不在黤黮间，
　　小人心里藏奔湍。七盘九折寒崷崒，翻车倒盖犹堪出。
　　未似是非唇舌危，暗中潜毁平人骨。君不见楚灵均，
　　千古沉冤湘水滨。又不见李太白，一朝却作江南客。
　　下浸与高盘，不为行路难。是非真险恶，翻覆作峰峦。
　　漆愧同时黑，朱惭巧处丹。令人畏相识，欲画白云看。
　　◎卷.60【杂曲歌辞·行路难】翁绶
　　行路艰难不复歌，故人荣达我蹉跎。双轮晚上铜梁雪，
　　一叶春浮瘴海波。自古要津皆若此，方今失路欲如何。
　　君看西汉翟丞相，凤沼朝辞暮雀罗。
　　◎卷.61【杂曲歌辞·行路难】薛能
　　何处力堪殚，人心险万端。藏山难测度，暗水自波澜。
　　对面如千里，回肠似七盘。已经吴坂困，欲向雁门难。
　　南北诚须泣，高深不可干。无因善行止，车辙得平安。
　　◎卷.62【杂曲歌辞·从军中行路难二首】骆宾王
　　君不见封狐雄虺自成群，冯深负固结妖氛。
　　玉玺分兵征恶少，金坛受律动将军。将军拥旄宣庙略，
　　战士横行静夷落。长驱一息背铜梁，直指三巴逾剑阁。
　　阁道岧峣上戍楼，剑门遥裔俯灵丘。邛关九折无平路，
　　江水双源有急流。征役无期返，他乡岁华晚。
　　杳杳丘陵出，苍苍林薄远。途危紫盖峰，路涩青泥坂。
　　去去指哀牢，行行入不毛。绝壁千里险，连山四望高。
　　中外分区宇，夷夏殊风土。交趾枕南荒，昆弥临北户。
　　川源饶毒雾，溪谷多淫雨。行潦四时流，崩查千岁古。
　　漂梗飞蓬不自安，扪藤引葛度危峦。昔时闻道从军乐，
　　今日方知行路难。苍江绿水东流驶，炎洲丹徼南中地。
　　南中南斗映星河，秦川秦塞阻烟波。三春边地风光少，
　　五月泸中瘴疠多。朝驱疲斥候，夕息倦谁何。
　　向月弯繁弱，连星转太阿。重义轻生怀一顾，
　　东伐西征凡几度。夜夜朝朝斑鬓新，年年岁岁戎衣故。
　　灞城隅，滇池水，天涯望转积，地际行无已。
　　徒觉炎凉节物非，不知关山千万里。弃置勿重陈，
　　重陈多苦辛。且悦清笳杨柳曲，讵忆芳园桃李人。
　　绛节朱旗分白羽，丹心白刃酬明主。但令一技君王识，
　　谁惮三边征战苦。行路难，行路难，岐路几千端。
　　无复归云凭短翰，望日想长安。
　　君不见玉关尘色暗边亭，铜鞮杂虏寇长城。
　　天子按剑征馀勇，将军受脤事横行。七德龙韬开玉帐，
　　千里鼍鼓叠金钲。阴山苦雾埋高垒，交河孤月照连营。
　　连营去去无穷极，拥旆遥遥过绝国。阵云朝结晦天山，
　　寒沙夕涨迷疏勒。龙鳞水上开鱼贯，马首山前振雕翼。
　　长驱万里詟祁连，分麾三命武功宣。百发乌号遥碎柳，
　　七尽龙文迥照莲。春来秋去移灰琯，兰闺柳市芳尘断。
　　雁门迢递尺书稀，鸳被相思双带缓。行路难。
　　誓令氛祲静皋兰。但使封侯龙额贵，讵随中妇凤楼寒。
　　◎卷.63【杂曲歌辞·变行路难】王昌龄
　　向晚横吹悲，风动马嘶合。前驱引旗节，千重阵云匝。
　　单于下阴山，砂砾空飒飒。封侯取一战，岂复念闺阁。


第二十六卷杂曲歌辞
　　◎卷.1【杂曲歌辞·古别离】沈佺期
　　白水东悠悠，中有西行舟。舟行有返棹，水去无还流。
　　奈何生别者，戚戚怀远游。远游谁当惜，所悲会难收。
　　自君间芳屣，青阳四五遒。皓月掩兰室，光风虚蕙楼。
　　相思无明晦，长叹累冬秋。离居分迟暮，驾高何淹留。
　　◎卷.2【杂曲歌辞·古别离】孟云卿
　　朝日上高台，离人怨秋草。但见万里天，不见万里道。
　　君行本遥远，苦乐良难保。宿昔梦同衾，忧心梦颠倒。
　　含酸欲谁诉，转转伤怀抱。结发年已迟，征行去何早。
　　寒暄有时谢，憔悴难再好。人皆算年寿，死者何曾老。
　　少壮无见期，水深风浩浩。
　　◎卷.3【杂曲歌辞·古别离】李益
　　双剑欲别风凄然，雌沉水底雄上天。江回汉转两不见，
　　云交雨合知何年。古来万事皆由命，何用临岐苦涕涟。
　　◎卷.4【杂曲歌辞·古别离二首】于濆
　　入室少情意，出门多路岐。黄鹤有归日，荡子无还时。
　　人谁无分命，妾身何太奇。君为东南风，妾作西北枝。
　　青楼邻里妇，终年画长眉。自倚对良匹，笑妾空罗帏。
　　郎本东家儿，妾本西家女。对门中道间，终谓无离阻。
　　岂知中道间，遣作空闺主。自是爱封侯，非关备胡虏。
　　知子去从军，何处无良人。
　　◎卷.5【杂曲歌辞·古别离二首】李端
　　水国叶黄时，洞庭霜落夜。行舟闻商估，宿在枫林下。
　　此地送君还，茫茫似梦间。后期知几日，前路转多山。
　　巫峡通湘浦，迢迢隔云雨。天晴见海樯，月落闻津鼓。
　　人老自多愁，水深难急流。清宵歌一曲，白首对汀洲。
　　与君桂阳别，令君岳阳待。后事忽差池，前期日空在。
　　木落雁嗷嗷，洞庭波浪高。远山云似盖，极浦树如毫。
　　朝发能几里，暮来风又起。如何两处愁，皆在孤舟里。
　　昨夜天月明，长川寒且清。菊花开欲尽，荠菜拍来生。
　　下江帆势速，五两遥相逐。欲问去时人，知投何处宿。
　　空令猿啸时，泣对湘潭竹。
　　◎卷.6【杂曲歌辞·古别离】王缙
　　下阶欲离别，相对映兰丛。含辞未及吐，泪落兰丛中。
　　高堂静秋日，罗衣飘暮风。谁能待明月，回首见床空。
　　◎卷.7【杂曲歌辞·古别离】皎然
　　太湖三山口，吴王在时道。寂寞千载心，无人见春草。
　　谁堪缄怨者，持此伤怀抱。孤舟畏狂风，一点宿烟岛。
　　望所思兮若何，月荡漾兮空波。云离离兮北断，
　　雁眇眇兮南多。身去兮天畔，心折兮湖岸。
　　春山胡为兮塞路，使我归梦兮撩乱。
　　◎卷.8【杂曲歌辞·古别离】聂夷中
　　欲别牵郎衣，问郎游何处。不恨归日迟，莫向临邛去。
　　◎卷.9【杂曲歌辞·古别离二首】施肩吾
　　古人谩歌西飞燕，十年不见狂夫面。三更风作切梦刀，
　　万转愁成系肠线。所嗟不及牛女星，一年一度得相见。
　　老母别爱子，少妻送征郎。血流既四面，乃亦断二肠。
　　不愁寒无衣，不怕饥无粮。惟恐征战不还乡，
　　母化为鬼妻为孀。
　　◎卷.10【杂曲歌辞·古别离】吴融
　　紫燕黄鹄虽别离，一举千里何难追。犹闻啼风与叫月，
　　流连断续令人悲。赋情更有深缱绻，碧甃千寻尚为浅。
　　蟾蜍正向清夜流，蛱蝶须教堕丝罥。莫道断丝不可续，
　　丹穴凤凰胶不远。草草通流水不回，海上两潮长不返。
　　◎卷.11【杂曲歌辞·古离别】王適
　　昔岁惊杨柳，高楼悲独守。今年芳树枝，孤栖怨别离。
　　珠帘昼不卷，罗幔晓长垂。苦调琴先觉，愁容镜独知。
　　频来雁度无消息，罢去鸳文何用织。夜还罗帐空有情，
　　春著裙腰自无力。青轩桃李落纷纷，紫庭兰蕙日氛氲。
　　已能憔悴今如此，更复含情一待君。
　　◎卷.12【杂曲歌辞·古离别】常理
　　君御狐白裘，妾居缃绮帱。粟钿金夹膝，花错玉搔头。
　　离别生庭草，征行断戍楼。蟏蛸网清曙，菡萏落红秋。
　　小胆空房怯，长眉满镜愁。为传儿女意，不用远封侯。
　　◎卷.13【杂曲歌辞·古离别】姚系
　　凉风已袅袅，露重木兰枝。独上高楼望，行人远不知。
　　轻寒入洞户，明月满秋池。燕去鸿方至，年年是别离。
　　◎卷.14【杂曲歌辞·古离别】张彪
　　离别无远近，事欢情亦悲。不闻车轮声，后会将何时。
　　去日忘寄书，来日乖前期。纵知明当还，一夕千万思。
　　◎卷.15【杂曲歌辞·古离别】赵微明
　　违别未几日，一日如三秋。犹疑望可见，日日上高楼。
　　惟见分手处，白蘋满芳洲。寸心宁死别，不忍生离愁。
　　◎卷.16【杂曲歌辞·古离别二首】孟郊
　　松山云缭绕，萍路水分离。云去有归日，水分无合时。
　　春芳役双眼，春色柔四支。杨柳织别愁，千条万条丝。
　　山川古今路，纵横无断绝。来往天地间，人皆有离别。
　　行衣未束带，中肠已先结。不用看镜中，自知生白发。
　　欲陈去留意，声向言前咽。愁结填心胸，茫茫若为说。
　　荒郊烟莽苍，旷野风凄切。处处得相随，人那不如月。
　　◎卷.17【杂曲歌辞·古离别】顾况
　　西江上，风动麻姑嫁时浪。
　　西山为水水为尘，不是人间离别人。
　　◎卷.18【杂曲歌辞·古离别】贯休
　　离恨如旨酒，古今饮皆醉。只恐长江水，尽是儿女泪。
　　伊余非此辈，送人空把臂。他日再相逢，清风动天地。
　　◎卷.19【杂曲歌辞·古离别】韦庄
　　晴烟漠漠柳毵毵，不那离情酒半酣。
　　更把马鞭云外指，断肠春色在江南。
　　◎卷.20【杂曲歌辞·生别离】孟云卿
　　结发生别离，相思复相保。何知日已久，五变庭中草。
　　眇眇天海途，悠悠吴江岛。但恐不出门，出门无远道。
　　远道行既难，家贫衣服单。严风吹积雪，晨起鼻何酸。
　　人生各有恋，岂不怀所安。分明天上日，生死誓同欢。
　　◎卷.21【杂曲歌辞·生别离】白居易
　　食檗不易食梅难，檗能苦兮梅能酸。未如生别之为难，
　　苦在心兮酸在肝。晨鸡载鸣残月没，征马重嘶行人出。
　　回看骨肉哭一声，梅酸檗苦甘如蜜。黄河水白黄云秋，
　　行人河边相对愁。天寒野旷何处宿，棠梨叶战风飕飕。
　　生离别，生离别，忧从中来无断绝。忧积心劳血气衰，
　　未年三十生白发。
　　◎卷.22【杂曲歌辞·远别离】李白
　　远别离，古有皇英之二女，乃在洞庭之南，潇湘之浦。
　　海水直下万里深，谁人不言此离苦。日惨惨兮云冥冥，
　　猩猩啼烟兮鬼啸雨。我纵言之将何补？
　　皇穹窃恐不照余之忠诚，雷冯冯兮欲吼怒。
　　尧舜当之亦禅禹。君失臣兮龙为鱼，权归臣兮鼠变虎。
　　或云尧幽囚，舜野死，九疑联绵皆相似，
　　重瞳孤坟竟何是。帝子泣兮绿云间，随风波兮去无还。
　　恸哭兮远望，见苍梧之深山。苍梧山崩湘水绝，
　　竹上之泪乃可灭。
　　◎卷.23【杂曲歌辞·远别离】张籍
　　莲叶团团杏花拆，长江鲤鱼鳍鬣赤。念君少年弃亲戚，
　　千里万里独为客。谁言远别心不易，天星坠地能为石。
　　几时断得城南陌，勿使居人有行役。
　　◎卷.24【杂曲歌辞·远别离二首】令狐楚
　　杨柳黄金穗，梧桐碧玉枝。春来消息断，早晚是归时。
　　玳织鸳鸯履，金装翡翠簪。畏人相问著，不拟到城南。
　　◎卷.25【杂曲歌辞·久别离】李白
　　别来几春未还家，玉窗五见樱桃花。况有锦字书，
　　开缄使人嗟。至此肠断彼心绝，云鬟绿鬓罢揽结，
　　愁如回飙乱白雪。去年寄书报阳台，今年寄书重相催。
　　胡为东风为我吹行云，使西来；待来竟不来，
　　落花寂寂委青苔。
　　◎卷.26【杂曲歌辞·新别离】戴叔伦
　　手把杏花枝，未曾经别离。黄昏掩闺后，寂寞自心知。
　　◎卷.27【杂曲歌辞·今别离】崔国辅
　　送别未能旋，相望连水口。船行欲映洲，几度急摇手。
　　◎卷.28【杂曲歌辞·暗别离】刘氏瑶
　　槐花结子桐叶焦，单飞越鸟啼青霄。翠轩辗云轻遥遥，
　　燕脂泪迸红线条。瑶草歇芳心耿耿，玉佩无声画屏冷。
　　朱弦暗断不见人，风动花枝月中影。青鸾脉脉西飞去，
　　海阔天高不知处。
　　◎卷.29【杂曲歌辞·潜别离】白居易
　　不得哭，潜别离。不得语，暗相思。两心之外无人知。
　　深笼夜锁独栖鸟，利剑春断连理枝。河水虽浊有清日，
　　乌头虽黑有白时。惟有潜离与暗别，彼此甘心无后期。
　　◎卷.30【杂曲歌辞·别离曲】张籍
　　行人结束出门去，马蹄几时踏门路。忆昔君初纳彩时，
　　不言身属辽阳戍。早知今日当别离，成君家计良为谁。
　　男儿生身自有役，那得误我少年时。不如逐君征战死，
　　谁能独老空闺里。
　　◎卷.31【杂曲歌辞·别离曲】陆龟蒙
　　丈夫非无泪，不洒离别间。仗剑对尊酒，耻为游子颜。
　　蝮蛇一螫手，壮士疾解腕。所思在功名，离别何足叹。
　　◎卷.32【杂曲歌辞·西洲曲】温庭筠
　　悠悠复悠悠，昨日下西洲。西洲风色好，遥见武昌楼。
　　武昌何郁郁，侬家定无匹。小妇被流黄，登楼抚瑶瑟。
　　朱弦繁复轻，素手直凄清。一弹三四解，掩抑似含情。
　　南楼登且望，西江广复平。艇子摇两桨，催过石头城。
　　门前乌臼树，惨澹天将曙。鹍鵊飞复还，郎随早帆去。
　　回头语同伴，定复负情侬。去帆不安幅，作抵使西风。
　　他日相寻索，莫作西洲客。西洲人不归，春草年年碧。
　　◎卷.33【杂曲歌辞·荆州乐】李白
　　白帝城边足风波，瞿塘五月谁敢过。荆州麦熟茧成蛾，
　　缫丝忆君头绪多。拨谷飞鸣奈妾何。
　　◎卷.34【杂曲歌辞·荆州乐二首】刘禹锡
　　渚宫杨柳暗，麦城朝雉飞。可怜踏青伴，乘暖著轻衣。
　　今日好南风，商旅相催发。沙头樯竿上，始见春江阔。
　　◎卷.35【杂曲歌辞·荆州泊】李端
　　南楼西下时，月里闻来棹。桂水舳舻回，荆州津济闹。
　　移帷望星汉，引带思容貌。今夜一江人，惟应妾身觉。
　　◎卷.36【杂曲歌辞·纪南歌】刘禹锡
　　风烟纪南城，尘土荆门路。天寒猎兽者，走上樊姬墓。
　　◎卷.37【杂曲歌辞·宜城歌】刘禹锡
　　野水绕空城，行尘起孤驿。花台侧生树，石碣阳镌额。
　　靡靡度行人，温风吹宿麦。
　　◎卷.38【杂曲歌辞·长干曲四首】崔颢
　　君家定何处，妾住在横塘。停舟暂借问，或恐是同乡。
　　家临九江水，去来九江侧。同是长干人，生小不相识。
　　下渚多风浪，莲舟渐觉稀。那能不相待，独自逆潮归。
　　三江潮水急，五湖风浪涌。由来花性轻，莫畏莲舟重。
　　◎卷.39【杂曲歌辞·长干行二首】李白
　　妾发初覆额，折花门前剧。郎骑竹马来，绕床弄青梅。
　　同居长干里，两小无嫌猜。十四为君妇，羞颜尚不开。
　　低头向暗壁，千唤不一回。十五始展眉，愿同尘与灰。
　　常存抱柱信，岂上望夫台。十六君远行，瞿塘滟预堆。
　　五月不可触，猿鸣天上哀。门前迟行迹，一一生绿苔。
　　苔深不能扫，落叶秋风早。八月蝴蝶来，双飞西园草。
　　感此伤妾心，坐愁红颜老。早晚下三巴，预将书报家。
　　相迎不道远，直至长风沙。
　　忆妾深闺里，烟尘不曾识。嫁与长干人，沙头候风色。
　　五月南风兴，思君在巴陵。八月西风起，想君发扬子。
　　去来悲如何，见少别离多。湘潭几日到，妾梦越风波。
　　昨夜狂风度，吹折江头树。淼淼暗无边，行人在何处。
　　北客真王公，朱衣满江中。日暮来投宿，数朝不肯东。
　　好乘浮云骢，佳期兰渚东。鸳鸯绿浦上，翡翠锦屏中。
　　自怜十五馀，颜色桃李红。那作商人妇，愁水复愁风。
　　◎卷.40【杂曲歌辞·长干行】张潮
　　婿贫如珠玉，婿富如埃尘。贫时不忘旧，富贵多宠新。
　　妾本富家女，与君为偶匹。惠好一何深，中门不曾出。
　　妾有绣衣裳，葳蕤金缕光。念君贫且贱，易此从远方。
　　远方三千里，发去悔不已。日暮情更来，空望去时水。
　　孟夏麦始秀，江上多南风。商贾归欲尽，君今尚巴东。
　　巴东有巫山，窈窕神女颜。常恐游此山，果然不知还。
　　◎卷.41【杂曲歌辞·小长干曲】崔国辅
　　月暗送湖风，相寻路不通。菱歌唱不辍，知在此塘中。
　　◎卷.42【杂曲歌辞·杞梁妻】贯休
　　秦之无道兮四海枯，筑长城兮遮北胡。筑人筑土一万里，
　　杞梁贞妇啼呜呜。上无父兮中无夫，下无子兮孤复孤。
　　一号城崩塞色苦，再号杞梁骨出土。疲魂饥魄相逐归，
　　陌上少年莫相非。
　　◎卷.43【杂曲歌辞·卢女曲】崔颢
　　二月春来半，宫中日渐长。柳垂金屋暖，花覆玉楼香。
　　拂匣先临镜，调笙更炙簧。还将卢女曲，夜夜奉君王。
　　◎卷.44【杂曲歌辞·卢姬篇】崔颢
　　卢姬小小魏王家，绿鬓红唇桃李花。魏玉绮楼十二重，
　　水精帘箔绣芙蓉。白玉阑干金作柱，楼上朝朝学歌舞。
　　前堂后堂罗袖人，南窗北窗花发春。翠幌珠帘斗弦管，
　　一奏一弹云欲断。君王日晚下朝归，鸣环佩玉生光辉。
　　人生今日得骄贵，谁道卢姬身细微。
　　◎卷.45【杂曲歌辞·邯郸才人嫁为厮养卒妇】李白
　　妾本丛台女，扬蛾入丹阙。自倚颜如花，宁知有凋歇。
　　一辞玉阶下，去若朝云没。每忆邯郸城，深宫梦秋月。
　　君王不可见，惆怅至明发。
　　◎卷.46【杂曲歌辞·杨白花】柳宗元
　　杨白花，风吹度江水。坐令宫树无颜色，
　　摇荡春光千万里。茫茫晓日下长秋，哀歌未断城鸦起。
　　◎卷.47【杂曲歌辞·茱萸女】万楚
　　山阴柳家女，九日采茱萸。复得东邻伴，双为陌上姝。
　　插花向高髻，结子置长裾。作性恒迟缓，非关诧丈夫。
　　平明折林树，日入反城隅。侠客邀罗袖，行人挑短书。
　　蛾眉自有主，年少莫踟蹰。
　　◎卷.48【杂曲歌辞·于阗采花】李白
　　于阗采花人，自言花相似。明妃一朝西入胡，
　　胡中美女多羞死。乃知汉地多名姝，胡中无花可方比。
　　丹青能令丑者妍，无盐翻在深宫里。
　　自古妒蛾眉，胡沙埋皓齿。
　　◎卷.49【杂曲歌辞·秦女卷衣】李白
　　天子居未央，妾侍卷衣裳。顾无紫宫宠，敢拂黄金床。
　　水至亦不去，熊来尚可当。微身奉日月，飘若萤火光。
　　愿君采葑菲，无以下体妨。
　　◎卷.50【杂曲歌辞·爱妾换马】张祜
　　一面妖桃千里蹄，娇姿骏骨价应齐。乍牵玉勒辞金栈，
　　催整花钿出绣闺。去日岂无沾袂泣，归时还有顿衔嘶。
　　婵娟躞蹀春风里，挥手摇鞭杨柳堤。
　　绮阁香销华厩空，忍将行雨换追风。休怜柳叶双眉翠，
　　却爱桃花两耳红。侍宴永辞春色里，趁朝休立漏声中。
　　恩劳未尽情先尽，暗泣嘶风两意同。
　　◎卷.51【杂曲歌辞·枯鱼过河泣】李白
　　白龙改常服，偶被豫且制。谁使尔为鱼，徒劳诉天帝。
　　作书报鲸鲵，勿恃风涛势。涛落归泥沙，翻遭蝼蚁噬。
　　万乘慎出入，柏人以为诫。
　　◎卷.52【杂曲歌辞·饮酒乐】聂夷中
　　日月似有事，一夜行一周。草木犹须老，人生得无愁。
　　一饮解百结，再饮破百忧。白发欺贫贱，不入醉人头。
　　我愿东海水，尽向杯中流。安得阮步兵，同入醉乡游。
　　◎卷.53【杂曲歌辞·王孙游】崔国辅
　　自与王孙别，频看黄鸟飞。应由春草误，著处不成归。
　　◎卷.54【杂曲歌辞·发白马】李白
　　将军发白马，旌节渡黄河。箫鼓聒川岳，沧溟涌洪波。
　　武安有振瓦，易水无寒歌。铁骑若雪山，饮流涸滹沱。
　　扬兵猎月窟，转战略朝那。倚剑登燕然，边峰列嵯峨。
　　萧条万里外，耕作五原多。一扫清大漠，包虎戢金戈。
　　◎卷.55【杂曲歌辞·结袜子】李白
　　燕南壮士吴门豪，筑中置铅鱼隐刀。
　　感君恩重许君命，泰山一掷轻鸿毛。
　　◎卷.56【杂曲歌辞·沐浴子】李白
　　沐芳莫弹冠，浴兰莫振衣。处世忌太洁，志人贵藏辉。
　　沧浪有钓叟，吾与尔同归。
　　◎卷.57【杂曲歌辞·三台二首】韦应物
　　一年一年老去，明日后日花开。
　　未报长安平定，万国岂得衔杯。
　　冰泮寒塘始绿，雨馀百草皆生。
　　朝来门閤无事，晚下高斋有情。
　　◎卷.58【杂曲歌辞·上皇三台】韦应物
　　不寐倦长更，披衣出户行。月寒秋竹冷，风切夜窗声。
　　◎卷.59【杂曲歌辞·突厥三台】韦应物
　　雁门山上雁初飞，马邑阑中马正肥。
　　日旰山西逢驿使，殷勤南北送征衣。
　　◎卷.60【杂曲歌辞·宫中三台二首】王建
　　鱼藻池边射鸭，芙蓉园里看花。
　　日色柘袍相似，不著红鸾扇遮。
　　池北池南草绿，殿前殿后花红。
　　天子千年万岁，未央明月清风。
　　◎卷.61【杂曲歌辞·江南三台四首】王建
　　扬州桥边小妇，长干市里商人。
　　三年不得消息，各自拜鬼求神。
　　青草湖边草色，飞猿岭上猿声。
　　万里三湘客到，有风有雨人行。
　　树头花落花开，道上人去人来。
　　朝愁暮愁即老，百年几度三台。
　　闻身强健且为，头白齿落难追。
　　准拟百年千岁，能得几许多时。
　　◎卷.62【杂曲歌辞·筑城曲】张籍
　　筑城去，千人万人齐抱杵。重重土坚试行锥，
　　军吏执鞭催作迟。来时一年深碛里，著尽短衣渴无水。
　　力尽不得抛杵声，杵声未定人皆死。家家养男当门户，
　　今日作君城下土。
　　◎卷.63【杂曲歌辞·筑城曲五解】元稹
　　年年塞下丁，长作出塞兵。自从冒顿强，官筑遮虏城。
　　筑城须努力，城高遮得贼。但恐贼路多，有城遮不得。
　　丁口传父口，莫问城坚不。平城被虏围，汉劚城墙走。
　　因兹虏请和，虏往骑来多。半疑兼半信，筑城犹嵯峨。
　　筑城安敢烦，愿听丁一言。请筑鸿胪寺，兼愁虏出关。
　　◎卷.64【杂曲歌辞·筑城曲】陆龟蒙
　　城上一掊土，手中千万杵。筑城畏不坚，坚城在何处。
　　莫叹筑城劳，将军要却敌。城高功亦高，尔命何处惜。
　　◎卷.65【杂曲歌辞·湖阴曲】温庭筠
　　祖龙黄须珊瑚鞭，铁骢金面青连钱。虎髯拔剑欲成梦，
　　日压贼营如血鲜。海旗风急惊眠起，甲重光摇照湖水。
　　苍黄追骑尘外归，森索妖星阵前死。五陵愁碧春萋萋，
　　灞川玉马空中嘶。羽书如电入青琐，雪腕如捶催画鞞。
　　白虬天子金煌铓，高临帝座回龙章。吴波不动楚山晚，
　　花压阑干春昼长。
　　◎卷.66【杂曲歌辞·无愁果有愁曲】李商隐
　　东有青龙西白虎，中含福皇包世度。玉壶渭水笑清潭，
　　凿天不到牵牛处。骐驎踏云天马狞，牛山撼碎珊瑚声。
　　秋娥点滴不成泪，十二玉楼无故钉。推烟唾月抛千里，
　　十番红桐一行死。白杨别屋鬼迷人，空留暗记如蚕纸。
　　日暮向风牵短丝，血凝血散今谁是。
　　◎卷.67【杂曲歌辞·起夜来】施肩吾
　　香销连理带，尘覆合欢杯。懒卧相思枕，愁吟起夜来。
　　◎卷.68【杂曲歌辞·起夜半】聂夷中
　　念远心如烧，不觉中夜起。桃花带露泛，立在月明里。
　　◎卷.69【杂曲歌辞·独不见】沈佺期
　　卢家小妇郁金堂，海燕双栖玳瑁梁。九月寒砧催下叶，
　　十年征戍忆辽阳。白狼河北音书断，丹凤城南秋夜长。
　　谁知含愁独不见，使妾明月照流黄。
　　◎卷.70【杂曲歌辞·独不见】王训
　　日晚宜春暮，风软上林朝。对酒近初节，开楼荡夜娇。
　　石桥通小涧，竹路上青霄。持底谁见许，长愁成细腰。
　　◎卷.71【杂曲歌辞·独不见】杨巨源
　　东风艳阳色，柳绿花如霰。竞理同心鬟，争持合欢扇。
　　香传贾娘手，粉离何郎面。最恨卷帘时，含情独不见。
　　◎卷.72【杂曲歌辞·独不见】李白
　　白马谁家子，黄龙边塞儿。天山三丈雪，岂是远行时。
　　春蕙忽秋草，莎鸡鸣曲池。风催寒棕响，月入霜闺悲。
　　忆与君别年，种桃齐蛾眉。桃今百馀尺，花落成枯枝。
　　终然独不见，流泪空自知。
　　◎卷.73【杂曲歌辞·独不见】戴叔伦
　　前宫路非远，旧苑春将遍。玉户看早梅，雕梁数归燕。
　　身轻逐舞袖，香暖传歌扇。自和秋风词，长侍昭阳殿。
　　谁信后庭人，年年独不见。
　　◎卷.74【杂曲歌辞·独不见】胡曾
　　玉关一自有氛埃，年少从军竟未回。门外尘凝张乐榭，
　　水边香灭按歌台。窗残夜月人何处，帘卷春风燕复来。
　　万里寂寥音信绝，寸心争忍不成灰。
　　◎卷.75【杂曲歌辞·携手曲】田娥
　　携手共惜芳菲节，莺啼锦花满城阙。行乐逶迤念容色，
　　色衰只恐君恩歇。凤笙龙管白日阴，盈亏自感青天月。
　　◎卷.76【杂曲歌辞·大垂手】聂夷中
　　金刀翦轻云，盘用黄金缕。装束赵飞燕，教来掌上舞。
　　舞罢飞燕死，片片随风去。
　　◎卷.77【杂曲歌辞·夜夜曲】田娥
　　愁人夜独伤，灭烛卧兰房。只恐多情月，旋来照妾床。
　　◎卷.78【杂曲歌辞·夜夜曲】王偃
　　北斗星移银汉低，班姬愁思凤城西。
　　青槐陌上人行绝，明月楼前乌夜啼。
　　◎卷.79【杂曲歌辞·夜夜曲】贯休
　　蟪蛄切切风骚骚，芙蓉喷香蟾蜍高。
　　孤灯耿耿征妇劳，更深扑落金错刀。
　　◎卷.80【杂曲歌辞·秋夜长】王勃
　　秋夜长，殊未央，月明白露澄清光，层城绮阁遥相望。
　　遥相望，川无梁，北风受节雁南翔，崇兰委质时菊芳。
　　鸣环曳履出长廊，为君秋夜捣衣裳。纤罗对凤凰，
　　丹绮双鸳鸯。调砧乱杵思自伤。思自伤，
　　征夫万里戍他乡。鹤关音信断，龙门道路长。
　　所在天一方，寒衣徒自香。
　　◎卷.81【杂曲歌辞·秋夜长】张籍
　　秋天如水夜未央，天汉东西月色光。愁人不寐畏枕席，
　　暗虫唧唧绕我傍。荒城为村无更声，起看北斗天未明。
　　白露满田风褭褭，千声万声鹖鸟鸣。
　　◎卷.82【杂曲歌辞·秋夜曲二首】王建
　　天清漏长霜泊泊，兰绿收荣桂膏涸。高楼云鬟弄婵娟，
　　古瑟暗断秋风弦。玉关遥隔万里道，金刀不翦双泪泉。
　　香囊火死香气少，向帷合眼何时晓。城乌作营啼野月，
　　秦川少妇生离别。
　　秋灯向壁掩洞房，良人此夜直明光。
　　天河悠悠漏水长，南楼北斗两相当。
　　◎卷.83【杂曲歌辞·秋夜曲】张仲素
　　丁丁漏水夜何长，漫漫轻云露月光。
　　秋壁暗虫通夕响，寒衣未寄莫飞霜。
　　◎卷.84【杂曲歌辞·秋夜曲】王涯
　　桂魄初生秋露微，轻罗已薄未更衣。
　　银筝夜久殷勤弄，心怯空房不忍归。
　　◎卷.85【杂曲歌辞·夜坐吟】李白
　　冬夜夜寒觉夜长，沉吟久坐坐北堂。冰合井泉月入闺，
　　青缸凝明照悲啼。青缸灭，啼转多。掩妾泪，听君歌。
　　歌有声，妾有情。情声合，两无违。
　　一语不入意，从君万曲梁尘飞。
　　◎卷.86【杂曲歌辞·夜坐吟】李白
　　踏踏马头谁见过，眼看北斗直天河。西风罗幕生翠波，
　　铅华笑妾颦青蛾。为君起唱长相思。帘外严霜皆倒飞，
　　明星烂烂东方陲。红霞稍出东南涯，陆郎去矣乘斑骓。
　　◎卷.87【杂曲歌辞·夜寒吟】鲍溶
　　九衢金吾夜行行，上宫玉漏遥分明。霜飙乘阴扫地起，
　　旅鸿迷雪绕枕声，远人归梦既不成。留家惜夜欢心发，
　　罗幕画堂深皎洁。兰烟对酒客几人，兽火扬光二三月。
　　细腰楚姬丝竹间，白纻长袖歌闲闲，岂识苦寒损朱颜。
　　◎卷.88【杂曲歌辞·定情篇】乔知之
　　共君结新婚，岁寒心未卜。相与游春园，各随情所逐。
　　君念菖蒲花，妾感苦寒竹。菖花多艳姿，寒竹有贞叶。
　　此时妾比君，君心不如妾。簪玉步河堤，妖韶援绿pH。
　　凫雁将子游，莺燕从双栖。君念春光好，妾向春光啼。
　　君时不得意，妾弃还金闺。结言本同心，悲欢何未齐。
　　怨咽前致辞，愿得中所悲。人间丈夫易，世路妇难为。
　　始经天月照，终若流星驰。长信佳丽人，失意非蛾眉。
　　庐江小吏妇，非关织作迟。本愿长相对，今已长相思。
　　复有游宦子，结援从梁陈。燕居崇三朝，去来历九春。
　　誓心妾终始，蚕桑奉所亲。归愿未克从，黄金赠路人。
　　洁妇怀明义，从泛河之津。于今千万年，谁当问水滨。
　　更忆倡家楼，夫婿事封侯。去时思灼灼，去罢心悠悠。
　　不怜妾岁晏，千载陇西头。以兹常惕惕，百虑恒盈积。
　　由来共结褵，几人同匪石。故岁雕梁燕，双去今来只。
　　今日玉庭梅，朝红暮成碧。碧荣始芬敷，黄叶已淅沥。
　　何用念芳春，芳春有流易。何用重欢娱，欢娱俄戚戚。
　　家本巫山阳，归去路何长。叙言情未尽，采菉已盈筐。
　　桑榆日映物，草色盈高冈。下有碧流水，上有丹桂香。
　　桂枝不须折，碧流清且洁。赠君比芳菲，受惠常不灭。
　　赠君泪潺湲，相思无断绝。妾有秦家镜，宝匣装珠玑。
　　鉴来年二八，不记易阴晖。妾无光寂寂，委照影依依。
　　今日持为赠，相识莫相违。
　　◎卷.89【杂曲歌辞·定情乐】施肩吾
　　敢嗟君不怜，自是命不谐。著破三条裾，却还双股钗。
　　◎卷.90【杂曲歌辞·春江曲】郭元振
　　江水春沉沉，上有双竹林。竹叶坏水色，郎亦坏人心。
　　◎卷.91【杂曲歌辞·春江曲】张籍
　　春江无云潮水平，蒲心出水凫雏鸣。长干夫婿爱远行，
　　自染春衣缝已成。妾身生长金陵侧，去年随夫住江北。
　　春来未到父母家，舟小风多渡不得。欲辞舅姑先问人，
　　私向江头祭水神。
　　◎卷.92【杂曲歌辞·春江曲】王涯
　　摇漾越江春，相将看白蘋。归时不觉夜，出浦月随人。
　　◎卷.93【杂曲歌辞·春江曲二首】张仲素
　　家寄征江岸，征人几岁游。不知潮水信，每日到沙头。
　　乘晓南湖去，参差叠浪横。前洲在何处，雾里雁嘤嘤。
　　◎卷.94【杂曲歌辞·江上曲】李嘉祐
　　江上澹澹芙蓉花，江口蛾眉独浣纱。可怜应是阳台女，
　　坐对鸬鹚娇不语。掩面羞看北地人，回首忽作空山雨。
　　苍梧秋色不堪论，千载依依帝子魂。
　　君看峰上斑斑竹，尽是湘妃泣泪痕。
　　◎卷.95【杂曲歌辞·桃花曲】顾况
　　魏帝宫人舞凤楼，隋家天子泛龙舟。
　　君王夜醉春眠晏，不觉桃花逐水流。
　　◎卷.96【杂曲歌辞·树中草】李白
　　鸟衔野田草，误入枯桑里。客土植危根，逢春犹不死。
　　草木虽无情，因依尚可生。如何同枝叶，各自有枯荣。
　　◎卷.97【杂曲歌辞·树中草】张祜
　　青青树中草，托根非不危。草生树却死，荣枯君可知。
　　◎卷.98【杂曲歌辞·春游吟】李章
　　初春遍芳甸，千里霭盈瞩。美人摘新英，步步玩春绿。
　　所思杳何处，宛在吴江曲。可怜不得共芳菲，
　　日暮归来泪满衣。
　　◎卷.99【杂曲歌辞·春游乐】施肩吾
　　一年三百六十日，赏心那似春中物。
　　草迷曲坞花满园，东家少年西家出。
　　◎卷.100【杂曲歌辞·春游乐二首】李端
　　游童苏合带，倡女蒲葵扇。初日映城时，相思忽相见。
　　褰裳踏露草，理鬓回花面。薄暮不同归，留情此芳甸。
　　柘弹连钱马，银钩妥堕鬟。采桑春陌上，踏草夕阳间。
　　意合辞先露，心诚貌却闲。明朝若相忆，云雨出巫山。
　　◎卷.101【杂曲歌辞·春游曲三首】张仲素
　　烟柳飞轻絮，风榆落小钱。濛濛百花里，罗绮竞秋千。
　　骋望登香阁，争高下砌台。林间踏青去，席上意钱来。
　　行乐三春节，林花百和香。当年重意气，先占斗鸡场。
　　◎卷.102【杂曲歌辞·乐府二首】刘言史
　　花颔红鬃一向偏，绿槐香陌欲朝天。
　　仍嫌众里娇行疾，傍镫深藏白玉鞭。
　　喷珠团香小桂条，玉鞭兼赐霍嫖姚。
　　弄影便从天禁出，碧蹄声碎五门桥。
　　◎卷.103【杂曲歌辞·乐府】顾况
　　暖谷春光至，宸游近甸荣。云随天仗转，风入御帘轻。
　　翠盖浮佳气，朱楼倚太清。朝臣冠剑退，宫女管弦迎。
　　细草承雕辇，繁花入幔城。文房开圣藻，武卫宿天营。
　　玉醴随觞至，铜壶逐漏行。五星含土德，万姓彻中声。
　　亲祀先崇典，躬推示劝耕。国风新正乐，农器近消兵。
　　道德关河固，刑章日月明。野人同鸟兽，率舞感升平。
　　◎卷.104【杂曲歌辞·乐府】权德舆
　　光风澹荡百花吐，楼上朝朝学歌舞。身年二八婿侍中，
　　幼妹承恩兄尚主。绿窗珠箔绣鸳鸯，侍婢先焚百和香。
　　莺啼日出不知曙，寂寂罗帏春梦长。
　　◎卷.105【杂曲歌辞·乐府三首】孟郊
　　莲子不可得，荷花生水中。犹胜道傍柳，无事荡春风。
　　渌萍与荷叶，同此一水中。风吹荷叶在，渌萍西复东。
　　莲花未开时，苦心终日卷。春水徒荡漾，荷花未开展。
　　◎卷.106【杂曲歌辞·乐府】陆长源
　　芙蓉初出水，菡萏露中花。风吹著枯木，无奈值空槎。
　　◎卷.107【杂曲歌辞·杂曲】王勃
　　智琼神女，来访文君。蛾眉始约，罗袖初薰。歌齐曲韵，
　　舞乱行分。若向阳台荐枕，何啻得胜朝云。
　　◎卷.108【杂曲歌辞·古曲五首】施肩吾
　　可怜江北女，惯唱江南曲。摇荡木兰舟，双凫不成浴。
　　郎为匕上香，妾为笼上灰。归时虽暖热，去罢生尘埃。
　　夜裁鸳鸯绮，朝织蒲桃绫。欲试一寸心，待缝三尺冰。
　　怜时鱼得水，怨罢商与参。不如山支子，却解结同心。
　　红颜感暮花，白日同流水。思君如孤灯，一夜一心死。
　　◎卷.109【杂曲歌辞·高句丽】李白
　　金花折风帽，白马小迟回。翩翩舞广袖，似鸟海东来。
　　◎卷.110【杂曲歌辞·摩多楼子】李贺
　　玉塞去金人，二万四千里。风吹沙作云，一时渡辽水。
　　天白水如练，甲丝双串断。行行莫苦辛，城月犹残半。
　　晓气朔烟上，趢趗胡马蹄。行人听水别，隔陇长东西。


第二十七卷杂曲歌辞
　　◎卷.1【杂曲歌辞·辽东行】王建
　　辽东万里辽水曲，古戍无城复无屋。黄云盖地雪作山，
　　不惜黄金买衣服。战回各自收弓箭，正西回面家乡远。
　　年年郡县送征人，将与辽东作丘坂。宁为草木乡中生，
　　有身不向辽东行。
　　◎卷.2【杂曲歌辞·渡辽水】王建
　　渡辽水，此去咸阳五千里。来时父母知隔生，
　　重著衣裳如送死。亦有白骨归咸阳，营家各与题本乡。
　　身在应无回渡日，驻马相看辽水傍。
　　◎卷.3【杂曲歌辞·昔昔盐·垂柳覆金堤】赵嘏
　　新年垂柳色，袅袅对空闺。不畏芳菲好，自缘离别啼。
　　因风飘玉户，向日映金堤。驿使何时度，还将赠陇西。
　　◎卷.4【杂曲歌辞·昔昔盐·蘼芜叶复齐】赵嘏
　　提筐红叶下，度日采蘼芜。掬翠香盈袖，看花忆故夫。
　　叶齐谁复见，风暖恨偏孤。一被春光累，容颜与昔殊。
　　◎卷.5【杂曲歌辞·昔昔盐·水溢芙蓉沼】赵嘏
　　渌沼春光后，青青草色浓。绮罗惊翡翠，暗粉妒芙蓉。
　　云遍窗前见，荷翻镜里逢。将心托流水，终日渺无从。
　　◎卷.6【杂曲歌辞·昔昔盐·花飞桃李蹊】赵嘏
　　远期难可托，桃李自依依。花径无容迹，戎裘未下机。
　　随风开又落，度日扫还飞。欲折枝枝赠，那知归不归。
　　◎卷.7【杂曲歌辞·昔昔盐·采桑秦氏女】赵嘏
　　南陌采桑出，谁知妾姓秦。独怜倾国貌，不负早莺春。
　　珠履荡花湿，龙钩折桂新。使君那驻马，自有侍中人。
　　◎卷.8【杂曲歌辞·昔昔盐·织锦窦家妻】赵嘏
　　当年谁不羡，分作窦家妻。锦字行行苦，罗帷日日啼。
　　岂知登陇远，只恨下机迷。直候阳关使，殷勤寄海西。
　　◎卷.9【杂曲歌辞·昔昔盐·关山别荡子】赵嘏
　　那堪闻荡子，迢递涉关山。肠为马嘶断，衣从泪滴斑。
　　愁看塞上路，讵惜镜中颜。傥见征西雁，应传一字还。
　　◎卷.10【杂曲歌辞·昔昔盐·风月守空闺】赵嘏
　　良人犹远戍，耿耿夜闺空。绣户流宵月，罗帷坐晓风。
　　魂飞沙帐北，肠断玉关中。尚自无消息，锦衾那得同。
　　◎卷.11【杂曲歌辞·昔昔盐·恒敛千金笑】赵嘏
　　玉颜恒自敛，羞出镜台前。早惑阳城客，今悲华锦筵。
　　从军人更远，投喜鹊空传。夫婿交河北，迢迢路几千。
　　◎卷.12【杂曲歌辞·昔昔盐·长垂双玉啼】赵嘏
　　双双红泪堕，度日暗中啼。雁出居延北，人犹辽海西。
　　向灯垂玉枕，对月洒金闺。不惜罗衣湿，惟愁归意迷。
　　◎卷.13【杂曲歌辞·昔昔盐·蟠龙随镜隐】赵嘏
　　鸾镜无由照，蛾眉岂忍看。不知愁发换，空见隐龙蟠。
　　那惬红颜改，偏伤白日残。今朝窥玉匣，双泪落阑干。
　　◎卷.14【杂曲歌辞·昔昔盐·彩凤逐帷低】赵嘏
　　巧绣双飞凤，朝朝伴下帷。春花那见照，暮色已频欺。
　　欲卷思君处，将啼裛泪时。何年征戍客，传语报佳期。
　　◎卷.15【杂曲歌辞·昔昔盐·惊魂同夜鹊】赵嘏
　　万里无人见，众情难与论。思君常入梦，同鹊屡惊魂。
　　孤寝红罗帐，双啼玉箸痕。妾心甘自保，岂复暂忘恩。
　　◎卷.16【杂曲歌辞·昔昔盐·倦寝听晨鸡】赵嘏
　　去去边城骑，愁眠掩夜闺。披衣窥落月，拭泪待鸣鸡。
　　不愤连年别，那堪长夜啼。功成应自恨，早晚发辽西。
　　◎卷.17【杂曲歌辞·昔昔盐·暗牖悬蛛网】赵嘏
　　暗中蛛网织，历乱绮窗前。万里终无信，一条徒自悬。
　　分从珠露滴，愁见隙风牵。妾意何聊赖，看看剧断弦。
　　◎卷.18【杂曲歌辞·昔昔盐·空梁落燕泥】赵嘏
　　春至今朝燕，花时伴独啼。飞斜珠箔隔，语近画梁低。
　　帷卷闲窥户，床空暗落泥。谁能长对此，双去复双栖。
　　◎卷.19【杂曲歌辞·昔昔盐·前年过代北】赵嘏
　　代北几千里，前年又复经。燕山云自合，胡塞草应青。
　　铁马喧鼙鼓，蛾眉怨锦屏。不知羌笛曲，掩泪若为听。
　　◎卷.20【杂曲歌辞·昔昔盐·今岁往辽西】赵嘏
　　万里飞书至，闻君已渡辽。只谙新别苦，忘却旧时娇。
　　烽戍年将老，红颜日向凋。胡沙兼汉苑，相望几迢迢。
　　◎卷.21【杂曲歌辞·昔昔盐·一去无还意】赵嘏
　　良人征绝域，一去不言还。百战攻胡虏，三冬阻玉关。
　　萧萧边马思，猎猎戍旗闲。独把千重恨，连年未解颜。
　　◎卷.22【杂曲歌辞·昔昔盐·那能惜马蹄】赵嘏
　　云中路杳杳，江畔草萋萋。妾久垂珠泪，君何惜马蹄。
　　边风悲晓角，营月怨春鼙。未道休征战，愁眉又复低。
　　◎卷.23【杂曲歌辞·水调歌第一】
　　平沙落日大荒西，陇上明星高复低。
　　孤山几处看烽火，壮士连营候鼓鼙。
　　◎卷.24【杂曲歌辞·水调歌第二】
　　猛将关西意气多，能骑骏马弄雕戈。
　　金鞍宝铰精神出，笛倚新翻水调歌。
　　◎卷.25【杂曲歌辞·水调歌第三】
　　王孙别上绿珠轮，不羡名公乐此身。
　　户外碧潭春洗马，楼前红烛夜迎人。
　　◎卷.26【杂曲歌辞·水调歌第四】
　　陇头一段气长秋，举目萧条总是愁。
　　只为征人多下泪，年年添作断肠流。
　　◎卷.27【杂曲歌辞·水调歌第五】
　　双带仍分影，同心巧结香。不应须换彩，意欲媚浓妆。
　　◎卷.28【杂曲歌辞·入破第一】
　　细草河边一雁飞，黄龙关里挂戎衣。
　　为受明王恩宠甚，从事经年不复归。
　　◎卷.29【杂曲歌辞·入破第二】
　　锦城丝管日纷纷，半入江风半入云。
　　此曲只应天上去，人间能得几回闻。
　　◎卷.30【杂曲歌辞·入破第三】
　　昨夜遥欢出建章，今朝缀赏度昭阳。
　　传声莫闭黄金屋，为报先开白玉堂。
　　◎卷.31【杂曲歌辞·入破第四】
　　日晚笳声咽戍楼，陇云漫漫水东流。
　　行人万里向西去，满目关山空恨愁。
　　◎卷.32【杂曲歌辞·入破第五】
　　千年一遇圣明朝，愿对君王舞细腰。
　　乍可当熊任生死，谁能伴凤上云霄。
　　◎卷.33【杂曲歌辞·第六彻】
　　闺烛无人影，罗屏有梦魂。近来音耗绝，终日望君门。
　　◎卷.34【杂曲歌辞·水调】吴融
　　凿河千里走黄沙，浮殿西来动日华。
　　可道新声是亡国，且贪惆怅后庭花。
　　◎卷.35【杂曲歌辞·堂堂】李义府
　　镂月成歌扇，裁云作舞衣。自怜回雪影，好取洛川归。
　　懒正鸳鸯被，羞褰玳瑁床。春风别有意，密处也寻香。
　　◎卷.36【杂曲歌辞·堂堂】李义府
　　堂堂复堂堂，红脱梅灰香。十年粉蠹生画梁，
　　饥虫不食推碎黄。蕙花已老桃叶长，禁院悬帘隔御光。
　　华清源中iJ石汤，裴回百凤随君王。
　　◎卷.37【杂曲歌辞·凉州歌第一】
　　汉家宫里柳如丝，上苑桃花连碧池。
　　圣寿已传千岁酒，天文更赏百僚诗。
　　◎卷.38【杂曲歌辞·凉州歌第二】
　　朔风吹叶雁门秋，万里烟尘昏戍楼。
　　征马长思青海北，胡笳夜听陇山头。
　　◎卷.39【杂曲歌辞·凉州歌第三】
　　开箧泪沾襦，见君前日书。夜台空寂寞，犹见紫云车。
　　◎卷.40【杂曲歌辞·排遍第一】
　　三秋陌上早霜飞，羽猎平田浅草齐。
　　锦背苍鹰初出按，五花骢马喂来肥。
　　◎卷.41【杂曲歌辞·排遍第二】
　　鸳鸯殿里笙歌起，翡翠楼前出舞人。
　　唤上紫微三五夕，圣明方寿一千春。
　　◎卷.42【杂曲歌辞·凉州词】耿湋
　　国使翩翩随旆旌，陇西岐路足荒城。
　　毡裘牧马胡雏小，日暮蕃歌三两声。
　　◎卷.43【杂曲歌辞·凉州词】张籍
　　边城暮雨雁飞低，芦笋初生渐欲齐。
　　无数铃声遥过碛，应驮白练到安西。
　　古镇城门白碛开，胡兵往往傍沙堆。
　　巡边使客行应早，每待平安火到来。
　　凤林关里水东流，白草黄榆六十秋。
　　边将皆承主恩泽，无人解道取凉州。
　　◎卷.44【杂曲歌辞·凉州词】薛逢
　　昨夜蕃兵报国仇，沙州都护破凉州。
　　黄河九曲今归汉，塞外纵横战血流。
　　◎卷.45【杂曲歌辞·太和第一】
　　国门卿相旧山庄，圣主移来宴绿芳。
　　帘外辗为车马路，花间踏出舞人场。
　　◎卷.46【杂曲歌辞·太和第二】
　　国鸟尚含天乐转，寒风犹带御衣香。
　　为报碧潭明月夜，会须留赏待君王。
　　◎卷.47【杂曲歌辞·太和第三】
　　庭前鹊绕相思树，井上莺歌争刺桐。
　　含情少妇悲春草，多是良人学转蓬。
　　◎卷.48【杂曲歌辞·太和第四】
　　塞北江南共一家，何须泪落怨黄沙。
　　春酒半酣千日醉，庭前还有落梅花。
　　◎卷.49【杂曲歌辞·太和第五彻】
　　我皇膺运太平年，四海朝宗会百川。
　　自古几多明圣主，不如今帝胜尧天。
　　◎卷.50【杂曲歌辞·伊川歌第一】
　　秋风明月独离居，荡子从戎十载馀。
　　征人去日殷勤属，归雁来时数寄书。
　　◎卷.51【杂曲歌辞·伊川歌第二】
　　彤闱晓辟万鞍回，玉辂春游薄晚开。
　　渭北清光摇草树，州南嘉景入楼台。
　　◎卷.52【杂曲歌辞·伊川歌第三】
　　闻道黄花戍，频年不解兵。可怜闺里月，偏照汉家营。
　　◎卷.53【杂曲歌辞·伊川歌第四】
　　千里东归客，无心忆旧游。挂帆游白水，高枕到青州。
　　◎卷.54【杂曲歌辞·伊川歌第五】
　　桂殿江乌对，雕屏海燕重。只应多酿酒，醉罢乐高钟。
　　◎卷.55【杂曲歌辞·入破第一】
　　千门今夜晓初晴，万里天河彻帝京。
　　璨璨繁星驾秋色，棱棱霜气韵钟声。
　　◎卷.56【杂曲歌辞·入破第二】
　　长安二月柳依依，西出流沙路渐微。
　　阏氏山上春光少，相府庭边驿使稀。
　　◎卷.57【杂曲歌辞·入破第三】
　　三秋大漠冷溪山，八月严霜变草颜。
　　卷旆风行宵渡碛，衔枚电扫晓应还。
　　◎卷.58【杂曲歌辞·入破第四】
　　行乐三阳早，芳菲二月春。闺中红粉态，陌上看花人。
　　◎卷.59【杂曲歌辞·入破第五】
　　君住孤山下，烟深夜径长。辕门渡绿水，游苑绕垂杨。
　　◎卷.60【杂曲歌辞·陆州歌第一】
　　分野中峰变，阴晴众壑殊。欲投人处宿，隔浦问樵夫。
　　◎卷.61【杂曲歌辞·陆州歌第二】
　　共得烟霞径，东归山水游。萧萧望林夜，寂寂坐中秋。
　　◎卷.62【杂曲歌辞·陆州歌第三】
　　香气传空满，妆花映薄红。歌声天仗外，舞态御楼中。
　　◎卷.63【杂曲歌辞·排遍第一】
　　树发花如锦，莺啼柳若丝。更逢欢宴地，愁见别离时。
　　◎卷.64【杂曲歌辞·排遍第二】
　　明月照秋叶，西风响夜砧。强言徒自乱，往事不堪寻。
　　◎卷.65【杂曲歌辞·排遍第三】
　　坐对银釭晓，停留玉箸痕。君门常不见，无处谢前恩。
　　◎卷.66【杂曲歌辞·排遍第四】
　　曙月当窗满，征人出塞遥。画楼终日闭，清管为谁调。
　　◎卷.67【杂曲歌辞·簇拍陆州】
　　西去轮台万里馀，故乡音耗日应疏。
　　陇山鹦鹉能言语，为报闺人数寄书。
　　◎卷.68【杂曲歌辞·石州】
　　自从君去远巡边，终日罗帏独自眠。看花情转切，
　　揽镜泪如泉。一自离君后，啼多双脸穿。
　　何时狂虏灭，免得更留连。
　　◎卷.69【杂曲歌辞·盖罗缝】
　　秦时明月汉时关，万里征人尚未还。
　　但愿龙庭神将在，不教胡马渡阴山。
　　音书杜绝白狼西，桃李无颜黄鸟啼。
　　寒鸟春深归去尽，出门肠断草萋萋。
　　◎卷.70【杂曲歌辞·双带子】
　　私言切语谁人会，海燕双飞绕画梁。
　　君学秋胡不相识，妾亦无心去采桑。
　　◎卷.71【杂曲歌辞·昆仑子】
　　扬子谭经去，淮王载酒过。醉来啼鸟唤，坐久落花多。
　　◎卷.72【杂曲歌辞·祓禊曲】
　　昨见春条绿，那知秋叶黄。蝉声犹未断，寒雁已成行。
　　金谷园中柳，春来已舞腰。那堪好风景，独上洛阳桥。
　　何处堪愁思，花间长乐宫。君王不重客，泣泪向春风。
　　◎卷.73【杂曲歌辞·上巳乐】张祜
　　猩猩血彩系头标，天上齐声举画桡。
　　却是内人争意切，六宫罗袖一时招。
　　◎卷.74【杂曲歌辞·穆护砂】
　　玉管朝朝弄，清歌日日新。折花当驿路，寄与陇头人。
　　◎卷.75【杂曲歌辞·思归乐】
　　晚日催弦管，春风入绮罗。杏花如有意，偏落舞衫多。
　　万里春应尽，三江雁亦稀。连天汉水广，孤客未言归。
　　◎卷.76【杂曲歌辞·金殿乐】
　　入夜秋砧动，千门起四邻。不缘楼上月，应为陇头人。
　　◎卷.77【杂曲歌辞·胡渭州】
　　亭亭孤月照行舟，寂寂长江万里流。
　　乡国不知何处是，云山漫漫使人愁。
　　杨柳千寻色，桃花一苑芳。风吹入帘里，惟有惹衣香。
　　◎卷.78【杂曲歌辞·戎浑】
　　风劲角弓鸣，将军猎渭城。草枯鹰眼疾，雪尽马蹄轻。
　　◎卷.79【杂曲歌辞·墙头花】
　　蟋蟀鸣洞房，梧桐落金井。为君裁舞衣，天寒剪刀冷。
　　妾有罗衣裳，秦王在时作。为舞春风多，秋来不堪著。
　　◎卷.80【杂曲歌辞·采桑】
　　自古多征战，由来尚甲兵。长驱千里去，一举两蕃平。
　　按剑从沙漠，歌谣满帝京。寄言天下将，须立武功名。
　　◎卷.81【杂曲歌辞·杨下采桑】
　　飞丝惹绿尘，软叶对孤轮。今朝入园去，物色强看人。
　　◎卷.82【杂曲歌辞·破阵乐】
　　秋来四面足风沙，塞外征人暂别家。
　　千里不辞行路远，时光早晚到天涯。
　　汉兵出顿金微，照日明光铁衣。百里火幡焰焰，
　　千行云骑騑騑。蹙踏辽河自竭，鼓噪燕山可飞。
　　正属四方朝贺，端知万舞皇威。
　　少年胆气凌云，共许骁雄出群。匹马城南挑战，
　　单刀蓟北从军。一鼓鲜卑送款，五饵单于解纷。
　　誓欲成名报国，羞将开口论勋。
　　◎卷.83【杂曲歌辞·战胜乐】
　　百战得功名，天兵意气生。三边永不战，此是我皇英。
　　◎卷.84【杂曲歌辞·剑南臣】
　　不分君恩断，观妆视镜中。容华尚春日，娇爱已秋风。
　　枕席临窗晓，屏帷对月空。年年后庭树，芳悴在深宫。
　　◎卷.85【杂曲歌辞·征步郎】
　　塞外虏尘飞，频年度碛西。死生随玉剑，辛苦向金微。
　　◎卷.86【杂曲歌辞·叹疆场】
　　闻道行人至，妆梳对镜台。泪痕犹尚在，笑靥自然开。
　　◎卷.87【杂曲歌辞·塞姑】
　　昨日卢梅塞口，整见诸人镇守。
　　都护三年不归，折尽江边杨柳。
　　◎卷.88【杂曲歌辞·水鼓子】
　　雕弓白羽猎初回，薄夜牛羊复下来。
　　梦水河边秋草合，黑山峰外阵云开。
　　◎卷.89【杂曲歌辞·婆罗门】
　　回乐峰前沙似雪，受降城外月如霜。
　　不知何处吹芦管，一夜征人尽望乡。
　　◎卷.90【杂曲歌辞·浣沙女】
　　南陌春风早，东邻去日斜。千花开瑞锦，香扑美人车。
　　长乐青门外，宜春小苑东。楼开万户上，人向百花中。
　　◎卷.91【杂曲歌辞·镇西】
　　天边物色更无春，只有羊群与马群。
　　谁家营里吹羌笛，哀怨教人不忍闻。
　　岁去年来拜圣朝，更无山阙对溪桥。
　　九门杨柳浑无半，犹自千条与万条。
　　◎卷.92【杂曲歌辞·回纥】
　　曾闻瀚海使难通，幽闺少妇罢裁缝。缅想边庭征战苦，
　　谁能对镜治愁容。久戍人将老，须臾变作白头翁。
　　◎卷.93【杂曲歌辞·长命女】
　　云送关西雨，风传渭北秋。孤灯然客梦，寒杵捣乡愁。
　　◎卷.94【杂曲歌辞·醉公子】
　　昨日春园饮，今朝倒接z5。谁人扶上马，不省下楼时。
　　◎卷.21【杂曲歌辞·一片子】
　　柳色青山映，梨花雪鸟藏。绿窗桃李下，闲坐叹春芳。
　　◎卷.22【杂曲歌辞·甘州】
　　欲使传消息，空书意不任。寄君明月镜，偏照故人心。
　　◎卷.23【杂曲歌辞·濮阳女】
　　雁来书不至，月照独眠房。贱妾多愁思，不堪秋夜长。
　　◎卷.24【杂曲歌辞·相府莲】
　　夜闻邻妇泣，切切有馀哀。即问缘何事，征人战未回。
　　◎卷.25【杂曲歌辞·簇拍相府莲】
　　莫以今时宠，宁无旧日恩。看花满眼泪，不共楚王言。
　　闺烛无人影，罗屏有梦魂。近来音耗绝，终日望应门。
　　◎卷.26【杂曲歌辞·离别难】
　　此别难重陈，花深复变人。来时梅覆雪，去日柳含春。
　　物候催行客，归途淑气新。剡川今已远，魂梦暗相亲。
　　◎卷.27【杂曲歌辞·离别难】白居易
　　绿杨陌上送行人，马去车回一望尘。
　　不觉别时红泪尽，归来无泪可沾巾。
　　◎卷.28【杂曲歌辞·山鹧鸪】
　　玉关征戍久，空闺人独愁。寒露湿青苔，别来蓬鬓秋。
　　人坐青楼晚，莺语百花时。愁人多自老，肠断君不知。
　　◎卷.29【杂曲歌辞·鹧鸪词】李益
　　湘江斑竹枝，锦翼鹧鸪飞。处处湘阴合，郎从何处归。
　　◎卷.30【杂曲歌辞·鹧鸪词】李涉
　　湘江烟水深，沙岸隔枫林。何处鹧鸪飞，日斜斑竹阴。
　　二女虚垂泪，三闾枉自沉。惟有鹧鸪鸟，独伤行客心。
　　越冈连越井，越鸟更南飞。何处鹧鸪啼，夕烟东岭归。
　　岭头行人少，天涯北客稀。鹧鸪啼别处，相对泪沾衣。
　　◎卷.31【杂曲歌辞·乐世】白居易
　　管急丝繁拍渐稠，绿腰宛转曲终头。
　　诚知乐世声声乐，老病人听未免愁。
　　◎卷.32【杂曲歌辞·急乐世】白居易
　　正抽碧线绣红罗，忽听黄莺敛翠蛾。
　　秋思冬愁春恨望，大都不得意时多。
　　◎卷.33【杂曲歌辞·何满子】白居易
　　世传满子是人名，临就刑时曲始成。
　　一曲四词歌八叠，从头便是断肠声。
　　◎卷.34【杂曲歌辞·何满子】薛逢
　　系马宫槐老，持怀店菊黄。故交今不见，流恨满川光。
　　◎卷.35【杂曲歌辞·清平调】李白
　　云想衣裳花想容，春风拂槛露华浓。
　　若非群玉山头见，会向瑶台月下逢。
　　一枝红艳露凝香，云雨巫山枉断肠。
　　借问汉宫谁得似，可怜飞燕倚新妆。
　　名花倾国两相欢，长得君王带笑看。
　　解释春风无限恨，沉香亭北倚阑干。
　　◎卷.36【杂曲歌辞·回波乐】李景伯
　　回波尔时酒卮，微臣职在箴规。
　　侍宴既过三爵，喧哗窃恐非仪。
　　◎卷.37【杂曲歌辞·圣明乐】张仲素
　　玉帛殊方至，歌钟比屋闻。华夷今一贯，同贺圣明君。
　　九陌祥烟合，千春瑞月明。宫花将苑柳，先发凤凰城。
　　◎卷.38【杂曲歌辞·圣明乐】令狐楚
　　海浪恬丹徼，边尘靖黑山。从今万里外，不复镇萧关。
　　◎卷.39【杂曲歌辞·大酺乐（商调曲）】
　　泪滴珠难尽，容残玉易销。傥随明月去，莫道梦魂遥。
　　◎卷.40【杂曲歌辞·大酺乐】杜审言
　　圣后乘乾日，皇明御历辰。紫宫初启坐，苍璧正临春。
　　雷雨垂膏泽，金钱赐下人。诏酺欢赏遍，交泰睹惟新。
　　毗陵震泽九州通，士女欢娱万国同。伐鼓撞钟惊海上，
　　新妆袨服照江东。梅花落处疑残雪，柳叶开时任好风。
　　大德不官逢道泰，天长地久属年丰。
　　◎卷.41【杂曲歌辞·大酺乐】张祜
　　车驾东来值太平，大酺三日洛阳城。
　　小儿一伎竿头绝，天下传呼万岁声。
　　紫陌酺归日欲斜，红尘开路薛王家。
　　双鬟前说楼前鼓，两伎争轮好结花。
　　◎卷.42【杂曲歌辞·千秋乐】张祜
　　八月平时花萼楼，万方同乐奏千秋。
　　倾城人看长竿出，一伎初成赵解愁。
　　◎卷.43【杂曲歌辞·火凤辞】李百药
　　歌声扇里出，妆影扇中轻。未能令掩笑，何处欲鄣声。
　　知音自不惑，得念是分明。莫见双嚬敛，疑人含笑情。
　　佳人靓晚妆，清唱动兰房。影入含风扇，声飞照日梁。
　　娇嚬眉际敛，逸韵口中香。自有横陈分，应怜秋夜长。
　　◎卷.44【杂曲歌辞·热戏乐】张祜
　　热戏争心剧火烧，铜槌暗执不相饶。
　　上皇失喜宁王笑，百尺幢竿果动摇。
　　◎卷.45【杂曲歌辞·春莺啭】张祜
　　兴庆池南柳未开，太真先把一枝梅。
　　内人已唱春莺啭，花下傞傞软舞来。
　　◎卷.46【杂曲歌辞·达摩支】温庭筠
　　捣麝成尘香不灭，拗莲作寸丝难绝。红泪文姬洛水春，
　　白头苏武天山雪。君不见无愁高纬花漫漫，
　　漳浦宴馀清露寒。一旦臣僚共囚虏，欲吹羌管先汍澜。
　　旧臣头鬓霜华早，可惜雄心醉中老。万古春归梦不归，
　　邺城风雨连天草。
　　◎卷.47【杂曲歌辞·如意娘】武则天
　　看朱成碧思纷纷，憔悴支离为忆君。
　　不信比来长下泪，开箱验取石榴裙。
　　◎卷.48【杂曲歌辞·雨霖铃】张祜
　　雨霖铃夜却归秦，犹是张徽一曲新。
　　长说上皇垂泪教，月明南内更无人。
　　◎卷.49【杂曲歌辞·桂花曲】
　　可怜天上桂花孤，试问姮娥更要无。
　　月宫幸有闲田地，何不中央种两株。
　　◎卷.50【杂曲歌辞·渭城曲】王维
　　渭城朝雨浥轻尘，客舍青青柳色春。
　　劝君更尽一杯酒，西出阳关无故人。


第二十八卷杂曲歌辞
　　◎卷.1【杂曲歌辞·竹枝】顾况
　　帝子苍梧不复归，洞庭叶下荆云飞。
　　巴人夜唱竹枝后，肠断晓猿声渐稀。
　　◎卷.2【杂曲歌辞·竹枝】刘禹锡
　　白帝城头春草生，白盐山下蜀江清。
　　南人上来歌一曲，北人莫上动乡情。
　　山桃红花满上头，蜀江春水拍江流。
　　花红易衰似郎意，水流无限似侬愁。
　　江上朱楼新雨晴，瀼西春水縠文生。
　　桥东桥西好杨柳，人来人去唱歌行。
　　日出三竿春雾消，江头蜀客驻兰桡。
　　凭寄狂夫书一纸，住在成都万里桥。
　　两岸山花似雪开，家家春酒满银杯。
　　昭君坊中多女伴，永安宫外踏青来。
　　瞿塘嘈嘈十二滩，此中道路古来难。
　　长恨人心不如水，等闲平地起波澜。
　　巫峡苍苍烟雨时，清猿啼在最高枝。
　　个里愁人肠自断，由来不是此声悲。
　　城西门前滟滪堆，年年波浪不能摧。
　　懊恼人心不如石，少时东去复西来。
　　山上层层桃李花，云间烟火是人家。
　　银钏金钗来负水，长刀短笠去烧畬。
　　杨柳青青江水平，闻郎江上唱歌声。
　　东边日出西边雨，道是无情还有情。
　　楚水巴山江雨多，巴人能唱本乡歌。
　　今朝北客思归去，回入纥那披绿罗。
　　◎卷.3【杂曲歌辞·竹枝】白居易
　　瞿塘峡口冷烟低，白帝城头月向西。
　　唱到竹枝声咽处，寒猿晴鸟一时啼。
　　竹枝苦怨怨何人，夜静山空歇又闻。
　　蛮儿巴女齐声唱，愁杀江楼病使君。
　　巴东船舫上巴西，波面风生雨脚齐。
　　水蓼冷花红蔟蔟，江蓠湿叶碧萋萋。
　　江畔谁人唱竹枝，前声断咽后声迟。
　　怪来调苦缘词苦，多是通州司马诗。
　　◎卷.4【杂曲歌辞·竹枝】李涉
　　荆门滩急水潺潺，两岸猿啼烟满山。
　　渡头年少应官去，月落西陵望不还。
　　巫峡云开神女祠，绿潭红树影参差。
　　下牢戍口初相问，无义滩头剩别离。
　　石壁千重树万重，白云斜掩碧芙蓉。
　　昭君溪上年年月，独自婵娟色最浓。
　　十二峰头月欲低，空濛江上子规啼。
　　孤舟一夜东归客，泣向春风忆建溪。
　　◎卷.5【杂曲歌辞·竹枝】孙光宪
　　门前春水白蘋花，岸上无人小艇斜。
　　商女经过江欲暮，散抛残食饲神鸦。
　　乱绳千结绊人深，越罗万丈表长寻。
　　杨柳在身垂意绪，藕花落尽见莲心。
　　◎卷.6【杂曲歌辞·杨柳枝】白居易
　　一树春风万万枝，嫩于金色软于丝。
　　永丰西角荒园里，尽日无人属阿谁。
　　一树衰残委泥土，双枝荣耀植天庭。
　　定知玄象今春后，柳宿光中添两星。
　　◎卷.7【杂曲歌辞·杨柳枝】白居易
　　六么水调家家唱，白雪梅花处处吹。
　　古歌旧曲君休听，听取新翻杨柳枝。
　　陶令门前四五树，亚夫营里百千条。
　　何似东都正二月，黄金枝映洛阳桥。
　　依依袅袅复青青，勾引清风无限情。
　　白雪花繁空扑地，绿丝条弱不胜莺。
　　红板江桥青酒旗，馆娃宫暖日斜时。
　　可怜雨歇东风定，万树千条各自垂。
　　苏州杨柳任君夸，更有钱塘胜馆娃。
　　若解多情寻小小，绿杨深处是苏家。
　　苏家小女旧知名，杨柳风前别有情。
　　剥条盘作银环样，卷叶吹为玉笛声。
　　叶含浓露如啼眼，枝袅轻风似舞腰。
　　小树不禁攀折苦，乞君留取两三条。
　　人言柳叶似愁眉，更有愁肠似柳丝。
　　柳丝挽断肠牵断，彼此应无续得期。
　　◎卷.8【杂曲歌辞·杨柳枝】卢贞
　　一树依依在永丰，两枝飞去杳无踪。
　　玉皇曾采人间曲，应逐歌声入九重。
　　◎卷.9【杂曲歌辞·杨柳枝】刘禹锡
　　塞北梅花羌笛吹，淮南桂树小山词。
　　请君莫奏前朝曲，听唱新翻杨柳枝。
　　南陌东城春早时，相逢何处不依依。
　　桃红李白皆夸好，须得垂杨相发辉。
　　凤阙轻遮翡翠帷，龙墀遥望曲尘丝。
　　御沟春水柳晖映，狂杀长安年少儿。
　　金谷园中莺乱飞，铜驼陌上好风吹。
　　城东桃李须臾尽，争似垂杨无限时。
　　花萼楼前初种时，美人楼上斗腰支。
　　如今抛掷上街里，露叶如啼欲恨谁。
　　炀帝行宫汴水滨，数株残柳不胜春。
　　昨来风起花如雪，飞入宫墙不见人。
　　御陌青门拂地垂，千条金缕万条丝。
　　如今绾作同心结，将赠行人知不知。
　　城外春风满酒旗，行人挥袂日西时。
　　长安陌上无穷树，唯有垂杨管别离。
　　轻盈袅娜占春华，舞榭妆楼处处遮。
　　春尽絮飞留不得，随风好去落谁家。
　　◎卷.10【杂曲歌辞·杨柳枝】刘禹锡
　　扬子江头烟景迷，隋家宫树拂金堤。
　　嵯峨犹有当时色，半蘸波中水鸟栖。
　　迎得春光先到来，浅黄轻绿映楼台。
　　只缘袅娜多情思，便被春风长请挼。
　　巫峡巫山杨柳多，朝云暮雨远相和。
　　因想阳台无限事，为君回唱竹枝歌。
　　◎卷.11【杂曲歌辞·杨柳枝】李商隐
　　暂凭樽酒送无憀，莫损愁眉与细腰。
　　人世死前唯有别，春风争拟惜长条。
　　含烟惹雾每依依，万绪千条拂落晖。
　　为报行人休尽折，半留相送半迎归。
　　◎卷.12【杂曲歌辞·杨柳枝】韩琮
　　梁苑隋堤事已空，万条犹舞旧春风。
　　那堪更想千年后，谁见杨花入汉宫。
　　◎卷.13【杂曲歌辞·杨柳枝】施肩吾
　　伤见路傍杨柳春，一枝折尽一重新。
　　今年还折去年处，不送去年离别人。
　　◎卷.14【杂曲歌辞·杨柳枝】温庭筠
　　宜春苑外最长条，闲袅春风伴舞腰。
　　正是玉人肠断处，一渠春水赤栏桥。
　　南内墙东御路傍，预知春色柳丝黄。
　　杏花未肯无情思，何事情人最断肠。
　　苏小门前柳万条，毵毵金线拂平桥。
　　黄莺不语东风起，深闭朱门伴细腰。
　　金缕毵毵碧瓦沟，六宫眉黛惹春愁。
　　晚来更带龙池雨，半拂栏干半入楼。
　　馆娃宫外邺城西，远映征帆近拂堤。
　　系得王孙归意切，不关春草绿萋萋。
　　两两黄鹂色似金，袅枝啼露动芳音。
　　春来幸自长如线，可惜牵缠荡子心。
　　御柳如丝映九重，凤凰窗柱绣芙蓉。
　　景阳楼伴千条露，一面新妆待晓钟。
　　织锦机边莺语频，停梭垂泪忆征人。
　　塞门三月犹萧索，纵有垂杨未觉春。
　　◎卷.15【杂曲歌辞·杨柳枝】皇甫松
　　春入行宫映翠微，玄宗侍女舞烟丝。
　　如今柳向空城绿，玉笛何人更把吹。
　　烂熳春归水国时，吴王宫殿柳垂丝。
　　黄莺长叫空闺畔，西子无因更得知。
　　◎卷.16【杂曲歌辞·杨柳枝】齐己
　　凤楼高映绿阴阴，凝碧多含雨露深。
　　莫谓一枝柔软力，几曾牵破别离心。
　　馆娃宫畔响廊前，依托吴王养翠烟。
　　剑去国亡台榭毁，却随红树噪秋蝉。
　　浓低似中陶潜酒，软极如伤宋玉风。
　　多谢将军绕营种，翠中闲卓战旗红。
　　高僧爱惜遮江寺，游子伤残露野桥。
　　争似著行垂上苑，碧桃红杏对摇摇。
　　◎卷.17【杂曲歌辞·杨柳枝】张祜
　　莫折宫前杨柳枝，玄宗曾向笛中吹。
　　伤心日暮烟霞起，无限春愁生翠眉。
　　凝碧池边敛翠眉，景阳台下绾青丝。
　　那胜妃子朝元阁，玉手和烟弄一枝。
　　◎卷.18【杂曲歌辞·杨柳枝】孙鲂
　　灵和风暖太昌春，舞线摇丝向昔人。
　　何似晓来江雨后，一行如画隔遥津。
　　彭泽初栽五树时，只应闲看一枝枝。
　　不知天意风流处，要与佳人学画眉。
　　暖傍离亭静拂桥，入流穿槛绿摇摇。
　　不知落日谁相送，魂断千条与万条。
　　春来绿树遍天涯，未见垂杨未可夸。
　　晴日万株烟一阵，闲坊兼是莫愁家。
　　十首当年有旧词，唱青歌翠几无遗。
　　未曾得向行人道，不为离情莫折伊。
　　◎卷.19【杂曲歌辞·杨柳枝】薛能
　　华清高树出离宫，南陌柔条带暖风。
　　谁风轻阴是良夜，瀑泉声畔月明中。
　　洛桥晴影覆江船，羌笛秋声湿塞烟。
　　闲想习池公宴罢，水蒲风絮夕阳天。
　　嫩绿轻悬似缀旒，路人遥见隔宫楼。
　　谁能更近丹墀种，解播皇风入九州。
　　暖风晴日断浮埃，废路新条发钓台。
　　处处轻轻可惆怅，后人攀处古人栽。
　　潭上江边袅袅垂，日高风静絮相随。
　　青楼一树无人见，正是女郎眠觉时。
　　汴水高悬百万条，风清两岸一时摇。
　　隋家力尽虚栽得，无限春风属圣朝。
　　和花烟树九重城，夹路春阴十万营。
　　唯向边头不堪望，一株憔悴少人行。
　　窗外齐垂旭日初，楼边轻好暖风徐。
　　游人莫道栽无益，桃李清阴却不如。
　　众木犹寒独早青，御沟桥畔曲江亭。
　　陶家旧日应如此，一院春条绿绕厅。
　　帐偃缨垂细复繁，令人心想石家园。
　　风条月影皆堪重，何事侯门爱树萱。
　　数首新词带恨成，柳丝牵我我伤情。
　　柔娥幸有腰支稳，试踏吹声作唱声。
　　高出军营远映桥，贼兵曾斫火曾烧。
　　风流性在终难改，依旧春来万万条。
　　县依陶令想嫌迂，营伴将军即大粗。
　　此日与君除万恨，数篇风调更应无。
　　狂似纤腰软胜绵，自多情态更谁怜。
　　游人不折还堪恨，抛向桥边与路边。
　　朝阳晴照绿杨烟，一别通波十七年。
　　应有旧枝无处觅，万株风里卓旌旃。
　　晴垂芳态吐牙新，雨摆轻条湿面春。
　　别有出墙高数尺，不知摇动是何人。
　　暖梳簪朵事登楼，因挂垂杨立地愁。
　　牵断绿丝攀不得，半空悬著玉搔头。
　　西园高树后庭根，处处寻芳有折痕。
　　终忆旧游桃叶舍，一株斜映竹篱门。
　　刘白苏台总近时，当初章句是谁推。
　　纤腰舞尽春杨柳，未有侬家一首诗。
　　◎卷.20【杂曲歌辞·杨柳枝】牛峤
　　解冻风来末上青，解垂罗袖拜卿卿。
　　无端袅娜临官路，舞送行人过一生。
　　吴王宫里色偏深，一簇纤条万缕金。
　　不愤钱塘苏小小，引郎枝下结同心。
　　桥北桥南千万条，恨伊张绪不相饶。
　　金羁白马临风望，认得羊家静婉腰。
　　狂雪随风扑马飞，惹烟无力被风欹。
　　莫交移入灵和殿，宫女三千又妒伊。
　　袅翠笼烟拂暖波，舞裙新染曲尘罗。
　　章华台畔隋堤上，倚得春风尔许多。
　　◎卷.21【杂曲歌辞·杨柳枝】和凝
　　软碧摇烟似送人，映花时把翠眉颦。
　　青青自是风流主，漫飐金丝待洛神。
　　瑟瑟罗裙金缕腰，黛眉偎破未重描。
　　醉来咬损新花子，拽住仙郎尽放娇。
　　鹊桥初就咽银河，今夜仙郎自性和。
　　不是昔年攀桂树，岂能月里索姮娥。
　　◎卷.22【杂曲歌辞·杨柳枝】孙光宪
　　闾门风暖落花干，飞遍江南雪不寒。
　　独有晚来临水驿，闲人多凭赤阑干。
　　有池有榭即濛濛，浸润翻成长养功。
　　恰似有人长点检，著行排立向春风。
　　根柢虽然傍浊河，无妨终日近笙歌。
　　骖骖金带谁堪比，还笑黄莺不较多。
　　万株枯槁怨亡隋，似吊吴台各自垂。
　　好是淮阴明月里，酒楼横笛不胜吹。
　　◎卷.23【杂曲歌辞·浪淘沙】刘禹锡
　　九曲黄河万里沙，浪淘几簸自天涯。
　　如今直上银河去，同到牵牛织女家。
　　洛水桥边春日斜，碧流轻浅见琼沙。
　　无端陌上狂风急，惊起鸳鸯出浪花。
　　汴水东流虎眼文，清淮晓色鸭头春。
　　君看渡口淘沙处，渡却人间多少人。
　　鹦鹉洲头浪飐沙，青楼春望日将斜。
　　衔泥燕子争归舍，独自狂夫不忆家。
　　濯锦江边两岸花，春风吹浪正淘沙。
　　女郎剪下鸳鸯锦，将向中流匹晚霞。
　　日照澄洲江雾开，淘金女伴满江隈。
　　美人首饰侯王印，尽是沙中浪底来。
　　八月涛声吼地来，头高数丈触山回。
　　须臾却入海门去，卷起沙堆似雪堆。
　　莫道谗言如浪深，莫言迁客似沙沉。
　　千淘万漉虽辛苦，吹尽狂沙始到金。
　　流水淘沙不暂停，前波未灭后波生。
　　令人忽忆潇湘渚，回唱迎神三两声。
　　◎卷.24【杂曲歌辞·浪淘沙】白居易
　　一泊沙来一泊去，一重浪灭一重生。
　　相搅相淘无歇日，会交山海一时平。
　　白浪茫茫与海连，平沙浩浩四无边。
　　暮去朝来淘不住，遂令东海变桑田。
　　青草湖中万里程，黄梅雨里一人行。
　　愁见滩头夜泊处，风翻暗浪打船声。
　　借问江湖与海水，何似君情与妾心。
　　相恨不如潮有信，相思始觉海非深。
　　海底飞尘终有日，山头化石岂无时。
　　谁道小郎抛小妇，船头一去没回期。
　　随波逐浪到天涯，迁客生还有几家。
　　却到帝乡重富贵，请君莫忘浪淘沙。
　　◎卷.25【杂曲歌辞·浪淘沙】皇甫松
　　滩头细草接疏林，浪恶罾船半欲沉。
　　宿鹭眠洲非旧浦，去年沙觜是江心。
　　蛮歌豆蔻北人愁，松雨蒲风夜艇秋。
　　浪起䴔䴖眠不得，寒沙细细入江流。
　　◎卷.26【杂曲歌辞·纥那曲】刘禹锡
　　杨柳郁青青，竹枝无限情。同郎一回顾，听唱纥那声。
　　踏曲兴无穷，调同词不同。愿郎千万寿，长作主人翁。
　　◎卷.27【杂曲歌辞·潇湘神二曲】刘禹锡
　　湘水流，湘水流，九疑云物至今愁。君问二妃何处所，
　　零陵香草露中秋。
　　斑竹枝，斑竹枝，泪痕点点寄相思。楚客欲听瑶瑟怨，
　　潇湘深夜月明时。
　　◎卷.28【杂曲歌辞·抛球乐】刘禹锡
　　五彩绣团团，登君玳瑁筵。最宜红烛下，偏称落花前。
　　上客如先起，应须赠一船。
　　春早见花枝，朝朝恨发迟。及看花落后，却忆未开时。
　　幸有抛球乐，一杯君莫辞。
　　◎卷.29【杂曲歌辞·太平乐】白居易
　　岁丰仍节俭，时泰更销兵。圣念长如此，何忧不太平。
　　湛露浮尧酒，薰风起舜歌。愿同尧舜意，所乐在人和。
　　◎卷.30【杂曲歌辞·太平乐】王涯
　　风俗今和厚，君王在穆清。行看采花曲，尽是太阶平。
　　◎卷.31【杂曲歌辞·太平乐】张仲素
　　圣德超千古，皇威静四方。苍生今息战，无事觉时长。
　　◎卷.32【杂曲歌辞·升平乐】薛能
　　正气绕宫楼，皇居信上游。远冈延圣祚，平地载神州。
　　会合皆重译，潺湲近八流。中兴岂假问，据此自千秋。
　　寥泬敞延英，朝班立位横。宣传无草动，拜舞有衣声。
　　鸳瓦云消湿，虫丝日照明。辛勤自不到，遥见似前生。
　　处处足欢声，时康岁已深。不同三尺剑，应似五弦琴。
　　寿笑山犹尽，明嫌日有阴。何当怜一物，亦遣断愁吟。
　　曙质绝埃氛，彤庭列禁军。圣颜初对日，龙尾竞缘云。
　　珮响交成韵，帘阴暖带纹。逍遥岂有事，于此咏南薰。
　　一物周天至，洪纤尽晏然。车书无异俗，甲子并丰年。
　　奇技皆归朴，征夫亦服田。君王故不有，台鼎合韦弦。
　　日日听歌谣，区中尽祝尧。虫蝗初不害，夷狄近全销。
　　史笔唯书瑞，天台绝见祆。因令匹夫志，转欲事清朝。
　　品物尽昭苏，神功复帝谟。他时应有寿，当代且无虞。
　　赐历通遐俗，移关入半胡。鹪鹩一何幸，于此寄微躯。
　　无战复无私，尧时即此时。焚香临极早，待月卷帘迟。
　　端拱乾坤内，何言黈纩垂。君看圣明验，只此是神龟。
　　旭日上清穹，明堂坐圣聪。衣裳承瑞气，冠冕盖重瞳。
　　花木经宵露，旌旗立仗风。何期于此地，见说似仙宫。
　　五帝三皇主，萧曹魏邴臣。文章惟反朴，戈甲尽生尘。
　　谏纸应无用，朝纲自有伦。升平不可纪，所见是闲人。
　　◎卷.33【杂曲歌辞·金缕衣】
　　劝君莫惜金缕衣，劝君惜取少年时。
　　花开堪折直须折，莫待无花空折枝。
　　◎卷.34【杂曲歌辞·凤归云】滕潜
　　金井栏边见羽仪，梧桐树上宿寒枝。
　　五陵公子怜文彩，画与佳人刺绣衣。
　　饮啄蓬山最上头，和烟飞下禁城秋。
　　曾将弄玉归云去，金翿斜开十二楼。
　　◎卷.35【杂曲歌辞·拜新月】李端
　　开帘见新月，便即下阶拜。细语人不闻，北风吹裙带。
　　◎卷.36【杂曲歌辞·拜新月】吉中孚妻
　　拜新月，拜月出堂前，暗魄深笼桂，虚弓未引弦。
　　拜新月，拜月妆楼上，鸾镜未安台，蛾眉已相向。
　　拜新月，拜月不胜情，庭前风露清，月临人自老，
　　望月更长生。东家阿母亦拜月，一拜一悲声断绝。
　　昔年拜月逞容仪，如今拜月双泪垂。回看众女拜新月，
　　却忆红闺年少时。
　　◎卷.37【杂曲歌辞·忆江南】白居易
　　江南好，风景旧曾谙。日出江花红胜火，
　　春来江水绿如蓝。能不忆江南。
　　江南忆，最忆是杭州。山寺月中寻桂子，
　　郡亭枕上看潮头。何日更重游。
　　江南忆，其次忆吴宫。吴酒一杯春竹叶，
　　吴娃双舞醉芙蓉。早晚复相逢。
　　◎卷.38【杂曲歌辞·忆江南】刘禹锡
　　春过也，共惜艳阳年。犹有桃花流水上，
　　无辞竹叶醉樽前，惟待见青天。
　　春去也，多谢洛城人。弱柳从风疑举袂，
　　丛兰裛露似沾巾，独笑亦含颦。
　　◎卷.39【杂曲歌辞·宫中调笑】王建
　　团扇，团扇，美人病来遮面。玉颜憔悴三年，
　　谁复商量管弦。弦管，弦管，春草昭阳路断。
　　胡蝶，胡蝶，飞上金花枝叶。君前对舞春风，
　　百叶桃花树红。红树，红树，燕语莺啼日暮。
　　罗袖，罗袖，暗舞春风依旧。遥看歌舞玉楼，
　　好日新妆坐愁。愁坐，愁坐，一世虚生虚过。
　　杨柳，杨柳，日暮白沙渡口。船头江水茫茫，
　　商人少妇断肠。肠断，肠断，鹧鸪夜飞失伴。
　　◎卷.40【杂曲歌辞·宫中调笑】韦应物
　　胡马，胡马，远放燕支山下。咆沙咆雪独嘶，
　　东望西望路迷。迷路，迷路，边草无穷日暮。
　　河汉，河汉，晓挂秋城漫漫。愁人起望相思，
　　江南塞北别离。离别，离别，河汉虽同路绝。
　　◎卷.41【杂曲歌辞·转应词】戴叔伦
　　边草，边草，边草尽来兵老。山南山北雪晴，
　　千里万里月明。明月，明月，胡笳一声愁绝。
　　◎卷.42【杂曲歌辞·宫中行乐词】李白
　　小小生金屋，盈盈在紫微。山花插宝髻，石竹绣罗衣。
　　每出深宫里，常随步辇归。只愁歌舞散，化作彩云飞。
　　柳色黄金嫩，梨花白雪香。玉楼巢翡翠，金殿锁鸳鸯。
　　选妓随雕辇，徵歌出洞房。宫中谁第一，飞燕在昭阳。
　　卢橘为秦树，蒲萄出汉宫。烟花宜落日，丝管醉春风。
　　笛奏龙鸣水，箫吟凤下空。君王多乐事，何必向回中。
　　玉树春归日，金宫乐事多。后庭朝未入，轻辇夜相过。
　　笑出花间语，娇来烛下歌。莫教明月去，留著醉姮娥。
　　绣户香风暖，纱窗曙色新。宫花争笑日，池草暗生春。
　　绿树闻歌鸟，青楼见舞人。昭阳桃李月，罗绮自相亲。
　　今日明光里，还须结伴游。春风开紫殿，天乐下珠楼。
　　艳舞全知巧，娇歌半欲羞。更怜花月夜，宫女笑藏钩。
　　寒雪梅中尽，春风柳上归。宫莺娇欲醉，檐燕语还飞。
　　迟日明歌席，新花艳舞衣。晚来移彩仗，行乐泥光辉。
　　水绿南薰殿，花红北阙楼。莺歌闻太液，凤吹绕瀛洲。
　　素女鸣珠佩，天人弄彩球。今朝风日好，宜入未央游。
　　◎卷.43【杂曲歌辞·宫中乐】令狐楚
　　楚塞金陵静，巴山玉垒空。万方无一事，端拱大明宫。
　　霜霁长杨苑，冰开太液池。宫中行乐日，天下盛明时。
　　柳色烟相似，梨花雪不如。春风真有意，一一丽皇居。
　　月上宫花静，烟含苑树深。银台门已闭，仙漏夜沉沉。
　　九重青锁闼，百尺碧云楼。明月秋风起，珠帘上玉钩。
　　◎卷.44【杂曲歌辞·宫中乐】张仲素
　　网户交如绮，纱窗薄似烟。乐吹天上曲，人是月中仙。
　　翠匣开寒镜，珠钗挂步摇。妆成只畏晓，更漏促春宵。
　　江果瑶池实，金盘露井冰。甘泉将避暑，台殿晓光凝。
　　月彩浮鸾殿，砧声隔凤楼。笙歌临水槛，红烛乍迎秋。
　　奇树留寒翠，神池结夕波。黄山一夜雪，渭水雁声多。
　　◎卷.45【杂曲歌辞·踏歌词】崔液
　　彩女迎金屋，仙姬出画堂。鸳鸯裁锦袖，翡翠帖花黄。
　　歌响舞分行，艳色动流光。
　　庭际花微落，楼前汉已横。金壶催夜尽，罗袖拂寒轻。
　　乐笑畅欢情，未半著天明。
　　◎卷.46【杂曲歌辞·踏歌词】谢偃
　　春景娇春台，新露泣新梅。春叶参差吐，新花重叠开。
　　花影飞莺去，歌声度鸟来。倩看飘飖雪，何如舞袖回。
　　逶迤度香阁，顾步出兰闺。欲绕鸳鸯殿，先过桃李蹊。
　　风带舒还卷，簪花举复低。欲问今宵乐，但听歌声齐。
　　夜久星沉没，更深月影斜。裙轻才动佩，鬟薄不胜花。
　　细风吹宝袜，轻露湿红纱。相看乐未已，兰灯照九华。
　　◎卷.47【杂曲歌辞·踏歌词】张说
　　花萼楼前雨露新，长安城里太平人。
　　龙衔火树千灯艳，鸡踏莲花万岁春。
　　帝宫三五戏春台，行雨流风莫妒来。
　　西域灯轮千影合，东华金阙万重开。
　　◎卷.48【杂曲歌辞·踏歌行】刘禹锡
　　春江月出大堤平，堤上女郎连袂行。
　　唱尽新词看不见，红霞影树鹧鸪鸣。
　　桃蹊柳陌好经过，灯下妆成月下歌。
　　为是襄王故宫地，至今犹自细腰多。
　　新词宛转递相传，振袖倾鬟风露前。
　　月落乌啼云雨散，游童陌上拾花钿。
　　日暮江头闻竹枝，南人行乐北人悲。
　　自从雪里唱新曲，直至三春花尽时。
　　◎卷.49【杂曲歌辞·天长地久词】卢纶
　　玉砌红花树，香风不敢吹。春光解天意，偏发殿南枝。
　　虹桥千步廊，半在水中央。天子方清暑，宫人重暮妆。
　　辞辇复当熊，倾心奉上宫。君王若看貌，甘在众妃中。
　　云日呈祥礼物殊，北庭生献五单于。
　　塞天万里无飞鸟，可在边城用郅都。
　　台殿云凉风日微，君王初赐六宫衣。
　　楼船罢泛归犹早，行道才人斗射飞。
　　◎卷.50【杂曲歌辞·欸乃曲】元结
　　偏存名迹在人间，顺俗与时未安闲。
　　来谒大官兼问政，扁舟却入九疑山。
　　湘江二月春水平，满月和风宜夜行。
　　唱桡欲过平阳戍，守吏相呼问姓名。
　　千里枫林烟雨深，无朝无暮有猿吟。
　　停桡静听曲中意，好是云山韶濩音。
　　零陵郡北湘水东，浯溪形胜满湘中。
　　溪口石颠堪自逸，谁能相伴作渔翁。
　　下泷船似入深渊，上泷船似欲升天。
　　泷南始到九疑郡，应绝高人乘兴船。
　　◎卷.51【杂曲歌辞·十二月乐辞·正月】李贺
　　上楼迎春新春归，暗黄著柳宫漏迟。薄薄淡霭弄野姿，
　　寒绿幽泥生短丝。锦床晓卧玉肌冷，露脸未开对朝暝。
　　官街柳带不堪折，早晚菖蒲胜绾结。
　　◎卷.52【杂曲歌辞·十二月乐辞·二月】李贺
　　二月饮酒采桑津，宜男草生兰笑人。蒲如交剑风如薰，
　　劳劳胡燕怨酣春。薇帐逗烟生绿尘，金翅峨髻愁暮云，
　　沓飒起舞真珠裙。津头送别唱流水，酒客背寒南山死。
　　◎卷.53【杂曲歌辞·十二月乐辞·三月】李贺
　　东方风来满眼春，花城柳暗愁几人。复宫深殿竹风起，
　　新翠舞襟静如水。光风转蕙百馀里，暖雾驱云扑天地。
　　军装宫妓扫蛾浅，摇摇锦旗夹城暖。曲水飘香去不归，
　　梨花落尽成秋苑。
　　◎卷.54【杂曲歌辞·十二月乐辞·四月】李贺
　　晓凉暮凉树如盖，千山浓绿生云外。依微香雨青氛氲，
　　腻叶蟠花照曲门。金塘闲水摇碧漪，老景沉重无惊飞，
　　堕红残萼暗参差。
　　◎卷.55【杂曲歌辞·十二月乐辞·五月】李贺
　　雕玉押帘上，轻縠笼虚门。井汲铅华水，扇织鸳鸯文。
　　回雪舞凉殿，甘露洗空绿。罗袖从徊翔，香汗沾宝粟。
　　◎卷.56【杂曲歌辞·十二月乐辞·六月】李贺
　　裁生罗，伐湘竹，帔拂疏霜簟秋玉。炎炎红镜东方开，
　　晕如车轮上徘徊，啾啾赤帝骑龙来。
　　◎卷.57【杂曲歌辞·十二月乐辞·七月】李贺
　　星依云渚冷，露滴盘中圆。好花生木末，衰蕙愁空园。
　　夜天如玉砌，池叶极青钱。仅厌舞衫薄，稍知花簟寒。
　　晓风何拂拂，北斗光阑干。
　　◎卷.58【杂曲歌辞·十二月乐辞·八月】李贺
　　孀妾怨长夜，独客梦归家。傍檐虫缉丝，向壁灯垂花。
　　檐外月光吐，帘中树影斜。悠悠飞露姿，点缀池中荷。
　　◎卷.59【杂曲歌辞·十二月乐辞·九月】李贺
　　离宫散萤天似水，竹黄池冷芙蓉死。月缀金铺光脉脉，
　　凉苑虚庭空澹白。霜花飞飞风草草，翠锦斓斑满层道。
　　鸡人罢唱晓珑璁，鸦啼金井下疏桐。
　　◎卷.60【杂曲歌辞·十二月乐辞·十月】李贺
　　玉壶银箭稍难倾，釭花夜笑凝幽明。碎霜斜舞上罗幕，
　　烛笼两行照飞阁。珠帷怨卧不成眠，金凤刺衣著体寒，
　　长眉对月斗弯环。
　　◎卷.61【杂曲歌辞·十二月乐辞·十一月】李贺
　　宫城团回凛严光，白天碎碎堕琼芳。挝钟高饮千日酒，
　　却天凝寒作君寿。御沟泉合如环素，火井温水在何处。
　　◎卷.62【杂曲歌辞·十二月乐辞·十二月】李贺
　　日脚淡光红洒洒，薄霜不销桂枝下。
　　依稀和气解冬严，已就长日辞长夜。
　　◎卷.63【杂曲歌辞·十二月乐辞·闰月】李贺
　　帝重光，年重时，七十二候回环推。天官玉琯灰剩飞，
　　今岁何长来岁迟。王母移桃献天子，羲氏和氏迂龙辔。
　　◎卷.64【杂曲歌辞·桃花行】李峤
　　岁去无言忽憔悴，时来含笑吐氛氲。
　　不能拥路迷仙客，故欲开蹊侍圣君。
　　◎卷.65【杂曲歌辞·桃花行】李乂
　　绮萼成蹊遍籞芳，红英扑地满筵香。
　　莫将秋宴传王母，来比春华寿圣皇。
　　◎卷.66【杂曲歌辞·桃花行】徐彦伯
　　源水丛花无数开，丹跗红萼间青梅。
　　从今结子三千岁，预喜仙游复摘来。
　　◎卷.67【杂曲歌辞·桃花行】苏颋
　　桃花灼灼有光辉，无数成蹊点更飞。
　　为见芳林含笑待，遂同温树不言归。
　　◎卷.68【杂曲歌辞·桃花行】赵彦昭
　　红萼竞妍春苑曙，粉茸新向御筵开。
　　长年愿奉西王宴，近侍惭无东朔才。
　　◎卷.69【杂曲歌辞·苏摩遮】张说
　　摩遮本出海西胡，琉璃宝服紫髯胡。
　　闻道皇恩遍宇宙，来时歌舞助欢娱。
　　绣装帕额宝花冠，夷歌骑舞借人看。
　　自能激水成阴气，不虑今年寒不寒。
　　腊月凝阴积帝台，豪歌击鼓送寒来。
　　油囊取得天河水，将添上寿万年杯。
　　寒气宜人最可怜，故将寒水散庭前。
　　惟愿圣君无限寿，长取新年续旧年。
　　昭成皇后帝家亲，荣乐诸人不比伦。
　　往日霜前花委地，今年雪后树逢春。
　　◎卷.70【杂曲歌辞·舞马词】张说
　　万玉朝宗凤扆，千金率领龙媒。
　　眄鼓凝骄躞蹀，听歌弄影徘徊。
　　天禄遥征卫叔，日龙上借羲和。
　　将共两骖争舞，来随八骏齐歌。
　　彩旄八佾成行，时龙五色因方。
　　屈膝衔杯赴节，倾心献寿无疆。
　　帝皂龙驹沛艾，星兰骥子权奇。
　　腾倚骧洋应节，繁骄接迹不移。
　　二圣先天合德，群灵率土可封。
　　击石骖驔紫燕，摐金顾步苍龙。
　　圣君出震应箓，神马浮河献图。
　　足踏天庭鼓舞，心将帝乐踟踌。
　　◎卷.71【杂曲歌辞·舞马千秋万岁乐府词】张说
　　金天诞圣千秋节，玉醴还分万寿觞。试听紫骝歌乐府，
　　何如騄骥舞华冈。连骞势出鱼龙变，蹀躞骄生鸟兽行。
　　岁岁相传指树日，翩翩来伴庆云翔。
　　圣王至德与天齐，天马来仪自海西。腕足齐行拜两膝，
　　繁骄不进蹈千蹄。髤髵奋鬣时蹲踏，鼓怒骧身忽上跻。
　　更有衔杯终宴曲，垂头掉尾醉如泥。
　　远听明君爱逸才，玉鞭金翅引龙媒。不因兹白人间有，
　　定是飞黄天上来。影弄日华相照耀，喷含云色且徘徊。
　　莫言阙下桃花舞，别有河中兰叶开。
　　◎卷.72【杂曲歌辞·小曲新词】白居易
　　霁色鲜宫殿，秋声脆管弦。圣明千岁乐，岁岁似今年。
　　红裙明月夜，碧殿早秋时。好向昭阳宿，天凉玉漏迟。
　　◎卷.73【杂曲歌辞·闺怨词】白居易
　　朝憎莺百啭，夜妒燕双栖。不惯经春别，谁知到晓啼。
　　珠箔笼寒月，纱窗背晓灯。夜来巾上泪，一半是春冰。
　　关山征戍远，闺阁别离难。苦战应憔悴，寒衣不要宽。
　　◎卷.74【杂曲歌辞·皇帝感词】卢纶
　　提剑云雷动，垂衣日月明。禁花呈瑞色，国老见星精。
　　发棹鱼先跃，窥巢鸟不惊。山呼一万岁，直入九重城。
　　天衣五凤彩，御马六龙文。雨露清驰道，风雷翊上军。
　　高旍花外转，行漏乐前闻。时见金鞭举，空中指瑞云。
　　妙算干戈止，神谋宇宙清。两阶文物盛，七德武功成。
　　校猎长杨苑，屯军细柳营。归来献明主，歌舞隘春城。
　　天乐下天中，云輧俨在空。铅黄艳河汉，语笑合笙镛。
　　已见长随凤，仍闻不避熊。君王亲试舞，阊阖静无风。


第二十九卷杂歌谣辞
　　◎卷.1【杂歌谣辞·渔父歌】张志和
　　西塞山边白鹭飞，桃花流水鳜鱼肥。青箬笠，绿蓑衣，
　　春江细雨不须归。
　　钓台渔父褐为裘，两两三三舴艋舟。能纵棹，惯乘流，
　　长江白浪不曾忧。
　　霅溪湾里钓渔翁，舴艋为家西复东。江上雪，浦边风，
　　笑著荷衣不叹穷。
　　松江蟹舍主人欢，菰饭莼羹亦共餐。枫叶落，荻花干，
　　醉宿渔舟不觉寒。
　　青草湖中月正圆，巴陵渔父棹歌连。钓车子，掘头船，
　　乐在风波不用仙。
　　◎卷.2【杂歌谣辞·渔父歌】和凝
　　白芷汀寒立鹭鸶，蘋风轻翦浪花时。烟幂幂，日迟迟，
　　香引芙蓉惹钓丝。
　　◎卷.3【杂歌谣辞·渔父歌】欧阳炯
　　风浩寒溪照胆明，小君山上玉蟾生。荷露坠，翠烟轻，
　　拨剌游鱼几处惊。
　　◎卷.4【杂歌谣辞·渔父歌】李珣
　　水接衡门十里馀，信船归去卧看书。轻爵禄，慕玄虚，
　　莫道渔人只为鱼。
　　避世垂纶不记年，官高争得似君闲。倾白酒，对青山，
　　笑指柴门待月还。
　　棹警鸥飞水溅袍，影侵潭面柳垂绦。终日醉，绝尘劳，
　　曾见钱塘八月涛。
　　◎卷.5【杂歌谣辞·鸡鸣曲】王建
　　鸡初鸣，明星照东屋。鸡再鸣，红霞生海腹。
　　百官待漏双阙前，圣人亦挂山龙服。宝钗命妇灯下起，
　　环珮玲珑晓光里。直内初烧玉案香，司更尚滴铜壶水。
　　金吾卫里直郎妻，到明不睡听晨鸡。天头日月相送迎，
　　夜栖旦鸣人不迷。
　　◎卷.6【杂歌谣辞·鸡鸣曲】李廓
　　星稀月没上五更，胶胶角角鸡初鸣。征人牵马出门立，
　　辞妾欲向安西行。再鸣引颈檐头下，月中角声催上马。
　　才分地色第三鸣，旌旗红尘已出城。妇人上城乱招手，
　　夫婿不闻遥哭声。长恨鸡鸣别时苦，不遣鸡栖近窗户。
　　◎卷.7【杂歌谣辞·吴楚歌（一曰燕美人歌）】张籍
　　庭前春鸟啄林声，红夹罗襦缝未成。
　　今朝社日停针线，起向朱樱树下行。
　　◎卷.8【杂歌谣辞·李夫人歌】李商隐
　　一带不结心，两股方安髻。惭愧白茅人，月没教星替。
　　剩结茱萸枝，多擘秋莲的。独自有波光，彩囊盛不得。
　　蛮丝系条脱，妍眼和香屑。寿宫不惜铸南人，
　　柔肠早被秋波割。清澄有馀幽素香，鳏鱼渴凤真珠房。
　　不知瘦骨类冰井，更许夜帘通晓霜。土花漠碧云茫茫，
　　黄河欲尽天苍黄。
　　◎卷.9【杂歌谣辞·李夫人歌】李贺
　　紫皇宫殿重重开，夫人飞入琼瑶台。绿香绣帐何时歇，
　　青云无光宫水咽。翩联桂花坠秋月，孤鸾惊啼商丝发。
　　红璧阑珊悬佩当，歌台小妓遥相望。玉蟾滴水鸡人唱，
　　露华兰叶参差光。
　　◎卷.10【杂歌谣辞·李夫人歌】鲍溶
　　璿闺羽帐华烛陈，方士夜降夫人神。葳蕤半露芙蓉色，
　　窈窕将期环珮身。丽如三五月，可望难亲近。
　　颦黛含犀竟不言，春思秋怨谁能问。欲求巧笑如生时，
　　歌尘在空瑟衔丝。神来未及梦相见，帝比初亡心更悲。
　　爱之欲其生又死，东流万代无回水。宫漏丁丁夜向晨，
　　烟销雾散愁方士。
　　◎卷.11【杂歌谣辞·李夫人歌】张祜
　　延年不语望三星，莫说夫人上涕零。
　　争奈世间惆怅在，甘泉宫夜看图形。
　　◎卷.12【杂歌谣辞·中山孺子妾歌】李白
　　中山孺子妾，特以色见珍。虽不如延年妹，
　　亦是当时绝世人。桃李出深井，花艳惊上春。
　　一贵复一贱，关天岂由身。芙蓉老秋霜，团扇羞网尘。
　　戚姬髡翦入舂市，万古共悲辛。
　　◎卷.13【杂歌谣辞·临江王节士歌】李白
　　洞庭白波木叶稀，燕鸿始入吴云飞。吴云寒，燕鸿苦，
　　风号沙宿潇湘浦，节士感秋泪如雨。白日当天心，
　　照之可以事明主。壮士愤，雄风生，安得倚天剑，
　　跨海斩长鲸。
　　◎卷.14【杂歌谣辞·司马将军歌（代陇上健儿陈安）】李白
　　狂风吹古月，窃弄章华台。北落明星动光彩，
　　南征猛将如云雷。手中电曳倚天剑，直斩长鲸海水开。
　　我见楼船壮心目，颇似龙骧下三蜀。扬兵习战张虎旗，
　　江中白浪如银屋。身居玉帐临河魁，紫髯若戟冠崔嵬。
　　细柳开营揖天子，始知灞上为婴孩。羌笛横吹阿亸回，
　　向月楼中吹落梅。将军自起舞长剑，壮士呼声动九垓。
　　功成献凯见明主，丹青画像麒麟台。
　　◎卷.15【杂歌谣辞·郑樱桃歌】李颀
　　石季龙，僭天禄，擅雄豪，美人姓郑名樱桃。
　　樱桃美颜香且泽，娥娥侍寝专宫掖。后庭卷衣三万人，
　　翠眉清镜不得亲。官军女骑一千匹，繁花照耀漳河春。
　　织成花映红纶巾，红旗掣曳卤簿新。鸣鼙走马接飞鸟，
　　铜驮琴瑟随去尘。凤阳重门如意馆，百尺金梯倚银汉。
　　自言富贵不可量，女为公主男为王。赤花双簟珊瑚床，
　　盘龙斗帐琥珀光。淫昏伪位神所恶，灭石者陵终不误。
　　邺城苍苍白露微，世事翻覆黄云飞。
　　◎卷.16【杂歌谣辞·襄阳歌】李白
　　落日欲没岘山西，倒著接z5花下迷。襄阳小儿齐拍手，
　　拦街争唱白铜鞮。傍人借问笑何事，笑杀山公醉似泥。
　　鸬鹚杓，鹦鹉杯，百年三万六千日，一日须倾三百杯。
　　遥看汉水鸭头绿，恰似葡萄初酦醅。此江若变作春酒，
　　垒麹便筑糟丘台。千金骏马换少妾，醉坐雕鞍歌落梅。
　　车傍侧挂一壶酒，凤笙龙管行相催。咸阳市上叹黄犬，
　　何如月下倾金罍。君不见晋朝羊公一片石，
　　龟龙剥落生莓苔。泪亦不能为之堕，心亦不能为之哀。
　　谁能忧彼身后事，金凫银鸭葬死灰。
　　清风朗月不用一钱买，玉山自倒非人推。
　　舒州杓，力士铛，李白与尔同死生。襄王云雨今安在，
　　江水东流猿夜声。
　　◎卷.23【杂歌谣辞·襄阳曲】李白
　　襄阳行乐处，歌舞白铜鞮。江城回渌水，花月使人迷。
　　山公醉酒时，酩酊襄阳下。头上白接z5，倒著还骑马。
　　岘山临汉江，水渌沙如雪。上有堕泪碑，青苔久磨灭。
　　且醉习家池，莫看堕泪碑。山公欲上马，笑杀襄阳儿。
　　◎卷.33【杂歌谣辞·苏小小歌】李贺
　　幽兰露，如啼眼。无物结同心，烟花不堪翦。草如茵，
　　松如盖。风为裳，水为佩。油壁车，久相待。
　　冷翠烛，劳光彩。西陵下，风吹雨。
　　◎卷.34【杂歌谣辞·苏小小歌】温庭筠
　　买莲莫破券，买酒莫解金。酒里春容抱离恨，
　　水中莲子怀芳心。吴公女儿腰似束，家在钱塘小江曲。
　　一自檀郎逐便风，门前春水年年绿。
　　◎卷.35【杂歌谣辞·苏小小歌】张祜
　　车轮不可遮，马足不可绊。长怨十字街，使郎心四散。
　　新人千里去，故人千里来。翦刀横眼底，方觉泪难裁。
　　登山不愁峻，涉海不愁深。中擘庭前枣，教郎见赤心。
　　◎卷.36【杂歌谣辞·挟瑟歌】陆龟蒙
　　挟瑟为君抚，君嫌声太古。寥寥倚浪丝，eP々沉湘语。
　　赖有秋风知，清泠吹玉柱。
　　◎卷.37【杂歌谣辞·敕勒歌】
　　敕勒金隤壁，阴山无岁华。帐外风飘雪，营前月照沙。
　　羌儿吹玉管，胡姬踏锦花。却笑江南客，梅落不归家。
　　◎卷.38【杂歌谣辞·黄獐歌】
　　黄獐黄獐草里藏，弯弓射尔伤。
　　◎卷.39【杂歌谣辞·得体歌】
　　得体纥那也，纥囊得体那。潭里船车闹，扬州铜器多。
　　三郎当殿坐，听唱得体歌。
　　◎卷.40【杂歌谣辞·得宝歌】
　　得宝弘农野，弘农得宝那。潭里船车闹，扬州铜器多。
　　三郎当殿坐，听唱得宝歌。
　　◎卷.41【杂歌谣辞·黄台瓜辞】李贤
　　种瓜黄台下，瓜熟子离离。一摘使瓜好，再摘令瓜稀。
　　三摘尚自可，摘绝抱蔓归。
　　◎卷.42【杂歌谣辞·古歌】沈佺期
　　落叶流风向玉台，夜寒秋思洞房开。水精帘外金波下，
　　云母窗前银汉回。玉阶阴阴苔藓色，君王履綦难再得。
　　璇闺窈窕秋夜长，绣户徘徊秋月光。燕姬彩帐芙蓉色，
　　秦子金炉兰麝香。北斗七星横夜半，清歌一曲断君肠。
　　◎卷.43【杂歌谣辞·古歌】薛维翰
　　美人怨何深，含情倚金阁。不嚬复不语，红泪双双落。
　　美人闭红烛，烛坐裁新锦。频放翦刀声，夜寒知未寝。
　　◎卷.44【杂歌谣辞·黄昙子歌】温庭筠
　　参差绿蒲短，摇艳云塘满。红潋荡融融，莺翁鸂鶒暖。
　　萋芊小城路，马上修蛾懒。罗衫褭向风，点粉金鹂卵。
　　◎卷.45【杂歌谣辞·邯郸郭公辞】温庭筠
　　金笳悲故曲，玉座积深尘。言是邯郸伎，不易邺城人。
　　青苔竟埋骨，红粉自伤神。唯有漳河柳，还向旧营春。
　　◎卷.46【杂歌谣辞·箜篌谣】李白
　　攀天莫登龙，走山莫骑虎。贵贱结交心不移，
　　唯有严陵及光武。周公称大圣，管蔡宁相容。
　　汉谣一斗粟，不与淮南舂。兄弟尚路人，吾心安所从。
　　它人方寸间，山海几千重。轻言托朋友，对面九疑峰。
　　多花必早落，桃李不如松。管鲍久已死，何人继其踪。
　　◎卷.47【杂歌谣辞·邺城童子谣】李贺
　　邺城中，暮尘起。将黑丸，斫文吏。棘为鞭，虎为马。
　　团团走，邺城下。切玉剑，射日弓。献何人，奉相公。
　　扶毂来，关右儿。香扫途，相公归。
　　◎卷.48【杂歌谣辞·大麦行】杜甫
　　大麦干枯小麦黄，妇人行泣夫走藏。东至集壁西梁洋，
　　问谁腰镰胡与羌。岂无蜀兵三千人，部领辛苦江山长。
　　安得如鸟有羽翅，托身白云还故乡。
　　◎卷.49【杂歌谣辞·白鼍鸣】张籍
　　天欲雨，有东风，南溪白鼍鸣窟中。六月人家井无水，
　　夜闻白鼍人尽起。
　　◎卷.50【杂歌谣辞·步虚词】陈羽
　　汉武清斋读鼎书，内官扶上画云车。
　　坛上月明宫殿闭，仰看星斗礼空虚。
　　◎卷.51【杂歌谣辞·步虚词】顾况
　　回步游三洞，清心礼七真。飞符超羽翼，禁火醮星辰。
　　残药沾鸡犬，灵香出凤麟。壶中无窄处，愿得一容身。
　　◎卷.52【杂歌谣辞·步虚词】刘禹锡
　　阿母种桃云海际，花落子成二千岁。
　　海风吹折最繁枝，跪捧琼盘献天帝。
　　华表千年鹤一归，凝丹为顶雪为衣。
　　星星仙语人听尽，却向五云翻翅飞。
　　◎卷.53【杂歌谣辞·步虚词】韦渠牟
　　玉简真人降，金书道箓通。烟霞方蔽日，云雨已生风。
　　四极威仪异，三天使命同。那将人世恋，不去上清宫。
　　羽驾正翩翩，云鸿最自然。霞冠将月晓，珠佩与星连。
　　镂玉留新诀，雕金得旧编。不知飞鸟学，更有几人仙。
　　上帝求仙使，真符取玉郎。三才闲布象，二景郁生光。
　　骑吏排龙虎，笙歌走凤凰。天高人不见，暗入白云乡。
　　鸾鹤共徘徊，仙官使者催。香花三洞启，风雨百神来。
　　凤篆文初定，龙泥印已开。何须生羽翼，始得上瑶台。
　　羽节忽排烟，苏君已得仙。命风驱日月，缩地走山川。
　　几处留丹灶，何时种玉田。一朝骑白虎，直上紫微天。
　　静发降灵香，思神意智长。虎存时促步，龙想更成章。
　　扣齿风雷响，挑灯日月光。仙云在何处，仿佛满空堂。
　　几度游三洞，何方召百神。风云皆守一，龙虎亦全真。
　　执节仙童小，烧香玉女春。应须绝岩内，委曲问皇人。
　　上法杳无营，玄修似有情。道宫琼作想，真帝玉为名。
　　召岳驱旌节，驰雷发吏兵。云车降何处，斋室有仙卿。
　　羽卫一何鲜，香云起暮烟。方朝太素帝，更向玉清天。
　　凤曲凝犹吹，龙骖俨欲前。真文几时降，知在永和年。
　　大道何年学，真符此日催。还持金作印，未要玉为台。
　　羽节分明授，霞衣整顿裁。应缘五云使，教上列仙来。
　　独自授金书，萧条咏紫虚。龙行还当马，云起自成车。
　　九转风烟合，千年井灶馀。参差从太一，寿等混元初。
　　道学已通神，香花会女真。霞床珠斗帐，金荐玉舆轮。
　　一室心偏静，三天夜正春。灵官竟谁降，仙相有夫人。
　　上界有黄房，仙家道路长。神来知位次，乐变协宫商。
　　竞把琉璃碗，谁倾白玉浆。霞衣最芬馥，苏合是灵香。
　　珠佩紫霞缨，夫人会八灵。太霄犹有观，绝宅岂无形。
　　暮雨徘徊降，仙歌宛转听。谁逢玉妃辇，应检九真经。
　　西海辞金母，东方拜木公。云行疑带雨，星步欲凌风。
　　羽袖挥丹凤，霞巾曳彩虹。飘飖九霄外，下视望仙宫。
　　玉树杂金花，天河织女家。月邀丹凤舄，风送紫鸾车。
　　雾縠笼绡带，云屏列锦霞。瑶台千万里，不觉往来赊。
　　舞凤凌天出，歌麟入夜听。云容衣眇眇，风韵曲泠泠。
　　扣齿端金简，焚香检玉经。仙宫知不远，只近太微星。
　　紫府与玄洲，谁来物外游。无烦骑白鹿，不用驾青牛。
　　金化颜应驻，云飞鬓不秋。仍闻碧海上，更用玉为楼。
　　辔鹤复骖鸾，全家去不难。鸡声随羽化，犬影入云看。
　　酿玉当成酒，烧金且转丹。何妨五色绶，次第给仙官。
　　◎卷.54【杂歌谣辞·步虚词】皎然
　　予因览真诀，遂感西域君。玉笙下青冥，人间未曾闻。
　　日华炼魂魄，皎皎无垢氛。谓我有仙骨，且令饵氤氲。
　　俯仰愧灵颜，愿随鸾鹤群。俄然动风驭，缥眇归青云。
　　◎卷.55【杂歌谣辞·步虚词】高骈
　　青溪道士人不识，上天下天鹤一只。
　　洞门深锁碧窗寒，滴露研朱写周易。
　　◎卷.56【杂歌谣辞·步虚引】陈陶
　　小隐山人十洲客，莓苔为衣双耳白。青编为我忽降书，
　　暮雨虹霓一千尺。赤城门闭六丁直，晓日已烧东海色。
　　朝天半夜闻玉鸡，星斗离离碍龙翼。


第三十卷王珪
　　◎卷.1【咏汉高祖】王珪
　　汉祖起丰沛，乘运以跃鳞。手奋三尺剑，西灭无道秦。
　　十月五星聚，七年四海宾。高抗威宇宙，贵有天下人。
　　忆昔与项王，契阔时未伸。鸿门既薄蚀，荥阳亦蒙尘。
　　虮虱生介胄，将卒多苦辛。爪牙驱信越，腹心谋张陈。
　　赫赫西楚国，化为丘与榛。
　　◎卷.2【咏淮阴侯】王珪
　　秦王日凶慝，豪杰争共亡。信亦胡为者，剑歌从项梁。
　　项羽不能用，脱身归汉王。道契君臣合，时来名位彰。
　　北讨燕承命，东驱楚绝粮。斩龙堰濉水，擒豹熸夏阳。
　　功成享天禄，建旗还南昌。千金答漂母，百钱酬下乡。
　　吉凶成纠缠，倚伏难预详。弓藏狡兔尽，慷慨念心伤。
　　◎卷.3【早春桂林殿应诏】陈叔达
　　金铺照春色，玉律动年华。朱楼云似盖，丹桂雪如花。
　　水岸衔阶转，风条出柳斜。轻舆临太液，湛露酌流霞。
　　◎卷.4【后渚置酒】陈叔达
　　大渚初惊夜，中流沸鼓鼙。寒沙满曲浦，夕雾上邪溪。
　　岸广凫飞急，云深雁度低。严关犹未遂，此夕待晨鸡。
　　◎卷.5【听邻人琵琶】陈叔达
　　本是龙门桐，因妍入汉宫。香缘罗袖里，声逐朱弦中。
　　虽有相思韵，翻将入塞同。关山临却月，花蕊散回风。
　　为将金谷引，添令曲未终。
　　◎卷.6【州城西园入斋祠社】陈叔达
　　升坛预洁祀，诘早肃分司。达气风霜积，登光日色迟。
　　农教先八政，阳和秩四时。祈年服垂冕，告币动褰帷。
　　瘗地尊馀奠，人天庶有资。椒兰卒清酌，簠簋彻香萁。
　　折俎分归胙，充庭降受釐。方凭知礼节，况奉化雍熙。
　　◎卷.7【春首】陈叔达
　　雪花联玉树，冰彩散瑶池。翔禽遥出没，积翠远参差。
　　◎卷.8【初年】陈叔达
　　和风起天路，严气消冰井。索索枝未柔，厌厌漏犹永。
　　◎卷.9【咏菊】陈叔达
　　霜间开紫蒂，露下发金英。但令逢采摘，宁辞独晚荣。
　　◎卷.10【自君之出矣（一作贾冯吉诗）】陈叔达
　　自君之出矣，红颜转憔悴。思君如明烛，煎心且衔泪。
　　自君之出矣，明镜罢红妆。思君如夜烛，煎泪几千行。
　　◎卷.11【赋饮马长城窟】袁朗
　　朔风动秋草，清跸长安道。长城连不穷，所以隔华戎。
　　规模惟圣作，负荷晓成功。鸟庭已向内，龙荒更凿空。
　　玉关尘卷静，金微路已通。汤征随北怨，舜咏起南风。
　　画地功初立，绥边事云集。朝服践狼居，凯歌旋马邑。
　　山响传凤吹，霜华藻琼钑。属国拥节归，单于款关入。
　　日落寒风起，惊蓬被原隰。零落叶已寒，河流清且急。
　　四时徭役尽，千载干戈戢。太平今若斯，汗马竟无施。
　　唯当事笔砚，归去草封禅。
　　◎卷.12【和洗掾登城南坂望京邑】袁朗
　　二华连陌塞，九陇统金方。奥区称富贵，重险擅雄强。
　　龙飞灞水上，凤集岐山阳。神皋多瑞迹，列代有兴王。
　　我后膺灵命，爰求宅兹土。宸居法太微，建国资天府。
　　玄风叶黎庶，德泽浸区宇。醒醉各相扶，讴歌从圣主。
　　南登少陵岸，还望帝城中。帝城何郁郁，佳气乃葱葱。
　　金凤凌绮观，璇题敞兰宫。复道东西合，交衢南北通。
　　万国朝前殿，群公议宣室。鸣佩含早风，华蝉曜朝日。
　　柏梁宴初罢，千钟欢未毕。端拱肃岩廊，思贤听琴瑟。
　　逶迤万雉列，隐轸千闾布。飞甍夹御沟，曲台临上路。
　　处处歌钟鸣，喧阗车马度。日落长楸间，含情两相顾。
　　是月冬之季，阴寒昼不开。惊风四面集，飞雪千里回。
　　狐白登廊庙，牛衣出草莱。讵知韩长孺，无复重然灰。
　　◎卷.13【秋日应诏】袁朗
　　玉树凉风举，金塘细草萎。叶落商飙观，鸿归明月池。
　　迎寒桂酒熟，含露菊花垂。一奉章台宴，千秋长愿斯。
　　◎卷.14【秋夜独坐（一作邢邵诗）】袁朗
　　危弦断客心，虚弹落惊禽。新秋百虑净，独夜九愁深。
　　枯蓬唯逐吹，坠叶不归林。如何悲此曲，坐作白头吟。
　　◎卷.15【出塞曲】窦威
　　匈奴屡不平，汉将欲纵横。看云方结阵，却月始连营。
　　潜军度马邑，扬旆掩龙城。会勒燕然石，方传车骑名。
　　◎卷.16【新曲二首】长孙无忌
　　侬阿家住朝歌下，早传名。结伴来游淇水上，旧长情。
　　玉珮金钿随步远，云罗雾縠逐风轻。转目机心悬自许，
　　何须更待听琴声。
　　回雪凌波游洛浦，遇陈王。婉约娉婷工语笑，侍兰房。
　　芙蓉绮帐还开掩，翡翠珠被烂齐光。长愿今宵奉颜色，
　　不爱吹箫逐凤凰。
　　◎卷.17【灞桥待李将军】长孙无忌
　　飒飒风叶下，遥遥烟景曛。霸陵无醉尉，谁滞李将军。
　　◎卷.18【奉和正日临朝】颜师古
　　七府璿衡始，三元宝历新。负扆延百辟，垂旒御九宾。
　　肃肃皆鹓鹭，济济盛簪绅。天涯致重译，日域献奇珍。
　　◎卷.19【召拜御史大夫赠袁天纲】杜淹
　　伊吕深可慕，松乔定是虚。系风终不得，脱屣欲安如。
　　且珍纨素美，当与薜萝疏。既逢杨得意，非复久闲居。
　　◎卷.20【咏寒食斗鸡应秦王教】杜淹
　　寒食东郊道，扬鞲竞出笼。花冠初照日，芥羽正生风。
　　顾敌知心勇，先鸣觉气雄。长翘频扫阵，利爪屡通中。
　　飞毛遍绿野，洒血渍芳丛。虽然百战胜，会自不论功。
　　◎卷.21【寄赠齐公】杜淹
　　冠盖游梁日，诗书问志年。佩兰长坂上，攀桂小山前。
　　结交澹若水，履道直如弦。此欢终未极，于兹独播迁。
　　赭衣登蜀道，白首别秦川。泪随沟水逝，心逐晓旌悬。
　　去去逾千里，悠悠隔九天。郊野间长薄，城阙隐凝烟。
　　关门共月对，山路与云连。此时寸心里，难用尺书传。


第三十一卷
　　◎卷.1【五郊乐章·黄帝宫音】魏徵
　　黄中正位，含章居贞。既长六律，兼和五声。
　　毕陈万舞，乃荐斯牲。神其下降，永祚休平。
　　◎卷.2【五郊乐章·肃和】魏徵
　　眇眇方舆，苍苍圜盖。至哉枢纽，宅中图大。
　　气调四序，风和万籁。祚我明德，时雍道泰。
　　◎卷.3【五郊乐章·雍和】魏徵
　　金悬夕肆，玉俎朝陈。飨荐黄道，芬流紫辰。
　　乃诚乃敬，载享载禋。崇荐斯在，惟皇是宾。
　　◎卷.4【五郊乐章·舒和】魏徵
　　御征乘宫出郊甸，安歌率舞递将迎。
　　自有云门符帝赏，犹持雷鼓答天成。
　　◎卷.5【五郊乐章·青帝角音】魏徵
　　鹤云旦起，鸟星昏集。律候新风，阳开初蛰。
　　至德可飨，行潦斯挹。锡以无疆，烝人乃粒。
　　◎卷.6【五郊乐章·肃和】魏徵
　　玄鸟司春，苍龙登岁。节物变柳，光风转蕙。
　　瑶席降神，朱弦飨帝。诚备祝嘏，礼殚珪币。
　　◎卷.7【五郊乐章·雍和】魏徵
　　大乐稀音，至诚简礼。文物棣棣，声名济济。
　　六变有成，三登无体。乃眷丰絜，恩覃恺悌。
　　◎卷.8【五郊乐章·舒和】魏徵
　　笙歌籥舞属年韶，鹭鼓凫钟展时豫。
　　调露初迎绮春节，承云遽践苍霄驭。
　　◎卷.9【五郊乐章·赤帝徵音】魏徵
　　青阳告谢，朱明戒序。咸长是祈，敬陈椒醑。
　　博硕斯荐，笙镛备举。庶尽肃恭，非馨稷黍。
　　◎卷.10【五郊乐章·肃和】魏徵
　　离位克明，火中宵见。峰云暮起，景风晨扇。
　　木槿初荣，含桃可荐。芬馥百品，铿锵三变。
　　◎卷.11【五郊乐章·雍和】魏徵
　　昭昭丹陆，帟帟炎方。礼陈牲币，乐备篪簧。
　　琼羞溢俎，玉z0浮觞。恭惟正直，歆此馨香。
　　◎卷.13【五郊乐章·舒和】魏徵
　　千里温风飘降羽，十枝炎景媵朱干。
　　陈觞荐俎歌三献，拊石摐金会七盘。
　　◎卷.14【五郊乐章·白帝商音】魏徵
　　白藏应节，天高气清。岁功既阜，庶类收成。
　　万方静谧，九土和平。馨香是荐，受祚聪明。
　　◎卷.15【五郊乐章·肃和】魏徵
　　金行在节，素灵居正。气肃霜严，林凋草劲。
　　豺祭隼击，潦收川镜。九谷已登，万箱流咏。
　　◎卷.16【五郊乐章·雍和】魏徵
　　律应西成，气躔南吕。珪币咸列，笙竽备举。
　　苾苾兰羞，芬芬桂醑。式资宴贶，用调霜序。
　　◎卷.17【五郊乐章·舒和】魏徵
　　璿仪气爽惊緹籥，玉吕灰飞含素商。
　　鸣鞞奏管芳羞荐，会舞安歌葆眊扬。
　　◎卷.18【五郊乐章·黑帝羽音】魏徵
　　严冬季月，星回风厉。享祀报功，方祚来岁。
　　◎卷.19【五郊乐章·肃和】魏徵
　　律周玉琯，星回金度。次极阳乌，纪穷阴兔。
　　火林散雪，阳泉凝沍。八蜡已登，三农息务。
　　◎卷.20【五郊乐章·雍和】魏徵
　　阳月斯纪，应钟在候。载絜牲牷，爰登俎豆。
　　既高既远，无声无臭。静言格思，惟神保祐。
　　◎卷.21【五郊乐章·舒和】魏徵
　　执籥持羽初终曲，朱干玉戚始分行。
　　七德九功咸已畅，明灵降福具穰穰。
　　◎卷.22【享太庙乐章·永和】魏徵
　　於穆烈祖，弘此丕基。永言配命，子孙保之。
　　百神既洽，万国在兹。是用孝享，神其格思。
　　◎卷.23【享太庙乐章·肃和】魏徵
　　大哉至德，允兹明圣。格于上下，聿遵诚敬。
　　嘉乐斯登，鸣球以咏。神其降止，式隆景命。
　　◎卷.24【享太庙乐章·雍和】魏徵
　　崇兹享祀，诚敬兼至。乐以感灵，礼以昭事。
　　粢盛咸絜，牲牷孔备。永言孝思，庶几不匮。
　　◎卷.25【享太庙乐章·长发舞】魏徵
　　濬哲惟唐，长发其祥。帝命斯祐，王业克昌。
　　配天载德，就日重光。本枝百代，申锡无疆。
　　◎卷.26【享太庙乐章·大基舞】魏徵
　　猗与祖业，皇矣帝先。剪商德厚，封唐庆延。
　　在姬犹稷，方晋逾宣。基我鼎运，于斯万年。
　　◎卷.27【享太庙乐章·大成舞】魏徵
　　周穆王季，晋美帝文。明明盛德，穆穆齐芬。
　　藏用四履，屈道参分。铿锵钟石，载纪鸿勋。
　　◎卷.28【享太庙乐章·大明舞】魏徵
　　五纪更运，三正递升。勋华既没，禹汤勃兴。神武命代，
　　灵眷是膺。望云彰德，察纬告征。上纽天维，下安地轴。
　　征师涿野，万国咸服。偃伯灵台，九官允穆。殊域委赆，
　　怀生介福。大礼既饰，大乐已和。黑章扰囿，赤字浮河。
　　功宣载籍，德被咏歌。克昌厥后，百禄是荷。
　　◎卷.29【享太庙乐章·寿和】魏徵
　　八音斯奏，三献毕陈。宝祚惟永，晖光日新。
　　◎卷.30【享太庙乐章·舒和】魏徵
　　圣敬通神光七庙，灵心荐祚和万方。
　　严禋克配鸿基远，明德惟馨凤历昌。
　　◎卷.31【享太庙乐章·雍和】魏徵
　　於穆清庙，聿修严祀。四县载陈，三献斯止。
　　笾豆撤荐，人祇介祉。神惟格思，锡祚不已。
　　◎卷.32【享太庙乐章·永和】魏徵
　　肃肃清祀，烝烝孝思。荐享昭备，虔恭在兹。
　　雍歌撤俎，祝嘏陈辞。用光武志，永固鸿基。
　　◎卷.33【赋西汉】魏徵
　　受降临轵道，争长趣鸿门。驱传渭桥上，观兵细柳屯。
　　夜宴经柏谷，朝游出杜原。终藉叔孙礼，方知皇帝尊。
　　◎卷.34【暮秋言怀】魏徵
　　首夏别京辅，杪秋滞三河。沉沉蓬莱阁，日夕乡思多。
　　霜剪凉阶蕙，风捎幽渚荷。岁芳坐沦歇，感此式微歌。
　　◎卷.35【述怀·出关】魏徵
　　中原初逐鹿，投笔事戎轩。纵横计不就，慷慨志犹存。
　　杖策谒天子，驱马出关门。请缨系南粤，凭轼下东藩。
　　郁纡陟高岫，出没望平原。古木鸣寒鸟，空山啼夜猿。
　　既伤千里目，还惊九折魂。岂不惮艰险，深怀国士恩。
　　季布无二诺，侯嬴重一言。人生感意气，功名谁复论。
　　◎卷.36【奉和正日临朝应诏】魏徵
　　百灵侍轩后，万国会涂山。岂如今睿哲，迈古独光前。
　　声教溢四海，朝宗引百川。锵洋鸣玉珮，灼烁耀金蝉。
　　淑景辉雕辇，高旌扬翠烟。庭实超王会，广乐盛钧天。
　　既欣东日户，复咏南风篇。愿奉光华庆，从斯亿万年。


第三十二卷
　　◎卷.1【祈谷乐章·肃和】褚亮
　　履艮斯绳，居中体正。龙运垂祉，昭符启圣。
　　式事严禋，聿怀嘉庆。惟帝永锡，时皇休命。
　　◎卷.2【祈谷乐章·雍和】褚亮
　　殷荐乘春，太坛临曙。八簋盈和，六瑚登御。
　　嘉稷匪歆，德馨斯饫。祝嘏无易，灵心有豫。
　　◎卷.3【祈谷乐章·舒和】褚亮
　　玉帛牺牲申敬享，金丝戚羽盛音容。
　　庶俾亿龄禔景福，长欣万宇洽时邕。
　　◎卷.4【明堂乐章·肃和】褚亮
　　象天御宇，乘时布政。严配申虔，宗禋展敬。
　　樽罍盈列，树羽交映。玉币通诚，祚隆皇圣。
　　◎卷.5【明堂乐章·雍和】褚亮
　　八牖晨披，五精朝奠。雾凝璇篚，风清金悬。
　　神涤备全，明粢丰衍。载絜彝俎，陈诚以荐。
　　◎卷.6【明堂乐章·舒和】褚亮
　　御扆合宫承宝历，席图重馆奉明灵。
　　偃武修文九围泰，沉烽静柝八荒宁。
　　◎卷.7【雩祀乐章·肃和】褚亮
　　朱鸟开辰，苍龙启映。大帝昭飨，群生展敬。
　　礼备怀柔，功宣舞咏。旬液应序，年祥叶庆。
　　◎卷.8【雩祀乐章·雍和】褚亮
　　绀筵分彩，宝图吐绚。凤管晨凝，云歌晓啭。
　　肃事蘋藻，虔申桂奠。百谷斯登，万箱攸荐。
　　◎卷.9【雩祀乐章·舒和】褚亮
　　凤曲登歌调令序，龙雩集舞泛祥风。
　　彩旞云回昭睿德，朱干电发表神功。
　　◎卷.10【享先农乐章·诚和】褚亮
　　粒食伊始，农之所先。古今攸赖，是曰人天。
　　耕斯帝籍，播厥公田。式崇明祀，神其福焉。
　　◎卷.11【享先农乐章·肃和】褚亮
　　樽彝既列，瑚簋方荐。歌工载登，币礼斯奠。
　　肃肃享祀，颙颙缨弁。神之听之，福流寰县。
　　◎卷.12【享先农乐章·雍和】褚亮
　　前夕视牲，质明奉俎。沐芳整弁，其仪式序。
　　盛礼毕陈，嘉乐备举。歆我懿德，非馨稷黍。
　　◎卷.13【享先农乐章·舒和】褚亮
　　羽籥低昂文缀已，干戚蹈厉武行初。
　　望岁祈农神所听，延祥介福岂云虚。
　　◎卷.14【祭神州乐章·肃和】褚亮
　　大矣坤仪，至哉神县。包含日域，牢笼月竁。
　　露絜三清，风调六变。皇祇届止，式歆恭荐。
　　◎卷.15【祭神州乐章·雍和】褚亮
　　泰圻严享，阴郊展敬。礼以导神，乐以和性。
　　黝牲在列，黄琮俯映。九土既平，万邦贻庆。
　　◎卷.16【祭神州乐章·舒和】褚亮
　　坤道降祥和庶品，灵心载德厚群生。
　　水土既调三极泰，文武毕备九区平。
　　◎卷.17【祭方丘乐章·顺和】褚亮
　　万物资以化，交泰属升平。易从业惟简，得一道斯宁。
　　具仪光玉帛，送舞变咸英。黍稷良非贵，明德信惟馨。
　　◎卷.18【祭方丘乐章·肃和】褚亮
　　至矣坤德，皇哉地祇。开元统纽，合大承规。
　　九宫肃列，六典相仪。永言配命，长保无亏。
　　◎卷.19【祭方丘乐章·雍和】褚亮
　　柔而能方，直而能敬。厚载以德，大亨以正。
　　有涤斯牷，有馨斯盛。介兹景福，祚我休庆。
　　◎卷.20【祭方丘乐章·舒和】褚亮
　　玉币牲牷分荐享，羽旄干戚递成容。
　　一德惟宁两仪泰，三材保合四时邕。
　　◎卷.21【祭方丘乐章·顺和】褚亮
　　阴祇协赞，厚载方贞。牲币具举，箫管备成。
　　其礼惟肃，其德惟明。神之听矣，式鉴虔诚。
　　◎卷.22【临高台】褚亮
　　高台暂俯临，飞翼耸轻音。浮光随日度，漾影逐波深。
　　回瞰周平野，开怀畅远襟。独此三休上，还伤千岁心。
　　◎卷.23【赋得蜀都】褚亮
　　列宿光参井，分芒跨梁岷。沉犀对江浦，驷马入城闉。
　　英图多霸迹，历选有名臣。连骑簪缨满，含章词赋新。
　　得上仙槎路，无待访严遵。
　　◎卷.24【奉和咏日午】褚亮
　　曦车日亭午，浮箭未移晖。日光无落照，树影正中围。
　　草萎看稍靡，叶燥望疑稀。昼寝惭经笥，暂解入朝衣。
　　◎卷.25【奉和望月应魏王教】褚亮
　　层轩登皎月，流照满中天。色共梁珠远，光随赵璧圆。
　　落影临秋扇，虚轮入夜弦。所欣东馆里，预奉西园篇。
　　◎卷.26【咏花烛（烛花）】褚亮
　　兰径香风满，梅梁暖日斜。言是东方骑，来寻南陌车。
　　靥星临夜烛，眉月隐轻纱。莫言春稍晚，自有镇开花。
　　◎卷.27【在陇头哭潘学士】褚亮
　　陇底嗟长别，流襟一恸君。何言幽咽所，更作死生分。
　　转蓬飞不息，悲松断更闻。谁能驻征马，回首望孤坟。
　　◎卷.28【奉和禁苑饯别应令】褚亮
　　大藩初锡瑞，出牧迩皇京。暂以绿车重，言承朱传荣。
　　舒桃临远骑，垂柳映京营。惠化宣千里，威风动百城。
　　禁籞芳嘉节，神襟饯送情。金笳催别景，玉琯切离声。
　　野花开更落，山鸟哢还惊。微臣夙多幸，薄宦奉储明。
　　钓台惭作赋，伊水滥闻笙。怀德良知久，酬恩识命轻。
　　◎卷.29【和御史韦大夫喜霁之作】褚亮
　　晴天度旅雁，斜影照残虹。野净馀烟尽，山明远色同。
　　沙平寒水落，叶脆晚枝空。白简光朝幰，彤驺出禁中。
　　息驾游兰坂，雕文折桂丛。无因轻羽扇，徒自仰仁风。
　　◎卷.30【晚别乐记室彦】褚亮
　　穷途属岁晚，临水忽分悲。抱影同为客，伤情共此时。
　　雾色侵虚牖，霜氛冷薄帷。举袂惨将别，停怀怅不怡。
　　风严征雁远，雪暗去篷迟。他乡有岐路，游子欲何之。
　　◎卷.31【伤始平李少府正己】褚亮
　　劳息本相循，悲欢理自均。谁能免玄夜，惜尔正青春。
　　迈德惟家宝，生才谅国珍。高文缀翡翠，茂学掩麒麟。
　　述作纷无已，言谈妙入神。断肠虽累月，分手未盈旬。
　　辅嗣俄长往，颜生即短辰。声华满昭代，形影委穷尘。
　　禅草回中使，生刍引吊宾。同游秘府日，方驾直城闉。
　　并拜黄图右，分曹清渭滨。风期嵇吕好，存殁范张亲。
　　虚座怜王述，遗篇恸景纯。精灵与毫翰，千祀寿何人。
　　◎卷.32【秋雁（一作虞世南诗）】褚亮
　　日暮霜风急，羽翮转难任。为有传书意，翩翩入上林。
　　◎卷.33【句（赠杜侍御）】褚亮
　　神羊既不触，夕鸟欲依人。


第三十三卷
　　◎卷.1【冬日宴群公于宅各赋一字得杯】于志宁
　　陋巷朱轩拥，衡门缇骑来。俱裁七步咏，同倾三雅杯。
　　色动迎春柳，花发犯寒梅。宾筵未半醉，骊歌不用催。
　　◎卷.2【冬日宴于庶子宅各赋一字得趣】令狐德棻
　　高门聊命赏，群英于此遇。放旷山水情，留连文酒趣。
　　夕烟起林兰，霜枝殒庭树。落景虽已倾，归轩幸能驻。
　　◎卷.3【冬日宴于庶子宅各赋一字得色】封行高
　　夫君敬爱重，欢言情不极。雅引发清音，丽藻穷雕饰。
　　水结曲池冰，日暖平亭色。引满既杯倾，终之以弁侧。
　　◎卷.4【冬日宴于庶子宅各赋一字得节】杜正伦
　　李门余妄进，徐榻君恒设。清论畅玄言，雅琴飞白雪。
　　寒云暧落景，朔风凄暮节。方欣投辖情，且驻当归别。
　　◎卷.5【玄武门侍宴（一作侍宴北门）】杜正伦
　　大君端扆暇，睿赏狎林泉。开轩临禁籞，藉野列芳筵。
　　参差歌管飏，容裔羽旗悬。玉池流若醴，云阁聚非烟。
　　湛露晞尧日，熏风入舜弦。大德侔玄造，微物荷陶甄。
　　谬陪瑶水宴，仍厕柏梁篇。阚名徒上月，邹辩讵谈天。
　　既喜光华旦，还伤迟暮年。犹冀升中日，簪裾奉肃然。
　　◎卷.6【奉和正日临朝】岑文本
　　时雍表昌运，日正叶灵符。德兼三代礼，功包四海图。
　　逾沙纷在列，执玉俨相趋。清跸喧辇道，张乐骇天衢。
　　拂蜺九旗映，仪凤八音殊。佳气浮仙掌，熏风绕帝梧。
　　天文光七政，皇恩被九区。方陪瘗玉礼，珥笔岱山隅。
　　◎卷.7【奉述飞白书势】岑文本
　　六文开玉篆，八体曜银书。飞毫列锦绣，拂素起龙鱼。
　　凤举崩云绝，鸾惊游雾疏。别有临池草，恩沾垂露馀。
　　◎卷.8【冬日宴于庶子宅各赋一字得平】岑文本
　　金兰笃惠好，尊酒畅生平。既欣投辖赏，暂缓望乡情。
　　爱景含霜晦，落照带风轻。于兹欢宴洽，宠辱讵相惊。
　　◎卷.9【安德山池宴集】岑文本
　　甲第多清赏，芳辰命羽卮。书帷通行径，琴台枕槿篱。
　　池疑夜壑徙，山似郁洲移。雕楹网萝薜，激濑合埙篪。
　　鸟戏翻新叶，鱼跃动清漪。自得淹留趣，宁劳攀桂枝。
　　◎卷.10【安德山池宴集】刘洎
　　平阳擅歌舞，金谷盛招携。何如兼往烈，会赏叶幽栖。
　　已均朝野致，还欣物我齐。春晚花方落，兰深径渐迷。
　　蒲新节尚短，荷小盖犹低。无劳拂长袖，直待夜乌啼。
　　◎卷.11【安德山池宴集】褚遂良
　　伏枥丹霞外，遮园焕景舒。行云泛层阜，蔽月下清渠。
　　亭中奏赵瑟，席上舞燕裾。花落春莺晚，风光夏叶初。
　　良朋比兰蕙，雕藻迈琼琚。独有狂歌客，来承欢宴馀。
　　◎卷.12【安德山池宴集】杨续
　　狭斜通凤阙，上路抵青楼。簪绂启宾馆，轩盖临御沟。
　　西城多妙舞，主第出名讴。列峰疑宿雾，疏壑拟藏舟。
　　花蝶辞风影，蘋藻含春流。酒阑高宴毕，自反山之幽。
　　◎卷.13【游清都观寻沈道士得仙字】刘孝孙
　　纷吾因暇豫，行乐极留连。寻真谒紫府，披雾觌青天。
　　缅怀金阙外，遐想玉京前。飞轩俯松柏，抗殿接云烟。
　　滔滔清夏景，嘒嘒早秋蝉。横琴对危石，酌醴临寒泉。
　　聊祛尘俗累，宁希龟鹤年。无劳生羽翼，自可狎神仙。
　　◎卷.14【早发成皋望河】刘孝孙
　　清晨发岩邑，车马走轘辕。回瞰黄河上，惝怳屡飞魂。
　　鸿流遵积石，惊浪下龙门。仙槎不辨处，沉璧想犹存。
　　远近洲渚出，飒沓凫雁喧。怀古空延伫，叹逝将何言。
　　◎卷.15【游灵山寺】刘孝孙
　　吾王游胜地，骖驾历祇园。临风画角愤，耀日采旗翻。
　　永怀筌了义，寂念启玄门。深溪穷地脉，高嶂接云根。
　　信美谐心赏，幽邃且攀援。曳裾欣扈从，方悟屏尘喧。
　　◎卷.16【冬日宴于庶子宅各赋一字得鲜】刘孝孙
　　解襟游胜地，披云促宴筵。清文振笔妙，高论写言泉。
　　冻柳含风落，寒梅照日鲜。骊歌虽欲奏，归驾且留连。
　　◎卷.17【送刘散员同赋陈思王诗游人久不归（一作贺朝或贺朝清）】刘孝孙
　　乡关渺天末，引领怅怀归。羁旅久淫滞，物色屡芳菲。
　　稍觉私意尽，行看蓬鬓衰。如何千里外，伫立沾裳衣。
　　◎卷.18【咏笛】刘孝孙
　　凉秋夜笛鸣，流风韵九成。调高时慷慨，曲变或凄清。
　　征客怀离绪，邻人思旧情。幸以知音顾，千载有奇声。
　　◎卷.19【赋得春莺送友人（又作贺朝诗）】刘孝孙
　　流莺拂绣羽，二月上林期。待雪消金禁，衔花向玉墀。
　　翅掩飞燕舞，啼恼婕妤悲。料取金闺意，因君问所思。
　　◎卷.20【巫山高】陆敬
　　巫岫郁岧峣，高高入紫霄。白云抱危石，玄猿挂迥条。
　　悬崖激巨浪，脆叶陨惊飙。别有阳台处，风雨共飘飖。
　　◎卷.21【游隋故都】陆敬
　　洛城聊顾步，长想遂留连。水斗宫初毁，风变鼎将迁。
　　皋陶德不建，汾隅祀忽焉。宗祊旷无象，声朔缅谁传。
　　枌榆何冷落，禾黍郁芊绵。悲歌尽商颂，太息悯周篇。
　　来苏伫圣德，濡足乃乘乾。正始淳风被，人劳用息肩。
　　舞象文思泽，偃伯武功宣。则百昌厥后，于万永斯年。
　　兹辰素商节，灰管变星躔。平原悴秋草，乔木敛寒烟。
　　翻黄坠疏叶，凝翠积高天。参差海曲雁，寂寞柳门蝉。
　　兴悼今如此，悲愁复在旃。彷徨不忍去，杖策屡回邅。
　　◎卷.22【游清都观寻沈道士得都字】陆敬
　　聊排灵琐闼，徐步入清都。青溪冥寂士，思玄徇道枢。
　　十芒生药笥，七焰发丹炉。缥帙桐君录，朱书王母符。
　　宫槐散绿穗，日槿落青柎。矫翰雷门鹤，飞来叶县凫。
　　凌风自可御，安事迫中区。方追羽化侣，从此得玄珠。
　　◎卷.23【七夕赋咏成篇】陆敬
　　夙驾鸣鸾启阊阖，霓裳遥裔俨天津。五明霜纨开羽扇，
　　百和香车动画轮。婉娈夜分能几许，靓妆冶服为谁新。
　　片时欢娱自有极，已复长望隔年人。
　　◎卷.24【七夕赋咏成篇】沈叔安
　　皎皎宵月丽秋光，耿耿天津横复长。停梭且复留残纬，
　　拂镜及早更新妆。彩凤齐驾初成辇，雕鹊填河已作梁。
　　虽喜得同今夜枕，还愁重空明日床。
　　◎卷.25【七夕赋咏成篇】何仲宣
　　日日思归勤理鬓，朝朝伫望懒调梭。凌风宝扇遥临月，
　　映水仙车远渡河。历历珠星疑拖珮，冉冉云衣似曳罗。
　　通宵道意终无尽，向晓离愁已复多。
　　◎卷.26【游清都观寻沈道士得芳字】赵中虚
　　青溪阻千仞，姑射藐汾阳。未若游兹境，探玄众妙场。
　　鹤来疑羽客，云泛似霓裳。寓目虽灵宇，游神乃帝乡。
　　道存真理得，心灰俗累忘。烟霞凝抗殿，松桂肃长廊。
　　早蝉清暮响，崇兰散晚芳。即此翔寥廓，非复控榆枋。
　　◎卷.27【送刘散员赋得陈思王诗明月照高楼】杨濬
　　高楼一何绮，素月复流明。重轩望不极，馀晖揽讵盈。
　　镜华当牖照，钩影隔帘生。逆愁异尊酒，对此难为情。


第三十四卷
　　◎卷.1【陇头水】杨师道
　　陇头秋月明，陇水带关城。笳添离别曲，风送断肠声。
　　映雪峰犹暗，乘冰马屡惊。雾中寒雁至，沙上转蓬轻。
　　天山传羽檄，汉地急征兵。阵开都护道，剑聚伏波营。
　　于兹觉无渡，方共濯胡缨。
　　◎卷.2【中书寓直咏雨简褚起居上官学士】杨师道
　　云暗苍龙阙，沉沉殊未开。窗临凤凰沼，飒飒雨声来。
　　电影入飞阁，风威凌吹台。长檐响奔溜，清簟肃浮埃。
　　早荷叶稍没，新篁枝半摧。兹晨怅多绪，怀友自难裁。
　　况复重城内，日暮独裴回。玉阶良史笔，金马掞天才。
　　高甍通散骑，复道驾蓬莱。思君赠桃李，于此冀琼瑰。
　　◎卷.3【阙题】杨师道
　　汉家伊洛九重城，御路浮桥万里平。桂户雕梁连绮翼，
　　虹梁绣柱映丹楹。朝光欲动千门曙，丽日初照百花明。
　　燕赵蛾眉旧倾国，楚宫腰细本传名。二月桑津期结伴，
　　三春淇水逐关情。兰丛有意飞双蝶，柳叶无趣隐啼莺。
　　扇里细妆将夜并，风前独舞共花荣。两鬟百万谁论价，
　　一笑千金判是轻。不为披图来侍寝，非因主第奉身迎。
　　羊车讵畏青门闭，兔月今宵照后庭。
　　◎卷.4【初秋夜坐应诏】杨师道
　　玉琯凉初应，金壶夜渐阑。沧池流稍洁，仙掌露方漙。
　　雁声风处断，树影月中寒。爽气长空净，高吟觉思宽。
　　◎卷.5【赋终南山用风字韵应诏】杨师道
　　眷言怀隐逸，辍驾践幽丛。白云飞夏雨，碧岭横春虹。
　　草绿长杨路，花疏五柞宫。登临日将晚，兰桂起香风。
　　◎卷.6【咏饮马应诏】杨师道
　　清晨控龙马，弄影出花林。躞蹀依春涧，联翩度碧浔。
　　苔流染丝络，水洁写雕簪。一御瑶池驾，讵忆长城阴。
　　◎卷.7【初宵看婚】杨师道
　　洛城花烛动，戚里画新蛾。隐扇羞应惯，含情愁已多。
　　轻啼湿红粉，微睇转横波。更笑巫山曲，空传暮雨过。
　　◎卷.8【侍宴赋得起坐弹鸣琴二首（一作杨希道诗）】杨师道
　　北林鹊夜飞，南轩月初进。调弦发清徵，荡心祛褊吝。
　　变作离鸿声，还入思归引。长叹未终极，秋风飘素鬓。
　　丝传园客意，曲奏楚妃情。罕有知音者，空劳流水声。
　　◎卷.9【咏琴（一作杨希道诗）】杨师道
　　久擅龙门质，孤竦峄阳名。齐娥初发弄，赵女正调声。
　　嘉客勿遽反，繁弦曲未成。
　　◎卷.10【咏笙（一作杨希道诗）】杨师道
　　短长插凤翼，洪细摹鸾音。能令楚妃叹，复使荆王吟。
　　切切孤竹管，来应云和琴。
　　◎卷.11【应诏咏巢乌】杨师道
　　桂树春晖满，巢乌刷羽仪。朝飞丽城上，夜宿碧林陲。
　　背风藏密叶，向日逐疏枝。仰德还能哺，依仁遂可窥。
　　惊鸣雕辇侧，王吉自相知。
　　◎卷.12【奉和夏日晚景应诏】杨师道
　　辇路夹垂杨，离宫通建章。日落横峰影，云归起夕凉。
　　雕轩动流吹，羽盖息回塘。薙草生还绿，残花落尚香。
　　青岩类姑射，碧涧似汾阳。幸属无为日，欢娱尚未央。
　　◎卷.13【奉和圣制春日望海】杨师道
　　春山临渤海，征旅辍晨装。回瞰卢龙塞，斜瞻肃慎乡。
　　洪波回地轴，孤屿映云光。落日惊涛上，浮天骇浪长。
　　仙台隐螭驾，水府泛鼋梁。碣石朝烟灭，之罘归雁翔。
　　北巡非汉后，东幸异秦皇。搴旗羽林客，跋距少年场。
　　龙击驱辽水，鹏飞出带方。将举青丘缴，安访白霓裳。
　　◎卷.14【春朝闲步】杨师道
　　休沐乘闲豫，清晨步北林。池塘藉芳草，兰芷袭幽衿。
　　雾中分晓日，花里弄春禽。野径香恒满，山阶笋屡侵。
　　何须命轻盖，桃李自成阴。
　　◎卷.15【还山宅】杨师道
　　暮春还旧岭，徙倚玩年华。芳草无行径，空山正落花。
　　垂藤扫幽石，卧柳碍浮槎。鸟散茅檐静，云披涧户斜。
　　依然此泉路，犹是昔烟霞。
　　◎卷.16【咏马】杨师道
　　宝马权奇出未央，雕鞍照曜紫金装。春草初生驰上苑，
　　秋风欲动戏长杨。鸣珂屡度章台侧，细蹀经向濯龙傍。
　　徒令汉将连年去，宛城今已献名王。
　　◎卷.17【奉和咏弓】杨师道
　　霜重麟胶劲，风高月影圆。乌飞随帝辇，雁落逐鸣弦。
　　◎卷.18【咏砚】杨师道
　　圆池类璧水，轻翰染烟华。将军欲定远，见弃不应赊。
　　◎卷.19【奉和正日临朝应诏】杨师道
　　皇猷被寰宇，端扆属元辰。九重丽天邑，千门临上春。
　　◎卷.20【咏舞（一作杨希道诗）】杨师道
　　二八如回雪，三春类早花。分行向烛转，一种逐风斜。


第三十五卷
　　◎卷.1【奉和执契静三边应诏】许敬宗
　　玄塞隔阴戎，朱光分昧谷。地游穷北际，云崖尽西陆。
　　星次绝轩台，风衢乖禹服。寰区无所外，天覆今咸育。
　　窜苗犹有孽，戮负自贻辜。疏网妖鲵漏，盘薮怪禽逋。
　　髯飞尚假息，乳视暂稽诛。乾灵振玉弩，神略运璇枢。
　　日羽廓游气，天阵清华野。升晅光西夜，驰恩溢东泻。
　　挥袂静昆炎，开关纳流赭。锦轺凌右地，华缨羁大夏。
　　清台映罗叶，玄沚控瑶池。驼鹿输珍贶，树羽飨来仪。
　　辍肴观化宇，栖籞萃条支。熏风交阆阙，就日泛濛漪。
　　充庭延饮至，绚简敷春藻。迎姜已创图，命力方论道。
　　昔托游河乘，再备商山皓。欣逢德化流，思效登封草。
　　◎卷.2【奉和行经破薛举战地应制】许敬宗
　　混元分大象，长策挫修鲸。于斯建宸极，由此创鸿名。
　　一戎乾宇泰，千祀德流清。垂衣凝庶绩，端拱铸群生。
　　复整瑶池驾，还临官渡营。周游寻曩迹，旷望动天情。
　　帷宫面丹浦，帐殿瞩宛城。虏场栖九穗，前歌被六英。
　　战地甘泉涌，阵处景云生。普天沾凯泽，相携欣颂平。
　　◎卷.3【奉和入潼关】许敬宗
　　曦驭循黄道，星陈引翠旗。济潼纡万乘，临河耀六师。
　　前旌弥陆海，后骑发通伊。势逾回地轴，威盛转天机。
　　是节岁穷纪，关树荡凉飔。仙露含灵掌，瑞鼎照川湄。
　　冲襟赏临睨，高咏入京畿。
　　◎卷.4【奉和春日望海】许敬宗
　　韩夷愆奉赆，凭险乱天常。乃神弘庙略，横海剪吞航。
　　电野清玄菟，腾笳振白狼。连云飞巨舰，编石架浮梁。
　　周游临大壑，降望极遐荒。桃门通山抃，蓬渚降霓裳。
　　惊涛含蜃阙，骇浪掩晨光。青丘绚春组，丹谷耀华桑。
　　长驱七萃卒，成功百战场。俄且旋戎路，饮至肃岩廊。
　　◎卷.5【奉和元日应制】许敬宗
　　天正开初节，日观上重轮。百灵滋景祚，万玉庆惟新。
　　待旦敷玄造，韬旒御紫宸。武帐临光宅，文卫象钩陈。
　　广庭扬九奏，大帛丽三辰。发生同化育，播物体陶钧。
　　霜空澄晓气，霞景莹芳春。德辉覃率土，相贺奉还淳。
　　◎卷.6【奉和初春登楼即目应诏】许敬宗
　　旭日临重壁，天眷极中京。春晖发芳甸，佳气满层城。
　　去鸟随看没，来云逐望生。歌里非烟飏，琴上凯风清。
　　文波浮镂槛，摛景焕雕楹。璇玑体宽政，隆栋象端衡。
　　创规虽有作，凝拱遂无营。沐恩空改鬓，将何谢夏成。
　　◎卷.7【奉和秋日即目应制】许敬宗
　　玉露交珠网，金风度绮钱。昆明秋景淡，岐岫落霞然。
　　辞燕归寒海，来鸿出远天。叶动罗帷飏，花映绣裳鲜。
　　规空升暗魄，笼野散轻烟。鹊度林光起，凫没水文圆。
　　无机络秋纬，如管奏寒蝉。乃眷情何极，宸襟豫有旃。
　　◎卷.8【奉和秋暮言志应制】许敬宗
　　秋深桂初发，寒窗菊馀菲。波拥群凫至，秋飘朔雁归。
　　月荚生还落，云枝似复非。凝宸阅栖亩，观文伫少微。
　　圣敬韬前哲，先天谅不违。
　　◎卷.9【奉和喜雪应制】许敬宗
　　嵰州表奇贶，閟竹应遐巡。何如御京洛，流霰下天津。
　　忽若琼林曙，俄同李径春。姑峰映仙质，郢路杂歌尘。
　　伏槛观花瑞，称觞庆冬积。飘河共泻银，委树还重璧。
　　连山分掩翠，绵霄远韬碧。千里遍浮空，五轫咸沦迹。
　　机前辉裂素，池上伴凌波。腾华承玉宇，凝照混金娥。
　　是日松筠性，欣奉柏梁歌。
　　◎卷.10【奉和登陕州城楼应制】许敬宗
　　挹河澄绿宇，御沟映朱宫。辰旂翻丽景，星盖曳雕虹。
　　学嚬齐柳嫩，妍笑发春丛。锦鳞文碧浪，绣羽绚青空。
　　眷念三阶静，遥想二南风。
　　◎卷.11【游清都观寻沈道士得清字】许敬宗
　　幽人蹈箕颍，方士访蓬瀛。岂若逢真气，齐契体无名。
　　既诠众妙理，聊畅远游情。纵心驰贝阙，怡神想玉京。
　　或命馀杭酒，时听洛滨笙。风衢通阆苑，星使下层城。
　　蕙帐晨飙动，芝房夕露清。方叶栖迟趣，于此听钟声。
　　◎卷.12【奉和七夕宴悬圃应制二首】许敬宗
　　牛闺临浅汉，鸾驷涉秋河。两怀萦别绪，一宿庆停梭。
　　星模铅里靥，月写黛中蛾。奈许今宵度，长婴离恨多。
　　婺闺期今夕，蛾轮泛浅潢。迎秋伴暮雨，待暝合神光。
　　荐寝低云鬓，呈态解霓裳。喜中愁漏促，别后怨天长。
　　◎卷.13【奉和仪鸾殿早秋应制】许敬宗
　　睿想追嘉豫，临轩御早秋。斜晖丽粉壁，清吹肃朱楼。
　　高殿凝阴满，雕窗艳曲流。小臣参广宴，大造谅难酬。
　　◎卷.14【奉和咏雨应诏】许敬宗
　　舞商初赴节，湘燕远迎秋。飘丝交殿网，乱滴起池沤。
　　激溜分龙阙，斜飞洒凤楼。崇朝方浃宇，宸盼俯凝旒。
　　◎卷.15【奉和过慈恩寺应制】许敬宗
　　凤阙邻金地，龙旂拂宝台。云楣将叶并，风牖送花来。
　　月宫清晚桂，虹梁绚早梅。梵境留宸瞩，掞发丽天才。
　　◎卷.16【冬日宴于庶子宅各赋一字得归】许敬宗
　　倦游嗟落拓，短翮慕追飞。周醪忽同醉，牙弦乃共挥。
　　油云澹寒色，落景霭霜霏。累日方投分，兹夕谅无归。
　　◎卷.17【送刘散员同赋得陈思王诗山树郁苍苍】许敬宗
　　乔木托危岫，积翠绕连冈。叶疏犹漏影，花少未流芳。
　　风来闻肃肃，雾罢见苍苍。此中饯行迈，不异上河梁。
　　◎卷.18【侍宴莎册宫应制得情字】许敬宗
　　三星希曙景，万骑翊天行。葆羽翻风队，腾吹掩山楹。
　　暖日晨光浅，飞烟旦彩轻。塞寒桃变色，冰断箭流声。
　　渐奏长安道，神皋动睿情。
　　◎卷.19【奉和过旧宅应制】许敬宗
　　飞云临紫极，出震表青光。自尔家寰海，今兹返帝乡。
　　情深感代国，乐甚宴谯方。白水浮佳气，黄星聚太常。
　　岐凤鸣层阁，酆雀贺雕梁。桂山犹总翠，蘅薄尚流芳。
　　攀鳞有遗皓，沐德抃称觞。
　　◎卷.20【奉和宴中山应制】许敬宗
　　飞云旋碧海，解网宥青丘。养贤停八骏，观风驻五牛。
　　张乐临尧野，扬麾历舜州。中山献仙酤，赵媛发清讴。
　　塞门朱雁入，郊薮紫麟游。一举氛霓静，千龄德化流。
　　◎卷.21【奉和圣制登三台言志应制】许敬宗
　　中天表云榭，载极耸昆楼。圣作规玄造，轩阿复聿修。
　　高门符令节，形胜总神州。企翼抟禽萃，飞甍燕雀游。
　　缀星罗百拱，缘汉转三休。旦云生玉舄，初月上银钩。
　　妙管含秦凤，仙姿丽斗牛。形言防处逸，粹藻发嘉猷。
　　荷生无以谢，尽瘁竟何酬。
　　◎卷.22【安德山池宴集】许敬宗
　　戚里欢娱地，园林瞩望新。山庭带芳杜，歌吹叶阳春。
　　台榭疑巫峡，荷蕖似洛滨。风花萦少女，虹梁聚美人。
　　宴游穷至乐，谈笑毕良辰。独叹高阳晚，归路不知津。
　　◎卷.23【奉和圣制送来济应制】许敬宗
　　万乘腾镳警岐路，百壶供帐饯离宫。御沟分水声难绝，
　　广宴当歌曲易终。兴言共伤千里道，俯迹聊示五情同。
　　良哉既深留帝念，沃化方有赞天聪。
　　◎卷.24【七夕赋咏成篇】许敬宗
　　一年抱怨嗟长别，七夕含态始言归。飘飘罗袜光天步，
　　灼灼新妆鉴月辉。情催巧笑开星靥，不惜呈露解云衣。
　　所叹却随更漏尽，掩泣还弄昨宵机。
　　◎卷.25【拟江令于长安归扬州九日赋】许敬宗
　　本逐征鸿去，还随落叶来。菊花应未满，请待诗人开。
　　◎卷.26【同前拟】许敬宗
　　游人倦蓬转，乡思逐雁来。偏想临潭菊，芳蕊对谁开。
　　◎卷.27【和边城秋气早】李义府
　　金微凝素节，玉律应清葭。边马秋声急，征鸿晓阵斜。
　　关树凋凉叶，塞草落寒花。雾暗长川景，云昏大漠沙。
　　溪深路难越，川平望超忽。极望断烟飘，遥落惊蓬没。
　　霜结龙城吹，水照龟林月。日色夏犹冷，霜华春未歇。
　　睿作高紫宸，分明映玄阙。
　　◎卷.28【招谕有怀赠同行人（一作李乂诗）】李义府
　　远游冒艰阻，深入劳存谕。春去辞国门，秋还在边戍。
　　轩车行未返，节序催难驻。陌上悲转蓬，园中想芳树。
　　蜀山自纷纠，岷水恒奔注。临泛多苦怀，登攀寡欢趣。
　　永夕飞淫雨，崇朝蒸毒雾。不求绥岭桃，宁美邛乡蒟。
　　白狼行欲静，骢马何常驱。愿接轺旆尘，联翩东北骛。
　　◎卷.29【宣正殿芝草】李义府
　　明王敦孝感，宝殿秀灵芝。色带朝阳净，光涵雨露滋。
　　且标宣德重，更引国恩施。圣祚今无限，微臣乐未移。
　　◎卷.30【咏鹦鹉】李义府
　　牵弋辞重海，触网去层峦。戢翼雕笼际，延思彩霞端。
　　慕侣朝声切，离群夜影寒。能言殊可贵，相助忆长安。
　　◎卷.31【在巂州遥叙封禅】李义府
　　天齐标巨镇，日观启崇期。岧峣临渤澥，隐嶙控河沂。
　　眺迥分吴乘，凌高属汉祠。建岳诚为长，升功谅在兹。
　　帝猷符广运，玄范畅文思。飞声总地络，腾化抚乾维。
　　瑞策开珍凤，祯图荐宝龟。创封超昔夏，修禅掩前姬。
　　东后方肆觐，西都导六师。肃驾移星苑，扬罕驭风司。
　　沸鼓喧平陆，凝跸静通逵。汶阳驰月羽，蒙阴警电麾。
　　岩花飘曙辇，峰叶荡春旗。石闾环藻卫，金坛映黼帷。
　　仙阶溢秘秬，灵检耀祥芝。张乐分韶濩，观礼纵华夷。
　　佳气浮丹谷，荣光泛绿坻。三始贻遐贶，万岁受重釐。
　　菲质陶恩奖，趋迹奉轩墀。触网沦幽裔，乘徼限明时。
　　周南昔已叹，邛西今复悲。
　　◎卷.32【堂堂词二首（一作题美人）】李义府
　　镂月成歌扇，裁云作舞衣。自怜回雪影，好取洛川归。
　　懒整鸳鸯被，羞褰玳瑁床。春风别有意，密处也寻香。
　　◎卷.33【咏乌】李义府
　　日里飏朝彩，琴中伴夜啼。上林如许树，不借一枝栖。


第三十六卷
　　◎卷.1【从军行二首（一作拟古）】虞世南
　　涂山烽候惊，弭节度龙城。冀马楼兰将，燕犀上谷兵。
　　剑寒花不落，弓晓月逾明。凛凛严霜节，冰壮黄河绝。
　　蔽日卷征蓬，浮天散飞雪。全兵值月满，精骑乘胶折。
　　结发早驱驰，辛苦事旌麾。马冻重关冷，轮摧九折危。
　　独有西山将，年年属数奇。
　　烽火发金微，连营出武威。孤城塞云起，绝阵虏尘飞。
　　侠客吸龙剑，恶少缦胡衣。朝摩骨都垒，夜解谷蠡围。
　　萧关远无极，蒲海广难依。沙磴离旌断，晴川候马归。
　　交河梁已毕，燕山旆欲挥。方知万里相，侯服见光辉。
　　◎卷.2【拟饮马长城窟】虞世南
　　驰马渡河干，流深马渡难。前逢锦车使，都护在楼兰。
　　轻骑犹衔勒，疑兵尚解鞍。温池下绝涧，栈道接危峦。
　　拓地勋未赏，亡城律岂宽。有月关犹暗，经春陇尚寒。
　　云昏无复影，冰合不闻湍。怀君不可遇，聊持报一餐。
　　◎卷.3【出塞】虞世南
　　上将三略远，元戎九命尊。缅怀古人节，思酬明主恩。
　　山西多勇气，塞北有游魂。扬桴上陇坂，勒骑下平原。
　　誓将绝沙漠，悠然去玉门。轻赍不遑舍，惊策骛戎轩。
　　凛凛边风急，萧萧征马烦。雪暗天山道，冰塞交河源。
　　雾锋黯无色，霜旗冻不翻。耿介倚长剑，日落风尘昏。
　　◎卷.4【结客少年场行】虞世南
　　韩魏多奇节，倜傥遗声利。共矜然诺心，各负纵横志。
　　结交一言重，相期千里至。绿沉明月弦，金络浮云辔。
　　吹箫入吴市，击筑游燕肆。寻源博望侯，结客远相求。
　　少年怀一顾，长驱背陇头。焰焰戈霜动，耿耿剑虹浮。
　　天山冬夏雪，交河南北流。云起龙沙暗，木落雁门秋。
　　轻生殉知己，非是为身谋。
　　◎卷.5【怨歌行】虞世南
　　紫殿秋风冷，雕甍落日沉。裁纨凄断曲，织素别离心。
　　掖庭羞改画，长门不惜金。宠移恩稍薄，情疏恨转深。
　　香销翠羽帐，弦断凤凰琴。镜前红粉歇，阶上绿苔侵。
　　谁言掩歌扇，翻作白头吟。
　　◎卷.6【中妇织流黄】虞世南
　　寒闺织素锦，含怨敛双蛾。综新交缕涩，经脆断丝多。
　　衣香逐举袖，钏动应鸣梭。还恐裁缝罢，无信达交河。
　　◎卷.7【门有车马客】虞世南
　　陈遵重交结，田蚡擅豪华。曲台临上路，高轩抵狭斜。
　　赭汗千金马，绣轴五香车。白鹤随飞盖，朱鹭入鸣笳。
　　夏莲开剑水，春桃发绶花。高谈辩飞兔，摛藻握灵蛇。
　　逢恩出毛羽，失路委泥沙。暧暧风烟晚，路长归骑远。
　　日斜青琐第，尘飞金谷苑。危弦促柱奏巴渝，
　　遗簪堕珥解罗襦。如何守直道，翻使谷名愚。
　　◎卷.8【飞来双白鹤】虞世南
　　飞来双白鹤，奋翼远凌烟。俱栖集紫盖，一举背青田。
　　飏影过伊洛，流声入管弦。鸣群倒景外，刷羽阆风前。
　　映海疑浮雪，拂涧泻飞泉。燕雀宁知去，蜉蝣不识还。
　　何言别俦侣，从此间山川。顾步已相失，裴回各自怜。
　　危心犹警露，哀响讵闻天。无因振六翮，轻举复随仙。
　　◎卷.9【奉和幽山雨后应令】虞世南
　　肃城邻上苑，黄山迩桂宫。雨歇连峰翠，烟开竟野通。
　　排虚翔戏鸟，跨水落长虹。日下林全暗，云收岭半空。
　　山泉鸣石涧，地籁响岩风。
　　◎卷.10【赋得吴都】虞世南
　　画野通淮泗，星躔应斗牛。玉牒宏图表，黄旗美气浮。
　　三分开霸业，万里宅神州。高台临茂苑，飞阁跨澄流。
　　江涛如素盖，海气似朱楼。吴趋自有乐，还似镜中游。
　　◎卷.11【赋得慎罚】虞世南
　　帝图光往册，上德表鸿名。道冠二仪始，风高三代英。
　　乐和知化洽，讼息表刑清。罚轻犹在念，勿喜尚留情。
　　明慎全无枉，哀矜在好生。五疵过亦察，二辟理弥精。
　　幪巾示廉耻，嘉石务详平。每削繁苛性，常深恻隐诚。
　　政宽思济猛，疑罪必从轻。于张惩不滥，陈郭宪无倾。
　　刑措谅斯在，欢然仰颂声。
　　◎卷.12【奉和咏日午】虞世南
　　高天净秋色，长汉转曦车。玉树阴初正，桐圭影未斜。
　　翠盖飞圆彩，明镜发轻花。再中良表瑞，共仰璧晖赊。
　　◎卷.13【发营逢雨应诏】虞世南
　　豫游欣胜地，皇泽乃先天。油云阴御道，膏雨润公田。
　　陇麦沾逾翠，山花湿更然。稼穑良所重，方复悦丰年。
　　◎卷.14【赋得临池竹应制】虞世南
　　葱翠梢云质，垂彩映清池。波泛含风影，流摇防露枝。
　　龙鳞漾嶰谷，凤翅拂涟漪。欲识凌冬性，唯有岁寒知。
　　◎卷.15【侍宴应诏赋韵得前字】虞世南
　　芬芳禁林晚，容与桂舟前。横空一鸟度，照水百花然。
　　绿野明斜日，青山澹晚烟。滥陪终宴赏，握管类窥天。
　　◎卷.16【侍宴归雁堂】虞世南
　　歌堂面渌水，舞馆接金塘。竹开霜后翠，梅动雪前香。
　　凫归初命侣，雁起欲分行。刷羽同栖集，怀恩愧稻粱。
　　◎卷.17【凌晨早朝】虞世南
　　万瓦宵光曙，重檐夕雾收。玉花停夜烛，金壶送晓筹。
　　日晖青琐殿，霞生结绮楼。重门应启路，通籍引王侯。
　　◎卷.18【奉和咏风应魏王教】虞世南
　　逐舞飘轻袖，传歌共绕梁。动枝生乱影，吹花送远香。
　　◎卷.19【初晴应教】虞世南
　　初日明燕馆，新溜满梁池。归云半入岭，残滴尚悬枝。
　　◎卷.20【春夜】虞世南
　　春苑月裴回，竹堂侵夜开。惊鸟排林度，风花隔水来。
　　◎卷.21【咏舞】虞世南
　　繁弦奏渌水，长袖转回鸾。一双俱应节，还似镜中看。
　　◎卷.22【咏萤】虞世南
　　的历流光小，飘飖弱翅轻。恐畏无人识，独自暗中明。
　　◎卷.23【蝉】虞世南
　　垂緌饮清露，流响出疏桐。居高声自远，非是藉秋风。
　　◎卷.24【秋雁（一作褚亮诗）】虞世南
　　日暮霜风急，羽翮转难任。为有传书意，联翩入上林。
　　◎卷.25【奉和月夜观星应令】虞世南
　　早秋炎景暮，初弦月彩新。清风涤暑气，零露净嚣尘。
　　薄雾销轻縠，鲜云卷夕鳞。休光灼前曜，瑞彩接重轮。
　　缘情摛圣藻，并作命徐陈。宿草诚渝滥，吹嘘偶搢绅。
　　天文岂易述，徒知仰北辰。
　　◎卷.26【和銮舆顿戏下（一作追从銮舆夕顿戏下应令）】虞世南
　　重轮依紫极，前耀奉丹霄。天经恋宸扆，帝命扈仙镳。
　　乘星开鹤禁，带月下虹桥。银书含晓色，金辂转晨飙。
　　雾澈轩营近，尘暗苑城遥。莲花分秀萼，竹箭下惊潮。
　　抚己惭龙干，承恩集凤条。瑶山盛风乐，抽简荐徒谣。
　　◎卷.27【奉和至寿春应令】虞世南
　　瑶山盛风乐，南巡务逸游。如何事巡抚，民瘼谅斯求。
　　文鹤扬轻盖，苍龙饰桂舟。泛沫萦沙屿，寒澌拥急流。
　　路指八仙馆，途经百尺楼。眷言昔游践，回驾且淹留。
　　后车喧凤吹，前旌映彩旒。龙骖驻六马，飞阁上三休。
　　调谐金石奏，欢洽羽觞浮。天文徒可仰，何以厕琳球。
　　◎卷.28【奉和幸江都应诏】虞世南
　　南国行周化，稽山秘夏图。百王岂殊轨，千载协前谟。
　　肆觐遵时豫，顺动悦来苏。安流进玉轴，戒道翼金吾。
　　龙旂焕辰象，凤吹溢川涂。封唐昔敷锡，分陕被荆吴。
　　沐道咸知让，慕义久成都。冬律初飞管，阳鸟正衔芦。
　　严飙肃林薄，暧景澹江湖。鸿私浃幽远，厚泽润凋枯。
　　虞琴起歌咏，汉筑动巴歈。多幸沾行苇，无庸类散樗。
　　◎卷.29【奉和献岁宴宫臣】虞世南
　　履端初起节，长苑命高筵。肆夏喧金奏，重润响朱弦。
　　春光催柳色，日彩泛槐烟。微臣同滥吹，谬得仰钧天。
　　◎卷.30【奉和出颍至淮应令】虞世南
　　良晨喜利涉，解缆入淮浔。寒流泛鹢首，霜吹响哀吟。
　　潜鳞波里跃，水鸟浪前沉。邗沟非复远，怅望悦宸襟。
　　◎卷.31【应诏嘲司花女】虞世南
　　学画鸦黄半未成，垂肩亸袖太憨生。
　　缘憨却得君王惜，长把花枝傍辇行。


第三十七卷
　　◎卷.1【古意六首】王绩
　　幽人在何所，紫岩有仙躅。月下横宝琴，此外将安欲。
　　材抽峄山干，徽点昆丘玉。漆抱蛟龙唇，丝缠凤凰足。
　　前弹广陵罢，后以明光续。百金买一声，千金传一曲。
　　世无钟子期，谁知心所属。
　　竹生大夏溪，苍苍富奇质。绿叶吟风劲，翠茎犯霄密。
　　霜霰封其柯，鹓鸾食其实。宁知轩辕后，更有伶伦出。
　　刀斧俄见寻，根株坐相失。裁为十二管，吹作雄雌律。
　　有用虽自伤，无心复招疾。不如山上草，离离保终吉。
　　宝龟尺二寸，由来宅深水。浮游五湖内，宛转三江里。
　　何不深复深，轻然至溱洧。溱洧源流狭，春秋不濡轨。
　　渔人递往还，网罟相萦藟。一朝失运会，刳肠血流死。
　　丰骨输庙堂，鲜腴藉笾簋。弃置谁怨尤，自我招此否。
　　馀灵寄明卜，复来钦所履。
　　松生北岩下，由来人径绝。布叶捎云烟，插根拥岩穴。
　　自言生得地，独负凌云洁。何时畏斤斧，几度经霜雪。
　　风惊西北枝，雹陨东南节。不知岁月久，稍觉枝干折。
　　藤萝上下碎，枝干纵横裂。行当糜烂尽，坐共灰尘灭。
　　宁关匠石顾，岂为王孙折。盛衰自有时，圣贤未尝屑。
　　寄言悠悠者，无为嗟大耋。
　　桂树何苍苍，秋来花更芳。自言岁寒性，不知露与霜。
　　幽人重其德，徙植临前堂。连拳八九树，偃蹇二三行。
　　枝枝自相纠，叶叶还相当。去来双鸿鹄，栖息两鸳鸯。
　　荣荫诚不厚，斤斧亦勿伤。赤心许君时，此意那可忘。
　　彩凤欲将归，提罗出郊访。罗张大泽已，凤入重云飏。
　　朝栖昆阆木，夕饮蓬壶涨。问凤那远飞，贤君坐相望。
　　凤言荷深德，微禽安足尚。但使雏卵全，无令矰缴放。
　　皇臣力牧举，帝乐箫韶畅。自有来巢时，明年阿阁上。
　　◎卷.2【石竹咏】王绩
　　萋萋结绿枝，晔晔垂朱英。常恐零露降，不得全其生。
　　叹息聊自思，此生岂我情。昔我未生时，谁者令我萌。
　　弃置勿重陈，委化何足惊。
　　◎卷.3【田家三首（一作王勃诗）】王绩
　　阮籍生涯懒，嵇康意气疏。相逢一醉饱，独坐数行书。
　　小池聊养鹤，闲田且牧猪。草生元亮径，花暗子云居。
　　倚床看妇织，登垄课儿锄。回头寻仙事，并是一空虚。
　　家住箕山下，门枕颍川滨。不知今有汉，唯言昔避秦。
　　琴伴前庭月，酒劝后园春。自得中林士，何忝上皇人。
　　平生唯酒乐，作性不能无。朝朝访乡里，夜夜遣人酤。
　　家贫留客久，不暇道精粗。抽帘持益炬，拔箦更燃炉。
　　恒闻饮不足，何见有残壶。
　　◎卷.4【赠李征君大寿】王绩
　　孔淳辞散骑，陆昶谢中郎。幅巾朝帝罢，杖策去官忙。
　　附车还赵郡，乘船向武昌。九徵书未已，十辟誉弥彰。
　　副君迎绮季，天子送严光。灞陵幽径近，磻溪隐路长。
　　编蓬还作室，绩草更为裳。会稽置樵处，兰陵卖药行。
　　看书惟道德，开教止农桑。别有幽怀侣，由来高让王。
　　前年辞厚币，今岁返寒乡。有书横石架，无毡坐土床。
　　兰英犹足酿，竹实本无粮。涧松寒转直，山菊秋自香。
　　管宁存祭礼，王霸重朝章。去去相随去，披裘骄盛唐。
　　◎卷.5【山中叙志】王绩
　　物外知何事，山中无所有。风鸣静夜琴，月照芳春酒。
　　直置百年内，谁论千载后。张奉娉贤妻，老莱藉嘉偶。
　　孟光傥未嫁，梁鸿正须妇。
　　◎卷.6【赠梁公】王绩
　　我欲图世乐，斯乐难可常。位大招讥嫌，禄极生祸殃。
　　圣莫若周公，忠岂逾霍光。成王已兴诮，宣帝如负芒。
　　范蠡何智哉，单舟戒轻装。疏广岂不怀，策杖还故乡。
　　朱门虽足悦，赤族亦可伤。履霜成坚冰，知足胜不祥。
　　我今穷家子，自言此见长。功成皆能退，在昔谁灭亡。
　　◎卷.7【薛记室收过庄见寻率题古意以赠】王绩
　　伊昔逢丧乱，历数闰当馀。豺狼塞衢路，桑梓成丘墟。
　　余及尔皆亡，东西各异居。尔为背风鸟，我为涸辙鱼。
　　逮承云雷后，欣逢天地初。东川聊下钓，南亩试挥锄。
　　资税幸不及，伏腊常有储。散诞时须酒，萧条懒向书。
　　朽木不可雕，短翮将焉摅。故人有深契，过我蓬蒿庐。
　　曳裾出门迎，握手登前除。相看非旧颜，忽若形骸疏。
　　追道宿昔事，切切心相于。忆我少年时，携手游东渠。
　　梅李夹两岸，花枝何扶疏。同志亦不多，西庄有姚徐。
　　尝爱陶渊明，酌醴焚枯鱼。尝学公孙弘，策杖牧群猪。
　　追念甫如昨，奄忽成空虚。人生讵能几，岁岁常不舒。
　　赖有北山僧，教我以真如。使我视听遣，自觉尘累祛。
　　何事须筌蹄，今已得兔鱼。旧游傥多暇，同此释纷拏。
　　◎卷.8【晚年叙志示翟处士】王绩
　　弱龄慕奇调，无事不兼修。望气登重阁，占星上小楼。
　　明经思待诏，学剑觅封侯。弃繻频北上，怀刺几西游。
　　中年逢丧乱，非复昔追求。失路青门隐，藏名白社游。
　　风云私所爱，屠博暗为俦。解纷曾霸越，释难颇存周。
　　晚岁聊长想，生涯太若浮。归来南亩上，更坐北溪头。
　　古岸多磐石，春泉足细流。东隅诚已谢，西景惧难收。
　　无谓退耕近，伏念已经秋。庚桑逢处跪，陶潜见人羞。
　　三晨宁举火，五月镇披裘。自有居常乐，谁知身世忧。
　　◎卷.9【春日（一作初春）】王绩
　　前旦出园游，林华都未有。今朝下堂来，池冰开已久。
　　雪被南轩梅，风催北庭柳。遥呼灶前妾，却报机中妇。
　　年光恰恰来，满瓮营春酒。
　　◎卷.10【采药】王绩
　　野情贪药饵，郊居倦蓬荜。青龙护道符，白犬游仙术。
　　腰镰戊己月，负锸庚辛日。时时断嶂遮，往往孤峰出。
　　行披葛仙经，坐检神农帙。龟蛇采二苓，赤白寻双术。
　　地冻根难尽，丛枯苗易失。从容肉作名，薯蓣膏成质。
　　家丰松叶酒，器贮参花蜜。且复归去来，刀圭辅衰疾。
　　◎卷.11【在京思故园见乡人问】王绩
　　旅泊多年岁，老去不知回。忽逢门前客，道发故乡来。
　　敛眉俱握手，破涕共衔杯。殷勤访朋旧，屈曲问童孩。
　　衰宗多弟侄，若个赏池台。旧园今在否，新树也应栽。
　　柳行疏密布，茅斋宽窄裁。经移何处竹，别种几株梅。
　　渠当无绝水，石计总生苔。院果谁先熟，林花那后开。
　　羁心只欲问，为报不须猜。行当驱下泽，去剪故园莱。
　　◎卷.12【春桂问答二首】王绩
　　问春桂，桃李正芬华。年光随处满，何事独无花。
　　春桂答，春华讵能久。风霜摇落时，独秀君知不。
　　◎卷.13【北山】王绩
　　旧知山里绝氛埃，登高日暮心悠哉。子平一去何时返，
　　仲叔长游遂不来。幽兰独夜清琴曲，桂树凌云浊酒杯。
　　槁项同枯木，丹心等死灰。
　　◎卷.14【野望】王绩
　　东皋薄暮望，徙倚欲何依。树树皆秋色，山山唯落晖。
　　牧人驱犊返，猎马带禽归。相顾无相识，长歌怀采薇。
　　◎卷.15【赠程处士】王绩
　　百年长扰扰，万事悉悠悠。日光随意落，河水任情流。
　　礼乐囚姬旦，诗书缚孔丘。不如高枕枕，时取醉消愁。
　　◎卷.16【九月九日赠崔使君善为】王绩
　　野人迷节候，端坐隔尘埃。忽见黄花吐，方知素节回。
　　映岩千段发，临浦万株开。香气徒盈把，无人送酒来。
　　◎卷.17【独坐】王绩
　　问君樽酒外，独坐更何须。有客谈名理，无人索地租。
　　三男婚令族，五女嫁贤夫。百年随分了，未羡陟方壶。
　　◎卷.18【游仙四首】王绩
　　暂出东陂路，过访北岩前。蔡经新学道，王烈旧成仙。
　　驾鹤来无日，乘龙去几年。三山银作地，八洞玉为天。
　　金精飞欲尽，石髓溜应坚。自悲生世促，无暇待桑田。
　　上月芝兰径，中岩紫翠房。金壶新练乳，玉釜始煎香。
　　六局黄公术，三门赤帝方。吹沙聊作鸟，动石试为羊。
　　缑氏还程促，瀛洲会日长。谁知北岩下，延首咏霓裳。
　　结衣寻野路，负杖入山门。道士言无宅，仙人更有村。
　　斜溪横桂渚，小径入桃源。玉床尘稍冷，金炉火尚温。
　　心疑游北极，望似陟西昆。逆愁归旧里，萧条访子孙。
　　真经知那是，仙骨定何为。许迈心长切，嵇康命似奇。
　　桑疏金阙迥，苔重石梁危。照水然犀角，游山费虎皮。
　　鸭桃闻已种，龙竹未经骑。为向天仙道，栖遑君讵知。
　　◎卷.19【策杖寻隐士】王绩
　　策杖寻隐士，行行路渐赊。石梁横涧断，土室映山斜。
　　孝然纵有舍，威辇遂无家。置酒烧枯叶，披书坐落花。
　　新垂滋水钓，旧结茂陵罝。岁岁长如此，方知轻世华。
　　◎卷.20【赠学仙者】王绩
　　采药层城远，寻师海路赊。玉壶横日月，金阙断烟霞。
　　仙人何处在，道士未还家。谁知彭泽意，更觅步兵那。
　　春酿煎松叶，秋杯浸菊花。相逢宁可醉，定不学丹砂。
　　◎卷.21【黄颊山】王绩
　　别有青溪道，斜亘碧岩隈。崩榛横古蔓，荒石拥寒苔。
　　野心长寂寞，山径本幽回。步步攀藤上，朝朝负药来。
　　几看松叶秀，频值菊花开。无人堪作伴，岁晚独悠哉。
　　◎卷.22【建德破后入长安咏秋蓬示辛学士】王绩
　　遇坎聊知止，逢风或未归。孤根何处断，轻叶强能飞。
　　◎卷.23【过酒家五首（一作题酒店壁）】王绩
　　洛阳无大宅，长安乏主人。黄金销未尽，只为酒家贫。
　　此日长昏饮，非关养性灵。眼看人尽醉，何忍独为醒。
　　竹叶连糟翠，蒲萄带曲红。相逢不令尽，别后为谁空。
　　对酒但知饮，逢人莫强牵。倚炉便得睡，横瓮足堪眠。
　　有客须教饮，无钱可别沽。来时长道贳，惭愧酒家胡。
　　◎卷.24【夜还东溪】王绩
　　石苔应可践，丛枝幸易攀。青溪归路直，乘月夜歌还。
　　◎卷.25【山中别李处士】王绩
　　为向东溪道，人来路渐赊。山中春酒熟，何处得停家。
　　◎卷.26【初春】王绩
　　春来日渐长，醉客喜年光。稍觉池亭好，偏宜酒瓮香。
　　◎卷.27【醉后】王绩
　　阮籍醒时少，陶潜醉日多。百年何足度，乘兴且长歌。
　　◎卷.28【题酒店壁】王绩
　　昨夜瓶始尽，今朝瓮即开。梦中占梦罢，还向酒家来。
　　◎卷.29【戏题卜铺壁】王绩
　　旦逐刘伶去，宵随毕卓眠。不应长卖卜，须得杖头钱。
　　◎卷.30【尝春酒】王绩
　　野觞浮郑酌，山酒漉陶巾。但令千日醉，何惜两三春。
　　◎卷.31【独酌】王绩
　　浮生知几日，无状逐空名。不如多酿酒，时向竹林倾。
　　◎卷.32【秋夜喜遇王处士】王绩
　　北场芸藿罢，东皋刈黍归。相逢秋月满，更值夜萤飞。
　　◎卷.33【山夜调琴】王绩
　　促轸乘明月，抽弦对白云。从来山水韵，不使俗人闻。
　　◎卷.34【看酿酒】王绩
　　六月调神曲，正朝汲美泉。从来作春酒，未省不经年。
　　◎卷.35【食后】王绩
　　田家无所有，晚食遂为常。菜剪三秋绿，飧炊百日黄。
　　胡麻山麨样，楚豆野麋方。始暴松皮脯，新添杜若浆。
　　葛花消酒毒，萸蒂发羹香。鼓腹聊乘兴，宁知逢世昌。
　　◎卷.36【过汉故城】王绩
　　大汉昔未定，强秦犹擅场。中原逐鹿罢，高祖郁龙骧。
　　经始谋帝坐，兹焉壮未央。规模穷栋宇，表里浚城隍。
　　群后崇长乐，中朝增建章。钩陈被兰锜，乐府奏芝房。
　　翡翠明珠帐，鸳鸯白玉堂。清晨宝鼎食，闲夜郁金香。
　　天马来东道，佳人倾北方。何其赫隆盛，自谓保灵长。
　　历数有时尽，哀平嗟不昌。冰坚成巨猾，火德遂颓纲。
　　奥位匪虚校，贪天竟速亡。魂神吁社稷，豺虎斗岩廊。
　　金狄移灞岸，铜盘向洛阳。君王无处所，年代几荒凉。
　　宫阙谁家域，蓁芜罥我裳。井田唯有草，海水变为桑。
　　在昔高门内，于今岐路傍。馀基不可识，古墓列成行。
　　狐兔惊魍魉，鸱鸮吓獝狂。空城寒日晚，平野暮云黄。
　　烈烈焚青棘，萧萧吹白杨。千秋并万岁，空使咏歌伤。
　　◎卷.37【益州城西张超亭观妓（一作卢照邻诗，一作王勣诗）】王绩
　　落日明歌席，行云逐舞人。江南飞暮雨，梁上下轻尘。
　　冶服看疑画，妆台望似春。高车勿遽返，长袖欲相亲。
　　◎卷.38【咏妓（一作王勣诗）】王绩
　　妖姬饰靓妆，窈窕出兰房。日照当轩影，风吹满路香。
　　早时歌扇薄，今日舞衫长。不应令曲误，持此试周郎。
　　◎卷.39【辛司法宅观妓（一作王勣诗）】王绩
　　南国佳人至，北堂罗荐开。长裙随凤管，促柱送鸾杯。
　　云光身后荡，雪态掌中回。到愁金谷晚，不怪玉山颓。
　　◎卷.40【咏巫山】王绩
　　电影江前落，雷声峡外长。霁云无处所，台馆晓苍苍。
　　◎卷.41【咏怀】王绩
　　故乡行云是，虚室坐间同。日落西山暮，方知天下空。
　　◎卷.42【句】王绩
　　琴曲唯留古，书多半是经。（见《周氏涉笔》）
　　横裁桑节杖，直剪竹皮巾。鹤警琴亭夜，莺啼酒瓮春。
　　颜回唯乐道，原宪岂伤贫。（被召谢病，见《西清诗话》）
　　寄身千载下，聊游万物初。欲令无作有，翻觉实成虚。
　　（《独坐》）
　　双关防易断，只眼畏难全。鱼鳞张九拒，鹤翅拥三边。
　　（《围棋长篇》。见《韵语阳秋》）


第三十八卷
　　◎卷.1【咏舞】萧德言
　　低身锵玉珮，举袖拂罗衣。对檐疑燕起，映雪似花飞。
　　◎卷.2【过严君平古井】郑世翼
　　严平本高尚，远蹈古人风。卖卜成都市，流名大汉中。
　　旧井改人世，寒泉久不通。年多既罢汲，无禽乃遂空。
　　如何属秋气，唯见落双桐。
　　◎卷.3【登北邙还望京洛】郑世翼
　　步登北邙坂，踟蹰聊写望。宛洛盛皇居，规模穷大壮。
　　三河分设险，两崤资巨防。飞观紫烟中，层台碧云上。
　　青槐夹驰道，迢迢修且旷。左右多第宅，参差居将相。
　　清晨谒帝返，车马相追访。胥徒各异流，文物纷殊状。
　　嚣尘暗天起，箫管从风飏。伊余孤且直，生平独沦丧。
　　山幽有桂丛，何为坐惆怅。
　　◎卷.4【巫山高】郑世翼
　　巫山凌太清，岧峣类削成。霏霏暮雨合，霭霭朝云生。
　　危峰入鸟道，深谷写猿声。别有幽栖客，淹留攀桂情。
　　◎卷.5【看新婚】郑世翼
　　初笄梦桃李，新妆应摽梅。疑逐朝云去，翻随暮雨来。
　　杂佩含风响，丛花隔扇开。姮娥对此夕，何用久裴回。
　　◎卷.6【见佳人负钱出路】郑世翼
　　独负千金价，应从买笑来。只持难发口，经为几人开。
　　◎卷.7【送金竟陵入蜀】崔信明
　　金门去蜀道，玉垒望长安。岂言千里远，方寻九折难。
　　西上君飞盖，东归我挂冠。猿声出峡断，月彩落江寒。
　　从今与君别，花月几新残。
　　◎卷.8【句】崔信明
　　枫落吴江冷。
　　◎卷.9【侍宴咏石榴】孔绍安
　　可惜庭中树，移根逐汉臣。只为来时晚，花开不及春。
　　◎卷.10【咏夭桃】孔绍安
　　结叶还临影，飞香欲遍空。不意馀花落，翻沉露井中。
　　◎卷.11【赠蔡君】孔绍安
　　畴昔同幽谷，伊尔迁乔木。赫奕盛青紫，讨论穷简牍。
　　◎卷.12【结客少年场行】孔绍安
　　结客佩吴钩，横行度陇头。雁在弓前落，云从阵后浮。
　　吴师惊燧象，燕将警奔牛。转蓬飞不息，冰河结未流。
　　若使三边定，当封万户侯。
　　◎卷.13【伤顾学士】孔绍安
　　迢递双崤道，超忽三川湄。此中俱失路，思君不可思。
　　游人行变橘，逝者遽焚芝。忆昔江湖上，同咏子衿诗。
　　何言陵谷徙，翻惊邻笛悲。陈根非席卉，繐帐异书帷。
　　与善成空说，歼良信在兹。今日严夫子，哀命不哀时。
　　◎卷.14【别徐永元秀才】孔绍安
　　金汤既失险，玉石乃同焚。坠叶还相覆，落羽更为群。
　　岂谓三秋节，重伤千里分。远离弦易转，幽咽水难闻。
　　欲识相思处，山川间白云。
　　◎卷.15【落叶（一作孔德绍诗）】孔绍安
　　早秋惊落叶，飘零似客心。翻飞未肯下，犹言惜故林。
　　◎卷.16【踏歌词三首】谢偃
　　春景娇春台，新露泣新梅。春叶参差吐，新花重叠开。
　　花影飞莺去，歌声度鸟来。倩看飘飖雪，何如舞袖回。
　　逶迤度香阁，顾步出兰闺。欲绕鸳鸯殿，先过桃李蹊。
　　风带舒还卷，簪花举复低。欲问今宵乐，但听歌声齐。
　　夜久星沉没，更深月影斜。裙轻才动珮，鬟薄不胜花。
　　细风吹宝袂，轻露湿红纱。相看乐未已，兰灯照九华。
　　◎卷.17【乐府新歌应教】谢偃
　　青楼绮阁已含春，凝妆艳粉复如神。细细轻裙全漏影，
　　离离薄扇讵障尘。樽中酒色恒宜满，曲里歌声不厌新。
　　紫燕欲飞先绕栋，黄莺始哢即娇人。撩乱垂丝昏柳陌，
　　参差浓叶暗桑津。上客莫畏斜光晚，自有西园明月轮。
　　◎卷.18【奉和出颍至淮应令】蔡允恭
　　久倦川涂曲，忽此望淮圻。波长泛淼淼，眺迥情依依。
　　稍觉金乌转，渐见锦帆稀。欲知仁化洽，讴歌满路归。
　　◎卷.19【和卫尉寺柳】杜之松
　　汉将本屯营，辽河有戍城。大夫曾取姓，先生亦得名。
　　高枝拂远雁，疏影度遥星。不辞攀折苦，为入管弦声。
　　◎卷.20【答王无功冬夜载酒乡馆】崔善为
　　颁条忝贵郡，悬榻久相望。处士同杨郑，邦君谢李疆。
　　讵知方拥彗，逢子敬惟桑。明朝蓬户侧，会自谒任棠。
　　◎卷.21【答王无功九日】崔善为
　　秋来菊花气，深山客重寻。露叶疑涵玉，风花似散金。
　　摘来还泛酒，独坐即徐斟。王弘贪自醉，无复觅杨林。
　　◎卷.22【答王无功问故园】朱仲晦
　　我从铜州来，见子上京客。问我故乡事，慰子羁旅色。
　　子问我所知，我对子应识。朋游总强健，童稚各长成。
　　华宗盛文史，连墙富池亭。独子园最古，旧林间新坰。
　　柳行随堤势，茅斋看地形。竹从去年移，梅是今年荣。
　　渠水经夏响，石苔终岁青。院果早晚熟，林花先后明。
　　语罢相叹息，浩然起深情。归哉且五斗，饷子东皋耕。
　　◎卷.23【从军行】王宏
　　儿生三日掌上珠，燕颔猿肱秾李肤。十五学剑北击胡，
　　羌歌燕筑送城隅。城隅路接伊川驿，河阳渡头邯郸陌。
　　可怜少年把手时，黄鸟双飞梨花白。秦王筑城三千里，
　　西自临洮东辽水。山边叠叠黑云飞，海畔莓莓青草死。
　　从来战斗不求勋，杀身为君君不闻。凤凰楼上吹急管，
　　落日裴回肠先断。
　　◎卷.24【文德皇后挽歌】朱子奢
　　神京背紫陌，缟驷结行輈。北去横桥道，西分清渭流。
　　寒光向垄没，霜气入松楸。今日泉台路，非是濯龙游。
　　◎卷.25【大酺乐】张文收
　　泪滴珠难尽，容残玉易销。倘随明月去，莫道梦魂遥。
　　◎卷.26【与琳法师】毛明素
　　冶长倦缧绁，韩安叹死灰。始验山中木，方知贵不材。


第三十九卷
　　◎卷.1【上之回】陈子良
　　承平重游乐，诏跸上之回。属车响流水，清笳转落梅。
　　岭云盖道转，岩花映绶开。下辇便高宴，何如在瑶台。
　　◎卷.2【新成安乐宫（一作新宫词）】陈子良
　　春色照兰宫，秦女坐窗中。柳叶来眉上，桃花落脸红。
　　拂尘开扇匣，卷帐却薰笼。衫薄偏憎日，裙轻更畏风。
　　◎卷.3【夏晚寻于政世置酒赋韵】陈子良
　　聊从嘉遁所，酌醴共抽簪。以兹山水地，留连风月心。
　　长榆落照尽，高柳暮蝉吟。一返桃源路，别后难追寻。
　　◎卷.4【入蜀秋夜宿江渚】陈子良
　　我行逢日暮，弭棹独维舟。水雾一边起，风林两岸秋。
　　山阴黑断碛，月影素寒流。故乡千里外，何以慰羁愁。
　　◎卷.5【赋得妓】陈子良
　　金谷多欢宴，佳丽正芳菲。流霞席上满，回雪掌中飞。
　　明月临歌扇，行云接舞衣。何必桃将李，别有待春晖。
　　◎卷.6【酬萧侍中春园听妓（一作李元操诗）】陈子良
　　微雨散芳菲，中园照落晖。红树摇歌扇，绿珠飘舞衣。
　　繁弦调对酒，杂引动思归。愁人当此夕，羞见落花飞。
　　◎卷.7【游侠篇（一作侠客行）】陈子良
　　洛阳丽春色，游侠骋轻肥。水逐车轮转，尘随马足飞。
　　云影遥临盖，花气近薰衣。东郊斗鸡罢，南皮射雉归。
　　日暮河桥上，扬鞭惜晚晖。
　　◎卷.8【春晚看群公朝还人为八韵】陈子良
　　游子惜春暮，策杖出蒿莱。正直康庄晚，群公谒帝回。
　　履度南宫至，车从北阙来。珂影傍明月，笳声动落梅。
　　迎风采旄转，照日绶花开。红尘掩鹤盖，翠柳拂龙媒。
　　绮云临舞阁，丹霞薄吹台。轻肥宁所羡，未若反山隈。
　　◎卷.9【赞德上越国公杨素】陈子良
　　君侯称上宰，命世挺才英。本超骐骥足，复蕴风云情。
　　摅藻掞锦绮，育德润瑶琼。已踵四知举，非无三杰名。
　　济世同舟楫，匡政本阿衡。雍容入青琐，肃穆侍丹楹。
　　桂宫擅鸣珮，槐路独飞缨。高门罗虎戟，绮阁丽雕甍。
　　金樽酌湛湛，歌扇掩盈盈。匈奴轶燕蓟，烽火照幽并。
　　天子命薄伐，受脤事专征。七德播雄略，十万骋行兵。
　　雁行蔽虏甸，鱼贯出长城。交河方饮马，瀚海盛扬旌。
　　拔剑倚天外，蒙犀辉日精。弯弧穿伏石，挥戈斩大鲸。
　　鼓鼙朝作气，刁斗夜偏鸣。六郡多壮士，三边岂足平。
　　岭云朝合阵，山月夜临营。胡尘暗马色，芳树动笳声。
　　关云未尽散，塞雾常自生。川长蔓草绿，峰迥杂花明。
　　小人愧王氏，雕文惭马卿。滥此叨书记，何以谢过荣。
　　高山徒仰止，终是恨才轻。
　　◎卷.10【于塞北春日思归】陈子良
　　我家吴会青山远，他乡关塞白云深。为许羁愁长下泪，
　　那堪春色更伤心。惊鸟屡飞恒失侣，落花一去不归林。
　　如何此日嗟迟暮，悲来还作白头吟。
　　◎卷.11【送别】陈子良
　　落叶聚还散，征禽去不归。以我穷途泣，沾君出塞衣。
　　◎卷.12【七夕看新妇隔巷停车（一作陈伯材诗）】陈子良
　　隔巷遥停幰，非复为来迟。只言更尚浅，未是渡河时。
　　◎卷.13【咏春雪（一作陈伯材诗）】陈子良
　　光映妆楼月，花承歌扇风。欲妒梅将柳，故落早春中。
　　◎卷.14【骢马】庾抱
　　枥上浮云骢，本出吴门中。发迹来东道，长鸣起北风。
　　回鞍拂桂白，赪汗类尘红。灭没徒留影，无因图汉宫。
　　◎卷.15【别蔡参军】庾抱
　　人世多飘忽，沟水易东西。今日欢娱尽，何年风月同。
　　悲生万里外，恨起一杯中。性灵如未失，南北有征鸿。
　　◎卷.16【赋得胥台露】庾抱
　　胥台既落构，荆棘稍侵扉。栋拆连云影，梁摧照日晖。
　　翔鹍逐不及，巢燕反无归。唯有团阶露，承晓共沾衣。
　　◎卷.17【卧痾喜霁，开扉望月，简宫内知友】庾抱
　　秋雨移弦望，疲痾倦苦辛。忽对荆山璧，委照越吟人。
　　高高侵地镜，皎皎彻天津。色丽班姬箧，光润洛川神。
　　轮辉池上动，桂影隙中新。怀贤虽不见，忽似暂参辰。
　　◎卷.18【和乐记室忆江水】庾抱
　　遥想观涛处，犹意采莲歌。无因关塞叶，共下洞庭波。
　　◎卷.19【凌朝浮江旅思（一作韦承庆诗）】马周
　　太清上初日，春水送孤舟。山远疑无树，潮平似不流。
　　岸花开且落，江鸟没还浮。羁望伤千里，长歌遣四愁。
　　◎卷.20【句】马周
　　何惜邓林树，不借一枝栖。（出《册府元龟》）
　　◎卷.21【出玉关】来济
　　敛辔遵龙汉，衔凄渡玉关。今日流沙外，垂涕念生还。
　　◎卷.22【七夕】张文恭
　　凤律惊秋气，龙梭静夜机。星桥百枝动，云路七香飞。
　　映月回雕扇，凌霞曳绮衣。含情向华幄，流态入重闱。
　　欢馀夕漏尽，怨结晓骖归。谁念分河汉，还忆两心违。
　　◎卷.23【佳人照镜】张文恭
　　倦采蘼芜叶，贪怜照胆明。两边俱拭泪，一处有啼声。
　　◎卷.24【奉和同太子监守违恋】薛元超
　　储禁铜扉启，宸行玉轪遥。空怀寿街吏，尚隔寝门朝。
　　北首瞻龙戟，尘外想鸾镳。飞文映仙榜，沥思叶神飙。
　　帝念纡苍璧，乾文焕紫霄。归塘横笔海，平圃振词条。
　　欲应重轮曲，锵洋韵九韶。
　　◎卷.25【答辨才探得招字】萧翼
　　邂逅款良宵，殷勤荷胜招。弥天俄若旧，初地岂成遥。
　　酒蚁倾还泛，心猿躁似调。谁怜失群雁，长苦业风飘。
　　◎卷.26【道失】欧阳询
　　已惑孔贵嫔，又被辞人侮。花笺一何荣，七字谁曾许。
　　不下结绮阁，空迷江令语。雕戈动地来，误杀陈后主。
　　◎卷.27【巫山高（一作阎复本诗）】阎立本
　　君不见巫山高高半天起，绝壁千寻尽相似。
　　君不见巫山磕匝翠屏开，湘江碧水绕山来。
　　绿树春娇明月峡，红花朝覆白云台。台上朝云无定所，
　　此中窕窈神仙女。仙女盈盈仙骨飞，清容出没有光辉。
　　欲暮高唐行雨送，今宵定入荆王梦。荆王梦里爱秾华，
　　枕席初开红帐遮。可怜欲晓啼猿处，说道巫山是妾家。
　　◎卷.28【同潘屯田冬日早朝】张文琮
　　假寐怀古人，夙兴瞻晓月。通晨禁门启，冠盖趋朝谒。
　　霜霭清九衢，霞光照双阙。纷纶文物纪，焕烂声明发。
　　腰剑动陆离，鸣玉和清越。
　　◎卷.29【蜀道难】张文琮
　　梁山镇地险，积石阻云端。深谷下寥廓，层岩上郁盘。
　　飞梁架绝岭，栈道接危峦。揽辔独长息，方知斯路难。
　　◎卷.30【昭君怨】张文琮
　　戒途飞万里，回首望三秦。忽见天山雪，还疑上苑春。
　　玉痕垂粉泪，罗袂拂胡尘。为得胡中曲，还悲远嫁人。
　　◎卷.31【咏水】张文琮
　　标名资上善，流派表灵长。地图罗四渎，天文载五潢。
　　方流涵玉润，圆折动珠光。独有蒙园吏，栖偃玩濠梁。
　　◎卷.32【赋桥】张文琮
　　造舟浮谓日，鞭石表秦初。星文遥写汉，虹势尚凌虚。
　　已授文成履，空题武骑书。别有临濠上，栖偃独观鱼。
　　◎卷.33【和杨舍人咏中书省花树】张文琮
　　花萼映芳丛，参差间早红。因风时落砌，杂雨乍浮空。
　　影照凤池水，香飘鸡树风。岂不爱攀折，希君怀袖中。


第四十卷
　　◎卷.1【奉和过旧宅应制】上官仪
　　石关清晚夏，璇舆御早秋。神麾飏珠雨，仙吹响飞流。
　　沛水祥云泛，宛郊瑞气浮。大风迎汉筑，丛烟入舜球。
　　翠梧临凤邸，滋兰带鹤舟。偃伯歌玄化，扈跸颂王游。
　　遗簪谬昭奖，珥笔荷恩休。
　　◎卷.2【早春桂林殿应诏】上官仪
　　步辇出披香，清歌临太液。晓树流莺满，春堤芳草积。
　　风光翻露文，雪华上空碧。花蝶来未已，山光暖将夕。
　　◎卷.3【安德山池宴集】上官仪
　　上路抵平津，后堂罗荐陈。缔交开狎赏，丽席展芳辰。
　　密树风烟积，回塘荷芰新。雨霁虹桥晚，花落凤台春。
　　翠钗低舞席，文杏散歌尘。方惜流觞满，夕鸟已城闉。
　　◎卷.4【酬薛舍人万年宫晚景寓直怀友】上官仪
　　奕奕九成台，窈窕绝尘埃。苍苍万年树，玲珑下冥雾。
　　池色摇晚空，岩花敛馀煦。清切丹禁静，浩荡文河注。
　　留连穷胜托，夙期暌善谑。东望安仁省，西临子云阁。
　　长啸披烟霞，高步寻兰若。金狄掩通门，雕鞍归骑喧。
　　燕姝对明月，荆艳促芳尊。别有青山路，策杖访王孙。
　　◎卷.5【奉和颍川公秋夜】上官仪
　　泬寥空色远，芸黄凄序变。涸浦落遵鸿，长飙送巢燕。
　　千秋流夕景，万籁含宵唤。峻雉聆金柝，层台切银箭。
　　◎卷.6【谢都督挽歌】上官仪
　　漠漠佳城幽，苍苍松槚暮。鲁幕飘欲卷，宛驷悲还顾。
　　楚挽绕庐山，胡笳临武库。怅然郊原静，烟生归鸟度。
　　◎卷.7【八咏应制二首】上官仪
　　启重帷，重帷照文杏。翡翠藻轻花，流苏媚浮影。
　　瑶笙燕始归，金堂露初晞。风随少女至，虹共美人归。
　　罗荐已擘鸳鸯被，绮衣复有蒲萄带。残红艳粉映帘中，
　　戏蝶流莺聚窗外。洛滨春雪回，巫峡暮云来。
　　雪花飘玉辇，云光上璧台。共待新妆出，清歌送落梅。
　　入丛台，丛台裛春露。滴沥间深红，参差散轻素。
　　妆蝶惊复聚，黄鹂飞且顾。攀折殊未已，复值惊飞起。
　　送影舞衫前，飘香歌扇里。望望惜春晖，行行犹未归。
　　暂得佳游趣，更愁花鸟稀。
　　且学鸟声调凤管，方移花影入鸳机。
　　◎卷.8【和太尉戏赠高阳公】上官仪
　　薰炉御史出神仙，云鞍羽盖下芝田。红尘正起浮桥路，
　　青楼遥敞御沟前。倾城比态芳菲节，绝世相娇是六年。
　　惯是洛滨要解珮，本是河间好数钱。翠钗照耀衔云发，
　　玉步逶迤动罗袜。石榴绞带轻花转，桃枝绿扇微风发。
　　无情拂袂欲留宾，讵恨深潭不可越。天津一别九秋长，
　　岂若随闻三日香。南国自然胜掌上，东家复是忆王昌。
　　◎卷.9【王昭君】上官仪
　　玉关春色晚，金河路几千。琴悲桂条上，笛怨柳花前。
　　雾掩临妆月，风惊入鬓蝉。缄书待还使，泪尽白云天。
　　◎卷.10【咏雪应诏】上官仪
　　禁园凝朔气，瑞雪掩晨曦。花明栖凤阁，珠散影娥池。
　　飘素迎歌上，翻光向舞移。幸因千里映，还绕万年枝。
　　◎卷.11【奉和山夜临秋】上官仪
　　殿帐清炎气，辇道含秋阴。凄风移汉筑，流水入虞琴。
　　云飞送断雁，月上净疏林。滴沥露枝响，空濛烟壑深。
　　◎卷.12【江王太妃挽歌】上官仪
　　黄鹤悲歌绝，椒花清颂馀。埃凝写邻镜，网结和扉鱼。
　　银消风烛尽，珠灭夜轮虚。别有南陵路，幽丛临叶疏。
　　◎卷.13【故北平公挽歌】上官仪
　　木落园林旷，庭虚风露寒。北里清音绝，南陔芳草残。
　　远气犹标剑，浮云尚写冠。寂寂琴台晚，秋阴入井干。
　　◎卷.14【高密长公主挽歌】上官仪
　　湘渚韬灵迹，娥台静瑞音。凤逐清箫远，鸾随幽镜沉。
　　霜处华芙落，风前银烛侵。寂寞平阳宅，月冷洞房深。
　　◎卷.15【咏画障】上官仪
　　芳晨丽日桃花浦，珠帘翠帐凤凰楼。蔡女菱歌移锦缆，
　　燕姬春望上琼钩。新妆漏影浮轻扇，冶袖飘香入浅流。
　　未减行雨荆台下，自比凌波洛浦游。
　　◎卷.16【奉和秋日即目应制】上官仪
　　上苑通平乐，神池迩建章。楼台相掩映，城阙互相望。
　　缇油泛行幔，箫吹转浮梁。晚云含朔气，斜照荡秋光。
　　落叶飘蝉影，平流写雁行。槿散凌风缛，荷销裛露香。
　　仙歌临枍诣，玄豫历长杨。归路乘明月，千门开未央。
　　◎卷.17【入朝洛堤步月】上官仪
　　脉脉广川流，驱马历长洲。鹊飞山月曙，蝉噪野风秋。
　　◎卷.18【春日（一作元万顷诗）】上官仪
　　花轻蝶乱仙人杏，叶密莺啼帝女桑。
　　飞云阁上春应至，明月楼中夜未央。
　　◎卷.19【从驾闾山咏马】上官仪
　　桂香尘处减，练影月前空。定惑由关吏，徒嗟塞上翁。


第四十一卷
　　◎卷.1【中和乐九章·歌登封第一】卢照邻
　　炎图丧宝，黄历开璿。祖武类帝，宗文配天。
　　玉銮垂日，翠华陵烟。东云干吕，南风入弦。
　　山称万岁，河庆千年。金绳永结，璧丽长悬。
　　◎卷.2【中和乐九章·歌明堂第二】卢照邻
　　穆穆圣皇，雍雍明堂。左平右墄，上圆下方。
　　调均风雨，制度阴阳。四窗八达，五室九房。
　　南通夏火，西瞰秋霜。天子临御，万玉锵锵。
　　◎卷.3【中和乐九章·歌东军第三】卢照邻
　　遐哉庙略，赫矣台臣。横戈碣石，倚剑浮津。
　　风丘佛箨，日域清尘。岛夷复祀，龙伯来宾。
　　休兵宇县，献馘天闉。旆海凯入，耀辉震震。
　　◎卷.4【中和乐九章·歌南郊第四】卢照邻
　　虔郊上帝，肃事圆丘。龙驾四牡，鸾旗九斿。
　　钟歌晚引，紫炀高浮。日丽苍璧，云飞鸣球。
　　皇之庆矣，万寿千秋。
　　◎卷.5【中和乐九章·歌中宫第五】卢照邻
　　祥游沙麓，庆洽瑶衣。黄云昼聚，白气宵飞。
　　居中履正，禀和体微。仪刑赤县，演教椒闱。
　　陶钧万国，丹青四妃。河洲在咏，风化攸归。
　　◎卷.6【中和乐九章·歌储宫第六】卢照邻
　　波澄少海，景丽前星。高禖诞圣，甲观升灵。
　　承规翠所，问寝瑶庭。宗儒侧席，问道横经。
　　山宾皎皎，国胄青青。黄裳元吉，邦家以宁。
　　◎卷.7【中和乐九章·歌诸王第七】卢照邻
　　星陈帝子，岳列天孙。义光带砺，象著乾坤。
　　我有明德，利建攸存。苴以茅社，锡以牺尊。
　　藩屏王室，翼亮尧门。八才两献，夫何足论。
　　◎卷.8【中和乐九章·歌公卿第八】卢照邻
　　蹇蹇三事，师师百僚。群龙在职，振鹭盈朝。
　　丰金辉首，珮玉鸣腰。青蒲翼翼，丹地翘翘。
　　歌云佐汉，捧日匡尧。天工人代，邈邈昭昭。
　　◎卷.9【中和乐九章·总歌第九】卢照邻
　　明明天子兮圣德扬，穆穆皇后兮阴化康。
　　登若木兮坐明堂，池濛汜兮家扶桑。
　　武化偃兮文化昌，礼乐昭兮股肱良。
　　君臣已定兮君永无疆，颜子更生兮徒皇皇。
　　若有人兮天一方，忠为衣兮信为裳。
　　餐白玉兮饮琼芳，心思荃兮路阻长。
　　◎卷.10【关山月】卢照邻
　　塞坦通碣石，虏障抵祁连。相思在万里，明月正孤悬。
　　影移金岫北，光断玉门前。寄言闺中妇，时看鸿雁天。
　　◎卷.11【上之回】卢照邻
　　回中道路险，萧关烽候多。五营屯北地，万乘出西河。
　　单于拜玉玺，天子按雕戈。振旅汾川曲，秋风横大歌。
　　◎卷.12【紫骝马】卢照邻
　　骝马照金鞍，转战入皋兰。塞门风稍急，长城水正寒。
　　雪暗鸣珂重，山长喷玉难。不辞横绝漠，流血几时干。
　　◎卷.13【战城南】卢照邻
　　将军出紫塞，冒顿在乌贪。笳喧雁门北，阵翼龙城南。
　　雕弓夜宛转，铁骑晓参驔。应须驻白日，为待战方酣。
　　◎卷.14【梅花落】卢照邻
　　梅岭花初发，天山雪未开。雪处疑花满，花边似雪回。
　　因风入舞袖，杂粉向妆台。匈奴几万里，春至不知来。
　　◎卷.15【结客少年场行】卢照邻
　　长安重游侠，洛阳富财雄。玉剑浮云骑，金鞭明月弓。
　　斗鸡过渭北，走马向关东。孙宾遥见待，郭解暗相通。
　　不受千金爵，谁论万里功。将军下天上，虏骑入云中。
　　烽火夜似月，兵气晓成虹。横行徇知己，负羽远从戎。
　　龙旌昏朔雾，鸟阵卷胡风。追奔瀚海咽，战罢阴山空。
　　归来谢天子，何如马上翁。
　　◎卷.16【咏史四首】卢照邻
　　季生昔未达，身辱功不成。髡钳为台隶，灌园变姓名。
　　幸逢滕将军，兼遇曹丘生。汉祖广招纳，一朝拜公卿。
　　百金孰云重，一诺良匪轻。廷议斩樊哙，群公寂无声。
　　处身孤且直，遭时坦而平。丈夫当如此，唯唯何足荣。
　　大汉昔云季，小人道遂振。玉帛委奄尹，斧锧婴缙绅。
　　邈哉郭先生，卷舒得其真。雍容谢朝廷，谈笑奖人伦。
　　在晦不绝俗，处乱不为亲。诸侯不得友，天子不得臣。
　　冲情甄负甑，重价折角巾。悠悠天下士，相送洛桥津。
　　谁知仙舟上，寂寂无四邻。
　　公业负奇志，交结尽才雄。良田四百顷，所食常不充。
　　一为侍御史，慷慨说何公。何公何为败，吾谋适不同。
　　仲颖恣残忍，废兴良在躬。死人如乱麻，天子如转蓬。
　　干戈及黄屋，荆棘生紫宫。郑生运其谋，将以清国戎。
　　时来命不遂，脱身归山东。凛凛千载下，穆然怀清风。
　　昔有平陵男，姓朱名阿游。直发上冲冠，壮气横三秋。
　　愿得斩马剑，先断佞臣头。天子玉槛折，将军丹血流。
　　捐生不肯拜，视死其若休。归来教乡里，童蒙远相求。
　　弟子数百人，散在十二州。三公不敢吏，五鹿何能酬。
　　名与日月悬，义与天壤俦。何必疲执戟，区区在封侯。
　　伟哉旷达士，知命固不忧。
　　◎卷.17【赠李荣道士】卢照邻
　　锦节衔天使，琼仙驾羽君。投金翠山曲，奠璧清江濆。
　　圆洞开丹鼎，方坛聚绛云。宝贶幽难识，空歌迥易分。
　　风摇十洲影，日乱九江文。敷诚归上帝，应诏在明君。
　　独有南冠客，耿耿泣离群。遥看八会所，真气晓氤氲。
　　◎卷.18【早度分水岭】卢照邻
　　丁年游蜀道，班鬓向长安。徒费周王粟，空弹汉吏冠。
　　马蹄穿欲尽，貂裘敝转寒。层冰横九折，积石凌七盘。
　　重溪既下漱，峻峰亦上干。陇头闻戍鼓，岭外咽飞湍。
　　瑟瑟松风急，苍苍山月团。传语后来者，斯路诚独难。
　　◎卷.19【三月曲水宴得尊字】卢照邻
　　风烟彭泽里，山水仲长园。由来弃铜墨，本自重琴尊。
　　高情邈不嗣，雅道今复存。有美光时彦，养德坐山樊。
　　门开芳杜径，室距桃花源。公子黄金勒，仙人紫气轩。
　　长怀去城市，高咏狎兰荪。连沙飞白鹭，孤屿啸玄猿。
　　日影岩前落，云花江上翻。兴阑车马散，林塘夕鸟喧。
　　◎卷.20【奉使益州至长安发钟阳驿】卢照邻
　　跻险方未夷，乘春聊骋望。落花赴丹谷，奔流下青嶂。
　　葳蕤晓树滋，滉漾春江涨。平川看钓侣，狭径闻樵唱。
　　蝶戏绿苔前，莺歌白云上。耳目多异赏，风烟有奇状。
　　峻阻将长城，高标吞巨舫。联翩事羁靮，辛苦劳疲恙。
　　夕济几潺湲，晨登每惆怅。谁念复刍狗，山河独偏丧。
　　◎卷.21【和王奭秋夜有所思】卢照邻
　　寂寂南轩夜，悠然怀所知。长河落雁苑，明月下鲸池。
　　凤台有清曲，此曲何人吹。丹唇间玉齿，妙响入云涯。
　　穷巷秋风叶，空庭寒露枝。劳歌欲有和，星鬓已将垂。
　　◎卷.22【望宅中树有所思】卢照邻
　　我家有庭树，秋叶正离离。上舞双栖鸟，中秀合欢枝。
　　劳思复劳望，相见不相知。何当共攀折，歌笑此堂垂。
　　◎卷.23【宿晋安亭】卢照邻
　　闻有弦歌地，穿凿本多奇。游人试一览，临玩果忘疲。
　　窗横暮卷叶，檐卧古生枝。旧石开红藓，新河覆绿池。
　　孤猿稍断绝，宿鸟复参差。泛滟月华晓，裴回星鬓垂。
　　今日删书客，凄惶君讵知。
　　◎卷.24【于时春也，慨然有江湖之思，寄赠柳九陇】卢照邻
　　提琴一万里，负书三十年。晨攀偃蹇树，暮宿清泠泉。
　　翔禽鸣我侧，旅兽过我前。无人且无事，独酌还独眠。
　　遥闻彭泽宰，高弄武城弦。形骸寄文墨，意气托神仙。
　　我有壶中要，题为物外篇。将以贻好道，道远莫致旃。
　　相思劳日夜，相望阻风烟。坐惜春华晚，徒令客思悬。
　　水去东南地，气凝西北天。关山悲蜀道，花鸟忆秦川。
　　天子何时问，公卿本亦怜。自哀还自乐，归薮复归田。
　　海屋银为栋，云车电作鞭。倘遇鸾将鹤，谁论貂与蝉。
　　莱洲频度浅，桃实几成圆。寄言飞凫舄，岁晏同联翩。
　　◎卷.25【至望喜瞩目言怀贻剑外知己】卢照邻
　　圣图夷九折，神化掩三分。缄愁赴蜀道，题拙奉虞薰。
　　隐辚度深谷，遥袅上高云。碧流递萦注，青山互纠纷。
　　涧松咽风绪，岩花濯露文。思北常依驭，图南每丧群。
　　无由召宣室，何以答吾君。
　　◎卷.26【赤谷安禅师塔】卢照邻
　　独坐岩之曲，悠然无俗纷。酌酒呈丹桂，思诗赠白云。
　　烟霞朝晚聚，猿鸟岁时闻。水华竞秋色，山翠含夕曛。
　　高谈十二部，细核五千文。如如数冥昧，生生理氛氲。
　　古人有糟粕，轮扁情未分。且当事芝朮，从吾所好云。
　　◎卷.27【赠益府裴录事】卢照邻
　　忽忽岁云暮，相望限风烟。长歌欲对酒，危坐遂停弦。
　　停弦变霜露，对酒怀朋故。朝看桂蟾晚，夜闻鸿雁度。
　　鸿度何时还，桂晚不同攀。浮云映丹壑，明月满青山。
　　青山云路深，丹壑月华临。耿耿离忧积，空令星鬓侵。
　　◎卷.28【赠益府群官】卢照邻
　　一鸟自北燕，飞来向西蜀。单栖剑门上，独舞岷山足。
　　昂藏多古貌，哀怨有新曲。群凤从之游，问之何所欲。
　　答言寒乡子，飘飖万馀里。不息恶木枝，不饮盗泉水。
　　常思稻粱遇，愿栖梧桐树。智者不我邀，愚夫余不顾。
　　所以成独立，耿耿岁云暮。日夕苦风霜，思归赴洛阳。
　　羽翮毛衣短，关山道路长。明月流客思，白云迷故乡。
　　谁能借风便，一举凌苍苍。
　　◎卷.29【送梓州高参军还京】卢照邻
　　京洛风尘远，褒斜烟露深。北游君似智，南飞我异禽。
　　别路琴声断，秋山猿鸟吟。一乖青岩酌，空伫白云心。
　　◎卷.30【大剑送别刘右史】卢照邻
　　金碧禺山远，关梁蜀道难。相逢属晚岁，相送动征鞍。
　　地咽绵川冷，云凝剑阁寒。倘遇忠孝所，为道忆长安。
　　◎卷.31【同临津纪明府孤雁】卢照邻
　　三秋违北地，万里向南翔。河洲花稍白，关塞叶初黄。
　　避缴风霜劲，怀书道路长。水流疑箭动，月照似弓伤。
　　横天无有阵，度海不成行。会刷能鸣羽，还赴上林乡。
　　◎卷.32【失群雁】卢照邻
　　三秋北地雪皑皑，万里南翔渡海来。欲随石燕沉湘水，
　　试逐铜乌绕帝台。帝台银阙距金塘，中间鹓鹭已成行。
　　先过上苑传书信，暂下中州戏稻粱。虞人负缴来相及，
　　齐客虚弓忽见伤。毛翎频顿飞无力，羽翮摧颓君不识。
　　唯有庄周解爱鸣，复道郊哥重奇色。惆怅惊思悲未已，
　　裴回自怜中罔极。传闻有鸟集朝阳，讵胜仙凫迩帝乡。
　　云间海上应鸣舞，远得鹍弦犹独抚。金龟全写中牟印，
　　玉鹄当变莱芜釜。愿君弄影凤凰池，时忆笼中摧折羽。
　　◎卷.33【行路难】卢照邻
　　君不见长安城北渭桥边，枯木横槎卧古田。
　　昔日含红复含紫，常时留雾亦留烟。春景春风花似雪，
　　香车玉舆恒阗咽。若个游人不竞攀，若个娼家不来折。
　　娼家宝袜蛟龙帔，公子银鞍千万骑。黄莺一一向花娇，
　　青鸟双双将子戏。千尺长条百尺枝，月桂星榆相蔽亏。
　　珊瑚叶上鸳鸯鸟，凤凰巢里雏鹓儿。巢倾枝折凤归去。
　　条枯叶落任风吹。一朝零落无人问，万古摧残君讵知。
　　人生贵贱无终始，倏忽须臾难久恃。谁家能驻西山日，
　　谁家能堰东流水。汉家陵树满秦川，行来行去尽哀怜。
　　自昔公卿二千石，咸拟荣华一万年。不见朱唇将白貌，
　　唯闻素棘与黄泉。金貂有时换美酒，玉麈但摇莫计钱。
　　寄言坐客神仙署，一生一死交情处。苍龙阙下君不来，
　　白鹤山前我应去。云间海上邈难期，赤心会合在何时。
　　但愿尧年一百万，长作巢由也不辞。
　　◎卷.34【长安古意】卢照邻
　　长安大道连狭斜，青牛白马七香车。玉辇纵横过主第，
　　金鞭络绎向侯家。龙衔宝盖承朝日，凤吐流苏带晚霞。
　　百丈游丝争绕树，一群娇鸟共啼花。啼花戏蝶千门侧，
　　碧树银台万种色。复道交窗作合欢，双阙连甍垂凤翼。
　　梁家画阁天中起，汉帝金茎云外直。楼前相望不相知，
　　陌上相逢讵相识。借问吹箫向紫烟，曾经学舞度芳年。
　　得成比目何辞死，愿作鸳鸯不羡仙。比目鸳鸯真可羡，
　　双去双来君不见。生憎帐额绣孤鸾，好取门帘帖双燕。
　　双燕双飞绕画梁，罗纬翠被郁金香。片片行云著蝉鬓，
　　纤纤初月上鸦黄。鸦黄粉白车中出，含娇含态情非一。
　　妖童宝马铁连钱，娼妇盘龙金屈膝。御史府中乌夜啼，
　　廷尉门前雀欲栖。隐隐朱城临玉道，遥遥翠幰没金堤。
　　挟弹飞鹰杜陵北，探丸借客渭桥西。俱邀侠客芙蓉剑，
　　共宿娼家桃李蹊。娼家日暮紫罗裙，清歌一啭口氛氲。
　　北堂夜夜人如月，南陌朝朝骑似云。南陌北堂连北里，
　　五剧三条控三市。弱柳青槐拂地垂，佳气红尘暗天起。
　　汉代金吾千骑来，翡翠屠苏鹦鹉杯。罗襦宝带为君解，
　　燕歌赵舞为君开。别有豪华称将相，转日回天不相让。
　　意气由来排灌夫，专权判不容萧相。专权意气本豪雄，
　　青虬紫燕坐春风。自言歌舞长千载，自谓骄奢凌五公。
　　节物风光不相待，桑田碧海须臾改。昔时金阶白玉堂，
　　即今唯见青松在。寂寂寥寥扬子居，年年岁岁一床书。
　　独有南山桂花发，飞来飞去袭人裾。
　　◎卷.35【明月引】卢照邻
　　洞庭波起兮鸿雁翔，风瑟瑟兮野苍苍。
　　浮云卷霭，明月流光。荆南兮赵北，碣石兮潇湘。
　　澄清规于万里，照离思于千行。横桂枝于西第，
　　绕菱花于北堂。高楼思妇，飞盖君王。
　　文姬绝域，侍子他乡。见胡鞍之似练，知汉剑之如霜。
　　试登高而骋目，莫不变而回肠。
　　◎卷.36【狱中学骚体】卢照邻
　　夫何秋夜之无情兮，皎皛悠悠而太长。
　　圜户杳其幽邃兮，愁人披此严霜。
　　见河汉之西落，闻鸿雁之南翔。
　　山有桂兮桂有芳，心思君兮君不将。
　　忧与忧兮相积，欢与欢兮两忘。
　　风袅袅兮木纷纷，凋绿叶兮吹白云。
　　寸步千里兮不相闻，思公子兮日将曛。
　　林已暮兮鸟群飞，重门掩兮人径稀。
　　万族皆有所托兮，蹇独淹留而不归。
　　◎卷.37【怀仙引】卢照邻
　　若有人兮山之曲，驾青虬兮乘白鹿，往从之游愿心足。
　　披涧户，访岩轩，石濑潺湲横石径，松萝幂zx掩松门。
　　下空濛而无鸟，上巉岩而有猿。怀飞阁，度飞梁。
　　休余马于幽谷，挂余冠于夕阳。曲复曲兮烟庄邃，
　　行复行兮天路长。修途杳其未半，飞雨忽以茫茫。
　　山坱轧，磴连褰。攀旧壁而无据，溯泥溪而不前。
　　向无情之白日，窃有恨于皇天。回行遵故道，
　　通川遍流潦。回首望群峰，白云正溶溶。
　　珠为阙兮玉为楼，青云盖兮紫霜裘。
　　天长地久时相忆，千龄万代一来游。
　　◎卷.39【七日登乐游故墓】卢照邻
　　四序周缇籥，三正纪璿耀。绿野变初黄，旸山开晓眺。
　　中天擢露掌，匝地分星徼。汉寝眷遗灵，秦江想馀吊。
　　蚁泛青田酌，莺歌紫芝调。柳色摇岁华，冰文荡春照。
　　远迹谢群动，高情符众妙。兰游澹未归，倾光下岩窈。
　　◎卷.40【释疾文三歌】卢照邻
　　岁将暮兮欢不再，时已晚兮忧来多。东郊绝此麒麟笔，
　　西山秘此凤凰柯。死去死去今如此，生兮生兮奈汝何。
　　岁去忧来兮东流水，地久天长兮人共死。
　　明镜羞窥兮向十年，骏马停驱兮几千里。
　　麟兮凤兮，自古吞恨无已。
　　茨山有薇兮颍水有漪，夷为柏兮秋有实。
　　叔为柳兮春向飞。倏尔而笑，泛沧浪兮不归。


第四十二卷
　　◎卷.1【酬杨比部员外暮宿琴堂朝跻书阁率尔见赠之作（作王维）】卢照邻
　　闲拂檐尘看，鸣琴候月弹。桃源迷汉姓，松径有秦官。
　　空谷归人少，青山背日寒。羡君栖隐处，遥望在云端。
　　◎卷.2【刘生】卢照邻
　　刘生气不平，抱剑欲专征。报恩为豪侠，死难在横行。
　　翠羽装刀鞘，黄金饰马铃。但令一顾重，不吝百身轻。
　　◎卷.3【陇头水】卢照邻
　　陇阪高无极，征人一望乡。关河别去水，沙塞断归肠。
　　马系千年树，旌悬九月霜。从来共呜咽，皆是为勤王。
　　◎卷.4【巫山高】卢照邻
　　巫山望不极，望望下朝氛。莫辨啼猿树，徒看神女云。
　　惊涛乱水脉，骤雨暗峰文。沾裳即此地，况复远思君。
　　◎卷.5【芳树】卢照邻
　　芳树本多奇，年华复在斯。结翠成新幄，开红满故枝。
　　风归花历乱，日度影参差。容色朝朝落，思君君不知。
　　◎卷.6【雨雪曲】卢照邻
　　虏骑三秋入，关云万里平。雪似胡沙暗，冰如汉月明。
　　高阙银为阙，长城玉作城。节旄零落尽，天子不知名。
　　◎卷.7【昭君怨】卢照邻
　　合殿恩中绝，交河使渐稀。肝肠辞玉辇，形影向金微。
　　汉地草应绿，胡庭沙正飞。愿逐三秋雁，年年一度归。
　　◎卷.8【折杨柳】卢照邻
　　倡楼启曙扉，杨柳正依依。莺啼知岁隔，条变识春归。
　　露叶凝愁黛，风花乱舞衣。攀折聊将寄，军中音信稀。
　　◎卷.9【十五夜观灯】卢照邻
　　锦里开芳宴，兰缸艳早年。缛彩遥分地，繁光远缀天。
　　接汉疑星落，依楼似月悬。别有千金笑，来映九枝前。
　　◎卷.10【入秦川界】卢照邻
　　陇阪长无极，苍山望不穷。石径萦疑断，回流映似空。
　　花开绿野雾，莺啭紫岩风。春芳勿遽尽，留赏故人同。
　　◎卷.11【文翁讲堂】卢照邻
　　锦里淹中馆，岷山稷下亭。空梁无燕雀，古壁有丹青。
　　槐落犹疑市，苔深不辨铭。良哉二千石，江汉表遗灵。
　　◎卷.12【相如琴台】卢照邻
　　闻有雍容地，千年无四邻。园院风烟古，池台松槚春。
　　云疑作赋客，月似听琴人。寂寂啼莺处，空伤游子神。
　　◎卷.13【石镜寺】卢照邻
　　古墓芙蓉塔，神铭松柏烟。鸾沉仙镜底，花没梵轮前。
　　铢衣千古佛，宝月两重圆。隐隐香台夜，钟声彻九天。
　　◎卷.14【辛法司宅观妓】卢照邻
　　南国佳人至，北堂罗荐开。长裙随凤管，促柱送鸾杯。
　　云光身后落，雪态掌中回。到愁金谷晚，不怪玉山颓。
　　◎卷.15【春晚山庄率题二首】卢照邻
　　顾步三春晚，田园四望通。游丝横惹树，戏蝶乱依丛。
　　竹懒偏宜水，花狂不待风。唯馀诗酒意，当了一生中。
　　田家无四邻，独坐一园春。莺啼非选树，鱼戏不惊纶。
　　山水弹琴尽，风花酌酒频。年华已可乐，高兴复留人。
　　◎卷.16【江中望月】卢照邻
　　江水向涔阳，澄澄写月光。镜圆珠溜彻，弦满箭波长。
　　沉钩摇兔影，浮桂动丹芳。延照相思夕，千里共沾裳。
　　◎卷.17【元日述怀（一作明月引）】卢照邻
　　筮仕无中秩，归耕有外臣。人歌小岁酒，花舞大唐春。
　　草色迷三径，风光动四邻。愿得长如此，年年物候新。
　　◎卷.18【益州城西张超亭观妓】卢照邻
　　落日明歌席，行云逐舞人。江前飞暮雨，梁上下轻尘。
　　冶服看疑画，妆楼望似春。高车勿遽返，长袖欲相亲。
　　◎卷.19【还京赠别】卢照邻
　　风月清江夜，山水白云朝。万里同为客，三秋契不凋。
　　戏凫分断岸，归骑别高标。一去仙桥道，还望锦城遥。
　　◎卷.20【至陈仓晓晴望京邑】卢照邻
　　拂曙驱飞传，初晴带晓凉。雾敛长安树，云归仙帝乡。
　　涧流漂素沫，岩景霭朱光。今朝好风色，延瞰极天庄。
　　◎卷.21【晚渡滹沱敬赠魏大】卢照邻
　　津谷朝行远，冰川夕望曛。霞明深浅浪，风卷去来云。
　　澄波泛月影，激浪聚沙文。谁忍仙舟上，携手独思君。
　　◎卷.22【和吴侍御被使燕然】卢照邻
　　春归龙塞北，骑指雁门垂。胡笳折杨柳，汉使采燕支。
　　戍城聊一望，花雪几参差。关山有新曲，应向笛中吹。
　　◎卷.23【七夕泛舟二首】卢照邻
　　汀葭肃徂暑，江树起初凉。水疑通织室，舟似泛仙潢。
　　连桡渡急响，鸣棹下浮光。日晚菱歌唱，风烟满夕阳。
　　凤杼秋期至，凫舟野望开。微吟翠塘侧，延想白云隈。
　　石似支机罢，槎疑犯宿来。天潢殊漫漫，日暮独悠哉。
　　◎卷.24【西使兼送孟学士南游】卢照邻
　　地道巴陵北，天山弱水东。相看万馀里，共倚一征蓬。
　　零雨悲王粲，清尊别孔融。裴回闻夜鹤，怅望待秋鸿。
　　骨肉胡秦外，风尘关塞中。唯馀剑锋在，耿耿气成虹。
　　◎卷.25【送郑司仓入蜀】卢照邻
　　离人丹水北，游客锦城东。别意还无已，离忧自不穷。
　　陇云朝结阵，江月夜临空。关塞疲征马，霜氛落早鸿。
　　潘年三十外，蜀道五千中。送君秋水曲，酌酒对清风。
　　◎卷.26【绵州官池赠别同赋湾字】卢照邻
　　輶轩遵上国，仙佩下灵关。尊酒方无地，联绻喜暂攀。
　　离言欲赠策，高辨正连环。野径浮云断，荒池春草斑。
　　残花落古树，度鸟入澄湾。欲叙他乡别，幽谷有绵蛮。
　　◎卷.27【还赴蜀中贻示京邑游好】卢照邻
　　籞宿花初满，章台柳向飞。如何正此日，还望昔多违。
　　怅别风期阻，将乖云会稀。敛衽辞丹阙，悬旗陟翠微。
　　野禽喧戍鼓，春草变征衣。回顾长安道，关山起夕霏。
　　◎卷.28【初夏日幽庄】卢照邻
　　闻有高踪客，耿介坐幽庄。林壑人事少，风烟鸟路长。
　　瀑水含秋气，垂藤引夏凉。苗深全覆陇，荷上半侵塘。
　　钓渚青凫没，村田白鹭翔。知君振奇藻，还嗣海隅芳。
　　◎卷.29【山庄休沐（一作和夏日山庄）】卢照邻
　　兰署乘闲日，蓬扉狎遁栖。龙柯疏玉井，凤叶下金堤。
　　川光摇水箭，山气上云梯。亭幽闻唳鹤，窗晓听鸣鸡。
　　玉轸临风奏，琼浆映月携。田家自有乐，谁肯谢青溪。
　　◎卷.30【山林休日田家】卢照邻
　　归休乘暇日，饁稼返秋场。径草疏王彗，岩枝落帝桑。
　　耕田虞讼寝，凿井汉机忘。戎葵朝委露，齐枣夜含霜。
　　南涧泉初冽，东篱菊正芳。还思北窗下，高卧偃羲皇。
　　◎卷.31【宴梓州南亭得池字】卢照邻
　　二条开胜迹，大隐叶冲规。亭阁分危岫，楼台绕曲池。
　　长薄秋烟起，飞梁古蔓垂。水鸟翻荷叶，山虫咬桂枝。
　　游人惜将晚，公子爱忘疲。愿得回三舍，琴尊长若斯。
　　◎卷.32【山行寄刘李二参军】卢照邻
　　万里烟尘客，三春桃李时。事去纷无限，愁来不自持。
　　狂歌欲叹凤，失路反占龟。草碍人行缓，花繁鸟度迟。
　　彼美参卿事，留连求友诗。安知倦游子，两鬓渐如丝。
　　◎卷.33【首春贻京邑文士】卢照邻
　　寂寂罢将迎，门无车马声。横琴答山水，披卷阅公卿。
　　忽闻岁云晏，倚仗出檐楹。寒辞杨柳陌，春满凤凰城。
　　梅花扶院吐，兰叶绕阶生。览镜改容色，藏书留姓名。
　　时来不假问，生死任交情。
　　◎卷.34【赠许左丞从驾万年宫】卢照邻
　　闻道上之回，诏跸下蓬莱。中枢移北斗，左辖去南台。
　　黄山闻凤笛，清跸侍龙媒。曳日朱旗卷，参云金障开。
　　朝参五城柳，夕宴柏梁杯。汉畤光如月，秦祠听似雷。
　　寂寂芸香阁，离思独悠哉。
　　◎卷.35【晚渡渭桥寄示京邑游好】卢照邻
　　我行背城阙，驱马独悠悠。寥落百年事，裴回万里忧。
　　途遥日向夕，时晚鬓将秋。滔滔俯东逝，耿耿泣西浮。
　　长虹掩钓浦，落雁下星洲。草变黄山曲，花飞清渭流。
　　迸水惊愁鹭，腾沙起狎鸥。一赴清泥道，空思玄灞游。
　　◎卷.36【羁卧山中】卢照邻
　　卧壑迷时代，行歌任死生。红颜意气尽，白璧故交轻。
　　涧户无人迹，山窗听鸟声。春色缘岩上，寒光入溜平。
　　雪尽松帷暗，云开石路明。夜伴饥鼯宿，朝随驯雉行。
　　度溪犹忆处，寻洞不知名。紫书常日阅，丹药几年成。
　　扣钟鸣天鼓，烧香厌地精。倘遇浮丘鹤，飘飖凌太清。
　　◎卷.37【酬张少府柬之】卢照邻
　　昔余与夫子，相遇汉川阴。珠浦龙犹卧，檀溪马正沉。
　　价重瑶山曲，词惊丹凤林。十年睽赏慰，万里隔招寻。
　　毫翰风期阻，荆衡云路深。鹏飞俱望昔，蠖屈共悲今。
　　谁谓青衣道，还叹白头吟。地接神仙涧，江连云雨岑。
　　飞泉如散玉，落日似悬金。重以瑶华赠，空怀舞咏心。
　　◎卷.38【过东山谷口】卢照邻
　　不知名利险，辛苦滞皇州。始觉飞尘倦，归来事绿畴。
　　桃源迷处所，桂树可淹留。迹异人间俗，禽同海上鸥。
　　古苔依井被，新乳傍崖流。野老堪成鹤，山神或化鸠。
　　泉鸣碧涧底，花落紫岩幽。日暮餐龟壳，开寒御鹿裘。
　　不辨秦将汉，宁知春与秋。多谢青溪客，去去赤松游。
　　◎卷.39【送幽州陈参军赴任寄呈乡曲父老】卢照邻
　　蓟北三千里，关西二十年。冯唐犹在汉，乐毅不归燕。
　　人同黄鹤远，乡共白云连。郭隗池台处，昭王尊酒前。
　　故人当已老，旧壑几成田。红颜如昨日，衰鬓似秋天。
　　西蜀桥应毁，东周石尚全。灞池水犹绿，榆关月早圆。
　　塞云初上雁，庭树欲销蝉。送君之旧国，挥泪独潸然。
　　◎卷.40【哭金部韦郎中】卢照邻
　　金曹初受拜，玉地始含香。翻同五日尹，遽见一星亡。
　　贺客犹扶路，哀人遂上堂。歌筵长寂寂，哭位自苍苍。
　　岁时宾径断，朝暮雀罗张。书留魏主阙，魂掩汉家床。
　　徒令永平帝，千载罢撞郎。
　　◎卷.41【哭明堂裴主簿】卢照邻
　　缔欢三十载，通家数百年。潘杨称代穆，秦晋忝姻连。
　　风云洛阳道，花月茂陵田。相悲共相乐，交骑复交筵。
　　始谓调金鼎，如何掩玉泉。黄公酒炉处，青眼竹林前。
　　故琴无复雪，新树但生烟。遽痛兰襟断，徒令宝剑悬。
　　客散同秋叶，人亡似夜川。送君一长恸，松台路几千。
　　◎卷.42【同崔录事哭郑员外】卢照邻
　　文学秋天远，郎官星位尊。伊人表时彦，飞誉满司存。
　　楚席光文雅，瑶山侍讨论。凤词凌汉阁，龟辩罩周园。
　　已陪东岳驾，将逝北溟鲲。如何万化尽，空叹九飞魂。
　　白马西京驿，青松北海门。夜台无晓箭，朝奠有虚尊。
　　一代儒风没，千年陇雾昏。梁山送夫子，湘水吊王孙。
　　仆本多悲泪，沾裳不待猿。闻君绝弦曲，吞恨更无言。
　　◎卷.43【登玉清】卢照邻
　　绝顶横临日，孤峰半倚天。裴回拜真老，万里见风烟。
　　◎卷.44【曲池荷】卢照邻
　　浮香绕曲岸，圆影覆华池。常恐秋风早，飘零君不知。
　　◎卷.45【浴浪鸟】卢照邻
　　独舞依磐石，群飞动轻浪。奋迅碧沙前，长怀白云上。
　　◎卷.46【临阶竹】卢照邻
　　封霜连锦砌，防露拂瑶阶。聊将仪凤质，暂与俗人谐。
　　◎卷.47【含风蝉】卢照邻
　　高情临爽月，急响送秋风。独有危冠意，还将衰鬓同。
　　◎卷.48【葮川独泛】卢照邻
　　倚棹春江上，横舟石岸前。山暝行人断，迢迢独泛仙。
　　◎卷.49【送二兄入蜀】卢照邻
　　关山客子路，花柳帝王城。此中一分手，相顾怜无声。
　　◎卷.50【宿玄武二首】卢照邻
　　方池开晓色，圆月下秋阴。已乘千里兴，还抚一弦琴。
　　庭摇北风柳，院绕南溟禽。累宿恩方重，穷秋叹不深。
　　◎卷.51【九陇津集】卢照邻
　　落落树阴紫，澄澄水华碧。复有翻飞禽，裴回疑曳舄。
　　◎卷.52【游昌化山精舍】卢照邻
　　宝地乘峰出，香台接汉高。稍觉真途近，方知人事劳。
　　◎卷.53【登封大酺歌四首】卢照邻
　　明君封禅日重光，天子垂衣历数长。
　　九州四海常无事，万岁千秋乐未央。
　　日观仙云随凤辇，天门瑞雪照龙衣。
　　繁弦绮席方终夜，妙舞清歌欢未归。
　　翠凤逶迤登介丘，仙鹤裴回天上游。
　　借问乾封何所乐，人皆寿命得千秋。
　　千年圣主应昌期，万国淳风王化基。
　　请比上古无为代，何如今日太平时。
　　◎卷.54【九月九日登玄武山】卢照邻
　　九月九日眺山川，归心归望积风烟。
　　他乡共酌金花酒，万里同悲鸿雁天。
　　◎卷.55【句】卢照邻
　　城狐尾独束，山鬼面参覃。（《诗式》）


第四十三卷
　　◎卷.1【少年行】李百药
　　少年飞翠盖，上路勒金镳。始酌文君酒，新吹弄玉箫。
　　少年不欢乐，何以尽芳朝。千金笑里面，一搦掌中腰。
　　挂缨岂惮宿，落珥不胜娇。寄语少年子，无辞归路遥。
　　◎卷.2【渡汉江】李百药
　　东流既瀰瀰，南纪信滔滔。水激沉碑岸，波骇弄珠皋。
　　含星映浅石，浮盖下奔涛。溜阔霞光近，川长晓气高。
　　樯乌转轻翼，戏鸟落风毛。客心既多绪，长歌且代劳。
　　◎卷.3【秋晚登古城】李百药
　　日落征途远，怅然临古城。颓墉寒雀集，荒堞晚乌惊。
　　萧森灌木上，迢递孤烟生。霞景焕馀照，露气澄晚清。
　　秋风转摇落，此志安可平。
　　◎卷.4【途中述怀】李百药
　　伯喈迁塞北，亭伯之辽东。伊余何为客，独守云台中。
　　途遥已日暮，时泰道斯穷。拔心悲岸草，半死落岩桐。
　　目送衡阳雁，情伤江上枫。福兮良所伏，今也信难通。
　　丈夫自有志，宁伤官不公。
　　◎卷.5【郢城怀古】李百药
　　客心悲暮序，登墉瞰平陆。林泽窅芊绵，山川郁重复。
　　王公资设险，名都拒江隩。方城次北门，溟海穷南服。
　　长策挫吴豕，雄图竞周鹿。万乘重沮漳，九鼎轻伊谷。
　　大蒐云梦掩，壮观章华筑。人世更盛衰，吉凶良倚伏。
　　遽见邻交断，仍睹贤臣逐。南风忽不竞，西师日侵蹙。
　　运圯属驰驱，时屯恣敲朴。莫救夷陵火，无复秦庭哭。
　　鄢郢遂丘墟，风尘俄惨黩。狐兔时游践，霜露日沾沐。
　　钓渚故池平，神台层宇覆。阵云埋夏首，穷阴惨荒谷。
　　怅矣舟壑迁，悲哉年祀倏。虽异三春望，终伤千里目。
　　◎卷.6【晚渡江津】李百药
　　寂寂江山晚，苍苍原野暮。秋气怀易悲，长波淼难溯。
　　索索风叶下，离离早鸿度。丘壑列夕阴，葭菼凝寒雾。
　　日落亭皋远，独此怀归慕。
　　◎卷.7【王师渡汉水经襄阳】李百药
　　导漾疏源远，归海会流长。延波接荆梦，通望迩沮漳。
　　高岸沉碑影，曲溆丽珠光。云昏翠岛没，水广素涛扬。
　　阅川已多叹，遐睇几增伤。临溪犹驻马，望岘欲沾裳。
　　乔木下寒叶，亭林落晓霜。山公不可遇，谁与访高阳。
　　◎卷.8【谒汉高庙】李百药
　　纂尧灵命启，灭楚馀闰终。飞名膺帝箓，沈迹韫神功。
　　瑞气朝浮砀，祥符夜告丰。抑扬驾人杰，叱咤掩时雄。
　　缔构三灵改，经纶五纬同。干戈革宇内，声教尽寰中。
　　运谢年逾远，魂归道未穷。树碑留故邑，抗殿表祠宫。
　　沐兰祈泗上，谒帝动深衷。英威肃如在，文物杳成空。
　　竹皮聚寒径，枌社落霜丛。萧索阴云晚，长川起大风。
　　◎卷.9【登叶县故城谒沈诸梁庙】李百药
　　总辔临秋原，登城望寒日。烟暇共掩映，林野俱萧瑟。
　　楚塞郁不穷，吴山高渐出。客行殊未已，沐澡期终吉。
　　椒桂奠芳樽，风云下虚室。馆宇肃而静，神心康且逸。
　　伊我非真龙，勿惊疲朽质。
　　◎卷.10【安德山池宴集（安德，杨师道封号）】李百药
　　朝宰论思暇，高宴临方塘。云飞凤台管，风动令君香。
　　细草开金埒，流霞泛羽觞。虹桥分水态，镜石引菱光。
　　上才同振藻，小技谬连章。怀音自兰室，徐步返山庄。
　　◎卷.11【和许侍郎游昆明池】李百药
　　神池望不极，沧波接远天。仪星似河汉，落景类虞泉。
　　年深平馆宇，道泰偃戈船。差池下凫雁，掩映生云烟。
　　浪花开已合，风文直且连。税马金堤外，横舟石岸前。
　　羽觞倾绿蚁，飞日落红鲜。积水浮深智，明珠曜雅篇。
　　大鲸方远击，沉灰独未然。知君啸俦侣，短翮徒联翩。
　　◎卷.12【赋得魏都】李百药
　　炎运精华歇，清都宝命开。帝里三方盛，王庭万国来。
　　玄武疏遥磴，金凤上层台。乍进仙童乐，时倾避暑杯。
　　南馆招奇士，西园引上才。还惜刘公干，疲病清漳隈。
　　◎卷.13【赋礼记】李百药
　　玉帛资王会，郊丘叶圣情。重广开环堵，至道轶金籝。
　　盘薄依厚地，遥裔腾太清。方悦升中礼，足以慰馀生。
　　◎卷.14【奉和正日临朝应诏】李百药
　　化历昭唐典，承天顺夏正。百灵警朝禁，三辰扬旆旌。
　　充庭富礼乐，高宴齿簪缨。献寿符万岁，移风韵九成。
　　◎卷.15【妾薄命】李百药
　　团扇秋风起，长门夜月明。羞闻拊背入，恨说舞腰轻。
　　太常先已醉，刘君恒带酲。横陈每虚设，吉梦竟何成。
　　◎卷.16【火凤词二首】李百药
　　歌声扇后出，妆影镜中轻。未能令掩笑，何处欲障声。
　　知音自不惑，得念是分明。莫见双嚬敛，疑人含笑情。
　　佳人靓晚妆，清唱动兰房。影出含风扇，声飞照日梁。
　　娇嚬眉际敛，逸韵口中香。自有横陈会，应怜秋夜长。
　　◎卷.17【奉和初春出游应令】李百药
　　鸣笳出望苑，飞盖下芝田。水光浮落照，霞彩淡轻烟。
　　柳色迎三月，梅花隔二年。日斜归骑动，馀兴满山川。
　　◎卷.18【寄杨公】李百药
　　公子盛西京，光华早著名。分庭接游士，虚馆待时英。
　　高阁浮香出，长廊宝钏鸣。面花无隔笑，歌扇不障声。
　　◎卷.19【戏赠潘徐城门迎两新妇】李百药
　　秦晋积旧匹，潘徐有世亲。三星宿已会，四德婉而嫔。
　　云光鬓里薄，月影扇中新。年华与妆面，共作一芳春。
　　◎卷.20【送别】李百药
　　眷言一杯酒，凄怆起离忧。夜花飘露气，暗水急还流。
　　雁行遥上月，虫声迥映秋。明日河梁上，谁与论仙舟。
　　◎卷.21【雨后】李百药
　　晚来风景丽，晴初物色华。薄云向空尽，轻虹逐望斜。
　　后窗临岸竹，前阶枕浦沙。寂寥无与晤，尊酒论风花。
　　◎卷.22【文德皇后挽歌】李百药
　　裴回两仪殿，怅望九成台。玉辇终辞宴，瑶筐遂不开。
　　野旷阴风积，川长思鸟来。寒山寂已暮，虞殡有馀哀。
　　◎卷.23【咏蝉】李百药
　　清心自饮露，哀响乍吟风。未上华冠侧，先惊翳叶中。
　　◎卷.24【咏萤火示情人】李百药
　　窗里怜灯暗，阶前畏月明。不辞逢露湿，只为重宵行。
　　◎卷.25【春眺】李百药
　　疲痾荷拙患，沦踬合幽襟。栖息在何处，丘中鸣素琴。
　　◎卷.26【句】李百药
　　今日持团扇，非是为秋风。（赋得班去赵姬升见《诗式》）


第四十四卷
　　◎卷.1【奉和太子纳妃太平公主出降】刘祎之
　　梦梓光青陛，秾桃蔼紫宫。德优宸念远，礼备国姻崇。
　　万户声明发，三条骑吹通。香轮送重景，彩旆引仙虹。
　　◎卷.2【奉和别越王】刘祎之
　　周屏辞金殿，梁骖整玉珂。管声依折柳，琴韵动流波。
　　鹤盖分阴促，龙轩别念多。延襟小山路，还起大风歌。
　　◎卷.3【酬郑沁州】刘祎之
　　麒阁一代良，熊轩千里躅。缉图昭国典，按部留宸瞩。
　　匪厌承明庐，伫兼司隶局。芸书暂辍载，竹使方临俗。
　　节变风绪高，秋深露华溽。寒山敛轻霭，霁野澄初旭。
　　已切长年悲，谁堪岐路促。遥林征马迅，别馆嘶骖跼。
　　雅赠响摐金，索居睽倚玉。凄断离鸿引，劳歌思足曲。
　　◎卷.4【孝敬皇帝挽歌】刘祎之
　　戒奢虚蜃辂，锡号纪鸿名。地叶苍梧野，途经紫聚城。
　　重照掩寒色，晨飙断曙声。一随仙骥远，霜雪愁阴生。
　　◎卷.5【九成宫秋初应诏】刘祎之
　　帝圃疏金阙，仙台驻玉銮。野分鸣鸑岫，路接宝鸡坛。
　　林树千霜积，山宫四序寒。蝉急知秋早，莺疏觉夏阑。
　　怡神紫气外，凝睇白云端。舜海词波发，空惊游圣难。
　　◎卷.6【奉和别鲁王】李敬玄
　　绿车旋楚服，丹跸伫秦川。珠皋转归骑，金岸引行旃。
　　一朝限原隰，千里间风烟。莺喧上林谷，凫响御沟泉。
　　断云移鲁盖，离歌动舜弦。别念凝神扆，崇恩洽玳筵。
　　顾惟惭叩寂，徒自仰钧天。
　　◎卷.7【奉和别越王】李敬玄
　　飞盖回兰坂，宸襟伫柏梁。别馆分泾渭，归路指衡漳。
　　关山通曙色，林籞遍春光。帝念纡千里，词波照五潢。
　　◎卷.8【奉和别越王】张大安
　　盛藩资右戚，连萼重皇情。离襟怆睢苑，分途指邺城。
　　丽日开芳甸，佳气积神京。何时骖驾入，还见谒承明。
　　◎卷.9【奉和太子纳妃太平公主出降】元万顷
　　象辂初乘雁，璇宫早结褵。离元应春夕，帝子降秋期。
　　鸣瑜合清响，冠玉丽秾姿。和声跻凤掖，交影步鸾墀。
　　◎卷.10【奉和春日池台】元万顷
　　日影飞花殿，风文积草池。凤楼通夜敞，虬辇望春移。
　　◎卷.11【奉和春日二首（前首一作上官仪诗）】元万顷
　　花轻蕊乱仙人杏，叶密莺喧帝女桑。
　　飞云阁上春应至，明月楼中夜未央。
　　凤辇迎风乘紫阁，鸾车避日转彤闱。
　　中堂促管淹春望，后殿清歌开夜扉。
　　◎卷.12【奉和太子纳妃太平公主出降】郭正一
　　桂宫初服冕，兰掖早升笄。礼盛亲迎晋，声芬出降齐。
　　金龟开瑞钮，宝翟上仙袿。转扇承宵月，扬旌照夕蜺。
　　◎卷.13【奉和太子纳妃太平公主出降三首】胡元范
　　帝子威仪绝，储妃礼度优。叠鼓陪仙观，凝笳翼画輈。
　　郁郁神香满，奕奕彩云浮。排空列锦罽，腾欢溢皇州。
　　金闺未息火，玉树钟天爱。月路饰还装，星津动归佩。
　　紫极流宸渥，清规伫慈诲。恩波洽九流，光辉轶千载。
　　列席诏亲贤，式宴坐神仙。圣文飞圣笔，天乐奏钧天。
　　曲池涵瑞景，文宇孕祥烟。小臣同百兽，率舞悦尧年。
　　◎卷.14【奉和太子纳妃太平公主出降】任希古
　　帝子升青陛，王姬降紫宸。星光移杂珮，月彩荐重轮。
　　龙旌翻地杪，凤管飏天滨。槐阴浮浅濑，葆吹翼轻尘。
　　◎卷.15【和东观群贤七夕临泛昆明池】任希古
　　秋风始摇落，秋水正澄鲜。飞眺牵牛渚，激赏镂鲸川。
　　岸珠沦晓魄，池灰敛曙烟。泛查分写汉，仪星别构天。
　　云光波处动，日影浪中悬。惊鸿絓蒲弋，游鲤入庄筌。
　　萍叶疑江上，菱花似镜前。长林代轻幄，细草即芳筵。
　　文峰开翠潋，笔海控清涟。不挹兰樽圣，空仰桂舟仙。
　　◎卷.16【和左仆射燕公春日端居述怀】任希古
　　丰野光三杰，妫庭赞五臣。绨缃歌美誉，丝竹咏芳尘。
　　圣历开环象，昌年降甫申。高门非舍筑，华构岂垂纶。
　　凤邸抟霄翰，龙池跃海鳞。玉鼎升黄阁，金章谒紫宸。
　　礼闱通政本，文昌总国均。调风振薄俗，清教叙彝伦。
　　星回应缇管，日御警寅宾。叶上曾槐变，花发小堂春。
　　思挂五都冕，言访北山巾。赫赫容台上，千祀耀平津。
　　◎卷.17【和长孙秘监伏日苦热】任希古
　　玉署三时晓，金羁五日归。北林开逸径，东阁敞闲扉。
　　池镜分天色，云峰减日辉。游鳞映荷聚，惊翰绕林飞。
　　披襟扬子宅，舒啸仰重闱。
　　◎卷.18【和李公七夕】任希古
　　落日照高牖，凉风起庭树。悠悠天宇平，昭昭月华度。
　　开轩卷绡幕，延首晞云路。层汉有灵妃，仙居无与晤。
　　履化悲流易，临川怨迟暮。昔从九春徂，方此三秋遇。
　　瑶驾越星河，羽盖凝珠露。便妍耀井色，窈窕凌波步。
　　始阅故人新，俄见新人故。掩泪收机石，衔啼襞纨素。
　　惆怅何伤已，裴回劳永慕。无由西北归，空自东南顾。
　　◎卷.19【和长孙秘监七夕】任希古
　　二秋叶神媛，七夕望仙妃。影照河阳妓，色丽平津闱。
　　鹊桥波里出，龙车霄外飞。露泫低珠佩，云移荐锦衣。
　　更深黄月落，夜久靥星稀。空接灵台下，方恧辨支机。
　　◎卷.20【奉和太子纳妃太平公主出降三首】裴守真
　　瑜珮升青殿，秾华降紫微。还如桃李发，更似凤凰飞。
　　金屋真离象，瑶台起婺徽。彩缨纷碧坐，缋羽泛褕衣。
　　云路移彤辇，天津转明镜。仙珠照乘归，宝月重轮映。
　　望园嘉宴洽，主第欢娱盛。丝竹扬帝熏，簪裾奉宸庆。
　　丛云霭晓光，湛露晞朝阳。天文天景丽，睿藻睿词芳。
　　玉庭散秋色，银宫生夕凉。太平超邃古，万寿乐无疆。
　　◎卷.21【奉和圣制过温汤】杨思玄
　　丰城观汉迹，温谷幸秦馀。地接幽王垒，涂分郑国渠。
　　风威肃文卫，日彩镜雕舆。远岫凝氛重，寒丛对影疏。
　　回瞻汉章阙，佳气满宸居。
　　◎卷.22【奉和别鲁王】杨思玄
　　元王诗传博，文后宠灵优。鹤盖动宸眷，龙章送远游。
　　函关疏别道，灞岸引行舟。北林分苑树，东流溢御沟。
　　鸟声含羽碎，骑影曳花浮。圣泽九垓普，天文七曜周。
　　方图献雅乐，簪带奉鸣球。
　　◎卷.23【奉和圣制过温汤】王德真
　　握图开万宇，属圣启千年。骊阜疏缇骑，惊鸿映彩旃。
　　玉霜鸣凤野，金阵藻龙川。祥烟聚危岫，德水溢飞泉。
　　停舆兴睿览，还举大风篇。
　　◎卷.24【奉和圣制过温汤】郑义真
　　洛川方驻跸，丰野暂停銮。汤泉恒独涌，温谷岂知寒。
　　漏鼓依岩畔，相风出树端。岭烟遥聚草，山月迥临鞍。
　　日用诚多幸，天文遂仰观。
　　◎卷.25【奉和展礼岱宗涂经濮济】萧楚材
　　拂汉星旗转，分霄日羽明。将追会阜迹，更勒岱宗铭。
　　林戈咽济岸，兽鼓震河庭。叶箭凌寒矫，乌弓望晓惊。
　　已降汾水作，仍深迎渭情。
　　◎卷.26【奉和展礼岱宗涂经濮济】薛克构
　　龙图冠胥陆，凤驾指云亭。非烟泛济浦，绿字启河汀。
　　画裳晨应月，文戟曙分星。四田巡揖礼，三驱道契经。
　　行欣奉万岁，窃抃偶千龄。
　　◎卷.27【日暮望泾水】徐珩
　　导源径陇阪，属汭贯嬴都。下濑波常急，回圻溜亦纡。
　　毒流秦卒毙，泥粪汉田腴。独有迷津客，怀归轸暮途。
　　◎卷.28【赠韩思彦】贺遂亮
　　意气百年内，平生一寸心。欲交天下士，未面已虚襟。
　　君子重名义，直道冠衣簪。风云行可托，怀抱自然深。
　　落霞静霜景，坠叶下风林。若上南登岸，希访北山岑。
　　◎卷.29【酬贺遂亮】韩思彦
　　古人一言重，尝谓百年轻。今投欢会面，顾盼尽平生。
　　簪裾非所托，琴酒冀相并。累日同游处，通宵款素诚。
　　霜飘知柳脆，雪冒觉松贞。愿言何所道，幸得岁寒名。
　　◎卷.30【自御史左授山阳丞】魏求己
　　朝升照日槛，夕次下乌台。风竿一眇邈，月树几裴回。
　　翼向高标敛，声随下调哀。怀燕首自白，非是为年催。
　　◎卷.31【赠右台监察邓茂迁左台殿中】刘怀一
　　惟昔参多士，无双仰异才。鹰鹯同效逐，鹓鹭忝游陪。
　　入仕光三命，迁荣历二台。隔墙钦素躅，对问限清埃。
　　紫署春光早，兰闱曙色催。谁言夕鸟至，空想邓林隈。


第四十五卷
　　◎卷.1【湘川新曲二首】杜易简
　　昭潭深无底，橘洲浅而浮。本欲凌波去，翻为目成留。
　　愿君稍弭楫，无令贱妾羞。
　　二八相招携，采菱渡前溪。弱腕随桡起，纤腰向舸低。
　　自解看花笑，憎闻染竹啼。
　　◎卷.2【落成会咏一首】陈元光
　　泉潮天万里，一镇屹天中。筮宅龙钟地，承恩燕翼宫。
　　环堂巍岳秀，带砺大江雄。轮奂云霄望，晶华日月通。
　　凌烟乔木茂，献宝介圭崇。昆俊歌常棣，民和教即戎。
　　盘庚迁美土，陶侃效兼庸。设醴延张老，开轩礼吕蒙。
　　无孤南国仰，庶补圣皇功。
　　◎卷.3【示珦】陈元光
　　恩衔枫陛渥，策向桂渊弘。载笔沿儒习，持弓缵祖风。
　　祛灾剿猛虎，溥德翊飞龙。日阅书开士，星言驾劝农。
　　勤劳思命重，戏谑逐时空。百粤雾纷满，诸戎泽普通。
　　愿言加壮努，勿坐鬓霜蓬。
　　◎卷.4【太母魏氏半径题石】陈元光
　　乔岳标仙迹，玄扃妥寿姬。乌号非岭海，鹤仰向京师。
　　系牒公侯裔，悬弧将相儿。清贞蜚简籍，规范肃门楣。
　　万里提兵路，三年报母慈。剑埋龙守壤，石卧虎司碑。
　　忧阕情犹结，祥回禫届期。竹符忠介凛，桐杖孝思凄。
　　许史峋嶙篆，曹侯感旧诗。鸿濛山暝启，骏彩德昭垂。
　　华表瑶池冥，清漳玉树枝。昭题盟岳渎，展墓庆重熙。
　　◎卷.5【和陈元光平潮寇诗】许天正
　　抱磴从天上，驱车返岭东。气昂无丑虏，策妙诎群雄。
　　飞絮随风散，余氛向日镕。长戈收百甲，聚骑破千重。
　　落剑惟戎首，游绳系胁从。四野无坚壁，群生未化融。
　　龙湖膏泽下，早晚遍枯穷。
　　◎卷.6【咏牛应制】许圉师
　　逸足还同骥，奇毛自偶麟。欲知花迹远，云影入天津。
　　◎卷.7【答户部员外贺遂涉戏赠】赵谦光
　　锦帐随情设，金炉任意熏。惟愁员外署，不应列星文。
　　◎卷.8【送苏尚书赴益州】郑惟忠
　　离忧将岁尽，归望逐春来。庭花如有意，留艳待人开。
　　◎卷.9【咏燕】张鷟
　　变石身犹重，衔泥力尚微。从来赴甲第，两起一双飞。
　　◎卷.10【岭外守岁（一作李德裕诗）】李福业
　　冬去更筹尽，春随斗柄回。寒暄一夜隔，客鬓两年催。
　　◎卷.11【奉和进船洛水应制（一作孙逖诗）】薛昚惑
　　禁园纡睿览，仙棹叶宸游。洛北风花树，江南彩画舟。
　　荣生兰蕙草，春入凤凰楼。兴尽离宫暮，烟光起夕流。
　　◎卷.12【奉和九月九日应制】贺敱
　　商飙凝素籥，玄览贲黄图。晓霜惊断雁，晨吹结栖乌。
　　寒花低岸菊，凉叶下庭梧。泽宫申旧典，相圃叶前模。
　　玉砌分雕戟，金沟转镂衢。带星飞夏箭，映月上轩弧。
　　庆展簪裾洽，恩融雨露濡。天文发丹篆，宝思掩玄珠。
　　承欢徒抃舞，负弛窃忘躯。


第四十六卷
　　◎卷.1【奉和圣制夏日游石淙山】狄仁杰
　　宸晖降望金舆转，仙路峥嵘碧涧幽。羽仗遥临鸾鹤驾，
　　帷宫直坐凤麟洲。飞泉洒液恒疑雨，密树含凉镇似秋。
　　老臣预陪悬圃宴，馀年方共赤松游。
　　◎卷.2【修书院学士奉敕宴梁王宅】魏元忠
　　大君敦宴赏，万乘下梁园。酒助闲平乐，人沾雨露恩。
　　荣光开帐殿，佳气满旌门。愿陪南岳寿，长奉北宸樽。
　　◎卷.3【银潢宫侍宴应制】魏元忠
　　别殿秋云上，离宫夏景移。寒风生玉树，凉气下瑶池。
　　堑花仍吐叶，岩木尚抽枝。愿奉南山寿，千秋长若斯。
　　◎卷.4【折杨柳】韦承庆
　　万里边城地，三春杨柳节。叶似镜中眉，花如关外雪。
　　征人远乡思，倡妇高楼别。不忍掷年华，含情寄攀折。
　　◎卷.5【寒食应制】韦承庆
　　凤城春色晚，龙禁早晖通。旧火收槐燧，馀寒入桂宫。
　　莺啼正隐叶，鸡斗始开笼。蔼蔼瑶山满，仙歌始乐风。
　　◎卷.6【凌朝浮江旅思（一作马周诗）】韦承庆
　　天晴上初日，春水送孤舟。山远疑无树，潮平似不流。
　　岸花开且落，江鸟没还浮。羁望伤千里，长歌遣四愁。
　　◎卷.7【直中书省】韦承庆
　　清切凤凰池，扶疏鸡树枝。唯应集鸾鹭，何为宿羁雌。
　　大造乾坤辟，深恩雨露垂。昆蚑皆含养，驽骀亦驱驰。
　　木偶翻为用，芝泥忽滥窥。九思空自勉，五字本无施。
　　徒喜逢千载，何阶答二仪。萤光向日尽，蚊力负山疲。
　　禁宇庭除阔，闲宵钟箭移。暗花临户发，残月下帘欹。
　　白发随年改，丹心为主披。命将时共泰，言与行俱危。
　　寄谢巢由客，尧年正在斯。
　　◎卷.8【南行别弟】韦承庆
　　澹澹长江水，悠悠远客情。落花相与恨，到地一无声。
　　◎卷.9【南中咏雁诗（一作于季子诗，题作南行别弟）】韦承庆
　　万里人南去，三春雁北飞。不知何岁月，得与尔同归。
　　◎卷.10【江楼】韦承庆
　　独酌芳春酒，登楼已半曛。谁惊一行雁，冲断过江云。
　　◎卷.11【凝碧池侍宴看竞渡应制】李怀远
　　上苑清銮路，高居重豫游。前对芙蓉沼，傍临杜若洲。
　　地如玄扈望，波似洞庭秋。列筵飞翠斝，分曹戏鹢舟。
　　湍高棹影没，岸近榜歌遒。舞曲依鸾殿，箫声下凤楼。
　　忽闻天上乐，疑逐海查流。
　　◎卷.12【奉和九月九日登慈恩寺浮图应制】崔日用
　　紫宸欢每洽，绀殿法初隆。菊泛延龄酒，兰吹解愠风。
　　咸英调正乐，香梵遍秋空。临幸浮天瑞，重阳日再中。
　　◎卷.13【奉和圣制送张说巡边】崔日用
　　轩相推风后，周官重夏卿。庙谋能允迪，韬略又纵横。
　　吉日四黄马，宣王六月兵。拟清鸡鹿塞，先指朔方城。
　　列将怀威抚，匈奴畏盛名。去当推毂送，来伫出郊迎。
　　绝漠蓬将断，华筵槿正荣。壮心看舞剑，别绪应悬旌。
　　睿锡承优旨，乾文复宠行。暂劳期永逸，赫矣振天声。
　　◎卷.14【奉和立春游苑迎春应制】崔日用
　　乘时迎气正璿衡，灞浐烟氛向晚清。剪绮裁红妙春色，
　　宫梅殿柳识天情。瑶筐彩燕先呈瑞，金缕晨鸡未学鸣。
　　圣泽阳和宜宴乐，年年捧日向东城。
　　◎卷.15【奉和圣制春日幸望春宫应制】崔日用
　　东郊风物正熏馨，素浐凫鹥戏绿汀。凤阁斜通平乐观，
　　龙旂直逼望春亭。光风摇动兰英紫，淑气依迟柳色青。
　　渭浦明晨修禊事，群公倾贺水心铭。
　　◎卷.16【奉和人日重宴大明宫恩赐彩缕人胜应制】崔日用
　　新年宴乐坐东朝，钟鼓铿锽大乐调。金屋瑶筐开宝胜，
　　花笺彩笔颂春椒。曲池苔色冰前液，上苑梅香雪里娇。
　　宸极此时飞圣藻，微臣窃抃预闻韶。
　　◎卷.17【奉和圣制龙池篇】崔日用
　　龙兴白水汉兴符，圣主时乘运斗枢。岸上zv茸五花树，
　　波中的皪千金珠。操环昔闻迎夏启，发匣先来瑞有虞。
　　风色云光随隐见，赤云神化象江湖。
　　◎卷.37【夜宴安乐公主宅】崔日用
　　银烛金屏坐碧堂，只言河汉动神光。
　　主家盛时欢不极，才子能歌夜未央。
　　◎卷.38【饯唐永昌】崔日用
　　洛阳桴鼓今不鸣，朝野咸推重太平。
　　冬至冰霜俱怨别，春来花鸟若为情。
　　◎卷.39【奉和送金城公主适西蕃】崔日用
　　圣后经纶远，谋臣计画多。受降追汉策，筑馆计戎和。
　　俗化乌孙垒，春生积石河。六龙今出饯，双鹤愿为歌。
　　◎卷.40【句】崔日用
　　彼名流兮左氏癖，意玄远兮冠今夕。（《赠武平一》）
　　◎卷.41【奉和人日清晖阁宴群臣遇雪应制】宗楚客
　　窈窕神仙阁，参差云汉间。九重中叶启，七日早春还。
　　太液天为水，蓬莱雪作山。今朝上林树，无处不堪攀。
　　◎卷.42【安乐公主移入新宅侍宴应制】宗楚客
　　星桥他日创，仙榜此时开。马向铺钱埒，箫闻弄玉台。
　　人同卫叔美，客似长卿才。借问游天汉，谁能取石回。
　　◎卷.43【正月晦日侍宴浐水应制赋得长字】宗楚客
　　御辇出明光，乘流泛羽觞。珠胎随月减，玉漏与年长。
　　寒尽梅犹白，风迟柳未黄。日斜旌骑转，休气满林塘。
　　◎卷.44【奉和幸上阳宫侍宴应制】宗楚客
　　紫庭金凤阙，丹禁玉鸡川。似立蓬瀛上，疑游昆阆前。
　　鸟将歌合转，花共锦争鲜。湛露飞尧酒，熏风入舜弦。
　　水光摇落日，树色带晴烟。向夕回雕辇，佳气满岩泉。
　　◎卷.45【奉和幸安乐公主山庄应制】宗楚客
　　玉楼银榜枕严城，翠盖红旂列禁营。日映层岩图画色，
　　风摇杂树管弦声。水边重阁含飞动，云里孤峰类削成。
　　幸睹八龙游阆苑，无劳万里访蓬瀛。
　　◎卷.46【奉和圣制喜雪应制】宗楚客
　　飘飘瑞雪下山川，散漫轻飞集九埏。似絮还飞垂柳陌，
　　如花更绕落梅前。影随明月团纨扇，声将流水杂鸣弦。
　　共荷神功万庾积，终朝圣寿百千年。
　　◎卷.47【句】宗楚客
　　竹町罗千卫，兰莛降两宫。（《海录碎事》）
　　七萃銮舆动，千年瑞检开。彩旗临凤阙，翠幕绕龟津。
　　◎卷.48【奉和九日幸临渭亭登高应制得晖字】苏瑰
　　重阳早露晞，睿赏瞰秋矶。菊气先熏酒，萸香更袭衣。
　　清切丝桐会，纵横文雅飞。恩深答效浅，留醉奉宸晖。
　　◎卷.49【兴庆池侍宴应制】苏瑰
　　金阙平明宿雾收，瑶池式宴俯清流。瑞凤飞来随帝辇，
　　祥鱼出戏跃王舟。帷齐绿树当筵密，盖转缃荷接岸浮。
　　如临窃比微臣惧，若济叨陪圣主游。


第四十七卷
　　◎卷.1【奉和圣制烛龙斋祭】张九龄
　　上帝临下，鉴亦有光。孰云阴骘，惟圣克彰。六月徂暑，
　　四郊愆阳。我后其勤，告于坛场。精意允溢，群灵鼓舞。
　　蔚兮朝云，沛然时雨。雨我原田，亦既有年。烛龙煌煌，
　　明宗报祀。于以助之，天人帝子。闻诗有训，国风兹始。
　　◎卷.2【奉和圣制喜雨】张九龄
　　艰我稼穑，载育载亭。随物应之，曷圣与灵。谓我何凭，
　　惟德之馨。谁云天远，以诚必至。太清无云，羲和顿辔。
　　于斯烝人，瞻彼非觊。阴冥倏忽，沛泽咸洎。何以致之。
　　我后之感。无皋无隰，黍稷黯黯。无卉无木，敷芬黮黤。
　　黄龙勿来，鸣鸟不思。人和年丰，皇心则怡。岂与周宣，
　　云汉徒诗。
　　◎卷.3【南郊文武出入舒和之乐】张九龄
　　祝史辞正，人神庆叶。福以德昭，享以诚接。
　　六变云备，百礼斯浃。祀事孔明，祚流万叶。
　　◎卷.4【奉和圣制幸晋阳宫】张九龄
　　隋季失天策，万方罹凶残。皇祖称义旗，三灵皆获安。
　　圣期将申锡，王业成艰难。盗移未改命，历在终履端。
　　彼汾惟帝乡，雄都信郁盘。一月朔巡狩，群后陪清銮。
　　霸迹在沛庭，旧仪睹汉官。唐风思何深，舜典敷更宽。
　　户蒙枌榆复，邑争牛酒欢。缅惟翦商后，岂独微禹叹。
　　三后既在天，万年斯不刊。尊祖实我皇，天文皆仰观。
　　◎卷.5【奉和圣制次成皋先圣擒建德之所】张九龄
　　天命诚有集，王业初惟艰。翦商自文祖，夷项在兹山。
　　地识斩蛇处，河临饮马间。威加昔运往，泽流今圣还。
　　尊祖颂先烈，赓歌安用攀。绍成即我后，封岱出天关。
　　◎卷.6【奉和圣制赐诸州刺史以题座右】张九龄
　　圣人合天德，洪覆在元元。每劳苍生念，不以黄屋尊。
　　兴化俟群辟，择贤守列藩。得人此为盛，咨岳今复存。
　　降鉴引君道，殷勤启政门。容光无不照，有象必为言。
　　成宪知所奉，致理归其根。肃肃禀玄猷，煌煌戒朱轩。
　　岂徒任遇重，兼尔宴锡繁。载闻励臣节，持答明主恩。
　　◎卷.7【奉和圣制送十道采访使及朝集使】张九龄
　　三年一上计，万国趋河洛。课最力已陈，赏延恩复博。
　　垂衣深共理，改瑟其咸若。首路回竹符，分镳扬木铎。
　　戒程有攸往，诏饯无淹泊。昭晰动天文，殷勤在人瘼。
　　持久望兹念，克终期所托。行矣当自强，春耕庶秋获。
　　◎卷.8【奉和圣制谒玄元皇帝庙斋】张九龄
　　兴运昔有感，建祠北山巅。云雷初缔构，日月今悠然。
　　紫气尚蓊郁，玄元如在焉。迨兹事追远，轮奂复增鲜。
　　洞府香林处，斋坛清汉边。吾君乃尊祖，夙驾此留连。
　　乐动人神会，钟成律度圆。笙歌下鸾鹤，芝朮萃灵仙。
　　曾是福黎庶，岂唯味虚玄。赓歌徒有作，微薄谢昭宣。
　　◎卷.9【巫山高】张九龄
　　巫山与天近，烟景长青荧。此中楚王梦，梦得神女灵。
　　神女去已久，云雨空冥冥。唯有巴猿啸，哀音不可听。
　　◎卷.10【和黄门卢监望秦始皇陵】张九龄
　　秦帝始求仙，骊山何遽卜。中年既无效，兹地所宜复。
　　徒役如雷奔，珍怪亦云蓄。黔首无寄命，赭衣相追逐。
　　人怨神亦怒，身死宗遂覆。土崩失天下，龙斗入函谷。
　　国为项籍屠，君同华元戮。始掘既由楚，终焚乃因牧。
　　上宰议扬贤，中阿感桓速。一闻过秦论，载怀空杼轴。
　　◎卷.11【酬周判官巡至始兴会改秘书少监见贻之作兼呈耿广州】张九龄
　　惟昔迁乐土，迨今已重世。阴庆荷先德，素风惭后裔。
　　唯益梓桑恭，岂禀山川丽。于时初自勉，揆己无兼济。
　　瘠土资劳力，良书启蒙蔽。一探石室文，再擢金门第。
　　既起南宫草，复掌西掖制。过举及小人，便蕃在中岁。
　　亚司河海秩，转牧江湖澨。勿谓符竹轻，但觉涓尘细。
　　一麾尚云忝，十驾宜求税。心息已如灰，迹牵且为赘。
　　忽捧天书委，将革海隅弊。朝闻循诚节，夕饮蒙瘴疠。
　　义疾耻无勇，盗憎攻亦锐。葵藿是倾心，豺狼何反噬。
　　履险甘所受，劳贤恧相曳。揽辔但荒服，循陔便私第。
　　嘉庆始获申，恩华复相继。无庸我先举，同事君犹滞。
　　当推奉使绩，且结拜亲契。更延怀安旨，曾是虑危际。
　　善谋虽若兹，至理焉可替。所仗有神道，况承明主惠。
　　◎卷.12【和吏部李侍郎见示秋夜望月忆诸侍郎之什…因命仆继作】张九龄
　　清秋发高兴，凉月复闲宵。光逐露华满，情因水镜摇。
　　同时亦所见，异路无相招。美景向空尽，欢言随事销。
　　忽听金华作，诚如玉律调。南宫尚为后，东观何其辽。
　　名数虽云隔，风期幸未遥。今来重馀论，怀此更终朝。
　　◎卷.13【登南岳事毕谒司马道士】张九龄
　　将命祈灵岳，回策诣真士。绝迹寻一径，异香闻数里。
　　分庭八桂树，肃容两童子。入室希把袖，登床愿启齿。
　　诱我弃智诀，迨兹长生理。吸精反自然，炼药求不死。
　　斯言眇霄汉，顾余婴纷滓。相去九牛毛，惭叹知何已。
　　◎卷.14【九月九日登龙山】张九龄
　　郡庭常窘束，凉野求昭旷。楚客凛秋时，桓公旧台上。
　　清明风日好，历落江山望。极远何萧条，中留坐惆怅。
　　东弥夏首阔，西拒荆门壮。夷险虽异时，古今岂殊状。
　　先贤杳不接，故老犹可访。投吊伤昔人，挥斤感前匠。
　　自为本疏散，未始忘幽尚。际会非有欲，往来是无妄。
　　为邦复多幸，去国殊迁放。且泛篱下菊，还聆郢中唱。
　　灌园亦何为，於陵乃逃相。
　　◎卷.15【登郡城南楼】张九龄
　　闭阁幸无事，登楼聊永日。云霞千里开，洲渚万形出。
　　澹澹澄江漫，飞飞度鸟疾。邑人半舻舰，津树多枫橘。
　　感别时已屡，凭眺情非一。远怀不我同，孤兴与谁悉。
　　平生本单绪，邂逅承优秩。谬忝为邦寄，多惭理人术。
　　驽铅虽自勉，仓廪素非实。陈力倘无效，谢病从芝朮。
　　◎卷.16【岁初巡属县，登高安南楼言怀】张九龄
　　山城本孤峻，凭高结层轩。江气偏宜早，林英粲已繁。
　　馀滋含宿霁，众妍在朝暾。拂衣释簿领，伏槛遗纷喧。
　　深俯东溪澳，远延南山樊。归云纳前岭，去鸟投遥村。
　　目尽有馀意，心恻不可谖。朅来彭蠡泽，载经敷浅原。
　　春及但生思，时哉无与言。不才叨过举，唯力酬明恩。
　　美化犹寂蔑，迅节徒飞奔。虽无成立效，庶以去思论。
　　行复徇孤迹，亦云吾道存。
　　◎卷.17【秋晚登楼望南江入始兴郡路】张九龄
　　潦收沙衍出，霜降天宇晶。伏槛一长眺，津途多远情。
　　思来江山外，望尽烟云生。滔滔不自辨，役役且何成。
　　我来飒衰鬓，孰云飘华缨。枥马苦踡跼，笼禽念遐征。
　　岁阴向晼晚，日夕空屏营。物生贵得性，身累由近名。
　　内顾觉今是，追叹何时平。
　　◎卷.18【登古阳云台】张九龄
　　庭树日衰飒，风霜未云已。驾言遣忧思，乘兴求相似。
　　楚国兹故都，兰台有馀址。传闻襄王世，仍立巫山祀。
　　方此全盛时，岂无婵娟子。色荒神女至，魂荡宫观启。
　　蔓草今如积，朝云为谁起。
　　◎卷.19【与生公寻幽居处】张九龄
　　同方久厌俗，相与事遐讨。及此云山去，窅然岩径好。
　　疑入武陵源，如逢汉阴老。清谐欣有得，幽闲欻盈抱。
　　我本玉阶侍，偶访金仙道。兹焉求卜筑，所过皆神造。
　　岁晚林始敷，日晏崖方杲。不种缘岭竹，岂植临潭草。
　　即途可淹留，随日成黼藻。期为静者说，曾是终焉保。
　　今为简书畏，只令归思浩。
　　◎卷.20【与生公游石窟山】张九龄
　　探秘孰云远，忘怀复尔同。日寻高深意，宛是神仙中。
　　跻险构灵室，诡制非人功。潜洞黝无底，殊庭忽似梦。
　　岂如武安凿，自若茅山通。造物良有寄，嬉游乃惬衷。
　　犹希咽玉液，从此升云空。咄咄共携手，泠然且驭风。
　　◎卷.21【郡舍南有园畦杂树聊以永日】张九龄
　　为郡久无补，越乡空复深。苟能秉素节，安用叨华簪。
　　却步园畦里，追吾野逸心。形骸拘俗吏，光景赖闲林。
　　内讼诚知止，外言犹匪忱。成蹊谢李径，卫足感葵阴。
　　荣达岂不伟，孤生非所任。江城何寂历，秋树亦萧森。
　　下有北流水，上有南飞禽。我愿从归翼，无然坐自沉。
　　◎卷.22【临泛东湖（时任洪州）】张九龄
　　郡庭日休暇，湖曲邀胜践。乐职在中和，灵心挹上善。
　　乘流坐清旷，举目眺悠缅。林与西山重，云因北风卷。
　　晶明画不逮，阴影镜无辨。晚秀复芬敷，秋光更遥衍。
　　万族纷可佳，一游岂能展。羁孤忝邦牧，顾己非时选。
　　梁公世不容，长孺心亦褊。永念出笼絷，常思退疲蹇。
　　岁徂风露严，日恐兰苕剪。佳辰不可得，良会何其鲜。
　　罢兴还江城，闭关聊自遣。
　　◎卷.23【始兴南山下有林泉，尝卜居焉，荆州卧病有怀此地】张九龄
　　出处各有在，何者为陆沉。幸无迫贱事，聊可祛迷襟。
　　世路少夷坦，孟门未岖嶔。多惭入火术，常惕履冰心。
　　一跌不自保，万全焉可寻。行行念归路，眇眇惜光阴。
　　浮生如过隙，先达已吾箴。敢忘丘山施，亦云年病侵。
　　力衰在所养，时谢良不任。但忆旧栖息，愿言遂窥临。
　　云间日孤秀，山下面清深。萝茑自为幄，风泉何必琴。
　　归此老吾老，还当日千金。
　　◎卷.24【晨坐斋中偶而成咏】张九龄
　　寒露洁秋空，遥山纷在瞩。孤顶乍修耸，微云复相续。
　　人兹赏地偏，鸟亦爱林旭。结念凭幽远，抚躬曷羁束。
　　仰霄谢逸翰，临路嗟疲足。徂岁方暌携，归心亟踯躅。
　　休闲倘有素，岂负南山曲。
　　◎卷.25【咏史】张九龄
　　大德始无颇，中智是所是。居然已不一，况乃务相诡。
　　小道致泥难，巧言因萋毁。穰侯或见迟，苏生得阴揣。
　　轻既长沙傅，重亦边郡徙。势倾不幸然，迹在胡宁尔。
　　沧溟所为大，江汉日来委。沣水虽复清，鱼鳖岂游此。
　　贤哉有小白，仇中有管氏。若人不世生，悠悠多如彼。
　　◎卷.26【龙门旬宴得月字韵】张九龄
　　恩华逐芳岁，形胜兼韶月。中席傍鱼潭，前山倚龙阙。
　　花迎妙妓至，鸟避仙舟发。宴赏良在兹，再来情不歇。
　　◎卷.27【骊山下逍遥公旧居游集】张九龄
　　君子体清尚，归处有兼资。虽然经济日，无忘幽栖时。
　　卜居旧何所，休浣尝来兹。岑寂罕人至，幽深获我思。
　　松涧聆遗风，兰林览馀滋。往事诚已矣，道存犹可追。
　　遗子后黄金，作歌先紫芝。明德有自来，奕世皆秉彝。
　　岂与磻溪老，崛起周太师。我心希硕人，逮此问元龟。
　　怊怅既怀远，沉吟亦省私。已云宠禄过，况在华发衰。
　　轩盖有迷复，丘壑无磷缁。感物重所怀，何但止足斯。
　　◎卷.28【杂诗五首】张九龄
　　孤桐亦胡为，百尺傍无枝。疏阴不自覆，修干欲何施。
　　高冈地复迥，弱植风屡吹。凡鸟已相噪，凤凰安得知。
　　萝茑必有托，风霜不能落。酷在兰将蕙，甘从葵与藿。
　　运命虽为宰，寒暑自回薄。悠悠天地间，委顺无不乐。
　　良辰不可遇，心赏更蹉跎。终日块然坐，有时劳者歌。
　　庭前揽芳蕙，江上托微波。路远无能达，忧情空复多。
　　湘水吊灵妃，斑竹为情绪。汉水访游女，解佩欲谁与。
　　同心不可见，异路空延伫。浦上青枫林，津傍白沙渚。
　　行吟至落日，坐望只愁予。神物亦岂孤，佳期竟何许。
　　木直几自寇，石坚亦他攻。何言为用薄，而与火膏同。
　　物类有固然，谁能取径通。纤纤良田草，靡靡唯从风。
　　日夜沐甘泽，春秋等芳丛。生性苟不夭，香臭谁为中。
　　道家贵至柔，儒生何固穷。终始行一意，无乃过愚公。
　　◎卷.29【感遇十二首】张九龄
　　兰叶春葳蕤，桂华秋皎洁。欣欣此生意，自尔为佳节。
　　谁知林栖者，闻风坐相悦。草木有本心，何求美人折。
　　幽林归独卧，滞虑洗孤清。持此谢高鸟，因之传远情。
　　日夕怀空意，人谁感至精。飞沉理自隔，何所慰吾诚。
　　鱼游乐深池，鸟栖欲高枝。嗟尔蜉蝣羽，薨薨亦何为。
　　有生岂不化，所感奚若斯。神理日微灭，吾心安得知。
　　浩叹杨朱子，徒然泣路岐。
　　孤鸿海上来，池潢不敢顾。侧见双翠鸟，巢在三珠树。
　　矫矫珍木巅，得无金丸惧。美服患人指，高明逼神恶。
　　今我游冥冥，弋者何所慕。
　　吴越数千里，梦寐今夕见。形骸非我亲，衾枕即乡县。
　　化蝶犹不识，川鱼安可羡。海上有仙山，归期觉神变。
　　西日下山隐，北风乘夕流。燕雀感昏旦，檐楹呼匹俦。
　　鸿鹄虽自远，哀音非所求。贵人弃疵贱，下士尝殷忧。
　　众情累外物，恕己忘内修。感叹长如此，使我心悠悠。
　　江南有丹橘，经冬犹绿林。岂伊地气暖，自有岁寒心。
　　可以荐嘉客，奈何阻重深。运命唯所遇，循环不可寻。
　　徒言树桃李，此木岂无阴。
　　永日徒离忧，临风怀蹇修。美人何处所，孤客空悠悠。
　　青鸟跂不至，朱鳖谁云浮。夜分起踯躅，时逝曷淹留。
　　抱影吟中夜，谁闻此叹息。美人适异方，庭树含幽色。
　　白云愁不见，沧海飞无翼。凤凰一朝来，竹花斯可食。
　　汉上有游女，求思安可得。袖中一札书，欲寄双飞翼。
　　冥冥愁不见，耿耿徒缄忆。紫兰秀空蹊，皓露夺幽色。
　　馨香岁欲晚，感叹情何极。白云在南山，日暮长太息。
　　我有异乡忆，宛在云溶溶。凭此目不觏，要之心所钟。
　　但欲附高鸟，安敢攀飞龙。至精无感遇，悲惋填心胸。
　　归来扣寂寞，人愿天岂从。
　　闭门迹群化，凭林结所思。啸叹此寒木，畴昔乃芳蕤。
　　朝阳凤安在，日暮蝉独悲。浩思极中夜，深嗟欲待谁。
　　所怀诚已矣，既往不可追。鼎食非吾事，云仙尝我期。
　　胡越方杳杳，车马何迟迟。天壤一何异，幽嘿卧帘帷。
　　◎卷.30【江上遇疾风】张九龄
　　疾风江上起，鼓怒扬烟埃。白昼晦如夕，洪涛声若雷。
　　投林鸟铩羽，入浦鱼曝鳃。瓦飞屋且发，帆快樯已摧。
　　不知天地气，何为此喧豗。
　　◎卷.31【南阳道中作】张九龄
　　登郢属岁阴，及宛懵所适。复闻东汉主，遗此南都迹。
　　佳气蔼厥初，霸图纷在昔。兹邦称贵近，与世尝薰赫。
　　遭遇感风云，变衰空草泽。不识邓公树，犹传阴后石。
　　驱马历闉闍，荆榛翳阡陌。事去物无象，感来心不怿。
　　怀古对穷秋，兴言伤远客。眇默遵岐路，辛勤弊行役。
　　云雁号相呼，林麇走自索。顾忆徇书剑，未尝安枕席。
　　岂暇墨突黔，空持辽豕白。迷复期非远，归欤赏农隙。
　　◎卷.32【湘中作】张九龄
　　湘流绕南岳，绝目转青青。怀禄未能已，瞻途屡所经。
　　烟屿宜春望，林猿莫夜听。永路日多绪，孤舟天复冥。
　　浮没从此去，嗟嗟劳我形。
　　◎卷.33【彭蠡湖上】张九龄
　　沿涉经大湖，湖流多行泆。决晨趋北渚，逗浦已西日。
　　所适虽淹旷，中流且闲逸。瑰诡良复多，感见乃非一。
　　庐山直阳浒，孤石当阴术。一水云际飞，数峰湖心出。
　　象类何交纠，形言岂深悉。且知皆自然，高下无相恤。
　　◎卷.34【入庐山仰望瀑布水】张九龄
　　绝顶有悬泉，喧喧出烟杪。不知几时岁，但见无昏晓。
　　闪闪青崖落，鲜鲜白日皎。洒流湿行云，溅沫惊飞鸟。
　　雷吼何喷薄，箭驰入窈窕。昔闻山下蒙，今乃林峦表。
　　物情有诡激，坤元曷纷矫。默然置此去，变化谁能了。
　　◎卷.35【出为豫章郡途次庐山东岩下】张九龄
　　兹山镇何所，乃在澄湖阴。下有蛟螭伏，上与虹蜺寻。
　　灵仙未始旷，窟宅何其深。双阙出云峙，三宫入烟沉。
　　攀崖犹昔境，种杏非旧林。想像终古迹，惆怅独往心。
　　纷吾婴世网，数载忝朝簪。孤根自靡托，量力况不任。
　　多谢周身防，常恐横议侵。岂匪鹓鸿列，惕如泉壑临。
　　迨兹刺江郡，来此涤尘襟。有趣逢樵客，忘怀狎野禽。
　　栖闲义未果，用拙欢在今。愿言答休命，归事丘中琴。
　　◎卷.36【巡属县道中作】张九龄
　　春令夙所奉，驾言遵此行。途中却郡掾，林下招村氓。
　　至邑无纷剧，来人但欢迎。岂伊念邦政，尔实在时清。
　　短才滥符竹，弱岁起柴荆。再入江村道，永怀山薮情。
　　矧逢阳节献，默听时禽鸣。迹与素心别，感从幽思盈。
　　流芳日不待，夙志蹇无成。知命且何欲，所图唯退耕。
　　华簪极身泰，衰鬓惭木荣。苟得不可遂，吾其谢世婴。
　　◎卷.37【夏日奉使南海在道中作】张九龄
　　缅然万里路，赫曦三伏时。飞走逃深林，流烁恐生疵。
　　行李岂无苦，而我方自怡。肃事诚在公，拜庆遂及私。
　　展力惭浅效，衔恩感深慈。且欲汤火蹈，况无鬼神欺。
　　朝发高山阿，夕济长江湄。秋瘴宁我毒，夏水胡不夷。
　　信知道存者，但问心所之。吕梁有出入，乃觉非虚词。
　　◎卷.38【巡按自漓水南行】张九龄
　　理棹虽云远，饮冰宁有惜。况乃佳山川，怡然傲潭石。
　　奇峰岌前转，茂树隈中积。猿鸟声自呼，风泉气相激。
　　目因诡容逆，心与清晖涤。纷吾谬执简，行郡将移檄。
　　即事聊独欢，素怀岂兼适。悠悠咏靡盬，庶以穷日夕。
　　◎卷.39【使还都湘东作】张九龄
　　仓庚昨归候，阳鸟今去时。感物遽如此，劳生安可思。
　　养真无上格，图进岂前期。清节往来苦，壮容离别衰。
　　盛明非不遇，弱操自云私。孤楫清川泊，征衣寒露滋。
　　风朝津树落，日夕岭猿悲。牵役而无悔，坐愁只自怡。
　　当须报恩已，终尔谢尘缁。
　　◎卷.40【冬中至玉泉山寺属穷阴冰闭崖谷无色及仲春行县…有此作】张九龄
　　灵境信幽绝，芳时重暄妍。再来及兹胜，一遇非无缘。
　　万木柔可结，千花敷欲然。松间鸣好鸟，竹下流清泉。
　　石壁开精舍，金光照法筵。真空本自寂，假有聊相宣。
　　复此灰心者，仍追巢顶禅。简书虽有畏，身世亦相捐。
　　◎卷.41【郢城西北有大古冢数十观其封域多是楚时诸王…尽知之】张九龄
　　蘋藻生南涧，蕙兰秀中林。嘉名有所在，芳气无幽深。
　　楚子初逞志，樊妃尝献箴。能令更择士，非直罢从禽。
　　旧国皆湮灭，先王亦莫寻。唯传贤媛陇，犹结后人心。
　　牢落山川意，萧疏松柏阴。破墙时直上，荒径或斜侵。
　　惠问终不绝，风流独至今。千春思窈窕，黄鸟复哀音。
　　◎卷.42【荆州作二首】张九龄
　　先达志其大，求意不约文。士伸在知己，已况仕于君。
　　微诚夙所尚，细故不足云。时来忽易失，事往良难分。
　　顾念凡近姿，焉欲殊常勋。亦以行则是，岂必素有闻。
　　千虑且犹失，万绪何其纷。进士苟非党，免相安得群。
　　众口金可铄，孤心丝共棼。意忠仗朋信，语勇同败军。
　　古剑徒有气，幽兰只自薰。高秩向所忝，于义如浮云。
　　千载一遭遇，往贤所至难。问余奚为者，无阶忽上抟。
　　明圣不世出，翼亮非苟安。崇高自有配，孤陋何足干。
　　遇恩一时来，窃位三岁寒。谁谓诚不尽，知穷力亦殚。
　　虽至负乘寇，初无挟术钻。浩荡出江湖，翻覆如波澜。
　　心伤不材树，自念独飞翰。徇义在匹夫，报恩犹一餐。
　　况乃山海泽，效无毫发端。内讼已惭沮，积毁今摧残。
　　胡为复惕息，伤鸟畏虚弹。
　　◎卷.43【在郡秋怀二首】张九龄
　　秋风入前林，萧瑟鸣高枝。寂寞游子思，寤叹何人知。
　　宦成名不立，志存岁已驰。五十而无闻，古人深所疵。
　　平生去外饰，直道如不羁。未得操割效，忽复寒暑移。
　　物情自古然，身退毁亦随。悠悠沧江渚，望望白云涯。
　　露下霜且降，泽中草离披。兰艾若不分，安用馨香为。
　　庭芜生白露，岁候感遐心。策蹇惭远途，巢枝思故林。
　　小人恐致寇，终日如临深。鱼鸟好自逸，池笼安所钦。
　　挂冠东都门，采蕨南山岑。议道诚愧昔，览分还惬今。
　　怃然忧成老，空尔白头吟。
　　◎卷.44【忝官二十年尽在内职，及为郡尝积恋，因赋诗焉】张九龄
　　江流去朝宗，昼夜兹不舍。仲尼在川上，子牟存阙下。
　　圣达有由然，孰是无心者。一郡苟能化，百城岂云寡。
　　爱礼谁为羊，恋主吾犹马。感初时不载，思奋翼无假。
　　闲宇常自闭，沉心何用写。揽衣步前庭，登陴临旷野。
　　白水生迢递，清风寄潇洒。愿言采芳泽，终朝不盈把。
　　◎卷.45【二弟宰邑南海，见群雁南飞，因成咏以寄】张九龄
　　鸿雁自北来，嗷嗷度烟景。常怀稻粱惠，岂惮江山永。
　　小大每相从，羽毛当自整。双凫侣晨泛，独鹤参宵警。
　　为我更南飞，因书至梅岭。
　　◎卷.46【将发还乡示诸弟】张九龄
　　岁阳亦颓止，林意日萧摵。云胡当此时，缅迈复为客。
　　至爱孰能舍，名义来相迫。负德良不赀，输诚靡所惜。
　　一木逢厦构，纤尘愿山益。无力主君恩，宁利客卿璧。
　　去去荣归养，怃然叹行役。
　　◎卷.47【叙怀二首】张九龄
　　弱岁读群史，抗迹追古人。被褐有怀玉，佩印从负薪。
　　志合岂兄弟，道行无贱贫。孤根亦何赖，感激此为邻。
　　晚节从卑秩，岐路良非一。既闻持两端，复见挟三术。
　　木瓜诚有报，玉楮论无实。已矣直躬者，平生壮图失。
　　去去勿重陈，归来茹芝朮。
　　◎卷.48【题画山水障】张九龄
　　心累犹不尽，果为物外牵。偶因耳目好，复假丹青妍。
　　尝抱野间意，而迫区中缘。尘事固已矣，秉意终不迁。
　　良工适我愿，妙墨挥岩泉。变化合群有，高深侔自然。
　　置陈北堂上，仿像南山前。静无户庭出，行已兹地偏。
　　萱草忧可树，合欢忿益蠲。所因本微物，况乃凭幽筌。
　　言象会自泯，意色聊自宣。对玩有佳趣，使我心渺绵。
　　◎卷.49【奉和圣制瑞雪篇】张九龄
　　万年春，三朝日，上御明台旅庭实。初瑞雪兮霏微，
　　俄同云兮蒙密。此时骚切阴风生，先过金殿有馀清。
　　信宿婵娟飞雪度，能使玉人俱掩嫭。皓皓楼前月初白，
　　纷纷陌上尘皆素。昨讶骄阳积数旬，始知和气待迎新。
　　匪惟在人利，曾是扶天意。天意岂云遥，雪下不崇朝。
　　皇情玩无斁，雪委方盈尺。草树纷早荣，京坻宛先积。
　　君恩诚谓何，岁稔复人和。预数斯箱庆，应如此雪多。
　　朝冕旒兮载悦，想笞笠兮农节。倚瑶琴兮或歌，
　　续薰风兮瑞雪。福浸昌，应尤盛，瑞雪年年常感圣。
　　愿以柏梁作，长为柳花咏。
　　◎卷.50【奉和圣制温泉歌】张九龄
　　有时神物待圣人，去后汤还冷，来时树亦春。
　　今兹十月自东归，羽旆逶迤上翠微。温谷葱葱佳气色，
　　离宫奕奕叶光辉。临渭川，近天邑，浴日温泉复在兹，
　　群仙洞府那相及。吾君利物心，玄泽浸苍黔。
　　渐渍神汤无疾苦，薰歌一曲感人深。
　　◎卷.51【南郊太尉酌献武舞作凯安之乐】张九龄
　　馨香惟后德，明命光天保。肃祀崇圣灵，陈信表黄道。
　　玉戚初蹈厉，金匏既静好。介福何穰穰，精诚格穹昊。


第四十八卷
　　◎卷.1【奉和圣制经孔子旧宅】张九龄
　　孔门太山下，不见登封时。徒有先王法，今为明主思。
　　恩加万乘幸，礼致一牢祠。旧宅千年外，光华空在兹。
　　◎卷.2【奉和圣制次琼岳韵】张九龄
　　山祇亦望幸，云雨见灵心。岳馆逢朝霁，关门解宿阴。
　　咸京天上近，清渭日边临。我武因冬狩，何言是即禽。
　　◎卷.3【奉和圣制送李尚书入蜀】张九龄
　　眷言感忠义，何有间山川。徇节今如此，离情空复然。
　　皇心在勤恤，德泽委昭宣。周月成功后，明年或劳还。
　　◎卷.4【奉和圣制初出洛城】张九龄
　　东土淹龙驾，西人望翠华。山川只询物，宫观岂为家。
　　十月回星斗，千官捧日车。洛阳无怨思，巡幸更非赊。
　　◎卷.5【奉和圣制途次陕州作】张九龄
　　驰道当河陕，陈诗问国风。川原三晋别，襟带两京同。
　　后殿函关尽，前旌阙塞通。行看洛阳陌，光景丽天中。
　　◎卷.6【敕赐宁王池宴】张九龄
　　贤王有池馆，明主赐春游。淑气林间发，恩光水上浮。
　　徒惭和鼎地，终谢巨川舟。皇泽空如此，轻生莫可酬。
　　◎卷.7【天津桥东旬宴得歌字韵】张九龄
　　清洛象天河，东流形胜多。朝来逢宴喜，春尽却妍和。
　　泉鲔欢时跃，林莺醉里歌。赐恩频若此，为乐奈人何。
　　◎卷.8【上阳水窗旬宴得移字韵】张九龄
　　河汉非应到，汀洲忽在斯。仍逢帝乐下，如逐海槎窥。
　　春赏时将换，皇恩岁不移。今朝游宴所，莫比天泉池。
　　◎卷.9【折杨柳】张九龄
　　纤纤折杨柳，持此寄情人。一枝何足贵，怜是故园春。
　　迟景那能久，芳菲不及新。更愁征戍客，容鬓老边尘。
　　◎卷.10【剪彩】张九龄
　　姹女矜容色，为花不让春。既争芳意早，谁待物华真。
　　叶作参差发，枝从点缀新。自然无限态，长在艳阳晨。
　　◎卷.11【和崔黄门寓直夜听蝉之作】张九龄
　　蝉嘶玉树枝，向夕惠风吹。幸入连宵听，应缘饮露知。
　　思深秋欲近，声静夜相宜。不是黄金饰，清香徒尔为。
　　◎卷.12【和姚令公从幸温汤喜雪】张九龄
　　万乘飞黄马，千金狐白裘。正逢银霰积，如向玉京游。
　　瑞色铺驰道，花文拂彩旒。还闻吉甫颂，不共郢歌俦。
　　◎卷.13【立春日晨起对积雪】张九龄
　　忽对林亭雪，瑶华处处开。今年迎气始，昨夜伴春回。
　　玉润窗前竹，花繁院里梅。东郊斋祭所，应见五神来。
　　◎卷.14【三月三日申王园亭宴集】张九龄
　　稽亭追往事，睢苑胜前闻。飞阁凌芳树，华池落彩云。
　　藉草人留酌，衔花鸟赴群。向来同赏处，惟恨碧林曛。
　　◎卷.15【三月三日登龙山】张九龄
　　伊川与灞津，今日祓除人。岂似龙山上，还同湘水滨。
　　衰颜忧更老，淑景望非春。禊饮岂吾事，聊将偶俗尘。
　　◎卷.16【和王司马折梅寄京邑昆弟】张九龄
　　离别念同嬉，芬荣欲共持。独攀南国树，遥寄北风时。
　　林惜迎春早，花愁去日迟。还闻折梅处，更有棣华诗。
　　◎卷.17【晚霁登王六东阁】张九龄
　　试上江楼望，初逢山雨晴。连空青嶂合，向晚白云生。
　　彼美要殊观，萧条见远情。情来不可极，日暮水流清。
　　◎卷.18【苏侍郎紫薇庭各赋一物得芍药】张九龄
　　仙禁生红药，微芳不自持。幸因清切地，还遇艳阳时。
　　名见桐君箓，香闻郑国诗。孤根若可用，非直爱华滋。
　　◎卷.19【和黄门卢侍御咏竹】张九龄
　　清切紫庭垂，葳蕤防露枝。色无玄月变，声有惠风吹。
　　高节人相重，虚心世所知。凤凰佳可食，一去一来仪。
　　◎卷.20【和韦尚书答梓州兄南亭宴集】张九龄
　　棠棣闻馀兴，乌衣有旧游。门前杜城陌，池上曲江流。
　　暇日尝繁会，清风咏阻修。始知西峙岳，同气此相求。
　　◎卷.21【答陈拾遗赠竹簪】张九龄
　　与君尝此志，因物复知心。遗我龙钟节，非无玳瑁簪。
　　幽素宜相重，雕华岂所任。为君安首饰，怀此代兼金。
　　◎卷.22【赠澧阳韦明府】张九龄
　　君有百炼刃，堪断七重犀。谁开太阿匣，持割武城鸡。
　　竟与尚书佩，遥应天子提。何时遇操宰，当使玉如泥。
　　◎卷.23【在洪州答綦毋学士】张九龄
　　旬雨不愆期，由来自若时。尔无言郡政，吾岂欲天欺。
　　常念涓尘益，惟欢草树滋。课成非所拟，人望在东菑。
　　◎卷.24【酬王六霁后书怀见示】张九龄
　　云雨俱行罢，江天已洞开。炎氛霁后灭，边绪望中来。
　　作骥君垂耳，为鱼我曝鳃。更怜湘水赋，还是洛阳才。
　　◎卷.25【酬王六寒朝见诒】张九龄
　　贾生流寓日，扬子寂寥时。在物多相背，唯君独见思。
　　渔为江上曲，雪作郢中词。忽枉兼金讯，长怀伐木诗。
　　◎卷.26【林亭咏】张九龄
　　穿筑非求丽，幽闲欲寄情。偶怀因壤石，真意在蓬瀛。
　　苔益山文古，池添竹气清。从兹果萧散，无事亦无营。
　　◎卷.27【晨出郡舍林下】张九龄
　　晨兴步北林，萧散一开襟。复见林上月，娟娟犹未沉。
　　片云自孤远，丛筱亦清深。无事由来贵，方知物外心。
　　◎卷.28【园中时蔬尽皆锄理唯秋兰数本委而不顾彼虽…遂赋二章】张九龄
　　场藿已成岁，园葵亦向阳。兰时独不偶，露节渐无芳。
　　旨异菁为蓄，甘非蔗有浆。人多利一饱，谁复惜馨香。
　　幸得不锄去，孤苗守旧根。无心羡旨蓄，岂欲近名园。
　　遇赏宁充佩，为生莫碍门。幽林芳意在，非是为人论。
　　◎卷.29【林亭寓言】张九龄
　　林居逢岁晏，遇物使情多。蘅茝不时与，芬荣奈汝何。
　　更怜篱下菊，无如松上萝。因依自有命，非是隔阳和。
　　◎卷.30【送使广州】张九龄
　　家在湘源住，君今海峤行。经过正中道，相送倍为情。
　　心逐书邮去，形随世网婴。因声谢远别，缘义不缘名。
　　◎卷.31【送姚评事入蜀各赋一物得卜肆】张九龄
　　蜀严化已久，沉冥空所思。尝闻卖卜处，犹忆下帘时。
　　驱传应经此，怀贤倘问之。归来说往事，历历偶心期。
　　◎卷.32【送窦校书见饯得云中辨江树】张九龄
　　江水天连色，无涯净野氛。微明岸傍树，凌乱渚前云。
　　举棹形徐转，登舻意渐分。渺茫从此去，空复惜离群。
　　◎卷.33【饯王司马入计同用洲字】张九龄
　　元僚行上计，举饯出林丘。忽望题舆远，空思解榻游。
　　别筵铺柳岸，征棹倚芦洲。独叹湘江水，朝宗向北流。
　　◎卷.34【东湖临泛饯王司马】张九龄
　　南土秋虽半，东湖草未黄。聊乘风日好，来泛芰荷香。
　　兰棹无劳速，菱歌不厌长。忽怀京洛去，难与共清光。
　　◎卷.35【饯济阴梁明府各探一物得荷叶】张九龄
　　荷叶生幽渚，芳华信在兹。朝朝空此地，采采欲因谁。
　　但恐星霜改，还将蒲稗衰。怀君美人别，聊以赠心期。
　　◎卷.36【饯陈学士还江南同用征字】张九龄
　　荷蓧旋江澳，衔杯饯霸陵。别前林鸟息，归处海烟凝。
　　风土乡情接，云山客念凭。圣朝岩穴选，应待鹤书征。
　　◎卷.37【通化门外送别】张九龄
　　屡别容华改，长愁意绪微。义将私爱隔，情与故人归。
　　薄宦无时赏，劳生有事机。离魂今夕梦，先绕旧林飞。
　　◎卷.38【送杨道士往天台】张九龄
　　鬼谷还成道，天台去学仙。行应松子化，留与世人传。
　　此地烟波远，何时羽驾旋。当须一把袂，城郭共依然。
　　◎卷.39【送杨府李功曹】张九龄
　　平生属良友，结绶望光辉。何知人事拙，相与宦情非。
　　别路穿林尽，征帆际海归。居然已多意，况复两乡违。
　　◎卷.40【送宛句赵少府】张九龄
　　解巾行作吏，尊酒谢离居。修竹含清景，华池澹碧虚。
　　地将幽兴惬，人与旧游疏。林下纷相送，多逢长者车。
　　◎卷.41【送韦城李少府】张九龄
　　送客南昌尉，离亭西候春。野花看欲尽，林鸟听犹新。
　　别酒青门路，归轩白马津。相知无远近，万里尚为邻。
　　◎卷.42【送苏主簿赴偃师】张九龄
　　我与文雄别，胡然邑吏归。贤人安下位，鸷鸟欲卑飞。
　　激节轻华冕，移官殉彩衣。羡君行乐处，从此拜庭闱。
　　◎卷.43【送广州周判官】张九龄
　　海郡雄蛮落，津亭壮越台。城隅百雉映，水曲万家开。
　　里树桄榔出，时禽翡翠来。观风犹未尽，早晚使车回。
　　◎卷.44【郡江南上别孙侍御】张九龄
　　云嶂天涯尽，川途海县穷。何言此地僻，忽与故人同。
　　身负邦君弩，情纡御史骢。王程不我驻，离思逐秋风。
　　◎卷.45【道逢北使题赠京邑亲知】张九龄
　　征骖稍靡靡，去国方迟迟。路绕南登岸，情摇北上旗。
　　故人怜别日，旅雁逐归时。岁晏无芳草，将何寄所思。
　　◎卷.46【江上使风呈裴宣州耀卿】张九龄
　　江路与天连，风帆何淼然。遥林浪出没，孤舫鸟联翩。
　　常爱千钧重，深思万事捐。报恩非徇禄，还逐贾人船。
　　◎卷.47【溪行寄王震】张九龄
　　山气朝来爽，溪流日向清。远心何处惬，闲棹此中行。
　　丛桂林间待，群鸥水上迎。徒然适我愿，幽独为谁情。
　　◎卷.48【自豫章南还江上作】张九龄
　　归去南江水，磷磷见底清。转逢空阔处，聊洗滞留情。
　　浦树遥如待，江鸥近若迎。津途别有趣，况乃濯吾缨。
　　◎卷.49【将至岳阳有怀赵二】张九龄
　　湘岸多深林，青冥昼结阴。独无谢客赏，况复贾生心。
　　草色虽云发，天光或未临。江潭非所遇，为尔白头吟。
　　◎卷.50【使还湘水】张九龄
　　归舟宛何处，正值楚江平。夕逗烟村宿，朝缘浦树行。
　　于役已弥岁，言旋今惬情。乡郊尚千里，流目夏云生。
　　◎卷.51【初发道中寄远】张九龄
　　日夜乡山远，秋风复此时。旧闻胡马思，今听楚猿悲。
　　念别朝昏苦，怀归岁月迟。壮图空不息，常恐发如丝。
　　◎卷.52【自湘水南行】张九龄
　　落日催行舫，逶迤洲渚间。虽云有物役，乘此更休闲。
　　暝色生前浦，清晖发近山。中流澹容与，唯爱鸟飞还。
　　◎卷.53【初入湘中有喜】张九龄
　　征鞍穷郢路，归棹入湘流。望鸟唯贪疾，闻猿亦罢愁。
　　两边枫作岸，数处橘为洲。却记从来意，翻疑梦里游。
　　◎卷.54【耒阳溪夜行】张九龄
　　乘夕棹归舟，缘源路转幽。月明看岭树，风静听溪流。
　　岚气船间入，霜华衣上浮。猿声虽此夜，不是别家愁。
　　◎卷.55【江上】张九龄
　　长林何缭绕，远水复悠悠。尽日馀无见，为心那不愁。
　　忆将亲爱别，行为主恩酬。感激空如此，芳时屡已遒。
　　◎卷.56【自彭蠡湖初入江】张九龄
　　江岫殊空阔，云烟处处浮。上来群噪鸟，中去独行舟。
　　牢落谁相顾，逶迤日自愁。更将心问影，于役复何求。
　　◎卷.57【赴使泷峡】张九龄
　　溪路日幽深，寒空入两嶔。霜清百丈水，风落万重林。
　　夕鸟联归翼，秋猿断去心。别离多远思，况乃岁方阴。
　　◎卷.58【湖口望庐山瀑布泉】张九龄
　　万丈洪泉落，迢迢半紫氛。奔飞流杂树，洒落出重云。
　　日照虹蜺似，天清风雨闻。灵山多秀色，空水共氤氲。
　　◎卷.59【浈阳峡】张九龄
　　行舟傍越岑，窈窕越溪深。水暗先秋冷，山晴当昼阴。
　　重林间五色，对壁耸千寻。惜此生遐远，谁知造化心。
　　◎卷.60【使至广州】张九龄
　　昔年尝不调，兹地亦邅回。本谓双凫少，何知驷马来。
　　人非汉使橐，郡是越王台。去去虽殊事，山川长在哉。
　　◎卷.61【春江晚景】张九龄
　　江林多秀发，云日复相鲜。征路那逢此，春心益渺然。
　　兴来只自得，佳气莫能传。薄暮津亭下，馀花满客船。
　　◎卷.62【与王六履震广州津亭晓望】张九龄
　　明发临前渚，寒来净远空。水纹天上碧，日气海边红。
　　景物纷为异，人情赖此同。乘槎自有适，非欲破长风。
　　◎卷.63【初发曲江溪中】张九龄
　　溪流清且深，松石复阴临。正尔可嘉处，胡为无赏心。
　　我由不忍别，物亦有缘侵。自匪常行迈，谁能知此音。
　　◎卷.64【旅宿淮阳亭口号（一作宋之问诗）】张九龄
　　日暮荒亭上，悠悠旅思多。故乡临桂水，今夜渺星河。
　　暗草霜华发，空亭雁影过。兴来谁与晤，劳者自为歌。
　　◎卷.65【望月怀远】张九龄
　　海上生明月，天涯共此时。情人怨遥夜，竟夕起相思。
　　灭烛怜光满，披衣觉露滋。不堪盈手赠，还寝梦佳期。
　　◎卷.66【秋夕望月】张九龄
　　清迥江城月，流光万里同。所思如梦里，相望在庭中。
　　皎洁青苔露，萧条黄叶风。含情不得语，频使桂华空。
　　◎卷.67【咏燕】张九龄
　　海燕何微眇，乘春亦暂来。岂知泥滓贱，只见玉堂开。
　　绣户时双入，华轩日几回。无心与物竞，鹰隼莫相猜。
　　◎卷.68【故刑部李尚书荆谷山集会】张九龄
　　尝闻继老聃，身退道弥耽。结宇倚青壁，疏泉喷碧潭。
　　苔石随人古，烟花寄酒酣。山光纷向夕，归兴杜城南。
　　◎卷.69【戏题春意】张九龄
　　一作江南守，江林三四春。相鸣不及鸟，相乐喜关人。
　　日守朱丝直，年催华发新。淮阳只有卧，持此度芳辰。
　　◎卷.70【庭梅咏】张九龄
　　芳意何能早，孤荣亦自危。更怜花蒂弱，不受岁寒移。
　　朝雪那相妒，阴风已屡吹。馨香虽尚尔，飘荡复谁知。
　　◎卷.71【听筝】张九龄
　　端居正无绪，那复发秦筝。纤指传新意，繁弦起怨情。
　　悠扬思欲绝，掩抑态还生。岂是声能感，人心自不平。
　　◎卷.72【初秋忆金均两弟】张九龄
　　江渚秋风至，他乡离别心。孤云愁自远，一叶感何深。
　　忧喜尝同域，飞鸣忽异林。青山西北望，堪作白头吟。
　　◎卷.73【秋怀】张九龄
　　感惜芳时换，谁知客思悬。忆随鸿向暖，愁学马思边。
　　留滞机还息，纷拏网自牵。东南起归望，何处是江天。
　　◎卷.74【故刑部李尚书挽词三首】张九龄
　　仙宗出赵北，相业起山东。明德尝为礼，嘉谋屡作忠。
　　论经白虎殿，献赋甘泉宫。与善今何在，苍生望已空。
　　宿昔三台践，荣华驷马归。印从青琐拜，翰入紫宸挥。
　　题剑恩方重，藏舟事已非。龙门不可望，感激涕沾衣。
　　永叹常山宝，沉埋京兆阡。同盟会五月，华表记千年。
　　渺漫野中草，微茫空里烟。共悲人事绝，唯对杜陵田。
　　◎卷.75【故徐州刺史赠吏部侍郎苏公挽歌词三首】张九龄
　　韦玄方继相，荀爽复齐名。在贵兼天爵，能贤出世卿。
　　学闻金马诏，神见玉人清。藏壑今如此，为山遂不成。
　　相如只谢病，子敬忽云亡。岂悟瑶台雪，分雕玉树行。
　　清规留草议，故事在封章。本谓山公启，而今殁始扬。
　　返葬长安陌，秋风箫鼓悲。奈何相送者，不是平生时。
　　寒影催年急，哀歌助晚迟。宁知建旟罢，丹旐向京师。
　　◎卷.76【故荥阳君苏氏挽歌词三首】张九龄
　　门绪公侯列，嫔风诗礼行。松萝方有寄，桃李忽无成。
　　剑去双龙别，雏哀九凤鸣。何言峄山树，还似半心生。
　　永叹芳魂断，行看草露滋。二宗荣盛日，千古别离时。
　　竟罢生刍赠，空留画扇悲。容车候晓发，何岁是归期。
　　缟服纷相送，玄扃翳不开。更悲泉火灭，徒见柳车回。
　　旧室容衣奠，新茔拱树栽。唯应月照簟，潘岳此时哀。
　　◎卷.77【眉州康司马挽歌词】张九龄
　　家受专门学，人称入室贤。刘桢徒有气，管辂独无年。
　　谪去长沙国，魂归京兆阡。从兹匣中剑，埋没罢冲天。
　　◎卷.78【奉和圣制早发三乡山行】张九龄
　　羽卫森森西向秦，山川历历在清晨。晴云稍卷寒岩树，
　　宿雨能销御路尘。圣德由来合天道，灵符即此应时巡。
　　遗贤一一皆羁致，犹欲高深访隐沦。
　　◎卷.79【奉和圣制龙池篇】张九龄
　　天启神龙生碧泉，泉水灵源浸迤延。飞龙已向珠潭出，
　　积水仍将银汉连。岸傍花柳看胜画，浦上楼台问是仙。
　　我后元符从此得，方为万岁寿图川。


第四十九卷
　　◎卷.1【奉和圣制南郊礼毕酺宴】张九龄
　　配天昭圣业，率土庆辉光。春发三条路，酺开百戏场。
　　流恩均庶品，纵观聚康庄。妙舞来平乐，新声出建章。
　　分曹日抱戴，赴节凤归昌。幸奏承云乐，同晞湛露阳。
　　气和皆有感，泽厚自无疆。饱德君臣醉，连歌奉柏梁。
　　◎卷.2【奉和圣制早渡蒲津关】张九龄
　　魏武中流处，轩皇问道回。长堤春树发，高掌曙云开。
　　龙负王舟渡，人占仙气来。河津会日月，天仗役风雷。
　　东顾重关尽，西驰万国陪。还闻股肱郡，元首咏康哉。
　　◎卷.3【奉和圣制同二相南出雀鼠谷】张九龄
　　设险诸侯地，承平圣主巡。东君朝二月，南旆拥三辰。
　　寒出重关尽，年随行漏新。瑞云丛捧日，芳树曲迎春。
　　舞咏先驰道，恩华及从臣。汾川花鸟意，并奉属车尘。
　　◎卷.4【奉和圣制经河上公庙】张九龄
　　昔者河边叟，谁知隐与仙。姓名终不识，章句此空传。
　　迹为坐忘晦，言犹强著诠。精灵竟何所，祠宇独依然。
　　道在纡宸眷，风行动睿篇。从兹化天下，清净复何先。
　　◎卷.5【奉和圣制送尚书燕国公赴朔方】张九龄
　　宗臣事有征，庙算在休兵。天与三台座，人当万里城。
　　朔南方偃革，河右暂扬旌。宠锡从仙禁，光华出汉京。
　　山川勤远略，原隰轸皇情。为奏薰琴唱，仍题宝剑名。
　　闻风六郡伏，计日五戎平。山甫归应疾，留侯功复成。
　　歌钟旋可望，衽席岂难行。四牡何时入，吾君忆履声。
　　◎卷.6【奉和圣制途经华山】张九龄
　　万乘华山下，千岩云汉中。灵居虽窅密，睿览忽玄同。
　　日月临高掌，神仙仰大风。攒峰势岌岌，翊辇气雄雄。
　　揆物知幽赞，铭勋表圣衷。会应陪玉检，来此告成功。
　　◎卷.7【奉和圣制早登太行山率尔言志】张九龄
　　孟月摄提贞，乘时我后征。晨严九折度，暮戒六军行。
　　日御驰中道，风师卷太清。戈鋋林表出，组练雪间明。
　　动植希皇豫，高深奉睿情。陪游七圣列，望幸百神迎。
　　气色烟犹喜，恩光草尚荣。之罘称万岁，今此复同声。
　　◎卷.8【奉和圣制登封礼毕洛城酺宴】张九龄
　　大君毕能事，端扆乐成功。运与千龄合，欢将万国同。
　　汉酺歌圣酒，韶乐舞薰风。河洛荣光遍，云烟喜气通。
　　春华顿觉早，天泽倍知崇。草木皆沾被，犹言不在躬。
　　◎卷.9【恩赐乐游园宴应制】张九龄
　　宝筵延厚命，供帐序群公。形胜宜春接，威仪建礼同。
　　晞阳人似露，解愠物从风。朝庆千龄始，年华二月中。
　　辉光遍草木，和气发丝桐。岁岁无为化，宁知乐九功。
　　◎卷.10【奉和圣制过王濬墓】张九龄
　　汉王思钜鹿，晋将在弘农。入蜀举长算，平吴成大功。
　　与浑虽不协，归皓实为雄。孤绩沦千载，流名感圣衷。
　　万乘度荒陇，一顾凛生风。古节犹不弃，今人争效忠。
　　◎卷.11【奉和吏部崔尚书雨后大明朝堂望南山】张九龄
　　迢递终南顶，朝朝阊阖前。朅来青绮外，高在翠微先。
　　双凤褰为阙，群龙俨若仙。还知到玄圃，更是谒甘泉。
　　夜雨尘初灭，秋空月正悬。诡容纷入望，霁色宛成妍。
　　东极华阴践，西弥嶓冢连。奔峰出岭外，瀑水落云边。
　　汉帝宫将苑，商君陌与阡。林华铺近甸，烟霭绕晴川。
　　既庶仁斯及，分忧政已宣。山公启事罢，吉甫颂声传。
　　济济金门步，洋洋玉树篇。徒歌虽有属，清越岂同年。
　　◎卷.12【和崔尚书喜雨】张九龄
　　积阳虽有晦，经月未为灾。上念人天重，先祈云汉回。
　　仁心及草木，号令起风雷。照烂阴霞止，交纷瑞雨来。
　　三辰破黍稷，四达屏氛埃。池溜因添满，林芳为洒开。
　　听中声滴沥，望处影徘徊。惠泽成丰岁，昌言发上才。
　　无论验石鼓，不是御云台。直颂皇恩浃，崇朝遍九垓。
　　◎卷.13【和许给事中直夜简诸公】张九龄
　　未央钟漏晚，仙宇蔼沉沉。武卫千庐合，严扃万户深。
　　左掖知天近，南窗见月临。树摇金掌露，庭徙玉楼阴。
　　他日闻更直，中宵属所钦。声华大国宝，夙夜近臣心。
　　逸兴乘高阁，雄飞在禁林。宁思窃抃者，情发为知音。
　　◎卷.14【和苏侍郎小园夕霁寄诸弟】张九龄
　　清风阊阖至，轩盖承明归。云月爱秋景，林堂开夜扉。
　　何言兼济日，尚与宴私违。兴逐蒹葭变，文因棠棣飞。
　　人伦用忠孝，帝德已光辉。赠弟今为贵，方知陆氏微。
　　◎卷.15【酬宋使君见赠之作】张九龄
　　时来不自意，宿昔谬枢衡。翊圣负明主，妨贤愧友生。
　　罢归犹右职，待罪尚南荆。政有留棠旧，风因继组成。
　　高轩问疾苦，烝庶荷仁明。衰废时所薄，只言僚故情。
　　◎卷.16【酬宋使君见诒】张九龄
　　陟邻初禀训，献策幸逢时。朝列且云忝，君恩复若兹。
　　庭闱际海曲，轺传荷天慈。顾己欢乌鸟，闻君泣素丝。
　　才明应主召，福善岂神欺。但愿白心在，终然涅不淄。
　　◎卷.17【酬通事舍人寓直见示篇中兼起居陆舍人景献】张九龄
　　轩掖殊清秘，才华固在斯。兴因膏泽洒，情与惠风吹。
　　所美应人誉，何私亦我仪。同声感乔木，比翼谢长离。
　　价以陆生减，贤惭鲍叔知。薄游尝独愧，芳讯乃兼施。
　　此夜金闺籍，伊人琼树枝。飞鸣复何远，相顾幸媞媞。
　　◎卷.18【与袁补阙寻蔡拾遗会此公出行后蔡有五韵诗…以此篇答焉】张九龄
　　辙迹陈家巷，诗书孟子邻。偶来乘兴者，不值草玄人。
　　契是忘年合，情非累日申。闻君还薄暮，见眷及兹辰。
　　赠我如琼玖，将何报所亲。
　　◎卷.19【酬赵二侍御使西军赠两省旧僚之作】张九龄
　　石室先鸣者，金门待制同。操刀尝愿割，持斧竟称雄。
　　应敌兵初起，缘边虏欲空。使车经陇月，征旆绕河风。
　　忽枉兼金讯，非徒秣马功。气清蒲海曲，声满柏台中。
　　顾己尘华省，欣君震远戎。明时独匪报，尝欲退微躬。
　　◎卷.20【武司功初有幽庭春暄见贻夏首获见以诗报焉】张九龄
　　芳月尽离居，幽怀重起予。虽言春事晚，尚想物华初。
　　迟日皦方照，高斋澹复虚。笋成林向密，花落树应疏。
　　赠鲤情无间，求莺思有馀。暄妍不相待，含叹欲焉如。
　　◎卷.21【酬王履震游园林见贻】张九龄
　　宅生惟海县，素业守郊园。中览霸王说，上徼明主恩。
　　一行罢兰径，数载历金门。既负潘生拙，俄从周任言。
　　逶迤恋轩陛，萧散反丘樊。旧径稀人迹，前池耗水痕。
　　并看芳树老，唯觉敝庐存。自我栖幽谷，逢君翳覆盆。
　　孟轲应有命，贾谊得无冤。江上行伤远，林间偶避喧。
　　地偏人事绝，时霁鸟声繁。独善心俱闭，穷居道共尊。
　　乐因南涧藻，忧岂北堂萱。幽意加投漆，新诗重赠轩。
　　平生徇知己，穷达与君论。
　　◎卷.22【饯王尚书出边】张九龄
　　汉相推人杰，殷宗伐鬼方。还闻出将重，坐见即戎良。
　　上策应为豫，中权且用光。令申兵气倍，威憺虏魂亡。
　　树比公孙大，城如道济长。夏云登陇首，秋露泫辽阳。
　　武德舒宸眷，文思饯乐章。感恩身既许，激节胆犹尝。
　　祖帐倾朝列，军麾驻道傍。诗人何所咏，尚父欲鹰扬。
　　◎卷.23【送赵都护赴安西】张九龄
　　将相有更践，简心良独难。远图尝画地，超拜乃登坛。
　　戎即昆山序，车同渤海单。义无中国费，情必远人安。
　　他日文兼武，而今栗且宽。自然来月窟，何用刺楼兰。
　　南至三冬晚，西驰万里寒。封侯自有处，征马去啴啴。
　　◎卷.24【奉使自蓝田玉山南行】张九龄
　　征骖入云壑，始忆步金门。通籍微躯幸，归途明主恩。
　　匪唯徇行役，兼得慰晨昏。是节暑云炽，纷吾心所尊。
　　海县且悠缅，山邮日骏奔。徒知恶嚣事，未暇息阴论。
　　峣武经陈迹，衡湘指故园。水闻南涧险，烟望北林繁。
　　远霭千岩合，幽声百籁喧。阴泉夏犹冻，阳景昼方暾。
　　懿此高深极，徒令梦想存。盛明期有报，长往复奚言。
　　◎卷.25【贺给事尝诣蔡起居郊馆有诗因命同作】张九龄
　　记言闻直史，筑室面层阿。岂不承明入，终云幽意多。
　　沉冥高士致，休浣故人过。前岭游氛灭，中林芳气和。
　　兹辰阻佳趣，望美独如何。
　　◎卷.26【南山下旧居闲放】张九龄
　　祗役已云久，乘闲返服初。块然屏尘事，幽独坐林闾。
　　清旷前山远，纷喧此地疏。乔木凌青霭，修篁媚绿渠。
　　耳和绣翼鸟，目畅锦鳞鱼。寂寞心还间，飘飖体自虚。
　　兴来命旨酒，临罢阅仙书。但乐多幽意，宁知有毁誉。
　　尚想争名者，谁云要路居。都忘下流叹，倾夺竟何如。
　　◎卷.27【高斋闲望言怀】张九龄
　　高斋复晴景，延眺属清秋。风物动归思，烟林生远愁。
　　纷吾自穷海，薄宦此中州。取路无高足，随波适下流。
　　岁华空冉冉，心曲且悠悠。坐惜芳时歇，胡然久滞留。
　　◎卷.28【别乡人南还】张九龄
　　橘柚南中暖，桑榆北地阴。何言荣落异，因见别离心。
　　吾亦江乡子，思归梦寐深。闻君去水宿，结思渺云林。
　　牵缀从浮事，迟回谢所钦。东南行舫远，秋浦念猿吟。
　　◎卷.29【初发江陵有怀】张九龄
　　极望涔阳浦，江天渺不分。扁舟从此去，鸥鸟自为群。
　　他日怀真赏，中年负俗纷。适来果微尚，倏尔会斯文。
　　复想金闺籍，何如梦渚云。我行多胜寄，浩思独氛氲。
　　◎卷.30【同綦毋学士月夜闻雁】张九龄
　　栖宿岂无意，飞飞更远寻。长途未及半，中夜有遗音。
　　月思关山笛，风号流水琴。空声两相应，幽感一何深。
　　避缴归南浦，离群叫北林。联翩俱不定，怜尔越乡心。
　　◎卷.31【登总持寺阁】张九龄
　　香阁起崔嵬，高高沙版开。攀跻千仞上，纷诡万形来。
　　草间商君陌，云重汉后台。山从函谷断，川向斗城回。
　　林里春容变，天边客思催。登临信为美，怀远独悠哉。
　　◎卷.32【晚憩王少府东阁】张九龄
　　披轩肆流览，云壑见深重。空水秋弥净，林烟晚更浓。
　　坐隅分洞府，檐际列群峰。窈窕生幽意，参差多异容。
　　还惭大隐迹，空想列仙踪。赖此升攀处，萧条得所从。
　　◎卷.33【登城楼望西山作】张九龄
　　城楼枕南浦，日夕顾西山。宛宛鸾鹤处，高高烟雾间。
　　仙井今犹在，洪厓久不还。金编莫我授，羽驾亦难攀。
　　檐际千峰出，云中一鸟闲。纵观穷水国，游思遍人寰。
　　勿复尘埃事，归来且闭关。
　　◎卷.34【祠紫盖山经玉泉山寺】张九龄
　　指途跻楚望，策马傍荆岑。稍稍松篁入，泠泠涧谷深。
　　观奇逐幽映，历险忘岖嶔。上界投佛影，中天扬梵音。
　　焚香忏在昔，礼足誓来今。灵异若有对，神仙真可寻。
　　高僧闻逝者，远俗是初心。藓驳经行处，猿啼燕坐林。
　　归真已寂灭，留迹岂湮沉。法地自兹广，何云千万金。
　　◎卷.35【洪州西山祈雨，是日辄应，因赋诗言事】张九龄
　　兹山蕴灵异，走望良有归。丘祷虽已久，甿心难重违。
　　迟明申藻荐，先夕旅岩扉。独宿云峰下，萧条人吏稀。
　　我来不外适，幽抱自中微。静入风泉奏，凉生松栝围。
　　穷年滞远想，寸晷阅清晖。虚美怅无属，素情缄所依。
　　诡随嫌弱操，羁束谢贞肥。义济亦吾道，诚存为物祈。
　　灵心倏已应，甘液幸而飞。闭阁且无责，随车安敢希。
　　多惭德不感，知复是耶非。
　　◎卷.36【经江宁览旧迹至玄武湖】张九龄
　　南国更数世，北湖方十洲。天清华林苑，日晏景阳楼。
　　果下回仙骑，津傍驻彩斿。凫鹥喧凤管，荷芰斗龙舟。
　　七子陪诗赋，千人和棹讴。应言在镐乐，不让横汾秋。
　　风俗因纾慢，江山成易由。驹王信不武，孙叔是无谋。
　　佳气日将歇，霸功谁与修。桑田东海变，麋鹿姑苏游。
　　否运争三国，康时劣九州。山虽幕府在，馆岂豫章留。
　　水淀还相阅，菱歌亦故遒。雄图不足问，唯想事风流。
　　◎卷.37【登襄阳岘山】张九龄
　　昔年亟攀践，征马复来过。信若山川旧，谁如岁月何。
　　蜀相吟安在，羊公碣已磨。令图犹寂寞，嘉会亦蹉跎。
　　宛宛樊城岸，悠悠汉水波。逶迤春日远，感寄客情多。
　　地本原林秀，朝来烟景和。同心不同赏，留叹此岩阿。
　　◎卷.38【登荆州城楼】张九龄
　　天宇何其旷，江城坐自拘。层楼百馀尺，迢递在西隅。
　　暇日时登眺，荒郊临故都。累累见陈迹，寂寂想雄图。
　　古往山川在，今来郡邑殊。北疆虽入郑，东距岂防吴。
　　几代传荆国，当时敌陕郛。上流空有处，中土复何虞。
　　枕席夷三峡，关梁豁五湖。承平无异境，守隘莫论夫。
　　自罢金门籍，来参竹使符。端居向林薮，微尚在桑榆。
　　直似王陵戆，非如宁武愚。今兹对南浦，乘雁与双凫。
　　◎卷.39【登乐游原春望书怀】张九龄
　　城隅有乐游，表里见皇州。策马既长远，云山亦悠悠。
　　万壑清光满，千门喜气浮。花间直城路，草际曲江流。
　　凭眺兹为美，离居方独愁。已惊玄发换，空度绿荑柔。
　　奋翼笼中鸟，归心海上鸥。既伤日月逝，且欲桑榆收。
　　豹变焉能及，莺鸣非可求。愿言从所好，初服返林丘。
　　◎卷.40【候使登石头驿楼作】张九龄
　　山槛凭南望，川途眇北流。远林天翠合，前浦日华浮。
　　万井缘津渚，千艘咽渡头。渔商多末事，耕稼少良畴。
　　自守陈蕃榻，尝登王粲楼。徒然骋目处，岂是获心游。
　　向迹虽愚谷，求名异盗丘。息阴芳木所，空复越乡忧。
　　◎卷.41【登临沮楼】张九龄
　　高深不可厌，巡属复来过。本与众山绝，况兹韶景和。
　　危楼入水倒，飞槛向空摩。杂树缘青壁，樛枝挂绿萝。
　　潭清能彻底，鱼乐好跳波。有象言虽具，无端思转多。
　　同怀不在此，孤赏欲如何。
　　◎卷.42【陪王司马登薛公逍遥台】张九龄
　　尝闻薛公泪，非直雍门琴。窜逐留遗迹，悲凉见此心。
　　府中因暇豫，江上幸招寻。人事已成古，风流独至今。
　　闲情多感叹，清景暂登临。无复甘棠在，空馀蔓草深。
　　晴光送远目，胜气入幽襟。水去朝沧海，春来换碧林。
　　赋怀湘浦吊，碑想汉川沉。曾是陪游日，徒为梁父吟。
　　◎卷.43【尝与大理丞袁公太府丞田公偶诣一所林沼尤胜…以咏其事】张九龄
　　方驾与吾友，同怀不异寻。偶逢池竹处，便会江湖心。
　　夏近林方密，春馀水更深。清华两辉映，闲步亦窥临。
　　蘋藻复佳色，凫鹥亦好音。韶芳媚洲渚，蕙气袭衣襟。
　　萧散皆为乐，裴回从所钦。谓予成夙志，岁晚共抽簪。
　　◎卷.44【与弟游家园】张九龄
　　定省荣君赐，来归是昼游。林乌飞旧里，园果让新秋。
　　枝长南庭树，池临北涧流。星霜屡尔别，兰麝为谁幽。
　　善积家方庆，恩深国未酬。栖栖将义动，安得久情留。
　　◎卷.45【郡内闲斋】张九龄
　　郡阁昼常掩，庭芜日复滋。檐风落鸟毳，窗叶挂虫丝。
　　拙病宦情少，羁闲秋气悲。理人无异绩，为郡但经时。
　　唯有江湖意，沉冥空在兹。
　　◎卷.46【城南隅山池春中田袁二公盛称其美夏首获赏果…故有此咏】张九龄
　　忆昨闻佳境，驾言寻昔蹊。非惟初物变，亦与旧游暌。
　　幽渚为君说，清晨即我携。途深独睥睨，历险共攀跻。
　　林笋苞青箨，津杨委绿荑。荷香初出浦，草色复缘堤。
　　乐处将鸥狎，谭端用马齐。且言临海郡，兼话武陵溪。
　　异壤风烟绝，空山岩径迷。如何际朝野，从此待金闺。
　　◎卷.47【西江夜行】张九龄
　　遥夜人何在，澄潭月里行。悠悠天宇旷，切切故乡情。
　　外物寂无扰，中流澹自清。念归林叶换，愁坐露华生。
　　犹有汀洲鹤，宵分乍一鸣。
　　◎卷.48【南还湘水言怀】张九龄
　　拙宦今何有，劳歌念不成。十年乖夙志，一别悔前行。
　　归去田园老，倘来轩冕轻。江间稻正熟，林里桂初荣。
　　鱼意思在藻，鹿心怀食苹。时哉苟不达，取乐遂吾情。
　　◎卷.49【商洛山行怀古】张九龄
　　园绮值秦末，嘉遁此山阿。陈迹向千古，荒途始一过。
　　硕人久沦谢，乔木自森罗。故事昔尝览，遗风今岂讹。
　　泌泉空活活，樵臾独皤皤。是处清晖满，从中幽兴多。
　　长怀赤松意，复忆紫芝歌。避世辞轩冕，逢时解薜萝。
　　盛明今在运，吾道竟如何。
　　◎卷.50【南还以诗代书赠京师旧僚】张九龄
　　薄宦晨昏阙，尊尊义取斯。穷愁年貌改，寂历尔胡为。
　　不谄词多忤，无容礼益卑。微生尚何有，远迹固其宜。
　　思扰梁山曲，情遥越鸟枝。故园从海上，良友邈天涯。
　　云雨叹一别，川原劳载驰。上惭伯乐顾，中负叔牙知。
　　去国诚寥落，经途弊险巇。岁逢霜雪苦，林属蕙兰萎。
　　欲赠幽芳歇，行悲旧赏移。一从关作限，两见月成规。
　　苒苒穷年籥，行行尽路岐。征鞍税北渚，归帆指南垂。
　　树晚犹葱蒨，江寒尚渺瀰。土风从楚别，山水入湘奇。
　　石濑相奔触，烟林更蔽亏。层崖夹洞浦，轻舸泛澄漪。
　　松筱行皆傍，禽鱼动辄随。惜哉边地隔，不与故人窥。
　　畴昔陪鹓鹭，朝阳振羽仪。来音虽寂寞，接景每逶迤。
　　朝罢冥尘事，宾来话酒卮。邀欢逐芳草，结兴选华池。
　　及此风成叹，何时雾可披。自怜无用者，谁念有情离。
　　望美音容阔，怀贤梦想疲。因声达霄汉，持拙守东陂。
　　◎卷.51【初发道中赠王司马兼寄诸公】张九龄
　　昔岁尝陈力，中年退屏居。承颜方弄鸟，放性或观鱼。
　　曾是安疵拙，诚非议卷舒。林园事益简，烟月赏恒馀。
　　不意栖愚谷，无阶奉诏书。湛恩均大造，弱植愧空虚。
　　肃命趋仙阙，侨装抚传车。念行开祖帐，怜别降题舆。
　　谁谓风期许，叨延礼数殊。义沾投分末，情及解携初。
　　追饯扶江介，光辉烛里闾。子云应寂寞，公叔为吹嘘。
　　景物春来异，音容日向疏。川原行稍稳，钟鼓听犹徐。
　　林隔王公舆，云迷班氏庐。恋亲唯委咽，思德更踌躇。
　　徇义当由此，怀安乃阙如。愿酬明主惠，行矣岂徒欤。
　　◎卷.52【自始兴溪夜上赴岭】张九龄
　　尝蓄名山意，兹为世网牵。征途屡及此，初服已非然。
　　日落青岩际，溪行绿筱边。去舟乘月后，归鸟息人前。
　　数曲迷幽嶂，连圻触暗泉。深林风绪结，遥夜客情悬。
　　非梗胡为泛，无膏亦自煎。不知于役者，相乐在何年。
　　◎卷.53【当涂界寄裴宣州】张九龄
　　故人宣城守，亦在江南偏。如何分虎竹，相与间山川。
　　章绶胡为者，形骸非自然。含情津渡阔，倚望脰空延。
　　远近闻佳政，平生仰大贤。推心徒有属，会面良无缘。
　　目夕遵前渚，江村投暮烟。念行祗意默，怀远岂言宣。
　　委曲风波事，难为尺素传。
　　◎卷.54【郡中每晨兴辄见群鹤东飞至暮又行列而返…所羡遂赋以诗】张九龄
　　云间有数鹤，抚翼意无违。晓日东田去，烟霄北渚归。
　　欢呼良自适，罗列好相依。远集长江静，高翔众鸟稀。
　　岂烦仙子驭，何畏野人机。却念乘轩者，拘留不得飞。
　　◎卷.55【和裴侍中承恩拜扫旋辔途中有怀…官僚乡国亲故（后缺）】张九龄
　　嵩岳神惟降，汾川鼎气雄。生才作霖雨，继代有清通。
　　天下称贤相，朝端挹至公。自家来佐国，移孝入为忠。
　　霜露多前感，丘园想旧风。扈巡过晋北，问俗到河东。
　　便道恩华降，还乡礼教崇。野尊延故老，朝服见儿童。
　　◎卷.56【和姚令公哭李尚书乂】张九龄
　　贵贱虽殊等，平生窃下风。云泥势已绝，山海纳还通。
　　忽叹登龙者，翻将吊鹤同。琴诗犹可托，剑履独成空。
　　畴昔尝论礼，兴言每匪躬。人思崔琰议，朝掩祭遵公。
　　作善神何酷，依仁命不融。天文虚北斗，人事罢南宫。
　　上宰既伤旧，下流弥感衷。无恩报国士，徒欲问玄穹。
　　◎卷.57【奉和圣制经函谷关作】张九龄
　　函谷虽云险，黄河已复清。圣心无所隔，空此置关城。
　　◎卷.58【奉和圣制度潼关口号】张九龄
　　嶙嶙故城垒，荒凉空戍楼。在德不在险，方知王道休。
　　◎卷.59【答太常靳博士见赠一绝】张九龄
　　上苑春先入，中园花尽开。唯馀幽径草，尚待日光催。
　　◎卷.60【登荆州城望江二首】张九龄
　　滔滔大江水，天地相终始。经阅几世人，复叹谁家子。
　　东望何悠悠，西来昼夜流。岁月既如此，为心那不愁。
　　◎卷.61【赋得自君之出矣】张九龄
　　自君之出矣，不复理残机。思君如满月，夜夜减清辉。
　　◎卷.62【答陆澧】张九龄
　　松叶堪为酒，春来酿几多。不辞山路远，踏雪也相过。


第五十卷
　　◎卷.1【奉和上元酺宴应诏】杨炯
　　甲乙遇灾年，周隋送上弦。妖星六丈出，沴气七重悬。
　　赤县空无主，苍生欲问天。龟龙开宝命，云火昭灵庆。
　　万物睹真人，千秋逢圣政。祖宗玄泽远，文武休光盛。
　　大号域中平，皇威天下惊。参辰昭文物，宇宙浃声名。
　　汉后三章令，周王五伐兵。匈奴穷地角，本自远正朔。
　　骄子起天街，由来亏礼乐。一衣扫风雨，再战夷屯剥。
　　清明日月旦，萧索烟云涣。寒暑既平分，阴阳复贞观。
　　惟神谐妙物，乃圣符幽赞。下武发祯祥，平阶属会昌。
　　金泥封日观，璧水匝明堂。业盛勋华德，兴包天地皇。
　　孝思义罔极，易礼光前式。天焕三辰辉，灵书五云色。
　　敬时穷发敛，卜代盈千亿。五纬聚华轩，重光入望园。
　　公卿论至道，天子拜昌言。雷解初开出，星空即便元。
　　瑶台凉景荐，银阙秋阴遍。百戏骋鱼龙，千门壮宫殿。
　　深仁洽蛮徼，恺乐周寰县。宣室召群臣，明庭礼百神。
　　仰德还符日，沾恩更似春。襄城非牧竖，楚国有巴人。
　　◎卷.2【广溪峡】杨炯
　　广溪三峡首，旷望兼川陆。山路绕羊肠，江城镇鱼腹。
　　乔林百丈偃，飞水千寻瀑。惊浪回高天，盘涡转深谷。
　　汉氏昔云季，中原争逐鹿。天下有英雄，襄阳有龙伏。
　　常山集军旅，永安兴版筑。池台忽已倾，邦家遽沦覆。
　　庸才若刘禅，忠佐为心腹。设险犹可存，当无贾生哭。
　　◎卷.3【巫峡】杨炯
　　三峡七百里，唯言巫峡长。重岩窅不极，叠嶂凌苍苍。
　　绝壁横天险，莓苔烂锦章。入夜分明见，无风波浪狂。
　　忠信吾所蹈，泛舟亦何伤。可以涉砥柱，可以浮吕梁。
　　美人今何在，灵芝徒有芳。山空夜猿啸，征客泪沾裳。
　　◎卷.4【西陵峡】杨炯
　　绝壁耸万仞，长波射千里。盘薄荆之门，滔滔南国纪。
　　楚都昔全盛，高丘烜望祀。秦兵一旦侵，夷陵火潜起。
　　四维不复设，关塞良难恃。洞庭且忽焉，孟门终已矣。
　　自古天地辟，流为峡中水。行旅相赠言，风涛无极已。
　　及余践斯地，瑰奇信为美。江山若有灵，千载伸知己。
　　◎卷.5【从军行】杨炯
　　烽火照西京，心中自不平。牙璋辞凤阙，铁骑绕龙城。
　　雪暗凋旗画，风多杂鼓声。宁为百夫长，胜作一书生。
　　◎卷.6【刘生】杨炯
　　卿家本六郡，年长入三秦。白璧酬知己，黄金谢主人。
　　剑锋生赤电，马足起红尘。日暮歌钟发，喧喧动四邻。
　　◎卷.7【骢马】杨炯
　　骢马铁连钱，长安侠少年。帝畿平若水，官路直如弦。
　　夜玉妆车轴，秋金铸马鞭。风霜但自保，穷达任皇天。
　　◎卷.8【出塞】杨炯
　　塞外欲纷纭，雌雄犹未分。明堂占气色，华盖辨星文。
　　二月河魁将，三千太乙军。丈夫皆有志，会见立功勋。
　　◎卷.9【有所思】杨炯
　　贱妾留南楚，征夫向北燕。三秋方一日，少别比千年。
　　不掩嚬红缕，无论数绿钱。相思明月夜，迢递白云天。
　　◎卷.10【梅花落】杨炯
　　窗外一株梅，寒花五出开。影随朝日远，香逐便风来。
　　泣对铜钩障，愁看玉镜台。行人断消息，春恨几裴回。
　　◎卷.11【折杨柳】杨炯
　　边地遥无极，征人去不还。秋容凋翠羽，别泪损红颜。
　　望断流星驿，心驰明月关。藁砧何处在，杨柳自堪攀。
　　◎卷.12【紫骝马】杨炯
　　侠客重周游，金鞭控紫骝。蛇弓白羽箭，鹤辔赤茸鞦。
　　发迹来南海，长鸣向北州。匈奴今未灭，画地取封侯。
　　◎卷.13【战城南】杨炯
　　塞北途辽远，城南战苦辛。幡旗如鸟翼，甲胄似鱼鳞。
　　冻水寒伤马，悲风愁杀人。寸心明白日，千里暗黄尘。
　　◎卷.14【送临津房少府】杨炯
　　岐路三秋别，江津万里长。烟霞驻征盖，弦奏促飞觞。
　　阶树含斜日，池风泛早凉。赠言未终竟，流涕忽沾裳。
　　◎卷.15【送丰城王少府】杨炯
　　愁结乱如麻，长天照落霞。离亭隐乔树，沟水浸平沙。
　　左尉才何屈，东关望渐赊。行看转牛斗，持此报张华。
　　◎卷.16【送郑州周司空】杨炯
　　汉国临清渭，京城枕浊河。居人下珠泪，宾御促骊歌。
　　望极关山远，秋深烟雾多。唯馀三五夕，明月暂经过。
　　◎卷.17【送梓州周司功】杨炯
　　御沟一相送，征马屡盘桓。言笑方无日，离忧独未宽。
　　举杯聊劝酒，破涕暂为欢。别后风清夜，思君蜀路难。
　　◎卷.18【送杨处士反初卜居曲江】杨炯
　　雁门归去远，垂老脱袈裟。萧寺休为客，曹溪便寄家。
　　绿琪千岁树，黄槿四时花。别怨应无限，门前桂水斜。
　　◎卷.19【途中】杨炯
　　悠悠辞鼎邑，去去指金墉。途路盈千里，山川亘百重。
　　风行常有地，云出本多峰。郁郁园中柳，亭亭山上松。
　　客心殊不乐，乡泪独无从。
　　◎卷.20【送刘校书从军】杨炯
　　天将下三宫，星门召五戎。坐谋资庙略，飞檄伫文雄。
　　赤土流星剑，乌号明月弓。秋阴生蜀道，杀气绕湟中。
　　风雨何年别，琴尊此日同。离亭不可望，沟水自西东。
　　◎卷.21【游废观】杨炯
　　青幛倚丹田，荒凉数百年。独知小山桂，尚识大罗天。
　　药败金炉火，苔昏玉女泉。岁时无壁画，朝夕有阶烟。
　　花柳三春节，江山四望悬。悠然出尘网，从此狎神仙。
　　◎卷.22【和石侍御山庄】杨炯
　　烟霞非俗宇，岩壑只幽居。水浸何曾畎，荒郊不复锄。
　　影浓山树密，香浅泽花疏。阔堑防斜径，平堤夹小渠。
　　莲房若个实，竹节几重虚。萧然隔城市，酌醴焚枯鱼。
　　◎卷.23【送李庶子致仕还洛】杨炯
　　此地倾城日，由来供帐华。亭逢李广骑，门接邵平瓜。
　　原野烟氛匝，关河游望赊。白云断岩岫，绿草覆江沙。
　　诏赐扶阳宅，人荣御史车。灞池一相送，流涕向烟霞。
　　◎卷.24【早行】杨炯
　　敞朗东方彻，阑干北斗斜。地气俄成雾，天云渐作霞。
　　河流才辨马，岩路不容车。阡陌经三岁，闾阎对五家。
　　露文沾细草，风影转高花。日月从来惜，关山犹自赊。
　　◎卷.25【和崔司空伤姬人】杨炯
　　昔时南浦别，鹤怨宝琴弦。今日东方至，鸾销珠镜前。
　　水流衔砌咽，月影向窗悬。妆匣凄馀粉，熏炉灭旧烟。
　　晚庭摧玉树，寒帐委金莲。佳人不再得，云日几千年。
　　◎卷.26【和骞右丞省中暮望】杨炯
　　故事闲台阁，仙门蔼已深。旧章窥复道，云幌肃重阴。
　　玄律葭灰变，青阳斗柄临。年光摇树色，春气绕兰心。
　　风响高窗度，流痕曲岸侵。天门总枢辖，人镜辨衣簪。
　　日暮南宫静，瑶华振雅音。
　　◎卷.27【和酬虢州李司法】杨炯
　　唇齿标形胜，关河壮邑居。寒山抵方伯，秋水面鸿胪。
　　君子从游宦，忘情任卷舒。风霜下刀笔，轩盖拥门闾。
　　平野芸黄遍，长洲鸿雁初。菊花宜泛酒，浦叶好裁书。
　　昔我芝兰契，悠然云雨疏。非君重千里，谁肯惠双鱼。
　　◎卷.28【和郑雠校内省眺瞩思乡怀友】杨炯
　　铜门初下辟，石馆始沉研。游雾千金字，飞云五色笺。
　　楼台横紫极，城阙俯青田。暄入瑶房里，春回玉宇前。
　　霞文埋落照，风物澹归烟。翰墨三馀隙，关山四望悬。
　　颓峰暌酌羽，流水旷鸣弦。虽欣承白雪，终恨隔青天。
　　◎卷.29【和旻上人伤果禅师】杨炯
　　净业初中日，浮生大小年。无人本无我，非后亦非前。
　　箫鼓旁喧地，龙蛇直映天。法门摧栋宇，觉海破舟船。
　　书镇秦王饷，经文宋国传。声华周百亿，风烈被三千。
　　芜没青园寺，荒凉紫陌田。德音殊未远，拱木已生烟。
　　◎卷.30【和刘侍郎入隆唐观】杨炯
　　福地阴阳合，仙都日月开。山川临四险，城树隐三台。
　　伏槛排云出，飞轩绕涧回。参差凌倒影，潇洒轶浮埃。
　　百果珠为实，群峰锦作苔。悬萝暗疑雾，瀑布响成雷。
　　方士烧丹液，真人泛玉杯。还如问桃水，更似得蓬莱。
　　汉帝求仙日，相如作赋才。自然金石奏，何必上天台。
　　◎卷.31【和辅先入昊天观星瞻】杨炯
　　遁甲爰皇里，星占太乙宫。天门开奕奕，佳气郁葱葱。
　　碧落三乾外，黄图四海中。邑居环若水，城阙抵新丰。
　　玉槛昆仑侧，金枢地轴东。上真朝北斗，元始咏南风。
　　汉君祠五帝，淮王礼八公。道书编竹简，灵液灌梧桐。
　　草茂琼阶绿，花繁宝树红。石楼纷似画，地镜淼如空。
　　桑海年应积，桃源路不穷。黄轩若有问，三月住崆峒。
　　◎卷.32【和刘长史答十九兄】杨炯
　　帝尧平百姓，高祖宅三秦。子弟分河岳，衣冠动缙绅。
　　盛名恒不陨，历代几相因。街巷涂山曲，门闾洛水滨。
　　五龙金作友，一子玉为人。宝剑丰城气，明珠魏国珍。
　　风标自落落，文质且彬彬。共许刁元亮，同推周伯仁。
　　石城俯天阙，钟阜对江津。骥足方遐骋，狼心独未驯。
　　鼓鼙鸣九域，风火集重闉。城势馀三板，兵威乏四邻。
　　居然混玉石，直置保松筠。耿介酬天子，危言数贼臣。
　　钟仪琴未奏，苏武节犹新。受禄宁辞死，扬名不顾身。
　　精诚动天地，忠义感明神。怪鸟俄垂翼，修蛇竟暴鳞。
　　来朝拜休命，述职下梁岷。善政驰金马，嘉声绕玉轮。
　　三荆忽有赠，四海更相亲。宫徵谐鸣石，光辉掩烛银。
　　山川遥满目，零露坐沾巾。友爱光天下，恩波浃后尘。
　　懦夫仰高节，下里继阳春。
　　◎卷.33【夜送赵纵】杨炯
　　赵氏连城璧，由来天下传。送君还旧府，明月满前川。


第五十一卷
　　◎卷.1【息夫人】宋之问
　　可怜楚破息，肠断息夫人。仍为泉下骨，不作楚王嫔。
　　楚王宠莫盛，息君情更亲。情亲怨生别，一朝俱杀身。
　　◎卷.2【初到陆浑山庄】宋之问
　　授衣感穷节，策马凌伊关。归齐逸人趣，日觉秋琴闲。
　　寒露衰北阜，夕阳破东山。浩歌步榛樾，栖鸟随我还。
　　◎卷.3【夜饮东亭】宋之问
　　春泉鸣大壑，皓月吐层岑。岑壑景色佳，慰我远游心。
　　暗芳足幽气，惊栖多众音。高兴南山曲，长谣横素琴。
　　◎卷.4【芳树（一作沈佺期诗）】宋之问
　　何地早芳菲，宛在长门殿。夭桃色若绶，秾李光如练。
　　啼鸟弄花疏，游蜂饮香遍。叹息春风起，飘零君不见。
　　◎卷.5【送赵六贞固】宋之问
　　目断南浦云，心醉东郊柳。怨别此何时，春芳来已久。
　　与君共时物，尽此盈樽酒。始愿今不从，春风恋携手。
　　◎卷.6【题张老松树】宋之问
　　岁晚东岩下，周顾何凄恻。日落西山阴，众草起寒色。
　　中有乔松树，使我长叹息。百尺无寸枝，一生自孤直。
　　◎卷.7【别之望后独宿蓝田山庄】宋之问
　　鶺鴒有旧曲，调苦不成歌。自叹兄弟少，常嗟离别多。
　　尔寻北京路，予卧南山阿。泉晚更幽咽，云秋尚嵯峨。
　　药栏听蝉噪，书幌见禽过。愁至愿甘寝，其如乡梦何。
　　◎卷.8【浣纱篇赠陆上人】宋之问
　　越女颜如花，越王闻浣纱。国微不自宠，献作吴宫娃。
　　山薮半潜匿，苎萝更蒙遮。一行霸句践，再笑倾夫差。
　　艳色夺人目，斅嚬亦相夸。一朝还旧都，靓妆寻若耶。
　　鸟惊入松网，鱼畏沉荷花。始觉冶容妄，方悟群心邪。
　　钦子秉幽意，世人共称嗟。愿言托君怀，倘类蓬生麻。
　　家住雷门曲，高阁凌飞霞。淋漓翠羽帐，旖旎采云车。
　　春风艳楚舞，秋月缠胡笳。自昔专娇爱，袭玩唯矜奢。
　　达本知空寂，弃彼犹泥沙。永割偏执性，自长薰修芽。
　　携妾不障道，来止妾西家。
　　◎卷.9【雨从箕山来】宋之问
　　雨从箕山来，倏与飘风度。晴明西峰日，绿缛南溪树。
　　此时客精庐，幸蒙真僧顾。深入清净理，妙断往来趣。
　　意得两契如，言尽共忘喻。观花寂不动，闻鸟悬可悟。
　　向夕闻天香，淹留不能去。
　　◎卷.10【初至崖口】宋之问
　　崖口众山断，嶔崟耸天壁。气冲落日红，影入春潭碧。
　　锦缋织苔藓，丹青画松石。水禽泛容与，岩花飞的砾。
　　微路从此深，我来限于役。惆怅情未已，群峰暗将夕。
　　◎卷.11【自湘源至潭州衡山县】宋之问
　　浮湘沿迅湍，逗浦凝远盼。渐见江势阔，行嗟水流漫。
　　赤岸杂云霞，绿竹缘溪涧。向背群山转，应接良景晏。
　　沓障连夜猿，平沙覆阳雁。纷吾望阙客，归桡速已惯。
　　中道方溯洄，迟念自兹撰。赖欣衡阳美，持以蠲忧患。
　　◎卷.12【入崖口五渡寄李適】宋之问
　　抱琴登绝壑，伐木溯清川。路极意谓尽，势回趣转绵。
　　人远草木秀，山深云景鲜。余负海峤情，自昔微尚然。
　　弥旷十馀载，今来宛仍前。未窥仙源极，独进野人船。
　　时攀乳窦憩，屡薄天窗眠。夜弦响松月，朝楫弄苔泉。
　　因冥象外理，永谢区中缘。碧潭可遗老，丹砂堪学仙。
　　莫使驰光暮，空令归鹤怜。
　　◎卷.13【洞庭湖】宋之问
　　地尽天水合，朝及洞庭湖。初日当中涌，莫辨东西隅。
　　晶耀目何在，滢荧心欲无。灵光晏海若，游气耿天吴。
　　张乐轩皇至，征苗夏禹徂。楚臣悲落叶，尧女泣苍梧。
　　野积九江润，山通五岳图。风恬鱼自跃，云夕雁相呼。
　　独此临泛漾，浩将人代殊。永言洗氛浊，卒岁为清娱。
　　要使功成退，徒劳越大夫。
　　◎卷.14【景龙四年春祠海】宋之问
　　肃事祠春溟，宵斋洗蒙虑。鸡鸣见日出，鹭下惊涛鹜。
　　地阔八荒近，天回百川澍。筵端接空曲，目外唯雰雾。
　　暖气物象来，周游晦明互。致牲匪玄享，禋涤期灵煦。
　　的的波际禽，沄沄岛间树。安期今何在，方丈蔑寻路。
　　仙事与世隔，冥搜徒已屡。四明背群山，遗老莫辨处。
　　抚中良自慨，弱龄忝恩遇。三入文史林，两拜神仙署。
　　虽叹出关远，始知临海趣。赏来空自多，理胜孰能喻。
　　留楫竟何待，徙倚忽云暮。
　　◎卷.15【温泉庄卧病寄杨七炯】宋之问
　　移疾卧兹岭，寥寥倦幽独。赖有嵩丘山，高枕长在目。
　　兹山栖灵异，朝夜翳云族。是日濛雨晴，返景入岩谷。
　　幂幂涧畔草，青青山下木。此意方无穷，环顾怅林麓。
　　伊洛何悠漫，川原信重复。夏馀鸟兽蕃，秋末禾黍熟。
　　秉愿守樊圃，归闲欣艺牧。惜无载酒人，徒把凉泉掬。
　　◎卷.16【答田征君（一作敬答田征君游岩）】宋之问
　　家临清溪水，溪水绕盘石。绿萝四面垂，褭褭百馀尺。
　　风泉度丝管，苔藓铺茵席。传闻颍阳人，霞外漱灵液。
　　忽枉岩中翰，吟望朝复夕。何当遂远游，物色候逋客。
　　◎卷.17【自衡阳至韶州谒能禅师】宋之问
　　谪居窜炎壑，孤帆淼不系。别家万里馀，流目三春际。
　　猿啼山馆晓，虹饮江皋霁。湘岸竹泉幽，衡峰石囷闭。
　　岭嶂穷攀越，风涛极沿济。吾师在韶阳，欣此得躬诣。
　　洗虑宾空寂，焚香结精誓。愿以有漏躯，聿薰无生慧。
　　物用益冲旷，心源日闲细。伊我获此途，游道回晚计。
　　宗师信舍法，摈落文史艺。坐禅罗浮中，寻异穷海裔。
　　何辞御魑魅，自可乘炎疠。回首望旧乡，云林浩亏蔽。
　　不作离别苦，归期多年岁。
　　◎卷.18【见南山夕阳召监师不至】宋之问
　　夕阳黯晴碧，山翠互明灭。此中意无限，要与开士说。
　　徒郁仲举思，讵回道林辙。孤兴欲待谁，待此湖上月。
　　◎卷.19【游法华寺】宋之问
　　薄游京都日，遥羡稽山名。分刺江海郡，朅来征素情。
　　松露洗心眷，象筵敷念诚。薄云界青嶂，皎日鶱朱甍。
　　苔涧深不测，竹房闲且清。感真六象见，垂兆二鸟鸣。
　　古今信灵迹，中州莫与京。林巘永栖业，岂伊佐一生。
　　浮悟虽已久，事试去来成。观念幸相续，庶几最后明。
　　◎卷.20【宿云门寺】宋之问
　　云门若邪里，泛鹢路才通。夤缘绿筱岸，遂得青莲宫。
　　天香众壑满，夜梵前山空。漾漾潭际月，飗飗杉上风。
　　兹焉多嘉遁，数子今莫同。凤归慨处士，鹿化闻仙公。
　　樵路郑州北，举井阿岩东。永夜岂云寐，曙华忽葱茏。
　　谷鸟啭尚涩，源桃惊未红。再来期春暮，当造林端穷。
　　庶几踪谢客，开山投剡中。
　　◎卷.21【春湖古意】宋之问
　　院梅发向尺，园鸟复成曲。落日游南湖，果掷颜如玉。
　　含情不得语，转盼知所属。惆怅未可归，宁关须采箓。
　　◎卷.22【游陆浑南山自歇马岭到枫香林以诗代书答李舍人適】宋之问
　　晨登歇马岭，遥望伏牛山。孤出群峰首，熊熊元气间。
　　太和亦崔嵬，石扇横闪倏。细岑互攒倚，浮巘竞奔蹙。
　　白云遥入怀，青霭近可掬。徒寻灵异迹，周顾惬心目。
　　晨拂鸟路行，暮投人烟宿。粳稻远弥秀，栗芋秋新熟。
　　石髓非一岩，药苗乃万族。间关踏云雨，缭绕缘水木。
　　西见商山芝，南到楚乡竹。楚竹幽且深，半杂枫香林。
　　浩歌清潭曲，寄尔桃源心。
　　◎卷.23【早发大庾岭】宋之问
　　晨跻大庾险，驿鞍驰复息。雾露昼未开，浩途不可测。
　　嵥起华夷界，信为造化力。歇鞍问徒旅，乡关在西北。
　　出门怨别家，登岭恨辞国。自惟勖忠孝，斯罪懵所得。
　　皇明颇照洗，廷议日纷惑。兄弟远沦居，妻子成异域。
　　羽翮伤已毁，童幼怜未识。踌蹰恋北顾，亭午晞霁色。
　　春暖阴梅花，瘴回阳鸟翼。含沙缘涧聚，吻草依林植。
　　适蛮悲疾首，怀巩泪沾臆。感谢鹓鹭朝，勤修魑魅职。
　　生还倘非远，誓拟酬恩德。
　　◎卷.24【自洪府舟行直书其事】宋之问
　　仲春辞国门，畏途横万里。越淮乘楚嶂，造江泛吴汜。
　　严程无休隙，日夜涉风水。昔闻垂堂言，将诫千金子。
　　问余何奇剥，迁窜极炎鄙。揆己道德馀，幼闻虚白旨。
　　贵身贱外物，抗迹远尘轨。朝游伊水湄，夕卧箕山趾。
　　妙年拙自晦，皎洁弄文史。谬辱紫泥书，挥翰青云里。
　　事往每增伤，宠来常誓止。铭骨怀报称，逆鳞让金紫。
　　安位衅潜构，退耕祸犹起。栖岩实吾策，触藩诚内耻。
　　济济同时人，台庭鸣剑履。愚以卑自卫，兀坐去沉滓。
　　迨兹理已极，窃位申知己。群议负宿心，获戾光华始。
　　黄金忽销铄，素业坐沦毁。浩叹诬平生，何独恋枌梓。
　　浦树浮郁郁，皋兰覆靡靡。百越去魂断，九疑望心死。
　　未尽匡阜游，远欣罗浮美。周旋本师训，佩服无生理。
　　异国多灵仙，幽探忘年纪。敝庐嵩山下，空谷茂兰芷。
　　悠悠南溟远，采掇长已矣。
　　◎卷.25【下桂江县黎壁】宋之问
　　放溜觌前溆，连山分上干。江回云壁转，天小雾峰攒。
　　吼沫跳急浪，合流环峻滩。欹离出漩划，缭绕避涡盘。
　　舟子怯桂水，最言斯路难。吾生抱忠信，吟啸自安闲。
　　旦别已千岁，夜愁劳万端。企予见夜月，委曲破林峦。
　　潭旷竹烟尽，洲香橘露团。岂傲夙所好，对之与俱欢。
　　思君罢琴酌，泣此夜漫漫。
　　◎卷.26【奉使嵩山途经缑岭】宋之问
　　侵星发洛城，城中歌吹声。毕景至缑岭，岭上烟霞生。
　　草树饶野意，山川多古情。大隐德所薄，归来可退耕。
　　◎卷.27【伤王七秘书监寄呈扬州陆长史通简府僚广陵以广好事】宋之问
　　王氏贵先宗，衡门栖道风。传心晤有物，秉化游无穷。
　　学奥九流异，机玄三语同。书乃墨场绝，文称词伯雄。
　　白屋藩魏主，苍生期谢公。一祗贤良诏。遂谒承明宫。
　　补衮望奚塞，尊儒位未充。罢官七门里，归老一丘中。
　　尝忝长者辙，微言私谓通。我行会稽郡，路出广陵东。
　　物在人已矣，都疑淮海空。
　　◎卷.28【使至嵩山寻杜四不遇慨然复伤田洗马韩观主…赠杜侯杜四】宋之问
　　洛桥瞻太室，期子在云烟。归来不相见，孤赏弄寒泉。
　　与君阔松石，于兹二十年。田公谢昭世，韩子秘幽埏。
　　忆昔同携手，山栖接二贤。笙歌入玄地，诗酒坐寥天。
　　旧友悉零落，罢琴私自怜。逝者非药误，餐霞意可全。
　　为余理还策，相与事灵仙。
　　◎卷.29【玩郡斋海榴】宋之问
　　泽国韶气早，开帘延霁天。野禽宵未啭，山蜚昼仍眠。
　　目兹海榴发，列映岩楹前。熠爚御风静，葳蕤含景鲜。
　　清晨绿堪佩，亭午丹欲然。昔忝金闺籍，尝见玉池莲。
　　未若宗族地，更逢荣耀全。南金虽自贵，贺赏讵能迁。
　　抚躬万里绝，岂染一朝妍。徒缘滞遐郡，常是惜流年。
　　越俗鄙章甫，扪心空自怜。
　　◎卷.30【长安路（一作沈佺期诗）】宋之问
　　秦地平如掌，层城出云汉。楼阁九衢春，车马千门旦。
　　绿柳开复合，红尘聚还散。日晚斗鸡场，经过狭斜看。
　　◎卷.31【折杨柳（一作沈佺期诗）】宋之问
　　玉树朝日映，罗帐春风吹。拭泪攀杨柳，长条宛地垂。
　　白花飞历乱，黄鸟思参差。妾自肝肠断，傍人那得知。
　　◎卷.32【有所思（一作沈佺期诗）】宋之问
　　君子事行役，再空芳岁期。美人旷遥伫，万里浮云思。
　　园桃绽红艳，效叶柔绿滋。坐看长夏晚，秋月生罗帷。
　　◎卷.33【军中人日登高赠房明府】宋之问
　　幽郊昨夜阴风断，顿觉朝来阳吹暖。泾水桥南柳欲黄，
　　杜陵城北花应满。长安昨夜寄春衣，短翮登兹一望归。
　　闻道凯旋乘骑入，看君走马见芳菲。
　　◎卷.34【寒食还陆浑别业】宋之问
　　洛阳城里花如雪，陆浑山中今始发。旦别河桥杨柳风，
　　夕卧伊川桃李月。伊川桃李正芳新，寒食山中酒复春。
　　野老不知尧舜力，酣歌一曲太平人。
　　◎卷.35【寒食江州满塘驿】宋之问
　　去年上巳洛桥边，今年寒食庐山曲。遥怜巩树花应满，
　　复见吴洲草新绿。吴洲春草兰杜芳，感物思归怀故乡。
　　驿骑明朝宿何处，猿声今夜断君肠。
　　◎卷.36【至端州驿见杜五审言沈三佺期阎五朝隐王二无竞…成咏】宋之问
　　逐臣北地承严谴，谓到南中每相见。岂意南中岐路多，
　　千山万水分乡县。云摇雨散各翻飞，海阔天长音信稀。
　　处处山川同瘴疠，自怜能得几人归。
　　◎卷.37【绿竹引】宋之问
　　青溪绿潭潭水侧，修竹婵娟同一色。徒生仙实凤不游，
　　老死空山人讵识。妙年秉愿逃俗纷，归卧嵩丘弄白云。
　　含情傲睨慰心目，何可一日无此君。
　　◎卷.38【明河篇】宋之问
　　八月凉风天气晶，万里无云河汉明。昏见南楼清且浅，
　　晓落西山纵复横。洛阳城阙天中起，长河夜夜千门里。
　　复道连甍共蔽亏，画堂琼户特相宜。云母帐前初泛滥，
　　水精帘外转逶迤。倬彼昭回如练白，复出东城接南陌。
　　南陌征人去不归，谁家今夜捣寒衣。鸳鸯机上疏萤度，
　　乌鹊桥边一雁飞。雁飞萤度愁难歇，坐见明河渐微没。
　　已能舒卷任浮云，不惜光辉让流月。明河可望不可亲，
　　愿得乘槎一问津。更将织女支机石，还访成都卖卜人。
　　◎卷.39【龙门应制】宋之问
　　宿雨霁氛埃，流云度城阙。河堤柳新翠，苑树花先发。
　　洛阳花柳此时浓，山水楼台映几重。群公拂雾朝翔凤，
　　天子乘春幸凿龙。凿龙近出王城外，羽从琳琅拥轩盖。
　　云罕才临御水桥，天衣已入香山会。山壁崭岩断复连，
　　清流澄澈俯伊川。雁塔遥遥绿波上，星龛奕奕翠微边。
　　层峦旧长千寻木，远壑初飞百丈泉，彩仗蜺旌绕香阁。
　　下辇登高望河洛。东城宫阙拟昭回，南阳沟塍殊绮错。
　　林下天香七宝台，山中春酒万年杯，微风一起祥花落，
　　仙乐初鸣瑞鸟来。鸟来花落纷无已，称觞献寿烟霞里。
　　歌舞淹留景欲斜，石关犹驻五云车。鸟旗翼翼留芳草，
　　龙骑駸駸映晚花。千乘万骑銮舆出，水静山空严警跸。
　　郊外喧喧引看人，倾都南望属车尘。嚣声引飏闻黄道，
　　佳气周回入紫宸。先王定鼎山河固，宝命乘周万物新。
　　吾皇不事瑶池乐，时雨来观农扈春。
　　◎卷.40【初宿淮口】宋之问
　　孤舟汴河水，去国情无已。晚泊投楚乡，明月清淮里。
　　汴河东泻路穷兹，洛阳西顾日增悲。夜闻楚歌思欲断，
　　况值淮南木落时。
　　◎卷.41【王子乔】宋之问
　　王子乔，爱神仙，七月七日上宾天。白虎摇瑟凤吹笙，
　　乘骑云气吸日精。吸日精，长不归，遗庙今在而人非。
　　空望山头草，草露湿人衣。
　　◎卷.42【放白鹇篇】宋之问
　　故人赠我绿绮琴，兼致白鹇鸟。琴是峄山桐，鸟出吴溪中。
　　我心松石清霞里，弄此幽弦不能已。我心河海白云垂，
　　怜此珍禽空自知。著书晚下麒麟阁，幼稚骄痴候门乐。
　　乃言物性不可违，白鹇愁慕刷毛衣。玉徽闭匣留为念，
　　六翮开笼任尔飞。
　　◎卷.43【桂州三月三日（一作桂阳三日述怀）】宋之问
　　代业京华里，远投魑魅乡。登高望不极，云海四茫茫。
　　伊昔承休盼，曾为人所羡。两朝赐颜色，二纪陪欢宴。
　　昆明御宿侍龙媒，伊阙天泉复几回。西夏黄河水心剑，
　　东周清洛羽觞杯。苑中落花扫还合，河畔垂杨拨不开。
　　千春万寿多行乐，柏梁和歌攀睿作。赐金分帛奉恩辉，
　　风举云摇入紫微。晨趋北阙鸣珂至，夜出南宫把烛归。
　　载笔儒林多岁月，襆被文昌佐吴越。越中山海高且深，
　　兴来无处不登临。永和九年刺海郡，暮春三月醉山阴。
　　愚谓嬉游长似昔，不言流寓欻成今。始安繁华旧风俗，
　　帐饮倾城沸江曲。主人丝管清且悲，客子肝肠断还续。
　　荔浦蘅皋万里馀，洛阳音信绝能疏。故园今日应愁思，
　　曲水何能更祓除。逐伴谁怜合浦叶，思归岂食桂江鱼。
　　不求汉使金囊赠，愿得佳人锦字书。
　　◎卷.44【下山歌】宋之问
　　下嵩山兮多所思，携佳人兮步迟迟。
　　松间明月长如此，君再游兮复何时。
　　◎卷.45【冬宵引赠司马承祯】宋之问
　　河有冰兮山有雪，北户墐兮行人绝。独坐山中兮对松月，
　　怀美人兮屡盈缺。明月的的寒潭中，青松幽幽吟劲风。
　　此情不向俗人说，爱而不见恨无穷。
　　◎卷.46【高山引】宋之问
　　攀云窈窕兮上跻悬峰，长路浩浩兮此去何从。
　　水一曲兮肠一曲，山一重兮悲一重。松槚邈已远，
　　友于何日逢。况满室兮童稚，攒众虑于心胸。
　　天高难诉兮远负明德，却望咸京兮挥涕龙钟。
　　◎卷.47【嵩山天门歌】宋之问
　　登天门兮坐盘石之嶙峋，前漎漎兮未半，下漠漠兮无垠。
　　纷窈窕兮岩倚披以鹏翅，洞胶葛兮峰棱层以龙鳞。
　　松移岫转，左变而右易。风生云起，出鬼而入神。
　　吾亦不知其灵怪如此，愿游杳冥兮见羽人。
　　重曰，天门兮穹崇，回合兮攒丛，松万接兮柱日，
　　石千寻兮倚空。晚阴兮足风，夕阳兮赩红。
　　试一望兮夺魄，况众妙之无穷。
　　◎卷.48【有所思（一作刘希夷诗，题云代悲白头翁）】宋之问
　　洛阳城东桃李花，飞来飞去落谁家。幽闺女儿惜颜色，
　　坐见落花长叹息。今年花落颜色改，明年花开复谁在。
　　已见松柏摧为薪，更闻桑田变成海。古人无复洛城东，
　　今人还对落花风。年年岁岁花相似，岁岁年年人不同。
　　寄言全盛红颜子，须怜半死白头翁。此翁白头真可怜，
　　伊昔红颜美少年。公子王孙芳树下，清歌妙舞落花前。
　　光禄池台交锦绣，将军楼阁画神仙。一朝卧病无相识，
　　三春行乐在谁边。婉转蛾眉能几时，须臾鹤发乱如丝。
　　但看古来歌舞地，唯有黄昏鸟雀飞。


第五十二卷
　　◎卷.1【奉和立春日侍宴内出剪彩花应制】宋之问
　　金阁妆新杏，琼筵弄绮梅。人间都未识，天上忽先开。
　　蝶绕香丝住，蜂怜艳粉回。今年春色早，应为剪刀催。
　　◎卷.2【春日芙蓉园侍宴应制】宋之问
　　芙蓉秦地沼，卢橘汉家园。谷转斜盘径，川回曲抱原。
　　风来花自舞，春入鸟能言。侍宴瑶池夕，归途笳吹繁。
　　◎卷.3【夏日仙萼亭应制】宋之问
　　高岭逼星河，乘舆此日过。野含时雨润，山杂夏云多。
　　睿藻光岩穴，宸襟洽薜萝。悠然小天下，归路满笙歌。
　　◎卷.4【奉和九月九日登慈恩寺浮屠应制】宋之问
　　凤刹侵云半，虹旌倚日边。散花多宝塔，张乐布金田。
　　时菊芳仙酝，秋兰动睿篇。香街稍欲晚，清跸扈归天。
　　◎卷.5【奉和九日幸临渭亭登高应制得欢字】宋之问
　　令节三秋晚，重阳九日欢。仙杯还泛菊，宝馔且调兰。
　　御气云霄近，乘高宇宙宽。今朝万寿引，宜向曲中弹。
　　◎卷.6【奉和圣制闰九月九日登庄严总持二寺阁】宋之问
　　闰月再重阳，仙舆历宝坊。帝歌云稍白，御酒菊犹黄。
　　风铎喧行漏，天花拂舞行。豫游多景福，梵宇日生光。
　　◎卷.7【麟趾殿侍宴应制】宋之问
　　北阙层城峻，西宫复道悬。乘舆历万户，置酒望三川。
　　花柳含丹日，山河入绮筵。欲知陪赏处，空外有飞烟。
　　◎卷.8【上阳宫侍宴应制得林字】宋之问
　　广乐张前殿，重裘感圣心。砌蓂霜月尽，庭树雪云深。
　　旧渥骖宸御，慈恩忝翰林。微臣一何幸，再得听瑶琴。
　　◎卷.9【幸少林寺应制】宋之问
　　绀宇横天室，回銮指帝休。曙阴迎日尽，春气抱岩流。
　　空乐繁行漏，香烟薄彩斿。玉膏从此泛，仙驭接浮丘。
　　◎卷.10【幸岳寺应制】宋之问
　　暂幸珠筵地，俱怜石濑清。泛流张翠幕，拂迥挂红旌。
　　雅曲龙调管，芳樽蚁泛觥。陪欢玉座晚，复得听金声。
　　◎卷.11【扈从登封途中作】宋之问
　　帐殿郁崔嵬，仙游实壮哉。晓云连幕卷，夜火杂星回。
　　谷暗千旗出，山鸣万乘来。扈从良可赋，终乏掞天才。
　　◎卷.12【扈从登封告成颂】宋之问
　　复道开行殿，钩陈列禁兵。和风吹鼓角，佳气动旗旌。
　　后骑回天苑，前山入御营。万方俱下拜，相与乐升平。
　　◎卷.13【松山岭应制】宋之问
　　翼翼高旌转，锵锵凤辇飞。尘销清跸路，云湿从臣衣。
　　白羽摇丹壑，天营逼翠微。芳声耀今古，四海警宸威。
　　◎卷.14【缑山庙】宋之问
　　王子宾仙去，飘飖笙鹤飞。徒闻沧海变，不见白云归。
　　天路何其远，人间此会稀。空歌日云幕，霜月渐微微。
　　◎卷.15【奉和梁王宴龙泓应教得微字】宋之问
　　水府沦幽壑，星轺下紫微。鸟惊司仆驭，花落侍臣衣。
　　芳树摇春晚，晴云绕座飞。淮王正留客，不醉莫言归。
　　◎卷.16【寿阳王花烛图（一作沈佺期诗）】宋之问
　　仙媛乘龙日，天孙捧雁来。可怜桃李树，更绕凤凰台。
　　烛照香车入，花临宝扇开。莫令银箭晓，为尽合欢杯。
　　◎卷.17【江南曲】宋之问
　　妾住越城南，离居不自堪。采花惊曙鸟，摘叶喂春蚕。
　　懒结茱萸带，愁安玳瑁簪。待君消瘦尽，日暮碧江潭。
　　◎卷.18【牛女（一作沈佺期诗）】宋之问
　　粉席秋期缓，针楼别怨多。奔龙争渡月，飞鹊乱填河。
　　失喜先临镜，含羞未解罗。谁能留夜色，来夕倍还梭。
　　◎卷.19【冬夜寓直麟阁（一作王维诗）】宋之问
　　直事披三省，重关闭七门。广庭怜雪净，深屋喜炉温。
　　月幌花虚馥，风窗竹暗喧。东山白云意，兹夕寄琴尊。
　　◎卷.20【登禅定寺阁（一作登总持寺阁）】宋之问
　　梵宇出三天，登临望八川。开襟坐霄汉，挥手拂云烟。
　　函谷青山外，昆池落日边。东京杨柳陌，少别已经年。
　　◎卷.21【陆浑山庄】宋之问
　　归来物外情，负杖阅岩耕。源水看花入，幽林采药行。
　　野人相问姓，山鸟自呼名。去去独吾乐，无然愧此生。
　　◎卷.22【蓝田山庄】宋之问
　　宦游非吏隐，心事好幽偏。考室先依地，为农且用天。
　　辋川朝伐木，蓝水暮浇田。独与秦山老，相欢春酒前。
　　◎卷.23【春日山家（一作春泉洗药）】宋之问
　　今日游何处，春泉洗药归。悠然紫芝曲，昼掩白云扉。
　　鱼乐偏寻藻，人闲屡采薇。丘中无俗事，身世两相违。
　　◎卷.24【春日宴宋主簿山亭得寒字】宋之问
　　公子正邀欢，林亭春未兰。攀岩践苔易，迷路出花难。
　　窗覆垂杨暖，阶侵瀑水寒。帝城归路直，留兴接鹓鸾。
　　◎卷.25【江亭晚望】宋之问
　　浩渺浸云根，烟岚出远村。鸟归沙有迹，帆过浪无痕。
　　望水知柔性，看山欲断魂。纵情犹未已，回马欲黄昏。
　　◎卷.26【秋晚游普耀寺】宋之问
　　薄暮曲江头，仁祠暂可留。山形无隐霁，野色遍呈秋。
　　荷覆香泉密，藤缘宝树幽。平生厌尘事，过此忽悠悠。
　　◎卷.27【答李司户夔】宋之问
　　远方来下客，輶轩摄使臣。弄琴宜在夜，倾酒贵逢春。
　　驷马留孤馆，双鱼赠故人。明朝散云雨，遥仰德为邻。
　　◎卷.28【寄天台司马道士】宋之问
　　卧来生白发，览镜忽成丝。远愧餐霞子，童颜且自持。
　　旧游惜疏旷，微尚日磷缁。不寄西山药，何由东海期。
　　◎卷.29【使往天平军马约与陈子昂新乡为期，及还而不相遇】宋之问
　　入卫期之子，吁嗟不少留。情人去何处，淇水日悠悠。
　　恒碣青云断，衡漳白露秋。知君心许国，不是爱封侯。
　　◎卷.30【过函谷关】宋之问
　　二百四十载，海内何纷纷。六国兵同合，七雄势未分。
　　从成拒秦帝，策决问苏君。鸡鸣将狗盗，论德不论勋。
　　◎卷.31【送朔方何侍郎】宋之问
　　闻道云中使，乘骢往复还。河兵守阳月，塞虏失阴山。
　　拜职尝随骠，铭功不让班。旋闻受降日，歌舞入萧关。
　　◎卷.32【送田道士使蜀投龙】宋之问
　　风驭忽泠然，云台路几千。蜀门峰势断，巴字水形连。
　　人隔壶中地，龙游洞里天。赠言回驭日，图画彼山川。
　　◎卷.33【送许州宋司马赴任】宋之问
　　颍郡水东流，荀陈兄弟游。偏伤兹日远，独向聚星州。
　　河润在明德，人康非外求。当闻力为政，遥慰我心愁。
　　◎卷.34【送赵司马赴蜀州】宋之问
　　饯子西南望，烟绵剑道微。桥寒金雁落，林曙碧鸡飞。
　　职拜舆方远，仙成履会归。定知和氏璧，遥掩玉轮辉。
　　◎卷.35【送永昌萧赞府】宋之问
　　柳变曲江头，送君函谷游。弄琴宽别意，酌醴醉春愁。
　　恋本亦何极，赠言微所求。莫令金谷水，不入故园流。
　　◎卷.36【送李侍御】宋之问
　　行李恋庭闱，乘轺振彩衣。南登指吴服，北走出秦畿。
　　去国夏云断，还乡秋雁飞。旋闻郡计入，更有使臣归。
　　◎卷.37【饯湖州薛司马】宋之问
　　别驾促严程，离筵多故情。交深季作友，义重伯为兄。
　　镇静移吴俗，风流在汉京。会看陈仲举，从此拜公卿。
　　◎卷.38【送杜审言】宋之问
　　卧病人事绝，嗟君万里行。河桥不相送，江树远含情。
　　别路追孙楚，维舟吊屈平。可惜龙泉剑，流落在丰城。
　　◎卷.39【送武进郑明府】宋之问
　　弦歌试宰日，城阙赏心违。北谢苍龙去，南随黄鹄飞。
　　夏云海中出，吴山江上微。甿谣岂云远，从此庆缁衣。
　　◎卷.40【送姚侍御出使江东】宋之问
　　帝忧河朔郡，南发海陵仓。坐叹青春别，逶迤碧水长。
　　饮冰朝受命，衣锦昼还乡。为问东山桂，无人何自芳。
　　◎卷.41【留别之望舍弟】宋之问
　　同气有三人，分飞在此晨。西驰巴岭徼，东去洛阳滨。
　　强饮离前酒，终伤别后神。谁怜散花萼，独赴日南春。
　　◎卷.42【汉江宴别】宋之问
　　汉广不分天，舟移杳若仙。秋虹映晚日，江鹤弄晴烟。
　　积水浮冠盖，遥风逐管弦。嬉游不可极，留恨此山川。
　　◎卷.43【初发荆府赠长史】宋之问
　　□□□□□，□□□□□。仍随五马谪，载与两禽奔。
　　明主无由见，群公莫与言。幸君逢圣日，何惜理虞翻。
　　◎卷.44【晚泊湘江】宋之问
　　五岭恓惶客，三湘憔悴颜。况复秋雨霁，表里见衡山。
　　路逐鹏南转，心依雁北还。唯馀望乡泪，更染竹成斑。
　　◎卷.45【过蛮洞】宋之问
　　越岭千重合，蛮溪十里斜。竹迷樵子径，萍匝钓人家。
　　林暗交枫叶，园香覆橘花。谁怜在荒外，孤赏足云霞。
　　◎卷.46【经梧州】宋之问
　　南国无霜霰，连年见物华。青林暗换叶，红蕊续开花。
　　春去闻山鸟，秋来见海槎。流芳虽可悦，会自泣长沙。
　　◎卷.47【渡吴江别王长史】宋之问
　　倚棹望兹川，销魂独黯然。乡连江北树，云断日南天。
　　剑别龙初没，书成雁不传。离舟意无限，催渡复催年。
　　◎卷.48【泛镜湖南溪】宋之问
　　乘兴入幽栖，舟行日向低。岩花候冬发，谷鸟作春啼。
　　沓嶂开天小，丛篁夹路迷。犹闻可怜处，更在若邪溪。
　　◎卷.49【途中寒食题黄梅临江驿寄崔融】宋之问
　　马上逢寒食，愁中属暮春。可怜江浦望，不见洛阳人。
　　北极怀明主，南溟作逐臣。故园肠断处，日夜柳条新。
　　◎卷.50【游韶州广界寺】宋之问
　　影殿临丹壑，香台隐翠霞。巢飞衔象鸟，砌蹋雨空花。
　　宝铎摇初霁，金池映晚沙。莫愁归路远，门外有三车。
　　◎卷.51【宿清远峡山寺】宋之问
　　香岫悬金刹，飞泉届石门。空山唯习静，中夜寂无喧。
　　说法初闻鸟，看心欲定猿。寥寥隔尘市，何异武陵源。
　　◎卷.52【题大庾岭北驿】宋之问
　　阳月南飞雁，传闻至此回。我行殊未已，何日复归来。
　　江静潮初落，林昏瘴不开。明朝望乡处，应见陇头梅。
　　◎卷.53【度大庾岭】宋之问
　　度岭方辞国，停轺一望家。魂随南翥鸟，泪尽北枝花。
　　山雨初含霁，江云欲变霞。但令归有日，不敢恨长沙。
　　◎卷.54【端州别袁侍郎】宋之问
　　合浦途未极，端溪行暂临。泪来空泣脸，愁至不知心。
　　客醉山月静，猿啼江树深。明朝共分手，之子爱千金。
　　◎卷.55【过史正议宅】宋之问
　　旧交此零落，雨泣访遗尘。剑几传好事，池台伤故人。
　　国香兰已歇，里树橘犹新。不见吴中隐，空馀江海滨。
　　◎卷.56【梁宣王挽词三首】宋之问
　　贵藩尧母族，外戚汉家亲。业重兴王际，功高复辟辰。
　　爱贤唯报国，乐善不防身。今日衣冠送，空伤置醴人。
　　金精何日闭，玉匣此时开。东望连吾子，南瞻近帝台。
　　地形龟食报，坟土燕衔来。可叹虞歌夕，纷纷骑吹回。
　　像设千年在，平生万事违。彩旌翻葆吹，圭翣奠灵衣。
　　垄日寒无影，郊云冻不飞。君王留此地，驷马欲何归。
　　◎卷.57【鲁忠王挽词三首】宋之问
　　同盟会五月，归葬出三条。日惨咸阳树，天寒渭水桥。
　　稍看朱鹭转，尚识紫骝骄。寂寂泉台恨，从兹罢玉箫。
　　邦家锡宠光，存没贵忠良。遂裂山河地，追尊父子王。
　　人悲槐里月，马踏槿原霜。别向天京北，悠悠此路长。
　　树羽迎朝日，撞钟望早霞。故人悲宿草，中使惨晨笳。
　　气有冲天剑，星无犯斗槎。唯馀孔公宅，长接鲁王家。
　　◎卷.58【范阳王挽词二首】宋之问
　　贤相称邦杰，清流举代推。公才掩诸夏，文体变当时。
　　宾吊翻成鹤，人亡惜喻龟。洛阳今纸贵，犹写太冲词。
　　赠秩徽章洽，求书秘草成。客随朝露尽，人逐夜舟惊。
　　蒿里衣冠送，松门印绶迎。谁知杨伯起，今日重哀荣。
　　◎卷.59【故赵王属赠黄门侍郎上官公挽词二首】宋之问
　　韦门旌旧德，班氏业前书。谪去因丞相，归来为婕妤。
　　周原乌相冢，越岭雁随车。冥漠辞昭代，空怜赋子虚。
　　绿车随帝子，青琐翊宸机。昔枉朝歌骑，今虚夕拜闱。
　　柳河凄挽曲，薤露湿灵衣。一厝穷泉闭，双鸾遂不飞。
　　◎卷.60【药】宋之问
　　有卉秘神仙，君臣有礼焉。忻当苦口喻，不畏入肠偏。
　　扁鹊功成日，神农定品年。丹成如可待，鸡犬自闻天。
　　◎卷.61【奉和九日登慈恩寺浮图应制】宋之问
　　瑞塔千寻起，仙舆九日来。萸房陈宝席，菊蕊散花台。
　　御气鹏霄近，升高凤野开。天歌将梵乐，空里共裴回。
　　◎卷.62【送沙门泓景道俊玄奘还荆州应制】宋之问
　　三乘归净域，万骑饯通庄。就日离亭近，弥天别路长。
　　荆南旋杖钵，渭北限津梁。何日纡真果，还来入帝乡。
　　◎卷.63【春日芙蓉园侍宴应制】宋之问
　　年光竹里遍，春色杏间遥。烟气笼青阁，流文荡画桥。
　　飞花随蝶舞，艳曲伴莺娇。今日陪欢豫，还疑陟紫霄。
　　◎卷.64【咏笛】宋之问
　　羌笛写龙声，长吟入夜清。关山孤月下，来向陇头鸣。
　　逐吹梅花落，含春柳色惊。行观向子赋，坐忆旧邻情。
　　◎卷.65【咏钟】宋之问
　　既接南邻磬，还随北里笙。平陵通曙响，长乐警宵声。
　　秋至含霜动，春归应律鸣。岂惟恒待扣，金簴有馀清。
　　◎卷.66【花落（一作沈佺期诗。题云梅花落）】宋之问
　　铁骑几时回，金闺怨早梅。雪寒花已落，风暖叶还开。
　　夕逐新春管，香迎小岁杯。盛时何足贵，书里报轮台。
　　◎卷.67【旅宿淮阳亭口号】宋之问
　　日暮风亭上，悠悠旅思多。故乡临桂水，今夜渺星河。
　　暗草霜华发，空亭雁影过。兴来谁与语，劳者自为歌。
　　◎卷.68【内题赋得巫山雨（一作沈佺期诗。题云巫山高）】宋之问
　　神女向高唐，巫山下夕阳。裴回作行雨，婉恋逐荆王。
　　电影江前落，雷声峡外长。霁云无处所，台馆晓苍苍。
　　◎卷.69【王昭君（一作沈佺期诗）】宋之问
　　非君惜鸾殿，非妾妒娥眉。薄命由骄虏，无情是画师。
　　嫁来胡地日，不并汉宫时。辛苦无聊赖，何堪上马辞。
　　◎卷.70【铜雀台（一作沈佺期诗）】宋之问
　　昔年分鼎地，今日望陵台。一旦雄图尽，千秋遗令开。
　　绮罗君不见，歌舞妾空来。恩共漳河水，东流无重回。
　　◎卷.71【巫山高（一作沈佺期诗）】宋之问
　　巫山峰十二，环合象昭回。俯听琵琶峡，平看云雨台。
　　古槎天外落，瀑水日边来。何忍猿啼夜，荆王枕席开。
　　◎卷.72【望月有怀（一作康庭芝诗，一作沈佺期诗）】宋之问
　　天使下西楼，含光万里秋。台前似挂镜，帘外如悬钩。
　　张尹将眉学，班姬取扇俦。佳期应借问，为报大刀头。
　　◎卷.73【驾出长安（一作王昌龄诗）】宋之问
　　圣德超千古，皇风扇九围。天回万象出，驾动六龙飞。
　　淑气来黄道，祥云覆紫微。太平多扈从，文物有光辉。
　　◎卷.74【饯中书侍郎来济（一作太宗诗）】宋之问
　　暧暧去尘昏灞岸，飞飞轻盖指河梁。云峰衣结千重叶，
　　雪岫花开几树妆。深悲黄鹤孤舟远，独对青山别路长。
　　却将分手沾襟泪，还用持添离席觞。
　　◎卷.75【奉和春初幸太平公主南庄应制】宋之问
　　青门路接凤凰台，素浐宸游龙骑来。涧草自迎香辇合，
　　岩花应待御筵开。文移北斗成天象，酒递南山作寿杯。
　　此日侍臣将石去，共欢明主赐金回。
　　◎卷.76【三阳宫侍宴应制得幽字】宋之问
　　离宫秘苑胜瀛洲，别有仙人洞壑幽。岩边树色含风冷，
　　石上泉声带雨秋。鸟向歌筵来度曲，云依帐殿结为楼。
　　微臣昔忝方明御，今日还陪八骏游。


第五十三卷
　　◎卷.1【奉和晦日幸昆明池应制】宋之问
　　春豫灵池会，沧波帐殿开。舟凌石鲸度，槎拂斗牛回。
　　节晦蓂全落，春迟柳暗催。象溟看浴景，烧劫辨沉灰。
　　镐饮周文乐，汾歌汉武才。不愁明月尽，自有夜珠来。
　　◎卷.2【奉和幸大荐福寺】宋之问
　　香刹中天起，宸游满路辉。乘龙太子去，驾象法王归。
　　殿饰金人影，窗摇玉女扉。稍迷新草木，遍识旧庭闱。
　　水入禅心定，云从宝思飞。欲知皇劫远，初拂六铢衣。
　　◎卷.3【奉和幸三会寺应制】宋之问
　　六飞回玉辇，双树谒金仙。瑞鸟呈书字，神龙吐浴泉。
　　净心遥证果，睿想独超禅。塔涌香花地，山围日月天。
　　梵音迎漏彻，空乐倚云悬。今日登仁寿，长看法镜圆。
　　◎卷.4【奉和荐福寺应制】宋之问
　　梵筵光圣邸，游豫览宏规。不改灵光殿，因开功德池。
　　莲生新步叶，桂长昔攀枝。涌塔庭中见，飞楼海上移。
　　闻韶三月幸，观象七星危。欲识龙归处，朝朝云气随。
　　◎卷.5【奉和幸神皋亭应制】宋之问
　　清跸喧黄道，乘舆降紫宸。霜戈凝晓日，云管发阳春。
　　台古全疑汉，林馀半识秦。宴酣诗布泽，节改令行仁。
　　昔恃山河险，今依道德淳。多惭献嘉颂，空累属车尘。
　　◎卷.6【奉和幸长安故城未央宫应制】宋之问
　　汉王未息战，萧相乃营宫。壮丽一朝尽，威灵千载空。
　　皇明怅前迹，置酒宴群公。寒轻彩仗外，春发幔城中。
　　乐思回斜日，歌词继大风。今朝天子贵，不假叔孙通。
　　◎卷.7【奉和幸韦嗣立山庄侍宴应制（一作李乂诗）】宋之问
　　枢掖调梅暇，林园艺槿初。入朝荣剑履，退食偶琴书。
　　地隐东岩室，天回北斗车。旌门临窈窕，辇道属扶疏。
　　云罕明丹壑，霜笳彻紫虚。水疑投石处，溪似钓璜馀。
　　帝泽颁卮酒，人欢颂里闾。一承黄竹咏，长奉白茅居。
　　◎卷.8【扈从登封告成颂应制】宋之问
　　御路回中岳，天营接下都。百灵无后至，万国竞前驱。
　　文卫严清跸，幽仙读宝符。贝花明汉果，芝草入尧厨。
　　济济衣冠会，喧喧夷夏俱。宗禋仰神理，刊木望川途。
　　抚己贫非病，时来本不愚。愿陪丹凤辇，率舞白云衢。
　　◎卷.9【宴安乐公主宅得空字】宋之问
　　英藩筑外馆，爱主出王宫。宾至星槎落，仙来月宇空。
　　玳梁翻贺燕，金埒倚晴虹。箫奏秦台里，书开鲁壁中。
　　短歌能驻日，艳舞欲娇风。闻有淹留处，山阿满桂丛。
　　◎卷.10【春日郑协律山亭陪宴饯郑卿同用楼字】宋之问
　　潘园枕郊郭，爱客坐相求。尊酒东城外，骖騑南陌头。
　　池平分洛水，林缺见嵩丘。暗竹侵山径，垂杨拂妓楼。
　　彩云歌处断，迟日舞前留。此地何年别，兰芳空自幽。
　　◎卷.11【和姚给事寓直之作】宋之问
　　清论满朝阳，高才拜夕郎。还从避马路，来接珥貂行。
　　宠就黄扉日，威回白简霜。柏台迁鸟茂，兰署得人芳。
　　禁静钟初彻，更疏漏渐长。晓河低武库，流火度文昌。
　　寓直恩徽重，乘秋藻翰扬。暗投空欲报，下调不成章。
　　◎卷.12【和库部李员外秋夜寓直之作】宋之问
　　相庭贻庆远，才子拜郎初。起草徯仙阁，焚香卧直庐。
　　更深河欲断，节劲柳偏疏。气耿凌云笔，心摇待漏车。
　　叨荣厕俦侣，省己恧空虚。徒斐阳春和，难参丽曲馀。
　　◎卷.13【酬李丹徒见赠之作】宋之问
　　镇吴称奥里，试剧仰通才。近挹人披雾，遥闻境震雷。
　　一朝逢解榻，累日共衔杯。连辔登山尽，浮舟望海回。
　　以予惭拙宦，期子遇良媒。赠曲南凫断，征途北雁催。
　　更怜江上月，还入镜中开。
　　◎卷.14【使过襄阳登凤林寺阁】宋之问
　　香阁临清汉，丹梯隐翠微。林篁天际密，人世谷中违。
　　苔石衔仙洞，莲舟泊钓矶。山云浮栋起，江雨入庭飞。
　　信美虽南国，严程限北归。幽寻不可再，留步惜芳菲。
　　◎卷.15【宋公宅送宁谏议】宋之问
　　宋公爰创宅，庾氏更诛茅。间出人三秀，平临楚四郊。
　　汉臣来绛节，荆牧动金铙。尊溢宜城酒，笙裁曲沃匏。
　　露荷秋变节，风柳夕鸣梢。一散阳台雨，方随越鸟巢。
　　◎卷.16【送合宫苏明府颋】宋之问
　　铉府诞英规，公才天下知。谓乘羔雁族，继入凤凰池。
　　赤县求人隐，青门起路岐。翟回车少别，凫化舄遥驰。
　　神哭周南境，童歌渭北垂。贤哉荀奉倩，衮职伫来仪。
　　◎卷.17【送杨六望赴金水】宋之问
　　借问梁山道，嶔岑几万重。遥州刀作字，绝壁剑为峰。
　　惜别路穷此，留欢意不从。忧来生白发，时晚爱青松。
　　勿以西南远，夷歌寝盛容。台阶有高位，宁复久临邛。
　　◎卷.18【下桂江龙目滩】宋之问
　　停午出滩险，轻舟容易前。峰攒入云树，崖喷落江泉。
　　巨石潜山怪，深篁隐洞仙。鸟游溪寂寂，猿啸岭娟娟。
　　挥袂日凡几，我行途已千。暝投苍梧郡，愁枕白云眠。
　　◎卷.19【入泷州江】宋之问
　　孤舟泛盈盈，江流日纵横。夜杂蛟螭寝，晨披瘴疠行。
　　潭蒸水沫起，山热火云生。猿躩时能啸，鸢飞莫敢鸣。
　　海穷南徼尽，乡远北魂惊。泣向文身国，悲看凿齿氓。
　　地偏多育蛊，风恶好相鲸。余本岩栖客，悠哉慕玉京。
　　厚恩尝愿答，薄宦不祈成。违隐乖求志，披荒为近名。
　　镜愁玄发改，心负紫芝荣。运启中兴历，时逢外域清。
　　只应保忠信，延促付神明。
　　◎卷.20【始安秋日】宋之问
　　桂林风景异，秋似洛阳春。晚霁江天好，分明愁杀人。
　　卷云山bb々，碎石水磷磷。世业事黄老，妙年孤隐沦。
　　归欤卧沧海，何物贵吾身。
　　◎卷.21【桂州黄潭舜祠】宋之问
　　虞世巡百越，相传葬九疑。精灵游此地，祠树日光辉。
　　禋祭忽群望，丹青图二妃。神来兽率舞，仙去凤还飞。
　　日暝山气落，江空潭霭微。帝乡三万里，乘彼白云归。
　　◎卷.22【登粤王台】宋之问
　　江上粤王台，登高望几回。南溟天外合，北户日边开。
　　地湿烟尝起，山晴雨半来。冬花采卢橘，夏果摘杨梅。
　　迹类虞翻枉，人非贾谊才。归心不可见，白发重相催。
　　◎卷.23【早发始兴江口至虚氏村作】宋之问
　　候晓逾闽峤，乘春望越台。宿云鹏际落，残月蚌中开。
　　薜荔摇青气，桄榔翳碧苔。桂香多露裛，石响细泉回。
　　抱叶玄猿啸，衔花翡翠来。南中虽可悦，北思日悠哉。
　　鬒发俄成素，丹心已作灰。何当首归路，行剪故园莱。
　　◎卷.24【发藤州】宋之问
　　朝夕苦遄征，孤魂长自惊。泛舟依雁渚，投馆听猿鸣。
　　石发缘溪蔓，林衣扫地轻。云峰刻不似，苔藓画难成。
　　露裛千花气，泉和万籁声。攀幽红处歇，跻险绿中行。
　　恋切芝兰砌，悲缠松柏茔。丹心江北死，白发岭南生。
　　魑魅天边国，穷愁海上城。劳歌意无限，今日为谁明。
　　◎卷.25【游称心寺】宋之问
　　释事怀三隐，清襟谒四禅。江鸣潮未落，林晓日初悬。
　　宝叶交香雨，金沙吐细泉。望谐舟客趣，思发海人烟。
　　顾枥仍留马，乘杯久弃船。未忧龟负岳，且识鸟耘田。
　　理契都无象，心冥不寄筌。安期庶可揖，天地得齐年。
　　◎卷.26【游法华寺】宋之问
　　高岫拟耆闍，真乘引妙车。空中结楼殿，意表出云霞。
　　后果缠三足，前因感六牙。宴林薰宝树，水溜滴金沙。
　　寒谷梅犹浅，温庭橘未华。台香红药乱，塔影绿篁遮。
　　果渐轮王族，缘超梵帝家。晨行踏忍草，夜诵得灵花。
　　江郡将何匹，天都亦未加。朝来沿泛所，应是逐仙槎。
　　◎卷.27【夜渡吴松江怀古】宋之问
　　宿帆震泽口，晓渡松江濆。棹发鱼龙气，舟冲鸿雁群。
　　寒潮顿觉满，暗浦稍将分。气出海生日，光清湖起云。
　　水乡尽天卫，叹息为吴君。谋士伏剑死，至今悲所闻。
　　◎卷.28【谒禹庙】宋之问
　　夏王乘四载，兹地发金符。峻命终不易，报功畴敢渝。
　　先驱总昌会，后至伏灵诛。玉帛空天下，衣冠照海隅。
　　旋闻厌黄屋，更道出苍梧。林表祠转茂，山阿井讵枯。
　　舟迁龙负壑，田变鸟芸芜。旧物森如在，天威肃未殊。
　　玄夷届瑶席，玉女侍清都。奕奕扃闱邃，轩轩仗卫趋。
　　气青连曙海，云白洗春湖。猿啸有时答，禽言常自呼。
　　灵歆异蒸糈，至乐匪笙竽。茅殿今文袭，梅梁古制无。
　　运遥日崇丽，业盛答昭苏。伊昔力云尽，而今功尚敷。
　　揆材非美箭，精享愧生刍。郡职昧为理，邦空宁自诬。
　　下车霰已积，摄事露行濡。人隐冀多祐，曷唯沾薄躯。
　　◎卷.29【游禹穴回出若邪】宋之问
　　禹穴今朝到，邪溪此路通。著书闻太史，炼药有仙翁。
　　鹤往笼犹挂，龙飞剑已空。石帆摇海上，天镜落湖中。
　　水低寒云白，山边坠叶红。归舟何虑晚，日暮使樵风。
　　◎卷.30【灵隐寺】宋之问
　　鹫岭郁岧峣，龙宫锁寂寥。楼观沧海日，门对浙江潮。
　　桂子月中落，天香云外飘。扪萝登塔远，刳木取泉遥。
　　霜薄花更发，冰轻叶未凋。夙龄尚遐异，搜对涤烦嚣。
　　待入天台路，看余度石桥。
　　◎卷.31【游云门寺】宋之问
　　维舟探静域，作礼事尊经。投迹一萧散，为心自杳冥。
　　龛依大禹穴，楼倚少微星。沓嶂围兰若，回溪抱竹庭。
　　觉花涂砌白，甘露洗山青。雁塔鶱金地，虹桥转翠屏。
　　人天宵现景，神鬼昼潜形。理胜常虚寂，缘空自感灵。
　　入禅从鸽绕，说法有龙听。劫累终期灭，尘躬且未宁。
　　摇摇不安寐，待月咏岩扃。
　　◎卷.32【早发韶州】宋之问
　　炎徼行应尽，回瞻乡路遥。珠厓天外郡，铜柱海南标。
　　日夜清明少，春冬雾雨饶。身经大火热，颜入瘴江消。
　　触影含沙怒，逢人女草摇。露浓看菌湿，风飓觉船飘。
　　直御魑将魅，宁论鸱与鸮。虞翻思报国，许靖愿归朝。
　　绿树秦京道，青云洛水桥。故园长在目，魂去不须招。
　　◎卷.33【早入清远峡（一作下桂江龙目滩）】宋之问
　　传闻峡山好，旭日棹前沂。雨色摇丹嶂，泉声聒翠微。
　　两岩天作带，万壑树披衣。秋菊迎霜序，春藤碍日辉。
　　翳潭花似织，缘岭竹成围。寂历环沙浦，葱茏转石圻。
　　露馀江未热，风落瘴初稀。猿饮排虚上，禽惊掠水飞。
　　榜童夷唱合，樵女越吟归。良候斯为美，边愁自有违。
　　谁言望乡国，流涕失芳菲。
　　◎卷.34【发端州初入西江】宋之问
　　问我将何去，清晨溯越溪。翠微悬宿雨，丹壑饮晴霓。
　　树影捎云密，藤阴覆水低。潮回出浦驶，洲转望乡迷。
　　人意长怀北，江行日向西。破颜看鹊喜，拭泪听猿啼。
　　骨肉初分爱，亲朋忽解携。路遥魂欲断，身辱理能齐。
　　畴日三山意，于兹万绪暌。金陵有仙馆，即事寻丹梯。
　　◎卷.35【渡汉江】宋之问
　　岭外音书断，经冬复历春。近乡情更怯，不敢问来人。
　　◎卷.36【嵩山夜还】宋之问
　　家住嵩山下，好采旧山薇。自省游泉石，何曾不夜归。
　　◎卷.37【湖中别鉴上人】宋之问
　　愿与道林近，在意逍遥篇。自有灵佳寺，何用沃洲禅。
　　◎卷.38【题鉴上人房二首】宋之问
　　落花双树积，芳草一庭春。玩之堪兴异，何必见幽人。
　　晚入应真理，经行尚未回。房中无俗物，林下有青苔。
　　◎卷.39【答田征君】宋之问
　　山游杳何处，迟回伊洛间。归寝忽成梦，宛在嵩丘山。
　　◎卷.40【伤曹娘二首】宋之问
　　凤飞楼伎绝，鸾死镜台空。独怜脂粉气，犹著舞衣中。
　　河伯怜娇态，冯夷要姝妓。寄言游戏人，莫弄黄河水。
　　◎卷.41【河阳（一作伤曹娘）】宋之问
　　昔日河阳县，氛氲香气多。曹娘娇态尽，春树不堪过。
　　◎卷.42【燕巢军幕】宋之问
　　非关怜翠幕，不是厌朱楼。故来呈燕颔，报道欲封侯。
　　◎卷.43【苑中遇雪应制】宋之问
　　紫禁仙舆诘旦来，青旂遥倚望春台。
　　不知庭霰今朝落，疑是林花昨夜开。
　　◎卷.44【送司马道士游天台】宋之问
　　羽客笙歌此地违，离筵数处白云飞。
　　蓬莱阙下长相忆，桐柏山头去不归。
　　◎卷.45【登逍遥楼】宋之问
　　逍遥楼上望乡关，绿水泓澄云雾间。
　　北去衡阳二千里，无因雁足系书还。
　　◎卷.46【奉和春日玩雪应制】宋之问
　　北阙彤云掩曙霞，东风吹雪舞山家。
　　琼章定少千人和，银树长芳六出花。
　　◎卷.47【伤曹娘二首】宋之问
　　可怜冥漠去何之，独立丰茸无见期。
　　君看水上芙蓉色，恰似生前歌舞时。
　　前溪妙舞今应尽，子夜新歌遂不传。
　　无复绮罗娇白日，直将珠玉闭黄泉。
　　◎卷.48【郡宅中斋】宋之问
　　郡宅枕层岭，春湖绕芳甸。云甍出万家，卧览皆已遍。
　　渔商汗成雨，廨邑明若练。越俗镜中行，夏祠云表见。
　　兹都信盘郁，英远常栖眄。王子事黄老，独乐恣游衍。
　　谢公念苍生，同忧感推荐。灵越多秀士，运阔无由面。
　　神理翳青山，风流满黄卷。揆予谬承奖，自昔从缨弁。
　　瑶水执仙羁，金闺负时选。晨趋博望苑，夜直明光殿。
　　一朝罢台阁，万里违乡县。风土足慰心，况悦年芳变。
　　淮廪伫滋实，沂歌非所羡。讼寝归四明，龄颓亲九转。
　　微尚本江海，少留岂交战。唯馀后凋色，窃比东南箭。
　　◎卷.49【称心寺】宋之问
　　步陟招提宫，北极山海观。千岩递萦绕，万壑殊悠漫。
　　乔木转夕阳，文轩划清涣。泄云多表里，惊潮每昏旦。
　　问予金门客，何事沧洲畔。谬以三署资，来刺百城半。
　　人隐尚未弭，岁华岂兼玩。东山桂枝芳，明发坐盈叹。
　　◎卷.50【新年作】宋之问
　　乡心新岁切，天畔独潸然。老至居人下，春归在客先。
　　岭猿同旦暮，江柳共风烟。已似长沙傅，从今又几年。
　　◎卷.51【剪彩】宋之问
　　驻想持金错，居然作管灰。绮罗纤手制，桃李向春开。
　　拾藻蜂初泊，衔花鸟未回。不言将巧笑，翻逐美人来。
　　◎卷.52【七夕】宋之问
　　传道仙星媛，年年会水隅。停梭借蟋蟀，留巧付蜘蛛。
　　去昼从云请，归轮伫日输。莫言相见阔，天上日应殊。
　　◎卷.53【桂州陪王都督晦日宴逍遥楼】宋之问
　　晦节高楼望，山川一半春。意随蓂叶尽，愁共柳条新。
　　投刺登龙日，开怀纳鸟晨。兀然心似醉，不觉有吾身。
　　◎卷.54【和赵员外桂阳桥遇佳人】宋之问
　　江雨朝飞浥细尘，阳桥花柳不胜春。金鞍白马来从赵，
　　玉面红妆本姓秦。妒女犹怜镜中发，侍儿堪感路傍人。
　　荡舟为乐非吾事，自叹空闺梦寐频。
　　◎卷.55【函谷关】宋之问
　　至人□□识仙风，瑞霭丹光远郁葱。灵迹才辞周柱下，
　　祥氛已入函关中。不从紫气台端候，何得青华观里逢。
　　欲访乘牛求宝箓，愿随鹤驾遍瑶空。
　　◎卷.56【咏省壁画鹤】宋之问
　　粉壁图仙鹤，昂藏真气多。鶱飞竟不去，当是恋恩波。
　　◎卷.57【广州朱长史座观妓】宋之问
　　歌舞须连夜，神仙莫放归。参差随暮雨，前路湿人衣。
　　◎卷.58【谒二妃庙】宋之问
　　还以金屋贵，留兹宝席尊。江凫啸风雨，山鬼泣朝昏。
　　◎卷.59【赠严侍御】宋之问
　　受脤清边服，乘骢历塞尘。当闻汉雪耻，羞共虏和亲。
　　◎卷.60【在荆州重赴岭南】宋之问
　　梦泽三秋日，苍梧一片云。还将鹓鹭羽，重入鹧鸪群。
　　◎卷.61【则天皇后挽歌】宋之问
　　象物行周礼，衣冠集汉都。谁怜事虞舜，下里泣苍梧。
　　◎卷.62【邓国太夫人挽歌】宋之问
　　鸾死铅妆歇，人亡锦字空。悲端若能减，渭水亦应穷。
　　◎卷.63【杨将军挽歌】宋之问
　　亭寒照苦月，陇暗积愁云。今日山门树，何处有将军。


第五十四卷
　　◎卷.1【塞垣行（一作崔融诗）】崔湜
　　疾风卷溟海，万里扬砂砾。仰望不见天，昏昏竟朝夕。
　　是时军两进，东拒复西敌。蔽山张旗鼓，间道潜锋镝。
　　精骑突晓围，奇兵袭暗壁。十月边塞寒，四山沍阴积。
　　雨雪雁南飞，风尘景西迫。昔我事讨论，未尝怠经籍。
　　一朝弃笔砚，十年操矛戟。岂要黄河誓，须勒燕然石。
　　可嗟牧羊臣，海上久为客。
　　◎卷.2【送梁卿王郎中使东蕃吊册】崔湜
　　梁侯上卿秀，王子中台杰。赠册绥九夷，旌旃下双阙。
　　西堂礼乐送，南陌轩车别。征路入海云，行舟溯江月。
　　兹邦久钦化，历载归朝谒。皇心谅所嘉，寄尔宣风烈。
　　◎卷.3【饯唐州高使君赴任】崔湜
　　芳春桃李时，京都物华好。为岳岂不贵，所悲涉远道。
　　远道不可思，宿昔梦见之。赠君双佩刀，日夕视来期。
　　◎卷.4【冀北春望（一作崔液诗）】崔湜
　　回首览燕赵，春生两河间。旷然万里馀，际海不见山。
　　雨歇青林润，烟空绿野闲。问乡何处所，目送白云还。
　　◎卷.5【景龙二年余自门下平章事削阶授江州员外司马…途中言志】崔湜
　　余本燕赵人，秉心愚且直。群籍备所见，孤贞每自饬。
　　徇禄期代耕，受任亦量力。幸逢休明时，朝野两荐推。
　　一朝趋金门，十载奉瑶墀。入掌迁固笔，出参枚马词。
　　吏部既三践，中书亦五期。进无负鼎说，退惭补衮诗。
　　常恐婴悔吝，不得少酬私。嗷嗷路傍子，纳谤纷无已。
　　上动明主疑，下贻大臣耻。毫发顾无累，冰壶邈自持。
　　天道何期平，幽冤终见明。始佐庐陵郡，寻牧襄阳城。
　　彤帏荷新宠，朱黻蒙旧荣。力薄惭任重，恩深知命轻。
　　饬徒留前路，行子悲且慕。犹闻长乐钟，尚辨青门树。
　　慈亲不忍诀，昆弟默相顾。去去勿重陈，川长日云暮。
　　◎卷.6【大漠行（一作胡皓诗）】崔湜
　　单于犯蓟壖，骠骑略萧边。南山木叶飞下地，
　　北海蓬根乱上天。科斗连营太原道，鱼丽合阵武威川。
　　三军遥倚仗，万里相驰逐。旌旆悠悠静瀚源，
　　鼙鼓喧喧动卢谷。穷徼上幽陵，吁嗟倦寝兴。
　　马蹄冻溜石，胡毳暖生冰。云沙泱漭天光闭，
　　河塞阴沉海色凝。崆峒异国谁能托，萧索边心常不乐。
　　近见行人畏白龙，遥闻公主愁黄鹤。阳春半，岐路间，
　　瑶台苑，玉门关。百花芳树红将歇，二月兰皋绿未还。
　　阵云不散鱼龙水，雨雪犹飞鸿雁山。山嶂连绵不可极，
　　路远辛勤梦颜色。北堂萱草不寄来，东园桃李长相忆。
　　汉将纷纭攻战盈，胡寇萧条幽朔清。韩君拜节偏知远，
　　郑吉驱旌坐见迎。火绝烟沉右西极，谷静山空左北平。
　　但使将军能百战，不须天子筑长城。
　　◎卷.7【奉和登骊山高顶寓目应制】崔湜
　　名山何壮哉，玄览一徘徊。御路穿林转，旌门倚石开。
　　烟霞肘后发，河塞掌中来。不学蓬壶远，经年犹未回。
　　◎卷.8【侍宴长宁公主东庄应制】崔湜
　　沁园东郭外，鸾驾一游盘。水榭宜时陟，山楼向晚看。
　　席临天女贵，杯接近臣欢。圣藻悬宸象，微臣窃仰观。
　　◎卷.9【奉和送金城公主适西蕃应制】崔湜
　　怀戎前策备，降女旧因修。箫鼓辞家怨，旌旃出塞愁。
　　尚孩中念切，方远御慈留。顾乏谋臣用，仍劳圣主忧。
　　◎卷.10【幸白鹿观应制（一作郑愔诗）】崔湜
　　御旗探紫箓，仙仗辟丹丘。捧药芝童下，焚香桂女留。
　　鸾歌无岁月，鹤语记春秋。臣朔真何幸，常陪汉武游。
　　◎卷.11【幸梨园亭观打球应制（一作梨园亭子侍宴应制）】崔湜
　　年光陌上发，香辇禁中游。草绿鸳鸯殿，花明翡翠楼。
　　宝杯承露酌，仙管杂风流。今日陪欢豫，皇恩不可酬。
　　◎卷.12【慈恩寺九日应制】崔湜
　　帝里重阳节，香园万乘来。却邪萸结佩，献寿菊传杯。
　　塔类承天涌，门疑待佛开。睿词悬日月，长得仰昭回。
　　◎卷.13【折杨柳】崔湜
　　二月风光半，三边戍不还。年华妾自惜，杨柳为君攀。
　　落絮萦衫袖，垂条拂髻鬟。那堪音信断，流涕望阳关。
　　◎卷.14【边愁】崔湜
　　九月蓬根断，三边草叶腓。风尘马变色，霜雪剑生衣。
　　客思愁阴晚，边书驿骑归。殷勤凤楼上，还袂及春晖。
　　◎卷.15【婕妤怨】崔湜
　　不分君恩断，新妆视镜中。容华尚春日，娇爱已秋风。
　　枕席临窗晓，帷屏向月空。年年后庭树，荣落在深宫。
　　◎卷.16【酬杜麟台春思】崔湜
　　春还上林苑，花满洛阳城。鸳衾夜凝思，龙镜晓含情。
　　忆梦残灯落，离魂暗马惊。可怜朝与暮，楼上独盈盈。
　　◎卷.17【寄天台司马先生】崔湜
　　闻有三元客，祈仙九转成。人间白云返，天上赤龙迎。
　　尚惜金芝晚，仍攀琪树荣。何年缑岭上，一谢洛阳城。
　　◎卷.18【唐都尉山池】崔湜
　　曲渚飏轻舟，前溪钓晚流。雁翻蒲叶起，鱼拨荇花游。
　　金子悬湘柚，珠房折海榴。幽寻惜未已，清月半西楼。
　　◎卷.19【江楼夕望】崔湜
　　试陟江楼望，悠悠去国情。楚山霞外断，汉水月中平。
　　公子留遗邑，夫人有旧城。苍苍烟雾里，何处是咸京。
　　◎卷.20【襄城即事（一作江楼有怀）】崔湜
　　子牟怀魏阙，元凯滞襄城。冠盖仍为里，沙台尚识名。
　　山光晴后绿，江色晚来清。为问东流水，何时到玉京。
　　◎卷.21【秦州薛都督挽词】崔湜
　　十里绛山幽，千年汾水流。碑传门客见，剑是故人留。
　　陇树烟含夕，山门月照秋。古来钟鼎盛，共尽一蒿丘。
　　◎卷.22【奉和春日幸望春宫（一作立春内出彩花应制）】崔湜
　　澹荡春光满晓空，逍遥御辇入离宫。山河眺望云天外，
　　台榭参差烟雾中。庭际花飞锦绣合，枝间鸟啭管弦同。
　　即此欢娱齐镐宴，唯应率舞乐薰风。
　　◎卷.23【奉和幸韦嗣立山庄侍宴应制】崔湜
　　丞相登前府，尚书启旧林。式闾明主睿，荣族圣嫔心。
　　川狭旌门抵，岩高蔽帐临。闲窗凭柳暗，小径入松深。
　　云卷千峰色，泉和万籁吟。兰迎天女佩，竹碍侍臣簪。
　　宸翰三光烛，朝荣四海钦。还嗟绝机叟，白首汉川阴。
　　◎卷.24【同李员外春闺】崔湜
　　落日啼连夜，孤灯坐彻明。卷帘双燕入，披幌百花惊。
　　陇上寒应晚，闺中织未成。管弦愁不意，梳洗懒无情。
　　去岁闻西伐，今年送北征。容颜离别尽，流恨满长城。
　　◎卷.25【襄阳早秋寄岑侍郎】崔湜
　　江城秋气早，旭旦坐南闱。落叶惊衰鬓，清霜换旅衣。
　　时来矜早达，事往觉前非。体道徒推理，防身终昧微。
　　故人金华省，肃穆秉天机。谁念江汉广，蹉跎心事违。
　　◎卷.26【赠苏少府赴任江南余时还京】崔湜
　　丈夫不叹别，达士自安卑。揽泣固无趣，衔杯空尔为。
　　流云春窈窕，去水暮逶迤。行舟忽东泛，归骑亦西驰。
　　秦地多芳草，江潭有桂枝。谁言阻遐阔，所贵在相知。
　　◎卷.27【登总持寺阁】崔湜
　　宿雨清龙界，晨晖满凤城。升攀重阁迥，凭览四郊明。
　　井邑周秦地，山河今古情。纡馀一水合，寥落五陵平。
　　处处风烟起，欣欣草木荣。故人不可见，冠盖满东京。
　　◎卷.28【早春边城怀归】崔湜
　　大漠羽书飞，长城未解围。山川凌玉嶂，旌节下金微。
　　路向南庭远，书因北雁稀。乡关摇别思，风雪散戎衣。
　　岁尽仍为客，春还尚未归。明年征骑返，歌舞及芳菲。
　　◎卷.29【至桃林塞作】崔湜
　　去国未千里，离家已再旬。丹心恒恋阙，白首更辞亲。
　　怀璧常贻训，捐金讵得邻。抱冤非忤物，罹谤岂由人。
　　不滥辞终辨，无瑕理竟伸。黻还中省旧，符与外台新。
　　塞上同迁客，江潭异逐臣。泪垂非属岘，肠断固由秦。
　　岁月行遒尽，山川难重陈。始知亭伯去，还是拙谋身。
　　◎卷.30【襄阳作】崔湜
　　庙堂初解印，郡邸忽腰章。按节巡河右，鸣驺入汉阳。
　　城临南岘出，树绕北津长。好学风犹扇，夸才俗未忘。
　　江山跨七泽，烟雨接三湘。蛟浦菱荷净，渔舟橘柚香。
　　醉中求习氏，梦里忆襄王。宅坏仍思凤，碑存更忆羊。
　　下车惭政美，闭阁幸时康。多谢南征术，于今尚不亡。
　　◎卷.31【喜入长安】崔湜
　　云日能催晓，风光不惜年。赖逢征客尽，归在落花前。
　　◎卷.32【奉和幸韦嗣立山庄应制】崔湜
　　竹径桃源本出尘，松轩茅栋别惊新。
　　御跸何须林下驻，山公不是俗中人。
　　◎卷.33【踏歌词二首】崔液
　　彩女迎金屋，仙姬出画堂。鸳鸯裁锦袖，翡翠贴花黄。
　　歌响舞分行，艳色动流光。
　　庭际花微落，楼前汉已横。金台催夜尽，罗袖佛寒轻。
　　乐笑畅欢情，未半著天明。
　　◎卷.34【代春闺】崔液
　　江南日暖鸿始来，柳条初碧叶半开。玉关遥遥戍未回，
　　金闺日夕生绿苔。寂寂春花烟色暮，檐燕双双落花度。
　　青楼明镜昼无光，红帐罗衣徒自香。妾恨十年长独守，
　　君情万里在渔阳。
　　◎卷.35【上元夜六首（一作夜游诗）】崔液
　　玉漏银壶且莫催，铁关金锁彻明开。
　　谁家见月能闲坐，何处闻灯不看来。
　　神灯佛火百轮张，刻像图形七宝装。
　　影里如闻金口说，空中似散玉毫光。
　　今年春色胜常年，此夜风光最可怜。
　　鳷鹊楼前新月满，凤凰台上宝灯燃。
　　金勒银鞍控紫骝，玉轮珠幰驾青牛。
　　骖驔始散东城曲，倏忽还来南陌头。
　　公子王孙意气骄，不论相识也相邀。
　　最怜长袖风前弱，更赏新弦暗里调。
　　星移汉转月将微，露洒烟飘灯渐稀。
　　犹惜路傍歌舞处，踌蹰相顾不能归。
　　◎卷.36【冀北春望（一作崔湜诗）】崔液
　　回首览燕赵，春生两河间。旷然馀万里，际海不见山。
　　雨歇青林润，烟空绿野闲。问乡无处所，目送白云关。
　　◎卷.37【拟古神女宛转歌二首（一作郎大家诗）】崔液
　　风已清，月朗琴复明。掩抑悲千态，殷勤是一声。
　　歌宛转，宛转和更长。愿为双鸿鹄，比翼共翱翔。
　　日已暮，长檐鸟应度。此时望君君不来，
　　此时思君君不顾。歌宛转，宛转那能异栖宿。
　　愿为形与影，出入恒相逐。
　　◎卷.38【望韩公堆】崔涤
　　韩公堆上望秦川，渺渺关山西接连。
　　孤客一身千里外，未知归日是何年。


第五十五卷
　　◎卷.1【倬彼我系】王勃
　　倬彼我系，出自有周。分疆锡社，派别支流。
　　居卫仕宋，臣嬴相刘。乃武乃文，或公或侯。
　　晋历崩坼，衣冠扰弊。粤自太原，播徂江澨。
　　礼丧贤隐，时屯道闭。王室如毁，生人多殪。
　　伊我有器，思逢其主。自东施西，择木开宇。
　　田彼河曲，家乎汾浦。天未厌乱，吾将谁辅。
　　伊我祖德，思济九埏。不常厥所，于兹五迁。
　　欲及时也，夫岂愿焉。其位虽屈，其言则传。
　　爰述帝制，大蒐王道。曰天曰人，是祖是考。
　　礼乐咸若，诗书具草。贻厥孙谋，永为家宝。
　　伊余小子，信惭明哲。彼网有条，彼车有辙。
　　思屏人事，克终前烈。于嗟代网，卒余来绁。
　　来绁伊何，谓余曰仕。我瞻先达，三十方起。
　　夫岂不怀，高山仰止。愿言毓德，啜菽饮水。
　　有鸟反哺，其声嗷嗷。言念旧德，忧心忉忉。
　　今我不养，岁月其滔。黾勉从役，岂敢告劳。
　　从役伊何，薄求卑位。告劳伊何，来参卿事。
　　名存实爽，负信愆义。静言遐思，中心是愧。
　　◎卷.2【上巳浮江宴韵得址字】王勃
　　披观玉京路，驻赏金台址。逸兴怀九仙，良辰倾四美。
　　松吟白云际，桂馥青溪里。别有江海心，日暮情何已。
　　◎卷.3【春日宴乐游园赋韵得接字】王勃
　　帝里寒光尽，神皋春望浃。梅郊落晚英，柳甸惊初叶。
　　流水抽奇弄，崩云洒芳牒。清尊湛不空，暂喜平生接。
　　◎卷.4【山亭夜宴】王勃
　　桂宇幽襟积，山亭凉夜永。森沉野径寒，肃穆岩扉静。
　　竹晦南汀色，荷翻北潭影。清兴殊未阑，林端照初景。
　　◎卷.5【咏风】王勃
　　肃肃凉景生，加我林壑清。驱烟寻涧户，卷雾出山楹。
　　去来固无迹，动息如有情。日落山水静，为君起松声。
　　◎卷.6【怀仙】王勃
　　鹤岑有奇径，麟洲富仙家。紫泉漱珠液，玄岩列丹葩。
　　常希披尘网，眇然登云车。鸾情极霄汉，凤想疲烟霞。
　　道存蓬瀛近，意惬朝市赊。无为坐惆怅，虚此江上华。
　　◎卷.7【忽梦游仙】王勃
　　仆本江上客，牵迹在方内。寤寐霄汉间，居然有灵对。
　　翕尔登霞首，依然蹑云背。电策驱龙光，烟途俨鸾态。
　　乘月披金帔，连星解琼珮。浮识俄易归，真游邈难再。
　　寥廓沉遐想，周遑奉遗诲。流俗非我乡，何当释尘昧。
　　◎卷.8【杂曲】王勃
　　智琼神女，来访文君。蛾眉始约，罗袖初薰。
　　歌齐曲韵，舞乱行纷。若向阳台荐枕，何啻得胜朝云。
　　◎卷.9【秋夜长】王勃
　　秋夜长，殊未央，月明白露澄清光，层城绮阁遥相望。
　　遥相望，川无梁，北风受节南雁翔，崇兰委质时菊芳。
　　鸣环曳履出长廊，为君秋夜捣衣裳。
　　纤罗对凤凰，丹绮双鸳鸯，调砧乱杵思自伤。
　　思自伤，征夫万里戍他乡。鹤关音信断，龙门道路长。
　　君在天一方，寒衣徒自香。
　　◎卷.10【采莲曲（乐府作采莲归）】王勃
　　采莲归，绿水芙蓉衣。秋风起浪凫雁飞。
　　桂棹兰桡下长浦，罗裙玉腕轻摇橹。叶屿花潭极望平，
　　江讴越吹相思苦。相思苦，佳期不可驻。
　　塞外征夫犹未还，江南采莲今已暮。今已暮，采莲花。
　　渠今那必尽娼家。官道城南把桑叶，何如江上采莲花。
　　莲花复莲花，花叶何稠叠。叶翠本羞眉，花红强如颊。
　　佳人不在兹，怅望别离时。牵花怜共蒂，折藕爱连丝。
　　故情无处所，新物从华滋。不惜西津交佩解，
　　还羞北海雁书迟。采莲歌有节，采莲夜未歇。
　　正逢浩荡江上风，又值裴回江上月。裴回莲浦夜相逢，
　　吴姬越女何丰茸。共问寒江千里外，征客关山路几重。
　　◎卷.11【临高台】王勃
　　临高台，高台迢递绝浮埃。瑶轩绮构何崔嵬，
　　鸾歌凤吹清且哀。俯瞰长安道，萋萋御沟草。
　　斜对甘泉路，苍苍茂陵树。高台四望同，
　　帝乡佳气郁葱葱。紫阁丹楼纷照耀，璧房锦殿相玲珑。
　　东弥长乐观，西指未央宫。赤城映朝日，绿树摇春风。
　　旗亭百隧开新市，甲第千甍分戚里。朱轮翠盖不胜春，
　　叠榭层楹相对起。复有青楼大道中，绣户文窗雕绮栊。
　　锦衾夜不襞，罗帷昼未空。歌屏朝掩翠，妆镜晚窥红。
　　为君安宝髻，蛾眉罢花丛。尘间狭路黯将暮，
　　云间月色明如素。鸳鸯池上两两飞，凤凰楼下双双度。
　　物色正如此，佳期那不顾。银鞍绣毂盛繁华，
　　可怜今夜宿娼家。娼家少妇不须颦，东园桃李片时春。
　　君看旧日高台处，柏梁铜雀生黄尘。
　　◎卷.12【滕王阁】王勃
　　滕王高阁临江渚，珮玉鸣鸾罢歌舞。画栋朝飞南浦云，
　　珠帘暮卷西山雨。闲云潭影日悠悠，物换星移几度秋。
　　阁中帝子今何在，槛外长江空自流。
　　◎卷.13【江南弄】王勃
　　江南弄，巫山连楚梦，行雨行云几相送。
　　瑶轩金谷上春时，玉童仙女无见期。紫露香烟渺难托，
　　清风明月遥相思。遥相思，草徒绿，为听双飞凤凰曲。


第五十六卷
　　◎卷.1【圣泉宴】王勃
　　披襟乘石磴，列籍俯春泉。兰气熏山酌，松声韵野弦。
　　影飘垂叶外，香度落花前。兴洽林塘晚，重岩起夕烟。
　　◎卷.2【寻道观】王勃
　　芝廛光分野，蓬阙盛规模。碧坛清桂阈，丹洞肃松枢。
　　玉笈三山记，金箱五岳图。苍虬不可得，空望白云衢。
　　◎卷.3【散关晨度】王勃
　　关山凌旦开，石路无尘埃。白马高谭去，青牛真气来。
　　重门临巨壑，连栋起崇隈。即今扬策度，非是弃繻回。
　　◎卷.4【别薛华】王勃
　　送送多穷路，遑遑独问津。悲凉千里道，凄断百年身。
　　心事同漂泊，生涯共苦辛。无论去与住，俱是梦中人。
　　◎卷.5【重别薛华】王勃
　　明月沉珠浦，风飘濯锦川。楼台临绝岸，洲渚亘长天。
　　旅泊成千里，栖遑共百年。穷途唯有泪，还望独潸然。
　　◎卷.6【游梵宇三觉寺】王勃
　　杏阁披青磴，雕台控紫岑。叶齐山路狭，花积野坛深。
　　萝幌栖禅影，松门听梵音。遽忻陪妙躅，延赏涤烦襟。
　　◎卷.7【麻平晚行】王勃
　　百年怀土望，千里倦游情。高低寻戍道，远近听泉声。
　　涧叶才分色，山花不辨名。羁心何处尽，风急暮猿清。
　　◎卷.8【送卢主簿】王勃
　　穷途非所恨，虚室自相依。城阙居年满，琴尊俗事稀。
　　开襟方未已，分袂忽多违。东岩富松竹，岁暮幸同归。
　　◎卷.9【饯韦兵曹】王勃
　　征骖临野次，别袂惨江垂。川霁浮烟敛，山明落照移。
　　鹰风凋晚叶，蝉露泣秋枝。亭皋分远望，延想间云涯。
　　◎卷.10【白下驿饯唐少府】王勃
　　下驿穷交日，昌亭旅食年。相知何用早，怀抱即依然。
　　浦楼低晚照，乡路隔风烟。去去如何道，长安在日边。
　　◎卷.11【杜少府之任蜀州】王勃
　　城阙辅三秦，风烟望五津。与君离别意，同是宦游人。
　　海内存知己，天涯若比邻。无为在岐路，儿女共沾巾。
　　◎卷.12【仲春郊外】王勃
　　东园垂柳径，西堰落花津。物色连三月，风光绝四邻。
　　鸟飞村觉曙，鱼戏水知春。初晴山院里，何处染嚣尘。
　　◎卷.13【郊兴】王勃
　　空园歌独酌，春日赋闲居。泽兰侵小径，河柳覆长渠。
　　雨去花光湿，风归叶影疏。山人不惜醉，唯畏绿尊虚。
　　◎卷.14【郊园即事】王勃
　　烟霞春旦赏，松竹故年心。断山疑画障，县溜泻鸣琴。
　　草遍南亭合，花开北院深。闲居饶酒赋，随兴欲抽簪。
　　◎卷.15【观佛迹寺】王勃
　　莲座神容俨，松崖圣趾馀。年长金迹浅，地久石文疏。
　　颓华临曲磴，倾影赴前除。共嗟陵谷远，俄视化城虚。
　　◎卷.16【山居晚眺赠王道士】王勃
　　金坛疏俗宇，玉洞侣仙群。花枝栖晚露，峰叶度晴云。
　　斜照移山影，回沙拥籀文。琴尊方待兴，竹树已迎曛。
　　◎卷.17【八仙径】王勃
　　柰园欣八正，松岩访九仙。援萝窥雾术，攀林俯云烟。
　　代北鸾骖至，辽西鹤骑旋。终希脱尘网，连翼下芝田。
　　◎卷.18【春日还郊】王勃
　　闲情兼嘿语，携杖赴岩泉。草绿萦新带，榆青缀古钱。
　　鱼床侵岸水，鸟路入山烟。还题平子赋，花树满春田。
　　◎卷.19【对酒春园作】王勃
　　投簪下山阁，携酒对河梁。狭水牵长镜，高花送断香。
　　繁莺歌似曲，疏蝶舞成行。自然催一醉，非但阅年光。
　　◎卷.20【观内怀仙】王勃
　　玉架残书隐，金坛旧迹迷。牵花寻紫涧，步叶下清谿。
　　琼浆犹类乳，石髓尚如泥。自能成羽翼，何必仰云梯。
　　◎卷.21【秋日别王长史】王勃
　　别路馀千里，深恩重百年。正悲西候日，更动北梁篇。
　　野色笼寒雾，山光敛暮烟。终知难再奉，怀德自潸然。
　　◎卷.22【上巳浮江宴韵得遥字】王勃
　　上巳年光促，中川兴绪遥。绿齐山叶满，红泄片花销。
　　泉声喧后涧，虹影照前桥。遽悲春望远，江路积波潮。
　　◎卷.23【长柳】王勃
　　晨征犯烟磴，夕憩在云关。晚风清近壑，新月照澄湾。
　　郊童樵唱返，津叟钓歌还。客行无与晤，赖此释愁颜。
　　◎卷.24【铜雀妓二首】王勃
　　金凤邻铜雀，漳河望邺城。君王无处所，台榭若平生。
　　舞席纷何就，歌梁俨未倾。西陵松槚冷，谁见绮罗情。
　　妾本深宫妓，层城闭九重。君王欢爱尽，歌舞为谁容。
　　锦衾不复襞，罗衣谁再缝。高台西北望，流涕向青松。
　　◎卷.25【羁游饯别】王勃
　　客心悬陇路，游子倦江干。槿丰朝砌静，筱密夜窗寒。
　　琴声销别恨，风景驻离欢。宁觉山川远，悠悠旅思难。
　　◎卷.26【易阳早发】王勃
　　饬装侵晓月，奔策候残星。危阁寻丹障，回梁属翠屏。
　　云间迷树影，雾里失峰形。复此凉飙至，空山飞夜萤。
　　◎卷.27【焦岸早行和陆四】王勃
　　侵星违旅馆，乘月戒征俦。复嶂迷晴色，虚岩辨暗流。
　　猿吟山漏晓，萤散野风秋。故人渺何际，乡关云雾浮。
　　◎卷.28【深湾夜宿】王勃
　　津涂临巨壑，村宇架危岑。堰绝滩声隐，风交树影深。
　　江童暮理楫，山女夜调砧。此时故乡远，宁知游子心。
　　◎卷.29【伤裴录事丧子】王勃
　　兰阶霜候早，松露穸台深。魄散珠胎没，芳销玉树沉。
　　露文晞宿草，烟照惨平林。芝焚空叹息，流恨满籝金。
　　◎卷.30【泥谿】王勃
　　弭棹凌奔壑，低鞭蹑峻岐。江涛出岸险，峰磴入云危。
　　溜急船文乱，岩斜骑影移。水烟笼翠渚，山照落丹崖。
　　风生蘋浦叶，露泣竹潭枝。泛水虽云美，劳歌谁复知。
　　◎卷.31【三月曲水宴得烟字】王勃
　　彭泽官初去，河阳赋始传。田园归旧国，诗酒间长筵。
　　列室窥丹洞，分楼瞰紫烟。萦回亘津渡，出没控郊鄽。
　　凤琴调上客，龙辔俨群仙。松石偏宜古，藤萝不记年。
　　重檐交密树，复磴拥危泉。抗石晞南岭，乘沙眇北川。
　　傅岩来筑处，磻谿入钓前。日斜真趣远，幽思梦凉蝉。
　　◎卷.32【秋日仙游观赠道士（一作骆宾王诗）】王勃
　　石图分帝宇，银牒洞灵宫。回丹萦岫室，复翠上岩栊。
　　雾浓金灶静，云暗玉坛空。野花常捧露，山叶自吟风。
　　林泉明月在，诗酒故人同。待余逢石髓，从尔命飞鸿。
　　◎卷.33【晚留凤州】王勃
　　宝鸡辞旧役，仙凤历遗墟。去此近城阙，青山明月初。
　　◎卷.34【羁春】王勃
　　客心千里倦，春事一朝归。还伤北园里，重见落花飞。
　　◎卷.35【林塘怀友】王勃
　　芳屏画春草，仙杼织朝霞。何如山水路，对面即飞花。
　　◎卷.36【山扉夜坐】王勃
　　抱琴开野室，携酒对情人。林塘花月下，别似一家春。
　　◎卷.37【春庄】王勃
　　山中兰叶径，城外李桃园。岂知人事静，不觉鸟声喧。
　　◎卷.38【春游】王勃
　　客念纷无极，春泪倍成行。今朝花树下，不觉恋年光。
　　◎卷.39【春园】王勃
　　山泉两处晚，花柳一园春。还持千日醉，共作百年人。
　　◎卷.40【林泉独饮】王勃
　　丘壑经涂赏，花柳遇时春。相逢今不醉，物色自轻人。
　　◎卷.41【登城春望】王勃
　　物外山川近，晴初景霭新。芳郊花柳遍，何处不宜春。
　　◎卷.42【他乡叙兴】王勃
　　缀叶归烟晚，乘花落照春。边城琴酒处，俱是越乡人。
　　◎卷.43【夜兴】王勃
　　野烟含夕渚，山月照秋林。还将中散兴，来偶步兵琴。
　　◎卷.44【临江二首】王勃
　　泛泛东流水，飞飞北上尘。归骖将别棹，俱是倦游人。
　　去骖嘶别路，归棹隐寒洲。江皋木叶下，应想故城秋。
　　◎卷.45【江亭夜月送别二首】王勃
　　江送巴南水，山横塞北云。津亭秋月夜，谁见泣离群。
　　乱烟笼碧砌，飞月向南端。寂寂离亭掩，江山此夜寒。
　　◎卷.46【别人四首】王勃
　　久客逢馀闰，他乡别故人。自然堪下泪，谁忍望征尘。
　　江上风烟积，山幽云雾多。送君南浦外，还望将如何。
　　桂轺虽不驻，兰筵幸未开。林塘风月赏，还待故人来。
　　霜华净天末，雾色笼江际。客子常畏人，何为久留滞。
　　◎卷.47【赠李十四四首】王勃
　　野客思茅宇，山人爱竹林。琴尊唯待处，风月自相寻。
　　小径偏宜草，空庭不厌花。平生诗与酒，自得会仙家。
　　乱竹开三径，飞花满四邻。从来扬子宅，别有尚玄人。
　　风筵调桂轸，月径引藤杯。直当花院里，书斋望晓开。
　　◎卷.48【早春野望】王勃
　　江旷春潮白，山长晓岫青。他乡临睨极，花柳映边亭。
　　◎卷.49【山中】王勃
　　长江悲已滞，万里念将归。况属高风晚，山山黄叶飞。
　　◎卷.50【冬郊行望】王勃
　　桂密岩花白，梨疏林叶红。江皋寒望尽，归念断征篷。
　　◎卷.51【寒夜思友三首】王勃
　　久别侵怀抱，他乡变容色。月下调鸣琴，相思此何极。
　　云间征思断，月下归愁切。鸿雁西南飞，如何故人别。
　　朝朝翠山下，夜夜苍江曲。复此遥相思，清尊湛芳绿。
　　◎卷.52【始平晚息】王勃
　　观阙长安近，江山蜀路赊。客行朝复夕，无处是乡家。
　　◎卷.53【扶风昼届离京浸远】王勃
　　帝里金茎去，扶风石柱来。山川殊未已，行路方悠哉。
　　◎卷.54【普安建阴题壁】王勃
　　江汉深无极，梁岷不可攀。山川云雾里，游子几时还。
　　◎卷.55【九日】王勃
　　九日重阳节，开门有菊花。不知来送酒，若个是陶家。
　　◎卷.56【秋江送别二首】王勃
　　早是他乡值早秋，江亭明月带江流。
　　已觉逝川伤别念，复看津树隐离舟。
　　归舟归骑俨成行，江南江北互相望。
　　谁谓波澜才一水，已觉山川是两乡。
　　◎卷.57【蜀中九日】王勃
　　九月九日望乡台，他席他乡送客杯。
　　人情已厌南中苦，鸿雁那从北地来。
　　◎卷.58【寒夜怀友杂体二首】王勃
　　北山烟雾始茫茫，南津霜月正苍苍。
　　秋深客思纷无已，复值征鸿中夜起。
　　复閤重楼向浦开，秋风明月度江来。
　　故人故情怀故宴，相望相思不相见。
　　◎卷.59【落花落（以下诗集不载）】王勃
　　落花落，落花纷漠漠。绿叶青跗映丹萼，
　　与君裴回上金閤。影拂妆阶玳瑁筵，香飘舞馆茱萸幕。
　　落花飞，撩乱入中帷。落花春正满，春人归不归。
　　落花度，氛氲绕高树。落花春已繁，春人春不顾。
　　绮閤青台静且闲，罗袂红巾复往还。盛年不再得，
　　高枝难重攀。试复旦游落花里，暮宿落花间。
　　与君落花院，台上起双鬟。
　　◎卷.60【九日怀封元寂】王勃
　　九日郊原望，平野遍霜威。兰气添新酌，花香染别衣。
　　九秋良会少，千里故人稀。今日龙山外，当忆雁书归。
　　◎卷.61【出境游山二首】王勃
　　源水终无路，山阿若有人。驱羊先动石，走兔欲投巾。
　　洞晚秋泉冷，岩朝古树新。峰斜连鸟翅，磴叠上鱼鳞。
　　化鹤千龄早，元龟六代春。浮云今可驾，沧海自成尘。
　　振翮凌霜吹，正月伫天浔。回镳凌翠壑，飞轸控青岑。
　　岩深灵灶没，涧毁石渠沉。宫阙云间近，江山物外临。
　　玉坛栖暮夜，珠洞结秋阴。萧萧离俗影，扰扰望乡心。
　　谁意山游好，屡伤人事侵。
　　◎卷.62【河阳桥代窦郎中佳人答杨中舍】王勃
　　披风听鸟长河路，临津织女遥相妒。
　　判知秋夕带啼还，那及春朝携手度。
　　◎卷.63【晦日宴高氏林亭同用华字】王勔
　　上序披林馆，中京视物华。竹窗低露叶，梅径起风花。
　　景落春台雾，池侵旧渚沙。绮筵歌吹晚，暮雨泛香车。


第五十七卷
　　◎卷.1【奉教追赴九成宫途中口号】李峤
　　委质承仙翰，祗命遄遥策。事偶从梁游，人非背淮客。
　　长驱历川阜，迥眺穷原泽。郁郁桑柘繁，油油禾黍积。
　　雨馀林气静，日下山光夕。未攀丛桂岩，犹倦飘蓬陌。
　　行当奉麾盖，慰此劳行役。
　　◎卷.2【秋山望月酬李骑曹】李峤
　　愁客坐山隈，怀抱自悠哉。况复高秋夕，明月正裴回。
　　亭亭出迥岫，皎皎映层台。色带银河满，光含玉露开。
　　淡云笼影度，虚晕抱轮回。谷邃凉阴静，山空夜响哀。
　　寒催数雁过，风送一萤来。独轸离居恨，遥想故人杯。
　　◎卷.3【和同府李祭酒休沐田居】李峤
　　列位簪缨序，隐居林野躅。徇物爽全直，栖真昧均俗。
　　若人兼吏隐，率性夷荣辱。地藉朱邸基，家在青山足。
　　暂弭西园盖，言事东皋粟。筑室俯涧滨，开扉面岩曲。
　　庭幽引夕雾，檐迥通晨旭。迎秋谷黍黄，含露园葵绿。
　　胜情狎兰杜，雅韵锵金玉。伊我怀丘园，愿心从所欲。
　　◎卷.4【扈从还洛呈侍从群官】李峤
　　四海帝王家，两都周汉室。观风昔来幸，御气今旋跸。
　　雷奋六合开，天行万乘出。玄冥奉时驾，白拒参戎律。
　　后队咽笳箫，前驱严罕毕。辉光射东井，禁令横西秩。
　　帐殿别阳秋，旌门临甲乙。将交洛城雨，稍远长安日。
　　邙巩云外来，咸秦雾中失。孟冬霜霰下，是月农功毕。
　　天道向归馀，皇情美阴骘。行存名岳礼，递问高年疾。
　　祝鸟既开罗，调人更张瑟。登原采讴诵，俯谷求才术。
　　邑罕悬磬贫，山无挂瓢逸。施恩浃寰宇，展义该文质。
　　德泽盛轩游，哀矜深禹恤。申歌地庐骇，献寿衢尊溢。
　　瑞色抱氤氲，寒光变萧飋。宗枝旦奭辅，侍从王刘匹。
　　并辑蛟龙书，同簪凤凰笔。陶甄荷吹万，颂汉归明一。
　　欢与道路长，顾随谈笑密。叨承廊庙选，谬齿夔龙弼。
　　喜构大厦成，惭非栋隆吉。
　　◎卷.5【奉使筑朔方六州城率尔而作】李峤
　　奉诏受边服，总徒筑朔方。驱彼犬羊族，正此戎夏疆。
　　子来多悦豫，王事宁怠遑。三旬无愆期，百雉郁相望。
　　雄视沙漠垂，有截北海阳。二庭已顿颡，五岭尽来王。
　　驱车登崇墉，顾眄凌大荒。千里何萧条，草木自悲凉。
　　凭轼讯古今，慨焉感兴亡。汉障缘河远，秦城入海长。
　　顾无庙堂策，贻此中夏殃。道隐前业衰，运开今化昌。
　　制为百王式，举合千载防。马牛被路隅，锋镝销战场。
　　岂不怀贤劳，所图在永康。王事何为者，称代陈颂章。
　　◎卷.6【早发苦竹馆】李峤
　　合沓岩嶂深，朦胧烟雾晓。荒阡下樵客，野猿惊山鸟。
　　开门听潺湲，入径寻窈窕。栖鼯抱寒木，流萤飞暗筱。
　　早霞稍霏霏，残月犹皎皎。行看远星稀，渐觉游氛少。
　　我行抚轺传，兼得傍林沼。贪玩水石奇，不知川路渺。
　　徒怜野心旷，讵恻浮年小。方解宠辱情，永托累尘表。
　　◎卷.7【安辑岭表事平罢归】李峤
　　云端想京县，帝乡如可见。天涯望越台，海路几悠哉。
　　六月飞鹏去，三年瑞雉来。境遥铜柱出，山险石门开。
　　自我违瀍洛，瞻途屡挥霍。朝朝寒露多，夜夜征衣薄。
　　白简承朝宪，朱方抚夷落。既弘天覆广，且谕皇恩博。
　　皇恩溢外区，憬俗咏来苏。声朔臣天子，坛场拜老夫。
　　绛宫韬将略，黄石寝兵符。返旆收龙虎，空营集鸟乌。
　　日落澄氛霭，凭高视襟带。东瓯抗於越，南斗临吴会。
　　春色绕边陲，飞花出荒外。卉服纷如积，长川思游客。
　　风生丹桂晚，云起苍梧夕。去舳舣清江，归轩趋紫陌。
　　衣裳会百蛮，琛赆委重关。不学金刀使，空持宝剑还。
　　◎卷.8【鹧鸪（一作韦应物诗）】李峤
　　可怜鹧鸪飞，飞向树南枝。南枝日照暖，北枝霜露滋。
　　露滋不堪栖，使我常夜啼。愿逢云中鹤，衔我向寥廓。
　　愿作城上乌，一年生九雏。何不旧巢住，枝弱不得去。
　　何意道苦辛，客子常畏人。
　　◎卷.9【清明日龙门游泛】李峤
　　晴晓国门通，都门蔼将发。纷纷洛阳道，南望伊川阙。
　　衍漾乘和风，清明送芬月。林窥二山动，水见千龛越。
　　罗袂罥杨丝，香桡犯苔发。群心行乐未，唯恐流芳歇。
　　◎卷.10【云】李峤
　　大梁白云起，氛氲殊未歇。锦文触石来，盖影凌天发。
　　烟煴万年树，掩映三秋月。会入大风歌，从龙赴圆阙。
　　◎卷.11【拟古东飞伯劳西飞燕（一本题作东飞伯劳歌）】李峤
　　传书青鸟迎箫凤，巫岭荆台数通梦。谁家窈窕住园楼，
　　五马千金照陌头。罗裙玉珮当轩出，点翠施红竞春日。
　　佳人二八盛舞歌，羞将百万呈双蛾。庭前芳树朝夕改，
　　空驻妍华欲谁待。
　　◎卷.12【宝剑篇】李峤
　　吴山开，越溪涸，三金合冶成宝锷。淬绿水，鉴红云，
　　五采焰起光氛氲。背上铭为万年字，胸前点作七星文。
　　龟甲参差白虹色，辘轳宛转黄金饰。骇犀中断宁方利，
　　骏马群騑未拟直。风霜凛凛匣上清，精气遥遥斗间明。
　　避灾朝穿晋帝屋，逃乱夜入楚王城。一朝运偶逢大仙，
　　虎吼龙鸣腾上天。东皇提升紫微座，西皇佩下赤城田。
　　承平久息干戈事，侥幸得充文武备。除灾避患宜君王，
　　益寿延龄后天地。
　　◎卷.13【汾阴行】李峤
　　君不见昔日西京全盛时，汾阴后土亲祭祠。
　　斋宫宿寝设储供，撞钟鸣鼓树羽旂。汉家五叶才且雄，
　　宾延万灵朝九戎。柏梁赋诗高宴罢，诏书法驾幸河东。
　　河东太守亲扫除，奉迎至尊导銮舆。五营夹道列容卫，
　　三河纵观空里闾。回旌驻跸降灵场，焚香奠醑邀百祥。
　　金鼎发色正焜煌，灵祇炜烨摅景光。埋玉陈牲礼神毕，
　　举麾上马乘舆出。彼汾之曲嘉可游，木兰为楫桂为舟。
　　棹歌微吟彩鹢浮，箫鼓哀鸣白云秋。欢娱宴洽赐群后，
　　家家复除户牛酒。声明动天乐无有，千秋万岁南山寿。
　　自从天子向秦关，玉辇金车不复还。珠帘羽扇长寂寞，
　　鼎湖龙髯安可攀。千龄人事一朝空，四海为家此路穷。
　　豪雄意气今何在，坛场宫馆尽蒿蓬。路逢故老长叹息，
　　世事回环不可测。昔时青楼对歌舞，今日黄埃聚荆棘。
　　山川满目泪沾衣，富贵荣华能几时。不见只今汾水上，
　　唯有年年秋雁飞。


第五十八卷
　　◎卷.1【中宗降诞日长宁公主满月侍宴应制】李峤
　　神龙见像日，仙凤养雏年。大火乘天正，明珠对月圆。
　　作新金箧里，歌奏玉筐前。今日宜孙庆，还参祝寿篇。
　　◎卷.2【奉和送金城公主适西蕃应制】李峤
　　汉帝抚戎臣，丝言命锦轮。还将弄机女，远嫁织皮人。
　　曲怨关山月，妆消道路尘。所嗟秾李树，空对小榆春。
　　◎卷.3【侍宴长宁公主东庄应制】李峤
　　别业临青甸，鸣銮降紫霄。长筵鹓鹭集，仙管凤凰调。
　　树接南山近，烟含北渚遥。承恩咸已醉，恋赏未还镳。
　　◎卷.4【立春日侍宴内殿出剪彩花应制】李峤
　　早闻年欲至，剪彩学芳辰。缀绿奇能似，裁红巧逼真。
　　花从箧里发，叶向手中春。不与时光竞，何名天上人。
　　◎卷.5【奉和人日清晖阁宴群臣遇雪应制】李峤
　　三阳偏胜节，七日最灵辰。行庆传芳蚁，升高缀彩人。
　　阶前蓂候月，楼上雪惊春。今日衔天造，还疑上汉津。
　　◎卷.6【奉和春日游苑喜雨应制】李峤
　　仙跸九成台，香筵万寿杯。一旬初降雨，二月早闻雷。
　　叶向朝隮密，花含宿润开。幸承天泽豫，无使日光催。
　　◎卷.7【春日侍宴幸芙蓉园应制】李峤
　　年光竹里遍，春色杏间遥。烟气笼青阁，流文荡画桥。
　　飞花随蝶舞，艳曲伴莺娇。今日陪欢豫，还疑陟紫霄。
　　◎卷.8【甘露殿侍宴应制】李峤
　　月宇临丹地，云窗网碧纱。御筵陈桂醑，天酒酌榴花。
　　水向浮桥直，城连禁苑斜。承恩恣欢赏，归路满烟霞。
　　◎卷.9【奉和七夕两仪殿会宴应制】李峤
　　灵匹三秋会，仙期七夕过。查来人泛海，桥渡鹊填河。
　　帝缕升银阁，天机罢玉梭。谁言七襄咏，重入五弦歌。
　　◎卷.10【奉和九月九日登慈恩寺浮图应制】李峤
　　瑞塔千寻起，仙舆九日来。萸房陈宝席，菊蕊散花台。
　　御气鹏霄近，升高凤野开。天歌将梵乐，空里共裴回。
　　◎卷.11【闰九月九日幸总持寺登浮图应制】李峤
　　闰节开重九，真游下大千。花寒仍荐菊，座晚更披莲。
　　刹凤回雕辇，帆虹间彩旃。还将西梵曲，助入南薰弦。
　　◎卷.12【奉和骊山高顶寓目应制】李峤
　　步辇陟山巅，山高入紫烟。忠臣还捧日，圣后欲扪天。
　　迥识平陵树，低看华岳莲。帝乡应不远，空见白云悬。
　　◎卷.13【游禁苑陪幸临渭亭遇雪应制】李峤
　　同云接野烟，飞雪暗长天。拂树添梅色，过楼助粉妍。
　　光含班女扇，韵入楚王弦。六出迎仙藻，千箱答瑞年。
　　◎卷.14【幸白鹿观应制】李峤
　　驻跸三天路，回旃万仞谿。真庭群帝飨，洞府百灵栖。
　　玉酒仙垆酿，金方暗壁题。伫看青鸟入，还陟紫云梯。
　　◎卷.15【送沙门弘景道俊玄奘还荆州应制（一作宋之问诗）】李峤
　　三乘归净域，万骑饯通庄。就日离亭近，弥天别路长。
　　荆南旋杖钵，渭北限津梁。何日纡真果，还来入帝乡。
　　◎卷.16【酬和杜五弟晴朝独坐见赠】李峤
　　平明坐虚馆，旷望几悠哉。宿雾分空尽，朝光度隙来。
　　影低藤架密，香动药阑开。未展山阳会，空留池上杯。
　　◎卷.17【同赋山居七夕】李峤
　　明月青山夜，高天白露秋。花庭开粉席，云岫敞针楼。
　　石类支机影，池似泛槎流。暂惊河女鹊，终狎野人鸥。
　　◎卷.18【送崔主簿赴沧州】李峤
　　紫陌追随日，青门相见时。宦游从此去，离别几年期。
　　芳桂尊中酒，幽兰下调词。他乡有明月，千里照相思。
　　◎卷.19【寒食清明日早赴王门率成】李峤
　　游客趋梁邸，朝光入楚台。槐烟乘晓散，榆火应春开。
　　日带晴虹上，花随早蝶来。雄风乘令节，馀吹拂轻灰。
　　◎卷.20【和周记室从驾晓发合璧宫】李峤
　　濯龙春苑曙，翠凤晓旗舒。野色开烟后，山光澹月馀。
　　风长笳响咽，川迥骑行疏。珠履陪仙驾，金声振属车。
　　◎卷.21【和杜侍御太清台宿直旦有怀】李峤
　　貂冠朝彩振，乌署晓光分。欲啸迁乔侣，先飞掷地文。
　　庭虚麦雨润，林静蕙风薰。嵇驾终难仰，梁凫且自群。
　　◎卷.22【和杜学士江南初霁羁怀】李峤
　　大江开宿雨，征棹下春流。雾卷晴山出，风恬晚浪收。
　　岸花明水树，川鸟乱沙洲。羁眺伤千里，劳歌动四愁。
　　◎卷.23【晚景怅然简二三子】李峤
　　楚客秋悲动，梁台夕望赊。梧桐稍下叶，山桂欲开花。
　　气引迎寒露，光收向晚霞。长歌白水曲，空对绿池华。
　　◎卷.24【送李邕（一作送李安邑）】李峤
　　落日荒郊外，风景正凄凄。离人席上起，征马路傍嘶。
　　别酒倾壶赠，行书掩泪题。殷勤御沟水，从此各东西。
　　◎卷.25【又送别】李峤
　　岐路方为客，芳尊暂解颜。人随转蓬去，春伴落梅还。
　　白云度汾水，黄河绕晋关。离心不可问，宿昔鬓成斑。
　　◎卷.26【饯骆四二首】李峤
　　平生何以乐，斗酒夜相逢。曲中惊别绪，醉里失愁容。
　　星月悬秋汉，风霜入曙钟。明日临沟水，青山几万重。
　　甲第驱车入，良宵秉烛游。人追竹林会，酒献菊花秋。
　　霜吹飘无已，星河漫不流。重嗟欢赏地，翻召别离忧。
　　◎卷.27【春日游苑喜雨应诏】李峤
　　园楼春正归，入苑弄芳菲。密雨迎仙步，低云拂御衣。
　　危花沾易落，度鸟湿难飞。膏泽登千庾，欢情遍九围。
　　◎卷.28【九日应制得欢字】李峤
　　令节三秋晚，重阳九日欢。仙杯还泛菊，宝馔且调兰。
　　御气云霄近，乘高宇宙宽。今朝万寿引，宜向曲中弹。
　　◎卷.29【二月奉教作】李峤
　　柳陌莺初啭，梅梁燕始归。和风泛紫若，柔露濯青薇。
　　日艳临花影，霞翻入浪晖。乘春重游豫，淹赏玩芳菲。
　　◎卷.30【三月奉教作】李峤
　　银井桐花发，金堂草色齐。韶光爱日宇，淑气满风蹊。
　　蝶影将花乱，虹文向水低。芳春随意晚，佳赏日无暌。
　　◎卷.31【四月奉教作】李峤
　　暄籥三春谢，炎钟九夏初。润浮梅雨夕，凉散麦风馀。
　　叶暗庭帏满，花残院锦疏。胜情多赏托，尊酒狎林箊。
　　◎卷.32【五月奉教作】李峤
　　绿树炎氛满，朱楼夏景长。池含冻雨气，山映火云光。
　　果院新樱熟，花庭曙槿芳。欲逃三伏暑，还泛十旬觞。
　　◎卷.33【六月奉教作】李峤
　　养日暂裴回，畏景尚悠哉。避暑移琴席，追凉□□□。
　　竹风依扇动，桂酒溢壶开。劳饵□飞雪，自可□□□。
　　◎卷.34【八月奉教作】李峤
　　黄叶秋风起，苍葭晓露团。鹤鸣初警候，雁上欲凌寒。
　　月镜如开匣，云缨似缀冠。清尊对旻序，高宴有馀欢。
　　◎卷.35【九月奉教作】李峤
　　曲池朝下雁，幽砌夕吟蛩。叶径兰芳尽，花潭菊气浓。
　　寒催四序律，霜度九秋钟。还当明月夜，飞盖远相从。
　　◎卷.36【十月奉教作】李峤
　　白藏初送节，玄律始迎冬。林枯黄叶尽，水耗绿池空。
　　霜待临庭月，寒随入牖风。别有欢娱地，歌舞应丝桐。
　　◎卷.37【十一月奉教作】李峤
　　凝阴结暮序，严气肃长飙。霜犯狐裘夕，寒侵兽火朝。
　　冰深遥架浦，雪冻近封条。平原已从猎，日暮整还镳。
　　◎卷.38【十二月奉教作】李峤
　　玉烛年行尽，铜史漏犹长。池冷凝宵冻，庭寒积曙霜。
　　兰心未动色，梅馆欲含芳。裴回临岁晚，顾步伫春光。
　　◎卷.39【和麹典设扈从东郊忆弟使往安西冬至日恨不得同申拜庆】李峤
　　玉关方叱驭，桂苑正陪舆。桓岭嗟分翼，姜川限馈鱼。
　　雪花含□晚，云叶带荆舒。重此西流咏，弥伤南至初。
　　◎卷.40【马武骑挽歌二首】李峤
　　五日皆休沐，三泉独不归。池台金阙是，尊酒玳筵非。
　　巷静游禽入，门闲过客稀。唯馀昔年凤，尚绕故楼飞。
　　昔下天津馆，尝过帝子家。夜倾金屋酒，春舞玉台花。
　　试马依红埒，吹箫弄紫霞。谁言东郭路，翻枉北门车。
　　◎卷.41【武三思挽歌】李峤
　　玉匣金为缕，银钩石作铭。短歌伤薤曲，长暮泣松扃。
　　事往昏朝雾，人亡折夜星。忠贤良可惜，图画入丹青。
　　◎卷.42【天官崔侍郎夫人吴氏挽歌】李峤
　　宠服当年盛，芳魂此地穷。剑飞龙匣在，人去鹊巢空。
　　簟怆孤生竹，琴哀半死桐。唯当青史上，千载仰嫔风。


第五十九卷
　　◎卷.1【日】李峤
　　旦出扶桑路，遥升若木枝。云间五色满，霞际九光披。
　　东陆苍龙驾，南郊赤羽驰。倾心比葵藿，朝夕奉光曦。
　　◎卷.2【月】李峤
　　桂满三五夕，蓂开二八时。清辉飞鹊鉴，新影学蛾眉。
　　皎洁临疏牖，玲珑鉴薄帷。愿言从爱客，清夜幸同嬉。
　　◎卷.3【星】李峤
　　蜀郡灵槎转，丰城宝剑新。将军临北塞，天子入西秦。
　　未作三台辅，宁为五老臣。今宵颍川曲，谁识聚贤人。
　　◎卷.4【风】李峤
　　落日生蘋末，摇扬遍远林。带花疑凤舞，向竹似龙吟。
　　月动临秋扇，松清入夜琴。若至兰台下，还拂楚王襟。
　　◎卷.5【云】李峤
　　英英大梁国，郁郁秘书台。碧落从龙起，青山触石来。
　　官名光邃古，盖影耿轻埃。飞感高歌发，威加四海回。
　　◎卷.6【烟】李峤
　　瑞气凌青閤，空濛上翠微。迥浮双阙路，遥拂九仙衣。
　　桑柘迎寒色，松篁暗晚晖。还当紫霄上，时接彩鸾飞。
　　◎卷.7【露】李峤
　　滴沥明花苑，葳蕤泫竹丛。玉垂丹棘上，珠湛绿荷中。
　　夜警千年鹤，朝零七月风。愿凝仙掌内，长奉未央宫。
　　◎卷.8【雾】李峤
　　曹公迷楚泽，汉帝出平城。涿鹿妖氛静，丹山霁色明。
　　类烟飞稍重，方雨散还轻。倘入非熊兆，宁思玄豹情。
　　◎卷.9【雨】李峤
　　西北云肤起，东南雨足来。灵童出海见，神女向台回。
　　斜影风前合，圆文水上开。十旬无破块，九土信康哉。
　　◎卷.10【雪】李峤
　　瑞雪惊千里，同云暗九霄。地疑明月夜，山似白云朝。
　　逐舞花光动，临歌扇影飘。大周天阙路，今日海神朝。
　　◎卷.11【山】李峤
　　地镇标神秀，峨峨上翠氛。泉飞一道带，峰出半天云。
　　古壁丹青色，新花绮绣纹。已开封禅所，希谒圣明君。
　　◎卷.12【石】李峤
　　宗子维城固，将军饮羽威。岩花鉴里发，云叶锦中飞。
　　入宋星初陨，过湘燕早归。倘因持补极，宁复想支机。
　　◎卷.13【原】李峤
　　王粲销忧日，江淹起恨年。带川遥绮错，分隰迥阡眠。
　　□□横周甸，莓苔阙晋田。方知急难响，长在脊令篇。
　　◎卷.14【野】李峤
　　凤出秦郊迥，鹑飞楚塞空。苍梧云影去，涿鹿雾光通。
　　草暗少原绿，花明入蜀红。谁言版筑士，犹处傅岩中。
　　◎卷.15【田】李峤
　　贡禹怀书日，张衡作赋辰。杏花开凤轸，菖叶布龙鳞。
　　瑞麦两岐秀，嘉禾同颖新。宁知帝王力，击壤自安贫。
　　◎卷.16【道】李峤
　　铜驼分巩洛，剑阁低临邛。紫徼三千里，青楼十二重。
　　玉关尘似雪，金穴马如龙。今日中衢上，尧尊更可逢。
　　◎卷.17【海】李峤
　　习坎疏丹壑，朝宗合紫微。三山巨鳌涌，万里大鹏飞。
　　楼写春云色，珠含明月辉。会因添雾露，方逐众川归。
　　◎卷.18【江】李峤
　　日夕三江望，灵潮万里回。霞津锦浪动，月浦练花开。
　　湍似黄牛去，涛从白马来。英灵已杰出，谁识卿云才。
　　◎卷.19【河】李峤
　　源出昆仑中，长波接汉空。桃花来马颊，竹箭入龙宫。
　　德水千年变，荣光五色通。若披兰叶检，□□□□□。
　　◎卷.20【洛】李峤
　　九洛韶光媚，三川物候新。花明丹凤浦，日映玉鸡津。
　　元礼期仙客，陈王睹丽人。神龟方锡瑞，绿字重来臻。
　　◎卷.21【城】李峤
　　四塞称天府，三河建洛都。飞云霭层阙，白日丽南隅。
　　独下仙人凤，群惊御史乌。何辞一万里，边徼捍匈奴。
　　◎卷.22【门】李峤
　　奕奕彤闱下，煌煌紫禁隈。阿房万户列，阊阖九重开。
　　疏广遗荣去，于公待驷来。讵知金马侧，方朔有奇才。
　　◎卷.23【市】李峤
　　闤闠开三市，旗亭起百寻。渐离初击筑，司马正弹琴。
　　细柳龙鳞映，长槐兔月阴。徒知观卫玉，讵肯挂秦金。
　　◎卷.24【井】李峤
　　玉甃谈仙客，铜台赏魏君。蜀都宵映火，杞国旦生云。
　　向日莲花净，含风李树薰。已开千里国，还聚五星文。
　　◎卷.25【宅】李峤
　　寂寞蓬蒿径，喧喧湫隘庐。屡逢长者辙，时引故人车。
　　孟母迁邻罢，将军辞第初。谁怜草玄处，独对一床书。
　　◎卷.26【池】李峤
　　彩棹浮太液，清觞醉习家。诗情对明月，云曲拂流霞。
　　烟散龙形净，波含凤影斜。安仁动秋兴，鱼鸟思空赊。
　　◎卷.27【楼】李峤
　　百尺重城际，千寻大道隈。汉宫井干起，吴国落星开。
　　笛怨绿珠去，箫随弄玉来。销忧聊暇日，谁识仲宣才。
　　◎卷.28【桥】李峤
　　乌鹊填应满，黄公去不归。势疑虹始见，形似雁初飞。
　　妙应七星制，高分半月辉。秦王空构石，仙岛远难依。
　　◎卷.29【经】李峤
　　汉室鸿儒盛，邹堂大义明。五千道德阐，三百礼仪成。
　　青紫方拾芥，黄金徒满籝。谁知怀逸辩，重席冠群英。
　　◎卷.30【史】李峤
　　马记天官设，班图地里新。善谈方亹亹，青简见彬彬。
　　方朔初闻汉，荆轲昔向秦。正辞堪载笔，终冀作良臣。
　　◎卷.31【诗】李峤
　　都尉仙凫远，梁王驷马来。扇中纨素制，机上锦纹回。
　　天子三章传，陈王七步才。缁衣久擅美，祖德信悠哉。
　　◎卷.32【赋】李峤
　　布义孙卿子，登高楚屈平。铜台初下笔，乐观正飞缨。
　　乍有凌云势，时闻掷地声。造端长体物，无复大夫名。
　　◎卷.33【书】李峤
　　削简龙文见，临池鸟迹舒。河图八卦出，洛范九畴初。
　　垂露春光满，崩云骨气馀。请君看入木，一寸乃非虚。
　　◎卷.34【檄】李峤
　　羽檄本宣明，由来□木声。联翩至汉国，迢递入燕营。
　　毛义持书去，张仪韫璧行。曹风虽觉愈，陈草始知名。
　　◎卷.35【纸】李峤
　　妙迹蔡侯施，芳名左伯驰。云飞锦绮落，花发缥红披。
　　舒卷随幽显，廉方合轨仪。莫惊反掌字，当取葛洪规。
　　◎卷.36【笔】李峤
　　握管门庭侧，含毫山水隈。霜辉简上发，锦字梦中开。
　　鹦鹉摛文至，麒麟绝句来。何当遇良史，左右振奇才。
　　◎卷.37【砚】李峤
　　左思裁赋日，王充作论年。光随锦文发，形带石岩圆。
　　积润循毫里，开池小学前。君苗徒见爇，谁咏士衡篇。
　　◎卷.38【墨】李峤
　　长安分石炭，上党结松心。绕画蝇初落，含滋绶更深。
　　悲丝光易染，叠素彩还沉。别有张芝学，书池幸见临。
　　◎卷.39【剑】李峤
　　我有昆吾剑，求趋夫子庭。白虹时切玉，紫气夜干星。
　　锷上芙蓉动，匣中霜雪明。倚天持报国，画地取雄名。
　　◎卷.40【刀】李峤
　　列辟鸣鸾至，惟良佩犊旋。带环疑写月，引鉴似含泉。
　　入梦华梁上，含锋彩笔前。莫惊开百炼，特拟定三边。
　　◎卷.41【箭】李峤
　　汉甸初收羽，燕城忽解围。影随流水急，光带落星飞。
　　夏列三成范，尧沉九日辉。断蛟云梦泽，希为识忘归。
　　◎卷.42【弹】李峤
　　侠客持苏合，佳游满帝乡。避丸深可诮，求炙遂难忘。
　　金迸疑星落，珠沉似月光。谁知少孺子，将此见吴王。
　　◎卷.43【弩】李峤
　　挺质本轩皇，申威振远方。机张惊雉雊，玉彩耀星芒。
　　高鸟行应尽，清猿坐见伤。苏秦六百步，持此说韩王。
　　◎卷.44【旗】李峤
　　桂影承宵月，虹辉接曙云。纵横齐八阵，舒卷引三军。
　　日薄蛟龙影，风翻鸟隼文。谁知怀勇志，蟠地几缤纷。
　　◎卷.45【旌】李峤
　　告善康庄侧，求贤市肆中。拥麾分彩雉，持节曳丹虹。
　　影丽天山雪，光摇朔塞风。方知美周政，抗旆赋车攻。
　　◎卷.46【戈】李峤
　　富父舂喉日，殷辛漂杵年。晓霜含白刃，落影驻雕鋋。
　　夕摈金门侧，朝提玉塞前。愿随龙影度，横□阵云边。
　　◎卷.47【鼓】李峤
　　舜日谐鼗响，尧年韵士声。向楼疑吹击，震谷似雷惊。
　　仙鹤排门起，灵鼍带水鸣。乐云行已奏，礼曰冀相成。
　　◎卷.48【弓】李峤
　　桃文称辟恶，桑质表初生。宛转雕鞬际，依稀半月明。
　　遥弯落雁影，虚引怯猿声。徒切乌号思，攀龙遂不成。
　　◎卷.49【琴】李峤
　　名士竹林隈，鸣琴宝匣开。风前中散至，月下步兵来。
　　淮海多为室，梁岷旧作台。子期如可听，山水响馀哀。
　　◎卷.50【瑟】李峤
　　伏羲初制法，素女昔传名。流水嘉鱼跃，丛台舞凤惊。
　　嘉宾饮未极，君子娱俱并。倘入丘之户，应知由也情。
　　◎卷.51【琵琶】李峤
　　朱丝闻岱谷，铄质本多端。半月分弦出，丛花拂面安。
　　将军曾制曲，司马屡陪观。本是胡中乐，希君马上弹。
　　◎卷.52【筝】李峤
　　蒙恬芳轨设，游楚妙弹开。新曲帐中发，清音指下来。
　　钿装模六律，柱列配三才。莫听西秦奏，筝筝有剩哀。
　　◎卷.53【钟（一作宋之问诗）】李峤
　　既接南邻磬，还随北里笙。平陵通曙响，长乐警宵声。
　　秋至含霜动，春归应律鸣。欲知常待扣，金簴有馀清。
　　◎卷.54【箫】李峤
　　虞舜调清管，王褒赋雅音。参差横凤翼，搜索动人心。
　　□□□□□，□□□□□。□□□□□，□□□□□。
　　◎卷.55【笛（一作宋之问诗）】李峤
　　羌笛写龙声，长吟入夜清。关山孤月下，来向陇头鸣。
　　逐吹梅花落，含春柳色惊。行观向子赋，坐忆旧邻情。
　　◎卷.56【笙】李峤
　　悬匏曲沃上，孤筱汶阳隈。形写歌鸾翼，声随舞凤哀。
　　欢娱分北里，纯孝即南陔。今日虞音奏，跄跄鸟兽来。
　　◎卷.57【歌】李峤
　　汉帝临汾水，周仙去洛滨。郢中吟白雪，梁上绕飞尘。
　　响发行云驻，声随子夜新。愿君听扣角，当自识贤臣。
　　◎卷.58【舞】李峤
　　妙伎游金谷，佳人满石城。霞衣席上转，花岫雪前明。
　　仪凤谐清曲，回鸾应雅声。非君一顾重，谁赏素腰轻。


第六十卷
　　◎卷.1【珠】李峤
　　灿烂金舆侧，玲珑玉殿隈。昆池明月满，合浦夜光回。
　　彩逐灵蛇转，形随舞凤来。甘泉宫起罢，花媚望风台。
　　◎卷.2【玉】李峤
　　映石先过魏，连城欲向秦。洛阳陪胜友，燕赵类佳人。
　　方水晴虹媚，常山瑞马新。徒为卞和识，不遇楚王珍。
　　◎卷.3【金】李峤
　　南楚标前贡，西秦识旧城。祭天封汉岭，掷地警孙声。
　　向日披沙净，含风振铎鸣。方同杨伯起，独有四知名。
　　◎卷.4【银】李峤
　　思妇屏辉掩，游人烛影长。玉壶初下箭，桐井共安床。
　　色带长河色，光浮满月光。灵山有珍瓮，仙阙荐君王。
　　◎卷.5【钱】李峤
　　汉日五铢建，姬年九府流。天龙带泉宝，地马列金沟。
　　赵壹囊初乏，何曾箸欲收。金门应入论，玉井冀来求。
　　◎卷.6【锦】李峤
　　汉使巾车远，河阳步障陈。云浮仙石日，霞满蜀江春。
　　机迥回文巧，绅兼束发新。若逢楚王贵，不作夜行人。
　　◎卷.7【罗】李峤
　　妙舞随裙动，行歌入扇清。莲花依帐发，秋月鉴帷明。
　　云薄衣初卷，蝉飞翼转轻。若珍三代服，同擅绮纨名。
　　◎卷.8【绫】李峤
　　金缕通秦国，为裘指魏君。落花遥写雾，飞鹤近图云。
　　马眼冰凌影，竹根雪霰文。何当画秦女，烟际坐氤氲。
　　◎卷.9【素】李峤
　　□□□□女，纤腰洛浦妃。□□远方望，雁足上林飞。
　　妙夺鲛绡色，光腾月扇辉。非君下路去，谁赏故人机。
　　◎卷.10【布】李峤
　　御绩创羲黄，缁冠表素王。瀑飞临碧海，火浣擅炎方。
　　孙被登三相，刘衣阐四方。伫因舂斗粟，来晓棣华芳。
　　◎卷.11【舟】李峤
　　征棹三江暮，连樯万里回。相乌风际转，画鹢浪前开。
　　羽客乘霞至，仙人弄月来。何当同傅说，特展巨川材。
　　◎卷.12【车】李峤
　　天子驭金根，蒲轮辟四门。五神趋雪至，双毂似雷奔。
　　丹凤栖金辖，非熊载宝轩。无阶忝虚左，珠乘奉王言。
　　◎卷.13【床】李峤
　　传闻有象床，畴昔献君王。玳瑁千金起，珊瑚七宝妆。
　　桂筵含柏馥，兰席拂沉香。愿奉罗帷夜，长乘秋月光。
　　◎卷.14【席】李峤
　　避席承宣父，重筵揖戴公。桂香浮半月，兰气袭回风。
　　舞拂丹霞上，歌清白雪中。伫将文绮色，舒卷帝王宫。
　　◎卷.15【帷】李峤
　　久闭先生户，高褰太守车。罗将翡翠合，锦逐凤凰舒。
　　明月弹琴夜，清风入幌初。方知决胜策，黄石受兵书。
　　◎卷.16【帘】李峤
　　清风时入燕，紫殿几含秋。暧暧笼铃阁，纤纤上玉钩。
　　窗中翡翠动，户外水精浮。巧作盘龙势，长迎飞燕游。
　　◎卷.17【屏】李峤
　　洞彻琉璃蔽，威纡屈膝回。锦中云母列，霞上织成开。
　　山水含春动，神仙倒景来。修身兼竭节，谁识作铭才。
　　◎卷.18【被】李峤
　　桂友寻东阁，兰交聚北堂。象筵分锦绣，罗荐合鸳鸯。
　　光逸偷眠稳，王章泣恨长。孔怀欣共寝，棣萼几含芳。
　　◎卷.19【鉴】李峤
　　明鉴掩尘埃，含情照魏台。日中乌鹊至，花里凤凰来。
　　玉彩疑冰彻，金辉似月开。方知乐彦辅，自有鉴人才。
　　◎卷.20【扇】李峤
　　翟羽旧传名，蒲葵价不轻。花芳不满面，罗薄讵障声。
　　御热含风细，临秋带月明。同心如可赠，持表合欢情。
　　◎卷.21【烛】李峤
　　兔月清光隐，龙盘画烛新。三星花入夜，四序玉调晨。
　　浮炷依罗幌，吹香匝绮茵。若逢燕国相，持用举贤人。
　　◎卷.22【酒】李峤
　　孔坐洽良俦，陈筵几献酬。临风竹叶满，湛月桂香浮。
　　每接高阳宴，长陪河朔游。会从玄石饮，云雨出圆丘。
　　◎卷.23【兰】李峤
　　虚室重招寻，忘言契断金。英浮汉家酒，雪俪楚王琴。
　　广殿轻香发，高台远吹吟。河汾应擢秀，谁肯访山阴。
　　◎卷.24【菊】李峤
　　玉律三秋暮，金精九日开。荣舒洛媛浦，香泛野人杯。
　　靃靡寒潭侧，丰茸晓岸隈。黄花今日晚，无复白衣来。
　　◎卷.25【竹】李峤
　　高簳楚江濆，婵娟含曙氛。白花摇凤影，青节动龙文。
　　叶扫东南日，枝捎西北云。谁知湘水上，流泪独思君。
　　◎卷.26【藤】李峤
　　吐叶依松磴，舒苗长石台。神农尝药罢，质子寄书来。
　　色映蒲萄架，花分竹叶杯。金堤不见识，玉润几重开。
　　◎卷.27【萱】李峤
　　屣步寻芳草，忘忧自结丛。黄英开养性，绿叶正依笼。
　　色湛仙人露，香传少女风。还依北堂下，曹植动文雄。
　　◎卷.28【茅】李峤
　　楚甸供王日，衡阳入贡年。麏包青野外，鸱啸绮楹前。
　　尧帝成茨罢，殷汤祭雨旋。方期大君锡，不惧小巫捐。
　　◎卷.29【荷】李峤
　　新溜满澄陂，圆荷影若规。风来香气远，日落盖阴移。
　　鱼戏排缃叶，龟浮见绿池。魏朝难接采，楚服但同披。
　　◎卷.30【萍】李峤
　　二月虹初见，三春蚁正浮。青蘋含吹转，紫蒂带波流。
　　屡逐明神荐，常随旅客游。既能甜似蜜，还绕楚王舟。
　　◎卷.31【菱】李峤
　　钜野韶光暮，东平春溜通。影摇江浦月，香引棹歌风。
　　日色翻池上，潭花发镜中。五湖多赏乐，千里望难穷。
　　◎卷.32【瓜】李峤
　　欲识东陵味，青门五色瓜。龙蹄远珠履，女臂动金花。
　　六子方呈瑞，三仙实可嘉。终朝奉絺绤，谒帝伫非赊。
　　◎卷.33【松】李峤
　　郁郁高岩表，森森幽涧陲。鹤栖君子树，风拂大夫枝。
　　百尺条阴合，千年盖影披。岁寒终不改，劲节幸君知。
　　◎卷.34【桂】李峤
　　未殖银宫里，宁移玉殿幽。枝生无限月，花满自然秋。
　　侠客条为马，仙人叶作舟。愿君期道术，攀折可淹留。
　　◎卷.35【槐】李峤
　　暮律移寒火，春宫长旧栽。叶生驰道侧，花落凤庭隈。
　　烈士怀忠触，鸿儒访业来。何当赤墀下，疏干拟三台。
　　◎卷.36【柳】李峤
　　杨柳郁氤氲，金堤总翠氛。庭前花类雪，楼际叶如云。
　　列宿分龙影，芳池写凤文。短箫何以奏，攀折为思君。
　　◎卷.37【桐】李峤
　　孤秀峄阳岑，亭亭出众林。春光杂凤影，秋月弄圭阴。
　　高映龙门迥，双依玉井深。不因将入爨，谁谓作鸣琴。
　　◎卷.38【桃】李峤
　　独有成蹊处，秾华发井傍。山风凝笑脸，朝露泫啼妆。
　　隐士颜应改，仙人路渐长。还欣上林苑，千岁奉君王。
　　◎卷.39【李】李峤
　　潘岳闲居日，王戎戏陌辰。蝶游芳径馥，莺啭弱枝新。
　　叶暗青房晚，花明玉井春。方知有灵干，特用表真人。
　　◎卷.40【梨】李峤
　　擅美玄光侧，传芳瀚海中。凤文疏象郡，花影丽新丰。
　　色对瑶池紫，甘依大谷红。若令逢汉主，还冀识张公。
　　◎卷.41【梅】李峤
　　大庾敛寒光，南枝独早芳。雪含朝暝色，风引去来香。
　　妆面回青镜，歌尘起画梁。若能遥止渴，何暇泛琼浆。
　　◎卷.42【橘】李峤
　　万里盘根植，千秋布叶繁。既荣潘子赋，方重陆生言。
　　玉花含霜动，金衣逐吹翻。愿辞湘水曲，长茂上林园。
　　◎卷.43【凤】李峤
　　有鸟居丹穴，其名曰凤凰。九苞应灵瑞，五色成文章。
　　屡向秦楼侧，频过洛水阳。鸣岐今日见，阿閤伫来翔。
　　◎卷.44【鹤】李峤
　　黄鹤远联翩，从鸾下紫烟。翱翔一万里，来去几千年。
　　已憩青田侧，时游丹禁前。莫言空警露，犹冀一闻天。
　　◎卷.45【乌】李峤
　　日路朝飞急，霜台夕影寒。联翩依月树，迢递绕风竿。
　　白首何年改，青琴此夜弹。灵台如可托，千里向长安。
　　◎卷.46【鹊】李峤
　　不分荆山抵，甘从石印飞。危巢畏风急，绕树觉星稀。
　　喜逐行人至，愁随织女归。倘游明镜里，朝夕动光辉。
　　◎卷.47【雁】李峤
　　春晖满朔方，归雁发衡阳。望月惊弦影，排云结阵行。
　　往还倦南北，朝夕苦风霜。寄语能鸣侣，相随入帝乡。
　　◎卷.48【凫】李峤
　　飒沓睢阳涘，浮游汉水隈。钱飞出井见，鹤引入琴哀。
　　李陵赋诗罢，王乔曳舄来。何当归太液，翱集动成雷。
　　◎卷.49【莺】李峤
　　芳树杂花红，群莺乱晓空。声分折杨吹，娇韵落梅风。
　　写啭清弦里，迁乔暗木中。友生若可冀，幽谷响还通。
　　◎卷.50【雉】李峤
　　白雉振朝声，飞来表太平。楚郊疑凤出，陈宝若鸡鸣。
　　童子怀仁至，中郎作赋成。冀君看饮啄，耿介独含情。
　　◎卷.51【燕】李峤
　　天女伺辰至，玄衣澹碧空。差池沐时雨，颉颃舞春风。
　　相贺雕阑侧，双飞翠幕中。勿惊留爪去，犹冀识吴宫。
　　◎卷.52【雀】李峤
　　大厦初成日，嘉宾集杏梁。衔书表周瑞，入幕应王祥。
　　暮宿江城里，朝游涟水傍。愿齐鸿鹄至，希逐凤凰翔。
　　◎卷.53【龙】李峤
　　衔烛耀幽都，含章拟凤雏。西秦饮渭水，东洛荐河图。
　　带火移星陆，升云出鼎湖。希逢圣人步，庭阙正晨趋。
　　◎卷.54【麟】李峤
　　汉祀应祥开，鲁郊西狩回。奇音中钟吕，成角喻英才。
　　画像临仙阁，藏书入帝台。若惊能吐哺，为待凤凰来。
　　◎卷.55【象】李峤
　　郁林开郡毕，维扬作贡初。万推方演梦，惠子正焚书。
　　执燧奔吴战，量舟入魏墟。六牙行致远，千叶奉高居。
　　◎卷.56【马】李峤
　　天马本来东，嘶惊御史骢。苍龙遥逐日，紫燕迥追风。
　　明月来鞍上，浮云落盖中。得随穆天子，何假唐成公。
　　◎卷.57【牛】李峤
　　齐歌初入相，燕阵早横功。欲向桃林下，先过梓树中。
　　在吴频喘月，奔梦屡惊风。不用五丁士，如何九折通。
　　◎卷.58【豹】李峤
　　车法肇宗周，鼷文阐大猷。还将君子变，来蕴太公筹。
　　委质超羊鞟，飞名列虎侯。若令逢雨露，长隐南山幽。
　　◎卷.59【熊】李峤
　　导洛宜阳右，乘春别馆前。昭仪忠汉日，太傅翊周年。
　　列射三侯满，兴师七步旋。莫言舒紫褥，犹异饮清泉。
　　◎卷.60【鹿】李峤
　　涿鹿闻中冀，秦原辟帝畿。柰花开旧苑，萍叶蔼前诗。
　　道士乘仙日，先生折角时。方怀丈夫志，抗首别心期。
　　◎卷.61【羊】李峤
　　绝饮惩浇俗，行驱梦逸材。仙人拥石去，童子驭车来。
　　夜玉含星动，晨毡映雪开。莫言鸿渐力，长牧上林隈。
　　◎卷.62【兔】李峤
　　上蔡应初击，平冈远不稀。目随槐叶长，形逐桂条飞。
　　汉月澄秋色，梁园映雪辉。唯当感纯孝，郛郭引兵威。


第六十一卷
　　◎卷.1【人日侍宴大明宫恩赐彩缕人胜应制】李峤
　　凤城景色已含韶，人日风光倍觉饶。桂吐半轮迎此夜，
　　蓂开七叶应今朝。鱼猜水冻行犹涩，莺喜春熙弄欲娇。
　　愧奉登高摇彩翰，欣逢御气上丹霄。
　　◎卷.2【奉和初春幸太平公主南庄应制（景龙三年二月十一日）】李峤
　　主家山第接云开，天子春游动地来。羽骑参差花外转，
　　霓旌摇曳日边回。还将石溜调琴曲，更取峰霞入酒杯。
　　鸾辂已辞乌鹊渚，箫声犹绕凤凰台。
　　◎卷.3【太平公主山亭侍宴应制（景龙三年八月十三日）】李峤
　　黄金瑞榜绛河隈，白玉仙舆紫禁来。碧树青岑云外耸，
　　朱楼画阁水中开。龙舟下瞰鲛人室，羽节高临凤女台。
　　遽惜欢娱歌吹晚，挥戈更却曜灵回。
　　◎卷.4【奉和拜洛应制】李峤
　　七萃銮舆动，千年瑞检开。文如龟负出，图似凤衔来。
　　殷荐三神享，明禋万国陪。周旗黄鸟集，汉幄紫云回。
　　日暮钩陈转，清歌上帝台。
　　◎卷.5【奉和幸大荐福寺应制（寺即中宗旧宅）】李峤
　　雁沼开香域，鹦林降彩旃。还窥图凤宇，更坐跃龙川。
　　桂舆朝群辟，兰宫列四禅。半空银閤断，分砌宝绳连。
　　甘雨苏燋泽，慈云动沛篇。独惭贤作砺，空喜福成田。
　　◎卷.6【奉和幸长安故城未央宫应制】李峤
　　旧宫贤相筑，新苑圣君来。运改城隍变，年深栋宇摧。
　　后池无复水，前殿久成灰。莫辨祈风观，空传承露杯。
　　宸心千载合，睿律九韵开。今日联章处，犹疑上柏台。
　　◎卷.7【奉和幸望春宫送朔方总管张仁亶】李峤
　　玉塞征骄子，金符命老臣。三军张武旆，万乘饯行轮。
　　猛气凌玄朔，崇恩降紫宸。投醪还结士，辞第本忘身。
　　露下鹰初击，风高雁欲宾。方销塞北祲，还靖漠南尘。
　　◎卷.8【奉和幸三会寺应制】李峤
　　故台苍颉里，新邑紫泉居。岁在开金寺，时来降玉舆。
　　龙形虽近刹，鸟迹尚留书。竹是蒸青外，池仍点墨馀。
　　天文光圣草，宝思合真如。谬奉千龄日，欣陪十地初。
　　◎卷.9【奉和天枢成宴夷夏群僚应制】李峤
　　辙迹光西崦，勋庸纪北燕。何如万方会，颂德九门前。
　　灼灼临黄道，迢迢入紫烟。仙盘正下露，高柱欲承天。
　　山类丛云起，珠疑大火悬。声流尘作劫，业固海成田。
　　帝泽倾尧酒，宸歌掩舜弦。欣逢下生日，还睹上皇年。
　　◎卷.10【皇帝上礼抚事述怀】李峤
　　配极辉光远，承天顾托隆。负图济多难，脱履归成功。
　　圣道昭永锡，邕言让在躬。还推万方重，咸仰四门聪。
　　恭已忘自逸，因人体至公。垂旒沧海晏，解网法星空。
　　云散天五色，春还日再中。称觞合缨弁，率舞应丝桐。
　　凯乐深居镐，传歌盛饮丰。小臣滥簪笔，无以颂唐风。
　　◎卷.11【奉和幸韦嗣立山庄侍宴应制】李峤
　　南洛师臣契，东岩王佐居。幽情遗绂冕，宸眷属樵渔。
　　制下峒山跸，恩回灞水舆。松门驻旌盖，薜幄引簪裾。
　　石磴平黄陆，烟楼半紫虚。云霞仙路近，琴酒俗尘疏。
　　乔木千龄外，悬泉百丈馀。崖深经炼药，穴古旧藏书。
　　树宿抟风鸟，池潜纵壑鱼。宁知天子贵，尚忆武侯庐。
　　◎卷.12【倡妇行】李峤
　　十年倡家妇，三秋边地人。红妆楼上歇，白发陇头新。
　　夜夜风霜苦，年年征戍频。山西长落日，塞北久无春。
　　团扇辞恩宠，回文赠苦辛。胡兵屡攻战，汉使绝和亲。
　　消息如瓶井，沉浮似路尘。空馀千里月，照妾两眉嚬。
　　◎卷.13【饯薛大夫护边】李峤
　　荒隅时未通，副相下临戎。授律星芒动，分兵月晕空。
　　犀皮拥青橐，象齿饰雕弓。决胜三河勇，长驱六郡雄。
　　登山窥代北，屈指计辽东。伫见燕然上，抽毫颂武功。
　　◎卷.14【和杜学士旅次淮口阻风】李峤
　　夕吹生寒浦，清淮上暝潮。迎风欲举棹，触浪反停桡。
　　淼漫烟波阔，参差林岸遥。日沉丹气敛，天敞白云销。
　　水雁衔芦叶，沙鸥隐荻苗。客行殊未已，川路几迢迢。
　　◎卷.15【送光禄刘主簿之洛】李峤
　　函谷双崤右，伊川二陕东。仙舟窅将隔，芳斝暂云同。
　　朋席馀欢尽，文房旧侣空。他乡千里月，岐路九秋风。
　　背枥嘶班马，分洲叫断鸿。别后青山外，相望白云中。
　　◎卷.16【送骆奉礼从军】李峤
　　玉塞边烽举，金坛庙略申。羽书资锐笔，戎幕引英宾。
　　剑动三军气，衣飘万里尘。琴尊留别赏，风景惜离晨。
　　笛梅含晚吹，营柳带馀春。希君勒石返，歌舞入城闉。
　　◎卷.17【王屋山第之侧杂构小亭，暇日与群公同游】李峤
　　桂亭依绝巘，兰榭俯回溪。绮栋鱼鳞出，雕甍凤羽栖。
　　引泉聊涨沼，凿磴且通蹊。席上山花落，帘前野树低。
　　弋林开曙景，钓渚发晴霓。狎水惊梁雁，临风听楚鸡。
　　复看题柳叶，弥喜荫桐圭。
　　◎卷.18【奉和杜员外扈从教阅】李峤
　　杪冬严杀气，穷纪送颓光。薄狩三农隙，大阅五戎场。
　　菜田初起烧，兰野正开防。夹岸虹旗转，分朋兽罟张。
　　燕弧带晓月，吴剑动秋霜。原启前禽路，山萦后骑行。
　　云区坠日羽，星苑毙天狼。礼振军容肃，威宣武节扬。
　　神心体殷祝，灵兆叶姬祥。幸陪仙驾末，欣采翰林芳。
　　◎卷.19【军师凯旋自邕州顺流舟中】李峤
　　鸣鞞入嶂口，泛舸历川湄。尚想江陵阵，犹疑下濑师。
　　岸回帆影疾，风逆鼓声迟。萍叶沾兰桨，林花拂桂旗。
　　弓鸣苍隼落，剑动白猿悲。芳树吟羌管，幽篁入楚词。
　　全军多胜策，无战在明时。寄谢山东妙，长缨徒自欺。
　　◎卷.20【夏晚九成宫呈同僚】李峤
　　碣馆分襄野，平台架射峰。英藩信炜烨，胜地本从容。
　　林引梧庭凤，泉归竹沼龙。小轩恒共处，长坂属相从。
　　野席兰琴奏，山台桂酒醲。一枰移昼景，六著尽宵钟。
　　枚藻清词律，邹谈耀辩锋。结欢良有裕，联寀愧无庸。
　　暂悦丘中赏，还希物外踪。风烟远近至，鱼鸟去来逢。
　　月涧横千丈，云崖列万重。树红山果熟，崖绿水苔浓。
　　愿以西园柳，长间北岩松。
　　◎卷.21【田假限疾不获还庄载想田园兼思亲友率成短韵…赠杜幽素】李峤
　　游宦劳牵网，风尘久化衣。迹驰东苑路，望阻北岩扉。
　　及此承休告，聊将狎遁肥。十旬俄委疾，三径且殊归。
　　茂陵窅难即，灵台暂可依。疲痾旅城寺，延想属郊畿。
　　夕梦园林是，晨瞻邑里非。绿畴良已秽，清濠旷不追。
　　野花何处落，山月几秋辉。彼美符商政，优游绝汉机。
　　高情物累遣，逸气烟霞飞。乐道方无闷，怀贤独有违。
　　尊虚旧园酒，琴静故人徽。夏沼莲初发，秋田麦稍稀。
　　何当携手去，岁暮采芳菲。
　　◎卷.22【刘侍读见和山邸十篇重申此赠】李峤
　　神岳瑶池圃，仙宫玉树林。乘时警天御，清暑涤宸襟。
　　梁驾陪玄赏，淄庭掩翠岑。对岩龙岫出，分壑雁池深。
　　檐迥松萝映，窗高石镜临。落泉奔涧响，惊吹助猿吟。
　　野气迷凉燠，山花杂古今。英藩盛宾侣，胜景想招寻。
　　践径披兰叶，攀崖引桂阴。穆生时泛醴，邹子或调琴。
　　雉翳分场合，鱼钩向浦沉。朝游极斜景，夕宴待横参。
　　顾己惭铅锷，叨名齿玳簪。暂依朱邸馆，还畅白云心。
　　丘壑信多美，烟霞得所钦。寓言摅宿志，窃吹简知音。
　　奖价逾珍石，酬文重振金。方从仁智所，携手濯清浔。
　　◎卷.23【晚秋喜雨】李峤
　　积阳躔首夏，隆旱届徂秋。炎威振皇服，歊景暴神州。
　　气涤朝川朗，光澄夕照浮。草木委林甸，禾黍悴原畴。
　　国惧流金眚，人深悬磬忧。紫宸兢履薄，丹扆念推沟。
　　望肃坛场祀，冤申囹圄囚。御车迁玉殿，荐菲撤琼羞。
　　济窘邦储发，蠲穷井赋优。服闲云骥屏，冗术土龙修。
　　睿感通三极，天诚贯六幽。夏祈良未拟，商祷讵为俦。
　　穴蚁祯符应，山蛇毒影收。腾云八际满，飞雨四溟周。
　　聚霭笼仙阙，连霏绕画楼。旱陂仍积水，涸沼更通流。
　　晚穗萎还结，寒苗瘁复抽。九农欢岁阜，万宇庆时休。
　　野洽如坻咏，途喧击壤讴。幸闻东李道，欣奉北场游。
　　◎卷.24【中秋月二首】李峤
　　盈缺青冥外，东风万古吹。何人种丹桂，不长出轮枝。
　　圆魄上寒空，皆言四海同。安知千里外，不有雨兼风。
　　◎卷.25【侍宴桃花园咏桃花应制】李峤
　　岁去无言忽憔悴，时来含笑吐氛氲。
　　不能拥路迷仙客，故欲开蹊待圣君。
　　◎卷.26【奉和圣制幸韦嗣立山庄应制】李峤
　　万骑千官拥帝车，八龙三马访仙家。
　　凤凰原上开青壁，鹦鹉杯中弄紫霞。
　　◎卷.27【游苑遇雪应制】李峤
　　散漫祥云逐圣回，飘飖瑞雪绕天来。
　　不能落后争飞絮，故欲迎前赛早梅。
　　◎卷.28【送司马先生】李峤
　　蓬阁桃源两处分，人间海上不相闻。
　　一朝琴里悲黄鹤，何日山头望白云。
　　◎卷.29【风】李峤
　　解落三秋叶，能开二月花。过江千尺浪，入竹万竿斜。
　　◎卷.30【上清晖閤遇雪】李峤
　　千钟圣酒御筵披，六出祥英乱绕枝。
　　即此神仙对琼圃，何须辙迹向瑶池。
　　◎卷.31【石淙】李峤
　　羽盖龙旗下绝冥，兰除薜幄坐云扃。鸟和百籁疑调管，
　　花发千岩似画屏。金灶浮烟朝漠漠，石床寒水夜泠泠。
　　自然碧洞窥仙境，何必丹丘是福庭。


第六十二卷
　　◎卷.1【南海乱石山作】杜审言
　　涨海积稽天，群山高嶪地。相传称乱石，图典失其事。
　　悬危悉可惊，大小都不类。乍将云岛极，还与星河次。
　　上耸忽如飞，下临仍欲坠。朝暾赩丹紫，夜魄炯青翠。
　　穹崇雾雨蓄，幽隐灵仙閟。万寻挂鹤巢，千丈垂猿臂。
　　昔去景风涉，今来姑洗至。观此得咏歌，长时想精异。
　　◎卷.2【送和西蕃使】杜审言
　　使出凤凰池，京师阳春晚。圣朝尚边策，诏谕兵戈偃。
　　拜手明光殿，摇心上林苑。种落逾青羌，关山度赤坂。
　　疆场及无事，雅歌而餐饭。宁独锡和戎，更当封定远。
　　◎卷.3【蓬莱三殿侍宴奉敕咏终南山应制】杜审言
　　北斗挂城边，南山倚殿前。云标金阙迥，树杪玉堂悬。
　　半岭通佳气，中峰绕瑞烟。小臣持献寿，长此戴尧天。
　　◎卷.4【望春亭侍游应诏】杜审言
　　帝出明光殿，天临太液池。尧樽随步辇，舜乐绕行麾。
　　万寿祯祥献，三春景物滋。小臣同酌海，歌颂答无为。
　　◎卷.5【宿羽亭侍宴应制】杜审言
　　步辇千门出，离宫二月开。风光新柳报，宴赏落花催。
　　碧水摇空阁，青山绕吹台。圣情留晚兴，歌管送馀杯。
　　◎卷.6【岁夜安乐公主满月侍宴应制】杜审言
　　戚里生昌胤，天杯宴重臣。画楼初满月，香殿早迎春。
　　睿作尧君宝，孙谋梁国珍。明朝元会日，万寿乐章陈。
　　◎卷.7【奉和七夕侍宴两仪殿应制】杜审言
　　一年衔别怨，七夕始言归。敛泪开星靥，微步动云衣。
　　天回兔欲落，河旷鹊停飞。那堪尽此夜，复往弄残机。
　　◎卷.8【大酺（永昌元年）】杜审言
　　圣后乘乾日，皇明御历辰。紫宫初启坐，苍璧正临春。
　　雷雨垂膏泽，金钱赠下人。诏酺欢赏遍，交泰睹惟新。
　　◎卷.9【赋得妾薄命】杜审言
　　草绿长门掩，苔青永巷幽。宠移新爱夺，泪落故情留。
　　啼鸟惊残梦，飞花搅独愁。自怜春色罢，团扇复迎秋。
　　◎卷.10【和韦承庆过义阳公主山池五首】杜审言
　　野兴城中发，朝英物外求。情悬朱绂望，契动赤泉游。
　　海燕巢书阁，山鸡舞画楼。雨馀清晚夏，共坐北岩幽。
　　径转危峰逼，桥回缺岸妨。玉泉移酒味，石髓换粳香。
　　绾雾青丝弱，牵风紫蔓长。犹言宴乐少，别向后池塘。
　　携琴绕碧沙，摇笔弄青霞。杜若幽庭草，芙蓉曲沼花。
　　宴游成野客，形胜得仙家。往往留仙步，登攀日易斜。
　　攒石当轩倚，悬泉度牖飞。鹿麛冲妓席，鹤子曳童衣。
　　园果尝难遍，池莲摘未稀。卷帘唯待月，应在醉中归。
　　赏玩期他日，高深爱此时。池分八水背，峰作九山疑。
　　地静鱼偏逸，人闲鸟欲欺。青溪留别兴，更与白云期。
　　◎卷.11【和晋陵陆丞早春游望（一作韦应物诗）】杜审言
　　独有宦游人，偏惊物候新。云霞出海曙，梅柳渡江春。
　　淑气催黄鸟，晴光转绿蘋。忽闻歌古调，归思欲沾巾。
　　◎卷.12【秋夜宴临津郑明府宅】杜审言
　　行止皆无地，招寻独有君。酒中堪累月，身外即浮云。
　　露白宵钟彻，风清晓漏闻。坐携馀兴往，还似未离群。
　　◎卷.13【和康五庭芝望月有怀】杜审言
　　明月高秋迥，愁人独夜看。暂将弓并曲，翻与扇俱团。
　　雾濯清辉苦，风飘素影寒。罗衣一此鉴，顿使别离难。
　　◎卷.14【登襄阳城】杜审言
　　旅客三秋至，层城四望开。楚山横地出，汉水接天回。
　　冠盖非新里，章华即旧台。习池风景异，归路满尘埃。
　　◎卷.15【旅寓安南】杜审言
　　交趾殊风候，寒迟暖复催。仲冬山果熟，正月野花开。
　　积雨生昏雾，轻霜下震雷。故乡逾万里，客思倍从来。
　　◎卷.16【春日怀归】杜审言
　　心是伤归望，春归异往年。河山鉴魏阙，桑梓忆秦川。
　　花杂芳园鸟，风和绿野烟。更怀欢赏地，车马洛桥边。
　　◎卷.17【代张侍御伤美人】杜审言
　　二八泉扉掩，帷屏宠爱空。泪痕消夜烛，愁绪乱春风。
　　巧笑人疑在，新妆曲未终。应怜脂粉气，留著舞衣中。
　　◎卷.18【送高郎中北使】杜审言
　　北狄愿和亲，东京发使臣。马衔边地雪，衣染异方尘。
　　岁月催行旅，恩荣变苦辛。歌钟期重锡，拜手落花春。
　　◎卷.19【都尉山亭】杜审言
　　紫藤萦葛藟，绿刺罥蔷薇。下钓看鱼跃，探巢畏鸟飞。
　　叶疏荷已晚，枝亚果新肥。胜迹都无限，只应伴月归。
　　◎卷.20【夏日过郑七山斋】杜审言
　　共有樽中好，言寻谷口来。薜萝山径入，荷芰水亭开。
　　日气含残雨，云阴送晚雷。洛阳钟鼓至，车马系迟回。
　　◎卷.21【送崔融】杜审言
　　君王行出将，书记远从征。祖帐连河阙，军麾动洛城。
　　旌旃朝朔气，笳吹夜边声。坐觉烟尘扫，秋风古北平。
　　◎卷.22【经行岚州】杜审言
　　北地春光晚，边城气候寒。往来花不发，新旧雪仍残。
　　水作琴中听，山疑画里看。自惊牵远役，艰险促征鞍。
　　◎卷.23【重九日宴江阴】杜审言
　　蟋蟀期归晚，茱萸节候新。降霜青女月，送酒白衣人。
　　高兴要长寿，卑栖隔近臣。龙沙即此地，旧俗坐为邻。
　　◎卷.24【除夜有怀】杜审言
　　故节当歌守，新年把烛迎。冬氛恋虬箭，春色候鸡鸣。
　　兴尽闻壶覆，宵阑见斗横。还将万亿寿，更谒九重城。
　　◎卷.25【晦日宴游】杜审言
　　日晦随蓂荚，春情著杏花。解绅宜就水，张幕会连沙。
　　歌管风轻度，池台日半斜。更看金谷骑，争向石崇家。
　　◎卷.26【七夕】杜审言
　　白露含明月，青霞断绛河。天街七襄转，阁道二神过。
　　袨服锵环珮，香筵拂绮罗。年年今夜尽，机杼别情多。
　　◎卷.27【守岁侍宴应制】杜审言
　　季冬除夜接新年，帝子王孙捧御筵。宫阙星河低拂树，
　　殿廷灯烛上薰天。弹弦奏节梅风入，对局探钩柏酒传。
　　欲向正元歌万寿，暂留欢赏寄春前。
　　◎卷.28【大酺】杜审言
　　毗陵震泽九州通，士女欢娱万国同。伐鼓撞钟惊海上，
　　新妆袨服照江东。梅花落处疑残雪，柳叶开时任好风。
　　火德云官逢道泰，天长地久属年丰。
　　◎卷.29【春日京中有怀】杜审言
　　今年游寓独游秦，愁思看春不当春。上林苑里花徒发，
　　细柳营前叶漫新。公子南桥应尽兴，将军西第几留宾。
　　寄语洛城风日道，明年春色倍还人。
　　◎卷.30【扈从出长安应制】杜审言
　　分野都畿列，时乘六御均。京师旧西幸，洛道此东巡。
　　文物驱三统，声名走百神。龙旗萦漏夕，凤辇拂钩陈。
　　抚迹地灵古，游情皇鉴新。山追散马日，水忆钓鱼人。
　　禹食传中使，尧樽遍下臣。省方称国阜，问道识风淳。
　　岁晚天行吉，年丰景从亲。欢娱包历代，宇宙忽疑春。
　　◎卷.31【春日江津游望】杜审言
　　旅客摇边思，春江弄晚晴。烟销垂柳弱，雾卷落花轻。
　　飞棹乘空下，回流向日平。鸟啼移几处，蝶舞乱相迎。
　　忽叹人皆浊，堤防水至清。谷王常不让，深可戒中盈。
　　◎卷.32【泛舟送郑卿入京】杜审言
　　帝坐蓬莱殿，恩追社稷臣。长安遥向日，宗伯正乘春。
　　相宅开基地，倾都送别人。行舟萦渌水，列戟满红尘。
　　酒助欢娱洽，风催景气新。此时光乃命，谁为惜无津。
　　◎卷.33【度石门山】杜审言
　　石门千仞断，迸水落遥空。道束悬崖半，桥欹绝涧中。
　　仰攀人屡息，直下骑才通。泥拥奔蛇径，云埋伏兽丛。
　　星躔牛斗北，地脉象牙东。开塞随行变，高深触望同。
　　江声连骤雨，日气抱残虹。未改朱明律，先含白露风。
　　坚贞深不惮，险涩谅难穷。有异登临赏，徒为造化功。
　　◎卷.34【赠崔融二十韵】杜审言
　　十年俱薄宦，万里各他方。云天断书札，风土异炎凉。
　　太息幽兰紫，劳歌奇树黄。日疑怀叔度，夜似忆真长。
　　北使从江表，东归在洛阳。相逢慰畴昔，相对叙存亡。
　　草深穷巷毁，竹尽故园荒。雅节君弥固，衰颜余自伤。
　　人事盈虚改，交游宠辱妨。雀罗争去翟，鹤氅竞寻王。
　　思极欢娱至，朋情讵可忘。琴樽横宴席，岩谷卧词场。
　　连骑追佳赏，城中及路傍。三川宿雨霁，四月晚花芳。
　　复此开悬榻，宁唯入后堂。兴酣鸲鹆舞，言洽凤凰翔。
　　高选俄迁职，严程已饬装。抚躬衔道义，携手恋辉光。
　　玉振先推美，金铭旧所防。忽嗟离别易，行役共时康。
　　◎卷.35【赠苏味道】杜审言
　　北地寒应苦，南庭戍未归。边声乱羌笛，朔气卷戎衣。
　　雨雪关山暗，风霜草木稀。胡兵战欲尽，虏骑猎犹肥。
　　雁塞何时入，龙城几度围。据鞍雄剑动，插笔羽书飞。
　　舆驾还京邑，朋游满帝畿。方期来献凯，歌舞共春辉。
　　◎卷.36【和李大夫嗣真奉使存抚河东】杜审言
　　六位乾坤动，三微历数迁。讴歌移火德，图谶在金天。
　　子月开阶统，房星受命年。祯符龙马出，宝箓凤凰传。
　　地即交风雨，都仍卜涧瀍。明堂唯御极，清庙乃尊先。
　　不宰神功运，无为大象悬。八荒平物土，四海接人烟。
　　已属群生泰，犹言至道偏。玺书傍问俗，旌节近推贤。
　　秩比司空位，官临御史员。雄词执刀笔，直谏罢楼船。
　　国有大臣器，朝加小会筵。将行备礼乐，送别仰神仙。
　　城阙周京转，关河陕服连。稍观汾水曲，俄指绛台前。
　　姑射聊长望，平阳遂宛然。舜耕馀草木，禹凿旧山川。
　　昔出诸侯上，无何霸业全。中军归战敌，外府绝兵权。
　　隐隐帝乡远，瞻瞻肃命虔。西河偃风俗，东壁挂星躔。
　　井邑枌榆社，陵园松柏田。荣光晴掩代，佳气晓侵燕。
　　雨霈鸿私涤，风行睿旨宣。茕嫠访疾苦，屠钓采贞坚。
　　人乐逢刑措，时康洽赏延。赐逾秦氏级，恩倍汉家钱。
　　拥传咸翘首，称觞竞比肩。拜迎弥道路，舞咏溢郊鄽。
　　杀气西衡白，穷阴北暝玄。飞霜遥渡海，残月迥临边。
　　缅邈朝廷问，周流朔塞旋。兴来探马策，俊发抱龙泉。
　　学总八千卷，文倾三百篇。澄清得使者，作颂有人焉。
　　莫以崇班阂，而云胜托捐。伟材何磊落，陋质几翩翾。
　　江海宁为让，巴渝转自牵。一闻歌圣道，助曲荷陶甄。
　　◎卷.37【赠苏绾书记】杜审言
　　知君书记本翩翩，为许从戎赴朔边。
　　红粉楼中应计日，燕支山下莫经年。
　　◎卷.38【渡湘江】杜审言
　　迟日园林悲昔游，今春花鸟作边愁。
　　独怜京国人南窜，不似湘江水北流。
　　◎卷.39【戏赠赵使君美人】杜审言
　　红粉青娥映楚云，桃花马上石榴裙。
　　罗敷独向东方去，谩学他家作使君。


第六十三卷
　　◎卷.1【三妇艳】董思恭
　　大妇裁纨素，中妇弄明珰。小妇多姿态，登楼红粉妆。
　　丈人且安坐，初日渐流光。
　　◎卷.2【感怀】董思恭
　　野郊怆新别，河桥非旧饯。惨日映峰沉，愁云随盖转。
　　哀笳时断续，悲旌乍舒卷。望望情何极，浪浪泪空泫。
　　无复昔时人，芳春共谁遣。
　　◎卷.3【守岁二首（此二首一作太宗诗，后题作《除夜》。）】董思恭
　　暮景斜芳殿，年华丽绮宫。寒辞去冬雪，暖带入春风。
　　阶馥舒梅素，盘花卷烛红。共欢新故岁，迎送一宵中。
　　岁阴穷暮纪，献节启新芳。冬尽今宵促，年开明日长。
　　冰销出镜水，梅散入风香。对此欢终宴，倾壶待曙光。
　　◎卷.4【昭君怨二首（前首一作董初诗）】董思恭
　　新年犹尚小，那堪远聘秦。裾衫沾马汗，眉黛染胡尘。
　　举眼无相识，路逢皆异人。唯有梅将李，犹带故乡春。
　　琵琶马上弹，行路曲中难。汉月正南远，燕山直北寒。
　　髻鬟风拂乱，眉黛雪沾残。斟酌红颜改，徒劳握镜看。
　　◎卷.5【咏日】董思恭
　　沧海十枝晖，悬圃重轮庆。蕣华发晨楹，菱彩翻朝镜。
　　忽遇惊风飘，自有浮云映。更也人皆仰，无待挥戈正。
　　◎卷.6【咏月】董思恭
　　北堂未安寝，西园聊骋望。玉户照罗帏，珠轩明绮障。
　　别客长安道，思妇高楼上。所愿君莫违，清风时可访。
　　◎卷.7【咏星】董思恭
　　历历东井舍，昭昭右掖垣。云际龙文出，池中鸟色翻。
　　流辉下月路，坠影入河源。方知颍川集，别有太丘门。
　　◎卷.8【咏风】董思恭
　　萧萧度阊阖，习习下庭闱。花蝶自飘舞，兰蕙生光辉。
　　相乌正举翼，退鹢已惊飞。方从列子御，更逐浮云归。
　　◎卷.9【咏云】董思恭
　　帝乡白云起，飞盖上天衢。带月绮罗映，从风枝叶敷。
　　参差过层阁，倏忽下苍梧。因风望既远，安得久踟蹰。
　　◎卷.10【咏雪】董思恭
　　天山飞雪度，言是落花朝。惜哉不我与，萧索从风飘。
　　鲜洁凌纨素，纷糅下枝条。良时竟何在，坐见容华销。
　　◎卷.11【咏露】董思恭
　　夜色凝仙掌，晨甘下帝庭。不觉九秋至，远向三危零。
　　芦渚花初白，葵园叶尚青。晞阳一洒惠，方愿益沧溟。
　　◎卷.12【咏雾】董思恭
　　苍山寂已暮，翠观黯将沉。终南晨豹隐，巫峡夜猿吟。
　　天寒气不歇，景晦色方深。待访公超市，将予赴华阴。
　　◎卷.13【咏虹（一作虹蜺）】董思恭
　　春暮萍生早，日落雨飞馀。横彩分长汉，倒色媚清渠。
　　梁前朝影出，桥上晚光舒。愿逐旌旗转，飘飘侍直庐。
　　◎卷.14【咏桃（一作太宗诗）】董思恭
　　禁苑春光丽，花蹊几树装。缀条深浅色，点露参差光。
　　向日分千笑，迎风共一香。如何仙岭侧，独秀隐遥芳。
　　◎卷.15【咏李（一作太宗诗）】董思恭
　　盘根植瀛渚，交干横倚天。舒华光四海，卷叶荫山川。
　　◎卷.16【咏弓（一作太宗诗）】董思恭
　　上弦明月半，激箭流星远。落雁带书惊，啼猿映枝转。
　　◎卷.17【咏琵琶（一作太宗诗）】董思恭
　　半月无双影，金花有四时。摧藏千里态，掩抑几重悲。
　　促节萦红袖，清音满翠帷。驶弹风响急，缓曲钏声迟。
　　空馀关陇恨，因此代相思。
　　◎卷.18【经庐岳回望江州想洛川有作】刘允济
　　龟山帝始营，龙门禹初凿。出入经变化，俯仰凭寥廓。
　　未若兹山功，连延并巫霍。东北疏艮象，西南距坤络。
　　宏阜自郁盘，高标复回薄。势入柴桑渚，阴开彭蠡壑。
　　九江杳无际，七泽纷相错。云雨散吴会，风波腾鄬鄀。
　　迹随造化久，利与乾坤博。肸蚃精气通，纷纶潜怪作。
　　石渠忽见践，金房安可托。地入天子都，岩有仙人药。
　　二门几迢递，三宫何倏爚。咫尺穷杳冥，跬步皆恬漠。
　　仙才惊羽翰，幽居静龙蠖。明牧振雄词，棣华殊灼灼。
　　盛叶匡西夏，深谋赞禹亳。黄云覆鼎飞，绛气横川跃。
　　佐历符贤运，人期茂天爵。礼乐富垂髫，诗书成舞勺。
　　清辉靖岩电，利器腾霜锷。游圣挹衢尊，邻畿恭木铎。
　　岩仞包武侯，波澜控文若。旋闻刈薪楚，遽睹升葵藿。
　　稷契序揆图，良平公辅略。重地资出守，英藩谅求瘼。
　　豫章观伟材，江州访灵崿。阳岫晓氛氲，阴崖暮萧索。
　　潜伏屡鲸奔，雄飞更鸷搏。惊cb透烟霞，腾猿乱枝格。
　　故园有归梦，他山飞赏乐。帝乡徒可游，湟涧终旅泊。
　　景物观淮海，云霄望河洛。城阙紫微星，图书玄扈閤。
　　神功多粉缋，元气犹斟酌。丞相下南宫，将军趋北落。
　　横簪并附蝉，列鼎俱调鹤。四郊时迷路，五月先投龠。
　　池榭宣琼管，风花乱珠箔。旧游劳梦寐，新知无悦乐。
　　天寒欲赠言，岁暮期交约。夜琴清玉柱，秋灰变缇幕。
　　风云动翰林，宫徵调文籥。言泉激为浪，思绪飞成缴。
　　千里辉珠玑，五采含丹雘。钟鼓旋惊鷃，瑾瑜俄抵鹊。
　　窃价惭庸怠，叨声逾寂莫。长望限南溟，居然翳东郭。
　　◎卷.19【咏琴】刘允济
　　昔在龙门侧，谁想凤鸣时。雕琢今为器，宫商不自持。
　　巴人缓疏节，楚客弄繁丝。欲作高张引，翻成下调悲。
　　◎卷.20【怨情】刘允济
　　玉关芳信断，兰闺锦字新。愁来好自抑，念切已含嚬。
　　虚牖风惊梦，空床月厌人。归期倘可促，勿度柳园春。
　　◎卷.21【见道边死人（一作刘元济诗。《统签》并入允济诗内）】刘允济
　　凄凉徒见日，冥寞讵知年。魂兮不可问，应为直如弦。
　　◎卷.22【九日登玄武山旅眺】邵大震
　　九月九日望遥空，秋水秋天生夕风。
　　寒雁一向南去远，游人几度菊花丛。
　　◎卷.23【军中行路难（与骆宾王同作）】辛常伯
　　君不见封狐雄虺自成群，凭深负固结妖氛。
　　玉玺分兵征恶少，金坛授律动将军。将军拥麾宣庙略，
　　战士横戈静夷落。长驱一息背铜梁，直指三危登剑阁。
　　阁道岧峣起戍楼，剑门遥裔俯灵丘。邛关九折无平路，
　　江水双源有急流。征役无期返，他乡岁华晚。
　　杳杳丘陵出，苍苍林薄远。途危紫盖峰，路涩青泥坂。
　　去去指哀牢，行行入不毛。绝壁千里险，连山四望高。
　　中外分区宇，夷夏殊风土。交阯枕南荒，昆弥临北户。
　　川原饶毒雾，谿谷多霪雨。行潦四时流，崩查千岁古。
　　漂梗飞蓬不暂安，扪萝引葛陟危峦。昔时闻道从军乐，
　　今日方知行路难。沧江绿水东流驶，炎州丹徼南中地。
　　南中南斗映星河，秦关秦塞阻烟波。三春边地风光少，
　　五月泸川瘴疠多。朝驱疲斥候，夕息倦樵歌。
　　向月弯繁弱，连星转太阿。重义轻生怀一顾，
　　东伐西征凡几度。夜夜朝朝斑鬓新，年年岁岁戎衣故。
　　灞城隅，滇池水，天涯望转积，地际行无已。
　　徒觉炎凉节物非，不知关山千万里。弃置勿重陈，
　　重陈多苦辛。且悦清笳梅柳曲，讵忆芳园桃李人。
　　绛节红旗分日羽，丹心白刃酬明主。但令一被君王知，
　　谁惮三边征战苦。行路难，岐路几千端。
　　无复归云凭短翰，空馀望日想长安。


第六十四卷
　　◎卷.1【奉和圣制夏日游石淙山】姚崇
　　二室三涂光地险，均霜揆日处天中。石泉石镜恒留月，
　　山鸟山花竞逐风。周王久谢瑶池赏，汉主悬惭玉树宫。
　　别有祥烟伴佳气，能随轻辇共葱葱。
　　◎卷.2【故洛阳城侍宴应制】姚崇
　　游豫停仙跸，登临对晚晴。川凫连倒影，岩鸟应虚声。
　　野奏风成曲，山居云作缨。今朝丘壑上，高兴小蓬瀛。
　　◎卷.3【春日洛阳城侍宴】姚崇
　　南山开宝历，北渚对芳蹊。的历风梅度，参差露草低。
　　尧樽临上席，舜乐下前溪。任重由来醉，乘酣志转迷。
　　◎卷.4【秋夜望月】姚崇
　　明月有馀鉴，羁人殊未安。桂含秋树晚，波入夜池寒。
　　灼灼云枝净，光光草露团。所思迷所在，长望独长叹。
　　◎卷.5【夜渡江（一作柳中庸诗）】姚崇
　　夜渚带浮烟，苍茫晦远天。舟轻不觉动，缆急始知牵。
　　听草遥寻岸，闻香暗识莲。唯看孤帆影，常似客心悬。
　　◎卷.6【奉和圣制龙池篇】姚崇
　　恭闻帝里生灵沼，应报明君鼎业新。既协翠泉光宝命，
　　还符白水出真人。此时舜海潜龙跃，此地尧河带马巡。
　　独有前池一小雁，叨承旧惠入天津。
　　◎卷.7【句】姚崇
　　扇掩将雏曲，钗承堕马鬟。（见《海录碎事》，
　　又见后张昌宗太平公主山亭侍宴诗）
　　◎卷.8【奉和御制璟与张说源乾曜同日上官命宴都堂赐诗应制】宋璟
　　丞相邦之重，非贤谅不居。老臣慵且惫，何德以当诸。
　　厚秩先为忝，崇班复此除。太常陈礼乐，中掖降簪裾。
　　圣酒山河润，仙文象纬舒。冒恩怀宠锡，陈力省空虚。
　　郭隗惭无骏，冯谖愧有鱼。不知周勃者，荣幸定何如。
　　◎卷.9【奉和圣制同二相已下群官乐游园宴】宋璟
　　侍饮终酺会，承恩续胜游。戴天惟庆幸，选地即殊尤。
　　北向祗双阙，南临赏一丘。曲江新溜暖，上苑杂花稠。
　　亹亹韶弦屡，戋戋贲帛周。醉归填畛陌，荣耀接轩裘。
　　◎卷.10【奉和圣制送张说巡边】宋璟
　　帝道薄存兵，王师尚有征。是关司马法，爰命总戎行。
　　画阃崇威信，分麾盛宠荣。聚观方结辙，出祖遂倾城。
　　圣酒江河润，天词象纬明。德风边草偃，胜气朔云平。
　　宰国推良器，为军挹壮声。至和常得体，不战即亡精。
　　以智泉宁竭，其徐海自清。迟还庙堂坐，赠别故人情。
　　◎卷.11【奉和圣制答张说扈从南出雀鼠谷】宋璟
　　秦地雄西夏，并州近北胡。禹行山启路，舜在邑为都。
　　忽视寒暄隔，深思险易殊。四时宗伯叙，六义宰臣铺。
　　征作宫常应，星环日每纡。盛哉逢道合，良以致亨衢。
　　◎卷.12【蒲津迎驾】宋璟
　　回銮下蒲坂，飞旆指秦京。洛上黄云送，关中紫气迎。
　　霞朝看马色，月晓听鸡鸣。防拒连山险，长桥压水平。
　　省方知化洽，察俗觉时清。天下长无事，空馀襟带名。
　　◎卷.13【送苏尚书赴益州】宋璟
　　我望风烟接，君行霰雪飞。园亭若有送，杨柳最依依。


第六十五卷
　　◎卷.1【初春行宫侍宴应制（得天字）】苏味道
　　温液吐涓涓，跳波急应弦。簪裾承睿赏，花柳发韶年。
　　圣酒千钟洽，宸章七曜悬。微臣从此醉，还似梦钧天。
　　◎卷.2【单于川对雨二首】苏味道
　　崇朝遘行雨，薄晚屯密云。缘阶起素沫，竟水聚圆文。
　　河柳低未举，山花落已芬。清尊久不荐，淹留遂待君。
　　飞雨欲迎旬，浮云已送春。还从濯枝后，来应洗兵辰。
　　气合龙祠外，声过鲸海滨。伐邢知有属，已见静边尘。
　　◎卷.3【正月十五夜】苏味道
　　火树银花合，星桥铁锁开。暗尘随马去，明月逐人来。
　　游伎皆秾李，行歌尽落梅。金吾不禁夜，玉漏莫相催。
　　◎卷.4【咏雾】苏味道
　　氤氲起洞壑，遥裔匝平畴。乍似含龙剑，还疑映蜃楼。
　　拂林随雨密，度径带烟浮。方谢公超步，终从彦辅游。
　　◎卷.5【咏虹】苏味道
　　纡馀带星渚，窈窕架天浔。空因壮士见，还共美人沉。
　　逸照含良玉，神花藻瑞金。独留长剑彩，终负昔贤心。
　　◎卷.6【咏霜】苏味道
　　金祇暮律尽，玉女暝氛归。孕冷随钟彻，飘华逐剑飞。
　　带日浮寒影，乘风进晚威。自有贞筠质，宁将庶草腓。
　　◎卷.7【咏井】苏味道
　　玲珑映玉槛，澄澈泻银床。流声集孔雀，带影出羵羊。
　　桐落秋蛙散，桃舒春锦芳。帝力终何有，机心庶此忘。
　　◎卷.8【咏石】苏味道
　　济北甄神贶，河西濯锦文。声应天池雨，影触岱宗云。
　　燕归犹可候，羊起自成群。何当握灵髓，高枕绝嚣氛。
　　◎卷.9【奉和受图温洛应制】苏味道
　　绿绮膺河检，清坛俯洛滨。天旋俄制跸，孝享属严禋。
　　陟配光三祖，怀柔洎百神。雾开中道日，雪敛属车尘。
　　预奉咸英奏，长歌亿万春。
　　◎卷.10【使岭南闻崔马二御史并拜台郎】苏味道
　　振鹭齐飞日，迁莺远听闻。明光共待漏，清鉴各披云。
　　喜得廊庙举，嗟为台阁分。故林怀柏悦，新幄阻兰薰。
　　冠去神羊影，车迎瑞雉群。远从南斗外，遥仰列星文。
　　◎卷.11【赠封御史入台】苏味道
　　故事推三独，兹辰对两闱。夕鸦共鸣舞，屈草接芳菲。
　　盛府持清橐，殊章动绣衣。风连台阁起，霜就简书飞。
　　凛凛当朝色，行行满路威。惟当击隼去，复睹落雕归。
　　◎卷.12【始背洛城秋郊瞩目奉怀台中诸侍御】苏味道
　　薄游忝霜署，直指戒冰心。荔浦方南纪，蘅皋暂北临。
　　山晴关塞断，川暮广城阴。场圃通圭甸，沟塍碍石林。
　　野童来捃拾，田叟去讴吟。蟋蟀秋风起，蒹葭晚露深。
　　帝城犹郁郁，征传几駸駸。回忆披书地，劳歌谢所钦。
　　◎卷.13【九江口南济北接蕲春南与浔阳岸】苏味道
　　江路一悠哉，滔滔九派来。远潭昏似雾，前浦沸成雷。
　　鳞介多潜育，渔商几溯洄。风摇蜀柿下，日照楚萍开。
　　近漱湓城曲，斜吹蠡泽隈。锡龟犹入贡，浮兽罢为灾。
　　津吏挥桡疾，邮童整传催。归心讵可问，为视落潮回。
　　◎卷.14【和武三思于天中寺寻复礼上人之作】苏味道
　　藩戚三雍暇，禅居二室隈。忽闻从桂苑，移步践花台。
　　敏学推多艺，高谈属辩才。是非宁滞著，空有掠嫌猜。
　　五行幽机畅，三蕃妙键开。味同甘露洒，香似逆风来。
　　砌古留方石，池清辨烧灰。人寻鹤洲返，月逐虎谿回。
　　企躅瞻飞盖，攀游想渡杯。愿陪为善乐，从此去尘埃。
　　◎卷.15【嵩山石淙侍宴应制】苏味道
　　雕舆藻卫拥千官，仙洞灵谿访九丹。隐暧源花迷近路，
　　参差岭竹扫危坛。重崖对耸霞文驳，瀑水交飞雨气寒。
　　天洛宸襟有馀兴，裴回周矖驻归銮。


第六十六卷
　　◎卷.1【古剑篇（一作宝剑篇）】郭震
　　君不见昆吾铁冶飞炎烟，红光紫气俱赫然。
　　良工锻炼凡几年，铸得宝剑名龙泉。龙泉颜色如霜雪，
　　良工咨嗟叹奇绝。琉璃玉匣吐莲花，错镂金环映明月。
　　正逢天下无风尘，幸得周防君子身。精光黯黯青蛇色，
　　文章片片绿龟鳞。非直结交游侠子，亦曾亲近英雄人。
　　何言中路遭弃捐，零落漂沦古狱边。虽复尘埋无所用，
　　犹能夜夜气冲天。
　　◎卷.2【塞上】郭震
　　塞外虏尘飞，频年出武威。死生随玉剑，辛苦向金微。
　　久戍人将老，长征马不肥。仍闻酒泉郡，已合数重围。
　　◎卷.3【寄刘校书】郭震
　　俗吏三年何足论，每将荣辱在朝昏。才微易向风尘老，
　　身贱难酬知己恩。御苑残莺啼落日，黄山细雨湿归轩。
　　回首汉家丞相府，昨来谁得扫重门。
　　◎卷.4【同徐员外除太子舍人寓直之作】郭震
　　太子擅元良，宫臣命伟长。除荣辞会府，直宿总书坊。
　　露湿幽岩桂，风吹便坐桑。阁连云一色，池带月重光。
　　叶死兰无气，荷枯水不香。遥闻秋兴作，言是晋中郎。
　　◎卷.5【春江曲】郭震
　　江水春沉沉，上有双竹林。竹叶坏水色，郎亦坏人心。
　　◎卷.6【王昭君三首】郭震
　　自嫁单于国，长衔汉掖悲。容颜日憔悴，有甚画图时。
　　厌践冰霜域，嗟为边塞人。思从漠南猎，一见汉家尘。
　　闻有南河信，传言杀画师。始知君念重，更肯惜蛾眉。
　　◎卷.7【子夜四时歌六首·春歌】郭震
　　陌头杨柳枝，已被春风吹。妾心正断绝，君怀那得知。
　　青楼含日光，绿池起风色。赠子同心花，殷勤此何极。
　　◎卷.8【子夜四时歌六首·秋歌】郭震
　　邀欢空伫立，望美频回顾。何时复采菱，江中密相遇。
　　辟恶茱萸囊，延年菊花酒。与子结绸缪，丹心此何有。
　　◎卷.9【子夜四时歌六首·冬歌】郭震
　　北极严气升，南至温风谢。调丝竞短歌，拂枕怜长夜。
　　帷横双翡翠，被卷两鸳鸯。婉态不自得，宛转君王床。
　　◎卷.10【二月乐游诗】郭震
　　二月芳游始，开轩望晓池。绿兰日吐叶，红蕊向盈枝。
　　柳色行将改，君心幸莫移。阳春遽多意，唯愿两人知。
　　◎卷.11【十月乐游诗】郭震
　　十月严阴盛，霜气下玉台。罗衣羞自解，绮帐待君开。
　　银箭更筹缓，金炉香气来。愁仍夜未几，已使炭成灰。
　　◎卷.12【萤】郭震
　　秋风凛凛月依依，飞过高梧影里时。
　　暗处若教同众类，世间争得有人知。
　　◎卷.13【蛩】郭震
　　愁杀离家未达人，一声声到枕前闻。
　　苦吟莫向朱门里，满耳笙歌不听君。
　　◎卷.14【云】郭震
　　聚散虚空去复还，野人闲处倚筇看。
　　不知身是无根物，蔽月遮星作万端。
　　◎卷.15【野井】郭震
　　纵无汲引味清澄，冷浸寒空月一轮。
　　凿处若教当要路，为君常济往来人。
　　◎卷.16【米囊花】郭震
　　开花空道胜于草，结实何曾济得民。
　　却笑野田禾与黍，不闻弦管过青春。
　　◎卷.17【惜花】郭震
　　艳拂衣襟蕊拂杯，绕枝闲共蝶徘徊。
　　春风满目还惆怅，半欲离披半未开。
　　◎卷.18【莲花】郭震
　　脸腻香薰似有情，世间何物比轻盈。
　　湘妃雨后来池看，碧玉盘中弄水晶。


第六十七卷
　　◎卷.1【弘农清岩曲有磐石可坐，宋十一每拂拭待余，寄诗赠之】田游岩
　　信彼称灵石，居然狎遁栖。裴回承翠巘，斌驳带深谿。
　　夕阴起层岫，清景半虹霓。风来应啸阮，波动可琴嵇。
　　仆也颍阳客，望彼空思齐。傥见山人至，簪蒿且杖藜。
　　◎卷.2【和宋之问下山歌】王无竞
　　日云暮兮下嵩山，路连绵兮树石间。
　　出谷口兮见明月，心裴回兮不能还。
　　◎卷.3【北使长城】王无竞
　　秦世筑长城，长城无极已。暴兵四十万，兴工九千里。
　　死人如乱麻，白骨相撑委。殚弊未云悟，穷毒岂知止。
　　胡尘未北灭，楚兵遽东起。六国复嚣嚣，两龙斗觺觺。
　　卯金竟握谶，反璧俄沦祀。仁义寝邦国，狙暴行终始。
　　一旦咸阳宫，翻为汉朝市。
　　◎卷.4【凤台曲】王无竞
　　凤台何逶迤，嬴女管参差。一旦彩云至，身去无还期。
　　遗曲此台上，世人多学吹。一吹一落泪，至今怜玉姿。
　　◎卷.5【铜雀台】王无竞
　　北登铜雀上，西望青松郭。繐帐空苍苍，陵田纷漠漠。
　　平生事已变，歌吹宛犹昨。长袖拂玉尘，遗情结罗幕。
　　妾怨在朝露，君恩岂中薄。高台奏曲终，曲终泪横落。
　　◎卷.6【巫山（一作宋之问诗）】王无竞
　　神女向高唐，巫山下夕阳。裴回行作雨，婉娈逐荆王。
　　电影江前落，雷声峡外长。朝云无处所，台馆晓苍苍。
　　◎卷.7【和宋之问下山歌】贾曾
　　良游晼晚兮月呈光，锦路逶迤兮山路长。
　　王孙不留兮岁将晏，嵩岩仙草兮为谁芳。
　　◎卷.8【孝和皇帝挽歌】贾曾
　　新命千龄启，鸿图累圣馀。天行应潜跃，帝出受图书。
　　礼若传尧旧，功疑复夏初。梦游长不返，何国是华胥。
　　◎卷.9【奉和春日出苑瞩目应令】贾曾
　　铜龙晓辟问安回，金辂春游博望开。渭北晴光摇草树，
　　终南佳气入楼台。招贤已得商山老，托乘还征邺下才。
　　臣在东周独留滞，忻逢睿藻日边来。
　　◎卷.10【有所思】贾曾
　　洛阳城东桃李花，飞来飞去落谁家。幽闺女儿爱颜色，
　　坐见落花长叹息。今岁花开君不待。明年花开复谁在。
　　故人不共洛阳东，今来空对落花风。年年岁岁花相似，
　　岁岁年年人不同。
　　◎卷.11【祭汾阴乐章】贾曾
　　蠲我渐饎，洁我膋芗。有豆孔硕，为羞既臧。
　　至诚无昧，精意惟芳。神其醉止，欣欣乐康。
　　◎卷.12【使至汴州喜逢宋之问】李夔
　　阮籍蓬池上，孤韵竹林才。巨源从吏道，正拥使车来。
　　相逢且交臂，相命且衔杯。醉后长歌毕，馀声绕吹台。
　　◎卷.13【祭汾阴乐章】崔玄童
　　聿修严配，展事禋宗。祥符宝鼎，礼备黄琮。
　　祝词以信，明德惟聪。介兹景福，永永无穷。
　　◎卷.14【祭汾阴乐章】何鸾
　　乐奏云阕，礼章载虔。禋宗于地，昭假于天。
　　惟馨荐矣，既醉歆焉。神之降福，永永万年。
　　◎卷.15【祭汾阴乐章】蒋挺
　　维岁之吉，维辰之良。圣君绂冕，肃事坛场。
　　大礼已备，大乐斯张。神其醉止，降福无疆。


第六十八卷
　　◎卷.1【关山月】崔融1
　　月生西海上，气逐边风壮。万里度关山，苍茫非一状。
　　汉兵开郡国，胡马窥亭障。夜夜闻悲笳，征人起南望。
　　◎卷.2【拟古】崔融1
　　饮马临浊河，浊河深不测。河水日东注，河源乃西极。
　　思君正如此，谁为生羽翼。日夕大川阴，云霞千里色。
　　所思在何处，宛在机中织。离梦当有魂，愁容定无力。
　　夙龄负奇志，中夜三叹息。拔剑斩长榆，弯弓射小棘。
　　班张固非拟，卫霍行可即。寄谢闺中人，努力加飧食。
　　◎卷.3【西征军行遇风】崔融1
　　北风卷尘沙，左右不相识。飒飒吹万里，昏昏同一色。
　　马烦莫敢进，人急未遑食。草木春更悲，天景昼相匿。
　　夙龄慕忠义，雅尚存孤直。览史怀浸骄，读诗叹孔棘。
　　及兹戎旅地，忝从书记职。兵气腾北荒，军声振西极。
　　坐觉威灵远，行看氛祲息。愚臣何以报，倚马申微力。
　　◎卷.4【塞垣行（一作崔湜诗）】崔融1
　　疾风卷溟海，万里扬沙砾。仰望不见天，昏昏竟朝夕。
　　是时军两进，东拒复西敌。蔽山张旗鼓，间道潜锋镝。
　　精骑突晓围，奇兵袭暗壁。十月边塞寒，四山沍阴积。
　　雨雪雁南飞，风尘景西迫。昔我事讨论，未尝怠经籍。
　　一朝弃笔砚，十年操矛戟。岂要黄河誓，须勒燕山石。
　　可嗟牧羊臣，海外久为客。
　　◎卷.5【登东阳沈隐侯八咏楼】崔融1
　　旦登西北楼，楼峻石墉厚。宛生长定□，俯压三江口。
　　排阶衔鸟衡，交疏过牛斗。左右会稽镇，出入具区薮。
　　越岩森其前，浙江漫其后。此地实东阳，由来山水乡。
　　隐侯有遗咏，落简尚馀芳。具物昔未改，斯人今已亡。
　　粤余忝藩左，束发事文场。怅不见夫子，神期遥相望。
　　◎卷.6【从军行】崔融1
　　穹庐杂种乱金方，武将神兵下玉堂。天子旌旗过细柳，
　　匈奴运数尽枯杨。关头落月横西岭，塞下凝云断北荒。
　　漠漠边尘飞众鸟，昏昏朔气聚群羊。依稀蜀杖迷新竹，
　　仿佛胡床识故桑。临海旧来闻骠骑，寻河本自有中郎。
　　坐看战壁为平土，近待军营作破羌。
　　◎卷.7【和宋之问寒食题黄梅临江驿】崔融1
　　春分自淮北，寒食渡江南。忽见浔阳水，疑是宋家潭。
　　明主阍难叫，孤臣逐未堪。遥思故园陌，桃李正酣酣。
　　◎卷.8【留别杜审言并呈洛中旧游】崔融1
　　斑鬓今为别，红颜昨共游。年年春不待，处处酒相留。
　　驻马西桥上，回车南陌头。故人从此隔，风月坐悠悠。
　　◎卷.9【咏宝剑】崔融1
　　宝剑出昆吾，龟龙夹采珠。五精初献术，千户竞沦都。
　　匣气冲牛斗，山形转辘轳。欲知天下贵，持此问风胡。
　　◎卷.10【吴中好风景】崔融1
　　洛渚问吴潮，吴门想洛桥。夕烟杨柳岸，春水木兰桡。
　　城邑高楼近，星辰北斗遥。无因生羽翼，轻举托还飙。
　　◎卷.11【则天皇后挽歌二首】崔融1
　　宵陈虚禁夜，夕临空山阴。日月昏尺景，天地惨何心。
　　紫殿金铺涩，黄陵玉座深。镜奁长不启，圣主泪沾巾。
　　前殿临朝罢，长陵合葬归。山川不可望，文物尽成非。
　　阴月霾中道，轩星落太微。空馀天子孝，松上景云飞。
　　◎卷.12【户部尚书崔公挽歌】崔融1
　　八座图书委，三台章奏盈。举杯常有劝，曳履忽无声。
　　市若荆州罢，池如薛县平。空馀济南剑，天子署高名。
　　◎卷.13【韦长史挽词】崔融1
　　日落桑榆下，寒生松柏中。冥冥多苦雾，切切有悲风。
　　京兆新阡辟，扶阳甲第空。郭门从此去，荆棘渐蒙笼。
　　◎卷.14【和梁王众传张光禄是王子晋后身】崔融1
　　闻有冲天客，披云下帝畿。三年上宾去，千载忽来归。
　　昔偶浮丘伯，今同丁令威。中郎才貌是，柱史姓名非。
　　祗召趋龙阙，承恩拜虎闱。丹成金鼎献，酒至玉杯挥。
　　天仗分旄节，朝容间羽衣。旧坛何处所，新庙坐光辉。
　　汉主存仙要，淮南爱道机。朝朝缑氏鹤，长向洛城飞。
　　◎卷.15【哭蒋詹事俨】崔融1
　　江上有长离，从容盛羽仪。一鸣百兽舞，一举群鸟随。
　　应我圣明代，巢君阿阁垂。钩陈侍帷扆，环卫奉旌麾。
　　雅量沧海纳，完才庙廊施。养亲光孝道，事主竭忠规。
　　贞节既已固，殊荣良不訾。朝游云汉省，夕宴芙蓉池。
　　汲黯言当直，陈平智本奇。功成喜身退，时往惜年驰。
　　镇国山基毁，中天柱石颓。将军空有颂，刺史独留碑。
　　芜漫藏书壁，荒凉悬剑枝。昔余参下位，数载忝牵羁。
　　置榻恩逾重，迎门礼自卑。竹林常接兴，黍谷每逢吹。
　　逸翰金相发，清谈玉柄挥。不轻文举少，深叹子云疲。
　　遗爱犹如在，残编尚可窥。即今流水曲，何处俗人知。
　　◎卷.16【嵩山石淙侍宴应制】崔融1
　　洞口仙岩类削成，泉香石冷昼含清。龙旗画月中天下，
　　凤管披云此地迎。树作帷屏阳景翳，芝如宫阙夏凉生。
　　今朝出豫临悬圃，明日陪游向赤城。
　　◎卷.17【塞上寄内】崔融1
　　旅魂惊塞北，归望断河西。春风若可寄，暂为绕兰闺。


第六十九卷
　　◎卷.1【侍从途中口号应制】阎朝隐
　　疵贱出山东，忠贞任土风。因敷河朔藻，得奉洛阳宫。
　　一顾侍御史，再顾给事中。常愿粉肌骨，特答造化功。
　　◎卷.2【奉和圣制夏日游石淙山】阎朝隐
　　金台隐隐陵黄道，玉辇亭亭下绛雰。千种冈峦千种树，
　　一重岩壑一重云。花落风吹红的历，藤垂日晃绿葐蒀。
　　五百里内贤人聚，愿陪阊阖侍天文。
　　◎卷.3【鹦鹉猫儿篇】阎朝隐
　　霹雳引，丰隆鸣，猛兽噫气蛇吼声。鹦鹉鸟，
　　同资造化兮殊粹精。鹔鹴毛，翡翠翼。鹓雏延颈，
　　鹍鸡弄色。鹦鹉鸟，同禀阴阳兮异埏埴。彼何为兮，
　　隐隐振振；此何为兮，绿衣翠襟。彼何为兮，窘窘蠢蠢；
　　此何为兮，好貌好音。彷彷兮徉徉，似妖姬躧步兮动罗裳；
　　趋趋兮跄跄，若处子回眸兮登玉堂。爰有兽也，安其忍，
　　觜其胁，距其胸，与之放旷浪浪兮，从从容容。
　　钩爪锯牙也，宵行昼伏无以当。遇之兮忘味，抟击腾掷也，
　　朝飞暮噪无以拒，逢之兮屏气。由是言之，
　　贪残薄则智慧作，贪残临之兮不复攫；由是言之，
　　智慧周则贪残囚，智慧犯之兮不复忧。菲形陋质虽贱微，
　　皇王顾遇长光辉。离宫别馆临朝市，妙舞繁弦杂宫徵。
　　嘉喜堂前景福内，合欢殿上明光里。云母屏风文彩合，
　　流苏斗帐香烟起，承恩宴盼接宴喜。高视七头金骆驼，
　　平怀五尺铜狮子。国有君兮国有臣，君为主兮臣为宾。
　　朝有贤兮朝有德，贤为君兮德为饰，千年万岁兮心转忆。
　　◎卷.4【三日曲水侍宴应制】阎朝隐
　　三月重三日，千春续万春。圣泽如东海，天文似北辰。
　　荷叶珠盘净，莲花宝盖新。陛下制万国，臣作水心人。
　　◎卷.5【奉和九日幸临渭亭，登高应制得筵字】阎朝隐
　　九九侍神仙，高高坐半天。文章二曜动，气色五星连。
　　簪绂趋皇极，笙歌接御筵。愿因茱菊酒，相守百千年。
　　◎卷.6【奉和送金城公主适西蕃应制】阎朝隐
　　甥舅重亲地，君臣厚义乡。还将贵公主，嫁与耨檀王。
　　卤簿山河暗，琵琶道路长。回瞻父母国，日出在东方。
　　◎卷.7【奉和立春游苑迎春应制】阎朝隐
　　管籥周移寰极里，乘舆望幸斗城闉。草根未结青丝缕，
　　萝茑犹垂绿帔巾。鹊入巢中言改岁，燕衔书上道宜新。
　　愿得长绳系取日，光临天子万年春。
　　◎卷.8【奉和圣制春日幸望春宫应制】阎朝隐
　　句芒人面乘两龙，道是春神卫九重。彩胜年年逢七日，
　　酴醿岁岁满千钟。宫梅间雪祥光遍，城柳含烟淑气浓。
　　醉倒君前情未尽，愿因歌舞自为容。
　　◎卷.9【夜宴安乐公主新宅】阎朝隐
　　凤凰鸣舞乐昌年，蜡炬开花夜管弦。
　　半醉徐击珊瑚树，已闻钟漏晓声传。
　　◎卷.10【饯唐永昌】阎朝隐
　　洛阳难理若棼丝，椎破连环定不疑。
　　鹦鹉休言秦地乐，回头一顾一相思。
　　◎卷.11【明月歌】阎朝隐
　　梅花雪白柳叶黄，云雾四起月苍苍。箭水泠泠刻漏长。
　　挥玉指，拂罗裳，为君一奏楚明光。
　　◎卷.12【采莲女】阎朝隐
　　采莲女，采莲舟，春日春江碧水流。莲衣承玉钏，
　　莲刺罥银钩。薄暮敛容歌一曲，氛氲香气满汀洲。
　　◎卷.13【奉和登骊山应制】阎朝隐
　　龙行踏绛气，天半语相闻。混沌疑初判，洪荒若始分。
　　◎卷.14【奉和九日幸临渭亭登高应制得月字】韦元旦
　　云物开千里，天行乘九月。丝言丹凤池，旆转苍龙阙。
　　灞水欢娱地，秦京游侠窟。欣承解愠词，圣酒黄花发。
　　◎卷.15【奉和送金城公主适西蕃应制】韦元旦
　　柔远安夷俗，和亲重汉年。军容旌节送，国命锦车传。
　　琴曲悲千里，箫声恋九天。唯应西海月，来就掌珠圆。
　　◎卷.16【饯唐州高使君赴任】韦元旦
　　桐柏膺新命，芝兰惜旧游。鸣皋夜鹤在，迁木早莺求。
　　传拥淮源路，尊空灞水流。落花纷送远，春色引离忧。
　　◎卷.17【早朝】韦元旦
　　震维芳月季，宸极众星尊。珮玉朝三陛，鸣珂度九门。
　　挈壶分早漏，伏槛耀初暾。北倚苍龙阙，西临紫凤垣。
　　词庭草欲奏，温室树无言。鳞翰空为忝，长怀圣主恩。
　　◎卷.18【奉和立春游苑迎春应制】韦元旦
　　灞涘长安恒近日，殷正腊月早迎新。池鱼戏叶仍含冻，
　　宫女裁花已作春。向苑云疑承翠幄，入林风若起青蘋。
　　年年斗柄东无限，愿挹琼觞寿北辰。
　　◎卷.19【奉和圣制春日幸望春宫应制】韦元旦
　　九重楼阁半山霞，四望韶阳春未赊。侍跸妍歌临灞涘，
　　留觞艳舞出京华。危竿竞捧中街日，戏马争衔上苑花。
　　景色欢娱长若此，承恩不醉不还家。
　　◎卷.20【奉和人日宴大明宫恩赐彩缕人胜应制】韦元旦
　　鸾凤旌旗拂晓陈，鱼龙角牴大明辰。青韶既肇人为日，
　　绮胜初成日作人。圣藻凌云裁柏赋，仙歌促宴摘梅春。
　　垂旒一庆宜年酒，朝野俱欢荐寿新。
　　◎卷.21【奉和幸安乐公主山庄应制】韦元旦
　　银河南渚帝城隅，帝辇平明出九衢。刻凤蟠螭凌桂邸，
　　穿池叠石写蓬壶。琼箫暂下钧天乐，绮缀长悬明月珠。
　　仙榜承恩争既醉，方知朝野更欢娱。
　　◎卷.22【兴庆池侍宴应制】韦元旦
　　沧池漭沆帝城边，殊胜昆明凿汉年。夹岸旌旗疏辇道，
　　中流箫鼓振楼船。云峰四起迎宸幄，水树千重入御筵。
　　宴乐已深鱼藻咏，承恩更欲奏甘泉。
　　◎卷.23【夜宴安乐公主宅】韦元旦
　　主第新成银作榜，宾筵广宴玉为楼。
　　壶觞既卜仙人夜，歌舞宜停织女秋。
　　◎卷.24【奉和初春幸太平公主南庄应制】邵升
　　沁园佳丽夺蓬瀛，翠壁红泉绕上京。二圣忽从鸾殿幸，
　　双仙正下凤楼迎。花含步辇空间出，树杂帷宫画里行。
　　无路乘槎窥汉渚，徒知访卜就君平。
　　◎卷.25【奉和送金城公主适西蕃应制】唐远悊
　　皇恩眷下人，割爱远和亲。少女风游兑，姮娥月去秦。
　　龙笛迎金榜，骊歌送锦轮。那堪桃李色，移向虏庭春。


第七十卷
　　◎卷.1【汾阴后土祠作】李適
　　昔予读旧史，遍睹汉世君。武皇实稽古，建兹百代勋。
　　号令垂懋典，旧经备阙文。西巡历九嶷，舳舻被江滨。
　　勒兵十八万，旌旗何纷纷。朅来茂陵下，英声不复闻。
　　我行岁方晏，极望山河分。神光终冥漠，鼎气独氛氲。
　　揽涕步脽上，登高见彼汾。雄图今安在，飞飞有白云。
　　◎卷.2【答宋十一崖口五渡见赠】李適
　　闻君访远山，跻险造幽绝。眇然青云境，观奇弥年月。
　　登岭亦溯溪，孤舟事沿越。崿嶂传彩翠，崖磴互欹缺。
　　石林上攒丛，金涧下明灭。扪壁窥丹井，梯苔瞰乳穴。
　　忽枉岩中赠，对玩未尝辍。殷勤独往事，委曲炼药说。
　　邀余名山期，从尔泛海澨。岁晏秉宿心，斯言非徒设。
　　◎卷.3【饯许州宋司马赴任】李適
　　昔吾游箕山，朅来涉颍水。复有许由庙，迢迢白云里。
　　闻君佐繁昌，临风怅怀此。傥到平舆泉，寄谢干将里。
　　◎卷.4【奉和圣制九日侍宴应制得高字】李適
　　禁苑秋光入，宸游霁色高。萸房颁彩笥，菊蕊荐香醪。
　　后骑萦堤柳，前旌拂御桃。王枚俱得从，浅浅愧飞毫。
　　◎卷.5【游禁苑幸临渭亭遇雪应制】李適
　　长乐喜春归，披香瑞雪霏。花从银阁度，絮绕玉窗飞。
　　写曜衔天藻，呈祥拂御衣。上林纷可望，无处不光辉。
　　◎卷.6【奉和九日登慈恩寺浮图应制】李適
　　凤辇乘朝霁，鹦林对晚秋。天文贝叶写，圣泽菊花浮。
　　塔似神功造，龛疑佛影留。幸陪清汉跸，欣奉净居游。
　　◎卷.7【侍宴长宁公主东庄应制】李適
　　凤楼纡睿幸，龙舸畅宸襟。歌舞平阳第，园亭沁水林。
　　山花添圣酒，涧竹绕熏琴。愿奉瑶池驾，千春侍德音。
　　◎卷.8【奉和送金城公主适西蕃应制】李適
　　绛河从远聘，青海赴和亲。月作临边晓，花为度陇春。
　　主歌悲顾鹤，帝策重安人。独有琼箫去，悠悠思锦轮。
　　◎卷.9【安乐公主移入新宅】李適
　　星桥他日创，仙榜此时开。马向铺钱埒，箫闻奏玉台。
　　人疑卫叔美，客似长卿才。借问游天使，谁能取石回。
　　◎卷.10【奉和幸望春宫送朔方军大总管张仁亶】李適
　　地限骄南牧，天临饯北征。解衣延宠命，横剑总威名。
　　豹略恭宸旨，雄文动睿情。坐观膜拜入，朝夕受降城。
　　◎卷.11【人日宴大明宫恩赐彩缕人胜应制】李適
　　朱城待凤韶年至，碧殿疏龙淑气来。宝帐金屏人已帖，
　　图花学鸟胜初裁。林香近接宜春苑，山翠遥添献寿杯。
　　向夕凭高风景丽，天文垂耀象昭回。
　　◎卷.12【奉和春日幸望春宫应制】李適
　　玉辇金舆天上来，花园四望锦屏开。轻丝半拂朱门柳，
　　细缬全披画阁梅。舞蝶飞行飘御席，歌莺度曲绕仙杯。
　　圣词今日光辉满，汉主秋风莫道才。
　　◎卷.13【奉和立春游苑迎春】李適
　　金舆翠辇迎嘉节，御苑仙宫待献春。淑气初衔梅色浅，
　　条风半拂柳墙新。天杯庆寿齐南岳，圣藻光辉动北辰。
　　稍觉披香歌吹近，龙骖日暮下城闉。
　　◎卷.14【帝幸兴庆池戏竞渡应制】李適
　　拂露金舆丹旆转，凌晨黼帐碧池开。南山倒影从云落，
　　北涧摇光写溜回。急桨争标排荇度，轻帆截浦触荷来。
　　横汾宴镐欢无极，歌舞年年圣寿杯。
　　◎卷.15【侍宴安乐公主庄应制】李適
　　平阳金榜凤凰楼，沁水银河鹦鹉洲。彩仗遥临丹壑里，
　　仙舆暂幸绿亭幽。前池锦石莲花艳，后岭香炉桂蕊秋。
　　贵主称觞万年寿，还轻汉武济汾游。
　　◎卷.16【侍宴安乐公主新宅应制】李適
　　银河半倚凤凰台，玉酒相传鹦鹉杯。
　　若见君平须借问，仙槎一去几时来。
　　◎卷.17【饯唐永昌赴任东都】李適
　　闻道飞凫向洛阳，翩翩矫翮度文昌。
　　因声寄意三花树，少室岩前几过香。


第七十一卷
　　◎卷.1【奉和圣制立春日侍宴内殿出剪彩花应制】刘宪
　　上林宫馆好，春光独早知。剪花疑始发，刻燕似新窥。
　　色浓轻雪点，香浅嫩风吹。此日叨陪侍，恩荣得数枝。
　　◎卷.2【奉和人日清晖阁宴群臣遇雪应制】刘宪
　　舆辇乘人日，登临上凤京。风寻歌曲飏，雪向舞行萦。
　　千官随兴合，万福与时并。承恩长若此，微贱幸升平。
　　◎卷.3【奉和七夕宴两仪殿应制】刘宪
　　秋吹过双阙，星仙动二灵。更深移月镜，河浅度云輧。
　　殿上呼方朔，人间失武丁。天文兹夜里，光映紫微庭。
　　◎卷.4【奉和九月九日圣制登慈恩寺浮图应制】刘宪
　　飞塔云霄半，清晨羽旆游。登临凭季月，寥廓见中州。
　　御酒新寒退，天文瑞景留。辟邪将献寿，兹日奉千秋。
　　◎卷.5【闰九月九日幸总持寺登浮图应制】刘宪
　　重阳登闰序，上界叶时巡。驻辇天花落，开筵妓乐陈。
　　城端刹柱见，云表露盘新。临睨光辉满，飞文动睿神。
　　◎卷.6【侍宴长宁公主东庄】刘宪
　　公主林亭地，清晨降玉舆。画桥飞渡水，仙阁涌临虚。
　　晴新看蛱蝶，夏早摘芙蕖。文酒娱游盛，忻叨侍从馀。
　　◎卷.7【奉和送金城公主入西蕃应制】刘宪
　　外馆逾河右，行营指路岐。和亲悲远嫁，忍爱泣将离。
　　旌旆羌风引，轩车汉月随。那堪马上曲，时向管中吹。
　　◎卷.8【奉和圣制登骊山高顶寓目应制】刘宪
　　骊阜镇皇都，銮游眺八区。原隰旌门里，风云扆座隅。
　　直城如斗柄，官树似星榆。从臣词赋末，滥得上天衢。
　　◎卷.9【奉和幸白鹿观应制】刘宪
　　玄游乘落晖，仙宇蔼霏微。石梁萦涧转，珠旆扫坛飞。
　　芝童荐膏液，松鹤舞骖騑。还似瑶池上，歌成周驭归。
　　◎卷.10【折杨柳】刘宪
　　沙塞三河道，金闺二月春。碧烟杨柳色，红粉绮罗人。
　　露叶怜啼脸，风花思舞巾。攀持君不见，为听曲中新。
　　◎卷.11【奉和立春日内出彩花树应制（一作人日大明宫应制）】刘宪
　　禁苑韶年此日归，东郊道上转青旂。柳色梅芳何处所，
　　风前雪里觅芳菲。开冰池内鱼新跃，剪彩花间燕始飞。
　　欲识王游布阳气，为观天藻竞春晖。
　　◎卷.12【奉和春日幸望春宫应制】刘宪
　　暮春春色最便妍，苑里花开列御筵。商山积翠临城起，
　　浐水浮光共幕连。莺藏嫩叶歌相唤，蝶碍芳丛舞不前。
　　欢娱节物今如此，愿奉宸游亿万年。
　　◎卷.13【奉和幸安乐公主山庄应制】刘宪
　　主家别墅帝城隈，无劳海上觅蓬莱。沓石悬流平地起，
　　危楼曲阁半天开。庭莎作荐舞行出，浦树相将歌棹回。
　　此日风光与形胜，只言作伴圣词来。
　　◎卷.14【兴庆池侍宴应制】刘宪
　　苍龙阙下天泉池，轩驾来游箫管吹。缘堤夏筱萦不散，
　　冒水新荷卷复披。帐殿疑从画里出，楼船直在镜中移。
　　自然东海神仙处，何用西昆辙迹疲。
　　◎卷.15【奉和幸大荐福寺应制】刘宪
　　地灵传景福，天驾俨钩陈。佳哉藩邸旧，赫矣梵宫新。
　　香塔鱼山下，禅堂雁水滨。珠幡映白日，镜殿写青春。
　　甚欢延故吏，大觉拯生人。幸承歌颂末，长奉属车尘。
　　◎卷.16【奉和幸三会寺应制】刘宪
　　岧峣仓史台，敞朗绀园开。戒旦壶人集，翻霜羽骑来。
　　下辇登三袭，褰旒望九垓。林披馆陶榜，水浸昆明灰。
　　网户飞花缀，幡竿度鸟回。豫游仙唱动，潇洒出尘埃。
　　◎卷.17【奉和幸长安故城未央宫应制】刘宪
　　汉宫千祀外，轩驾一来游。夷荡长如此，威灵不复留。
　　凭高睿赏发，怀古圣情周。寒向南山敛，春过北渭浮。
　　土功昔云盛，人英今所求。幸听熏风曲，方知霸道羞。
　　◎卷.18【奉和幸礼部尚书窦希玠宅应制（一作陪幸五王宅）】刘宪
　　北斗枢机任，西京肺腑亲。畴昔王门下，今兹御幸辰。
　　恩光山水被，圣作管弦新。绕坐熏红药，当轩暗绿筠。
　　摘荷才早夏，听鸟尚馀春。行漏今徒晚，风烟起观津。
　　◎卷.19【奉和圣制幸望春宫送朔方大总管张仁亶】刘宪
　　命将择耆年，图功胜必全。光辉万乘饯，威武二庭宣。
　　中衢横鼓角，旷野蔽旌旃。推食天厨至，投醪御酒传。
　　凉风过雁苑，杀气下鸡田。分阃恩何极，临岐动睿篇。
　　◎卷.20【奉和幸韦嗣立山庄侍宴应制】刘宪
　　东山有谢安，枉道降鸣銮。缇骑分初日，霓旌度晓寒。
　　云跸岩间下，虹桥涧底盘。幽栖俄以届，圣瞩宛馀欢。
　　崖悬飞溜直，岸转绿潭宽。桂华尧酒泛，松响舜琴弹。
　　明主恩斯极，贤臣节更殚。不才叨侍从，咏德以濡翰。
　　◎卷.21【人日玩雪应制】刘宪
　　胜日登临云叶起，芳风摇荡雪花飞。
　　呈晖幸得承金镜，飏彩还将奉玉衣。
　　◎卷.22【上巳日祓禊渭滨应制】刘宪
　　桃花欲落柳条长，沙头水上足风光。
　　此时御跸来游处，愿奉年年祓禊觞。
　　◎卷.23【苑中遇雪应制】刘宪
　　龙骖晓入望春宫，正逢春雪舞东风。
　　花光并洒天文上，寒气行消御酒中。
　　◎卷.24【夜宴安乐公主新宅】刘宪
　　层轩洞户旦新披，度曲飞觞夜不疲。
　　绮缀玲珑河色晓，珠帘隐映月华窥。
　　◎卷.25【奉和圣制幸韦嗣立山庄】刘宪
　　非吏非隐晋尚书，一丘一壑降乘舆。
　　天藻缘情两曜合，山卮献寿万年馀。
　　◎卷.26【饯唐永昌】刘宪
　　始见郎官拜洛阳，旋闻近侍发雕章。
　　绪言已勖期年政，绮字当生满路光。


第七十二卷
　　◎卷.1【晦日置酒林亭】高正臣
　　正月符嘉节，三春玩物华。忘怀寄尊酒，陶性狎山家。
　　柳翠含烟叶，梅芳带雪花。光阴不相借，迟迟落景斜。
　　◎卷.2【晦日重宴】高正臣
　　芳辰重游衍，乘景共追随。班荆陪旧识，倾盖得新知。
　　水叶分莲沼，风花落柳枝。自符河朔趣，宁羡高阳池。
　　◎卷.3【晦日宴高氏林亭】崔知贤
　　上月河阳地，芳辰景物华。绵蛮变时鸟，照曜起春霞。
　　柳摇风处色，梅散日前花。淹留洛城晚，歌吹石崇家。
　　◎卷.4【上元夜效小庾体】崔知贤
　　今夜启城闉，结伴戏芳春。鼓声撩乱动，风光触处新。
　　月下多游骑，灯前饶看人。欢乐无穷已，歌舞达明晨。
　　◎卷.5【三月三日宴王明府山亭（得鱼字）】崔知贤
　　京洛皇居，芳禊春馀。影媚元巳，和风上除。云开翠帟，
　　水骛鲜居。林渚萦映，烟霞卷舒。花飘粉蝶，藻跃文鱼。
　　沿波式宴，其乐只且。
　　◎卷.6【三月三日宴王明府山亭（得郊字）】席元明
　　日惟上巳，时亨有巢。中尊引桂，芳筵藉茅。书僮橐笔，
　　膳夫行炰。烟霏万雉，花明四郊。沼蘋白带，山花紫苞。
　　同人聚饮，千载神交。
　　◎卷.7【晦日宴高氏林亭】韩仲宣
　　欲知行有乐，芳尊对物华。地接安仁县，园是季伦家。
　　柳处云疑叶，梅间雪似花。日落归途远，留兴伴烟霞。
　　◎卷.8【晦日重宴】韩仲宣
　　凤苑先吹晚，龙楼夕照披。陈遵已投辖，山公正坐池。
　　落日催金奏，飞霞送玉卮。此时陪绮席，不醉欲何为。
　　◎卷.9【上元夜效小庾体】韩仲宣
　　他乡月夜人，相伴看灯轮。光随九华出，影共百枝新。
　　歌钟盛北里，车马沸南邻。今宵何处好，惟有洛城春。
　　◎卷.10【三月三日宴王明府山亭（得花字）】韩仲宣
　　河滨上巳，洛汭春华。碧池涵日，翠斝澄霞。沟垂细柳，
　　岸拥平沙。歌莺响树，舞蝶惊花。云浮宝马，水韵香车。
　　熟记行乐，淹留景斜。
　　◎卷.11【晦日宴高氏林亭】周彦昭
　　胜地临鸡浦，高会偶龙池。御柳惊春色，仙筇掩月华。
　　门邀千里驭，杯泛九光霞。日落山亭晚，雷送七香车。
　　◎卷.12【晦日宴高氏林亭】高球
　　温洛年光早，皇州景望华。连镳寻上路，乘兴入山家。
　　轻苔网危石，春水架平沙。赏极林塘暮，处处起烟霞。
　　◎卷.13【三月三日宴王明府山亭（得烟字）】高球
　　洛城春禊，元巳芳年。季伦园里，逸少亭前。曲中举白，
　　谈际生玄。陆离轩盖，凄清管弦。萍疏波荡，柳弱风牵。
　　未淹欢趣，林溪夕烟。
　　◎卷.14【晦日宴高氏林亭】弓嗣初
　　上序春晖丽，中园物候华。高才盛文雅，逸兴满烟霞。
　　参差金谷树，皎镜碧塘沙。萧散林亭晚，倒载欲还家。
　　◎卷.15【晦日重宴】弓嗣初
　　年华蔼芳隰，春溜满新池。促赏依三友，延欢寄一卮。
　　鸟声随管变，花影逐风移。行乐方无极，淹留惜晚曦。
　　◎卷.16【三月三日宴王明府山亭（得哉字）】高瑾
　　暮春元巳，春服初裁。童冠八九，于洛之隈。
　　河堤草变，巩树花开。逸人谈发，仙御舟来。
　　间关黄鸟，瀺灂丹腮。乐饮命席，优哉悠哉。
　　◎卷.17【晦日宴高氏林亭】高瑾
　　试入山亭望，言是石崇家。二月风光起，三春桃李华。
　　莺吟上乔木，雁往息平沙。相看会取醉，宁知还路赊。
　　◎卷.18【晦日重宴】高瑾
　　忽闻莺响谷，于此命相知。正开彭泽酒，来向高阳池。
　　柳叶风前弱，梅花影处危。赏洽林亭晚，落照下参差。
　　◎卷.19【上元夜效小庾体】高瑾
　　初年三五夜，相知一两人。连镳出巷口，飞毂下池漘。
　　灯光恰似月，人面并如春。遨游终未已，相欢待日轮。
　　◎卷.20【晦日宴高氏林亭】王茂时
　　践胜寻良会，乘春玩物华。还随张放友，来向石崇家。
　　止水分岩镜，闲庭枕浦沙。未极林泉赏，参差落照斜。
　　◎卷.21【晦日宴高氏林亭】徐皓
　　绮筵乘暇景，琼醑对年华。门多金埒骑，路引璧人车。
　　蘋早犹藏叶，梅残正落花。蔼蔼林亭晚，馀兴促流霞。
　　◎卷.22【晦日宴高氏林亭】长孙正隐
　　晦晚属烟霞，遨游重岁华。歌钟虽戚里，林薮是山家。
　　细雨犹开日，深池不涨沙。淹留迷处所，岩岫几重花。
　　◎卷.23【上元夜效小庾体同用春字】长孙正隐
　　薄晚啸游人，车马乱驱尘。月光三五夜，灯焰一重春。
　　烟云迷北阙，箫管识南邻。洛城终不闭，更出小平津。
　　◎卷.24【晦日宴高氏林亭】高绍
　　啸侣入山家，临春玩物华。葛弦调绿水，桂醑酌丹霞。
　　岸柳开新叶，庭梅落早花。兴洽林亭晚，方还倒载车。
　　◎卷.25【晦日宴高氏林亭】郎馀令
　　三春休晦节，九谷泛年华。半晴馀细雨，全晚澹残霞。
　　尊开疏竹叶，管应落梅花。兴阑相顾起，流水送香车。
　　◎卷.26【晦日宴高氏林亭】陈嘉言
　　公子申敬爱，携朋玩物华。人是平阳客，地即石崇家。
　　水文生旧浦，风色满新花。日暮连归骑，长川照晚霞。
　　◎卷.27【晦日重宴】陈嘉言
　　高门引冠盖，下客抱支离。绮席珍羞满，文场翰藻摛。
　　蓂华雕上月，柳色蔼春池。日斜归戚里，连骑勒金羁。
　　◎卷.28【上元夜效小庾体】陈嘉言
　　今夜可怜春，河桥多丽人。宝马金为络，香车玉作轮。
　　连手窥潘掾，分头看洛神。重城自不掩，出向小平津。
　　◎卷.29【晦日宴高氏林亭】周彦晖
　　砌蓂收晦魄，津柳竞年华。既狎忘筌友，方淹投辖车。
　　绮筵回舞雪，琼醑泛流霞。云低上天晚，丝雨带风斜。
　　◎卷.30【晦日重宴】周彦晖
　　春华归柳树，俯景落蓂枝。置驿铜街右，开筵玉浦陲。
　　林烟含障密，竹雨带珠危。兴阑巾倒戴，山公下习池。
　　◎卷.31【晦日宴高氏林亭】高峤
　　飞观写春望，开宴坐汀沙。积溜含苔色，晴空荡日华。
　　歌入平阳第，舞对石崇家。莫虑能骑马，投辖自停车。
　　◎卷.32【晦日重宴】高峤
　　驾言寻凤侣，乘欢俯雁池。班荆逢旧识，斟桂喜深知。
　　紫兰方出径，黄莺未啭枝。别有陶春日，青天云雾披。
　　◎卷.33【晦日宴高氏林亭】刘友贤
　　春来日渐赊，琴酒逐年华。欲向文通径，先游武子家。
　　池碧新流满，岩红落照斜。兴阑情未尽，步步惜风花。
　　◎卷.34【晦日宴高氏林亭】周思钧
　　早春惊柳穟，初晦掩蓂华。骑出平阳里，筵开卫尉家。
　　竹影含云密，池纹带雨斜。重惜林亭晚，上路满烟霞。
　　◎卷.35【晦日重宴】周思钧
　　绮筵乘晦景，高宴下阳池。濯雨梅香散，含风柳色移。
　　轻尘依扇落，流水入弦危。勿顾林亭晚，方欢云雾披。


第七十三卷
　　◎卷.1【祭汾阴乐章（寿和）】苏颋
　　礼物斯具，乐章乃陈。谁其作主，皇考圣真。
　　对越在天，圣明佐神。窅然汾上，厚泽如春。
　　◎卷.2【奉和圣制行次成皋途经先圣擒建德之所感而成诗应制】苏颋
　　汉东不执象，河朔方斗龙。夏灭渐宁乱，唐兴终奋庸。
　　皇威正赫赫，兵气何匈匈。用武三川震，归淳六代醲。
　　成皋睹王业，天下致人雍。即此巡于岱，曾孙受命封。
　　◎卷.3【奉和圣制登蒲州逍遥楼应制】苏颋
　　在昔尧舜禹，遗尘成典谟。圣皇东巡狩，况乃经此都。
　　楼观纷迤逦，河山几萦纡。缅怀祖宗业，相继文武图。
　　尚德既无险，观风谅有孚。岂如汾水上，箫鼓事游娱。
　　◎卷.4【奉和圣制过晋阳宫应制】苏颋
　　隋运与天绝，生灵厌氛昏。圣期在宁乱，士马兴太原。
　　立极万邦推，登庸四海尊。庆膺神武帝，业付皇曾孙。
　　缅慕封唐道，追惟归沛魂。诏书感先义，典礼巡旧藩。
　　高殿彩云合，春旗祥风翻。率西见汾水，奔北空塞垣。
　　款曲童儿佐，依迟故老言。里颁慈惠赏，家受复除恩。
　　下辇崇三教，建碑当九门。孝思敦至美，亿载奉开元。
　　◎卷.5【奉和姚令公温汤旧馆永怀故人卢公之作】苏颋
　　树德岂孤迈，降神良并出。伟兹廊庙桢，调彼盐梅实。
　　正悦虞垂举，翻悲郑侨卒。同心不可忘，交臂何为失。
　　清路荷前幸，明时称右弼。曾联野外游，尚记帷中密。
　　新恸情莫遣，旧游词更述。空令还辱和，长叹知音日。
　　◎卷.6【和杜主簿春日有所思】苏颋
　　朝上高楼上，俯见洛阳陌。摇荡吹花风，落英纷已积。
　　美人不共此，芳好空所惜。揽镜尘网滋，当窗苔藓碧。
　　缅怀在云汉，良愿暌枕席。翻似无见时，如何久为客。
　　◎卷.7【饯郢州李使君】苏颋
　　楚有章华台，遥遥云梦泽。复闻拥符传，及是收图籍。
　　佳政在离人，能声寄侯伯。离怀朔风起，试望秋阴积。
　　中路凄以寒，群山霭将夕。伤心聊把袂，怊怅麒麟客。
　　◎卷.8【饯唐州高使君赴任】苏颋
　　永日奏文时，东风摇荡夕。浩然思乐事，翻复饯征客。
　　淮水春流清，楚山暮云白。勿言行路远，所贵专城伯。
　　◎卷.9【晓济胶川南入密界】苏颋
　　饮马胶川上，傍胶南趣密。林遥飞鸟迟，云去晴山出。
　　落晖隐桑柘，秋原被花实。惨然游子寒，风露将萧瑟。
　　◎卷.10【夜发三泉即事】苏颋
　　暗发三泉山，穷秋听骚屑。北林夜鸣雨，南望晓成雪。
　　只咏北风凉，讵知南土热。沙溪忽沸渭，石道乍明灭。
　　宛若银碛横，复如瑶台结。指程赋所恋，遇虞不遑歇。
　　重纩濡莫解，悬旌冻犹揭。下奔泥栈榰，上觏云梯设。
　　搏颊羸马顿，回眸惴人跌。憧憧往复还，心注思逾切。
　　冉冉年将病，力困衰怠竭。天彭信方隅，地势诚斗绝。
　　忝曳尚书履，叨兼使臣节。京坻有岁饶，亭障无边孽。
　　归奏丹墀左，骞能俟来哲。
　　◎卷.11【小园纳凉即事】苏颋
　　烦暑避蒸郁，居闲习高明。长风自远来，层阁有馀清。
　　散洒纳凉气，萧条遗世情。奈何夸大隐，终日系尘缨。
　　◎卷.12【昆明池晏坐答王兵部珣三韵见示】苏颋
　　画舸疾如飞，遥遥泛夕晖。石鲸吹浪隐，玉女步尘归。
　　独有衔恩处，明珠在钓矶。
　　◎卷.13【奉和圣制春台望应制】苏颋
　　壮丽天之府，神明王者宅。大君乘飞龙，登彼复怀昔。
　　圆阙朱光焰，横山翠微积。河汧流作表，县聚开成陌。
　　即旧在皇家，维新具物华。云连所上居恒属，
　　日更时中望不斜。三月沧池摇积水，万年青树缀新花。
　　暴嬴国此尝图霸，霸业后仁先以诈。东破诸侯西入秦，
　　咸阳北阪南渭津。诗书焚爇散学士，高阁奢逾娇美人。
　　事往覆輈经远喻，春还按跸凭高赋。戎观爱力深惟省，
　　越厌陈方何足务。清吹遥遥发帝台，宸文耿耿照天回。
　　伯夷位事愚臣忝，喜奏声成凤鸟来。
　　◎卷.14【长相思】苏颋
　　君不见天津桥下东流水，南望龙门北朝市。
　　杨柳青青宛地垂，桃红李白花参差。花参差，柳堪结，
　　此时忆君心断绝。
　　◎卷.15【蜀城哭台州乐安少府】苏颋
　　远游跻剑阁，长想属天台。万里隔三载，此邦余重来。
　　音容旷不睹，梦寐殊悠哉。边郡饶藉藉，晚庭正回回。
　　喜传上都封，因促傍吏开。向悟海盐客，已而梁木摧。
　　变衣寝门外，挥涕少城隈。却记分明得，犹持委曲猜。
　　师儒昔训奖，仲季时童孩。服义题书箧，邀欢泛酒杯。
　　暂令风雨散，仍迫岁时回。其道惟正直，其人信美偲。
　　白头还作尉，黄绶固非才。可叹悬蛇疾，先贻问鵩灾。
　　故乡闭穷壤，宿草生寒荄。零落九原去，蹉跎四序催。
　　曩期冬赠橘，今哭夏成梅。执礼谁为赗，居常不徇财。
　　北登嵔gF坂，东望姑苏台。天路本悬绝，江波复溯洄。
　　念孤心易断，追往恨艰裁。不遂卿将伯，孰云陈与雷。
　　吾衰亦如此，夫子复何哀。
　　◎卷.16【立春日侍宴内出剪彩花应制】苏颋
　　晓入宜春苑，秾芳吐禁中。剪刀因裂素，妆粉为开红。
　　彩异惊流雪，香饶点便风。裁成识天意，万物与花同。
　　◎卷.17【春日芙蓉园侍宴应制】苏颋
　　御道红旗出，芳园翠辇游。绕花开水殿，架竹起山楼。
　　荷芰轻薰幄，鱼龙出负舟。宁知穆天子，空赋白云秋。
　　◎卷.18【奉和圣制人日清晖阁宴群臣遇雪应制】苏颋
　　楼观空烟里，初年瑞雪过。苑花齐玉树，池水作银河。
　　七日祥图启，千春御赏多。轻飞传彩胜，天上奉薰歌。
　　◎卷.19【奉和七夕宴两仪殿应制】苏颋
　　灵媛乘秋发，仙装警夜催。月光窥欲渡，河色辨应来。
　　机石天文写，针楼御赏开。窃观栖鸟至，疑向鹊桥回。
　　◎卷.20【奉和九日幸临渭亭登高应制得时字】苏颋
　　嘉会宜长日，高筵顺动时。晓光云外洗，晴色雨馀滋。
　　降鹤因韶德，吹花入御词。愿陪阳数节，亿万九秋期。
　　◎卷.21【游禁苑幸临渭亭遇雪应制】苏颋
　　平明敞帝居，霰雪下凌虚。写月含珠缀，从风薄绮疏。
　　年惊花絮早，春夜管弦初。已属云天外，欣承霈泽馀。
　　◎卷.22【奉和送金城公主适西蕃应制】苏颋
　　帝女出天津，和戎转罽轮。川经断肠望，地与析支邻。
　　奏曲风嘶马，衔悲月伴人。旋知偃兵革，长是汉家亲。
　　◎卷.23【奉和圣制登骊山高顶寓目应制】苏颋
　　仙跸御层氛，高高积翠分。岩声中谷应，天语半空闻。
　　丰树连黄叶，函关入紫云。圣图恢宇县，歌赋小横汾。
　　◎卷.24【幸白鹿观应制】苏颋
　　碧虚清吹下，蔼蔼入仙宫。松磴攀云绝，花源接涧空。
　　受符邀羽使，传诀注香童。讵似闲居日，徒闻有顺风。
　　◎卷.25【题寿安王主簿池馆】苏颋
　　洛邑通驰道，韩郊在属城。馆将花雨映，潭与竹声清。
　　贤俊鸾栖棘，宾游马佩衡。愿言随狎鸟，从此濯吾缨。
　　◎卷.26【扈从温泉奉和姚令公喜雪】苏颋
　　清道丰人望，乘时汉主游。恩晖随霰下，庆泽与云浮。
　　泉暖惊银碛，花寒爱玉楼。鼎臣今有问，河伯且应留。
　　◎卷.27【秋社日崇让园宴得新字】苏颋
　　鸣爵三农稔，句龙百代神。运昌叨辅弼，时泰喜黎民。
　　树缺池光近，云开日影新。生全应有地，长愿乐交亲。
　　◎卷.28【奉和魏仆射秋日还乡有怀之作】苏颋
　　南宫夙拜罢，东道昼游初。饮饯倾冠盖，传呼问里闾。
　　树悲悬剑所，溪想钓璜馀。明发辉光至，增荣驷马车。
　　◎卷.29【武担山寺】苏颋
　　武担独苍然，坟山下玉泉。鳖灵时共尽，龙女事同迁。
　　松柏衔哀处，幡花种福田。讵知留镜石，长与法轮圆。
　　◎卷.30【饯潞州陆长史再守汾州】苏颋
　　河尹政成期，为汾昔所推。不荣三入地，还美再临时。
　　拥传云初合，闻莺日正迟。道傍多出饯，别有吏民思。
　　◎卷.31【饯荆州崔司马】苏颋
　　茂礼雕龙昔，香名展骥初。水连南海涨，星拱北辰居。
　　稍发仙人履，将题别驾舆。明年征拜入，荆玉不藏诸。
　　◎卷.32【送吏部李侍郎东归得归字】苏颋
　　陌上有光辉，披云向洛畿。赏来荣扈从，别至惜分飞。
　　泉溜含风急，山烟带日微。茂曹今去矣，人物喜东归。
　　◎卷.33【送光禄姚卿还都】苏颋
　　汉室有英台，荀家宠俊才。九卿朝已入，三子暮同来。
　　不授纶为草，还司鼎用梅。两京王者宅，驷马日应回。
　　◎卷.34【春晚送瑕丘田少府还任，因寄洛中镜上人】苏颋
　　闻道还沂上，因声寄洛滨。别时花欲尽，归处酒应春。
　　聚散同行客，悲欢属故人。少年追乐地，遥赠一沾巾。
　　◎卷.35【送贾起居奉使入洛取图书因便拜觐】苏颋
　　旧国才因地，当朝史命官。遗文征阙简，还思采芳兰。
　　传发关门候，觞称邑里欢。早持京副入，旋伫洛书刊。
　　◎卷.36【送常侍舒公归觐】苏颋
　　朝闻讲艺馀，晨省拜恩初。训胄尊庠序，荣亲耀里闾。
　　朱丹华毂送，斑白绮筵舒。江上春流满，还应荐跃鱼。
　　◎卷.37【兴州出行】苏颋
　　危途晓未分，驱马傍江濆。滴滴泣花露，微微出岫云。
　　松梢半吐月，萝翳渐移曛。旅客肠应断，吟猿更使闻。
　　◎卷.38【边秋薄暮（一作出塞）】苏颋
　　海外秋鹰击，霜前旅雁归。边风思鞞鼓，落日惨旌麾。
　　浦暗渔舟入，川长猎骑稀。客悲逢薄暮，况乃事戎机。
　　◎卷.39【晓发方骞驿】苏颋
　　传置远山蹊，龙钟蹴涧泥。片阴常作雨，微照已生霓。
　　鬓发愁氛换，心情险路迷。方知向蜀者，偏识子规啼。
　　◎卷.40【经三泉路作】苏颋
　　三月松作花，春行日渐赊。竹障山鸟路，藤蔓野人家。
　　透石飞梁下，寻云绝磴斜。此中谁与乐，挥涕语年华。
　　◎卷.41【故高安大长公主挽词】苏颋
　　彤管承师训，青圭备礼容。孟孙家代宠，元女国朝封。
　　柔轨题贞顺，闲规赋肃雍。宁知落照尽，霜吹入悲松。
　　◎卷.42【赠司徒豆卢府君挽词】苏颋
　　宠赠追胡广，亲临比贺循。几闻投剑客，多会服缌人。
　　草闭坟将古，松阴地不春。二陵犹可望，存殁有忠臣。
　　◎卷.43【故右散骑常侍舒国公褚公挽词】苏颋
　　阳翟疏丰构，临平演庆源。学筵尊授几，儒服宠乘轩。
　　审谕留中密，开陈与上言。徂晖一不借，空有赐东园。
　　◎卷.44【奉和初春幸太平公主南庄应制】苏颋
　　主第山门起灞川，宸游风景入初年。凤凰楼下交天仗，
　　乌鹊桥头敞御筵。往往花间逢彩石，时时竹里见红泉。
　　今朝扈跸平阳馆，不羡乘槎云汉边。
　　◎卷.45【奉和春日幸望春宫应制】苏颋
　　东望望春春可怜，更逢晴日柳含烟。宫中下见南山尽，
　　城上平临北斗悬。细草遍承回辇处，轻花微落奉觞前。
　　宸游对此欢无极，鸟哢声声入管弦。
　　◎卷.46【人日重宴大明宫恩赐彩缕人胜应制】苏颋
　　疏龙磴道切昭回，建凤旗门绕帝台。七叶仙蓂依月吐，
　　千株御柳拂烟开。初年竞贴宜春胜，长命先浮献寿杯。
　　是日皇灵知窃幸，群心就捧大明来。
　　◎卷.47【侍宴安乐公主山庄应制】苏颋
　　駸駸羽骑历城池，帝女楼台向晚披。雾洒旌旗云外出，
　　风回岩岫雨中移。当轩半落天河水，绕径全低月树枝。
　　箫鼓宸游陪宴日，和鸣双凤喜来仪。
　　◎卷.48【兴庆池侍宴应制】苏颋
　　降鹤池前回步辇，栖鸾树杪出行宫。山光积翠遥疑逼，
　　水态含青近若空。直视天河垂象外，俯窥京室画图中。
　　皇欢未使恩波极，日暮楼船更起风。
　　◎卷.49【广达楼下夜侍酺宴应制】苏颋
　　东岳封回宴洛京，西墉通晚会公卿。楼台绝胜宜春苑，
　　灯火还同不夜城。正睹人间朝市乐，忽闻天上管弦声。
　　酺来万舞群臣醉，喜戴千年圣主明。
　　◎卷.50【龙池乐章（唐享龙池乐章七）】苏颋
　　西京凤邸跃龙泉，佳气休光镇在天。轩后雾图今已得，
　　秦王水剑昔常传。恩鱼不入昆明钓，瑞鹤长如太液仙。
　　愿侍巡游同旧里，更闻箫鼓济楼船。
　　◎卷.51【扈从鄠杜间奉呈刑部尚书舅崔黄门马常侍】苏颋
　　翠辇红旗出帝京，长杨鄠杜昔知名。云山一一看皆美，
　　竹树萧萧画不成。羽骑将过持袂拂，香车欲度卷帘行。
　　汉家曾草巡游赋，何似今来应圣明。
　　◎卷.52【景龙观送裴士曹】苏颋
　　昔日尝闻公主第，今时变作列仙家。池傍坐客穿丛筱，
　　树下游人扫落花。雨雪长疑向函谷，山泉直似到流沙。
　　君还洛邑分明记，此处同来阅岁华。
　　◎卷.53【春晚紫微省直寄内】苏颋
　　直省清华接建章，向来无事日犹长。花间燕子栖鳷鹊，
　　竹下鹓雏绕凤凰。内史通宵承紫诰，中人落晚爱红妆。
　　别离不惯无穷忆，莫误卿卿学太常。
　　◎卷.54【赠彭州权别驾】苏颋
　　双流脉脉锦城开，追饯年年往复回。只道歌谣迎半刺，
　　徒闻礼数揖中台。黄莺急啭春风尽，斑马长嘶落景催。
　　莫怆分飞岐路别，还当奏最掖垣来。
　　◎卷.55【寒食宴于中舍别驾兄弟宅】苏颋
　　子推山上歌龙罢，定国门前结驷来。始睹元昆锵玉至，
　　旋闻季子佩刀回。晴花处处因风起，御柳条条向日开。
　　自有长筵欢不极，还将彩服咏南陔。
　　◎卷.56【九月九日望蜀台】苏颋
　　蜀王望蜀旧台前，九日分明见一川。北料乡关方自此，
　　南辞城郭复依然。青松系马攒岩畔，黄菊留人籍道边。
　　自昔登临湮灭尽，独闻忠孝两能传。


第七十四卷
　　◎卷.1【奉和晦日幸昆明池应制】苏颋
　　炎历事边陲，昆明始凿池。豫游光后圣，征战罢前规。
　　霁色清珍宇，年芳入锦陂。御杯兰荐叶，仙仗柳交枝。
　　二石分河泻，双珠代月移。微臣比翔泳，恩广自无涯。
　　◎卷.2【奉和圣制幸礼部尚书窦希玠宅应制】苏颋
　　尚书列侯第，外戚近臣家。飞栋临青绮，回舆转翠华。
　　日交当户树，泉漾满池花。圆顶图嵩石，方流拥魏沙。
　　豫游今听履，侍从昔鸣笳。自有天文降，无劳访海槎。
　　◎卷.3【奉和幸韦嗣立山庄应制】苏颋
　　摐金寒野霁，步玉晓山幽。帝幄期松子，臣庐访葛侯。
　　百工征往梦，七圣扈来游。斗柄乘时转，台阶捧日留。
　　树重岩籁合，泉迸水光浮。石径喧朝履，璜溪拥钓舟。
　　恩如犯星夜，欢拟济河秋。不学尧年隐，空令傲许由。
　　◎卷.4【奉和圣制送张说上集贤学士赐宴得兹字】苏颋
　　肃肃金殿里，招贤固在兹。锵锵石渠内，序拜亦同时。
　　宴锡欢谈道，文成贵说诗。用儒今作相，敦学旧为师。
　　下际天光近，中来帝渥滋。国朝良史载，能事日论思。
　　◎卷.5【奉和圣制途经华岳应制】苏颋
　　朝望莲华狱，神心就日来。晴观五千仞，仙掌拓山开。
　　受命金符叶，过祥玉瑞陪。雾披乘鹿见，云起驭龙回。
　　偃树枝封雪，残碑石冒苔。圣皇惟道契，文字勒岩隈。
　　◎卷.6【奉和圣制经河上公庙应制】苏颋
　　河流无日夜，河上有神仙。辇路曾经此，坛场即宛然。
　　下疑成洞穴，高若在空烟。善物遗方外，和光绕道边。
　　事因周史得，言与汉王传。喜属膺期圣，邦家业又玄。
　　◎卷.7【奉和圣制答张说出雀鼠谷】苏颋
　　雨施巡方罢，云从训俗回。密途汾水卫，清跸晋郊陪。
　　寒著山边尽，春当日下来。御祠玄鸟应，仙仗绿杨开。
　　作颂音传雅，观文色动台。更知西向乐，宸藻协盐梅。
　　◎卷.8【奉和恩赐乐游园宴应制】苏颋
　　乐游光地选，酺饮庆天从。座密千官盛，场开百戏容。
　　绿塍际山尽，缇幕倚云重。下上花齐发，周回柳遍浓。
　　夺晴纷剑履，喧听杂歌钟。日晚衔恩散，尧人并可封。
　　◎卷.9【恩制尚书省僚宴昆明池同用尧字】苏颋
　　露渥洒云霄，天官次斗杓。昆明四十里，空水极晴朝。
　　雁似衔红叶，鲸疑喷海潮。翠山来彻底，白日去回标。
　　泳广渔杈溢，浮深妓舫摇。饱恩皆醉止，合舞共歌尧。
　　◎卷.10【奉和圣制幸望春宫送朔方大总管张仁亶】苏颋
　　北风吹早雁，日夕渡河飞。气冷胶应折，霜明草正腓。
　　老臣帷幄算，元宰庙堂机。饯饮回仙跸，临戎解御衣。
　　军装乘晓发，师律候春归。方伫勋庸盛，天词降紫微。
　　◎卷.11【奉和圣制登太行山中言志应制】苏颋
　　北山东入海，驰道上连天。顺动三光注，登临万象悬。
　　俯观河内邑，平指洛阳川。按跸夷关险，张旗亘井泉。
　　晓岩中警柝，春事下搜田。德重周王问，歌轻汉后传。
　　宸游铺令典，睿思起芳年。愿以封书奏，回銮禅肃然。
　　◎卷.12【奉和圣制漕桥东送新除岳牧】苏颋
　　宝贤不遗俊，台阁尽鹓鸾。未若调人切，其如简帝难。
　　上才膺出典，中旨念分官。特以专城贵，深惟列郡安。
　　政行思务本，风靡属胜残。有令田知急，无分狱在宽。
　　至言题睿札，殊渥洒仙翰。诏饯三台降，朝荣万国欢。
　　举杯临水发，张乐拥桥观。式伫东封会，锵锵检玉坛。
　　◎卷.13【奉和圣制途次旧居应制】苏颋
　　潞国临淄邸，天王别驾舆。出潜离隐际，小往大来初。
　　东陆行春典，南阳即旧居。约川星罕驻，扶道日旂舒。
　　云覆连行在，风回助扫除。木行城邑望，皋落土田疏。
　　昔试邦兴后，今过俗徯予。示威宁校猎，崇让不陈鱼。
　　府吏趋宸扆，乡耆捧帝车。帐倾三饮处，闲整六飞馀。
　　盛业铭汾鼎，昌期应洛书。愿陪歌赋末，留比蜀相如。
　　◎卷.14【奉和圣制至长春宫登楼望稼穑之作】苏颋
　　帝迹奚其远，皇符之所崇。敬时尧务作，尽力禹称功。
　　赫赫惟元后，经营自左冯。变芜粳稻实，流恶水泉通。
　　国阜犹前豹，人疲讵昔熊。黄图巡沃野，清吹入离宫。
　　是阅京坻富，仍观都邑雄。凭轩一何绮，积溜写晴空。
　　礼节家安外，和平俗在中。见龙垂渭北，辞雁指河东。
　　睿思方居镐，宸游若饮丰。宁夸子云从，只为猎扶风。
　　◎卷.15【利州北佛龛前重于去岁题处作】苏颋
　　重岩载看美，分塔起层标。蜀守经涂处，巴人作礼朝。
　　地疑三界出，空是六尘销。卧石铺苍藓，行塍覆绿条。
　　岁年书有记，非为学题桥。
　　◎卷.16【闲园即事寄韦侍郎】苏颋
　　结庐东城下，直望江南山。青霭远相接，白云来复还。
　　拂筵红藓上，开幔绿条间。物应春偏好，情忘趣转闲。
　　宪臣饶美度，联事惜徂颜。有酒空盈酌，高车不可攀。
　　◎卷.17【扈从温泉同紫微黄门群公泛渭川得齐字】苏颋
　　虹旗映绿荑，春仗汉丰西。侍跸浮清渭，扬舲降紫泥。
　　近临钧石地，遥指钓璜溪。岸转帆飞疾，川平棹举齐。
　　傅舟来是用，轩驭往应迷。兴阕菱歌动，沙洲乱夕鹥。
　　◎卷.18【饯赵尚书摄御史大夫赴朔方军】苏颋
　　劲虏欲南窥，扬兵护朔陲。赵尧宁易印，邓禹即分麾。
　　野饯回三杰，军谋用六奇。云边愁出塞，日下怆临岐。
　　拔剑行人舞，挥戈战马驰。明年麟阁上，充国画于斯。
　　◎卷.19【晓发兴州入陈平路】苏颋
　　旌节指巴岷，年年行且巡。暮来青嶂宿，朝去绿江春。
　　鱼贯梁缘马，猿奔树息人。邑祠犹是汉，溪道即名陈。
　　旧史饶迁谪，恒情厌苦辛。宁知报恩者，天子一忠臣。
　　◎卷.20【同饯阳将军兼源州都督御史中丞】苏颋
　　右地接龟沙，中朝任虎牙。然明方改俗，去病不为家。
　　将礼登坛盛，军容出塞华。朔风摇汉鼓，边马思胡笳。
　　旗合无邀正，冠危有触邪。当看劳还日，及此御沟花。
　　◎卷.21【扈从凤泉和崔黄门喜恩旨解严罢围之作】苏颋
　　辇路岐山曲，储胥渭水湄。教成提将鼓，礼备植虞旗。
　　不取从畋乐，先流去杀慈。舜韶同舞日，汤祝尽飞时。
　　物应阳和施，人知雨露私。何如穆天子，七萃几劳师。
　　◎卷.22【秋夜寓直中书呈黄门舅】苏颋
　　帘栊上夜钩，清列听更筹。忽共鸡枝老，还如骑省秋。
　　循庭喜三入，对渚忆双游。紫绂名初拜，黄缣迹尚留。
　　月舒当北幌，云赋直东楼。恩渥迷天施，童蒙慰我求。
　　迟君台鼎节，闻义一承流。
　　◎卷.23【先是新昌小园期京兆尹一访兼郎官数子自顷沉疴…成章】苏颋
　　独好中林隐，先期上月春。闲花傍户落，喧鸟逼檐驯。
　　寂寞东坡叟，传呼北里人。在山琴易调，开瓮酒归醇。
　　伫望应三接，弥留忽几旬。不疑丹火变，空负绿条新。
　　斗蚁闻常日，歌龙值此辰。其如众君子，嘉会阻清尘。
　　◎卷.24【奉和马常侍寺中之作】苏颋
　　怨暑时云谢，愆阳泽暂偏。鼎陈从祀日，钥动问刑年。
　　绛服龙雩寝，玄冠马使旋。作霖期傅说，为旱听周宣。
　　河岳阴符启，星辰暗檄传。浮凉吹景气，飞动洒空烟。
　　飒飒将秋近，沉沉与暝连。分湍泾水石，合颖雍州田。
　　德施超三五，文雄赋十千。及斯何以乐，明主敬人天。
　　◎卷.25【慈恩寺二月半寓言】苏颋
　　二月韶春半，三空霁景初。献来应有受，灭尽竟无馀。
　　化迹传官寺，归诚谒梵居。殿堂花覆席，观阁柳垂疏。
　　共命枝间鸟，长生水上鱼。问津窥彼岸，迷路得真车。
　　行密幽关静，谈精俗态祛。稻麻欣所遇，蓬箨怆焉如。
　　不驻秦京陌，还题蜀郡舆。爱离方自此，回望独蹰躇。
　　◎卷.26【饯泽州卢使君赴任】苏颋
　　闻道降纶书，为邦建彩旟。政凭循吏往，才以贵卿除。
　　词赋良无敌，声华蔼有馀。荣承四岳后，请绝五天初。
　　关路通秦壁，城池接晋墟。撰期行子赋，分典列侯居。
　　别望喧追饯，离言系惨舒。平芜寒蛩乱，乔木夜蝉疏。
　　寥泬秋先起，推移月向诸。旧交何以赠，客至待烹鱼。
　　◎卷.27【陈仓别陇州司户李维深】苏颋
　　京国自携手，同途欣解颐。情言正的的，春物宛迟迟。
　　忽背雕戎役，旋瞻获宝祠。蜀城余出守，吴岳尔归思。
　　欢惬更伤此，眷殷殊念兹。扬麾北林径，跂石南涧湄。
　　中作壶觞饯，回添道路悲。数花临磴日，百草覆田时。
　　有美同人意，无为行子辞。酣歌拔剑起，毋是答恩私。
　　◎卷.28【奉和崔尚书赠大理陆卿鸿胪刘卿见示之作】苏颋
　　戏藻嘉鱼乐，栖梧见凤飞。类从皆有召，声应乃无违。
　　美价逢时出，奇才选众稀。避堂贻后政，扫第发前几。
　　出曳仙人履，还熏侍女衣。省中何赫奕，庭际满芳菲。
　　吏部端清鉴，丞郎肃紫机。会心歌咏是，回迹宴言非。
　　北寺邻玄阙，南城写翠微。参差交隐见，仿佛接光辉。
　　宾序尝柔德，刑孚已霁威。巨源林下契，不速自同归。
　　◎卷.29【敬和崔尚书大明朝堂雨后望终南山见示之作】苏颋
　　奕奕轻车至，清晨朝未央。未央在霄极，中路视咸阳。
　　委曲汉京近，周回秦塞长。日华动泾渭，天翠合岐梁。
　　五丈旌旗色，百层枌橑光。东连归马地，南指斗鸡场。
　　晴壑照金戺，秋云含璧珰。由余窥霸国，萧相奉兴王。
　　功役隐不见，颂声存复扬。权宜珍构绝，圣作宝图昌。
　　在德期巢燧，居安法禹汤。冢卿才顺美，多士赋成章。
　　价重三台俊，名超百郡良。焉知掖垣下，陈力自迷方。
　　◎卷.30【夜闻故梓州韦使君明当引绋感而成章】苏颋
　　恻矣南邻问，冥然东岱幽。里閈宁相杵，朝叹忽迁舟。
　　君心惟伯仲，吾人复款游。对连时亦早，交喜岁才周。
　　序发扶阳赠，文因司寇酬。讵期危露尽，相续逝川流。
　　卧疾无三吊，居闲有百忧。振风吟鼓夕，明月照帷秋。
　　藓驳题诗馆，杨疏奏伎楼。共将歌笑叹，转为弟兄留。
　　感物存如梦，观生去若浮。余非忘情者，雪涕报林丘。
　　◎卷.31【御箭连中双兔】苏颋
　　宸游经上苑，羽猎向闲田。狡兔初迷窟，纤骊讵著鞭。
　　三驱仍百步，一发遂双连。影射含霜草，魂消向月弦。
　　欢声动寒木，喜气满晴天。那似陈王意，空随乐府篇。
　　◎卷.32【奉和圣制过潼津关】苏颋
　　在德何夷险，观风复往还。自能同善闭，中路可无关。
　　◎卷.33【山鹧鸪词二首】苏颋
　　玉关征戍久，空闺人独愁。寒露湿青苔，别来蓬鬓秋。
　　人坐青楼晚，莺语百花时。愁多人易老，断肠君不知。
　　◎卷.34【汾上惊秋】苏颋
　　北风吹白云，万里渡河汾。心绪逢摇落，秋声不可闻。
　　◎卷.35【山驿闲卧即事】苏颋
　　息燕归檐静，飞花落院闲。不愁愁自著，谁道忆乡关。
　　◎卷.36【将赴益州题小园壁】苏颋
　　岁穷惟益老，春至却辞家。可惜东园树，无人也作花。
　　◎卷.37【咏礼部尚书厅后鹊】苏颋
　　怀印喜将归，窥巢恋且依。自知栖不定，还欲向南飞。
　　◎卷.38【咏死兔】苏颋
　　兔子死兰弹，持来挂竹竿。试将明镜照，何异月中看。
　　◎卷.39【夜宴安乐公主新宅】苏颋
　　车如流水马如龙，仙史高台十二重。
　　天上初移衡汉匹，可怜歌舞夜相从。
　　◎卷.40【侍宴桃花园咏桃花应制】苏颋
　　桃花灼灼有光辉，无数成蹊点更飞。
　　为见芳林含笑待，遂同温树不言归。
　　◎卷.41【奉和圣制幸韦嗣立庄应制】苏颋
　　树色参差隐翠微，泉流百尺向空飞。
　　传闻此处投竿住，遂使兹辰扈跸归。
　　◎卷.42【重送舒公】苏颋
　　散骑金貂服彩衣，松花水上逐春归。
　　悬知邑里遥相望，事主荣亲代所稀。
　　◎卷.43【句】苏颋
　　飞埃结红雾，游盖飘青云。
　　指如十挺墨，耳似两张匙。
　　丑虽有足，甲不全身。见君无口，知伊少人。


第七十五卷
　　◎卷.1【龙池篇】姜晞
　　灵沼萦回邸第前，浴日涵春写曙天。始见龙台升凤阙，
　　应如霄汉起神泉。石匮渚傍还启圣，桃李初生更有仙。
　　欲化帝图从此受，正同河变一千年。
　　◎卷.2【龙池篇】姜皎
　　龙池初出此龙山，常经此地谒龙颜。日日芙蓉生夏水，
　　年年杨柳变春湾。尧坛宝匣馀烟雾，舜海渔舟尚往还。
　　愿似飘飖五云影，从来从去九天关。
　　◎卷.3【奉和圣制龙池篇】蔡孚
　　帝宅王家大道边，神马潜龙涌圣泉。昔日昔时经此地，
　　看来看去渐成川。歌台舞榭宜正月，柳岸梅洲胜往年。
　　莫疑波上春云少，只为从龙直上天。
　　◎卷.4【打球篇】蔡孚
　　德阳宫北苑东头，云作高台月作楼。金锤玉蓥千金地，
　　宝杖雕文七宝球。窦融一家三尚主，梁冀频封万户侯。
　　容色由来荷恩顾，意气平生事侠游。共道用兵如断蔗，
　　俱能走马入长楸。红鬣锦鬃风騄骥，黄络青丝电紫骝。
　　奔星乱下花场里，初月飞来画杖头。自有长鸣须决胜，
　　能驰迅走满先筹。薄暮汉宫愉乐罢，还归尧室晓垂旒。
　　◎卷.5【阮公体】徐晶
　　秦王按剑怒，发卒戍龙沙。雄图尚未毕，海内已纷拏。
　　黄尘暗天起，白日敛精华。唯见长城外，僵尸如乱麻。
　　◎卷.6【同蔡孚五亭咏】徐晶
　　章奏中京罢，云泉别业归。拂琴铺野席，牵柳挂朝衣。
　　翡翠巢书幌，鸳鸯立钓矶。幽栖可怜处，春事满林扉。
　　◎卷.7【蔡起居山亭】徐晶
　　文史归休日，栖闲卧草亭。蔷薇一架紫，石竹数重青。
　　垂露和仙药，烧香诵道经。莫将山水弄，持与世人听。
　　◎卷.8【送友人尉蜀中】徐晶
　　故友汉中尉，请为西蜀吟。人家多种橘，风土爱弹琴。
　　水向昆明阔，山连大夏深。理闲无别事，时寄一登临。
　　◎卷.9【赠温驸马汝阳王】徐晶
　　畴昔承馀论，文章幸滥推。夜陪银汉赏，朝奉桂山词。
　　梁邸调歌日，秦楼按舞时。登高频作赋，体物屡为诗。
　　连骑长楸下，浮觞曲水湄。北堂留上客，南陌送佳期。
　　忆昨陪临泛，于今阻宴私。再看冬雪满，三见夏花滋。
　　都尉朝青阁，淮王侍紫墀。宁知倦游者，华发老京师。
　　◎卷.10【边词】张敬忠
　　五原春色旧来迟，二月垂杨未挂丝。
　　即今河畔冰开日，正是长安花落时。
　　◎卷.11【戏咏】张敬忠
　　有意嫌兵部，专心望考功。谁知脚蹭蹬，几落省墙东。
　　◎卷.12【题巴州光福寺楠木】史俊
　　近郭城南山寺深，亭亭奇树出禅林。结根幽壑不知岁，
　　耸干摩天凡几寻。翠色晚将岚气合，月光时有夜猿吟。
　　经行绿叶望成盖，宴坐黄花长满襟。此木尝闻生豫章，
　　今朝独秀在巴乡。凌霜不肯让松柏，作宇由来称栋梁。
　　会待良工时一眄，应归法水作慈航。


第七十六卷
　　◎卷.1【仪坤庙乐章·永和】徐彦伯
　　猗若清庙，肃肃荧荧。国荐严祀，坤兴淑灵。
　　有几在室，有乐在庭。临兹孝享，百禄惟宁。
　　◎卷.2【仪坤庙乐章·金奏】徐彦伯
　　阴灵效祉，轩曜降精。祥符淑气，庆集柔明。
　　瑶俎既列，雕桐发声。徽猷永远，比德皇英。
　　◎卷.3【拟古三首】徐彦伯
　　遥裔烟屿鸿，双影旦夕同。交翰倚沙月，和鸣弄江风。
　　vK若茂芳序，君子从远戎。云生阴海没，花落春潭空。
　　红泪掩促柱，锦衾罗薰笼。自伤琼草绿，讵惜铅粉红。
　　裂帛附双燕，为予向辽东。
　　读书三十载，驰骛周六经。儒衣干时主，忠策献阙廷。
　　一朝奉休盼，从容厕群英。束身趋建礼，秉笔坐承明。
　　廨署相填噎，僚吏纷纵横。五日休浣时，屠苏绕玉屏。
　　橘花覆北沼，桂树交西荣。树栖两鸳鸯，含春向我鸣。
　　皎洁绮罗艳，便娟丝管清。扰扰天地间，出处各有情。
　　何必岩石下，枯槁闲此生。
　　颓光无淹晷，逝水有迅流。绿苔纷易歇，红颜不再求。
　　歌笑当及春，无令壮志秋。弱年仕关辅，簃门豁御沟。
　　敷愉东城际，婉娈南陌头。荷花娇绿水，杨叶暖青楼。
　　中有绮罗人，可怜名莫愁。画屏绕金膝，珠帘悬玉钩。
　　纤指调宝琴，泠泠哀且柔。赠君鸳鸯带，因以鹔鹴裘。
　　窗晓吟日坐，闺夕秉烛游。无作北门客，咄咄怀百忧。
　　◎卷.4【赠刘舍人古意】徐彦伯
　　女床閟灵鸟，文章世所希。巢君碧梧树，舞君青琐闱。
　　或言凤池乐，抚翼更西飞。凤池环禁林，仙阁霭沉沉。
　　璇题激流日，珠缀绵清阴。郁穆丝言重，荧煌台座深。
　　风张丹戺翮，月弄紫庭音。众彩结不散，孤英跂莫寻。
　　浩歌在西省，经传恣潜心。
　　◎卷.5【和李適答宋十一入崖口五渡见赠】徐彦伯
　　闻有独往客，拂衣捐世心。结欣薄枉渚，撰念萦旧林。
　　经亘去崖合，冥绵归壑深。琪树环碧彩，金潭生翠阴。
　　沿洄弄沙榜，诡仄眺明岑。夕闻桂里猿，晓玩松上禽。
　　杂佩蕴孤袖，琼敷缀双襟。我怀沧洲想，懿尔白云吟。
　　秉愿理方协，存期迹易寻。兹言庶不负，为报岩中琴。
　　◎卷.6【雪】徐彦伯
　　雪暗穷海云，洒空纷似露。朔风吹故里，宛转玉阶树。
　　孤妾调玉瑟，早寒生锦衿。况君张罗幕，愁坐北庭阴。
　　◎卷.7【比干墓】徐彦伯
　　大位天下宝，维贤国之镇。殷道微而在，受辛纂颓胤。
　　山鸣鬼又哭，地裂川亦震。媟黩皆佞谀，虔刘尽英隽。
　　孤卿帝叔父，特进贞而顺。玉床逾皓洁，铜柱方歊焮。
　　奉国历三朝，观窍明一瞬。季代猖狂主，蓄怒提白刃。
　　之子弥忠谠，愤然更勇进。抚膺誓陨越，知死故不吝。
　　已矣竟剖心，哲妇亦同殉。骊龙暴双骨，太岳摧孤仞。
　　周发次商郊，冤骸悲莫殣。锋剑剿遗孽，报复一何迅。
　　驻罕歌淑灵，命徒封旅榇。自尔衔幽酷，于嗟流景骏。
　　丘坟被宿莽，坛戺缘飞磷。贞观戒北征，维皇念忠信。
　　荒坟护草木，刻桷吹煨烬。代远恩更崇，身颓名益振。
　　帝词书乐石，国馔罗芳衅。伟哉烈士图，奇英千古徇。
　　◎卷.8【题东山子李適碑阴二首】徐彦伯
　　陇嶂萦紫气，金光赫氛氲。美人含遥霭，桃李芳自薰。
　　图高黄鹤羽，宝夺骊龙群。忽惊薤露曲，掩噎东山云。
　　回也实夭折，贾生亦脆促。今复哀若人，危光迅风烛。
　　夜台沦清镜，穷尘埋结绿。何以赠下泉，生刍唯一束。
　　◎卷.9【淮亭吟】徐彦伯
　　贞寂虑兮淮山幽，怜芳若兮揽中洲。崩湍委咽日夜流，
　　孤客危坐心自愁。矧鹤唳兮风晓，复猿鸣兮霜秋。
　　熠耀飞兮蟋蟀吟，倚清瑟兮横凉琴。撷瑶芳兮吊楚水，
　　弄琪树兮歌越岑。山碕礒兮隈曲，水涓涟兮洞汨。
　　金光延起兮骤兴没，青苔竟兮绿蘋歇。
　　绿蘋歇兮凋朱颜，美人寂历兮何时闲，
　　君不见可怜桐柏上，丰茸桂树花满山。
　　◎卷.10【芳树】徐彦伯
　　玉花珍簟上，金缕画屏开。晓月怜筝柱，春风忆镜台。
　　筝柱春风吹晓月，芳树落花朝暝歇。稿砧刀头未有期，
　　攀条拭泪坐相思。
　　◎卷.11【游禁苑幸临渭亭遇雪应制】徐彦伯
　　玉律藏冰候，彤阶飞雪时。日寒消不尽，风定舞还迟。
　　琼树留宸瞩，璇花入睿词。悬知穆天子，黄竹谩言诗。
　　◎卷.12【奉和送金城公主适西蕃应制】徐彦伯
　　凤扆怜箫曲，鸾闺念掌珍。羌庭遥筑馆，庙策重和亲。
　　星转银河夕，花移玉树春。圣心凄送远，留跸望征尘。
　　◎卷.13【幸白鹿观应制】徐彦伯
　　凤舆乘八景，龟箓向三仙。日月移平地，云霞缀小天。
　　金童擎紫药，玉女献青莲。花洞留宸赏，还旗绕夕烟。
　　◎卷.14【胡无人行】徐彦伯
　　十月繁霜下，征人远凿空。云摇锦车节，海照角端弓。
　　暗碛埋沙树，冲飙卷塞蓬。方随膜拜入，歌舞玉门中。
　　◎卷.15【婕妤】徐彦伯
　　君恩忽断绝，妾思终未央。巾栉不可见，枕席空馀香。
　　窗暗网罗白，阶秋苔藓黄。应门寂已闭，流涕向昭阳。
　　◎卷.16【采莲曲】徐彦伯
　　妾家越水边，摇艇入江烟。既觅同心侣，复采同心莲。
　　折藕丝能脆，开花叶正圆。春歌弄明月，归棹落花前。
　　◎卷.17【孤烛叹（一作闺怨）】徐彦伯
　　切切夜闺冷，微微孤烛然。玉盘红泪滴，金烬彩光圆。
　　暖手缝轻素，嚬蛾续断弦。相思咽不语，回向锦屏眠。
　　◎卷.18【闺怨】徐彦伯
　　征客戍金微，愁闺独掩扉。尘埃生半榻，花絮落残机。
　　褪暖蚕初卧，巢昏燕欲归。春风日向尽，衔涕作征衣。
　　◎卷.19【饯唐州高使君赴任】徐彦伯
　　香萼媚红滋，垂条萦绿丝。情人拂瑶袂，共惜此芳时。
　　骕骦已踯躅，鸟隼方葳蕤。跂予望太守，流润及京师。
　　◎卷.20【奉和幸新丰温泉宫应制】徐彦伯
　　姬典歌时迈，虞篇记省方。何如黑帝月，玄览白云乡。
　　翠仗萦船岸，明旆应萯阳。风摇花眊彩，雪艳宝戈芒。
　　御陌开函次，离宫夹树行。桂枝笼騕褭，松叶覆堂皇。
　　仙石含珠液，温池孕璧房。涌疑神瀵溢，澄若帝台浆。
　　独沸流常热，潜蒸气转香。青坛环玉甃，红础铄金光。
　　藻曜凝芳洁，葳蕤献淑祥。五龙归宝算，九扈叶时康。
　　同预华封老，中衢祝圣皇。
　　◎卷.21【同韦舍人元旦早朝】徐彦伯
　　夕转清壶漏，晨惊长乐钟。逶迤纶禁客，假寐守铜龙。
　　予亦趋三殿，肩随谒九重。繁珂接曙响，华剑比春容。
　　相问韶光歇，弥怜芳意浓。愿言乘日旰，携手即云峰。
　　◎卷.22【侍宴韦嗣立山庄应制】徐彦伯
　　鼎臣休浣隙，方外结遥心。别业青霞境，孤潭碧树林。
　　每驰东墅策，遥弄北溪琴。帝眷纾时豫，台园赏岁阴。
　　移銮明月沼，张组白云岑。御酒瑶觞落，仙坛竹径深。
　　三光悬圣藻，五等冠朝簪。自昔皇恩感，咸言独自今。
　　◎卷.23【送特进李峤入都袝庙】徐彦伯
　　特进三公下，台臣百揆先。孝图开寝石，祠主卜牲筵。
　　恩级青纶赐，徂装紫橐悬。绸缪金鼎席，宴饯玉潢川。
　　北斗分征路，东山起赠篇。乐池歌绿藻，梁苑藉红荃。
　　骑转商岩日，旌摇关塞烟。庙堂须鲠议，锦节伫来旋。
　　◎卷.24【春闺】徐彦伯
　　戍客戍清波，幽闺幽思多。暗梁闻语燕，夜烛见飞蛾。
　　宝鸭藏脂粉，金屏缀绮罗。裁衣卷纹素，织锦度鸣梭。
　　有使通西极，缄书寄北河。年光只恐尽，征战莫蹉跎。
　　◎卷.25【奉和兴庆池戏竞渡应制】徐彦伯
　　夹道传呼翊翠虬，天回日转御芳洲。青潭晓霭笼仙跸，
　　红屿晴花隔彩旒。香溢金杯环广坐，声传妓舸匝中流。
　　群臣相庆嘉鱼乐，共哂横汾歌吹秋。
　　◎卷.26【苑中遇雪应制】徐彦伯
　　千钟圣酒御筵披，六出祥英乱绕枝。
　　即此神仙对琼圃，何烦辙迹向瑶池。
　　◎卷.27【上巳日祓禊渭滨应制】徐彦伯
　　晴风丽日满芳洲，柳色春筵祓锦流。
　　皆言侍跸横汾宴，暂似乘槎天汉游。
　　◎卷.28【夜宴安乐公主新宅应制】徐彦伯
　　凤楼开阖引明光，花酎连添醉益香。
　　欲知帝女薰天贵，金柯玉柱夜成行。
　　◎卷.29【饯唐永昌】徐彦伯
　　金溪碧水玉潭沙，凫舄翩翩弄日华。
　　斗鸡香陌行春倦，为摘东园桃李花。
　　◎卷.30【侍宴桃花园】徐彦伯
　　源水丛花无数开，丹跗红萼间青梅。
　　从今结子三千岁，预喜仙游复摘来。
　　◎卷.31【石淙】徐彦伯
　　碧淀红涔崿嶂间，淙嵌洑岨洊成湾。琪树璿娟花未落，
　　银芝窋咤露初还。八风行殿开仙榜，七景飞舆下石关。
　　张茑席云平圃宴，焜煌金记蕴名山。


第七十七卷
　　◎卷.1【夏日游德州赠高四】骆宾王
　　日观邻全赵，星临俯旧吴。鬲津开巨浸，稽阜镇名都。
　　紫云浮剑匣，青山孕宝符。封疆恢霸道，问鼎竞雄图。
　　神光包四大，皇威震八区。风烟通地轴，星象正天枢。
　　天枢限南北，地轴殊乡国。辟门通舜宾，比屋封尧德。
　　言谢垂钩隐，来参负鼎职。天子不见知，群公讵相识。
　　未展从东骏，空戢图南翼。时命欲何言，抚膺长叹息。
　　叹息将如何，游人意气多。白雪梁山曲，寒风易水歌。
　　泣魏伤吴起，思赵切廉颇。凄断韩王剑，生死翟公罗。
　　罗悲翟公意，剑负韩王气。骄饵去易论，忌途良可畏。
　　夙昔怀江海，平生混泾渭。千载契风云，一言忘贱贵。
　　去去访林泉，空谷有遗贤。言投爵里刺，来泛野人船。
　　缔交君赠缟，投分我忘筌。成风郢匠斫，流水伯牙弦。
　　牙弦忘道术，漳滨恣闲逸。聊安张蔚庐，讵扫陈蕃室。
　　虚室狎招寻，敬爱混浮沉。一诺黄金信，三复白珪心。
　　霜松贞雅节，月桂朗冲襟。灵台万顷浚，学府九流深。
　　谈玄明毁璧，拾紫陋籝金。鹭涛开碧海，凤彩缀词林。
　　林虚星华映，水澈霞光净。霞水两分红，川源四望通。
　　雾卷天山静，烟销太史空。鸟声流向薄，蝶影乱芳丛。
　　柳阴低椠水，荷气上薰风。风月芳菲节，物华纷可悦。
　　将欢促席赏，遽尔又归别。积水带吴门，通波连禹穴。
　　赠言虽欲尽，机心庶应绝。潘岳本自闲，梁鸿不因热。
　　一瓢欣狎道，三月聊栖拙。栖拙隐金华，狎道访仙查。
　　放旷愚公谷，消散野人家。一顷南山豆，五色东陵瓜。
　　野衣裁薜叶，山酒酌藤花。白云离望远，青溪隐路赊。
　　傥忆幽岩桂，犹冀折疏麻。
　　◎卷.2【在江南赠宋五之问】骆宾王
　　井络双源浚，浔阳九派长。沦波通地穴，输委下归塘。
　　别岛笼朝蜃，连洲拥夕涨。韫珠澄积润，让璧动浮光。
　　浮光凝折水，积润疏圆沚。玉轮涵地开，剑阁连星起。
　　风烟标迥秀，英灵信多美。怀德践遗芳，端操惭谋己。
　　谋己谬观光，牵迹强凄惶。揆拙迷三省，劳生昧两忘。
　　弹随空被笑，献楚自多伤。一朝殊默语，千里易炎凉。
　　炎凉几迁贸，川陆疲臻凑。积水架吴涛，连山横楚岫。
　　风月虽殊昔，星河犹是旧。姑苏望南浦，邯郸通北走。
　　北走平生亲，南浦别离津。潇湘一超忽，洞庭多苦辛。
　　秋江无绿芷，寒汀有白蘋。采之将何遗，故人漳水滨。
　　漳滨已辽远，江潭未旋返。为听短歌行，当想长洲苑。
　　露金熏菊岸，风佩摇兰坂。蝉鸣稻叶秋，雁起芦花晚。
　　晚秋云日明，亭皋风雾清。独负平生气，重牵摇落情。
　　占星非聚德，梦月讵悬名。寂寥伤楚奏，凄断泣秦声。
　　秦声怀旧里，楚奏悲无已。郢路少知音，丛台富奇士。
　　温辉凌爱日，壮气惊寒水。一顾重风云，三冬足文史。
　　文史盛纷纶，京洛多风尘。犹轻五车富，未重一囊贫。
　　李仙非易托，苏鬼尚难因。不惜劳歌尽，谁为听阳春。
　　◎卷.3【晚憩田家】骆宾王
　　转蓬劳远役，披薜下田家。山形类九折，水势急三巴。
　　悬梁接断岸，涩路拥崩查。雾岩沦晓魄，风溆涨寒沙。
　　心迹一朝舛，关山万里赊。龙章徒表越，闽俗本殊华。
　　旅行悲泛梗，离赠折疏麻。唯有寒潭菊，独似故园花。
　　◎卷.4【出石门】骆宾王
　　层岩远接天，绝岭上栖烟。松低轻盖偃，藤细弱丝悬。
　　石明如挂镜，苔分似列钱。暂策为龙杖，何处得神仙。
　　◎卷.5【至分陕】骆宾王
　　陕西开胜壤，召南分沃畴。列树巢维鹊，平渚下睢鸠。
　　憩棠疑勿剪，曳葛似攀樛。至今王化美，非独在隆周。
　　◎卷.6【寓居洛滨对雪忆谢二（一作洛滨对雪忆谢二兄弟）】骆宾王
　　旅思眇难裁，冲飙恨易哀。旷望洛川晚，飘飖瑞雪来。
　　积彩明书幌，流韵绕琴台。色夺迎仙羽，花避犯霜梅。
　　谢庭赏方逸，袁扉掩未开。高人傥有访，兴尽讵须回。
　　◎卷.7【北眺舂陵】骆宾王
　　揽辔疲宵迈，驱马倦晨兴。既出封泥谷，还过避雨陵。
　　山行明照上，谿宿密云蒸。登高徒欲赋，词殚独抚膺。
　　◎卷.8【夏日游目聊作】骆宾王
　　暂屏嚣尘累，言寻物外情。致逸心逾默，神幽体自轻。
　　浦夏荷香满，田秋麦气清。讵假沧浪上，将濯楚臣缨。
　　◎卷.9【同崔驸马晓初登楼思京】骆宾王
　　丽谯通四望，繁忧起万端。绮疏低晚魄，镂槛肃初寒。
　　白云乡思远，黄图归路难。唯馀西向笑，暂似当长安。
　　◎卷.10【月夜有怀简诸同病】骆宾王
　　闲庭落景尽，疏帘夜月通。山灵响似应，水净望如空。
　　栖枝犹绕鹊，遵渚未来鸿。可叹高楼妇，悲思杳难终。
　　◎卷.11【叙寄员半千】骆宾王
　　薄宦三河道，自负十馀年。不应惊若厉，只为直如弦。
　　坐历山川险，吁嗟陵谷迁。长吟空抱膝，短翮讵冲天。
　　魂归沧海上，望断白云前。钓名劳拾紫，隐迹自谈玄。
　　不学多能圣，徒思鸿宝仙。斯志良难已，此道岂徒然。
　　嗟为刀笔吏，耻从绳墨牵。岐路情虽狎，人伦地本偏。
　　长揖谢时事，独往访林泉。寄言二三子，生死不来旋。
　　◎卷.12【咏怀古意上裴侍郎】骆宾王
　　三十二馀罢，鬓是潘安仁。四十九仍入，年非朱买臣。
　　纵横愁系越，坎壈倦游秦。出笼穷短翮，委辙涸枯鳞。
　　穷经不沾用，弹铗欲谁申。天子未驱策，岁月几沉沦。
　　轻生长慷慨，效死独殷勤。徒歌易水客，空老渭川人。
　　一得视边塞，万里何苦辛。剑匣胡霜影，弓开汉月轮。
　　金刀动秋色，铁骑想风尘。为国坚诚款，捐躯忘贱贫。
　　勒功思比宪，决略暗欺陈。若不犯霜雪，虚掷玉京春。
　　◎卷.13【春夜韦明府宅宴得春字】骆宾王
　　酌桂陶芳夜，披薜啸幽人。雅琴驯鲁雉，清歌落范尘。
　　宿云低迥盖，残月上虚轮。幸此承恩洽，聊当故乡春。
　　◎卷.14【过张平子墓】骆宾王
　　西鄂该通理，南阳擅德音。玉卮浮藻丽，铜浑积思深。
　　忽怀今日昔，非复昔时今。日落丰碑暗，风来古木吟。
　　惟叹穷泉下，终郁羡鱼心。
　　◎卷.15【从军中行路难二首（一作行军军中行路难、军中行路难）】骆宾王
　　君不见封狐雄虺自成群，冯深负固结妖氛。
　　玉玺分兵征恶少，金坛受律动将军。将军拥旄宣庙略，
　　战士横行静夷落。长驱一息背铜梁，直指三巴登剑阁。
　　阁道岧峣起戍楼，剑门遥裔俯灵丘。邛关九折无平路，
　　江水双源有急流。征役无期返，他乡岁华晚。
　　杳杳丘陵出，苍苍林薄远。途危紫盖峰，路涩青泥坂。
　　去去指哀牢，行行入不毛。绝壁千里险，连山四望高。
　　中外分区宇，夷夏殊风土。交趾枕南荒，昆弥临北户。
　　川原绕毒雾，溪谷多淫雨。行潦四时流，崩查千岁古。
　　漂梗飞蓬不自安，扪藤引葛度危峦。昔时闻道从军乐，
　　今日方知行路难。沧江绿水东流驶，炎洲丹徼南中地。
　　南中南斗映星河，秦川秦塞阻烟波。三春边地风光少，
　　五月泸中瘴疠多。朝驱疲斥候，夕息倦樵歌。
　　向月弯繁弱，连星转太阿。重义轻生怀一顾，
　　东伐西征凡几度。夜夜朝朝斑鬓新，年年岁岁戎衣故。
　　灞城隅，滇池水，天涯望转积，地际行无已。
　　徒觉炎凉节物非，不知关山千万里。弃置勿重陈，
　　征行多苦辛。且悦清笳杨柳曲，讵忆芳园桃李人。
　　绛节朱旗分白羽，丹心白刃酬明主。但令一被君王知，
　　谁惮三边征战苦。行路难，几千端，无复归云凭短翰，
　　空馀望日想长安。（此首一作辛常伯诗）
　　君不见玉关尘色暗边庭，铜鞮杂虏寇长城。
　　天子按剑征馀勇，将军受脤事横行。七德龙韬开玉帐，
　　千里鼍鼓叠金钲。阴山苦雾埋高垒，交河孤月照连营。
　　连营去去无穷极，拥旆遥遥过绝国。阵云朝结晦天山，
　　寒沙夕涨迷疏勒。龙鳞水上开鱼贯，马首山前振雕翼。
　　长驱万里詟祁连，分麾三命武功宣。百发乌号遥碎柳，
　　七尺龙文迥照莲。春来秋去移灰琯，兰闺柳市芳尘断。
　　雁门迢递尺书稀，鸳被相思双带缓。行路难，行路难，
　　誓令氛祲静皋兰。但使封侯龙额贵，讵随中妇凤楼寒。
　　（同辛常伯作）
　　◎卷.16【帝京篇】骆宾王
　　山河千里国，城阙九重门。不睹皇居壮，安知天子尊。
　　皇居帝里崤函谷，鹑野龙山侯甸服。五纬连影集星躔，
　　八水分流横地轴。秦塞重关一百二，汉家离宫三十六。
　　桂殿嶔岑对玉楼，椒房窈窕连金屋。三条九陌丽城隈，
　　万户千门平旦开。复道斜通鳷鹊观，交衢直指凤凰台。
　　剑履南宫入，簪缨北阙来。声名冠寰宇，文物象昭回。
　　钩陈肃兰戺，璧沼浮槐市。铜羽应风回，金茎承露起。
　　校文天禄阁，习战昆明水。朱邸抗平台，黄扉通戚里。
　　平台戚里带崇墉，炊金馔玉待鸣钟。小堂绮帐三千户，
　　大道青楼十二重。宝盖雕鞍金络马，兰窗绣柱玉盘龙。
　　绣柱璇题粉壁映，锵金鸣玉王侯盛。王侯贵人多近臣，
　　朝游北里暮南邻。陆贾分金将宴喜，陈遵投辖正留宾。
　　赵李经过密，萧朱交结亲。丹凤朱城白日暮，
　　青牛绀幰红尘度。侠客珠弹垂杨道，倡妇银钩采桑路。
　　倡家桃李自芳菲，京华游侠盛轻肥。延年女弟双凤入，
　　罗敷使君千骑归。同心结缕带，连理织成衣。
　　春朝桂尊尊百味，秋夜兰灯灯九微。翠幌珠帘不独映，
　　清歌宝瑟自相依。且论三万六千是，宁知四十九年非。
　　古来荣利若浮云，人生倚伏信难分。始见田窦相移夺，
　　俄闻卫霍有功勋。未厌金陵气，先开石椁文。
　　朱门无复张公子，灞亭谁畏李将军。相顾百龄皆有待，
　　居然万化咸应改。桂枝芳气已销亡，柏梁高宴今何在。
　　春去春来苦自驰，争名争利徒尔为。久留郎署终难遇，
　　空扫相门谁见知。当时一旦擅豪华，自言千载长骄奢。
　　倏忽抟风生羽翼，须臾失浪委泥沙。黄雀徒巢桂，
　　青门遂种瓜。黄金销铄素丝变，一贵一贱交情见。
　　红颜宿昔白头新，脱粟布衣轻故人。故人有湮沦，
　　新知无意气。灰死韩安国，罗伤翟廷尉。
　　已矣哉，归去来。马卿辞蜀多文藻，扬雄仕汉乏良媒。
　　三冬自矜诚足用，十年不调几邅回。汲黯薪逾积，
　　孙弘阁未开。谁惜长沙傅，独负洛阳才。
　　◎卷.17【畴昔篇】骆宾王
　　少年重英侠，弱岁贱衣冠。既托寰中赏，方承膝下欢。
　　遨游灞水曲，风月洛城端。且知无玉馔，谁肯逐金丸。
　　金丸玉馔盛繁华，自言轻侮季伦家。五霸争驰千里马，
　　三条竞骛七香车。掩映飞轩乘落照，参差步障引朝霞。
　　池中旧水如悬镜，屋里新妆不让花。意气风云倏如昨，
　　岁月春秋屡回薄。上苑频经柳絮飞，中园几见梅花落。
　　当时门客今何在，畴昔交朋已疏索。莫教憔悴损容仪，
　　会得高秋云雾廓。淹留坐帝乡，无事积炎凉。
　　一朝披短褐，六载奉长廊。赋文惭昔马，执戟叹前扬。
　　挥戈出武帐，荷笔入文昌。文昌隐隐皇城里，
　　由来奕奕多才子。潘陆词锋骆驿飞，张曹翰苑纵横起。
　　卿相未曾识，王侯宁见拟。垂钓甘成白首翁，
　　负薪何处逢知己。判将运命赋穷通，从来奇舛任西东。
　　不应永弃同刍狗，且复飘飖类转蓬。容鬓年年异，
　　春华岁岁同。荣亲未尽礼，徇主欲申功。
　　脂车秣马辞乡国，萦辔西南使邛僰。玉垒铜梁不易攀，
　　地角天涯眇难测。莺啭蝉吟有悲望，鸿来雁度无音息。
　　阳关积雾万里昏，剑阁连山千种色。蜀路何悠悠，
　　岷峰阻且修。回肠随九折，迸泪连双流。寒光千里暮，
　　露气二江秋。长途看束马，平水且沉牛。
　　华阳旧地标神制，石镜蛾眉真秀丽。诸葛才雄已号龙，
　　公孙跃马轻称帝。五丁卓荦多奇力，四士英灵富文艺。
　　云气横开八阵形，桥形遥分七星势。川平烟雾开，
　　游戏锦城隈。墉高龟望出，水净雁文回。寻姝入酒肆，
　　访客上琴台。不识金貂重，偏惜玉山颓。
　　他乡冉冉消年月，帝里沈沈限城阙。不见猿声助客啼，
　　唯闻旅思将花发。我家迢递关山里，关山迢递不可越。
　　故园梅柳尚馀春，来时勿使芳菲歇。解鞅欲言归，
　　执袂怆多违。北梁俱握手，南浦共沾衣。别情伤去盖，
　　离念惜徂辉。知音何所托，木落雁南飞。回来望平陆，
　　春来酒应熟。相将菌阁卧青溪，且用藤杯泛黄菊。
　　十年不调为贫贱，百日屡迁随倚伏。只为须求负郭田，
　　使我再干州县禄。百年郁郁少腾迁，万里遥遥入镜川。
　　涘江拂潮冲白日，淮海长波接远天。
　　丛竹凝朝露，孤山起暝烟。赖有边城月，常伴客旌悬。
　　东南美箭称吴会，名都隐轸三江外。涂山执玉应昌期，
　　曲水开襟重文会。仙镝流音鸣鹤岭，宝剑分辉落蛟濑。
　　未看白马对芦刍，且觉浮云似车盖。江南节序多，
　　文酒屡经过。共踏春江曲，俱唱采菱歌。舟移疑入镜，
　　棹举若乘波。风光无限极，归楫碍池荷。
　　眺听烟霞正流眄，即从王事归舻转。芝田花月屡裴回，
　　金谷佳期重游衍。登高北望嗤梁叟，凭轼西征想潘掾。
　　峰开华岳耸疑莲，水激龙门急如箭。人事谢光阴，
　　俄遭霜露侵。偷存七尺影，分没九泉深。穷途行泣玉，
　　愤路未藏金。茹荼空有叹，怀橘独伤心。
　　年来岁去成销铄，怀抱心期渐寥落。挂冠裂冕已辞荣，
　　南亩东皋事耕凿。宾阶客院常疏散，蓬径柴扉终寂寞。
　　自有林泉堪隐栖，何必山中事丘壑。我住青门外，
　　家临素浐滨。遥瞻丹凤阙，斜望黑龙津。荒衢通猎骑，
　　穷巷抵樵轮。时有桃源客，来访竹林人。
　　昨夜琴声奏悲调，旭旦含颦不成笑。果乘骢马发嚣书，
　　复道郎官禀纶诰。冶长非罪曾缧绁，长孺然灰也经溺。
　　高门有阅不图封，峻笔无闻敛敷妙。适离京兆谤，
　　还从御史弹。炎威资夏景，平曲况秋翰。画地终难入，
　　书空自不安。吹毛未可待，摇尾且求餐。
　　丈夫坎壈多愁疾，契阔迍邅尽今日。慎罚宁凭两造辞，
　　严科直挂三章律。邹衍衔悲系燕狱，李斯抱怨拘秦桎。
　　不应白发顿成丝，直为黄沙暗如漆。紫禁终难叫，
　　朱门不易排。惊魂闻叶落，危魄逐轮埋。霜威遥有厉，
　　雪枉遂无阶。含冤欲谁道，饮气独居怀。
　　忽闻驿使发关东，传道天波万里通。涸鳞去辙还游海，
　　幽禽释网便翔空。舜泽尧曦方有极，谗言巧佞傥无穷。
　　谁能跼迹依三辅，会就商山访四翁。
　　◎卷.18【艳情代郭氏答卢照邻】骆宾王
　　迢迢芊路望芝田，眇眇函关恨蜀川。归云已落涪江外，
　　还雁应过洛水瀍。洛水傍连帝城侧，帝宅层甍垂凤翼。
　　铜驼路上柳千条，金谷园中花几色。柳叶园花处处新，
　　洛阳桃李应芳春。妾向双流窥石镜，君住三川守玉人。
　　此时离别那堪道，此日空床对芳沼。芳沼徒游比目鱼，
　　幽径还生拔心草。流风回雪傥便娟，骥子鱼文实可怜。
　　掷果河阳君有分，货酒成都妾亦然。莫言贫贱无人重，
　　莫言富贵应须种。绿珠犹得石崇怜，飞燕曾经汉皇宠。
　　良人何处醉纵横，直如循默守空名。倒提新缣成慊慊，
　　翻将故剑作平平。离前吉梦成兰兆，别后啼痕上竹生。
　　别日分明相约束，已取宜家成诫勖。当时拟弄掌中珠，
　　岂谓先摧庭际玉。悲鸣五里无人问，肠断三声谁为续。
　　思君欲上望夫台，端居懒听将雏曲。沉沉落日向山低，
　　檐前归燕并头栖。抱膝当窗看夕兔，侧耳空房听晓鸡。
　　舞蝶临阶只自舞，啼鸟逢人亦助啼。独坐伤孤枕，
　　春来悲更甚。峨眉山上月如眉，濯锦江中霞似锦。
　　锦字回文欲赠君，剑壁层峰自纠纷。平江淼淼分清浦，
　　长路悠悠间白云。也知京洛多佳丽，也知山岫遥亏蔽。
　　无那短封即疏索，不在长情守期契。传闻织女对牵牛，
　　相望重河隔浅流。谁分迢迢经两岁，谁能脉脉待三秋。
　　情知唾井终无理，情知覆水也难收。不复下山能借问，
　　更向卢家字莫愁。
　　◎卷.19【代女道士王灵妃赠道士李荣】骆宾王
　　玄都五府风尘绝，碧海三山波浪深。桃实千年非易待，
　　桑田一变已难寻。别有仙居对三市，金阙银宫相向起。
　　台前镜影伴仙娥，楼上箫声随凤史。凤楼迢递绝尘埃，
　　莺时物色正裴回。灵芝紫检参差长，仙桂丹花重叠开。
　　双童绰约时游陟，三鸟联翩报消息。尽言真侣出遨游，
　　传道风光无限极。轻花委砌惹裾香，残月窥窗觇幌色。
　　个时无数并妖妍，个里无穷总可怜。别有众中称黜帝，
　　天上人间少流例。洛滨仙驾启遥源，淮浦灵津符远筮。
　　自言少小慕幽玄，只言容易得神仙。珮中邀勒经时序，
　　箫里寻思复几年。寻思许事真情变，二人容华识少选。
　　漫道烧丹止七飞，空传化石曾三转。寄语天上弄机人，
　　寄语河边值查客，乍可匆匆共百年，谁使遥遥期七夕。
　　想知人意自相寻，果得深心共一心。一心一意无穷已，
　　投漆投胶非足拟。只将羞涩当风流，持此相怜保终始。
　　相怜相念倍相亲，一生一代一双人。不把丹心比玄石，
　　惟将浊水况清尘。只言柱下留期信，好欲将心学松蕣。
　　不能京兆画蛾眉，翻向成都骋驺引。青牛紫气度灵关，
　　尺素赩鳞去不还。连苔上砌无穷绿，修竹临坛几处斑。
　　此时空床难独守，此日别离那可久。梅花如雪柳如丝，
　　年去年来不自持。初言别在寒偏在，何悟春来春更思。
　　春时物色无端绪，双枕孤眠谁分许。分念娇莺一种啼，
　　生憎燕子千般语。朝云旭日照青楼，迟晖丽色满皇州。
　　落花泛泛浮灵沼，垂柳长长拂御沟。御沟大道多奇赏，
　　侠客妖容递来往。宝骑连花铁作钱，香轮骛水珠为网。
　　香轮宝骑竞繁华，可怜今夜宿倡家。鹦鹉杯中浮竹叶，
　　凤凰琴里落梅花。许辈多情偏送款，为问春花几时满。
　　千回鸟信说众诸，百过莺啼说长短。长短众诸判不寻，
　　千回百过浪关心。何曾举意西邻玉，未肯留情南陌金。
　　南陌西邻咸自保，还辔归期须及早。为想三春狭斜路，
　　莫辞九折邛关道。假令白里似长安，须使青牛学剑端。
　　蘋风入驭来应易，竹杖成龙去不难。龙飙去去无消息，
　　鸾镜朝朝减容色。君心不记下山人，妾欲空期上林翼。
　　上林三月鸿欲稀，华表千年鹤未归。不分淹留桑路待，
　　只应直取桂轮飞。


第七十八卷
　　◎卷.1【从军行】骆宾王
　　平生一顾重，意气溢三军。野日分戈影，天星合剑文。
　　弓弦抱汉月，马足践胡尘。不求生入塞，唯当死报君。
　　◎卷.2【王昭君（一作昭君怨）】骆宾王
　　敛容辞豹尾，缄恨度龙鳞。金钿明汉月，玉箸染胡尘。
　　古镜菱花暗，愁眉柳叶颦。唯有清笳曲，时闻芳树春。
　　◎卷.3【于紫云观赠道士】骆宾王
　　碧落澄秋景，玄门启曙关。人疑列御至，客似令威还。
　　羽盖徒欣仰，云车未可攀。只应倾玉醴，时许寄颓颜。
　　◎卷.4【渡瓜步江】骆宾王
　　捧檄辞幽径，鸣榔下贵洲。惊涛疑跃马，积气似连牛。
　　月迥寒沙净，风急夜江秋。不学浮云影，他乡空滞留。
　　◎卷.5【途中有怀】骆宾王
　　眷然怀楚奏，怅矣背秦关。涸鳞惊照辙，坠羽怯虚弯。
　　素服三川化，乌裘十上还。莫言无皓齿，时俗薄朱颜。
　　◎卷.6【至分水戍】骆宾王
　　行役忽离忧，复此怆分流。溅石回湍咽，萦丛曲涧幽。
　　阴岩常结晦，宿莽竞含秋。况乃霜晨早，寒风入戍楼。
　　◎卷.7【望乡夕泛】骆宾王
　　归怀剩不安，促榜犯风澜。落宿含楼近，浮月带江寒。
　　喜逐行前至，忧从望里宽。今夜南枝鹊，应无绕树难。
　　◎卷.8【久客临海有怀】骆宾王
　　天涯非日观，地屺望星楼。练光摇乱马，剑气上连牛。
　　草湿姑苏夕，叶下洞庭秋。欲知凄断意，江上涉安流。
　　◎卷.9【游兖部逢孔君自卫来，欣然相遇若旧】骆宾王
　　游人自卫返，背客隔淮来。倾盖金兰合，忘筌玉叶开。
　　繁花明日柳，疏蕊落风梅。将期重交态，时慰不然灰。
　　◎卷.10【西京守岁】骆宾王
　　闲居寡言宴，独坐惨风尘。忽见严冬尽，方知列宿春。
　　夜将寒色去，年共晓光新。耿耿他乡夕，无由展旧亲。
　　◎卷.11【同辛簿简仰酬思玄上人林泉四首】骆宾王
　　闻君招隐地，仿佛武陵春。缉芰知还楚，披榛似避秦。
　　崩查年祀积，幽草岁时新。一谢沧浪水，安知有逸人。
　　芳晨临上月，幽赏狎中园。有蝶堪成梦，无羊可触藩。
　　忘怀南涧藻，蠲思北堂萱。坐叹华滋歇，思君谁为言。
　　林泉恣探历，风景暂裴徊。客有迁莺处，人无结驷来。
　　聚花如薄雪，沸水若轻雷。今日徒招隐，终知异凿坏。
　　俗远风尘隔，春还初服迟。林疑中散地，人似上皇时。
　　芳杜湘君曲，幽兰楚客词。山中有春草，长似寄相思。
　　◎卷.12【秋日饯陆道士陈文林】骆宾王
　　青牛游华岳，赤马走吴宫。玉柱离鸿怨，金罍浮蚁空。
　　日霁崤陵雨，尘起洛阳风。唯当玄度月，千里与君同。
　　◎卷.13【送郑少府入辽共赋侠客远从戎】骆宾王
　　边烽警榆塞，侠客度桑干。柳叶开银镝，桃花照玉鞍。
　　满月临弓影，连星入剑端。不学燕丹客，空歌易水寒。
　　◎卷.14【送费六还蜀】骆宾王
　　星楼望蜀道，月峡指吴门。万行流别泪，九折切惊魂。
　　雪影含花落，云阴带叶昏。还愁三径晚，独对一清尊。
　　◎卷.15【秋日送侯四得弹字】骆宾王
　　我留安豹隐，君去学鹏抟。岐路分襟易，风云促膝难。
　　夕涨流波急，秋山落日寒。惟有思归引，凄断为君弹。
　　◎卷.16【秋日送尹大赴京】骆宾王
　　挂瓢余隐舜，负鼎尔干汤。竹叶离樽满，桃花别路长。
　　低河耿秋色，落月抱寒光。素书如可嗣，幽谷伫宾行。
　　◎卷.17【秋夜送阎五还润州】骆宾王
　　通庄抵旧里，沟水泣新知。断云飘易滞，连露积难披。
　　素风啼迥堞，惊月绕疏枝。无力励短翰，轻举送长离。
　　◎卷.18【送王明府参选赋得鹤】骆宾王
　　振衣游紫府，飞盖背青田。虚心恒警露，孤影尚凌烟。
　　离歌凄妙曲，别操绕繁弦。在阴如可和，清响会闻天。
　　◎卷.19【秋日送别】骆宾王
　　寂寥心事晚，摇落岁时秋。共此伤年发，相看惜去留。
　　当歌应破涕，哀命返穷愁。别后能相忆，东陵有故侯。
　　◎卷.20【别李峤得胜字】骆宾王
　　芳尊徒自满，别恨转难胜。客似游江岸，人疑上灞陵。
　　寒更承夜永，凉景向秋澄。离心何以赠，自有玉壶冰。
　　◎卷.21【在兖州饯宋五之问】骆宾王
　　淮沂泗水地，梁甫汶阳东。别路青骊远，离尊绿蚁空。
　　柳寒凋密翠，棠晚落疏红。别后相思曲，凄断入琴风。
　　◎卷.22【游灵公观】骆宾王
　　灵峰标胜境，神府枕通川。玉殿斜连汉，金堂迥架烟。
　　断风疏晚竹，流水切危弦。别有青门外，空怀玄圃仙。
　　◎卷.23【夏日游山家同夏少府】骆宾王
　　返照下层岑，物外狎招寻。兰径薰幽珮，槐庭落暗金。
　　谷静风声彻，山空月色深。一遣樊笼累，唯馀松桂心。
　　◎卷.24【初秋登王司马楼宴得同字】骆宾王
　　展骥端居暇，登龙喜宴同。缔赏三清满，承欢六义通。
　　野晦寒阴积，潭虚夕照空。顾惭非梦鸟，滥此厕雕虫。
　　◎卷.25【初秋于窦六郎宅宴】骆宾王
　　千里风云契，一朝心赏同。意尽深交合，神灵俗累空。
　　草带销寒翠，花枝发夜红。唯将澹若水，长揖古人风。
　　◎卷.26【冬日宴】骆宾王
　　二三物外友，一百杖头钱。赏洽袁公地，情披乐令天。
　　促席鸾觞满，当炉兽炭然。何须攀桂树，逢此自留连。
　　◎卷.27【镂鸡子】骆宾王
　　幸遇清明节，欣逢旧练人。刻花争脸态，写月竞眉新。
　　晕罢空馀月，诗成并道春。谁知怀玉者，含响未吟晨。
　　◎卷.28【咏美人在天津桥】骆宾王
　　美女出东邻，容与上天津。整衣香满路，移步袜生尘。
　　水下看妆影，眉头画月新。寄言曹子建，个是洛川神。
　　◎卷.29【送宋五之问得凉字】骆宾王
　　愿言游泗水，支离去二漳。道术君所笃，筌蹄余自忘。
　　雪威侵竹冷，秋爽带池凉。欲验离襟切，岐路在他乡。
　　◎卷.30【宪台出絷寒夜有怀】骆宾王
　　独坐怀明发，长谣苦未安。自应迷北叟，谁肯问南冠。
　　生死交情异，殷忧岁序阑。空馀朝夕鸟，相伴夜啼寒。
　　◎卷.31【送郭少府探得忧字】骆宾王
　　开筵枕德水，辍棹舣仙舟。贝阙桃花浪，龙门竹箭流。
　　当歌凄别曲，对酒泣离忧。还望青门外，空见白云浮。
　　◎卷.32【冬日过故人任处士书斋】骆宾王
　　神交尚投漆，虚室罢游兰。网积窗文乱，苔深履迹残。
　　雪明书帐冷，水静墨池寒。独此琴台夜，流水为谁弹。
　　◎卷.33【送刘少府游越州】骆宾王
　　一丘余枕石，三越尔怀铅。离亭分鹤盖，别岸指龙川。
　　露下蝉声断，寒来雁影连。如何沟水上，凄断听离弦。
　　◎卷.34【赋得白云抱幽石】骆宾王
　　重岩抱危石，幽涧曳轻云。绕镇仙衣动，飘蓬羽盖分。
　　锦色连花静，苔光带叶熏。讵知吴会影，长抱穀城文。
　　◎卷.35【赋得春云处处生】骆宾王
　　千里年光静，四望春云生。椠日祥光举，疏云瑞叶轻。
　　盖阴笼迥树，阵影抱危城。非将吴会远，飘荡帝乡情。
　　◎卷.36【在狱咏蝉】骆宾王
　　西陆蝉声唱，南冠客思侵。那堪玄鬓影，来对白头吟。
　　露重飞难进，风多响易沉。无人信高洁，谁为表予心。
　　◎卷.37【咏水】骆宾王
　　列名通地纪，疏派合天津。波随月色净，态逐桃花春。
　　照霞如隐石，映柳似沉鳞。终当挹上善，属意澹交人。
　　◎卷.38【同张二咏雁】骆宾王
　　唼藻沧江远，衔芦紫塞长。雾深迷晓景，风急断秋行。
　　阵照通宵月，书封几夜霜。无复能鸣分，空知愧稻粱。
　　◎卷.39【咏雪】骆宾王
　　龙云玉叶上，鹤雪瑞花新。影乱铜乌吹，光销玉马津。
　　含辉明素篆，隐迹表祥轮。幽兰不可俪，徒自绕阳春。
　　◎卷.40【咏云酒】骆宾王
　　朔空曾纪历，带地旧疏泉。色泛临砀瑞，香流赴蜀仙。
　　款交欣散玉，洽友悦沉钱。无复中山赏，空吟吴会篇。
　　◎卷.41【尘灰】骆宾王
　　洛川流雅韵，秦道擅苛威。听歌梁上动，应律管中飞。
　　光飘神女袜，影落羽人衣。愿言心未翳，终冀效轻微。
　　◎卷.42【秋晨同淄川毛司马秋九咏·秋风】骆宾王
　　紫陌炎氛歇，青蘋晚吹浮。乱竹摇疏影，萦池织细流。
　　飘香曳舞袖，带粉泛妆楼。不分君恩绝，纨扇曲中秋。
　　◎卷.43【秋晨同淄川毛司马秋九咏·秋云】骆宾王
　　南陆铜浑改，西郊玉叶轻。泛斗瑶光动，临阳瑞色明。
　　盖阴连凤阙，阵影翼龙城。讵知时不遇，空伤流滞情。
　　◎卷.44【秋晨同淄川毛司马秋九咏·秋蝉】骆宾王
　　九秋行已暮，一枝聊暂安。隐榆非谏楚，噪柳异悲潘。
　　分形妆薄鬓，镂影饰危冠。自怜疏影断，寒林夕吹寒。
　　◎卷.45【秋晨同淄川毛司马秋九咏·秋露】骆宾王
　　玉关寒气早，金塘秋色归。泛掌光逾净，添荷滴尚微。
　　变霜凝晓液，承月委圆辉。别有吴台上，应湿楚臣衣。
　　◎卷.46【秋晨同淄川毛司马秋九咏·秋月】骆宾王
　　云披玉绳净，月满镜轮圆。裛露珠晖冷，凌霜桂影寒。
　　漏彩含疏薄，浮光漾急澜。西园徒自赏，南飞终未安。
　　◎卷.47【秋晨同淄川毛司马秋九咏·秋水】骆宾王
　　贝阙寒流彻，玉轮秋浪清。图云锦色净，写月练花明。
　　泛曲鹍弦动，随轩凤辖惊。唯当御沟上，凄断送归情。
　　◎卷.48【秋晨同淄川毛司马秋九咏·秋萤】骆宾王
　　玉虬分静夜，金萤照晚凉。含辉疑泛月，带火怯凌霜。
　　散彩萦虚牖，飘花绕洞房。下帷如不倦，当解惜馀光。
　　◎卷.49【秋晨同淄川毛司马秋九咏·秋菊】骆宾王
　　擢秀三秋晚，开芳十步中。分黄俱笑日，含翠共摇风。
　　碎影涵流动，浮香隔岸通。金翘徒可泛，玉斝竟谁同。
　　◎卷.50【秋晨同淄川毛司马秋九咏·秋雁】骆宾王
　　联翩辞海曲，遥曳指江干。阵去金河冷，书归玉塞寒。
　　带月凌空易，迷烟逗浦难。何当同顾影，刷羽泛清澜。
　　◎卷.51【乐大夫挽词五首】骆宾王
　　可叹浮生促，吁嗟此路难。丘陵一起恨，言笑几时欢。
　　萧索郊埏晚，荒凉井径寒。谁当门下客，独见有任安。
　　蒿里谁家地，松门何代丘。百年三万日，一别几千秋。
　　返照寒无影，穷泉冻不流。居然同物化，何处欲藏舟。
　　昔去梅笳发，今来薤露晞。彤驺朝帝阙，丹旐背王畿。
　　城郭犹疑是，原陵稍觉非。九原如可作，千载与谁归。
　　一旦先朝菌，千秋掩夜台。青乌新兆去，白马故人来。
　　草露当春泣，松风向暮哀。宁知荒垄外，吊鹤自裴徊。
　　忽见泉台路，犹疑水镜悬。何如开白日，非复睹青天。
　　华表迎千岁，幽扃送百年。独嗟流水引，长掩伯牙弦。
　　◎卷.52【丹阳刺史挽词三首】骆宾王
　　百龄嗟倏忽，一旦向山阿。丹桂销已尽，青松哀更多。
　　薰风虚听曲，薤露反成歌。自有藏舟处，谁怜隙驷过。
　　恻怆恒山羽，留连棣萼篇。佳城非旧日，京兆即新阡。
　　城郭三千岁，丘陵几万年。唯馀松柏垄，朝夕起寒烟。
　　短歌三献曲，长夜九泉台。此室玄扃掩，何年白日开。
　　荒郊疏古木，寒隧积陈荄。独此伤心地，松声薄暮来。
　　◎卷.53【称心寺】骆宾王
　　征帆恣远寻，逶迤过称心。凝滞蘅vK岸，沿洄楂柚林。
　　穿溆不厌曲，舣潭惟爱深。为乐凡几许，听取舟中琴。
　　◎卷.54【陪润州薛司空丹徒桂明府游招隐寺】骆宾王
　　共寻招隐寺，初识戴颙家。还依旧泉壑，应改昔云霞。
　　绿竹寒天笋，红蕉腊月花。金绳倘留客，为系日光斜。


第七十九卷
　　◎卷.1【棹歌行】骆宾王
　　写月涂黄罢，凌波拾翠通。镜花摇芰日，衣麝入荷风。
　　叶密舟难荡，莲疏浦易空。凤媒羞自托，鸳翼恨难穷。
　　秋帐灯华翠，倡楼粉色红。相思无别曲，并在棹歌中。
　　◎卷.2【海曲书情】骆宾王
　　薄游倦千里，劳生负百年。未能槎上汉，讵肯剑游燕。
　　白云照春海，青山横曙天。江涛让双璧，渭水掷三钱。
　　坐惜风光晚，长歌独块然。
　　◎卷.3【蓬莱镇】骆宾王
　　旅客春心断，边城夜望高。野楼疑海气，白鹭似江涛。
　　结绶疲三入，承冠泣二毛。将飞怜弱羽，欲济乏轻舠。
　　赖有阳春曲，穷愁且代劳。
　　◎卷.4【和李明府】骆宾王
　　传闻叶悬履，飞向洛阳城。驰道临层掖，津门对小平。
　　霞残疑制锦，云度似飘缨。藻掞潘江澈，尘虚范甑清。
　　讵怜冲斗气，犹向匣中鸣。
　　◎卷.5【春晚从李长史游开道林故山】骆宾王
　　幽寻极幽壑，春望陟春台。云光栖断树，灵影入仙杯。
　　古藤依格上，野径约山隈。落蕊翻风去，流莺满树来。
　　兴阑荀御动，归路起浮埃。
　　◎卷.6【冬日野望】骆宾王
　　故人无与晤，安步陟山椒。野静连云卷，川明断雾销。
　　灵岩闻晓籁，洞浦涨秋潮。三江归望断，千里故乡遥。
　　劳歌徒自奏，客魂谁为招。
　　◎卷.7【晚渡黄河】骆宾王
　　千里寻归路，一苇乱平源。通波连马颊，迸水急龙门。
　　照日荣光净，惊风瑞浪翻。棹唱临风断，樵讴入听喧。
　　岸迥秋霞落，潭深夕雾繁。谁堪逝川上，日暮不归魂。
　　◎卷.8【宿山庄】骆宾王
　　金陵一超忽，玉烛几还周。露积吴台草，风入郢门楸。
　　林虚宿断雾，磴险挂悬流。拾青非汉策，化缁类秦裘。
　　牵迹犹多蹇，劳生未寡尤。独此他乡梦，空山明月秋。
　　◎卷.9【晚度天山有怀京邑】骆宾王
　　忽上天山路，依然想物华。云疑上苑叶，雪似御沟花。
　　行叹戎麾远，坐怜衣带赊。交河浮绝塞，弱水浸流沙。
　　旅思徒漂梗，归期未及瓜。宁知心断绝，夜夜泣胡笳。
　　◎卷.10【夕次蒲类津（一作晚泊蒲类）】骆宾王
　　二庭归望断，万里客心愁。山路犹南属，河源自北流。
　　晚风连朔气，新月照边秋。灶火通军壁，烽烟上戍楼。
　　龙庭但苦战，燕颔会封侯。莫作兰山下，空令汉国羞。
　　◎卷.11【远使海曲春夜多怀】骆宾王
　　长啸三春晚，端居百虑盈。未安胡蝶梦，遽切鲁禽情。
　　别岛连寰海，离魂断戍城。流星疑伴使，低月似依营。
　　怀禄宁期达，牵时匪徇名。艰虞行已远，时迹自相惊。
　　◎卷.12【早发诸暨】骆宾王
　　征夫怀远路，夙驾上危峦。薄烟横绝巘，轻冻涩回湍。
　　野雾连空暗，山风入曙寒。帝城临灞涘，禹穴枕江干。
　　橘性行应化，蓬心去不安。独掩穷途泪，长歌行路难。
　　◎卷.13【望月有所思】骆宾王
　　九秋凉风肃，千里月华开。圆光随露湛，碎影逐波来。
　　似霜明玉砌，如镜写珠胎。晚色依关近，边声杂吹哀。
　　离居分照耀，怨绪共裴徊。自绕南飞羽，空忝北堂才。
　　◎卷.14【送吴七游蜀】骆宾王
　　日观分齐壤，星桥接蜀门。桃花嘶别路，竹叶泻离樽。
　　夏老兰犹茂，秋深柳尚繁。雾销山望迥，风高野听喧。
　　劳歌徒欲奏，赠别竟无言。唯有当秋月，空照野人园。
　　◎卷.15【西行别东台详正学士】骆宾王
　　意气坐相亲，关河别故人。客似秦川上，歌疑易水滨。
　　塞荒行辨玉，台远尚名轮。泄井怀边将，寻源重汉臣。
　　上苑梅花早，御沟杨柳新。只应持此曲，别作边城春。
　　◎卷.16【和王记室从赵王春日游陀山寺】骆宾王
　　鸟旟陪访道，鹫岭狎栖真。四禅明静业，三空广胜因。
　　祥河疏叠涧，慧日皎重轮。叶暗龙宫密，花明鹿苑春。
　　雕谈筌奥旨，妙辩漱玄津。雅曲终难和，徒自奏巴人。
　　◎卷.17【夏日夜忆张二】骆宾王
　　伏枕忧思深，拥膝独长吟。烹鲤无尺素，筌鱼劳寸心。
　　疏麻空有折，芳桂湛无斟。广庭含夕气，闲宇澹虚阴。
　　织虫垂夜砌，惊鸟栖暝林。欢娱百年促，羁病一生侵。
　　讵堪孤月夜，流水入鸣琴。
　　◎卷.18【寒夜独坐游子多怀简知己】骆宾王
　　故乡眇千里，离忧积万端。鹑服长悲碎，蜗庐未卜安。
　　富钩徒有想，贫铗为谁弹。柳秋风叶脆，荷晓露文团。
　　晚金丛岸菊，馀佩下幽兰。伐木伤心易，维桑归去难。
　　独有孤明月，时照客庭寒。
　　◎卷.19【在军中赠先还知己】骆宾王
　　蓬转俱行役，瓜时独未还。魂迷金阙路，望断玉门关。
　　献凯多惭霍，论封几谢班。风尘催白首，岁月损红颜。
　　落雁低秋塞，惊凫起暝湾。胡霜如剑锷，汉月似刀环。
　　别后边庭树，相思几度攀。
　　◎卷.20【秋日山行简梁大官】骆宾王
　　乘马陟层阜，回首睇山川。攒峰衔宿雾，叠巘架寒烟。
　　百重含翠色，一道落飞泉。香吹分岩桂，鲜云抱石莲。
　　地偏心易远，致默体逾玄。得性虚游刃，忘言已弃筌。
　　弹冠劳巧拙，结绶倦牵缠。不如从四皓，丘中鸣一弦。
　　◎卷.21【晚泊江镇】骆宾王
　　四运移阴律，三翼泛阳侯。荷香销晚夏，菊气入新秋。
　　夜乌喧粉堞，宿雁下芦洲。海雾笼边徼，江风绕戍楼。
　　转蓬惊别渚，徙橘怆离忧。魂飞灞陵岸，泪尽洞庭流。
　　振影希鸿陆，逃名谢蚁丘。还嗟帝乡远，空望白云浮。
　　◎卷.22【浮槎】骆宾王
　　昔负千寻质，高临九仞峰。真心凌晚桂，劲节掩寒松。
　　忽值风飙折，坐为波浪冲。摧残空有恨，拥肿遂无庸。
　　渤海三千里，泥沙几万重。似舟飘不定，如梗泛何从。
　　仙客终难托，良工岂易逢。徒怀万乘器，谁为一先容。
　　◎卷.23【晚泊河曲】骆宾王
　　三秋倦行役，千里泛归潮。通波竹箭水，轻舸木兰桡。
　　金堤连曲岸，贝阙影浮桥。水净千年近，星飞五老遥。
　　叠花开宿浪，浮叶下凉飙。浦荷疏晚菂，津柳渍寒条。
　　恓惶劳梗泛，凄断倦蓬飘。仙槎不可托，河上独长谣。
　　◎卷.24【早发淮口望盱眙】骆宾王
　　养蒙分四渎，习坎奠三荆。徙帝留馀地，封王表旧城。
　　岸昏涵蜃气，潮满应鸡声。洲迥连沙静，川虚积溜明。
　　一朝从捧檄，千里倦悬旌。背流桐柏远，逗浦木兰轻。
　　小山迷隐路，大块切劳生。唯有贞心在，独映寒潭清。
　　◎卷.25【边城落日】骆宾王
　　紫塞流沙北，黄图灞水东。一朝辞俎豆，万里逐沙蓬。
　　候月恒持满，寻源屡凿空。野昏边气合，烽迥戍烟通。
　　膂力风尘倦，疆场岁月穷。河流控积石，山路远崆峒。
　　壮志凌苍兕，精诚贯白虹。君恩如可报，龙剑有雌雄。
　　◎卷.26【宿温城望军营】骆宾王
　　虏地寒胶折，边城夜柝闻。兵符关帝阙，天策动将军。
　　塞静胡笳彻，沙明楚练分。风旗翻翼影，霜剑转龙文。
　　白羽摇如月，青山断若云。烟疏疑卷幔，尘灭似销氛。
　　投笔怀班业，临戎想顾勋。还应雪汉耻，持此报明君。
　　◎卷.27【过故宋】骆宾王
　　旧国千年尽，荒城四望通。云浮非隐帝，日举类游童。
　　绮琴朝化洽，祥石夜论空。马去遥奔郑，蛇分近带丰。
　　池文敛束水，竹影漏寒丛。园兔承行月，川禽避断风。
　　故宋诚难定，从梁事未工。唯当过周客，独愧吴台空。
　　◎卷.28【边夜有怀】骆宾王
　　汉地行逾远，燕山去不穷。城荒犹筑怨，碣毁尚铭功。
　　古戍烟尘满，边庭人事空。夜关明陇月，秋塞急胡风。
　　倚伏良难定，荣枯岂易通。旅魂劳泛梗，离恨断征蓬。
　　苏武封犹薄，崔駰宦不工。惟馀北叟意，欲寄南飞鸿。
　　◎卷.29【伤祝阿王明府】骆宾王
　　洛川真气上，重泉惠政融。含章光后烈，继武嗣前雄。
　　与善良难验，生涯忽易穷。翔凫犹化履，狎雉尚驯童。
　　钱满荒阶绿，尘浮虚帐红。夏馀将宿草，秋近未惊蓬。
　　烟晦泉门闭，日尽夜台空。谁堪孤陇外，独听白杨风。
　　◎卷.30【四月八日题七级】骆宾王
　　化城分鸟堞，香阁俯龙川。复栋侵黄道，重檐架紫烟。
　　铭书非晋代，壁画是梁年。霸略今何在，王宫尚岿然。
　　二帝曾游圣，三卿是偶贤。因兹游胜侣，超彼托良缘。
　　我出有为界，君登非想天。悠悠青旷里，荡荡白云前。
　　今日经行处，曲音号盖烟。
　　◎卷.31【和孙长史秋日卧病】骆宾王
　　霍第疏天府，潘园近帝台。调弦三妇至，置驿五侯来。
　　尚想欢娱洽，吁嗟岁月催。金坛分上将，玉帐引瑰材。
　　决胜鲸波静，腾谋鸟谷开。白云淮水外，紫陌灞陵隈。
　　节变惊衰柳，笳繁思落梅。调神和玉烛，掞藻握珠胎。
　　怅矣欣怀土，居然欲死灰。还因承雅曲，暂喜跃沈鳃。
　　◎卷.32【饯郑安阳入蜀】骆宾王
　　彭山折坂外，井络少城隈。地是三巴俗，人非百里材。
　　畏途君怅望，岐路我裴徊。心赏风烟隔，容华岁月催。
　　遥遥分凤野，去去转龙媒。遗锦非前邑，鸣琴即旧台。
　　剑门千仞起，石路五丁开。海客乘槎渡，仙童驭竹回。
　　魂将离鹤远，思逐断猿哀。唯有双凫舄，飞去复飞来。
　　◎卷.33【咏怀】骆宾王
　　少年识事浅，不知交道难。一言芬若桂，四海臭如兰。
　　宝剑思存楚，金锤许报韩。虚心徒有托，循迹谅无端。
　　太息关山险，吁嗟岁月阑。忘机殊会俗，守拙异怀安。
　　阮籍空长啸，刘琨独未欢。十步庭芳敛，三秋陇月团。
　　槐疏非尽意，松晚夜凌寒。悲调弦中急，穷愁醉里宽。
　　莫将流水引，空向俗人弹。
　　◎卷.34【春日离长安客中言怀（一作春霁早行）】骆宾王
　　年华开早律，霁色荡芳晨。城阙千门晓，山河四望春。
　　御沟通太液，戚里对平津。宝瑟调中妇，金罍引上宾。
　　剧谈推曼倩，惊坐揖陈遵。意气一言合，风期万里亲。
　　自惟安直道，守拙忌因人。谈器非先木，图荣异后薪。
　　揶揄惭路鬼，憔悴切波臣。玄草终疲汉，乌裘几滞秦。
　　生涯无岁月，岐路有风尘。还嗟太行道，处处白头新。
　　◎卷.35【夕次旧吴】骆宾王
　　维舟背楚服，振策下吴畿。盛德弘三让，雄图枕九围。
　　黄池通霸迹，赤壁畅戎威。文物俄迁谢，英灵有盛衰。
　　行叹鸱夷没，遽惜湛卢飞。地古烟尘暗，年深馆宇稀。
　　山川四望是，人事一朝非。悬剑空留信，亡珠尚识机。
　　郑风遥可托，关月眇难依。西北云逾滞，东南气转微。
　　徒怀伯通隐，多谢买臣归。唯有荒台露，薄暮湿征衣。
　　◎卷.36【早秋出塞寄东台详正学士】骆宾王
　　促驾逾三水，长驱望五原。天阶分斗极，地理接楼烦。
　　溪月明关陇，戎云聚塞垣。山川殊物候，风壤异凉暄。
　　戍古秋尘合，沙寒宿雾繁。昔余迷学步，投迹忝词源。
　　兰渚浮延阁，蓬山款禁园。彯缨陪绂冕，载笔偶玙璠。
　　汲冢宁详蠹，秦牢讵辨冤。一朝从篚服，千里骛轻轩。
　　乡梦随魂断，边声入听喧。南图终铩翮，北上遽催辕。
　　吊影惭连茹，浮生倦触藩。数奇何以托，桃李自无言。
　　◎卷.37【幽絷书情通简知己】骆宾王
　　昔岁逢杨意，观光贵楚材。穴疑丹凤起，场似白驹来。
　　一命沦骄饵，三缄慎祸胎。不言劳倚伏，忽此遘邅回。
　　骢马刑章峻，苍鹰狱吏猜。绝缣非易辨，疑璧果难裁。
　　揆画惭周道，端忧滞夏台。生涯一灭裂，岐路几裴徊。
　　青陆春芳动，黄沙旅思催。圆扉长寂寂，疏网尚恢恢。
　　入阱先摇尾，迷津正曝腮。覆盆徒望日，蛰户未经雷。
　　霜歇兰犹败，风多木屡摧。地幽蚕室闭，门静雀罗开。
　　自悯秦冤痛，谁怜楚奏哀。汉阳穷鸟客，梁甫卧龙才。
　　有气还冲斗，无时会凿坏。莫言韩长孺，长作不然灰。
　　◎卷.38【久戍边城有怀京邑】骆宾王
　　扰扰风尘地，遑遑名利途。盈虚一易舛，心迹两难俱。
　　弱龄小山志，宁期大丈夫。九微光贲玉，千仞忽弹珠。
　　棘寺游三礼，蓬山簉八儒。怀铅惭后进，投笔愿前驱。
　　北走非通赵，西之似化胡。锦车朝促候，刁斗夜传呼。
　　战士青丝络，将军黄石符。连星入宝剑，半月上雕弧。
　　拜井开疏勒，鸣桴动密须。戎机习短蔗，祆祲静长榆。
　　季月炎初尽，边亭草早枯。层阴笼古木，穷色变寒芜。
　　海鹤声嘹唳，城乌尾毕逋。葭繁秋色引，桂满夕轮虚。
　　行役风霜久，乡园梦想孤。灞池遥夏国，秦海望阳纡。
　　沙塞三千里，京城十二衢。杨沟连凤阙，槐路拟鸿都。
　　璧殿规宸象，金堤法斗枢。云浮西北盖，月照东南隅。
　　宝帐垂连理，银床转辘轳。广筵留上客，丰馔引中厨。
　　漏缓金徒箭，娇繁玉女壶。秋涛飞喻马，秋水泛仙舻。
　　意气风云合，言忘道术趋。共矜名已泰，讵肯沫相濡。
　　有志惭雕朽，无庸类散樗。关山暂超忽，形影叹艰虞。
　　结网空知羡，图荣岂自诬。忘情同塞马，比德类宛驹。
　　陇坂肝肠绝，阳关亭候迂。迷魂惊落雁，离恨断飞凫。
　　春去荣华尽，年来岁月芜。边愁伤郢调，乡思绕吴歈。
　　河气通中国，山途限外区。相思若可寄，冰泮有衔芦。
　　◎卷.39【在军登城楼】骆宾王
　　城上风威冷，江中水气寒。戎衣何日定，歌舞入长安。
　　◎卷.40【于易水送人】骆宾王
　　此地别燕丹，壮士发冲冠。昔时人已没，今日水犹寒。
　　◎卷.41【咏镜】骆宾王
　　写月无芳桂，照日有花菱。不持光谢水，翻将影学冰。
　　◎卷.42【挑灯杖】骆宾王
　　禀质非贪热，焦心岂惮熬。终知不自润，何处用脂膏。
　　◎卷.43【咏尘】骆宾王
　　凌波起罗袜，含风染素衣。别有知音调，闻歌应自飞。
　　◎卷.44【玩初月（一作沈佺期诗）】骆宾王
　　忌满光先缺，乘昏影暂流。既能明似镜，何用曲如钩。
　　◎卷.45【送别】骆宾王
　　寒更承夜永，凉夕向秋澄。离心何以赠，自有玉壶冰。
　　◎卷.46【忆蜀地佳人】骆宾王
　　东西吴蜀关山远，鱼来雁去两难闻。
　　莫怪常有千行泪，只为阳台一片云。
　　◎卷.47【咏鹅（七岁时作）】骆宾王
　　鹅鹅鹅，曲项向天歌。白毛浮绿水，红掌拨清波。


第八十卷
　　◎卷.1【奉和圣制夏日游石淙山】武三思
　　此地岩壑数千重，吾君驾鹤□乘龙。掩映叶光含翡翠，
　　参差石影带芙蓉。白日将移冲叠巘，玄云欲度碍高峰。
　　对酒鸣琴追野趣，时闻清吹入长松。
　　◎卷.2【仙鹤篇】武三思
　　白鹤乘空何处飞，青田紫盖本相依。缑山七月虽长去，
　　辽水千年会忆归。缑山杳杳翔寥廓，辽水累累叹城郭。
　　经随羽客步丹丘，曾逐仙人游碧落。迢迢碧落断氛埃，
　　霞堂云阁几重开。欲寻东海黄金灶，仍向西山白玉台。
　　九皋独唳方清切，五里惊群俄断绝。月下分行似度云，
　　风前飏影疑回雪。风前月下路漫漫，水宿云翔去几般。
　　宛转能倾吴国市，裴回巧拂汉皇坛。琴中作曲从来易，
　　鼓里传声有甚难。夜夜恒飞银汉曲，朝朝常饮玉池澜。
　　别有闻箫出紫烟，还如化履上青天。霜毛忽控三神下，
　　玉羽俄看二客旋。燕雀终迷横海志，蜉蝣岂识在阴年。
　　莫言一举轻千里，为与三山送九仙。
　　◎卷.3【宴龙泓】武三思
　　登临开胜托，眺瞩尽良游。岩崿萦纡上，澄潭屈曲流。
　　泛兰清兴洽，折桂野文遒。别后相思处，崎岖碧涧幽。
　　◎卷.4【凝碧池侍宴应制得出水槎】武三思
　　彼木生何代，为槎复几年。欲乘银汉曲，先泛玉池边。
　　拥溜根横岸，沉波影倒悬。无劳问蜀客，此处即高天。
　　◎卷.5【奉和宴小山池赋得溪字应制】武三思
　　年光开碧沼，云色敛青溪。冻解鱼方戏，风暄鸟欲啼。
　　岩泉飞野鹤，石镜舞山鸡。柳发龙鳞出，松新麈尾齐。
　　九韶从此验，三月定应迷。
　　◎卷.6【奉和过梁王宅即目应制】武三思
　　岩居多水石，野宅满风烟。本谓开三径，俄欣降九天。
　　穿林移步辇，拂岸转行旃。凤竹初垂箨，龟河未吐莲。
　　愿持山作寿，恒用劫为年。
　　◎卷.7【奉和春日游龙门应制】武三思
　　凤驾临香地，龙舆上翠微。星宫含雨气，月殿抱春辉。
　　碧涧长虹下，雕梁早燕归。云疑浮宝盖，石似拂天衣。
　　露草侵阶长，风花绕席飞。日斜宸赏洽，清吹入重闱。
　　◎卷.8【秋日于天中寺寻复礼上人】武三思
　　妙域三时殿，香岩七宝宫。金绳先界道，玉柄即谈空。
　　喻筏知何极，传灯竟不穷。弥天高义远，初地胜因通。
　　理诣归一处，心行不二中。有无双惑遣，真俗两缘同。
　　摘叶疑焚翠，投花若散红。网珠遥映日，檐铎近吟风。
　　定沼寒光素，禅枝暝色葱。愿随方便力，长冀释尘笼。
　　◎卷.9【句】武三思
　　云螭非易匹，月驷本难俦。（咏马，见《海录碎事》）
　　◎卷.10【奉和圣制夏日游石淙山】张易之
　　六龙骧首晓駸駸，七圣陪轩集颍阴。千丈松萝交翠幕，
　　一丘山水当鸣琴。青鸟白云王母使，垂藤断葛野人心。
　　山中日暮幽岩下，泠然香吹落花深。
　　◎卷.11【侍从过公主南宅侍宴探得风字应制】张易之
　　逐赏平阳第，鸣笳上苑东。鸟吟千户竹，蝶舞百花丛。
　　时攀小山桂，共挹大王风。坐客无劳起，秦箫曲未终。
　　◎卷.12【出塞】张易之
　　侠客重恩光，骏马饰金装。瞥闻传羽檄，驰突救边荒。
　　转战磨笄地，横行戴斗乡。将军占太白，小妇怨流黄。
　　騕褭青丝骑，娉婷红粉妆。一春莺度曲，八月雁成行。
　　谁堪坐秋思，罗袖拂空床。
　　◎卷.13【泛舟侍宴应制】张易之
　　平明出御沟，解缆坐回舟。绿水澄明月，红罗结绮楼。
　　弦歌争浦入，冠盖逐川流。白鱼臣作伴，相对舞王舟。
　　◎卷.14【奉和圣制夏日游石淙山】张昌宗
　　云车遥裔三珠树，帐殿交阴八桂丛。涧险泉声疑度雨，
　　川平桥势若晴虹。叔夜弹琴歌白雪，孙登长啸韵清风。
　　即此陪欢游阆苑，无劳辛苦向崆峒。
　　◎卷.15【少年行】张昌宗
　　少年不识事，落魄游韩魏。珠轩流水车，玉勒浮云骑。
　　纵横意不一，然诺心无二。白璧赠穰苴，黄金奉毛遂。
　　妙舞飘龙管，清歌吟凤吹。三春小苑游，千日中山醉。
　　直言身可沉，谁论名与利。依倚孟尝君，自知能市义。
　　◎卷.16【太平公主山亭侍宴】张昌宗
　　淮南有小山，嬴女隐其间。折桂芙蓉浦，吹箫明月湾。
　　扇掩将雏曲，钗承堕马鬟。欢情本无限，莫掩洛城关。
　　◎卷.17【奉和圣制夏日游石淙山】薛曜
　　玉洞幽寻更是天，朱霞绿景镇韶年。飞花藉藉迷行路，
　　啭鸟遥遥作管弦。雾隐长林成翠幄，风吹细雨即虹泉。
　　此中碧酒恒参圣，浪道昆山别有仙。
　　◎卷.18【子夜冬歌】薛曜
　　朔风扣群木，严霜凋百草。借问月中人，安得长不老。
　　◎卷.19【舞马篇】薛曜
　　星精龙种竞腾骧，双眼黄金紫艳光。一朝逢遇升平代，
　　伏皂衔图事帝王。我皇盛德苞六宇，俗泰时和虞石拊。
　　昔闻九代有馀名，今日百兽先来舞。钩陈周卫俨旌旄，
　　钟鎛陶匏声殷地。承云嘈囋骇日灵，调露铿鈜动天驷。
　　奔尘飞箭若麟螭，蹑景追风忽见知。咀衔拉铁并权奇，
　　被服雕章何陆离。紫玉鸣珂临宝镫，青丝彩络带金羁。
　　随歌鼓而电惊，逐丸剑而飙驰。态聚ey还急，骄凝骤不移。
　　光敌白日下，气拥绿烟垂。婉转盘跚殊未已，
　　悬空步骤红尘起。惊凫翔鹭不堪俦，矫凤回鸾那足拟。
　　蘅垂桂裛香氛氲，长鸣汗血尽浮云。不辞辛苦来东道，
　　只为箫韶朝夕闻。阊阖间，玉台侧，承恩煦兮生光色。
　　鸾锵锵，车翼翼，备国容兮为戎饰。充云翘兮天子庭，
　　荷日用兮情无极。吉良乘兮一千岁，神是得兮天地期。
　　大易占云南山寿，zazb共乐圣明时。
　　◎卷.17【正夜侍宴应诏（《英华》作正月望夜上阳宫侍宴应制）】薛曜
　　重关钟漏通，夕敞凤凰宫。双阙祥烟里，千门明月中。
　　酒杯浮湛露，歌曲唱流风。侍臣咸醉止，恒惭恩遇崇。
　　◎卷.18【送道士入天台】薛曜
　　洛阳陌上多离别，蓬莱山下足波潮。
　　碧海桑田何处在，笙歌一听一遥遥。
　　◎卷.19【奉和圣制夏日游石淙山】杨敬述
　　山中别有神仙地，屈曲幽深碧涧垂。岩前暂驻黄金辇，
　　席上还飞白玉卮。远近风泉俱合杂，高低云石共参差。
　　林壑偏能留睿赏，长天莫遽下丹曦。
　　◎卷.20【奉和圣制夏日游石淙山】于季子
　　九旗云布临嵩室，万骑星陈集颍川。瑞液含滋登禹膳，
　　飞流荐响入虞弦。山扉野径朝花积，帐殿帷宫夏叶连。
　　微臣献寿迎千寿，愿奉尧年倚万年。
　　◎卷.21【咏云】于季子
　　瑞云千里映，祥辉四望新。随风乱鸟翅，泛水结鱼鳞。
　　布叶疑临夏，开花讵待春。愿得承嘉景，无令掩桂轮。
　　◎卷.22【咏萤】于季子
　　卉草诚幽贱，枯朽绝因依。忽逢借羽翼，不觉生光辉。
　　直念恩华重，长嗟报效微。方思助日月，为许愿曾飞。
　　◎卷.23【早春洛阳答杜审言】于季子
　　梓泽年光往复来，杜霸游人去不回。若非载笔登麟阁，
　　定是吹箫伴凤台。路傍桃李花犹嫩，波上芙蕖叶未开。
　　分明寄语长安道，莫教留滞洛阳才。
　　◎卷.24【咏项羽】于季子
　　北伐虽全赵，东归不王秦。空歌拔山力，羞作渡江人。
　　◎卷.25【咏汉高祖】于季子
　　百战方夷项，三章且代秦。功归萧相国，气尽戚夫人。
　　◎卷.26【南行别弟（一作杨师道诗，《英华》作韦承庆南中咏雁）】于季子
　　万里人南去，三春雁北飞。不知何岁月，得与尔同归。


第八十一卷
　　◎卷.1【长信宫中树】乔知之
　　婀娜当轩树，zv茸倚兰殿。叶艳九春华，香摇五明扇。
　　馀花鸟弄尽，新叶虫书遍。零落心自知，芳菲君不见。
　　◎卷.13【下山逢故夫】乔知之
　　妾身本薄命，轻弃城南隅。庭前厌芍药，山上采蘼芜。
　　春风罥纨袖，零露湿罗襦。羞将憔悴日，提笼逢故夫。
　　◎卷.14【巫山高】乔知之
　　巫山十二峰，参差互隐见。浔阳几千里，周览忽已遍。
　　想像神女姿，摘芳共珍荐。楚云何逶迤，红树日葱蒨。
　　楚云没湘源，红树断荆门。郢路不可见，况复夜闻猿。
　　◎卷.15【弃妾篇】乔知之
　　妾本丛台右，君在雁门陲。悠悠淇水曲，彩燕入桑枝。
　　不因媒结好，本以容相知。容谢君应去，情移会有离。
　　还君结缕带，归妾织成诗。此物虽轻贱，不用使人嗤。
　　◎卷.16【苦寒行】乔知之
　　胡天夜清迥，孤云独飘飏。遥裔出雁关，逶迤含晶光。
　　阴陵久裴回，幽都无多阳。初寒冻巨海，杀气流大荒。
　　朔马饮寒冰，行子履胡霜。路有从役倦，卧死黄沙场。
　　羁旅因相依，恸之泪沾裳。由来从军行，赏存不赏亡。
　　亡者诚已矣，徒令存者伤。
　　◎卷.17【从军行（一作秋闺）】乔知之
　　南庭结白露，北风扫黄叶。此时鸿雁来，惊鸣催思妾。
　　曲房理针线，平砧捣文练。鸳绮裁易成，龙乡信难见。
　　窈窕九重闺，寂寞十年啼。纱窗白云宿，罗幌月光栖。
　　云月隐微微，夜上流黄机。玉霜冻珠履，金吹薄罗衣。
　　汉家已得地，君去将何事。宛转结蚕书，寂寥无雁使。
　　生平荷恩信，本为荣华进。况复落红颜，蝉声催绿鬓。
　　◎卷.18【拟古赠陈子昂】乔知之
　　惸惸孤形影，悄悄独游心。以此从王事，常与子同衾。
　　别离三河间，征战二庭深。胡天夜雨霜，胡雁晨南翔。
　　节物感离居，同衾违故乡。南归日将远，北方尚蓬飘。
　　孟秋七月时，相送出外郊。海风吹凉木，边声响梢梢。
　　勤役千万里，将临五十年。心事为谁道，抽琴歌坐筵。
　　一弹再三叹，宾御泪潺湲。送君竟此曲，从兹长绝弦。
　　◎卷.19【定情篇】乔知之
　　共君结新婚，岁寒心未卜。相与游春园，各随情所逐。
　　君爱菖蒲花，妾感苦寒竹。菖花多艳姿，寒竹有贞叶。
　　此时妾比君，君心不如妾。簪玉步河堤，妖韶援绿荑。
　　凫雁将子游，莺燕从双栖。君念春光好，妾向春光啼。
　　君时不得意，弃妾还金闺。结言本同心，悲欢何未齐。
　　怨咽前致辞，愿得申所悲。人间丈夫易，世路妇难为。
　　始如经天月，终若流星驰。天月相终始，流星无定期。
　　长信佳丽人，失意非蛾眉。庐江小吏妇，非关织作迟。
　　本愿长相对，今已长相思。复有游宦子，结援从梁陈。
　　燕居崇三朝，去来历九春。誓心妾终始，蚕桑奉所亲。
　　归愿未克从，黄金赠路人。洁妇怀明义，从泛河之津。
　　于今千万年，谁当问水滨。更忆娼家楼，夫婿事封侯。
　　去时恩灼灼，去罢心悠悠。不怜妾岁晏，十载陇西头。
　　以兹常惕惕，百虑恒盈积。由来共结褵，几人同匪石。
　　故岁雕梁燕，双去今来只。今日玉庭梅，朝红暮成碧。
　　碧荣始芬敷，黄叶已淅沥。何用念芳春，芳春有流易。
　　何用重欢娱，欢娱俄戚戚。家本巫山阳，归去路何长。
　　叙言情未尽，采菉已盈筐。桑榆日及景，物色盈高冈。
　　下有碧流水，上有丹桂香。桂花不须折，碧流清且洁。
　　赠君比芳菲，爱惠常不歇。赠君比潺湲，相思无断绝。
　　妾有秦家镜，宝匣装珠玑。鉴来年二八，不记易阴晖。
　　妾无光寂寂，委照影依依。今日持为赠，相识莫相违。
　　◎卷.20【绿珠篇】乔知之
　　石家金谷重新声，明珠十斛买娉婷。此日可怜君自许，
　　此时可喜得人情。君家闺阁不曾难，常将歌舞借人看。
　　意气雄豪非分理，骄矜势力横相干。辞君去君终不忍，
　　徒劳掩袂伤铅粉。百年离别在高楼，一旦红颜为君尽。
　　◎卷.21【和李侍郎古意（一作古意和李侍郎峤）】乔知之
　　妾家巫山隔汉川，君度南庭向胡苑。高楼迢递想金天，
　　河汉昭回更怆然。夜如何其夜未央，闲花照月愁洞房。
　　自矜夫婿胜王昌，三十曾作侍中郎。一从流落戍渔阳，
　　怀哉万恨结中肠。南山幂幂兔丝花，北陵青青女萝树。
　　由来花叶同一根，今日枝条分两处。三星差池光照灼，
　　北斗西指秋云薄。茎枯花谢枝憔悴，香销色尽花零落。
　　美人长叹艳容萎，含情收取摧折枝。调丝独弹声未移，
　　感君行坐星岁迟。闺中宛转今若斯，谁能为报征人知。
　　◎卷.22【倡女行】乔知之
　　石榴酒，葡萄浆。兰桂芳，茱萸香。愿君驻金鞍，
　　暂此共年芳。愿君解罗襦，一醉同匡床。文君正新寡，
　　结念在歌倡。昨宵绮帐迎韩寿，今朝罗袖引潘郎。
　　莫吹羌笛惊邻里，不用琵琶喧洞房。且歌新夜曲，
　　莫弄楚明光。此曲怨且艳，哀音断人肠。
　　◎卷.23【羸骏篇】乔知之
　　喷玉长鸣西北来，自言当代是龙媒。万里铁关行入贡，
　　九重金阙为君开，蹀躞朝驰过上苑，zazb暝走发章台。
　　玉勒金鞍荷装饰，路傍观者无穷极。小山桂树比权奇，
　　上林桃花况颜色。忽闻天将出龙沙，汉主持将驾鼓车。
　　去去山川劳日夜，遥遥关塞断烟霞。山川关塞十年征，
　　汗血流离赴月营。肌肤销远道，膂力尽长城。
　　长城日夕苦风霜，中有连年百战场。摇珂啮勒金羁尽，
　　争锋足顿铁菱伤。垂耳罢轻赍，弃置在寒谿。
　　大宛蒲海北，滇壑隽崖西。沙平留缓步，路远闇频嘶。
　　从来力尽君须弃，何必寻途我已迷。岁岁年年奔远道，
　　朝朝暮暮催疲老。扣冰晨饮黄河源，拂雪夜食天山草。
　　楚水澶溪征战事，吴塞乌江辛苦地。持来报主不辞劳，
　　宿昔立功非重利。丹心素节本无求，长鸣向君君不留。
　　只应澶漫归田里，万里低昂任生死。君王倘若不见遗，
　　白骨黄金犹可市。
　　◎卷.33【铜雀妓】乔知之
　　金阁惜分香，铅华不重妆。空馀歌舞地，犹是为君王。
　　哀弦调已绝，艳曲不须长。共看西陵暮，秋烟起白杨。
　　◎卷.34【侍宴应制得分字】乔知之
　　紫禁肃晴氛，朱楼落晓云。豫游龙驾转，天乐凤箫闻。
　　竹外仙亭出，花间辇路分。微臣一何幸，词赋奉明君。
　　◎卷.35【梨园亭子侍宴】乔知之
　　年光陌上发，香辇禁中游。草绿鸳鸯殿，花红翡翠楼。
　　天杯承露酌，仙管杂风流。今日陪欢豫，皇恩不可酬。
　　◎卷.36【和苏员外寓直】乔知之
　　自昔重为郎，伊人练国章。三旬登建礼，五夜直明光。
　　墨草尚书奏，衣飘侍御香。开轩竹气静，拂簟蕙风凉。
　　晓漏离阊阖，鸣钟出未央。从来宿台上，天子贵文强。
　　◎卷.37【哭故人】乔知之
　　生死久离居，凄凉历旧庐。叹兹三径断，不践十年馀。
　　古木巢禽合，荒庭爱客疏。匣留弹罢剑，床积读残书。
　　玉没终无像，兰言强问虚。平生不得意，泉路复何如。
　　◎卷.38【折杨柳】乔知之
　　可怜濯濯春杨柳，攀折将来就纤手。
　　妾容与此同盛衰，何必君恩能独久。
　　◎卷.39【人日登高】乔侃
　　仆本多悲者，年来不悟春。登高一游目，始觉柳条新。
　　杜陵犹识汉，桃源不辨秦。暂若升云雾，还似出嚣尘。
　　赖得烟霞气，淹留攀桂人。
　　◎卷.40【出塞】乔备
　　沙场三万里，猛将五千兵。旌断冰溪戍，笳吹铁关城。
　　阴云暮下雪，寒日昼无晶。直为怀恩苦，谁知边塞情。
　　◎卷.41【长门怨】乔备
　　秋入长门殿，木落洞房虚。妾思宵徒静，君恩日更疏。
　　坠露清金阁，流萤点玉除。还将闺里恨，遥问马相如。


第八十二卷
　　◎卷.1【将军行】刘希夷
　　将军辟辕门，耿介当风立。诸将欲言事，逡巡不敢入。
　　剑气射云天，鼓声振原隰。黄尘塞路起，走马追兵急。
　　弯弓从此去，飞箭如雨集。截围一百里，斩首五千级。
　　代马流血死，胡人抱鞍泣。古来养甲兵，有事常讨袭。
　　乘我庙堂运，坐使干戈戢。献凯归京师，军容何翕习。
　　◎卷.2【从军行】刘希夷
　　秋天风飒飒，群胡马行疾。严城昼不开，伏兵暗相失。
　　天子庙堂拜，将军凶门出。纷纷伊洛道，戎马几万匹。
　　军门压黄河，兵气冲白日。平生怀仗剑，慷慨即投笔。
　　南登汉月孤，北走代云密。近取韩彭计，早知孙吴术。
　　丈夫清万里，谁能扫一室。
　　◎卷.3【春女行】刘希夷
　　春女颜如玉，怨歌阳春曲。巫山春树红，沅湘春草绿。
　　自怜妖艳姿，妆成独见时。愁心伴杨柳，春尽乱如丝。
　　目极千馀里，悠悠春江水。频想玉关人，愁卧金闺里。
　　尚言春花落，不知秋风起。娇爱犹未终，悲凉从此始。
　　忆昔楚王宫，玉楼妆粉红。纤腰弄明月，长袖舞春风。
　　容华委西山，光阴不可还。桑林变东海，富贵今何在。
　　寄言桃李容，胡为闺阁重。但看楚王墓，唯有数株松。
　　◎卷.4【孤松篇】刘希夷
　　蚕月桑叶青，莺时柳花白。澹艳烟雨姿，敷芬阳春陌。
　　如何秋风起，零落从此始。独有南涧松，不叹东流水。
　　玄阴天地冥，皓雪朝夜零。岂不罹寒暑，为君留青青。
　　青青好颜色，落落任孤直。群树遥相望，众草不敢逼。
　　灵龟卜真隐，仙鸟宜栖息。耻受秦帝封，愿言唐侯食。
　　寒山夜月明，山冷气清清。凄兮归凤集，吹之作琴声。
　　松子卧仙岑，寂听疑野心。清泠有真曲，樵采无知音。
　　美人何时来，幽径委绿苔。吁嗟深涧底，弃捐广厦材。
　　◎卷.5【嵩岳闻笙】刘希夷
　　月出嵩山东，月明山益空。山人爱清景，散发卧秋风。
　　风止夜何清，独夜草虫鸣。仙人不可见，乘月近吹笙。
　　绛唇吸灵气，玉指调真声。真声是何曲，三山鸾鹤情。
　　昔去落尘俗，愿言闻此曲。今来卧嵩岑，何幸承幽音。
　　神仙乐吾事，笙歌铭夙心。
　　◎卷.6【秋日题汝阳潭壁】刘希夷
　　独坐秋阴生，悲来从所适。行见汝阳潭，飞萝蒙水石。
　　悬瓢木叶上，风吹何历历。幽人不耐烦，振衣步闲寂。
　　回流清见底，金沙覆银砾。错落非一文，空胧几千尺。
　　鱼鳞可怜紫，鸭毛自然碧。吟咏秋水篇，渺然忘损益。
　　秋水随形影，清浊混心迹。岁暮归去来，东山余宿昔。
　　◎卷.7【采桑】刘希夷
　　杨柳送行人，青青西入秦。谁家采桑女，楼上不胜春。
　　盈盈灞水曲，步步春芳绿。红脸耀明珠，绛唇含白玉。
　　回首渭桥东，遥怜春色同。青丝娇落日，缃绮弄春风。
　　携笼长叹息，逶迟恋春色。看花若有情，倚树疑无力。
　　薄暮思悠悠，使君南陌头。相逢不相识，归去梦青楼。
　　◎卷.8【谒汉世祖庙】刘希夷
　　舂陵气初发，渐台首未传。列营百万众，持国十八年。
　　运开朱旗后，道合赤符先。宛城剑鸣匣，昆阳镝应弦。
　　犷兽血涂地，巨人声沸天。长驱过北赵，短兵出南燕。
　　太守迎门外，王郎死道边。升坛九城陌，端拱千秋年。
　　朝廷方雀跃，剑珮几联翩。至德刑四海，神仪翳九泉。
　　宗子行旧邑，恭闻清庙篇。君容穆而圣，臣像俨犹贤。
　　攒木承危柱，疏萝挂朽椽。祠庭巢鸟啄，祭器网虫缘。
　　怀古江山在，惟新历数迁。空馀今夜月，长似旧时悬。
　　◎卷.9【巫山怀古】刘希夷
　　巫山幽阴地，神女艳阳年。襄王伺容色，落日望悠然。
　　归来高唐夜，金釭焰青烟。颓想卧瑶席，梦魂何翩翩。
　　摇落殊未已，荣华倏徂迁。愁思潇湘浦，悲凉云梦田。
　　猿啼秋风夜，雁飞明月天。巴歌不可听，听此益潺湲。
　　◎卷.10【归山】刘希夷
　　归去嵩山道，烟花覆青草。草绿山无尘，山青杨柳春。
　　日暮松声合，空歌思杀人。
　　◎卷.11【代闺人春日】刘希夷
　　珠帘的晓光，玉颜艳春彩。林间鸟鸣唤，户外花相待。
　　花鸟惜芳菲，鸟鸣花乱飞。人今伴花鸟，日暮不能归。
　　池月怜歌扇，山云爱舞衣。佳期杨柳陌，携手莫相违。
　　◎卷.12【蜀城怀古】刘希夷
　　蜀土绕水竹，吴天积风霜。穷览通表里，气色何苍苍。
　　旧国有年代，青楼思艳妆。古人无岁月，白骨冥丘荒。
　　寂历弹琴地，幽流读书堂。玄龟埋卜室，彩凤灭词场。
　　阵图一一在，柏树双双行。鬼神清汉庙，鸟雀参秦仓。
　　叹世已多感，怀心益自伤。赖蒙灵丘境，时当明月光。
　　◎卷.13【洛川怀古】刘希夷
　　萋萋春草绿，悲歌牧征马。行见白头翁，坐泣青竹下。
　　感叹前问之，赠予辛苦词。岁月移今古，山河更盛衰。
　　晋家都洛滨，朝廷多近臣。词赋归潘岳，繁华称季伦。
　　梓泽春草菲，河阳乱华飞。绿珠不可夺，白首同所归。
　　高楼倏冥灭，茂林久摧折。昔时歌舞台，今成狐兔穴。
　　人事互消亡，世路多悲伤。北邙是吾宅，东岳为吾乡。
　　君看北邙道，髑髅萦蔓草。芳□□□□，□□□□□。
　　碑茔或半存，荆棘敛幽魂。挥涕弃之去，不忍闻此言。
　　◎卷.14【春日行歌】刘希夷
　　山树落梅花，飞落野人家。野人何所有，满瓮阳春酒。
　　携酒上春台，行歌伴落梅。醉罢卧明月，乘梦游天台。
　　◎卷.15【江南曲八首】刘希夷
　　暮宿南洲草，晨行北岸林。日悬沧海阔，水隔洞庭深。
　　烟景无留意，风波有异浔。岁游难极目，春戏易为心。
　　朝夕无荣遇，芳菲已满襟。
　　艳唱潮初落，江花露未晞。春洲惊翡翠，朱服弄芳菲。
　　画舫烟中浅，青阳日际微。锦帆冲浪湿，罗袖拂行衣。
　　含情罢所采，相叹惜流晖。
　　君为陇西客，妾遇江南春。朝游含灵果，夕采弄风蘋。
　　果气时不歇，蘋花日自新。以此江南物，持赠陇西人。
　　空盈万里怀，欲赠竟无因。
　　皓如楚江月，霭若吴岫云。波中自皎镜，山上亦氤氲。
　　明月留照妾，轻云持赠君。山川各离散，光气乃殊分。
　　天涯一为别，江北不相闻。
　　舣舟乘潮去，风帆振早凉。潮平见楚甸，天际望维扬。
　　洄溯经千里，烟波接两乡。云明江屿出，日照海流长。
　　此中逢岁晏，浦树落花芳。
　　暮春三月晴，维扬吴楚城。城临大江汜，回映洞浦清。
　　晴云曲金阁，珠楼碧烟里。月明芳树群鸟飞，
　　风过长林杂花起。可怜离别谁家子，于此一至情何已。
　　北堂红草盛zv茸，南湖碧水照芙蓉。朝游暮起金花尽，
　　渐觉罗裳珠露浓。自惜妍华三五岁，已叹关山千万重。
　　人情一去无还日，欲赠怀芳怨不逢。
　　忆昔江南年盛时，平生怨在长洲曲。冠盖星繁江水上，
　　冲风摽落洞庭渌。落花两袖红纷纷，朝霞高阁洗晴云。
　　谁言此处婵娟子，珠玉为心以奉君。
　　◎卷.11【捣衣篇】刘希夷
　　秋天瑟瑟夜漫漫，夜白风清玉露漙。燕山游子衣裳薄，
　　秦地佳人闺阁寒。欲向楼中萦楚练，还来机上裂齐纨。
　　揽红袖兮愁徙倚，盼青砧兮怅盘桓。盘桓徙倚夜已久，
　　萤火双飞入帘牖。西北风来吹细腰，东南月上浮纤手。
　　此时秋月可怜明，此时秋风别有情。君看月下参差影，
　　为听莎间断续声。绛河转兮青云晓，飞鸟鸣兮行人少。
　　攒眉缉缕思纷纷，对影穿针魂悄悄。闻道还家未有期，
　　谁怜登陇不胜悲。梦见形容亦旧日，为许裁缝改昔时。
　　缄书远寄交河曲，须及明年春草绿。莫言衣上有斑斑，
　　只为思君泪相续。
　　◎卷.12【公子行】刘希夷
　　天津桥下阳春水，天津桥上繁华子。马声回合青云外，
　　人影动摇绿波里。绿波荡漾玉为砂，青云离披锦作霞。
　　可怜杨柳伤心树，可怜桃李断肠花。此日遨游邀美女，
　　此时歌舞入娼家。娼家美女郁金香，飞来飞去公子傍。
　　的的珠帘白日映，娥娥玉颜红粉妆。花际裴回双蛱蝶，
　　池边顾步两鸳鸯。倾国倾城汉武帝，为云为雨楚襄王。
　　古来容光人所羡，况复今日遥相见。愿作轻罗著细腰，
　　愿为明镜分娇面。与君相向转相亲，与君双栖共一身。
　　愿作贞松千岁古，谁论芳槿一朝新。百年同谢西山日，
　　千秋万古北邙尘。
　　◎卷.13【代悲白头翁（一作白头吟）】刘希夷
　　洛阳城东桃李花，飞来飞去落谁家。洛阳女儿惜颜色，
　　坐见落花长叹息。今年花落颜色改，明年花开复谁在。
　　已见松柏摧为薪，更闻桑田变成海。古人无复洛城东，
　　今人还对落花风。年年岁岁花相似，岁岁年年人不同。
　　寄言全盛红颜子，应怜半死白头翁。此翁白头真可怜，
　　伊昔红颜美少年。公子王孙芳树下，清歌妙舞落花前。
　　光禄池台开锦绣，将军楼阁画神仙。一朝卧病无相识，
　　三春行乐在谁边。宛转蛾眉能几时，须臾鹤发乱如丝。
　　但看古来歌舞地，惟有黄昏鸟雀悲。
　　◎卷.14【代秦女赠行人】刘希夷
　　鸾镜晓含春，蛾眉向影嚬。开□衣裳破，那堪粉黛新。
　　春还洛阳道，为忆春阶草。杨叶未能攀，梅花待君扫。
　　今朝喜鹊傍人飞，应是狂夫走马归。遥想行歌共游乐，
　　迎前含笑著春衣。
　　◎卷.15【洛中晴月送殷四入关】刘希夷
　　清洛浮桥南渡头，天晶万里散华洲。晴看石濑光无数，
　　晓入寒潭浸不流。微云一点曙烟起，南陌憧憧遍行子。
　　欲将此意与君论，复道秦关尚千里。
　　◎卷.16【入塞】刘希夷
　　将军陷虏围，边务息戎机。霜雪交河尽，旌旗入塞飞。
　　晓光随马度，春色伴人归。课绩朝明主，临轩拜武威。
　　◎卷.17【览镜】刘希夷
　　青楼挂明镜，临照不胜悲。白发今如此，人生能几时。
　　秋风下山路，明月上春期。叹息君恩尽，容颜不可思。
　　◎卷.18【晚春】刘希夷
　　佳人眠洞房，回首见垂杨。寒尽鸳鸯被，春生玳瑁床。
　　庭阴幕青霭，帘影散红芳。寄语同心伴，迎春且薄妆。
　　◎卷.19【送友人之新丰】刘希夷
　　日暮秋风起，关山断别情。泪随黄叶下，愁向绿樽生。
　　野路归骖转，河洲宿鸟惊。宾游宽旅宴，王事促严程。
　　◎卷.20【饯李秀才赴举】刘希夷
　　鸿鹄振羽翮，翻飞入帝乡。朝鸣集银树，暝宿下金塘。
　　日月天门近，风烟夜路长。自怜穷浦雁，岁岁不随阳。
　　◎卷.21【夜集张諲所居】刘希夷
　　江南成久客，门馆日萧条。惟有图书在，多伤鬓发凋。
　　诸生陪讲诵，稚子给渔樵。隐室寒灯净，空阶落叶飘。
　　沧洲自有趣，谁道隐须招。
　　◎卷.22【故园置酒】刘希夷
　　酒熟人须饮，春还鬓已秋。愿逢千日醉，得缓百年忧。
　　旧里多青草，新知尽白头。风前灯易灭，川上月难留。
　　卒卒周姬旦，栖栖鲁孔丘。平生能几日，不及且遨游。
　　◎卷.23【晚憩南阳旅馆】刘希夷
　　旅馆何年废，征夫此日过。途穷人自哭，春至鸟还歌。
　　行路新知少，荒田古径多。池篁覆丹谷，坟树绕清波。
　　日照蓬阴转，风微野气和。伤心不可去，回首怨如何。


第八十三卷
　　◎卷.1【庆云章】陈子昂
　　昆仑元气，实生庆云。大人作矣，五色氤氲。昔在帝妫，
　　南风既薰。丛芳烂熳，郁郁纷纷。旷矣千祀，庆云来止，
　　玉叶金柯，祚我天子。非我天子，庆云谁昌。非我圣母，
　　庆云谁光。庆云光矣，周道昌矣。九万八千，天授皇年。
　　◎卷.2【感遇诗三十八首】陈子昂
　　微月生西海，幽阳始代升。圆光正东满，阴魄已朝凝。
　　太极生天地，三元更废兴。至精谅斯在，三五谁能征。
　　兰若生春夏，芊蔚何青青。幽独空林色，朱蕤冒紫茎。
　　迟迟白日晚，袅袅秋风生。岁华尽摇落，芳意竟何成。
　　苍苍丁零塞，今古缅荒途。亭堠何摧兀，暴骨无全躯。
　　黄沙幕南起，白日隐西隅。汉甲三十万，曾以事匈奴。
　　但见沙场死，谁怜塞上孤。
　　乐羊为魏将，食子殉军功。骨肉且相薄，他人安得忠。
　　吾闻中山相，乃属放麑翁。孤兽犹不忍，况以奉君终。
　　市人矜巧智，于道若童蒙。倾夺相夸侈，不知身所终。
　　曷见玄真子，观世玉壶中。窅然遗天地，乘化入无穷。
　　吾观龙变化，乃知至阳精。石林何冥密，幽洞无留行。
　　古之得仙道，信与元化并。玄感非象识，谁能测沉冥。
　　世人拘目见，酣酒笑丹经。昆仑有瑶树，安得采其英。
　　白日每不归，青阳时暮矣。茫茫吾何思，林卧观无始。
　　众芳委时晦，鶗鴂鸣悲耳。鸿荒古已颓，谁识巢居子。
　　吾观昆仑化，日月沦洞冥。精魄相交会，天壤以罗生。
　　仲尼推太极，老聃贵窈冥。西方金仙子，崇义乃无明。
　　空色皆寂灭，缘业定何成。名教信纷藉，死生俱未停。
　　圣人秘元命，惧世乱其真。如何嵩公辈，诙谲误时人。
　　先天诚为美，阶乱祸谁因。长城备胡寇，嬴祸发其亲。
　　赤精既迷汉，子年何救秦。去去桃李花，多言死如麻。
　　深居观元化，悱然争朵颐。谗说相啖食，利害纷eq々。
　　便便夸毗子，荣耀更相持。务光让天下，商贾竞刀锥。
　　已矣行采芝，万世同一时。
　　吾爱鬼谷子，青溪无垢氛。囊括经世道，遗身在白云。
　　七雄方龙斗，天下久无君。浮荣不足贵，遵养晦时文。
　　舒可弥宇宙，卷之不盈分。岂徒山木寿，空与麋鹿群。
　　呦呦南山鹿，罹罟以媒和。招摇青桂树，幽蠹亦成科。
　　世情甘近习，荣耀纷如何。怨憎未相复，亲爱生祸罗。
　　瑶台倾巧笑，玉杯殒双蛾。谁见枯城蘖，青青成斧柯。
　　林居病时久，水木澹孤清。闲卧观物化，悠悠念无生。
　　青春始萌达，朱火已满盈。徂落方自此，感叹何时平。
　　临岐泣世道，天命良悠悠。昔日殷王子，玉马遂朝周。
　　宝鼎沦伊谷，瑶台成古丘。西山伤遗老，东陵有故侯。
　　贵人难得意，赏爱在须臾。莫以心如玉，探他明月珠。
　　昔称夭桃子，今为舂市徒。鸱鸮悲东国，麋鹿泣姑苏。
　　谁见鸱夷子，扁舟去五湖。
　　圣人去已久，公道缅良难。蚩蚩夸毗子，尧禹以为谩。
　　骄荣贵工巧，势利迭相干。燕王尊乐毅，分国愿同欢。
　　鲁连让齐爵，遗组去邯郸。伊人信往矣，感激为谁叹。
　　幽居观天运，悠悠念群生。终古代兴没，豪圣莫能争。
　　三季沦周赧，七雄灭秦嬴。复闻赤精子，提剑入咸京。
　　炎光既无象，晋虏复纵横。尧禹道已昧，昏虐势方行。
　　岂无当世雄，天道与胡兵。咄咄安可言，时醉而未醒。
　　仲尼溺东鲁，伯阳遁西溟。大运自古来，旅人胡叹哉。
　　逶迤势已久，骨鲠道斯穷。岂无感激者，时俗颓此风。
　　灌园何其鄙，皎皎於陵中。世道不相容，嗟嗟张长公。
　　圣人不利己，忧济在元元。黄屋非尧意，瑶台安可论。
　　吾闻西方化，清净道弥敦。奈何穷金玉，雕刻以为尊。
　　云构山林尽，瑶图珠翠烦。鬼工尚未可，人力安能存。
　　夸愚适增累，矜智道逾昏。
　　玄天幽且默，群议曷嗤嗤。圣人教犹在，世运久陵夷。
　　一绳将何系，忧醉不能持。去去行采芝，勿为尘所欺。
　　蜻蛉游天地，与世本无患。飞飞未能止，黄雀来相干。
　　穰侯富秦宠，金石比交欢。出入咸阳里，诸侯莫敢言。
　　宁知山东客，激怒秦王肝。布衣取丞相，千载为辛酸。
　　微霜知岁晏，斧柯始青青。况乃金天夕，浩露沾群英。
　　登山望宇宙，白日已西暝。云海方荡潏，孤鳞安得宁。
　　翡翠巢南海，雄雌珠树林。何知美人意，骄爱比黄金。
　　杀身炎州里，委羽玉堂阴。旖旎光首饰，葳蕤烂锦衾。
　　岂不在遐远，虞罗忽见寻。多材信为累，叹息此珍禽。
　　挈瓶者谁子，姣服当青春。三五明月满，盈盈不自珍。
　　高堂委金玉，微缕悬千钧。如何负公鼎，被夺笑时人。
　　玄蝉号白露，兹岁已蹉跎。群物从大化，孤英将奈何。
　　瑶台有青鸟，远食玉山禾。昆仑见玄凤，岂复虞云罗。
　　荒哉穆天子，好与白云期。宫女多怨旷，层城闭蛾眉。
　　日耽瑶池乐，岂伤桃李时。青苔空萎绝，白发生罗帷。
　　朝发宜都渚，浩然思故乡。故乡不可见，路隔巫山阳。
　　巫山彩云没，高丘正微茫。伫立望已久，涕落沾衣裳。
　　岂兹越乡感，忆昔楚襄王。朝云无处所，荆国亦沦亡。
　　昔日章华宴，荆王乐荒淫。霓旌翠羽盖，射兕云梦林。
　　朅来高唐观，怅望云阳岑。雄图今何在，黄雀空哀吟。
　　丁亥岁云暮，西山事甲兵。赢粮匝邛道，荷戟争羌城。
　　严冬阴风劲，穷岫泄云生。昏曀无昼夜，羽檄复相惊。
　　拳跼竞万仞，崩危走九冥。籍籍峰壑里，哀哀冰雪行。
　　圣人御宇宙，闻道泰阶平。肉食谋何失，藜藿缅纵横。
　　可怜瑶台树，灼灼佳人姿。碧华映朱实，攀折青春时。
　　岂不盛光宠，荣君白玉墀。但恨红芳歇，凋伤感所思。
　　朅来豪游子，势利祸之门。如何兰膏叹，感激自生冤。
　　众趋明所避，时弃道犹存。云渊既已失，罗网与谁论。
　　箕山有高节，湘水有清源。唯应白鸥鸟，可为洗心言。
　　索居犹几日，炎夏忽然衰。阳彩皆阴翳，亲友尽暌违。
　　登山望不见，涕泣久涟洏。宿梦感颜色，若与白云期。
　　马上骄豪子，驱逐正蚩蚩。蜀山与楚水，携手在何时。
　　金鼎合神丹，世人将见欺。飞飞骑羊子，胡乃在峨眉。
　　变化固幽类，芳菲能几时。疲疴苦沦世，忧痗日侵淄。
　　眷然顾幽褐，白云空涕洟。
　　朔风吹海树，萧条边已秋。亭上谁家子，哀哀明月楼。
　　自言幽燕客，结发事远游。赤丸杀公吏，白刃报私仇。
　　避仇至海上，被役此边州。故乡三千里，辽水复悠悠。
　　每愤胡兵入，常为汉国羞。何知七十战，白首未封侯。
　　本为贵公子，平生实爱才。感时思报国，拔剑起蒿莱。
　　西驰丁零塞，北上单于台。登山见千里，怀古心悠哉。
　　谁言未忘祸，磨灭成尘埃。
　　浩然坐何慕，吾蜀有峨眉。念与楚狂子，悠悠白云期。
　　时哉悲不会，涕泣久涟洏。梦登绥山穴，南采巫山芝。
　　探元观群化，遗世从云螭。婉娈时永矣，感悟不见之。
　　朝入云中郡，北望单于台。胡秦何密迩，沙朔气雄哉。
　　藉藉天骄子，猖狂已复来。塞垣无名将，亭堠空崔嵬。
　　咄嗟吾何叹，边人涂草莱。
　　仲尼探元化，幽鸿顺阳和。大运自盈缩，春秋递来过。
　　盲飙忽号怒，万物相纷劘。溟海皆震荡，孤凤其如何。
　　◎卷.3【观荆玉篇】陈子昂
　　鸱夷双白玉，此玉有缁磷。悬之千金价，举世莫知真。
　　丹青非异色，轻重有殊伦。勿信玉工言，徒悲荆国人。
　　◎卷.4【鸳鸯篇】陈子昂
　　飞飞鸳鸯鸟，举翼相蔽亏。俱来绿潭里，共向白云涯。
　　音容相眷恋，羽翮两逶迤。蘋萍戏春渚，霜霰绕寒池。
　　浦沙连岸净，汀树拂潭垂。年年此游玩，岁岁来追随。
　　凤凰起丹穴，独向梧桐枝。鸿雁来紫塞，空忆稻粱肥。
　　乌啼倦依托，鹤鸣伤别离。岂若此双禽，飞翻不异林。
　　刷尾青江浦，交颈紫山岑。文章负奇色，和鸣多好音。
　　闻有鸳鸯绮，复有鸳鸯衾。持为美人赠，勖此故交心。
　　◎卷.5【与东方左史虬修竹篇】陈子昂
　　龙种生南岳，孤翠郁亭亭。峰岭上崇崒，烟雨下微冥。
　　夜闻鼯鼠叫，昼聒泉壑声。春风正淡荡，白露已清泠。
　　哀响激金奏，密色滋玉英。岁寒霜雪苦，含彩独青青。
　　岂不厌凝冽，羞比春木荣。春木有荣歇，此节无凋零。
　　始愿与金石，终古保坚贞。不意伶伦子，吹之学凤鸣。
　　遂偶云和瑟，张乐奏天庭。妙曲方千变，箫韶亦九成。
　　信蒙雕斫美，常愿事仙灵。驱驰翠虬驾，伊郁紫鸾笙。
　　结交嬴台女，吟弄升天行。携手登白日，远游戏赤城。
　　低昂玄鹤舞，断续彩云生。永随众仙逝，三山游玉京。
　　◎卷.6【蓟丘览古赠卢居士藏用七首·轩辕台】陈子昂
　　北登蓟丘望，求古轩辕台。应龙已不见，牧马空黄埃。
　　尚想广成子，遗迹白云隈。
　　◎卷.7【蓟丘览古赠卢居士藏用七首·燕昭王】陈子昂
　　南登碣石坂，遥望黄金台。丘陵尽乔木，昭王安在哉。
　　霸图怅已矣，驱马复归来。
　　◎卷.8【蓟丘览古赠卢居士藏用七首·乐生】陈子昂
　　王道已沦昧，战国竞贪兵。乐生何感激，仗义下齐城。
　　雄图竟中夭，遗叹寄阿衡。
　　◎卷.9【蓟丘览古赠卢居士藏用七首·燕太子】陈子昂
　　秦王日无道，太子怨亦深。一闻田光义，匕首赠千金。
　　其事虽不立，千载为伤心。
　　◎卷.10【蓟丘览古赠卢居士藏用七首·田光先生】陈子昂
　　自古皆有死，徇义良独稀。奈何燕太子，尚使田生疑。
　　伏剑诚已矣，感我涕沾衣。
　　◎卷.11【蓟丘览古赠卢居士藏用七首·邹衍】陈子昂
　　大运沦三代，天人罕有窥。邹子何寥廓，漫说九瀛垂。
　　兴亡已千载，今也则无推。
　　◎卷.12【蓟丘览古赠卢居士藏用七首·郭隗】陈子昂
　　逢时独为贵，历代非无才。隗君亦何幸，遂起黄金台。
　　（末缺）
　　◎卷.13【西还至散关答乔补阙知之】陈子昂
　　葳蕤苍梧凤，嘹唳白露蝉。羽翰本非匹，结交何独全。
　　昔君事胡马，余得奉戎旃。携手向沙塞，关河缅幽燕。
　　芳岁几阳止，白日屡徂迁。功业云台薄，平生玉佩捐。
　　叹此南归日，犹闻北戍边。代水不可涉，巴江亦潺湲。
　　揽衣度函谷，衔涕望秦川。蜀门自兹始，云山方浩然。
　　◎卷.14【度峡口山赠乔补阙知之王二无竞】陈子昂
　　峡口大漠南，横绝界中国。丛石何纷纠，赤山复翕赩。
　　远望多众容，逼之无异色。崔崒乍孤断，逶迤屡回直。
　　信关胡马冲，亦距汉边塞。岂依河山险，将顺休明德。
　　物壮诚有衰，势雄良易极。逦迤忽而尽，泱漭平不息。
　　之子黄金躯，如何此荒域。云台盛多士，待君丹墀侧。
　　◎卷.15【题居延古城赠乔十二知之】陈子昂
　　闻君东山意，宿昔紫芝荣。沧洲今何在，华发旅边城。
　　还汉功既薄，逐胡策未行。徒嗟白日暮，坐对黄云生。
　　桂枝芳欲晚，薏苡谤谁明。无为空自老，含叹负生平。
　　◎卷.16【赠赵六贞固二首】陈子昂
　　回中烽火入，塞上追兵起。此时边朔寒，登陇思君子。
　　东顾望汉京，南山云雾里。
　　赤螭媚其彩，婉娈苍梧泉。昔者琅琊子，躬耕亦慨然。
　　美人岂遐旷，之子乃前贤。良辰在何许，白日屡颓迁。
　　道心固微密，神用无留连。舒可弥宇宙，揽之不盈拳。
　　蓬莱久芜没，金石徒精坚。良宝委短褐，闲琴独婵娟。
　　◎卷.17【答韩使同在边】陈子昂
　　汉家失中策，胡马屡南驱。闻诏安边使，曾是故人谟。
　　废书怅怀古，负剑许良图。出关岁方晏，乘障日多虞。
　　虏入白登道，烽交紫塞途。连兵屯北地，清野备东胡。
　　边城方晏闭，斥堠始昭苏。复闻韩长孺，辛苦事匈奴。
　　雨雪颜容改，纵横才位孤。空怀老臣策，未获赵军租。
　　但蒙魏侯重，不受谤书诬。当取金人祭，还歌凯入都。
　　◎卷.18【征东至淇门答宋十一参军之问】陈子昂
　　南星中大火，将子涉清淇。西林改微月，征旆空自持。
　　碧潭去已远，瑶华折遗谁。若问辽阳戍，悠悠天际旗。
　　◎卷.19【答洛阳主人】陈子昂
　　平生白云志，早爱赤松游。事亲恨未立，从宦此中州。
　　主人亦何问，旅客非悠悠。方谒明天子，清宴奉良筹。
　　再取连城璧，三陟平津侯。不然拂衣去，归从海上鸥。
　　宁随当代子，倾侧且沉浮。
　　◎卷.20【酬晖上人秋夜山亭有赠】陈子昂
　　皎皎白林秋，微微翠山静。禅居感物变，独坐开轩屏。
　　风泉夜声杂，月露宵光冷。多谢忘机人，尘忧未能整。
　　◎卷.21【酬李参军崇嗣旅馆见赠】陈子昂
　　昨夜银河畔，星文犯遥汉。今朝紫气新，物色果逢真。
　　言从天上落，乃是地仙人。白璧疑冤楚，乌裘似入秦。
　　摧藏多古意，历览备艰辛。乐广云虽睹，夷吾风未春。
　　凤歌空有问，龙性讵能驯。宝剑终应出，骊珠会见珍。
　　未及冯公老，何惊孺子贫。青云傥可致，北海忆孙宾。
　　◎卷.22【酬晖上人夏日林泉】陈子昂
　　闻道白云居，窈窕青莲宇。岩泉万丈流，树石千年古。
　　林卧对轩窗，山阴满庭户。方释尘事劳，从君袭兰杜。
　　◎卷.23【同宋参军之问梦赵六赠卢陈二子之作】陈子昂
　　晓霁望嵩丘，白云半岩足。氛氲涵翠微，宛如嬴台曲。
　　故人昔所尚，幽琴歌断续。变化竟无常，人琴遂两亡。
　　白云失处所，梦想暧容光。畴昔疑缘业，儒道两相妨。
　　前期许幽报，迨此尚茫茫。晤言既已失，感叹情何一。
　　始忆携手期，云台与峨眉。达兼济天下，穷独善其时。
　　诸君推管乐，之子慕巢夷。奈何苍生望，卒为黄绶欺。
　　铭鼎功未立，山林事亦微。抚孤一流恸，怀旧日暌违。
　　卢子尚高节，终南卧松雪。宋侯逢圣君，骖驭游青云。
　　而我独蹭蹬，语默道犹屯。征戍在辽阳，蹉跎草再黄。
　　丹丘恨不及，白露已苍苍。远闻山阳赋，感涕下沾裳。
　　◎卷.24【送别出塞】陈子昂
　　平生闻高义，书剑百夫雄。言登青云去，非此白头翁。
　　胡兵屯塞下，汉骑属云中。君为白马将，腰佩騂角弓。
　　单于不敢射，天子伫深功。蜀山余方隐，良会何时同。
　　◎卷.25【登蓟丘楼送贾兵曹入都】陈子昂
　　东山宿昔意，北征非我心。孤负平生愿，感涕下沾襟。
　　暮登蓟楼上，永望燕山岑。辽海方漫漫，胡沙飞且深。
　　峨眉杳如梦，仙子曷由寻。击剑起叹息，白日忽西沉。
　　闻君洛阳使，因子寄南音。
　　◎卷.26【夏日晖上人房别李参军崇嗣】陈子昂
　　四十九变化，一十三死生。翕忽玄黄里，驱驰风雨情。
　　是非纷妄作，宠辱坐相惊。至人独幽鉴，窈窕随昏明。
　　咫尺山河道，轩窗日月庭。别离焉足问，悲乐固能并。
　　我辈何为尔，栖皇犹未平。金台可攀陟，宝界绝将迎。
　　户牖观天地，阶基上杳冥。自超三界乐，安知万里征。
　　中国要荒内，人寰宇宙荣。弦望如朝夕，宁嗟蜀道行。
　　◎卷.27【秋园卧病呈晖上人】陈子昂
　　幽寂旷日遥，林园转清密。疲疴澹无豫，独坐泛瑶瑟。
　　怀挟万古情，忧虞百年疾。绵绵多滞念，忽忽每如失。
　　缅想赤松游，高寻白云逸。荣吝始都丧，幽人遂贞吉。
　　图书纷满床，山水蔼盈室。宿昔心所尚，平生自兹毕。
　　愿言谁见知，梵筵有同术。八月高秋晚，凉风正萧瑟。
　　◎卷.28【登泽州城北楼宴】陈子昂
　　平生倦游者，观化久无穷。复来登此国，临望与君同。
　　坐见秦兵垒，遥闻赵将雄。武安君何在，长平事已空。
　　且歌玄云曲，御酒舞薰风。勿使青衿子，嗟尔白头翁。
　　◎卷.29【山水粉图】陈子昂
　　山图之白云兮，若巫山之高丘。纷群翠之鸿溶，
　　又似蓬瀛海水之周流。信夫人之好道，爱云山以幽求。
　　◎卷.30【彩树歌】陈子昂
　　嘉锦筵之珍树兮，错众彩之氛氲。状瑶台之微月，
　　点巫山之朝云。青春兮不可逢，况蕙色之增芬。
　　结芳意而谁赏，怨绝世之无闻。红荣碧艳坐看歇，
　　素华流年不待君。故吾思昆仑之琪树，厌桃李之缤纷。
　　◎卷.31【春台引】陈子昂
　　感阳春兮生碧草之油油。怀宇宙以伤远，登高台而写忧。
　　迟美人兮不见，恐青岁之遂遒。从毕公以酣饮，
　　寄林塘而一留。采芳荪于北渚，忆桂树于南州。
　　何云木之美丽，而池馆之崇幽。星台秀士，月旦诸子。
　　嘉青鸟之辰，迎火龙之始。挟宝书与瑶瑟，
　　芳蕙华而兰靡。乃掩白蘋，藉绿芷。酒既醉，乐未已。
　　击青钟，歌渌水。怨青春之萎绝，赠瑶台之旖旎。
　　愿一见而道意，结众芳之绸缪。曷余情之荡漾，
　　瞩青云以增愁。怅三山之飞鹤，忆海上之白鸥。重曰：
　　群仙去兮青春颓，岁华歇兮黄鸟哀。富贵荣乐几时兮，
　　朱宫碧堂生青苔，白云兮归来。
　　◎卷.32【登幽州台歌】陈子昂
　　前不见古人，后不见来者。
　　念天地之悠悠，独怆然而涕下。
　　◎卷.33【喜马参军相遇醉歌】陈子昂
　　独幽默以三月兮，深林潜居。时岁忽兮，孤愤遐吟。
　　谁知我心？孺子孺子，其可与理分。


第八十四卷
　　◎卷.1【度荆门望楚】陈子昂
　　遥遥去巫峡，望望下章台。巴国山川尽，荆门烟雾开。
　　城分苍野外，树断白云隈。今日狂歌客，谁知入楚来。
　　◎卷.2【晚次乐乡县】陈子昂
　　故乡杳无际，日暮且孤征。川原迷旧国，道路入边城。
　　野戍荒烟断，深山古木平。如何此时恨，噭噭夜猿鸣。
　　◎卷.3【同王员外雨后登开元寺南楼因酬晖上人独坐山亭有赠】陈子昂
　　钟梵经行罢，香林坐入禅。岩庭交杂树，石濑泻鸣泉。
　　水月心方寂，云霞思独玄。宁知人世里，疲病得攀缘。
　　◎卷.4【东征答朝臣相送】陈子昂
　　平生白云意，疲苶愧为雄。君王谬殊宠，旌节此从戎。
　　挼绳当系虏，单马岂邀功。孤剑将何托，长谣塞上风。
　　◎卷.5【咏主人壁上画鹤，寄乔主簿崔著作】陈子昂
　　古壁仙人画，丹青尚有文。独舞纷如雪，孤飞暧似云。
　　自矜彩色重，宁忆故池群。江海联翩翼，长鸣谁复闻。
　　◎卷.6【居延海树闻莺同作】陈子昂
　　边地无芳树，莺声忽听新。间关如有意，愁绝若怀人。
　　明妃失汉宠，蔡女没胡尘。坐闻应落泪，况忆故园春。
　　◎卷.7【题李三书斋（崇嗣）】陈子昂
　　灼灼青春仲，悠悠白日升。声容何足恃，荣吝坐相矜。
　　愿与金庭会，将待玉书征。还丹应有术，烟驾共君乘。
　　◎卷.8【送魏大从军】陈子昂
　　匈奴犹未灭，魏绛复从戎。怅别三河道，言追六郡雄。
　　雁山横代北，狐塞接云中。勿使燕然上，惟留汉将功。
　　◎卷.9【送殷大入蜀】陈子昂
　　禺山金碧路，此地饶英灵。送君一为别，凄断故乡情。
　　片云生极浦，斜日隐离亭。坐看征骑没，惟见远山青。
　　◎卷.10【落第西还别刘祭酒高明府】陈子昂
　　别馆分周国，归骖入汉京。地连函谷塞，川接广阳城。
　　望迥楼台出，途遥烟雾生。莫言长落羽，贫贱一交情。
　　◎卷.11【落第西还别魏四懔】陈子昂
　　转蓬方不定，落羽自惊弦。山水一为别，欢娱复几年。
　　离亭暗风雨，征路入云烟。还因北山径，归守东陂田。
　　◎卷.12【送客】陈子昂
　　故人洞庭去，杨柳春风生。相送河洲晚，苍茫别思盈。
　　白蘋已堪把，绿芷复含荣。江南多桂树，归客赠生平。
　　◎卷.13【春夜别友人二首】陈子昂
　　银烛吐青烟，金樽对绮筵。离堂思琴瑟，别路绕山川。
　　明月隐高树，长河没晓天。悠悠洛阳道，此会在何年。
　　紫塞白云断，青春明月初。对此芳樽夜，离忧怅有馀。
　　清冷花露满，滴沥檐宇虚。怀君欲何赠，愿上大臣书。
　　◎卷.14【遂州南江别乡曲故人】陈子昂
　　楚江复为客，征棹方悠悠。故人悯追送，置酒此南洲。
　　平生亦何恨，夙昔在林丘。违此乡山别，长谣去国愁。
　　◎卷.15【送东莱王学士无竞】陈子昂
　　宝剑千金买，平生未许人。怀君万里别，持赠结交亲。
　　孤松宜晚岁，众木爱芳春。已矣将何道，无令白首新。
　　◎卷.16【送梁李二明府】陈子昂
　　负书犹在汉，怀策未闻秦。复此穷秋日，芳樽别故人。
　　黄金装屡尽，白首契逾新。空羡双凫舄，俱飞向玉轮。
　　◎卷.17【送魏兵曹使巂州得登字】陈子昂
　　阳山淫雾雨，之子慎攀登。羌笮多珍宝，人言有爱憎。
　　欲酬明主惠，当尽使臣能。勿以王阳道，迢递畏崚嶒。
　　◎卷.18【送著作佐郎崔融等从梁王东征】陈子昂
　　金天方肃杀，白露始专征。王师非乐战，之子慎佳兵。
　　海气侵南部，边风扫北平。莫卖卢龙塞，归邀麟阁名。
　　◎卷.19【春晦饯陶七于江南同用风字】陈子昂
　　黄鹤烟云去，青江琴酒同。离帆方楚越，沟水复西东。
　　芙蓉生夏浦，杨柳送春风。明日相思处，应对菊花丛。
　　◎卷.20【喜遇冀侍御珪崔司议泰之二使】陈子昂
　　谢病南山下，幽卧不知春。使星入东井，云是故交亲。
　　惠风吹宝瑟，微月忆清真。凭轩一留醉，江海寄情人。
　　◎卷.21【登蓟城西北楼送崔著作融入都】陈子昂
　　蓟楼望燕国，负剑喜兹登。清规子方奏，单戟我无能。
　　仲冬边风急，云汉复霜棱。慷慨竟何道，西南恨失朋。
　　◎卷.22【月夜有怀】陈子昂
　　美人挟赵瑟，微月在西轩。寂寞夜何久，殷勤玉指繁。
　　清光委衾枕，遥思属湘沅。空帘隔星汉，犹梦感精魂。
　　◎卷.23【夏日游晖上人房】陈子昂
　　山水开精舍，琴歌列梵筵。人疑白楼赏，地似竹林禅。
　　对户池光乱，交轩岩翠连。色空今已寂，乘月弄澄泉。
　　◎卷.24【春日登金华观】陈子昂
　　白玉仙台古，丹丘别望遥。山川乱云日，楼榭入烟霄。
　　鹤舞千年树，虹飞百尺桥。还疑赤松子，天路坐相邀。
　　◎卷.25【群公集毕氏林亭】陈子昂
　　金门有遗世，鼎实恣和邦。默语谁能识，琴樽寄北窗。
　　子牟恋魏阙，渔父爱沧江。良时信同此，岁晚迹难双。
　　◎卷.26【宴胡楚真禁所】陈子昂
　　人生固有命，天道信无言。青蝇一相点，白璧遂成冤。
　　请室闲逾邃，幽庭春未暄。寄谢韩安国，何惊狱吏尊。
　　◎卷.27【魏氏园林人赋一物得秋亭萱草】陈子昂
　　昔时幽径里，荣耀杂春丛。今来玉墀上，销歇畏秋风。
　　细叶犹含绿，鲜花未吐红。忘忧谁见赏，空此北堂中。
　　◎卷.28【晦日宴高氏林亭（见《岁时杂咏》）】陈子昂
　　寻春游上路，追宴入山家。主第簪缨满，皇州景望华。
　　玉池初吐溜，珠树始开花。欢娱方未极，林阁散馀霞。
　　◎卷.29【晦日重宴高氏林亭（见《岁时杂咏》）】陈子昂
　　公子好追随，爱客不知疲。象筵开玉馔，翠羽饰金卮。
　　此时高宴所，讵减习家池。循涯倦短翮，何处俪长离。
　　◎卷.30【上元夜效小庾体（见《岁时杂咏》）】陈子昂
　　三五月华新，遨游逐上春。相邀洛城曲，追宴小平津。
　　楼上看珠妓，车中见玉人。芳宵殊未极，随意守灯轮。
　　◎卷.31【洛城观酺应制】陈子昂
　　圣人信恭己，天命允昭回。苍极神功被，青云秘箓开。
　　垂衣受金册，张乐宴瑶台。云凤休征满，鱼龙杂戏来。
　　崇恩逾五日，惠泽畅三才。玉帛群臣醉，徽章缛礼该。
　　方睹升中禅，言观拜洛回。微臣固多幸，敢上万年杯。
　　◎卷.32【奉和皇帝上礼抚事述怀应制】陈子昂
　　大君忘自我，应运居紫宸。揖让期明辟，讴歌且顺人。
　　轩宫帝图盛，皇极礼容申。南面朝万国，东堂会百神。
　　云陛旂常满，天庭玉帛陈。钟石和睿思，雷雨被深仁。
　　承平信娱乐，王业本艰辛。愿罢瑶池宴，来观农扈春。
　　卑宫昭夏德，尊老睦尧亲。微臣敢拜手，歌舞颂维新。
　　◎卷.33【酬田逸人游岩见寻不遇题隐居里壁】陈子昂
　　游人献书去，薄暮返灵台。传道寻仙友，青囊卖卜来。
　　闻莺忽相访，题凤久裴回。石髓空盈握，金经秘不开。
　　还疑缝掖子，复似洛阳才。
　　◎卷.34【白帝城怀古】陈子昂
　　日落沧江晚，停桡问土风。城临巴子国，台没汉王宫。
　　荒服仍周甸，深山尚禹功。岩悬青壁断，地险碧流通。
　　古木生云际，孤帆出雾中。川途去无限，客思坐何穷。
　　◎卷.35【岘山怀古】陈子昂
　　秣马临荒甸，登高览旧都。犹悲堕泪碣，尚想卧龙图。
　　城邑遥分楚，山川半入吴。丘陵徒自出，贤圣几凋枯。
　　野树苍烟断，津楼晚气孤。谁知万里客，怀古正踌蹰。
　　◎卷.36【宿空舲峡青树村浦】陈子昂
　　的的明月水，啾啾寒夜猿。客思浩方乱，洲浦寂无喧。
　　忆作千金子，宁知九逝魂。虚闻事朱阙，结绶骛华轩。
　　委别高堂爱，窥觎明主恩。今成转蓬去，叹息复何言。
　　◎卷.37【宿襄河驿浦】陈子昂
　　沿流辞北渚，结缆宿南洲。合岸昏初夕，回塘暗不流。
　　卧闻塞鸿断，坐听峡猿愁。沙浦明如月，汀葭晦若秋。
　　不及能鸣雁，徒思海上鸥。天河殊未晓，沧海信悠悠。
　　◎卷.38【赠严仓曹乞推命录】陈子昂
　　少学纵横术，游楚复游燕。栖遑长委命，富贵未知天。
　　闻道沉冥客，青囊有秘篇。九宫探万象，三算极重玄。
　　愿奉唐生诀，将知跃马年。非同墨翟问，空滞杀龙川。
　　◎卷.39【和陆明府赠将军重出塞】陈子昂
　　忽闻天上将，关塞重横行。始返楼兰国，还向朔方城。
　　黄金装战马，白羽集神兵。星月开天阵，山川列地营。
　　晚风吹画角，春色耀飞旌。宁知班定远，犹是一书生。
　　◎卷.40【江上暂别萧四刘三旋欣接遇】陈子昂
　　昨夜沧江别，言乖天汉游。宁期此相遇，尚接武陵洲。
　　结绶还逢育，衔杯且对刘。波潭一瀰瀰，临望几悠悠。
　　山水丹青杂，烟云紫翠浮。终愧神仙友，来接野人舟。
　　◎卷.41【秋日遇荆州府崔兵曹使宴】陈子昂
　　輶轩凤凰使，林薮鹖鸡冠。江湖一相许，云雾坐交欢。
　　兴尽崔亭伯，言忘释道安。林光稍欲暮，岁物已将阑。
　　古树苍烟断，虚亭白露寒。瑶琴山水曲，今日为君弹。
　　◎卷.42【卧病家园】陈子昂
　　世上无名子，人间岁月赊。纵横策已弃，寂寞道为家。
　　卧病谁能问，闲居空物华。犹忆灵台友，栖真隐太霞。
　　还丹奔日御，却老饵云芽。宁知白社客，不厌青门瓜。
　　◎卷.43【于长史山池三日曲水宴】陈子昂
　　摘兰藉芳月，祓宴坐回汀。泛滟清流满，葳蕤白芷生。
　　金弦挥赵瑟，玉指弄秦筝。岩榭风光媚，郊园春树平。
　　烟花飞御道，罗绮照昆明。日落红尘合，车马乱纵横。
　　◎卷.44【合州津口别舍弟至东阳峡步趁不及眷然有忆作以示之】陈子昂
　　江潭共为客，洲浦独迷津。思积芳庭树，心断白眉人。
　　同衾成楚越，别岛类胡秦。林岸随天转，云峰逐望新。
　　遥遥终不见，默默坐含嚬。念别疑三月，经游未一旬。
　　孤舟多逸兴，谁共尔为邻。
　　◎卷.45【万州晓发放舟乘涨，还寄蜀中亲朋】陈子昂
　　空濛岩雨霁，烂熳晓云归。啸旅乘明发，奔桡骛断矶。
　　苍茫林岫转，络绎涨涛飞。远岸孤烟出，遥峰曙日微。
　　前瞻未能眴，坐望已相依。曲直多今古，经过失是非。
　　还期方浩浩，征思日騑騑。寄谢千金子，江海事多违。
　　◎卷.46【入峭峡安居溪伐木溪源幽邃林岭相映有奇致焉】陈子昂
　　肃徒歌伐木，骛楫漾轻舟。靡迤随回水，潺湲溯浅流。
　　烟沙分两岸，露岛夹双洲。古树连云密，交峰入浪浮。
　　岩潭相映媚，溪谷屡环周。路迥光逾逼，山深兴转幽。
　　麇鼯寒思晚，猿鸟暮声秋。誓息兰台策，将从桂树游。
　　因书谢亲爱，千岁觅蓬丘。
　　◎卷.47【入东阳峡与李明府舟前后不相及】陈子昂
　　东岩初解缆，南浦遂离群。出没同洲岛，沿洄异渚濆。
　　风烟犹可望，歌笑浩难闻。路转青山合，峰回白日曛。
　　奔涛上漫漫，积水下沄沄。倏忽犹疑及，差池复两分。
　　离离间远树，蔼蔼没遥氛。地上巴陵道，星连牛斗文。
　　孤狖啼寒月，哀鸿叫断云。仙舟不可见，摇思坐氛氲。
　　◎卷.48【同旻上人伤寿安傅少府】陈子昂
　　生涯良浩浩，天命固谆谆。闻道神仙尉，怀德遂为邻。
　　畴昔逢尧日，衣冠仕汉辰。交游纷若凤，词翰宛如麟。
　　太息劳黄绶，长思谒紫宸。金兰徒有契，玉树已埋尘。
　　把臂虽无托，平生固亦亲。援琴一流涕，旧馆几沾巾。
　　杳杳泉中夜，悠悠世上春。幽明长隔此，歌哭为何人。
　　◎卷.49【南山家园林木交映盛夏五月幽然清凉独坐思远率成十韵】陈子昂
　　寂寥守寒巷，幽独卧空林。松竹生虚白，阶庭横古今。
　　郁蒸炎夏晚，栋宇閟清阴。轩窗交紫霭，檐户对苍岑。
　　凤蕴仙人箓，鸾歌素女琴。忘机委人代，闭牖察天心。
　　蛱蝶怜红药，蜻蜓爱碧浔。坐观万象化，方见百年侵。
　　扰扰将何息，青青长苦吟。愿随白云驾，龙鹤相招寻。
　　◎卷.50【还至张掖古城，闻东军告捷，赠韦五虚己】陈子昂
　　孟秋首归路，仲月旅边亭。闻道兰山战，相邀在井陉。
　　屡斗关月满，三捷虏云平。汉军追北地，胡骑走南庭。
　　君为幕中士，畴昔好言兵。白虎锋应出，青龙阵几成。
　　披图见丞相，按节入咸京。宁知玉门道，翻作陇西行。
　　北海朱旄落，东归白露生。纵横未得意，寂寞寡相迎。
　　负剑空叹息，苍茫登古城。
　　◎卷.51【题祀山烽树赠乔十二侍御】陈子昂
　　汉庭荣巧宦，云阁薄边功。可怜骢马使，白首为谁雄。
　　◎卷.52【初入峡苦风寄故乡亲友】陈子昂
　　故乡今日友，欢会坐应同。宁知巴峡路，辛苦石尤风。
　　◎卷.53【题田洗马游岩桔槔】陈子昂
　　望苑长为客，商山遂不归。谁怜北陵井，未息汉阴机。
　　◎卷.54【古意题徐令壁】陈子昂
　　白云苍梧来，氛氲万里色。闻君太平世，栖泊灵台侧。
　　◎卷.55【赠别冀侍御崔司议】陈子昂
　　有道君匡国，无闷余在林。白云峨眉上，岁晚来相寻。
　　◎卷.56【三月三日宴王明府山亭（见《岁时杂咏》）】陈子昂
　　暮春嘉月，上巳芳辰。群公禊饮，于洛之滨。
　　奕奕车骑，粲粲都人。连帷竞野，袨服缛津。
　　青郊树密，翠渚萍新。今我不乐，含意□申。


第八十五卷
　　◎卷.1【唐封泰山乐章·豫和六首】张说
　　挹泰坛，紫泰清。受天命，报天成。
　　竦皇心，荐乐声。志上达，歌下迎。
　　亿上帝，临下庭。骑日月，陪列星。
　　嘉视信，大糦馨。澹神心，醉皇灵。
　　相百辟，贡八荒。九歌叙，万舞翔。
　　肃振振，铿皇皇。帝欣欣，福穰穰。
　　高在上，道光明。物资始，德难名。
　　承眷命，牧苍生。寰宇谧，泰阶平。
　　天道无亲，至诚与邻。山川遍礼，宫徵惟新。
　　玉帛非盛，聪明会真。正斯一德，通乎百神。
　　享帝享亲，维孝维圣。缉熙懿德，敷扬成命。
　　华夷志同，笙镛礼盛。明灵降止，感此诚敬。
　　◎卷.2【唐封泰山乐章·太和】张说
　　孝敬中发，和容外彰。腾华照宇，如升太阳。
　　贞璧就奠，玄灵垂光。礼乐具举，济济洋洋。
　　◎卷.3【唐封泰山乐章·肃和】张说
　　奠祖配天，承天享帝。百灵咸秩，四海来祭。
　　植我苍璧，布我玄制。华日裴回，神烟容裔。
　　◎卷.4【唐封泰山乐章·雍和】张说
　　俎豆有馥，粢盛絜丰。亦有和羹，既戒既平。
　　鼓钟管磬，肃唱和鸣。皇皇我祖，来我思成。
　　◎卷.5【唐封泰山乐章·寿和】张说
　　烝烝我后，享献惟寅。躬酌郁鬯，跪奠明神。
　　孝莫孝乎，配上帝亲。敬莫敬乎，教天下臣。
　　◎卷.6【唐封泰山乐章·寿和】张说
　　皇祖严配，配享皇天。皇皇降嘏，天子万年。
　　◎卷.7【唐封泰山乐章·舒和】张说
　　六钟翕协六变成，八佾徜徉八风生。
　　乐九韶兮人神感，美七德兮天地清。
　　◎卷.8【唐封泰山乐章·凯和】张说
　　烈祖顺三灵，文宗威四海。黄钺诛群盗，朱旗扫多罪。
　　戢兵天下安，约法人心改。大哉干羽意，常见风云在。
　　◎卷.9【唐封泰山乐章·豫和】张说
　　礼乐终，烟燎上。怀灵惠，结皇想。
　　归风疾，回风爽。百福来，众神往。
　　◎卷.10【唐享太庙乐章·永和三首】张说
　　肃九室，谐八音。歌皇慕，动神心。
　　礼宿设，乐妙寻。声明备，祼奠临。
　　律迓气，音入玄。依玉几，御黼筵。
　　聆忾息，僾周旋。九韶遍，百福传。
　　信工祝，永颂声。来祖考，听和平。
　　相百辟，贡九瀛。神休委，帝孝成。
　　◎卷.11【唐享太庙乐章·太和】张说
　　时文圣后，清庙肃邕。致诚勤荐，在貌思恭。
　　玉节肆夏，金锵五钟。绳绳云步，穆穆天容。
　　◎卷.12【唐享太庙乐章·肃和】张说
　　天子享孝，工歌溥将。射祼郁鬯，乃焚膋芗。
　　臭以达旨，声以求阳。奉时烝尝，永代不忘。
　　◎卷.13【唐享太庙乐章·雍和二首】张说
　　在涤嘉豢，丽碑敬牲。角握之牝，色纯之騂。
　　火传阳燧，水溉阴精。太公胖俎，傅说和羹。
　　俎豆有馥，齐盛洁丰。亦有和羹，既戒既平。
　　鼓钟管磬，肃唱和鸣。皇皇后祖，来我思成。
　　◎卷.14【唐享太庙乐章·文舞】张说
　　圣谟九德，真言五千。庆集昌胄，符开帝先。高文杖钺，
　　克配彼天。三宗握镜，六合涣然。帝其承祀，率礼罔愆。
　　图书雾出，日月清悬。舞形德类，咏谂功传。黄龙蜿蟺，
　　彩云蹁跹。五行气顺，八佾风宣。介此百禄，於皇万年。
　　◎卷.15【唐享太庙乐章·光大舞】张说
　　肃肃艺祖，滔滔浚源。有雄玉剑，作镇金门。
　　玄王贻绪，后稷谋孙。肇禋九庙，四海来尊。
　　◎卷.16【唐享太庙乐章·长发舞】张说
　　具礼崇德，备乐承风。魏推幢主，周赠司空。
　　不行而至，无成有终。神兴王业，天归帝功。
　　◎卷.17【唐享太庙乐章·大政舞】张说
　　於赫元命，权舆帝文。天齐八柱，地半三分。
　　宗庙观德，笙镛乐勋。封唐之兆，成天下君。
　　◎卷.18【唐享太庙乐章·大成舞】张说
　　帝舞季历，龙圣生昌。后歌有蟜，胎炎孕黄。
　　天地合德，日月齐光。肃雍孝享，祚我万方。
　　◎卷.19【唐享太庙乐章·大明舞】张说
　　赤精乱德，四海困穷。黄旗举义，三灵会同。
　　早望春雨，云披大风。溥天来祭，高祖之功。
　　◎卷.20【唐享太庙乐章·崇德舞】张说
　　皇合一德，朝宗百神。削平天地，大拯生人。
　　上帝配食，单于入臣。戎歌陈武，晔晔震震。
　　◎卷.21【唐享太庙乐章·钧天舞】张说
　　高皇迈道，端拱无为。化怀獯鬻，兵戢句骊。
　　礼尊封禅，乐盘来仪。合位娲后，同称伏羲。
　　◎卷.22【唐享太庙乐章·大和舞】张说
　　退居江水，郁起丹陵。礼物还旧，朝章中兴。
　　龙图友及，骏命恭膺。鸣球香瓒，大糦是承。
　　◎卷.23【唐享太庙乐章·景云舞】张说
　　景云霏烂，告我帝符。噫帝冲德，与天为徒。
　　笙镛遥远，俎豆虚无。春秋孝献，回复此都。
　　◎卷.24【唐享太庙乐章·福和】张说
　　备礼用乐，崇亲致尊。诚通慈降，敬彻爱存。献怀称寿，
　　啐感承恩。皇帝孝德，子孙千亿。大包天域，长亘不极。
　　◎卷.25【唐享太庙乐章·舒和】张说
　　六钟翕协六变成，八佾徜徉八风生。
　　乐九韶兮人神感，美七德兮天地清。
　　◎卷.26【唐享太庙乐章·凯安三首】张说
　　瑟彼瑶爵，亚维上公。室如屏气，门不容躬。礼殷其本，
　　乐执其中。圣皇永慕，天地幽通。
　　礼匝三献，乐遍九成。降循轩陛，仰欷皇情。福与仁合，
　　德因孝明。百年神畏，四海风行。
　　总总干戚，填填鼓钟。奋扬增气，坐作为容。
　　离若鸷鸟，合如战龙。万方观德，肃肃邕邕。
　　◎卷.27【唐享太庙乐章·登歌】张说
　　止笙磬，撤豆笾。廓无响，窅入玄。主在室，神在天。
　　情馀慕，礼罔愆。喜黍稷，屡丰年。
　　◎卷.28【唐享太庙乐章·永和】张说
　　眇嘉乐，授灵爽。感若来，思如往。休气散，回风上。
　　返寂寞，还惚恍。怀灵驾，结空想。


第八十六卷
　　◎卷.1【奉和圣制赐诸州刺史应制以题坐右】张说
　　文明遍禹迹，鳏寡达尧心。正在亲人守，能令王泽深。
　　朝廷多秀士，熔炼比精金。犀节同分命，熊轩各外临。
　　圣主赋新诗，穆若听薰琴。先言教为本，次言则是钦。
　　三时农不夺，午夜犬无侵。愿使天宇内，品物遂浮沉。
　　寄情群飞鹤，千里一扬音。共蹑华胥梦，龚黄安足寻。
　　◎卷.2【奉和圣制送宇文融安辑户口应制】张说
　　至德临天下，劳情遍九围。念兹人去本，蓬转将何依。
　　外避征戍数，内伤亲党稀。嗟不逢明盛，胡能照隐微。
　　柏台简行李，兰殿锡朝衣。别曲动秋风，恩令生春辉。
　　使出四海安，诏下万心归。怍非夔龙佐，徒歌鸿雁飞。
　　◎卷.3【奉和圣制过晋阳宫应制】张说
　　太原俗尚武，高皇初奋庸。星轩三晋躔，土乐二尧封。
　　北风遂举鹏，西河亦上龙。至德起王业，继明赖人雍。
　　六合启昌期，再兴广圣踪。传呼大驾来，文物如云从。
　　连营火百里，纵观人千重。翠华渡汾水，白日崒罕峰。
　　枌榆恩赏洽，桑梓旧情恭。往运感不追，清时惜难逢。
　　诗发尊祖心，颂刊盛德容。愿君及春事，回舆绥万邦。
　　◎卷.4【奉和圣制行次成皋应制】张说
　　夏氏阶隋乱，自言河朔雄。王师进谷水，兵气临山东。
　　前扫成皋阵，却下洛阳宫。义合帝图起，威加天宇同。
　　轩台百年外，虞典一巡中。战龙思王业，倚马赋神功。
　　◎卷.5【奉和圣制温汤对雪应制】张说
　　瑞雪带寒风，寒风入阴琯。阴琯方凝闭，寒风复凄断。
　　宫似瑶林匝，庭如月华满。正赓挟纩词，非近温泉暖。
　　◎卷.6【奉和圣制义成校猎喜雪应制】张说
　　文教资武功，郊畋阅邦政。不知仁育久，徒看禽兽盛。
　　夜霰氛埃灭，朝日山川净。绰仗飞走繁，抨弦筋角劲。
　　帝射参神道，龙驰合人性。五豝连一发，百中皆先命。
　　勇爵均万夫，雄图罗七圣。星为吉符老，雪作丰年庆。
　　喜听行猎诗，威神入军令。
　　◎卷.7【清明日诏宴宁王山池赋得飞字】张说
　　今日清明宴，佳境惜芳菲。摇扬花杂下，娇啭莺乱飞。
　　绿渚传歌榜，红桥度舞旂。和风偏应律，细雨不沾衣。
　　承恩如改火，春去春来归。
　　◎卷.8【四月十三日诏宴宁王亭子赋得好字】张说
　　何许承恩宴，山亭风日好。绿嫩鸣鹤洲，阴秾斗鸡道。
　　果思夏来茂，花嫌春去早。行乐无限时，皇情及芳草。
　　◎卷.9【药园宴武辂沙将军赋得洛字】张说
　　东第乘馀兴，南园宴清洛。文学引邹枚，歌钟陈卫霍。
　　风高大夫树，露下将军药。待闻出塞还，丹青上麟阁。
　　◎卷.10【修书院学士奉敕宴梁王宅赋得树字】张说
　　虎殿成鸿业，猿岩题凤赋。既荷大君恩，还蒙小山遇。
　　秋吹迎弦管，凉云生竹树。共惜朱邸欢，无辞洛城暮。
　　◎卷.11【夕宴房主簿舍】张说
　　岁晏关雍空，风急河渭冰。薄游羁物役，微尚惬远凭。
　　旅馆月宿永，闭扃云思兴。伊人美修夜，朋酒惠来称。
　　交谈既清雅，琴吹亦凄凝。不逢君蹇涸，幽意长郁蒸。
　　◎卷.12【行从方秀川与刘评事文同宿】张说
　　方秀美盘游，频年降天罕。水共伊川接，山将阙门断。
　　捧日照恩华，攀云引疲散。野宿霜入帐，孤衾寒不暖。
　　静闻宫漏疏，卧视庭月满。开炉命温酎，中夜发清管。
　　风送关山长，气遒星岁短。寓言情思惬，适兴真意坦。
　　寰中病羁挂，方外嫌纵诞。愿君乐盛时，无嗟带纕缓。
　　◎卷.13【送郭大夫元振再使吐蕃】张说
　　犬戎废东献，汉使驰西极。长策问酋渠，猜阻自夷殛。
　　容发徂边岁，旌裘敝海色。五年一见家，妻子不相识。
　　武库兵犹动，金方事未息。远图待才智，苦节输筋力。
　　脱刀赠分手，书带加餐食。知君万里侯，立功在异域。
　　◎卷.14【送李侍郎迥秀薛长史季昶同赋得水字】张说
　　汉郡接胡庭，幽并对烽垒。旌旗按部曲，文武惟卿士。
　　薛公善筹画，李相威边鄙。中冀分两河，长城各万里。
　　藉马黄花塞，蒐兵白狼水。胜敌在安人，为君汗青史。
　　◎卷.15【别平一师】张说
　　王子不事俗，高驾眇难追。茅土非屑盼，倾城无乐资。
　　宴坐深林中，三世同一时。皎皎独往心，不为尘网欺。
　　朅来已复去，今去何来思。回首谢同行，勤会安请期。
　　◎卷.16【送王光庭】张说
　　同居洛阳陌，经日懒相求。及尔江湖去，言别怅悠悠。
　　楚云眇羁翼，海月倦行舟。爱而不可见，徒嗟芳岁流。
　　◎卷.17【新都南亭送郭元振卢崇道（一作卢崇道诗）】张说
　　竹径女萝蹊，莲洲文石堤。静深人俗断，寻玩往还迷。
　　碧潭秀初月，素林惊夕栖。褰幌纳蟾影，理琴听猿啼。
　　佳辰改宿昔，胜寄坐睽携。长怀赏心爱，如玉复如珪。
　　◎卷.18【赠崔公】张说
　　我闻西汉日，四老南山幽。长歌紫芝秀，高卧白云浮。
　　朝野光尘绝，榛芜年貌秋。一朝驱驷马，连辔入龙楼。
　　昔遁高皇去，今从太子游。行藏惟圣节，福祸在人谋。
　　卒能匡惠帝，岂不赖留侯。事随年代远，名与图籍留。
　　平生钦淳德，慷慨景前修。蚌蛤伺阴兔，蛟龙望斗牛。
　　无嗟异飞伏，同气幸相求。
　　◎卷.19【赠赵公】张说
　　湘东股肱守，心与帝乡期。舟楫中途蹇，风波复来思。
　　嘉我常联翼，金貂侍玉墀。迹参前马圣，名缀鬻熊师。
　　寒暑一何速，山川远间之。宁知洞庭上，独得平生时。
　　精意微绝简，从权讨妙棋。林壑为予请，纷霭发华滋。
　　流赏忽已散，惊帆杳难追。送君在南浦，侘傺投此词。
　　◎卷.20【赠赵侍御】张说
　　禄放迹异端，偏荒事同蹇。苟忘风波累，俱会云壑践。
　　险式压西湖，侨庐对南岘。夜楼江月入，朝幌山云卷。
　　山势远涛连，江途斜汉转。坐啸予多暇，行吟子独善。
　　并辔躧郊郭，方舟玩游演。虚声万籁分，水色千里辨。
　　不知岸阴谢，再见春露泫。绿壤发欣颜，华年助虫篆。
　　上世时难接，古人情可选。泊渚烦为媒，多才怨成褊。
　　长沙鵩作赋，任道可知浅。请从三已心，荣辱两都遣。
　　◎卷.21【答李伯鱼桐竹】张说
　　结庐桐竹下，室迩人相深。接垣分竹径，隔户共桐阴。
　　落花朝满岸，明月夜披林。竹有龙鸣管，桐留凤舞琴。
　　奇声与高节，非吾谁赏心。
　　◎卷.22【寄姚司马】张说
　　共君春种瓜，本期清夏暑。瓜成人已去，失望将谁语。
　　裛露摘香园，感味怀心许。偶逢西风便，因之寄鄂渚。
　　◎卷.23【代书答姜七崔九】张说
　　婀娜金闺树，离披野田草。虽殊两地荣，幸共三春好。
　　花殊鸟飞处，叶镂虫行道。真心独感人，惆怅令人老。
　　◎卷.24【代书寄吉十一】张说
　　一雁雪上飞，值我衡阳道。口衔离别字，远寄当归草。
　　目想春来迟，心惊寒去早。忆乡乘羽翮，慕侣盈怀抱。
　　零落答故人，将随江树老。
　　◎卷.25【代书寄薛四】张说
　　孤雁东飞来，寄我纹与素。纹足经三象，素当综群务。
　　远见故人心，一言重千金。答之彩毛翰，继以瑶华音。
　　岁寒众木改，松柏心常在。
　　◎卷.26【过蜀道山】张说
　　我行春三月，山中百花开。披林入峭蒨，攀登陟崔嵬。
　　白云半峰起，清江出峡来。谁知高深意，缅邈心幽哉。
　　◎卷.27【蜀路二首】张说
　　云埃夜澄廓，山日晓晴鲜。叶落苍江岸，鸿飞白露天。
　　磷磷含水石，幂幂覆林烟。客心久无绪，秋风殊未然。
　　徭蜀时未改，别家乡念盈。忆昨出门日，春风发鲜荣。
　　及兹旋辕地，秋风满路生。昏晓思魏阙，梦寐还秦京。
　　秦京开朱第，魏阙垂紫缨。幽独玄虚阁，不闻人马声。
　　艺业为君重，名位为君轻。玉琴知调苦，宝镜对胆清。
　　鹰饥常啄腥，凤饥亦待琼。于君自有属，物外岂能轻。
　　◎卷.28【再使蜀道】张说
　　眇眇葭萌道，苍苍褒斜谷。烟壑争晦深，云山共重复。
　　古来风尘子，同眩望乡目。芸阁有儒生，轺车倦驰逐。
　　青春客岷岭，白露摇江服。岁月镇羁孤，山川俄反覆。
　　鱼游恋深水，鸟迁恋乔木。如何别亲爱，坐去文章国。
　　蟋蟀鸣户庭，蟏蛸网琴筑。
　　◎卷.29【江路忆郡】张说
　　雾敛江早明，星翻汉将没。卧闻峡猿响，起视榜人发。
　　倚棹攀岸筱，凭船弄波月。水宿厌洲渚，晨光屡挥忽。
　　林泽来不穷，烟波去无歇。结思笙竽里，摇情游侠窟。
　　年貌不暂留，欢愉及玄发。云涓恋山海，禽马怀燕越。
　　自非行役人，安知慕城阙。
　　◎卷.30【过汉南城叹古坟】张说
　　旧国多陵墓，荒凉无岁年。汹涌蔽平冈，汨若波涛连。
　　上世千金子，潜卧九重泉。松柏剪无馀，碑记灭罔传。
　　葬于不毛地，咸谓楚先贤。事尽情可识，使人心怅然。
　　◎卷.31【至尉氏】张说
　　夕次阮公台，啸歌临爽垲。高名安足赖，故物今皆改。
　　吾兄昔兹邑，遗爱称贤宰。桑中雉未飞，屋上乌犹在。
　　途逢旧甿吏，城有同僚寀。望尘远见迎，拂馆来欣待。
　　慈惠留千室，友于存四海。始知鲁卫间，优劣相悬倍。
　　◎卷.32【襄州景空寺题融上人兰若】张说
　　高名出汉阴，禅阁跨香岑。众山既围绕，长川复回临。
　　云峰晓灵变，风木夜虚吟。碧湫龙池满，苍松虎径深。
　　旧知青岩意，偏入杳冥心。何由侣飞锡，从此脱朝簪。
　　◎卷.33【巡边在河北作】张说
　　抚剑空馀勇，弯弧遂无力。老去事如何，据鞍长叹息。
　　故交索将尽，后进稀相识。独怜半死心，尚有寒松直。
　　◎卷.34【入海二首】张说
　　乘桴入南海，海旷不可临。茫茫失方面，混混如凝阴。
　　云山相出没，天地互浮沉。万里无涯际，云何测广深。
　　潮波自盈缩，安得会虚心。
　　海上三神山，逍遥集众仙。灵心岂不同，变化无常全。
　　龙伯如人类，一钓两鳌连。金台此沦没，玉真时播迁。
　　问子劳何事，江上泣经年。隰中生红草，所美非美然。
　　◎卷.35【相州山池作】张说
　　尝怀谢公咏，山水陶嘉月。及此年事衰，徒看众花发。
　　观鱼乐何在，听鸟情都歇。星汉流不停，蓬莱去难越。
　　邺中秋麦秀，淇上春云没。日见尘物空，如何静心阙。
　　◎卷.36【岳州作】张说
　　夜梦云阙间，从容簪履列。朝游洞庭上，缅望京华绝。
　　潦收江未清，火退山更热。重欷视欲醉，懵满气如噎。
　　器留鱼鳖腥，衣点蚊虻血。发白思益壮，心玄用弥拙。
　　冠剑日苔藓，琴书坐废撤。唯有报恩字，刻意长不灭。
　　◎卷.37【岳州行郡竹篱】张说
　　山郡不沟郭，荒居无翳壅。爱人忠主利，善守闭为勇。
　　苟非小勤瘁，安得期逸宠。版筑恐土疏，襄城嫌役重。
　　藩栅聊可固，筠篁近易奉。差池截浦沙，缭绕缘隈垄。
　　矗似长云亘，森如高戟耸。预绝豺狼忧，知免牛羊恐。
　　闾里宽矫步，榛丛恣踏踵。始果游处心，终日成闲拱。
　　◎卷.38【游洞庭湖湘】张说
　　缅邈洞庭岫，葱蒙水雾色。宛在太湖中，可望不可即。
　　剖竹守穷渚，开门对奇域。城池自絷笼，缨绶为徽纆。
　　靡日不思往，经时始愿克。飞棹越溟波，维舟恣攀陟。
　　窈窕入云步，崎岖倚松息。岩坛有鹤过，壁字无人识。
　　滴石香乳溜，垂崖灵草植。玩幽轻雾阻，讨异忘曛逼。
　　寒沙际水平，霜树笼烟直。空宫闻莫睹，地道窥难测。
　　此处学金丹，何人生羽翼。谁传九光要，几拜三仙职。
　　紫气徒想像，清潭长眇默。霓裳若有来，觏我云峰侧。
　　◎卷.39【灉湖山寺】张说
　　楚老游山寺，提携观画壁。扬袂指辟支，睩眄相斗阋。
　　险哉透撞儿，千金赌一掷。成败身自受，傍人那叹息。
　　◎卷.40【出湖寄赵冬曦】张说
　　西泛平湖尽，参差入乱山。东瞻岳阳郡，汗漫太虚间。
　　窘步同行乐，遒文互屡看。山戍上云桂，江亭临水关。
　　川途倏忽间，风景依如昨。湘浦未赐环，荆门犹主诺。
　　何时与美人，载酒游宛洛。
　　◎卷.41【岳阳早霁南楼】张说
　　山水佳新霁，南楼玩初旭。夜来枝半红，雨后洲全绿。
　　四运相终始，万形纷代续。适临青草湖，再变黄莺曲。
　　地穴穿东武，江流下西蜀。歌闻枉渚邅，舞见长沙促。
　　心阻意徒驰，神和生自足。白发悲上春，知常谢先欲。
　　◎卷.42【岳阳石门墨山二山相连有禅堂观天下绝境】张说
　　囷轮江上山，近在华容县。常涉巴丘首，天晴遥可见。
　　佳游屡前诺，芳月愆幽眷。及此符守移，欢言临道便。
　　既携赏心客，复有送行掾。竹径入阴窅，松萝上空蒨。
　　草共林一色，云与峰万变。探窥石门断，缘越沙涧转。
　　两山势争雄，峰巘相顾眄。药妙灵仙宝，境华岩壑选。
　　清都西渊绝，金地东敞宴。池果接园畦，风烟迩台殿。
　　高寻去石顶，旷览天宇遍。千山纷满目，百川豁对面。
　　骑来云气迎，人去鸟声恋。长揖桃源士，举世同企羡。
　　◎卷.43【和尹懋秋夜游灉湖】张说
　　坐啸人事闲，佳游野情发。山门送落照，湖口升微月。
　　林寻猿狖居，水戏鼋鼍穴。朔风吹飞雁，芳草亦云歇。
　　◎卷.44【五君咏五首·魏齐公元忠】张说
　　齐公生人表，迥天闻鹤唳。清论早揣摩，玄心晚超诣。
　　入相廊庙静，出军沙漠霁。见深吕禄忧，举后陈平计。
　　甘心除君恶，足以报先帝。
　　◎卷.45【五君咏五首·苏许公瑰】张说
　　许公信国桢，克美具瞻情。百事资朝问，三章广世程。
　　处高心不有，临节自为名。朱户传新戟，青松拱旧茔。
　　凄凉丞相府，馀庆在玄成。
　　◎卷.46【五君咏五首·李赵公峤】张说
　　李公实神敏，才华乃天授。睦亲何用心，处贵不忘旧。
　　故事遵台阁，新诗冠宇宙。在人忠所奉，恶我诚将宥。
　　南浦去莫归，嗟嗟蔑孙秀。
　　◎卷.47【五君咏五首·郭代公元振】张说
　　代公举鹏翼，悬飞摩海雾。志康天地屯，适与云雷遇。
　　兴丧一言决，安危万心注。大勋书王府，舛命沦江路。
　　势倾北夏门，哀靡东平树。
　　◎卷.48【五君咏五首·赵耿公彦昭】张说
　　耿公山岳秀，才杰心亦妙。鸷鸟峻标立，哀玉扣清调。
　　协赞休明启，恩华日月照。何意瑶台云，风吹落江徼。
　　湘流下浔阳，洒泪一投吊。
　　◎卷.49【游龙山静胜寺】张说
　　每上襄阳楼，遥望龙山树。郁茀吐冈岭，微蒙在烟雾。
　　下车岁已成，饰马闲馀步。苦霜裛野草，爱日扬江煦。
　　云对石上塔，风吹松下路。禅室宴三空，神祠同六趣。
　　儿童共戏谑，猿鸟相惊顾。南识桓公台，北望先贤墓。
　　世上人何在，时闻心不住。但传无尽灯，可使有情悟。
　　◎卷.50【一柱观】张说
　　旧说江陵观，初疑神化来。空山结云阁，绮靡随风回。
　　奈何任一柱，斯焉容众材。奇功非长世，今馀草露台。
　　◎卷.51【登九里台是樊姬墓】张说
　　楚国所以霸，樊姬有力焉。不怀沈尹禄，谁谙叔敖贤。
　　万化茫无在，孤坟独岿然。北分阳台陌，南识郢城阡。
　　漠漠渚宫树，苍苍云梦田。登高形胜出，访古令名传。
　　自我来符守，因君树蕙荃。诗书将变俗，絺纩忽弥年。
　　志阐三折后，愁值二毛前。伫立帝京路，遥心寄此篇。
　　◎卷.52【过怀王墓】张说
　　咿嚘不可信，以此败怀王。客死峣关路，返葬岐江阳。
　　啼狖抱山月，饥狐猎野霜。一闻怀沙事，千载尽悲凉。
　　◎卷.53【闻雨】张说
　　多雨绝尘事，寥寥入太玄。城阴疏复合，檐滴断还连。
　　念我劳造化，从来五十年。误将心徇物，近得还自然。
　　闲居草木侍，虚室鬼神怜。有时进美酒，有时泛清弦。
　　声真不世识，心醉岂言诠。
　　◎卷.54【夜坐】张说
　　怀哉四壁时，未有五都价。百金谁见许，斗酒难为贳。
　　落花生芳春，孤月皎清夜。复逢利交客，题户遥相谢。
　　◎卷.55【山夜闻钟】张说
　　夜卧闻夜钟，夜静山更响。霜风吹寒月，窈窕虚中上。
　　前声既舂容，后声复晃荡。听之如可见，寻之定无像。
　　信知本际空，徒挂生灭想。
　　◎卷.56【冬日见牧牛人担青草归】张说
　　塞上绵应折，江南草可结。欲持梅岭花，远竞榆关雪。
　　日月无他照，山川何顿别。苟齐两地心，天问将安说。
　　◎卷.57【咏镜】张说
　　宝镜如明月，出自秦宫样。隐起双蟠龙，衔珠俨相向。
　　常恐君不察，匣中委清量。积翳掩菱花，虚心蔽尘状。
　　倘蒙罗袖拂，光生玉台上。
　　◎卷.58【咏瓢】张说
　　美酒酌悬瓢，真淳好相映。蜗房卷堕首，鹤颈抽长柄。
　　雅色素而黄，虚心轻且劲。岂无雕刻者，贵此成天性。
　　◎卷.59【杂诗四首】张说
　　抱薰心常焦，举旆心常摇。天长地自久，欢乐能几朝。
　　君看西陵树，歌舞为谁娇。
　　山闲苦积雨，木落悲时遽。赏心凡几人，良辰在何处。
　　触石满堂侈，洒我终夕虑。客鸟怀主人，衔花未能去。
　　剖珠贵分明，琢玉思坚贞。要君意如此，终始莫相轻。
　　问子青霞意，何事留朱轩。自言心远俗，未始迹辞喧。
　　过蒙良时幸，侧息吏途烦。簪缨非宿好，文史弃前言。
　　夕卧北窗下，梦归南山园。白云惭幽谷，清风愧泉源。
　　十年兹赏废，佳期今复存。挂冠谢朝侣，星驾别君门。
　　默念群疑起，玄通百虑清。初心灭阳艳，复见湛虚明。
　　悟灭心非尽，求虚见后生。应将无住法，修到不成名。
　　◎卷.60【和张监游终南】张说
　　宿怀终南意，及此语云峰。夜闻竹涧静，晓望林岭重。
　　春烟生古石，时鸟戏幽松。岂无山中赏，但畏心莫从。
　　◎卷.61【古泉驿】张说
　　昔闻陈仲子，守义辞三公。身赁妻织屦，乐亦在其中。
　　岂无穷贱苦，羞与倾巧同。长白临河上，於陵入济东。
　　我行吊遗迹，感叹古泉空。
　　◎卷.62【河上公】张说
　　尊师厌尘去，精魄知何明。形气不复生，弟子空伤情。
　　济北神如在，淮南药未成。共期终莫遂，寥落两无成。
　　◎卷.63【奉和圣制初入秦川路寒食应制】张说
　　上阳柳色唤春归，临渭桃花拂水飞。总为朝廷巡幸去，
　　顿教京洛少光辉。昨从分陕山南口，驰道依依渐花柳。
　　入关正投寒食前，还京遂落清明后。路上天心重豫游，
　　御前恩赐特风流。便幕那能镂鸡子，行宫善巧帖毛球。
　　渭桥南渡花如扑，麦陇青青断人目。汉家行树直新丰，
　　秦地骊山抱温谷。香池春溜水初平，预欢浴日照京城。
　　今岁随宜过寒食，明年陪宴作清明。
　　◎卷.64【时乐鸟篇】张说
　　旧传南海出灵禽，时乐名闻不可寻。形貌乍同鹦鹉类，
　　精神别禀凤凰心。千年待圣方轻举，万里呈才无伴侣。
　　红茸糅绣好毛衣，清泠讴鸦好言语。内人试取御衣牵，
　　啄手暝声不许前。心愿阳乌恒保日，志嫌阴鹤欲凌天。
　　天情玩讶良无已，察图果见祥经里。本持符瑞验明王，
　　还用文章比君子。自怜弱羽讵堪珍，喜共华篇来示人。
　　人见嘤嘤报恩鸟，多惭碌碌具官臣。
　　◎卷.65【安乐郡主花烛行】张说
　　青宫朱邸翊皇闱，玉叶琼蕤发紫微。姬姜本来舅甥国，
　　卜筮俱道凤凰飞。星昴殷冬献吉日，夭桃秾李遥相匹。
　　鸾车凤传王子来，龙楼月殿天孙出。平台火树连上阳，
　　紫炬红轮十二行。丹炉飞铁驰炎焰，炎霞烁电吐明光。
　　绿輧绀幰纷如雾，节鼓清笳前启路。城隅靡靡稍东还，
　　桥上鳞鳞转南渡。五方观者聚中京，四合尘烟涨洛城。
　　商女香车珠结网，天人宝马玉繁缨。百壶渌酒千斤肉，
　　大道连延障锦轴。先祝圣人寿万年，复祷宜家承百禄。
　　珊瑚刻盘青玉尊，因之假道入梁园。梁园山竹凝云汉，
　　仰望高楼在天半。翠幕兰堂苏合薰，珠帘挂户水波纹。
　　别起芙蓉织成帐，金缕鸳鸯两相向。罽茵饰地承雕履，
　　花烛分阶移锦帐。织女西垂隐烛台，双童连缕合欢杯。
　　蔼蔼绮庭嫔从列，娥娥红粉扇中开。黄金两印双花绶，
　　富贵婚姻古无有。清歌棠棣美王姬，流化邦人正夫妇。
　　◎卷.66【离会曲】张说
　　何处送客洛桥头，洛水泛泛中行舟。可怜河树叶萎蕤，
　　关关河鸟声相思。街鼓喧喧日将夕，去棹归轩两相迫。
　　何人送客故人情，故人今夜何处客。
　　◎卷.67【邺都引】张说
　　君不见魏武草创争天禄，群雄睚眦相驰逐。
　　昼携壮士破坚阵，夜接词人赋华屋。都呈缭绕西山阳，
　　桑榆汗漫漳河曲。城郭为虚人代改，但有西园明月在。
　　邺傍高冢多贵臣，娥眉fT睩共灰尘。
　　试上铜台歌舞处，唯有秋风愁杀人。
　　◎卷.68【城南亭作】张说
　　珂马朝归连万石，槊门洞启亲迎客。北堂珍重琥珀酒，
　　庭前列肆茱萸席。长袖迟回意绪多，清商缓转目腾波。
　　旧传比翼侯家舞，新出将雏主第歌。汉家绛灌馀兵气，
　　晋代浮虚安足贵。正逢天下金镜清，偏加日饮醇醪意。
　　谁复遨游不复归，闲庭莫畏不芳菲。会待城南春色至，
　　竟将花柳拂罗衣。
　　◎卷.69【同赵侍御乾湖作】张说
　　江南湖水咽山川，春江溢入共湖连。气色纷沦横罩海，
　　波涛鼓怒上漫天。鳞宗壳族嬉为府，弋叟罛师利焉聚。
　　欹帆侧柁弄风口，赴险临深绕湾浦。一湾一浦怅邅回，
　　千曲千溠怳迷哉，乍见灵妃含笑往。复闻游女怨歌来。
　　暑来寒往运洄洑，潭生水落移陵谷。云间坠翮散泥沙，
　　波上浮查栖树木，昨暮飞霜下北津，今朝行雁度南滨。
　　处处沟洚清源竭，年年旧苇白头新。天地盈虚尚难保，
　　人间倚伏何须道。秋月皛皛泛澄澜，冬景青青步纤草。
　　念君宿昔观物变，安得踌蹰不衰老。
　　◎卷.70【巡边在河北作】张说
　　去年六月西河西，今年六月北河北。沙场碛路何为尔，
　　重气轻生知许国。人生在世能几时，壮年征战发如丝。
　　会待安边报明主，作颂封山也未迟。
　　◎卷.71【赠崔二安平公乐世词】张说
　　十五红妆侍绮楼，朝承握槊夜藏钩。君臣一意金门宠，
　　兄弟双飞玉殿游。宁知宿昔恩华乐，变作潇湘离别愁。
　　地湿莓苔生舞袖，江声怨叹入箜篌。自怜京兆双眉妩，
　　会待南来五马留。
　　◎卷.72【送尹补阙元凯琴歌】张说
　　凤哉凤哉，啄琅玕，饮瑶池，栖昆仑之山哉。
　　中国有圣人，感和气，飞来飞来。自歌自舞，先王册府，
　　麒麟之台，羁雌众雏故山曲。其鸣喈喈，其鸣喈喈，
　　欲往衔之欻去来，去别鸾凤心徘徊。
　　明年阿阁梧桐花叶开，群飞凤归来，群飞凤归来。
　　◎卷.73【送考功武员外学士使嵩山署舍利塔】张说
　　怀玉泉，恋仁者，寂灭真心不可见，空留影塔嵩岩下。
　　宝王四海转千轮，金昙百粒送分身。山中二月娑罗会，
　　虚呗遥遥愁思人。我念过去微尘劫，与子禅门同正法。
　　虽在神仙兰省间，常持清净莲花叶。来亦好，去亦好，
　　了观车行马不移，当见菩提离烦恼。
　　◎卷.74【遥同蔡起居偃松篇】张说
　　清都众木总荣芬，传道孤松最出群。名接天庭长景色，
　　气连宫阙借氛氲。悬池的的停华露，偃盖重重拂瑞云。
　　不借流膏助仙鼎，愿将桢干捧明君。莫比冥灵楚南树，
　　朽老江边代不闻。


第八十七卷
　　◎卷.1【奉和圣制登骊山瞩眺应制】张说
　　寒山上半空，临眺尽寰中。是日巡游处，晴光远近同。
　　川明分渭水，树暗辨新丰。岩壑清音暮，天歌起大风。
　　◎卷.2【奉和圣制幸白鹿观应制】张说
　　洞府寒山曲，天游日旰回。披云看石镜，拂雪上金台。
　　竹径龙骖下，松庭鹤辔来。双童还献药，五色耀仙材。
　　◎卷.3【奉和圣制送金城公主适西蕃应制】张说
　　青海和亲日，潢星出降时。戎王子婿宠，汉国舅家慈。
　　春野开离宴，云天起别词。空弹马上曲，讵减凤楼思。
　　◎卷.4【奉和同皇太子过慈恩寺应制二首】张说
　　翼翼宸恩永，煌煌福地开。离光升宝殿，震气绕香台。
　　上界幡花合，中天伎乐来。愿君无量寿，仙乐屡徘徊。
　　朗朗神居峻，轩轩瑞象威。圣君成愿果，太子拂天衣。
　　至乐三灵会，深仁四皓归。还闻涡水曲，更绕白云飞。
　　◎卷.5【侍宴武三思山第应制赋得风字】张说
　　梁王池馆好，晓日凤楼通。竹町罗千卫，兰筵降两宫。
　　清歌芳树下，妙舞落花中。臣觉筵中听，还如大国风。
　　◎卷.6【奉和圣制过宁王宅应制】张说
　　进酒忘忧观，箫韶喜降临。帝尧敦族礼，王季友兄心。
　　竹院龙鸣笛，梧宫凤绕林。大风将小雅，一字尽千金。
　　◎卷.7【奉和圣制同玉真公主过大哥山池题石壁应制】张说
　　绿竹初成苑，丹砂欲化金。乘龙与骖凤，歌吹满山林。
　　爽气凝情迥，寒光映浦深。忘忧题此观，为乐赏同心。
　　◎卷.8【奉和圣制赐王公千秋镜应制】张说
　　宝镜颁神节，凝规写圣情。千秋题作字，长寿带为名。
　　月向天边下，花从日里生。不承悬象意，谁辨照心明。
　　◎卷.9【奉和圣制经邹鲁祭孔子应制】张说
　　孔圣家邹鲁，儒风蔼典坟。龙骖回旧宅，凤德咏馀芬。
　　入室神如在，升堂乐似闻。悬知一王法，今日待明君。
　　◎卷.10【侍宴蘘荷亭应制】张说
　　回銮青岳观，帐殿紫烟峰。仙路迎三鸟，云衢驻两龙。
　　园林看化塔，坛墠识馀封。山外闻箫管，还如天上逢。
　　◎卷.11【侍宴浐水赋得浓字】张说
　　千行发御柳，一叶下仙筇。青浦宸游至，朱城佳气浓。
　　云霞交暮色，草树喜春容。蔼蔼天旗转，清笳入九重。
　　◎卷.12【奉和圣制同刘晃喜雨应制】张说
　　青气含春雨，知从岱岳来。行云避师出，洒雨待车回。
　　厌浥尘清道，空濛柳映台。最宜三五夜，晴月九重开。
　　◎卷.13【奉和圣制观拔河俗戏应制】张说
　　今岁好拖钩，横街敞御楼。长绳系日住，贯索挽河流。
　　斗力频催鼓，争都更上筹。春来百种戏，天意在宜秋。
　　◎卷.14【奉和圣制途次陕州应制】张说
　　周召尝分陕，诗书空复传。何如万乘眷，追赏二南篇。
　　郡带洪河侧，宫临大道边。洛城将日近，佳气满山川。
　　◎卷.15【奉和圣制野次喜雪应制】张说
　　寒更玉漏催，晓色御前开。泱漭云阴积，氤氲风雪回。
　　山知银作瓮，宫见璧成台。欲验丰年象，飘摇仙藻来。
　　◎卷.16【奉和圣制温泉言志应制】张说
　　温谷媚新丰，骊山横半空。汤池薰水殿，翠木暖烟宫。
　　起疾逾仙药，无私合圣功。始知尧舜德，心与万人同。
　　◎卷.17【皇帝降诞日集贤殿赐宴】张说
　　仲秋金帝起，五日土行昭。瑞表壬寅露，光传甲子宵。
　　阴风吹大泽，梦日照昌朝。不独华封老，千年喜祝尧。
　　◎卷.18【晦日诏宴永穆公主亭子赋得流字】张说
　　堂邑山林美，朝恩晦日游。园亭含淑气，竹树绕春流。
　　舞席千花妓，歌船五彩楼。群欢与王泽，岁岁满皇州。
　　◎卷.19【恩制赐食于丽正殿书院宴赋得林字】张说
　　东壁图书府，西园翰墨林。诵诗闻国政，讲易见天心。
　　位窃和羹重，恩叨醉酒深。缓歌春兴曲，情竭为知音。
　　◎卷.20【羽林恩召观御书王太尉碑】张说
　　陇首名公石，来承圣札归。鱼龙生意态，钩剑动铓辉。
　　字得神明保，词惭少女徽。谁家羽林将，又逐凤书飞。
　　◎卷.21【东都酺宴四首】张说
　　重华升宝历，轩帝眇闲居。政成天子孝，俗返上皇初。
　　忘味因观乐，欢心寄合酺。自怜疲马意，恋恋主恩馀。
　　朱城尘曀灭，翠幕景情开。震震灵鼍起，翔翔舞凤来。
　　雕盘装草树，绮乘结楼台。共喜光华日，酣歌捧玉杯。
　　晓月调金阙，朝暾对玉盘。争驰群鸟散，斗伎百花团。
　　遇圣人知幸，承恩物自欢。洛桥将举烛，醉舞拂归鞍。
　　恺宴惟今席，馀欢殊未穷。入云歌袅袅，向日伎丛丛。
　　驶管催酣兴，留关待曲终。长安若为乐，应与万方同。
　　◎卷.22【道家四首奉敕撰】张说
　　金坛启曙闱，真气肃微微。落月衔仙窦，初霞拂羽衣。
　　香随龙节下，云逐凤箫飞。暂住蓬莱戏，千年始一归。
　　窈窕流精观，深沉紫翠庭。金奁调上药，宝案读仙经。
　　作赋看神雨，乘槎辨客星。只应谢人俗，轻举托云輧。
　　金炉承道诀，玉牒启玄机。云逐笙歌度，星流宫殿飞。
　　乘风嬉浩荡，窥月弄光辉。唯有三山鹤，应同千载归。
　　道记开中箓，真官表上清。焚香三鸟至，炼药九仙成。
　　天上灵书下，空中妙伎迎。迎来出烟雾，渺渺戏蓬瀛。
　　◎卷.23【凤楼寻胜地】张说
　　西掖持醇酒，东山就白云。开轩绿池映，命席紫兰芬。
　　舞度花为伴，莺来管作群。太平多乐事，春物共氛氲。
　　◎卷.24【幽州夜饮】张说
　　凉风吹夜雨，萧瑟动寒林。正有高堂宴，能忘迟暮心。
　　军中宜剑舞，塞上重笳音。不作边城将，谁知恩遇深。
　　◎卷.25【崔礼部园亭得深字】张说
　　窈窕留清馆，虚徐步晚阴。水连伊阙近，树接夏阳深。
　　柳蔓怜垂拂，藤梢爱上寻。讶君轩盖侣，非复俗人心。
　　◎卷.26【送郑大夫惟忠从公主入蕃】张说
　　凤吹遥将断，龙旗送欲还。倾都邀节使，传酌缓离颜。
　　春碛沙连海，秋城月对关。和戎因赏魏，定远莫辞班。
　　◎卷.27【送崔二长史日知赴潞州】张说
　　东山怀卧理，南省怅悲翁。共见前途促，何知后会同。
　　莫轻一筵宴，明日半成空。况尔新离阙，思归迷梦中。
　　◎卷.28【同贺八送兖公赴荆州】张说
　　畴昔同声友，骞飞出凤池。风云一荡薄，日月屡参差。
　　此别黄叶下，前期安可知。谁怜楚南树，不为岁寒移。
　　◎卷.29【饯唐州高使君】张说
　　常时好闲独，朋旧少相过。及尔宣风去，方嗟别日多。
　　淮流春晼晚，江海路蹉跎。百岁屡分散，欢言复几何。
　　◎卷.30【送王晙自羽林赴永昌令】张说
　　将星移北洛，神雨避东京。为负刚肠誉，还追强项名。
　　白云向伊阙，黄叶散昆明。多谢弦歌宰，稀闻桴鼓声。
　　◎卷.31【同王仆射山亭饯岑广武羲得言字】张说
　　闻道长岑令，奋翼宰旅门。长安东陌上，送客满朱轩。
　　琴爵留佳境，山池借好园。兹游恨不见，别后缀离言。
　　◎卷.32【送任御史江南发粮以赈河北百姓】张说
　　河朔人无岁，荆南义廪开。将兴泛舟役，必仗济川才。
　　夜月临江浦，春云历楚台。调饥坐相望，绣服几时回。
　　◎卷.33【送王尚一严嶷二侍御赴司马都督军】张说
　　汉掖通沙塞，边兵护草腓。将行司马令，助以铁冠威。
　　白露鹰初下，黄尘骑欲飞。明年春酒熟，留酌二星归。
　　◎卷.34【送李问政河北简兵】张说
　　斗酒贻朋爱，踌蹰出御沟。依然四牡别，更想八龙游。
　　密亲仕燕冀，连年迩寇雠。因君阅河朔，垂泪语幽州。
　　◎卷.35【送薛植入京】张说
　　青组言从史，鸿都忽见求。款言人向老，饮别岁方秋。
　　仿佛长安陌，平生是旧游。何时复相遇，宛在水中流。
　　◎卷.36【相州前池别许郑二判官景先神力】张说
　　数步圆塘水，双鸿戢羽仪。一飞乔木上，一返故林垂。
　　澹泊含秋景，虚明抱夜规。无因留绝翰，云海意差池。
　　◎卷.37【岳州宴别潭州王熊二首】张说
　　丝管清且哀，一曲倾一杯。气将然诺重，心向友朋开。
　　古木无生意，寒云若死灰。赠君芳杜草，为植建章台。
　　缙云连省阁，沟水遽西东。然诺心犹在，荣华岁不同。
　　孤城临楚塞，远树入秦宫。谁念三千里，江潭一老翁。
　　◎卷.38【广州萧都督入朝过岳州宴饯得冬字】张说
　　孤城抱大江，节使往朝宗。果是台中旧，依然水上逢。
　　京华遥比日，疲老飒如冬。窃羡能言鸟，衔恩向九重。
　　◎卷.39【岳州别姚司马绍之制许归侍】张说
　　和玉悲无已，长沙宦不成。天从扇枕愿，人遂倚门情。
　　方外怀司马，江东忆步兵。问君栖泊处，空岭夜猿惊。
　　◎卷.40【送岳州李十从军桂州】张说
　　送客之江上，其人美且才。风波万里阔，故旧十年来。
　　剑拔蛟随断，弓张鸟自摧。阳桥书落落，驿马定先回。
　　◎卷.41【岳州别赵国公王十一琚入朝】张说
　　昔滥貂蝉长，同承雨露霏。今参鱼鳖守，望美洞庭归。
　　浦树悬秋影，江云烧落辉。离魂似征帆，恒往帝乡飞。
　　◎卷.42【岳州别子均】张说
　　离筵非燕喜，别酒正销魂。念汝犹童孺，嗟予隔远藩。
　　津亭拔心草，江路断肠猿。他日将何见，愁来独倚门。
　　◎卷.43【端州别高六戬】张说
　　异壤同羁窜，途中喜共过。愁多时举酒，劳罢或长歌。
　　南海风潮壮，西江瘴疠多。於焉复分手，此别伤如何。
　　◎卷.44【南中别蒋五岑向青州】张说
　　老亲依北海，贱子弃南荒。有泪皆成血，无声不断肠。
　　此中逢故友，彼地送还乡。愿作枫林叶，随君度洛阳。
　　◎卷.45【南中别陈七李十】张说
　　二年共游处，一旦各西东。请君聊驻马，看我转征蓬。
　　画鹢愁南海，离驹思北风。何时似春雁，双入上林中。
　　◎卷.46【南中别王陵成崇】张说
　　握手与君别，歧路赠一言。曹卿礼公子，楚媪馈王孙。
　　倏尔生六翮，翻飞戾九门。常怀客鸟意，会答主人恩。
　　◎卷.47【岭南送使】张说
　　秋雁逢春返，流人何日归。将余去国泪，洒子入乡衣。
　　饥狖啼相聚，愁猿喘更飞。南中不可问，书此示京畿。
　　◎卷.48【幽州别阴长河行先】张说
　　惠好交情重，辛勤世事多。荆南久为别，蓟北远来过。
　　寄目云中鸟，留欢酒上歌。影移春复间，迟暮两如何。
　　◎卷.49【和朱使欣道峡似巫山之作】张说
　　江如晓天净，石似暮霞张。征帆一流览，宛若巫山阳。
　　楚客思归路，秦人谪异乡。猿鸣孤月夜，再使泪沾裳。
　　◎卷.50【和朱使欣二首】张说
　　南土多为寇，西江尽畏途。山行阻篁竹，水宿碍萑蒲。
　　使越才应有，征蛮力岂无。空传人赠剑，不见虎衔珠。
　　江势连山远，天涯此夜愁。霜空极天静，寒月带江流。
　　思起南征棹，文高北望楼。自怜如坠叶，泛泛侣仙舟。
　　◎卷.51【过庾信宅】张说
　　兰成追宋玉，旧宅偶词人。笔涌江山气，文骄云雨神。
　　包胥非救楚，随会反留秦。独有东阳守，来嗟古树春。
　　◎卷.52【卢巴驿闻张御史张判官欲到不得待留赠之】张说
　　旅窜南方远，传闻北使来。旧庭知玉树，合浦识珠胎。
　　白发因愁改，丹心托梦回。皇恩若再造，为忆不然灰。
　　◎卷.53【南中赠高六戬】张说
　　北极辞明代，南溟宅放臣。丹诚由义尽，白发带愁新。
　　鸟坠炎洲气，花飞洛水春。平生歌舞席，谁忆不归人。
　　◎卷.54【岳州山城】张说
　　山城丰日暇，闭户见天心。东旷迎朝色，西楼引夕阴。
　　书观千载近，学静二毛深。忽有南风至，吹君堂上琴。
　　◎卷.55【和尹懋秋夜游灉湖】张说
　　灉湖佳可游，既近复能幽。林里栖精舍，山间转去舟。
　　雁飞江月冷，猿啸野风秋。不是迷乡客，寻奇处处留。
　　◎卷.56【与赵冬曦尹懋子均登南楼】张说
　　危楼泻洞湖，积水照城隅。命驾邀渔火，通家引凤雏。
　　山晴红蕊匝，洲晓绿苗铺。举目思乡县，春光定不殊。
　　◎卷.57【游灉湖上寺】张说
　　湖上奇峰积，山中芳树春。何知绝世境，来遇赏心人。
　　清旧岩前乐，呦嘤鸟兽驯。静言观听里，万法自成轮。
　　◎卷.58【晦日】张说
　　晦日嫌春浅，江浦看湔衣。道傍花欲合，枝上鸟犹稀。
　　共忆浮桥晚，无人不醉归。寄书题此日，雁过洛阳飞。
　　◎卷.59【湘州九日城北亭子】张说
　　西楚茱萸节，南淮戏马台。宁知沅水上，复有菊花杯。
　　亭帐凭高出，亲朋自远来。短歌将急景，同使兴情催。
　　◎卷.60【翻著葛巾呈赵尹】张说
　　昔日接z5倒，今我葛巾翻。宿酒何时醒，形骸不复存。
　　忽闻有嘉客，躧步出闲门。桃花春径满，误识武陵源。
　　◎卷.7【戏题草树】张说
　　忽惊石榴树，远出渡江来。戏问芭蕉叶，何愁心不开。
　　微霜拂宫桂，凄吹扫庭槐。荣盛更如此，惭君独见哀。
　　◎卷.8【岳州赠广平公宋大夫】张说
　　亚相本时英，归来复国桢。朝推长孺直，野慕隐之清。
　　传节还闽嶂，皇华入汉京。宁思江上老，岁晏独无成。
　　◎卷.9【和魏仆射还乡】张说
　　富贵还乡国，光华满旧林。秋风树不静，君子叹何深。
　　故老空悬剑，邻交日散金。众芳摇落尽，独有岁寒心。
　　◎卷.10【和张监观赦】张说
　　日御临双阙，天街俨百神。雷兹作解气，岁复建寅春。
　　喜候开星驿，欢声发市人。金环能作赋，来入管弦声。
　　◎卷.11【寄天台司马道士】张说
　　世上求真客，天台去不还。传闻有仙要，梦寐在兹山。
　　朱阙青霞断，瑶堂紫月闲。何时枉飞鹤，笙吹接人间。
　　◎卷.12【下江南向夔州】张说
　　天明江雾歇，洲浦棹歌来。绿水逶迤去，青山相向开。
　　城临蜀帝祀，云接楚王台。旧知巫山上，游子共徘徊。
　　◎卷.13【还至端州驿前与高六别处】张说
　　旧馆分江日，凄然望落晖。相逢传旅食，临别换征衣。
　　昔记山川是，今伤人代非。往来皆此路，生死不同归。
　　◎卷.14【四月一日过江赴荆州】张说
　　春色沅湘尽，三年客始回。夏云随北帆，同日过江来。
　　水漫荆门出，山平郢路开。比肩羊叔子，千载岂无才。
　　◎卷.15【湘州北亭】张说
　　人务南亭少，风烟北院多。山花迷径路，池水拂藤萝。
　　萍散鱼时跃，林幽鸟任歌。悠然白云意，乘兴抱琴过。
　　◎卷.16【荆州亭入朝】张说
　　巫山云雨峡，湘水洞庭波。九辨人犹摈，三秋雁始过。
　　旃裘吴地尽，髫荐楚言多。不果朝宗愿，其如江汉何。
　　◎卷.17【岳州守岁】张说
　　除夜清樽满，寒庭燎火多。舞衣连臂拂，醉坐合声歌。
　　至乐都忘我，冥心自委和。今年只如此，来岁知如何。
　　◎卷.18【咏尘】张说
　　仙浦生罗袜，神京染素衣。裨山期益峻，照日幸增辉。
　　夕伴龙媒合，朝游凤辇归。独怜范甑下，思绕画梁飞。
　　◎卷.19【阙题】张说
　　婚礼知无贺，承家叹有辉。亲迎骥子跃，吉兆凤雏飞。
　　温席开华扇，梁门换褧衣。遥思桃李日，应赋采蘋归。
　　◎卷.20【深渡驿】张说
　　旅泊青山夜，荒庭白露秋。洞房悬月影，高枕听江流。
　　猿响寒岩树，萤飞古驿楼。他乡对摇落，并觉起离忧。
　　◎卷.21【惠文太子挽歌二首】张说
　　碣馆英灵在，瑶山美谥尊。剪桐悲曩戏，攻玉怆新恩。
　　宫仗传驰道，朝衣送国门。千秋谷门外，明月照西园。
　　梁国深文雅，淮王爱道仙。帝欢同宴日，神夺上宾年。
　　旒旐飞行树，帷宫宿野烟。指言君爱弟，挥泪满山川。
　　◎卷.22【节义太子杨妃挽歌二首】张说
　　西华三公族，东闱五可才。玉环初受庆，金玦反逢灾。
　　桂殿花空落，桐园月自开。朝云将暮雨，长绕望思台。
　　昔日三朝路，逶迤四望车。绣腰长命绮，隐髻连枝花。
　　今春戾园树，索然无岁华。共伤千载后，惟号一王家。
　　◎卷.23【韦谯公挽歌二首】张说
　　五瑞分王国，双珠映后家。文飞书上凤，武结笥中蛇。
　　出豫荣前马，回鸾丧后车。衮衣将锡命，泉路有光华。
　　国骋双骐骥，庭仪两凤凰。将星连相位，玉树伴金乡。
　　歌舞侯家艳，轩裘戚里光。安知杜陵下，碑版已相望。
　　◎卷.24【右丞相苏公挽歌二首】张说
　　王宰丹青化，春卿礼乐才。缁衣传旧职，华衮赠新哀。
　　路泣群官送，山嘶驷马回。佳辰无白日，宾阁有青苔。
　　门歌出野田，冠带寝穷泉。万事皆身外，平生尚目前。
　　西垣紫泥綍，东岳白云篇。自惜同声处，从今遂绝弦。
　　◎卷.25【崔尚书挽词】张说
　　相宅隆坤宝，承家占海封。庭中男执雁，门外女乘龙。
　　鸣玉游三省，摐金侍九重。一朝宾客散，留剑在青松。
　　◎卷.26【右侍郎集贤院学士徐公挽词二首】张说
　　才美临淄北，名高淮海东。羽仪三省遍，渔猎五车通。
　　玉殿孤新榜，珠英落旧丛。徒悬一宝剑，何处访徐公。
　　叹息书林友，才华天下选。并赋三阳宫，集诗集贤殿。
　　具物衣如在，咄嗟长不见。既哀薤露词，岂忘平生眷。
　　◎卷.27【崔司业挽歌二首】张说
　　海岱英灵气，胶庠礼乐资。风流满天下，人物擅京师。
　　疾起扬雄赋，魂游谢客诗。从今好文主，遗恨不同时。
　　象设存华馆，威仪下墓田。凤池伤旧草，麟史泣遗编。
　　帷盖墟烟没，干旌陇日悬。古来埋玉树，流恨满山川。
　　◎卷.28【李工部挽歌三首】张说
　　锦帐为郎日，金门待诏时。杨宫先上赋，柏殿几连诗。
　　瞬息琴歌断，凄凉箫挽悲。那堪霸陵岸，回首望京师。
　　宅兆西陵上，平生雅志从。城临丹阙近，山望白云重。
　　会葬知元伯，看碑识蔡邕。无由接神理，挥涕向青松。
　　常时好宾客，永日对弦歌。是日归泉下，伤心无奈何。
　　墓庭人已散，祭处鸟来过。碑石生苔藓，荣名岂复多。
　　◎卷.29【赠工部尚书冯公挽歌三首】张说
　　忠鲠难为事，平生尽畏途。如弦心自直，秀木势恒孤。
　　诏葬南陵道，神游北斗枢。贵门传万石，馀庆在双珠。
　　爵位题龙旐，威仪出凤城。路傍人泣送，门外马嘶迎。
　　万事非吾有，千悲是世情。昔焉称夏日，今也谥冬卿。
　　窅然长夜台，举世可哀哉。泉户一朝闭，松风四面来。
　　石碑填駮藓，珠服聚尘埃。谁言辽东鹤，千年往复回。
　　◎卷.30【徐高御挽歌】张说
　　蒲密遥千载，鸣琴始一追。公卿传世范，仁义续灵基。
　　不待南游禄，何先北帝期。玉棺从此闭，金鼎代相欺。
　　◎卷.31【奉和圣制春日幸望春宫应制】张说
　　别馆芳菲上苑东，飞花澹荡御筵红。城临渭水天河静，
　　阙对南山雨露通。绕殿流莺凡几树，当蹊乱蝶许多丛。
　　春园既醉心和乐，共识皇恩造化同。
　　◎卷.32【侍宴隆庆池应制】张说
　　灵池月满直城隈，黻帐天临御路开。东沼初阳疑吐出，
　　南山晓翠若浮来。鱼龙百戏纷容与，凫鹢双舟较溯洄。
　　愿似金堤青草馥，长承瑶水白云杯。
　　◎卷.33【奉和圣制春日出苑应制（一作瞩目应令，一作明皇诗）】张说
　　禁林艳裔发青阳，春望逍遥出画堂。雨洗亭皋千亩绿，
　　风吹梅李一园香。鹤飞不去随青管，鱼跃翻来入彩航。
　　睿赏欢承天保定，遒文更睹日重光。
　　◎卷.34【扈从温泉宫献诗】张说
　　温泉启蛰气氛氲，渭浦归鸿日数群。骑仗联联环北极，
　　鸣笳步步引南熏。松间彩殿笼佳气，山上朱旗绕瑞云。
　　不知远梦华胥国，何如亲奉帝尧君。
　　◎卷.35【三月三日诏宴定昆池宫庄赋得筵字】张说
　　凤凰楼下对天泉，鹦鹉洲中匝管弦。旧识平阳佳丽地，
　　今逢上巳盛明年。舟将水动千寻日，幕共林横两岸烟。
　　不降玉人观禊饮，谁令醉舞拂宾筵。
　　◎卷.36【先天应令】张说
　　三阳丽景早芳辰，四序嘉园物候新。梅花百般障行路，
　　垂柳千条暗回津。鸟惊直为飞风叶，鱼跃都由怯岸人。
　　唯愿圣主南山寿，何愁不赏万年春。
　　◎卷.37【舞马千秋万岁乐府词三首】张说
　　金天诞圣千秋节，玉醴还分万寿觞。试听紫骝歌乐府，
　　何如騄骥舞华冈。连鶱势出鱼龙变，躞蹀骄生鸟兽行。
　　岁岁相传指树日，翩翩来伴庆云翔。
　　圣皇至德与天齐，天马来仪自海西。腕足徐行拜两膝，
　　繁骄不进踏千蹄。髤髵奋鬣时蹲踏，鼓怒骧身忽上跻。
　　更有衔杯终宴曲，垂头掉尾醉如泥。
　　远听明君爱逸才，玉鞭金翅引龙媒。不因兹白人间有，
　　定是飞黄天上来。影弄日华相照耀，喷含云色且裴徊。
　　莫言阙下桃花舞，别有河中兰叶开。
　　◎卷.38【同赵侍御巴陵早春作】张说
　　江上春来早可观，巧将春物妒馀寒。水苔共绕留乌石，
　　花鸟争开斗鸭栏。佩胜芳辰日渐暖，然灯美夜月初圆。
　　意随北雁云飞去，直待南州蕙草残。
　　◎卷.39【灉湖山寺】张说
　　空山寂历道心生，虚谷迢遥野鸟声。禅室从来尘外赏，
　　香台岂是世中情。云间东岭千寻出，树里南湖一片明。
　　若使巢由知此意，不将萝薜易簪缨。
　　◎卷.40【幽州新岁作】张说
　　去岁荆南梅似雪，今年蓟北雪如梅。共知人事何常定，
　　且喜年华去复来。边镇戍歌连夜动，京城燎火彻明开。
　　遥遥西向长安日，愿上南山寿一杯。


第八十八卷
　　◎卷.1【扈从幸韦嗣立山庄应制】张说
　　寒灰飞玉琯，汤井驻金舆。既得方明相，还寻大隗居。
　　悬泉珠贯下，列帐锦屏舒。骑远林逾密，笳繁谷自虚。
　　门旗堑复磴，殿幕裹通渠。舞凤迎公主，雕龙赋婕妤。
　　地幽天赏洽，酒乐御筵初。菲才叨侍从，连藻愧应徐。
　　◎卷.2【奉和圣制喜雪应制】张说
　　圣德与天同，封峦欲报功。诏书期日下，灵感应时通。
　　触石云呈瑞，含花雪告丰。积如沙照月，散似面从风。
　　舞集仙台上，歌流帝乐中。遥知百神喜，洒路待行宫。
　　◎卷.3【奉和圣制寒食作应制】张说
　　寒食春过半，花秾鸟复娇。从来禁火日，会接清明朝。
　　斗敌鸡殊胜，争球马绝调。晴空数云点，香树百风摇。
　　改木迎新燧，封田表旧烧。皇情爱嘉节，传曲与箫韶。
　　◎卷.4【奉和圣制赐崔日知往潞州应制】张说
　　圣情留曩镇，佳气翊兴王。增戟雄都府，高车转太常。
　　川横八练阔，山带五龙长。连帅初恩命，天人旧纪纲。
　　饯涂飞御藻，阖境自生光。明主征循吏，何年下凤凰。
　　◎卷.5【春晚侍宴丽正殿探得开字】张说
　　圣政惟稽古，宾门引上才。坊因购书立，殿为集贤开。
　　髦彦星辰下，仙章日月回。字如龙负出，韵是凤衔来。
　　庭柳馀春驻，宫莺早夏催。喜承芸阁宴，幸奉柏梁杯。
　　◎卷.6【奉和圣制花萼楼下宴应制】张说
　　万心翘乐宴，三舍缓昌时。山接夏云险，台留春日迟。
　　节移芳未歇，兴隔赏仍追。醉后传嘉惠，楼前舞圣慈。
　　皇恩与时合，天意若人期。故发前旬雨，新垂湛露诗。
　　◎卷.7【奉和圣制度蒲关应制】张说
　　蒲坂横临晋，华芝晓望秦。关城雄地险，桥路扼天津。
　　楼映行宫日，堤含宫树春。黄云随宝鼎，紫气逐真人。
　　东咏唐虞迹，西观周汉尘。山河非国宝，明主爱忠臣。
　　◎卷.8【奉和圣制途经华岳应制】张说
　　西岳镇皇京，中峰入太清。玉銮重岭应，缇骑薄云迎。
　　霁日悬高掌，寒空类削成。轩游会神处，汉幸望仙情。
　　旧庙青林古，新碑绿字生。群臣原封岱，还驾勒鸿名。
　　◎卷.9【奉和圣制过王濬墓应制】张说
　　牛斗三分国，龙骧一统年。智高宁受制，风急肯回船。
　　有策擒吴嚭，无言让范宣。援孤因势屈，功重为谗偏。
　　旧迹灰尘散，枯坟故老传。百代逢明主，何辞死道边。
　　◎卷.10【奉和圣制经河上公庙应制】张说
　　河上无名老，知非汉代人。先探道德要，留待圣明辰。
　　玄妙为天下，清虚用谷神。化将和气一，风与太初邻。
　　灵庙观遗像，仙歌入至真。皇心齐万物，何处不同尘。
　　◎卷.11【奉和圣制幸凤汤泉应制】张说
　　周狩闻岐礼，秦都辨雍名。献禽天子孝，存老圣皇情。
　　温润宜冬幸，游畋乐岁成。汤云出水殿，暖气入山营。
　　坎意无私洁，乾心称物平。帝歌流乐府，溪谷也增荣。
　　◎卷.12【恩赐乐游园宴】张说
　　汉苑佳游地，轩庭近侍臣。共持荣幸日，来赏艳阳春。
　　馔玉颁王篚，摐金下帝钧。池台草色遍，宫观柳条新。
　　花绶光连榻，朱颜畅饮醇。圣朝多乐事，天意每随人。
　　◎卷.13【三月二十日诏宴乐游园赋得风字】张说
　　乐游形胜地，表里望郊宫。北阙连天顶，南山对掌中。
　　皇恩贷芳月，旬宴美成功。鱼戏芙蓉水，莺啼杨柳风。
　　春光看欲暮，天泽恋无穷。长袖招斜日，留光待曲终。
　　◎卷.14【赴集贤院学士上赐宴应制得辉字】张说
　　侍帝金华讲，千龄道固稀。位将贤士设，书共学徒归。
　　首命深燕隗，通经浅汉韦。列筵荣赐食，送客愧儒衣。
　　贺燕窥檐下，迁莺入殿飞。欲知朝野庆，文教日光辉。
　　◎卷.15【端午三殿侍宴应制探得鱼字】张说
　　小暑夏弦应，徽音商管初。愿赍长命缕，来续大恩馀。
　　三殿褰珠箔，群官上玉除。助阳尝麦彘，顺节进龟鱼。
　　甘露垂天酒，芝花捧御书。合丹同蝘蜓，灰骨共蟾蜍。
　　今日伤蛇意，衔珠遂阙如。
　　◎卷.16【奉和圣制春中兴庆宫酺宴应制】张说
　　千龄逢启圣，万域共来威。庆接郊禋后，酺承农事稀。
　　御楼横广路，天乐下重闱。鸾凤调歌曲，虹霓动舞衣。
　　合声云上聚，连步月中归。物睹恩无外，神和道入微。
　　镐京陪乐饮，柏殿奉文飞。徒竭秋云影，何资春日晖。
　　◎卷.17【奉和圣制千秋节宴应制】张说
　　五德生王者，千龄启圣人。赤光来照夜，黄云上覆晨。
　　海县衔恩久，朝章献舞新。高居帝座出，夹道众官陈。
　　槊杖洗清景，磬管凝秋旻。珠囊含瑞露，金镜抱仙轮。
　　何岁无乡饮，何田不报神。薰歌与名节，传代幸群臣。
　　◎卷.18【奉和圣制太行山中言志应制】张说
　　六龙鸣玉銮，九折步云端。河络南浮近，山经北上难。
　　羽仪映松雪，戈甲带春寒。百谷晨笳动，千岩晓仗攒。
　　皇心感韶节，敷藻念人安。既立省方馆，复建礼神坛。
　　扈跸参天老，承荣忝夏官。长勤百年意，思见一胜残。
　　◎卷.19【奉和御制与宋璟源乾曜同日上官命宴东堂赐诗应制】张说
　　大块熔群品，经生偶圣时。猥承三事命，虚忝百僚师。
　　右揆谋华硕，前星傅重资。连骞求旧礼，滥典乐贤诗。
　　赐釜同荣拜，摐金宴宰司。菊花吹御酒，兰叶捧天词。
　　宝历休明盛，颓年晷漏衰。少留青史笔，未敢赤松期。
　　◎卷.20【奉和圣制暇日与兄弟同游兴庆宫作应制】张说
　　汉武横汾日，周王宴镐年。何如造区夏，复此睦亲贤。
　　巢凤新成阁，飞龙旧跃泉。棣华歌尚在，桐叶戏仍传。
　　禁籞氛埃隔，平台景物连。圣慈良有裕，王道固无偏。
　　问俗兆人阜，观风五教宣。献图开益地，张乐奏钧天。
　　侍酒衢樽满，询刍谏鼓悬。永言形友爱，万国共周旋。
　　◎卷.21【奉和圣制送王晙巡边应制】张说
　　六月歌周雅，三边遣夏卿。欲施攻战法，先作简稽行。
　　礼乐知谋帅，春秋识用兵。一劳堪定国，万里即长城。
　　策有和戎利，威传破虏名。军前雨洒道，楼上月临营。
　　别藻瑶华降，同衣锦襮荣。关山由义近，戎马为恩轻。
　　丝竹路傍散，风云马上生。朝廷谓吉甫，邦国望君平。
　　◎卷.22【将赴朔方军应制】张说
　　礼乐逢明主，韬钤用老臣。恭凭神武策，远御鬼方人。
　　供帐荣恩饯，山川喜诏巡。天文日月丽，朝赋管弦新。
　　幼志传三略，衰材谢六钧。胆由忠作伴，心固道为邻。
　　汉保河南地，胡清塞北尘。连年大军后，不日小康辰。
　　剑舞轻离别，歌酣忘苦辛。从来思博望，许国不谋身。
　　◎卷.23【奉和圣制爰因巡省途次旧居应制】张说
　　葱郁兴王郡，殷忧启圣图。周成会西土，汉武幸南都。
　　岁卜銮舆迈，农祠雁政敷。武威棱外域，文教靡中区。
　　警跸干戈捧，朝宗万玉趋。旧藩人事革，新化国容殊。
　　壁有真龙画，庭馀鸣凤梧。丛觞祝尧寿，合鼎献汤厨。
　　阳乐寒初变，春恩蛰更苏。三耆颁命服，五稔复田输。
　　君赋大风起，人歌湛露濡。从臣观玉叶，方愿纪灵符。
　　◎卷.24【宿直温泉宫羽林献诗】张说
　　冬狩美秦正，新丰乐汉行。星陈玄武阁，月对羽林营。
　　寒木罗霜仗，空山响夜更。恩深灵液暖，节劲古松贞。
　　文武皆王事，输心不为名。
　　◎卷.25【玄武门侍射】张说
　　射观通玄阙，兵栏辟御筵。雕弧月半上，画的晕重圆。
　　羿后神幽赞，灵王法暗传。贯心精四返，饮羽妙三联。
　　雪鹤来衔箭，星麟下集弦。一逢军宴洽，万庆武功宣。
　　◎卷.26【扈从南出雀鼠谷】张说
　　豫动三灵赞，时巡四海威。陕关凌曙出，平路半春归。
　　霍镇迎云罕，汾河送羽旂。山南柳半密，谷北草全稀。
　　迟日宜华盖，和风入袷衣。上林千里近，应见百花飞。
　　◎卷.27【洛桥北亭诏饯诸刺史】张说
　　离亭拂御沟，别曲舞船楼。诏饯朝廷牧，符分海县忧。
　　股肱还入郡，父母更临州。扇逐仁风转，车随霖雨流。
　　恩光水上溢，荣色柳间浮。预待群方最，三公不远求。
　　◎卷.28【东都酺宴】张说
　　尧舜传天下，同心致太平。吾君内举圣，远合至公情。
　　锡命承丕业，崇亲享大名。二天资广运，两曜益齐明。
　　道畅昆虫乐，恩深朽蠹荣。皇舆久西幸，留镇在东京。
　　合宴千官入，分曹百戏呈。乐来嫌景遽，酒著讶寒轻。
　　喜气连云阁，欢呼动洛城。人间知几代，今日见河清。
　　◎卷.29【奉酬韦祭酒嗣立偶游龙门北溪忽怀骊山别业呈诸留守之作】张说
　　石涧泉虚落，松崖路曲回。闻君北溪下，想像南山隈。
　　近念鼎湖别，遥思云嶂陪。不同奇觏往，空睹斯文来。
　　岁后寒初变，春前芳未开。黄蕤袅岸柳，紫萼折村梅。
　　尽室兹游玩，盈门几乐哉。嗟留洛阳陌，梦诣建章台。
　　野失巢由性，朝非元凯才。布怀钦远迹，幽意日尘埃。
　　◎卷.30【奉酬韦祭酒自汤还都经龙门北溪庄见贻之作】张说
　　闻君汤井至，潇洒憩郊林。拂曙携清赏，披云觏绿岑。
　　欢言游览意，款曲望归心。是日期佳客，同山忽异寻。
　　桃花迂路转，杨柳间门深。泛舟伊水涨，系马香树阴。
　　繁弦弄水族，娇吹狎沙禽。春满汀色媚，景斜岚气侵。
　　怀仁殊未远，重德匪专临。来藻敷幽思，连词报所钦。
　　◎卷.31【酬崔光禄冬日述怀赠答】张说
　　徐陈尝并作，枚马亦同时。各负当朝誉，俱承明主私。
　　夫君迈前侣，观国骋奇姿。山似鸣威凤，泉如出宝龟。
　　才雄子云笔，学广仲舒帷。紫绶拂三寺，朱门临九逵。
　　昔我含香日，联尔缙云司。朝携兰省步，夕退竹林期。
　　中路一分手，数载来何迟。求友还相得，群英复在兹。
　　留台少人务，方驾递寻追。涉玩怀同赏，沾芳忆共持。
　　迎宾南涧饮，载妓东城嬉。春郊绿亩秀，秋涧白云滋。
　　名画披人物，良书讨滞疑。兴来光不惜，欢往迹如遗。
　　岁晏罢行乐，层城间所思。夜魂灯处厌，朝发镜前衰。
　　忽枉崔駰什，兼流韦孟词。曲高弥寡和，主善代为师。
　　齐戒观华玉，留连叹色丝。终惭起予者，何足与言诗。
　　◎卷.32【同刘给事城南宴集】张说
　　水竹幽闲地，簪缨近侍臣。雍容乘暇日，潇洒出嚣尘。
　　树对思朋鸟，池深入养鳞。管弦高逐吹，歌舞妙含春。
　　老子叨专席，欢邀隔缙绅。此中情不浅，遥寄赏心人。
　　◎卷.33【温泉冯刘二监客舍观妓】张说
　　温谷寒林薄，群游乐事多。佳人蹀骏马，乘月夜相过。
　　秀色然红黛，娇香发绮罗。镜前鸾对舞，琴里凤传歌。
　　妒宠倾新意，衔恩奈老何。为君留上客，欢笑敛双蛾。
　　◎卷.34【寄许八】张说
　　万类春皆乐，徂颜独不怡。年来人更老，花发意先衰。
　　乳鹊穿坛画，巢蜂触网丝。平生美容色，宿昔影中疑。
　　远道何由梦，同心在者谁。西风欲谁语，悯默遂无词。
　　◎卷.35【送苏合宫颋】张说
　　都邑群方首，商泉旧俗讹。变风须恺悌，成化伫弦歌。
　　畴昔珪璋友，雍容文雅多。振缨游省闼，锵玉宰京河。
　　别曲鸾初下，行轩雉尚过。百壶非饯意，流咏在人和。
　　◎卷.36【送乔安邑备】张说
　　书阁移年岁，文明难复辞。欢言冬雪满，恨别夏云滋。
　　外尹方为政，高明自不欺。老人骖驭往，童子狎雏嬉。
　　日茂西河俗，寂寥东观期。遥怀秀才令，京洛见新诗。
　　◎卷.37【送赵二尚书彦昭北伐】张说
　　虏地河冰合，边城备此时。兵连紫塞路，将举白云司。
　　提剑荣中贵，衔珠盛出师。日华光组练，风色焰旌旗。
　　投笔尊前起，横戈马上辞。梅花吹别引，杨柳赋归诗。
　　◎卷.38【石门别杨六钦望】张说
　　燕人同窜越，万里自相哀。影响无期会，江山此地来。
　　暮年伤泛梗，累日慰寒灰。潮水东南落，浮云西北回。
　　俱看石门远，倚棹两悲哉。
　　◎卷.39【南中送北使二首】张说
　　传闻合蒲叶，曾向洛阳飞。何日南风至，还随北使归。
　　红颜渡岭歇，白首对秋衰。高歌何由见，层堂不可违。
　　谁怜炎海曲，泪尽血沾衣。
　　待罪居重译，穷愁暮雨秋。山临鬼门路，城绕瘴江流。
　　人事今如此，生涯尚可求。逢君入乡县，传我念京周。
　　别恨归途远，离言暮景遒。夷歌翻下泪，芦酒未消愁。
　　闻有胡兵急，深怀汉国羞。和亲先是诈，款塞果为雠。
　　释系应分爵，蠲徒几复侯。廉颇诚未老，孙叔且无谋。
　　若道冯唐事，皇恩尚可收。
　　◎卷.40【送赵顺直郎中赴安西副大都督】张说
　　绝镇功难立，悬军命匪轻。复承迁相后，弥重任贤情。
　　将起神仙地，才称礼乐英。长心堪系虏，短语足论兵。
　　日授休门法，星教置阵名。龙泉恩已著，燕颔相终成。
　　月窟穷天远，河源入塞清。老夫操别翰，承旨颂升平。
　　◎卷.41【送宋休远之蜀任】张说
　　求友殊损益，行道异穷申。缀我平生气，吐赠薄游人。
　　结恩事明主，忍爱远辞亲。色丽成都俗，膏腴蜀水滨。
　　如何从宦子，坚白共缁磷。日月千龄旦，河山万族春。
　　怀铅书瑞府，横草事边尘。不及安人吏，能令王化淳。
　　◎卷.42【岳州别梁六入朝】张说
　　远莅长沙渚，欣逢贾谊才。江山疲应接，风日复晴开。
　　江树云间断，湘山水上来。近洲朝鹭集，古戍夜猿哀。
　　岸杼含苍捄，河蒲秀紫台。月馀偏地赏，心尽故人杯。
　　自我违京洛，嗟君此溯洄。容华因别老，交旧与年颓。
　　梦见长安陌，朝宗实盛哉。
　　◎卷.43【相州冬日早衙】张说
　　城外宵钟敛，闺中曙火残。朝光曜庭雪，宿冻聚池寒。
　　正色临厅事，疑词定笔端。除苛囹圄息，伐枳吏人宽。
　　河内功犹浅，淮阳疾未安。镜中星发变，顿使世情阑。
　　◎卷.44【岳州西城】张说
　　水国何辽旷，风波遂极天。西江三纪合，南浦二湖连。
　　危堞临清境，烦忧暂豁然。九围观掌内，万象阅眸前。
　　日去长沙渚，山横云梦田。汀葭变秋色，津树入寒烟。
　　潜穴探灵诡，浮生揖圣仙。至今人不见，迹灭事空传。
　　◎卷.45【岳州观竞渡】张说
　　画作飞凫艇，双双竞拂流。低装山色变，急棹水华浮。
　　土尚三闾俗，江传二女游。齐歌迎孟姥，独舞送阳侯。
　　鼓发南湖溠，标争西驿楼。并驱常诧速，非畏日光遒。
　　◎卷.46【对酒行巴陵作】张说
　　留侯封万户，园令寿千金。本为成王业，初由赋上林。
　　繁荣安足恃，霜露递相寻。鸟哭楚山外，猿啼湘水阴。
　　梦中城阙近，天畔海云深。空对忘忧酌，离忧不去心。
　　◎卷.47【岳州宴姚绍之】张说
　　杞梓滞江滨，光华向日新。难兄金作友，媚子玉为人。
　　山水含秋兴，池亭借善邻。檐松风送静，院竹鸟来驯。
　　翠斝吹黄菊，雕盘鲙紫鳞。缓歌将醉舞，为拂绣衣尘。
　　◎卷.48【岳州九日宴道观西阁】张说
　　摇落长年叹，蹉跎远宦心。北风嘶代马，南浦宿阳禽。
　　佳此黄花酌，酣馀白首吟。凉云霾楚望，濛雨蔽荆岑。
　　登眺思清景，谁将眷浊阴。钓歌出江雾，樵唱入山林。
　　鱼以嘉名采，木为美材侵。大道由中悟，逍遥匪外寻。
　　参佐多君子，词华妙赏音。留题洞庭观，望古意何深。
　　◎卷.49【岳州作】张说
　　水国生秋草，离居再及瓜。山川临洞穴，风日望长沙。
　　物土南州异，关河北信赊。日昏闻怪鸟，地热见修蛇。
　　远人梦归路，瘦马嘶去家。正有江潭月，徘徊恋九华。
　　◎卷.50【游洞庭湖】张说
　　平湖晓望分，仙峤气氛氲。鼓枻乘清渚，寻峰弄白云。
　　江寒天一色，日静水重纹。树坐参猿啸，沙行入鹭群。
　　缘源斑筱密，罥径绿萝纷。洞穴传虚应，枫林觉自熏。
　　双童有灵药，愿取献明君。
　　◎卷.51【巴丘春作】张说
　　日出洞庭水，春山挂断霞。江涔相映发，卉木共纷华。
　　湘戍南浮阔，荆关北望赊。湖阴窥魍魉，丘势辨巴蛇。
　　岛户巢为馆，渔人艇作家。自怜心问景，三岁客长沙。
　　◎卷.52【岳州夜坐】张说
　　炎洲苦三伏，永日卧孤城。赖此闲庭夜，萧条夜月明。
　　独歌还太息，幽感见馀声。江近鹤时叫，山深猿屡鸣。
　　息心观有欲，弃知返无名。五十知天命，吾其达此生。
　　◎卷.53【别灉湖】张说
　　念别灉湖去，浮舟更一临。千峰出浪险，万木抱烟深。
　　南郡延恩渥，东山恋宿心。露花香欲醉，时鸟啭馀音。
　　涉趣皆留赏，无奇不遍寻。莫言山水间，幽意在鸣琴。
　　◎卷.54【伯奴边见归田赋因投赵侍御】张说
　　尔家叹穷鸟，吾族赋归田。莫道荣枯异，同嗟世网牵。
　　黄陵浮汨渚，青草会湘川。去国逾三岁，兹山老二年。
　　寒鸮鸣舍下，昏虎卧篱前。客泪堪斑竹，离亭欲赠荃。
　　放言久无次，触兴感成篇。
　　◎卷.55【清远江峡山寺】张说
　　流落经荒外，逍遥此梵宫。云峰吐月白，石壁淡烟红。
　　宝塔灵仙涌，悬龛造化功。天香涵竹气，虚呗引松风。
　　檐牖飞花入，廊房激水通。猿鸣知谷静，鱼戏辨江空。
　　静默将何贵，惟应心境同。
　　◎卷.56【春雨早雷】张说
　　东北春风至，飘飘带雨来。拂黄先变柳，点素早惊梅。
　　树蔼悬书阁，烟含作赋台。河鱼未上冻，江蛰已闻雷。
　　美人宵梦著，金屏曙不开。无缘一启齿，空酌万年杯。
　　◎卷.57【闻雨】张说
　　穷冬万花匝，永夜百忧攒。危戍临江火，空斋入雨寒。
　　断猿知屡别，嘶雁觉虚弹。心对炉灰死，颜随庭树残。
　　旧恩怀未报，倾胆镜中看。
　　◎卷.58【赦归在道中作】张说
　　陈焦心息尽，死意不期生。何幸光华旦，流人归上京。
　　愁将网共解，服与代俱明。复是三阶正，还逢四海平。
　　谁能定礼乐，为国著功成。
　　◎卷.59【喜度岭】张说
　　东汉兴唐历，南河复禹谋。宁知瘴疠地，生入帝皇州。
　　雷雨苏虫蛰，春阳放学鸠。洄沿炎海畔，登降闽山陬。
　　岭路分中夏，川源得上流。见花便独笑，看草即忘忧。
　　自始居重译，天星已再周。乡关绝归望，亲戚不相求。
　　弃杖枯还植，穷鳞涸更浮。道消黄鹤去，运启白驹留。
　　江妾晨炊黍，津童夜棹舟。盛明良可遇，莫后洛城游。


第八十九卷
　　◎卷.1【奉和圣制潼关口号应制】张说
　　天德平无外，关门东复西。不将千里隔，何用一丸泥。
　　◎卷.2【奉萧令嵩酒并诗（已下三首，俱赐宴东堂作）】张说
　　乐奏天恩满，杯来秋兴高。更蒙萧相国，对席饮醇醪。
　　◎卷.3【奉宇文黄门融酒】张说
　　圣德垂甘露，天章下大风。又乘黄阁赏，愿作黑头公。
　　◎卷.4【奉裴中书光庭酒】张说
　　西掖恩华降，南宫命席阑。讵知鸡树后，更接凤池欢。
　　◎卷.5【清夜酌】张说
　　秋阴士多感，雨息夜无尘。清樽宜明月，复有平生人。
　　◎卷.6【醉中作】张说
　　醉后乐无极，弥胜未醉时。动容皆是舞，出语总成诗。
　　◎卷.7【送梁知微渡海东】张说
　　今日此相送，明年此相待。天上客星回，知君渡东海。
　　◎卷.8【寄刘道士舄】张说
　　真人降紫气，邀我丹田宫。远寄双飞舄，飞飞不碍空。
　　◎卷.9【书香能和尚塔】张说
　　大师捐世去，空馀法力在。远寄无碍香，心随到南海。
　　◎卷.10【被使在蜀】张说
　　即今三伏尽，尚自在临邛。归途千里外，秋月定相逢。
　　◎卷.11【正朝摘梅】张说
　　蜀地寒犹暖，正朝发早梅。偏惊万里客，已复一年来。
　　◎卷.12【蜀道后期】张说
　　客心争日月，来往预期程。秋风不相待，先至洛阳城。
　　◎卷.13【广州江中作】张说
　　去国年方晏，愁心转不堪。离人与江水，终日向西南。
　　◎卷.14【江中诵经】张说
　　实相归悬解，虚心暗在通。澄江明月内，应是色成空。
　　◎卷.15【江中遇黄领子刘隆】张说
　　危石江中起，孤云岭上还。相逢皆得意，何处是乡关。
　　◎卷.16【钦州守岁】张说
　　故岁今宵尽，新年明旦来。愁心随斗柄，东北望春回。
　　◎卷.17【岳州守岁二首】张说
　　夜风吹醉舞，庭户对酣歌。愁逐前年少，欢迎今岁多。
　　桃枝堪辟恶，爆竹好惊眠。歌舞留今夕，犹言惜旧年。
　　◎卷.18【元朝（一作幽州元日）】张说
　　今岁元日乐，不谢往年春。知向来心道，谁为昨夜人。
　　◎卷.19【耗磨日饮二首】张说
　　耗磨传兹日，纵横道未宜。但令不忌醉，翻是乐无为。
　　上月今朝减，流传耗磨辰。还将不事事，同醉俗中人。
　　◎卷.20【又（一本此首同前第一首为二首）】张说
　　春来半月度，俗忌一时闲。不酌他乡酒，惟堪对楚山。
　　◎卷.21【九日进茱萸山诗五首】张说
　　家居洛阳下，举目见嵩山。刻作茱萸节，情生造化间。
　　黄花宜泛酒，青岳好登高。稽首明廷内，心为天下劳。
　　菊酒携山客，萸囊系牧童。路疑随大隗，心似问鸿蒙。
　　九日重阳数，三秋万实成。时来谒轩后，罢去坐蓬瀛。
　　晚节欢重九，高山上五千。醉中知遇圣，梦里见寻仙。
　　◎卷.22【岳州看黄叶】张说
　　白首看黄叶，徂颜复几何。空惭棠树下，不见政成歌。
　　◎卷.23【岭南送使二首】张说
　　狱中生白发，岭外罢红颜。古来相送处，凡得几人还。
　　万里投荒裔，来时不见亲。一朝成白首，看取报家人。
　　◎卷.24【伤妓人董氏四首】张说
　　董氏娇娆性，多为窈窕名。人随秋月落，韵入捣衣声。
　　粉蕊粘妆簏，金花竭翠条。夜台无戏伴，魂影向谁娇。
　　旧亭红粉阁，宿处白云关。春日双飞去，秋风独不还。
　　舞席沾残粉，歌梁委旧尘。独伤窗里月，不见帐中人。
　　◎卷.25【三月闺怨】张说
　　三月时将尽，空房妾独居。蛾眉愁自结，鬓发没情梳。
　　◎卷.26【破陈乐词二首】张说
　　汉兵出顿金微，照日光明铁衣。百里火幡焰焰，
　　千行云骑霏霏。蹙踏辽河自竭，鼓噪燕山可飞。
　　正属四方朝贺，端知万舞皇威。
　　少年胆气凌云，共许骁雄出群。匹马城西挑战，
　　单刀蓟北从军。一鼓鲜卑送款，五饵单于解纷。
　　誓欲成名报国，羞将开阁论勋。
　　◎卷.27【舞马词六首】张说
　　万玉朝宗凤扆，千金率领龙媒。眄鼓凝骄躞蹀，
　　听歌弄影徘徊。（圣代升平乐）
　　天鹿遥征卫叔，日龙上借羲和。将共两骖争舞，
　　来随八骏齐歌。（圣代升平乐）
　　彩旄八佾成行，时龙五色因方。屈膝衔杯赴节，
　　倾心献寿无疆。（四海和平乐）
　　帝皂龙驹沛艾，星兰骥子权奇。腾倚骧洋应节，
　　繁骄接迹不移。（四海和平乐）
　　二圣先天合德，群灵率土可封。击石骖驔紫燕，
　　摐金顾步苍龙。（四海和平乐）
　　圣君出震应箓，神马浮河献图。足踏天庭鼓舞，
　　心将帝乐踌蹰。（四海和平乐）
　　◎卷.28【奉和三日祓禊渭滨应制】张说
　　青郊上巳艳阳年，紫禁皇游祓渭川。
　　幸得欢娱承湛露，心同草树乐春天。
　　◎卷.29【桃花园马上应制】张说
　　林间艳色骄天马，苑里秾华伴丽人。
　　愿逐南风飞帝席，年年含笑舞青春。
　　◎卷.30【奉和圣制幸韦嗣立山庄应制】张说
　　西京上相出扶阳，东郊别业好池塘。
　　自非仁智符天赏，安能日月共回光。
　　◎卷.31【奉和圣制同玉真公主游大哥山池题石壁】张说
　　池如明镜月华开，山学香炉云气来。
　　神藻飞为鶺鴒赋，仙声飏出凤凰台。
　　◎卷.32【十五日夜御前口号踏歌词二首】张说
　　花萼楼前雨露新，长安城里太平人。
　　龙衔火树千重焰，鸡踏莲花万岁春。
　　帝宫三五戏春台，行雨流风莫妒来。
　　西域灯轮千影合，东华金阙万重开。
　　◎卷.33【苏摩遮五首（亿岁乐）】张说
　　摩遮本出海西胡，琉璃宝服紫髯胡。
　　闻道皇恩遍宇宙，来将歌舞助欢娱。
　　绣装帕额宝花冠，夷歌骑舞借人看。
　　自能激水成阴气，不虑今年寒不寒。
　　腊月凝阴积帝台，豪歌急鼓送寒来。
　　油囊取得天河水，将添上寿万年杯。
　　寒气宜人最可怜，故将寒水散庭前。
　　惟愿圣君无限寿，长取新年续旧年。
　　昭成皇后帝家亲，荣乐诸人不比伦。
　　往日霜前花委地，今年雪后树逢春。
　　◎卷.34【三月三日定昆池奉和萧令得潭字韵】张说
　　暮春三月日重三，春水桃花满禊潭。
　　广乐逶迤天上下，仙舟摇衍镜中酣。
　　◎卷.35【和尹从事懋泛洞庭】张说
　　平湖一望上连天，林景千寻下洞泉。
　　忽惊水上光华满，疑是乘舟到日边。
　　◎卷.36【送梁六自洞庭山作】张说
　　巴陵一望洞庭秋，日见孤峰水上浮。
　　闻道神仙不可接，心随湖水共悠悠。
　　◎卷.37【同赵侍御望归舟】张说
　　山庭迥迥面长川，江树重重极远烟。
　　形影相追高翥鸟，心肠并断北风船。
　　◎卷.38【襄阳路逢寒食】张说
　　去年寒食洞庭波，今年寒食襄阳路。
　　不辞著处寻山水，只畏还家落春暮。


第九十卷
　　◎卷.1【和尹懋登南楼】张均
　　客来已两春，更瞻韶光早。花鸟既环合，江山复骈抱。
　　楼形写北潭，堞势凌青岛。白云谢归雁，驰怀洛阳道。
　　◎卷.2【江上逢春】张均
　　离忧耿未和，春虑忽蹉跎。择木猿知去，寻泥燕独过。
　　惊花翻霁日，垂柳拂烟波。激意屡怡赏，无如乡念何。
　　◎卷.3【九日巴丘登高】张均
　　客心惊暮序，宾雁下沧洲。共赏重阳节，言寻戏马游。
　　湖风扶戍柳，江雨暗山楼。且酌东篱酒，聊祛南国忧。
　　◎卷.4【和尹懋秋夜游灉湖二首】张均
　　远水沉西日，寒沙聚夜鸥。平湖乘月满，飞棹接星流。
　　黄叶鸣凄吹，苍葭扫暗洲。愿移沧浦赏，归待颍川游。
　　湾潭幽意深，杳霭涌寒岑。石痕秋水落，岚气夕阳沉。
　　澄彻天为底，渊玄月作心。青溪非大隐，归弄白云浔。
　　◎卷.5【岳阳晚景（一作父说诗）】张均
　　晚景寒鸦集，秋风旅雁归。水光浮日出，霞彩映江飞。
　　洲白芦花吐，园红柿叶稀。长沙卑湿地，九月未成衣。
　　◎卷.6【流合浦岭外作】张均
　　瘴江西去火为山，炎徼南穷鬼作关。
　　从此更投人境外，生涯应在有无间。
　　◎卷.7【奉和岳州山城（一作张均诗）】张垍
　　郡馆临清赏，开扃坐白云。讼虚棠户曙，观静竹檐曛。
　　悬榻迎宾下，趋庭学礼闻。风传琴上意，遥向日华纷。


第九十一卷
　　◎卷.1【偶游龙门北溪忽怀骊山别业因以言志示弟淑奉呈诸大僚】韦嗣立
　　幽谷杜陵边，风烟别几年。偶来伊水曲，溪嶂觉依然。
　　傍浦怜芳树，寻崖爱绿泉。岭云随马足，山鸟向人前。
　　地合心俱静，言因理自玄。短才叨重寄，尸禄愧妨贤。
　　每挹挂冠侣，思从初服旋。稻粱仍欲报，岁月坐空捐。
　　助岳无纤块，输溟谢末涓。还悟北辕失，方求南涧田。
　　◎卷.2【奉和九日幸临渭亭登高应制得深字】韦嗣立
　　层观远沈沈，鸾旗九日临。帷宫压水岸，步辇入烟岑。
　　枝上萸新采，樽中菊始斟。愿陪欢乐事，长与岁时深。
　　◎卷.3【奉和张岳州王潭州别诗二首】韦嗣立
　　茂先王佐才，作牧楚江隈。登楼正欲赋，复遇仲宣来。
　　黄鹄飞将远，雕龙文为开。宁知昔联事，听曲有馀哀。
　　昔时陪二贤，缨冕会神仙。一去驰江海，相逢共播迁。
　　无因千里驾，忽睹四愁篇。览讽欢何已，欢终徒怆然。
　　◎卷.4【奉和初春幸太平公主南庄应制】韦嗣立
　　主第岩扃架鹊桥，天门阊阖降鸾镳。历乱旌旗转云树，
　　参差台榭入烟霄。林间花杂平阳舞，谷里莺和弄玉箫。
　　已陪沁水追欢日，行奉茅山访道朝。
　　◎卷.5【自汤还都经龙门北溪赠张左丞崔礼部崔光禄】韦嗣立
　　栖闲有愚谷，好事枉朝轩。树接前驱拥，岩传后骑喧。
　　褰帘出野院，植杖候柴门。既拂林下席，仍携池上樽。
　　深期契幽赏，实谓展欢言。末眷诚未易，佳游时更敦。
　　俄看啸俦侣，各已共飞鶱。延睇尽朝日，长怀通夜魂。
　　空闻岸竹动，徒见浦花繁。多愧春莺曲，相求意独存。
　　◎卷.6【酬崔光禄冬日述怀赠答】韦嗣立
　　亭伯负高名，羽仪称上京。魏珠能烛乘，秦璧许连城。
　　六月飞将远，三冬学已精。洛阳推贾谊，江夏贵黄琼。
　　推演中都术，旋参河尹声。累迁登御府，移拜践名卿。
　　庭聚歌钟丽，门罗棨戟荣。鹦杯飞广席，兽火列前楹。
　　散诞林园意，殷勤敬爱情。无容抱衰疾，良宴每招迎。
　　契得心逾重，言忘道益真。相勖忠义节，共谈词赋英。
　　雕虫曾靡弃，白凤已先鸣。光接神愈骇，音来味不成。
　　短歌甘自思，鸿藻弥难清。东里方希润，西河敢窃明。
　　厚诬空见迫，丧德岂无诚。端守宫闱地，寒烟朝暮平。
　　顾才无术浅，怀器识忧盈。月下对云阙，风前闻夜更。
　　昌年虽共偶，欢会此难并。为怜漳浦曲，沉痼有刘桢。
　　◎卷.7【上巳日祓禊渭滨应制】韦嗣立
　　乘春祓禊逐风光，扈跸陪銮渭渚傍。
　　还笑当时水滨老，衰年八十待文王。
　　◎卷.8【奉酬韦祭酒偶游龙门北溪忽怀骊山别业因以言志…之作】魏奉古
　　有美朝为贵，幽寻地自偏。践临伊水汭，想望灞池边。
　　是遇皆新赏，兹游若旧年。藤萝隐路接，杨柳御沟联。
　　道惬神情王，机忘俗理捐。遂初诚已重，兼济实为贤。
　　迹是东山恋，心惟北阙悬。顾惭经拾紫，多谢赋思玄。
　　未躧中林步，空承丽藻传。阳春和已寡，扣寂竟徒然。
　　◎卷.9【奉酬韦祭酒偶游龙门北溪忽怀骊山别业因以言志…之作】崔日知
　　夙龄秉微尚，中年忽有邻。以兹山水癖，遂得狎通人。
　　迨我咸京道，闻君别业新。岩前窥石镜，河畔踏芳茵。
　　既怜伊浦绿，复忆灞池春。连词谢家子，同欢冀野宾。
　　趣闲鱼共乐，情洽鸟来驯。讵念昔游者，只命独留秦。
　　萧条颖阳恋，冲漠汉阴真。无由陪胜躅，空此玩书筠。
　　◎卷.10【冬日述怀奉呈韦祭酒张左丞兰台名贤】崔日知
　　弱龄好经籍，披卷即怡然。覃精四十载，驰骋数千言。
　　孔壁采遗篆，周韦考绝编。袁公论剑术，孙子叙兵篇。
　　鲁史君臣道，姬书日月悬。从师改炎燠，负笈遍山川。
　　上异西河夏，中非北海玄。光荣拾青紫，名价接通贤。
　　既重万钟乐，宁思二顷田。长戟同分虎，高冠亚附蝉。
　　晚怀重虚旷，养志息雕镌。登高惭思拙，匠物谢情妍。
　　不慕张平子，宁希王仲宣。谁谓登龙日，翻成刻鹄年。
　　循循劳善诱，轧轧思微牵。琢磨才既竭，钻仰德弥坚。
　　朽木诚为谕，扪心徒自怜。终期吞鸟梦，振翼上云烟。
　　赋成先掷地，词高直掞天。更执抠衣礼，仍开函丈筵。
　　雾披槐市蔼，水静璧池圆。愿逐从风叶，飞舞翰林前。
　　◎卷.11【奉酬韦嗣立祭酒偶游龙门北溪忽怀骊山别业…大僚之作】崔泰之
　　关塞临伊水，骊山枕灞川。俱临隐路侧，同在帝城边。
　　谢公兼出处，携妓玩林泉。鸣驺喷梅雪，飞盖曳松烟。
　　闻琴幽谷里，看弈古岩前。落日低帏帐，归云绕管弦。
　　叨荣惭北阙，微尚爱东田。寂寞灰心尽，萧条尘事捐。
　　朝思登崭绝，夜梦弄潺湲。宿怀南涧意，况睹北溪篇。
　　◎卷.12【同光禄弟冬日述怀】崔泰之
　　吾族白眉良，才华动洛阳。观光初入仕，应宿始为郎。
　　飞萤玩书籍，白凤吐文章。海卿逾往雅，河尹冠前张。
　　择才绥鄢郢，殊化被江湘。高楼临广陌，甲第敞通庄。
　　列馆邙山下，疏亭洛水傍。昌年赏丰陌，暇日悦林塘。
　　衣冠皆秀彦，罗绮尽名倡。隔岸闻歌度，临池见舞行。
　　门庭寒变色，棨戟日生光。穷阴方叆叇，杀气正苍茫。
　　感时兴盛作，晚岁共多伤。积德韦丞相，通神张子房。
　　吟草遍簪绂，逸韵合宫商。功名守留省，滥迹在文昌。
　　家园遥可见，台寺近相望。无庸乘侍谒，有暇共翱翔。
　　棣华依雁序，竹叶拂鸾觞。水坐怜秋月，山行弄晚芳。
　　恩华惭服冕，友爱勖垂堂。无由报天德，相顾咏时康。
　　◎卷.13【奉和圣制送张尚书巡边】崔泰之
　　南庭胡运尽，北斗将星飞。旗鼓临沙漠，旌旄出洛畿。
　　关山绕玉塞，烽火映金微。屡献帷谋策，频承庙胜威。
　　躞蹀临河骑，逶迤度陇旂。地脉平千古，天声振九围。
　　车马生边气，戈鋋驻落晖。夏近蓬犹转，秋深草木腓。
　　饯送纡天什，恩荣赐御衣。伫勒燕然颂，鸣驺计日归。
　　◎卷.14【春夜寓直凤阁怀群公（一本题上有和中书侍郎杨再思）】魏知古
　　拜门传漏晚，寓直索居时。昔重安仁赋，今称伯玉诗。
　　鸳池满不溢，鸡树久逾滋。夙夜怀山甫，清风咏所思。
　　◎卷.15【奉和春日途中喜雨应诏】魏知古
　　皇舆向洛城，时雨应天行。丽日登岩送，阴云出野迎。
　　濯枝林杏发，润叶渚蒲生。丝入纶言喜，花依锦字明。
　　微臣忝东观，载笔伫西成。
　　◎卷.16【从猎渭川献诗】魏知古
　　尝闻夏太康，五弟训禽荒。我后来冬狩，三驱盛礼张。
　　顺时鹰隼击，讲事武功扬。奔走未及去，翾飞岂暇翔。
　　非熊从渭水，瑞翟想陈仓。此欲诚难纵，兹游不可常。
　　子云陈羽猎，僖伯谏渔棠。得失鉴齐楚，仁思念禹汤。
　　雍熙亮在宥，亭毒匪多伤。辛甲今为史，虞箴遂孔彰。
　　◎卷.17【玄元观寻李先生不遇】魏知古
　　羽客今何在，空寻伊洛间。忽闻归苦县，复想入函关。
　　未作千年别，犹应七日还。神仙不可见，寂寞返蓬山。


第九十二卷
　　◎卷.1【招谕有怀赠同行人（一作李义府诗）】李乂
　　远游冒艰阻，深入劳存谕。春去辞国门，秋还在边戍。
　　轩车行未返，节序催难驻。陌上悲转蓬，园中想芳树。
　　蜀山自纷纠，岷水恒奔注。临泛多苦怀，登攀寡欢趣。
　　永夕飞淫雨，崇朝蒸毒雾。不求绥岭桃，宁美邛乡蒟。
　　白浪行欲静，骢马何尝驱。愿接轺旆尘，联翩东北骛。
　　◎卷.2【春日侍宴芙蓉园应制】李乂
　　水殿临丹籞，山楼绕翠微。昔游人托乘，今幸帝垂衣。
　　涧筱缘峰合，岩花逗浦飞。朝来江曲地，无处不光辉。
　　◎卷.3【奉和登骊山高顶寓目应制】李乂
　　崖巘万寻悬，居高敞御筵。行戈疑驻日，步辇若登天。
　　城阙雾中近，关河云外连。谬陪登岱驾，欣奉济汾篇。
　　◎卷.4【奉和七夕两仪殿会宴应制】李乂
　　桂宫明月夜，兰殿起秋风。云汉弥年阻，星筵此夕同。
　　倏来疑有处，旋去已成空。睿作钧天响，魂飞在梦中。
　　◎卷.5【奉和春日游苑喜雨应诏】李乂
　　仙跸九成台，香筵万寿杯。一旬初降雨，二月早闻雷。
　　叶向朝霁密，花含宿润开。幸承天泽豫，无使日光催。
　　◎卷.6【奉和人日清晖阁宴群臣遇雪应制】李乂
　　上日登楼赏，中天御辇飞。后庭联舞唱，前席仰恩辉。
　　睿作风云起，农祥雨雪霏。幸陪人胜节，长愿奉垂衣。
　　◎卷.7【陪幸临渭亭遇雪应制】李乂
　　青阳御紫微，白雪下彤闱。浃壤流天霈，绵区洒帝辉。
　　水如银度烛，云似玉披衣。为得因风起，还来就日飞。
　　◎卷.8【奉和九日侍宴应制得浓字】李乂
　　望幸纡千乘，登高自九重。台疑临戏马，殿似接疏龙。
　　捧箧萸香遍，称觞菊气浓。更看仙鹤舞，来此庆时雍。
　　◎卷.9【送沙门弘景道俊玄奘还荆州应制】李乂
　　初日承归旨，秋风起赠言。汉珠留道味，江璧返真源。
　　地出南关远，天回北斗尊。宁知一柱观，却启四禅门。
　　◎卷.10【奉和九月九日登慈恩寺浮图应制】李乂
　　涌塔临玄地，高层瞰紫微。鸣銮陪帝出，攀橑翊天飞。
　　庆洽重阳寿，文含列象辉。小臣叨载笔，欣此颂巍巍。
　　◎卷.11【闰九月九日幸总持寺登浮图应制】李乂
　　清跸幸禅楼，前驱历御沟。还疑九日豫，更想六年游。
　　圣藻辉缨络，仙花缀冕旒。所欣延亿载，宁祗庆重秋。
　　◎卷.12【侍宴长宁公主东庄应制】李乂
　　紫禁乘宵动，青门访水嬉。贵游鳣序集，仙女凤楼期。
　　合宴簪绅满，承恩雨露滋。北辰还捧日，东馆幸逢时。
　　◎卷.13【幸白鹿观应制】李乂
　　制跸乘骊阜，回舆指凤京。南山四皓谒，西岳两童迎。
　　云幄临悬圃，霞杯荐赤城。神明近兹地，何必往蓬瀛。
　　◎卷.14【次苏州】李乂
　　洛渚问吴潮，吴门想洛桥。夕烟杨柳岸，春水木兰桡。
　　城邑南楼近，星辰北斗遥。无因生羽翼，轻举托还飙。
　　◎卷.15【寄胡皓时在南中】李乂
　　徭役苦流滞，风波限溯洄。江流通地骨，山道绕天台。
　　有鸟图南去，无人见北来。闭门沧海曲，云雾待君开。
　　◎卷.16【饯许州宋司马赴任】李乂
　　展骥旌时杰，谈鸡美代贤。暂离仙掖务，追送近郊筵。
　　地惨金商节，人康璧假田。从来昆友事，咸以佩刀传。
　　◎卷.17【饯唐州高使君赴任】李乂
　　淮源之水清，可以濯君缨。彼美称才杰，亲人伫政声。
　　岁寒畴曩意，春晚别离情。终叹临岐远，行看拥传荣。
　　◎卷.18【哭仆射鄂公杨再思】李乂
　　端揆凝邦绩，台阶阐国猷。方崇大厦栋，忽逝巨川舟。
　　白日铭安在，清风颂独留。死生恩命毕，零落掩山丘。
　　◎卷.19【故赵王属赠黄门侍郎上官公挽词】李乂
　　暮归泉壤隔，朝发城池恋。汉畤结愁阴，秦陵下悲霰。
　　駸駸百驷驰，悯悯群龙饯。石马徒自施，玉人终不见。
　　◎卷.20【淮阳公主挽歌】李乂
　　玉颜生汉渚，汤沐荣天女。金缕化邙尘，哀荣感路人。
　　凤凰曾作伴，蝼蚁忽为亲。畴日成蹊处，秾华不复春。
　　◎卷.21【故西台侍郎上官公挽歌】李乂
　　宇内文儒重，朝端礼命优。立言多启沃，论道盛谋猷。
　　顾日琴安在，冲星剑不留。徒怀东武襚，更掩北原丘。
　　◎卷.22【高安公主挽歌二首】李乂
　　汤沐三千赋，楼台十二重。银炉称贵幸，玉辇盛过逢。
　　嫔则留中馈，娥辉没下舂。平阳百岁后，歌舞为谁容。
　　宾卫俨相依，横门启曙扉。灵阴蟾兔缺，仙影凤凰飞。
　　一水秋难渡，三泉夜不归。况临青女节，瑶草更前哀。
　　◎卷.23【奉和初春幸太平公主南庄应制】李乂
　　平阳馆外有仙家，沁水园中好物华。地出东郊回日御，
　　城临南斗度云车。风泉韵绕幽林竹，雨霰光摇杂树花。
　　已庆时来千亿寿，还言日暮九重赊。
　　◎卷.24【兴庆池侍宴应制】李乂
　　神池泛滥水盈科，仙跸纡徐步辇过。纵棹洄沿萍溜合，
　　开轩眺赏麦风和。潭鱼在藻供游咏，谷鸟含樱入赋歌。
　　寄语乘槎溟海客，回头来此问天河。
　　◎卷.25【侍宴安乐公主山庄应制】李乂
　　金舆玉辇背三条，水阁山楼望九霄。野外初迷七圣道，
　　河边忽睹二灵桥。悬冰滴滴依虬箭，清吹泠泠杂凤箫。
　　回晚平阳歌舞合，前溪更转木兰桡。
　　◎卷.26【奉和春日幸望春宫应制】李乂
　　东城结宇敞千寻，北阙回舆具四临。丽日祥烟承罕毕，
　　轻荑弱草藉衣簪。秦商重沓云岩近，河渭萦纡雾壑深。
　　谬接鹓鸿陪赏乐，还欣鱼鸟遂飞沉。
　　◎卷.27【人日重宴大明宫恩赐彩缕人胜应制】李乂
　　诘旦行春上苑中，凭高却下大明宫。千年执象寰瀛泰，
　　七日为人庆赏隆。铁凤曾鶱摇瑞雪，铜乌细转入祥风。
　　此时朝野欢无算，此岁云天乐未穷。
　　◎卷.28【享龙池乐八】李乂
　　星分邑里四人居，水洊源流万顷馀。魏国君王称象处，
　　晋家蕃邸化龙初。青蒲暂似游梁马，绿藻还疑宴镐鱼。
　　自有神灵滋液地，年年云物史官书。
　　◎卷.29【奉和幸礼部尚书窦希玠宅应制（一作陪幸五王宅）】李乂
　　家住千门侧，亭临二水傍。贵游开北地，宸眷幸西乡。
　　曳履迎中谷，鸣丝出后堂。浦疑观万象，峰似驻三光。
　　草向琼筵乐，花承绣扆香。圣情思旧重，留饮赋雕章。
　　◎卷.30【奉和晦日幸昆明池应制】李乂
　　玉辂寻春赏，金堤重晦游。川通黑水浸，地派紫泉流。
　　晃朗扶桑出，绵联杞树周。乌疑填海处，人似隔河秋。
　　劫尽灰犹识，年移石故留。汀洲归棹晚，箫鼓杂汾讴。
　　◎卷.31【奉和幸长安故城未央宫应制】李乂
　　凤辇乘春陌，龙山访故台。北宫才尽处，南斗独昭回。
　　肆览飞宸札，称觞引御杯。已观蓬海变，谁厌柏梁灾。
　　代挹孙通礼，朝称贾谊才。忝侪文雅地，先后各时来。
　　◎卷.32【陪幸韦嗣立山庄应制（一作宋之问诗）】李乂
　　枢掖调梅暇，林园种槿初。入朝荣剑履，退食偶琴书。
　　地隐东岩室，天回北斗车。旌门临窈窕，辇道属扶疏。
　　云罕明丹谷，霜笳彻紫虚。水疑投石处，溪似钓璜馀。
　　帝泽颁卮酒，人欢颂里闾。一承黄竹咏，长奉白茆居。
　　◎卷.33【奉和幸望春宫送朔方军大总管张仁亶】李乂
　　边郊草具腓，河塞有兵机。上宰调梅寄，元戎细柳威。
　　武貔东道出，鹰隼北庭飞。玉匣谋中野，金舆下太微。
　　投醪衔饯酌，缉衮事征衣。勿谓公孙老，行闻奏凯归。
　　◎卷.34【奉和幸三会寺应制】李乂
　　睿德总无边，神皋择胜缘。二仪齐法驾，三会礼香筵。
　　汉阙中黄近，秦山太白连。台疑观鸟日，池似刻鲸年。
　　满月临真境，秋风入御弦。小臣叨下列，持管谬窥天。
　　◎卷.35【奉和幸大荐福寺（寺即中宗旧宅）】李乂
　　象设隆新宇，龙潜想旧居。碧楼披玉额，丹仗导金舆。
　　代日兴光近，周星掩曜初。空歌清沛筑，梵乐奏胡书。
　　帝造环三界，天文贲六虚。康哉孝理日，崇德在真如。
　　◎卷.36【夏日都门送司马员外逸客孙员外佺北征】李乂
　　日逐滋南寇，天威抚北垂。析珪行仗节，持印且分麾。
　　羽檄双凫去，兵车驷马驰。虎旗悬气色，龙剑抱雄雌。
　　候月期戡翦，经时念别离。坐闻关陇外，无复引弓儿。
　　◎卷.37【元日恩赐柏叶应制（景龙四年）】李乂
　　劲节凌冬劲，芳心待岁芳。能令人益寿，非止麝含香。
　　◎卷.38【侍宴桃花园咏桃花应制】李乂
　　绮萼成蹊遍籞芳，红英扑地满筵香。
　　莫将秋宴传王母，来比春华奉圣皇。
　　◎卷.39【奉和三日祓禊渭滨】李乂
　　上林花鸟暮春时，上巳陪游乐在兹。
　　此日欣逢临渭赏，昔年空道济汾词。
　　◎卷.40【奉和幸韦嗣立山庄侍宴应制】李乂
　　曲榭回廊绕涧幽，飞泉喷下溢池流。
　　只应感发明王梦，遂得邀迎圣帝游。
　　◎卷.41【侍宴安乐公主新宅应制】李乂
　　牵牛南渡象昭回，学凤楼成帝女来。
　　平旦鹓鸾歌舞席，方宵鹦鹉献酬杯。
　　◎卷.42【饯唐永昌】李乂
　　田郎才貌出咸京，潘子文华向洛城。
　　愿以深心留善政，当令强项谢高名。


第九十三卷
　　◎卷.1【九日幸临渭亭登高应制得开字】卢藏用
　　上月重阳满，中天万乘来。萸依佩里发，菊向酒边开。
　　圣泽烟云动，宸文象纬回。小臣无以答，愿奉亿千杯。
　　◎卷.2【奉和九月九日登慈恩寺浮图应制】卢藏用
　　化塔龙山起，中天凤辇迂。彩旒牵画刹，杂佩冒香萸。
　　宝叶擎千座，金英渍百盂。秋云飘圣藻，霄极捧连珠。
　　◎卷.3【宋主簿鸣皋梦赵六予未及报而陈子云亡今追…贻平昔游旧】卢藏用
　　暮川罕停波，朝云无留色。故人琴与诗，可存不可识。
　　识心尚可亲，琴诗非故人。鸣皋初梦赵，蜀国已悲陈。
　　感化伤沦灭，魂交惜未申。冥期失幽报，兹理复今晨。
　　前嗟成后泣，已矣将何及。旧感与新悲，虚怀酬昔时。
　　赵侯鸿宝气，独负青云姿。群有含妙识，众象悬清机。
　　雄谈尽物变，精义解人颐。在阴既独善，幽跃自为疑。
　　踠彼千里足，伤哉一尉欺。陈生富清理，卓荦兼文史。
　　思缛巫山云，调逸岷江水。铿锵哀忠义，感激怀知己。
　　负剑登蓟门，孤游入燕市。浩歌去京国，归守西山趾。
　　幽居探元化，立言见千祀。埋没经济情，良图竟云已。
　　坐忆平生游，十载怀嵩丘。题书满古壁，采药遍岩幽。
　　子微化金鼎，仙笙不可求。荣哉宋与陆，名宦美中州。
　　存亡一暌阻，岐路方悠悠。自予事山海，及兹人世改。
　　传闻当世荣，皆入古人名。无复平原赋，空馀邻笛声。
　　泣对西州使，悲访北邙茔。新坟蔓宿草，旧阙毁残铭。
　　为君成此曲，因言寄友生。默语无穷事，凋伤共此情。
　　◎卷.4【饯唐州高使君赴任】卢藏用
　　饯酒临丰树，褰帷出鲁阳。蕙兰春已晚，桐柏路犹长。
　　祖逖方城镇，安期外氏乡。从来二千石，天子命唯良。
　　◎卷.5【饯许州宋司马赴任】卢藏用
　　国为休征选，舆因仲举题。山川襄野隔，朋酒灞亭暌。
　　零雨征轩骛，秋风别骥嘶。骊歌一曲罢，愁望正凄凄。
　　◎卷.6【奉和立春游苑迎春应制】卢藏用
　　天游龙辇驻城闉，上苑迟光晚更新。瑶台半入黄山路，
　　玉槛傍临玄霸津。梅香欲待歌前落，兰气先过酒上春。
　　幸预柏台称献寿，愿陪千亩及农晨。
　　◎卷.7【奉和幸安乐公主山庄应制】卢藏用
　　皇女琼台天汉浔，星桥月宇构山林。飞萝半拂银题影，
　　瀑布环流玉砌阴。菊浦香随鹦鹉泛，箫楼韵逐凤凰吟。
　　瑶池驻跸恩方久，璧月无文兴转深。
　　◎卷.8【夜宴安乐公主宅】卢藏用
　　侯家主第一时新，上席华年不惜春。
　　珠釭缀日那知夜，玉斝流霞畏底晨。
　　◎卷.9【九月九日幸临渭亭登高应制得涘字】岑羲
　　重九开科历，千龄逢圣纪。爰豫瞩秦垌，升高临灞涘。
　　玉醴浮仙菊，琼筵荐芳芷。一闻帝舜歌，欢娱良未已。
　　◎卷.10【奉和九月九日登慈恩寺浮屠应制】岑羲
　　宝台耸天外，玉辇步云端。日丽重阳景，风摇季月寒。
　　梵堂遥集雁，帝乐近翔鸾。愿献延龄酒，长承湛露欢。
　　◎卷.11【饯唐州高使君】岑羲
　　苍茫南塞地，明媚上春时。目极伤千里，怀君不自持。
　　征车别岐路，斜日下崦嵫。一叹轺轩阻，悠悠即所思。
　　◎卷.12【奉和春日幸望春宫应制】岑羲
　　和风助律应韶年，清跸乘高入望仙。花笑莺歌迎帝辇，
　　云披日霁俯皇川。南山近压仙楼上，北斗平临御扆前。
　　一奉恩荣同镐宴，空知率舞听薰弦。
　　◎卷.13【奉和幸安乐公主山庄应制】岑羲
　　银榜重楼出雾开，金舆步辇向天来。泉声迥入吹箫曲，
　　山势遥临献寿杯。帝女含笑流飞电，乾文动色象昭回。
　　诚愿北极拱尧日，微臣抃舞咏康哉。
　　◎卷.14【夜宴安乐公主新宅】岑羲
　　金榜重楼开夜扉，琼筵爱客未言归。
　　衔欢不觉银河曙，尽醉那知玉漏稀。
　　◎卷.15【仪坤庙乐章二首】薛稷
　　阳灵配德，阴魄昭升。尧坛凤下，汉室龙兴。伣天作对，
　　前旒是凝。化行南国，道盛西陵。造舟集灌，无德而称。
　　我粢既洁，我醴既澄。阴阴灵庙，光灵若凭。德馨惟飨，
　　孝思烝烝。乾道既亨，坤元以贞。肃雍攸在，辅佐斯成。
　　外睦九族，内光一庭。克生睿哲，祚我休明。钦若徽范，
　　悠哉淑灵。建兹清宫，于彼上京。缩茅以献，絜秬惟馨。
　　实受其福，斯乎亿龄。
　　◎卷.16【九日幸临渭亭登高应制得历字】薛稷
　　暮节乘原野，宣游俯崖壁。秋登华实满，气严鹰隼击。
　　仙菊含霜泛，圣藻临云锡。愿陪九九辰，长奉千千历。
　　◎卷.17【慈恩寺九日应制】薛稷
　　宝宫星宿劫，香塔鬼神功。王游盛尘外，睿览出区中。
　　日宇开初景，天词掩大风。微臣谢时菊，薄采入芳丛。
　　◎卷.18【早春鱼亭山】薛稷
　　春气动百草，纷荣时断续。白云自高妙，裴回空山曲。
　　阳林花已红，寒涧苔未绿。伊余息人事，萧寂无营欲。
　　客行虽云远，玩之聊自足。
　　◎卷.19【秋日还京陕西十里作】薛稷
　　驱车越陕郊，北顾临大河。隔河望乡邑，秋风水增波。
　　西登咸阳途，日暮忧思多。傅岩既纡郁，首山亦嵯峨。
　　操筑无昔老，采薇有遗歌。客游节回换，人生知几何。
　　◎卷.20【奉和送金城公主适西蕃应制】薛稷
　　天道宁殊俗，慈仁乃戢兵。怀荒寄赤子，忍爱鞠苍生。
　　月下琼娥去，星分宝婺行。关山马上曲，相送不胜情。
　　◎卷.21【春日登楼野望】薛稷
　　凭轩聊一望，春色几芬菲。野外烟初合，楼前花正飞。
　　娇莺弄新响，斜日散馀晖。谁忍孤游客，言念独依依。
　　◎卷.22【饯许州宋司马赴任】薛稷
　　令弟与名兄，高才振两京。别序闻鸿雁，离章动鶺鴒。
　　远朋驰翰墨，胜地写丹青。风月相思夜，劳望颍川星。
　　◎卷.23【奉和圣制春日幸望春宫应制】薛稷
　　九春风景足林泉，四面云霞敞御筵。花镂黄山绣作苑，
　　草图玄灞锦为川。飞觞竞醉心回日，走马争先眼著鞭。
　　喜奉仙游归路远，直言行乐不言旋。
　　◎卷.24【奉和幸安乐公主山庄应制】薛稷
　　主家园囿极新规，帝郊游豫奉天仪。欢宴瑶台镐京集，
　　赏赐铜山蜀道移。曲阁交映金精板，飞花乱下珊瑚枝。
　　借问今朝八龙驾，何如昔日望仙池。
　　◎卷.25【秋朝览镜】薛稷
　　客心惊落木，夜坐听秋风。朝日看容鬓，生涯在镜中。
　　◎卷.26【夜宴安乐公主新宅】薛稷
　　秦楼宴喜月裴回，妓筵银烛满庭开。
　　坐中香气排花出，扇后歌声逐酒来。
　　◎卷.27【饯唐永昌】薛稷
　　河洛风烟壮市朝，送君飞凫去渐遥。
　　更思明年桃李月，花红柳绿宴浮桥。
　　◎卷.28【九日幸临渭亭登高应制得酒字】马怀素
　　睿赏叶通三，宸游契重九。兰将叶布席，菊用香浮酒。
　　落日下桑榆，秋风歇杨柳。幸齐东户庆，希荐南山寿。
　　◎卷.29【奉和九月九日登慈恩寺浮图应制】马怀素
　　季月启重阳，金舆陟宝坊。御旗横日道，仙塔俨云庄。
　　帝跸千官从，乾词七曜光。顾惭文墨职，无以颂时康。
　　◎卷.30【奉和送金城公主适西蕃应制】马怀素
　　帝子今何去，重姻适异方。离情怆宸掖，别路绕关梁。
　　望绝园中柳，悲缠陌上桑。空馀愿黄鹤，东顾忆回翔。
　　◎卷.31【饯许州宋司马赴任】马怀素
　　颍川开郡邑，角宿分躔野。君非仲举才，谁是题舆者。
　　悯悯琴上鹤，萧萧路傍马。严程若可留，别袂希再把。
　　◎卷.32【饯唐州高使君赴任】马怀素
　　外牧资贤守，斯人奉帝俞。淮南膺建隼，渭北暂分符。
　　坐叹烟波隔，行嗟物候殊。何年升美课，回首北城隅。
　　◎卷.33【奉和立春游苑迎春应制】马怀素
　　玄籥飞灰出洞房，青郊迎气肇初阳。仙舆暂下宜春苑，
　　御醴行开荐寿觞。映水轻苔犹隐绿，缘堤弱柳未舒黄。
　　唯有裁花饰簪鬓，恒随圣藻狎年光。
　　◎卷.34【奉和圣制春日幸望春宫应制】马怀素
　　彩仗雕舆俯碧浔，行春御气发皇心。摇风细柳萦驰道，
　　映日轻花出禁林。遍野园亭开帟幕，连堤草树狎衣簪。
　　谬参西掖沾尧酒，愿沐南薰解舜琴。
　　◎卷.35【奉和人日宴大明宫恩赐彩缕人胜应制】马怀素
　　日宇千门平旦开，天容万象列昭回。三阳候节金为胜，
　　百福迎祥玉作杯。就暖风光偏著柳，辞寒雪影半藏梅。
　　何幸得参词赋职，自怜终乏马卿才。
　　◎卷.36【奉和幸安乐公主山庄应制】马怀素
　　主家台沼胜平阳，帝幸欢娱乐未央。掩映雕窗交极浦，
　　参差绣户绕回塘。泉声百处传歌曲，树影千重对舞行。
　　圣酒一沾何以报，唯欣颂德奉时康。
　　◎卷.37【兴庆池侍宴应制】马怀素
　　积水逶迤绕直城，含虚皎镜有馀清。图云曲榭连缇幕，
　　映日中塘间彩旌。赏洽犹闻箫管沸，欢留更睹木兰轻。
　　无劳海上寻仙客，即此蓬莱在帝京。
　　◎卷.38【夜宴安乐公主宅】马怀素
　　凤楼窈窕凌三袭，翠幌玲珑瞰九衢。
　　复道中宵留宴衎，弥令上客想踟蹰。
　　◎卷.39【饯唐永昌】马怀素
　　闻君出宰洛阳隅，宾友称觞饯路衢。
　　别后相思在何处，只应关下望仙凫。


第九十四卷
　　◎卷.1【明冰篇】富嘉谟
　　北陆苍茫河海凝，南山阑干昼夜冰，素彩峨峨明月升。
　　深山穷谷不自见，安知采斫备嘉荐，阴房涸沍掩寒扇。
　　阳春二月朝始暾，春光潭沱度千门，明冰时出御至尊。
　　彤庭赫赫九仪备，腰玉煌煌千官事，明冰毕赋周在位。
　　忆昨沙漠寒风涨，昆仑长河冰始壮，漫汗崚嶒积亭障。
　　嗈嗈鸣雁江上来，禁苑池台冰复开，摇青涵绿映楼台。
　　豳歌七月王风始，凿冰藏用昭物轨，四时不忒千万祀。
　　◎卷.2【长门怨】吴少微
　　月出映层城，孤圆上太清。君王眷爱歇，枕席凉风生。
　　怨咽不能寝，踟蹰步前楹。空阶白露色，百草寒虫鸣。
　　念昔金房里，犹嫌玉座轻。如何娇所误，长夜泣恩情。
　　◎卷.3【和崔侍御日用游开化寺阁】吴少微
　　左宪多才雄，故人尤鸷鹗。护赠单于使，休轺太原郭。
　　馆次厌烦歊，清怀寻寂寞。西缘十里馀，北上开化阁。
　　初入云树间，冥蒙未昭廓。渐出栏榥外，万里秋景焯。
　　岁晏风落山，天寒水归壑。览物颂幽景，三乘动玄钥。
　　但敷利解言，永用忘昏著。
　　◎卷.4【哭富嘉谟】吴少微
　　吾友适不死，於戏社稷臣。直禄非造利，长怀大庇人。
　　乃通承明籍，遘此敦牂春。药厉其可畏，皇穹故匪仁。
　　畴昔与夫子，孰云异天伦。同病一相失，茫茫不重陈。
　　子之文章在，其殆尼父新。鼓兴斡河岳，贞词毒鬼神。
　　可悲不可朽，车輤没荒榛。圣主贤为宝，吁兹大国贫。
　　◎卷.5【过汉故城】吴少微
　　大汉昔未定，强秦犹擅场。中原逐鹿罢，高祖郁龙骧。
　　经始谋帝座，兹焉壮未央。规模窥栋宇，表里浚城隍。
　　群后崇长乐，中朝增建章。句陈被兰锜，乐府奏芝房。
　　翡翠明珠帐，鸳鸯白玉堂。清晨宝鼎食，闲夜郁金香。
　　天马来东道，佳人倾北方。何其赫隆盛，自谓宝灵长。
　　历数有时尽，哀平嗟不昌。冰坚成巨猾，火德遂颓纲。
　　奥位匪虚校，贪天竟速亡。魂神吁社稷，豹虎斗岩廊。
　　金狄移灞岸，铜盘向洛阳。君王无处所，年代几荒凉。
　　宫阙谁家域，蓁芜罥我裳。井田唯有草，海水变为桑。
　　昔在高门内，于今岐路傍。馀基不可识，古墓列成行。
　　狐兔惊魍魉，鸱鸟吓獝狂。空城寒日晚，平野暮云黄。
　　烈烈樊青棘，萧萧吹白杨。千秋并万岁，空使咏歌伤。
　　◎卷.6【古意】吴少微
　　洛阳芳树向春开，洛阳女儿平旦来。流车走马纷相催，
　　折芳瑶华向曲台。曲台自有千万行，重花累叶间垂杨。
　　北林朝日镜明光，南国微风苏合香。可怜窈窕女，
　　不作邯郸娼。妙舞轻回拂长袖，高歌浩唱发清商。
　　歌终舞罢欢无极，乐往悲来长叹息。阳春白日不少留，
　　红荣碧树无颜色。碧树风花先春度，珠帘粉泽无人顾。
　　如何年少忽迟暮，坐见明月与白露。明月白露夜已寒，
　　香衣锦带空珊珊。今日阳春一妙曲，凤凰楼上与君弹。
　　◎卷.7【怨歌行】吴少微
　　城南有怨妇，含情傍芳丛。自谓二八时，歌舞入汉宫。
　　皇恩数流眄，承幸玉堂中。绿柏黄花催夜酒，
　　锦衣罗袂逐春风。建章西宫焕若神，燕赵美女三千人。
　　君王厌德不忘新，况群艳冶纷来陈。是时别君不再见，
　　三十三春长信殿。长信重门昼掩关，清房晓帐幽且闲。
　　绮窗虫网氛尘色，文轩莺对桃李颜。天王贵宫不贮老，
　　浩然含泪今来还。自怜春色转晚暮，试逐佳游芳草路。
　　小腰丽女夺人奇，金鞍少年曾不顾。（有逸句）
　　归来谁为夫，请谢西家妇，莫辞先醉解罗襦。
　　◎卷.8【陇头水】员半千
　　路出金河道，山连玉塞门。旌旗云里度，杨柳曲中喧。
　　喋血多壮胆，裹革无怯魂。严霜敛曙色，大明辞朝暾。
　　尘销营卒垒，沙静都尉垣。雾卷白山出，风吹黄叶翻。
　　将军献凯入，万里绝河源。
　　◎卷.9【陇右途中遭非语】员半千
　　赵有两毛遂，鲁闻二曾参。慈母犹且惑，况在行路心。
　　冠冕无丑士，贿赂成知己。名利我所无，清浊谁见理。
　　敝服空逢春，缓带不著身。出游非怀璧，何忧乎忌人。
　　正须自保爱，振衣出世尘。
　　◎卷.10【仪坤庙乐章】员半千
　　孝享云毕，维彻有章。云感玄羽，风凄素商。
　　瞻望神座，祗恋匪遑。礼终乐阕，肃雍锵锵。
　　◎卷.11【铜雀妓】王適
　　日暮铜雀迥，秋深玉座清。萧森松柏望，委郁绮罗情。
　　君恩不再得，妾舞为谁轻。
　　◎卷.12【蜀中言怀】王適
　　独坐年将暮，常怀志不通。有时须问影，无事却书空。
　　弃置如天外，平生似梦中。蓬心犹是客，华发欲成翁。
　　迹滞魂逾窘，情乖路转穷。别离同夜月，愁思隔秋风。
　　老少悲颜驷，盈虚悟翟公。时来不可问，何用求童蒙。
　　◎卷.13【古别离】王適
　　昔岁惊杨柳，高楼悲独守。今年芳树枝，孤栖怨别离。
　　珠帘昼不卷，罗幔晓长垂。苦调琴先觉，愁容镜独知。
　　频年雁度无消息，罢却鸳文何用织。夜还罗帐空有情，
　　春著裙腰自无力。青轩桃李落纷纷，紫庭兰蕙日氛氲。
　　已能憔悴今如此，更复含情一待君。
　　◎卷.14【江上有怀】王適
　　湛湛江水见底清，荷花莲子傍江生。采莲将欲寄同心，
　　秋风落花空复情。棹歌数曲如有待，正见明月度东海。
　　海上云尽月苍苍，万里分辉满洛阳。洛阳闺阁夜何央，
　　蛾眉婵娟断人肠。寂寥金屏空自掩，青荧银烛不生光。
　　应怜水宿洞庭子，今夕迢遥天一方。
　　◎卷.15【江滨梅】王適
　　忽见寒梅树，开花汉水滨。不知春色早，疑是弄珠人。
　　◎卷.16【临水亭】闾丘均
　　高馆基曾山，微幂生花草。傍对野村树，下临车马道。
　　清朗悟心术，幽遐备瞻讨。回合峰隐云，联绵渚萦岛。
　　气似沧洲胜，风为青春好。相及盛年时，无令叹衰老。
　　◎卷.17【长门怨】齐浣
　　茕茕孤思逼，寂寂长门夜。妾妒亦知非，君恩那不借。
　　携琴就玉阶，调悲声未谐。将心托明月，流影入君怀。
　　◎卷.18【长门怨（一作刘皂诗）】齐浣
　　宫殿沉沉月欲分，昭阳更漏不堪闻。
　　珊瑚枕上千行泪，不是思君是恨君。
　　◎卷.19【仪坤庙乐章】祝钦明
　　閟宫实实，清庙微微。降格无象，馨香有依。
　　式昭纂庆，方融嗣徽。明禋是享，神保聿归。
　　◎卷.20【仪坤庙乐章】刘知几
　　妙算申帷幄，神谋出庙廷。两阶文物备，七德武功成。
　　校猎长杨苑，屯军细柳营。将军献凯入，歌舞溢重城。
　　◎卷.21【仪坤庙乐章】胡雄
　　送文迎武递参差，一始一终光圣仪。
　　四海生人歌有庆，千龄孝享肃无亏。
　　◎卷.22【仪坤庙乐章】张齐贤
　　祼圭既濯，郁鬯既陈。画幕云举，黄流玉醇。
　　仪充献酌，礼盛众禋。地察惟孝，愉焉飨亲。
　　◎卷.23【仪坤庙乐章】郑善玉
　　酌郁既灌，取萧方爇，笾豆静器，簠簋芬飶。
　　鱼腊荐美，牲牷表絜。是戢是将，载迎载列。
　　◎卷.24【仪坤庙乐章】丘悦
　　孝哉我后，冲乎乃圣。道映重华，德辉文命。慕深视箧，
　　情殷抚镜。万国移命，兆人承庆。


第九十五卷
　　◎卷.1【芳树（一作宋之问）】沈佺期
　　何地早芳菲，宛在长门殿。夭桃色若绶，秾李光如练。
　　啼鸟弄花疏，游蜂饮香遍。叹息春风起，飘零君不见。
　　◎卷.2【长安道（一作宋之问诗）】沈佺期
　　秦地平如掌，层城入云汉。楼阁九衢春，车马千门旦。
　　绿槐开复合，红尘聚还散。日晚斗鸡还，经过狭斜看。
　　◎卷.3【有所思（一作宋之问诗）】沈佺期
　　君子事行役，再空芳岁期。美人旷延伫，万里浮云思。
　　园槿绽红艳，郊桑柔绿滋。坐看长夏晚，秋月照罗帏。
　　◎卷.4【临高台】沈佺期
　　高台临广陌，车马纷相续。回首思旧乡，云山乱心曲。
　　远望河流缓，周看原野绿。向夕林鸟还，忧来飞景促。
　　◎卷.5【凤笙曲】沈佺期
　　忆昔王子晋，凤笙游云空。挥手弄白日，安能恋青宫。
　　岂无婵娟子，结念罗帏中。怜寿不贵色，身世两无穷。
　　◎卷.6【拟古别离】沈佺期
　　白水东悠悠，中有西行舟。舟行有返棹，水去无还流。
　　奈何生别者，戚戚怀远游。远游谁当惜，所悲会难收。
　　自君阒芳躧，青阳四五遒。皓月掩兰室，光风虚蕙楼。
　　相思无明晦，长叹累冬秋。离居久迟暮，高驾何淹留。
　　◎卷.7【辛丑岁十月上幸长安时扈从出西岳作】沈佺期
　　西镇何穹崇，壮哉信灵造。诸岭皆峻秀，中峰特美好。
　　傍见巨掌存，势如石东倒。颇闻首阳去，开坼此河道。
　　磅礴压洪源，巍峨壮清昊。云泉纷乱瀑，天磴屹横抱。
　　子先呼其巅，宫女世不老。下有府君庙，历载传洒扫。
　　皇明应天游，十月戒丰镐。微末忝闲从，兼得事蘋藻。
　　宿心爱兹山，意欲拾灵草。阴壑已永閟，云窦绝探讨。
　　芳月期来过，回策思方浩。
　　◎卷.8【和杜麟台元志春情】沈佺期
　　嘉树满中园，氛氲罗秀色。不见仙山云，倚琴空太息。
　　沉思若在梦，缄怨似无忆。青春坐南移，白日忽西匿。
　　蛾眉返清镜，闺中不相识。
　　◎卷.9【别侍御严凝】沈佺期
　　七泽云梦林，三湘洞庭水。自古传剽俗，有时逋恶子。
　　令君出使车，行迈方靡靡。静言芟枳棘，慎勿伤兰芷。
　　◎卷.10【送乔随州侃】沈佺期
　　结交三十载，同游一万里。情为契阔生，心由别离死。
　　拜恩前后人，从宦差池起。今尔归汉东，明珠报知己。
　　◎卷.11【送友人任括州】沈佺期
　　青春浩无际，白日乃迟迟。胡为赏心客，叹迈此芳时。
　　瓯粤迫兹守，京阙从此辞。茫茫理云帆，草草念行期。
　　纷吾结远佩，帐饯出河湄。太息东流水，盈觞难再持。
　　◎卷.12【饯远】沈佺期
　　任子徇遐禄，结友开旧襟。撰酌辍行叹，指途勤远心。
　　秋皛澄回壑，霁色肃明林。暧然青轩暮，浩思非所任。
　　◎卷.13【同工部李侍郎適访司马子微】沈佺期
　　紫微降天仙，丹地投云藻。上言华顶事，中问长生道。
　　华顶居最高，大壑朝阳早。长生术何妙，童颜后天老。
　　清晨朝凤京，静夜思鸿宝。凭崖饮蕙气，过涧摘灵草。
　　人非冢已荒，海变田应燥。昔尝游此郡，三霜弄溟岛。
　　绪言霞上开，机事尘外扫。顷来迫世务，清旷未云保。
　　崎岖待漏恩，怵惕司言造。轩皇重斋拜，汉武爱祈祷。
　　顺风怀崆峒，承露在丰镐。泠然委轻驭，复得散幽抱。
　　柱下留伯阳，储闱登四皓。闻有参同契，何时一探讨。
　　◎卷.14【自昌乐郡溯流至白石岭下行入郴州】沈佺期
　　兹山界夷夏，天险横寥廓。太史漏登探，文命限开凿。
　　北流自南泻，群峰回众壑。驰波如电腾，激石似雷落。
　　崖留盘古树，涧蓄神农药。乳窦何淋漓，苔藓更彩错。
　　娟娟潭里虹，渺渺滩边鹤。岁杪应流火，天高云物薄。
　　金风吹绿梢，玉露洗红箨。溯舟始兴廨，登践桂阳郭。
　　匍匐缘修坂，穹窿曳长dh。碍林阻往来，遇堰每前却。
　　救艰不遑饭，毕昏无暇泊。濯溪宁足惧，磴道谁云恶。
　　我行山水间，湍险皆不若。安能独见闻，书此贻京洛。
　　◎卷.15【过蜀龙门】沈佺期
　　龙门非禹凿，诡怪乃天功。西南出巴峡，不与众山同。
　　长窦亘五里，宛转复嵌空。伏湍喣潜石，瀑水生轮风。
　　流水无昼夜，喷薄龙门中。潭河势不测，藻葩垂彩虹。
　　我行当季月，烟景共舂融。江关勤亦甚，巘崿意难穷。
　　势将息机事，炼药此山东。
　　◎卷.16【入卫作】沈佺期
　　淇上风日好，纷纷沿岸多。绿芳幸未歇，泛滥此明波。
　　采蘩忆幽吹，理棹想荆歌。郁然怀君子，浩旷将如何。
　　◎卷.17【夜泊越州逢北使】沈佺期
　　天地降雷雨，放逐还国都。重以风潮事，年月戒回舻。
　　容颜荒外老，心想域中愚。憩泊在兹夜，炎云逐斗枢。
　　k3k4萦海若，霹雳耿天吴。鳌抃群岛失，鲸吞众流输。
　　偶逢金华使，握手泪相濡。饥共噬齐枣，眠共席秦蒲。
　　既北思攸济，将南睿所图。往来固无咎，何忽惮前桴。
　　◎卷.18【绍隆寺】沈佺期
　　吾从释迦久，无上师涅槃。探道三十载，得道天南端。
　　非胜适殊方，起喧归理难。放弃乃良缘，世虑不曾干。
　　香界萦北渚，花龛隐南峦。危昂阶下石，演漾窗中澜。
　　云盖看木秀，天空见藤盘。处俗勒宴坐，居贫业行坛。
　　试将有漏躯，聊作无生观。了然究诸品，弥觉静者安。
　　◎卷.19【神龙初废逐南荒途出郴口北望苏耽山】沈佺期
　　少曾读仙史，知有苏耽君。流望来南国，依然会昔闻。
　　泊舟问耆老，遥指孤山云。孤山郴郡北，不与众山群。
　　重崖下萦映，嶛峣上纠纷。碧峰泉附落，红壁树傍分。
　　选地今方尔，升天因可云。不才予窜迹，羽化子遗芬。
　　将览成麟凤，旋惊御鬼文。此中迷出处，含思独氛氲。
　　◎卷.20【初达驩州】沈佺期
　　流子一十八，命予偏不偶。配远天遂穷，到迟日最后。
　　水行儋耳国，陆行雕题薮。魂魄游鬼门，骸骨遗鲸口。
　　夜则忍饥卧，朝则抱病走。搔首向南荒，拭泪看北斗。
　　何年赦书来，重饮洛阳酒。
　　◎卷.21【被弹】沈佺期
　　知人昔不易，举非贵易失。尔何按国章，无罪见呵叱。
　　平生守直道，遂为众所嫉。少以文作吏，手不曾开律。
　　一旦法相持，荒忙意如漆。幼子双囹圄，老夫一念室。
　　昆弟两三人，相次俱囚桎。万铄当众怒，千谤无片实。
　　庶以白黑谗，显此泾渭质。劾吏何咆哮，晨夜闻扑抶。
　　事间拾虚证，理外存枉笔。怀痛不见伸，抱冤竟难悉。
　　穷囚多垢腻，愁坐饶虮虱。三日唯一饭，两旬不再栉。
　　是时盛夏中，暵赫多瘵疾。瞪目眠欲闭，喑呜气不出。
　　有风自扶摇，鼓荡无伦匹。安得吹浮云，令我见白日。
　　◎卷.22【枉系二首】沈佺期
　　吾怜曾家子，昔有投杼疑。吾怜姬公旦，非无鸱鸮诗。
　　臣子竭忠孝，君亲惑谗欺。萋斐离骨肉，含愁兴此辞。
　　昔日公冶长，非罪遇缧绁。圣人降其子，古来叹独绝。
　　我无毫发瑕，苦心怀冰雪。今代多秀士，谁能继明辙。
　　◎卷.23【黄鹤】沈佺期
　　黄鹤佐丹凤，不能群白鹇。拂云游四海，弄影到三山。
　　遥忆君轩上，来下天池间。明珠世不重，知有报恩环。
　　◎卷.24【伤王学士】沈佺期
　　闭囚断外事，昧坐半馀期。有言颖叔子，亡来已一时。
　　初闻宛不信，中话涕涟洏。痛哉玄夜重，何遽青春姿。
　　忆汝曾旅食，屡空瀍涧湄。吾徒禄未厚，筲斗愧相贻。
　　原宪贫无愁，颜回乐自持。诏书择才善，君为王子师。
　　宠儒名可尚，论秩官犹欺。化往不复见，情来安可思。
　　目绝毫翰洒，耳无歌讽期。灵柩寄何处，精魂今何之。
　　恨予在丹棘，不得看素旗。孀妻知己叹，幼子路人悲。
　　感游值商日，绝弦留此词。
　　◎卷.25【古镜】沈佺期
　　莓苔翳清池，虾蟆蚀明月。埋落今如此，照心未尝歇。
　　愿垂拂拭恩，为君鉴玄发。
　　◎卷.26【凤箫曲（一作古意）】沈佺期
　　八月凉风动高阁，千金丽人卷绡幕。已怜池上歇芳菲，
　　不念君恩坐摇落。世上荣华如转蓬，朝随阡陌暮云中。
　　飞燕侍寝昭阳殿，班姬饮恨长信宫。长信宫，昭阳殿，
　　春来歌舞妾自知，秋至帘栊君不见。昔时嬴女厌世纷，
　　学吹凤箫乘彩云。含情转睐向萧史，千载红颜持赠君。
　　◎卷.27【古歌】沈佺期
　　落叶流风向玉台，夜寒秋思洞房开。水晶帘外金波下，
　　云母窗前银汉回。玉阶阴阴苔藓色，君王履綦难再得。
　　璇闺窈窕秋夜长，绣户徘徊明月光。燕姬彩帐芙蓉色，
　　秦女金炉兰麝香。北斗七星横夜半，清歌一曲断君肠。
　　◎卷.28【七夕曝衣篇】沈佺期
　　君不见昔日宜春太液边，披香画阁与天连。
　　灯火灼烁九微映，香气氛氲百和然。此夜星繁河正白，
　　人传织女牵牛客。宫中扰扰曝衣楼，天上娥娥红粉席。
　　曝衣何许曛半黄，宫中彩女提玉箱。珠履奔腾上兰砌，
　　金梯宛转出梅梁。绛河里，碧烟上，双花伏兔画屏风，
　　四子盘龙擎斗帐。舒罗散縠云雾开，缀玉垂珠星汉回。
　　朝霞散彩羞衣架，晚月分光劣镜台。上有仙人长命绺，
　　中看玉女迎欢绣。玳瑁帘中别作春，珊瑚窗里翻成昼。
　　椒房金屋宠新流，意气骄奢不自由。汉文宜惜露台费，
　　晋武须焚前殿裘。
　　◎卷.29【入少密溪】沈佺期
　　云峰苔壁绕溪斜，江路香风夹岸花。树密不言通鸟道，
　　鸡鸣始觉有人家。人家更在深岩口，涧水周流宅前后。
　　游鱼瞥瞥双钓童，伐木丁丁一樵叟。自言避喧非避秦，
　　薜衣耕凿帝尧人。相留且待鸡黍熟，夕卧深山萝月春。
　　◎卷.30【霹雳引】沈佺期
　　岁七月，火伏而金生。客有鼓琴于门者，奏霹雳之商声。
　　始戛羽以騞砉，终扣宫而砰駖。电耀耀兮龙跃，
　　雷阗阗兮雨冥。气呜唅以会雅，态欻翕以横生。
　　有如驱千旗，制五兵；截荒虺，斫长鲸。孰与广陵比，
　　意别鹤俦精而已。俾我雄子魄动，毅夫发立。怀恩不浅，
　　武义双辑。视胡若芥，剪羯如拾。岂徒慷慨中筵，
　　备群娱之翕习哉。


第九十六卷
　　◎卷.1【立春日内出彩花应制】沈佺期
　　合殿春应早，开箱彩预知。花迎宸翰发，叶待御筵披。
　　梅讶香全少，桃惊色顿移。轻生承剪拂，长伴万年枝。
　　◎卷.2【晦日浐水应制】沈佺期
　　素浐接宸居，青门盛祓除。摘兰喧凤野，浮藻溢龙渠。
　　苑蝶飞殊懒，宫莺啭不疏。星移天上入，歌舞向储胥。
　　◎卷.3【奉和洛阳玩雪应制】沈佺期
　　周王甲子旦，汉后德阳宫。洒瑞天庭里，惊春御苑中。
　　氛氲生浩气，飒沓舞回风。宸藻光盈尺，赓歌乐岁丰。
　　◎卷.4【三日梨园侍宴（一作梨园亭侍宴）】沈佺期
　　九重驰道出，三巳禊堂开。画鹢中流动，青龙上苑来。
　　野花飘御座，河柳拂天杯。日晚迎祥处，笙镛下帝台。
　　◎卷.5【幸梨园亭观打球应制】沈佺期
　　今春芳苑游，接武上琼楼。宛转萦香骑，飘飖拂画球。
　　俯身迎未落，回辔逐傍流。只为看花鸟，时时误失筹。
　　◎卷.6【九日临渭亭侍宴应制得长字】沈佺期
　　御气幸金方，凭高荐羽觞。魏文颁菊蕊，汉武赐萸房。
　　秋变铜池色，晴添银树光。年年重九庆，日月奉天长。
　　◎卷.7【岁夜安乐公主满月侍宴】沈佺期
　　除夜子星回，天孙满月杯。咏歌麟趾合，箫管凤雏来。
　　岁炬常然桂，春盘预折梅。圣皇千万寿，垂晓御楼开。
　　◎卷.8【安乐公主移入新宅】沈佺期
　　初闻衡汉来，移住斗城隈。锦帐迎风转，琼筵拂雾开。
　　马香遗旧埒，风吹绕新台。为问沈冥子，仙槎何处回。
　　◎卷.9【仙萼亭初成侍宴应制】沈佺期
　　山中气色和，宸赏第中过。辇路披仙掌，帷宫拂帝萝。
　　泉临香涧落，峰入翠云多。无异登玄圃，东南望白河。
　　◎卷.10【送金城公主适西蕃应制】沈佺期
　　金榜扶丹掖，银河属紫阍。那堪将凤女，还以嫁乌孙。
　　玉就歌中怨，珠辞掌上恩。西戎非我匹，明主至公存。
　　◎卷.11【幸白鹿观应制】沈佺期
　　紫凤真人府，斑龙太上家。天流芝盖下，山转桂旗斜。
　　圣藻垂寒露，仙杯落晚霞。唯应问王母，桃作几时花。
　　◎卷.12【洛阳道】沈佺期
　　九门开洛邑，双阙对河桥。白日青春道，轩裳半下朝。
　　乘羊稚子看，拾翠美人娇。行乐归恒晚，香尘扑地遥。
　　◎卷.13【骢马】沈佺期
　　西北五花骢，来时道向东。四蹄碧玉片，双眼黄金瞳。
　　鞍上留明月，嘶间动朔风。借君驰沛艾，一战取云中。
　　◎卷.14【铜雀台（一作宋之问诗）】沈佺期
　　昔年分鼎地，今日望陵台。一旦雄图尽，千秋遗令开。
　　绮罗君不见，歌舞妾空来。恩共漳河水，东流无重回。
　　◎卷.15【长门怨】沈佺期
　　月皎风泠泠，长门次掖庭。玉阶闻坠叶，罗幌见飞萤。
　　清露凝珠缀，流尘下翠屏。妾心君未察，愁叹剧繁星。
　　◎卷.16【巫山高二首（一作宋之问诗）】沈佺期
　　巫山峰十二，合沓隐昭回。俯眺琵琶峡，平看云雨台。
　　古槎天外倚，瀑水日边来。何忍猿啼夜，荆王枕席开。
　　神女向高唐，巫山下夕阳。裴回作行雨，婉娈逐荆王。
　　电影江前落，雷声峡外长。霁云无处所，台馆晓苍苍。
　　◎卷.17【巫山高】沈佺期
　　巫山高不极，合沓状奇新。暗谷疑风雨，阴崖若鬼神。
　　月明三峡曙，潮满九江春。为问阳台客，应知入梦人。
　　◎卷.18【七夕】沈佺期
　　秋近雁行稀，天高鹊夜飞。妆成应懒织，今夕渡河归。
　　月皎宜穿线，风轻得曝衣。来时不可觉，神验有光辉。
　　◎卷.19【春闺（一本连后杂诗三首作杂诗四首）】沈佺期
　　铁马三军去，金闺二月还。边愁离上国，春梦失阳关。
　　池水琉璃净，园花玳瑁斑。岁华空自掷，忧思不胜颜。
　　◎卷.20【奉和圣制同皇太子游慈恩寺应制】沈佺期
　　肃肃莲花界，荧荧贝叶宫。金人来梦里，白马出城中。
　　涌塔初从地，焚香欲遍空。天歌应春籥，非是为春风。
　　◎卷.21【和洛州康士曹庭芝望月有怀（一作康庭芝或宋之问诗）】沈佺期
　　天使下西楼，光含万象秋。台前疑挂镜，帘外似悬钩。
　　张尹将眉学，班姬取扇俦。佳期应借问，为报在刀头。
　　◎卷.22【寿阳王花烛（一作宋之问诗）】沈佺期
　　仙媛乘龙夕，天孙捧雁来。可怜桃李树，更绕凤凰台。
　　烛送香车入，花临宝扇开。莫令银箭晓，为尽合欢杯。
　　◎卷.23【陇头水】沈佺期
　　陇山飞落叶，陇雁度寒天。愁见三秋水，分为两地泉。
　　西流入羌郡，东下向秦川。征客重回首，肝肠空自怜。
　　◎卷.24【关山月】沈佺期
　　汉月生辽海，朣胧出半晖。合昏玄菟郡，中夜白登围。
　　晕落关山迥，光含霜霰微。将军听晓角，战马欲南归。
　　◎卷.25【折杨柳（一作宋之问诗）】沈佺期
　　玉窗朝日映，罗帐春风吹。拭泪攀杨柳，长条踠地垂。
　　白花飞历乱，黄鸟思参差。妾自肝肠断，傍人那得知。
　　◎卷.26【梅花落（一作宋之问诗）】沈佺期
　　铁骑几时回，金闺怨早梅。雪寒花已落，风暖叶应开。
　　夕逐新春管，香迎小岁杯。盛时何足贵，书里报轮台。
　　◎卷.27【紫骝马】沈佺期
　　青玉紫骝鞍，骄多影屡盘。荷君能剪拂，躞蹀喷桑干。
　　踠足追奔易，长鸣遇赏难。摐金一万里，霜露不辞寒。
　　◎卷.28【上之回】沈佺期
　　制书下关右，天子问回中。坛墠经过远，威仪侍从雄。
　　黄麾摇昼日，青幰曳松风。回望甘泉道，龙山隐汉宫。
　　◎卷.29【王昭君（一作宋之问诗）】沈佺期
　　非君惜鸾殿，非妾妒蛾眉。薄命由骄虏，无情是画师。
　　嫁来胡地日，不并汉宫时。心苦无聊赖，何堪马上辞。
　　◎卷.30【被试出塞】沈佺期
　　十年通大漠，万里出长平。寒日生戈剑，阴云拂旆旌。
　　饥乌啼旧垒，疲马恋空城。辛苦皋兰北，胡霜损汉兵。
　　◎卷.31【牛女（一作宋之问诗）】沈佺期
　　粉席秋期缓，针楼别怨多。奔龙争度日，飞鹊乱填河。
　　失喜先临镜，含羞未解罗。谁能留夜色，来夕倍还梭。
　　◎卷.32【杂诗三首（一本连前春闺作杂诗四首）】沈佺期
　　落叶惊秋妇，高砧促暝机。蜘蛛寻月度，萤火傍人飞。
　　清镜红埃入，孤灯绿焰微。怨啼能至晓，独自懒缝衣。
　　妾家临渭北，春梦著辽西。何苦朝鲜郡，年年事鼓鼙。
　　燕来红壁语，莺向绿窗啼。为许长相忆，阑干玉箸齐。
　　闻道黄龙戍，频年不解兵。可怜闺里月，长在汉家营。
　　少妇今春意，良人昨夜情。谁能将旗鼓，一为取龙城。
　　◎卷.33【剪彩】沈佺期
　　宫女怜芳树，裁花竞早荣。寒依刀尺尽，春向绮罗生。
　　弱蒂盘丝发，香蕤结素成。纤枝幸不弃，长就玉阶倾。
　　◎卷.34【和中书侍郎杨再思春夜宿直】沈佺期
　　西禁青春满，南端皓月微。千庐宵驾合，五夜晓钟稀。
　　星斗横纶阁，天河度琐闱。烟光章奏里，纷向夕郎飞。
　　◎卷.35【和常州崔使君寒食夜】沈佺期
　　闻道清明近，春闱向夕阑。行游昼不厌，风物夜宜看。
　　斗柄更初转，梅香暗里残。无劳秉华烛，晴月在南端。
　　◎卷.36【和崔正谏登秋日早朝】沈佺期
　　鸡鸣朝谒满，露白禁门秋。爽气临旌戟，朝光映冕旒。
　　河宗来献宝，天子命焚裘。独负池阳议，言从建礼游。
　　◎卷.37【答宁处州书（一作答宁处州报赦）】沈佺期
　　书报天中赦，人从海上闻。九泉开白日，六翮起青云。
　　质幸恩先贷，情孤枉未分。自怜泾渭别，谁与奏明君。
　　◎卷.38【李舍人山园送庞邵】沈佺期
　　符传有光辉，喧喧出帝畿。东邻借山水，南陌驻骖騑。
　　握手凉风至，当歌秋日微。高幨去勿缓，人吏待霜威。
　　◎卷.39【送陆侍御馀庆北使】沈佺期
　　古人贵将命，之子出輶轩。受委当不辱，随时敢赠言。
　　朔途际辽海，春思绕轘辕。安得回白日，留欢尽绿樽。
　　◎卷.40【洛州萧司兵谒兄还赴洛成礼】沈佺期
　　棠棣日光辉，高襟应序归。来成鸿雁聚，去作凤凰飞。
　　细草承轻传，惊花惨别衣。灞亭春有酒，岐路惜芬菲。
　　◎卷.41【饯高唐州询】沈佺期
　　弱冠相知早，中年不见多。生涯在王事，客鬓各蹉跎。
　　良守初分岳，嘉声即润河。还从汉阙下，倾耳听中和。
　　◎卷.42【饯唐郎中洛阳令】沈佺期
　　一台推往妙，三史伫来修。应宰凫还集，辞郎雉少留。
　　郊筵乘落景，亭传理残秋。愿以弦歌暇，芝兰想旧游。
　　◎卷.43【乐城白鹤寺】沈佺期
　　碧海开龙藏，青云起雁堂。潮声迎法鼓，雨气湿天香。
　　树接前山暗，溪承瀑水凉。无言谪居远，清净得空王。
　　◎卷.44【游少林寺】沈佺期
　　长歌游宝地，徙倚对珠林。雁塔风霜古，龙池岁月深。
　　绀园澄夕霁，碧殿下秋阴。归路烟霞晚，山蝉处处吟。
　　◎卷.45【岳馆】沈佺期
　　洞壑仙人馆，孤峰玉女台。空濛朝气合，窈窕夕阳开。
　　流涧含轻雨，虚岩应薄雷。正逢鸾与鹤，歌舞出天来。
　　◎卷.46【早发平昌（一作昌平）岛】沈佺期
　　解缆春风后，鸣榔晓涨前。阳乌出海树，云雁下江烟。
　　积气冲长岛，浮光溢大川。不能怀魏阙，心赏独泠然。
　　◎卷.47【夜宿七盘岭】沈佺期
　　独游千里外，高卧七盘西。晓月临窗近，天河入户低。
　　芳春平仲绿，清夜子规啼。浮客空留听，褒城闻曙鸡。
　　◎卷.48【十三四时尝从巫峡过他日偶然有思】沈佺期
　　小度巫山峡，荆南春欲分。使君滩上草，神女馆前云。
　　树悉江中见，猿多天外闻。别来如梦里，一想一氛氲。
　　◎卷.49【初达驩州】沈佺期
　　自昔闻铜柱，行来向一年。不知林邑地，犹隔道明天。
　　雨露何时及，京华若个边。思君无限泪，堪作日南泉。
　　◎卷.50【岭表逢寒食】沈佺期
　　岭外无寒食，春来不见饧。洛阳新甲子，何日是清明。
　　花柳争朝发，轩车满路迎。帝乡遥可念，肠断报亲情。
　　◎卷.51【驩州南亭夜望】沈佺期
　　昨夜南亭望，分明梦洛中。室家谁道别，儿女案尝同。
　　忽觉犹言是，沉思始悟空。肝肠馀几寸，拭泪坐春风。
　　◎卷.52【少游荆湘因有是题】沈佺期
　　岘北焚蛟浦，巴东射雉田。岁时宜楚俗，耆旧在襄川。
　　忆昨经过处，离今二十年。因君访生死，相识几人全。
　　◎卷.53【咸阳览古】沈佺期
　　咸阳秦帝居，千载坐盈虚。版筑林光尽，坛场霤听疏。
　　野桥疑望日，山火类焚书。唯有骊峰在，空闻厚葬馀。
　　◎卷.54【览镜】沈佺期
　　霏霏日摇蕙，骚骚风洒莲。时芳固相夺，俗态岂恒坚。
　　恍忽夜川里，蹉跎朝镜前。红颜与壮志，太息此流年。
　　◎卷.55【题椰子树】沈佺期
　　日南椰子树，香袅出风尘。丛生调木首，圆实槟榔身。
　　玉房九霄露，碧叶四时春。不及涂林果，移根随汉臣。
　　◎卷.56【同狱者叹狱中无燕】沈佺期
　　何许乘春燕，多知辨夏台。三时欲并尽，双影未尝来。
　　食蕊嫌丛棘，衔泥怯死灰。不如黄雀语，能雪冶长猜。
　　◎卷.57【则天门赦改年】沈佺期
　　圣人宥天下，幽钥动圜狴。六甲迎黄气，三元降紫泥。
　　笼僮上西鼓，振迅广阳鸡。歌舞将金帛，汪洋被远黎。
　　◎卷.58【喜赦】沈佺期
　　去岁投荒客，今春肆眚归。律通幽谷暖，盆举太阳辉。
　　喜气迎冤气，青衣报白衣。还将合浦叶，俱向洛城飞。
　　◎卷.59【秦州薛都督挽词】沈佺期
　　十里绛山幽，千年汾水流。碑传门客建，剑是故人留。
　　陇树烟含夕，山门月对秋。古来钟鼎盛，共尽一蒿丘。
　　◎卷.60【天官崔侍郎夫人卢氏挽歌】沈佺期
　　偕老言何谬，香魂事永违。潘鱼从此隔，陈凤宛然飞。
　　埋镜泉中暗，藏镫地下微。犹凭少君术，仿佛睹容辉。
　　◎卷.61【章怀太子靖妃挽词】沈佺期
　　彤史佳声载，青宫懿范留。形将鸾镜隐，魂伴凤笙游。
　　送马嘶残日，新萤落晚秋。不知蒿里曙，空见陇云愁。
　　◎卷.62【奉和立春游苑迎春】沈佺期
　　东郊暂转迎春仗，上苑初飞行庆杯。风射蛟冰千片断，
　　气冲鱼钥九关开。林中觅草才生蕙，殿里争花并是梅。
　　歌吹衔恩归路晚，栖乌半下凤城来。
　　◎卷.63【人日重宴大明宫赐彩缕人胜应制】沈佺期
　　拂旦鸡鸣仙卫陈，凭高龙首帝城春。千官黼帐杯前寿，
　　百福香奁胜里人。山鸟初来犹怯啭，林花未发已偷新。
　　天文正应韶光转，设报悬知用此辰。
　　◎卷.64【奉和春初幸太平公主南庄应制】沈佺期
　　主家山第早春归，御辇春游绕翠微。买地铺金曾作埒，
　　寻河取石旧支机。云间树色千花满，竹里泉声百道飞。
　　自有神仙鸣凤曲，并将歌舞报恩晖。
　　◎卷.65【奉和春日幸望春宫应制】沈佺期
　　芳郊绿野散春晴，复道离宫烟雾生。杨柳千条花欲绽，
　　蒲萄百丈蔓初萦。林香酒气元相入，鸟啭歌声各自成。
　　定是风光牵宿醉，来晨复得幸昆明。
　　◎卷.66【侍宴安乐公主新宅应制】沈佺期
　　皇家贵主好神仙，别业初开云汉边。山出尽如鸣凤岭，
　　池成不让饮龙川。妆楼翠幌教春住，舞阁金铺借日悬。
　　敬从乘舆来此地，称觞献寿乐钧天。
　　◎卷.67【龙池篇（唐享龙池乐章三）】沈佺期
　　龙池跃龙龙已飞，龙德先天天不违。池开天汉分黄道，
　　龙向天门入紫微。邸第楼台多气色，君王凫雁有光辉。
　　为报寰中百川水，来朝此地莫东归。
　　◎卷.68【兴庆池侍宴应制】沈佺期
　　碧水澄潭映远空，紫云香驾御微风。汉家城阙疑天上，
　　秦地山川似镜中。向浦回舟萍已绿，分林蔽殿槿初红。
　　古来徒羡横汾赏，今日宸游圣藻雄。
　　◎卷.69【从幸香山寺应制】沈佺期
　　南山奕奕通丹禁，北阙峨峨连翠云。岭上楼台千地起，
　　城中钟鼓四天闻。旃檀晓阁金舆度，鹦鹉晴林采眊分。
　　愿以醍醐参圣酒，还将祇苑当秋汾。
　　◎卷.70【红楼院应制（一作僧广宣诗）】沈佺期
　　红楼疑见白毫光，寺逼宸居福盛唐。支遁爱山情谩切，
　　昙摩泛海路空长。经声夜息闻天语，炉气晨飘接御香。
　　谁谓此中难可到，自怜深院得徊翔。
　　◎卷.71【再入道场纪事应制（一作僧广宣诗）】沈佺期
　　南方归去再生天，内殿今年异昔年。见辟乾坤新定位，
　　看题日月更高悬。行随香辇登仙路，坐近炉烟讲法筵。
　　自喜恩深陪侍从，两朝长在圣人前。
　　◎卷.72【嵩山石淙侍宴应制】沈佺期
　　金舆旦下绿云衢，彩殿晴临碧涧隅。溪水泠泠杂行漏，
　　山烟片片绕香炉。仙人六膳调神鼎，玉女三浆捧帝壶。
　　自惜汾阳纡道驾，无如太室览真图。
　　◎卷.73【古意呈补阙乔知之（一作古意，又作独不见）】沈佺期
　　卢家少妇郁金堂，海燕双栖玳瑁梁。九月寒砧催木叶，
　　十年征戍忆辽阳。白狼河北音书断，丹凤城南秋夜长。
　　谁谓含愁独不见，更教明月照流黄。
　　◎卷.74【遥同杜员外审言过岭】沈佺期
　　天长地阔岭头分，去国离家见白云。洛浦风光何所似，
　　崇山瘴疠不堪闻。南浮涨海人何处，北望衡阳雁几群。
　　两地江山万馀里，何时重谒圣明君。
　　◎卷.75【和上巳连寒食有怀京洛】沈佺期
　　天津御柳碧遥遥，轩骑相从半下朝。行乐光辉寒食借，
　　太平歌舞晚春饶。红妆楼下东回辇，青草洲边南渡桥。
　　坐见司空扫西第，看君侍从落花朝。
　　◎卷.76【陪幸太平公主南庄诗（一作苏颋诗）】沈佺期
　　主第山门起灞川，宸游风景入初年。凤凰楼下交天仗，
　　乌鹊桥头敞御筵。往往花间逢彩石，时时竹里见红泉。
　　今朝扈跸平阳馆，不羡乘槎云汉边。
　　◎卷.77【守岁应制】沈佺期
　　南渡轻冰解渭桥，东方树色起招摇。天子迎春取今夜，
　　王公献寿用明朝。殿上灯人争烈火，宫中侲子乱驱妖。
　　宜将岁酒调神药，圣祚千春万国朝。


第九十七卷
　　◎卷.1【陪幸韦嗣立山庄】沈佺期
　　台阶好赤松，别业对青峰。茆室承三顾，花源接九重。
　　虹旗萦秀木，凤辇拂疏筇。径直千官拥，溪长万骑容。
　　水堂开禹膳，山阁献尧钟。皇鉴清居远，天文睿奖浓。
　　岩泉他夕梦，渔钓往年逢。共荣丞相府，偏降逸人封。
　　◎卷.2【扈从出长安应制】沈佺期
　　汉宅规模壮，周都景命隆。西宾让东主，法驾幸天中。
　　太史占星应，春官奏日同。旌门起长乐，帐殿出新丰。
　　翕习黄山下，纡徐清渭东。金麾张画月，珠幰戴松风。
　　是节严阴始，寒郊散野蓬。薄霜沾上路，残雪绕离宫。
　　赐帛矜耆老，褰旒问小童。复除恩载洽，望秩礼新崇。
　　臣忝承明召，多惭献赋雄。
　　◎卷.3【初冬从幸汉故青门应制】沈佺期
　　汉王建都邑，渭水对青门。朝市俱东逝，坟陵共北原。
　　荒凉萧相阙，芜没邵平园。全盛今何在，英雄难重论。
　　故基仍岳立，遗堞尚云屯。当极土功壮，安知人力烦。
　　天游戒东首，怀昔驻龙轩。何必金汤固，无如道德藩。
　　微臣谅多幸，参乘偶殊恩。预此陈古事，敢奏兴亡言。
　　◎卷.4【昆明池侍宴应制】沈佺期
　　武帝伐昆明，穿池习五兵。水同河汉在，馆有豫章名。
　　我后光天德，垂衣文教成。黩兵非帝念，劳物岂皇情。
　　春仗过鲸沼，云旗出凤城。灵鱼衔宝跃，仙女废机迎。
　　柳拂旌门暗，兰依帐殿生。还如流水曲，日晚棹歌清。
　　◎卷.5【白莲花亭侍宴应制】沈佺期
　　九日陪天仗，三秋幸禁林。霜威变绿树，云气落青岑。
　　水殿黄花合，山亭绛叶深。朱旗夹小径，宝马驻清浔。
　　苑吏收寒果，饔人膳野禽。承欢不觉暝，遥响素秋砧。
　　◎卷.6【仙萼池亭侍宴应制】沈佺期
　　步辇寻丹嶂，行宫在翠微。川长看鸟灭，谷转听猿稀。
　　天磴扶阶迥，云泉透户飞。闲花开石竹，幽叶吐蔷薇。
　　径狭难留骑，亭寒欲进衣。白龟来献寿，仙吹返彤闱。
　　◎卷.7【奉和晦日驾幸昆明池应制】沈佺期
　　法驾乘春转，神池象汉回。双星移旧石，孤月隐残灰。
　　战鹢逢时去，恩鱼望幸来。山花缇绮绕，堤柳幔城开。
　　思逸横汾唱，欢留宴镐杯。微臣雕朽质，羞睹豫章材。
　　◎卷.8【奉和圣制幸礼部尚书窦希玠宅】沈佺期
　　北阙垂旒暇，南宫听履回。天临翔凤转，恩向跃龙开。
　　兰气薰仙帐，榴花引御杯。水从金穴吐，云是玉衣来。
　　池影摇歌席，林香散舞台。不知行漏晚，清跸尚裴徊。
　　◎卷.9【钓竿篇】沈佺期
　　朝日敛红烟，垂竿向绿川。人疑天上坐，鱼似镜中悬。
　　避楫时惊透，猜钩每误牵。湍危不理辖，潭静欲留船。
　　钓玉君徒尚，征金我未贤。为看芳饵下，贪得会无筌。
　　◎卷.10【和户部岑尚书参迹枢揆】沈佺期
　　大君制六合，良佐参万机。大业永开泰，臣道日光辉。
　　盐梅和鼎食，家声众所归。汉章题楚剑，郑武袭缁衣。
　　理识当朝远，文华振古希。风云神契合，舟楫道心微。
　　庙堂喜容与，时物递芳菲。御柳垂仙掖，公槐覆礼闱。
　　昔陪鹓鹭后，今望鹍鹏飞。徒御清风颂，巴歌聊自挥。
　　◎卷.11【同李舍人冬日集安乐公主山池】沈佺期
　　尝闻天女贵，家即帝宫连。亭插宜春果，山冲太液泉。
　　桥低乌鹊夜，台起凤凰年。故事犹如此，新图更可怜。
　　紫岩妆阁透，青嶂妓楼悬。峰夺香炉巧，池偷明镜圆。
　　梅花寒待雪，桂叶晚留烟。兴尽方投辖，金声还复传。
　　◎卷.12【酬苏员外味道夏晚寓直省中见赠】沈佺期
　　并命登仙阁，分曹直礼闱。大官供宿膳，侍史护朝衣。
　　卷幔天河入，开窗月露微。小池残暑退，高树早凉归。
　　冠剑无时释，轩车待漏飞。明朝题汉柱，三署有光辉。
　　◎卷.13【和韦舍人早朝】沈佺期
　　阊阖连云起，岩廊拂雾开。玉珂龙影度，珠履雁行来。
　　长乐宵钟尽，明光晓奏催。一经推旧德，五字擢英才。
　　俨若神仙去，纷从霄汉回。千春奉休历，分禁喜趋陪。
　　◎卷.14【自考功员外授给事中】沈佺期
　　南省推丹地，东曹拜琐闱。惠移双管笔，恩降五时衣。
　　出入宜真选，遭逢每滥飞。器惭公理拙，才谢子云微。
　　案牍遗常礼，朋僚隔等威。上台行揖让，中禁动光辉。
　　旭日千门起，初春八舍归。赠兰闻宿昔，谈树隐芳菲。
　　何幸盐梅处，唯忧对问机。省躬知任重，宁止冒荣非。
　　◎卷.15【和元舍人万顷临池玩月戏为新体】沈佺期
　　春风摇碧树，秋雾卷丹台。复有相宜夕，池清月正开。
　　玉流含吹动，金魄度云来。熠爚光如沸，翩翾景若摧。
　　半环投积草，碎璧聚流杯。夜久平无焕，天晴皎未隤。
　　镜将池作匣，珠以岸为胎。有美司言暇，高兴独悠哉。
　　挥翰初难拟，飞名岂易陪。夜光殊在握，了了见沉灰。
　　◎卷.16【酬杨给事兼见赠台中】沈佺期
　　子云推辨博，公理擅词雄。始自尚书省，旋闻给事中。
　　言从温室秘，籍向琐闱通。顾我叨郎署，惭无草奏功。
　　分曹八舍断，解袂五时空。宿昔陪馀论，平生赖击蒙。
　　神仙应东掖，云雾限南宫。忽枉琼瑶赠，长歌兰渚风。
　　◎卷.17【九真山净居寺谒无碍上人】沈佺期
　　大士生天竺，分身化日南。人中出烦恼，山下即伽蓝。
　　小涧香为刹，危峰石作龛。候禅青鸽乳，窥讲白猿参。
　　藤爱云间壁，花怜石下潭。泉行幽供好，林挂浴衣堪。
　　弟子哀无识，医王惜未谈。机疑闻不二，蒙昧即朝三。
　　欲究因缘理，聊宽放弃惭。超然虎溪夕，双树下虚岚。
　　◎卷.18【夜游】沈佺期
　　今夕重门启，游春得夜芳。月华连昼色，灯影杂星光。
　　南陌青丝骑，东邻红粉妆。管弦遥辨曲，罗绮暗闻香。
　　人拥行歌路，车攒斗舞场。经过犹未已，钟鼓出长杨。
　　◎卷.19【登瀛州南城楼寄远】沈佺期
　　层城起丽谯，凭览出重霄。兹地多形胜，中天宛寂寥。
　　四荣摩鹳鹤，百拱厉风飙。北际燕王馆，东连秦帝桥。
　　晴光七郡满，春色两河遥。傲睨非吾土，踌躇适远嚣。
　　离居欲有赠，春草寄长谣。
　　◎卷.20【塞北二首】沈佺期
　　虏障天骄起，秦城地脉分。柏坛飞五将，梅吹动三军。
　　锋刃奔涛色，旌旗焰火文。朔风吹汗漫，飘砾洒轒輼。
　　海气如秋雨，边峰似夏云。二庭无岁月，百战有功勋。
　　形影随鱼贯，音书在雁群。归来拜天子，凯乐助南薰。
　　胡骑犯边埃，风从丑上来。五原烽火急，六郡羽书催。
　　冰壮飞狐冷，霜浓候雁哀。将军朝授钺，战士夜衔枚。
　　紫塞金河里，葱山铁勒隈。莲花秋剑发，桂叶晓旗开。
　　秘略三军动，妖氛百战摧。何言投笔去，终作勒铭回。
　　◎卷.21【李员外秦援宅观妓】沈佺期
　　盈盈粉署郎，五日宴春光。选客虚前馆，徵声遍后堂。
　　玉钗翠羽饰，罗袖郁金香。拂黛随时广，挑鬟出意长。
　　啭歌遥合态，度舞暗成行。巧落梅庭里，斜光映晓妆。
　　◎卷.22【送韦商州弼】沈佺期
　　会府应文昌，商山镇国阳。闻君监郡史，暂罢尚书郎。
　　王事嗟相失，人情贵不忘。累年同画省，四海接文场。
　　点翰芳春色，传杯明月光。故交从此去，遥忆紫芝香。
　　◎卷.23【夏日梁王席送张岐州】沈佺期
　　秦鸡常下雍，周凤昔鸣岐。此地推雄抚，惟良寄在斯。
　　家传七豹贵，人擅八龙奇。高传生光彩，长林叹别离。
　　天人开祖席，朝寀候征麾。翠帟当郊敞，彤幨向野披。
　　芃芃秋麦盛，苒苒夏条垂。奏计何时入，台阶望羽仪。
　　◎卷.24【夏日都门送司马员外逸客孙员外佺北征】沈佺期
　　二庭追虏骑，六月动周师。庙略天人授，军麾相国持。
　　复言征二妙，才命重当时。画省连征橐，横门共别词。
　　云迎出塞马，风卷度河旗。计日方夷寇，旋闻杕杜诗。
　　◎卷.25【送卢管记仙客北伐】沈佺期
　　羽檄西北飞，交城日夜围。庙堂盛征选，戎幕生光辉。
　　雁行度函谷，马首向金微。湛湛山川暮，萧萧凉气稀。
　　饯途予悯默，赴敌子英威。今日杨朱泪，无将洒铁衣。
　　◎卷.26【移禁司刑】沈佺期
　　畴昔参乡赋，中年忝吏途。丹唇曾学史，白首不成儒。
　　天子开昌箓，群生偶大炉。散材仍葺厦，弱羽遽抟扶。
　　宠迈乘轩鹤，荣过食稻凫。何功游画省，何德理黄枢。
　　吊影惭非据，倾心事远图。盗泉宁止渴，恶木匪投躯。
　　任直翻多毁，安身遂少徒。一朝逢纠谬，三省竟无虞。
　　白简初心屈，黄纱始望孤。患平终不怒，持劾每相驱。
　　埋剑谁当辨，偷金以自诬。诱言虽委答，流议亦真符。
　　首夏方忧圄，高秋独向隅。严城看熠耀，圜户对蜘蛛。
　　累饷唯妻子，披冤是友于。物情牵倚伏，人事限荣枯。
　　门客心谁在，邻交迹倘无。抚襟双涕落，危坐日忧趋。
　　圣旨垂明德，冤囚岂滥诛。会希恩免理，终望罪矜愚。
　　司寇宜哀狱，台庭幸恤辜。汉皇虚诏上，容有报恩珠。
　　◎卷.27【入鬼门关】沈佺期
　　昔传瘴江路，今到鬼门关。土地无人老，流移几客还。
　　自从别京洛，颓鬓与衰颜。夕宿含沙里，晨行冈路间。
　　马危千仞谷，舟险万重湾。问我投何地，西南尽百蛮。
　　◎卷.28【三日独坐驩州思忆旧游】沈佺期
　　两京多节物，三日最遨游。丽日风徐卷，香尘雨暂收。
　　红桃初下地，绿柳半垂沟。童子成春服，宫人罢射鞴。
　　禊堂通汉苑，解席绕秦楼。束皙言谈妙，张华史汉遒。
　　无亭不驻马，何浦不横舟。舞籥千门度，帷屏百道流。
　　金丸向鸟落，芳饵接鱼投。濯秽怜清浅，迎祥乐献酬。
　　灵刍陈欲弃，神药曝应休。谁念招魂节，翻为御魅囚。
　　朋从天外尽，心赏日南求。铜柱威丹徼，朱崖镇火陬。
　　炎蒸连晓夕，瘴疠满冬秋。西水何时贷，南方讵可留。
　　无人对炉酒，宁缓去乡忧。
　　◎卷.29【从驩州廨宅移住山间水亭赠苏使君】沈佺期
　　遇坎即乘流，西南到火洲。鬼门应苦夜，瘴浦不宜秋。
　　岁贷胸穿老，朝飞鼻饮头。死生离骨肉，荣辱间朋游。
　　弃置一身在，平生万事休。鹰鹯遭误逐，豺虎怯真投。
　　忆昨京华子，伤今边地囚。愿陪鹦鹉乐，希并鹧鸪留。
　　日月渝乡思，烟花换客愁。幸逢苏伯玉，回借水亭幽。
　　山柏张青盖，江蕉卷绿油。乘闲无火宅，因放有渔舟。
　　适越心当是，居夷迹可求。古来尧禅舜，何必罪驩兜。
　　◎卷.30【赦到不得归题江上石】沈佺期
　　家住东京里，身投南海西。风烟万里隔，朝夕几行啼。
　　圣主讴歌洽，贤臣法令齐。忽闻铜柱使，走马报金鸡。
　　弃市沾皇渥，投荒漏紫泥。魂疲山鹤路，心醉跕鸢溪。
　　天鉴诛元恶，宸慈恤远黎。五方思寄刃，万姓喜然脐。
　　自幼输丹恳，何尝玷白圭。承言窜遐魅，雪枉间深狴。
　　坟垄无由谒，京华岂重跻。炎方谁谓广，地尽觉天低。
　　百卉杂殊怪，昆虫理赖暌。闭藏元不蛰，摇落反生荑。
　　疟瘴因兹苦，穷愁益复迷。火云蒸毒雾，阳雨濯阴霓。
　　周乘安交趾，王恭辑画题。少宽穷涸鲋，犹愍触藩羝。
　　配宅邻州廨，斑苗接野畦。山空闻斗象，江静见游犀。
　　翰墨思诸季，裁缝忆老妻。小儿应离褓，幼女未攀笄。
　　梦蝶翻无定，蓍龟讵有倪。谁能竟此曲，曲尽气酸嘶。
　　◎卷.31【答魑魅代书寄家人】沈佺期
　　魑魅来相问，君何失帝乡。龙钟辞北阙，蹭蹬守南荒。
　　览镜怜双鬓，沾衣惜万行。抱愁那去国，将老更垂裳。
　　影答余他岁，恩私宦洛阳。三春给事省，五载尚书郎。
　　黄阁游鸾署，青缣御史香。扈巡行太液，陪宴坐明光。
　　渭北升高苑，河南祓禊场。烟花恒献赋，泉石每称觞。
　　暇日从休浣，高车映道傍。迎宾就丞相，选士谒昭王。
　　侍宠言犹得，承欢谓不忘。一朝贻厚谴，五宅竟同防。
　　凶竖曾驱策，权豪岂易当。款颜因侍从，接武在文章。
　　且惧威非rP，宁知心是狼。身犹纳履误，情为覆盆伤。
　　可叹缘成业，非关行昧藏。喜逢今改旦，正朔复归唐。
　　河谶随龙马，天书逐凤凰。朝容欣旧则，宸化美初纲。
　　告善雕旌建，收冤锦旆张。宰臣更献纳，郡守各明扬。
　　礼乐移三统，舟车会八方。云沙降白遂，秦陇献烧当。
　　三赦重天造，千推极国详。大招思复楚，于役限维桑。
　　涨海缘真腊，崇山压古棠。雕题飞栋宇，儋耳间衣裳。
　　伏枕神馀劣，加餐力未强。空庭游翡翠，穷巷倚桄榔。
　　缘体分殊昔，回眸宛异常。吉凶恒委郑，年寿会询唐。
　　家本传清白，官移重挂床。上京无薄产，故里绝穷庄。
　　碧玉先时费，苍头此自将。兴言叹家口，何处待赢粮。
　　计吏从都出，传闻大小康。降除沾二弟，离拆已三房。
　　剑外悬销骨，荆南预断肠。音尘黄耳间，梦想白眉良。
　　复此单栖鹤，衔雏愿远翔。何堪万里外，云海已溟茫。
　　戚属甘胡越，声名任秕糠。由来休愤命，命也信苍苍。
　　独坐寻周易，清晨咏老庄。此中因悟道，无问入猖狂。
　　◎卷.32【度安海入龙编】沈佺期
　　我来交趾郡，南与贯胸连。四气分寒少，三光置日偏。
　　尉佗曾驭国，翁仲久游泉。邑屋遗甿在，鱼盐旧产传。
　　越人遥捧翟，汉将下看鸢。北斗崇山挂，南风涨海牵。
　　别离频破月，容鬓骤催年。昆弟推由命，妻孥割付缘。
　　梦来魂尚扰，愁委疾空缠。虚道崩城泪，明心不应天。
　　◎卷.33【从崇山向越常】沈佺期
　　朝发崇山下，暮坐越常阴。西从杉谷度，北上竹溪深。
　　竹溪道明水，杉谷古崇岑。差池将不合，缭绕复相寻。
　　桂叶藏金屿，藤花闭石林。天窗虚的的，云窦下沉沉。
　　造化功偏厚，真仙迹每临。岂徒探怪异，聊欲缓归心。
　　◎卷.34【哭苏眉州崔司业二公】沈佺期
　　涣汗天中发，伶俜海外旋。长沙遇太守，问旧几人全。
　　国宝亡双杰，天才丧两贤。大名齐弱岁，高德并中年。
　　礼乐羊叔子，文章王仲宣。相看尚玄鬓，相次入黄泉。
　　流放蛮陬阔，乡关帝里偏。亲朋云雾拥，生死岁时传。
　　崔昔挥宸翰，苏尝济巨川。绛衣陪下列，黄阁谬差肩。
　　及此俱冥昧，云谁叙播迁。隼舆怀旧辙，鳣馆想虚筵。
　　家爱方休杵，皇慈更撤县。铭旌西蜀路，骑吹北邙田。
　　陇树应秋矣，江帆故杳然。罢琴明月夜，留剑白云天。
　　涕泗湘潭水，凄凉衡峤烟。古来修短分，神理竟难筌。
　　◎卷.35【哭道士刘无得】沈佺期
　　闻有玄都客，成仙不易祈。蓬莱向清浅，桃杏欲芳菲。
　　缩地黄泉出，升天白日飞。少微星夜落，高掌露朝晞。
　　吐甲龙应出，衔符鸟自归。国人思负局，天子惜被衣。
　　花月留丹洞，琴笙阁翠微。嗟来子桑扈，尔独返于几。
　　◎卷.36【寒食】沈佺期
　　普天皆灭焰，匝地尽藏烟。不知何处火，来就客心然。
　　◎卷.37【回波词】沈佺期
　　回波尔时佺期，流向岭外生归。
　　身名已蒙齿录，袍笏未复牙绯。
　　◎卷.38【上巳日祓禊渭滨应制】沈佺期
　　宝马香车清渭滨，红桃碧柳禊堂春。
　　皇情尚忆垂竿佐，天祚先呈捧剑人。
　　◎卷.39【奉和幸韦嗣立山庄应制】沈佺期
　　东山朝日翠屏开，北阙晴空彩仗来。
　　喜遇天文七曜动，少微今夜近三台。
　　◎卷.40【夜宴安乐公主宅】沈佺期
　　濯龙门外主家亲，鸣凤楼中天上人。
　　自有金杯迎甲夜，还将绮席代阳春。
　　◎卷.41【苑中遇雪应制】沈佺期
　　北阙彤云掩曙霞，东风吹雪舞仙家。
　　琼章定少千人和，银树长芳六出花。
　　◎卷.42【饯唐永昌（一作饯唐郎中洛阳令）】沈佺期
　　洛阳旧有神明宰，辇毂由来天地中。
　　馀邑政成何足贵，因君取则四方同。
　　◎卷.43【狱中闻驾幸长安二首】沈佺期
　　传闻圣旨向秦京，谁念羁囚滞洛城。
　　扈从由来是方朔，为申冤气在长平。
　　无事今朝来下狱，谁期十月是横河。
　　君看鹰隼俱堪击，为报蜘蛛收网罗。
　　◎卷.44【邙山】沈佺期
　　北邙山上列坟茔，万古千秋对洛城。
　　城中日夕歌钟起，山上唯闻松柏声。
　　◎卷.45【句】沈佺期
　　周原五稼起，云海百川归。愿此零陵燕，长随征旆飞。
　　（《春雨》。《诗式》）


第九十八卷
　　◎卷.1【陪张燕公登南楼】赵冬曦
　　抑郁何以欢，阴氛亦登望。孤岛轻雾里，行舟白波上。
　　目劳西北云，心醉东南嶂。昔日青谿子，胡然此无状。
　　◎卷.2【酬燕公出湖见寄】赵冬曦
　　纶綍有成命，旌麾不可攀。湘川朝目断，荆阙夕波还。
　　果枉东瞻唱，兴言夕放闲。携琴仙洞中，置酒灉湖上。
　　芳景恣行乐，谪居忽如忘。聚散本相因，离情自悲怅。
　　鸾翮非常戢，鹏天会昭旷。永怀宛洛游，曾是弹冠望。
　　◎卷.3【奉和张燕公早霁南楼】赵冬曦
　　方曙跻南楼，凭轩肆遐瞩。物华荡暄气，春景媚晴旭。
　　川霁湘山孤，林芳楚郊缛。列岩重叠翠，远岸逶迤绿。
　　风帆摩天垠，鱼艇散弯曲。鸿归鹤舞送，猿叫莺声续。
　　群动皆熙熙，噫予独羁束。常钦才子意，忌鵩伤踡跼。
　　雅尚骚人文，怀沙何迫促。未知二贤意，去矣从所欲。
　　◎卷.4【灉湖作】赵冬曦
　　三湖返入两山间，畜作灉湖弯复弯。暑雨奔流潭正满，
　　微霜及潦水初还。水还波卷溪潭涸，绿草芊芊岸崭岝。
　　适来飞棹共回旋，已复扬鞭恣行乐。道旁耆老步跹跹，
　　楚言兹事不知年。试就湖边披草径，莫疑东海变桑田。
　　君讶今时尽陵陆，我看明岁更沦涟。来今自昔无终始，
　　人事回环常若是。应思阙下声华日，谁谓江潭旅游子。
　　初贞正喜固当然，往蹇来誉宜可俟。盈虚用舍轮舆旋，
　　勿学灵均远问天。
　　◎卷.5【和燕公岳州山城】赵冬曦
　　为吏恩犹旧，投沙惠此蒙。江边悠尔处，泗上宛然同。
　　访道精言合，论经大义通。鸣琴有真气，况已沐清风。
　　◎卷.6【和尹懋秋夜游灉湖二首】赵冬曦
　　政理常多暇，方舟此溯洄。吹笙虚洞答，举楫便风催。
　　山暗云犹辨，潭幽月稍来。清溪无数曲，未尽莫先回。
　　烟霭夕微蒙，幽湾赏未穷。舣舟待初月，褰幌招远风。
　　鹤声聒前浦，渔火明暗丛。东山云壑意，不谓尔来同。
　　◎卷.7【陪燕公游灉湖上寺】赵冬曦
　　江外多山水，招要步马来。琴将天籁合，酒共鸟声催。
　　岩坐攀红药，溪行爱绿苔。所怀非此地，游望亦裴回。
　　◎卷.8【答张燕公翻著葛巾见呈之作】赵冬曦
　　美酒值芳春，醒馀气益真。降欢时倒履，乘兴偶翻巾。
　　徐榻思方建，左车理自均。傲然歌一曲，一醉濯缨人。
　　◎卷.9【奉答燕公】赵冬曦
　　语别意凄凄，零陵湘水西。佳人金谷返，爱子洞庭迷。
　　旧馆逢花发，他山值鸟啼。江天千里望，谁见绿蘋齐。
　　◎卷.10【奉和圣制同二相已下群官乐游园宴】赵冬曦
　　爽垲三秦地，芳华二月初。酺承奠璧罢，宴是合钱馀。
　　柳翠垂堪结，桃红卷欲舒。从容会鹓鹭，延曼戏龙鱼。
　　喜气流云物，欢声浃里闾。圣恩将报厚，请述记言书。
　　◎卷.11【奉和圣制答张说扈从南出雀鼠谷】赵冬曦
　　轩辕应顺动，力牧正趋陪。道合殷为砺，时行楚有材。
　　省方西礼设，振旅北京回。地理分中壤，天文照上台。
　　寒依汾谷去，春入晋郊来。窃比康衢者，长歌仰大哉。
　　◎卷.12【奉和圣制送张说上集贤学士赐宴赋得莲字】赵冬曦
　　浅术方观海，深恩忽见天。学开丹殿籍，名与石渠贤。
　　良辅膺休命，微生谬采甄。春馀仍哢鸟，夏近未舒莲。
　　笺札来宸禁，衣冠集诏筵。史臣知醉德，欲记升中年。
　　◎卷.13【奉答燕公】赵冬曦
　　谁道零陵守，东过此地游。友僚同省阁，昆弟接荆州。
　　我逐江潭雁，君随海上鸥。屡伤神气阻，久别鬓毛秋。
　　疑岭春应遍，阳台雨欲收。主人情未尽，高驾少淹留。
　　◎卷.14【陪张燕公行郡竹篱】赵冬曦
　　良臣乃国宝，麾守去承明。外户人无闭，浮江兽已行。
　　随来晋盗逸，民化蜀风清。郛郭从彝典，州闾荷德声。
　　小人投天涯，流落巴丘城。所赖中和作，优游凿与耕。
　　◎卷.15【和燕公别灉湖】赵冬曦
　　南湖美泉石，君子玩幽奇。湾澳陪临泛，岩峿共践窥。
　　秋风赪桂竦，春景绿杨垂。郢路委分竹，湘滨拥去麾。
　　枉帆怀胜赏，留景惜差池。水木且不弃，情由良可知。
　　◎卷.16【奉酬燕公见归田赋垂赠之作】赵冬曦
　　穷鸟婴笼缀，孤飞任播迁。鹪鹩王佐用，复此挫冲天。
　　楚云何掩郁，湘水亦回邅。怀哉愧木雁，忽尔枉兰荃。
　　愈疾同枚叔，销忧比仲宣。归途书可畏，弱操石犹坚。
　　覆载虽云广，涔阳直块然。
　　◎卷.17【和张燕公耗磨日饮（一作张说诗）】赵冬曦
　　上月今朝减，流传耗磨辰。还将不事事，同醉俗中人。
　　春来半月度，俗忌一朝闲。不酌他乡酒，无堪对楚山。
　　◎卷.18【奉陪张燕公登南楼】尹懋
　　君子每垂眷，江山共流眄。水远林外明，岩近雾中见。
　　终日西北望，何处是京县。屡登高春台，徒使泪如霰。
　　◎卷.19【秋夜陪张丞相赵侍御游灉湖二首】尹懋
　　熊轼巴陵地，鹢舟湘水浔。江山与势远，泉石自幽深。
　　杳霭入天壑，冥茫见道心。超然无俗事，清宴有空林。
　　江上饶奇山，巑罗云水间。风和树色杂，苔古石文斑。
　　巴俗将千溠，灉湖凡几湾。嬉游竟不尽，乘月泛舟还。
　　◎卷.20【同燕公泛洞庭】尹懋
　　风光淅淅草中飘，日彩荧荧水上摇。
　　幸奏潇湘云壑意，山旁容与动仙桡。
　　◎卷.21【奉答燕公】王琚
　　郡远途且艰，宜悲良自得。胡为心独尔，惠好在南国。
　　亦既清颜披，冏然良愿克。与君兰时会，群物如藻饰。
　　烟景惜欢赏，云山起翰墨。接艺奇思微，偶谈玄言直。
　　永日不知倦，逾旬犹谓亟。如何酌离尊，移棹巴城侧。
　　浦口劳长望，舟中独太息。疾风吹飞帆，倏忽南与北。
　　目尽不复见，怀哉无终极。唯当衡峰上，遥辨湖水色。
　　◎卷.22【美女篇】王琚
　　东邻美女实名倡，绝代容华无比方。浓纤得中非短长，
　　红素天生谁饰妆。桂楼椒阁木兰堂，绣户雕轩文杏梁。
　　屈曲屏风绕象床，萎蕤翠帐缀香囊。玉台龙镜洞彻光，
　　金炉沉烟酷烈芳。遥闻行佩音锵锵，含娇欲笑出洞房。
　　二八三五闺心切，褰帘卷幔迎春节。清歌始发词怨咽，
　　鸣琴一弄心断绝。借问哀怨何所为，盛年情多心自悲。
　　须臾破颜倏敛态，一悲一喜并相宜。何能见此不注心，
　　惜无媒氏为传音。可怜盈盈直千金，谁家君子为藁砧。
　　◎卷.23【自荆湖入朝至岳阳奉别张燕公】王琚
　　五载朝天子，三湘逢旧僚。扁舟方辍棹，清论遂终朝。
　　远树烟间没，长江地际摇。帝城驰梦想，归帆满风飙。
　　◎卷.24【游灉湖上寺】王琚
　　春山临远壑，水木自幽清。夙昔怀微尚，兹焉一放情。
　　云间听弄鸟，烟上摘初英。地僻方无闷，逾知道思精。
　　◎卷.25【和张燕公湘中九日登高】阴行先
　　重阳初启节，无射正飞灰。寂寞风蝉至，连翩霜雁来。
　　山棠红叶下，岸菊紫花开。今日桓公座，多愧孟嘉才。
　　◎卷.26【奉别张岳州说二首（一作答张燕公岳州宴别）】王熊
　　长沙辞旧国，洞庭逢故人。薰兰敦久要，披雾转相亲。
　　岁月空嗟老，江山不惜春。忽闻黄鹤曲，更作白头新。
　　平生共风月，倏忽间山川。不期交淡水，暂得款忘年。
　　兴逸方罢钓，帆开欲解船。离心若危旆，朝夕为君悬。
　　◎卷.27【入朝别张燕公】梁知微
　　华容佳山水，之子厌承明。符竹纡小郡，江湖被德声。
　　三年计吏入，路指巴丘城。凫舟才结缆，驺驾已相迎。
　　别离他乡酒，委曲故人情。孤屿早烟薄，长波晚气清。
　　辛勤方远骛，胜赏屡难并。回瞻洞庭浦，日暮愁云生。
　　◎卷.28【桐竹赠张燕公】李伯鱼
　　北竹青桐北，南桐绿竹南。竹林君早爱，桐树我初贪。
　　凤栖桐不愧，凤食竹何惭。栖食更如此，馀非凤所堪。
　　◎卷.29【正朝上左相张燕公】杨重玄
　　岁去愁终在，春还命不来。长吁问丞相，东阁几时开。
　　◎卷.30【道峡似巫山】朱使欣
　　江如晓天静，石似暮云张。征帆一流览，宛若巫山阳。
　　楚客思归路，秦人谪异乡。猿鸣孤月夜，再使泪沾裳。


第九十九卷
　　◎卷.1【巫山高（一作沈佺期诗）】张循之
　　巫山高不极，合沓状奇新。暗谷疑风雨，阴崖若鬼神。
　　月明三峡晓，潮满九江春。为问阳台客，应知入梦人。
　　◎卷.2【送泉州李使君之任】张循之
　　傍海皆荒服，分符重汉臣。云山百越路，市井十洲人。
　　执玉来朝远，还珠入贡频。连年不见雪，到处即行春。
　　◎卷.3【长门怨（一作张修之诗）】张循之
　　长门落景尽，洞房秋月明。玉阶草露积，金屋网尘生。
　　妾妒今应改，君恩惜未平。寄语临邛客，何时作赋成。
　　◎卷.4【巫山】张循之
　　流景一何速，年华不可追。解佩安所赠，怨咽空自悲。
　　◎卷.5【送王汶宰江阴】张循之
　　郡北乘流去，花间竟日行。海鱼朝满市，江鸟夜喧城。
　　让酒非关病，援琴不在声。应缘五斗米，数日滞渊明。
　　◎卷.6【婺州留别邓使君】张循之
　　西掖驰名久，东阳出守时。江山婺女分，风月隐侯诗。
　　别恨双溪急，留欢五马迟。回舟映沙屿，未远剩相思。
　　◎卷.7【祭汾阴乐章·太和】王晙
　　於穆圣皇，六叶重光。太原刻颂，后土疏场。
　　宝鼎呈符，歊云孕祥。礼乐备矣，降福穰穰。
　　◎卷.8【大堤曲】张柬之
　　南国多佳人，莫若大堤女。玉床翠羽帐，宝袜莲花距。
　　魂处自目成，色授开心许。迢迢不可见，日暮空愁予。
　　◎卷.9【东飞伯劳歌】张柬之
　　青田白鹤丹山凤，婺女姮娥两相送。谁家绝世绮帐前，
　　艳粉红脂映宝钿。窈窕玉堂褰翠幕，参差绣户悬珠箔。
　　绝世三五爱红妆，冶袖长裙兰麝香。春去花枝俄易改，
　　可叹年光不相待。
　　◎卷.10【出塞】张柬之
　　侠客重恩光，骢马饰金装。瞥闻传羽檄，驰突救边荒。
　　歙野山川动，嚣天旌旆扬。吴钩明似月，楚剑利如霜。
　　电断冲胡塞，风飞出洛阳。转战磨笄俗，横行戴斗乡。
　　手擒郅支长，面缚谷蠡王。将军占太白，小妇怨流黄。
　　騕褭青丝骑，娉婷红粉妆。三春莺度曲，八月雁成行。
　　谁堪坐愁思，罗袖拂空床。
　　◎卷.11【与国贤良夜歌二首】张柬之
　　柳台临新堰，楼堞相重复。窈窕凤凰姝，倾城复倾国。
　　杏间花照灼，楼上月裴回。带娇移玉柱，含笑捧金杯。
　　◎卷.12【咏屏风】袁恕己
　　绮阁云霞满，芳林草树新。鸟惊疑欲曙，花笑不关春。
　　山对弹琴客，溪留垂钓人。请看车马客，行处有风尘。
　　◎卷.13【书怀】刘幽求
　　心为明时尽，君门尚不容。田园迷径路，归去欲何从。
　　◎卷.14【流所赠张锡】章玄同
　　黄叶因风下，甘从洛浦隈。白云何所为，还出帝乡来。
　　◎卷.15【临高台】王易从
　　汉主事祁连，良人在高阙。空台寂已暮，愁坐变容发。
　　泛艳春幌风，裴回秋户月。可怜军书断，空使流芳歇。
　　◎卷.16【初出京邑有怀旧林】卢僎
　　赋生期独得，素业守微班。外忝文学知，鸿渐鹓鹭间。
　　内倾水木趣，筑室依近山。晨趋天日晏，夕卧江海闲。
　　松风生坐隅，仙禽舞亭湾。曙云林下客，霁月池上颜。
　　虽曰坐郊园，静默非人寰。时步苍龙阙，宁异白云关。
　　语济岂时顾，默善忘世攀。世网余何触，天涯谪南蛮。
　　回首思洛阳，喟然悲贞艰。旧林日夜远，孤云何时还。
　　◎卷.17【稍秋晓坐阁，遇舟东下扬州，即事寄上族父江阳令】卢僎
　　虎啸山城晚，猿鸣江树秋。红林架落照，青峡送归流。
　　归流赴淮海，征帆下扬州。族父江阳令，盛业继前修。
　　文掩崔亭伯，德齐陈太丘。时哉惜未与，千载且为俦。
　　忆昔山阳会，长怀东上游。称觞阮林下，赋雪谢庭幽。
　　道浓礼自略，气舒文转遒。高情薄云汉，酣态坐芳洲。
　　接席复连轸，出入陪华輈。独善与兼济，语默奉良筹。
　　岁月欢无已，风雨暗飕飕。掌宪时持节，为邦邈海头。
　　子人惠虽树，苍生望且留。微躬趋直道，神甸忝清猷。
　　仙台适西步，蛮徼忽南浮。宇内皆安乐，天涯独远投。
　　忠信徒坚仗，神明岂默酬。观生海漫漫，稽命天悠悠。
　　云昏巴子峡，月远吴王楼。怀昔明不寐，悲令岁属周。
　　喟无排云翮，暂得抒离忧。空洒沾红泪，万里逐行舟。
　　◎卷.18【让帝挽歌词二首】卢僎
　　泰伯玄风远，延州德让行。阖棺追大节，树羽册鸿名。
　　地户迎天仗，皇阶失帝兄。还闻汉明主，遗剑泣东平。
　　朝天驰马绝，册帝□宫祖。恍惚陵庙新，萧条池馆古。
　　万化一朝空，哀乐此路同。西园有明月，修竹韵悲风。
　　◎卷.19【十月梅花书赠】卢僎
　　君不见巴乡气候与华别，年年十月梅花发。
　　上苑今应雪作花，宁知此地花为雪。自从迁播落黔巴，
　　三见江上开新花。故园风花虚洛汭，穷峡凝云度岁华。
　　花情纵似河阳好，客心倍伤边候早。春候飒惊楼上梅，
　　霜威未落江潭草。江水侵天去不还，楼花覆帘空坐攀。
　　一向花前看白发，几回梦里忆红颜。红颜白发云泥改，
　　何异桑田移碧海。却想华年故国时，唯馀一片空心在。
　　空心吊影向谁陈，云台仙阁旧游人。傥知巴树连冬发，
　　应怜南国气长春。
　　◎卷.20【岁晚还京台望城阙成口号先赠交亲】卢僎
　　紫陌开行树，朱城出晚霞。犹怜惯去国，疑是梦还家。
　　风弱知催柳，林青觉待花。交亲望归骑，几处拥年华。
　　◎卷.21【送苏八给事出牧徐州用芳韵】卢僎
　　金鼎属元方，琐闱连季常。畏盈聊出守，分命乃维良。
　　晓骑辞朝远，春帆向楚常。贤哉谦自牧，天下咏馀芳。
　　◎卷.22【上幸皇太子新院应制】卢僎
　　佳气晓葱葱，乾行入震宫。前星迎北极，少海被南风。
　　视膳铜楼下，吹笙玉座中。训深家以正，义举俗为公。
　　父子成钊合，君臣禹启同。仰天歌圣道，犹愧乏雕虫。
　　◎卷.23【奉和李令扈从温泉宫赐游骊山韦侍郎别业】卢僎
　　风后轩皇佐，云峰谢客居。承恩来翠岭，缔赏出丹除。
　　飞盖松溪寂，清笳玉洞虚。窥岩详雾豹，过水略泉鱼。
　　乡入无何有，时还上古初。伊皋羞过狭，魏丙服粗疏。
　　白雪缘情降，青霞落卷舒。多惭郎署在，辄继国风馀。
　　◎卷.24【季冬送户部郎中使黔府选补】卢僎
　　握镜均荒服，分衡得大同。征贤一台上，补吏五谿中。
　　雨露将天泽，文章播国风。汉庭暌直谅，楚峡望清通。
　　马逐霜鸿渐，帆沿晓月空。还期凤池拜，照耀列星宫。
　　◎卷.25【途中口号（一作郭向诗）】卢僎
　　抱玉三朝楚，怀书十上秦。年年洛阳陌，花鸟弄归人。
　　◎卷.26【南望楼】卢僎
　　去国三巴远，登楼万里春。伤心江上客，不是故乡人。
　　◎卷.27【临川送别】卢僎
　　秋郊日半隐，野树烟初映。风水正萧条，那甚动离咏。
　　◎卷.28【题殿前桂叶】卢僎
　　桂树生南海，芳香隔楚山。今朝天上见，疑是月中攀。
　　◎卷.29【奉和受图温洛应制】牛凤及
　　八神扶玉辇，六羽警瑶谿。戒道伊川北，通津涧水西。
　　御图开洛匮，刻石与天齐。瑞日波中上，仙禽雾里低。
　　微臣矫羽翮，抃舞接鸾鹥。


第一百卷
　　◎卷.1【雅琴篇】司马逸客
　　亭亭峄阳树，落落千万寻。独抱出云节，孤生不作林。
　　影摇绿波水，彩绚丹霞岑。直干思有托，雅志期所任。
　　匠者果留盼，雕斫为雅琴。文以楚山玉，错以昆吾金。
　　虬凤吐奇状，商徵含清音。清音雅调感君子，
　　一抚一弄怀知己。不知钟期百年馀，还忆朝朝几千里。
　　马卿台上应芜没，阮籍帷前空已矣。山情水意君不知，
　　拂匣调弦为谁理。调弦拂匣倍含情，况复空山秋月明。
　　陇水悲风已呜咽，离鹍别鹤更凄清。将军塞外多奇操，
　　中散林间有正声。正声谐风雅，欲竟此曲谁知者。
　　自言幽隐乏先容，不道人物知音寡。谁能一奏和天地，
　　谁能再抚欢朝野。朝野欢娱乐未央，车马骈阗盛彩章。
　　岁岁汾川事箫鼓，朝朝伊水听笙簧。窈窕楼台临上路，
　　妖娆歌舞出平阳。弹弦本自称仁祖，吹管由来许季长。
　　犹怜雅歌淡无味，渌水白云谁相贵。还将逸词赏幽心，
　　不觉繁声论远意。传闻帝乐奏钧天，傥冀微躬备五弦。
　　愿持东武宫商韵，长奉南熏亿万年。
　　◎卷.2【三妇艳】王绍宗
　　大妇能调瑟，中妇咏新诗。小妇独无事，花庭曳履綦。
　　上客且安坐，春日正迟迟。
　　◎卷.3【别离怨】郑遂初
　　荡子戍辽东，连年信不通。尘生锦步障，花送玉屏风。
　　只怨红颜改，宁辞玉簟空。系书春雁足，早晚到云中。
　　◎卷.4【寒食（一作沈佺期诗）】李崇嗣
　　普天皆灭焰，匝地尽藏烟。不知何处火，来就客心然。
　　◎卷.5【览镜（一作李嗣宗诗）】李崇嗣
　　岁去红颜尽，愁来白发新。今朝开镜匣，疑是别逢人。
　　◎卷.6【独愁】李崇嗣
　　闻道成都酒，无钱亦可求。不知将几斗，销得此来愁。
　　◎卷.7【昭君怨三首】东方虬
　　汉道方全盛，朝廷足武臣。何须薄命妾，辛苦事和亲。
　　掩泪辞丹凤，衔悲向白龙。单于浪惊喜，无复旧时容。
　　胡地无花草，春来不似春。自然衣带缓，非是为腰身。
　　◎卷.8【春雪】东方虬
　　春雪满空来，触处似花开。不知园里树，若个是真梅。
　　◎卷.9【逸人歌赠李山人】张楚金
　　上有尧兮下有由，眠松阳兮漱颍流。其貌古，其心幽，
　　浩歌一曲兮林壑秋。道险可惊兮人莫用，
　　乐天知命兮守岩洞。时击磬兮嗟鸣凤，
　　吾欲知往古之不可追，自悠悠于凡梦。
　　◎卷.10【谪南海过始兴广胜寺果上人房（一作过韶州广界寺）】房融
　　零落嗟残命，萧条托胜因。方烧三界火，遽洗六情尘。
　　隔岭天花发，凌空月殿新。谁令乡国梦，终此学分身。
　　◎卷.11【咏院中丛竹】吕太一
　　擢擢当轩竹，青青重岁寒。心贞徒见赏，箨小未成竿。
　　◎卷.12【和吕御史咏院中丛竹】张纮
　　闻君庭竹咏，幽意岁寒多。叹息为冠小，良工将奈何。
　　◎卷.13【闺怨（《搜玉集》作张炫诗）】张纮
　　去年离别雁初归，今夜裁缝萤已飞。
　　征客近来音信断，不知何处寄寒衣。
　　◎卷.14【行路难】张纮
　　君不见温家玉镜台，提携抱握九重来。
　　君不见相如绿绮琴，一抚一拍凤凰音。
　　人生意气须及早，莫负当年行乐心。荆王奏曲楚妃叹，
　　曲尽欢终夜将半。朱楼银阁正平生，碧草青苔坐芜漫。
　　当春对酒不须疑，视日相看能几时。春风吹尽燕初至，
　　此时自为称君意。秋露萎草鸿始归，此时衰暮与君违。
　　人生翻覆何常定，谁保容颜无是非。
　　◎卷.15【别亲朋】郑蜀宾
　　畏途方万里，生涯近百年。不知将白首，何处入黄泉。


第一百零一卷
　　◎卷.1【海上作】宋务光
　　旷哉潮汐池，大矣乾坤力。浩浩去无际，沄沄深不测。
　　崩腾翕众流，泱漭环中国。鳞介错殊品，氛霞饶诡色。
　　天波混莫分，岛树遥难识。汉主探灵怪，秦王恣游陟。
　　搜奇大壑东，竦望成山北。方术徒相误，蓬莱安可得。
　　吾君略仙道，至化孚淳默。惊浪晏穷溟，飞航通绝域。
　　马韩底厥贡，龙伯修其职。粤我遘休明，匪躬期正直。
　　敢输鹰隼执，以间豺狼忒。海路行已殚，輶轩未皇息。
　　劳歌玄月暮，旅睇沧浪极。魏阙渺云端，驰心附归冀。
　　◎卷.2【回波辞】李景伯
　　回波尔时酒卮，微臣职在箴规。
　　侍宴既过三爵，喧哗窃恐非仪。
　　◎卷.3【秋晚度废关】李行言
　　秦郊平旧险，周德眷遗黎。始闻清夜柝，俄见落封泥。
　　物色来无限，津途去不迷。空亭谁问马，闲戍但鸣鸡。
　　山月寒弥净，河风晓更凄。赠言杨伯起，非复是关西。
　　◎卷.4【上元】郭利贞
　　九陌连灯影，千门度月华。倾城出宝骑，匝路转香车。
　　烂熳惟愁晓，周游不问家。更逢清管发，处处落梅花。
　　◎卷.5【赠皇甫侍御赴都八首】元希声
　　东南之美，生于会稽。牛斗之气，蓄于昆溪。
　　有瑶者玉，连城是齐。有威者凤，非梧不栖。
　　猗嗟众珍，以况君子。公侯之胄，必复其始。
　　利器长材，温仪峻峙。
　　道心惟微，厥用允塞。德辉不泯，而映邦国。
　　静以有神，动而作则。九皋千里，其声不忒。
　　粤在古昔，分官厥初。刺邪矫枉，非贤勿居。
　　棱棱直指，烈烈方书。苍玉鸣珮，绣衣登车。
　　绰绰夫君，是膺柱下。准绳有望，名器无假。
　　宠盖伯山，气雄公雅。立朝正色，俟我能者。
　　载怀朋情，尝接闲宴。好洽昆弟，官联州县。
　　如彼松竹，春荣冬蒨。柯叶蔼然，下渝霜霰。
　　会合非我，关山坐违。离鸿晓引，别叶秋飞。
　　騑骖徐动，尊饯相依。远情超忽，岐路光辉。
　　金石其心，芝兰其室。言语方间，音徽自溢。
　　肃子风威，严子霜质。赠言岁暮，以保贞吉。
　　◎卷.6【秋庭夜月有怀】李澄之
　　游客三江外，单栖百虑违。山川忆处近，形影梦中归。
　　夜月明虚帐，秋风入捣衣。从来不惯别，况属雁南飞。
　　◎卷.7【明月】李如璧
　　三五月华流炯光，可怜怀归郢路长。逾江越汉津无梁，
　　遥遥永夜思茫茫。昭君失宠辞上宫，蛾眉婵娟卧毡穹。
　　胡人琵琶弹北风，汉家音信绝南鸿。昭君此时怨画工，
　　可怜明月光朣胧。节既秋兮天向寒，沅有漪兮湘有澜，
　　沅湘纠合淼漫漫。洛阳才子忆长安，可怜明月复团团。
　　逐臣恋主心愈恪，弃妻思君情不薄。已悲芳岁徒沦落，
　　复恐红颜坐销铄。可怜明月方照灼，向影倾身比葵藿。
　　◎卷.8【严陵祠】洪子舆
　　汉主召子陵，归宿洛阳殿。客星今安在，隐迹犹可见。
　　水石空潺湲，松篁尚葱蒨。岸深翠阴合，川回白云遍。
　　幽径滋芜没，荒祠幂霜霰。垂钓想遗芳，掇蘋羞野荐。
　　高风激终古，语理忘荣贱。方验道可尊，山林情不变。
　　◎卷.9【度涂山】寇泚
　　小年弄文墨，不识戎旅难。一朝事鞞鼓，策马度涂山。
　　涂山横地轴，万里留荒服。悠悠正旆远，騑骖一何速。
　　流月挥金戈，惊风折寒木。行闻汉飞将，还向皋兰宿。
　　◎卷.10【永泰公主挽歌二首】吴兢
　　秾华从妇道，釐降适诸侯。河汉天孙合，潇湘帝子游。
　　关雎方作训，鸣凤自相求。可叹凌波迹，东川遂不流。
　　舜华徂北渚，宸思结南阳。盭绶哀荣备，游轩宠悼彰。
　　三川谋远日，八水宅连冈。无复秦楼上，吹箫下凤凰。


第一百零二卷
　　◎卷.1【妾薄命】武平一
　　有女妖且丽，裴回湘水湄。水湄兰杜芳，采之将寄谁。
　　瓠犀发皓齿，双蛾颦翠眉。红脸如开莲，素肤若凝脂。
　　绰约多逸态，轻盈不自持。尝矜绝代色，复恃倾城姿。
　　子夫前入侍，飞燕复当时。正悦掌中舞，宁哀团扇诗。
　　洛川昔云遇，高唐今尚违。幽阁禽雀噪，闲阶草露滋。
　　流景一何速，年华不可追。解佩安所赠，怨咽空自悲。
　　◎卷.2【奉和登骊山高顶寓目应制】武平一
　　銮舆上碧天，翠帟拖晴烟。绝崿纡仙径，层岩敞御筵。
　　云披丹凤阙，日下黑龙川。更睹南熏奏，流声入管弦。
　　◎卷.3【幸梨园观打球应制】武平一
　　令节重遨游，分镳应彩球。骖驔回上苑，蹀躞绕通沟。
　　影就红尘没，光随赭汗流。赏阑清景暮，歌舞乐时休。
　　◎卷.4【奉和幸白鹿观应制】武平一
　　玉府凌三曜，金坛驻六龙。彩旒悬倒景，羽盖偃乔松。
　　玄圃灵芝秀，华池瑞液浓。谬因沾舜渥，长愿奉尧封。
　　◎卷.5【侍宴安乐公主新宅应制】武平一
　　紫汉秦楼敞，黄山鲁馆开。簪裾分上席，歌舞列平台。
　　马既如龙至，人疑学凤来。幸兹联棣萼，何以接邹枚。
　　◎卷.6【送金城公主适西蕃】武平一
　　广化三边静，通烟四海安。还将膝下爱，特副域中欢。
　　圣念飞玄藻，仙仪下白兰。日斜征盖没，归骑动鸣鸾。
　　◎卷.7【奉和幸新丰温泉宫应制】武平一
　　秦王登碣石，周后袭昆仑。何必在遐远，方称万宇尊。
　　我皇顺时豫，星驾动轩辕。雄戟交驰道，清笳度国门。
　　回舆长乐观，校猎上林园。行漏移三象，连营总八屯。
　　旌摇鹦鹉谷，骑转凤凰原。绝壁苍苔古，灵泉碧溜温。
　　参差开水殿，窈窕敞岩轩。丰邑模犹在，骊宫迹尚存。
　　烟松衔翠幄，雪径绕花源。侍从推玄草，文章召虎贲。
　　深仁浃夷夏，洪造溢乾坤。谬忝王枚列，多惭雨露恩。
　　◎卷.8【奉和幸韦嗣立山庄侍宴应制】武平一
　　三光回斗极，万骑肃钩陈。地若游汾水，畋疑历渭滨。
　　圆塘冰写镜，遥树露成春。弦奏鱼听曲，机忘鸟狎人。
　　筑岩思感梦，磻石想垂纶。落景摇红壁，层阴结翠筠。
　　素风纷可尚，玄泽蔼无垠。薄暮清笳动，天文焕紫宸。
　　◎卷.9【兴庆池侍宴应制】武平一
　　銮舆羽驾直城隈，帐殿旌门此地开。皎洁灵潭图日月，
　　参差画舸结楼台。波摇岸影随桡转，风送荷香逐酒来。
　　愿奉圣情欢不极，长游云汉几昭回。
　　◎卷.10【奉和立春内出彩花树应制】武平一
　　銮辂青旂下帝台，东郊上苑望春来。黄莺未解林间啭，
　　红蕊先从殿里开。画阁条风初变柳，银塘曲水半含苔。
　　欣逢睿藻光韶律，更促霞觞畏景催。
　　◎卷.11【奉和正旦赐宰臣柏叶应制】武平一
　　绿叶迎春绿，寒枝历岁寒。愿持柏叶寿，长奉万年欢。
　　◎卷.12【游泾川琴溪】武平一
　　环潭澄晓色，叠嶂照秋影。幽致欣所逢，纷虑自兹屏。
　　◎卷.13【夜宴安乐公主宅】武平一
　　王孙帝女下仙台，金榜珠帘入夜开。
　　遽惜琼筵欢正洽，唯愁银箭晓相催。
　　◎卷.14【奉和圣制幸韦嗣立山庄应制】武平一
　　鸣銮赫奕下重楼，羽盖逍遥向一丘。
　　汉日唯闻白衣宠，唐年更睹赤松游。
　　◎卷.15【饯唐永昌】武平一
　　闻君墨绶出丹墀，双舄飞来伫有期。
　　寄谢铜街攀柳日，无忘粉署握兰时。


第一百零三卷
　　◎卷.1【奉和圣制立春日侍宴内殿出剪彩花应制】赵彦昭
　　剪彩迎初候，攀条故写真。花随红意发，叶就绿情新。
　　嫩色惊衔燕，轻香误采人。应为熏风拂，能令芳树春。
　　◎卷.2【奉和人日清晖阁宴群臣遇雪应制】赵彦昭
　　出震乘东陆，凭高御北辰。祥云应早岁，瑞雪候初旬。
　　庭树千花发，阶蓂七叶新。幸承今日宴，长奉万年春。
　　◎卷.3【奉和七夕两仪殿会宴应制】赵彦昭
　　青女三秋节，黄姑七日期。星桥度玉珮，云阁掩罗帷。
　　河气通仙掖，天文入睿词。今宵望灵汉，应得见蛾眉。
　　◎卷.4【奉和九日幸临渭亭登高应制】赵彦昭
　　秋豫凝仙览，宸游转翠华。呼鹰下鸟路，戏马出龙沙。
　　紫菊宜新寿，丹萸辟旧邪。须陪长久宴，岁岁奉吹花。
　　◎卷.5【奉和九月九日登慈恩寺浮屠应制】赵彦昭
　　出豫乘秋节，登高陟梵宫。皇心满尘界，佛迹现虚空。
　　日月宜长寿，人天得大通。喜闻题宝偈，受记莫由同。
　　◎卷.6【安乐公主移入新宅侍宴应制同用开字】赵彦昭
　　云物中京晓，天人外馆开。飞桥象河汉，悬榜学蓬莱。
　　北阙临仙槛，南山送寿杯。一窥轮奂毕，惭恧栋梁材。
　　◎卷.7【奉和送金城公主适西蕃应制（一作崔日用诗）】赵彦昭
　　圣后经纶远，谋臣计画多。受降追汉策，筑馆许戎和。
　　俗化乌孙垒，春生积石河。六龙今出饯，双鹤愿为歌。
　　◎卷.8【奉和圣制登骊山高顶寓目应制】赵彦昭
　　皇情遍九垓，御辇驻昭回。路若随天转，人疑近日来。
　　河看大禹凿，山见巨灵开。愿扈登封驾，常持荐寿杯。
　　◎卷.9【奉和幸白鹿观应制】赵彦昭
　　云骖驱半景，星跸坐中天。国诞玄宗圣，家寻碧落仙。
　　玉杯鸾荐寿，宝算鹤知年。一睹光华旦，欣承道德篇。
　　◎卷.10【哭仆射鄂公杨再思】赵彦昭
　　两揆光天秩，三朝奉帝熙。何言集大鸟，忽此丧元龟。
　　坐叹公槐落，行闻宰树悲。壑舟今已去，宁有济川期。
　　◎卷.11【人日侍宴大明宫应制】赵彦昭
　　宝契无为属圣人，雕舆出幸玩芳辰。平楼半入南山雾，
　　飞阁旁临东墅春。夹路秾花千树发，垂轩弱柳万条新。
　　处处风光今日好，年年愿奉属车尘。
　　◎卷.12【奉和初春幸太平公主南庄应制】赵彦昭
　　主第岩扃驾鹊桥，天门阊阖降鸾镳。历乱旌旗转云树，
　　参差台榭入烟霄。林间花杂平阳舞，谷里莺和弄玉箫。
　　已陪沁水追欢日，行奉茅山访道朝。
　　◎卷.13【奉和幸安乐公主山庄应制】赵彦昭
　　六龙齐轸御朝曦，双鹢维舟下绿池。飞观仰看云外耸，
　　浮桥直见海中移。灵泉巧凿天孙渚，孝笋能抽帝女枝。
　　幸愿一生同草树，年年岁岁乐于斯。
　　◎卷.14【奉和幸大荐福寺（寺乃中宗旧宅）】赵彦昭
　　宝地龙飞后，金身佛现时。千花开国界，万善累皇基。
　　北阙承行幸，西园属住持。天衣拂旧石，王舍起新祠。
　　刹凤迎雕辇，幡虹驻彩旗。同沾小雨润，窃仰大风诗。
　　◎卷.15【奉和幸长安故城未央宫应制】赵彦昭
　　夙驾移天跸，凭轩览汉都。寒烟收紫禁，春色绕黄图。
　　旧史遗陈迹，前王失霸符。山河寸土尽，宫观尺椽无。
　　崇高惟在德，壮丽岂为谟。茨室留皇鉴，熏歌盛有虞。
　　◎卷.16【奉和幸韦嗣立山庄侍燕应制】赵彦昭
　　贤族唯题里，儒门但署乡。何如表岩洞，宸翰发辉光。
　　地在兹山曲，家临郃水阳。六龙驻旌罕，四牡耀旂常。
　　北斗临台座，东山入庙堂。天高羽翼近，主圣股肱良。
　　野竹池亭气，村花涧谷香。纵然怀豹隐，空愧蹑鹓行。
　　◎卷.17【奉和元日赐群臣柏叶应制】赵彦昭
　　器乏雕梁器，材非构厦材。但将千岁叶，常奉万年杯。
　　◎卷.18【苑中人日遇雪应制】赵彦昭
　　始见青云干律吕，俄逢瑞雪应阳春。
　　今日回看上林树，梅花柳絮一时新。
　　◎卷.19【奉和圣制幸韦嗣立山庄应制】赵彦昭
　　廊庙心存岩壑中，銮舆瞩在灞城东。
　　逍遥自在蒙庄子，汉主徒言河上公。
　　◎卷.20【秋朝木芙蓉】赵彦昭
　　水面芙蓉秋已衰，繁条偏是著花迟。
　　平明露滴垂红脸，似有朝愁暮落时。
　　◎卷.21【侍宴桃花园咏桃花应制】赵彦昭
　　红萼竞燃春苑曙，粉茸新吐御筵开。
　　长年愿奉西王母，近侍惭无东朔才。


第一百零四卷
　　◎卷.1【奉和九日幸临渭亭登高应制得馀字】萧至忠
　　望幸三秋暮，登高九日初。朱旗巡汉苑，翠帟俯秦墟。
　　宠极萸房遍，恩深菊酎馀。承欢何以答，万亿奉宸居。
　　◎卷.2【奉和九月九日登慈恩寺浮图应制】萧至忠
　　天跸三乘启，星舆六辔行。登高凌宝塔，极目遍王城。
　　神卫空中绕，仙歌云外清。重阳千万寿，率舞颂升平。
　　◎卷.3【奉和幸安乐公主山庄应制】萧至忠
　　西郊窈窕凤凰台，北渚平明法驾来。匝地金声初度曲，
　　周堂玉溜好传杯。湾路分游画舟转，岸门相向碧亭开。
　　微臣此时承宴乐，仿佛疑从星汉回。
　　◎卷.4【送张亶赴朔方应制（一作刘宪诗）】萧至忠
　　命将择耆年，图功胜必全。光辉万乘饯，威武二庭宣。
　　中衢横鼓角，旷野蔽旌旃。推食天厨至，投醪御酒传。
　　凉风过雁苑，杀气下鸡田。分阃恩何极，临岐动睿篇。
　　◎卷.5【陪幸长宁公主林亭（一作刘宪诗）】萧至忠
　　公主林亭地，清晨降玉舆。画桥飞渡水，仙阁迥临虚。
　　新晴看蛱蝶，早夏摘芙蕖。文酒娱游盛，忻叨侍从馀。
　　◎卷.6【陪幸五王宅（一作刘宪诗）】萧至忠
　　北斗枢机任，西京肺腑亲。畴昔王门下，今兹制幸晨。
　　恩来山水被，圣作管弦新。绕座薰红药，当轩暗绿筠。
　　摘荷才早夏，听鸟尚馀春。行漏金徒晓，风烟是观津。
　　◎卷.7【三会寺应制（一作刘宪诗）】萧至忠
　　岧峣仓史台，敞朗绀园开。戒旦壶人警，翻霜羽骑来。
　　下辇登三袭，褰旒望九垓。林披馆陶榜，水浸昆明灰。
　　网户飞花缀，幡竿度鸟回。豫游仙唱动，潇洒出尘埃。
　　◎卷.8【荐福寺应制（一作刘宪诗）】萧至忠
　　地灵传景福，天驾俨钩陈。佳哉藩邸旧，赫矣梵宫新。
　　香塔鱼山下，禅堂雁水滨。珠幡映白日，镜殿写青春。
　　甚欢延故吏，大觉拯生人。幸承歌颂末，长奉属车尘。
　　◎卷.9【陪游上苑遇雪（一作刘宪诗）】萧至忠
　　龙骖晓入望春宫，正逢春雪舞春风。
　　花光并在天文上，寒气行销御酒中。
　　◎卷.10【奉和九日幸临渭亭登高应制得风字】李迥秀
　　重九临商节，登高出汉宫。正逢萸实满，还对菊花丛。
　　霁云开就日，仙藻丽秋风。微臣预在镐，窃抃遂无穷。
　　◎卷.11【奉和九月九日登慈恩寺浮图应制】李迥秀
　　沙界人王塔，金绳梵帝游。言从祇树赏，行玩菊丛秋。
　　御酒调甘露，天花拂彩旒。尧年将佛日，同此庆时休。
　　◎卷.12【奉和幸安乐公主山庄应制】李迥秀
　　诘旦重门闻警跸，传言太主奏山林。是日回舆罗万骑，
　　此时欢喜赐千金。鹭羽凤箫参乐曲，荻园竹径接帷阴。
　　手舞足蹈方无已，万年千岁奉薰琴。
　　◎卷.13【夜宴安乐公主宅】李迥秀
　　金榜岧峣云里开，玉箫参差天际回。
　　莫惊侧弁还归路，只为平阳歌舞催。
　　◎卷.14【奉和九日幸临渭亭登高应制得亭字】杨廉
　　远目瞰秦坰，重阳坐灞亭。既开黄菊酒，还降紫微星。
　　箫鼓谙仙曲，山河入画屏。幸兹陪宴喜，无以效丹青。
　　◎卷.15【奉和九月九日登慈恩寺浮图应制】杨廉
　　万乘临真境，重阳眺远空。慈云浮雁塔，定水映龙宫。
　　宝铎含飙响，仙轮带日红。天文将瑞色，辉焕满寰中。
　　◎卷.16【奉和九日幸临渭亭登高应制得枝字】韦安石
　　重九开秋节，得一动宸仪。金风飘菊蕊，玉露泫萸枝。
　　睿览八纮外，天文七曜披。临深应在即，居高岂忘危。
　　◎卷.17【侍宴旋师喜捷应制】韦安石
　　蜂蚁屯夷落，熊罴逐汉飞。忘躯百战后，屈指一年归。
　　厚眷纾天藻，深慈解御衣。兴酣歌舞出，朝野叹光辉。
　　◎卷.18【梁王宅侍宴应制同用风字】韦安石
　　梁园开胜景，轩驾动宸衷。早荷承湛露，修竹引薰风。
　　九酝倾钟石，百兽协丝桐。小臣陪宴镐，献寿奉维嵩。
　　◎卷.19【奉和九日幸临渭亭登高应制得明字】窦希玠
　　銮舆巡上苑，凤驾瞰层城。御座丹乌丽，宸居白鹤惊。
　　玉旗萦桂叶，金杯泛菊英。九晨陪圣膳，万岁奉承明。
　　◎卷.20【奉和九日幸临渭亭登高应制得臣字】陆景初
　　九秋光顺豫，重节霁良辰。登高识汉苑，问道侍轩臣。
　　菊花浮秬鬯，萸房插缙绅。圣化边陲谧，长洲鸿雁宾。
　　◎卷.21【奉和九日幸临渭亭登高应制得日字】郑南金
　　重阳玉律应，万乘金舆出。风起韵虞弦，云开吐尧日。
　　菊花浮圣酒，茱香挂衰质。欲知恩煦多，顺动观秋实。
　　◎卷.22【奉和九日幸临渭亭登高应制得直字】李咸
　　重阳乘令序，四野开晴色。日月数初并，乾坤圣登极。
　　菊黄迎酒泛，松翠凌霜直。游海难为深，负山徒倦力。
　　◎卷.23【奉和九日幸临渭亭登高应制得花字】赵彦伯
　　九日报仙家，三秋转岁华。呼鹰下鸟路，戏马出龙沙。
　　簪挂丹萸蕊，杯浮紫菊花。所愿同微物，年年共辟邪。
　　◎卷.24【从宴桃花园咏桃花应制（本赵彦昭诗）】赵彦伯
　　红萼竞燃春苑曙，zv茸新吐御筵开。
　　长年愿奉西王宴，近侍惭无东朔才。
　　◎卷.25【苑中遇雪应制】赵彦伯
　　千钟圣酒御筵披，六出祥英乱绕枝。
　　即此神仙对琼圃，何烦辙迹向瑶池。
　　◎卷.26【奉和九日幸临渭亭登高应制得樽字】于经野
　　御气三秋节，登高九曲门。桂筵罗玉俎，菊醴溢芳樽。
　　遵渚归鸿度，承云舞鹤鶱。微臣滥陪赏，空荷圣明恩。
　　◎卷.27【奉和九日幸临渭亭登高应制得还字】卢怀慎
　　时和素秋节，宸豫紫机关。鹤似闻琴至，人疑宴镐还。
　　旷望临平野，潺湲俯暝湾。无因酬大德，空此愧崇班。
　　◎卷.28【奉和圣制龙池篇】卢怀慎
　　代邸东南龙跃泉，清漪碧浪远浮天。楼台影就波中出，
　　日月光疑镜里悬。雁沼洄流成舜海，龟书荐社应尧年。
　　大川既济惭为楫，报德空思奉细涓。


第一百零五卷
　　◎卷.1【奉和九月九日登慈恩寺浮图应制】辛替否
　　洪慈均动植，至德俯深玄。出豫从初地，登高适梵天。
　　白云飞御藻，慧日暖皇编。别有秋原藿，长倾雨露缘。
　　◎卷.2【奉和九月九日登慈恩寺浮图应制】王景
　　玉辇移中禁，珠梯览四禅。重阶清汉接，飞窦紫霄悬。
　　缀叶披天藻，吹花散御筵。无因銮跸暇，俱舞鹤林前。
　　◎卷.3【奉和九月九日登慈恩寺浮图应制】毕乾泰
　　鹦林花塔启，凤辇顺时游。重九昭皇庆，大千扬帝休。
　　耆闍妙法阐，王舍睿文流。至德覃无极，小臣歌讵酬。
　　◎卷.4【奉和九月九日登慈恩寺浮图应制】麹瞻
　　扈跸游玄地，陪仙瞰紫微。似迈铢衣劫，将同羽化飞。
　　雕戈秋日丽，宝剑晓霜霏。献觞乘菊序，长愿奉天晖。
　　◎卷.5【奉和九月九日登慈恩寺浮图应制】樊忱
　　净境重阳节，仙游万乘来。插萸登鹫岭，把菊坐蜂台。
　　十地祥云合，三天瑞景开。秋风词更远，窃抃乐康哉。
　　◎卷.6【奉和九月九日登慈恩寺浮图应制】孙佺
　　应节萸房满，初寒菊圃新。龙旗焕辰极，凤驾俨香闉。
　　莲井偏宜夏，梅梁更若春。一忻陪雁塔，还似得天身。
　　◎卷.7【奉和九月九日登慈恩寺浮图应制】李从远
　　九月从时豫，三乘为法开。中霄日天子，半座宝如来。
　　摘果珠盘献，攀萸玉辇回。愿将尘露点，遥奉光明台。
　　◎卷.8【奉和九月九日登慈恩寺浮图应制】周利用
　　山豫乘金节，飞文焕日宫。萸房开圣酒，杏苑被玄功。
　　塔向三天迥，禅收八解空。叨恩奉兰藉，终愧洽薰风。
　　◎卷.9【奉和九月九日登慈恩寺浮图应制】张景源
　　飞塔凌霄起，宸游一届焉。金壶新泛菊，宝座即披莲。
　　就日摇香辇，凭云出梵天。祥氛与佳色，相伴杂炉烟。
　　◎卷.10【奉和九月九日登慈恩寺浮图应制】李恒
　　宝地邻丹掖，香台瞰碧云。河山天外出，城阙树中分。
　　睿藻兰英秀，仙杯菊蕊薰。愿将今日乐，长奉圣明君。
　　◎卷.11【奉和九月九日登慈恩寺浮图应制】张锡
　　九秋霜景净，千门晓望通。仙游光御路，瑞塔迥凌空。
　　菊彩扬尧日，萸香绕舜风。天文丽辰象，窃抃仰层穹。
　　◎卷.12【晦日宴高文学林亭】张锡
　　雪尽铜驼路，花照石崇家。年光开柳色，池影泛云华。
　　赏洽情方远，春归景未赊。欲知多暇日，尊酒渍澄霞。
　　◎卷.13【奉和九月九日登慈恩寺浮图应制】解琬
　　瑞塔临初地，金舆幸上方。空边有清净，觉处无馨香。
　　雨霁微尘敛，风秋定水凉。兹辰采仙菊，荐寿庆重阳。
　　◎卷.14【晦日宴高氏林亭】解琬
　　主第簪裾出，王畿春照华。山亭一以眺，城阙带烟霞。
　　横堤列锦帐，傍浦驻香车。欢娱属晦节，酩酊未还家。


第一百零六卷
　　◎卷.1【侍宴长宁公主东庄应制】郑愔
　　公门袭汉环，主第称秦玉。池架祥鳣序，山吹鸣凤曲。
　　拂席萝薜垂，回舟芰荷触。平阳妙舞处，日暮清歌续。
　　◎卷.2【采莲曲】郑愔
　　锦dh沙棠舰，罗带石榴裙。绿潭采荷芰，清江日稍曛。
　　鱼鸟争唼喋，花叶相芬氲。不觉芳洲暮，菱歌处处闻。
　　◎卷.3【夜游曲】郑愔
　　汉室欢娱盛，魏国文雅遒。许史多暮宿，应陈从夜游。
　　西园宴公子，北里召王侯。讵似将军猎，空嗟亭尉留。
　　◎卷.4【少年行】郑愔
　　颍川豪横客，咸阳轻薄儿。田窦方贵幸，赵李新相知。
　　轩盖终朝集，笙竽此夜吹。黄金盈箧笥，白日忽西驰。
　　◎卷.5【中宗降诞日长宁公主满月侍宴应制】郑愔
　　春殿猗兰美，仙阶柏树荣。地逢芳节应，时睹圣人生。
　　月满增祥荚，天长发瑞灵。南山遥可献，常愿奉皇明。
　　◎卷.6【奉和幸上官昭容院献诗四首】郑愔
　　地轴楼居远，天台阙路赊。何如游帝宅，即此对仙家。
　　座拂金壶电，池摇玉酒霞。无云秦汉隔，别访武陵花。
　　尧茨姑射近，汉苑建章连。十五蓂知月，三千桃纪年。
　　鸾歌随凤吹，鹤舞向鹍弦。更觅琼妃伴，来过玉女泉。
　　宫掖贤才重，山林高尚难。不言辞辇地，更有结庐欢。
　　池栋清温燠，岩窗起沍寒。幽亭有仙桂，圣主万年看。
　　槎流天上转，茅宇禁中开。河鹊填桥至，山熊避槛来。
　　庭花采菉蓐，岩石步莓苔。愿奉舆图泰，长开锦翰裁。
　　◎卷.7【送金城公主适西蕃应制】郑愔
　　下嫁戎庭远，和亲汉礼优。笳声出虏塞，箫曲背秦楼。
　　贵主悲黄鹤，征人怨紫骝。皇情眷亿兆，割念俯怀柔。
　　◎卷.8【奉和幸望春宫送朔方大总管张仁亶】郑愔
　　御跸下都门，军麾出塞垣。长杨跨武骑，细柳接戎轩。
　　睿曲风云动，边威鼓吹喧。坐帷将阃外，俱是报明恩。
　　◎卷.9【奉和九月九日登慈恩寺浮图应制】郑愔
　　涌霄开宝塔，倒影驻仙舆。雁子乘堂处，龙王起藏初。
　　秋风圣主曲，佳气史官书。愿献重阳寿，承欢万岁馀。
　　◎卷.10【铜雀妓】郑愔
　　日斜漳浦望，风起邺台寒。玉座平生晚，金尊妓吹阑。
　　舞馀依帐泣，歌罢向陵看。萧索松风暮，愁烟入井阑。
　　◎卷.11【胡笳曲】郑愔
　　汉将留边朔，遥遥岁序深。谁堪牧马思，正是胡笳吟。
　　曲断关山月，声悲雨雪阴。传书问苏武，陵也独何心。
　　◎卷.12【折杨柳】郑愔
　　青柳映红颜，黄云蔽紫关。忽闻边使出，枝叶为君攀。
　　舞腰愁欲断，春心望不还。风花滚成雪，罗绮乱斑斑。
　　◎卷.13【秋闺】郑愔
　　征客向轮台，幽闺寂不开。音书秋雁断，机杼夜蛩催。
　　虚幌风吹叶，闲阶露湿苔。自怜愁思影，常共月裴回。
　　◎卷.14【人日重宴大明宫恩赐彩缕人胜应制】郑愔
　　琼殿含光映早轮，玉鸾严跸望初晨。池开冻水仙宫丽，
　　树发寒花禁苑新。佳气裴回笼细网，残霙淅沥染轻尘。
　　良时荷泽皆迎胜，穷谷晞阳犹未春。
　　◎卷.15【奉和春日幸望春宫】郑愔
　　晨跸凌高转翠旌，春楼望远背朱城。忽排花上游天苑，
　　却坐云边看帝京。百草香心初罥蝶，千林嫩叶始藏莺。
　　幸同葵藿倾阳早，愿比盘根应候荣。
　　◎卷.16【奉和幸三会寺应制】郑愔
　　鸟籀遗新阁，龙旂访古台。造书臣颉往，观迹帝羲来。
　　睿览山川匝，宸心宇宙该。梵音随驻辇，天步接乘杯。
　　旧苑经寒露，残池问劫灰。散花将捧日，俱喜圣慈开。
　　◎卷.17【奉和幸大荐福寺（寺即中宗旧宅）】郑愔
　　旧邸三乘辟，佳辰万骑留。兰图奉叶偈，芝盖拂花楼。
　　国会人王法，宫还天帝游。紫云成宝界，白水作禅流。
　　雁塔昌基远，鹦林睿藻抽。欣承大风曲，窃预小童讴。
　　◎卷.18【同韦舍人早朝】郑愔
　　瑞阙龙居峻，宸庭凤掖深。才良寄天綍，趋拜侣朝簪。
　　飞马看来影，喧车识驻音。重轩轻雾入，洞户落花侵。
　　闻有题新翰，依然想旧林。同声惭卞玉，谬此托韦金。
　　◎卷.19【塞外三首】郑愔
　　塞外萧条望，征人此路赊。边声乱朔马，秋色引胡笳。
　　遥嶂侵归日，长城带晚霞。断蓬飞古戍，连雁聚寒沙。
　　海暗云无叶，山春雪作花。丈夫期报主，万里独辞家。
　　荒垒三秋夕，穷郊万里平。海阴凝独树，日气下连营。
　　戎旆霜旋重，边裘夜更轻。将军犹转战，都尉不成名。
　　折柳悲春曲，吹笳断夜声。明年汉使返，须筑受降城。
　　阳鸟南飞夜，阴山北地寒。汉家征戍客，年岁在楼兰。
　　玉塞朔风起，金河秋月团。边声入鼓吹，霜气下旌竿。
　　海外归书断，天涯旅鬓残。子卿犹奉使，常向节旄看。
　　◎卷.20【春怨】郑愔
　　春朝物候妍，愁妇镜台前。风吹数蝶乱，露洗百花鲜。
　　试出褰罗幌，还来著锦筵。曲中愁夜夜，楼上别年年。
　　不及随萧史，高飞向紫烟。
　　◎卷.21【贬降至汝州广城驿】郑愔
　　近郊凭汝海，遐服指江干。尚忆趋朝贵，方知失路难。
　　曙宫平乐远，秋泽广城寒。岸苇新花白，山梨晚叶丹。
　　乡关千里暮，岁序四时阑。函塞云间别，旋门雾里看。
　　夙年追騄骥，暮节仰鹓鸾。疲驽劳垂耳，骞腾讵矫翰。
　　将调梅铉实，不正李园冠。荆玉终无玷，随珠忽已弹。
　　晓装违巩洛，夕梦在长安。北上频伤阮，西征未学潘。
　　倾车无共辙，同派有殊澜。去去怀知己，何由报一餐。
　　◎卷.22【哭郎著作】郑愔
　　诗礼康成学，文章贾谊才。巳年人得梦，庚日鸟为灾。
　　书草藏天阁，琴声入夜台。荒阶罗驳藓，虚座网浮埃。
　　白马宾徒散，青乌陇隧开。空怜门下客，怀旧几迟回。
　　◎卷.23【咏黄莺儿】郑愔
　　欲转声犹涩，将飞羽未调。高风不借便，何处得迁乔。
　　◎卷.24【百舌】郑愔
　　百舌鸣高树，弄音无常则。借问声何烦，末俗不尚默。


第一百零七卷
　　◎卷.1【奉和圣制送张说上集贤学士赐宴（赋得迎字）】源乾曜
　　盛业光书府，征人尽国英。丝纶贤得相，群俊学为名。
　　宠命垂天锡，崇恩发睿情。熏风清禁籞，文殿述皇明。
　　日霁庭阴出，池曛水气生。欢娱此无限，诗酒自相迎。
　　◎卷.2【奉和御制乾曜与张说宋璟同日上官命宴都堂赐诗】源乾曜
　　睿作超千古，湛恩育万人。递迁俱荷泽，同拜忽为邻。
　　道合徽音畅，芳辰景命新。鼓钟崇享礼，鹓鹭集朝伦。
　　窃位思官谤，凋容谢木春。惭多无以叙，拙备实难陈。
　　进绶怀三少，承光尽百身。自当归第日，何幸列宫臣。
　　◎卷.3【奉和圣制送张尚书巡边】源乾曜
　　匈奴迩河朔，汉地须戎旅。天子择英才，朝端出监抚。
　　流星下阊阖，宝钺专公辅。礼物生光辉，宸章备恩诩。
　　有征视矛戟，制胜唯樽俎。彼美何壮哉，桓桓擅斯举。
　　声华振台阁，功德标文武。奉国知命轻，忘家以身许。
　　安人在勤恤，保大殚襟腑。此外无异言，同情报明主。
　　◎卷.4【禅社首乐章】源乾曜
　　灵具醉，杳熙熙。灵将往，眇禗禗。愿明德，吐正词。
　　烂遗光，流祯祺。
　　◎卷.5【奉和圣制送张说赴集贤院学士赐宴赋得虚字】徐坚
　　崇文德化洽，新殿集贤初。庸菲参高选，首滥承明庐。
　　殊私光辅弼，荣送列簪裾。座引中厨馔，杯锡上尊馀。
　　翠叶浓丹苑，晴空卷碧虚。忝同文史地，愿草登封书。
　　◎卷.6【奉和圣制送张说巡边】徐坚
　　至德抚遐荒，神兵赴朔方。帝思元帅重，爰择股肱良。
　　累相承安世，深筹协子房。寄崇专斧钺，礼备设坛场。
　　鼙鼓喧雷电，戈剑凛风霜。四騑将戒道，十乘启先行。
　　圣锡加恒数，天文耀宠光。出郊开帐饮，寅饯盛离章。
　　雨濯梅林润，风清麦野凉。燕山应勒颂，麟阁伫名扬。
　　◎卷.7【奉和送金城公主适西蕃应制】徐坚
　　星汉下天孙，车服降殊蕃。匣中词易切，马上曲虚繁。
　　关塞移朱帐，风尘暗锦轩。箫声去日远，万里望河源。
　　◎卷.8【饯许州宋司马赴任】徐坚
　　旧许星车转，神京祖帐开。断烟伤别望，零雨送离杯。
　　辞燕依空绕，宾鸿入听哀。分襟与秋气，日夕共悲哉。
　　◎卷.9【饯唐永昌】徐坚
　　郎官出宰赴伊瀍，征传駸駸灞水前。
　　此时怅望新丰道，握手相看共黯然。
　　◎卷.10【送考功武员外学士使嵩山置舍利塔歌】徐坚
　　伊川别骑，灞岸分筵。对三春之花月，览千里之风烟。
　　望青山兮分地，见白云兮在天。寄愁心于樽酒，
　　怆离绪于清弦。共握手而相顾，各衔凄而黯然。
　　◎卷.11【棹歌行】徐坚
　　棹女饰银钩，新妆下翠楼。霜丝青桂楫，兰枻紫霞舟。
　　水落金陵曙，风起洞庭秋。扣舷过曲浦，飞帆越回流。
　　影入桃花浪，香飘杜若洲。洲长殊未返，萧散云霞晚。
　　日下大江平，烟生归岸远。岸远闻潮波，争途游戏多。
　　因声赵津女，来听采菱歌。
　　◎卷.12【送武进郑明府】徐坚
　　弦歌试宰日，城阙赏心违。北谢苍龙去，南随黄鹄飞。
　　夏云海中出，吴山江上微。甿谣岂云远，从此庆缁衣。
　　◎卷.13【仪坤庙乐章】徐坚
　　於穆清庙，肃雍严祀。合福受釐，介以繁祉。
　　◎卷.14【祭汾阴乐章】源光裕
　　方丘既膳，嘉飨载谧。斋敬毕诚，陶匏贵质。
　　秀毕丰荐，芳俎盈实。永永福流，其升如日。


第一百零八卷
　　◎卷.1【奉和圣制送张说上集贤学士赐宴（赋得私字）】李元纮
　　硕儒延凤沼，金马被鸿私。馔玉趋丹禁，笺花降紫墀。
　　衔恩倾旨酒，鼓舞咏康时。暂觏群书缉，逾昭盛业丕。
　　接筵欣有命，搦管愧无词。自惊一何幸，太阳还及葵。
　　◎卷.2【绿墀怨】李元纮
　　征马噪金珂，嫖姚向北河。绿苔行迹少，红粉泪痕多。
　　宝屋粘花絮，银筝覆网罗。别君如昨日，青海雁频过。
　　◎卷.3【相思怨】李元纮
　　望月思氛氲，朱衾懒更熏。春生翡翠帐，花点石榴裙。
　　燕语时惊妾，莺啼转忆君。交河一万里，仍隔数重云。
　　◎卷.4【奉和圣制送张说上集贤学士赐宴（赋得升字）】裴漼
　　问道图书盛，尊儒礼教兴。石渠因学广，金殿为贤升。
　　日月恩光照，风云宠命膺。谋谟言可范，舟楫事斯凭。
　　宴喜明时洽，光辉湛露凝。大哉尧作主，天下颂歌称。
　　◎卷.5【奉和御制旋师喜捷】裴漼
　　殊类骄无长，王师示有征。中军才受律，妖寇已亡精。
　　斩虏还遮塞，绥降更筑城。从来攻必克，天策振奇兵。
　　◎卷.6【奉和御制平胡】裴漼
　　玄漠圣恩通，由来书轨同。忽闻窥月满，相聚寇云中。
　　庙略占黄气，神兵出绛宫。将军行逐虏，使者亦和戎。
　　一举轒輼灭，再麾沙漠空。直将威禁暴，非用武为雄。
　　饮至明军礼，酬勋锡武功。干戈还载戢，文德在唐风。
　　◎卷.7【奉和圣制龙池篇（十）】裴漼
　　乾坤启圣吐龙泉，泉水年年胜一年。始看鱼跃方成海，
　　即睹飞龙利在天。洲渚遥将银汉接，楼台直与紫微连。
　　休气荣光恒不散，悬知此地是神仙。
　　◎卷.8【奉和圣制送张说上集贤学士赐宴（赋得宾字）】刘升
　　图书应明主，策府宴嘉宾。台曜临东壁，乾光自北辰。
　　网罗穷象系，述作究天人。圣酒千钟洽，仙厨百味陈。
　　成山徒可仰，涉海讵知津。幸逢文教盛，还睹颂声新。
　　◎卷.9【奉和圣制送张说上集贤学士赐宴（赋得登字）】萧嵩
　　帝曰简才能，旌贤在股肱。文章礼一变，礼乐道逾弘。
　　芸阁英华入，宾门鹓鹭登。恩筵过所望，圣泽实超恒。
　　夏叶开红药，馀花发紫藤。微臣亦何幸，叨此预文朋。
　　◎卷.10【奉和御制左丞相说右丞相璟太子少傅乾曜同日上官…赐诗】萧嵩
　　审官思共理，多士属惟唐。历选台庭旧，来熙帝业昌。
　　入朝师百辟，论道协三光。垂拱咨元老，亲贤辅少阳。
　　登庸崇礼送，宠德耀宸章。御酒飞觞洽，仙闱雅乐张。
　　荷恩思有报，陈力愧无良。愿罄公忠节，同心奉我皇。
　　◎卷.11【奉和圣制送张说上集贤学士赐宴（赋得西字）】韦抗
　　广庭临璧沼，多士侍金闺。英宰文儒叶，明君日月齐。
　　集贤光首拜，改殿发新题。早夏初移律，馀花尚拂溪。
　　壶觞接云上，经术引关西。圣德鸿名远，将陪玉检泥。
　　◎卷.12【奉和圣制送张说上集贤学士赐宴（赋得催字）】李暠
　　偃武尧风接，崇文汉道恢。集贤更内殿，清选自中台。
　　佐命留侯业，词华博物才。天厨千品降，御酒百壶催。
　　鹓鹭方成列，神仙喜暂陪。复欣同拜首，叨此颂良哉。
　　◎卷.13【奉和圣制送张说上集贤学士赐宴（赋得华字）】韦述
　　修文中禁启，改字令名加。台座征人杰，书坊应国华。
　　赋诗开广宴，赐酒酌流霞。云散明金阙，池开照玉沙。
　　掖垣留宿鸟，温树落馀花。谬此天光及，衔恩醉日斜。
　　◎卷.14【晚渡伊水】韦述
　　悠悠涉伊水，伊水清见石。是时春向深，两岸草如积。
　　迢递望洲屿，逶迤亘津陌。新树落疏红，遥原上深碧。
　　回瞻洛阳苑，遽有长山隔。烟雾犹辨家，风尘已为客。
　　登陟多异趣，往来见行役。云起早已昏，鸟飞日将夕。
　　光阴逝不借，超然慕畴昔。远游亦何为，归来存竹帛。
　　◎卷.15【春日山庄】韦述
　　初岁开韶月，田家喜载阳。晚晴摇水态，迟景荡山光。
　　浦净渔舟远，花飞樵路香。自然成野趣，都使俗情忘。
　　◎卷.16【广陵送别宋员外佐越郑舍人还京（一作张谔诗）】韦述
　　朱绂临秦望，皇华赴洛桥。文章南渡越，书奏北归朝。
　　树入江云尽，城衔海月遥。秋风将客思，川上晚萧萧。
　　◎卷.17【奉和圣制送张说上集贤学士赐宴（赋得今字）】陆坚
　　圣主崇文教，层霄降德音。尊贤泽既厚，式宴宠逾深。
　　复有夔龙相，良哉简帝心。得人惟迈昔，多士谅推今。
　　书殿荣光满，儒门喜气临。顾惟诚滥吹，徒此接衣簪。
　　◎卷.18【句】陆坚
　　风移覃土宇，云上浃群臣。（千秋节应制，《海录碎事》）
　　◎卷.19【奉和圣制送张说上集贤学士赐宴（赋得回字）】程行谌
　　圣主崇文化，锵锵得盛才。相因归梦立，殿以集贤开。
　　象系微言阐，诗书至道该。尧尊承帝泽，禹膳自天来。
　　礼洽欢逾长，风恬暑更回。国朝将舜颂，同是一康哉。
　　◎卷.20【奉和圣制送张说上集贤学士赐宴（赋得风字）】褚琇
　　讲习延东观，趋陪盛北宫。惟师恢帝则，敷教叶天工。
　　宣室恩尝异，金华礼更崇。洞门清永日，华绶接微风。
　　萐降尧厨翠，榴开舜酒红。文思光万宇，高议待升中。
　　◎卷.21【奉和御制左丞相说右丞相璟太子少傅乾曜同日上官…赐诗】裴光庭
　　乐贤闻往诰，褒德偶兹辰。端揆升元老，师谋择累仁。
　　紫庭崇让毕，粉署礼容陈。既荷恩荣旧，俱承宠命新。
　　天文悬瑞色，圣酒泛华茵。杂遝喧箫鼓，欢娱洽搢绅。
　　掖垣招近侍，虚薄厕清尘。共保坚贞节，常期雨露均。
　　◎卷.22【奉和圣制左丞相说右丞相璟太子少傅乾曜同…宴都堂赐诗】宇文融
　　申甫生周日，宣慈举舜年。何如偶昌运，比德迈前贤。
　　宠获元良密，荣瞻端揆迁。职优三事老，位在百僚先。
　　北极回宸渥，南宫饰御筵。飞文瑶札降，赐酒玉杯传。
　　谬列台衡重，俱承雨露偏。誓将同竭力，相与郊尘涓。
　　◎卷.23【奉和圣制同二相已下群官乐游园宴】崔沔
　　五日酺才毕，千年乐未央。复承天所赐，终宴国之阳。
　　地胜春逾好，恩深乐更张。落花飞广座，垂柳拂行觞。
　　庶尹陪三史，诸侯具万方。酒酣同抃跃，歌舞咏时康。
　　◎卷.24【奉和圣制同二相已下群臣乐游园宴】崔尚
　　春日照长安，皇恩宠庶官。合钱承罢宴，赐帛复追欢。
　　供帐凭高列，城池入迥宽。花催相国醉，鸟和乐人弹。
　　北阙云中见，南山树杪看。乐游宜缔赏，舞咏惜将阑。
　　◎卷.25【奉和圣制同二相以下群官乐游园宴】胡皓
　　五酺终宴集，三锡又欢娱。仙阜崇高异，神州眺览殊。
　　南山临皓雪，北阙对明珠。广座鹓鸿满，昌庭驷马趋。
　　绮罗含草树，丝竹吐郊衢。衔杯不能罢，歌舞乐唐虞。
　　◎卷.26【奉和圣制送张尚书巡边】胡皓
　　燕公为汉将，武德奉文思。利用经戎莽，英图叶圣诒。
　　塞沙制长策，穷石卷摇旗。万里要相贺，三边又在兹。
　　棱威方逐逐，谈笑坐怡怡。宠饯纷郊道，充厨竭御司。
　　尝醪企行迈，听乐罢涟洏。衮旒垂翰墨，缨蕤迭赋诗。
　　金山无积阻，玉树有华滋。请迨炎风暮，归旌候此时。
　　◎卷.27【和宋之问寒食题临江驿】胡皓
　　闻道山阴会，仍为火忌辰。途中甘弃日，江上苦伤春。
　　流水翻催泪，寒灰更伴人。丹心终不改，白发为谁新。
　　◎卷.28【出峡】胡皓
　　巴东三峡尽，旷望九江开。楚塞云中出，荆门水上来。
　　鱼龙潜啸雨，凫雁动成雷。南国秋风晚，客思几悠哉。
　　◎卷.29【同蔡孚起居咏鹦鹉（一作裴漼诗）】胡皓
　　鹦鹉殊姿致，鸾皇得比肩。常寻金殿里，每话玉阶前。
　　贾谊才方达，扬雄老未迁。能言既有地，何惜为闻天。
　　◎卷.30【大漠行】胡皓
　　单于犯蓟壖，虏骑略萧边。南山木叶飞下地，
　　北海蓬根乱上天。科斗连营太原道，鱼丽合阵武威川。
　　三军遥倚伏，万里相驰逐。旌旆悠悠静潮源，
　　鼙鼓喧喧动卢谷。穷徼出幽陵，吁嗟倦寝兴。
　　马蹄冻溜石，胡毳暖生冰。云沙泱漭天光闭，
　　河塞阴沉海色凝。崆峒北国谁能托，萧索边心常不乐。
　　近见行人畏白龙，遥闻公主愁黄鹤。阳春半，岐路间；
　　瑶台苑，玉门关。百花芳树红将歇，二月兰皋绿未还。
　　阵云不散鱼龙水，雨雪犹飞鸿鹄山。山嶂绵连那可极，
　　路远辛勤梦颜色。北堂萱草不寄来，东园桃李长相忆。
　　汉将纷纭攻战盈，胡寇萧条幽朔清。韩昌拜节偏知送，
　　郑吉驱旌坐见迎。火绝烟沉左西极，谷静山空右北平。
　　但得将军能百胜，不须天子筑长城。


第一百零九卷
　　◎卷.1【朝退】李適之
　　朱门长不闭，亲友恣相过。年今将半百，不乐复如何。
　　◎卷.2【罢相作】李適之
　　避贤初罢相，乐圣且衔杯。为问门前客，今朝几个来。
　　◎卷.3【题汉州西湖】房琯
　　高流缠峻隅，城下缅丘墟。决渠信浩荡，潭岛成江湖。
　　结宇依回渚，水中信可居。三伏气不蒸，四达暑自徂。
　　同人千里驾，邻国五马车。月出共登舟，风生随所如。
　　举麾指极浦，欲极更盘纡。缭绕各殊致，夜尽情有馀。
　　遭乱意不开，即理还暂祛。安得长晤语，使我忧更除。
　　◎卷.4【咏方圆动静】李泌
　　方如行义，圆如用智。动如逞才，静如遂意。
　　◎卷.5【长歌行】李泌
　　天覆吾，地载吾，天地生吾有意无。不然绝粒升天衢，
　　不然鸣珂游帝都。焉能不贵复不去，空作昂藏一丈夫。
　　一丈夫兮一丈夫，千生气志是良图。请君看取百年事，
　　业就扁舟泛五湖。
　　◎卷.6【奉和圣制中和节曲江宴百僚】李泌
　　风俗时有变，中和节惟新。轩车双阙下，宴会曲江滨。
　　金石何铿锵，簪缨亦纷纶。皇恩降自天，品物感知春。
　　慈恩匝寰瀛，歌咏同君臣。（缺一韵）。
　　◎卷.7【奉和圣制，重阳赐会聊示所怀】李泌
　　大唐造昌运，品物荷时成。乘秋逢令节，锡宴观群情。
　　俯临秦山川，高会汉公卿。（缺一韵）。
　　未追赤松子，且泛黄菊英。赓歌圣人作，海内同休明。
　　◎卷.8【句】李泌
　　青青东门柳，岁晏复憔悴。（见《邺侯家传》）
　　良弓摧折久，谁识是龙韬。（见《吟窗杂录》）
　　旋沫翻成碧玉池，添酥散出琉璃眼。（《赋茶》）
　　◎卷.9【享太庙乐章·广运舞】郭子仪
　　於赫皇祖，昭明有融。惟文之德，惟武之功。
　　河海静谧，车书混同。虔恭孝飨，穆穆玄风。
　　◎卷.10【享太庙乐章·保大舞】郭子仪
　　於穆文考，圣神昭彰。箫勺群慝，含光远方。
　　万物茂遂，九夷宾王。愔愔云韶，德音不忘。


第一百一十卷
　　◎卷.1【百子池】张谔
　　旧闻百子汉家池，汉家渌水今逶迤。宫女厌镜笑窥池，
　　身前影后不相见，无数容华空自知。
　　◎卷.2【东封山下宴群臣】张谔
　　万里扈封峦，群公遇此欢。幔城连夜静，霜仗满空寒。
　　辇路宵烟合，旌门晓月残。明朝陪圣主，山下礼圆坛。
　　◎卷.3【三日岐王宅】张谔
　　玉女贵妃生，嫛婗始发声。金盆浴未了，绷子绣初成。
　　翡翠雕芳缛，真珠帖小缨。何时学健步，斗取落花轻。
　　◎卷.4【满月】张谔
　　社金流茂祉，庭玉表奇才。竹似因谈植，兰疑入梦栽。
　　乌将八子去，凤逐九雏来。今夜明珠色，当随满月开。
　　◎卷.5【岐王山亭】张谔
　　王家傍绿池，春色正相宜。岂有楼台好，兼看草树奇。
　　石榴天上叶，椰子日南枝。出入千门里，年年乐未移。
　　◎卷.6【岐王席上咏美人】张谔
　　半额画双蛾，盈盈烛下歌。玉杯寒意少，金屋夜情多。
　　香艳王分帖，裙娇敕赐罗。平阳莫相妒，唤出不如他。
　　◎卷.7【还京（一作广陵送别宋员外佐越郑舍人还京一作韦述诗）】张谔
　　朱绂临秦望，皇华赴洛桥。文章南渡越，书奏北归朝。
　　树入江云尽，城衔海月遥。秋风将客思，川上晚萧萧。
　　◎卷.8【赠吏部孙员外济】张谔
　　天子爱贤才，星郎入拜来。明光朝半下，建礼直初回。
　　名带含香发，文随绮幕开。披云自有镜，从此照仙台。
　　◎卷.9【送李著作倅杭州】张谔
　　辍史空三署，题舆佐一方。祖筵开霁景，征陌直朝光。
　　水陆风烟隔，秦吴道路长。伫闻敷善政，邦国咏惟康。
　　◎卷.10【九日】张谔
　　秋来林下不知春，一种佳游事也均。绛叶从朝飞著夜，
　　黄花开日未成旬。将曛陌树频惊鸟，半醉归途数问人。
　　城远登高并九日，茱萸凡作几年新。
　　◎卷.11【延平门高斋亭子应岐王教】张谔
　　花源药屿凤城西，翠幕纱窗莺乱啼。昨夜蒲萄初上架，
　　今朝杨柳半垂堤。片片仙云来渡水，双双燕子共衔泥。
　　请语东风催后骑，并将歌舞向前谿。
　　◎卷.12【九日宴】张谔
　　秋叶风吹黄飒飒，晴云日照白鳞鳞。
　　归来得问茱萸女，今日登高醉几人。
　　◎卷.13【从军】刘庭琦
　　朔风吹寒塞，胡沙千万里。陈云出岱山，孤月生海水。
　　决胜方求敌，衔恩本轻死。萧萧牧马鸣，中夜拔剑起。
　　◎卷.14【奉和圣制瑞雪篇】刘庭琦
　　紫宸飞雪晓裴回，层阁重门雪照开。九衢皛耀浮埃尽，
　　千品差池贽帛来。何处田中非种玉，谁家院里不生梅。
　　埋云翳景无穷已，因风落地吹还起。先过翡翠宝房中，
　　转入鸳鸯金殿里。美人含笑出联翩，艳逸相轻斗容止。
　　罗衣点著浑是花，玉手抟来半成水。奕奕纷纷何所如，
　　顿忆杨园二月初。羞同班女高秋扇，欲照明王乙夜书。
　　姑射山中符圣寿，芙蓉阙下降神车。愿随睿泽流无限，
　　长报丰年贵有馀。
　　◎卷.15【咏木槿树题武进文明府厅】刘庭琦
　　物情良可见，人事不胜悲。莫恃朝荣好，君看暮落时。
　　◎卷.16【铜雀台】刘庭琦
　　铜台宫观委灰尘，魏主园林漳水滨。
　　即今西望犹堪思，况复当时歌舞人。
　　◎卷.17【失白鹰】郑繇
　　白锦文章乱，丹霄羽翮齐。云中呼暂下，雪里放还迷。
　　梁苑惊池鹜，陈仓拂野鸡。不知寥廓外，何处独依栖。
　　◎卷.18【经慈涧题】郑繇
　　岸与恩同广，波将慈共深。涓涓劳日夜，长似下流心。


第一百一十一卷
　　◎卷.1【奉和御制平胡】韩休
　　南牧正纷纷，长河起塞氛。玉符征选士，金钺拜将军。
　　叠鼓摇边吹，连旌暗朔云。祅星乘夜落，害气入朝分。
　　始见幽烽警，俄看烈火焚。功成奏凯乐，战罢策归勋。
　　盛德陈清庙，神谟属大君。叨荣逢偃羽，率舞咏时文。
　　◎卷.2【奉和圣制送张说巡边】韩休
　　一德光台象，三军掌夏卿。来威申庙略，出总叶师贞。
　　受钺辞金殿，凭轩去鼎城。曙光摇组甲，疏吹绕云旌。
　　左律方先凯，中鼙即训兵。定功彰武事，陈颂纪天声。
　　祖宴初留赏，宸章更宠行。车徒零雨送，林野夕阴生。
　　路极河流远，川长朔气平。东辕迟返旆，归奏谒承明。
　　◎卷.3【祭汾阴乐章】韩休
　　於穆浚哲，维清缉熙。肃事昭配，永言孝思。
　　涤濯静嘉，馨香在兹。神之听之，用受福釐。
　　◎卷.4【征君宅】许景先
　　征君昔嘉遁，抗迹遗俗尘。了心悟有物，乘化游无垠。
　　道丧历千载，复存颍阳真。上虞佳山水，晚岁耽隐沦。
　　内史既解绶，支公亦相亲。儒道匪远理，意胜聊自欣。
　　洄沿南谿夕，流浪东山春。石壁践丹景，金潭冒绿蘋。
　　探炼备海峤，赏心寓情人。奈何灵仙骨，锹翮瑶池津。
　　寥寥虚白宇，夙创招提因。家风缅多尚，玄德谢无邻。
　　谬陪金门彦，矫迹侍紫宸。皇恩竟已矣，遗烈庶不泯。
　　◎卷.5【折柳篇】许景先
　　春色东来度渭桥，青门垂柳百千条。长杨西连建章路，
　　汉家林苑纷无数。萦花始遍合欢枝，游丝半罥相思树。
　　春楼初日照南隅，柔条垂绿扫金铺。宝钗新梳倭堕髻，
　　锦带交垂连理襦。自怜柳塞淹戎幕，银烛长啼愁梦著。
　　芳树朝催玉管新，春风夜染罗衣薄。城头杨柳已如丝，
　　今年花落去年时。折芳远寄相思曲，为惜容华难再持。
　　◎卷.6【奉和御制春台望】许景先
　　睿德在青阳，高居视中县。秦城连凤阙，汉寝疏龙殿。
　　文物照光辉，郊畿郁葱蒨。千门望成锦，八水明如练。
　　复道晓光披，宸游出禁移。瑞气朝浮五云阁，
　　祥光夜吐万年枝。兰叶负龟初荐祉，桐花集凤更来仪。
　　秦汉生人凋力役，阿房甘泉构云碧。汾祠雍畤望通天，
　　玉堂宣室坐长年。鼓钟西接咸阳观，苑囿南通鄠杜田。
　　明主卑宫诫前失，辅德钦贤政惟一。昆虫不夭在春蒐，
　　稼穑常艰重农术。邦家已荷圣谟新，犹闻俭陋惜中人。
　　豫奉北辰齐七政，长歌东武抃千春。
　　◎卷.7【阳春怨】许景先
　　红树晓莺啼，春风暖翠闺。雕笼熏绣被，珠履踏金堤。
　　芍药花初吐，菖蒲叶正齐。藁砧当此日，行役向辽西。
　　◎卷.8【奉和圣制送张尚书巡边】许景先
　　文武承邦式，风云感国祯。王师亲赋政，庙略久论兵。
　　汉主知三杰，周官统六卿。四方分阃受，千里坐谋成。
　　介胄辞前殿，壶觞宿左营。赏延颁赐重，宸赠出车荣。
　　龙武三军气，鱼铃五校名。郊云驻旌羽，边吹引金钲。
　　训旅方称德，安人更克贞。伫看铭石罢，同听凯歌声。
　　◎卷.9【咏史】王丘
　　高洁非养正，盛名亦险艰。伟哉谢安石，携妓入东山。
　　云岩响金奏，空水滟朱颜。兰露滋香泽，松风鸣珮环。
　　歌声入空尽，舞影到池闲。杳眇同天上，繁华非代间。
　　卷舒混名迹，纵诞无忧患。何必苏门子，冥然闭清关。
　　◎卷.10【奉和圣制答张说扈从南出鼠雀谷之作】王丘
　　襟带三秦接，旂常万乘过。阳原淑气早，阴谷沍寒多。
　　花缛前茅仗，霜严后殿戈。代云开晋岭，江雁入汾河。
　　北土分尧俗，南风动舜歌。一闻天乐唱，恭逐万人和。
　　◎卷.11【奉和圣制送张尚书巡边】王丘
　　德业蕴时宗，幽符梦象通。台司计祈父，师律总元戎。
　　出入敷能政，谋猷体至公。赠行光睿什，宴别感宸衷。
　　文炳高天曜，恩垂湛露融。建牙之塞表，鸣鼓接云中。
　　策密鬼神秘，威成剑骑雄。朔门正炎月，兵气已秋风。
　　肃杀从此始，方知胡运穷。
　　◎卷.12【过贾六】苏晋
　　主人病且闲，客来情弥适。一酌复一笑，不知日将夕。
　　昨来属欢游，于今尽成昔。努力持所趣，空名定何益。
　　◎卷.13【奉和圣制送张说巡边】苏晋
　　方汉比周年，兴王合在宣。亟闻降虏拜，复睹出师篇。
　　祈父万邦式，英猷三略传。算车申夏政，茇舍启戎田。
　　严问盟胡苑，军容济洛川。皇情怅关旆，诏饯列郊筵。
　　路接禁园草，池分御井莲。离声轸去角，居念断归蝉。
　　三捷岂云尔，七擒良信然。具僚诚寄望，奏凯秋风前。
　　◎卷.14【奉和圣制送张说巡边】崔禹锡
　　供帐何煌煌，公其抚朔方。群僚咸饯酌，明主降离章。
　　关塞重门下，郊岐禁苑傍。练兵宜雨洗，卧鼓候风凉。
　　炎景宁云惮，神谋肃所将。旌摇天月迥，骑入塞云长。
　　赫赫皇威振，油油圣泽滂。非惟按车甲，兼以正封疆。
　　叱咤阴山道，澄清瀚海阳。虏垣行决胜，台座伫为光。
　　◎卷.15【恩敕尚书省僚宴昆明池应制（同用尧字）】张嘉贞
　　灵沼初开汉，神池旧浴尧。昔人徒习武，明代此闻韶。
　　地脉山川胜，天恩雨露饶。时光牵利舸，春淑覆柔条。
　　芳酝酲千日，华笺落九霄。幸承欢赉重，不觉醉归遥。
　　◎卷.16【奉和早登太行山中言志应制】张嘉贞
　　明发扈山巅，飞龙高在天。山南平对巩，山北远通燕。
　　瞻彼冈峦峻，凭兹士马妍。九圻行若砥，万谷辗如川。
　　罗网开三面，闾阎问百年。泽将春雪比，文共晓星连。
　　徯后逢今圣，登台谢曩贤。唯馀事君节，不让古人先。
　　◎卷.17【奉和圣制送张说巡边】张嘉贞
　　天锡我宗盟，元戎付夏卿。多才兼将相，必勇独横行。
　　经纬称人杰，文章作代英。山川看是阵，草木想为兵。
　　不待河冰合，犹防塞月明。有谋当系丑，无战且绥氓。
　　阃外传三略，云中冀一平。感恩同义激，怅别屡魂惊。
　　直视前旌掣，遥闻后骑鸣。还期方定日，复此出郊迎。
　　◎卷.18【句】张嘉贞
　　河鱼未上冻，江蛰已闻雷。（见《纬略》）
　　◎卷.19【奉和圣制送张说巡边】卢从愿
　　上将发文昌，中军静朔方。占星引旌节，择日拜坛场。
　　礼乐临轩送，威声出塞扬。安边俟帷幄，制胜在岩廊。
　　作鼓将军气，投醪壮士觞。戒途遵六月，离赠动三光。
　　槐路清梅暑，蘅皋起麦凉。时文仰雄伯，耀武震遐荒。
　　衽席知无战，兵戈示不忘。伫闻歌杕杜，凯入系名王。
　　◎卷.20【祭汾阴乐章】卢从愿
　　坤元载物，阳乐发生。播植资始，品汇咸亨。
　　列俎棋布，方坛砥平。神歆禋祀，后德惟明。
　　◎卷.21【长门怨】袁晖
　　早知君爱歇，本自无萦妒。谁使恩情深，今来反相误。
　　愁眠罗帐晓，泣坐金闺暮。独有梦中魂，犹言意如故。
　　◎卷.22【铜雀妓】袁晖
　　君爱本相饶，从来似舞腰。那堪攀玉座，肠断望陵朝。
　　怨著情无主，哀凝曲不调。况临松日暮，悲吹坐萧萧。
　　◎卷.23【正月闺情】袁晖
　　正月金闺里，微风绣户间。晓魂怜别梦，春思逼啼颜。
　　绕砌梅堪折，当轩树未攀。岁华庭北上，何日度阳关。
　　◎卷.24【二月闺情】袁晖
　　二月韶光好，春风香气多。园中花巧笑，林里鸟能歌。
　　有恨离琴瑟，无情著绮罗。更听春燕语，妾亦不如他。
　　◎卷.25【三月闺情】袁晖
　　三月春将尽，空房妾独居。蛾眉愁自结，鬓发没情梳。
　　□□□□□，□□□□□。□□□□□，□□□□□。
　　◎卷.26【七月闺情】袁晖
　　七月坐凉宵，金波满丽谯。容华芳意改，枕席怨情饶。
　　锦字沾愁泪，罗裙缓细腰。不如银汉女，岁岁鹊成桥。
　　◎卷.27【奉和圣制答张说扈从南出雀鼠谷之作】袁晖
　　魏国山河险，周王警跸回。九旗云际出，万骑谷中来。
　　石路行将尽，烟郊望忽开。赏矜垂柳报，春畏落花催。
　　兴逸横汾什，恩褒作颂才。小臣瞻日月，延首咏康哉。
　　◎卷.28【奉和圣制送张尚书巡边】袁晖
　　出师宣九命，分阃用三台。始应幕中画，言从天上来。
　　丹青不独任，韬略遂双该。坐见威棱洽，弥彰事业恢。
　　旌旗晓云送，鞞鼓朔风催。虏气消残月，边声韵落梅。
　　羽书雄北地，龙漠寝南垓。宠战黄金尽，输诚白日回。
　　离章宸翰发，祖宴国门开。欲识恩华盛，平生文武材。
　　◎卷.29【奉和圣制答张说扈从南出雀鼠谷】王光庭
　　省俗恩将遍，巡方路稍回。寒随汾谷尽，春逐晋郊来。
　　云骑传行漏，烟旄引从台。惠风初应律，和气正调梅。
　　雅颂通宸咏，天文接曙台。灞陵桃李色，应待日华开。
　　◎卷.30【奉和圣制送张说巡边】王光庭
　　贤相德符充，朝推文武雄。海波先若镜，关草豫从风。
　　钺助将军勇，威成天子功。琼章九霄发，锡宴五衢通。
　　玉辗龙盘带，金装凤勒骢。虎貔纷儗儗，河洛振熊熊。
　　戈剑千霜白，旌旗万火红。示刑夷夏变，流惠鬼方同。
　　寇息军容偃，尘销朔野空。用师敷礼乐，非是为獯戎。
　　◎卷.31【奉和圣制送张说巡边】徐知仁
　　圣德膺三统，皇恩被八埏。大明均照物，小丑未宁边。
　　国相台衡重，元戎庙略宣。紫泥方受命，黄石乃推贤。
　　问罪阴山下，安人属国前。度关行照月，乘障坐消烟。
　　北阙纡宸藻，南桥列祖筵。耀威当夏日，杀气指秋天。
　　鞞鼓鼋鼍振，旌旗鸟兽悬。由来词翰手，今见勒燕然。
　　◎卷.32【奉和敕赐公主镜】席豫
　　令节颁龙镜，仙辉下凤台。含灵万象入，写照百花开。
　　色与皇明散，光随圣泽来。妍媸冰鉴里，从此愧非才。
　　◎卷.33【江行纪事二首】席豫
　　飘飖任舟楫，回合傍江津。后浦情犹在，前山赏更新。
　　树深烟幂幂，滩浅石磷磷。川路南行远，淹留惜此辰。
　　江汛春风势，山楼曙月辉。猿攀紫岩饮，鸟拂清潭飞。
　　古树崩沙岸，新苔覆石矶。津途赏无限，征客暂忘归。
　　◎卷.34【奉和圣制答张说南出雀鼠谷】席豫
　　鸣銮初幸代，旋盖欲横汾。山尽千旗出，郊平五校分。
　　前林已暄景，后壑尚寒氛。风送箫韶曲，花铺黼黻文。
　　盐梅推上宰，礼乐统中军。献赋纡天札，飘飖飞白云。
　　◎卷.35【奉和圣制送张说巡边】席豫
　　圣主重兵权，分符属大贤。中军仍执政，丞相复巡边。
　　翕习戎装动，张皇庙略宣。朝荣承睿札，野饯转行旃。
　　亭障东缘海，沙场北际天。春冬见岩雪，朝夕候烽烟。
　　已勒封山记，犹闻遣戍篇。五营将月合，八阵与云连。
　　经略图方远，怀柔道更全。归来画麟阁，蔼蔼武功传。
　　◎卷.36【祭汾阴乐章】韩思复
　　大乐和畅，殷荐明神。一降通感，八变必臻。
　　有求斯应，无德不亲。降灵醉止，休征万人。
　　◎卷.37【祭汾阴乐章】刘晃
　　大君出震，有事郊禋。斋戒既肃，馨香毕陈。
　　乐和礼备，候暖风春。恭惟降福，实赖明神。


第一百一十二卷
　　◎卷.1【唐禅社首乐章·顺和】贺知章
　　至哉含柔德，万物资以生。常顺称厚载，流谦通变盈。
　　圣心事能察，增广陈厥诚。黄祇僾如在，泰折俟咸亨。
　　◎卷.2【唐禅社首乐章·太和】贺知章
　　肃我成命，於昭黄祇。裘冕而祀，陟降在斯。
　　五音克备，八变聿施。缉熙肆靖，厥心匪离。
　　◎卷.3【唐禅社首乐章·肃和】贺知章
　　黄祇是祗，我其夙夜。夤畏诚絜，匪遑宁舍。
　　礼以琮玉，荐厥茅藉。念兹降康，胡宁克暇。
　　◎卷.4【唐禅社首乐章·雍和】贺知章
　　夙夜宥密，不敢宁宴。五齐既陈，八音在县。
　　粢盛以絜，房俎斯荐。惟德惟馨，尚兹克遍。
　　◎卷.5【唐禅社首乐章·寿和】贺知章
　　惟以明发，有怀载殷。乐盈而反，礼顺其禋。
　　立清以献，荐欲是亲。於穆不已，裒对斯臻。
　　◎卷.6【唐禅社首乐章·福和】贺知章
　　穆穆天子，告成岱宗。大裘如濡，执珽有颙。
　　乐以平志，礼以和容。上帝临我，云胡肃邕。
　　◎卷.7【唐禅社首乐章·太和】贺知章
　　昭昭有唐，天俾万国。列祖应命，四宗顺则。
　　申锡无疆，宗我同德。曾孙继绪，享神配极。
　　◎卷.8【晓发】贺知章
　　江皋闻曙钟，轻枻理还舼。海潮夜约约，川露晨溶溶。
　　始见沙上鸟，犹埋云外峰。故乡杳无际，明发怀朋从。
　　◎卷.9【奉和御制春台望】贺知章
　　青阳布王道，玄览陶真性。欣若天下春，高逾域中圣。
　　神皋类观赏，帝里如悬镜。缭绕八川浮，岧峣双阙映。
　　晓色遍昭阳，晴云卷建章。华滋的皪丹青树，
　　颢气氤氲金玉堂。尚有灵蛇下鄜畤，还征瑞宝入陈仓。
　　自昔秦奢汉穷武，后庭万馀宫百数。旗回五丈殿千门，
　　连绵南隥出西垣。广画螓蛾夸窈窕，罗生玳瑁象昆仑。
　　乃眷天晴兴隐恤，古来土木良非一。荆临章观赵丛台。
　　何如尧阶将禹室。层栏窈窕下龙舆，清管逶迤半绮疏。
　　一听南风引鸾舞，长谣北极仰鹑居。
　　◎卷.10【望人家桃李花】贺知章
　　山源夜雨度仙家，朝发东园桃李花。桃花红兮李花白，
　　照灼城隅复南陌。南陌青楼十二重，春风桃李为谁容。
　　弃置千金轻不顾，踟蹰五马谢相逢。徒言南国容华晚，
　　遂叹西家飘落远。的皪长奉明光殿，氛氲半入披香苑。
　　苑中珍木元自奇，黄金作叶白银枝。千年万岁不凋落，
　　还将桃李更相宜。桃李从来露井傍，成蹊结影矜艳阳。
　　莫道春花不可树，会持仙实荐君王。
　　◎卷.11【送人之军】贺知章
　　常经绝脉塞，复见断肠流。送子成今别，令人起昔愁。
　　陇云晴半雨，边草夏先秋。万里长城寄，无贻汉国忧。
　　◎卷.12【奉和圣制送张说上集贤学士赐宴赋得谟字】贺知章
　　西学垂玄览，东堂发圣谟。天光烛武殿，时宰集鸿都。
　　枯朽沾皇泽，翾飞舞帝梧。迹同游汗漫，荣是出泥涂。
　　三叹承汤鼎，千欢接舜壶。微躯不可答，空欲咏依蒲。
　　◎卷.13【奉和圣制送张说巡边】贺知章
　　荒憬尽怀忠，梯航已自通。九攻虽不战，五月尚持戎。
　　遣戍征周牒，恢边重汉功。选车命元宰，授律取文雄。
　　胄出天弧上，谋成帝幄中。诏旂分夏物，专土锡唐弓。
　　帐宿伊川右，钲传晋苑东。饔人藉蕡实，乐正理丝桐。
　　岐陌涵馀雨，离川照晚虹。恭闻咏方叔，千载舞皇风。
　　◎卷.14【题袁氏别业（一作偶游主人园）】贺知章
　　主人不相识，偶坐为林泉。莫谩愁沽酒，囊中自有钱。
　　◎卷.15【咏柳（一作柳枝词）】贺知章
　　碧玉妆成一树高，万条垂下绿丝绦。
　　不知细叶谁裁出，二月春风似剪刀。
　　◎卷.16【采莲曲】贺知章
　　稽山罢雾郁嵯峨，镜水无风也自波。
　　莫言春度芳菲尽，别有中流采芰荷。
　　◎卷.17【回乡偶书二首】贺知章
　　少小离乡老大回，乡音难改鬓毛衰。
　　儿童相见不相识，笑问客从何处来。
　　离别家乡岁月多，近来人事半销磨。
　　唯有门前镜湖水，春风不改旧时波。
　　◎卷.18【答朝士】贺知章
　　fk镂银盘盛蛤蜊，镜湖莼菜乱如丝。
　　乡曲近来佳此味，遮渠不道是吴儿。
　　◎卷.19【句】贺知章
　　落花真好些，一醉一回颠。（见《诗式》）


第一百一十三卷
　　◎卷.1【敬酬张九龄当涂界留赠之作】裴耀卿
　　茂先实王佐，仲举信时英。气睹冲天发，人将下榻迎。
　　珪符肃有命，江国远徂征。九派期方越，千钧或所轻。
　　高帆出风迥，孤屿入云平。遄迈嗟于役，离忧空自情。
　　饰簪陪早岁，接壤厕专城。旷别心弥轸，宏观义转倾。
　　徒然恨饥渴，况乃讽瑶琼。
　　◎卷.2【酬张九龄使风见示（时为宣州刺史）】裴耀卿
　　兹地五湖邻，艰哉万里人。惊飙翻是托，危浪亦相因。
　　宣室才华子，金闺讽议臣。承明有三入，去去速归轮。
　　◎卷.3【赠张丞相】宋鼎
　　汉上登飞幰，荆南历旧居。已尝临砌橘，更睹跃池鱼。
　　盛德继微渺，深衷能卷舒。义申蓬阁际，情切庙堂初。
　　郡挹文章美，人怀燮理馀。皇恩傥照亮，岂厌承明庐。
　　◎卷.4【酬故人还山】宋鼎
　　举棹乘春水，归山抚岁华。碧潭宵见月，红树晚开花。
　　肃穆轻风度，依微隐径斜。危亭暗松石，幽涧落云霞。
　　思鸟吟高树，游鱼戏浅沙。安知馀兴尽，相望紫烟赊。
　　◎卷.5【和张荆州九龄晨出郡舍林下】崔颂
　　优闲表政清，林薄赏秋成。江上悬晓月，往来亏复盈。
　　天云抗真意，郡阁晦高名。坐啸应无欲，宁辜济物情。
　　◎卷.6【奉酬张洪州九龄江上见赠】孙翃
　　受命谳封疆，逢君牧豫章。於焉审虞芮，复尔共舟航。
　　怅别秋阴尽，怀归客思长。江皋枉离赠，持此慰他乡。
　　◎卷.7【古意赠孙翃】徐仁友
　　南望缑氏岭，山居共涧阴。东西十数里，缅邈方寸心。
　　云日落广厦，莺花对孤琴。琴中多苦调，凄切谁复寻。
　　◎卷.8【奉和姚令公驾幸温汤喜雪应制】苏绾
　　汉主新丰邑，周王尚父师。云符沛童唱，雪应海神期。
　　林变惊春早，山明讶夕迟。况逢温液霈，恩重御裘诗。
　　◎卷.9【咏月】康庭芝
　　天使下西楼，光含万里秋。台前疑挂镜，帘外似悬钩。
　　张尹将眉学，班姬取扇俦。佳期应借问，为报在刀头。
　　◎卷.10【山行见孤松成咏】张宣明
　　孤松郁山椒，肃爽凌清霄。既挺千丈干，亦生百尺条。
　　青青恒一色，落落非一朝。大厦今已构，惜哉无人招。
　　寒霜十二月，枝叶独不凋。
　　◎卷.11【使至三姓咽面】张宣明
　　昔闻班家子，笔砚忽然投。一朝抚长剑，万里入荒陬。
　　岂不服艰险，只思清国雠。山川去何岁，霜露几逢秋。
　　玉塞已遐廓，铁关方阻修。东都日窅窅，西海此悠悠。
　　卒使功名建，长封万里侯。
　　◎卷.12【新都南亭别郭大元振】卢崇道
　　竹径女萝蹊，莲洲文石堤。静深人俗断，寻玩往还迷。
　　碧潭秀初月，素林惊夕栖。褰幌纳鸟侣，罢琴听猿啼。
　　佳辰改宿昔，胜寄在暌携。长怀赏心爱，如玉复如珪。


第一百一十四卷
　　◎卷.1【登翅头山题俨公石壁】包融
　　晨登翅头山，山曛黄雾起。却瞻迷向背，直下失城市。
　　暾日衔东郊，朝光生邑里。扫除诸烟氛，照出众楼雉。
　　青为洞庭山，白是太湖水。苍茫远郊树，倏忽不相似。
　　万象以区别，森然共盈几。坐令开心胸，渐觉落尘滓。
　　北岩千馀仞，结庐谁家子。愿陪中峰游，朝暮白云里。
　　◎卷.2【阮公啸台】包融
　　荒台森荆杞，蒙笼无上路。传是古人迹，阮公长啸处。
　　至今清风来，时时动林树。逝者共已远，升攀想遗趣。
　　静然荒榛门，久之若有悟。灵光未歇灭，千载知仰慕。
　　◎卷.3【酬忠公林亭】包融
　　江外有真隐，寂居岁已侵。结庐近西术，种树久成阴。
　　人迹乍及户，车声遥隔林。自言解尘事，咫尺能辎尘。
　　为道岂庐霍，会静由吾心。方秋院木落，仰望日萧森。
　　持我兴来趣，采菊行相寻。尘念到门尽，远情对君深。
　　一谈入理窟，再索破幽襟。安得山中信，致书移尚禽。
　　◎卷.4【送国子张主簿】包融
　　湖岸缆初解，莺啼别离处。遥见舟中人，时时一回顾。
　　坐悲芳岁晚，花落青轩树。春梦随我心，悠扬逐君去。
　　◎卷.5【和陈校书省中玩雪】包融
　　芸阁朝来雪，飘飖正满空。褰开明月下，校理落花中。
　　色向怀铅白，光因翰简融。能令草玄者，回思入流风。
　　◎卷.6【和崔会稽咏王兵曹厅前涌泉势城中字】包融
　　茂德来征应，流泉入咏歌。含灵符上善，作字表中和。
　　有草恒垂露，无风欲偃波。为看人共水，清白定谁多。
　　◎卷.7【赋得岸花临水发】包融
　　笑笑傍溪花，丛丛逐岸斜。朝开川上日，夜发浦中霞。
　　照灼如临镜，zv茸胜浣纱。春来武陵道，几树落仙家。
　　◎卷.13【武陵桃源送人】包融
　　武陵川径入幽遐，中有鸡犬秦人家。
　　先时见者为谁耶，源水今流桃复花。
　　◎卷.14【和荐福寺英公新构禅堂】丁仙芝
　　上人久弃世，中道自忘筌。寂照出群有，了心清众缘。
　　所以于此地，筑馆开青莲。果药罗砌下，烟虹垂户前。
　　咒中洒甘露，指处流香泉。禅远目无事，体清宵不眠。
　　枳闻庐山法，松入汉阳禅。一枕西山外，虚舟常浩然。
　　◎卷.15【赠朱中书】丁仙芝
　　十年种田滨五湖，十年遭涝尽为芜。频年井税常不足，
　　今年缗钱谁为输。东邻转谷五之利，西邻贩缯日已贵。
　　而我守道不迁业，谁能肯敢效此事。紫微侍郎白虎殿，
　　出入通籍回天眷。晨趋彩笔柏梁篇，昼出雕盘大官膳。
　　会应怜尔居素约，可即长年守贫贱。
　　◎卷.16【戏赠姚侍御】丁仙芝
　　繁霜晓幕鸣柏乌，待子兽炭然金炉。重门启锁紫髯胡。
　　新披骢马陇西驹，头戴獬豸急晨趋。明光殿前见天子，
　　今日应弹佞幸夫。
　　◎卷.17【馀杭醉歌赠吴山人】丁仙芝
　　晓幕红襟燕，春城白项乌。只来梁上语，不向府中趋。
　　城头坎坎鼓声曙，满庭新种樱桃树。桃花昨夜撩乱开，
　　当轩发色映楼台。十千兑得馀杭酒，二月春城长命杯。
　　酒后留君待明月，还将明月送君回。
　　◎卷.18【京中守岁】丁仙芝
　　守岁多然烛，通宵莫掩扉。客愁当暗满，春色向明归。
　　玉斗巡初匝，银河落渐微。开正献岁酒，千里间庭闱。
　　◎卷.19【渡扬子江】丁仙芝
　　桂楫中流望，空波两畔明。林开扬子驿，山出润州城。
　　海尽边阴静，江寒朔吹生。更闻风叶下，淅沥度秋声。
　　◎卷.20【长宁公主旧山池】丁仙芝
　　平阳旧池馆，寂寞使人愁。座卷流黄簟，帘垂白玉钩。
　　庭闲花自落，门闭水空流。追想吹箫处，应随仙鹤游。
　　◎卷.21【剡谿馆闻笛】丁仙芝
　　夜久闻羌笛，寥寥虚客堂。山空响不散，谿静曲宜长。
　　草木生边气，城池泛夕凉。虚然异风出，仿佛宿平阳。
　　◎卷.22【越裳贡白雉（一作孙昌胤诗）】丁仙芝
　　圣哲承休运，伊夔列上台。覃恩丹徼远，入贡素翚来。
　　北阙欣初见，南枝顾未回。敛容残雪净，矫翼片云开。
　　驯扰将无惧，翻飞幸不猜。甘从上林里，饮啄自徘徊。
　　◎卷.23【江南曲五首】丁仙芝
　　长干斜路北，近浦是儿家。有意来相访，明朝出浣纱。
　　发向横塘口，船开值急流。知郎旧时意，且请拢船头。
　　昨暝逗南陵，风声波浪阻。入浦不逢人，归家谁信汝。
　　未晓已成妆，乘潮去茫茫。因从京口渡，使报邵陵王。
　　始下芙蓉楼，言发琅琊岸。急为打船开，恶许傍人见。
　　◎卷.24【句】丁仙芝
　　穷花常闭户，秋城闻捣衣。
　　树回早秋色，川长迟落晖。（见《吟窗杂录》）
　　◎卷.25【石桥琪树】蔡隐丘
　　山上天将近，人间路渐遥。谁当云里见，知欲渡仙桥。
　　◎卷.26【句】蔡隐丘
　　整巾千嶂耸，曳履百泉鸣。
　　◎卷.27【奉和扈从温泉宫承恩赐浴】蔡希周
　　天行云从指骊宫，浴日馀波锡诏同。彩殿氤氲拥香溜，
　　纱窗宛转闭和风。来将兰气冲皇泽，去引星文捧碧空。
　　自怜遇坎便能止，愿托仙槎路未通。
　　◎卷.28【同家兄题渭南王公别业】蔡希寂
　　好闲知在家，退迹何必深。不出人境外，萧条江海心。
　　轩车自来往，空名对清阴。川涘将钓玉，乡亭期散金。
　　素晖射流濑，翠色绵森林。曾为诗书癖，宁惟耕稼任。
　　吾兄许微尚，枉道来相寻。朝庆老莱服，夕闲安道琴。
　　文章遥颂美，寤寐增所钦。既郁苍生望，明时岂陆沉。
　　◎卷.29【登福先寺上方然公禅室】蔡希寂
　　名都标佛刹，梵构临河干。举目上方峻，森森青翠攒。
　　步登诸劫尽，忽造浮云端。当暑敞扃闼，却嫌絺绤寒。
　　禅房最高顶，静者殊闲安。疏雨向空城，数峰帘外盘。
　　午钟振衣坐，招我同一餐。真味杂饴露，众香唯茝兰。
　　晚来恣偃俯，茶果仍留欢。
　　◎卷.30【陕中作】蔡希寂
　　西别秦关近，东行陕服长。川原馀让畔，歌吹忆遗棠。
　　河水流城下，山云起路傍。更怜栖泊处，池馆绕林篁。
　　◎卷.31【洛阳客舍逢祖咏留宴】蔡希寂
　　绵绵钟漏洛阳城，客舍贫居绝送迎。
　　逢君贳酒因成醉，醉后焉知世上情。
　　◎卷.32【赠张敬微】蔡希寂
　　大河东北望桃林，杂树冥冥结翠阴。
　　不知君作神仙尉，特讶行来云雾深。
　　◎卷.33【江风行（一作长干行）】张潮
　　婿贫如珠玉，婿富如埃尘。贫时不忘旧，富日多宠新。
　　妾本富家女，与君为偶匹。惠好一何深，中门不曾出。
　　妾有绣衣裳，葳蕤金缕光。念君贫且贱，易此从远方。
　　远方三千里，思君心未已。日暮情更来，空望去时水。
　　孟夏麦始秀，江上多南风。商贾归欲尽，君今尚巴东。
　　巴东有巫山，窈窕神女颜。常恐游此方，果然不知还。
　　◎卷.34【襄阳行】张潮
　　玉盘转明珠，君心无定准。昨见襄阳客，剩说襄阳好无尽。
　　襄汉水，岘山垂，汉水东流风北吹。只言一世长娇宠，
　　那悟今朝见别离。君渡清羌渚，知人独不语，
　　妾见鸟栖林，忆君相思深。莫作云间鸿，离声顾俦侣。
　　尚如匣中剑，分形会同处。是君妇，识君情，
　　怨君恨君为此行。下床一宿不可保，况乃万里襄阳城。
　　襄阳传近大堤北，君到襄阳莫回惑。大堤诸女儿，
　　怜钱不怜德。
　　◎卷.35【采莲词】张潮
　　朝出沙头日正红，晚来云起半江中。
　　赖逢邻女曾相识，并著莲舟不畏风。
　　◎卷.36【江南行】张潮
　　茨菰叶烂别西湾，莲子花开犹未还。
　　妾梦不离江水上，人传郎在凤凰山。
　　◎卷.37【长干行（一作李白诗，一作李益诗）】张潮
　　忆昔深闺里，烟尘不曾识。嫁与长干人，沙头候风色。
　　五月南风兴，思君下巴陵。八月西风起，想君发扬子。
　　去来悲如何，见少离别多。湘潭几日到，妾梦越风波。
　　昨夜狂风度，吹折江头树。淼淼暗无边，行人在何处。
　　北客真三公，朱衣满江中。薄暮来投宿，数朝不肯东。
　　好乘浮云骢，佳期兰渚东。鸳鸯绿浦上，翡翠锦屏中。
　　自怜十五馀，颜色桃花红。那作商人妇，愁水复愁风。
　　◎卷.38【句】张潮
　　寒林苞晚橘，风絮露垂杨。（《纪事》。又见周瑀诗中）
　　◎卷.39【游栖霞寺】张翚
　　跻险入幽林，翠微含竹殿。泉声无休歇，山色时隐见。
　　潮来杂风雨，梅落成霜霰。一从方外游，顿觉尘心变。
　　◎卷.40【绝句】张翚
　　茫茫烟水上，日暮阴云飞。孤坐正愁绪，湖南谁捣衣。
　　◎卷.41【潘司马别业】周瑀
　　门对青山近，汀牵绿草长。寒深包晚橘，风紧落垂杨。
　　湖畔闻渔唱，天边数雁行。萧然有高士，清思满书堂。
　　◎卷.42【送潘三入京】周瑀
　　故人嗟此别，相送出烟坰。柳色分官路，荷香入水亭。
　　离歌未尽曲，酌酒共忘形。把手河桥上，孤山日暮青。
　　◎卷.43【临川山行】周瑀
　　朝见青山雪，暮见青山云。云山无断绝，秋思日纷纷。
　　◎卷.44【清谿馆作】谈戭
　　指途清谿里，左右唯深林。云蔽望乡处，雨愁为客心。
　　遇人多物役，听鸟时幽音。何必沧浪水，庶兹浣尘襟。
　　◎卷.45【句】谈戭
　　清清江潭树，日夕增所思。
　　◎卷.46【塞上】殷遥
　　万里隤城在，三边虏气衰。沙填孤嶂角，烧断故关碑。
　　马色经寒惨，雕声带晚悲。将军正闲暇，留客换歌辞。
　　◎卷.47【送友人下第归省（一作刘得仁诗）】殷遥
　　君此卜行日，高堂应梦归。莫将和氏泪，滴著老莱衣。
　　岳雨连河细，田禽出麦飞。到家调膳后，吟好送斜晖。
　　◎卷.48【送杜士瞻楚州觐省】殷遥
　　风流与才思，俱似晋时人。淮月归心促，江花入兴新。
　　云深沧海暮，柳暗白门春。共道官犹小，怜君孝养亲。
　　◎卷.49【友人山亭】殷遥
　　故人虽薄宦，往往涉清溪。凿牖对山月，褰裳拂涧霓。
　　游鱼逆水上，宿鸟向风栖。一见桃花发，能令秦汉迷。
　　◎卷.50【春晚山行】殷遥
　　寂历青山晚，山行趣不稀。野花成子落，江燕引雏飞。
　　暗草薰苔径，晴杨扫石矶。俗人犹语此，余亦转忘归。
　　◎卷.51【寄张徵古】沈如筠
　　寂历远山意，微冥半空碧。绿萝无冬春，彩云竟朝夕。
　　张子海内奇，久为岩中客。圣君当梦想，安得老松石。
　　◎卷.52【闺怨二首】沈如筠
　　雁尽书难寄，愁多梦不成。愿随孤月影，流照伏波营。
　　陇底嗟长别，流襟一动君。何言幽咽所，更作死生分。
　　◎卷.53【寄天台司马道士】沈如筠
　　河洲花艳爚，庭树光彩蒨。白云天台山，可思不可见。
　　◎卷.54【句】沈如筠
　　思酸寒雁断，淅沥秋树空。
　　渔阳燕旧都，美女花不如。（见《吟窗杂录》）
　　◎卷.55【咏黄莺（一作郑愔诗，又作郑缙）】孙处玄
　　欲啭声犹涩，将飞羽未调。高风不借便，何处得迁乔。
　　◎卷.56【失题】孙处玄
　　汉家轻壮士，无状杀彭王。一遇风尘起，令谁守四方。
　　◎卷.57【句】孙处玄
　　残花与露落，坠叶随风翻。
　　日侧南涧幽，风凝北林暮。
　　◎卷.58【折杨柳】徐延寿
　　大道连国门，东西种杨柳。葳蕤君不见，袅娜垂来久。
　　缘枝栖暝禽，雄去雌独吟。馀花怨春尽，微月起秋阴。
　　坐望窗中蝶，起攀枝上叶。好风吹长条，婀娜何如妾。
　　妾见柳园新，高楼四五春。莫吹胡塞曲，愁杀陇头人。
　　◎卷.59【南州行】徐延寿
　　摇艇至南国，国门连大江。中洲西边岸，数步一垂杨。
　　金钏越溪女，罗衣胡粉香。织缣春卷幔，采蕨暝提筐。
　　弄瑟娇垂幌，迎人笑下堂。河头浣衣处，无数紫鸳鸯。
　　◎卷.60【人日剪彩】徐延寿
　　闺妇持刀坐，自怜裁剪新。叶催情缀色，花寄手成春。
　　帖燕留妆户，黏鸡待饷人。擎来问夫婿，何处不如真。
　　◎卷.61【南中感怀】樊晃
　　南路蹉跎客未回，常嗟物候暗相催。
　　四时不变江头草，十月先开岭上梅。
　　◎卷.62【句】樊晃
　　巧裁蝉鬓畏风吹，尽作蛾眉恐人妒。


第一百一十五卷
　　◎卷.1【和户部杨员外伯成寓直】李憕
　　落日弥纶地，公才画省郎。词惊起草笔，坐引护衣香。
　　双阙天河近，千门夕漏长。遥知台上宿，不独有文强。
　　◎卷.2【同望幸新亭赐钱公宴】李憕
　　感梦通玄化，覃恩降紫宸。赐钱开汉府，分帛醉尧人。
　　地隔朝宗庆，亭临卜洛新。行看广云雨，二月次东巡。
　　◎卷.3【奉和圣制从蓬莱向兴庆阁道中留春雨中春望之作应制】李憕
　　别馆春还淑气催，三宫路转凤凰台。云飞北阙轻阴散，
　　雨歇南山积翠来。御柳遥随天仗发，林花不待晓风开。
　　已知圣泽深无限，更喜年芳入睿才。
　　◎卷.4【铜雀妓】李邕
　　西陵望何及，弦管徒在兹。谁言死者乐，但令生者悲。
　　丈夫有馀志，儿女焉足私。扰扰多俗情，投迹互相师。
　　直节岂感激，荒淫乃凄其。颍水有许由，西山有伯夷。
　　颂声何寥寥，唯闻铜雀诗。君举良未易，永为后代嗤。
　　◎卷.5【咏云】李邕
　　彩云惊岁晚，缭绕孤山头。散作五般色，凝为一段愁。
　　影虽沉涧底，形在天际游。风动必飞去，不应长此留。
　　◎卷.6【登历下古城员外孙新亭】李邕
　　吾宗固神秀，体物写谋长。形制开古迹，曾冰延乐方。
　　太山雄地理，巨壑眇云庄。高兴汩烦促，永怀清典常。
　　含弘知四大，出入见三光。负郭喜粳稻，安时歌吉祥。
　　◎卷.7【奉和初春幸太平公主南庄应制】李邕
　　传闻银汉支机石，复见金舆出紫微。织女桥边乌鹊起，
　　仙人楼上凤凰飞。流风入座飘歌扇，瀑水侵阶溅舞衣。
　　今日还同犯牛斗，乘槎共逐海潮归。
　　◎卷.8【奉使登终南山】王湾
　　常爱南山游，因而尽原隰。数朝至林岭，百仞登嵬岌。
　　石壮马径穷，苔色步缘入。物奇春状改，气远天香集。
　　虚洞策杖鸣，低云拂衣湿。倚岩见庐舍，入户欣拜揖。
　　问性矜勤劳，示心教澄习。玉英时共饭，芝草为余拾。
　　境绝人不行，潭深鸟空立。一乘从此授，九转兼是给。
　　辞处若轻飞，憩来唯吐吸。闲襟超已胜，回路倏而及。
　　烟色松上深，水流山下急。渐平逢车骑，向晚睨城邑。
　　峰在野趣繁，尘飘宦情涩。辛苦久为吏，劳生何妄执。
　　日暮怀此山，悠然赋斯什。
　　◎卷.9【晚夏马嵬卿叔池亭即事寄京都一二知己】王湾
　　忝职畿甸淹，滥陪时俊后。才轻策疲劣，势薄常驱走。
　　牵役劳风尘，秉心在岩薮。宗贤开别业，形胜代希偶。
　　竹绕清渭滨，泉流白渠口。逡巡期赏会，挥忽变星斗。
　　逮此乘务闲，因而访幽叟。入来殊景物，行复洗纷垢。
　　林静秋色多，潭深月光厚。盛香莲近拆，新味瓜初剖。
　　滞拙怀隐沦，书之寄良友。
　　◎卷.10【丽正殿赐宴同勒天前烟年四韵应制】王湾
　　金殿忝陪贤，琼羞忽降天。鼎罗仙掖里，觞拜琐闱前。
　　院逼青霄路，厨和紫禁烟。酒酣空忭舞，何以答昌年。
　　◎卷.11【奉和贺监林月清酌】王湾
　　华月当秋满，朝英假兴同。净林新霁入，规院小凉通。
　　碎影行筵里，摇花落酒中。消宵凝爽意，并此助文雄。
　　◎卷.12【次北固山下】王湾
　　客路青山外，行舟绿水前。潮平两岸阔，风正一帆悬。
　　海日生残夜，江春入旧年。乡书何处达，归雁洛阳边。
　　◎卷.13【观搊筝（一作祖咏诗）】王湾
　　虚室有秦筝，筝新月复清。弦多弄委曲，柱促语分明。
　　晓怨凝繁手，春娇入曼声。近来唯此乐，传得美人情。
　　◎卷.14【晚春诣苏州敬赠武员外】王湾
　　苏台忆季常，飞棹历江乡。持此功曹掾，初离华省郎。
　　贵门生礼乐，明代秉文章。嘉郡位先进，鸿儒名重扬。
　　爰从姻娅贬，岂失忠信防。万里行骥足，十年暌凤翔。
　　回迁翊元圣，入拜伫惟良。别业对南浦，群书满北堂。
　　意深投辖盛，才重接筵光。陋学叨铅简，弱龄许翰场。
　　神驰劳旧国，颜展别殊方。际晓杂氛散，残春众物芳。
　　烟和疏树满，雨续小谿长。旅拙感成慰，通贤顾不忘。
　　从来琴曲罢，开匣为君张。
　　◎卷.15【秋夜寓直即事怀赠萧令公裴侍郎兼通简南省诸友人】王湾
　　圣主万年兴，贤臣数载升。古灵传岳秀，宏量禀川澄。
　　畿甸举长策，风霜秉直绳。出车遥俗震，登阁满朝称。
　　赋简流亡辑，农安政理凭。还家新长幼，巡垄旧沟塍。
　　忠梗大勋立，寰瀛堕业惩。焚香兼御史，悬镜委中丞。
　　旟隼当朝立，台骢发郡乘。司徒汉家重，国典颍川征。
　　云路俄平入，台阶忽上凌。秉钧调造化，宣綍慰黎烝。
　　金省方秋作，瑶轩直夜凭。中书赠陈准，右相简王陵。
　　三杰贤更穆，百僚欢且兢。摇怀及宾友，计曲辨淄渑。
　　阊阖暝阴散，钩陈爽气凝。月深宫树转，河近禁楼冰。
　　卑吏夙驱策，微涓效斗升。望麾宵继火，书板曙怀蒸。
　　彼此虽流盼，规模转服膺。惠将霄汉隔，劳或岁时矜。
　　位重恩宁滥，才轻慑不胜。林峦甘独往，疵贱苦相仍。
　　敢忘衔花雀，思同附骥蝇。平生逐鸟雀，何日嗣苍鹰。
　　◎卷.16【哭补阙亡友綦毋学士】王湾
　　明代资多士，儒林得异才。书从金殿出，人向玉墀来。
　　词学张平子，风仪褚彦回。崇仪希上德，近侍接元台。
　　曩契心期早，今游宴赏陪。屡迁君擢桂，分尉我从梅。
　　忽遇乘轺客，云倾构厦材。泣为洹水化，叹作泰山颓。
　　冀善初将慰，寻言半始猜。位联情易感，交密痛难裁。
　　远日寒旌暗，长风古挽哀。寰中无旧业，行处有新苔。
　　反哭魂犹寄，终丧子尚孩。葬田门吏给，坟木路人栽。
　　遽泄悲成往，俄传宠令回。玄经贻石室，朱绂耀泉台。
　　地古春长闭，天明夜不开。登山一临哭，挥泪满蒿莱。
　　◎卷.17【闰月七日织女】王湾
　　耿耿曙河微，神仙此夜稀。今年七月闰，应得两回归。
　　◎卷.18【句】王湾
　　月华照杵空随妾，风响传砧不到君。（见《河岳英灵集》）
　　◎卷.19【应诏赋得除夜（一作王諲诗）】史青
　　今岁今宵尽，明年明日催。寒随一夜去，春逐五更来。
　　气色空中改，容颜暗里回。风光人不觉，已著后园梅。
　　◎卷.20【汴堤柳（一本作题河边枯柳）】王泠然
　　隋家天子忆扬州，厌坐深宫傍海游。穿地凿山开御路，
　　鸣笳叠鼓泛清流。流从巩北分河口，直到淮南种官柳。
　　功成力尽人旋亡，代谢年移树空有。当时彩女侍君王，
　　绣帐旌门对柳行。青叶交垂连幔色，白花飞度染衣香。
　　今日摧残何用道，数里曾无一枝好。驿骑征帆损更多，
　　山精野魅藏应老。凉风八月露为霜，日夜孤舟入帝乡。
　　河畔时时闻木落，客中无不泪沾裳。
　　◎卷.21【夜光篇】王泠然
　　游人夜到汝阳间，夜色冥濛不解颜。谁家暗起寒山烧，
　　因此明中得见山。山头山下须臾满，历险缘深无暂断。
　　焦声散著群树鸣，炎气傍林一川暖。是时西北多海风，
　　吹上连天光更雄。浊烟熏月黑，高艳爇云红。
　　初谓炼丹仙灶里，还疑铸剑神谿中。划为飞电来照物，
　　乍作流星并上空。西山无草光已灭，东顶荧荧犹未绝。
　　沸汤空谷数道水，融盖阴崖几年雪。两京贫病若为居，
　　四壁皆成凿照馀。未得贵游同秉烛，唯将半影借披书。
　　◎卷.22【古木卧平沙】王泠然
　　古木卧平沙，摧残岁月赊。有根横水石，无叶拂烟霞。
　　春至苔为叶，冬来雪作花。不逢星汉使，谁辨是灵槎。
　　◎卷.23【淮南寄舍弟】王泠然
　　昔予从不调，经岁旅淮源。念尔长相失，何时返故园。
　　寄书迷处所，分袂隔凉温。远道俱为客，他乡共在原。
　　归情春伴雁，愁泣夜随猿。愧见高堂上，朝朝独倚门。
　　◎卷.24【句】王泠然
　　林狖欺童子，山精试老僧。（《山寺》）
　　陈兵剑阁山将动，饮马珠江水不流。（咏八阵图送人）
　　官微思倚玉，文浅怯投珠。（《赠张公子协律》）


第一百一十六卷
　　◎卷.1【春江花月夜二首】张子容
　　林花发岸口，气色动江新。此夜江中月，流光花上春。
　　分明石潭里，宜照浣纱人。
　　交甫怜瑶珮，仙妃难重期。沉沉绿江晚，惆怅碧云姿。
　　初逢花上月，言是弄珠时。
　　◎卷.2【云阳驿陪崔使君邵道士夜宴】张子容
　　一尉东南远，谁知此夜欢。诸侯倾皂盖，仙客整黄冠。
　　染翰灯花满，飞觞云气寒。欣承国士遇，更借美人看。
　　◎卷.3【除夜乐城逢孟浩然】张子容
　　远客襄阳郡，来过海岸家。樽开柏叶酒，灯发九枝花。
　　妙曲逢卢女，高才得孟嘉。东山行乐意，非是竞繁华。
　　◎卷.4【送苏倩游天台】张子容
　　灵异寻沧海，笙歌访翠微。江鸥迎共狎，云鹤待将飞。
　　琪树尝仙果，琼楼试羽衣。遥知神女问，独怪阮郎归。
　　◎卷.5【泛永嘉江日暮回舟】张子容
　　无云天欲暮，轻鹢大江清。归路烟中远，回舟月上行。
　　傍潭窥竹暗，出屿见沙明。更值微风起，乘流丝管声。
　　◎卷.6【永嘉即事寄赣县袁少府瓘】张子容
　　山绕楼台出，谿通里閈斜。曾为谢客郡，多有逐臣家。
　　海气朝成雨，江天晚作霞。题书报贾谊，此湿似长沙。
　　◎卷.7【乐城岁日赠孟浩然（一作王维诗）】张子容
　　土地穷瓯越，风光肇建寅。插桃销瘴疠，移竹近阶墀。
　　半是吴风俗，仍为楚岁时。更逢习凿齿，言在汉川湄。
　　◎卷.8【永嘉作】张子容
　　拙宦从江左，投荒更海边。山将孤屿近，水共恶谿连。
　　地湿梅多雨，潭蒸竹起烟。未应悲晚发，炎瘴苦华年。
　　◎卷.9【送孟八浩然归襄阳二首（下篇一作王维诗）】张子容
　　东越相逢地，西亭送别津。风潮看解缆，云海去愁人。
　　乡在桃林岸，山连枫树春。因怀故园意，归与孟家邻。
　　杜门不欲出，久与世情疏。以此为长策，劝君归旧庐。
　　醉歌田舍酒，笑读古人书。好是一生事，无劳献子虚。
　　◎卷.10【贬乐城尉日作】张子容
　　窜谪边穷海，川原近恶谿。有时闻虎啸，无夜不猿啼。
　　地暖花长发，岩高日易低。故乡可忆处，遥指斗牛西。
　　◎卷.11【自乐城赴永嘉枉路泛白湖寄松阳李少府】张子容
　　西行碍浅石，北转入谿桥。树色烟轻重，湖光风动摇。
　　百花乱飞雪，万岭叠青霄。猿挂临潭筱，鸥迎出浦桡。
　　惟应赏心客，兹路不言遥。
　　◎卷.12【九日陪润州邵使君登北固山】张子容
　　五马向西椒，重阳坐丽谯。徐州带绿水，楚国在青霄。
　　张幕连江树，开筵接海潮。凌云词客语，回雪舞人娇。
　　梅福惭仙吏，羊公赏下僚。新丰酒旧美，况是菊花朝。
　　◎卷.13【璧池望秋月】张子容
　　凉夜窥清沼，池空水月秋。满轮沉玉镜，半魄落银钩。
　　蟾影摇轻浪，菱花渡浅流。漏移光渐洁，云敛色偏浮。
　　似璧悲三献，疑珠怯再投。能持千里意，来照楚乡愁。
　　◎卷.14【长安早春（一作孟浩然诗）】张子容
　　开国维东井，城池起北辰。咸歌太平日，共乐建寅春。
　　雪尽黄山树，冰开黑水津。草迎金埒马，花伴玉楼人。
　　鸿渐看无数，莺歌听欲频。何当桂枝擢，还及柳条新。
　　◎卷.15【赠司勋萧郎中】张子容
　　作相开黄阁，为郎奏赤墀。君臣道合体，父子贵同时。
　　国以推贤答，家无内举疑。凤池真水镜，兰省得华滋。
　　未睹风流日，先闻新赋诗。江山清谢脁，花木媚丘迟。
　　吏部来何暮，王言念在兹。丹青无不可，霖雨亦相期。
　　昔我投荒处，孤烟望岛夷。群鸥终日狎，落叶数年悲。
　　渔父留歌咏，江妃入兴词。今将献知己，相感勿吾欺。
　　◎卷.16【巫山】张子容
　　巫岭岧峣天际重，佳期宿昔愿相从。
　　朝云暮雨连天暗，神女知来第几峰。
　　◎卷.17【除日】张子容
　　腊月今知晦，流年此夕除。拾樵供岁火，帖牖作春书。
　　柳觉东风至，花疑小雪馀。忽逢双鲤赠，言是上冰鱼。


第一百一十七卷
　　◎卷.1【清溪泛舟】张旭
　　旅人倚征棹，薄暮起劳歌。笑揽清溪月，清辉不厌多。
　　◎卷.2【桃花溪】张旭
　　隐隐飞桥隔野烟，石矶西畔问渔船。
　　桃花尽日随流水，洞在清溪何处边。
　　◎卷.3【山行留客】张旭
　　山光物态弄春辉，莫为轻阴便拟归。
　　纵使晴明无雨色，入云深处亦沾衣。
　　◎卷.4【春游值雨】张旭
　　欲寻轩槛列清尊，江上烟云向晚昏。
　　须倩东风吹散雨，明朝却待入华园。
　　◎卷.5【春草】张旭
　　春草青青万里馀，边城落日见离居。
　　情知海上三年别，不寄云间一纸书。
　　◎卷.6【柳】张旭
　　濯濯烟条拂地垂，城边楼畔结春思。
　　请君细看风流意，未减灵和殿里时。
　　◎卷.7【南山（一作贺朝清诗）】贺朝
　　湖北雨初晴，湖南山尽见。岩岩石帆影，如得海风便。
　　仙穴茅山峰，彩云时一见。邀君共探此，异箓残几卷。
　　◎卷.8【孤兴】贺朝
　　晴日暖珠箔，夭桃色正新。红粉青镜中，娟娟可怜嚬。
　　君子在遐险，蕙心谁见珍。罗幕空掩昼，玉颜静移春。
　　江瑟语幽独，再三情未申。黄鹄千里翅，芳音迟所因。
　　◎卷.9【从军行】贺朝
　　朔胡乘月寇边城，军书插羽刺中京。天子金坛拜飞将，
　　单于玉塞振佳兵。骑射先鸣推任侠，龙韬决胜伫时英。
　　闻有河湟客，愔愔理帷帟。常山启霸图，汜水先天策，
　　衔珠浴铁向桑干，衅旗膏剑指乌丸。鸣鸡已报关山晓，
　　来雁遥传沙塞寒。直为甘心从苦节，陇头流水鸣呜咽。
　　边树萧萧不觉春，天山漠漠长飞雪。鱼丽阵接塞云平，
　　雁翼营通海月明。始看晋幕飞鹅入，旋闻齐垒啼乌声。
　　自从一戍燕支山，春光几度晋阳关。金河未转青丝骑，
　　玉箸应啼红粉颜。鸿归燕相续，池边芳草绿。
　　已见氛清细柳营，莫更春歌落梅曲。烽沉灶减静边亭，
　　海晏山空肃已宁。行望凤京旋凯捷，重来麟阁画丹青。
　　◎卷.10【赋得游人久不归（一作刘孝孙诗，又作贺朝清）】贺朝
　　乡关眇天末，引领怅怀归。羁旅久淫滞，物色屡芳菲。
　　稍觉出意尽，行看蓬鬓稀。如何千里外，伫立沾裳衣。
　　◎卷.11【宿香山阁（一作贾彦璋诗）】贺朝
　　暝上春山阁，梯云宿半空。轩窗闭潮海，枕席拂烟虹。
　　朱网防栖鸽，纱灯护夕虫。一闻鸡唱晓，已见日曈曈。
　　◎卷.12【赠酒店胡姬】贺朝
　　胡姬春酒店，弦管夜锵锵。红l1铺新月，貂裘坐薄霜。
　　玉盘初鲙鲤，金鼎正烹羊。上客无劳散，听歌乐世娘。
　　◎卷.13【赋得春莺送友人二首（一作刘孝孙诗后四句在前作一首）】贺朝
　　翅掩飞莺舞，啼恼婕妤悲。料取金闺意，因君问所思。
　　流莺拂绣羽，二月上林期。待雪销金禁，衔花向玉墀。
　　◎卷.14【三日绿潭篇】万齐融
　　春潭滉漾接隋宫，宫阙连延潭水东。蘋苔嫩色涵波绿，
　　桃李新花照底红。垂菱布藻如妆镜，丽日晴天相照映。
　　素影沉沉对蝶飞，金沙砾砾窥鱼泳。佳人祓禊赏韶年，
　　倾国倾城并可怜。拾翠总来芳树下，踏青争绕绿潭边。
　　公子王孙恣游玩，沙阳水曲情无厌。禽浮似挹羽觞杯，
　　鳞跃疑投水心剑。金鞍玉勒骋轻肥，落絮红尘拥路飞。
　　绿水残霞催席散，画楼初月待人归。
　　◎卷.15【仗剑行】万齐融
　　昨夜星官动紫微，今年天子用武威。登车一呼风雷动，
　　遥震阴山撼巍巍。胡骄子，当见旄头蚀应死。
　　愿骑单马仗天威，挼取长绳缚虏归。仗剑遥叱路傍子，
　　匈奴头血溅君衣。
　　◎卷.16【赠别江头】万齐融
　　东南飞鸟处，言是故乡天。江上风花晚，君行定几千。
　　计程频破月，数别屡开年。明岁浔阳水，相思寄采莲。
　　◎卷.17【送陈七还广陵】万齐融
　　风流谁代子，虽有旧无双。欢酒言相送，愁弦意不降。
　　落花馥河道，垂杨拂水窗。海潮与春梦，朝夕广陵江。
　　◎卷.18【游春】邢巨
　　海岳三峰古，春皇二月寒。绿潭渔子钓，红树美人攀。
　　弱蔓环沙屿，飞花点石关。溪山游未厌，琴酌弄晴湾。
　　◎卷.19【游宣州琴溪同武平一作】邢巨
　　灵溪非人迹，仙意素所秉。鳞岭森翠微，澄潭照秋景。
　　◎卷.20【春江花月夜】张若虚
　　春江潮水连海平，海上明月共潮生。滟滟随波千万里，
　　何处春江无月明。江流宛转绕芳甸，月照花林皆似霰。
　　空里流霜不觉飞，汀上白沙看不见。江天一色无纤尘，
　　皎皎空中孤月轮。江畔何人初见月，江月何年初照人。
　　人生代代无穷已，江月年年只相似。不知江月待何人，
　　但见长江送流水。白云一片去悠悠，青枫浦上不胜愁。
　　谁家今夜扁舟子，何处相思明月楼。可怜楼上月裴回，
　　应照离人妆镜台。玉户帘中卷不去，捣衣砧上拂还来。
　　此时相望不相闻，愿逐月华流照君。鸿雁长飞光不度，
　　鱼龙潜跃水成文。昨夜闲潭梦落花，可怜春半不还家。
　　江水流春去欲尽，江潭落月复西斜。斜月沉沉藏海雾，
　　碣石潇湘无限路。不知乘月几人归，落月摇情满江树。
　　◎卷.21【代答闺梦还】张若虚
　　关塞年华早，楼台别望违。试衫著暖气，开镜觅春晖。
　　燕入窥罗幕，蜂来上画衣。情催桃李艳，心寄管弦飞。
　　妆洗朝相待，风花暝不归。梦魂何处入，寂寂掩重扉。
　　◎卷.22【洪州客舍寄柳博士芳】薛业
　　去年燕巢主人屋，今年花发路傍枝。年年为客不到舍，
　　旧国存亡那得知。胡尘一起乱天下，何处春风无别离。
　　◎卷.23【晚秋赠张折冲此公事制举】薛业
　　都尉今无事，时清但闭关。夜霜戎马瘦，秋草射堂闲。
　　位以穿杨得，名因折桂还。冯唐真不遇，叹息鬓毛斑。


第一百一十八卷
　　◎卷.1【和左司张员外自洛使入京中路先赴长安逢立春日…诸公】孙逖
　　拜郎登省闼，奉使驰车乘。遥瞻使者星，便是郎官应。
　　台妙时相许，皇华德弥称。二陕听风谣，三秦望形胜。
　　此中暌益友，是日多诗兴。寒尽岁阴催，春归物华证。
　　◎卷.2【和登会稽山】孙逖
　　稽山碧湖上，势入东溟尽。烟景昼清明，九峰争隐嶙。
　　望中厌朱绂，俗内探玄牝。野老听鸣驺，山童拥行轸。
　　仙花寒未落，古蔓柔堪引。竹涧入山多，松崖向天近。
　　云从海天去，日就江村陨。能赋丘尝闻，和歌参不敏。
　　冥搜信冲漠，多士期标准。愿奉濯缨心，长谣反招隐。
　　◎卷.3【送杨法曹按括州】孙逖
　　东海天台山，南方缙云驿。溪澄问人隐，岩险烦登陟。
　　潭壑随星使，轩车绕春色。傥寻琪树人，为报长相忆。
　　◎卷.4【葛山潭】孙逖
　　圆潭写流月，晴明涵万象。仙翁何时还，绿水空荡漾。
　　凉哉草木腓，白露沾人衣。犹醉空山里，时闻笙鹤飞。
　　◎卷.5【丹阳行】孙逖
　　丹阳古郡洞庭阴，落日扁舟此路寻。传是东南旧都处，
　　金陵中断碧江深。在昔风尘起，京都乱如燬。
　　双阙戎虏间，千门战场里。传闻一马化为龙，
　　南渡衣冠亦愿从。石头横帝里，京口拒戎锋。
　　青枫林下回天跸，杜若洲前转国容。都门不见河阳树，
　　辇道唯闻建业钟。中原悠悠几千里，欲扫欃枪未云已。
　　英雄倾夺何纷然，一盛一衰如逝川。可怜宫观重江里，
　　金镜相传三百年。自从龙见圣人出，六合车书混为一。
　　昔年王气今何在，并向长安就尧日。荆榛古木闭荒阡，
　　共道繁华不复全。赤县唯馀江树月，黄图半入海人烟。
　　暮来山水登临遍，览古愁吟泪如霰。唯有空城多白云，
　　春风淡荡无人见。
　　◎卷.6【山阴县西楼】孙逖
　　都邑西楼芳树间，逶迤霁色绕江山。山月夜从公署出，
　　江云晚对讼庭还。谁知春色朝朝好，二月飞花满江草。
　　一见湖边杨柳风，遥忆青青洛阳道。
　　◎卷.7【夜宿浙江】孙逖
　　扁舟夜入江潭泊，露白风高气萧索。富春渚上潮未还，
　　天姥岑边月初落。烟水茫茫多苦辛，更闻江上越人吟。
　　洛阳城阙何时见，西北浮云朝暝深。
　　◎卷.8【春日留别】孙逖
　　春路逶迤花柳前，孤舟晚泊就人烟。东山白云不可见，
　　西陵江月夜娟娟。春江夜尽潮声度，征帆遥从此中去。
　　越国山川看渐无，可怜愁思江南树。
　　◎卷.9【奉和四月三日上阳水窗赐宴应制得春字】孙逖
　　今日逢初夏，欢游续旧旬。气和先作雨，恩厚别成春。
　　凤吹临清洛，龙舆下紫宸。此中歌在藻，还见跃潜鳞。
　　◎卷.10【奉和登会昌山应制】孙逖
　　岩磴列云旗，吾君访道时。乾行万物睹，日驭六龙迟。
　　望远回天顾，登高动睿词。愿因山作寿，长保会昌期。
　　◎卷.11【正月十五日夜应制（一作沈佺期诗）】孙逖
　　洛城三五夜，天子万年春。彩仗移双阙，琼筵会九宾。
　　舞成苍颉字，灯作法王轮。不觉东方日，遥垂御藻新。
　　◎卷.12【奉和御制登鸳鸯楼即目应制】孙逖
　　玉辇下离宫，琼楼上半空。方巡五年狩，更辟四门聪。
　　井邑观秦野，山河念禹功。停銮留睿作，轩槛起南风。
　　◎卷.13【进船泛洛水应制（一作薛昚惑诗）】孙逖
　　禁园纡睿览，仙棹叶时游。洛北风花树，江南彩画舟。
　　芳生兰蕙草，春入凤凰楼。兴尽离宫暮，烟光起夕流。
　　◎卷.14【和常州崔使君寒食夜】孙逖
　　闻道清明近，春庭向夕阑。行游昼不厌，风物夜宜看。
　　斗柄更初转，梅香暗里残。无劳秉华烛，清月在南端。
　　◎卷.15【和韦兄春日南亭宴兄弟（兄在京）】孙逖
　　台阁升高位，园林隔旧乡。忽闻歌棣萼，还比报琼芳。
　　门向宜春近，郊连御宿长。德星常有会，相望在文昌。
　　◎卷.16【奉和崔司马游云门寺】孙逖
　　系马清溪树，禅门春气浓。香台花下出，讲坐竹间逢。
　　觉路山童引，经行谷鸟从。更言穷寂灭，回策上南峰。
　　◎卷.17【酬万八贺九云门下归溪中作】孙逖
　　晚从灵境出，林壑曙云飞。稍觉清溪尽，回瞻画刹微。
　　独园馀兴在，孤棹宿心违。更忆登攀处，天香满袖归。
　　◎卷.18【春初送吕补阙往西岳勒碑得云字】孙逖
　　刻石记天文，朝推谷子云。箧中缄圣札，岩下揖神君。
　　语别梅初艳，为期草欲薰。往来春不尽，离思莫氛氲。
　　◎卷.19【送越州裴参军充使入京】孙逖
　　日落川径寒，离心苦未安。客愁西向尽，乡梦北归难。
　　霜果林中变，秋花水上残。明朝渡江后，云物向南看。
　　◎卷.20【送周判官往台州】孙逖
　　吾宗长作赋，登陆访天台。星使行看入，云仙意转催。
　　饮冰攀璀璨，驱传历莓苔。日暮东郊别，真情去不回。
　　◎卷.21【送魏骑曹充宇文侍御判官分按山南】孙逖
　　云雨阳台路，光华驿骑巡。劝农开梦土，恤隐惠荆人。
　　楼迥吟黄鹤，江长望白蘋。观风布明诏，更是汉南春。
　　◎卷.22【送苏郎中绾出佐荆州】孙逖
　　神仙久留滞，清切伫飞翻。忽佐南方牧，何时西掖垣。
　　高车自兰省，便道出荆门。不见河梁别，空销郢路魂。
　　◎卷.23【冬末送魏起居赴京】孙逖
　　大名将起魏，良史更逢迁。驿骑朝丹阙，关亭望紫烟。
　　西京春色近，东观物华偏。早赴王正月，挥毫记首年。
　　◎卷.24【送李补阙摄御史充河西节度判官】孙逖
　　昔年叨补衮，边地亦埋轮。官序惭先达，才名畏后人。
　　西戎虽献款，上策耻和亲。早赴前军幕，长清外域尘。
　　◎卷.25【送赵评事摄御史监军岭南】孙逖
　　议狱持邦典，临戎假宪威。风从阊阖去，霜入洞庭飞。
　　篁竹迎金鼓，楼船引绣衣。明年拜真月，南斗使星归。
　　◎卷.26【送靳十五侍御使蜀】孙逖
　　天使出霜台，行人择吏才。传车春色送，离兴夕阳催。
　　驿绕巴江转，关迎剑道开。西南一何幸，前后二龙来。
　　◎卷.27【送李给事归徐州觐省】孙逖
　　列位登青琐，还乡复彩衣。共言晨省日，便是昼游归。
　　春水经梁宋，晴山入海沂。莫愁东路远，四牡正騑騑。
　　◎卷.28【送杜侍御赴上都】孙逖
　　避马台中贵，登车岭外遥。还因贡赋礼，来谒大明朝。
　　地入商山路，乡连渭水桥。承恩返南越，尊酒重相邀。
　　◎卷.29【送张环摄御史监南选】孙逖
　　汉使得张纲，威名摄远方。恩沾柱下史，荣比选曹郎。
　　江带黔中阔，山连峡水长。莫愁炎暑地，秋至有严霜。
　　◎卷.30【宴越府陈法曹西亭】孙逖
　　公府西岩下，红亭间白云。雪梅初度腊，烟竹稍迎曛。
　　水木涵澄景，帘栊引霁氛。江南归思逼，春雁不堪闻。
　　◎卷.31【同邢判官寻龙湍观归湖中】孙逖
　　星使下仙京，云湖喜昼晴。更从探穴处，还作棹歌行。
　　丝管荷风入，帘帷竹气清。莫愁归路远，水月夜虚明。
　　◎卷.32【寻龙湍】孙逖
　　仙穴寻遗迹，轻舟爱水乡。溪流一曲尽，山路九峰长。
　　渔父歌金洞，江妃舞翠房。遥怜葛仙宅，真气共微茫。
　　◎卷.33【宿云门寺阁】孙逖
　　香阁东山下，烟花象外幽。悬灯千嶂夕，卷幔五湖秋。
　　画壁馀鸿雁，纱窗宿斗牛。更疑天路近，梦与白云游。
　　◎卷.34【扬子江楼】孙逖
　　扬子何年邑，雄图作楚关。江连二妃渚，云近八公山。
　　驿道青枫外，人烟绿屿间。晚来潮正满，数处落帆还。
　　◎卷.35【淮阴夜宿二首】孙逖
　　水国南无畔，扁舟北未期。乡情淮上失，归梦郢中疑。
　　木落知寒近，山长见日迟。客行心绪乱，不及洛阳时。
　　永夕卧烟塘，萧条天一方。秋风淮水落，寒夜楚歌长。
　　宿莽非中土，鲈鱼岂我乡。孤舟行已倦，南越尚茫茫。
　　◎卷.36【下京口埭夜行】孙逖
　　孤帆度绿氛，寒浦落红曛。江树朝来出，吴歌夜渐闻。
　　南溟接潮水，北斗近乡云。行役从兹去，归情入雁群。
　　◎卷.37【山行遇雨】孙逖
　　骤雨昼氤氲，空天望不分。暗山唯觉电，穷海但生云。
　　涉涧猜行潦，缘崖畏宿氛。夜来江月霁，棹唱此中闻。
　　◎卷.38【夜到润州】孙逖
　　夜入丹阳郡，天高气象秋。海隅云汉转，江畔火星流。
　　城郭传金柝，闾阎闭绿洲。客行凡几夜，新月再如钩。
　　◎卷.39【和常州崔使君咏后庭梅二首】孙逖
　　闻唱梅花落，江南春意深。更传千里外，来入越人吟。
　　弱干红妆倚，繁香翠羽寻。庭中自公日，歌舞向芳阴。
　　梅院重门掩，遥遥歌吹边。庭深人不见，春至曲能传。
　　花落弹棋处，香来荐枕前。使君停五马，行乐此中偏。
　　◎卷.40【同和咏楼前海石榴二首】孙逖
　　客自新亭郡，朝来数物华。传君妓楼好，初落海榴花。
　　露色珠帘映，香风粉壁遮。更宜林下雨，日晚逐行车。
　　海上移珍木，楼前咏所思。遥闻下车日，正在落花时。
　　旧绿香行盖，新红洒步綦。从来寒不易，终见久逾滋。
　　◎卷.41【故右丞相赠太师燕文贞公挽词二首】孙逖
　　海内文章伯，朝端礼乐英。一言兴宝运，三入济群生。
　　命与才相偶，年将位不并。台星忽已坼，流恸轸皇情。
　　甲第三重戟，高门四列侯。已成冠盖里，更有凤凰楼。
　　人世方为乐，生涯遽若休。空馀掌纶地，传庆百千秋。
　　◎卷.42【故陈州刺史赠兵部尚书韦公挽词】孙逖
　　奕叶金章贵，连枝鼎位尊。台庭为凤穴，相府是鴒原。
　　世阅空悲命，泉幽不返魂。惟馀汉臣史，继术赞韦门。
　　◎卷.43【故程将军妻南阳郡夫人樊氏挽歌】孙逖
　　德配程休甫，名高鲁季姜。宠荣苍玉珮，宴梦郁金堂。
　　白日期偕老，幽泉忽悼亡。国风犹在咏，江汉近南阳。
　　◎卷.44【和上巳连寒食有怀京洛】孙逖
　　天津御柳碧遥遥，轩骑相从半下朝。行乐光辉寒食借，
　　太平歌舞晚春饶。红妆楼下东郊道，青草洲边南渡桥。
　　坐见司空扫西第，看君侍从落花朝。
　　◎卷.45【和左司张员外自洛使入京中路先赴长安…韦侍御等诸公】孙逖
　　忽睹云间数雁回，更逢山上正花开。河边淑气迎芳草，
　　林下轻风待落梅。秋宪府中高唱入，春卿署里和歌来。
　　共言东阁招贤地，自有西征谢傅才。
　　◎卷.46【和崔司马登称心山寺】孙逖
　　郡府乘休日，王城访道初。觉花迎步履，香草藉行车。
　　倚阁观无际，寻山坐太虚。岩空迷禹迹，海静望秦馀。
　　翡翠巢珠网，鹍鸡间绮疏。地灵资净土，水若护真如。
　　宝树谁攀折，禅云自卷舒。晴分五湖势，烟合九夷居。
　　生灭纷无象，窥临已得鱼。尝闻宝刀赠，今日奉琼琚。
　　◎卷.47【奉和李右相中书壁画山水】孙逖
　　庙堂多暇日，山水契中情。欲写高深趣，还因藻绘成。
　　九江临户牖，三峡绕檐楹。花柳穷年发，烟云逐意生。
　　能令万里近，不觉四时行。气染荀香馥，光含乐镜清。
　　咏歌齐出处，图画表冲盈。自保千年遇，何论八载荣。
　　◎卷.48【奉和李右相赏会昌林亭】孙逖
　　贤相初陪跸，灵山本降神。作京雄近县，开阁宠平津。
　　地胜林亭好，时清宴赏频。百泉萦草木，万井布郊畛。
　　德与春和盛，功将造化邻。还嗤渭滨叟，岁晚独垂纶。
　　◎卷.49【和左卫武仓曹卫中对雨创韵赠右卫李骑曹】孙逖
　　林父同官意，宣尼久敬交。文场刊玉篆，武事掌金铙。
　　道合宜连茹，时清岂系匏。克勤居簿领，多暇屏讙譊。
　　美酒怀公宴，玄谈俟客嘲。薄云生北阙，飞雨自西郊。
　　院暑便清旷，庭芜觉渐苞。高门关讵闭，逸韵柱难胶。
　　枳棘鸾无叹，椅梧凤必巢。忽闻徵并作，观海愧堂坳。
　　◎卷.50【送新罗法师还国】孙逖
　　异域今无外，高僧代所稀。苦心归寂灭，宴坐得精微。
　　持钵何年至，传灯是日归。上卿挥别藻，中禁下禅衣。
　　海阔杯还度，云遥锡更飞。此行迷处所，何以慰虔祈。
　　◎卷.51【送赵大夫护边（一作送赵都护赴安西）】孙逖
　　外域分都护，中台命职方。欲传清庙略，先取剧曹郎。
　　已佩登坛印，犹怀伏奏香。百壶开祖饯，驷牡戒戎装。
　　青海连西掖，黄河带北凉。关山瞻汉月，戈剑宿胡霜。
　　体国才先著，论兵策复长。果持文武术，还继杜当阳。
　　◎卷.52【立秋日题安昌寺北山亭】孙逖
　　楼观倚长霄，登攀及霁朝。高如石门顶，胜拟赤城标。
　　天路云虹近，人寰气象遥。山围伯禹庙，江落伍胥潮。
　　徂暑迎秋薄，凉风是日飘。果林馀苦李，萍水覆甘蕉。
　　览古嗟夷漫，凌空爱泬寥。更闻金刹下，钟梵晚萧萧。
　　◎卷.53【登越州城】孙逖
　　越嶂绕层城，登临万象清。封圻沧海合，廛市碧湖明。
　　晓日渔歌满，芳春棹唱行。山风吹美箭，田雨润香粳。
　　代阅英灵尽，人闲吏隐并。赠言王逸少，已见曲池平。
　　◎卷.54【江行有怀】孙逖
　　秋水明川路，轻舟转石圻。霜多山橘熟，寒至浦禽稀。
　　飞席乘风势，回流荡日晖。昼行疑海若，夕梦识江妃。
　　野霁看吴尽，天长望洛非。不知何岁月，一似暮潮归。
　　◎卷.55【长洲苑（吴黄武中，此地校猎）】孙逖
　　吴王初鼎峙，羽猎骋雄才。辇道阊门出，军容茂苑来。
　　山从列嶂转，江自绕林回。剑骑缘汀入，旌门隔屿开。
　　合离纷若电，驰逐溢成雷。胜地虞人守，归舟汉女陪。
　　可怜夷漫处，犹在洞庭隈。山静吟猿父，城空应雉媒。
　　戎行委乔木，马迹尽黄埃。揽涕问遗老，繁华安在哉。
　　◎卷.56【和咏廨署有樱桃】孙逖
　　上林天禁里，芳树有红樱。江国今来见，君门春意生。
　　香从花绶转，色绕佩珠明。海鸟衔初实，吴姬扫落英。
　　切将稀取贵，羞与众同荣。为此堪攀折，芳蹊处处成。
　　◎卷.57【同洛阳李少府观永乐公主入蕃】孙逖
　　边地莺花少，年来未觉新。美人天上落，龙塞始应春。
　　◎卷.58【途中口号】孙逖
　　邺城东北望陵台，珠翠繁华去不回。
　　无复新妆艳红粉，空馀故垄满青苔。
　　◎卷.59【晦日湖塘】孙逖
　　吉日初成晦，方塘遍是春。落花迎二月，芳树历三旬。
　　公子能留客，巫阳好解神。夜还何虑暗，秉烛向城闉。
　　◎卷.60【句】孙逖
　　野烟出炉上，山花落镜中。（《庐山》。见《诗式》）


第一百一十九卷
　　◎卷.1【从军行】崔国辅
　　塞北胡霜下，营州索兵救。夜里偷道行，将军马亦瘦。
　　刀光照塞月，阵色明如昼。传闻贼满山，已共前锋斗。
　　◎卷.2【杂诗】崔国辅
　　逢著平乐儿，论交鞍马前。与酤一斗酒，恰用十千钱。
　　后余在关内，作事多迍邅。何肯相救援，徒闻宝剑篇。
　　◎卷.3【古意】崔国辅
　　红荷楚水曲，彪炳烁晨霞。未得两回摘，秋风吹却花。
　　时芳不待妾，玉珮无处夸。悔不盛年时，嫁与青楼家。
　　◎卷.4【宿法华寺】崔国辅
　　松雨时复滴，寺门清且凉。此心竟谁证，回憩支公床。
　　壁画感灵迹，龛经传异香。独游寄象外，忽忽归南昌。
　　◎卷.5【题预章馆】崔国辅
　　杨柳映春江，江南转佳丽。吴门绿波里，越国青山际。
　　游宦常往来，津亭暂临憩。驿前苍石没，浦外湖沙细。
　　向晚宴且久，孤舟冏然逝。云留西北客，气歇东南帝。
　　独有萋萋心，谁知怨芳岁。
　　◎卷.6【石头滩作】崔国辅
　　怅矣秋风时，余临石头濑。因高见远境，尽此数州内。
　　羽山数点青，海岸杂光碎。离离树木少，漭漭湖波大。
　　日暮千里帆，南飞落天外。须臾遂入夜，楚色有微霭。
　　寻远迹已穷，遗荣事多昧。一身犹未理，安得济时代。
　　且泛朝夕潮，荷衣蕙为带。
　　◎卷.7【漂母岸】崔国辅
　　泗水入淮处，南边古岸存。秦时有漂母，于此饭王孙。
　　王孙初未遇，寄食何足论。后为楚王来，黄金答母恩。
　　事迹遗在此，空伤千载魂。茫茫水中渚，上有一孤墩。
　　遥望不可到，苍苍烟树昏。几年崩冢色，每日落潮痕。
　　古地多堙圮，时哉不敢言。向夕泪沾裳，遂宿芦洲村。
　　◎卷.8【对酒吟】崔国辅
　　行行日将夕，荒村古冢无人迹。蒙笼荆棘一鸟吟，
　　屡唱提壶沽酒吃。古人不达酒不足，遗恨精灵传此曲。
　　寄言世上诸少年，平生且尽杯中醁。
　　◎卷.9【奉和华清宫观行香应制】崔国辅
　　天子蕊珠宫，楼台碧落通。豫游皆汗漫，斋处即崆峒。
　　云物三光里，君臣一气中。道言何所说，宝历自无穷。
　　◎卷.10【七夕】崔国辅
　　太守仙潢族，含情七夕多。扇风生玉漏，置水写银河。
　　阁下陈书籍，闺中曝绮罗。遥思汉武帝，青鸟几时过。
　　◎卷.11【宿范浦】崔国辅
　　月暗潮又落，西陵渡暂停。村烟和海雾，舟火乱江星。
　　路转定山绕，塘连范浦横。鸱夷近何去，空山临沧溟。
　　◎卷.12【奉和圣制上巳祓禊应制】崔国辅
　　元巳秦中节，吾君灞上游。鸣銮通禁苑，别馆绕芳洲。
　　鹓鹭千官列，鱼龙百戏浮。桃花春欲尽，谷雨夜来收。
　　庆向尧樽祝，欢从楚棹讴。逸诗何足对，窅作掩东周。
　　◎卷.13【九日侍宴应制】崔国辅
　　运偶千年圣，时传九日神。尧樽列钟鼓，汉阙辟钩陈。
　　金箓三清降，琼筵五老巡。始惊兰佩出，复咏柏梁新。
　　云雁楼前晚，霜花酒里春。欢娱无限极，书剑太平人。
　　◎卷.14【杭州北郭戴氏荷池送侯愉】崔国辅
　　秋近万物肃，况当临水时。折花赠归客，离绪断荷丝。
　　谁谓江国永，故人感在兹。道存过北郭，情极望东菑。
　　乔木故园意，鸣蝉穷巷悲。扁舟竟何待，中路每迟迟。
　　◎卷.15【怨词二首】崔国辅
　　妾有罗衣裳，秦王在时作。为舞春风多，秋来不堪著。
　　楼头桃李疏，池上芙蓉落。织锦犹未成，蛩声入罗幕。
　　◎卷.16【古意二首】崔国辅
　　玉笼薰绣裳，著罢眠洞房。不能春风里，吹却兰麝香。
　　种棘遮蘼芜，畏人来采杀。比至狂夫还，看看几花发。
　　◎卷.17【襄阳曲二首】崔国辅
　　蕙草娇红萼，时光舞碧鸡。城中美年少，相见白铜鞮。
　　少年襄阳地，来往襄阳城。城中轻薄子，知妾解秦筝。
　　◎卷.18【魏宫词】崔国辅
　　朝日照红妆，拟上铜雀台。画眉犹未了，魏帝使人催。
　　◎卷.19【长信草（一作长信宫，一作婕妤怨）】崔国辅
　　长信宫中草，年年愁处生。故侵珠履迹，不使玉阶行。
　　◎卷.20【长乐少年行（一作古意）】崔国辅
　　遗却珊瑚鞭，白马骄不行。章台折杨柳，春日路傍情。
　　◎卷.21【湖南曲（一作古意）】崔国辅
　　湖南送君去，湖北送君归。湖里鸳鸯鸟，双双他自飞。
　　◎卷.22【中流曲（一作古意）】崔国辅
　　归时日尚早，更欲向芳洲。渡口水流急，回船不自由。
　　◎卷.23【王孙游】崔国辅
　　自与王孙别，频看黄鸟飞。应由春草误，著处不成归。
　　◎卷.24【采莲曲】崔国辅
　　玉溆花争发，金塘水乱流。相逢畏相失，并著采莲舟。
　　◎卷.25【子夜冬歌】崔国辅
　　寂寥抱冬心，裁罗又褧褧。夜久频挑灯，霜寒剪刀冷。
　　◎卷.26【丽人曲】崔国辅
　　红颜称绝代，欲并真无侣。独有镜中人，由来自相许。
　　◎卷.27【小长干曲】崔国辅
　　月暗送潮风，相寻路不通。菱歌唱不彻，知在此塘中。
　　◎卷.28【王昭君（一作吟叹曲）】崔国辅
　　汉使南还尽，胡中妾独存。紫台绵望绝，秋草不堪论。
　　◎卷.29【秦女卷衣（一作妾薄命）】崔国辅
　　虽入秦帝宫，不上秦帝床。夜夜玉窗里，与他卷衣裳。
　　◎卷.30【今别离】崔国辅
　　送别未能旋，相望连水口。船行欲映洲，几度急摇手。
　　◎卷.31【卫艳词】崔国辅
　　淇上桑叶青，青楼含白日。比时遥望君，车马城中出。
　　◎卷.32【渭水西别李仑】崔国辅
　　陇右长亭堠，山阴古塞秋。不知呜咽水，何事向西流。
　　◎卷.33【古意】崔国辅
　　净扫黄金阶，飞霜皎如雪。下帘弹箜篌，不忍见秋月。
　　◎卷.34【送韩十四被鲁王推递往济南府】崔国辅
　　西候情何极，南冠怨有馀。梁王虽好事，不察狱中书。
　　◎卷.35【白纻辞二首（前首一作《香风词》）】崔国辅
　　洛阳梨花落如霰，河阳桃叶生复齐。
　　坐惜玉楼春欲尽，红绵粉絮裛妆啼。
　　董贤女弟在椒风，窈窕繁华贵后宫。
　　璧带金釭皆翡翠，一朝零落变成空。
　　◎卷.36【九日】崔国辅
　　江边枫落菊花黄，少长登高一望乡。
　　九日陶家虽载酒，三年楚客已沾裳。
　　◎卷.37【王昭君】崔国辅
　　一回望月一回悲，望月月移人不移。
　　何时得见汉朝使，为妾传书斩画师。


第一百二十卷
　　◎卷.1【孤寝怨】崔珪
　　征戍动经年，含情拂玳筵。花飞织锦处，月落捣衣边。
　　灯暗愁孤坐，床空怨独眠。自君辽海去，玉匣闭春弦。
　　◎卷.2【题武陵草堂】杨浚
　　草堂列仙楼，上在青山顶。户外窥数峰，阶前对双井。
　　雨来花尽湿，风度松初冷。登栈行不疲，入谿语弥静。
　　云能去尘服，兼欲事金鼎。正直心所存，谄谀长自省。
　　适知幽遁趣，已觉烦虑屏。更爱云林间，吾将卧南颍。
　　◎卷.3【广武怀古】杨浚
　　河水城下流，登城望弥惬。海云飞不断，岸草绿相接。
　　龙门无旧场，武牢有遗堞。扼喉兵易守，扪指计何捷。
　　天夺项氏谋，卒成汉家业。乡山遥可见，西顾泪盈睫。
　　◎卷.4【赠李郎中】杨浚
　　仙郎早朝退，直省卧南轩。院竹自成赏，阶庭寂不喧。
　　焚香开后阁，起草闭前门。礼乐风流美，光华星位尊。
　　荣兼朱绂贵，交乃布衣存。是日登龙客，无忘君子恩。
　　◎卷.5【咏王大娘戴竿】刘晏
　　楼前百戏竞争新，唯有长竿妙入神。
　　谁谓绮罗翻有力，犹自嫌轻更著人。
　　◎卷.6【享太庙乐章】刘晏
　　汉祚惟永，神功中兴。夙驱氛祲，天覆黎蒸。
　　三光再朗，庶绩其凝。重熙累叶，景命是膺。
　　◎卷.7【鸿门行】袁瓘
　　少年买意气，百金不辞费。学剑西入秦，结交北游魏。
　　秦魏多豪人，与代亦殊伦。由来不相识，皆是暗相亲。
　　宝马青丝辔，狐裘貂鼠服。晨过剧孟游，暮投咸阳宿。
　　然诺本云云，诸侯莫不闻。犹思百战术，更逐李将军。
　　始从灞陵下，遥遥度朔野。北风闻楚歌，南庭见胡马。
　　胡马秋正肥，相邀夜合围。战酣烽火灭，路断救兵稀。
　　白刃纵横逼，黄尘飞不息。虏骑血洒衣，单于泪沾臆。
　　献凯云台中，自言塞上雄。将军行失势，部曲遂无功。
　　新人不如旧，旧人不相救。万里长飘飖，十年计不就。
　　弃置难重论，驱马度鸿门。行看楚汉事，不觉风尘昏。
　　宝剑中夜抚，悲歌聊自舞。此曲不可终，曲终泪如雨。
　　◎卷.8【惠文太子挽歌（睿宗之子岐王范也开元十四年卒赠太子）】袁瓘
　　寒仗丹旄引，阴堂白日违。暗灯明象物，画水湿灵衣。
　　羽化淮王去，仙迎太子归。空馀燕衔士，朝夕向陵飞。
　　◎卷.9【从军行】李昂2
　　汉家未得燕支山，征戍年年沙朔间。塞下长驱汗血马，
　　云中恒闭玉门关。阴山瀚海千万里，此日桑河冻流水。
　　稽洛川边胡骑来，渔阳戍里烽烟起。长途羽檄何相望，
　　天子按剑思北方。羽林练士拭金甲，将军校战出玉堂。
　　幽陵异域风烟改，亭障连连古今在。夜闻鸿雁南渡河，
　　晓望旌旗北临海。塞沙飞淅沥，遥裔连穷碛。
　　玄漠云平初合阵，西山月出闻鸣镝。城南百战多苦辛，
　　路傍死卧黄沙人。戎衣不脱随霜雪，汗马zazb长被铁。
　　杨叶楼中不寄书，莲花剑上空流血。匈奴未灭不言家，
　　驱逐行行边徼赊。归心海外见明月，别思天边梦落花。
　　天边回望何悠悠，芳树无人渡陇头。春云不变阳关雪，
　　桑叶先知胡地秋。田畴不卖卢龙策，窦宪思勒燕然石。
　　麾兵静北垂，此日交河湄。欲令塞上无干戚，
　　会待单于系颈时。
　　◎卷.37【赋戚夫人楚舞歌】李昂2
　　定陶城中是妾家，妾年二八颜如花。闺中歌舞未终曲，
　　天下死人如乱麻。汉王此地因征战，未出帘栊人已荐。
　　风花菡萏落辕门，云雨裴回入行殿。日夕悠悠非旧乡，
　　飘飘处处逐君王。闺门向里通归梦，银烛迎来在战场。
　　相从顾恩不雇己，何异浮萍寄深水。逐战曾迷只轮下，
　　随君几陷重围里。此时平楚复平齐，咸阳宫阙到关西。
　　珠帘夕殿闻钟磬，白日秋天忆鼓鼙。君王纵恣翻成误，
　　吕后由来有深妒。不奈君王容鬓衰，相存相顾能几时。
　　黄泉白骨不可报，雀钗翠羽从此辞。君楚歌兮妾楚舞，
　　脉脉相看两心苦。曲未终兮袂更扬，君流涕兮妾断肠。
　　已见储君归惠帝，徒留爱子付周昌。
　　◎卷.38【句】李昂2
　　耳临清渭洗，心向白云闲。（《纪事》）
　　◎卷.39【夏晚初霁南省寓直用馀字（时兼尚书郎节度判官）】厍狄履温
　　薄宦因时泰，凉宵寓直初。沉沉仙阁闭，的的暗更徐。
　　霁色连空上，炎氛入夜除。星回南斗落，月度北窗虚。
　　待漏残灯照，含芳袭气馀。寐来冠不解，奏罢草仍书。
　　幕府惭良策，明曹愧散樗。命轻徒有报，义重更难疏。
　　燕厦欣成托，鹓行滥所如。晨趋当及早，复此戒朝车。
　　◎卷.40【同皇甫兵曹天官寺浴室新成招友人赏会】寇坦
　　温室欢初就，兰交托胜因。共听无漏法，兼濯有为尘。
　　水洁三空性，香沾四大身。清心多善友，颂德慰同人。
　　◎卷.41【同张少府和厍狄员外夏晚初霁南省寓直时…节度判官之作】寇坦
　　黄绶归休日，仙郎复奏馀。晏居当夏晚，寓直会晴初。
　　露散星文发，云披水镜虚。高才推独唱，嘉会喜连茹。
　　月色摇春闼，香烟霭暝庐。千门传夜警，万象照阶除。
　　少孺嘉能赋，文强阅赐书。兼曹谋未展，入幕志方摅。
　　为奉灵台帛，恭先待漏车。贞标不可仰，空此乐樵渔。
　　◎卷.42【咏铜柱】李休烈
　　天门街里倒天枢，火急先须卸火珠。
　　计合一条丝线挽，何劳两县索人夫。


第一百二十一卷
　　◎卷.1【送贺监归四明应制】李林甫
　　挂冠知止足，岂独汉疏贤。入道求真侣，辞恩访列仙。
　　睿文含日月，宸翰动云烟。鹤驾吴乡远，遥遥南斗边。
　　◎卷.2【奉和圣制次琼岳应制】李林甫
　　东幸从人望，西巡顺物回。云收二华出，天转五星来。
　　十月农初罢，三驱礼复开。更看琼岳上，佳气接神台。
　　◎卷.3【秋夜望月忆韩席等诸侍郎因以投赠】李林甫
　　秋天碧云夜，明月悬东方。皓皓庭际色，稍稍林下光。
　　桂华澄远近，璧彩散池塘。鸿雁飞难度，关山曲易长。
　　揆予秉孤直，虚薄忝文昌。握镜惭先照，持衡愧后行。
　　多才众君子，载笔久词场。作赋推潘岳，题诗许谢康。
　　当时陪宴语，今夕恨相望。愿欲接高论，清晨朝建章。
　　◎卷.4【流崖州至鬼门关作】杨炎
　　一去一万里，千知千不还。崖州何处在，生度鬼门关。
　　◎卷.5【赠元载歌妓】杨炎
　　雪面淡眉天上女，凤箫鸾翅欲飞去。
　　玉山翘翠步无尘，楚腰如柳不胜春。
　　◎卷.6【别妻王韫秀】元载
　　年来谁不厌龙钟，虽在侯门似不容。
　　看取海山寒翠树，苦遭霜霰到秦封。
　　◎卷.7【赋得云生栋梁间】陈希烈
　　一片苍梧意，氤氲生栋梁。下帘山足暗，开户日添光。
　　偏使衣裘润，能令枕簟凉。无心伴行雨，何必梦荆王。
　　◎卷.8【奉和圣制三月三日】陈希烈
　　上巳迂龙驾，中流泛羽觞。酒因朝太子，诗为乐贤王。
　　锦缆方舟渡，琼筵大乐张。风摇垂柳色，花发异林香。
　　野老歌无事，朝臣饮岁芳。皇情被群物，中外洽恩光。
　　◎卷.9【省试白云起封中】陈希烈
　　千年泰山顶，云起汉王封。不作奇峰状，宁分触石容。
　　为霖虽易得，表圣自难逢。冉冉排空上，依依叠影重。
　　素光非曳练，灵贶是从龙。岂学无心出，东西任所从。
　　◎卷.10【郎月行】张渐
　　朗月照帘幌，清夜有馀姿。洞房怨孤枕，挟琴爱前墀。
　　萱草已数叶，梨花复遍枝。去岁草始荣，与君新相知。
　　今年花未落，谁分生别离。代情难重论，人事好乖移。
　　合比月华满，分同月易亏。亏月当再圆，人别星陨天。
　　吾欲竟此曲，意深不可传。叹息孤鸾鸟，伤心明镜前。
　　◎卷.11【晓次荆江】宋昱
　　孤舟大江水，水涉无昏曙。雨暗迷津时，云生望乡处。
　　渔翁闲自乐，樵客纷多虑。秋色湖上山，归心日边树。
　　徒称竹箭美，未得枫林趣。向夕垂钓还，吾从落潮去。
　　◎卷.12【题石窟（寺魏孝文所置）】宋昱
　　梵宇开金地，香龛凿铁围。影中群象动，空里众灵飞。
　　檐牖笼朱旭，房廊挹翠微。瑞莲生佛步，瑶树挂天衣。
　　邀福功虽在，兴王代久非。谁知云朔外，更睹化胡归。
　　◎卷.13【樟亭观涛】宋昱
　　涛来势转雄，猎猎驾长风。雷震云霓里，山飞霜雪中。
　　激流起平地，吹涝上侵空。翕辟乾坤异，盈虚日月同。
　　艅艎从陆起，洲浦隔阡通。跳沫喷岩翠，翻波带景红。
　　怒湍初抵北，却浪复归东。寂听堪增勇，晴看自发蒙。
　　伍生传或谬，枚叟说难穷。来信应无已，申威亦匪躬。
　　冲腾如决胜，回合似相攻。委质任平视，谁能涯始终。


第一百二十二卷
　　◎卷.1【赠程秘书】卢象
　　客自岐阳来，吐音若鸣凤。孤飞畏不偶，独立谁见用。
　　忽从被褐中，召入承明宫。圣人借颜色，言事无不通。
　　殷勤拯黎庶，感激论诸公。将相猜贾谊，图书归马融。
　　顾余久寂寞，一岁麒麟阁。且共歌太平，勿嗟名宦薄。
　　◎卷.2【家叔征君东溪草堂二首】卢象
　　开山十馀里，青壁森相倚。欲识尧时天，东溪白云是。
　　雷声转幽壑，云气杳流水。涧影生龙蛇，岩端翳柽梓。
　　大道终不易，君恩曷能已。鹤羡无老时，龟言摄生理。
　　浮年笑六甲，元化潜一指。未暇扫云梯，空惭阮氏子。
　　今朝共游者，得性闲未归。已到仙人家，莫惊鸥鸟飞。
　　水深严子钓，松挂巢父衣。云气转幽寂，溪流无是非。
　　名理未足羡，腥臊讵所希。自惟负贞意，何岁当食薇。
　　◎卷.3【乡试后自巩还田家，因谢邻友见过之作】卢象
　　鸡鸣出东邑，马倦登南峦。落日见桑柘，翳然丘中寒。
　　邻家多旧识，投暝来相看。且问春税苦，兼陈行路难。
　　园场近阴壑，草木易凋残。峰晴雪犹积，涧深冰已团。
　　浮名知何用，岁晏不成欢。置酒共君饮，当歌聊自宽。
　　◎卷.4【青雀歌】卢象
　　啾啾青雀儿，飞来飞去仰天池。逍遥饮啄安涯分，
　　何假扶摇九万为。
　　◎卷.5【杂诗二首】卢象
　　家居五原上，征战是平生。独负山西勇，谁当塞下名。
　　死生辽海战，雨雪蓟门行。诸将封侯尽，论功独不成。
　　君家御沟上，垂柳夹朱门。列鼎会中贵，鸣珂朝至尊。
　　死生在片议，穷达由一言。须识苦寒士，莫矜狐白温。
　　◎卷.6【赠广川马先生】卢象
　　经书满腹中，吾识广川翁。年老甘无位，家贫懒发蒙。
　　人归洙泗学，歌盛舞雩风。愿接诸生礼，三年事马融。
　　◎卷.7【峡中作】卢象
　　高唐几百里，树色接阳台。晚见江山霁，宵闻风雨来。
　　云从三峡起，天向数峰开。灵境信难见，轻舟那可回。
　　◎卷.8【竹里馆】卢象
　　江南冰不闭，山泽气潜通。腊月闻山鸟，寒崖见蛰熊。
　　柳林春半合，荻笋乱无丛。回首金陵岸，依依向北风。
　　◎卷.9【永城使风】卢象
　　长风起秋色，细雨含落晖。夕鸟向林去，晚帆相逐飞。
　　虫声出乱草，水气薄行衣。一别故乡道，悠悠今始归。
　　◎卷.10【和徐侍郎丛筱咏（一作蒋涣诗）】卢象
　　中禁夕沉沉，幽篁别作林。色连鸡树近，影落凤池深。
　　为重凌霜节，能虚应物心。年年承雨露，长对紫庭阴。
　　◎卷.11【驾幸温泉】卢象
　　传闻圣主幸新丰，清跸鸣銮出禁中。细草终朝随步辇，
　　垂杨几处绕行宫。千官扈从骊山北，万国来朝渭水东。
　　此日小臣徒献赋，汉家谁复重扬雄。
　　◎卷.12【奉和张使君宴加朝散】卢象
　　佐理星辰贵，分荣涣汗深。言从大夫后，用答圣人心。
　　骑拥轩裳客，鸾惊翰墨林。停杯歌麦秀，秉烛醉棠阴。
　　爽气凌秋笛，轻寒散暝砧。只应将四子，讲德谢知音。
　　◎卷.13【赠张均员外】卢象
　　公门世绪昌，才子冠裴王。出自平津邸，还为吏部郎。
　　神仙馀气色，列宿动辉光。夜直南宫静，朝趋北禁长。
　　时人归水镜，明主赐衣裳。翰苑飞鹦鹉，天池待凤凰。
　　承欢畴日顾，未纪后时伤。去去图南远，微才幸不忘。
　　◎卷.14【送祖咏】卢象
　　田家宜伏腊，岁晏子言归。石路雪初下，荒村鸡共飞。
　　东原多烟火，北涧隐寒晖。满酌野人酒，倦闻邻女机。
　　胡为困樵采，几日罢朝衣。
　　◎卷.15【送綦毋潜】卢象
　　夫君不得意，本自沧海来。高足未云骋，虚舟空复回。
　　淮南枫叶落，灞岸桃花开。出处暂为耳，沉浮安系哉。
　　如何天覆物，还遣世遗才。欲识秦将汉，尝闻王与裴。
　　离筵对寒食，别雨乘春雷。会有征书到，荷衣且漫裁。
　　◎卷.16【送赵都护赴安西】卢象
　　下客候旌麾，元戎复在斯。门开都护府，兵动羽林儿。
　　黠虏多翻覆，谋臣有别离。智同天所授，恩共日相随。
　　汉使开宾幕，胡笳送酒卮。风霜迎马首，雨雪事鱼丽。
　　上策应无战，深情属载驰。不应行万里，明主寄安危。
　　◎卷.17【追凉历下古城西北隅，此地有清泉乔木】卢象
　　谢脁出华省，王祥贻佩刀。前贤真可慕，衰病意空劳。
　　贞悔不自卜，游随共尔曹。未能齐得丧，时复诵离骚。
　　闲阴七贤地，醉餐三士桃。苍苔虞舜井，乔木古城壕。
　　渔父偏相狎，尧年不可逃。蝉鸣秋雨霁，云白晓山高。
　　咫尺传双鲤，吹嘘借一毛。故人皆得路，谁肯念同袍。
　　◎卷.18【戏赠邵使君张郎】卢象
　　少妇石榴裙，新妆白玉面。能迷张公子，不许时相见。
　　◎卷.19【同王维过崔处士林亭】卢象
　　映竹时闻转辘轳，当窗只见网蜘蛛。
　　主人非病常高卧，环堵蒙笼一老儒。
　　◎卷.20【寄河上段十六（一作王维诗）】卢象
　　与君相识即相亲，闻道君家住孟津。
　　为见行舟试借问，客中时有洛阳人。
　　◎卷.21【寒食】卢象
　　子推言避世，山火遂焚身。四海同寒食，千秋为一人。
　　深冤何用道，峻迹古无邻。魂魄山河气，风雷御宇神。
　　光烟榆柳灭，怨曲龙蛇新。可叹文公霸，平生负此臣。
　　◎卷.22【八月十五日象自江东止田园移庄…诗三首（俱见王维集）】卢象
　　谢病始告归，依然入桑梓。家人皆伫立，相候衡门里。
　　畴类皆长年，成人旧童子。上堂家庆毕，愿与亲姻迩。
　　论旧或馀悲，思存且相喜。田园转芜没，但有寒泉水。
　　衰柳日萧条，秋光清邑里。入门乍如客，休骑非便止。
　　中饮顾王程，离忧从此始。
　　两妹日长成，双鬟将及人。已能持宝瑟，自解掩罗巾。
　　念昔别时小，未知疏与亲。今来识离恨，掩泪方殷勤。
　　小弟更孩幼，归来不相识。同居虽渐惯，见人犹默默。
　　宛作越人言，殊乡甘水食。别此最为难，泪尽有馀忆。
　　◎卷.23【叹白发（一作王维诗）】卢象
　　我年一何长，鬓发日已白。俯仰天地间，能为几时客。
　　惆怅故山云，裴回空日夕。何事与时人，东城复南陌。
　　◎卷.24【早秋宴张郎中海亭即事（一作孟浩然诗）】卢象
　　邑有弦歌宰，翔鸾狎野鸥。眷言华省旧，暂滞海池游。
　　郁岛藏深竹，前谿对舞楼。更闻书即事，云物是新秋。
　　◎卷.25【句】卢象
　　吴越山多秀，新安江甚清。（见《河岳英灵集》）
　　书名会粹才偏逸，酒号屠苏味更醇。
　　（《赠郑虔》，见《唐语林》）
　　初疑轻烟淡古松，又似山开万仞峰。
　　（《赠怀素》，见《颜真卿序》）


第一百二十三卷
　　◎卷.1【嵩山十志十首·草堂】卢鸿一
　　草堂者，盖因自然之谿阜，前当墉洫；资人力之缔构，
　　后加茅茨。将以避燥湿，成栋宇之用；昭简易，
　　叶乾坤之德，道可容膝休闲。谷神同道，此其所贵也。
　　及靡者居之，则妄为剪饰，失天理矣。词曰：
　　山为宅兮草为堂，芝兰兮药房。罗蘼芜兮拍薜荔，
　　荃壁兮兰砌。蘼芜薜荔兮成草堂，阴阴邃兮馥馥香，
　　中有人兮信宜常。读金书兮饮玉浆，童颜幽操兮不易长。
　　◎卷.2【嵩山十志十首·倒景台】卢鸿一
　　倒景台者，盖太室南麓，天门右崖，杰峰如台，气凌倒景。
　　登路有三处可憩，或曰三休台，可以邀驭风之客，
　　会绝尘之子。超逸真，荡遐襟，此其所绝也。及世人登焉，
　　则魂散神越，目极心伤矣。词曰：
　　天门豁兮仙台耸，杰屹崒兮零澒涌。穷三休兮旷一观，
　　忽若登昆仑兮中期汗漫仙。耸天关兮倒景台，
　　鲨颢气兮轶嚣埃。皎皎之子兮自独立，云可朋兮霞可吸，
　　曾何荣辱之所及。
　　◎卷.3【嵩山十志十首·樾馆】卢鸿一
　　樾馆者，盖即林取材，基颠柘，架茅茨，居不期逸，
　　为不至劳，清谈娱宾，斯为尚矣。及荡者鄙其隘阒，
　　苟事宏湎，乖其宾矣。词曰：
　　紫岩隈兮青谿侧，云松烟茑兮千古色。芳靃蘼兮荫蒙茏，
　　幽人构馆兮在其中。靃蘼蒙茏兮开樾馆，
　　卧风霄兮坐霞旦。粤有宾兮时戾止，樵苏不爨兮清谈已，
　　永岁终朝兮常若此。
　　◎卷.4【嵩山十志十首·枕烟庭】卢鸿一
　　枕烟庭者，盖特峰秀起，意若枕烟。秘庭凝虚，窅若仙会，
　　即扬雄所谓爰静神游之庭是也。可以超绝纷世，
　　永洁精神矣。及机士登焉，则寥阒戃恍，愁怀情累矣。
　　词曰：
　　临泱漭兮背青荧，吐云烟兮合窅冥。怳欻翕兮沓幽霭，
　　意缥缈兮群仙会。窅冥仙会兮枕烟庭，竦魂形兮凝视听。
　　闻夫至诚必感兮祈此巅，契颢气，养丹田，
　　终仿像兮觏灵仙。
　　◎卷.5【嵩山十志十首·云锦淙】卢鸿一
　　云锦淙者，盖激溜冲攒，倾石丛倚，鸣湍叠濯，喷若雷风，
　　诡辉分丽，焕若云锦。可以莹发灵瞩，幽玩忘归。
　　及匪士观之，则反曰寒泉伤玉趾矣。词曰：
　　水攒冲兮石丛耸，焕云锦兮喷汹涌。苔駮荦兮草夤缘，
　　芳幂幂兮濑溅溅。石攒丛兮云锦淙，波连珠兮文沓缝。
　　有洁冥者媚此幽，漱灵液兮乐天休，实获我心兮夫何求。
　　◎卷.6【嵩山十志十首·期仙磴】卢鸿一
　　期仙磴者，盖危磴穹窿，迥接云路，灵仙仿佛。若可期及，
　　儒者毁所不见则黜之，盖疑冰之谈信矣。词曰：
　　霏微阴壑兮气腾虹，迤逦危磴兮上凌空。
　　青霞杪兮紫云垂，鸾歌凤舞兮吹参差。
　　鸾歌凤舞兮期仙磴，鸿驾迎兮瑶华赠。山中人兮好神仙，
　　想像闻此兮欲升烟，铸月炼液兮伫还年。
　　◎卷.7【嵩山十志十首·涤烦矶】卢鸿一
　　涤烦矶者，盖穷谷峻崖，发地盘石，飞流攒激，积漱成渠。
　　澡性涤烦，迥有幽致。可为智者说，难为俗人言。词曰：
　　灵矶盘礴兮溜奔错漱，泠风兮镇冥壑。研苔滋兮泉珠洁，
　　一饮一憩兮气想灭。磷涟清淬兮涤烦矶，
　　灵仙境兮仁智归。中有琴兮徽以玉，
　　峨峨汤汤兮弹此曲，寄声知音兮同所欲。
　　◎卷.8【嵩山十志十首·幂翠庭】卢鸿一
　　幂翠庭者，盖崖巘积阴，林萝沓翠，其上绵幂，其下深湛。
　　可以王神，可以冥道矣。及喧者游之，则酣谑永日，
　　汩清薄厚。词曰：
　　青崖阴兮月涧曲，重幽叠邃兮隐沦躅。
　　草树绵幂兮翠蒙茏，当其无兮庭在中。
　　当无有用兮幂翠庭，神可谷兮道可冥。
　　有幽人兮张素琴，皇徽兮绿水阴，德之愔兮澹多心。
　　◎卷.9【嵩山十志十首·洞元室】卢鸿一
　　洞元室者，盖因岩作室，即理谈玄，室返自然，元斯洞矣。
　　及邪者居之，则假容窃次，妄作虚诞，竟以盗言。词曰：
　　岚气肃兮岩翠冥，空阴虚兮户芳迎。披蕙帐兮促萝筵，
　　谈空空兮核元元。蕙帐萝筵兮洞元室，秘而幽兮真可吉。
　　返自然兮道可冥，泽妙思兮草玄经，结幽门兮在黄庭。
　　◎卷.10【嵩山十志十首·金碧潭】卢鸿一
　　金碧潭者，盖水洁石鲜，光涵金碧，岩葩林茑，有助芳阴。
　　鉴空洞虚，道斯胜矣。而世生缠乎利害，则未暇游之。
　　词曰：
　　水碧色兮石金光，滟熠熠兮濙湟湟。泉葩映兮烟茑临，
　　红灼灼，翠阴阴。翠相鲜兮金碧潭，霜天洞兮烟景涵。
　　有幽人兮好冥绝，炳其焕兮凝其洁，悠悠千古兮长不灭。


第一百二十四卷
　　◎卷.1【书殿赐宴应制】徐安贞
　　校文常近日，赐宴忽升天。酒正传杯至，饔人捧案前。
　　玉阶鸣溜水，清阁引归烟。共惜芸香暮，春风几万年。
　　◎卷.2【从驾温泉宫】徐安贞
　　神女调温液，年年待圣人。试开临水殿，来洗属车尘。
　　暖气随明主，恩波浃近臣。灵威自无极，从此献千春。
　　◎卷.3【送吕向补阙西岳勒碑】徐安贞
　　圣作西山颂，君其出使年。勒碑悬日月，驱传接云烟。
　　寒尽函关路，春归洛水边。别离能几许，朝暮玉墀前。
　　◎卷.4【送丹阳采访】徐安贞
　　郡县分南国，皇华出圣朝。为怜乡棹近，不道使车遥。
　　旧俗吴三让，遗风汉六条。愿言除疾苦，天子听歌谣。
　　◎卷.5【送王判官】徐安贞
　　明月开三峡，花源出五溪。城池青壁里，烟火绿林西。
　　不畏王程促，惟愁仙路迷。巴东下归棹，莫待夜猿啼。
　　◎卷.6【题襄阳图】徐安贞
　　画得襄阳郡，依然见昔游。岘山思驻马，汉水忆回舟。
　　丹壑常含霁，青林不换秋。图书空咫尺，千里意悠悠。
　　◎卷.7【程将军夫人挽诗】徐安贞
　　琴瑟调双凤，和鸣不独飞。正歌春可乐，行泣露先晞。
　　环珮声犹在，房栊梦不归。将军休沐日，谁劝著新衣。
　　◎卷.8【奉和喜雪应制】徐安贞
　　两宫斋祭近登临，雨雪纷纷天昼阴。只为经寒无瑞色，
　　顿教正月满春林。蓬莱北上旌门暗，花萼南归马迹深。
　　自有三农歌帝力，还将万庾答尧心。
　　◎卷.9【闻邻家理筝】徐安贞
　　北斗横天夜欲阑，愁人倚月思无端。忽闻画阁秦筝逸，
　　知是邻家赵女弹。曲成虚忆青蛾敛，调急遥怜玉指寒。
　　银锁重关听未辟，不如眠去梦中看。
　　◎卷.10【奉和圣制早度蒲津关】徐安贞
　　仙掌临秦甸，虹桥辟晋关。两都分地险，一曲度河湾。
　　路得津门要，时称古戍闲。城花春正发，岸柳曙堪攀。
　　后乘犹临水，前旌欲换山。长安回望日，宸御六龙还。
　　◎卷.11【奉和圣制答二相出雀鼠谷】徐安贞
　　两臣初入梦，二月扈巡边。涧北寒犹在，山南春半传。
　　颂声先奉御，辰象复回天。云日明千里，旌旗照一川。
　　柳阴低辇路，草色变新田。还望汾阳近，宸游自窅然。
　　◎卷.12【句】徐安贞
　　暮雨衣犹湿，春风帆正开。（《云溪友议》）
　　◎卷.13【奉和圣制答张说南出雀鼠谷】崔翘
　　硖路绕河汾，晴光拂曙氛。笳吟中岭树，仗入半峰云。
　　顿觉山原尽，平看邑里分。早行芳草迥，晚憩好风熏。
　　嘉颂推英宰，春游扈圣君。共欣承睿渥，日月照天文。
　　◎卷.14【送友人使夷陵】崔翘
　　猿鸣三峡里，行客旧沾裳。复道从兹去，思君不暂忘。
　　开襟春叶短，分手夏条长。独有幽庭桂，年年空自芳。
　　◎卷.15【郑郎中山亭】崔翘
　　篆笔飞章暇，园亭染翰游。地奇人境别，事远俗尘收。
　　书阁山云起，琴斋涧月留。泉清鳞影见，树密鸟声幽。
　　杜馥熏梅雨，荷香送麦秋。无劳置驿骑，文酒可相求。
　　◎卷.16【奉和圣制答张说扈从南出雀鼠谷】梁升卿
　　何意重关道，千年过圣皇。幽林承睿泽，闲客见清光。
　　日御仙途远，山灵寿域长。寒云入晋薄，春树隔汾香。
　　国佐同时雨，天文属岁阳。从来汉家盛，未若此巡方。
　　◎卷.17【白云溪】吴巩
　　山径入修篁，深林蔽日光。夏云生嶂远，瀑水引溪长。
　　秀迹逢皆胜，清芬坐转凉。回看玉樽夕，归路赏前忘。
　　◎卷.18【题奉国寺】陆海
　　新秋夜何爽，露下风转凄。一磬竹林外，千灯花塔西。
　　◎卷.19【题龙门寺】陆海
　　窗灯林霭里，闻磬水声中。更与龙华会，炉烟满夕风。
　　◎卷.20【句】陆海
　　忽然一曲称君心，破却中人百家产。（《讽刺诗》）
　　城外平人驱欲尽，帐中犹打衮花球。（《讽刺诗》）
　　◎卷.21【白牡丹】裴士淹
　　长安年少惜春残，争认慈恩紫牡丹。
　　别有玉盘乘露冷，无人起就月中看。
　　◎卷.22【和从叔禄愔元日早朝】李元操
　　铜浑变秋节，玉律动年灰。暧暧城霞旦，隐隐禁门开。
　　众灵凑仙府，百神朝帝台。叶令双凫至，梁王驷马来。
　　戈鋋映林阙，歌管拂尘埃。保章望瑞气，尚书免火灾。
　　冠冕多秀士，簪裾饶上才。谁怜张仲蔚，日暮反蒿莱。
　　◎卷.23【昭君怨】顾朝阳
　　莫将铅粉匣，不用镜花光。一去边城路，何情更画妆。
　　影销胡地月，衣尽汉宫香。妾死非关命，都缘怨断肠。
　　◎卷.24【西塞山下回舟作】陶岘
　　匡庐旧业是谁主，吴越新居安此生。白发数茎归未得，
　　青山一望计还成。鸦翻枫叶夕阳动，鹭立芦花秋水明。
　　从此舍舟何所诣，酒旗歌扇正相迎。


第一百二十五卷
　　◎卷.1【酬诸公见过（时官未出，在辋川庄）】王维
　　嗟予未丧，哀此孤生。屏居蓝田，薄地躬耕。岁晏输税，
　　以奉粢盛。晨往东皋，草露未晞。暮看烟火，负担来归。
　　我闻有客，足扫荆扉。箪食伊何，疈瓜抓枣。仰厕群贤，
　　皤然一老。愧无莞簟，班荆席藁。泛泛登陂，折彼荷花。
　　静观素鲔，俯映白沙。山鸟群飞，日隐轻霞。登车上马，
　　倏忽云散。雀噪荒村，鸡鸣空馆。还复幽独，重欷累叹。
　　◎卷.2【奉和圣制登降圣观与宰臣等同望应制】王维
　　凤扆朝碧落，龙图耀金镜。维岳降二臣，戴天临万姓。
　　山川八校满，井邑三农竟。比屋皆可封，谁家不相庆。
　　林疏远村出，野旷寒山静。帝城云里深，渭水天边映。
　　佳气含风景，颂声溢歌咏。端拱能任贤，弥彰圣君圣。
　　◎卷.3【奉和圣制御春明楼临右相园亭赋乐贤诗应制】王维
　　复道通长乐，青门临上路。遥闻凤吹喧，闇识龙舆度。
　　褰旒明四目，伏槛纡三顾。小苑接侯家，飞甍映宫树。
　　商山原上碧，浐水林端素。银汉下天章，琼筵承湛露。
　　将非富人宠，信以平戎故。从来简帝心，讵得回天步。
　　◎卷.4【奉和圣制送不蒙都护兼鸿胪卿归安西应制】王维
　　上卿增命服，都护扬归旆。杂虏尽朝周，诸胡皆自郐。
　　鸣笳瀚海曲，按节阳关外。落日下河源，寒山静秋塞。
　　万方氛祲息，六合乾坤大。无战是天心，天心同覆载。
　　◎卷.5【扶南曲歌词五首】王维
　　翠羽流苏帐，春眠曙不开。羞从面色起，娇逐语声来。
　　早向昭阳殿，君王中使催。
　　堂上青弦动，堂前绮席陈。齐歌卢女曲，双舞洛阳人。
　　倾国徒相看，宁知心所亲。
　　香气传空满，妆华影箔通。歌闻天仗外，舞出御楼中。
　　日暮归何处，花间长乐宫。
　　宫女还金屋，将眠复畏明。入春轻衣好，半夜薄妆成。
　　拂曙朝前殿，玉墀多珮声。
　　朝日照绮窗，佳人坐临镜。散黛恨犹轻，插钗嫌未正。
　　同心勿遽游，幸待春妆竟。
　　◎卷.6【陇西行】王维
　　十里一走马，五里一扬鞭。都护军书至，匈奴围酒泉。
　　关山正飞雪，烽戍断无烟。
　　◎卷.7【从军行】王维
　　吹角动行人，喧喧行人起。笳悲马嘶乱，争渡金河水。
　　日暮沙漠陲，战声烟尘里。尽系名王颈，归来献天子。
　　◎卷.8【早春行】王维
　　紫梅发初遍，黄鸟歌犹涩。谁家折杨女，弄春如不及。
　　爱水看妆坐，羞人映花立。香畏风吹散，衣愁露沾湿。
　　玉闺青门里，日落香车入。游衍益相思，含啼向彩帷。
　　忆君长入梦，归晚更生疑。不及红檐燕，双栖绿草时。
　　◎卷.9【早朝】王维
　　皎洁明星高，苍茫远天曙。槐雾暗不开，城鸦鸣稍去。
　　始闻高阁声，莫辨更衣处。银烛已成行，金门俨驺驭。
　　◎卷.10【献始兴公（时拜右拾遗）】王维
　　宁栖野树林，宁饮涧水流。不用坐粱肉，崎岖见王侯。
　　鄙哉匹夫节，布褐将白头。任智诚则短，守任固其优。
　　侧闻大君子，安问党与雠。所不卖公器，动为苍生谋。
　　贱子跪自陈，可为帐下不。感激有公议，曲私非所求。
　　◎卷.11【赠从弟司库员外絿】王维
　　少年识事浅，强学干名利。徒闻跃马年，苦无出人智。
　　即事岂徒言，累官非不试。既寡遂性欢，恐招负时累。
　　清冬见远山，积雪凝苍翠。浩然出东林，发我遗世意。
　　惠连素清赏，夙语尘外事。欲缓携手期，流年一何驶。
　　◎卷.12【座上走笔赠薛璩慕容损】王维
　　希世无高节，绝迹有卑栖。君徒视人文，吾固和天倪。
　　缅然万物始，及与群物齐。分地依后稷，用天信重黎。
　　春风何豫人，令我思东溪。草色有佳意，花枝稍含荑。
　　更待风景好，与君藉萋萋。
　　◎卷.13【赠李颀】王维
　　闻君饵丹砂，甚有好颜色。不知从今去，几时生羽翼。
　　王母翳华芝，望尔昆仑侧。文螭从赤豹，万里方一息。
　　悲哉世上人，甘此膻腥食。
　　◎卷.14【赠刘蓝田（一作卢象诗）】王维
　　篱间犬迎吠，出屋候荆扉。岁晏输井税，山村人夜归。
　　晚田始家食，馀布成我衣。讵肯无公事，烦君问是非。
　　◎卷.15【赠房卢氏琯】王维
　　达人无不可，忘己爱苍生。岂复少十室，弦歌在两楹。
　　浮人日已归，但坐事农耕。桑榆郁相望，邑里多鸡鸣。
　　秋山一何净，苍翠临寒城。视事兼偃卧，对书不簪缨。
　　萧条人吏疏，鸟雀下空庭。鄙夫心所尚，晚节异平生。
　　将从海岳居，守静解天刑。或可累安邑，茅茨君试营。
　　◎卷.16【赠祖三咏（济州官舍作）】王维
　　萧蛸挂虚牖，蟋蟀鸣前除。岁晏凉风至，君子复何如。
　　高馆阒无人，离居不可道。闲门寂已闭，落日照秋草。
　　虽有近音信，千里阻河关。中复客汝颍，去年归旧山。
　　结交二十载，不得一日展。贫病子既深，契阔余不浅。
　　仲秋虽未归，暮秋以为期。良会讵几日，终日长相思。
　　◎卷.17【春夜竹亭赠钱少府归蓝田】王维
　　夜静群动息，时闻隔林犬。却忆山中时，人家涧西远。
　　羡君明发去，采蕨轻轩冕。
　　◎卷.18【戏赠张五弟諲三首（时在常乐东园，走笔成）】王维
　　吾弟东山时，心尚一何远。日高犹自卧，钟动始能饭。
　　领上发未梳，妆头书不卷。清川兴悠悠，空林对偃蹇。
　　青苔石上净，细草松下软。窗外鸟声闲，阶前虎心善。
　　徒然万象多，澹尔太虚缅。一知与物平，自顾为人浅。
　　对君忽自得，浮念不烦遣。
　　张弟五车书，读书仍隐居。染翰过草圣，赋诗轻子虚。
　　闭门二室下，隐居十年馀。宛是野人野，时从渔父渔。
　　秋风自萧索，五柳高且疏。望此去人世，渡水向吾庐。
　　岁晏同携手，只应君与予。
　　设罝守毚兔，垂钓伺游鳞。此是安口腹，非关慕隐沦。
　　吾生好清净，蔬食去情尘。今子方豪荡，思为鼎食人。
　　我家南山下，动息自遗身。入鸟不相乱，见兽皆相亲。
　　云霞成伴侣，虚白侍衣巾。何事须夫子，邀予谷口真。
　　◎卷.19【胡居士卧病遗米因赠】王维
　　了观四大因，根性何所有。妄计苟不生，是身孰休咎。
　　色声何谓客，阴界复谁守。徒言莲花目，岂恶杨枝肘。
　　既饱香积饭，不醉声闻酒。有无断常见，生灭幻梦受。
　　即病即实相，趋空定狂走。无有一法真，无有一法垢。
　　居士素通达，随宜善抖擞。床上无毡卧，镉中有粥否。
　　斋时不乞食，定应空漱口。聊持数斗米，且救浮生取。
　　◎卷.20【赠裴十迪】王维
　　风景日夕佳，与君赋新诗。澹然望远空，如意方支颐。
　　春风动百草，兰蕙生我篱。暧暧日暖闺，田家来致词。
　　欣欣春还皋，淡淡水生陂。桃李虽未开，荑萼满芳枝。
　　请君理还策，取告将农时。
　　◎卷.21【与胡居士皆病寄此诗兼示学人二首】王维
　　一兴微尘念，横有朝露身。如是睹阴界，何方置我人。
　　碍有固为主，趣空宁舍宾。洗心讵悬解，悟道正迷津。
　　因爱果生病，从贪始觉贫。色声非彼妄，浮幻即吾真。
　　四达竟何遣，万殊安可尘。胡生但高枕，寂寞与谁邻。
　　战胜不谋食，理齐甘负薪。予若未始异，讵论疏与亲。
　　浮空徒漫漫，泛有定悠悠。无乘及乘者，所谓智人舟。
　　讵舍贫病域，不疲生死流。无烦君喻马，任以我为牛。
　　植福祠迦叶，求仁笑孔丘。何津不鼓棹，何路不摧輈。
　　念此闻思者，胡为多阻修。空虚花聚散，烦恼树稀稠。
　　灭相成无记，生心坐有求。降吴复归蜀，不到莫相尤。
　　◎卷.22【奉寄韦太守陟】王维
　　荒城自萧索，万里山河空。天高秋日迥，嘹唳闻归鸿。
　　寒塘映衰草，高馆落疏桐。临此岁方晏，顾景咏悲翁。
　　故人不可见，寂寞平陵东。
　　◎卷.23【林园即事寄舍弟ヨ（次荆州时作）】王维
　　寓目一萧散，销忧冀俄顷。青草肃澄陂，白云移翠岭。
　　后沔通河渭，前山包鄢郢。松含风里声，花对池中影。
　　地多齐后w9，人带荆州瘿。徒思赤笔书，讵有丹砂井。
　　心悲常欲绝，发乱不能整。青簟日何长，闲门昼方静。
　　颓思茅檐下，弥伤好风景。
　　◎卷.24【至滑州隔河望黎阳忆丁三】王维
　　隔河见桑柘，蔼蔼黎阳川。望望行渐远，孤峰没云烟。
　　故人不可见，河水复悠然。赖有政声远，时闻行路传。
　　◎卷.25【秋夜独坐怀内弟崔兴宗】王维
　　夜静群动息，蟪蛄声悠悠。庭槐北风响，日夕方高秋。
　　思子整羽翰，及时当云浮。吾生将白首，岁晏思沧州。
　　高足在旦暮，肯为南亩俦。
　　◎卷.26【和使君五郎西楼望远思归】王维
　　高楼望所思，目极情未毕。枕上见千里，窗中窥万室。
　　悠悠长路人，暧暧远郊日。惆怅极浦外，迢递孤烟出。
　　能赋属上才，思归同下秩。故乡不可见，云水空如一。
　　◎卷.27【酬黎居士淅川作（昙壁上人院走笔成）】王维
　　侬家真个去，公定随侬否。著处是莲花，无心变杨柳。
　　松龛藏药裹，石唇安茶臼。气味当共知，那能不携手。
　　◎卷.28【送魏郡李太守赴任】王维
　　与君伯氏别，又欲与君离。君行无几日，当复隔山陂。
　　苍茫秦川尽，日落桃林塞。独树临关门，黄河向天外。
　　前经洛阳陌，宛洛故人稀。故人离别尽，淇上转骖騑。
　　企予悲送远，惆怅睢阳路。古木官渡平，秋城邺宫故。
　　想君行县日，其出从如云。遥思魏公子，复忆李将军。
　　◎卷.29【送陆员外】王维
　　郎署有伊人，居然古人风。天子顾河北，诏书除征东。
　　拜手辞上官，缓步出南宫。九河平原外，七国蓟门中。
　　阴风悲枯桑，古塞多飞蓬。万里不见虏，萧条胡地空。
　　无为费中国，更欲邀奇功。迟迟前相送，握手嗟异同。
　　行当封侯归，肯访商山翁。
　　◎卷.30【送宇文太守赴宣城】王维
　　寥落云外山，迢递舟中赏。铙吹发西江，秋空多清响。
　　地迥古城芜，月明寒潮广。时赛敬亭神，复解罟师网。
　　何处寄相思，南风吹五两。
　　◎卷.31【送綦毋秘书弃官还江东】王维
　　明时久不达，弃置与君同。天命无怨色，人生有素风。
　　念君拂衣去，四海将安穷。秋天万里净，日暮澄江空。
　　清夜何悠悠，扣舷明月中。和光鱼鸟际，澹尔蒹葭丛。
　　无庸客昭世，衰鬓日如蓬。顽疏暗人事，僻陋远天聪。
　　微物纵可采，其谁为至公。余亦从此去，归耕为老农。
　　◎卷.32【奉送六舅归陆浑】王维
　　伯舅吏淮泗，卓鲁方喟然。悠哉自不竞，退耕东皋田。
　　条桑腊月下，种杏春风前。酌醴赋归去，共知陶令贤。
　　◎卷.33【送别】王维
　　下马饮君酒，问君何所之。君言不得意，归卧南山陲。
　　但去莫复问，白云无尽时。
　　◎卷.34【送张五归山】王维
　　送君尽惆怅，复送何人归。几日同携手，一朝先拂衣。
　　东山有茅屋，幸为扫荆扉。当亦谢官去，岂令心事违。
　　◎卷.35【齐州送祖三（一作河上送赵仙舟，又作淇上别赵仙舟）】王维
　　相逢方一笑，相送还成泣。祖帐已伤离，荒城复愁入。
　　天寒远山净，日暮长河急。解缆君已遥，望君犹伫立。
　　◎卷.36【送缙云苗太守】王维
　　手疏谢明主，腰章为长吏。方从会稽邸，更发汝南骑。
　　按节下松阳，清江响铙吹。露冕见三吴，方知百城贵。
　　◎卷.37【送从弟蕃游淮南】王维
　　读书复骑谢，带剑游淮阴。淮阴少年辈，千里远相寻。
　　高义难自隐，明时宁陆沉。岛夷九州外，泉馆三山深。
　　席帆聊问罪，卉服尽成擒。归来见天子，拜爵赐黄金。
　　忽思鲈鱼鲙，复有沧洲心。天寒蒹葭渚，日落云梦林。
　　江城下枫叶，淮上闻秋砧。送归青门外，车马去駸駸。
　　惆怅新丰树，空馀天际禽。
　　◎卷.38【送高適弟耽归临淮作（坐上作）】王维
　　少年客淮泗，落魄居下邳。遨游向燕赵，结客过临淄。
　　山东诸侯国，迎送纷交驰。自尔厌游侠，闭户方垂帷。
　　深明戴家礼，颇学毛公诗。备知经济道，高卧陶唐时。
　　圣主诏天下，贤人不得遗。公吏奉纁组，安车去茅茨。
　　君王苍龙阙，九门十二逵。群公朝谒罢，冠剑下丹墀。
　　野鹤终踉跄，威凤徒参差。或问理人术，但致还山词。
　　天书降北阙，赐帛归东菑。都门谢亲故，行路日逶迟。
　　孤帆万里外，淼漫将何之。江天海陵郡，云日淮南祠。
　　杳冥沧洲上，荡漭无人知。纬萧或卖药，出处安能期。
　　◎卷.39【送綦毋潜落第还乡（一作送别）】王维
　　圣代无隐者，英灵尽来归。遂令东山客，不得顾采薇。
　　既至君门远，孰云吾道非。江淮度寒食，京洛缝春衣。
　　置酒临长道，同心与我违。行当浮桂棹，未几拂荆扉。
　　远树带行客，孤村当落晖。吾谋适不用，勿谓知音稀。
　　◎卷.40【送张舍人佐江州同薛璩十韵（走笔成）】王维
　　束带趋承明，守官唯谒者。清晨听银蚪，薄暮辞金马。
　　受辞未尝易，当是方知寡。清范何风流，高文有风雅。
　　忽佐江上州，当自浔阳下。逆旅到三湘，长途应百舍。
　　香炉远峰出，石镜澄湖泻。董奉杏成林，陶潜菊盈把。
　　范蠡常好之，庐山我心也。送君思远道，欲以数行洒。
　　◎卷.41【送韦大夫东京留守】王维
　　人外遗世虑，空端结遐心。曾是巢许浅，始知尧舜深。
　　苍生讵有物，黄屋如乔林。上德抚神运，冲和穆宸襟。
　　云雷康屯难，江海遂飞沉。天工寄人英，龙衮瞻君临。
　　名器苟不假，保釐固其任。素质贯方领，清景照华簪。
　　慷慨念王室，从容献官箴。云旗蔽三川，画角发龙吟。
　　晨扬天汉声，夕卷大河阴。穷人业已宁，逆虏遗之擒。
　　然后解金组，拂衣东山岑。给事黄门省，秋光正沉沉。
　　壮心与身退，老病随年侵。君子从相访，重玄其可寻。
　　◎卷.42【资圣寺送甘二】王维
　　浮生信如寄，薄宦夫何有。来往本无归，别离方此受。
　　柳色蔼春馀，槐阴清夏首。不觉御沟上，衔悲执杯酒。
　　◎卷.43【留别山中温古上人兄并示舍弟缙】王维
　　解薜登天朝，去师偶时哲。岂惟山中人，兼负松上月。
　　宿昔同游止，致身云霞末。开轩临颍阳，卧视飞鸟没。
　　好依盘石饭，屡对瀑泉渴。理齐小狎隐，道胜宁外物。
　　舍弟官崇高，宗兄此削发。荆扉但洒扫，乘闲当过歇。
　　◎卷.44【观别者】王维
　　青青杨柳陌，陌上别离人。爱子游燕赵，高堂有老亲。
　　不行无可养，行去百忧新。切切委兄弟，依依向四邻。
　　都门帐饮毕，从此谢亲宾。挥涕逐前侣，含凄动征轮。
　　车徒望不见，时见起行尘。吾亦辞家久，看之泪满巾。
　　◎卷.45【别弟缙后登青龙寺望蓝田山】王维
　　陌上新离别，苍茫四郊晦。登高不见君，故山复云外。
　　远树蔽行人，长天隐秋塞。心悲宦游子，何处飞征盖。
　　◎卷.46【别綦毋潜】王维
　　端笏明光宫，历稔朝云陛。诏刊延阁书，高议平津邸。
　　适意偶轻人，虚心削繁礼。盛得江左风，弥工建安体。
　　高张多绝弦，截河有清济。严冬爽群木，伊洛方清泚。
　　渭水冰下流，潼关雪中启。荷蓧几时还，尘缨待君洗。
　　◎卷.47【晦日游大理韦卿城南别业四声依次用各六韵】王维
　　与世澹无事，自然江海人。侧闻尘外游，解骖fL朱轮。
　　平野照暄景，上天垂春云。张组竟北阜，泛舟过东邻。
　　故乡信高会，牢醴及佳辰。幸同击壤乐，心荷尧为君。
　　郊居杜陵下，永日同携手。仁里霭川阳，平原见峰首。
　　园庐鸣春鸠，林薄媚新柳。上卿始登席，故老前为寿。
　　临当游南陂，约略执杯酒。归欤绌微官，惆怅心自咎。
　　冬中馀雪在，墟上春流驶。风日畅怀抱，山川多秀气。
　　雕胡先晨炊，庖脍亦云至。高情浪海岳，浮生寄天地。
　　君子外簪缨，埃尘良不啻。所乐衡门中，陶然忘其贵。
　　高馆临澄陂，旷然荡心目。淡荡动云天，玲珑映墟曲。
　　鹊巢结空林，雉雊响幽谷。应接无闲暇，徘徊以踯躅。
　　纡组上春堤，侧弁倚乔木。弦望忽已晦，后期洲应绿。
　　◎卷.48【冬日游览】王维
　　步出城东门，试骋千里目。青山横苍林，赤日团平陆。
　　渭北走邯郸，关东出函谷。秦地万方会，来朝九州牧。
　　鸡鸣咸阳中，冠盖相追逐。丞相过列侯，群公饯光禄。
　　相如方老病，独归茂陵宿。
　　◎卷.49【华岳】王维
　　西岳出浮云，积雪在太清。连天凝黛色，百里遥青冥。
　　白日为之寒，森沉华阴城。昔闻乾坤闭，造化生巨灵。
　　右足踏方止，左手推削成。天地忽开拆，大河注东溟。
　　遂为西峙岳，雄雄镇秦京。大君包覆载，至德被群生。
　　上帝伫昭告，金天思奉迎。人祇望幸久，何独禅云亭。
　　◎卷.50【同卢拾遗过韦给事东山别业二十韵给事首春…不果斯诺】王维
　　托身侍云陛，昧旦趋华轩。遂陪鹓鸿侣，霄汉同飞翻。
　　君子垂惠顾，期我于田园。侧闻景龙际，亲降南面尊。
　　万乘驻山外，顺风祈一言。高阳多夔龙，荆山积玙璠。
　　盛德启前烈，大贤钟后昆。侍郎文昌宫，给事东掖垣。
　　谒帝俱来下，冠盖盈丘樊。闺风首邦族，庭训延乡村。
　　采地包山河，树井竟川原。岩端回绮槛，谷口开朱门。
　　阶下群峰首，云中瀑水源。鸣玉满春山，列筵先朝暾。
　　会舞何飒沓，击钟弥朝昏。是时阳和节，清昼犹未暄。
　　蔼蔼树色深，嘤嘤鸟声繁。顾己负宿诺，延颈惭芳荪。
　　蹇步守穷巷，高驾难攀援。素是独往客，脱冠情弥敦。
　　◎卷.51【蓝田山石门精舍】王维
　　落日山水好，漾舟信归风。探奇不觉远，因以缘源穷。
　　遥爱云木秀，初疑路不同。安知清流转，偶与前山通。
　　舍舟理轻策，果然惬所适。老僧四五人，逍遥荫松柏。
　　朝梵林未曙，夜禅山更寂。道心及牧童，世事问樵客。
　　暝宿长林下，焚香卧瑶席。涧芳袭人衣，山月映石壁。
　　再寻畏迷误，明发更登历。笑谢桃源人，花红复来觌。
　　◎卷.52【青溪（一作过青溪水作）】王维
　　言入黄花川，每逐清溪水。随山将万转，趣途无百里。
　　声喧乱石中，色静深松里。漾漾泛菱荇，澄澄映葭苇。
　　我心素已闲，清川澹如此。请留盘石上，垂钓将已矣。
　　◎卷.53【崔濮阳兄季重前山兴（山西去亦对维门）】王维
　　秋色有佳兴，况君池上闲。悠悠西林下，自识门前山。
　　千里横黛色，数峰出云间。嵯峨对秦国，合沓藏荆关。
　　残雨斜日照，夕岚飞鸟还。故人今尚尔，叹息此颓颜。
　　◎卷.54【李处士山居】王维
　　君子盈天阶，小人甘自免。方随炼金客，林上家绝巘。
　　背岭花未开，入云树深浅。清昼犹自眠，山鸟时一啭。
　　◎卷.55【丁田家有赠】王维
　　君心尚栖隐，久欲傍归路。在朝每为言，解印果成趣。
　　晨鸡鸣邻里，群动从所务。农夫行饷田，闺妾起缝素。
　　开轩御衣服，散帙理章句。时吟招隐诗，或制闲居赋。
　　新晴望郊郭，日映桑榆暮。阴昼小苑城，微明渭川树。
　　揆予宅闾井，幽赏何由屡。道存终不忘，迹异难相遇。
　　此时惜离别，再来芳菲度。
　　◎卷.56【渭川田家】王维
　　斜阳照墟落，穷巷牛羊归。野老念牧童，倚杖候荆扉。
　　雉雊麦苗秀，蚕眠桑叶稀。田夫荷锄至，相见语依依。
　　即此羡闲逸，怅然吟式微。
　　◎卷.57【春中田园作】王维
　　屋上春鸠鸣，村边杏花白。持斧伐远扬，荷锄觇泉脉。
　　归燕识故巢，旧人看新历。临觞忽不御，惆怅远行客。
　　◎卷.58【过李楫宅】王维
　　闲门秋草色，终日无车马。客来深巷中，犬吠寒林下。
　　散发时未簪，道书行尚把。与我同心人，乐道安贫者。
　　一罢宜城酌，还归洛阳社。
　　◎卷.59【韦侍郎山居】王维
　　幸忝君子顾，遂陪尘外踪。闲花满岩谷，瀑水映杉松。
　　啼鸟忽归涧，归云时抱峰。良游盛簪绂，继迹多夔龙。
　　讵枉青门道，胡闻长乐钟。清晨去朝谒，车马何从容。
　　◎卷.60【饭覆釜山僧】王维
　　晚知清净理，日与人群疏。将候远山僧，先期扫弊庐。
　　果从云峰里，顾我蓬蒿居。藉草饭松屑，焚香看道书。
　　然灯昼欲尽，鸣磬夜方初。一悟寂为乐，此日闲有馀。
　　思归何必深，身世犹空虚。
　　◎卷.61【谒璿上人】王维
　　少年不足言，识道年已长。事往安可悔，馀生幸能养。
　　誓从断臂血，不复婴世网。浮名寄缨珮，空性无羁鞅。
　　夙承大导师，焚香此瞻仰。颓然居一室，覆载纷万象。
　　高柳早莺啼，长廊春雨响。床下阮家屐，窗前筇竹杖。
　　方将见身云，陋彼示天壤。一心在法要，愿以无生奖。
　　◎卷.62【瓜园诗】王维
　　余适欲锄瓜，倚锄听叩门。鸣驺导骢马，常从夹朱轩。
　　穷巷正传呼，故人傥相存。携手追凉风，放心望乾坤。
　　蔼蔼帝王州，宫观一何繁。林端出绮道，殿顶摇华幡。
　　素怀在青山，若值白云屯。回风城西雨，返景原上村。
　　前酌盈尊酒，往往闻清言。黄鹂啭深木，朱槿照中园。
　　犹羡松下客，石上闻清猿。
　　◎卷.63【自大散以往深林密竹磴道盘曲四五十里至黄牛岭见黄花川】王维
　　危径几万转，数里将三休。回环见徒侣，隐映隔林丘。
　　飒飒松上雨，潺潺石中流。静言深溪里，长啸高山头。
　　望见南山阳，白露霭悠悠。青皋丽已净，绿树郁如浮。
　　曾是厌蒙密，旷然销人忧。
　　◎卷.64【新晴野望】王维
　　新晴原野旷，极目无氛垢。郭门临渡头，村树连谿口。
　　白水明田外，碧峰出山后。农月无闲人，倾家事南亩。
　　◎卷.65【宿郑州】王维
　　朝与周人辞，暮投郑人宿。他乡绝俦侣，孤客亲僮仆。
　　宛洛望不见，秋霖晦平陆。田父草际归，村童雨中牧。
　　主人东皋上，时稼绕茅屋。虫思机杼悲，雀喧禾黍熟。
　　明当渡京水，昨晚犹金谷。此去欲何言，穷边徇微禄。
　　◎卷.66【早入荥阳界】王维
　　泛舟入荥泽，兹邑乃雄藩。河曲闾阎隘，川中烟火繁。
　　因人见风俗，入境闻方言。秋野田畴盛，朝光市井喧。
　　渔商波上客，鸡犬岸旁村。前路白云外，孤帆安可论。
　　◎卷.67【渡河到清河作】王维
　　泛舟大河里，积水穷天涯。天波忽开拆，郡邑千万家。
　　行复见城市，宛然有桑麻。回瞻旧乡国，淼漫连云霞。
　　◎卷.68【苦热】王维
　　赤日满天地，火云成山岳。草木尽焦卷，川泽皆竭涸。
　　轻纨觉衣重，密树苦阴薄。莞簟不可近，絺绤再三濯。
　　思出宇宙外，旷然在寥廓。长风万里来，江海荡烦浊。
　　却顾身为患，始知心未觉。忽入甘露门，宛然清凉乐。
　　◎卷.69【纳凉】王维
　　乔木万馀株，清流贯其中。前临大川口，豁达来长风。
　　涟漪涵白沙，素鲔如游空。偃卧盘石上，翻涛沃微躬。
　　漱流复濯足，前对钓鱼翁。贪饵凡几许，徒思莲叶东。
　　◎卷.70【西施咏】王维
　　艳色天下重，西施宁久微。朝仍越溪女，暮作吴宫妃。
　　贱日岂殊众，贵来方悟稀。邀人傅香粉，不自著罗衣。
　　君宠益娇态，君怜无是非。当时浣纱伴，莫得同车归。
　　持谢邻家子，效颦安可希。
　　◎卷.71【李陵咏（时年十九）】王维
　　汉家李将军，三代将门子。结发有奇策，少年成壮士。
　　长驱塞上儿，深入单于垒。旌旗列相向，箫鼓悲何已。
　　日暮沙漠陲，战声烟尘里。将令骄虏灭，岂独名王侍。
　　既失大军援，遂婴穹庐耻。少小蒙汉恩，何堪坐思此。
　　深衷欲有报，投躯未能死。引领望子卿，非君谁相理。
　　◎卷.72【济上四贤咏·崔录事】王维
　　解印归田里，贤哉此丈夫。少年曾任侠，晚节更为儒。
　　遁迹东山下，因家沧海隅。已闻能狎鸟，余欲共乘桴。
　　◎卷.73【济上四贤咏·成文学】王维
　　宝剑千金装，登君白玉堂。身为平原客，家有邯郸娼。
　　使气公卿坐，论心游侠场。中年不得意，谢病客游梁。
　　◎卷.74【济上四贤咏·郑霍二山人（一作寄崔郑二山人）】王维
　　翩翩繁华子，多出金张门。幸有先人业，早蒙明主恩。
　　童年且未学，肉食骛华轩。岂乏中林士，无人荐至尊。
　　郑公老泉石，霍子安丘樊。卖药不二价，著书盈万言。
　　息阴无恶木，饮水必清源。吾贱不及议，斯人竟谁论。
　　◎卷.75【过太乙观贾生房】王维
　　昔余栖遁日，之子烟霞邻。共携松叶酒，俱篸竹皮巾。
　　攀林遍岩洞，采药无冬春。谬以道门子，征为骖御臣。
　　常恐丹液就，先我紫阳宾。夭促万涂尽，哀伤百虑新。
　　迹峻不容俗，才多反累真。泣对双泉水，还山无主人。
　　◎卷.76【燕子龛禅师】王维
　　山中燕子龛，路剧羊肠恶。裂地竞盘屈，插天多峭崿。
　　瀑泉吼而喷，怪石看欲落。伯禹访未知，五丁愁不凿。
　　上人无生缘，生长居紫阁。六时自搥磬，一饮常带索。
　　种田烧白云，斫漆响丹壑。行随拾栗猿，归对巢松鹤。
　　时许山神请，偶逢洞仙博。救世多慈悲，即心无行作。
　　周商倦积阻，蜀物多淹泊。岩腹乍旁穿，涧唇时外拓。
　　桥因倒树架，栅值垂藤缚。鸟道悉已平，龙宫为之涸。
　　跳波谁揭厉，绝壁免扪摸。山木日阴阴，结跏归旧林。
　　一向石门里，任君春草深。
　　◎卷.77【羽林骑闺人】王维
　　秋月临高城，城中管弦思。离人堂上愁，稚子阶前戏。
　　出门复映户，望望青丝骑。行人过欲尽，狂夫终不至。
　　左右寂无言，相看共垂泪。
　　◎卷.78【偶然作六首】王维
　　楚国有狂夫，茫然无心想。散发不冠带，行歌南陌上。
　　孔丘与之言，仁义莫能奖。未尝肯问天，何事须击壤。
　　复笑采薇人，胡为乃长往。
　　田舍有老翁，垂白衡门里。有时农事闲，斗酒呼邻里。
　　喧聒茅檐下，或坐或复起。短褐不为薄，园葵固足美。
　　动则长子孙，不曾向城市。五帝与三王，古来称天子。
　　干戈将揖让，毕竟何者是。得意苟为乐，野田安足鄙。
　　且当放怀去，行行没馀齿。
　　日夕见太行，沉吟未能去。问君何以然，世网婴我故。
　　小妹日成长，兄弟未有娶。家贫禄既薄，储蓄非有素。
　　几回欲奋飞，踟蹰复相顾。孙登长啸台，松竹有遗处。
　　相去讵几许，故人在中路。爱染日已薄，禅寂日已固。
　　忽乎吾将行，宁俟岁云暮。
　　陶潜任天真，其性颇耽酒。自从弃官来，家贫不能有。
　　九月九日时，菊花空满手。中心窃自思，傥有人送否。
　　白衣携壶觞，果来遗老叟。且喜得斟酌，安问升与斗。
　　奋衣野田中，今日嗟无负。兀傲迷东西，蓑笠不能守。
　　倾倒强行行，酣歌归五柳。生事不曾问，肯愧家中妇。
　　赵女弹箜篌，复能邯郸舞。夫婿轻薄儿，斗鸡事齐主。
　　黄金买歌笑，用钱不复数。许史相经过，高门盈四牡。
　　客舍有儒生，昂藏出邹鲁。读书三十年，腰间无尺组。
　　被服圣人教，一生自穷苦。
　　老来懒赋诗，惟有老相随。宿世谬词客，前身应画师。
　　不能舍余习，偶被世人知。名字本皆是，此心还不知。
　　◎卷.79【寓言二首（次首《律髓》入侠少类，作卢象《杂诗》）】王维
　　朱绂谁家子，无乃金张孙。骊驹从白马，出入铜龙门。
　　问尔何功德，多承明主恩。斗鸡平乐馆，射雉上林园。
　　曲陌车骑盛，高堂珠翠繁。奈何轩冕贵，不与布衣言。
　　君家御沟上，垂柳夹朱门。列鼎会中贵，鸣珂朝至尊。
　　生死在八议，穷达由一言。须识苦寒士，莫矜狐白温。
　　◎卷.80【冬夜书怀】王维
　　冬宵寒且永，夜漏宫中发。草白霭繁霜，木衰澄清月。
　　丽服映颓颜，朱灯照华发。汉家方尚少，顾影惭朝谒。
　　◎卷.81【送康太守】王维
　　城下沧江水，江边黄鹤楼。朱阑将粉堞，江水映悠悠。
　　铙吹发夏口，使君居上头。郭门隐枫岸，候吏趋芦洲。
　　何异临川郡，还劳康乐侯。
　　◎卷.82【送权二】王维
　　高人不可有，清论复何深。一见如旧识，一言知道心。
　　明时当薄宦，解薜去中林。芳草空隐处，白云馀故岑。
　　韩侯久携手，河岳共幽寻。怅别千馀里，临堂鸣素琴。
　　◎卷.83【休假还旧业便使（一作卢象诗）】王维
　　谢病始告归，依依入桑梓。家人皆伫立，相候衡门里。
　　时辈皆长年，成人旧童子。上堂嘉庆毕，顾与姻亲齿。
　　论旧忽馀悲，目存且相喜。田园转芜没，但有寒泉水。
　　衰柳日萧条，秋光清邑里。入门乍如客，休骑非便止。
　　中饮顾王程，离忧从此始。
　　◎卷.84【叹白发】王维
　　我年一何长，鬓发日已白。俯仰天地间，能为几时客。
　　惆怅故山云，徘徊空日夕。何事与时人，东城复南陌。
　　◎卷.85【别弟妹二首（一作卢象诗）】王维
　　两妹日成长，双鬟将及人。已能持宝瑟，自解掩罗巾。
　　念昔别时小，未知疏与亲。今来始离恨，拭泪方殷勤。
　　小弟更孩幼，归来不相识。同居虽渐惯，见人犹未觅。
　　宛作越人语，殊甘水乡食。别此最为难，泪尽有馀忆。
　　◎卷.86【哭殷遥】王维
　　人生能几何，毕竟归无形。念君等为死，万事伤人情。
　　慈母未及葬，一女才十龄。泱漭寒郊外，萧条闻哭声。
　　浮云为苍茫，飞鸟不能鸣。行人何寂寞，白日自凄清。
　　忆昔君在时，问我学无生。劝君苦不早，令君无所成。
　　故人各有赠，又不及生平。负尔非一途，恸哭返柴荆。
　　◎卷.87【故南阳夫人樊氏挽歌】王维
　　石窌恩荣重，金吾车骑盛。将朝每赠言，入室还相敬。
　　叠鼓秋城动，悬旌寒日映。不言长不归，环佩犹将听。
　　◎卷.88【夷门歌】王维
　　七雄雄雌犹未分，攻城杀将何纷纷。秦兵益围邯郸急，
　　魏王不救平原君。公子为嬴停驷马，执辔愈恭意愈下。
　　亥为屠肆鼓刀人，嬴乃夷门抱关者。非但慷慨献良谋，
　　意气兼将身命酬。向风刎颈送公子，七十老翁何所求。
　　◎卷.89【陇头吟】王维
　　长安少年游侠客，夜上戍楼看太白。陇头明月迥临关，
　　陇上行人夜吹笛。关西老将不胜愁，驻马听之双泪流。
　　身经大小百馀战，麾下偏裨万户侯。苏武才为典属国，
　　节旄落尽海西头。
　　◎卷.90【老将行】王维
　　少年十五二十时，步行夺得胡马骑。射杀中山白额虎，
　　肯数邺下黄须儿。一身转战三千里，一剑曾当百万师。
　　汉兵奋迅如霹雳，虏骑崩腾畏蒺藜。卫青不败由天幸，
　　李广无功缘数奇。自从弃置便衰朽，世事蹉跎成白首。
　　昔时飞箭无全目，今日垂杨生左肘。路傍时卖故侯瓜，
　　门前学种先生柳。苍茫古木连穷巷，寥落寒山对虚牖。
　　誓令疏勒出飞泉，不似颍川空使酒。贺兰山下阵如云，
　　羽檄交驰日夕闻。节使三河募年少，诏书五道出将军。
　　试拂铁衣如雪色，聊持宝剑动星文。愿得燕弓射天将，
　　耻令越甲鸣吴军。莫嫌旧日云中守，犹堪一战取功勋。
　　◎卷.91【燕支行（时年二十一）】王维
　　汉家天将才且雄，来时谒帝明光宫。万乘亲推双阙下，
　　千官出饯五陵东。誓辞甲第金门里，身作长城玉塞中。
　　卫霍才堪一骑将，朝廷不数贰师功。赵魏燕韩多劲卒，
　　关西侠少何咆勃。报雠只是闻尝胆，饮酒不曾妨刮骨。
　　画戟雕戈百白寒，连旗大旆黄尘没。叠鼓遥翻瀚海波，
　　鸣笳乱动天山月。麒麒锦带佩吴钩，飒沓青骊跃紫骝。
　　拔剑已断天骄臂，归鞍共饮月支头。汉兵大呼一当百，
　　虏骑相看哭且愁。教战虽令赴汤火，终知上将先伐谋。
　　◎卷.92【桃源行（时年十九）】王维
　　渔舟逐水爱山春，两岸桃花夹去津。坐看红树不知远，
　　行尽青溪不见人。山口潜行始隈隩，山开旷望旋平陆。
　　遥看一处攒云树，近入千家散花竹。樵客初传汉姓名，
　　居人未改秦衣服。居人共住武陵源，还从物外起田园。
　　月明松下房栊静，日出云中鸡犬喧。惊闻俗客争来集，
　　竞引还家问都邑。平明闾巷扫花开，薄暮渔樵乘水入。
　　初因避地去人间，及至成仙遂不还。峡里谁知有人事，
　　世中遥望空云山。不疑灵境难闻见，尘心未尽思乡县。
　　出洞无论隔山水，辞家终拟长游衍。自谓经过旧不迷，
　　安知峰壑今来变。当时只记入山深，青溪几曲到云林。
　　春来遍是桃花水，不辨仙源何处寻。
　　◎卷.93【洛阳女儿行（时年十六，一作十八）】王维
　　洛阳女儿对门居，才可容颜十五馀。良人玉勒乘骢马，
　　侍女金盘鲙鲤鱼。画阁朱楼尽相望，红桃绿柳垂檐向。
　　罗帏送上七香车，宝扇迎归九华帐。狂夫富贵在青春，
　　意气骄奢剧季伦。自怜碧玉亲教舞，不惜珊瑚持与人。
　　春窗曙灭九微火，九微片片飞花琐。戏罢曾无理曲时，
　　妆成只是薰香坐。城中相识尽繁华，日夜经过赵李家。
　　谁怜越女颜如玉，贫贱江头自浣纱。
　　◎卷.94【同崔傅答贤弟】王维
　　洛阳才子姑苏客，桂苑殊非故乡陌。九江枫树几回青，
　　一片扬州五湖白。扬州时有下江兵，兰陵镇前吹笛声。
　　夜火人归富春郭，秋风鹤唳石头城。周郎陆弟为俦侣，
　　对舞前溪歌白纻。曲几书留小史家，草堂棋赌山阴野。
　　衣冠若话外台臣，先数夫君席上珍。更闻台阁求三语，
　　遥想风流第一人。
　　◎卷.95【赠吴官】王维
　　长安客舍热如煮，无个茗糜难御暑。空摇白团其谛苦，
　　欲向缥囊还归旅。江乡鲭鲊不寄来，秦人汤饼那堪许。
　　不如侬家任挑达，草屩捞虾富春渚。
　　◎卷.96【故人张諲工诗善易卜兼能丹青草隶顷以诗见赠聊获酬之】王维
　　不逐城东游侠儿，隐囊纱帽坐弹棋。蜀中夫子时开卦，
　　洛下书生解咏诗。药阑花径衡门里，时复据梧聊隐几。
　　屏风误点惑孙郎，团扇草书轻内史。故园高枕度三春，
　　永日垂帷绝四邻。自想蔡邕今已老，更将书籍与何人。
　　◎卷.97【送崔五太守】王维
　　长安厩吏来到门，朱文露网动行轩。黄花县西九折坂，
　　玉树宫南五丈原。褒斜谷中不容幰，唯有白云当露冕。
　　子午山里杜鹃啼，嘉陵水头行客饭。剑门忽断蜀川开，
　　万井双流满眼来。雾中远树刀州出，天际澄江巴字回。
　　使君年纪三十馀，少年白皙专城居。欲持画省郎官笔，
　　回与临邛父老书。
　　◎卷.98【寒食城东即事】王维
　　清溪一道穿桃李，演漾绿蒲涵白芷。溪上人家凡几家，
　　落花半落东流水。蹴踘屡过飞鸟上，秋千竞出垂杨里。
　　少年分日作遨游，不用清明兼上巳。
　　◎卷.99【不遇咏】王维
　　北阙献书寝不报，南山种田时不登。百人会中身不预，
　　五侯门前心不能。身投河朔饮君酒，家在茂陵平安否。
　　且此登山复临水，莫问春风动杨柳。今人昨人多自私，
　　我心不说君应知。济人然后拂衣去，肯作徒尔一男儿。
　　◎卷.100【赠裴迪】王维
　　不相见，不相见来久。日日泉水头，常忆同携手。
　　携手本同心，复叹忽分襟。相忆今如此，相思深不深。
　　◎卷.101【青雀歌（与卢象、崔兴宗、裴迪、弟缙同赋）】王维
　　青雀翅羽短，未能远食玉山禾。
　　犹胜黄雀争上下，唧唧空仓复若何。
　　◎卷.102【黄雀痴（杂言走笔）】王维
　　黄雀痴，黄雀痴，谓言青鷇是我儿。一一口衔食，
　　养得成毛衣。到大啁啾解游飏，各自东西南北飞。
　　薄暮空巢上，羁雌独自归。凤凰九雏亦如此，
　　慎莫愁思憔悴损容辉。
　　◎卷.103【新秦郡松树歌】王维
　　青青山上松，数里不见今更逢。不见君，心相忆，
　　此心向君君应识。为君颜色高且闲，亭亭迥出浮云间。
　　◎卷.104【榆林郡歌】王维
　　山头松柏林，山下泉声伤客心。千里万里春草色，
　　黄河东流流不息。黄龙戍上游侠儿，愁逢汉使不相识。
　　◎卷.105【问寇校书双谿】王维
　　君家少室西，为复少室东，别来几日今春风。
　　新买双谿定何似，馀生欲寄白云中。
　　◎卷.106【寄崇梵僧（崇梵寺近东阿覆釜村）】王维
　　崇梵僧，崇梵僧，秋归覆釜春不还。落花啼鸟纷纷乱，
　　涧户山窗寂寂闲。峡里谁知有人事，郡中遥望空云山。
　　◎卷.107【同比部杨员外十五夜游有怀静者季】王维
　　承明少休沐，建礼省文书。夜漏行人息，归鞍落日馀。
　　悬知三五夕，万户千门辟。夜出曙翻归，倾城满南陌。
　　陌头驰骋尽繁华，王孙公子五侯家。由来月明如白日，
　　共道春灯胜百花。聊看侍中千宝骑，强识小妇七香车。
　　香车宝马共喧阗，个里多情侠少年。竞向长杨柳市北，
　　肯过精舍竹林前。独有仙郎心寂寞，却将宴坐为行乐。
　　傥觉忘怀共往来，幸沾同舍甘藜藿。
　　◎卷.108【答张五弟】王维
　　终南有茅屋，前对终南山。终年无客常闭关，
　　终日无心长自闲。不妨饮酒复垂钓，君但能来相往还。
　　◎卷.109【雪中忆李楫】王维
　　积雪满阡陌，故人不可期。长安千门复万户，
　　何处躞蹀黄金羁。
　　◎卷.110【送李睢阳（一本以前九句自为一首）】王维
　　将置酒，思悲翁。使君去，出城东。麦渐渐，雉子斑。
　　槐阴阴，到潼关。骑连连，车迟迟。心中悲，宋又远。
　　周间之，南淮夷。东齐儿，碎碎织练与素丝，
　　游人贾客信难持。五谷前熟方可为，下车闭閤君当思。
　　天子当殿俨衣裳，大官尚食陈羽觞。彤庭散绶垂鸣珰，
　　黄纸诏书出东厢，轻纨叠绮烂生光。宗室子弟君最贤，
　　分忧当为百辟先。布衣一言相为死，何况圣主恩如天。
　　鸾声哕哕鲁侯旂，明年上计朝京师。须忆今日斗酒别，
　　慎勿富贵忘我为。
　　◎卷.111【奉和圣制天长节赐宰臣歌应制】王维
　　太阳升兮照万方，开阊阖兮临玉堂，俨冕旒兮垂衣裳。
　　金天净兮丽三光，彤庭曙兮延八荒。德合天兮礼神遍，
　　灵芝生兮庆云见。唐尧后兮稷契臣，匝宇宙兮华胥人。
　　尽九服兮皆四邻，乾降瑞兮坤降珍。
　　◎卷.112【登楼歌】王维
　　聊上君兮高楼，飞甍鳞次兮在下。俯十二兮通衢，
　　绿槐参差兮车马。却瞻兮龙首，前眺兮宜春。
　　王畿郁兮千里，山河壮兮咸秦。舍人下兮青宫，
　　据胡床兮书空。执戟疲于下位，老夫好隐兮墙东。
　　亦幸有张伯英草圣兮龙腾虬跃，摆长云兮捩回风。
　　琥珀酒兮雕胡饭，君不御兮日将晚。秋风兮吹衣，
　　夕鸟兮争返。孤砧发兮东城，林薄暮兮蝉声远。
　　时不可兮再得，君何为兮偃蹇。
　　◎卷.113【双黄鹄歌送别（时为节度判官，在凉州作）】王维
　　天路来兮双黄鹄，云上飞兮水上宿，抚翼和鸣整羽族。
　　不得已，忽分飞，家在玉京朝紫微，主人临水送将归。
　　悲笳嘹唳垂舞衣，宾欲散兮复相依。几往返兮极浦，
　　尚裴回兮落晖。岸上火兮相迎，将夜入兮边城。
　　鞍马归兮佳人散，怅离忧兮独含情。
　　◎卷.114【赠徐中书望终南山歌】王维
　　晚下兮紫微，怅尘事兮多违。
　　驻马兮双树，望青山兮不归。
　　◎卷.115【送友人归山歌二首（离骚题作山中人）】王维
　　山寂寂兮无人，又苍苍兮多木。群龙兮满朝，
　　君何为兮空谷。文寡和兮思深，道难知兮行独。
　　悦石上兮流泉，与松间兮草屋。入云中兮养鸡，
　　上山头兮抱犊。神与枣兮如瓜，虎卖杏兮收谷。
　　愧不才兮妨贤，嫌既老兮贪禄。誓解印兮相从，
　　何詹尹兮何卜。
　　山中人兮欲归，云冥冥兮雨霏霏。水惊波兮翠菅蘼，
　　白鹭忽兮翻飞，君不可兮褰衣。山万重兮一云，
　　混天地兮不分。树晻暧兮氛氲，猿不见兮空闻。
　　忽山西兮夕阳，见东皋兮远村。平芜绿兮千里，
　　眇惆怅兮思君。
　　◎卷.116【鱼山神女祠歌·迎神】王维
　　坎坎击鼓，鱼山之下。吹洞箫，望极浦。女巫进，
　　纷屡舞。陈瑶席，湛清酤。风凄凄兮夜雨，
　　不知神之来兮不来，使我心兮苦复苦。
　　◎卷.117【鱼山神女祠歌·送神】王维
　　纷进舞兮堂前，目眷眷兮琼筵。来不言兮意不传，
　　作暮雨兮愁空山。悲急管兮思繁弦，神之驾兮俨欲旋。
　　倏云收兮雨歇，山青青兮水潺湲。
　　◎卷.118【白鼋涡（杂言走笔）】王维
　　南山之瀑水兮，激石滈瀑似雷惊，人相对兮不闻语声。
　　翻涡跳沫兮苍苔湿，藓老且厚，春草为之不生。
　　兽不敢惊动，鸟不敢飞鸣。白鼋涡涛戏濑兮，
　　委身以纵横。王人之仁兮，不网不钓，得遂性以生成。
　　◎卷.119【宋进马哀词】王维
　　背春涉夏兮，众木蔼以繁阴。连金华与玉堂兮，
　　宫阁郁其沈沈。百官并入兮，何语笑之哑哑，
　　君独静嘿以伤心。草王言兮不得辞，我悲减思兮少时。
　　仆夫命驾兮，出阊阖，历通逵。陌上人兮如故，
　　识不识兮往来。眼中不见兮吾儿，骖紫骝兮从青骊。
　　低光垂彩兮，怳不知其所之。辟朱户兮望华轩，
　　意斯子兮候门。忽思瘗兮城南，心瞀乱兮重昏。
　　仰诉天之不仁兮，家唯一身，身止一子，何胤嗣之不繁，
　　就单鲜而又死。将清白兮遗谁，问诗礼兮已矣。
　　哀从中兮不可胜，岂暇料馀年兮复几。日黯黯兮颓晔，
　　鸟翩翩兮疾飞。邈穷天兮不返，疑有日兮来归。
　　静言思兮永绝，复惊叫兮沾衣。客有吊之者曰：
　　观未始兮有物，同委蜕兮胡悲？且延陵兮未至，
　　况西河兮不知。学无生兮庶可，幸能听于吾师。


第一百二十六卷
　　◎卷.1【奉和圣制赐史供奉曲江宴应制】王维
　　侍从有邹枚，琼筵就水开。言陪柏梁宴，新下建章来。
　　对酒山河满，移舟草树回。天文同丽日，驻景惜行杯。
　　◎卷.2【从岐王过杨氏别业应教】王维
　　杨子谈经所，淮王载酒过。兴阑啼鸟换，坐久落花多。
　　径转回银烛，林开散玉珂。严城时未启，前路拥笙歌。
　　◎卷.3【从岐王夜宴卫家山池应教】王维
　　座客香貂满，宫娃绮幔张。涧花轻粉色，山月少灯光。
　　积翠纱窗暗，飞泉绣户凉。还将歌舞出，归路莫愁长。
　　◎卷.4【早朝】王维
　　柳暗百花明，春深五凤城。城乌睥睨晓，宫井辘轳声。
　　方朔金门侍，班姬玉辇迎。仍闻遣方士，东海访蓬瀛。
　　◎卷.5【同崔员外秋宵寓直】王维
　　建礼高秋夜，承明候晓过。九门寒漏彻，万井曙钟多。
　　月迥藏珠斗，云消出绛河。更惭衰朽质，南陌共鸣珂。
　　◎卷.6【辋川闲居赠裴秀才迪】王维
　　寒山转苍翠，秋水日潺湲。倚杖柴门外，临风听暮蝉。
　　渡头馀落日，墟里上孤烟。复值接舆醉，狂歌五柳前。
　　◎卷.7【寄荆州张丞相】王维
　　所思竟何在，怅望深荆门。举世无相识，终身思旧恩。
　　方将与农圃，艺植老丘园。目尽南飞雁，何由寄一言。
　　◎卷.8【冬晚对雪忆胡居士家（一作王劭诗，非）】王维
　　寒更传晓箭，清镜览衰颜。隔牖风惊竹，开门雪满山。
　　洒空深巷静，积素广庭闲。借问袁安舍，翛然尚闭关。
　　◎卷.9【和尹谏议史馆山池】王维
　　云馆接天居，霓裳侍玉除。春池百子外，芳树万年馀。
　　洞有仙人箓，山藏太史书。君恩深汉帝，且莫上空虚。
　　◎卷.10【奉和杨驸马六郎秋夜即事】王维
　　高楼月似霜，秋夜郁金堂。对坐弹卢女，同看舞凤凰。
　　少儿多送酒，小玉更焚香。结束平阳骑，明朝入建章。
　　◎卷.11【酬虞部苏员外过蓝田别业不见留之作】王维
　　贫居依谷口，乔木带荒村。石路枉回驾，山家谁候门。
　　渔舟胶冻浦，猎火烧寒原。唯有白云外，疏钟闻夜猿。
　　◎卷.12【酬比部杨员外暮宿琴台朝跻书阁率尔见赠之作（卢照邻）】王维
　　旧简拂尘看，鸣琴候月弹。桃源迷汉姓，松树有秦官。
　　空谷归人少，青山背日寒。羡君栖隐处，遥望白云端。
　　◎卷.13【酬严少尹徐舍人见过不遇】王维
　　公门暇日少，穷巷故人稀。偶值乘篮舆，非关避白衣。
　　不知炊黍谷，谁解扫荆扉。君但倾茶碗，无妨骑马归。
　　◎卷.14【酬张少府】王维
　　晚年唯好静，万事不关心。自顾无长策，空知返旧林。
　　松风吹解带，山月照弹琴。君问穷通理，渔歌入浦深。
　　◎卷.15【酬贺四赠葛巾之作】王维
　　野巾传惠好，兹贶重兼金。嘉此幽栖物，能齐隐吏心。
　　早朝方暂挂，晚沐复来簪。坐觉嚣尘远，思君共入林。
　　◎卷.16【送丘为落第归江东】王维
　　怜君不得意，况复柳条春。为客黄金尽，还家白发新。
　　五湖三亩宅，万里一归人。知尔不能荐，羞称献纳臣。
　　◎卷.17【送李判官赴东江】王维
　　闻道皇华使，方随皂盖臣。封章通左语，冠冕化文身。
　　树色分扬子，潮声满富春。遥知辨璧吏，恩到泣珠人。
　　◎卷.18【送封太守】王维
　　忽解羊头削，聊驰熊首轓。扬舲发夏口，按节向吴门。
　　帆映丹阳郭，枫攒赤岸村。百城多候吏，露冕一何尊。
　　◎卷.19【送严秀才还蜀】王维
　　宁亲为令子，似舅即贤甥。别路经花县，还乡入锦城。
　　山临青塞断，江向白云平。献赋何时至，明君忆长卿。
　　◎卷.20【送张判官赴河西】王维
　　单车曾出塞，报国敢邀勋。见逐张征虏，今思霍冠军。
　　沙平连白云，蓬卷入黄云。慷慨倚长剑，高歌一送君。
　　◎卷.21【送岐州源长史归（同在崔常侍幕中，时常侍已殁）】王维
　　握手一相送，心悲安可论。秋风正萧索，客散孟尝门。
　　故驿通槐里，长亭下槿原。征西旧旌节，从此向河源。
　　◎卷.22【送张道士归山】王维
　　先生何处去，王屋访茅君。别妇留丹诀，驱鸡入白云。
　　人间若剩住，天上复离群。当作辽城鹤，仙歌使尔闻。
　　◎卷.23【同崔兴宗送衡岳瑗公南归】王维
　　言从石菌阁，新下穆陵关。独向池阳去，白云留故山。
　　绽衣秋日里，洗钵古松间。一施传心法，唯将戒定还。
　　◎卷.24【送钱少府还蓝田】王维
　　草色日向好，桃源人去稀。手持平子赋，目送老莱衣。
　　每候山樱发，时同海燕归。今年寒食酒，应是返柴扉。
　　◎卷.25【送丘为往唐州】王维
　　宛洛有风尘，君行多苦辛。四愁连汉水，百口寄随人。
　　槐色阴清昼，杨花惹暮春。朝端肯相送，天子绣衣臣。
　　◎卷.26【送元中丞转运江淮（一作钱起诗）】王维
　　薄赋归天府，轻徭赖使臣。欢沾赐帛老，恩及卷绡人。
　　去问珠官俗，来经石砝春。东南御亭上，莫使有风尘。
　　◎卷.27【送崔九兴宗游蜀】王维
　　送君从此去，转觉故人稀。徒御犹回首，田园方掩扉。
　　出门当旅食，中路授寒衣。江汉风流地，游人何岁归。
　　◎卷.28【送崔兴宗】王维
　　已恨亲皆远，谁怜友复稀。君王未西顾，游宦尽东归。
　　塞迥山河净，天长云树微。方同菊花节，相待洛阳扉。
　　◎卷.29【送平澹然判官】王维
　　不识阳关路，新从定远侯。黄云断春色，画角起边愁。
　　瀚海经年到，交河出塞流。须令外国使，知饮月氏头。
　　◎卷.30【送刘司直赴安西】王维
　　绝域阳关道，胡沙与塞尘。三春时有雁，万里少行人。
　　苜蓿随天马，葡萄逐汉臣。当令外国惧，不敢觅和亲。
　　◎卷.31【送赵都督赴代州得青字】王维
　　天官动将星，汉上柳条青。万里鸣刁斗，三军出井陉。
　　忘身辞凤阙，报国取龙庭。岂学书生辈，窗间老一经。
　　◎卷.32【送方城韦明府】王维
　　遥思葭菼际，寥落楚人行。高鸟长淮水，平芜故郢城。
　　使车听雉乳，县鼓应鸡鸣。若见州从事，无嫌手板迎。
　　◎卷.33【送李员外贤郎】王维
　　少年何处去，负米上铜梁。借问阿戎父，知为童子郎。
　　鱼笺请诗赋，橦布作衣裳。薏苡扶衰病，归来幸可将。
　　◎卷.34【送梓州李使君】王维
　　万壑树参天，千山响杜鹃。山中一夜雨，树杪百重泉。
　　汉女输橦布，巴人讼芋田。文翁翻教授，不敢依先贤。
　　◎卷.35【送张五諲归宣城】王维
　　五湖千万里，况复五湖西。渔浦南陵郭，人家春谷谿。
　　欲归江淼淼，未到草萋萋。忆想兰陵镇，可宜猿更啼。
　　◎卷.36【送友人南归】王维
　　万里春应尽，三江雁亦稀。连天汉水广，孤客郢城归。
　　郧国稻苗秀，楚人菰米肥。悬知倚门望，遥识老莱衣。
　　◎卷.37【送贺遂员外外甥】王维
　　南国有归舟，荆门溯上流。苍茫葭菼外，云水与昭丘。
　　樯带城乌去，江连暮雨愁。猿声不可听，莫待楚山秋。
　　◎卷.38【送杨长史赴果州】王维
　　褒斜不容幰，之子去何之。鸟道一千里，猿声十二时。
　　官桥祭酒客，山木女郎祠。别后同明月，君应听子规。
　　◎卷.39【送邢桂州】王维
　　铙吹喧京口，风波下洞庭。赭圻将赤岸，击汰复扬舲。
　　日落江湖白，潮来天地青。明珠归合浦，应逐使臣星。
　　◎卷.40【送宇文三赴河西充行军司马】王维
　　横吹杂繁笳，边风卷塞沙。还闻田司马，更逐李轻车。
　　蒲类成秦地，莎车属汉家。当令犬戎国，朝聘学昆邪。
　　◎卷.41【送孙二】王维
　　郊外谁相送，夫君道术亲。书生邹鲁客，才子洛阳人。
　　祖席依寒草，行车起暮尘。山川何寂寞，长望泪沾巾。
　　◎卷.42【送崔三往密州觐省】王维
　　南陌去悠悠，东郊不少留。同怀扇枕恋，独念倚门愁。
　　路绕天山雪，家临海树秋。鲁连功未报，且莫蹈沧洲。
　　◎卷.43【送孟六归襄阳（一作张子容诗）】王维
　　杜门不复出，久与世情疏。以此为良策，劝君归旧庐。
　　醉歌田舍酒，笑读古人书。好是一生事，无劳献子虚。
　　◎卷.44【初出济州别城中故人（一作被出济州）】王维
　　微官易得罪，谪去济川阴。执政方持法，明君照此心。
　　闾阎河润上，井邑海云深。纵有归来日，各愁年鬓侵。
　　◎卷.45【与卢象集朱家】王维
　　主人能爱客，终日有逢迎。贳得新丰酒，复闻秦女筝。
　　柳条疏客舍，槐叶下秋城。语笑且为乐，吾将达此生。
　　◎卷.46【登裴秀才迪小台】王维
　　端居不出户，满目望云山。落日鸟边下，秋原人外闲。
　　遥知远林际，不见此檐间。好客多乘月，应门莫上关。
　　◎卷.47【游李山人所居因题屋壁】王维
　　世上皆如梦，狂来止自歌。问年松树老，有地竹林多。
　　药倩韩康卖，门容尚子过。翻嫌枕席上，无那白云何。
　　◎卷.48【过崔驸马山池】王维
　　画楼吹笛妓，金碗酒家胡。锦石称贞女，青松学大夫。
　　脱貂贳桂醑，射雁与山厨。闻道高阳会，愚公谷正愚。
　　◎卷.49【过福禅师兰若】王维
　　岩壑转微径，云林隐法堂。羽人飞奏乐，天女跪焚香。
　　竹外峰偏曙，藤阴水更凉。欲知禅坐久，行路长春芳。
　　◎卷.50【过香积寺（一作王昌龄诗）】王维
　　不知香积寺，数里入云峰。古木无人径，深山何处钟。
　　泉声咽危石，日色冷青松。薄暮空潭曲，安禅制毒龙。
　　◎卷.51【过感化寺昙兴上人山院（与裴迪同作）】王维
　　暮持筇竹杖，相待虎谿头。催客闻山响，归房逐水流。
　　野花丛发好，谷鸟一声幽。夜坐空林寂，松风直似秋。
　　◎卷.52【夏日过青龙寺谒操禅师（与裴迪同作）】王维
　　龙钟一老翁，徐步谒禅宫。欲问义心义，遥知空病空。
　　山河天眼里，世界法身中。莫怪销炎热，能生大地风。
　　◎卷.53【登辨觉寺】王维
　　竹径从初地，莲峰出化城。窗中三楚尽，林上九江平。
　　软草承趺坐，长松响梵声。空居法云外，观世得无生。
　　◎卷.54【喜祖三至留宿】王维
　　门前洛阳客，下马拂征衣。不枉故人驾，平生多掩扉。
　　行人返深巷，积雪带馀晖。早岁同袍者，高车何处归。
　　◎卷.55【黎拾遗昕裴秀才迪见过秋夜对雨之作】王维
　　促织鸣已急，轻衣行向重。寒灯坐高馆，秋雨闻疏钟。
　　白法调狂象，玄言问老龙。何人顾蓬径，空愧求羊踪。
　　◎卷.56【慕容承携素馔见过】王维
　　纱帽乌皮几，闲居懒赋诗。门看五柳识，年算六身知。
　　灵寿君王赐，雕胡弟子炊。空劳酒食馔，持底解人颐。
　　◎卷.57【晚春严少尹与诸公见过】王维
　　松菊荒三径，图书共五车。烹葵邀上客，看竹到贫家。
　　鹊乳先春草，莺啼过落花。自怜黄发暮，一倍惜年华。
　　◎卷.58【郑果州相过】王维
　　丽日照残春，初晴草木新。床前磨镜客，树下灌园人。
　　五马惊穷巷，双童逐老身。中厨办粗饭，当恕阮家贫。
　　◎卷.59【山居秋暝】王维
　　空山新雨后，天气晚来秋。明月松间照，清泉石上流。
　　竹喧归浣女，莲动下渔舟。随意春芳歇，王孙自可留。
　　◎卷.60【终南别业（一作初至山中，一作入山寄城中故人）】王维
　　中岁颇好道，晚家南山陲。兴来每独往，胜事空自知。
　　行到水穷处，坐看云起时。偶然值林叟，谈笑无还期。
　　◎卷.61【归嵩山作】王维
　　清川带长薄，车马去闲闲。流水如有意，暮禽相与还。
　　荒城临古渡，落日满秋山。迢递嵩高下，归来且闭关。
　　◎卷.62【归辋川作】王维
　　谷口疏钟动，渔樵稍欲稀。悠然远山暮，独向白云归。
　　菱蔓弱难定，杨花轻易飞。东皋春草色，惆怅掩柴扉。
　　◎卷.63【韦给事山居】王维
　　幽寻得此地，讵有一人曾。大壑随阶转，群山入户登。
　　庖厨出深竹，印绶隔垂藤。即事辞轩冕，谁云病未能。
　　◎卷.64【山居即事】王维
　　寂寞掩柴扉，苍茫对落晖。鹤巢松树遍，人访荜门稀。
　　绿竹含新粉，红莲落故衣。渡头烟火起，处处采菱归。
　　◎卷.65【终南山】王维
　　太乙近天都，连山接海隅。白云回望合，青霭入看无。
　　分野中峰变，阴晴众壑殊。欲投人处宿，隔水问樵夫。
　　◎卷.66【辋川闲居】王维
　　一从归白社，不复到青门。时倚檐前树，远看原上村。
　　青菰临水拔，白鸟向山翻。寂寞於陵子，桔槔方灌园。
　　◎卷.67【春园即事】王维
　　宿雨乘轻屐，春寒著弊袍。开畦分白水，间柳发红桃。
　　草际成棋局，林端举桔槔。还持鹿皮几，日暮隐蓬蒿。
　　◎卷.68【淇上田园即事】王维
　　屏居淇水上，东野旷无山。日隐桑柘外，河明闾井间。
　　牧童望村去，猎犬随人还。静者亦何事，荆扉乘昼关。
　　◎卷.69【凉州郊外游望（时为节度判官，在凉州作）】王维
　　野老才三户，边村少四邻。婆娑依里社，箫鼓赛田神。
　　洒酒浇刍狗，焚香拜木人。女巫纷屡舞，罗袜自生尘。
　　◎卷.70【观猎】王维
　　风劲角弓鸣，将军猎渭城。草枯鹰眼疾，雪尽马蹄轻。
　　忽过新丰市，还归细柳营。回看射雕处，千里暮云平。
　　◎卷.71【春日上方即事】王维
　　好读高僧传，时看辟谷方。鸠形将刻仗，龟壳用支床。
　　柳色青山映，梨花夕鸟藏。北窗桃李下，闲坐但焚香。
　　◎卷.72【汉江临泛】王维
　　楚塞三湘接，荆门九派通。江流天地外，山色有无中。
　　郡邑浮前浦，波澜动远空。襄阳好风日，留醉与山翁。
　　◎卷.73【泛前陂】王维
　　秋空自明迥，况复远人间。畅以沙际鹤，兼之云外山。
　　澄波澹将夕，清月皓方闲。此夜任孤棹，夷犹殊未还。
　　◎卷.74【登河北城楼作】王维
　　井邑傅岩上，客亭云雾间。高城眺落日，极浦映苍山。
　　岸火孤舟宿，渔家夕鸟还。寂寥天地暮，心与广川闲。
　　◎卷.75【千塔主人】王维
　　逆旅逢佳节，征帆未可前。窗临汴河水，门渡楚人船。
　　鸡犬散墟落，桑榆荫远田。所居人不见，枕席生云烟。
　　◎卷.76【使至塞上】王维
　　单车欲问边，属国过居延。征蓬出汉塞，归雁入胡天。
　　大漠孤烟直，长河落日圆。萧关逢候吏，都护在燕然。
　　◎卷.77【晚春归思】王维
　　新妆可怜色，落日卷罗帷。炉气清珍簟，墙阴上玉墀。
　　春虫飞网户，暮雀隐花枝。向晚多愁思，闲窗桃李时。
　　◎卷.78【戏题示萧氏甥】王维
　　怜尔解临池，渠爷未学诗。老夫何足似，弊宅倘因之。
　　芦笋穿荷叶，菱花罥雁儿。郗公不易胜，莫著外家欺。
　　◎卷.79【秋夜独坐（一作冬夜书怀）】王维
　　独坐悲双鬓，空堂欲二更。雨中山果落，灯下草虫鸣。
　　白发终难变，黄金不可成。欲知除老病，唯有学无生。
　　◎卷.80【待储光羲不至】王维
　　重门朝已启，起坐听车声。要欲闻清佩，方将出户迎。
　　晚钟鸣上苑，疏雨过春城。了自不相顾，临堂空复情。
　　◎卷.81【听宫莺】王维
　　春树绕宫墙，宫莺啭曙光。忽惊啼暂断，移处弄还长。
　　隐叶栖承露，攀花出未央。游人未应返，为此始思乡。
　　◎卷.82【杂诗】王维
　　双燕初命子，五桃新作花。王昌是东舍，宋玉次西家。
　　小小能织绮，时时出浣纱。亲劳使君问，南陌驻香车。
　　◎卷.83【留别钱起】王维
　　卑栖却得性，每与白云归。徇禄仍怀橘，看山免采薇。
　　暮禽先去马，新月待开扉。霄汉时回首，知音青琐闱。
　　◎卷.84【留别丘为】王维
　　归鞍白云外，缭绕出前山。今日又明日，自知心不闲。
　　亲劳簪组送，欲趁莺花还。一步一回首，迟迟向近关。
　　◎卷.85【愚公谷三首（青龙寺与黎昕戏题）】王维
　　愚谷与谁去，唯将黎子同。非须一处住，不那两心空。
　　宁问春将夏，谁论西复东。不知吾与子，若个是愚公。
　　吾家愚谷里，此谷本来平。虽则行无迹，还能响应声。
　　不随云色暗，只待日光明。缘底名愚谷，都由愚所成。
　　借问愚公谷，与君聊一寻。不寻翻到谷，此谷不离心。
　　行处曾无险，看时岂有深。寄言尘世客，何处欲归临。
　　◎卷.86【酬慕容十一】王维
　　行行西陌返，驻幰问车公。挟毂双官骑，应门五尺僮。
　　老年如塞北，强起离墙东。为报壶丘子，来人道姓蒙。
　　◎卷.87【过始皇墓（时年十五，一作二十一）】王维
　　古墓成苍岭，幽宫象紫台。星辰七曜隔，河汉九泉开。
　　有海人宁渡，无春雁不回。更闻松韵切，疑是大夫哀。
　　◎卷.88【恭懿太子挽歌五首】王维
　　何悟藏环早，才知拜璧年。翀天王子去，对日圣君怜。
　　树转宫犹出，笳悲马不前。虽蒙绝驰道，京兆别开阡。
　　兰殿新恩切，椒宫夕临幽。白云随凤管，明月在龙楼。
　　人向青山哭，天临渭水愁。鸡鸣常问膳，今恨玉京留。
　　骑吹凌霜发，旌旗夹路陈。凯容金节护，册命玉符新。
　　傅母悲香褓，君家拥画轮。射熊今梦帝，秤象问何人。
　　苍舒留帝宠，子晋有仙才。五岁过人智，三天使鹤催。
　　心悲阳禄馆，目断望思台。若道长安近，何为更不来。
　　西望昆池阔，东瞻下杜平。山朝豫章馆，树转凤凰城。
　　五校连旗色，千门叠鼓声。金环如有验，还向画堂生。
　　◎卷.89【故太子太师徐公挽歌四首】王维
　　功德冠群英，弥纶有大名。轩皇用风后，傅说是星精。
　　就第优遗老，来朝诏不名。留侯常辟谷，何苦不长生。
　　谋猷为相国，翊戴奉宸舆。剑履升前殿，貂蝉托后车。
　　齐侯疏土宇，汉室赖图书。僻处留田宅，仍才十顷馀。
　　旧里趋庭日，新年置酒辰。闻诗鸾渚客，献赋凤楼人。
　　北首辞明主，东堂哭大臣。犹思御朱辂，不惜污车茵。
　　久践中台座，终登上将坛。谁言断车骑，空忆盛衣冠。
　　风日咸阳惨，笳箫渭水寒。无人当便阙，应罢太师官。
　　◎卷.90【故西河郡杜太守挽歌三首】王维
　　天上去西征，云中护北平。生擒白马将，连破黑雕城。
　　忽见刍灵苦，徒闻竹使荣。空留左氏传，谁继卜商名。
　　返葬金符守，同归石窌妻。卷衣悲画翟，持翣待鸣鸡。
　　容卫都人惨，山川驷马嘶。犹闻陇上客，相对哭征西。
　　涂刍去国门，秘器出东园。太守留金印，夫人罢锦轩。
　　旌旗转衰木，箫鼓上寒原。坟树应西靡，长思魏阙恩。
　　◎卷.91【故南阳夫人樊氏挽歌】王维
　　锦衣馀翟茀，绣毂罢鱼轩。淑女诗长在，夫人法尚存。
　　凝笳随晓旆，行哭向秋原。归去将何见，谁能返戟门。
　　◎卷.92【达奚侍郎夫人寇氏挽词二首】王维
　　束带将朝日，鸣环映牖辰。能令谏明主，相劝识贤人。
　　遗挂空留壁，回文日覆尘。金蚕将画柳，何处更知春。
　　女史悲彤管，夫人罢锦轩。卜茔占二室，行哭度千门。
　　秋日光能淡，寒川波自翻。一朝成万古，松柏暗平原。
　　◎卷.93【送孙秀才（《纪事》作王缙诗）】王维
　　帝城风日好，况复建平家。玉枕双文簟，金盘五色瓜。
　　山中无鲁酒，松下饭胡麻。莫厌田家苦，归期远复赊。


第一百二十七卷
　　◎卷.1【奉和圣制庆玄元皇帝玉像之作应制】王维
　　明君梦帝先，宝命上齐天。秦后徒闻乐，周王耻卜年。
　　玉京移大像，金箓会群仙。承露调天供，临空敞御筵。
　　斗回迎寿酒，山近起炉烟。愿奉无为化，斋心学自然。
　　◎卷.2【奉和圣制与太子诸王三月三日龙池春禊应制】王维
　　故事修春禊，新宫展豫游。明君移凤辇，太子出龙楼。
　　赋掩陈王作，杯如洛水流。金人来捧剑，画鹢去回舟。
　　苑树浮宫阙，天池照冕旒。宸章在云表，垂象满皇州。
　　◎卷.3【奉和圣制上巳于望春亭观禊饮应制】王维
　　长乐青门外，宜春小苑东。楼开万井上，辇过百花中。
　　画鹢移仙妓，金貂列上公。清歌邀落日，妙舞向春风。
　　渭水明秦甸，黄山入汉宫。君王来祓禊，灞浐亦朝宗。
　　◎卷.4【奉和圣制暮春送朝集使归郡应制】王维
　　万国仰宗周，衣冠拜冕旒。玉乘迎大客，金节送诸侯。
　　祖席倾三省，褰帷向九州。杨花飞上路，槐色荫通沟。
　　来预钧天乐，归分汉主忧。宸章类河汉，垂象满中州。
　　◎卷.5【三月三日曲江侍宴应制】王维
　　万乘亲斋祭，千官喜豫游。奉迎从上苑，祓禊向中流。
　　草树连容卫，山河对冕旒。画旗摇浦溆，春服满汀洲。
　　仙籞龙媒下，神皋凤跸留。从今亿万岁，天宝纪春秋。
　　◎卷.6【奉和圣制重阳节宰臣及群官上寿应制】王维
　　四海方无事，三秋大有年。百生无此日，万寿愿齐天。
　　芍药和金鼎，茱萸插玳筵。玉堂开右个，天乐动宫悬。
　　御柳疏秋景，城鸦拂曙烟。无穷菊花节，长奉柏梁篇。
　　◎卷.7【三月三日勤政楼侍宴应制】王维
　　彩仗连宵合，琼楼拂曙通。年光三月里，宫殿百花中。
　　不数秦王日，谁将洛水同。酒筵嫌落絮，舞袖怯春风。
　　天保无为德，人欢不战功。仍临九衢宴，更达四门聪。
　　◎卷.8【奉和圣制十五夜然灯继以酺宴应制】王维
　　上路笙歌满，春城漏刻长。游人多昼日，明月让灯光。
　　鱼钥通翔凤，龙舆出建章。九衢陈广乐，百福透名香。
　　仙伎来金殿，都人绕玉堂。定应偷妙舞，从此学新妆。
　　奉引迎三事，司仪列万方。愿将天地寿，同以献君王。
　　◎卷.9【奉和圣制幸玉真公主山庄因题石壁十韵之作应制】王维
　　碧落风烟外，瑶台道路赊。如何连帝苑，别自有仙家。
　　此地回鸾驾，缘谿转翠华。洞中开日月，窗里发云霞。
　　庭养冲天鹤，溪流上汉查。种田生白玉，泥灶化丹砂。
　　谷静泉逾响，山深日易斜。御羹和石髓，香饭进胡麻。
　　大道今无外，长生讵有涯。还瞻九霄上，来往五云车。
　　◎卷.10【春日直门下省早朝（时为右补阙）】王维
　　骑省直明光，鸡鸣谒建章。遥闻侍中珮，闇识令君香。
　　玉漏随铜史，天书拜夕郎。旌旗映阊阖，歌吹满昭阳。
　　官舍梅初紫，宫门柳欲黄。愿将迟日意，同与圣恩长。
　　◎卷.11【和仆射晋公扈从温汤（时为右补阙）】王维
　　天子幸新丰，旌旗渭水东。寒山天仗外，温谷幔城中。
　　奠玉群仙座，焚香太乙宫。出游逢牧马，罢猎见非熊。
　　上宰无为化，明时太古同。灵芝三秀紫，陈粟万箱红。
　　王礼尊儒教，天兵小战功。谋犹归哲匠，词赋属文宗。
　　司谏方无阙，陈诗且未工。长吟吉甫颂，朝夕仰清风。
　　◎卷.12【和宋中丞夏日游福贤观天长寺寺即陈左相宅所施之作】王维
　　已相殷王国，空馀尚父谿。钓矶开月殿，筑道出云梯。
　　积水浮香象，深山鸣白鸡。虚空陈伎乐，衣服制虹霓。
　　墨点三千界，丹飞六一泥。桃源勿遽返，再访恐君迷。
　　◎卷.13【和陈监四郎秋雨中思从弟据】王维
　　袅袅秋风动，凄凄烟雨繁。声连鳷鹊观，色暗凤凰原。
　　细柳疏高阁，轻槐落洞门。九衢行欲断，万井寂无喧。
　　忽有愁霖唱，更陈多露言。平原思令弟，康乐谢贤昆。
　　逸兴方三接，衰颜强七奔。相如今老病，归守茂陵园。
　　◎卷.14【上张令公】王维
　　珥笔趋丹陛，垂珰上玉除。步檐青琐闼，方幰画轮车。
　　市阅千金字，朝闻五色书。致君光帝典，荐士满公车。
　　伏奏回金驾，横经重石渠。从兹罢角牴，且复幸储胥。
　　天统知尧后，王章笑鲁初。匈奴遥俯伏，汉相俨簪裾。
　　贾生非不遇，汲黯自堪疏。学易思求我，言诗或起予。
　　当从大夫后，何惜隶人馀。
　　◎卷.15【赠焦道士】王维
　　海上游三岛，淮南预八公。坐知千里外，跳向一壶中。
　　缩地朝珠阙，行天使玉童。饮人聊割酒，送客乍分风。
　　天老能行气，吾师不养空。谢君徒雀跃，无可问鸿濛。
　　◎卷.16【赠东岳焦炼师】王维
　　先生千岁馀，五岳遍曾居。遥识齐侯鼎，新过王母庐。
　　不能师孔墨，何事问长沮。玉管时来凤，铜盘即钓鱼。
　　竦身空里语，明目夜中书。自有还丹术，时论太素初。
　　频蒙露版诏，时降软轮车。山静泉逾响，松高枝转疏。
　　支颐问樵客，世上复何如。
　　◎卷.17【送秘书晁监还日本国】王维
　　积水不可极，安知沧海东。九州何处远，万里若乘空。
　　向国唯看日，归帆但信风。鳌身映天黑，鱼眼射波红。
　　乡树扶桑外，主人孤岛中。别离方异域，音信若为通。
　　◎卷.18【送祢郎中】王维
　　东郊春草色，驱马去悠悠。况复乡山外，猿啼湘水流。
　　岛夷传露版，江馆候鸣驺。卉服为诸吏，珠官拜本州。
　　孤莺吟远墅，野杏发山邮。早晚方归奏，南中才忌秋。
　　◎卷.19【送李太守赴上洛】王维
　　商山包楚邓，积翠蔼沉沉。驿路飞泉洒，关门落照深。
　　野花开古戍，行客响空林。板屋春多雨，山城昼欲阴。
　　丹泉通虢略，白羽抵荆岑。若见西山爽，应知黄绮心。
　　◎卷.20【送熊九赴任安阳】王维
　　魏国应刘后，寂寥文雅空。漳河如旧日，之子继清风。
　　阡陌铜台下，闾阎金虎中。送车盈灞上，轻骑出关东。
　　相去千馀里，西园明月同。
　　◎卷.21【山中示弟】王维
　　山林吾丧我，冠带尔成人。莫学嵇康懒，且安原宪贫。
　　山阴多北户，泉水在东邻。缘合妄相有，性空无所亲。
　　安知广成子，不是老夫身。
　　◎卷.22【青龙寺昙璧上人兄院集】王维
　　高处敞招提，虚空讵有倪。坐看南陌骑，下听秦城鸡。
　　眇眇孤烟起，芊芊远树齐。青山万井外，落日五陵西。
　　眼界今无染，心空安可迷。
　　◎卷.23【济州过赵叟家宴】王维
　　虽与人境接，闭门成隐居。道言庄叟事，儒行鲁人馀。
　　深巷斜晖静，闲门高柳疏。荷锄修药圃，散帙曝农书。
　　上客摇芳翰，中厨馈野蔬。夫君第高饮，景晏出林闾。
　　◎卷.24【春过贺遂员外药园】王维
　　前年槿篱故，新作药栏成。香草为君子，名花是长卿。
　　水穿盘石透，藤系古松生。画畏开厨走，来蒙倒屣迎。
　　蔗浆菰米饭，蒟酱露葵羹。颇识灌园意，於陵不自轻。
　　◎卷.25【过卢四员外宅看饭僧共题七韵】王维
　　三贤异七贤，青眼慕青莲。乞饭从香积，裁衣学水田。
　　上人飞锡杖，檀越施金钱。趺坐檐前日，焚香竹下烟。
　　寒空法云地，秋色净居天。身逐因缘法，心过次第禅。
　　不须愁日暮，自有一灯然。
　　◎卷.26【河南严尹弟见宿弊庐访别人赋十韵】王维
　　上客能论道，吾生学养蒙。贫交世情外，才子古人中。
　　冠上方簪豸，车边已画熊。拂衣迎五马，垂手凭双童。
　　花醥和松屑，茶香透竹丛。薄霜澄夜月，残雪带春风。
　　古壁苍苔黑，寒山远烧红。眼看东候别，心事北川同。
　　为学轻先辈，何能访老翁。欲知今日后，不乐为车公。
　　◎卷.27【投道一师兰若宿】王维
　　一公栖太白，高顶出风烟。梵流诸壑遍，花雨一峰偏。
　　迹为无心隐，名因立教传。鸟来远语法，客去更安禅。
　　昼涉松路尽，暮投兰若边。洞房隐深竹，清夜闻遥泉。
　　向是云霞里，今成枕席前。岂唯暂留宿，服事将穷年。
　　◎卷.28【游化感寺】王维
　　翡翠香烟合，琉璃宝地平。龙宫连栋宇，虎穴傍檐楹。
　　谷静唯松响，山深无鸟声。琼峰当户拆，金涧透林明。
　　郢路云端迥，秦川雨外晴。雁王衔果献，鹿女踏花行。
　　抖擞辞贫里，归依宿化城。绕篱生野蕨，空馆发山樱。
　　香饭青菰米，嘉蔬绿笋茎。誓陪清梵末，端坐学无生。
　　◎卷.29【游悟真寺（一作王缙诗）】王维
　　闻道黄金地，仍开白玉田。掷山移巨石，咒岭出飞泉。
　　猛虎同三径，愁猿学四禅。买香然绿桂，乞火踏红莲。
　　草色摇霞上，松声泛月边。山河穷百二，世界接三千。
　　梵宇聊凭视，王城遂渺然。灞陵才出树，渭水欲连天。
　　远县分诸郭，孤村起白烟。望云思圣主，披雾隐群贤。
　　薄宦惭尸素，终身拟尚玄。谁知草庵客，曾和柏梁篇。
　　◎卷.30【与苏卢二员外期游方丈寺而苏不至，因有是作】王维
　　共仰头陀行，能忘世谛情。回看双凤阙，相去一牛鸣。
　　法向空林说，心随宝地平。手巾花氎净，香帔稻畦成。
　　闻道邀同舍，相期宿化城。安知不来往，翻得似无生。
　　◎卷.31【晓行巴峡】王维
　　际晓投巴峡，馀春忆帝京。晴江一女浣，朝日众鸡鸣。
　　水国舟中市，山桥树杪行。登高万井出，眺迥二流明。
　　人作殊方语，莺为故国声。赖多山水趣，稍解别离情。
　　◎卷.32【清如玉壶冰（京兆府试，时年十九）】王维
　　玉壶何用好，偏许素冰居。未共销丹日，还同照绮疏。
　　抱明中不隐，含净外疑虚。气似庭霜积，光言砌月馀。
　　晓凌飞鹊镜，宵映聚萤书。若向夫君比，清心尚不如。
　　◎卷.33【赋得秋日悬清光】王维
　　寥廓凉天静，晶明白日秋。圆光含万象，碎影入闲流。
　　迥与青冥合，遥同江甸浮。昼阴殊众木，斜影下危楼。
　　宋玉登高怨，张衡望远愁。馀辉如可托，云路岂悠悠。
　　◎卷.34【东谿玩月（一作王昌龄诗）】王维
　　月从断山口，遥吐柴门端。万木分空霁，流阴中夜攒。
　　光连虚象白，气与风露寒。谷静秋泉响，岩深青霭残。
　　清灯入幽梦，破影抱空峦。恍惚琴窗里，松谿晓思难。
　　◎卷.35【田家】王维
　　旧谷行将尽，良苗未可希。老年方爱粥，卒岁且无衣。
　　雀乳青苔井，鸡鸣白板扉。柴车驾羸牸，草屩牧豪豨。
　　夕雨红榴拆，新秋绿芋肥。饷田桑下憩，旁舍草中归。
　　住处名愚谷，何烦问是非。
　　◎卷.36【沈十四拾遗新竹生读经处同诸公之作】王维
　　闲居日清静，修竹自檀栾。嫩节留馀箨，新业出旧阑。
　　细枝风响乱，疏影月光寒。乐府裁龙笛，渔家伐钓竿。
　　何如道门里，青翠拂仙坛。
　　◎卷.37【杂诗】王维
　　朝因折杨柳，相见洛阳隅。楚国无如妾，秦家自有夫。
　　对人传玉腕，映烛解罗襦。人见东方骑，皆言夫婿殊。
　　持谢金吾子，烦君提玉壶。
　　◎卷.38【哭褚司马】王维
　　妄识皆心累，浮生定死媒。谁言老龙吉，未免伯牛灾。
　　故有求仙药，仍馀遁俗杯。山川秋树苦，窗户夜泉哀。
　　尚忆青骡去，宁知白马来。汉臣修史记，莫蔽褚生才。
　　◎卷.39【过沈居士山居哭之】王维
　　杨朱来此哭，桑扈返于真。独自成千古，依然旧四邻。
　　闲檐喧鸟鹊，故榻满埃尘。曙月孤莺啭，空山五柳春。
　　野花愁对客，泉水咽迎人。善卷明时隐，黔娄在日贫。
　　逝川嗟尔命，丘井叹吾身。前后徒言隔，相悲讵几晨。
　　◎卷.40【哭祖六自虚（时年十八）】王维
　　否极尝闻泰，嗟君独不然。悯凶才稚齿，羸疾主中年。
　　馀力文章秀，生知礼乐全。翰留天帐览，词入帝宫传。
　　国讶终军少，人知贾谊贤。公卿尽虚左，朋识共推先。
　　不恨依穷辙，终期济巨川。才雄望羔雁，寿促背貂蝉。
　　福善闻前录，歼良昧上玄。何辜铩鸾翮，底事碎龙泉。
　　鵩起长沙赋，麟终曲阜编。域中君道广，海内我情偏。
　　乍失疑犹见，沉思悟绝缘。生前不忍别，死后向谁宣。
　　为此情难尽，弥令忆更缠。本家清渭曲，归葬旧茔边。
　　永去长安道，徒闻京兆阡。旌车出郊甸，乡国隐云天。
　　定作无期别，宁同旧日旋。候门家属苦，行路国人怜。
　　送客哀难进，征途泥复前。赠言为挽曲，奠席是离筵。
　　念昔同携手，风期不暂捐。南山俱隐逸，东洛类神仙。
　　未省音容间，那堪生死迁。花时金谷饮，月夜竹林眠。
　　满地传都赋，倾朝看药船。群公咸属目，微物敢齐肩。
　　谬合同人旨，而将玉树连。不期先挂剑，长恐后施鞭。
　　为善吾无矣，知音子绝焉。琴声纵不没，终亦继悲弦。


第一百二十八卷
　　◎卷.1【奉和圣制从蓬莱向兴庆阁道中留春雨中春望之作应制】王维
　　渭水自萦秦塞曲，黄山旧绕汉宫斜。銮舆迥出千门柳，
　　阁道回看上苑花。云里帝城双凤阙，雨中春树万人家。
　　为乘阳气行时令，不是宸游玩物华。
　　◎卷.2【大同殿柱产玉芝龙池上有庆云神光照殿百官共睹…即事】王维
　　欲笑周文歌宴镐，遥轻汉武乐横汾。岂知玉殿生三秀，
　　讵有铜池出五云。陌上尧樽倾北斗，楼前舜乐动南薰。
　　共欢天意同人意，万岁千秋奉圣君。
　　◎卷.3【敕赐百官樱桃（时为文部郎）】王维
　　芙蓉阙下会千官，紫禁朱樱出上阑。才是寝园春荐后，
　　非关御苑鸟衔残。归鞍竞带青丝笼，中使频倾赤玉盘。
　　饱食不须愁内热，大官还有蔗浆寒。
　　◎卷.4【敕借岐王九成宫避暑应教】王维
　　帝子远辞丹凤阙，天书遥借翠微宫。隔窗云雾生衣上，
　　卷幔山泉入镜中。林下水声喧语笑，岩间树色隐房栊。
　　仙家未必能胜此，何事吹笙向碧空。
　　◎卷.5【和贾舍人早朝大明宫之作】王维
　　绛帻鸡人送晓筹，尚衣方进翠云裘。九天阊阖开宫殿，
　　万国衣冠拜冕旒。日色才临仙掌动，香烟欲傍衮龙浮。
　　朝罢须裁五色诏，佩声归向凤池头。
　　◎卷.6【和太常韦主簿五郎温汤寓目之作】王维
　　汉主离宫接露台，秦川一半夕阳开。青山尽是朱旗绕，
　　碧涧翻从玉殿来。新丰树里行人度，小苑城边猎骑回。
　　闻道甘泉能献赋，悬知独有子云才。
　　◎卷.7【苑舍人能书梵字兼达梵音，皆曲尽其妙，戏为之赠】王维
　　名儒待诏满公车。才子为郎典石渠。莲花法藏心悬悟，
　　贝叶经文手自书。楚词共许胜扬马，梵字何人辨鲁鱼。
　　故旧相望在三事，愿君莫厌承明庐。
　　◎卷.8【重酬苑郎中（时为库部员外）】王维
　　何幸含香奉至尊，多惭未报主人恩。草木尽能酬雨露，
　　荣枯安敢问乾坤。仙郎有意怜同舍，丞相无私断扫门。
　　扬子解嘲徒自遣，冯唐已老复何论。
　　◎卷.9【酬郭给事】王维
　　洞门高阁霭馀辉，桃李阴阴柳絮飞。禁里疏钟官舍晚，
　　省中啼鸟吏人稀。晨摇玉佩趋金殿，夕奉天书拜琐闱。
　　强欲从君无那老，将因卧病解朝衣。
　　◎卷.10【出塞（时为御史监察塞上作）】王维
　　居延城外猎天骄，白草连山野火烧。暮云空碛时驱马，
　　秋日平原好射雕。护羌校尉朝乘障，破虏将军夜渡辽。
　　玉靶角弓珠勒马，汉家将赐霍嫖姚。
　　◎卷.11【既蒙宥罪旋复拜官伏感圣恩窃书鄙意兼奉简新…等诸公】王维
　　忽蒙汉诏还冠冕，始觉殷王解网罗。日比皇明犹自暗，
　　天齐圣寿未云多。花迎喜气皆知笑，鸟识欢心亦解歌。
　　闻道百城新佩印，还来双阙共鸣珂。
　　◎卷.12【送方尊师归嵩山】王维
　　仙官欲往九龙潭，旄节朱幡倚石龛。山压天中半天上，
　　洞穿江底出江南。瀑布杉松常带雨，夕阳苍翠忽成岚。
　　借问迎来双白鹤，已曾衡岳送苏耽。
　　◎卷.13【送杨少府贬郴州】王维
　　明到衡山与洞庭，若为秋月听猿声。愁看北渚三湘远，
　　恶说南风五两轻。青草瘴时过夏口，白头浪里出湓城。
　　长沙不久留才子，贾谊何须吊屈平。
　　◎卷.14【过乘如禅师萧居士嵩丘兰若】王维
　　无著天亲弟与兄，嵩丘兰若一峰晴。食随鸣磬巢乌下，
　　行踏空林落叶声。迸水定侵香案湿，雨花应共石床平。
　　深洞长松何所有，俨然天竺古先生。
　　◎卷.15【春日与裴迪过新昌里访吕逸人不遇】王维
　　桃源一向绝风尘，柳市南头访隐沦。到门不敢题凡鸟，
　　看竹何须问主人。城上青山如屋里，东家流水入西邻。
　　闭户著书多岁月，种松皆老作龙鳞。
　　◎卷.16【酌酒与裴迪】王维
　　酌酒与君君自宽，人情翻覆似波澜。白首相知犹按剑，
　　朱门先达笑弹冠。草色全经细雨湿，花枝欲动春风寒。
　　世事浮云何足问，不如高卧且加餐。
　　◎卷.17【辋川别业】王维
　　不到东山向一年，归来才及种春田。雨中草色绿堪染，
　　水上桃花红欲然。优娄比丘经论学，伛偻丈人乡里贤。
　　披衣倒屣且相见，相欢语笑衡门前。
　　◎卷.18【早秋山中作】王维
　　无才不敢累明时，思向东谿守故篱。岂厌尚平婚嫁早，
　　却嫌陶令去官迟。草间蛩响临秋急，山里蝉声薄暮悲。
　　寂寞柴门人不到，空林独与白云期。
　　◎卷.19【积雨辋川庄作（一作秋归辋川庄作）】王维
　　积雨空林烟火迟，蒸藜炊黍饷东菑。漠漠水田飞白鹭，
　　阴阴夏木啭黄鹂。山中习静观朝槿，松下清斋折露葵。
　　野老与人争席罢，海鸥何事更相疑。
　　◎卷.20【听百舌鸟】王维
　　上兰门外草萋萋，未央宫中花里栖。亦有相随过御苑，
　　不知若个向金堤。入春解作千般语，拂曙能先百鸟啼。
　　万户千门应觉晓，建章何必听鸣鸡。
　　◎卷.21【息夫人（时年二十）】王维
　　莫以今时宠，难忘旧日恩。看花满眼泪，不共楚王言。
　　◎卷.22【班婕妤三首】王维
　　玉窗萤影度，金殿人声绝。秋夜守罗帷，孤灯耿不灭。
　　宫殿生秋草，君王恩幸疏。那堪闻凤吹，门外度金舆。
　　怪来妆阁闭，朝下不相迎。总向春园里，花间笑语声。
　　◎卷.23【辋川集·孟城坳】王维
　　新家孟城口，古木馀衰柳。来者复为谁，空悲昔人有。
　　◎卷.24【辋川集·华子冈】王维
　　飞鸟去不穷，连山复秋色。上下华子冈，惆怅情何极。
　　◎卷.25【辋川集·文杏馆】王维
　　文杏裁为梁，香茅结为宇。不知栋里云，去作人间雨。
　　◎卷.26【辋川集·斤竹岭】王维
　　檀栾映空曲，青翠漾涟漪。暗入商山路，樵人不可知。
　　◎卷.27【辋川集·鹿柴】王维
　　空山不见人，但闻人语响。返景入深林，复照青苔上。
　　◎卷.28【辋川集·木兰柴】王维
　　秋山敛馀照，飞鸟逐前侣。彩翠时分明，夕岚无处所。
　　◎卷.29【辋川集·茱萸沜】王维
　　结实红且绿，复如花更开。山中傥留客，置此芙蓉杯。
　　◎卷.30【辋川集·宫槐陌】王维
　　仄径荫宫槐，幽阴多绿苔。应门但迎扫，畏有山僧来。
　　◎卷.31【辋川集·临湖亭】王维
　　轻舸迎上客，悠悠湖上来。当轩对尊酒，四面芙蓉开。
　　◎卷.32【辋川集·南垞】王维
　　轻舟南垞去，北垞淼难即。隔浦望人家，遥遥不相识。
　　◎卷.33【辋川集·欹湖】王维
　　吹箫凌极浦，日暮送夫君。湖上一回首，青山卷白云。
　　◎卷.34【辋川集·柳浪】王维
　　分行接绮树，倒影入清漪。不学御沟上，春风伤别离。
　　◎卷.35【辋川集·栾家濑】王维
　　飒飒秋雨中，浅浅石溜泻。跳波自相溅，白鹭惊复下。
　　◎卷.36【辋川集·金屑泉】王维
　　日饮金屑泉，少当千馀岁。翠凤翊文螭，羽节朝玉帝。
　　◎卷.37【辋川集·白石滩】王维
　　清浅白石滩，绿蒲向堪把。家住水东西，浣纱明月下。
　　◎卷.38【辋川集·北垞】王维
　　北垞湖水北，杂树映朱阑。逶迤南川水，明灭青林端。
　　◎卷.39【辋川集·竹里馆】王维
　　独坐幽篁里，弹琴复长啸。深林人不知，明月来相照。
　　◎卷.40【辋川集·辛夷坞】王维
　　木末芙蓉花，山中发红萼。涧户寂无人，纷纷开且落。
　　◎卷.41【辋川集·漆园】王维
　　古人非傲吏，自阙经世务。偶寄一微官，婆娑数株树。
　　◎卷.42【辋川集·椒园】王维
　　桂尊迎帝子，杜若赠佳人。椒浆奠瑶席，欲下云中君。
　　◎卷.43【皇甫岳云溪杂题五首·鸟鸣涧】王维
　　人闲桂花落，夜静春山空。月出惊山鸟，时鸣春涧中。
　　◎卷.44【皇甫岳云溪杂题五首·莲花坞】王维
　　日日采莲去，洲长多暮归。弄篙莫溅水，畏湿红莲衣。
　　◎卷.45【皇甫岳云溪杂题五首·鸬鹚堰】王维
　　乍向红莲没，复出清蒲飏。独立何褵褷，衔鱼古查上。
　　◎卷.46【皇甫岳云溪杂题五首·上平田】王维
　　朝耕上平田，暮耕上平田。借问问津者，宁知沮溺贤。
　　◎卷.47【皇甫岳云溪杂题五首·萍池】王维
　　春池深且广，会待轻舟回。靡靡绿萍合，垂杨扫复开。
　　◎卷.48【答裴迪辋口遇雨忆终南山之作】王维
　　淼淼寒流广，苍苍秋雨晦。君问终南山，心知白云外。
　　◎卷.49【山中寄诸弟妹】王维
　　山中多法侣，禅诵自为群。城郭遥相望，唯应见白云。
　　◎卷.50【闻裴秀才迪吟诗因戏赠】王维
　　猿吟一何苦，愁朝复悲夕。莫作巫峡声，肠断秋江客。
　　◎卷.51【赠韦穆十八】王维
　　与君青眼客，共有白云心。不向东山去，日令春草深。
　　◎卷.52【送别（一作山中送别，一作送友）】王维
　　山中相送罢，日暮掩柴扉。春草明年绿，王孙归不归。
　　◎卷.53【临高台送黎拾遗】王维
　　相送临高台，川原杳何极。日暮飞鸟还，行人去不息。
　　◎卷.54【别辋川别业】王维
　　依迟动车马，惆怅出松萝。忍别青山去，其如绿水何。
　　◎卷.55【崔九弟欲往南山马上口号与别】王维
　　城隅一分手，几日还相见。山中有桂花，莫待花如霰。
　　◎卷.56【题友人云母障子（时年十五）】王维
　　君家云母障，时向野庭开。自有山泉入，非因采画来。
　　◎卷.57【红牡丹】王维
　　绿艳闲且静，红衣浅复深。花心愁欲断，春色岂知心。
　　◎卷.58【左掖梨花（一作海棠。与丘为、皇甫冉同作）】王维
　　闲洒阶边草，轻随箔外风。黄莺弄不足，衔入未央宫。
　　◎卷.59【菩提寺禁口号又示裴迪】王维
　　安得舍罗网，拂衣辞世喧。悠然策藜杖，归向桃花源。
　　◎卷.60【杂诗三首】王维
　　家住孟津河，门对孟津口。常有江南船，寄书家中否。
　　君自故乡来，应知故乡事。来日绮窗前，寒梅著花未。
　　已见寒梅发，复闻啼鸟声。心心视春草，畏向阶前生。
　　◎卷.61【崔兴宗写真咏】王维
　　画君年少时，如今君已老。今时新识人，知君旧时好。
　　◎卷.62【山茱萸】王维
　　朱实山下开，清香寒更发。幸与丛桂花，窗前向秋月。
　　◎卷.63【相思】王维
　　红豆生南国，秋来发故枝。愿君多采撷，此物最相思。
　　◎卷.64【书事】王维
　　轻阴阁小雨，深院昼慵开。坐看苍苔色，欲上人衣来。
　　◎卷.65【哭孟浩然（时为殿中侍御史，知南选，至襄阳有作）】王维
　　故人不可见，汉水日东流。借问襄阳老，江山空蔡州。
　　◎卷.66【阙题二首】王维
　　荆谿白石出，天寒红叶稀。山路元无雨，空翠湿人衣。
　　相看不忍发，惨淡暮潮平。语罢更携手，月明洲渚生。
　　◎卷.67【田园乐七首（一作辋川六言，第六首一作皇甫曾诗）】王维
　　厌见千门万户，经过北里南邻。
　　官府鸣珂有底，崆峒散发何人。
　　再见封侯万户，立谈赐璧一双。
　　讵胜耦耕南亩，何如高卧东窗。
　　采菱渡头风急，策杖林西日斜。
　　杏树坛边渔父，桃花源里人家。
　　萋萋春草秋绿，落落长松夏寒。
　　牛羊自归村巷，童稚不识衣冠。
　　山下孤烟远村，天边独树高原。
　　一瓢颜回陋巷，五柳先生对门。
　　桃红复含宿雨，柳绿更带朝烟。
　　花落家童未扫，莺啼山客犹眠。
　　酌酒会临泉水，抱琴好倚长松。
　　南园露葵朝折，东谷黄粱夜舂。
　　◎卷.68【少年行四首】王维
　　新丰美酒斗十千，咸阳游侠多少年。
　　相逢意气为君饮，系马高楼垂柳边。
　　出身仕汉羽林郎，初随骠骑战渔阳。
　　孰知不向边庭苦，纵死犹闻侠骨香。
　　一身能擘两雕弧，虏骑千重只似无。
　　偏坐金鞍调白羽，纷纷射杀五单于。
　　汉家君臣欢宴终，高议云台论战功。
　　天子临轩赐侯印，将军佩出明光宫。
　　◎卷.69【赠裴旻将军】王维
　　腰间宝剑七星文，臂上雕弓百战勋。
　　见说云中擒黠虏，始知天上有将军。
　　◎卷.70【九月九日忆山东兄弟（时年十七）】王维
　　独在异乡为异客，每逢佳节倍思亲。
　　遥知兄弟登高处，遍插茱萸少一人。
　　◎卷.71【送王尊师归蜀中拜扫】王维
　　大罗天上神仙客，濯锦江头花柳春。
　　不为碧鸡称使者，唯令白鹤报乡人。
　　◎卷.72【渭城曲（一作送元二使安西）】王维
　　渭城朝雨浥轻尘，客舍青青杨柳春。
　　劝君更尽一杯酒，西出阳关无故人。
　　◎卷.73【齐州送祖二（一作送别）】王维
　　送君南浦泪如丝，君向东州使我悲。
　　为报故人憔悴尽，如今不似洛阳时。
　　◎卷.74【送韦评事】王维
　　欲逐将军取右贤，沙场走马向居延。
　　遥知汉使萧关外，愁见孤城落日边。
　　◎卷.75【灵云池送从弟】王维
　　金杯缓酌清歌转，画舸轻移艳舞回。
　　自叹鶺鴒临水别，不同鸿雁向池来。
　　◎卷.76【送沈子归江东（一作送沈子福之）】王维
　　杨柳渡头行客稀，罟师荡桨向临圻。
　　唯有相思似春色，江南江北送君归。
　　◎卷.77【与卢员外象过崔处士兴宗林亭】王维
　　绿树重阴盖四邻，青苔日厚自无尘。
　　科头箕踞长松下，白眼看他世上人。
　　◎卷.78【寒食汜上作（一作途中口号）】王维
　　广武城边逢暮春，汶阳归客泪沾巾。
　　落花寂寂啼山鸟，杨柳青青渡水人。
　　◎卷.79【戏题辋川别业】王维
　　柳条拂地不须折，松树披云从更长。
　　藤花欲暗藏猱子，柏叶初齐养麝香。
　　◎卷.80【戏题盘石】王维
　　可怜盘石临泉水，复有垂杨拂酒杯。
　　若道春风不解意，何因吹送落花来。
　　◎卷.81【寄河上段十六】王维
　　与君相见即相亲，闻道君家在孟津。
　　为见行舟试借问，客中时有洛阳人。
　　◎卷.82【菩提寺禁裴迪来相看说逆贼等凝碧池上作音乐…示裴迪】王维
　　万户伤心生野烟，百僚何日更朝天。
　　秋槐叶落空宫里，凝碧池头奏管弦。
　　◎卷.83【凉州赛神（时为节度判官，在凉州作）】王维
　　凉州城外少行人，百尺峰头望虏尘。
　　健儿击鼓吹羌笛，共赛城东越骑神。
　　◎卷.84【戏嘲史寰】王维
　　清风细雨湿梅花，骤马先过碧玉家。
　　正值楚王宫里至，门前初下七香车。
　　◎卷.85【叹白发】王维
　　宿昔朱颜成暮齿，须臾白发变垂髫。
　　一生几许伤心事，不向空门何处销。
　　◎卷.86【伊州歌】王维
　　清风明月苦相思，荡子从戎十载馀。
　　征人去日殷勤嘱，归雁来时数附书。
　　◎卷.87【送殷四葬（一作哭殷遥）】王维
　　送君返葬石楼山，松柏苍苍宾驭还。
　　埋骨白云长已矣，空馀流水向人间。
　　◎卷.88【疑梦】王维
　　莫惊宠辱空忧喜，莫计恩雠浪苦辛。
　　黄帝孔丘何处问，安知不是梦中身。
　　◎卷.89【句】王维
　　人家在仙掌，云气欲生衣。
　　（见《董逌画跋》、《杨慎诗话补遗》）


第一百二十九卷
　　◎卷.1【古离别】王缙
　　下阶欲离别，相对映兰丛。含辞未及吐，泪落兰丛中。
　　高堂静秋日，罗衣飘暮风。谁能待明月，回首见床空。
　　◎卷.2【青雀歌】王缙
　　林间青雀儿，来往翩翩绕一枝。
　　莫言不解衔环报，但问君恩今若为。
　　◎卷.3【同王昌龄裴迪游青龙寺昙壁上人兄院集和兄维】王缙
　　林中空寂舍，阶下终南山。高卧一床上，回看六合间。
　　浮云几处灭，飞鸟何时还。问义天人接，无心世界闲。
　　谁知大隐者，兄弟自追攀。
　　◎卷.4【别辋川别业】王缙
　　山月晓仍在，林风凉不绝。殷勤如有情，惆怅令人别。
　　◎卷.5【与卢员外象过崔处士兴宗林亭】王缙
　　身名不问十年馀，老大谁能更读书。
　　林中独酌邻家酒，门外时闻长者车。
　　◎卷.6【九日作】王缙
　　莫将边地比京都，八月严霜草已枯。
　　今日登高樽酒里，不知能有菊花无。
　　◎卷.7【送孙秀才（以下二首一作王维诗）】王缙
　　帝城风日好，况复建平家。玉枕双纹簟，金盘五色瓜。
　　山中无鲁酒，松下饭胡麻。莫厌田家苦，归期远复赊。
　　◎卷.8【游悟真寺】王缙
　　闻道黄金地，仍开白玉田。掷山移巨石，咒岭出飞泉。
　　猛虎同三径，愁猿学四禅。买香然绿桂，乞火蹈红莲。
　　草色摇霞上，松声泛月边。山河穷百二，世界接三千。
　　梵宇聊凭视，王城遂渺然。灞陵才出树，渭水欲连天。
　　远县分朱郭，孤村起白烟。望云思圣主，披雾忆群贤。
　　薄宦惭尸素，终身拟尚玄。谁知草庵客，曾和柏梁篇。
　　◎卷.9【青龙寺昙壁上人院集】裴迪
　　灵境信为绝，法堂出尘氛。自然成高致，向下看浮云。
　　迤逦峰岫列，参差闾井分。林端远堞见，风末疏钟闻。
　　吾师久禅寂，在世超人群。
　　◎卷.10【青雀歌】裴迪
　　动息自适性，不曾妄与燕雀群。幸忝鹓鸾早相识，
　　何时提携致青云。
　　◎卷.11【游感化寺昙兴上人山院】裴迪
　　不远灞陵边，安居向十年。入门穿竹径，留客听山泉。
　　鸟啭深林里，心闲落照前。浮名竟何益，从此愿栖禅。
　　◎卷.12【夏日过青龙寺谒操禅师】裴迪
　　安禅一室内，左右竹亭幽。有法知不染，无言谁敢酬。
　　鸟飞争向夕，蝉噪已先秋。烦暑自兹适，清凉何所求。
　　◎卷.13【春日与王右丞过新昌里访吕逸人不遇】裴迪
　　恨不逢君出荷蓑，青松白屋更无他。陶令五男曾不有，
　　蒋生三径枉相过。芙蓉曲沼春流满，薜荔成帷晚霭多。
　　闻说桃源好迷客，不如高卧眄庭柯。
　　◎卷.14【辋川集二十首·孟城坳】裴迪
　　结庐古城下，时登古城上。古城非畴昔，今人自来往。
　　◎卷.15【辋川集二十首·华子冈】裴迪
　　落日松风起，还家草露晞。云光侵履迹，山翠拂人衣。
　　◎卷.16【辋川集二十首·文杏馆】裴迪
　　迢迢文杏馆，跻攀日已屡。南岭与北湖，前看复回顾。
　　◎卷.17【辋川集二十首·斤竹岭】裴迪
　　明流纡且直，绿筱密复深。一径通山路，行歌望旧岑。
　　◎卷.18【辋川集二十首·鹿柴】裴迪
　　日夕见寒山，便为独往客。不知深林事，但有麏麚迹。
　　◎卷.19【辋川集二十首·木兰柴】裴迪
　　苍苍落日时，鸟声乱溪水。缘溪路转深，幽兴何时已。
　　◎卷.20【辋川集二十首·茱萸沜】裴迪
　　飘香乱椒桂，布叶间檀栾。云日虽回照，森沉犹自寒。
　　◎卷.21【辋川集二十首·宫槐陌】裴迪
　　门前宫槐陌，是向欹湖道。秋来山雨多，落叶无人扫。
　　◎卷.22【辋川集二十首·临湖亭】裴迪
　　当轩弥滉漾，孤月正裴回。谷口猿声发，风传入户来。
　　◎卷.23【辋川集二十首·南垞】裴迪
　　孤舟信一泊，南垞湖水岸。落日下崦嵫，清波殊淼漫。
　　◎卷.24【辋川集二十首·欹湖】裴迪
　　空阔湖水广，青荧天色同。舣舟一长啸，四面来清风。
　　◎卷.25【辋川集二十首·柳浪】裴迪
　　映池同一色，逐吹散如丝。结阴既得地，何谢陶家时。
　　◎卷.26【辋川集二十首·栾家濑】裴迪
　　濑声喧极浦，沿涉向南津。泛泛鸥凫渡，时时欲近人。
　　◎卷.27【辋川集二十首·金屑泉】裴迪
　　萦渟澹不流，金碧如可拾。迎晨含素华，独往事朝汲。
　　◎卷.28【辋川集二十首·白石滩】裴迪
　　跂石复临水，弄波情未极。日下川上寒，浮云澹无色。
　　◎卷.29【辋川集二十首·北垞】裴迪
　　南山北垞下，结宇临欹湖。每欲采樵去，扁舟出菰蒲。
　　◎卷.30【辋川集二十首·竹里馆】裴迪
　　来过竹里馆，日与道相亲。出入唯山鸟，幽深无世人。
　　◎卷.31【辋川集二十首·辛夷坞】裴迪
　　绿堤春草合，王孙自留玩。况有辛夷花，色与芙蓉乱。
　　◎卷.32【辋川集二十首·漆园】裴迪
　　好闲早成性，果此谐宿诺。今日漆园游，还同庄叟乐。
　　◎卷.33【辋川集二十首·椒园】裴迪
　　丹刺罥人衣，芳香留过客。幸堪调鼎用，愿君垂采摘。
　　◎卷.34【辋口遇雨忆终南山因献王维】裴迪
　　积雨晦空曲，平沙灭浮彩。辋水去悠悠，南山复何在。
　　◎卷.35【崔九欲往南山马上口号与别（一作留别王维）】裴迪
　　归山深浅去，须尽丘壑美。莫学武陵人，暂游桃源里。
　　◎卷.36【与卢员外象过崔处士兴宗林亭】裴迪
　　乔柯门里自成阴，散发窗中曾不簪。
　　逍遥且喜从吾事，荣宠从来非我心。
　　◎卷.37【西塔寺陆羽茶泉】裴迪
　　竟陵西塔寺，踪迹尚空虚。不独支公住，曾经陆羽居。
　　草堂荒产蛤，茶井冷生鱼。一汲清泠水，高风味有馀。
　　◎卷.38【同王右丞送瑗公南归】崔兴宗
　　行苦神亦秀，泠然谿上松。铜瓶与竹杖，来自祝融峰。
　　常愿入灵岳，藏经访遗踪。南归见长老，且为说心胸。
　　◎卷.39【青雀歌】崔兴宗
　　青扈绕青林，翩翾陋体一微禽。
　　不应常在藩篱下，他日凌云谁见心。
　　◎卷.40【和王维敕赐百官樱桃】崔兴宗
　　未央朝谒正逶迤，天上樱桃锡此时。朱实初传九华殿，
　　繁花旧杂万年枝。未胜晏子江南橘，莫比潘家大谷梨。
　　闻道令人好颜色，神农本草自应知。
　　◎卷.41【留别王维】崔兴宗
　　驻马欲分襟，清寒御沟上。前山景气佳，独往还惆怅。
　　◎卷.42【酬王维卢象见过林亭】崔兴宗
　　穷巷空林常闭关，悠然独卧对前山。
　　今朝忽枉嵇生驾，倒屣开门遥解颜。
　　◎卷.43【送大理正摄御史判凉州别驾】苑咸
　　天子念西疆，咨君去不遑。垂银棘庭印，持斧柏台纲。
　　雪下天山白，泉枯塞草黄。伫闻河陇外，还继海沂康。
　　◎卷.44【酬王维】苑咸
　　莲花梵字本从天，华省仙郎早悟禅。三点成伊犹有想，
　　一观如幻自忘筌。为文已变当时体，入用还推间气贤。
　　应同罗汉无名欲，故作冯唐老岁年。
　　◎卷.45【寻西山隐者不遇（一作山行寻隐者不遇）】丘为
　　绝顶一茅茨，直上三十里。扣关无僮仆，窥室唯案几。
　　若非巾柴车，应是钓秋水。差池不相见，黾勉空仰止。
　　草色新雨中，松声晚窗里。及兹契幽绝，自足荡心耳。
　　虽无宾主意，颇得清净理。兴尽方下山，何必待之子。
　　◎卷.46【题农父庐舍】丘为
　　东风何时至，已绿湖上山。湖上春已早，田家日不闲。
　　沟塍流水处，耒耜平芜间。薄暮饭牛罢，归来还闭关。
　　◎卷.47【泛若耶谿】丘为
　　结庐若耶里，左右若耶水。无日不钓鱼，有时向城市。
　　溪中水流急，渡口水流宽。每得樵风便，往来殊不难。
　　一川草长绿，四时那得辨。短褐衣妻儿，馀粮及鸡犬。
　　日暮鸟雀稀，稚子呼牛归。住处无邻里，柴门独掩扉。
　　◎卷.48【湖中寄王侍御】丘为
　　日日湖水上，好登湖上楼。终年不向郭，过午始梳头。
　　尝自爱杯酒，得无相献酬。小僮能脍鲤，少妾事莲舟。
　　每有南浦信，仍期后月游。方春转摇荡，孤兴时淹留。
　　骢马真傲吏，翛然无所求。晨趋玉阶下，心许沧江流。
　　少别如昨日，何言经数秋。应知方外事，独往非悠悠。
　　◎卷.49【登润州城】丘为
　　天末江城晚，登临客望迷。春潮平岛屿，残雨隔虹蜺。
　　鸟与孤帆远，烟和独树低。乡山何处是，目断广陵西。
　　◎卷.50【寻庐山崔征君】丘为
　　日高鸡犬静，门掩向寒塘。夜竹深茅宇，秋亭冷石床。
　　住山年已远，服药寿偏长。虚弃浮生者，相逢益自伤。
　　◎卷.51【留别王维（一作王维留别丘为诗）】丘为
　　归鞍白云外，缭绕出前山。今日又明日，自知心不闲。
　　亲劳簪组送，欲趁莺花还。一步一回首，迟迟向近关。
　　◎卷.52【竹下残雪】丘为
　　一点消未尽，孤月在竹阴。晴光夜转莹，寒气晓仍深。
　　还对读书牖，且关乘兴心。已能依此地，终不傍瑶琴。
　　◎卷.53【送阎校书之越】丘为
　　南入剡中路，草云应转微。湖边好花照，山口细泉飞。
　　此地饶古迹，世人多忘归。经年松雪在，永日世情稀。
　　芸阁应相望，芳时不可违。
　　◎卷.54【省试夏日可畏（一作张籍诗）】丘为
　　赫赫温风扇，炎炎夏日徂。火威驰迥野，畏景烁遥途。
　　势矫翔阳翰，功分造化炉。禁城千品烛，黄道一轮孤。
　　落照频空簟，馀晖卷夕梧。如何倦游子，中路独踟蹰。
　　◎卷.55【左掖梨花（同王维、皇甫冉赋）】丘为
　　冷艳全欺雪，馀香乍入衣。春风且莫定，吹向玉阶飞。
　　◎卷.56【渡汉江（一作戴叔伦诗，题作江行）】丘为
　　漾舟汉江上，挂席候风生。临泛何容与，爱此江水清。
　　芦洲隐遥嶂，露日映孤城。自顾疏野性，难忘鸥鸟情。
　　聊复与时顾，暂欲解尘缨。跋涉非吾愿，虚怀浩已盈。
　　◎卷.57【冬至下寄舍弟时应赴入京（杂言）】丘为
　　去去知未远，依依甚初别。他乡至下心，昨夜阶前雪。
　　终日读书仍少孤，家贫兄弟未当途。适远才过宿舂料，
　　相随惟一平头奴。男儿出门事四海，立身世业文章在。
　　莫漫忆柴扉，驷马高车朝紫微。江南驿使不曾断，
　　迎前为尔非春衣。
　　◎卷.58【送晁补阙归日本国】赵骅
　　西掖承休浣，东隅返故林。来称郯子学，归是越人吟。
　　马上秋郊远，舟中曙海阴。知君怀魏阙，万里独摇心。


第一百三十卷
　　◎卷.1【古游侠呈军中诸将（一作游侠篇）】崔颢
　　少年负胆气，好勇复知机。仗剑出门去，孤城逢合围。
　　杀人辽水上，走马渔阳归。错落金锁甲，蒙茸貂鼠衣。
　　还家行且猎，弓矢速如飞。地迥鹰犬疾，草深狐兔肥。
　　腰间带两绶，转盼生光辉。顾谓今日战，何如随建威。
　　◎卷.2【赠轻车】崔颢
　　悠悠远行归，经春涉长道。幽冀桑始青，洛阳蚕欲老。
　　忆昨戎马地，别时心草草。烽火从北来，边城闭常早。
　　平生少相遇，未得展怀抱。今日杯酒间，见君交情好。
　　◎卷.3【赠王威古】崔颢
　　三十羽林将，出身常事边。春风吹浅草，猎骑何翩翩。
　　插羽两相顾，鸣弓新上弦。射麋入深谷，饮马投荒泉。
　　马上共倾酒，野中聊割鲜。相看未及饮，杂虏寇幽燕。
　　烽火去不息，胡尘高际天。长驱救东北，战解城亦全。
　　报国行赴难，古来皆共然。
　　◎卷.4【赠怀一上人】崔颢
　　法师东南秀，世实豪家子。削发十二年，诵经峨眉里。
　　自此照群蒙，卓然为道雄。观生尽入妄，悟有皆成空。
　　净体无众染，苦心归妙宗。一朝敕书至，召入承明宫。
　　说法金殿里，焚香清禁中。传灯遍都邑，杖锡游王公。
　　天子揖妙道，群僚趋下风。我法本无著，时来出林壑。
　　因心得化城，随病皆与药。上启黄屋心，下除苍生缚。
　　一从入君门，说法无朝昏。帝作转轮王，师为持戒尊。
　　轩风洒甘露，佛雨生慈根。但有灭度理，而生开济恩。
　　复闻江海曲，好杀成风俗。帝曰我上人，为除膻腥欲。
　　是日发西秦，东南至蕲春。风将衡桂接，地与吴楚邻。
　　旧少清信士，实多渔猎人。一闻吾师至，舍网江湖滨。
　　作礼忏前恶，洁诚期后因。因成日既久，事济身不守。
　　更出淮楚间，复来荆河口。荆河马卿岑，兹地近道林。
　　入讲鸟常狎，坐禅兽不侵。都非缘未尽，曾是教所任。
　　故我一来事，永承微妙音。竹房见衣钵，松宇清身心。
　　早悔业至浅，晚成计可寻。善哉远公义，清净如黄金。
　　◎卷.5【游天竺寺】崔颢
　　晨登天竺山，山殿朝阳晓。厓泉争喷薄，江岫相萦绕。
　　直上孤顶高，平看众峰小。南州十二月，地暖冰雪少。
　　青翠满寒山，藤萝覆冬沼。花龛瀑布侧，青壁石林杪。
　　鸣钟集人天，施饭聚猿鸟。洗意归清净，澄心悟空了。
　　始知世上人，万物一何扰。
　　◎卷.6【入若耶溪】崔颢
　　轻舟去何疾，已到云林境。起坐鱼鸟间，动摇山水影。
　　岩中响自答，溪里言弥静。事事令人幽，停桡向馀景。
　　◎卷.7【杂诗】崔颢
　　可怜青铜镜，挂在白玉堂。玉堂有美女，娇弄明月光。
　　罗袖拂金鹊，彩屏点红妆。妆罢含情坐，春风桃李香。
　　◎卷.8【结定襄郡狱效陶体】崔颢
　　我在河东时，使往定襄里。定襄诸小儿，争讼纷城市。
　　长老莫敢言，太守不能理。谤书盈几案，文墨相填委。
　　牵引肆中翁，追呼田家子。我来折此狱，五听辨疑似。
　　小大必以情，未尝施鞭箠。是时三月暮，遍野农桑起。
　　里巷鸣春鸠，田园引流水。此乡多杂俗，戎夏殊音旨。
　　顾问边塞人，劳情曷云已。
　　◎卷.9【长安道（一作霍将军）】崔颢
　　长安甲第高入云，谁家居住霍将军。日晚朝回拥宾从，
　　路傍揖拜何纷纷。莫言炙手手可热，须臾火尽灰亦灭。
　　莫言贫贱即可欺，人生富贵自有时。一朝天子赐颜色，
　　世上悠悠应始知。
　　◎卷.10【行路难】崔颢
　　君不见建章宫中金明枝，万万长条拂地垂。
　　二月三月花如霰，九重幽深君不见。艳彩朝含四宝宫，
　　香风旦入朝云殿。汉家宫女春未阑，爱此芳香朝暮看。
　　看来看去心不忘，攀折将安镜台上。双双素手剪不成，
　　两两红妆笑相向。建章昨夜起春风，一花飞落长信宫。
　　长信丽人见花泣，忆此珍树何嗟及。我昔初在昭阳时，
　　朝攀暮折登玉墀。只言岁岁长相对，不悟今朝遥相思。
　　◎卷.11【孟门行】崔颢
　　黄雀衔黄花，翩翩傍檐隙。本拟报君恩，如何反弹射。
　　金罍美酒满座春，平原爱才多众宾。满堂尽是忠义士，
　　何意得有谗谀人。谀言反覆那可道，能令君心不自保。
　　北园新栽桃李枝，根株未固何转移。成阴结实君自取，
　　若问傍人那得知。
　　◎卷.12【渭城少年行】崔颢
　　洛阳三月梨花飞，秦地行人春忆归。扬鞭走马城南陌，
　　朝逢驿使秦川客。驿使前日发章台，传道长安春早来。
　　棠梨宫中燕初至，葡萄馆里花正开。念此使人归更早，
　　三月便达长安道。长安道上春可怜，摇风荡日曲江边。
　　万户楼台临渭水，五陵花柳满秦川。秦川寒食盛繁华，
　　游子春来不见家。斗鸡下杜尘初合，走马章台日半斜。
　　章台帝城称贵里，青楼日晚歌钟起。贵里豪家白马骄，
　　五陵年少不相饶。双双挟弹来金市，两两鸣鞭上渭桥。
　　渭城桥头酒新熟，金鞍白马谁家宿。可怜锦瑟筝琵琶，
　　玉壶清酒就倡家。小妇春来不解羞，娇歌一曲杨柳花。
　　◎卷.13【卢姬篇】崔颢
　　卢姬少小魏王家，绿鬓红唇桃李花。魏王绮楼十二重，
　　水晶帘箔绣芙蓉。白玉栏干金作柱，楼上朝朝学歌舞。
　　前堂后堂罗袖人，南窗北窗花发春。翠幌珠帘斗丝管，
　　一弹一奏云欲断。君王日晚下朝归，鸣环佩玉生光辉。
　　人生今日得娇贵，谁道卢姬身细微。
　　◎卷.14【江畔老人愁】崔颢
　　江南年少十八九，乘舟欲渡青溪口。青溪口边一老翁，
　　鬓眉皓白已衰朽。自言家代仕梁陈，垂朱拖紫三十人。
　　两朝出将复入相，五世叠鼓乘朱轮。父兄三叶皆尚主，
　　子女四代为妃嫔。南山赐田接御苑，北宫甲第连紫宸。
　　直言荣华未休歇，不觉山崩海将竭。兵戈乱入建康城，
　　烟火连烧未央阙。衣冠士子陷锋刃，良将名臣尽埋没。
　　山川改易失市朝，衢路纵横填白骨。老人此时尚少年，
　　脱身走得投海边。罢兵岁馀未敢出，去乡三载方来旋。
　　蓬蒿忘却五城宅，草木不识青谿田。虽然得归到乡土，
　　零丁贫贱长辛苦。采樵屡入历阳山，刈稻常过新林浦。
　　少年欲知老人岁，岂知今年一百五。君今少壮我已衰，
　　我昔少年君不睹。人生贵贱各有时，莫见羸老相轻欺。
　　感君相问为君说，说罢不觉令人悲。
　　◎卷.15【邯郸宫人怨】崔颢
　　邯郸陌上三月春，暮行逢见一妇人。自言乡里本燕赵，
　　少小随家西入秦。母兄怜爱无俦侣，五岁名为阿娇女。
　　七岁丰茸好颜色，八岁黠惠能言语。十三兄弟教诗书，
　　十五青楼学歌舞。我家青楼临道傍，纱窗绮幔暗闻香。
　　日暮笙歌君驻马，春日妆梳妾断肠。不用城南使君婿，
　　本求三十侍中郎。何知汉帝好容色，玉辇携登归建章。
　　建章宫殿不知数，万户千门深且长。百堵涂椒接青琐，
　　九华阁道连洞房。水晶帘箔云母扇，琉璃窗牖玳瑁床。
　　岁岁年年奉欢宴，娇贵荣华谁不羡。恩情莫比陈皇后，
　　宠爱全胜赵飞燕。瑶房侍寝世莫知，金屋更衣人不见。
　　谁言一朝复一日，君王弃世市朝变。宫车出葬茂陵田，
　　贱妾独留长信殿。一朝太子升至尊，宫中人事如掌翻。
　　同时侍女见谗毁，后来新人莫敢言。兄弟印绶皆被夺，
　　昔年赏赐不复存。一旦放归旧乡里，乘车垂泪还入门。
　　父母愍我曾富贵，嫁与西舍金王孙。念此翻覆复何道，
　　百年盛衰谁能保。忆昨尚如春日花，悲今已作秋时草。
　　少年去去莫停鞭，人生万事由上天。非我今日独如此，
　　古今歇薄皆共然。
　　◎卷.16【川上女】崔颢
　　川上女，晚妆鲜，日落青渚试轻楫。汀长花满正回船，
　　暮来浪起风转紧。自言此去横塘近，绿江无伴夜独行，
　　独行心绪愁无尽。
　　◎卷.17【雁门胡人歌】崔颢
　　高山代郡东接燕，雁门胡人家近边。解放胡鹰逐塞鸟，
　　能将代马猎秋田。山头野火寒多烧，雨里孤峰湿作烟。
　　闻道辽西无斗战，时时醉向酒家眠。
　　◎卷.18【代闺人答轻薄少年】崔颢
　　妾家近隔凤凰池，粉壁纱窗杨柳垂。本期汉代金吾婿，
　　误嫁长安游侠儿。儿家夫婿多轻薄，借客探丸重然诺。
　　平明挟弹入新丰，日晚挥鞭出长乐。青丝白马冶游园，
　　能使行人驻马看。自矜陌上繁华盛，不念闺中花鸟阑。
　　花间陌上春将晚，走马斗鸡犹未返。三时出望无消息，
　　一去那知行近远。桃李花开覆井栏，朱楼落日卷帘看。
　　愁来欲奏相思曲，抱得秦筝不忍弹。
　　◎卷.19【七夕】崔颢
　　长安城中月如练，家家此夜持针线。仙裙玉佩空自知，
　　天上人间不相见。长信深阴夜转幽，瑶阶金阁数萤流。
　　班姬此夕愁无限，河汉三更看斗牛。
　　◎卷.20【长门怨】崔颢
　　君王宠初歇，弃妾长门宫。紫殿青苔满，高楼明月空。
　　夜愁生枕席，春意罢帘栊。泣尽无人问，容华落镜中。
　　◎卷.21【王家少妇（一作古意）】崔颢
　　十五嫁王昌，盈盈入画堂。自矜年最少，复倚婿为郎。
　　舞爱前谿绿，歌怜子夜长。闲来斗百草，度日不成妆。
　　◎卷.22【岐王席观妓（一作卢女曲）】崔颢
　　二月春来半，宫中日渐长。柳垂金屋暖，花发玉楼香。
　　拂匣先临镜，调笙更炙簧。还将歌舞态，只拟奉君王。
　　◎卷.23【上巳】崔颢
　　巳日帝城春，倾都祓禊晨。停车须傍水，奏乐要惊尘。
　　弱柳障行骑，浮桥拥看人。犹言日尚早，更向九龙津。
　　◎卷.24【赠梁州张都督】崔颢
　　闻君为汉将，虏骑罢南侵。出塞清沙漠，还家拜羽林。
　　风霜臣节苦，岁月主恩深。为语西河使，知余报国心。
　　◎卷.25【赠卢八象】崔颢
　　客从巴水渡，传尔溯行舟。是日风波霁，高堂雨半收。
　　青山满蜀道，绿水向荆州。不作书相问，谁能慰别愁。
　　◎卷.26【题潼关楼】崔颢
　　客行逢雨霁，歇马上津楼。山势雄三辅，关门扼九州。
　　川从陕路去，河绕华阴流。向晚登临处，风烟万里愁。
　　◎卷.27【题沈隐侯八咏楼】崔颢
　　梁日东阳守，为楼望越中。绿窗明月在，青史古人空。
　　江静闻山狖，川长数塞鸿。登临白云晚，流恨此遗风。
　　◎卷.28【晚入汴水】崔颢
　　昨晚南行楚，今朝北溯河。客愁能几日，乡路渐无多。
　　晴景摇津树，春风起棹歌。长淮亦已尽，宁复畏潮波。
　　◎卷.29【发锦沙村】崔颢
　　北上途未半，南行岁已阑。孤舟下建德，江水入新安。
　　海近山常雨，谿深地早寒。行行泊不可，须及子陵滩。
　　◎卷.30【送单于裴都护赴西河】崔颢
　　征马去翩翩，城秋月正圆。单于莫近塞，都护欲临边。
　　汉驿通烟火，胡沙乏井泉。功成须献捷，未必去经年。
　　◎卷.31【黄鹤楼】崔颢
　　昔人已乘白云去，此地空馀黄鹤楼。黄鹤一去不复返，
　　白云千载空悠悠。晴川历历汉阳树，春草萋萋鹦鹉洲。
　　日暮乡关何处是，烟波江上使人愁。
　　◎卷.32【行经华阴】崔颢
　　岧峣太华俯咸京，天外三峰削不成。武帝祠前云欲散，
　　仙人掌上雨初晴。河山北枕秦关险，驿树西连汉畤平。
　　借问路傍名利客，无如此处学长生。
　　◎卷.33【相逢行】崔颢
　　妾年初二八，家住洛桥头。玉户临驰道，朱门近御沟。
　　使君何假问，夫婿大长秋。女弟新承宠，诸兄近拜侯。
　　春生百子殿，花发五城楼。出入千门里，年年乐未休。
　　◎卷.34【辽西作（一作关西行）】崔颢
　　燕郊芳岁晚，残雪冻边城。四月青草合，辽阳春水生。
　　胡人正牧马，汉将日征兵。露重宝刀湿，沙虚金鼓鸣。
　　寒衣著已尽，春服与谁成。寄语洛阳使，为传边塞情。
　　◎卷.35【奉和许给事夜直简诸公】崔颢
　　西掖黄枢近，东曹紫禁连。地因才子拜，人用省郎迁。
　　夜直千门静，河明万象悬。建章宵漏急，阊阖晓钟传。
　　宠列貂蝉位，恩深侍从年。九重初起草，五夜即成篇。
　　顾己无官次，循涯但自怜。远陪兰署作，空此仰神仙。
　　◎卷.36【舟行入剡】崔颢
　　鸣棹下东阳，回舟入剡乡。青山行不尽，绿水去何长。
　　地气秋仍湿，江风晚渐凉。山梅犹作雨，谿橘未知霜。
　　谢客文逾盛，林公未可忘。多惭越中好，流恨阅时芳。
　　◎卷.37【澄水如鉴】崔颢
　　圣贤将立喻，上善贮情深。洁白依全德，澄清有片心。
　　浇浮知不挠，滥浊固难侵。方寸悬高鉴，生涯讵陆沉。
　　对泉能自诫，如镜静相临。廉慎传家政，流芳合古今。
　　◎卷.38【长干曲四首（一作江南曲）】崔颢
　　君家何处住，妾住在横塘。停船暂借问，或恐是同乡。
　　家临九江水，来去九江侧。同是长干人，自小不相识。
　　下渚多风浪，莲舟渐觉稀。那能不相待，独自逆潮归。
　　三江潮水急，五湖风浪涌。由来花性轻，莫畏莲舟重。
　　◎卷.39【维扬送友还苏州】崔颢
　　长安南下几程途，得到邗沟吊绿芜。
　　渚畔鲈鱼舟上钓，羡君归老向东吴。


第一百三十一卷
　　◎卷.1【古意二首】祖咏
　　夫差日淫放，举国求妃嫔。自谓得王宠，代间无美人。
　　碧罗象天阁，坐辇乘芳春。宫女数千骑，常游江水滨。
　　年深玉颜老，时薄花妆新。拭泪下金殿，娇多不顾身。
　　生前妒歌舞，死后同灰尘。冢墓令人哀，哀于铜雀台。
　　楚王竟何去，独自留巫山。偏使世人见，迢迢江汉间。
　　驻舟春谿里，誓愿拜灵颜。梦寐睹神女，金沙鸣珮环。
　　闲艳绝世姿，令人气力微。含笑默不语，化作朝云飞。
　　◎卷.2【渡淮河寄平一】祖咏
　　天色混波涛，岸阴匝村墅。微微汉祖庙，隐隐江陵渚。
　　云树森已重，时明郁相拒。
　　◎卷.3【归汝坟山庄留别卢象】祖咏
　　淹留岁将晏，久废南山期。旧业不见弃，还山从此辞。
　　沤麻入南涧，刈麦向东菑。对酒鸡黍熟，闭门风雪时。
　　非君一延首，谁慰遥相思。
　　◎卷.4【夕次圃田店】祖咏
　　前路入郑郊，尚经百馀里。马烦时欲歇，客归程未已。
　　落日桑柘阴，遥村烟火起。西还不遑宿，中夜渡泾水。
　　◎卷.5【田家即事】祖咏
　　旧居东皋上，左右俯荒村。樵路前傍岭，田家遥对门。
　　欢娱始披拂，惬意在郊原。馀霁荡川雾，新秋仍昼昏。
　　攀条憩林麓，引水开泉源。稼穑岂云倦，桑麻今正繁。
　　方求静者赏，偶与潜夫论。鸡黍何必具，吾心知道尊。
　　◎卷.6【扈从御宿池】祖咏
　　君王既巡狩，辇道入秦京。远树低枪垒，孤峰入幔城。
　　寒疏清禁漏，夜警羽林兵。谁念迷方客，长怀魏阙情。
　　◎卷.7【赠苗发员外（一作李端诗）】祖咏
　　宿雨朝来歇，空山天气清。盘云双鹤下，隔水一蝉鸣。
　　古道黄花落，平芜赤烧生。茂陵虽有病，犹得伴君行。
　　◎卷.8【答王维留宿】祖咏
　　四年不相见，相见复何为。握手言未毕，却令伤别离。
　　升堂还驻马，酌醴便呼儿。语嘿自相对，安用傍人知。
　　◎卷.9【长乐驿留别卢象裴总】祖咏
　　朝来已握手，宿别更伤心。灞水行人渡，商山驿路深。
　　故情君且足，谪宦我难任。直道皆如此，谁能泪满襟。
　　◎卷.10【送刘高邮棁使入都】祖咏
　　常闻积归思，昨夜又兼秋。乡路京华远，王程江水流。
　　吴歌喧两岸，楚客醉孤舟。渐觉潮初上，凄然多暮愁。
　　◎卷.11【宴吴王宅】祖咏
　　吴王承国宠，列第禁城东。连夜征词客，当春试舞童。
　　砌分池水岸，窗度竹林风。更待西园月，金尊乐未终。
　　◎卷.12【观华岳】祖咏
　　西入秦关口，南瞻驿路连。彩云生阙下，松树到祠边。
　　作镇当官道，雄都俯大川。莲峰径上处，仿佛有神仙。
　　◎卷.13【泗上冯使君南楼作】祖咏
　　井邑连淮泗，南楼向晚过。望滩沙鹭起，寻岸浴童歌。
　　近海云偏出，兼秋雨更多。明晨拟回棹，乡思恨风波。
　　◎卷.14【苏氏别业】祖咏
　　别业居幽处，到来生隐心。南山当户牖，沣水映园林。
　　屋覆经冬雪，庭昏未夕阴。寥寥人境外，闲坐听春禽。
　　◎卷.15【汝坟别业】祖咏
　　失路农为业，移家到汝坟。独愁常废卷，多病久离群。
　　鸟雀垂窗柳，虹霓出涧云。山中无外事，樵唱有时闻。
　　◎卷.16【陆浑水亭】祖咏
　　昼眺伊川曲，岩间霁色明。浅沙平有路，流水漫无声。
　　浴鸟沿波聚，潜鱼触钓惊。更怜春岸绿，幽意满前楹。
　　◎卷.17【过郑曲】祖咏
　　路向荣川谷，晴来望尽通。细烟生水上，圆月在舟中。
　　岸势迷行客，秋声乱草虫。旅怀劳自慰，淅淅有凉风。
　　◎卷.18【宿陈留李少府揆厅】祖咏
　　相知有叔卿，讼简夜弥清。旅泊倦愁卧，堂空闻曙更。
　　风帘摇烛影，秋雨带虫声。归思那堪说，悠悠限洛城。
　　◎卷.19【题韩少府水亭】祖咏
　　梅福幽栖处，佳期不忘还。鸟吟当户竹，花绕傍池山。
　　水气侵阶冷，松阴覆座闲。宁知武陵趣，宛在市朝间。
　　◎卷.20【题远公经台】祖咏
　　兰若无人到，真僧出复稀。苔侵行道席，云湿坐禅衣。
　　涧鼠缘香案，山蝉噪竹扉。世间长不见，宁止暂忘归。
　　◎卷.21【中峰居喜见苗发（一作李端诗）】祖咏
　　自得中峰住，深林亦闭关。经秋无客到，入夜有僧还。
　　暗涧泉声小，荒冈树影闲。高窗不可望，星月满空山。
　　◎卷.22【江南旅情】祖咏
　　楚山不可极，归路但萧条。海色晴看雨，江声夜听潮。
　　剑留南斗近，书寄北风遥。为报空潭橘，无媒寄洛桥。
　　◎卷.23【泊扬子津】祖咏
　　才入维扬郡，乡关此路遥。林藏初过雨，风退欲归潮。
　　江火明沙岸，云帆碍浦桥。客衣今日薄，寒气近来饶。
　　◎卷.24【晚泊金陵水亭】祖咏
　　江亭当废国，秋景倍萧骚。夕照明残垒，寒潮涨古濠。
　　就田看鹤大，隔水见僧高。无限前朝事，醒吟易觉劳。
　　◎卷.25【七夕】祖咏
　　闺女求天女，更阑意未阑。玉庭开粉席，罗袖捧金盘。
　　向月穿针易，临风整线难。不知谁得巧，明旦试相看。
　　◎卷.26【望蓟门】祖咏
　　燕台一望客心惊，箫鼓喧喧汉将营。万里寒光生积雪，
　　三边曙色动危旌。沙场烽火连胡月，海畔云山拥蓟城。
　　少小虽非投笔吏，论功还欲请长缨。
　　◎卷.27【家园夜坐寄郭微】祖咏
　　前阶微雨歇，开户散窥林。月出夜方浅，水凉池更深。
　　馀风生竹树，清露薄衣襟。遇物遂遥叹，怀人滋远心。
　　依稀成梦想，影响绝徽音。谁念穷居者，明时嗟陆沉。
　　◎卷.28【酬汴州李别驾赠】祖咏
　　秋风多客思，行旅厌艰辛。自洛非才子，游梁得主人。
　　文章参末议，荣贱岂同伦。叹逝逢三演，怀贤忆四真。
　　情因恩旧好，契托死生亲。所愧能投赠，清言益润身。
　　◎卷.29【清明宴司勋刘郎中别业】祖咏
　　田家复近臣，行乐不违亲。霁日园林好，清明烟火新。
　　以文长会友，唯德自成邻。池照窗阴晚，杯香药味春。
　　檐前花覆地，竹外鸟窥人。何必桃源里，深居作隐沦。
　　◎卷.30【汝坟秋同仙州王长史翰闻百舌鸟】祖咏
　　秋天闻好鸟，惊起出帘帷。却念殊方月，能鸣巳后时。
　　迁乔诚可早，出谷此何迟。顾影惭无对，怀群空所思。
　　凄凉岁欲晚，萧索燕将辞。留听未终曲，弥令心独悲。
　　高飞凭力致，巧啭任天姿。返覆知而静，间关断若遗。
　　花繁上林路，霜落汝川湄。且长凌风翮，乘春自有期。
　　◎卷.31【送丘为下第】祖咏
　　沧江一身客，献赋空十年。明主岂能好，今人谁举贤。
　　国门税征驾，旅食谋归旋。皦日媚春水，绿蘋香客船。
　　无媒既不达，予亦思归田。
　　◎卷.32【赠苗发员外】祖咏
　　朱户敞高扉，青槐碍落晖。八龙乘庆重，三虎递朝归。
　　坐竹人声绝，横琴鸟语稀。花惭潘岳貌，年称老莱衣。
　　叶暗朱樱熟，丝长粉蝶飞。应怜鲁儒贱，空与故山违。
　　◎卷.33【寄王长史】祖咏
　　汝颍俱宿好，往来托层峦。终日何寂寞，绕篱生蕙兰。
　　◎卷.34【别怨】祖咏
　　送别到中流，秋船倚渡头。相看尚不远，未可即回舟。
　　◎卷.35【终南望馀雪】祖咏
　　终南阴岭秀，积雪浮云端。林表明霁色，城中增暮寒。
　　◎卷.36【句】祖咏
　　不知叠嶂夜来雨，清晓石楠花乱流。


第一百三十二卷
　　◎卷.1【湘夫人】李颀
　　九嶷日已暮，三湘云复愁。窅霭罗袂色，潺湲江水流。
　　佳期来北渚，捐佩在芳洲。
　　◎卷.2【塞下曲】李颀
　　黄云雁门郡，日暮风沙里。千骑黑貂裘，皆称羽林子。
　　金笳吹朔雪，铁马嘶云水。帐下饮蒲萄，平生寸心是。
　　◎卷.3【古塞下曲】李颀
　　行人朝走马，直指蓟城傍。蓟城通漠北，万里别吾乡。
　　海上千烽火，沙中百战场。军书发上郡，春色度河阳。
　　袅袅汉宫柳，青青胡地桑。琵琶出塞曲，横笛断君肠。
　　◎卷.4【渔父歌】李颀
　　白首何老人，蓑笠蔽其身。避世长不仕，钓鱼清江滨。
　　浦沙明濯足，山月静垂纶。寓宿湍与濑，行歌秋复春。
　　持竿湘岸竹，爇火芦洲薪。绿水饭香稻，青荷包紫鳞。
　　于中还自乐，所欲全吾真。而笑独醒者，临流多苦辛。
　　◎卷.5【东京寄万楚】李颀
　　濩落久无用，隐身甘采薇。仍闻薄宦者，还事田家衣。
　　颍水日夜流，故人相见稀。春山不可望，黄鸟东南飞。
　　濯足岂长往，一樽聊可依。了然潭上月，适我胸中机。
　　在昔同门友，如今出处非。优游白虎殿，偃息青琐闱。
　　且有荐君表，当看携手归。寄书不待面，兰茝空芳菲。
　　◎卷.6【寄焦炼师】李颀
　　得道凡百岁，烧丹惟一身。悠悠孤峰顶，日见三花春。
　　白鹤翠微里，黄精幽涧滨。始知世上客，不及山中人。
　　仙境若在梦，朝云如可亲。何由睹颜色，挥手谢风尘。
　　◎卷.7【望鸣皋山白云寄洛阳卢主簿】李颀
　　饮马伊水中，白云鸣皋上。氛氲山绝顶，行子时一望。
　　照日龙虎姿，攒空冰雪状。嵡嵸殊未已，崚嶒忽相向。
　　皎皎横绿林，霏霏澹青嶂。远映村更失，孤高鹤来傍。
　　胜气欣有逢，仙游且难访。故人吏京剧，每事多闲放。
　　室画峨眉峰，心格洞庭浪。惜哉清兴里，不见予所尚。
　　◎卷.8【寄万齐融】李颀
　　名高不择仕，委世随虚舟。小邑常叹屈，故乡行可游。
　　青枫半村户，香稻盈田畴。为政日清净，何人同海鸥。
　　摇巾北林夕，把菊东山秋。对酒池云满，向家湖水流。
　　岸阴止鸣鹄，山色映潜虬。靡靡俗中理，萧萧川上幽。
　　昔年至吴郡，常隐临江楼。我有一书札，因之芳杜洲。
　　◎卷.9【赠张旭】李颀
　　张公性嗜酒，豁达无所营。皓首穷草隶，时称太湖精。
　　露顶据胡床，长叫三五声。兴来洒素壁，挥笔如流星。
　　下舍风萧条，寒草满户庭。问家何所有，生事如浮萍。
　　左手持蟹螯，右手执丹经。瞪目视霄汉，不知醉与醒。
　　诸宾且方坐，旭日临东城。荷叶裹江鱼，白瓯贮香粳。
　　微禄心不屑，放神于八纮。时人不识者，即是安期生。
　　◎卷.10【赠苏明府】李颀
　　苏君年几许，状貌如玉童。采药傍梁宋，共言随日翁。
　　常辞小县宰，一往东山东。不复有家室，悠悠人世中。
　　子孙皆老死，相识悲转蓬。发白还更黑，身轻行若风。
　　泛然无所系，心与孤云同。出入虽一杖，安然知始终。
　　愿闻素女事，去采山花丛。诱我为弟子，逍遥寻葛洪。
　　◎卷.11【登首阳山谒夷齐庙】李颀
　　古人已不见，乔木竟谁过。寂寞首阳山，白云空复多。
　　苍苔归地骨，皓首采薇歌。毕命无怨色，成仁其若何。
　　我来入遗庙，时候微清和。落日吊山鬼，回风吹女萝。
　　石崖向西豁，引领望黄河。千里一飞鸟，孤光东逝波。
　　驱车层城路，惆怅此岩阿。
　　◎卷.12【谒张果先生】李颀
　　先生谷神者，甲子焉能计。自说轩辕师，于今几千岁。
　　寓游城郭里，浪迹希夷际。应物云无心，逢时舟不系。
　　餐霞断火粒，野服兼荷制。白雪净肌肤，青松养身世。
　　韬精殊豹隐，炼骨同蝉蜕。忽去不知谁，偶来宁有契。
　　二仪齐寿考，六合随休憩。彭聃犹婴孩，松期且微细。
　　尝闻穆天子，更忆汉皇帝。亲屈万乘尊，将穷四海裔。
　　车徒遍草木，锦帛招谈说。八骏空往还，三山转亏蔽。
　　吾君感至德，玄老欣来诣。受箓金殿开，清斋玉堂闭。
　　笙歌迎拜首，羽帐崇严卫。禁柳垂香炉，宫花拂仙袂。
　　祈年宝祚广，致福苍生惠。何必待龙髯，鼎成方取济。
　　◎卷.13【光上座廊下众山五韵】李颀
　　名岳在庑下，吾师居一床。每闻楞伽经，只对清翠光。
　　百谷聚雪色，莓苔侵屋梁。气盘古壁转，势引幽阶长。
　　愿游薜叶下，日见金炉香。
　　◎卷.14【九月九日刘十八东堂集】李颀
　　风俗尚九日，此情安可忘。菊花辟恶酒，汤饼茱萸香。
　　云入授衣假，风吹闲宇凉。主人尽欢意，林景昼微茫。
　　清切晚砧动，东西归鸟行。淹留怅为别，日醉秋云光。
　　◎卷.15【宋少府东溪泛舟】李颀
　　登岸还入舟，水禽惊笑语。晚叶低众色，湿云带残暑。
　　落日乘醉归，溪流复几许。
　　◎卷.16【与诸公游济渎泛舟】李颀
　　济水出王屋，其源来不穷。洑泉数眼沸，平地流清通。
　　皇帝崇祀典，诏书视三公。分官祷灵庙，奠璧沉河宫。
　　神应每如答，松篁气葱茏。苍螭送飞雨，赤鲤喷回风。
　　洒酒布瑶席，吹箫下玉童。玄冥掌阴事，祝史告年丰。
　　百谷趋潭底，三光悬镜中。浅深露沙石，蘋藻生虚空。
　　晚景临泛美，亭皋轻霭红。晴山傍舟楫，白鹭惊丝桐。
　　我本家颍北，开门见维嵩。焉知松峰外，又有天坛东。
　　左手正接z5，浩歌眄青穹。夷犹傲清吏，偃仰狎渔翁。
　　对此川上闲，非君谁与同。霜凝远村渚，月净蒹葭丛。
　　兹境信难遇，为欢殊未终。淹留怅言别，烟屿夕微濛。
　　◎卷.9【送綦毋三谒房给事】李颀
　　夫子大名下，家无钟石储。惜哉湖海上，曾校蓬莱书。
　　外物非本意，此生空澹如。所思但乘兴，远适唯单车。
　　高道时坎坷，故交愿吹嘘。徒言青琐闼，不爱承明庐。
　　百里人户满，片言争讼疏。手持莲花经，目送飞鸟馀。
　　晚景南路别，炎云中伏初。此行傥不遂，归食芦洲鱼。
　　◎卷.10【送刘四】李颀
　　爱君少岐嶷，高视白云乡。九岁能属文，谒帝游明光。
　　奉诏赤墀下，拜为童子郎。尔来屡迁易，三度尉洛阳。
　　洛阳十二门，官寺郁相望。青槐罗四面，渌水贯中央。
　　听讼破秋毫，应物利干将。辞满如脱屣，立言无否臧。
　　岁暮风雪暗，秦中川路长。行人饮腊酒，立马带晨霜。
　　生事岂须问，故园寒草荒。从今署右职，莫笑在农桑。
　　◎卷.11【送裴腾】李颀
　　养德为众许，森然此丈夫。放情白云外，爽气连虬须。
　　衡镜合知子，公心谁谓无。还令不得意，单马遂长驱。
　　桑野蚕忙时，怜君久踟踌。新晴荷卷叶，孟夏雉将雏。
　　令弟为县尹，高城汾水隅。相将簿领闲，倚望恒峰孤。
　　香露团百草，紫梨分万株。归来授衣假，莫使故园芜。
　　◎卷.12【送司农崔丞】李颀
　　黄鹂鸣官寺，香草色未已。同时皆省郎，而我独留此。
　　维监太仓粟，常对府小史。清阴罗广庭，政事如流水。
　　奉使往长安，今承朝野欢。宰臣应记识，明主必迁官。
　　塞外貔将虎，池中鸳与鸾。词人洞箫赋，公子鵕鸃冠。
　　邑里春方晚，昆明花欲阑。行行取高位，当使路傍看。
　　◎卷.13【送崔侍御赴京】李颀
　　绿槐荫长路，骏马垂青丝。柱史谒承明，翩翩将有期。
　　千官大朝日，奏事临赤墀。肃肃仪仗里，风生鹰隼姿。
　　一从登甲科，三拜皆宪司。按俗又如此，为郎何太迟。
　　送君暮春月，花落城南陲。惜别醉芳草，前山劳梦思。
　　◎卷.14【春送从叔游襄阳】李颀
　　言别恨非一，弃置我宗英。向用五经笥，今为千里行。
　　裹粮顾庭草，羸马诘朝鸣。斗酒对寒食，杂花宜晚晴。
　　春衣采洲路，夜饮南阳城。客梦岘山晓，渔歌江水清。
　　楚俗少相知，远游难称情。同人应馆谷，刺史在郊迎。
　　只合侍丹扆，翻令辞上京。时方春欲暮，叹息向流莺。
　　◎卷.15【赠别高三十五】李颀
　　五十无产业，心轻百万资。屠酤亦与群，不问君是谁。
　　饮酒或垂钓，狂歌兼咏诗。焉知汉高士，莫识越鸱夷。
　　寄迹栖霞山，蓬头睢水湄。忽然辟命下，众谓趋丹墀。
　　沐浴著赐衣，西来马行迟。能令相府重，且有函关期。
　　黾勉从寸禄，旧游梁宋时。皤皤邑中叟，相候鬓如丝。
　　官舍柳林静，河梁杏叶滋。摘芳云景晏，把手秋蝉悲。
　　小县情未惬，折腰君莫辞。吾观主人意，不久召京师。
　　◎卷.16【崔五宅送刘跂入京】李颀
　　行人惜寸景，系马暂留欢。昨日辞小沛，何时到长安。
　　乡中饮酒礼，客里行路难。清洛云鸿度，故关风日寒。
　　维将道可乐，不念身无官。生事东山远，田园芳岁阑。
　　东归余谢病，西去子加餐。宋伯非徒尔，明时正可干。
　　躬耕守贫贱，失计在林端。宿昔奉颜色，惭无双玉盘。
　　◎卷.17【送马录事赴永阳（一作嘉）】李颀
　　子为郡从事，主印清淮边。谈笑一州里，从容群吏先。
　　手持三尺令，遣决如流泉。太守既相许，诸公谁不然。
　　孤城连海树，万室带山烟。春日溪湖净，芳洲葭菼连。
　　炊粳蟹螯熟，下箸鲈鱼鲜。野鹤宿檐际，楚云飞面前。
　　听歌送离曲，且驻木兰船。赠尔八行字，当闻佳政传。
　　◎卷.18【临别送张諲入蜀】李颀
　　出门便为客，惘然悲徒御。四海维一身，茫茫欲何去。
　　经山复历水，百恨将千虑。剑阁望梁州，是君断肠处。
　　孤云伤客心，落日感君深。梦里蒹葭渚，天边橘柚林。
　　蜀江流不测，蜀路险难寻。木有相思号，猿多愁苦音。
　　莫向愚山隐，愚山地非近。故乡可归来，眼见芳菲尽。
　　◎卷.19【送王昌龄】李颀
　　漕水东去远，送君多暮情。淹留野寺出，向背孤山明。
　　前望数千里，中无蒲稗生。夕阳满舟楫，但爱微波清。
　　举酒林月上，解衣沙鸟鸣。夜来莲花界，梦里金陵城。
　　叹息此离别，悠悠江海行。
　　◎卷.20【留别王卢二拾遗】李颀
　　此别不可道，此心当报谁。春风灞水上，饮马桃花时。
　　误作好文士，只令游宦迟。留书下朝客，我有故山期。
　　◎卷.21【赠别穆元林】李颀
　　贰职久辞满，藏名三十年。丹墀策频献，白首官不迁。
　　明主日征士，吏曹何忽贤。空怀济世业，欲棹沧浪船。
　　举酒洛门外，送君春海边。彼乡有令弟，小邑试烹鲜。
　　转浦云壑媚，涉江花岛连。绿芳暗楚水，白鸟飞吴烟。
　　赠赆亦奚贵，流乱期早旋。金闺会通籍，生事岂徒然。
　　◎卷.22【不调归东川别业】李颀
　　寸禄言可取，托身将见遗。惭无匹夫志，悔与名山辞。
　　绂冕谢知己，林园多后时。葛巾方濯足，蔬食但垂帷。
　　十室对河岸，渔樵祗在兹。青郊香杜若，白水映茅茨。
　　昼景彻云树，夕阴澄古逵。渚花独开晚，田鹤静飞迟。
　　且复乐生事，前贤为我师。清歌聊鼓楫，永日望佳期。
　　◎卷.23【晚归东园】李颀
　　出郭喜见山，东行亦未远。夕阳带归路，霭霭秋稼晚。
　　樵者乘霁归，野夫及星饭。请谢朱轮客，垂竿不复返。
　　◎卷.24【龙门西峰晓望刘十八不至】李颀
　　春台临永路，跂足望行子。片片云触峰，离离鸟渡水。
　　丛林远山上，霁景杂花里。不见携手人，下山采绿芷。
　　◎卷.25【裴尹东溪别业】李颀
　　公才廊庙器，官亚河南守。别墅临都门，惊湍激前后。
　　旧交与群从，十日一携手。幅巾望寒山，长啸对高柳。
　　清欢信可尚，散吏亦何有。岸雪清城阴，水光远林首。
　　闲观野人筏，或饮川上酒。幽云澹徘徊，白鹭飞左右。
　　庭竹垂卧内，村烟隔南阜。始知物外情，簪绂同刍狗。
　　◎卷.26【无尽上人东林禅居】李颀
　　草堂每多暇，时谒山僧门。所对但群木，终朝无一言。
　　我心爱流水，此地临清源。含吐山上日，蔽亏松外村。
　　孤峰隔身世，百衲老寒暄。禅户积朝雪，花龛来暮猿。
　　顾余守耕稼，十载隐田园。萝筱慰舂汲，岩潭恣讨论。
　　泄云岂知限，至道莫探元。且愿启关锁，于焉微尚存。
　　◎卷.27【题綦毋校书别业】李颀
　　常称挂冠吏，昨日归沧洲。行客暮帆远，主人庭树秋。
　　岂伊问天命，但欲为山游。万物我何有，白云空自幽。
　　萧条江海上，日夕见丹丘。生事非渔钓，赏心随去留。
　　惜哉旷微月，欲济无轻舟。倏忽令人老，相思河水流。
　　◎卷.28【题卢道士房】李颀
　　秋砧响落木，共坐茅君家。惟见两童子，林前汲井华。
　　空坛静白日，神鼎飞丹砂。麈尾拂霜草，金铃摇霁霞。
　　上章人世隔，看弈桐阴斜。稽首问仙要，黄精堪饵花。
　　◎卷.29【题神力师院】李颀
　　大师神杰貌，五岳森禅房。坚持日月珠，豁见沧江长。
　　随病拔诸苦，致身如法王。阶庭药草遍，饭食天花香。
　　树色向高阁，昼阴横半墙。每闻第一义，心净琉璃光。
　　◎卷.30【题僧房双桐】李颀
　　青桐双拂日，傍带凌霄花。绿叶传僧磬，清阴润井华。
　　谁能事音律，焦尾蔡邕家。
　　◎卷.31【粲公院各赋一物得初荷】李颀
　　微风和众草，大叶长圆阴。晴露珠共合，夕阳花映深。
　　从来不著水，清净本因心。
　　◎卷.32【李兵曹壁画山水各赋得桂水帆】李颀
　　片帆浮桂水，落日天涯时。飞鸟看共度，闲云相与迟。
　　长波无晓夜，泛泛欲何之。
　　◎卷.33【题合欢】李颀
　　开花复卷叶，艳眼又惊心。蝶绕西枝露，风披东干阴。
　　黄衫漂细蕊，时拂女郎砧。


第一百三十三卷
　　◎卷.1【古从军行】李颀
　　白日登山望烽火，黄昏饮马傍交河。行人刁斗风沙暗，
　　公主琵琶幽怨多。野云万里无城郭，雨雪纷纷连大漠。
　　胡雁哀鸣夜夜飞，胡儿眼泪双双落。闻道玉门犹被遮，
　　应将性命逐轻车。年年战骨埋荒外，空见蒲桃入汉家。
　　◎卷.2【行路难】李颀
　　汉家名臣杨德祖，四代五公享茅土。父子兄弟绾银黄，
　　跃马鸣珂朝建章。火浣单衣绣方领，茱萸锦带玉盘囊。
　　宾客填街复满座，片言出口生辉光。世人逐势争奔走，
　　沥胆堕肝惟恐后。当时一顾登青云，自谓生死长随君。
　　一朝谢病还乡里，穷巷苍苔绝知己。秋风落叶闭重门，
　　昨日论交竟谁是。薄俗嗟嗟难重陈，深山麋鹿可为邻。
　　鲁连所以蹈东海，古往今来称达人。
　　◎卷.3【缓歌行】李颀
　　小来托身攀贵游，倾财破产无所忧。暮拟经过石渠署，
　　朝将出入铜龙楼。结交杜陵轻薄子，谓言可生复可死。
　　一沉一浮会有时，弃我翻然如脱屣。男儿立身须自强，
　　十年闭户颍水阳。业就功成见明主，击钟鼎食坐华堂。
　　二八蛾眉梳堕马，美酒清歌曲房下。文昌宫中赐锦衣，
　　长安陌上退朝归。五陵宾从莫敢视，三省官僚揖者稀。
　　早知今日读书是，悔作从前任侠非。
　　◎卷.4【琴歌】李颀
　　主人有酒欢今夕，请奏鸣琴广陵客。月照城头乌半飞，
　　霜凄万树风入衣。铜炉华烛烛增辉，初弹渌水后楚妃。
　　一声已动物皆静，四座无言星欲稀。清淮奉使千馀里，
　　敢告云山从此始。
　　◎卷.5【放歌行答从弟墨卿】李颀
　　小来好文耻学武，世上功名不解取。虽沾寸禄已后时，
　　徒欲出身事明主。柏梁赋诗不及宴，长楸走马谁相数。
　　敛迹俯眉心自甘，高歌击节声半苦。由是蹉跎一老夫，
　　养鸡牧豕东城隅。空歌汉代萧相国，肯事霍家冯子都。
　　徒尔当年声籍籍，滥作词林两京客。故人斗酒安陵桥，
　　黄鸟春风洛阳陌。吾家令弟才不羁，五言破的人共推。
　　兴来逸气如涛涌，千里长江归海时。别离短景何萧索，
　　佳句相思能间作。举头遥望鲁阳山，木叶纷纷向人落。
　　◎卷.6【王母歌】李颀
　　武皇斋戒承华殿，端拱须臾王母见。霓旌照耀麒麟车，
　　羽盖淋漓孔雀扇。手指交梨遣帝食，可以长生临宇县。
　　头上复戴九星冠，总领玉童坐南面。欲闻要言今告汝，
　　帝乃焚香请此语。若能炼魄去三尸，后当见我天皇所。
　　顾谓侍女董双成，酒阑可奏云和笙。红霞白日俨不动，
　　七龙五凤纷相迎，惜哉志骄神不悦，叹息马蹄与车辙。
　　复道歌钟杳将暮，深宫桃李花成雪。为看青玉五枝灯，
　　蟠螭吐火光欲绝。
　　◎卷.7【鲛人歌】李颀
　　鲛人潜织水底居，侧身上下随游鱼。轻绡文彩不可识，
　　夜夜澄波连月色。有时寄宿来城市，海岛青冥无极已。
　　泣珠报恩君莫辞，今年相见明年期。始知万族无不有，
　　百尺深泉架户牖。鸟没空山谁复望，一望云涛堪白首。
　　◎卷.8【夏宴张兵曹东堂】李颀
　　重林华屋堪避暑，况乃烹鲜会佳客。主人三十朝大夫，
　　满座森然见矛戟。北窗卧簟连心花，竹里蝉鸣西日斜。
　　羽扇摇风却珠汗，玉盆贮水割甘瓜。云峰峨峨自冰雪，
　　坐对芳樽不知热。醉来但挂葛巾眠，莫道明朝有离别。
　　◎卷.9【同张员外諲酬答之作】李颀
　　洛中高士日沉冥，手自灌园方带经。王湛床头见周易，
　　长康传里好丹青。鹖冠葛屦无名位，博弈赋诗聊遣意。
　　清言只到卫家儿，用笔能夸钟太尉。东篱二月种兰荪，
　　穷巷人稀鸟雀喧。闻道郎官问生事，肯令鬓发老柴门。
　　◎卷.10【欲之新乡答崔颢綦毋潜】李颀
　　数年作吏家屡空，谁道黑头成老翁。男儿在世无产业，
　　行子出门如转蓬。吾属交欢此何夕，南家捣衣动归客。
　　铜炉将炙相欢饮，星宿纵横露华白。寒风卷叶度滹沱，
　　飞雪布地悲峨峨。孤城日落见栖鸟，马上时闻渔者歌。
　　明朝东路把君手，腊日辞君期岁首。自知寂寞无去思，
　　敢望县人致牛酒。
　　◎卷.11【答高三十五留别便呈于十一】李颀
　　累荐贤良皆不就，家近陈留访耆旧。韩康虽复在人间，
　　王霸终思隐岩窦。清冷池水灌园蔬，万物沧江心澹如。
　　妻子欢同五株柳，云山老对一床书。昨日公车见三事，
　　明君赐衣遣为吏。怀章不使郡邸惊，待诏初从阙庭至。
　　散诞由来自不羁，低头授职尔何为。故园壁挂乌纱帽，
　　官舍尘生白接z5。寄书寂寂於陵子，蓬蒿没身胡不仕。
　　藜羹被褐环堵中，岁晚将贻故人耻。
　　◎卷.13【送康洽入京进乐府歌】李颀
　　识子十年何不遇，只爱欢游两京路。朝吟左氏娇女篇，
　　夜诵相如美人赋。长安春物旧相宜，小苑蒲萄花满枝。
　　柳色偏浓九华殿，莺声醉杀五陵儿。曳裾此日从何所，
　　中贵由来尽相许。白夹春衫仙吏赠，乌皮隐几台郎与。
　　新诗乐府唱堪愁，御妓应传鳷鹊楼。西上虽因长公主，
　　终须一见曲陵侯。
　　◎卷.14【送刘十（一作刘十一）】李颀
　　三十不官亦不娶，时人焉识道高下。房中唯有老氏经，
　　枥上空馀少游马。往来嵩华与函秦，放歌一曲前山春。
　　西林独鹤引闲步，南涧飞泉清角巾。前年上书不得意，
　　归卧东窗兀然醉。诸兄相继掌青史，第五之名齐骠骑。
　　烹葵摘果告我行，落日夏云纵复横。闻道谢安掩口笑，
　　知君不免为苍生。
　　◎卷.15【送王道士还山】李颀
　　嵩阳道士餐柏实，居处三花对石室。心穷伏火阳精丹，
　　口诵淮王万毕术。自言神诀不可求，我师闻之玄圃游。
　　出入彤庭佩金印，承恩赫赫如王侯。双峰树下曾受业，
　　应传肘后长生法。吾闻仙地多后身，安知不是具茨人。
　　玉膏清泠瀑泉水，白云溪中日方此。后今不见数十年，
　　鬓发颜容只如是。先生舍我欲何归，竹杖黄裳登翠微。
　　当有岩前白蝙蝠，迎君日暮双来飞。
　　◎卷.16【别梁锽】李颀
　　梁生倜傥心不羁，途穷气盖长安儿。回头转眄似雕鹗，
　　有志飞鸣人岂知。虽云四十无禄位，曾与大军掌书记。
　　抗辞请刃诛部曲，作色论兵犯二帅。一言不合龙额侯，
　　击剑拂衣从此弃。朝朝饮酒黄公垆，脱帽露顶争叫呼。
　　庭中犊鼻昔尝挂，怀里琅玕今在无。时人见子多落魄，
　　共笑狂歌非远图。忽然遣跃紫骝马，还是昂藏一丈夫。
　　洛阳城头晓霜白，层冰峨峨满川泽。但闻行路吟新诗，
　　不叹举家无担石。莫言贫贱长可欺，覆篑成山当有时。
　　莫言富贵长可托，木槿朝看暮还落。不见古时塞上翁，
　　倚伏由来任天作。去去沧波勿复陈，五湖三江愁杀人。
　　◎卷.17【送从弟游江淮兼谒鄱阳刘太守】李颀
　　都门柳色朝朝新，念尔今为江上人。穆陵关带清风远，
　　彭蠡湖连芳草春。泊舟借问西林寺，晓听猿声在山翠，
　　浔阳北望鸿雁回，湓水东流客心醉。须知圣代举贤良，
　　不使遗才滞一方。应见鄱阳虎符守，思归共指白云乡。
　　◎卷.18【双笋歌送李回兼呈刘四】李颀
　　并抽新笋色渐绿，迥出空林双碧玉。春风解箨雨润根，
　　一枝半叶清露痕。为君当面拂云日，孤生四远何足论。
　　再三抱此怅为别，嵩洛故人与之说。
　　◎卷.19【送刘四赴夏县】李颀
　　九霄特立红鸾姿，万仞孤生玉树枝。刘侯致身能若此，
　　天骨自然多叹美。声名播扬二十年，足下长途几千里。
　　举世皆亲丞相阁，我心独爱伊川水。脱略势利犹埃尘，
　　啸傲时人而已矣。新诗数岁即文雄，上书昔召蓬莱宫。
　　明主拜官麒麟阁，光车骏马看玉童。高人往来庐山远，
　　隐士往来张长公。扶南甘蔗甜如蜜，杂以荔枝龙州橘。
　　赤县繁词满剧曹，白云孤峰晖永日。朝持手板望飞鸟，
　　暮诵楞伽对空室。一朝出宰汾河间，明府下车人吏闲。
　　端坐讼庭更无事，开门咫尺巫咸山。男耕女织蒙惠化，
　　麦熟雉鸣长秋稼。明年九府议功时，五辟三征当在兹。
　　闻道桐乡有遗老，邑中还欲置生祠。
　　◎卷.20【少室雪晴送王宁】李颀
　　少室众峰几峰别，一峰晴见一峰雪。隔城半山连青松，
　　素色峨峨千万重。过景斜临不可道，白云欲尽难为容。
　　行人与我玩幽境，北风切切吹衣冷。惜别浮桥驻马时，
　　举头试望南山岭。
　　◎卷.21【送陈章甫】李颀
　　四月南风大麦黄，枣花未落桐阴长。青山朝别暮还见，
　　嘶马出门思旧乡。陈侯立身何坦荡，虬须虎眉仍大颡。
　　腹中贮书一万卷，不肯低头在草莽。东门酤酒饮我曹，
　　心轻万事皆鸿毛。醉卧不知白日暮，有时空望孤云高。
　　长河浪头连天黑，津口停舟渡不得。郑国游人未及家，
　　洛阳行子空叹息。闻道故林相识多，罢官昨日今如何。
　　◎卷.22【听安万善吹觱篥歌】李颀
　　南山截竹为觱篥，此乐本自龟兹出。流传汉地曲转奇，
　　凉州胡人为我吹。傍邻闻者多叹息，远客思乡皆泪垂。
　　世人解听不解赏，长飙风中自来往。枯桑老柏寒飕飗，
　　九雏鸣凤乱啾啾。龙吟虎啸一时发，万籁百泉相与秋。
　　忽然更作渔阳掺，黄云萧条白日暗。变调如闻杨柳春，
　　上林繁花照眼新。岁夜高堂列明烛，美酒一杯声一曲。
　　◎卷.23【魏仓曹东堂柽树】李颀
　　爱君双柽一树奇，千叶齐生万叶垂。长头拂石带烟雨，
　　独立空山人莫知。攒青蓄翠阴满屋，紫穗红英曾断目。
　　洛阳墨客游云间，若到麻源第三谷。
　　◎卷.24【照公院双橙】李颀
　　种橙夹阶生得地，细叶隔帘见双翠。抽条向长未及肩，
　　泉水绕根日三四。青青何必楚人家，带雨凝烟新著花。
　　永愿香炉洒甘露，夕阳时映东枝斜。南庭黄竹尔不敌，
　　借问何时堪挂锡。
　　◎卷.25【爱敬寺古藤歌】李颀
　　古藤池水盘树根，左攫右拏龙虎蹲。横空直上相陵突，
　　丰茸离纚若无骨，风雷霹雳连黑枝，人言其下藏妖魑。
　　空庭落叶乍开合，十月苦寒常倒垂。忆昨花飞满空殿，
　　密叶吹香饭僧遍。南阶双桐一百尺，相与年年老霜霰。
　　◎卷.26【崔五六图屏风各赋一物得乌孙佩刀】李颀
　　乌孙腰间佩两刀，刃可吹毛锦为带。握中枕宿穹庐室，
　　马上割飞翳螉塞。执之魍魉谁能前，气凛清风沙漠边。
　　磨用阴山一片玉，洗将胡地独流泉。主人屏风写奇状，
　　铁鞘金镮俨相向。回头瞪目时一看，使予心在江湖上。
　　◎卷.27【古意】李颀
　　男儿事长征，少小幽燕客。赌胜马蹄下，由来轻七尺。
　　杀人莫敢前，须如猬毛磔。黄云陇底白雪飞，
　　未得报恩不能归。辽东小妇年十五，惯弹琵琶解歌舞。
　　今为羌笛出塞声，使我三军泪如雨。
　　◎卷.28【采莲（一作放歌行）】李颀
　　越溪女，越溪莲。齐菡萏，双婵娟。嬉游向何处，
　　采摘且同船。浩唱发容与，清波生漪涟。时逢岛屿泊，
　　几伴鸯鸳眠。襟袖既盈溢，馨香亦相传。薄暮归去来，
　　苎罗生碧烟。
　　◎卷.29【杂兴】李颀
　　沉沉牛渚矶，旧说多灵怪。行人夜秉生犀烛，
　　洞照洪深辟滂湃。乘车驾马往复旋，赤绂朱冠何伟然。
　　波惊海若潜幽石，龙抱胡髯卧黑泉。水滨丈人曾有语，
　　物或恶之当害汝。武昌妖梦果为灾，百代英威埋鬼府。
　　青青兰艾本殊香，察见泉鱼固不祥。济水自清河自浊，
　　周公大圣接舆狂。千年魑魅逢华表，九日茱萸作佩囊。
　　善恶死生齐一贯，只应斗酒任苍苍。
　　◎卷.30【绝缨歌】李颀
　　楚王宴客章华台，章华美人善歌舞。玉颜艳艳空相向，
　　满堂目成不得语。红烛灭，芳酒阑，罗衣半醉春夜寒，
　　绝缨解带一为欢。君王赦过不之罪，暗中珠翠鸣珊珊。
　　宁爱贤，不爱色，青娥买死谁能识，果却一军全社稷。
　　◎卷.31【郑樱桃歌】李颀
　　石季龙，僭天禄，擅雄豪，美人姓郑名樱桃。
　　樱桃美颜香且泽，娥娥侍寝专宫掖。后庭卷衣三万人，
　　翠眉清镜不得亲。宫军女骑一千匹，繁花照耀漳河春。
　　织成花映红纶巾，红旗掣曳卤簿新。鸣鼙走马接飞鸟，
　　铜驮瑟瑟随去尘。凤阳重门如意馆，百尺金梯倚银汉。
　　自言富贵不可量，女为公主男为王。赤花双簟珊瑚床，
　　盘龙斗帐琥珀光。淫昏伪位神所恶，灭石者陵终不悟。
　　邺城苍苍白露微，世事翻覆黄云飞。
　　◎卷.32【送刘昱】李颀
　　八月寒苇花，秋江浪头白。北风吹五两，谁是浔阳客。
　　鸬鹚山头微雨晴，扬州郭里暮潮生。行人夜宿金陵渚，
　　试听沙边有雁声。
　　◎卷.33【送郝判官】李颀
　　楚城木叶落，夏口青山遍。鸿雁向南时，君乘使者传。
　　枫林带水驿，夜火明山县。千里送行人，蔡州如眼见。
　　江连清汉东逶迤，遥望荆云相蔽亏。应问襄阳旧风俗，
　　为余骑马习家池。
　　◎卷.34【送刘方平】李颀
　　绮纨游上国，多作少年行。二十二词赋，惟君著美名。
　　童颜且白皙，佩德如瑶琼。荀氏风流盛，胡家公子清。
　　有才不偶谁之过，肯即藏锋事高卧。洛阳草色犹自春，
　　游子东归喜拜亲。漳水桥头值鸣雁，朝歌县北少行人。
　　别离斗酒心相许，落日青郊半微雨。请君骑马望西陵，
　　为我殷勤吊魏武。
　　◎卷.35【听董大弹胡笳声兼寄语弄房给事】李颀
　　蔡女昔造胡笳声，一弹一十有八拍。胡人落泪沾边草，
　　汉使断肠对归客。古戍苍苍烽火寒，大荒沉沉飞雪白。
　　先拂商弦后角羽，四郊秋叶惊摵摵。董夫子，通神明，
　　深山窃听来妖精。言迟更速皆应手，将往复旋如有情。
　　空山百鸟散还合，万里浮云阴且晴。嘶酸雏雁失群夜，
　　断绝胡儿恋母声。川为净其波，鸟亦罢其鸣。
　　乌孙部落家乡远，逻娑沙尘哀怨生。幽音变调忽飘洒，
　　长风吹林雨堕瓦。迸泉飒飒飞木末，野鹿呦呦走堂下。
　　长安城连东掖垣，凤凰池对青琐门。高才脱略名与利，
　　日夕望君抱琴至。
　　◎卷.36【弹棋歌】李颀
　　崔侯善弹棋，巧妙尽于此。蓝田美玉清如砥，
　　白黑相分十二子。联翩百中皆造微，魏文手巾不足比。
　　缘边度陇未可嘉，鸟跂星悬危复斜。回飙转指速飞电，
　　拂四取五旋风花。坐中齐声称绝艺，仙人六博何能继。
　　一别常山道路遥，为余更作三五势。
　　◎卷.37【送山阴姚丞携妓之任兼寄苏少府】李颀
　　东风香草路，南客心容与。白皙吴王孙，青蛾柳家女。
　　都门数骑出，河口片帆举。夜簟眠橘洲，春衫傍枫屿。
　　山阴政简甚从容，到罢惟求物外踪。落日花边剡溪水，
　　晴烟竹里会稽峰。才子风流苏伯玉，同官晓暮应相逐。
　　加餐共爱鲈鱼肥，醒酒仍怜甘蔗熟。知君练思本清新，
　　季子如今得为邻。他日知寻始宁墅，题诗早晚寄西人。


第一百三十四卷
　　◎卷.1【塞下曲】李颀
　　少年学骑射，勇冠并州儿。直爱出身早，边功沙漠垂。
　　戎鞭腰下插，羌笛雪中吹。膂力今应尽，将军犹未知。
　　◎卷.2【寄镜湖朱处士】李颀
　　澄霁晚流阔，微风吹绿蘋。鳞鳞远峰见，淡淡平湖春。
　　芳草日堪把，白云心所亲。何时可为乐，梦里东山人。
　　◎卷.3【宴陈十六楼（楼枕金谷）】李颀
　　西楼对金谷，此地古人心。白日落庭内，黄花生涧阴。
　　四邻见疏木，万井度寒砧。石上题诗处，千年留至今。
　　◎卷.4【送相里造入京】李颀
　　子月过秦正，寒云覆洛城。嗟君未得志，犹作苦辛行。
　　暖酒嫌衣薄，瞻风候雨晴。春官含笑待，驱马速前程。
　　◎卷.5【送钱子入京】李颀
　　夜梦还京北，乡心恨捣衣。朝逢入秦使，走马唤君归。
　　驿路清霜下，关门黄叶稀。还家应信宿，看子速如飞。
　　◎卷.6【送綦毋三寺中赋得纱灯】李颀
　　禅室吐香烬，轻纱笼翠烟。长绳挂青竹，百尺垂红莲。
　　熠爚众星下，玲珑双塔前。含光待明发，此别岂徒然。
　　◎卷.7【送人尉闽中】李颀
　　可叹芳菲日，分为万里情。阊门折垂柳，御苑听残莺。
　　海戍通闽邑，江航过楚城。客心君莫问，春草是王程。
　　◎卷.8【送人归沔南】李颀
　　梅花今正发，失路复何如。旧国云山在，新年风景馀。
　　春饶汉阳梦，日寄武陵书。可即明时老，临川莫羡鱼。
　　◎卷.9【送卢逸人】李颀
　　洛阳为此别，携手更何时。不复人间见，只应海上期。
　　清谿入云木，白首卧茅茨。共惜卢敖去，天边望所思。
　　◎卷.10【送顾朝阳还吴】李颀
　　寂寞俱不偶，裹粮空入秦。宦途已可识，归卧包山春。
　　旧国指飞鸟，沧波愁旅人。开樽洛水上，怨别柳花新。
　　◎卷.11【送窦参军】李颀
　　城南送归客，举酒对林峦。暄鸟迎风啭，春衣度雨寒。
　　桃花开翠幕，柳色拂金鞍。公子何时至，无令芳草阑。
　　◎卷.12【望秦川】李颀
　　秦川朝望迥，日出正东峰。远近山河净，逶迤城阙重。
　　秋声万户竹，寒色五陵松。客有归欤叹，凄其霜露浓。
　　◎卷.13【晚归东园】李颀
　　荆扉带郊郭，稼穑满东菑。倚杖寒山暮，鸣梭秋叶时。
　　回云覆阴谷，返景照霜梨。澹泊真吾事，清风别自兹。
　　◎卷.14【觉公院施鸟石台】李颀
　　石台置香饭，斋后施诸禽。童子亦知善，众生无惧心。
　　苔痕苍晓露，盘势出香林。锡杖或围绕，吾师一念深。
　　◎卷.15【篱笋】李颀
　　东园长新笋，映日复穿篱。迸出依青嶂，攒生伴绿池。
　　色因林向背，行逐地高卑。但恐春将老，青青独尔为。
　　◎卷.16【达奚吏部夫人寇氏挽歌】李颀
　　存殁令名传，青青松柏田。事姑称孝妇，生子继先贤。
　　露湿铭旌重，风吹卤簿前。阴堂从此闭，谁诵女师篇。
　　◎卷.17【寄司勋卢员外】李颀
　　流澌腊月下河阳，草色新年发建章。秦地立春传太史，
　　汉宫题柱忆仙郎。归鸿欲度千门雪，侍女新添五夜香。
　　早晚荐雄文似者，故人今已赋长杨。
　　◎卷.18【寄綦毋三】李颀
　　新加大邑绶仍黄，近与单车去洛阳。顾眄一过丞相府，
　　风流三接令公香。南川粳稻花侵县，西岭云霞色满堂。
　　共道进贤蒙上赏，看君几岁作台郎。
　　◎卷.19【送魏万之京】李颀
　　朝闻游子唱离歌，昨夜微霜初渡河。鸿雁不堪愁里听，
　　云山况是客中过。关城树色催寒近，御苑砧声向晚多。
　　莫见长安行乐处，空令岁月易蹉跎。
　　◎卷.20【送李回】李颀
　　知君官属大司农，诏幸骊山职事雄。岁发金钱供御府，
　　昼看仙液注离宫。千岩曙雪旌门上，十月寒花辇路中。
　　不睹声明与文物，自伤流滞去关东。
　　◎卷.21【宿莹公禅房闻梵】李颀
　　花宫仙梵远微微，月隐高城钟漏稀。夜动霜林惊落叶，
　　晓闻天籁发清机。萧条已入寒空静，飒沓仍随秋雨飞。
　　始觉浮生无住著，顿令心地欲皈依。
　　◎卷.22【题璿公山池】李颀
　　远公遁迹庐山岑，开士幽居祇树林。片石孤峰窥色相，
　　清池皓月照禅心。指挥如意天花落，坐卧闲房春草深。
　　此外俗尘都不染，惟馀玄度得相寻。
　　◎卷.23【题卢五旧居】李颀
　　物在人亡无见期，闲庭系马不胜悲。窗前绿竹生空地，
　　门外青山如旧时。怅望秋天鸣坠叶，巑岏枯柳宿寒鸱。
　　忆君泪落东流水，岁岁花开知为谁。
　　◎卷.24【赠别张兵曹】李颀
　　汉家萧相国，功盖五诸侯。勋业河山重，丹青锡命优。
　　君为禁脔婿，争看玉人游。荀令焚香日，潘郎振藻秋。
　　新成鹦鹉赋，能衣鹔鹴裘。不惮轩车远，仍寻薜荔幽。
　　苑梨飞绛叶，伊水净寒流。雪满故关道，云遮祥凤楼。
　　一身轻寸禄，万物任虚舟。别后如相问，沧波双白鸥。
　　◎卷.25【宿香山寺石楼】李颀
　　夜宿翠微半，高楼闻暗泉。渔舟带远火，山磬发孤烟。
　　衣拂云松外，门清河汉边。峰峦低枕席，世界接人天。
　　霭霭花出雾，辉辉星映川。东林曙莺满，惆怅欲言旋。
　　◎卷.26【圣善阁送裴迪入京】李颀
　　云华满高阁，苔色上钩栏。药草空阶静，梧桐返照寒。
　　清吟可愈疾，携手暂同欢。坠叶和金磬，饥乌鸣露盘。
　　伊流惜东别，灞水向西看。旧托含香署，云霄何足难。
　　◎卷.27【奉送漪叔游颍川兼谒淮阳太守】李颀
　　罢吏今何适，辞家方独行。嵩阳入归梦，颍水半前程。
　　闻道淮阳守，东南卧理清。郡斋观政日，人马望乡情。
　　叠岭雪初霁，寒砧霜后鸣。临川嗟拜手，寂寞事躬耕。
　　◎卷.28【二妃庙送裴侍御使桂阳】李颀
　　沅上秋草晚，苍苍尧女祠。无人见精魄，万古寒猿悲。
　　桂水身殁后，椒浆神降时。回云迎赤豹，骤雨飒文狸。
　　受命出炎海，焚香征楚词。乘骢感遗迹，一吊清川湄。
　　◎卷.29【送暨道士还玉清观】李颀
　　仙宫有名籍，度世吴江濆。大道本无我，青春长与君。
　　中州俄已到，至理得而闻。明主降黄屋，时人看白云。
　　空山何窈窕，三秀日氛氲。遂此留书客，超遥烟驾分。
　　◎卷.30【送刘主簿归金坛】李颀
　　与子十年旧，其如离别何。宦游邻故国，归梦是沧波。
　　京口青山远，金陵芳草多。云帆晓容裔，江日昼清和。
　　县郭舟人饮，津亭渔者歌。茅山有仙洞，羡尔再经过。
　　◎卷.31【送卢少府赴延陵】李颀
　　问君从宦所，何日府中趋。遥指金陵县，青山天一隅。
　　行人怀寸禄，小吏献新图。北固波涛险，南天风俗殊。
　　春江连橘柚，晚景媚菰蒲。漠漠花生渚，亭亭云过湖。
　　滩沙映村火，水雾敛樯乌。回首东门路，乡书不可无。
　　◎卷.32【送皇甫曾游襄阳山水兼谒韦太守】李颀
　　岘山枕襄阳，滔滔江汉长。山深卧龙宅，水净斩蛟乡。
　　元凯春秋传，昭明文选堂。风流满今古，烟岛思微茫。
　　白雁暮冲雪，青林寒带霜。芦花独戍晚，柑实万家香。
　　旧国欲兹别，轻舟眇未央。百花亭漫漫，一柱观苍苍。
　　按俗荆南牧，持衡吏部郎。逢君立五马，应醉习家塘。
　　◎卷.33【龙门送裴侍御监五岭选】李颀
　　万里番禺地，官人继帝忧。君为柱下史，将命出东周。
　　歇马傍川路，张灯临石楼。棱棱静疏木，濞濞响寒流。
　　榔叶四荒外，梅花五岭头。明珠尉佗国，翠羽夜郎洲。
　　夷俗富珍产，土风资宦游。心清物不杂，弊革事无留。
　　举善必称最，持奸当去尤。何辞桂江远，今日用贤秋。
　　◎卷.34【送乔琳】李颀
　　草绿小平津，花开伊水滨。今君不得意，孤负帝乡春。
　　口不言金帛，心常任屈伸。阮公惟饮酒，陶令肯羞贫。
　　阳羡风流地，沧江游寓人。菱歌五湖远，桂树八公邻。
　　青鸟迎孤棹，白云随一身。潮随秣陵上，月映石头新。
　　未可逃名利，应须在缙绅。汀洲芳杜色，劝尔暂垂纶。
　　◎卷.35【题少府监李丞山池】李颀
　　能向府亭内，置兹山与林。他人骕骦马，而我薜萝心。
　　雨止禁门肃，莺啼官柳深。长廊閟军器，积水背城阴。
　　窗外王孙草，床头中散琴。清风多仰慕，吾亦尔知音。
　　◎卷.36【长寿寺粲公院新甃井】李颀
　　僧房来往久，露井每同观。白石抱新甃，苍苔依旧栏。
　　空瓶宛转下，长绠辘轳盘。境界因心净，泉源见底寒。
　　钟鸣时灌顶，对此日闲安。
　　◎卷.37【魏仓曹宅各赋一物得当轩石竹】李颀
　　罗生殊众色，独为表华滋。虽杂蕙兰处，无争桃李时。
　　同人趋府暇，落日后庭期。密叶散红点，灵条惊紫蕤。
　　芳菲看不厌，采摘愿来兹。
　　◎卷.38【奉送五叔入京兼寄綦毋三】李颀
　　云阴带残日，怅别此何时。欲望黄山道，无由见所思。
　　◎卷.39【寄韩鹏】李颀
　　为政心闲物自闲，朝看飞鸟暮飞还。
　　寄书河上神明宰，羡尔城头姑射山。
　　◎卷.40【百花原（一作王昌龄《出塞行》）】李颀
　　百花原头望京师，黄河水流无已时。
　　穷秋旷野行人绝，马首东来知是谁。
　　◎卷.41【遇刘五】李颀
　　洛阳一别梨花新，黄鸟飞飞逢故人。
　　携手当年共为乐，无惊蕙草惜残春。
　　◎卷.42【送崔婴赴汉阳】李颀
　　中外相连弟与兄，新加小县子男名。
　　才年三十佩铜印，知尔弦歌汉水清。
　　◎卷.43【送五叔入京兼寄綦毋三】李颀
　　吏部明年拜官后，西城必与故人期。
　　寄书春草年年色，莫道相逢玉女祠。
　　◎卷.44【野老曝背】李颀
　　百岁老翁不种田，惟知曝背乐残年。
　　有时扪虱独搔首，目送归鸿篱下眠。
　　◎卷.45【送东阳王太守（末缺）】李颀
　　江皋杜蘅绿，芳草日迟迟。桧楫今何去，星郎出守时。
　　彤襜问风俗，明主寄惸嫠。令下不徒尔，人和当在兹。
　　昔年经此地，微月有佳期。洞口桂花白，岩前春草滋。
　　素沙静津濑，青壁带川坻。野鹤每孤立，林鼯常昼悲。
　　◎卷.46【咏张諲山水（末缺）】李颀
　　小山破体闲支策，落日梨花照空壁。
　　诗堪记室妒风流，画与将军作勍敌。
　　◎卷.47【失题（末缺）】李颀
　　紫极殿前朝伏奏，龙华会里日相望。
　　别离岁岁如流水，谁辨他乡与故乡。


第一百三十五卷
　　◎卷.1【冬夜寓居寄储太祝（一作薛据诗）】綦毋潜
　　自为洛阳客，夫子吾知音。尽义能下士，时人无此心。
　　奈何离居夜，巢鸟悲空林。愁坐至月上，复闻南邻砧。
　　◎卷.2【春泛若耶溪】綦毋潜
　　幽意无断绝，此去随所偶。晚风吹行舟，花路入溪口。
　　际夜转西壑，隔山望南斗。潭烟飞溶溶，林月低向后。
　　生事且弥漫，愿为持竿叟。
　　◎卷.3【题鹤林寺】綦毋潜
　　道林隐形胜，向背临层霄。松覆山殿冷，花藏谿路遥。
　　珊珊宝幡挂，焰焰明灯烧。迟日半空谷，春风连上潮。
　　少凭水木兴，暂令身心调。愿谢携手客，兹山禅诵饶。
　　◎卷.4【题栖霞寺】綦毋潜
　　南山势回合，灵境依此住。殿转云崖阴，僧探石泉度。
　　龙蛇争翕习，神鬼皆密护。万壑奔道场，群峰向双树。
　　天花飞不著，水月白成路。今日观身我，归心复何处。
　　◎卷.5【送储十二还庄城】綦毋潜
　　西坂何缭绕，青林问子家。天寒噪野雀，日晚度城鸦。
　　寂历道傍树，曈曨原上霞。兹情不可说，长恨隐沦赊。
　　◎卷.6【送章彝下第】綦毋潜
　　长安渭桥路，行客别时心。献赋温泉毕，无媒魏阙深。
　　黄莺啼就马，白日暗归林。三十名未立，君还惜寸阴。
　　◎卷.7【送崔员外黔中监选】綦毋潜
　　持衡出帝畿，星指夜郎飞。神女云迎马，荆门雨湿衣。
　　听猿收泪罢，系雁待书稀。蛮貊虽殊俗，知君肝胆微。
　　◎卷.8【送贾恒明府兼寄温张二司户】綦毋潜
　　越客新安别，秦人旧国情。舟乘晚风便，月带上潮平。
　　花路西施石，云峰句践城。明州报两掾，相忆二毛生。
　　◎卷.9【送宋秀才】綦毋潜
　　冠古积荣盛，当时数戟门。旧交丞相子，继世五侯孙。
　　长剑倚天外，短书盈万言。秋风一送别，江上黯消魂。
　　◎卷.10【送平判官入秦（一作卢象诗）】綦毋潜
　　谪远自安命，三年已忘归。同声愿执手，驿骑到门扉。
　　云是帝乡去，军书谒紫微。曾为金马客，向日泪沾衣。
　　◎卷.11【送郑务拜伯父】綦毋潜
　　名公作逐臣，驱马拂行尘。旧国问郧子，劳歌过郢人。
　　一川花送客，二月柳宜春。奉料竹林兴，宽怀此别晨。
　　◎卷.12【题招隐寺绚公房】綦毋潜
　　开士度人久，空岩花雾深。徒知燕坐处，不见有为心。
　　兰若门对壑，田家路隔林。还言证法性，归去比黄金。
　　◎卷.13【宿太平观】綦毋潜
　　夕到玉京寝，窅冥云汉低。魂交仙室蝶，曙听羽人鸡。
　　滴沥花上露，清泠松下谿。明当访真隐，挥手入无倪。
　　◎卷.14【题灵隐寺山顶禅院】綦毋潜
　　招提此山顶，下界不相闻。塔影挂清汉，钟声和白云。
　　观空静室掩，行道众香焚。且驻西来驾，人天日未曛。
　　◎卷.15【若耶溪逢孔九】綦毋潜
　　相逢此溪曲，胜托在烟霞。潭影竹间动，岩阴檐外斜。
　　人言上皇代，犬吠武陵家。借问淹留日，春风满若耶。
　　◎卷.16【宿龙兴寺】綦毋潜
　　香刹夜忘归，松青古殿扉。灯明方丈室，珠系比丘衣。
　　白日传心静，青莲喻法微。天花落不尽，处处鸟衔飞。
　　◎卷.17【题沈东美员外山池】綦毋潜
　　仙郎偏好道，凿沼象瀛洲。鱼乐随情性，船行任去留。
　　秦人辨鸡犬，尧日识巢由。归客衡门外，仍怜返景幽。
　　◎卷.18【茅山洞口】綦毋潜
　　华阳仙洞口，半岭拂云看。窈窕穿苔壁，差池对石坛。
　　方随地脉转，稍觉水晶寒。未果变金骨，归来兹路难。
　　◎卷.19【过方尊师院】綦毋潜
　　羽客北山寻，草堂松径深。养神宗示法，得道不知心。
　　洞户逢双履，寥天有一琴。更登玄圃上，仍种杏成林。
　　◎卷.20【经陆补阙隐居】綦毋潜
　　不敢要君征亦起，致君全得似唐虞。谠言昨叹离天听，
　　新象今闻入县图。琴锁坏窗风自响，鹤归乔木隐难呼。
　　学书弟子何人在，点检犹存谏草无。
　　◎卷.21【登天竺寺】綦毋潜
　　郡有化城最，西穷叠嶂深。松门当涧口，石路在峰心。
　　幽见夕阳霁，高逢暮雨阴。佛身瞻绀发，宝地践黄金。
　　云向竹谿尽，月从花洞临。因物成真悟，遗世在兹岑。
　　◎卷.22【满公房】綦毋潜
　　世界莲花藏，行人香火缘。灯王照不尽，中夜寂相传。
　　◎卷.23【过融上人兰若（一作孟浩然诗）】綦毋潜
　　山头禅室挂僧衣，窗外无人溪鸟飞。
　　黄昏半在下山路，却听钟声连翠微。
　　◎卷.24【早发上东门】綦毋潜
　　十五能行西入秦，三十无家作路人。
　　时命不将明主合，布衣空染洛阳尘。
　　◎卷.25【祇园寺】綦毋潜
　　宝坊求往迹，神理驻沿洄。雁塔酬前愿，王身更后来。
　　加持将暝合，朗悟豁然开。两世分明见，馀生复几哉。
　　◎卷.26【送集贤学士伊阙史少府放归江东觐省（一作陶翰诗）】綦毋潜
　　墨客钟张侣，材高吴越珍。千门来谒帝，驷马去荣亲。
　　吏邑沿清洛，乡山指白蘋。归期应不远，当及未央春。


第一百三十六卷
　　◎卷.1【述韦昭应画犀牛】储光羲
　　遐方献文犀，万里随南金。大邦柔远人，以之居山林。
　　食棘无秋冬，绝流无浅深。双角前崭崭，三蹄下駸駸。
　　朝贤壮其容，未能辨其音。有我衰鸟郎，新邑长鸣琴。
　　陛阁飞嘉声，丘甸盈仁心。闲居命国工，作绘北堂阴。
　　眈眈若有神，庶比来仪禽。昔有舞天庭，为君奏龙吟。
　　◎卷.2【献王威仪】储光羲
　　入与真主言，有骑天马来。但有华清宫，不用神明台。
　　肃肃长自闲，门静无人开。
　　◎卷.3【野田黄雀行】储光羲
　　啧啧野田雀，不知躯体微。闲穿深蒿里，争食复争飞。
　　穷老一颓舍，枣多桑树稀。无枣犹可食，无桑何以衣。
　　萧条空仓暮，相引时来归。斜路岂不捷，渚田岂不肥。
　　水长路且坏，恻恻与心违。
　　◎卷.4【樵父词】储光羲
　　山北饶朽木，山南多枯枝。枯枝作采薪，爨室私自知。
　　诘朝砺斧寻，视暮行歌归。先雪隐薜荔，迎暄卧茅茨。
　　清涧日濯足，乔木时曝衣。终年登险阻，不复忧安危。
　　荡漾与神游，莫知是与非。
　　◎卷.5【渔父词】储光羲
　　泽鱼好鸣水，溪鱼好上流。渔梁不得意，下渚潜垂钩。
　　乱荇时碍楫，新芦复隐舟。静言念终始，安坐看沉浮。
　　素发随风扬，远心与云游。逆浪还极浦，信潮下沧洲。
　　非为徇形役，所乐在行休。
　　◎卷.6【牧童词】储光羲
　　不言牧田远，不道牧陂深。所念牛驯扰，不乱牧童心。
　　圆笠覆我首，长蓑披我襟。方将忧暑雨，亦以惧寒阴。
　　大牛隐层坂，小牛穿近林。同类相鼓舞，触物成讴吟。
　　取乐须臾间，宁问声与音。
　　◎卷.7【采莲词】储光羲
　　浅渚荇花繁，深潭菱叶疏。独往方自得，耻邀淇上姝。
　　广江无术阡，大泽绝方隅。浪中海童语，流下鲛人居。
　　春雁时隐舟，新萍复满湖。采采乘日暮，不思贤与愚。
　　◎卷.8【采菱词】储光羲
　　浊水菱叶肥，清水菱叶鲜。义不游浊水，志士多苦言。
　　潮没具区薮，潦深云梦田。朝随北风去，暮逐南风旋。
　　浦口多渔家，相与邀我船。饭稻以终日，羹莼将永年。
　　方冬水物穷，又欲休山樊。尽室相随从，所贵无忧患。
　　◎卷.9【射雉词】储光羲
　　曝暄理新翳，迎春射鸣雉。原田遥一色，皋陆旷千里。
　　遥闻咿喔声，时见双飞起。幂zx疏蒿下，毰毸深丛里。
　　顾敌已忘生，争雄方决死。仁心贵勇义，岂能复伤此。
　　超遥下故墟，迢递回高畤。大夫昔何苦，取笑欢妻子。
　　◎卷.27【猛虎词】储光羲
　　寒亦不忧雪，饥亦不食人。人肉岂不甘，所恶伤明神。
　　太室为我宅，孟门为我邻。百兽为我膳，五龙为我宾。
　　蒙马一何威，浮江一以仁。彩章耀朝日，爪牙雄武臣。
　　高云逐气浮，厚地随声震。君能贾馀勇，日夕长相亲。
　　◎卷.28【渭桥北亭作】储光羲
　　停车渭阳暮，望望入秦京。不见鹓鸾道，如闻歌吹声。
　　乡魂涉江水，客路指蒲城。独有故楼月，今来亭上明。
　　◎卷.29【述华清宫五首】储光羲
　　上在蓬莱宫，莫若居华清。朝朝礼玄阁，日日闻体轻。
　　大圣不私己，精禋为群氓。
　　上出蓬莱时，六龙俨齐首。长道舒羽仪，彤云映前后。
　　天声殷宇宙，真气到林薮。
　　昔在轩辕朝，五城十二楼。今我神泉宫，独在骊山陬。
　　群方趋顺动，百辟随天游。
　　正月开阳和，通门缉元化。穆穆睟容归，岂为明灯夜。
　　高山大风起，肃肃随龙驾。
　　上林神君宫，此地即明庭。山开鸿濛色，天转招摇星。
　　三雪报大有，孰为非我灵。
　　◎卷.30【杂咏五首·石子松】储光羲
　　盘石青岩下，松生盘石中。冬春无异色，朝暮有清风。
　　五鬣何人采，西山旧两童。
　　◎卷.31【杂咏五首·架檐藤】储光羲
　　得从轩墀下，殊胜松柏林。生枝逐架远，吐叶向门深。
　　何许答君子，檐间朝暝阴。
　　◎卷.32【杂咏五首·池边鹤】储光羲
　　舞鹤傍池边，水清毛羽鲜。立如依岸雪，飞似向池泉。
　　江海虽言旷，无如君子前。
　　◎卷.33【杂咏五首·钓鱼湾】储光羲
　　垂钓绿湾春，春深杏花乱。潭清疑水浅，荷动知鱼散。
　　日暮待情人，维舟绿杨岸。
　　◎卷.34【杂咏五首·幽人居】储光羲
　　幽人下山径，去去夹青林。滑处莓苔湿，暗中萝薜深。
　　春朝烟雨散，犹带浮云阴。
　　◎卷.35【题太玄观】储光羲
　　门外车马喧，门里宫殿清。行即翳若木，坐即吹玉笙。
　　所喧既非我，真道其冥冥。
　　◎卷.36【至嵩阳观，观即天皇故宅】储光羲
　　真人上清室，乃在中峰前。花雾生玉井，霓裳画列仙。
　　念兹宫故宇，多此地新泉。松柏有清阴，薜萝亦自妍。
　　一闻步虚子，又话逍遥篇。忽若在云汉，风中意泠然。
　　◎卷.37【贻韦炼师】储光羲
　　精思莫知日，意静如空虚。三鸟自来去，九光遥卷舒。
　　新池近天井，玉宇停云车。余亦苦山路，洗心祈道书。
　　◎卷.38【霁后贻马十二巽】储光羲
　　高天风雨散，清气在园林。况我夜初静，当轩鸣绿琴。
　　云开北堂月，庭满南山阴。不见长裾者，空歌游子吟。
　　◎卷.39【题陆山人楼】储光羲
　　暮声杂初雁，夜色涵早秋。独见海中月，照君池上楼。
　　山云拂高栋，天汉入云流。不惜朝光满，其如千里游。
　　◎卷.40【献八舅东归】储光羲
　　高位莫能舍，舍之世所贤。云车游日华，岂比龙楼前。
　　寝疾乃就枕，情感唯灵仙。帝鸿思道宗，臣彭亦长年。
　　天书加羽服，又许归东川。镜水涵太清，禹山朝上玄。
　　诚亡真混沌，玉立方婵娟。素业作仙居，子孙当自传。
　　门多松柏树，箧有逍遥篇。独往不可群，沧海成桑田。
　　◎卷.41【泛茅山东溪】储光羲
　　清晨登仙峰，峰远行未极。江海霁初景，草木含新色。
　　而我任天和，此时聊动息。望乡白云里，发棹清溪侧。
　　松柏生深山，无心自贞直。
　　◎卷.42【吃茗粥作】储光羲
　　当昼暑气盛，鸟雀静不飞。念君高梧阴，复解山中衣。
　　数片远云度，曾不蔽炎晖。淹留膳茶粥，共我饭蕨薇。
　　敝庐既不远，日暮徐徐归。
　　◎卷.43【游茅山五首】储光羲
　　十年别乡县，西云入皇州。此意在观国，不言空远游。
　　九衢平若水，利往无轻舟。北洛反初路，东江还故丘。
　　春山多秀木，碧涧尽清流。不见子桑扈，当从方外求。
　　世业传儒行，行成非不荣。其如怀独善，况以闻长生。
　　家近华阳洞，早年深此情。巾车云路入，理棹瑶溪行。
　　天地朝光满，江山春色明。王庭有轩冕，此日方知轻。
　　平生非作者，望古怀清芬。心以道为际，行将时不群。
　　兹山在人境，灵贶久传闻。远势一峰出，近形千嶂分。
　　冬春有茂草，朝暮多鲜云。此去亦何极，但言西日曛。
　　昔贤居柱下，今我去人间。良以直心旷，兼之外视闲。
　　垂纶非钓国，好学异希颜。落日登高屿，悠然望远山。
　　溪流碧水去，云带清阴还。想见中林士，岩扉长不关。
　　名岳征仙事，清都访道书。山门入松柏，天路涵空虚。
　　南极见朝采，西潭闻夜渔。远心尚云宿，浪迹出林居。
　　为己存实际，忘形同化初。此行良已矣，不乐复何如。
　　◎卷.44【述降圣观】储光羲
　　一山尽天苑，一峰开道宫。道花飞羽卫，天鸟游云空。
　　玉殿俯玄水，春旗摇素风。夹门小松柏，覆井新梧桐。
　　自昔大仙下，乃知元化功。神皇作桂馆，此意与天通。
　　◎卷.45【题眄上人禅居】储光羲
　　真王清净子，燕居复行心。结宇邻居邑，寤言非远寻。
　　丹青丈室满，草树一庭深。秀色玄冬发，交枝白日阴。
　　江流映朱户，山鸟鸣香林。独住已寂寂，安知浮与沉。
　　◎卷.46【过新丰道中】储光羲
　　西下长乐坂，东入新丰道。雨多车马稀，道上生秋草。
　　太阴蔽皋陆，莫知晚与早。雷雨杳冥冥，川谷漫浩浩。
　　诏书植嘉木，众言桃李好。自愧无此容，归从汉阴老。
　　◎卷.47【夜到洛口入黄河】储光羲
　　河洲多青草，朝暮增客愁。客愁惜朝暮，枉渚暂停舟。
　　中宵大川静，解缆逐归流。浦溆既清旷，沿洄非阻修。
　　登舻望落月，击汰悲新秋。倘遇乘槎客，永言星汉游。
　　◎卷.48【使过弹筝峡作】储光羲
　　鸟雀知天雪，群飞复群鸣。原田无遗粟，日暮满空城。
　　达士忧世务，鄙夫念王程。晨过弹筝峡，马足凌兢行。
　　双壁隐灵曜，莫能知晦明。皑皑坚冰白，漫漫阴云平。
　　始信古人言，苦节不可贞。
　　◎卷.49【泊舟贻潘少府】储光羲
　　行子苦风潮，维舟未能发。宵分卷前幔，卧视清秋月。
　　四泽蒹葭深，中洲烟火绝。苍苍水雾起，落落疏星没。
　　所遇尽渔商，与言多楚越。其如念极浦，又以思明哲。
　　常若千里馀，况之异乡别。
　　◎卷.50【仲夏入园中东陂】储光羲
　　方塘深且广，伊昔俯吾庐。环岸垂绿柳，盈泽发红蕖。
　　上延北原秀，下属幽人居。暑雨若混沌，清明如空虚。
　　此乡多隐逸，水陆见樵渔。废赏亦何贵，为欢良易摅。
　　且言重观国，当此赋归欤。
　　◎卷.51【效古二首】储光羲
　　晨登凉风台，暮走邯郸道。曜灵何赫烈，四野无青草。
　　大军北集燕，天子西居镐。妇人役州县，丁男事征讨。
　　老幼相别离，哭泣无昏早。稼穑既殄绝，川泽复枯槁。
　　旷哉远此忧，冥冥商山皓。
　　东风吹大河，河水如倒流。河洲尘沙起，有若黄云浮。
　　赪霞烧广泽，洪曜赫高丘。野老泣相语，无地可荫休。
　　翰林有客卿，独负苍生忧。中夜起踯躅，思欲献厥谋。
　　君门峻且深，踠足空夷犹。
　　◎卷.52【杂诗二首】储光羲
　　混沌本无象，末路多是非。达士志寥廓，所在能忘机。
　　耕凿时未至，还山聊采薇。虎豹对我蹲，鸑鷟旁我飞。
　　仙人空中来，谓我勿复归。格泽为君驾，虹蜺为君衣。
　　西游昆仑墟，可与世人违。
　　秋气肃天地，太行高崔嵬。猿狖清夜吟，其声一何哀。
　　寂寞掩圭荜，梦寐游蓬莱。琪树远亭亭，玉堂云中开。
　　洪崖吹箫管，玉女飘飖来。雨师既先后，道路无纤埃。
　　鄙哉楚襄王，独好阳云台。
　　◎卷.53【陆著作挽歌】储光羲
　　世业江湖侧，郊原休沐处。独言五日归，未道千秋去。
　　乡亭春水绿，昌阁寒光暮。昔为昼锦游，今成逝川路。
　　归路秦城下，寒云惨平田。故园沧海边，绿柳覆平川。
　　送客异他日，还舟殊昔年。华亭有明日，长向陇头悬。
　　剑水千人石，荆江万里流。英英有君子，才德满中州。
　　明道俟良佐，惟贤初薄游。生涯一朝尽，寂寞夜台幽。
　　金堂策令名，仙掖居清位。鸣玉朝双阙，垂缨游两地。
　　朝夕既论思，春秋仍书事。何言鲁声伯，忽下琼珠泪。
　　令德弃人世，明朝降宠章。起居存有位，著作没为郎。
　　寒水落南浦，月华虚北堂。松门一长想，仿佛见清扬。
　　◎卷.54【山居贻裴十二迪】储光羲
　　落叶满山砌，苍烟埋竹扉。远怀青冥士，书剑常相依。
　　霜卧眇兹地，琴言纷已违。衡阳今万里，南雁将何归。
　　出径惜松引，入舟怜钓矶。西林有明月，夜久空微微。
　　◎卷.55【秦中岁晏马舍人宅宴集】储光羲
　　冬暮久无乐，西行至长安。故人处东第，清夜多新欢。
　　广庭竹阴静，华池月色寒。知音尽词客，方见交情难。
　　◎卷.56【荐玄德公庙】储光羲
　　神道本无已，成化亦自然。君居寥天上，德在玉华泉。
　　真游践王豫，永日迟云仙。表微在营道，明祀将祈年。
　　灵山俯新邑，松上生彩烟。岂知穆天子，远去瑶池边。
　　◎卷.57【上长史王公责躬】储光羲
　　覆舟无伯夷，覆车无仲尼。自咎失明义，宁由贝锦诗。
　　松柏日已坚，桃李日以滋。顾己独暗昧，所居成蒺藜。
　　大贤荐时文，丑妇用蛾眉。惕惕愧不已，岂敢论其私。
　　方朔既有言，子建亦有诗。恻隐及先世，析薪成自悲。
　　灵鸟酬德辉，黄雀报仁慈。若公庶伏罪，此事安能迟。
　　◎卷.58【至岳寺即大通大照禅塔上温上人】储光羲
　　秋山下映宫，宫色宜朝阳。迢递在半岭，参差非一行。
　　燕息云满门，出游花隐房。二尊此成道，禅宇遥相望。
　　凤铎天中鸣，岩梯松下长。山墟响信鼓，蘅薄生蕙香。
　　起灭一以雪，往来亦诚亡。悲哉门弟子，要自知心长。
　　◎卷.59【终南幽居献苏侍郎三首时拜太祝未上】储光羲
　　暮春天气和，登岭望层城。朝日悬清景，巍峨宫殿明。
　　圣君常临朝，达士复悬衡。道近无艮足，归来卧山楹。
　　灵阶曝仙书，深室炼金英。春岩松柏秀，晨路鹍鸡鸣。
　　羽化既有言，无然悲不成。
　　中岁尚微道，始知将谷神。抗策还南山，水木自相亲。
　　深林开一道，青嶂成四邻。平明去采薇，日入行刈薪。
　　云归万壑暗，雪罢千崖春。始看玄鸟来，已见瑶华新。
　　寄言搴芳者，无乃后时人。
　　卜筑青岩里，云萝四垂阴。虚室若无人，乔木自成林。
　　时有清风至，侧闻樵采音。凤凰鸣南冈，望望隔层岑。
　　既言山路远，复道溪流深。偓佺空中游，虬龙水间吟。
　　何当见轻翼，为我达远心。
　　◎卷.60【题应圣观】储光羲
　　空中望小山，山下见馀雪。皎皎河汉女，在兹养真骨。
　　登门骇天书，启籥问仙诀。池光摇水雾，灯色连松月。
　　合砖起花台，折草成玉节。天鸡弄白羽，王母垂玄发。
　　北有上年宫，一路在云霓。上心方向道，时复朝金阙。
　　◎卷.61【至闲居精舍呈正上人（即天后故宫）】储光羲
　　太室三招提，其趣皆不同。不同非一趣，况是天游宫。
　　双岭前夹门，阁道复横空。宝坊若花积，宛转不可穷。
　　流泉自成池，清松信饶风。秋晏景气迥，皛明丹素功。
　　将近隐者邻，远与西山通。大师假惠照，念以息微躬。
　　◎卷.62【酬綦毋校书梦耶溪见赠之作】储光羲
　　校文在仙掖，每有沧洲心。况以北窗下，梦游清溪阴。
　　春看湖水漫，夜入回塘深。往往缆垂葛，出舟望前林。
　　山人松下饭，钓客芦中吟。小隐何足贵，长年固可寻。
　　还车首东道，惠言若黄金。以我采薇意，传之天姥岑。


第一百三十七卷
　　◎卷.1【田家即事】储光羲
　　蒲叶日已长，杏花日已滋。老农要看此，贵不违天时。
　　迎晨起饭牛，双驾耕东菑。蚯蚓土中出，田乌随我飞。
　　群合乱啄噪，嗷嗷如道饥。我心多恻隐，顾此两伤悲。
　　拨食与田乌，日暮空筐归。亲戚更相诮，我心终不移。
　　◎卷.2【同王十三维偶然作十首】储光羲
　　仲夏日中时，草木看欲燋。田家惜工力，把锄来东皋。
　　顾望浮云阴，往往误伤苗。归来悲困极，兄嫂共相譊。
　　无钱可沽酒，何以解劬劳。夜深星汉明，庭宇虚寥寥。
　　高柳三五株，可以独逍遥。
　　北山种松柏，南山种蒺藜。出入虽同趣，所向各有宜。
　　孔丘贵仁义，老氏好无为。我心若虚空，此道将安施。
　　暂过伊阙间，晼晚三伏时。高阁入云中，芙蓉满清池。
　　要自非我室，还望南山陲。
　　野老本贫贱，冒暑锄瓜田。一畦未及终，树下高枕眠。
　　荷蓧者谁子，皤皤来息肩。不复问乡墟，相见但依然。
　　腹中无一物，高话羲皇年。落日临层隅，逍遥望晴川。
　　使妇提蚕筐，呼儿榜渔船。悠悠泛绿水，去摘浦中莲。
　　莲花艳且美，使我不能还。
　　浮云在虚空，随风复卷舒。我心方处顺，动作何忧虞。
　　但言婴世网，不复得闲居。迢递别东国，超遥来西都。
　　见人乃恭敬，曾不问贤愚。虽若不能言，中心亦难诬。
　　故乡满亲戚，道远情日疏。偶欲陈此意，复无南飞凫。
　　草木花叶生，相与命为春。当非草木意，信是故时人。
　　静念恻群物，何由知至真。狂歌问夫子，夫子莫能陈。
　　凤凰飞且鸣，容裔下天津。清净无言语，兹焉庶可亲。
　　黄河流向东，弱水流向西。趋舍各有异，造化安能齐。
　　妾本邯郸女，生长在丛台。既闻容见宠，复想玄为妻。
　　刻画尚风流，幸会君招携。逶迤歌舞座，婉娈芙蓉闺。
　　日月方向除，恩爱忽焉暌。弃置谁复道，但悲生不谐。
　　羡彼匹妇意，偕老常同栖。
　　日暮登春山，山鲜云复轻。远近看春色，踟蹰新月明。
　　仙人浮丘公，对月时吹笙。丹鸟飞熠熠，苍蝇乱营营。
　　群动汩吾真，讹言伤我情。安得如子晋，与之游太清。
　　耽耽铜鞮宫，遥望长数里。宾客无多少，出入皆珠履。
　　朴儒亦何为，辛苦读旧史。不道无家舍，效他养妻子。
　　冽冽玄冬暮，衣裳无准拟。偶然著道书，神人养生理。
　　公卿时见赏，赐赉难具纪。莫问身后事，且论朝夕是。
　　空山暮雨来，众鸟竟栖息。斯须照夕阳，双双复抚翼。
　　我念天时好，东田有稼穑。浮云蔽川原，新流集沟洫。
　　裴回顾衡宇，僮仆邀我食。卧览床头书，睡看机中织。
　　想见明膏煎，中夜起唧唧。
　　四邻竞丰屋，我独好卑室。窈窕高台中，时闻抚新瑟。
　　狂飙动地起，拔木乃非一。相顾始知悲，中心忧且栗。
　　蚩蚩命子弟，恨不居高秩。日入宾从归，清晨冠盖出。
　　中庭有奇树，荣早衰复疾。此道犹不知，微言安可述。
　　◎卷.3【升天行贻卢六健】储光羲
　　真人居阆风，时奏清商音。听者即王母，泠泠和瑟琴。
　　坐对三花枝，行随五云阴。天长昆仑小，日久蓬莱深。
　　上由玉华宫，下视首阳岑。神州亦清净，要自有浮沉。
　　恻恻苦哉行，呱呱游子吟。庐山逢若士，思欲化黄金。
　　雨雪没太山，谁能无归心。逍遥在云汉，可以来相寻。
　　◎卷.4【田家杂兴八首】储光羲
　　春至鶬鹒鸣，薄言向田墅。不能自力作，黾勉娶邻女。
　　既念生子孙，方思广田圃。闲时相顾笑，喜悦好禾黍。
　　夜夜登啸台，南望洞庭渚。百草被霜露，秋山响砧杵。
　　却羡故年时，中情无所取。
　　众人耻贫贱，相与尚膏腴。我情既浩荡，所乐在畋渔。
　　山泽时晦暝，归家暂闲居。满园植葵藿，绕屋树桑榆。
　　禽雀知我闲，翔集依我庐。所愿在优游，州县莫相呼。
　　日与南山老，兀然倾一壶。
　　逍遥阡陌上，远近无相识。落日照秋山，千岩同一色。
　　网罟绕深莽，鹰鹯始轻翼。猎马既如风，奔兽莫敢息。
　　驻旗沧海上，犒士吴宫侧。楚国有夫人，性情本贞直。
　　鲜禽徒自致，终岁竟不食。
　　田家趋垄亩，当昼掩虚关。邻里无烟火，儿童共幽闲。
　　桔槔悬空圃，鸡犬满桑间。时来农事隙，采药游名山。
　　但言所采多，不念路险艰。人生如蜉蝣，一往不可攀。
　　君看西王母，千载美容颜。
　　平生养情性，不复计忧乐。去家行卖畚，留滞南阳郭。
　　秋至黍苗黄，无人可刈获。稚子朝未饭，把竿逐鸟雀。
　　忽见梁将军，乘车出宛洛。意气轶道路，光辉满墟落。
　　安知负薪者，咥咥笑轻薄。
　　楚山有高士，梁国有遗老。筑室既相邻，向田复同道。
　　糗糒常共饭，儿孙每更抱。忘此耕耨劳，愧彼风雨好。
　　蟪蛄鸣空泽，鶗鴂伤秋草。日夕寒风来，衣裳苦不早。
　　梧桐荫我门，薜荔网我屋。迢迢两夫妇，朝出暮还宿。
　　稼穑既自种，牛羊还自牧。日旰懒耕锄，登高望川陆。
　　空山足禽兽，墟落多乔木。白马谁家儿，联翩相驰逐。
　　种桑百馀树，种黍三十亩。衣食既有馀，时时会亲友。
　　夏来菰米饭，秋至菊花酒。孺人喜逢迎，稚子解趋走。
　　日暮闲园里，团团荫榆柳。酩酊乘夜归，凉风吹户牖。
　　清浅望河汉，低昂看北斗。数瓮犹未开，明朝能饮否。
　　◎卷.5【题辨觉精舍】储光羲
　　朝随秋云阴，乃至青松林。花阁空中远，方池岩下深。
　　竹风乱天语，溪响成龙吟。试问真君子，游山非世心。
　　◎卷.6【题慎言法师故房】储光羲
　　精庐不住子，自有无生乡。过客知何道，裴回雁子堂。
　　浮云归故岭，落月还西方。日夕虚空里，时时闻异香。
　　◎卷.7【石瓮寺】储光羲
　　遥山起真宇，西向尽花林。下见宫殿小，上看廊庑深。
　　苑花落池水，天语闻松音。君子又知我，焚香期化心。
　　◎卷.8【题崔山人别业】储光羲
　　南阳隐居者，筑室丹溪源。溪冷惧秋晏，室寒欣景暾。
　　山鸡鸣菌阁，水雾入衡门。东岭或舒啸，北窗时讨论。
　　封君渭阳竹，逸士汉阴园。何必崆峒上，独为尧所尊。
　　◎卷.9【行次田家澳梁作】储光羲
　　田家俯长道，邀我避炎氛。当暑日方昼，高天无片云。
　　桑间禾黍气，柳下牛羊群。野雀栖空屋，晨昏不复闻。
　　前登澳梁坂，极望温泉分。逆旅方三舍，西山犹未曛。
　　◎卷.10【昭圣观】储光羲
　　主家隐溪口，微路入花源。数日朝青阁，彩云独在门。
　　双楼夹一殿，玉女侍玄元。扶橑尽蟠木，步檐多画繙。
　　新松引天籁，小柏绕山樊。坐弄竹阴远，行随溪水喧。
　　石池辨春色，林兽知人言。未逐凤凰去，真宫在此原。
　　◎卷.11【题辛道士房】储光羲
　　全神不言命，所尚道家流。迨此远南楚，遂令思北游。
　　先生秀衡岳，玉立居玄丘。门带江山静，房随瑶草幽。
　　逍遥三花发，罔象五云浮。自有太清纪，曾垂华发忧。
　　大年方橐籥，小智即蜉蝣。七日赤龙至，莫令余独留。
　　◎卷.12【登秦岭作，时陷贼归国】储光羲
　　朝出猛兽林，躨跜登高峰。僮仆履云雾，随我行太空。
　　羲和舒灵晖，倏忽西极通。回首望泾渭，隐隐如长虹。
　　九逵合苍芜，五陵遥瞳矇。鹿游大明殿，雾湿华清宫。
　　网罗蠛蠓时，顾齿熊罴锋。失途走江汉，不能有其功。
　　气逐招摇星，魂随阊阖风。惟言宇宙清，复使车书同。
　　林木被繁霜，合沓连山红。鹏鹗励羽翼，俯视荆棘丛。
　　誓将食鶬鸮，然后归崆峒。
　　◎卷.13【晦日任桥池亭】储光羲
　　温泉作天邑，直北开新洲。未有菰蒲生，即闻凫雁游。
　　六亭在高岸，数岛居中流。晦日望清波，相与期泛游。
　　西道苦转毂，北堤疲行舟。清泠水木阴，才可适我忧。
　　◎卷.14【望幸亭】储光羲
　　五年一巡狩，西幸过东畿。周国易居守，周人多怨思。
　　君王敷惠政，程作贵从时。大厦非一木，沉沉临九逵。
　　庆云宿飞栋，嘉树罗青墀。疏屏宜朝享，方塘堪水嬉。
　　云中仰华盖，桁下望春旗。天意知如此，星言归洛师。
　　◎卷.15【哥舒大夫颂德】储光羲
　　天纪启真命，君生臣亦生。乃知赤帝子，复有苍龙精。
　　神武建皇极，文昌开将星。超超渭滨器，落落山西名。
　　画阃入受脤，凿门出扞城。戎人昧正朔，我有轩辕兵。
　　陇路起丰镐，关云随旆旌。河湟训兵甲，义勇方横行。
　　韩魏多锐士，蹶张在幕庭。大非四决轧，石堡高峥嵘。
　　攻伐若振槁，孰云非神明。嘉谋即天意，骤胜由师贞。
　　枯草被西陆，烈风昏太清。戢戈旄头落，牧马昆仑平。
　　宾从俨冠盖，封山纪天声。来朝芙蓉阙，鸣玉飘华缨。
　　直道济时宪，天邦遂轻刑。抗书报知己，松柏亦以荣。
　　嘉命列上第，德辉照天京。在车持简墨，粲粲皆词英。
　　顾我抢榆者，莫能翔青冥。游燕非骐骥，踯躅思长鸣。
　　◎卷.16【安宜园林献高使君】储光羲
　　直道已三出，幸从江上回。新居茅茨迥，起见秋云开。
　　十里次舟楫，二桥交往来。楚言满邻里，雁叫喧池台。
　　鱼鳖乐仁政，浮沉亦至哉。小山宜大隐，要自望蓬莱。
　　◎卷.17【秋庭贻马九】储光羲
　　伊昔好观国，自乡西入秦。往复万馀里，相逢皆众人。
　　大君幸东岳，世哲扈时巡。予亦从此去，闲居清洛滨。
　　稍稍寒木直，彩彩阳华新。迭宕孔文举，风流石季伦。
　　妙年一相得，白首定相亲。重此虚宾馆，欢言冬及春。
　　哲兄盛文史，出入驰高轨。令德本同人，深心重知己。
　　绛衣朝圣主，纱帐延才子。伯淮与季江，清濬各孤峙。
　　群芳趋泛爱，万物通情理。而我信空虚，提携过杞梓。
　　夫君美声德，直道期终始。孰谓忽离居，优游郑东里。
　　东里近王城，山连路亦平。何言相去远，闲言独凄清。
　　万里鸿雁度，四邻砧杵鸣。其如久离别，重以霜风惊。
　　◎卷.18【河中望鸟滩作贻吕四郎中】储光羲
　　河流有深曲，舟子莫能知。弭棹临沙屿，微吟西日驰。
　　平明春色霁，两岸好风吹。去去川途尽，悠悠亲友离。
　　汉宫成羽翼，伊水弄参差。为惜淮南子，如何攀桂枝。
　　◎卷.19【秦中初霁献给事二首】储光羲
　　渭水收暮雨，处处多新泽。宫苑傍山明，云林带天碧。
　　君子耸高驾，英声邈今昔。锵佩出中台，彯缨入仙掖。
　　夙心幸清鉴，晚志欣良觌。鸣盗非足征，愿言同下客。
　　南国久为思，西都尝作宾。云开天地色，日照山河春。
　　善听在知己，扬光唯达人。妙年弄柔翰，弱冠偶良晨。
　　擢第文昌阁，还家沧海滨。寸心何所望，东掖有贤臣。
　　◎卷.20【晚次东亭献郑州宋使君文】储光羲
　　自初宾上国，乃到邹人乡。曾点与曾子，俱升阙里堂。
　　武皇恢大略，逸翮思寥廓。三居清宪台，两拜文昌阁。
　　为道既贞信，处名犹謇谔。铁柱励风威，锦轴含光辉。
　　夜闻持简立，朝看伏奏归。洞门清佩响，广路玉珂飞。
　　骧首入丹掖，抟空趋太微。丝纶逢圣主，出入飘华组。
　　愔愔宿帝梧，侃侃居文府。海内语三独，朝端谋六户。
　　善计在弘羊，清严归仲举。侍郎跨方朔，中丞蔑周处。
　　天眷择循良，惟贤降宠章。分符指聊摄，为政本农桑。
　　籍籍歌五袴，祁祁颂千箱。随车微雨洒，逐扇清风飏。
　　既以迁列国，复兹邻帝乡。褰帷乃仍旧，坐啸非更张。
　　居敬物无扰，履端人自康。薄游出京邑，引领东南望。
　　林晚鸟雀噪，田秋稼穑黄。成皋天地险，广武征战场。
　　道丧苦兵赋，时来开井疆。霏霏渠门色，晻晻制岩光。
　　徒念京索近，独悲溱洧长。大明潜照耀，淑慝自昭彰。
　　昔岁幸西土，今兹归洛阳。同焉知郑伯，当辅我周王。
　　◎卷.21【秋次霸亭寄申大】储光羲
　　橘柚植寒陵，芙蓉蒂修坂。无言不得意，得意何由展。
　　况我行且徒，而君往犹蹇。既伤人事近，复言天道远。
　　薄暮入空亭，中夜不能饭。南听鸿雁尽，西见招摇转。
　　千门汉王宫，百里周王苑。杲杲初景出，油油鲜云卷。
　　会朝幸岁正，校猎从新獮。念君久京国，双涕如露泫。
　　无人荐子云，太息竟谁辨。
　　◎卷.22【舟中别武金坛】储光羲
　　曰予轻皎洁，坦率宾混元。忽乃异群萃，高歌信陵门。
　　信陵好宾客，清夜开华轩。月光丽池阁，野气浮林园。
　　偶坐烂明星，归志潜崩奔。漾舟清潭里，慰我别离魂。
　　落日下西山，左右惨无言。萧条风雨散，窅霭江湖昏。
　　秋荷尚幽郁，暮鸟复翩翻。纸笔亦何为，写我心中冤。
　　◎卷.23【巩城东庄道中作】储光羲
　　北陵散寒鸟，西山照初日。婉娈晋阳京，踟蹰野人室。
　　南轩草间去，后乘林中出。霭霭长路暖，迟迟狭路归。
　　蜉蝣时蔽月，枳棘复伤衣。城上东风起，河边早雁飞。
　　夏王纪冬令，殷人乃正月。涯口度新云，山阴留故雪。
　　幸逢耆耋话，馀待亲邻别。总辔出丛薄，歇鞍登峻隅。
　　春源既荡漭，伏战亦睢盱。未获遵平道，徒言信薄夫。
　　◎卷.24【赴冯翊作】储光羲
　　本自江海人，且无寥廓志。大明耀天宇，霭霭风雨被。
　　迢递别荆吴，飘飖涉沂泗。广川俟舟楫，峻坂伤骐骥。
　　蹭蹬失归道，崎岖从下位。西出太华阴，北走少梁地。
　　葱茏墟落色，泱漭关河气。耻从侠烈游，甘为刀笔吏。
　　宝剑茱萸匣，岂忘知音贵。大道且泛然，沉浮未云异。
　　◎卷.25【晚霁中园喜赦作】储光羲
　　五月黄梅时，阴气蔽远迩。浓云连晦朔，菰菜生邻里。
　　落日烧霞明，农夫知雨止。几悲衽席湿，长叹垣墙毁。
　　曭朗天宇开，家族跃以喜。涣汗发大号，坤元更资始。
　　散衣出中园，小径尚滑履。池光摇万象，倏忽灭复起。
　　嘉树如我心，欣欣岂云已。
　　◎卷.26【观范阳递俘】储光羲
　　北河旄星陨，鬼方獮林胡。群师舞弓矢，电发归燕墟。
　　皇皇轩辕君，赞赞皋陶谟。方思壮军实，远近递生俘。
　　车马践大逵，合沓成深渠。牧人过橐驼，校正引騊駼。
　　烈风朝送寒，云雪霭天隅。草木同一色，谁能辨荣枯。
　　四履封元戎，百金酬勇夫。大邦武功爵，固与炎皇殊。
　　◎卷.27【次天元十载华阴发兵，作时有郎官点发】储光羲
　　鬼方生猃狁，时寇卢龙营。帝念霍嫖姚，诏发咸林兵。
　　天星下文阁，简师临我城。三陌观勇夫，五饵谋长缨。
　　雷野大车发，震云灵鼓鸣。太华色莽苍，清渭风交横。
　　胡马悲雨雪，诗人歌旆旌。阏氏为女奴，单于作边氓。
　　神皇麒麟阁，大将不书名。
　　◎卷.28【送丘健至州敕放作时任下邽县】储光羲
　　太史登观台，天街耀旄头。大君忽霆震，诏爵冠军侯。
　　南必梁孙源，西将圉昆丘。河陇征击卒，虎符到我州。
　　朝集咸林城，师言乱啁啾。杀气变木德，凛凛如高秋。
　　元戎启神皇，庙堂发嘉谋。息兵业稼穑，归马复休牛。
　　和风开阴雪，大耀中天流。欢声殷河岳，涵荡非烟浮。
　　邦牧新下车，德礼彼甿讴。乾坤日交泰，吾亦遂优游。
　　◎卷.29【登商丘】储光羲
　　河水日夜流，客心多殷忧。维梢历宋国，结缆登商丘。
　　汉皇封子弟，周室命诸侯。摇摇世祀怨，伤古复兼秋。
　　鸣鸿念极浦，征旅慕前俦。太息梁王苑，时非牧马游。
　　◎卷.30【群鸦咏】储光羲
　　新宫骊山阴，龙衮时出豫。朝阳照羽仪，清吹肃逵路。
　　群鸦随天车，夜满新丰树。所思在腐馀，不复忧霜露。
　　河低宫阁深，灯影鼓钟曙。缤纷集寒枝，矫翼时相顾。
　　冢宰收琳琅，侍臣尽鸳鹭。高举摩太清，永绝矰缴惧。
　　兹禽亦翱翔，不以微小故。
　　◎卷.31【尚书省受誓诫贻太庙裴丞】储光羲
　　皇家有恒宪，斋祭崇明祀。严车伊洛间，受誓文昌里。
　　沉沉云阁见，稍稍城乌起。曙色照衣冠，虚庭鸣剑履。
　　裴回念私觌，怅望临清汜。点翰欲何言，相思从此始。
　　◎卷.32【夏日寻蓝田唐丞登高宴集】储光羲
　　东望春明门，驾言聊出游。南行小径尽，绿竹临清流。
　　君出罢六安，居此澹忘忧。园林与城市，闾里随人幽。
　　披颜辟衡闱，置酒登崇丘。山河临咫尺，宇宙穷寸眸。
　　是时春载阳，佳气满皇州。宫殿碧云里，鸳鸯初命俦。
　　良辰方在兹，志士安得休。成名苟有地，何必东陵侯。
　　◎卷.33【田家即事答崔二东皋作四首】储光羲
　　玄鸟双双飞，杏林初发花。喣媮命僮仆，可以树桑麻。
　　清旦理犁锄，日入未还家。
　　有客山中至，言传故人讯。荡漾敷远情，飘飖吐清韵。
　　猗欤春皋上，无乃成秋兴。
　　念别求须臾，忽至嘤鸣时。菜田烧故草，初树养新枝。
　　所寓非幽深，梦寐相追随。
　　依依亲陇亩，寂寂无邻里。不闻鸡犬音，日见和风起。
　　赖君遗掞藻，忧来散能弭。


第一百三十八卷
　　◎卷.1【敬酬陈掾亲家翁秋夜有赠】储光羲
　　大姬配胡公，位乃三恪宾。盛德百代祀，斯言良不泯。
　　敬仲为齐卿，当国名益震。仲举登宰辅，太丘荣缙绅。
　　武皇受瑶图，爵土封其新。繁祉既骤集，裔孙生贤臣。
　　特达逾珪璋，节操方松筠。云汉一矫翼，天池三振鳞。
　　曳裾朝赤墀，酌醴侍紫宸。大君锡车马，时复过平津。
　　言则广台阶，道亦资天均。清秋忽高兴，震藻若有神。
　　曜曜趋宫廷，洸洸迈徐陈。镐京既赐第，门巷交朱轮。
　　方将袭伊皋，永以崇夏殷。宗党无远近，敬恭依仁人。
　　雪尽宇宙暄，雁归沧海春。沉吟白华颂，帝闼降丝纶。
　　驿骑及芜城，相逢在郊鄄。别离旷南北，谴谪罹苦辛。
　　昼游还荆吴，迷方客咸秦。惟贤惠重义，男女期嘉姻。
　　梧桐生朝阳，鶗鴂鸣萧晨。岂不畏时暮，坎壈无与邻。
　　中夜凉风来，顾我阙音尘。琼瑶不遐弃，寤寐如日新。
　　◎卷.2【苏十三瞻登玉泉寺峰入寺中见赠作】储光羲
　　庆门叠华组，盛列钟英彦。贞信发天姿，文明叶邦选。
　　为情贵深远，作德齐隐见。别业在春山，怀归出芳甸。
　　逖听多时友，招邀及浮贱。朝沿霸水穷，暮瞩蓝田遍。
　　百花照阡陌，万木森乡县。涧净绿萝深，岩暄新鸟转。
　　依然造华薄，豁尔开灵院。淹留火禁辰，愉乐弦歌宴。
　　肃肃列樽俎，锵锵引缨弁。天籁激微风，阳光轹奔箭。
　　以兹小人腹，不胜君子馔。是日既低迷，中宵方眄眩。
　　枕上思独往，胸中理交战。碧云暗雨来，旧原芳色变。
　　欢然自此绝，心赏何由见。鸿濛已笑云，列缺仍挥电。
　　忽与去人远，俄逢归者便。想像玉泉宫，依稀明月殿。
　　峰峦若登陟，水木以游衍。息心幸自忘，点翰仍留眷。
　　恨无荆文璧，以答丹青绚。
　　◎卷.3【酬李处士山中见赠】储光羲
　　厥初游太学，相与极周旋。含采共朝暮，知言同古先。
　　孟阳题剑阁，子云献甘泉。斯须旷千里，婉娩将十年。
　　今来艳阳月，好鸟鸣翩翩。同声既求友，不肖亦怀贤。
　　引领迟芳信，果枉瑶华篇。成颂非其德，高文徒自妍。
　　声尘邈超越，比兴起孤绝。始信郢中人，乃能歌白雪。
　　跂予北堂夜，摇笔酬明哲。绿竹动清风，层轩静华月。
　　想像南山下，恬然谢朝列。犹恐鶗鴂鸣，坐看芳草歇。
　　邀以青松色，同之白华洁。永愿登龙门，相将持此节。
　　◎卷.4【同诸公秋日游昆明池思古】储光羲
　　仆人理车骑，西出金光逵。苍苍白帝郊，我将游灵池。
　　太阴连晦朔，雨与天根违。凄风披田原，横污益山陂。
　　农畯尽颠沛，顾望稼穑悲。皇灵恻群甿，神政张天维。
　　坤纪戮屏翳，元纲扶逶迤。回塘清沧流，大曜悬金晖。
　　秋色浮浑沌，清光随涟漪。豫章尽莓苔，柳杞成枯枝。
　　骤闻汉天子，征彼西南夷。伐棘开洪渊，秉旄训我师。
　　震云灵鼍鼓，照水蛟龙旂。锐士千万人，猛气如熊罴。
　　刑罚一以正，干戈自有仪。坐作河汉倾，进退楼船飞。
　　羽发鸿雁落，桧动芙蓉披。峨峨三云宫，肃肃振旅归。
　　恶德忽小丑，器用穷地赀。上兵贵伐谋，此道不能为。
　　吁哉蒸人苦，始曰征伐非。穆穆轩辕朝，耀德守方陲。
　　君臣日安闲，远近无怨思。石鲸既蹭蹬，女牛亦流离。
　　猵獭游渚隅，葭芦生漘湄。坎埳四十里，填游今已微。
　　江伯方翱翔，天吴亟往来。桑榆惨无色，伫立暮霏霏。
　　老幼樵木还，宾从回鞿羁。帝梦鲜鱼索，明月当报时。
　　◎卷.5【同诸公登慈恩寺塔】储光羲
　　金祠起真宇，直上青云垂。地静我亦闲，登之秋清时。
　　苍芜宜春苑，片碧昆明池。谁道天汉高，逍遥方在兹。
　　虚形宾太极，携手行翠微。雷雨傍杳冥，鬼神中躨跜。
　　灵变在倏忽，莫能穷天涯。冠上阊阖开，履下鸿雁飞。
　　宫室低逦迤，群山小参差。俯仰宇宙空，庶随了义归。
　　崱屴非大厦，久居亦以危。
　　◎卷.6【同诸公秋霁曲江俯见南山】储光羲
　　天静终南高，俯映江水明。有若蓬莱下，浅深见澄瀛。
　　群峰悬中流，石壁如瑶琼。鱼龙隐苍翠，鸟兽游清泠。
　　菰蒲林下秋，薜荔波中轻。山戛浴兰阯，水若居云屏。
　　岚气浮渚宫，孤光随曜灵。阴阴豫章馆，宛宛百花亭。
　　大君及群臣，宴乐方嘤鸣。吾党二三子，萧辰怡性情。
　　逍遥沧洲时，乃在长安城。
　　◎卷.7【同诸公送李云南伐蛮】储光羲
　　昆明滨滇池，蠢尔敢逆常。天星耀鈇锧，吊彼西南方。
　　冢宰统元戎，太守齿军行。囊括千万里，矢谟在庙堂。
　　耀耀金虎符，一息到炎荒。蒐兵自交趾，茇舍出泸阳。
　　群山高崭岩，凌越如鸟翔。封豕骤跧伏，巨象遥披攘。
　　回溪深天渊，揭厉逾舟梁。玄武扫孤蜮，蛟龙除方良。
　　雷霆随神兵，硼磕动穹苍。斩伐若草木，系缧同犬羊。
　　馀丑隐弭河，啁啾乱行藏。君子恶薄险，王师耻重伤。
　　广车设罝梁，太白收光芒。边吏静县道，新书行纪纲。
　　剑关掉鞅归，武弁朝建章。龙楼加命服，獬豸拥秋霜。
　　邦人颂灵旗，侧听何洋洋。京观在七德，休哉我神皇。
　　◎卷.8【奉和韦判官献侍郎叔除河东采访使】储光羲
　　天卿小冢宰，道大名亦大。丑正在权臣，建旟千里外。
　　楚山俯江汉，汴水连谯沛。两持方伯珪，再转诸侯盖。
　　恬淡轻黜陟，优游邈千载。乾象变台衡，群贤尽交泰。
　　聿徕股肱郡，河岳即襟带。盛德滋冀方，仁风清汾浍。
　　四封尽高足，相府轺车最。超超青云器，婉婉竹林会。
　　贱士敢知言，成颂文明代。燕雀依大厦，期之保贞悔。
　　◎卷.9【同王十三维哭殷遥】储光羲
　　生理无不尽，念君在中年。游道虽未深，举世莫能贤。
　　筮仕苦贫贱，为客少田园。膏腴不可求，乃在许西偏。
　　四邻尽桑柘，咫尺开墙垣。内艰未及虞，形影随化迁。
　　茅茨俯苫盖，双殡两楹间。时闻孤女号，迥出陌与阡。
　　慈乌乱飞鸣，猛兽亦以跧。故人王夫子，静念无生篇。
　　哀乐久已绝，闻之将泫然。太阳蔽空虚，雨雪浮苍山。
　　迢递亲灵榇，顾予悲绝弦。处顺与安时，及此乃空言。
　　◎卷.10【贻丁主簿仙芝别】储光羲
　　赫赫明天子，翘翘群秀才。昭昭皇宇广，隐隐云门开。
　　摇曳君初起，联翩予复来。兹年不得意，相命游灵台。
　　骅骝多逸气，琳琅有清响。联行击水飞，独影凌虚上。
　　关河施芳听，江海徼新赏。敛衽归故山，敷言播天壤。
　　云峰虽有异，楚越幸相亲。既别复游处，道深情更殷。
　　下愚忝闻见，上德犹邅迍。偃仰东城曲，楼迟依水滨。
　　脱巾从会府，结绶归海裔。亲知送河门，邦族迎江澨。
　　夫子安恬淡，他人怅迢递。飞艎既眇然，洲渚徒亏蔽。
　　人谋固无准，天德谅难知。高名处下位，逸翮栖卑枝。
　　去去水中沚，摇摇天一涯。蓬壶不可见，来泛跃龙池。
　　◎卷.11【京口送别王四谊】储光羲
　　江上枫林秋，江中秋水流。清晨惜分袂，秋日尚同舟。
　　落潮洗鱼浦，倾荷枕驿楼。明年菊花熟，洛东泛觞游。
　　◎卷.12【同房宪部应旋】储光羲
　　衡山法王子，慧见息诸苦。落发自南州，燕居在西土。
　　养正不因晦，得中宁患旅。旷然长虚闲，即理寄行补。
　　四句了自性，一音亦非取。橘柚故园枝，随人植庭户。
　　我地少安住，念天时启处。宪卿文昌归，愉悦来晤语。
　　车骑践香草，仆人沐花雨。长风散繁云，万里静天宇。
　　起灭信易觉，清真知有所。逍遥高殿阴，六月无炎暑。
　　微言发新偈，粲粲如悬圃。直心视惠光，在此大法鼓。
　　◎卷.13【奉别长史庾公太守徐公应召】储光羲
　　烈风起江汉，白浪忽如山。方伯骤勤王，杞人亦忧天。
　　酆镐顷霾晦，云龙召我贤。车骑北艰苦，艅艎西溯沿。
　　水灵静湍濑，猛兽趋后先。龙楼开新阳，万里出云间。
　　宇宙既焜耀，崇德济巨川。受命在神宗，振兵犹轩辕。
　　煌煌逾涿鹿，穆穆更坤元。明王朝太阶，远迩望嘉言。
　　游子淡何思，江湖将永年。
　　◎卷.14【狱中贻姚张薛李郑柳诸公】储光羲
　　直道时莫亲，起羞见谗口。舆人是非怪，西子言有咎。
　　诬善不足悲，失听一何丑。大来敢遐望，小往且虚受。
　　中夜囹圄深，初秋缧绁久。疏萤出暗草，朔风鸣衰柳。
　　河汉低在户，蟏蛸垂向牖。雁声远天末，凉气生霁后。
　　负户愁读书，剑光忿冲斗。哀哀害神理，恻恻伤慈母。
　　妻子垂涕泣，家僮日奔走。书词苦人吏，馈食劳交友。
　　寒服犹未成，繁霜渐将厚。吉凶问詹尹，倚伏信北叟。
　　鬼哭知己冤，鸟言诚所诱。诸公深惠爱，朝夕相左右。
　　束湿虽欲操，钩金庶无负。伤罗念摇翮，踠足思骧首。
　　瑾瑜颇匿瑕，邦国方含垢。眷言出深阱，永日常携手。
　　◎卷.15【贻鼓吹李丞，时信安王北伐，李公王之所器者也】储光羲
　　北伐昧天造，王师示有征。辕门统元律，帝室命宗英。
　　灵威方首事，仗钺按边城。膏雨被春草，黄云浮太清。
　　文儒托后乘，武旅趋前旌。出车发西洛，营军临北平。
　　曰予深固陋，志气颇纵横。尝思骠骑幕，愿逐嫖姚兵。
　　惟贤美无度，海内依扬声。河间旧相许，车骑日逢迎。
　　折节下谋士，深心论客卿。忠言虽未列，庶以知君诚。
　　◎卷.16【贻王侍御出台掾丹阳】储光羲
　　高高琅琊台，台下生菌簵。照车十二乘，光彩不足谕。
　　既当少微星，复隐高山雾。金丘华阳下，仙伯养晦处。
　　茅茨对三峰，梧桐开一路。神溪绕皋陆，樵牧自成趣。
　　时登青冥游，若从天江度。墟里献薇蕨，群公致衣缕。
　　深沉复清净，偃仰视太素。猛兽识宾仆，赪霞知早暮。
　　峨峨云龙开，忽有方伯遇。达人无不可，壮志且驰骛。
　　融泄长鸡鸣，縯纷大鹏翥。赤墀高崱屴，一见如三顾。
　　礼服正邦祀，刑冠肃王度。三辰明昭代，光启玄元祚。
　　章台收杞梓，太液满鹓鹭。丰泽耀纯仁，八方晏黔庶。
　　沉沉阊阖起，殷殷蓬莱曙。旌戟俨成行，鸡人传发煦。
　　翔翼一如鹗，百辟莫不惧。清庙奉烝尝，灵山扈銮辂。
　　天街时蹴踘，直指宴梐枑。四月纯阳初，雷雨始奋豫，
　　逆星孛皇极，鈇锧静天步。酆镐舒曜灵，干戈藏武库。
　　析ds增广运，直道有好恶。回迹清宪台，传骑东南去。
　　列城异畴昔，近饯寡徒御。缠绵西关道，婉娈新丰树。
　　伊洛不敢息，淮河任沿溯。乡亭茱萸津，先后非疏附。
　　炎时方怵惕，有若践霜露。惆怅长岑长，寂寞梁王傅。
　　纷吾家延州，结友在童孺。岑阳沐天德，邦邑持民务。
　　踯躅望朝阴，如何复沦误。牙旷三千里，击辕非所慕。
　　秋涛联沧溟，舟楫凑北固。江汜日绵眇，朝夕空寐寤。
　　中洞松栝新，东皋阡陌故。馀辉方焜耀，可以欢邑聚。
　　南华在濠上，谁辩魏王瓠。登陟芙蓉楼，为我时一赋。
　　◎卷.17【贻刘高士别】储光羲
　　夙驾出东城，城傍早霞散。初日照龙阙，峨峨在天半。
　　壮哉丽百常，美矣崇两观。俯视趋朝客，簪珮何璀璨。
　　而我送将归，裴回霸陵岸。北云去吴越，南雁离江汉。
　　伊昔蹈丘园，翩翩理文翰。高谈闵仲叔，逸气刘公干。
　　每言竹柏贞，尝轻朝市玩。山昼猿狖静，溪曛鱼鸟乱。
　　宁止卧崆峒，直云期汗漫。圣君既理历，族士咸炳焕。
　　矫首来天池，振羽泛漪澜。元淑命不达，伯鸾吟可叹。
　　东去姑苏台，乃过陟阳馆。舍辔函关道，浮舟沧海畔。
　　耳目旷暄凉，怀抱盈悲惋。沉沉青岁晚，霭霭秋云换。
　　自言永遁栖，无复从羁绊。挥手谢知己，知己莫能赞。
　　◎卷.18【山中贻崔六琪华】储光羲
　　恍惚登高岭，裴回看落日。遥想仲长园，如亲幼安室。
　　春渚菖蒲登，山中拨谷鸣。相思不道远，太息未知情。
　　意君来此地，时复疏林薄。中夜扫闲门，迎晨闭菌阁。
　　屣履清池上，家童奉信归。忧随落花散，目送归云飞。
　　故交在天末，心知复千里。无人暂往来，独作中林士。
　　◎卷.19【贻余处士】储光羲
　　故园至新浦，遥复未百里。北望是他邦，纷吾即游士。
　　潮来津门启，罢楫信流水。客意乃成欢，舟人亦相喜。
　　迟迟菱荇上，泛泛菰蒲里。渐闻商旅喧，犹见凫鹥起。
　　市亭忽云构，方物如山峙。吴王昔丧元，隋帝又灭祀。
　　停舻一以眺，太息兴亡理。秋苑故池田，宫门新柳杞。
　　我行苦炎月，乃及清昊始。此地日逢迎，终思隐君子。
　　莫言异舒卷，形音在心耳。
　　◎卷.20【刘先生闲居】储光羲
　　高第后归道，乃居玉华宫。逍遥人间世，不异浮丘公。
　　甘寝何秉羽，出门忽从戎。方将游昆仑，又欲小崆峒。
　　进退既在我，归来长安中。焚香东海君，侍坐西山童。
　　善行无辙迹，吾亦安能穷。但见神色闲，中心如虚空。
　　期之比天老，真德辅帝鸿。
　　◎卷.21【京口题崇上人山亭】储光羲
　　清旦历香岩，岩径纡复直。花林开宿雾，游目清霄极。
　　分明窗户中，远近山川色。金沙童子戏，香饭诸天食。
　　叫叫海鸿声，轩轩江燕翼。寄言清净者，闾阎徒自踣。
　　◎卷.22【朝邑蔡主簿期不会二首】储光羲
　　下位日趋走，久之宾会疏。空迟偶词赋，所愧比园庐。
　　朝念池上酌，暮逢林下书。方将固封守，暂欲混畋渔。
　　衰柳隐长路，秋云满太虚。遥遥望左右，日入未回车。
　　日入清风至，知君在西偏。车舆既成列，宾仆复能贤。
　　迢递下墟坂，逍遥看井田。苍山起暮雨，极浦浮长烟。
　　服义大如志，交欢数尽年。宁言十馀里，不见空来还。
　　◎卷.23【巩城南河作寄徐三景晖】储光羲
　　初年雨候迟，巩洛河流小。摇摇芳草岸，屡见春山晓。
　　清露洗云林，轻波戏鱼鸟。唯言故人远，不念乡川眇。
　　舟楫去潆回，湍溆行奔峭。寄书千里路，莫道南鸿少。
　　◎卷.24【贻阎处士防卜居终南】储光羲
　　春风摇杂树，言别还江汜。坚冰生绿潭，又客三千里。
　　兆梦唯颜色，悬情乃文史。涤耳贵清言，披欢迟玉趾。
　　秦城疑旧庐，伫立问焉如。稚子跪而说，还山将隐居。
　　竹林既深远，松宇复清虚。迹迥事多逸，心安趣有馀。
　　石门动高韵，草堂新著书。鶱飞久超绝，蹇足空踌躇。
　　犹有昔时意，望君当照车。驱车当六国，何以须潜默。
　　圣主常征贤，群公每举德。此时方独往，身志将何欲。
　　愿谢山中人，回车首归躅。
　　◎卷.25【新丰作贻殷四校书】储光羲
　　汉皇思旧邑，秦地作新丰。南出华阳路，西分长乐宫。
　　安知天地久，不与昔年同。鸡犬暮声合，城池秋霁空。
　　纷吾从此去，望极咸阳中。不见芸香阁，徒思文雅雄。
　　◎卷.26【华阳作贻祖三咏】储光羲
　　朝行敷水上，暮出华山东。高馆宿初静，长亭秋转空。
　　日余久沦汩，重此闻霜风。淅沥入溪树，飕飗惊夕鸿。
　　凄然望伊洛，如见息阳宫。旧识无高位，新知尽固穷。
　　夫君独轻举，远近善文雄。岂念千里驾，崎岖秦塞中。
　　◎卷.27【贻袁三拾遗谪作】储光羲
　　倾盖洛之滨，依然心事亲。龙门何以峻，曾是好词人。
　　珥笔朝文陛，含章讽紫宸。帝城多壮观，被服长如春。
　　天子俭为德，而能清约身。公卿尽虚位，天下自趣尘。
　　如君物望美，令德声何已。高帝黜儒生，文皇谪才子。
　　朝廷非不盛，谴谪良难恃。路出大江阴，川行碧峰里。
　　斯言徒自玷，白玉岂为滓。希声尽众人，深识唯知己。
　　知己怨生离，悠悠天一涯。寸心因梦断，孤愤为年移。
　　花满芙蓉阙，春深朝夕池。空令千万里，长望白云垂。
　　◎卷.28【洛中贻朝校书衡，朝即日本人也】储光羲
　　万国朝天中，东隅道最长。吾生美无度，高驾仕春坊。
　　出入蓬山里，逍遥伊水傍。伯鸾游太学，中夜一相望。
　　落日悬高殿，秋风入洞房。屡言相去远，不觉生朝光。
　　◎卷.29【贻崔太祝】储光羲
　　天都分礼阁，肃肃临清渠。春山照前屏，高槐荫内除。
　　惟贤尚廪禄，弟去兄来居。文雅更骧首，风流信有馀。
　　中年幸从事，乃遇两吹嘘。何以知君子，交情复淡如。
　　◎卷.30【贻王处士子文】储光羲
　　春草生洞渚，春风入上林。春皋有黄鹤，抚翮未扬音。
　　王屋尝嘉遁，伊川复陆沉。张弦鹍鸡弄，闭室蓬蒿深。
　　避地歌三乐，游山赋九吟。大君思左右，无乃化黄金。
　　◎卷.31【献华阴罗丞别】储光羲
　　华山薄游者，玄发当青春。道德同仙吏，尊卑即丈人。
　　县城俯京路，获见官舍里。淹留琼树枝，谑浪春泉水。
　　昔余在天目，总角奉游从。寒暑递来往，今复莲花峰。
　　别情无远近，道别方愁予。孰想古人言，乃知悲风雨。
　　◎卷.32【闲居】储光羲
　　薄游何所愧，所愧在闲居。亲故不来往，中园时读书。
　　步栏滴馀雪，春塘抽新蒲。梧桐渐覆井，时鸟自相呼。
　　悠然念故乡，乃在天一隅。安得如浮云，来往方须臾。
　　◎卷.33【送恂上人还吴】储光羲
　　洛城本天邑，洛水即天池。君王既行幸，法子复来仪。
　　虚室香花满，清川杨柳垂。乘闲道归去，远意谁能知。
　　◎卷.34【送周十一】储光羲
　　秋风陨群木，众草下严霜。复问子何如，自言之帝乡。
　　岂无亲所爱，将欲济时康。握手别征驾，返悲岐路长。
　　◎卷.35【新丰主人】储光羲
　　新丰主人新酒熟，旧客还归旧堂宿。满酌香含北砌花，
　　盈尊色泛南轩竹。云散天高秋月明，东家少女解秦筝。
　　醉来忘却巴陵道，梦中疑是洛阳城。
　　◎卷.36【登戏马台作】储光羲
　　君不见宋公仗钺诛燕后，英雄踊跃争趋走。
　　小会衣冠吕梁壑，大征甲卒碻磝口。天门神武树元勋，
　　九日茱萸飨六军。泛泛楼船游极浦，摇摇歌吹动浮云。
　　居人满目市朝变，霸业犹存齐楚甸。泗水南流桐柏川，
　　沂山北走琅琊县。沧海沉沉晨雾开，彭城烈烈秋风来。
　　少年自古未得意，日暮萧条登古台。
　　◎卷.37【贻从军行】储光羲
　　取胜小非用，来朝明光殿。东平不足先，梦出凤林间。
　　梦还沧海阙，万里尽阴色。岂为我离别。马上吹笛起寒风，
　　道傍舞剑飞春雪。男儿悬弧非一日，君去成高节。
　　◎卷.38【酬李壶关奉使行县忆诸公】储光羲
　　青枫江上沧浪吟，白月宫中鹦鹉林。非有净清心，
　　同道同房若断金。离居忽有云山意，清韵遥转舟楫事。
　　去时能忆竹园游，来时莫忘桃园记。
　　◎卷.39【蔷薇】储光羲
　　袅袅长数寻，青青不作林。一茎独秀当庭心，
　　数枝分作满庭阴。春日迟迟欲将半，庭影离离正堪玩。
　　枝上莺娇不畏人，叶底蛾飞自相乱。秦家女儿爱芳菲，
　　画眉相伴采葳蕤。高处红须欲就手，低边绿刺已牵衣。
　　蒲萄架上朝光满，杨柳园中暝鸟飞。连袂踏歌从此去，
　　风吹香气逐人归。
　　◎卷.40【同张侍御宴北楼】储光羲
　　今之太守古诸侯，出入双旌垂七旒。朝览干戈时听讼，
　　暮延宾客复登楼。西山漠漠崦嵫色，北渚沉沉江汉流。
　　良宵清净方高会，绣服光辉联皂盖。鱼龙恍惚阶墀下，
　　云雾杳冥窗户外。水灵慷慨行泣珠，游女飘飖思解佩。
　　苍苍低月半遥城，落落疏星满太清。不分开襟悲楚奏，
　　愿言吹笛退胡兵。轩后青丘埋猰貐，周王白羽扫欃枪。
　　期君武节朝龙阙，余亦翱翔归玉京。


第一百三十九卷
　　◎卷.1【临江亭五咏】储光羲
　　晋家南作帝，京镇北为关。江水中分地，城楼下带山。
　　金陵事已往，青盖理无还。落日空亭上，愁看龙尾湾。
　　山横小苑前，路尽大江边。此地兴王业，无如宋主贤。
　　潮生建业水，风散广陵烟。直望清波里，只言别有天。
　　城头落暮晖，城外捣秋衣。江水青云挹，芦花白雪飞。
　　南州王气疾，东国海风微。借问商歌客，年年何处归。
　　古木啸寒禽，层城带夕阴。梁园多绿柳，楚岸尽枫林。
　　山际空为险，江流长自深。平生何以恨，天地本无心。
　　京山千里过，孤愤望中来。江势将天合，城门向水开。
　　落霞明楚岸，夕露湿吴台。去去无相识，陈皇安在哉。
　　◎卷.2【饯张七琚任宗城即环之季也同产八人俱以才名知】储光羲
　　他日曾游魏，魏家馀趾存。可怜宫殿所，但见桑榆繁。
　　此去拜新职，为荣近故园。高阳八才子，况复在君门。
　　◎卷.3【留别安庆李太守】储光羲
　　明牧念行子，又言悲解携。初筵方落日，醉止到鸣鸡。
　　过客来自北，大军居在西。丘家如讨逆，敢以庶盘溪。
　　◎卷.4【洛阳东门送别】储光羲
　　东城别故人，腊月迟芳辰。不惜孤舟去，其如两地春。
　　花明洛阳苑，水绿小平津。是日不相见，莺声徒自新。
　　◎卷.5【汉阳即事】储光羲
　　楚国千里远，孰知方寸违。春游欢有客，夕寝赋无衣。
　　江水带冰绿，桃花随雨飞。九歌有深意，捐佩乃言归。
　　◎卷.6【泊江潭贻马校书】储光羲
　　明月挂青天，遥遥如目前。故人游画阁，却望似云边。
　　水宿依渔父，歌声好采莲。采莲江上曲，今夕为君传。
　　◎卷.7【送沈校书吴中搜书】储光羲
　　郊外亭皋远，野中岐路分。苑门临渭水，山翠杂春云。
　　秦阁多遗典，吴台访阙文。君王思校理，莫滞清江濆。
　　◎卷.8【寒夜江口泊舟】储光羲
　　寒潮信未起，出浦缆孤舟。一夜苦风浪，自然增旅愁。
　　吴山迟海月，楚火照江流。欲有知音者，异乡谁可求。
　　◎卷.9【苑外至龙兴院作】储光羲
　　朝游天苑外，忽见法筵开。山势当空出，云阴满地来。
　　疏钟清月殿，幽梵静花台。日暮香林下，飘飘仙步回。
　　◎卷.10【题虬上人房】储光羲
　　禅宫分两地，释子一为心。入道无来去，清言见古今。
　　江寒池水绿，山暝竹园深。别有中天月，遥遥散夕阴。
　　◎卷.11【咏山泉（一作题山中流泉）】储光羲
　　山中有流水，借问不知名。映地为天色，飞空作雨声。
　　转来深涧满，分出小池平。恬澹无人见，年年长自清。
　　◎卷.12【贻主客吕郎中（即皇太子赞谕）】储光羲
　　上士既开天，中朝为得贤。青云方羽翼，画省比神仙。
　　委佩云霄里，含香日月前。君王傥借问，客有上林篇。
　　◎卷.13【京口留别徐大补阙赵二零陵】储光羲
　　皇州月初晓，处处鼓钟喧。树出蓬莱殿，城开阊阖门。
　　近臣朝琐闼，词客向文园。独有三川路，空伤游子魂。
　　◎卷.14【答王十三维】储光羲
　　门生故来往，知欲命浮觞。忽奉朝青阁，回车入上阳。
　　落花满春水，疏柳映新塘。是日归来暮，劳君奏雅章。
　　◎卷.15【奉和中书徐侍郎中书省玩白云寄颖阳赵大】储光羲
　　青阙朝初退，白云遥在天。非关取雷雨，故欲伴神仙。
　　泛滟鹓池曲，飘飖琐闼前。犹多远山意，幸入侍臣篇。
　　◎卷.16【和张太祝冬祭马步】储光羲
　　故坛何肃肃，中野自无喧。烈火见陈信，飏言闻永存。
　　房星隐曙色，朔风动寒原。今日歌天马，非关征大宛。
　　◎卷.17【祭风伯坛应张太祝作】储光羲
　　圣主御青春，纶言命使臣。将修风伯祀，更福太平人。
　　帟幕宵联事，坛场晓降神。帝心矜动物，非为属车人。
　　◎卷.18【寻徐山人遇马舍人】储光羲
　　泊舟伊川右，正见野人归。日暮春山绿，我心清且微。
　　岩声风雨度，水气云霞飞。复有金门客，来参萝薜衣。
　　◎卷.19【夜观妓】储光羲
　　白雪宜新舞，清宵召楚妃。娇童携锦荐，侍女整罗衣。
　　花映垂鬟转，香迎步履飞。徐徐敛长袖，双烛送将归。
　　◎卷.20【洛桥送别】储光羲
　　河桥送客舟，河水正安流。远见轻桡动，遥怜故国游。
　　海禽逢早雁，江月值新秋。一听南津曲，分明散别愁。
　　◎卷.21【秦中送人觐省】储光羲
　　二月清江外，遥遥饯故人。南山晴有雪，东陌霁无尘。
　　骑别章台晚，舟行洛水春。知君梁苑去，日见白华新。
　　◎卷.22【洛中送人还江东】储光羲
　　洛城春雨霁，相送下江乡。树绿天津道，山明伊水阳。
　　孤舟从此去，客思一何长。直望清波里，唯馀落日光。
　　◎卷.23【送姚六昆客任会稽何大蹇任孟县】储光羲
　　越城临渤澥，晋国在河汾。仙绶两乡意，青郊一路分。
　　野棠春未发，田雀暮成群。他日思吴会，尝因西北云。
　　◎卷.24【洛潭送人觐省】储光羲
　　清洛带芝田，东流入大川。舟轻水复急，别望杳如仙。
　　细草生春岸，明霞散早天。送君唯一曲，当是白华篇。
　　◎卷.25【送人随大夫和蕃】储光羲
　　西方有六国，国国愿来宾。圣主今无外，怀柔遣使臣。
　　大夫开幕府，才子作行人。解剑聊相送，边城二月春。
　　◎卷.26【仲夏饯魏四河北觐叔】储光羲
　　落日临御沟，送君还北州。树凉征马去，路暝归人愁。
　　吴岳夏云尽，渭河秋水流。东篱摘芳菊，想见竹林游。
　　◎卷.27【送人寻裴斐】储光羲
　　柱史回清宪，谪居临汉川。迟君千里驾，方外赏云泉。
　　路断因春水，山深隔暝烟。湘江见游女，寄摘一枝莲。
　　◎卷.28【陇头水送别】储光羲
　　相送陇山头，东西陇水流。从来心胆盛，今日为君愁。
　　暗雪迷征路，寒云隐戍楼。唯馀旌旆影，相逐去悠悠。
　　◎卷.29【送王上人还襄阳】储光羲
　　朝看法云散，知有至人还。送客临伊水，行车出故关。
　　天花满南国，精舍在空山。虽复时来去，中心长日闲。
　　◎卷.30【官庄池观竞渡】储光羲
　　落日吹箫管，清池发棹歌。船争先后渡，岸激去来波。
　　水叶藏鱼鸟，林花间绮罗。踟蹰仙女处，犹似望天河。
　　◎卷.31【重寄虬上人】储光羲
　　一作云峰别，三看花柳朝。青山隔远路，明月空长霄。
　　鹊浴西江雨，鸡鸣东海潮。此情劳梦寐，况道双林遥。
　　◎卷.32【蓝上茅茨期王维补阙】储光羲
　　山中人不见，云去夕阳过。浅濑寒鱼少，丛兰秋蝶多。
　　老年疏世事，幽性乐天和。酒熟思才子，溪头望玉珂。
　　◎卷.33【大酺得长字韵时任安宜尉】储光羲
　　大道启元命，时人居太康。中朝发玄泽，下国被天光。
　　明诏始端午，初筵当履霜。鼓鼙迎爽气，羽籥映新阳。
　　太守即悬圃，淮夷成葆疆。小臣惭下位，拜手颂灵长。
　　◎卷.34【同张侍御鼎和京兆萧兵曹华岁晚南园】储光羲
　　公府传休沐，私庭效陆沉。方知从大隐，非复在幽林。
　　阙下忠贞志，人间孝友心。既将冠盖雅，仍与薜萝深。
　　寒变中园柳，春归上苑禽。池涵青草色，山带白云阴。
　　潘岳闲居赋，钟期流水琴。一经当自足，何用遗黄金。
　　◎卷.35【奉酬张五丈垂赠】储光羲
　　彩服去江汜，白云生大梁。星辰动异色，羔雁成新行。
　　日望天朝近，时忧郢路长。情言间薖轴，惠念及沧浪。
　　松柏以之茂，江湖亦自忘。贾生方吊屈，岂敢比南昌。
　　◎卷.36【秦中守岁】储光羲
　　众星已穷次，青帝方行春。永感易成戚，离居难重陈。
　　阖门守初夜，燎火到清晨。或念无生法，多伤未出尘。
　　广庭日将晏，虚室自为宾。愿以桑榆末，常逢甲子新。
　　◎卷.37【献高使君大酺作】储光羲
　　肃穆郊禋毕，工歌赏事并。三朝遵湛露，一道洽仁明。
　　布德言皆应，无为物自成。花添罗绮色，莺乱管弦声。
　　独有同高唱，空陪乐太平。
　　◎卷.38【荥阳马氏二子】储光羲
　　圣君封太岳，十月建行旃。辇路开千里，寒云霁九天。
　　故人多侍从，二子留伊川。河兖冰初合，关城月屡圆。
　　暝过荥水上，闻说郑卿贤。材蔽行人右，名居东里先。
　　制岩开别业，桑柘亦依然。待至金园侧，相将居一廛。
　　◎卷.39【观竞渡】储光羲
　　大夫沉楚水，千祀国人哀。习棹江流长，迎神雨雾开。
　　标随绿云动，船逆清波来。下怖鱼龙起，上惊凫雁回。
　　能令秋大有，鼓吹远相催。
　　◎卷.40【太学贻张筠】储光羲
　　璧池忝门子，俄顷变炎凉。绿竹深虚馆，清流响洞房。
　　园林在建业，新友去咸阳。中夜鼓钟静，初秋漏刻长。
　　浮云开太室，华盖上明堂。空此远相望，劳歌还自伤。
　　◎卷.41【田家即事】储光羲
　　桑柘悠悠水蘸堤，晚风晴景不妨犁。高机犹织卧蚕子，
　　下坂饥逢饷饁妻。杏色满林羊酪熟，麦凉浮垄雉媒低。
　　生时乐死皆由命，事在皇天志不迷。
　　◎卷.42【洛阳道五首献吕四郎中】储光羲
　　洛水春冰开，洛城春水绿。朝看大道上，落花乱马足。
　　剧孟不知名，千金买宝剑。出入平津邸，自言娇且艳。
　　大道直如发，春日佳气多。五陵贵公子，双双鸣玉珂。
　　春风二月时，道傍柳堪把。上枝覆官阁，下枝覆车马。
　　洛水照千门，千门碧空里。少年不得志，走马游新市。
　　◎卷.43【同武平一员外游湖】储光羲
　　竹吹留歌扇，莲香入舞衣。前溪多曲溆，乘兴莫先归。
　　◎卷.44【长安道】储光羲
　　鸣鞭过酒肆，袨服游倡门。百万一时尽，含情无片言。
　　西行一千里，暝色生寒树。暗闻歌吹声，知是长安路。
　　◎卷.45【江南曲四首】储光羲
　　绿江深见底，高浪直翻空。惯是湖边住，舟轻不畏风。
　　逐流牵荇叶，缘岸摘芦苗。为惜鸳鸯鸟，轻轻动画桡。
　　日暮长江里，相邀归渡头。落花如有意，来去逐船流。
　　隔江看树色，沿月听歌声。不是长干住，那从此路行。
　　◎卷.46【关山月】储光羲
　　一雁过连营，繁霜覆古城。胡笳在何处，半夜起边声。
　　◎卷.47【玉真公主山居】储光羲
　　山北天泉苑，山西凤女家。不言沁园好，独隐武陵花。
　　◎卷.48【沧浪峡（一作储嗣宗诗）】储光羲
　　沧浪临古道，道上若成尘。自有沧浪峡，谁为无事人。
　　◎卷.49【奉真观】储光羲
　　真门迥向北，驰道直向西。为与天光近，云色成虹霓。
　　◎卷.50【明妃曲四首】储光羲
　　西行陇上泣胡天，南向云中指渭川。
　　毳幕夜来时宛转，何由得似汉王边。
　　胡王知妾不胜悲，乐府皆传汉国辞。
　　朝来马上箜篌引，稍似宫中闲夜时。
　　日暮惊沙乱雪飞，傍人相劝易罗衣。
　　强来前殿看歌舞，共待单于夜猎归。
　　彩骑双双引宝车，羌笛两两奏胡笳。
　　若为别得横桥路，莫隐宫中玉树花。
　　◎卷.51【同武平一员外游湖五首时武贬金坛令】储光羲
　　红荷碧筱夜相鲜，皂盖兰桡浮翠筵。
　　舟中对舞邯郸曲，月下双弹卢女弦。
　　青林碧屿暗相期，缓楫挥觥欲赋诗。
　　借问高歌凡几转，河低月落五更时。
　　朝来仙阁听弦歌，暝入花亭见绮罗。
　　池边命酒怜风月，浦口回船惜芰荷。
　　朦胧竹影蔽岩扉，淡荡荷风飘舞衣。
　　舟寻绿水宵将半，月隐青林人未归。
　　花潭竹屿傍幽蹊，画楫浮空入夜溪。
　　芰荷覆水船难进，歌舞留人月易低。
　　◎卷.52【题茅山华阳洞】储光羲
　　华阳洞口片云飞，细雨濛濛欲湿衣。
　　玉箫遍满仙坛上，应是茅家兄弟归。
　　◎卷.53【寄孙山人】储光羲
　　新林二月孤舟还，水满清江花满山。
　　借问故园隐君子，时时来往住人间。


第一百四十卷
　　◎卷.1【变行路难】王昌龄
　　向晚横吹悲，风动马嘶合。前驱引旗节，千里阵云匝。
　　单于下阴山，砂砾空飒飒。封侯取一战，岂复念闺阁。
　　◎卷.2【塞下曲四首】王昌龄
　　蝉鸣空桑林，八月萧关道。出塞入塞寒，处处黄芦草。
　　从来幽并客，皆共尘沙老。莫学游侠儿，矜夸紫骝好。
　　饮马渡秋水，水寒风似刀。平沙日未没，黯黯见临洮。
　　昔日长城战，咸言意气高。黄尘足今古，白骨乱蓬蒿。
　　奉诏甘泉宫，总征天下兵。朝廷备礼出，郡国豫郊迎。
　　纷纷几万人，去者无全生。臣愿节宫厩，分以赐边城。
　　边头何惨惨，已葬霍将军。部曲皆相吊，燕南代北闻。
　　功勋多被黜，兵马亦寻分。更遣黄龙戍，唯当哭塞云。
　　◎卷.3【塞上曲】王昌龄
　　秋风夜渡河，吹却雁门桑。遥见胡地猎，鞴马宿严霜。
　　五道分兵去，孤军百战场。功多翻下狱，士卒但心伤。
　　◎卷.4【从军行二首】王昌龄
　　向夕临大荒，朔风轸归虑。平沙万里馀，飞鸟宿何处。
　　虏骑猎长原，翩翩傍河去。边声摇白草，海气生黄雾。
　　百战苦风尘，十年履霜露。虽投定远笔，未坐将军树。
　　早知行路难，悔不理章句。
　　秋草马蹄轻，角弓持弦急。去为龙城战，正值胡兵袭。
　　军气横大荒，战酣日将入。长风金鼓动，白露铁衣湿。
　　四起愁边声，南庭时伫立。断蓬孤自转，寒雁飞相及。
　　万里云沙涨，平原冰霰涩。惟闻汉使还，独向刀环泣。
　　◎卷.5【少年行二首】王昌龄
　　西陵侠少年，送客短长亭。青槐夹两道，白马如流星。
　　闻道羽书急，单于寇井陉。气高轻赴难，谁顾燕山铭。
　　走马远相寻，西楼下夕阴。结交期一剑，留意赠千金。
　　高阁歌声远，重门柳色深。夜阑须尽饮，莫负百年心。
　　◎卷.6【长歌行】王昌龄
　　旷野饶悲风，飕飕黄蒿草。系马倚白杨，谁知我怀抱。
　　所是同袍者，相逢尽衰老。北登汉家陵，南望长安道。
　　下有枯树根，上有鼯鼠窠。高皇子孙尽，千载无人过。
　　宝玉频发掘，精灵其奈何。人生须达命，有酒且长歌。
　　◎卷.7【悲哉行】王昌龄
　　勿听白头吟，人间易忧怨。若非沧浪子，安得从所愿。
　　北上太行山，临风阅吹万。长云数千里，倏忽还肤寸。
　　观其微灭时，精意莫能论。百年不容息，是处生意蔓。
　　始悟海上人，辞君永飞遁。
　　◎卷.8【古意】王昌龄
　　桃花四面发，桃叶一枝开。欲暮黄鹂啭，伤心玉镜台。
　　清筝向明月，半夜春风来。
　　◎卷.9【放歌行】王昌龄
　　南渡洛阳津，西望十二楼。明堂坐天子，月朔朝诸侯。
　　清乐动千门，皇风被九州。庆云从东来，泱漭抱日流。
　　升平贵论道，文墨将何求。有诏征草泽，微诚将献谋。
　　冠冕如星罗，拜揖曹与周。望尘非吾事，入赋且迟留。
　　幸蒙国士识，因脱负薪裘。今者放歌行，以慰梁甫愁。
　　但营数斗禄，奉养每丰羞。若得金膏遂，飞云亦可俦。
　　◎卷.10【越女（《乐府诗集》作《采莲曲》）】王昌龄
　　越女作桂舟，还将桂为楫。湖上水渺漫，清江不可涉。
　　摘取芙蓉花，莫摘芙蓉叶。将归问夫婿，颜色何如妾。
　　◎卷.11【郑县宿陶太公馆中赠冯六元二】王昌龄
　　儒有轻王侯，脱略当世务。本家蓝田下，非为渔弋故。
　　无何困躬耕，且欲驰永路。幽居与君近，出谷同所骛。
　　昨日辞石门，五年变秋露。云龙未相感，干谒亦已屡。
　　子为黄绶羁，余忝蓬山顾。京门望西岳，百里见郊树。
　　飞雨祠上来，霭然关中暮。驱车郑城宿，秉烛论往素。
　　山月出华阴，开此河渚雾。清光比故人，豁达展心晤。
　　冯公尚戢翼，元子仍跼步。拂衣易为高，沦迹难有趣。
　　张范善终始，吾等岂不慕。罢酒当凉风，屈伸备冥数。
　　◎卷.12【听弹风入松阕赠杨补阙】王昌龄
　　商风入我弦，夜竹深有露。弦悲与林寂，清景不可度。
　　寥落幽居心，飕飗青松树。松风吹草白，溪水寒日暮。
　　声意去复还，九变待一顾。空山多雨雪，独立君始悟。
　　◎卷.13【缑氏尉沈兴宗置酒南溪留赠】王昌龄
　　林色与溪古，深篁引幽翠。山尊在渔舟，棹月情已醉。
　　始穷清源口，壑绝人境异。春泉滴空崖，萌草拆阴地。
　　久之风榛寂，远闻樵声至。海雁时独飞，永然沧洲意。
　　古时青冥客，灭迹沦一尉。吾子踌躇心，岂其纷埃事。
　　缑峰信所克，济北余乃遂。齐物意已会，息肩理犹未。
　　卷舒形性表，脱略贤哲议。仲月期角巾，饭僧嵩阳寺。
　　◎卷.14【为张僓赠阎使臣】王昌龄
　　哀哀献玉人，楚国同悲辛。泣尽继以血，何由辨其真。
　　赖承琢磨惠，复使光辉新。犹畏谗口疾，弃之如埃尘。
　　◎卷.15【赠史昭】王昌龄
　　东林月未升，廓落星与汉。是夕鸿始来，斋中起长叹。
　　怀哉望南浦，眇然夜将半。但有秋水声，愁使心神乱。
　　握中何为赠，瑶草已衰散。海鳞未化时，各在天一岸。
　　◎卷.16【秋山寄陈谠言】王昌龄
　　岩间寒事早，众山木已黄。北风何萧萧，兹夕露为霜。
　　感激未能寐，中宵时慨慷。黄虫初悲鸣，玄鸟去我梁。
　　独卧时易晚，离群情更伤。思君若不及，鸿雁今南翔。
　　◎卷.17【出郴山口至叠石湾野人室中寄张十一】王昌龄
　　槠楠无冬春，柯叶连峰稠。阴壁下苍黑，烟含清江楼。
　　景开独沿曳，响答随兴酬。旦夕望吾友，如何迅孤舟。
　　叠沙积为岗，崩剥雨露幽。石脉尽横亘，潜潭何时流。
　　既见万古色，颇尽一物由。永与世人远，气还草木收。
　　盈缩理无馀，今往何必忧。郴土群山高，耆老如中州。
　　孰云议舛降，岂是娱宦游。阴火昔所伏，丹砂将尔谋。
　　昨临苏耽井，复向衡阳求。同疚来相依，脱身当有筹。
　　数月乃离居，风湍成阻修。野人善竹器，童子能溪讴。
　　寒月波荡漾，羁鸿去悠悠。
　　◎卷.18【宿灞上寄侍御玙弟】王昌龄
　　独饮灞上亭，寒山青门外。长云骤落日，桑枣寂已晦。
　　古人驱驰者，宿此凡几代。佐邑由东南，岂不知进退。
　　吾宗秉全璞，楚得璆琳最。茅山就一征，柏署起三载。
　　道契非物理，神交无留碍。知我沧溟心，脱略腐儒辈。
　　孟冬銮舆出，阳谷群臣会。半夜驰道喧，五侯拥轩盖。
　　是时燕齐客，献术蓬瀛内。甚悦我皇心，得与王母对。
　　贱臣欲干谒，稽首期殒碎。哲弟感我情，问易穷否泰。
　　良马足尚踠，宝刀光未淬。昨闻羽书飞，兵气连朔塞。
　　诸将多失律，庙堂始追悔。安能召书生，愿得论要害。
　　戎夷非草木，侵逐使狼狈。虽有屠城功，亦有降虏辈。
　　兵粮如山积，恩泽如雨霈。羸卒不可兴，碛地无足爱。
　　若用匹夫策，坐令军围溃。不费黄金资，宁求白璧赉。
　　明主忧既远，边事亦可大。荷宠务推诚，离言深慷慨。
　　霜摇直指草，烛引明光珮。公论日夕阻，朝廷蹉跎会。
　　孤城海门月，万里流光带。不应百尺松，空老钟山霭。
　　◎卷.19【次汝中寄河南陈赞府】王昌龄
　　汝山方联延，伊水才明灭。遥见入楚云，又此空馆月。
　　纷然驰梦想，不谓远离别。京邑多欢娱，衡湘暂沿越。
　　明湖春草遍，秋桂白花发。岂惟长思君，日夕在魏阙。
　　◎卷.20【同从弟销南斋玩月忆山阴崔少府】王昌龄
　　高卧南斋时，开帷月初吐。清辉淡水木，演漾在窗户。
　　苒苒几盈虚，澄澄变今古。美人清江畔，是夜越吟苦。
　　千里其如何，微风吹兰杜。
　　◎卷.21【代扶风主人答】王昌龄
　　杀气凝不流，风悲日彩寒。浮埃起四远，游子弥不欢。
　　依然宿扶风，沽酒聊自宽。寸心亦未理，长铗谁能弹。
　　主人就我饮，对我还慨叹。便泣数行泪，因歌行路难。
　　十五役边地，三回讨楼兰。连年不解甲，积日无所餐。
　　将军降匈奴，国使没桑干。去时三十万，独自还长安。
　　不信沙场苦，君看刀箭瘢。乡亲悉零落，冢墓亦摧残。
　　仰攀青松枝，恸绝伤心肝。禽兽悲不去，路傍谁忍看。
　　幸逢休明代，寰宇静波澜。老马思伏枥，长鸣力已殚。
　　少年与运会，何事发悲端。天子初封禅，贤良刷羽翰。
　　三边悉如此，否泰亦须观。
　　◎卷.22【酬鸿胪裴主簿雨后北楼见赠（一作高適诗）】王昌龄
　　暮霞照新晴，归云犹相逐。有怀晨昏暇，想见登眺目。
　　问礼侍彤襜，题诗访茅屋。高楼多古今，陈事满陵谷。
　　地久微子封，台馀孝王筑。裴回顾霄汉，豁达俯川陆。
　　远水对孤城，长天向乔木。公门何清静，列戟森已肃。
　　不叹携手稀，常思著鞭速。终当拂羽翰，轻举随鸿鹄。
　　◎卷.23【送任五之桂林】王昌龄
　　楚客醉孤舟，越水将引棹。山为两乡别，月带千里貌。
　　羁谴同缯纶，僻幽闻虎豹。桂林寒色在，苦节知所效。
　　◎卷.24【山中别庞十】王昌龄
　　幽娟松筱径，月出寒蝉鸣。散发卧其下，谁知孤隐情。
　　吟时白云合，钓处玄潭清。琼树方杳霭，凤兮保其贞。
　　◎卷.25【留别伊阙张少府郭大都尉】王昌龄
　　迁客就一醉，主人空金罍。江湖青山底，欲去仍裴回。
　　郭侯未相识，策马伊川来。把手相劝勉，不应老尘埃。
　　孟阳逢山旧，仙馆留清才。日晚劝趣别，风长云逐开。
　　幸随板舆远，负谴何忧哉。唯有仗忠信，音书报云雷。
　　◎卷.26【送韦十二兵曹】王昌龄
　　县职如长缨，终日检我身。平明趋郡府，不得展故人。
　　故人念江湖，富贵如埃尘。迹在戎府掾，心游天台春。
　　独立浦边鹤，白云长相亲。南风忽至吴，分散还入秦。
　　寒夜天光白，海净月色真。对坐论岁暮，弦悲岂无因。
　　平生驰驱分，非谓杯酒仁。出处两不合，忠贞何由伸。
　　看君孤舟去，且欲歌垂纶。
　　◎卷.27【东京府县诸公与綦毋潜李颀相送至白马寺宿】王昌龄
　　鞍马上东门，裴回入孤舟。贤豪相追送，即棹千里流。
　　赤岸落日在，空波微烟收。薄宦忘机括，醉来即淹留。
　　月明见古寺，林外登高楼。南风开长廊，夏夜如凉秋。
　　江月照吴县，西归梦中游。
　　◎卷.28【送东林廉上人归庐山】王昌龄
　　石溪流已乱，苔径人渐微。日暮东林下，山僧还独归。
　　昔为庐峰意，况与远公违。道性深寂寞，世情多是非。
　　会寻名山去，岂复望清辉。
　　◎卷.29【留别武陵袁丞】王昌龄
　　皇恩暂迁谪，待罪逢知己。从此武陵溪，孤舟二千里。
　　桃花遗古岸，金涧流春水。谁识马将军，忠贞抱生死。
　　◎卷.30【别刘谞】王昌龄
　　天地寒更雨，苍茫楚城阴。一尊广陵酒，十载衡阳心。
　　倚仗不可料，悲欢岂易寻。相逢成远别，后会何如今。
　　身在江海上，云连京国深。行当务功业，策马何駸駸。
　　◎卷.31【岳阳别李十七越宾】王昌龄
　　相逢楚水寒，舟在洞庭驿。具陈江波事，不异沦弃迹。
　　杉上秋雨声，悲切蒹葭夕。弹琴收馀响，来送千里客。
　　平明孤帆心，岁晚济代策。时在身未充，潇湘不盈画。
　　湖小洲渚联，澹淡烟景碧。鱼鳖自有性，龟龙无能易。
　　谴黜同所安，风土任所适。闭门观玄化，携手遗损益。
　　◎卷.32【留别岑参兄弟】王昌龄
　　江城建业楼，山尽沧海头。副职守兹县，东南棹孤舟。
　　长安故人宅，秣马经前秋。便以风雪暮，还为纵饮留。
　　貂蝉七叶贵，鸿鹄万里游。何必念钟鼎，所在烹肥牛。
　　为君啸一曲，且莫弹箜篌。徒见枯者艳，谁言直如钩。
　　岑家双琼树，腾光难为俦。谁言青门悲，俯期吴山幽。
　　日西石门峤，月吐金陵洲。追随探灵怪，岂不骄王侯。
　　◎卷.33【送刘昚虚归取宏词解】王昌龄
　　太清闻海鹤，游子引乡眄。声随羽仪远，势与归云便。
　　青桂春再荣，白云暮来变。迁飞在礼仪，岂复泪如霰。
　　◎卷.34【巴陵别刘处士】王昌龄
　　刘生隐岳阳，心远洞庭水。偃帆入山郭，一宿楚云里。
　　竹映秋馆深，月寒江风起。烟波桂阳接，日夕数千里。
　　袅袅清夜猿，孤舟坐如此。湘中有来雁，雨雪候音旨。
　　◎卷.35【宿裴氏山庄】王昌龄
　　苍苍竹林暮，吾亦知所投。静坐山斋月，清溪闻远流。
　　西峰下微雨，向晓白云收。遂解尘中组，终南春可游。
　　◎卷.36【淇上酬薛据兼寄郭微（一作高適诗）】王昌龄
　　自从别京华，我心乃萧索。十年守章句，万里空寥落。
　　北上登蓟门，茫茫见沙漠。倚剑对风尘，慨然思卫霍。
　　拂衣去燕赵，驱马怅不乐。天长沧洲路，日暮邯郸郭。
　　酒肆或淹留，渔泽屡栖泊。独行备艰难，孰辞干鼎镬。
　　皇情念淳古，时俗何浮薄。理道须任贤，安人在求瘼。
　　故交负奇才，逸气包謇谔。隐轸经济策，纵横建安作。
　　才望忽先鸣，风期无宿诺。飘飖劳州县，迢递限言谑。
　　东驰眇贝丘，西顾弥虢略。淇水徒自深，浮云不堪托。
　　吾谋适可用，天道岂辽廓。不然买山田，一身与耕凿。


第一百四十一卷
　　◎卷.1【咏史】王昌龄
　　荷畚至洛阳，杖策游北门。天下尽兵甲，豺狼满中原。
　　明夷方遘患，顾我徒崩奔。自惭菲薄才，误蒙国士恩。
　　位重任亦重，时危志弥敦。西北未及终，东南不可吞。
　　进则耻保躬，退乃为触藩。叹息嵩山老，而后知其尊。
　　◎卷.2【杂兴】王昌龄
　　握中铜匕首，粉锉楚山铁。义士频报雠，杀人不曾缺。
　　可悲燕丹事，终被狼虎灭。一举无两全，荆轲遂为血。
　　诚知匹夫勇，何取万人杰。无道吞诸侯，坐见九州裂。
　　◎卷.3【秋兴】王昌龄
　　日暮西北堂，凉风洗修木。著书在南窗，门馆常肃肃。
　　苔草延古意，视听转幽独。或问余所营，刈黍就寒谷。
　　◎卷.4【斋心】王昌龄
　　女萝覆石壁，溪水幽濛胧。紫葛蔓黄花，娟娟寒露中。
　　朝饮花上露，夜卧松下风。云英化为水，光采与我同。
　　日月荡精魄，寥寥天宇空。
　　◎卷.5【独游】王昌龄
　　林卧情每闲，独游景常晏。时从灞陵下，垂钓往南涧。
　　手携双鲤鱼，目送千里雁。悟彼飞有适，知此罹忧患。
　　放之清冷泉，因得省疏慢。永怀青岑客，回首白云间。
　　神超物无违，岂系名与宦。
　　◎卷.6【香积寺礼拜万回平等二圣僧塔】王昌龄
　　真无御化来，借有乘化归。如彼双塔内，孰能知是非。
　　愚也骇苍生，圣哉为帝师。当为时世出，不由天地资。
　　万回主此方，平等性无违。今我一礼心，亿劫同不移。
　　肃肃松柏下，诸天来有时。
　　◎卷.7【就道士问周易参同契】王昌龄
　　仙人骑白鹿，发短耳何长。时余采菖蒲，忽见嵩之阳。
　　稽首求丹经，乃出怀中方。披读了不悟，归来问嵇康。
　　嗟余无道骨，发我入太行。
　　◎卷.8【诸官游招隐寺】王昌龄
　　山馆人已空，青萝换风雨。自从永明世，月向龙宫吐。
　　凿井长幽泉，白云今如古。应真坐松柏，锡杖挂窗户。
　　口云七十馀，能救诸有苦。回指岩树花，如闻道场鼓。
　　金色身坏灭，真如性无主。僚友同一心，清光遣谁取。
　　◎卷.9【宴南亭】王昌龄
　　寒江映村林，亭上纳鲜洁。楚客共闲饮，静坐金管阕。
　　酣竟日入山，暝来云归穴。城楼空杳霭，猿鸟备清切。
　　物状如丝纶，上心为予决。访君东溪事，早晚樵路绝。
　　◎卷.10【何九于客舍集】王昌龄
　　客有住桂阳，亦如巢林鸟。罍觞且终宴，功业会未了。
　　山月空霁时，江明高楼晓。门前泊舟楫，行次入松筱。
　　此意投赠君，沧波风袅袅。
　　◎卷.11【洛阳尉刘晏与府掾诸公茶集天宫寺岸道上人房】王昌龄
　　良友呼我宿，月明悬天宫。道安风尘外，洒扫青林中。
　　削去府县理，豁然神机空。自从三湘还，始得今夕同。
　　旧居太行北，远宦沧溟东。各有四方事，白云处处通。
　　◎卷.12【观江淮名胜图】王昌龄
　　刻意吟云山，尤知隐沦妙。远公何为者，再诣临海峤。
　　而我高其风，披图得遗照。援毫无逃境，遂展千里眺。
　　淡扫荆门烟，明标赤城烧。青葱林间岭，隐见淮海徼。
　　但指香炉顶，无闻白猿啸。沙门既云灭，独往岂殊调。
　　感对怀拂衣，胡宁事渔钓。安期始遗舄，千古谢荣耀。
　　投迹庶可齐，沧浪有孤棹。
　　◎卷.13【灞上闲居】王昌龄
　　鸿都有归客，偃卧滋阳村。轩冕无枉顾，清川照我门。
　　空林网夕阳，寒鸟赴荒园。廓落时得意，怀哉莫与言。
　　庭前有孤鹤，欲啄常翩翻。为我衔素书，吊彼颜与原。
　　二君既不朽，所以慰其魂。
　　◎卷.14【风凉原上作】王昌龄
　　阴岑宿云归，烟雾湿松柏。风凄日初晓，下岭望川泽。
　　远山无晦明，秋水千里白。佳气盘未央，圣人在凝碧。
　　关门阻天下，信是帝王宅。海内方晏然，庙堂有奇策。
　　时贞守全运，罢去游说客。予忝兰台人，幽寻免贻责。
　　◎卷.15【裴六书堂】王昌龄
　　闲堂闭空阴，竹林但清响。窗下长啸客，区中无遗想。
　　经纶精微言，兼济当独往。
　　◎卷.16【江上闻笛】王昌龄
　　横笛怨江月，扁舟何处寻。声长楚山外，曲绕胡关深。
　　相去万馀里，遥传此夜心。寥寥浦溆寒，响尽惟幽林。
　　不知谁家子，复奏邯郸音。水客皆拥棹，空霜遂盈襟。
　　羸马望北走，迁人悲越吟。何当边草白，旌节陇城阴。
　　◎卷.17【太湖秋夕】王昌龄
　　水宿烟雨寒，洞庭霜落微。月明移舟去，夜静魂梦归。
　　暗觉海风度，萧萧闻雁飞。
　　◎卷.18【赵十四兄见访】王昌龄
　　客来舒长簟，开閤延清风。但有无弦琴，共君尽尊中。
　　晚来常读易，顷者欲还嵩。世事何须道，黄精且养蒙。
　　嵇康殊寡识，张翰独知终。忽忆鲈鱼鲙，扁舟往江东。
　　◎卷.19【过华阴】王昌龄
　　云起太华山，云山互明灭。东峰始含景，了了见松雪。
　　羁人感幽栖，窅映转奇绝。欣然忘所疲，永望吟不辍。
　　信宿百馀里，出关玩新月。何意昨来心，遇物遂迁别。
　　人生屡如此，何以肆愉悦。
　　◎卷.20【九江口作】王昌龄
　　漭漭江势阔，雨开浔阳秋。驿门是高岸，望尽黄芦洲。
　　水与五溪合，心期万里游。明时无弃才，谪去随孤舟。
　　鸷鸟立寒木，丈夫佩吴钩。何当报君恩，却系单于头。
　　◎卷.21【大梁途中作】王昌龄
　　怏怏步长道，客行渺无端。郊原欲下雪，天地棱棱寒。
　　当时每酣醉，不觉行路难。今日无酒钱，凄惶向谁叹。
　　◎卷.22【途中作】王昌龄
　　游人愁岁晏，早起遵王畿。坠叶吹未晓，疏林月微微。
　　惊禽栖不定，寒兽相因依。叹此霜露下，复闻鸿雁飞。
　　渺然江南意，惜与中途违。羁旅悲壮发，别离念征衣。
　　永图岂劳止，明节期所归。宁厌楚山曲，无人长掩扉。
　　◎卷.23【山行入泾州】王昌龄
　　倦此山路长，停骖问宾御。林峦信回惑，白日落何处。
　　徙倚望长风，滔滔引归虑。微雨随云收，濛濛傍山去。
　　西临有边邑，北走尽亭戍。泾水横白烟，州城隐寒树。
　　所嗟异风俗，已自少情趣。岂伊怀土多，触目忻所遇。
　　◎卷.24【小敷谷龙潭祠作】王昌龄
　　崖谷喷疾流，地中有雷集。百泉势相荡，巨石皆却立。
　　跳波沸峥嵘，深处不可挹。昏为蛟龙怒，清见云雨入。
　　灵怪崇偏祠，废兴自兹邑。沉淫顷多昧，檐宇遂不葺。
　　吾闻被明典，盛德惟世及。生人载山川，血食报原隰。
　　岂伊骇微险，将以循甿揖。□飞振吕梁，忠信亦我习。
　　波流浸已广，悔吝在所汲。溪水有清源，褰裳靡沾湿。
　　◎卷.25【段宥厅孤桐】王昌龄
　　凤凰所宿处，月映孤桐寒。槁叶零落尽，空柯苍翠残。
　　虚心谁能见，直影非无端。响发调尚苦，清商劳一弹。
　　◎卷.26【琴】王昌龄
　　孤桐秘虚鸣，朴素传幽真。仿佛弦指外，遂见初古人。
　　意远风雪苦，时来江山春。高宴未终曲，谁能辨经纶。
　　◎卷.27【初日】王昌龄
　　初日净金闺，先照床前暖。斜光入罗幕，稍稍亲丝管。
　　云发不能梳，杨花更吹满。
　　◎卷.28【失题】王昌龄
　　奸雄乃得志，遂使群心摇。赤风荡中原，烈火无遗巢。
　　一人计不用，万里空萧条。
　　◎卷.29【赠宇文中丞（本畅当诗）】王昌龄
　　仆本濩落人，辱当州郡使。量力颇及早，谢归今即已。
　　萧萧若凌虚，衿带顷消靡。车服卒然来，涔阳作游子。
　　郁郁寡开颜，默默独行李。忽逢平生友，一笑方在此。
　　秋清宁风日，楚思浩云水。为语弋林者，冥冥鸿远矣。
　　◎卷.30【箜篌引】王昌龄
　　卢谿郡南夜泊舟，夜闻两岸羌戎讴，其时月黑猿啾啾。
　　微雨沾衣令人愁，有一迁客登高楼，不言不寐弹箜篌。
　　弹作蓟门桑叶秋，风沙飒飒青冢头，将军铁骢汗血流。
　　深入匈奴战未休，黄旗一点兵马收，乱杀胡人积如丘。
　　疮病驱来配边州，仍披漠北羔羊裘，颜色饥枯掩面羞。
　　眼眶泪滴深两眸，思还本乡食牦牛，欲语不得指咽喉。
　　或有强壮能咿嚘，意说被他边将雠，五世属藩汉主留。
　　碧毛毡帐河曲游，橐驼五万部落稠，敕赐飞凤金兜鍪。
　　为君百战如过筹，静扫阴山无鸟投，家藏铁券特承优。
　　黄金千斤不称求，九族分离作楚囚，深溪寂寞弦苦幽。
　　草木悲感声飕飗，仆本东山为国忧，明光殿前论九畴。
　　簏读兵书尽冥搜，为君掌上施权谋，洞晓山川无与俦。
　　紫宸诏发远怀柔，摇笔飞霜如夺钩，鬼神不得知其由。
　　怜爱苍生比蚍蜉，朔河屯兵须渐抽，尽遣降来拜御沟。
　　便令海内休戈矛，何用班超定远侯，史臣书之得已不。
　　◎卷.31【乌栖曲】王昌龄
　　白马逐朱车，黄昏入狭邪。柳树乌争宿，
　　争枝未得飞上屋。东房少妇婿从军，每听乌啼知夜分。
　　◎卷.32【城傍曲】王昌龄
　　秋风鸣桑条，草白狐兔骄。邯郸饮来酒未消，
　　城北原平掣皂雕。射杀空营两腾虎，回身却月佩弓弰。
　　◎卷.33【行路难】王昌龄
　　双丝作绠系银瓶，百尺寒泉辘轳上。悬丝一绝不可望，
　　似妾倾心在君掌。人生意气好迁捐，只重狂花不重贤。
　　宴罢调筝奏离鹤，回娇转盼泣君前。君不见，眼前事，
　　岂保须臾心勿异。西山日下雨足稀，侧有浮云无所寄。
　　但愿莫忘前者言，锉骨黄尘亦无愧。行路难，劝君酒，
　　莫辞烦，美酒千钟犹可尽，心中片愧何可论。
　　一闻汉主思故剑，使妾长嗟万古魂。
　　◎卷.34【奉赠张荆州】王昌龄
　　祝融之峰紫云衔，翠如何其雪崭岩。邑西有路缘石壁，
　　我欲从之卧穹嵌。鱼有心兮脱网罟，江无人兮鸣枫杉。
　　王君飞舄仍未去，苏耽宅中意遥缄。


第一百四十二卷
　　◎卷.1【驾出长安（一作宋之问诗）】王昌龄
　　圣德超千古，皇风扇九围。天回万象出，驾动六龙飞。
　　淑气来黄道，祥云覆紫微。太平多扈从，文物有光辉。
　　◎卷.2【驾幸河东】王昌龄
　　晋水千庐合，汾桥万国从。开唐天业盛，入沛圣恩浓。
　　下辇回三象，题碑任六龙。睿明悬日月，千岁此时逢。
　　◎卷.3【胡笳曲】王昌龄
　　城南虏已合，一夜几重围。自有金笳引，能沾出塞衣。
　　听临关月苦，清入海风微。三奏高楼晓，胡人掩涕归。
　　◎卷.4【潞府客亭寄崔凤童】王昌龄
　　萧条郡城闭，旅馆空寒烟。秋月对愁客，山钟摇暮天。
　　新知偶相访，斗酒情依然。一宿阻长会，清风徒满川。
　　◎卷.5【和振上人秋夜怀士会】王昌龄
　　白露伤草木，山风吹夜寒。遥林梦亲友，高兴发云端。
　　郭外秋声急，城边月色残。瑶琴多远思，更为客中弹。
　　◎卷.6【送李擢游江东】王昌龄
　　清洛日夜涨，微风引孤舟。离肠便千里，远梦生江楼。
　　楚国橙橘暗，吴门烟雨愁。东南具今古，归望山云秋。
　　◎卷.7【沙苑南渡头】王昌龄
　　秋雾连云白，归心浦溆悬。津人空守缆，村馆复临川。
　　篷隔苍茫雨，波连演漾田。孤舟未得济，入梦在何年。
　　◎卷.8【客广陵】王昌龄
　　楼头广陵近，九月在南徐。秋色明海县，寒烟生里闾。
　　夜帆归楚客，昨日度江书。为问易名叟，垂纶不见鱼。
　　◎卷.9【静法师东斋】王昌龄
　　筑室在人境，遂得真隐情。春尽草木变，雨来池馆清。
　　琴书全雅道，视听已无生。闭户脱三界，白云自虚盈。
　　◎卷.10【素上人影塔】王昌龄
　　物化同枯木，希夷明月珠。本来生灭尽，何者是虚无。
　　一坐看如故，千龄独向隅。至人非别有，方外不应殊。
　　◎卷.11【遇薛明府谒聪上人】王昌龄
　　欣逢柏梁故，共谒聪公禅。石室无人到，绳床见虎眠。
　　阴崖常抱雪，枯涧为生泉。出处虽云异，同欢在法筵。
　　◎卷.12【谒焦炼师】王昌龄
　　中峰青苔壁，一点云生时。岂意石堂里，得逢焦炼师。
　　炉香净琴案，松影闲瑶墀。拜受长年药，翩翻西海期。
　　◎卷.13【宿京江口期刘昚虚不至】王昌龄
　　霜天起长望，残月生海门。风静夜潮满，城高寒气昏。
　　故人何寂寞，久已乖清言。明发不能寐，徒盈江上尊。
　　◎卷.14【寒食即事】王昌龄
　　晋阳寒食地，风俗旧来传。雨灭龙蛇火，春生鸿雁天。
　　泣多流水涨，歌发舞云旋。西见之推庙，空为人所怜。
　　◎卷.15【九日登高】王昌龄
　　青山远近带皇州，霁景重阳上北楼。雨歇亭皋仙菊润，
　　霜飞天苑御梨秋。茱萸插鬓花宜寿，翡翠横钗舞作愁。
　　谩说陶潜篱下醉，何曾得见此风流。
　　◎卷.16【万岁楼】王昌龄
　　江上巍巍万岁楼，不知经历几千秋。年年喜见山长在，
　　日日悲看水独流。猿狖何曾离暮岭，鸬鹚空自泛寒洲。
　　谁堪登望云烟里，向晚茫茫发旅愁。
　　◎卷.17【夏月花萼楼酺宴应制】王昌龄
　　土德三元正，尧心万国同。汾阴备冬礼，长乐应和风。
　　赐庆垂天泽，流欢旧渚宫。楼台生海上，箫鼓出天中。
　　雾晓筵初接，宵长曲未终。雨随青幕合，月照舞罗空。
　　玉陛分朝列，文章发圣聪。愚臣忝书赋，歌咏颂丝桐。
　　◎卷.18【送欧阳会稽之任】王昌龄
　　怀禄贵心赏，东流山水长。官移会稽郡，地迩上虞乡。
　　缓带屏纷杂，渔舟临讼堂。逶迤回溪趣，猿啸飞鸟行。
　　万室霁朝雨，千峰迎夕阳。辉辉远洲映，暧暧澄湖光。
　　白发有高士，青春期上皇。应须枉车歇，为我访荷裳。
　　◎卷.19【同王维集青龙寺昙壁上人兄院五韵】王昌龄
　　本来清净所，竹树引幽阴。檐外含山翠，人间出世心。
　　圆通无有象，圣境不能侵。真是吾兄法，何妨友弟深。
　　天香自然会，灵异识钟音。
　　◎卷.20【东溪玩月（一作王维诗）】王昌龄
　　月从断山口，遥吐柴门端。万木分空霁，流阴中夜攒。
　　光连虚象白，气与风露寒。谷静秋泉响，岩深青霭残。
　　澄清入幽梦，破影抱空峦。恍惚琴窗里，松溪晓思难。


第一百四十三卷
　　◎卷.1【朝来曲】王昌龄
　　月昃鸣珂动，花连绣户春。盘龙玉台镜，唯待画眉人。
　　◎卷.2【从军行】王昌龄
　　大将军出战，白日暗榆关。三面黄金甲，单于破胆还。
　　◎卷.3【答武陵田太守】王昌龄
　　仗剑行千里，微躯感一言。曾为大梁客，不负信陵恩。
　　◎卷.4【题灞池二首】王昌龄
　　腰镰欲何之，东园刈秋韭。世事不复论，悲歌和樵叟。
　　开门望长川，薄暮见渔者。借问白头翁，垂纶几年也。
　　◎卷.5【题僧房】王昌龄
　　棕榈花满院，苔藓入闲房。彼此名言绝，空中闻异香。
　　◎卷.6【击磬老人】王昌龄
　　双峰褐衣久，一磬白眉长。谁识野人意，徒看春草芳。
　　◎卷.7【送胡大】王昌龄
　　荆门不堪别，况乃潇湘秋。何处遥望君，江边明月楼。
　　◎卷.8【送郭司仓】王昌龄
　　映门淮水绿，留骑主人心。明月随良掾，春潮夜夜深。
　　◎卷.9【送李十五】王昌龄
　　怨别秦楚深，江中秋云起。天长杳无隔，月影在寒水。
　　◎卷.10【送张四】王昌龄
　　枫林已愁暮，楚水复堪悲。别后冷山月，清猿无断时。
　　◎卷.11【武陵田太守席送司马卢谿】王昌龄
　　诸侯分楚郡，饮饯五谿春。山水清晖远，俱怜一逐臣。
　　◎卷.12【送谭八之桂林】王昌龄
　　客心仍在楚，江馆复临湘。别意猿鸟外，天寒桂水长。
　　◎卷.13【送刘十五之郡】王昌龄
　　平明江雾寒，客马江上发。扁舟事洛阳，窅窅含楚月。
　　◎卷.14【从军行七首】王昌龄
　　烽火城西百尺楼，黄昏独上海风秋。
　　更吹羌笛关山月，无那金闺万里愁。
　　琵琶起舞换新声，总是关山旧别情。
　　撩乱边愁听不尽，高高秋月照长城。
　　关城榆叶早疏黄，日暮云沙古战场。
　　表请回军掩尘骨，莫教兵士哭龙荒。
　　青海长云暗雪山，孤城遥望玉门关。
　　黄沙百战穿金甲，不破楼兰终不还。
　　大漠风尘日色昏，红旗半卷出辕门。
　　前军夜战洮河北，已报生擒吐谷浑。
　　胡瓶落膊紫薄汗，碎叶城西秋月团。
　　明敕星驰封宝剑，辞君一夜取楼兰。
　　玉门山嶂几千重，山北山南总是烽。
　　人依远戍须看火，马踏深山不见踪。
　　◎卷.15【出塞二首】王昌龄
　　秦时明月汉时关，万里长征人未还。
　　但使龙城飞将在，不教胡马度阴山。
　　骝马新跨白玉鞍，战罢沙场月色寒。
　　城头铁鼓声犹振，匣里金刀血未干。
　　◎卷.16【采莲曲二首】王昌龄
　　吴姬越艳楚王妃，争弄莲舟水湿衣。
　　来时浦口花迎入，采罢江头月送归。
　　荷叶罗裙一色裁，芙蓉向脸两边开。
　　乱入池中看不见，闻歌始觉有人来。
　　◎卷.17【殿前曲二首】王昌龄
　　贵人妆梳殿前催，香风吹入殿后来。
　　仗引笙歌大宛马，白莲花发照池台。
　　胡部笙歌西殿头，梨园弟子和凉州。
　　新声一段高楼月，圣主千秋乐未休。
　　◎卷.18【春宫曲（唐人绝句作殿前曲）】王昌龄
　　昨夜风开露井桃，未央前殿月轮高。
　　平阳歌舞新承宠，帘外春寒赐锦袍。
　　◎卷.19【西宫春怨】王昌龄
　　西宫夜静百花香，欲卷珠帘春恨长。
　　斜抱云和深见月，朦胧树色隐昭阳。
　　◎卷.20【西宫秋怨】王昌龄
　　芙蓉不及美人妆，水殿风来珠翠香。
　　谁分含啼掩秋扇，空悬明月待君王。
　　◎卷.21【长信秋词五首】王昌龄
　　金井梧桐秋叶黄，珠帘不卷夜来霜。
　　熏笼玉枕无颜色，卧听南宫清漏长。
　　高殿秋砧响夜阑，霜深犹忆御衣寒。
　　银灯青琐裁缝歇，还向金城明主看。
　　奉帚平明金殿开，且将团扇暂裴回。
　　玉颜不及寒鸦色，犹带昭阳日影来。
　　真成薄命久寻思，梦见君王觉后疑。
　　火照西宫知夜饮，分明复道奉恩时。
　　长信宫中秋月明，昭阳殿下捣衣声。
　　白露堂中细草迹，红罗帐里不胜情。
　　◎卷.22【青楼曲二首】王昌龄
　　白马金鞍从武皇，旌旗十万宿长杨。
　　楼头小妇鸣筝坐，遥见飞尘入建章。
　　驰道杨花满御沟，红妆缦绾上青楼。
　　金章紫绶千馀骑，夫婿朝回初拜侯。
　　◎卷.23【青楼怨】王昌龄
　　香帏风动花入楼，高调鸣筝缓夜愁。
　　肠断关山不解说，依依残月下帘钩。
　　◎卷.24【浣纱女】王昌龄
　　钱塘江畔是谁家，江上女儿全胜花。
　　吴王在时不得出，今日公然来浣纱。
　　◎卷.25【闺怨】王昌龄
　　闺中少妇不曾愁，春日凝妆上翠楼。
　　忽见陌头杨柳色，悔教夫婿觅封侯。
　　◎卷.26【甘泉歌】王昌龄
　　乘舆执玉已登坛，细草沾衣春殿寒。
　　昨夜云生拜初月，万年甘露水晶盘。
　　◎卷.27【萧驸马宅花烛】王昌龄
　　青鸾飞入合欢宫，紫凤衔花出禁中。
　　可怜今夜千门里，银汉星回一道通。
　　◎卷.28【观猎】王昌龄
　　角鹰初下秋草稀，铁骢抛鞚去如飞。
　　少年猎得平原兔，马后横捎意气归。
　　◎卷.29【寄穆侍御出幽州】王昌龄
　　一从恩谴度潇湘，塞北江南万里长。
　　莫道蓟门书信少，雁飞犹得到衡阳。
　　◎卷.30【寄陶副使】王昌龄
　　闻道将军破海门，如何远谪渡湘沅。
　　春来明主封西岳，自有还君紫绶恩。
　　◎卷.31【至南陵答皇甫岳】王昌龄
　　与君同病复漂沦，昨夜宣城别故人。
　　明主恩深非岁久，长江还共五溪滨。
　　◎卷.32【西江寄越弟】王昌龄
　　南浦逢君岭外还，沅溪更远洞庭山。
　　尧时恩泽如春雨，梦里相逢同入关。
　　◎卷.33【李四仓曹宅夜饮】王昌龄
　　霜天留后故情欢，银烛金炉夜不寒。
　　欲问吴江别来意，青山明月梦中看。
　　◎卷.34【宴春源】王昌龄
　　源向春城花几重，江明深翠引诸峰。
　　与君醉失松溪路，山馆寥寥传暝钟。
　　◎卷.35【龙标野宴】王昌龄
　　沅溪夏晚足凉风，春酒相携就竹丛。
　　莫道弦歌愁远谪，青山明月不曾空。
　　◎卷.36【听流人水调子】王昌龄
　　孤舟微月对枫林，分付鸣筝与客心。
　　岭色千重万重雨，断弦收与泪痕深。
　　◎卷.37【梁苑】王昌龄
　　梁园秋竹古时烟，城外风悲欲暮天。
　　万乘旌旗何处在，平台宾客有谁怜。
　　◎卷.38【武陵龙兴观黄道士房问易因题】王昌龄
　　斋心问易太阳宫，八卦真形一气中。
　　仙老言馀鹤飞去，玉清坛上雨濛濛。
　　◎卷.39【送魏二】王昌龄
　　醉别江楼橘柚香，江风引雨入舟凉。
　　忆君遥在潇湘月，愁听清猿梦里长。
　　◎卷.40【别李浦之京】王昌龄
　　故园今在灞陵西，江畔逢君醉不迷。
　　小弟邻庄尚渔猎，一封书寄数行啼。
　　◎卷.41【送狄宗亨】王昌龄
　　秋在水清山暮蝉，洛阳树色鸣皋烟。
　　送君归去愁不尽，又惜空度凉风天。
　　◎卷.42【送薛大赴安陆】王昌龄
　　津头云雨暗湘山，迁客离忧楚地颜。
　　遥送扁舟安陆郡，天边何处穆陵关。
　　◎卷.43【芙蓉楼送辛渐二首】王昌龄
　　寒雨连天夜入湖，平明送客楚山孤。
　　洛阳亲友如相问，一片冰心在玉壶。
　　丹阳城南秋海阴，丹阳城北楚云深。
　　高楼送客不能醉，寂寂寒江明月心。
　　◎卷.44【重别李评事】王昌龄
　　莫道秋江离别难，舟船明日是长安。
　　吴姬缓舞留君醉，随意青枫白露寒。
　　◎卷.45【别陶副使归南海】王昌龄
　　南越归人梦海楼，广陵新月海亭秋。
　　宝刀留赠长相忆，当取戈船万户侯。
　　◎卷.46【送人归江夏】王昌龄
　　寒江绿水楚云深，莫道离忧迁远心。
　　晓夕双帆归鄂渚，愁将孤月梦中寻。
　　◎卷.47【送李五】王昌龄
　　玉碗金罍倾送君，江西日入起黄云。
　　扁舟乘月暂来去，谁道沧浪吴楚分。
　　◎卷.48【送十五舅】王昌龄
　　深林秋水近日空，归棹演漾清阴中。
　　夕浦离觞意何已，草根寒露悲鸣虫。
　　◎卷.49【留别郭八】王昌龄
　　长亭驻马未能前，井邑苍茫含暮烟。
　　醉别何须更惆怅，回头不语但垂鞭。
　　◎卷.50【送窦七】王昌龄
　　清江月色傍林秋，波上荧荧望一舟。
　　鄂渚轻帆须早发，江边明月为君留。
　　◎卷.51【巴陵送李十二】王昌龄
　　摇曳巴陵洲渚分，清江传语便风闻。
　　山长不见秋城色，日暮蒹葭空水云。
　　◎卷.52【送裴图南】王昌龄
　　黄河渡头归问津，离家几日茱萸新。
　　漫道闺中飞破镜，犹看陌上别行人。
　　◎卷.53【留别司马太守】王昌龄
　　辰阳太守念王孙，远谪沅溪何可论。
　　黄鹤青云当一举，明珠吐著报君恩。
　　◎卷.54【卢溪主人】王昌龄
　　武陵溪口驻扁舟，溪水随君向北流。
　　行到荆门上三峡，莫将孤月对猿愁。
　　◎卷.55【送程六】王昌龄
　　冬夜伤离在五溪，青鱼雪落鲙橙齑。
　　武冈前路看斜月，片片舟中云向西。
　　◎卷.56【送朱越】王昌龄
　　远别舟中蒋山暮，君行举首燕城路。
　　蓟门秋月隐黄云，期向金陵醉江树。
　　◎卷.57【别辛渐】王昌龄
　　别馆萧条风雨寒，扁舟月色渡江看。
　　酒酣不识关西道，却望春江云尚残。
　　◎卷.58【送柴侍御】王昌龄
　　流水通波接武冈，送君不觉有离伤。
　　青山一道同云雨，明月何曾是两乡。
　　◎卷.59【送万大归长沙】王昌龄
　　桂阳秋水长沙县，楚竹离声为君变。
　　青山隐隐孤舟微，白鹤双飞忽相见。
　　◎卷.60【送吴十九往沅陵】王昌龄
　　沅江流水到辰阳，溪口逢君驿路长。
　　远谪谁知望雷雨，明年春水共还乡。
　　◎卷.61【别皇甫五】王昌龄
　　溆浦潭阳隔楚山，离尊不用起愁颜。
　　明祠灵响期昭应，天泽俱从此路还。
　　◎卷.62【送崔参军往龙溪】王昌龄
　　龙溪只在龙标上，秋月孤山两相向。
　　谴谪离心是丈夫，鸿恩共待春江涨。
　　◎卷.63【送郑判官】王昌龄
　　东楚吴山驿树微，轺车衔命奉恩辉。
　　英僚携出新丰酒，半道遥看骢马归。
　　◎卷.64【送姚司法归吴】王昌龄
　　吴掾留觞楚郡心，洞庭秋雨海门阴。
　　但令意远扁舟近，不道沧江百丈深。
　　◎卷.65【送高三之桂林】王昌龄
　　留君夜饮对潇湘，从此归舟客梦长。
　　岭上梅花侵雪暗，归时还拂桂花香。
　　◎卷.66【旅望（一作出塞行）】王昌龄
　　白花原头望京师，黄河水流无尽时。
　　穷秋旷野行人绝，马首东来知是谁。
　　◎卷.67【题朱炼师山房】王昌龄
　　叩齿焚香出世尘，斋坛鸣磬步虚人。
　　百花仙酝能留客，一饭胡麻度几春。
　　◎卷.68【武陵开元观黄炼师院三首】王昌龄
　　松间白发黄尊师，童子烧香禹步时。
　　欲访桃源入溪路，忽闻鸡犬使人疑。
　　先贤盛说桃花源，尘忝何堪武陵郡。
　　闻道秦时避地人，至今不与人通问。
　　山观空虚清静门，从官役吏扰尘喧。
　　暂因问俗到真境，便欲投诚依道源。
　　◎卷.69【河上老人歌（一作河上歌）】王昌龄
　　河上老人坐古槎，合丹只用青莲花。
　　至今八十如四十，口道沧溟是我家。
　　◎卷.70【春怨】王昌龄
　　音书杜绝白狼西，桃李无颜黄鸟啼。
　　寒雁春深归去尽，出门肠断草萋萋。
　　◎卷.71【句】王昌龄
　　朝荐抱良策，独倚江城楼。（《述情》，《诗式》）
　　昨从金陵邑，远谪沅溪滨。（《沅志》）
　　娟魄已三孕。（以下《海录碎事》）。
　　驾幸温泉日，严霜子月初。
　　长亭酒未醒，千里风动地。（以下《河岳英灵集》）
　　苍荻寒沧江，石头岸边饮。
　　天仗森森练雪凝，身骑铁骢自臂鹰。


第一百四十四卷
　　◎卷.1【送陆擢】常建
　　圣代多才俊，陆生何考槃。南山高松树，不合空摧残。
　　九月湖上别，北风秋雨寒。殷勤叹孤凤，早食金琅玕。
　　◎卷.2【送李十一尉临溪】常建
　　泠泠花下琴，君唱渡江吟。天际一帆影，预悬离别心。
　　以言神仙尉，因致瑶华音。回轸抚商调，越溪澄碧林。
　　◎卷.3【江上琴兴】常建
　　江上调玉琴，一弦清一心。泠泠七弦遍，万木澄幽阴。
　　能使江月白，又令江水深。始知梧桐枝，可以徽黄金。
　　◎卷.4【湖中晚霁】常建
　　湖广舟自轻，江天欲澄霁。是时清楚望，气色犹霾曀。
　　踟蹰金霞白，波上日初丽。烟虹落镜中，树木生天际。
　　杳杳涯欲辨，蒙蒙云复闭。言乘星汉明，又睹寰瀛势。
　　微兴从此惬，悠然不知岁。试歌沧浪清，遂觉乾坤细。
　　岂念客衣薄，将期永投袂。迟回渔父间，一雁声嘹唳。
　　◎卷.5【宿王昌龄隐居】常建
　　清溪深不测，隐处唯孤云。松际露微月，清光犹为君。
　　茅亭宿花影，药院滋苔纹。余亦谢时去，西山鸾鹤群。
　　◎卷.6【送楚十少府】常建
　　微风吹霜气，寒影明前除。落日未能别，萧萧林木虚。
　　愁烟闭千里，仙尉其何如。因送别鹤操，赠之双鲤鱼。
　　鲤鱼在金盘，别鹤哀有馀。心事则如此，请君开素书。
　　◎卷.7【张山人弹琴】常建
　　君去芳草绿，西峰弹玉琴。岂惟丘中赏，兼得清烦襟。
　　朝从山口还，出岭闻清音。了然云霞气，照见天地心。
　　玄鹤下澄空，翩翩舞松林。改弦扣商声，又听飞龙吟。
　　稍觉此身妄，渐知仙事深。其将炼金鼎，永矣投吾簪。
　　◎卷.8【白湖寺后溪宿云门】常建
　　落日山水清，乱流鸣淙淙。旧蒲雨抽节，新花水对窗。
　　溪中日已没，归鸟多为双。杉松引直路，出谷临前湖。
　　洲渚晚色静，又观花与蒲。入溪复登岭，草浅寒流速。
　　圆月明高峰，春山因独宿。松阴澄初夜，曙色分远目。
　　日出城南隅，青青媚川陆。乱花覆东郭，碧气销长林。
　　四郊一清影，千里归寸心。前瞻王程促，却恋云门深。
　　毕景有馀兴，到家弹玉琴。
　　◎卷.9【闲斋卧病行药至山馆稍次湖亭二首】常建
　　旬时结阴霖，帘外初白日。斋沐清病容，心魂畏虚室。
　　闲梅照前户，明镜悲旧质。同袍四五人，何不来问疾。
　　行药至石壁，东风变萌芽。主人门外绿，小隐湖中花。
　　时物堪独往，春帆宜别家。辞君向沧海，烂熳从天涯。
　　◎卷.10【塞上曲】常建
　　翩翩云中使，来问太原卒。百战苦不归，刀头怨明月。
　　塞云随阵落，寒日傍城没。城下有寡妻，哀哀哭枯骨。
　　◎卷.11【仙谷遇毛女意知是秦宫人】常建
　　溪口水石浅，泠泠明药丛。入溪双峰峻，松栝疏幽风。
　　垂岭枝袅袅，翳泉花濛濛。夤缘斋人目，路尽心弥通。
　　盘石横阳崖，前流殊未穷。回潭清云影，瀰漫长天空。
　　水边一神女，千岁为玉童。羽毛经汉代，珠翠逃秦宫。
　　目觌神已寓，鹤飞言未终。祈君青云秘，愿谒黄仙翁。
　　尝以耕玉田，龙鸣西顶中。金梯与天接，几日来相逢。
　　◎卷.12【梦太白西峰】常建
　　梦寐升九崖，杳霭逢元君。遗我太白峰，寥寥辞垢氛。
　　结宇在星汉，宴林闭氤氲。檐楹覆馀翠，巾舄生片云。
　　时往溪水间，孤亭昼仍曛。松峰引天影，石濑清霞文。
　　恬目缓舟趣，霁心投鸟群。春风又摇棹，潭岛花纷纷。
　　◎卷.13【鄂渚招王昌龄张偾】常建
　　刈芦旷野中，沙土飞黄云。天晦无精光，茫茫悲远君。
　　楚山隔湘水，湖畔落日曛。春雁又北飞，音书固难闻。
　　谪居未为叹，谗枉何由分。午日逐蛟龙，宜为吊冤文。
　　翻覆古共然，名宦安足云。贫士任枯槁，捕鱼清江濆。
　　有时荷锄犁，旷野自耕耘。不然春山隐，溪涧花氤氲。
　　山鹿自有场，贤达亦顾群。二贤归去来，世上徒纷纷。
　　◎卷.14【春词二首（乐府诗题作陌上桑）】常建
　　菀菀黄柳丝，濛濛杂花垂。日高红妆卧，倚对春光迟。
　　宁知傍淇水，騕褭黄金羁。
　　翳翳陌上桑，南枝交北堂。美人金梯出，素手自提筐。
　　非但畏蚕饥，盈盈娇路傍。
　　◎卷.15【晦日马镫曲稍次中流作】常建
　　夜寒宿芦苇，晓色明西林。初日在川上，便澄游子心。
　　秦天无纤翳，郊野浮春阴。波静随钓鱼，舟小绿水深。
　　出浦见千里，旷然谐远寻。扣船应渔父，因唱沧浪吟。
　　◎卷.16【古意】常建
　　牧马古道傍，道傍多古墓。萧条愁杀人，蝉鸣白杨树。
　　回头望京邑，合沓生尘雾。富贵安可常，归来保贞素。
　　◎卷.17【宿五度溪仙人得道处】常建
　　五度溪上花，生根依两崖。二月寻片云，愿宿秦人家。
　　上见悬崖崩，下见白水湍。仙人弹棋处，石上青萝盘。
　　无处求玉童，翳翳唯林峦。前溪遇新月，聊取玉琴弹。
　　◎卷.18【西山】常建
　　一身为轻舟，落日西山际。常随去帆影，远接长天势。
　　物象归馀清，林峦分夕丽。亭亭碧流暗，日入孤霞继。
　　渚日远阴映，湖云尚明霁。林昏楚色来，岸远荆门闭。
　　至夜转清迥，萧萧北风厉。沙边雁鹭泊，宿处蒹葭蔽。
　　圆月逗前浦，孤琴又摇曳。泠然夜遂深，白露沾人袂。
　　◎卷.19【春词】常建
　　阶下草犹短，墙头梨花白。织女高楼上，停梭顾行客。
　　问君在何所，青鸟舒锦翮。
　　◎卷.20【赠三侍御】常建
　　高山临大泽，正月芦花干。阳色薰两崖，不改青松寒。
　　士贤守孤贞，古来皆共难。明君错甚才，台上飞三鸾。
　　操与霜雪明，量与江海宽。束身视天涯，安能穷波澜。
　　孤鹤在枳棘，一枝非所安。逸翮望绝霄，见欲凌云端。
　　层台何其高，山石流洪湍。固知非天池，鸣跃同所欢。
　　谁念独枯槁，四十长江干。责躬贵知己，效拙从一官。
　　折翮悲高风，苦饥候朝餐。湖月映大海，天空何漫漫。
　　托身未知所，谋道庶不刊。吟彼乔木诗，一夕常三叹。
　　◎卷.21【第三峰】常建
　　西山第三顶，茅宇依双松。杳杳欲至天，云梯升几重。
　　莹魄澄玉虚，以求鸾鹤踪。逶迤非天人，执节乘赤龙。
　　旁映白日光，缥缈轻霞容。孤辉上烟雾，馀影明心胸。
　　愿与黄麒麟，欲飞而莫从。因寂清万象，轻云自中峰。
　　山暝学栖鸟，月来随暗蛩。寻空静馀响，袅袅云溪钟。
　　◎卷.22【古兴】常建
　　汉上逢老翁，江口为僵尸。白发沾黄泥，遗骸集乌鸱。
　　机巧自此忘，精魄今何之。风吹钓竿折，鱼跃安能施。
　　白水明汀洲，菰蒲冒深陂。唯留扁舟影，系在长江湄。
　　突兀枯松枝，悠扬女萝丝。托身难凭依，生死焉相知。
　　遍观今时人，举世皆尔为。将军死重围，汉卒犹争驰。
　　百马同一衔，万轮同一规。名与身孰亲，君子宜固思。
　　◎卷.23【高楼夜弹筝】常建
　　高楼百馀尺，直上江水平。明月照人苦，开帘弹玉筝。
　　山高猿狖急，天静鸿雁鸣。曲度犹未终，东峰霞半生。
　　◎卷.24【客有自燕而归哀其老而赠之】常建
　　羸马朝自燕，一身为二连。忆亲拜孤冢，移葬双陵前。
　　幽愿从此毕，剑心因获全。孟冬寒气盛，抚辔告言旋。
　　碣石海北门，馀寇惟朝鲜。离离一寒骑，袅袅驰白天。
　　生别皆自取，况为士卒先。寸心渔阳兴，落日旌竿悬。
　　◎卷.25【白龙窟泛舟寄天台学道者】常建
　　夕映翠山深，馀晖在龙窟。扁舟沧浪意，澹澹花影没。
　　西浮入天色，南望对云阙。因忆莓苔峰，初阳濯玄发。
　　泉萝两幽映，松鹤间清越。碧海莹子神，玉膏泽人骨。
　　忽然为枯木，微兴遂如兀。应寂中有天，明心外无物。
　　环回从所泛，夜静犹不歇。澹然意无限，身与波上月。
　　◎卷.26【张天师草堂】常建
　　灵溪宴清宇，傍倚枯松根。花药绕方丈，瀑泉飞至门。
　　四气闭炎热，两崖改明昏。夜深月暂皎，亭午朝始暾。
　　信是天人居，幽幽寂无喧。万壑应鸣磬，诸峰接一魂。
　　遂登仙子谷，因醉田生樽。时节开玉书，窅映飞天言。
　　心化便无影，目精焉累烦。忽而与霄汉，寥落空南轩。
　　◎卷.27【古意三首】常建
　　二妃方访舜，万里南方悬。远道隔江汉，孤舟无岁年。
　　不知苍梧处，气尽呼青天。愁泪变楚竹，蛾眉丧湘川。
　　后人立为庙，累世称其贤。过客设祠祭，狐狸来坐边。
　　怀古未忍还，猿吟彻空山。
　　明月照高阁，彩女褰罗幕。歌舞临碧云，箫声沸珠箔。
　　青鸾临南海，天上双白鹤。万里齐翼飞，意求君门乐。
　　玉霄九重闭，金锁夜不开。两翅自无力，愁鸣云外来。
　　态深入空贵，世屈无良媒。俯仰顾中禁，东飞白玉台。
　　楚王竟何去，独自留巫山。偏使世人见，迢迢江汉间。
　　驻舟春溪里，皆愿拜灵颜。寤寐见神女，金沙鸣珮环。
　　闲艳绝世姿，令人气力微。含笑竟不语，化作朝云飞。
　　◎卷.28【渔浦】常建
　　春至百草绿，陂泽闻鶬鹒。别家投钓翁，今世沧浪情。
　　沤纻为缊袍，折麻为长缨。荣誉失本真，怪人浮此生。
　　碧水月自阔，安流净而平。扁舟与天际，独往谁能名。
　　◎卷.29【空灵山应田叟】常建
　　湖南无村落，山舍多黄茆。淳朴如太古，其人居鸟巢。
　　牧童唱巴歌，野老亦献嘲。泊舟问溪口，言语皆哑咬。
　　土俗不尚农，岂暇论肥硗。莫徭射禽兽，浮客烹鱼鲛。
　　余亦罘罝人，获麋今尚苞。敬君中国来，愿以充其庖。
　　日入闻虎斗，空山满咆哮。怀人虽共安，异域终难交。
　　白水可洗心，采薇可为肴。曳策背落日，江风鸣梢梢。
　　◎卷.30【太公哀晚遇】常建
　　日出渭流白，文王畋猎时。钓翁在芦苇，川泽无熊罴。
　　诏书起遗贤，匹马令致辞。因称江海人，臣老筋力衰。
　　迟迟诣天车，快快悟灵龟。兵马更不猎，君臣皆共怡。
　　同车至咸阳，心影无磷缁。四牡玉墀下，一言为帝师。
　　王侯拥朱门，轩盖曜长逵。古来荣华人，遭遇谁知之。
　　落日悬桑榆，光景有顿亏。倏忽天地人，虽贵将何为。
　　◎卷.31【昭君墓】常建
　　汉宫岂不死，异域伤独没。万里驮黄金，蛾眉为枯骨。
　　回车夜出塞，立马皆不发。共恨丹青人，坟上哭明月。
　　◎卷.32【吊王将军墓】常建
　　嫖姚北伐时，深入强千里。战馀落日黄，军败鼓声死。
　　尝闻汉飞将，可夺单于垒。今与山鬼邻，残兵哭辽水。
　　◎卷.33【古意】常建
　　井底玉冰洞地明，琥珀辘轳青丝索。仙人骑凤披彩霞，
　　挽上银瓶照天阁。黄金作身双飞龙，口衔明月喷芙蓉。
　　一时渡海望不见，晓上青楼十二重。
　　◎卷.34【古兴】常建
　　辘轳井上双梧桐，飞鸟衔花日将没。深闺女儿莫愁年，
　　玉指泠泠怨金碧。石榴裙裾蛱蝶飞，见人不语颦蛾眉。
　　青丝素丝红绿丝，织成锦衾当为谁。
　　◎卷.35【张公子行（一作古意）】常建
　　日出乘钓舟，袅袅持钓竿。涉淇傍荷花，骢马闲金鞍。
　　侠客白云中，腰间悬辘轳。出门事嫖姚，为君西击胡。
　　胡兵汉骑相驰逐，转战孤军西海北。百尺旌竿沉黑云，
　　边笳落日不堪闻。
　　◎卷.36【题破山寺后禅院】常建
　　清晨入古寺，初日照高林。竹径通幽处，禅房花木深。
　　山光悦鸟性，潭影空人心。万籁此都寂，但馀钟磬音。
　　◎卷.37【送李大都护】常建
　　单于虽不战，都护事边深。君执幕中秘，能为高士心。
　　海头近初月，碛里多愁阴。西望郭犹子，将分泪满襟。
　　◎卷.38【潭州留别】常建
　　贤达不相识，偶然交已深。宿帆谒郡佐，怅别依禅林。
　　湘水流入海，楚云千里心。望君杉松夜，山月清猿吟。
　　◎卷.39【听琴秋夜赠寇尊师】常建
　　琴当秋夜听，况是洞中人。一指指应法，一声声爽神。
　　寒虫临砌急，清吹袅灯频。何必钟期耳，高闲自可亲。
　　◎卷.40【泊舟盱眙】常建
　　泊舟淮水次，霜降夕流清。夜久潮侵岸，天寒月近城。
　　平沙依雁宿，候馆听鸡鸣。乡国云霄外，谁堪羁旅情。
　　◎卷.41【江行】常建
　　平湖四无际，此夜泛孤舟。明月异方意，吴歌令客愁。
　　乡园碧云外，兄弟渌江头。万里无归信，伤心看斗牛。
　　◎卷.42【燕居】常建
　　青苔常满路，流水复入林。远与市朝隔，日闻鸡犬深。
　　寥寥丘中想，渺渺湖上心。啸傲转无欲，不知成陆沉。
　　◎卷.43【送宇文六】常建
　　花映垂杨汉水清，微风林里一枝轻。
　　即今江北还如此，愁杀江南离别情。
　　◎卷.44【落第长安】常建
　　家园好在尚留秦，耻作明时失路人。
　　恐逢故里莺花笑，且向长安度一春。
　　◎卷.45【塞下】常建
　　铁马胡裘出汉营，分麾百道救龙城。
　　左贤未遁旌竿折，过在将军不在兵。
　　◎卷.46【题法院】常建
　　胜景门闲对远山，竹深松老半含烟。
　　皓月殿中三度磬，水晶宫里一僧禅。
　　◎卷.47【岭猿】常建
　　杳杳袅袅清且切，鹧鸪飞处又斜阳。
　　相思岭上相思泪，不到三声合断肠。
　　◎卷.48【三日寻李九庄】常建
　　雨歇杨林东渡头，永和三日荡轻舟。
　　故人家在桃花岸，直到门前溪水流。
　　◎卷.49【塞下曲四首】常建
　　玉帛朝回望帝乡，乌孙归去不称王。
　　天涯静处无征战，兵气销为日月光。
　　北海阴风动地来，明君祠上望龙堆。
　　髑髅皆是长城卒，日暮沙场飞作灰。
　　龙斗雌雄势已分，山崩鬼哭恨将军。
　　黄河直北千馀里，冤气苍茫成黑云。
　　因嫁单于怨在边，蛾眉万古葬胡天。
　　汉家此去三千里，青冢常无草木烟。
　　◎卷.50【戏题湖上】常建
　　湖上老人坐矶头，湖里桃花水却流。
　　竹竿袅袅波无际，不知何者吞吾钩。
　　◎卷.51【吴故宫】常建
　　越女歌长君且听，芙蓉香满水边城。
　　岂知一日终非主，犹自如今有怨声。


第一百四十五卷
　　◎卷.1【从军行】杜頠
　　秋草马蹄轻，角弓持弦急。去为龙城候，正值胡兵袭。
　　军气横大荒，战酣日将入。长风金鼓动，白露铁衣湿。
　　四起愁边声，南辕时伫立。断蓬孤自转，寒雁飞相及。
　　万里云沙涨，平川冰霰溢。夜闻汉使归，独向刀环泣。
　　◎卷.2【故绛行】杜頠
　　君不见铜鞮观，数里城池已芜漫。君不见h6祁宫，
　　几重台榭亦微濛。介马兵车全盛时，歌童舞女妖艳姿。
　　一代繁华皆共绝，九原唯望冢累累。
　　◎卷.3【少年行三首】李嶷
　　十八羽林郎，戎衣侍汉王。臂鹰金殿侧，挟弹玉舆傍。
　　驰道春风起，陪游出建章。
　　侍猎长杨下，承恩更射飞。尘生马影灭，箭落雁行稀。
　　薄暮随天仗，联翩入琐闱。
　　玉剑膝边横，金杯马上倾。朝游茂陵道，夜宿凤凰城。
　　豪吏多猜忌，无劳问姓名。
　　◎卷.4【淮南秋夜呈周侃（一作呈同僚）】李嶷
　　天净河汉高，夜闲砧杵发。清秋忽如此，离恨应难歇。
　　风乱池上萍，露光竹间月。与君共游处，勿作他乡别。
　　◎卷.5【林园秋夜作】李嶷
　　林卧避残暑，白云长在天。赏心既如此，对酒非徒然。
　　月色遍秋露，竹声兼夜泉。凉风怀袖里，兹意与谁传。
　　◎卷.6【读前汉外戚传】李嶷
　　人录尚书事，家临御路傍。凿池通渭水，避暑借明光。
　　印绶妻封邑，轩车子拜郎。宠因宫掖里，势极必先亡。
　　◎卷.7【春怨】崔亘
　　夜尽梦初惊，纱窗早雾明。晓妆脂粉薄，春服绮罗轻。
　　妾有今朝恨，君无旧日情。愁来理弦管，皆是断肠声。
　　◎卷.8【古歌二首】蒋维翰
　　美人怨何深，含情倚金阁。不嚬复不语，红泪双双落。
　　美人闭红烛，独坐裁新锦。频放剪刀声，夜寒知未寝。
　　◎卷.9【春夜裁缝】蒋维翰
　　珠箔因风起，飞蛾入最能。不教人夜作，方便杀明灯。
　　◎卷.10【春女怨】蒋维翰
　　白玉堂前一树梅，今朝忽见数花开。
　　儿家门户寻常闭，春色因何入得来。
　　◎卷.11【怨歌】蒋维翰
　　百尺珠楼临狭斜，新妆能唱美人车。
　　皆言贱妾红颜好，要自狂夫不忆家。
　　◎卷.12【小山歌】万楚
　　人说淮南有小山，淮王昔日此登仙。城中鸡犬皆飞去，
　　山上坛场今宛然。世人贵身不贵寿，共笑华阳洞天口。
　　不知金石变长年，谩在人间恋携手。君能举帆至淮南，
　　家住盱眙余先谙。桐柏乱流平入海，茱萸一曲沸成潭。
　　忆记来时魂悄悄，想见仙山众峰小。今日长歌思不堪，
　　君行为报三青鸟。
　　◎卷.13【题江潮庄壁】万楚
　　田家喜秋熟，岁晏林叶稀。禾黍积场圃，楂梨垂户扉。
　　野闲犬时吠，日暮牛自归。时复落花酒，茅斋堪解衣。
　　◎卷.14【咏帘】万楚
　　玳瑁昔称华，玲珑薄绛纱。钩衔门势曲，节乱水纹斜。
　　日弄长飞鸟，风摇不卷花。自当分内外，非是为骄奢。
　　◎卷.15【茱萸女】万楚
　　山阴柳家女，九日采茱萸。复得东邻伴，双为陌上姝。
　　插枝著高髻，结子置长裾。作性常迟缓，非关诧丈夫。
　　平明折林樾，日入返城隅。侠客要罗袖，行人挑短书。
　　蛾眉自有主，年少莫踟蹰。
　　◎卷.16【五日观妓】万楚
　　西施谩道浣春纱，碧玉今时斗丽华。眉黛夺将萱草色，
　　红裙妒杀石榴花。新歌一曲令人艳，醉舞双眸敛鬓斜。
　　谁道五丝能续命，却令今日死君家。
　　◎卷.17【骢马】万楚
　　金络青骢白玉鞍，长鞭紫陌野游盘。朝驱东道尘恒灭，
　　暮到河源日未阑。汗血每随边地苦，蹄伤不惮陇阴寒。
　　君能一饮长城窟，为报天山行路难。
　　◎卷.18【题情人药栏】万楚
　　敛眉语芳草，何许太无情。正见离人别，春心相向生。
　　◎卷.19【河上逢落花】万楚
　　河水浮落花，花流东不息。应见浣纱人，为道长相忆。
　　◎卷.20【宁王山池】范朝
　　水势临阶转，峰形对路开。槎从天上得，石是海边来。
　　瑞草分丛种，祥花间色栽。旧传词赋客，唯见有邹枚。
　　◎卷.21【题石瓮寺】范朝
　　胜境宜长望，迟春好散愁。关连四塞起，河带八川流。
　　复磴承香阁，重岩映彩楼。为临温液近，偏美圣君游。
　　◎卷.22【田家】杨颜
　　小园足生事，寻胜日倾壶。莳蔬利于鬻，才青摘已无。
　　四邻依野竹，日夕采其枯。田家心适时，春色遍桑榆。
　　◎卷.23【后庭怨】王諲
　　君不见红闺少女端正时，夭夭桃李仙容姿。
　　幸得君王怜巧笑，披香殿里荐蛾眉。蛾眉双双人共进，
　　常恐妾身从此摈。甄妃为妒出层宫，班女因猜下长信。
　　长信宫门闭不开，昭阳歌吹风送来。梦中魂魄犹言是，
　　觉后精神尚未回。念君娇爱无终始，使妾长啼后庭里。
　　独立每看斜日尽，孤眠直至残灯死。秋日闻虫翡翠帘，
　　春晴照面鸳鸯水。红颜旧来花不胜，白发如今雪相似。
　　传闻纨扇恩未歇，预想蛾眉上初月。如君贵伪不贵真，
　　还同弃妾逐新人。借问南山松叶意，何如北砌槿花新。
　　◎卷.24【夜坐看搊筝】王諲
　　调筝夜坐灯光里，却挂罗帷露纤指。朱弦一一声不同，
　　玉柱连连影相似。不知何处学新声，曲曲弹来未睹名。
　　应是石家金谷里，流传未满洛阳城。
　　◎卷.25【长信怨】王諲
　　飞燕倚身轻，争人巧笑名。生君弃妾意，增妾怨君情。
　　日落昭阳壁，秋来长信城。寥寥金殿里，歌吹夜无声。
　　◎卷.26【闺情】王諲
　　日暮裁缝歇，深嫌气力微。才能收箧笥，懒起下帘帷。
　　怨坐空然烛，愁眠不解衣。昨来频梦见，夫婿莫应知。
　　◎卷.27【十五夜观灯】王諲
　　暂得金吾夜，通看火树春。停车傍明月，走马入红尘。
　　妓杂歌偏胜，场移舞更新。应须尽记取，说向不来人。
　　◎卷.28【除夜（一作史青诗）】王諲
　　今岁今宵尽，明年明日催。寒随一夜去，春逐五更来。
　　气色空中改，容颜暗里回。风光人不觉，已著后园梅。
　　◎卷.29【闻漏】王岳灵
　　建礼含香处，重城待漏臣。徐闻传凤诏，晓唱辨鸡人。
　　银箭残将尽，铜壶漏更新。催筹当午夜，移刻及三辰。
　　杳杳从天远，泠泠出禁频。直疑残漏曙，肃肃对钩陈。
　　◎卷.30【送沈芳谒李观察求仕进】周万
　　往日长安路，欢游不惜年。为贪卢女曲，用尽沈郎钱。
　　身老方投刺，途穷始著鞭。犹闻有知己，此去不徒然。


第一百四十六卷
　　◎卷.1【古塞下曲】陶翰
　　进军飞狐北，穷寇势将变。日落沙尘昏，背河更一战。
　　騂马黄金勒，雕弓白羽箭。射杀左贤王，归奏未央殿。
　　欲言塞下事，天子不召见。东出咸阳门，哀哀泪如霰。
　　◎卷.2【燕歌行】陶翰
　　请君留楚调，听我吟燕歌。家在辽水头，边风意气多。
　　出身为汉将，正值戎未和。雪中凌天山，冰上渡交河。
　　大小百馀战，封侯竟蹉跎。归来灞陵下，故旧无相过。
　　雄剑委尘匣，空门垂雀罗。玉簪还赵女，宝瑟付齐娥。
　　昔日不为乐，时哉今奈何。
　　◎卷.3【望太华赠卢司仓】陶翰
　　行吏到西华，乃观三峰壮。削成元气中，杰出天河上。
　　如有飞动色，不知青冥状。巨灵安在哉，厥迹犹可望。
　　方此顾行旅，末由饬仙装。葱茏记星坛，明灭数云嶂。
　　良友垂真契，宿心所微尚。敢投归山吟，霞径一相访。
　　◎卷.4【赠郑员外】陶翰
　　骢马拂绣裳，按兵辽水阳。西分雁门骑，北逐楼烦王。
　　闻道五军集，相邀百战场。风沙暗天起，虏骑森已行。
　　儒服揖诸将，雄谋吞大荒。金门来见谒，朱绂生辉光。
　　数年侍御史，稍迁尚书郎。人生志气立，所贵功业昌。
　　何必守章句，终年事铅黄。同时献赋客，尚在东陵傍。
　　◎卷.5【赠房侍御（时房公在新安）】陶翰
　　志士固不羁，与道常周旋。进则天下仰，已之能晏然。
　　褐衣东府召，执简南台先。雄义每特立，犯颜岂图全。
　　谪居东南远，逸气吟芳荃。适会寥廓趣，清波更夤缘。
　　扁舟入五湖，发缆洞庭前。浩荡临海曲，迢遥济江壖。
　　征奇忽忘返，遇兴将弥年。乃悟范生智，足明渔父贤。
　　郡临新安渚，佳赏此城偏。日夕对层岫，云霞映晴川。
　　闲居恋秋色，偃卧含贞坚。倚伏聊自化，行藏互推迁。
　　君其振羽翮，岁晏将冲天。
　　◎卷.6【晚出伊阙寄河南裴中丞】陶翰
　　退无偃息资，进无当代策。冉冉时将暮，坐为周南客。
　　前登阙塞门，永眺伊城陌。长川黯已空，千里寒气白。
　　家本渭水西，异日同所适。秉志师禽尚，微言祖庄易。
　　一辞林壑间，共系风尘役。交朋忽先进，天道何纷剧。
　　岂念嘉遁时，依依偶沮溺。
　　◎卷.7【送朱大出关】陶翰
　　楚客西上书，十年不得意。平生相知者，晚节心各异。
　　长揖五侯门，拂衣谢中贵。丈夫多别离，各有四方事。
　　拔剑因高歌，萧萧北风至。故人有斗酒，是夜共君醉。
　　努力强加餐，当年莫相弃。
　　◎卷.8【宿天竺寺】陶翰
　　松柏乱岩口，山西微径通。天开一峰见，宫阙生虚空。
　　正殿倚霞壁，千楼标石丛。夜来猿鸟静，钟梵响云中。
　　岑翠映湖月，泉声乱溪风。心超诸境外，了与悬解同。
　　明发唯改视，朝日长崖东。湖色浓荡漾，海光渐曈朦。
　　葛仙迹尚在，许氏道犹崇。独往古来事，幽怀期二公。
　　◎卷.9【出萧关怀古】陶翰
　　驱马击长剑，行役至萧关。悠悠五原上，永眺关河前。
　　北虏三十万，此中常控弦。秦城亘宇宙，汉帝理旌旃。
　　刁斗鸣不息，羽书日夜传。五军计莫就，三策议空全。
　　大漠横万里，萧条绝人烟。孤城当瀚海，落日照祁连。
　　怆矣苦寒奏，怀哉式微篇。更悲秦楼月，夜夜出胡天。
　　◎卷.10【南楚怀古】陶翰
　　南国久芜漫，我来空郁陶。君看章华宫，处处生黄蒿。
　　但见陵与谷，岂知贤与豪。精魂托古木，宝玉捐江皋。
　　倚棹下晴景，回舟随晚涛。碧云暮寥落，湖上秋天高。
　　往事那堪问，此心徒自劳。独馀湘水上，千载闻离骚。
　　◎卷.11【经杀子谷】陶翰
　　扶苏秦帝子，举代称其贤。百万犹在握，可争天下权。
　　束身就一剑，壮志皆弃捐。塞下有遗迹，千龄人共传。
　　疏芜尽荒草，寂历空寒烟。到此尽垂泪，非我独潸然。
　　◎卷.12【早过临淮】陶翰
　　夜来三渚风，晨过临淮岛。湖中海气白，城上楚云早。
　　鳞鳞鱼浦帆，漭漭芦洲草。川路日浩荡，惄焉心如捣。
　　且言任倚伏，何暇念枯槁。范子名屡移，蘧公志常保。
　　古人去已久，此理今难道。
　　◎卷.13【乘潮至渔浦作】陶翰
　　舣棹乘早潮，潮来如风雨。樟台忽已隐，界峰莫及睹。
　　崩腾心为失，浩荡目无主。豗cI浪始闻，漾漾入鱼浦。
　　云景共澄霁，江山相吞吐。伟哉造化工，此事从终古。
　　流沫诚足诫，商歌调易若。颇因忠信全，客心犹栩栩。
　　◎卷.14【秋山夕兴】陶翰
　　山月松筱下，月明山景鲜。聊为高秋酌，复此清夜弦。
　　晤语方获志，栖心亦弥年。尚言兴未逸，更理逍遥篇。
　　◎卷.15【送集贤学士伊阙史少府敕放归江东觐省（一作綦毋潜诗）】陶翰
　　墨客钟张侣，材高吴越珍。千门来谒帝，驷马去荣亲。
　　吏邑沿清洛，乡山指白蘋。归期应不远，当及未央春。
　　◎卷.16【送金卿归新罗】陶翰
　　奉义朝中国，殊恩及远臣。乡心遥渡海，客路再经春。
　　落日谁同望，孤舟独可亲。拂波衔木鸟，偶宿泣珠人。
　　礼乐夷风变，衣冠汉制新。青云已干吕，知汝重来宾。
　　◎卷.17【柳陌听早莺】陶翰
　　忽来枝上啭，还似谷中声。乍使香闺静，偏伤远客情。
　　间关难辨处，断续若频惊。玉勒留将久，青楼梦不成。
　　千门候晓发，万井报春生。徒有知音赏，惭非皋鹤鸣。


第一百四十七卷
　　◎卷.1【逢雪宿芙蓉山主人】刘长卿
　　日暮苍山远，天寒白屋贫。柴门闻犬吠，风雪夜归人。
　　◎卷.2【送张起、崔载华之闽中】刘长卿
　　朝无寒士达，家在旧山贫。相送天涯里，怜君更远人。
　　◎卷.3【赠秦系征君】刘长卿
　　群公谁让位，五柳独知贫。惆怅青山路，烟霞老此人。
　　◎卷.4【秦系顷以家事获谤因出旧山每荷观察崔公见知…诗以赠之】刘长卿
　　初迷武陵路，复出孟尝门。回首江南岸，青山与旧恩。
　　◎卷.5【夜中对雪赠秦系，时秦初与谢氏离婚，谢氏在越】刘长卿
　　月明花满地，君自忆山阴。谁遣因风起，纷纷乱此心。
　　◎卷.6【湘妃】刘长卿
　　帝子不可见，秋风来暮思。婵娟湘江月，千载空蛾眉。
　　◎卷.7【斑竹】刘长卿
　　苍梧千载后，斑竹对湘沅。欲识湘妃怨，枝枝满泪痕。
　　◎卷.8【春草宫怀古】刘长卿
　　君王不可见，芳草旧宫春。犹带罗裙色，青青向楚人。
　　◎卷.9【正朝览镜作】刘长卿
　　憔悴逢新岁，茅扉见旧春。朝来明镜里，不忍白头人。
　　◎卷.10【瓜洲道中送李端公南渡后，归扬州道中寄】刘长卿
　　片帆何处去，匹马独归迟。惆怅江南北，青山欲暮时。
　　◎卷.11【送张十八归桐庐】刘长卿
　　归人乘野艇，带月过江村。正落寒潮水，相随夜到门。
　　◎卷.12【过白鹤观寻岑秀才不遇】刘长卿
　　不知方外客，何事锁空房。应向桃源里，教他唤阮郎。
　　◎卷.13【听弹琴】刘长卿
　　泠泠七丝上，静听松风寒。古调虽自爱，今人多不弹。
　　◎卷.14【游南园，偶见在阴墙下葵，因以成咏】刘长卿
　　此地常无日，青青独在阴。太阳偏不及，非是未倾心。
　　◎卷.15【入百丈涧见桃花晚开】刘长卿
　　百丈深涧里，过时花欲妍。应缘地势下，遂使春风偏。
　　◎卷.16【送子婿崔真甫、李穆往扬州四首】刘长卿
　　渡口发梅花，山中动泉脉。芜城春草生，君作扬州客。
　　半逻莺满树，新年人独远。落花逐流水，共到茱萸湾。
　　雁还空渚在，人去落潮翻。临水独挥手，残阳归掩门。
　　狎鸟携稚子，钓鱼终老身。殷勤嘱归客，莫话桃源人。
　　◎卷.17【寄龙山道士许法棱】刘长卿
　　悠悠白云里，独住青山客。林下昼焚香，桂花同寂寂。
　　◎卷.18【送方外上人】刘长卿
　　孤云将野鹤，岂向人间住。莫买沃洲山，时人已知处。
　　◎卷.19【送灵澈上人】刘长卿
　　苍苍竹林寺，杳杳钟声晚。荷笠带夕阳，青山独归远。
　　◎卷.20【茱萸湾北答崔载华问】刘长卿
　　荒凉野店绝，迢递人烟远。苍苍古木中，多是隋家苑。
　　◎卷.21【赴楚州次自田途中阻浅，问张南史】刘长卿
　　楚城今近远，积霭寒塘暮。水浅舟且迟，淮潮至何处。
　　◎卷.22【江中对月】刘长卿
　　空洲夕烟敛，望月秋江里。历历沙上人，月中孤渡水。
　　◎卷.23【碧涧别墅喜皇甫侍御相访】刘长卿
　　荒村带返照，落叶乱纷纷。古路无行客，寒山独见君。
　　野桥经雨断，涧水向田分。不为怜同病，何人到白云。
　　◎卷.24【初到碧涧招明契上人】刘长卿
　　渐老知身累，初寒曝背眠。白云留永日，黄叶减馀年。
　　猿护窗前树，泉浇谷后田。沃洲能共隐，不用道林钱。
　　◎卷.25【送少微上人游天台】刘长卿
　　石桥人不到，独往更迢迢。乞食山家少，寻钟野路遥。
　　松门风自扫，瀑布雪难消。秋夜闻清梵，馀音逐海潮。
　　◎卷.26【却归睦州至七里滩下作】刘长卿
　　南归犹谪宦，独上子陵滩。江树临洲晚，沙禽对水寒。
　　山开斜照在，石浅乱流难。惆怅梅花发，年年此地看。
　　◎卷.27【对酒寄严维】刘长卿
　　陋巷喜阳和，衰颜对酒歌。懒从华发乱，闲任白云多。
　　郡简容垂钓，家贫学弄梭。门前七里濑，早晚子陵过。
　　◎卷.28【新年作】刘长卿
　　乡心新岁切，天畔独潸然。老至居人下，春归在客先。
　　岭猿同旦暮，江柳共风烟。已似长沙傅，从今又几年。
　　◎卷.29【朱放自杭州与故里相使君立碑回因以奉简吏部杨侍郎制文】刘长卿
　　片石羊公后，凄凉江水滨。好辞千古事，堕泪万家人。
　　鵩集占书久，鸾回刻篆新。不堪相顾恨，文字日生尘。
　　◎卷.30【送宣尊师醮毕归越】刘长卿
　　吹箫江上晚，惆怅别茅君。踏火能飞雪，登刀入白云。
　　晨香长日在，夜磬满山闻。挥手桐溪路，无情水亦分。
　　◎卷.31【送裴使君赴荆南充行军司马】刘长卿
　　盛府南门寄，前程积水中。月明临夏口，山晚望巴东。
　　故节辞江郡，寒笳发渚宫。汉川风景好，遥羡逐羊公。
　　◎卷.32【送裴郎中贬吉州】刘长卿
　　乱军交白刃，一骑出黄尘。汉节同归阙，江帆共逐臣。
　　猿愁歧路晚，梅作异方春。知己酂侯在，应怜脱粟人。
　　◎卷.33【酬皇甫侍御见寄，时前相国姑臧公初临郡】刘长卿
　　离别江南北，汀洲叶再黄。路遥云共水，砧迥月如霜。
　　岁俭依仁政，年衰忆故乡。伫看宣室召，汉法倚张纲。
　　◎卷.34【月下呈章秀才（八元）】刘长卿
　　自古悲摇落，谁人奈此何。夜蛩偏傍枕，寒鸟数移柯。
　　向老三年谪，当秋百感多。家贫惟好月，空愧子猷过。
　　◎卷.35【酬张夏】刘长卿
　　几岁依穷海，颓年惜故阴。剑寒空有气，松老欲无心。
　　玩雪劳相访，看山正独吟。孤舟且莫去，前路水云深。
　　◎卷.36【送李使君贬连州】刘长卿
　　独过长沙去，谁堪此路愁。秋风散千骑，寒雨泊孤舟。
　　贾谊辞明主，萧何识故侯。汉廷当自召，湘水但空流。
　　◎卷.37【秋夜北山精舍观体如师梵】刘长卿
　　焚香奏仙呗，向夕遍空山。清切兼秋远，威仪对月闲。
　　静分岩响答，散逐海潮还。幸得风吹去，随人到世间。
　　◎卷.38【酬张夏雪夜赴州访别途中苦寒作】刘长卿
　　扁舟乘兴客，不惮苦寒行。晚暮相依分，江潮欲别情。
　　水声冰下咽，砂路雪中平。旧剑锋芒尽，应嫌赠脱轻。
　　◎卷.39【寻洪尊师不遇】刘长卿
　　古木无人地，来寻羽客家。道书堆玉案，仙帔叠青霞。
　　鹤老难知岁，梅寒未作花。山中不相见，何处化丹砂。
　　◎卷.40【喜鲍禅师自龙山至】刘长卿
　　故居何日下，春草欲芊芊。犹对山中月，谁听石上泉。
　　猿声知后夜，花发见流年。杖锡闲来往，无心到处禅。
　　◎卷.41【送方外上人之常州依萧使君】刘长卿
　　宰臣思得度，鸥鸟恋为群。远客回飞锡，空山卧白云。
　　夕阳孤艇去，秋水两溪分。归共临川史，同翻贝叶文。
　　◎卷.42【宿北山禅寺兰若】刘长卿
　　上方鸣夕磬，林下一僧还。密行传人少，禅心对虎闲。
　　青松临古路，白月满寒山。旧识窗前桂，经霜更待攀。
　　◎卷.43【赴新安别梁侍郎】刘长卿
　　新安君莫问，此路水云深。江海无行迹，孤舟何处寻。
　　青山空向泪，白月岂知心。纵有馀生在，终伤老病侵。
　　◎卷.44【江州留别薛六、柳八二员外】刘长卿
　　江海相逢少，东南别处长。独行风袅袅，相去水茫茫。
　　白首辞同舍，青山背故乡。离心与潮信，每日到浔阳。
　　◎卷.45【和州留别穆郎中】刘长卿
　　播迁悲远道，摇落感衰容。今日犹多难，何年更此逢。
　　世交黄叶散，乡路白云重。明发看烟树，唯闻江北钟。
　　◎卷.46【和州送人归复郢】刘长卿
　　因家汉水曲，相送掩柴扉。故郢生秋草，寒江澹落晖。
　　绿林行客少，赤壁住人稀。独过浔阳去，潮归人不归。
　　◎卷.47【送金昌宗归钱塘】刘长卿
　　新家浙江上，独泛落潮归。秋水照华发，凉风生褐衣。
　　柴门嘶马少，藜杖拜人稀。惟有陶潜柳，萧条对掩扉。
　　◎卷.48【酬张夏别后道中见寄】刘长卿
　　离群方岁晏，谪宦在天涯。暮雪同行少，寒潮欲上迟。
　　海鸥知吏傲，砂鹤见人衰。只畏生秋草，西归亦未期。
　　◎卷.49【新安奉送穆谕德归朝，赋得行字】刘长卿
　　九重宣室召，万里建溪行。事直皇天在，归迟白发生。
　　用材身复起，睹圣眼犹明。离别寒江上，潺湲若有情。
　　◎卷.50【偶然作】刘长卿
　　野寺长依止，田家或往还。老农开古地，夕鸟入寒山。
　　书剑身同废，烟霞吏共闲。岂能将白发，扶杖出人间。
　　◎卷.51【送州人孙沅自本州却归句章新营所居】刘长卿
　　故里归成客，新家去未安。诗书满蜗舍，征税及渔竿。
　　火种山田薄，星居海岛寒。怜君不得已，步步别离难。
　　◎卷.52【送李员外使还苏州，兼呈前袁州李使君，赋得长字…从兄】刘长卿
　　别离共成怨，衰老更难忘。夜月留同舍，秋风在远乡。
　　朱弦徐向烛，白发强临觞。归献西陵作，谁知此路长。
　　◎卷.53【酬李员外从崔录事载华宿三河戍先见寄】刘长卿
　　寒江鸣石濑，归客夜初分。人语空山答，猿声独戍闻。
　　迟来朝及暮，愁去水连云。岁晚心谁在，青山见此君。
　　◎卷.54【见秦系离婚后出山居作】刘长卿
　　岂知偕老重，垂老绝良姻。郗氏诚难负，朱家自愧贫。
　　绽衣留欲故，织锦罢经春。何况蘼芜绿，空山不见人。
　　◎卷.55【酬秦系】刘长卿
　　鹤书犹未至，那出白云来。旧路经年别，寒潮每日回。
　　家空归海燕，人老发江梅。最忆门前柳，闲居手自栽。
　　◎卷.56【岁日作】刘长卿
　　建寅回北斗，看历占春风。律变沧江外，年加白发中。
　　春衣试稚子，寿酒劝衰翁。今日阳和发，荣枯岂不同。
　　◎卷.57【题元录事开元所居】刘长卿
　　幽居萝薜情，高卧纪纲行。鸟散秋鹰下，人闲春草生。
　　冒风归野寺，收印出山城。今日新安郡，因君水更清。
　　◎卷.58【送崔载华、张起之闽中】刘长卿
　　不识闽中路，遥知别后心。猿声入岭切，鸟道问人深。
　　旅食过夷落，方言会越音。西征开幕府，早晚用陈琳。
　　◎卷.59【送张司直赴岭南谒张尚书】刘长卿
　　番禺万里路，远客片帆过。盛府依横海，荒祠拜伏波。
　　人经秋瘴变，鸟坠火云多。诚惮炎洲里，无如一顾何。
　　◎卷.60【寄会稽公徐侍郎（公时在王傅）】刘长卿
　　摇落淮南叶，秋风想越吟。邹枚入梁苑，逸少在山阴。
　　老鹤无衰貌，寒松有本心。圣朝难税驾，惆怅白云深。
　　◎卷.61【送朱山人放越州，贼退后归山阴别业】刘长卿
　　越州初罢战，江上送归桡。南渡无来客，西陵自落潮。
　　空城垂故柳，旧业废春苗。闾里相逢少，莺花共寂寥。
　　◎卷.62【秋夜肃公房喜普门上人自阳羡山至】刘长卿
　　山栖久不见，林下偶同游。早晚来香积，何人住沃洲。
　　寒禽惊后夜，古木带高秋。却入千峰去，孤云不可留。
　　◎卷.63【送李秘书却赴南中】刘长卿
　　却到番禺日，应伤昔所依。炎洲百口住，故国几人归。
　　路识梅花在，家存棣萼稀。独逢回雁去，犹作旧行飞。
　　◎卷.64【过前安宜张明府郊居】刘长卿
　　寂寥东郭外，白首一先生。解印孤琴在，移家五柳成。
　　夕阳临水钓，春雨向田耕。终日空林下，何人识此情。
　　◎卷.65【使回次杨柳过元八所居】刘长卿
　　君家杨柳渡，来往落帆过。绿竹经寒在，青山欲暮多。
　　薜萝诚可恋，婚嫁复如何。无奈闲门外，渔翁夜夜歌。
　　◎卷.66【送李侍御贬郴州】刘长卿
　　洞庭波渺渺，君去吊灵均。几路三湘水，全家万里人。
　　听猿明月夜，看柳故年春。忆想汀洲畔，伤心向白蘋。
　　◎卷.67【寄普门上人】刘长卿
　　白云幽卧处，不向世人传。闻在千峰里，心知独夜禅。
　　辛勤羞薄禄，依止爱闲田。惆怅王孙草，青青又一年。
　　◎卷.68【逢郴州使，因寄郑协律】刘长卿
　　相思楚天外，梦寐楚猿吟。更落淮南叶，难为江上心。
　　衡阳问人远，湘水向君深。欲逐孤帆去，茫茫何处寻。
　　◎卷.69【岳阳馆中望洞庭湖】刘长卿
　　万古巴丘戍，平湖此望长。问人何淼淼，愁暮更苍苍。
　　叠浪浮元气，中流没太阳。孤舟有归客，早晚达潇湘。
　　◎卷.70【巡去岳阳却归鄂州使院留别郑洵侍御侍御先曾谪居此州】刘长卿
　　何事长沙谪，相逢楚水秋。暮帆归夏口，寒雨对巴丘。
　　帝子椒浆奠，骚人木叶愁。惟怜万里外，离别洞庭头。
　　◎卷.71【夏口送屈突司直使湖南】刘长卿
　　共悲来夏口，何事更南征。雾露行人少，潇湘春草生。
　　莺啼何处梦，猿啸若为声。风月新年好，悠悠远客情。
　　◎卷.72【代边将有怀】刘长卿
　　少年辞魏阙，白首向沙场。瘦马恋秋草，征人思故乡。
　　暮笳吹塞月，晓甲带胡霜。自到云中郡，于今百战强。
　　◎卷.73【雨中过员稷巴陵山居赠别】刘长卿
　　怜君洞庭上，白发向人垂。积雨悲幽独，长江对别离。
　　牛羊归故道，猿鸟聚寒枝。明发遥相望，云山不可知。
　　◎卷.74【送李中丞之襄州】刘长卿
　　流落征南将，曾驱十万师。罢归无旧业，老去恋明时。
　　独立三朝识，轻生一剑知。茫茫汉江上，日暮复何之。
　　◎卷.75【奉使至申州，伤经陷没】刘长卿
　　举目伤芜没，何年此战争。归人失旧里，老将守孤城。
　　废戍山烟出，荒田野火行。独怜浉水上，时乱亦能清。
　　◎卷.76【穆陵关北逢人归渔阳】刘长卿
　　逢君穆陵路，匹马向桑干。楚国苍山古，幽州白日寒。
　　城池百战后，耆旧几家残。处处蓬蒿遍，归人掩泪看。
　　◎卷.77【安州道中经浐水有怀】刘长卿
　　征途逢浐水，忽似到秦川。借问朝天处，犹看落日边。
　　映沙晴漾漾，出涧夜溅溅。欲寄西归恨，微波不可传。
　　◎卷.78【步登夏口古城作】刘长卿
　　平芜连古堞，远客此沾衣。高树朝光上，空城秋气归。
　　微明汉水极，摇落楚人稀。但见荒郊外，寒鸦暮暮飞。
　　◎卷.79【赠别卢司直之闽中】刘长卿
　　尔来多不见，此去又何之。华发同今日，流芳似旧时。
　　洲长春色遍，汉广夕阳迟。岁岁王孙草，空怜无处期。
　　◎卷.80【酬郭夏人日长沙感怀见赠】刘长卿
　　旧俗欢犹在，怜君恨独深。新年向国泪，今日倚门心。
　　岁去随湘水，春生近桂林。流莺且莫弄，江畔正行吟。
　　◎卷.81【赴巴南书情寄故人】刘长卿
　　南过三湘去，巴人此路偏。谪居秋瘴里，归处夕阳边。
　　直道天何在，愁容镜亦怜。裁书欲谁诉，无泪可潸然。
　　◎卷.82【馀干旅舍】刘长卿
　　摇落暮天迥，青枫霜叶稀。孤城向水闭，独鸟背人飞。
　　渡口月初上，邻家渔未归。乡心正欲绝，何处捣寒衣。
　　◎卷.83【登思禅寺上方题修竹茂松】刘长卿
　　上方幽且暮，台殿隐蒙笼。远磬秋山里，清猿古木中。
　　众溪连竹路，诸岭共松风。傥许栖林下，甘成白首翁。
　　◎卷.84【恩敕重推使牒追赴苏州，次前溪馆作】刘长卿
　　渐入云峰里，愁看驿路闲。乱鸦投落日，疲马向空山。
　　且喜怜非罪，何心恋末班。天南一万里，谁料得生还。
　　◎卷.85【北归次秋浦界清溪馆】刘长卿
　　万里猿啼断，孤村客暂依。雁过彭蠡暮，人向宛陵稀。
　　旧路青山在，馀生白首归。渐知行近北，不见鹧鸪飞。
　　◎卷.86【谪官后却归故村，将过虎丘，怅然有作】刘长卿
　　万事依然在，无如岁月何。邑人怜白发，庭树长新柯。
　　故老相逢少，同官不见多。唯馀旧山路，惆怅枉帆过。
　　◎卷.87【重推后却赴岭外待进止，寄元侍郎】刘长卿
　　却访巴人路，难期国士恩。白云从出岫，黄叶已辞根。
　　大造功何薄，长年气尚冤。空令数行泪，来往落湘沅。
　　◎卷.88【秋杪江亭有作（一作秋杪干越亭）】刘长卿
　　寂寞江亭下，江枫秋气斑。世情何处澹，湘水向人闲。
　　寒渚一孤雁，夕阳千万山。扁舟如落叶，此去未知还。
　　◎卷.89【送郑司直归上都】刘长卿
　　岁岁逢离别，蹉跎江海滨。宦游成楚老，乡思逐秦人。
　　马首归何日，莺啼又一春。因君报情旧，闲慢欲垂纶。
　　◎卷.90【送灵澈上人归嵩阳兰若】刘长卿
　　南地随缘久，东林几岁空。暮山门独掩，春草路难通。
　　作梵连松韵，焚香入桂丛。唯将旧瓶钵，却寄白云中。
　　◎卷.91【却赴南邑留别苏台知己】刘长卿
　　又过梅岭上，岁岁此枝寒。落日孤舟去，青山万里看。
　　猿声湘水静，草色洞庭宽。已料生涯事，唯应把钓竿。
　　◎卷.92【和灵一上人新泉】刘长卿
　　东林一泉出，复与远公期。石浅寒流处，山空夜落时。
　　梦闲闻细响，虑澹对清漪。动静皆无意，唯应达者知。
　　◎卷.93【送李挚赴延陵令】刘长卿
　　清风季子邑，想见下车时。向水弹琴静，看山采菊迟。
　　明君加印绶，廉使托茕嫠。旦暮华阳洞，云峰若有期。
　　◎卷.94【奉送裴员外赴上都】刘长卿
　　彤襜江上远，万里诏书催。独过浔阳去，空怜潮信回。
　　离心秋草绿，挥手暮帆开。想见秦城路，人看五马来。
　　◎卷.95【长沙桓王墓下别李纾、张南史】刘长卿
　　长沙千载后，春草独萋萋。流水朝将暮，行人东复西。
　　碑苔几字灭，山木万株齐。伫立伤今古，相看惜解携。
　　◎卷.96【送侯御赴黔中充判官】刘长卿
　　不识黔中路，今看遣使臣。猿啼万里客，鸟似五湖人。
　　地远官无法，山深俗岂淳。须令荒徼外，亦解惧埋轮。
　　◎卷.97【秋日登吴公台上寺远眺，寺即陈将吴明彻战场】刘长卿
　　古台摇落后，秋日望乡心。野寺人来少，云峰水隔深。
　　夕阳依旧垒，寒磬满空林。惆怅南朝事，长江独至今。
　　◎卷.98【淮上送梁二，恩命追赴上都】刘长卿
　　贾生年最少，儒行汉庭闻。拜手卷黄纸，回身谢白云。
　　故关无去客，春草独随君。淼淼长淮水，东西自此分。
　　◎卷.99【送崔升归上都】刘长卿
　　旧寺寻遗绪，归心逐去尘。早莺何处客，古木几家人。
　　白发经多难，沧洲欲暮春。临期数行泪，为尔一沾巾。
　　◎卷.100【过李将军南郑林园观妓】刘长卿
　　郊原风日好，百舌弄何频。小妇秦家女，将军天上人。
　　鸦归长郭暮，草映大堤春。客散垂杨下，通桥车马尘。
　　◎卷.101【送严侍御充东畿观察判官】刘长卿
　　洛阳征战后，君去问凋残。云月临南至，风霜向北寒。
　　故园经乱久，古木隔林看。谁访江城客，年年守一官。
　　◎卷.102【送王端公入奏上都】刘长卿
　　旧国无家访，临歧亦羡归。途经百战后，客过二陵稀。
　　秋草通征骑，寒城背落晖。行当蒙顾问，吴楚岁频饥。
　　◎卷.103【送营田判官郑侍御赴上都】刘长卿
　　上国三千里，西还及岁芳。故山经乱在，春日送归长。
　　晓奏趋双阙，秋成报万箱。幸论开济力，已实海陵仓。
　　◎卷.104【送李校书赴东浙幕府（校书工于翰墨）】刘长卿
　　方从大夫后，南去会稽行。淼淼沧江外，青青春草生。
　　芸香辞乱事，梅吹听军声。应访王家宅，空怜江水平。
　　◎卷.105【清明后登城眺望】刘长卿
　　风景清明后，云山睥睨前。百花如旧日，万井出新烟。
　　草色无空地，江流合远天。长安在何处，遥指夕阳边。
　　◎卷.106【陪王明府泛舟】刘长卿
　　花县弹琴暇，樵风载酒时。山含秋色近，鸟度夕阳迟。
　　出没凫成浪，蒙笼竹亚枝。云峰逐人意，来去解相随。
　　◎卷.107【送度支留后若侍御之歙州，便赴信州省觐】刘长卿
　　国用忧钱谷，朝推此任难。即山榆荚变，降雨稻花残。
　　林响朝登岭，江喧夜过滩。遥知骢马色，应待倚门看。
　　◎卷.108【馀干夜宴奉饯前苏州韦使君新除婺州作】刘长卿
　　复拜东阳郡，遥驰北阙心。行春五马急，向夜一猿深。
　　山过康郎近，星看婺女临。幸容栖托分，犹恋旧棠阴。
　　◎卷.109【晚次苦竹馆，却忆干越旧游】刘长卿
　　匹马风尘色，千峰旦暮时。遥看落日尽，独向远山迟。
　　故驿花临道，荒村竹映篱。谁怜却回首，步步恋南枝。
　　◎卷.110【送李二十四移家之江州】刘长卿
　　烟尘犹满目，歧路易沾衣。逋客多南渡，征鸿自北飞。
　　九江春草绿，千里暮潮归。别后难相访，全家隐钓矶。
　　◎卷.111【送卢判官南湖】刘长卿
　　漾舟仍载酒，愧尔意相宽。草色南湖绿，松声小署寒。
　　水禽前后起，花屿往来看。已作沧洲调，无心恋一官。
　　◎卷.112【送张栩扶侍之睦州（此公旧任建德令）】刘长卿
　　遥忆新安旧，扁舟复却还。浅深看水石，来往逐云山。
　　入县馀花在，过门故柳闲。东征随子去，皆隐薜萝间。
　　◎卷.113【集梁耿开元寺所居院】刘长卿
　　到君幽卧处，为我扫莓苔。花雨晴天落，松风终日来。
　　路经深竹过，门向远山开。岂得长高枕，中朝正用才。
　　◎卷.114【赠西邻卢少府】刘长卿
　　篱落能相近，渔樵偶复同。苔封三径绝，溪向数家通。
　　犬吠寒烟里，鸦鸣夕照中。时因杖藜次，相访竹林东。
　　◎卷.115【游休禅师双峰寺】刘长卿
　　双扉碧峰际，遥向夕阳开。飞锡方独往，孤云何事来。
　　寒潭映白月，秋雨上青苔。相送东郊外，羞看骢马回。
　　◎卷.116【廨中见桃花南枝已开，北枝未发，因寄杜副端】刘长卿
　　何意同根本，开花每后时。应缘去日远，独自发春迟。
　　结实恩难忘，无言恨岂知。年光不可待，空羡向南枝。
　　◎卷.117【奉送卢员外之饶州】刘长卿
　　天书万里至，旌旆上江飞。日向鄱阳近，应看吴岫微。
　　暮帆何处落，潮水背人归。风土无劳问，南枝黄叶稀。
　　◎卷.118【送处士归州，因寄林山人】刘长卿
　　陵阳不可见，独往复如何。旧邑云山里，扁舟来去过。
　　鸟声春谷静，草色太湖多。傥宿荆溪夜，相思渔者歌。
　　◎卷.119【移使鄂州，次岘阳馆怀旧居】刘长卿
　　多惭恩未报，敢问路何长。万里通秋雁，千峰共夕阳。
　　旧游成远道，此去更违乡。草露深山里，朝朝落客裳。
　　◎卷.120【送齐郎中赴海州】刘长卿
　　华省占星动，孤城望日遥。直庐收旧草，行县及新苗。
　　沧海天连水，青山暮与朝。闾阎几家散，应待下车招。
　　◎卷.121【重阳日鄂城楼送屈突司直】刘长卿
　　登高复送远，惆怅洞庭秋。风景同前古，云山满上游。
　　苍苍来暮雨，淼淼逐寒流。今日关中事，萧何共尔忧。
　　◎卷.122【更被奏留淮南，送从弟罢使江东】刘长卿
　　又作淮南客，还悲木叶声。寒潮落瓜步，秋色上芜城。
　　王事何时尽，沧洲羡尔行。青山将绿水，惆怅不胜情。
　　◎卷.123【经漂母墓】刘长卿
　　昔贤怀一饭，兹事已千秋。古墓樵人识，前朝楚水流。
　　渚蘋行客荐，山木杜鹃愁。春草茫茫绿，王孙旧此游。
　　◎卷.124【送李端公赴东都】刘长卿
　　轩辕征战后，江海别离长。远客归何处，平芜满故乡。
　　夕阳帆杳杳，旧里树苍苍。惆怅蓬山下，琼枝不可忘。
　　◎卷.125【送王员外归朝】刘长卿
　　往来无尽目，离别要逢春。海内罹多事，天涯见近臣。
　　芳时万里客，乡路独归人。魏阙心常在，随君亦向秦。
　　◎卷.126【送蒋侍御入秦】刘长卿
　　朝见及芳菲，恩荣出紫微。晚光临仗奏，春色共西归。
　　楚客移家老，秦人访旧稀。因君乡里去，为扫故园扉。
　　◎卷.127【洞庭驿逢郴州使还，寄李汤司马】刘长卿
　　洞庭秋水阔，南望过衡峰。远客潇湘里，归人何处逢。
　　孤云飞不定，落叶去无踪。莫使沧浪叟，长歌笑尔容。
　　◎卷.128【送舍弟之鄱阳居】刘长卿
　　鄱阳寄家处，自别掩柴扉。故里人何在，沧波孤客稀。
　　湖山春草遍，云木夕阳微。南去逢回雁，应怜相背飞。
　　◎卷.129【送裴二十端公使岭南】刘长卿
　　苍梧万里路，空见白云来。远国知何在，怜君去未回。
　　桂林无叶落，梅岭自花开。陆贾千年后，谁看朝汉台。
　　◎卷.130【过桃花夫人庙（即息夫人）】刘长卿
　　寂寞应千岁，桃花想一枝。路人看古木，江月向空祠。
　　云雨飞何处，山川是旧时。独怜春草色，犹似忆佳期。
　　◎卷.131【鄂渚送池州程使君】刘长卿
　　萧萧五马动，欲别谢临川。落日芜湖色，空山梅冶烟。
　　江湖通廨舍，楚老拜戈船。风化东南满，行舟来去传。
　　◎卷.132【送友人西上】刘长卿
　　羁心不自解，有别会沾衣。春草连天积，五陵远客归。
　　十年经转战，几处便芳菲。想见函关路，行人去亦稀。
　　◎卷.133【送梁郎中赴吉州】刘长卿
　　遥想庐陵郡，还听叔度歌。旧官移上象，新令布中和。
　　看竹经霜少，闻猿带雨多。但愁征拜日，无奈借留何。
　　◎卷.134【过湖南羊处士别业】刘长卿
　　杜门成白首，湖上寄生涯。秋草芜三径，寒塘独一家。
　　鸟归村落尽，水向县城斜。自有东篱菊，年年解作花。
　　◎卷.135【送河南元判官赴河南勾当苗税充百官俸钱】刘长卿
　　春草长河曲，离心共渺然。方收汉家俸，独向汶阳田。
　　鸟雀空城在，榛芜旧路迁。山东征战苦，几处有人烟。
　　◎卷.136【夏中崔中丞宅见海红摇落一花独开】刘长卿
　　何事一花残，闲庭百草阑。绿滋经雨发，红艳隔林看。
　　竟日馀香在，过时独秀难。共怜芳意晚，秋露未须团。
　　◎卷.137【使还至菱陂驿渡浉水作】刘长卿
　　清川已再涉，疲马共西还。何事行人倦，终年流水闲。
　　孤烟飞广泽，一鸟向空山。愁入云峰里，苍苍闭古关。
　　◎卷.138【送齐郎中典括州】刘长卿
　　星象移何处，旌麾独向东。劝耕沧海畔，听讼白云中。
　　树色双溪合，猿声万岭同。石门康乐住，几里枉帆通。
　　◎卷.139【过隐空和尚故居】刘长卿
　　自从飞锡去，人到沃洲稀。林下期何在，山中春独归。
　　踏花寻旧径，映竹掩空扉。寥落东峰上，犹堪静者依。
　　◎卷.140【过萧尚书故居见李花，感而成咏】刘长卿
　　手植已芳菲，心伤故径微。往年啼鸟至，今日主人非。
　　满地谁当扫，随风岂复归。空怜旧阴在，门客共沾衣。
　　◎卷.141【送袁处士】刘长卿
　　闲田北川下，静者去躬耕。万里空江菼，孤舟过郢城。
　　种荷依野水，移柳待山莺。出处安能问，浮云岂有情。
　　◎卷.142【酬李侍御登岳阳见寄】刘长卿
　　想见孤舟去，无由此路寻。暮帆遥在眼，春色独何心。
　　绿水潇湘阔，青山鄠杜深。谁当北风至，为尔一开襟。
　　◎卷.143【喜晴】刘长卿
　　晓日西风转，秋天万里明。湖天一种色，林鸟百般声。
　　霁景浮云满，游丝映水轻。今朝江上客，凡慰几人情。


第一百四十八卷
　　◎卷.1【夏口送徐郎中归朝】刘长卿
　　星象南宫远，风流上客稀。九重思晓奏，万里见春归。
　　棹发空江响，城孤落日晖。离心与杨柳，临水更依依。
　　◎卷.2【鄂渚听杜别驾弹胡琴】刘长卿
　　文姬留此曲，千载一知音。不解胡人语，空留楚客心。
　　声随边草动，意入陇云深。何事长江上，萧萧出塞吟。
　　◎卷.3【过鹦鹉洲王处士别业】刘长卿
　　白首此为渔，青山对结庐。问人寻野笋，留客馈家蔬。
　　古柳依沙发，春苗带雨锄。共怜芳杜色，终日伴闲居。
　　◎卷.4【寄万州崔使君（令钦）】刘长卿
　　时艰方用武，儒者任浮沈。摇落秋江暮，怜君巴峡深。
　　丘门多白首，蜀郡满青襟。自解书生咏，愁猿莫夜吟。
　　◎卷.5【送马秀才移家京洛便赴举】刘长卿
　　自从为楚客，不复扫荆扉。剑共丹诚在，书随白发归。
　　旧游经乱静，后进识君稀。空把相如赋，何人荐礼闱。
　　◎卷.6【送南特进赴归行营】刘长卿
　　闻道军书至，扬鞭不问家。虏云连白草，汉月到黄沙。
　　汗马河源饮，烧羌陇坻遮。翩翩新结束，去逐李轻车。
　　◎卷.7【送道标上人归南岳】刘长卿
　　悠然倚孤棹，却忆卧中林。江草将归远，湘山独往深。
　　白云留不住，渌水去无心。衡岳千峰乱，禅房何处寻。
　　◎卷.8【送梁侍御巡永州】刘长卿
　　萧萧江雨暮，客散野亭空。忧国天涯去，思乡岁暮同。
　　到时猿未断，回处水应穷。莫望零陵路，千峰万木中。
　　◎卷.9【岁夜喜魏万成、郭夏雪中相寻】刘长卿
　　新年欲变柳，旧客共沾衣。岁夜犹难尽，乡春又独归。
　　寒灯映虚牖，暮雪掩闲扉。且莫乘船去，平生相访稀。
　　◎卷.10【送蔡侍御赴上都】刘长卿
　　迟迟立驷马，久客恋潇湘。明日谁同路，新年独到乡。
　　孤烟向驿远，积雪去关长。秦地看春色，南枝不可忘。
　　◎卷.11【晦日陪辛大夫宴南亭】刘长卿
　　月晦逢休浣，年光逐宴移。早莺留客醉，春日为人迟。
　　蓂草全无叶，梅花遍压枝。政闲风景好，莫比岘山时。
　　◎卷.12【送独孤判官赴岭】刘长卿
　　伏波初树羽，待尔静川鳞。岭海看飞鸟，天涯问远人。
　　苍梧云里夕，青草嶂中春。遥想文身国，迎舟拜使臣。
　　◎卷.13【长沙馆中与郭夏对雨】刘长卿
　　长沙积雨晦，深巷绝人幽。润上春衣冷，声连暮角愁。
　　云横全楚地，树暗古湘洲。杳蔼江天外，空堂生百忧。
　　◎卷.14【陪辛大夫西亭宴观妓】刘长卿
　　歌舞怜迟日，旄麾映早春。莺窥陇西将，花对洛阳人。
　　醉罢知何事，恩深忘此身。任他行雨去，归路裛香尘。
　　◎卷.15【题魏万成江亭】刘长卿
　　萧条方岁晏，牢落对空洲。才出时人右，家贫湘水头。
　　苍山隐暮雪，白鸟没寒流。不是莲花府，冥冥不可求。
　　◎卷.16【春过裴虬郊园（时裴不在，因以寄之）】刘长卿
　　郊原春欲暮，桃杏落纷纷。何处随芳草，留家寄白云。
　　听莺情念友，看竹恨无君。长啸高台上，南风冀尔闻。
　　◎卷.17【送韦赞善使岭南】刘长卿
　　欲逐楼船将，方安卉服夷。炎洲经瘴远，春水上泷迟。
　　岁贡随重译，年芳遍四时。番禺静无事，空咏饮泉诗。
　　◎卷.18【送乔判官赴福州】刘长卿
　　扬帆向何处，插羽逐征东。夷落人烟迥，王程鸟路通。
　　江流回涧底，山色聚闽中。君去凋残后，应怜百越空。
　　◎卷.19【送李补阙之上都】刘长卿
　　独归西掖去，难接后尘游。向日三千里，朝天十二楼。
　　路看新柳夕，家对旧山秋。惆怅离心远，沧江空自流。
　　◎卷.20【送袁明府之任】刘长卿
　　既有亲人术，还逢试吏年。蓬蒿千里闭，村树几家全。
　　雪覆淮南道，春生颍谷烟。何时当莅政，相府待闻天。
　　◎卷.21【海盐官舍早春】刘长卿
　　小邑沧洲吏，新年白首翁。一官如远客，万事极飘蓬。
　　柳色孤城里，莺声细雨中。羁心早已乱，何事更春风。
　　◎卷.22【南湖送徐二十七西上】刘长卿
　　家在横塘曲，那能万里违。门临秋水掩，帆带夕阳飞。
　　傲俗宜纱帽，干时倚布衣。独将湖上月，相逐去还归。
　　◎卷.23【曲阿对月别岑况、徐说】刘长卿
　　金陵已芜没，函谷复烟尘。犹见南朝月，还随上国人。
　　白云心自远，沧海意相亲。何事须成别，汀洲欲暮春。
　　◎卷.24【送李侍御贬鄱阳】刘长卿
　　回车仍昨日，谪去已秋风。干越知何处，云山只向东。
　　暮天江色里，田鹤稻花中。却见鄱阳吏，犹应旧马骢。
　　◎卷.25【送路少府使东京便应制举】刘长卿
　　故人西奉使，胡骑正纷纷。旧国无来信，春江独送君。
　　五言凌白雪，六翮向青云。谁念沧洲吏，忘机鸥鸟群。
　　◎卷.26【松江独宿】刘长卿
　　洞庭初下叶，孤客不胜愁。明月天涯夜，青山江上秋。
　　一官成白首，万里寄沧洲。久被浮名系，能无愧海鸥。
　　◎卷.27【寻白石山真禅师旧草堂】刘长卿
　　惆怅云山暮，闲门独不开。何时飞杖锡，终日闭苍苔。
　　隔岭春犹在，无人燕亦来。谁堪暝投处，空复一猿哀。
　　◎卷.28【送行军张司马罢使回】刘长卿
　　时危身赴敌，事往任浮沈。末路三江去，当时百战心。
　　春风吴苑绿，古木剡山深。千里沧波上，孤舟不可寻。
　　◎卷.29【喜李翰自越至】刘长卿
　　南浮沧海上，万里到吴台。久别长相忆，孤舟何处来。
　　春风催客醉，江月向人开。羡尔无羁束，沙鸥独不猜。
　　◎卷.30【罪所留系寄张十四】刘长卿
　　不见君来久，冤深意未传。冶长空得罪，夷甫岂言钱。
　　直道天何在，愁容镜亦怜。因书欲自诉，无泪可潸然。
　　◎卷.31【送勤照和尚往睢阳赴太守请】刘长卿
　　燃灯传七祖，杖锡为诸侯。来去云无意，东西水自流。
　　青山春满目，白日夜随舟。知到梁园下，苍生赖此游。
　　◎卷.32【长门怨】刘长卿
　　何事长门闭，珠帘只自垂。月移深殿早，春向后宫迟。
　　蕙草生闲地，梨花发旧枝。芳菲自恩幸，看著被风吹。
　　◎卷.33【过横山顾山人草堂】刘长卿
　　只见山相掩，谁言路尚通。人来千嶂外，犬吠百花中。
　　细草香飘雨，垂杨闲卧风。却寻樵径去，惆怅绿溪东。
　　◎卷.34【送李校书适越谒杜中丞】刘长卿
　　江风处处尽，旦暮水空波。摇落行人去，云山向越多。
　　陈蕃悬榻待，谢客枉帆过。相见耶溪路，逶迤入薜萝。
　　◎卷.35【秋夜雨中，诸公过灵光寺所居】刘长卿
　　晤语青莲舍，重门闭夕阴。向人寒烛静，带雨夜钟沈。
　　流水从他事，孤云任此心。不能捐斗粟，终日愧瑶琴。
　　◎卷.36【西庭夜燕，喜评事兄拜会】刘长卿
　　犹是南州吏，江城又一春。隔帘湖上月，对酒眼中人。
　　棘寺初衔命，梅仙已误身。无心羡荣禄，唯待却垂纶。
　　◎卷.37【寻南溪常山道人隐居】刘长卿
　　一路经行处，莓苔见履痕。白云依静渚，春草闭闲门。
　　过雨看松色，随山到水源。溪花与禅意，相对亦忘言。
　　◎卷.38【扬州雨中张十宅观妓（一作张谓诗）】刘长卿
　　夜色带春烟，灯花拂更燃。残妆添石黛，艳舞落金钿。
　　掩笑频欹扇，迎歌乍动弦。不知巫峡雨，何事海西边。
　　◎卷.39【赴宣州使院，夜宴寂上人房，留辞前苏州韦使君】刘长卿
　　白云乖始愿，沧海有微波。恋旧争趋府，临危欲负戈。
　　春归花殿暗，秋傍竹房多。耐可机心息，其如羽檄何。
　　◎卷.40【送薛承矩秩满北游】刘长卿
　　匹马向何处，北游殊未还。寒云带飞雪，日暮雁门关。
　　一路傍汾水，数州看晋山。知君喜初服，只爱此身闲。
　　◎卷.41【饯别王十一南游】刘长卿
　　望君烟水阔，挥手泪沾巾。飞鸟没何处，青山空向人。
　　长江一帆远，落日五湖春。谁见汀洲上，相思愁白蘋。
　　◎卷.42【送严维尉诸暨（严即越州人）】刘长卿
　　爱尔文章远，还家印绶荣。退公兼色养，临下带乡情。
　　乔木映官舍，春山宜县城。应怜钓台石，闲却为浮名。
　　◎卷.43【送李七之笮水谒张相公】刘长卿
　　惆怅青春晚，殷勤浊酒垆。后时长剑涩，斜日片帆孤。
　　东阁邀才子，南昌老腐儒。梁园旧相识，谁忆卧江湖。
　　◎卷.44【送崔处士先适越】刘长卿
　　山阴好云物，此去又春风。越鸟闻花里，曹娥想镜中。
　　小江潮易满，万井水皆通。徒羡扁舟客，微官事不同。
　　◎卷.45【奉陪使君西庭送淮西魏判官（得山字）】刘长卿
　　羽檄催归恨，春风醉别颜。能邀五马送，自逐一星还。
　　破竹从军乐，看花听讼闲。遥知用兵处，多在八公山。
　　◎卷.46【狱中见壁画佛】刘长卿
　　不谓衔冤处，而能窥大悲。独栖丛棘下，还见雨花时。
　　地狭青莲小，城高白日迟。幸亲方便力，犹畏毒龙欺。
　　◎卷.47【送许拾遗还京】刘长卿
　　万里辞三殿，金陵到旧居。文星出西掖，卿月在南徐。
　　故里惊朝服，高堂捧诏书。暂容乘驷马，谁许恋鲈鱼。
　　◎卷.48【送张七判官还京觐省】刘长卿
　　春兰方可采，此去叶初齐。函谷莺声里，秦山马首西。
　　庭闱新柏署，门馆旧桃蹊。春色长安道，相随入禁闺。
　　◎卷.49【送孙莹京监擢第归蜀觐省】刘长卿
　　适贺一枝新，旋惊万里分。礼闱称独步，太学许能文。
　　征马望春草，行人看暮云。遥知倚门处，江树正氛氲。
　　◎卷.50【送史九赴任宁陵，兼呈单父史八时监察五兄初入台】刘长卿
　　趋府弟联兄，看君此去荣。春随千里道，河带万家城。
　　绣服棠花映，青袍草色迎。梁园修竹在，持赠结交情。
　　◎卷.51【卧病喜田九见寄】刘长卿
　　卧来能几日，春事已依然。不解谢公意，翻令静者便。
　　庭阴残旧雪，柳色带新年。寂寞深村里，唯君相访偏。
　　◎卷.52【重过宣峰寺山房，寄灵一上人】刘长卿
　　西陵潮信满，岛屿入中流。越客依风水，相思南渡头。
　　寒光生极浦，暮雪映沧洲。何事扬帆去，空惊海上鸥。
　　◎卷.53【云门寺访灵一上人】刘长卿
　　所思劳日夕，惆怅去西东。禅客知何在，春山到处同。
　　独行残雪里，相见白云中。请近东林寺，穷年事远公。
　　◎卷.54【送陆羽之茅山，寄李延陵】刘长卿
　　延陵衰草遍，有路问茅山。鸡犬驱将去，烟霞拟不还。
　　新家彭泽县，旧国穆陵关。处处逃名姓，无名亦是闲。
　　◎卷.55【寄灵一上人初还云门（一作皇甫曾诗）】刘长卿
　　寒霜白云里，法侣自相携。竹径通城下，松风隔水西。
　　方同沃洲去，不作武陵迷。仿佛知心处，高峰是会稽。
　　◎卷.56【寄灵一上人（一作皇甫冉诗，一作郎士元诗）】刘长卿
　　高僧本姓竺，开士旧名林。一去春山里，千峰不可寻。
　　新年芳草遍，终日白云深。欲徇微官去，悬知讶此心。
　　◎卷.57【送韩司直】刘长卿
　　游吴还入越，来往任风波。复送王孙去，其如春草何。
　　岸明残雪在，潮满夕阳多。季子杨柳庙，停舟试一过。
　　◎卷.58【酬李郎中夜登苏州城楼见寄】刘长卿
　　辛勤万里道，萧索九秋残。日照闽中夜，天凝海上寒。
　　客程无地远，主意在人安。遥寄登楼作，空知行路难。
　　◎卷.59【送人游越（一作郎士元诗）】刘长卿
　　未习风波事，初为吴越游。露沾湖色晓，月照海门秋。
　　梅市门何在，兰亭水尚流。西陵待潮处，落日满扁舟。
　　◎卷.60【赠普门上人】刘长卿
　　支公身欲老，长在沃洲多。惠力堪传教，禅心久伏魔。
　　山云随坐夏，江草伴头陀。借问回心后，贤愚去几何。
　　◎卷.61【送康判官往新安（一作皇甫冉诗）】刘长卿
　　不向新安去，那知江路长。猿声近庐霍，水色胜潇湘。
　　驿路收残雨，渔家带夕阳。何须愁旅泊，使者有辉光。
　　◎卷.62【送顾长】刘长卿
　　由来山水客，复道向新安。半是乘槎便，全非行路难。
　　晨装林月在，野饭浦沙寒。严子千年后，何人钓旧滩。
　　◎卷.63【九日登李明府北楼】刘长卿
　　九日登高望，苍苍远树低。人烟湖草里，山翠县楼西。
　　霜降鸿声切，秋深客思迷。无劳白衣酒，陶令自相携。
　　◎卷.64【同诸公登楼】刘长卿
　　秋草行将暮，登楼客思惊。千家同霁色，一雁报寒声。
　　北望无乡信，东游滞客行。今君佩铜墨，还有越乡情。
　　◎卷.65【送友人南游】刘长卿
　　不愁寻水远，自爱逐连山。虽在春风里，犹从芳草间。
　　去程何用计，胜事且相关。旅逸同群鸟，悠悠往复还。
　　◎卷.66【送裴二十一】刘长卿
　　多病长无事，开筵暂送君。正愁帆带雨，莫望水连云。
　　客思闲偏极，川程远更分。不须论早晚，惆怅又离群。
　　◎卷.67【送张判官罢使东归】刘长卿
　　白首辞知己，沧洲忆旧居。落潮回野艇，积雪卧官庐。
　　范叔寒犹在，周王岁欲除。春山数亩地，归去带经鉏。
　　◎卷.68【早春】刘长卿
　　微雨夜来歇，江南春色回。本惊时不住，还恐老相催。
　　人好千场醉，花无百日开。岂堪沧海畔，为客十年来。
　　◎卷.69【送青苗郑判官归江西】刘长卿
　　三苗馀古地，五稼满秋田。来问周公税，归输汉俸钱。
　　江城寒背日，湓水暮连天。南楚凋残后，疲民赖尔怜。
　　◎卷.70【过包尊师山院】刘长卿
　　卖药曾相识，吹箫此复闻。杏花谁是主，桂树独留君。
　　漱玉临丹井，围棋访白云。道经今为写，不虑惜鹅群。
　　◎卷.71【故女道士婉仪太原郭氏挽歌词】刘长卿
　　作范宫闱睦，归真道艺超。驭风仙路远，背日帝宫遥。
　　鸾殿空留处，霓裳已罢朝。淮王哀不尽，松柏但萧萧。
　　宫禁恩长隔，神仙道已分。人间惊早露，天上失朝云。
　　逝水年无限，佳城日易曛。箫声将薤曲，哀断不堪闻。
　　◎卷.72【少年行】刘长卿
　　射飞夸侍猎，行乐爱联镳。荐枕青蛾艳，鸣鞭白马骄。
　　曲房珠翠合，深巷管弦调。日晚春风里，衣香满路飘。
　　◎卷.73【归弋阳山居，留别卢、邵二侍御】刘长卿
　　渺渺归何处，沿流附客船。久依鄱水住，频税越人田。
　　偶俗机偏少，安闲性所便。只应君少惯，又欲寄林泉。
　　◎卷.74【赴江西，湖上赠皇甫曾之宣州】刘长卿
　　莫恨扁舟去，川途我更遥。东西潮渺渺，离别雨萧萧。
　　流水通春谷，青山过板桥。天涯有来客，迟尔访渔樵。
　　◎卷.75【湘中纪行十首·湘妃庙】刘长卿
　　荒祠古木暗，寂寂此江濆。未作湘南雨，知为何处云。
　　苔痕断珠履，草色带罗裙。莫唱迎仙曲，空山不可闻。
　　◎卷.76【湘中纪行十首·斑竹岩】刘长卿
　　苍梧在何处，斑竹自成林。点点留残泪，枝枝寄此心。
　　寒山响易满，秋水影偏深。欲觅樵人路，蒙笼不可寻。
　　◎卷.77【湘中纪行十首·洞山阳（一作洞阳山）】刘长卿
　　旧日仙成处，荒林客到稀。白云将犬去，芳草任人归。
　　空谷无行径，深山少落晖。桃园几家住，谁为扫荆扉。
　　◎卷.78【湘中纪行十首·云母溪】刘长卿
　　云母映溪水，溪流知几春。深藏武陵客，时过洞庭人。
　　白发惭皎镜，清光媚奫沦。寥寥古松下，岁晚挂头巾。
　　◎卷.79【湘中纪行十首·赤沙湖】刘长卿
　　茫茫葭菼外，一望一沾衣。秋水连天阔，涔阳何处归。
　　沙鸥积暮雪，川日动寒晖。楚客来相问，孤舟泊钓矶。
　　◎卷.80【湘中纪行十首·秋云岭】刘长卿
　　山色无定姿，如烟复如黛。孤峰夕阳后，翠岭秋天外。
　　云起遥蔽亏，江回频向背。不知今远近，到处犹相对。
　　◎卷.81【湘中纪行十首·花石潭】刘长卿
　　江枫日摇落，转爱寒潭静。水色淡如空，山光复相映。
　　人闲流更慢，鱼戏波难定。楚客往来多，偏知白鸥性。
　　◎卷.82【湘中纪行十首·石围峰（一作石菌山）】刘长卿
　　前山带秋色，独往秋江晚。叠嶂入云多，孤峰去人远。
　　夤缘不可到，苍翠空在眼。渡口问渔家，桃源路深浅。
　　◎卷.83【湘中纪行十首·浮石濑】刘长卿
　　秋月照潇湘，月明闻荡桨。石横晚濑急，水落寒沙广。
　　众岭猿啸重，空江人语响。清晖朝复暮，如待扁舟赏。
　　◎卷.84【湘中纪行十首·横龙渡】刘长卿
　　空传古岸下，曾见蛟龙去。秋水晚沈沈，犹疑在深处。
　　乱声沙上石，倒影云中树。独见一扁舟，樵人往来渡。
　　◎卷.85【杂咏八首上礼部李侍郎·幽琴】刘长卿
　　月色满轩白，琴声宜夜阑。飗飗青丝上，静听松风寒。
　　古调虽自爱，今人多不弹。向君投此曲，所贵知音难。
　　◎卷.86【杂咏八首上礼部李侍郎·晚桃】刘长卿
　　四月深涧底，桃花方欲然。宁知地势下，遂使春风偏。
　　此意颇堪惜，无言谁为传。过时君未赏，空媚幽林前。
　　◎卷.87【杂咏八首上礼部李侍郎·疲马】刘长卿
　　玄黄一疲马，筋力尽胡尘。骧首北风夕，徘徊鸣向人。
　　谁怜弃置久，却与驽骀亲。犹恋长城外，青青寒草春。
　　◎卷.88【杂咏八首上礼部李侍郎·春镜】刘长卿
　　宝镜凌曙开，含虚净如水。独悬秦台上，万象清光里。
　　岂虑高鉴偏，但防流尘委。不知娉婷色，回照今何似。
　　◎卷.89【杂咏八首上礼部李侍郎·古剑】刘长卿
　　龙泉闲古匣，苔藓沦此地。何意久藏锋，翻令世人弃。
　　铁衣今正涩，宝刃犹可试。倘遇拂拭恩，应知剸犀利。
　　◎卷.90【杂咏八首上礼部李侍郎·旧井】刘长卿
　　旧井依旧城，寒水深洞彻。下看百馀尺，一镜光不灭。
　　素绠久未垂，清凉尚含洁。岂能无汲引，长讶君恩绝。
　　◎卷.91【杂咏八首上礼部李侍郎·白鹭】刘长卿
　　亭亭常独立，川上时延颈。秋水寒白毛，夕阳吊孤影。
　　幽姿闲自媚，逸翮思一骋。如有长风吹，青云在俄顷。
　　◎卷.92【杂咏八首上礼部李侍郎·寒釭】刘长卿
　　向夕灯稍进，空堂弥寂寞。光寒对愁人，时复一花落。
　　但恐明见累，何愁暗难托。恋君秋夜永，无使兰膏薄。
　　◎卷.93【寄李侍御】刘长卿
　　旧国人未归，芳洲草还碧。年年湖上亭，怅望江南客。
　　骢马入关西，白云独何适。相思烟水外，唯有心不隔。
　　◎卷.94【晚泊湘江怀故人】刘长卿
　　天涯片云去，遥指帝乡忆。惆怅增暮情，潇湘复秋色。
　　扁舟宿何处，落日羡归翼。万里无故人，江鸥不相识。
　　◎卷.95【过邬三湖上书斋】刘长卿
　　何事东南客，忘机一钓竿。酒香开瓮老，湖色对门寒。
　　向郭青山送，临池白鸟看。见君能浪迹，予亦厌微官。
　　◎卷.96【从军六首】刘长卿
　　回看虏骑合，城下汉兵稀。白刃两相向，黄云愁不飞。
　　手中无尺铁，徒欲突重围。
　　目极雁门道，青青边草春。一身事征战，匹马同苦辛。
　　末路成白首，功归天下人。
　　倚剑白日暮，望乡登戍楼。北风吹羌笛，此夜关山愁。
　　回首不无意，滹河空自流。
　　黄沙一万里，白首无人怜。报国剑已折，归乡身幸全。
　　单于古台下，边色寒苍然。
　　落日更萧条，北风动枯草。将军追虏骑，夜失阴山道。
　　战败仍树勋，韩彭但空老。
　　草枯秋塞上，望见渔阳郭。胡马嘶一声，汉兵泪双落。
　　谁为吮疮者，此事今人薄。
　　◎卷.97【龙门八咏·阙口】刘长卿
　　秋山日摇落，秋水急波澜。独见鱼龙气，长令烟雨寒。
　　谁穷造化力，空向两崖看。
　　◎卷.98【龙门八咏·水东渡】刘长卿
　　山叶傍崖赤，千峰秋色多。夜泉发清响，寒渚生微波。
　　稍见沙上月，归人争渡河。
　　◎卷.99【龙门八咏·福公塔】刘长卿
　　寂寞对伊水，经行长未还。东流自朝暮，千载空云山。
　　谁见白鸥鸟，无心洲渚间。
　　◎卷.100【龙门八咏·远公龛】刘长卿
　　松路向精舍，花龛归老僧。闲云随锡杖，落日低金绳。
　　入夜翠微里，千峰明一灯。
　　◎卷.101【龙门八咏·石楼】刘长卿
　　隐隐见花阁，隔河映青林。水田秋雁下，山寺夜钟深。
　　寂寞群动息，风泉清道心。
　　◎卷.102【龙门八咏·下山】刘长卿
　　谁识往来意，孤云长自闲。风寒未渡水，日暮更看山。
　　木落众峰出，龙宫苍翠间。
　　◎卷.103【龙门八咏·水西渡】刘长卿
　　伊水摇镜光，纤鳞如不隔。千龛道傍古，一鸟沙上白。
　　何事还山云，能留向城客。
　　◎卷.104【龙门八咏·渡水】刘长卿
　　日暮下山来，千山暮钟发。不知波上棹，还弄山中月。
　　伊水连白云，东南远明灭。
　　◎卷.105【月下听砧】刘长卿
　　夜静掩寒城，清砧发何处。声声捣秋月，肠断卢龙戍。
　　未得寄征人，愁霜复愁露。
　　◎卷.106【送丘为赴上都（一作送皇甫曾）】刘长卿
　　帝乡何处是，歧路空垂泣。楚思愁暮多，川程带潮急。
　　潮归人不归，独向空塘立。
　　◎卷.107【题大理黄主簿湖上高斋】刘长卿
　　闭门湖水畔，自与白鸥亲。竟日窗中岫，终年林下人。
　　俗轻儒服弊，家厌法官贫。多雨茅檐夜，空洲草径春。
　　桃源君莫爱，且作汉朝臣。
　　◎卷.108【平蕃曲三首】刘长卿
　　吹角报蕃营，回军欲洗兵。已教青海外，自筑汉家城。
　　渺渺戍烟孤，茫茫塞草枯。陇头那用闭，万里不防胡。
　　绝漠大军还，平沙独戍闲。空留一片石，万古在燕山。
　　◎卷.109【送郑说之歙州谒薛侍郎】刘长卿
　　漂泊来千里，讴谣满百城。汉家尊太守，鲁国重诸生。
　　俗变人难理，江传水至清。船经危石住，路入乱山行。
　　老得沧州趣，春伤白首情。尝闻马南郡，门下有康成。
　　◎卷.110【题独孤使君湖上林亭】刘长卿
　　出树倚朱阑，吹铙引上官。老农持锸拜，时稼卷帘看。
　　水对登龙净，山当建隼寒。夕阳湖草动，秋色渚田宽。
　　渤海人无事，荆州客独安。谢公何足比，来往石门难。
　　◎卷.111【酬滁州李十六使君见赠】刘长卿
　　满镜悲华发，空山寄此身。白云家自有，黄卷业长贫。
　　懒任垂竿老，狂因酿黍春。桃花迷圣代，桂树狎幽人。
　　幢盖方临郡，柴荆忝作邻。但愁千骑至，石路却生尘。
　　◎卷.112【送严维赴河南充严中丞幕府】刘长卿
　　久别耶溪客，来乘使者轩。用才荣入幕，扶病喜同樽。
　　山屐留何处，江帆去独翻。暮情辞镜水，秋梦识云门。
　　莲府开花萼，桃园寄子孙。何当举严助，遍沐汉朝恩。
　　◎卷.113【酬包谏议佶见寄之什】刘长卿
　　佐郡愧顽疏，殊方亲里闾。家贫寒未度，身老岁将除。
　　过雪山僧至，依阳野客舒。药陈随远宦，梅发对幽居。
　　落日栖鸮鸟，行人遗鲤鱼。高文不可和，空愧学相如。
　　◎卷.114【栖霞寺东峰寻南齐明征君故居】刘长卿
　　山人今不见，山鸟自相从。长啸辞明主，终身卧此峰。
　　泉源通石径，涧户掩尘容。古墓依寒草，前朝寄老松。
　　片云生断壁，万壑遍疏钟。惆怅空归去，犹疑林下逢。
　　◎卷.115【奉和赵给事使君，留赠李婺州舍人兼谢舍人别驾之什】刘长卿
　　便道访情亲，东方千骑尘。禁深分直夜，地远独行春。
　　绛阙辞明主，沧洲识近臣。云山随候吏，鸡犬逐归人。
　　庭顾婆娑老，邦传蔽芾新。玄晖翻佐理，闻到郡斋频。
　　◎卷.116【行营酬吕侍御时尚书问罪襄阳军次汉东境上…诗以见谕】刘长卿
　　不敢淮南卧，来趋汉将营。受辞瞻左钺，扶疾往前旌。
　　井税鹑衣乐，壶浆鹤发迎。水归馀断岸，烽至掩孤城。
　　晚日归千骑，秋风合五兵。孔璋才素健，早晚檄书成。
　　◎卷.117【登迁仁楼，酬子婿李穆】刘长卿
　　临风敞丽谯，落日听吹铙。归路空回首，新章已在腰。
　　非才受官谤，无政作人谣。俭岁安三户，馀年寄六条。
　　春芜生楚国，古树过隋朝。赖有东床客，池塘免寂寥。
　　◎卷.118【别李氏女子】刘长卿
　　念尔嫁犹近，稚年那别亲。临歧方教诲，所贵和六姻。
　　俯首戴荆钗，欲拜凄且嚬。本来儒家子，莫耻梁鸿贫。
　　汉川若可涉，水清石磷磷。天涯远乡妇，月下孤舟人。
　　◎卷.119【长沙早春雪后临湘水，呈同游诸子】刘长卿
　　汀洲暖渐渌，烟景淡相和。举目方如此，归心岂奈何。
　　日华浮野雪，春色染湘波。北渚生芳草，东风变旧柯。
　　江山古思远，猿鸟暮情多。君问渔人意，沧浪自有歌。
　　◎卷.120【自道林寺西入石路至麓山寺，过法崇禅师故居】刘长卿
　　山僧候谷口，石路拂莓苔。深入泉源去，遥从树杪回。
　　香随青霭散，钟过白云来。野雪空斋掩，山风古殿开。
　　桂寒知自发，松老问谁栽。惆怅湘江水，何人更渡杯。
　　◎卷.121【和袁郎中破贼后军行过剡中山水谨上太尉（即李光弼）】刘长卿
　　剡路除荆棘，王师罢鼓鼙。农归沧海畔，围解赤城西。
　　赦罪春阳发，收兵太白低。远峰来马首，横笛入猿啼。
　　兰渚催新幄，桃源识故蹊。已闻开阁待，谁许卧东溪。
　　◎卷.122【送郑十二还庐山别业】刘长卿
　　浔阳数亩宅，归卧掩柴关。谷口何人待，门前秋草闲。
　　忘机卖药罢，无语杖藜还。旧笋成寒竹，空斋向暮山。
　　水流经舍下，云去到人间。桂树花应发，因行寄一攀。
　　◎卷.123【至饶州寻陶十七不在寄赠】刘长卿
　　谪宦投东道，逢君已北辕。孤蓬向何处，五柳不开门。
　　去国空回首，怀贤欲诉冤。梅枝横岭峤，竹路过湘源。
　　月下高秋雁，天南独夜猿。离心与流水，万里共朝昏。
　　◎卷.124【奉陪郑中丞自宣州解印，与诸侄宴馀干后溪】刘长卿
　　迹远亲鱼鸟，功成厌鼓鼙。林中阮生集，池上谢公题。
　　户牖垂藤合，藩篱插槿齐。夕阳山向背，春草水东西。
　　度雨诸峰出，看花几路迷。何劳问秦汉，更入武陵溪。


第一百四十九卷
　　◎卷.1【同诸公袁郎中宴筵喜加章服】刘长卿
　　手诏来筵上，腰金向粉闱。勋名传旧阁，蹈舞著新衣。
　　白社同游在，沧洲此会稀。寒笳发后殿，秋草送西归。
　　世难常摧敌，时闲已息机。鲁连功可让，千载一相挥。
　　◎卷.2【毗陵送邹结先赴河南充判官】刘长卿
　　王事相逢少，云山奈别何。芳年临水怨，瓜步上潮过。
　　客路方经楚，乡心共渡河。凋残春草在，离乱故城多。
　　罢战逢时泰，轻徭伫俗和。东西此分手，惆怅恨烟波。
　　◎卷.3【送徐大夫赴广州】刘长卿
　　上将坛场拜，南荒羽檄招。远人来百越，元老事三朝。
　　雾绕龙山暗，山连象郡遥。路分江淼淼，军动马萧萧。
　　画角知秋气，楼船逐暮潮。当令输贡赋，不使外夷骄。
　　◎卷.4【九日题蔡国公主楼】刘长卿
　　主第人何在，重阳客暂寻。水馀龙镜色，云罢凤箫音。
　　暗牖藏昏晓，苍苔换古今。晴山卷幔出，秋草闭门深。
　　篱菊仍新吐，庭槐尚旧阴。年年画梁燕，来去岂无心。
　　◎卷.5【送荀八过山阴旧县，兼寄剡中诸官】刘长卿
　　访旧山阴县，扁舟到海涯。故林嗟满岁，春草忆佳期。
　　晚景千峰乱，晴江一鸟迟。桂香留客处，枫暗泊舟时。
　　旧石曹娥篆，空山夏禹祠。剡溪多隐吏，君去道相思。
　　◎卷.6【奉饯元侍郎加豫章采访兼赐章服（时初停节度）】刘长卿
　　任重兼乌府，时平偃豹韬。澄清湘水变，分别楚山高。
　　花对彤襜发，霜和白雪操。黄金装旧马，青草换新袍。
　　岭暗猿啼月，江寒鹭映涛。豫章生宇下，无使翳蓬蒿。
　　◎卷.7【奉饯郎中四兄罢馀杭太守承恩加侍御史…赴汝南行营】刘长卿
　　星使三江上，天波万里通。权分金节重，恩借铁冠雄。
　　梅吹前军发，棠阴旧府空。残春锦障外，初日羽旗东。
　　岸柳遮浮鹢，江花隔避骢。离心在何处，芳草满吴宫。
　　◎卷.8【送贾侍御克复后入京】刘长卿
　　对酒心不乐，见君动行舟。回看暮帆隐，独向空江愁。
　　晴云淡初夜，春塘深慢流。温颜风霜霁，喜气烟尘收。
　　驰馹数千里，朝天十二楼。因之报亲爱，白发生沧洲。
　　◎卷.9【会稽王处士草堂壁画衡霍诸山】刘长卿
　　粉壁衡霍近，群峰如可攀。能令堂上客，见尽湖南山。
　　青翠数千仞，飞来方丈间。归云无处灭，去鸟何时还。
　　胜事日相对，主人常独闲。稍看林壑晚，佳气生重关。
　　◎卷.10【惠福寺与陈留诸官茶会（得西字）】刘长卿
　　到此机事遣，自嫌尘网迷。因知万法幻，尽与浮云齐。
　　疏竹映高枕，空花随杖藜。香飘诸天外，日隐双林西。
　　傲吏方见狎，真僧幸相携。能令归客意，不复还东溪。
　　◎卷.11【金陵西泊舟临江楼】刘长卿
　　萧条金陵郭，旧是帝王州。日暮望乡处，云边江树秋。
　　楚云不可托，楚水只堪愁。行客千万里，沧波朝暮流。
　　迢迢洛阳梦，独卧清川楼。异乡共如此，孤帆难久游。
　　◎卷.12【题灵祐上人法华院木兰花（其树岭南，移植此地）】刘长卿
　　庭种南中树，年华几度新。已依初地长，独发旧园春。
　　映日成华盖，摇风散锦茵。色空荣落处，香醉往来人。
　　菡萏千灯遍，芳菲一雨均。高柯倘为楫，渡海有良因。
　　◎卷.13【宿严维宅送包佶（一作皇甫冉诗）】刘长卿
　　江湖同避地，分首自依依。尽室今为客，惊秋空念归。
　　岁储无别墅，寒服羡邻机。草色村桥晚，蝉声江树稀。
　　夜深宜共醉，时难忍相违。何事随阳雁，汀洲忽背飞。
　　◎卷.14【送从弟贬袁州（一作皇甫冉诗，题作送从弟豫贬远州）】刘长卿
　　何事成迁客，思归不见乡。游吴经万里，吊屈向三湘。
　　水与荆巫接，山通鄢郢长。名羞黄绶系，身是白眉郎。
　　独结南枝恨，应思北雁行。忧来沽楚酒，老鬓莫凝霜。
　　◎卷.15【无锡东郭送友人游越】刘长卿
　　客路风霜晓，郊原春兴馀。平芜不可望，游子去何如。
　　烟水乘湖阔，云山适越初。旧都怀作赋，古穴觅藏书。
　　碑缺曹娥宅，林荒逸少居。江湖无限意，非独为樵渔。
　　◎卷.16【送邵州判官往南（一作皇甫冉诗）】刘长卿
　　看君发原隰，驷牡志皇皇。始罢沧江令，还随粉署郎。
　　海沂军未息，河兖岁仍荒。征税人全少，榛芜虏近亡。
　　新知行宋远，相望隔淮长。早晚裁书寄，银钩伫八行。
　　◎卷.17【出丰县界寄韩明府】刘长卿
　　回首古原上，未能辞旧乡。西风收暮雨，隐隐分芒砀。
　　贤友此为邑，令名满徐方。音容想在眼，暂若升琴堂。
　　疲马顾春草，行人看夕阳。自非传尺素，谁为论中肠。
　　◎卷.18【别陈留诸官】刘长卿
　　恋此东道主，能令西上迟。徘徊暮郊别，惆怅秋风时。
　　上国邈千里，夷门难再期。行人望落日，归马嘶空陂。
　　不愧宝刀赠，维怀琼树枝。音尘倘未接，梦寐徒相思。
　　◎卷.19【观李凑所画美人障子】刘长卿
　　爱尔含天姿，丹青有殊智。无间已得象，象外更生意。
　　西子不可见，千载无重还。空令浣沙态，犹在含毫间。
　　一笑岂易得，双蛾如有情。窗风不举袖，但觉罗衣轻。
　　华堂翠幕春风来，内阁金屏曙色开。此中一见乱人目，
　　只疑行到云阳台。
　　◎卷.20【送史判官奏事之灵武，兼寄巴西亲故】刘长卿
　　中州日纷梗，天地何时泰。独有西归心，遥悬夕阳外。
　　故人奉章奏，此去论利害。阳雁南渡江，征骖去相背。
　　因君欲寄远，何处问亲爱。空使沧洲人，相思减衣带。
　　◎卷.21【自鄱阳还，道中寄褚征君】刘长卿
　　南风日夜起，万里孤帆漾。元气连洞庭，夕阳落波上。
　　故人烟水隔，复此遥相望。江信久寂寥，楚云独惆怅。
　　爱君清川口，弄月时棹唱。白首无子孙，一生自疏旷。
　　◎卷.22【石梁湖有寄（一作怀陆兼）】刘长卿
　　故人千里道，沧波一年别。夜上明月楼，相思楚天阔。
　　潇潇清秋暮，袅袅凉风发。湖色淡不流，沙鸥远还灭。
　　烟波日已远，音问日已绝。岁晏空含情，江皋绿芳歇。
　　◎卷.23【送沈少府之任淮南】刘长卿
　　惜君滞南楚，枳棘徒栖凤。独与千里帆，春风远相送。
　　此行山水好，时物亦应众。一鸟飞长淮，百花满云梦。
　　相期丹霄路，遥听清风颂。勿为州县卑，时来自为用。
　　◎卷.24【严子濑东送马处直归苏】刘长卿
　　望君舟已远，落日潮未退。目送沧海帆，人行白云外。
　　江中远回首，波上生微霭。秋色姑苏台，寒流子陵濑。
　　相送苦易散，动别知难会。从此日相思，空令减衣带。
　　◎卷.25【宿怀仁县南湖，寄东海荀处士】刘长卿
　　向夕敛微雨，晴开湖上天。离人正惆怅，新月愁婵娟。
　　伫立白沙曲，相思沧海边。浮云自来去，此意谁能传。
　　一水不相见，千峰随客船。寒塘起孤雁，夜色分盐田。
　　时复一延首，忆君如眼前。
　　◎卷.26【初至洞庭，怀灞陵别业】刘长卿
　　长安邈千里，日夕怀双阙。已是洞庭人，犹看灞陵月。
　　谁堪去乡意，亲戚想天末。昨夜梦中归，烟波觉来阔。
　　江皋见芳草，孤客心欲绝。岂讶青春来，但伤经时别。
　　长天不可望，鸟与浮云没。
　　◎卷.27【题萧郎中开元寺新构幽寂亭】刘长卿
　　康乐爱山水，赏心千载同。结茅依翠微，伐木开蒙笼。
　　孤峰倚青霄，一径去不穷。候客石苔上，礼僧云树中。
　　旷然见沧洲，自远来清风。五马留谷口，双旌薄烟虹。
　　沉沉众香积，眇眇诸天空。独往应未遂，苍生思谢公。
　　◎卷.28【同姜濬题裴式微馀干东斋】刘长卿
　　世事终成梦，生涯欲半过。白云心已矣，沧海意如何。
　　藜杖全吾道，榴花养太和。春风骑马醉，江月钓鱼歌。
　　散帙看虫蠹，开门见雀罗。远山终日在，芳草傍人多。
　　吏体庄生傲，方言楚俗讹。屈平君莫吊，肠断洞庭波。
　　◎卷.29【赠元容州】刘长卿
　　拥旌临合浦，上印卧长沙。海徼长无戍，湘山独种畬。
　　政传通岁贡，才惜过年华。万里依孤剑，千峰寄一家。
　　累征期旦暮，未起恋烟霞。避世歌芝草，休官醉菊花。
　　旧游如梦里，此别是天涯。何事沧波上，漂漂逐海槎。
　　◎卷.30【夏口送长宁杨明府归荆南，因寄幕府诸公】刘长卿
　　关西杨太尉，千载德犹闻。白日俱终老，清风独至君。
　　身承远祖遗，才出众人群。举世贪荆玉，全家恋楚云。
　　向烟帆杳杳，临水叶纷纷。草覆昭丘绿，江从夏口分。
　　高名光盛府，异姓宠殊勋。百越今无事，南征欲罢军。
　　◎卷.31【奉和杜相公新移长兴宅，呈元相公】刘长卿
　　间世生贤宰，同心奉至尊。功高开北第，机静灌中园。
　　入并蝉冠影，归分骑士喧。窗闻汉宫漏，家识杜陵源。
　　献替常焚藁，优闲独对萱。花香逐荀令，草色对王孙。
　　有地先开阁，何人不扫门。江湖难自退，明主托元元。
　　◎卷.32【湖南使还，留辞辛大夫】刘长卿
　　王师劳近甸，兵食仰诸侯。天子无南顾，元勋在上游。
　　大才生间气，盛业拯横流。风景随摇笔，山川入运筹。
　　羽觞交饯席，旄节对归舟。莺识春深恨，猿知日去愁。
　　别离花寂寂，南北水悠悠。唯有家兼国，终身共所忧。
　　◎卷.33【泛曲阿后湖，简同游诸公】刘长卿
　　元气浮积水，沉沉深不流。春风万顷绿，映带至徐州。
　　为客难适意，逢君方暂游。夤缘白蘋际，日暮沧浪舟。
　　渡口微月进，林西残雨收。水云去仍湿，沙鹤鸣相留。
　　且习子陵隐，能忘生事忧。此中深有意，非为钓鱼钩。
　　◎卷.34【北游酬孟云卿见寄】刘长卿
　　忽忽忘前事，事愿能相乖。衣马日羸弊，谁辨行与才。
　　善道居贫贱，洁服蒙尘埃。行行无定止，懔坎难归来。
　　慈母忧疾疹，室家念栖莱。幸君夙姻亲，深见中外怀。
　　俟子惜时节，怅望临高台。
　　◎卷.35【冬夜宿扬州开元寺烈公房，送李侍御之江东】刘长卿
　　迁客投百越，穷阴淮海凝。中原驰困兽，万里栖饥鹰。
　　寂寂连宇下，爱君心自弘。空堂来霜气，永夜清明灯。
　　发后望烟水，相思劳寝兴。暮帆背楚郭，江色浮金陵。
　　此去尔何恨，近名予未能。炉峰若便道，为访东林僧。
　　◎卷.36【南楚怀古】刘长卿
　　南国久芜没，我来空郁陶。君看章华宫，处处生蓬蒿。
　　但见陵与谷，岂知贤与豪。精魂托古木，宝剑捐江皋。
　　倚棹下晴景，回舟随晚涛。碧云暮寥落，湖上秋天高。
　　往事那堪问，此心徒自劳。独馀湘水上，千载闻离骚。
　　◎卷.37【上湖田馆南楼忆朱宴】刘长卿
　　漂泊日复日，洞庭今更秋。白云如有意，万里望孤舟。
　　何事爱成别，空令登此楼。天光映波动，月影随江流。
　　鹤唳静寒渚，猿啼深夜洲。归期诚已促，清景仍相留。
　　顷者慕独往，尔来悲远游。风波自此去，桂水空离忧。
　　◎卷.38【送姚八之句容旧任，便归江南】刘长卿
　　故人还水国，春色动离忧。碧草千万里，沧江朝暮流。
　　桃花迷旧路，萍叶荡归舟。远戍看京口，空城问石头。
　　折芳佳丽地，望月西南楼。猿鸟共孤屿，烟波连数州。
　　谁家过楚老，何处恋江鸥。尺素能相报，湖山若个忧。
　　◎卷.39【睢阳赠李司仓】刘长卿
　　白露变时候，蛩声暮啾啾。飘飘洛阳客，惆怅梁园秋。
　　只为乏生计，尔来成远游。一身不家食，万事从人求。
　　且喜接馀论，足堪资小留。寒城落日后，砧杵令人愁。
　　归路岁时尽，长河朝夕流。非君深意愿，谁复能相忧。
　　◎卷.40【杪秋洞庭中，怀亡道士谢太虚】刘长卿
　　漂泊日复日，洞庭今更秋。青枫亦何意，此夜催人愁。
　　惆怅客中月，徘徊江上楼。心知楚天远，目送沧波流。
　　羽客久已殁，微言无处求。空馀白云在，容与随孤舟。
　　千里杳难望，一身当独游。故园复何许，江海徒迟留。
　　◎卷.41【同郭参谋咏崔仆射淮南节度使厅前竹】刘长卿
　　昔种梁王苑，今移汉将坛。蒙笼低冕过，青翠卷帘看。
　　得地移根远，经霜抱节难。开花成凤实，嫩笋长鱼竿。
　　蔼蔼军容静，萧萧郡宇宽。细音和角暮，疏影上门寒。
　　湘浦何年变，山阳几处残。不知轩屏侧，岁晚对袁安。
　　◎卷.42【硖石遇雨，宴前主簿从兄子英宅】刘长卿
　　县城苍翠里，客路两崖开。硖石云漠漠，东风吹雨来。
　　吾兄此为吏，薄宦知无媒。方寸抱秦镜，声名传楚材。
　　折腰五斗间，黾勉随尘埃。秩满少馀俸，家贫仍散财。
　　谁言次东道，暂预倾金罍。虽欲少留此，其如归限催。
　　◎卷.43【江中晚钓，寄荆南一二相识】刘长卿
　　楚郭微雨收，荆门遥在目。漾舟水云里，日暮春江绿。
　　霁华静洲渚，暝色连松竹。月出波上时，人归渡头宿。
　　一身已无累，万事更何欲。渔父自夷犹，白鸥不羁束。
　　既怜沧浪水，复爱沧浪曲。不见眼中人，相思心断续。
　　◎卷.44【九日岳阳待黄遂、张涣】刘长卿
　　别君颇已久，离念与时积。楚水空浮烟，江楼望归客。
　　徘徊正伫想，仿佛如暂觌。心目徒自亲，风波尚相隔。
　　青林泊舟处，猿鸟愁孤驿。遥见郭外山，苍然雨中夕。
　　季鹰久疏旷，叔度早畴昔。反棹来何迟，黄花候君摘。
　　◎卷.45【题王少府尧山隐处，简陆鄱阳】刘长卿
　　故人沧洲吏，深与世情薄。解印二十年，委身在丘壑。
　　买田楚山下，妻子自耕凿。群动心有营，孤云本无著。
　　因收溪上钓，遂接林中酌。对酒春日长，山村杏花落。
　　陆生鄱阳令，独步建谿作。早晚休此官，随君永栖托。
　　◎卷.46【晚次湖口有怀】刘长卿
　　霭然空水合，目极平江暮。南望天无涯，孤帆落何处。
　　顷为衡湘客，颇见湖山趣。朝气和楚云，夕阳映江树。
　　帝乡劳想望，万里心来去。白发生扁舟，沧波满归路。
　　秋风今已至，日夜雁南度。木叶辞洞庭，纷纷落无数。
　　◎卷.47【陪元侍御游支硎山寺】刘长卿
　　支公去已久，寂寞龙华会。古木闭空山，苍然暮相对。
　　林峦非一状，水石有馀态。密竹藏晦明，群峰争向背。
　　峰峰带落日，步步入青霭。香气空翠中，猿声暮云外。
　　留连南台客，想像西方内。因逐溪水还，观心两无碍。
　　◎卷.48【桂阳西州晚泊古桥村住人】刘长卿
　　洛阳别离久，江上心可得。惆怅增暮情，潇湘复秋色。
　　故山隔何处，落日羡归翼。沧海空自流，白鸥不相识。
　　悲蛩满荆渚，辍棹徒沾臆。行客念寒衣，主人愁夜织。
　　帝乡片云去，遥寄千里忆。南路随天长，征帆杳无极。
　　◎卷.49【夕次檐石湖，梦洛阳亲故】刘长卿
　　天涯望不尽，日暮愁独去。万里云海空，孤帆向何处。
　　寄身烟波里，颇得湖山趣。江气和楚云，秋声乱枫树。
　　如何异乡县，日复怀亲故。遥与洛阳人，相逢梦中路。
　　不堪明月里，更值清秋暮。倚棹对沧波，归心共谁语。
　　◎卷.50【按覆后归睦州，赠苗侍御】刘长卿
　　地远心难达，天高谤易成。羊肠留覆辙，虎口脱馀生。
　　直氏偷金枉，于家决狱明。一言知己重，片议杀身轻。
　　日下人谁忆，天涯客独行。年光销蹇步，秋气入衰情。
　　建德知何在，长江问去程。孤舟百口渡，万里一猿声。
　　落日开乡路，空山向郡城。岂令冤气积，千古在长平。
　　◎卷.51【奉寄婺州李使君舍人】刘长卿
　　建隼罢鸣珂，初传来暮歌。渔樵识太古，草树得阳和。
　　东道诸生从，南依远客过。天清婺女出，土厚绛人多。
　　永日空相望，流年复几何。崖开当夕照，叶去逐寒波。
　　眼暗经难受，身闲剑懒磨。似鸮占贾谊，上马试廉颇。
　　穷分安藜藿，衰容胜薜萝。只应随越鸟，南翥托高柯。
　　◎卷.52【哭魏兼遂】刘长卿
　　古今俱此去，修短竟谁分。樽酒空如在，弦琴肯重闻。
　　一门同逝水，万事共浮云。旧馆何人宅，空山远客坟。
　　艰危贫且共，少小秀而文。独行依穷巷，全身出乱军。
　　岁时长寂寞，烟月自氛氲。垄树随人古，山门对日曛。
　　泛舟悲向子，留剑赠徐君。来去云阳路，伤心江水濆。
　　◎卷.53【负谪后登干越亭作】刘长卿
　　天南愁望绝，亭上柳条新。落日独归鸟，孤舟何处人。
　　生涯投越徼，世业陷胡尘。杳杳钟陵暮，悠悠鄱水春。
　　秦台悲白首，楚泽怨青蘋。草色迷征路，莺声伤逐臣。
　　独醒空取笑，直道不容身。得罪风霜苦，全生天地仁。
　　青山数行泪，沧海一穷鳞。牢落机心尽，惟怜鸥鸟亲。
　　◎卷.54【留题李明府霅溪水堂】刘长卿
　　寥寥此堂上，幽意复谁论。落日无王事，青山在县门。
　　云峰向高枕，渔钓入前轩。晚竹疏帘影，春苔双履痕。
　　荷香随坐卧，湖色映晨昏。虚牖闲生白，鸣琴静对言。
　　暮禽飞上下，春水带清浑。远岸谁家柳，孤烟何处村。
　　谪居投瘴疠，离思过湘沅。从此扁舟去，谁堪江浦猿。
　　◎卷.55【入白沙渚，夤缘二十五里至石窟山下，怀天台陆山人】刘长卿
　　远屿霭将夕，玩幽行自迟。归人不计日，流水闲相随。
　　辍棹古崖口，扪萝春景迟。偶因回舟次，宁与前山期。
　　对此瑶草色，怀君琼树枝。浮云去寂寞，白鸟相因依。
　　何事爱高隐，但令劳远思。穷年卧海峤，永望愁天涯。
　　吾亦从此去，扁舟何所之。迢迢江上帆，千里东风吹。
　　◎卷.56【禅智寺上方怀演和尚，寺即和尚所创】刘长卿
　　绝巘东林寺，高僧惠远公。买园隋苑下，持钵楚城中。
　　斗极千灯近，烟波万井通。远山低月殿，寒木露花宫。
　　绀宇焚香净，沧洲摆雾空。雁来秋色里，曙起早潮东。
　　飞锡今何在，苍生待发蒙。白云翻送客，庭树自辞风。
　　舍筏追开士，回舟狎钓翁。平生江海意，惟共白鸥同。
　　◎卷.57【贾侍郎自会稽使回篇什盈卷兼蒙见寄一首…数事率成十韵】刘长卿
　　江上逢星使，南来自会稽。惊年一叶落，按俗五花嘶。
　　上国悲芜梗，中原动鼓鼙。报恩看铁剑，衔命出金闺。
　　风物催归绪，云峰发咏题。天长百越外，潮上小江西。
　　鸟道通闽岭，山光落剡溪。暮帆千里思，秋夜一猿啼。
　　柏树荣新垄，桃源忆故蹊。若能为休去，行复草萋萋。
　　◎卷.58【秋日夏口涉汉阳，献李相公】刘长卿
　　日望衡门处，心知汉水濆。偶乘青雀舫，还在白鸥群。
　　间气生灵秀，先朝翼戴勋。藏弓身已退，焚藁事难闻。
　　旧业成青草，全家寄白云。松萝长稚子，风景逐新文。
　　山带寒城出，江依古岸分。楚歌悲远客，羌笛怨孤军。
　　鼎罢调梅久，门看种药勤。十年犹去国，黄叶又纷纷。
　　◎卷.59【归沛县道中晚泊留侯城】刘长卿
　　访古此城下，子房安在哉。白云去不反，危堞空崔嵬。
　　伊昔楚汉时，颇闻经济才。运筹风尘下，能使天地开。
　　蔓草日已积，长松日已摧。功名满青史，祠庙唯苍苔。
　　百里暮程远，孤舟川上回。进帆东风便，转岸前山来。
　　楚水澹相引，沙鸥闲不猜。扣舷从此去，延首仍裴回。
　　◎卷.60【关门望华山】刘长卿
　　客路瞻太华，三峰高际天。夏云亘百里，合沓遥相连。
　　雷雨飞半腹，太阳在其巅。翠微关上近，瀑布林梢悬。
　　爱此众容秀，能令西望偏。徘徊忘暝色，泱漭成阴烟。
　　曾是朝百灵，亦闻会群仙。琼浆岂易挹，毛女非空传。
　　仿佛仍伫想，幽期如眼前。金天有青庙，松柏隐苍然。
　　◎卷.61【奉陪萧使君入鲍达洞寻灵山寺】刘长卿
　　山居秋更鲜，秋江相映碧。独临沧洲路，如待挂帆客。
　　遂使康乐侯，披榛著双屐。入云开岭道，永日寻泉脉。
　　古寺隐青冥，空中寒磬夕。苍苔绝行径，飞鸟无去迹。
　　树杪下归人，水声过幽石。任情趣逾远，移步奇屡易。
　　萝木静蒙蒙，风烟深寂寂。徘徊未能去，畏共桃源隔。
　　◎卷.62【孙权故城下怀古，兼送友人归建业】刘长卿
　　雄图争割据，神器终不守。上下武昌城，长江竟何有。
　　古来壮台榭，事往悲陵阜。寥落几家人，犹依数株柳。
　　威灵绝想像，芜没空林薮。野径春草中，郊扉夕阳后。
　　逢君从此去，背楚方东走。烟际指金陵，潮时过湓口。
　　行人已何在，临水徒挥手。惆怅不能归，孤帆没云久。
　　◎卷.63【宿双峰寺，寄卢七、李十六】刘长卿
　　寥寥禅诵处，满室虫丝结。独与山中人，无心生复灭。
　　徘徊双峰下，惆怅双峰月。杳杳暮猿深，苍苍古松列。
　　玩奇不可尽，渐远更幽绝。林暗僧独归，石寒泉且咽。
　　竹房响轻吹，萝径阴馀雪。卧涧晓何迟，背岩春未发。
　　此游诚多趣，独往共谁阅。得意空自归，非君岂能说。
　　◎卷.64【京口怀洛阳旧居，兼寄广陵二三知己】刘长卿
　　川阔悲无梁，蔼然沧波夕。天涯一飞鸟，日暮南徐客。
　　气混京口云，潮吞海门石。孤帆候风进，夜色带江白。
　　一水阻佳期，相望空脉脉。那堪岁芳尽，更使春梦积。
　　故国胡尘飞，远山楚云隔。家人想何在，庭草为谁碧。
　　惆怅空伤情，沧浪有馀迹。严陵七里滩，携手同所适。
　　◎卷.65【登扬州栖灵寺塔】刘长卿
　　北塔凌空虚，雄观压川泽。亭亭楚云外，千里看不隔。
　　遥对黄金台，浮辉乱相射。盘梯接元气，半壁栖夜魄。
　　稍登诸劫尽，若骋排霄翮。向是沧洲人，已为青云客。
　　雨飞千栱霁，日在万家夕。鸟处高却低，天涯远如迫。
　　江流入空翠，海峤现微碧。向暮期下来，谁堪复行役。
　　◎卷.66【湖上遇郑田】刘长卿
　　故人青云器，何意常窘迫。三十犹布衣，怜君头已白。
　　谁言此相见，暂得话畴昔。旧业今已芜，还乡返为客。
　　扁舟伊独往，斗酒君自适。沧洲不可涯，孤帆去无迹。
　　杯中忽复醉，湖上生月魄。湛湛江色寒，濛濛水云夕。
　　风波易迢递，千里如咫尺。回首人已遥，南看楚天隔。
　　◎卷.67【雨中登沛县楼，赠表兄郭少府】刘长卿
　　楚泽秋更远，云雷有时作。晚陂带残雨，白水昏漠漠。
　　伫立收烟氛，洗然静寥廓。卷帘高楼上，万里看日落。
　　为客频改弦，辞家尚如昨。故山今不见，此鸟那可托。
　　小邑务常闲，吾兄宦何薄。高标青云器，独立沧江鹤。
　　惠爱原上情，殷勤丘中诺。何当遂良愿，归卧青山郭。
　　◎卷.68【灞东晚晴，简同行薛弃、朱训】刘长卿
　　客心豁初霁，霁色暝玄灞。西向看夕阳，曈曈映桑柘。
　　二贤诚逸足，千里陪征驾。古树枳道傍，人烟杜陵下。
　　伊余在羁束，且复随造化。好道当有心，营生苦无暇。
　　高贤幸兹偶，英达穷王霸。迢递客王程，裴回主人夜。
　　一薰知异质，片玉谁齐价。同结丘中缘，尘埃自兹谢。
　　◎卷.69【对雨赠济阴马少府考城蒋少府兼献成武五兄南华二兄】刘长卿
　　繁云兼家思，弥望连济北。日暮微雨中，州城带秋色。
　　萧条主人静，落叶飞不息。乡梦寒更频，虫声夜相逼。
　　二贤纵横器，久滞徒劳职。笑语和风骚，雍容事文墨。
　　吾兄即时彦，前路良未测。秋水百丈清，寒松一枝直。
　　此心欲引托，谁为生羽翼。且复顿归鞍，杯中雪胸臆。
　　◎卷.70【李侍御河北使回，至东京相访】刘长卿
　　故人南台秀，夙擅中朝美。拥传从北来，飞霜日千里。
　　贫居幸相访，顾我柴门里。却讶绣衣人，仍交布衣士。
　　王程遽尔迫，别恋从此始。浊酒未暇斟，清文颇垂示。
　　回瞻骢马速，但见行尘起。日暮汀洲寒，春风渡流水。
　　草色官道边，桃花御沟里。天涯一鸟夕，惆怅知何已。
　　◎卷.71【吴中闻潼关失守，因奉寄淮南萧判官】刘长卿
　　一雁飞吴天，羁人伤暮律。松江风袅袅，波上片帆疾。
　　木落姑苏台，霜收洞庭橘。萧条长洲外，唯见寒山出。
　　胡马嘶秦云，汉兵乱相失。关中因窃据，天下共忧栗。
　　南楚有琼枝，相思怨瑶瑟。一身寄沧洲，万里看白日。
　　赴敌甘负戈，论兵勇投笔。临风但攘臂，择木将委质。
　　不如归远山，云卧饭松栗。
　　◎卷.72【哭张员外继（公及夫人相次没于洪州）】刘长卿
　　恸哭钟陵下，东流与别离。二星来不返，双剑没相随。
　　独继先贤传，谁刊有道碑。故园荒岘曲，旅榇寄天涯。
　　白简曾连拜，沧洲每共思。抚孤怜齿稚，叹逝顾身衰。
　　泉壤成终古，云山若在时。秋风邻笛发，寒日寝门悲。
　　世难愁归路，家贫缓葬期。旧宾伤未散，夕临咽常迟。
　　自此辞张邵，何由见戴逵。独闻山吏部，流涕访孤儿。
　　◎卷.73【登东海龙兴寺高顶望海，简演公】刘长卿
　　朐山压海口，永望开禅宫。元气远相合，太阳生其中。
　　豁然万里馀，独为百川雄。白波走雷电，黑雾藏鱼龙。
　　变化非一状，晴明分众容。烟开秦帝桥，隐隐横残虹。
　　蓬岛如在眼，羽人那可逢。偶闻真僧言，甚与静者同。
　　幽意颇相惬，赏心殊未穷。花间午时梵，云外春山钟。
　　谁念遽成别，自怜归所从。他时相忆处，惆怅西南峰。
　　◎卷.74【奉送从兄罢官之淮南】刘长卿
　　何事浮溟渤，元戎弃莫邪。渔竿吾道在，鸥鸟世情赊。
　　玄发他乡换，沧洲此路遐。溯沿随桂楫，醒醉任松华。
　　离别谁堪道，艰危更可嗟。兵锋摇海内，王命隔天涯。
　　钟漏移长乐，衣冠接永嘉。还当拂氛祲，那复卧云霞。
　　溪路漫冈转，夕阳归鸟斜。万艘江县郭，一树海人家。
　　挥袂看朱绂，扬帆指白沙。春风独回首，愁思极如麻。
　　◎卷.75【落第，赠杨侍御兼拜员外仍充安大夫判官赴范阳】刘长卿
　　职副旌旄重，才兼识量通。使车遥肃物，边策远和戎。
　　掷地金声著，从军宝剑雄。官成稽古力，名达济时功。
　　肃穆乌台上，雍容粉署中。含香初待漏，持简旧生风。
　　黠吏偏惊隼，贪夫辄避骢。且知荣已隔，谁谓道仍同。
　　念旧追连茹，谋生任转蓬。泣连三献玉，疮惧再伤弓。
　　恋土函关外，瞻尘灞水东。他时书一札，犹冀问途穷。
　　◎卷.76【初贬南巴至鄱阳，题李嘉祐江亭】刘长卿
　　巴峤南行远，长江万里随。不才甘谪去，流水亦何之。
　　地远明君弃，天高酷吏欺。清山独往路，芳草未归时。
　　流落还相见，悲欢话所思。猜嫌伤薏苡，愁暮向江篱。
　　柳色迎高坞，荷衣照下帷。水云初起重，暮鸟远来迟。
　　白首看长剑，沧洲寄钓丝。沙鸥惊小吏，湖月上高枝。
　　稚子能吴语，新文怨楚辞。怜君不得意，川谷自逶迤。
　　◎卷.77【自紫阳观至华阳洞，宿侯尊师草堂，简同游李延年】刘长卿
　　石门媚烟景，句曲盘江甸。南向佳气浓，数峰遥隐见。
　　渐临华阳口，云路入葱蒨。七曜悬洞宫，五云抱仙殿。
　　银函竟谁发，金液徒堪荐。千载空桃花，秦人深不见。
　　东溪喜相遇，贞白如会面。青鸟来去闲，红霞朝夕变。
　　一从换仙骨，万里乘飞电。萝月延步虚，松花醉闲宴。
　　幽人即长往，茂宰应交战。明发归琴堂，知君懒为县。


第一百五十卷
　　◎卷.1【奉使新安自桐庐县经严陵钓台宿七里滩下寄使院诸公】刘长卿
　　悠然钓台下，怀古时一望。江水自潺湲，行人独惆怅。
　　新安从此始，桂楫方荡漾。回转百里间，青山千万状。
　　连岸去不断，对岭遥相向。夹岸黛色愁，沈沈绿波上。
　　夕阳留古木，水鸟拂寒浪。月下扣舷声，烟中采菱唱。
　　犹怜负羁束，未暇依清旷。牵役徒自劳，近名非所向。
　　何时故山里，却醉松花酿。回首唯白云，孤舟复谁访。
　　◎卷.2【题虎丘寺】刘长卿
　　青林虎丘寺，林际翠微路。仰见山僧来，遥从飞鸟处。
　　兹峰沦宝玉，千载唯丘墓。埋剑人空传，凿山龙已去。
　　扪萝披翳荟，路转夕阳遽。虎啸崖谷寒，猿鸣杉松暮。
　　裴回北楼上，江海穷一顾。日映千里帆，鸦归万家树。
　　暂因惬所适，果得损外虑。庭暗栖闲云，檐香滴甘露。
　　久迷空寂理，多为繁华故。永欲投死生，馀生岂能误。
　　◎卷.3【奉饯郑中丞罢浙西节度还京】刘长卿
　　天上移将星，元戎罢龙节。三军含怨慕，横吹声断绝。
　　五马嘶城隅，万人卧车辙。沧洲浮云暮，杳杳去帆发。
　　回首不问家，归心遥向阙。烟波限吴楚，日夕事淮越。
　　吊影失所依，侧身随下列。孤蓬飞不定，长剑光未灭。
　　绿绮为谁弹，绿芳堪自撷。怅然江南春，独此湖上月。
　　千里怀去思，百忧变华发。颂声满江海，今古流不竭。
　　◎卷.4【送裴四判官赴河西军试】刘长卿
　　吏道岂易惬，如君谁与俦。逢时将骋骥，临事无全牛。
　　鲍叔幸相知，田苏颇同游。英资挺孤秀，清论含古流。
　　出塞佐持简，辞家拥鸣驺。宪台贵公举，幕府资良筹。
　　武士伫明试，皇华难久留。阳关望天尽，洮水令人愁。
　　万里看一鸟，旷然烟霞收。晚花对古戍，春雪含边州。
　　道路难暂隔，音尘那可求。他时相望处，明月西南楼。
　　◎卷.5【旅次丹阳郡，遇康侍御宣慰召募，兼别岑单父】刘长卿
　　客心暮千里，回首烟花繁。楚水渡归梦，春江连故园。
　　羁人怀上国，骄虏窥中原。胡马暂为害，汉臣多负恩。
　　羽书昼夜飞，海内风尘昏。双鬓日已白，孤舟心且论。
　　绣衣从此来，汗马宣王言。忧愤激忠勇，悲欢动黎元。
　　南徐争赴难，发卒如云屯。倚剑看太白，洗兵临海门。
　　故人亦沧洲，少别堪伤魂。积翠下京口，归潮落山根。
　　如何天外帆，又此波上尊。空使忆君处，莺声催泪痕。
　　◎卷.6【客舍赠别韦九建赴任河南韦十七造赴任郑县就便觐省】刘长卿
　　与子颇畴昔，常时仰英髦。弟兄尽公器，诗赋凌风骚。
　　顷者游上国，独能光选曹。香名冠二陆，精鉴逢山涛。
　　且副倚门望，莫辞趋府劳。桃花照彩服，草色连青袍。
　　征马临素浐，离人倾浊醪。华山微雨霁，祠上残云高。
　　而我倦栖屑，别君良郁陶。春风亦未已，旅思空滔滔。
　　拙分甘弃置，穷居长蓬蒿。人生未鹍化，物议如鸿毛。
　　迢递两乡别，殷勤一宝刀。清琴有古调，更向何人操。
　　◎卷.7【送元八游汝南】刘长卿
　　元生实奇迈，幸此论畴昔。刀笔素推高，锋芒久无敌。
　　纵横济时意，跌宕过人迹。破产供酒钱，盈门皆食客。
　　田园顷失计，资用深相迫。生事诚可忧，严装远何适。
　　世情薄恩义，俗态轻穷厄。四海金虽多，其如向人惜。
　　迢递朗陵道，怅望都门夕。向别伊水南，行看楚云隔。
　　繁蝉动高柳，匹马嘶平泽。潢潦今正深，陂湖未澄碧。
　　人生不得已，自可甘形役。勿复尊前酒，离居剩凄戚。
　　◎卷.8【奉和李大夫同吕评事太行苦热行兼寄院中诸公仍呈王员外】刘长卿
　　迢递太行路，自古称险恶。千骑俨欲前，群峰望如削。
　　火云从中出，仰视飞鸟落。汗马卧高原，危旌倚长薄。
　　清风竟不至，赤日方煎铄。石枯山木燋，鳞穷水泉涸。
　　九重今旰食，万里传明略。诸将候轩车，元凶愁鼎镬。
　　何劳短兵接，自有长缨缚。通越事岂难，渡泸功未博。
　　朝辞羊肠阪，夕望贝丘郭。漳水斜绕营，常山遥入幕。
　　永怀姑苏下，遥寄建安作。白雪和难成，沧波意空托。
　　陈琳书记好，王粲从军乐。早晚归汉廷，随公上麟阁。
　　◎卷.9【洛阳主簿叔知和驿承恩赴选伏辞一首】刘长卿
　　仲父王佐材，屈身仇香位。一从理京剧，万事皆容易。
　　则知无不可，通变有馀地。器宇溟渤宽，文锋镆铘利。
　　憧憧洛阳道，日夕皇华使。二载出江亭，一心奉王事。
　　功成良可录，道在知无愧。天府留香名，铨闱就明试。
　　赋诗皆旧友，攀辙多新吏。彩服辞高堂，青袍拥征骑。
　　此行季春月，时物正鲜媚。官柳阴相连，桃花色如醉。
　　长安想在目，前路遥仿佛。落日看华山，关门逼青翠。
　　行襜稍已隔，结恋无能慰。谁念尊酒间，裴回竹林意。
　　◎卷.10【题冤句宋少府厅留别】刘长卿
　　宋侯人之秀，独步南曹吏。世上无此才，天生一公器。
　　尚甘黄绶屈，未适青云意。洞澈万顷陂，昂藏千里骥。
　　从宦闻苦节，应物推高谊。薄俸不自资，倾家共人费。
　　顾予倦栖托，终日忧穷匮。开口即有求，私心岂无愧。
　　幸逢东道主，因辍西征骑。对话堪息机，披文欲忘味。
　　壶觞招过客，几案无留事。绿树映层城，苍苔覆闲地。
　　一言重然诺，累夕陪宴慰。何意秋风来，飒然动归思。
　　留欢殊自惬，去念能为累。草色愁别时，槐花落行次。
　　临期仍把手，此会良不易。他日琼树枝，相思劳梦寐。
　　◎卷.11【罢摄官后将还旧居，留辞李侍御】刘长卿
　　江海今为客，风波失所依。白云心已负，黄绶计仍非。
　　累辱群公荐，频沾一尉微。去缘焚玉石，来为采葑菲。
　　州县名何在，渔樵事亦违。故山桃李月，初服薜萝衣。
　　熊轼分朝寄，龙韬解贼围。风谣传吏体，云物助兵威。
　　白雪飘辞律，青春发礼闱。引军横吹动，援翰捷书挥。
　　草映翻营绿，花临檄羽飞。全吴争转战，狂虏怯知机。
　　忆昨趋金节，临时废玉徽。俗流应不厌，静者或相讥。
　　世难慵干谒，时闲喜放归。潘郎悲白发，谢客爱清辉。
　　樗散材因弃，交亲迹已稀。独愁看五柳，无事掩双扉。
　　世累多行路，生涯向钓矶。榜连溪水碧，家羡渚田肥。
　　旅食伤飘梗，岩栖忆采薇。悠然独归去，回首望旌旗。
　　◎卷.12【赠别于群投笔赴安西】刘长卿
　　风流一才子，经史仍满腹。心镜万象生，文锋众人服。
　　顷游灵台下，频弃荆山玉。蹭蹬空数年，裴回冀微禄。
　　朅来投笔砚，长揖谢亲族。且欲图变通，安能守拘束。
　　本持乡曲誉，肯料泥涂辱。谁谓命迍邅，还令计反覆。
　　西戎今未弭，胡骑屯山谷。坐恃龙豹韬，全轻蜂虿毒。
　　拂衣从此去，拥传一何速。元帅许提携，他人伫瞻瞩。
　　出门寡俦侣，矧乃无僮仆。黠虏时相逢，黄沙暮愁宿。
　　萧条远回首，万里如在目。汉境天西穷，胡山海边绿。
　　想闻羌笛处，泪尽关山曲。地阔鸟飞迟，风寒马毛缩。
　　边愁殊浩荡，离思空断续。塞上归限赊，尊前别期促。
　　知君志不小，一举凌鸿鹄。且愿乐从军，功名在殊俗。
　　◎卷.13【送薛据宰涉县（自永乐主簿陟状，寻复选受此官）】刘长卿
　　故人河山秀，独立风神异。人许白眉长，天资青云器。
　　雄辞变文名，高价喧时议。下笔盈万言，皆合古人意。
　　一从负能名，数载犹卑位。宝剑诚可用，烹鲜是虚弃。
　　昔闻在河上，高卧自无事。几案终日闲，蒲鞭使人畏。
　　顷因岁月满，方谢风尘吏。颂德有舆人，荐贤逢八使。
　　栖鸾往已屈，驯雀今可嗣。此道如不移，云霄坐应致。
　　县前漳水绿，郭外晋山翠。日得谢客游，时堪陶令醉。
　　前期今尚远，握手空宴慰。驿路疏柳长，春城百花媚。
　　裴回白日隐，暝色含天地。一鸟向灞陵，孤云送行骑。
　　夫君多述作，而我常讽味。赖有琼瑶资，能宽别离思。
　　槐阴覆堂殿，苔色上阶砌。鸟倦自归飞，云闲独容cV。
　　既将慕幽绝，兼欲看定慧。遇物忘世缘，还家懒生计。
　　无生妄已息，有妄心可制。心镜常虚明，时人自沦翳。
　　◎卷.14【早春赠别赵居士还江左，时长卿下第归嵩阳旧居】刘长卿
　　见君风尘里，意出风尘外。自有沧洲期，含情十馀载。
　　深居凤城曲，日预龙华会。果得僧家缘，能遗俗人态。
　　一身今已适，万物知何爱。悟法电已空，看心水无碍。
　　且将穷妙理，兼欲寻胜概。何独谢客游，当为远公辈。
　　放舟驰楚郭，负杖辞秦塞。目送南飞云，令人想吴会。
　　遥思旧游处，仿佛疑相对。夜火金陵城，春烟石头濑。
　　沧波极天末，万里明如带。一片孤客帆，飘然向青霭。
　　楚天合江气，云色常霮zw。隐见湖中山，相连数州内。
　　君行意可得，全与时人背。归路随枫林，还乡念莼菜。
　　顾予尚羁束，何幸承眄睐。素愿徒自勤，清机本难逮。
　　累幸忝宾荐，末路逢沙汰。濩落名不成，裴回意空大。
　　逢时虽贵达，守道甘易退。逆旅乡梦频，春风客心碎。
　　别君日已远，离念无明晦。予亦返柴荆，山田事耕耒。
　　◎卷.21【夜宴洛阳程九主簿宅送杨三山人往天台寻智者禅师隐居】刘长卿
　　东林问逋客，何处栖幽偏。满腹万馀卷，息机三十年。
　　志图良已久，鬓发空苍然。调啸寄疏旷，形骸如弃捐。
　　本家关西族，别业嵩阳田。云卧能独往，山栖幸周旋。
　　垂竿不在鱼，卖药不为钱。藜杖闲倚壁，松花常醉眠。
　　顷辞青溪隐，来访赤县仙。南亩自甘贱，中朝唯爱贤。
　　仍空世谛法，远结天台缘。魏阙从此去，沧洲知所便。
　　主人琼枝秀，宠别瑶华篇。落日扫尘榻，春风吹客船。
　　此行颇自适，物外谁能牵。弄棹白蘋里，挂帆飞鸟边。
　　落潮见孤屿，彻底观澄涟。雁过湖上月，猿声峰际天。
　　群峰趋海峤，千里黛相连。遥倚赤城上，曈曈初日圆。
　　昔闻智公隐，此地常安禅。千载已如梦，一灯今尚传。
　　云龛闭遗影，石窟无人烟。古寺暗乔木，春崖鸣细泉。
　　流尘既寂寞，缅想增婵娟。山鸟怨庭树，门人思步莲。
　　夷犹怀永路，怅望临清川。渔人来梦里，沙鸥飞眼前。
　　独游岂易惬，群动多相缠。羡尔五湖夜，往来闲扣舷。
　　◎卷.22【瓜洲驿奉饯张侍御公拜膳部郎中却复宪台充贺…淮南幕府】刘长卿
　　太华高标峻，青阳淑气盘。属辞倾渤澥，称价掩琅玕。
　　杨叶频推中，芸香早拜官。后来惭辙迹，先达仰门阑。
　　佐剧劳黄绶，提纲疾素餐。风生趋府步，笔偃触邪冠。
　　骨鲠知难屈，锋芒岂易干。伫将调玉铉，翻自落金丸。
　　异议那容直，专权本畏弹。寸心宁有负，三黜竟无端。
　　适喜鸿私降，旋惊羽檄攒。国怜朝市易，人怨虎狼残。
　　天地龙初见，风尘虏未殚。随川归少海，就日背长安。
　　副相荣分寄，输忠义不刊。击胡驰汗马，迁蜀扈鸣銮。
　　月罢名卿署，星悬上将坛。三军摇旆出，百越画图观。
　　茅茹能相引，泥沙肯再蟠。兼荣知任重，交辟许才难。
　　劲直随台柏，芳香动省兰。璧从全赵去，鹏自北溟抟。
　　星象衔新宠，风霜带旧寒。是非生倚伏，荣辱系悲欢。
　　畴昔偏殊眄，屯蒙独永叹。不才成拥肿，失计似邯郸。
　　江国伤移律，家山忆考槃。一为鸥鸟误，三见露华团。
　　回首青云里，应怜浊水澜。愧将生事托，羞向鬓毛看。
　　知己伤愆素，他人自好丹。乡春连楚越，旅宿寄风湍。
　　世路东流水，沧江一钓竿。松声伯禹穴，草色子陵滩。
　　度岭情何遽，临流兴未阑。梅花分路远，扬子上潮宽。
　　梦想怀依倚，烟波限渺漫。且愁无去雁，宁冀少回鸾。
　　极浦春帆迥，空郊晚骑单。独怜南渡月，今夕送归鞍。
　　◎卷.23【至德三年春正月时谬蒙差摄海盐令闻王师收二京…五十韵】刘长卿
　　天上胡星孛，人间反气横。风尘生汗马，河洛纵长鲸。
　　本谓才非据，谁知祸已萌。食参将可待，诛错辄为名。
　　万里兵锋接，三时羽檄惊。负恩殊鸟兽，流毒遍黎氓。
　　朝市成芜没，干戈起战争。人心悬反覆，天道暂虚盈。
　　略地侵中土，传烽到上京。王师陷魑魅，帝座逼欃枪。
　　渭水嘶胡马，秦山泣汉兵。关原驰万骑，烟火乱千甍。
　　凤驾瞻西幸，龙楼议北征。自将行破竹，谁学去吹笙。
　　白日重轮庆，玄穹再造荣。鬼神潜释愤，夷狄远输诚。
　　海内戎衣卷，关中贼垒平。山川随转战，草木困横行。
　　区宇神功立，讴歌帝业成。天回万象庆，龙见五云迎。
　　小苑春犹在，长安日更明。星辰归正位，雷雨发残生。
　　文物登前古，箫韶下太清。未央新柳色，长乐旧钟声。
　　八使推邦彦，中司案国程。苍生属伊吕，明主仗韩彭。
　　凶丑将除蔓，奸豪已负荆。世危看柱石，时难识忠贞。
　　薄伐征貔虎，长驱拥旆旌。吴山依重镇，江月带行营。
　　金石悬词律，烟云动笔精。运筹初减灶，调鼎未和羹。
　　北虏传初解，东人望已倾。池塘催谢客，花木待春卿。
　　昔忝登龙首，能伤困骥鸣。艰难悲伏剑，提握喜悬衡。
　　巴曲谁堪听，秦台自有情。遂令辞短褐，仍欲请长缨。
　　久客田园废，初官印绶轻。榛芜上国路，苔藓北山楹。
　　懒慢羞趋府，驱驰忆退耕。榴花无暇醉，蓬发带愁萦。
　　地僻方言异，身微俗虑并。家怜双鲤断，才愧小鳞烹。
　　沧海今犹滞，青阳岁又更。洲香生杜若，溪暖戏䴔䴖。
　　烟水宜春候，褰关值晚晴。潮声来万井，山色映孤城。
　　旅梦亲乔木，归心乱早莺。倘无知己在，今已访蓬瀛。
　　◎卷.24【寻张逸人山居】刘长卿
　　危石才通鸟道，空山更有人家。
　　桃源定在深处，涧水浮来落花。
　　◎卷.25【发越州赴润州使院，留别鲍侍御】刘长卿
　　对水看山别离，孤舟日暮行迟。
　　江南江北春草，独向金陵去时。
　　◎卷.26【送陆澧还吴中（一作李嘉祐诗）】刘长卿
　　瓜步寒潮送客，杨柳暮雨沾衣。
　　故山南望何处，秋草连天独归。
　　◎卷.27【苕溪酬梁耿别后见寄】刘长卿
　　清川永路何极，落日孤舟解携。鸟向平芜远近，
　　人随流水东西。白云千里万里，明月前溪后溪。
　　惆怅长沙谪去，江潭芳草萋萋。
　　◎卷.28【蛇浦桥下重送严维】刘长卿
　　秋风飒飒鸣条，风月相和寂寥。黄叶一离一别，
　　青山暮暮朝朝。寒江渐出高岸，古木犹依断桥。
　　明日行人已远，空馀泪滴回潮。
　　◎卷.29【七里滩重送】刘长卿
　　秋江渺渺水空波，越客孤舟欲榜歌。
　　手折衰杨悲老大，故人零落已无多。
　　◎卷.30【家园瓜熟，是故萧相公所遗瓜种，凄然感旧，因赋此诗】刘长卿
　　事去人亡迹自留，黄花绿蒂不胜愁。
　　谁能更向青门外，秋草茫茫觅故侯。
　　◎卷.31【重送裴郎中贬吉州】刘长卿
　　猿啼客散暮江头，人自伤心水自流。
　　同作逐臣君更远，青山万里一孤舟。
　　◎卷.32【寻盛禅师兰若】刘长卿
　　秋草黄花覆古阡，隔林何处起人烟。
　　山僧独在山中老，唯有寒松见少年。
　　◎卷.33【寄许尊师】刘长卿
　　独上云梯入翠微，蒙蒙烟雪映岩扉。
　　世人知在中峰里，遥礼青山恨不归。
　　◎卷.34【酬李穆见寄】刘长卿
　　孤舟相访至天涯，万转云山路更赊。
　　欲扫柴门迎远客，青苔黄叶满贫家。
　　◎卷.35【送王司马秩满西归】刘长卿
　　汉主何时放逐臣，江边几度送归人。
　　同官岁岁先辞满，唯有青山伴老身。
　　◎卷.36【寄别朱拾遗】刘长卿
　　天书远召沧浪客，几度临歧病未能。
　　江海茫茫春欲遍，行人一骑发金陵。
　　◎卷.37【会赦后酬主簿所问】刘长卿
　　江南海北长相忆，浅水深山独掩扉。
　　重见太平身已老，桃源久住不能归。
　　◎卷.38【赠秦系】刘长卿
　　向风长啸戴纱巾，野鹤由来不可亲。
　　明日东归变名姓，五湖烟水觅何人。
　　◎卷.39【酬灵彻公相招】刘长卿
　　石涧泉声久不闻，独临长路雪纷纷。
　　如今渐欲生黄发，愿脱头冠与白云。
　　◎卷.40【赠崔九载华】刘长卿
　　怜君一见一悲歌，岁岁无如老去何。
　　白屋渐看秋草没，青云莫道故人多。
　　◎卷.41【同崔载华赠日本聘使】刘长卿
　　怜君异域朝周远，积水连天何处通。
　　遥指来从初日外，始知更有扶桑东。
　　◎卷.42【送建州陆使君】刘长卿
　　汉庭初拜建安侯，天子临轩寄所忧。
　　从此向南无限路，双旌已去水悠悠。
　　◎卷.43【送秦侍御外甥张篆之福州谒鲍大夫秦侍御与大夫有旧】刘长卿
　　万里闽中去渺然，孤舟水上入寒烟。
　　辕门拜首儒衣弊，貌似牢之岂不怜。
　　◎卷.44【闻奉迎皇太后使沈判官至，因有此作】刘长卿
　　长乐宫人扫落花，君王正候五云车。
　　万方臣妾同瞻望，疑在曾城阿母家。
　　◎卷.45【送刘萱之道州谒崔大夫】刘长卿
　　沅水悠悠湘水春，临歧南望一沾巾。
　　信陵门下三千客，君到长沙见几人。
　　◎卷.46【过郑山人所居】刘长卿
　　寂寂孤莺啼杏园，寥寥一犬吠桃源。
　　落花芳草无寻处，万壑千峰独闭门。
　　◎卷.47【奉送贺若郎中贼退后之杭州】刘长卿
　　江上初收战马尘，莺声柳色待行春。
　　双旌谁道来何暮，万井如今有几人。
　　◎卷.48【瓜洲驿重送梁郎中赴吉州】刘长卿
　　渺渺云山去几重，依依独听广陵钟。
　　明朝借问南来客，五马双旌何处逢。
　　◎卷.49【奉使鄂渚至乌江道中作】刘长卿
　　沧洲不复恋鱼竿，白发那堪戴铁冠。
　　客路向南何处是，芦花千里雪漫漫。
　　◎卷.50【新息道中作】刘长卿
　　萧条独向汝南行，客路多逢汉骑营。
　　古木苍苍离乱后，几家同住一孤城。
　　◎卷.51【春日宴魏万成湘水亭】刘长卿
　　何年家住此江滨，几度门前北渚春。
　　白发乱生相顾老，黄莺自语岂知人。
　　◎卷.52【重送道标上人】刘长卿
　　衡阳千里去人稀，遥逐孤云入翠微。
　　春草青青新覆地，深山无路若为归。
　　◎卷.53【送李判官之润州行营】刘长卿
　　万里辞家事鼓鼙，金陵驿路楚云西。
　　江春不肯留归客，草色青青送马蹄。
　　◎卷.54【将赴南巴，至馀干别李十二】刘长卿
　　江上花催问礼人，鄱阳莺报越乡春。
　　谁怜此别悲欢异，万里青山送逐臣。
　　◎卷.55【时平后春日思归】刘长卿
　　一尉何曾及布衣，时平却忆卧柴扉。
　　故园柳色催南客，春水桃花待北归。
　　◎卷.56【送陶十赴杭州摄掾】刘长卿
　　莫叹江城一掾卑，沧洲未是阻心期。
　　浙中山色千万状，门外潮声朝暮时。
　　◎卷.57【使还七里濑上逢薛承规赴江西贬官】刘长卿
　　迁客归人醉晚寒，孤舟暂泊子陵滩。
　　怜君更去三千里，落日青山江上看。
　　◎卷.58【使回赴苏州道中作】刘长卿
　　春风何事远相催，路尽天涯始却回。
　　万里无人空楚水，孤帆送客到鱼台。
　　◎卷.59【昭阳曲】刘长卿
　　昨夜承恩宿未央，罗衣犹带御衣香。
　　芙蓉帐小云屏暗，杨柳风多水殿凉。
　　◎卷.60【罪所留系，每夜闻长洲军笛声】刘长卿
　　白日浮云闭不开，黄沙谁问冶长猜。
　　只怜横笛关山月，知处愁人夜夜来。
　　◎卷.61【赠微上人】刘长卿
　　禅门来往翠微间，万里千峰在剡山。
　　何时共到天台里，身与浮云处处闲。
　　◎卷.62【东湖送朱逸人归】刘长卿
　　山色湖光并在东，扁舟归去有樵风。
　　莫道野人无外事，开田凿井白云中。
　　◎卷.63【舟中送李十八（一作送僧）】刘长卿
　　释子身心无有分，独将衣钵去人群。
　　相思晚望西林寺，唯有钟声出白云。
　　◎卷.64【送李穆归淮南】刘长卿
　　扬州春草新年绿，未去先愁去不归。
　　淮水问君来早晚，老人偏畏过芳菲。
　　◎卷.65【晚春归山居题窗前竹（一作钱起：暮春归故山草堂诗）】刘长卿
　　溪上残春黄鸟稀，辛夷花尽杏花飞。
　　始怜幽竹山窗下，不改清阴待我归。


第一百五十一卷
　　◎卷.1【送卢侍御赴河北】刘长卿
　　谪居为别倍伤情，何事从戎独远行。千里按图收故地，
　　三军罢战及春耕。江天渺渺鸿初去，漳水悠悠草欲生。
　　莫学仲连逃海上，田单空愧取聊城。
　　◎卷.2【送子婿崔真父归长城】刘长卿
　　送君卮酒不成欢，幼女辞家事伯鸾。桃叶宜人诚可咏，
　　柳花如雪若为看。心怜稚齿鸣环去，身愧衰颜对玉难。
　　惆怅暮帆何处落，青山无限水漫漫。
　　◎卷.3【送陆澧仓曹西上】刘长卿
　　长安此去欲何依，先达谁当荐陆机。日下凤翔双阙迥，
　　雪中人去二陵稀。舟从故里难移棹，家住寒塘独掩扉。
　　临水自伤流落久，赠君空有泪沾衣。
　　◎卷.4【送柳使君赴袁州】刘长卿
　　宜阳出守新恩至，京口因家始愿违。五柳闭门高士去，
　　三苗按节远人归。月明江路闻猿断，花暗山城见吏稀。
　　惟有郡斋窗里岫，朝朝空对谢玄晖。
　　◎卷.5【戏题赠二小男】刘长卿
　　异乡流落频生子，几许悲欢并在身。欲并老容羞白发，
　　每看儿戏忆青春。未知门户谁堪主，且免琴书别与人。
　　何幸暮年方有后，举家相对却沾巾。
　　◎卷.6【谪官后卧病官舍，简贺兰侍郎（一作贬睦州祖庸见赠）】刘长卿
　　青春衣绣共称宜，白首垂丝恨不遗。江上几回今夜月，
　　镜中无复少年时。生还北阙谁相引，老向南邦众所悲。
　　岁岁任他芳草绿，长沙未有定归期。
　　◎卷.7【岁日见新历，因寄都官裴郎中】刘长卿
　　青阳振蛰初颁历，白首衔冤欲问天。绛老更能经几岁，
　　贾生何事又三年。愁占蓍草终难决，病对椒花倍自怜。
　　若道平分四时气，南枝为底发春偏。
　　◎卷.8【江州重别薛六、柳八二员外】刘长卿
　　生涯岂料承优诏，世事空知学醉歌。江上月明胡雁过，
　　淮南木落楚山多。寄身且喜沧洲近，顾影无如白发何。
　　今日龙钟人共弃，愧君犹遣慎风波。
　　◎卷.9【青溪口送人归岳州】刘长卿
　　洞庭何处雁南飞，江菼苍苍客去稀。帆带夕阳千里没，
　　天连秋水一人归。黄花裛露开沙岸，白鸟衔鱼上钓矶。
　　歧路相逢无可赠，老年空有泪沾衣。
　　◎卷.10【送灵澈上人还越中】刘长卿
　　禅客无心杖锡还，沃洲深处草堂闲。身随敝屦经残雪，
　　手绽寒衣入旧山。独向青溪依树下，空留白日在人间。
　　那堪别后长相忆，云木苍苍但闭关。
　　◎卷.11【送耿拾遗归上都】刘长卿
　　若为天畔独归秦，对水看山欲暮春。穷海别离无限路，
　　隔河征战几归人。长安万里传双泪，建德千峰寄一身。
　　想到邮亭愁驻马，不堪西望见风尘。
　　◎卷.12【和樊使君登润州城楼】刘长卿
　　山城迢递敞高楼，露冕吹铙居上头。春草连天随北望，
　　夕阳浮水共东流。江田漠漠全吴地，野树苍苍故蒋州。
　　王粲尚为南郡客，别来何处更销忧。
　　◎卷.13【饯王相公出牧括州】刘长卿
　　缙云讵比长沙远，出牧犹承明主恩。城对寒山开画戟，
　　路飞秋叶转朱轓。江潮淼淼连天望，旌旆悠悠上岭翻。
　　萧索庭槐空闭閤，旧人谁到翟公门。
　　◎卷.14【题灵祐和尚故居】刘长卿
　　叹逝翻悲有此身，禅房寂寞见流尘。多时行径空秋草，
　　几日浮生哭故人。风竹自吟遥入磬，雨花随泪共沾巾。
　　残经窗下依然在，忆得山中问许询。
　　◎卷.15【寻龙井杨老】刘长卿
　　柴门草舍绝风尘，空谷耕田学子真。泉咽恐劳经陇底，
　　山深不觉有秦人。手栽松树苍苍老，身卧桃园寂寂春。
　　唯有胡麻当鸡黍，白云来往未嫌贫。
　　◎卷.16【见故人李均所借古镜恨其未获归府斯人已亡怆然有作】刘长卿
　　故人留镜无归处，今日怀君试暂窥。岁久岂堪尘自入，
　　夜长应待月相随。空怜琼树曾临匣，犹见菱花独映池。
　　所恨平生还不早，如今始挂陇头枝。
　　◎卷.17【闻虞沔州有替，将归上都，登汉东城寄赠】刘长卿
　　淮南摇落客心悲，溳水悠悠怨别离。早雁初辞旧关塞，
　　秋风先入古城池。腰章建隼皇恩赐，露冕临人白发垂。
　　惆怅恨君先我去，汉阳耆老忆旌麾。
　　◎卷.18【献淮宁军节度使李相公】刘长卿
　　建牙吹角不闻喧，三十登坛众所尊。家散万金酬士死，
　　身留一剑答君恩。渔阳老将多回席，鲁国诸生半在门。
　　白马翩翩春草细，郊原西去猎平原。
　　◎卷.19【观校猎，上淮西相公】刘长卿
　　龙骧校猎邵陵东，野火初烧楚泽空。师事黄公千战后，
　　身骑白马万人中。笳随晚吹吟边草，箭没寒云落塞鸿。
　　三十拥旄谁不羡，周郎少小立奇功。
　　◎卷.20【送皇甫曾赴上都】刘长卿
　　东游久与故人违，西去荒凉旧路微。秋草不生三径处，
　　行人独向五陵归。离心日远如流水，回首川长共落晖。
　　楚客岂劳伤此别，沧江欲暮自沾衣。
　　◎卷.21【送李录事兄归襄邓】刘长卿
　　十年多难与君同，几处移家逐转蓬。白首相逢征战后，
　　青春已过乱离中。行人杳杳看西月，归马萧萧向北风。
　　汉水楚云千万里，天涯此别恨无穷。
　　◎卷.22【汉阳献李相公】刘长卿
　　退身高卧楚城幽，独掩闲门汉水头。春草雨中行径没，
　　暮山江上卷帘愁。几人犹忆孙弘阁，百口同乘范蠡舟。
　　早晚却还丞相印，十年空被白云留。
　　◎卷.23【长沙过贾谊宅】刘长卿
　　三年谪宦此栖迟，万古惟留楚客悲。秋草独寻人去后，
　　寒林空见日斜时。汉文有道恩犹薄，湘水无情吊岂知。
　　寂寂江山摇落处，怜君何事到天涯。
　　◎卷.24【奉酬辛大夫喜湖南腊月连日降雪见示之作】刘长卿
　　长沙耆旧拜旌麾，喜见江潭积雪时。柳絮三冬先北地，
　　梅花一夜遍南枝。初开窗阁寒光满，欲掩军城暮色迟。
　　闾里何人不相庆，万家同唱郢中词。
　　◎卷.25【登馀干古县城】刘长卿
　　孤城上与白云齐，万古荒凉楚水西。官舍已空秋草绿，
　　女墙犹在夜乌啼。平江渺渺来人远，落日亭亭向客低。
　　沙鸟不知陵谷变，朝飞暮去弋阳溪。
　　◎卷.26【将赴岭外，留题萧寺远公院（寺即梁朝萧内史创）】刘长卿
　　竹房遥闭上方幽，苔径苍苍访昔游。内史旧山空日暮，
　　南朝古木向人秋。天香月色同僧室，叶落猿啼傍客舟。
　　此去播迁明主意，白云何事欲相留。
　　◎卷.27【初闻贬谪，续喜量移，登干越亭赠郑校书】刘长卿
　　青青草色满江洲，万里伤心水自流。越鸟岂知南国远，
　　江花独向北人愁。生涯已逐沧浪去，冤气初逢涣汗收。
　　何事还邀迁客醉，春风日夜待归舟。
　　◎卷.28【北归入至德州界，偶逢洛阳邻家李光宰】刘长卿
　　生涯心事已蹉跎，旧路依然此重过。近北始知黄叶落，
　　向南空见白云多。炎州日日人将老，寒渚年年水自波。
　　华发相逢俱若是，故园秋草复如何。
　　◎卷.29【自江西归至旧任官舍，赠袁赞府（时经刘展平后）】刘长卿
　　却见同官喜复悲，此生何幸有归期。空庭客至逢摇落，
　　旧邑人稀经乱离。湘路来过回雁处，江城卧听捣衣时。
　　南方风土劳君问，贾谊长沙岂不知。
　　◎卷.30【赴南中题褚少府湖上亭子（一作李嘉祐诗）】刘长卿
　　种田东郭傍春陂，万事无情把钓丝。绿竹放侵行径里，
　　青山常对卷帘时。纷纷花落门空闭，寂寂莺啼日更迟。
　　从此别君千万里，白云流水忆佳期。
　　◎卷.31【上巳日越中与鲍侍郎泛舟耶溪】刘长卿
　　兰桡缦转傍汀沙，应接云峰到若耶。旧浦满来移渡口，
　　垂杨深处有人家。永和春色千年在，曲水乡心万里赊。
　　君见渔船时借问，前洲几路入烟花。
　　◎卷.32【双峰下哭故人李宥】刘长卿
　　怜君孤垄寄双峰，埋骨穷泉复几重。白露空沾九原草，
　　青山犹闭数株松。图书经乱知何在，妻子因贫失所从。
　　惆怅东皋却归去，人间无处更相逢。
　　◎卷.33【使次安陆寄友人】刘长卿
　　新年草色远萋萋，久客将归失路蹊。暮雨不知溳口处，
　　春风只到穆陵西。孤城尽日空花落，三户无人自鸟啼。
　　君在江南相忆否，门前五柳几枝低。
　　◎卷.34【哭陈歙州】刘长卿
　　千秋万古葬平原，素业清风及子孙。旅榇归程伤道路，
　　举家行哭向田园。空山寂寂开新垄，乔木苍苍掩旧门。
　　儒行公才竟何在，独怜棠树一枝存。
　　◎卷.35【酬屈突陕】刘长卿
　　落叶纷纷满四邻，萧条环堵绝风尘。乡看秋草归无路，
　　家对寒江病且贫。藜杖懒迎征骑客，菊花能醉去官人。
　　怜君计画谁知者，但见蓬蒿空没身。
　　◎卷.36【送惠法师游天台，因怀智大师故居】刘长卿
　　翠屏瀑水知何在，鸟道猿啼过几重。落日独摇金策去，
　　深山谁向石桥逢。定攀岩下丛生桂，欲买云中若个峰。
　　忆想东林禅诵处，寂寥惟听旧时钟。
　　◎卷.37【自夏口至鹦鹉洲，夕望岳阳，寄源中丞】刘长卿
　　汀洲无浪复无烟，楚客相思益渺然。汉口夕阳斜渡鸟，
　　洞庭秋水远连天。孤城背岭寒吹角，独戍临江夜泊船。
　　贾谊上书忧汉室，长沙谪去古今怜。
　　◎卷.38【送侯中丞流康州】刘长卿
　　长江极目带枫林，匹马孤云不可寻。迁播共知臣道枉，
　　猜谗却为主恩深。辕门画角三军思，驿路青山万里心。
　　北阙九重谁许屈，独看湘水泪沾襟。
　　◎卷.39【别严士元（一作李嘉祐诗）】刘长卿
　　春风倚棹阖闾城，水国春寒阴复晴。细雨湿衣看不见，
　　闲花落地听无声。日斜江上孤帆影，草绿湖南万里情。
　　东道若逢相识问，青袍今日误儒生。
　　◎卷.40【避地江东，留别淮南使院诸公】刘长卿
　　长安路绝鸟飞通，万里孤云西复东。旧业已应成茂草，
　　馀生只是任飘蓬。何辞向物开秦镜，却使他人得楚弓。
　　此去行持一竿竹，等闲将狎钓渔翁。
　　◎卷.41【罪所上御史惟则】刘长卿
　　误因微禄滞南昌，幽系圜扉昼夜长。黄鹤翅垂同燕雀，
　　青松心在任风霜。斗间谁与看冤气，盆下无由见太阳。
　　贤达不能同感激，更于何处问苍苍。
　　◎卷.42【送台州李使君，兼寄题国清寺】刘长卿
　　露冕新承明主恩，山城别是武陵源。花间五马时行县，
　　山外千峰常在门。晴江洲渚带春草，古寺杉松深暮猿。
　　知到应真飞锡处，因君一想已忘言。
　　◎卷.43【狱中闻收东京有赦】刘长卿
　　传闻阙下降丝纶，为报关东灭虏尘。壮志已怜成白首，
　　馀生犹待发青春。风霜何事偏伤物，天地无情亦爱人。
　　持法不须张密网，恩波自解惜枯鳞。
　　◎卷.44【温汤客舍】刘长卿
　　冬狩温泉岁欲阑，宫城佳气晚宜看。汤熏仗里千旗暖，
　　雪照山边万井寒。君门献赋谁相达，客舍无钱辄自安。
　　且喜礼闱秦镜在，还将妍丑付春官。
　　◎卷.45【送孙逸归庐山（得帆字）】刘长卿
　　炉峰绝顶楚云衔，楚客东归栖此岩。彭蠡湖边香橘柚，
　　浔阳郭外暗枫杉。青山不断三湘道，飞鸟空随万里帆。
　　常爱此中多胜事，新诗他日伫开缄。
　　◎卷.46【送马秀才落第归江南】刘长卿
　　南客怀归乡梦频，东门怅别柳条新。殷勤斗酒城阴暮，
　　荡漾孤舟楚水春。湘竹旧斑思帝子，江蓠初绿怨骚人。
　　怜君此去未得意，陌上愁看泪满巾。
　　◎卷.47【送常十九归嵩少故林】刘长卿
　　迢迢此恨杳无涯，楚泽嵩丘千里赊。歧路别时惊一叶，
　　云林归处忆三花。秋天苍翠寒飞雁，古堞萧条晚噪鸦。
　　他日山中逢胜事，桃源洞里几人家。
　　◎卷.48【送宇文迁明府赴洪州张观察追摄丰城令】刘长卿
　　送君不复远为心，余亦扁舟湘水阴。路逐山光何处尽，
　　春随草色向南深。陈蕃待客应悬榻，宓贱之官独抱琴。
　　倘见主人论谪宦，尔来空有白头吟。
　　◎卷.49【送李将军（一作送开府侄随故李使君旅亲却赴上都）】刘长卿
　　征西诸将一如君，报德谁能不顾勋。身逐塞鸿来万里，
　　手披荒草看孤坟。擒生绝漠经胡雪，怀旧长沙哭楚云。
　　归去萧条灞陵上，几人看葬李将军。
　　◎卷.50【西陵寄一上人】刘长卿
　　东山访道成开士，南渡隋阳作本师。了义惠心能善诱，
　　吴风越俗罢淫祠。室中时见天人命，物外长悬海岳期。
　　多谢清言异玄度，悬河高论有谁持。
　　◎卷.51【赋得（一作皇甫冉诗，题作春思）】刘长卿
　　莺啼燕语报新年，马邑龙堆路几千。家住层城临汉苑，
　　心随明月到胡天。机中锦字论长恨，楼上花枝笑独眠。
　　为问元戎窦车骑，何时返旆勒燕然。
　　◎卷.52【三月李明府后亭泛舟（一作皇甫冉诗）】刘长卿
　　江南风景复如何，闻道新亭更欲过。处处纫兰春浦渌，
　　萋萋籍草远山多。壶觞须就陶彭泽，时俗犹传晋永和。
　　更待持桡徐转去，微风落日水增波。
　　◎卷.53【喜朱拾遗承恩拜命赴任上都】刘长卿
　　诏书征拜脱荷裳，身去东山闭草堂。阊阖九天通奏籍，
　　华亭一鹤在朝行。沧洲离别风烟远，青琐幽深漏刻长。
　　今日却回垂钓处，海鸥相见已高翔。
　　◎卷.54【郧上送韦司士归上都旧业（司士即郑公之孙顷客于郧上）】刘长卿
　　前朝旧业想遗尘，今日他乡独尔身。郧地国除为过客，
　　杜陵家在有何人。苍苔白露生三径，古木寒蝉满四邻。
　　西去茫茫问归路，关河渐近泪盈巾。
　　◎卷.55【感怀】刘长卿
　　秋风落叶正堪悲，黄菊残花欲待谁。水近偏逢寒气早，
　　山深常见日光迟。愁中卜命看周易，梦里招魂读楚词。
　　自笑不如湘浦雁，飞来即是北归时。
　　◎卷.56【送杨於陵归宋汴州别业】刘长卿
　　半山溪雨带斜晖，向水残花映客衣。旅食嗟余当岁晚，
　　能文似汝少年稀。新河柳色千株暗，故国云帆万里归。
　　离乱要知君到处，寄书须及雁南飞。
　　◎卷.57【送崔使君赴寿州】刘长卿
　　列郡专城分国忧，彤幨皂盖古诸侯。仲华遇主年犹少，
　　公瑾论功位已酬。草色青青迎建隼，蝉声处处杂鸣驺。
　　千里相思如可见，淮南木叶正惊秋。
　　◎卷.58【上阳宫望幸】刘长卿
　　玉辇西巡久未还，春光犹入上阳间。万木长承新雨露，
　　千门空对旧河山。深花寂寂宫城闭，细草青青御路闲。
　　独见彩云飞不尽，只应来去候龙颜。
　　◎卷.59【过裴舍人故居】刘长卿
　　惨惨天寒独掩扃，纷纷黄叶满空庭。孤坟何处依山木，
　　百口无家学水萍。篱花犹及重阳发，邻笛那堪落日听。
　　书幌无人长不卷，秋来芳草自为萤。
　　◎卷.60【登松江驿楼北望故园】刘长卿
　　泪尽江楼北望归，田园已陷百重围。平芜万里无人去，
　　落日千山空鸟飞。孤舟漾漾寒潮小，极浦苍苍远树微。
　　白鸥渔父徒相待，未扫欃枪懒息机。
　　◎卷.61【秋夜有怀高三十五適，兼呈空上人（一作皇甫冉诗）】刘长卿
　　晚节逢君趣道深，结茅栽树近东林。吾师几度曾摩顶，
　　高士何年遂发心。北渚三更闻过雁，西城万里动寒砧。
　　不见支公与玄度，相思拥膝坐长吟。
　　◎卷.62【送孔巢父赴河南军（一作皇甫冉诗）】刘长卿
　　江南相送隔烟波，况复新秋一雁过。闻道全军征北虏，
　　又言诗将会南河。边心冉冉乡人绝，寒色青青战马多。
　　共许陈琳工奏记，知君名行未蹉跎。
　　◎卷.63【登润州万岁楼（一作皇甫冉诗）】刘长卿
　　高楼独上思依依，极浦遥山合翠微。江客不堪频北望，
　　塞鸿何事又南飞。垂山古渡寒烟积，瓜步空洲远树稀。
　　闻道王师犹转战，更能谈笑解重围。
　　◎卷.64【江楼送太康郭主簿赴岭南】刘长卿
　　对酒怜君安可论，当官爱士如平原。料钱用尽却为谤，
　　食客空多谁报恩。万里孤舟向南越，苍梧云中暮帆灭。
　　树色应无江北秋，天涯尚见淮阳月。驿路南随桂水流，
　　猿声不绝到炎州。青山落日那堪望，谁见思君江上楼。
　　◎卷.65【客舍喜郑三见寄】刘长卿
　　客舍逢君未换衣，闭门愁见桃花飞。遥想故园今已尔，
　　家人应念行人归。寂寞垂杨映深曲，长安日暮灵台宿。
　　穷巷无人鸟雀闲，空庭新雨莓苔绿。北中分与故交疏，
　　何幸仍回长者车，十年未称平生意，好得辛勤谩读书。
　　◎卷.66【送贾三北游】刘长卿
　　贾生未达犹窘迫，身驰匹马邯郸陌。片云郊外遥送人，
　　斗酒城边暮留客。顾予他日仰时髦，不堪此别相思劳。
　　雨色新添漳水绿，夕阳远照苏门高。把袂相看衣共缁，
　　穷愁只是惜良时。亦知到处逢下榻，莫滞秋风西上期。
　　◎卷.67【齐一和尚影堂】刘长卿
　　一公住世忘世纷，暂来复去谁能分。身寄虚空如过客，
　　心将生灭是浮云。萧散浮云往不还，凄凉遗教殁仍传。
　　旧地愁看双树在，空堂只是一灯悬。一灯长照恒河沙，
　　双树犹落诸天花。天花寂寂香深殿，苔藓苍苍閟虚院。
　　昔余精念访禅扉，常接微言清道机。今来寂寞无所得，
　　唯共门人泪满衣。
　　◎卷.68【颍川留别司仓李万】刘长卿
　　故人早负干将器，谁言未展平生意。想君畴昔高步时，
　　肯料如今折腰事。且知投刃皆若虚，日挥案牍常有馀。
　　槐暗公庭趋小吏，荷香陂水脍鲈鱼。客里相逢款话深，
　　如何歧路剩沾襟。白云西上催归念，颍水东流是别心。
　　落日征骖随去尘，含情挥手背城闉。已恨良时空此别，
　　不堪秋草更愁人。
　　◎卷.69【听笛歌留别郑协律】刘长卿
　　旧游怜我长沙谪，载酒沙头送迁客。天涯望月自沾衣，
　　江上何人复吹笛。横笛能令孤客愁，渌波淡淡如不流。
　　商声寥亮羽声苦，江天寂历江枫秋。静听关山闻一叫，
　　三湘月色悲猿啸。又吹杨柳激繁音，千里春色伤人心。
　　随风飘向何处落，唯见曲尽平湖深。明发与君离别后，
　　马上一声堪白首。
　　◎卷.70【时平后送范伦归安州】刘长卿
　　昨闻战罢图麟阁，破虏收兵卷戎幕。沧海初看汉月明，
　　紫微已见胡星落。忆昔扁舟此南渡，荆棘烟尘满归路。
　　与君携手姑苏台，望乡一日登几回。白云飞鸟去寂寞，
　　吴山楚岫空崔嵬。事往时平还旧丘，青青春草近家愁。
　　洛阳举目今谁在，颍水无情应自流。吴苑西人去欲稀，
　　留连一日空知非。江潭岁尽愁不尽，鸿雁春归身未归。
　　万里遥悬帝乡忆，五年空带风尘色。却到长安逢故人，
　　不道姓名应不识。
　　◎卷.71【小鸟篇，上裴尹】刘长卿
　　藩篱小鸟何甚微，翩翩日夕空此飞。只缘六翮不自致，
　　长似孤云无所依。西城黯黯斜晖落，众鸟纷纷皆有托。
　　独立虽轻燕雀群，孤飞还惧鹰鹯搏。自怜天上青云路，
　　吊影徘徊独愁暮。衔花纵有报恩时，择木谁容托身处。
　　岁月蹉跎飞不进，羽毛憔悴何人问。绕树空随乌鹊惊，
　　巢林只有鹪鹩分。主人庭中荫乔木，爱此清阴欲栖宿。
　　少年挟弹遥相猜，遂使惊飞往复回。不辞奋翼向君去，
　　唯怕金丸随后来。
　　◎卷.72【登吴古城歌】刘长卿
　　登古城兮思古人，感贤达兮同埃尘。望平原兮寄远目，
　　叹姑苏兮聚麋鹿。黄池高会事未终，沧海横流人荡覆。
　　伍员杀身谁不冤，竟看墓树如所言。越王尝胆安可敌，
　　远取石田何所益。一朝空谢会稽人，万古犹伤甬东客。
　　黍离离兮城坡坨，牛羊践兮牧竖歌。野无人兮秋草绿，
　　园为墟兮古木多。白杨萧萧悲故柯，黄雀啾啾争晚禾。
　　荒阡断兮谁重过，孤舟逝兮愁若何。天寒日暮江枫落，
　　叶去辞风水自波。
　　◎卷.73【疲兵篇】刘长卿
　　骄虏乘秋下蓟门，阴山日夕烟尘昏。三军疲马力已尽，
　　百战残兵功未论。阵云泱漭屯塞北，羽书纷纷来不息。
　　孤城望处增断肠，折剑看时可沾臆。元戎日夕且歌舞，
　　不念关山久辛苦。自矜倚剑气凌云，却笑闻笳泪如雨。
　　万里飘飖空此身，十年征战老胡尘。赤心报国无片赏，
　　白首还家有几人。朔风萧萧动枯草，旌旗猎猎榆关道。
　　汉月何曾照客心，胡笳只解催人老。军前仍欲破重围，
　　闺里犹应愁未归。小妇十年啼夜织，行人九月忆寒衣。
　　饮马滹河晚更清，行吹羌笛远归营。只恨汉家多苦战，
　　徒遗金镞满长城。
　　◎卷.74【新安送陆澧归江阴】刘长卿
　　新安路，人来去。早潮复晚潮，明日知何处。
　　潮水无情亦解归，自怜长在新安住。
　　◎卷.75【弄白鸥歌】刘长卿
　　泛泛江上鸥，毛衣皓如雪。朝飞潇湘水，夜宿洞庭月。
　　归客正夷犹，爱此沧江闲白鸥。
　　◎卷.76【长沙赠衡岳祝融峰般若禅师】刘长卿
　　般若公，般若公，负钵何时下祝融。归路却看飞鸟外，
　　禅房空掩白云中。桂花寥寥闲自落，流水无心西复东。
　　◎卷.77【赠湘南渔父】刘长卿
　　问君何所适，暮暮逢烟水。独与不系舟，往来楚云里。
　　钓鱼非一岁，终日只如此。日落江清桂楫迟，
　　纤鳞百尺深可窥。沈钩垂饵不在得，白首沧浪空自知。
　　◎卷.78【明月湾寻贺九不遇】刘长卿
　　楚水日夜绿，傍江春草滋。青青遥满目，万里伤心归。
　　故人川上复何之，明月湾南空所思。故人不在明月在，
　　谁见孤舟来去时。
　　◎卷.79【题曲阿三昧王佛殿前孤石】刘长卿
　　孤石自何处，对之疑旧游。氛氲岘首夕，苍翠剡中秋。
　　迥出群峰当殿前，雪山灵鹫惭贞坚。一片孤云长不去，
　　莓苔古色空苍然。
　　◎卷.80【送友人东归】刘长卿
　　对酒灞亭暮，相看愁自深。河边草已绿，此别难为心。
　　关路迢迢匹马归，垂杨寂寂数莺飞。怜君献策十馀载，
　　今日犹为一布衣。
　　◎卷.81【入桂渚次砂牛石穴】刘长卿
　　扁舟傍归路，日暮潇湘深。湘水清见底，楚云淡无心。
　　片帆落桂渚，独夜依枫林。枫林月出猿声苦，
　　桂渚天寒桂花吐。此中无处不堪愁，江客相看泪如雨。
　　◎卷.82【严陵钓台，送李康成赴江东使】刘长卿
　　潺湲子陵濑，仿佛如在目。七里人已非，千年水空绿。
　　新安江上孤帆远，应逐枫林万馀转。古台落日共萧条，
　　寒水无波更清浅。台上渔竿不复持，却令猿鸟向人悲。
　　滩声山翠至今在，迟尔行舟晚泊时。
　　◎卷.83【送姨子弟往南郊】刘长卿
　　一展慰久阔，寸心仍未伸。别时两童稚，及此俱成人。
　　那堪适会面，遽已悲分首。客路向楚云，河桥对衰柳。
　　送君匹马别河桥，汝南山郭寒萧条。今我单车复西上，
　　郎去灞陵转惆怅。何处共伤离别心，明月亭亭两乡望。
　　◎卷.84【铜雀台】刘长卿
　　娇爱更何日，高台空数层。含啼映双袖，不忍看西陵。
　　漳河东流无复来，百花辇路为苍苔。青楼月夜长寂寞，
　　碧云日暮空徘徊。君不见，邺中万事非昔时，
　　古人不在今人悲。春风不逐君王去，草色年年旧宫路。
　　宫中歌舞已浮云，空指行人往来处。
　　◎卷.85【王昭君歌】刘长卿
　　自矜娇艳色，不顾丹青人。那知粉绘能相负，
　　却使容华翻误身。上马辞君嫁骄虏，玉颜对人啼不语。
　　北风雁急浮云秋，万里独见黄河流。纤腰不复汉宫宠，
　　双蛾长向胡天愁。琵琶弦中苦调多，萧萧羌笛声相和。
　　谁怜一曲传乐府，能使千秋伤绮罗。
　　◎卷.86【送杜越江佐觐省往新安江】刘长卿
　　去帆楚天外，望远愁复积。想见新安江，扁舟一行客。
　　清流数千丈，底下看白石。色混元气深，波连洞庭碧。
　　鸣桹去未已，前路行可觌。猿鸟悲啾啾，杉松雨声夕。
　　送君东赴归宁期，新安江水远相随。见说江中孤屿在，
　　此行应赋谢公诗。
　　◎卷.87【湘中忆归】刘长卿
　　终日空理棹，经年犹别家。顷来行已远，弥觉天无涯。
　　白云意自深，沧海梦难隔。迢递万里帆，飘飖一行客。
　　独怜西江外，远寄风波里。平湖流楚天，孤雁渡湘水。
　　湘流澹澹空愁予，猿啼啾啾满南楚。扁舟泊处闻此声，
　　江客相看泪如雨。
　　◎卷.88【送郭六侍从之武陵郡】刘长卿
　　常爱武陵郡，羡君将远寻。空怜世界迫，孤负桃源心。
　　洛阳遥想桃源隔，野水闲流春自碧。花下常迷楚客船，
　　洞中时见秦人宅。落日相看斗酒前，送君南望但依然。
　　河梁马首随春草，江路猿声愁暮天。丈人别乘佐分忧，
　　才子趋庭兼胜游。澧浦荆门行可见，知君诗兴满沧洲。
　　◎卷.89【山鸲鹆歌（一作韦应物诗）】刘长卿
　　山鸲鹆，长在此山吟古木。嘲哳相呼响空谷，
　　哀鸣万变如成曲。江南逐臣悲放逐，倚树听之心断续。
　　巴人峡里自闻猿，燕客水头空击筑。山鸲鹆，
　　一生不及双黄鹄。朝去秋田啄残粟，暮入寒林啸群族。
　　鸣相逐，啄残粟，食不足。青云杳杳无力飞，
　　白露苍苍抱枝宿。不知何事守空山，万壑千峰自愁独。
　　◎卷.90【望龙山怀道士许法棱】刘长卿
　　心惆怅，望龙山。云之际，鸟独还。悬崖绝壁几千丈，
　　绿萝袅袅不可攀。龙山高，谁能践。灵原中，苍翠晚。
　　岚烟瀑水如向人，终日迢迢空在眼。中有一人披霓裳，
　　诵经山顶飧琼浆。空林闲坐独焚香，真官列侍俨成行。
　　朝入青霄礼玉堂，夜扫白云眠石床。桃花洞里居人满，
　　桂树山中住日长，龙山高高遥相望。
　　◎卷.91【戏赠干越尼子歌】刘长卿
　　鄱阳女子年十五，家本秦人今在楚。厌向春江空浣沙，
　　龙宫落发披袈裟。五年持戒长一食，至今犹自颜如花。
　　亭亭独立青莲下，忍草禅枝绕精舍。自用黄金买地居，
　　能嫌碧玉随人嫁。北客相逢疑姓秦，铅花抛却仍青春。
　　一花一竹如有意，不语不笑能留人。黄鹂欲栖白日暮，
　　天香未散经行处。却对香炉闲诵经，春泉漱玉寒泠泠。
　　云房寂寂夜钟后，吴音清切令人听。人听吴音歌一曲，
　　杳然如在诸天宿。谁堪世事更相牵，惆怅回船江水渌。
　　◎卷.92【游四窗】刘长卿
　　四明山绝奇，自古说登陆。苍崖倚天立，覆石如覆屋。
　　玲珑开户牖，落落明四目。箕星分南野，有斗挂檐北。
　　日月居东西，朝昏互出没。我来游其间，寄傲巾半幅。
　　白云本无心，悠然伴幽独。对此脱尘鞅，顿忘荣与辱。
　　长笑天地宽，仙风吹佩玉。
　　◎卷.93【和中丞出使恩命过终南别业】刘长卿
　　不过林园久，多因宠遇偏。故山长寂寂，春草过年年。
　　花待朝衣间，云迎驿骑连。松萝深旧閤，樵木散闲田。
　　拜阙贪摇佩，看琴懒更弦。君恩催早入，已梦傅岩边。
　　◎卷.94【岳阳楼】刘长卿
　　行尽清溪日已蹉，云容山影两嵯峨。楼前归客怨秋梦，
　　湖上美人疑夜歌。独坐高高风势急，平湖渺渺月明多。
　　终期一艇载樵去，来往片帆愁白波。
　　◎卷.95【春望寄王涔阳】刘长卿
　　清明别后雨晴时，极浦空颦一望眉。湖畔春山烟点点，
　　云中远树墨离离。依微水戍闻钲鼓，掩映沙村见酒旗。
　　风暖草长愁自醉，行吟无处寄相思。
　　◎卷.96【留辞】刘长卿
　　南楚迢迢通汉口，西江淼淼去扬州。
　　春风已遣归心促，纵复芳菲不可留。


第一百五十二卷
　　◎卷.1【题杼山癸亭得暮字（亭，陆鸿渐所创）】颜真卿
　　杼山多幽绝，胜事盈跬步。前者虽登攀，淹留恨晨暮。
　　及兹纡胜引，曾是美无度。欻构三癸亭，实为陆生故。
　　高贤能创物，疏凿皆有趣。不越方丈间，居然云霄遇。
　　巍峨倚修岫，旷望临古渡。左右苔石攒，低昂桂枝蠹。
　　山僧狎猿狖，巢鸟来枳椇。俯视何楷台，傍瞻戴颙路。
　　迟回未能下，夕照明村树。
　　◎卷.2【谢陆处士杼山折青桂花见寄之什】颜真卿
　　群子游杼山，山寒桂花白。绿荑含素萼，采折自逋客。
　　忽枉岩中诗，芳香润金石。全高南越蠹，岂谢东堂策。
　　会惬名山期，从君恣幽觌。
　　◎卷.3【赠裴将军】颜真卿
　　大君制六合，猛将清九垓。战马若龙虎，腾凌何壮哉。
　　将军临八荒，烜赫耀英材。剑舞若游电，随风萦且回。
　　登高望天山，白云正崔巍。入阵破骄虏，威名雄震雷。
　　一射百马倒，再射万夫开。匈奴不敢敌，相呼归去来。
　　功成报天子，可以画麟台。
　　◎卷.4【赠僧皎然】颜真卿
　　秋意西山多，别岑萦左次。缮亭历三癸，趾趾邻什寺。
　　元化隐灵踪，始君启高致。诛榛养翘楚，鞭草理芳穗。
　　俯砌披水容，逼天扫峰翠。境新耳目换，物远风尘异。
　　倚石忘世情，援云得真意。嘉林幸勿剪，禅侣欣可庇。
　　卫法大臣过，佐游群英萃。龙池护清激，虎节到深邃。
　　徒想嵊顶期，于今没遗记。
　　◎卷.5【咏陶渊明】颜真卿
　　张良思报韩，龚胜耻事新。狙击不肯就，舍生悲缙绅。
　　呜呼陶渊明，奕叶为晋臣。自以公相后，每怀宗国屯。
　　题诗庚子岁，自谓羲皇人。手持山海经，头戴漉酒巾。
　　兴逐孤云外，心随还鸟泯。
　　◎卷.6【三言拟五杂组二首】颜真卿
　　五杂组，绣与锦。往复还，兴又寝。不得已，病伏枕。
　　五杂组，甘咸醋。往复还，乌与兔。不得已，韶光度。
　　◎卷.7【使过瑶台寺，有怀圆寂上人】颜真卿
　　上人居此寺，不出三十年。万法元无著，一心唯趣禅。
　　忽纡尘外轸，远访区中缘。及尔不复见，支提犹岌然。
　　◎卷.8【登平望桥下作】颜真卿
　　登桥试长望，望极与天平。际海蒹葭色，终朝凫雁声。
　　近山犹仿佛，远水忽微明。更览诸公作，知高题柱名。
　　◎卷.9【刻清远道士诗，因而继作】颜真卿
　　不到东西寺，于今五十春。朅来从旧赏，林壑宛相亲。
　　吴子多藏日，秦王厌胜辰。剑池穿万仞，盘石坐千人。
　　金气腾为虎，琴台化若神。登坛仰生一，舍宅叹珣珉。
　　中岭分双树，回峦绝四邻。窥临江海接，崇饰四时新。
　　客有神仙者，于兹雅丽陈。名高清远峡，文聚斗牛津。
　　迹异心宁间，声同质岂均。悠然千载后，知我揖光尘。


第一百五十三卷
　　◎卷.1【杂诗六首】李华
　　黄钟叩元音，律吕更循环。邪气悖正声，郑卫生其间。
　　典乐忽涓微，波浪与天浑。嘈嘈鸱枭动，好鸟徒绵蛮。
　　王吉归乡里，甘心长闭关。
　　玄黄与丹青，五气之正色。圣人端其源，上下皆有则。
　　齐侯好紫衣，魏帝妇人饰。女奴厌金翠，倾海未满臆。
　　何忍严子陵，羊裘死荆棘。
　　甘酸不私人，元和运五行。生人受其用，味正心亦平。
　　爪牙相践伤，日与性命争。圣人不能绝，钻燧与炮烹。
　　嗜欲乘此炽，百金资一倾。正销神耗衰，邪胜体充盈。
　　颜子有馀乐，瓢中寒水清。
　　阴魄沦宇宙，太阳假其明。臣道不敢专，由此见亏盈。
　　未闻东菑稼，一气嘉谷成。上天降寒暑，地利乃可生。
　　葛藟附柔木，繁阴蔽曾原。风霜摧枝干，不复庇本根。
　　女萝依松柏，然后得长存。
　　孔光尊董贤，胡广惭李固。儒风冠天下，而乃败王度。
　　绛侯与博陆，忠朴受遗顾。求名不考实，文弊反成蠹。
　　结交得书生，书生钝且直。争权复争利，终不得其力。
　　我逢纵横者，是我牙与翼。相旋如疾风，并命趋紫极。
　　奔车得停轨，风火何相逼。仁义岂有常，肝胆反为贼。
　　勿嫌书生直，钝直深可忆。
　　◎卷.2【咏史十一首】李华
　　昂藏獬豸兽，出自太平年。乱代乃潜伏，纵人为祸愆。
　　尝闻断马剑，每壮朱云贤。身死名不灭，寒风吹墓田。
　　精灵如有在，幽愤满松烟。
　　汉皇修雅乐，乘舆临太学。三老与五更，天王亲割牲。
　　一人调风俗，万国和且平。单于骤款塞，武库欲销兵。
　　文物此朝盛，君臣何穆清。至今壝坛下，如有箫韶声。
　　巢许在嵩颍，陶唐不得臣。九州尚洗耳，一命安能亲。
　　绵邈数千祀，丘中谁隐沦。朝游公卿府，夕是山林人。
　　蒲帛扬侧陋，薜萝为缙绅。九重念入梦，三事思降神。
　　且设庭中燎，宁窥泉下鳞。
　　汉时征百粤，杨仆将楼船。幕府功未立，江湖已骚然。
　　岛夷非敢乱，政暴地仍偏。得罪因怀璧，防身辄控弦。
　　三军求裂土，万里讵闻天。魏阙心犹在，旗门首已悬。
　　如何得良吏，一为制方圆。
　　秦灭汉帝兴，南山有遗老。危冠揖万乘，幸得厌征讨。
　　当君逐鹿时，臣等已枯槁。宁知市朝变，但觉林泉好。
　　高卧三十年，相看成四皓。帝言翁甚善，见顾何不早。
　　咸称太子仁，重义亦尊道。侧闻骊姬事，申生不自保。
　　暂出商山云，朅来趋洒扫。东宫成羽翼，楚舞伤怀抱。
　　后代无其人，戾园满秋草。
　　日照昆仑上，羽人披羽衣。乘龙驾云雾，欲往心无违。
　　此山在西北，乃是神仙国。灵气皆自然，求之不可得。
　　何为汉武帝，精思遍群山。糜费巨万计，宫车终不还。
　　苍苍茂陵树，足以戒人间。
　　天生忠与义，本以佐雍熙。何意李司隶，而当昏乱时。
　　古坟襄城野，斜径横秋陂。况不禁樵采，茅莎无孑遗。
　　高标尚可仰，精爽今何之。一忤中常侍，衔冤谁见知。
　　尝观党锢传，抚卷不胜悲。
　　文侯耽郑卫，一听一忘餐。白雪燕姬舞，朱弦赵女弹。
　　淫声流不返，慆荡日无端。献岁受朝时，鸣钟宴百官。
　　两床陈管磬，九奏殊未阑。对此唯恐卧，更能整衣冠。
　　蜀主相诸葛，功高名亦尊。驱驰千万众，怒目瞰中原。
　　曹伯任公孙，国亡身不存。社宫久芜没，白雁犹飞翻。
　　勿言君臣合，可以济黎元。为蜀谅不易，如曹难复论。
　　六国韩最弱，末年尤畏秦。郑生为韩计，且欲疲秦人。
　　利物可分社，原情堪灭身。咸阳古城下，万顷稻苗新。
　　沂水春可涉，泮宫映杨叶。丽色异人间，珊珊摇珮环。
　　展禽恒独处，深巷生禾黍。城上飞海云，城中暗春雨。
　　适来鸣珮者，复是谁家女。泥沾珠缀履，雨湿翠毛簪。
　　电影开莲脸，雷声飞蕙心。自言沂水曲，采萍兼采菉。
　　归径虽可寻，天阴光景促。怜君贞且独，愿许君家宿。
　　徒劳惜衾枕，了不顾双蛾。艳质诚可重，淫风如礼何。
　　周王惑褒姒，城阙成陂陀。
　　◎卷.3【云母泉诗】李华
　　晨登玄石岭，岭上寒松声。朗日风雨霁，高秋天地清。
　　山门开古寺，石窦含纯精。洞彻净金界，夤缘流玉英。
　　泽药滋畦茂，气染茶瓯馨。饮液尽眉寿，餐和皆体平。
　　琼浆驻容发，甘露莹心灵。岱谷谢巧妙，匡山徒有名。
　　愿言构蓬荜，荷锸引泠泠。访道出人世，招贤依福庭。
　　此心不能已，寤寐见吾兄。曾结颍阳契，穷年无所成。
　　东西同放逐，蛇豕尚纵横。江汉阻携手，天涯万里情。
　　恩光起憔悴，西上谒承明。秋色变江树，相思纷以盈。
　　猿啼巴丘戍，月上武陵城。共恨川路永，无由会友生。
　　云泉不可忘，何日遂躬耕。
　　◎卷.4【寄赵七侍御】李华
　　摇桨曙江流，江清山复重。心惬赏未足，川迥失前峰。
　　凌滩出极浦，旷若天池通。君阳青嵯峨，开拆混元中。
　　九潭鱼龙窟，仙成羽人宫。阴奥潜鬼物，精光动烟空。
　　玄猿啼深茏，白鸟戏葱蒙。飞湍鸣金石，激溜鼓雷风。
　　雨濯万木鲜，霞照千山浓。草闲长馀绿，花静落幽红。
　　渚烟见晨钓，山月闻夜舂。覆溪窈窕波，涵石淘溶溶。
　　丹丘忽聚散，素壁相奔冲。白日破昏霭，灵山出其东。
　　势排昊苍上，气压吴越雄。回头望云卿，此恨发吾衷。
　　昔日萧邵游，四人才成童。属词慕孔门，入仕希上公。
　　纬卿陷非罪，折我昆吾锋。茂挺独先觉，拔身渡京虹。
　　斯人谢明代，百代坠鹓鸿。世故坠横流，与君哀路穷。
　　相顾无死节，蒙恩逐殊封。天波洗其瑕，朱衣备朝容。
　　一别凡十年，岂期复相从。馀生得携手，遗此两孱翁。
　　群迁失莺羽，后凋惜长松。衰旅难重别，凄凄满心胸。
　　遇胜悲独游，贪奇怅孤逢。禽尚彼何人，胡为束樊笼。
　　吾师度门教，投弁蹑遐踪。
　　◎卷.5【仙游寺（有龙潭穴、弄玉祠）】李华
　　舍事入樵径，云木深谷口。万壑移晦明，千峰转前后。
　　嶷然龙潭上，石势若奔走。开拆秋天光，崩腾夏雷吼。
　　灵溪自兹去，纡直互纷纠。听声静复喧，望色无更有。
　　冥冥翠微下，高殿映杉柳。滴滴洞穴中，悬泉响相扣。
　　昔时秦王女，羽化年代久。日暮松风来，箫声生左右。
　　早窥神仙箓，愿结芝朮友。安得羡门方，青囊系吾肘。
　　◎卷.6【春游吟】李华
　　初春遍芳甸，千里蔼盈瞩。美人摘新英，步步玩春绿。
　　所思杳何处，宛在吴江曲。
　　可怜不得共芳菲，日暮归来泪满衣。
　　◎卷.7【长门怨】李华
　　弱体鸳鸯荐，啼妆翡翠衾。鸦鸣秋殿晓，人静禁门深。
　　每忆椒房宠，那堪永巷阴。自惊罗带缓，非复旧来心。
　　◎卷.8【奉使朔方，赠郭都护】李华
　　绝塞临光禄，孤营佐贰师。铁衣山月冷，金鼓朔风悲。
　　都护征兵日，将军破虏时。扬鞭玉关道，回首望旌旗。
　　◎卷.9【尚书都堂瓦松】李华
　　华省秘仙踪，高堂露瓦松。叶因春后长，花为雨来浓。
　　影混鸳鸯色，光含翡翠容。天然斯所寄，地势太无从。
　　接栋临双阙，连甍近九重。宁知深涧底，霜雪岁兼封。
　　◎卷.10【海上生明月（科试）】李华
　　皎皎秋中月，团团海上生。影开金镜满，轮抱玉壶清。
　　渐出三山岊，将凌一汉横。素娥尝药去，乌鹊绕枝惊。
　　照水光偏白，浮云色最明。此时尧砌下，蓂荚自将荣。
　　◎卷.11【晚日湖上寄所思】李华
　　与君为近别，不啻远相思。落日平湖上，看山对此时。
　　◎卷.12【寄从弟】李华
　　眼病身亦病，浮生已半空。迢迢千里月，应与惠连同。
　　◎卷.13【奉寄彭城公】李华
　　公子三千客，人人愿报恩。应怜抱关者，贫病老夷门。
　　◎卷.14【春行寄兴】李华
　　宜阳城下草萋萋，涧水东流复向西。
　　芳树无人花自落，春山一路鸟空啼。


第一百五十四卷
　　◎卷.1【江有枫一篇十章】萧颖士
　　江有枫，其叶蒙蒙。我友自东，于以游从。
　　山有槭，其叶漠漠。我友徂北，于以休息。
　　想彼槭矣，亦类其枫。矧伊怀人，而忘其东。
　　东可游矣，会之丘矣。于山于水，于庙于寺，
　　于亭于里，君子游焉。于以宴喜，其乐亹亹。
　　粤东可居，彼吴之墟。有田有庭，有朋有书，
　　有莼有鱼，君子居焉。惟以宴醑，其乐徐徐。
　　我朋在矣，彼陆之子。如松如杞，淑问不已。
　　我友于征，彼郑之子。如琇如英，德音孔明。
　　我思震泽，菱芡幕幕。寤寐如觌，我思剡溪。
　　杉筱萋萋，寤寐无迷。
　　有鸟有鸟，粤鸥与鹭。浮湍戏渚，皓然洁素，
　　忘其猜妒。彼何人斯，曾足伤惧。
　　此惧惟何，惧寘于罗。彼骄者子，谗言孔多。
　　我闻先师，体命委和。公伯之愬，则如予何。
　　怅然山河，惟以啸歌，其忧也哉。
　　◎卷.2【菊荣一篇五章】萧颖士
　　采采者菊，芬其荣斯。紫英黄萼，照灼丹墀。恺悌君子，
　　佩服攸宜。王国是维，大君是毗。贻尔子孙，百禄萃之。
　　采采者菊，于邑之城。旧根新茎，布叶垂英。彼美淑人，
　　应家之祯。有弦既鸣，我政则平。宜尔栋崇，必复其庆。
　　采采者菊，于邦之府。阴槐翳柳，迩楹近宇。彼劳者子，
　　喧卑是处。慨其莫知，蕴结谁语。企彼高人，色斯遐举。
　　采采者菊，于宾之馆。既低其枝，又弱其干。有斐君子，
　　是焉披玩。良辰旨酒，宴饮无算。怆其仳别，终然永叹。
　　岁方晏矣，霜露残促。谁其荣斯，有英者菊。岂微春华，
　　懿此贞色。人之侮我，混于薪棘。诗人有言，好是正直。
　　◎卷.3【凉雨一章】萧颖士
　　习习凉风，泠泠浮飙。君子乐胥，于其宾僚。有女斯夭，
　　式歌且谣。欲言终宥，惟以招邀。于胥乐兮。
　　◎卷.4【有竹一篇七章】萧颖士
　　有竹斯竿，于阁之前。君子秉心，惟其贞坚兮。
　　有竿斯竹，于阁之侧。君子秉操，惟其正直兮。
　　彼蔚者竹，萧其森矣。有开者閤，宛其深矣。
　　回檐幽砌，如翼如齿。
　　冬之宵，霰雪斯瀌。我有金炉，熹其以歊。
　　夏之日，炎景斯郁。我有珍簟，凄其以栗。
　　彼纷者务，体其豫矣。有旨者酒，欢其且矣。
　　友僚萃止，跗萼载韡。
　　彼美公之姓兮，那欤应积庆兮，期子惟去之柄兮。
　　◎卷.5【江有归舟三章】萧颖士
　　江有归舟，亦乱其流。之子言旋，嘉名孔修。
　　扬于王庭，允焯其休。
　　舟既归止，人亦荣止。兄矣弟矣，孝斯践矣。
　　称觞燕喜，于岵于屺。
　　彼游惟帆，匪风不扬。有彬伊父，匪学不彰。
　　予其怀而，勉尔无忘。
　　◎卷.6【过河滨，和文学张志尹】萧颖士
　　隆古日以远，举世丧其淳。慷慨怀黄虞，化理何由臻。
　　步出城西门，裴回见河滨。当其侧陋时，河水清且潾。
　　沧桑一以变，莽然翳荆榛。至化无苦窳，宇宙将陶甄。
　　太息感悲泉，人往迹未湮。瑟瑟寒原暮，冷风吹衣巾。
　　顾我譾劣质，希圣杳无因。且尽登临意，斗酒欢相亲。
　　◎卷.7【舟中遇陆棣兄西归数日得广陵二三子书知迟晚…垫西岸作】萧颖士
　　林乌遥岸鸣，早知东方曙。波上风雨歇，舟人叫将去。
　　苍苍前洲日，的的回沙鹭。水气清晓阴，滩声隐川雾。
　　旧山劳魂想，忆人阻洄溯。信宿千里馀，佳期曷由遇。
　　前程入楚乡，弭棹问维扬。但见土音异，始知程路长。
　　寥寥晚空静，漫漫风淮凉。云景信可美，风潮殊未央。
　　故人江皋上，永日念容光。中路枉尺书，谓余琼树芳。
　　深期结晤语，竟夕恨相望。冀愿崇朝霁，吾其一苇航。
　　◎卷.8【重阳日陪元鲁山德秀登北城，瞩对新霁，因以赠别】萧颖士
　　山县绕古堞，悠悠快登望。雨馀秋天高，目尽无隐状。
　　绵连滍川回，杳渺鸦路深。彭泽兴不浅，临风动归心。
　　赖兹琴堂暇，傲睨倾菊酒。人和岁已登，从政复何有。
　　远山十里碧，一道衔长云。青霞半落日，混合疑晴曛。
　　渐闻惊栖羽，坐叹清夜月。中欢怆有违，行子念明发。
　　仅能泯宠辱，未免伤别离。江湖不可忘，风雨劳相思。
　　明时当盛才，短伎安所设。何日谢百里，从君汉之澨。
　　◎卷.9【留别二三子，得韵字】萧颖士
　　二纪尚雌伏，徒然忝先进。英英尔众贤，名实郁双振。
　　残春惜将别，清洛行不近。相与爱后时，无令孤逸韵。
　　◎卷.10【仰答韦司业垂访五首】萧颖士
　　呦呦食苹鹿，常饮清泠川。但悦丰草美，宁知牢馔鲜。
　　主人有幽意，将以充林泉。罗网幸免伤，蒙君复羁牵。
　　高堂列众宾，广座鸣清弦。俯仰转惊惕，裴回独忧煎。
　　缅怀云岩路，欲往无由缘。物各有所好，违之伤自然。
　　神龟在南国，缅邈湘川阴。游止莲叶上，岁时嘉树林。
　　毒虫且不近，斤斧何由寻。错落负奇文，荧煌耀丹金。
　　江山万里馀，淮海阻且深。独保贞素质，不为寒暑侵。
　　一逢盛明代，应见通灵心。
　　晋代有儒臣，当年富词藻。立言寄青史，将以赞王道。
　　辽落缅岁时，辛勤历江岛。且言风波倦，探涉岂为宝。
　　不遇庾征西，云谁展怀抱。士贫乏知己，安得成所好。
　　彭阳昔游说，愿谒南郢都。王果尚未达，况从夷节谟。
　　岂知晋叔向，无罪婴囚拘。临难俟解纷，独知祁大夫。
　　举雠且不弃，何必论亲疏。夫子觉者也，其能遗我乎。
　　关西一公子，年貌独青春。被褐来上京，翳然声未振。
　　中郎何为者，倒屣惊座宾。词赋岂不佳，盛名亦相因。
　　为君奏此曲，此曲多苦辛。千载不可诬，孰言今无人。
　　◎卷.11【答邹象先】萧颖士
　　桂枝常共擢，茅茨冀同荐。一命何阻修，载驰各川县。
　　壮图悲岁月，明代耻贫贱。回首无津梁，只令二毛变。
　　◎卷.12【蒙山作】萧颖士
　　东蒙镇海沂，合沓馀百里。清秋净氛霭，崖崿隐天起。
　　于役劳往还，息徒暂攀跻。将穷绝迹处，偶得冥心理。
　　云气杂虹霓，松声乱风水。微明绿林际，杳窱丹洞里。
　　仙鸟时可闻，羽人邈难视。此焉多深邃，贤达昔所止。
　　子尚捐俗纷，季随蹑遐轨。蕴真道弥旷，怀古情未已。
　　白鹿凡几游，黄精复奚似。顾予尚牵缠，家业重书史。
　　少学务从师，壮年贵趋仕。方驰桂林誉，未暇桃源美。
　　岁暮期再寻，幽哉羡门子。
　　◎卷.13【早春过七岭，寄题硖石裴丞厅壁】萧颖士
　　出硖寄趣少，晚行偏忆君。依然向来处，官路溪边云。
　　兹路岂不剧，能无俗累纷。槐阴永未合，泉声细犹闻。
　　弥叹春罢酒，牵卑从此分。登高望城入，斜影半风薰。
　　◎卷.14【送张翚下第归江东】萧颖士
　　俱飞仍失路，彩服迩清波。地积东南美，朝遗甲乙科。
　　客愁千里别，春色五湖多。明日旧山去，其如相望何。
　　◎卷.15【越江秋曙】萧颖士
　　扁舟东路远，晓月下江濆。潋滟信潮上，苍茫孤屿分。
　　林声寒动叶，水气曙连云。暾日浪中出，榜歌天际闻。
　　伯鸾常去国，安道惜离群。延首剡溪近，咏言怀数君。
　　◎卷.16【山庄月夜作】萧颖士
　　献书嗟弃置，疲拙归田园。且事计然策，将符公冶言。
　　桑榆清暮景，鸡犬应遥村。蚕罢里闾晏，麦秋田野喧。
　　涧声连枕簟，峰势入阶轩。未奏东山妓，先倾北海尊。
　　陇瓜香早熟，庭果落初繁。更惬野人意，农谈朝竟昏。


第一百五十五卷
　　◎卷.1【古意】崔曙
　　绿笋总成竹，红花亦成子。能当此时好，独自幽闺里。
　　夜夜苦更长，愁来不如死。
　　◎卷.2【宿大通和尚塔，敬赠如上人，兼呈常、孙二山人】崔曙
　　支公已寂灭，影塔山上古。更有真僧来，道场救诸苦。
　　一承微妙法，寓宿清净土。身心能自观，色相了无取。
　　森森松映月，漠漠云近户。岭外飞电明，夜来前山雨。
　　然灯见栖鸽，作礼闻信鼓。晓霁南轩开，秋华净天宇。
　　愿言出世尘，谢尔申及甫。
　　◎卷.3【送薛据之宋州】崔曙
　　无媒嗟失路，有道亦乘流。客处不堪别，异乡应共愁。
　　我生早孤贱，沦落居此州。风土至今忆，山河皆昔游。
　　一从文章事，两京春复秋。君去问相识，几人今白头。
　　◎卷.4【山下晚晴】崔曙
　　寥寥远天净，溪路何空濛。斜光照疏雨，秋气生白虹。
　　云尽山色暝，萧条西北风。故林归宿处，一叶下梧桐。
　　◎卷.5【颍阳东溪怀古】崔曙
　　灵溪氛雾歇，皎镜清心颜。空色不映水，秋声多在山。
　　世人久疏旷，万物皆自闲。白鹭寒更浴，孤云晴未还。
　　昔时让王者，此地闭玄关。无以蹑高步，凄凉岑壑间。
　　◎卷.6【早发交崖山还太室作】崔曙
　　东林气微白，寒鸟急高翔。吾亦自兹去，北山归草堂。
　　仲冬正三五，日月遥相望。萧萧过颍上，曨曨辨少阳。
　　川冰生积雪，野火出枯桑。独往路难尽，穷阴人易伤。
　　伤此无衣客，如何蒙雪霜。
　　◎卷.7【奉试明堂火珠】崔曙
　　正位开重屋，凌空出火珠。夜来双月满，曙后一星孤。
　　天净光难灭，云生望欲无。遥知太平代，国宝在名都。
　　◎卷.8【途中晓发】崔曙
　　晓霁长风里，劳歌赴远期。云轻归海疾，月满下山迟。
　　旅望因高尽，乡心遇物悲。故林遥不见，况在落花时。
　　◎卷.9【缑山庙】崔曙
　　遗庙宿阴阴，孤峰映绿林。步随仙路远，意入道门深。
　　涧水流年月，山云变古今。只闻风竹里，犹有凤笙音。
　　◎卷.10【同诸公谒启母祠】崔曙
　　閟宫凌紫微，芳草闭闲扉。帝子复何在，王孙游不归。
　　春风鸣玉佩，暮雨拂灵衣。岂但湘江口，能令怀二妃。
　　◎卷.11【九日登望仙台，呈刘明府容】崔曙
　　汉文皇帝有高台，此日登临曙色开。三晋云山皆北向，
　　二陵风雨自东来。关门令尹谁能识，河上仙翁去不回。
　　且欲近寻彭泽宰，陶然共醉菊花杯。
　　◎卷.12【奉酬中书相公至日圆丘摄事合于中书后阁宿斋移止…之作】崔曙
　　典籍开书府，恩荣避鼎司。郊丘资有事，斋戒守无为。
　　宿雾蒙琼树，馀香覆玉墀。进经逢乙夜，展礼值明时。
　　勋共山河列，名同竹帛垂。年年佐尧舜，相与致雍熙。
　　◎卷.13【登水门楼，见亡友张贞期题望黄河诗，因以感兴】崔曙
　　吾友东南美，昔闻登此楼。人随川上逝，书向壁中留。
　　严子好真隐，谢公耽远游。清风初作颂，暇日复销忧。
　　时与文字古，迹将山水幽。已孤苍生望，空见黄河流。
　　流落年将晚，悲凉物已秋。天高不可问，掩泣赴行舟。
　　◎卷.14【对雨送郑陵】崔曙
　　别愁复经雨，别泪还如霰。寄心海上云，千里常相见。
　　◎卷.15【嵩山寻冯炼师不遇】崔曙
　　青溪访道凌烟曙，王子仙成已飞去。
　　更值空山雷雨时，云林薄暮归何处。


第一百五十六卷
　　◎卷.1【赠唐祖二子】王翰
　　鸿飞遵枉渚，鹿鸣思故群。物情尚劳爱，况乃予别君。
　　别时花始发，别后兰再薰。瑶觞滋白露，宝瑟凝凉氛。
　　裴徊北林月，怅望南山云。云月渺千里，音徽不可闻。
　　◎卷.2【飞燕篇】王翰
　　孝成皇帝本娇奢，行幸平阳公主家。可怜女儿三五许，
　　丰茸惜是一园花。歌舞向来人不贵，一旦逢君感君意。
　　君心见赏不见忘，姊妹双飞入紫房。紫房彩女不得见，
　　专荣固宠昭阳殿。红妆宝镜珊瑚台，青琐银簧云母扇。
　　日夕风传歌舞声，只扰长信忧人情。长信忧人气欲绝，
　　君王歌吹终不歇。朝弄琼箫下彩云，夜踏金梯上明月。
　　明月薄蚀阳精昏，娇妒倾城惑至尊。已见白虹横紫极，
　　复闻飞燕啄皇孙。皇孙不死燕啄折，女弟一朝如火绝。
　　明明天子咸戒之，赫赫宗周褒姒灭。古来贤圣叹狐裘，
　　一国荒淫万国羞。安得上方断马剑，斩取朱门公子头。
　　◎卷.3【饮马长城窟行（一作古长城吟）】王翰
　　长安少年无远图，一生惟羡执金吾。麒麟前殿拜天子，
　　走马西击长城胡。胡沙猎猎吹人面，汉虏相逢不相见。
　　遥闻鼙鼓动地来，传道单于夜犹战。此时顾恩宁顾身，
　　为君一行摧万人。壮士挥戈回白日，单于溅血染朱轮。
　　归来饮马长城窟，长城道傍多白骨。问之耆老何代人，
　　云是秦王筑城卒。黄昏塞北无人烟，鬼哭啾啾声沸天。
　　无罪见诛功不赏，孤魂流落此城边。当昔秦王按剑起，
　　诸侯膝行不敢视。富国强兵二十年，筑怨兴徭九千里。
　　秦王筑城何太愚，天实亡秦非北胡。一朝祸起萧墙内，
　　渭水咸阳不复都。
　　◎卷.4【赋得明星玉女坛，送廉察尉华阴】王翰
　　洪河之南曰秦镇，发地削成五千仞。三峰离地皆倚天，
　　唯独中峰特修峻。上有明星玉女祠，祠坛高眇路逶迤。
　　三十六梯入河汉，樵人往往见蛾眉。蛾眉婵娟又宜笑，
　　一见樵人下灵庙。仙车欲驾五云飞，香扇斜开九华照。
　　含情迟伫惜韶年，愿侍君边复中旋。江妃玉佩留为念，
　　嬴女银箫空自怜。仙俗途殊两情遽，感君无尽辞君去。
　　遥见明星是妾家，风飘雪散不知处。故人家在西长安，
　　卖药往来投此山。彩云荡漾不可见，绿萝蒙茸鸟绵蛮。
　　欲求玉女长生法，日夜烧香应自还。
　　◎卷.5【春女行】王翰
　　紫台穹跨连绿波，红轩铪匝垂纤罗。中有一人金作面，
　　隔幌玲珑遥可见。忽闻黄鸟鸣且悲，镜边含笑著春衣。
　　罗袖婵娟似无力，行拾落花比容色。落花一度无再春，
　　人生作乐须及辰。君不见楚王台上红颜子，
　　今日皆成狐兔尘。
　　◎卷.6【古蛾眉怨】王翰
　　君不见宜春苑中九华殿，飞阁连连直如发。
　　白日全含朱鸟窗，流云半入苍龙阙。宫中彩女夜无事，
　　学凤吹箫弄清越。珠帘北卷待凉风，绣户南开向明月。
　　忽闻天子忆蛾眉，宝凤衔花揲两螭。传声走马开金屋，
　　夹路鸣环上玉墀。长乐彤庭宴华寝，三千美人曳花锦。
　　灯前含笑更罗衣，帐里承恩荐瑶枕。不意君心半路回，
　　求仙别作望仙台。琳琅禁闼遥相忆，紫翠岩房昼不开。
　　欲向人间种桃实，先从海底觅蓬莱。蓬莱可求不可上，
　　孤舟缥缈知何往。黄金作盘铜作茎，青天白露掌中擎。
　　王母嫣然感君意，云车羽旆欲相迎。飞廉观前空怨慕，
　　少君何事须相误。一朝埋没茂陵田，贱妾蛾眉不重顾。
　　宫车晚出向南山，仙卫逶迤去不还。朝晡泣对麒麟树，
　　树下苍苔日渐斑。人生百年夜将半，对酒长歌莫长叹。
　　情知白日不可私，一死一生何足算。
　　◎卷.7【子夜春歌】王翰
　　春气满林香，春游不可忘。落花吹欲尽，垂柳折还长。
　　桑女淮南曲，金鞍塞北装。行行小垂手，日暮渭川阳。
　　◎卷.8【奉和圣制同二相已下群官乐游园宴】王翰
　　未极人心畅，如何帝道明。仍嫌酺宴促，复宠乐游行。
　　陆海披珍藏，天河直斗城。四关青霭合，数处白云生。
　　饪餗调元气，歌钟溢雅声。空惭尧舜日，至德杳难名。
　　◎卷.9【奉和圣制送张说上集贤学士赐宴，得筵字】王翰
　　东堂起集贤，贵得从神仙。首命台阶老，将崇御府员。
　　送人锵玉佩，中使拂琼筵。和乐薰风解，湛恩时雨连。
　　长材成磊落，短翮强翩翾。徒仰蓬莱地，何阶不让缘。
　　◎卷.10【奉和圣制送张尚书巡边】王翰
　　紫绶尚书印，朱輧丞相车。登朝身许国，出阃将辞家。
　　不惮炎蒸苦，亲尝走集赊。选徒军有政，誓卒尔无哗。
　　帝乐风初起，王城日半斜。宠行流圣作，寅饯照台华。
　　骑历河南树，旌摇塞北沙。荣怀应尽服，严杀已先加。
　　业峻灵祇保，功成道路嗟。宁如凿空使，远致石榴花。
　　◎卷.11【凉州词二首】王翰
　　蒲萄美酒夜光杯，欲饮琵琶马上催。
　　醉卧沙场君莫笑，古来征战几人回。
　　秦中花鸟已应阑，塞外风沙犹自寒。
　　夜听胡笳折杨柳，教人意气忆长安。
　　◎卷.12【春日归思】王翰
　　杨柳青青杏发花，年光误客转思家。
　　不知湖上菱歌女，几个春舟在若耶。
　　◎卷.13【观蛮童为伎之作】王翰
　　长裙锦带还留客，广额青娥亦效颦。
　　共惜不成金谷妓，虚令看杀玉车人。


第一百五十七卷
　　◎卷.1【古别离】孟云卿
　　朝日上高台，离人怨秋草。但见万里天，不见万里道。
　　君行本迢远，苦乐良难保。宿昔梦同衾，忧心常倾倒。
　　含酸欲谁诉，展转伤怀抱。结发年已迟，征行去何早。
　　寒暄有时谢，憔悴难再好。人皆算年寿，死者何曾老。
　　少壮无见期，水深风浩浩。
　　◎卷.2【今别离（一作别离曲）】孟云卿
　　结发生别离，相思复相保。如何日已久，五变庭中草。
　　渺渺大海途，悠悠吴江岛。但恐不出门，出门无远道。
　　远道行既难，家贫衣复单。严风吹积雪，晨起鼻何酸。
　　人生各有志，岂不怀所安。分明天上日，生死愿同欢。
　　◎卷.3【悲哉行】孟云卿
　　孤儿去慈亲，远客丧主人。莫吟苦辛曲，此曲谁忍闻。
　　可闻不可说，去去无期别。行人念前程，不待参辰没。
　　朝亦常苦饥，暮亦常苦饥。飘飘万馀里，贫贱多是非。
　　少年莫远游，远游多不归。
　　◎卷.4【行行且游猎篇】孟云卿
　　少年多武力，勇气冠幽州。何以纵心赏，马啼春草头。
　　迟迟平原上，狐兔奔林丘。猛虎忽前逝，俊鹰连下鞲。
　　俯身逐南北，轻捷固难俦。所发无不中，失之如我雠。
　　岂唯务驰骋，猗尔暴田畴。残杀非不痛，古来良有由。
　　◎卷.5【古挽歌】孟云卿
　　草草闾巷喧，涂车俨成位。冥冥何所须，尽我生人意。
　　北邙路非远，此别终天地。临穴频抚棺，至哀反无泪。
　　尔形未衰老，尔息才童稚。骨肉安可离，皇天若容易。
　　房帷即灵帐，庭宇为哀次。薤露歌若斯，人生尽如寄。
　　◎卷.6【放歌行】孟云卿
　　吾观天地图，世界亦可小。落落大海中，飘浮数洲岛。
　　贤愚与蚁虱，一种同草草。地脉日夜流，天衣有时扫。
　　东山谒居士，了我生死道。目见难噬脐，心通可亲脑。
　　轩皇竟磨灭，周孔亦衰老。永谢当时人，吾将宝非宝。
　　◎卷.7【伤怀赠故人】孟云卿
　　稍稍晨鸟翔，淅淅草上霜。人生早罹苦，寿命恐不长。
　　二十学已成，三十名不彰。岂无同门友，贵贱易中肠。
　　驱马行万里，悠悠过帝乡。幸因弦歌末，得上君子堂。
　　众乐互喧奏，独子备笙簧。坐中无知音，安得神扬扬。
　　愿因高风起，上感白日光。
　　◎卷.8【邺城怀古】孟云卿
　　朝发淇水南，将寻北燕路。魏家旧城阙，寥落无人住。
　　伊昔天地屯，曹公独中据。群臣将北面，白日忽西暮。
　　三台竟寂寞，万事良难固。雄图安在哉，衰草沾霜露。
　　崔嵬长河北，尚见应刘墓。古树藏龙蛇，荒茅伏狐兔。
　　永怀故池馆，数子连章句。逸兴驱山河，雄词变云雾。
　　我行睹遗迹，精爽如可遇。斗酒将酹君，悲风白杨树。
　　◎卷.9【伤情】孟云卿
　　为长心易忧，早孤意常伤。出门先踌躇，入户亦彷徨。
　　此生一何苦，前事安可忘。兄弟先我没，孤幼盈我傍。
　　旧居近东南，河水新为梁。松柏今在兹，安忍思故乡。
　　四时与日月，万物各有常。秋风已一起，草木无不霜。
　　行行当自勉，不忍再思量。
　　◎卷.10【伤时二首（一作宋郊）】孟云卿
　　徘回宋郊上，不睹平生亲。独立正伤心，悲风来孟津。
　　大方载群物，先死有常伦。虎豹不相食，哀哉人食人。
　　岂伊逢世运，天道亮云云。
　　太空流素月，三五何明明。光耀侵白日，贤愚迷至精。
　　四时更变化，天道有亏盈。常恐今夜没，须臾还复生。
　　◎卷.11【田园观雨兼晴后作】孟云卿
　　贫贱少情欲，借荒种南陂。我非老农圃，安得良土宜。
　　秋成不廉俭，岁馀多馁饥。顾视仓廪间，有粮不成炊。
　　晨登南园上，暮歇清蝉悲。早苗既芃芃，晚田尚离离。
　　五行孰堪废，万物当及时。贤哉数夫子，开翅慎勿迟。
　　◎卷.12【汴河阻风】孟云卿
　　清晨自梁宋，挂席之楚荆。出浦风渐恶，傍滩舟欲横。
　　大河喷东注，群动皆窅冥。白雾鱼龙气，黑云牛马形。
　　苍茫迷所适，危安惧暂宁。信此天地内，孰为身命轻。
　　丈夫苟未达，所向须存诚。前路舍舟去，东南仍晓晴。
　　◎卷.13【行路难】孟云卿
　　君不见高山万仞连苍旻，天长地久成埃尘。
　　君不见长松百尺多劲节，狂风暴雨终摧折。
　　古今何世无圣贤，吾爱伯阳真乃天。金堂玉阙朝群仙，
　　拍手东海成桑田。海中之水慎勿枯，乌鸢啄蚌伤明珠。
　　行路难，艰险莫踟蹰。
　　◎卷.14【途中寄友人】孟云卿
　　昔时闻远路，谓是等闲行。及到求人地，始知为客情。
　　事将公道背，尘绕马蹄生。倘使长如此，便堪休去程。
　　◎卷.15【寒食】孟云卿
　　二月江南花满枝，他乡寒食远堪悲。
　　贫居往往无烟火，不独明朝为子推。
　　◎卷.16【新安江上寄处士】孟云卿
　　深潭与浅滩，万转出新安。人远禽鱼静，山空水木寒。
　　啸起青蘋末，吟瞩白云端。即事遂幽赏，何必挂儒冠。
　　◎卷.17【句】孟云卿
　　群物归大化，六龙颓西荒。（《感怀》）
　　安知浮云外，日月不运行。（苦雨。见张为《主客图》）


第一百五十八卷
　　◎卷.1【闻笛】张巡
　　岧峣试一临，虏骑附城阴。不辨风尘色，安知天地心。
　　营开边月近，战苦阵云深。旦夕更楼上，遥闻横笛音。
　　◎卷.2【守睢阳作】张巡
　　接战春来苦，孤城日渐危。合围侔月晕，分守若鱼丽。
　　屡厌黄尘起，时将白羽挥。裹疮犹出阵，饮血更登陴。
　　忠信应难敌，坚贞谅不移。无人报天子，心计欲何施。
　　◎卷.3【题衡阳泗州寺】张抃
　　一水悠悠百粤通，片帆无奈信秋风。几层峡浪寒舂月，
　　尽日江天雨打篷。漂泊渐摇青草外，乡关谁念雪园东。
　　未知今夜依何处，一点渔灯出苇丛。
　　◎卷.4【古意二首】贺兰进明
　　秦庭初指鹿，群盗满山东。忤意皆诛死，所言谁肯忠。
　　武关犹未启，兵入望夷宫。为祟非泾水，人君道自穷。
　　崇兰生涧底，香气满幽林。采采欲为赠，何人是同心。
　　日暮徒盈把，裴回忧思深。慨然纫杂佩，重奏丘中琴。
　　◎卷.5【行路难五首】贺兰进明
　　君不见岩下井，百尺不及泉。君不见山上苗，
　　数寸凌云烟。人生赋命亦如此，何苦太息自忧煎。
　　但愿亲友长含笑，相逢不乏杖头钱。寒夜邀欢须秉烛，
　　岂得常思花柳年。
　　君不见门前柳，荣耀暂时萧索久。君不见陌上花，
　　狂风吹去落谁家。邻家思妇见之叹，蓬首不梳心历乱。
　　盛年夫婿长别离，岁暮相逢色已换。
　　君不见芳树枝，春花落尽蜂不窥。君不见梁上泥，
　　秋风始高燕不栖。荡子从军事征战，蛾眉婵娟守空闺。
　　独宿自然堪下泪，况复时闻乌夜啼。
　　君不见云中月，暂盈还复缺。君不见林下风，
　　声远意难穷。亲故平生或聚散，欢娱未尽尊酒空。
　　叹息青青陵上柏，岁寒能有几人同。
　　君不见东流水，一去无穷已。君不见西郊云，
　　日夕空氛氲。群雁裴回不能去，一雁悲鸣复失群。
　　人生结交在终始，莫以升沈中路分。
　　◎卷.6【夜渡江】闾丘晓
　　舟人自相报，落日下芳潭。夜火连淮市，春风满客帆。
　　水穷沧海畔，路尽小山南。且喜乡园近，言荣意未甘。
　　◎卷.7【奉和刘采访缙云南岭作】庾光先
　　百越城池枕海圻，永嘉山水复相依。悬萝弱筱垂清浅，
　　宿雨朝暾和翠微。鸟讶山经传不尽，花随月令数仍稀。
　　幸陪谢客题诗句，谁与王孙此地归。
　　◎卷.8【思归，寄东林澈上人】韦丹
　　王事纷纷无暇日，浮生冉冉只如云。
　　已为平子归休计，五老岩前必共闻。
　　◎卷.9【答澈公】韦丹
　　空山泉落松窗静，闲地草生春日迟。
　　白发渐多身未退，依依常在永禅师。
　　◎卷.10【洛出书】萧昕
　　海内昔凋瘵，天网斯浡潏。龟灵启圣图，龙马负书出。
　　大哉明德盛，远矣彝伦秩。地敷作乂功，人免为鱼恤。
　　既彰千国理，岂止百川溢。永赖至于今，畴庸未云毕。
　　◎卷.11【临风舒锦】萧昕
　　丽锦匹云终，襜襜展向风。花开翻覆翠，色乱动摇红。
　　缕散悠扬里，文回照灼中。低垂疑步障，吹起作晴虹。
　　既与丘迟梦，深知卓氏功。还乡将制服，从此表亨通。
　　◎卷.12【东皇太一词】李希仲
　　吉日初齐戒，灵巫穆上皇。焚香布瑶席，鸣佩奠椒浆。
　　缓舞花飞满，清歌水去长。回波送神曲，云雨满潇湘。
　　◎卷.13【蓟北行二首】李希仲
　　旄头有精芒，胡骑猎秋草。羽檄南渡河，边庭用兵早。
　　汉家爱征战，宿将今已老。辛苦羽林儿，从戎榆关道。
　　一身救边速，烽火通蓟门。前军飞鸟断，格斗尘沙昏。
　　寒日鼓声急，单于夜将奔。当须徇忠义，身死报国恩。
　　◎卷.14【送妻】杨志坚
　　平生志业在琴诗，头上如今有二丝。渔父尚知溪谷暗，
　　山妻不信出身迟。荆钗任意撩新鬓，明镜从他别画眉。
　　今日便同行路客，相逢即是下山时。


第一百五十九卷
　　◎卷.1【从张丞相游南纪城猎，戏赠裴迪张参军】孟浩然
　　从禽非吾乐，不好云梦田。岁暮登城望，偏令乡思悬。
　　公卿有几几，车骑何翩翩。世禄金张贵，官曹幕府贤。
　　顺时行杀气，飞刃争割鲜。十里届宾馆，征声匝妓筵。
　　高标回落日，平楚散芳烟。何意狂歌客，从公亦在旃。
　　◎卷.2【登江中孤屿，赠白云先生王迥】孟浩然
　　悠悠清江水，水落沙屿出。回潭石下深，绿筱岸傍密。
　　鲛人潜不见，渔父歌自逸。忆与君别时，泛舟如昨日。
　　夕阳开返照，中坐兴非一。南望鹿门山，归来恨如失。
　　◎卷.3【晚春卧病寄张八】孟浩然
　　南陌春将晚，北窗犹卧病。林园久不游，草木一何盛。
　　狭迳花障迷，闲庭竹扫净。翠羽戏兰苕，赪鳞动荷柄。
　　念我平生好，江乡远从政。云山阻梦思，衾枕劳歌咏。
　　歌咏复何为，同心恨别离。世途皆自媚，流俗寡相知。
　　贾谊才空逸，安仁鬓欲丝。遥情每东注，奔晷复西驰。
　　常恐填沟壑，无由振羽仪。穷通若有命，欲向论中推。
　　◎卷.4【秋登兰山寄张五】孟浩然
　　北山白云里，隐者自怡悦。相望试登高，心飞逐鸟灭。
　　愁因薄暮起，兴是清秋发。时见归村人，沙行渡头歇。
　　天边树若荠，江畔舟如月。何当载酒来，共醉重阳节。
　　◎卷.5【入峡寄弟】孟浩然
　　吾昔与尔辈，读书常闭门。未尝冒湍险，岂顾垂堂言。
　　自此历江湖，辛勤难具论。往来行旅弊，开凿禹功存。
　　壁立千峰峻，潈流万壑奔。我来凡几宿，无夕不闻猿。
　　浦上摇归恋，舟中失梦魂。泪沾明月峡，心断鶺鴒原。
　　离阔星难聚，秋深露已繁。因君下南楚，书此示乡园。
　　◎卷.6【湖中旅泊，寄阎九司户防】孟浩然
　　桂水通百越，扁舟期晓发。荆云蔽三巴，夕望不见家。
　　襄王梦行雨，才子谪长沙。长沙饶瘴疠，胡为苦留滞。
　　久别思款颜，承欢怀接袂。接袂杳无由，徒增旅泊愁。
　　清猿不可听，沿月下湘流。
　　◎卷.7【大堤行寄万七】孟浩然
　　大堤行乐处，车马相驰突。岁岁春草生，踏青二三月。
　　王孙挟珠弹，游女矜罗袜。携手今莫同，江花为谁发。
　　◎卷.8【仲夏归汉南园，寄京邑耆旧】孟浩然
　　尝读高士传，最嘉陶征君。日耽田园趣，自谓羲皇人。
　　予复何为者，栖栖徒问津。中年废丘壑，上国旅风尘。
　　忠欲事明主，孝思侍老亲。归来当炎夏，耕稼不及春。
　　扇枕北窗下，采芝南涧滨。因声谢同列，吾慕颍阳真。
　　◎卷.9【题云门山，寄越府包户曹、徐起居】孟浩然
　　我行适诸越，梦寐怀所欢。久负独往愿，今来恣游盘。
　　台岭践磴石，耶溪溯林湍。舍舟入香界，登阁憩旃檀。
　　晴山秦望近，春水镜湖宽。远怀伫应接，卑位徒劳安。
　　白云日夕滞，沧海去来观。故国眇天末，良朋在朝端。
　　迟尔同携手，何时方挂冠。
　　◎卷.10【宿扬子津，寄润州长山刘隐士】孟浩然
　　所思在建业，欲往大江深。日夕望京口，烟波愁我心。
　　心驰茅山洞，目极枫树林。不见少微星，星霜劳夜吟。
　　◎卷.11【书怀贻京邑同好】孟浩然
　　维先自邹鲁，家世重儒风。诗礼袭遗训，趋庭沾末躬。
　　昼夜常自强，词翰颇亦工。三十既成立，嗟吁命不通。
　　慈亲向羸老，喜惧在深衷。甘脆朝不足，箪瓢夕屡空。
　　执鞭慕夫子，捧檄怀毛公。感激遂弹冠，安能守固穷。
　　当途诉知己，投刺匪求蒙。秦楚邈离异，翻飞何日同。
　　◎卷.12【还山贻湛法师】孟浩然
　　幼闻无生理，常欲观此身。心迹罕兼遂，崎岖多在尘。
　　晚途归旧壑，偶与支公邻。导以微妙法，结为清净因。
　　烦恼业顿舍，山林情转殷。朝来问疑义，夕话得清真。
　　墨妙称古绝，词华惊世人。禅房闭虚静，花药连冬春。
　　平石藉琴砚，落泉洒衣巾。欲知冥灭意，朝夕海鸥驯。
　　◎卷.13【夏日南亭怀辛大】孟浩然
　　山光忽西落，池月渐东上。散发乘夕凉，开轩卧闲敞。
　　荷风送香气，竹露滴清响。欲取鸣琴弹，恨无知音赏。
　　感此怀故人，中宵劳梦想。
　　◎卷.14【秋宵月下有怀】孟浩然
　　秋空明月悬，光彩露沾湿。惊鹊栖未定，飞萤卷帘入。
　　庭槐寒影疏，邻杵夜声急。佳期旷何许，望望空伫立。
　　◎卷.15【将适天台，留别临安李主簿】孟浩然
　　枳棘君尚栖，匏瓜吾岂系。念离当夏首，漂泊指炎裔。
　　江海非堕游，田园失归计。定山既早发，渔浦亦宵济。
　　泛泛随波澜，行行任舻枻。故林日已远，群木坐成翳。
　　羽人在丹丘，吾亦从此逝。
　　◎卷.16【送丁大凤进士赴举，呈张九龄】孟浩然
　　吾观鹪鹩赋，君负王佐才。惜无金张援，十上空归来。
　　弃置乡园老，翻飞羽翼摧。故人今在位，岐路莫迟回。
　　◎卷.17【送吴悦游韶阳】孟浩然
　　五色怜凤雏，南飞适鹧鸪。楚人不相识，何处求椅梧。
　　去去日千里，茫茫天一隅。安能与斥鷃，决起但枪榆。
　　◎卷.18【适越留别谯县张主簿、申屠少府】孟浩然
　　朝乘汴河流，夕次谯县界。幸值西风吹，得与故人会。
　　君学梅福隐，余从伯鸾迈。别后能相思，浮云在吴会。
　　◎卷.19【送陈七赴西军】孟浩然
　　吾观非常者，碌碌在目前。君负鸿鹄志，蹉跎书剑年。
　　一闻边烽动，万里忽争先。余亦赴京国，何当献凯还。
　　◎卷.20【送从弟邕下第后寻会稽】孟浩然
　　疾风吹征帆，倏尔向空没。千里在俄顷，三江坐超忽。
　　向来共欢娱，日夕成楚越。落羽更分飞，谁能不惊骨。
　　◎卷.21【送辛大之鄂渚不及】孟浩然
　　送君不相见，日暮独愁绪。江上空裴回，天边迷处所。
　　郡邑经樊邓，山河入嵩汝。蒲轮去渐遥，石径徒延伫。
　　◎卷.22【江上别流人】孟浩然
　　以我越乡客，逢君谪居者。分飞黄鹤楼，流落苍梧野。
　　驿使乘云去，征帆沿溜下。不知从此分，还袂何时把。
　　◎卷.23【宴包二融宅】孟浩然
　　闲居枕清洛，左右接大野。门庭无杂宾，车辙多长者。
　　是时方盛夏，风物自潇洒。五日休沐归，相携竹林下。
　　开襟成欢趣，对酒不能罢。烟暝栖鸟迷，余将归白社。
　　◎卷.24【与王昌龄宴王道士房】孟浩然
　　归来卧青山，常梦游清都。漆园有傲吏，惠好在招呼。
　　书幌神仙箓，画屏山海图。酌霞复对此，宛似入蓬壶。
　　◎卷.25【襄阳公宅饮】孟浩然
　　窈窕夕阳佳，丰茸春色好。欲觅淹留处，无过狭斜道。
　　绮席卷龙须，香杯浮玛瑙。北林积修树，南池生别岛。
　　手拨金翠花，心迷玉红草。谈笑光六义，发论明三倒。
　　座非陈子惊，门还魏公扫。荣辱应无间，欢娱当共保。
　　◎卷.26【寻香山湛上人】孟浩然
　　朝游访名山，山远在空翠。氛氲亘百里，日入行始至。
　　杖策寻故人，解鞭暂停骑。石门殊豁险，篁径转森邃。
　　法侣欣相逢，清谈晓不寐。平生慕真隐，累日探奇异。
　　野老朝入田，山僧暮归寺。松泉多逸响，苔壁饶古意。
　　谷口闻钟声，林端识香气。愿言投此山，身世两相弃。
　　◎卷.27【云门寺西六七里，闻符公兰若最幽，与薛八同往】孟浩然
　　谓予独迷方，逢子亦在野。结交指松柏，问法寻兰若。
　　小溪劣容舟，怪石屡惊马。所居最幽绝，所住皆静者。
　　云簇兴座隅，天空落阶下。上人亦何闻，尘念都已舍。
　　四禅合真如，一切是虚假。愿承甘露润，喜得惠风洒。
　　依止托山门，谁能效丘也。
　　◎卷.28【宿天台桐柏观】孟浩然
　　海行信风帆，夕宿逗云岛。缅寻沧洲趣，近爱赤城好。
　　扪萝亦践苔，辍棹恣探讨。息阴憩桐柏，采秀弄芝草。
　　鹤唳清露垂，鸡鸣信潮早。愿言解缨绂，从此去烦恼。
　　高步凌四明，玄踪得三老。纷吾远游意，学彼长生道。
　　日夕望三山，云涛空浩浩。
　　◎卷.29【岘潭作】孟浩然
　　石潭傍隈隩，沙岸晓夤缘。试垂竹竿钓，果得槎头鳊。
　　美人骋金错，纤手脍红鲜。因谢陆内史，莼羹何足传。
　　◎卷.30【题终南翠微寺空上人房】孟浩然
　　翠微终南里，雨后宜返照。闭关久沈冥，杖策一登眺。
　　遂造幽人室，始知静者妙。儒道虽异门，云林颇同调。
　　两心相喜得，毕景共谈笑。暝还高窗眠，时见远山烧。
　　缅怀赤城标，更忆临海峤。风泉有清音，何必苏门啸。
　　◎卷.31【初春汉中漾舟】孟浩然
　　羊公岘山下，神女汉皋曲。雪罢冰复开，春潭千丈绿。
　　轻舟恣来往，探玩无厌足。波影摇妓钗，沙光逐人目。
　　倾杯鱼鸟醉，联句莺花续。良会难再逢，日入须秉烛。
　　◎卷.32【宿业师山房，期丁大不至】孟浩然
　　夕阳度西岭，群壑倏已暝。松月生夜凉，风泉满清听。
　　樵人归欲尽，烟鸟栖初定。之子期宿来，孤琴候萝径。
　　◎卷.33【耶溪泛舟】孟浩然
　　落景馀清辉，轻桡弄溪渚。澄明爱水物，临泛何容与。
　　白首垂钓翁，新妆浣纱女。相看似相识，脉脉不得语。
　　◎卷.34【彭蠡湖中望庐山】孟浩然
　　太虚生月晕，舟子知天风。挂席候明发，眇漫平湖中。
　　中流见匡阜，势压九江雄。黤黕容霁色，峥嵘当晓空。
　　香炉初上日，瀑布喷成虹。久欲追尚子，况兹怀远公。
　　我来限于役，未暇息微躬。淮海途将半，星霜岁欲穷。
　　寄言岩栖者，毕趣当来同。
　　◎卷.35【登鹿门山】孟浩然
　　清晓因兴来，乘流越江岘。沙禽近方识，浦树遥莫辨。
　　渐至鹿门山，山明翠微浅。岩潭多屈曲，舟楫屡回转。
　　昔闻庞德公，采药遂不返。金涧饵芝朮，石床卧苔藓。
　　纷吾感耆旧，结揽事攀践。隐迹今尚存，高风邈已远。
　　白云何时去，丹桂空偃蹇。探讨意未穷，回艇夕阳晚。
　　◎卷.36【游明禅师西山兰若】孟浩然
　　西山多奇状，秀出倚前楹。停午收彩翠，夕阳照分明。
　　吾师住其下，禅坐证无生。结庐就嵌窟，剪苕通往行。
　　谈空对樵叟，授法与山精。日暮方辞去，田园归冶城。
　　◎卷.37【登望楚山最高顶】孟浩然
　　山水观形胜，襄阳美会稽。最高唯望楚，曾未一攀跻。
　　石壁疑削成，众山比全低。晴明试登陟，目极无端倪。
　　云梦掌中小，武陵花处迷。暝还归骑下，萝月映深溪。
　　◎卷.38【疾愈过龙泉寺精舍，呈易、业二公】孟浩然
　　停午闻山钟，起行散愁疾。寻林采芝去，转谷松翠密。
　　傍见精舍开，长廊饭僧毕。石渠流雪水，金子耀霜橘。
　　竹房思旧游，过憩终永日。入洞窥石髓，傍崖采蜂蜜。
　　日暮辞远公，虎溪相送出。
　　◎卷.39【万山潭作】孟浩然
　　垂钓坐盘石，水清心亦闲。鱼行潭树下，猿挂岛藤间。
　　游女昔解佩，传闻于此山。求之不可得，沿月棹歌还。
　　◎卷.40【与黄侍御北津泛舟】孟浩然
　　津无蛟龙患，日夕常安流。本欲避骢马，何如同鹢舟。
　　岂伊今日幸，曾是昔年游。莫奏琴中鹤，且随波上鸥。
　　堤缘九里郭，山面百城楼。自顾躬耕者，才非管乐俦。
　　闻君荐草泽，从此泛沧洲。
　　◎卷.41【洗然弟竹亭】孟浩然
　　吾与二三子，平生结交深。俱怀鸿鹄志，昔有鶺鴒心。
　　逸气假毫翰，清风在竹林。达是酒中趣，琴上偶然音。
　　◎卷.42【山中逢道士云公】孟浩然
　　春馀草木繁，耕种满田园。酌酒聊自劝，农夫安与言。
　　忽闻荆山子，时出桃花源。采樵过北谷，卖药来西村。
　　村烟日云夕，榛路有归客。杖策前相逢，依然是畴昔。
　　邂逅欢觏止，殷勤叙离隔。谓予搏扶桑，轻举振六翮。
　　奈何偶昌运，独见遗草泽。既笑接舆狂，仍怜孔丘厄。
　　物情趋势利，吾道贵闲寂。偃息西山下，门庭罕人迹。
　　何时还清溪，从尔炼丹液。
　　◎卷.43【越中逢天台太乙子】孟浩然
　　仙穴逢羽人，停舻向前拜。问余涉风水，何处远行迈。
　　登陆寻天台，顺流下吴会。兹山夙所尚，安得问灵怪。
　　上逼青天高，俯临沧海大。鸡鸣见日出，常觌仙人旆。
　　往来赤城中，逍遥白云外。莓苔异人间，瀑布当空界。
　　福庭长自然，华顶旧称最。永此从之游，何当济所届。
　　◎卷.44【家园卧疾，毕太祝曜见寻】孟浩然
　　伏枕旧游旷，笙簧劳梦思。平生重交结，迨此令人疑。
　　冰室无暖气，炎云空赫曦。隙驹不暂驻，日听凉蝉悲。
　　壮图哀未立，斑白恨吾衰。夫子自南楚，缅怀嵩汝期。
　　顾予衡茅下，兼致禀物资。脱分趋庭礼，殷勤伐木诗。
　　脱君车前鞅，设我园中葵。斗酒须寒兴，明朝难重持。
　　◎卷.45【白云先生王迥见访】孟浩然
　　闲归日无事，云卧昼不起。有客款柴扉，自云巢居子。
　　居闲好芝朮，采药来城市。家在鹿门山，常游涧泽水。
　　手持白羽扇，脚步青芒履。闻道鹤书征，临流还洗耳。
　　◎卷.46【田园作】孟浩然
　　弊庐隔尘喧，惟先养恬素。卜邻近三径，植果盈千树。
　　粤余任推迁，三十犹未遇。书剑时将晚，丘园日已暮。
　　晨兴自多怀，昼坐常寡悟。冲天羡鸿鹄，争食羞鸡鹜。
　　望断金马门，劳歌采樵路。乡曲无知己，朝端乏亲故。
　　谁能为扬雄，一荐甘泉赋。
　　◎卷.47【采樵作】孟浩然
　　采樵人深山，山深树重叠。桥崩卧槎拥，路险垂藤接。
　　日落伴将稀，山风拂萝衣。长歌负轻策，平野望烟归。
　　◎卷.48【自浔阳泛舟经明海】孟浩然
　　大江分九流，淼淼成水乡。舟子乘利涉，往来至浔阳。
　　因之泛五湖，流浪经三湘。观涛壮枚发，吊屈痛沉湘。
　　魏阙心恒在，金门诏不忘。遥怜上林雁，冰泮也回翔。
　　◎卷.49【早发渔浦潭】孟浩然
　　东旭早光芒，渚禽已惊聒。卧闻渔浦口，桡声暗相拨。
　　日出气象分，始知江湖阔。美人常晏起，照影弄流沫。
　　饮水畏惊猿，祭鱼时见獭。舟行自无闷，况值晴景豁。
　　◎卷.50【经七里滩】孟浩然
　　予奉垂堂诫，千金非所轻。为多山水乐，频作泛舟行。
　　五岳追向子，三湘吊屈平。湖经洞庭阔，江入新安清。
　　复闻严陵濑，乃在兹湍路。叠障数百里，沿洄非一趣。
　　彩翠相氛氲，别流乱奔注。钓矶平可坐，苔磴滑难步。
　　猿饮石下潭，鸟还日边树。观奇恨来晚，倚棹惜将暮。
　　挥手弄潺湲，从兹洗尘虑。
　　◎卷.51【岁暮海上作】孟浩然
　　仲尼既云殁，余亦浮于海。昏见斗柄回，方知岁星改。
　　虚舟任所适，垂钓非有待。为问乘槎人，沧洲复谁在。
　　◎卷.52【南归阻雪】孟浩然
　　我行滞宛许，日夕望京豫。旷野莽茫茫，乡山在何处。
　　孤烟村际起，归雁天边去。积雪覆平皋，饥鹰捉寒兔。
　　少年弄文墨，属意在章句。十上耻还家，裴回守归路。
　　◎卷.53【听郑五愔弹琴】孟浩然
　　阮籍推名饮，清风满竹林。半酣下衫袖，拂拭龙唇琴。
　　一杯弹一曲，不觉夕阳沉。予意在山水，闻之谐夙心。
　　◎卷.54【同张明府清镜叹】孟浩然
　　妾有盘龙镜，清光常昼发。自从生尘埃，有若雾中月。
　　愁来试取照，坐叹生白发。寄语边塞人，如何久离别。
　　◎卷.55【庭橘】孟浩然
　　明发览群物，万木何阴森。凝霜渐渐水，庭橘似悬金。
　　女伴争攀摘，摘窥碍叶深。并生怜共蒂，相示感同心。
　　骨刺红罗被，香黏翠羽簪。擎来玉盘里，全胜在幽林。
　　◎卷.56【早梅】孟浩然
　　园中有早梅，年例犯寒开。少妇曾攀折，将归插镜台。
　　犹言看不足，更欲剪刀裁。
　　◎卷.57【清明即事】孟浩然
　　帝里重清明，人心自愁思。车声上路合，柳色东城翠。
　　花落草齐生，莺飞蝶双戏。空堂坐相忆，酌茗聊代醉。
　　◎卷.58【和卢明府送郑十三还京兼寄之什】孟浩然
　　昔时风景登临地，今日衣冠送别筵。醉坐自倾彭泽酒，
　　思归长望白云天。洞庭一叶惊秋早，濩落空嗟滞江岛。
　　寄语朝廷当世人，何时重见长安道。
　　◎卷.59【高阳池送朱二】孟浩然
　　当昔襄阳雄盛时，山公常醉习家池。池边钓女日相随，
　　妆成照影竞来窥。澄波澹澹芙蓉发，绿岸毵毵杨柳垂。
　　一朝物变人亦非，四面荒凉人径稀。意气豪华何处在，
　　空馀草露湿罗衣。此地朝来饯行者，翻向此中牧征马。
　　征马分飞日渐斜，见此空为人所嗟。殷勤为访桃源路，
　　予亦归来松子家。
　　◎卷.60【鹦鹉洲送王九之江左】孟浩然
　　昔登江上黄鹤楼，遥爱江中鹦鹉洲。洲势逶迤绕碧流，
　　鸳鸯鸂鶒满滩头。滩头日落沙碛长，金沙熠熠动飙光。
　　舟人牵锦缆，浣女结罗裳。月明全见芦花白，
　　风起遥闻杜若香。君行采采莫相忘。
　　◎卷.61【送王七尉松滋，得阳台云】孟浩然
　　君不见巫山神女作行云，霏红沓翠晓氛氲。
　　婵娟流入楚王梦，倏忽还随零雨分。空中飞去复飞来，
　　朝朝暮暮下阳台。愁君此去为仙尉，便逐行云去不回。
　　◎卷.62【夜归鹿门山歌】孟浩然
　　山寺钟鸣昼已昏，渔梁渡头争渡喧。人随沙路向江村，
　　余亦乘舟归鹿门。鹿门月照开烟树，忽到庞公栖隐处。
　　岩扉松径长寂寥，惟有幽人夜来去。
　　◎卷.63【长乐宫】孟浩然
　　秦城旧来称窈窕，汉家更衣应不少。红粉邀君在何处，
　　青楼苦夜长难晓。长乐宫中钟暗来，可怜歌舞惯相催。
　　欢娱此事今寂寞，惟有年年陵树哀。
　　◎卷.64【示孟郊】孟浩然
　　蔓草蔽极野，兰芝结孤根。众音何其繁，伯牙独不喧。
　　当时高深意，举世无能分。钟期一见知，山水千秋闻。
　　尔其保静节，薄俗徒云云。


第一百六十卷
　　◎卷.1【和张丞相春朝对雪】孟浩然
　　迎气当春至，承恩喜雪来。润从河汉下，花逼艳阳开。
　　不睹丰年瑞，焉知燮理才。撒盐如可拟，愿糁和羹梅。
　　◎卷.2【和张明府登鹿门作】孟浩然
　　忽示登高作，能宽旅寓情。弦歌既多暇，山水思微清。
　　草得风光动，虹因雨气成。谬承巴里和，非敢应同声。
　　◎卷.3【和张二自穰县还途中遇雪】孟浩然
　　风吹沙海雪，渐作柳园春。宛转随香骑，轻盈伴玉人。
　　歌疑郢中客，态比洛川神。今日南归楚，双飞似入秦。
　　◎卷.4【和贾主簿弁九日登岘山】孟浩然
　　楚万重阳日，群公赏宴来。共乘休沐暇，同醉菊花杯。
　　逸思高秋发，欢情落景催。国人咸寡和，遥愧洛阳才。
　　◎卷.5【望洞庭湖，赠张丞相（一作临洞庭）】孟浩然
　　八月湖水平，涵虚混太清。气蒸云梦泽，波撼岳阳城。
　　欲济无舟楫，端居耻圣明。坐观垂钓者，空有羡鱼情。
　　◎卷.6【赠道士参寥】孟浩然
　　蜀琴久不弄，玉匣细尘生。丝脆弦将断，金徽色尚荣。
　　知音徒自惜，聋俗本相轻。不遇钟期听，谁知鸾凤声。
　　◎卷.7【京还赠张（一作王）维】孟浩然
　　拂衣何处去，高枕南山南。欲徇五斗禄，其如七不堪。
　　早朝非晚起，束带异抽簪。因向智者说，游鱼思旧潭。
　　◎卷.8【题李十四庄，兼赠綦毋校书】孟浩然
　　闻君息阴地，东郭柳林间。左右瀍涧水，门庭缑氏山。
　　抱琴来取醉，垂钓坐乘闲。归客莫相待，寻源殊未还。
　　◎卷.9【九日龙沙作，寄刘大昚虚】孟浩然
　　龙沙豫章北，九日挂帆过。风俗因时见，湖山发兴多。
　　客中谁送酒，棹里自成歌。歌竟乘流去，滔滔任夕波。
　　◎卷.10【寄赵正字】孟浩然
　　正字芸香阁，幽人竹素园。经过宛如昨，归卧寂无喧。
　　高鸟能择木，羝羊漫触藩。物情今已见，从此愿忘言。
　　◎卷.11【洞庭湖寄阎九】孟浩然
　　洞庭秋正阔，余欲泛归船。莫辨荆吴地，唯馀水共天。
　　渺瀰江树没，合沓海潮连。迟尔为舟楫，相将济巨川。
　　◎卷.12【秦中感秋，寄远上人（一作崔国辅诗）】孟浩然
　　一丘常欲卧，三径苦无资。北土非吾愿，东林怀我师。
　　黄金然桂尽，壮志逐年衰。日夕凉风至，闻蝉但益悲。
　　◎卷.13【宿永嘉江，寄山阴崔少府国辅】孟浩然
　　我行穷水国，君使入京华。相去日千里，孤帆天一涯。
　　卧闻海潮至，起视江月斜。借问同舟客，何时到永嘉。
　　◎卷.14【上巳洛中寄王九迥（一作王迥十九）】孟浩然
　　卜洛成周地，浮杯上巳筵。斗鸡寒食下，走马射堂前。
　　垂柳金堤合，平沙翠幕连。不知王逸少，何处会群贤。
　　◎卷.15【闻裴侍御朏自襄州司户除豫州司户，因以投寄】孟浩然
　　故人荆府掾，尚有柏台威。移职自樊衍，芳声闻帝畿。
　　昔余卧林巷，载酒过柴扉。松菊无时赏，乡园欲懒归。
　　◎卷.16【江上寄山阴崔少府国辅】孟浩然
　　春堤杨柳发，忆与故人期。草木本无意，荣枯自有时。
　　山阴定远近，江上日相思。不及兰亭会，空吟祓禊诗。
　　◎卷.17【夜泊庐江，闻故人在东寺，以诗寄之】孟浩然
　　江路经庐阜，松门入虎溪。闻君寻寂乐，清夜宿招提。
　　石镜山精怯，禅枝怖鸽栖。一灯如悟道，为照客心迷。
　　◎卷.18【宿桐庐江，寄广陵旧游】孟浩然
　　山暝闻猿愁，沧江急夜流。风鸣两岸叶，月照一孤舟。
　　建德非吾土，维扬忆旧游。还将两行泪，遥寄海西头。
　　◎卷.19【南还舟中寄袁太祝】孟浩然
　　沿溯非便习，风波厌苦辛。忽闻迁谷鸟，来报五陵春。
　　岭北回征帆，巴东问故人。桃源何处是，游子正迷津。
　　◎卷.20【东陂遇雨，率尔贻谢南池】孟浩然
　　田家春事起，丁壮就东陂。殷殷雷声作，森森雨足垂。
　　海虹晴始见，河柳润初移。予意在耕凿，因君问土宜。
　　◎卷.21【行至汝坟寄卢征君】孟浩然
　　行乏憩予驾，依然见汝坟。洛川方罢雪，嵩嶂有残云。
　　曳曳半空里，明明五色分。聊题一时兴，因寄卢征君。
　　◎卷.22【寄天台道士】孟浩然
　　海上求仙客，三山望几时。焚香宿华顶，裛露采灵芝。
　　屡蹑莓苔滑，将寻汗漫期。倘因松子去，长与世人辞。
　　◎卷.23【唐城馆中早发，寄杨使君】孟浩然
　　犯霜驱晓驾，数里见唐城。旅馆归心逼，荒村客思盈。
　　访人留后信，策蹇赴前程。欲识离魂断，长空听雁声。
　　◎卷.24【涧南即事，贻皎上人】孟浩然
　　弊庐在郭外，素产惟田园。左右林野旷，不闻朝市喧。
　　钓竿垂北涧，樵唱入南轩。书取幽栖事，将寻静者论。
　　◎卷.25【重酬李少府见赠】孟浩然
　　养疾衡檐下，由来浩气真。五行将禁火，十步任寻春。
　　致敬惟桑梓，邀欢即主人。回看后凋色，青翠有松筠。
　　◎卷.26【九日怀襄阳】孟浩然
　　去国似如昨，倏然经杪秋。岘山不可见，风景令人愁。
　　谁采篱下菊，应闲池上楼。宜城多美酒，归与葛强游。
　　◎卷.27【初出关旅亭夜坐，怀王大校书】孟浩然
　　向夕槐烟起，葱茏池馆曛。客中无偶坐，关外惜离群。
　　烛至萤光灭，荷枯雨滴闻。永怀芸阁友，寂寞滞扬云。
　　◎卷.28【人日登南阳驿门亭子，怀汉川诸友】孟浩然
　　朝来登陟处，不似艳阳时。异县殊风物，羁怀多所思。
　　剪花惊岁早，看柳讶春迟。未有南飞雁，裁书欲寄谁。
　　◎卷.29【早寒江上有怀（一作江上思归）】孟浩然
　　木落雁南度，北风江上寒。我家襄水上，遥隔楚云端。
　　乡泪客中尽，孤帆天际看。迷津欲有问，平海夕漫漫。
　　◎卷.30【闲园怀苏子】孟浩然
　　林园虽少事，幽独自多违。向夕开帘坐，庭阴落景微。
　　鸟过烟树宿，萤傍水轩飞。感念同怀子，京华去不归。
　　◎卷.31【同卢明府饯张郎中除义王府司马，海园作】孟浩然
　　上国山河列，贤王邸第开。故人分职去，潘令宠行来。
　　冠盖趋梁苑，江湘失楚材。豫愁轩骑动，宾客散池台。
　　◎卷.32【送张子容进士赴举】孟浩然
　　夕曛山照灭，送客出柴门。惆怅野中别，殷勤岐路言。
　　茂林予偃息，乔木尔飞翻。无使谷风诮，须令友道存。
　　◎卷.33【送张参明经举，兼向泾州觐省】孟浩然
　　十五彩衣年，承欢慈母前。孝廉因岁贡，怀橘向秦川。
　　四座推文举，中郎许仲宣。泛舟江上别，谁不仰神仙。
　　◎卷.34【送张祥之房陵】孟浩然
　　我家南渡头，惯习野人舟。日夕弄清浅，林湍逆上流。
　　山河据形胜，天地生豪酋。君意在利往，知音期自投。
　　◎卷.35【送吴宣从事（一作送苏六从军）】孟浩然
　　才有幕中士，宁无塞上勋。汉兵将灭虏，王粲始从军。
　　旌旆边庭去，山川地脉分。平生一匕首，感激赠夫君。
　　◎卷.36【送桓子之郢成礼】孟浩然
　　闻君驰彩骑，躞蹀指南荆。为结潘杨好，言过鄢郢城。
　　摽梅诗有赠，羔雁礼将行。今夜神仙女，应来感梦情。
　　◎卷.37【留别王侍御维】孟浩然
　　寂寂竟何待，朝朝空自归。欲寻芳草去，惜与故人违。
　　当路谁相假，知音世所稀。只应守索寞，还掩故园扉。
　　◎卷.38【早春润州送从弟还乡】孟浩然
　　兄弟游吴国，庭闱恋楚关。已多新岁感，更饯白眉还。
　　归泛西江水，离筵北固山。乡园欲有赠，梅柳著先攀。
　　◎卷.39【岘山饯房琯、崔宗之】孟浩然
　　贵贱平生隔，轩车是日来。青阳一觏止，云路豁然开。
　　祖道衣冠列，分亭驿骑催。方期九日聚，还待二星回。
　　◎卷.40【送谢录事之越】孟浩然
　　清旦江天迥，凉风西北吹。白云向吴会，征帆亦相随。
　　想到耶溪日，应探禹穴奇。仙书倘相示，予在此山陲。
　　◎卷.41【洛中送奚三还扬州】孟浩然
　　水国无边际，舟行共使风。羡君从此去，朝夕见乡中。
　　予亦离家久，南归恨不同。音书若有问，江上会相逢。
　　◎卷.42【送告八从军】孟浩然
　　男儿一片气，何必五车书。好勇方过我，多才便起予。
　　运筹将入幕，养拙就闲居。正待功名遂，从君继两疏。
　　◎卷.43【送元公之鄂渚，寻观主张骖鸾】孟浩然
　　桃花春水涨，之子忽乘流。岘首辞蛟浦，江中问鹤楼。
　　赠君青竹杖，送尔白蘋洲。应是神仙子，相期汗漫游。
　　◎卷.44【送王五昆季省觐】孟浩然
　　公子恋庭闱，劳歌涉海涯。水乘舟楫去，亲望老莱归。
　　斜日催乌鸟，清江照彩衣。平生急难意，遥仰鶺鴒飞。
　　◎卷.45【送崔遏】孟浩然
　　片玉来夸楚，治中作主人。江山增润色，词赋动阳春。
　　别馆当虚敞，离情任吐伸。因声两京旧，谁念卧漳滨。
　　◎卷.46【送卢少府使入秦】孟浩然
　　楚关望秦国，相去千里馀。州县勤王事，山河转使车。
　　祖筵江上列，离恨别前书。愿及芳年赏，娇莺二月初。
　　◎卷.47【送袁十岭南寻弟】孟浩然
　　早闻牛渚咏，今见鶺鴒心。羽翼嗟零落，悲鸣别故林。
　　苍梧白云远，烟水洞庭深。万里独飞去，南风迟尔音。
　　◎卷.48【永嘉别张子容】孟浩然
　　旧国余归楚，新年子北征。挂帆愁海路，分手恋朋情。
　　日夕故园意，汀洲春草生。何时一杯酒，重与季鹰倾。
　　◎卷.49【东京留别诸公（一题作京还别新丰诸友）】孟浩然
　　吾道昧所适，驱车还向东。主人开旧馆，留客醉新丰。
　　树绕温泉绿，尘遮晚日红。拂衣从此去，高步蹑华嵩。
　　◎卷.50【送袁太祝尉豫章】孟浩然
　　何幸遇休明，观光来上京。相逢武陵客，独送豫章行。
　　随牒牵黄绶，离群会墨卿。江南佳丽地，山水旧难名。
　　◎卷.51【都下送辛大之鄂】孟浩然
　　南国辛居士，言归旧竹林。未逢调鼎用，徒有济川心。
　　予亦忘机者，田园在汉阴。因君故乡去，遥寄式微吟。
　　◎卷.52【送席大】孟浩然
　　惜尔怀其宝，迷邦倦客游。江山历全楚，河洛越成周。
　　道路疲千里，乡园老一丘。知君命不偶，同病亦同忧。
　　◎卷.53【送贾升主簿之荆府】孟浩然
　　奉使推能者，勤王不暂闲。观风随按察，乘骑度荆关。
　　送别登何处，开筵旧岘山。征轩明日远，空望郢门间。
　　◎卷.54【送王大校书】孟浩然
　　导漾自嶓冢，东流为汉川。维桑君有意，解缆我开筵。
　　云雨从兹别，林端意渺然。尺书能不吝，时望鲤鱼传。
　　◎卷.55【游江西留别富阳裴、刘二少府】孟浩然
　　西上游江西，临流恨解携。千山叠成嶂，万水泻为溪。
　　石浅流难溯，藤长险易跻。谁怜问津者，岁晏此中迷。
　　◎卷.56【广陵别薛八（一题作送友东归）】孟浩然
　　士有不得志，栖栖吴楚间。广陵相遇罢，彭蠡泛舟还。
　　樯出江中树，波连海上山。风帆明日远，何处更追攀。
　　◎卷.57【送洗然弟进士举】孟浩然
　　献策金门去，承欢彩服违。以吾一日长，念尔聚星稀。
　　昏定须温席，寒多未授衣。桂枝如已擢，早逐雁南飞。
　　◎卷.58【崔明府宅夜观妓】孟浩然
　　白日既云暮，朱颜亦已酡。画堂初点烛，金幌半垂罗。
　　长袖平阳曲，新声子夜歌。从来惯留客，兹夕为谁多。
　　◎卷.59【同卢明府早秋宴张郎中海亭】孟浩然
　　侧听弦歌宰，文书游夏徒。故园欣赏竹，为邑幸来苏。
　　华省曾联事，仙舟复与俱。欲知临泛久，荷露渐成珠。
　　◎卷.60【卢明府早秋宴张郎中海园即事，得秋字（一作卢象诗）】孟浩然
　　邑有弦歌宰，翔鸾狎野鸥。眷言华省旧，暂拂海池游。
　　郁岛藏深竹，前溪对舞楼。更闻书即事，云物是清秋。
　　◎卷.61【宴荣二山池（一题作宴荣山人池亭）】孟浩然
　　甲第开金穴，荣期乐自多。枥嘶支遁马，池养右军鹅。
　　竹引携琴入，花邀载酒过。山公来取醉，时唱接z5歌。
　　◎卷.43【夏日与崔二十一同集卫明府宅（一作宴卫明府宅遇北使）】孟浩然
　　言避一时暑，池亭五月开。喜逢金马客，同饮玉人杯。
　　舞鹤乘轩至，游鱼拥钓来。座中殊未起，箫管莫相催。
　　◎卷.44【清明日宴梅道士房】孟浩然
　　林卧愁春尽，开轩览物华。忽逢青鸟使，邀入赤松家。
　　丹灶初开火，仙桃正落花。童颜若可驻，何惜醉流霞。
　　◎卷.45【寒夜张明府宅宴】孟浩然
　　瑞雪初盈尺，寒宵始半更。列筵邀酒伴，刻烛限诗成。
　　香炭金炉暖，娇弦玉指清。醉来方欲卧，不觉晓鸡鸣。
　　◎卷.46【宴张别驾新斋】孟浩然
　　世业传珪组，江城佐股肱。高斋征学问，虚薄滥先登。
　　讲论陪诸子，文章得旧朋。士元多赏激，衰病恨无能。
　　◎卷.47【与诸子登岘山】孟浩然
　　人事有代谢，往来成古今。江山留胜迹，我辈复登临。
　　水落鱼梁浅，天寒梦泽深。羊公碑字在，读罢泪沾襟。
　　◎卷.48【与杭州薛司户登樟亭楼作】孟浩然
　　水楼一登眺，半出青林高。帟幕英僚敞，芳筵下客叨。
　　山藏伯禹穴，城压伍胥涛。今日观溟涨，垂纶学钓鳌。
　　◎卷.49【寻天台山】孟浩然
　　吾友太乙子，餐霞卧赤城。欲寻华顶去，不惮恶溪名。
　　歇马凭云宿，扬帆截海行。高高翠微里，遥见石梁横。
　　◎卷.50【同曹三御史行泛湖归越】孟浩然
　　秋入诗人意，巴歌和者稀。泛湖同逸旅，吟会是思归。
　　白简徒推荐，沧洲已拂衣。杳冥云外去，谁不羡鸿飞。
　　◎卷.51【晚泊浔阳望庐山】孟浩然
　　挂席几千里，名山都未逢。泊舟浔阳郭，始见香炉峰。
　　尝读远公传，永怀尘外踪。东林精舍近，日暮但闻钟。
　　◎卷.52【陪张丞相登嵩阳楼】孟浩然
　　独步人何在，嵩阳有故楼。岁寒问耆旧，行县拥诸侯。
　　林莽北弥望，沮漳东会流。客中遇知己，无复越乡忧。
　　◎卷.53【武陵泛舟】孟浩然
　　武陵川路狭，前棹入花林。莫测幽源里，仙家信几深。
　　水回青嶂合，云度绿溪阴。坐听闲猿啸，弥清尘外心。
　　◎卷.54【与颜钱塘登障楼望潮作】孟浩然
　　百里闻雷震，鸣弦暂辍弹。府中连骑出，江上待潮观。
　　照日秋云迥，浮天渤澥宽。惊涛来似雪，一坐凛生寒。
　　◎卷.55【姚开府山池】孟浩然
　　主人新邸第，相国旧池台。馆是招贤辟，楼因教舞开。
　　轩车人已散，箫管凤初来。今日龙门下，谁知文举才。
　　◎卷.56【夏日浮舟过陈大水亭（一作浮舟过滕逸人别业）】孟浩然
　　水亭凉气多，闲棹晚来过。涧影见松竹，潭香闻芰荷。
　　野童扶醉舞，山鸟助酣歌。幽赏未云遍，烟光奈夕何。
　　◎卷.57【与白明府游江】孟浩然
　　故人来自远，邑宰复初临。执手恨为别，同舟无异心。
　　沿洄洲渚趣，演漾弦歌音。谁识躬耕者，年年梁甫吟。
　　◎卷.58【游凤林寺西岭】孟浩然
　　共喜年华好，来游水石间。烟容开远树，春色满幽山。
　　壶酒朋情洽，琴歌野兴闲。莫愁归路暝，招月伴人还。
　　◎卷.59【秋日陪李侍御渡松滋江】孟浩然
　　南纪西江阔，皇华御史雄。截流宁假楫，挂席自生风。
　　僚寀争攀鹢，鱼龙亦避骢。坐听白雪唱，翻入棹歌中。
　　◎卷.60【陪独孤使君同与萧员外证登万山亭】孟浩然
　　万山青嶂曲，千骑使君游。神女鸣环佩，仙郎接献酬。
　　遍观云梦野，自爱江城楼。何必东南守，空传沈隐侯。
　　◎卷.61【秋登张明府海亭】孟浩然
　　海亭秋日望，委曲见江山。染翰聊题壁，倾壶一解颜。
　　歌逢彭泽令，归赏故园间。予亦将琴史，栖迟共取闲。
　　◎卷.62【临涣裴明府席遇张十一、房六】孟浩然
　　河县柳林边，河桥晚泊船。文叨才子会，官喜故人连。
　　笑语同今夕，轻肥异往年。晨风理归棹，吴楚各依然。
　　◎卷.63【梅道士水亭】孟浩然
　　傲吏非凡吏，名流即道流。隐居不可见，高论莫能酬。
　　水接仙源近，山藏鬼谷幽。再来迷处所，花下问渔舟。
　　◎卷.64【游景空寺兰若】孟浩然
　　龙象经行处，山腰度石关。屡迷青嶂合，时爱绿萝闲。
　　宴息花林下，高谈竹屿间。寥寥隔尘事，疑是入鸡山。
　　◎卷.65【陪李侍御访聪上人禅居（一作陪柏台友访聪上人）】孟浩然
　　欣逢柏台友，共谒聪公禅。石室无人到，绳床见虎眠。
　　阴崖常抱雪，枯涧为生泉。出处虽云异，同欢在法筵。
　　◎卷.66【游精思观回，王白云在后】孟浩然
　　出谷未停午，到家日已曛。回瞻下山路，但见牛羊群。
　　樵子暗相失，草虫寒不闻。衡门犹未掩，伫立望夫君。
　　◎卷.67【夏日辨玉法师茅斋】孟浩然
　　夏日茅斋里，无风坐亦凉。竹林深笋穊，藤架引梢长。
　　燕觅巢窠处，蜂来造蜜房。物华皆可玩，花蕊四时芳。
　　◎卷.68【与张折冲游耆闍寺】孟浩然
　　释子弥天秀，将军武库才。横行塞北尽，独步汉南来。
　　贝叶传金口，山楼作赋开。因君振嘉藻，江楚气雄哉。
　　◎卷.69【游精思，题观主山房】孟浩然
　　误入桃源里，初怜竹径深。方知仙子宅，未有世人寻。
　　舞鹤过闲砌，飞猿啸密林。渐通玄妙理，深得坐忘心。
　　◎卷.70【宿立公房】孟浩然
　　支遁初求道，深公笑买山。何如石岩趣，自入户庭间。
　　苔涧春泉满，萝轩夜月闲。能令许玄度，吟卧不知还。
　　◎卷.71【寻陈逸人故居】孟浩然
　　人事一朝尽，荒芜三径休。始闻漳浦卧，奄作岱宗游。
　　池水犹含墨，风云已落秋。今宵泉壑里，何处觅藏舟。
　　◎卷.72【寻梅道士（一作寻梅道士张山人）】孟浩然
　　彭泽先生柳，山阴道士鹅。我来从所好，停策汉阴多。
　　重以观鱼乐，因之鼓枻歌。崔徐迹未朽，千载揖清波。
　　◎卷.73【陪姚使君题惠上人房】孟浩然
　　带雪梅初暖，含烟柳尚青。来窥童子偈，得听法王经。
　　会理知无我，观空厌有形。迷心应觉悟，客思未遑宁。
　　◎卷.74【晚春题远上人南亭】孟浩然
　　给园支遁隐，虚寂养身和。春晚群木秀，间关黄鸟歌。
　　林栖居士竹，池养右军鹅。炎月北窗下，清风期再过。
　　◎卷.75【题大禹寺义公禅房】孟浩然
　　义公习禅处，结构依空林。户外一峰秀，阶前群壑深。
　　夕阳连雨足，空翠落庭阴。看取莲花净，应知不染心。
　　◎卷.76【寻白鹤岩张子容隐居】孟浩然
　　白鹤青岩半，幽人有隐居。阶庭空水石，林壑罢樵渔。
　　岁月青松老，风霜苦竹疏。睹兹怀旧业，回策返吾庐。
　　◎卷.77【题融公兰若（一作题容山主兰若）】孟浩然
　　精舍买金开，流泉绕砌回。芰荷薰讲席，松柏映香台。
　　法雨晴飞去，天花昼下来。谈玄殊未已，归骑夕阳催。
　　◎卷.78【过景空寺故融公兰若（或作过潜上人旧房、悼正弘禅师）】孟浩然
　　池上青莲宇，林间白马泉。故人成异物，过客独潸然。
　　既礼新松塔，还寻旧石筵。平生竹如意，犹挂草堂前。
　　◎卷.79【题张野人园庐】孟浩然
　　与君园庐并，微尚颇亦同。耕钓方自逸，壶觞趣不空。
　　门无俗士驾，人有上皇风。何处先贤传，惟称庞德公。
　　◎卷.80【李少府与杨九再来】孟浩然
　　弱岁早登龙，今来喜再逢。如何春月柳，犹忆岁寒松。
　　烟火临寒食，笙歌达曙钟。喧喧斗鸡道，行乐羡朋从。
　　◎卷.81【寻张五回夜园作】孟浩然
　　闻就庞公隐，移居近洞湖。兴来林是竹，归卧谷名愚。
　　挂席樵风便，开轩琴月孤。岁寒何用赏，霜落故园芜。
　　◎卷.82【裴司士、员司户见寻（一题作裴司士见访）】孟浩然
　　府僚能枉驾，家酝复新开。落日池上酌，清风松下来。
　　厨人具鸡黍，稚子摘杨梅。谁道山公醉，犹能骑马回。
　　◎卷.83【春中喜王九相寻（一题作晚春）】孟浩然
　　二月湖水清，家家春鸟鸣。林花扫更落，径草踏还生。
　　酒伴来相命，开尊共解酲。当杯已入手，歌妓莫停声。
　　◎卷.84【李氏园林卧疾】孟浩然
　　我爱陶家趣，园林无俗情。春雷百卉坼，寒食四邻清。
　　伏枕嗟公干，归山羡子平。年年白社客，空滞洛阳城。
　　◎卷.85【过故人庄】孟浩然
　　故人具鸡黍，邀我至田家。绿树村边合，青山郭外斜。
　　开筵面场圃，把酒话桑麻。待到重阳日，还来就菊花。
　　◎卷.86【张七及辛大见寻南亭醉作（一作张七及辛大见访）】孟浩然
　　山公能饮酒，居士好弹筝。世外交初得，林中契已并。
　　纳凉风飒至，逃暑日将倾。便就南亭里，馀尊惜解酲。
　　◎卷.87【岁暮归南山（一题作归故园作，一作归终南山）】孟浩然
　　北阙休上书，南山归敝庐。不才明主弃，多病故人疏。
　　白发催年老，青阳逼岁除。永怀愁不寐，松月夜窗虚。
　　◎卷.88【南山下与老圃期种瓜】孟浩然
　　樵牧南山近，林闾北郭赊。先人留素业，老圃作邻家。
　　不种千株橘，惟资五色瓜。邵平能就我，开径剪蓬麻。
　　◎卷.89【溯江至武昌】孟浩然
　　家本洞湖上，岁时归思催。客心徒欲速，江路苦邅回。
　　残冻因风解，新正度腊开。行看武昌柳，仿佛映楼台。
　　◎卷.90【舟中晓望】孟浩然
　　挂席东南望，青山水国遥。舳舻争利涉，来往接风潮。
　　问我今何去，天台访石桥。坐看霞色晓，疑是赤城标。
　　◎卷.91【自洛之越】孟浩然
　　皇皇三十载，书剑两无成。山水寻吴越，风尘厌洛京。
　　扁舟泛湖海，长揖谢公卿。且乐杯中物，谁论世上名。
　　◎卷.92【途中遇晴】孟浩然
　　已失巴陵雨，犹逢蜀坂泥。天开斜景遍，山出晚云低。
　　馀湿犹沾草，残流尚入溪。今宵有明月，乡思远凄凄。
　　◎卷.93【归至郢中】孟浩然
　　远游经海峤，返棹归山阿。日夕见乔木，乡关在伐柯。
　　愁随江路尽，喜入郢门多。左右看桑土，依然即匪他。
　　◎卷.94【夕次蔡阳馆】孟浩然
　　日暮马行疾，城荒人住稀。听歌知近楚，投馆忽如归。
　　鲁堰田畴广，章陵气色微。明朝拜嘉庆，须著老莱衣。
　　◎卷.95【他乡七夕】孟浩然
　　他乡逢七夕，旅馆益羁愁。不见穿针妇，空怀故国楼。
　　绪风初减热，新月始临秋。谁忍窥河汉，迢迢问斗牛。
　　◎卷.96【夜泊牛渚，趁薛八船不及】孟浩然
　　星罗牛渚夕，风退鹢舟迟。浦溆尝同宿，烟波忽间之。
　　榜歌空里失，船火望中疑。明发泛潮海，茫茫何处期。
　　◎卷.97【晓入南山】孟浩然
　　瘴气晓氛氲，南山复水云。鲲飞今始见，鸟坠旧来闻。
　　地接长沙近，江从汨渚分。贾生曾吊屈，予亦痛斯文。
　　◎卷.98【夜渡湘水（一作崔国辅诗）】孟浩然
　　客舟贪利涉，暗里渡湘川。露气闻芳杜，歌声识采莲。
　　榜人投岸火，渔子宿潭烟。行侣时相问，浔阳何处边。
　　◎卷.99【赴京途中遇雪】孟浩然
　　迢递秦京道，苍茫岁暮天。穷阴连晦朔，积雪满山川。
　　落雁迷沙渚，饥乌集野田。客愁空伫立，不见有人烟。
　　◎卷.100【途次望乡】孟浩然
　　客行愁落日，乡思重相催。况在他山外，天寒夕鸟来。
　　雪深迷郢路，云暗失阳台。可叹凄惶子，高歌谁为媒。
　　◎卷.101【永嘉上浦馆逢张八子容（一题作永嘉浦逢张子容客卿）】孟浩然
　　逆旅相逢处，江村日暮时。众山遥对酒，孤屿共题诗。
　　廨宇邻蛟室，人烟接岛夷。乡园万馀里，失路一相悲。
　　◎卷.102【宿武阳即事（一作宿武阳川）】孟浩然
　　川暗夕阳尽，孤舟泊岸初。岭猿相叫啸，潭嶂似空虚。
　　就枕灭明烛，扣舷闻夜渔。鸡鸣问何处，人物是秦馀。
　　◎卷.103【渡扬子江】孟浩然
　　桂楫中流望，京江两畔明。林开扬子驿，山出润州城。
　　海尽边阴静，江寒朔吹生。更闻枫叶下，淅沥度秋声。
　　◎卷.104【田家元日】孟浩然
　　昨夜斗回北，今朝岁起东。我年已强仕，无禄尚忧农。
　　桑野就耕父，荷锄随牧童。田家占气候，共说此年丰。
　　◎卷.105【九日得新字】孟浩然
　　初九未成旬，重阳即此晨。登高闻古事，载酒访幽人。
　　落帽恣欢饮，授衣同试新。茱萸正可佩，折取寄情亲。
　　◎卷.106【除夜乐城逢张少府】孟浩然
　　云海泛瓯闽，风潮泊岛滨。何知岁除夜，得见故乡亲。
　　余是乘槎客，君为失路人。平生复能几，一别十馀春。
　　◎卷.107【岁除夜会乐城张少府宅】孟浩然
　　畴昔通家好，相知无间然。续明催画烛，守岁接长筵。
　　旧曲梅花唱，新正柏酒传。客行随处乐，不见度年年。
　　◎卷.108【寒夜】孟浩然
　　闺夕绮窗闭，佳人罢缝衣。理琴开宝匣，就枕卧重帏。
　　夜久灯花落，薰笼香气微。锦衾重自暖，遮莫晓霜飞。
　　◎卷.109【赋得盈盈楼上女】孟浩然
　　夫婿久离别，青楼空望归。妆成卷帘坐，愁思懒缝衣。
　　燕子家家入，杨花处处飞。空床难独守，谁为报金徽。
　　◎卷.110【春意（一题作春怨）】孟浩然
　　佳人能画眉，妆罢出帘帷。照水空自爱，折花将遗谁。
　　春情多艳逸，春意倍相思。愁心极杨柳，一种乱如丝。
　　◎卷.111【闺情】孟浩然
　　一别隔炎凉，君衣忘短长。裁缝无处等，以意忖情量。
　　畏瘦疑伤窄，防寒更厚装。半啼封裹了，知欲寄谁将。
　　◎卷.112【美人分香】孟浩然
　　艳色本倾城，分香更有情。髻鬟垂欲解，眉黛拂能轻。
　　舞学平阳态，歌翻子夜声。春风狭斜道，含笑待逢迎。
　　◎卷.113【伤岘山云表观主】孟浩然
　　少小学书剑，秦吴多岁年。归来一登眺，陵谷尚依然。
　　岂意餐霞客，溘随朝露先。因之问闾里，把臂几人全。
　　◎卷.114【题梧州陈司马山斋（一作宋之问诗）】孟浩然
　　南国无霜霰，连年对物华。青林暗换叶，红蕊亦开花。
　　春去无山鸟，秋来见海槎。流芳虽可悦，会自泣长沙。
　　◎卷.115【岁除夜有怀（一题作除夜）】孟浩然
　　迢递三巴路，羁危万里身。乱山残雪夜，孤烛异乡人。
　　渐与骨肉远，转于奴仆亲。那堪正飘泊，来日岁华新。
　　◎卷.116【登安阳城楼】孟浩然
　　县城南面汉江流，江涨开成南雍州。才子乘春来骋望，
　　群公暇日坐销忧。楼台晚映青山郭，罗绮晴骄绿水洲。
　　向夕波摇明月动，更疑神女弄珠游。
　　◎卷.117【登万岁楼】孟浩然
　　万岁楼头望故乡，独令乡思更茫茫。天寒雁度堪垂泪，
　　日落猿啼欲断肠。曲引古堤临冻浦，斜分远岸近枯杨。
　　今朝偶见同袍友，却喜家书寄八行。
　　◎卷.118【除夜有怀】孟浩然
　　五更钟漏欲相催，四气推迁往复回。帐里残灯才去焰，
　　炉中香气尽成灰。渐看春逼芙蓉枕，顿觉寒销竹叶杯。
　　守岁家家应未卧，相思那得梦魂来。
　　◎卷.119【春情】孟浩然
　　青楼晓日珠帘映，红粉春妆宝镜催。已厌交欢怜枕席，
　　相将游戏绕池台。坐时衣带萦纤草，行即裙裾扫落梅。
　　更道明朝不当作，相期共斗管弦来。
　　◎卷.120【长安早春（一作张子容诗）】孟浩然
　　关戍惟东井，城池起北辰。咸歌太平日，共乐建寅春。
　　雪尽青山树，冰开黑水滨。草迎金埒马，花伴玉楼人。
　　鸿渐看无数，莺歌听欲频。何当遂荣擢，归及柳条新。
　　◎卷.121【荆门上张丞相】孟浩然
　　共理分荆国，招贤愧不材。召南风更阐，丞相阁还开。
　　觏止欣眉睫，沉沦拔草莱。坐登徐孺榻，频接李膺杯。
　　始慰蝉鸣柳，俄看雪间梅。四时年籥尽，千里客程催。
　　日下瞻归翼，沙边厌曝鳃。伫闻宣室召，星象列三台。
　　◎卷.122【陪张丞相登荆城楼，因寄蓟州张使君及浪泊戍主刘家】孟浩然
　　蓟门天北畔，铜柱日南端。出守声弥远，投荒法未宽。
　　侧身聊倚望，携手莫同欢。白璧无瑕玷，青松有岁寒。
　　府中丞相阁，江上使君滩。兴尽回舟去，方知行路难。
　　◎卷.123【陪张丞相祠紫盖山，途经玉泉寺】孟浩然
　　望秩宣王命，斋心待漏行。青衿列胄子，从事有参卿。
　　五马寻归路，双林指化城。闻钟度门近，照胆玉泉清。
　　皂盖依松憩，缁徒拥锡迎。天宫上兜率，沙界豁迷明。
　　欲就终焉志，恭闻智者名。人随逝水没，波逐覆舟倾。
　　想像若在眼，周流空复情。谢公还欲卧，谁与济苍生。
　　◎卷.124【陪张丞相自松滋江东泊渚宫】孟浩然
　　放溜下松滋，登舟命楫师。讵忘经济日，不惮沍寒时。
　　洗帻岂独古，濯缨良在兹。政成人自理，机息鸟无疑。
　　云物凝孤屿，江山辨四维。晚来风稍急，冬至日行迟。
　　腊响惊云梦，渔歌激楚辞。渚宫何处是，川暝欲安之。
　　◎卷.125【和张判官登万山亭，因赠洪府都督韩公】孟浩然
　　韩公是襄士，日赏城西岑。结构意不浅，岩潭趣转深。
　　皇华一动咏，荆国几谣吟。旧径兰勿剪，新堤柳欲阴。
　　砌傍馀怪石，沙上有闲禽。自牧豫章郡，空瞻枫树林。
　　因声寄流水，善听在知音。耆旧眇不接，崔徐无处寻。
　　物情多贵远，贤俊岂无今。迟尔长江暮，澄清一洗心。
　　◎卷.126【和宋太史北楼新亭】孟浩然
　　返耕意未遂，日夕登城隅。谁道山林近，坐为符竹拘。
　　丽谯非改作，轩槛是新图。远水自嶓冢，长云吞具区。
　　愿随江燕贺，羞逐府僚趋。欲识狂歌者，丘园一竖儒。
　　◎卷.127【赠萧少府】孟浩然
　　上德如流水，安仁道若山。闻君秉高节，而得奉清颜。
　　鸿渐升仪羽，牛刀列下班。处腴能不润，居剧体常闲。
　　去诈人无谄，除邪吏息奸。欲知清与洁，明月照澄湾。
　　◎卷.128【秦中苦雨思归，赠袁左丞、贺侍郎】孟浩然
　　苦学三十载，闭门江汉阴。用贤遭圣日，羁旅属秋霖。
　　岂直昏垫苦，亦为权势沈。二毛催白发，百镒罄黄金。
　　泪忆岘山堕，愁怀湘水深。谢公积愤懑，庄舄空谣吟。
　　跃马非吾事，狎鸥宜我心。寄言当路者，去矣北山岑。
　　◎卷.129【同张明府碧溪赠答】孟浩然
　　别业闻新制，同声和者多。还看碧溪答，不羡绿珠歌。
　　自有阳台女，朝朝拾翠过。绮筵铺锦绣，妆牖闭藤萝。
　　秩满休闲日，春馀景气和。仙凫能作伴，罗袜共凌波。
　　曲岛寻花药，回潭折芰荷。更怜斜日照，红粉艳青娥。
　　◎卷.130【久滞越中，贻谢南池、会稽贺少府】孟浩然
　　陈平无产业，尼父倦东西。负郭昔云翳，问津今亦迷。
　　未能忘魏阙，空此滞秦稽。两见夏云起，再闻春鸟啼。
　　怀仙梅福市，访旧若耶溪。圣主贤为宝，君何隐遁栖。
　　◎卷.131【送韩使君除洪州都曹（韩公父常为襄州使）】孟浩然
　　述职抚荆衡，分符袭宠荣。往来看拥传，前后赖专城。
　　勿翦棠犹在，波澄水更清。重推江汉理，旋改豫章行。
　　召父多遗爱，羊公有令名。衣冠列祖道，耆旧拥前旌。
　　岘首晨风送，江陵夜火迎。无才惭孺子，千里愧同声。
　　◎卷.132【送莫甥兼诸昆弟从韩司马入西军】孟浩然
　　念尔习诗礼，未曾违户庭。平生早偏露，万里更飘零。
　　坐弃三牲养，行观八阵形。饰装辞故里，谋策赴边庭。
　　壮志吞鸿鹄，遥心伴鶺鴒。所从文且武，不战自应宁。
　　◎卷.133【岘山送萧员外之荆州】孟浩然
　　岘山江岸曲，郢水郭门前。自古登临处，非今独黯然。
　　亭楼明落照，井邑秀通川。涧竹生幽兴，林风入管弦。
　　再飞鹏激水，一举鹤冲天。伫立三荆使，看君驷马旋。
　　◎卷.134【送王昌龄之岭南】孟浩然
　　洞庭去远近，枫叶早惊秋。岘首羊公爱，长沙贾谊愁。
　　土毛无缟纻，乡味有槎头。已抱沈痼疾，更贻魑魅忧。
　　数年同笔砚，兹夕间衾裯。意气今何在，相思望斗牛。
　　◎卷.135【岘山送张去非游巴东（一题作岘山亭送朱大）】孟浩然
　　岘山南郭外，送别每登临。沙岸江村近，松门山寺深。
　　一言予有赠，三峡尔将寻。祖席宜城酒，征途云梦林。
　　蹉跎游子意，眷恋故人心。去矣勿淹滞，巴东猿夜吟。
　　◎卷.136【奉先张明府休沐还乡，海亭宴集（探得阶字）】孟浩然
　　自君理畿甸，予亦经江淮。万里书信断，数年云雨乖。
　　归来休浣日，始得赏心谐。朱绂恩虽重，沧洲趣每怀。
　　树低新舞阁，山对旧书斋。何以发秋兴，阴虫鸣夜阶。
　　◎卷.137【宴张记室宅】孟浩然
　　甲第金张馆，门庭车骑多。家封汉阳郡，文会楚材过。
　　曲岛浮觞酌，前山入咏歌。妓堂花映发，书阁柳逶迤。
　　玉指调筝柱，金泥饰舞罗。宁知书剑者，岁月独蹉跎。
　　◎卷.138【宴崔明府宅夜观妓】孟浩然
　　画堂观妙妓，长夜正留宾。烛吐莲花艳，妆成桃李春。
　　髻鬟低舞席，衫袖掩歌唇。汗湿偏宜粉，罗轻讵著身。
　　调移筝柱促，欢会酒杯频。倘使曹王见，应嫌洛浦神。
　　◎卷.139【卢明府九日岘山宴袁使君、张郎中、崔员外】孟浩然
　　宇宙谁开辟，江山此郁盘。登临今古用，风俗岁时观。
　　地理荆州分，天涯楚塞宽。百城今刺史，华省旧郎官。
　　共美重阳节，俱怀落帽欢。酒邀彭泽载，琴辍武城弹。
　　献寿先浮菊，寻幽或藉兰。烟虹铺藻翰，松竹挂衣冠。
　　叔子神如在，山公兴未阑。传闻骑马醉，还向习池看。
　　◎卷.140【登龙兴寺阁】孟浩然
　　阁道乘空出，披轩远目开。逶迤见江势，客至屡缘回。
　　兹郡何填委，遥山复几哉。苍苍皆草木，处处尽楼台。
　　骤雨一阳散，行舟四海来。鸟归馀兴远，周览更裴回。
　　◎卷.141【登总持寺浮图】孟浩然
　　半空跻宝塔，晴望尽京华。竹绕渭川遍，山连上苑斜。
　　四门开帝宅，阡陌俯人家。累劫从初地，为童忆聚沙。
　　一窥功德见，弥益道心加。坐觉诸天近，空香送落花。
　　◎卷.142【与崔二十一游镜湖，寄包、贺二公】孟浩然
　　试览镜湖物，中流到底清。不知鲈鱼味，但识鸥鸟情。
　　帆得樵风送，春逢谷雨晴。将探夏禹穴，稍背越王城。
　　府掾有包子，文章推贺生。沧浪醉后唱，因此寄同声。
　　◎卷.143【夜登孔伯昭南楼，时沈太清、朱升在座】孟浩然
　　谁家无风月，此地有琴尊。山水会稽郡，诗书孔氏门。
　　再来值秋杪，高阁夜无喧。华烛罢然蜡，清弦方奏鹍。
　　沈生隐侯胤，朱子买臣孙。好我意不浅，登兹共话言。
　　◎卷.144【陪卢明府泛舟回作】孟浩然
　　百里行春返，清流逸兴多。鹢舟随雁泊，江火共星罗。
　　已救田家旱，仍医俗化讹。文章推后辈，风雅激颓波。
　　高岸迷陵谷，新声满棹歌。犹怜不才子，白首未登科。
　　◎卷.145【腊月八日于剡县石城寺礼拜】孟浩然
　　石壁开金像，香山倚铁围。下生弥勒见，回向一心归。
　　竹柏禅庭古，楼台世界稀。夕岚增气色，馀照发光辉。
　　讲席邀谈柄，泉堂施浴衣。愿承功德水，从此濯尘机。
　　◎卷.146【同独孤使君东斋作】孟浩然
　　郎官旧华省，天子命分忧。襄土岁频旱，随车雨再流。
　　云阴自南楚，河润及东周。廨宇宜新霁，田家贺有秋。
　　竹间残照入，池上夕阳浮。寄谢东阳守，何如八咏楼。
　　◎卷.147【同王九题就师山房】孟浩然
　　晚憩支公室，故人逢右军。轩窗避炎暑，翰墨动新文。
　　竹蔽檐前日，雨随阶下云。周游清荫遍，吟卧夕阳曛。
　　江静棹歌歇，溪深樵语闻。归途未忍去，携手恋清芬。
　　◎卷.148【冬至后过吴、张二子檀溪别业】孟浩然
　　卜筑因自然，檀溪不更穿。园庐二友接，水竹数家连。
　　直与南山对，非关选地偏。草堂时偃曝，兰枻日周旋。
　　外事情都远，中流性所便。闲垂太公钓，兴发子猷船。
　　余亦幽栖者，经过窃慕焉。梅花残腊月，柳色半春天。
　　鸟泊随阳雁，鱼藏缩项鳊。停杯问山简，何似习池边。
　　◎卷.149【韩大使东斋会岳上人、诸学士】孟浩然
　　郡守虚陈榻，林间召楚材。山川祈雨毕，云物喜晴开。
　　抗礼尊缝掖，临流揖渡杯。徒攀朱仲李，谁荐和羹梅。
　　翰墨缘情制，高深以意裁。沧洲趣不远，何必问蓬莱。
　　◎卷.150【上巳日涧南园期王山人、陈七诸公不至】孟浩然
　　摇艇候明发，花源弄晚春。在山怀绮季，临汉忆荀陈。
　　上巳期三月，浮杯兴十旬。坐歌空有待，行乐恨无邻。
　　日晚兰亭北，烟开曲水滨。浴蚕逢姹女，采艾值幽人。
　　石壁堪题序，沙场好解绅。群公望不至，虚掷此芳晨。
　　◎卷.151【齿坐呈山南诸隐】孟浩然
　　习公有遗坐，高在白云陲。樵子不见识，山僧赏自知。
　　以余为好事，携手一来窥。竹露闲夜滴，松风清昼吹。
　　从来抱微尚，况复感前规。于此无奇策，苍生奚以为。
　　◎卷.152【来闍黎新亭作】孟浩然
　　八解禅林秀，三明给苑才。地偏香界远，心净水亭开。
　　傍险山查立，寻幽石径回。瑞花长自下，灵药岂须栽。
　　碧网交红树，清泉尽绿苔。戏鱼闻法聚，闲鸟诵经来。
　　弃象玄应悟，忘言理必该。静中何所得，吟咏也徒哉。
　　◎卷.153【西山寻辛谔】孟浩然
　　漾舟寻水便，因访故人居。落日清川里，谁言独羡鱼。
　　石潭窥洞彻，沙岸历纡徐。竹屿见垂钓，茅斋闻读书。
　　款言忘景夕，清兴属凉初。回也一瓢饮，贤哉常晏如。
　　◎卷.154【题长安主人壁】孟浩然
　　久废南山田，叨陪东阁贤。欲随平子去，犹未献甘泉。
　　枕籍琴书满，褰帷远岫连。我来如昨日，庭树忽鸣蝉。
　　促织惊寒女，秋风感长年。授衣当九月，无褐竟谁怜。
　　◎卷.155【行出东山望汉川（一题作行至汉川作）】孟浩然
　　异县非吾土，连山尽绿篁。平田出郭少，盘坂入云长。
　　万壑归於汉，千峰划彼苍。猿声乱楚峡，人语带巴乡。
　　石上攒椒树，藤间缀蜜房。雪馀春未暖，岚解昼初阳。
　　征马疲登顿，归帆爱渺茫。坐欣沿溜下，信宿见维桑。
　　◎卷.156【夜泊宣城界（一题作旅行欲泊宣州界）】孟浩然
　　西塞沿江岛，南陵问驿楼。湖平津济阔，风止客帆收。
　　去去怀前浦，茫茫泛夕流。石逢罗刹碍，山泊敬亭幽。
　　火识梅根冶，烟迷杨叶洲。离家复水宿，相伴赖沙鸥。
　　◎卷.157【下赣石】孟浩然
　　赣石三百里，沿洄千嶂间。沸声常活活，洊势亦潺潺。
　　跳沫鱼龙沸，垂藤猿狖攀。榜人苦奔峭，而我忘险艰。
　　放溜情弥惬，登舻目自闲。暝帆何处宿，遥指落星湾。
　　◎卷.158【初年乐城馆中卧疾怀归作】孟浩然
　　异县天隅僻，孤帆海畔过。往来乡信断，留滞客情多。
　　腊月闻雷震，东风感岁和。蛰虫惊户穴，巢鹊眄庭柯。
　　徒对芳尊酒，其如伏枕何。归屿理舟楫，江海正无波。
　　◎卷.159【醉后赠马四】孟浩然
　　四海重然诺，吾尝闻白眉。秦城游侠客，相得半酣时。
　　◎卷.160【赠王九】孟浩然
　　日暮田家远，山中勿久淹。归人须早去，稚子望陶潜。
　　◎卷.161【登岘山亭，寄晋陵张少府】孟浩然
　　岘首风湍急，云帆若鸟飞。凭轩试一问，张翰欲来归。
　　◎卷.162【送朱大入秦】孟浩然
　　游人武陵去，宝剑直千金。分手脱相赠，平生一片心。
　　◎卷.163【送友人之京】孟浩然
　　君登青云去，予望青山归。云山从此别，泪湿薜萝衣。
　　◎卷.164【送张郎中迁京】孟浩然
　　碧溪常共赏，朱邸忽迁荣。豫有相思意，闻君琴上声。
　　◎卷.165【同张将蓟门观灯】孟浩然
　　异俗非乡俗，新年改故年。蓟门看火树，疑是烛龙燃。
　　◎卷.166【张郎中梅园中】孟浩然
　　绮席铺兰杜，珠盘折芰荷。故园留不住，应是恋弦歌。
　　◎卷.167【北涧泛舟】孟浩然
　　北涧流恒满，浮舟触处通。沿洄自有趣，何必五湖中。
　　◎卷.168【春晓】孟浩然
　　春眠不觉晓，处处闻啼鸟。夜来风雨声，花落知多少。
　　◎卷.169【洛中访袁拾遗不遇】孟浩然
　　洛阳访才子，江岭作流人。闻说梅花早，何如北地春。
　　◎卷.170【寻菊花潭主人不遇】孟浩然
　　行至菊花潭，村西日已斜。主人登高去，鸡犬空在家。
　　◎卷.171【檀溪寻故人（一题作檀溪寻古）】孟浩然
　　花伴成龙竹，池分跃马溪。田园人不见，疑向洞中栖。
　　◎卷.172【扬子津望京口】孟浩然
　　北固临京口，夷山近海滨。江风白浪起，愁杀渡头人。
　　◎卷.173【同储十二洛阳道中作】孟浩然
　　珠弹繁华子，金羁游侠人。酒酣白日暮，走马入红尘。
　　◎卷.174【初下浙江舟中口号】孟浩然
　　八月观潮罢，三江越海浔。回瞻魏阙路，空复子牟心。
　　◎卷.175【宿建德江】孟浩然
　　移舟泊烟渚，日暮客愁新。野旷天低树，江清月近人。
　　◎卷.176【问舟子】孟浩然
　　向夕问舟子，前程复几多。湾头正堪泊，淮里足风波。
　　◎卷.177【戏题（一作戏赠主人）】孟浩然
　　客醉眠未起，主人呼解酲。已言鸡黍熟，复道瓮头清。
　　◎卷.178【凉州词】孟浩然
　　浑成紫檀金屑文，作得琵琶声入云。
　　胡地迢迢三万里，那堪马上送明君。
　　异方之乐令人悲，羌笛胡笳不用吹。
　　坐看今夜关山月，思杀边城游侠儿。
　　◎卷.179【送新安张少府归秦中（一题作越中送人归秦中）】孟浩然
　　试登秦岭望秦川，遥忆青门春可怜。
　　仲月送君从此去，瓜时须及邵平田。
　　◎卷.180【送杜十四之江南（一题作送杜晃进士之东吴）】孟浩然
　　荆吴相接水为乡，君去春江正淼茫。
　　日暮征帆何处泊，天涯一望断人肠。
　　◎卷.181【渡浙江问舟中人（一题作济江问同舟人。一作崔国辅诗）】孟浩然
　　潮落江平未有风，扁舟共济与君同。
　　时时引领望天末，何处青山是越中。
　　◎卷.182【初秋】孟浩然
　　不觉初秋夜渐长，清风习习重凄凉。
　　炎炎暑退茅斋静，阶下丛莎有露光。
　　◎卷.183【过融上人兰若】孟浩然
　　山头禅室挂僧衣，窗外无人水鸟飞。
　　黄昏半在下山路，却听泉声恋翠微。
　　◎卷.184【句】孟浩然
　　微云淡河汉，疏雨滴梧桐。
　　逐逐怀良驭，萧萧顾乐鸣。（《省试骐骥长鸣》诗，
　　见《丹阳集》）


第一百六十一卷
　　◎卷.1【古风】李白
　　大雅久不作，吾衰竟谁陈。王风委蔓草，战国多荆榛。
　　龙虎相啖食，兵戈逮狂秦。正声何微茫，哀怨起骚人。
　　扬马激颓波，开流荡无垠。废兴虽万变，宪章亦已沦。
　　自从建安来，绮丽不足珍。圣代复元古，垂衣贵清真。
　　群才属休明，乘运共跃鳞。文质相炳焕，众星罗秋旻。
　　我志在删述，垂辉映千春。希圣如有立，绝笔于获麟。
　　蟾蜍薄太清，蚀此瑶台月。圆光亏中天，金魄遂沦没。
　　螮蝀入紫微，大明夷朝晖。浮云隔两曜，万象昏阴霏。
　　萧萧长门宫，昔是今已非。桂蠹花不实，天霜下严威。
　　沈叹终永夕，感我涕沾衣。
　　秦皇扫六合，虎视何雄哉。飞剑决浮云，诸侯尽西来。
　　明断自天启，大略驾群才。收兵铸金人，函谷正东开。
　　铭功会稽岭，骋望琅琊台。刑徒七十万，起土骊山隈。
　　尚采不死药，茫然使心哀。连弩射海鱼，长鲸正崔嵬。
　　额鼻象五岳，扬波喷云雷。鬐鬣蔽青天，何由睹蓬莱。
　　徐巿载秦女，楼船几时回。但见三泉下，金棺葬寒灰。
　　凤飞九千仞，五章备彩珍。衔书且虚归，空入周与秦。
　　横绝历四海，所居未得邻。吾营紫河车，千载落风尘。
　　药物秘海岳，采铅青溪滨。时登大楼山，举手望仙真。
　　羽驾灭去影，飙车绝回轮。尚恐丹液迟，志愿不及申。
　　徒霜镜中发，羞彼鹤上人。桃李何处开，此花非我春。
　　唯应清都境，长与韩众亲。
　　太白何苍苍，星辰上森列。去天三百里，邈尔与世绝。
　　中有绿发翁，披云卧松雪。不笑亦不语，冥栖在岩穴。
　　我来逢真人，长跪问宝诀。粲然启玉齿，授以炼药说。
　　铭骨传其语，竦身已电灭。仰望不可及，苍然五情热。
　　吾将营丹砂，永与世人别。
　　代马不思越，越禽不恋燕。情性有所习，土风固其然。
　　昔别雁门关，今戍龙庭前。惊沙乱海日，飞雪迷胡天。
　　虮虱生虎鹖，心魂逐旌旃。苦战功不赏，忠诚难可宣。
　　谁怜李飞将，白首没三边。
　　五鹤西北来，飞飞凌太清。仙人绿云上，自道安期名。
　　两两白玉童，双吹紫鸾笙。去影忽不见，回风送天声。
　　我欲一问之，飘然若流星。愿餐金光草，寿与天齐倾。
　　咸阳二三月，宫柳黄金枝。绿帻谁家子，卖珠轻薄儿。
　　日暮醉酒归，白马骄且驰。意气人所仰，冶游方及时。
　　子云不晓事，晚献长杨辞。赋达身已老，草玄鬓若丝。
　　投阁良可叹，但为此辈嗤。
　　庄周梦胡蝶，胡蝶为庄周。一体更变易，万事良悠悠。
　　乃知蓬莱水，复作清浅流。青门种瓜人，旧日东陵侯。
　　富贵故如此，营营何所求。
　　齐有倜傥生，鲁连特高妙。明月出海底，一朝开光曜。
　　却秦振英声，后世仰末照。意轻千金赠，顾向平原笑。
　　吾亦澹荡人，拂衣可同调。
　　黄河走东溟，白日落西海。逝川与流光，飘忽不相待。
　　春容舍我去，秋发已衰改。人生非寒松，年貌岂长在。
　　吾当乘云螭，吸景驻光彩。
　　松柏本孤直，难为桃李颜。昭昭严子陵，垂钓沧波间。
　　身将客星隐，心与浮云闲。长揖万乘君，还归富春山。
　　清风洒六合，邈然不可攀。使我长叹息，冥栖岩石间。
　　君平既弃世，世亦弃君平。观变穷太易，探元化群生。
　　寂寞缀道论，空帘闭幽情。驺虞不虚来，鸑鷟有时鸣。
　　安知天汉上，白日悬高名。海客去已久，谁人测沉冥。
　　胡关饶风沙，萧索竟终古。木落秋草黄，登高望戎虏。
　　荒城空大漠，边邑无遗堵。白骨横千霜，嵯峨蔽榛莽。
　　借问谁凌虐，天骄毒威武。赫怒我圣皇，劳师事鼙鼓。
　　阳和变杀气，发卒骚中土。三十六万人，哀哀泪如雨。
　　且悲就行役，安得营农圃。不见征戍儿，岂知关山苦。
　　李牧今不在，边人饲豺虎。
　　燕昭延郭隗，遂筑黄金台。剧辛方赵至，邹衍复齐来。
　　奈何青云士，弃我如尘埃。珠玉买歌笑，糟糠养贤才。
　　方知黄鹤举，千里独裴回。
　　宝剑双蛟龙，雪花照芙蓉。精光射天地，雷腾不可冲。
　　一去别金匣，飞沉失相从。风胡灭已久，所以潜其锋。
　　吴水深万丈，楚山邈千重。雌雄终不隔，神物会当逢。
　　金华牧羊儿，乃是紫烟客。我愿从之游，未去发已白。
　　不知繁华子，扰扰何所迫。昆山采琼蕊，可以炼精魄。
　　天津三月时，千门桃与李。朝为断肠花，暮逐东流水。
　　前水复后水，古今相续流。新人非旧人，年年桥上游。
　　鸡鸣海色动，谒帝罗公侯。月落西上阳，馀辉半城楼。
　　衣冠照云日，朝下散皇州。鞍马如飞龙，黄金络马头。
　　行人皆辟易，志气横嵩丘。入门上高堂，列鼎错珍羞。
　　香风引赵舞，清管随齐讴。七十紫鸳鸯，双双戏庭幽。
　　行乐争昼夜，自言度千秋。功成身不退，自古多愆尤。
　　黄犬空叹息，绿珠成衅仇。何如鸱夷子，散发棹扁舟。
　　西岳莲花山，迢迢见明星。素手把芙蓉，虚步蹑太清。
　　霓裳曳广带，飘拂升天行。邀我登云台，高揖卫叔卿。
　　恍恍与之去，驾鸿凌紫冥。俯视洛阳川，茫茫走胡兵。
　　流血涂野草，豺狼尽冠缨。
　　昔我游齐都，登华不注峰。兹山何峻秀，绿翠如芙蓉。
　　萧飒古仙人，了知是赤松。借予一白鹿，自挟两青龙。
　　含笑凌倒景，欣然愿相从。泣与亲友别，欲语再三咽。
　　勖君青松心，努力保霜雪。世路多险艰，白日欺红颜。
　　分手各千里，去去何时还。在世复几时，倏如飘风度。
　　空闻紫金经，白首愁相误。抚己忽自笑，沉吟为谁故。
　　名利徒煎熬，安得闲余步。终留赤玉舄，东上蓬莱路。
　　秦帝如我求，苍苍但烟雾。
　　郢客吟白雪，遗响飞青天。徒劳歌此曲，举世谁为传。
　　试为巴人唱，和者乃数千。吞声何足道，叹息空凄然。
　　秦水别陇首，幽咽多悲声。胡马顾朔雪，躞蹀长嘶鸣。
　　感物动我心，缅然含归情。昔视秋蛾飞，今见春蚕生。
　　袅袅桑柘叶，萋萋柳垂荣。急节谢流水，羁心摇悬旌。
　　挥涕且复去，恻怆何时平。
　　秋露白如玉，团团下庭绿。我行忽见之，寒早悲岁促。
　　人生鸟过目，胡乃自结束。景公一何愚，牛山泪相续。
　　物苦不知足，得陇又望蜀。人心若波澜，世路有屈曲。
　　三万六千日，夜夜当秉烛。
　　大车扬飞尘，亭午暗阡陌。中贵多黄金，连云开甲宅。
　　路逢斗鸡者，冠盖何辉赫。鼻息干虹蜺，行人皆怵惕。
　　世无洗耳翁，谁知尧与跖。
　　世道日交丧，浇风散淳源。不采芳桂枝，反栖恶木根。
　　所以桃李树，吐花竟不言。大运有兴没，群动争飞奔。
　　归来广成子，去入无穷门。
　　碧荷生幽泉，朝日艳且鲜。秋花冒绿水，密叶罗青烟。
　　秀色空绝世，馨香竟谁传。坐看飞霜满，凋此红芳年。
　　结根未得所，愿托华池边。
　　燕赵有秀色，绮楼青云端。眉目艳皎月，一笑倾城欢。
　　常恐碧草晚，坐泣秋风寒。纤手怨玉琴，清晨起长叹。
　　焉得偶君子，共乘双飞鸾。
　　容颜若飞电，时景如飘风。草绿霜已白，日西月复东。
　　华鬓不耐秋，飒然成衰蓬。古来贤圣人，一一谁成功。
　　君子变猿鹤，小人为沙虫。不及广成子，乘云驾轻鸿。
　　三季分战国，七雄成乱麻。王风何怨怒，世道终纷拏。
　　至人洞玄象，高举凌紫霞。仲尼欲浮海，吾祖之流沙。
　　圣贤共沦没，临歧胡咄嗟。
　　玄风变太古，道丧无时还。扰扰季叶人，鸡鸣趋四关。
　　但识金马门，谁知蓬莱山。白首死罗绮，笑歌无时闲。
　　绿酒哂丹液，青娥凋素颜。大儒挥金椎，琢之诗礼间。
　　苍苍三株树，冥目焉能攀。
　　郑客西入关，行行未能已。白马华山君，相逢平原里。
　　璧遗镐池君，明年祖龙死。秦人相谓曰，吾属可去矣。
　　一往桃花源，千春隔流水。
　　蓐收肃金气，西陆弦海月。秋蝉号阶轩，感物忧不歇。
　　良辰竟何许，大运有沦忽。天寒悲风生，夜久众星没。
　　恻恻不忍言，哀歌逮明发。
　　北溟有巨鱼，身长数千里。仰喷三山雪，横吞百川水。
　　凭陵随海运，燀赫因风起。吾观摩天飞，九万方未已。
　　羽檄如流星，虎符合专城。喧呼救边急，群鸟皆夜鸣。
　　白日曜紫微，三公运权衡。天地皆得一，澹然四海清。
　　借问此何为，答言楚征兵。渡泸及五月，将赴云南征。
　　怯卒非战士，炎方难远行。长号别严亲，日月惨光晶。
　　泣尽继以血，心摧两无声。困兽当猛虎，穷鱼饵奔鲸。
　　千去不一回，投躯岂全生。如何舞干戚，一使有苗平。
　　丑女来效颦，还家惊四邻。寿陵失本步，笑杀邯郸人。
　　一曲斐然子，雕虫丧天真。棘刺造沐猴，三年费精神。
　　功成无所用，楚楚且华身。大雅思文王，颂声久崩沦。
　　安得郢中质，一挥成斧斤。
　　抱玉入楚国，见疑古所闻。良宝终见弃，徒劳三献君。
　　直木忌先伐，芳兰哀自焚。盈满天所损，沉冥道为群。
　　东海沉碧水，西关乘紫云。鲁连及柱史，可以蹑清芬。
　　燕臣昔恸哭，五月飞秋霜。庶女号苍天，震风击齐堂。
　　精诚有所感，造化为悲伤。而我竟何辜，远身金殿傍。
　　浮云蔽紫闼，白日难回光。群沙秽明珠，众草凌孤芳。
　　古来共叹息，流泪空沾裳。
　　孤兰生幽园，众草共芜没。虽照阳春晖，复悲高秋月。
　　飞霜早淅沥，绿艳恐休歇。若无清风吹，香气为谁发。
　　登高望四海，天地何漫漫。霜被群物秋，风飘大荒寒。
　　荣华东流水，万事皆波澜。白日掩徂辉，浮云无定端。
　　梧桐巢燕雀，枳棘栖鸳鸾。且复归去来，剑歌行路难。
　　凤饥不啄粟，所食唯琅玕。焉能与群鸡，刺蹙争一餐。
　　朝鸣昆丘树，夕饮砥柱湍。归飞海路远，独宿天霜寒。
　　幸遇王子晋，结交青云端。怀恩未得报，感别空长叹。
　　朝弄紫沂海，夕披丹霞裳。挥手折若木，拂此西日光。
　　云卧游八极，玉颜已千霜。飘飘入无倪，稽首祈上皇。
　　呼我游太素，玉杯赐琼浆。一餐历万岁，何用还故乡。
　　永随长风去，天外恣飘扬。
　　摇裔双白鸥，鸣飞沧江流。宜与海人狎，岂伊云鹤俦。
　　寄形宿沙月，沿芳戏春洲。吾亦洗心者，忘机从尔游。
　　周穆八荒意，汉皇万乘尊。淫乐心不极，雄豪安足论。
　　西海宴王母，北宫邀上元。瑶水闻遗歌，玉怀竟空言。
　　灵迹成蔓草，徒悲千载魂。
　　绿萝纷葳蕤，缭绕松柏枝。草木有所托，岁寒尚不移。
　　奈何夭桃色，坐叹葑菲诗。玉颜艳红彩，云发非素丝。
　　君子恩已毕，贱妾将何为。
　　八荒驰惊飙，万物尽凋落。浮云蔽颓阳，洪波振大壑。
　　龙凤脱罔罟，飘摇将安托。去去乘白驹，空山咏场藿。
　　一百四十年，国容何赫然。隐隐五凤楼，峨峨横三川。
　　王侯象星月，宾客如云烟。斗鸡金宫里，蹴踘瑶台边。
　　举动摇白日，指挥回青天。当途何翕忽，失路长弃捐。
　　独有扬执戟，闭关草太玄。
　　桃花开东园，含笑夸白日。偶蒙东风荣，生此艳阳质。
　　岂无佳人色，但恐花不实。宛转龙火飞，零落早相失。
　　讵知南山松，独立自萧飋。
　　秦皇按宝剑，赫怒震威神。逐日巡海右，驱石驾沧津。
　　征卒空九宇，作桥伤万人。但求蓬岛药，岂思农鳸春。
　　力尽功不赡，千载为悲辛。
　　美人出南国，灼灼芙蓉姿。皓齿终不发，芳心空自持。
　　由来紫宫女，共妒青蛾眉。归去潇湘沚，沉吟何足悲。
　　宋国梧台东，野人得燕石。夸作天下珍，却哂赵王璧。
　　赵璧无缁磷，燕石非贞真。流俗多错误，岂知玉与珉。
　　殷后乱天纪，楚怀亦已昏。夷羊满中野，菉葹盈高门。
　　比干谏而死，屈平窜湘源。虎口何婉娈，女媭空婵媛。
　　彭咸久沦没，此意与谁论。
　　青春流惊湍，朱明骤回薄。不忍看秋蓬，飘扬竟何托。
　　光风灭兰蕙，白露洒葵藿。美人不我期，草木日零落。
　　战国何纷纷，兵戈乱浮云。赵倚两虎斗，晋为六卿分。
　　奸臣欲窃位，树党自相群。果然田成子，一旦杀齐君。
　　倚剑登高台，悠悠送春目。苍榛蔽层丘，琼草隐深谷。
　　凤鸟鸣西海，欲集无珍木。鸒斯得所居，蒿下盈万族。
　　晋风日已颓，穷途方恸哭。
　　齐瑟弹东吟，秦弦弄西音。慷慨动颜魄，使人成荒淫。
　　彼美佞邪子，婉娈来相寻。一笑双白璧，再歌千黄金。
　　珍色不贵道，讵惜飞光沉。安识紫霞客，瑶台鸣素琴。
　　越客采明珠，提携出南隅。清辉照海月，美价倾皇都。
　　献君君按剑，怀宝空长吁。鱼目复相哂，寸心增烦纡。
　　羽族禀万化，小大各有依。周周亦何辜，六翮掩不挥。
　　愿衔众禽翼，一向黄河飞。飞者莫我顾，叹息将安归。
　　我到巫山渚，寻古登阳台。天空彩云灭，地远清风来。
　　神女去已久，襄王安在哉。荒淫竟沦替，樵牧徒悲哀。
　　恻恻泣路歧，哀哀悲素丝。路歧有南北，素丝易变移。
　　万事固如此，人生无定期。田窦相倾夺，宾客互盈亏。
　　世途多翻覆，交道方嶮巇。斗酒强然诺，寸心终自疑。
　　张陈竟火灭，萧朱亦星离。众鸟集荣柯，穷鱼守枯池。
　　嗟嗟失权客，勤问何所规。


第一百六十二卷
　　◎卷.1【远别离】李白
　　远别离，古有皇英之二女，乃在洞庭之南，潇湘之浦。
　　海水直下万里深，谁人不言此离苦。日惨惨兮云冥冥，
　　猩猩啼烟兮鬼啸雨。我纵言之将何补，
　　皇穹窃恐不照余之忠诚。云凭凭兮欲吼怒，
　　尧舜当之亦禅禹。君失臣兮龙为鱼，权归臣兮鼠变虎。
　　或言尧幽囚，舜野死，九疑联绵皆相似，
　　重瞳孤坟竟何是。帝子泣兮绿云间，随风波兮去无还。
　　恸哭兮远望，见苍梧之深山。苍梧山崩湘水绝，
　　竹上之泪乃可灭。
　　◎卷.2【公无渡河】李白
　　黄河西来决昆仑，咆哮万里触龙门。波滔天，尧咨嗟。
　　大禹理百川，儿啼不窥家。杀湍湮洪水，九州始蚕麻。
　　其害乃去，茫然风沙。被发之叟狂而痴，
　　清晨临流欲奚为。旁人不惜妻止之，公无渡河苦渡之。
　　虎可搏，河难凭，公果溺死流海湄。有长鲸白齿若雪山，
　　公乎公乎挂罥于其间，箜篌所悲竟不还。
　　◎卷.3【蜀道难】李白
　　噫吁戏危乎高哉，蜀道之难难于上青天。蚕丛及鱼凫，
　　开国何茫然。尔来四万八千岁，不与秦塞通人烟。
　　西当太白有鸟道，可以横绝峨眉颠。地崩山摧壮士死，
　　然后天梯石栈相钩连。上有六龙回日之高标，
　　下有冲波逆折之回川。黄鹤之飞尚不得过，
　　猿猱欲度愁攀援。青泥何盘盘，百步九折萦岩峦。
　　扪参历井仰胁息，以手抚膺坐长叹。问君西游何时还，
　　畏途巉岩不可攀。但见悲鸟号古木，雄飞雌从绕林间。
　　又闻子规啼夜月，愁空山。蜀道之难难于上青天，
　　使人听此凋朱颜。连峰去天不盈尺，枯松倒挂倚绝壁。
　　飞湍瀑流争喧豗，砯崖转石万壑雷。其险也如此，
　　嗟尔远道之人胡为乎来哉。剑阁峥嵘而崔嵬，一夫当关，
　　万夫莫开。所守或匪亲，化为狼与豺。朝避猛虎，
　　夕避长蛇。磨牙吮血，杀人如麻。锦城虽云乐，
　　不如早还家。蜀道之难难于上青天，侧身西望长咨嗟。
　　◎卷.4【梁甫吟】李白
　　长啸梁甫吟，何时见阳春。君不见朝歌屠叟辞棘津，
　　八十西来钓渭滨。宁羞白发照清水，逢时吐气思经纶。
　　广张三千六百钓，风期暗与文王亲。大贤虎变愚不测，
　　当年颇似寻常人。君不见高阳酒徒起草中，
　　长揖山东隆准公。入门不拜骋雄辩，两女辍洗来趋风。
　　东下齐城七十二，指挥楚汉如旋蓬。狂客落魄尚如此，
　　何况壮士当群雄。我欲攀龙见明主，雷公砰訇震天鼓。
　　帝傍投壶多玉女，三时大笑开电光。倏烁晦冥起风雨，
　　阊阖九门不可通。以额扣关阍者怒，白日不照吾精诚，
　　杞国无事忧天倾。猰貐磨牙竞人肉，驺虞不折生草茎。
　　手接飞猱搏雕虎，侧足焦原未言苦。智者可卷愚者豪，
　　世人见我轻鸿毛。力排南山三壮士，齐相杀之费二桃。
　　吴楚弄兵无剧孟，亚夫咍尔为徒劳。梁甫吟，梁甫吟，
　　声正悲。张公两龙剑，神物合有时。风云感会起屠钓，
　　大人zj屼当安之。
　　◎卷.5【乌夜啼】李白
　　黄云城边乌欲栖，归飞哑哑枝上啼。机中织锦秦川女，
　　碧纱如烟隔窗语。停梭怅然忆远人，独宿孤房泪如雨。
　　◎卷.6【乌栖曲】李白
　　姑苏台上乌栖时，吴王宫里醉西施。吴歌楚舞欢未毕，
　　青山欲衔半边日。银箭金壶漏水多，起看秋月坠江波。
　　东方渐高奈乐何。
　　◎卷.7【战城南】李白
　　去年战桑干源，今年战葱河道。洗兵条支海上波，
　　放马天山雪中草。万里长征战，三军尽衰老。
　　匈奴以杀戮为耕作，古来唯见白骨黄沙田。
　　秦家筑城避胡处，汉家还有烽火然。烽火然不息，
　　征战无已时。野战格斗死，败马号鸣向天悲。
　　乌鸢啄人肠，衔飞上挂枯树枝。士卒涂草莽，
　　将军空尔为。乃知兵者是凶器，圣人不得已而用之。
　　◎卷.8【将进酒】李白
　　君不见黄河之水天上来，奔流到海不复回。
　　君不见高堂明镜悲白发，朝如青丝暮成雪。
　　人生得意须尽欢，莫使金樽空对月。天生我材必有用，
　　千金散尽还复来。烹羊宰牛且为乐，会须一饮三百杯。
　　岑夫子，丹丘生，将进酒，君莫停。与君歌一曲，
　　请君为我侧耳听。钟鼓馔玉不足贵，但愿长醉不愿醒。
　　古来圣贤皆寂寞，惟有饮者留其名。陈王昔时宴平乐，
　　斗酒十千恣欢谑。主人何为言少钱，径须沽取对君酌。
　　五花马，千金裘，呼儿将出换美酒，与尔同销万古愁。
　　◎卷.9【行行游且猎篇】李白
　　边城儿，生年不读一字书，但将游猎夸轻趫。
　　胡马秋肥宜白草，骑来蹑影何矜骄。金鞭拂雪挥鸣鞘，
　　半酣呼鹰出远郊。弓弯满月不虚发，双鶬迸落连飞髇。
　　海边观者皆辟易，猛气英风振沙碛。儒生不及游侠人，
　　白首下帷复何益。
　　◎卷.10【飞龙引二首】李白
　　黄帝铸鼎于荆山，炼丹砂。丹砂成黄金，
　　骑龙飞上太清家。云愁海思令人嗟，宫中彩女颜如花。
　　飘然挥手凌紫霞，从风纵体登鸾车。登鸾车，侍轩辕，
　　遨游青天中，其乐不可言。
　　鼎湖流水清且闲，轩辕去时有弓剑，古人传道留其间。
　　后宫婵娟多花颜，乘鸾飞烟亦不还，骑龙攀天造天关。
　　造天关，闻天语，长云河车载玉女。载玉女，过紫皇，
　　紫皇乃赐白兔所捣之药方，后天而老凋三光。
　　下视瑶池见王母，蛾眉萧飒如秋霜。
　　◎卷.11【天马歌】李白
　　天马来出月支窟，背为虎文龙翼骨。嘶青云，振绿发，
　　兰筋权奇走灭没。腾昆仑，历西极，四足无一蹶。
　　鸡鸣刷燕晡秣越，神行电迈蹑慌惚。天马呼，飞龙趋，
　　目明长庚臆双凫。尾如流星首渴乌，口喷红光汗沟朱。
　　曾陪时龙蹑天衢，羁金络月照皇都。逸气棱棱凌九区，
　　白璧如山谁敢沽。回头笑紫燕，但觉尔辈愚。天马奔，
　　恋君轩，駷跃惊矫浮云翻。万里足踯躅，遥瞻阊阖门。
　　不逢寒风子，谁采逸景孙。白云在青天，丘陵远崔嵬。
　　盐车上峻坂，倒行逆施畏日晚。伯乐翦拂中道遗，
　　少尽其力老弃之。愿逢田子方，恻然为我悲。
　　虽有玉山禾，不能疗苦饥。严霜五月凋桂枝，
　　伏枥衔冤摧两眉。请君赎献穆天子，犹堪弄影舞瑶池。
　　◎卷.12【行路难三首】李白
　　金樽清酒斗十千，玉盘珍羞直万钱。停杯投箸不能食，
　　拔剑四顾心茫然。欲渡黄河冰塞川，将登太行雪满山。
　　闲来垂钓碧溪上，忽复乘舟梦日边。行路难，行路难，
　　多歧路，今安在。长风破浪会有时，直挂云帆济沧海。
　　大道如青天，我独不得出。羞逐长安社中儿，
　　赤鸡白狗赌梨栗。弹剑作歌奏苦声，曳裾王门不称情。
　　淮阴市井笑韩信，汉朝公卿忌贾生。
　　君不见昔时燕家重郭隗，拥篲折节无嫌猜。
　　剧辛乐毅感恩分，输肝剖胆效英才。昭王白骨萦烂草，
　　谁人更扫黄金台。行路难，归去来。
　　有耳莫洗颍川水，有口莫食首阳蕨。含光混世贵无名，
　　何用孤高比云月。吾观自古贤达人，功成不退皆殒身。
　　子胥既弃吴江上，屈原终投湘水滨。陆机雄才岂自保，
　　李斯税驾苦不早。华亭鹤唳讵可闻，上蔡苍鹰何足道。
　　君不见吴中张翰称达生，秋风忽忆江东行。
　　且乐生前一杯酒，何须身后千载名。
　　◎卷.13【长相思】李白
　　长相思，在长安。络纬秋啼金井阑，微霜凄凄簟色寒。
　　孤灯不明思欲绝，卷帷望月空长叹，美人如花隔云端。
　　上有青冥之长天，下有渌水之波澜。天长路远魂飞苦，
　　梦魂不到关山难。长相思，摧心肝。
　　◎卷.14【上留田行】李白
　　行至上留田，孤坟何峥嵘。积此万古恨，春草不复生。
　　悲风四边来，肠断白杨声。借问谁家地，埋没蒿里茔。
　　古老向余言，言是上留田，蓬科马鬣今已平。
　　昔之弟死兄不葬，他人于此举铭旌。一鸟死，百鸟鸣。
　　一兽走，百兽惊。桓山之禽别离苦，欲去回翔不能征。
　　田氏仓卒骨肉分，青天白日摧紫荆。交柯之木本同形，
　　东枝憔悴西枝荣。无心之物尚如此，参商胡乃寻天兵。
　　孤竹延陵，让国扬名。高风缅邈，颓波激清。
　　尺布之谣，塞耳不能听。
　　◎卷.15【春日行】李白
　　深宫高楼入紫清，金作蛟龙盘绣楹。佳人当窗弄白日，
　　弦将手语弹鸣筝。春风吹落君王耳，此曲乃是升天行。
　　因出天池泛蓬瀛，楼船蹙沓波浪惊。三千双蛾献歌笑，
　　挝钟考鼓宫殿倾，万姓聚舞歌太平。我无为，人自宁。
　　三十六帝欲相迎，仙人飘翩下云輧。帝不去，留镐京。
　　安能为轩辕，独往入窅冥。小臣拜献南山寿，
　　陛下万古垂鸿名。
　　◎卷.16【前有一樽酒行二首】李白
　　春风东来忽相过，金樽渌酒生微波。落花纷纷稍觉多，
　　美人欲醉朱颜酡。青轩桃李能几何，流光欺人忽蹉跎。
　　君起舞，日西夕。当年意气不肯平，白发如丝叹何益。
　　琴奏龙门之绿桐，玉壶美酒清若空。催弦拂柱与君饮，
　　看朱成碧颜始红。胡姬貌如花，当垆笑春风。笑春风，
　　舞罗衣，君今不醉将安归。
　　◎卷.17【夜坐吟】李白
　　冬夜夜寒觉夜长，沉吟久坐坐北堂。冰合井泉月入闺，
　　金缸青凝照悲啼。金缸灭，啼转多。掩妾泪，听君歌。
　　歌有声，妾有情。情声合，两无违。一语不入意，
　　从君万曲梁尘飞。
　　◎卷.18【野田黄雀行】李白
　　游莫逐炎洲翠，栖莫近吴宫燕。吴宫火起焚巢窠，
　　炎洲逐翠遭网罗。萧条两翅蓬蒿下，纵有鹰鹯奈若何。
　　◎卷.19【箜篌谣】李白
　　攀天莫登龙，走山莫骑虎。贵贱结交心不移，
　　唯有严陵及光武。周公称大圣，管蔡宁相容。
　　汉谣一斗粟，不与淮南舂。兄弟尚路人，吾心安所从。
　　他人方寸间，山海几千重。轻言托朋友，对面九疑峰。
　　开花必早落，桃李不如松。管鲍久已死，何人继其踪。
　　◎卷.20【雉朝飞】李白
　　麦陇青青三月时，白雉朝飞挟两雌。锦衣绣翼何离褷，
　　犊牧采薪感之悲。春天和，白日暖。啄食饮泉勇气满，
　　争雄斗死绣颈断。雉子班奏急管弦，倾心酒美尽玉碗。
　　枯杨枯杨尔生稊，我独七十而孤栖。弹弦写恨意不尽，
　　瞑目归黄泥。
　　◎卷.21【上云乐】李白
　　金天之西，白日所没。康老胡雏，生彼月窟。巉岩容仪，
　　戍削风骨。碧玉炅炅双目瞳，黄金拳拳两鬓红。
　　华盖垂下睫，嵩岳临上唇。不睹诡谲貌，岂知造化神。
　　大道是文康之严父，元气乃文康之老亲。抚顶弄盘古，
　　推车转天轮。云见日月初生时，铸冶火精与水银。
　　阳乌未出谷，顾兔半藏身。女娲戏黄土，团作愚下人。
　　散在六合间，濛濛若沙尘。生死了不尽，
　　谁明此胡是仙真。西海栽若木，东溟植扶桑。
　　别来几多时，枝叶万里长。中国有七圣，半路颓洪荒。
　　陛下应运起，龙飞入咸阳。赤眉立盆子，白水兴汉光。
　　叱咤四海动，洪涛为簸扬。举足蹋紫微，天关自开张。
　　老胡感至德，东来进仙倡。五色师子，九苞凤凰。
　　是老胡鸡犬，鸣舞飞帝乡。淋漓飒沓，进退成行。
　　能胡歌，献汉酒。跪双膝，立两肘。散花指天举素手。
　　拜龙颜，献圣寿。北斗戾，南山摧。
　　天子九九八十一万岁，长倾万岁杯。
　　◎卷.22【白鸠辞（一作夷则格上白鸠拂舞辞）】李白
　　铿鸣钟，考朗鼓。歌白鸠，引拂舞。白鸠之白谁与邻，
　　霜衣雪襟诚可珍。含哺七子能平均。食不噎，性安驯。
　　首农政，鸣阳春。天子刻玉杖，镂形赐耆人。
　　白鹭之白非纯真，外洁其色心匪仁。阙五德，无司晨，
　　胡为啄我葭下之紫鳞。鹰鹯雕鹗，贪而好杀。
　　凤凰虽大圣，不愿以为臣。
　　◎卷.23【日出行（一作日出入行）】李白
　　日出东方隈，似从地底来。历天又入海，
　　六龙所舍安在哉。其始与终古不息，
　　人非元气安得与之久裴徊。草不谢荣于春风，
　　木不怨落于秋天。谁挥鞭策驱四运，万物兴歇皆自然。
　　羲和羲和，汝奚汩没于荒淫之波。鲁阳何德，驻景挥戈。
　　逆道违天，矫诬实多。吾将囊括大块，浩然与溟涬同科。
　　◎卷.24【胡无人】李白
　　严风吹霜海草凋，筋干精坚胡马骄。汉家战士三十万，
　　将军兼领霍嫖姚。流星白羽腰间插，剑花秋莲光出匣。
　　天兵照雪下玉关，虏箭如沙射金甲。云龙风虎尽交回，
　　太白入月敌可摧。敌可摧，旄头灭，履胡之肠涉胡血。
　　悬胡青天上，埋胡紫塞傍。胡无人，汉道昌。
　　◎卷.25【北风行】李白
　　烛龙栖寒门，光曜犹旦开。日月照之何不及此，
　　唯有北风号怒天上来。燕山雪花大如席，
　　片片吹落轩辕台。幽州思妇十二月，停歌罢笑双蛾摧。
　　倚门望行人，念君长城苦寒良可哀。别时提剑救边去，
　　遗此虎纹金鞞靫。中有一双白羽箭，蜘蛛结网生尘埃。
　　箭空在，人今战死不复回。不忍见此物，焚之已成灰。
　　黄河捧土尚可塞，北风雨雪恨难裁。
　　◎卷.26【侠客行】李白
　　赵客缦胡缨，吴钩霜雪明。银鞍照白马，飒沓如流星。
　　十步杀一人，千里不留行。事了拂衣去，深藏身与名。
　　闲过信陵饮，脱剑膝前横。将炙啖朱亥，持觞劝侯嬴。
　　三杯吐然诺，五岳倒为轻。眼花耳热后，意气素霓生。
　　救赵挥金槌，邯郸先震惊。千秋二壮士，煊赫大梁城。
　　纵死侠骨香，不惭世上英。谁能书閤下，白首太玄经。


第一百六十三卷
　　◎卷.1【关山月】李白
　　明月出天山，苍茫云海间。长风几万里，吹度玉门关。
　　汉下白登道，胡窥青海湾。由来征战地，不见有人还。
　　戍客望边色，思归多苦颜。高楼当此夜，叹息未应闲。
　　◎卷.2【独漉篇】李白
　　独漉水中泥，水浊不见月。不见月尚可，水深行人没。
　　越鸟从南来，胡鹰亦北渡。我欲弯弓向天射，
　　惜其中道失归路。落叶别树，飘零随风。客无所托，
　　悲与此同。罗帏舒卷，似有人开。明月直入，无心可猜。
　　雄剑挂壁，时时龙鸣。不断犀象，绣涩苔生。国耻未雪，
　　何由成名。神鹰梦泽，不顾鸱鸢。为君一击，鹏抟九天。
　　◎卷.3【登高丘而望远】李白
　　登高丘，望远海。六鳌骨已霜，三山流安在。
　　扶桑半摧折，白日沈光彩。银台金阙如梦中，
　　秦皇汉武空相待。精卫费木石，鼋鼍无所凭。
　　君不见骊山茂陵尽灰灭，牧羊之子来攀登。盗贼劫宝玉，
　　精灵竟何能。穷兵黩武今如此，鼎湖飞龙安可乘。
　　◎卷.4【阳春歌】李白
　　长安白日照春空，绿杨结烟垂袅风。披香殿前花始红，
　　流芳发色绣户中。绣户中，相经过。飞燕皇后轻身舞，
　　紫宫夫人绝世歌。圣君三万六千日，岁岁年年奈乐何。
　　◎卷.5【杨叛儿】李白
　　君歌杨叛儿，妾劝新丰酒。何许最关人，乌啼白门柳。
　　乌啼隐杨花，君醉留妾家。博山炉中沉香火，
　　双烟一气凌紫霞。
　　◎卷.6【双燕离】李白
　　双燕复双燕，双飞令人羡。玉楼珠阁不独栖，
　　金窗绣户长相见。柏梁失火去，因入吴王宫。
　　吴宫又焚荡，雏尽巢亦空。憔悴一身在，孀雌忆故雄。
　　双飞难再得，伤我寸心中。
　　◎卷.7【山人劝酒】李白
　　苍苍云松，落落绮皓。春风尔来为阿谁，
　　蝴蝶忽然满芳草。秀眉霜雪颜桃花，骨青髓绿长美好。
　　称是秦时避世人，劝酒相欢不知老。各守麋鹿志，
　　耻随龙虎争。欻起佐太子，汉王乃复惊。顾谓戚夫人，
　　彼翁羽翼成。归来商山下，泛若云无情。举觞酹巢由，
　　洗耳何独清。浩歌望嵩岳，意气还相倾。
　　◎卷.8【于阗采花】李白
　　于阗采花人，自言花相似。明妃一朝西入胡，
　　胡中美女多羞死。乃知汉地多名姝，胡中无花可方比。
　　丹青能令丑者妍，无盐翻在深宫里。
　　自古妒蛾眉，胡沙埋皓齿。
　　◎卷.9【鞠歌行】李白
　　玉不自言如桃李，鱼目笑之卞和耻。楚国青蝇何太多，
　　连城白璧遭谗毁。荆山长号泣血人，忠臣死为刖足鬼。
　　听曲知甯戚，夷吾因小妻。秦穆五羊皮，买死百里奚。
　　洗拂青云上，当时贱如泥。朝歌鼓刀叟，虎变磻溪中。
　　一举钓六合，遂荒营丘东。平生渭水曲，谁识此老翁。
　　奈何今之人，双目送飞鸿。
　　◎卷.10【幽涧泉】李白
　　拂彼白石，弹吾素琴。幽涧愀兮流泉深，
　　善手明徽高张清。心寂历似千古，松飕飗兮万寻。
　　中见愁猿吊影而危处兮，叫秋木而长吟。
　　客有哀时失职而听者，泪淋浪以沾襟。乃缉商缀羽，
　　潺湲成音。吾但写声发情于妙指，殊不知此曲之古今。
　　幽涧泉，鸣深林。
　　◎卷.11【王昭君二首】李白
　　汉家秦地月，流影照明妃。一上玉关道，天涯去不归。
　　汉月还从东海出，明妃西嫁无来日。燕支长寒雪作花，
　　蛾眉憔悴没胡沙。生乏黄金枉图画，死留青冢使人嗟。
　　昭君拂玉鞍，上马啼红颊。今日汉宫人，明朝胡地妾。
　　◎卷.12【中山孺子妾歌】李白
　　中山孺子妾，特以色见珍。虽然不如延年妹，
　　亦是当时绝世人。桃李出深井，花艳惊上春。
　　一贵复一贱，关天岂由身。芙蓉老秋霜，团扇羞网尘。
　　戚姬髡发入舂市，万古共悲辛。
　　◎卷.13【荆州歌】李白
　　白帝城边足风波，瞿塘五月谁敢过。荆州麦熟茧成蛾，
　　缲丝忆君头绪多。拨谷飞鸣奈妾何。
　　◎卷.14【雉子斑（一作设辟邪伎鼓吹雉子斑曲辞）】李白
　　辟邪伎作鼓吹惊，雉子班之奏曲成，喔咿振迅欲飞鸣。
　　扇锦翼，雄风生。双雌同饮啄，趫悍谁能争。
　　乍向草中耿介死，不求黄金笼下生。天地至广大，
　　何惜遂物情。善卷让天子，务光亦逃名。所贵旷士怀，
　　朗然合太清。
　　◎卷.15【相逢行】李白
　　相逢红尘内，高揖黄金鞭。万户垂杨里，君家阿那边。
　　◎卷.16【有所思（一作古有所思行）】李白
　　我思仙人乃在碧海之东隅。海寒多天风，
　　白波连山倒蓬壶。长鲸喷涌不可涉，抚心茫茫泪如珠。
　　西来青鸟东飞去，愿寄一书谢麻姑。
　　◎卷.17【久别离】李白
　　别来几春未还家，玉窗五见樱桃花。况有锦字书，
　　开缄使人嗟。至此肠断彼心绝。云鬟绿鬓罢梳结，
　　愁如回飙乱白雪。去年寄书报阳台，今年寄书重相催。
　　东风兮东风，为我吹行云使西来。待来竟不来，
　　落花寂寂委青苔。
　　◎卷.18【白头吟】李白
　　锦水东北流，波荡双鸳鸯。雄巢汉宫树，雌弄秦草芳。
　　宁同万死碎绮翼，不忍云间两分张。此时阿娇正娇妒，
　　独坐长门愁日暮。但愿君恩顾妾深，岂惜黄金买词赋。
　　相如作赋得黄金，丈夫好新多异心。一朝将聘茂陵女，
　　文君因赠白头吟。东流不作西归水，落花辞条羞故林。
　　兔丝固无情，随风任倾倒。谁使女萝枝，而来强萦抱。
　　两草犹一心，人心不如草。莫卷龙须席，从他生网丝。
　　且留琥珀枕，或有梦来时。覆水再收岂满杯，
　　弃妾已去难重回。古来得意不相负，只今惟见青陵台。
　　◎卷.19【采莲曲】李白
　　若耶溪傍采莲女，笑隔荷花共人语。日照新妆水底明，
　　风飘香袂空中举。岸上谁家游冶郎，三三五五映垂杨。
　　紫骝嘶入落花去，见此踟蹰空断肠。
　　◎卷.20【临江王节士歌】李白
　　洞庭白波木叶稀，燕鸿始入吴云飞。吴云寒，燕鸿苦。
　　风号沙宿潇湘浦，节士悲秋泪如雨。白日当天心，
　　照之可以事明主。壮士愤，雄风生。安得倚天剑，
　　跨海斩长鲸。
　　◎卷.21【司马将军歌（以代陇上健儿陈安）】李白
　　狂风吹古月，窃弄章华台。北落明星动光彩，
　　南征猛将如云雷。手中电击倚天剑，直斩长鲸海水开。
　　我见楼船壮心目，颇似龙骧下三蜀。扬兵习战张虎旗，
　　江中白浪如银屋。身居玉帐临河魁，紫髯若戟冠崔嵬，
　　细柳开营揖天子，始知灞上为婴孩。羌笛横吹阿亸回，
　　向月楼中吹落梅。将军自起舞长剑，壮士呼声动九垓。
　　功成献凯见明主，丹青画像麒麟台。
　　◎卷.22【君道曲（梁之雅歌有五篇，今作一章）】李白
　　大君若天覆，广运无不至。轩后爪牙尝先太山稽，
　　如心之使臂。小白鸿翼于夷吾，刘葛鱼水本无二。
　　土校可成墙，积德为厚地。
　　◎卷.23【结袜子】李白
　　燕南壮士吴门豪，筑中置铅鱼隐刀。
　　感君恩重许君命，太山一掷轻鸿毛。
　　◎卷.24【结客少年场行】李白
　　紫燕黄金瞳，啾啾摇绿騣。平明相驰逐，结客洛门东。
　　少年学剑术，凌轹白猿公。珠袍曳锦带，匕首插吴鸿。
　　由来万夫勇，挟此生雄风。托交从剧孟，买醉入新丰。
　　笑尽一杯酒，杀人都市中。羞道易水寒，从令日贯虹。
　　燕丹事不立，虚没秦帝宫。舞阳死灰人，安可与成功。
　　◎卷.25【长干行二首（下篇一作张潮。黄庭坚作李益诗）】李白
　　妾发初覆额，折花门前剧。郎骑竹马来，绕床弄青梅。
　　同居长干里，两小无嫌猜。十四为君妇，羞颜未尝开。
　　低头向暗壁，千唤不一回。十五始展眉，愿同尘与灰。
　　常存抱柱信，岂上望夫台。十六君远行，瞿塘滟滪堆。
　　五月不可触，猿声天上哀。门前迟行迹，一一生绿苔。
　　苔深不能扫，落叶秋风早。八月胡蝶来，双飞西园草。
　　感此伤妾心，坐愁红颜老。早晚下三巴，预将书报家。
　　相迎不道远，直至长风沙。
　　忆妾深闺里，烟尘不曾识。嫁与长干人，沙头候风色。
　　五月南风兴，思君下巴陵。八月西风起，想君发扬子。
　　去来悲如何，见少离别多。湘潭几日到，妾梦越风波。
　　昨夜狂风度，吹折江头树。淼淼暗无边，行人在何处。
　　好乘浮云骢，佳期兰渚东。鸳鸯绿蒲上，翡翠锦屏中。
　　自怜十五馀，颜色桃花红。那作商人妇，愁水复愁风。
　　◎卷.26【古朗月行】李白
　　小时不识月，呼作白玉盘。又疑瑶台镜，飞在白云端。
　　仙人垂两足，桂树作团团。白兔捣药成，问言与谁餐。
　　蟾蜍蚀圆影，大明夜已残。羿昔落九乌，天人清且安。
　　阴精此沦惑，去去不足观。忧来其如何，凄怆摧心肝。
　　◎卷.27【上之回】李白
　　三十六离宫，楼台与天通。阁道步行月，美人愁烟空。
　　恩疏宠不及，桃李伤春风。淫乐意何极，金舆向回中。
　　万乘出黄道，千旗扬彩虹。前军细柳北，后骑甘泉东。
　　岂问渭川老，宁邀襄野童。但慕瑶池宴，归来乐未穷。
　　◎卷.28【独不见】李白
　　白马谁家子，黄龙边塞儿。天山三丈雪，岂是远行时。
　　春蕙忽秋草，莎鸡鸣西池。风摧寒棕响，月入霜闺悲。
　　忆与君别年，种桃齐蛾眉。桃今百馀尺，花落成枯枝。
　　终然独不见，流泪空自知。
　　◎卷.29【白纻辞三首】李白
　　扬清歌，发皓齿，北方佳人东邻子。且吟白纻停绿水，
　　长袖拂面为君起。寒云夜卷霜海空，胡风吹天飘塞鸿。
　　玉颜满堂乐未终，馆娃日落歌吹濛。
　　月寒江清夜沉沉，美人一笑千黄金。垂罗舞縠扬哀音，
　　郢中白雪且莫吟，子夜吴歌动君心。动君心，冀君赏。
　　愿作天池双鸳鸯，一朝飞去青云上。
　　吴刀剪彩缝舞衣，明妆丽服夺春晖。扬眉转袖若雪飞，
　　倾城独立世所稀。激楚结风醉忘归，高堂月落烛已微，
　　玉钗挂缨君莫违。
　　◎卷.30【鸣雁行】李白
　　胡雁鸣，辞燕山，昨发委羽朝度关。一一衔芦枝，
　　南飞散落天地间，连行接翼往复还。客居烟波寄湘吴，
　　凌霜触雪毛体枯。畏逢矰缴惊相呼，闻弦虚坠良可吁。
　　君更弹射何为乎。
　　◎卷.31【妾薄命】李白
　　汉帝宠阿娇，贮之黄金屋。咳唾落九天，随风生珠玉。
　　宠极爱还歇，妒深情却疏。长门一步地，不肯暂回车。
　　雨落不上天，水覆难再收。君情与妾意，各自东西流。
　　昔日芙蓉花，今成断根草。以色事他人，能得几时好。
　　◎卷.32【幽州胡马客歌】李白
　　幽州胡马客，绿眼虎皮冠。笑拂两只箭，万人不可干。
　　弯弓若转月，白雁落云端。双双掉鞭行，游猎向楼兰。
　　出门不顾后，报国死何难。天骄五单于，狼戾好凶残。
　　牛马散北海，割鲜若虎餐。虽居燕支山，不道朔雪寒。
　　妇女马上笑，颜如赪玉盘。翻飞射鸟兽，花月醉雕鞍。
　　旄头四光芒，争战若蜂攒。白刃洒赤血，流沙为之丹。
　　名将古谁是，疲兵良可叹。何时天狼灭，父子得闲安。


第一百六十四卷
　　◎卷.1【门有车马客行】李白
　　门有车马宾，金鞍曜朱轮。谓从丹霄落，乃是故乡亲。
　　呼儿扫中堂，坐客论悲辛。对酒两不饮，停觞泪盈巾。
　　叹我万里游，飘飘三十春。空谈帝王略，紫绶不挂身。
　　雄剑藏玉匣，阴符生素尘。廓落无所合，流离湘水滨。
　　借问宗党间，多为泉下人。生苦百战役，死托万鬼邻。
　　北风扬胡沙，埋翳周与秦。大运且如此，苍穹宁匪仁。
　　恻怆竟何道，存亡任大钧。
　　◎卷.2【君子有所思行】李白
　　紫阁连终南，青冥天倪色。凭崖望咸阳，宫阙罗北极。
　　万井惊画出，九衢如弦直。渭水银河清，横天流不息。
　　朝野盛文物，衣冠何翕赩。厩马散连山，军容威绝域。
　　伊皋运元化，卫霍输筋力。歌钟乐未休，荣去老还逼。
　　圆光过满缺，太阳移中昃。不散东海金，何争西飞匿。
　　无作牛山悲，恻怆泪沾臆。
　　◎卷.3【东海有勇妇（代关中有贤女）】李白
　　梁山感杞妻，恸哭为之倾。金石忽暂开，都由激深情。
　　东海有勇妇，何惭苏子卿。学剑越处子，超然若流星。
　　损躯报夫仇，万死不顾生。白刃耀素雪，苍天感精诚。
　　十步两躩跃，三呼一交兵。斩首掉国门，蹴踏五藏行。
　　豁此伉俪愤，粲然大义明。北海李使君，飞章奏天庭。
　　舍罪警风俗，流芳播沧瀛。名在列女籍，竹帛已光荣。
　　淳于免诏狱，汉主为缇萦。津妾一棹歌，脱父于严刑。
　　十子若不肖，不如一女英。豫让斩空衣，有心竟无成。
　　要离杀庆忌，壮夫所素轻。妻子亦何辜，焚之买虚声。
　　岂如东海妇，事立独扬名。
　　◎卷.4【黄葛篇】李白
　　黄葛生洛溪，黄花自绵幂。青烟蔓长条，缭绕几百尺。
　　闺人费素手，采缉作絺绤。缝为绝国衣，远寄日南客。
　　苍梧大火落，暑服莫轻掷。此物虽过时，是妾手中迹。
　　◎卷.5【白马篇】李白
　　龙马花雪毛，金鞍五陵豪。秋霜切玉剑，落日明珠袍。
　　斗鸡事万乘，轩盖一何高。弓摧南山虎，手接太行猱。
　　酒后竞风采，三杯弄宝刀。杀人如剪草，剧孟同游遨。
　　发愤去函谷，从军向临洮。叱咤万战场，匈奴尽奔逃。
　　归来使酒气，未肯拜萧曹。羞入原宪室，荒淫隐蓬蒿。
　　◎卷.6【凤吹笙曲（一作凤笙篇送别）】李白
　　仙人十五爱吹笙，学得昆丘彩凤鸣。始闻炼气餐金液，
　　复道朝天赴玉京。玉京迢迢几千里，凤笙去去无穷已。
　　欲叹离声发绛唇，更嗟别调流纤指。此时惜别讵堪闻，
　　此地相看未忍分。重吟真曲和清吹，却奏仙歌响绿云。
　　绿云紫气向函关，访道应寻缑氏山。莫学吹笙王子晋，
　　一遇浮丘断不还。
　　◎卷.7【怨歌行（长安见内人出嫁，友人令余代为之）】李白
　　十五入汉宫，花颜笑春红。君王选玉色，侍寝金屏中。
　　荐枕娇夕月，卷衣恋春风。宁知赵飞燕，夺宠恨无穷。
　　沉忧能伤人，绿鬓成霜蓬。一朝不得意，世事徒为空。
　　鹔鹴换美酒，舞衣罢雕龙。寒苦不忍言，为君奏丝桐。
　　肠断弦亦绝，悲心夜忡忡。
　　◎卷.8【塞下曲六首】李白
　　五月天山雪，无花只有寒。笛中闻折柳，春色未曾看。
　　晓战随金鼓，宵眠抱玉鞍。愿将腰下剑，直为斩楼兰。
　　天兵下北荒，胡马欲南饮。横戈从百战，直为衔恩甚。
　　握雪海上餐，拂沙陇头寝。何当破月氏，然后方高枕。
　　骏马似风飙，鸣鞭出渭桥。弯弓辞汉月，插羽破天骄。
　　阵解星芒尽，营空海雾消。功成画麟阁，独有霍嫖姚。
　　白马黄金塞，云砂绕梦思。那堪愁苦节，远忆边城儿。
　　萤飞秋窗满，月度霜闺迟。摧残梧桐叶，萧飒沙棠枝。
　　无时独不见，流泪空自知。
　　塞虏乘秋下，天兵出汉家。将军分虎竹，战士卧龙沙。
　　边月随弓影，胡霜拂剑花。玉关殊未入，少妇莫长嗟。
　　烽火动沙漠，连照甘泉云。汉皇按剑起，还召李将军。
　　兵气天上合，鼓声陇底闻。横行负勇气，一战净妖氛。
　　◎卷.9【来日大难】李白
　　来日一身，携粮负薪。道长食尽，苦口焦唇。今日醉饱，
　　乐过千春。仙人相存，诱我远学。海凌三山，陆憩五岳。
　　乘龙天飞，目瞻两角。授以仙药，金丹满握。蟪蛄蒙恩，
　　深愧短促。思填东海，强衔一木。道重天地，轩师广成。
　　蝉翼九五，以求长生。下士大笑，如苍蝇声。
　　◎卷.10【塞上曲】李白
　　大汉无中策，匈奴犯渭桥。五原秋草绿，胡马一何骄。
　　命将征西极，横行阴山侧。燕支落汉家，妇女无华色。
　　转战渡黄河，休兵乐事多。萧条清万里，瀚海寂无波。
　　◎卷.11【玉阶怨】李白
　　玉阶生白露，夜久侵罗袜。却下水晶帘，玲珑望秋月。
　　◎卷.12【襄阳曲四首】李白
　　襄阳行乐处，歌舞白铜鞮。江城回渌水，花月使人迷。
　　山公醉酒时，酩酊高阳下。头上白接z5，倒著还骑马。
　　岘山临汉江，水绿沙如雪。上有堕泪碑，青苔久磨灭。
　　且醉习家池，莫看堕泪碑。山公欲上马，笑杀襄阳儿。
　　◎卷.33【大堤曲】李白
　　汉水临襄阳，花开大堤暖。佳期大堤下，泪向南云满。
　　春风无复情，吹我梦魂散。不见眼中人，天长音信断。
　　◎卷.34【宫中行乐词八首】李白
　　小小生金屋，盈盈在紫微。山花插宝髻，石竹绣罗衣。
　　每出深宫里，常随步辇归。只愁歌舞散，化作彩云飞。
　　柳色黄金嫩，梨花白雪香。玉楼巢翡翠，金殿锁鸳鸯。
　　选妓随雕辇，征歌出洞房。宫中谁第一，飞燕在昭阳。
　　卢橘为秦树，蒲萄出汉宫。烟花宜落日，丝管醉春风。
　　笛奏龙吟水，箫鸣凤下空。君王多乐事，还与万方同。
　　玉树春归日，金宫乐事多。后庭朝未入，轻辇夜相过。
　　笑出花间语，娇来竹下歌。莫教明月去，留著醉嫦娥。
　　绣户香风暖，纱窗曙色新。宫花争笑日，池草暗生春。
　　绿树闻歌鸟，青楼见舞人。昭阳桃李月，罗绮自相亲。
　　今日明光里，还须结伴游。春风开紫殿，天乐下朱楼。
　　艳舞全知巧，娇歌半欲羞。更怜花月夜，宫女笑藏钩。
　　寒雪梅中尽，春风柳上归。宫莺娇欲醉，檐燕语还飞。
　　迟日明歌席，新花艳舞衣。晚来移彩仗，行乐泥光辉。
　　水绿南薰殿，花红北阙楼。莺歌闻太液，凤吹绕瀛洲。
　　素女鸣珠佩，天人弄彩球。今朝风日好，宜入未央游。
　　◎卷.35【清平调词三首】李白
　　云想衣裳花相容，春风拂槛露华浓。
　　若非群玉山头见，会向瑶台月下逢。
　　一枝秾艳露凝香，云雨巫山枉断肠。
　　借问汉宫谁得似，可怜飞燕倚新妆。
　　名花倾国两相欢，长得君王带笑看。
　　解释春风无限恨，沉香亭北倚阑干。
　　◎卷.36【入朝曲（一作鼓吹入朝曲）】李白
　　金陵控海浦，渌水带吴京。铙歌列骑吹，飒沓引公卿。
　　槌钟速严妆，伐鼓启重城。天子凭玉几，剑履若云行。
　　日出照万户，簪裾烂明星。朝罢沐浴闲，遨游阆风亭。
　　济济双阙下，欢娱乐恩荣。
　　◎卷.37【秦女休行（魏协律都尉左延年所作，今拟之）】李白
　　西门秦氏女，秀色如琼花。手挥白杨刀，清昼杀雠家。
　　罗袖洒赤血，英气凌紫霞。直上西山去，关吏相邀遮。
　　婿为燕国王，身被诏狱加。犯刑若履虎，不畏落爪牙。
　　素颈未及断，摧眉伏泥沙。金鸡忽放赦，大辟得宽赊。
　　何惭聂政姊，万古共惊嗟。
　　◎卷.38【秦女卷衣】李白
　　天子居未央，妾侍卷衣裳。顾无紫宫宠，敢拂黄金床。
　　水至亦不去，熊来尚可当。微身奉日月，飘若萤之光。
　　愿君采葑菲，无以下体妨。
　　◎卷.39【东武吟】李白
　　好古笑流俗，素闻贤达风。方希佐明主，长揖辞成功。
　　白日在高天，回光烛微躬。恭承凤凰诏，欻起云萝中。
　　清切紫霄迥，优游丹禁通。君王赐颜色，声价凌烟虹。
　　乘舆拥翠盖，扈从金城东。宝马丽绝景，锦衣入新丰。
　　依岩望松雪，对酒鸣丝桐。因学扬子云，献赋甘泉宫。
　　天书美片善，清芬播无穷。归来入咸阳，谈笑皆王公。
　　一朝去金马，飘落成飞蓬。宾客日疏散，玉樽亦已空。
　　才力犹可倚，不惭世上雄。闲作东武吟，曲尽情未终。
　　书此谢知己，吾寻黄绮翁。
　　◎卷.40【邯郸才人嫁为厮养卒妇】李白
　　妾本崇台女，扬蛾入丹阙。自倚颜如花，宁知有凋歇。
　　一辞玉阶下，去若朝云没。每忆邯郸城，深宫梦秋月。
　　君王不可见，惆怅至明发。
　　◎卷.41【出自蓟北门行】李白
　　虏阵横北荒，胡星耀精芒。羽书速惊电，烽火昼连光。
　　虎竹救边急，戎车森已行。明主不安席，按剑心飞扬。
　　推毂出猛将，连旗登战场。兵威冲绝幕，杀气凌穹苍。
　　列卒赤山下，开营紫塞傍。孟冬风沙紧，旌旗飒凋伤。
　　画角悲海月，征衣卷天霜。挥刃斩楼兰，弯弓射贤王。
　　单于一平荡，种落自奔亡。收功报天子，行歌归咸阳。
　　◎卷.42【洛阳陌】李白
　　白玉谁家郎，回车渡天津。看花东陌上，惊动洛阳人。
　　◎卷.43【北上行】李白
　　北上何所苦，北上缘太行。磴道盘且峻，巉岩凌穹苍。
　　马足蹶侧石，车轮摧高冈。沙尘接幽州，烽火连朔方。
　　杀气毒剑戟，严风裂衣裳。奔鲸夹黄河，凿齿屯洛阳。
　　前行无归日，返顾思旧乡。惨戚冰雪里，悲号绝中肠。
　　尺布不掩体，皮肤剧枯桑。汲水涧谷阻，采薪陇坂长。
　　猛虎又掉尾，磨牙皓秋霜。草木不可餐，饥饮零露浆。
　　叹此北上苦，停骖为之伤。何日王道平，开颜睹天光。
　　◎卷.44【短歌行】李白
　　白日何短短，百年苦易满。苍穹浩茫茫，万劫太极长。
　　麻姑垂两鬓，一半已成霜。天公见玉女，大笑亿千场。
　　吾欲揽六龙，回车挂扶桑。北斗酌美酒，劝龙各一觞。
　　富贵非所愿，与人驻颜光。
　　◎卷.45【空城雀】李白
　　嗷嗷空城雀，身计何戚促。本与鹪鹩群，不随凤凰族。
　　提携四黄口，饮乳未尝足。食君糠秕馀，尝恐乌鸢逐。
　　耻涉太行险，羞营覆车粟。天命有定端，守分绝所欲。


第一百六十五卷
　　◎卷.1【发白马】李白
　　将军发白马，旌节度黄河。箫鼓聒川岳，沧溟涌涛波。
　　武安有振瓦，易水无寒歌。铁骑若雪山，饮流涸滹沱。
　　扬兵猎月窟，转战略朝那。倚剑登燕然，边烽列嵯峨。
　　萧条万里外，耕作五原多。一扫清大漠，包虎戢金戈。
　　◎卷.2【陌上桑】李白
　　美女渭桥东，春还事蚕作。五马如飞龙，青丝结金络。
　　不知谁家子，调笑来相谑。妾本秦罗敷，玉颜艳名都。
　　绿条映素手，采桑向城隅。使君且不顾，况复论秋胡。
　　寒螀爱碧草，鸣凤栖青梧。托心自有处，但怪傍人愚。
　　徒令白日暮，高驾空踟蹰。
　　◎卷.3【枯鱼过河泣】李白
　　白龙改常服，偶被豫且制。谁使尔为鱼，徒劳诉天帝。
　　作书报鲸鲵，勿恃风涛势。涛落归泥沙，翻遭蝼蚁噬。
　　万乘慎出入，柏人以为识。
　　◎卷.4【丁督护歌】李白
　　云阳上征去，两岸饶商贾。吴牛喘月时，拖船一何苦。
　　水浊不可饮，壶浆半成土。一唱督护歌，心摧泪如雨。
　　万人凿盘石，无由达江浒。君看石芒砀，掩泪悲千古。
　　◎卷.5【相逢行】李白
　　朝骑五花马，谒帝出银台。秀色谁家子，云车珠箔开。
　　金鞭遥指点，玉勒近迟回。夹毂相借问，疑从天上来。
　　蹙入青绮门，当歌共衔杯。衔杯映歌扇，似月云中见。
　　相见不得亲，不如不相见。相见情已深，未语可知心。
　　胡为守空闺，孤眠愁锦衾。锦衾与罗帏，缠绵会有时。
　　春风正澹荡，暮雨来何迟。愿因三青鸟，更报长相思。
　　光景不待人，须臾发成丝。当年失行乐，老去徒伤悲。
　　持此道密意，毋令旷佳期。
　　◎卷.6【千里思】李白
　　李陵没胡沙，苏武还汉家。迢迢五原关，朔雪乱边花。
　　一去隔绝国，思归但长嗟。鸿雁向西北，因书报天涯。
　　◎卷.7【树中草】李白
　　鸟衔野田草，误入枯桑里。客土植危根，逢春犹不死。
　　草木虽无情，因依尚可生。如何同枝叶，各自有枯荣。
　　◎卷.8【君马黄】李白
　　君马黄，我马白。马色虽不同，人心本无隔。
　　共作游冶盘，双行洛阳陌。长剑既照曜，高冠何赩赫。
　　各有千金裘，俱为五侯客。猛虎落陷阱，壮夫时屈厄。
　　相知在急难，独好亦何益。
　　◎卷.9【拟古】李白
　　融融白玉辉，映我青蛾眉。宝镜似空水，落花如风吹。
　　出门望帝子，荡漾不可期。安得黄鹤羽，一报佳人知。
　　◎卷.10【折杨柳】李白
　　垂杨拂绿水，摇艳东风年。花明玉关雪，叶暖金窗烟。
　　美人结长想，对此心凄然。攀条折春色，远寄龙庭前。
　　◎卷.11【少年子】李白
　　青云年少子，挟弹章台左。鞍马四边开，突如流星过。
　　金丸落飞鸟，夜入琼楼卧。夷齐是何人，独守西山饿。
　　◎卷.12【紫骝马】李白
　　紫骝行且嘶，双翻碧玉蹄。临流不肯渡，似惜锦障泥。
　　白雪关山远，黄云海戍迷。挥鞭万里去，安得念春闺。
　　◎卷.13【少年行二首】李白
　　击筑饮美酒，剑歌易水湄。经过燕太子，结托并州儿。
　　少年负壮气，奋烈自有时。因击鲁勾践，争博勿相欺。
　　五陵年少金市东，银鞍白马度春风。
　　落花踏尽游何处，笑入胡姬酒肆中。
　　◎卷.14【白鼻騧】李白
　　银鞍白鼻騧，绿地障泥锦。细雨春风花落时，
　　挥鞭直就胡姬饮。
　　◎卷.15【豫章行】李白
　　胡风吹代马，北拥鲁阳关。吴兵照海雪，西讨何时还。
　　半渡上辽津，黄云惨无颜。老母与子别，呼天野草间。
　　白马绕旌旗，悲鸣相追攀。白杨秋月苦，早落豫章山。
　　本为休明人，斩虏素不闲。岂惜战斗死，为君扫凶顽。
　　精感石没羽，岂云惮险艰。楼船若鲸飞，波荡落星湾。
　　此曲不可奏，三军鬓成斑。
　　◎卷.16【沐浴子】李白
　　沐芳莫弹冠，浴兰莫振衣。处世忌太洁，至人贵藏晖。
　　沧浪有钓叟，吾与尔同归。
　　◎卷.17【高句骊】李白
　　金花折风帽，白马小迟回。翩翩舞广袖，似鸟海东来。
　　◎卷.18【舍利弗】李白
　　金绳界宝地，珍木荫瑶池。云间妙音奏，天际法蠡吹。
　　◎卷.19【静夜思】李白
　　床前看月光，疑是地上霜。举头望山月，低头思故乡。
　　◎卷.20【渌水曲】李白
　　渌水明秋月，南湖采白蘋。荷花娇欲语，愁杀荡舟人。
　　◎卷.21【凤凰曲】李白
　　嬴女吹玉箫，吟弄天上春。青鸾不独去，更有携手人。
　　影灭彩云断，遗声落西秦。
　　◎卷.22【凤台曲】李白
　　尝闻秦帝女，传得凤凰声。是日逢仙子，当时别有情。
　　人吹彩箫去，天借绿云迎。曲在身不返，空馀弄玉名。
　　◎卷.23【从军行】李白
　　从军玉门道，逐虏金微山。笛奏梅花曲，刀开明月环。
　　鼓声鸣海上，兵气拥云间。愿斩单于首，长驱静铁关。
　　◎卷.24【秋思】李白
　　春阳如昨日，碧树鸣黄鹂。芜然蕙草暮，飒尔凉风吹。
　　天秋木叶下，月冷莎鸡悲。坐愁群芳歇，白露凋华滋。
　　◎卷.25【春思】李白
　　燕草如碧丝，秦桑低绿枝。当君怀归日，是妾断肠时。
　　春风不相识，何事入罗帏。
　　◎卷.26【秋思】李白
　　燕支黄叶落，妾望自登台。海上碧云断，单于秋色来。
　　胡兵沙塞合，汉使玉关回。征客无归日，空悲蕙草摧。
　　◎卷.27【子夜吴歌·春歌（一作子夜四时歌）】李白
　　秦地罗敷女，采桑绿水边。素手青条上，红妆白日鲜。
　　蚕饥妾欲去，五马莫留连。
　　◎卷.28【子夜吴歌·夏歌】李白
　　镜湖三百里，菡萏发荷花。五月西施采，人看隘若耶。
　　回舟不待月，归去越王家。
　　◎卷.29【子夜吴歌·秋歌】李白
　　长安一片月，万户捣衣声。秋风吹不尽，总是玉关情。
　　何日平胡虏，良人罢远征。
　　◎卷.30【子夜吴歌·冬歌】李白
　　明朝驿使发，一夜絮征袍。素手抽针冷，那堪把剪刀。
　　裁缝寄远道，几日到临洮。
　　◎卷.31【对酒行】李白
　　松子栖金华，安期入蓬海。此人古之仙，羽化竟何在。
　　浮生速流电，倏忽变光彩。天地无凋换，容颜有迁改。
　　对酒不肯饮，含情欲谁待。
　　◎卷.32【估客行】李白
　　海客乘天风，将船远行役。譬如云中鸟，一去无踪迹。
　　◎卷.33【捣衣篇】李白
　　闺里佳人年十馀，颦蛾对影恨离居。忽逢江上春归燕，
　　衔得云中尺素书。玉手开缄长叹息，狂夫犹戍交河北。
　　万里交河水北流，愿为双燕泛中洲。君边云拥青丝骑，
　　妾处苔生红粉楼。楼上春风日将歇，谁能揽镜看愁发。
　　晓吹员管随落花，夜捣戎衣向明月。明月高高刻漏长，
　　真珠帘箔掩兰堂。横垂宝幄同心结，半拂琼筵苏合香。
　　琼筵宝幄连枝锦，灯烛荧荧照孤寝。有便凭将金剪刀，
　　为君留下相思枕。摘尽庭兰不见君，红巾拭泪生氤氲，
　　明年若更征边塞，愿作阳台一段云。
　　◎卷.34【少年行（此诗严粲云是伪作）】李白
　　君不见淮南少年游侠客，白日球猎夜拥掷。
　　呼卢百万终不惜，报仇千里如咫尺。少年游侠好经过，
　　浑身装束皆绮罗。蕙兰相随喧妓女，风光去处满笙歌。
　　骄矜自言不可有，侠士堂中养来久。好鞍好马乞与人，
　　十千五千旋沽酒。赤心用尽为知己，黄金不惜栽桃李。
　　桃李栽来几度春，一回花落一回新。府县尽为门下客，
　　王侯皆是平交人。男儿百年且乐命，何须徇书受贫病。
　　男儿百年且荣身，何须徇节甘风尘。衣冠半是征战士，
　　穷儒浪作林泉民。遮莫枝根长百丈，不如当代多还往。
　　遮莫姻亲连帝城，不如当身自簪缨。看取富贵眼前者，
　　何用悠悠身后名。
　　◎卷.35【长歌行】李白
　　桃李待日开，荣华照当年。东风动百物，草木尽欲言。
　　枯枝无丑叶，涸水吐清泉。大力运天地，羲和无停鞭。
　　功名不早著，竹帛将何宣。桃李务青春，谁能贯白日。
　　富贵与神仙，蹉跎成两失。金石犹销铄，风霜无久质。
　　畏落日月后，强欢歌与酒。秋霜不惜人，倏忽侵蒲柳。
　　◎卷.36【长相思（下篇一作寄远）】李白
　　日色已尽花含烟，月明欲素愁不眠。赵瑟初停凤凰柱，
　　蜀琴欲奏鸳鸯弦。此曲有意无人传，愿随春风寄燕然，
　　忆君迢迢隔青天。昔日横波目，今成流泪泉。
　　不信妾肠断，归来看取明镜前。
　　美人在时花满堂，美人去后空馀床。床中绣被卷不寝，
　　至今三载犹闻香。香亦竟不灭，人亦竟不来。
　　相思黄叶落，白露点青苔。
　　◎卷.37【猛虎行（此诗萧士赟云是伪作）】李白
　　朝作猛虎行，暮作猛虎吟。肠断非关陇头水，
　　泪下不为雍门琴。旌旗缤纷两河道，战鼓惊山欲颠倒。
　　秦人半作燕地囚，胡马翻衔洛阳草。一输一失关下兵，
　　朝降夕叛幽蓟城。巨鳌未斩海水动，鱼龙奔走安得宁。
　　颇似楚汉时，翻覆无定止，朝过博浪沙，暮入淮阴市。
　　张良未遇韩信贫，刘项存亡在两臣。暂到下邳受兵略，
　　来投漂母作主人。贤哲栖栖古如此，今时亦弃青云士。
　　有策不敢犯龙鳞，窜身南国避胡尘。宝书玉剑挂高阁，
　　金鞍骏马散故人。昨日方为宣城客，掣铃交通二千石。
　　有时六博快壮心，绕床三匝呼一掷。楚人每道张旭奇，
　　心藏风云世莫知。三吴邦伯皆顾盼，四海雄侠两追随。
　　萧曹曾作沛中吏，攀龙附凤当有时。溧阳酒楼三月春，
　　杨花茫茫愁杀人。胡雏绿眼吹玉笛，吴歌白纻飞梁尘。
　　丈夫相见且为乐，槌牛挝鼓会众宾。我从此去钓东海，
　　得鱼笑寄情相亲。
　　◎卷.38【去妇词（一作顾况诗）】李白
　　古来有弃妇，弃妇有归处。今日妾辞君，辞君遣何去。
　　本家零落尽，恸哭来时路。忆昔未嫁君，闻君却周旋。
　　绮罗锦绣段，有赠黄金千。十五许嫁君，二十移所天。
　　自从结发日未几，离君缅山川。家家尽欢喜，
　　孤妾长自怜。幽闺多怨思，盛色无十年。相思若循环，
　　枕席生流泉。流泉咽不扫，独梦关山道。及此见君归，
　　君归妾已老。物情恶衰贱，新宠方妍好。掩泪出故房，
　　伤心剧秋草。自妾为君妻，君东妾在西。罗帏到晓恨，
　　玉貌一生啼。自从离别久，不觉尘埃厚。尝嫌玳瑁孤，
　　犹羡鸳鸯偶。岁华逐霜霰，贱妾何能久。寒沼落芙蓉，
　　秋风散杨柳。以比憔悴颜，空持旧物还。馀生欲何寄，
　　谁肯相牵攀。君恩既断绝，相见何年月。悔倾连理杯，
　　虚作同心结。女萝附青松，贵欲相依投。浮萍失绿水，
　　教作若为流。不叹君弃妾，自叹妾缘业。忆昔初嫁君，
　　小姑才倚床。今日妾辞君，小姑如妾长。回头语小姑，
　　莫嫁如兄夫。


第一百六十六卷
　　◎卷.1【襄阳歌】李白
　　落日欲没岘山西，倒著接z5花下迷。襄阳小儿齐拍手，
　　拦街争唱白铜鞮。傍人借问笑何事，笑杀山翁醉似泥。
　　鸬鹚杓，鹦鹉杯。百年三万六千日，一日须倾三百杯。
　　遥看汉水鸭头绿，恰似葡萄初酦醅。此江若变作春酒，
　　垒麹便筑糟丘台。千金骏马换小妾，笑坐雕鞍歌落梅。
　　车傍侧挂一壶酒，凤笙龙管行相催。咸阳市中叹黄犬，
　　何如月下倾金罍。君不见晋朝羊公一片石，
　　龟头剥落生莓苔。泪亦不能为之堕，心亦不能为之哀。
　　清风朗月不用一钱买，玉山自倒非人推。舒州杓，力士铛，
　　李白与尔同死生。襄王云雨今安在，江水东流猿夜声。
　　◎卷.23【南都行】李白
　　南都信佳丽，武阙横西关。白水真人居，万商罗鄽闤。
　　高楼对紫陌，甲第连青山。此地多英豪，邈然不可攀。
　　陶朱与五羖，名播天壤间。丽华秀玉色，汉女娇朱颜。
　　清歌遏流云，艳舞有馀闲。遨游盛宛洛，冠盖随风还。
　　走马红阳城，呼鹰白河湾。谁识卧龙客，长吟愁鬓斑。
　　◎卷.24【江上吟】李白
　　木兰之枻沙棠舟，玉箫金管坐两头。美酒尊中置千斛，
　　载妓随波任去留。仙人有待乘黄鹤，海客无心随白鸥。
　　屈平词赋悬日月，楚王台榭空山丘。兴酣落笔摇五岳，
　　诗成笑傲凌沧洲。功名富贵若长在，汉水亦应西北流。
　　◎卷.25【侍从宜春苑奉诏赋龙池柳色初青听新莺百啭歌】李白
　　东风已绿瀛洲草，紫殿红楼觉春好。池南柳色半青青，
　　萦烟袅娜拂绮城。垂丝百尺挂雕楹，上有好鸟相和鸣，
　　间关早得春风情。春风卷入碧云去，千门万户皆春声。
　　是时君王在镐京，五云垂晖耀紫清。仗出金宫随日转，
　　天回玉辇绕花行。始向蓬莱看舞鹤，还过茝石听新莺。
　　新莺飞绕上林苑，愿入箫韶杂凤笙。
　　◎卷.26【玉壶吟】李白
　　烈士击玉壶，壮心惜暮年。三杯拂剑舞秋月，
　　忽然高咏涕泗涟。凤凰初下紫泥诏，谒帝称觞登御筵。
　　揄扬九重万乘主，谑浪赤墀青琐贤。朝天数换飞龙马，
　　敕赐珊瑚白玉鞭。世人不识东方朔，大隐金门是谪仙。
　　西施宜笑复宜颦，丑女效之徒累身。君王虽爱蛾眉好，
　　无奈宫中妒杀人。
　　◎卷.27【豳歌行，上新平长史兄粲】李白
　　豳谷稍稍振庭柯，泾水浩浩扬湍波。哀鸿酸嘶暮声急，
　　愁云苍惨寒气多。忆昨去家此为客，荷花初红柳条碧。
　　中宵出饮三百杯，明朝归揖二千石。宁知流寓变光辉，
　　胡霜萧飒绕客衣。寒灰寂寞凭谁暖，落叶飘扬何处归。
　　吾兄行乐穷曛旭，满堂有美颜如玉。赵女长歌入彩云，
　　燕姬醉舞娇红烛。狐裘兽炭酌流霞，壮士悲吟宁见嗟。
　　前荣后枯相翻覆，何惜馀光及棣华。
　　◎卷.28【西岳云台歌，送丹丘子】李白
　　西岳峥嵘何壮哉，黄河如丝天际来。黄河万里触山动，
　　盘涡毂转秦地雷。荣光休气纷五彩，千年一清圣人在。
　　巨灵咆哮擘两山，洪波喷箭射东海。三峰却立如欲摧，
　　翠崖丹谷高掌开。白帝金精运元气，石作莲花云作台。
　　云台阁道连窈冥，中有不死丹丘生。明星玉女备洒扫，
　　麻姑搔背指爪轻。我皇手把天地户，丹丘谈天与天语。
　　九重出入生光辉，东来蓬莱复西归。玉浆倘惠故人饮，
　　骑二茅龙上天飞。
　　◎卷.29【元丹丘歌】李白
　　元丹丘，爱神仙。朝饮颍川之清流，暮还嵩岑之紫烟，
　　三十六峰长周旋。长周旋，蹑星虹，身骑飞龙耳生风，
　　横河跨海与天通，我知尔游心无穷。
　　◎卷.30【扶风豪士歌】李白
　　洛阳三月飞胡沙，洛阳城中人怨嗟。天津流水波赤血，
　　白骨相撑如乱麻。我亦东奔向吴国，浮云四塞道路赊。
　　东方日出啼早鸦，城门人开扫落花。梧桐杨柳拂金井，
　　来醉扶风豪士家。扶风豪士天下奇，意气相倾山可移。
　　作人不倚将军势，饮酒岂顾尚书期。雕盘绮食会众客，
　　吴歌赵舞香风吹。原尝春陵六国时，开心写意君所知。
　　堂中各有三千士，明日报恩知是谁。抚长剑，一扬眉，
　　清水白石何离离。脱吾帽，向君笑。饮君酒，为君吟。
　　张良未逐赤松去，桥边黄石知我心。
　　◎卷.31【同族弟金城尉叔卿烛照山水壁画歌】李白
　　高堂粉壁图蓬瀛，烛前一见沧洲清。洪波汹涌山峥嵘，
　　皎若丹丘隔海望赤城。光中乍喜岚气灭，
　　谓逢山阴晴后雪。回溪碧流寂无喧，
　　又如秦人月下窥花源。了然不觉清心魂，
　　只将叠嶂鸣秋猿。与君对此欢未歇，放歌行吟达明发。
　　却顾海客扬云帆，便欲因之向溟渤。
　　◎卷.32【白毫子歌】李白
　　淮南小山白毫子，乃在淮南小山里。夜卧松下云，
　　朝餐石中髓。小山连绵向江开，碧峰巉岩绿水回。
　　余配白毫子，独酌流霞杯。拂花弄琴坐青苔，
　　绿萝树下春风来。南窗萧飒松声起，凭崖一听清心耳。
　　可得见，未得亲。八公携手五云去，空馀桂树愁杀人。
　　◎卷.33【梁园吟】李白
　　我浮黄云去京阙，挂席欲进波连山。天长水阔厌远涉，
　　访古始及平台间。平台为客忧思多，对酒遂作梁园歌。
　　却忆蓬池阮公咏，因吟渌水扬洪波。洪波浩荡迷旧国，
　　路远西归安可得。人生达命岂暇愁，且饮美酒登高楼。
　　平头奴子摇大扇，五月不热疑清秋。玉盘杨梅为君设，
　　吴盐如花皎白雪。持盐把酒但饮之，莫学夷齐事高洁。
　　昔人豪贵信陵君，今人耕种信陵坟。荒城虚照碧山月，
　　古木尽入苍梧云。梁王宫阙今安在，枚马先归不相待。
　　舞影歌声散绿池，空馀汴水东流海。沉吟此事泪满衣，
　　黄金买醉未能归。连呼五白行六博，分曹赌酒酣驰辉。
　　歌且谣，意方远。东山高卧时起来，欲济苍生未应晚。
　　◎卷.34【鸣皋歌，送岑征君（时梁园三尺雪，在清泠池作）】李白
　　若有人兮思鸣皋，阻积雪兮心烦劳。
　　洪河凌竞不可以径度，冰龙鳞兮难容舠。
　　邈仙山之峻极兮，闻天籁之嘈嘈。霜崖缟皓以合沓兮，
　　若长风扇海涌沧溟之波涛。玄猿绿罴，舔舕崟岌。
　　危柯振石，骇胆栗魄，群呼而相号。峰峥嵘以路绝，
　　挂星辰于岩嶅。送君之归兮，动鸣皋之新作。
　　交鼓吹兮弹丝，觞清泠之池阁。君不行兮何待，
　　若反顾之黄鹤。扫梁园之群英，振大雅于东洛。
　　巾征轩兮历阻折，寻幽居兮越巘崿。盘白石兮坐素月，
　　琴松风兮寂万壑。望不见兮心氛氲，萝冥冥兮霰纷纷。
　　水横洞以下渌，波小声而上闻。虎啸谷而生风，
　　龙藏溪而吐云。寡鹤清唳，饥鼯颦呻。魂独处此幽默兮，
　　愀空山而愁人。鸡聚族以争食，凤孤飞而无邻。
　　蝘蜓嘲龙，鱼目混珍。嫫母衣锦，西施负薪。
　　若使巢由桎梏于轩冕兮，亦奚异乎夔龙蹩躠于风尘。
　　哭何苦而救楚，笑何夸而却秦。
　　吾诚不能学二子沽名矫节以耀世兮，固将弃天地而遗身。
　　白鸥兮飞来，长与君兮相亲。
　　◎卷.35【鸣皋歌奉饯从翁清归五崖山居（河南府陆浑县有鸣皋山）】李白
　　忆昨鸣皋梦里还，手弄素月清潭间。觉时枕席非碧山，
　　侧身西望阻秦关。麒麟阁上春还早，著书却忆伊阳好。
　　青松来风吹古道，绿萝飞花覆烟草。我家仙翁爱清真，
　　才雄草圣凌古人，欲卧鸣皋绝世尘。鸣皋微茫在何处，
　　五崖峡水横樵路。身披翠云裘，袖拂紫烟去。
　　去时应过嵩少间，相思为折三花树。
　　◎卷.36【劳劳亭歌（在江宁县南十五里古送别之所，一名临沧观）】李白
　　金陵劳劳送客堂，蔓草离离生道傍。古情不尽东流水，
　　此地悲风愁白杨。我乘素舸同康乐，朗咏清川飞夜霜。
　　昔闻牛渚吟五章，今来何谢袁家郎。苦竹寒声动秋月，
　　独宿空帘归梦长。
　　◎卷.37【横江词六首】李白
　　人道横江好，侬道横江恶。一风三日吹倒山，
　　白浪高于瓦官阁。
　　海潮南去过浔阳，牛渚由来险马当。
　　横江欲渡风波恶，一水牵愁万里长。
　　横江西望阻西秦，汉水东连扬子津。
　　白浪如山那可渡，狂风愁杀峭帆人。
　　海神来过恶风回，浪打天门石壁开。
　　浙江八月何如此，涛似连山喷雪来。
　　横江馆前津吏迎，向余东指海云生。
　　郎今欲渡缘何事，如此风波不可行。
　　月晕天风雾不开，海鲸东蹙百川回。
　　惊波一起三山动，公无渡河归去来。
　　◎卷.38【金陵城西楼月下吟】李白
　　金陵夜寂凉风发，独上高楼望吴越。白云映水摇空城，
　　白露垂珠滴秋月。月下沉吟久不归，古来相接眼中稀。
　　解道澄江净如练，令人长忆谢玄晖。
　　◎卷.39【东山吟】李白
　　携妓东土山，怅然悲谢安。我妓今朝如花月，
　　他妓古坟荒草寒。白鸡梦后三百岁，洒酒浇君同所欢。
　　酣来自作青海舞，秋风吹落紫绮冠。彼亦一时，
　　此亦一时，浩浩洪流之咏何必奇。
　　◎卷.40【僧伽歌】李白
　　真僧法号号僧伽，有时与我论三车。问言诵咒几千遍，
　　口道恒河沙复沙。此僧本住南天竺，为法头陀来此国。
　　戒得长天秋月明，心如世上青莲色。意清净，貌棱棱。
　　亦不减，亦不增。瓶里千年铁柱骨，手中万岁胡孙藤。
　　嗟予落魄江淮久，罕遇真僧说空有。一言散尽波罗夷，
　　再礼浑除犯轻垢。
　　◎卷.41【白云歌，送刘十六归山】李白
　　楚山秦山皆白云，白云处处长随君。长随君，
　　君入楚山里，云亦随君渡湘水。湘水上，女萝衣，
　　白云堪卧君早归。
　　◎卷.42【金陵歌，送别范宣】李白
　　石头巉岩如虎踞，凌波欲过沧江去。钟山龙盘走势来，
　　秀色横分历阳树。四十馀帝三百秋，功名事迹随东流。
　　白马小儿谁家子，泰清之岁来关囚。金陵昔时何壮哉，
　　席卷英豪天下来。冠盖散为烟雾尽，金舆玉座成寒灰。
　　扣剑悲吟空咄嗟，梁陈白骨乱如麻。天子龙沉景阳井，
　　谁歌玉树后庭花。此地伤心不能道，目下离离长春草。
　　送尔长江万里心，他年来访南山老。
　　◎卷.43【笑歌行（以下二首，苏轼云是伪作）】李白
　　笑矣乎，笑矣乎。君不见曲如钩，古人知尔封公侯。
　　君不见直如弦，古人知尔死道边。张仪所以只掉三寸舌，
　　苏秦所以不垦二顷田。笑矣乎，笑矣乎。
　　君不见沧浪老人歌一曲，还道沧浪濯吾足。
　　平生不解谋此身，虚作离骚遣人读。笑矣乎，笑矣乎。
　　赵有豫让楚屈平，卖身买得千年名。巢由洗耳有何益，
　　夷齐饿死终无成。君爱身后名，我爱眼前酒。
　　饮酒眼前乐，虚名何处有。男儿穷通当有时，
　　曲腰向君君不知。猛虎不看几上肉，洪炉不铸囊中锥。
　　笑矣乎，笑矣乎。宁武子，朱买臣，扣角行歌背负薪。
　　今日逢君君不识，岂得不如佯狂人。
　　◎卷.44【悲歌行】李白
　　悲来乎，悲来乎。主人有酒且莫斟，听我一曲悲来吟。
　　悲来不吟还不笑，天下无人知我心。君有数斗酒，
　　我有三尺琴。琴鸣酒乐两相得，一杯不啻千钧金。
　　悲来乎，悲来乎。天虽长，地虽久，金玉满堂应不守。
　　富贵百年能几何，死生一度人皆有。孤猿坐啼坟上月，
　　且须一尽杯中酒。悲来乎，悲来乎。凤凰不至河无图，
　　微子去之箕子奴。汉帝不忆李将军，楚王放却屈大夫。
　　悲来乎，悲来乎。秦家李斯早追悔，虚名拨向身之外。
　　范子何曾爱五湖，功成名遂身自退。剑是一夫用，
　　书能知姓名。惠施不肯干万乘，卜式未必穷一经。
　　还须黑头取方伯，莫谩白首为儒生。


第一百六十七卷
　　◎卷.1【秋浦歌十七首】李白
　　秋浦长似秋，萧条使人愁。客愁不可度，行上东大楼。
　　正西望长安，下见江水流。寄言向江水，汝意忆侬不。
　　遥传一掬泪，为我达扬州。
　　秋浦猿夜愁，黄山堪白头。清溪非陇水，翻作断肠流。
　　欲去不得去，薄游成久游。何年是归日，雨泪下孤舟。
　　秋浦锦驼鸟，人间天上稀。山鸡羞渌水，不敢照毛衣。
　　两鬓入秋浦，一朝飒已衰。猿声催白发，长短尽成丝。
　　秋浦多白猿，超腾若飞雪。牵引条上儿，饮弄水中月。
　　愁作秋浦客，强看秋浦花。山川如剡县，风日似长沙。
　　醉上山公马，寒歌甯戚牛。空吟白石烂，泪满黑貂裘。
　　秋浦千重岭，水车岭最奇。天倾欲堕石，水拂寄生枝。
　　江祖一片石，青天扫画屏。题诗留万古，绿字锦苔生。
　　千千石楠树，万万女贞林。山山白鹭满，涧涧白猿吟。
　　君莫向秋浦，猿声碎客心。
　　逻人横鸟道，江祖出鱼梁。水急客舟疾，山花拂面香。
　　水如一匹练，此地即平天。耐可乘明月，看花上酒船。
　　渌水净素月，月明白鹭飞。郎听采菱女，一道夜歌归。
　　炉火照天地，红星乱紫烟。赧郎明月夜，歌曲动寒川。
　　白发三千丈，缘愁似个长。不知明镜里，何处得秋霜。
　　秋浦田舍翁，采鱼水中宿。妻子张白鹇，结罝映深竹。
　　桃波一步地，了了语声闻。暗与山僧别，低头礼白云。
　　◎卷.2【当涂赵炎少府粉图山水歌】李白
　　峨眉高出西极天，罗浮直与南溟连。名公绎思挥彩笔，
　　驱山走海置眼前。满堂空翠如可扫，赤城霞气苍梧烟。
　　洞庭潇湘意渺绵，三江七泽情洄沿。惊涛汹涌向何处，
　　孤舟一去迷归年。征帆不动亦不旋，飘如随风落天边。
　　心摇目断兴难尽，几时可到三山巅。西峰峥嵘喷流泉，
　　横石蹙水波潺湲。东崖合沓蔽轻雾，深林杂树空芊绵。
　　此中冥昧失昼夜，隐几寂听无鸣蝉。长松之下列羽客，
　　对坐不语南昌仙。南昌仙人赵夫子，妙年历落青云士。
　　讼庭无事罗众宾，杳然如在丹青里。五色粉图安足珍，
　　真仙可以全吾身。若待功成拂衣去，武陵桃花笑杀人。
　　◎卷.3【永王东巡歌十一首】李白
　　永王正月东出师，天子遥分龙虎旗。
　　楼船一举风波静，江汉翻为雁鹜池。
　　三川北虏乱如麻，四海南奔似永嘉。
　　但用东山谢安石，为君谈笑静胡沙。
　　雷鼓嘈嘈喧武昌，云旗猎猎过寻阳。
　　秋毫不犯三吴悦，春日遥看五色光。
　　龙蟠虎踞帝王州，帝子金陵访古丘。
　　春风试暖昭阳殿，明月还过鳷鹊楼。
　　二帝巡游俱未回，五陵松柏使人哀。
　　诸侯不救河南地，更喜贤王远道来。
　　丹阳北固是吴关，画出楼台云水间。
　　千岩烽火连沧海，两岸旌旗绕碧山。
　　王出三山按五湖，楼船跨海次陪都。
　　战舰森森罗虎士，征帆一一引龙驹。
　　长风挂席势难回，海动山倾古月摧。
　　君看帝子浮江日，何似龙骧出峡来。
　　祖龙浮海不成桥，汉武寻阳空射蛟。
　　我王楼舰轻秦汉，却似文皇欲渡辽。
　　帝宠贤王入楚关，扫清江汉始应还。
　　初从云梦开朱邸，更取金陵作小山。
　　试借君王玉马鞭，指挥戎虏坐琼筵。
　　南风一扫胡尘静，西入长安到日边。
　　◎卷.4【上皇西巡南京歌十首】李白
　　胡尘轻拂建章台，圣主西巡蜀道来。
　　剑壁门高五千尺，石为楼阁九天开。
　　九天开出一成都，万户千门入画图。
　　草树云山如锦绣，秦川得及此间无。
　　华阳春树号新丰，行入新都若旧宫。
　　柳色未饶秦地绿，花光不减上阳红。
　　谁道君王行路难，六龙西幸万人欢。
　　地转锦江成渭水，天回玉垒作长安。
　　万国同风共一时，锦江何谢曲江池。
　　石镜更明天上月，后宫亲得照蛾眉。
　　濯锦清江万里流，云帆龙舸下扬州。
　　北地虽夸上林苑，南京还有散花楼。
　　锦水东流绕锦城，星桥北挂象天星。
　　四海此中朝圣主，峨眉山下列仙庭。
　　秦开蜀道置金牛，汉水元通星汉流。
　　天子一行遗圣迹，锦城长作帝王州。
　　水绿天青不起尘，风光和暖胜三秦。
　　万国烟花随玉辇，西来添作锦江春。
　　剑阁重关蜀北门，上皇归马若云屯。
　　少帝长安开紫极，双悬日月照乾坤。
　　◎卷.5【峨眉山月歌】李白
　　峨眉山月半轮秋，影入平羌江水流。
　　夜发清溪向三峡，思君不见下渝州。
　　◎卷.6【峨眉山月歌，送蜀僧晏入中京】李白
　　我在巴东三峡时，西看明月忆峨眉。月出峨眉照沧海，
　　与人万里长相随。黄鹤楼前月华白，此中忽见峨眉客。
　　峨眉山月还送君，风吹西到长安陌。长安大道横九天，
　　峨眉山月照秦川。黄金狮子乘高座，白玉麈尾谈重玄。
　　我似浮云殢吴越，君逢圣主游丹阙。一振高名满帝都，
　　归时还弄峨眉月。
　　◎卷.7【赤壁歌送别】李白
　　二龙争战决雌雄，赤壁楼船扫地空。烈火张天照云海，
　　周瑜于此破曹公。君去沧江望澄碧，鲸鲵唐突留馀迹。
　　一一书来报故人，我欲因之壮心魄。
　　◎卷.8【江夏行】李白
　　忆昔娇小姿，春心亦自持。为言嫁夫婿，得免长相思。
　　谁知嫁商贾，令人却愁苦。自从为夫妻，何曾在乡土。
　　去年下扬州，相送黄鹤楼。眼看帆去远，心逐江水流。
　　只言期一载，谁谓历三秋。使妾肠欲断，恨君情悠悠。
　　东家西舍同时发，北去南来不逾月。未知行李游何方，
　　作个音书能断绝。适来往南浦，欲问西江船。
　　正见当垆女，红妆二八年。一种为人妻，独自多悲凄。
　　对镜便垂泪，逢人只欲啼。不如轻薄儿，旦暮长相随。
　　悔作商人妇，青春长别离。如今正好同欢乐，
　　君去容华谁得知。
　　◎卷.9【怀仙歌】李白
　　一鹤东飞过沧海，放心散漫知何在。仙人浩歌望我来，
　　应攀玉树长相待。尧舜之事不足惊，自馀嚣嚣直可轻。
　　巨鳌莫戴三山去，我欲蓬莱顶上行。
　　◎卷.10【玉真仙人词】李白
　　玉真之仙人，时往太华峰。清晨鸣天鼓，飙欻腾双龙。
　　弄电不辍手，行云本无踪。几时入少室，王母应相逢。
　　◎卷.11【清溪行（一作宣州清溪）】李白
　　清溪清我心，水色异诸水。借问新安江，见底何如此。
　　人行明镜中，鸟度屏风里。向晚猩猩啼，空悲远游子。
　　◎卷.12【酬殷明佐见赠五云裘歌】李白
　　我吟谢脁诗上语，朔风飒飒吹飞雨。谢脁已没青山空，
　　后来继之有殷公。粉图珍裘五云色，晔如晴天散彩虹。
　　文章彪炳光陆离，应是素娥玉女之所为。
　　轻如松花落金粉，浓似苔锦含碧滋。远山积翠横海岛，
　　残霞飞丹映江草。凝毫采掇花露容，几年功成夺天造。
　　故人赠我我不违，著令山水含清晖。顿惊谢康乐，
　　诗兴生我衣。襟前林壑敛暝色，袖上云霞收夕霏。
　　群仙长叹惊此物，千崖万岭相萦郁。身骑白鹿行飘飖，
　　手翳紫芝笑披拂。相如不足跨鹔鹴，王恭鹤氅安可方。
　　瑶台雪花数千点，片片吹落春风香。为君持此凌苍苍，
　　上朝三十六玉皇。下窥夫子不可及，矫首相思空断肠。
　　◎卷.13【临路歌】李白
　　大鹏飞兮振八裔，中天摧兮力不济。馀风激兮万世，
　　游扶桑兮挂石袂。后人得之传此，仲尼亡兮谁为出涕。
　　◎卷.14【古意】李白
　　君为女萝草，妾作兔丝花。轻条不自引，为逐春风斜。
　　百丈托远松，缠绵成一家。谁言会面易，各在青山崖。
　　女萝发馨香，兔丝断人肠。枝枝相纠结，叶叶竞飘扬。
　　生子不知根，因谁共芬芳。中巢双翡翠，上宿紫鸳鸯。
　　若识二草心，海潮亦可量。
　　◎卷.15【山鹧鸪词】李白
　　苦竹岭头秋月辉，苦竹南枝鹧鸪飞。嫁得燕山胡雁婿，
　　欲衔我向雁门归。山鸡翟雉来相劝，南禽多被北禽欺。
　　紫塞严霜如剑戟，苍梧欲巢难背违。我今誓死不能去，
　　哀鸣惊叫泪沾衣。
　　◎卷.16【历阳壮士勤将军名思齐歌】李白
　　太古历阳郡，化为洪川在。江山犹郁盘，龙虎秘光彩。
　　蓄泄数千载，风云何霮zw。特生勤将军，神力百夫倍。
　　◎卷.21【草书歌行】李白
　　少年上人号怀素，草书天下称独步。墨池飞出北溟鱼，
　　笔锋杀尽中山兔。八月九月天气凉，酒徒词客满高堂。
　　笺麻素绢排数厢，宣州石砚墨色光。吾师醉后倚绳床，
　　须臾扫尽数千张。飘风骤雨惊飒飒，落花飞雪何茫茫。
　　起来向壁不停手，一行数字大如斗。怳怳如闻神鬼惊，
　　时时只见龙蛇走。左盘右蹙如惊电，状同楚汉相攻战。
　　湖南七郡凡几家，家家屏障书题遍。王逸少，张伯英，
　　古来几许浪得名。张颠老死不足数，我师此义不师古。
　　古来万事贵天生，何必要公孙大娘浑脱舞。
　　◎卷.22【和卢侍御通塘曲】李白
　　君夸通塘好，通塘胜耶溪。通塘在何处，远在寻阳西。
　　青萝袅袅挂烟树，白鹇处处聚沙堤。石门中断平湖出，
　　百丈金潭照云日。何处沧浪垂钓翁，鼓棹渔歌趣非一。
　　相逢不相识，出没绕通塘。浦边清水明素足，
　　别有浣沙吴女郎。行尽绿潭潭转幽，疑是武陵春碧流。
　　秦人鸡犬桃花里，将比通塘渠见羞。通塘不忍别，
　　十去九迟回。偶逢佳境心已醉，忽有一鸟从天来。
　　月出青山送行子，四边苦竹秋声起。长吟白雪望星河，
　　双垂两足扬素波。梁鸿德耀会稽日，宁知此中乐事多。


第一百六十八卷
　　◎卷.1【赠孟浩然】李白
　　吾爱孟夫子，风流天下闻。红颜弃轩冕，白首卧松云。
　　醉月频中圣，迷花不事君。高山安可仰，徒此揖清芬。
　　◎卷.2【赠从兄襄阳少府皓】李白
　　结发未识事，所交尽豪雄。却秦不受赏，击晋宁为功。
　　小节岂足言，退耕舂陵东。归来无产业，生事如转蓬。
　　一朝乌裘敝，百镒黄金空。弹剑徒激昂，出门悲路穷。
　　吾兄青云士，然诺闻诸公。所以陈片言，片言贵情通。
　　棣华倘不接，甘与秋草同。
　　◎卷.3【淮海对雪赠傅霭（一作淮南对雪赠孟浩然）】李白
　　朔雪落吴天，从风渡溟渤。海树成阳春，江沙浩明月。
　　兴从剡溪起，思绕梁园发。寄君郢中歌，曲罢心断绝。
　　◎卷.4【赠徐安宜】李白
　　白田见楚老，歌咏徐安宜。制锦不择地，操刀良在兹。
　　清风动百里，惠化闻京师。浮人若云归，耕种满郊岐。
　　川光净麦陇，日色明桑枝。讼息但长啸，宾来或解颐。
　　青橙拂户牖，白水流园池。游子滞安邑，怀恩未忍辞。
　　翳君树桃李，岁晚托深期。
　　◎卷.5【赠任城卢主簿】李白
　　海鸟知天风，窜身鲁门东。临觞不能饮，矫翼思凌空。
　　钟鼓不为乐，烟霜谁与同。归飞未忍去，流泪谢鸳鸿。
　　◎卷.6【早秋赠裴十七仲堪】李白
　　远海动风色，吹愁落天涯。南星变大火，热气馀丹霞。
　　光景不可回，六龙转天车。荆人泣美玉，鲁叟悲匏瓜。
　　功业若梦里，抚琴发长嗟。裴生信英迈，屈起多才华。
　　历抵海岱豪，结交鲁朱家。复携两少女，艳色惊荷葩。
　　双歌入青云，但惜白日斜。穷溟出宝贝，大泽饶龙蛇。
　　明主倘见收，烟霞路非赊。时命若不会，归应炼丹砂。
　　◎卷.7【赠范金卿二首】李白
　　君子枉清盼，不知东走迷。离家来几月，络纬鸣中闺。
　　桃李君不言，攀花愿成蹊。那能吐芳信，惠好相招携。
　　我有结绿珍，久藏浊水泥。时人弃此物，乃与燕珉齐。
　　摭拭欲赠之，申眉路无梯。辽东惭白豕，楚客羞山鸡。
　　徒有献芹心，终流泣玉啼。只应自索漠，留舌示山妻。
　　范宰不买名，弦歌对前楹。为邦默自化，日觉冰壶清。
　　百里鸡犬静，千庐机杼鸣。浮人少荡析，爱客多逢迎。
　　游子睹嘉政，因之听颂声。
　　◎卷.8【赠瑕丘王少府】李白
　　皎皎鸾凤姿，飘飘神仙气。梅生亦何事，来作南昌尉。
　　清风佐鸣琴，寂寞道为贵。一见过所闻，操持难与群。
　　毫挥鲁邑讼，目送瀛洲云。我隐屠钓下，尔当玉石分。
　　无由接高论，空此仰清芬。
　　◎卷.9【东鲁见狄博通】李白
　　去年别我向何处，有人传道游江东。
　　谓言挂席度沧海，却来应是无长风。
　　◎卷.10【见京兆韦参军量移东阳二首】李白
　　潮水还归海，流人却到吴。相逢问愁苦，泪尽日南珠。
　　闻说金华渡，东连五百滩。全胜若耶好，莫道此行难。
　　猿啸千溪合，松风五月寒。他年一携手，摇艇入新安。
　　◎卷.11【赠丹阳横山周处士惟长】李白
　　周子横山隐，开门临城隅。连峰入户牖，胜概凌方壶。
　　时作白纻词，放歌丹阳湖。水色傲溟渤，川光秀菰蒲。
　　当其得意时，心与天壤俱。闲云随舒卷，安识身有无。
　　抱石耻献玉，沉泉笑探珠。羽化如可作，相携上清都。
　　◎卷.12【玉真公主别馆苦雨，赠卫尉张卿二首】李白
　　秋坐金张馆，繁阴昼不开。空烟迷雨色，萧飒望中来。
　　翳翳昏垫苦，沉沉忧恨催。清秋何以慰，白酒盈吾杯。
　　吟咏思管乐，此人已成灰。独酌聊自勉，谁贵经纶才。
　　弹剑谢公子，无鱼良可哀。
　　苦雨思白日，浮云何由卷。稷契和天人，阴阳乃骄蹇。
　　秋霖剧倒井，昏雾横绝巘。欲往咫尺途，遂成山川限。
　　潈潈奔溜闻，浩浩惊波转。泥沙塞中途，牛马不可辨。
　　饥从漂母食，闲缀羽陵简。园家逢秋蔬，藜藿不满眼。
　　蟏蛸结思幽，蟋蟀伤褊浅。厨灶无青烟，刀机生绿藓。
　　投箸解鹔鹴，换酒醉北堂。丹徒布衣者，慷慨未可量。
　　何时黄金盘，一斛荐槟榔。功成拂衣去，摇曳沧洲傍。
　　◎卷.13【赠韦秘书子春二首】李白
　　谷口郑子真，躬耕在岩石。高名动京师，天下皆籍籍。
　　斯人竟不起，云卧从所适。苟无济代心，独善亦何益。
　　惟君家世者，偃息逢休明。谈天信浩荡，说剑纷纵横。
　　谢公不徒然，起来为苍生。秘书何寂寂，无乃羁豪英。
　　且复归碧山，安能恋金阙。旧宅樵渔地，蓬蒿已应没。
　　却顾女几峰，胡颜见云月。
　　徒为风尘苦，一官已白须。气同万里合，访我来琼都。
　　披云睹青天，扪虱话良图。留侯将绮里，出处未云殊。
　　终与安社稷，功成去五湖。
　　◎卷.14【赠韦侍御黄裳二首】李白
　　太华生长松，亭亭凌霜雪。天与百尺高，岂为微飙折。
　　桃李卖阳艳，路人行且迷。春光扫地尽，碧叶成黄泥。
　　愿君学长松，慎勿作桃李。受屈不改心，然后知君子。
　　见君乘骢马，知上太山道。此地果摧轮，全身以为宝。
　　我如丰年玉，弃置秋田草。但勖冰壶心，无为叹衰老。
　　◎卷.15【赠薛校书】李白
　　我有吴越曲，无人知此音。姑苏成蔓草，麋鹿空悲吟。
　　未夸观涛作，空郁钓鳌心。举手谢东海，虚行归故林。
　　◎卷.16【赠何七判官昌浩】李白
　　有时忽惆怅，匡坐至夜分。平明空啸咤，思欲解世纷。
　　心随长风去，吹散万里云。羞作济南生，九十诵古文。
　　不然拂剑起，沙漠收奇勋。老死阡陌间，何因扬清芬。
　　夫子今管乐，英才冠三军。终与同出处，岂将沮溺群。
　　◎卷.17【读诸葛武侯传，书怀赠长安崔少府叔封昆季】李白
　　汉道昔云季，群雄方战争。霸图各未立，割据资豪英。
　　赤伏起颓运，卧龙得孔明。当其南阳时，陇亩躬自耕。
　　鱼水三顾合，风云四海生。武侯立岷蜀，壮志吞咸京。
　　何人先见许，但有崔州平。余亦草间人，颇怀拯物情。
　　晚途值子玉，华发同衰荣。托意在经济，结交为弟兄。
　　毋令管与鲍，千载独知名。
　　◎卷.18【赠郭将军】李白
　　将军少年出武威，入掌银台护紫微。平明拂剑朝天去，
　　薄暮垂鞭醉酒归。爱子临风吹玉笛，美人向月舞罗衣。
　　畴昔雄豪如梦里，相逢且欲醉春晖。
　　◎卷.19【驾去温泉后赠杨山人】李白
　　少年落魄楚汉间，风尘萧瑟多苦颜。自言管葛竟谁许，
　　长吁莫错还闭关。一朝君王垂拂拭，剖心输丹雪胸臆，
　　忽蒙白日回景光，直上青云生羽翼，幸陪鸾辇出鸿都，
　　身骑飞龙天马驹。王公大人借颜色，金璋紫绶来相趋。
　　当时结交何纷纷，片言道合惟有君。待吾尽节报明主，
　　然后相携卧白云。
　　◎卷.20【温泉侍从归逢故人】李白
　　汉帝长杨苑，夸胡羽猎归。子云叨侍从，献赋有光辉。
　　激赏摇天笔，承恩赐御衣。逢君奏明主，他日共翻飞。
　　◎卷.21【赠裴十四】李白
　　朝见裴叔则，朗如行玉山，黄河落天走东海，
　　万里写入胸怀间。身骑白鼋不敢度，金高南山买君顾。
　　裴回六合无相知，飘若浮云且西去。
　　◎卷.22【赠崔侍郎】李白
　　黄河二尺鲤，本在孟津居。点额不成龙，归来伴凡鱼。
　　故人东海客，一见借吹嘘。风涛倘相见，更欲凌昆墟。
　　◎卷.23【述德兼陈情上哥舒大夫】李白
　　天为国家孕英才，森森矛戟拥灵台。浩荡深谋喷江海，
　　纵横逸气走风雷。丈夫立身有如此，一呼三军皆披靡。
　　卫青谩作大将军，白起真成一竖子。
　　◎卷.24【雪谗诗赠友人】李白
　　嗟予沉迷，猖獗已久。五十知非，古人尝有。立言补过，
　　庶存不朽。包荒匿瑕，蓄此顽丑。月出致讥，贻愧皓首。
　　感悟遂晚，事往日迁。白璧何辜，青蝇屡前。群轻折轴，
　　下沉黄泉。众毛飞骨，上凌青天。萋斐暗成，贝锦粲然。
　　泥沙聚埃，珠玉不鲜。洪焰烁山，发自纤烟。苍波荡日，
　　起于微涓。交乱四国，播于八埏。拾尘掇蜂，疑圣猜贤。
　　哀哉悲夫，谁察予之贞坚。彼妇人之猖狂，
　　不如鹊之强强。彼妇人之淫昏，不如鹑之奔奔。
　　坦荡君子，无悦簧言。擢发续罪，罪乃孔多。倾海流恶，
　　恶无以过。人生实难，逢此织罗。积毁销金，沉忧作歌。
　　天未丧文，其如余何。妲己灭纣，褒女惑周。天维荡覆，
　　职此之由。汉祖吕氏，食其在傍。秦皇太后，毐亦淫荒。
　　螮蝀作昏，遂掩太阳。万乘尚尔，匹夫何伤。辞殚意穷，
　　心切理直。如或妄谈，昊天是殛。子野善听，离娄至明。
　　神靡遁响，鬼无逃形。不我遐弃，庶昭忠诚。
　　◎卷.25【赠参寥子】李白
　　白鹤飞天书，南荆访高士。五云在岘山，果得参寥子。
　　肮脏辞故园，昂藏入君门。天子分玉帛，百官接话言。
　　毫墨时洒落，探玄有奇作。著论穷天人，千春秘麟阁。
　　长揖不受官，拂衣归林峦。余亦去金马，藤萝同所欢。
　　相思在何处，桂树青云端。
　　◎卷.26【赠饶阳张司户燧】李白
　　朝饮苍梧泉，夕栖碧海烟。宁知鸾凤意，远托椅桐前。
　　慕蔺岂曩古，攀嵇是当年。愧非黄石老，安识子房贤。
　　功业嗟落日，容华弃徂川。一语已道意，三山期著鞭。
　　蹉跎人间世，寥落壶中天。独见游物祖，探元穷化先。
　　何当共携手，相与排冥筌。
　　◎卷.27【赠清漳明府侄聿】李白
　　我李百万叶，柯条布中州。天开青云器，日为苍生忧。
　　小邑且割鸡，大刀伫烹牛。雷声动四境，惠与清漳流。
　　弦歌咏唐尧，脱落隐簪组。心和得天真，风俗犹太古。
　　牛羊散阡陌，夜寝不扃户。问此何以然，贤人宰吾土。
　　举邑树桃李，垂阴亦流芬。河堤绕绿水，桑柘连青云。
　　赵女不冶容，提笼昼成群。缲丝鸣机杼，百里声相闻。
　　讼息鸟下阶，高卧披道帙。蒲鞭挂檐枝，示耻无扑抶。
　　琴清月当户，人寂风入室。长啸一无言，陶然上皇逸。
　　白玉壶冰水，壶中见底清。清光洞毫发，皎洁照群情。
　　赵北美佳政，燕南播高名。过客览行谣，因之诵德声。
　　◎卷.28【赠临洺县令皓弟（时被讼停官）】李白
　　陶令去彭泽，茫然太古心。大音自成曲，但奏无弦琴。
　　钓水路非远，连鳌意何深。终期龙伯国，与尔相招寻。
　　◎卷.29【赠郭季鹰】李白
　　河东郭有道，于世若浮云。盛德无我位，清光独映君。
　　耻将鸡并食，长与凤为群。一击九千仞，相期凌紫氛。
　　◎卷.30【邺中赠王大（一作邺中王大劝入高凤石门山幽居）】李白
　　一身竟无托，远与孤蓬征。千里失所依，复将落叶并。
　　中途偶良朋，问我将何行。欲献济时策，此心谁见明。
　　君王制六合，海塞无交兵。壮士伏草间，沉忧乱纵横。
　　飘飘不得意，昨发南都城。紫燕枥下嘶，青萍匣中鸣。
　　投躯寄天下，长啸寻豪英。耻学琅琊人，龙蟠事躬耕。
　　富贵吾自取，建功及春荣。我愿执尔手，尔方达我情。
　　相知同一己，岂惟弟与兄。抱子弄白云，琴歌发清声。
　　临别意难尽，各希存令名。
　　◎卷.31【赠华州王司士】李白
　　淮水不绝涛澜高，盛德未泯生英髦。
　　知君先负庙堂器，今日还须赠宝刀。
　　◎卷.32【赠卢征君昆弟】李白
　　明主访贤逸，云泉今已空。二卢竟不起，万乘高其风。
　　河上喜相得，壶中趣每同。沧州即此地，观化游无穷。
　　水落海上清，鳌背睹方蓬。与君弄倒景，携手凌星虹。
　　◎卷.33【赠新平少年】李白
　　韩信在淮阴，少年相欺凌。屈体若无骨，壮心有所凭。
　　一遭龙颜君，啸咤从此兴。千金答漂母，万古共嗟称。
　　而我竟何为，寒苦坐相仍。长风入短袂，两手如怀冰。
　　故友不相恤，新交宁见矜。摧残槛中虎，羁绁鞲上鹰。
　　何时腾风云，搏击申所能。
　　◎卷.34【赠崔侍郎】李白
　　长剑一杯酒，男儿方寸心。洛阳因剧孟，托宿话胸襟。
　　但仰山岳秀，不知江海深。长安复携手，再顾重千金。
　　君乃輶轩佐，予叨翰墨林。高风摧秀木，虚弹落惊禽。
　　不取回舟兴，而来命驾寻。扶摇应借力，桃李愿成阴。
　　笑吐张仪舌，愁为庄舄吟。谁怜明月夜，肠断听秋砧。
　　◎卷.35【走笔赠独孤驸马】李白
　　都尉朝天跃马归，香风吹人花乱飞。银鞍紫鞚照云日，
　　左顾右盼生光辉。是时仆在金门里，待诏公车谒天子。
　　长揖蒙垂国士恩，壮心剖出酬知己。一别蹉跎朝市间，
　　青云之交不可攀。倘其公子重回顾，何必侯嬴长抱关。
　　◎卷.36【赠嵩山焦炼师】李白
　　二室凌青天，三花含紫烟。中有蓬海客，宛疑麻姑仙。
　　道在喧莫染，迹高想已绵。时餐金鹅蕊，屡读青苔篇。
　　八极恣游憩，九垓长周旋。下瓢酌颍水，舞鹤来伊川。
　　还归空山上，独拂秋霞眠。萝月挂朝镜，松风鸣夜弦。
　　潜光隐嵩岳，炼魄栖云幄。霓裳何飘飖，凤吹转绵邈。
　　愿同西王母，下顾东方朔。紫书倘可传，铭骨誓相学。
　　◎卷.37【口号赠征君鸿（此公时被征）】李白
　　陶令辞彭泽，梁鸿入会稽。我寻高士传，君与古人齐。
　　云卧留丹壑，天书降紫泥。不知杨伯起，早晚向关西。
　　◎卷.38【上李邕（此首萧士赟云是伪作）】李白
　　大鹏一日同风起，抟摇直上九万里。假令风歇时下来，
　　犹能簸却沧溟水。世人见我恒殊调，闻余大言皆冷笑。
　　宣父犹能畏后生，丈夫未可轻年少。
　　◎卷.39【赠张公洲革处士】李白
　　列子居郑圃，不将众庶分。革侯遁南浦，常恐楚人闻。
　　抱瓮灌秋蔬，心闲游天云。每将瓜田叟，耕种汉水濆。
　　时登张公洲，入兽不乱群。井无桔槔事，门绝刺绣文。
　　长揖二千石，远辞百里君。斯为真隐者，吾党慕清芬。


第一百六十九卷
　　◎卷.1【秋日炼药院镊白发，赠元六兄林宗】李白
　　木落识岁秋，瓶冰知天寒。桂枝日已绿，拂雪凌云端。
　　弱龄接光景，矫翼攀鸿鸾。投分三十载，荣枯同所欢。
　　长吁望青云，镊白坐相看。秋颜入晓镜，壮发凋危冠。
　　穷与鲍生贾，饥从漂母餐。时来极天人，道在岂吟叹。
　　乐毅方适赵，苏秦初说韩。卷舒固在我，何事空摧残。
　　◎卷.2【书情题蔡舍人雄】李白
　　尝高谢太傅，携妓东山门。楚舞醉碧云，吴歌断清猿。
　　暂因苍生起，谈笑安黎元。余亦爱此人，丹霄冀飞翻。
　　遭逢圣明主，敢进兴亡言。白璧竟何辜，青蝇遂成冤。
　　一朝去京国，十载客梁园。猛犬吠九关，杀人愤精魂。
　　皇穹雪冤枉，白日开氛昏。泰阶得夔龙，桃李满中原。
　　倒海索明月，凌山采芳荪。愧无横草功，虚负雨露恩。
　　迹谢云台阁，心随天马辕。夫子王佐才，而今复谁论。
　　层飙振六翮，不日思腾骞。我纵五湖棹，烟涛恣崩奔。
　　梦钓子陵湍，英风缅犹存。彼希客星隐，弱植不足援。
　　千里一回首，万里一长歌。黄鹤不复来，清风愁奈何。
　　舟浮潇湘月，山倒洞庭波。投汨笑古人，临濠得天和。
　　闲时田亩中，搔背牧鸡鹅。别离解相访，应在武陵多。
　　◎卷.3【忆襄阳旧游，赠马少府巨】李白
　　昔为大堤客，曾上山公楼。开窗碧嶂满，拂镜沧江流。
　　高冠佩雄剑，长揖韩荆州。此地别夫子，今来思旧游。
　　朱颜君未老，白发我先秋。壮志恐蹉跎，功名若云浮。
　　归心结远梦，落日悬春愁。空思羊叔子，堕泪岘山头。
　　◎卷.4【对雪献从兄虞城宰】李白
　　昨夜梁园里，弟寒兄不知。庭前看玉树，肠断忆连枝。
　　◎卷.5【访道安陵遇盖还为余造真箓，临别留赠】李白
　　清水见白石，仙人识青童。安陵盖夫子，十岁与天通。
　　悬河与微言，谈论安可穷。能令二千石，抚背惊神聪。
　　挥毫赠新诗，高价掩山东。至今平原客，感激慕清风。
　　学道北海仙，传书蕊珠宫。丹田了玉阙，白日思云空。
　　为我草真箓，天人惭妙工。七元洞豁落，八角辉星虹。
　　三灾荡璇玑，蛟龙翼微躬。举手谢天地，虚无齐始终。
　　黄金满高堂，答荷难克充。下笑世上士，沉魂北罗酆。
　　昔日万乘坟，今成一科蓬。赠言若可重，实此轻华嵩。
　　◎卷.6【赠崔郎中宗之（时谪官金陵）】李白
　　胡雁拂海翼，翱翔鸣素秋。惊云辞沙朔，飘荡迷河洲。
　　有如飞蓬人，去逐万里游。登高望浮云，仿佛如旧丘。
　　日从海傍没，水向天边流。长啸倚孤剑，目极心悠悠。
　　岁晏归去来，富贵安可求。仲尼七十说，历聘莫见收。
　　鲁连逃千金，珪组岂可酬。时哉苟不会，草木为我俦。
　　希君同携手，长往南山幽。
　　◎卷.7【赠崔咨议】李白
　　绿骥本天马，素非伏枥驹。长嘶向清风，倏忽凌九区。
　　何言西北至，却走东南隅。世道有翻覆，前期难豫图。
　　希君一翦拂，犹可骋中衢。
　　◎卷.8【赠升州王使君忠臣】李白
　　六代帝王国，三吴佳丽城。贤人当重寄，天子借高名。
　　巨海一边静，长江万里清。应须救赵策，未肯弃侯嬴。
　　◎卷.9【赠别从甥高五】李白
　　鱼目高泰山，不如一玙璠。贤甥即明月，声价动天门。
　　能成吾宅相，不减魏阳元。自顾寡筹略，功名安所存。
　　五木思一掷，如绳系穷猿。枥中骏马空，堂上醉人喧。
　　黄金久已罄，为报故交恩。闻君陇西行，使我惊心魂。
　　与尔共飘飖，云天各飞翻。江水流或卷，此心难具论。
　　贫家羞好客，语拙觉辞繁。三朝空错莫，对饭却惭冤。
　　自笑我非夫，生事多契阔。蓄积万古愤，向谁得开豁。
　　天地一浮云，此身乃毫末。忽见无端倪，太虚可包括。
　　去去何足道，临歧空复愁。肝胆不楚越，山河亦衾裯。
　　云龙若相从，明主会见收。成功解相访，溪水桃花流。
　　◎卷.10【赠裴司马】李白
　　翡翠黄金缕，绣成歌舞衣。若无云间月，谁可比光辉。
　　秀色一如此，多为众女讥。君恩移昔爱，失宠秋风归。
　　愁苦不窥邻，泣上流黄机。天寒素手冷，夜长烛复微。
　　十日不满匹，鬓蓬乱若丝。犹是可怜人，容华世中稀。
　　向君发皓齿，顾我莫相违。
　　◎卷.11【叙旧赠江阳宰陆调】李白
　　泰伯让天下，仲雍扬波涛。清风荡万古，迹与星辰高。
　　开吴食东溟，陆氏世英髦。多君秉古节，岳立冠人曹。
　　风流少年时，京洛事游遨。腰间延陵剑，玉带明珠袍。
　　我昔斗鸡徒，连延五陵豪。邀遮相组织，呵吓来煎熬。
　　君开万丛人，鞍马皆辟易。告急清宪台，脱余北门厄。
　　间宰江阳邑，翦棘树兰芳。城门何肃穆，五月飞秋霜。
　　好鸟集珍木，高才列华堂。时从府中归，丝管俨成行。
　　但苦隔远道，无由共衔觞。江北荷花开，江南杨梅熟。
　　正好饮酒时，怀贤在心目。挂席拾海月，乘风下长川。
　　多沽新丰醁，满载剡溪船。中途不遇人，直到尔门前。
　　大笑同一醉，取乐平生年。
　　◎卷.12【赠从孙义兴宰铭】李白
　　天子思茂宰，天枝得英才。朗然清秋月，独出映吴台。
　　落笔生绮绣，操刀振风雷。蠖屈虽百里，鹏鶱望三台。
　　退食无外事，琴堂向山开。绿水寂以闲，白云有时来。
　　河阳富奇藻，彭泽纵名杯。所恨不见之，犹如仰昭回。
　　元恶昔滔天，疲人散幽草。惊川无活鳞，举邑罕遗老。
　　誓雪会稽耻，将奔宛陵道。亚相素所重，投刃应桑林。
　　独坐伤激扬，神融一开襟。弦歌欣再理，和乐醉人心。
　　蠹政除害马，倾巢有归禽。壶浆候君来，聚舞共讴吟。
　　农人弃蓑笠，蚕女堕缨簪。欢笑相拜贺，则知惠爱深。
　　历职吾所闻，称贤尔为最。化洽一邦上，名驰三江外。
　　峻节贯云霄，通方堪远大。能文变风俗，好客留轩盖。
　　他日一来游，因之严光濑。
　　◎卷.13【草创大还，赠柳官迪】李白
　　天地为橐籥，周流行太易。造化合元符，交媾腾精魄。
　　自然成妙用，孰知其指的。罗络四季间，绵微无一隙。
　　日月更出没，双光岂云只。姹女乘河车，黄金充辕轭。
　　执枢相管辖，摧伏伤羽翮。朱鸟张炎威，白虎守本宅。
　　相煎成苦老，消铄凝津液。仿佛明窗尘，死灰同至寂。
　　捣冶入赤色，十二周律历。赫然称大还，与道本无隔。
　　白日可抚弄，清都在咫尺。北酆落死名，南斗上生籍。
　　抑予是何者，身在方士格。才术信纵横，世途自轻掷。
　　吾求仙弃俗，君晓损胜益。不向金阙游，思为玉皇客。
　　鸾车速风电，龙骑无鞭策。一举上九天，相携同所适。
　　◎卷.14【赠崔司户文昆季】李白
　　双珠出海底，俱是连城珍。明月两特达，馀辉傍照人。
　　英声振名都，高价动殊邻。岂伊箕山故，特以风期亲。
　　惟昔不自媒，担簦西入秦。攀龙九天上，忝列岁星臣。
　　布衣侍丹墀，密勿草丝纶。才微惠渥重，谗巧生缁磷。
　　一去已十载，今来复盈旬。清霜入晓鬓，白露生衣巾。
　　侧见绿水亭，开门列华茵。千金散义士，四坐无凡宾。
　　欲折月中桂，持为寒者薪。路傍已窃笑，天路将何因。
　　垂恩倘丘山，报德有微身。
　　◎卷.15【赠溧阳宋少府陟】李白
　　李斯未相秦，且逐东门兔。宋玉事襄王，能为高唐赋。
　　常闻绿水曲，忽此相逢遇。扫洒青天开，豁然披云雾。
　　葳蕤紫鸾鸟，巢在昆山树。惊风西北吹，飞落南溟去。
　　早怀经济策，特受龙颜顾。白玉栖青蝇，君臣忽行路。
　　人生感分义，贵欲呈丹素。何日清中原，相期廓天步。
　　◎卷.16【戏赠郑溧阳】李白
　　陶令日日醉，不知五柳春。素琴本无弦，漉酒用葛巾。
　　清风北窗下，自谓羲皇人。何时到栗里，一见平生亲。
　　◎卷.17【赠僧崖公】李白
　　昔在朗陵东，学禅白眉空。大地了镜彻，回旋寄轮风。
　　揽彼造化力，持为我神通。晚谒泰山君，亲见日没云。
　　中夜卧山月，拂衣逃人群。授余金仙道，旷劫未始闻。
　　冥机发天光，独朗谢垢氛。虚舟不系物，观化游江濆。
　　江濆遇同声，道崖乃僧英。说法动海岳，游方化公卿。
　　手秉玉麈尾，如登白楼亭。微言注百川，亹亹信可听。
　　一风鼓群有，万籁各自鸣。启闭八窗牖，托宿掣电霆。
　　自言历天台，搏壁蹑翠屏。凌兢石桥去，恍惚入青冥。
　　昔往今来归，绝景无不经。何日更携手，乘杯向蓬瀛。
　　◎卷.18【游溧阳北湖亭望瓦屋山怀古赠同旅（一作赠孟浩然）】李白
　　朝登北湖亭，遥望瓦屋山。天清白露下，始觉秋风还。
　　游子托主人，仰观眉睫间。目色送飞鸿，邈然不可攀。
　　长吁相劝勉，何事来吴关。闻有贞义女，振穷溧水湾。
　　清光了在眼，白日如披颜。高坟五六墩，崒兀栖猛虎。
　　遗迹翳九泉，芳名动千古。子胥昔乞食，此女倾壶浆。
　　运开展宿愤，入楚鞭平王。凛冽天地间，闻名若怀霜。
　　壮夫或未达，十步九太行。与君拂衣去，万里同翱翔。
　　◎卷.19【醉后赠从甥高镇】李白
　　马上相逢揖马鞭，客中相见客中怜。欲邀击筑悲歌饮，
　　正值倾家无酒钱。江东风光不借人，枉杀落花空自春。
　　黄金逐手快意尽，昨日破产今朝贫。丈夫何事空啸傲，
　　不如烧却头上巾。君为进士不得进，我被秋霜生旅鬓。
　　时清不及英豪人，三尺童儿重廉蔺。匣中盘剑装eC鱼，
　　闲在腰间未用渠。且将换酒与君醉，醉归托宿吴专诸。
　　◎卷.20【赠秋浦柳少府】李白
　　秋浦旧萧索，公庭人吏稀。因君树桃李，此地忽芳菲。
　　摇笔望白云，开帘当翠微。时来引山月，纵酒酣清晖。
　　而我爱夫子，淹留未忍归。
　　◎卷.21【赠崔秋浦三首】李白
　　吾爱崔秋浦，宛然陶令风。门前五杨柳，井上二梧桐。
　　山鸟下厅事，檐花落酒中。怀君未忍去，惆怅意无穷。
　　崔令学陶令，北窗常昼眠。抱琴时弄月，取意任无弦。
　　见客但倾酒，为官不爱钱。东皋春事起，种黍早归田。
　　河阳花作县，秋浦玉为人。地逐名贤好，风随惠化春。
　　水从天汉落，山逼画屏新。应念金门客，投沙吊楚臣。
　　◎卷.22【望九华赠青阳韦仲堪】李白
　　昔在九江上，遥望九华峰。天河挂绿水，秀出九芙蓉。
　　我欲一挥手，谁人可相从。君为东道主，于此卧云松。


第一百七十卷
　　◎卷.1【赠王判官，时余归隐，居庐山屏风叠】李白
　　昔别黄鹤楼，蹉跎淮海秋。俱飘零落叶，各散洞庭流。
　　中年不相见，蹭蹬游吴越。何处我思君，天台绿萝月。
　　会稽风月好，却绕剡溪回。云山海上出，人物镜中来。
　　一度浙江北，十年醉楚台。荆门倒屈宋，梁苑倾邹枚。
　　苦笑我夸诞，知音安在哉。大盗割鸿沟，如风扫秋叶。
　　吾非济代人，且隐屏风叠。中夜天中望，忆君思见君。
　　明朝拂衣去，永与海鸥群。
　　◎卷.2【在水军宴赠幕府诸侍御】李白
　　月化五白龙，翻飞凌九天。胡沙惊北海，电扫洛阳川。
　　虏箭雨宫阙，皇舆成播迁。英王受庙略，秉钺清南边。
　　云旗卷海雪，金戟罗江烟。聚散百万人，弛张在一贤。
　　霜台降群彦，水国奉戎旃。绣服开宴语，天人借楼船。
　　如登黄金台，遥谒紫霞仙。卷身编蓬下，冥机四十年。
　　宁知草间人，腰下有龙泉。浮云在一决，誓欲清幽燕。
　　愿与四座公，静谈金匮篇。齐心戴朝恩，不惜微躯捐。
　　所冀旄头灭，功成追鲁连。
　　◎卷.3【赠武十七谔】李白
　　马如一匹练，明日过吴门。乃是要离客，西来欲报恩。
　　笑开燕匕首，拂拭竟无言。狄犬吠清洛，天津成塞垣。
　　爱子隔东鲁，空悲断肠猿。林回弃白璧，千里阻同奔。
　　君为我致之，轻赍涉淮原。精诚合天道，不愧远游魂。
　　◎卷.4【赠闾丘宿松】李白
　　阮籍为太守，乘驴上东平。剖竹十日间，一朝风化清。
　　偶来拂衣去，谁测主人情。夫子理宿松，浮云知古城。
　　扫地物莽然，秋来百草生。飞鸟还旧巢，迁人返躬耕。
　　何惭宓子贱，不减陶渊明。吾知千载后，却掩二贤名。
　　◎卷.5【狱中上崔相涣】李白
　　胡马渡洛水，血流征战场。千门闭秋景，万姓危朝霜。
　　贤相燮元气，再欣海县康。台庭有夔龙，列宿粲成行。
　　羽翼三元圣，发辉两太阳。应念覆盆下，雪泣拜天光。
　　◎卷.6【中丞宋公以吴兵三千赴河南军次寻阳…囚参谋幕府因赠之】李白
　　独坐清天下，专征出海隅。九江皆渡虎，三郡尽还珠。
　　组练明秋浦，楼船入郢都。风高初选将，月满欲平胡。
　　杀气横千里，军声动九区。白猿惭剑术，黄石借兵符。
　　戎虏行当翦，鲸鲵立可诛。自怜非剧孟，何以佐良图。
　　◎卷.7【流夜郎赠辛判官】李白
　　昔在长安醉花柳，五侯七贵同杯酒。气岸遥凌豪士前，
　　风流肯落他人后。夫子红颜我少年，章台走马著金鞭。
　　文章献纳麒麟殿，歌舞淹留玳瑁筵。与君自谓长如此，
　　宁知草动风尘起。函谷忽惊胡马来，秦宫桃李向明开。
　　我愁远谪夜郎去，何日金鸡放赦回。
　　◎卷.8【赠刘都使】李白
　　东平刘公幹，南国秀馀芳。一鸣即朱绂，五十佩银章。
　　饮冰事戎幕，衣锦华水乡。铜官几万人，诤讼清玉堂。
　　吐言贵珠玉，落笔回风霜。而我谢明主，衔哀投夜郎。
　　归家酒债多，门客粲成行。高谈满四座，一日倾千觞。
　　所求竟无绪，裘马欲摧藏。主人若不顾，明发钓沧浪。
　　◎卷.9【赠常侍御】李白
　　安石在东山，无心济天下。一起振横流，功成复潇洒。
　　大贤有卷舒，季叶轻风雅。匡复属何人，君为知音者。
　　传闻武安将，气振长平瓦。燕赵期洗清，周秦保宗社。
　　登朝若有言，为访南迁贾。
　　◎卷.10【赠易秀才】李白
　　少年解长剑，投赠即分离。何不断犀象，精光暗往时。
　　蹉跎君自惜，窜逐我因谁。地远虞翻老，秋深宋玉悲。
　　空摧芳桂色，不屈古松姿。感激平生意，劳歌寄此辞。
　　◎卷.11【经乱离后天恩流夜郎忆旧游书怀赠江夏韦太守良宰】李白
　　天上白玉京，十二楼五城。仙人抚我顶，结发受长生。
　　误逐世间乐，颇穷理乱情。九十六圣君，浮云挂空名。
　　天地赌一掷，未能忘战争。试涉霸王略，将期轩冕荣。
　　时命乃大谬，弃之海上行。学剑翻自哂，为文竟何成。
　　剑非万人敌，文窃四海声。儿戏不足道，五噫出西京。
　　临当欲去时，慷慨泪沾缨。叹君倜傥才，标举冠群英。
　　开筵引祖帐，慰此远徂征。鞍马若浮云，送余骠骑亭。
　　歌钟不尽意，白日落昆明。十月到幽州，戈鋋若罗星。
　　君王弃北海，扫地借长鲸。呼吸走百川，燕然可摧倾。
　　心知不得语，却欲栖蓬瀛。弯弧惧天狼，挟矢不敢张。
　　揽涕黄金台，呼天哭昭王。无人贵骏骨，騄耳空腾骧。
　　乐毅倘再生，于今亦奔亡。蹉跎不得意，驱马还贵乡。
　　逢君听弦歌，肃穆坐华堂。百里独太古，陶然卧羲皇。
　　征乐昌乐馆，开筵列壶觞。贤豪间青娥，对烛俨成行。
　　醉舞纷绮席，清歌绕飞梁。欢娱未终朝，秩满归咸阳。
　　祖道拥万人，供帐遥相望。一别隔千里，荣枯异炎凉。
　　炎凉几度改，九土中横溃。汉甲连胡兵，沙尘暗云海。
　　草木摇杀气，星辰无光彩。白骨成丘山，苍生竟何罪。
　　函关壮帝居，国命悬哥舒。长戟三十万，开门纳凶渠。
　　公卿如犬羊，忠谠醢与菹。二圣出游豫，两京遂丘墟。
　　帝子许专征，秉旄控强楚。节制非桓文，军师拥熊虎。
　　人心失去就，贼势腾风雨。惟君固房陵，诚节冠终古。
　　仆卧香炉顶，餐霞漱瑶泉。门开九江转，枕下五湖连。
　　半夜水军来，浔阳满旌旃。空名适自误，迫胁上楼船。
　　徒赐五百金，弃之若浮烟。辞官不受赏，翻谪夜郎天。
　　夜郎万里道，西上令人老。扫荡六合清，仍为负霜草。
　　日月无偏照，何由诉苍昊。良牧称神明，深仁恤交道。
　　一忝青云客，三登黄鹤楼。顾惭祢处士，虚对鹦鹉洲。
　　樊山霸气尽，寥落天地秋。江带峨眉雪，川横三峡流。
　　万舸此中来，连帆过扬州。送此万里目，旷然散我愁。
　　纱窗倚天开，水树绿如发。窥日畏衔山，促酒喜得月。
　　吴娃与越艳，窈窕夸铅红。呼来上云梯，含笑出帘栊。
　　对客小垂手，罗衣舞春风。宾跪请休息，主人情未极。
　　览君荆山作，江鲍堪动色。清水出芙蓉，天然去雕饰。
　　逸兴横素襟，无时不招寻。朱门拥虎士，列戟何森森。
　　剪凿竹石开，萦流涨清深。登台坐水阁，吐论多英音。
　　片辞贵白璧，一诺轻黄金。谓我不愧君，青鸟明丹心。
　　五色云间鹊，飞鸣天上来。传闻赦书至，却放夜郎回。
　　暖气变寒谷，炎烟生死灰。君登凤池去，忽弃贾生才。
　　桀犬尚吠尧，匈奴笑千秋。中夜四五叹，常为大国忧。
　　旌旆夹两山，黄河当中流。连鸡不得进，饮马空夷犹。
　　安得羿善射，一箭落旄头。
　　◎卷.12【江夏使君叔席上赠史郎中】李白
　　凤凰丹禁里，衔出紫泥书。昔放三湘去，今还万死馀。
　　仙郎久为别，客舍问何如。涸辙思流水，浮云失旧居。
　　多惭华省贵，不以逐臣疏。复如竹林下，叨陪芳宴初。
　　希君生羽翼，一化北溟鱼。
　　◎卷.13【博平郑太守自庐山千里相寻入江夏北市门见访…立马赠别】李白
　　大梁贵公子，气盖苍梧云。若无三千客，谁道信陵君。
　　救赵复存魏，英威天下闻。邯郸能屈节，访博从毛薛。
　　夷门得隐沦，而与侯生亲。仍要鼓刀者，乃是袖槌人。
　　好士不尽心，何能保其身。多君重然诺，意气遥相托。
　　五马入市门，金鞍照城郭。都忘虎竹贵，且与荷衣乐。
　　去去桃花源，何时见归轩。相思无终极，肠断朗江猿。
　　◎卷.14【江上赠窦长史】李白
　　汉求季布鲁朱家，楚逐伍胥去章华。万里南迁夜郎国，
　　三年归及长风沙。闻道青云贵公子，锦帆游戏西江水。
　　人疑天上坐楼船，水净霞明两重绮。相约相期何太深，
　　棹歌摇艇月中寻。不同珠履三千客，别欲论交一片心。
　　◎卷.15【赠王汉阳】李白
　　天落白玉棺，王乔辞叶县。一去未千年，汉阳复相见。
　　犹乘飞凫舄，尚识仙人面。鬓发何青青，童颜皎如练。
　　吾曾弄海水，清浅嗟三变。果惬麻姑言，时光速流电。
　　与君数杯酒，可以穷欢宴。白云归去来，何事坐交战。
　　◎卷.16【赠汉阳辅录事二首】李白
　　闻君罢官意，我抱汉川湄。借问久疏索，何如听讼时。
　　天清江月白，心静海鸥知。应念投沙客，空馀吊屈悲。
　　鹦鹉洲横汉阳渡，水引寒烟没江树。南浦登楼不见君，
　　君今罢官在何处。汉口双鱼白锦鳞，令传尺素报情人。
　　其中字数无多少，只是相思秋复春。
　　◎卷.17【江夏赠韦南陵冰】李白
　　胡骄马惊沙尘起，胡雏饮马天津水。君为张掖近酒泉，
　　我窜三色九千里。天地再新法令宽，夜郎迁客带霜寒。
　　西忆故人不可见，东风吹梦到长安。宁期此地忽相遇，
　　惊喜茫如堕烟雾。玉箫金管喧四筵，苦心不得申长句。
　　昨日绣衣倾绿尊，病如桃李竟何言。昔骑天子大宛马，
　　今乘款段诸侯门。赖遇南平豁方寸，复兼夫子持清论。
　　有似山开万里云，四望青天解人闷。人闷还心闷，
　　苦辛长苦辛。愁来饮酒二千石，寒灰重暖生阳春。
　　山公醉后能骑马，别是风流贤主人。头陀云月多僧气，
　　山水何曾称人意。不然鸣笳按鼓戏沧流，
　　呼取江南女儿歌棹讴。我且为君槌碎黄鹤楼，
　　君亦为吾倒却鹦鹉洲。赤壁争雄如梦里，且须歌舞宽离忧。
　　◎卷.18【赠卢司户】李白
　　秋色无远近，出门尽寒山。白云遥相识，待我苍梧间。
　　借问卢耽鹤，西飞几岁还。
　　◎卷.19【赠从弟南平太守之遥二首】李白
　　少年不得意，落魄无安居。愿随任公子，欲钓吞舟鱼。
　　常时饮酒逐风景，壮心遂与功名疏。兰生谷底人不锄，
　　云在高山空卷舒。汉家天子驰驷马，赤军蜀道迎相如。
　　天门九重谒圣人，龙颜一解四海春。彤庭左右呼万岁，
　　拜贺明主收沉沦。翰林秉笔回英眄，麟阁峥嵘谁可见。
　　承恩初入银台门，著书独在金銮殿。龙钩雕镫白玉鞍，
　　象床绮席黄金盘。当时笑我微贱者，却来请谒为交欢。
　　一朝谢病游江海，畴昔相知几人在。前门长揖后门关，
　　今日结交明日改。爱君山岳心不移，随君云雾迷所为。
　　梦得池塘生春草，使我长价登楼诗。别后遥传临海作，
　　可见羊何共和之。
　　东平与南平，今古两步兵。素心爱美酒，不是顾专城。
　　谪官桃源去，寻花几处行。秦人如旧识，出户笑相迎。
　　◎卷.20【赠潘侍御论钱少阳】李白
　　绣衣柱史何昂藏，铁冠白笔横秋霜。三军论事多引纳，
　　阶前虎士罗干将。虽无二十五老者，且有一翁钱少阳。
　　眉如松雪齐四皓，调笑可以安储皇。君能礼此最下士，
　　九州拭目瞻清光。
　　◎卷.21【赠柳圆】李白
　　竹实满秋浦，凤来何苦饥。还同月下鹊，三绕未安枝。
　　夫子即琼树，倾柯拂羽仪。怀君恋明德，归去日相思。
　　◎卷.22【流夜郎半道承恩放还，兼欣克复之美书怀示息秀才】李白
　　黄口为人罗，白龙乃鱼服。得罪岂怨天，以愚陷网目。
　　鲸鲵未翦灭，豺狼屡翻履。悲作楚地囚，何日秦庭哭。
　　遭逢二明主，前后两迁逐。去国愁夜郎，投身窜荒谷。
　　半道雪屯蒙，旷如鸟出笼。遥欣克复美，光武安可同。
　　天子巡剑阁，储皇守扶风。扬袂正北辰，开襟揽群雄。
　　胡兵出月窟，雷破关之东。左扫因右拂，旋收洛阳宫。
　　回舆入咸京，席六卷合通。叱咤开帝业，手成天地功。
　　大驾还长安，两日忽再中。一朝让宝位，剑玺传无穷。
　　愧无秋毫力，谁念矍铄翁。弋者何所慕，高飞仰冥鸿。
　　弃剑学丹砂，临炉双玉童。寄言息夫子，岁晚陟方蓬。
　　◎卷.23【赠张相镐二首（时逃难在宿松山作。萧士赟云下八首伪）】李白
　　神器难窃弄，天狼窥紫宸。六龙迁白日，四海暗胡尘。
　　昊穹降元宰，君子方经纶。澹然养浩气，欻起持大钧。
　　秀骨象山岳，英谋合鬼神。佐汉解鸿门，生唐为后身。
　　拥旄秉金钺，伐鼓乘朱轮。虎将如雷霆，总戎向东巡。
　　诸侯拜马首，猛士骑鲸鳞。泽被鱼鸟悦，令行草木春。
　　圣智不失时，建功及良辰。丑虏安足纪，可贻帼与巾。
　　倒泻溟海珠，尽为入幕珍。冯异献赤伏，邓生倏来臻。
　　庶同昆阳举，再睹汉仪新。昔为管将鲍，中奔吴隔秦。
　　一生欲报主，百代思荣亲。其事竟不就，哀哉难重陈。
　　卧病宿松山，苍茫空四邻。风云激壮志，枯槁惊常伦。
　　闻君自天来，目张气益振。亚夫得剧孟，敌国空无人。
　　扪虱对桓公，愿得论悲辛。大块方噫气，何辞鼓青蘋。
　　斯言倘不合，归老汉江滨。
　　本家陇西人，先为汉边将。功略盖天地，名飞青云上。
　　苦战竟不侯，富年颇惆怅。世传崆峒勇，气激金风壮。
　　英烈遗厥孙，百代神犹王。十五观奇书，作赋凌相如。
　　龙颜惠殊宠，麟阁凭天居。晚途未云已，蹭蹬遭谗毁。
　　想像晋末时，崩腾胡尘起。衣冠陷锋镝，戎虏盈朝市。
　　石勒窥神州，刘聪劫天子。抚剑夜吟啸，雄心日千里。
　　誓欲斩鲸鲵，澄清洛阳水。六合洒霖雨，万物无凋枯。
　　我挥一杯水，自笑何区区。因人耻成事，贵欲决良图。
　　灭虏不言功，飘然陟蓬壶。惟有安期舄，留之沧海隅。
　　◎卷.24【闻谢杨儿吟猛虎词，因此有赠】李白
　　同州隔秋浦，闻吟猛虎词。晨朝来借问，知是谢杨儿。
　　◎卷.25【宿清溪主人】李白
　　夜到清溪宿，主人碧岩里。檐楹挂星斗，枕席响风水。
　　月落西山时，啾啾夜猿起。
　　◎卷.26【系寻阳，上崔相涣三首】李白
　　邯郸四十万，同日陷长平。能回造化笔，或冀一人生。
　　毛遂不堕井，曾参宁杀人。虚言误公子，投杼惑慈亲。
　　白璧双明月，方知一玉真。
　　虚传一片雨，枉作阳台神。纵为梦里相随去，
　　不是襄王倾国人。
　　◎卷.27【巴陵赠贾舍人】李白
　　贾生西望忆京华，湘浦南迁莫怨嗟。
　　圣主恩深汉文帝，怜君不遣到长沙。


第一百七十一卷
　　◎卷.1【赠别舍人弟台卿之江南】李白
　　去国客行远，还山秋梦长。梧桐落金井，一叶飞银床。
　　觉罢揽明镜，鬓毛飒已霜。良图委蔓草，古貌成枯桑。
　　欲道心下事，时人疑夜光。因为洞庭叶，飘落之潇湘。
　　令弟经济士，谪居我何伤。潜虬隐尺水，著论谈兴亡。
　　客遇王子乔，口传不死方。入洞过天地，登真朝玉皇。
　　吾将抚尔背，挥手遂翱翔。。
　　◎卷.2【醉后赠王历阳（历阳，和州也）】李白
　　书秃千兔毫，诗裁两牛腰。笔踪起龙虎，舞袖拂云霄。
　　双歌二胡姬，更奏远清朝。举酒挑朔雪，从君不相饶。
　　◎卷.3【赠历阳褚司马（时此公为稚子舞，故作是诗）】李白
　　北堂千万寿，侍奉有光辉。先同稚子舞，更著老莱衣。
　　因为小儿啼，醉倒月下归。人间无此乐，此乐世中稀。
　　◎卷.4【对雪醉后赠王历阳】李白
　　有身莫犯飞龙鳞，有手莫辫猛虎须。君看昔日汝南市，
　　白头仙人隐玉壶。子猷闻风动窗竹，相邀共醉杯中绿。
　　历阳何异山阴时，白雪飞花乱人目。君家有酒我何愁，
　　客多乐酣秉烛游。谢尚自能鸲鹆舞，相如免脱鹔鹴裘。
　　清晨鼓棹过江去，千里相思明月楼。
　　◎卷.5【赠宣城宇文太守兼呈崔侍御】李白
　　白若白鹭鲜，清如清唳蝉。受气有本性，不为外物迁。
　　饮水箕山上，食雪首阳颠。回车避朝歌，掩口去盗泉。
　　岧峣广成子，倜傥鲁仲连。卓绝二公外，丹心无间然。
　　昔攀六龙飞，今作百炼铅。怀恩欲报主，投佩向北燕。
　　弯弓绿弦开，满月不惮坚。闲骑骏马猎，一射两虎穿。
　　回旋若流光，转背落双鸢。胡虏三叹息，兼知五兵权。
　　枪枪突云将，却掩我之妍。多逢剿绝儿，先著祖生鞭。
　　据鞍空矍铄，壮志竟谁宣。蹉跎复来归，忧恨坐相煎。
　　无风难破浪，失计长江边。危苦惜颓光，金波忽三圆。
　　时游敬亭上，闲听松风眠。或弄宛溪月，虚舟信洄沿。
　　颜公二十万，尽付酒家钱。兴发每取之，聊向醉中仙。
　　过此无一事，静谈秋水篇。君从九卿来，水国有丰年。
　　鱼盐满市井，布帛如云烟。下马不作威，冰壶照清川。
　　霜眉邑中叟，皆美太守贤。时时慰风俗，往往出东田。
　　竹马数小儿，拜迎白鹿前。含笑问使君，日晚可回旋。
　　遂归池上酌，掩抑清风弦。曾标横浮云，下抚谢脁肩。
　　楼高碧海出，树古青萝悬。光禄紫霞杯，伊昔忝相传。
　　良图扫沙漠，别梦绕旌旃。富贵日成疏，愿言杳无缘。
　　登龙有直道，倚玉阻芳筵。敢献绕朝策，思同郭泰船。
　　何言一水浅，似隔九重天。崔生何傲岸，纵酒复谈玄。
　　身为名公子，英才苦迍邅。鸣凤托高梧，凌风何翩翩。
　　安知慕群客，弹剑拂秋莲。
　　◎卷.6【赠宣城赵太守悦】李白
　　赵得宝符盛，山河功业存。三千堂上客，出入拥平原。
　　六国扬清风，英声何喧喧。大贤茂远业，虎竹光南藩。
　　错落千丈松，虬龙盘古根。枝下无俗草，所植唯兰荪。
　　忆在南阳时，始承国士恩。公为柱下史，脱绣归田园。
　　伊昔簪白笔，幽都逐游魂。持斧冠三军，霜清天北门。
　　差池宰两邑，鹗立重飞翻。焚香入兰台，起草多芳言。
　　夔龙一顾重，矫翼凌翔鹓。赤县扬雷声，强项闻至尊。
　　惊飙颓秀木，迹屈道弥敦。出牧历三郡，所居猛兽奔。
　　迁人同卫鹤，谬上懿公轩。自笑东郭履，侧惭狐白温。
　　闲吟步竹石，精义忘朝昏。憔悴成丑士，风云何足论。
　　猕猴骑土牛，羸马夹双辕。愿借羲皇景，为人照覆盆。
　　溟海不振荡，何由纵鹏鲲。所期玄津白，倜傥假腾鶱。
　　◎卷.7【赠从弟宣州长史昭】李白
　　淮南望江南，千里碧山对。我行倦过之，半落青天外。
　　宗英佐雄郡，水陆相控带。长川豁中流，千里泻吴会。
　　君心亦如此，包纳无小大。摇笔起风霜，推诚结仁爱。
　　讼庭垂桃李，宾馆罗轩盖。何意苍梧云，飘然忽相会。
　　才将圣不偶，命与时俱背。独立山海间，空老圣明代。
　　知音不易得，抚剑增感慨。当结九万期，中途莫先退。
　　◎卷.8【于五松山赠南陵常赞府】李白
　　为草当作兰，为木当作松。兰秋香风远，松寒不改容。
　　松兰相因依，萧艾徒丰茸。鸡与鸡并食，鸾与鸾同枝。
　　拣珠去沙砾，但有珠相随。远客投名贤，真堪写怀抱。
　　若惜方寸心，待谁可倾倒。虞卿弃赵相，便与魏齐行。
　　海上五百人，同日死田横。当时不好贤，岂传千古名。
　　愿君同心人，于我少留情。寂寂还寂寂，出门迷所适。
　　长铗归来乎，秋风思归客。
　　◎卷.9【自梁园至敬亭山见会公谈陵阳山水兼期同游因有此赠】李白
　　我随秋风来，瑶草恐衰歇。中途寡名山，安得弄云月。
　　渡江如昨日，黄叶向人飞。敬亭惬素尚，弭棹流清辉。
　　冰谷明且秀，陵峦抱江城。粲粲吴与史，衣冠耀天京。
　　水国饶英奇，潜光卧幽草。会公真名僧，所在即为宝。
　　开堂振白拂，高论横青云。雪山扫粉壁，墨客多新文。
　　为余话幽栖，且述陵阳美。天开白龙潭，月映清秋水。
　　黄山望石柱，突兀谁开张。黄鹤久不来，子安在苍茫。
　　东南焉可穷，山鸟飞绝处。稠叠千万峰，相连入云去。
　　闻此期振策，归来空闭关。相思如明月，可望不可攀。
　　何当移白足，早晚凌苍山。且寄一书札，令予解愁颜。
　　◎卷.10【赠友人三首】李白
　　兰生不当户，别是闲庭草。夙被霜露欺，红荣已先老。
　　谬接瑶华枝，结根君王池。顾无馨香美，叨沐清风吹。
　　馀芳若可佩，卒岁长相随。
　　袖中赵匕首，买自徐夫人。玉匣闭霜雪，经燕复历秦。
　　其事竟不捷，沦落归沙尘。持此愿投赠，与君同急难。
　　荆卿一去后，壮士多摧残。长号易水上，为我扬波澜。
　　凿井当及泉，张帆当济川。廉夫唯重义，骏马不劳鞭。
　　人生贵相知，何必金与钱。
　　慢世薄功业，非无胸中画。谑浪万古贤，以为儿童剧。
　　立产如广费，匡君怀长策。但苦山北寒，谁知道南宅。
　　岁酒上逐风，霜鬓两边白。蜀主思孔明，晋家望安石。
　　时人列五鼎，谈笑期一掷。虎伏被胡尘，渔歌游海滨。
　　弊裘耻妻嫂，长剑托交亲。夫子秉家义，群公难与邻。
　　莫持西江水，空许东溟臣。他日青云去，黄金报主人。
　　◎卷.11【陈情赠友人】李白
　　延陵有宝剑，价重千黄金。观风历上国，暗许故人深。
　　归来挂坟松，万古知其心。懦夫感达节，壮士激青衿。
　　鲍生荐夷吾，一举置齐相。斯人无良朋，岂有青云望。
　　临财不苟取，推分固辞让。后世称其贤，英风邈难尚。
　　论交但若此，友道孰云丧。多君骋逸藻，掩映当时人。
　　舒文振颓波，秉德冠彝伦。卜居乃此地，共井为比邻。
　　清琴弄云月，美酒娱冬春。薄德中见捐，忽之如遗尘。
　　英豪未豹变，自古多艰辛。他人纵以疏，君意宜独亲。
　　奈何成离居，相去复几许。飘风吹云霓，蔽目不得语。
　　投珠冀相报，按剑恐相距。所思采芳兰，欲赠隔荆渚。
　　沉忧心若醉，积恨泪如雨。愿假东壁辉，馀光照贫女。
　　◎卷.12【赠从弟冽】李白
　　楚人不识凤，重价求山鸡。献主昔云是，今来方觉迷。
　　自居漆园北，久别咸阳西。风飘落日去，节变流莺啼。
　　桃李寒未开，幽关岂来蹊。逢君发花萼，若与青云齐。
　　及此桑叶绿，春蚕起中闺。日出布谷鸣，田家拥锄犁。
　　顾余乏尺土，东作谁相携。傅说降霖雨，公输造云梯。
　　羌戎事未息，君子悲涂泥。报国有长策，成功羞执珪。
　　无由谒明主，杖策还蓬藜。他年尔相访，知我在磻溪。
　　◎卷.13【赠闾丘处士】李白
　　贤人有素业，乃在沙塘陂。竹影扫秋月，荷衣落古池。
　　闲读山海经，散帙卧遥帷。且耽田家乐，遂旷林中期。
　　野酌劝芳酒，园蔬烹露葵。如能树桃李，为我结茅茨。
　　◎卷.14【赠钱征君少阳（一作送赵云卿）】李白
　　白玉一杯酒，绿杨三月时。春风馀几日，两鬓各成丝。
　　秉烛唯须饮，投竿也未迟。如逢渭川猎，犹可帝王师。
　　◎卷.15【赠宣州灵源寺仲濬公】李白
　　敬亭白云气，秀色连苍梧。下映双溪水，如天落镜湖。
　　此中积龙象，独许濬公殊。风韵逸江左，文章动海隅。
　　观心同水月，解领得明珠。今日逢支遁，高谈出有无。
　　◎卷.16【赠僧朝美】李白
　　水客凌洪波，长鲸涌溟海。百川随龙舟，嘘吸竟安在。
　　中有不死者，探得明月珠。高价倾宇宙，馀辉照江湖。
　　苞卷金缕褐，萧然若空无。谁人识此宝，窃笑有狂夫。
　　了心何言说，各勉黄金躯。
　　◎卷.17【赠僧行融】李白
　　梁有汤惠休，常从鲍照游。峨眉史怀一，独映陈公出。
　　卓绝二道人，结交凤与麟。行融亦俊发，吾知有英骨。
　　海若不隐珠，骊龙吐明月。大海乘虚舟，随波任安流。
　　赋诗旃檀阁，纵酒鹦鹉洲。待我适东越，相携上白楼。
　　◎卷.18【赠黄山胡公求白鹇】李白
　　请以双白璧，买君双白鹇。白鹇白如锦，白雪耻容颜。
　　照影玉潭里，刷毛琪树间。夜栖寒月静，朝步落花闲。
　　我愿得此鸟，玩之坐碧山。胡公能辍赠，笼寄野人还。
　　◎卷.19【登敬亭山南望怀古，赠窦主簿】李白
　　敬亭一回首，目尽天南端。仙者五六人，常闻此游盘。
　　溪流琴高水，石耸麻姑坛。白龙降陵阳，黄鹤呼子安。
　　羽化骑日月，云行翼鸳鸾。下视宇宙间，四溟皆波澜。
　　汰绝目下事，从之复何难。百岁落半途，前期浩漫漫。
　　强食不成味，清晨起长叹。愿随子明去，炼火烧金丹。
　　◎卷.20【经乱后将避地剡中，留赠崔宣城】李白
　　双鹅飞洛阳，五马渡江徼。何意上东门，胡雏更长啸。
　　中原走豺虎，烈火焚宗庙。太白昼经天，颓阳掩馀照。
　　王城皆荡覆，世路成奔峭。四海望长安，颦眉寡西笑。
　　苍生疑落叶，白骨空相吊。连兵似雪山，破敌谁能料。
　　我垂北溟翼，且学南山豹。崔子贤主人，欢娱每相召。
　　胡床紫玉笛，却坐青云叫。杨花满州城，置酒同临眺。
　　忽思剡溪去，水石远清妙。雪尽天地明，风开湖山貌。
　　闷为洛生咏，醉发吴越调。赤霞动金光，日足森海峤。
　　独散万古意，闲垂一溪钓。猿近天上啼，人移月边棹。
　　无以墨绶苦，来求丹砂要。华发长折腰，将贻陶公诮。
　　◎卷.21【献从叔当涂宰阳冰】李白
　　金镜霾六国，亡新乱天经。焉知高光起，自有羽翼生。
　　萧曹安zj屼，耿贾摧欃枪。吾家有季父，杰出圣代英。
　　虽无三台位，不借四豪名。激昂风云气，终协龙虎精。
　　弱冠燕赵来，贤彦多逢迎。鲁连善谈笑，季布折公卿。
　　遥知礼数绝，常恐不合并。惕想结宵梦，素心久已冥。
　　顾惭青云器，谬奉玉樽倾。山阳五百年，绿竹忽再荣。
　　高歌振林木，大笑喧雷霆。落笔洒篆文，崩云使人惊。
　　吐辞又炳焕，五色罗华星。秀句满江国，高才掞天庭。
　　宰邑艰难时，浮云空古城。居人若薙草，扫地无纤茎。
　　惠泽及飞走，农夫尽归耕。广汉水万里，长流玉琴声。
　　雅颂播吴越，还如泰阶平。小子别金陵，来时白下亭。
　　群凤怜客鸟，差池相哀鸣。各拔五色毛，意重泰山轻。
　　赠微所费广，斗水浇长鲸。弹剑歌苦寒，严风起前楹。
　　月衔天门晓，霜落牛渚清。长叹即归路，临川空屏营。
　　◎卷.7【书怀赠南陵常赞府】李白
　　岁星入汉年，方朔见明主。调笑当时人，中天谢云雨。
　　一去麒麟阁，遂将朝市乖。故交不过门，秋草日上阶。
　　当时何特达，独与我心谐。置酒凌歊台，欢娱未曾歇。
　　歌动白纻山，舞回天门月。问我心中事，为君前致辞。
　　君看我才能，何似鲁仲尼。大圣犹不遇，小儒安足悲。
　　云南五月中，频丧渡泸师。毒草杀汉马，张兵夺云旗。
　　至今西二河，流血拥僵尸。将无七擒略，鲁女惜园葵。
　　咸阳天下枢，累岁人不足。虽有数斗玉，不如一盘粟。
　　赖得契宰衡，持钧慰风俗。自顾无所用，辞家方来归。
　　霜惊壮士发，泪满逐臣衣。以此不安席，蹉跎身世违。
　　终当灭卫谤，不受鲁人讥。
　　◎卷.8【赠汪伦（白游泾县桃花潭，村人汪伦常酝美酒以待白）】李白
　　李白乘舟将欲行，忽闻岸上踏歌声。
　　桃花潭水深千尺，不及汪伦送我情。


第一百七十二卷
　　◎卷.1【安陆白兆山桃花岩寄刘侍御绾（作春归桃花岩贻许侍御）】李白
　　云卧三十年，好闲复爱仙。蓬壶虽冥绝，鸾鹤心悠然。
　　归来桃花岩，得憩云窗眠。对岭人共语，饮潭猿相连。
　　时升翠微上，邈若罗浮巅。两岑抱东壑，一嶂横西天。
　　树杂日易隐，崖倾月难圆。芳草换野色，飞萝摇春烟。
　　入远构石室，选幽开上田。独此林下意，杳无区中缘。
　　永辞霜台客，千载方来旋。
　　◎卷.2【淮南卧病书怀，寄蜀中赵征君蕤】李白
　　吴会一浮云，飘如远行客。功业莫从就，岁光屡奔迫。
　　良图俄弃捐，衰疾乃绵剧。古琴藏虚匣，长剑挂空壁。
　　楚冠怀钟仪，越吟比庄舄。国门遥天外，乡路远山隔。
　　朝忆相如台，夜梦子云宅。旅情初结缉，秋气方寂历。
　　风入松下清，露出草间白。故人不可见，幽梦谁与适。
　　寄书西飞鸿，赠尔慰离析。
　　◎卷.3【寄弄月溪吴山人】李白
　　尝闻庞德公，家住洞湖水。终身栖鹿门，不入襄阳市。
　　夫君弄明月，灭景清淮里。高踪邈难追，可与古人比。
　　清扬杳莫睹，白云空望美。待我辞人间，携手访松子。
　　◎卷.4【秋山寄卫尉张卿及王征君】李白
　　何以折相赠，白花青桂枝。月华若夜雪，见此令人思。
　　虽然剡溪兴，不异山阴时。明发怀二子，空吟招隐诗。
　　◎卷.5【望终南山，寄紫阁隐者】李白
　　出门见南山，引领意无限。秀色难为名，苍翠日在眼。
　　有时白云起，天际自舒卷。心中与之然，托兴每不浅。
　　何当造幽人，灭迹栖绝巘。
　　◎卷.6【夕霁杜陵登楼，寄韦繇】李白
　　浮阳灭霁景，万物生秋容。登楼送远目，伏槛观群峰。
　　原野旷超缅，关河纷杂重。清晖映竹日，翠色明云松。
　　蹈海寄遐想，还山迷旧踪。徒然迫晚暮，未果谐心胸。
　　结桂空伫立，折麻恨莫从。思君达永夜，长乐闻疏钟。
　　◎卷.7【秋夜宿龙门香山寺奉寄王方城十七丈奉国莹上…幼成令问】李白
　　朝发汝海东，暮栖龙门中。水寒夕波急，木落秋山空。
　　望极九霄迥，赏幽万壑通。目皓沙上月，心清松下风。
　　玉斗横网户，银河耿花宫。兴在趣方逸，欢馀情未终。
　　凤驾忆王子，虎溪怀远公。桂枝坐萧瑟，棣华不复同。
　　流恨寄伊水，盈盈焉可穷。
　　◎卷.8【春日独坐，寄郑明府】李白
　　燕麦青青游子悲，河堤弱柳郁金枝。长条一拂春风去，
　　尽日飘扬无定时。我在河南别离久，那堪坐此对窗牖。
　　情人道来竟不来，何人共醉新丰酒。
　　◎卷.9【寄淮南友人】李白
　　红颜悲旧国，青岁歇芳洲。不待金门诏，空持宝剑游。
　　海云迷驿道，江月隐乡楼。复作淮南客，因逢桂树留。
　　◎卷.10【沙丘城下寄杜甫】李白
　　我来竟何事，高卧沙丘城。城边有古树，日夕连秋声。
　　鲁酒不可醉，齐歌空复情。思君若汶水，浩荡寄南征。
　　◎卷.11【闻丹丘子于城北营石门幽居中有高凤遗迹仆离群…以寄之】李白
　　春华沧江月，秋色碧海云。离居盈寒暑，对此长思君。
　　思君楚水南，望君淮山北。梦魂虽飞来，会面不可得。
　　畴昔在嵩阳，同衾卧羲皇。绿萝笑簪绂，丹壑贱岩廊。
　　晚途各分析，乘兴任所适。仆在雁门关，君为峨眉客。
　　心悬万里外，影滞两乡隔。长剑复归来，相逢洛阳陌。
　　陌上何喧喧，都令心意烦。迷津觉路失，托势随风翻。
　　以兹谢朝列，长啸归故园。故园恣闲逸，求古散缥帙。
　　久欲入名山，婚娶殊未毕。人生信多故，世事岂惟一。
　　念此忧如焚，怅然若有失。闻君卧石门，宿昔契弥敦。
　　方从桂树隐，不羡桃花源。高风起遐旷，幽人迹复存。
　　松风清瑶瑟，溪月湛芳樽。安居偶佳赏，丹心期此论。
　　◎卷.12【淮阴书怀，寄王宗成（一作王宗城）】李白
　　沙墩至梁苑，二十五长亭。大舶夹双橹，中流鹅鹳鸣。
　　云天扫空碧，川岳涵馀清。飞凫从西来，适与佳兴并。
　　眷言王乔舄，婉娈故人情。复此亲懿会，而增交道荣。
　　沿洄且不定，飘忽怅徂征。暝投淮阴宿，欣得漂母迎。
　　斗酒烹黄鸡，一餐感素诚。予为楚壮士，不是鲁诸生。
　　有德必报之，千金耻为轻。缅书羁孤意，远寄棹歌声。
　　◎卷.13【闻王昌龄左迁龙标，遥有此寄】李白
　　杨花落尽子规啼，闻道龙标过五溪。
　　我寄愁心与明月，随风直到夜郎西。
　　◎卷.14【寄王屋山人孟大融】李白
　　我昔东海上，劳山餐紫霞。亲见安期公，食枣大如瓜。
　　中年谒汉主，不惬还归家。朱颜谢春辉，白发见生涯。
　　所期就金液，飞步登云车。愿随夫子天坛上，
　　闲与仙人扫落花。
　　◎卷.15【忆旧游，寄谯郡元参军】李白
　　忆昔洛阳董糟丘，为余天津桥南造酒楼。
　　黄金白璧买歌笑，一醉累月轻王侯。海内贤豪青云客，
　　就中与君心莫逆。迥山转海不作难，倾情倒意无所惜。
　　我向淮南攀桂枝，君留洛北愁梦思。不忍别，还相随。
　　相随迢迢访仙城，三十六曲水回萦。一溪初入千花明，
　　万壑度尽松风声。银鞍金络倒平地，汉东太守来相迎。
　　紫阳之真人，邀我吹玉笙。餐霞楼上动仙乐，
　　嘈然宛似鸾凤鸣。袖长管催欲轻举，汉中太守醉起舞。
　　手持锦袍覆我身，我醉横眠枕其股。当筵意气凌九霄，
　　星离雨散不终朝，分飞楚关山水遥。余既还山寻故巢，
　　君亦归家渡渭桥。君家严君勇貔虎，作尹并州遏戎虏。
　　五月相呼度太行，摧轮不道羊肠苦。行来北凉岁月深，
　　感君贵义轻黄金。琼杯绮食青玉案，使我醉饱无归心。
　　时时出向城西曲，晋祠流水如碧玉。浮舟弄水箫鼓鸣，
　　微波龙鳞莎草绿。兴来携妓恣经过，其若杨花似雪何。
　　红妆欲醉宜斜日，百尺清潭写翠娥。翠娥婵娟初月辉，
　　美人更唱舞罗衣。清风吹歌入空去，歌曲自绕行云飞。
　　此时行乐难再遇，西游因献长杨赋。北阙青云不可期，
　　东山白首还归去。渭桥南头一遇君，酂台之北又离群。
　　问余别恨知多少，落花春暮争纷纷。言亦不可尽，
　　情亦不可极。呼儿长跪缄此辞，寄君千里遥相忆。
　　◎卷.16【月夜江行，寄崔员外宗之】李白
　　飘飘江风起，萧飒海树秋。登舻美清夜，挂席移轻舟。
　　月随碧山转，水合青天流。杳如星河上，但觉云林幽。
　　归路方浩浩，徂川去悠悠。徒悲蕙草歇，复听菱歌愁。
　　岸曲迷后浦，沙明瞰前洲。怀君不可见，望远增离忧。
　　◎卷.17【宿白鹭洲，寄杨江宁】李白
　　朝别朱雀门，暮栖白鹭洲。波光摇海月，星影入城楼。
　　望美金陵宰，如思琼树忧。徒令魂入梦，翻觉夜成秋。
　　绿水解人意，为余西北流。因声玉琴里，荡漾寄君愁。
　　◎卷.18【新林浦阻风，寄友人】李白
　　潮水定可信，天风难与期。清晨西北转，薄暮东南吹。
　　以此难挂席，佳期益相思。海月破圆影，菰蒋生绿池。
　　昨日北湖梅，开花已满枝。今朝东门柳，夹道垂青丝。
　　岁物忽如此，我来定几时。纷纷江上雪，草草客中悲。
　　明发新林浦，空吟谢脁诗。
　　◎卷.19【寄韦南陵冰，余江上乘兴访之遇寻颜尚书笑有此赠】李白
　　南船正东风，北船来自缓。江上相逢借问君，
　　语笑未了风吹断。闻君携伎访情人，应为尚书不顾身。
　　堂上三千珠履客，瓮中百斛金陵春。恨我阻此乐，
　　淹留楚江滨。月色醉远客，山花开欲然。春风狂杀人，
　　一日剧三年。乘兴嫌太迟，焚却子猷船。梦见五柳枝，
　　已堪挂马鞭。何日到彭泽，长歌陶令前。
　　◎卷.20【题情深树，寄象公】李白
　　肠断枝上猿，泪添山下樽。白云见我去，亦为我飞翻。
　　◎卷.21【北山独酌，寄韦六】李白
　　巢父将许由，未闻买山隐。道存迹自高，何惮去人近。
　　纷吾下兹岭，地闲喧亦泯。门横群岫开，水凿众泉引。
　　屏高而在云，窦深莫能准。川光昼昏凝，林气夕凄紧。
　　于焉摘朱果，兼得养玄牝。坐月观宝书，拂霜弄瑶轸。
　　倾壶事幽酌，顾影还独尽。念君风尘游，傲尔令自哂。
　　◎卷.22【寄当涂赵少府炎】李白
　　晚登高楼望，木落双江清。寒山饶积翠，秀色连州城。
　　目送楚云尽，心悲胡雁声。相思不可见，回首故人情。
　　◎卷.23【寄东鲁二稚子（在金陵作）】李白
　　吴地桑叶绿，吴蚕已三眠。我家寄东鲁，谁种龟阴田。
　　春事已不及，江行复茫然。南风吹归心，飞堕酒楼前。
　　楼东一株桃，枝叶拂青烟。此树我所种，别来向三年。
　　桃今与楼齐，我行尚未旋。娇女字平阳，折花倚桃边。
　　折花不见我，泪下如流泉。小儿名伯禽，与姊亦齐肩。
　　双行桃树下，抚背复谁怜。念此失次第，肝肠日忧煎。
　　裂素写远意，因之汶阳川。
　　◎卷.24【独酌清溪江石上，寄权昭夷】李白
　　我携一樽酒，独上江祖石。自从天地开，更长几千尺。
　　举杯向天笑，天回日西照。永愿坐此石，长垂严陵钓。
　　寄谢山中人，可与尔同调。
　　◎卷.25【禅房怀友人岑伦】李白
　　婵娟罗浮月，摇艳桂水云。美人竟独往，而我安得群。
　　一朝语笑隔，万里欢情分。沉吟彩霞没，梦寐群芳歇。
　　归鸿渡三湘，游子在百粤。边尘染衣剑，白日凋华发。
　　春风变楚关，秋声落吴山。草木结悲绪，风沙凄苦颜。
　　朅来已永久，颓思如循环。飘飘限江裔，想像空留滞。
　　离忧每醉心，别泪徒盈袂。坐愁青天末，出望黄云蔽。
　　目极何悠悠，梅花南岭头。空长灭征鸟，水阔无还舟。
　　宝剑终难托，金囊非易求。归来倘有问，桂树山之幽。


第一百七十三卷
　　◎卷.1【庐山谣，寄卢侍御虚舟】李白
　　我本楚狂人，凤歌笑孔丘。手持绿玉杖，朝别黄鹤楼。
　　五岳寻仙不辞远，一生好入名山游。庐山秀出南斗傍，
　　屏风九叠云锦张，影落明湖青黛光。金阙前开二峰长，
　　银河倒挂三石梁。香炉瀑布遥相望，回崖沓嶂凌苍苍。
　　翠影红霞映朝日，鸟飞不到吴天长。登高壮观天地间，
　　大江茫茫去不还。黄云万里动风色，白波九道流雪山。
　　好为庐山谣，兴因庐山发。闲窥石镜清我心，
　　谢公行处苍苔没。早服还丹无世情，琴心三叠道初成。
　　遥见仙人彩云里，手把芙蓉朝玉京。先期汗漫九垓上，
　　愿接卢敖游太清。
　　◎卷.2【下寻阳城泛彭蠡，寄黄判官】李白
　　浪动灌婴井，寻阳江上风。开帆入天镜，直向彭湖东。
　　落景转疏雨，晴云散远空。名山发佳兴，清赏亦何穷。
　　石镜挂遥月，香炉灭彩虹。相思俱对此，举目与君同。
　　◎卷.3【书情寄从弟邠州长史昭】李白
　　自笑客行久，我行定几时。绿杨已可折，攀取最长枝。
　　翩翩弄春色，延伫寄相思。谁言贵此物，意愿重琼蕤。
　　昨梦见惠连，朝吟谢公诗。东风引碧草，不觉生华池。
　　临玩忽云夕，杜鹃夜鸣悲。怀君芳岁歇，庭树落红滋。
　　◎卷.4【寄王汉阳】李白
　　南湖秋月白，王宰夜相邀。锦帐郎官醉，罗衣舞女娇。
　　笛声喧沔鄂，歌曲上云霄。别后空愁我，相思一水遥。
　　◎卷.5【春日归山，寄孟浩然】李白
　　朱绂遗尘境，青山谒梵筵。金绳开觉路，宝筏度迷川。
　　岭树攒飞栱，岩花覆谷泉。塔形标海月，楼势出江烟。
　　香气三天下，钟声万壑连。荷秋珠已满，松密盖初圆。
　　鸟聚疑闻法，龙参若护禅。愧非流水韵，叨入伯牙弦。
　　◎卷.6【流夜郎永华寺，寄寻阳群官】李白
　　朝别凌烟楼，贤豪满行舟。暝投永华寺，宾散予独醉。
　　愿结九江流，添成万行泪。写意寄庐岳，何当来此地。
　　天命有所悬，安得苦愁思。
　　◎卷.7【流夜郎至西塞驿，寄裴隐】李白
　　扬帆借天风，水驿苦不缓。平明及西塞，已先投沙伴。
　　回峦引群峰，横蹙楚山断。砯冲万壑会，震沓百川满。
　　龙怪潜溟波，俟时救炎旱。我行望雷雨，安得沾枯散。
　　鸟去天路长，人愁春光短。空将泽畔吟，寄尔江南管。
　　◎卷.8【自汉阳病酒归，寄王明府】李白
　　去岁左迁夜郎道，琉璃砚水长枯槁。今年敕放巫山阳，
　　蛟龙笔翰生辉光。圣主还听子虚赋，相如却与论文章。
　　愿扫鹦鹉洲，与君醉百场。啸起白云飞七泽，
　　歌吟渌水动三湘。莫惜连船沽美酒，千金一掷买春芳。
　　◎卷.9【望汉阳柳色，寄王宰】李白
　　汉阳江上柳，望客引东枝。树树花如雪，纷纷乱若丝。
　　春风传我意，草木别前知。寄谢弦歌宰，西来定未迟。
　　◎卷.10【江夏寄汉阳辅录事】李白
　　谁道此水广，狭如一匹练。江夏黄鹤楼，青山汉阳县。
　　大语犹可闻，故人难可见。君草陈琳檄，我书鲁连箭。
　　报国有壮心，龙颜不回眷。西飞精卫鸟，东海何由填。
　　鼓角徒悲鸣，楼船习征战。抽剑步霜月，夜行空庭遍。
　　长呼结浮云，埋没顾荣扇。他日观军容，投壶接高宴。
　　◎卷.11【早春寄王汉阳】李白
　　闻道春还未相识，走傍寒梅访消息。昨夜东风入武阳，
　　陌头杨柳黄金色。碧水浩浩云茫茫，美人不来空断肠。
　　预拂青山一片石，与君连日醉壶觞。
　　◎卷.12【江上寄巴东故人】李白
　　汉水波浪远，巫山云雨飞。东风吹客梦，西落此中时。
　　觉后思白帝，佳人与我违。瞿塘饶贾客，音信莫令稀。
　　◎卷.13【江上寄元六林宗】李白
　　霜落江始寒，枫叶绿未脱。客行悲清秋，永路苦不达。
　　沧波眇川汜，白日隐天末。停棹依林峦，惊猿相叫聒。
　　夜分河汉转，起视溟涨阔。凉风何萧萧，流水鸣活活。
　　浦沙净如洗，海月明可掇。兰交空怀思，琼树讵解渴。
　　勖哉沧洲心，岁晚庶不夺。幽赏颇自得，兴远与谁豁。
　　◎卷.14【寄从弟宣州长史昭】李白
　　尔佐宣州郡，守官清且闲。常夸云月好，邀我敬亭山。
　　五落洞庭叶，三江游未还。相思不可见，叹息损朱颜。
　　◎卷.15【泾溪东亭寄郑少府谔】李白
　　我游东亭不见君，沙上行将白鹭群。白鹭行时散飞去，
　　又如雪点青山云。欲往泾溪不辞远，龙门蹙波虎眼转。
　　杜鹃花开春已阑，归向陵阳钓鱼晚。
　　◎卷.16【宣州九日闻崔四侍御与宇文太守游敬亭…寄崔侍御二首】李白
　　九日茱萸熟，插鬓伤早白。登高望山海，满目悲古昔。
　　远访投沙人，因为逃名客。故交竟谁在，独有崔亭伯。
　　重阳不相知，载酒任所适。手持一枝菊，调笑二千石。
　　日暮岸帻归，传呼隘阡陌。彤襜双白鹿，宾从何辉赫。
　　夫子在其间，遂成云霄隔。良辰与美景，两地方虚掷。
　　晚从南峰归，萝月下水壁。却登郡楼望，松色寒转碧。
　　咫尺不可亲，弃我如遗舄。
　　九卿天上落，五马道傍来。列戟朱门晓，褰帏碧嶂开。
　　登高望远海，召客得英才。紫绶欢情洽，黄花逸兴催。
　　山从图上见，溪即镜中回。遥羡重阳作，应过戏马台。
　　◎卷.17【寄崔侍御】李白
　　宛溪霜夜听猿愁，去国长为不系舟。独怜一雁飞南海，
　　却羡双溪解北流。高人屡解陈蕃榻，过客难登谢脁楼。
　　此处别离同落叶，朝朝分散敬亭秋。
　　◎卷.18【泾溪南蓝山下有落星潭可以卜筑余泊舟石上寄何判官昌浩】李白
　　蓝岑竦天壁，突兀如鲸额。奔蹙横澄潭，势吞落星石。
　　沙带秋月明，水摇寒山碧。佳境宜缓棹，清辉能留客。
　　恨君阻欢游，使我自惊惕。所期俱卜筑，结茅炼金液。
　　◎卷.19【早过漆林渡，寄万巨】李白
　　西经大蓝山，南来漆林渡。水色倒空青，林烟横积素。
　　漏流昔吞翕，沓浪竞奔注。潭落天上星，龙开水中雾。
　　峣岩注公栅，突兀陈焦墓。岭峭纷上干，川明屡回顾。
　　因思万夫子，解渴同琼树。何日睹清光，相欢咏佳句。
　　◎卷.20【游敬亭寄崔侍御（一本作登古城望府中寄崔侍御）】李白
　　我家敬亭下，辄继谢公作。相去数百年，风期宛如昨。
　　登高素秋月，下望青山郭。俯视鸳鹭群，饮啄自鸣跃。
　　夫子虽蹭蹬，瑶台雪中鹤。独立窥浮云，其心在寥廓。
　　时来顾我笑，一饭葵与藿。世路如秋风，相逢尽萧索。
　　腰间玉具剑，意许无遗诺。壮士不可轻，相期在云阁。
　　◎卷.21【三山望金陵，寄殷淑】李白
　　三山怀谢脁，水澹望长安。芜没河阳县，秋江正北看。
　　卢龙霜气冷，鳷鹊月光寒。耿耿忆琼树，天涯寄一欢。
　　◎卷.22【自金陵溯流过白璧山玩月达天门，寄句容王主簿】李白
　　沧江溯流归，白璧见秋月。秋月照白璧，皓如山阴雪。
　　幽人停宵征，贾客忘早发。进帆天门山，回首牛渚没。
　　川长信风来，日出宿雾歇。故人在咫尺，新赏成胡越。
　　寄君青兰花，惠好庶不绝。
　　◎卷.23【寄上吴王三首】李白
　　淮王爱八公，携手绿云中。小子忝枝叶，亦攀丹桂丛。
　　谬以词赋重，而将枚马同。何日背淮水，东之观土风。
　　坐啸庐江静，闲闻进玉觞。去时无一物，东壁挂胡床。
　　英明庐江守，声誉广平籍。洒扫黄金台，招邀青云客。
　　客曾与天通，出入清禁中。襄王怜宋玉，愿入兰台宫。


第一百七十四卷
　　◎卷.1【秋日鲁郡尧祠亭上宴别杜补阙、范侍御】李白
　　我觉秋兴逸，谁云秋兴悲。山将落日去，水与晴空宜。
　　鲁酒白玉壶，送行驻金羁。歇鞍憩古木，解带挂横枝。
　　歌鼓川上亭，曲度神飙吹。云归碧海夕，雁没青天时。
　　相失各万里，茫然空尔思。
　　◎卷.2【别鲁颂】李白
　　谁道泰山高，下却鲁连节。谁云秦军众，摧却鲁连舌。
　　独立天地间，清风洒兰雪。夫子还倜傥，攻文继前烈。
　　错落石上松，无为秋霜折。赠言镂宝刀，千岁庶不灭。
　　◎卷.3【别中都明府兄】李白
　　吾兄诗酒继陶君，试宰中都天下闻。东楼喜奉连枝会，
　　南陌愁为落叶分。城隅渌水明秋日，海上青山隔暮云。
　　取醉不辞留夜月，雁行中断惜离群。
　　◎卷.4【梦游天姥吟留别（一作别东鲁诸公）】李白
　　海客谈瀛洲，烟涛微茫信难求。越人语天姥，
　　云霓明灭或可睹。天姥连天向天横，势拔五岳掩赤城。
　　天台四万八千丈，对此欲倒东南倾。我欲因之梦吴越，
　　一夜飞度镜湖月。湖月照我影，送我至剡溪。
　　谢公宿处今尚在，渌水荡漾清猿啼。脚著谢公屐，
　　身登青云梯。半壁见海日，空中闻天鸡。
　　千岩万转路不定，迷花倚石忽已暝。熊咆龙吟殷岩泉，
　　栗深林兮惊层巅。云青青兮欲雨，水澹澹兮生烟。
　　列缺霹雳，丘峦崩摧。洞天石扇，訇然中开。
　　青冥浩荡不见底，日月照耀金银台。霓为衣兮风为马，
　　云之君兮纷纷而来下。虎鼓瑟兮鸾回车，
　　仙之人兮列如麻。忽魂悸以魄动，怳惊起而长嗟。
　　惟觉时之枕席，失向来之烟霞。世间行乐亦如此，
　　古来万事东流水。别君去时何时还，且放白鹿青崖间，
　　须行即骑访名山。安能摧眉折腰事权贵，
　　使我不得开心颜。
　　◎卷.5【留别曹南群官之江南】李白
　　我昔钓白龙，放龙溪水傍。道成本欲去，挥手凌苍苍。
　　时来不关人，谈笑游轩皇。献纳少成事，归休辞建章。
　　十年罢西笑，览镜如秋霜。闭剑琉璃匣，炼丹紫翠房。
　　身佩豁落图，腰垂虎鞶囊。仙人驾彩凤，志在穷遐荒。
　　恋子四五人，裴回未翱翔。东流送白日，骤歌兰蕙芳。
　　仙宫两无从，人间久摧藏。范蠡说句践，屈平去怀王。
　　飘飘紫霞心，流浪忆江乡。愁为万里别，复此一衔觞。
　　淮水帝王州，金陵绕丹阳。楼台照海色，衣马摇川光。
　　及此北望君，相思泪成行。朝云落梦渚，瑶草空高堂。
　　帝子隔洞庭，青枫满潇湘。怀君路绵邈，览古情凄凉。
　　登岳眺百川，杳然万恨长。知恋峨眉去，弄景偶骑羊。
　　◎卷.6【留别于十一兄逖、裴十三游塞垣】李白
　　太公渭川水，李斯上蔡门。钓周猎秦安黎元，
　　小鱼su兔何足言。天张云卷有时节，吾徒莫叹羝触藩。
　　于公白首大梁野，使人怅望何可论。既知朱亥为壮士，
　　且愿束心秋毫里。秦赵虎争血中原，当去抱关救公子。
　　裴生览千古，龙鸾炳文章。悲吟雨雪动林木，
　　放书辍剑思高堂。劝尔一杯酒，拂尔裘上霜。
　　尔为我楚舞，吾为尔楚歌。且探虎穴向沙漠，
　　鸣鞭走马凌黄河。耻作易水别，临岐泪滂沱。
　　◎卷.7【留别王司马嵩】李白
　　鲁连卖谈笑，岂是顾千金。陶朱虽相越，本有五湖心。
　　余亦南阳子，时为梁甫吟。苍山容偃蹇，白日惜颓侵。
　　愿一佐明主，功成还旧林。西来何所为，孤剑托知音。
　　鸟爱碧山远，鱼游沧海深。呼鹰过上蔡，卖畚向嵩岑。
　　他日闲相访，丘中有素琴。
　　◎卷.8【夜别张五】李白
　　吾多张公子，别酌酣高堂。听歌舞银烛，把酒轻罗裳。
　　横笛弄秋月，琵琶弹陌桑。龙泉解锦带，为尔倾千觞。
　　◎卷.9【魏郡别苏明府因北游】李白
　　魏都接燕赵，美女夸芙蓉。淇水流碧玉，舟车日奔冲。
　　青楼夹两岸，万室喧歌钟。天下称豪贵，游此每相逢。
　　洛阳苏季子，剑戟森词锋。六印虽未佩，轩车若飞龙。
　　黄金数百镒，白璧有几双。散尽空掉臂，高歌赋还邛。
　　落魄乃如此，何人不相从。远别隔两河，云山杳千重。
　　何时更杯酒，再得论心胸。
　　◎卷.10【留别西河刘少府】李白
　　秋发已种种，所为竟无成。闲倾鲁壶酒，笑对刘公荣。
　　谓我是方朔，人间落岁星。白衣千万乘，何事去天庭。
　　君亦不得意，高歌羡鸿冥。世人若醯鸡，安可识梅生。
　　虽为刀笔吏，缅怀在赤城。余亦如流萍，随波乐休明。
　　自有两少妾，双骑骏马行。东山春酒绿，归隐谢浮名。
　　◎卷.11【颍阳别元丹丘之淮阳】李白
　　吾将元夫子，异姓为天伦。本无轩裳契，素以烟霞亲。
　　尝恨迫世网，铭意俱未伸。松柏虽寒苦，羞逐桃李春。
　　悠悠市朝间，玉颜日缁磷。所失重山岳，所得轻埃尘。
　　精魄渐芜秽，衰老相凭因。我有锦囊诀，可以持君身。
　　当餐黄金药，去为紫阳宾。万事难并立，百年犹崇晨。
　　别尔东南去，悠悠多悲辛。前志庶不易，远途期所遵。
　　已矣归去来，白云飞天津。
　　◎卷.12【留别广陵诸公（一作留别邯郸故人）】李白
　　忆昔作少年，结交赵与燕。金羁络骏马，锦带横龙泉。
　　寸心无疑事，所向非徒然。晚节觉此疏，猎精草太玄。
　　空名束壮士，薄俗弃高贤。中回圣明顾，挥翰凌云烟。
　　骑虎不敢下，攀龙忽堕天。还家守清真，孤洁励秋蝉。
　　炼丹费火石，采药穷山川。卧海不关人，租税辽东田。
　　乘兴忽复起，棹歌溪中船。临醉谢葛强，山公欲倒鞭。
　　狂歌自此别，垂钓沧浪前。
　　◎卷.13【广陵赠别】李白
　　玉瓶沽美酒，数里送君还。系马垂杨下，衔杯大道间。
　　天边看渌水，海上见青山。兴罢各分袂，何须醉别颜。
　　◎卷.14【感时留别从兄徐王延年、从弟延陵】李白
　　天籁何参差，噫然大块吹。玄元包橐籥，紫气何逶迤。
　　七叶运皇化，千龄光本支。仙风生指树，大雅歌螽斯。
　　诸王若鸾虬，肃穆列藩维。哲兄锡茅土，圣代罗荣滋。
　　九卿领徐方，七步继陈思。伊昔全盛日，雄豪动京师。
　　冠剑朝凤阙，楼船侍龙池。鼓钟出朱邸，金翠照丹墀。
　　君王一顾盼，选色献蛾眉。列戟十八年，未曾辄迁移。
　　大臣小喑呜，谪窜天南垂。长沙不足舞，贝锦且成诗。
　　佐郡浙江西，病闲绝驱驰。阶轩日苔藓，鸟雀噪檐帷。
　　时乘平肩舆，出入畏人知。北宅聊偃憩，欢愉恤茕嫠。
　　羞言梁苑地，烜赫耀旌旗。兄弟八九人，吴秦各分离。
　　大贤达机兆，岂独虑安危。小子谢麟阁，雁行忝肩随。
　　令弟字延陵，凤毛出天姿。清英神仙骨，芬馥茝兰蕤。
　　梦得春草句，将非惠连谁。深心紫河车，与我特相宜。
　　金膏犹罔象，玉液尚磷缁。伏枕寄宾馆，宛同清漳湄。
　　药物多见馈，珍羞亦兼之。谁道溟渤深，犹言浅恩慈。
　　鸣蝉游子意，促织念归期。骄阳何太赫，海水烁龙龟。
　　百川尽凋枯，舟楫阁中逵。策马摇凉月，通宵出郊圻。
　　泣别目眷眷，伤心步迟迟。愿言保明德，王室伫清夷。
　　掺袂何所道，援毫投此辞。
　　◎卷.15【别储邕之剡中】李白
　　借问剡中道，东南指越乡。舟从广陵去，水入会稽长。
　　竹色溪下绿，荷花镜里香。辞君向天姥，拂石卧秋霜。
　　◎卷.16【留别金陵诸公】李白
　　海水昔飞动，三龙纷战争。钟山危波澜，倾侧骇奔鲸。
　　黄旗一扫荡，割壤开吴京。六代更霸王，遗迹见都城。
　　至今秦淮间，礼乐秀群英。地扇邹鲁学，诗腾颜谢名。
　　五月金陵西，祖余白下亭。欲寻庐峰顶，先绕汉水行。
　　香炉紫烟灭，瀑布落太清。若攀星辰去，挥手缅含情。
　　◎卷.17【口号（一作口号留别金陵诸公）】李白
　　食出野田美，酒临远水倾。东流若未尽，应见别离情。
　　◎卷.18【金陵酒肆留别】李白
　　风吹柳花满店香，吴姬压酒唤客尝。金陵子弟来相送，
　　欲行不行各尽觞。请君试问东流水，别意与之谁短长。
　　◎卷.19【金陵白下亭留别】李白
　　驿亭三杨树，正当白下门。吴烟暝长条，汉水啮古根。
　　向来送行处，回首阻笑言。别后若见之，为余一攀翻。
　　◎卷.20【别东林寺僧】李白
　　东林送客处，月出白猿啼。笑别庐山远，何烦过虎溪。
　　◎卷.21【窜夜郎，于乌江留别宗十六璟】李白
　　君家全盛日，台鼎何陆离。斩鳌翼娲皇，炼石补天维。
　　一回日月顾，三入凤凰池。失势青门傍，种瓜复几时。
　　犹会众宾客，三千光路歧。皇恩雪愤懑，松柏含荣滋。
　　我非东床人，令姊忝齐眉。浪迹未出世，空名动京师。
　　适遭云罗解，翻谪夜郎悲。拙妻莫邪剑，及此二龙随。
　　惭君湍波苦，千里远从之。白帝晓猿断，黄牛过客迟。
　　遥瞻明月峡，西去益相思。
　　◎卷.22【留别龚处士】李白
　　龚子栖闲地，都无人世喧。柳深陶令宅，竹暗辟疆园。
　　我去黄牛峡，遥愁白帝猿。赠君卷葹草，心断竟何言。
　　◎卷.23【赠别郑判官】李白
　　窜逐勿复哀，惭君问寒灰。浮云本无意，吹落章华台。
　　远别泪空尽，长愁心已摧。二年吟泽畔，憔悴几时回。
　　◎卷.24【黄鹤楼送孟浩然之广陵】李白
　　故人西辞黄鹤楼，烟花三月下扬州。
　　孤帆远影碧山尽，唯见长江天际流。
　　◎卷.25【将游衡岳，过汉阳双松亭，留别族弟浮屠谈皓】李白
　　秦欺赵氏璧，却入邯郸宫。本是楚家玉，还来荆山中。
　　丹彩泻沧溟，精辉凌白虹。青蝇一相点，流落此时同。
　　卓绝道门秀，谈玄乃支公。延萝结幽居，剪竹绕芳丛。
　　凉花拂户牖，天籁鸣虚空。忆我初来时，蒲萄开景风。
　　今兹大火落，秋叶黄梧桐。水色梦沅湘，长沙去何穷。
　　寄书访衡峤，但与南飞鸿。
　　◎卷.26【留别贾舍人至二首】李白
　　大梁白云起，飘飖来南洲。裴回苍梧野，十见罗浮秋。
　　鳌抃山海倾，四溟扬洪流。意欲托孤凤，从之摩天游。
　　凤苦道路难，翱翔还昆丘。不肯衔我去，哀鸣惭不周。
　　远客谢主人，明珠难暗投。拂拭倚天剑，西登岳阳楼。
　　长啸万里风，扫清胸中忧。谁念刘越石，化为绕指柔。
　　秋风吹胡霜，凋此檐下芳。折芳怨岁晚，离别凄以伤。
　　谬攀青琐贤，延我于北堂。君为长沙客，我独之夜郎。
　　劝此一杯酒，岂惟道路长。割珠两分赠，寸心贵不忘。
　　何必儿女仁，相看泪成行。
　　◎卷.27【渡荆门送别】李白
　　流远荆门外，来从楚国游。山随平野尽，江入大荒流。
　　月下飞天镜，云生结海楼。仍连故乡水，万里送行舟。
　　◎卷.28【闻李太尉大举秦兵百万出征东南懦夫请缨…崔侍御十九韵】李白
　　秦出天下兵，蹴踏燕赵倾。黄河饮马竭，赤羽连天明。
　　太尉杖旄钺，云旗绕彭城。三军受号令，千里肃雷霆。
　　函谷绝飞鸟，武关拥连营。意在斩巨鳌，何论鲙长鲸。
　　恨无左车略，多愧鲁连生。拂剑照严霜，雕戈鬘胡缨。
　　愿雪会稽耻，将期报恩荣。半道谢病还，无因东南征。
　　亚夫未见顾，剧孟阻先行。天夺壮士心，长吁别吴京。
　　金陵遇太守，倒屣相逢迎。群公咸祖饯，四座罗朝英。
　　初发临沧观，醉栖征虏亭。旧国见秋月，长江流寒声。
　　帝车信回转，河汉复纵横。孤凤向西海，飞鸿辞北溟。
　　因之出寥廓，挥手谢公卿。
　　◎卷.29【别韦少府】李白
　　西出苍龙门，南登白鹿原。欲寻商山皓，犹恋汉皇恩。
　　水国远行迈，仙经深讨论。洗心向溪月，清耳敬亭猿。
　　筑室在人境，闭门无世喧。多君枉高驾，赠我以微言。
　　交乃意气合，道因风雅存。别离有相思，瑶瑟与金樽。
　　◎卷.30【南陵别儿童入京】李白
　　白酒新熟山中归，黄鸡啄黍秋正肥。呼童烹鸡酌白酒，
　　儿女嬉笑牵人衣。高歌取醉欲自慰，起舞落日争光辉。
　　游说万乘苦不早，著鞭跨马涉远道。会稽愚妇轻买臣，
　　余亦辞家西入秦。仰天大笑出门去，我辈岂是蓬蒿人。
　　◎卷.31【别山僧】李白
　　何处名僧到水西，乘舟弄月宿泾溪。平明别我上山去，
　　手携金策踏云梯。腾身转觉三天近，举足回看万岭低。
　　谑浪肯居支遁下，风流还与远公齐。此度别离何日见，
　　相思一夜暝猿啼。
　　◎卷.32【赠别王山人归布山】李白
　　王子析道论，微言破秋毫。还归布山隐，兴入天云高。
　　尔去安可迟，瑶草恐衰歇。我心亦怀归，屡梦松上月。
　　傲然遂独往，长啸开岩扉。林壑久已芜，石道生蔷薇。
　　愿言弄笙鹤，岁晚来相依。
　　◎卷.33【江夏别宋之悌】李白
　　楚水清若空，遥将碧海通。人分千里外，兴在一杯中。
　　谷鸟吟晴日，江猿啸晚风。平生不下泪，于此泣无穷。


第一百七十五卷
　　◎卷.1【南阳送客】李白
　　斗酒勿为薄，寸心贵不忘。坐惜故人去，偏令游子伤。
　　离颜怨芳草，春思结垂杨。挥手再三别，临岐空断肠。
　　◎卷.2【送张舍人之江东】李白
　　张翰江东去，正值秋风时。天清一雁远，海阔孤帆迟。
　　白日行欲暮，沧波杳难期。吴洲如见月，千里幸相思。
　　◎卷.3【送王屋山人魏万还王屋】李白
　　仙人东方生，浩荡弄云海。沛然乘天游，独往失所在。
　　魏侯继大名，本家聊摄城。卷舒入元化，迹与古贤并。
　　十三弄文史，挥笔如振绮。辩折田巴生，心齐鲁连子。
　　西涉清洛源，颇惊人世喧。采秀卧王屋，因窥洞天门。
　　朅来游嵩峰，羽客何双双。朝携月光子，暮宿玉女窗。
　　鬼谷上窈窕，龙潭下奔潈。东浮汴河水，访我三千里。
　　逸兴满吴云，飘飖浙江汜。挥手杭越间，樟亭望潮还。
　　涛卷海门石，云横天际山。白马走素车，雷奔骇心颜。
　　遥闻会稽美，且度耶溪水。万壑与千岩，峥嵘镜湖里。
　　秀色不可名，清辉满江城。人游月边去，舟在空中行。
　　此中久延伫，入剡寻王许。笑读曹娥碑，沉吟黄绢语。
　　天台连四明，日入向国清。五峰转月色，百里行松声。
　　灵溪咨沿越，华顶殊超忽。石梁横青天，侧足履半月。
　　忽然思永嘉，不惮海路赊。挂席历海峤，回瞻赤城霞。
　　赤城渐微没，孤屿前峣兀。水续万古流，亭空千霜月。
　　缙云川谷难，石门最可观。瀑布挂北斗，莫穷此水端。
　　喷壁洒素雪，空濛生昼寒。却思恶溪去，宁惧恶溪恶。
　　咆哮七十滩，水石相喷薄。路创李北海，岩开谢康乐。
　　松风和猿声，搜索连洞壑。径出梅花桥，双溪纳归潮。
　　落帆金华岸，赤松若可招。沈约八咏楼，城西孤岧峣。
　　岧峣四荒外，旷望群川会。云卷天地开，波连浙西大。
　　乱流新安口，北指严光濑。钓台碧云中，邈与苍岭对。
　　稍稍来吴都，裴回上姑苏。烟绵横九疑，漭荡见五湖。
　　目极心更远，悲歌但长吁。回桡楚江滨，挥策扬子津。
　　身著日本裘，昂藏出风尘。五月造我语，知非儓儗人。
　　相逢乐无限，水石日在眼。徒干五诸侯，不致百金产。
　　吾友扬子云，弦歌播清芬。虽为江宁宰，好与山公群。
　　乘兴但一行，且知我爱君。君来几何时，仙台应有期。
　　东窗绿玉树，定长三五枝。至今天坛人，当笑尔归迟。
　　我苦惜远别，茫然使心悲。黄河若不断，白首长相思。
　　◎卷.4【送当涂赵少府赴长芦】李白
　　我来扬都市，送客回轻舠。因夸楚太子，便睹广陵涛。
　　仙尉赵家玉，英风凌四豪。维舟至长芦，目送烟云高。
　　摇扇对酒楼，持袂把蟹螯。前途倘相思，登岳一长谣。
　　◎卷.5【送友人寻越中山水】李白
　　闻道稽山去，偏宜谢客才。千岩泉洒落，万壑树萦回。
　　东海横秦望，西陵绕越台。湖清霜镜晓，涛白雪山来。
　　八月枚乘笔，三吴张翰杯。此中多逸兴，早晚向天台。
　　◎卷.6【送族弟凝之滁求婚崔氏】李白
　　与尔情不浅，忘筌已得鱼。玉台挂宝镜，持此意何如。
　　坦腹东床下，由来志气疏。遥知向前路，掷果定盈车。
　　◎卷.7【送友人游梅湖】李白
　　送君游梅湖，应见梅花发。有使寄我来，无令红芳歇。
　　暂行新林浦，定醉金陵月。莫惜一雁书，音尘坐胡越。
　　◎卷.8【送崔十二游天竺寺】李白
　　还闻天竺寺，梦想怀东越。每年海树霜，桂子落秋月。
　　送君游此地，已属流芳歇。待我来岁行，相随浮溟渤。
　　◎卷.9【送杨山人归天台】李白
　　客有思天台，东行路超忽。涛落浙江秋，沙明浦阳月。
　　今游方厌楚，昨梦先归越。且尽秉烛欢，无辞凌晨发。
　　我家小阮贤，剖竹赤城边。诗人多见重，官烛未曾然。
　　兴引登山屐，情催泛海船。石桥如可度，携手弄云烟。
　　◎卷.10【送温处士归黄山白鹅峰旧居】李白
　　黄山四千仞，三十二莲峰。丹崖夹石柱，菡萏金芙蓉。
　　伊昔升绝顶，下窥天目松。仙人炼玉处，羽化留馀踪。
　　亦闻温伯雪，独往今相逢。采秀辞五岳，攀岩历万重。
　　归休白鹅岭，渴饮丹砂井。凤吹我时来，云车尔当整。
　　去去陵阳东，行行芳桂丛。回溪十六度，碧嶂尽晴空。
　　他日还相访，乘桥蹑彩虹。
　　◎卷.11【送方士赵叟之东平】李白
　　长桑晓洞视，五藏无全牛。赵叟得秘诀，还从方士游。
　　西过获麟台，为我吊孔丘。念别复怀古，潸然空泪流。
　　◎卷.12【送韩准、裴政、孔巢父还山】李白
　　猎客张兔罝，不能挂龙虎。所以青云人，高歌在岩户。
　　韩生信英彦，裴子含清真。孔侯复秀出，俱与云霞亲。
　　峻节凌远松，同衾卧盘石。斧冰嗽寒泉，三子同二屐。
　　时时或乘兴，往往云无心。出山揖牧伯，长啸轻衣簪。
　　昨宵梦里还，云弄竹溪月。今晨鲁东门，帐饮与君别。
　　雪崖滑去马，萝径迷归人。相思若烟草，历乱无冬春。
　　◎卷.13【送杨少府赴选】李白
　　大国置衡镜，准平天地心。群贤无邪人，朗鉴穷情深。
　　吾君咏南风，衮冕弹鸣琴。时泰多美士，京国会缨簪。
　　山苗落涧底，幽松出高岑。夫子有盛才，主司得球琳。
　　流水非郑曲，前行遇知音。衣工剪绮绣，一误伤千金。
　　何惜刀尺馀，不裁寒女衾。我非弹冠者，感别但开襟。
　　空谷无白驹，贤人岂悲吟。大道安弃物，时来或招寻。
　　尔见山吏部，当应无陆沉。
　　◎卷.14【对雪奉饯任城六父秩满归京】李白
　　龙虎谢鞭策，鹓鸾不司晨。君看海上鹤，何似笼中鹑。
　　独用天地心，浮云乃吾身。虽将簪组狎，若与烟霞亲。
　　季父有英风，白眉超常伦。一官即梦寐，脱屣归西秦。
　　窦公敞华筵，墨客尽来臻。燕歌落胡雁，郢曲回阳春。
　　征马百度嘶，游车动行尘。踌躇未忍去，恋此四座人。
　　饯离驻高驾，惜别空殷勤。何时竹林下，更与步兵邻。
　　◎卷.15【鲁郡尧祠送吴五之琅琊】李白
　　尧没三千岁，青松古庙存。送行奠桂酒，拜舞清心魂。
　　日色促归人，连歌倒芳樽。马嘶俱醉起，分手更何言。
　　◎卷.16【鲁郡尧祠送窦明府薄华还西京（时久病初起作）】李白
　　朝策犁眉騧，举鞭力不堪。强扶愁疾向何处，
　　角巾微服尧祠南。长杨扫地不见日，石门喷作金沙潭。
　　笑夸故人指绝境，山光水色青于蓝。庙中往往来击鼓，
　　尧本无心尔何苦。门前长跪双石人，有女如花日歌舞。
　　银鞍绣毂往复回，簸林蹶石鸣风雷。远烟空翠时明灭，
　　白鸥历乱长飞雪。红泥亭子赤阑干，碧流环转青锦湍。
　　深沉百丈洞海底，那知不有蛟龙蟠。
　　君不见绿珠潭水流东海，绿珠红粉沉光彩。
　　绿珠楼下花满园，今日曾无一枝在。昨夜秋声阊阖来，
　　洞庭木落骚人哀。遂将三五少年辈，登高远望形神开。
　　生前一笑轻九鼎，魏武何悲铜雀台。我歌白云倚窗牖，
　　尔闻其声但挥手。长风吹月度海来，遥劝仙人一杯酒。
　　酒中乐酣宵向分，举觞酹尧尧可闻。
　　何不令皋繇拥篲横八极，直上青天挥浮云。
　　高阳小饮真琐琐，山公酩酊何如我。竹林七子去道赊，
　　兰亭雄笔安足夸。尧祠笑杀五湖水，至今憔悴空荷花。
　　尔向西秦我东越，暂向瀛洲访金阙。蓝田太白若可期，
　　为余扫洒石上月。
　　◎卷.17【金乡送韦八之西京】李白
　　客自长安来，还归长安去。狂风吹我心，西挂咸阳树。
　　此情不可道，此别何时遇。望望不见君，连山起烟雾。
　　◎卷.18【送薛九被谗去鲁】李白
　　宋人不辨玉，鲁贱东家丘。我笑薛夫子，胡为两地游。
　　黄金消众口，白璧竟难投。梧桐生蒺藜，绿竹乏佳实。
　　凤凰宿谁家，遂与群鸡匹。田家养老马，穷士归其门。
　　蛾眉笑躃者，宾客去平原。却斩美人首，三千还骏奔。
　　毛公一挺剑，楚赵两相存。孟尝习狡兔，三窟赖冯谖。
　　信陵夺兵符，为用侯生言。春申一何愚，刎首为李园。
　　贤哉四公子，抚掌黄泉里。借问笑何人，笑人不好士。
　　尔去且勿喧，桃李竟何言。沙丘无漂母，谁肯饭王孙。
　　◎卷.19【单父东楼秋夜送族弟沈之秦（时凝弟在席）】李白
　　尔从咸阳来，问我何劳苦。沐猴而冠不足言，
　　身骑土牛滞东鲁。沈弟欲行凝弟留，孤飞一雁秦云秋。
　　坐来黄叶落四五，北斗已挂西城楼。丝桐感人弦亦绝，
　　满堂送君皆惜别。卷帘见月清兴来，疑是山阴夜中雪。
　　明日斗酒别，惆怅清路尘。遥望长安日，不见长安人。
　　长安宫阙九天上，此地曾经为近臣。一朝复一朝，
　　发白心不改。屈原憔悴滞江潭，亭伯流离放辽海。
　　折翮翻飞随转蓬，闻弦坠虚下霜空。圣朝久弃青云士，
　　他日谁怜张长公。
　　◎卷.20【送族弟凝至晏堌（单父三十里）】李白
　　雪满原野白，戎装出盘游。挥鞭布猎骑，四顾登高丘。
　　兔起马足间，苍鹰下平畴。喧呼相驰逐，取乐销人忧。
　　舍此戒禽荒，微声列齐讴。鸣鸡发晏堌，别雁惊涞沟。
　　西行有东音，寄与长河流。
　　◎卷.21【鲁城北郭曲腰桑下送张子还嵩阳】李白
　　送别枯桑下，凋叶落半空。我行懵道远，尔独知天风。
　　谁念张仲蔚，还依蒿与蓬。何时一杯酒，更与李膺同。


第一百七十六卷
　　◎卷.1【送鲁郡刘长史迁弘农长史】李白
　　鲁国一杯水，难容横海鳞。仲尼且不敬，况乃寻常人。
　　白玉换斗粟，黄金买尺薪。闭门木叶下，始觉秋非春。
　　闻君向西迁，地即鼎湖邻。宝镜匣苍藓，丹经埋素尘。
　　轩后上天时，攀龙遗小臣。及此留惠爱，庶几风化淳。
　　鲁缟如白烟，五缣不成束。临行赠贫交，一尺重山岳。
　　相国齐晏子，赠行不及言。托阴当树李，忘忧当树萱。
　　他日见张禄，绨袍怀旧恩。
　　◎卷.2【送族弟单父主簿凝摄宋城主簿至郭南月桥却回…留饮赠之】李白
　　吾家青萍剑，操割有馀闲。往来纠二邑，此去何时还。
　　鞍马月桥南，光辉歧路间。贤豪相追饯，却到栖霞山。
　　群花散芳园，斗酒开离颜。乐酣相顾起，征马无由攀。
　　◎卷.3【鲁郡东石门送杜二甫】李白
　　醉别复几日，登临遍池台。何时石门路，重有金樽开。
　　秋波落泗水，海色明徂徕。飞蓬各自远，且尽手中杯。
　　◎卷.4【鲁郡尧祠送张十四游河北】李白
　　猛虎伏尺草，虽藏难蔽身。有如张公子，肮脏在风尘。
　　岂无横腰剑，屈彼淮阴人。击筑向北燕，燕歌易水滨。
　　归来泰山上，当与尔为邻。
　　◎卷.5【杭州送裴大泽赴庐州长史】李白
　　西江天柱远，东越海门深。去割慈亲恋，行忧报国心。
　　好风吹落日，流水引长吟。五月披裘者，应知不取金。
　　◎卷.6【灞陵行送别】李白
　　送君灞陵亭，灞水流浩浩。上有无花之古树，
　　下有伤心之春草。我向秦人问路歧，
　　云是王粲南登之古道。古道连绵走西京，
　　紫阙落日浮云生。正当今夕断肠处，黄鹂愁绝不忍听。
　　◎卷.7【送贺监归四明应制】李白
　　久辞荣禄遂初衣，曾向长生说息机。真诀自从茅氏得，
　　恩波宁阻洞庭归。瑶台含雾星辰满，仙峤浮空岛屿微。
　　借问欲栖珠树鹤，何年却向帝城飞。
　　◎卷.8【送窦司马贬宜春】李白
　　天马白银鞍，亲承明主欢。斗鸡金宫里，射雁碧云端。
　　堂上罗中贵，歌钟清夜阑。何言谪南国，拂剑坐长叹。
　　赵璧为谁点，隋珠枉被弹。圣朝多雨露，莫厌此行难。
　　◎卷.9【送羽林陶将军】李白
　　将军出使拥楼船，江上旌旗拂紫烟。万里横戈探虎穴，
　　三杯拔剑舞龙泉。莫道词人无胆气，临行将赠绕朝鞭。
　　◎卷.10【送程、刘二侍郎兼独孤判官赴安西幕府】李白
　　安西幕府多材雄，喧喧惟道三数公。绣衣貂裘明积雪，
　　飞书走檄如飘风。朝辞明主出紫宫，银鞍送别金城空。
　　天外飞霜下葱海，火旗云马生光彩。胡塞清尘几日归，
　　汉家草绿遥相待。
　　◎卷.11【送侄良携二妓赴会稽，戏有此赠】李白
　　携妓东山去，春光半道催。遥看若桃李，双入镜中开。
　　◎卷.12【送贺宾客归越】李白
　　镜湖流水漾清波，狂客归舟逸兴多。
　　山阴道士如相见，应写黄庭换白鹅。
　　◎卷.13【送张遥之寿阳幕府】李白
　　寿阳信天险，天险横荆关。苻坚百万众，遥阻八公山。
　　不假筑长城，大贤在其间。战夫若熊虎，破敌有馀闲。
　　张子勇且英，少轻卫霍孱。投躯紫髯将，千里望风颜。
　　勖尔效才略，功成衣锦还。
　　◎卷.14【送裴十八图南归嵩山二首】李白
　　何处可为别，长安青绮门。胡姬招素手，延客醉金樽。
　　临当上马时，我独与君言。风吹芳兰折，日没鸟雀喧。
　　举手指飞鸿，此情难具论。同归无早晚，颍水有清源。
　　君思颍水绿，忽复归嵩岑。归时莫洗耳，为我洗其心。
　　洗心得真情，洗耳徒买名。谢公终一起，相与济苍生。
　　◎卷.15【同王昌龄送族弟襄归桂阳二首】李白
　　秦地见碧草，楚谣对清樽。把酒尔何思，鹧鸪啼南园。
　　余欲罗浮隐，犹怀明主恩。踌躇紫宫恋，孤负沧洲言。
　　终然无心云，海上同飞翻。相期乃不浅，幽桂有芳根。
　　尔家何在潇湘川，青莎白石长沙边。昨梦江花照江日，
　　几枝正发东窗前。觉来欲往心悠然，魂随越鸟飞南天。
　　秦云连山海相接，桂水横烟不可涉。送君此去令人愁，
　　风帆茫茫隔河洲。春潭琼草绿可折，西寄长安明月楼。
　　◎卷.16【送外甥郑灌从军三首】李白
　　六博争雄好彩来，金盘一掷万人开。
　　丈夫赌命报天子，当斩胡头衣锦回。
　　丈八蛇予出陇西，弯弧拂箭白猿啼。
　　破胡必用龙韬策，积甲应将熊耳齐。
　　月蚀西方破敌时，及瓜归日未应迟。
　　斩胡血变黄河水，枭首当悬白鹊旗。
　　◎卷.17【送于十八应四子举落第还嵩山】李白
　　吾祖吹橐籥，天人信森罗。归根复太素，群动熙元和。
　　炎炎四真人，摛辩若涛波。交流无时寂，杨墨日成科。
　　夫子闻洛诵，夸才才固多。为金好踊跃，久客方蹉跎。
　　道可束卖之，五宝溢山河。劝君还嵩丘，开酌盼庭柯。
　　三花如未落，乘兴一来过。
　　◎卷.18【送别】李白
　　寻阳五溪水，沿洄直入巫山里。胜境由来人共传，
　　君到南中自称美。送君别有八月秋，飒飒芦花复益愁。
　　云帆望远不相见，日暮长江空自流。
　　◎卷.19【送族弟绾从军安西】李白
　　汉家兵马乘北风，鼓行而西破犬戎。尔随汉将出门去，
　　剪虏若草收奇功。君王按剑望边色，旄头已落胡天空。
　　匈奴系颈数应尽，明年应入蒲萄宫。
　　◎卷.20【送梁公昌从信安北征】李白
　　入幕推英选，捐书事远戎。高谈百战术，郁作万夫雄。
　　起舞莲花剑，行歌明月弓。将飞天地阵，兵出塞垣通。
　　祖席留丹景，征麾拂彩虹。旋应献凯入，麟阁伫深功。
　　◎卷.21【送白利从金吾董将军西征】李白
　　西羌延国讨，白起佐军威。剑决浮云气，弓弯明月辉。
　　马行边草绿，旌卷曙霜飞。抗手凛相顾，寒风生铁衣。
　　◎卷.22【送张秀才从军】李白
　　六驳食猛虎，耻从驽马群。一朝长鸣去，矫若龙行云。
　　壮士怀远略，志存解世纷。周粟犹不顾，齐珪安肯分。
　　抱剑辞高堂，将投崔冠军。长策扫河洛，宁亲归汝坟。
　　当令千古后，麟阁著奇勋。
　　◎卷.23【送崔度还吴（度，故人礼部员外国辅之子）】李白
　　幽燕沙雪地，万里尽黄云。朝吹归秋雁，南飞日几群。
　　中有孤凤雏，哀鸣九天闻。我乃重此鸟，彩章五色分。
　　胡为杂凡禽，雏鹜轻贱君。举手捧尔足，疾心若火焚。
　　拂羽泪满面，送之吴江濆。去影忽不见，踌躇日将曛。
　　◎卷.24【送祝八之江东，赋得浣纱石】李白
　　西施越溪女，明艳光云海。未入吴王宫殿时，
　　浣纱古石今犹在。桃李新开映古查，菖蒲犹短出平沙。
　　昔时红粉照流水，今日青苔覆落花。君去西秦适东越，
　　碧山青江几超忽。若到天涯思故人，浣纱石上窥明月。
　　◎卷.25【送侯十一】李白
　　朱亥已击晋，侯嬴尚隐身。时无魏公子，岂贵抱关人。
　　余亦不火食，游梁同在陈。空馀湛卢剑，赠尔托交亲。
　　◎卷.26【鲁中送二从弟赴举之西京（一作送族弟锽）】李白
　　鲁客向西笑，君门若梦中。霜凋逐臣发，日忆明光宫。
　　复羡二龙去，才华冠世雄。平衢骋高足，逸翰凌长风。
　　舞袖拂秋月，歌筵闻早鸿。送君日千里，良会何由同。
　　◎卷.27【奉饯高尊师如贵道士传道箓毕归北海】李白
　　道隐不可见，灵书藏洞天。吾师四万劫，历世递相传。
　　别杖留青竹，行歌蹑紫烟。离心无远近，长在玉京悬。
　　◎卷.28【金陵送张十一再游东吴】李白
　　张翰黄花句，风流五百年。谁人今继作，夫子世称贤。
　　再动游吴棹，还浮入海船。春光白门柳，霞色赤城天。
　　去国难为别，思归各未旋。空馀贾生泪，相顾共凄然。
　　◎卷.29【送纪秀才游越】李白
　　海水不满眼，观涛难称心。即知蓬莱石，却是巨鳌簪。
　　送尔游华顶，令余发舄吟。仙人居射的，道士住山阴。
　　禹穴寻溪入，云门隔岭深。绿萝秋月夜，相忆在鸣琴。
　　◎卷.30【送长沙陈太守二首】李白
　　长沙陈太守，逸气凌青松。英主赐五马，本是天池龙。
　　湘水回九曲，衡山望五峰。荣君按节去，不及远相从。
　　七郡长沙国，南连湘水滨。定王垂舞袖，地窄不回身。
　　莫小二千石，当安远俗人。洞庭乡路远，遥羡锦衣春。
　　◎卷.31【送杨燕之东鲁】李白
　　关西杨伯起，汉日旧称贤。四代三公族，清风播人天。
　　夫子华阴居，开门对玉莲。何事历衡霍，云帆今始还。
　　君坐稍解颜，为君歌此篇。我固侯门士，谬登圣主筵。
　　一辞金华殿，蹭蹬长江边。二子鲁门东，别来已经年。
　　因君此中去，不觉泪如泉。
　　◎卷.32【送蔡山人】李白
　　我本不弃世，世人自弃我。一乘无倪舟，八极纵远舵。
　　燕客期跃马，唐生安敢讥。采珠勿惊龙，大道可暗归。
　　故山有松月，迟尔玩清晖。
　　◎卷.33【送萧三十一之鲁中，兼问稚子伯禽】李白
　　六月南风吹白沙，吴牛喘月气成霞。水国郁蒸不可处，
　　时炎道远无行车。夫子如何涉江路，云帆袅袅金陵去。
　　高堂倚门望伯鱼，鲁中正是趋庭处。我家寄在沙丘傍，
　　三年不归空断肠。君行既识伯禽子，应驾小车骑白羊。
　　◎卷.34【送杨山人归嵩山】李白
　　我有万古宅，嵩阳玉女峰。长留一片月，挂在东溪松。
　　尔去掇仙草，菖蒲花紫茸。岁晚或相访，青天骑白龙。
　　◎卷.35【送殷淑三首】李白
　　海水不可解，连江夜为潮。俄然浦屿阔，岸去酒船遥。
　　惜别耐取醉，鸣榔且长谣。天明尔当去，应便有风飘。
　　白鹭洲前月，天明送客回。青龙山后日，早出海云来。
　　流水无情去，征帆逐吹开。相看不忍别，更进手中杯。
　　痛饮龙筇下，灯青月复寒。醉歌惊白鹭，半夜起沙滩。
　　◎卷.36【送岑征君归鸣皋山】李白
　　岑公相门子，雅望归安石。奕世皆夔龙，中台竟三拆。
　　至人达机兆，高揖九州伯。奈何天地间，而作隐沦客。
　　贵道能全真，潜辉卧幽邻。探元入窅默，观化游无垠。
　　光武有天下，严陵为故人。虽登洛阳殿，不屈巢由身。
　　余亦谢明主，今称偃蹇臣。登高览万古，思与广成邻。
　　蹈海宁受赏，还山非问津。西来一摇扇，共拂元规尘。
　　◎卷.37【送范山人归泰山】李白
　　鲁客抱白鹤，别余往泰山。初行若片云，杳在青崖间。
　　高高至天门，日观近可攀。云山望不及，此去何时还。


第一百七十七卷
　　◎卷.1【送韩侍御之广德】李白
　　昔日绣衣何足荣，今宵贳酒与君倾。
　　暂就东山赊月色，酣歌一夜送泉明。
　　◎卷.2【送通禅师还南陵隐静寺】李白
　　我闻隐静寺，山水多奇踪。岩种朗公橘，门深杯渡松。
　　道人制猛虎，振锡还孤峰。他日南陵下，相期谷口逢。
　　◎卷.3【送友人】李白
　　青山横北郭，白水绕东城。此地一为别，孤蓬万里征。
　　浮云游子意，落日故人情。挥手自兹去，萧萧班马鸣。
　　◎卷.4【送别】李白
　　斗酒渭城边，垆头醉不眠。梨花千树雪，杨叶万条烟。
　　惜别倾壶醑，临分赠马鞭。看君颍上去，新月到应圆。
　　◎卷.5【江上送女道士褚三清游南岳】李白
　　吴江女道士，头戴莲花巾。霓衣不湿雨，特异阳台云。
　　足下远游履，凌波生素尘。寻仙向南岳，应见魏夫人。
　　◎卷.6【送友人入蜀】李白
　　见说蚕丛路，崎岖不易行。山从人面起，云傍马头生。
　　芳树笼秦栈，春流绕蜀城。升沉应已定，不必问君平。
　　◎卷.7【送李青归南叶阳川】李白
　　伯阳仙家子，容色如青春。日月秘灵洞，云霞辞世人。
　　化心养精魄，隐几窅天真。莫作千年别，归来城郭新。
　　◎卷.8【送舍弟】李白
　　吾家白额驹，远别临东道。他日相思一梦君，
　　应得池塘生春草。
　　◎卷.9【送别得书字】李白
　　水色南天远，舟行若在虚。迁人发佳兴，吾子访闲居。
　　日落看归鸟，潭澄羡跃鱼。圣朝思贾谊，应降紫泥书。
　　◎卷.10【送麹十少府】李白
　　试发清秋兴，因为吴会吟。碧云敛海色，流水折江心。
　　我有延陵剑，君无陆贾金。艰难此为别，惆怅一何深。
　　◎卷.11【送张秀才谒高中丞】李白
　　秦帝沦玉镜，留侯降氛氲。感激黄石老，经过沧海君。
　　壮士挥金槌，报仇六国闻。智勇冠终古，萧陈难与群。
　　两龙争斗时，天地动风云。酒酣舞长剑，仓卒解汉纷。
　　宇宙初倒悬，鸿沟势将分。英谋信奇绝，夫子扬清芬。
　　胡月入紫微，三光乱天文。高公镇淮海，谈笑却妖氛。
　　采尔幕中画，戡难光殊勋。我无燕霜感，玉石俱烧焚。
　　但洒一行泪，临歧竟何云。
　　◎卷.12【寻阳送弟昌峒鄱阳司马作】李白
　　桑落洲渚连，沧江无云烟。寻阳非剡水，忽见子猷船。
　　飘然欲相近，来迟杳若仙。人乘海上月，帆落湖中天。
　　一睹无二诺，朝欢更胜昨。尔则吾惠连，吾非尔康乐。
　　朱绂白银章，上官佐鄱阳。松门拂中道，石镜回清光。
　　摇扇及于越，水亭风气凉。与尔期此亭，期在秋月满。
　　时过或未来，两乡心已断。吴山对楚岸，彭蠡当中州。
　　相思定如此，有穷尽年愁。
　　◎卷.13【饯校书叔云】李白
　　少年费白日，歌笑矜朱颜。不知忽已老，喜见春风还。
　　惜别且为欢，裴回桃李间。看花饮美酒，听鸟临晴山。
　　向晚竹林寂，无人空闭关。
　　◎卷.14【送王孝廉觐省】李白
　　彭蠡将天合，姑苏在日边。宁亲候海色，欲动孝廉船。
　　窈窕晴江转，参差远岫连。相思无昼夜，东泣似长川。
　　◎卷.15【同吴王送杜秀芝赴举入京】李白
　　秀才何翩翩，王许回也贤。暂别庐江守，将游京兆天。
　　秋山宜落日，秀水出寒烟。欲折一枝桂，还来雁沼前。
　　◎卷.16【洞庭醉后送绛州吕使君果流澧州】李白
　　昔别若梦中，天涯忽相逢。洞庭破秋月，纵酒开愁容。
　　赠剑刻玉字，延平两蛟龙。送君不尽意，书及雁回峰。
　　◎卷.17【与诸公送陈郎将归衡阳】李白
　　衡山苍苍入紫冥，下看南极老人星。回飙吹散五峰雪，
　　往往飞花落洞庭。气清岳秀有如此，郎将一家拖金紫。
　　门前食客乱浮云，世人皆比孟尝君。江上送行无白璧，
　　临歧惆怅若为分。
　　◎卷.18【送赵判官赴黔府中丞叔幕】李白
　　廓落青云心，交结黄金尽。富贵翻相忘，令人忽自哂。
　　蹭蹬鬓毛斑，盛时难再还。巨源咄石生，何事马蹄间。
　　绿萝长不厌，却欲还东山。君为鲁曾子，拜揖高堂里。
　　叔继赵平原，偏承明主恩。风霜推独坐，旌节镇雄藩。
　　虎士秉金钺，蛾眉开玉樽。才高幕下去，义重林中言。
　　水宿五溪月，霜啼三峡猿。东风春草绿，江上候归轩。
　　◎卷.19【送陆判官往琵琶峡】李白
　　水国秋风夜，殊非远别时。长安如梦里，何日是归期。
　　◎卷.20【送梁四归东平】李白
　　玉壶挈美酒，送别强为欢。大火南星月，长郊北路难。
　　殷王期负鼎，汶水起垂竿。莫学东山卧，参差老谢安。
　　◎卷.21【江夏送友人】李白
　　雪点翠云裘，送君黄鹤楼。黄鹤振玉羽，西飞帝王州。
　　凤无琅玕实，何以赠远游。裴回相顾影，泪下汉江流。
　　◎卷.22【送郄昂谪巴中】李白
　　瑶草寒不死，移植沧江滨。东风洒雨露，会入天地春。
　　予若洞庭叶，随波送逐臣。思归未可得，书此谢情人。
　　◎卷.23【江夏送张丞】李白
　　欲别心不忍，临行情更亲。酒倾无限月，客醉几重春。
　　藉草依流水，攀花赠远人。送君从此去，回首泣迷津。
　　◎卷.24【赋得白鹭鸶，送宋少府入三峡】李白
　　白鹭拳一足，月明秋水寒。人惊远飞去，直向使君滩。
　　◎卷.25【送二季之江东】李白
　　初发强中作，题诗与惠连。多惭一日长，不及二龙贤。
　　西塞当中路，南风欲进船。云峰出远海，帆影挂清川。
　　禹穴藏书地，匡山种杏田。此行俱有适，迟尔早归旋。
　　◎卷.26【江西送友人之罗浮】李白
　　桂水分五岭，衡山朝九疑。乡关渺安西，流浪将何之。
　　素色愁明湖，秋渚晦寒姿。畴昔紫芳意，已过黄发期。
　　君王纵疏散，云壑借巢夷。尔去之罗浮，我还憩峨眉。
　　中阔道万里，霞月遥相思。如寻楚狂子，琼树有芳枝。
　　◎卷.27【宣州谢脁楼饯别校书叔云（一作倍侍御叔华登楼歌）】李白
　　弃我去者昨日之日不可留，乱我心者今日之日多烦忧。
　　长风万里送秋雁，对此可以酣高楼。蓬莱文章建安骨，
　　中间小谢又清发。俱怀逸兴壮思飞，欲上青天览日月。
　　抽刀断水水更流，举怀销愁愁更愁。人生在世不称意，
　　明朝散发弄扁舟。
　　◎卷.28【宣城送刘副使入秦】李白
　　君即刘越石，雄豪冠当时。凄清横吹曲，慷慨扶风词。
　　虎啸俟腾跃，鸡鸣遭乱离。千金市骏马，万里逐王师。
　　结交楼烦将，侍从羽林儿。统兵捍吴越，豺虎不敢窥。
　　大勋竟莫叙，已过秋风吹。秉钺有季公，凛然负英姿。
　　寄深且戎幕，望重必台司。感激一然诺，纵横两无疑。
　　伏奏归北阙，鸣驺忽西驰。列将咸出祖，英僚惜分离。
　　斗酒满四筵，歌啸宛溪湄。君携东山妓，我咏北门诗。
　　贵贱交不易，恐伤中园葵。昔赠紫骝驹，今倾白玉卮。
　　同欢万斛酒，未足解相思。此别又千里，秦吴渺天涯。
　　月明关山苦，水剧陇头悲。借问几时还，春风入黄池。
　　无令长相忆，折断绿杨枝。
　　◎卷.29【泾川送族弟錞】李白
　　泾川三百里，若耶羞见之。锦石照碧山，两边白鹭鸶。
　　佳境千万曲，客行无歇时。上有琴高水，下有陵阳祠。
　　仙人不见我，明月空相知。问我何事来，卢敖结幽期。
　　蓬山振雄笔，绣服挥清词。江湖发秀色，草木含荣滋。
　　置酒送惠连，吾家称白眉。愧无海峤作，敢阙河梁诗。
　　见尔复几朝，俄然告将离。中流漾彩鹢，列岸丛金羁。
　　叹息苍梧凤，分栖琼树枝。清晨各飞去，飘落天南垂。
　　望极落日尽，秋深暝猿悲。寄情与流水，但有长相思。
　　◎卷.30【五松山送殷淑】李白
　　秀色发江左，风流奈若何。仲文了不还，独立扬清波。
　　载酒五松山，颓然白云歌。中天度落月，万里遥相过。
　　抚酒惜此月，流光畏蹉跎。明日别离去，连峰郁嵯峨。
　　◎卷.31【送崔氏昆季之金陵（一作秋夜崔八丈水亭送别）】李白
　　放歌倚东楼，行子期晓发。秋风渡江来，吹落山上月。
　　主人出美酒，灭烛延清光。二崔向金陵，安得不尽觞。
　　水客弄归棹，云帆卷轻霜。扁舟敬亭下，五两先飘扬。
　　峡石入水花，碧流日更长。思君无岁月，西笑阻河梁。
　　◎卷.32【登黄山凌歊台送族弟溧阳尉济充泛舟赴华阴（得齐字）】李白
　　鸾乃凤之族，翱翔紫云霓。文章辉五色，双在琼树栖。
　　一朝各飞去，凤与鸾俱啼。炎赫五月中，朱曦烁河堤。
　　尔从泛舟役，使我心魂凄。秦地无碧草，南云喧鼓鼙。
　　君王减玉膳，早起思鸣鸡。漕引救关辅，疲人免涂泥。
　　宰相作霖雨，农夫得耕犁。静者伏草间，群才满金闺。
　　空手无壮士，穷居使人低。送君登黄山，长啸倚天梯。
　　小舟若凫雁，大舟若鲸鲵。开帆散长风，舒卷与云齐。
　　日入牛渚晦，苍然夕烟迷。相思定何许，杳在洛阳西。
　　◎卷.33【送储邕之武昌】李白
　　黄鹤西楼月，长江万里情。春风三十度，空忆武昌城。
　　送尔难为别，衔杯惜未倾。湖连张乐地，山逐泛舟行。
　　诺为楚人重，诗传谢脁清。沧浪吾有曲，寄入棹歌声。


第一百七十八卷
　　◎卷.1【酬谈少府】李白
　　一尉居倏忽，梅生有仙骨。三事或可羞，匈奴哂千秋。
　　壮心屈黄绶，浪迹寄沧洲。昨观荆岘作，如从云汉游。
　　老夫当暮矣，蹀足惧骅骝。
　　◎卷.2【酬宇文少府见赠桃竹书筒】李白
　　桃竹书筒绮绣文，良工巧妙称绝群。灵心圆映三江月，
　　彩质叠成五色云。中藏宝诀峨眉去，千里提携长忆君。
　　◎卷.3【五月东鲁行，答汶上君（一作翁）】李白
　　五月梅始黄，蚕凋桑柘空。鲁人重织作，机杼鸣帘栊。
　　顾余不及仕，学剑来山东。举鞭访前途，获笑汶上翁。
　　下愚忽壮士，未足论穷通。我以一箭书，能取聊城功。
　　终然不受赏，羞与时人同。西归去直道，落日昏阴虹。
　　此去尔勿言，甘心为转蓬。
　　◎卷.4【早秋单父南楼酬窦公衡】李白
　　白露见日灭，红颜随霜凋。别君若俯仰，春芳辞秋条。
　　泰山嵯峨夏云在，疑是白波涨东海。散为飞雨川上来，
　　遥帷却卷清浮埃。知君独坐青轩下，此时结念同所怀。
　　我闭南楼看道书，幽帘清寂在仙居。曾无好事来相访，
　　赖尔高文一起予。
　　◎卷.5【山中问答】李白
　　问余何意栖碧山，笑而不答心自闲。
　　桃花流水窅然去，别有天地非人间。
　　◎卷.6【答友人赠乌纱帽】李白
　　领得乌纱帽，全胜白接z5。山人不照镜，稚子道相宜。
　　◎卷.21【酬张司马赠墨】李白
　　上党碧松烟，夷陵丹砂末。兰麝凝珍墨，精光乃堪掇。
　　黄头奴子双鸦鬟，锦囊养之怀袖间。今日赠予兰亭去，
　　兴来洒笔会稽山。
　　◎卷.22【答湖州迦叶司马问白是何人】李白
　　青莲居士谪仙人，酒肆藏名三十春。
　　湖州司马何须问，金粟如来是后身。
　　◎卷.23【答长安崔少府叔封游终南翠微寺太宗皇帝金沙泉见寄】李白
　　河伯见海若，傲然夸秋水。小物昧远图，宁知通方士。
　　多君紫霄意，独往苍山里。地古寒云深，岩高长风起。
　　初登翠微岭，复憩金沙泉。践苔朝霜滑，弄波夕月圆。
　　饮彼石下流，结萝宿溪烟。鼎湖梦渌水，龙驾空茫然。
　　早行子午关，却登山路远。拂琴听霜猿，灭烛乃星饭。
　　人烟无明异，鸟道绝往返。攀崖倒青天，下视白日晚。
　　既过石门隐，还唱石潭歌。涉雪搴紫芳，濯缨想清波。
　　此人不可见，此地君自过。为余谢风泉，其如幽意何。
　　◎卷.24【酬崔五郎中】李白
　　朔云横高天，万里起秋色。壮士心飞扬，落日空叹息。
　　长啸出原野，凛然寒风生。幸遭圣明时，功业犹未成。
　　奈何怀良图，郁悒独愁坐。杖策寻英豪，立谈乃知我。
　　崔公生民秀，缅邈青云姿。制作参造化，托讽含神祇。
　　海岳尚可倾，吐诺终不移。是时霜飙寒，逸兴临华池。
　　起舞拂长剑，四座皆扬眉。因得穷欢情，赠我以新诗。
　　又结汗漫期，九垓远相待。举身憩蓬壶，濯足弄沧海。
　　从此凌倒景，一去无时还。朝游明光宫，暮入阊阖关。
　　但得长把袂，何必嵩丘山。
　　◎卷.25【以诗代书答元丹丘】李白
　　青鸟海上来，今朝发何处。口衔云锦字，与我忽飞去。
　　鸟去凌紫烟，书留绮窗前。开缄方一笑，乃是故人传。
　　故人深相勖，忆我劳心曲。离居在咸阳，三见秦草绿。
　　置书双袂间，引领不暂闲。长望杳难见，浮云横远山。
　　◎卷.26【金门答苏秀才】李白
　　君还石门日，朱火始改木。春草如有情，山中尚含绿。
　　折芳愧遥忆，永路当日勖。远见故人心，平生以此足。
　　巨海纳百川，麟阁多才贤。献书入金阙，酌醴奉琼筵。
　　屡忝白云唱，恭闻黄竹篇。恩光照拙薄，云汉希腾迁。
　　铭鼎倘云遂，扁舟方渺然。我留在金门，君去卧丹壑。
　　未果三山期，遥欣一丘乐。玄珠寄象罔，赤水非寥廓。
　　愿狎东海鸥，共营西山药。栖岩君寂灭，处世余龙蠖。
　　良辰不同赏，永日应闲居。鸟吟檐间树，花落窗下书。
　　缘溪见绿筱，隔岫窥红蕖。采薇行笑歌，眷我情何已。
　　月出石镜间，松鸣风琴里。得心自虚妙，外物空颓靡。
　　身世如两忘，从君老烟水。
　　◎卷.27【酬坊州王司马与阎正字对雪见赠】李白
　　游子东南来，自宛适京国。飘然无心云，倏忽复西北。
　　访戴昔未偶，寻嵇此相得。愁颜发新欢，终宴叙前识。
　　阎公汉庭旧，沈郁富才力。价重铜龙楼，声高重门侧。
　　宁期此相遇，华馆陪游息。积雪明远峰，寒城锁春色。
　　主人苍生望，假我青云翼。风水如见资，投竿佐皇极。
　　◎卷.28【酬中都小吏携斗酒双鱼于逆旅见赠】李白
　　鲁酒若琥珀，汶鱼紫锦鳞。山东豪吏有俊气，
　　手携此物赠远人。意气相倾两相顾，斗酒双鱼表情素。
　　双鳃呀呷鳍鬣张，蹳剌银盘欲飞去。呼儿拂几霜刃挥，
　　红肌花落白雪霏。为君下箸一餐饱，醉著金鞍上马归。
　　◎卷.29【酬张卿夜宿南陵见赠】李白
　　月出鲁城东，明如天上雪。鲁女惊莎鸡，鸣机应秋节。
　　当君相思夜，火落金风高。河汉挂户牖，欲济无轻舠。
　　我昔辞林丘，云龙忽相见。客星动太微，朝去洛阳殿。
　　尔来得茂彦，七叶仕汉馀。身为下邳客，家有圯桥书。
　　傅说未梦时，终当起岩野。万古骑辰星，光辉照天下。
　　与君各未遇，长策委蒿莱。宝刀隐玉匣，锈涩空莓苔。
　　遂令世上愚，轻我土与灰。一朝攀龙去，蛙黾安在哉。
　　故山定有酒，与尔倾金罍。
　　◎卷.30【酬岑勋见寻就元丹丘对酒相待，以诗见招】李白
　　黄鹤东南来，寄书写心曲。倚松开其缄，忆我肠断续。
　　不以千里遥，命驾来相招。中逢元丹丘，登岭宴碧霄。
　　对酒忽思我，长啸临清飙。蹇予未相知，茫茫绿云垂。
　　俄然素书及，解此长渴饥。策马望山月，途穷造阶墀。
　　喜兹一会面，若睹琼树枝。忆君我远来，我欢方速至。
　　开颜酌美酒，乐极忽成醉。我情既不浅，君意方亦深。
　　相知两相得，一顾轻千金。且向山客笑，与君论素心。
　　◎卷.31【答从弟幼成过西园见赠】李白
　　一身自潇洒，万物何嚣喧。拙薄谢明时，栖闲归故园。
　　二季过旧壑，四邻驰华轩。衣剑照松宇，宾徒光石门。
　　山童荐珍果，野老开芳樽。上陈樵渔事，下叙农圃言。
　　昨来荷花满，今见兰苕繁。一笑复一歌，不知夕景昏。
　　醉罢同所乐，此情难具论。
　　◎卷.32【酬王补阙惠翼庄庙宋丞泚赠别】李白
　　学道三千春，自言羲和人。轩盖宛若梦，云松长相亲。
　　偶将二公合，复与三山邻。喜结海上契，自为天外宾。
　　鸾翮我先铩，龙性君莫驯。朴散不尚古，时讹皆失真。
　　勿踏荒溪坡，朅来浩然津。薜带何辞楚，桃源堪避秦。
　　世迫且离别，心在期隐沦。酬赠非炯诫，永言铭佩绅。
　　◎卷.33【酬裴侍御对雨感时见赠】李白
　　雨色秋来寒，风严清江爽。孤高绣衣人，潇洒青霞赏。
　　平生多感激，忠义非外奖。祸连积怨生，事及徂川往。
　　楚邦有壮士，鄢郢翻扫荡。申包哭秦庭，泣血将安仰。
　　鞭尸辱已及，堂上罗宿莽。颇似今之人，蟊贼陷忠谠。
　　渺然一水隔，何由税归鞅。日夕听猿怨，怀贤盈梦想。
　　◎卷.34【酬崔侍御（一本此下有成甫二字）】李白
　　严陵不从万乘游，归卧空山钓碧流。
　　自是客星辞帝座，元非太白醉扬州。
　　◎卷.35【玩月金陵城西孙楚酒楼达曙歌吹日晚乘醉…访崔四侍御】李白
　　昨玩西城月，青天垂玉钩。朝沽金陵酒，歌吹孙楚楼。
　　忽忆绣衣人，乘船往石头。草裹乌纱巾，倒被紫绮裘。
　　两岸拍手笑，疑是王子猷。酒客十数公，崩腾醉中流。
　　谑浪棹海客，喧呼傲阳侯。半道逢吴姬，卷帘出揶揄。
　　我忆君到此，不知狂与羞。一月一见君，三杯便回桡。
　　舍舟共连袂，行上南渡桥。兴发歌绿水，秦客为之摇。
　　鸡鸣复相招，清宴逸云霄。赠我数百字，字字凌风飙。
　　系之衣裘上，相忆每长谣。
　　◎卷.36【江上答崔宣城】李白
　　太华三芙蓉，明星玉女峰。寻仙下西岳，陶令忽相逢。
　　问我将何事，湍波历几重。貂裘非季子，鹤氅似王恭。
　　谬忝燕台召，而陪郭隗踪。水流知入海，云去或从龙。
　　树绕芦洲月，山鸣鹊镇钟。还期如可访，台岭荫长松。
　　◎卷.37【答族侄僧中孚赠玉泉仙人掌茶】李白
　　常闻玉泉山，山洞多乳窟。仙鼠如白鸦，倒悬清溪月。
　　茗生此中石，玉泉流不歇。根柯洒芳津，采服润肌骨。
　　丛老卷绿叶，枝枝相接连。曝成仙人掌，似拍洪崖肩。
　　举世未见之，其名定谁传。宗英乃禅伯，投赠有佳篇。
　　清镜烛无盐，顾惭西子妍。朝坐有馀兴，长吟播诸天。
　　◎卷.38【酬裴侍御留岫师弹琴见寄】李白
　　君同鲍明远，邀彼休上人。鼓琴乱白雪，秋变江上春。
　　瑶草绿未衰，攀翻寄情亲。相思两不见，流泪空盈巾。
　　◎卷.39【张相公出镇荆州寻除太子詹事余时流夜郎…诗余答以此诗】李白
　　张衡殊不乐，应有四愁诗。惭君锦绣段，赠我慰相思。
　　鸿鹄复矫翼，凤凰忆故池。荣乐一如此，商山老紫芝。
　　◎卷.40【醉后答丁十八以诗讥余捶碎黄鹤楼（此诗杨慎云是伪作）】李白
　　黄鹤高楼已捶碎，黄鹤仙人无所依。黄鹤上天诉玉帝，
　　却放黄鹤江南归。神明太守再雕饰，新图粉壁还芳菲。
　　一州笑我为狂客，少年往往来相讥。君平帘下谁家子，
　　云是辽东丁令威。作诗调我惊逸兴，白云绕笔窗前飞。
　　待取明朝酒醒罢，与君烂漫寻春晖。
　　◎卷.41【答裴侍御先行至石头驿以书见招，期月满泛洞庭】李白
　　君至石头驿，寄书黄鹤楼。开缄识远意，速此南行舟。
　　风水无定准，湍波或滞留。忆昨新月生，西檐若琼钩。
　　今来何所似，破镜悬清秋。恨不三五明，平湖泛澄流。
　　此欢竟莫遂，狂杀王子猷。巴陵定遥远，持赠解人忧。
　　◎卷.42【答高山人兼呈权、顾二侯】李白
　　虹霓掩天光，哲后起康济。应运生夔龙，开元扫氛翳。
　　太微廓金镜，端拱清遐裔。轻尘集嵩岳，虚点盛明意。
　　谬挥紫泥诏，献纳青云际。谗惑英主心，恩疏佞臣计。
　　彷徨庭阙下，叹息光阴逝。未作仲宣诗，先流贾生涕。
　　挂帆秋江上，不为云罗制。山海向东倾，百川无尽势。
　　我于鸱夷子，相去千馀岁。运阔英达稀，同风遥执袂。
　　登舻望远水，忽见沧浪枻。高士何处来，虚舟渺安系。
　　衣貌本淳古，文章多佳丽。延引故乡人，风义未沦替。
　　顾侯达语默，权子识通蔽。曾是无心云，俱为此留滞。
　　双萍易飘转，独鹤思凌历。明晨去潇湘，共谒苍梧帝。
　　◎卷.43【答杜秀才五松见赠（五松山在南陵铜坑西五六里）】李白
　　昔献长杨赋，天开云雨欢。当时待诏承明里，
　　皆道扬雄才可观。敕赐飞龙二天马，黄金络头白玉鞍。
　　浮云蔽日去不返，总为秋风摧紫兰。角巾东出商山道，
　　采秀行歌咏芝草。路逢园绮笑向人，两君解来一何好。
　　闻道金陵龙虎盘，还同谢脁望长安。千峰夹水向秋浦，
　　五松名山当夏寒。铜井炎炉歊九天，赫如铸鼎荆山前。
　　陶公矍铄呵赤电，回禄睢盱扬紫烟。此中岂是久留处，
　　便欲烧丹从列仙。爱听松风且高卧，飕飕吹尽炎氛过。
　　登崖独立望九州，阳春欲奏谁相和。闻君往年游锦城，
　　章仇尚书倒屣迎。飞笺络绎奏明主，天书降问回恩荣。
　　肮脏不能就珪组，至今空扬高蹈名。夫子工文绝世奇，
　　五松新作天下推。吾非谢尚邀彦伯，异代风流各一时，
　　一时相逢乐在今。袖拂白云开素琴，弹为三峡流泉音。
　　从兹一别武陵去，去后桃花春水深。
　　◎卷.44【至陵阳山登天柱石，酬韩侍御见招隐黄山】李白
　　韩众骑白鹿，西往华山中。玉女千馀人，相随在云空。
　　见我传秘诀，精诚与天通。何意到陵阳，游目送飞鸿。
　　天子昔避狄，与君亦乘骢。拥兵五陵下，长策遏胡戎。
　　时泰解绣衣，脱身若飞蓬。鸾凤翻羽翼，啄粟坐樊笼。
　　海鹤一笑之，思归向辽东。黄山过石柱，巘崿上攒丛。
　　因巢翠玉树，忽见浮丘公。又引王子乔，吹笙舞松风。
　　朗咏紫霞篇，请开蕊珠宫。步纲绕碧落，倚树招青童。
　　何日可携手，遗形入无穷。
　　◎卷.45【酬崔十五见招】李白
　　尔有鸟迹书，相招琴溪饮。手迹尺素中，如天落云锦。
　　读罢向空笑，疑君在我前。长吟字不灭，怀袖且三年。
　　◎卷.46【答王十二寒夜独酌有怀（此诗萧士赟云是伪作）】李白
　　昨夜吴中雪，子猷佳兴发。万里浮云卷碧山，
　　青天中道流孤月。孤月沧浪河汉清，北斗错落长庚明。
　　怀余对酒夜霜白，玉床金井水峥嵘。人生飘忽百年内，
　　且须酣畅万古情。君不能狸膏金距学斗鸡，
　　坐令鼻息吹虹霓。君不能学哥舒横行青海夜带刀，
　　西屠石堡取紫袍。吟诗作赋北窗里，万言不直一杯水。
　　世人闻此皆掉头，有如东风射马耳。鱼目亦笑我，
　　请与明月同。骅骝拳跼不能食，蹇驴得志鸣春风。
　　折杨皇华合流俗，晋君听琴枉清角。巴人谁肯和阳春。
　　楚地由来贱奇璞。黄金散尽交不成，白首为儒身被轻。
　　一谈一笑失颜色，苍蝇贝锦喧谤声。曾参岂是杀人者，
　　谗言三及慈母惊。与君论心握君手，荣辱于余亦何有。
　　孔圣犹闻伤凤麟，董龙更是何鸡狗。一生傲岸苦不谐，
　　恩疏媒劳志多乖。严陵高揖汉天子，
　　何必长剑拄颐事玉阶。达亦不足贵，穷亦不足悲。
　　韩信羞将绛灌比，祢衡耻逐屠沽儿。君不见李北海，
　　英风豪气今何在。君不见裴尚书，土坟三尺蒿棘居。
　　少年早欲五湖去，见此弥将钟鼎疏。


第一百七十九卷
　　◎卷.1【游南阳白水登石激作】李白
　　朝涉白水源，暂与人俗疏。岛屿佳境色，江天涵清虚。
　　目送去海云，心闲游川鱼。长歌尽落日，乘月归田庐。
　　◎卷.2【游南阳清泠泉】李白
　　惜彼落日暮，爱此寒泉清。西辉逐流水，荡漾游子情。
　　空歌望云月，曲尽长松声。
　　◎卷.3【寻鲁城北范居士失道落苍耳中见范置酒摘苍耳作】李白
　　雁度秋色远，日静无云时。客心不自得，浩漫将何之。
　　忽忆范野人，闲园养幽姿。茫然起逸兴，但恐行来迟。
　　城壕失往路，马首迷荒陂。不惜翠云裘，遂为苍耳欺。
　　入门且一笑，把臂君为谁。酒客爱秋蔬，山盘荐霜梨。
　　他筵不下箸，此席忘朝饥。酸枣垂北郭，寒瓜蔓东篱。
　　还倾四五酌，自咏猛虎词。近作十日欢，远为千载期。
　　风流自簸荡，谑浪偏相宜。酣来上马去，却笑高阳池。
　　◎卷.4【东鲁门泛舟二首】李白
　　日落沙明天倒开，波摇石动水萦回。
　　轻舟泛月寻溪转，疑是山阴雪后来。
　　水作青龙盘石堤，桃花夹岸鲁门西。
　　若教月下乘舟去，何啻风流到剡溪。
　　◎卷.5【秋猎孟诸夜归，置酒单父东楼观妓】李白
　　倾晖速短炬，走海无停川。冀餐圆丘草，欲以还颓年。
　　此事不可得，微生若浮烟。骏发跨名驹，雕弓控鸣弦。
　　鹰豪鲁草白，狐兔多肥鲜。邀遮相驰逐，遂出城东田。
　　一扫四野空，喧呼鞍马前。归来献所获，炮炙宜霜天。
　　出舞两美人，飘飖若云仙。留欢不知疲，清晓方来旋。
　　◎卷.6【游泰山六首（天宝元年四月从故御道上泰山）】李白
　　四月上泰山，石屏御道开。六龙过万壑，涧谷随萦回。
　　马迹绕碧峰，于今满青苔。飞流洒绝巘，水急松声哀。
　　北眺崿嶂奇，倾崖向东摧。洞门闭石扇，地底兴云雷。
　　登高望蓬瀛，想象金银台。天门一长啸，万里清风来。
　　玉女四五人，飘飖下九垓。含笑引素手，遗我流霞杯。
　　稽首再拜之，自愧非仙才。旷然小宇宙，弃世何悠哉。
　　清晓骑白鹿，直上天门山。山际逢羽人，方瞳好容颜。
　　扪萝欲就语，却掩青云关。遗我鸟迹书，飘然落岩间。
　　其字乃上古，读之了不闲。感此三叹息，从师方未还。
　　平明登日观，举手开云关。精神四飞扬，如出天地间。
　　黄河从西来，窈窕入远山。凭崖揽八极，目尽长空闲。
　　偶然值青童，绿发双云鬟。笑我晚学仙，蹉跎凋朱颜。
　　踌躇忽不见，浩荡难追攀。
　　清斋三千日，裂素写道经。吟诵有所得，众神卫我形。
　　云行信长风，飒若羽翼生。攀崖上日观，伏槛窥东暝。
　　海色动远山，天鸡已先鸣。银台出倒景，白浪翻长鲸。
　　安得不死药，高飞向蓬瀛。
　　日观东北倾，两崖夹双石。海水落眼前，天光遥空碧。
　　千峰争攒聚，万壑绝凌历。缅彼鹤上仙，去无云中迹。
　　长松入云汉，远望不盈尺。山花异人间，五月雪中白。
　　终当遇安期，于此炼玉液。
　　朝饮王母池，暝投天门关。独抱绿绮琴，夜行青山间。
　　山明月露白，夜静松风歇。仙人游碧峰，处处笙歌发。
　　寂静娱清晖，玉真连翠微。想像鸾凤舞，飘飖龙虎衣。
　　扪天摘匏瓜，恍惚不忆归。举手弄清浅，误攀织女机。
　　明晨坐相失，但见五云飞。
　　◎卷.7【秋夜与刘砀山泛宴喜亭池】李白
　　明宰试舟楫，张灯宴华池。文招梁苑客，歌动郢中儿。
　　月色望不尽，空天交相宜。令人欲泛海，只待长风吹。
　　◎卷.8【携妓登梁王栖霞山孟氏桃园中】李白
　　碧草已满地，柳与梅争春。谢公自有东山妓，
　　金屏笑坐如花人。今日非昨日，明日还复来。
　　白发对绿酒，强歌心已摧。君不见梁王池上月，
　　昔照梁王樽酒中。梁王已去明月在，黄鹂愁醉啼春风。
　　分明感激眼前事，莫惜醉卧桃园东。
　　◎卷.9【与从侄杭州刺史良游天竺寺】李白
　　挂席凌蓬丘，观涛憩樟楼。三山动逸兴，五马同遨游。
　　天竺森在眼，松风飒惊秋。览云测变化，弄水穷清幽。
　　叠嶂隔遥海，当轩写归流。诗成傲云月，佳趣满吴洲。
　　◎卷.10【同友人舟行游台越作】李白
　　楚臣伤江枫，谢客拾海月。怀沙去潇湘，挂席泛溟渤。
　　蹇予访前迹，独往造穷发。古人不可攀，去若浮云没。
　　愿言弄倒景，从此炼真骨。华顶窥绝溟，蓬壶望超忽。
　　不知青春度，但怪绿芳歇。空持钓鳌心，从此谢魏阙。
　　◎卷.11【下终南山过斛斯山人宿置酒】李白
　　暮从碧山下，山月随人归。却顾所来径，苍苍横翠微。
　　相携及田家，童稚开荆扉。绿竹入幽径，青萝拂行衣。
　　欢言得所憩，美酒聊共挥。长歌吟松风，曲尽河星稀。
　　我醉君复乐，陶然共忘机。
　　◎卷.12【朝下过卢郎中叙旧游】李白
　　君登金华省，我入银台门。幸遇圣明主，俱承云雨恩。
　　复此休浣时，闲为畴昔言。却话山海事，宛然林壑存。
　　明湖思晓月，叠嶂忆清猿。何由返初服，田野醉芳樽。
　　◎卷.13【侍从游宿温泉宫作】李白
　　羽林十二将，罗列应星文。霜仗悬秋月，霓旌卷夜云。
　　严更千户肃，清乐九天闻。日出瞻佳气，葱葱绕圣君。
　　◎卷.14【邯郸南亭观妓】李白
　　歌鼓燕赵儿，魏姝弄鸣丝。粉色艳日彩，舞袖拂花枝。
　　把酒顾美人，请歌邯郸词。清筝何缭绕，度曲绿云垂。
　　平原君安在，科斗生古池。座客三千人，于今知有谁。
　　我辈不作乐，但为后代悲。
　　◎卷.15【春日游罗敷潭】李白
　　行歌入谷口，路尽无人跻。攀崖度绝壑，弄水寻回溪。
　　云从石上起，客到花间迷。淹留未尽兴，日落群峰西。
　　◎卷.16【春陪商州裴使君游石娥溪（时欲东归遂有此赠）】李白
　　裴公有仙标，拔俗数千丈。澹荡沧洲云，飘飖紫霞想。
　　剖竹商洛间，政成心已闲。萧条出世表，冥寂闭玄关。
　　我来属芳节，解榻时相悦。褰帷对云峰，扬袂指松雪。
　　暂出东城边，遂游西岩前。横天耸翠壁，喷壑鸣红泉。
　　寻幽殊未歇，爱此春光发。溪傍饶名花，石上有好月。
　　命驾归去来，露华生翠苔。淹留惜将晚，复听清猿哀。
　　清猿断人肠，游子思故乡。明发首东路，此欢焉可忘。
　　◎卷.17【陪从祖济南太守泛鹊山湖三首】李白
　　初谓鹊山近，宁知湖水遥。此行殊访戴，自可缓归桡。
　　湖阔数千里，湖光摇碧山。湖西正有月，独送李膺还。
　　水入北湖去，舟从南浦回。遥看鹊山转，却似送人来。
　　◎卷.18【春日陪杨江宁及诸官宴北湖感古作】李白
　　昔闻颜光禄，攀龙宴京湖。楼船入天镜，帐殿开云衢。
　　君王歌大风，如乐丰沛都。延年献佳作，邈与诗人俱。
　　我来不及此，独立钟山孤。杨宰穆清风，芳声腾海隅。
　　英僚满四座，粲若琼林敷。鹢首弄倒景，蛾眉缀明珠。
　　新弦采梨园，古舞娇吴歈。曲度绕云汉，听者皆欢娱。
　　鸡栖何嘈嘈，沿月沸笙竽。古之帝宫苑，今乃人樵苏。
　　感此劝一觞，愿君覆瓢壶。荣盛当作乐，无令后贤吁。
　　◎卷.19【宴郑参卿山池】李白
　　尔恐碧草晚，我畏朱颜移。愁看杨花飞，置酒正相宜。
　　歌声送落日，舞影回清池。今夕不尽杯，留欢更邀谁。
　　◎卷.20【游谢氏山亭】李白
　　沦老卧江海，再欢天地清。病闲久寂寞，岁物徒芬荣。
　　借君西池游，聊以散我情。扫雪松下去，扪萝石道行。
　　谢公池塘上，春草飒已生。花枝拂人来，山鸟向我鸣。
　　田家有美酒，落日与之倾。醉罢弄归月，遥欣稚子迎。
　　◎卷.21【把酒问月（故人贾淳令予问之）】李白
　　青天有月来几时，我今停杯一问之。人攀明月不可得，
　　月行却与人相随。皎如飞镜临丹阙，绿烟灭尽清辉发。
　　但见宵从海上来，宁知晓向云间没。白兔捣药秋复春，
　　嫦娥孤栖与谁邻。今人不见古时月，今月曾经照古人。
　　古人今人若流水，共看明月皆如此。唯愿当歌对酒时，
　　月光长照金樽里。
　　◎卷.22【同族侄评事黯游昌禅师山池二首】李白
　　远公爱康乐，为我开禅关。萧然松石下，何异清凉山。
　　花将色不染，水与心俱闲。一坐度小劫，观空天地间。
　　客来花雨际，秋水落金池。片石寒青锦，疏杨挂绿丝。
　　高僧拂玉柄，童子献霜梨。惜去爱佳景，烟萝欲暝时。
　　◎卷.23【金陵凤凰台置酒】李白
　　置酒延落景，金陵凤凰台。长波写万古，心与云俱开。
　　借问往昔时，凤凰为谁来。凤凰去已久，正当今日回。
　　明君越羲轩，天老坐三台。豪士无所用，弹弦醉金罍。
　　东风吹山花，安可不尽杯。六帝没幽草，深宫冥绿苔。
　　置酒勿复道，歌钟但相催。
　　◎卷.24【秋浦清溪雪夜对酒，客有唱山鹧鸪者】李白
　　披君貂襜褕，对君白玉壶。雪花酒上灭，顿觉夜寒无。
　　客有桂阳至，能吟山鹧鸪。清风动窗竹，越鸟起相呼。
　　持此足为乐，何烦笙与竽。
　　◎卷.25【与周刚清溪玉镜潭宴别（潭在秋浦桃树陂下余新名此潭）】李白
　　康乐上官去，永嘉游石门。江亭有孤屿，千载迹犹存。
　　我来游秋浦，三入桃陂源。千峰照积雪，万壑尽啼猿。
　　兴与谢公合，文因周子论。扫崖去落叶，席月开清樽。
　　溪当大楼南，溪水正南奔。回作玉镜潭，澄明洗心魂。
　　此中得佳境，可以绝嚣喧。清夜方归来，酣歌出平原。
　　别后经此地，为余谢兰荪。
　　◎卷.26【游秋浦白笴陂二首】李白
　　何处夜行好，月明白笴陂。山光摇积雪，猿影挂寒枝。
　　但恐佳景晚，小令归棹移。人来有清兴，及此有相思。
　　白笴夜长啸，爽然溪谷寒。鱼龙动陂水，处处生波澜。
　　天借一明月，飞来碧云端。故乡不可见，肠断正西看。
　　◎卷.27【宴陶家亭子】李白
　　曲巷幽人宅，高门大士家。池开照胆镜，林吐破颜花。
　　绿水藏春日，青轩秘晚霞。若闻弦管妙，金谷不能夸。
　　◎卷.28【在水军宴韦司马楼船观妓】李白
　　摇曳帆在空，清流顺归风。诗因鼓吹发，酒为剑歌雄。
　　对舞青楼妓，双鬟白玉童。行云且莫去，留醉楚王宫。
　　◎卷.29【流夜郎至江夏，陪长史叔及薛明府宴兴德寺南阁】李白
　　绀殿横江上，青山落镜中。岸回沙不尽，日映水成空。
　　天乐流香阁，莲舟飏晚风。恭陪竹林宴，留醉与陶公。
　　◎卷.30【泛沔州城南郎官湖】李白
　　张公多逸兴，共泛沔城隅。当时秋月好，不减武昌都。
　　四座醉清光，为欢古来无。郎官爱此水，因号郎官湖。
　　风流若未减，名与此山俱。
　　◎卷.31【陪侍郎叔游洞庭醉后三首】李白
　　今日竹林宴，我家贤侍郎。三杯容小阮，醉后发清狂。
　　船上齐桡乐，湖心泛月归。白鸥闲不去，争拂酒筵飞。
　　刬却君山好，平铺湘水流。巴陵无限酒，醉杀洞庭秋。
　　◎卷.32【夜泛洞庭，寻裴侍御清酌】李白
　　日晚湘水绿，孤舟无端倪。明湖涨秋月，独泛巴陵西。
　　过憩裴逸人，岩居陵丹梯。抱琴出深竹，为我弹鹍鸡。
　　曲尽酒亦倾，北窗醉如泥。人生且行乐，何必组与珪。
　　◎卷.33【陪族叔刑部侍郎晔及中书贾舍人至游洞庭五首】李白
　　洞庭西望楚江分，水尽南天不见云。
　　日落长沙秋色远，不知何处吊湘君。
　　南湖秋水夜无烟，耐可乘流直上天。
　　且就洞庭赊月色，将船买酒白云边。
　　洛阳才子谪湘川，元礼同舟月下仙。
　　记得长安还欲笑，不知何处是西天。
　　洞庭湖西秋月辉，潇湘江北早鸿飞。
　　醉客满船歌白苎，不知霜露入秋衣。
　　帝子潇湘去不还，空馀秋草洞庭间。
　　淡扫明湖开玉镜，丹青画出是君山。
　　◎卷.34【楚江黄龙矶南宴杨执戟治楼】李白
　　五月入五洲，碧山对青楼。故人杨执戟，春赏楚江流。
　　一见醉漂月，三杯歌棹讴。桂枝攀不尽，他日更相求。
　　◎卷.35【铜官山醉后绝句】李白
　　我爱铜官乐，千年未拟还。要须回舞袖，拂尽五松山。
　　◎卷.36【与南陵常赞府游五松山（山在南陵铜井西五里有古精舍）】李白
　　安石泛溟渤，独啸长风还。逸韵动海上，高情出人间。
　　灵异可并迹，澹然与世闲。我来五松下，置酒穷跻攀。
　　征古绝遗老，因名五松山。五松何清幽，胜境美沃州。
　　萧飒鸣洞壑，终年风雨秋。响入百泉去，听如三峡流。
　　剪竹扫天花，且从傲吏游。龙堂若可憩，吾欲归精修。
　　◎卷.37【宣城青溪（一作入清溪山）】李白
　　青溪胜桐庐，水木有佳色。山貌日高古，石容天倾侧。
　　彩鸟昔未名，白猿初相识。不见同怀人，对之空叹息。
　　◎卷.38【与谢良辅游泾川陵岩寺】李白
　　乘君素舸泛泾西，宛似云门对若溪。
　　且从康乐寻山水，何必东游入会稽。
　　◎卷.39【游水西简郑明府】李白
　　天宫水西寺，云锦照东郭。清湍鸣回溪，绿水绕飞阁。
　　凉风日潇洒，幽客时憩泊。五月思貂裘，谓言秋霜落。
　　石萝引古蔓，岸笋开新箨。吟玩空复情，相思尔佳作。
　　郑公诗人秀，逸韵宏寥廓。何当一来游，惬我雪山诺。
　　◎卷.40【九日登山】李白
　　渊明归去来，不与世相逐。为无杯中物，遂偶本州牧。
　　因招白衣人，笑酌黄花菊。我来不得意，虚过重阳时。
　　题舆何俊发，遂结城南期。筑土按响山，俯临宛水湄。
　　胡人叫玉笛，越女弹霜丝。自作英王胄，斯乐不可窥。
　　赤鲤涌琴高，白龟道冯夷。灵仙如仿佛，奠酹遥相知。
　　古来登高人，今复几人在。沧洲违宿诺，明日犹可待。
　　连山似惊波，合沓出溟海。扬袂挥四座，酩酊安所知。
　　齐歌送清扬，起舞乱参差。宾随落叶散，帽逐秋风吹。
　　别后登此台，愿言长相思。
　　◎卷.41【九日】李白
　　今日云景好，水绿秋山明。携壶酌流霞，搴菊泛寒荣。
　　地远松石古，风扬弦管清。窥觞照欢颜，独笑还自倾。
　　落帽醉山月，空歌怀友生。
　　◎卷.42【九日龙山饮】李白
　　九日龙山饮，黄花笑逐臣。醉看风落帽，舞爱月留人。
　　◎卷.43【九月十日即事】李白
　　昨日登高罢，今朝更举觞。菊花何太苦，遭此两重阳。
　　◎卷.44【陪族叔当涂宰游化城寺升公清风亭】李白
　　化城若化出，金榜天宫开。疑是海上云，飞空结楼台。
　　升公湖上秀，粲然有辩才。济人不利己，立俗无嫌猜。
　　了见水中月，青莲出尘埃。闲居清风亭，左右清风来。
　　当暑阴广殿，太阳为裴回。茗酌待幽客，珍盘荐凋梅。
　　飞文何洒落，万象为之摧。季父拥鸣琴，德声布云雷。
　　虽游道林室，亦举陶潜杯。清乐动诸天，长松自吟哀。
　　留欢若可尽，劫石乃成灰。


第一百八十卷
　　◎卷.1【登锦城散花楼】李白
　　日照锦城头，朝光散花楼。金窗夹绣户，珠箔悬银钩。
　　飞梯绿云中，极目散我忧。暮雨向三峡，春江绕双流。
　　今来一登望，如上九天游。
　　◎卷.2【登峨眉山】李白
　　蜀国多仙山，峨眉邈难匹。周流试登览，绝怪安可息。
　　青冥倚天开，彩错疑画出。泠然紫霞赏，果得锦囊术。
　　云间吟琼箫，石上弄宝瑟。平生有微尚，欢笑自此毕。
　　烟容如在颜，尘累忽相失。倘逢骑羊子，携手凌白日。
　　◎卷.3【大庭库】李白
　　朝登大庭库，云物何苍然。莫辨陈郑火，空霾邹鲁烟。
　　我来寻梓慎，观化入寥天。古木朔气多，松风如五弦。
　　帝图终冥没，叹息满山川。
　　◎卷.4【登单父陶少府半月台】李白
　　陶公有逸兴，不与常人俱。筑台像半月，回向高城隅。
　　置酒望白云，商飙起寒梧。秋山入远海，桑柘罗平芜。
　　水色渌且明，令人思镜湖。终当过江去，爱此暂踟蹰。
　　◎卷.5【天台晓望】李白
　　天台邻四明，华顶高百越。门标赤城霞，楼栖沧岛月。
　　凭高登远览，直下见溟渤。云垂大鹏翻，波动巨鳌没。
　　风潮争汹涌，神怪何翕忽。观奇迹无倪，好道心不歇。
　　攀条摘朱实，服药炼金骨。安得生羽毛，千春卧蓬阙。
　　◎卷.6【早望海霞边】李白
　　四明三千里，朝起赤城霞。日出红光散，分辉照雪崖。
　　一餐咽琼液，五内发金沙。举手何所待，青龙白虎车。
　　◎卷.7【焦山望寥山】李白
　　石壁望松寥，宛然在碧霄。安得五彩虹，驾天作长桥。
　　仙人如爱我，举手来相招。
　　◎卷.8【杜陵绝句】李白
　　南登杜陵上，北望五陵间。秋水明落日，流光灭远山。
　　◎卷.9【登太白峰】李白
　　西上太白峰，夕阳穷登攀。太白与我语，为我开天关。
　　愿乘泠风去，直出浮云间。举手可近月，前行若无山。
　　一别武功去，何时复见还。
　　◎卷.10【登邯郸洪波台，置酒观发兵】李白
　　我把两赤羽，来游燕赵间。天狼正可射，感激无时闲。
　　观兵洪波台，倚剑望玉关。请缨不系越，且向燕然山。
　　风引龙虎旗，歌钟昔追攀。击筑落高月，投壶破愁颜。
　　遥知百战胜，定扫鬼方还。
　　◎卷.11【登新平楼】李白
　　去国登兹楼，怀归伤暮秋。天长落日远，水净寒波流。
　　秦云起岭树，胡雁飞沙洲。苍苍几万里，目极令人愁。
　　◎卷.12【谒老君庙】李白
　　先君怀圣德，灵庙肃神心。草合人踪断，尘浓鸟迹深。
　　流沙丹灶灭，关路紫烟沉。独伤千载后，空馀松柏林。
　　◎卷.13【秋日登扬州西灵塔】李白
　　宝塔凌苍苍，登攀览四荒。顶高元气合，标出海云长。
　　万象分空界，三天接画梁。水摇金刹影，日动火珠光。
　　鸟拂琼帘度，霞连绣栱张。目随征路断，心逐去帆扬。
　　露浴梧楸白，霜催橘柚黄。玉毫如可见，于此照迷方。
　　◎卷.14【登金陵冶城西北谢安墩】李白
　　晋室昔横溃，永嘉遂南奔。沙尘何茫茫，龙虎斗朝昏。
　　胡马风汉草，天骄蹙中原。哲匠感颓运，云鹏忽飞翻。
　　组练照楚国，旌旗连海门。西秦百万众，戈甲如云屯。
　　投鞭可填江，一扫不足论。皇运有返正，丑虏无遗魂。
　　谈笑遏横流，苍生望斯存。冶城访古迹，犹有谢安墩。
　　凭览周地险，高标绝人喧。想像东山姿，缅怀右军言。
　　梧桐识嘉树，蕙草留芳根。白鹭映春洲，青龙见朝暾。
　　地古云物在，台倾禾黍繁。我来酌清波，于此树名园。
　　功成拂衣去，归入武陵源。
　　◎卷.15【登瓦官阁】李白
　　晨登瓦官阁，极眺金陵城。钟山对北户，淮水入南荣。
　　漫漫雨花落，嘈嘈天乐鸣。两廊振法鼓，四角吟风筝。
　　杳出霄汉上，仰攀日月行。山空霸气灭，地古寒阴生。
　　寥廓云海晚，苍茫宫观平。门馀阊阖字，楼识凤凰名。
　　雷作百山动，神扶万栱倾。灵光何足贵，长此镇吴京。
　　◎卷.16【登梅冈望金陵，赠族侄高座寺僧中孚】李白
　　钟山抱金陵，霸气昔腾发。天开帝王居，海色照宫阙。
　　群峰如逐鹿，奔走相驰突。江水九道来，云端遥明没。
　　时迁大运去，龙虎势休歇。我来属天清，登览穷楚越。
　　吾宗挺禅伯，特秀鸾凤骨。众星罗青天，明者独有月。
　　冥居顺生理，草木不剪伐。烟窗引蔷薇，石壁老野蕨。
　　吴风谢安屐，白足傲履袜。几宿一下山，萧然忘干谒。
　　谈经演金偈，降鹤舞海雪。时闻天香来，了与世事绝。
　　佳游不可得，春风惜远别。赋诗留岩屏，千载庶不灭。
　　◎卷.17【登金陵凤凰台】李白
　　凤凰台上凤凰游，凤去台空江自流。吴宫花草埋幽径，
　　晋代衣冠成古丘。三山半落青天外，二水中分白鹭洲。
　　总为浮云能蔽日，长安不见使人愁。
　　◎卷.18【望庐山瀑布水二首】李白
　　西登香炉峰，南见瀑布水。挂流三百丈，喷壑数十里。
　　欻如飞电来，隐若白虹起。初惊河汉落，半洒云天里。
　　仰观势转雄，壮哉造化功。海风吹不断，江月照还空。
　　空中乱潈射，左右洗青壁。飞珠散轻霞，流沫沸穹石。
　　而我乐名山，对之心益闲。无论漱琼液，还得洗尘颜。
　　且谐宿所好，永愿辞人间。
　　日照香炉生紫烟，遥看瀑布挂前川。
　　飞流直下三千尺，疑是银河落九天。
　　◎卷.19【登庐山五老峰】李白
　　庐山东南五老峰，青天削出金芙蓉。
　　九江秀色可揽结，吾将此地巢云松。
　　◎卷.20【江上望皖公山】李白
　　奇峰出奇云，秀木含秀气。清宴皖公山，巉绝称人意。
　　独游沧江上，终日淡无味。但爱兹岭高，何由讨灵异。
　　默然遥相许，欲往心莫遂。待吾还丹成，投迹归此地。
　　◎卷.21【望黄鹤楼】李白
　　东望黄鹤山，雄雄半空出。四面生白云，中峰倚红日。
　　岩峦行穹跨，峰嶂亦冥密。颇闻列仙人，于此学飞术。
　　一朝向蓬海，千载空石室。金灶生烟埃，玉潭秘清谧。
　　地古遗草木，庭寒老芝朮。蹇予羡攀跻，因欲保闲逸。
　　观奇遍诸岳，兹岭不可匹。结心寄青松，永悟客情毕。
　　◎卷.22【鹦鹉洲】李白
　　鹦鹉来过吴江水，江上洲传鹦鹉名。鹦鹉西飞陇山去，
　　芳洲之树何青青。烟开兰叶香风暖，岸夹桃花锦浪生。
　　迁客此时徒极目，长洲孤月向谁明。
　　◎卷.23【九日登巴陵，置酒望洞庭水军（时贼逼华容县）】李白
　　九日天气清，登高无秋云。造化辟川岳，了然楚汉分。
　　长风鼓横波，合沓蹙龙文。忆昔传游豫，楼船壮横汾。
　　今兹讨鲸鲵，旌旆何缤纷。白羽落酒樽，洞庭罗三军。
　　黄花不掇手，战鼓遥相闻。剑舞转颓阳，当时日停曛。
　　酣歌激壮士，可以摧妖氛。龌龊东篱下，渊明不足群。
　　◎卷.24【秋登巴陵望洞庭】李白
　　清晨登巴陵，周览无不极。明湖映天光，彻底见秋色。
　　秋色何苍然，际海俱澄鲜。山青灭远树，水绿无寒烟。
　　来帆出江中，去鸟向日边。风清长沙浦，山空云梦田。
　　瞻光惜颓发，阅水悲徂年。北渚既荡漾，东流自潺湲。
　　郢人唱白雪，越女歌采莲。听此更肠断，凭崖泪如泉。
　　◎卷.25【与夏十二登岳阳楼】李白
　　楼观岳阳尽，川迥洞庭开。雁引愁心去，山衔好月来。
　　云间连下榻，天上接行杯。醉后凉风起，吹人舞袖回。
　　◎卷.26【登巴陵开元寺西阁，赠衡岳僧方外】李白
　　衡岳有阐士，五峰秀真骨。见君万里心，海水照秋月。
　　大臣南溟去，问道皆请谒。洒以甘露言，清凉润肌发。
　　明湖落天镜，香阁凌银阙。登眺餐惠风，新花期启发。
　　◎卷.27【与贾至舍人于龙兴寺剪落梧桐枝望灉湖】李白
　　剪落青梧枝，灉湖坐可窥。雨洗秋山净，林光澹碧滋。
　　水闲明镜转，云绕画屏移。千古风流事，名贤共此时。
　　◎卷.28【挂席江上待月有怀】李白
　　待月月未出，望江江自流。倏忽城西郭，青天悬玉钩。
　　素华虽可揽，清景不可游。耿耿金波里，空瞻鳷鹊楼。
　　◎卷.29【金陵望汉江】李白
　　汉江回万里，派作九龙盘。横溃豁中国，崔嵬飞迅湍。
　　六帝沦亡后，三吴不足观。我君混区宇，垂拱众流安。
　　今日任公子，沧浪罢钓竿。
　　◎卷.30【秋登宣城谢脁北楼】李白
　　江城如画里，山晓望晴空。两水夹明镜，双桥落彩虹。
　　人烟寒橘柚，秋色老梧桐。谁念北楼上，临风怀谢公。
　　◎卷.31【望天门山】李白
　　天门中断楚江开，碧水东流至北回。
　　两岸青山相对出，孤帆一片日边来。
　　◎卷.32【望木瓜山】李白
　　早起见日出，暮见栖鸟还。客心自酸楚，况对木瓜山。
　　◎卷.33【登敬亭北二小山，余时送客，逢崔侍御，并登此地】李白
　　送客谢亭北，逢君纵酒还。屈盘戏白马，大笑上青山。
　　回鞭指长安，西日落秦关。帝乡三千里，杳在碧云间。
　　◎卷.34【过崔八丈水亭】李白
　　高阁横秀气，清幽并在君。檐飞宛溪水，窗落敬亭云。
　　猿啸风中断，渔歌月里闻。闲随白鸥去，沙上自为群。
　　◎卷.35【登广武古战场怀古】李白
　　秦鹿奔野草，逐之若飞蓬。项王气盖世，紫电明双瞳。
　　呼吸八千人，横行起江东。赤精斩白帝，叱咤入关中。
　　两龙不并跃，五纬与天同。楚灭无英图，汉兴有成功。
　　按剑清八极，归酣歌大风。伊昔临广武，连兵决雌雄。
　　分我一杯羹，太皇乃汝翁。战争有古迹，壁垒颓层穹。
　　猛虎啸洞壑，饥鹰鸣秋空。翔云列晓阵，杀气赫长虹。
　　拨乱属豪圣，俗儒安可通。沉湎呼竖子，狂言非至公。
　　抚掌黄河曲，嗤嗤阮嗣宗。


第一百八十一卷
　　◎卷.1【安州应城玉女汤作（《荆州记》云有玉女乘车投此泉）】李白
　　神女殁幽境，汤池流大川。阴阳结炎炭，造化开灵泉。
　　地底烁朱火，沙傍歊素烟。沸珠跃明月，皎镜函空天。
　　气浮兰芳满，色涨桃花然。精览万殊入，潜行七泽连。
　　愈疾功莫尚，变盈道乃全。濯濯气清泚，晞发弄潺湲。
　　散下楚王国，分浇宋玉田。可以奉巡幸，奈何隔穷偏。
　　独随朝宗水，赴海输微涓。
　　◎卷.2【之广陵宿常二南郭幽居】李白
　　绿水接柴门，有如桃花源。忘忧或假草，满院罗丛萱。
　　暝色湖上来，微雨飞南轩。故人宿茅宇，夕鸟栖杨园。
　　还惜诗酒别，深为江海言。明朝广陵道，独忆此倾樽。
　　◎卷.3【夜下征虏亭】李白
　　船下广陵去，月明征虏亭。山花如绣颊，江火似流萤。
　　◎卷.4【下途归石门旧居】李白
　　吴山高，越水清，握手无言伤别情。将欲辞君挂帆去，
　　离魂不散烟郊树。此心郁怅谁能论，有愧叨承国士恩。
　　云物共倾三月酒，岁时同饯五侯门。羡君素书尝满案，
　　含丹照白霞色烂。余尝学道穷冥筌，梦中往往游仙山。
　　何当脱屣谢时去，壶中别有日月天。俯仰人间易凋朽，
　　钟峰五云在轩牖。惜别愁窥玉女窗，归来笑把洪崖手。
　　隐居寺，隐居山，陶公炼液栖其间。灵神闭气昔登攀，
　　恬然但觉心绪闲。数人不知几甲子，昨夜犹带冰霜颜。
　　我离虽则岁物改，如今了然失所在。别君莫道不尽欢，
　　悬知乐客遥相待。石门流水遍桃花，我亦曾到秦人家。
　　不知何处得鸡豕，就中仍见繁桑麻。翛然远与世事间，
　　装鸾驾鹤又复远。何必长从七贵游，劳生徒聚万金产。
　　挹君去，长相思，云游雨散从此辞。欲知怅别心易苦，
　　向暮春风杨柳丝。
　　◎卷.5【客中行】李白
　　兰陵美酒郁金香，玉碗盛来琥珀光。
　　但使主人能醉客，不知何处是他乡。
　　◎卷.6【太原早秋】李白
　　岁落众芳歇，时当大火流。霜威出塞早，云色渡河秋。
　　梦绕边城月，心飞故国楼。思归若汾水，无日不悠悠。
　　◎卷.7【奔亡道中五首】李白
　　苏武天山上，田横海岛边。万重关塞断，何日是归年。
　　亭伯去安在，李陵降未归。愁容变海色，短服改胡衣。
　　谈笑三军却，交游七贵疏。仍留一只箭，未射鲁连书。
　　函谷如玉关，几时可生还。洛阳为易水，嵩岳是燕山。
　　俗变羌胡语，人多沙塞颜。申包惟恸哭，七日鬓毛斑。
　　淼淼望湖水，青青芦叶齐。归心落何处，日没大江西。
　　歇马傍春草，欲行远道迷。谁忍子规鸟，连声向我啼。
　　◎卷.8【郢门秋怀】李白
　　郢门一为客，巴月三成弦。朔风正摇落，行子愁归旋。
　　杳杳山外日，茫茫江上天。人迷洞庭水，雁度潇湘烟。
　　清旷谐宿好，缁磷及此年。百龄何荡漾，万化相推迁。
　　空谒苍梧帝，徒寻溟海仙。已闻蓬海浅，岂见三桃圆。
　　倚剑增浩叹，扪襟还自怜。终当游五湖，濯足沧浪泉。
　　◎卷.9【至鸭栏驿上白马矶，赠裴侍御】李白
　　侧叠万古石，横为白马矶。乱流若电转，举棹扬珠辉。
　　临驿卷缇幕，升常接绣衣。情亲不避马，为我解霜威。
　　◎卷.10【荆门浮舟望蜀江】李白
　　春水月峡来，浮舟望安极。正是桃花流，依然锦江色。
　　江色绿且明，茫茫与天平。逶迤巴山尽，摇曳楚云行。
　　雪照聚沙雁，花飞出谷莺。芳洲却已转，碧树森森迎。
　　流目浦烟夕，扬帆海月生。江陵识遥火，应到渚宫城。
　　◎卷.11【上三峡】李白
　　巫山夹青天，巴水流若兹。巴水忽可尽，青天无到时。
　　三朝上黄牛，三暮行太迟。三朝又三暮，不觉鬓成丝。
　　◎卷.12【自巴东舟行经瞿唐峡，登巫山最高峰，晚还题壁】李白
　　江行几千里，海月十五圆。始经瞿塘峡，遂步巫山巅。
　　巫山高不穷，巴国尽所历。日边攀垂萝，霞外倚穹石。
　　飞步凌绝顶，极目无纤烟。却顾失丹壑，仰观临青天。
　　青天若可扪，银汉去安在。望云知苍梧，记水辨瀛海。
　　周游孤光晚，历览幽意多。积雪照空谷，悲风鸣森柯。
　　归途行欲曛，佳趣尚未歇。江寒早啼猿，松暝已吐月。
　　月色何悠悠，清猿响啾啾。辞山不忍听，挥策还孤舟。
　　◎卷.13【早发白帝城（一作白帝下江陵）】李白
　　朝辞白帝彩云间，千里江陵一日还。
　　两岸猿声啼不尽，轻舟已过万重山。
　　◎卷.14【秋下荆门】李白
　　霜落荆门江树空，布帆无恙挂秋风。
　　此行不为鲈鱼鲙，自爱名山入剡中。
　　◎卷.15【江行寄远】李白
　　刳木出吴楚，危槎百馀尺。疾风吹片帆，日暮千里隔。
　　别时酒犹在，已为异乡客。思君不可得，愁见江水碧。
　　◎卷.16【宿五松山下荀媪家】李白
　　我宿五松下，寂寥无所欢。田家秋作苦，邻女夜舂寒。
　　跪进雕胡饭，月光明素盘。令人惭漂母，三谢不能餐。
　　◎卷.17【下泾县陵阳溪至涩滩】李白
　　涩滩鸣嘈嘈，两山足猿猱。白波若卷雪，侧足不容舠。
　　渔子与舟人，撑折万张篙。
　　◎卷.18【下陵阳沿高溪三门六剌滩】李白
　　三门横峻滩，六剌走波澜。石惊虎伏起，水状龙萦盘。
　　何惭七里濑，使我欲垂竿。
　　◎卷.19【夜泊黄山，闻殷十四吴吟】李白
　　昨夜谁为吴会吟，风生万壑振空林。龙惊不敢水中卧，
　　猿啸时闻岩下音。我宿黄山碧溪月，听之却罢松间琴。
　　朝来果是沧洲逸，酤酒醍盘饭霜栗。半酣更发江海声，
　　客愁顿向杯中失。
　　◎卷.20【宿鰕湖】李白
　　鸡鸣发黄山，暝投鰕湖宿。白雨映寒山，森森似银竹。
　　提携采铅客，结荷水边沐。半夜四天开，星河烂人目。
　　明晨大楼去，冈陇多屈伏。当与持斧翁，前溪伐云木。
　　◎卷.21【西施】李白
　　西施越溪女，出自苎萝山。秀色掩今古，荷花羞玉颜。
　　浣纱弄碧水，自与清波闲。皓齿信难开，沉吟碧云间。
　　勾践徵绝艳，扬蛾入吴关。提携馆娃宫，杳渺讵可攀。
　　一破夫差国，千秋竟不还。
　　◎卷.22【王右军】李白
　　右军本清真，潇洒出风尘。山阴过羽客，爱此好鹅宾。
　　扫素写道经，笔精妙入神。书罢笼鹅去，何曾别主人。
　　◎卷.23【上元夫人】李白
　　上元谁夫人，偏得王母娇。嵯峨三角髻，馀发散垂腰。
　　裘披青毛锦，身著赤霜袍。手提嬴女儿，闲与凤吹箫。
　　眉语两自笑，忽然随风飘。
　　◎卷.24【苏台览古】李白
　　旧苑荒台杨柳新，菱歌清唱不胜春。
　　只今惟有西江月，曾照吴王宫里人。
　　◎卷.25【越中览古】李白
　　越王勾践破吴归，义士还乡尽锦衣。
　　宫女如花满春殿，只今惟有鹧鸪飞。
　　◎卷.26【商山四皓】李白
　　白发四老人，昂藏南山侧。偃卧松雪间，冥翳不可识。
　　云窗拂青霭，石壁横翠色。龙虎方战争，于焉自休息。
　　秦人失金镜，汉祖升紫极。阴虹浊太阳，前星遂沦匿。
　　一行佐明圣，倏起生羽翼。功成身不居，舒卷在胸臆。
　　窅冥合元化，茫昧信难测。飞声塞天衢，万古仰遗则。
　　◎卷.27【过四皓墓】李白
　　我行至商洛，幽独访神仙。园绮复安在，云萝尚宛然。
　　荒凉千古迹，芜没四坟连。伊昔炼金鼎，何年闭玉泉。
　　陇寒惟有月，松古渐无烟。木魅风号去，山精雨啸旋。
　　紫芝高咏罢，青史旧名传。今日并如此，哀哉信可怜。
　　◎卷.28【岘山怀古】李白
　　访古登岘首，凭高眺襄中。天清远峰出，水落寒沙空。
　　弄珠见游女，醉酒怀山公。感叹发秋兴，长松鸣夜风。
　　◎卷.29【苏武】李白
　　苏武在匈奴，十年持汉节。白雁上林飞，空传一书札。
　　牧羊边地苦，落日归心绝。渴饮月窟冰，饥餐天上雪。
　　东还沙塞远，北怆河梁别。泣把李陵衣，相看泪成血。
　　◎卷.30【经下邳圯桥怀张子房】李白
　　子房未虎啸，破产不为家。沧海得壮士，椎秦博浪沙。
　　报韩虽不成，天地皆振动。潜匿游下邳，岂曰非智勇。
　　我来圯桥上，怀古钦英风。惟见碧流水，曾无黄石公。
　　叹息此人去，萧条徐泗空。
　　◎卷.31【金陵三首】李白
　　晋家南渡日，此地旧长安。地即帝王宅，山为龙虎盘。
　　金陵空壮观，天堑净波澜。醉客回桡去，吴歌且自欢。
　　地拥金陵势，城回江水流。当时百万户，夹道起朱楼。
　　亡国生春草，离宫没古丘。空馀后湖月，波上对江州。
　　六代兴亡国，三杯为尔歌。苑方秦地少，山似洛阳多。
　　古殿吴花草，深宫晋绮罗。并随人事灭，东逝与沧波。
　　◎卷.32【秋夜板桥浦泛月独酌怀谢脁】李白
　　天上何所有，迢迢白玉绳。斜低建章阙，耿耿对金陵。
　　汉水旧如练，霜江夜清澄。长川泻落月，洲渚晓寒凝。
　　独酌板桥浦，古人谁可征。玄晖难再得，洒酒气填膺。
　　◎卷.33【入彭蠡经松门观石镜，缅怀谢康乐题诗书游览之志】李白
　　谢公之彭蠡，因此游松门。余方窥石镜，兼得穷江源。
　　将欲继风雅，岂徒清心魂。前赏逾所见，后来道空存。
　　况属临泛美，而无洲渚喧。漾水向东去，漳流直南奔。
　　空濛三川夕，回合千里昏。青桂隐遥月，绿枫鸣愁猿。
　　水碧或可采，金精秘莫论。吾将学仙去，冀与琴高言。
　　◎卷.34【庐江主人妇】李白
　　孔雀东飞何处栖，庐江小吏仲卿妻。
　　为客裁缝君自见，城乌独宿夜空啼。
　　◎卷.35【陪宋中丞武昌夜饮怀古】李白
　　清景南楼夜，风流在武昌。庾公爱秋月，乘兴坐胡床。
　　龙笛吟寒水，天河落晓霜。我心还不浅，怀古醉馀觞。
　　◎卷.36【望鹦鹉洲怀祢衡】李白
　　魏帝营八极，蚁观一祢衡。黄祖斗筲人，杀之受恶名。
　　吴江赋鹦鹉，落笔超群英。锵锵振金玉，句句欲飞鸣。
　　鸷鹗啄孤凤，千春伤我情。五岳起方寸，隐然讵可平。
　　才高竟何施，寡识冒天刑。至今芳洲上，兰蕙不忍生。
　　◎卷.37【宿巫山下】李白
　　昨夜巫山下，猿声梦里长。桃花飞绿水，三月下瞿塘。
　　雨色风吹去，南行拂楚王。高丘怀宋玉，访古一沾裳。
　　◎卷.38【金陵白杨十字巷】李白
　　白杨十字巷，北夹湖沟道。不见吴时人，空生唐年草。
　　天地有反覆，宫城尽倾倒。六帝馀古丘，樵苏泣遗老。
　　◎卷.39【谢公亭（盖谢脁、范云之所游）】李白
　　谢公离别处，风景每生愁。客散青天月，山空碧水流。
　　池花春映日，窗竹夜鸣秋。今古一相接，长歌怀旧游。
　　◎卷.40【纪南陵题五松山】李白
　　圣达有去就，潜光愚其德。鱼与龙同池，龙去鱼不测。
　　当时版筑辈，岂知傅说情。一朝和殷羹，光气为列星。
　　伊尹生空桑，捐庖佐皇极。桐宫放太甲，摄政无愧色。
　　三年帝道明，委质终辅翼。旷哉至人心，万古可为则。
　　时命或大缪，仲尼将奈何。鸾凤忽覆巢，麒麟不来过。
　　龟山蔽鲁国，有斧且无柯。归来归去来，宵济越洪波。
　　◎卷.41【夜泊牛渚怀古（此地即谢尚闻袁宠咏史处）】李白
　　牛渚西江夜，青天无片云。登舟望秋月，空忆谢将军。
　　余亦能高咏，斯人不可闻。明朝挂帆席，枫叶落纷纷。
　　◎卷.42【姑孰十咏（一作李赤诗）·姑孰溪】李白
　　爱此溪水闲，乘流兴无极。漾楫怕鸥惊，垂竿待鱼食。
　　波翻晓霞影，岸叠春山色。何处浣纱人，红颜未相识。
　　◎卷.43【姑孰十咏·丹阳湖】李白
　　湖与元气连，风波浩难止。天外贾客归，云间片帆起。
　　龟游莲叶上，鸟宿芦花里。少女棹归舟，歌声逐流水。
　　◎卷.44【姑孰十咏·谢公宅】李白
　　青山日将暝，寂寞谢公宅。竹里无人声，池中虚月白。
　　荒庭衰草遍，废井苍苔积。惟有清风闲，时时起泉石。
　　◎卷.45【姑孰十咏·陵歊台】李白
　　旷望登古台，台高极人目。叠嶂列远空，杂花间平陆。
　　闲云入窗牖，野翠生松竹。欲览碑上文，苔侵岂堪读。
　　◎卷.46【姑孰十咏·桓公井】李白
　　桓公名已古，废井曾未竭。石甃冷苍苔，寒泉湛孤月。
　　秋来桐暂落，春至桃还发。路远人罕窥，谁能见清彻。
　　◎卷.47【姑孰十咏·慈姥竹】李白
　　野竹攒石生，含烟映江岛。翠色落波深，虚声带寒早。
　　龙吟曾未听，凤曲吹应好。不学蒲柳凋，贞心尝自保。
　　◎卷.48【姑孰十咏·望夫山】李白
　　颙望临碧空，怨情感离别。江草不知愁，岩花但争发。
　　云山万重隔，音信千里绝。春去秋复来，相思几时歇。
　　◎卷.49【姑孰十咏·牛渚矶】李白
　　绝壁临巨川，连峰势相向。乱石流洑间，回波自成浪。
　　但惊群木秀，莫测精灵状。更听猿夜啼，忧心醉江上。
　　◎卷.50【姑孰十咏·灵墟山】李白
　　丁令辞世人，拂衣向仙路。伏炼九丹成，方随五云去。
　　松萝蔽幽洞，桃杏深隐处。不知曾化鹤，辽海归几度。
　　◎卷.51【姑孰十咏·天门山】李白
　　迥出江山上，双峰自相对。岸映松色寒，石分浪花碎。
　　参差远天际，缥缈晴霞外。落日舟去遥，回首沉青霭。


第一百八十二卷
　　◎卷.1【与元丹丘方城寺谈玄作】李白
　　茫茫大梦中，惟我独先觉。腾转风火来，假合作容貌。
　　灭除昏疑尽，领略入精要。澄虑观此身，因得通寂照。
　　郎悟前后际，始知金仙妙。幸逢禅居人，酌玉坐相召。
　　彼我俱若丧，云山岂殊调。清风生虚空，明月见谈笑。
　　怡然青莲宫，永愿恣游眺。
　　◎卷.2【寻高凤石门山中元丹丘】李白
　　寻幽无前期，乘兴不觉远。苍崖渺难涉，白日忽欲晚。
　　未穷三四山，已历千万转。寂寂闻猿愁，行行见云收。
　　高松来好月，空谷宜清秋。溪深古雪在，石断寒泉流。
　　峰峦秀中天，登眺不可尽。丹丘遥相呼，顾我忽而哂。
　　遂造穷谷间，始知静者闲。留欢达永夜，清晓方言还。
　　◎卷.3【安州般若寺水阁纳凉，喜遇薛员外乂】李白
　　翛然金园赏，远近含晴光。楼台成海气，草木皆天香。
　　忽逢青云士，共解丹霞裳。水退池上热，风生松下凉。
　　吞讨破万象，搴窥临众芳。而我遗有漏，与君用无方。
　　心垢都已灭，永言题禅房。
　　◎卷.4【鲁中都东楼醉起作】李白
　　昨日东楼醉，还应倒接z5。阿谁扶上马，不省下楼时。
　　◎卷.21【对酒醉题屈突明府厅】李白
　　陶令八十日，长歌归去来。故人建昌宰，借问几时回。
　　风落吴江雪，纷纷入酒杯。山翁今已醉，舞袖为君开。
　　◎卷.22【月下独酌四首】李白
　　花间一壶酒，独酌无相亲。举杯邀明月，对影成三人。
　　月既不解饮，影徒随我身。暂伴月将影，行乐须及春。
　　我歌月裴回，我舞影零乱。醒时同交欢，醉后各分散。
　　永结无情游，相期邈云汉。
　　天若不爱酒，酒星不在天。地若不爱酒，地应无酒泉。
　　天地既爱酒，爱酒不愧天。已闻清比圣，复道浊如贤。
　　贤圣既已饮，何必求神仙。三杯通大道，一斗合自然。
　　但得酒中趣，勿为醒者传。
　　三月咸阳城，千花昼如锦。谁能春独愁，对此径须饮。
　　穷通与修短，造化夙所禀。一樽齐死生，万事固难审。
　　醉后失天地，兀然就孤枕。不知有吾身，此乐最为甚。
　　穷愁千万端，美酒三百杯。愁多酒虽少，酒倾愁不来。
　　所以知酒圣，酒酣心自开。辞粟卧首阳，屡空饥颜回。
　　当代不乐饮，虚名安用哉。蟹螯即金液，糟丘是蓬莱。
　　且须饮美酒，乘月醉高台。
　　◎卷.23【春归终南山松龛旧隐】李白
　　我来南山阳，事事不异昔。却寻溪中水，还望岩下石。
　　蔷薇缘东窗，女萝绕北壁。别来能几日，草木长数尺。
　　且复命酒樽，独酌陶永夕。
　　◎卷.24【冬夜醉宿龙门，觉起言志】李白
　　醉来脱宝剑，旅憩高堂眠。中夜忽惊觉，起立明灯前。
　　开轩聊直望，晓雪河冰壮。哀哀歌苦寒，郁郁独惆怅。
　　傅说版筑臣，李斯鹰犬人。欻起匡社稷，宁复长艰辛。
　　而我胡为者，叹息龙门下。富贵未可期，殷忧向谁写。
　　去去泪满襟，举声梁甫吟。青云当自致，何必求知音。
　　◎卷.25【寻山僧不遇作】李白
　　石径入丹壑，松门闭青苔。闲阶有鸟迹，禅室无人开。
　　窥窗见白拂，挂壁生尘埃。使我空叹息，欲去仍裴回。
　　香云遍山起，花雨从天来。已有空乐好，况闻青猿哀。
　　了然绝世事，此地方悠哉。
　　◎卷.26【过汪氏别业二首】李白
　　游山谁可游，子明与浮丘。叠岭碍河汉，连峰横斗牛。
　　汪生面北阜，池馆清且幽。我来感意气，捶炰列珍羞。
　　扫石待归月，开池涨寒流。酒酣益爽气，为乐不知秋。
　　畴昔未识君，知君好贤才。随山起馆宇，凿石营池台。
　　星火五月中，景风从南来。数枝石榴发，一丈荷花开。
　　恨不当此时，相过醉金罍。我行值木落，月苦清猿哀。
　　永夜达五更，吴歈送琼杯。酒酣欲起舞，四座歌相催。
　　日出远海明，轩车且裴回。更游龙潭去，枕石拂莓苔。
　　◎卷.27【待酒不至】李白
　　玉壶系青丝，沽酒来何迟。山花向我笑，正好衔杯时。
　　晚酌东窗下，流莺复在兹。春风与醉客，今日乃相宜。
　　◎卷.28【独酌】李白
　　春草如有意，罗生玉堂阴。东风吹愁来，白发坐相侵。
　　独酌劝孤影，闲歌面芳林。长松尔何知，萧瑟为谁吟。
　　手舞石上月，膝横花间琴。过此一壶外，悠悠非我心。
　　◎卷.29【友人会宿】李白
　　涤荡千古愁，留连百壶饮。良宵宜清谈，皓月未能寝。
　　醉来卧空山，天地即衾枕。
　　◎卷.30【春日独酌二首】李白
　　东风扇淑气，水木荣春晖。白日照绿草，落花散且飞。
　　孤云还空山，众鸟各已归。彼物皆有托，吾生独无依。
　　对此石上月，长醉歌芳菲。
　　我有紫霞想，缅怀沧洲间。思对一壶酒，澹然万事闲。
　　横琴倚高松，把酒望远山。长空去鸟没，落日孤云还。
　　但恐光景晚，宿昔成秋颜。
　　◎卷.31【金陵江上遇蓬池隐者（时于落星石上以紫绮裘换酒为欢）】李白
　　心爱名山游，身随名山远。罗浮麻姑台，此去或未返。
　　遇君蓬池隐，就我石上饭。空言不成欢，强笑惜日晚。
　　绿水向雁门，黄云蔽龙山。叹息两客鸟，裴回吴越间。
　　共语一执手，留连夜将久。解我紫绮裘，且换金陵酒。
　　酒来笑复歌，兴酣乐事多。水影弄月色，清光奈愁何。
　　明晨挂帆席，离恨满沧波。
　　◎卷.32【月夜听卢子顺弹琴】李白
　　闲坐夜明月，幽人弹素琴。忽闻悲风调，宛若寒松吟。
　　白雪乱纤手，绿水清虚心。钟期久已没，世上无知音。
　　◎卷.33【清溪半夜闻笛】李白
　　羌笛梅花引，吴溪陇水情。寒山秋浦月，肠断玉关声。
　　◎卷.34【日夕山中忽然有怀】李白
　　久卧青山云，遂为青山客。山深云更好，赏弄终日夕。
　　月衔楼间峰，泉漱阶下石。素心自此得，真趣非外惜。
　　鼯啼桂方秋，风灭籁归寂。缅思洪崖术，欲往沧海隔。
　　云车来何迟，抚几空叹息。
　　◎卷.35【夏日山中】李白
　　懒摇白羽扇，裸体青林中。脱巾挂石壁，露顶洒松风。
　　◎卷.36【山中与幽人对酌】李白
　　两人对酌山花开，一杯一杯复一杯。
　　我醉欲眠卿且去，明朝有意抱琴来。
　　◎卷.37【春日醉起言志】李白
　　处世若大梦，胡为劳其生。所以终日醉，颓然卧前楹。
　　觉来盼庭前，一鸟花间鸣。借问此何时，春风语流莺。
　　感之欲叹息，对酒还自倾。浩歌待明月，曲尽已忘情。
　　◎卷.38【庐山东林寺夜怀】李白
　　我寻青莲宇，独往谢城阙。霜清东林钟，水白虎溪月。
　　天香生虚空，天乐鸣不歇。宴坐寂不动，大千入毫发。
　　湛然冥真心，旷劫断出没。
　　◎卷.39【寻雍尊师隐居】李白
　　群峭碧摩天，逍遥不记年。拨云寻古道，倚石听流泉。
　　花暖青牛卧，松高白鹤眠。语来江色暮，独自下寒烟。
　　◎卷.40【与史郎中钦听黄鹤楼上吹笛】李白
　　一为迁客去长沙，西望长安不见家。
　　黄鹤楼中吹玉笛，江城五月落梅花。
　　◎卷.41【对酒】李白
　　劝君莫拒杯，春风笑人来。桃李如旧识，倾花向我开。
　　流莺啼碧树，明月窥金罍。昨日朱颜子，今日白发催。
　　棘生石虎殿，鹿走姑苏台。自古帝王宅，城阙闭黄埃。
　　君若不饮酒，昔人安在哉。
　　◎卷.42【醉题王汉阳厅】李白
　　我似鹧鸪鸟，南迁懒北飞。时寻汉阳令，取醉月中归。
　　◎卷.43【嘲王历阳不肯饮酒】李白
　　地白风色寒，雪花大如手。笑杀陶渊明，不饮杯中酒。
　　浪抚一张琴，虚栽五株柳。空负头上巾，吾于尔何有。
　　◎卷.44【独坐敬亭山】李白
　　众鸟高飞尽，孤云独去闲。相看两不厌，只有敬亭山。
　　◎卷.45【自遣】李白
　　对酒不觉暝，落花盈我衣。醉起步溪月，鸟还人亦稀。
　　◎卷.46【访戴天山道士不遇】李白
　　犬吠水声中，桃花带雨浓。树深时见鹿，溪午不闻钟。
　　野竹分青霭，飞泉挂碧峰。无人知所去，愁倚两三松。
　　◎卷.47【秋日与张少府、楚城韦公藏书高斋作】李白
　　日下空庭暮，城荒古迹馀。地形连海尽，天影落江虚。
　　旧赏人虽隔，新知乐未疏。彩云思作赋，丹壁间藏书。
　　楂拥随流叶，萍开出水鱼。夕来秋兴满，回首意何如。
　　◎卷.48【秋夜独坐怀故山】李白
　　小隐慕安石，远游学屈平。天书访江海，云卧起咸京。
　　入侍瑶池宴，出陪玉辇行。夸胡新赋作，谏猎短书成。
　　但奉紫霄顾，非邀青史名。庄周空说剑，墨翟耻论兵。
　　拙薄遂疏绝，归闲事耦耕。顾无苍生望，空爱紫芝荣。
　　寥落暝霞色，微茫旧壑情。秋山绿萝月，今夕为谁明。
　　◎卷.49【忆崔郎中宗之游南阳遗吾孔子琴，抚之潸然感旧】李白
　　昔在南阳城，唯餐独山蕨。忆与崔宗之，白水弄素月。
　　时过菊潭上，纵酒无休歇。泛此黄金花，颓然清歌发。
　　一朝摧玉树，生死殊飘忽。留我孔子琴，琴存人已殁。
　　谁传广陵散，但哭邙山骨。泉户何时明，长扫狐兔窟。
　　◎卷.50【忆东山二首】李白
　　不向东山久，蔷薇几度花。白云还自散，明月落谁家。
　　我今携谢妓，长啸绝人群。欲报东山客，开关扫白云。
　　◎卷.51【望月有怀】李白
　　清泉映疏松，不知几千古。寒月摇清波，流光入窗户。
　　对此空长吟，思君意何深。无因见安道，兴尽愁人心。
　　◎卷.52【对酒忆贺监二首】李白
　　四明有狂客，风流贺季真。长安一相见，呼我谪仙人。
　　昔好杯中物，翻为松下尘。金龟换酒处，却忆泪沾巾。
　　狂客归四明，山阴道士迎。敕赐镜湖水，为君台沼荣。
　　人亡馀故宅，空有荷花生。念此杳如梦，凄然伤我情。
　　◎卷.53【重忆一首】李白
　　欲向江东去，定将谁举杯。稽山无贺老，却棹酒船回。
　　◎卷.54【春滞沅湘有怀山中】李白
　　沅湘春色还，风暖烟草绿。古之伤心人，于此肠断续。
　　予非怀沙客，但美采菱曲。所愿归东山，寸心于此足。
　　◎卷.55【落日忆山中】李白
　　雨后烟景绿，晴天散馀霞。东风随春归，发我枝上花。
　　花落时欲暮，见此令人嗟。愿游名山去，学道飞丹砂。
　　◎卷.56【忆秋浦桃花旧游，时窜夜郎】李白
　　桃花春水生，白石今出没。摇荡女萝枝，半摇青天月。
　　不知旧行径，初拳几枝蕨。三载夜郎还，于兹炼金骨。


第一百八十三卷
　　◎卷.1【越中秋怀】李白
　　越水绕碧山，周回数千里。乃是天镜中，分明画相似。
　　爱此从冥搜，永怀临湍游。一为沧波客，十见红蕖秋。
　　观涛壮天险，望海令人愁。路遐迫西照，岁晚悲东流。
　　何必探禹穴，逝将归蓬丘。不然五湖上，亦可乘扁舟。
　　◎卷.2【效古二首】李白
　　朝入天苑中，谒帝蓬莱宫。青山映辇道，碧树摇苍空。
　　谬题金闺籍，得与银台通。待诏奉明主，抽毫颂清风。
　　归时落日晚，躞蹀浮云骢。人马本无意，飞驰自豪雄。
　　入门紫鸳鸯，金井双梧桐。清歌弦古曲，美酒沽新丰。
　　快意且为乐，列筵坐群公。光景不可留，生世如转蓬。
　　早达胜晚遇，羞比垂钓翁。
　　自古有秀色，西施与东邻。蛾眉不可妒，况乃效其颦。
　　所以尹婕妤，羞见邢夫人。低头不出气，塞默少精神。
　　寄语无盐子，如君何足珍。
　　◎卷.3【拟古十二首】李白
　　青天何历历，明星如白石。黄姑与织女，相去不盈尺。
　　银河无鹊桥，非时将安适。闺人理纨素，游子悲行役。
　　瓶冰知冬寒，霜露欺远客。客似秋叶飞，飘飖不言归。
　　别后罗带长，愁宽去时衣。乘月托宵梦，因之寄金徽。
　　高楼入青天，下有白玉堂。明月看欲堕，当窗悬清光。
　　遥夜一美人，罗衣沾秋霜。含情弄柔瑟，弹作陌上桑。
　　弦声何激烈，风卷绕飞梁。行人皆踯躅，栖鸟起回翔。
　　但写妾意苦，莫辞此曲伤。愿逢同心者，飞作紫鸳鸯。
　　长绳难系日，自古共悲辛。黄金高北斗，不惜买阳春。
　　石火无留光，还如世中人。即事已如梦，后来我谁身。
　　提壶莫辞贫，取酒会四邻。仙人殊恍惚，未若醉中真。
　　清都绿玉树，灼烁瑶台春。攀花弄秀色，远赠天仙人。
　　香风送紫蕊，直到扶桑津。取掇世上艳，所贵心之珍。
　　相思传一笑，聊欲示情亲。
　　今日风日好，明日恐不如。春风笑于人，何乃愁自居。
　　吹箫舞彩凤，酌醴鲙神鱼。千金买一醉，取乐不求馀。
　　达士遗天地，东门有二疏。愚夫同瓦石，有才知卷舒。
　　无事坐悲苦，块然涸辙鱼。
　　运速天地闭，胡风结飞霜。百草死冬月，六龙颓西荒。
　　太白出东方，彗星扬精光。鸳鸯非越鸟，何为眷南翔。
　　惟昔鹰将犬，今为侯与王。得水成蛟龙，争池夺凤凰。
　　北斗不酌酒，南箕空簸扬。
　　世路今太行，回车竟何托。万族皆凋枯，遂无少可乐。
　　旷野多白骨，幽魂共销铄。荣贵当及时，春华宜照灼。
　　人非昆山玉，安得长璀错。身没期不朽，荣名在麟阁。
　　月色不可扫，客愁不可道。玉露生秋衣，流萤飞百草。
　　日月终销毁，天地同枯槁。蟪蛄啼青松，安见此树老。
　　金丹宁误俗，昧者难精讨。尔非千岁翁，多恨去世早。
　　饮酒入玉壶，藏身以为宝。
　　生者为过客，死者为归人。天地一逆旅，同悲万古尘。
　　月兔空捣药，扶桑已成薪。白骨寂无言，青松岂知春。
　　前后更叹息，浮荣安足珍。
　　仙人骑彩凤，昨下阆风岑。海水三清浅，桃源一见寻。
　　遗我绿玉杯，兼之紫琼琴。杯以倾美酒，琴以闲素心。
　　二物非世有，何论珠与金。琴弹松里风，杯劝天上月。
　　风月长相知，世人何倏忽。
　　涉江弄秋水，爱此荷花鲜。攀荷弄其珠，荡漾不成圆。
　　佳人彩云里，欲赠隔远天。相思无由见，怅望凉风前。
　　去去复去去，辞君还忆君。汉水既殊流，楚山亦此分。
　　人生难称意，岂得长为群。越燕喜海日，燕鸿思朔云。
　　别久容华晚，琅玕不能饭。日落知天昏，梦长觉道远。
　　望夫登高山，化石竟不返。
　　◎卷.4【感兴六首】李白
　　瑶姬天帝女，精彩化朝云。宛转入宵梦，无心向楚君。
　　锦衾抱秋月，绮席空兰芬。茫昧竟谁测，虚传宋玉文。
　　洛浦有宓妃，飘飖雪争飞。轻云拂素月，了可见清辉。
　　解珮欲西去，含情讵相违。香尘动罗袜，绿水不沾衣。
　　陈王徒作赋，神女岂同归。好色伤大雅，多为世所讥。
　　裂素持作书，将寄万里怀。眷眷待远信，竟岁无人来。
　　征鸿务随阳，又不为我栖。委之在深箧，蠹鱼坏其题。
　　何如投水中，流落他人开。不惜他人开，但恐生是非。
　　十五游神仙，仙游未曾歇。吹笙坐松风，泛瑟窥海月。
　　西山玉童子，使我炼金骨。欲逐黄鹤飞，相呼向蓬阙。
　　西国有美女，结楼青云端。蛾眉艳晓月，一笑倾城欢。
　　高节不可夺，炯心如凝丹。常恐彩色晚，不为人所观。
　　安得配君子，共乘双飞鸾。
　　嘉谷隐丰草，草深苗且稀。农夫既不异，孤穗将安归。
　　常恐委畴陇，忽与秋蓬飞。乌得荐宗庙，为君生光辉。
　　◎卷.5【寓言三首】李白
　　周公负斧扆，成王何夔夔。武王昔不豫，剪爪投河湄。
　　贤圣遇谗慝，不免人君疑。天风拔大木，禾黍咸伤萎。
　　管蔡扇苍蝇，公赋鸱鸮诗。金縢若不启，忠信谁明之。
　　摇裔双彩凤，婉娈三青禽。往还瑶台里，鸣舞玉山岑。
　　以欢秦娥意，复得王母心。区区精卫鸟，衔木空哀吟。
　　长安春色归，先入青门道。绿杨不自持，从风欲倾倒。
　　海燕还秦宫，双飞入帘栊。相思不相见，托梦辽城东。
　　◎卷.6【秋夕旅怀】李白
　　凉风度秋海，吹我乡思飞。连山去无际，流水何时归。
　　目极浮云色，心断明月晖。芳草歇柔艳，白露催寒衣。
　　梦长银汉落，觉罢天星稀。含悲想旧国，泣下谁能挥。
　　◎卷.7【感遇四首】李白
　　吾爱王子晋，得道伊洛滨。金骨既不毁，玉颜长自春。
　　可怜浮丘公，猗靡与情亲。举首白日间，分明谢时人。
　　二仙去已远，梦想空殷勤。
　　可叹东篱菊，茎疏叶且微。虽言异兰蕙，亦自有芳菲。
　　未泛盈樽酒，徒沾清露辉。当荣君不采，飘落欲何依。
　　昔余闻姮娥，窃药驻云发。不自娇玉颜，方希炼金骨。
　　飞去身莫返，含笑坐明月。紫宫夸蛾眉，随手会凋歇。
　　宋玉事楚王，立身本高洁。巫山赋彩云，郢路歌白雪。
　　举国莫能和，巴人皆卷舌。一感登徒言，恩情遂中绝。
　　◎卷.8【翰林读书言怀，呈集贤诸学士】李白
　　晨趋紫禁中，夕待金门诏。观书散遗帙，探古穷至妙。
　　片言苟会心，掩卷忽而笑。青蝇易相点，白雪难同调。
　　本是疏散人，屡贻褊促诮。云天属清朗，林壑忆游眺。
　　或时清风来，闲倚栏下啸。严光桐庐溪，谢客临海峤。
　　功成谢人间，从此一投钓。
　　◎卷.9【寻阳紫极宫感秋作】李白
　　何处闻秋声，翛翛北窗竹。回薄万古心，揽之不盈掬。
　　静坐观众妙，浩然媚幽独。白云南山来，就我檐下宿。
　　懒从唐生决，羞访季主卜。四十九年非，一往不可复。
　　野情转萧洒，世道有翻覆。陶令归去来，田家酒应熟。
　　◎卷.10【江上秋怀】李白
　　餐霞卧旧壑，散发谢远游。山蝉号枯桑，始复知天秋。
　　朔雁别海裔，越燕辞江楼。飒飒风卷沙，茫茫雾萦洲。
　　黄云结暮色，白水扬寒流。恻怆心自悲，潺湲泪难收。
　　蘅兰方萧瑟，长叹令人愁。
　　◎卷.11【秋夕书怀（一作秋日南游书怀）】李白
　　北风吹海雁，南渡落寒声。感此潇湘客，凄其流浪情。
　　海怀结沧洲，霞想游赤城。始探蓬壶事，旋觉天地轻。
　　澹然吟高秋，闲卧瞻太清。萝月掩空幕，松霜结前楹。
　　灭见息群动，猎微穷至精。桃花有源水，可以保吾生。
　　◎卷.12【避地司空原言怀】李白
　　南风昔不竞，豪圣思经纶。刘琨与祖逖，起舞鸡鸣晨。
　　虽有匡济心，终为乐祸人。我则异于是，潜光皖水滨。
　　卜筑司空原，北将天柱邻。雪霁万里月，云开九江春。
　　俟乎泰阶平，然后托微身。倾家事金鼎，年貌可长新。
　　所愿得此道，终然保清真。弄景奔日驭，攀星戏河津。
　　一随王乔去，长年玉天宾。
　　◎卷.13【上崔相百忧章（时在浔阳狱）】李白
　　共公赫怒，天维中摧。鲲鲸喷荡，扬涛起雷。鱼龙陷人，
　　成此祸胎。火焚昆山，玉石相硾。仰希霖雨，洒宝炎煨。
　　箭发石开，戈挥日回。邹衍恸哭，燕霜飒来，微诚不感。
　　犹絷夏台。苍鹰搏攫，丹棘崔嵬。豪圣凋枯，王风伤哀。
　　斯文未丧，东岳岂颓。穆逃楚难，邹脱吴灾。见机苦迟，
　　二公所咍。骥不骤进，麟何来哉。星离一门，草掷二孩。
　　万愤结习，忧从中催。金瑟玉壶，尽为愁媒。举酒太息，
　　泣血盈杯。台星再朗，天网重恢。屈法申恩，弃瑕取材。
　　冶长非罪，尼父无猜。覆盆倘举，应照寒灰。
　　◎卷.14【万愤词投魏郎中】李白
　　海水渤潏，人罹鲸鲵。蓊胡沙而四塞，始滔天于燕齐。
　　何六龙之浩荡，迁白日于秦西。九土星分，嗷嗷栖栖。
　　南冠君子，呼天而啼。恋高堂而掩泣，泪血地而成泥。
　　狱户春而不草，独幽怨而沉迷。兄九江兮弟三峡，
　　悲羽化之难齐。穆陵关北愁爱子，豫章天南隔老妻。
　　一门骨肉散百草，遇难不复相提携。树榛拔桂，
　　囚鸾宠鸡。舜昔授禹，伯成耕犁。德自此衰，吾将安栖。
　　好我者恤我，不好我者何忍临危而相挤。子胥鸱夷，
　　彭越醢醯。自古豪烈，胡为此繄。苍苍之天，高乎视低。
　　如其听卑，脱我牢狴。傥辨美玉，君收白珪。
　　◎卷.15【荆州贼平，临洞庭言怀作】李白
　　修蛇横洞庭，吞象临江岛。积骨成巴陵，遗言闻楚老。
　　水穷三苗国，地窄三湘道。岁晏天峥嵘，时危人枯槁。
　　思归阴丧乱，去国伤怀抱。郢路方丘墟，章华亦倾倒。
　　风悲猿啸苦，木落鸿飞早。日隐西赤沙，月明东城草。
　　关河望已绝，氛雾行当扫。长叫天可闻，吾将问苍昊。
　　◎卷.16【览镜书怀】李白
　　得道无古今，失道还衰老。自笑镜中人，白发如霜草。
　　扪心空叹息，问影何枯槁。桃李竟何言，终成南山皓。
　　◎卷.17【田园言怀】李白
　　贾谊三年谪，班超万里侯。何如牵白犊，饮水对清流。
　　◎卷.18【江南春怀】李白
　　青春几何时，黄鸟鸣不歇。天涯失乡路，江外老华发。
　　心飞秦塞云，影滞楚关月。身世殊烂漫，田园久芜没。
　　岁晏何所从，长歌谢金阙。
　　◎卷.19【听蜀僧濬弹琴】李白
　　蜀僧抱绿绮，西下峨眉峰。为我一挥手，如听万壑松。
　　客心洗流水，馀响入霜钟。不觉碧山暮，秋云暗几重。
　　◎卷.20【鲁东门观刈蒲】李白
　　鲁国寒事早，初霜刈渚蒲。挥镰若转月，拂水生连珠。
　　此草最可珍，何必贵龙须。织作玉床席，欣承清夜娱。
　　罗衣能再拂，不畏素尘芜。
　　◎卷.21【咏邻女东窗海石榴】李白
　　鲁女东窗下，海榴世所稀。珊瑚映绿水，未足比光辉。
　　清香随风发，落日好鸟归。愿为东南枝，低举拂罗衣。
　　无由共攀折，引领望金扉。
　　◎卷.22【南轩松】李白
　　南轩有孤松，柯叶自绵幂。清风无闲时，潇洒终日夕。
　　阴生古苔绿，色染秋烟碧。何当凌云霄，直上数千尺。
　　◎卷.23【咏山樽二首（前首题一作咏柳少府山瘿木樽）】李白
　　蟠木不雕饰，且将斤斧疏。樽成山岳势，材是栋梁馀。
　　外与金罍并，中涵玉醴虚。惭君垂拂拭，遂忝玳筵居。
　　拥肿寒山木，嵌空成酒樽。愧无江海量，偃蹇在君门。
　　◎卷.24【初出金门，寻王侍御不遇，咏壁上鹦鹉】李白
　　落羽辞金殿，孤鸣咤绣衣。能言终见弃，还向陇西飞。
　　◎卷.25【紫藤树】李白
　　紫藤挂云木，花蔓宜阳春。密叶隐歌鸟，香风留美人。
　　◎卷.26【观放白鹰二首】李白
　　八月边风高，胡鹰白锦毛。孤飞一片雪，百里见秋毫。
　　寒冬十二月，苍鹰八九毛。寄言燕雀莫相啅，
　　自有云霄万里高。
　　◎卷.27【观博平王志安少府山水粉图】李白
　　粉壁为空天，丹青状江海。游云不知归，日见白鸥在。
　　博平真人王志安，沉吟至此愿挂冠。松溪石磴带秋色，
　　愁客思归坐晓寒。
　　◎卷.28【题雍丘崔明府丹灶】李白
　　美人为政本忘机，服药求仙事不违。叶县已泥丹灶毕，
　　瀛洲当伴赤松归。先师有诀神将助，大圣无心火自飞。
　　九转但能生羽翼，双凫忽去定何依。
　　◎卷.29【观元丹丘坐巫山屏风】李白
　　昔游三峡见巫山，见画巫山宛相似。疑是天边十二峰，
　　飞入君家彩屏里。寒松萧瑟如有声，阳台微茫如有情。
　　锦衾瑶席何寂寂，楚王神女徒盈盈。高咫尺，如千里，
　　翠屏丹崖灿如绮。苍苍远树围荆门，历历行舟泛巴水。
　　水石潺湲万壑分，烟光草色俱氛氲。溪花笑日何年发，
　　江客听猿几岁闻。使人对此心缅邈，疑入嵩丘梦彩云。
　　◎卷.30【求崔山人百丈崖瀑布图】李白
　　百丈素崖裂，四山丹壁开。龙潭中喷射，昼夜生风雷。
　　但见瀑泉落，如潈云汉来。闻君写真图，岛屿备萦回。
　　石黛刷幽草，曾青泽古苔。幽缄倘相传，何必向天台。
　　◎卷.31【见野草中有曰白头翁者】李白
　　醉入田家去，行歌荒野中。如何青草里，亦有白头翁。
　　折取对明镜，宛将衰鬓同。微芳似相诮，留恨向东风。
　　◎卷.32【流夜郎题葵叶】李白
　　惭君能卫足，叹我远移根。白日如分照，还归守故园。
　　◎卷.33【茔禅师房观山海图】李白
　　真僧闭精宇，灭迹含达观。列嶂图云山，攒峰入霄汉。
　　丹崖森在目，清昼疑卷幔。蓬壶来轩窗，瀛海入几案。
　　烟涛争喷薄，岛屿相凌乱。征帆飘空中，瀑水洒天半。
　　峥嵘若可陟，想像徒盈叹。杳与真心冥，遂谐静者玩。
　　如登赤城里，揭步沧洲畔。即事能娱人，从兹得消散。
　　◎卷.34【白鹭鹚】李白
　　白鹭下秋水，孤飞如坠霜。心闲且未去，独立沙洲傍。
　　◎卷.35【咏槿】李白
　　园花笑芳年，池草艳春色。犹不如槿花，婵娟玉阶侧。
　　芬荣何夭促，零落在瞬息。岂若琼树枝，终岁长翕赩。
　　◎卷.36【咏桂】李白
　　世人种桃李，皆在金张门。攀折争捷径，及此春风暄。
　　一朝天霜下，荣耀难久存。安知南山桂，绿叶垂芳根。
　　清阴亦可托，何惜树君园。
　　◎卷.37【白胡桃】李白
　　红罗袖里分明见，白玉盘中看却无。
　　疑是老僧休念诵，腕前推下水晶珠。
　　◎卷.38【巫山枕障】李白
　　巫山枕障画高丘，白帝城边树色秋。
　　朝云夜入无行处，巴水横天更不流。
　　◎卷.39【南奔书怀（一作自丹阳南奔道中作。萧士赟云是伪作）】李白
　　遥夜何漫漫，空歌白石烂。甯戚未匡齐，陈平终佐汉。
　　欃枪扫河洛，直割鸿沟半。历数方未迁，云雷屡多难。
　　天人秉旄钺，虎竹光藩翰。侍笔黄金台，传觞青玉案。
　　不因秋风起，自有思归叹。主将动谗疑，王师忽离叛。
　　自来白沙上，鼓噪丹阳岸。宾御如浮云，从风各消散。
　　舟中指可掬，城上骸争爨。草草出近关，行行昧前算。
　　南奔剧星火，北寇无涯畔。顾乏七宝鞭，留连道傍玩。
　　太白夜食昴，长虹日中贯。秦赵兴天兵，茫茫九州乱。
　　感遇明主恩，颇高祖逖言。过江誓流水，志在清中原。
　　拔剑击前柱，悲歌难重论。


第一百八十四卷
　　◎卷.1【题随州紫阳先生壁】李白
　　神农好长生，风俗久已成。复闻紫阳客，早署丹台名。
　　喘息餐妙气，步虚吟真声。道与古仙合，心将元化并。
　　楼疑出蓬海，鹤似飞玉京。松雪窗外晓，池水阶下明。
　　忽耽笙歌乐，颇失轩冕情。终愿惠金液，提携凌太清。
　　◎卷.2【题元丹丘山居】李白
　　故人栖东山，自爱丘壑美。青春卧空林，白日犹不起。
　　松风清襟袖，石潭洗心耳。羡君无纷喧，高枕碧霞里。
　　◎卷.3【题元丹丘颍阳山居】李白
　　仙游渡颍水，访隐同元君。忽遗苍生望，独与洪崖群。
　　卜地初晦迹，兴言且成文。却顾北山断，前瞻南岭分。
　　遥通汝海月，不隔嵩丘云。之子合逸趣，而我钦清芬。
　　举迹倚松石，谈笑迷朝曛。益愿狎青鸟，拂衣栖江濆。
　　◎卷.4【题瓜州新河，饯族叔舍人贲】李白
　　齐公凿新河，万古流不绝。丰功利生人，天地同朽灭。
　　两桥对双阁，芳树有行列。爱此如甘棠，谁云敢攀折。
　　吴关倚此固，天险自兹设。海水落斗门，湖平见沙汭。
　　我行送季父，弭棹徒流悦。杨花满江来，疑是龙山雪。
　　惜此林下兴，怆为山阳别。瞻望清路尘，归来空寂灭。
　　◎卷.5【洗脚亭】李白
　　白道向姑熟，洪亭临道傍。前有昔时井，下有五丈床。
　　樵女洗素足，行人歇金装。西望白鹭洲，芦花似朝霜。
　　送君此时去，回首泪成行。
　　◎卷.6【劳劳亭】李白
　　天下伤心处，劳劳送客亭。春风知别苦，不遣柳条青。
　　◎卷.7【题金陵王处士水亭（此亭盖齐朝南苑，又是陆机故宅）】李白
　　王子耽玄言，贤豪多在门。好鹅寻道士，爱竹啸名园。
　　树色老荒苑，池光荡华轩。此堂见明月，更忆陆平原。
　　扫拭青玉簟，为余置金尊。醉罢欲归去，花枝宿鸟喧。
　　何时复来此，再得洗嚣烦。
　　◎卷.8【题嵩山逸人元丹丘山居】李白
　　家本紫云山，道风未沦落。沉怀丹丘志，冲赏归寂寞。
　　朅来游闽荒，扪涉穷禹凿。夤缘泛潮海，偃蹇陟庐霍。
　　凭雷蹑天窗，弄影憩霞阁。且欣登眺美，颇惬隐沦诺。
　　三山旷幽期，四岳聊所托。故人契嵩颍，高义炳丹雘。
　　灭迹遗纷嚣，终言本峰壑。自矜林湍好，不羡朝市乐。
　　偶与真意并，顿觉世情薄。尔能折芳桂，吾亦采兰若。
　　拙妻好乘鸾，娇女爱飞鹤。提携访神仙，从此炼金药。
　　◎卷.9【题江夏修静寺（此寺是李北海旧宅）】李白
　　我家北海宅，作寺南江滨。空庭无玉树，高殿坐幽人。
　　书带留青草，琴堂幂素尘。平生种桃李，寂灭不成春。
　　◎卷.10【题宛溪馆】李白
　　吾怜宛溪好，百尺照心明。何谢新安水，千寻见底清。
　　白沙留月色，绿竹助秋声。却笑严湍上，于今独擅名。
　　◎卷.11【题东谿公幽居】李白
　　杜陵贤人清且廉，东谿卜筑岁将淹。宅近青山同谢脁，
　　门垂碧柳似陶潜。好鸟迎春歌后院，飞花送酒舞前檐。
　　客到但知留一醉，盘中只有水晶盐。
　　◎卷.12【嘲鲁儒】李白
　　鲁叟谈五经，白发死章句。问以经济策，茫如坠烟雾。
　　足著远游履，首戴方山巾。缓步从直道，未行先起尘。
　　秦家丞相府，不重褒衣人。君非叔孙通，与我本殊伦。
　　时事且未达，归耕汶水滨。
　　◎卷.13【惧谗】李白
　　二桃杀三士，讵假剑如霜。众女妒蛾眉，双花竞春芳。
　　魏姝信郑袖，掩袂对怀王。一惑巧言子，朱颜成死伤。
　　行将泣团扇，戚戚愁人肠。
　　◎卷.14【观猎】李白
　　太守耀清威，乘闲弄晚晖。江沙横猎骑，山火绕行围。
　　箭逐云鸿落，鹰随月兔飞。不知白日暮，欢赏夜方归。
　　◎卷.15【观胡人吹笛】李白
　　胡人吹玉笛，一半是秦声。十月吴山晓，梅花落敬亭。
　　愁闻出塞曲，泪满逐臣缨。却望长安道，空怀恋主情。
　　◎卷.16【军行（一作从军行，一作行军）】李白
　　骝马新跨白玉鞍，战罢沙场月色寒。
　　城头铁鼓声犹震，匣里金刀血未干。
　　◎卷.17【从军行】李白
　　百战沙场碎铁衣，城南已合数重围。
　　突营射杀呼延将，独领残兵千骑归。
　　◎卷.18【平虏将军妻】李白
　　平虏将军妇，入门二十年。君心自有悦，妾宠岂能专。
　　出解床前帐，行吟道上篇。古人不唾井，莫忘昔缠绵。
　　◎卷.19【春夜洛城闻笛】李白
　　谁家玉笛暗飞声，散入春风满洛城。
　　此夜曲中闻折柳，何人不起故园情。
　　◎卷.20【嵩山采菖蒲者】李白
　　神仙多古貌，双耳下垂肩。嵩岳逢汉武，疑是九疑仙。
　　我来采菖蒲，服食可延年。言终忽不见，灭影入云烟。
　　喻帝竟莫悟，终归茂陵田。
　　◎卷.21【金陵听韩侍御吹笛】李白
　　韩公吹玉笛，倜傥流英音。风吹绕钟山，万壑皆龙吟。
　　王子停凤管，师襄掩瑶琴。馀韵度江去，天涯安可寻。
　　◎卷.22【流夜郎闻酺不预】李白
　　北阙圣人歌太康，南冠君子窜遐荒。
　　汉酺闻奏钧天乐，愿得风吹到夜郎。
　　◎卷.23【放后遇恩不沾】李白
　　天作云与雷，霈然德泽开。东风日本至，白雉越裳来。
　　独弃长沙国，三年未许回。何时入宣室，更问洛阳才。
　　◎卷.24【宣城见杜鹃花（一作杜牧诗，题云《子规》）】李白
　　蜀国曾闻子规鸟，宣城还见杜鹃花。
　　一叫一回肠一断，三春三月忆三巴。
　　◎卷.25【白田马上闻莺】李白
　　黄鹂啄紫椹，五月鸣桑枝。我行不记日，误作阳春时。
　　蚕老客未归，白田已缫丝。驱马又前去，扪心空自悲。
　　◎卷.26【三五七言】李白
　　秋风清，秋月明。落叶聚还散，寒鸦栖复惊。
　　相思相见知何日，此时此夜难为情。
　　◎卷.27【杂诗】李白
　　白日与明月，昼夜尚不闲。况尔悠悠人，安得久世间。
　　传闻海水上，乃有蓬莱山。玉树生绿叶，灵仙每登攀。
　　一食驻玄发，再食留红颜。吾欲从此去，去之无时还。
　　◎卷.28【寄远十一首】李白
　　三鸟别王母，衔书来见过。肠断若剪弦，其如愁思何。
　　遥知玉窗里，纤手弄云和。奏曲有深意，青松交女萝。
　　写水山井中，同泉岂殊波。秦心与楚恨，皎皎为谁多。
　　青楼何所在，乃在碧云中。宝镜挂秋水，罗衣轻春风。
　　新妆坐落日，怅望金屏空。念此送短书，愿因双飞鸿。
　　本作一行书，殷勤道相忆。一行复一行，满纸情何极。
　　瑶台有黄鹤，为报青楼人。朱颜凋落尽，白发一何新。
　　自知未应还，离居经三春。桃李今若为，当窗发光彩。
　　莫使香风飘，留与红芳待。
　　玉箸落春镜，坐愁湖阳水。闻与阴丽华，风烟接邻里。
　　青春已复过，白日忽相催。但恐荷花晚，令人意已摧。
　　相思不惜梦，日夜向阳台。
　　远忆巫山阳，花明绿江暖。踌躇未得往，泪向南云满。
　　春风复无情，吹我梦魂断。不见眼中人，天长音信短。
　　阳台隔楚水，春草生黄河。相思无日夜，浩荡若流波。
　　流波向海去，欲见终无因。遥将一点泪，远寄如花人。
　　妾在舂陵东，君居汉江岛。一日望花光，往来成白道。
　　一为云雨别，此地生秋草。秋草秋蛾飞，相思愁落晖。
　　何由一相见，灭烛解罗衣。
　　忆昨东园桃李红碧枝，与君此时初别离。金瓶落井无消息，
　　令人行叹复坐思。坐思行叹成楚越，春风玉颜畏销歇。
　　碧窗纷纷下落花，青楼寂寂空明月。两不见，但相思。
　　空留锦字表心素，至今缄愁不忍窥。
　　长短春草绿，缘阶如有情。卷施心独苦，抽却死还生。
　　睹物知妾意，希君种后庭。闲时当采掇，念此莫相轻。
　　鲁缟如玉霜，笔题月氏书。寄书白鹦鹉，西海慰离居。
　　行数虽不多，字字有委曲。天末如见之，开缄泪相续。
　　泪尽恨转深，千里同此心。相思千万里，一书值千金。
　　爱君芙蓉婵娟之艳色，色可餐兮难再得。
　　怜君冰玉清迥之明心，情不极兮意已深。
　　朝共琅玕之绮食，夜同鸳鸯之锦衾。恩情婉娈忽为别，
　　使人莫错乱愁心。乱愁心，涕如雪。寒灯厌梦魂欲绝，
　　觉来相思生白发。盈盈汉水若可越，可惜凌波步罗袜。
　　美人美人兮归去来，莫作朝云暮雨兮飞阳台。
　　◎卷.29【长信宫（一作长信怨）】李白
　　月皎昭阳殿，霜清长信宫。天行乘玉辇，飞燕与君同。
　　别有欢娱处，承恩乐未穷。谁怜团扇妾，独坐怨秋风。
　　◎卷.30【长门怨二首】李白
　　天回北斗挂西楼，金屋无人萤火流。
　　月光欲到长门殿，别作深宫一段愁。
　　桂殿长愁不记春，黄金四屋起秋尘。
　　夜悬明镜青天上，独照长门宫里人。
　　◎卷.31【春怨】李白
　　白马金羁辽海东，罗帷绣被卧春风。
　　落月低轩窥烛尽，飞花入户笑床空。
　　◎卷.32【代赠远】李白
　　妾本洛阳人，狂夫幽燕客。渴饮易水波，由来多感激。
　　胡马西北驰，香騣摇绿丝。鸣鞭从此去，逐虏荡边陲。
　　昔去有好言，不言久离别。燕支多美女，走马轻风雪。
　　见此不记人，恩情云雨绝。啼流玉箸尽，坐恨金闺切。
　　织锦作短书，肠随回文结。相思欲有寄，恐君不见察。
　　焚之扬其灰，手迹自此灭。
　　◎卷.33【陌上赠美人（一作小放歌行）】李白
　　骏马骄行踏落花，垂鞭直拂五云车。
　　美人一笑褰珠箔，遥指红楼是妾家。
　　◎卷.34【闺情】李白
　　流水去绝国，浮云辞故关。水或恋前浦，云犹归旧山。
　　恨君流沙去，弃妾渔阳间。玉箸夜垂流，双双落朱颜。
　　黄鸟坐相悲，绿杨谁更攀。织锦心草草，挑灯泪斑斑。
　　窥镜不自识，况乃狂夫还。
　　◎卷.35【代别情人】李白
　　清水本不动，桃花发岸傍。桃花弄水色，波荡摇春光。
　　我悦子容艳，子倾我文章。风吹绿琴去，曲度紫鸳鸯。
　　昔作一水鱼，今成两枝鸟。哀哀长鸡鸣，夜夜达五晓。
　　起折相思树，归赠知寸心。覆水不可收，行云难重寻。
　　天涯有度鸟，莫绝瑶华音。
　　◎卷.36【代秋情】李白
　　几日相别离，门前生穞葵。寒蝉聒梧桐，日夕长鸣悲。
　　白露湿萤火，清霜凌兔丝。空掩紫罗袂，长啼无尽时。
　　◎卷.37【对酒】李白
　　蒲萄酒，金叵罗，吴姬十五细马驮。青黛画眉红锦靴，
　　道字不正娇唱歌。玳瑁筵中怀里醉，芙蓉帐底奈君何。
　　◎卷.38【怨情】李白
　　新人如花虽可宠，故人似玉由来重。花性飘扬不自持，
　　玉心皎洁终不移。故人昔新今尚故，还见新人有故时。
　　请看陈后黄金屋，寂寂珠帘生网丝。
　　◎卷.39【湖边采莲妇】李白
　　小姑织白纻，未解将人语。大嫂采芙蓉，溪湖千万重。
　　长兄行不在，莫使外人逢。愿学秋胡妇，贞心比古松。
　　◎卷.40【怨情】李白
　　美人卷珠帘，深坐颦蛾眉。但见泪痕湿，不知心恨谁。
　　◎卷.41【代寄情，楚词体】李白
　　君不来兮，徒蓄怨积思而孤吟。云阳一去已远，
　　隔巫山绿水之沉沉。留馀香兮染绣被，夜欲寝兮愁人心。
　　朝驰余马于青楼，怳若空而夷犹。浮云深兮不得语，
　　却惆怅而怀忧。使青鸟兮衔书，恨独宿兮伤离居。
　　何无情而雨绝，梦虽往而交疏。横流涕而长嗟，
　　折芳洲之瑶华。送飞鸟以极目，怨夕阳之西斜。
　　愿为连根同死之秋草，不作飞空之落花。
　　◎卷.42【学古思边】李白
　　衔悲上陇首，肠断不见君。流水若有情，幽哀从此分。
　　苍茫愁边色，惆怅落日曛。山外接远天，天际复有云。
　　白雁从中来，飞鸣苦难闻。足系一书札，寄言难离群。
　　离群心断绝，十见花成雪。胡地无春晖，征人行不归。
　　相思杳如梦，珠泪湿罗衣。
　　◎卷.43【思边（一作春怨）】李白
　　去年何时君别妾，南园绿草飞蝴蝶。今岁何时妾忆君，
　　西山白雪暗晴云。玉关去此三千里，欲寄音书那可闻。
　　◎卷.44【口号吴王美人半醉】李白
　　风动荷花水殿香，姑苏台上宴吴王。
　　西施醉舞娇无力，笑倚东窗白玉床。
　　◎卷.45【代美人愁镜二首】李白
　　明明金鹊镜，了了玉台前。拂拭交冰月，光辉何清圆。
　　红颜老昨日，白发多去年。铅粉坐相误，照来空凄然。
　　美人赠此盘龙之宝镜，烛我金缕之罗衣。时将红袖拂明月，
　　为惜普照之馀晖。影中金鹊飞不灭，台下青鸾思独绝。
　　稿砧一别若箭弦，去有日，来无年。狂风吹却妾心断，
　　玉箸并堕菱花前。
　　◎卷.46【赠段七娘】李白
　　罗袜凌波生网尘，那能得计访情亲。
　　千杯绿酒何辞醉，一面红妆恼杀人。
　　◎卷.47【别内赴征三首】李白
　　王命三征去未还，明朝离别出吴关。
　　白玉高楼看不见，相思须上望夫山。
　　出门妻子强牵衣，问我西行几日归。
　　归时倘佩黄金印，莫学苏秦不下机。
　　翡翠为楼金作梯，谁人独宿倚门啼。
　　夜坐寒灯连晓月，行行泪尽楚关西。
　　◎卷.48【秋浦寄内】李白
　　我今寻阳去，辞家千里馀。结荷倦水宿，却寄大雷书。
　　虽不同辛苦，怆离各自居。我自入秋浦，三年北信疏。
　　红颜愁落尽，白发不能除。有客自梁苑，手携五色鱼。
　　开鱼得锦字，归问我何如。江山虽道阻，意合不为殊。
　　◎卷.49【自代内赠】李白
　　宝刀截流水，无有断绝时。妾意逐君行，缠绵亦如之。
　　别来门前草，秋巷春转碧。扫尽更还生，萋萋满行迹。
　　鸣凤始相得，雄惊雌各飞。游云落何山，一往不见归。
　　估客发大楼，知君在秋浦。梁苑空锦衾，阳台梦行雨。
　　妾家三作相，失势去西秦。犹有旧歌管，凄清闻四邻。
　　曲度入紫云，啼无眼中人。妾似井底桃，开花向谁笑。
　　君如天上月，不肯一回照。窥镜不自识，别多憔悴深。
　　安得秦吉了，为人道寸心。
　　◎卷.50【秋浦感主人归燕寄内】李白
　　霜凋楚关木，始知杀气严。寥寥金天廓，婉婉绿红潜。
　　胡燕别主人，双双语前檐。三飞四回顾，欲去复相瞻。
　　岂不恋华屋，终然谢珠帘。我不及此鸟，远行岁已淹。
　　寄书道中叹，泪下不能缄。
　　◎卷.51【送内寻庐山女道士李腾空二首】李白
　　君寻腾空子，应到碧山家。水舂云母碓，风扫石楠花。
　　若爱幽居好，相邀弄紫霞。
　　多君相门女，学道爱神仙。素手掬青霭，罗衣曳紫烟。
　　一往屏风叠，乘鸾著玉鞭。
　　◎卷.52【赠内】李白
　　三百六十日，日日醉如泥。虽为李白妇，何异太常妻。
　　◎卷.53【在浔阳非所寄内】李白
　　闻难知恸哭，行啼入府中。多君同蔡琰，流泪请曹公。
　　知登吴章岭，昔与死无分。崎岖行石道，外折入青云。
　　相见若悲叹，哀声那可闻。
　　◎卷.54【南流夜郎寄内】李白
　　夜郎天外怨离居，明月楼中音信疏。
　　北雁春归看欲尽，南来不得豫章书。
　　◎卷.55【越女词五首（越中书所见也）】李白
　　长干吴儿女，眉目艳新月。屐上足如霜，不著鸦头袜。
　　吴儿多白皙，好为荡舟剧。卖眼掷春心，折花调行客。
　　耶溪采莲女，见客棹歌回。笑入荷花去，佯羞不出来。
　　东阳素足女，会稽素舸郎。相看月未堕，白地断肝肠。
　　镜湖水如月，耶溪女似雪。新妆荡新波，光景两奇绝。
　　◎卷.56【浣纱石上女】李白
　　玉面耶溪女，青娥红粉妆。一双金齿屐，两足白如霜。
　　◎卷.57【示金陵子（一作金陵子词）】李白
　　金陵城东谁家子，窃听琴声碧窗里。落花一片天上来，
　　随人直渡西江水。楚歌吴语娇不成，似能未能最有情。
　　谢公正要东山妓，携手林泉处处行。
　　◎卷.58【出妓金陵子呈卢六四首】李白
　　安石东山三十春，傲然携妓出风尘。
　　楼中见我金陵子，何似阳台云雨人。
　　南国新丰酒，东山小妓歌。对君君不乐，花月奈愁何。
　　东道烟霞主，西江诗酒筵。相逢不觉醉，日堕历阳川。
　　小妓金陵歌楚声，家僮丹砂学凤鸣。
　　我亦为君饮清酒，君心不肯向人倾。
　　◎卷.59【巴女词】李白
　　巴水急如箭，巴船去若飞。十月三千里，郎行几岁归。
　　◎卷.60【哭晁卿衡】李白
　　日本晁卿辞帝都，征帆一片绕蓬壶。
　　明月不归沉碧海，白云愁色满苍梧。
　　◎卷.61【自溧水道哭王炎三首】李白
　　白杨双行行，白马悲路傍。晨兴见晓月，更似发云阳。
　　溧水通吴关，逝川去未央。故人万化尽，闭骨茅山冈。
　　天上坠玉棺，泉中掩龙章。名飞日月上，义与风云翔。
　　逸气竟莫展，英图俄夭伤。楚国一老人，来嗟龚胜亡。
　　有言不可道，雪泣忆兰芳。
　　王公希代宝，弃世一何早。吊死不及哀，殡宫已秋草。
　　悲来欲脱剑，挂向何枝好。哭向茅山虽未摧，
　　一生泪尽丹阳道。
　　王家碧瑶树，一树忽先摧。海内故人泣，天涯吊鹤来。
　　未成霖雨用，先失济川材。一罢广陵散，鸣琴更不开。
　　◎卷.62【哭宣城善酿纪叟】李白
　　纪叟黄泉里，还应酿老春。夜台无晓日，沽酒与何人。
　　◎卷.63【宣城哭蒋征君华】李白
　　敬亭埋玉树，知是蒋征君。安得相如草，空馀封禅文。
　　池台空有月，词赋旧凌云。独挂延陵剑，千秋在古坟。


第一百八十五卷
　　◎卷.1【鞠歌行（以下见《文苑英华》）】李白
　　丽莫似汉宫妃，谦莫似黄家女。黄女持谦齿发高，
　　汉妃恃丽天庭去。人生容德不自保，圣人安用推天道。
　　君不见蔡泽嵌枯诡怪之形状，大言直取秦丞相。
　　又不见田千秋才智不出人，一朝富贵如有神。
　　二侯行事在方册，泣麟老人终困厄。夜光抱恨良叹悲，
　　日月逝矣吾何之。
　　◎卷.2【胡无人】李白
　　十万羽林儿，临洮破郅支。杀添胡地骨，降足汉营旗。
　　塞阔牛羊散，兵休帐幕移。空馀陇头水，呜咽向人悲。
　　◎卷.3【月夜金陵怀古】李白
　　苍苍金陵月，空悬帝王州。天文列宿在，霸业大江流。
　　绿水绝驰道，青松摧古丘。台倾鳷鹊观，宫没凤凰楼。
　　别殿悲清暑，芳园罢乐游。一闻歌玉树，萧瑟后庭秋。
　　◎卷.4【冬日归旧山】李白
　　未洗染尘缨，归来芳草平。一条藤径绿，万点雪峰晴。
　　地冷叶先尽，谷寒云不行。嫩篁侵舍密，古树倒江横。
　　白犬离村吠，苍苔壁上生。穿厨孤雉过，临屋旧猿鸣。
　　木落禽巢在，篱疏兽路成。拂床苍鼠走，倒箧素鱼惊。
　　洗砚修良策，敲松拟素贞。此时重一去，去合到三清。
　　◎卷.5【望夫石】李白
　　仿佛古容仪，含愁带曙辉。露如今日泪，苔似昔年衣。
　　有恨同湘女，无言类楚妃。寂然芳霭内，犹若待夫归。
　　◎卷.6【对雨】李白
　　卷帘聊举目，露湿草绵芊。古岫藏云毳，空庭织碎烟。
　　水纹愁不起，风线重难牵。尽日扶犁叟，往来江树前。
　　◎卷.7【晓晴（一作晚晴）】李白
　　野凉疏雨歇，春色遍萋萋。鱼跃青池满，莺吟绿树低。
　　野花妆面湿，山草纽斜齐。零落残云片，风吹挂竹谿。
　　◎卷.8【初月】李白
　　玉蟾离海上，白露湿花时。云畔风生爪，沙头水浸眉。
　　乐哉弦管客，愁杀战征儿。因绝西园赏，临风一咏诗。
　　◎卷.9【雨后望月】李白
　　四郊阴霭散，开户半蟾生。万里舒霜合，一条江练横。
　　出时山眼白，高后海心明。为惜如团扇，长吟到五更。
　　◎卷.10【赋得鹤，送史司马赴崔相公幕】李白
　　峥嵘丞相府，清切凤凰池。羡尔瑶台鹤，高栖琼树枝。
　　归飞晴日好，吟弄惠风吹。正有乘轩乐，初当学舞时。
　　珍禽在罗网，微命若游丝。愿托周周羽，相衔汉水湄。
　　◎卷.11【送客归吴】李白
　　江村秋雨歇，酒尽一帆飞。路历波涛去，家惟坐卧归。
　　岛花开灼灼，汀柳细依依。别后无馀事，还应扫钓矶。
　　◎卷.12【送友生游峡中】李白
　　风静杨柳垂，看花又别离。几年同在此，今日各驱驰。
　　峡里闻猿叫，山头见月时。殷勤一杯酒，珍重岁寒姿。
　　◎卷.13【送袁明府任长沙】李白
　　别离杨柳青，樽酒表丹诚。古道携琴去，深山见峡迎。
　　暖风花绕树，秋雨草沿城。自此长江内，无因夜犬惊。
　　◎卷.14【邹衍谷】李白
　　燕谷无暖气，穷岩闭严阴。邹子一吹律，能回天地心。
　　◎卷.15【杂言用投丹阳知己兼奉宣慰判官（以下见《诗纪》）】李白
　　客从昆仑来，遗我双玉璞。云是古之得道者西王母食之馀，
　　食之可以凌太虚。受之颇谓绝今昔，求识江淮人犹乎比石。
　　如今虽在卞和手，□□正憔悴，了了知之亦何益。
　　恭闻士有调相如，始从镐京还，复欲镐京去。能上秦王殿，
　　何时回光一相眄。欲投君，保君年，幸君持取无弃捐。
　　无弃捐，服之与君俱神仙。
　　◎卷.16【观鱼潭】李白
　　观鱼碧潭上，木落潭水清。日暮紫鳞跃，圆波处处生。
　　凉烟浮竹尽，秋月照沙明。何必沧浪去，兹焉可濯缨。
　　◎卷.17【自广平乘醉走马六十里至邯郸，登城楼览古书怀】李白
　　醉骑白花马，西走邯郸城。扬鞭动柳色，写鞚春风生。
　　入郭登高楼，山川与云平。深宫翳绿草，万事伤人情。
　　相如章华巅，猛气折秦嬴。两虎不可斗，廉公终负荆。
　　提携袴中儿，杵臼及程婴。立孤就白刃，必死耀丹诚。
　　平原三千客，谈笑尽豪英。毛君能颖脱，二国且同盟。
　　皆为黄泉土，使我涕纵横。磊磊石子冈，萧萧白杨声。
　　诸贤没此地，碑版有残铭。太古共今时，由来互哀荣。
　　伤哉何足道，感激仰空名。赵俗爱长剑，文儒少逢迎。
　　闲从博陵游，畅饮雪朝酲。歌酣易水动，鼓震丛台倾。
　　日落把烛归，凌晨向燕京。方陈五饵策，一使胡尘清。
　　◎卷.18【宣州长史弟昭赠余琴谿中双舞鹤诗以见志】李白
　　令弟佐宣城，赠余琴谿鹤。谓言天涯雪，忽向窗前落。
　　白玉为毛衣，黄金不肯博。背风振六翮，对舞临山阁。
　　顾我如有情，长鸣似相托。何当驾此物，与尔腾寥廓。
　　◎卷.19【题舒州司空山瀑布】李白
　　断崖如削瓜，岚光破崖绿。天河从中来，白云涨川谷。
　　玉案赤文字，世眼不可读。摄身凌青霄，松风拂我足。
　　◎卷.20【金陵新亭】李白
　　金陵风景好，豪士集新亭。举目山河异，偏伤周顗情。
　　四坐楚囚悲，不忧社稷倾。王公何慷慨，千载仰雄名。
　　◎卷.21【上清宝鼎诗（前见《东观馀论》，后见《王直方诗话》）】李白
　　我居清空表，君处红埃中。仙人持玉尺，废君多少才。
　　玉尺不可尽，君才无时休。
　　咽服十二环，奄有仙人房。暮骑紫麟去，海气侵肌凉。
　　赠我累累珠，靡靡明月光。
　　◎卷.22【题许宣平庵壁（见《诗话类编》）】李白
　　我吟传舍咏，来访真人居。烟岭迷高迹，云林隔太虚。
　　窥庭但萧瑟，倚杖空踌躇。应化辽天鹤，归当千岁馀。
　　◎卷.23【戏赠杜甫（以下见《唐诗纪事》）】李白
　　饭颗山头逢杜甫，顶戴笠子日卓午。
　　借问别来太瘦生，总为从前作诗苦。
　　◎卷.24【春感诗】李白
　　茫茫南与北，道直事难谐。榆荚钱生树，杨花玉糁街。
　　尘萦游子面，蝶弄美人钗。却忆青山上，云门掩竹斋。
　　◎卷.25【白微时募县小吏入令卧内尝驱牛经堂下令妻怒…以诗谢云】李白
　　素面倚栏钩，娇声出外头。若非是织女，何得问牵牛。
　　◎卷.26【句】李白
　　焰随红日去，烟逐暮云飞。（令一日赋山火诗云：
　　“野火烧山后，人归火不归。”思轧不属，
　　白从旁缀其下句，令惭止）绿鬓随波散，红颜逐浪无。因何逢伍相，应是想秋胡。
　　（白从令观涨，有女子溺死江上，令赋诗云：
　　二八谁家女，漂来倚岸芦。鸟窥眉上翠，鱼弄口旁珠。
　　令复苦吟，白辄应声继之）举袖露条脱，招我饭胡麻。（见《二老堂诗话》）


第一百八十六卷
　　◎卷.1【拟古诗十二首】韦应物
　　辞君远行迈，饮此长恨端。已谓道里远，如何中险艰。
　　流水赴大壑，孤云还暮山。无情尚有归，行子何独难。
　　驱车背乡园，朔风卷行迹。严冬霜断肌，日入不遑息。
　　忧欢容发变，寒暑人事易。中心君讵知，冰玉徒贞白。
　　黄鸟何关关，幽兰亦靡靡。此时深闺妇，日照纱窗里。
　　娟娟双青娥，微微启玉齿。自惜桃李年，误身游侠子。
　　无事久离别，不知今生死。
　　峨峨高山巅，浼浼青川流。世人不自悟，驰谢如惊飍。
　　百金非所重，厚意良难得。旨酒亲与朋，芳年乐京国。
　　京城繁华地，轩盖凌晨出。垂杨十二衢，隐映金张室。
　　汉宫南北对，飞观齐白日。游泳属芳时，平生自云毕。
　　绮楼何氛氲，朝日正杲杲。四壁含清风，丹霞射其牖。
　　玉颜上哀啭，绝耳非世有。但感离恨情，不知谁家妇。
　　孤云忽无色，边马为回首。曲绝碧天高，馀声散秋草。
　　徘徊帷中意，独夜不堪守。思逐朔风翔，一去千里道。
　　嘉树蔼初绿，靡芜叶幽芳。君子不在赏，寄之云路长。
　　路长信难越，惜此芳时歇。孤鸟去不还，缄情向天末。
　　月满秋夜长，惊鸟号北林。天河横未落，斗柄当西南。
　　寒蛩悲洞房，好鸟无遗音。商飙一夕至，独宿怀重衾。
　　旧交日千里，隔我浮与沉。人生岂草木，寒暑移此心。
　　酒星非所酌，月桂不为食。虚薄空有名，为君长叹息。
　　兰蕙虽可怀，芳香与时息。岂如凌霜叶，岁暮蔼颜色。
　　折柔将有赠，延意千里客。草木知贱微，所贵寒不易。
　　神州高爽地，遐瞰靡不通。寒月野无绿，寥寥天宇空。
　　阴阳不停驭，贞脆各有终。汾沮何鄙俭，考槃何退穷。
　　反志解牵跼，无为尚劳躬。美人夺南国，一笑开芙蓉。
　　清镜理容发，褰帘出深重。艳曲呈皓齿，舞罗不堪风。
　　慊慊情有待，赠芳为我容。可嗟青楼月，流影君帷中。
　　春至林木变，洞房夕含清。单居谁能裁，好鸟对我鸣。
　　良人久燕赵，新爱移平生。别时双鸳绮，留此千恨情。
　　碧草生旧迹，绿琴歇芳声。思将魂梦欢，反侧寐不成。
　　揽衣迷所次，起望空前庭。孤影中自恻，不知双涕零。
　　秋天无留景，万物藏光辉。落叶随风起，愁人独何依。
　　华月屡圆缺，君还浩无期。如何雨绝天，一去音问违。
　　有客天一方，寄我孤桐琴。迢迢万里隔，托此传幽音。
　　冰霜中自结，龙凤相与吟。弦以明直道，漆以固交深。
　　白日淇上没，空闺生远愁。寸心不可限，淇水长悠悠。
　　芳树自妍芳，春禽自相求。徘徊东西厢，孤妾谁与俦。
　　年华逐丝泪，一落俱不收。
　　◎卷.2【杂体五首】韦应物
　　沉沉匣中镜，为此尘垢蚀。辉光何所如，月在云中黑。
　　南金既雕错，鞶带共辉饰。空存鉴物名，坐使妍蚩惑。
　　美人竭肝胆，思照冰玉色。自非磨莹工，日日空叹息。
　　古宅集祆鸟，群号枯树枝。黄昏窥人室，鬼物相与期。
　　居人不安寝，搏击思此时。岂无鹰与鹯，饱肉不肯飞。
　　既乖逐鸟节，空养凌云姿。孤负肉食恩，何异城上鸱。
　　春罗双鸳鸯，出自寒夜女。心精烟雾色，指历千万绪。
　　长安贵豪家，妖艳不可数。裁此百日功，唯将一朝舞。
　　舞罢复裁新，岂思劳者苦。
　　同声自相应，体质不必齐。谁知贾人铎，能使大乐谐。
　　铿锵发宫徵，和乐变其哀。人神既昭享，凤鸟亦下来。
　　岂非至贱物，一奏升天阶。物情苟有合，莫问玉与泥。
　　碌碌荆山璞，卞和献君门。荆璞非有求，和氏非有恩。
　　所献知国宝，至公不待言。是非吾欲默，此道今岂存。
　　◎卷.3【与友生野饮效陶体】韦应物
　　携酒花林下，前有千载坟。于时不共酌，奈此泉下人。
　　始自玩芳物，行当念徂春。聊舒远世踪，坐望还山云。
　　且遂一欢笑，焉知贱与贫。
　　◎卷.4【效何水部二首】韦应物
　　玉宇含清露，香笼散轻烟。应当结沉抱，难从兹夕眠。
　　夕漏起遥恨，虫响乱秋阴。反复相思字，中有故人心。
　　◎卷.5【效陶彭泽】韦应物
　　霜露悴百草，时菊独妍华。物性有如此，寒暑其奈何。
　　掇英泛浊醪，日入会田家。尽醉茅檐下，一生岂在多。
　　◎卷.6【大梁亭会李四栖梧作】韦应物
　　梁王昔爱才，千古化不泯。至今蓬池上，远集八方宾。
　　车马平明合，城郭满埃尘。逢君一相许，岂要平生亲。
　　入仕三十载，如何独未伸。英声久籍籍，台阁多故人。
　　置酒发清弹，相与乐佳辰。孤亭得长望，白日下广津。
　　富贵良可取，朅来西入秦。秋风旦夕起，安得客梁陈。
　　◎卷.7【燕李录事】韦应物
　　与君十五侍皇闱，晓拂炉烟上赤墀。花开汉苑经过处，
　　雪下骊山沐浴时。近臣零落今犹在，仙驾飘飖不可期。
　　此日相逢思旧日，一杯成喜亦成悲。
　　◎卷.8【淮上喜会梁川故人】韦应物
　　江汉曾为客，相逢每醉还。浮云一别后，流水十年间。
　　欢笑情如旧，萧疏鬓已斑。何因北归去，淮上对秋山。
　　◎卷.9【扬州偶会前洛阳卢耿主簿（应物顷贰洛阳常有连骑之游）】韦应物
　　楚塞故人稀，相逢本不期。犹存袖里字，忽怪鬓中丝。
　　客舍盈樽酒，江行满箧诗。更能连骑出，还似洛桥时。
　　◎卷.10【贾常侍林亭燕集】韦应物
　　高贤侍天陛，迹显心独幽。朱轩骛关右，池馆在东周。
　　缭绕接都城，氤氲望嵩丘。群公尽词客，方驾永日游。
　　朝旦气候佳，逍遥写烦忧。绿林蔼已布，华沼澹不流。
　　没露摘幽草，涉烟玩轻舟。圆荷既出水，广厦可淹留。
　　放神遗所拘，觥罚屡见酬。乐燕良未极，安知有沉浮。
　　醉罢各云散，何当复相求。
　　◎卷.11【月下会徐十一草堂】韦应物
　　空斋无一事，岸帻故人期。暂辍观书夜，还题玩月诗。
　　远钟高枕后，清露卷帘时。暗觉新秋近，残河欲曙迟。
　　◎卷.12【移疾会诗客元生与释子法朗，因贻诸祠曹】韦应物
　　对此嘉树林，独有戚戚颜。抱瘵知旷职，淹旬非乐闲。
　　释子来问讯，诗人亦扣关。道同意暂遣，客散疾徐还。
　　园径自幽静，玄蝉噪其间。高窗瞰远郊，暮色起秋山。
　　英曹幸休暇，悢悢心所攀。
　　◎卷.13【慈恩伽蓝清会】韦应物
　　素友俱薄世，屡招清景赏。鸣钟悟音闻，宿昔心已往。
　　重门相洞达，高宇亦遐朗。岚岭晓城分，清阴夏条长。
　　氲氛芳台馥，萧散竹池广。平荷随波泛，回飙激林响。
　　蔬食遵道侣，泊怀遗滞想。何彼尘昏人，区区在天壤。
　　◎卷.14【夜偶诗客操公作】韦应物
　　尘襟一潇洒，清夜得禅公。远自鹤林寺，了知人世空。
　　惊禽翻暗叶，流水注幽丛。多谢非玄度，聊将诗兴同。
　　◎卷.15【与韩库部会王祠曹宅作】韦应物
　　闲门荫堤柳，秋渠含夕清。微风送荷气，坐客散尘缨。
　　守默共无吝，抱冲俱寡营。良时颇高会，琴酌共开情。
　　◎卷.16【晦日处士叔园林燕集】韦应物
　　遽看蓂叶尽，坐阙芳年赏。赖此林下期，清风涤烦想。
　　始萌动新煦，佳禽发幽响。岚岭对高斋，春流灌蔬壤。
　　樽酒遗形迹，道言屡开奖。幸蒙终夕欢，聊用税归鞅。
　　◎卷.17【扈亭西陂燕赏】韦应物
　　杲杲朝阳时，悠悠清陂望。嘉树始氤氲，春游方浩荡。
　　况逢文翰侣，爱此孤舟漾。绿野际遥波，横云分叠嶂。
　　公堂日为倦，幽襟自兹旷。有酒今满盈，愿君尽弘量。
　　◎卷.18【西郊燕集】韦应物
　　济济众君子，高宴及时光。群山霭遐瞩，绿野布熙阳。
　　列坐遵曲岸，披襟袭兰芳。野庖荐嘉鱼，激涧泛羽觞。
　　众鸟鸣茂林，绿草延高冈。盛时易徂谢，浩思坐飘飏。
　　眷言同心友，兹游安可忘。
　　◎卷.19【春宵燕万年吉少府中孚南馆】韦应物
　　始见斗柄回，复兹霜月霁。河汉上纵横，春城夜迢递。
　　宾筵接时彦，乐燕凌芳岁。稍爱清觞满，仰叹高文丽。
　　欲去返郊扉，端为一欢滞。
　　◎卷.20【滁州园池燕元氏亲属】韦应物
　　日暮游清池，疏林罗高天。馀绿飘霜露，夕气变风烟。
　　水门架危阁，竹亭列广筵。一展私姻礼，屡叹芳樽前。
　　感往在兹会，伤离属颓年。明晨复云去，且愿此流连。
　　◎卷.21【郡楼春燕】韦应物
　　众乐杂军鞞，高楼邀上客。思逐花光乱，赏馀山景夕。
　　为郡访凋瘵，守程难损益。聊假一杯欢，暂忘终日迫。
　　◎卷.22【南塘泛舟会元六昆季】韦应物
　　端居倦时燠，轻舟泛回塘。微风飘襟散，横吹绕林长。
　　云澹水容夕，雨微荷气凉。一写悁勤意，宁用诉华觞。
　　◎卷.23【郡斋雨中与诸文士燕集】韦应物
　　兵卫森画戟，宴寝凝清香。海上风雨至，逍遥池阁凉。
　　烦疴近消散，嘉宾复满堂。自惭居处崇，未睹斯民康。
　　理会是非遣，性达形迹忘。鲜肥属时禁，蔬果幸见尝。
　　俯饮一杯酒，仰聆金玉章。神欢体自轻，意欲凌风翔。
　　吴中盛文史，群彦今汪洋。方知大藩地，岂曰财赋疆。
　　◎卷.24【军中冬燕】韦应物
　　沧海已云晏，皇恩犹念勤。式燕遍恒秩，柔远及斯人。
　　兹邦实大藩，伐鼓军乐陈。是时冬服成，戎士气益振。
　　虎竹谬朝寄，英贤降上宾。旋罄周旋礼，愧无海陆珍。
　　庭中丸剑阑，堂上歌吹新。光景不知晚，觥酌岂言频。
　　单醪昔所感，大醵况同忻。顾谓军中士，仰答何由申。
　　◎卷.25【司空主簿琴席】韦应物
　　烟华方散薄，蕙气犹含露。澹景发清琴，幽期默玄悟。
　　流连白雪意，断续回风度。掩抑虽已终，忡忡在幽素。
　　◎卷.26【与村老对饮】韦应物
　　鬓眉雪色犹嗜酒，言辞淳朴古人风。
　　乡村年少生离乱，见话先朝如梦中。


第一百八十七卷
　　◎卷.1【城中卧疾，知阎、薛二子屡从邑令饮，因以赠之】韦应物
　　车马日萧萧，胡不枉我庐。方来从令饮，卧病独何如。
　　秋风起汉皋，开户望平芜。即此吝音素，焉知中密疏。
　　渴者不思火，寒者不求水。人生羁寓时，去就当如此。
　　犹希心异迹，眷眷存终始。
　　◎卷.2【听嘉陵江水声，寄深上人】韦应物
　　凿崖泄奔湍，称古神禹迹。夜喧山门店，独宿不安席。
　　水性自云静，石中本无声。如何两相激，雷转空山惊。
　　贻之道门旧，了此物我情。
　　◎卷.3【高陵书情，寄三原卢少府】韦应物
　　直方难为进，守此微贱班。开卷不及顾，沉埋案牍间。
　　兵凶久相践，徭赋岂得闲。促戚下可哀，宽政身致患。
　　日夕思自退，出门望故山。君心倘如此，携手相与还。
　　◎卷.4【假中对雨，呈县中僚友】韦应物
　　却足甘为笑，闲居梦杜陵。残莺知夏浅，社雨报年登。
　　流麦非关忘，收书独不能。自然忧旷职，缄此谢良朋。
　　◎卷.5【赠萧河南】韦应物
　　厌剧辞京县，褒贤待诏书。酂侯方继业，潘令且闲居。
　　霁后三川冷，秋深万木疏。对琴无一事，新兴复何如。
　　◎卷.6【示从子河南尉班】韦应物
　　拙直余恒守，公方尔所存。同占朱鸟克，俱起小人言。
　　立政思悬棒，谋身类触藩。不能林下去，只恋府廷恩。
　　◎卷.7【趋府候晓，呈两县僚友】韦应物
　　趋府不遑安，中宵出户看。满天星尚在，近壁烛仍残。
　　立马频惊曙，垂帘却避寒。可怜同宦者，应悟下流难。
　　◎卷.8【赠李儋】韦应物
　　丝桐本异质，音响合自然。吾观造化意，二物相因缘。
　　误触龙凤啸，静闻寒夜泉。心神自安宅，烦虑顿可捐。
　　何因知久要，丝白漆亦坚。
　　◎卷.9【赠卢嵩】韦应物
　　百川注东海，东海无虚盈。泥滓不能浊，澄波非益清。
　　恬然自安流，日照万里晴。云物不隐象，三山共分明。
　　奈何疾风怒，忽若砥柱倾。海水虽无心，洪涛亦相惊。
　　怒号在倏忽，谁识变化情。
　　◎卷.10【寄冯著】韦应物
　　春雷起萌蛰，土壤日已疏。胡能遭盛明，才俊伏里闾。
　　偃仰遂真性，所求惟斗储。披衣出茅屋，盥漱临清渠。
　　吾道亦自适，退身保玄虚。幸无职事牵，且览案上书。
　　亲友各驰骛，谁当访敝庐。思君在何夕，明月照广除。
　　◎卷.11【早春对雪，寄前殿中元侍御】韦应物
　　扫雪开幽径，端居望故人。犹残腊月酒，更值早梅春。
　　几日东城陌，何时曲水滨。闻闲且共赏，莫待绣衣新。
　　◎卷.12【赠王侍御】韦应物
　　心同野鹤与尘远，诗似冰壶见底清。府县同趋昨日事，
　　升沉不改故人情。上阳秋晚萧萧雨，洛水寒来夜夜声。
　　自叹犹为折腰吏，可怜骢马路傍行。
　　◎卷.13【将往江淮，寄李十九儋】韦应物
　　燕燕东向来，文鹓亦西飞。如何不相见，羽翼有高卑。
　　徘徊到河洛，华屋未及窥。秋风飘我行，远与淮海期。
　　回首隔烟雾，遥遥两相思。阳春自当返，短翮欲追随。
　　◎卷.14【自巩洛舟行入黄河即事，寄府县僚友】韦应物
　　夹水苍山路向东，东南山豁大河通。寒树依微远天外，
　　夕阳明灭乱流中。孤村几岁临伊岸，一雁初晴下朔风。
　　为报洛桥游宦侣，扁舟不系与心同。
　　◎卷.15【寄卢庾】韦应物
　　悠悠远离别，分此欢会难。如何两相近，反使心不安。
　　乱发思一栉，垢衣思一浣。岂如望友生，对酒起长叹。
　　时节异京洛，孟冬天未寒。广陵多车马，日夕自游盘。
　　独我何耿耿，非君谁为欢。
　　◎卷.16【发广陵留上家兄兼寄上长沙】韦应物
　　将违安可怀，宿恋复一方。家贫无旧业，薄宦各飘飏。
　　执板身有属，淹时心恐惶。拜言不得留，声结泪满裳。
　　漾漾动行舫，亭亭远相望。离晨苦须臾，独往道路长。
　　萧条风雨过，得此海气凉。感秋意已违，况自结中肠。
　　推道固当遣，及情岂所忘。何时共还归，举翼鸣春阳。
　　◎卷.17【初发扬子，寄元大校书】韦应物
　　凄凄去亲爱，泛泛入烟雾。归棹洛阳人，残钟广陵树。
　　今朝此为别，何处还相遇。世事波上舟，沿洄安得住。
　　◎卷.18【淮上即事，寄广陵亲故】韦应物
　　前舟已眇眇，欲渡谁相待。秋山起暮钟，楚雨连沧海。
　　风波离思满，宿昔容鬓改。独鸟下东南，广陵何处在。
　　◎卷.19【寄洪州幕府卢二十一侍御（自南昌令拜，顷同官洛阳）】韦应物
　　忽报南昌令，乘骢入郡城。同时趋府客，此日望尘迎。
　　文苑台中妙，冰壶幕下清。洛阳相去远，犹使故林荣。
　　◎卷.20【经少林精舍，寄都邑亲友】韦应物
　　息驾依松岭，高阁一攀缘。前瞻路已穷，既诣喜更延。
　　出巘听万籁，入林濯幽泉。鸣钟生道心，暮磬空云烟。
　　独往虽暂适，多累终见牵。方思结茅地，归息期暮年。
　　◎卷.21【同长源归南徐，寄子西、子烈、有道】韦应物
　　东洛何萧条，相思邈遐路。策驾复谁游，入门无与晤。
　　还因送归客，达此缄中素。屡暌心所欢，岂得颜如故。
　　所欢不可暌，严霜晨凄凄。如彼万里行，孤妾守空闺。
　　临觞一长叹，素欲何时谐。
　　◎卷.22【雪中闻李儋过门不访，聊以寄赠】韦应物
　　度门能不访，冒雪屡西东。已想人如玉，遥怜马似骢。
　　乍迷金谷路，稍变上阳宫。还比相思意，纷纷正满空。
　　◎卷.23【同德精舍养疾，寄河南兵曹东厅掾】韦应物
　　逍遥东城隅，双树寒葱茜。广庭流华月，高阁凝馀霰。
　　杜门非养素，抱疾阻良宴。孰谓无他人，思君岁云变。
　　官曹亮先忝，陈躅惭俊彦。岂知晨与夜，相代不相见。
　　缄书问所如，酬藻当芬绚。
　　◎卷.24【同德寺雨后，寄元侍御、李博士】韦应物
　　川上风雨来，须臾满城阙。岧峣青莲界，萧条孤兴发。
　　前山遽已净，阴霭夜来歇。乔木生夏凉，流云吐华月。
　　严城自有限，一水非难越。相望曙河远，高斋坐超忽。
　　◎卷.25【同德阁期元侍御、李博士不至，各投赠二首】韦应物
　　庭树忽已暗，故人那不来。只因厌烦暑，永日坐霜台。
　　官荣多所系，闲居亦愆期。高阁犹相望，青山欲暮时。
　　◎卷.26【使云阳寄府曹】韦应物
　　夙驾祗府命，冒炎不遑息。百里次云阳，闾阎问漂溺。
　　上天屡愆气，胡不均寸泽。仰瞻乔树巅，见此洪流迹。
　　良苗免湮没，蔓草生宿昔。颓墉满故墟，喜返将安宅。
　　周旋涉涂潦，侧峭缘沟脉。仁贤忧斯民，贱子甘所役。
　　公堂众君子，言笑思与觌。
　　◎卷.27【过扶风精舍旧居，简朝宗、巨川兄弟】韦应物
　　佛刹出高树，晨光闾井中。年深念陈迹，迨此独忡忡。
　　零落逢故老，寂寥悲草虫。旧宇多改构，幽篁延本丛。
　　栖止事如昨，芳时去已空。佳人亦携手，再往今不同。
　　新文聊感旧，想子意无穷。
　　◎卷.28【赠令狐士曹】韦应物
　　秋檐滴滴对床寝，山路迢迢联骑行。
　　到家俱及东篱菊，何事先归半日程。
　　◎卷.29【赠冯著】韦应物
　　契阔仕两京，念子亦飘蓬。方来属追往，十载事不同。
　　岁晏乃云至，微褐还未充。惨凄游子情，风雪自关东。
　　华觞发欢颜，嘉藻播清风。始此盈抱恨，旷然一夕中。
　　善蕴岂轻售，怀才希国工。谁当念素士，零落岁华空。
　　◎卷.30【对雨寄韩库部协】韦应物
　　飒至池馆凉，霭然和晓雾。萧条集新荷，氤氲散高树。
　　闲居兴方澹，默想心已屡。暂出仍湿衣，况君东城住。
　　◎卷.31【寄子西】韦应物
　　夏景已难度，怀贤思方续。乔树落疏阴，微风散烦燠。
　　伤离枉芳札，忻遂见心曲。蓝上舍已成，田家雨新足。
　　托邻素多欲，残帙犹见束。日夕上高斋，但望东原绿。
　　◎卷.32【县内闲居赠温公】韦应物
　　满郭春风岚已昏，鸦栖散吏掩重门。
　　虽居世网常清净，夜对高僧无一言。
　　◎卷.33【对雪赠徐秀才】韦应物
　　靡靡寒欲收，霭霭阴还结。晨起望南端，千林散春雪。
　　妍光属瑶阶，乱绪陵新节。无为掩扉卧，独守袁生辙。
　　◎卷.34【西郊游宴，寄赠邑僚李巽】韦应物
　　升阳暧春物，置酒临芳席。高宴阙英僚，众宾寡欢怿。
　　是时尚多垒，板筑兴颓壁。羁旅念越疆，领徒方祗役。
　　如何嘉会日，当子忧勤夕。西郊郁已茂，春岚重如积。
　　何当返徂雨，杂英纷可惜。
　　◎卷.35【对雨赠李主簿、高秀才】韦应物
　　逦迤曙云薄，散漫东风来。青山满春野，微雨洒轻埃。
　　吏局劳佳士，宾筵得上才。终朝狎文墨，高兴共徘徊。
　　◎卷.36【休沐东还胄贵里示端】韦应物
　　宦游三十载，田野久已疏。休沐遂兹日，一来还故墟。
　　山明宿雨霁，风暖百卉舒。泓泓野泉洁，熠熠林光初。
　　竹木稍摧翳，园场亦荒芜。俯惊鬓已衰，周览昔所娱。
　　存没恻私怀，迁变伤里闾。欲言少留心，中复畏简书。
　　世道良自退，荣名亦空虚。与子终携手，岁晏当来居。
　　◎卷.37【朝请后还邑，寄诸友生】韦应物
　　宰邑分甸服，夙驾朝上京。是时当暮春，休沐集友生。
　　抗志青云表，俱践高世名。樽酒且欢乐，文翰亦纵横。
　　良游昔所希，累宴夜复明。晨露含瑶琴，夕风殒素英。
　　一旦遵归路，伏轼出京城。谁言再念别，忽若千里行。
　　闲閤寡喧讼，端居结幽情。况兹昼方永，展转何由平。
　　◎卷.38【沣上西斋寄诸友（七月中善福之西斋作）】韦应物
　　绝岸临西野，旷然尘事遥。清川下逦迤，茅栋上岧峣。
　　玩月爱佳夕，望山属清朝。俯砌视归翼，开襟纳远飙。
　　等陶辞小秩，效朱方负樵。闲游忽无累，心迹随景超。
　　明世重才彦，雨露降丹霄。群公正云集，独予忻寂寥。
　　◎卷.39【独游西斋，寄崔主簿】韦应物
　　同心忽已别，昨事方成昔。幽径还独寻，绿苔见行迹。
　　秋斋正萧散，烟水易昏夕。忧来结几重，非君不可释。
　　◎卷.40【紫阁东林居士叔缄赐松英丸捧对忻喜…所当服辄献诗代启】韦应物
　　碧涧苍松五粒稀，侵云采去露沾衣。夜启群仙合灵药，
　　朝思俗侣寄将归。道场斋戒今初服，人事荤膻已觉非。
　　一望岚峰拜还使，腰间铜印与心违。
　　◎卷.41【秋集罢还途中作，谨献寿春公、黎公】韦应物
　　束带自衡门，奉命宰王畿。君侯枉高鉴，举善掩瑕疵。
　　斯民本已安，工拙两无施。何以酬明德，岁晏不磷缁。
　　时节乃来集，欣怀方载驰。平明大府开，一得拜光辉。
　　温如春风至，肃若严霜威。群属所载瞻，而忘倦与饥。
　　公堂燕华筵，礼罢复言辞。将从平门道，憩车沣水湄。
　　山川降嘉岁，草木蒙润滋。孰云还本邑，怀恋独迟迟。
　　◎卷.42【闲居赠友】韦应物
　　补吏多下迁，罢归聊自度。园庐既芜没，烟景空澹泊。
　　闲居养痾瘵，守素甘葵藿。颜鬓日衰耗，冠带亦寥落。
　　青苔已生路，绿筠始分箨。夕气下遥阴，微风动疏薄。
　　草玄良见诮，杜门无请托。非君好事者，谁来顾寂寞。
　　◎卷.43【四禅精舍登览悲旧，寄朝宗、巨川兄弟】韦应物
　　萧散人事忧，迢递古原行。春风日已暄，百草亦复生。
　　跻阁谒金像，攀云造禅扃。新景林际曙，杂花川上明。
　　徂岁方缅邈，陈事尚纵横。温泉有佳气，驰道指京城。
　　携手思故日，山河留恨情。存者邈难见，去者已冥冥。
　　临风一长恸，谁畏行路惊。
　　◎卷.44【善福阁对雨，寄李儋幼遐】韦应物
　　飞阁凌太虚，晨跻郁峥嵘。惊飙触悬槛，白云冒层甍。
　　太阴布其地，密雨垂八纮。仰观固不测，俯视但冥冥。
　　感此穷秋气，沈郁命友生。及时未高步，羁旅游帝京。
　　圣朝无隐才，品物俱昭形。国士秉绳墨，何以表坚贞。
　　寸心东北驰，思与一会并。我车夙已驾，将逐晨风征。
　　郊途住成淹，默默阻中情。
　　◎卷.45【寺居独夜，寄崔主簿】韦应物
　　幽人寂不寐，木叶纷纷落。寒雨暗深更，流萤度高阁。
　　坐使青灯晓，还伤夏衣薄。宁知岁方晏，离居更萧索。
　　◎卷.46【九日沣上作，寄崔主簿倬二李端系】韦应物
　　凄凄感时节，望望临沣涘。翠岭明华秋，高天澄遥滓。
　　川寒流愈迅，霜交物初委。林叶索已空，晨禽迎飙起。
　　时菊乃盈泛，浊醪自为美。良游虽可娱，殷念在之子。
　　人生不自省，营欲无终已。孰能同一酌，陶然冥斯理。
　　◎卷.47【西郊养疾闻畅校书有新什见赠久伫不至先寄此诗】韦应物
　　养病惬清夏，郊园敷卉木。窗夕含涧凉，雨馀爱筠绿。
　　披怀始高咏，对琴转幽独。仰子游群英，吐词如兰馥。
　　还闻枉嘉藻，伫望延昏旭。唯见草青青，闭户沣水曲。
　　◎卷.48【沣上寄幼遐】韦应物
　　寂寞到城阙，惆怅返柴荆。端居无所为，念子远徂征。
　　夏昼人已息，我怀独未宁。忽从东斋起，兀兀寻涧行。
　　罥挂丛榛密，披玩孤花明。旷然西南望，一极山水情。
　　周览同游处，逾恨阻音形。壮图非旦夕，君子勤令名。
　　勿复久留燕，蹉跎在北京。
　　◎卷.49【善福精舍示诸生】韦应物
　　湛湛嘉树阴，清露夜景沉。悄然群物寂，高阁似阴岑。
　　方以玄默处，岂为名迹侵。法妙不知归，独此抱冲襟。
　　斋舍无馀物，陶器与单衾。诸生时列坐，共爱风满林。
　　◎卷.50【晚出沣上，赠崔都水】韦应物
　　临流一舒啸，望山意转延。隔林分落景，馀霞明远川。
　　首起趣东作，已看耘夏田。一从民里居，岁月再徂迁。
　　昧质得全性，世名良自牵。行忻携手归，聊复饮酒眠。
　　◎卷.51【寓居沣上精舍，寄于、张二舍人】韦应物
　　万木丛云出香阁，西连碧涧竹林园。高斋犹宿远山曙，
　　微霰下庭寒雀喧。道心淡泊对流水，生事萧疏空掩门。
　　时忆故交那得见，晓排阊阖奉明恩。
　　◎卷.52【开元观怀旧寄李二、韩二、裴四兼呈崔郎中、严家令】韦应物
　　宿昔清都燕，分散各西东。车马行迹在，霜雪竹林空。
　　方轸故物念，谁复一樽同。聊披道书暇，还此听松风。
　　◎卷.53【春日郊居寄万年吉少府中孚、三原少府伟、夏侯校书审】韦应物
　　谷鸟时一啭，田园春雨馀。光风动林早，高窗照日初。
　　独饮涧中水，吟咏老氏书。城阙应多事，谁忆此闲居。
　　◎卷.54【沣上醉题寄涤武】韦应物
　　芳园知夕燕，西郊已独还。谁言不同赏，俱是醉花间。
　　◎卷.55【西郊期涤武不至，书示】韦应物
　　山高鸣过雨，涧树落残花。非关春不待，当由期自赊。
　　◎卷.56【沣上对月，寄孔谏议】韦应物
　　思怀在云阙，泊素守中林。出处虽殊迹，明月两知心。
　　◎卷.57【将往滁城恋新竹，简崔都水示端】韦应物
　　停车欲去绕丛竹，偏爱新筠十数竿。
　　莫遣儿童触琼粉，留待幽人回日看。
　　◎卷.58【还阙首途，寄精舍亲友】韦应物
　　休沐日云满，冲然将罢观。严车候门侧，晨起正朝冠。
　　山泽含馀雨，川涧注惊湍。揽辔遵东路，回首一长叹。
　　居人已不见，高阁在林端。
　　◎卷.59【秋夜南宫，寄沣上弟及诸生】韦应物
　　暝色起烟阁，沉抱积离忧。况兹风雨夜，萧条梧叶秋。
　　空宇感凉至，颓颜惊岁周。日夕游阙下，山水忆同游。
　　◎卷.60【途中书情，寄沣上两弟，因送二甥却还】韦应物
　　华簪岂足恋，幽林徒自违。遥知别后意，寂寞掩郊扉。
　　回首昆池上，更羡尔同归。
　　◎卷.61【雪夜下朝，呈省中一绝】韦应物
　　南望青山满禁闱，晓陪鸳鹭正差池。
　　共爱朝来何处雪，蓬莱宫里拂松枝。


第一百八十八卷
　　◎卷.1【寄柳州韩司户郎中】韦应物
　　达识与昧机，智殊迹同静。于焉得携手，屡赏清夜景。
　　潇洒陪高咏，从容羡华省。一逐风波迁，南登桂阳岭。
　　旧里门空掩，欢游事皆屏。怅望城阙遥，幽居时序永。
　　春风吹百卉，和煦变闾井。独闷终日眠，篇书不复省。
　　唯当望雨露，沾子荒遐境。
　　◎卷.2【寄令狐侍郎】韦应物
　　三山有琼树，霜雪色逾新。始自风尘交，中结绸缪姻。
　　西掖方掌诰，南宫复司春。夕燕华池月，朝奉玉阶尘。
　　众宝归和氏，吹嘘多俊人。群公共然诺，声问迈时伦。
　　孤鸿既高举，燕雀在荆榛。翔集且不同，岂不欲殷勤。
　　一旦迁南郡，江湖渺无垠。宠辱良未定，君子岂缁磷。
　　寒暑已推斥，别离生苦辛。非将会面目，书札何由申。
　　◎卷.3【闲居寄端及重阳】韦应物
　　山明野寺曙钟微，雪满幽林人迹稀。
　　闲居寥落生高兴，无事风尘独不归。
　　◎卷.4【园林晏起，寄昭应韩明府、卢主簿】韦应物
　　田家已耕作，井屋起晨烟。园林鸣好鸟，闲居犹独眠。
　　不觉朝已晏，起来望青天。四体一舒散，情性亦忻然。
　　还复茅檐下，对酒思数贤。束带理官府，简牍盈目前。
　　当念中林赏，览物遍山川。上非遇明世，庶以道自全。
　　◎卷.5【寄大梁诸友】韦应物
　　分竹守南谯，弭节过梁池。雄都众君子，出饯拥河湄。
　　燕谑始云洽，方舟已解维。一为风水便，但见山川驰。
　　昨日次睢阳，今夕宿符离。云树怆重叠，烟波念还期。
　　相敦在勤事，海内方劳师。
　　◎卷.6【新秋夜寄诸弟】韦应物
　　两地俱秋夕，相望共星河。高梧一叶下，空斋归思多。
　　方用忧人瘼，况自抱微痾。无将别来近，颜鬓已蹉跎。
　　◎卷.7【郊园闻蝉，寄诸弟】韦应物
　　去岁郊园别，闻蝉在兰省。今岁卧南谯，蝉鸣归路永。
　　夕响依山谷，馀悲散秋景。缄书报此时，此心方耿耿。
　　◎卷.8【寄中书刘舍人】韦应物
　　云霄路竟别，中年迹暂同。比翼趋丹陛，连骑下南宫。
　　佳咏邀清月，幽赏滞芳丛。迨予一出守，与子限西东。
　　晨露方怆怆，离抱更忡忡。忽睹九天诏，秉纶归国工。
　　玉座浮香气，秋禁散凉风。应向横门度，环珮杳玲珑。
　　光辉恨未瞩，归思坐难通。苍苍松桂姿，想在掖垣中。
　　◎卷.9【郡斋感秋，寄诸弟】韦应物
　　首夏辞旧国，穷秋卧滁城。方如昨日别，忽觉徂岁惊。
　　高阁收烟雾，池水晚澄清。户牖已凄爽，晨夜感深情。
　　昔游郎署间，是月天气晴。授衣还西郊，晓露田中行。
　　采菊投酒中，昆弟自同倾。簪组聊挂壁，焉知有世荣。
　　一旦居远郡，山川间音形。大道庶无累，及兹念已盈。
　　◎卷.10【郡中对雨，赠元锡兼简杨凌】韦应物
　　宿雨冒空山，空城响秋叶。沉沉暮色至，凄凄凉气入。
　　萧条林表散，的砾荷上集。夜雾著衣重，新苔侵履湿。
　　遇兹端忧日，赖与嘉宾接。
　　◎卷.11【冬至夜寄京师诸弟兼怀崔都水】韦应物
　　理郡无异政，所忧在素餐。徒令去京国，羁旅当岁寒。
　　子月生一气，阳景极南端。已怀时节感，更抱别离酸。
　　私燕席云罢，还斋夜方阑。邃幕沉空宇，孤灯照床单。
　　应同兹夕念，宁忘故岁欢。川途恍悠邈，涕下一阑干。
　　◎卷.12【元日寄诸弟兼呈崔都水】韦应物
　　一从守兹郡，两鬓生素发。新正加我年，故岁去超忽。
　　淮滨益时候，了似仲秋月。川谷风景温，城池草木发。
　　高斋属多暇，惆怅临芳物。日月昧还期，念君何时歇。
　　◎卷.13【寄职方刘郎中】韦应物
　　相闻二十载，不得展平生。一夕南宫遇，聊用写中情。
　　端服光朝次，群烈慕英声。归来坐粉闱，挥笔乃纵横。
　　始陪文翰游，欢燕难久并。予因谬忝出，君为沉疾婴。
　　别离寒暑过，荏苒春草生。故园兹日隔，新禽池上鸣。
　　郡中永无事，归思徒自盈。
　　◎卷.14【社日寄崔都水及诸弟群属】韦应物
　　山郡多暇日，社时放吏归。坐阁独成闷，行塘阅清辉。
　　春风动高柳，芳园掩夕扉。遥思里中会，心绪怅微微。
　　◎卷.15【寒食日寄诸弟】韦应物
　　禁火暧佳辰，念离独伤抱。见此野田花，心思杜陵道。
　　联骑定何时，予今颜已老。
　　◎卷.16【三月三日寄诸弟兼怀崔都水】韦应物
　　暮节看已谢，兹晨愈可惜。风澹意伤春，池寒花敛夕。
　　对酒始依依，怀人还的的。谁当曲水行，相思寻旧迹。
　　◎卷.17【赠李儋侍御】韦应物
　　风光山郡少，来看广陵春。残花犹待客，莫问意中人。
　　◎卷.18【寄杨协律】韦应物
　　吏散门阁掩，鸟鸣山郡中。远念长江别，俯觉座隅空。
　　舟泊南池雨，簟卷北楼风。并罢芳樽燕，为怆昨时同。
　　◎卷.19【郡斋赠王卿】韦应物
　　无术谬称简，素餐空自嗟。秋斋雨成滞，山药寒始华。
　　濩落人皆笑，幽独岁逾赊。唯君出尘意，赏爱似山家。
　　◎卷.20【简恒璨】韦应物
　　室虚多凉气，天高属秋时。空庭夜风雨，草木晓离披。
　　简书日云旷，文墨谁复持。聊因遇澄静，一与道人期。
　　◎卷.21【闲居寄诸弟】韦应物
　　秋草生庭白露时，故园诸弟益相思。
　　尽日高斋无一事，芭蕉叶上独题诗。
　　◎卷.22【登楼寄王卿】韦应物
　　踏阁攀林恨不同，楚云沧海思无穷。
　　数家砧杵秋山下，一郡荆榛寒雨中。
　　◎卷.23【寄畅当（闻以子弟被召从军）】韦应物
　　寇贼起东山，英俊方未闲。闻君新应募，籍籍动京关。
　　出身文翰场，高步不可攀。青袍未及解，白羽插腰间。
　　昔为琼树枝，今有风霜颜。秋郊细柳道，走马一夕还。
　　丈夫当为国，破敌如摧山。何必事州府，坐使鬓毛斑。
　　◎卷.24【赠崔员外】韦应物
　　一别十年事，相逢淮海滨。还思洛阳日，更话府中人。
　　且对清觞满，宁知白发新。匆匆何处去，车马冒风尘。
　　◎卷.25【寄李儋、元锡】韦应物
　　去年花里逢君别，今日花开已一年。世事茫茫难自料，
　　春愁黯黯独成眠。身多疾病思田里，邑有流亡愧俸钱。
　　闻道欲来相问讯，西楼望月几回圆。
　　◎卷.26【京师叛乱寄诸弟】韦应物
　　弱冠遭世难，二纪犹未平。羁离官远郡，虎豹满西京。
　　上怀犬马恋，下有骨肉情。归去在何时，流泪忽沾缨。
　　忧来上北楼，左右但军营。函谷行人绝，淮南春草生。
　　鸟鸣野田间，思忆故园行。何当四海晏，甘与齐民耕。
　　◎卷.27【赠琮公】韦应物
　　山僧一相访，吏案正盈前。出处似殊致，喧静两皆禅。
　　暮春华池宴，清夜高斋眠。此道本无得，宁复有忘筌。
　　◎卷.28【寄诸弟】韦应物
　　岁暮兵戈乱京国，帛书间道访存亡。
　　还信忽从天上落，唯知彼此泪千行。
　　◎卷.29【寄恒璨】韦应物
　　心绝去来缘，迹顺人间事。独寻秋草径，夜宿寒山寺。
　　今日郡斋闲，思问楞伽字。
　　◎卷.30【简郡中诸生】韦应物
　　守郡卧秋阁，四面尽荒山。此时听夜雨，孤灯照窗间。
　　药园日芜没，书帷长自闲。惟当上客至，论诗一解颜。
　　◎卷.31【寄全椒山中道士】韦应物
　　今朝郡斋冷，忽念山中客。涧底束荆薪，归来煮白石。
　　欲持一瓢酒，远慰风雨夕。落叶满空山，何处寻行迹。
　　◎卷.32【寄释子良史酒】韦应物
　　秋山僧冷病，聊寄三五杯。应泻山瓢里，还寄此瓢来。
　　◎卷.33【重寄】韦应物
　　复寄满瓢去，定见空瓢来。若不打瓢破，终当费酒材。
　　◎卷.34【答释子良史送酒瓢】韦应物
　　此瓢今已到，山瓢知已空。且饮寒塘水，遥将回也同。
　　◎卷.35【简陟、巡、建二甥（卢氏生）】韦应物
　　忽羡后生连榻话，独依寒烛一斋空。
　　时流欢笑事从别，把酒吟诗待尔同。
　　◎卷.36【览褒子卧病一绝，聊以题示（沈氏生全真）】韦应物
　　念子抱沉疾，霜露变滁城。独此高窗下，自然无世情。
　　◎卷.37【寄璨师】韦应物
　　林院生夜色，西廊上纱灯。时忆长松下，独坐一山僧。
　　◎卷.38【寄卢陟】韦应物
　　柳叶遍寒塘，晓霜凝高阁。累日此流连，别来成寂寞。
　　◎卷.39【途中寄杨邈、裴绪，示褒子（永阳县馆中作）】韦应物
　　上宰领淮右，下国属星驰。雾野腾晓骑，霜竿裂冻旗。
　　萧萧陟连冈，莽莽望空陂。风截雁嘹唳，云惨树参差。
　　高斋明月夜，中庭松桂姿。当睽一酌恨，况此两旬期。
　　◎卷.40【宿永阳寄璨律师】韦应物
　　遥知郡斋夜，冻雪封松竹。时有山僧来，悬灯独自宿。
　　◎卷.41【雪行寄褒子】韦应物
　　淅沥覆寒骑，飘飖暗川容。行子郡城晓，披云看杉松。
　　◎卷.42【寄裴处士】韦应物
　　春风驻游骑，晚景澹山晖。一问清泠子，独掩荒园扉。
　　草木雨来长，里闾人到稀。方从广陵宴，花落未言归。
　　◎卷.43【偶入西斋院示释子恒璨】韦应物
　　僧斋地虽密，忘子迹要赊。一来非问讯，自是看山花。
　　◎卷.44【示全真元常（元常，赵氏生）】韦应物
　　余辞郡符去，尔为外事牵。宁知风雪夜，复此对床眠。
　　始话南池饮，更咏西楼篇。无将一会易，岁月坐推迁。
　　◎卷.45【寄刘尊师】韦应物
　　世间荏苒萦此身，长望碧山到无因。
　　白鹤徘徊看不去，遥知下有清都人。
　　◎卷.46【寄庐山棕衣居士】韦应物
　　兀兀山行无处归，山中猛虎识棕衣。
　　俗客欲寻应不遇，云溪道士见犹稀。
　　◎卷.47【因省风俗，与从侄成绪游山水，中道先归寄示】韦应物
　　累宵同燕酌，十舍携征骑。始造双林寂，遐搜洞府秘。
　　群峰绕盘郁，悬泉仰特异。阴壑云松埋，阳崖烟花媚。
　　每虑观省牵，中乖游践志。我尚山水行，子归栖息地。
　　一操临流袂，上耸干云辔。独往倦危途，怀冲寡幽致。
　　赖尔还都期，方将登楼迟。
　　◎卷.48【寒食寄京师诸弟】韦应物
　　雨中禁火空斋冷，江上流莺独坐听。
　　把酒看花想诸弟，杜陵寒食草青青。
　　◎卷.49【岁日寄京师诸季端武等】韦应物
　　献岁抱深恻，侨居念归缘。常患亲爱离，始觉世务牵。
　　少事河阳府，晚守淮南壖。平生几会散，已及蹉跎年。
　　昨日罢符竹，家贫遂留连。部曲多已去，车马不复全。
　　闲将酒为偶，默以道自诠。听松南岩寺，见月西涧泉。
　　为政无异术，当责岂望迁。终理来时装，归凿杜陵田。
　　◎卷.50【简卢陟】韦应物
　　可怜白雪曲，未遇知音人。恓惶戎旅下，蹉跎淮海滨。
　　涧树含朝雨，山鸟哢馀春。我有一瓢酒，可以慰风尘。
　　◎卷.51【西涧即事示卢陟】韦应物
　　寝扉临碧涧，晨起澹忘情。空林细雨至，圆文遍水生。
　　永日无馀事，山中伐木声。知子尘喧久，暂可散烦缨。
　　◎卷.52【登郡寄京师诸季、淮南子弟】韦应物
　　始罢永阳守，复卧浔阳楼。悬槛飘寒雨，危堞侵江流。
　　迨兹闻雁夜，重忆别离秋。徒有盈樽酒，镇此百端忧。
　　◎卷.53【寄黄尊师】韦应物
　　结茅种杏在云端，扫雪焚香宿石坛。
　　灵祇不许世人到，忽作雷风登岭难。
　　◎卷.54【寄黄、刘二尊师】韦应物
　　庐山两道士，各在一峰居。矫掌白云表，晞发阳和初。
　　清夜降真侣，焚香满空虚。中有无为乐，自然与世疏。
　　道尊不可屈，符守岂暇馀。高斋遥致敬，愿示一编书。
　　◎卷.55【秋夜寄丘二十二员外】韦应物
　　怀君属秋夜，散步咏凉天。山空松子落，幽人应未眠。
　　◎卷.56【赠丘员外二首】韦应物
　　高词弃浮靡，贞行表乡闾。未真南宫拜，聊偃东山居。
　　大藩本多事，日与文章疏。每一睹之子，高咏遂起予。
　　宵昼方连燕，烦吝亦顿祛。格言雅诲阙，善谑矜数馀。
　　久跼思游旷，穷惨遇阳舒。虎丘惬登眺，吴门怅踌躇。
　　方此恋携手，岂云还旧墟。告诸吴子弟，文学为何如。
　　迹与孤云远，心将野鹤俱。那同石氏子，每到府门趋。
　　◎卷.57【赠李判官】韦应物
　　良玉定为宝，长材世所稀。佐幕方巡郡，奏命布恩威。
　　食蔬程独守，饮冰节靡违。决狱兴邦颂，高文禀天机。
　　宾馆在林表，望山启西扉。下有千亩田，泱漭吴土肥。
　　始耕已见获，袗絺今授衣。政拙劳详省，淹留未得归。
　　虽惭且忻愿，日夕睹光辉。
　　◎卷.58【寄皎然上人】韦应物
　　吴兴老释子，野雪盖精庐。诗名徒自振，道心长晏如。
　　想兹栖禅夜，见月东峰初。鸣钟惊岩壑，焚香满空虚。
　　叨慕端成旧，未识岂为疏。愿以碧云思，方君怨别馀。
　　茂苑文华地，流水古僧居。何当一游咏，倚阁吟踌躇。
　　◎卷.59【赠旧识】韦应物
　　少年游太学，负气蔑诸生。蹉跎三十载，今日海隅行。
　　◎卷.60【复理西斋，寄丘员外】韦应物
　　前岁理西斋，得与君子同。迨兹已一周，怅望临春风。
　　始自疏林竹，还复长榛丛。端正良难久，芜秽易为功。
　　援斧开众郁，如师启群蒙。庭宇还清旷，烦抱亦舒通。
　　海隅雨雪霁，春序风景融。时物方如故，怀贤思无穷。
　　◎卷.61【和张舍人夜直中书，寄吏部刘员外】韦应物
　　西垣草诏罢，南宫忆上才。月临兰殿出，凉自凤池来。
　　松桂生丹禁，鸳鹭集云台。托身各有所，相望徒徘徊。
　　◎卷.62【和李二主簿，寄淮上綦毋三】韦应物
　　满城怜傲吏，终日赋新诗。请报淮阴客，春帆浪作期。
　　◎卷.63【寄二严（士良，婺牧。士元，郴牧）】韦应物
　　丝竹久已懒，今日遇君忺。打破蜘蛛千道网，
　　总为鶺鴒两个严。


第一百八十九卷
　　◎卷.1【李五席送李主簿归西台】韦应物
　　请告严程尽，西归道路寒。欲陪鹰隼集，犹恋鶺鴒单。
　　洛邑人全少，嵩高雪尚残。满台谁不故，报我在微官。
　　◎卷.2【送崔押衙相州（顷任内黄令）】韦应物
　　礼乐儒家子，英豪燕赵风。驱鸡尝理邑，走马却从戎。
　　白刃千夫辟，黄金四海同。嫖姚恩顾下，诸将指挥中。
　　别路怜芳草，归心伴塞鸿。邺城新骑满，魏帝旧台空。
　　望阙应怀恋，遭时贵立功。万方如已静，何处欲输忠。
　　◎卷.3【送宣城路录事】韦应物
　　江上宣城郡，孤舟远到时。云林谢家宅，山水敬亭祠。
　　纲纪多闲日，观游得赋诗。都门且尽醉，此别数年期。
　　◎卷.4【送李十四山东游（一作山人东游）】韦应物
　　圣朝有遗逸，披胆谒至尊。岂是贸荣宠，誓将救元元。
　　权豪非所便，书奏寝禁门。高歌长安酒，忠愤不可吞。
　　欻来客河洛，日与静者论。济世翻小事，丹砂驻精魂。
　　东游无复系，梁楚多大蕃。高论动侯伯，疏怀脱尘喧。
　　送君都门野，饮我林中樽。立马望东道，白云满梁园。
　　踟蹰欲何赠，空是平生言。
　　◎卷.5【送李二归楚州（时李季弟牧楚州，被讼赴急）】韦应物
　　情人南楚别，复咏在原诗。忽此嗟岐路，还令泣素丝。
　　风波朝夕远，音信往来迟。好去扁舟客，青云何处期。
　　◎卷.6【送阎寀赴东川辟】韦应物
　　冰炭俱可怀，孰云热与寒。何如结发友，不得携手欢。
　　晨登严霜野，送子天一端。只承简书命，俯仰豸角冠。
　　上陟白云峤，下冥玄壑湍。离群自有托，历险得所安。
　　当念反穷巷，登朝成慨叹。
　　◎卷.7【送令狐岫宰恩阳】韦应物
　　大雪天地闭，群山夜来晴。居家犹苦寒，子有千里行。
　　行行安得辞，荷此蒲璧荣。贤豪争追攀，饮饯出西京。
　　樽酒岂不欢，暮春自有程。离人起视日，仆御促前征。
　　逶迟岁已穷，当造巴子城。和风被草木，江水日夜清。
　　从来知善政，离别慰友生。
　　◎卷.8【送冯著受李广州署为录事】韦应物
　　郁郁杨柳枝，萧萧征马悲。送君灞陵岸，纠郡南海湄。
　　名在翰墨场，群公正追随。如何从此去，千里万里期。
　　大海吞东南，横岭隔地维。建邦临日域，温燠御四时。
　　百国共臻奏，珍奇献京师。富豪虞兴戎，绳墨不易持。
　　州伯荷天宠，还当翊丹墀。子为门下生，终始岂见遗。
　　所愿酌贪泉，心不为磷缁。上将玩国士，下以报渴饥。
　　◎卷.9【送元仓曹归广陵】韦应物
　　官闲得去住，告别恋音徽。旧国应无业，他乡到是归。
　　楚山明月满，淮甸夜钟微。何处孤舟泊，遥遥心曲违。
　　◎卷.10【送唐明府赴溧水（三任县事）】韦应物
　　三为百里宰，已过十馀年。只叹官如旧，旋闻邑屡迁。
　　鱼盐滨海利，姜蔗傍湖田。到此安氓俗，琴堂又晏然。
　　◎卷.11【喜于广陵拜觐家兄奉送发还池州】韦应物
　　青青连枝树，苒苒久别离。客游广陵中，俱到若有期。
　　俯仰叙存殁，哀肠发酸悲。收情且为欢，累日不知饥。
　　夙驾多所迫，复当还归池。长安三千里，岁晏独何为。
　　南出登阊门，惊飙左右吹。所别谅非远，要令心不怡。
　　◎卷.12【送章八元秀才擢第往上都应制】韦应物
　　决胜文场战已酣，行应辟命复才堪。旅食不辞游阙下，
　　春衣未换报江南。天边宿鸟生归思，关外晴山满夕岚。
　　立马欲从何处别，都门杨柳正毵毵。
　　◎卷.13【送张侍御秘书江左觐省】韦应物
　　莫叹都门路，归无驷马车。绣衣犹在箧，芸阁已观书。
　　沃野收红稻，长江钓白鱼。晨餐亦可荐，名利欲何如。
　　◎卷.14【赋得鼎门，送卢耿赴任】韦应物
　　名因定鼎地，门对凿龙山。水北楼台近，城南车马还。
　　稍开芳野静，欲掩暮钟闲。去此无嗟屈，前贤尚抱关。
　　◎卷.15【赋得浮云起离色，送郑述诚】韦应物
　　游子欲言去，浮云那得知。偏能见行色，自是独伤离。
　　晚带城遥暗，秋生峰尚奇。还因朔吹断，匹马与相随。
　　◎卷.16【饯雍聿之潞州谒李中丞】韦应物
　　郁郁雨相遇，出门草青青。酒酣拔剑舞，慷慨送子行。
　　驱马涉大河，日暮怀洛京。前登太行路，志士亦未平。
　　薄游五府都，高步振英声。主人才且贤，重士百金轻。
　　丝竹促飞觞，夜宴达晨星。娱乐易淹暮，谅在执高情。
　　◎卷.17【上东门会送李幼举南游徐方】韦应物
　　离弦既罢弹，樽酒亦已阑。听我歌一曲，南徐在云端。
　　云端虽云邈，行路本非难。诸侯皆爱才，公子远结欢。
　　济济都门宴，将去复盘桓。令姿何昂昂，良马远游冠。
　　意气且为别，由来非所叹。
　　◎卷.18【送洛阳韩丞东游】韦应物
　　仙鸟何飘飖，绿衣翠为襟。顾我差池羽，咬咬怀好音。
　　徘徊洛阳中，游戏清川浔。神交不在结，欢爱自中心。
　　驾言忽徂征，云路邈且深。朝游尚同啄，夕息当异林。
　　出饯宿东郊，列筵属城阴。举酒欲为乐，忧怀方沈沈。
　　◎卷.19【送郑长源】韦应物
　　少年一相见，飞辔河洛间。欢游不知罢，中路忽言还。
　　泠泠鹍弦哀，悄悄冬夜闲。丈夫虽耿介，远别多苦颜。
　　君行拜高堂，速驾难久攀。鸡鸣俦侣发，朔雪满河关。
　　须臾在今夕，樽酌且循环。
　　◎卷.20【送李儋】韦应物
　　别离何从生，乃在亲爱中。反念行路子，拂衣自西东。
　　日昃不留宴，严车出崇墉。行游非所乐，端忧道未通。
　　春野百卉发，清川思无穷。芳时坐离散，世事谁可同。
　　归当掩重关，默默想音容。
　　◎卷.21【赋得暮雨，送李胄】韦应物
　　楚江微雨里，建业暮钟时。漠漠帆来重，冥冥鸟去迟。
　　海门深不见，浦树远含滋。相送情无限，沾襟比散丝。
　　◎卷.22【留别洛京亲友】韦应物
　　握手出都门，驾言适京师。岂不怀旧庐，惆怅与子辞。
　　丽日坐高阁，清觞宴华池。昨游倏已过，后遇良未知。
　　念结路方永，岁阴野无晖。单车我当前，暮雪子独归。
　　临流一相望，零泪忽沾衣。
　　◎卷.23【赋得沙际路，送从叔象】韦应物
　　独树沙边人迹稀，欲行愁远暮钟时。
　　野泉几处侵应尽，不遇山僧知问谁。
　　◎卷.24【送榆次林明府】韦应物
　　无嗟千里远，亦是宰王畿。策马雨中去，逢人关外稀。
　　邑传榆石在，路绕晋山微。别思方萧索，新秋一叶飞。
　　◎卷.25【杂言送黎六郎（寿阳公之子）】韦应物
　　冰壶见底未为清，少年如玉有诗名。闻话嵩峰多野寺，
　　不嫌黄绶向阳城。朱门严训朝辞去，骑出东郊满飞絮。
　　河南庭下拜府君，阳城归路山氛氲。山氛氲，长不见。
　　钓台水渌荷已生，少姨庙寒花始遍。县闲吏傲与尘隔，
　　移竹疏泉常岸帻。莫言去作折腰官，岂似长安折腰客。
　　◎卷.26【天长寺上方别子西有道】韦应物
　　假邑非拙素，况乃别伊人。聊登释氏居，携手恋兹晨。
　　高旷出尘表，逍遥涤心神。青山对芳苑，列树绕通津。
　　车马无时绝，行子倦风尘。今当遵往路，伫立欲何申。
　　唯持贞白志，以慰心所亲。
　　◎卷.27【送黎六郎赴阳翟少府】韦应物
　　试吏向嵩阳，春山踯躅芳。腰垂新绶色，衣满旧芸香。
　　乔树别时绿，客程关外长。只应传善政，日夕慰高堂。
　　◎卷.28【送别覃孝廉】韦应物
　　思亲自当去，不第未蹉跎。家住青山下，门前芳草多。
　　秭归通远徼，巫峡注惊波。州举年年事，还期复几何。
　　◎卷.29【送开封卢少府】韦应物
　　雄藩车马地，作尉有光辉。满席宾常侍，阗街烛夜归。
　　关河征旆远，烟树夕阳微。到处无留滞，梁园花欲稀。
　　◎卷.30【送槐广落第归扬州】韦应物
　　下第常称屈，少年心独轻。拜亲归海畔，似舅得诗名。
　　晚对青山别，遥寻芳草行。还期应不远，寒露湿芜城。
　　◎卷.31【送汾城王主簿】韦应物
　　少年初带印，汾上又经过。芳草归时遍，情人故郡多。
　　禁钟春雨细，宫树野烟和。相望东桥别，微风起夕波。
　　◎卷.32【送渑池崔主簿】韦应物
　　邑带洛阳道，年年应此行。当时匹马客，今日县人迎。
　　暮雨投关郡，春风别帝城。东西殊不远，朝夕待佳声。
　　◎卷.33【送颜司议使蜀访图书】韦应物
　　轺驾一封急，蜀门千岭曛。讵分江转字，但见路缘云。
　　山馆夜听雨，秋猿独叫群。无为久留滞，圣主待遗文。
　　◎卷.34【奉送从兄宰晋陵】韦应物
　　东郊暮草歇，千里夏云生。立马愁将夕，看山独送行。
　　依微吴苑树，迢递晋陵城。慰此断行别，邑人多颂声。
　　◎卷.35【赠别河南李功曹（宏辞登科拜官）】韦应物
　　耿耿抱私戚，寥寥独掩扉。临觞自不饮，况与故人违。
　　故人方琢磨，瑰朗代所稀。宪礼更右职，文翰洒天机。
　　聿来自东山，群彦仰馀辉。谈笑取高第，绾绶即言归。
　　洛都游燕地，千里及芳菲。今朝章台别，杨柳亦依依。
　　云霞未改色，山川犹夕晖。忽复不相见，心思乱霏霏。
　　◎卷.36【送五经赵随登科授广德尉】韦应物
　　明经有清秩，当在石渠中。独往宣城郡，高斋谒谢公。
　　寒原正芜漫，夕鸟自西东。秋日不堪别，凄凄多朔风。
　　◎卷.37【宴别幼遐与君贶兄弟】韦应物
　　乖阙意方弭，安知忽来翔。累日重欢宴，一旦复离伤。
　　置酒慰兹夕，秉烛坐华堂。契阔未及展，晨星出东方。
　　征人惨已辞，车马俨成装。我怀自无欢，原野满春光。
　　群水含时泽，野雉鸣朝阳。平生有壮志，不觉泪沾裳。
　　况自守空宇，日夕但彷徨。
　　◎卷.38【送宣州周录事】韦应物
　　清时重儒士，纠郡属伊人。薄游长安中，始得一交亲。
　　英豪若云集，饯别塞城闉。高驾临长路，日夕起风尘。
　　方念清宵宴，已度芳林春。从兹一分手，缅邈吴与秦。
　　但睹年运驶，安知后会因。唯当存令德，可以解悁勤。
　　◎卷.39【谢栎阳令归西郊，赠别诸友生】韦应物
　　结发仕州县，蹉跎在文墨。徒有排云心，何由生羽翼。
　　幸遭明盛日，万物蒙生植。独此抱微痾，颓然谢斯职。
　　世道方荏苒，郊园思偃息。为欢日已延，君子情未极。
　　驰觞忽云晏，高论良难测。游步清都宫，迎风嘉树侧。
　　晨起西郊道，原野分黍稷。自乐陶唐人，服勤在微力。
　　伫君列丹陛，出处两为得。
　　◎卷.40【送端东行】韦应物
　　世承清白遗，躬服古人言。从官俱守道，归来共闭门。
　　驱车何处去，暮雪满平原。
　　◎卷.41【送姚孙还河中】韦应物
　　上国旅游罢，故园生事微。风尘满路起，行人何处归。
　　留思芳树饮，惜别暮春晖。几日投关郡，河山对掩扉。
　　◎卷.42【始除尚书郎，别善福精舍】韦应物
　　简略非世器，委身同草木。逍遥精舍居，饮酒自为足。
　　累日曾一栉，对书常懒读。社腊会高年，山川恣游瞩。
　　明世方选士，中朝悬美禄。除书忽到门，冠带便拘束。
　　愧忝郎署迹，谬蒙君子录。俯仰垂华缨，飘飖翔轻毂。
　　行将亲爱别，恋此西涧曲。远峰明夕川，夏雨生众绿。
　　迅风飘野路，回首不遑宿。明晨下烟阁，白云在幽谷。
　　◎卷.43【送常侍御却使西蕃】韦应物
　　归奏圣朝行万里，却衔天诏报蕃臣。本是诸生守文墨，
　　今将匹马静烟尘。旅宿关河逢暮雨，春耕亭障识遗民。
　　此去多应收故地，宁辞沙塞往来频。
　　◎卷.44【送郗詹事】韦应物
　　圣朝列群彦，穆穆佐休明。君子独知止，悬车守国程。
　　忠良信旧德，文学播英声。既获天爵美，况将齿位并。
　　书奏蒙省察，命驾乃东征。皇恩赐印绶，归为田里荣。
　　朝野同称叹，园绮郁齐名。长衢轩盖集，饮饯出西京。
　　时属春阳节，草木已含英。洛川当盛宴，斯焉为达生。
　　◎卷.45【送苏评事】韦应物
　　季弟仕谯都，元兄坐兰省。言访始忻忻，念离当耿耿。
　　嵯峨夏云起，迢递山川永。登高望去尘，纷思终难整。
　　◎卷.46【送李侍御益赴幽州幕】韦应物
　　二十挥篇翰，三十穷典坟。辟书五府至，名为四海闻。
　　始从车骑幕，今赴嫖姚军。契阔晚相遇，草戚遽离群。
　　悠悠行子远，眇眇川途分。登高望燕代，日夕生夏云。
　　司徒拥精甲，誓将除国氛。儒生幸持斧，可以佐功勋。
　　无言羽书急，坐阙相思文。
　　◎卷.47【自尚书郎出为滁州刺史（留别朋友兼示诸弟）】韦应物
　　少年不远仕，秉笏东西京。中岁守淮郡，奉命乃征行。
　　素惭省阁姿，况忝符竹荣。效愚方此始，顾私岂获并。
　　徘徊亲交恋，怆悢昆友情。日暮风雪起，我去子还城。
　　登途建隼旟，勒驾望承明。云台焕中天，龙阙郁上征。
　　晨兴奉早朝，玉露沾华缨。一朝从此去，服膺理庶甿。
　　皇恩倘岁月，归服厕群英。
　　◎卷.48【送元锡、杨凌】韦应物
　　荒林翳山郭，积水成秋晦。端居意自违，况别亲与爱。
　　欢筵慊未足，离灯悄已对。还当掩郡阁，伫君方此会。
　　◎卷.49【送杨氏女】韦应物
　　永日方戚戚，出门复悠悠。女子今有行，大江溯轻舟。
　　尔辈况无恃，抚念益慈柔。幼为长所育，两别泣不休。
　　对此结中肠，义往难复留。自小阙内训，事姑贻我忧。
　　赖兹托令门，仁恤庶无尤。贫俭诚所尚，资从岂待周。
　　孝恭遵妇道，容止顺其猷。别离在今晨，见尔当何秋。
　　居闲始自遣，临感忽难收。归来视幼女，零泪缘缨流。
　　◎卷.50【送中弟（一作送崔肃懿）】韦应物
　　秋风入疏户，离人起晨朝。山郡多风雨，西楼更萧条。
　　嗟予淮海老，送子关河遥。同来不同去，沉忧宁复消。
　　◎卷.51【寄别李儋】韦应物
　　首戴惠文冠，心有决胜筹。翩翩四五骑，结束向并州。
　　名在相公幕，丘山恩未酬。妻子不及顾，亲友安得留。
　　宿昔同文翰，交分共绸缪。忽枉别离札，涕泪一交流。
　　远郡卧残疾，凉气满西楼。想子临长路，时当淮海秋。
　　◎卷.52【送仓部萧员外院长存】韦应物
　　襆被蹉跎老江国，情人邂逅此相逢。
　　不随鸳鹭朝天去，遥想蓬莱台阁重。
　　◎卷.53【送王校书】韦应物
　　同宿高斋换时节，共看移石复栽杉。
　　送君江浦已惆怅，更上西楼看远帆。
　　◎卷.54【送丘员外还山】韦应物
　　长栖白云表，暂访高斋宿。还辞郡邑喧，归泛松江渌。
　　结茅隐苍岭，伐薪响深谷。同是山中人，不知往来躅。
　　灵芝非庭草，辽鹤委池鹜。终当署里门，一表高阳族。
　　◎卷.55【重送丘二十二还临平山居】韦应物
　　岁中始再觏，方来又解携。才留野艇语，已忆故山栖。
　　幽涧人夜汲，深林鸟长啼。还持郡斋酒，慰子霜露凄。
　　◎卷.56【送郑端公弟移院常州】韦应物
　　时瞻宪臣重，礼为内兄全。公程傥见责，私爱信不愆。
　　况昔陪朝列，今兹俱海壖。清觞方对酌，天书忽告迁。
　　岂徒咫尺地，使我心思绵。应当自此始，归拜云台前。
　　◎卷.57【送房杭州（孺复）】韦应物
　　专城未四十，暂谪岂蹉跎。风雨吴门夜，恻怆别情多。
　　◎卷.58【送陆侍御还越】韦应物
　　居藩久不乐，遇子聊一欣。英声颇籍甚，交辟乃时珍。
　　绣衣过旧里，骢马辉四邻。敬恭尊郡守，笺简具州民。
　　谬忝诚所愧，思怀方见申。置榻宿清夜，加笾宴良辰。
　　遵途还盛府，行舫绕长津。自有贤方伯，得此文翰宾。
　　◎卷.59【听江笛送陆侍御（同丘员外赋题）】韦应物
　　远听江上笛，临觞一送君。还愁独宿夜，更向郡斋闻。
　　◎卷.60【送丘员外归山居】韦应物
　　郡阁始嘉宴，青山忆旧居。为君量革履，且愿住蓝舆。
　　◎卷.61【送崔叔清游越】韦应物
　　忘兹适越意，爱我郡斋幽。野情岂好谒，诗兴一相留。
　　远水带寒树，阊门望去舟。方伯怜文士，无为成滞游。
　　◎卷.62【送云阳邹儒立少府侍奉还京师】韦应物
　　建中即藩守，天宝为侍臣。历观两都士，多阅诸侯人。
　　邹生乃后来，英俊亦罕伦。为文颇瑰丽，禀度自贞醇。
　　甲科推令名，延阁播芳尘。再命趋王畿，请告奉慈亲。
　　一钟信荣禄，可以展欢欣。昆弟俱时秀，长衢当自伸。
　　聊从郡阁暇，美此时景新。方将极娱宴，已复及离晨。
　　省署惭再入，江海绵十春。今日阊门路，握手子归秦。
　　◎卷.63【送豆卢策秀才】韦应物
　　岁交冰未泮，地卑海气昏。子有京师游，始发吴阊门。
　　新黄含远林，微绿生陈根。诗人感时节，行道当忧烦。
　　古来濩落者，俱不事田园。文如金石韵，岂乏知音言。
　　方辞郡斋榻，为酌离亭樽。无为倦羁旅，一去高飞翻。
　　◎卷.64【送王卿】韦应物
　　别酌春林啼鸟稀，双旌背日晚风吹。
　　却忆回来花已尽，东郊立马望城池。
　　◎卷.65【送刘评事】韦应物
　　声华满京洛，藻翰发阳春。未遂鹓鸿举，尚为江海宾。
　　吴中高宴罢，西上一游秦。已想函关道，游子冒风尘。
　　笼禽羡归翼，远守怀交亲。况复岁云暮，凛凛冰霜辰。
　　旭霁开郡阁，宠饯集文人。洞庭摘朱实，松江献白鳞。
　　丈夫岂恨别，一酌且欢忻。
　　◎卷.66【送雷监赴阙庭】韦应物
　　才大无不备，出入为时须。雄藩精理行，秘府擢文儒。
　　诏书忽已至，焉得久踟蹰。方舟趁朝谒，观者盈路衢。
　　广筵列众宾，送爵无停迂。攀饯诚怆恨，贺荣且欢娱。
　　长陪柏梁宴，日向丹墀趋。时方重右职，蹉跎独海隅。
　　◎卷.67【送秦系赴润州】韦应物
　　近作新婚镊白髯，长怀旧卷映蓝衫。
　　更欲携君虎丘寺，不知方伯望征帆。
　　◎卷.68【送孙徵赴云中】韦应物
　　黄骢少年舞双戟，目视旁人皆辟易。百战曾夸陇上儿，
　　一身复作云中客。寒风动地气苍芒，横吹先悲出塞长。
　　敲石军中传夜火，斧冰河畔汲朝浆。前锋直指阴山外，
　　虏骑纷纷翦应碎。匈奴破尽看君归，金印酬功如斗大。


第一百九十卷
　　◎卷.1【期卢嵩，枉书称日暮无马不赴，以诗答】韦应物
　　佳期不可失，终愿枉衡门。南陌人犹度，西林日未昏。
　　庭前空倚杖，花里独留樽。莫道无来驾，知君有短辕。
　　◎卷.2【任洛阳丞，答前长安田少府问】韦应物
　　相逢且对酒，相问欲何如。数岁犹卑吏，家人笑著书。
　　告归应未得，荣宦又知疏。日日生春草，空令忆旧居。
　　◎卷.3【假中枉卢二十二书亦称卧疾兼讶李二久不访问…戏李二】韦应物
　　微官何事劳趋走，服药闲眠养不才。花里棋盘憎鸟污，
　　枕边书卷讶风开。故人问讯缘同病，芳月相思阻一杯。
　　应笑王戎成俗物，遥持麈尾独徘徊。
　　◎卷.4【酬卢嵩秋夜见寄五韵】韦应物
　　乔木生夜凉，月华满前墀。去君咫尺地，劳君千里思。
　　素秉栖遁志，况贻招隐诗。坐见林木荣，愿赴沧洲期。
　　何能待岁晏，携手当此时。
　　◎卷.5【酬郑户曹骊山感怀】韦应物
　　苍山何郁盘，飞阁凌上清。先帝昔好道，下元朝百灵。
　　白云已萧条，麋鹿但纵横。泉水今尚暖，旧林亦青青。
　　我念绮襦岁，扈从当太平。小臣职前驱，驰道出灞亭。
　　翻翻日月旗，殷殷鼙鼓声。万马自腾骧，八骏按辔行。
　　日出烟峤绿，氛氲丽层甍。登临起遐想，沐浴欢圣情。
　　朝燕咏无事，时丰贺国祯。日和弦管音，下使万室听。
　　海内凑朝贡，贤愚共欢荣。合沓车马喧，西闻长安城。
　　事往世如寄，感深迹所经。申章报兰藻，一望双涕零。
　　◎卷.6【答李浣三首】韦应物
　　孤客逢春暮，缄情寄旧游。海隅人使远，书到洛阳秋。
　　马卿犹有壁，渔父自无家。想子今何处，扁舟隐荻花。
　　林中观易罢，溪上对鸥闲。楚俗饶辞客，何人最往还。
　　◎卷.7【酬柳郎中春日归扬州南郭见别之作】韦应物
　　广陵三月花正开，花里逢君醉一回。
　　南北相过殊不远，暮潮从去早潮来。
　　◎卷.8【酬豆卢仓曹题库壁见示】韦应物
　　掾局劳才子，新诗动洛川。运筹知决胜，聚米似论边。
　　宴罢常分骑，晨趋又比肩。莫嗟年鬓改，郎署定推先。
　　◎卷.9【酬李儋】韦应物
　　开门临广陌，旭旦车驾喧。不见同心友，徘徊忧且烦。
　　都城二十里，居在艮与坤。人生所各务，乖阔累朝昏。
　　湛湛樽中酒，青青芳树园。缄情未及发，先此枉玙璠。
　　迈世超高躅，寻流得真源。明当策疲马，与子同笑言。
　　◎卷.10【酬元伟过洛阳夜燕】韦应物
　　三载寄关东，所欢皆远违。思怀方耿耿，忽得观容辉。
　　亲燕在良夜，欢携辟中闱。问我犹杜门，不能奋高飞。
　　明灯照四隅，炎炭正可依。清觞虽云酌，所愧乏珍肥。
　　晨装复当行，寥落星已稀。何以慰心曲，伫子西还归。
　　◎卷.11【酬韩质舟行阻冻】韦应物
　　晨坐枉嘉藻，持此慰寝兴。中获辛苦奏，长河结阴冰。
　　皓曜群玉发，凄清孤景凝。至柔反成坚，造化安可恒。
　　方舟未得行，凿饮空兢兢。寒苦弥时节，待泮岂所能。
　　何必涉广川，荒衢且升腾。殷勤宣中意，庶用达吾朋。
　　◎卷.12【李博士弟以余罢官居同德精舍共有伊陆名山…聊以为答】韦应物
　　初夏息众缘，双林对禅客。枉兹芳兰藻，促我幽人策。
　　冥搜企前哲，逸句陈往迹。仿佛陆浑南，迢递千峰碧。
　　从来迟高驾，自顾无物役。山水心所娱，如何更朝夕。
　　晨兴涉清洛，访子高阳宅。莫言往来疏，驽马知阡陌。
　　◎卷.13【寄酬李博士永宁主簿叔厅见待】韦应物
　　解鞍先几日，款曲见新诗。定向公堂醉，遥怜独去时。
　　叶沾寒雨落，钟度远山迟。晨策已云整，当同林下期。
　　◎卷.14【答令狐士曹、独孤兵曹联骑暮归望山见寄】韦应物
　　共爱青山住近南，行牵吏役背双骖。
　　枉书独宿对流水，遥羡归时满夕岚。
　　◎卷.15【答李博士】韦应物
　　休沐去人远，高斋出林杪。晴山多碧峰，颢气疑秋晓。
　　端居喜良友，枉使千里路。缄书当夏时，开缄时已度。
　　檐雏已飖飏，荷露方萧飒。梦远竹窗幽，行稀兰径合。
　　旧居共南北，往来只如昨。问君今为谁，日夕度清洛。
　　◎卷.16【答刘西曹（时为京兆功曹）】韦应物
　　公馆夜云寂，微凉群树秋。西曹得时彦，华月共淹留。
　　长啸举清觞，志气谁与俦。千龄事虽邈，俯念忽已周。
　　篇翰如云兴，京洛颇优游。诠文不独古，理妙即同流。
　　浅劣见推许，恐为识者尤。空惭文璧赠，日夕不能酬。
　　◎卷.17【答贡士黎逢（时任京兆功曹）】韦应物
　　茂等方上达，诸生安可希。栖神澹物表，涣汗布令词。
　　如彼昆山玉，本自有光辉。鄙人徒区区，称叹亦何为。
　　弥月旷不接，公门但驱驰。兰章忽有赠，持用慰所思。
　　不见心尚密，况当相见时。
　　◎卷.18【答韩库部（协）】韦应物
　　良玉表贞度，丽藻颇为工。名列金闺籍，心与素士同。
　　日晏下朝来，车马自生风。清宵有佳兴，皓月直南宫。
　　矫翮方上征，顾我邈忡忡。岂不愿攀举，执事府庭中。
　　智乖时亦蹇，才大命有通。还当以道推，解组守蒿蓬。
　　◎卷.19【答崔主簿倬】韦应物
　　朗月分林霭，遥管动离声。故欢良已阻，空宇澹无情。
　　窈窕云雁没，苍茫河汉横。兰章不可答，冲襟徒自盈。
　　◎卷.20【答徐秀才】韦应物
　　铅钝谢贞器，时秀猥见称。岂如白玉仙，方与紫霞升。
　　清诗舞艳雪，孤抱莹玄冰。一枝非所贵，怀书思武陵。
　　◎卷.21【答东林道士】韦应物
　　紫阁西边第几峰，茅斋夜雪虎行踪。
　　遥看黛色知何处，欲出山门寻暮钟。
　　◎卷.22【答长宁令杨辙】韦应物
　　皓月升林表，公堂满清辉。嘉宾自远至，觞饮夜何其。
　　宰邑视京县，归来无寸资。瑰文溢众宝，雅正得吾师。
　　广川含澄澜，茂树擢华滋。短才何足数，枉赠愧妍词。
　　欢盼良见属，素怀亦已披。何意云栖翰，不嫌蓬艾卑。
　　但恐河汉没，回车首路岐。
　　◎卷.23【答冯鲁秀才】韦应物
　　晨坐枉琼藻，知子返中林。澹然山景晏，泉谷响幽禽。
　　仿佛谢尘迹，逍遥舒道心。顾我腰间绶，端为华发侵。
　　簿书劳应对，篇翰旷不寻。薄田失锄耨，生苗安可任。
　　徒令惭所问，想望东山岑。
　　◎卷.24【答崔主簿问，兼简温上人】韦应物
　　缘情生众累，晚悟依道流。诸境一已寂，了将身世浮。
　　闲居澹无味，忽复四时周。靡靡芳草积，稍稍新篁抽。
　　即此抱馀素，块然诚寡俦。自适一忻意，愧蒙君子忧。
　　◎卷.25【清都观答幼遐】韦应物
　　逍遥仙家子，日夕朝玉皇。兴高清露没，渴饮琼华浆。
　　解组一来款，披衣拂天香。粲然顾我笑，绿简发新章。
　　泠泠如玉音，馥馥若兰芳。浩意坐盈此，月华殊未央。
　　却念喧哗日，何由得清凉。疏松抗高殿，密竹阴长廊。
　　荣名等粪土，携手随风翔。
　　◎卷.26【善福精舍答韩司录清都观会宴见忆】韦应物
　　弱志厌众纷，抱素寄精庐。皦皦仰时彦，闷闷独为愚。
　　之子亦辞秩，高踪罢驰驱。忽因西飞禽，赠我以琼琚。
　　始表仙都集，复言欢乐殊。人生各有因，契阔不获俱。
　　一来田野中，日与人事疏。水木澄秋景，逍遥清赏馀。
　　枉驾怀前诺，引领岂斯须。无为便高翔，邈矣不可迂。
　　◎卷.27【答长安丞裴说】韦应物
　　出身忝时士，于世本无机。爰以林壑趣，遂成顽钝姿。
　　临流意已凄，采菊露未稀。举头见秋山，万事都若遗。
　　独践幽人踪，邈将亲友违。髦士佐京邑，怀念枉贞词。
　　久雨积幽抱，清樽宴良知。从容操剧务，文翰方见推。
　　安能戢羽翼，顾此林栖时。
　　◎卷.28【奉酬处士叔见示】韦应物
　　挂缨守贫贱，积雪卧郊园。叔父亲降趾，壶觞携到门。
　　高斋乐宴罢，清夜道心存。即此同疏氏，可以一忘言。
　　◎卷.29【答库部韩郎中】韦应物
　　高士不羁世，颇将荣辱齐。适委华冕去，欲还幽林栖。
　　虽怀承明恋，忻与物累暌。逍遥观运流，谁复识端倪。
　　而我岂高致，偃息平门西。愚者世所遗，沮溺共耕犁。
　　风雪积深夜，园田掩荒蹊。幸蒙相思札，款曲期见携。
　　◎卷.30【答畅校书当】韦应物
　　偶然弃官去，投迹在田中。日出照茅屋，园林养愚蒙。
　　虽云无一资，樽酌会不空。且忻百谷成，仰叹造化功。
　　出入与民伍，作事靡不同。时伐南涧竹，夜还沣水东。
　　贫蹇自成退，岂为高人踪。览君金玉篇，彩色发我容。
　　日月欲为报，方春已徂冬。
　　◎卷.31【答崔都水】韦应物
　　深夜竹亭雪，孤灯案上书。不遇无为化，谁复得闲居。
　　◎卷.32【酬令狐司录善福精舍见赠】韦应物
　　野寺望山雪，空斋对竹林。我以养愚地，生君道者心。
　　◎卷.33【沣上精舍答赵氏外生伉】韦应物
　　远迹出尘表，寓身双树林。如何小子伉，亦有超世心。
　　担书从我游，携手广川阴。云开夏郊绿，景晏青山沉。
　　对榻遇清夜，献诗合雅音。所推苟礼数，于性道岂深。
　　隐拙在冲默，经世昧古今。无为率尔言，可以致华簪。
　　◎卷.34【答赵氏生伉】韦应物
　　暂与云林别，忽陪鸳鹭翔。看山不得去，知尔独相望。
　　◎卷.35【答端】韦应物
　　郊园夏雨歇，闲院绿阴生。职事方无效，幽赏独违情。
　　物色坐如见，离抱怅多盈。况感夕凉气，闻此乱蝉鸣。
　　◎卷.36【答史馆张学士段柳庶子学士集贤院看花见寄兼呈柳学士】韦应物
　　班杨秉文史，对院自为邻。馀香掩阁去，迟日看花频。
　　似雪飘阊阖，从风点近臣。南宫有芳树，不并禁垣春。
　　◎卷.37【答王郎中】韦应物
　　卧阁枉芳藻，览旨怅秋晨。守郡犹羁寓，无以慰嘉宾。
　　野旷归云尽，天清晓露新。池荷凉已至，窗梧落渐频。
　　风物殊京国，邑里但荒榛。赋繁属军兴，政拙愧斯人。
　　髦士久台阁，中路一漂沦。归当列盛朝，岂念卧淮滨。
　　◎卷.38【答崔都水】韦应物
　　亭亭心中人，迢迢居秦关。常缄素札去，适枉华章还。
　　忆在沣郊时，携手望秋山。久嫌官府劳，初喜罢秩闲。
　　终年不事业，寝食长慵顽。不知为时来，名籍挂郎间。
　　摄衣辞田里，华簪耀颓颜。卜居又依仁，日夕正追攀。
　　牧人本无术，命至苟复迁。离念积岁序，归途眇山川。
　　郡斋有佳月，园林含清泉。同心不在宴，樽酒徒盈前。
　　览君陈迹游，词意俱凄妍。忽忽已终日，将酬不能宣。
　　氓税况重叠，公门极熬煎。责逋甘首免，岁晏当归田。
　　勿厌守穷辙，慎为名所牵。
　　◎卷.39【答王卿送别】韦应物
　　去马嘶春草，归人立夕阳。元知数日别，要使两情伤。
　　◎卷.40【答裴丞说归京所献】韦应物
　　执事颇勤久，行去亦伤乖。家贫无僮仆，吏卒升寝斋。
　　衣服藏内箧，药草曝前阶。谁复知次第，濩落且安排。
　　还期在岁晏，何以慰吾怀。
　　◎卷.41【答裴处士】韦应物
　　遗民爱精舍，乘犊入青山。来署高阳里，不遇白衣还。
　　礼贤方化俗，闻风自款关。况子逸群士，栖息蓬蒿间。
　　◎卷.42【答杨奉礼】韦应物
　　多病守山郡，自得接嘉宾。不见三四日，旷若十馀旬。
　　临觞独无味，对榻已生尘。一咏舟中作，洒雪忽惊新。
　　烟波见栖旅，景物具昭陈。秋塘唯落叶，野寺不逢人。
　　白事廷吏简，闲居文墨亲。高天池阁静，寒菊霜露频。
　　应当整孤棹，归来展殷勤。
　　◎卷.43【答端】韦应物
　　坐忆故园人已老，宁知远郡雁还来。
　　长瞻西北是归路，独上城楼日几回。
　　◎卷.44【答僴奴、重阳二甥（僴奴赵氏甥伉，重阳崔氏甥播）】韦应物
　　弃职曾守拙，玩幽遂忘喧。山涧依硗瘠，竹树荫清源。
　　贫居烟火湿，岁熟梨枣繁。风雨飘茅屋，蒿草没瓜园。
　　群属相欢悦，不觉过朝昏。有时看禾黍，落日上秋原。
　　饮酒任真性，挥笔肆狂言。一朝忝兰省，三载居远藩。
　　复与诸弟子，篇翰每相敦。西园休习射，南池对芳樽。
　　山药经雨碧，海榴凌霜翻。念尔不同此，怅然复一论。
　　重阳守故家，僴子旅湘沅。俱有缄中藻，恻恻动离魂。
　　不知何日见，衣上泪空存。
　　◎卷.45【答重阳】韦应物
　　省札陈往事，怆忆数年中。一身朝北阙，家累守田农。
　　望山亦临水，暇日每来同。性情一疏散，园林多清风。
　　忽复隔淮海，梦想在沣东。病来经时节，起见秋塘空。
　　城郭连榛岭，鸟雀噪沟丛。坐使惊霜鬓，撩乱已如蓬。
　　◎卷.46【酬刘侍郎使君（刘太真）】韦应物
　　琼树凌霜雪，葱茜如芳春。英贤虽出守，本自玉阶人。
　　宿昔陪郎署，出入仰清尘。孰云俱列郡，比德岂为邻。
　　风雨飘海气，清凉悦心神。重门深夏昼，赋诗延众宾。
　　方以岁月旧，每蒙君子亲。继作郡斋什，远赠荆山珍。
　　高闲庶务理，游眺景物新。朋友亦远集，燕酌在佳辰。
　　始唱已惭拙，将酬益难伸。濡毫意黾勉，一用写悁勤。
　　◎卷.47【答令狐侍郎（令狐峘）】韦应物
　　一凶乃一吉，一是复一非。孰能逃斯理，亮在识其微。
　　三黜故无愠，高贤当庶几。但以亲交恋，音容邈难希。
　　况昔别离久，俱忻藩守归。朝宴方陪厕，山川又乖违。
　　吴门冒海雾，峡路凌连矶。同会在京国，相望涕沾衣。
　　明时重英才，当复列彤闱。白玉虽尘垢，拂拭还光辉。
　　◎卷.48【酬张协律】韦应物
　　昔人鬻舂地，今人复一贤。属余藩守日，方君卧病年。
　　丽思阻文宴，芳踪阙宾筵。经时岂不怀，欲往事屡牵。
　　公府适烦倦，开缄莹新篇。非将握中宝，何以比其妍。
　　感兹栖寓词，想复痾瘵缠。空宇风霜交，幽居情思绵。
　　当以贫非病，孰云白未玄。邑中有其人，憔悴即我愆。
　　由来牧守重，英俊得荐延。匪人等鸿毛，斯道何由宣。
　　遭时无早晚，蕴器俟良缘。观文心未衰，勿药疾当痊。
　　晨期简牍罢，驰慰子忡然。
　　◎卷.49【答秦十四校书（秦系）】韦应物
　　知掩山扉三十秋，鱼须翠碧弃床头。
　　莫道谢公方在郡，五言今日为君休。
　　◎卷.50【答宾】韦应物
　　斜月才鉴帷，凝霜偏冷枕。持情须耿耿，故作单床寝。
　　◎卷.51【答郑骑曹青橘绝句（一作故人重九日求橘书中戏赠）】韦应物
　　怜君卧病思新橘，试摘犹酸亦未黄。
　　书后欲题三百颗，洞庭须待满林霜。
　　◎卷.52【奉和圣制重阳日赐宴】韦应物
　　圣心忧万国，端居在穆清。玄功致海晏，锡宴表文明。
　　恩属重阳节，雨应此时晴。寒菊生池苑，高树出宫城。
　　捧藻千官处，垂戒百王程。复睹开元日，臣愚献颂声。
　　◎卷.53【和吴舍人早春归沐西亭言志】韦应物
　　晓漏戒中禁，清香肃朝衣。一门双掌诰，伯侍仲言归。
　　亭高性情旷，职密交游稀。赋诗乐无事，解带偃南扉。
　　阳春美时泽，旭霁望山晖。幽禽响未转，东原绿犹微。
　　名虽列仙爵，心已遣尘机。即事同岩隐，圣渥良难违。
　　◎卷.54【奉和张大夫戏示青山郎】韦应物
　　天生逸世姿，竹马不曾骑。览卷冰将释，援毫露欲垂。
　　金貂传几叶，玉树长新枝。荣禄何妨早，甘罗亦小儿。
　　◎卷.55【答河南李士巽题香山寺】韦应物
　　洛都游宦日，少年携手行。投杯起芳席，总辔振华缨。
　　关塞有佳气，岩开伊水清。攀林憩佛寺，登高望都城。
　　蹉跎二十载，世务各所营。兹赏长在梦，故人安得并。
　　前岁守九江，恩诏赴咸京。因途再登历，山河属晴明。
　　寂寞僧侣少，苍茫林木成。墙宇或崩剥，不见旧题名。
　　旧游况存殁，独此泪交横。交横谁与同，书壁贻友生。
　　今兹守吴郡，绵思方未平。子复经陈迹，一感我深情。
　　远蒙恻怆篇，中有金玉声。反覆终难答，金玉尚为轻。
　　◎卷.56【答故人见谕】韦应物
　　素寡名利心，自非周圆器。徒以岁月资，屡蒙藩条寄。
　　时风重书札，物情敦货遗。机杼十缣单，慵疏百函愧。
　　常负交亲责，且为一官累。况本濩落人，归无置锥地。
　　省己已知非，枉书见深致。虽欲效区区，何由枉其志。
　　◎卷.57【酬阎员外陟】韦应物
　　寒夜阻良觌，丛竹想幽居。虎符予已误，金丹子何如。
　　宴集观农暇，笙歌听讼馀。虽蒙一言教，自愧道情疏。
　　◎卷.58【酬秦征君、徐少府春日见寄】韦应物
　　终日愧无政，与君聊散襟。城根山半腹，亭影水中心。
　　朗咏竹窗静，野情花径深。那能有馀兴，不作剡溪寻。
　　◎卷.59【冬夜宿司空曙野居，因寄酬赠】韦应物
　　南北与山邻，蓬庵庇一身。繁霜疑有雪，荒草似无人。
　　遂性在耕稼，所交唯贱贫。何掾张椽傲，每重德璋亲。
　　◎卷.60【长安遇冯著】韦应物
　　客从东方来，衣上灞陵雨。问客何为来，采山因买斧。
　　冥冥花正开，飏飏燕新乳。昨别今已春，鬓丝生几缕。
　　◎卷.61【将发楚州经宝应县访李二忽于州馆相遇月夜书事…李宝应】韦应物
　　孤舟欲夜发，只为访情人。此地忽相遇，留连意更新。
　　停杯嗟别久，对月言家贫。一问临邛令，如何待上宾。
　　◎卷.62【广陵遇孟九云卿】韦应物
　　雄藩本帝都，游士多俊贤。夹河树郁郁，华馆千里连。
　　新知虽满堂，中意颇未宣。忽逢翰林友，欢乐斗酒前。
　　高文激颓波，四海靡不传。西施且一笑，众女安得妍。
　　明月满淮海，哀鸿逝长天。所念京国远，我来君欲还。
　　◎卷.63【淮上遇洛阳李主簿】韦应物
　　结茅临古渡，卧见长淮流。窗里人将老，门前树已秋。
　　寒山独过雁，暮雨远来舟。日夕逢归客，那能忘旧游。
　　◎卷.64【路逢崔、元二侍御避马见招，以诗见赠】韦应物
　　一台称二妙，归路望行尘。俱是攀龙客，空为避马人。
　　见招翻跼蹐，相问良殷勤。日日吟趋府，弹冠岂有因。
　　◎卷.65【逢杨开府】韦应物
　　少事武皇帝，无赖恃恩私。身作里中横，家藏亡命儿。
　　朝持樗蒲局，暮窃东邻姬。司隶不敢捕，立在白玉墀。
　　骊山风雪夜，长杨羽猎时。一字都不识，饮酒肆顽痴。
　　武皇升仙去，憔悴被人欺。读书事已晚，把笔学题诗。
　　两府始收迹，南宫谬见推。非才果不容，出守抚茕嫠。
　　忽逢杨开府，论旧涕俱垂。坐客何由识，惟有故人知。
　　◎卷.66【休暇日访王侍御不遇】韦应物
　　九日驱驰一日闲，寻君不遇又空还。
　　怪来诗思清人骨，门对寒流雪满山。
　　◎卷.67【因省风俗，访道士侄不见，题壁】韦应物
　　去年涧水今亦流，去年杏花今又拆。
　　山人归来问是谁，还是去年行春客。


第一百九十一卷
　　◎卷.1【有所思】韦应物
　　借问堤上柳，青青为谁春。空游昨日地，不见昨日人。
　　缭绕万家井，往来车马尘。莫道无相识，要非心所亲。
　　◎卷.2【暮相思】韦应物
　　朝出自不还，暮归花尽发。岂无终日会，惜此花间月。
　　空馆忽相思，微钟坐来歇。
　　◎卷.3【夏夜忆卢嵩】韦应物
　　霭霭高馆暮，开轩涤烦襟。不知湘雨来，潇洒在幽林。
　　炎月得凉夜，芳樽谁与斟。故人南北居，累月间徽音。
　　人生无闲日，欢会当在今。反侧候天旦，层城苦沉沉。
　　◎卷.4【春思】韦应物
　　野花如雪绕江城，坐见年芳忆帝京。
　　阊阖晓开凝碧树，曾陪鸳鹭听流莺。
　　◎卷.5【春中忆元二】韦应物
　　雨歇万井春，柔条已含绿。徘徊洛阳陌，惆怅杜陵曲。
　　游丝正高下，啼鸟还断续。有酒今不同，思君莹如玉。
　　◎卷.6【怀素友子西】韦应物
　　广陌并游骑，公堂接华襟。方欢遽见别，永日独沉吟。
　　阶暝流暗驶，气疏露已侵。层城湛深夜，片月生幽林。
　　往款良未遂，来觌旷无音。恒当清觞宴，思子玉山岑。
　　耿耿何以写，密言空委心。
　　◎卷.7【对韩少尹所赠砚有怀】韦应物
　　故人谪遐远，留砚宠斯文。白水浮香墨，清池满夏云。
　　念离心已永，感物思徒纷。未有桂阳使，裁书一报君。
　　◎卷.8【月晦忆去年与亲友曲水游宴】韦应物
　　晦赏念前岁，京国结良俦。骑出宣平里，饮对曲池流。
　　今朝隔天末，空园伤独游。雨歇林光变，塘绿鸟声幽。
　　凋氓积逋税，华鬓集新秋。谁言恋虎符，终当还旧丘。
　　◎卷.9【清明日忆诸弟】韦应物
　　冷食方多病，开襟一忻然。终令思故郡，烟火满晴川。
　　杏粥犹堪食，榆羹已稍煎。唯恨乖亲燕，坐度此芳年。
　　◎卷.10【池上怀王卿】韦应物
　　幽居捐世事，佳雨散园芳。入门霭已绿，水禽鸣春塘。
　　重云始成夕，忽霁尚残阳。轻舟因风泛，郡阁望苍苍。
　　私燕阻外好，临欢一停觞。兹游无时尽，旭日愿相将。
　　◎卷.11【立夏日忆京师诸弟】韦应物
　　改序念芳辰，烦襟倦日永。夏木已成阴，公门昼恒静。
　　长风始飘阁，叠云才吐岭。坐想离居人，还当惜徂景。
　　◎卷.12【晓至园中忆诸弟、崔都水】韦应物
　　山郭恒悄悄，林月亦娟娟。景清神已澄，事简虑绝牵。
　　秋塘遍衰草，晓露洗红莲。不见心所爱，兹赏岂为妍。
　　◎卷.13【怀琅琊、深标二释子】韦应物
　　白云埋大壑，阴崖滴夜泉。应居西石室，月照山苍然。
　　◎卷.14【雨夜感怀】韦应物
　　微雨洒高林，尘埃自萧散。耿耿心未平，沉沉夜方半。
　　独惊长簟冷，遽觉愁鬓换。谁能当此夕，不有盈襟叹。
　　◎卷.15【云阳馆怀谷口】韦应物
　　清泚阶下流，云自谷口源。念昔白衣士，结庐在石门。
　　道高杳无累，景静得忘言。山夕绿阴满，世移清赏存。
　　吏役岂遑暇，幽怀复朝昏。云泉非所濯，萝月不可援。
　　长往遂真性，暂游恨卑喧。出身既事世，高躅难等论。
　　◎卷.16【忆沣上幽居】韦应物
　　一来当复去，犹此厌樊笼。况我林栖子，朝服坐南宫。
　　唯独问啼鸟，还如沣水东。
　　◎卷.17【重九登滁城楼忆前岁九日归沣上赴崔都水及诸…凄然怀旧】韦应物
　　今日重九宴，去岁在京师。聊回出省步，一赴郊园期。
　　嘉节始云迈，周辰已及兹。秋山满清景，当赏属乖离。
　　凋散民里阔，摧翳众木衰。楼中一长啸，恻怆起凉飔。
　　◎卷.18【始夏南园思旧里】韦应物
　　夏首云物变，雨馀草木繁。池荷初帖水，林花已扫园。
　　萦丛蝶尚乱，依阁鸟犹喧。对此残芳月，忆在汉陵原。
　　◎卷.19【登蒲塘驿沿路见泉谷村墅忽想京师旧居追怀昔年】韦应物
　　青山导骑绕，春风行旆舒。均徭视属城，问疾躬里闾。
　　烟水依泉谷，川陆散樵渔。忽念故园日，复忆骊山居。
　　荏苒斑鬓及，梦寝婚宦初。不觉平生事，咄嗟二纪馀。
　　存殁阔已永，悲多欢自疏。高秩非为美，阑干泪盈裾。
　　◎卷.20【经函谷关】韦应物
　　洪河绝山根，单轨出其侧。万古为要枢，往来何时息。
　　秦皇既恃险，海内被吞食。及嗣同覆颠，咽喉莫能塞。
　　炎灵讵西驾，娄子非经国。徒欲扼诸侯，不知恢至德。
　　圣朝及天宝，豺虎起东北。下沉战死魂，上结穷冤色。
　　古今虽共守，成败良可识。藩屏无俊贤，金汤独何力。
　　驰车一登眺，感慨中自恻。
　　◎卷.21【经武功旧宅】韦应物
　　兹邑昔所游，嘉会常在目。历载俄二九，始往今来复。
　　戚戚居人少，茫茫野田绿。风雨经旧墟，毁垣迷往躅。
　　门临川流驶，树有羁雌宿。多累恒悲往，长年觉时速。
　　欲去中复留，徘徊结心曲。
　　◎卷.22【往云门郊居途经回流作】韦应物
　　兹晨乃休暇，适往田家庐。原谷径途涩，春阳草木敷。
　　才遵板桥曲，复此清涧纡。崩壑方见射，回流忽已舒。
　　明灭泛孤景，杳霭含夕虚。无将为邑志，一酌澄波馀。
　　◎卷.23【乘月过西郊渡】韦应物
　　远山含紫氛，春野霭云暮。值此归时月，留连西涧渡。
　　谬当文墨会，得与群英遇。赏逐乱流翻，心将清景悟。
　　行车俨未转，芳草空盈步。已举候亭火，犹爱村原树。
　　还当守故扃，怅恨秉幽素。
　　◎卷.24【晚归沣川】韦应物
　　凌雾朝阊阖，落日返清川。簪组方暂解，临水一翛然。
　　昆弟忻来集，童稚满眼前。适意在无事，携手望秋田。
　　南岭横爽气，高林绕遥阡。野庐不锄理，翳翳起荒烟。
　　名秩斯逾分，廉退愧不全。已想平门路，晨骑复言旋。
　　◎卷.25【授衣还田里】韦应物
　　公门悬甲令，浣濯遂其私。晨起怀怆恨，野田寒露时。
　　气收天地广，风凄草木衰。山明始重叠，川浅更逶迤。
　　烟火生闾里，禾黍积东菑。终然可乐业，时节一来斯。
　　◎卷.26【夕次盱眙县】韦应物
　　落帆逗淮镇，停舫临孤驿。浩浩风起波，冥冥日沉夕。
　　人归山郭暗，雁下芦洲白。独夜忆秦关，听钟未眠客。
　　◎卷.27【春月观省属城，始憩东西林精舍】韦应物
　　因时省风俗，布惠迨高年。建隼出浔阳，整驾游山川。
　　白云敛晴壑，群峰列遥天。嶔崎石门状，杳霭香炉烟。
　　榛荒屡罥挂，逼侧殆覆颠。方臻释氏庐，时物屡华妍。
　　昙远昔经始，于兹閟幽玄。东西竹林寺，灌注寒涧泉。
　　人事既云泯，岁月复已绵。殿宇馀丹绀，磴阁峭欹悬。
　　佳士亦栖息，善身绝尘缘。今我蒙朝寄，教化敷里鄽。
　　道妙苟为得，出处理无偏。心当同所尚，迹岂辞缠牵。
　　◎卷.28【自蒲塘驿回驾经历山水】韦应物
　　馆宿风雨滞，始晴行盖转。浔阳山水多，草木俱纷衍。
　　崎岖缘碧涧，苍翠践苔藓。高树夹潺湲，崩石横阴巘。
　　野杏依寒拆，馀云冒岚浅。性惬形岂劳，境殊路遗缅。
　　忆昔终南下，佳游亦屡展。时禽下流暮，纷思何由遣。
　　◎卷.29【山行积雨，归途始霁】韦应物
　　揽辔穷登降，阴雨遘二旬。但见白云合，不睹岩中春。
　　急涧岂易揭，峻途良难遵。深林猿声冷，沮洳虎迹新。
　　始霁升阳景，山水阅清晨。杂花积如雾，百卉萋已陈。
　　鸣驺屡骧首，归路自忻忻。
　　◎卷.30【伤逝（此后十九首，尽同德精舍旧居伤怀时所作）】韦应物
　　染白一为黑，焚木尽成灰。念我室中人，逝去亦不回。
　　结发二十载，宾敬如始来。提携属时屯，契阔忧患灾。
　　柔素亮为表，礼章夙所该。仕公不及私，百事委令才。
　　一旦入闺门，四屋满尘埃。斯人既已矣，触物但伤摧。
　　单居移时节，泣涕抚婴孩。知妄谓当遣，临感要难裁。
　　梦想忽如睹，惊起复徘徊。此心良无已，绕屋生蒿莱。
　　◎卷.31【往富平伤怀】韦应物
　　晨起凌严霜，恸哭临素帷。驾言百里途，恻怆复何为。
　　昨者仕公府，属城常载驰。出门无所忧，返室亦熙熙。
　　今者掩筠扉，但闻童稚悲。丈夫须出入，顾尔内无依。
　　衔恨已酸骨，何况苦寒时。单车路萧条，回首长逶迟。
　　飘风忽截野，嘹唳雁起飞。昔时同往路，独往今讵知。
　　◎卷.32【出还】韦应物
　　昔出喜还家，今还独伤意。入室掩无光，衔哀写虚位。
　　凄凄动幽幔，寂寂惊寒吹。幼女复何知，时来庭下戏。
　　咨嗟日复老，错莫身如寄。家人劝我餐，对案空垂泪。
　　◎卷.33【冬夜】韦应物
　　杳杳日云夕，郁结谁为开。单衾自不暖，霜霰已皑皑。
　　晚岁沦夙志，惊鸿感深哀。深哀当何为，桃李忽凋摧。
　　帏帐徒自设，冥寞岂复来。平生虽恩重，迁去托穷埃。
　　抱此女曹恨，顾非高世才。振衣中夜起，河汉尚裴回。
　　◎卷.34【送终】韦应物
　　奄忽逾时节，日月获其良。萧萧车马悲，祖载发中堂。
　　生平同此居，一旦异存亡。斯须亦何益，终复委山冈。
　　行出国南门，南望郁苍苍。日入乃云造，恸哭宿风霜。
　　晨迁俯玄庐，临诀但遑遑。方当永潜翳，仰视白日光。
　　俯仰遽终毕，封树已荒凉。独留不得还，欲去结中肠。
　　童稚知所失，啼号捉我裳。即事犹仓卒，岁月始难忘。
　　◎卷.35【除日】韦应物
　　思怀耿如昨，季月已云暮。忽惊年复新，独恨人成故。
　　冰池始泮绿，梅援还飘素。淑景方转延，朝朝自难度。
　　◎卷.36【对芳树】韦应物
　　迢迢芳园树，列映清池曲。对此伤人心，还如故时绿。
　　风条洒馀霭，露叶承新旭。佳人不再攀，下有往来躅。
　　◎卷.37【月夜】韦应物
　　皓月流春城，华露积芳草。坐念绮窗空，翻伤清景好。
　　清景终若斯，伤多人自老。
　　◎卷.38【叹杨花】韦应物
　　空蒙不自定，况值暄风度。旧赏逐流年，新愁忽盈素。
　　才萦下苑曲，稍满东城路。人意有悲欢，时芳独如故。
　　◎卷.39【过昭国里故第】韦应物
　　不复见故人，一来过故宅。物变知景暄，心伤觉时寂。
　　池荒野筠合，庭绿幽草积。风散花意谢，鸟还山光夕。
　　宿昔方同赏，讵知今念昔。缄室在东厢，遗器不忍觌。
　　柔翰全分意，芳巾尚染泽。残工委筐箧，馀素经刀尺。
　　收此还我家，将还复愁惕。永绝携手欢，空存旧行迹。
　　冥冥独无语，杳杳将何适。唯思今古同，时缓伤与戚。
　　◎卷.40【夏日】韦应物
　　已谓心苦伤，如何日方永。无人不昼寝，独坐山中静。
　　悟澹将遣虑，学空庶遗境。积俗易为侵，愁来复难整。
　　◎卷.41【端居感怀】韦应物
　　沈沈积素抱，婉婉属之子。永日独无言，忽惊振衣起。
　　方如在帏室，复悟永终已。稚子伤恩绝，盛时若流水。
　　暄凉同寡趣，朗晦俱无理。寂性常喻人，滞情今在己。
　　空房欲云暮，巢燕亦来止。夏木遽成阴，绿苔谁复履。
　　感至竟何方，幽独长如此。
　　◎卷.42【悲纨扇】韦应物
　　非关秋节至，讵是恩情改。掩嚬人已无，委箧凉空在。
　　何言永不发，暗使销光彩。
　　◎卷.43【闲斋对雨】韦应物
　　幽独自盈抱，阴淡亦连朝。空斋对高树，疏雨共萧条。
　　巢燕翻泥湿，蕙花依砌消。端居念往事，倏忽苦惊飙。
　　◎卷.44【林园晚霁】韦应物
　　雨歇见青山，落日照林园。山多烟鸟乱，林清风景翻。
　　提携唯子弟，萧散在琴言。同游不同意，耿耿独伤魂。
　　寂寞钟已尽，如何还入门。
　　◎卷.45【秋夜二首】韦应物
　　庭树转萧萧，阴虫还戚戚。独向高斋眠，夜闻寒雨滴。
　　微风时动牖，残灯尚留壁。惆怅平生怀，偏来委今夕。
　　霜露已凄凄，星汉复昭回。朔风中夜起，惊鸿千里来。
　　萧条凉叶下，寂寞清砧哀。岁晏仰空宇，心事若寒灰。
　　◎卷.46【感梦】韦应物
　　岁月转芜漫，形影长寂寥。仿佛觏微梦，感叹起中宵。
　　绵思霭流月，惊魂飒回飙。谁念兹夕永，坐令颜鬓凋。
　　◎卷.47【同德精舍旧居伤怀】韦应物
　　洛京十载别，东林访旧扉。山河不可望，存没意多违。
　　时迁迹尚在，同去独来归。还见窗中鸽，日暮绕庭飞。
　　◎卷.48【悲故交】韦应物
　　白璧众求瑕，素丝易成污。万里颠沛还，高堂已长暮。
　　积愤方盈抱，缠哀忽逾度。念子从此终，黄泉竟谁诉。
　　一为时事感，岂独平生故。唯见荒丘原，野草涂朝露。
　　◎卷.49【张彭州前与缑氏冯少府各惠寄一篇多故未答…兼远简冯生】韦应物
　　君昔掌文翰，西垣复石渠。朱衣乘白马，辉光照里闾。
　　余时忝南省，接宴愧空虚。一别守兹郡，蹉跎岁再除。
　　长怀关河表，永日简牍馀。郡中有方塘，凉阁对红蕖。
　　金玉蒙远贶，篇咏见吹嘘。未答平生意，已没九原居。
　　秋风吹寝门，长恸涕涟如。覆视缄中字，奄为昔人书。
　　发鬓已云白，交友日凋疏。冯生远同恨，憔悴在田庐。
　　◎卷.50【东林精舍见故殿中郑侍御题诗追旧书情涕泗横集…冯少府】韦应物
　　仲月景气佳，东林一登历。中有故人诗，凄凉在高壁。
　　精思长悬世，音容已归寂。墨泽传洒馀，磨灭亲翰迹。
　　平生忽如梦，百事皆成昔。结骑京华年，挥文箧笥积。
　　朝廷重英彦，时辈分圭璧。永谢柏梁陪，独阙金门籍。
　　方婴存殁感，岂暇林泉适。雨馀山景寒，风散花光夕。
　　新知虽满堂，故情谁能觌。唯当同时友，缄寄空凄戚。
　　◎卷.51【同李二过亡友郑子故第（李与之故，非予所识）】韦应物
　　客车名未灭，没世恨应长。斜月知何照，幽林判自芳。
　　故人惊逝水，寒雀噪空墙。不是平生旧，遗踪要可伤。
　　◎卷.52【话旧（亭中对兄姊话兰陵崇贤怀真已来故事，泫然而作）】韦应物
　　存亡三十载，事过悉成空。不惜沾衣泪，并话一宵中。
　　◎卷.53【至开化里寿春公故宅】韦应物
　　宁知府中吏，故宅一徘徊。历阶存往敬，瞻位泣馀哀。
　　废井没荒草，阴牖生绿苔。门前车马散，非复昔时来。
　　◎卷.54【睢阳感怀】韦应物
　　豺虎犯天纲，升平无内备。长驱阴山卒，略践三河地。
　　张侯本忠烈，济世有深智。坚壁梁宋间，远筹吴楚利。
　　穷年方绝输，邻援皆携贰。使者哭其庭，救兵终不至。
　　重围虽可越，藩翰谅难弃。饥喉待危巢，悬命中路坠。
　　甘从锋刃毙，莫夺坚贞志。宿将降贼庭，儒生独全义。
　　空城唯白骨，同往无贱贵。哀哉岂独今，千载当歔欷。
　　◎卷.55【广德中洛阳作】韦应物
　　生长太平日，不知太平欢。今还洛阳中，感此方苦酸。
　　饮药本攻病，毒肠翻自残。王师涉河洛，玉石俱不完。
　　时节屡迁斥，山河长郁盘。萧条孤烟绝，日入空城寒。
　　蹇劣乏高步，缉遗守微官。西怀咸阳道，踯躅心不安。
　　◎卷.56【阊门怀古】韦应物
　　独鸟下高树，遥知吴苑园。凄凉千古事，日暮倚阊门。
　　◎卷.57【感事】韦应物
　　霜雪皎素丝，何意坠墨池。青苍犹可濯，黑色不可移。
　　女工再三叹，委弃当此时。岁寒虽无褐，机杼谁肯施。
　　◎卷.58【感镜】韦应物
　　铸镜广陵市，菱花匣中发。夙昔尝许人，镜成人已没。
　　如冰结圆器，类璧无丝发。形影终不临，清光殊不歇。
　　一感平生言，松枝树秋月。
　　◎卷.59【叹白发】韦应物
　　还同一叶落，对此孤镜晓。丝缕乍难分，杨花复相绕。
　　时役人易衰，吾年白犹少。


第一百九十二卷
　　◎卷.1【登高望洛城作】韦应物
　　高台造云端，遐瞰周四垠。雄都定鼎地，势据万国尊。
　　河岳出云雨，土圭酌乾坤。舟通南越贡，城背北邙原。
　　帝宅夹清洛，丹霞捧朝暾。葱茏瑶台榭，窈窕双阙门。
　　十载构屯难，兵戈若云屯。膏腴满榛芜，比屋空毁垣。
　　圣主乃东眷，俾贤拯元元。熙熙居守化，泛泛太府恩。
　　至损当受益，苦寒必生温。平明四城开，稍见市井喧。
　　坐感理乱迹，永怀经济言。吾生自不达，空鸟何翩翻。
　　天高水流远，日晏城郭昏。裴回讫旦夕，聊用写忧烦。
　　◎卷.2【同德寺阁集眺】韦应物
　　芳节欲云晏，游遨乐相从。高阁照丹霞，飗飗含远风。
　　寂寥氛氲廓，超忽神虑空。旭日霁皇州，岧峣见两宫。
　　嵩少多秀色，群山莫与崇。三川浩东注，瀍涧亦来同。
　　阴阳降大和，宇宙得其中。舟车满川陆，四国靡不通。
　　旧堵今既葺，庶氓亦已丰。周览思自奋，行当遇时邕。
　　◎卷.3【登宝意寺上方旧游（寺在武功，曾居此寺）】韦应物
　　翠岭香台出半天，万家烟树满晴川。
　　诸僧近住不相识，坐听微钟记往年。
　　◎卷.4【登乐游庙作】韦应物
　　高原出东城，郁郁见咸阳。上有千载事，乃自汉宣皇。
　　颓壖久凌迟，陈迹翳丘荒。春草虽复绿，惊风但飘扬。
　　周览京城内，双阙起中央。微钟何处来，暮色忽苍苍。
　　歌吹喧万井，车马塞康庄。昔人岂不尔，百世同一伤。
　　归当守冲漠，迹寓心自忘。
　　◎卷.5【登西南冈卜居遇雨寻竹浪至沣壖萦带…清流茂树云物可赏】韦应物
　　登高创危构，林表见川流。微雨飒已至，萧条川气秋。
　　下寻密竹尽，忽旷沙际游。纡曲水分野，绵延稼盈畴。
　　寒花明废墟，樵牧笑榛丘。云水成阴澹，竹树更清幽。
　　适自恋佳赏，复兹永日留。
　　◎卷.6【沣上与幼遐月夜登西冈玩花】韦应物
　　置酒临高隅，佳人自城阙。已玩满川花，还看满川月。
　　花月方浩然，赏心何由歇。
　　◎卷.7【台上迟客】韦应物
　　高台一悄望，远树间朝晖。但见东西骑，坐令心赏违。
　　始霁郊原绿，暮春啼鸟稀。徒然对芳物，何能独醉归。
　　◎卷.8【登楼】韦应物
　　兹楼日登眺，流岁暗蹉跎。坐厌淮南守，秋山红树多。
　　◎卷.9【善福寺阁】韦应物
　　残霞照高阁，青山出远林。晴明一登望，潇洒此幽襟。
　　◎卷.10【楼中月夜】韦应物
　　端令倚悬槛，长望抱沉忧。宁知故园月，今夕在兹楼。
　　衰莲送馀馥，华露湛新秋。坐见苍林变，清辉怆已休。
　　◎卷.11【寒食后北楼作】韦应物
　　园林过新节，风花乱高阁。遥闻击鼓声，蹴鞠军中乐。
　　◎卷.12【西楼】韦应物
　　高阁一长望，故园何日归。烟尘拥函谷，秋雁过来稀。
　　◎卷.13【夜望】韦应物
　　南楼夜已寂，暗鸟动林间。不见城郭事，沉沉唯四山。
　　◎卷.14【晚登郡阁】韦应物
　　怅然高阁望，已掩东城关。春风偏送柳，夜景欲沉山。
　　◎卷.15【登重玄寺阁】韦应物
　　时暇陟云构，晨霁澄景光。始见吴都大，十里郁苍苍。
　　山川表明丽，湖海吞大荒。合沓臻水陆，骈阗会四方。
　　俗繁节又暄，雨顺物亦康。禽鱼各翔泳，草木遍芬芳。
　　于兹省氓俗，一用劝农桑。诚知虎符忝，但恨归路长。
　　◎卷.16【观早朝】韦应物
　　伐鼓通严城，车马溢广躔。煌煌列明烛，朝服照华鲜。
　　金门杳深沉，尚听清漏传。河汉忽已没，司阍启晨关。
　　丹殿据龙首，崔嵬对南山。寒生千门里，日照双阙间。
　　禁旅下成列，炉香起中天。辉辉睹明圣，济济行俊贤。
　　愧无鸳鹭姿，短翮空飞还。谁当假毛羽，云路相追攀。
　　◎卷.17【陪元侍御春游】韦应物
　　何处醉春风，长安西复东。不因俱罢职，岂得此时同。
　　贳酒宣平里，寻芳下苑中。往来杨柳陌，犹避昔年骢。
　　◎卷.18【游龙门香山泉】韦应物
　　山水本自佳，游人已忘虑。碧泉更幽绝，赏爱未能去。
　　潺湲写幽磴，缭绕带嘉树。激转忽殊流，归泓又同注。
　　羽觞自成玩，永日亦延趣。灵草有时香，仙源不知处。
　　还当候圆月，携手重游寓。
　　◎卷.19【龙门游眺】韦应物
　　凿山导伊流，中断若天辟。都门遥相望，佳气生朝夕。
　　素怀出尘意，适有携手客。精舍绕层阿，千龛邻峭壁。
　　缘云路犹缅，憩涧钟已寂。花树发烟华，淙流散石脉。
　　长啸招远风，临潭漱金碧。日落望都城，人间何役役。
　　◎卷.20【洛都游寓】韦应物
　　东风日已和，元化亮无私。草木同时植，生条有高卑。
　　罢官守园庐，岂不怀渴饥。穷通非所干，跼促当何为。
　　佳辰幸可游，亲友亦相追。朝从华林宴，暮返东城期。
　　掇英出兰皋，玩月步川坻。轩冕诚可慕，所忧在絷维。
　　◎卷.21【再游龙门怀旧侣】韦应物
　　两山郁相对，晨策方上干。霭霭眺都城，悠悠俯清澜。
　　邈矣二三子，兹焉屡游盘。良时忽已周，独往念前欢。
　　好鸟始云至，众芳亦未阑。遇物岂殊昔，慨伤自有端。
　　◎卷.22【庄严精舍游集】韦应物
　　良游因时暇，乃在西南隅。绿烟凝层城，丰草满通衢。
　　精舍何崇旷，烦跼一弘舒。架虹施广荫，构云眺八区。
　　即此尘境远，忽闻幽鸟殊。新林泛景光，丛绿含露濡。
　　永日亮难遂，平生少欢娱。谁能遽还归，幸与高士俱。
　　◎卷.23【府舍月游】韦应物
　　官舍耿深夜，佳月喜同游。横河俱半落，泛露忽惊秋。
　　散彩疏群树，分规澄素流。心期与浩景，苍苍殊未收。
　　◎卷.24【任鄠令渼陂游眺】韦应物
　　野水滟长塘，烟花乱晴日。氤氲绿树多，苍翠千山出。
　　游鱼时可见，新荷尚未密。屡往心独闲，恨无理人术。
　　◎卷.25【西郊游瞩】韦应物
　　东风散馀冱，陂水淡已绿。烟芳何处寻，杳蔼春山曲。
　　新禽哢暄节，晴光泛嘉木。一与诸君游，华觞忻见属。
　　◎卷.26【再游西郊渡】韦应物
　　水曲一追游，游人重怀恋。婵娟昨夜月，还向波中见。
　　惊禽栖不定，流芳寒未遍。携手更何时，伫看花似霰。
　　◎卷.27【月溪与幼遐、君贶同游（时二子还城）】韦应物
　　岸筱覆回溪，回溪曲如月。沉沉水容绿，寂寂流莺歇。
　　浅石方凌乱，游禽时出没。半雨夕阳霏，缘源杂花发。
　　明晨重来此，同心应已阙。
　　◎卷.28【与幼遐、君贶兄弟同游白家竹潭】韦应物
　　清赏非素期，偶游方自得。前登绝岭险，下视深潭黑。
　　密竹已成暮，归云殊未极。春鸟依谷暄，紫兰含幽色。
　　已将芳景遇，复款平生忆。终念一欢别，临风还默默。
　　◎卷.29【秋夕西斋与僧神静游】韦应物
　　晨登西斋望，不觉至夕曛。正当秋夏交，原野起烟氛。
　　坐听凉飙举，华月稍披云。漠漠山犹隐，滟滟川始分。
　　物幽夜更殊，境静兴弥臻。息机非傲世，于时乏嘉闻。
　　究空自为理，况与释子群。
　　◎卷.30【观田家】韦应物
　　微雨众卉新，一雷惊蛰始。田家几日闲，耕种从此起。
　　丁壮俱在野，场圃亦就理。归来景常晏，饮犊西涧水。
　　饥劬不自苦，膏泽且为喜。仓廪无宿储，徭役犹未已。
　　方惭不耕者，禄食出闾里。
　　◎卷.31【园亭览物】韦应物
　　积雨时物变，夏绿满园新。残花已落实，高笋半成筠。
　　守此幽栖地，自是忘机人。
　　◎卷.32【观沣水涨】韦应物
　　夏雨万壑凑，沣涨暮浑浑。草木盈川谷，澶漫一平吞。
　　槎梗方瀰泛，涛沫亦洪翻。北来注泾渭，所过无安源。
　　云岭同昏黑，观望悸心魂。舟人空敛棹，风波正自奔。
　　◎卷.33【陪王卿郎中游南池】韦应物
　　鹓鸿俱失侣，同为此地游。露浥荷花气，风散柳园秋。
　　烟草凝衰屿，星汉泛归流。林高初上月，塘深未转舟。
　　清言屡往复，华樽始献酬。终忆秦川赏，端坐起离忧。
　　◎卷.34【南园陪王卿游瞩】韦应物
　　形迹虽拘检，世事澹无心。郡中多山水，日夕听幽禽。
　　几阁文墨暇，园林春景深。杂花芳意散，绿池暮色沉。
　　君子有高躅，相携在幽寻。一酌何为贵，可以写冲襟。
　　◎卷.35【游西山】韦应物
　　时事方扰扰，幽赏独悠悠。弄泉朝涉涧，采石夜归州。
　　挥翰题苍峭，下马历嵌丘。所爱唯山水，到此即淹留。
　　◎卷.36【春游南亭】韦应物
　　川明气已变，岩寒云尚拥。南亭草心绿，春塘泉脉动。
　　景煦听禽响，雨馀看柳重。逍遥池馆华，益愧专城宠。
　　◎卷.37【再游西山】韦应物
　　南谯古山郡，信是高人居。自叹乏弘量，终朝亲簿书。
　　于时忽命驾，秋野正萧疏。积逋诚待责，寻山亦有馀。
　　测测石泉冷，暧暧烟谷虚。中有释门子，种果结茅庐。
　　出身厌名利，遇境即踌躇。守直虽多忤，视险方晏如。
　　况将尘埃外，襟抱从此舒。
　　◎卷.38【游灵岩寺】韦应物
　　始入松路永，独忻山寺幽。不知临绝槛，乃见西江流。
　　吴岫分烟景，楚甸散林丘。方悟关塞眇，重轸故园愁。
　　闻钟戒归骑，憩涧惜良游。地疏泉谷狭，春深草木稠。
　　兹焉赏未极，清景期杪秋。
　　◎卷.39【与卢陟同游永定寺北池僧斋】韦应物
　　密竹行已远，子规啼更深。绿池芳草气，闲斋春树阴。
　　晴蝶飘兰径，游蜂绕花心。不遇君携手，谁复此幽寻。
　　◎卷.40【游溪】韦应物
　　野水烟鹤唳，楚天云雨空。玩舟清景晚，垂钓绿蒲中。
　　落花飘旅衣，归流澹清风。缘源不可极，远树但青葱。
　　◎卷.41【游开元精舍】韦应物
　　夏衣始轻体，游步爱僧居。果园新雨后，香台照日初。
　　绿阴生昼静，孤花表春馀。符竹方为累，形迹一来疏。
　　◎卷.42【襄武馆游眺】韦应物
　　州民知礼让，讼简得遨游。高亭凭古地，山川当暮秋。
　　是时粳稻熟，西望尽田畴。仰恩惭政拙，念劳喜岁收。
　　澹泊风景晏，缭绕云树幽。节往情恻恻，天高思悠悠。
　　嘉宾幸云集，芳樽始淹留。还希习池赏，聊以驻鸣驺。
　　◎卷.43【秋景诣琅琊精舍】韦应物
　　屡访尘外迹，未穷幽赏情。高秋天景远，始见山水清。
　　上陟岩殿憩，暮看云壑平。苍茫寒色起，迢递晚钟鸣。
　　意有清夜恋，身为符守婴。悟言缁衣子，萧洒中林行。
　　◎卷.44【同韩郎中闲庭南望秋景】韦应物
　　朝下抱馀素，地高心本闲。如何趋府客，罢秩见秋山。
　　疏树共寒意，游禽同暮还。因君悟清景，西望一开颜。
　　◎卷.45【慈恩精舍南池作】韦应物
　　清境岂云远，炎氛忽如遗。重门布绿阴，菡萏满广池。
　　石发散清浅，林光动涟漪。缘崖摘紫房，扣槛集灵龟。
　　浥浥馀露气，馥馥幽襟披。积喧忻物旷，耽玩觉景驰。
　　明晨复趋府，幽赏当反思。
　　◎卷.46【雨夜宿清都观】韦应物
　　灵飙动阊阖，微雨洒瑶林。复此新秋夜，高阁正沉沉。
　　旷岁恨殊迹，兹夕一披襟。洞户含凉气，网轩构层阴。
　　况自展良友，芳樽遂盈斟。适悟委前妄，清言怡道心。
　　岂恋腰间绶，如彼笼中禽。
　　◎卷.47【善福精舍秋夜迟诸君】韦应物
　　广庭独闲步，夜色方湛然。丹阁已排云，皓月更高悬。
　　繁露降秋节，苍林郁芊芊。仰观天气凉，高咏古人篇。
　　抚己亮无庸，结交赖群贤。属予翘思时，方子中夜眠。
　　相去隔城阙，佳期屡徂迁。如何日夕待，见月三四圆。
　　◎卷.48【东郊】韦应物
　　吏舍跼终年，出郊旷清曙。杨柳散和风，青山澹吾虑。
　　依丛适自憩，缘涧还复去。微雨霭芳原，春鸠鸣何处。
　　乐幽心屡止，遵事迹犹遽。终罢斯结庐，慕陶真可庶。
　　◎卷.49【秋郊作】韦应物
　　清露澄境远，旭日照林初。一望秋山净，萧条形迹疏。
　　登原忻时稼，采菊行故墟。方愿沮溺耦，淡泊守田庐。
　　◎卷.50【行宽禅师院】韦应物
　　北望极长廊，斜扉映丛竹。亭午一来寻，院幽僧亦独。
　　唯闻山鸟啼，爱此林下宿。
　　◎卷.51【神静师院】韦应物
　　青苔幽巷遍，新林露气微。经声在深竹，高斋独掩扉。
　　憩树爱岚岭，听禽悦朝晖。方耽静中趣，自与尘事违。
　　◎卷.52【精舍纳凉】韦应物
　　山景寂已晦，野寺变苍苍。夕风吹高殿，露叶散林光。
　　清钟始戒夜，幽禽尚归翔。谁复掩扉卧，不咏南轩凉。
　　◎卷.53【蓝岭精舍】韦应物
　　石壁精舍高，排云聊直上。佳游惬始愿，忘险得前赏。
　　崖倾景方晦，谷转川如掌。绿林含萧条，飞阁起弘敞。
　　道人上方至，清夜还独往。日落群山阴，天秋百泉响。
　　所嗟累已成，安得长偃仰。
　　◎卷.54【道晏寺主院】韦应物
　　北邻有幽竹，潜筠穿我庐。往来地已密，心乐道者居。
　　残花回往节，轻条荫夏初。闻钟北窗起，啸傲永日馀。
　　◎卷.55【义演法师西斋】韦应物
　　结茅临绝岸，隔水闻清磬。山水旷萧条，登临散情性。
　　稍指缘原骑，还寻汲涧径。长啸倚亭树，怅然川光暝。
　　◎卷.56【澄秀上座院】韦应物
　　缭绕西南隅，鸟声转幽静。秀公今不在，独礼高僧影。
　　林下器未收，何人适煮茗。
　　◎卷.57【至西峰兰若受田妇馈】韦应物
　　攀崖复缘涧，遂造幽人居。鸟鸣泉谷暖，土起萌甲舒。
　　聊登石楼憩，下玩潭中鱼。田妇有嘉献，泼撒新岁馀。
　　常怪投钱饮，事与贤达疏。今我何为答，鳏寡欲焉如。
　　◎卷.58【昙智禅师院】韦应物
　　高年不复出，门径众草生。时夏方新雨，果药发馀荣。
　　疏澹下林景，流暮幽禽情。身名两俱遣，独此野寺行。
　　◎卷.59【起度律师同居东斋院】韦应物
　　释子喜相偶，幽林俱避喧。安居同僧夏，清夜讽道言。
　　对阁景恒晏，步庭阴始繁。逍遥无一事，松风入南轩。
　　◎卷.60【游琅琊山寺】韦应物
　　受命恤人隐，兹游久未遑。鸣驺响幽涧，前旌耀崇冈。
　　青冥台砌寒，绿缛草木香。填壑跻花界，叠石构云房。
　　经制随岩转，缭绕岂定方。新泉泄阴壁，高萝荫绿塘。
　　攀林一栖止，饮水得清凉。物累诚可遣，疲氓终未忘。
　　还归坐郡阁，但见山苍苍。
　　◎卷.61【同越琅琊山】韦应物
　　石门有雪无行迹，松壑凝烟满众香。
　　馀食施庭寒鸟下，破衣挂树老僧亡。
　　◎卷.62【诣西山深师】韦应物
　　曹溪旧弟子，何缘住此山。世有征战事，心将流水闲。
　　扫林驱虎出，宴坐一林间。藩守宁为重，拥骑造云关。
　　◎卷.63【寻简寂观瀑布】韦应物
　　蹑石欹危过急涧，攀崖迢递弄悬泉。
　　犹将虎竹为身累，欲付归人绝世缘。
　　◎卷.64【简寂观西涧瀑布下作】韦应物
　　淙流绝壁散，虚烟翠涧深。丛际松风起，飘来洒尘襟。
　　窥萝玩猿鸟，解组傲云林。茶果邀真侣，觞酌洽同心。
　　旷岁怀兹赏，行春始重寻。聊将横吹笛，一写山水音。
　　◎卷.65【游南斋】韦应物
　　池上鸣佳禽，僧斋日幽寂。高林晚露清，红药无人摘。
　　春水不生烟，荒冈筠翳石。不应朝夕游，良为蹉跎客。
　　◎卷.66【南园】韦应物
　　清露夏天晓，荒园野气通。水禽遥泛雪，池莲迥披红。
　　幽林讵知暑，环舟似不穷。顿洒尘喧意，长啸满襟风。
　　◎卷.67【西亭】韦应物
　　亭宇丽朝景，帘牖散暄风。小山初构石，珍树正然红。
　　弱藤已扶树，幽兰欲成丛。芳心幸如此，佳人时不同。
　　◎卷.68【夏景园庐】韦应物
　　群木昼阴静，北窗凉气多。闲居逾时节，夏云已嵯峨。
　　搴叶爱繁绿，缘涧弄惊波。岂为论夙志，对此青山阿。
　　◎卷.69【夏至避暑北池】韦应物
　　昼晷已云极，宵漏自此长。未及施政教，所忧变炎凉。
　　公门日多暇，是月农稍忙。高居念田里，苦热安可当。
　　亭午息群物，独游爱方塘。门闭阴寂寂，城高树苍苍。
　　绿筠尚含粉，圆荷始散芳。于焉洒烦抱，可以对华觞。
　　◎卷.70【题从侄成绪西林精舍书斋】韦应物
　　栖身齿多暮，息心君独少。慕谢始精文，依僧欲观妙。
　　冽泉前阶注，清池北窗照。果药杂芬敷，松筠疏蒨峭。
　　屡跻幽人境，每肆芳辰眺。采栗玄猿窟，撷芝丹林峤。
　　纻衣岂寒御，蔬食非饥疗。虽甘巷北单，岂塞青紫耀。
　　郡有优贤榻，朝编贡士诏。欲同朱轮载，勿惮移文诮。
　　◎卷.71【题郑弘宪侍御遗爱草堂】韦应物
　　居士近依僧，青山结茅屋。疏松映岚晚，春池含苔绿。
　　繁华冒阳岭，新禽响幽谷。长啸攀乔林，慕兹高世躅。
　　◎卷.72【同元锡题琅琊寺】韦应物
　　适从郡邑喧，又兹三伏热。山中清景多，石罅寒泉洁。
　　花香天界事，松竹人间别。殿分岚岭明，磴临悬壑绝。
　　昏旭穷陟降，幽显尽披阅。嶔骇风雨区，寒知龙蛇穴。
　　情虚澹泊生，境寂尘妄灭。经世岂非道，无为厌车辙。
　　◎卷.73【题郑拾遗草堂】韦应物
　　借地结茅栋，横竹挂朝衣。秋园雨中绿，幽居尘事违。
　　阴井夕虫乱，高林霜果稀。子有白云意，构此想岩扉。


第一百九十三卷
　　◎卷.1【咏玉】韦应物
　　乾坤有精物，至宝无文章。雕琢为世器，真性一朝伤。
　　◎卷.2【咏露珠】韦应物
　　秋荷一滴露，清夜坠玄天。将来玉盘上，不定始知圆。
　　◎卷.3【咏水精】韦应物
　　映物随颜色，含空无表里。持来向明月，的皪愁成水。
　　◎卷.4【咏珊瑚】韦应物
　　绛树无花叶，非石亦非琼。世人何处得，蓬莱石上生。
　　◎卷.5【咏琉璃】韦应物
　　有色同寒冰，无物隔纤尘。象筵看不见，堪将对玉人。
　　◎卷.6【咏琥珀】韦应物
　　曾为老茯神，本是寒松液。蚊蚋落其中，千年犹可觌。
　　◎卷.7【咏晓】韦应物
　　军中始吹角，城上河初落。深沉犹隐帷，晃朗先分阁。
　　◎卷.8【咏夜】韦应物
　　明从何处去，暗从何处来。但觉年年老，半是此中催。
　　◎卷.9【咏声】韦应物
　　万物自生听，太空恒寂寥。还从静中起，却向静中消。
　　◎卷.10【任洛阳丞请告一首】韦应物
　　方凿不受圆，直木不为轮。揆材各有用，反性生苦辛。
　　折腰非吾事，饮水非吾贫。休告卧空馆，养病绝嚣尘。
　　游鱼自成族，野鸟亦有群。家园杜陵下，千岁心氛氲。
　　天晴嵩山高，雪后河洛春。乔木犹未芳，百草日已新。
　　著书复何为，当去东皋耘。
　　◎卷.11【县斋】韦应物
　　仲春时景好，草木渐舒荣。公门且无事，微雨园林清。
　　决决水泉动，忻忻众鸟鸣。闲斋始延瞩，东作兴庶氓。
　　即事玩文墨，抱冲披道经。于焉日淡泊，徒使芳尊盈。
　　◎卷.12【晚出府舍与独孤兵曹、令狐士曹南寻朱雀街归里第】韦应物
　　分曹幸同简，联骑方惬素。还从广陌归，不觉青山暮。
　　翻翻鸟未没，杳杳钟犹度。寻草远无人，望山多枉路。
　　聊参世士迹，尝得静者顾。出入虽见牵，忘身缘所晤。
　　◎卷.13【休暇东斋】韦应物
　　由来束带士，请谒无朝暮。公暇及私身，何能独闲步。
　　摘叶爱芳在，扪竹怜粉污。岸帻偃东斋，夏天清晓露。
　　怀仙阅真诰，贻友题幽素。荣达颇知疏，恬然自成度。
　　绿苔日已满，幽寂谁来顾。
　　◎卷.14【夜直省中】韦应物
　　河汉有秋意，南宫生早凉。玉漏殊杳杳，云阙更苍苍。
　　华灯发新焰，轻烟浮夕香。顾迹知为忝，束带愧周行。
　　◎卷.15【郡内闲居】韦应物
　　栖息绝尘侣，孱钝得自怡。腰悬竹使符，心与庐山缁。
　　永日一酣寝，起坐兀无思。长廊独看雨，众药发幽姿。
　　今夕已云罢，明晨复如斯。何事能为累，宠辱岂要辞。
　　◎卷.16【燕居即事】韦应物
　　萧条竹林院，风雨丛兰折。幽鸟林上啼，青苔人迹绝。
　　燕居日已永，夏木纷成结。几阁积群书，时来北窗阅。
　　◎卷.17【幽居】韦应物
　　贵贱虽异等，出门皆有营。独无外物牵，遂此幽居情。
　　微雨夜来过，不知春草生。青山忽已曙，鸟雀绕舍鸣。
　　时与道人偶，或随樵者行。自当安蹇劣，谁谓薄世荣。
　　◎卷.18【野居书情】韦应物
　　世事日可见，身名良蹉跎。尚瞻白云岭，聊作负薪歌。
　　◎卷.19【郊居言志】韦应物
　　负暄衡门下，望云归远山。但要尊中物，馀事岂相关。
　　交无是非责，且得任疏顽。日夕临清涧，逍遥思虑闲。
　　出去唯空屋，弊箦委窗间。何异林栖鸟，恋此复来还。
　　世荣斯独已，颓志亦何攀。唯当岁丰熟，闾里一欢颜。
　　◎卷.20【夏景端居即事】韦应物
　　北斋有凉气，嘉树对层城。重门永日掩，清池夏云生。
　　遇此庭讼简，始闻蝉初鸣。逾怀故园怆，默默以缄情。
　　◎卷.21【始至郡】韦应物
　　湓城古雄郡，横江千里驰。高树上迢递，峻堞绕欹危。
　　井邑烟火晚，郊原草树滋。洪流荡北阯，崇岭郁南圻。
　　斯民本乐生，逃逝竟何为。旱岁属荒歉，旧逋积如坻。
　　到郡方逾月，终朝理乱丝。宾朋未及宴，简牍已云疲。
　　昔贤播高风，得守愧无施。岂待干戈戢，且愿抚惸嫠。
　　◎卷.22【郡中西斋】韦应物
　　似与尘境绝，萧条斋舍秋。寒花独经雨，山禽时到州。
　　清觞养真气，玉书示道流。岂将符守恋，幸已栖心幽。
　　◎卷.23【新理西斋】韦应物
　　方将氓讼理，久翳西斋居。草木无行次，闲暇一芟除。
　　春阳土脉起，膏泽发生初。养条刊朽枿，护药锄秽芜。
　　稍稍觉林耸，历历忻竹疏。始见庭宇旷，顿令烦抱舒。
　　兹焉即可爱，何必是吾庐。
　　◎卷.24【晓坐西斋】韦应物
　　冬冬城鼓动，稍稍林鸦去。柳意不胜春，岩光已知曙。
　　寝斋有单祶，灵药为朝茹。盥漱忻景清，焚香澄神虑。
　　公门自常事，道心宁易处。
　　◎卷.25【郡斋卧疾绝句】韦应物
　　香炉宿火灭，兰灯宵影微。秋斋独卧病，谁与覆寒衣。
　　◎卷.26【寓居永定精舍（苏州）】韦应物
　　政拙忻罢守，闲居初理生。家贫何由往，梦想在京城。
　　野寺霜露月，农兴羁旅情。聊租二顷田，方课子弟耕。
　　眼暗文字废，身闲道心精。即与人群远，岂谓是非婴。
　　◎卷.27【永定寺喜辟强夜至】韦应物
　　子有新岁庆，独此苦寒归。夜叩竹林寺，山行雪满衣。
　　深炉正燃火，空斋共掩扉。还将一尊对，无言百事违。
　　◎卷.28【野居】韦应物
　　结发屡辞秩，立身本疏慢。今得罢守归，幸无世欲患。
　　栖止且偏僻，嬉游无早宴。逐兔上坡冈，捕鱼缘赤涧。
　　高歌意气在，贳酒贫居惯。时启北窗扉，岂将文墨间。
　　◎卷.29【同褒子秋斋独宿】韦应物
　　山月皎如烛，风霜时动竹。夜半鸟惊栖，窗间人独宿。
　　◎卷.30【饵黄精】韦应物
　　灵药出西山，服食采其根。九蒸换凡骨，经著上世言。
　　候火起中夜，馨香满南轩。斋居感众灵，药术启妙门。
　　自怀物外心，岂与俗士论。终期脱印绶，永与天壤存。
　　◎卷.31【昭国里第听元老师弹琴】韦应物
　　竹林高宇霜露清，朱丝玉徽多故情。
　　暗识啼乌与别鹤，只缘中有断肠声。
　　◎卷.32【野次听元昌奏横吹】韦应物
　　立马莲塘吹横笛，微风动柳生水波。
　　北人听罢泪将落，南朝曲中怨更多。
　　◎卷.33【楼中阅清管】韦应物
　　山阳遗韵在，林端横吹惊。响迥凭高阁，曲怨绕秋城。
　　淅沥危叶振，萧瑟凉气生。始遇兹管赏，已怀故园情。
　　◎卷.34【寒食】韦应物
　　晴明寒食好，春园百卉开。彩绳拂花去，轻球度阁来。
　　长歌送落日，缓吹逐残杯。非关无烛罢，良为羁思催。
　　◎卷.35【七夕】韦应物
　　人世拘形迹，别去间山川。岂意灵仙偶，相望亦弥年。
　　夕衣清露湿，晨驾秋风前。临欢定不住，当为何所牵。
　　◎卷.36【九日】韦应物
　　今朝把酒复惆怅，忆在杜陵田舍时。
　　明年九日知何处，世难还家未有期。
　　◎卷.37【秋夜】韦应物
　　暗窗凉叶动，秋天寝席单。忧人半夜起，明月在林端。
　　一与清景遇，每忆平生欢。如何方恻怆，披衣露更寒。
　　◎卷.38【秋夜一绝】韦应物
　　高阁渐凝露，凉叶稍飘闱。忆在南宫直，夜长钟漏稀。
　　◎卷.39【滁城对雪】韦应物
　　晨起满闱雪，忆朝阊阖时。玉座分曙早，金炉上烟迟。
　　飘散云台下，凌乱桂树姿。厕迹鸳鹭末，蹈舞丰年期。
　　今朝覆山郡，寂寞复何为。
　　◎卷.40【雪中】韦应物
　　空堂岁已晏，密室独安眠。压筱夜偏积，覆阁晓逾妍。
　　连山暗古郡，惊风散一川。此时骑马出，忽省京华年。
　　◎卷.41【咏春雪】韦应物
　　裴回轻雪意，似惜艳阳时。不悟风花冷，翻令梅柳迟。
　　◎卷.42【对春雪】韦应物
　　萧屑杉松声，寂寥寒夜虑。州贫人吏稀，雪满山城曙。
　　春塘看幽谷，栖禽愁未去。开闱正乱流，宁辨花枝处。
　　◎卷.43【对残灯】韦应物
　　独照碧窗久，欲随寒烬灭。幽人将遽眠，解带翻成结。
　　◎卷.44【对芳尊】韦应物
　　对芳尊，醉来百事何足论。遥见青山始一醒，
　　欲著接z5还复昏。
　　◎卷.7【夜对流萤作】韦应物
　　月暗竹亭幽，萤光拂席流。还思故园夜，更度一年秋。
　　自惬观书兴，何惭秉烛游。府中徒冉冉，明发好归休。
　　◎卷.8【对新篁】韦应物
　　新绿苞初解，嫩气笋犹香。含露渐舒叶，抽丛稍自长。
　　清晨止亭下，独爱此幽篁。
　　◎卷.9【夏花明】韦应物
　　夏条绿已密，朱萼缀明鲜。炎炎日正午，灼灼火俱燃。
　　翻风适自乱，照水复成妍。归视窗间字，荧煌满眼前。
　　◎卷.10【对萱草】韦应物
　　何人树萱草，对此郡斋幽。本是忘忧物，今夕重生忧。
　　丛疏露始滴，芳馀蝶尚留。还思杜陵圃，离披风雨秋。
　　◎卷.11【见紫荆花】韦应物
　　杂英纷已积，含芳独暮春。还如故园树，忽忆故园人。
　　◎卷.12【玩萤火】韦应物
　　时节变衰草，物色近新秋。度月影才敛，绕竹光复流。
　　◎卷.13【对杂花】韦应物
　　朝红争景新，夕素含露翻。妍姿如有意，流芳复满园。
　　单栖守远郡，永日掩重门。不与花为偶，终遣与谁言。
　　◎卷.14【种药】韦应物
　　好读神农书，多识药草名。持缣购山客，移莳罗众英。
　　不改幽涧色，宛如此地生。汲井既蒙泽，插楥亦扶倾。
　　阴颖夕房敛，阳条夏花明。悦玩从兹始，日夕绕庭行。
　　州民自寡讼，养闲非政成。
　　◎卷.15【西涧种柳】韦应物
　　宰邑乖所愿，黾勉愧昔人。聊将休暇日，种柳西涧滨。
　　置锸息微倦，临流睇归云。封壤自人力，生条在阳春。
　　成阴岂自取，为茂属他辰。延咏留佳赏，山水变夕曛。
　　◎卷.16【种瓜】韦应物
　　率性方卤莽，理生尤自疏。今年学种瓜，园圃多荒芜。
　　众草同雨露，新苗独翳如。直以春窘迫，过时不得锄。
　　田家笑枉费，日夕转空虚。信非吾侪事，且读古人书。
　　◎卷.17【喜园中茶生】韦应物
　　洁性不可污，为饮涤尘烦。此物信灵味，本自出山原。
　　聊因理郡馀，率尔植荒园。喜随众草长，得与幽人言。
　　◎卷.18【移海榴】韦应物
　　叶有苦寒色，山中霜霰多。虽此蒙阳景，移根意如何。
　　◎卷.19【郡斋移杉】韦应物
　　擢干方数尺，幽姿已苍然。结根西山寺，来植郡斋前。
　　新含野露气，稍静高窗眠。虽为赏心遇，岂有岩中缘。
　　◎卷.20【花径】韦应物
　　山花夹径幽，古甃生苔涩。胡床理事馀，玉琴承露湿。
　　朝与诗人赏，夜携禅客入。自是尘外踪，无令吏趋急。
　　◎卷.21【慈恩寺南池秋荷咏】韦应物
　　对殿含凉气，裁规覆清沼。衰红受露多，馀馥依人少。
　　萧萧远尘迹，飒飒凌秋晓。节谢客来稀，回塘方独绕。
　　◎卷.22【题桐叶】韦应物
　　参差剪绿绮，潇洒覆琼柯。忆在沣东寺，偏书此叶多。
　　◎卷.23【题石桥】韦应物
　　远学临海峤，横此莓苔石。郡斋三四峰，如有灵仙迹。
　　方愁暮云滑，始照寒池碧。自与幽人期，逍遥竟朝夕。
　　◎卷.24【池上】韦应物
　　郡中卧病久，池上一来赊。榆柳飘枯叶，风雨倒横查。
　　◎卷.25【滁州西涧】韦应物
　　独怜幽草涧边生，上有黄鹂深树鸣。
　　春潮带雨晚来急，野渡无人舟自横。
　　◎卷.26【西塞山】韦应物
　　势从千里奔，直入江中断。岚横秋塞雄，地束惊流满。
　　◎卷.27【山耕叟】韦应物
　　萧萧垂白发，默默讵知情。独放寒林烧，多寻虎迹行。
　　暮归何处宿，来此空山耕。
　　◎卷.28【上方僧】韦应物
　　见月出东山，上方高处禅。空林无宿火，独夜汲寒泉。
　　不下蓝溪寺，今年三十年。
　　◎卷.29【烟际钟】韦应物
　　隐隐起何处，迢迢送落晖。苍茫随思远，萧散逐烟微。
　　秋野寂云晦，望山僧独归。
　　◎卷.30【始闻夏蝉】韦应物
　　徂夏暑未晏，蝉鸣景已曛。一听知何处，高树但侵云。
　　响悲遇衰齿，节谢属离群。还忆郊园日，独向涧中闻。
　　◎卷.31【射雉】韦应物
　　走马上东冈，朝日照野田。野田双雉起，翻射斗回鞭。
　　虽无百发中，聊取一笑妍。羽分绣臆碎，头弛锦鞘悬。
　　方将悦羁旅，非关学少年。弢弓一长啸，忆在灞城阡。
　　◎卷.32【夜闻独鸟啼】韦应物
　　失侣度山觅，投林舍北啼。今将独夜意，偏知对影栖。
　　◎卷.33【述园鹿】韦应物
　　野性本难畜，玩习亦逾年。麑班始力直，麚角已苍然。
　　仰首嚼园柳，俯身饮清泉。见人若闲暇，蹶起忽低骞。
　　兹兽有高貌，凡类宁比肩。不得游山泽，跼促诚可怜。
　　◎卷.34【闻雁】韦应物
　　故园眇何处，归思方悠哉。淮南秋雨夜，高斋闻雁来。
　　◎卷.35【子规啼】韦应物
　　高林滴露夏夜清，南山子规啼一声。
　　邻家孀妇抱儿泣，我独展转何时明。
　　◎卷.36【始建射侯】韦应物
　　男子本悬弧，有志在四方。虎竹忝明命，熊侯始张皇。
　　宾登时事毕，诸将备戎装。星飞的屡破，鼓噪武更扬。
　　曾习邹鲁学，亦陪鸳鹭翔。一朝愿投笔，世难激中肠。
　　◎卷.37【仙人祠】韦应物
　　苍岑古仙子，清庙閟华容。千载去寥廓，白云遗旧踪。
　　归来灞陵上，犹见最高峰。
　　◎卷.38【鹧鸪啼（一作李峤诗）】韦应物
　　可怜鹧鸪飞，飞向树南枝。南枝日照暖，北枝霜露滋。
　　露滋不堪栖，使我夜常啼。愿逢云中鹤，衔我向寥廓。
　　愿作城上乌，一年生九雏。何不旧巢住，枝弱不得去。
　　何意道苦辛，客子常畏人。


第一百九十四卷
　　◎卷.1【长安道】韦应物
　　汉家宫殿含云烟，两宫十里相连延。晨霞出没弄丹阙，
　　春雨依微自甘泉。春雨依微春尚早，长安贵游爱芳草。
　　宝马横来下建章，香车却转避驰道。贵游谁最贵，
　　卫霍世难比。何能蒙主恩，幸遇边尘起。
　　归来甲第拱皇居，朱门峨峨临九衢。
　　中有流苏合欢之宝帐，一百二十凤凰罗列含明珠。
　　下有锦铺翠被之粲烂，博山吐香五云散。
　　丽人绮阁情飘飖，头上鸳钗双翠翘。低鬟曳袖回春雪，
　　聚黛一声愁碧霄。山珍海错弃藩篱，烹犊炰羔如折葵。
　　既请列侯封部曲，还将金印授庐儿。欢荣若此何所苦，
　　但苦白日西南驰。
　　◎卷.2【行路难（一作连环歌）】韦应物
　　荆山之白玉兮，良工雕琢双环连，月蚀中央镜心穿。
　　故人赠妾初相结，恩在环中寻不绝。人情厚薄苦须臾，
　　昔似连环今似玦。连环可碎不可离，如何物在人自移。
　　上客勿遽欢，听妾歌路难。旁人见环环可怜。
　　不知中有长恨端。
　　◎卷.3【横塘行】韦应物
　　妾家住横塘，夫婿郗家郎。玉盘的历双白鱼，
　　宝簟玲珑透象床。象床可寝鱼可食，不知郎意何南北。
　　岸上种莲岂得生，池中种槿岂得成。丈夫一去花落树，
　　妾独夜长心未平。
　　◎卷.4【贵游行】韦应物
　　汉帝外家子，恩泽少封侯。垂杨拂白马，晓日上青楼。
　　上有颜如玉，高情世无俦。轻裾含碧烟，窈窕似云浮。
　　良时无还景，促节为我讴。忽闻艳阳曲，四坐亦已柔。
　　宾友仰称叹，一生何所求。平明击钟食，入夜乐未休。
　　风雨愆岁候，兵戎横九州。焉知坐上客，草草心所忧。
　　◎卷.5【酒肆行】韦应物
　　豪家沽酒长安陌，一旦起楼高百尺。碧疏玲珑含春风，
　　银题彩帜邀上客。回瞻丹凤阙，直视乐游苑。
　　四方称赏名已高，五陵车马无近远。晴景悠扬三月天，
　　桃花飘俎柳垂筵。繁丝急管一时合，他垆邻肆何寂然。
　　主人无厌且专利，百斛须臾一壶费。初醲后薄为大偷，
　　饮者知名不知味。深门潜酝客来稀，终岁醇醲味不移。
　　长安酒徒空扰扰，路傍过去那得知。
　　◎卷.6【相逢行】韦应物
　　二十登汉朝，英声迈今古。适从东方来，又欲谒明主。
　　犹酣新丰酒，尚带灞陵雨。邂逅两相逢，别来问寒暑。
　　宁知白日晚，暂向花间语。忽闻长乐钟，走马东西去。
　　◎卷.7【乌引雏】韦应物
　　日出照东城，春乌鸦鸦雏和鸣。雏和鸣，羽犹短。
　　巢在深林春正寒，引飞欲集东城暖。群雏缡褷睥睨高，
　　举翅不及坠蓬蒿。雄雌来去飞又引，音声上下惧鹰隼。
　　引雏乌，尔心急急将何如，何得比日搜索雀卵啖尔雏。
　　◎卷.8【鸢夺巢】韦应物
　　野鹊野鹊巢林梢，鸱鸢恃力夺鹊巢。吞鹊之肝啄鹊脑，
　　窃食偷居还自保。凤凰五色百鸟尊，知鸢为害何不言。
　　霜鹯野鹞得残肉，同啄膻腥不肯逐。可怜百鸟纷纵横，
　　虽有深林何处宿。
　　◎卷.9【燕衔泥】韦应物
　　衔泥燕，声喽喽，尾涎涎。秋去何所归，春来复相见。
　　岂不解决绝高飞碧云里，何为地上衔泥滓。衔泥虽贱意有营，
　　杏梁朝日巢欲成。不见百鸟畏人林野宿，翻遭网罗俎其肉，
　　未若衔泥入华屋。燕衔泥，百鸟之智莫与齐。
　　◎卷.10【鼙鼓行】韦应物
　　淮海生云暮惨澹，广陵城头鼙鼓暗，寒声坎坎风动边。
　　忽似孤城万里绝，四望无人烟。又如虏骑截辽水，
　　胡马不食仰朔天。座中亦有燕赵士，闻鼙不语客心死。
　　何况鳏孤火绝无晨炊，独妇夜泣官有期。
　　◎卷.11【古剑行】韦应物
　　千年土中两刃铁，土蚀不入金星灭。沉沉青脊鳞甲满，
　　蛟龙无足蛇尾断，忽欲飞动中有灵。豪士得之敌国宝，
　　仇家举意半夜鸣。小儿女子不可近，龙蛇变化此中隐。
　　夏云奔走雷阗阗，恐成霹雳飞上天。
　　◎卷.12【金谷园歌】韦应物
　　石氏灭，金谷园中水流绝。当时豪右争骄侈，
　　锦为步障四十里。东风吹花雪满川，紫气凝阁朝景妍。
　　洛阳陌上人回首，丝竹飘飖入青天。晋武平吴恣欢燕，
　　馀风靡靡朝廷变。嗣世衰微谁肯忧，
　　二十四友日日空追游。追游讵可足，共惜年华促。
　　祸端一发埋恨长，百草无情春自绿。
　　◎卷.13【温泉行】韦应物
　　出身天宝今年几，顽钝如锤命如纸。作官不了却来归，
　　还是杜陵一男子。北风惨惨投温泉，忽忆先皇游幸年。
　　身骑厩马引天仗，直入华清列御前。玉林瑶雪满寒山，
　　上升玄阁游绛烟。平明羽卫朝万国，车马合沓溢四鄽。
　　蒙恩每浴华池水，扈猎不蹂渭北田。朝廷无事共欢燕，
　　美人丝管从九天。一朝铸鼎降龙驭，小臣髯绝不得去。
　　今来萧瑟万井空，唯见苍山起烟雾。可怜蹭蹬失风波，
　　仰天大叫无奈何。弊裘羸马冻欲死，赖遇主人杯酒多。
　　◎卷.14【学仙二首】韦应物
　　昔有道士求神仙，灵真下试心确然。千钧巨石一发悬，
　　卧之石下十三年。存道忘身一试过，名奏玉皇乃升天。
　　云气冉冉渐不见，留语弟子但精坚。
　　石上凿井欲到水，惰心一起中路止。
　　岂不见古来三人俱弟兄，结茅深山读仙经。
　　上有青冥倚天之绝壁，下有飕飗万壑之松声。
　　仙人变化为白鹿，二弟玩之兄诵读。读多七过可乞言，
　　为子心精得神仙。可怜二弟仰天泣，一失毫厘千万年。
　　◎卷.15【广陵行】韦应物
　　雄藩镇楚郊，地势郁岧峣。双旌拥万戟，中有霍嫖姚。
　　海云助兵气，宝货益军饶。严城动寒角，晚骑踏霜桥。
　　翕习英豪集，振奋士卒骁。列郡何足数，趋拜等卑寮。
　　日宴方云罢，人逸马萧萧。忽如京洛间，游子风尘飘。
　　归来视宝剑，功名岂一朝。
　　◎卷.16【萼绿华歌】韦应物
　　有一人兮升紫霞，书名玉牒兮萼绿华。
　　仙容矫矫兮杂瑶珮，轻衣重重兮蒙绛纱。
　　云雨愁思兮望淮海，鼓吹萧条兮驾龙车。
　　世淫浊兮不可降，胡不来兮玉斧家。
　　◎卷.17【王母歌（一作玉女歌）】韦应物
　　众仙翼神母，羽盖随云起。上游玄极杳冥中，
　　下看东海一杯水。海畔种桃经几时，千年开花千年子。
　　玉颜眇眇何处寻，世上茫茫人自死。
　　◎卷.18【马明生遇神女歌】韦应物
　　学仙贵功亦贵精，神女变化感马生。石壁千寻启双检，
　　中有玉堂铺玉簟。立之一隅不与言，玉体安隐三日眠。
　　马生一立心转坚，知其丹白蒙哀怜。安期先生来起居，
　　请示金铛玉佩天皇书。神女呵责不合见，
　　仙子谢过手足战。大瓜玄枣冷如冰，海上摘来朝霞凝。
　　赐仙复坐对食讫，颔之使去随烟升。乃言马生合不死，
　　少姑教敕令付尔。安期再拜将生出，一授素书天地毕。
　　◎卷.19【石鼓歌】韦应物
　　周宣大猎兮岐之阳，刻石表功兮炜煌煌。
　　石如鼓形数止十，风雨缺讹苔藓涩。今人濡纸脱其文，
　　既击既扫白黑分。忽开满卷不可识，惊潜动蛰走云云。
　　喘逶迤，相纠错，乃是宣王之臣史籀作。
　　一书遗此天地间，精意长存世冥寞。秦家祖龙还刻石，
　　碣石之罘李斯迹。世人好古犹共传，持来比此殊悬隔。
　　◎卷.20【宝观主白鸲鹆歌】韦应物
　　鸲鹆鸲鹆，众皆如漆，尔独如玉。鸲之鹆之，
　　众皆蓬蒿下，尔自三山来。三山处子下人间，
　　绰约不妆冰雪颜。仙鸟随飞来掌上。来掌上，时拂拭。
　　人心鸟意自无猜，玉指霜毛本同色。有时一去凌苍苍，
　　朝游汗漫暮玉堂。巫峡雨中飞暂湿，杏花林里过来香。
　　日夕依仁全羽翼，空欲衔环非报德。
　　岂不及阿母之家青鸟儿，汉宫来往传消息。
　　◎卷.21【弹棋歌】韦应物
　　园天方地局，二十四气子。刘生绝艺难对曹，
　　客为歌其能，请从中央起。中央转斗破欲阑，
　　零落势背谁能弹。此中举一得六七，旋风忽散霹雳疾。
　　履机乘变安可当，置之死地翻取强。
　　不见短兵反掌收已尽，唯有猛士守四方。四方又何难，
　　横击且缘边。岂如昆明与碣石，一箭飞中隔远天。
　　神安志惬动十全，满堂惊视谁得然。


第一百九十五卷
　　◎卷.1【听莺曲】韦应物
　　东方欲曙花冥冥，啼莺相唤亦可听。乍去乍来时近远，
　　才闻南陌又东城。忽似上林翻下苑，绵绵蛮蛮如有情。
　　欲啭不啭意自娇，羌儿弄笛曲未调。前声后声不相及，
　　秦女学筝指犹涩。须臾风暖朝日暾，流音变作百鸟喧。
　　谁家懒妇惊残梦，何处愁人忆故园。伯劳飞过声跼促，
　　戴胜下时桑田绿。不及流莺日日啼花间，
　　能使万家春意闲。有时断续听不了，飞去花枝犹袅袅。
　　还栖碧树锁千门，春漏方残一声晓。
　　◎卷.2【白沙亭逢吴叟歌】韦应物
　　龙池宫里上皇时，罗衫宝带香风吹。满朝豪士今已尽，
　　欲话旧游人不知。白沙亭上逢吴叟，爱客脱衣且沽酒。
　　问之执戟亦先朝，零落难艰却负樵。亲观文物蒙雨露，
　　见我昔年侍丹霄。冬狩春祠无一事，欢游洽宴多颁赐。
　　尝陪月夕竹宫斋，每返温泉灞陵醉。星岁再周十二辰，
　　尔来不语今为君。盛时忽去良可恨，一生坎壈何足云。
　　◎卷.3【送褚校书归旧山歌】韦应物
　　握珠不返泉，匣玉不归山。明皇重士亦如此，
　　忽怪褚生何得还。方称羽猎赋，未拜兰台职。
　　汉箧亡书已暗传，嵩丘遗简还能识。朝朝待诏青锁闱，
　　中有万年之树蓬莱池。世人仰望栖此地，
　　生独徘徊意何为。故山可往薇可采，一自人间星岁改。
　　藏书壁中苔半侵，洗药泉中月还在。春风饮饯灞陵原，
　　莫厌归来朝市喧。不见东方朔，避世从容金马门。
　　◎卷.4【五弦行】韦应物
　　美人为我弹五弦，尘埃忽静心悄然。古刀幽磬初相触，
　　千珠贯断落寒玉。中曲又不喧，徘徊夜长月当轩。
　　如伴风流萦艳雪，更逐落花飘御园。独凤寥寥有时隐，
　　碧霄来下听还近。燕姬有恨楚客愁，言之不尽声能尽。
　　末曲感我情，解幽释结和乐生。壮士有仇未得报，
　　拔剑欲去愤已平，夜寒酒多愁遽明。
　　◎卷.5【骊山行】韦应物
　　君不见开元至化垂衣裳，厌坐明堂朝万方。
　　访道灵山降圣祖，沐浴华池集百祥。千乘万骑被原野，
　　云霞草木相辉光。禁仗围山晓霜切，离宫积翠夜漏长。
　　玉阶寂历朝无事，碧树萎蕤寒更芳。三清小鸟传仙语，
　　九华真人奉琼浆。下元昧爽漏恒秩，登山朝礼玄元室。
　　翠华稍隐天半云，丹阁光明海中日。羽旗旄节憩瑶台，
　　清丝妙管从空来。万井九衢皆仰望，彩云白鹤方徘徊。
　　凭高览古嗟寰宇，造化茫茫思悠哉。秦川八水长缭绕，
　　汉氏五陵空崔嵬。乃言圣祖奉丹经，以年为日亿万龄。
　　苍生咸寿阴阳泰，高谢前王出尘外。英豪共理天下晏，
　　戎夷詟伏兵无战。时丰赋敛未告劳，海阔珍奇亦来献。
　　干戈一起文武乖，欢娱已极人事变。圣皇弓剑坠幽泉，
　　古木苍山闭宫殿。缵承鸿业圣明君，威震六合驱妖氛。
　　太平游幸今可待，汤泉岚岭还氛氲。
　　◎卷.6【汉武帝杂歌三首】韦应物
　　汉武好神仙，黄金作台与天近。王母摘桃海上还，
　　感之西过聊问讯。欲来不来夜未央，殿前青鸟先回翔。
　　绿鬓萦云裾曳雾，双节飘飖下仙步。白日分明到世间，
　　碧空何处来时路。玉盘捧桃将献君，踟蹰未去留彩云。
　　海水桑田几翻覆，中间此桃四五熟。可怜穆满瑶池燕，
　　正值花开不得荐。花开子熟安可期，邂逅能当汉武时。
　　颜如芳华洁如玉，心念我皇多嗜欲。虽留桃核桃有灵，
　　人间粪土种不生。由来在道岂在药，徒劳方士海上行。
　　掩扇一言相谢去，如烟非烟不知处。
　　金茎孤峙兮凌紫烟，汉宫美人望杳然。通天台上月初出，
　　承露盘中珠正圆。珠可饮，寿可永。武皇南面曙欲分，
　　从空下来玉杯冷。世间彩翠亦作囊，八月一日仙人方。
　　仙方称上药，静者服之常绰约。柏梁沉饮自伤神，
　　犹闻驻颜七十春。乃知甘醲皆是腐肠物，
　　独有淡泊之水能益人。千载金盘竟何处，
　　当时铸金恐不固。蔓草生来春复秋，碧天何言空坠露。
　　汉天子，观风自南国。浮舟大江屹不前，
　　蛟龙索斗风波黑。春秋方壮雄武才，弯弧叱浪连山开。
　　愕然观者千万众，举麾齐呼一矢中。死蛟浮出不复灵，
　　舳舻千里江水清。鼓鼙馀响数日在，天吴深入鱼鳖惊。
　　左有佽飞落霜翮，右有孤儿贯犀革。何为临深亲射蛟，
　　示威以夺诸侯魄。威可畏，皇可尊。平田校猎书犹陈，
　　此日从臣何不言。独有威声振千古，君不见后嗣尊为武。
　　◎卷.7【棕榈蝇拂歌】韦应物
　　棕榈为拂登君席，青蝇掩乱飞四壁。文如轻罗散如发，
　　马尾牦牛不能絜。柄出湘江之竹碧玉寒，
　　上有纤罗萦缕寻未绝。左挥右洒繁暑清，孤松一枝风有声。
　　丽人纨素可怜色，安能点白还为黑。
　　◎卷.8【信州录事参军常曾古鼎歌】韦应物
　　三年纠一郡，独饮寒泉井。江南铸器多铸银，
　　罢官无物唯古鼎。雕螭刻篆相错盘，地中岁久青苔寒。
　　左对苍山右流水，云有古来葛仙子。葛仙埋之何不还，
　　耕者鎗然得其间。持示世人不知宝，劝君炼丹永寿考。
　　◎卷.9【夏冰歌】韦应物
　　出自玄泉杳杳之深井，汲在朱明赫赫之炎辰。
　　九天含露未销铄，阊阖初开赐贵人。碎如坠琼方截璐，
　　粉壁生寒象筵布。玉壶纨扇亦玲珑，座有丽人色俱素。
　　咫尺炎凉变四时，出门焦灼君讵知。肥羊甘醴心闷闷，
　　饮此莹然何所思。当念阑干凿者苦，腊月深井汗如雨。
　　◎卷.10【鼋头山神女歌】韦应物
　　鼋头之山，直上洞庭连青天。苍苍烟树闭古庙，
　　中有蛾眉成水仙。水府沉沉行路绝，蛟龙出没无时节。
　　魂同魍魉潜太阴，身与空山长不灭。东晋永和今几代，
　　云发素颜犹盼睐。阴深灵气静凝美，的砾龙绡杂琼珮。
　　山精木魅不敢亲，昏明想像如有人。蕙兰琼芳积烟露，
　　碧窗松月无冬春。舟客经过奠椒醑，巫女南音歌激楚。
　　碧水冥空惟鸟飞，长天何处云随雨。红渠绿蘋芳意多，
　　玉灵荡漾凌清波。孤峰绝岛俨相向，鬼啸猿啼垂女萝。
　　皓雪琼枝殊异色，北方绝代徒倾国。云没烟销不可期，
　　明堂翡翠无人得。精灵变态状无方，游龙宛转惊鸿翔。
　　湘妃独立九疑暮，汉女菱歌春日长。始知仙事无不有，
　　可惜吴宫空白首。
　　◎卷.11【寇季膺古刀歌】韦应物
　　古刀寒锋青槭槭，少年交结平陵客。求之时代不可知，
　　千痕万穴如星离。重叠泥沙更剥落，纵横鳞甲相参差。
　　古物有灵知所适，貂裘拂之横广席。阴森白日掩云虹，
　　错落池光动金碧。知君宝此夸绝代，求之不得心常爱。
　　厌见今时绕指柔，片锋折刃犹堪佩。高山成谷苍海填，
　　英豪埋没谁所捐。吴钩断马不知处，几度烟尘今独全。
　　夜光投人人不畏，知君独识精灵器。酬恩结思心自知，
　　死生好恶不相弃。白虎司秋金气清，高天寥落云峥嵘。
　　月肃风凄古堂净，精芒切切如有声。何不跨蓬莱，
　　斩长鲸。世人所好殊辽阔，千金买铅徒一割。
　　◎卷.12【凌雾行】韦应物
　　秋城海雾重，职事凌晨出。浩浩合元天，溶溶迷朗日。
　　才看含鬓白，稍视沾衣密。道骑全不分，郊树都如失。
　　霏微误嘘吸，肤腠生寒栗。归当饮一杯，庶用蠲斯疾。
　　◎卷.13【乐燕行】韦应物
　　良辰且燕乐，乐往不再来。赵瑟正高张，音响清尘埃。
　　一弹和妙讴，吹去绕瑶台。艳雪凌空散，舞罗起徘徊。
　　辉辉发众颜，灼灼叹令才。当喧既无寂，中饮亦停杯。
　　华灯何遽升，驰景忽西颓。高节亦云立，安能滞不回。
　　◎卷.14【采玉行】韦应物
　　官府征白丁，言采蓝谿玉。绝岭夜无家，深榛雨中宿。
　　独妇饷粮还，哀哀舍南哭。
　　◎卷.15【难言】韦应物
　　掬土移山望山尽，投石填海望海满。持索捕风几时得，
　　将刀斫水几时断。未若不相知，中心万仞何由款。
　　◎卷.16【易言】韦应物
　　洪炉炽炭燎一毛，大鼎炊汤沃残雪。疾影随形不觉至，
　　千钧引缕不知绝。未若同心言，一言和同解千结。
　　◎卷.17【三台二首】韦应物
　　一年一年老去，明日后日花开。
　　未报长安平定，万国岂得衔杯。
　　冰泮寒塘始绿，雨馀百草皆生。
　　朝来门阁无事，晚下高斋有情。
　　◎卷.18【上皇三台】韦应物
　　不寐倦长更，披衣出户行。月寒秋竹冷，风切夜窗声。
　　◎卷.19【答畅参军】韦应物
　　秉笔振芳步，少年且吏游。官闲高兴生，夜直河汉秋。
　　念与清赏遇，方抱沉疾忧。嘉言忽见赠，良药同所瘳。
　　高树起栖鸦，晨钟满皇州。凄清露华动，旷朗景气浮。
　　偶宦心非累，处喧道自幽。空虚为世薄，子独意绸缪。
　　◎卷.20【南池宴钱子辛，赋得科斗】韦应物
　　临池见科斗，美尔乐有馀。不忧网与钩，幸得免为鱼。
　　且愿充文字，登君尺素书。
　　◎卷.21【咏徐正字画青蝇】韦应物
　　误点能成物，迷真许一时。笔端来已久，座上去何迟。
　　顾白曾无变，听鸡不复疑。讵劳才子赏，为入国人诗。
　　◎卷.22【虞获子鹿】韦应物
　　虞获子鹿，畜之城陬。园有美草，池有清流。
　　但见蹶蹶，亦闻呦呦。谁知其思，岩谷云游。
　　◎卷.23【陪王郎中寻孔征君】韦应物
　　俗吏闲居少，同人会面难。偶随香署客，来访竹林欢。
　　暮馆花微落，春城雨暂寒。瓮间聊共酌，莫使宦情阑。
　　◎卷.24【送宫人入道】韦应物
　　舍宠求仙畏色衰，辞天素面立天墀。金丹拟驻千年貌，
　　宝镜休匀八字眉。公主与收珠翠后，君王看戴角冠时。
　　从来宫女皆相妒，说著瑶台总泪垂。
　　◎卷.25【和晋陵陆丞早春游望（一作杜审言诗）】韦应物
　　独有宦游人，偏惊物候新。云霞出海曙，梅柳渡江春。
　　淑气催黄鸟，晴光照绿蘋。忽闻歌苦调，归思欲沾巾。
　　◎卷.26【九日】韦应物
　　一为吴郡守，不觉菊花开。始有故园思，且喜众宾来。


第一百九十六卷
　　◎卷.1【元次山居武昌之樊山，新春大雪，以诗问之】孟彦深
　　江山十日雪，雪深江雾浓。起来望樊山，但见群玉峰。
　　林莺却不语，野兽翻有踪。山中应大寒，短褐何以完。
　　皓气凝书帐，清著钓鱼竿。怀君欲进谒，谿滑渡舟难。
　　◎卷.2【出塞曲（一作刘济诗）】刘湾
　　将军在重围，音信绝不通。羽书如流星，飞入甘泉宫。
　　倚是并州儿，少年心胆雄。一朝随召募，百战争王公。
　　去年桑干北，今年桑干东。死是征人死，功是将军功。
　　汗马牧秋月，疲卒卧霜风。仍闻左贤王，更将围云中。
　　◎卷.3【云南曲】刘湾
　　百蛮乱南方，群盗如猬起。骚然疲中原，征战从此始。
　　白门太和城，来往一万里。去者无全生，十人九人死。
　　岱马卧阳山，燕兵哭泸水。妻行求死夫，父行求死子。
　　苍天满愁云，白骨积空垒。哀哀云南行，十万同已矣。
　　◎卷.4【李陵别苏武】刘湾
　　汉武爱边功，李陵提步卒。转战单于庭，身随汉军没。
　　李陵不爱死，心存归汉阙。誓欲还国恩，不为匈奴屈。
　　身辱家已无，长居虎狼窟。胡天无春风，虏地多积雪。
　　穷阴愁杀人，况与苏武别。发声天地哀，执手肺肠绝。
　　白日为我愁，阴云为我结。生为汉宫臣，死为胡地骨。
　　万里长相思，终身望南月。
　　◎卷.5【虹县严孝子墓】刘湾
　　至性教不及，因心天所资。礼闻三年丧，尔独终身期。
　　下由骨肉恩，上报父母慈。礼闻哭有卒，汝独哀无时。
　　前有松柏林，荆蓁结朦胧。墓门白日闭，泣血黄泉中。
　　草服蔽枯骨，垢容戴飞蓬。举声哭苍天，万木皆悲风。
　　◎卷.6【对雨愁闷，寄钱大郎中】刘湾
　　积雨细纷纷，饥寒命不分。揽衣愁见肘，窥镜觅从文。
　　九陌成泥海，千山尽湿云。龙钟驱款段，到处倍思君。
　　◎卷.7【即席赋露中菊】刘湾
　　众芳春竞发，寒菊露偏滋。受气何曾异，开花独自迟。
　　晚成犹有分，欲采未过时。勿弃东篱下，看随秋草衰。
　　◎卷.8【遇旅鹤】孙昌胤
　　灵鹤产绝境，昂昂无与俦。群飞沧海曙，一叫云山秋。
　　野性方自得，人寰何所求。时因戏祥风，偶尔来中州。
　　中州帝王宅，园沼深且幽。希君惠稻粱，欲并离丹丘。
　　不然奋飞去，将适汗漫游。肯作池上鹜，年年空沉浮。
　　◎卷.9【清明】孙昌胤
　　清明暮春里，怅望北山陲。燧火开新焰，桐花发故枝。
　　沈冥惭岁物，欢宴阻朋知。不及林间鸟，迁乔并羽仪。
　　◎卷.10【和司空曙、刘昚虚九日送人】孙昌胤
　　京邑叹离群，江楼喜遇君。开筵当九日，泛菊外浮云。
　　朗咏山川霁，酣歌物色新。君看酒中意，未肯丧斯文。
　　◎卷.11【越裳献白翟（一作丁仙芝诗）】孙昌胤
　　圣哲符休运，伊皋列上台。覃恩丹徼远，入贡素翚来。
　　北阙欣初见，南枝顾未回。敛容残雪净，矫翼片云开。
　　驯扰将无惧，翻飞幸莫猜。甘从上苑里，饮啄自裴回。
　　◎卷.12【绵州越王楼即事】乔琳
　　三蜀澄清郡政闲，登楼携酌日跻攀。顿觉胸怀无俗事，
　　回看掌握是人寰。滩声曲折涪州水，云影低衔富乐山。
　　行雁南飞似乡信，忽然西笑向秦关。
　　◎卷.13【牡丹】柳浑
　　近来无奈牡丹何，数十千钱买一颗。
　　今朝始得分明见，也共戎葵不校多。


第一百九十七卷
　　◎卷.1【读后汉逸人传二首】张谓
　　子陵没已久，读史思其贤。谁谓颍阳人，千秋如比肩。
　　尝闻汉皇帝，曾是旷周旋。名位苟无心，对君犹可眠。
　　东过富春渚，乐此佳山川。夜卧松下月，朝看江上烟。
　　钓时如有待，钓罢应忘筌。生事在林壑，悠悠经暮年。
　　于今七里濑，遗迹尚依然。高台竟寂寞，流水空潺湲。
　　庞公南郡人，家在襄阳里。何处偏来往，襄阳东陂是。
　　誓将业田种，终得保妻子。何言二千石，乃欲劝吾仕。
　　鹳鹊巢茂林，鼋鼍穴深水。万物从所欲，吾心亦如此。
　　不见鹿门山，朝朝白云起。采药复采樵，优游终暮齿。
　　◎卷.2【同孙构免官后登蓟楼】张谓
　　昔在五陵时，年少心亦壮。尝矜有奇骨，必是封侯相。
　　东走到营州，投身似边将。一朝去乡国，十载履亭障。
　　部曲皆武夫，功成不相让。犹希虏尘动，更取林胡帐。
　　去年大将军，忽负乐生谤。北别伤士卒，南迁死炎瘴。
　　濩落悲无成，行登蓟丘上。长安三千里，日夕西南望。
　　寒沙榆塞没，秋水滦河涨。策马从此辞，云山保闲放。
　　◎卷.3【代北州老翁答】张谓
　　负薪老翁往北州，北望乡关生客愁。自言老翁有三子，
　　两人已向黄沙死。如今小儿新长成，明年闻道又征兵。
　　定知此别必零落，不及相随同死生。尽将田宅借邻伍，
　　且复伶俜去乡土。在生本求多子孙，及有谁知更辛苦。
　　近传天子尊武臣，强兵直欲静胡尘。安边自合有长策，
　　何必流离中国人。
　　◎卷.4【湖上对酒行】张谓
　　夜坐不厌湖上月，昼行不厌湖上山。眼前一尊又长满，
　　心中万事如等闲。主人有黍百馀石，浊醪数斗应不惜。
　　即今相对不尽欢，别后相思复何益。茱萸湾头归路赊，
　　愿君且宿黄公家。风光若此人不醉，参差辜负东园花。
　　◎卷.5【赠乔琳（一作刘昚虚诗）】张谓
　　去年上策不见收，今年寄食仍淹留。羡君有酒能便醉，
　　羡君无钱能不忧。如今五侯不爱客，羡君不问五侯宅。
　　如今七贵方自尊，羡君不过七贵门。丈夫会应有知己，
　　世上悠悠何足论。
　　◎卷.6【邵陵作】张谓
　　尝闻虞帝苦忧人，只为苍生不为身。已道一朝辞北阙，
　　何须五月更南巡。昔时文武皆销铄，今日精灵常寂寞。
　　斑竹年来笋自生，白蘋春尽花空落。遥望零陵见旧丘，
　　苍梧云起至今愁。惟馀帝子千行泪，添作潇湘万里流。
　　◎卷.7【寄李侍御】张谓
　　柱下闻周史，书中慰越吟。近看三岁字，遥见百年心。
　　价以吹嘘长，恩从顾盼深。不栽桃李树，何日得成阴。
　　◎卷.8【寄崔沣州】张谓
　　共襆台郎被，俱褰郡守帷。罚金殊往日，鸣玉幸同时。
　　五马来何晚，双鱼赠已迟。江头望乡月，无夜不相思。
　　◎卷.9【送裴侍御归上都】张谓
　　楚地劳行役，秦城罢鼓鼙。舟移洞庭岸，路出武陵谿。
　　江月随人影，山花趁马蹄。离魂将别梦，先已到关西。
　　◎卷.10【送青龙一公】张谓
　　事佛轻金印，勤王度玉关。不知从树下，还肯到人间。
　　楚水青莲净，吴门白日闲。圣朝须助理，绝莫爱东山。
　　◎卷.11【送韦侍御赴上都】张谓
　　天朝辟书下，风宪取才难。更谒麒麟殿，重簪獬豸冠。
　　月明湘水夜，霜重桂林寒。别后头堪白，时时镜里看。
　　◎卷.12【饯田尚书还兖州】张谓
　　忠义三朝许，威名四海闻。更乘归鲁诏，犹忆破胡勋。
　　别路逢霜雨，行营对雪云。明朝郭门外，长揖大将军。
　　◎卷.13【送杜侍御赴上都】张谓
　　避马台中贵，登车岭外遥。还因贡赋礼，来谒大明朝。
　　地入商山路，乡连渭水桥。承恩返南越，尊酒重相邀。
　　◎卷.14【道林寺送莫侍御（一作麓州精舍送莫侍御归宁）】张谓
　　何处堪留客，香林隔翠微。薜萝通驿骑，山竹挂朝衣。
　　霜引台乌集，风惊塔雁飞。饮茶胜饮酒，聊以送将归。
　　◎卷.15【别睢阳故人】张谓
　　少小客游梁，依然似故乡。城池经战阵，人物恨存亡。
　　夏雨桑条绿，秋风麦穗黄。有书无寄处，相送一沾裳。
　　◎卷.16【郡南亭子宴（一作春宴）】张谓
　　亭子春城外，朱门向绿林。柳枝经雨重，松色带烟深。
　　漉酒迎山客，穿池集水禽。白云常在眼，聊足慰人心。
　　◎卷.17【早春陪崔中丞浣花溪宴得暄字】张谓
　　旌节临溪口，寒郊斗觉暄。红亭移酒席，画鹢逗江村。
　　云带歌声飏，风飘舞袖翻。花间催秉烛，川上欲黄昏。
　　◎卷.18【宴郑伯玙宅】张谓
　　正月风光好，逢君上客稀。晓风催鸟啭，春雪带花飞。
　　堂上吹金管，庭前试舞衣。俸钱供酒债，行子未须归。
　　◎卷.19【夜同宴，用人字】张谓
　　北斗回新岁，东园值早春。竹风能醒酒，花月解留人。
　　邑宰陶元亮，山家郑子真。平生颇同道，相见日相亲。
　　◎卷.20【过从弟制疑官舍竹斋】张谓
　　羡尔方为吏，衡门独晏如。野猿偷纸笔，山鸟污图书。
　　竹里藏公事，花间隐使车。不妨垂钓坐，时脍小江鱼。
　　◎卷.21【扬州雨中张十七宅观妓（一作刘长卿诗）】张谓
　　夜色带寒烟，灯花拂更然。残妆添石黛，艳舞落金钿。
　　掩笑须欹扇，迎歌乍动弦。不知巫峡雨，何事海西边。
　　◎卷.22【登金陵临江驿楼】张谓
　　古戍依重险，高楼见五梁。山根盘驿道，河水浸城墙。
　　庭树巢鹦鹉，园花隐麝香。忽然江浦上，忆作捕鱼郎。
　　◎卷.23【同王征君湘中有怀（一作严维诗）】张谓
　　八月洞庭秋，潇湘水北流。还家万里梦，为客五更愁。
　　不用开书帙，偏宜上酒楼。故人京洛满，何日复同游。
　　◎卷.24【官舍早梅】张谓
　　阶下双梅树，春来画不成。晚时花未落，阴处叶难生。
　　摘子防人到，攀枝畏鸟惊。风光先占得，桃李莫相轻。
　　◎卷.25【玉清公主挽歌（代宗之女）】张谓
　　学凤年犹小，乘龙日尚赊。初封千户邑，忽驾五云车。
　　地接金人岸，山通玉女家。秋风何太早，吹落禁园花。
　　◎卷.26【别韦郎中】张谓
　　星轺计日赴岷峨，云树连天阻笑歌。南入洞庭随雁去，
　　西过巫峡听猿多。峥嵘洲上飞黄蝶，滟滪堆边起白波。
　　不醉郎中桑落酒，教人无奈别离何。
　　◎卷.27【送皇甫龄宰交河】张谓
　　将军帐下来从客，小邑弹琴不易逢。楼上胡笳传别怨，
　　尊中腊酒为谁浓。行人醉出双门道，少妇愁看七里烽。
　　今日相如轻武骑，多应朝暮客临邛。
　　◎卷.28【杜侍御送贡物戏赠】张谓
　　铜柱朱崖道路难，伏波横海旧登坛。越人自贡珊瑚树，
　　汉使何劳獬豸冠。疲马山中愁日晚，孤舟江上畏春寒。
　　由来此货称难得，多恐君王不忍看。
　　◎卷.29【春园家宴】张谓
　　南园春色正相宜，大妇同行少妇随。竹里登楼人不见，
　　花间觅路鸟先知。樱桃解结垂檐子，杨柳能低入户枝。
　　山简醉来歌一曲，参差笑杀郢中儿。
　　◎卷.30【西亭子言怀】张谓
　　数丛芳草在堂阴，几处闲花映竹林。攀树玄猿呼郡吏，
　　傍谿白鸟应家禽。青山看景知高下，流水闻声觉浅深。
　　官属不令拘礼数，时时缓步一相寻。
　　◎卷.31【辰阳即事（一作刘长卿诗，题云感怀）】张谓
　　青枫落叶正堪悲，黄菊残花欲待谁。水近偏逢寒气早，
　　山深常见日光迟。愁中卜命看周易，病里招魂读楚词。
　　自恨不如湘浦雁，春来即是北归时。
　　◎卷.32【送僧】张谓
　　童子学修道，诵经求出家。手持贝多叶，心念优昙花。
　　得度北州近，随缘东路赊。一身求清净，百毳纳袈裟。
　　钟岭更飞锡，炉峰期结跏。深心大海水，广愿恒河沙。
　　此去不堪别，彼行安可涯。殷勤结香火，来世上牛车。
　　◎卷.33【同诸公游云公禅寺】张谓
　　共许寻鸡足，谁能惜马蹄。长空净云雨，斜日半虹霓。
　　檐下千峰转，窗前万木低。看花寻径远，听鸟入林迷。
　　地与喧闻隔，人将物我齐。不知樵客意，何事武陵谿。
　　◎卷.34【哭护国上人】张谓
　　昔喜三身净，今悲万劫长。不应归北斗，应是向西方。
　　舍利众生得，袈裟弟子将。鼠行残药碗，虫网旧绳床。
　　别起千花塔，空留一草堂。支公何处在，神理竟茫茫。
　　◎卷.35【送卢举使河源】张谓
　　故人行役向边州，匹马今朝不少留。
　　长路关山何日尽，满堂丝竹为君愁。
　　◎卷.36【题长安壁主人】张谓
　　世人结交须黄金，黄金不多交不深。
　　纵令然诺暂相许，终是悠悠行路心。
　　◎卷.37【长沙失火后戏题莲花寺】张谓
　　金园宝刹半长沙，烧劫旁延一万家。
　　楼殿纵随烟焰去，火中何处出莲花。
　　◎卷.38【早梅】张谓
　　一树寒梅白玉条，迥临林村傍谿桥。
　　不知近水花先发，疑是经春雪未销。
　　◎卷.39【赠赵使君美人】张谓
　　红粉青蛾映楚云，桃花马上石榴裙。
　　罗敷独向东方去，漫学他家作使君。
　　◎卷.40【句】张谓
　　稽山贺老粗知名，吴郡张颠曾不易。
　　奔蛇走虺势入坐，骤雨旋风声满堂。（《赠怀素》。
　　见《颜真卿集》）


第一百九十八卷
　　◎卷.1【北庭西郊候封大夫受降回军献上】岑参
　　胡地苜蓿美，轮台征马肥。大夫讨匈奴，前月西出师。
　　甲兵未得战，降虏来如归。橐驼何连连，穹帐亦累累。
　　阴山烽火灭，剑水羽书稀。却笑霍嫖姚，区区徒尔为。
　　西郊候中军，平沙悬落晖。驿马从西来，双节夹路驰。
　　喜鹊捧金印，蛟龙盘画旗。如公未四十，富贵能及时。
　　直上排青云，傍看疾若飞。前年斩楼兰，去岁平月支。
　　天子日殊宠，朝廷方见推。何幸一书生，忽蒙国士知。
　　侧身佐戎幕，敛衽事边陲。自逐定远侯，亦著短后衣。
　　近来能走马，不弱并州儿。
　　◎卷.2【初至西虢官舍南池，呈左右省及南宫诸故人】岑参
　　黜官自西掖，待罪临下阳。空积犬马恋，岂思鹓鹭行。
　　素多江湖意，偶佐山水乡。满院池月静，卷帘溪雨凉。
　　轩窗竹翠湿，案牍荷花香。白鸟上衣桁，青苔生笔床。
　　数公不可见，一别尽相忘。敢恨青琐客，无情华省郎。
　　早年迷进退，晚节悟行藏。他日能相访，嵩南旧草堂。
　　◎卷.3【过梁州奉赠张尚书大夫公】岑参
　　汉中二良将，今昔各一时。韩信此登坛，尚书复来斯。
　　手把铜虎符，身总丈人师。错落北斗星，照耀黑水湄。
　　英雄若神授，大材济时危。顷岁遇雷云，精神感灵祇。
　　勋业振青史，恩德继鸿私。羌虏昔未平，华阳积僵尸。
　　人烟绝墟落，鬼火依城池。巴汉空水流，褒斜惟鸟飞。
　　自公布德政，此地生光辉。百堵创里闾，千家恤茕嫠。
　　层城重鼓角，甲士如熊罴。坐啸风自调，行春雨仍随。
　　芃芃麦苗长，蔼蔼桑叶肥。浮客相与来，群盗不敢窥。
　　何幸承嘉惠，小年即相知。富贵情易疏，相逢心不移。
　　置酒宴高馆，娇歌杂青丝。锦席绣拂庐，玉盘金屈卮。
　　春景透高戟，江云彗长麾。枥马嘶柳阴，美人映花枝。
　　门传大夫印，世拥上将旗。承家令名扬，许国苦节施。
　　戎幕宁久驻，台阶不应迟。别有弹冠士，希君无见遗。
　　◎卷.4【登北庭北楼，呈幕中诸公】岑参
　　尝读西域传，汉家得轮台。古塞千年空，阴山独崔嵬。
　　二庭近西海，六月秋风来。日暮上北楼，杀气凝不开。
　　大荒无鸟飞，但见白龙塠。旧国眇天末，归心日悠哉。
　　上将新破胡，西郊绝烟埃。边城寂无事，抚剑空徘徊。
　　幸得趋幕中，托身厕群才。早知安边计，未尽平生怀。
　　◎卷.5【初过陇山途中，呈宇文判官】岑参
　　一驿过一驿，驿骑如星流。平明发咸阳，暮及陇山头。
　　陇水不可听，呜咽令人愁。沙尘扑马汗，雾露凝貂裘。
　　西来谁家子，自道新封侯。前月发安西，路上无停留。
　　都护犹未到，来时在西州。十日过沙碛，终朝风不休。
　　马走碎石中，四蹄皆血流。万里奉王事，一身无所求。
　　也知塞垣苦，岂为妻子谋。山口月欲出，先照关城楼。
　　溪流与松风，静夜相飕飗。别家赖归梦，山塞多离忧。
　　与子且携手，不愁前路修。
　　◎卷.6【陪狄员外早秋登府西楼，因呈院中诸公】岑参
　　常爱张仪楼，西山正相当。千峰带积雪，百里临城墙。
　　烟氛扫晴空，草树映朝光。车马隘百井，里閈盘二江。
　　亚相自登坛，时危安此方。威声振蛮貊，惠化钟华阳。
　　旌节罗广庭，戈鋋凛秋霜。阶下貔虎士，幕中鹓鹭行。
　　今我忽登临，顾恩不望乡。知己犹未报，鬓毛飒已苍。
　　时命难自知，功业岂暂忘。蝉鸣秋城夕，鸟去江天长。
　　兵马休战争，风尘尚苍茫。谁当共携手，赖有冬官郎。
　　◎卷.7【冬夜宿仙游寺南凉堂，呈谦道人】岑参
　　太乙连太白，两山知几重。路盘石门窄，匹马行才通。
　　日西倒山寺，林下逢支公。昨夜山北时，星星闻此钟。
　　秦女去已久，仙台在中峰。箫声不可闻，此地留遗踪。
　　石潭积黛色，每岁投金龙。乱流争迅湍，喷薄如雷风。
　　夜来闻清磬，月出苍山空。空山满清光，水树相玲珑。
　　回廊映密竹，秋殿隐深松。灯影落前谿，夜宿水声中。
　　爱兹林峦好，结宇向谿东。相识唯山僧，邻家一钓翁。
　　林晚栗初拆，枝寒梨已红。物幽兴易惬，事胜趣弥浓。
　　愿谢区中缘，永依金人宫。寄报乘辇客，簪裾尔何容。
　　◎卷.8【潼关镇国军句覆使院早春，寄王同州】岑参
　　胡寇尚未尽，大军镇关门。旌旗遍草木，兵马如云屯。
　　圣朝正用武，诸将皆承恩。不见征战功，但闻歌吹喧。
　　儒生有长策，闭口不敢言。昨从关东来，思与故人论。
　　何为廊庙器，至今居外藩。黄霸宁淹留，苍生望腾鶱。
　　卷帘见西岳，仙掌明朝暾。昨夜闻春风，戴胜过后园。
　　各自限官守，何由叙凉温。离忧不可忘，襟背思树萱。
　　◎卷.9【青山峡口泊舟怀狄侍御】岑参
　　峡口秋水壮，沙边且停桡。奔涛振石壁，峰势如动摇。
　　九月芦花新，弥令客心焦。谁念在江岛，故人满天朝。
　　无处豁心胸，忧来醉能销。往来巴山道，三见秋草凋。
　　狄生新相知，才调凌云霄。赋诗析造化，入幕生风飙。
　　把笔判甲兵，战士不敢骄。皆云梁公后，遇鼎还能调。
　　离别倏经时，音尘殊寂寥。何当见夫子，不叹乡关遥。
　　◎卷.10【寄青城龙谿奂道人】岑参
　　五岳之丈人，西望青瞢瞢。云开露崖峤，百里见石棱。
　　龙谿盘中峰，上有莲华僧。绝顶小兰若，四时岚气凝。
　　身同云虚无，心与谿清澄。诵戒龙每听，赋诗人则称。
　　杉风吹袈裟，石壁悬孤灯。久欲谢微禄，誓将归大乘。
　　愿闻开士说，庶以心相应。
　　◎卷.11【梁州对雨怀麹二秀才，便呈麹大判官时疾赠余新诗】岑参
　　江上云气黑，gg山昨夜雷。水恶平明飞，雨从嶓冢来。
　　濛濛随风过，萧飒鸣庭槐。隔帘湿衣巾，当暑凉幽斋。
　　麹生住相近，言语阻且乖。卧疾不见人，午时门始开。
　　终日看本草，药苗满前阶。兄弟早有名，甲科皆秀才。
　　二人事慈母，不弱古老莱。昨叹携手迟，未尽平生怀。
　　爱君有佳句，一日吟几回。
　　◎卷.12【潼关使院怀王七季友】岑参
　　王生今才子，时辈咸所仰。何当见颜色，终日劳梦想。
　　驱车到关下，欲往阻河广。满日徒春华，思君罢心赏。
　　开门见太华，朝日映高掌。忽觉莲花峰，别来更如长。
　　无心顾微禄，有意在独往。不负林中期，终当出尘网。
　　◎卷.13【至大梁却寄匡城主人】岑参
　　一从弃鱼钓，十载干明王。无由谒天阶，却欲归沧浪。
　　仲秋至东郡，遂见天雨霜。昨日梦故山，蕙草色已黄。
　　平明辞铁丘，薄暮游大梁。仲秋萧条景，拔剌飞鹅鶬。
　　四郊阴气闭，万里无晶光。长风吹白茅，野火烧枯桑。
　　故人南燕吏，籍籍名更香。聊以玉壶赠，置之君子堂。
　　◎卷.14【宿华阴东郭客舍忆阎防】岑参
　　次舍山郭近，解鞍鸣钟时。主人炊新粒，行子充夜饥。
　　关月生首阳，照见华阴祠。苍茫秋山晦，萧瑟寒松悲。
　　久从园庐别，遂与朋知辞。旧壑兰杜晚，归轩今已迟。
　　◎卷.15【宿东谿王屋李隐者】岑参
　　山店不凿井，百家同一泉。晚来南村黑，雨色和人烟。
　　霜畦吐寒菜，沙雁噪河田。隐者不可见，天坛飞鸟边。
　　◎卷.16【郊行寄杜位】岑参
　　崷崒空城烟，凄清寒山景。秋风引归梦，昨夜到汝颍。
　　近寺闻钟声，映陂见树影。所思何由见，东北徒引领。
　　◎卷.17【怀叶县关操、姚旷、韩涉、李叔齐】岑参
　　数子皆故人，一时吏宛叶。经年总不见，书札徒满箧。
　　斜日半空庭，旋风走梨叶。去君千里地，言笑何时接。
　　◎卷.18【西蜀旅舍春叹，寄朝中故人呈狄评事】岑参
　　春与人相乖，柳青头转白。生平未得意，览镜私自惜。
　　四海犹未安，一身无所适。自从兵戈动，遂觉天地窄。
　　功业悲后时，光阴叹虚掷。却为文章累，幸有开济策。
　　何负当途人，无心矜窘厄。回瞻后来者，皆欲肆轥轹。
　　起草思南宫，寄言忆西掖。时危任舒卷，身退知损益。
　　穷巷草转深，闲门日将夕。桥西暮雨黑，篱外春江碧。
　　昨者初识君，相看俱是客。声华同道术，世业通往昔。
　　早须归天阶，不得安孔席。吾先税归鞅，旧国如咫尺。
　　◎卷.19【太白东溪张老舍即事，寄舍弟侄等】岑参
　　渭上秋雨过，北风何骚骚。天晴诸山出，太白峰最高。
　　主人东溪老，两耳生长毫。远近知百岁，子孙皆二毛。
　　中庭井阑上，一架猕猴桃。石泉饭香粳，酒瓮开新槽。
　　爱兹田中趣，始悟世上劳。我行有胜事，书此寄尔曹。
　　◎卷.20【上嘉州青衣山中峰，题惠净上人幽居，寄兵部杨郎中】岑参
　　青衣谁开凿，独在水中央。浮舟一跻攀，侧径缘穹苍。
　　绝顶诣老僧，豁然登上方。诸岭一何小，三江奔茫茫。
　　兰若向西开，峨眉正相当。猿鸟乐钟磬，松萝泛天香。
　　江云入袈裟，山月吐绳床。早知清净理，久乃机心忘。
　　尚以名宦拘，聿来夷獠乡。吾友不可见，郁为尚书郎。
　　早岁爱丹经，留心向青囊。渺渺云智远，幽幽海怀长。
　　胜赏欲与俱，引领遥相望。为政愧无术，分忧幸时康。
　　君子满天朝，老夫忆沧浪。况值庐山远，抽簪归法王。
　　◎卷.21【入剑门作，寄杜、杨二郎中，时二公并为杜元帅判官】岑参
　　不知造化初，此山谁开坼。双崖倚天立，万仞从地劈。
　　云飞不到顶，鸟去难过壁。速驾畏岩倾，单行愁路窄。
　　平明地仍黑，停午日暂赤。凛凛三伏寒，巉巉五丁迹。
　　与时忽开闭，作固或顺逆。磅礴跨岷峨，巍蟠限蛮貊。
　　星当觜参分，地处西南僻。陡觉烟景殊，杳将华夏隔。
　　刘氏昔颠覆，公孙曾败绩。始知德不修，恃此险何益。
　　相公总师旅，远近罢金革。杜母来何迟，蜀人应更惜。
　　暂回丹青虑，少用开济策。二友华省郎，俱为幕中客。
　　良筹佐戎律，精理皆硕画。高文出诗骚，奥学穷讨赜。
　　圣朝无外户，寰宇被德泽。四海今一家，徒然剑门石。
　　◎卷.22【巩北秋兴，寄崔明允】岑参
　　白露披梧桐，玄蝉昼夜号。秋风万里动，日暮黄云高。
　　君子佐休明，小人事蓬蒿。所适在鱼鸟，焉能徇锥刀。
　　孤舟向广武，一鸟归成皋。胜概日相与，思君心郁陶。
　　◎卷.23【春遇南使，贻赵知音】岑参
　　端居春心醉，襟背思树萱。美人在南州，为尔歌北门。
　　北风吹烟物，戴胜鸣中园。枯杨长新条，芳草滋旧根。
　　网丝结宝琴，尘埃被空樽。适遇江海信，聊与南客论。
　　◎卷.24【冀州客舍酒酣贻王绮寄题南楼（时王子欲应制举西上）】岑参
　　夫子傲常调，诏书下征求。知君欲谒帝，秣马趋西周。
　　逸足何駸駸，美声实风流。学富赡清词，下笔不能休。
　　君家一何盛，赫奕难为俦。伯父四五人，同时为诸侯。
　　忆昨始相值，值君客贝丘。相看复乘兴，携手到冀州。
　　前日在南县，与君上北楼。野旷不见山，白日落草头。
　　客舍梨花繁，深花隐鸣鸠。南邻新酒熟，有女弹箜篌。
　　醉后或狂歌，酒醒满离忧。主人不相识，此地难淹留。
　　吾庐终南下，堪与王孙游。何当肯相寻，澧上一孤舟。
　　◎卷.25【终南云际精舍寻法澄上人不遇归高冠东潭石淙…贻友人】岑参
　　昨夜云际宿，旦从西峰回。不见林中僧，微雨潭上来。
　　诸峰皆青翠，秦岭独不开。石鼓有时鸣，秦王安在哉。
　　东南云开处，突兀猕猴台。崖口悬瀑流，半空白皑皑。
　　喷壁四时雨，傍村终日雷。北瞻长安道，日夕生尘埃。
　　若访张仲蔚，衡门满蒿莱。
　　◎卷.26【敬酬杜华淇上见赠，兼呈熊曜】岑参
　　杜侯实才子，盛名不可及。只曾效一官，今已年四十。
　　是君同时者，已有尚书郎。怜君独未遇，淹泊在他乡。
　　我从京师来，到此喜相见。共论穷途事，不觉泪满面。
　　忆昨癸未岁，吾兄自江东。得君江湖诗，骨气凌谢公。
　　熊生尉淇上，开馆常待客。喜我二人来，欢笑朝复夕。
　　县楼压春岸，戴胜鸣花枝。吾徒在舟中，纵酒兼弹棋。
　　三月犹未还，寒愁满春草。赖蒙瑶华赠，讽咏慰怀抱。
　　◎卷.27【酬成少尹骆谷行见呈】岑参
　　闻君行路难，惆怅临长衢。岂不惮险艰，王程剩相拘。
　　忆昨蓬莱宫，新授刺史符。明主仍赐衣，价直千万馀。
　　何幸承命日，得与夫子俱。携手出华省，连镳赴长途。
　　五马当路嘶，按节投蜀都。千崖信萦折，一径何盘纡。
　　层冰滑征轮，密竹碍隼旟。深林迷昏旦，栈道凌空虚。
　　飞雪缩马毛，烈风擘我肤。峰攒望天小，亭午见日初。
　　夜宿月近人，朝行云满车。泉浇石罅坼，火入松心枯。
　　亚尹同心者，风流贤大夫。荣禄上及亲，之官随板舆。
　　高价振台阁，清词出应徐。成都春酒香，且用俸钱沽。
　　浮名何足道，海上堪乘桴。
　　◎卷.28【虢中酬陕西甄判官见赠】岑参
　　微才弃散地，拙宦惭清时。白发徒自负，青云难可期。
　　胡尘暗东洛，亚相方出师。分陕振鼓鼙，二崤满旌旗。
　　夫子廊庙器，迥然青冥姿。阃外佐戎律，幕中吐兵奇。
　　前者驿使来，忽枉行军诗。昼吟庭花落，夜讽山月移。
　　昔君隐苏门，浪迹不可羁。诏书自征用，令誉天下知。
　　别来春草长，东望转相思。寂寞山城暮，空闻画角悲。
　　◎卷.29【送许子擢第归江宁拜亲，因寄王大昌龄】岑参
　　建业控京口，金陵款沧溟。君家临秦淮，傍对石头城。
　　十年自勤学，一鼓游上京。青春登甲科，动地闻香名。
　　解榻皆五侯，结交尽群英。六月槐花飞，忽思莼菜羹。
　　跨马出国门，丹阳返柴荆。楚云引归帆，淮水浮客程。
　　到家拜亲时，入门有光荣。乡人尽来贺，置酒相邀迎。
　　闲眺北顾楼，醉眠湖上亭。月从海门出，照见茅山青。
　　昔为帝王州，今幸天地平。五朝变人世，千载空江声。
　　玄元告灵符，丹洞获其铭。皇帝受玉册，群臣罗天庭。
　　喜气薄太阳，祥光彻窅冥。奔走朝万国，崩腾集百灵。
　　王兄尚谪宦，屡见秋云生。孤城带后湖，心与湖水清。
　　一县无诤辞，有时开道经。黄鹤垂两翅，徘徊但悲鸣。
　　相思不可见，空望牛女星。
　　◎卷.30【武威送刘单判官赴安西行营，便呈高开府】岑参
　　热海亘铁门，火山赫金方。白草磨天涯，湖沙莽茫茫。
　　夫子佐戎幕，其锋利如霜。中岁学兵符，不能守文章。
　　功业须及时，立身有行藏。男儿感忠义，万里忘越乡。
　　孟夏边候迟，胡国草木长。马疾过飞鸟，天穷超夕阳。
　　都护新出师，五月发军装。甲兵二百万，错落黄金光。
　　扬旗拂昆仑，伐鼓震蒲昌。太白引官军，天威临大荒。
　　西望云似蛇，戎夷知丧亡。浑驱大宛马，系取楼兰王。
　　曾到交河城，风土断人肠。寒驿远如点，边烽互相望。
　　赤亭多飘风，鼓怒不可当。有时无人行，沙石乱飘扬。
　　夜静天萧条，鬼哭夹道傍。地上多髑髅，皆是古战场。
　　置酒高馆夕，边城月苍苍。军中宰肥牛，堂上罗羽觞。
　　红泪金烛盘，娇歌艳新妆。望君仰青冥，短翮难可翔。
　　苍然西郊道，握手何慨慷。
　　◎卷.31【送王大昌龄赴江宁】岑参
　　对酒寂不语，怅然悲送君。明时未得用，白首徒攻文。
　　泽国从一官，沧波几千里。群公满天阙，独去过淮水。
　　旧家富春渚，尝忆卧江楼。自闻君欲行，频望南徐州。
　　穷巷独闭门，寒灯静深屋。北风吹微雪，抱被肯同宿。
　　君行到京口，正是桃花时。舟中饶孤兴，湖上多新诗。
　　潜虬且深蟠，黄鹄举未晚。惜君青云器，努力加餐饭。
　　◎卷.32【送祁乐归河东】岑参
　　祁乐后来秀，挺身出河东。往年诣骊山，献赋温泉宫。
　　天子不召见，挥鞭遂从戎。前月还长安，囊中金已空。
　　有时忽乘兴，画出江上峰。床头苍梧云，帘下天台松。
　　忽如高堂上，飒飒生清风。五月火云屯，气烧天地红。
　　鸟且不敢飞，子行如转蓬。少华与首阳，隔河势争雄。
　　新月河上出，清光满关中。置酒灞亭别，高歌披心胸。
　　君到故山时，为谢五老翁。
　　◎卷.33【北庭贻宗学士道别】岑参
　　万事不可料，叹君在军中。读书破万卷，何事来从戎。
　　曾逐李轻车，西征出太蒙。荷戈月窟外，擐甲昆仑东。
　　两度皆破胡，朝廷轻战功。十年只一命，万里如飘蓬。
　　容鬓老胡尘，衣裘脆边风。忽来轮台下，相见披心胸。
　　饮酒对春草，弹棋闻夜钟。今且还龟兹，臂上悬角弓。
　　平沙向旅馆，匹马随飞鸿。孤城倚大碛，海气迎边空。
　　四月犹自寒，天山雪濛濛。君有贤主将，何谓泣途穷。
　　时来整六翮，一举凌苍穹。
　　◎卷.34【送许拾遗恩归江宁拜亲】岑参
　　诏书下青琐，驷马还吴洲。束帛仍赐衣，恩波涨沧流。
　　微禄将及亲，向家非远游。看君五斗米，不谢万户侯。
　　适出西掖垣，如到南徐州。归心望海日，乡梦登江楼。
　　大江盘金陵，诸山横石头。枫树隐茅屋，橘林系渔舟。
　　种药疏故畦，钓鱼垂旧钩。对月京口夕，观涛海门秋。
　　天子怜谏官，论事不可休。早来丹墀下，高驾无淹留。
　　◎卷.35【虢州郡斋南池幽兴，因与阎二侍御道别】岑参
　　池色净天碧，水凉雨凄凄。快风从东南，荷叶翻向西。
　　性本爱鱼鸟，未能返岩谿。中岁徇微官，遂令心赏睽。
　　及兹佐山郡，不异寻幽栖。小吏趋竹径，讼庭侵药畦。
　　胡尘暗河洛，二陕震鼓鼙。故人佐戎轩，逸翮凌云霓。
　　行军在函谷，两度闻莺啼。相看红旗下，饮酒白日低。
　　闻君欲朝天，驷马临道嘶。仰望浮与沉，忽如云与泥。
　　夜眠驿楼月，晓发关城鸡。惆怅西郊暮，乡书对君题。
　　◎卷.36【青龙招提归一上人远游吴楚别诗】岑参
　　久交应真侣，最叹青龙僧。弃官向二年，削发归一乘。
　　了然莹心身，洁念乐空寂。名香泛窗户，幽磬清晓夕。
　　往年仗一剑，由是佐二庭。于焉久从戎，兼复解论兵。
　　世人犹未知，天子愿相见。朝从青莲宇，暮入白虎殿。
　　宫女擎锡杖，御筵出香炉。说法开藏经，论边穷阵图。
　　忘机厌尘喧，浪迹向江海。思师石可访，惠远峰犹在。
　　今旦飞锡去，何时持钵还。湖烟冷吴门，淮月衔楚山。
　　一身如浮云，万里过江水。相思眇天末，南望无穷已。
　　◎卷.37【送李翥游江外】岑参
　　相识应十载，见君只一官。家贫禄尚薄，霜降衣仍单。
　　惆怅秋草死，萧条芳岁阑。且寻沧洲路，遥指吴云端。
　　匹马关塞远，孤舟江海宽。夜眠楚烟湿，晓饭湖山寒。
　　砧净红鲙落，袖香朱橘团。帆前见禹庙，枕底闻严滩。
　　便获赏心趣，岂歌行路难。青门须醉别，少为解征鞍。
　　◎卷.38【送王著作赴淮西幕府】岑参
　　燕子与百劳，一西复一东。天空信寥廓，翔集何时同。
　　知己怅难遇，良朋非易逢。怜君心相亲，与我家又通。
　　言笑日无度，书札凡几封。湛湛万顷陂，森森千丈松。
　　不知有机巧，无事干心胸。满堂皆酒徒，岂复羡王公。
　　早年抱将略，累岁依幕中。昨者从淮西，归来奏边功。
　　承恩长乐殿，醉出明光宫。逆旅悲寒蝉，客梦惊飞鸿。
　　发家见春草，却去闻秋风。月色冷楚城，淮光透霜空。
　　各自务功业，当须激深衷。别后能相思，何嗟山水重。
　　◎卷.39【送张秘书充刘相公通汴河判官，便赴江外觐省】岑参
　　前年见君时，见君正泥蟠。去年见君处，见君已风抟。
　　朝趋赤墀前，高视青云端。新登麒麟阁，适脱獬豸冠。
　　刘公领舟楫，汴水扬波澜。万里江海通，九州天地宽。
　　昨夜动使星，今旦送征鞍。老亲在吴郡，令弟双同官。
　　鲈鲙剩堪忆，莼羹殊可餐。既参幕中画，复展膝下欢。
　　因送故人行，试歌行路难。何处路最难，最难在长安。
　　长安多权贵，珂珮声珊珊。儒生直如弦，权贵不须干。
　　斗酒取一醉，孤琴为君弹。临岐欲有赠，持以握中兰。
　　◎卷.40【冬宵家会饯李郎司兵赴同州】岑参
　　急管杂青丝，玉瓶金屈卮。寒天高堂夜，扑地飞雪时。
　　贺君关西掾，新绶腰下垂。白面皇家郎，逸翮青云姿。
　　明旦之官去，他辰良会稀。惜别冬夜短，务欢杯行迟。
　　季女犹自小，老夫未令归。且看匹马行，不得鸣凤飞。
　　昔岁到冯翊，人烟接京师。曾上月楼头，遥见西岳祠。
　　沙苑逼官舍，莲峰压城池。多暇或自公，读书复弹棋。
　　州县信徒劳，云霄亦可期。应须力为政，聊慰此相思。
　　◎卷.41【送颜平原】岑参
　　天子念黎庶，诏书换诸侯。仙郎授剖符，华省辍分忧。
　　置酒会前殿，赐钱若山丘。天章降三光，圣泽该九州。
　　吾兄镇河朔，拜命宣皇猷。驷马辞国门，一星东北流。
　　夏云照银印，暑雨随行輈。赤笔仍在箧，炉香惹衣裘。
　　此地邻东溟，孤城吊沧洲。海风掣金戟，导吏呼鸣驺。
　　郊原北连燕，剽劫风未休。鱼盐隘里巷，桑柘盈田畴。
　　为郡岂淹旬，政成应未秋。易俗去猛虎，化人似驯鸥。
　　苍生已望君，黄霸宁久留。
　　◎卷.42【送狄员外巡按西山军（得霁字）】岑参
　　兵马守西山，中国非得计。不知何代策，空使蜀人弊。
　　八州崖谷深，千里云雪闭。泉浇阁道滑，水冻绳桥脆。
　　战士常苦饥，糗粮不相继。胡兵犹不归，空山积年岁。
　　儒生识损益，言事皆审谛。狄子幕府郎，有谋必康济。
　　胸中悬明镜，照耀无巨细。莫辞冒险艰，可以裨节制。
　　相思江楼夕，愁见月澄霁。
　　◎卷.43【虢州送郑兴宗弟归扶风别庐】岑参
　　佐郡已三载，岂能长后时。出关少亲友，赖汝常相随。
　　今旦忽言别，怆然俱泪垂。平生沧洲意，独有青山知。
　　州县不敢说，云霄谁敢期。因怀东谿老，最忆南峰缁。
　　为我多种药，还山应未迟。
　　◎卷.44【澧头送蒋侯】岑参
　　君住澧水北，我家澧水西。两村辨乔木，五里闻鸣鸡。
　　饮酒溪雨过，弹棋山月低。徒闻蒋生径，尔去谁相携。
　　◎卷.45【送永寿王赞府径归县（得蝉字）】岑参
　　当官接闲暇，暂得归林泉。百里路不宿，两乡山复连。
　　夜深露湿簟，月出风惊蝉。且尽主人酒，为君从醉眠。
　　◎卷.46【南池宴饯辛子，赋得蝌斗子】岑参
　　临池见蝌斗，羡尔乐有馀。不忧网与钓，幸得免为鱼。
　　且愿充文字，登君尺素书。
　　◎卷.47【登嘉州凌云寺作】岑参
　　寺出飞鸟外，青峰戴朱楼。搏壁跻半空，喜得登上头。
　　始知宇宙阔，下看三江流。天晴见峨眉，如向波上浮。
　　迥旷烟景豁，阴森棕楠稠。愿割区中缘，永从尘外游。
　　回风吹虎穴，片雨当龙湫。僧房云濛濛，夏月寒飕飕。
　　回合俯近郭，寥落见远舟。胜概无端倪，天宫可淹留。
　　一官讵足道，欲去令人愁。
　　◎卷.48【与高適、薛据登慈恩寺浮图】岑参
　　塔势如涌出，孤高耸天宫。登临出世界，磴道盘虚空。
　　突兀压神州，峥嵘如鬼工。四角碍白日，七层摩苍穹。
　　下窥指高鸟，俯听闻惊风。连山若波涛，奔凑似朝东。
　　青槐夹驰道，宫馆何玲珑。秋色从西来，苍然满关中。
　　五陵北原上，万古青濛濛。净理了可悟，胜因夙所宗。
　　誓将挂冠去，觉道资无穷。
　　◎卷.49【登千福寺楚金禅师法华院多宝塔】岑参
　　多宝灭已久，莲华付吾师。宝塔凌太空，忽如涌出时。
　　数年功不成，一志坚自持。明主亲梦见，世人今始知。
　　千家献黄金，万匠磨琉璃。既空泰山木，亦罄天府赀。
　　焚香如云屯，幡盖珊珊垂。悉窣神绕护，众魔不敢窥。
　　作礼睹灵境，焚香方证疑。庶割区中缘，脱身恒在兹。
　　◎卷.50【出关经华岳寺，访法华云公】岑参
　　野寺聊解鞍，偶见法华僧。开门对西岳，石壁青棱层。
　　竹径厚苍苔，松门盘紫藤。长廊列古画，高殿悬孤灯。
　　五月山雨热，三峰火云蒸。侧闻樵人言，深谷犹积冰。
　　久愿寻此山，至今嗟未能。谪官忽东走，王程苦相仍。
　　欲去恋双树，何由穷一乘。月轮吐山郭，夜色空清澄。
　　◎卷.51【春半与群公同游元处士别业】岑参
　　郭南处士宅，门外罗群峰。胜概忽相引，春华今正浓。
　　山厨竹里爨，野碓藤间舂。对酒云数片，卷帘花万重。
　　岩泉嗟到晚，州县欲归慵。草色带朝雨，滩声兼夜钟。
　　爱兹清俗虑，何事老尘容。况有林下约，转怀方外踪。
　　◎卷.52【陪群公龙冈寺泛舟（得盘字）】岑参
　　汉水天一色，寺楼波底看。钟鸣长空夕，月出孤舟寒。
　　映酒见山火，隔帘闻夜滩。紫鳞掣芳饵，红烛然金盘。
　　良友兴正惬，胜游情未阑。此中堪倒载，须尽主人欢。
　　◎卷.53【终南山双峰草堂作】岑参
　　敛迹归山田，息心谢时辈。昼还草堂卧，但与双峰对。
　　兴来恣佳游，事惬符胜概。著书高窗下，日夕见城内。
　　曩为世人误，遂负平生爱。久与林壑辞，及来松杉大。
　　偶兹近精庐，屡得名僧会。有时逐樵渔，尽日不冠带。
　　崖口上新月，石门破苍霭。色向群木深，光摇一潭碎。
　　缅怀郑生谷，颇忆严子濑。胜事犹可追，斯人邈千载。
　　◎卷.54【左仆射相国冀公东斋幽居（同黎拾遗赋献）】岑参
　　丞相百僚长，两朝居此官。成功云雷际，翊圣天地安。
　　不矜南宫贵，只向东山看。宅占凤城胜，窗中云岭宽。
　　午时松轩夕，六月藤斋寒。玉珮罥女萝，金印耀牡丹。
　　山蝉上衣桁，野鼠缘药盘。有时披道书，竟日不著冠。
　　幸得趋省闱，常欣在门阑。何当复持衡，短翮期风抟。
　　◎卷.55【过缑山王处士黑石谷隐居】岑参
　　旧居缑山下，偏识缑山云。处士久不还，见云如见君。
　　别来逾十秋，兵马日纷纷。青谿开战场，黑谷屯行军。
　　遂令巢由辈，远逐麋鹿群。独有南涧水，潺湲如昔闻。
　　◎卷.56【缑山西峰草堂作】岑参
　　结庐对中岳，青翠常在门。遂耽水木兴，尽作渔樵言。
　　顷来阙章句，但欲闲心魂。日色隐空谷，蝉声喧暮村。
　　曩闻道士语，偶见清净源。隐几阅吹叶，乘秋眺归根。
　　独游念求仲，开径招王孙。片雨下南涧，孤峰出东原。
　　栖迟虑益澹，脱略道弥敦。野霭晴拂枕，客帆遥入轩。
　　尚平今何在，此意谁与论。伫立云去尽，苍苍月开园。
　　◎卷.57【观楚国寺璋上人写一切经院，南有曲池深竹】岑参
　　璋公不出院，群木闭深居。誓写一切经，欲向万卷馀。
　　挥毫散林鹊，研墨惊池鱼。音翻四句偈，字译五天书。
　　鸣钟竹阴晚，汲水桐花初。雨气润衣钵，香烟泛庭除。
　　此地日清净，诸天应未如。不知将锡杖，早晚蹑空虚。
　　◎卷.58【寻巩县南李处士别业】岑参
　　先生近南郭，茅屋临东川。桑叶隐村户，芦花映钓船。
　　有时著书暇，尽日窗中眠。且喜闾井近，灌田同一泉。
　　◎卷.59【闻崔十二侍御灌口夜宿报恩寺】岑参
　　闻君寻野寺，便宿支公房。溪月冷深殿，江云拥回廊。
　　然灯松林静，煮茗柴门香。胜事不可接，相思幽兴长。
　　◎卷.60【自潘陵尖还少室居止，秋夕凭眺】岑参
　　草堂近少室，夜静闻风松。月出潘陵尖，照见十六峰。
　　九月山叶赤，谿云淡秋容。火点伊阳村，烟深嵩角钟。
　　尚子不可见，蒋生难再逢。胜惬只自知，佳趣为谁浓。
　　昨诣山僧期，上到天坛东。向下望雷雨，云间见回龙。
　　夕与人群疏，转爱丘壑中。心澹水木会，兴幽鱼鸟通。
　　稀微了自释，出处乃不同。况本无宦情，誓将依道风。
　　◎卷.61【南池夜宿，思王屋青萝旧斋】岑参
　　池上卧烦暑，不栉复不巾。有时清风来，自谓羲皇人。
　　天晴云归尽，雨洗月色新。公事常不闲，道书日生尘。
　　早年家王屋，五别青萝春。安得还旧山，东谿垂钓纶。
　　◎卷.62【过王判官西津所居】岑参
　　胜迹不在远，爱君池馆幽。素怀岩中诺，宛得尘外游。
　　何必到清谿，忽来见沧洲。潜移岷山石，暗引巴江流。
　　树密昼先夜，竹深夏已秋。沙鸟上笔床，谿花彗帘钩。
　　夫子贱簪冕，注心向林丘。落日出公堂，垂纶乘钓舟。
　　赋诗忆楚老，载酒随江鸥。翛然一傲吏，独在西津头。
　　◎卷.63【因假归白阁西草堂】岑参
　　雷声傍太白，雨在八九峰。东望白阁云，半入紫阁松。
　　胜概纷满目，衡门趣弥浓。幸有数亩田，得延二仲踪。
　　早闻达士语，偶与心相通。误徇一微官，还山愧尘容。
　　钓竿不复把，野碓无人舂。惆怅飞鸟尽，南谿闻夜钟。
　　◎卷.64【题华严寺瑰公禅房】岑参
　　寺南几十峰，峰翠晴可掬。朝从老僧饭，昨日崖口宿。
　　锡杖倚枯松，绳床映深竹。东谿草堂路，来往行自熟。
　　生事在云山，谁能复羁束。
　　◎卷.65【东归留题太常徐卿草堂（在蜀）】岑参
　　不谢古名将，吾知徐太常。年才三十馀，勇冠西南方。
　　顷曾策匹马，独出持两枪。虏骑无数来，见君不敢当。
　　汉将小卫霍，蜀将凌关张。卿月益清澄，将星转光芒。
　　复居少城北，遥对岷山阳。车马日盈门，宾客常满堂。
　　曲池荫高树，小径穿丛篁。江鸟飞入帘，山云来到床。
　　题诗芭蕉滑，对酒棕花香。诸将射猎时，君在翰墨场。
　　圣主赏勋业，边城最辉光。与我情绸缪，相知久芬芳。
　　忽作万里别，东归三峡长。
　　◎卷.66【太一石鳖崖口潭旧庐招王学士】岑参
　　骤雨鸣淅沥，飕飗谿谷寒。碧潭千馀尺，下见蛟龙蟠。
　　石门吞众流，绝岸呀层峦。幽趣倏万变，奇观非一端。
　　偶逐干禄徒，十年皆小官。抱板寻旧圃，弊庐临迅湍。
　　君子满清朝，小人思挂冠。酿酒漉松子，引泉通竹竿。
　　何必濯沧浪，不能钓严滩。此地可遗老，劝君来考槃。
　　◎卷.67【林卧】岑参
　　偶得鱼鸟趣，复兹水木凉。远峰带雨色，落日摇川光。
　　臼中西山药，袖里淮南方。唯爱隐几时，独游无何乡。
　　◎卷.68【骊姬墓下作（夷吾、重耳墓，隔河相去十三里）】岑参
　　骊姬北原上，闭骨已千秋。浍水日东注，恶名终不流。
　　献公恣耽惑，视子如仇雠。此事成蔓草，我来逢古丘。
　　蛾眉山月苦，蝉鬓野云愁。欲吊二公子，横汾无轻舟。
　　◎卷.69【东归晚次潼关怀古】岑参
　　暮春别乡树，晚景低津楼。伯夷在首阳，欲往无轻舟。
　　遂登关城望，下见洪河流。自从巨灵开，流血千万秋。
　　行行潘生赋，赫赫曹公谋。川上多往事，凄凉满空洲。
　　◎卷.70【楚夕旅泊古兴】岑参
　　独鹤唳江月，孤帆凌楚云。秋风冷萧瑟，芦荻花纷纷。
　　忽思湘川老，欲访云中君。骐驎息悲鸣，愁见豺虎群。
　　◎卷.71【先主武侯庙】岑参
　　先主与武侯，相逢云雷际。感通君臣分，义激鱼水契。
　　遗庙空萧然，英灵贯千岁。
　　◎卷.72【文公讲堂】岑参
　　文公不可见，空使蜀人传。讲席何时散，高台岂复全。
　　丰碑文字灭，冥漠不知年。
　　◎卷.73【杨雄草玄台】岑参
　　吾悲子云居，寂寞人已去。娟娟西江月，犹照草玄处。
　　精怪喜无人，睢盱藏老树。
　　◎卷.74【司马相如琴台】岑参
　　相如琴台古，人去台亦空。台上寒萧条，至今多悲风。
　　荒台汉时月，色与旧时同。
　　◎卷.75【严君平卜肆】岑参
　　君平曾卖卜，卜肆芜已久。至今杖头钱，时时地上有。
　　不知支机石，还在人间否。
　　◎卷.76【张仪楼】岑参
　　传是秦时楼，巍巍至今在。楼南两江水，千古长不改。
　　曾闻昔时人，岁月不相待。
　　◎卷.77【升仙桥】岑参
　　长桥题柱去，犹是未达时。及乘驷马车，却从桥上归。
　　名共东流水，滔滔无尽期。
　　◎卷.78【万里桥】岑参
　　成都与维扬，相去万里地。沧江东流疾，帆去如鸟翅。
　　楚客过此桥，东看尽垂泪。
　　◎卷.79【石犀】岑参
　　江水初荡潏，蜀人几为鱼。向无尔石犀，安得有邑居。
　　始知李太守，伯禹亦不如。
　　◎卷.80【龙女祠】岑参
　　龙女何处来，来时乘风雨。祠堂青林下，宛宛如相语。
　　蜀人竞祈恩，捧酒仍击鼓。
　　◎卷.81【使交河郡，郡在火山脚，其地苦热无雨雪，献封大夫】岑参
　　奉使按胡俗，平明发轮台。暮投交河城，火山赤崔巍。
　　九月尚流汗，炎风吹沙埃。何事阴阳工，不遣雨雪来。
　　吾君方忧边，分阃资大才。昨者新破胡，安西兵马回。
　　铁关控天涯，万里何辽哉。烟尘不敢飞，白草空皑皑。
　　军中日无事，醉舞倾金罍。汉代李将军，微功合可咍。
　　◎卷.82【与鲜于庶子自梓州成都少尹自褒城同行至利州道中作】岑参
　　剖竹向西蜀，岷峨眇天涯。空深北阙恋，岂惮南路赊。
　　前日登七盘，旷然见三巴。汉水出嶓冢，梁山控褒斜。
　　栈道笼迅湍，行人贯层崖。岩倾劣通马，石窄难容车。
　　深林怯魑魅，洞穴防龙蛇。水种新插秧，山田正烧畬。
　　夜猿啸山雨，曙鸟鸣江花。过午方始饭，经时旋及瓜。
　　数公各游宦，千里皆辞家。言笑忘羁旅，还如在京华。
　　◎卷.83【下外江舟怀终南旧居】岑参
　　杉冷晓猿悲，楚客心欲绝。孤舟巴山雨，万里阳台月。
　　水宿已淹时，芦花白如雪。颜容老难赪，把镜悲鬓发。
　　早年好金丹，方士传口诀。敝庐终南下，久与真侣别。
　　道书谁更开，药灶烟遂灭。顷来压尘网，安得有仙骨。
　　岩壑归去来，公卿是何物。
　　◎卷.84【安西馆中思长安】岑参
　　家在日出处，朝来起东风。风从帝乡来，不异家信通。
　　绝域地欲尽，孤城天遂穷。弥年但走马，终日随飘蓬。
　　寂寞不得意，辛勤方在公。胡尘净古塞，兵气屯边空。
　　乡路眇天外，归期如梦中。遥凭长房术，为缩天山东。
　　◎卷.85【暮秋山行】岑参
　　疲马卧长坡，夕阳下通津。山风吹空林，飒飒如有人。
　　苍旻霁凉雨，石路无飞尘。千念集暮节，万籁悲萧晨。
　　鶗鴂昨夜鸣，蕙草色已陈。况在远行客，自然多苦辛。
　　◎卷.86【赴犍为经龙阁道】岑参
　　侧径转青壁，危梁透沧波。汗流出鸟道，胆碎窥龙涡。
　　骤雨暗谿口，归云网松萝。屡闻羌儿笛，厌听巴童歌。
　　江路险复永，梦魂愁更多。圣朝幸典郡，不敢嫌岷峨。
　　◎卷.87【江上阻风雨】岑参
　　江上风欲来，泊舟未能发。气昏雨已过，突兀山复出。
　　积浪成高丘，盘涡为嵌窟。云低岸花掩，水涨滩草没。
　　老树蛇蜕皮，崩崖龙退骨。平生抱忠信，艰险殊可忽。
　　◎卷.88【经火山】岑参
　　火山今始见，突兀蒲昌东。赤焰烧虏云，炎氛蒸塞空。
　　不知阴阳炭，何独然此中。我来严冬时，山下多炎风。
　　人马尽汗流，孰知造化功。
　　◎卷.89【题铁门关楼】岑参
　　铁关天西涯，极目少行客。关门一小吏，终日对石壁。
　　桥跨千仞危，路盘两崖窄。试登西楼望，一望头欲白。
　　◎卷.90【早上五盘岭】岑参
　　平旦驱驷马，旷然出五盘。江回两崖斗，日隐群峰攒。
　　苍翠烟景曙，森沉云树寒。松疏露孤驿，花密藏回滩。
　　栈道谿雨滑，畬田原草干。此行为知己，不觉蜀道难。
　　◎卷.91【峨眉东脚临江听猿，怀二室旧庐】岑参
　　峨眉烟翠新，昨夜秋雨洗。分明峰头树，倒插秋江底。
　　久别二室间，图他五斗米。哀猿不可听，北客欲流涕。
　　◎卷.92【东归发犍为，至泥谿舟中作】岑参
　　前日解侯印，泛舟归山东。平旦发犍为，逍遥信回风。
　　七月江水大，沧波涨秋空。复有峨眉僧，诵经在舟中。
　　夜泊防虎豹，朝行逼鱼龙。一道鸣迅湍，两边走连峰。
　　猿拂岸花落，鸟啼檐树重。烟霭吴楚连，溯沿湖海通。
　　忆昨在西掖，复曾入南宫。日出朝圣人，端笏陪群公。
　　不意今弃置，何由豁心胸。吾当海上去，且学乘桴翁。
　　◎卷.93【阻戎泸间群盗】岑参
　　南州林莽深，亡命聚其间。杀人无昏晓，尸积填江湾。
　　饿虎衔髑髅，饥乌啄心肝。腥裛滩草死，血流江水殷。
　　夜雨风萧萧，鬼哭连楚山。三江行人绝，万里无征船。
　　唯有白鸟飞，空见秋月圆。罢官自南蜀，假道来兹川。
　　瞻望阳台云，惆怅不敢前。帝乡北近日，泸口南连蛮。
　　何当遇长房，缩地到京关。愿得随琴高，骑鱼向云烟。
　　明主每忧人，节使恒在边。兵革方御寇，尔恶胡不悛。
　　吾窃悲尔徒，此生安得全。
　　◎卷.94【郡斋闲坐】岑参
　　负郭无良田，屈身徇微禄。平生好疏旷，何事就羁束。
　　幸曾趋丹墀，数得侍黄屋。故人尽荣宠，谁念此幽独。
　　州县非宿心，云山欣满目。顷来废章句，终日披案牍。
　　佐郡竟何成，自悲徒碌碌。
　　◎卷.95【衙郡守还】岑参
　　世事何反覆，一身难可料。头白翻折腰，还家私自笑。
　　所嗟无产业，妻子嫌不调。五斗米留人，东谿忆垂钓。
　　◎卷.96【行军诗二首（时扈从在凤翔）】岑参
　　吾窃悲此生，四十幸未老。一朝逢世乱，终日不自保。
　　胡兵夺长安，宫殿生野草。伤心五陵树，不见二京道。
　　我皇在行军，兵马日浩浩。胡雏尚未灭，诸将恳征讨。
　　昨闻咸阳败，杀戮净如扫。积尸若丘山，流血涨丰镐。
　　干戈碍乡国，豺虎满城堡。村落皆无人，萧条空桑枣。
　　儒生有长策，无处豁怀抱。块然伤时人，举首哭苍昊。
　　早知逢世乱，少小谩读书。悔不学弯弓，向东射狂胡。
　　偶从谏官列，谬向丹墀趋。未能匡吾君，虚作一丈夫。
　　抚剑伤世路，哀歌泣良图。功业今已迟，览镜悲白须。
　　平生抱忠义，不敢私微躯。
　　◎卷.97【秋夕听罗山人弹三峡流泉】岑参
　　皤皤岷山老，抱琴鬓苍然。衫袖拂玉徽，为弹三峡泉。
　　此曲弹未半，高堂如空山。石林何飕飗，忽在窗户间。
　　绕指弄呜咽，青丝激潺湲。演漾怨楚云，虚徐韵秋烟。
　　疑兼阳台雨，似杂巫山猿。幽引鬼神听，净令耳目便。
　　楚客肠欲断，湘妃泪斑斑。谁裁青桐枝，縆以朱丝弦。
　　能含古人曲，递与今人传。知音难再逢，惜君方老年。
　　曲终月已落，惆怅东斋眠。
　　◎卷.98【尹相公京兆府中棠树降甘露诗】岑参
　　相国尹京兆，政成人不欺。甘露降府庭，上天表无私。
　　非无他人家，岂少群木枝。被兹甘棠树，美掩召伯诗。
　　团团甜如蜜，皛皛凝若脂。千柯玉光碎，万叶珠颗垂。
　　昆仑何时来，庆云相逐飞。魏宫铜盘贮，汉帝金掌持。
　　王泽布人和，精心动灵祇。君臣日同德，祯瑞方潜施。
　　何术令大臣，感通能及兹。忽惊政化理，暗与神物期。
　　却笑赵张辈，徒称今古稀。为君下天酒，麹糵将用时。
　　◎卷.99【刘相公中书江山画障】岑参
　　相府征墨妙，挥毫天地穷。始知丹青笔，能夺造化功。
　　潇湘在帘间，庐壑横座中。忽疑凤凰池，暗与江海通。
　　粉白湖上云，黛青天际峰。昼日恒见月，孤帆如有风。
　　岩花不飞落，涧草无春冬。担锡香炉缁，钓鱼沧浪翁。
　　如何平津意，尚想尘外踪。富贵心独轻，山林兴弥浓。
　　喧幽趣颇异，出处事不同。请君为苍生，未可追赤松。
　　◎卷.100【精卫】岑参
　　负剑出北门，乘桴适东溟。一鸟海上飞，云是帝女灵。
　　玉颜溺水死，精卫空为名。怨积徒有志，力微竟不成。
　　西山木石尽，巨壑何时平。
　　◎卷.101【石上藤（得上字）】岑参
　　石上生孤藤，弱蔓依石长。不逢高枝引，未得凌空上。
　　何处堪托身，为君长万丈。


第一百九十九卷
　　◎卷.1【临河客舍呈狄明府兄留题县南楼】岑参
　　黎阳城南雪正飞，黎阳渡头人未归。河边酒家堪寄宿，
　　主人小女能缝衣。故人高卧黎阳县，一别三年不相见。
　　邑中雨雪偏著时，隔河东郡人遥羡。邺都唯见古时丘，
　　漳水还如旧日流。城上望乡应不见，朝来好是懒登楼。
　　◎卷.2【客舍悲秋，有怀两省旧游，呈幕中诸公】岑参
　　三度为郎便白头，一从出守五经秋。莫言圣主长不用，
　　其那苍生应未休。人间岁月如流水，客舍秋风今又起。
　　不知心事向谁论，江上蝉鸣空满耳。
　　◎卷.3【白雪歌，送武判官归京】岑参
　　北风卷地白草折，胡天八月即飞雪。忽然一夜春风来，
　　千树万树梨花开。散入珠帘湿罗幕，狐裘不暖锦衾薄。
　　将军角弓不得控，都护铁衣冷难著。瀚海阑干百丈冰，
　　愁云黪淡万里凝。中军置酒饮归客，胡琴琵琶与羌笛。
　　纷纷暮雪下辕门，风掣红旗冻不翻。轮台东门送君去，
　　去时雪满天山路。山回路转不见君，雪上空留马行处。
　　◎卷.4【热海行，送崔侍御还京】岑参
　　侧闻阴山胡儿语，西头热海水如煮。海上众鸟不敢飞，
　　中有鲤鱼长且肥。岸傍青草常不歇，空中白雪遥旋灭。
　　蒸沙烁石然虏云，沸浪炎波煎汉月。阴火潜烧天地炉，
　　何事偏烘西一隅。势吞月窟侵太白，气连赤坂通单于。
　　送君一醉天山郭，正见夕阳海边落。柏台霜威寒逼人，
　　热海炎气为之薄。
　　◎卷.5【轮台歌，奉送封大夫出师西征】岑参
　　轮台城头夜吹角，轮台城北旄头落。羽书昨夜过渠黎，
　　单于已在金山西。戍楼西望烟尘黑，汉兵屯在轮台北。
　　上将拥旄西出征，平明吹笛大军行。四边伐鼓雪海涌，
　　三军大呼阴山动。虏塞兵气连云屯，战场白骨缠草根。
　　剑河风急雪片阔，沙口石冻马蹄脱。亚相勤王甘苦辛，
　　誓将报主静边尘。古来青史谁不见，今见功名胜古人。
　　◎卷.6【敷水歌，送窦渐入京】岑参
　　罗敷昔时秦氏女，千载无人空处所。昔时流水至今流，
　　万事皆逐东流去。此水东流无尽期，水声还似旧来时。
　　岸花仍自羞红脸，堤柳犹能学翠眉。春去秋来不相待，
　　水中月色长不改。罗敷养蚕空耳闻，使君五马今何在。
　　九月霜天水正寒，故人西去度征鞍。水底鲤鱼幸无数，
　　愿君别后垂尺素。
　　◎卷.7【天山雪歌，送萧治归京】岑参
　　天山有雪常不开，千峰万岭雪崔嵬。北风夜卷赤亭口，
　　一夜天山雪更厚。能兼汉月照银山，复逐胡风过铁关。
　　交河城边飞鸟绝，轮台路上马蹄滑。晻霭寒氛万里凝，
　　阑干阴崖千丈冰。将军狐裘卧不暖，都护宝刀冻欲断。
　　正是天山雪下时，送君走马归京师。雪中何以赠君别，
　　惟有青青松树枝。
　　◎卷.8【火山云歌，送别】岑参
　　火山突兀赤亭口，火山五月火云厚。火云满山凝未开，
　　飞鸟千里不敢来。平明乍逐胡风断，薄暮浑随塞雨回。
　　缭绕斜吞铁关树，氛氲半掩交河戍。迢迢征路火山东，
　　山上孤云随马去。
　　◎卷.9【青门歌，送东台张判官】岑参
　　青门金锁平旦开，城头日出使车回。青门柳枝正堪折，
　　路傍一日几人别。东出青门路不穷，驿楼官树灞陵东。
　　花扑征衣看似绣，云随去马色疑骢。胡姬酒垆日未午，
　　丝绳玉缸酒如乳。灞头落花没马蹄，昨夜微雨花成泥。
　　黄鹂翅湿飞转低，关东尺书醉懒题。须臾望君不可见，
　　扬鞭飞鞚疾如箭。借问使乎何时来，莫作东飞伯劳西飞燕。
　　◎卷.10【梁园歌，送河南王说判官】岑参
　　君不见梁孝王修竹园，颓墙隐辚势仍存。
　　娇娥曼脸成草蔓，罗帷珠帘空竹根。大梁一旦人代改，
　　秋月春风不相待。池中几度雁新来，洲上千年鹤应在。
　　梁园二月梨花飞，却似梁王雪下时。当时置酒延枚叟，
　　肯料平台狐兔走。万事翻覆如浮云，昔人空在今人口。
　　单父古来称宓生，只今为政有吾兄。輶轩若过梁园道，
　　应傍琴台闻政声。
　　◎卷.11【走马川行，奉送出师西征】岑参
　　君不见走马川行雪海边，平沙莽莽黄入天。
　　轮台九月风夜吼，一川碎石大如斗，随风满地石乱走。
　　匈奴草黄马正肥，金山西见烟尘飞，汉家大将西出师。
　　将军金甲夜不脱，半夜军行戈相拨，风头如刀面如割。
　　马毛带雪汗气蒸，五花连钱旋作冰，幕中草檄砚水凝。
　　虏骑闻之应胆慑，料知短兵不敢接，车师西门伫献捷。
　　◎卷.12【函谷关歌，送刘评事使关西】岑参
　　君不见函谷关，崩城毁壁至今在。树根草蔓遮古道，
　　空谷千年长不改。寂寞无人空旧山，圣朝无外不须关。
　　白马公孙何处去，青牛老人更不还。苍苔白骨空满地，
　　月与古时长相似。野花不省见行人，山鸟何曾识关吏。
　　故人方乘使者车，吾知郭丹却不如。请君时忆关外客，
　　行到关西多致书。
　　◎卷.13【胡笳歌，送颜真卿使赴河陇】岑参
　　君不闻胡笳声最悲，紫髯绿眼胡人吹。吹之一曲犹未了，
　　愁杀楼兰征戍儿。凉秋八月萧关道，北风吹断天山草。
　　昆仑山南月欲斜，胡人向月吹胡笳。胡笳怨兮将送君，
　　秦山遥望陇山云。边城夜夜多愁梦，向月胡笳谁喜闻。
　　◎卷.14【秦筝歌，送外甥萧正归京】岑参
　　汝不闻秦筝声最苦，五色缠弦十三柱。怨调慢声如欲语，
　　一曲未终日移午。红亭水木不知暑，忽弹黄钟和白纻。
　　清风飒来云不去，闻之酒醒泪如雨。汝归秦兮弹秦声，
　　秦声悲兮聊送汝。
　　◎卷.15【与独孤渐道别长句兼呈严八侍御】岑参
　　轮台客舍春草满，颍阳归客肠堪断。穷荒绝漠鸟不飞，
　　万碛千山梦犹懒。怜君白面一书生，读书千卷未成名。
　　五侯贵门脚不到，数亩山田身自耕。兴来浪迹无远近，
　　及至辞家忆乡信。无事垂鞭信马头，西南几欲穷天尽。
　　奉使三年独未归，边头词客旧来稀。借问君来得几日，
　　到家不觉换春衣。高斋清昼卷帷幕，纱帽接z5慵不著。
　　中酒朝眠日色高，弹棋夜半灯花落。冰片高堆金错盘，
　　满堂凛凛五月寒。桂林蒲萄新吐蔓，武城刺蜜未可餐。
　　军中置酒夜挝鼓，锦筵红烛月未午。花门将军善胡歌，
　　叶河蕃王能汉语。知尔园林压渭滨，夫人堂上泣罗裙。
　　鱼龙川北盘谿雨，鸟鼠山西洮水云。台中严公于我厚，
　　别后新诗满人口。自怜弃置天西头，因君为问相思否。
　　◎卷.39【送费子归武昌】岑参
　　汉阳归客悲秋草，旅舍叶飞愁不扫。秋来倍忆武昌鱼，
　　梦著只在巴陵道。曾随上将过祁连，离家十年恒在边。
　　剑锋可惜虚用尽，马蹄无事今已穿。知君开馆常爱客，
　　樗蒱百金每一掷。平生有钱将与人，江上故园空四壁。
　　吾观费子毛骨奇，广眉大口仍赤髭。看君失路尚如此，
　　人生贵贱那得知。高秋八月归南楚，东门一壶聊出祖。
　　路指凤凰山北云，衣沾鹦鹉洲边雨。勿叹蹉跎白发新，
　　应须守道勿羞贫。男儿何必恋妻子，莫向江村老却人。
　　◎卷.40【送韩巽入都觐省便赴举】岑参
　　槐叶苍苍柳叶黄，秋高八月天欲霜。青门百壶送韩侯，
　　白云千里连嵩丘。北堂倚门望君忆，东归扇枕后秋色。
　　洛阳才子能几人，明年桂枝是君得。
　　◎卷.41【送李副使赴碛西官军】岑参
　　火山六月应更热，赤亭道口行人绝。知君惯度祁连城，
　　岂能愁见轮台月。脱鞍暂入酒家垆，送君万里西击胡。
　　功名只向马上取，真是英雄一丈夫。
　　◎卷.42【凉州馆中与诸判官夜集】岑参
　　弯弯月出挂城头，城头月出照梁州。凉州七里十万家，
　　胡人半解弹琵琶。琵琶一曲肠堪断，风萧萧兮夜漫漫。
　　河西幕中多故人，故人别来三五春。花门楼前见秋草，
　　岂能贫贱相看老。一生大笑能几回，斗酒相逢须醉倒。
　　◎卷.43【酒泉太守席上醉后作】岑参
　　琵琶长笛曲相和，羌儿胡雏齐唱歌。浑炙犁牛烹野驼，
　　交河美酒归叵罗。三更醉后军中寝，无奈秦山归梦何。
　　◎卷.44【偃师东与韩樽同诣景云晖上人即事】岑参
　　山阴老僧解楞伽，颍阳归客远相过。烟深草湿昨夜雨，
　　雨后秋风渡漕河。空山终日尘事少，平郊远见行人小。
　　尚书碛上黄昏钟，别驾渡头一归鸟。
　　◎卷.45【醉题匡城周少府厅壁】岑参
　　妇姑城南风雨秋，妇姑城中人独愁。愁云遮却望乡处，
　　数日不上西南楼。故人薄暮公事闲，玉壶美酒琥珀殷。
　　颍阳秋草今黄尽，醉卧君家犹未还。
　　◎卷.46【敦煌太守后庭歌】岑参
　　敦煌太守才且贤，郡中无事高枕眠。太守到来山出泉，
　　黄砂碛里人种田。敦煌耆旧鬓皓然，愿留太守更五年。
　　城头月出星满天，曲房置酒张锦筵。美人红妆色正鲜，
　　侧垂高髻插金钿。醉坐藏钩红烛前，不知钩在若个边。
　　为君手把珊瑚鞭，射得半段黄金钱，此中乐事亦已偏。
　　◎卷.47【喜韩樽相过】岑参
　　三月灞陵春已老，故人相逢耐醉倒。瓮头春酒黄花脂，
　　禄米只充沽酒资。长安城中足年少，独共韩侯开口笑。
　　桃花点地红斑斑，有酒留君且莫还。与君兄弟日携手，
　　世上虚名好是闲。
　　◎卷.48【银山碛西馆】岑参
　　银山碛口风似箭，铁门关西月如练。双双愁泪沾马毛，
　　飒飒胡沙迸人面。丈夫三十未富贵，安能终日守笔砚。
　　◎卷.49【感遇】岑参
　　五花骢马七香车，云是平阳帝子家。凤凰城头日欲斜，
　　门前高树鸣春鸦。汉家鲁元君不闻，今作城西一古坟。
　　昔来唯有秦王女，独自吹箫乘白云。
　　◎卷.50【太白胡僧歌】岑参
　　闻有胡僧在太白，兰若去天三百尺。一持楞伽入中峰，
　　世人难见但闻钟。窗边锡杖解两虎，床下钵盂藏一龙。
　　草衣不针复不线，两耳垂肩眉覆面。此僧年几那得知，
　　手种青松今十围。心将流水同清净，身与浮云无是非。
　　商山老人已曾识，愿一见之何由得。山中有僧人不知，
　　城里看山空黛色。
　　◎卷.51【卫节度赤骠马歌】岑参
　　君家赤骠画不得，一团旋风桃花色。红缨紫鞚珊瑚鞭，
　　玉鞍锦鞯黄金勒。请君鞲出看君骑，尾长窣地如红丝。
　　自矜诸马皆不及，却忆百金新买时。香街紫陌凤城内，
　　满城见者谁不爱。扬鞭骤急白汗流，弄影行骄碧蹄碎。
　　紫髯胡雏金剪刀，平明剪出三騣高。枥上看时独意气，
　　众中牵出偏雄豪。骑将猎向南山口，城南狐兔不复有。
　　草头一点疾如飞，却使苍鹰翻向后。忆昨看君朝未央，
　　鸣珂拥盖满路香。始知边将真富贵，可怜人马相辉光。
　　男儿称意得如此，骏马长鸣北风起。待君东去扫胡尘，
　　为君一日行千里。
　　◎卷.52【田使君美人舞如莲花北鋋歌（此曲本出北同城）】岑参
　　美人舞如莲花旋，世人有眼应未见。高堂满地红氍毹，
　　试舞一曲天下无。此曲胡人传入汉，诸客见之惊且叹。
　　慢脸娇娥纤复秾，轻罗金缕花葱茏。回裾转袖若飞雪，
　　左鋋右鋋生旋风。琵琶横笛和未匝，花门山头黄云合。
　　忽作出塞入塞声，白草胡沙寒飒飒。翻身入破如有神，
　　前见后见回回新。始知诸曲不可比，采莲落梅徒聒耳。
　　世人学舞只是舞，恣态岂能得如此。
　　◎卷.53【裴将军宅芦管歌】岑参
　　辽东九月芦叶断，辽东小儿采芦管。可怜新管清且悲，
　　一曲风飘海头满。海树萧索天雨霜，管声寥亮月苍苍。
　　白狼河北堪愁恨，玄兔城南皆断肠。辽东将军长安宅，
　　美人芦管会佳客。弄调啾飕胜洞箫，发声窈窕欺横笛。
　　夜半高堂客未回，只将芦管送君杯。巧能陌上惊杨柳，
　　复向园中误落梅。诸客爱之听未足，高卷珠帘列红烛。
　　将军醉舞不肯休，更使美人吹一曲。
　　◎卷.54【韦员外家花树歌】岑参
　　今年花似去年好，去年人到今年老。始知人老不如花，
　　可惜落花君莫扫。君家兄弟不可当，列卿御史尚书郎。
　　朝回花底恒会客，花扑玉缸春酒香。
　　◎卷.55【醉后戏与赵歌儿】岑参
　　秦州歌儿歌调苦，偏能立唱濮阳女。座中醉客不得意，
　　闻之一声泪如雨。向使逢着汉帝怜，董贤气咽不能语。
　　◎卷.56【范公丛竹歌】岑参
　　世人见竹不解爱，知君种竹府城内。此君托根幸得地，
　　种来几时闻已大。盛暑翛翛丛色寒，闲宵槭槭叶声干。
　　能清案牍帘下见，宜对琴书窗外看。为君成阴将蔽日，
　　迸笋穿阶踏还出。守节偏凌御史霜，虚心愿比郎官笔。
　　君莫爱南山松树枝，竹色四时也不移。寒天草木黄落尽，
　　犹自青青君始知。
　　◎卷.57【玉门关盖将军歌】岑参
　　盖将军，真丈夫。行年三十执金吾，身长七尺颇有须。
　　玉门关城迥且孤，黄沙万里白草枯。南邻犬戎北接胡，
　　将军到来备不虞。五千甲兵胆力粗，军中无事但欢娱。
　　暖屋绣帘红地炉，织成壁衣花氍毹。灯前侍婢泻玉壶，
　　金铛乱点野酡酥。紫绂金章左右趋，问著只是苍头奴。
　　美人一双闲且都，朱唇翠眉映明矑。清歌一曲世所无，
　　今日喜闻凤将雏。可怜绝胜秦罗敷，使君五马谩踟蹰。
　　野草绣窠紫罗襦，红牙缕马对樗蒱。玉盘纤手撒作卢，
　　众中夸道不曾输。枥上昂昂皆骏驹，桃花叱拨价最殊。
　　骑将猎向城南隅，腊日射杀千年狐。我来塞外按边储，
　　为君取醉酒剩沽。醉争酒盏相喧呼，忽忆咸阳旧酒徒。
　　◎卷.58【赠酒泉韩太守】岑参
　　太守有能政，遥闻如古人。俸钱尽供客，家计常清贫。
　　酒泉西望玉关道，千山万碛皆白草。辞君走马归长安，
　　忆君倏忽令人老。
　　◎卷.59【赠西岳山人李冈】岑参
　　君隐处，当一星。莲花峰头饭黄精，仙人掌上演丹经。
　　鸟可到，人莫攀，隐来十年不下山。袖中短书谁为达，
　　华阴道士卖药还。
　　◎卷.60【送张献心充副使归河西杂句】岑参
　　将门子弟君独贤，一从受命常在边。未至三十已高位，
　　腰间金印色赭然。前日承恩白虎殿，归来见者谁不羡。
　　箧中赐衣十重馀，案上军书十二卷。看君谋智若有神，
　　爱君词句皆清新。澄湖万顷深见底，清冰一片光照人。
　　云中昨夜使星动，西门驿楼出相送。玉瓶素蚁腊酒香，
　　金鞭白马紫游缰。花门南，燕支北，张掖城头云正黑，
　　送君一去天外忆。
　　◎卷.61【送郭乂杂言】岑参
　　地上青草出，经冬今始归。博陵无近信，犹未换春衣。
　　怜汝不忍别，送汝上酒楼。初行莫早发，且宿霸桥头。
　　功名须及早，岁月莫虚掷。早年已工诗，近日兼注易。
　　何时过东洛，早晚度盟津。朝歌城边柳亸地，
　　邯郸道上花扑人。去年四月初，我正在河朔。
　　曾上君家县北楼，楼上分明见恒岳。中山明府待君来，
　　须计行程及早回。到家速觅长安使，待汝书封我自开。
　　◎卷.62【送魏升卿擢第归东都，因怀魏校书、陆浑、乔潭】岑参
　　井上桐叶雨，灞亭卷秋风。故人适战胜，匹马归山东。
　　问君今年三十几，能使香名满人耳。
　　君不见三峰直上五千仞，见君文章亦如此。
　　如君兄弟天下稀，雄辞健笔皆若飞。将军金印亸紫绶，
　　御史铁冠重绣衣。乔生作尉别来久，因君为问平安否。
　　魏侯校理复何如，前日人来不得书。陆浑山下佳可赏，
　　蓬阁闲时日应往。自料青云未有期，谁知白发偏能长。
　　垆头青丝白玉瓶，别时相顾酒如倾。摇鞭举袂忽不见，
　　千树万树空蝉鸣。
　　◎卷.63【送魏四落第还乡】岑参
　　东归不称意，客舍戴胜鸣。腊酒饮未尽，春衫缝已成。
　　长安柳枝春欲来，洛阳梨花在前开。魏侯池馆今尚在，
　　犹有太师歌舞台。君家盛德岂徒然，时人注意在吾贤。
　　莫令别后无佳句，只向垆头空醉眠。
　　◎卷.64【送宇文南金放后归太原寓居，因呈太原郝主簿】岑参
　　归去不得意，北京关路赊。却投晋山老，愁见汾阳花。
　　翻作灞陵客，怜君丞相家。夜眠旅舍雨，晓辞春城鸦。
　　送君系马青门口，胡姬垆头劝君酒。为问太原贤主人，
　　春来更有新诗否。
　　◎卷.65【西亭子送李司马】岑参
　　高高亭子郡城西，直上千尺与云齐。盘崖缘壁试攀跻，
　　群山向下飞鸟低。使君五马天半嘶，丝绳玉壶为君提。
　　坐来一望无端倪，红花绿柳莺乱啼。千家万井连回谿，
　　酒行未醉闻暮鸡，点笔操纸为君题。为君题，惜解携。
　　草萋萋，没马蹄。
　　◎卷.66【渔父】岑参
　　扁舟沧浪叟，心与沧浪清。不自道乡里，无人知姓名。
　　朝从滩上饭，暮向芦中宿。歌竟还复歌，手持一竿竹。
　　竿头钓丝长丈馀，鼓枻乘流无定居。世人那得识深意，
　　此翁取适非取鱼。
　　◎卷.67【登古邺城】岑参
　　下马登邺城，城空复何见。东风吹野火，暮入飞云殿。
　　城隅南对望陵台，漳水东流不复回。武帝宫中人去尽，
　　年年春色为谁来。
　　◎卷.68【邯郸客舍歌】岑参
　　客从长安来，驱马邯郸道。伤心丛台下，一带生蔓草。
　　客舍门临漳水边，垂杨下系钓鱼船。邯郸女儿夜沽酒，
　　对客挑灯夸数钱。酩酊醉时日正午，一曲狂歌垆上眠。
　　◎卷.69【宿蒲关东店，忆杜陵别业】岑参
　　关门锁归客，一夜梦还家。月落河上晓，遥闻秦树鸦。
　　长安二月归正好，杜陵树边纯是花。
　　◎卷.70【感遇】岑参
　　北山有芳杜，靡靡花正发。未及得采之，秋风忽吹杀。
　　君不见拂云百丈青松柯，纵使秋风无奈何。
　　四时常作青黛色，可怜杜花不相识。
　　◎卷.71【优钵罗花歌】岑参
　　白山南，赤山北。其间有花人不识，绿茎碧叶好颜色。
　　叶六瓣，花九房。夜掩朝开多异香，
　　何不生彼中国兮生西方。移根在庭，媚我公堂。
　　耻与众草之为伍，何亭亭而独芳。何不为人之所赏兮，
　　深山穷谷委严霜。吾窃悲阳关道路长，曾不得献于君王。
　　◎卷.72【蜀葵花歌】岑参
　　昨日一花开，今日一花开。今日花正好，昨日花已老。
　　始知人老不如花，可惜落花君莫扫。人生不得长少年，
　　莫惜床头沽酒钱。请君有钱向酒家，君不见，蜀葵花。
　　◎卷.73【题李士曹厅壁画度雨云歌】岑参
　　似出栋梁里，如和风雨飞。掾曹有时不敢归，
　　谓言雨过湿人衣。
　　◎卷.74【入蒲关先寄秦中故人】岑参
　　秦山数点似青黛，渭上一条如白练。
　　京师故人不可见，寄将两眼看飞燕。


第二百卷
　　◎卷.1【长门怨】岑参
　　君王嫌妾妒，闭妾在长门。舞袖垂新宠，愁眉结旧恩。
　　绿钱侵履迹，红粉湿啼痕。羞被夭桃笑，看春独不言。
　　◎卷.2【寄左省杜拾遗】岑参
　　联步趋丹陛，分曹限紫微。晓随天仗入，暮惹御香归。
　　白发悲花落，青云羡鸟飞。圣朝无阙事，自觉谏书稀。
　　◎卷.3【岁暮碛外寄元撝】岑参
　　西风传戍鼓，南望见前军。沙碛人愁月，山城犬吠云。
　　别家逢逼岁，出塞独离群。发到阳关白，书今远报君。
　　◎卷.4【寄宇文判官】岑参
　　西行殊未已，东望何时还。终日风与雪，连天沙复山。
　　二年领公事，两度过阳关。相忆不可见，别来头已斑。
　　◎卷.5【宿关西客舍寄东山严、许二山人时天宝初…见有高道举征】岑参
　　云送关西雨，风传渭北秋。孤灯然客梦，寒杵捣乡愁。
　　滩上思严子，山中忆许由。苍生今有望，飞诏下林丘。
　　◎卷.6【丘中春卧寄王子】岑参
　　田中开白室，林下闭玄关。卷迹人方处，无心云自闲。
　　竹深喧暮鸟，花缺露春山。胜事那能说，王孙去未还。
　　◎卷.7【江行夜宿龙吼滩，临眺思峨眉隐者，兼寄幕中诸公】岑参
　　官舍临江口，滩声人惯闻。水烟晴吐月，山火夜烧云。
　　且欲寻方士，无心恋使君。异乡何可住，况复久离群。
　　◎卷.8【汉川山行，呈成少尹】岑参
　　西蜀方携手，南宫忆比肩。平生犹不浅，羁旅转相怜。
　　山店云迎客，江村犬吠船。秋来取一醉，须待月光眠。
　　◎卷.9【奉和杜相公初发京城作】岑参
　　按节辞黄阁，登坛恋赤墀。衔恩期报主，授律远行师。
　　野鹊迎金印，郊云拂画旗。叨陪幕中客，敢和出车诗。
　　◎卷.10【敬酬李判官使院即事见呈】岑参
　　公府日无事，吾徒只是闲。草根侵柱础，苔色上门关。
　　饮砚时见鸟，卷帘晴对山。新诗吟未足，昨夜梦东还。
　　◎卷.11【虢州酬辛侍御见赠】岑参
　　门柳叶已大，春花今复阑。鬓毛方二色，愁绪日千端。
　　夫子屡新命，鄙夫仍旧官。相思难见面，时展尺书看。
　　◎卷.12【酬崔十三侍御登玉垒山思故园见寄】岑参
　　玉垒天晴望，诸峰尽觉低。故园江树北，斜日岭云西。
　　旷野看人小，长空共鸟齐。高山徒仰止，不得日攀跻。
　　◎卷.13【南楼送卫凭（得归字）】岑参
　　近县多过客，似君诚亦稀。南楼取凉好，便送故人归。
　　鸟向望中灭，雨侵晴处飞。应须乘月去，且为解征衣。
　　◎卷.14【送王伯伦应制授正字归】岑参
　　当年最称意，数子不如君。战胜时偏许，名高人共闻。
　　半天城北雨，斜日灞西云。科斗皆成字，无令错古文。
　　◎卷.15【送宇文舍人出宰元城（得阳字）】岑参
　　双凫出未央，千里过河阳。马带新行色，衣闻旧御香。
　　县花迎墨绶，关柳拂铜章。别后能为政，相思淇水长。
　　◎卷.16【崔驸马山池重送宇文明府（得苗字）】岑参
　　竹里过红桥，花间藉绿苗。池凉醒别酒，山翠拂行镳。
　　凤去妆楼闭，凫飞叶县遥。不逢秦女在，何处听吹箫。
　　◎卷.17【送李郎尉武康】岑参
　　潘郎腰绶新，霅上县花春。山色低官舍，湖光映吏人。
　　不须嫌邑小，莫即耻家贫。更作东征赋，知君有老亲。
　　◎卷.18【碛西头送李判官入京】岑参
　　一身从远使，万里向安西。汉月垂乡泪，胡沙费马蹄。
　　寻河愁地尽，过碛觉天低。送子军中饮，家书醉里题。
　　◎卷.19【陪使君早春西亭送王赞府赴选（得归字）】岑参
　　西亭系五马，为送故人归。客舍草新出，关门花欲飞。
　　到来逢岁酒，却去换春衣。吏部应相待，如君才调稀。
　　◎卷.20【送刘郎将归河东（同用边字）】岑参
　　借问虎贲将，从军凡几年。杀人宝刀缺，走马貂裘穿。
　　山雨醒别酒，关云迎渡船。谢君贤主将，岂忘轮台边。
　　◎卷.21【浐水东店送唐子归嵩阳】岑参
　　野店临官路，重城压御堤。山开灞水北，雨过杜陵西。
　　归梦秋能作，乡书醉懒题。桥回忽不见，征马尚闻嘶。
　　◎卷.22【西亭送蒋侍御还京（得来字）】岑参
　　忽闻骢马至，喜见故人来。欲语多时别，先愁计日回。
　　山河宜晚眺，云雾待君开。为报乌台客，须怜白发催。
　　◎卷.23【水亭送刘颙使还归节度（得低字）】岑参
　　无计留君住，应须绊马蹄。红亭莫惜醉，白日眼看低。
　　解带怜高柳，移床爱小溪。此来相见少，正事各东西。
　　◎卷.24【送杨录事充潼关判官（得江字。一作充使）】岑参
　　夫子方寸里，秋天澄霁江。关西望第一，郡内政无双。
　　狭室下珠箔，连宵倾玉缸。平明犹未醉，斜月隐书窗。
　　◎卷.25【送裴判官自贼中再归河阳幕府】岑参
　　东郊未解围，忠义似君稀。误落胡尘里，能持汉节归。
　　卷帘山对酒，上马雪沾衣。却向嫖姚幕，翩翩去若飞。
　　◎卷.26【送陕县王主簿赴襄阳成亲】岑参
　　六月襄山道，三星汉水边。求凰应不远，去马剩须鞭。
　　野店愁中雨，江城梦里蝉。襄阳多故事，为我访先贤。
　　◎卷.27【送李卿，赋得孤岛石（得离字）】岑参
　　一片他山石，巉巉映小池。绿窠攒剥藓，尖硕坐鸬鹚。
　　水底看常倒，花边势欲欹。君心能不转，卿月岂相离。
　　◎卷.28【送王录事却归华阴】岑参
　　相送欲狂歌，其如此别何。攀辕人共惜，解印日无多。
　　仙掌云重见，关门路再过。双鱼莫不寄，县外是黄河。
　　◎卷.29【送二十二兄北游寻罗中】岑参
　　斗柄欲东指，吾兄方北游。无媒谒明主，失计干诸侯。
　　夜雪入穿履，朝霜凝敝裘。遥知客舍饮，醉里闻春鸠。
　　◎卷.30【送郑堪归东京汜水别业（得闲字）】岑参
　　客舍见春草，忽闻思旧山。看君灞陵去，匹马成皋还。
　　对酒风与雪，向家河复关。因悲宦游子，终岁无时闲。
　　◎卷.31【送崔全被放归都觐省】岑参
　　夫子不自炫，世人知者稀。来倾阮氏酒，去著老莱衣。
　　渭北草新出，关东花欲飞。楚王犹自惑，宋玉且将归。
　　◎卷.32【送孟孺卿落第归济阳】岑参
　　献赋头欲白，还家衣已穿。羞过灞陵树，归种汶阳田。
　　客舍少乡信，床头无酒钱。圣朝徒侧席，济上独遗贤。
　　◎卷.33【送裴校书从大夫淄川觐省】岑参
　　尚书未出守，爱子向青州。一路通关树，孤城近海楼。
　　怀中江橘熟，倚处戟门秋。更奉轻轩去，知君无客愁。
　　◎卷.34【送杨千牛趁岁赴汝南郡觐省便成婚（得寒字）】岑参
　　问吉转征鞍，安仁道姓潘。归期明主赐，别酒故人欢。
　　珠箔障炉暖，狐裘耐腊寒。汝南遥倚望，早去及春盘。
　　◎卷.35【送胡象落第归王屋别业】岑参
　　看君尚少年，不第莫凄然。可即疲献赋，山村归种田。
　　野花迎短褐，河柳拂长鞭。置酒聊相送，青门一醉眠。
　　◎卷.36【送颜韶（得飞字）】岑参
　　迁客犹未老，圣朝今复归。一从襄阳住，几度梨花飞。
　　世事了可见，怜君人亦稀。相逢贪醉卧，未得作春衣。
　　◎卷.37【送杜佐下第归陆浑别业】岑参
　　正月今欲半，陆浑花未开。出关见青草，春色正东来。
　　夫子且归去，明时方爱才。还须及秋赋，莫即隐嵩莱。
　　◎卷.38【送张郎中赴陇右觐省卿公（时张卿公亦充节度留后）】岑参
　　中郎凤一毛，世上独贤豪。弱冠已银印，出身唯宝刀。
　　还家卿月迥，度陇将星高。幕下多相识，边书醉懒操。
　　◎卷.39【送楚丘麹少府赴官】岑参
　　青袍美少年，黄绶一神仙。微子城东面，梁王苑北边。
　　桃花色似马，榆荚小于钱。单父闻相近，家书早为传。
　　◎卷.40【送蜀郡李掾】岑参
　　饮酒俱未醉，一言聊赠君。功曹善为政，明主还应闻。
　　夜宿剑门月，朝行巴水云。江城菊花发，满道香氛氲。
　　◎卷.41【送郑少府赴滏阳】岑参
　　子真河朔尉，邑里带清漳。春草迎袍色，晴花拂绶香。
　　青山入官舍，黄鸟度宫墙。若到铜台上，应怜魏寝荒。
　　◎卷.42【还高冠潭口留别舍弟】岑参
　　昨日山有信，只今耕种时。遥传杜陵叟，怪我还山迟。
　　独向潭上酌，无人林下棋。东谿忆汝处，闲卧对鸬鹚。
　　◎卷.43【醴泉东谿送程皓、元镜微入蜀（得寒字）】岑参
　　蜀郡路漫漫，梁州过七盘。二人来信宿，一县醉衣冠。
　　谿逼春衫冷，林交宴席寒。西南如喷酒，遥向雨中看。
　　◎卷.44【夏初醴泉南楼送太康颜少府】岑参
　　何地堪相饯，南楼出万家。可怜高处送，远见故人车。
　　野果新成子，庭槐欲作花。爱君兄弟好，书向颍中夸。
　　◎卷.45【送严诜擢第归蜀】岑参
　　巴江秋月新，阁道发征轮。战胜真才子，名高动世人。
　　工文能似舅，擢第去荣亲。十月天官待，应须早赴秦。
　　◎卷.46【送张直公归南郑拜省】岑参
　　夫子思何速，世人皆叹奇。万言不加点，七步犹嫌迟。
　　对酒落日后，还家飞雪时。北堂应久待，乡梦促征期。
　　◎卷.47【送周子落第游荆南】岑参
　　足下复不第，家贫寻故人。且倾湘南酒，羞对关西尘。
　　山店橘花发，江城枫叶新。若从巫峡过，应见楚王神。
　　◎卷.48【送薛彦伟擢第东归】岑参
　　时辈似君稀，青春战胜归。名登郄诜第，身著老莱衣。
　　称意人皆羡，还家马若飞。一枝谁不折，棣萼独相辉。
　　◎卷.49【送杨瑗尉南海】岑参
　　不择南州尉，高堂有老亲。楼台重蜃气，邑里杂鲛人。
　　海暗三山雨，花明五岭春。此乡多宝玉，慎莫厌清贫。
　　◎卷.50【凤翔府行军送程使君赴成州】岑参
　　程侯新出守，好日发行军。拜命时人羡，能官圣主闻。
　　江楼黑塞雨，山郭冷秋云。竹马诸童子，朝朝待使君。
　　◎卷.51【送张升卿宰新滏】岑参
　　官柳叶尚小，长安春未浓。送君浔阳宰，把酒青门钟。
　　水驿楚云冷，山城江树重。遥知南湖上，只对香炉峰。
　　◎卷.52【送陈子归陆浑别业】岑参
　　虽不旧相识，知君丞相家。故园伊川上，夜梦方山花。
　　种药畏春过，出关愁路赊。青门酒垆别，日暮东城鸦。
　　◎卷.53【稠桑驿喜逢严河南中丞便别（得时字）】岑参
　　驷马映花枝，人人夹路窥。离心且莫问，春草自应知。
　　不谓青云客，犹思紫禁时。别君能几日，看取鬓成丝。
　　◎卷.54【送蒲秀才擢第归蜀】岑参
　　去马疾如飞，看君战胜归。新登郄诜第，更著老莱衣。
　　汉水行人少，巴山客舍稀。向南风候暖，腊月见春辉。
　　◎卷.55【送郭司马赴伊吾郡请示李明府（郭子是赵节度同好）】岑参
　　安西美少年，脱剑卸弓弦。不倚将军势，皆称司马贤。
　　秋山城北面，古治郡东边。江上舟中月，遥思李郭仙。
　　◎卷.56【送滕亢擢第归苏州拜亲】岑参
　　送尔姑苏客，沧波秋正凉。橘怀三个去，桂折一枝将。
　　湖上山当舍，天边水是乡。江村人事少，时作捕鱼郎。
　　◎卷.57【送任郎中出守明州】岑参
　　罢起郎官草，初封刺史符。城边楼枕海，郭里树侵湖。
　　郡政傍连楚，朝恩独借吴。观涛秋正好，莫不上姑苏。
　　◎卷.58【临洮客舍留别祁四】岑参
　　无事向边外，至今仍不归。三年绝乡信，六月未春衣。
　　客舍洮水聒，孤城胡雁飞。心知别君后，开口笑应稀。
　　◎卷.59【送弘文李校书往汉南拜亲】岑参
　　未识已先闻，清辞果出群。如逢祢处士，似见鲍参军。
　　梦暗巴山雨，家连汉水云。慈亲思爱子，几度泣沾裙。
　　◎卷.60【送李别将摄伊吾令充使赴武威，便寄崔员外】岑参
　　词赋满书囊，胡为在战场。行间脱宝剑，邑里挂铜章。
　　马疾飞千里，凫飞向五凉。遥知竹林下，星使对星郎。
　　◎卷.61【送四镇薛侍御东归】岑参
　　相送泪沾衣，天涯独未归。将军初得罪，门客复何依。
　　梦去湖山阔，书停陇雁稀。园林幸接近，一为到柴扉。
　　◎卷.62【送张都尉东归】岑参
　　白羽绿弓弦，年年只在边。还家剑锋尽，出塞马蹄穿。
　　逐虏西逾海，平胡北到天。封侯应不远，燕颔岂徒然。
　　◎卷.63【送樊侍御使丹阳便觐】岑参
　　卧病穷巷晚，忽惊骢马来。知君京口去，借问几时回。
　　驿舫江风引，乡书海雁催。慈亲应倍喜，爱子在霜台。
　　◎卷.64【送张卿郎君赴硖石尉】岑参
　　卿家送爱子，愁见灞头春。草羡青袍色，花随黄绶新。
　　县西函谷路，城北大阳津。日暮征鞍去，东郊一片尘。
　　◎卷.65【送颜少府投郑陈州】岑参
　　一尉便垂白，数年唯草玄。出关策匹马，逆旅闻秋蝉。
　　爱客多酒债，罢官无俸钱。知君羁思少，所适主人贤。
　　◎卷.66【赵少尹南亭送郑侍御归东台（得长字）】岑参
　　红亭酒瓮香，白面绣衣郎。砌冷虫喧坐，帘疏雨到床。
　　钟催离兴急，弦逐醉歌长。关树应先落，随君满鬓霜。
　　◎卷.67【祁四再赴江南别诗】岑参
　　万里来又去，三湘东复西。别多人换鬓，行远马穿蹄。
　　山驿秋云冷，江帆暮雨低。怜君不解说，相忆在书题。
　　◎卷.68【送许员外江外置常平仓】岑参
　　诏置海陵仓，朝推画省郎。还家锦服贵，出使绣衣香。
　　水驿风催舫，江楼月透床。仍怀陆氏橘，归献老亲尝。
　　◎卷.69【送秘省虞校书赴虞乡丞】岑参
　　花绶傍腰新，关东县欲春。残书厌科斗，旧阁别麒麟。
　　虞坂临官舍，条山映吏人。看君有知己，坦腹向平津。
　　◎卷.70【送江陵泉少府赴任，便呈卫荆州】岑参
　　神仙吏姓梅，人吏待君来。渭北草新出，江南花已开。
　　城边宋玉宅，峡口楚王台。不畏无知己，荆州甚爱才。
　　◎卷.71【奉送李太保兼御史大夫充渭北节度使（即太尉光弼弟）】岑参
　　诏出未央宫，登坛近总戎。上公周太保，副相汉司空。
　　弓抱关西月，旗翻渭北风。弟兄皆许国，天地荷成功。
　　◎卷.72【送江陵黎少府】岑参
　　悔系腰间绶，翻为膝下愁。那堪汉水远，更值楚山秋。
　　新橘香官舍，征帆拂县楼。王城不敢住，岂是爱荆州。
　　◎卷.73【虢州送天平何丞入京市马】岑参
　　关树晚苍苍，长安近夕阳。回风醒别酒，细雨湿行装。
　　习战边尘黑，防秋塞草黄。知君市骏马，不是学燕王。
　　◎卷.74【送扬州王司马】岑参
　　君家旧淮水，水上到扬州。海树青官舍，江云黑郡楼。
　　东南随去鸟，人吏待行舟。为报吾兄道，如今已白头。
　　◎卷.75【陕州月城楼送辛判官入奏】岑参
　　送客飞鸟外，城头楼最高。樽前遇风雨，窗里动波涛。
　　谒帝向金殿，随身唯宝刀。相思灞陵月，只有梦偏劳。
　　◎卷.76【送王七录事赴虢州】岑参
　　早岁即相知，嗟君最后时。青云仍未达，白发欲成丝。
　　小店关门树，长河华岳祠。弘农人吏待，莫使马行迟。
　　◎卷.77【阌乡送上官秀才归关西别业】岑参
　　风尘奈汝何，终日独波波。亲老无官养，家贫在外多。
　　醉眼轻白发，春梦渡黄河。相去关城近，何时更肯过。
　　◎卷.78【送羽林长孙将军赴歙州】岑参
　　剖竹向江濆，能名计日闻。隼旗新刺史，虎剑旧将军。
　　驿舫宿湖月，州城浸海云。青门酒楼上，欲别醉醺醺。
　　◎卷.79【送崔主簿赴夏阳】岑参
　　常爱夏阳县，往年曾再过。县中饶白鸟，郭外是黄河。
　　地近行程少，家贫酒债多。知君新称意，好得奈春何。
　　◎卷.80【送梁判官归女几旧庐】岑参
　　女几知君忆，春云相逐归。草堂开药裹，苔壁取荷衣。
　　老竹移时小，新花旧处飞。可怜真傲吏，尘事到山稀。
　　◎卷.81【送怀州吴别驾】岑参
　　灞上柳枝黄，垆头酒正香。春流饮去马，暮雨湿行装。
　　驿路通函谷，州城接太行。覃怀人总喜，别驾得王祥。
　　◎卷.82【送人归江宁】岑参
　　楚客忆乡信，向家湖水长。住愁春草绿，去喜桂枝香。
　　海月迎归楚，江云引到乡。吾兄应借问，为报鬓毛霜。
　　◎卷.83【送襄州任别驾】岑参
　　别乘向襄州，萧条楚地秋。江声官舍里，山色郡城头。
　　莫羡黄公盖，须乘彦伯舟。高阳诸醉客，唯见古时丘。
　　◎卷.84【送李司谏归京（得长字）】岑参
　　别酒为谁香，春官驳正郎。醉经秦树远，梦怯汉川长。
　　雨过风头黑，云开日脚黄。知君解起草，早去入文昌。
　　◎卷.85【送绵州李司马秩满归京，因呈李兵部】岑参
　　久客厌江月，罢官思早归。眼看春光老，羞见梨花飞。
　　剑北山居小，巴南音信稀。因君报兵部，愁泪日沾衣。
　　◎卷.86【送崔员外入秦因访故园】岑参
　　欲谒明光殿，先趋建礼门。仙郎去得意，亚相正承恩。
　　竹里巴山道，花间汉水源。凭将两行泪，为访邵平园。
　　◎卷.87【送柳录事赴梁州】岑参
　　英掾柳家郎，离亭酒瓮香。折腰思汉北，随传过巴阳。
　　江树连官舍，山云到卧床。知君归梦积，去去剑川长。
　　◎卷.88【送韦侍御先归京（得宽字）】岑参
　　闻欲朝龙阙，应须拂豸冠。风霜随马去，炎暑为君寒。
　　客泪题书落，乡愁对酒宽。先凭报亲友，后月到长安。
　　◎卷.89【送裴侍御赴岁入京（得阳字）】岑参
　　羡他骢马郎，元日谒明光。立处闻天语，朝回惹御香。
　　台寒柏树绿，江暖柳条黄。惜别津亭暮，挥戈忆鲁阳。
　　◎卷.90【送颜评事入京】岑参
　　颜子人叹屈，宦游今未迟。伫闻明主用，岂负青云姿。
　　江柳秋吐叶，山花寒满枝。知君客愁处，月满巴川时。
　　◎卷.91【送赵侍御归上都】岑参
　　骢马五花毛，青云归处高。霜随驱夏暑，风逐振江涛。
　　执简皆推直，勤王岂告劳。帝城谁不恋，回望动离骚。
　　◎卷.92【送杨子】岑参
　　斗酒渭城边，垆头耐醉眠。梨花千树雪，杨叶万条烟。
　　惜别添壶酒，临岐赠马鞭。看君颍上去，新月到家圆。
　　◎卷.93【送人赴安西】岑参
　　上马带胡钩，翩翩度陇头。小来思报国，不是爱封侯。
　　万里乡为梦，三边月作愁。早须清黠虏，无事莫经秋。
　　◎卷.94【发临洮将赴北庭留别（得飞字）】岑参
　　闻说轮台路，连年见雪飞。春风曾不到，汉使亦应稀。
　　白草通疏勒，青山过武威。勤王敢道远，私向梦中归。
　　◎卷.95【临洮泛舟，赵仙舟自北庭罢使还京】岑参
　　白发轮台使，边功竟不成。云沙万里地，孤负一书生。
　　池上风回舫，桥西雨过城。醉眠乡梦罢，东望羡归程。
　　◎卷.96【春日醴泉杜明府承恩五品宴席上赋诗】岑参
　　凫舄旧称仙，鸿私降自天。青袍移草色，朱绶夺花然。
　　邑里雷仍震，台中星欲悬。吾兄此栖棘，因得贺初筵。
　　◎卷.97【早春陪崔中丞同泛浣花谿宴】岑参
　　旌节临谿口，寒郊陡觉暄。红亭移酒席，画舸逗江村。
　　云带歌声飏，风飘舞袖翻。花间催秉烛，川上欲黄昏。
　　◎卷.98【喜华阴王少府使到南池宴集】岑参
　　有客至铃下，自言身姓梅。仙人掌里使，黄帝鼎边来。
　　竹影拂棋局，荷香随酒杯。池前堪醉卧，待月未须回。
　　◎卷.99【行军雪后月夜宴王卿家】岑参
　　子夜雪华馀，卿家月影初。酒香薰枕席，炉气暖轩除。
　　晚岁宦情薄，行军欢宴疏。相逢剩取醉，身外尽空虚。
　　◎卷.100【梁州陪赵行军龙冈寺北庭泛舟宴王侍御（得长字）】岑参
　　谁宴霜台使，行军粉署郎。唱歌江鸟没，吹笛岸花香。
　　酒影摇新月，滩声聒夕阳。江钟闻已暮，归棹绿川长。
　　◎卷.101【奉陪封大夫宴，得征字，时封公兼鸿胪卿】岑参
　　西边虏尽平，何处更专征。幕下人无事，军中政已成。
　　座参殊俗语，乐杂异方声。醉里东楼月，偏能照列卿。
　　◎卷.102【陪封大夫宴瀚海亭纳凉（得时字）】岑参
　　细管杂青丝，千杯倒接z5。军中乘兴出，海上纳凉时。
　　日没鸟飞急，山高云过迟。吾从大夫后，归路拥旌旗。
　　◎卷.21【虢州西亭陪端公宴集】岑参
　　红亭出鸟外，骏马系云端。万岭窗前睥，千家肘底看。
　　开瓶酒色嫩，踏地叶声干。为逼霜台使，重裘也觉寒。
　　◎卷.22【陪使君早春东郊游眺（得春字）】岑参
　　太守拥朱轮，东郊物候新。莺声随坐啸，柳色唤行春。
　　谷口云迎马，溪边水照人。郡中叨佐理，何幸接芳尘。
　　◎卷.23【雪后与群公过慈恩寺】岑参
　　乘兴忽相招，僧房暮与朝。雪融双树湿，沙闇一灯烧。
　　竹外山低塔，藤间院隔桥。归家如欲懒，俗虑向来销。
　　◎卷.24【与鄠县群官泛渼陂】岑参
　　万顷浸天色，千寻穷地根。舟移城入树，岸阔水浮村。
　　闲鹭惊箫管，潜虬傍酒樽。暝来呼小吏，列火俨归轩。
　　◎卷.25【与鄠县源少府泛渼陂（得人字）】岑参
　　载酒入天色，水凉难醉人。清摇县郭动，碧洗云山新。
　　吹笛惊白鹭，垂竿跳紫鳞。怜君公事后，陂上日娱宾。
　　◎卷.26【终南东谿中作】岑参
　　谿水碧于草，潺潺花底流。沙平堪濯足，石浅不胜舟。
　　洗药朝与暮，钓鱼春复秋。兴来从所适，还欲向沧洲。
　　◎卷.27【与鲜于庶子泛汉江】岑参
　　急管更须吹，杯行莫遣迟。酒光红琥珀，江色碧琉璃。
　　日影浮归棹，芦花罥钓丝。山公醉不醉，问取葛强知。
　　◎卷.28【晦日陪侍御泛北池】岑参
　　春池满复宽，晦节耐邀欢。月带虾蟆冷，霜随獬豸寒。
　　水云低锦席，岸柳拂金盘。日暮舟中散，都人夹道看。
　　◎卷.29【登凉州尹台寺】岑参
　　胡地三月半，梨花今始开。因从老僧饭，更上夫人台。
　　清唱云不去，弹弦风飒来。应须一倒载，还似山公回。
　　◎卷.30【登总持阁】岑参
　　高阁逼诸天，登临近日边。晴开万井树，愁看五陵烟。
　　槛外低秦岭，窗中小渭川。早知清净理，常愿奉金仙。
　　◎卷.31【奉陪封大夫九日登高】岑参
　　九日黄花酒，登高会昔闻。霜威逐亚相，杀气傍中军。
　　横笛惊征雁，娇歌落塞云。边头幸无事，醉舞荷吾君。
　　◎卷.32【郡斋平望江山】岑参
　　水路东连楚，人烟北接巴。山光围一郡，江月照千家。
　　庭树纯栽橘，园畦半种茶。梦魂知忆处，无夜不京华。
　　◎卷.33【宿岐州北郭严给事别业】岑参
　　郭外山色暝，主人林馆秋。疏钟入卧内，片月到床头。
　　遥夜惜已半，清言殊未休。君虽在青琐，心不忘沧洲。
　　◎卷.34【暮秋会严京兆后厅竹斋】岑参
　　京兆小斋宽，公庭半药阑。瓯香茶色嫩，窗冷竹声干。
　　盛德中朝贵，清风画省寒。能将吏部镜，照取寸心看。
　　◎卷.35【省中即事】岑参
　　华省谬为郎，蹉跎鬓已苍。到来恒襆被，随例且含香。
　　竹影遮窗暗，花阴拂簟凉。君王新赐笔，草奏向明光。
　　◎卷.36【寻阳七郎中宅即事】岑参
　　万事信苍苍，机心久已忘。无端来出守，不是厌为郎。
　　雨滴芭蕉赤，霜催橘子黄。逢君开口笑，何处有他乡。
　　◎卷.37【携琴酒寻阎防崇济寺所居僧院（得浓字）】岑参
　　相访但寻钟，门寒古殿松。弹琴醒暮酒，卷幔引诸峰。
　　事惬林中语，人幽物外踪。吾庐幸接近，兹地兴偏慵。
　　◎卷.38【春寻河阳陶处士别业】岑参
　　风暖日暾暾，黄鹂飞近村。花明潘子县，柳暗陶公门。
　　药碗摇山影，鱼竿带水痕。南桥车马客，何事苦喧喧。
　　◎卷.39【晚过盘石寺礼郑和尚】岑参
　　暂诣高僧话，来寻野寺孤。岸花藏水碓，溪水映风炉。
　　顶上巢新鹊，衣中带旧珠。谈禅未得去，辍棹且踟蹰。
　　◎卷.40【寻少室张山人，闻与偃师周明府同入都】岑参
　　中峰炼金客，昨日游人间。叶县凫共去，葛陂龙暂还。
　　春云凑深水，秋雨悬空山。寂寂清溪上，空馀丹灶闲。
　　◎卷.41【虢州卧疾，喜刘判官相过水亭】岑参
　　卧疾尝晏起，朝来头未梳。见君胜服药，清话病能除。
　　低柳共系马，小池堪钓鱼。观棋不觉暝，月出水亭初。
　　◎卷.42【武威春暮，闻宇文判官西使还，已到晋昌】岑参
　　岸雨过城头，黄鹂上戍楼。塞花飘客泪，边柳挂乡愁。
　　白发悲明镜，青春换敝裘。君从万里使，闻已到瓜州。
　　◎卷.43【虢州南池候严中丞不至】岑参
　　池上日相待，知君殊未回。徒教柳叶长，漫使梨花开。
　　驷马去不见，双鱼空往来。思想不解说，孤负舟中杯。
　　◎卷.44【春兴思南山旧庐，招柳建正字】岑参
　　终岁不得意，春风今复来。自怜蓬鬓改，羞见梨花开。
　　西掖诚可恋，南山思早回。园庐幸接近，相与归蒿莱。
　　◎卷.45【郡斋南池招杨辚】岑参
　　郡僻人事少，云山常眼前。偶从池上醉，便向舟中眠。
　　与子居最近，周官情又偏。闲时耐相访，正有床头钱。
　　◎卷.46【高冠谷口招郑鄠】岑参
　　谷口来相访，空斋不见君。涧花然暮雨，潭树暖春云。
　　门径稀人迹，檐峰下鹿群。衣裳与枕席，山霭碧氛氲。
　　◎卷.47【题新乡王釜厅壁】岑参
　　怜君守一尉，家计复清贫。禄米尝不足，俸钱供与人。
　　城头苏门树，陌上黎阳尘。不是旧相识，声同心自亲。
　　◎卷.48【题山寺僧房】岑参
　　窗影摇群木，墙阴载一峰。野炉风自爇，山碓水能舂。
　　勤学翻知误，为官好欲慵。高僧暝不见，月出但闻钟。
　　◎卷.49【汉上题韦氏庄】岑参
　　结茅闻楚客，卜筑汉江边。日落数归鸟，夜深闻扣舷。
　　水痕侵岸柳，山翠借厨烟。调笑提筐妇，春来蚕几眠。
　　◎卷.50【题永乐韦少府厅壁】岑参
　　大河南郭外，终日气昏昏。白鸟下公府，青山当县门。
　　故人是邑尉，过客驻征轩。不惮烟波阔，思君一笑言。
　　◎卷.51【题金城临河驿楼】岑参
　　古戍依重险，高楼见五凉。山根盘驿道，河水浸城墙。
　　庭树巢鹦鹉，园花隐麝香。忽如江浦上，忆作捕鱼郎。
　　◎卷.52【初授官题高冠草堂】岑参
　　三十始一命，宦情多欲阑。自怜无旧业，不敢耻微官。
　　涧水吞樵路，山花醉药栏。只缘五斗米，辜负一渔竿。
　　◎卷.53【题虢州西楼】岑参
　　错料一生事，蹉跎今白头。纵横皆失计，妻子也堪羞。
　　明主虽然弃，丹心亦未休。愁来无去处，只上郡西楼。
　　◎卷.54【夜过盘石，隔河望永乐，寄闺中，效齐梁体】岑参
　　盈盈一水隔，寂寂二更初。波上思罗袜，鱼边忆素书。
　　月如眉已画，云似鬓新梳。春物知人意，桃花笑索居。
　　◎卷.55【河西春暮忆秦中】岑参
　　渭北春已老，河西人未归。边城细草出，客馆梨花飞。
　　别后乡梦数，昨来家信稀。凉州三月半，犹未脱寒衣。
　　◎卷.56【过酒泉，忆杜陵别业】岑参
　　昨夜宿祁连，今朝过酒泉。黄沙西际海，白草北连天。
　　愁里难消日，归期尚隔年。阳关万里梦，知处杜陵田。
　　◎卷.57【早发焉耆，怀终南别业】岑参
　　晓笛别乡泪，秋冰鸣马蹄。一身虏云外，万里胡天西。
　　终日见征战，连年闻鼓鼙。故山在何处，昨日梦清溪。
　　◎卷.58【宿铁关西馆】岑参
　　马汗踏成泥，朝驰几万蹄。雪中行地角，火处宿天倪。
　　塞迥心常怯，乡遥梦亦迷。那知故园月，也到铁关西。
　　◎卷.59【首秋轮台】岑参
　　异域阴山外，孤城雪海边。秋来唯有雁，夏尽不闻蝉。
　　雨拂毡墙湿，风摇毳幕膻。轮台万里地，无事历三年。
　　◎卷.60【北庭作】岑参
　　雁塞通盐泽，龙堆接醋沟。孤城天北畔，绝域海西头。
　　秋雪春仍下，朝风夜不休。可知年四十，犹自未封侯。
　　◎卷.61【轮台即事】岑参
　　轮台风物异，地是古单于。三月无青草，千家尽白榆。
　　蕃书文字别，胡俗语音殊。愁见流沙北，天西海一隅。
　　◎卷.62【还东山洛上作】岑参
　　春流急不浅，归枻去何迟。愁客叶舟里，夕阳花水时。
　　云晴开螮蝀，棹发起鸬鹚。莫道东山远，衡门在梦思。
　　◎卷.63【杨固店】岑参
　　客舍梨叶赤，邻家闻捣衣。夜来尝有梦，坠泪缘思归。
　　洛水行欲尽，缑山看渐微。长安只千里，何事信音稀。
　　◎卷.64【巴南舟中，思陆浑别业】岑参
　　泸水南州远，巴山北客稀。岭云撩乱起，谿鹭等闲飞。
　　镜里愁衰鬓，舟中换旅衣。梦魂知忆处，无夜不先归。
　　◎卷.65【晚发五渡】岑参
　　客厌巴南地，乡邻剑北天。江村片雨外，野寺夕阳边。
　　芋叶藏山径，芦花杂渚田。舟行未可住，乘月且须牵。
　　◎卷.66【巴南舟中夜市】岑参
　　渡口欲黄昏，归人争流喧。近钟清野寺，远火点江村。
　　见雁思乡信，闻猿积泪痕。孤舟万里外，秋月不堪论。
　　◎卷.67【江上春叹】岑参
　　腊月江上暖，南桥新柳枝。春风触处到，忆得故园时。
　　终日不如意，出门何所之。从人觅颜色，自笑弱男儿。
　　◎卷.68【初至犍为作】岑参
　　山色轩槛内，滩声枕席间。草生公府静，花落讼庭闲。
　　云雨连三峡，风尘接百蛮。到来能几日，不觉鬓毛斑。
　　◎卷.69【使院中新栽柏树子，呈李十五栖筠】岑参
　　爱尔青青色，移根此地来。不曾台上种，留向碛中栽。
　　脆叶欺门柳，狂花笑院梅。不须愁岁晚，霜露岂能摧。
　　◎卷.70【咏郡斋壁画片云（得归字）】岑参
　　云片何人画，尘侵粉色微。未曾行雨去，不见逐风归。
　　只怪偏凝壁，回看欲惹衣。丹青忽借便，移向帝乡飞。
　　◎卷.71【临洮龙兴寺玄上人院，同咏青木香丛】岑参
　　移根自远方，种得在僧房。六月花新吐，三春叶已长。
　　抽茎高锡杖，引影到绳床。只为能除疾，倾心向药王。
　　◎卷.72【成王挽歌】岑参
　　幽山悲旧桂，长坂怆馀兰。地底孤灯冷，泉中一镜寒。
　　铭旌门客送，骑吹路人看。漫作琉璃碗，淮王误合丹。
　　◎卷.73【苗侍中挽歌二首】岑参
　　摄政朝章重，持衡国相尊。笔端通造化，掌内运乾坤。
　　青史遗芳满，黄枢故事存。空悲渭桥路，谁对汉皇言。
　　天子悲元老，都人惜上公。优贤几杖在，会葬市朝空。
　　丹旐飞斜日，清笳怨暮风。平生门下客，继美庙堂中。
　　◎卷.74【故仆射裴公挽歌三首】岑参
　　盛德资邦杰，嘉谟作世程。门瞻驷马贵，时仰八龙名。
　　罢市秦人送，还乡绛老迎。莫埋丞相印，留著付玄成。
　　五府瞻高位，三台丧大贤。礼容还故绛，宠赠冠新田。
　　气歇汾阴鼎，魂飞京兆阡。先时剑已没，陇树久苍然。
　　富贵徒言久，乡闾殁后归。锦衣都未著，丹旐忽先飞。
　　哀挽辞秦塞，悲笳出帝畿。遥知九原上，渐觉吊人稀。
　　◎卷.75【河西太守杜公挽歌四首】岑参
　　蒙叟悲藏壑，殷宗惜济川。长安非旧日，京兆是新阡。
　　黄霸官犹屈，苍生望已愆。唯馀卿月在，留向杜陵悬。
　　鼓角城中出，坟茔郭外新。雨随思太守，云从送夫人。
　　蒿里埋双剑，松门闭万春。回瞻北堂上，金印已生尘。
　　忆昨明光殿，新承天子恩。剖符移北地，授钺领西门。
　　塞草迎军幕，边云拂使轩。至今闻陇外，戎虏尚亡魂。
　　漫漫澄波阔，沉沉大厦深。秉心常匪席，行义每挥金。
　　汲引窥兰室，招携入翰林。多君有令子，犹注世人心。
　　◎卷.76【故河南尹岐国公赠工部尚书苏公挽歌二首】岑参
　　河尹恩荣旧，尚书宠赠新。一门传画戟，几世驾朱轮。
　　夜色何时晓，泉台不复春。唯馀朝服在，金印已生尘。
　　白日扃泉户，青春掩夜台。旧堂阶草长，空院砌花开。
　　山晚铭旌去，郊寒骑吹回。三川难可见，应惜庾公才。
　　◎卷.77【韩员外夫人清河县君崔氏挽歌二首】岑参
　　令德当时重，高门举世推。从夫荣已绝，封邑宠难追。
　　陌上人皆惜，花间鸟亦悲。仙郎看陇月，犹忆画眉时。
　　遽闻伤别剑，忽复叹藏舟。灯冷泉中夜，衣寒地下秋。
　　青松吊客泪，丹旐路人愁。徒有清河在，空悲逝水流。
　　◎卷.78【西河郡太原守张夫人挽歌】岑参
　　鹊印庆仍传，鱼轩宠莫先。从夫元凯贵，训子孟轲贤。
　　龙是双归日，鸾非独舞年。哀容今共尽，凄怆杜陵田。
　　◎卷.79【南溪别业】岑参
　　结宇依青嶂，开轩对翠畴。树交花两色，溪合水重流。
　　竹径春来扫，兰樽夜不收。逍遥自得意，鼓腹醉中游。


第二百零一卷
　　◎卷.1【奉和中书舍人贾至早朝大明宫】岑参
　　鸡鸣紫陌曙光寒，莺啭皇州春色阑。金阙晓钟开万户，
　　玉阶仙仗拥千官。花迎剑珮星初落，柳拂旌旗露未干。
　　独有凤凰池上客，阳春一曲和皆难。
　　◎卷.2【和祠部王员外雪后早朝即事】岑参
　　长安雪后似春归，积素凝华连曙晖。色借玉珂迷晓骑，
　　光添银烛晃朝衣。西山落月临天仗，北阙晴云捧禁闱。
　　闻道仙郎歌白雪，由来此曲和人稀。
　　◎卷.3【奉和相公发益昌】岑参
　　相国临戎别帝京，拥麾持节远横行。朝登剑阁云随马，
　　夜渡巴江雨洗兵。山花万朵迎征盖，川柳千条拂去旌。
　　暂到蜀城应计日，须知明主待持衡。
　　◎卷.4【秋夕读书幽兴，献兵部李侍郎】岑参
　　年纪蹉跎四十强，自怜头白始为郎。雨滋苔藓侵阶绿，
　　秋飒梧桐覆井黄。惊蝉也解求高树，旅雁还应厌后行。
　　览卷试穿邻舍壁，明灯何惜借馀光。
　　◎卷.5【使君席夜送严河南赴长水（得时字）】岑参
　　娇歌急管杂青丝，银烛金杯映翠眉。使君地主能相送，
　　河尹天明坐莫辞。春城月出人皆醉，野戍花深马去迟。
　　寄声报尔山翁道，今日河南胜昔时。
　　◎卷.6【暮春虢州东亭送李司马归扶风别庐】岑参
　　柳亸莺娇花复殷，红亭绿酒送君还。到来函谷愁中月，
　　归去磻谿梦里山。帘前春色应须惜，世上浮名好是闲。
　　西望乡关肠欲断，对君衫袖泪痕斑。
　　◎卷.7【九日使君席奉饯卫中丞赴长水】岑参
　　节使横行西出师，鸣弓擐甲羽林儿。台上霜风凌草木，
　　军中杀气傍旌旗。预知汉将宣威日，正是胡尘欲灭时。
　　为报使君多泛菊，更将弦管醉东篱。
　　◎卷.8【西掖省即事】岑参
　　西掖重云开曙晖，北山疏雨点朝衣。千门柳色连青琐，
　　三殿花香入紫微。平明端笏陪鹓列，薄暮垂鞭信马归。
　　官拙自悲头白尽，不如岩下偃荆扉。
　　◎卷.9【首春渭西郊行，呈蓝田张二主簿】岑参
　　回风度雨渭城西，细草新花踏作泥。秦女峰头雪未尽，
　　胡公陂上日初低。愁窥白发羞微禄，悔别青山忆旧谿。
　　闻道辋川多胜事，玉壶春酒正堪携。
　　◎卷.10【赴嘉州过城固县，寻永安超禅师房】岑参
　　满寺枇杷冬著花，老僧相见具袈裟。汉王城北雪初霁，
　　韩信台西日欲斜。门外不须催五马，林中且听演三车。
　　岂料巴川多胜事，为君书此报京华。
　　◎卷.11【酬畅当嵩山寻麻道士见寄（一作卢纶诗）】岑参
　　闻逐樵夫闲看棋，忽逢人世是秦时。开云种玉嫌山浅，
　　渡海传书怪鹤迟。阴洞石幢微有字，古坛松树半无枝。
　　烦君远示青囊录，愿得相从一问师。
　　◎卷.12【和刑部成员外秋夜寓直寄台省知己】岑参
　　列宿光三署，仙郎直五宵。时衣天子赐，厨膳大官调。
　　长乐钟应近，明光漏不遥。黄门持被覆，侍女捧香烧。
　　笔为题诗点，灯缘起草挑。竹喧交砌叶，柳亸拂窗条。
　　粉署荣新命，霜台忆旧僚。名香播兰蕙，重价蕴琼瑶。
　　击水翻沧海，抟风透赤霄。微才喜同舍，何幸忽闻韶。
　　◎卷.13【送卢郎中除杭州赴任】岑参
　　罢起郎官草，初分刺史符。海云迎过楚，江月引归吴。
　　城底涛声震，楼端蜃气孤。千家窥驿舫，五马饮春湖。
　　柳色供诗用，莺声送酒须。知君望乡处，枉道上姑苏。
　　◎卷.14【奉送李宾客荆南迎亲】岑参
　　迎亲辞旧苑，恩诏下储闱。昨见双鱼去，今看驷马归。
　　驿帆湘水阔，客舍楚山稀。手把黄香扇，身披莱子衣。
　　鹊随金印喜，乌傍板舆飞。胜作东征赋，还家满路辉。
　　◎卷.15【送严维下第还江东】岑参
　　勿叹今不第，似君殊未迟。且归沧洲去，相送青门时。
　　望鸟指乡远，问人愁路疑。敝裘沾暮雪，归棹带流澌。
　　严子滩复在，谢公文可追。江皋如有信，莫不寄新诗。
　　◎卷.16【六月三十日水亭送华阴王少府还县（得潭字）】岑参
　　亭晚人将别，池凉酒未酣。关门劳夕梦，仙掌引归骖。
　　荷叶藏鱼艇，藤花罥客簪。残云收夏暑，新雨带秋岚。
　　失路情无适，离怀思不堪。赖兹庭户里，别有小江潭。
　　◎卷.17【饯王岑判官赴襄阳道】岑参
　　故人汉阳使，走马向南荆。不厌楚山路，只怜襄水清。
　　津头习氏宅，江上夫人城。夜入橘花宿，朝穿桐叶行。
　　害群应自慑，持法固须平。暂得青门醉，斜光速去程。
　　◎卷.18【送薛弁归河东】岑参
　　薛侯故乡处，五老峰西头。归路秦树灭，到乡河水流。
　　看君马首去，满耳蝉声愁。献赋今未售，读书凡几秋。
　　应过伯夷庙，为上关城楼。楼上能相忆，西南指雍州。
　　◎卷.19【送薛播擢第归河东】岑参
　　归去新战胜，盛名人共闻。乡连渭川树，家近条山云。
　　夫子能好学，圣朝全用文。弟兄负世誉，词赋超人群。
　　雨气醒别酒，城阴低暮曛。遥知出关后，更有一终军。
　　◎卷.20【送陶铣弃举荆南觐省】岑参
　　明时不爱璧，浪迹东南游。何必世人识，知君轻五侯。
　　采兰度汉水，问绢过荆州。异国有归兴，去乡无客愁。
　　天寒楚塞雨，月净襄阳秋。坐见吾道远，令人看白头。
　　◎卷.21【送史司马赴崔相公幕（一作无名氏诗，一作李白诗）】岑参
　　峥嵘丞相府，清切凤凰池。羡尔瑶台鹤，高栖琼树枝。
　　归飞晴日好，吟弄惠风吹。正有乘轩乐，初当学舞时。
　　珍禽在罗网，微命若游丝。愿托周南羽，相衔溪水湄。
　　◎卷.22【送严黄门拜御史大夫再镇蜀川兼觐省】岑参
　　授钺辞金殿，承恩恋玉墀。登坛汉主用，讲德蜀人思。
　　副相韩安国，黄门向子期。刀州重入梦，剑阁再题词。
　　春草连青绶，晴花间赤旗。山莺朝送酒，江月夜供诗。
　　许国分忧日，荣亲色养时。苍生望已久，来去不应迟。
　　◎卷.23【送郭仆射节制剑南】岑参
　　铁马擐红缨，幡旗出禁城。明王亲授钺，丞相欲专征。
　　玉馔天厨送，金杯御酒倾。剑门乘嶮过，阁道踏空行。
　　山鸟惊吹笛，江猿看洗兵。晓云随去阵，夜月逐行营。
　　南仲今时往，西戎计日平。将心感知己，万里寄悬旌。
　　◎卷.24【早秋与诸子登虢州西亭观眺】岑参
　　亭高出鸟外，客到与云齐。树点千家小，天围万岭低。
　　残虹挂陕北，急雨过关西。酒榼缘青壁，瓜田傍绿谿。
　　微官何足道，爱客且相携。唯有乡园处，依依望不迷。
　　◎卷.25【佐郡思旧游】岑参
　　幸得趋紫殿，却忆侍丹墀。史笔众推直，谏书人莫窥。
　　平生恒自负，垂老此安卑。同类皆先达，非才独后时。
　　庭槐宿鸟乱，阶草夜虫悲。白发今无数，青云未有期。
　　◎卷.26【灭胡曲】岑参
　　都护新灭胡，士马气亦粗。萧条虏尘净，突兀天山孤。
　　◎卷.27【尚书念旧，垂赐袍衣，率题绝句献上，以申感谢】岑参
　　富贵情还在，相逢岂间然。绨袍更有赠，犹荷故人怜。
　　◎卷.28【忆长安曲二章寄庞cc】岑参
　　东望望长安，正值日初出。长安不可见，喜见长安日。
　　长安何处在，只在马蹄下。明日归长安，为君急走马。
　　◎卷.29【寄韩樽】岑参
　　夫子素多疾，别来未得书。北庭苦寒地，体内今何如。
　　◎卷.30【醉里送裴子赴镇西】岑参
　　醉后未能别，待醒方送君。看君走马去，直上天山云。
　　◎卷.31【题井陉双谿李道士所居】岑参
　　五粒松花酒，双谿道士家。唯求缩却地，乡路莫教赊。
　　◎卷.32【题云际南峰眼上人读经堂（眼公不下此堂十五年矣）】岑参
　　结宇题三藏，焚香老一峰。云间独坐卧，只是对山松。
　　◎卷.33【题梁锽城中高居】岑参
　　高住最高处，千家恒眼前。题诗饮酒后，只对诸峰眠。
　　◎卷.34【题三会寺苍颉造字台】岑参
　　野寺荒台晚，寒天古木悲。空阶有鸟迹，犹似造书时。
　　◎卷.35【日没贺延碛作】岑参
　　沙上见日出，沙上见日没。悔向万里来，功名是何物。
　　◎卷.36【西过渭州，见渭水思秦川】岑参
　　渭水东流去，何时到雍州。凭添两行泪，寄向故园流。
　　◎卷.37【经陇头分水】岑参
　　陇水何年有，潺潺逼路傍。东西流不歇，曾断几人肠。
　　◎卷.38【秋思】岑参
　　那知芳岁晚，坐见寒叶堕。吾不如腐草，翻飞作萤火。
　　◎卷.39【行军九日思长安故园（时未收长安）】岑参
　　强欲登高去，无人送酒来。遥怜故园菊，应傍战场开。
　　◎卷.40【戏题关门】岑参
　　来亦一布衣，去亦一布衣。羞见关城吏，还从旧路归。
　　◎卷.41【叹白发】岑参
　　白发生偏速，交人不奈何。今朝两鬓上，更较数茎多。
　　◎卷.42【题平阳郡汾桥边柳树（参曾居此郡八九年）】岑参
　　此地曾居住，今来宛似归。可怜汾上柳，相见也依依。
　　◎卷.43【失题】岑参
　　帝乡北近日，泸口南连蛮。何当遇长房，缩地到京关。
　　◎卷.44【献封大夫破播仙凯歌六首】岑参
　　汉将承恩西破戎，捷书先奏未央宫。
　　天子预开麟阁待，只今谁数贰师功。
　　官军西出过楼兰，营幕傍临月窟寒。
　　蒲海晓霜凝马尾，葱山夜雪扑旌竿。
　　鸣笳叠鼓拥回军，破国平蕃昔未闻。
　　丈夫鹊印摇边月，大将龙旗掣海云。
　　日落辕门鼓角鸣，千群面缚出蕃城。
　　洗兵鱼海云迎阵，秣马龙堆月照营。
　　蕃军遥见汉家营，满谷连山遍哭声。
　　万箭千刀一夜杀，平明流血浸空城。
　　暮雨旌旗湿未干，胡烟白草日光寒。
　　昨夜将军连晓战，蕃军只见马空鞍。
　　◎卷.45【春兴戏题赠李侯】岑参
　　黄雀始欲衔花来，君家种桃花未开。
　　长安二月眼看尽，寄报春风早为催。
　　◎卷.46【过燕支寄杜位】岑参
　　燕支山西酒泉道，北风吹沙卷白草。
　　长安遥在日光边，忆君不见令人老。
　　◎卷.47【题苜蓿峰寄家人】岑参
　　苜蓿峰边逢立春，胡芦河上泪沾巾。
　　闺中只是空相忆，不见沙场愁杀人。
　　◎卷.48【玉关寄长安李主簿】岑参
　　东去长安万里馀，故人何惜一行书。
　　玉关西望堪肠断，况复明朝是岁除。
　　◎卷.49【武威送刘判官赴碛西行军】岑参
　　火山五月行人少，看君马去疾如鸟。
　　都护行营太白西，角声一动胡天晓。
　　◎卷.50【虢州后亭送李判官使赴晋绛（得秋字）】岑参
　　西原驿路挂城头，客散红亭雨未收。
　　君去试看汾水上，白云犹似汉时秋。
　　◎卷.51【五月四日送王少府归华阴（得留字）】岑参
　　仙掌分明引马头，西看一点是关楼。
　　五月也须应到舍，知君不肯更淹留。
　　◎卷.52【原头送范侍御（得山字）】岑参
　　百尺原头酒色殷，路傍骢马汗斑斑。
　　别君只有相思梦，遮莫千山与万山。
　　◎卷.53【送李明府赴睦州，便拜觐太夫人】岑参
　　手把铜章望海云，夫人江上泣罗裙。
　　严滩一点舟中月，万里烟波也梦君。
　　◎卷.54【虢州西山亭子送范端公（得浓字）】岑参
　　百尺红亭对万峰，平明相送到斋钟。
　　骢马劝君皆卸却，使君家酝旧来浓。
　　◎卷.55【奉送贾侍御使江外】岑参
　　新骑骢马复承恩，使出金陵过海门。
　　荆南渭北难相见，莫惜衫襟著酒痕。
　　◎卷.56【崔仓曹席上送殷寅充石相判官赴淮南】岑参
　　清淮无底绿江深，宿处津亭枫树林。
　　驷马欲辞丞相府，一樽须尽故人心。
　　◎卷.57【送崔子还京】岑参
　　匹马西从天外归，扬鞭只共鸟争飞。
　　送君九月交河北，雪里题诗泪满衣。
　　◎卷.58【酒泉太守席上醉后作】岑参
　　酒泉太守能剑舞，高堂置酒夜击鼓。
　　胡笳一曲断人肠，座上相看泪如雨。
　　◎卷.59【题观楼】岑参
　　荒楼荒井闭空山，关令乘云去不还。
　　羽盖霓旌何处在，空留药臼向人间。
　　◎卷.60【草堂村寻罗生不遇】岑参
　　数株谿柳色依依，深巷斜阳暮鸟飞。
　　门前雪满无人迹，应是先生出未归。
　　◎卷.61【山房春事二首】岑参
　　风恬日暖荡春光，戏蝶游蜂乱入房。
　　数枝门柳低衣桁，一片山花落笔床。
　　梁园日暮乱飞鸦，极目萧条三两家。
　　庭树不知人死尽，春来还发旧时花。
　　◎卷.62【逢入京使】岑参
　　故园东望路漫漫，双袖龙钟泪不干。
　　马上相逢无纸笔，凭君传语报平安。
　　◎卷.63【过碛】岑参
　　黄沙碛里客行迷，四望云天直下低。
　　为言地尽天还尽，行到安西更向西。
　　◎卷.64【碛中作】岑参
　　走马西来欲到天，辞家见月两回圆。
　　今夜不知何处宿，平沙万里绝人烟。
　　◎卷.65【赴北庭度陇思家】岑参
　　西向轮台万里馀，也知乡信日应疏。
　　陇山鹦鹉能言语，为报家人数寄书。
　　◎卷.66【胡歌】岑参
　　黑姓蕃王貂鼠裘，葡萄宫锦醉缠头。
　　关西老将能苦战，七十行兵仍未休。
　　◎卷.67【赵将军歌】岑参
　　九月天山风似刀，城南猎马缩寒毛。
　　将军纵博场场胜，赌得单于貂鼠袍。
　　◎卷.68【醉戏窦子美人】岑参
　　朱唇一点桃花殷，宿妆娇羞偏髻鬟。
　　细看只似阳台女，醉著莫许归巫山。
　　◎卷.69【秋夜闻笛】岑参
　　天门街西闻捣帛，一夜愁杀湘南客。
　　长安城中百万家，不知何人吹夜笛。
　　◎卷.70【戏问花门酒家翁】岑参
　　老人七十仍沽酒，千壶百瓮花门口。
　　道傍榆荚仍似钱，摘来沽酒君肯否。
　　◎卷.71【春梦】岑参
　　洞房昨夜春风起，故人尚隔湘江水。
　　枕上片时春梦中，行尽江南数千里。
　　◎卷.72【冬夕】岑参
　　浩汗霜风刮天地，温泉火井无生意。
　　泽国龙蛇冻不伸，南山瘦柏消残翠。
　　◎卷.73【句】岑参
　　初程莫早发，且宿灞桥头。


第二百零二卷
　　◎卷.1【武阳送别】沈宇
　　菊黄芦白雁初飞，羌笛胡笳泪满衣。
　　送君肠断秋江水，一去东流何日归。
　　◎卷.2【捣衣】沈宇
　　日暮远天青，霜风入后庭。洞房寒未掩，砧杵夜泠泠。
　　◎卷.3【代闺人】沈宇
　　杨柳青青鸟乱吟，春风香霭洞房深。
　　百花帘下朝窥镜，明月窗前夜理琴。
　　◎卷.4【江南遇雨】张鼎
　　江天寒意少，冬月雨仍飞。出户愁为听，从风洒客衣。
　　旅魂惊处断，乡信意中微。几日应晴去，孤舟且欲归。
　　◎卷.5【邺城引】张鼎
　　君不见汉家失统三灵变，魏武争雄六龙战。
　　荡海吞江制中国，回天运斗应南面。隐隐都城紫陌开，
　　迢迢分野黄星见。流年不驻漳河水，明月俄终邺国宴。
　　文章犹入管弦新，帷座空销狐兔尘。可惜望陵歌舞处，
　　松风四面暮愁人。
　　◎卷.6【僧舍小池】张鼎
　　引出白云根，潺潺涨藓痕。冷光摇砌锡，疏影露枝猿。
　　净带凋霜叶，香通洗药源。贝多文字古，宜向此中翻。
　　◎卷.7【拟古】薛奇童
　　沙尘朝蔽日，失道还相遇。寒影波上云，秋声月前树。
　　川气生晓夕，野阴乍烟雾。沉沉滮池水，人马不敢渡。
　　吮痈世所薄，挟纩恩难顾。不见古时人，中宵泪横注。
　　◎卷.8【和李起居秋夜之作】薛奇童
　　过庭闻礼日，趋侍记言回。独卧玉窗前，卷帘残雨来。
　　高秋南斗转，凉夜北堂开。水影入朱户，萤光生绿苔。
　　简成良史笔，年是洛阳才。莫重白云意，时人许上台。
　　◎卷.9【吴声子夜歌（一作崔国辅诗，题云古意）】薛奇童
　　净扫黄金阶，飞霜皓如雪。下帘弹箜篌，不忍见秋月。
　　◎卷.10【塞下曲】薛奇童
　　骄虏初南下，烟尘暗国中。独召李将军，夜开甘泉宫。
　　一身许明主，万里总元戎。霜甲卧不暖，夜半闻边风。
　　胡天早飞雪，荒徼多转蓬。寒云覆水重，秋气连海空。
　　金鞍谁家子，上马鸣角弓。自是幽并客，非论爱立功。
　　◎卷.11【云中行】薛奇童
　　云中小儿吹金管，向晚因风一川满。塞北云高心已悲，
　　城南木落肠堪断。忆昔魏家都此方，凉风观前朝百王。
　　千门晓映山川色，双阙遥连日月光。举杯称寿永相保，
　　日夕歌钟彻清昊。将军汗马百战场，天子射兽五原草。
　　寂寞金舆去不归，陵上黄尘满路飞。河边不语伤流水，
　　川上含情叹落晖。此时独立无所见，日暮寒风吹客衣。
　　◎卷.12【楚宫词二首】薛奇童
　　禁苑春风起，流莺绕合欢。玉窗通日气，珠箔卷轻寒。
　　杨叶垂阴砌，梨花入井阑。君王好长袖，新作舞衣宽。
　　日晚梧桐落，微寒入禁垣。月悬三雀观，霜度万秋门。
　　艳舞矜新宠，愁容泣旧恩。不堪深殿里，帘外欲黄昏。
　　◎卷.13【长孙十一东山春夜见赠】杨谏
　　故人谢城阙，挥手碧云期。溪月照隐处，松风生兴时。
　　旧林日云暮，芳草岁空滋。甘与子成梦，请君同所思。
　　◎卷.14【赠知己】杨谏
　　江南折芳草，江北赠佳期。江阔水复急，过江常苦迟。
　　蘋白兰叶青，恐度先香时。美人碧云外，宁见长相思。
　　◎卷.15【东谿待苏户曹不至】张万顷
　　洛阳城东伊水西，千花万竹使人迷。台上柳枝临岸低，
　　门前荷叶与桥齐。日暮待君君不见，长风吹雨过青谿。
　　◎卷.16【登天目山下作】张万顷
　　去岁离秦望，今冬使楚关。泪添天目水，发变海头山。
　　别母乌南逝，辞兄雁北还。宦游偏不乐，长为忆慈颜。
　　◎卷.17【送裴少府】张万顷
　　夕膳望东周，晨装不少留。酒中同乐事，关外越离忧。
　　座湿秦山雨，庭寒渭水秋。何当鹰隼击，来拂故林游。
　　◎卷.18【旅次灞亭】沈颂
　　闲琴开旅思，清夜有愁心。圆月正当户，微风犹在林。
　　苍茫孤亭上，历乱多秋音。言念待明发，东山幽意深。
　　◎卷.19【春旦歌】沈颂
　　常闻嬴女玉箫台，奏曲情深彩凤来。
　　欲登此地销归恨，却羡双飞去不回。
　　◎卷.20【早发西山】沈颂
　　游子空有怀，赏心杳无路。前程数千里，乘夜连轻驭。
　　缭绕松筱中，苍茫犹未曙。遥闻孤村犬，暗指人家去。
　　疲马怀涧泉，征衣犯霜露。喧呼谿鸟惊，沙上或骞翥。
　　娟娟东岑月，照耀独归虑。
　　◎卷.21【送人还吴】沈颂
　　人心不忘乡，矧余客已久。送君江南去，秋醉洛阳酒。
　　赠言幽径兰，别思河堤柳。征帆暮风急，望望空延首。
　　◎卷.22【送金文学还日东】沈颂
　　君家东海东，君去因秋风。漫漫指乡路，悠悠如梦中。
　　烟雾积孤岛，波涛连太空。冒险当不惧，皇恩措尔躬。
　　◎卷.23【卫中作】沈颂
　　卫风愉艳宜春色，淇水清泠增暮愁。
　　总使榴花能一醉，终须萱草暂忘忧。
　　◎卷.24【天长节】梁锽
　　日月生天久，年年庆一回。时平祥不去，寿远节长来。
　　连吹千家笛，同朝百郡杯。愿持金殿镜，处处照遗才。
　　◎卷.25【长门怨】梁锽
　　妾命何偏薄，君王去不归。欲令遥见悔，楼上试春衣。
　　空殿看人入，深宫羡鸟飞。翻悲因买赋，索镜照空辉。
　　◎卷.26【美人春卧】梁锽
　　妾家巫峡阳，罗幌寝兰堂。晓日临窗久，春风引梦长。
　　落钗仍挂鬓，微汗欲消黄。纵使朦胧觉，魂犹逐楚王。
　　◎卷.27【名姝咏】梁锽
　　阿娇年未多，弱体性能和。怕重愁拈镜，怜轻喜曳罗。
　　临津双洛浦，对月两嫦娥。独有荆王殿，时时暮雨过。
　　◎卷.28【艳女词】梁锽
　　露井桃花发，双双燕并飞。美人姿态里，春色上罗衣。
　　自爱频开镜，时羞欲掩扉。不知行路客，遥惹五香归。
　　◎卷.29【狷氏子】梁锽
　　杏梁初照日，碧玉后堂开。忆事临妆笑，春娇满镜台。
　　含声歌扇举，顾影舞腰回。别有佳期处，青楼客夜来。
　　◎卷.30【戏赠歌者】梁锽
　　白皙歌童子，哀音绝又连。楚妃临扇学，卢女隔帘传。
　　晓燕喧喉里，春莺啭舌边。若逢汉武帝，还是李延年。
　　◎卷.31【七夕泛舟】梁锽
　　云端有灵匹，掩映拂妆台。夜久应摇珮，天高响不来。
　　片欢秋始展，残梦晓翻催。却怨填河鹊，留桥又不回。
　　◎卷.32【崔驸马宅咏画山水扇】梁锽
　　画扇出秦楼，谁家赠列侯。小含吴剡县，轻带楚扬州。
　　掩作山云暮，摇成陇树秋。坐来传与客，汉水又回流。
　　◎卷.33【观王美人海图障子】梁锽
　　宋玉东家女，常怀物外多。自从图渤海，谁为觅湘娥。
　　白鹭栖脂粉，赪鲂跃绮罗。仍怜转娇眼，别恨一横波。
　　◎卷.34【闻百舌鸟】梁锽
　　百舌闻他郡，间关媚物华。敛形藏一叶，分响出千花。
　　坐爱时褰幌，行藏或驻车。不须应独感，三载已辞家。
　　◎卷.35【省试方士进恒春草】梁锽
　　东吴有灵草，生彼剡溪傍。既乱莓苔色，仍连菡萏香。
　　掇之称远士，持以奉明王。北阙颜弥驻，南山寿更长。
　　金膏徒骋妙，石髓莫矜良。倘使沾涓滴，还游不死方。
　　◎卷.36【代征人妻喜夫还】梁锽
　　征夫走马发渔阳，少妇含娇开洞房。千日废台还挂镜，
　　数年尘面再新妆。春风喜出今朝户，明月虚眠昨夜床。
　　莫道幽闺书信隔，还衣总是旧时香。
　　◎卷.37【赠李中华】梁锽
　　莫向嵩山去，神仙多误人。不如朝魏阙，天子重贤臣。
　　◎卷.38【咏木老人（一作傀儡吟，一作咏窟磊子人）】梁锽
　　刻木牵丝作老翁，鸡皮鹤发与真同。
　　须臾弄罢寂无事，还似人生一梦中。
　　◎卷.39【句】梁锽
　　堂高凭上望，宅广乘车行。（《咏郭令公宅》。
　　见《封氏闻见记》）


第二百零三卷
　　◎卷.1【客中作】杜俨
　　书剑催人不暂闲，洛阳羁旅复秦关。
　　容颜岁岁愁边改，乡国时时梦里还。
　　◎卷.2【三月三日曲江侍宴】赵良器
　　圣祖发神谋，灵符叶帝求。一人光锡命，万国荷时休。
　　雷解圜丘毕，云需曲水游。岸花迎步辇，仙仗拥行舟。
　　睿藻天中降，恩波海外流。小臣同品物，陪此乐皇猷。
　　◎卷.3【郑国夫人挽歌词】赵良器
　　淑德延公胄，宜家接帝姻。桂宫男掌仆，兰殿女升嫔。
　　恩泽昭前命，盈虚变此辰。万年今已矣，彤管列何人。
　　◎卷.4【郡中客舍】黄麟
　　虫响乱啾啾，更人正数筹。魂归洞庭夜，霜卧洛阳秋。
　　微月有时隐，长河到晓流。起来还嘱雁，乡信在吴洲。
　　◎卷.5【途中口号（一作卢僎诗）】郭向
　　抱玉三朝楚，怀书十上秦。年年洛阳陌，花鸟弄归人。
　　◎卷.6【题李将军山亭】郭良
　　凤辖将军位，龙门司隶家。衣冠为隐逸，山水作繁华。
　　径出重林草，池摇两岸花。谁知贵公第，亭院有烟霞。
　　◎卷.7【早行】郭良
　　早行星尚在，数里未天明。不辨云林色，空闻风水声。
　　月从山上落，河入斗间横。渐至重门外，依稀见洛城。
　　◎卷.8【过故人旧宅】王乔
　　故人轩骑罢归来，旧宅园林闲不开。
　　唯馀挟瑟楼中妇，哭向平生歌舞台。
　　◎卷.9【关山月】徐九皋
　　玉塞抵长城，金徽映高阙。遥心万馀里，直望三边月。
　　霜静影逾悬，露晞光渐没。思君不可见，空叹将焉歇。
　　◎卷.10【战城南】徐九皋
　　塞北狂胡旅，城南敌汉围。巉岩一鼓气，拔利五兵威。
　　虏骑瞻山哭，王师拓地飞。不应须宠战，当遂勒金徽。
　　◎卷.11【咏史】徐九皋
　　亡国秦韩代，荣身刘项年。金槌击政后，玉斗碎增前。
　　圣主称三杰，明离保四贤。已申黄石祭，方慕赤松仙。
　　◎卷.12【途中览镜】徐九皋
　　四海游长倦，百年愁半侵。赖窥明镜里，时见丈夫心。
　　◎卷.13【送部四镇人往单于别知故】徐九皋
　　天下今无事，云中独未宁。忝驱更戍卒，方远送边庭。
　　马饮长城水，军占太白星。国恩行可报，何必守经营。
　　◎卷.14【松滋江北阻风】阎宽
　　江风久未歇，山雨复相仍。巨浪天涯起，馀寒川上凝。
　　忧人劳夕惕，乡事惫晨兴。远听知音骇，诚哉不可陵。
　　◎卷.15【晓入宜都渚】阎宽
　　问俗周楚甸，川行眇江浔。兴随晓光发，道会春言深。
　　回眺佳气象，远怀得山林。伫应舟楫用，曷务归闲心。
　　◎卷.16【古意】阎宽
　　庭树发华滋，瑶草复葳蕤。好鸟飞相从，愁人深此时。
　　天中有灵匹，日夕嚬蛾眉。愿逐飘风花，千里入遥帷。
　　心逝爱不见，空歌悲莫悲。
　　◎卷.17【春宵览月】阎宽
　　月生东荒外，天云收夕阴。爱见澄清景，象吾虚白心。
　　耳目静无哗，神超道性深。乘兴得至乐，寓言因永吟。
　　◎卷.18【秋怀】阎宽
　　下帷长日尽，虚馆早凉生。芳草犹未荐，如何蜻蛚鸣。
　　秋风已振衣，客去何时归。为问当途者，宁知心有违。
　　◎卷.19【和中书侍郎院壁画云】李收
　　粉壁画云成，如能上太清。影从霄汉发，光照掖垣明。
　　映筱多幽趣，临轩得野情。独思作霖雨，流润及生灵。
　　◎卷.20【幽情】李收
　　幽人惜春暮，潭上折芳草。佳期何时还，欲寄千里道。
　　◎卷.21【怀鲁】程弥纶
　　曲阜国，尼丘山。周公邈难问，夫子犹启关。
　　履风雩兮若见，游夏兴兮鲁颜。天孙天孙，
　　何为今兮学且难，负星明而东游闲闲。
　　◎卷.22【燕歌行】屈同仙
　　君不见渔阳八月塞草腓，征人相对并思归。
　　云和朔气连天黑，蓬杂惊沙散野飞。是时天地阴埃遍，
　　瀚海龙城皆习战。两军鼓角暗相闻，四面旌旗看不见。
　　昭君远嫁已年多，戎狄无厌不复和。汉兵候月秋防塞，
　　胡骑乘冰夜渡河。河塞东西万馀里，地与京华不相似。
　　燕支山下少春晖，黄沙碛里无流水。金戈玉剑十年征，
　　红粉青楼多怨情。厌向殊乡久离别，秋来愁听捣衣声。
　　◎卷.23【乌江女】屈同仙
　　越艳谁家女，朝游江岸傍。青春犹未嫁，红粉旧来娼。
　　锦袖盛朱橘，银钩摘紫房。见人羞不语，回艇入溪藏。
　　◎卷.24【昌年宫之作】豆卢复
　　但有离宫处，君王每不居。旗门芳草合，辇路小槐疏。
　　殿闭山烟满，窗凝野霭虚。丰年多望幸，春色待銮舆。
　　◎卷.25【落第归乡留别长安主人】豆卢复
　　客里愁多不记春，闻莺始叹柳条新。
　　年年下第东归去，羞见长安旧主人。
　　◎卷.26【奉试咏青】荆冬倩
　　路辟天光远，春还月道临。草浓河畔色，槐结路边阴。
　　未映君王史，先标胄子襟。经明如可拾，自有致云心。
　　◎卷.27【观汉水】梁洽
　　发源自嶓冢，东注经襄阳。一道入溟渤，别流为沧浪。
　　求思咏游女，投吊悲昭王。水滨不可问，日暮空汤汤。
　　◎卷.28【游越溪】郑绍
　　溪水碧悠悠，猿声断客愁。渔潭逢钓楫，月浦值孤舟。
　　访泊随烟火，迷途视斗牛。今宵越乡意，还取醉忘忧。
　　◎卷.29【登楼（一作王之涣诗）】朱斌
　　白日依山尽，黄河入海流。欲穷千里目，更上一重楼。
　　◎卷.30【感寓二首】梁德裕
　　彩云呈瑞质，五色发人寰。独作龙虎状，孤飞天地间。
　　隐隐临北极，峨峨象南山。恨在帝乡外，不逢枝叶攀。
　　幽涧生蕙若，幽渚老江蓠。荣落人不见，芳香徒尔为。
　　不及绿萍草，生君红莲池。左右美人弄，朝夕春风吹。
　　叶洗玉泉水，珠清湛露滋。心亦愿如此，托君君不知。
　　◎卷.31【咏谈容娘】常非月
　　举手整花钿，翻身舞锦筵。马围行处匝，人压看场圆。
　　歌要齐声和，情教细语传。不知心大小，容得许多怜。
　　◎卷.32【览史】张良璞
　　享年八十已，历数穷苍生。七虎门源上，咆哮关内鸣。
　　建都用鹑宿，设险因金城。舜曲烟火起，汾河珠翠明。
　　海云引天仗，朔雪留边兵。作孽人怨久，其亡鬼信盈。
　　素灵感刘季，白马从子婴。昏虐不务德，百代无芳声。
　　◎卷.33【奉试冷井诗】孙欣
　　仙闱井初凿，灵液沁成泉。色湛青苔里，寒凝紫绠边。
　　铜瓶向影落，玉甃抱虚圆。永愿调神鼎，尧时泰万年。
　　◎卷.34【都中闲居】王羡门
　　君王巡海内，北阙下明台。云物天中少，烟花岁后来。
　　河从御苑出，山向国门开。寂寞东京里，空留贾谊才。
　　◎卷.35【江南弄】芮挺章
　　春江可怜事，最在美人家。鹦鹉能言鸟，芙蓉巧笑花。
　　地衔金作埒，水抱玉为沙。薄晚青丝骑，长鞭赴狭斜。
　　◎卷.36【少年行】芮挺章
　　任气称张放，衔恩在少年。玉阶朝就日，金屋夜升天。
　　轩骑青云际，笙歌绿水边。建章明月好，留醉伴风烟。
　　◎卷.37【伊水门】楼颖
　　朝涉伊水门，伊水入门流。惬心乃成兴，澹然泛孤舟。
　　霏微傍青霭，容与随白鸥。竹阴交前浦，柳花媚中洲。
　　日落阴云生，弥觉兹路幽。聊以恣所适，此外知何求。
　　◎卷.38【东郊纳凉，忆左威卫李录事收昆季、太原崔参军三首】楼颖
　　水竹谁家宅，幽庭向苑门。今知季伦沼，旧是辟疆园。
　　饥鹭窥鱼静，鸣鸦带子喧。兴成只自适，欲白返忘言。
　　纳凉每选地，近是青门东。林与缭垣接，池将沁水通。
　　枝交帝女树，桥映美人虹。想是忘机者，悠悠在兴中。
　　林间求适意，池上得清飙。稍稍斜回楫，时时一度桥。
　　水光壁际动，山影浪中摇。不见李元礼，神仙何处要。
　　◎卷.39【西施石】楼颖
　　西施昔日浣纱津，石上青苔思杀人。
　　一去姑苏不复返，岸旁桃李为谁春。
　　◎卷.40【江南行】李康成
　　杨柳青青莺欲啼，风光摇荡绿蘋齐，金阴城头日色低。
　　日色低，情难极，水中凫鹥双比翼。
　　◎卷.41【采莲曲】李康成
　　采莲去，月没春江曙。翠钿红袖水中央，
　　青荷莲子杂衣香，云起风生归路长。归路长，那得久。
　　各回船，两摇手。
　　◎卷.42【玉华仙子歌】李康成
　　紫阳仙子名玉华，珠盘承露饵丹砂。转态凝情五云里，
　　娇颜千岁芙蓉花。紫阳彩女矜无数，遥见玉华皆掩嫭。
　　高堂初日不成妍，洛渚流风徒自怜。璇阶霓绮阁，
　　碧题霜罗幕。仙娥桂树长自春，王母桃花未尝落。
　　上元夫人宾上清，深宫寂历厌层城。解佩空怜郑交甫，
　　吹箫不逐许飞琼。溶溶紫庭步，渺渺瀛台路。
　　兰陵贵士谢相逢，济北风生尚回顾。沧洲傲吏爱金丹，
　　清心回望云之端。羽盖霓裳一相识，传情写念长无极。
　　长无极，永相随。攀霄历金阙，弄影下瑶池。
　　夕宿紫府云母帐，朝餐玄圃昆仑芝。不学兰香中道绝，
　　却教青鸟报相思。
　　◎卷.43【自君之出矣】李康成
　　自君之出矣，弦吹绝无声。思君如百草，撩乱逐春生。
　　◎卷.44【句】李康成
　　因缘苟会合，万里犹同乡。运命倘不谐，隔壁无津梁。
　　（《经籍考》云：康成编《玉台后集》，中间自载其
　　诗八首，如《河阳居家女》长篇一首，押五十二韵，
　　若欲与《木兰》及《孔雀东南飞》之作方驾者，
　　末四句云云，亦佳）


第二百零四卷
　　◎卷.1【时兴】杨贲
　　贵人昔未贵，咸愿顾寒微。及自登枢要，何曾问布衣。
　　平明登紫阁，日晏下彤闱。扰扰路傍子，无劳歌是非。
　　◎卷.2【咏石季伦】李清
　　金谷繁华石季伦，只能谋富不谋身。
　　当时纵与绿珠去，犹有无穷歌舞人。
　　◎卷.3【鹤警露】陈季
　　南国商飙动，东皋野鹤鸣。溪松寒暂宿，露草滴还惊。
　　欲有高飞意，空闻召侣情。风间传藻质，月下引清声。
　　未假抟扶势，焉知羽翼轻。吾君开太液，愿得应皇明。
　　◎卷.4【湘灵鼓瑟】陈季
　　神女泛瑶瑟，古祠严野亭。楚云来泱漭，湘水助清泠。
　　妙指微幽契，繁声入杳冥。一弹新月白，数曲暮山青。
　　调苦荆人怨，时遥帝子灵。遗音如可赏，试奏为君听。
　　◎卷.5【湘灵鼓瑟】王邕
　　宝瑟和琴韵，灵妃应乐章。依稀闻促柱，仿佛梦新妆。
　　波外声初发，风前曲正长。凄清和万籁，断续绕三湘。
　　转觉云山迥，空怀杜若芳。诚能传此意，雅奏在宫商。
　　◎卷.6【嵩山望幸】王邕
　　峻极位何崇，方知造化功。降灵逢圣主，望幸表维嵩。
　　隐映连青壁，嵯峨向碧空。象车因叶瑞，龙驾愿升中。
　　万岁声长在，千岩气转雄。东都歌盛事，西笑伫皇风。
　　◎卷.7【湘灵鼓瑟】庄若讷
　　帝子鸣金瑟，馀声自抑扬。悲风丝上断，流水曲中长。
　　出没游鱼听，逶迤彩凤翔。微音时扣徵，雅韵乍含商。
　　神理诚难测，幽情讵可量。至今闻古调，应恨滞三湘。
　　◎卷.8【湘灵鼓瑟】魏璀
　　瑶瑟多哀怨，朱弦且莫听。扁舟三楚客，丛竹二妃灵。
　　淅沥闻馀响，依稀欲辨形。柱间寒水碧，曲里暮山青。
　　良马悲衔草，游鱼思绕萍。知音若相遇，终不滞南溟。
　　◎卷.9【怀素上人草书歌（一本作王邕诗，今从统签另编）】王zr
　　衡阳双峡插天峻，青壁巉巉万馀仞。此中灵秀众所知，
　　草书独有怀素奇。怀素身长五尺四，嚼汤诵咒吁可畏。
　　铜瓶锡杖倚闲庭，斑管秋毫多逸意。或粉壁，或彩笺，
　　蒲葵绢素何相鲜。忽作风驰如电掣，更点飞花兼散雪。
　　寒猿饮水撼枯藤，壮士拔山伸劲铁。
　　君不见张芝昔日称独贤，君不见近日张旭为老颠。
　　二公绝艺人所惜，怀素传之得真迹。峥嵘蹙出海上山，
　　突兀状成湖畔石。一纵又一横，一欹又一倾。
　　临江不羡飞帆势，下笔长为骤雨声。我牧此州喜相识，
　　又见草书多慧力。怀素怀素不可得，开卷临池转相忆。
　　◎卷.10【怀素上人草书歌】窦冀
　　狂僧挥翰狂且逸，独任天机摧格律。龙虎惭因点画生，
　　雷霆却避锋芒疾。鱼笺绢素岂不贵，只嫌局促儿童戏。
　　粉壁长廊数十间，兴来小豁胸襟气。长幼集，贤豪至，
　　枕糟藉麹犹半醉。忽然绝叫三五声，满壁纵横千万字。
　　吴兴张老尔莫颠，叶县公孙我何谓。如熊如罴不足比，
　　如虺如蛇不足拟。涵物为动鬼神泣，狂风入林花乱起。
　　殊形怪状不易说，就中惊燥尤枯绝。边风杀气同惨烈，
　　崩槎卧木争摧折。塞草遥飞大漠霜，胡天乱下阴山雪。
　　偏看能事转新奇，郡守王公同赋诗。枯藤劲铁愧三舍，
　　骤雨寒猿惊一时。此生绝艺人莫测，假此常为护持力。
　　连城之璧不可量，五百年知草圣当。
　　◎卷.11【怀素上人草书歌】鲁收
　　吾观文士多利用，笔精墨妙诚堪重。身上艺能无不通，
　　就中草圣最天纵。有时兴酣发神机，抽毫点墨纵横挥。
　　风声吼烈随手起，龙蛇迸落空壁飞。连拂数行势不绝，
　　藤悬查蹙生奇节。划然放纵惊云涛，或时顿挫萦毫发。
　　自言转腕无所拘，大笑羲之用阵图。狂来纸尽势不尽，
　　投笔抗声连叫呼。信知鬼神助此道，墨池未尽书已好。
　　行路谈君口不容，满堂观者空绝倒。所恨时人多笑声，
　　唯知贱实翻贵名。观尔向来三五字，颠奇何谢张先生。
　　◎卷.12【怀素上人草书歌】朱逵
　　几年出家通宿命，一朝却忆临池圣。转腕摧锋增崛崎，
　　秋毫茧纸常相随。衡阳客舍来相访，连饮百杯神转王。
　　忽闻风里度飞泉，纸落纷纷如跕鸢。形容脱略真如助，
　　心思周游在何处。笔下惟看激电流，字成只畏盘龙去。
　　怪状崩腾若转蓬，飞丝历乱如回风。长松老死倚云壁，
　　蹙浪相翻惊海鸿。于今年少尚如此，历睹远代无伦比。
　　妙绝当动鬼神泣，崔蔡幽魂更心死。
　　◎卷.13【题怀素上人草书】许瑶
　　志在新奇无定则，古瘦漓纚半无墨。
　　醉来信手两三行，醒后却书书不得。


第二百零五卷
　　◎卷.1【祀风师乐章·迎神】包佶
　　太皞御气，句芒肇功。苍龙青旗，爰候祥风。
　　律以和应，神以感通。鼎俎修蚃，时惟礼崇。
　　◎卷.2【祀风师乐章·奠币登歌】包佶
　　旨酒告洁，青蘋应候。礼陈瑶币，乐献金奏。
　　弹弦自昔，解冻惟旧。仰瞻肸蚃，群祥来凑。
　　◎卷.3【祀风师乐章·迎俎酌献】包佶
　　德盛昭临，迎拜巽方。爰候发生，式荐馨香。
　　酌醴具举，工歌再扬。神歆入律，恩降百祥。
　　◎卷.4【祀风师乐章·亚献终献】包佶
　　膋芗备，玉帛陈。风动物，乐感神。
　　三献终，百神臻。草木荣，天下春。
　　◎卷.5【祀风师乐章·送神】包佶
　　微穆敷华能应节，飘扬发彩宜行庆。送迎灵驾神心飨，
　　跪拜灵坛礼容盛。气和草木发萌芽，德畅禽鱼遂翔泳。
　　永望翠盖逐流云，自兹率土调春令。
　　◎卷.6【祀雨师乐章·迎神】包佶
　　陟降左右，诚达幽圆。作解之功，乐惟有年。
　　云輧戾止，洒雾飘烟。惟馨展礼，爰列豆笾。
　　◎卷.7【祀雨师乐章·奠币登歌】包佶
　　岁正朱明，礼布玄制。惟乐能感，与神合契。
　　阴雾离披，灵驭摇裔。膏泽之庆，期于稔岁。
　　◎卷.8【祀雨师乐章·迎俎酌献】包佶
　　阳开幽蛰，躬奉郁鬯。礼备节应，震来灵降。
　　动植求声，飞沉允望。时康气茂，惟神之贶。
　　◎卷.9【祀雨师乐章·亚献终献】包佶
　　奠既备，献将终。神行令，瑞飞空。
　　迎乾德，祈岁功。乘烟燎，俨从风。
　　◎卷.10【祀雨师乐章·送神】包佶
　　整驾升车望寥廓，垂阴荐祉荡昏氛。飨时灵贶僾如在，
　　乐罢馀声遥可闻。饮福陈诚礼容备，撤俎终献曙光分。
　　跪拜临坛结空想，年年应节候油云。
　　◎卷.11【答窦拾遗卧病见寄】包佶
　　今春扶病移沧海，几度承恩对白花。送客屡闻帘外鹊，
　　销愁已辨酒中蛇。瓶开枸杞悬泉水，鼎炼芙蓉伏火砂。
　　误入尘埃牵吏役，羞将簿领到君家。
　　◎卷.12【对酒赠故人】包佶
　　扶起离披菊，霜轻喜重开。醉中惊老去，笑里觉愁来。
　　月送人无尽，风吹浪不回。感时将有寄，诗思涩难裁。
　　◎卷.13【同李吏部伏日口号，呈元庶子、路中丞】包佶
　　火炎逢六月，金伏过三庚。几度衣裳汗，谁家枕簟清。
　　颁冰无下位，裁扇有高名。吏部还开瓮，殷勤二客情。
　　◎卷.14【岭下卧疾，寄刘长卿员外】包佶
　　唯有贫兼病，能令亲爱疏。岁时供放逐，身世付空虚。
　　胫弱秋添絮，头风晓废梳。波澜喧众口，藜藿静吾庐。
　　丧马思开卦，占鸮懒发书。十年江海隔，离恨子知予。
　　◎卷.15【戏题诸判官厅壁】包佶
　　六十老翁无所取，二三君子不相遗。
　　愿留今日交欢意，直到隳官谢病时。
　　◎卷.16【酬兵部李侍郎晚过东厅之作（时自刑部侍郎拜祭酒）】包佶
　　酒礼惭先祭，刑书已旷官。诏驰黄纸速，身在绛纱安。
　　圣位登堂静，生徒跪席寒。庭槐暂摇落，幸为入春看。
　　◎卷.17【昭德皇后挽歌词】包佶
　　西汜驰晖过，东园别路长。岁华唯陇柏，春事罢公桑。
　　龟兆开泉户，禽巢闭画梁。更闻哀礼过，明诏制心丧。
　　◎卷.18【秋日过徐氏园林】包佶
　　回塘分越水，古树积吴烟。扫竹催铺席，垂萝待系船。
　　鸟窥新罅栗，龟上半欹莲。屡入忘归地，长嗟俗事牵。
　　◎卷.19【双山过信公所居】包佶
　　遥礼前朝塔，微闻后夜钟。人间第四祖，云里一双峰。
　　积雨封苔径，多年亚石松。传心不传法，谁可继高踪。
　　◎卷.20【尚书宗兄使过诗以奉献】包佶
　　洛下交亲满，归闲意有馀。翻嫌旧坐宅，却驾所悬车。
　　腹饱山僧供，头轻侍婢梳。上官唯揖让，半禄代耕鉏。
　　雨散三秋别，风传一字书。胜游如可继，还欲并园庐。
　　◎卷.21【抱疾谢李吏部赠诃黎勒叶】包佶
　　一叶生西徼，赍来上海查。岁时经水府，根本别天涯。
　　方士真难见，商胡辄自夸。此香同异域，看色胜仙家。
　　茗饮暂调气，梧丸喜伐邪。幸蒙祛老疾，深愿驻韶华。
　　◎卷.22【奉和柳相公中书言怀】包佶
　　运筹时所贵，前席礼偏深。羸驾归贫宅，欹冠出禁林。
　　凤巢方得地，牛喘最关心。雅望期三入，东山未可寻。
　　◎卷.23【客自江南话过亡友朱司议故宅】包佶
　　交臂多相共，风流忆此人。海翻移里巷，书蠹积埃尘。
　　奉佛栖禅久，辞官上疏频。故来分半宅，惟是旧交亲。
　　◎卷.24【酬于侍郎湖南见寄十四韵】包佶
　　桂岭千崖断，湘流一派通。长沙今贾傅，东海旧于公。
　　章甫经殊俗，离骚继雅风。金闺文作字，玉匣气成虹。
　　翰墨时招侣，丹青夙在公。主恩留左掖，人望积南宫。
　　巧拙循名异，浮沉顾位同。九迁归上略，三已契愚衷。
　　责谢庭中吏，悲宽塞上翁。楚材欣有适，燕石愧无功。
　　山晓重岚外，林春苦雾中。雪花翻海鹤，波影倒江枫。
　　去札频逢信，回帆早挂空。避贤方有日，非敢爱微躬。
　　◎卷.25【朝拜元陵】包佶
　　宫前石马对中峰，云里金铺闭几重。
　　不见露盘迎晓日，唯闻木斧扣寒松。
　　◎卷.26【发襄阳后却寄公安人】包佶
　　挥泪送回人，将书报所亲。晚年多疾病，中路有风尘。
　　王粲频征楚，君恩许入秦。还同星火去，马上别江春。
　　◎卷.27【立春后休沐】包佶
　　心与青春背，新年亦掩扉。渐穷无相学，惟避不材讥。
　　积病攻难愈，衔恩报转微。定知书课日，优诏许辞归。
　　◎卷.28【宿庐山，赠白鹤观刘尊师】包佶
　　苍苍五老雾中坛，杳杳三山洞里官。手护昆仑象牙简，
　　心推霹雳枣枝盘。春飞雪粉如毫润，晓漱琼膏冰齿寒。
　　渐恨流年筋力少，惟思露冕事星冠。
　　◎卷.29【观壁画九想图】包佶
　　一世荣枯无异同，百年哀乐又归空。
　　夜阑鸟鹊相争处，林下真僧在定中。
　　◎卷.30【送日本国聘贺使晁巨卿东归】包佶
　　上才生下国，东海是西邻。九译蕃君使，千年圣主臣。
　　野情偏得礼，木性本含真。锦帆乘风转，金装照地新。
　　孤城开蜃阁，晓日上朱轮。早识来朝岁，涂山玉帛均。
　　◎卷.31【顾著作宅赋诗】包佶
　　几年江海烟霞，乘醉一到京华。已觉不嫌羊酪，
　　谁能长守兔罝。脱巾偏招相国，逢竹便认吾家。
　　各在芸台阁里，烦君日日登车。
　　◎卷.32【近获风痹之疾，题寄所怀】包佶
　　病夫将已矣，无可答君恩。衾枕同羁客，图书委外孙。
　　久来从吏道，常欲奉空门。疾走机先息，欹行力渐烦。
　　无医能却老，有变是游魂。鸟宿还依伴，蓬飘莫问根。
　　寓形齐指马，观境制心猿。唯借南荣地，清晨暂负暄。
　　◎卷.33【奉和常阁老晚秋集贤院即事，寄赠徐、薛二侍郎】包佶
　　秘殿掖垣西，书楼苑树齐。秋烟凝缥帙，晓色上璇题。
　　门接承明近，池连太液低。疏钟文马驻，繁叶彩禽栖。
　　职美纶将綍，荣深组及珪。九霄偏眷顾，三事早提携。
　　对案临青玉，窥书捧紫泥。始欢新遇重，还惜旧游暌。
　　左宦登吴岫，分家渡越溪。赋中频叹鵩，卜处几听鸡。
　　望阙应多恋，临津不用迷。柏梁思和曲，朝夕候金闺。
　　◎卷.34【酬顾况见寄】包佶
　　于越城边枫叶高，楚人书里寄离骚。
　　寒江鸂鶒思俦侣，岁岁临流刷羽毛。
　　◎卷.35【岁日作（一作口号）】包佶
　　更劳今日春风至，枯树无枝可寄花。
　　览镜唯看飘乱发，临风谁为驻浮槎。
　　◎卷.36【元日观百僚朝会】包佶
　　万国贺唐尧，清晨会百僚。花冠萧相府，绣服霍嫖姚。
　　寿色凝丹槛，欢声彻九霄。御炉分兽炭，仙管弄云韶。
　　日照金觞动，风吹玉佩摇。都城献赋者，不得共趋朝。
　　◎卷.37【再过金陵】包佶
　　玉树歌终王气收，雁行高送石城秋。
　　江山不管兴亡事，一任斜阳伴客愁。
　　◎卷.38【寄杨侍御（一作包何诗）】包佶
　　一官何幸得同时，十载无媒独见遗。
　　今日不论腰下组，请君看取鬓边丝。


第二百零六卷
　　◎卷.1【江上曲】李嘉祐
　　江心澹澹芙蓉花，江口蛾眉独浣纱。可怜应是阳台女，
　　对坐鹭鸶娇不语。掩面羞看北地人，回身忽作空山语。
　　苍梧秋色不堪论，千载依依帝子魂。君看峰上斑斑竹，
　　尽是湘妃泣泪痕。
　　◎卷.2【伤吴中】李嘉祐
　　馆娃宫中春已归，阖闾城头莺已飞。复见花开人又老，
　　横塘寂寂柳依依。忆昔吴王在宫阙，馆娃满眼看花发。
　　舞袖朝欺陌上春，歌声夜怨江边月。古来人事亦犹今，
　　莫厌清觞与绿琴。独向西山聊一笑，白云芳草自知心。
　　◎卷.3【夜闻江南人家赛神，因题即事】李嘉祐
　　南方淫祀古风俗，楚妪解唱迎神曲。锵锵铜鼓芦叶深，
　　寂寂琼筵江水绿。雨过风清洲渚闲，椒浆醉尽迎神还。
　　帝女凌空下湘岸，番君隔浦向尧山。月隐回塘犹自舞，
　　一门依倚神之祜。韩康灵药不复求，扁鹊医方曾莫睹。
　　逐客临江空自悲，月明流水无已时。听此迎神送神曲，
　　携觞欲吊屈原祠。
　　◎卷.4【古兴】李嘉祐
　　十五小家女，双鬟人不如。蛾眉暂一见，可直千金馀。
　　自从得向蓬莱里，出入金舆乘玉趾。梧桐树上春鸦鸣，
　　晓伴君王犹未起。莫道君恩长不休，婕妤团扇苦悲秋。
　　君看魏帝邺都里，惟有铜台漳水流。
　　◎卷.5【杂兴】李嘉祐
　　花间昔日黄鹂啭，妾向青楼已生怨。花落黄鹂不复来，
　　妾老君心亦应变。君心比妾心，妾意旧来深。
　　一别十年无尺素，归时莫赠路傍金。
　　◎卷.6【送韦邕少府归钟山】李嘉祐
　　祈门官罢后，负笈向桃源。万卷长开帙，千峰不闭门。
　　绿杨垂野渡，黄鸟傍山村。念尔能高枕，丹墀会一论。
　　◎卷.7【送卢员外往饶州】李嘉祐
　　为郎复典郡，锦帐映朱轮。露冕随龙节，停桡得水人。
　　早霜芦叶变，寒雨石榴新。莫怪谙风土，三年作逐臣。
　　◎卷.8【送裴五归京口】李嘉祐
　　君罢江西日，家贫为一官。还归五陵去，只向远峰看。
　　暮色催人别，秋风待雨寒。遥知到三径，唯有菊花残。
　　◎卷.9【送严维归越州】李嘉祐
　　艰难只用武，归向浙河东。松雪千山暮，林泉一水通。
　　乡心缘绿草，野思看青枫。春日偏相忆，裁书寄剡中。
　　◎卷.10【送杜士瞻楚州觐省】李嘉祐
　　风流与才思，俱似晋时人。淮月归心促，江花入兴新。
　　云深沧海暮，柳暗白田春。共道官犹小，怜君孝养亲。
　　◎卷.11【送裴宣城上元所居】李嘉祐
　　水流过海稀，尔去换春衣。泪向槟榔尽，身随鸿雁归。
　　草思晴后发，花怨雨中飞。想到金陵渚，酣歌对落晖。
　　◎卷.12【留别毗陵诸公】李嘉祐
　　久作涔阳令，丹墀忽再还。凄凉辞泽国，离乱到乡山。
　　北固滩声满，南徐草色闲。知心从此别，相忆鬓毛斑。
　　◎卷.13【送独孤拾遗先辈先赴上都】李嘉祐
　　行春日已晓，桂楫逐寒烟。转曲遥峰出，看涛极浦连。
　　入京当献赋，封事更闻天。日日趋黄阁，应忘云海边。
　　◎卷.14【常州韦郎中泛舟见饯】李嘉祐
　　主人冯轼贵，送客泛舟稀。逼岸随芳草，回桡背落晖。
　　映花双节驻，临水伯劳飞。醉与群公狎，春塘露冕归。
　　◎卷.15【送崔侍御入朝】李嘉祐
　　十年犹执宪，万里独归春。旧国逢芳草，青云见故人。
　　潘郎今发白，陶令本家贫。相送临京口，停桡泪满巾。
　　◎卷.16【送岳州司马弟之任】李嘉祐
　　岳阳天水外，念尔一帆过。野墅人烟迥，山城雁影多。
　　有时巫峡色，终日洞庭波。丞相今为郡，应无劳者歌。
　　◎卷.17【裴侍御见赠斑竹杖】李嘉祐
　　骚人夸竹杖，赠我意何深。万点湘妃泪，三年贾谊心。
　　愿持终白首，谁道贵黄金。他日归愚谷，偏宜绿绮琴。
　　◎卷.18【送张观归袁州】李嘉祐
　　羡尔湘东去，烟花尚可亲。绿芳深映鸟，远岫递迎人。
　　饥狖啼初日，残莺惜暮春。遥怜谢客兴，佳句又应新。
　　◎卷.19【冬夜饶州使堂饯相公五叔赴歙州】李嘉祐
　　丞相过邦牧，清弦送羽觞。高情同客醉，子夜为人长。
　　斜汉初过斗，寒云正护霜。新安江自绿，明主待惟良。
　　◎卷.20【蒋山开善寺（一作崔峒诗）】李嘉祐
　　山殿秋云里，香烟出翠微。客寻朝磬至，僧背夕阳归。
　　下界千门在，前朝万事非。看心兼送目，葭菼自依依。
　　◎卷.21【晚发江宁道中呈严维】李嘉祐
　　惆怅遥江路，萧条落日过。蝉鸣独树急，鸦向古城多。
　　转曲随青嶂，因高见白波。潘生秋径草，严子意如何。
　　◎卷.22【句容县东青阳馆作】李嘉祐
　　句曲千峰暮，归人向远烟。风摇近水叶，云护欲晴天。
　　夕照留山馆，秋光落草田。征途傍斜日，一骑独翩翩。
　　◎卷.23【晚春宴无锡蔡明府西亭】李嘉祐
　　茅檐闲寂寂，无事觉人和。井近时浇圃，城低下见河。
　　兴缘芳草积，情向远峰多。别日归吴地，停桡更一过。
　　◎卷.24【送王端赴朝】李嘉祐
　　君承明主意，日日上丹墀。东阁论兵后，南宫草奏期。
　　人稀傍河处，槐暗入关时。独遣吴州客，平陵结梦思。
　　◎卷.25【送王正字山寺读书】李嘉祐
　　欲究先儒教，还过支遁居。山阶闲听法，竹径独看书。
　　向日荷新卷，迎秋柳半疏。风流有佳句，不似带经锄。
　　◎卷.26【送房明府罢长宁令湖州客舍】李嘉祐
　　君为万里宰，恩及五湖人。未满先求退，归闲不厌贫。
　　远峰晴更近，残柳雨还新。要自趋丹陛，明年鸡树亲。
　　◎卷.27【咏萤】李嘉祐
　　映水光难定，凌虚体自轻。夜风吹不灭，秋露洗还明。
　　向烛仍分焰，投书更有情。犹将流乱影，来此傍檐楹。
　　◎卷.28【送李中丞、杨判官】李嘉祐
　　射策名先著，论兵气自雄。能全季布诺，不道鲁连功。
　　流水蒹葭外，诸山睥睨中。别君秋日晚，回首夕阳空。
　　◎卷.29【至七里滩作】李嘉祐
　　迁客投於越，临江泪满衣。独随流水远，转觉故人稀。
　　万木迎秋序，千峰驻晚晖。行舟犹未已，惆怅暮潮归。
　　◎卷.30【南浦渡口】李嘉祐
　　寂寞横塘路，新篁覆水低。东风潮信满，时雨稻粳齐。
　　寡妇共租税，渔人逐鼓鼙。惭无卓鲁术，解印谢黔黎。
　　◎卷.31【暮秋迁客增思寄京华】李嘉祐
　　宋玉怨三秋，张衡复四愁。思乡雁北至，欲别水东流。
　　倚树看黄叶，逢人诉白头。佳期不可失，落日自登楼。
　　◎卷.32【送苏修往上饶】李嘉祐
　　爱尔无羁束，云山恣意过。一身随远岫，孤棹任轻波。
　　世事关心少，渔家寄宿多。芦花泊舟处，江月奈人何。
　　◎卷.33【题王十九茆堂】李嘉祐
　　满庭多种药，入里作山家。终日能留客，凌寒亦对花。
　　海鸥过竹屿，门柳拂江沙。知尔卑栖意，题诗美白华。
　　◎卷.34【送弘志上人归湖州】李嘉祐
　　山林唯幽静，行住不妨禅。高月穿松径，残阳过水田。
　　诗从宿世悟，法为本师传。能使南人敬，修持香火缘。
　　◎卷.35【送陆士伦宰义兴】李嘉祐
　　阳羡兰陵近，高城带水闲。浅流通野寺，绿茗盖春山。
　　长吏多愁罢，游人讵肯还。知君日清净，无事掩重关。
　　◎卷.36【和张舍人中书宿直】李嘉祐
　　汉主留才子，春城直紫微。对花阊阖静，过竹吏人稀。
　　裁诏催添烛，将朝欲更衣。玉堂宜岁久，且莫厌彤闱。
　　◎卷.37【司勋王郎中宅送韦九郎中往濠州】李嘉祐
　　怜尔因同舍，看书似外家。出关逢落叶，傍水见寒花。
　　送远添秋思，将衰恋岁华。清淮倍相忆，回首莫令赊。
　　◎卷.38【晚春送吉校书归楚州（吉中孚曾为道士）】李嘉祐
　　诗人饶楚思，淮上及春归。旧浦菱花发，闲门柳絮飞。
　　高名乡曲重，少事道流稀。定向渔家醉，残阳卧钓矶。
　　◎卷.39【送严二擢第东归】李嘉祐
　　隳官就宾荐，时辈讵争先。盛业推儒行，高科独少年。
　　迎秋见衰叶，馀照逐鸣蝉。旧里三峰下，开门古县前。
　　◎卷.40【送冷朝阳及第东归江宁】李嘉祐
　　高第由佳句，诸生似者稀。长安带酒别，建业候潮归。
　　稚子欢迎棹，邻人为扫扉。含情过旧浦，鸥鸟亦依依。
　　◎卷.41【送越州辛法曹之任】李嘉祐
　　但能一官适，莫羡五侯尊。山色垂趋府，潮声自到门。
　　缘塘剡溪路，映竹五湖村。王谢登临处，依依今尚存。
　　◎卷.42【送樊兵曹潭州谒韦大夫】李嘉祐
　　塞鸿归欲尽，北客始辞春。零桂虽逢竹，湘川少见人。
　　江花铺浅水，山木暗残春。修刺辕门里，多怜尔为亲。
　　◎卷.43【送杜御史还广陵】李嘉祐
　　惭君从弱岁，顾我比诸昆。同事元戎久，俱承国士恩。
　　随莺过淮水，看柳向辕门。草色金陵岸，思心那可论。
　　◎卷.44【送兖州杜别驾之任】李嘉祐
　　停车邀别乘，促轸奏胡笳。若见楚山暮，因愁浙水赊。
　　河堤经浅草，村径历繁花。更有堪悲处，梁城春日斜。
　　◎卷.45【题裴十六少卿东亭】李嘉祐
　　平津旧东阁，深巷见南山。卷箔岚烟润，遮窗竹影闲。
　　倾茶兼落帽，恋客不开关。斜照窥帘外，川禽时往还。
　　◎卷.46【同皇甫侍御题荐福寺一公房】李嘉祐
　　虚室独焚香，林空静磬长。闲窥数竿竹，老在一绳床。
　　啜茗翻真偈，然灯继夕阳。人归远相送，步履出回廊。
　　◎卷.47【送从侄端之东都】李嘉祐
　　虏近人行少，怜君独出城。故关逢落叶，寒日逐徂征。
　　闻笛添归思，看山惬野情。皇华今绝少，龙额也相迎。
　　◎卷.48【送王谏议充东都留守判官】李嘉祐
　　时称谢康乐，别事汉平津。衰柳寒关道，高车左掖臣。
　　背河见北雁，到洛问东人。忆昔游金谷，相看华发新。
　　◎卷.49【和都官苗员外秋夜省直对雨简诸知己】李嘉祐
　　多雨南宫夜，仙郎寓直时。漏长丹凤阙，秋冷白云司。
　　萤影侵阶乱，鸿声出苑迟。萧条人吏散，小谢有新诗。
　　◎卷.50【送从弟归河朔】李嘉祐
　　故乡那可到，令弟独能归。诸将矜旄节，何人重布衣。
　　空城流水在，荒泽旧村稀。秋日平原路，虫鸣桑叶飞。
　　◎卷.51【送崔夷甫员外和蕃】李嘉祐
　　君过湟中去，寻源未是赊。经春逢白草，尽日度黄沙。
　　双节行为伴，孤烽到似家。和戎非用武，不学李轻车。
　　◎卷.52【春日长安送从弟尉吴县】李嘉祐
　　春愁能浩荡，送别又如何。人向吴台远，莺飞汉苑多。
　　见花羞白发，因尔忆沧波。好是神仙尉，前贤亦未过。
　　◎卷.53【元日无衣冠入朝，寄皇甫拾遗冉、从弟补阙纾】李嘉祐
　　伏奏随廉使，周行外冗员。白髭空受岁，丹陛不朝天。
　　秉烛千官去，垂帘一室眠。羡君青琐里，并冕入炉烟。
　　◎卷.54【和韩郎中扬子津玩雪寄严维】李嘉祐
　　雪深扬子岸，看柳尽成梅。山色潜知近，潮声只听来。
　　夜禽惊晓散，春物受寒催。粉署生新兴，瑶华寄上才。
　　◎卷.55【送王牧往吉州谒王使君叔】李嘉祐
　　细草绿汀洲，王孙耐薄游。年华初冠带，文体旧弓裘。
　　野渡花争发，春塘水乱流。使君怜小阮，应念倚门愁。
　　◎卷.56【广陵送林宰】李嘉祐
　　清政过前哲，香名达至尊。明通汉家籍，重识府公恩。
　　春景生云物，风潮敛雪痕。长吟策羸马，青楚入关门。
　　◎卷.57【赠卫南长官赴任】李嘉祐
　　吏曹难茂宰，主意念疲人。更事文犀节，还过白马津。
　　云间辞北阙，树里出西秦。为报陶明府，裁书莫厌贫。
　　◎卷.58【自常州还江阴途中作】李嘉祐
　　处处空篱落，江村不忍看。无人花色惨，多雨鸟声寒。
　　黄霸初临郡，陶潜未罢官。乘春务征伐，谁肯问凋残。
　　◎卷.59【润州杨别驾宅送蒋九侍御收兵归扬州】李嘉祐
　　沴气清金虎，兵威壮铁冠。扬旌川色暗，吹角水风寒。
　　人对辎輧醉，花垂睥睨残。羡归丞相阁，空望旧门栏。
　　◎卷.60【仲夏江阴官舍寄裴明府】李嘉祐
　　万室边江次，孤城对海安。朝霞晴作雨，湿气晚生寒。
　　苔色侵衣桁，潮痕上井栏。题诗招茂宰，思尔欲辞官。
　　◎卷.61【送夏侯审参军游江东】李嘉祐
　　袖中多丽句，未遣世人闻。醉夜眠江月，闲时逐海云。
　　荻花寒漫漫，鸥鸟暮群群。若到长沙苑，渔家更待君。
　　◎卷.62【送袁员外宣慰劝农毕赴洪州使院】李嘉祐
　　圣主临前殿，殷忧遣使臣。气迎天诏喜，恩发土膏春。
　　草色催归棹，莺声为送人。龙沙多道里，流水自相亲。
　　◎卷.63【送侍御史四叔归朝】李嘉祐
　　淮南频送别，临水惜残春。攀折隋宫柳，淹留秦地人。
　　含情归上国，论旧见平津。更接天津近，馀花映绶新。
　　◎卷.64【登楚州城望驿路，十馀里山村竹林相次交映】李嘉祐
　　十里山村道，千峰栎树林。霜浓竹枝亚，岁晚荻花深。
　　草市多樵客，渔家足水禽。幽居虽可羡，无那子牟心。
　　◎卷.65【奉陪韦润州游鹤林寺】李嘉祐
　　野寺江城近，双旌五马过。禅心超忍辱，梵语问多罗。
　　松竹闲僧老，云烟晚日和。寒塘归路转，清磬隔微波。
　　◎卷.66【奉酬路五郎中院长新除工部员外见简】李嘉祐
　　一门同秘省，万里作长城。问绢莲花府，扬旗细柳营。
　　词锋偏却敌，草奏直论兵。何幸新诗赠，真输小谢名。
　　◎卷.67【送韦司直西行（此公深入道门）】李嘉祐
　　不耻青袍故，尤宜白发新。心朝玉皇帝，貌似紫阳人。
　　湘浦眠销日，桃源醉度春。能文兼证道，庄叟是前身。
　　◎卷.68【送上官侍御赴黔中】李嘉祐
　　莫向黔中路，令人到欲迷。水声巫峡里，山色夜郎西。
　　树隔朝云合，猿窥晓月啼。南方饶翠羽，知尔饮清溪。
　　◎卷.69【送元侍御还荆南幕府】李嘉祐
　　迢递荆州路，山多水又分。霜林澹寒日，朔雁蔽南云。
　　八座由持节，三湘亦置军。自当行直指，应不为功勋。
　　◎卷.70【登湓城浦望庐山初晴，直省赍敕催赴江阴】李嘉祐
　　西望香炉雪，千峰晚色新。白头悲作吏，黄纸苦催人。
　　多负登山屐，深藏漉酒巾。伤心公府内，手板日相亲。
　　◎卷.71【九日】李嘉祐
　　惆怅重阳日，空山野菊新。蒹葭百战地，江海十年人。
　　叹老堪衰柳，伤秋对白蘋。孤楼闻夕磬，塘路向城闉。
　　◎卷.72【九日送人】李嘉祐
　　晴景应重阳，高台怆远乡。水澄千室倒，雾四卷山长。
　　受节人逾老，惊寒菊半黄。席前愁此别，未别已沾裳。
　　◎卷.73【春日淇上作（一作汉口春）】李嘉祐
　　淇上春风涨，鸳鸯逐浪飞。清明桑叶小，度雨杏花稀。
　　卫女红妆薄，王孙白马肥。相将踏青去，不解惜罗衣。
　　◎卷.74【送从叔阳冰祇召赴都】李嘉祐
　　自小从游惯，多由戏笑偏。常时矜礼数，渐老荷优怜。
　　见主承休命，为郎贵晚年。伯喈文与篆，虚作汉家贤。
　　◎卷.75【送友人入湘】李嘉祐
　　闻说湘川路，年年苦雨多。猿啼巫峡雨，月照洞庭波。
　　穷海人还去，孤城雁共过。青山不可极，来往自蹉跎。
　　◎卷.76【送裴员外往江南】李嘉祐
　　公务江南远，留驩幕下荣。枫林缘楚塞，水驿到湓城。
　　岸草知春晚，沙禽好夜惊。风帆几度泊，处处暮潮声。
　　◎卷.77【登秦岭】李嘉祐
　　南登秦岭头，回望始堪愁。汉阙青门远，高山蓝水流。
　　三湘迁客去，九陌故人游。从此辞乡泪，双垂不复收。
　　◎卷.78【送张惟俭秀才入举】李嘉祐
　　清秀过终童，携书访老翁。以吾为世旧，怜尔继家风。
　　淮岸经霜柳，关城带月鸿。春归定得意，花送到东中。
　　◎卷.79【送韦侍御湖南幕府】李嘉祐
　　执宪随征虏，逢秋出故关。雨多愁郢路，叶下识衡山。
　　地远从军乐，兵强分野闲。皇家不易将，此去未应还。
　　◎卷.80【同皇甫冉赴官，留别灵一上人】李嘉祐
　　法许庐山远，诗传休上人。独归双树宿，静与百花亲。
　　对物虽留兴，观空已悟身。能令折腰客，遥赏竹房春。
　　◎卷.81【送客游荆州】李嘉祐
　　草色随骢马，悠悠共出秦。水传云梦晓，山接洞庭春。
　　帆影连三峡，猿声在四邻。青门一分首，难见杜陵人。
　　◎卷.82【与郑锡游春】李嘉祐
　　东门垂柳长，回首独心伤。日暖临芳草，天晴忆故乡。
　　映花莺上下，过水蝶悠飏。借问同行客，今朝泪几行。
　　◎卷.83【故燕国相公挽歌二首】李嘉祐
　　文若为全德，留侯是重名。论公长不宰，因病得无生。
　　大梦依禅定，高坟共化城。自应怜寂灭，人世但伤情。
　　共美持衡日，皆言折槛时。蜀侯供庙略，汉主缺台司。
　　车马行仍止，笳箫咽又悲。今年杜陵陌，殄瘁百花迟。
　　◎卷.84【故吏部郎中赠给事中韦公挽歌二首】李嘉祐
　　神理今何在，斯人竟若斯。颜渊徒有德，伯道且无儿。
　　白发今非老，青云数有奇。谁言夕郎拜，翻向夜台悲。
　　社里东城接，松阡北地开。闻笳春色惨，执绋故人哀。
　　终日南山对，何时渭水回。仁兄与恩旧，相望泣泉台。


第二百零七卷
　　◎卷.1【和袁郎中破贼后经剡县山水上太尉】李嘉祐
　　受律仙郎贵，长驱下会稽。鸣笳山月晓，摇旆野云低。
　　翦寇人皆贺，回军马自嘶。地闲春草绿，城静夜乌啼。
　　破竹清闽岭，看花入剡溪。元戎催献捷，莫道事攀跻。
　　◎卷.2【送评事十九叔入秦】李嘉祐
　　白露沾蕙草，王孙转忆归。蔡州新战罢，郢路去人稀。
　　谒帝不辞远，怀亲空有违。孤舟看落叶，平楚逐斜晖。
　　北阙见端冕，南台当绣衣。唯余播迁客，只伴鹧鸪飞。
　　◎卷.3【赠王八衢】李嘉祐
　　丹地偏相逐，清江若有期。腰金才子贵，剖竹老人迟。
　　桂楫闲迎客，茶瓯对说诗。渚田分邑里，山桂树罘罳。
　　心静无华发，人和似古时。别君远山去，幽独更应悲。
　　◎卷.4【入睦州分水路忆刘长卿】李嘉祐
　　北阙忤明主，南方随白云。沿洄滩草色，应接海鸥群。
　　建德潮已尽，新安江又分。回看严子濑，朗咏谢安文。
　　雨过暮山碧，猿吟秋日曛。吴洲不可到，刷鬓为思君。
　　◎卷.5【奉和杜相公长兴新宅即事呈元相公】李嘉祐
　　意有空门乐，居无甲第奢。经过容法侣，雕饰让侯家。
　　隐树重檐肃，开园一径斜。据梧听好鸟，行药寄名花。
　　梦蝶留清簟，垂貂坐绛纱。当山不掩户，映日自倾茶。
　　雅望归安石，深知在叔牙。还成吉甫颂，赠答比瑶华。
　　◎卷.6【江湖秋思】李嘉祐
　　趋陪禁掖雁行随，迁向江潭鹤发垂。素浪遥疑八溪水，
　　清枫忽似万年枝。嵩南春遍伤魂梦，壶口云深隔路歧。
　　共望汉朝多霈泽，苍蝇早晚得先知。
　　◎卷.7【送朱中舍游江东】李嘉祐
　　孤城郭外送王孙，越水吴洲共尔论。野寺山边斜有径，
　　渔家竹里半开门。青枫独映摇前浦，白鹭闲飞过远村。
　　若到西陵征战处，不堪秋草自伤魂。
　　◎卷.8【送窦拾遗赴朝因寄中书十七弟（窦拾遗叔向其弟窦舒也）】李嘉祐
　　自叹未沾黄纸诏，那堪远送赤墀人。老为侨客偏相恋，
　　素是诗家倍益亲。妻儿共载无羁思，鸳鹭同行不负身。
　　凭尔将书通令弟，唯论华发愧头巾。
　　◎卷.9【自苏台至望亭驿人家尽空春物增思怅然有作因寄从弟纾】李嘉祐
　　南浦菰蒋覆白蘋，东吴黎庶逐黄巾。野棠自发空临水，
　　江燕初归不见人。远岫依依如送客，平田渺渺独伤春。
　　那堪回首长洲苑，烽火年年报虏尘。
　　◎卷.10【承恩量移宰江邑，临鄱江怅然之作】李嘉祐
　　四年谪宦滞江城，未厌门前鄱水清。谁言宰邑化黎庶，
　　欲别云山如弟兄。双鸥为底无心狎，白发从他绕鬓生。
　　惆怅闲眠临极浦，夕阳秋草不胜情。
　　◎卷.11【题灵台县东山村主人】李嘉祐
　　处处征胡人渐稀，山村寥落暮烟微。门临莽苍经年闭，
　　身逐嫖姚几日归。贫妻白发输残税，馀寇黄河未解围。
　　天子如今能用武，只应岁晚息兵机。
　　◎卷.12【同皇甫冉登重玄阁】李嘉祐
　　高阁朱栏不厌游，蒹葭白水绕长洲。孤云独鸟川光暮，
　　万井千山海色秋。清梵林中人转静，夕阳城上角偏愁。
　　谁怜远作秦吴别，离恨归心双泪流。
　　◎卷.13【宋州东登望题武陵驿】李嘉祐
　　梁宋人稀鸟自啼，登舻一望倍含凄。白骨半随河水去，
　　黄云犹傍郡城低。平陂战地花空落，旧苑春田草未齐。
　　明主频移虎符守，几时行县向黔黎。
　　◎卷.14【晚登江楼有怀】李嘉祐
　　独坐南楼佳兴新，青山绿水共为邻。爽气遥分隔浦岫，
　　斜光偏照渡江人。心闲鸥鸟时相近，事简鱼竿私自亲。
　　只忆帝京不可到，秋琴一弄欲沾巾。
　　◎卷.15【游徐城河忽见清淮，因寄赵八】李嘉祐
　　自缘迟暮忆沧洲，翻爱南河浊水流。初过重阳惜残菊，
　　行看旧浦识群鸥。朝霞映日同归处，暝柳摇风欲别秋。
　　长恨相逢即分首，含情掩泪独回头。
　　◎卷.16【题游仙阁白公庙】李嘉祐
　　仙冠轻举竟何之，薜荔缘阶竹映祠。甲子不知风驭日，
　　朝昏唯见雨来时。霓旌翠盖终难遇，流水青山空所思。
　　逐客自怜双鬓改，焚香多负白云期。
　　◎卷.17【送郑正则汉阳迎妇】李嘉祐
　　锦字相催鸟急飞，郎君暂脱老莱衣。遥想双眉待人画，
　　行看五马送潮归。望夫山上花犹发，新妇江边莺未稀。
　　令秩和鸣真可羡，此行谁道负春辉。
　　◎卷.18【送皇甫冉往安宜】李嘉祐
　　江皋尽日唯烟水，君向白田何日归。楚地蒹葭连海迥，
　　隋朝杨柳映堤稀。津楼故市无行客，山馆荒城闭落晖。
　　若问行人与征战，使君双泪定沾衣。
　　◎卷.19【晚发咸阳，寄同院遗补】李嘉祐
　　征战初休草又衰，咸阳晚眺泪堪垂。去路全无千里客，
　　秋田不见五陵儿。秦家故事随流水，汉代高坟对石碑。
　　回首青山独不语，羡君谈笑万年枝。
　　◎卷.20【早秋京口旅泊，章侍御寄书相问，因以赠之，时七夕】李嘉祐
　　移家避寇逐行舟，厌见南徐江水流。吴越征徭非旧日，
　　秣陵凋弊不宜秋。千家闭户无砧杵，七夕何人望斗牛。
　　只有同时骢马客，偏宜尺牍问穷愁。
　　◎卷.21【秋晓招隐寺东峰茶宴，送内弟阎伯均归江州】李嘉祐
　　万畦新稻傍山村，数里深松到寺门。幸有香茶留稚子，
　　不堪秋草送王孙。烟尘怨别唯愁隔，井邑萧条谁忍论。
　　莫怪临歧独垂泪，魏舒偏念外家恩。
　　◎卷.22【送严员外（一作刘长卿诗）】李嘉祐
　　春风倚棹阖闾城，水国春寒阴复晴。细雨湿衣看不见，
　　闲花落地听无声。日斜江上孤帆影，草绿湖南万里情。
　　君去若逢相识问，青袍今已误儒生。
　　◎卷.23【赴南中留别褚七少府湖上林亭（一作刘长卿诗）】李嘉祐
　　种田东郭傍春陂，万事无情把钓丝。绿竹放侵行径里，
　　青山常对卷帘时。纷纷花发门空闭，寂寂莺啼日更迟。
　　从此别君千万里，白云流水忆佳期。
　　◎卷.24【与从弟正字、从兄兵曹宴集林园】李嘉祐
　　竹窗松户有佳期，美酒香茶慰所思。辅嗣外生还解易，
　　惠连群从总能诗。檐前花落春深后，谷里莺啼日暮时。
　　去路归程仍待月，垂缰不控马行迟。
　　◎卷.25【酬皇甫十六侍御曾见寄（此公时贬舒州司马）】李嘉祐
　　自顾衰容累玉除，忽承优诏赴铜鱼。江头鸟避青旄节，
　　城里人迎露网车。长沙地近悲才子，古郡山多忆旧庐。
　　更枉新诗思何苦，离骚愁处亦无如。
　　◎卷.26【暮春宜阳郡斋愁坐，忽枉刘七侍御新诗，因以酬答】李嘉祐
　　子规夜夜啼槠叶，远道逢春半是愁。芳草伴人还易老，
　　落花随水亦东流。山临睥睨恒多雨，地接潇湘畏及秋。
　　唯羡君为周柱史，手持黄纸到沧洲。
　　◎卷.27【送舍弟】李嘉祐
　　诸谢偏推永嘉守，三何独许水曹郎。老兄鄙思难俦匹，
　　令弟清词堪比量。叠嶂入云藏古寺，高秋背月转南湘。
　　定知马上多新句，早寄袁溪当八行。
　　◎卷.28【送从弟永任饶州录事参军】李嘉祐
　　一官万里向千溪，水宿山行鱼浦西。日晚长烟高岸近，
　　天寒积雪远峰低。芦花渚里鸿相叫，苦竹丛边猿暗啼。
　　闻道慈亲倚门待，到时兰叶正萋萋。
　　◎卷.29【送马将军奏事毕归滑州使幕】李嘉祐
　　吴门别后蹈沧州，帝里相逢俱白头。自叹马卿常带病，
　　还嗟李广未封侯。棠梨宫里瞻龙衮，细柳营前著豹裘。
　　想到滑台桑叶落，黄河东注荻花秋。
　　◎卷.30【闻逝者自惊】李嘉祐
　　亦知死是人间事，年老闻之心自疑。黄卷清琴总为累，
　　落花流水共添悲。愿将从药看真诀，又欲休官就本师。
　　儿女眼前难喜舍，弥怜双鬓渐如丝。
　　◎卷.31【伤歙州陈二使君】李嘉祐
　　怜君辞满卧沧洲，一旦云亡万事休。慈母断肠妻独泣，
　　寒云惨色水空流。江村故老长怀惠，山路孤猿亦共愁。
　　寂寞荒坟近渔浦，野松孤月即千秋。
　　◎卷.32【白田西忆楚州使君弟】李嘉祐
　　山阳郭里无潮，野水自向新桥。鱼网平铺荷叶，
　　鹭鸶闲步稻苗。秣陵归人惆怅，楚地连山寂寥。
　　却忆士龙宾阁，清琴绿竹萧萧。
　　◎卷.33【送陆澧还吴中（一作刘长卿诗）】李嘉祐
　　瓜步寒潮送客，杨花暮雨沾衣。
　　故乡南望何处，春水连天独归。
　　◎卷.34【春日忆家（一作春日归山）】李嘉祐
　　自觉劳乡梦，无人见客心。空馀庭草色，日日伴愁襟。
　　◎卷.35【远寺钟】李嘉祐
　　疏钟何处来，度竹兼拂水。渐逐微风声，依依犹在耳。
　　◎卷.36【白鹭】李嘉祐
　　江南渌水多，顾影逗轻波。落日秦云里，山高奈若何。
　　◎卷.37【夜宴南陵留别】李嘉祐
　　雪满前庭月色闲，主人留客未能还。
　　预愁明日相思处，匹马千山与万山。
　　◎卷.38【题前溪馆】李嘉祐
　　两年谪宦在江西，举目云山要自迷。
　　今日始知风土异，浔阳南去鹧鸪啼。
　　◎卷.39【过乌公山寄钱起员外】李嘉祐
　　雨过青山猿叫时，愁人泪点石榴枝。
　　无端王事还相系，肠断蒹葭君不知。
　　◎卷.40【寄王舍人竹楼】李嘉祐
　　傲吏身闲笑五侯，西江取竹起高楼。
　　南风不用蒲葵扇，纱帽闲眠对水鸥。
　　◎卷.41【韦润州后亭海榴】李嘉祐
　　江上年年小雪迟，年光独报海榴知。
　　寂寂山城风日暖，谢公含笑向南枝。
　　◎卷.42【送崔十一弟归北京】李嘉祐
　　潘郎美貌谢公诗，银印花骢年少时。
　　楚地江皋一为别，晋山沙水独相思。
　　◎卷.43【访韩司空不遇】李嘉祐
　　图画风流似长康，文词体格效陈王。
　　蓬莱对去归常晚，丛竹闲飞满夕阳。
　　◎卷.44【题道虔上人竹房】李嘉祐
　　诗思禅心共竹闲，任他流水向人间。
　　手持如意高窗里，斜日沿江千万山。
　　◎卷.45【秋朝木芙蓉】李嘉祐
　　水面芙蓉秋已衰，繁条到是著花时。
　　平明露滴垂红脸，似有朝愁暮落悲。
　　◎卷.46【袁江口忆王司勋、王吏部二郎中、起居十七弟】李嘉祐
　　京华不啻三千里，客泪如今一万双。
　　若个最为相忆处，青枫黄竹入袁江。
　　◎卷.47【答泉州薛播使君重阳日赠酒】李嘉祐
　　欲强登高无力去，篱边黄菊为谁开。
　　共知不是浔阳郡，那得王弘送酒来。
　　◎卷.48【题张公洞】李嘉祐
　　空山杳杳鸾凤飞，神仙门户开翠微。
　　主人白发雪霞衣，松间留我谈玄机。
　　◎卷.49【句】李嘉祐
　　水田飞白鹭，夏木啭黄鹂。（李肇称嘉祐有此句，
　　王右丞取以为七言，今集中无之）
　　白马撼金珂，纷纷侍从多。身居骠骑幕，家住滹沱河。
　　（《少年行》，《诗式》）
　　溪北映初星。（《海录碎事》）


第二百零八卷
　　◎卷.1【送泉州李使君之任（一作送李使君赴泉州）】包何
　　傍海皆荒服，分符重汉臣。云山百越路，市井十洲人。
　　执玉来朝远，还珠入贡频。连年不见雪，到处即行春。
　　◎卷.2【和孟虔州闲斋即事】包何
　　古郡邻江岭，公庭半薜萝。府僚闲不入，山鸟静偏过。
　　睥睨临花柳，栏干枕芰荷。麦秋今欲至，君听两岐歌。
　　◎卷.3【同李郎中净律院梡子树】包何
　　本梡稀难识，沙门种则生。叶殊经写字，子为佛称名。
　　滤水浇新长，燃灯暖更荣。亭亭无别意，只是劝修行。
　　◎卷.4【同阎伯均宿道士观有述】包何
　　南国佳人去不回，洛阳才子更须媒。绮琴白雪无心弄，
　　罗幌清风到晓开。冉冉修篁依户牖，迢迢列宿映楼台。
　　纵令奔月成仙去，且作行云入梦来。
　　◎卷.5【送乌程王明府贬巴江】包何
　　一片孤帆无四邻，北风吹过五湖滨。
　　相看尽是江南客，独有君为岭外人。
　　◎卷.6【同舍弟佶、班、韦二员外秋苔对之成咏】包何
　　每看苔藓色，如向簿书闲。幽思缠芳树，高情寄远山。
　　雨痕连地绿，日色出林斑。却笑兴公赋，临危滑石间。
　　◎卷.7【送王汶宰江阴】包何
　　郡北乘流去，花间竟日行。海鱼朝满市，江鸟夜喧城。
　　止酒非关病，援琴不在声。应缘五斗米，数日滞渊明。
　　◎卷.8【和苗员外寓直中书】包何
　　朝列称多士，君家有二难。贞为台里柏，芳作省中兰。
　　夜宿分曹阔，晨趋接武欢。每怜双阙下，雁序入鸳鸾。
　　◎卷.9【阙下芙蓉】包何
　　一人理国致升平，万物呈祥助圣明。天上河从阙下过，
　　江南花向殿前生。广云垂荫开难落，湛露为珠满不倾。
　　更对乐悬张宴处，歌工欲奏采莲声。
　　◎卷.10【江上田家】包何
　　近海川原薄，人家本自稀。黍苗期腊酒，霜叶是寒衣。
　　市井谁相识，渔樵夜始归。不须骑马问，恐畏狎鸥飞。
　　◎卷.11【送韦侍御奉使江岭诸道催青苗钱】包何
　　近远从王事，南行处处经。手持霜简白，心在夏苗青。
　　回雁书应报，愁猿夜屡听。因君使绝域，方物尽来庭。
　　◎卷.12【和程员外春日东郊即事】包何
　　郎官休浣怜迟日，野老欢娱为有年。几处折花惊蝶梦，
　　数家留叶待蚕眠。藤垂宛地萦珠履，泉迸侵阶浸绿钱。
　　直到闭关朝谒去，莺声不散柳含烟。
　　◎卷.13【裴端公使院，赋得隔帘见春雨】包何
　　细雨未成霖，垂帘但觉阴。唯看上砌湿，不遣入檐深。
　　度隙沾霜简，因风润绮琴。须移户外屦，檐溜夜相侵。
　　◎卷.14【相里使君第七男生日（一作生日）】包何
　　娶妻生子复生男，独有君家众所谈。荀氏八龙唯欠一，
　　桓山四凤已过三。他时干蛊声名著，今日悬弧宴乐酣。
　　谁道众贤能继体，须知个个出于蓝。
　　◎卷.15【同诸公寻李方直不遇】包何
　　闻说到扬州，吹箫忆旧游。人来多不见，莫是上迷楼。
　　◎卷.16【婺州留别邓使君】包何
　　西掖驰名久，东阳出守时。江山婺女分，风月隐侯诗。
　　别恨双溪急，留欢五马迟。回舟映沙屿，未远剩相思。
　　◎卷.17【寄杨侍御（一作包佶诗）】包何
　　一官何幸得同时，十载无媒独见遗。
　　今日不论腰下组，请君看取鬓边丝。
　　◎卷.18【赋得秤，送孟孺卿】包何
　　愿以金秤锤，因君赠别离。钩悬新月吐，衡举众星随。
　　掌握须平执，锱铢必尽知。由来投分审，莫放弄权移。
　　◎卷.19【长安晓望，寄崔补阙（一作司空曙诗）】包何
　　迢递山河拥帝京，参差宫殿接云平。风吹晓漏经长乐，
　　柳带晴烟出禁城。天净笙歌临路发，日高车马隔尘行。
　　自怜久滞诸生列，未得金闺籍姓名。


第二百零九卷
　　◎卷.1【送萧颖士赴东府得路字】贾邕
　　子欲适东周，门人盈歧路。高标信难仰，薄官非始务。
　　绵邈千里途，裴回四郊暮。征车日云远，抚已惭深顾。
　　◎卷.2【送萧颖士赴东府得适字】刘舟
　　大名掩诸古，独断无不适。德遂天下宗，官为幕中客。
　　骊山浮云散，灞岸零雨夕。请业非远期，圆光再生魄。
　　◎卷.3【送萧颖士赴东府得离字】长孙铸
　　大德讵可拟，高梧有长离。素怀经纶具，昭世犹安卑。
　　落日去关外，悠悠隔山陂。我心如浮云，千里相追随。
　　◎卷.4【送萧颖士赴东府，得还字】房白
　　夫子高世迹，时人不可攀。今予亦云幸，谬得承温颜。
　　良策资入幕，遂行从近关。青春灞亭别，此去何时还。
　　◎卷.5【送萧颖士赴东府，得引字】元晟
　　吾见夫子德，谁云习相近。数仞不可窥，言味终难尽。
　　处喧虑常澹，作吏心亦隐。更有嵩少峰，东南为胜引。
　　◎卷.6【送萧颖士赴东府，得浅字】刘太冲
　　吾师继微言，赞述在坟典。寸禄聊自资，平生宦情鲜。
　　逶迟东州路，春草深复浅。日远夫子门，中心曷由展。
　　◎卷.7【送萧颖士赴东府，得草字】姚发
　　天生良史笔，浪迹擅文藻。中夏授参谋，东夷愿闻道。
　　行轩玩春日，饯席藉芳草。幸得师季良，欣留箧笥宝。
　　◎卷.8【送萧颖士赴东府，得往字】郑愕
　　斤溪数亩田，素心拟长往。繄君曲得引，使我缨俗网。
　　风尘岂不劳，道义成心赏。春郊桃李月，忍此戒征两。
　　◎卷.9【送萧颖士赴东府，得散字】殷少野
　　官闲幕府下，聊以任纵诞。文学鲁仲尼，高标嵇中散。
　　出门时雨润，对酒春风暖。感激知己恩，别离魂欲断。
　　◎卷.10【送萧颖士赴东府，得君字】邬载
　　策名十二载，独立先斯文。迩来及门者，半已升青云。
　　青云岂无姿，黄鹄素不群。一辞芸香吏，几岁沧江濆。
　　散职既不羁，天听亦昭闻。虽承急贤诏，未谒陶唐君。
　　薄俸还自急，此言那足云。和风媚东郊，时物滋南薰。
　　蕙草正可摘，豫章犹未分。宗师忽千里，使我心氛氲。


第二百一十卷
　　◎卷.1【奉陪韦中丞使君游鹤林寺】皇甫曾
　　古寺传灯久，层城闭阁闲。香花同法侣，旌旆入深山。
　　寒磬虚空里，孤云起灭间。谢公忆高卧，徒御欲东还。
　　◎卷.2【奉送杜侍御还京（一作杜中丞，一作林中丞）】皇甫曾
　　罢战回龙节，朝天上凤池。寒生五湖道，春入万年枝。
　　召化多遗爱，胡清已畏知。怀恩偏感别，堕泪向旌麾。
　　◎卷.3【酬郑侍御秋夜见寄】皇甫曾
　　摇落空林夜，河阳兴已生。未辞公府步，知结远山情。
　　高柳风难定，寒泉月助明。袁公方卧雪，尺素及柴荆。
　　◎卷.4【酬窦拾遗秋日见呈（时此公自江阴令除谏官）】皇甫曾
　　孤城永巷时相见，衰柳闲门日半斜。
　　欲送近臣朝魏阙，犹怜残菊在陶家。
　　◎卷.5【韦使君宅海榴咏】皇甫曾
　　淮阳卧理有清风，腊月榴花带雪红。
　　闭阁寂寥常对此，江湖心在数枝中。
　　◎卷.6【送普上人还阳羡（一作皇甫冉诗）】皇甫曾
　　花宫难久别，道者忆千灯。残雪入林路，暮山归寺僧。
　　日光依嫩草，泉响滴春冰。何用求方便，看心是一乘。
　　◎卷.7【送李中丞归本道（一作送人作使归）】皇甫曾
　　上将还专席，双旌复出秦。关河三晋路，宾从五原人。
　　孤戍云连海，平沙雪度春。酬恩看玉剑，何处有烟尘。
　　◎卷.8【和谢舍人雪夜寓直】皇甫曾
　　禁省夜沉沉，春风雪满林。沧洲归客梦，青琐近臣心。
　　挥翰宣鸣玉，承恩在赐金。建章寒漏起，更助掖垣深。
　　◎卷.9【寻刘处士】皇甫曾
　　几年人不见，林下掩柴关。留客当清夜，逢君话旧山。
　　隔城寒杵急，带月早鸿还。南陌虽相近，其如隐者闲。
　　◎卷.10【哭陆处士】皇甫曾
　　从此无期见，柴门对雪开。二毛逢世难，万恨掩泉台。
　　返照空堂夕，孤城吊客回。汉家偏访道，犹畏鹤书来。
　　◎卷.11【乌程水楼留别】皇甫曾
　　悠悠千里去，惜此一尊同。客散高楼上，帆飞细雨中。
　　山程随远水，楚思在青枫。共说前期易，沧波处处同。
　　◎卷.12【题赠吴门邕上人】皇甫曾
　　春山唯一室，独坐草萋萋。身寂心成道，花闲鸟自啼。
　　细泉松径里，返景竹林西。晚与门人别，依依出虎溪。
　　◎卷.13【送陆鸿渐山人采茶回】皇甫曾
　　千峰待逋客，香茗复丛生。采摘知深处，烟霞羡独行。
　　幽期山寺远，野饭石泉清。寂寂燃灯夜，相思一磬声。
　　◎卷.14【寄刘员外长卿】皇甫曾
　　南忆新安郡，千山带夕阳。断猿知夜久，秋草助江长。
　　疏发应成素，青松独耐霜。爱才称汉主，题柱待回乡。
　　◎卷.15【寄张仲甫】皇甫曾
　　悲风生旧浦，云岭隔东田。伏腊同鸡黍，柴门闭雪天。
　　孤村明夜火，稚子候归船。静者心相忆，离居畏度年。
　　◎卷.16【送元侍御充使湖南】皇甫曾
　　云梦南行尽，三湘万里流。山川重分手，徒御亦悲秋。
　　白简劳王事，清猿助客愁。离群复多病，岁晚忆沧洲。
　　◎卷.17【晚至华阴】皇甫曾
　　腊尽促归心，行人及华阴。云霞仙掌出，松柏古祠深。
　　野渡冰生岸，寒川烧隔林。温泉看渐近，宫树晚沈沈。
　　◎卷.18【送孔征士】皇甫曾
　　谷口山多处，君归不可寻。家贫青史在，身老白云深。
　　扫雪开松径，疏泉过竹林。馀生负丘壑，相送亦何心。
　　◎卷.19【秋兴】皇甫曾
　　流萤与落叶，秋晚共纷纷。返照城中尽，寒砧雨外闻。
　　离人见衰鬓，独鹤暮何群。楚客在千里，相思看碧云。
　　◎卷.20【送归中丞使新罗】皇甫曾
　　南幰衔恩去，东夷泛海行。天遥辞上国，水尽到孤城。
　　已变炎凉气，仍愁浩淼程。云涛不可极，来往见双旌。
　　◎卷.21【送少微上人东南游】皇甫曾
　　石梁人不到，独往更迢迢。乞食山家少，寻钟野寺遥。
　　松门风自扫，瀑布雪难消。秋夜闻清梵，馀音逐海潮。
　　◎卷.22【送韦判官赴闽中】皇甫曾
　　孤棹闽中客，双旌海上军。路人从北少，海水向南分。
　　野鹤伤秋别，林猿忌夜闻。汉家崇亚相，知子远邀勋。
　　◎卷.23【送人还荆州（一作李嘉祐诗）】皇甫曾
　　草色随骢马，悠悠同出秦。水传云梦晓，山接洞庭春。
　　帆影连三峡，猿声近四邻。青门一分手，难见杜陵人。
　　◎卷.24【寄净虚上人初至云门（一作刘长聊诗）】皇甫曾
　　寒踪白云里，法侣自提携。竹径通城下，松门隔水西。
　　方同沃洲去，不似武陵迷。仿佛方知处，高峰是会稽。
　　◎卷.25【春和杜相公移入长兴宅，奉呈诸宰执】皇甫曾
　　欲向幽偏适，还从绝地移。秦官鼎食贵，尧世土阶卑。
　　戟户槐阴满，书窗竹叶垂。才分午夜漏，遥隔万年枝。
　　北阙深恩在，东林远梦知。日斜门掩映，山远树参差。
　　论道齐鸳翼，题诗忆凤池。从公亦何幸，长与珮声随。
　　◎卷.26【路中口号】皇甫曾
　　还乡不见家，年老眼多泪。车马上河桥，城中好天气。
　　◎卷.27【山下泉】皇甫曾
　　漾漾带山光，澄澄倒林影。那知石上喧，却忆山中静。
　　◎卷.28【早朝日寄所知】皇甫曾
　　长安雪夜见归鸿，紫禁朝天拜舞同。曙色渐分双阙下，
　　漏声遥在百花中。炉烟乍起开仙仗，玉佩才成引上公。
　　共荷发生同雨露，不应黄叶久随风。
　　◎卷.29【秋夕寄怀契上人】皇甫曾
　　已见槿花朝委露，独悲孤鹤在人群。真僧出世心无事，
　　静夜名香手自焚。窗临绝涧闻流水，客至孤峰扫白云。
　　更想清晨诵经处，独看松上雪纷纷。
　　◎卷.30【张芬见访郊居作】皇甫曾
　　林中雨散早凉生，已有迎秋促织声。三径荒芜羞对客，
　　十年衰老愧称兄。愁心自惜江蓠晚，世事方看木槿荣。
　　君若罢官携手日，寻山莫算白云程。
　　◎卷.31【赠鉴上人（一作赠别筌公）】皇甫曾
　　律仪传教诱，僧腊老烟霄。树色依禅诵，泉声入寂寥。
　　宝龛经末劫，画壁见南朝。深竹风开合，寒潭月动摇。
　　息心归静理，爱道坐中宵。更欲寻真去，乘船过海潮。
　　◎卷.32【奉寄中书王舍人】皇甫曾
　　腰金载笔谒承明，至道安禅得此生，西掖几年纶綍贵，
　　东山遥夜薜萝情。风传刻漏星河曙，月上梧桐雨露清。
　　圣主好文谁为荐，闭门空赋子虚成。
　　◎卷.33【送汤中丞和蕃】皇甫曾
　　继好中司出，天心外国知。已传尧雨露，更说汉威仪。
　　陇上应回首，河源复载驰。孤峰问徒御，空碛见旌麾。
　　春草乡愁起，边城旅梦移。莫嗟行远地，此去答恩私。
　　◎卷.34【送和西蕃使】皇甫曾
　　白简初分命，黄金已在腰。恩华通外国，徒御发中朝。
　　雨雪从边起，旌旗上陇遥。暮天沙漠漠，空碛马萧萧。
　　寒路随河水，关城见柳条。和戎先罢战，知胜霍嫖姚。
　　◎卷.35【送王相公赴幽州】皇甫曾
　　台衮兼戎律，勤忧秉化元。凤池东掖宠，龙节北方尊。
　　长路山河转，前驱鼓角喧。人安布时令，地远答君恩。
　　暮日平沙迥，秋风大旆翻。渔阳在天末，恋别信陵门。
　　◎卷.36【送徐大夫赴南海】皇甫曾
　　旧国当分阃，天涯答圣私。大军传羽檄，老将拜旌旗。
　　位重登坛后，恩深弄印时。何年谏猎赋，今日饮泉诗。
　　海内求民瘼，城隅见岛夷。由来黄霸去，自有上台期。
　　◎卷.37【赠沛禅师】皇甫曾
　　南岳满湘沅，吾师经利涉。身归沃洲老，名与支公接。
　　净教传荆吴，道缘止渔猎。观空色不染，对境心自惬。
　　室中人寂寞，门外山重叠。天台积幽梦，早晚当负笈。
　　◎卷.38【萼岭四望】皇甫曾
　　汉家仙仗在咸阳，洛水东流出建章。
　　野老至今犹望幸，离宫秋树独苍苍。
　　◎卷.39【过刘员外长卿别墅（一作碧涧别业）】皇甫曾
　　谢客开山后，郊扉积水通。江湖千里别，衰老一尊同。
　　返照寒川满，平田暮雪空。沧洲自有趣，不便哭途穷。
　　◎卷.40【遇风雨作（一作权德舆诗）】皇甫曾
　　草草理夜装，涉江又登陆。望路殊未穷，指期今已促。
　　传呼戒徒驭，振辔转林麓。阴云拥岩端，沾雨当山腹。
　　震雷如在耳，飞电来照目。兽迹不敢窥，马蹄惟务速。
　　虔心若斋祷，濡体如沐浴。万窍相怒号，百泉暗奔瀑。
　　危梁虑足跌，峻坂忧车覆。问我何以然，前日爱微禄。
　　转知人代事，缨组乃徽束。向若家居时，安枕春梦熟。
　　遵途稍已近，候吏来相续。晓霁心始安，林端见初旭。
　　◎卷.41【送商州杜中丞赴任】皇甫曾
　　安康地理接商於，帝命专城总赋舆。夕拜忽辞青琐闼，
　　晨装独捧紫泥书。深山古驿分驺骑，芳草闲云逐隼旟。
　　绮皓清风千古在，因君一为谢岩居。
　　◎卷.42【送著公归越】皇甫曾
　　谁能愁此别，到越会相逢。长忆云门寺，门前千万峰。
　　石床埋积雪，山路倒枯松。莫学白居士，无人知去踪。
　　◎卷.43【送郑秀才贡举】皇甫曾
　　西去意如何，知随贡士科。吟诗向月路，驱马出烟萝。
　　晚色寒芜远，秋声候雁多。自怜归未得，相送一劳歌。
　　◎卷.44【锡杖歌，送明楚上人归佛川（一作权德舆诗）】皇甫曾
　　上人远自西天至，头陀行遍南朝寺。口翻贝叶古字经，
　　手持金策声泠泠。护法护身惟振锡，石濑云溪深寂寂。
　　乍来松径风露寒，遥映霜天月成魄。后夜空山禅诵时，
　　寥寥挂在枯树枝。真法尝传心不住，东西南北随缘路。
　　佛川此去何时回，应真莫便游天台。
　　◎卷.45【玉山岭上作】皇甫曾
　　悠悠驱匹马，征路上连冈。晚翠深云窦，寒台净石梁。
　　秋花偏似雪，枫叶不禁霜。愁见前程远，空郊下夕阳。
　　◎卷.46【国子柳博士兼领太常博士，辄申贺赠】皇甫曾
　　博士本秦官，求才帖职难。临风曲台净，对月碧池寒。
　　讲学分阴重，斋祠晓漏残。朝衣辨色处，双绶更宜看。
　　◎卷.47【送裴秀才贡举】皇甫曾
　　儒衣羞此别，去抵汉公卿。宾贡年犹少，篇章艺已成。
　　临流惜暮景，话别起乡情。离酌不辞醉，西江春草生。
　　◎卷.48【赠老将】皇甫曾
　　白草黄云塞上秋，曾随骠骑出并州。
　　辘轳剑折虬髯白，转战功多独不侯。


第二百一十一卷
　　◎卷.1【铜雀妓】高適
　　日暮铜雀迥，秋深玉座清。萧森松柏望，委郁绮罗情。
　　君恩不再得，妾舞为谁轻。
　　◎卷.2【塞下曲】高適
　　结束浮云骏，翩翩出从戎。且凭天子怒，复倚将军雄。
　　万鼓雷殷地，千旗火生风。日轮驻霜戈，月魄悬雕弓。
　　青海阵云匝，黑山兵气冲。战酣太白高，战罢旄头空。
　　万里不惜死，一朝得成功。画图麒麟阁，入朝明光宫。
　　大笑向文士，一经何足穷。古人昧此道，往往成老翁。
　　◎卷.3【塞上】高適
　　东出卢龙塞，浩然客思孤。亭堠列万里，汉兵犹备胡。
　　边尘涨北溟，虏骑正南驱。转斗岂长策，和亲非远图。
　　惟昔李将军，按节出皇都。总戎扫大漠，一战擒单于。
　　常怀感激心，愿效纵横谟。倚剑欲谁语，关河空郁纡。
　　◎卷.4【蓟门行五首】高適
　　蓟门逢古老，独立思氛氲。一身既零丁，头鬓白纷纷。
　　勋庸今已矣，不识霍将军。
　　汉家能用武，开拓穷异域。戍卒厌糠核，降胡饱衣食。
　　关亭试一望，吾欲泪沾臆。
　　边城十一月，雨雪乱霏霏。元戎号令严，人马亦轻肥。
　　羌胡无尽日，征战几时归。
　　幽州多骑射，结发重横行。一朝事将军，出入有声名。
　　纷纷猎秋草，相向角弓鸣。
　　黯黯长城外，日没更烟尘。胡骑虽凭陵，汉兵不顾身。
　　古树满空塞，黄云愁杀人。
　　◎卷.5【效古赠崔二】高適
　　十月河洲时，一看有归思。风飙生惨烈，雨雪暗天地。
　　我辈今胡为，浩哉迷所至。缅怀当途者，济济居声位。
　　邈然在云霄，宁肯更沦踬。周旋多燕乐，门馆列车骑。
　　美人芙蓉姿，狭室兰麝气。金炉陈兽炭，谈笑正得意。
　　岂论草泽中，有此枯槁士。我惭经济策，久欲甘弃置。
　　君负纵横才，如何尚憔悴。长歌增郁怏，对酒不能醉。
　　穷达自有时，夫子莫下泪。
　　◎卷.6【钜鹿赠李少府】高適
　　李侯虽薄宦，时誉何籍籍。骏马常借人，黄金每留客。
　　投壶华馆静，纵酒凉风夕。即此遇神仙，吾欣知损益。
　　◎卷.7【东平留赠狄司马（曾与田安西充判官）】高適
　　古人无宿诺，兹道以为难。万里赴知己，一言诚可叹。
　　马蹄经月窟，剑术指楼兰。地出北庭尽，城临西海寒。
　　森然瞻武库，则是弄儒翰。入幕绾银绶，乘轺兼铁冠。
　　练兵日精锐，杀敌无遗残。献捷见天子，论功俘可汗。
　　激昂丹墀下，顾盼青云端。谁谓纵横策，翻为权势干。
　　将军既坎壈，使者亦辛酸。耿介挹三事，羁离从一官。
　　知君不得意，他日会鹏抟。
　　◎卷.8【过卢明府有赠】高適
　　良吏不易得，古人今可传。静然本诸己，以此知其贤。
　　我行挹高风，羡尔兼少年。胸怀豁清夜，史汉如流泉。
　　明日复行春，逶迤出郊坛。登高见百里，桑野郁芊芊。
　　时平俯鹊巢，岁熟多人烟。奸猾唯闭户，逃亡归种田。
　　回轩自郭南，老幼满马前。皆贺蚕农至，而无徭役牵。
　　君观黎庶心，抚之诚万全。何幸逢大道，愿言烹小鲜。
　　能奏明廷主，一试武城弦。
　　◎卷.9【单父逢邓司仓覆仓库，因而有赠】高適
　　邦牧今坐啸，群贤趋纪纲。四人忽不扰，耕者遥相望。
　　粲粲府中妙，授词如履霜。炎炎伏热时，草木无晶光。
　　匹马度睢水，清风何激扬。校缗阅帑藏，发廪欣斯箱。
　　邂逅得相逢，欢言至夕阳。开襟自公馀，载酒登琴堂。
　　举杯挹山川，寓目穷毫芒。白鸟向田尽，青蝉归路长。
　　醉中不惜别，况乃正游梁。
　　◎卷.10【蓟门不遇王之涣、郭密之，因以留赠】高適
　　適远登蓟丘，兹晨独搔屑。贤交不可见，吾愿终难说。
　　迢递千里游，羁离十年别。才华仰清兴，功业嗟芳节。
　　旷荡阻云海，萧条带风雪。逢时事多谬，失路心弥折。
　　行矣勿重陈，怀君但愁绝。
　　◎卷.11【寄孟五少府】高適
　　秋气落穷巷，离忧兼暮蝉。后时已如此，高兴亦徒然。
　　知君念淹泊，忆我屡周旋。征路见来雁，归人悲远天。
　　平生感千里，相望在贞坚。
　　◎卷.12【苦雨寄房四昆季】高適
　　独坐见多雨，况兹兼索居。茫茫十月交，穷阴千里馀。
　　弥望无端倪，北风击林箊。白日渺难睹，黄云争卷舒。
　　安得造化功，旷然一扫除。滴沥檐宇愁，寥寥谈笑疏。
　　泥涂拥城郭，水潦盘丘墟。惆怅悯田农，裴回伤里闾。
　　曾是力井税，曷为无斗储。万事切中怀，十年思上书。
　　君门嗟缅邈，身计念居诸。沉吟顾草茅，郁怏任盈虚。
　　黄鹄不可羡，鸡鸣时起予。故人平台侧，高馆临通衢。
　　兄弟方荀陈，才华冠应徐。弹棋自多暇，饮酒更何如。
　　知人想林宗，直道惭史鱼。携手风流在，开襟鄙吝祛。
　　宁能访穷巷，相与对园蔬。
　　◎卷.13【和贺兰判官望北海作】高適
　　圣代务平典，輶轩推上才。迢遥溟海际，旷望沧波开。
　　四牡未遑息，三山安在哉。巨鳌不可钓，高浪何崔嵬。
　　湛湛朝百谷，茫茫连九垓。挹流纳广大，观异增迟回。
　　日出见鱼目，月圆知蚌胎。迹非想像到，心以精灵猜。
　　远色带孤屿，虚声涵殷雷。风行越裳贡，水遏天吴灾。
　　揽辔隼将击，忘机鸥复来。缘情韵骚雅，独立遗尘埃。
　　吏道竟殊用，翰林仍忝陪。长鸣谢知己，所愧非龙媒。
　　◎卷.14【和崔二少府登楚丘城作】高適
　　故人亦不遇，异县久栖托。辛勤失路意，感叹登楼作。
　　清晨眺原野，独立穷寥廓。云散芒砀山，水还睢阳郭。
　　绕梁即襟带，封卫多漂泊。事古悲城池，年丰爱墟落。
　　相逢俱未展，携手空萧索。何意千里心，仍求百金诺。
　　公侯皆我辈，动用在谋略。圣心思贤才，朅来刈葵藿。
　　◎卷.15【酬司空璲少府】高適
　　飘飖未得意，感激与谁论。昨日遇夫子，仍欣吾道存。
　　江山满词赋，札翰起凉温。吾见风雅作，人知德业尊。
　　惊飙荡万木，秋气屯高原。燕赵何苍茫，鸿雁来翩翻。
　　此时与君别，握手欲无言。
　　◎卷.16【酬李少府】高適
　　出塞魂屡惊，怀贤意难说。谁知吾道间，乃在客中别。
　　日夕捧琼瑶，相思无休歇。伊人虽薄宦，举代推高节。
　　述作凌江山，声华满冰雪。一登蓟丘上，四顾何惨烈。
　　来雁无尽时，边风正骚屑。将从崖谷遁，且与沉浮绝。
　　君若登青云，余当投魏阙。
　　◎卷.17【酬裴秀才】高適
　　男儿贵得意，何必相知早。飘荡与物永，蹉跎觉年老。
　　长卿无产业，季子惭妻嫂。此事难重陈，未于众人道。
　　◎卷.18【酬陆少府】高適
　　朝临淇水岸，还望卫人邑。别意在山阿，征途背原隰。
　　萧萧前村口，唯见转蓬入。水渚人去迟，霜天雁飞急。
　　固应不远别，所与路未及。欲济川上舟，相思空伫立。
　　◎卷.19【奉酬北海李太守丈人夏日平阴亭】高適
　　天子股肱守，丈人山岳灵。出身侍丹墀，举翮凌青冥。
　　当昔皇运否，人神俱未宁。谏官莫敢议，酷吏方专刑。
　　谷永独言事，匡衡多引经。两朝纳深衷，万乘无不听。
　　盛烈播南史，雄词豁东溟。谁谓整隼旟，翻然忆柴扃。
　　寄书汶阳客，回首平阴亭。开封见千里，结念存百龄。
　　隐轸江山丽，氛氲兰茝馨。自怜遇时休，漂泊随流萍。
　　春野变木德，夏天临火星。一生徒羡鱼，四十犹聚萤。
　　从此日闲放，焉能怀拾青。
　　◎卷.20【酬马八效古见赠】高適
　　深崖无绿竹，秀色徒氛氲。时代种桃李，无人顾此君。
　　奈何冰雪操，尚与蒿莱群。愿托灵仙子，一声吹入云。
　　◎卷.21【酬鸿胪裴主簿雨后睢阳北楼见赠之作（一作王昌龄诗）】高適
　　暮霞照新晴，归云犹相逐。有怀晨昏暇，相见登眺目。
　　问礼侍彤襜，题诗访茅屋。高楼多古今，陈事满陵谷。
　　地久微子封，台馀孝王筑。裴回顾霄汉，豁达俯川陆。
　　远水对秋城，长天向乔木。公门何清净，列戟森已肃。
　　不叹携手稀，恒思著鞭速。终当拂羽翰，轻举随鸿鹄。
　　◎卷.22【酬裴员外以诗代书】高適
　　少时方浩荡，遇物犹尘埃。脱略身外事，交游天下才。
　　单车入燕赵，独立心悠哉。宁知戎马间，忽展平生怀。
　　且欣清论高，岂顾夕阳颓。题诗碣石馆，纵酒燕王台。
　　北望沙漠垂，漫天雪皑皑。临边无策略，览古空裴回。
　　乐毅吾所怜，拔齐翻见猜。荆卿吾所悲，适秦不复回。
　　然诺多死地，公忠成祸胎。与君从此辞，每恐流年催。
　　如何俱老大，始复忘形骸。兄弟真二陆，声名连八裴。
　　乙未将星变，贼臣候天灾。胡骑犯龙山，乘舆经马嵬。
　　千官无倚著，万姓徒悲哀。诛吕鬼神动，安刘天地开。
　　奔波走风尘，倏忽值云雷。拥旄出淮甸，入幕征楚材。
　　誓当剪鲸鲵，永以竭驽骀。小人胡不仁，谗我成死灰。
　　赖得日月明，照耀无不该。留司洛阳宫，詹府唯蒿莱。
　　是时扫氛祲，尚未歼渠魁。背河列长围，师老将亦乖。
　　归军剧风火，散卒争椎埋。一夕瀍洛空，生灵悲曝腮。
　　衣冠投草莽，予欲驰江淮。登顿宛叶下，栖遑襄邓隈。
　　城池何萧条，邑屋更崩摧。纵横荆棘丛，但见瓦砾堆。
　　行人无血色，战骨多青苔。遂除彭门守，因得朝玉阶。
　　激昂仰鹓鹭，献替欣盐梅。驱传及远蕃，忧思郁难排。
　　罢人纷争讼，赋税如山崖。所思在畿甸，曾是鲁宓侪。
　　自从拜郎官，列宿焕天街。那能访遐僻，还复寄琼瑰。
　　金玉本高价，埙篪终易谐。朗咏临清秋，凉风下庭槐。
　　何意寇盗间，独称名义偕。辛酸陈侯诔，叹息季鹰杯。
　　白日屡分手，青春不再来。卧看中散论，愁忆太常斋。
　　酬赠徒为尔，长歌还自咍。
　　◎卷.23【酬庞十兵曹】高適
　　忆昔游京华，自言生羽翼。怀书访知己，末路空相识。
　　许国不成名，还家有惭色。托身从畎亩，浪迹初自得。
　　雨泽感天时，耕耘忘帝力。同人洛阳至，问我睢水北。
　　遂尔款津涯，净然见胸臆。高谈悬物象，逸韵投翰墨。
　　别岸迥无垠，海鹤鸣不息。梁城多古意，携手共凄恻。
　　怀贤想邹枚，登高思荆棘。世情恶疵贱，之子怜孤直。
　　酬赠感并深，离忧岂终极。
　　◎卷.24【同吕员外酬田著作幕门军西宿盘山秋夜作】高適
　　碛路天早秋，边城夜应永。遥传戎旅作，已报关山冷。
　　上将顿盘阪，诸军遍泉井。绸缪阃外书，慷慨幕中请。
　　能使勋业高，动令氛雾屏。远途能自致，短步终难骋。
　　羽翮时一看，穷愁始三省。人生感然诺，何啻若形影。
　　白发知苦心，阳春见佳境。星河连塞络，刁斗兼山静。
　　忆君霜露时，使我空引领。
　　◎卷.25【酬秘书弟兼寄幕下诸公】高適
　　亚相膺时杰，群才遇良工。翩翩幕下来，拜赐甘泉宫。
　　信知命世奇，适会非常功。侍御执邦宪，清词焕春丛。
　　末路望绣衣，他时常发蒙。孰云三军壮，惧我弹射雄。
　　谁谓万里遥，在我樽俎中。光禄经济器，精微自深衷。
　　前席屡荣问，长城兼在躬。高纵激颓波，逸翮驰苍穹。
　　将副节制筹，欲令沙漠空。司业志应徐，雅度思冲融。
　　相思三十年，忆昨犹儿童。今来抱青紫，忽若披鹓鸿。
　　说剑增慷慨，论交持始终。秘书即吾门，虚白无不通。
　　多才陆平原，硕学郑司农。献封到关西，独步归山东。
　　永意久知处，嘉言能亢宗。客从梁宋来，行役随转蓬。
　　酬赠欣元弟，忆贤瞻数公。游鳞戏沧浪，鸣凤栖梧桐。
　　并负垂天翼，俱乘破浪风。眈眈天府间，偃仰谁敢同。
　　何意构广厦，翻然顾雕虫。应知阮步兵，惆怅此途穷。
　　◎卷.26【淇上酬薛三据，兼寄郭少府微（一作王昌龄诗）】高適
　　自从别京华，我心乃萧索。十年守章句，万事空寥落。
　　北上登蓟门，茫茫见沙漠。倚剑对风尘，慨然思卫霍。
　　拂衣去燕赵，驱马怅不乐。天长沧洲路，日暮邯郸郭。
　　酒肆或淹留，渔潭屡栖泊。独行备艰险，所见穷善恶。
　　永愿拯刍荛，孰云干鼎镬。皇情念淳古，时俗何浮薄。
　　理道资任贤，安人在求瘼。故交负灵奇，逸气抱謇谔。
　　隐轸经济具，纵横建安作。才望忽先鸣，风期无宿诺。
　　飘飖劳州县，迢递限言谑。东驰眇贝丘，西顾弥虢略。
　　淇水徒自流，浮云不堪托。吾谋适可用，天路岂寥廓。
　　不然买山田，一身与耕凿。且欲同鹪鹩，焉能志鸿鹄。
　　◎卷.27【酬岑二十主簿秋夜见赠之作】高適
　　舍下蛩乱鸣，居然自萧索。缅怀高秋兴，忽枉清夜作。
　　感物我心劳，凉风惊二毛。池枯菡萏死，月出梧桐高。
　　如何异乡县，复得交才彦。汩没嗟后时，蹉跎耻相见。
　　箕山别来久，魏阙谁不恋。独有江海心，悠悠未尝倦。
　　◎卷.28【答侯少府】高適
　　常日好读书，晚年学垂纶。漆园多乔木，睢水清粼粼。
　　诏书下柴门，天命敢逡巡。赫赫三伏时，十日到咸秦。
　　褐衣不得见，黄绶翻在身。吏道顿羁束，生涯难重陈。
　　北使经大寒，关山饶苦辛。边兵若刍狗，战骨成埃尘。
　　行矣勿复言，归欤伤我神。如何燕赵陲，忽遇平生亲。
　　开馆纳征骑，弹弦娱远宾。飘飖天地间，一别方兹晨。
　　东道有佳作，南朝无此人。性灵出万象，风骨超常伦。
　　吾党谢王粲，群贤推郄诜。明时取秀才，落日过蒲津。
　　节苦名已富，禄微家转贫。相逢愧薄游，抚己荷陶钧。
　　心事正堪尽，离居宁太频。两河归路遥，二月芳草新。
　　柳接滹沱暗，莺连渤海春。谁谓行路难，猥当希代珍。
　　提握每终日，相思犹比邻。江海有扁舟，丘园有角巾。
　　君意定何适，我怀知所遵。浮沉各异宜，老大贵全真。
　　莫作云霄计，遑遑随缙绅。
　　◎卷.29【宋中别周、梁、李三子】高適
　　曾是不得意，适来兼别离。如何一尊酒，翻作满堂悲。
　　周子负高价，梁生多逸词。周旋梁宋间，感激建安时。
　　白雪正如此，青云无自疑。李侯怀英雄，肮脏乃天资。
　　方寸且无间，衣冠当在斯。俱为千里游，忽念两乡辞。
　　且见壮心在，莫嗟携手迟。凉风吹北原，落日满西陂。
　　露下草初白，天长云屡滋。我心不可问，君去定何之。
　　京洛多知己，谁能忆左思。
　　◎卷.30【宋中别李八】高適
　　岁晏谁不归，君归意可说。将趋倚门望，还念同人别。
　　驻马临长亭，飘然事明发。苍茫眺千里，正值苦寒节。
　　旧国多转蓬，平台下明月。世情薄疵贱，夫子怀贤哲。
　　行矣各勉旃，吾当挹馀烈。
　　◎卷.31【别王彻】高適
　　归客自南楚，怅然思北林。萧条秋风暮，回首江淮深。
　　留君终日欢，或为梁父吟。时辈想鹏举，他人嗟陆沉。
　　载酒登平台，赠君千里心。浮云暗长路，落日有归禽。
　　离别未足悲，辛勤当自任。吾知十年后，季子多黄金。
　　◎卷.32【送萧十八与房侍御回还】高適
　　常苦古人远，今见斯人古。澹泊遗声华，周旋必邹鲁。
　　故交在梁宋，游方出庭户。匹马鸣朔风，一身济河浒。
　　辛勤采兰咏，款曲翰林主。岁月催别离，庭闱远风土。
　　寥寥寒烟静，莽莽夕阴吐。明发不在兹，青天眇难睹。
　　◎卷.33【宋中送族侄式颜（时张大夫贬括州使人召式颜遂有此作）】高適
　　大夫击东胡，胡尘不敢起。胡人山下哭，胡马海边死。
　　部曲尽公侯，舆台亦朱紫。当时有勋业，末路遭谗毁。
　　转旆燕赵间，剖符括苍里。弟兄莫相见，亲族远枌梓。
　　不改青云心，仍招布衣士。平生怀感激，本欲候知己。
　　去矣难重陈，飘然自兹始。游梁且未遇，适越今何以。
　　乡山西北愁，竹箭东南美。峥嵘缙云外，苍莽几千里。
　　旅雁悲啾啾，朝昏孰云已。登临多瘴疠，动息在风水。
　　虽有贤主人，终为客行子。我携一尊酒，满酌聊劝尔。
　　劝尔惟一言，家声勿沦滓。
　　◎卷.34【又送族侄式颜】高適
　　惜君才未遇，爱君才若此。世上五百年，吾家一千里。
　　俱游帝城下，忽在梁园里。我今行山东，离忧不能已。
　　◎卷.35【赠别王十七管记】高適
　　故交吾未测，薄宦空年岁。晚节踪曩贤，雄词冠当世。
　　堂中皆食客，门外多酒债。产业曾未言，衣裘与人敝。
　　飘飖戎幕下，出入关山际。转战轻壮心，立谈有边计。
　　云沙自回合，天海空迢递。星高汉将骄，月盛胡兵锐。
　　沙深冷陉断，雪暗辽阳闭。亦谓扫欃枪，旋惊陷蜂虿。
　　归旌告东捷，斗骑传西败。遥飞绝汉书，已筑长安第。
　　画龙俱在叶，宠鹤先居卫。勿辞部曲勋，不藉将军势。
　　相逢季冬月，怅望穷海裔。折剑留赠人，严装遂云迈。
　　我行将悠缅，及此还羁滞。曾非济代谋，且有临深诫。
　　随波混清浊，与物同丑丽。眇忆青岩栖，宁忘褐衣拜。
　　自言爱水石，本欲亲兰蕙。何意薄松筠，翻然重菅蒯。
　　恒深取与分，孰慢平生契。款曲鸡黍期，酸辛别离袂。
　　逢时愧名节，遇坎悲沦替。适赵非解纷，游燕往无说。
　　浩歌方振荡，逸翮思凌励。倏若异鹏抟，吾当学蝉蜕。
　　◎卷.36【涟上别王秀才】高適
　　飘飖经远道，客思满穷秋。浩荡对长涟，君行殊未休。
　　崎岖山海侧，想像无前俦。何意照乘珠，忽然欲暗投。
　　东路方箫条，楚歌复悲愁。暮帆使人感，去鸟兼离忧。
　　行矣当自爱，壮年莫悠悠。余亦从此辞，异乡难久留。
　　赠言岂终极，慎勿滞沧洲。
　　◎卷.37【赠别沈四逸人】高適
　　沈侯未可测，其况信浮沉。十载常独坐，几人知此心。
　　乘舟蹈沧海，买剑投黄金。世务不足烦，有田西山岑。
　　我来遇知己，遂得开清襟。何意阃阈间，沛然江海深。
　　疾风扫秋树，濮上多鸣砧。耿耿尊酒前，联雁飞愁音。
　　平生重离别，感激对孤琴。
　　◎卷.38【送韩九】高適
　　惆怅别离日，裴回歧路前。归人望独树，匹马随秋蝉。
　　常与天下士，许君兄弟贤。良时正可用，行矣莫徒然。
　　◎卷.39【送崔录事赴宣城】高適
　　大国非不理，小官皆用才。欲行宣城印，住饮洛阳杯。
　　晚景为人别，长天无鸟回。举帆风波渺，倚棹江山来。
　　羡尔兼乘兴，芜湖千里开。
　　◎卷.40【别张少府】高適
　　归客留不住，朝云纵复横。马头向春草，斗柄临高城。
　　嗟我久离别，羡君看弟兄。归心更难道，回首一伤情。
　　◎卷.41【淇上别刘少府子英】高適
　　近来住淇上，萧条惟空林。又非耕种时，闲散多自任。
　　伊君独知我，驱马欲招寻。千里忽携手，十年同苦心。
　　求仁见交态，于道喜甘临。逸思乃天纵，微才应陆沉。
　　飘然归故乡，不复问离襟。南登黎阳渡，莽苍寒云阴。
　　桑叶原上起，河凌山下深。途穷更远别，相对益悲吟。
　　◎卷.42【别耿都尉】高適
　　四十能学剑，时人无此心。如何耿夫子，感激投知音。
　　翩翩白马来，二月青草深。别易小千里，兴酣倾百金。


第二百一十二卷
　　◎卷.1【宋中遇林虑杨十七山人，因而有别】高適
　　昔余涉漳水，驱车行邺西。遥见林虑山，苍苍戛天倪。
　　邂逅逢尔曹，说君彼岩栖。萝径垂野蔓，石房倚云梯。
　　秋韭何青青，药苗数百畦。栗林隘谷口，栝树森回谿。
　　耕耘有山田，纺绩有山妻。人生苟如此，何必组与珪。
　　谁谓远相访，曩情殊不迷。檐前举醇醪，灶下烹只鸡。
　　朔风忽振荡，昨夜寒螀啼。游子益思归，罢琴伤解携。
　　出门尽原野，白日黯已低。始惊道路难，终念言笑暌。
　　因声谢岑壑，岁暮一攀跻。
　　◎卷.2【酬别薛三、蔡大，留简韩十四主簿】高適
　　迢递辞京华，辛勤异乡县。登高俯沧海，回首泪如霰。
　　同人久离别，失路还相见。薛侯怀直道，德业应时选。
　　蔡子负清才，当年擢宾荐。韩公有奇节，词赋凌群彦。
　　读书嵩岑间，作吏沧海甸。伊余寡栖托，感激多愠见。
　　纵诞非尔情，飘沦任疵贱。忽枉琼瑶作，乃深平生眷。
　　始谓吾道存，终嗟客游倦。归心无昼夜，别事除言宴。
　　复值凉风时，苍茫夏云变。
　　◎卷.3【送虞城刘明府谒魏郡苗太守】高適
　　天官苍生望，出入承明庐。肃肃领旧藩，皇皇降玺书。
　　茂宰多感激，良将复吹嘘。永怀一言合，谁谓千里疏。
　　对酒忽命驾，兹情何起予。炎天昼如火，极目无行车。
　　长路出雷泽，浮云归孟诸。魏郡十万家，歌钟喧里闾。
　　传道贤君至，闭关常晏如。君将挹高论，定是问樵渔。
　　今日逢明圣，吾为陶隐居。
　　◎卷.4【途中酬李少府赠别之作】高適
　　西上逢节换，东征私自怜。故人今卧疾，欲别还留连。
　　举酒临南轩，夕阳满中筵。宁知江上兴，乃在河梁偏。
　　行李多光辉，札翰忽相鲜。谁谓岁月晚，交情尚贞坚。
　　终嗟州县劳，官谤复迍邅。虽负忠信美，其如方寸悬。
　　连帅扇清风，千里犹眼前。曾是趋藻镜，不应翻弃捐。
　　日来知自强，风气殊未痊。可以加药物，胡为辄忧煎。
　　驱马出大梁，原野一悠然。柳色感行客，云阴愁远天。
　　皇明烛幽遐，德泽普照宣。鹓鸿列霄汉，燕雀何翩翩。
　　余亦惬所从，渔樵十二年。种瓜漆园里，凿井卢门边。
　　去去勿重陈，生涯难勉旃。或期遇春事，与尔复周旋。
　　投报空回首，狂歌谢比肩。
　　◎卷.5【睢阳酬别畅大判官】高適
　　吾友遇知己，策名逢圣朝。高才擅白雪，逸翰怀青霄。
　　承诏选嘉宾，慨然即驰轺。清昼下公馆，尺书忽相邀。
　　留欢惜别离，毕景驻行镳。言及沙漠事，益令胡马骄。
　　丈夫拔东蕃，声冠霍嫖姚。兜鍪冲矢石，铁甲生风飙。
　　诸将出冷陉，连营济石桥。酋豪尽俘馘，子弟输征徭。
　　边庭绝刁斗，战地成渔樵。榆关夜不扃，塞口长萧萧。
　　降胡满蓟门，一一能射雕。军中多宴乐，马上何轻趫。
　　戎狄本无厌，羁縻非一朝。饥附诚足用，饱飞安可招。
　　李牧制儋蓝，遗风岂寂寥。君还谢幕府，慎勿轻刍荛。
　　◎卷.6【宴韦司户山亭院】高適
　　人幽想灵山，意惬怜远水。习静务为适，所居还复尔。
　　汲流涨华池，开酌宴君子。苔径试窥践，石屏可攀倚。
　　入门见中峰，携手如万里。横琴了无事，垂钓应有以。
　　高馆何沉沉，飒然凉风起。
　　◎卷.7【同诸公登慈恩寺浮图】高適
　　香界泯群有，浮图岂诸相。登临骇孤高，披拂欣大壮。
　　言是羽翼生，迥出虚空上。顿疑身世别，乃觉形神王。
　　宫阙皆户前，山河尽檐向。秋风昨夜至，秦塞多清旷。
　　千里何苍苍，五陵郁相望。盛时惭阮步，末宦知周防。
　　输效独无因，斯焉可游放。
　　◎卷.8【同薛司直诸公秋霁曲江俯见南山作】高適
　　南山郁初霁，曲江湛不流。若临瑶池前，想望昆仑丘。
　　回首见黛色，眇然波上秋。深沉俯峥嵘，清浅延阻修。
　　连潭万木影，插岸千岩幽。杳霭信难测，渊沦无暗投。
　　片云对渔父，独鸟随虚舟。我心寄青霞，世事惭白鸥。
　　得意在乘兴，忘怀非外求。良辰自多暇，欣与数子游。
　　◎卷.9【登广陵栖灵寺塔】高適
　　淮南富登临，兹塔信奇最。直上造云族，凭虚纳天籁。
　　迥然碧海西，独立飞鸟外。始知高兴尽，适与赏心会。
　　连山黯吴门，乔木吞楚塞。城池满窗下，物象归掌内。
　　远思驻江帆，暮时结春霭。轩车疑蠢动，造化资大块。
　　何必了无身，然后知所退。
　　◎卷.10【登百丈峰二首】高適
　　朝登百丈峰，遥望燕支道。汉垒青冥间，胡天白如扫。
　　忆昔霍将军，连年此征讨。匈奴终不灭，寒山徒草草。
　　唯见鸿雁飞，令人伤怀抱。
　　晋武轻后事，惠皇终已昏。豺狼塞瀍洛，胡羯争乾坤。
　　四海如鼎沸，五原徒自尊。而今白庭路，犹对青阳门。
　　朝市不足问，君臣随草根。
　　◎卷.11【同群公秋登琴台】高適
　　古迹使人感，琴台空寂寥。静然顾遗尘，千载如昨朝。
　　临眺自兹始，群贤久相邀。德与形神高，孰知天地遥。
　　四时何倏忽，六月鸣秋蜩。万象归白帝，平川横赤霄。
　　犹是对夏伏，几时有凉飙。燕雀满檐楹，鸿鹄抟扶摇。
　　物性各自得，我心在渔樵。兀然还复醉，尚握尊中瓢。
　　◎卷.12【同群公出猎海上】高適
　　畋猎自古昔，况伊心赏俱。偶与群公游，旷然出平芜。
　　层阴涨溟海，杀气穷幽都。鹰隼何翩翩，驰骤相传呼。
　　豺狼窜榛莽，麋鹿罹艰虞。高鸟下騂弓，困兽斗匹夫。
　　尘惊大泽晦，火燎深林枯。失之有馀恨，获者无全驱。
　　咄彼工拙间，恨非指踪徒。犹怀老氏训，感叹此欢娱。
　　◎卷.13【同群公题郑少府田家（此公昔任白马尉，今寄住滑台）】高適
　　郑侯应凄惶，五十头尽白。昔为南昌尉，今作东郡客。
　　与语多远情，论心知所益。秋林既清旷，穷巷空淅沥。
　　蝶舞园更闲，鸡鸣日云夕。男儿未称意，其道固无适。
　　劝君且杜门，勿叹人事隔。
　　◎卷.14【同群公题中山寺】高適
　　平原十里外，稍稍云岩深。遂及清净所，都无人世心。
　　名僧既礼谒，高阁复登临。石壁倚松径，山田多栗林。
　　超遥尽巘崿，逼侧仍岖嶔。吾欲休世事，于焉聊自任。
　　◎卷.15【同群公宿开善寺，赠陈十六所居】高適
　　驾车出人境，避暑投僧家。裴回龙象侧，始见香林花。
　　读书不及经，饮酒不胜茶。知君悟此道，所未搜袈裟。
　　谈空忘外物，持诫破诸邪。则是无心地，相看唯月华。
　　◎卷.16【同韩四、薛三东亭玩月】高適
　　远游怅不乐，兹赏吾道存。款曲故人意，辛勤清夜言。
　　东亭何寥寥，佳境无朝昏。阶墀近洲渚，户牖当郊原。
　　矧乃穷周旋，游时怡讨论。树阴荡瑶瑟，月气延清尊。
　　明河带飞雁，野火连荒村。对此更愁予，悠哉怀故园。
　　◎卷.17【同敬八、卢五泛河间清河】高適
　　清川在城下，沿泛多所宜。同济惬数公，玩物欣良时。
　　飘飖波上兴，燕婉舟中词。昔陟乃平原，今来忽涟漪。
　　东流达沧海，西流延滹池。云树共晦明，井邑相逶迤。
　　稍随归月帆，若与沙鸥期。渔父更留我，前潭水未滋。
　　◎卷.18【同房侍御山园新亭与邢判官同游】高適
　　隐隐春城外，朦胧陈迹深。君子顾榛莽，兴言伤古今。
　　决河导新流，疏径踪旧林。开亭俯川陆，时景宜招寻。
　　肃穆逢使轩，夤缘事登临。忝游芝兰室，还对桃李阴。
　　岸远白波来，气喧黄鸟吟。因睹歌颂作，始知经济心。
　　灌坛有遗风，单父多鸣琴。谁为久州县，苍生怀德音。
　　◎卷.19【同马太守听九思法师讲金刚经】高適
　　吾师晋阳宝，杰出山河最。途经世谛间，心到空王外。
　　鸣钟山虎伏，说法天龙会。了义同建瓴，梵法若吹籁。
　　深知亿劫苦，善喻恒沙大。舍施割肌肤，攀缘去亲爱。
　　招提何清净，良牧驻轻盖。露冕众香中，临人觉苑内。
　　心持佛印久，标割魔军退。愿开初地因，永奉弥天对。
　　◎卷.20【涟上题樊氏水亭】高適
　　涟上非所趣，偶为世务牵。经时驻归棹，日夕对平川。
　　莫论行子愁，且得主人贤。亭上酒初熟，厨中鱼每鲜。
　　自说宦游来，因之居住偏。煮盐沧海曲，种稻长淮边。
　　四时常晏如，百口无饥年。菱芋藩篱下，渔樵耳目前。
　　异县少朋从，我行复迍邅。向不逢此君，孤舟已言旋。
　　明日又分首，风涛还眇然。
　　◎卷.21【同吕判官从哥舒大夫破洪济城回登积石军多福七级浮图】高適
　　塞口连浊河，辕门对山寺。宁知鞍马上，独有登临事。
　　七级凌太清，千崖列苍翠。飘飘方寓目，想像见深意。
　　高兴殊未平，凉风飒然至。拔城阵云合，转旆胡星坠。
　　大将何英灵，官军动天地。君怀生羽翼，本欲附骐骥。
　　款段苦不前，青冥信难致。一歌阳春后，三叹终自愧。
　　◎卷.22【三君咏·魏郑公（徵）】高適
　　郑公经纶日，隋氏风尘昏。济代取高位，逢时敢直言。
　　道光先帝业，义激旧君恩。寂寞卧龙处，英灵千载魂。
　　◎卷.23【三君咏·郭代公（元振）】高適
　　代公实英迈，津涯浩难识。拥兵抗矫征，仗节归有德。
　　纵横负才智，顾盼安社稷。流落勿重陈，怀哉为凄恻。
　　◎卷.24【三君咏·狄梁公（仁杰）】高適
　　梁公乃贞固，勋烈垂竹帛。昌言太后朝，潜运储君策。
　　待贤开相府，共理登方伯。至今青云人，犹是门下客。
　　◎卷.25【宓公琴台诗三首】高適
　　宓子昔为政，鸣琴登此台。琴和人亦闲，千载称其才。
　　临眺忽凄怆，人琴安在哉。悠悠此天壤，唯有颂声来。
　　邦伯感遗事，慨然建琴堂。乃知静者心，千载犹相望。
　　入室想其人，出门何茫茫。唯见白云合，东临邹鲁乡。
　　皤皤邑中老，自夸邑中理。何必升君堂，然后知君美。
　　开门无犬吠，早卧常晏起。昔人不忍欺，今我还复尔。
　　◎卷.26【李云南征蛮诗】高適
　　圣人赫斯怒，诏伐西南戎。肃穆庙堂上，深沉节制雄。
　　遂令感激士，得建非常功。料死不料敌，顾恩宁顾终。
　　鼓行天海外，转战蛮夷中。梯巘近高鸟，穿林经毒虫。
　　鬼门无归客，北户多南风。蜂虿隔万里，云雷随九攻。
　　长驱大浪破，急击群山空。饷道忽已远，悬军垂欲穷。
　　精诚动白日，愤薄连苍穹。野食掘田鼠，晡餐兼僰僮。
　　收兵列亭堠，拓地弥西东。临事耻苟免，履危能饬躬。
　　将星独照耀，边色何溟濛。泸水夜可涉，交州今始通。
　　归来长安道，召见甘泉宫。廉蔺若未死，孙吴知暗同。
　　相逢论意气，慷慨谢深衷。
　　◎卷.27【题尉迟将军新庙】高適
　　周室既板荡，贼臣立婴儿。将军独激昂，誓欲酬恩私。
　　孤城日无援，高节终可悲。家国共沦亡，精魂空在斯。
　　沉沉积冤气，寂寂无人知。良牧怀深仁，与君建明祠。
　　父子俱血食，轩车每逶迤。我来荐蘋蘩，感叹兴此词。
　　晨光上阶闼，杀气翻旌旗。明明幽冥理，至诚信莫欺。
　　唯夫二千石，多庆方自兹。
　　◎卷.28【观李九少府翥树宓子贱神祠碑】高適
　　吾友吏兹邑，亦尝怀宓公。安知梦寐间，忽与精灵通。
　　一见兴永叹，再来激深衷。宾从何逶迤，二十四老翁。
　　于焉建层碑，突兀长林东。作者无愧色，行人感遗风。
　　坐令高岸尽，独对秋山空。片石勿谓轻，斯言固难穷。
　　龙盘色丝外，鹊顾偃波中。形胜驻群目，坚贞指苍穹。
　　我非王仲宣，去矣徒发蒙。
　　◎卷.29【同观陈十六史兴碑】高適
　　荆衡气偏秀，江汉流不歇。此地多精灵，有时生才杰。
　　伊人今独步，逸思能间发。永怀掩风骚，千载常矻矻。
　　新碑亦崔嵬，佳句悬日月。则是刊石经，终然继梼杌。
　　我来观雅制，慷慨变毛发。季主尽荒淫，前王徒贻厥。
　　东周既削弱，两汉更沦没。西晋何披猖，五胡相唐突。
　　作歌乃彰善，比物仍恶讦。感叹将谓谁，对之空咄咄。
　　◎卷.30【宋中十首】高適
　　梁王昔全盛，宾客复多才。悠悠一千年，陈迹唯高台。
　　寂寞向秋草，悲风千里来。
　　朝临孟诸上，忽见芒砀间。赤帝终已矣，白云长不还。
　　时清更何有，禾黍遍空山。
　　景公德何广，临变莫能欺。三请皆不忍，妖星终自移。
　　君心本如此，天道岂无知。
　　梁苑白日暮，梁山秋草时。君王不可见，修竹令人悲。
　　九月桑叶尽，寒风鸣树枝。
　　登高临旧国，怀古对穷秋。落日鸿雁度，寒城砧杵愁。
　　昔贤不复有，行矣莫淹留。
　　出门望终古，独立悲且歌。忆昔鲁仲尼，凄凄此经过。
　　众人不可向，伐树将如何。
　　逍遥漆园吏，冥没不知年。世事浮云外，闲居大道边。
　　古来同一马，今我亦忘筌。
　　五霸递征伐，宋人无战功。解围幸奇说，易子伤吾衷。
　　唯见卢门外，萧条多转蓬。
　　常爱宓子贱，鸣琴能自亲。邑中静无事，岂不由其身。
　　何意千年后，寂寞无此人。
　　阏伯去已久，高丘临道傍。人皆有兄弟，尔独为参商。
　　终古犹如此。而今安可量。
　　◎卷.31【蓟中作】高適
　　策马自沙漠，长驱登塞垣。边城何萧条，白日黄云昏。
　　一到征战处，每愁胡虏翻。岂无安边书，诸将已承恩。
　　惆怅孙吴事，归来独闭门。
　　◎卷.32【自淇涉黄河途中作十三首】高適
　　川上常极目，世情今已闲。去帆带落日，征路随长山。
　　亲友若云霄，可望不可攀。于兹任所惬，浩荡风波间。
　　清晨泛中流，羽族满汀渚。黄鹄何处来，昂藏寡俦侣。
　　飞鸣无人见，饮啄岂得所。云汉尔固知，胡为不轻举。
　　野人头尽白，与我忽相访。手持青竹竿，日暮淇水上。
　　虽老美容色，虽贫亦闲放。钓鱼三十年，中心无所向。
　　南登滑台上，却望河淇间。竹树夹流水，孤城对远山。
　　念兹川路阔，羡尔沙鸥闲。长想别离处，犹无音信还。
　　东入黄河水，茫茫泛纡直。北望太行山，峨峨半天色。
　　山河相映带，深浅未可测。自昔有贤才，相逢不相识。
　　秋日登滑台，台高秋已暮。独行既未惬，怀土怅无趣。
　　晋宋何萧条，羌胡散驰鹜。当时无战略，此地即边戍。
　　兵革徒自勤，山河孰云固。乘闲喜临眺，感物伤游寓。
　　惆怅落日前，飘飖远帆处。北风吹万里，南雁不知数。
　　归意方浩然，云沙更回互。
　　乱流自兹远，倚楫时一望。遥见楚汉城，崔嵬高山上。
　　天道昔未测，人心无所向。屠钓称侯王，龙蛇争霸王。
　　缅怀多杀戮，顾此生惨怆。圣代休甲兵，吾其得闲放。
　　兹川方悠邈，云沙无前后。古堰对河壖，长林出淇口。
　　独行非吾意，东向日已久。忧来谁得知，且酌尊中酒。
　　朝从北岸来，泊船南河浒。试共野人言，深觉农夫苦。
　　去秋虽薄熟，今夏犹未雨。耕耘日勤劳，租税兼舄卤。
　　园蔬空寥落，产业不足数。尚有献芹心，无因见明主。
　　茫茫浊河注，怀古临河滨。禹功本豁达，汉迹方因循。
　　坎德昔滂沱，冯夷胡不仁。激潏陵堤防，东郡多悲辛。
　　天子忽惊悼，从官皆负薪。畚筑岂无谋，祈祷如有神。
　　宣房今安在，高岸空嶙峋。
　　我行倦风湍，辍棹将问津。空传歌瓠子，感慨独愁人。
　　孟夏桑叶肥，秾阴夹长津。蚕农有时节，田野无闲人。
　　临水狎渔樵，望山怀隐沦。谁能去京洛，憔悴对风尘。
　　朝景入平川，川长复垂柳。遥看魏公墓，突兀前山后。
　　忆昔大业时，群雄角奔走。伊人何电迈，独立风尘首。
　　传檄举敖仓，拥兵屯洛口。连营一百万，六合如可有。
　　方项终比肩，乱隋将假手。力争固难恃，骄战曷能久。
　　若使学萧曹，功名当不朽。
　　皤皤河滨叟，相遇似有耻。辍榜聊问之，答言尽终始。
　　一生虽贫贱，九十年未死。且喜对儿孙，弥惭远城市。
　　结庐黄河曲，垂钓长河里。漫漫望云沙，萧条听风水。
　　所思强饭食，永愿在乡里。万事吾不知，其心只如此。
　　◎卷.33【宋中遇陈二】高適
　　常忝鲍叔义，所期王佐才。如何守苦节，独此无良媒。
　　离别十年外，飘飖千里来。安知罢官后，惟见柴门开。
　　穷巷隐东郭，高堂咏南陔。篱根长花草，井上生莓苔。
　　伊昔望霄汉，于今倦蒿莱。男儿命未达，且尽手中杯。
　　◎卷.34【宋中遇刘书记有别】高適
　　何代无秀士，高门生此才。森然睹毛发，若见河山来。
　　几载困常调，一朝时运催。白身谒明主，待诏登云台。
　　相逢梁宋间，与我醉蒿莱。寒楚眇千里，雪天昼不开。
　　末路终离别，不能强悲哀。男儿争富贵，劝尔莫迟回。
　　◎卷.35【鲁郡途中遇徐十八录事（时此公学王书嗟别）】高適
　　谁谓嵩颍客，遂经邹鲁乡。前临少昊墟，始觉东蒙长。
　　独行岂吾心，怀古激中肠。圣人久已矣，游夏遥相望。
　　裴回野泽间，左右多悲伤。日出见阙里，川平知汶阳。
　　弱冠负高节，十年思自强。终然不得意，去去任行藏。
　　◎卷.36【遇冲和先生】高適
　　冲和生何代，或谓游东溟。三命谒金殿，一言拜银青。
　　自云多方术，往往通神灵。万乘亲问道，六宫无敢听。
　　昔去限霄汉，今来睹仪形。头戴鹖鸟冠，手摇白鹤翎。
　　终日饮醇酒，不醉复不醒。常忆鸡鸣山，每诵西升经。
　　拊背念离别，依然出户庭。莫见今如此，曾为一客星。
　　◎卷.37【鲁西至东平】高適
　　沙岸拍不定，石桥水横流。问津见鲁俗，怀古伤家丘。
　　寥落千载后，空传褒圣侯。
　　◎卷.38【东平路作三首】高適
　　南图适不就，东走岂吾心。索索凉风动，行行秋水深。
　　蝉鸣木叶落，兹夕更愁霖。
　　明时好画策，动欲干王公。今日无成事，依依亲老农。
　　扁舟向何处，吾爱汶阳中。
　　清旷凉夜月，裴回孤客舟。渺然风波上，独爱前山秋。
　　秋至复摇落，空令行者愁。
　　◎卷.39【东平路中遇大水】高適
　　天灾自古有，昏垫弥今秋。霖霪溢川原，澒洞涵田畴。
　　指途适汶阳，挂席经芦洲。永望齐鲁郊，白云何悠悠。
　　傍沿钜野泽，大水纵横流。虫蛇拥独树，麋鹿奔行舟。
　　稼穑随波澜，西成不可求。室居相枕藉，蛙黾声啾啾。
　　仍怜穴蚁漂，益羡云禽游。农夫无倚著，野老生殷忧。
　　圣主当深仁，庙堂运良筹。仓廪终尔给，田租应罢收。
　　我心胡郁陶，征旅亦悲愁。纵怀济时策，谁肯论吾谋。
　　◎卷.40【登垄】高適
　　垄头远行客，垄上分流水。流水无尽期，行人未云已。
　　浅才登一命，孤剑通万里。岂不思故乡，从来感知己。
　　◎卷.41【苦雪四首】高適
　　二月犹北风，天阴雪冥冥。寥落一室中，怅然惭百龄。
　　苦愁正如此，门柳复青青。
　　惠连发清兴，袁安念高卧。余故非斯人，为性兼懒惰。
　　赖兹尊中酒，终日聊自过。
　　濛濛洒平陆，淅沥至幽居。且喜润群物，焉能悲斗储。
　　故交久不见，鸟雀投吾庐。
　　孰云久闲旷，本自保知寡。穷巷独无成，春条只盈把。
　　安能羡鹏举，且欲歌牛下。乃知古时人，亦有如我者。
　　◎卷.42【哭单父梁九少府】高適
　　开箧泪沾臆，见君前日书。夜台今寂寞，独是子云居。
　　畴昔探云奇，登临赋山水。同舟南浦下，望月西江里。
　　契阔多别离，绸缪到生死。九原即何处，万事皆如此。
　　晋山徒峨峨，斯人已冥冥。常时禄且薄，殁后家复贫。
　　妻子在远道，弟兄无一人。十上多苦辛，一官恒自哂。
　　青云将可致，白日忽先尽。唯有身后名，空留无远近。
　　◎卷.43【哭裴少府】高適
　　世人谁不死，嗟君非生虑。扶病适到官，田园在何处。
　　公才群吏感，葬事他人助。余亦未识君，深悲哭君去。


第二百一十三卷
　　◎卷.1【行路难二首】高適
　　长安少年不少钱，能骑骏马鸣金鞭。五侯相逢大道边，
　　美人弦管争留连。黄金如斗不敢惜，片言如山莫弃捐。
　　安知憔悴读书者，暮宿灵台私自怜。
　　君不见富家翁，旧时贫贱谁比数。一朝金多结豪贵，
　　万事胜人健如虎。子孙成行满眼前，妻能管弦妾能舞。
　　自矜一身忽如此，却笑傍人独愁苦。东邻少年安所如，
　　席门穷巷出无车。有才不肯学干谒，何用年年空读书。
　　◎卷.2【秋胡行（一作鲁秋胡）】高適
　　妾本邯郸未嫁时，容华倚翠人未知。一朝结发从君子，
　　将妾迢迢东鲁陲。时逢大道无艰阻，君方游宦从陈汝。
　　蕙楼独卧频度春，彩阁辞君几徂暑。三月垂杨蚕未眠，
　　携笼结侣南陌边。道逢行子不相识，赠妾黄金买少年。
　　妾家夫婿经离久，寸心誓与长相守。愿言行路莫多情，
　　道妾贞心在人口。日暮蚕饥相命归，携笼端饰来庭闱。
　　劳心苦力终无恨，所冀君恩即可依。闻说行人已归止，
　　乃是向来赠金子。相看颜色不复言，相顾怀惭有何已。
　　从来自隐无疑背，直为君情也相会。如何咫尺仍有情，
　　况复迢迢千里外。誓将顾恩不顾身，念君此日赴河津。
　　莫道向来不得意，故欲留规诫后人。
　　◎卷.3【古大梁行】高適
　　古城莽苍饶荆榛，驱马荒城愁杀人。魏王宫观尽禾黍，
　　信陵宾客随灰尘。忆昨雄都旧朝市，轩车照耀歌钟起。
　　军容带甲三十万，国步连营一千里。全盛须臾那可论，
　　高台曲池无复存。遗墟但见狐狸迹，古地空馀草木根。
　　暮天摇落伤怀抱，倚剑悲歌对秋草。侠客犹传朱亥名，
　　行人尚识夷门道。白璧黄金万户侯，宝刀骏马填山丘。
　　年代凄凉不可问，往来唯有水东流。
　　◎卷.4【邯郸少年行】高適
　　邯郸城南游侠子，自矜生长邯郸里。千场纵博家仍富，
　　几度报仇身不死。宅中歌笑日纷纷，门外车马常如云。
　　未知肝胆向谁是，令人却忆平原君。君不见今人交态薄，
　　黄金用尽还疏索。以兹感叹辞旧游，更于时事无所求。
　　且与少年饮美酒，往来射猎西山头。
　　◎卷.5【燕歌行】高適
　　汉家烟尘在东北，汉将辞家破残贼。男儿本自重横行，
　　天子非常赐颜色。摐金伐鼓下榆关，旌旆逶迤碣石间。
　　校尉羽书飞瀚海，单于猎火照狼山。山川萧条极边土，
　　胡骑凭陵杂风雨。战士军前半死生，美人帐下犹歌舞。
　　大漠穷秋塞草腓，孤城落日斗兵稀。身当恩遇恒轻敌，
　　力尽关山未解围。铁衣远戍辛勤久，玉箸应啼别离后。
　　少妇城南欲断肠，征人蓟北空回首。边庭飘飖那可度，
　　绝域苍茫更何有。杀气三时作阵云，寒声一夜传刁斗。
　　相看白刃血纷纷，死节从来岂顾勋。君不见沙场征战苦，
　　至今犹忆李将军。
　　◎卷.6【古歌行】高適
　　君不见汉家三叶从代至，高皇旧臣多富贵。
　　天子垂衣方晏如，庙堂拱手无馀议。苍生偃卧休征战，
　　露台百金以为费。田舍老翁不出门，洛阳少年莫论事。
　　◎卷.7【人日寄杜二拾遗】高適
　　人日题诗寄草堂，遥怜故人思故乡。柳条弄色不忍见，
　　梅花满枝空断肠。身在远藩无所预，心怀百忧复千虑。
　　今年人日空相忆，明年人日知何处。一卧东山三十春，
　　岂知书剑老风尘。龙钟还忝二千石，愧尔东西南北人。
　　◎卷.8【九日酬颜少府】高適
　　檐前白日应可惜，篱下黄花为谁有。行子迎霜未授衣，
　　主人得钱始沽酒。苏秦憔悴人多厌，蔡泽栖迟世看丑。
　　纵使登高只断肠，不如独坐空搔首。
　　◎卷.9【留别郑三、韦九兼洛下诸公】高適
　　忆昨相逢论久要，顾君哂我轻常调。羁旅虽同白社游，
　　诗书已作青云料。蹇质蹉跎竟不成，年过四十尚躬耕。
　　长歌达者杯中物，大笑前人身后名。幸逢明盛多招隐，
　　高山大泽征求尽。此时亦得辞渔樵，青袍裹身荷圣朝。
　　犁牛钓竿不复见，县人邑吏来相邀。远路鸣蝉秋兴发，
　　华堂美酒离忧销。不知何日更携手，应念兹晨去折腰。
　　◎卷.10【送杨山人归嵩阳】高適
　　不到嵩阳动十年，旧时心事已徒然。一二故人不复见，
　　三十六峰犹眼前。夷门二月柳条色，流莺数声泪沾臆。
　　凿井耕田不我招，知君以此忘帝力。山人好去嵩阳路，
　　惟余眷眷长相忆。
　　◎卷.11【送别】高適
　　昨夜离心正郁陶，三更白露西风高。萤飞木落何淅沥，
　　此时梦见西归客。曙钟寥亮三四声，东邻嘶马使人惊。
　　揽衣出户一相送，唯见归云纵复横。
　　◎卷.12【赠别晋三处士】高適
　　有人家住清河源，渡河问我游梁园。手持道经注已毕，
　　心知内篇口不言。卢门十年见秋草，此心惆怅谁能道。
　　知己从来不易知，慕君为人与君好。别时九月桑叶疏，
　　出门千里无行车。爱君且欲君先达，今上求贤早上书。
　　◎卷.13【送浑将军出塞】高適
　　将军族贵兵且强，汉家已是浑邪王。子孙相承在朝野，
　　至今部曲燕支下。控弦尽用阴山儿，登阵常骑大宛马。
　　银鞍玉勒绣蝥弧，每逐嫖姚破骨都。李广从来先将士，
　　卫青未肯学孙吴。传有沙场千万骑，昨日边庭羽书至。
　　城头画角三四声，匣里宝刀昼夜鸣。意气能甘万里去，
　　辛勤判作一年行。黄云白草无前后，朝建旌旄夕刁斗。
　　塞下应多侠少年，关西不见春杨柳。从军借问所从谁，
　　击剑酣歌当此时。远别无轻绕朝策，平戎早寄仲宣诗。
　　◎卷.14【送蔡山人】高適
　　东山布衣明古今，自言独未逢知音。识者阅见一生事，
　　到处豁然千里心。看书学剑长辛苦，近日方思谒明主。
　　斗酒相留醉复醒，悲歌数年泪如雨。丈夫遭遇不可知，
　　买臣主父皆如斯。我今蹭蹬无所似，看尔崩腾何若为。
　　◎卷.15【封丘作】高適
　　我本渔樵孟诸野，一生自是悠悠者。乍可狂歌草泽中，
　　宁堪作吏风尘下。只言小邑无所为，公门百事皆有期。
　　拜迎官长心欲碎，鞭挞黎庶令人悲。归来向家问妻子，
　　举家尽笑今如此。生事应须南亩田，世情付与东流水。
　　梦想旧山安在哉，为衔君命且迟回。乃知梅福徒为尔，
　　转忆陶潜归去来。
　　◎卷.16【题李别驾壁】高適
　　去乡不远逢知己，握手相欢得如此。礼乐遥传鲁伯禽，
　　宾客争过魏公子。酒筵暮散明月上，枥马长鸣春风起。
　　一生称意能几人，今日从君问终始。
　　◎卷.17【寄宿田家】高適
　　田家老翁住东陂，说道平生隐在兹。鬓白未曾记日月，
　　山青每到识春时。门前种柳深成巷，野谷流泉添入池。
　　牛壮日耕十亩地，人闲常扫一茅茨。客来满酌清尊酒，
　　感兴平吟才子诗。岩际窟中藏鼹鼠，潭边竹里隐鸬鹚。
　　村墟日落行人少，醉后无心怯路歧。今夜只应还寄宿，
　　明朝拂曙与君辞。
　　◎卷.18【别韦参军】高適
　　二十解书剑，西游长安城。举头望君门，屈指取公卿。
　　国风冲融迈三五，朝廷欢乐弥寰宇。白璧皆言赐近臣，
　　布衣不得干明主。归来洛阳无负郭，东过梁宋非吾土。
　　兔苑为农岁不登，雁池垂钓心长苦。世人遇我同众人，
　　唯君于我最相亲。且喜百年有交态，未尝一日辞家贫。
　　弹棋击筑白日晚，纵酒高歌杨柳春。欢娱未尽分散去，
　　使我惆怅惊心神。丈夫不作儿女别，临歧涕泪沾衣巾。
　　◎卷.19【送田少府贬苍梧】高適
　　沉吟对迁客，惆怅西南天。昔为一官未得意，
　　今向万里令人怜。念兹斗酒成暌间，停舟叹君日将晏。
　　远树应怜北地春，行人却羡南归雁。丈夫穷达未可知，
　　看君不合长数奇。江山到处堪乘兴，杨柳青青那足悲。
　　◎卷.20【平台夜遇李景参有别】高適
　　离心忽怅然，策马对秋天。孟诸薄暮凉风起，
　　归客相逢渡睢水。昨时携手已十年，今日分途各千里。
　　岁物萧条满路歧，此行浩荡令人悲。家贫羡尔有微禄，
　　欲往从之何所之。
　　◎卷.21【送郭处士往莱芜，兼寄苟山人】高適
　　君为东蒙客，往来东蒙畔。云卧临峄阳，山行穷日观。
　　少年词赋皆可听，秀眉白面风清泠。身上未曾染名利，
　　口中犹未知膻腥。今日还山意无极，岂辞世路多相识。
　　归见莱芜九十翁，为论别后长相忆。
　　◎卷.22【赋得还山吟，送沈四山人】高適
　　还山吟，天高日暮寒山深，送君还山识君心。
　　人生老大须恣意，看君解作一生事，山间偃仰无不至。
　　石泉淙淙若风雨，桂花松子常满地。卖药囊中应有钱，
　　还山服药又长年。白云劝尽杯中物，明月相随何处眠。
　　眠时忆问醒时事，梦魂可以相周旋。
　　◎卷.23【崔司录宅燕大理李卿】高適
　　多雨殊未已，秋云更沉沉。洛阳故人初解印，
　　山东小吏来相寻。上卿才大名不朽，早朝至尊暮求友。
　　豁达常推海内贤，殷勤但酌尊中酒。饮醉欲言归剡溪，
　　门前驷马光照衣。路傍观者徒唧唧，我公不以为是非。
　　◎卷.24【同鲜于洛阳于毕员外宅观画马歌】高適
　　知君爱鸣琴，仍好千里马。永日恒思单父中，
　　有时心到宛城下。遇客丹青天下才，白生胡雏控龙媒。
　　主人娱宾画障开，只言骐骥西极来。半壁zazb势不住，
　　满堂风飘飒然度。家僮愕视欲先鞭，枥马惊嘶还屡顾。
　　始知物妙皆可怜，燕昭市骏岂徒然。纵令剪拂无所用，
　　犹胜驽骀在眼前。
　　◎卷.37【同河南李少尹毕员外宅夜饮时洛阳告捷遂作春酒歌】高適
　　故人美酒胜浊醪，故人清词合风骚。长歌满酌惟吾曹，
　　高谈正可挥麈毛。半醉忽然持蟹螯，洛阳告捷倾前后。
　　武侯腰间印如斗，郎官无事时饮酒。杯中绿蚁吹转来，
　　瓮上飞花拂还有。前年持节将楚兵，去年留司在东京，
　　今年复拜二千石，盛夏五月西南行。彭门剑门蜀山里，
　　昨逢军人劫夺我，到家但见妻与子。
　　赖得饮君春酒数十杯，不然令我愁欲死。
　　◎卷.38【同李九士曹观壁画云作】高適
　　始知帝乡客，能画苍梧云。秋天万里一片色，
　　只疑飞尽犹氛氲。
　　◎卷.39【见薛大臂鹰作（一作李白）】高適
　　寒楚十二月，苍鹰八九毛。寄言燕雀莫相啅，
　　自有云霄万里高。
　　◎卷.40【画马篇（同诸公宴睢阳李太守，各赋一物）】高適
　　君侯枥上骢，貌在丹青中。马毛连钱蹄铁色，
　　图画光辉骄玉勒。马行不动势若来，权奇蹴踏无尘埃。
　　感兹绝代称妙手，遂令谈者不容口。麒麟独步自可珍，
　　驽骀万匹知何有。终未如他枥上骢，载华毂，骋飞鸿。
　　荷君剪拂与君用，一日千里如旋风。
　　◎卷.41【咏马鞭】高適
　　龙竹养根凡几年，工人截之为长鞭，一节一目皆天然。
　　珠重重，星连连。绕指柔，纯金坚。绳不直，规不圆。
　　把向空中捎一声，良马有心日驰千。
　　◎卷.42【塞下曲（贺兰作）】高適
　　君不见芳树枝，春花落尽蜂不窥。君不见梁上泥，
　　秋风始高燕不栖。荡子从军事征战，蛾眉婵娟守空闺。
　　独宿自然堪下泪，况复时闻鸟夜啼。
　　◎卷.43【渔父歌】高適
　　曲岸深潭一山叟，驻眼看钩不移手。世人欲得知姓名，
　　良久问他不开口。笋皮笠子荷叶衣，心无所营守钓矶。
　　料得孤舟无定止，日暮持竿何处归。


第二百一十四卷
　　◎卷.1【部落曲】高適
　　蕃军傍塞游，代马喷风秋。老将垂金甲，阏支著锦裘。
　　雕戈蒙豹尾，红旆插狼头。日暮天山下，鸣笳汉使愁。
　　◎卷.2【赠杜二拾遗】高適
　　传道招提客，诗书自讨论。佛香时入院，僧饭屡过门。
　　听法还应难，寻经剩欲翻。草玄今已毕，此外复何言。
　　◎卷.3【醉后赠张九旭】高適
　　世上谩相识，此翁殊不然。兴来书自圣，醉后语尤颠。
　　白发老闲事，青云在目前。床头一壶酒，能更几回眠。
　　◎卷.4【途中寄徐录事（比以王书见赠）】高適
　　落日风雨至，秋天鸿雁初。离忧不堪比，旅馆复何如。
　　君又几时去，我知音信疏。空多箧中赠，长见右军书。
　　◎卷.5【酬卫八雪中见寄】高適
　　季冬忆淇上，落日归山樊。旧宅带流水，平田临古村。
　　雪中望来信，醉里开衡门。果得希代宝，缄之那可论。
　　◎卷.6【送白少府送兵之陇右】高適
　　践更登陇首，远别指临洮。为问关山事，何如州县劳。
　　军容随赤羽，树色引青袍。谁断单于臂，今年太白高。
　　◎卷.7【河西送李十七】高適
　　边城多远别，此去莫徒然。问礼知才子，登科及少年。
　　出门看落日，驱马向秋天。高价人争重，行当早著鞭。
　　◎卷.8【送张瑶贬五谿尉】高適
　　他日维桢干，明时悬镆铘。江山遥去国，妻子独还家。
　　离别无嫌远，沉浮勿强嗟。南登有词赋，知尔吊长沙。
　　◎卷.9【别韦五】高適
　　徒然酌杯酒，不觉散人愁。相识仍远别，欲归翻旅游。
　　夏云满郊甸，明月照河洲。莫恨征途远，东看漳水流。
　　◎卷.10【别刘大校书】高適
　　昔日京华去，知君才望新。应犹作赋好，莫叹在官贫。
　　且复伤远别，不然愁此身。清风几万里，江上一归人。
　　◎卷.11【宋中别司功叔，各赋一物得商丘】高適
　　商丘试一望，隐隐带秋天。地与辰星在，城将大路迁。
　　干戈悲昔事，墟落对穷年。即此伤离绪，凄凄赋酒筵。
　　◎卷.12【送蔡十二之海上（时在卫中）】高適
　　黯然何所为，相对但悲酸。季弟念离别，贤兄救急难。
　　河流冰处尽，海路雪中寒。尚有南飞雁，知君不忍看。
　　◎卷.13【别韦兵曹】高適
　　离别长千里，相逢数十年。此心应不变，他事已徒然。
　　惆怅春光里，蹉跎柳色前。逢时当自取，看尔欲先鞭。
　　◎卷.14【独孤判官部送兵】高適
　　饯君嗟远别，为客念周旋。征路今如此，前军犹眇然。
　　出关逢汉壁，登陇望胡天。亦是封侯地，期君早着鞭。
　　◎卷.15【别从甥万盈】高適
　　诸生曰万盈，四十乃知名。宅相予偏重，家丘人莫轻。
　　美才应自料，苦节岂无成。莫以山田薄，今春又不耕。
　　◎卷.16【别崔少府】高適
　　知君少得意，汶上掩柴扉。寒食仍留火，春风未授衣。
　　皆言黄绶屈，早向青云飞。借问他乡事，今年归不归。
　　◎卷.17【别冯判官】高適
　　碣石辽西地，渔阳蓟北天。关山唯一道，雨雪尽三边。
　　才子方为客，将军正渴贤。遥知幕府下，书记日翩翩。
　　◎卷.18【淇上送韦司仓往滑台】高適
　　饮酒莫辞醉，醉多适不愁。孰知非远别，终念对穷秋。
　　滑台门外见，淇水眼前流。君去应回首，风波满渡头。
　　◎卷.19【送崔功曹赴越】高適
　　传有东南别，题诗报客居。江山知不厌，州县复何如。
　　莫恨吴歈曲，尝看越绝书。今朝欲乘兴，随尔食鲈鱼。
　　◎卷.20【送蹇秀才赴临洮】高適
　　怅望日千里，如何今二毛。犹思阳谷去，莫厌陇山高。
　　倚马见雄笔，随身唯宝刀。料君终自致，勋业在临洮。
　　◎卷.21【广陵别郑处士】高適
　　落日知分手，春风莫断肠。兴来无不惬，才在亦何伤。
　　溪水堪垂钓，江田耐插秧。人生只为此，亦足傲羲皇。
　　◎卷.22【别孙訢】高適
　　离人去复留，白马黑貂裘。屈指论前事，停鞭惜旧游。
　　帝乡那可忘，旅馆日堪愁。谁念无知己，年年睢水流。
　　◎卷.23【送刘评事充朔方判官，赋得征马嘶】高適
　　征马向边州，萧萧嘶不休。思深应带别，声断为兼秋。
　　歧路风将远，关山月共愁。赠君从此去，何日大刀头。
　　◎卷.24【送魏八】高適
　　更沽淇上酒，还泛驿前舟。为惜故人去，复怜嘶马愁。
　　云山行处合，风雨兴中秋。此路无知己，明珠莫暗投。
　　◎卷.25【赠别褚山人】高適
　　携手赠将行，山人道姓名。光阴蓟子训，才术褚先生。
　　墙上梨花白，尊中桂酒清。洛阳无二价，犹是慕风声。
　　◎卷.26【别王八】高適
　　征马嘶长路，离人挹佩刀。客来东道远，归去北风高。
　　时候何萧索，乡心正郁陶。传君遇知己，行日有绨袍。
　　◎卷.27【送董判官】高適
　　逢君说行迈，倚剑别交亲。幕府为才子，将军作主人。
　　近关多雨雪，出塞有风尘。长策须当用，男儿莫顾身。
　　◎卷.28【送郑侍御谪闽中】高適
　　谪去君无恨，闽中我旧过。大都秋雁少，只是夜猿多。
　　东路云山合，南天瘴疠和。自当逢雨露，行矣慎风波。
　　◎卷.29【送李侍御赴安西】高適
　　行子对飞蓬，金鞭指铁骢。功名万里外，心事一杯中。
　　虏障燕支北，秦城太白东。离魂莫惆怅，看取宝刀雄。
　　◎卷.30【送裴别将之安西】高適
　　绝域眇难跻，悠然信马蹄。风尘经跋涉，摇落怨暌携。
　　地出流沙外，天长甲子西。少年无不可，行矣莫凄凄。
　　◎卷.31【宴郭校书，因之有别】高適
　　彩服趋庭训，分交载酒过。芸香名早著，蓬转事仍多。
　　苦战知机息，穷愁奈别何。云霄莫相待，年鬓已蹉跎。
　　◎卷.32【同李太守北池泛舟，宴高平郑太守】高適
　　每揖龚黄事，还陪李郭舟。云从四岳起，水向百城流。
　　幽意随登陟，嘉言即献酬。乃知缝掖贵，今日对诸侯。
　　◎卷.33【同崔员外、綦毋拾遗九日宴京兆府李士曹】高適
　　今日好相见，群贤仍废曹。晚晴催翰墨，秋兴引风骚。
　　绛叶拥虚砌，黄花随浊醪。闭门无不可，何事更登高。
　　◎卷.34【同群公十月朝宴李太守宅】高適
　　良牧征高赏，褰帷问考槃。岁时当正月，甲子入初寒。
　　已听甘棠颂，欣陪旨酒欢。仍怜门下客，不作布衣看。
　　◎卷.35【武威同诸公过杨七山人，得藤字】高適
　　幕府日多暇，田家岁复登。相知恨不早，乘兴乃无恒。
　　穷巷在乔木，深斋垂古藤。边城唯有醉，此外更何能。
　　◎卷.36【同群公登濮阳圣佛寺阁】高適
　　落日登临处，悠然意不穷。佛因初地识，人觉四天空。
　　来雁清霜后，孤帆远树中。裴回伤寓目，萧索对寒风。
　　◎卷.37【同卫八题陆少府书斋】高適
　　知君薄州县，好静无冬春。散帙至栖鸟，明灯留故人。
　　深房腊酒熟，高院梅花新。若是周旋地，当令风义亲。
　　◎卷.38【淇上别业】高適
　　依依西山下，别业桑林边。庭鸭喜多雨，邻鸡知暮天。
　　野人种秋菜，古老开原田。且向世情远，吾今聊自然。
　　◎卷.39【入昌松东界山行】高適
　　鸟道几登顿，马蹄无暂闲。崎岖出长坂，合沓犹前山。
　　石激水流处，天寒松色间。王程应未尽，且莫顾刀环。
　　◎卷.40【使青夷军入居庸三首】高適
　　匹马行将久，征途去转难。不知边地别，只讶客衣单。
　　溪冷泉声苦，山空木叶干。莫言关塞极，云雪尚漫漫。
　　古镇青山口，寒风落日时。岩峦鸟不过，冰雪马堪迟。
　　出塞应无策，还家赖有期。东山足松桂，归去结茅茨。
　　登顿驱征骑，栖迟愧宝刀。远行今若此，微禄果徒劳。
　　绝坂水连下，群峰云共高。自堪成白首，何事一青袍。
　　◎卷.41【自蓟北归】高適
　　驱马蓟门北，北风边马哀。苍茫远山口，豁达胡天开。
　　五将已深入，前军止半回。谁怜不得意，长剑独归来。
　　◎卷.42【东平别前卫县李寀少府】高適
　　黄鸟翩翩杨柳垂，春风送客使人悲。怨别自惊千里外，
　　论交却忆十年时。云开汶水孤帆远，路绕梁山匹马迟。
　　此地从来可乘兴，留君不住益凄其。
　　◎卷.43【夜别韦司士，得城字】高適
　　高馆张灯酒复清，夜钟残月雁归声。只言啼鸟堪求侣，
　　无那春风欲送行。黄河曲里沙为岸，白马津边柳向城。
　　莫怨他乡暂离别，知君到处有逢迎。
　　◎卷.44【送李少府贬峡中，王少府贬长沙】高適
　　嗟君此别意何如，驻马衔杯问谪居。巫峡啼猿数行泪，
　　衡阳归雁几封书。青枫江上秋天远，白帝城边古木疏。
　　圣代即今多雨露，暂时分手莫踌躇。
　　◎卷.45【同陈留崔司户早春宴蓬池】高適
　　同官载酒出郊圻，晴日东驰雁北飞。隔岸春云邀翰墨，
　　傍檐垂柳报芳菲。池边转觉虚无尽，台上偏宜酩酊归。
　　州县徒劳那可度，后时连骑莫相违。
　　◎卷.46【金城北楼】高適
　　北楼西望满晴空，积水连山胜画中。湍上急流声若箭，
　　城头残月势如弓。垂竿已羡磻溪老，体道犹思塞上翁。
　　为问边庭更何事，至今羌笛怨无穷。
　　◎卷.47【同颜六少府旅宦秋中之作】高適
　　传君昨夜怅然悲，独坐新斋木落时。逸气旧来凌燕雀，
　　高才何得混妍媸。迹留黄绶人多叹，心在青云世莫知。
　　不是鬼神无正直，从来州县有瑕疵。
　　◎卷.48【重阳】高適
　　节物惊心两鬓华，东篱空绕未开花。百年将半仕三已，
　　五亩就荒天一涯。岂有白衣来剥啄，一从乌帽自欹斜。
　　真成独坐空搔首，门柳萧萧噪暮鸦。
　　◎卷.49【古乐府飞龙曲，留上陈左相（陈希烈）】高適
　　德以精灵降，时膺梦寐求。苍生谢安石，天子富平侯。
　　尊俎资高论，岩廊挹大猷。相门连户牖，卿族嗣弓裘。
　　豁达云开霁，清明月映秋。能为吉甫颂，善用子房筹。
　　阶砌思攀陟，门阑尚阻修。高山不易仰，大匠本难投。
　　迹与松乔合，心缘启沃留。公才山吏部，书癖杜荆州。
　　幸沐千年圣，何辞一尉休。折腰知宠辱，回首见沉浮。
　　天地庄生马，江湖范蠡舟。逍遥堪自乐，浩荡信无忧。
　　去此从黄绶，归欤任白头。风尘与霄汉，瞻望日悠悠。
　　◎卷.50【留上李右相（一作奉赠李右相林甫）】高適
　　风俗登淳古，君臣挹大庭。深沉谋九德，密勿契千龄。
　　独立调元气，清心豁窅冥。本枝连帝系，长策冠生灵。
　　傅说明殷道，萧何律汉刑。钧衡持国柄，柱石总朝经。
　　隐轸江山藻，氛氲鼎鼐铭。兴中皆白雪，身外即丹青。
　　江海呼穷鸟，诗书问聚萤。吹嘘成羽翼，提握动芳馨。
　　倚伏悲还笑，栖迟醉复醒。恩荣初就列，含育忝宵形。
　　有窃丘山惠，无时枕席宁。壮心瞻落景，生事感浮萍。
　　莫以才难用，终期善易听。未为门下客，徒谢少微星。
　　◎卷.51【同李员外贺哥舒大夫破九曲之作】高適
　　遥传副丞相，昨日破西蕃。作气群山动，扬军大旆翻。
　　奇兵邀转战，连孥绝归奔。泉喷诸戎血，风驱死虏魂。
　　头飞攒万戟，面缚聚辕门。鬼哭黄埃暮，天愁白日昏。
　　石城与岩险，铁骑皆云屯。长策一言决，高踪百代存。
　　威棱慑沙漠，忠义感乾坤。老将黯无色，儒生安敢论。
　　解围凭庙算，止杀报君恩。唯有关河渺，苍茫空树墩。
　　◎卷.52【信安王幕府诗】高適
　　云纪轩皇代，星高太白年。庙堂咨上策，幕府制中权。
　　盘石藩维固，升坛礼乐先。国章荣印绶，公服贵貂蝉。
　　乐善旌深德，输忠格上玄。剪桐光宠锡，题剑美贞坚。
　　圣祚雄图广，师贞武德虔。雷霆七校发，旌旆五营连。
　　华省征群乂，霜台举二贤。岂伊公望远，曾是茂才迁。
　　并秉韬钤术，兼该翰墨筵。帝思麟阁像，臣献柏梁篇。
　　振玉登辽甸，摐金历蓟壖。度河飞羽檄，横海泛楼船。
　　北伐声逾迈，东征务以专。讲戎喧涿野，料敌静居延。
　　军势持三略，兵戎自九天。朝瞻授钺去，时听偃戈旋。
　　大漠风沙里，长城雨雪边。云端临碣石，波际隐朝鲜。
　　夜壁冲高斗，寒空驻彩旃。倚弓玄兔月，饮马白狼川。
　　庶物随交泰，苍生解倒悬。四郊增气象，万里绝风烟。
　　关塞鸿勋著，京华甲第全。落梅横吹后，春色凯歌前。
　　直道常兼济，微才独弃捐。曳裾诚已矣，投笔尚凄然。
　　作赋同元淑，能诗匪仲宣。云霄不可望，空欲仰神仙。
　　◎卷.53【东平旅游，奉赠薛太守二十四韵】高適
　　颂美驰千古，钦贤仰大猷。晋公标逸气，汾水注长流。
　　神与公忠节，天生将相俦。青云本自负，赤县独推尤。
　　御史风逾劲，郎官草屡修。鹓鸾粉署起，鹰隼柏台秋。
　　出入交三事，飞鸣揖五侯。军书陈上策，廷议借前筹。
　　肃肃趋朝列，雍雍引帝求。一麾俄出守，千里再分忧。
　　不改任棠水，仍传晏子裘。歌谣随举扇，旌旆逐鸣驺。
　　郡国长河绕，川原大野幽。地连尧泰岳，山向禹青州。
　　汶上春帆渡，秦亭晚日愁。遗墟当少昊，悬象逼奎娄。
　　即此逢清鉴，终然喜暗投。叨承解榻礼，更得问缣游。
　　高兴陪登陟，嘉言忝献酬。观棋知战胜，探象会冥搜。
　　眺听情何限，冲融惠勿休。只应齐语默，宁肯问沉浮。
　　然诺长怀季，栖遑辄累丘。平生感知己，方寸岂悠悠。
　　◎卷.54【真定即事，奉赠韦使君二十八韵】高適
　　飘泊怀书客，迟回此路隅。问津惊弃置，投刺忽踟蹰。
　　方伯恩弥重，苍生咏已苏。郡称廉叔度，朝议管夷吾。
　　乃继三台侧，仍将四岳俱。江山澄气象，崖谷倚冰壶。
　　诏宠金门策，官荣叶县凫。擢才登粉署，飞步蹑云衢。
　　起草征调墨，焚香即宴娱。光华扬盛矣，霄汉在兹乎。
　　隐轸推公望，逶迤协帝俞。轩车辞魏阙，旌节副幽都。
　　始佩仙郎印，俄兼太守符。尤多蜀郡理，更得颍川谟。
　　城邑推雄镇，山川列简图。旧燕当绝漠，全赵对平芜。
　　旷野何弥漫，长亭复郁纡。始泉遗俗近，活水战场无。
　　月换思乡陌，星回记斗枢。岁容归万象，和气发鸿炉。
　　沦落而谁遇，栖遑有是夫。不才羞拥肿，干禄谢侏儒。
　　契阔惭行迈，羁离忆友于。田园同季子，储蓄异陶朱。
　　方欲呈高义，吹嘘揖大巫。永怀吐肝胆，犹惮阻荣枯。
　　解榻情何限，忘言道未殊。从来贵缝掖，应是念穷途。
　　◎卷.55【和窦侍御登凉州七级浮图之作】高適
　　化塔屹中起，孤高宜上跻。铁冠雄赏眺，金界宠招携。
　　空色在轩户，边声连鼓鼙。天寒万里北，地豁九州西。
　　清兴揖才彦，峻风和端倪。始知阳春后，具物皆筌蹄。
　　◎卷.56【酬河南节度使贺兰大夫见赠之作】高適
　　高阁凭栏槛，中军倚旆旌。感时常激切，于己即忘情。
　　河华屯妖气，伊瀍有战声。愧无戡难策，多谢出师名。
　　秉钺知恩重，临戎觉命轻。股肱瞻列岳，唇齿赖长城。
　　隐隐摧锋势，光光弄印荣。鲁连真义士，陆逊岂书生。
　　直道宁殊智，先鞭忽抗行。楚云随去马，淮月尚连营。
　　抚剑堪投分，悲歌益不平。从来重然诺，况值欲横行。
　　◎卷.57【奉酬睢阳路太守见赠之作】高適
　　盛才膺命代，高价动良时。帝简登藩翰，人和发咏思。
　　神仙去华省，鹓鹭忆丹墀。清净能无事，优游即赋诗。
　　江山纷想像，云物共萎蕤。逸气刘公幹，玄言向子期。
　　多惭汲引速，翻愧激昂迟。相马知何限，登龙反自疑。
　　风尘吏道迫，行迈旅心悲。拙疾徒为尔，穷愁欲问谁。
　　秋庭一片叶，朝镜数茎丝。州县甘无取，丘园悔莫追。
　　琼瑶生箧笥，光景借茅茨。他日青霄里，犹应访所知。
　　◎卷.58【奉酬睢阳李太守】高適
　　公族称王佐，朝经允帝求。本枝疆我李，盘石冠诸刘。
　　礼乐光辉盛，山河气象幽。系高周柱史，名重晋阳秋。
　　华省膺推择，青云宠宴游。握兰多具美，前席有嘉谋。
　　赋得黄金赐，言皆白璧酬。著鞭驱驷马，操刃解全牛。
　　出镇兼方伯，承家复列侯。朝瞻孔北海，时用杜荆州。
　　广固才登陟，毗陵忽阻修。三台冀入梦，四岳尚分忧。
　　郡邑连京口，山川望石头。海门当建节，江路引鸣驺。
　　俗见中兴理，人逢至道休。先移白额横，更息赭衣偷。
　　梁国歌来晚，徐方怨不留。岂伊齐政术，将以变浇浮。
　　讼简知能吏，刑宽察要囚。坐堂风偃草，行县雨随輈。
　　地是蒙庄宅，城遗阏伯丘。孝王馀井径，微子故田畴。
　　冬至招摇转，天寒螮蝀收。猿岩飞雨雪，兔苑落梧楸。
　　列戟霜侵户，褰帏月在钩。好贤常解榻，乘兴每登楼。
　　逸足横千里，高谈注九流。诗题青玉案，衣赠黑貂裘。
　　穷巷轩车静，闲斋耳目愁。未能方管乐，翻欲慕巢由。
　　讲德良难敌，观风岂易俦。寸心仍有适，江海一扁舟。
　　◎卷.59【送柴司户充刘卿判官之岭外】高適
　　岭外资雄镇，朝端宠节旄。月卿临幕府，星使出词曹。
　　海对羊城阔，山连象郡高。风霜驱瘴疠，忠信涉波涛。
　　别恨随流水，交情脱宝刀。有才无不适，行矣莫徒劳。
　　◎卷.60【送蔡少府赴登州推事】高適
　　胶东连即墨，莱水入沧溟。国小常多事，人讹屡抵刑。
　　公才征郡邑，诏使出郊坰。标格谁当犯，风谣信可听。
　　峥嵘大岘口，逦迤汶阳亭。地迥云偏白，天秋山更青。
　　祖筵方卜昼，王事急侵星。劝尔将为德，斯言盖有听。
　　◎卷.61【秦中送李九赴越】高適
　　携手望千里，于今将十年。如何每离别，心事复迍邅。
　　适越虽有以，出关终耿然。愁霖不可向，长路或难前。
　　吴会独行客，山阴秋夜船。谢家征故事，禹穴访遗编。
　　镜水君所忆，莼羹余旧便。归来莫忘此，兼示济江篇。
　　◎卷.62【饯宋八充彭中丞判官之岭南】高適
　　睹君济时略，使我气填膺。长策竟不用，高才徒见称。
　　一朝知己达，累日诏书征。羽翮忽然就，风飙谁敢凌。
　　举鞭趋岭峤，屈指冒炎蒸。北雁送驰驿，南人思饮冰。
　　彼邦本倔强，习俗多骄矜。翠羽干平法，黄金挠直绳。
　　若将除害马，慎勿信苍蝇。魑魅宁无患，忠贞适有凭。
　　猿啼山不断，鸢跕路难登。海岸出交趾，江城连始兴。
　　绣衣当节制，幕府盛威棱。勿惮九嶷险，须令百越澄。
　　立谈多感激，行李即严凝。离别胡为者，云霄迟尔升。
　　◎卷.63【陪窦侍御泛灵云池】高適
　　白露时先降，清川思不穷。江湖仍塞上，舟楫在军中。
　　舞换临津树，歌饶向迥风。夕阳连积水，边色满秋空。
　　乘兴宜投辖，邀欢莫避骢。谁怜持弱羽，犹欲伴鹓鸿。
　　◎卷.64【陪窦侍御灵云南亭宴，诗得雷字】高適
　　人幽宜眺听，目极喜亭台。风景知愁在，关山忆梦回。
　　只言殊语默，何意忝游陪。连唱波澜动，冥搜物象开。
　　新秋归远树，残雨拥轻雷。檐外长天尽，尊前独鸟来。
　　常吟塞下曲，多谢幕中才。河汉徒相望，嘉期安在哉。
　　◎卷.65【同熊少府题卢主簿茅斋（庐兼有人伦）】高適
　　虚院野情在，茅斋秋兴存。孝廉趋下位，才子出高门。
　　乃继幽人静，能令学者尊。江山归谢客，神鬼下刘根。
　　阶树时攀折，窗书任讨论。自堪成独往，何必武陵源。
　　◎卷.66【同朱五题卢使君义井】高適
　　高义唯良牧，深仁自下车。宁知凿井处，还是饮冰馀。
　　地即泉源久，人当汲引初。体清能鉴物，色洞每含虚。
　　上善滋来往，中和浃里闾。济时应未竭，怀惠复何如。
　　◎卷.67【同郭十题杨主簿新厅】高適
　　华馆曙沈沈，惟良正在今。用材兼柱石，闻物象高深。
　　更得芝兰地，兼营枳棘林。向风扃戟户，当署近棠阴。
　　勿改安卑节，聊闲理剧心。多君有知己，一和郢中吟。
　　◎卷.68【秋日作】高適
　　端居值秋节，此日更愁辛。寂寞无一事，蒿莱通四邻。
　　闭门生白发，回首忆青春。岁月不相待，交游随众人。
　　云霄何处托，愚直有谁亲。举酒聊自劝，穷通信尔身。
　　◎卷.69【辟阳城】高適
　　荒城在高岸，凌眺俯清淇。传道汉天子，而封审食其。
　　奸淫且不戮，茅土孰云宜。何得英雄主，返令儿女欺。
　　母仪良已失，臣节岂如斯。太息一朝事，乃令人所嗤。
　　◎卷.70【赴彭州山行之作】高適
　　峭壁连崆峒，攒峰叠翠微。鸟声堪驻马，林色可忘机。
　　怪石时侵径，轻萝乍拂衣。路长愁作客，年老更思归。
　　且悦岩峦胜，宁嗟意绪违。山行应未尽，谁与玩芳菲。
　　◎卷.71【咏史】高適
　　尚有绨袍赠，应怜范叔寒。不知天下士，犹作布衣看。
　　◎卷.72【送兵到蓟北】高適
　　积雪与天迥，屯军连塞愁。谁知此行迈，不为觅封侯。
　　◎卷.73【同群公题张处士菜园】高適
　　耕地桑柘间，地肥菜常熟。为问葵藿资，何如庙堂肉。
　　◎卷.74【逢谢偃】高適
　　红颜怆为别，白发始相逢。唯馀昔时泪，无复旧时容。
　　◎卷.75【田家春望】高適
　　出门何所见，春色满平芜。可叹无知己，高阳一酒徒。
　　◎卷.76【闲居】高適
　　柳色惊心事，春风厌索居。方知一杯酒，犹胜百家书。
　　◎卷.77【封丘作】高適
　　州县才难适，云山道欲穷。揣摩惭黠吏，栖隐谢愚公。
　　◎卷.78【九曲词三首】高適
　　许国从来彻庙堂，连年不为在疆场。
　　将军天上封侯印，御史台上异姓王。
　　万骑争歌杨柳春，千场对舞绣骐驎。
　　到处尽逢欢洽事，相看总是太平人。
　　铁骑横行铁岭头，西看逻逤取封侯。
　　青海只今将饮马，黄河不用更防秋。
　　◎卷.79【营州歌】高適
　　营州少年厌原野，狐裘蒙茸猎城下。
　　虏酒千钟不醉人，胡儿十岁能骑马。
　　◎卷.80【玉真公主歌】高適
　　常言龙德本天仙，谁谓仙人每学仙。
　　更道玄元指李日，多于王母种桃年。
　　仙宫仙府有真仙，天宝天仙秘莫传。
　　为问轩皇三百岁，何如大道一千年。
　　◎卷.81【和王七玉门关听吹笛（一作塞上闻笛）】高適
　　胡人吹笛戍楼间，楼上萧条海月闲。
　　借问落梅凡几曲，从风一夜满关山。
　　◎卷.82【别董大二首】高適
　　十里黄云白日曛，北风吹雁雪纷纷。
　　莫愁前路无知己，天下谁人不识君。
　　六翮飘飖私自怜，一离京洛十馀年。
　　丈夫贫践应未足，今日相逢无酒钱。
　　◎卷.83【送桂阳孝廉】高適
　　桂阳年少西入秦，数经甲科犹白身。
　　即今江海一归客，他日云霄万里人。
　　◎卷.84【送李少府，时在客舍作】高適
　　相逢旅馆意多违，暮雪初晴候雁飞。
　　主人酒尽君未醉，薄暮途遥归不归。
　　◎卷.85【听张立本女吟】高適
　　危冠广袖楚宫妆，独步闲庭逐夜凉。
　　自把玉钗敲砌竹，清歌一曲月如霜。
　　◎卷.86【初至封丘作】高適
　　可怜薄暮宦游子，独卧虚斋思无已。
　　去家百里不得归，到官数日秋风起。
　　◎卷.87【除夜作】高適
　　旅馆寒灯独不眠，客心何事转凄然。
　　故乡今夜思千里，愁鬓明朝又一年。


第二百一十五卷
　　◎卷.1【剑池】李岘
　　阖闾葬日劳人力，嬴政穿来役鬼功。
　　澄碧尚疑神物在，等闲雷雨起潭中。
　　◎卷.2【张公洞】李栖筠
　　一径深窈窕，上升翠微中。忽然灵洞前，日月开仙宫。
　　道士十二人，往还驭清风。焚香入深洞，巨石如虚空。
　　夙夜备蘋藻，诏书祠张公。五云何裴回，玄鹤下苍穹。
　　我本道门子，愿言出尘笼。扫除方寸间，几与神灵通。
　　宿昔勤梦想，契之在深衷。迟回将不还，章绶系我躬。
　　稽首谢真侣，辞满归崆峒。
　　◎卷.3【投宋大夫】李栖筠
　　十处投人九处违，家乡万里又空归。
　　严霜昨夜侵人骨，谁念高堂未授衣。
　　◎卷.4【宝林寺作】徐浩
　　兹山昔飞来，远自琅琊台。孤岫龟形在，深泉鳗井开。
　　越王屡登陟，何相传词才。塔庙崇其巅，规模称壮哉。
　　禅堂清溽润，高阁无恢炱。照耀珠吐月，铿轰钟隐雷。
　　揆余久缨弁，末路遭邅回。一弃沧海曲，六年稽岭隈。
　　逝川惜东驶，驰景怜西颓。腰带愁疾减，容颜衰悴催。
　　赖居兹寺中，法士多瑰能。洗心听经论，礼足蠲凶灾。
　　永愿依胜侣，清江乘度杯。
　　◎卷.5【谒禹庙】徐浩
　　亩浍敷四海，川源涤九州。既膺九命锡，乃建洪范畴。
　　鼎革固天启，运兴匪人谋。肇开宅土业，永庇昏垫忧。
　　山足灵庙在，门前清镜流。象筵陈玉帛，容卫俨戈矛。
　　探穴图书朽，卑宫堂殿修。梅梁今不坏，松祏古仍留。
　　负责故乡近，朅来申俎羞。为鱼知造化，叹凤仰徽猷。
　　不复闻夏乐，唯馀奏楚幽。婆娑非舞羽，镗鞳异鸣球。
　　盛德吾无间，高功谁与俦。灾淫破凶慝，祚圣拥神休。
　　出谷莺初语，空山猿独愁。春晖生草树，柳色暖汀州。
　　恩贷题舆重，荣殊衣锦游。宦情同械系，生理任桴浮。
　　地极临沧海，天遥过斗牛。精诚如可谅，他日寄冥搜。
　　◎卷.6【自悼】薛令之
　　朝日上团团，照见先生盘。盘中何所有，苜蓿长阑干。
　　饭涩匙难绾，羹稀箸易宽。只可谋朝夕，何由保岁寒。
　　◎卷.7【灵岩寺】薛令之
　　草堂栖在灵山谷，勤苦诗书向灯烛。
　　柴门半掩寂无人，惟有白云相伴宿。
　　◎卷.8【湘夫人】邹绍先
　　枫叶下秋渚，二妃愁渡湘。疑山空杳蔼，何处望君王。
　　日落水云里，悠悠心自伤。
　　◎卷.9【寄妻父刘长卿（一作严维诗，题作发桐庐寄刘员外）】李穆
　　处处云山无尽时，桐庐南望转参差。
　　舟人莫道新安近，欲上潺湲行自迟。
　　◎卷.10【短歌行】冯著
　　寂寞草中兰，亭亭山上松。贞芳日有分，生长耐相容。
　　结根各得地，幸沾雨露功。参辰无停泊，且顾一西东。
　　君但开怀抱，猜恨莫匆匆。
　　◎卷.11【洛阳道】冯著
　　洛阳宫中花柳春，洛阳道上无行人。皮裘毡帐不相识，
　　万户千门闭春色。春色深，春色深，君王一去何时寻。
　　春雨洒，春雨洒，周南一望堪泪下。蓬莱殿中寝胡人，
　　鳷鹊楼前放胡马。闻君欲行西入秦，君行不用过天津。
　　天津桥上多胡尘，洛阳道上愁杀人。
　　◎卷.12【行路难】冯著
　　男儿轗轲徒搔首，入市脱衣且沽酒。行路难，
　　权门慎勿干，平人争路相摧残。春秋四气更回换，
　　人事何须再三叹。君不见雀为鸽，鹰为鸠，
　　东海成田谷为岸。负薪客，归去来。龟反顾，鹤裴回，
　　黄河岸上起尘埃。相逢未相识，何用强相猜。行路难，
　　故山应不改，茅舍汉中在。白酒杯中聊一歌，
　　苍蝇苍蝇奈尔何。
　　◎卷.13【燕衔泥】冯著
　　双燕碌碌飞入屋，屋中老人喜燕归，裴回绕我床头飞。
　　去年为尔逐黄雀，雨多屋漏泥土落。尔莫厌老翁茅屋低，
　　梁头作窠梁下栖。尔不见东家黄鷇鸣啧啧，
　　蛇盘瓦沟鼠穿壁。豪家大屋尔莫居，骄儿少妇采尔雏。
　　井旁写水泥自足，衔泥上屋随尔欲。
　　◎卷.14【同孟浩然宴赋（一作题壁歌）】王迥
　　屈宋英声今止已，江山继嗣多才子。作者于今尽相似，
　　聚宴王家其乐矣。共赋新诗发宫徵，书于屋壁彰厥美。
　　◎卷.15【尚书都堂瓦松】李晔2
　　华省秘仙踪，高堂露瓦松。叶因春后长，花为雨来浓。
　　影混鸳鸯色，光含翡翠容。天然斯所寄，地势太无从。
　　接栋临双阙，连甍近九重。宁知深涧底，霜雪岁兼封。
　　◎卷.16【省试七月流火】敬括
　　前庭一叶下，言念忽悲秋。变节金初至，分寒火正流。
　　气含凉夜早，光拂夏云收。助月微明散，沿河丽景浮。
　　礼标时令爽，诗兴国风幽。自此观邦正，深知王业休。


第二百一十六卷
　　◎卷.1【奉赠韦左丞丈二十二韵】杜甫
　　纨袴不饿死，儒冠多误身。丈人试静听，贱子请具陈。
　　甫昔少年日，早充观国宾。读书破万卷，下笔如有神。
　　赋料扬雄敌，诗看子建亲。李邕求识面，王翰愿卜邻。
　　自谓颇挺出，立登要路津。致君尧舜上，再使风俗淳。
　　此意竟萧条，行歌非隐沦。骑驴三十载，旅食京华春。
　　朝扣富儿门，暮随肥马尘。残杯与冷炙，到处潜悲辛。
　　主上顷见征，欻然欲求伸。青冥却垂翅，蹭蹬无纵鳞。
　　甚愧丈人厚，甚知丈人真。每于百僚上，猥诵佳句新。
　　窃效贡公喜，难甘原宪贫。焉能心怏怏，只是走踆踆。
　　今欲东入海，即将西去秦。尚怜终南山，回首清渭滨。
　　常拟报一饭，况怀辞大臣。白鸥没浩荡，万里谁能驯。
　　◎卷.2【送高三十五书记】杜甫
　　崆峒小麦熟，且愿休王师。请公问主将，焉用穷荒为。
　　饥鹰未饱肉，侧翅随人飞。高生跨鞍马，有似幽并儿。
　　脱身簿尉中，始与捶楚辞。借问今何官，触热向武威。
　　答云一书记，所愧国士知。人实不易知，更须慎其仪。
　　十年出幕府，自可持旌麾。此行既特达，足以慰所思。
　　男儿功名遂，亦在老大时。常恨结欢浅，各在天一涯。
　　又如参与商，惨惨中肠悲。惊风吹鸿鹄，不得相追随。
　　黄尘翳沙漠，念子何当归。边城有馀力，早寄从军诗。
　　◎卷.3【赠李白】杜甫
　　二年客东都，所历厌机巧。野人对膻腥，蔬食常不饱。
　　岂无青精饭，使我颜色好。苦乏大药资，山林迹如扫。
　　李侯金闺彦，脱身事幽讨。亦有梁宋游，方期拾瑶草。
　　◎卷.4【游龙门奉先寺（龙门即伊阙一名阙口在河南府北四十里）】杜甫
　　已从招提游，更宿招提境。阴壑生虚籁，月林散清影。
　　天阙象纬逼，云卧衣裳冷。欲觉闻晨钟，令人发深省。
　　◎卷.5【望岳】杜甫
　　岱宗夫如何，齐鲁青未了。造化钟神秀，阴阳割昏晓。
　　荡胸生曾云，决眦入归鸟。会当凌绝顶，一览众山小。
　　◎卷.6【陪李北海宴历下亭】杜甫
　　东藩驻皂盖，北渚凌青荷。海内此亭古，济南名士多。
　　云山已发兴，玉佩仍当歌。修竹不受暑，交流空涌波。
　　蕴真惬所遇，落日将如何。贵贱俱物役，从公难重过。
　　◎卷.7【同李太守登历下古城员外新亭，亭对鹊湖】杜甫
　　新亭结构罢，隐见清湖阴。迹籍台观旧，气溟海岳深。
　　圆荷想自昔，遗堞感至今。芳宴此时具，哀丝千古心。
　　主称寿尊客，筵秩宴北林。不阻蓬荜兴，得兼梁甫吟。
　　◎卷.8【玄都坛歌，寄元逸人】杜甫
　　故人昔隐东蒙峰，已佩含景苍精龙。故人今居子午谷，
　　独在阴崖结茅屋。屋前太古玄都坛，青石漠漠常风寒。
　　子规夜啼山竹裂，王母昼下云旗翻。知君此计成长往，
　　芝草琅玕日应长。铁锁高垂不可攀，致身福地何萧爽。
　　◎卷.9【今夕行（自齐赵西归至咸阳作）】杜甫
　　今夕何夕岁云徂，更长烛明不可孤。咸阳客舍一事无，
　　相与博塞为欢娱。冯陵大叫呼五白，袒跣不肯成枭卢。
　　英雄有时亦如此，邂逅岂即非良图。
　　君莫笑刘毅从来布衣愿，家无儋石输百万。
　　◎卷.10【贫交行】杜甫
　　翻手作云覆手雨，纷纷轻薄何须数。君不见管鲍贫时交，
　　此道今人弃如土。
　　◎卷.11【兵车行】杜甫
　　车辚辚，马萧萧，行人弓箭各在腰。耶娘妻子走相送，
　　尘埃不见咸阳桥。牵衣顿足阑道哭，哭声直上干云霄。
　　道傍过者问行人，行人但云点行频。或从十五北防河，
　　便至四十西营田。去时里正与裹头，归来头白还戍边。
　　边亭流血成海水，武皇开边意未已。
　　君不闻汉家山东二百州，千村万落生荆杞。
　　纵有健妇把锄犁，禾生陇亩无东西。况复秦兵耐苦战，
　　被驱不异犬与鸡。长者虽有问，役夫敢申恨。
　　且如今年冬，未休关西卒。县官急索租，租税从何出。
　　信知生男恶，反是生女好。生女犹是嫁比邻，
　　生男埋没随百草。君不见青海头，古来白骨无人收。
　　新鬼烦冤旧鬼哭，天阴雨湿声啾啾。
　　◎卷.12【高都护骢马行（高仙芝开元末为安西副都护）】杜甫
　　安西都护胡青骢，声价欻然来向东。此马临阵久无敌，
　　与人一心成大功。功成惠养随所致，飘飘远自流沙至。
　　雄姿未受伏枥恩，猛气犹思战场利。腕促蹄高如踣铁，
　　交河几蹴曾冰裂。五花散作云满身，万里方看汗流血。
　　长安壮儿不敢骑，走过掣电倾城知。青丝络头为君老，
　　何由却出横门道。
　　◎卷.13【天育骠骑歌（天育，厩名，未详所出）】杜甫
　　吾闻天子之马走千里，今之画图无乃是。
　　是何意态雄且杰，骏尾萧梢朔风起。毛为绿缥两耳黄，
　　眼有紫焰双瞳方。矫矫龙性合变化，卓立天骨森开张。
　　伊昔太仆张景顺，监牧攻驹阅清峻。遂令大奴守天育，
　　别养骥子怜神俊。当时四十万匹马，张公叹其材尽下。
　　故独写真传世人，见之座右久更新。年多物化空形影，
　　呜呼健步无由骋。如今岂无騕褭与骅骝，
　　时无王良伯乐死即休。
　　◎卷.14【白丝行】杜甫
　　缫丝须长不须白，越罗蜀锦金粟尺。象床玉手乱殷红，
　　万草千花动凝碧。已悲素质随时染，裂下鸣机色相射。
　　美人细意熨帖平，裁缝灭尽针线迹。春天衣著为君舞，
　　蛱蝶飞来黄鹂语。落絮游丝亦有情，随风照日宜轻举。
　　香汗轻尘污颜色，开新合故置何许。君不见才士汲引难，
　　恐惧弃捐忍羁旅。
　　◎卷.15【秋雨叹三首】杜甫
　　雨中百草秋烂死，阶下决明颜色鲜。著叶满枝翠羽盖，
　　开花无数黄金钱。凉风萧萧吹汝急，恐汝后时难独立。
　　堂上书生空白头，临风三嗅馨香泣。
　　阑风长雨秋纷纷，四海八荒同一云。去马来牛不复辨，
　　浊泾清渭何当分。禾头生耳黍穗黑，农夫田妇无消息。
　　城中斗米换衾裯，相许宁论两相直。
　　长安布衣谁比数，反锁衡门守环堵。老夫不出长蓬蒿，
　　稚子无忧走风雨。雨声飕飕催早寒，胡雁翅湿高飞难。
　　秋来未曾见白日，泥污后土何时干。
　　◎卷.16【叹庭前甘菊花】杜甫
　　檐前甘菊移时晚，青蕊重阳不堪摘。明日萧条醉尽醒，
　　残花烂熳开何益。篱边野外多众芳，采撷细琐升中堂。
　　念兹空长大枝叶，结根失所缠风霜。
　　◎卷.17【醉时歌（赠广文馆博士郑虔）】杜甫
　　诸公衮衮登台省，广文先生官独冷。甲第纷纷厌粱肉，
　　广文先生饭不足。先生有道出羲皇，先生有才过屈宋。
　　德尊一代常轗轲，名垂万古知何用。杜陵野客人更嗤，
　　被褐短窄鬓如丝。日籴太仓五升米，时赴郑老同襟期。
　　得钱即相觅，沽酒不复疑。忘形到尔汝，痛饮真吾师。
　　清夜沈沈动春酌，灯前细雨檐花落。但觉高歌有鬼神，
　　焉知饿死填沟壑。相如逸才亲涤器，子云识字终投阁。
　　先生早赋归去来，石田茅屋荒苍苔。儒术于我何有哉，
　　孔丘盗跖俱尘埃。不须闻此意惨怆，生前相遇且衔杯。
　　◎卷.18【醉歌行】杜甫
　　陆机二十作文赋，汝更小年能缀文。总角草书又神速，
　　世上儿子徒纷纷。骅骝作驹已汗血，鸷鸟举翮连青云。
　　词源倒流三峡水，笔阵独扫千人军。只今年才十六七，
　　射策君门期第一。旧穿杨叶真自知，暂蹶霜蹄未为失。
　　偶然擢秀非难取，会是排风有毛质。汝身已见唾成珠，
　　汝伯何由发如漆。春光澹沱秦东亭，渚蒲牙白水荇青。
　　风吹客衣日杲杲，树搅离思花冥冥。酒尽沙头双玉瓶，
　　众宾皆醉我独醒。乃知贫贱别更苦，吞声踯躅涕泪零。
　　◎卷.19【赠卫八处士】杜甫
　　人生不相见，动如参与商。今夕复何夕，共此灯烛光。
　　少壮能几时，鬓发各已苍。访旧半为鬼，惊呼热中肠。
　　焉知二十载，重上君子堂。昔别君未婚，儿女忽成行。
　　怡然敬父执，问我来何方。问答乃未已，儿女罗酒浆。
　　夜雨翦春韭，新炊间黄粱。主称会面难，一举累十觞。
　　十觞亦不醉，感子故意长。明日隔山岳，世事两茫茫。
　　◎卷.20【苦雨奉寄陇西公兼呈王征士】杜甫
　　今秋乃淫雨，仲月来寒风。群木水光下，万象云气中。
　　所思碍行潦，九里信不通。悄悄素浐路，迢迢天汉东。
　　愿腾六尺马，背若孤征鸿。划见公子面，超然欢笑同。
　　奋飞既胡越，局促伤樊笼。一饭四五起，凭轩心力穷。
　　嘉蔬没混浊，时菊碎榛丛。鹰隼亦屈猛，乌鸢何所蒙。
　　式瞻北邻居，取适南巷翁。挂席钓川涨，焉知清兴终。
　　◎卷.21【同诸公登慈恩寺塔】杜甫
　　高标跨苍天，烈风无时休。自非旷士怀，登兹翻百忧。
　　方知象教力，足可追冥搜。仰穿龙蛇窟，始出枝撑幽。
　　七星在北户，河汉声西流。羲和鞭白日，少昊行清秋。
　　秦山忽破碎，泾渭不可求。俯视但一气，焉能辨皇州。
　　回首叫虞舜，苍梧云正愁。惜哉瑶池饮，日晏昆仑丘。
　　黄鹄去不息，哀鸣何所投。君看随阳雁，各有稻粱谋。
　　◎卷.22【示从孙济（济字应物，官给事中、京兆尹）】杜甫
　　平明跨驴出，未知适谁门。权门多噂eR，且复寻诸孙。
　　诸孙贫无事，宅舍如荒村。堂前自生竹，堂后自生萱。
　　萱草秋已死，竹枝霜不蕃。淘米少汲水，汲多井水浑。
　　刈葵莫放手，放手伤葵根。阿翁懒惰久，觉儿行步奔。
　　所来为宗族，亦不为盘飧。小人利口实，薄俗难可论。
　　勿受外嫌猜，同姓古所敦。
　　◎卷.23【九日寄岑参（参，南阳人）】杜甫
　　出门复入门，两脚但如旧。所向泥活活，思君令人瘦。
　　沉吟坐西轩，饮食错昏昼。寸步曲江头，难为一相就。
　　吁嗟呼苍生，稼穑不可救。安得诛云师，畴能补天漏。
　　大明韬日月，旷野号禽兽。君子强逶迤，小人困驰骤。
　　维南有崇山，恐与川浸溜。是节东篱菊，纷披为谁秀。
　　岑生多新诗，性亦嗜醇酎。采采黄金花，何由满衣袖。
　　◎卷.24【送孔巢父谢病归游江东，兼呈李白】杜甫
　　巢父掉头不肯住，东将入海随烟雾。诗卷长留天地间，
　　钓竿欲拂珊瑚树。深山大泽龙蛇远，春寒野阴风景暮。
　　蓬莱织女回云车，指点虚无是征路。自是君身有仙骨，
　　世人那得知其故。惜君只欲苦死留，富贵何如草头露。
　　蔡侯静者意有馀，清夜置酒临前除。罢琴惆怅月照席，
　　几岁寄我空中书。南寻禹穴见李白，道甫问信今何如。
　　◎卷.25【饮中八仙歌】杜甫
　　知章骑马似乘船，眼花落井水底眠。汝阳三斗始朝天，
　　道逢麹车口流涎，恨不移封向酒泉。左相日兴费万钱，
　　饮如长鲸吸百川，衔杯乐圣称世贤。宗之潇洒美少年，
　　举觞白眼望青天，皎如玉树临风前。苏晋长斋绣佛前，
　　醉中往往爱逃禅。李白一斗诗百篇，长安市上酒家眠。
　　天子呼来不上船，自称臣是酒中仙。张旭三杯草圣传，
　　脱帽露顶王公前，挥毫落纸如云烟。焦遂五斗方卓然，
　　高谈雄辨惊四筵。
　　◎卷.26【曲江三章，章五句】杜甫
　　曲江萧条秋气高，菱荷枯折随风涛，游子空嗟垂二毛。
　　白石素沙亦相荡，哀鸿独叫求其曹。
　　即事非今亦非古，长歌激越梢林莽，比屋豪华固难数。
　　吾人甘作心似灰，弟侄何伤泪如雨。
　　自断此生休问天，杜曲幸有桑麻田，故将移住南山边。
　　短衣匹马随李广，看射猛虎终残年。
　　◎卷.27【丽人行】杜甫
　　三月三日天气新，长安水边多丽人。态浓意远淑且真，
　　肌理细腻骨肉匀。绣罗衣裳照暮春，蹙金孔雀银麒麟。
　　头上何所有，翠微zc叶垂鬓唇。背后何所见，
　　珠压腰衱稳称身。就中云幕椒房亲，赐名大国虢与秦。
　　紫驼之峰出翠釜，水精之盘行素鳞。犀箸厌饫久未下，
　　銮刀缕切空纷纶。黄门飞鞚不动尘，御厨络绎送八珍。
　　箫鼓哀吟感鬼神，宾从杂遝实要津。后来鞍马何逡巡，
　　当轩下马入锦茵。杨花雪落覆白蘋，青鸟飞去衔红巾。
　　炙手可热势绝伦，慎莫近前丞相嗔。
　　◎卷.17【乐游园歌】杜甫
　　乐游古园崒森爽，烟绵碧草萋萋长。公子华筵势最高，
　　秦川对酒平如掌。长生木瓢示真率，更调鞍马狂欢赏。
　　青春波浪芙蓉园，白日雷霆夹城仗。阊阖晴开昳荡荡，
　　曲江翠幕排银榜。拂水低徊舞袖翻，缘云清切歌声上。
　　却忆年年人醉时，只今未醉已先悲。数茎白发那抛得，
　　百罚深杯亦不辞。圣朝亦知贱士丑，一物自荷皇天慈。
　　此身饮罢无归处，独立苍茫自咏诗。
　　◎卷.18【渼陂行（陂在鄠县西五里，周一十四里）】杜甫
　　岑参兄弟皆好奇，携我远来游渼陂。天地黤惨忽异色，
　　波涛万顷堆琉璃。琉璃汗漫泛舟入，事殊兴极忧思集。
　　鼍作鲸吞不复知，恶风白浪何嗟及。主人锦帆相为开，
　　舟子喜甚无氛埃。凫鹥散乱棹讴发，丝管啁啾空翠来。
　　沈竿续蔓深莫测，菱叶荷花静如拭。宛在中流渤澥清，
　　下归无极终南黑。半陂已南纯浸山，动影袅窕冲融间。
　　船舷暝戛云际寺，水面月出蓝田关。此时骊龙亦吐珠，
　　冯夷击鼓群龙趋。湘妃汉女出歌舞，金支翠旗光有无。
　　咫尺但愁雷雨至，苍茫不晓神灵意。少壮几时奈老何，
　　向来哀乐何其多。
　　◎卷.19【渼陂西南台】杜甫
　　高台面苍陂，六月风日冷。蒹葭离披去，天水相与永。
　　怀新目似击，接要心已领。仿像识鲛人，空蒙辨鱼艇。
　　错磨终南翠，颠倒白阁影。崷崒增光辉，乘陵惜俄顷。
　　劳生愧严郑，外物慕张邴。世复轻骅骝，吾甘杂蛙黾。
　　知归俗可忽，取适事莫并。身退岂待官，老来苦便静。
　　况资菱芡足，庶结茅茨迥。从此具扁舟，弥年逐清景。
　　◎卷.20【戏简郑广文虔，兼呈苏司业源明】杜甫
　　广文到官舍，系马堂阶下。醉则骑马归，颇遭官长骂。
　　才名四十年，坐客寒无毡。赖有苏司业，时时与酒钱。
　　◎卷.21【夏日李公见访】杜甫
　　远林暑气薄，公子过我游。贫居类村坞，僻近城南楼。
　　旁舍颇淳朴，所愿亦易求。隔屋唤西家，借问有酒不。
　　墙头过浊醪，展席俯长流。清风左右至，客意已惊秋。
　　巢多众鸟斗，叶密鸣蝉稠。苦道此物聒，孰谓吾庐幽。
　　水花晚色静，庶足充淹留。预恐尊中尽，更起为君谋。
　　◎卷.22【奉同郭给事汤东灵湫作（骊山温汤之东有龙湫）】杜甫
　　东山气鸿濛，宫殿居上头。君来必十月，树羽临九州。
　　阴火煮玉泉，喷薄涨岩幽。有时浴赤日，光抱空中楼。
　　阆风入辙迹，旷原延冥搜。沸天万乘动，观水百丈湫。
　　幽灵斯可佳，王命官属休。初闻龙用壮，擘石摧林丘。
　　中夜窟宅改，移因风雨秋。倒悬瑶池影，屈注苍江流。
　　味如甘露浆，挥弄滑且柔。翠旗澹偃蹇，云车纷少留。
　　箫鼓荡四溟，异香泱漭浮。鲛人献微绡，曾祝沈豪牛。
　　百祥奔盛明，古先莫能俦。坡陀金虾蟆，出见盖有由。
　　至尊顾之笑，王母不肯收。复归虚无底，化作长黄虬。
　　飘飘青琐郎，文彩珊瑚钩。浩歌渌水曲，清绝听者愁。
　　◎卷.23【夜听许十损诵诗爱而有作】杜甫
　　许生五台宾，业白出石壁。余亦师粲可，身犹缚禅寂。
　　何阶子方便，谬引为匹敌。离索晚相逢，包蒙欣有击。
　　诵诗浑游衍，四座皆辟易。应手看捶钩，清心听鸣镝。
　　精微穿溟涬，飞动摧霹雳。陶谢不枝梧，风骚共推激。
　　紫燕自超诣，翠驳谁剪剔。君意人莫知，人间夜寥阒。
　　◎卷.24【桥陵诗三十韵，因呈县内诸官】杜甫
　　先帝昔晏驾，兹山朝百灵。崇冈拥象设，沃野开天庭。
　　即事壮重险，论功超五丁。坡陀因厚地，却略罗峻屏。
　　云阙虚冉冉，风松肃泠泠。石门霜露白，玉殿莓苔青。
　　宫女晚知曙，祠官朝见星。空梁簇画戟，阴井敲铜瓶。
　　中使日夜继，惟王心不宁。岂徒恤备享，尚谓求无形。
　　孝理敦国政，神凝推道经。瑞芝产庙柱，好鸟鸣岩扃。
　　高岳前嵂崒，洪河左滢濙。金城蓄峻址，沙苑交回汀。
　　永与奥区固，川原纷眇冥。居然赤县立，台榭争岧亭。
　　官属果称是，声华真可听。王刘美竹润，裴李春兰馨。
　　郑氏才振古，啖侯笔不停。遣辞必中律，利物常发硎。
　　绮绣相展转，琳琅愈青荧。侧闻鲁恭化，秉德崔瑗铭。
　　太史候凫影，王乔随鹤翎。朝仪限霄汉，容思回林坰。
　　轗轲辞下杜，飘飖陵浊泾。诸生旧短褐，旅泛一浮萍。
　　荒岁儿女瘦，暮途涕泗零。主人念老马，廨署容秋萤。
　　流寓理岂惬，穷愁醉未醒。何当摆俗累，浩荡乘沧溟。
　　◎卷.25【沙苑行】杜甫
　　君不见左辅白沙如白水，缭以周墙百馀里。
　　龙媒昔是渥洼生，汗血今称献于此。苑中騋牝三千匹，
　　丰草青青寒不死。食之豪健西域无，每岁攻驹冠边鄙。
　　王有虎臣司苑门，入门天厩皆云屯。骕骦一骨独当御，
　　春秋二时归至尊。至尊内外马盈亿，伏枥在坰空大存。
　　逸群绝足信殊杰，倜傥权奇难具论。累累塠阜藏奔突，
　　往往坡陀纵超越。角壮翻同麋鹿游，浮深簸荡鼋鼍窟。
　　泉出巨鱼长比人，丹砂作尾黄金鳞。岂知异物同精气，
　　虽未成龙亦有神。
　　◎卷.26【骢马行】杜甫
　　邓公马癖人共知，初得花骢大宛种。夙昔传闻思一见，
　　牵来左右神皆竦。雄姿逸态何崷崒，顾影骄嘶自矜宠。
　　隅目青荧夹镜悬，肉骏碨礌连钱动。朝来久试华轩下，
　　未觉千金满高价。赤汗微生白雪毛，银鞍却覆香罗帕。
　　卿家旧赐公取之，天厩真龙此其亚。昼洗须腾泾渭深，
　　朝趋可刷幽并夜。吾闻良骥老始成，此马数年人更惊。
　　岂有四蹄疾于鸟，不与八骏俱先鸣。时俗造次那得致，
　　云雾晦冥方降精。近闻下诏喧都邑，肯使骐驎地上行。
　　◎卷.27【去矣行】杜甫
　　君不见鞲上鹰，一饱则飞掣。焉能作堂上燕，
　　衔泥附炎热。野人旷荡无靦颜，岂可久在王侯间。
　　未试囊中餐玉法，明朝且入蓝田山。
　　◎卷.28【自京赴奉先县咏怀五百字】杜甫
　　杜陵有布衣，老大意转拙。许身一何愚，窃比稷与契。
　　居然成濩落，白首甘契阔。盖棺事则已，此志常觊豁。
　　穷年忧黎元，叹息肠内热。取笑同学翁，浩歌弥激烈。
　　非无江海志，萧洒送日月。生逢尧舜君，不忍便永诀。
　　当今廊庙具，构厦岂云缺。葵藿倾太阳，物性固莫夺。
　　顾惟蝼蚁辈，但自求其穴。胡为慕大鲸，辄拟偃溟渤。
　　以兹悟生理，独耻事干谒。兀兀遂至今，忍为尘埃没。
　　终愧巢与由，未能易其节。沈饮聊自适，放歌颇愁绝。
　　岁暮百草零，疾风高冈裂。天衢阴峥嵘，客子中夜发。
　　霜严衣带断，指直不得结。凌晨过骊山，御榻在嵽嵲。
　　蚩尤塞寒空，蹴蹋崖谷滑。瑶池气郁律，羽林相摩戛。
　　君臣留欢娱，乐动殷樛嶱。赐浴皆长缨，与宴非短褐。
　　彤庭所分帛，本自寒女出。鞭挞其夫家，聚敛贡城阙。
　　圣人筐篚恩，实欲邦国活。臣如忽至理，君岂弃此物。
　　多士盈朝廷，仁者宜战栗。况闻内金盘，尽在卫霍室。
　　中堂舞神仙，烟雾散玉质。暖客貂鼠裘，悲管逐清瑟。
　　劝客驼蹄羹，霜橙压香橘。朱门酒肉臭，路有冻死骨。
　　荣枯咫尺异，惆怅难再述。北辕就泾渭，官渡又改辙。
　　群冰从西下，极目高崒兀。疑是崆峒来，恐触天柱折。
　　河梁幸未坼，枝撑声窸窣。行旅相攀援，川广不可越。
　　老妻寄异县，十口隔风雪。谁能久不顾，庶往共饥渴。
　　入门闻号咷，幼子饥已卒。吾宁舍一哀，里巷亦呜咽。
　　所愧为人父，无食致夭折。岂知秋未登，贫窭有仓卒。
　　生常免租税，名不隶征伐。抚迹犹酸辛，平人固骚屑。
　　默思失业徒，因念远戍卒。忧端齐终南，澒洞不可掇。
　　◎卷.29【奉先刘少府新画山水障歌】杜甫
　　堂上不合生枫树，怪底江山起烟雾。闻君扫却赤县图，
　　乘兴遣画沧洲趣。画师亦无数，好手不可遇。
　　对此融心神。知君重毫素。岂但祁岳与郑虔，
　　笔迹远过杨契丹。得非悬圃裂，无乃潇湘翻。
　　悄然坐我天姥下，耳边已似闻清猿。反思前夜风雨急，
　　乃是蒲城鬼神入。元气淋漓障犹湿，真宰上诉天应泣。
　　野亭春还杂花远，渔翁暝蹋孤舟立。沧浪水深青溟阔，
　　欹岸侧岛秋毫末。不见湘妃鼓瑟时，至今斑竹临江活。
　　刘侯天机精，爱画入骨髓。自有两儿郎，挥洒亦莫比。
　　大儿聪明到，能添老树巅崖里。小儿心孔开。
　　貌得山僧及童子。若耶溪，云门寺。
　　吾独胡为在泥滓，青鞋布袜从此始。
　　◎卷.30【白水县崔少府十九翁高斋三十韵】杜甫
　　客从南县来，浩荡无与适。旅食白日长，况当朱炎赫。
　　高斋坐林杪，信宿游衍阒。清晨陪跻攀，傲睨俯峭壁。
　　崇冈相枕带，旷野怀咫尺。始知贤主人，赠此遣愁寂。
　　危阶根青冥，曾冰生淅沥。上有无心云，下有欲落石。
　　泉声闻复急，动静随所击。鸟呼藏其身，有似惧弹射。
　　吏隐道性情，兹焉其窟宅。白水见舅氏，诸翁乃仙伯。
　　杖藜长松阴，作尉穷谷僻。为我炊雕胡，逍遥展良觌。
　　坐久风颇愁，晚来山更碧。相对十丈蛟，欻翻盘涡坼。
　　何得空里雷，殷殷寻地脉。烟氛蔼崷崒，魍魉森惨戚。
　　昆仑崆峒颠，回首如不隔。前轩颓反照，巉绝华岳赤。
　　兵气涨林峦，川光杂锋镝。知是相公军，铁马云雾积。
　　玉觞淡无味，胡羯岂强敌。长歌激屋梁，泪下流衽席。
　　人生半哀乐，天地有顺逆。慨彼万国夫，休明备征狄。
　　猛将纷填委，庙谋蓄长策。东郊何时开，带甲且来释。
　　欲告清宴罢，难拒幽明迫。三叹酒食旁，何由似平昔。
　　◎卷.31【三川观水涨二十韵】杜甫
　　我经华原来，不复见平陆。北上唯土山，连山走穷谷。
　　火云无时出，飞电常在目。自多穷岫雨，行潦相豗蹙。
　　蓊匌川气黄，群流会空曲。清晨望高浪，忽谓阴崖踣。
　　恐泥窜蛟龙，登危聚麋鹿。枯查卷拔树，礧磈共充塞。
　　声吹鬼神下，势阅人代速。不有万穴归，何以尊四渎。
　　及观泉源涨，反惧江海覆。漂沙坼岸去，漱壑松柏秃。
　　乘陵破山门，回斡裂地轴。交洛赴洪河，及关岂信宿。
　　应沈数州没，如听万室哭。秽浊殊未清，风涛怒犹蓄。
　　何时通舟车，阴气不黪黩。浮生有荡汩，吾道正羁束。
　　人寰难容身，石壁滑侧足。云雷此不已，艰险路更跼。
　　普天无川梁，欲济愿水缩。因悲中林士，未脱众鱼腹。
　　举头向苍天，安得骑鸿鹄。
　　◎卷.32【悲陈陶】杜甫
　　孟冬十郡良家子，血作陈陶泽中水。野旷天清无战声，
　　四万义军同日死。群胡归来血洗箭，仍唱胡歌饮都市。
　　都人回面向北啼，日夜更望官军至。
　　◎卷.33【悲青坂】杜甫
　　我军青坂在东门，天寒饮马太白窟。黄头奚儿日向西，
　　数骑弯弓敢驰突。山雪河冰野萧瑟，青是烽烟白人骨。
　　焉得附书与我军，忍待明年莫仓卒。
　　◎卷.34【哀江头】杜甫
　　少陵野老吞声哭，春日潜行曲江曲。江头宫殿锁千门，
　　细柳新蒲为谁绿。忆昔霓旌下南苑，苑中万物生颜色。
　　昭阳殿里第一人，同辇随君侍君侧。辇前才人带弓箭，
　　白马嚼啮黄金勒。翻身向天仰射云，一箭正坠双飞翼。
　　明眸皓齿今何在，血污游魂归不得。清渭东流剑阁深，
　　去住彼此无消息。人生有情泪沾臆，江水江花岂终极。
　　黄昏胡骑尘满城，欲往城南忘南北。
　　◎卷.35【哀王孙】杜甫
　　长安城头头白乌，夜飞延秋门上呼。又向人家啄大屋，
　　屋底达官走避胡。金鞭断折九马死。骨肉不待同驰驱。
　　腰下宝玦青珊瑚，可怜王孙泣路隅。问之不肯道姓名，
　　但道困苦乞为奴。已经百日窜荆棘，身上无有完肌肤。
　　高帝子孙尽隆准，龙种自与常人殊。豺狼在邑龙在野。
　　王孙善保千金躯。不敢长语临交衢，且为王孙立斯须。
　　昨夜东风吹血腥，东来橐驼满旧都。朔方健儿好身手，
　　昔何勇锐今何愚。窃闻天子已传位，圣德北服南单于。
　　花门kO面请雪耻，慎勿出口他人狙。哀哉王孙慎勿疏，
　　五陵佳气无时无。
　　◎卷.36【大云寺赞公房四首】杜甫
　　心在水精域，衣沾春雨时。洞门尽徐步，深院果幽期。
　　到扉开复闭，撞钟斋及兹。醍醐长发性，饮食过扶衰。
　　把臂有多日，开怀无愧辞。黄鹂度结构，紫鸽下罘罳。
　　愚意会所适，花边行自迟。汤休起我病，微笑索题诗。
　　细软青丝履，光明白氎巾。深藏供老宿，取用及吾身。
　　自顾转无趣，交情何尚新。道林才不世，惠远德过人。
　　雨泻暮檐竹，风吹青井芹。天阴对图画，最觉润龙鳞。
　　灯影照无睡，心清闻妙香。夜深殿突兀，风动金锒铛。
　　天黑闭春院，地清栖暗芳。玉绳回断绝，铁凤森翱翔。
　　梵放时出寺，钟残仍殷床。明朝在沃野，苦见尘沙黄。
　　童儿汲井华，惯捷瓶上手。沾洒不濡地，扫除似无帚。
　　明霞烂复阁，霁雾搴高牖。侧塞被径花，飘飖委墀柳。
　　艰难世事迫，隐遁佳期后。晤语契深心，那能总箝口。
　　奉辞还杖策，暂别终回首。泱泱泥污人，听听国多狗。
　　既未免羁绊，时来憩奔走。近公如白雪，执热烦何有。


第二百一十七卷
　　◎卷.1【苏端、薛复筵简薛华醉歌】杜甫
　　文章有神交有道，端复得之名誉早。爱客满堂尽豪翰，
　　开筵上日思芳草。安得健步移远梅，乱插繁花向晴昊。
　　千里犹残旧冰雪，百壶且试开怀抱。垂老恶闻战鼓悲，
　　急觞为缓忧心捣。少年努力纵谈笑，看我形容已枯槁。
　　坐中薛华善醉歌，歌辞自作风格老。近来海内为长句，
　　汝与山东李白好。何刘沈谢力未工，才兼鲍昭愁绝倒。
　　诸生颇尽新知乐，万事终伤不自保。气酣日落西风来，
　　愿吹野水添金杯。如渑之酒常快意，亦知穷愁安在哉。
　　忽忆雨时秋井塌，古人白骨生青苔，如何不饮令心哀。
　　◎卷.2【晦日寻崔戢、李封】杜甫
　　朝光入瓮牖，尸寝惊敝裘。起行视天宇，春气渐和柔。
　　兴来不暇懒，今晨梳我头。出门无所待，徒步觉自由。
　　杖藜复恣意，免值公与侯。晚定崔李交，会心真罕俦。
　　每过得酒倾，二宅可淹留。喜结仁里欢，况因令节求。
　　李生园欲荒，旧竹颇修修。引客看扫除，随时成献酬。
　　崔侯初筵色，已畏空尊愁。未知天下士，至性有此不。
　　草牙既青出，蜂声亦暖游。思见农器陈，何当甲兵休。
　　上古葛天民，不贻黄屋忧。至今阮籍等，熟醉为身谋。
　　威凤高其翔，长鲸吞九洲。地轴为之翻，百川皆乱流。
　　当歌欲一放，泪下恐莫收。浊醪有妙理，庶用慰沈浮。
　　◎卷.3【雨过苏端（端置酒）】杜甫
　　鸡鸣风雨交，久旱云亦好。杖藜入春泥，无食起我早。
　　诸家忆所历，一饭迹便扫。苏侯得数过，欢喜每倾倒。
　　也复可怜人，呼儿具梨枣。浊醪必在眼，尽醉摅怀抱。
　　红稠屋角花，碧委墙隅草。亲宾纵谈谑，喧闹畏衰老。
　　况蒙霈泽垂，粮粒或自保。妻孥隔军垒，拨弃不拟道。
　　◎卷.4【喜晴（一作喜雨）】杜甫
　　皇天久不雨，既雨晴亦佳。出郭眺西郊，肃肃春增华。
　　青荧陵陂麦，窈窕桃李花。春夏各有实，我饥岂无涯。
　　干戈虽横放，惨澹斗龙蛇。甘泽不犹愈，且耕今未赊。
　　丈夫则带甲，妇女终在家。力难及黍稷，得种菜与麻。
　　千载商山芝，往者东门瓜。其人骨已朽，此道谁疵瑕。
　　英贤遇轗轲，远引蟠泥沙。顾惭昧所适，回首白日斜。
　　汉阴有鹿门，沧海有灵查。焉能学众口，咄咄空咨嗟。
　　◎卷.5【送率府程录事还乡】杜甫
　　鄙夫行衰谢，抱病昏妄集。常时往还人，记一不识十。
　　程侯晚相遇，与语才杰立。熏然耳目开，颇觉聪明入。
　　千载得鲍叔，末契有所及。意钟老柏青，义动修蛇蛰。
　　若人可数见，慰我垂白泣。告别无淹晷，百忧复相袭。
　　内愧突不黔，庶羞以赒给。素丝挈长鱼，碧酒随玉粒。
　　途穷见交态，世梗悲路涩。东风吹春冰，泱莽后土湿。
　　念君惜羽翮，既饱更思戢。莫作翻云鹘，闻呼向禽急。
　　◎卷.6【述怀一首（此已下自贼中窜归凤翔作）】杜甫
　　去年潼关破，妻子隔绝久。今夏草木长，脱身得西走。
　　麻鞋见天子，衣袖露两肘。朝廷愍生还，亲故伤老丑。
　　涕泪授拾遗，流离主恩厚。柴门虽得去，未忍即开口。
　　寄书问三川，不知家在否。比闻同罹祸，杀戮到鸡狗。
　　山中漏茅屋，谁复依户牖。摧颓苍松根，地冷骨未朽。
　　几人全性命，尽室岂相偶。嶔岑猛虎场，郁结回我首。
　　自寄一封书，今已十月后。反畏消息来，寸心亦何有。
　　汉运初中兴，生平老耽酒。沉思欢会处，恐作穷独叟。
　　◎卷.7【送长孙九侍御赴武威判官】杜甫
　　骢马新凿蹄，银鞍被来好。绣衣黄白郎，骑向交河道。
　　问君适万里，取别何草草。天子忧凉州，严程到须早。
　　去秋群胡反，不得无电扫。此行收遗甿，风俗方再造。
　　族父领元戎，名声国中老。夺我同官良，飘摇按城堡。
　　使我不能餐，令我恶怀抱。若人才思阔，溟涨浸绝岛。
　　尊前失诗流，塞上得国宝。皇天悲送远，云雨白浩浩。
　　东郊尚烽火，朝野色枯槁。西极柱亦倾，如何正穹昊。
　　◎卷.8【送樊二十三侍御赴汉中判官】杜甫
　　威弧不能弦，自尔无宁岁。川谷血横流，豺狼沸相噬。
　　天子从北来，长驱振凋敝。顿兵岐梁下，却跨沙漠裔。
　　二京陷未收，四极我得制。萧索汉水清，缅通淮湖税。
　　使者纷星散，王纲尚旒缀。南伯从事贤，君行立谈际。
　　生知七曜历，手画三军势。冰雪净聪明，雷霆走精锐。
　　幕府辍谏官，朝廷无此例。至尊方旰食，仗尔布嘉惠。
　　补阙暮征入，柱史晨征憩。正当艰难时，实藉长久计。
　　回风吹独树，白日照执袂。恸哭苍烟根，山门万重闭。
　　居人莽牢落，游子方迢递。裴回悲生离，局促老一世。
　　陶唐歌遗民，后汉更列帝。恨无匡复姿，聊欲从此逝。
　　◎卷.9【送从弟亚赴安西判官】杜甫
　　南风作秋声，杀气薄炎炽。盛夏鹰隼击，时危异人至。
　　令弟草中来，苍然请论事。诏书引上殿，奋舌动天意。
　　兵法五十家，尔腹为箧笥。应对如转丸，疏通略文字。
　　经纶皆新语，足以正神器。宗庙尚为灰，君臣俱下泪。
　　崆峒地无轴，青海天轩轾。西极最疮痍，连山暗烽燧。
　　帝曰大布衣，藉卿佐元帅。坐看清流沙，所以子奉使。
　　归当再前席，适远非历试。须存武威郡，为画长久利。
　　孤峰石戴驿，快马金缠辔。黄羊饫不膻，芦酒多还醉。
　　踊跃常人情，惨澹苦士志。安边敌何有，反正计始遂。
　　吾闻驾鼓车，不合用骐骥。龙吟回其头，夹辅待所致。
　　◎卷.10【送韦十六评事充同谷郡防御判官】杜甫
　　昔没贼中时，潜与子同游。今归行在所，王事有去留。
　　逼侧兵马间，主忧急良筹。子虽躯干小，老气横九州。
　　挺身艰难际，张目视寇雠。朝廷壮其节，奉诏令参谋。
　　銮舆驻凤翔，同谷为咽喉。西扼弱水道，南镇枹罕陬。
　　此邦承平日，剽劫吏所羞。况乃胡未灭，控带莽悠悠。
　　府中韦使君，道足示怀柔。令侄才俊茂，二美又何求。
　　受词太白脚，走马仇池头。古色沙土裂，积阴雪云稠。
　　羌父豪猪靴，羌儿青兕裘。吹角向月窟，苍山旌旆愁。
　　鸟惊出死树，龙怒拔老湫。古来无人境，今代横戈矛。
　　伤哉文儒士，愤激驰林丘。中原正格斗，后会何缘由。
　　百年赋命定，岂料沉与浮。且复恋良友，握手步道周。
　　论兵远壑净，亦可纵冥搜。题诗得秀句，札翰时相投。
　　◎卷.11【塞芦子（芦子关属夏州，北去塞门镇一十八里）】杜甫
　　五城何迢迢，迢迢隔河水。边兵尽东征，城内空荆杞。
　　思明割怀卫，秀岩西未已。回略大荒来，崤函盖虚尔。
　　延州秦北户，关防犹可倚。焉得一万人，疾驱塞芦子。
　　岐有薛大夫，旁制山贼起。近闻昆戎徒，为退三百里。
　　芦关扼两寇，深意实在此。谁能叫帝阍，胡行速如鬼。
　　◎卷.12【彭衙行（郃阳县西北有彭衙城）】杜甫
　　忆昔避贼初，北走经险艰。夜深彭衙道，月照白水山。
　　尽室久徒步，逢人多厚颜。参差谷鸟吟，不见游子还。
　　痴女饥咬我，啼畏虎狼闻。怀中掩其口，反侧声愈嗔。
　　小儿强解事，故索苦李餐。一旬半雷雨，泥泞相牵攀。
　　既无御雨备，径滑衣又寒。有时经契阔，竟日数里间。
　　野果充糇粮，卑枝成屋椽。早行石上水，暮宿天边烟。
　　少留周家洼，欲出芦子关。故人有孙宰，高义薄曾云。
　　延客已曛黑，张灯启重门。暖汤濯我足，翦纸招我魂。
　　从此出妻孥，相视涕阑干。众雏烂熳睡，唤起沾盘餐。
　　誓将与夫子，永结为弟昆。遂空所坐堂，安居奉我欢。
　　谁肯艰难际，豁达露心肝。别来岁月周，胡羯仍构患。
　　何当有翅翎，飞去堕尔前。
　　◎卷.13【北征】杜甫
　　皇帝二载秋，闰八月初吉。杜子将北征，苍茫问家室。
　　维时遭艰虞，朝野少暇日。顾惭恩私被，诏许归蓬荜。
　　拜辞诣阙下，怵惕久未出。虽乏谏诤姿，恐君有遗失。
　　君诚中兴主，经纬固密勿。东胡反未已，臣甫愤所切。
　　挥涕恋行在，道途犹恍惚。乾坤含疮痍，忧虞何时毕。
　　靡靡逾阡陌，人烟眇萧瑟。所遇多被伤，呻吟更流血。
　　回首凤翔县，旌旗晚明灭。前登寒山重，屡得饮马窟。
　　邠郊入地底，泾水中荡潏。猛虎立我前，苍崖吼时裂。
　　菊垂今秋花，石戴古车辙。青云动高兴，幽事亦可悦。
　　山果多琐细，罗生杂橡栗。或红如丹砂，或黑如点漆。
　　雨露之所濡，甘苦齐结实。缅思桃源内，益叹身世拙。
　　坡陀望鄜畤，岩谷互出没。我行已水滨，我仆犹木末。
　　鸱鸟鸣黄桑，野鼠拱乱穴。夜深经战场，寒月照白骨。
　　潼关百万师，往者散何卒。遂令半秦民，残害为异物。
　　况我堕胡尘，及归尽华发。经年至茅屋，妻子衣百结。
　　恸哭松声回，悲泉共幽咽。平生所娇儿，颜色白胜雪。
　　见耶背面啼，垢腻脚不袜。床前两小女，补绽才过膝。
　　海图坼波涛，旧绣移曲折。天吴及紫凤，颠倒在裋褐。
　　老夫情怀恶，呕泄卧数日。那无囊中帛，救汝寒凛栗。
　　粉黛亦解苞，衾裯稍罗列。瘦妻面复光，痴女头自栉。
　　学母无不为，晓妆随手抹。移时施朱铅，狼藉画眉阔。
　　生还对童稚，似欲忘饥渴。问事竞挽须，谁能即嗔喝。
　　翻思在贼愁，甘受杂乱聒。新归且慰意，生理焉能说。
　　至尊尚蒙尘，几日休练卒。仰观天色改，坐觉祆气豁。
　　阴风西北来，惨澹随回鹘。其王愿助顺，其俗善驰突。
　　送兵五千人，驱马一万匹。此辈少为贵，四方服勇决。
　　所用皆鹰腾，破敌过箭疾。圣心颇虚伫，时议气欲夺。
　　伊洛指掌收，西京不足拔。官军请深入，蓄锐何俱发。
　　此举开青徐，旋瞻略恒碣。昊天积霜露，正气有肃杀。
　　祸转亡胡岁，势成擒胡月。胡命其能久，皇纲未宜绝。
　　忆昨狼狈初，事与古先别。奸臣竟菹醢，同恶随荡析。
　　不闻夏殷衰，中自诛褒妲。周汉获再兴，宣光果明哲。
　　桓桓陈将军，仗钺奋忠烈。微尔人尽非，于今国犹活。
　　凄凉大同殿，寂寞白兽闼。都人望翠华，佳气向金阙。
　　园陵固有神，扫洒数不缺。煌煌太宗业，树立甚宏达。
　　◎卷.14【得舍弟消息】杜甫
　　风吹紫荆树，色与春庭暮。花落辞故枝，风回返无处。
　　骨肉恩书重，漂泊难相遇。犹有泪成河，经天复东注。
　　◎卷.15【徒步归行】杜甫
　　明公壮年值时危，经济实藉英雄姿。国之社稷今若是，
　　武定祸乱非公谁。凤翔千官且饱饭，衣马不复能轻肥。
　　青袍朝士最困者，白头拾遗徒步归。人生交契无老少，
　　论交何必先同调。妻子山中哭向天，须公枥上追风骠。
　　◎卷.16【玉华宫】杜甫
　　溪回松风长，苍鼠窜古瓦。不知何王殿，遗构绝壁下。
　　阴房鬼火青，坏道哀湍泻。万籁真笙竽，秋色正萧洒。
　　美人为黄土，况乃粉黛假。当时侍金舆，故物独石马。
　　忧来藉草坐，浩歌泪盈把。冉冉征途间，谁是长年者。
　　◎卷.17【九成宫】杜甫
　　苍山入百里，崖断如杵臼。曾宫凭风回，岌嶪土囊口。
　　立神扶栋梁，凿翠开户牖。其阳产灵芝，其阴宿牛斗。
　　纷披长松倒，揭gG怪石走。哀猿啼一声，客泪迸林薮。
　　荒哉隋家帝，制此今颓朽。向使国不亡，焉为巨唐有。
　　虽无新增修，尚置官居守。巡非瑶水远，迹是雕墙后。
　　我行属时危，仰望嗟叹久。天王守太白，驻马更搔首。
　　◎卷.18【羌村】杜甫
　　峥嵘赤云西，日脚下平地。柴门鸟雀噪，归客千里至。
　　妻孥怪我在，惊定还拭泪。世乱遭飘荡，生还偶然遂。
　　邻人满墙头，感叹亦歔欷。夜阑更秉烛，相对如梦寐。
　　晚岁迫偷生，还家少欢趣。娇儿不离膝，畏我复却去。
　　忆昔好追凉，故绕池边树。萧萧北风劲，抚事煎百虑。
　　赖知禾黍收，已觉糟床注。如今足斟酌，且用慰迟暮。
　　群鸡正乱叫，客至鸡斗争。驱鸡上树木，始闻叩柴荆。
　　父老四五人，问我久远行。手中各有携，倾榼浊复清。
　　苦辞酒味薄，黍地无人耕。兵革既未息，儿童尽东征。
　　请为父老歌，艰难愧深情。歌罢仰天叹，四座泪纵横。
　　◎卷.19【逼仄行，赠毕曜（一作bX々行，一作赠毕四曜）】杜甫
　　逼仄何逼仄，我居巷南子巷北。可恨邻里间，
　　十日不一见颜色。自从官马送还官，行路难行涩如棘。
　　我贫无乘非无足，昔者相过今不得。实不是爱微躯，
　　又非关足无力。徒步翻愁官长怒，此心炯炯君应识。
　　晓来急雨春风颠，睡美不闻钟鼓传。东家蹇驴许借我，
　　泥滑不敢骑朝天。已令请急会通籍，男儿信命绝可怜。
　　焉能终日心拳拳，忆君诵诗神凛然。辛夷始花亦已落，
　　况我与子非壮年。街头酒价常苦贵，方外酒徒稀醉眠。
　　速宜相就饮一斗，恰有三百青铜钱。
　　◎卷.20【送李校书二十六韵】杜甫
　　代北有豪鹰，生子毛尽赤。渥洼骐骥儿，尤异是龙脊。
　　李舟名父子，清峻流辈伯。人间好少年，不必须白晰。
　　十五富文史，十八足宾客。十九授校书，二十声辉赫。
　　众中每一见，使我潜动魄。自恐二男儿，辛勤养无益。
　　乾元元年春，万姓始安宅。舟也衣彩衣，告我欲远适。
　　倚门固有望，敛衽就行役。南登吟白华，已见楚山碧。
　　蔼蔼咸阳都，冠盖日云积。何时太夫人，堂上会亲戚。
　　汝翁草明光，天子正前席。归期岂烂漫，别意终感激。
　　顾我蓬屋姿，谬通金闺籍。小来习性懒，晚节慵转剧。
　　每愁悔吝作，如觉天地窄。羡君齿发新，行己能夕惕。
　　临岐意颇切，对酒不能吃。回身视绿野，惨澹如荒泽。
　　老雁春忍饥，哀号待枯麦。时哉高飞燕，绚练新羽翮。
　　长云湿褒斜，汉水饶巨石。无令轩车迟，衰疾悲夙昔。
　　◎卷.21【洗兵马（收京后作）】杜甫
　　中兴诸将收山东，捷书日报清昼同。河广传闻一苇过，
　　胡危命在破竹中。祗残邺城不日得，独任朔方无限功。
　　京师皆骑汗血马，回纥喂肉葡萄宫。已喜皇威清海岱，
　　常思仙仗过崆峒。三年笛里关山月，万国兵前草木风。
　　成王功大心转小，郭相谋深古来少。司徒清鉴悬明镜，
　　尚书气与秋天杳。二三豪俊为时出，整顿乾坤济时了。
　　东走无复忆鲈鱼，南飞觉有安巢鸟。青春复随冠冕入，
　　紫禁正耐烟花绕。鹤禁通霄凤辇备，鸡鸣问寝龙楼晓。
　　攀龙附凤势莫当，天下尽化为侯王。汝等岂知蒙帝力，
　　时来不得夸身强。关中既留萧丞相，幕下复用张子房。
　　张公一生江海客，身长九尺须眉苍。征起适遇风云会，
　　扶颠始知筹策良。青袍白马更何有，后汉今周喜再昌。
　　寸地尺天皆入贡，奇祥异瑞争来送。不知何国致白环，
　　复道诸山得银瓮。隐士休歌紫芝曲，词人解撰河清颂。
　　田家望望惜雨干，布谷处处催春种。淇上健儿归莫懒，
　　城南思妇愁多梦。安得壮士挽天河，净洗甲兵长不用。
　　◎卷.22【留花门】杜甫
　　北门天骄子，饱肉气勇决。高秋马肥健，挟矢射汉月。
　　自古以为患，诗人厌薄伐。修德使其来，羁縻固不绝。
　　胡为倾国至，出入暗金阙。中原有驱除，隐忍用此物。
　　公主歌黄鹄，君王指白日。连云屯左辅，百里见积雪。
　　长戟鸟休飞，哀笳曙幽咽。田家最恐惧，麦倒桑枝折。
　　沙苑临清渭，泉香草丰洁。渡河不用船，千骑常撇烈。
　　胡尘逾太行，杂种抵京室。花门既须留，原野转萧瑟。
　　◎卷.23【病后遇王倚饮，赠歌】杜甫
　　麟角凤觜世莫识，煎胶续弦奇自见。尚看王生抱此怀，
　　在于甫也何由羡。且遇王生慰畴昔，素知贱子甘贫贱。
　　酷见冻馁不足耻，多病沈年苦无健。王生怪我颜色恶，
　　答云伏枕艰难遍，疟疠三秋孰可忍，寒热百日相交战。
　　头白眼暗坐有胝，肉黄皮皱命如线。惟生哀我未平复，
　　为我力致美肴膳。遣人向市赊香粳，唤妇出房亲自馔。
　　长安冬菹酸且绿，金城土酥静如练。兼求富豪且割鲜，
　　密沽斗酒谐终宴。故人情义晚谁似，令我手脚轻欲漩。
　　老马为驹信不虚，当时得意况深眷。但使残年饱吃饭，
　　只愿无事常相见。
　　◎卷.24【湖城东遇孟云卿，复归刘颢宅宿宴，饮散因为醉歌】杜甫
　　疾风吹尘暗河县，行子隔手不相见。湖城城南一开眼，
　　驻马偶识云卿面。向非刘颢为地主，懒回鞭辔成高宴。
　　刘侯叹我携客来，置酒张灯促华馔。且将款曲终今夕，
　　休语艰难尚酣战。照室红炉促曙光，萦窗素月垂文练。
　　天开地裂长安陌，寒尽春生洛阳殿。岂知驱车复同轨，
　　可惜刻漏随更箭。人生会合不可常，庭树鸡鸣泪如线。
　　◎卷.25【阌乡姜七少府设脍，戏赠长歌】杜甫
　　姜侯设脍当严冬，昨日今日皆天风。河冻未渔不易得，
　　凿冰恐侵河伯宫。饔人受鱼鲛人手，洗鱼磨刀鱼眼红。
　　无声细下飞碎雪，有骨已剁觜春葱。偏劝腹腴愧年少，
　　软炊香饭缘老翁。落砧何曾白纸湿，放箸未觉金盘空。
　　新欢便饱姜侯德，清觞异味情屡极。东归贪路自觉难，
　　欲别上马身无力。可怜为人好心事，于我见子真颜色。
　　不恨我衰子贵时，怅望且为今相忆。
　　◎卷.26【戏赠阌乡秦少公短歌】杜甫
　　去年行宫当太白，朝回君是同舍客。同心不减骨肉亲，
　　每语见许文章伯。今日时清两京道，相逢苦觉人情好。
　　昨夜邀欢乐更无，多才依旧能潦倒。
　　◎卷.27【李鄠县丈人胡马行】杜甫
　　丈人骏马名胡骝，前年避胡过金牛。回鞭却走见天子，
　　朝饮汉水暮灵州。自矜胡骝奇绝代，乘出千人万人爱。
　　一闻说尽急难材，转益愁向驽骀辈。头上锐耳批秋竹，
　　脚下高蹄削寒玉。始知神龙别有种，不比俗马空多肉。
　　洛阳大道时再清，累日喜得俱东行。凤臆龙鬐未易识，
　　侧身注目长风生。
　　◎卷.28【义鹘】杜甫
　　阴崖有苍鹰，养子黑柏颠。白蛇登其巢，吞噬恣朝餐。
　　雄飞远求食，雌者鸣辛酸。力强不可制，黄口无半存。
　　其父从西归，翻身入长烟。斯须领健鹘，痛愤寄所宣。
　　斗上捩孤影，噭哮来九天。修鳞脱远枝，巨颡坼老拳。
　　高空得蹭蹬，短草辞蜿蜒。折尾能一掉，饱肠皆已穿。
　　生虽灭众雏，死亦垂千年。物情有报复，快意贵目前。
　　兹实鸷鸟最，急难心炯然。功成失所往，用舍何其贤。
　　近经潏水湄，此事樵夫传。飘萧觉素发，凛欲冲儒冠。
　　人生许与分，只在顾盼间。聊为义鹘行，用激壮士肝。
　　◎卷.29【画鹘行（一作画雕）】杜甫
　　高堂见生鹘，飒爽动秋骨。初惊无拘挛，何得立突兀。
　　乃知画师妙，功刮造化窟。写作神骏姿，充君眼中物。
　　乌鹊满樛枝，轩然恐其出。侧脑看青霄，宁为众禽没。
　　长翮如刀剑，人寰可超越。乾坤空峥嵘，粉墨且萧瑟。
　　缅思云沙际，自有烟雾质。吾今意何伤，顾步独纡郁。
　　◎卷.30【瘦马行（一作老马）】杜甫
　　东郊瘦马使我伤，骨骼硉兀如堵墙。绊之欲动转欹侧，
　　此岂有意仍腾骧。细看六印带官字，众道三军遗路旁。
　　皮干剥落杂泥滓，毛暗萧条连雪霜。去岁奔波逐馀寇，
　　骅骝不惯不得将。士卒多骑内厩马，惆怅恐是病乘黄。
　　当时历块误一蹶，委弃非汝能周防。见人惨澹若哀诉，
　　失主错莫无晶光。天寒远放雁为伴，日暮不收乌啄疮。
　　谁家且养愿终惠，更试明年春草长。
　　◎卷.31【新安吏】杜甫
　　客行新安道，喧呼闻点兵。借问新安吏，县小更无丁。
　　府帖昨夜下，次选中男行。中男绝短小，何以守王城。
　　肥男有母送，瘦男独伶俜。白水暮东流，青山犹哭声。
　　莫自使眼枯，收汝泪纵横。眼枯即见骨，天地终无情。
　　我军取相州，日夕望其平。岂意贼难料，归军星散营。
　　就粮近故垒，练卒依旧京。掘壕不到水，牧马役亦轻。
　　况乃王师顺，抚养甚分明。送行勿泣血，仆射如父兄。
　　◎卷.32【潼关吏】杜甫
　　士卒何草草，筑城潼关道。大城铁不如，小城万丈馀。
　　借问潼关吏，修关还备胡。要我下马行，为我指山隅。
　　连云列战格，飞鸟不能逾。胡来但自守，岂复忧西都。
　　丈人视要处，窄狭容单车。艰难奋长戟，万古用一夫。
　　哀哉桃林战，百万化为鱼。请嘱防关将，慎勿学哥舒。
　　◎卷.33【石壕吏（陕县有石壕镇）】杜甫
　　暮投石壕村，有吏夜捉人。老翁逾墙走，老妇出门看。
　　吏呼一何怒，妇啼一何苦。听妇前致词，三男邺城戍。
　　一男附书至，二男新战死。存者且偷生，死者长已矣。
　　室中更无人，惟有乳下孙。有孙母未去，出入无完裙。
　　老妪力虽衰，请从吏夜归。急应河阳役，犹得备晨炊。
　　夜久语声绝，如闻泣幽咽。天明登前途，独与老翁别。
　　◎卷.34【新婚别】杜甫
　　兔丝附蓬麻，引蔓故不长。嫁女与征夫，不如弃路旁。
　　结发为妻子，席不暖君床。暮婚晨告别，无乃太匆忙。
　　君行虽不远，守边赴河阳。妾身未分明，何以拜姑嫜。
　　父母养我时，日夜令我藏。生女有所归，鸡狗亦得将。
　　君今往死地，沈痛迫中肠。誓欲随君去，形势反苍黄。
　　勿为新婚念，努力事戎行。妇人在军中，兵气恐不扬。
　　自嗟贫家女，久致罗襦裳。罗襦不复施，对君洗红妆。
　　仰视百鸟飞，大小必双翔。人事多错迕，与君永相望。
　　◎卷.35【垂老别】杜甫
　　四郊未宁静，垂老不得安。子孙阵亡尽，焉用身独完。
　　投杖出门去，同行为辛酸。幸有牙齿存，所悲骨髓干。
　　男儿既介胄，长揖别上官。老妻卧路啼，岁暮衣裳单。
　　孰知是死别，且复伤其寒。此去必不归，还闻劝加餐。
　　土门壁甚坚，杏园度亦难。势异邺城下，纵死时犹宽。
　　人生有离合，岂择衰老端。忆昔少壮日，迟回竟长叹。
　　万国尽征戍，烽火被冈峦。积尸草木腥，流血川原丹。
　　何乡为乐土，安敢尚盘桓。弃绝蓬室居，塌然摧肺肝。
　　◎卷.36【无家别】杜甫
　　寂寞天宝后，园庐但蒿藜。我里百馀家，世乱各东西。
　　存者无消息，死者为尘泥。贱子因阵败，归来寻旧蹊。
　　人行见空巷，日瘦气惨凄。但对狐与狸，竖毛怒我啼。
　　四邻何所有，一二老寡妻。宿鸟恋本枝，安辞且穷栖。
　　方春独荷锄，日暮还灌畦。县吏知我至，召令习鼓鞞。
　　虽从本州役，内顾无所携。近行止一身，远去终转迷。
　　家乡既荡尽，远近理亦齐。永痛长病母，五年委沟谿。
　　生我不得力，终身两酸嘶。人生无家别，何以为烝黎。
　　◎卷.37【夏日叹】杜甫
　　夏日出东北，陵天经中街。朱光彻厚地，郁蒸何由开。
　　上苍久无雷，无乃号令乖。雨降不濡物，良田起黄埃。
　　飞鸟苦热死，池鱼涸其泥。万人尚流冗，举目唯蒿莱。
　　至今大河北，化作虎与豺。浩荡想幽蓟，王师安在哉。
　　对食不能餐，我心殊未谐。眇然贞观初，难与数子偕。
　　◎卷.38【夏夜叹】杜甫
　　永日不可暮，炎蒸毒我肠。安得万里风，飘飖吹我裳。
　　昊天出华月，茂林延疏光。仲夏苦夜短，开轩纳微凉。
　　虚明见纤毫，羽虫亦飞扬。物情无巨细，自适固其常。
　　念彼荷戈士，穷年守边疆。何由一洗濯，执热互相望。
　　竟夕击刁斗，喧声连万方。青紫虽被体，不如早还乡。
　　北城悲笳发，鹳鹤号且翔。况复烦促倦，激烈思时康。
　　◎卷.39【立秋后题】杜甫
　　日月不相饶，节序昨夜隔。玄蝉无停号，秋燕已如客。
　　平生独往愿，惆怅年半百。罢官亦由人，何事拘形役。


第二百一十八卷
　　◎卷.1【贻阮隐居】杜甫
　　陈留风俗衰，人物世不数。塞上得阮生，迥继先父祖。
　　贫知静者性，自益毛发古。车马入邻家，蓬蒿翳环堵。
　　清诗近道要，识子用心苦。寻我草径微，褰裳蹋寒雨。
　　更议居远村，避喧甘猛虎。足明箕颍客，荣贵如粪土。
　　◎卷.2【遣兴三首】杜甫
　　下马古战场，四顾但茫然。风悲浮云去，黄叶坠我前。
　　朽骨穴蝼蚁，又为蔓草缠。故老行叹息，今人尚开边。
　　汉虏互胜负，封疆不常全。安得廉耻将，三军同晏眠。
　　高秋登塞山，南望马邑州。降虏东击胡，壮健尽不留。
　　穹庐莽牢落，上有行云愁。老弱哭道路，愿闻甲兵休。
　　邺中事反覆，死人积如丘。诸将已茅土，载驱谁与谋。
　　丰年孰云迟，甘泽不在早。耕田秋雨足，禾黍已映道。
　　春苗九月交，颜色同日老。劝汝衡门士，忽悲尚枯槁。
　　时来展材力，先后无丑好。但讶鹿皮翁，忘机对芳草。
　　◎卷.3【昔游】杜甫
　　昔谒华盖君，深求洞宫脚。玉棺已上天，白日亦寂寞。
　　暮升艮岑顶，巾几犹未却。弟子四五人，入来泪俱落。
　　余时游名山，发轫在远壑。良觌违夙愿，含凄向寥廓。
　　林昏罢幽磬，竟夜伏石阁。王乔下天坛，微月映皓鹤。
　　晨溪向虚駃，归径行已昨。岂辞青鞋胝，怅望金匕药。
　　东蒙赴旧隐，尚忆同志乐。休事董先生，于今独萧索。
　　胡为客关塞，道意久衰薄。妻子亦何人，丹砂负前诺。
　　虽悲鬒发变，未忧筋力弱。扶藜望清秋，有兴入庐霍。
　　◎卷.4【幽人】杜甫
　　孤云亦群游，神物有所归。麟凤在赤霄，何当一来仪。
　　往与惠荀辈，中年沧洲期。天高无消息，弃我忽若遗。
　　内惧非道流，幽人见瑕疵。洪涛隐语笑，鼓枻蓬莱池。
　　崔嵬扶桑日，照耀珊瑚枝。风帆倚翠盖，暮把东皇衣。
　　咽漱元和津，所思烟霞微。知名未足称，局促商山芝。
　　五湖复浩荡，岁暮有馀悲。
　　◎卷.5【佳人】杜甫
　　绝代有佳人，幽居在空谷。自云良家子，零落依草木。
　　关中昔丧败，兄弟遭杀戮。官高何足论，不得收骨肉。
　　世情恶衰歇，万事随转烛。夫婿轻薄儿，新人已如玉。
　　合昏尚知时，鸳鸯不独宿。但见新人笑，那闻旧人哭。
　　在山泉水清，出山泉水浊。侍婢卖珠回，牵萝补茅屋。
　　摘花不插发，采柏动盈掬。天寒翠袖薄，日暮倚修竹。
　　◎卷.6【赤谷西崦人家】杜甫
　　跻险不自喧，出郊已清目。溪回日气暖，径转山田熟。
　　鸟雀依茅茨，藩篱带松菊。如行武陵暮，欲问桃花宿。
　　◎卷.7【西枝村寻置草堂地，夜宿赞公土室二首】杜甫
　　出郭眄细岑，披榛得微路。溪行一流水，曲折方屡渡。
　　赞公汤休徒，好静心迹素。昨枉霞上作，盛论岩中趣。
　　怡然共携手，恣意同远步。扪萝涩先登，陟巘眩反顾。
　　要求阳冈暖，苦陟阴岭沍。惆怅老大藤，沈吟屈蟠树。
　　卜居意未展，杖策回且暮。层巅馀落日，早蔓已多露。
　　天寒鸟已归，月出人更静。土室延白光，松门耿疏影。
　　跻攀倦日短，语乐寄夜永。明燃林中薪，暗汲石底井。
　　大师京国旧，德业天机秉。从来支许游，兴趣江湖迥。
　　数奇谪关塞，道广存箕颍。何知戎马间，复接尘事屏。
　　幽寻岂一路，远色有诸岭。晨光稍曚曨，更越西南顶。
　　◎卷.8【寄赞上人】杜甫
　　一昨陪锡杖，卜邻南山幽。年侵腰脚衰，未便阴崖秋。
　　重冈北面起，竟日阳光留。茅屋买兼土，斯焉心所求。
　　近闻西枝西，有谷杉黍稠。亭午颇和暖，石田又足收。
　　当期塞雨干，宿昔齿疾瘳。裴回虎穴上，面势龙泓头。
　　柴荆具茶茗，径路通林丘。与子成二老，来往亦风流。
　　◎卷.9【太平寺泉眼】杜甫
　　招提凭高冈，疏散连草莽。出泉枯柳根，汲引岁月古。
　　石间见海眼，天畔萦水府。广深丈尺间，宴息敢轻侮。
　　青白二小蛇，幽姿可时睹。如丝气或上，烂熳为云雨。
　　山头到山下，凿井不尽土。取供十方僧，香美胜牛乳。
　　北风起寒文，弱藻舒翠缕。明涵客衣净，细荡林影趣。
　　何当宅下流，馀润通药圃。三春湿黄精，一食生毛羽。
　　◎卷.10【梦李白二首】杜甫
　　死别已吞声，生别常恻恻。江南瘴疠地，逐客无消息。
　　故人入我梦，明我长相忆。恐非平生魂，路远不可测。
　　魂来枫叶青，魂返关塞黑。君今在罗网，何以有羽翼。
　　落月满屋梁，犹疑照颜色。水深波浪阔，无使皎龙得。
　　浮云终日行，游子久不至。三夜频梦君，情亲见君意。
　　告归常局促，苦道来不易。江湖多风波，舟楫恐失坠。
　　出门搔白首，若负平生志。冠盖满京华，斯人独憔悴。
　　孰云网恢恢，将老身反累。千秋万岁名，寂寞身后事。
　　◎卷.11【有怀台州郑十八司户（虔）】杜甫
　　天台隔三江，风浪无晨暮。郑公纵得归，老病不识路。
　　昔如水上鸥，今如罝中兔。性命由他人，悲辛但狂顾。
　　山鬼独一脚，蝮蛇长如树。呼号傍孤城，岁月谁与度。
　　从来御魑魅，多为才名误。夫子嵇阮流，更被时俗恶。
　　海隅微小吏，眼暗发垂素。黄帽映青袍，非供折腰具。
　　平生一杯酒，见我故人遇。相望无所成，乾坤莽回互。
　　◎卷.12【遣兴五首】杜甫
　　蛰龙三冬卧，老鹤万里心。昔时贤俊人，未遇犹视今。
　　嵇康不得死，孔明有知音。又如垄底松，用舍在所寻。
　　大哉霜雪干，岁久为枯林。
　　昔者庞德公，未曾入州府。襄阳耆旧间，处士节独苦。
　　岂无济时策，终竟畏罗罟。林茂鸟有归，水深鱼知聚。
　　举家依鹿门，刘表焉得取。
　　我今日夜忧，诸弟各异方。不知死与生，何况道路长。
　　避寇一分散，饥寒永相望。岂无柴门归，欲出畏虎狼。
　　仰看云中雁，禽鸟亦有行。
　　蓬生非无根，漂荡随高风。天寒落万里，不复归本丛。
　　客子念故宅，三年门巷空。怅望但烽火，戎车满关东。
　　生涯能几何，常在羁旅中。
　　昔在洛阳时，亲友相追攀。送客东郊道，遨游宿南山。
　　烟尘阻长河，树羽成皋间。回首载酒地，岂无一日还。
　　丈夫贵壮健，惨戚非朱颜。
　　◎卷.13【遣兴五首】杜甫
　　朔风飘胡雁，惨澹带砂砾。长林何萧萧，秋草萋更碧。
　　北里富熏天，高楼夜吹笛。焉知南邻客，九月犹絺绤。
　　长陵锐头儿，出猎待明发。騂弓金爪镝，白马蹴微雪。
　　未知所驰逐，但见暮光灭。归来悬两狼，门户有旌节。
　　漆有用而割，膏以明自煎。兰摧白露下，桂折秋风前。
　　府中罗旧尹，沙道尚依然。赫赫萧京兆，今为时所怜。
　　猛虎凭其威，往往遭急缚。雷吼徒咆哮，枝撑已在脚。
　　忽看皮寝处，无复睛闪烁。人有甚于斯，足以劝元恶。
　　朝逢富家葬，前后皆辉光。共指亲戚大，缌麻百夫行。
　　送者各有死，不须羡其强。君看束练去，亦得归山冈。
　　◎卷.14【遣兴五首】杜甫
　　天用莫如龙，有时系扶桑。顿辔海徒涌，神人身更长。
　　性命苟不存，英雄徒自强。吞声勿复道，真宰意茫茫。
　　地用莫如马，无良复谁记。此日千里鸣，追风可君意。
　　君看渥洼种，态与驽骀异。不杂蹄啮间，逍遥有能事。
　　陶潜避俗翁，未必能达道。观其著诗集，颇亦恨枯槁。
　　达生岂是足，默识盖不早。有子贤与愚，何其挂怀抱。
　　贺公雅吴语，在位常清狂。上疏乞骸骨，黄冠归故乡。
　　爽气不可致，斯人今则亡。山阴一茅宇，江海日凄凉。
　　吾怜孟浩然，裋褐即长夜。赋诗何必多，往往凌鲍谢。
　　清江空旧鱼，春雨馀甘蔗。每望东南云，令人几悲吒。
　　◎卷.15【前出塞九首】杜甫
　　戚戚去故里，悠悠赴交河。公家有程期，亡命婴祸罗。
　　君已富土境，开边一何多。弃绝父母恩，吞声行负戈。
　　出门日已远，不受徒旅欺。骨肉恩岂断，男儿死无时。
　　走马脱辔头，手中挑青丝。捷下万仞冈，俯身试搴旗。
　　磨刀呜咽水，水赤刃伤手。欲轻肠断声，心绪乱已久。
　　丈夫誓许国，愤惋复何有。功名图骐驎，战骨当速朽。
　　送徒既有长，远戍亦有身。生死向前去，不劳吏怒嗔。
　　路逢相识人，附书与六亲。哀哉两决绝，不复同苦辛。
　　迢迢万馀里，领我赴三军。军中异苦乐，主将宁尽闻。
　　隔河见胡骑，倏忽数百群。我始为奴仆，几时树功勋。
　　挽弓当挽强，用箭当用长。射人先射马，擒贼先擒王。
　　杀人亦有限，列国自有疆。苟能制侵陵，岂在多杀伤。
　　驱马天雨雪，军行入高山。径危抱寒石，指落曾冰间。
　　已去汉月远，何时筑城还。浮云暮南征，可望不可攀。
　　单于寇我垒，百里风尘昏。雄剑四五动，彼军为我奔。
　　虏其名王归，系颈授辕门。潜身备行列，一胜何足论。
　　从军十年馀，能无分寸功。众人贵苟得，欲语羞雷同。
　　中原有斗争，况在狄与戎。丈夫四方志，安可辞固穷。
　　◎卷.16【后出塞五首】杜甫
　　男儿生世间，及壮当封侯。战伐有功业，焉能守旧丘。
　　召募赴蓟门，军动不可留。千金买马鞭，百金装刀头。
　　闾里送我行，亲戚拥道周。斑白居上列，酒酣进庶羞。
　　少年别有赠，含笑看吴钩。
　　朝进东门营，暮上河阳桥。落日照大旗，马鸣风萧萧。
　　平沙列万幕，部伍各见招。中天悬明月，令严夜寂寥。
　　悲笳数声动，壮士惨不骄。借问大将谁，恐是霍嫖姚。
　　古人重守边，今人重高勋。岂知英雄主，出师亘长云。
　　六合已一家，四夷且孤军。遂使貔虎士，奋身勇所闻。
　　拔剑击大荒，日收胡马群。誓开玄冥北，持以奉吾君。
　　献凯日继踵，两蕃静无虞。渔阳豪侠地，击鼓吹笙竽。
　　云帆转辽海，粳稻来东吴。越罗与楚练，照耀舆台躯。
　　主将位益崇，气骄凌上都。边人不敢议，议者死路衢。
　　我本良家子，出师亦多门。将骄益愁思，身贵不足论。
　　跃马二十年，恐辜明主恩。坐见幽州骑，长驱河洛昏。
　　中夜间道归，故里但空村。恶名幸脱免，穷老无儿孙。
　　◎卷.17【别赞上人】杜甫
　　百川日东流，客去亦不息。我生苦漂荡，何时有终极。
　　赞公释门老，放逐来上国。还为世尘婴，颇带憔悴色。
　　杨枝晨在手，豆子雨已熟。是身如浮云，安可限南北。
　　异县逢旧友，初忻写胸臆。天长关塞寒，岁暮饥冻逼。
　　野风吹征衣，欲别向曛黑。马嘶思故枥，归鸟尽敛翼。
　　古来聚散地，宿昔长荆棘。相看俱衰年，出处各努力。
　　◎卷.18【万丈潭】杜甫
　　青溪合冥莫，神物有显晦。龙依积水蟠，窟压万丈内。
　　跼步凌垠堮，侧身下烟霭。前临洪涛宽，却立苍石大。
　　山色一径尽，崖绝两壁对。削成根虚无，倒影垂澹瀩。
　　黑如湾澴底，清见光炯碎。孤云倒来深，飞鸟不在外。
　　高萝成帷幄，寒木累旌旆。远川曲通流，嵌窦潜泄濑。
　　造幽无人境，发兴自我辈。告归遗恨多，将老斯游最。
　　闭藏修鳞蛰，出入巨石碍。何事暑天过，快意风雨会。
　　◎卷.19【两当县吴十侍御江上宅】杜甫
　　寒城朝烟澹，山谷落叶赤。阴风千里来，吹汝江上宅。
　　鹍鸡号枉渚，日色傍阡陌。借问持斧翁，几年长沙客。
　　哀哀失木狖，矫矫避弓翮。亦知故乡乐，未敢思夙昔。
　　昔在凤翔都，共通金闺籍。天子犹蒙尘，东郊暗长戟。
　　兵家忌间谍，此辈常接迹。台中领举劾，君必慎剖析。
　　不忍杀无辜，所以分白黑。上官权许与，失意见迁斥。
　　仲尼甘旅人，向子识损益。朝廷非不知，闭口休叹息。
　　余时忝诤臣，丹陛实咫尺。相看受狼狈，至死难塞责。
　　行迈心多违，出门无与适。于公负明义，惆怅头更白。
　　◎卷.20【发秦州（乾元二年自秦州赴同谷县纪行）】杜甫
　　我衰更懒拙，生事不自谋。无食问乐土，无衣思南州。
　　汉源十月交，天气凉如秋。草木未黄落，况闻山水幽。
　　栗亭名更佳，下有良田畴。充肠多薯蓣，崖蜜亦易求。
　　密竹复冬笋，清池可方舟。虽伤旅寓远，庶遂平生游。
　　此邦俯要冲，实恐人事稠。应接非本性，登临未销忧。
　　谿谷无异石，塞田始微收。岂复慰老夫，惘然难久留。
　　日色隐孤戍，乌啼满城头。中宵驱车去，饮马寒塘流。
　　磊落星月高，苍茫云雾浮。大哉乾坤内，吾道长悠悠。
　　◎卷.21【赤谷】杜甫
　　天寒霜雪繁，游子有所之。岂但岁月暮，重来未有期。
　　晨发赤谷亭，险艰方自兹。乱石无改辙，我车已载脂。
　　山深苦多风，落日童稚饥。悄然村墟迥，烟火何由追。
　　贫病转零落，故乡不可思。常恐死道路，永为高人嗤。
　　◎卷.22【铁堂峡（铁堂山在天水县东五里，峡有铁堂庄）】杜甫
　　山风吹游子，缥缈乘险绝。峡形藏堂隍，壁色立积铁。
　　径摩穹苍蟠，石与厚地裂。修纤无垠竹，嵌空太始雪。
　　威迟哀壑底，徒旅惨不悦。水寒长冰横，我马骨正折。
　　生涯抵弧矢，盗贼殊未灭。飘蓬逾三年，回首肝肺热。
　　◎卷.23【盐井（盐井在成州长道县，有盐官故城）】杜甫
　　卤中草木白，青者官盐烟。官作既有程，煮盐烟在川。
　　汲井岁榾榾，出车日连连。自公斗三百，转致斛六千。
　　君子慎止足，小人苦喧阗。我何良叹嗟，物理固自然。
　　◎卷.24【寒硖】杜甫
　　行迈日悄悄，山谷势多端。云门转绝岸，积阻霾天寒。
　　寒硖不可度，我实衣裳单。况当仲冬交，溯沿增波澜。
　　野人寻烟语，行子傍水餐。此生免荷殳，未敢辞路难。
　　◎卷.25【法镜寺】杜甫
　　身危适他州，勉强终劳苦。神伤山行深，愁破崖寺古。
　　婵娟碧鲜净，萧摵寒箨聚。回回山根水，冉冉松上雨。
　　泄云蒙清晨，初日翳复吐。朱甍半光炯，户牖粲可数。
　　拄策忘前期，出萝已亭午。冥冥子规叫，微径不复取。
　　◎卷.26【青阳峡】杜甫
　　塞外苦厌山，南行道弥恶。冈峦相经亘，云水气参错。
　　林迥硖角来，天窄壁面削。溪西五里石，奋怒向我落。
　　仰看日车侧，俯恐坤轴弱。魑魅啸有风，霜霰浩漠漠。
　　昨忆逾陇坂，高秋视吴岳。东笑莲华卑，北知崆峒薄。
　　超然侔壮观，已谓殷寥廓。突兀犹趁人，及兹叹冥莫。
　　◎卷.27【龙门镇（龙门镇在成县东后改府城镇）】杜甫
　　细泉兼轻冰，沮洳栈道湿。不辞辛苦行，迫此短景急。
　　石门雪云隘，古镇峰峦集。旌竿暮惨澹，风水白刃涩。
　　胡马屯成皋，防虞此何及。嗟尔远戍人，山寒夜中泣。
　　◎卷.28【石龛】杜甫
　　熊罴哮我东，虎豹号我西。我后鬼长啸，我前狨又啼。
　　天寒昏无日，山远道路迷。驱车石龛下，仲冬见虹霓。
　　伐竹者谁子，悲歌上云梯。为官采美箭，五岁供梁齐。
　　苦云直簳尽，无以充提携。奈何渔阳骑，飒飒惊烝黎。
　　◎卷.29【积草岭（同谷县界）】杜甫
　　连峰积长阴，白日递隐见。飕飕林响交，惨惨石状变。
　　山分积草岭，路异明水县。旅泊吾道穷，衰年岁时倦。
　　卜居尚百里，休驾投诸彦。邑有佳主人，情如已会面。
　　来书语绝妙，远客惊深眷。食蕨不愿馀，茅茨眼中见。
　　◎卷.30【泥功山（贞元五年于同谷西境泥公山权置行成州）】杜甫
　　朝行青泥上，暮在青泥中。泥泞非一时，版筑劳人功。
　　不畏道途永，乃将汩没同。白马为铁骊，小儿成老翁。
　　哀猿透却坠，死鹿力所穷。寄语北来人，后来莫匆匆。
　　◎卷.31【凤凰台】杜甫
　　亭亭凤凰台，北对西康州。西伯今寂寞，凤声亦悠悠。
　　山峻路绝踪，石林气高浮。安得万丈梯，为君上上头。
　　恐有无母雏，饥寒日啾啾。我能剖心出，饮啄慰孤愁。
　　心以当竹实，炯然无外求。血以当醴泉，岂徒比清流。
　　所贵王者瑞，敢辞微命休。坐看彩翮长，举意八极周。
　　自天衔瑞图，飞下十二楼。图以奉至尊，凤以垂鸿猷。
　　再光中兴业，一洗苍生忧。深衷正为此，群盗何淹留。
　　◎卷.32【乾元中寓居同谷县，作歌七首】杜甫
　　有客有客字子美，白头乱发垂过耳。岁拾橡栗随狙公，
　　天寒日暮山谷里。中原无书归不得，手脚冻皴皮肉死。
　　呜呼一歌兮歌已哀，悲风为我从天来。
　　长镵长镵白木柄，我生托子以为命。黄精无苗山雪盛，
　　短衣数挽不掩胫。此时与子空归来，男呻女吟四壁静。
　　呜呼二歌兮歌始放，邻里为我色惆怅。
　　有弟有弟在远方，三人各瘦何人强。生别展转不相见，
　　胡尘暗天道路长。东飞鴐鹅后鹙鶬，安得送我置汝旁。
　　呜呼三歌兮歌三发，汝归何处收兄骨。
　　有妹有妹在钟离，良人早殁诸孤痴。长淮浪高蛟龙怒，
　　十年不见来何时。扁舟欲往箭满眼，杳杳南国多旌旗。
　　呜呼四歌兮歌四奏，林猿为我啼清昼。
　　四山多风溪水急，寒雨飒飒枯树湿。黄蒿古城云不开，
　　白狐跳梁黄狐立。我生何为在穷谷，中夜起坐万感集。
　　呜呼五歌兮歌正长，魂招不来归故乡。
　　南有龙兮在山湫，古木巃嵸枝相樛。木叶黄落龙正蛰，
　　蝮蛇东来水上游。我行怪此安敢出，拔剑欲斩且复休。
　　呜呼六歌兮歌思迟，溪壑为我回春姿。
　　男儿生不成名身已老，三年饥走荒山道。长安卿相多少年，
　　富贵应须致身早。山中儒生旧相识，但话宿昔伤怀抱。
　　呜呼七歌兮悄终曲，仰视皇天白日速。
　　◎卷.33【发同谷县（乾元二年十二月一日自陇右赴剑南纪行）】杜甫
　　贤有不黔突，圣有不暖席。况我饥愚人，焉能尚安宅。
　　始来兹山中，休驾喜地僻。奈何迫物累，一岁四行役。
　　忡忡去绝境，杳杳更远适。停骖龙潭云，回首白崖石。
　　临岐别数子，握手泪再滴。交情无旧深，穷老多惨戚。
　　平生懒拙意，偶值栖遁迹。去住与愿违，仰惭林间翮。
　　◎卷.34【木皮岭】杜甫
　　首路栗亭西，尚想凤凰村。季冬携童稚，辛苦赴蜀门。
　　南登木皮岭，艰险不易论。汗流被我体，祁寒为之暄。
　　远岫争辅佐，千岩自崩奔。始知五岳外，别有他山尊。
　　仰干塞大明，俯入裂厚坤。再闻虎豹斗，屡跼风水昏。
　　高有废阁道，摧折如短辕。下有冬青林，石上走长根。
　　西崖特秀发，焕若灵芝繁。润聚金碧气，清无沙土痕。
　　忆观昆仑图，目击悬圃存。对此欲何适，默伤垂老魂。
　　◎卷.35【白沙渡（属剑州）】杜甫
　　畏途随长江，渡口下绝岸。差池上舟楫，杳窕入云汉。
　　天寒荒野外，日暮中流半。我马向北嘶，山猿饮相唤。
　　水清石礧礧，沙白滩漫漫。迥然洗愁辛，多病一疏散。
　　高壁抵嶔崟，洪涛越凌乱。临风独回首，揽辔复三叹。
　　◎卷.36【水会渡】杜甫
　　山行有常程，中夜尚未安。微月没已久，崖倾路何难。
　　大江动我前，汹若溟渤宽。篙师暗理楫，歌笑轻波澜。
　　霜浓木石滑，风急手足寒。入舟已千忧，陟巘仍万盘。
　　迥眺积水外，始知众星乾。远游令人瘦，衰疾惭加餐。
　　◎卷.37【飞仙阁】杜甫
　　土门山行窄，微径缘秋毫。栈云阑干峻，梯石结构牢。
　　万壑欹疏林，积阴带奔涛。寒日外澹泊，长风中怒号。
　　歇鞍在地底，始觉所历高。往来杂坐卧，人马同疲劳。
　　浮生有定分，饥饱岂可逃。叹息谓妻子，我何随汝曹。
　　◎卷.38【五盘（七盘岭在广元县北一名五盘栈道盘曲有五重）】杜甫
　　五盘虽云险，山色佳有馀。仰凌栈道细，俯映江木疏。
　　地僻无网罟，水清反多鱼。好鸟不妄飞，野人半巢居。
　　喜见淳朴俗，坦然心神舒。东郊尚格斗，巨猾何时除。
　　故乡有弟妹，流落随丘墟。成都万事好，岂若归吾庐。
　　◎卷.39【龙门阁】杜甫
　　清江下龙门，绝壁无尺土。长风驾高浪，浩浩自太古。
　　危途中萦盘，仰望垂线缕。滑石欹谁凿，浮梁袅相拄。
　　目眩陨杂花，头风吹过雨。百年不敢料，一坠那得取。
　　饱闻经瞿塘，足见度大庾。终身历艰险，恐惧从此数。
　　◎卷.40【石柜阁】杜甫
　　季冬日已长，山晚半天赤。蜀道多早花，江间饶奇石。
　　石柜曾波上，临虚荡高壁。清晖回群鸥，暝色带远客。
　　羁栖负幽意，感叹向绝迹。信甘孱懦婴，不独冻馁迫。
　　优游谢康乐，放浪陶彭泽。吾衰未自安，谢尔性所适。
　　◎卷.41【桔柏渡（在昭化县）】杜甫
　　青冥寒江渡，驾竹为长桥。竿湿烟漠漠，江永风萧萧。
　　连笮动袅娜，征衣飒飘飖。急流鸨鹢散，绝岸鼋鼍骄。
　　西辕自兹异，东逝不可要。高通荆门路，阔会沧海潮。
　　孤光隐顾眄，游子怅寂寥。无以洗心胸，前登但山椒。
　　◎卷.42【剑门】杜甫
　　惟天有设险，剑门天下壮。连山抱西南，石角皆北向。
　　两崖崇墉倚，刻画城郭状。一夫怒临关，百万未可傍。
　　珠玉走中原，岷峨气凄怆。三皇五帝前，鸡犬各相放。
　　后王尚柔远，职贡道已丧。至今英雄人，高视见霸王。
　　并吞与割据，极力不相让。吾将罪真宰，意欲铲叠嶂。
　　恐此复偶然，临风默惆怅。
　　◎卷.43【鹿头山（山上有关，在德阳县治北）】杜甫
　　鹿头何亭亭，是日慰饥渴。连山西南断，俯见千里豁。
　　游子出京华，剑门不可越。及兹险阻尽，始喜原野阔。
　　殊方昔三分，霸气曾间发。天下今一家，云端失双阙。
　　悠然想扬马，继起名硉兀。有文令人伤，何处埋尔骨。
　　纡馀脂膏地，惨澹豪侠窟。仗钺非老臣，宣风岂专达。
　　冀公柱石姿，论道邦国活。斯人亦何幸，公镇逾岁月。
　　◎卷.44【成都府】杜甫
　　翳翳桑榆日，照我征衣裳。我行山川异，忽在天一方。
　　但逢新人民，未卜见故乡。大江东流去，游子去日长。
　　曾城填华屋，季冬树木苍。喧然名都会，吹箫间笙簧。
　　信美无与适，侧身望川梁。鸟雀夜各归，中原杳茫茫。
　　初月出不高，众星尚争光。自古有羁旅，我何苦哀伤。


第二百一十九卷
　　◎卷.1【石笋行】杜甫
　　君不见益州城西门，陌上石笋双高蹲。古来相传是海眼，
　　苔藓蚀尽波涛痕。雨多往往得瑟瑟，此事恍惚难明论。
　　恐是昔时卿相墓，立石为表今仍存。惜哉俗态好蒙蔽，
　　亦如小臣媚至尊。政化错迕失大体，坐看倾危受厚恩。
　　嗟尔石笋擅虚名，后来未识犹骏奔。安得壮士掷天外，
　　使人不疑见本根。
　　◎卷.2【石犀行】杜甫
　　君不见秦时蜀太守，刻石立作三犀牛。自古虽有厌胜法，
　　天生江水向东流。蜀人矜夸一千载，泛溢不近张仪楼。
　　今年灌口损户口，此事或恐为神羞。终藉堤防出众力，
　　高拥木石当清秋。先王作法皆正道，鬼怪何得参人谋。
　　嗟尔三犀不经济，缺讹只与长川逝。但见元气常调和，
　　自免洪涛恣凋瘵。安得壮士提天纲，再平水土犀奔茫。
　　◎卷.3【杜鹃行】杜甫
　　君不见昔日蜀天子，化作杜鹃似老乌。寄巢生子不自啄，
　　群鸟至今与哺雏。虽同君臣有旧礼，骨肉满眼身羁孤。
　　业工窜伏深树里，四月五月偏号呼。其声哀痛口流血，
　　所诉何事常区区。尔岂摧残始发愤，羞带羽翮伤形愚。
　　苍天变化谁料得，万事反覆何所无。万事反覆何所无，
　　岂忆当殿群臣趋。
　　◎卷.4【赠蜀僧闾丘师兄】杜甫
　　大师铜梁秀，籍籍名家孙。呜呼先博士，炳灵精气奔。
　　惟昔武皇后，临轩御乾坤。多士尽儒冠，墨客蔼云屯。
　　当时上紫殿，不独卿相尊。世传闾丘笔，峻极逾昆仑。
　　凤藏丹霄暮，龙去白水浑。青荧雪岭东，碑碣旧制存。
　　斯文散都邑，高价越玙璠。晚看作者意，妙绝与谁论。
　　吾祖诗冠古，同年蒙主恩。豫章夹日月，岁久空深根。
　　小子思疏阔，岂能达词门。穷愁一挥泪，相遇即诸昆。
　　我住锦官城，兄居祇树园。地近慰旅愁，往来当丘樊。
　　天涯歇滞雨，粳稻卧不翻。漂然薄游倦，始与道侣敦。
　　景晏步修廊，而无车马喧。夜阑接软语，落月如金盆。
　　漠漠世界黑，驱车争夺繁。惟有摩尼珠，可照浊水源。
　　◎卷.5【泛溪】杜甫
　　落景下高堂，进舟泛回溪。谁谓筑居小，未尽乔木西。
　　远郊信荒僻，秋色有馀凄。练练峰上雪，纤纤云表霓。
　　童戏左右岸，罟弋毕提携。翻倒荷芰乱，指挥径路迷。
　　得鱼已割鳞，采藕不洗泥。人情逐鲜美，物贱事已睽。
　　吾村霭暝姿，异舍鸡亦栖。萧条欲何适，出处无可齐。
　　衣上见新月，霜中登故畦。浊醪自初熟，东城多鼓鼙。
　　◎卷.6【题壁画马歌（一作题壁上韦偃画歌。偃京兆人善画马）】杜甫
　　韦侯别我有所适，知我怜君画无敌。戏拈秃笔扫骅骝，
　　欻见骐驎出东壁。一匹龁草一匹嘶，坐看千里当霜蹄。
　　时危安得真致此，与人同生亦同死。
　　◎卷.7【戏题画山水图歌（一本题下有王宰二字。宰，蜀人）】杜甫
　　十日画一水，五日画一石。能事不受相促迫，
　　王宰始肯留真迹。壮哉昆仑方壶图，挂君高堂之素壁。
　　巴陵洞庭日本东，赤岸水与银河通，中有云气随飞龙。
　　舟人渔子入浦溆，山木尽亚洪涛风。尤工远势古莫比，
　　咫尺应须论万里。焉得并州快剪刀，翦取吴松半江水。
　　◎卷.8【题李尊师松树障子歌】杜甫
　　老夫清晨梳白头，玄都道士来相访。握发呼儿延入户，
　　手提新画青松障。障子松林静杳冥，凭轩忽若无丹青。
　　阴崖却承霜雪干，偃盖反走虬龙形。老夫平生好奇古，
　　对此兴与精灵聚。已知仙客意相亲，更觉良工心独苦。
　　松下丈人巾屦同，偶坐似是商山翁。怅望聊歌紫芝曲，
　　时危惨澹来悲风。
　　◎卷.9【戏为双松图歌（韦偃画）】杜甫
　　天下几人画古松，毕宏已老韦偃少。绝笔长风起纤末，
　　满堂动色嗟神妙。两株惨裂苔藓皮，屈铁交错回高枝。
　　白摧朽骨龙虎死，黑入太阴雷雨垂，松根胡僧憩寂寞，
　　庞眉皓首无住著。偏袒右肩露双脚，叶里松子僧前落。
　　韦侯韦侯数相见，我有一匹好东绢，重之不减锦绣段。
　　已令拂拭光凌乱，请公放笔为直干。
　　◎卷.10【投简成、华两县诸子】杜甫
　　赤县官曹拥材杰，软裘快马当冰雪。长安苦寒谁独悲，
　　杜陵野老骨欲折。南山豆苗早荒秽，青门瓜地新冻裂。
　　乡里儿童项领成，朝廷故旧礼数绝。自然弃掷与时异，
　　况乃疏顽临事拙。饥卧动即向一旬，敝裘何啻联百结。
　　君不见空墙日色晚，此老无声泪垂血。
　　◎卷.11【徐卿二子歌】杜甫
　　君不见徐卿二子生绝奇，感应吉梦相追随。
　　孔子释氏亲抱送，并是天上麒麟儿。大儿九龄色清澈，
　　秋水为神玉为骨。小儿五岁气食牛，满堂宾客皆回头。
　　吾知徐公百不忧，积善衮衮生公侯。
　　丈夫生儿有如此二雏者，名位岂肯卑微休。
　　◎卷.12【病柏】杜甫
　　有柏生崇冈，童童状车盖。偃蹙龙虎姿，主当风云会。
　　神明依正直，故老多再拜。岂知千年根，中路颜色坏。
　　出非不得地，蟠据亦高大。岁寒忽无凭，日夜柯叶改。
　　丹凤领九雏，哀鸣翔其外。鸱鸮志意满，养子穿穴内。
　　客从何乡来，伫立久吁怪。静求元精理，浩荡难倚赖。
　　◎卷.13【病橘】杜甫
　　群橘少生意，虽多亦奚为。惜哉结实小，酸涩如棠梨。
　　剖之尽蠹虫，采掇爽其宜。纷然不适口，岂只存其皮。
　　萧萧半死叶，未忍别故枝。玄冬霜雪积，况乃回风吹。
　　尝闻蓬莱殿，罗列潇湘姿。此物岁不稔，玉食失光辉。
　　寇盗尚凭陵，当君减膳时。汝病是天意，吾谂罪有司。
　　忆昔南海使，奔腾献荔支。百马死山谷，到今耆旧悲。
　　◎卷.14【枯棕】杜甫
　　蜀门多棕榈，高者十八九。其皮割剥甚，虽众亦易朽。
　　徒布如云叶，青黄岁寒后。交横集斧斤，凋丧先蒲柳。
　　伤时苦军乏，一物官尽取。嗟尔江汉人，生成复何有。
　　有同枯棕木，使我沈叹久。死者即已休，生者何自守。
　　啾啾黄雀啅，侧见寒蓬走。念尔形影干，摧残没藜莠。
　　◎卷.15【枯楠】杜甫
　　楩楠枯峥嵘，乡党皆莫记。不知几百岁，惨惨无生意。
　　上枝摩皇天，下根蟠厚地。巨围雷霆坼，万孔虫蚁萃。
　　冻雨落流胶，冲风夺佳气。白鹄遂不来，天鸡为愁思。
　　犹含栋梁具，无复霄汉志。良工古昔少，识者出涕泪。
　　种榆水中央，成长何容易。截承金露盘，袅袅不自畏。
　　◎卷.16【丽春】杜甫
　　百草竞春华，丽春应最胜。少须好颜色，多漫枝条剩。
　　纷纷桃李枝，处处总能移。如何贵此重，却怕有人知。
　　◎卷.17【丈人山（山在青城县北，黄帝封青城山为五岳丈人）】杜甫
　　自为青城客，不唾青城地。为爱丈人山，丹梯近幽意。
　　丈人祠西佳气浓，缘云拟住最高峰。扫除白发黄精在，
　　君看他时冰雪容。
　　◎卷.18【百忧集行（王筠诗百忧俱集断人肠）】杜甫
　　忆年十五心尚孩，健如黄犊走复来。庭前八月梨枣熟，
　　一日上树能千回。即今倏忽已五十，坐卧只多少行立。
　　强将笑语供主人，悲见生涯百忧集。入门依旧四壁空，
　　老妻睹我颜色同。痴儿未知父子礼，叫怒索饭啼门东。
　　◎卷.19【戏作花卿歌】杜甫
　　成都猛将有花卿，学语小儿知姓名。用如快鹘风火生，
　　见贼唯多身始轻。绵州副使著柘黄，我卿扫除即日平。
　　子章髑髅血模糊，手提掷还崔大夫。李侯重有此节度，
　　人道我卿绝世无。既称绝世无，天子何不唤取守京都。
　　◎卷.20【入奏行，赠西山检察使窦侍御】杜甫
　　窦侍御，骥之子，凤之雏。年未三十忠义俱，骨鲠绝代无。
　　炯如一段清冰出万壑，置在迎风寒露之玉壶。
　　蔗浆归厨金碗冻，洗涤烦热足以宁君躯。
　　政用疏通合典则，戚联豪贵耽文儒。兵革未息人未苏，
　　天子亦念西南隅。吐蕃凭陵气颇粗，窦氏检察应时须。
　　运粮绳桥壮士喜，斩木火井穷猿呼。八州刺史思一战，
　　三城守边却可图。此行入奏计未小，密奉圣旨恩宜殊。
　　绣衣春当霄汉立，彩服日向庭闱趋。省郎京尹必俯拾，
　　江花未落还成都。江花未落还成都，肯访浣花老翁无。
　　为君酤酒满眼酤，与奴白饭马青刍。
　　◎卷.21【楠树为风雨所拔叹】杜甫
　　倚江楠树草堂前，故老相传二百年。诛茅卜居总为此，
　　五月仿佛闻寒蝉。东南飘风动地至，江翻石走流云气。
　　干排雷雨犹力争，根断泉源岂天意。沧波老树性所爱，
　　浦上童童一青盖。野客频留惧雪霜，行人不过听竽籁。
　　虎倒龙颠委榛棘，泪痕血点垂胸臆。我有新诗何处吟，
　　草堂自此无颜色。
　　◎卷.22【茅屋为秋风所破歌】杜甫
　　八月秋高风怒号，卷我屋上三重茅。茅飞度江洒江郊，
　　高者挂罥长林梢，下者飘转沉塘坳。南村群童欺我老无力，
　　忍能对面为盗贼，公然抱茅入竹去。唇焦口燥呼不得，
　　归来倚杖自叹息。俄顷风定云墨色，秋天漠漠向昏黑。
　　布衾多年冷似铁，骄儿恶卧踏里裂。床床屋漏无干处，
　　雨脚如麻未断绝。自经丧乱少睡眠，长夜沾湿何由彻。
　　安得广厦千万间，大庇天下寒士俱欢颜，风雨不动安如山。
　　呜呼何时眼前突兀见此屋，吾庐独破受冻死亦足。
　　◎卷.23【大雨】杜甫
　　西蜀冬不雪，春农尚嗷嗷。上天回哀眷，朱夏云郁陶。
　　执热乃沸鼎，纤絺成缊袍。风雷飒万里，霈泽施蓬蒿。
　　敢辞茅苇漏，已喜黍豆高。三日无行人，二江声怒号。
　　流恶邑里清，矧兹远江皋。荒庭步鹳鹤，隐几望波涛。
　　沉疴聚药饵，顿忘所进劳。则知润物功，可以贷不毛。
　　阴色静陇亩，劝耕自官曹。四邻耒耜出，何必吾家操。
　　◎卷.24【溪涨】杜甫
　　当时浣花桥，溪水才尺馀。白石明可把，水中有行车。
　　秋夏忽泛溢，岂惟入吾庐。蛟龙亦狼狈，况是鳖与鱼。
　　兹晨已半落，归路跬步疏。马嘶未敢动，前有深填淤。
　　青青屋东麻，散乱床上书。不意远山雨，夜来复何如。
　　我游都市间，晚憩必村墟。乃知久行客，终日思其居。
　　◎卷.25【戏赠友二首】杜甫
　　元年建巳月，郎有焦校书。自夸足膂力，能骑生马驹。
　　一朝被马踏，唇裂版齿无。壮心不肯已，欲得东擒胡。
　　元年建巳月，官有王司直。马惊折左臂，骨折面如墨。
　　驽骀漫深泥，何不避雨色。劝君休叹恨，未必不为福。
　　◎卷.26【遭田父泥饮美严中丞】杜甫
　　步屟随春风，村村自花柳。田翁逼社日，邀我尝春酒。
　　酒酣夸新尹，畜眼未见有。回头指大男，渠是弓弩手。
　　名在飞骑籍，长番岁时久。前日放营农，辛苦救衰朽。
　　差科死则已，誓不举家走。今年大作社，拾遗能住否。
　　叫妇开大瓶，盆中为吾取。感此气扬扬，须知风化首。
　　语多虽杂乱，说尹终在口。朝来偶然出，自卯将及酉。
　　久客惜人情，如何拒邻叟。高声索果栗，欲起时被肘。
　　指挥过无礼，未觉村野丑。月出遮我留，仍嗔问升斗。
　　◎卷.27【喜雨】杜甫
　　春旱天地昏，日色赤如血。农事都已休，兵戈况骚屑。
　　巴人困军须，恸哭厚土热。沧江夜来雨，真宰罪一雪。
　　谷根小苏息，沴气终不灭。何由见宁岁，解我忧思结。
　　峥嵘群山云，交会未断绝。安得鞭雷公，滂沱洗吴越。
　　◎卷.28【渔阳】杜甫
　　渔阳突骑犹精锐，赫赫雍王都节制。猛将飘然恐后时，
　　本朝不入非高计。禄山北筑雄武城，旧防败走归其营。
　　系书请问燕耆旧，今日何须十万兵。
　　◎卷.29【天边行】杜甫
　　天边老人归未得，日暮东临大江哭。陇右河源不种田，
　　胡骑羌兵入巴蜀。洪涛滔天风拔木，前飞秃鹙后鸿鹄。
　　九度附书向洛阳，十年骨肉无消息。
　　◎卷.30【大麦行】杜甫
　　大麦干枯小麦黄，妇女行泣夫走藏。东至集壁西梁洋，
　　问谁腰镰胡与羌。岂无蜀兵三千人，部领辛苦江山长。
　　安得如鸟有羽翅，托身白云还故乡。
　　◎卷.31【苦战行】杜甫
　　苦战身死马将军，自云伏波之子孙。干戈未定失壮士，
　　使我叹恨伤精魂。去年江南讨狂贼，临江把臂难再得。
　　别时孤云今不飞，时独看云泪横臆。
　　◎卷.32【去秋行】杜甫
　　去秋涪江木落时，臂枪走马谁家儿。到今不知白骨处，
　　部曲有去皆无归。遂州城中汉节在，遂州城外巴人稀。
　　战场冤魂每夜哭，空令野营猛士悲。
　　◎卷.33【述古三首】杜甫
　　赤骥顿长缨，非无万里姿。悲鸣泪至地，为问驭者谁。
　　凤凰从东来，何意复高飞。竹花不结实，念子忍朝饥。
　　古时君臣合，可以物理推。贤人识定分，进退固其宜。
　　市人日中集，于利竞锥刀。置膏烈火上，哀哀自煎熬。
　　农人望岁稔，相率除蓬蒿。所务谷为本，邪赢无乃劳。
　　舜举十六相，身尊道何高。秦时任商鞅，法令如牛毛。
　　汉光得天下，祚永固有开。岂惟高祖圣，功自萧曹来。
　　经纶中兴业，何代无长才。吾慕寇邓勋，济时信良哉。
　　耿贾亦宗臣，羽翼共裴回。休运终四百，图画在云台。


第二百二十卷
　　◎卷.1【观打鱼歌】杜甫
　　绵州江水之东津，鲂鱼鱍鱍色胜银。渔人漾舟沈大网，
　　截江一拥数百鳞。众鱼常才尽却弃，赤鲤腾出如有神。
　　潜龙无声老蛟怒，回风飒飒吹沙尘。饔子左右挥双刀，
　　脍飞金盘白雪高。徐州秃尾不足忆，汉阴槎头远遁逃。
　　鲂鱼肥美知第一，既饱欢娱亦萧瑟。君不见朝来割素鬐，
　　咫尺波涛永相失。
　　◎卷.2【又观打鱼】杜甫
　　苍江鱼子清晨集，设网提纲万鱼急。能者操舟疾若风，
　　撑突波涛挺叉入。小鱼脱漏不可记，半死半生犹戢戢。
　　大鱼伤损皆垂头，屈强泥沙有时立。东津观鱼已再来，
　　主人罢鲙还倾杯。日暮蛟龙改窟穴，山根鳣鲔随云雷。
　　干戈兵革斗未止，凤凰麒麟安在哉。吾徒胡为纵此乐，
　　暴殄天物圣所哀。
　　◎卷.3【越王楼歌（太宗子越王贞为绵州刺史，作台于州城西北）】杜甫
　　绵州州府何磊落，显庆年中越王作。孤城西北起高楼，
　　碧瓦朱甍照城郭。楼下长江百丈清，山头落日半轮明。
　　君王旧迹今人赏，转见千秋万古情。
　　◎卷.4【海棕行】杜甫
　　左绵公馆清江濆，海棕一株高入云。龙鳞犀甲相错落，
　　苍棱白皮十抱文。自是众木乱纷纷，海棕焉知身出群。
　　移栽北辰不可得，时有西域胡僧识。
　　◎卷.5【姜楚公画角鹰歌】杜甫
　　楚公画鹰鹰戴角，杀气森森到幽朔。观者贪愁掣臂飞，
　　画师不是无心学。此鹰写真在左绵，却嗟真骨遂虚传。
　　梁间燕雀休惊怕，亦未抟空上九天。
　　◎卷.6【相逢歌赠严二别驾（一作严别驾相逢歌）】杜甫
　　我行入东川，十步一回首。成都乱罢气萧飒，
　　浣花草堂亦何有。梓中豪俊大者谁，本州从事知名久。
　　把臂开尊饮我酒，酒酣击剑蛟龙吼。乌帽拂尘青螺粟，
　　紫衣将炙绯衣走。铜盘烧蜡光吐日，夜如何其初促膝。
　　黄昏始扣主人门，谁谓俄顷胶在漆。万事尽付形骸外，
　　百年未见欢娱毕。神倾意豁真佳士，久客多忧今愈疾。
　　高视乾坤又可愁，一躯交态同悠悠。垂老遇君未恨晚，
　　似君须向古人求。
　　◎卷.7【光禄坂行】杜甫
　　山行落日下绝壁，西望千山万山赤。树枝有鸟乱鸣时，
　　暝色无人独归客。马惊不忧深谷坠，草动只怕长弓射。
　　安得更似开元中，道路即今多拥隔。
　　◎卷.8【冬到金华山观，因得故拾遗陈公学堂遗迹】杜甫
　　涪右众山内，金华紫崔嵬。上有蔚蓝天，垂光抱琼台。
　　系舟接绝壁，杖策穷萦回。四顾俯层巅，澹然川谷开。
　　雪岭日色死，霜鸿有馀哀。焚香玉女跪，雾里仙人来。
　　陈公读书堂，石柱仄青苔。悲风为我起，激烈伤雄才。
　　◎卷.9【陈拾遗故宅（宅在射洪县东七里东武山下）】杜甫
　　拾遗平昔居，大屋尚修椽。悠扬荒山日，惨澹故园烟。
　　位下曷足伤，所贵者圣贤。有才继骚雅，哲匠不比肩。
　　公生扬马后，名与日月悬。同游英俊人，多秉辅佐权。
　　彦昭超玉价，郭振起通泉。到今素壁滑，洒翰银钩连。
　　盛事会一时，此堂岂千年。终古立忠义，感遇有遗编。
　　◎卷.10【谒文公上方】杜甫
　　野寺隐乔木，山僧高下居。石门日色异，绛气横扶疏。
　　窈窕入风磴，长芦纷卷舒。庭前猛虎卧，遂得文公庐。
　　俯视万家邑，烟尘对阶除。吾师雨花外，不下十年馀。
　　长者自布金，禅龛只晏如。大珠脱玷翳，白月当空虚。
　　甫也南北人，芜蔓少耘锄。久遭诗酒污，何事忝簪裾。
　　王侯与蝼蚁，同尽随丘墟。愿闻第一义，回向心地初。
　　金篦刮眼膜，价重百车渠。无生有汲引，兹理傥吹嘘。
　　◎卷.11【奉赠射洪李四丈（明甫）】杜甫
　　丈人屋上乌，人好乌亦好。人生意气豁，不在相逢早。
　　南京乱初定，所向邑枯槁。游子无根株，茅斋付秋草。
　　东征下月峡，挂席穷海岛。万里须十金，妻孥未相保。
　　苍茫风尘际，蹭蹬骐驎老。志士怀感伤，心胸已倾倒。
　　◎卷.12【早发射洪县南途中作】杜甫
　　将老忧贫窭，筋力岂能及。征途乃侵星，得使诸病入。
　　鄙人寡道气，在困无独立。俶装逐徒旅，达曙凌险涩。
　　寒日出雾迟，清江转山急。仆夫行不进，驽马若维絷。
　　汀洲稍疏散，风景开怏悒。空慰所尚怀，终非曩游集。
　　衰颜偶一破，胜事难屡挹。茫然阮籍途，更洒杨朱泣。
　　◎卷.13【通泉驿南去通泉县十五里山水作】杜甫
　　溪行衣自湿，亭午气始散。冬温蚊蚋在，人远凫鸭乱。
　　登顿生曾阴，欹倾出高岸。驿楼衰柳侧，县郭轻烟畔。
　　一川何绮丽，尽目穷壮观。山色远寂寞，江光夕滋漫。
　　伤时愧孔父，去国同王粲。我生苦飘零，所历有嗟叹。
　　◎卷.14【过郭代公故宅】杜甫
　　豪俊初未遇，其迹或脱略。代公尉通泉，放意何自若。
　　及夫登衮冕，直气森喷薄。磊落见异人，岂伊常情度。
　　定策神龙后，宫中翕清廓。俄顷辨尊亲，指挥存顾托。
　　群公有惭色，王室无削弱。迥出名臣上，丹青照台阁。
　　我行得遗迹，池馆皆疏凿。壮公临事断，顾步涕横落。
　　高咏宝剑篇，神交付冥漠。
　　◎卷.15【观薛稷少保书画壁】杜甫
　　少保有古风，得之陕郊篇。惜哉功名忤，但见书画传。
　　我游梓州东，遗迹涪江边。画藏青莲界，书入金榜悬。
　　仰看垂露姿，不崩亦不骞。郁郁三大字，蛟龙岌相缠。
　　又挥西方变，发地扶屋椽。惨澹壁飞动，到今色未填。
　　此行叠壮观，郭薛俱才贤。不知百载后，谁复来通泉。
　　◎卷.16【通泉县署屋壁后薛少保画鹤】杜甫
　　薛公十一鹤，皆写青田真。画色久欲尽，苍然犹出尘。
　　低昂各有意，磊落如长人。佳此志气远，岂惟粉墨新。
　　万里不以力，群游森会神。威迟白凤态，非是仓庚邻。
　　高堂未倾覆，常得慰嘉宾。曝露墙壁外，终嗟风雨频。
　　赤霄有真骨，耻饮洿池津。冥冥任所往，脱略谁能驯。
　　◎卷.17【陪王侍御同登东山最高顶宴姚通泉，晚携酒泛江】杜甫
　　姚公美政谁与俦，不减昔时陈太丘。邑中上客有柱史，
　　多暇日陪骢马游。东山高顶罗珍羞，下顾城郭销我忧。
　　清江白日落欲尽，复携美人登彩舟。笛声愤怨哀中流，
　　妙舞逶迤夜未休。灯前往往大鱼出，听曲低昂如有求。
　　三更风起寒浪涌，取乐喧呼觉船重。满空星河光破碎，
　　四座宾客色不动。请公临深莫相违，回船罢酒上马归。
　　人生欢会岂有极，无使霜过沾人衣。
　　◎卷.18【春日戏题恼郝使君兄】杜甫
　　使君意气凌青霄，忆昨欢娱常见招。细马时鸣金騕褭，
　　佳人屡出董娇饶。东流江水西飞燕，可惜春光不相见。
　　愿携王赵两红颜，再骋肌肤如素练。通泉百里近梓州，
　　请公一来开我愁。舞处重看花满面，尊前还有锦缠头。
　　◎卷.19【短歌行，赠王郎司直】杜甫
　　王郎酒酣拔剑斫地歌莫哀，我能拔尔抑塞磊落之奇才。
　　豫章翻风白日动，鲸鱼跋浪沧溟开。且脱佩剑休裴回，
　　西得诸侯棹锦水。欲向何门趿珠履，仲宣楼头春色深。
　　青眼高歌望吾子，眼中之人吾老矣。
　　◎卷.20【短歌行，送祁录事归合州，因寄苏使君】杜甫
　　前者途中一相见，人事经年记君面。后生相动何寂寥，
　　君有长才不贫贱。君今起柁春江流，余亦沙边具小舟。
　　幸为达书贤府主，江花未尽会江楼。
　　◎卷.21【陪章留后惠义寺饯嘉州崔都督赴州】杜甫
　　中军待上客，令肃事有恒。前驱入宝地，祖帐飘金绳。
　　南陌既留欢，兹山亦深登。清闻树杪磬，远谒云端僧。
　　回策匪新岸，所攀仍旧藤。耳激洞门飙，目存寒谷冰。
　　出尘閟轨躅，毕景遗炎蒸。永愿坐长夏，将衰栖大乘。
　　羁旅惜宴会，艰难怀友朋。劳生共几何，离恨兼相仍。
　　◎卷.22【将适吴楚，留别章使君留后，兼幕府诸公，得柳字】杜甫
　　我来入蜀门，岁月亦已久。岂惟长儿童，自觉成老丑。
　　常恐性坦率，失身为杯酒。近辞痛饮徒，折节万夫后。
　　昔如纵壑鱼，今如丧家狗。既无游方恋，行止复何有。
　　相逢半新故，取别随薄厚。不意青草湖，扁舟落吾手。
　　眷眷章梓州，开筵俯高柳。楼前出骑马，帐下罗宾友。
　　健儿簸红旗，此乐或难朽。日车隐昆仑，鸟雀噪户牖。
　　波涛未足畏，三峡徒雷吼。所忧盗贼多，重见衣冠走。
　　中原消息断，黄屋今安否。终作适荆蛮，安排用庄叟。
　　随云拜东皇，挂席上南斗。有使即寄书，无使长回首。
　　◎卷.23【山寺（得开字，章留后同游）】杜甫
　　野寺根石壁，诸龛遍崔嵬。前佛不复辨，百身一莓苔。
　　虽有古殿存，世尊亦尘埃。如闻龙象泣，足令信者哀。
　　使君骑紫马，捧拥从西来。树羽静千里，临江久裴回。
　　山僧衣蓝缕，告诉栋梁摧。公为顾宾徒，咄嗟檀施开。
　　吾知多罗树，却倚莲华台。诸天必欢喜，鬼物无嫌猜。
　　以兹抚士卒，孰曰非周才。穷子失净处，高人忧祸胎。
　　岁晏风破肉，荒林寒可回。思量入道苦，自哂同婴孩。
　　◎卷.24【棕拂子】杜甫
　　棕拂且薄陋，岂知身效能。不堪代白羽，有足除苍蝇。
　　荧荧金错刀，擢擢朱丝绳。非独颜色好，亦用顾盼称。
　　吾老抱疾病，家贫卧炎蒸。咂肤倦扑灭，赖尔甘服膺。
　　物微世竞弃，义在谁肯征。三岁清秋至，未敢阙缄藤。
　　◎卷.25【桃竹杖引，赠章留后（竹兼可为簟，名桃笙）】杜甫
　　江心蟠石生桃竹，苍波喷浸尺度足。斩根削皮如紫玉，
　　江妃水仙惜不得。梓潼使君开一束，满堂宾客皆叹息。
　　怜我老病赠两茎，出入爪甲铿有声。老夫复欲东南征，
　　乘涛鼓枻白帝城。路幽必为鬼神夺，拔剑或与蛟龙争。
　　重为告曰：杖兮杖兮，尔之生也甚正直，
　　慎勿见水踊跃学变化为龙。使我不得尔之扶持，
　　灭迹于君山湖上之青峰。噫，风尘澒洞兮豺虎咬人，
　　忽失双杖兮吾将曷从。
　　◎卷.26【寄题江外草堂（梓州作，寄成都故居）】杜甫
　　我生性放诞，雅欲逃自然。嗜酒爱风竹，卜居必林泉。
　　遭乱到蜀江，卧疴遣所便。诛茅初一亩，广地方连延。
　　经营上元始，断手宝应年。敢谋土木丽，自觉面势坚。
　　台亭随高下，敞豁当清川。虽有会心侣，数能同钓船。
　　干戈未偃息，安得酣歌眠。蛟龙无定窟，黄鹄摩苍天。
　　古来达士志，宁受外物牵。顾惟鲁钝姿，岂识悔吝先。
　　偶携老妻去，惨澹凌风烟。事迹无固必，幽贞愧双全。
　　尚念四小松，蔓草易拘缠。霜骨不甚长，永为邻里怜。
　　◎卷.27【韦讽录事宅观曹将军画马图】杜甫
　　国初已来画鞍马，神妙独数江都王。将军得名三十载，
　　人间又见真乘黄。曾貌先帝照夜白，龙池十日飞霹雳。
　　内府殷红马脑碗，婕妤传诏才人索。碗赐将军拜舞归，
　　轻纨细绮相追飞。贵戚权门得笔迹，始觉屏障生光辉。
　　昔日太宗拳毛騧，近时郭家师子花。今之新图有二马，
　　复令识者久叹嗟。此皆骑战一敌万，缟素漠漠开风沙。
　　其馀七匹亦殊绝，迥若寒空动烟雪。霜蹄蹴踏长楸间，
　　马官厮养森成列。可怜九马争神骏，顾视清高气深稳。
　　借问苦心爱者谁，后有韦讽前支遁。忆昔巡幸新丰宫，
　　翠华拂天来向东。腾骧磊落三万匹，皆与此图筋骨同。
　　自从献宝朝河宗，无复射蛟江水中。
　　君不见金粟堆前松柏里，龙媒去尽鸟呼风。
　　◎卷.28【送韦讽上阆州录事参军】杜甫
　　国步犹艰难，兵革未衰息。万方哀嗷嗷，十载供军食。
　　庶官务割剥，不暇忧反侧。诛求何多门，贤者贵为德。
　　韦生富春秋，洞彻有清识。操持纪纲地，喜见朱丝直。
　　当令豪夺吏，自此无颜色。必若救疮痍，先应去蟊贼。
　　挥泪临大江，高天意凄恻。行行树佳政，慰我深相忆。
　　◎卷.29【丹青引，赠曹将军霸】杜甫
　　将军魏武之子孙，于今为庶为清门。英雄割据虽已矣，
　　文彩风流犹尚存。学书初学卫夫人，但恨无过王右军。
　　丹青不知老将至，富贵于我如浮云。开元之中常引见，
　　承恩数上南熏殿。凌烟功臣少颜色，将军下笔开生面。
　　良相头上进贤冠，猛将腰间大羽箭。褒公鄂公毛发动，
　　英姿飒爽来酣战。先帝天马玉花骢，画工如山貌不同。
　　是日牵来赤墀下，迥立阊阖生长风。诏谓将军拂绢素，
　　意匠惨澹经营中。斯须九重真龙出，一洗万古凡马空。
　　玉花却在御榻上，榻上庭前屹相向。至尊含笑催赐金，
　　圉人太仆皆惆怅。弟子韩幹早入室，亦能画马穷殊相。
　　幹惟画肉不画骨，忍使骅骝气凋丧。将军画善盖有神，
　　必逢佳士亦写真。即今飘泊干戈际，屡貌寻常行路人。
　　途穷反遭俗眼白，世上未有如公贫。但看古来盛名下，
　　终日坎壈缠其身。
　　◎卷.30【阆州东楼筵，奉送十一舅往青城县，得昏字】杜甫
　　曾城有高楼，制古丹雘存。迢迢百馀尺，豁达开四门。
　　虽有车马客，而无人世喧。游目俯大江，列筵慰别魂。
　　是时秋冬交，节往颜色昏。天寒鸟兽休，霜露在草根。
　　今我送舅氏，万感集清尊。岂伊山川间，回首盗贼繁。
　　高贤意不暇，王命久崩奔。临风欲恸哭，声出已复吞。
　　◎卷.31【严氏溪放歌行（溪在阆州东百馀里）】杜甫
　　天下甲马未尽销，岂免沟壑常漂漂。剑南岁月不可度，
　　边头公卿仍独骄。费心姑息是一役，肥肉大酒徒相要。
　　呜呼古人已粪土，独觉志士甘渔樵。况我飘转无定所，
　　终日戚戚忍羁旅。秋宿霜溪素月高，喜得与子长夜语。
　　东游西还力实倦，从此将身更何许。知子松根长茯苓，
　　迟暮有意来同煮。
　　◎卷.32【南池（在阆中县东南，即彭道将鱼池）】杜甫
　　峥嵘巴阆间，所向尽山谷。安知有苍池，万顷浸坤轴。
　　呀然阆城南，枕带巴江腹。芰荷入异县，粳稻共比屋。
　　皇天不无意，美利戒止足。高田失西成，此物颇丰熟。
　　清源多众鱼，远岸富乔木。独叹枫香林，春时好颜色。
　　南有汉王祠，终朝走巫祝。歌舞散灵衣，荒哉旧风俗。
　　高堂亦明王，魂魄犹正直。不应空陂上，缥缈亲酒食。
　　淫祀自古昔，非唯一川渎。干戈浩茫茫，地僻伤极目。
　　平生江海兴，遭乱身局促。驻马问渔舟，踌躇慰羁束。
　　◎卷.33【发阆中】杜甫
　　前有毒蛇后猛虎，溪行尽日无村坞。江风萧萧云拂地，
　　山木惨惨天欲雨。女病妻忧归意速，秋花锦石谁复数。
　　别家三月一得书，避地何时免愁苦。
　　◎卷.34【寄韩谏议】杜甫
　　今我不乐思岳阳，身欲奋飞病在床。美人娟娟隔秋水，
　　濯足洞庭望八荒。鸿飞冥冥日月白，青枫叶赤天雨霜。
　　玉京群帝集北斗，或骑骐驎翳凤凰。芙蓉旌旗烟雾乐，
　　影动倒景摇潇湘。星宫之君醉琼浆，羽人稀少不在旁。
　　似闻昨者赤松子，恐是汉代韩张良。昔随刘氏定长安，
　　帷幄未改神惨伤。国家成败吾岂敢，色难腥腐餐风香。
　　周南留滞古所惜，南极老人应寿昌。美人胡为隔秋水，
　　焉得置之贡玉堂。
　　◎卷.35【忆昔二首】杜甫
　　忆昔先皇巡朔方，千乘万骑入咸阳。阴山骄子汗血马，
　　长驱东胡胡走藏。邺城反覆不足怪，关中小儿坏纪纲，
　　张后不乐上为忙。至今今上犹拨乱，劳身焦思补四方。
　　我昔近侍叨奉引，出兵整肃不可当。为留猛士守未央，
　　致使岐雍防西羌。犬戎直来坐御林，百官跣足随天王。
　　愿见北地傅介子，老儒不用尚书郎。
　　忆昔开元全盛日，小邑犹藏万家室。稻米流脂粟米白，
　　公私仓廪俱丰实。九州道路无豺虎，远行不劳吉日出。
　　齐纨鲁缟车班班，男耕女桑不相失。宫中圣人奏云门，
　　天下朋友皆胶漆。百馀年间未灾变，叔孙礼乐萧何律。
　　岂闻一绢直万钱，有田种谷今流血。洛阳宫殿烧焚尽，
　　宗庙新除狐兔穴。伤心不忍问耆旧，复恐初从乱离说。
　　小臣鲁钝无所能，朝廷记识蒙禄秩。周宣中兴望我皇，
　　洒血江汉身衰疾。
　　◎卷.36【冬狩行（时梓州刺史章彝兼侍御史留后东川）】杜甫
　　君不见东川节度兵马雄，校猎亦似观成功。
　　夜发猛士三千人，清晨合围步骤同。禽兽已毙十七八，
　　杀声落日回苍穹。幕前生致九青兕，骆驼pI峞垂玄熊。
　　东西南北百里间，仿佛蹴踏寒山空。有鸟名鸲鹆，
　　力不能高飞逐走蓬。肉味不足登鼎俎，何为见羁虞罗中。
　　春蒐冬狩侯得同，使君五马一马骢。况今摄行大将权，
　　号令颇有前贤风。飘然时危一老翁，十年厌见旌旗红。
　　喜君士卒甚整肃，为我回辔擒西戎。草中狐兔尽何益，
　　天子不在咸阳宫。朝廷虽无幽王祸，得不哀痛尘再蒙。
　　呜呼，得不哀痛尘再蒙。
　　◎卷.37【自平】杜甫
　　自平宫中吕太一，收珠南海千馀日。近供生犀翡翠稀，
　　复恐征戎干戈密。蛮溪豪族小动摇，世封刺史非时朝。
　　蓬莱殿前诸主将，才如伏波不得骄。
　　◎卷.38【释闷】杜甫
　　四海十年不解兵，犬戎也复临咸京。失道非关出襄野，
　　扬鞭忽是过胡城。豺狼塞路人断绝。烽火照夜尸纵横。
　　天子亦应厌奔走，群公固合思升平。但恐诛求不改辙，
　　闻道嬖孽能全生。江边老翁错料事，眼暗不见风尘清。
　　◎卷.39【赠别贺兰铦】杜甫
　　黄雀饱野粟，群飞动荆榛。今君抱何恨，寂寞向时人。
　　老骥倦骧首，苍鹰愁易驯。高贤世未识，固合婴饥贫。
　　国步初返正，乾坤尚风尘。悲歌鬓发白，远赴湘吴春。
　　我恋岷下芋，君思千里莼。生离与死别，自古鼻酸辛。
　　◎卷.40【别唐十五诫，因寄礼部贾侍郎（贾至）】杜甫
　　九载一相逢，百年能几何。复为万里别，送子山之阿。
　　白鹤久同林，潜鱼本同河。未知栖集期，衰老强高歌。
　　歌罢两凄恻，六龙忽蹉跎。相视发皓白，况难驻羲和。
　　胡星坠燕地，汉将仍横戈。萧条四海内，人少豺虎多。
　　少人慎莫投，多虎信所过。饥有易子食，兽犹畏虞罗。
　　子负经济才，天门郁嵯峨。飘摇适东周，来往若崩波。
　　南宫吾故人，白马金盘陀。雄笔映千古，见贤心靡他。
　　念子善师事，岁寒守旧柯。为吾谢贾公，病肺卧江沱。
　　◎卷.41【阆山歌】杜甫
　　阆州城东灵山白，阆州城北玉台碧。松浮欲尽不尽云，
　　江动将崩未崩石。那知根无鬼神会，已觉气与嵩华敌。
　　中原格斗且未归，应结茅斋看青壁。
　　◎卷.42【阆水歌】杜甫
　　嘉陵江色何所似，石黛碧玉相因依。正怜日破浪花出，
　　更复春从沙际归。巴童荡桨欹侧过，水鸡衔鱼来去飞。
　　阆中胜事可肠断，阆州城南天下稀。
　　◎卷.43【草堂】杜甫
　　昔我去草堂，蛮夷塞成都。今我归草堂，成都适无虞。
　　请陈初乱时，反复乃须臾。大将赴朝廷，群小起异图。
　　中宵斩白马，盟歃气已粗。西取邛南兵，北断剑阁隅。
　　布衣数十人，亦拥专城居。其势不两大，始闻蕃汉殊。
　　西卒却倒戈，贼臣互相诛。焉知肘腋祸，自及枭獍徒。
　　义士皆痛愤，纪纲乱相逾。一国实三公，万人欲为鱼。
　　唱和作威福，孰肯辨无辜。眼前列杻械，背后吹笙竽。
　　谈笑行杀戮，溅血满长衢。到今用钺地，风雨闻号呼。
　　鬼妾与鬼马，色悲充尔娱。国家法令在，此又足惊吁。
　　贱子且奔走，三年望东吴。弧矢暗江海，难为游五湖。
　　不忍竟舍此，复来薙榛芜。入门四松在，步屟万竹疏。
　　旧犬喜我归，低徊入衣裾。邻舍喜我归，酤酒携胡芦。
　　大官喜我来，遣骑问所须。城郭喜我来，宾客隘村墟。
　　天下尚未宁，健儿胜腐儒。飘摇风尘际，何地置老夫。
　　于时见疣赘，骨髓幸未枯。饮啄愧残生，食薇不敢馀。
　　◎卷.44【四松】杜甫
　　四松初移时，大抵三尺强。别来忽三载，离立如人长。
　　会看根不拔，莫计枝凋伤。幽色幸秀发，疏柯亦昂藏。
　　所插小藩篱，本亦有堤防。终然掁拨损，得吝千叶黄。
　　敢为故林主，黎庶犹未康。避贼今始归，春草满空堂。
　　览物叹衰谢，及兹慰凄凉。清风为我起，洒面若微霜。
　　足以送老姿，聊待偃盖张。我生无根带，配尔亦茫茫。
　　有情且赋诗，事迹可两忘。勿矜千载后，惨澹蟠穹苍。
　　◎卷.45【水槛】杜甫
　　苍江多风飙，云雨昼夜飞。茅轩驾巨浪，焉得不低垂。
　　游子久在外，门户无人持。高岸尚如谷，何伤浮柱欹。
　　扶颠有劝诫，恐贻识者嗤。既殊大厦倾，可以一木支。
　　临川视万里，何必阑槛为。人生感故物，慷慨有馀悲。
　　◎卷.46【破船】杜甫
　　平生江海心，宿昔具扁舟。岂惟青溪上，日傍柴门游。
　　苍皇避乱兵，缅邈怀旧丘。邻人亦已非，野竹独修修。
　　船舷不重扣，埋没已经秋。仰看西飞翼，下愧东逝流。
　　故者或可掘，新者亦易求。所悲数奔窜，白屋难久留。
　　◎卷.47【营屋】杜甫
　　我有阴江竹，能令朱夏寒。阴通积水内，高入浮云端。
　　甚疑鬼物凭，不顾翦伐残。东偏若面势，户牖永可安。
　　爱惜已六载，兹晨去千竿。萧萧见白日，汹汹开奔湍。
　　度堂匪华丽，养拙异考槃。草茅虽薙葺，衰疾方少宽。
　　洗然顺所适，此足代加餐。寂无斤斧响，庶遂憩息欢。
　　◎卷.48【除草】杜甫
　　草有害于人，曾何生阻修。其毒甚蜂虿，其多弥道周。
　　清晨步前林，江色未散忧。芒刺在我眼，焉能待高秋。
　　霜露一沾凝，蕙叶亦难留。荷锄先童稚，日入仍讨求。
　　转致水中央，岂无双钓舟。顽根易滋蔓，敢使依旧丘。
　　自兹藩篱旷，更觉松竹幽。芟夷不可阙，疾恶信如雠。
　　◎卷.49【扬旗】杜甫
　　江雨飒长夏，府中有馀清。我公会宾客，肃肃有异声。
　　初筵阅军装，罗列照广庭。庭空六马入，駊騀扬旗旌。
　　回回偃飞盖，熠熠迸流星。来缠风飙急，去擘山岳倾。
　　材归俯身尽，妙取略地平。虹霓就掌握，舒卷随人轻。
　　三州陷犬戎，但见西岭青。公来练猛士，欲夺天边城。
　　此堂不易升，庸蜀日已宁。吾徒且加餐，休适蛮与荆。
　　◎卷.50【太子张舍人遗织成褥段】杜甫
　　客从西北来，遗我翠织成。开缄风涛涌，中有掉尾鲸。
　　逶迤罗水族，琐细不足名。客云充君褥，承君终宴荣。
　　空堂魑魅走，高枕形神清。领客珍重意，顾我非公卿。
　　留之惧不祥，施之混柴荆。服饰定尊卑，大哉万古程。
　　今我一贱老，裋褐更无营。煌煌珠宫物，寝处祸所婴。
　　叹息当路子，干戈尚纵横。掌握有权柄，衣马自肥轻。
　　李鼎死岐阳，实以骄贵盈。来瑱赐自尽，气豪直阻兵。
　　皆闻黄金多，坐见悔吝生。奈何田舍翁，受此厚贶情。
　　锦鲸卷还客，始觉心和平。振我粗席尘，愧客茹藜羹。
　　◎卷.51【莫相疑行】杜甫
　　男儿生无所成头皓白，牙齿欲落真可惜。忆献三赋蓬莱宫，
　　自怪一日声辉赫。集贤学士如堵墙，观我落笔中书堂。
　　往时文彩动人主，此日饥寒趋路旁。晚将末契托年少，
　　当面输心背面笑。寄谢悠悠世上儿，不争好恶莫相疑。
　　◎卷.52【别蔡十四著作】杜甫
　　贾生恸哭后，寥落无其人。安知蔡夫子，高义迈等伦。
　　献书谒皇帝，志已清风尘。流涕洒丹极，万乘为酸辛。
　　天地则创痍，朝廷当正臣。异才复间出，周道日惟新。
　　使蜀见知己，别颜始一伸。主人薨城府，扶榇归咸秦。
　　巴道此相逢，会我病江滨。忆念凤翔都，聚散俄十春。
　　我衰不足道，但愿子意陈。稍令社稷安，自契鱼水亲。
　　我虽消渴甚，敢忘帝力勤。尚思未朽骨，复睹耕桑民。
　　积水驾三峡，浮龙倚长津。扬舲洪涛间，仗子济物身。
　　鞍马下秦塞，王城通北辰。玄甲聚不散，兵久食恐贫。
　　穷谷无粟帛，使者来相因。若凭南辕吏，书札到天垠。


第二百二十一卷
　　◎卷.1【杜鹃】杜甫
　　西川有杜鹃，东川无杜鹃。涪万无杜鹃，云安有杜鹃。
　　我昔游锦城，结庐锦水边。有竹一顷馀，乔木上参天。
　　杜鹃暮春至，哀哀叫其间。我见常再拜，重是古帝魂。
　　生子百鸟巢，百鸟不敢嗔。仍为喂其子，礼若奉至尊。
　　鸿雁及羔羊，有礼太古前。行飞与跪乳，识序如知恩。
　　圣贤古法则，付与后世传。君看禽鸟情，犹解事杜鹃。
　　今忽暮春间，值我病经年。身病不能拜，泪下如迸泉。
　　◎卷.2【客居】杜甫
　　客居所居堂，前江后山根。下堑万寻岸，苍涛郁飞翻。
　　葱青众木梢，邪竖杂石痕。子规昼夜啼，壮士敛精魂。
　　峡开四千里，水合数百源。人虎相半居，相伤终两存。
　　蜀麻久不来，吴盐拥荆门。西南失大将，商旅自星奔。
　　今又降元戎，已闻动行轩。舟子候利涉，亦凭节制尊。
　　我在路中央，生理不得论。卧愁病脚废，徐步视小园。
　　短畦带碧草，怅望思王孙。凤随其皇去，篱雀暮喧繁。
　　览物想故国，十年别荒村。日暮归几翼，北林空自昏。
　　安得覆八溟，为君洗乾坤。稷契易为力，犬戎何足吞。
　　儒生老无成，臣子忧四番。箧中有旧笔，情至时复援。
　　◎卷.3【客堂】杜甫
　　忆昨离少城，而今异楚蜀。舍舟复深山，窅窕一林麓。
　　栖泊云安县，消中内相毒。旧疾甘载来，衰年得无足。
　　死为殊方鬼，头白免短促。老马终望云，南雁意在北。
　　别家长儿女，欲起惭筋力。客堂序节改，具物对羁束。
　　石暄蕨芽紫，渚秀芦笋绿。巴莺纷未稀，徼麦早向熟。
　　悠悠日动江，漠漠春辞木。台郎选才俊，自顾亦已极。
　　前辈声名人，埋没何所得。居然绾章绂，受性本幽独。
　　平生憩息地，必种数竿竹。事业只浊醪，营葺但草屋。
　　上公有记者，累奏资薄禄。主忧岂济时，身远弥旷职。
　　循文庙算正，献可天衢直。尚想趋朝廷，毫发裨社稷。
　　形骸今若是，进退委行色。
　　◎卷.4【石研诗】杜甫
　　平公今诗伯，秀发吾所羡。奉使三峡中，长啸得石研。
　　巨璞禹凿馀，异状君独见。其滑乃波涛，其光或雷电。
　　联坳各尽墨，多水递隐现。挥洒容数人，十手可对面。
　　比公头上冠，贞质未为贱。当公赋佳句，况得终清宴。
　　公含起草姿，不远明光殿。致于丹青地，知汝随顾眄。
　　◎卷.5【水阁朝霁，奉简严云安（一作云安严明府）】杜甫
　　东城抱春岑，江阁邻石面。崔嵬晨云白，朝旭射芳甸。
　　雨槛卧花丛，风床展书卷。钩帘宿鹭起，丸药流莺啭。
　　呼婢取酒壶，续儿诵文选。晚交严明府，矧此数相见。
　　◎卷.6【赠郑十八贲（云安令）】杜甫
　　温温士君子，令我怀抱尽。灵芝冠众芳，安得阙亲近。
　　遭乱意不归，窜身迹非隐。细人尚姑息，吾子色愈谨。
　　高怀见物理，识者安肯哂。卑飞欲何待，捷径应未忍。
　　示我百篇文，诗家一标准。羁离交屈宋，牢落值颜闵。
　　水陆迷畏途，药饵驻修轸。古人日以远，青史字不泯。
　　步趾咏唐虞，追随饭葵堇。数杯资好事，异味烦县尹。
　　心虽在朝谒，力与愿矛盾。抱病排金门，衰容岂为敏。
　　◎卷.7【三韵三篇】杜甫
　　高马勿唾面，长鱼无损鳞。辱马马毛焦，困鱼鱼有神。
　　君看磊落士，不肯易其身。
　　荡荡万斛船，影若扬白虹。起樯必椎牛，挂席集众功。
　　自非风动天，莫置大水中。
　　烈士恶多门，小人自同调。名利苟可取，杀身傍权要。
　　何当官曹清，尔辈堪一笑。
　　◎卷.8【青丝（青丝白马，用侯景事，以比仆固怀恩）】杜甫
　　青丝白马谁家子，粗豪且逐风尘起。不闻汉主放妃嫔，
　　近静潼关扫蜂蚁。殿前兵马破汝时，十月即为齑粉期。
　　未如面缚归金阙，万一皇恩下玉墀。
　　◎卷.9【近闻】杜甫
　　近闻犬戎远遁逃，牧马不敢侵临洮。渭水逶迤白日净，
　　陇山萧瑟秋云高。崆峒五原亦无事，北庭数有关中使。
　　似闻赞普更求亲，舅甥和好应难弃。
　　◎卷.10【蚕谷行】杜甫
　　天下郡国向万城，无有一城无甲兵。焉得铸甲作农器，
　　一寸荒田牛得耕。牛尽耕，蚕亦成。不劳烈士泪滂沱，
　　男谷女丝行复歌。
　　◎卷.11【折槛行】杜甫
　　呜呼房魏不复见，秦王学士时难羡。青衿胄子困泥涂，
　　白马将军若雷电。千载少似朱云人，至今折槛空嶙峋。
　　娄公不语宋公语，尚忆先皇容直臣。
　　◎卷.12【引水】杜甫
　　月峡瞿塘云作顶，乱石峥嵘俗无井。云安酤水奴仆悲，
　　鱼复移居心力省。白帝城西万竹蟠，接筒引水喉不干。
　　人生留滞生理难，斗水何直百忧宽。
　　◎卷.13【古柏行】杜甫
　　孔明庙前有老柏，柯如青铜根如石。霜皮溜雨四十围，
　　黛色参天二千尺。君臣已与时际会，树木犹为人爱惜。
　　云来气接巫峡长，月出寒通雪山白。忆昨路绕锦亭东，
　　先主武侯同閟宫。崔嵬枝干郊原古，窈窕丹青户牖空。
　　落落盘踞虽得地，冥冥孤高多烈风。扶持自是神明力，
　　正直原因造化功。大厦如倾要梁栋，万牛回首丘山重。
　　不露文章世已惊，未辞翦伐谁能送。苦心岂免容蝼蚁，
　　香叶终经宿鸾凤。志士幽人莫怨嗟，古来材大难为用。
　　◎卷.14【缚鸡行】杜甫
　　小奴缚鸡向市卖，鸡被缚急相喧争。家中厌鸡食虫蚁，
　　不知鸡卖还遭烹。虫鸡于人何厚薄，吾叱奴人解其缚。
　　鸡虫得失无了时，注目寒江倚山阁。
　　◎卷.15【负薪行】杜甫
　　夔州处女发半华，四十五十无夫家。更遭丧乱嫁不售，
　　一生抱恨堪咨嗟。土风坐男使女立，应当门户女出入。
　　十犹八九负薪归，卖薪得钱应供给。至老双鬟只垂颈，
　　野花山叶银钗并。筋力登危集市门，死生射利兼盐井。
　　面妆首饰杂啼痕，地褊衣寒困石根。若道巫山女粗丑，
　　何得此有昭君村。
　　◎卷.16【最能行】杜甫
　　峡中丈夫绝轻死，少在公门多在水。富豪有钱驾大舸，
　　贫穷取给行艓子。小儿学问止论语，大儿结束随商旅。
　　欹帆侧柁入波涛，撇漩捎濆无险阻。朝发白帝暮江陵，
　　顷来目击信有征。瞿塘漫天虎须怒，归州长年行最能。
　　此乡之人气量窄，误竞南风疏北客。若道土无英俊才，
　　何得山有屈原宅。
　　◎卷.17【寄裴施州（裴冕坐李辅国贬施州刺史）】杜甫
　　廊庙之具裴施州，宿昔一逢无此流。金钟大镛在东序，
　　冰壶玉衡悬清秋。自从相遇感多病，三岁为客宽边愁。
　　尧有四岳明至理，汉二千石真分忧。几度寄书白盐北，
　　苦寒赠我青羔裘。霜雪回光避锦袖，龙蛇动箧蟠银钩。
　　紫衣使者辞复命，再拜故人谢佳政。将老已失子孙忧，
　　后来况接才华盛。
　　◎卷.18【郑典设自施州归】杜甫
　　吾怜荥阳秀，冒暑初有适。名贤慎所出，不肯妄行役。
　　旅兹殊俗远，竟以屡空迫。南谒裴施州，气合无险僻。
　　攀援悬根木，登顿入天石。青山自一川，城郭洗忧戚。
　　听子话此邦，令我心悦怿。其俗则纯朴，不知有主客。
　　温温诸侯门，礼亦如古昔。敕厨倍常羞，杯盘颇狼藉。
　　时虽属丧乱，事贵赏匹敌。中宵惬良会，裴郑非远戚。
　　群书一万卷，博涉供务隙。他日辱银钩，森疏见矛戟。
　　倒屣喜旋归，画地求所历。乃闻风土质，又重田畴辟。
　　刺史似寇恂，列郡宜竞惜。北风吹瘴疠，羸老思散策。
　　渚拂蒹葭塞，峤穿萝茑幂。此身仗儿仆，高兴潜有激。
　　孟冬方首路，强饭取崖壁。叹尔疲驽骀，汗沟血不赤。
　　终然备外饰，驾驭何所益。我有平肩舆，前途犹准的。
　　翩翩入鸟道，庶脱蹉跌厄。
　　◎卷.19【柴门】杜甫
　　孤舟登瀼西，回首望两崖。东城干旱天，其气如焚柴。
　　长影没窈窕，馀光散唅呀。大江蟠嵌根，归海成一家。
　　下冲割坤轴，竦壁攒镆铘。萧飒洒秋色，氛昏霾日车。
　　峡门自此始，最窄容浮查。禹功翊造化，疏凿就欹斜。
　　巨渠决太古，众水为长蛇。风烟渺吴蜀，舟楫通盐麻。
　　我今远游子，飘转混泥沙。万物附本性，约身不愿奢。
　　茅栋盖一床，清池有馀花。浊醪与脱粟，在眼无咨嗟。
　　山荒人民少，地僻日夕佳。贫病固其常，富贵任生涯。
　　老于干戈际，宅幸蓬荜遮。石乱上云气，杉清延月华。
　　赏妍又分外，理惬夫何夸。足了垂白年，敢居高士差。
　　书此豁平昔，回首犹暮霞。
　　◎卷.20【贻华阳柳少府】杜甫
　　系马乔木间，问人野寺门。柳侯披衣笑，见我颜色温。
　　并坐石下堂，俯视大江奔。火云洗月露，绝壁上朝暾。
　　自非晓相访，触热生病根。南方六七月，出入异中原。
　　老少多暍死，汗逾水浆翻。俊才得之子，筋力不辞烦。
　　指挥当世事，语及戎马存。涕泪溅我裳，悲气排帝阍。
　　郁陶抱长策，义仗知者论。吾衰卧江汉，但愧识玙璠。
　　文章一小技，于道未为尊。起予幸斑白，因是托子孙。
　　俱客古信州，结庐依毁垣。相去四五里，径微山叶繁。
　　时危挹佳士，况免军旅喧。醉从赵女舞，歌鼓秦人盆。
　　子壮顾我伤，我欢兼泪痕。馀生如过鸟，故里今空村。
　　◎卷.21【雷】杜甫
　　大旱山岳燋，密云复无雨。南方瘴疠地，罹此农事苦。
　　封内必舞雩，峡中喧击鼓。真龙竟寂寞，土梗空俯偻。
　　吁嗟公私病，税敛缺不补。故老仰面啼，疮痍向谁数。
　　暴尪或前闻，鞭巫非稽古。请先偃甲兵，处分听人主。
　　万邦但各业，一物休尽取。水旱其数然，尧汤免亲睹。
　　上天铄金石，群盗乱豺虎。二者存一端，愆阳不犹愈。
　　昨宵殷其雷，风过齐万弩。复吹霾翳散，虚觉神灵聚。
　　气暍肠胃融，汗滋衣裳污。吾衰尤拙计，失望筑场圃。
　　◎卷.22【火】杜甫
　　楚山经月火，大旱则斯举。旧俗烧蛟龙，惊惶致雷雨。
　　爆嵌魑魅泣，崩冻岚阴昈。罗落沸百泓，根源皆万古。
　　青林一灰烬，云气无处所。入夜殊赫然，新秋照牛女。
　　风吹巨焰作，河棹腾烟柱。势俗焚昆仑，光弥焮洲渚。
　　腥至焦长蛇，声吼缠猛虎。神物已高飞，不见石与土。
　　尔宁要谤讟，凭此近荧侮。薄关长吏忧，甚昧至精主。
　　远迁谁扑灭，将恐及环堵。流汗卧江亭，更深气如缕。
　　◎卷.23【七月三日亭午已后较热退晚加小凉稳睡…呈元二十一曹长】杜甫
　　今兹商用事，馀热亦已末。衰年旅炎方，生意从此活。
　　亭午减汗流，北邻耐人聒。晚风爽乌匼，筋力苏摧折。
　　闭目逾十旬，大江不止渴。退藏恨雨师，健步闻旱魃。
　　园蔬抱金玉，无以供采掇。密云虽聚散，徂暑终衰歇。
　　前圣慎焚巫，武王亲救暍。阴阳相主客，时序递回斡。
　　洒落唯清秋，昏霾一空阔。萧萧紫塞雁，南向欲行列。
　　欻思红颜日，霜露冻阶闼。胡马挟雕弓，鸣弦不虚发。
　　长鈚逐狡兔，突羽当满月。惆怅白头吟，萧条游侠窟。
　　临轩望山阁，缥缈安可越。高人炼丹砂，未念将朽骨。
　　少壮迹颇疏，欢乐曾倏忽。杖藜风尘际，老丑难翦拂。
　　吾子得神仙，本是池中物。贱夫美一睡，烦促婴词笔。
　　◎卷.24【牵牛织女】杜甫
　　牵牛出河西，织女处其东。万古永相望，七夕谁见同。
　　神光意难候，此事终蒙胧。飒然精灵合，何必秋遂通。
　　亭亭新妆立，龙驾具曾空。世人亦为尔，祈请走儿童。
　　称家随丰俭，白屋达公宫。膳夫翊堂殿，鸣玉凄房栊。
　　曝衣遍天下，曳月扬微风。蛛丝小人态，曲缀瓜果中。
　　初筵裛重露，日出甘所终。嗟汝未嫁女，秉心郁忡忡。
　　防身动如律，竭力机杼中。虽无姑舅事，敢昧织作功。
　　明明君臣契，咫尺或未容。义无弃礼法，恩始夫妇恭。
　　小大有佳期，戒之在至公。方圆苟龃龉，丈夫多英雄。
　　◎卷.25【毒热寄简崔评事十六弟】杜甫
　　大暑运金气，荆扬不知秋。林下有塌翼，水中无行舟。
　　千室但扫地，闭关人事休。老夫转不乐，旅次兼百忧。
　　蝮蛇暮偃蹇，空床难暗投。炎宵恶明烛，况乃怀旧丘。
　　开襟仰内弟，执热露白头。束带负芒刺，接居成阻修。
　　何当清霜飞，会子临江楼。载闻大易义，讽兴诗家流。
　　蕴藉异时辈，检身非苟求。皇皇使臣体，信是德业优。
　　楚材择杞梓，汉苑归骅骝。短章达我心，理为识者筹。
　　◎卷.26【殿中杨监见示张旭草书图】杜甫
　　斯人已云亡，草圣秘难得。及兹烦见示，满目一凄恻。
　　悲风生微绡，万里起古色。锵锵鸣玉动，落落群松直。
　　连山蟠其间，溟涨与笔力。有练实先书，临池真尽墨。
　　俊拔为之主，暮年思转极。未知张王后，谁并百代则。
　　呜呼东吴精，逸气感清识。杨公拂箧笥，舒卷忘寝食。
　　念昔挥毫端，不独观酒德。
　　◎卷.27【杨监又出画鹰十二扇】杜甫
　　近时冯绍正，能画鸷鸟样。明公出此图，无乃传其状。
　　殊姿各独立，清绝心有向。疾禁千里马，气敌万人将。
　　忆昔骊山宫，冬移含元仗。天寒大羽猎，此物神俱王。
　　当时无凡材，百中皆用壮。粉墨形似间，识者一惆怅。
　　干戈少暇日，真骨老崖嶂。为君除狡兔，会是翻鞲上。
　　◎卷.28【送殿中杨监赴蜀见相公（杜鸿渐镇蜀，辟杨炎为判官）】杜甫
　　去水绝还波，泄云无定姿。人生在世间，聚散亦暂时。
　　离别重相逢，偶然岂定期。送子清秋暮，风物长年悲。
　　豪俊贵勋业，邦家频出师。相公镇梁益，军事无孑遗。
　　解榻再见今，用才复择谁。况子已高位，为郡得固辞。
　　难拒供给费，慎哀渔夺私。干戈未甚息，纪纲正所持。
　　泛舟巨石横，登陆草露滋。山门日易久，当念居者思。
　　◎卷.29【赠李十五丈别（李秘书文嶷）】杜甫
　　峡人鸟兽居，其室附层颠。下临不测江，中有万里船。
　　多病纷倚薄，少留改岁年。绝域谁慰怀，开颜喜名贤。
　　孤陋忝末亲，等级敢比肩。人生意颇合，相与襟袂连。
　　一日两遣仆，三日一共筵。扬论展寸心，壮笔过飞泉。
　　玄成美价存，子山旧业传。不闻八尺躯，常受众目怜。
　　且为辛苦行，盖被生事牵。北回白帝棹，南入黔阳天。
　　汧公制方隅，迥出诸侯先。封内如太古，时危独萧然。
　　清高金茎露，正直朱丝弦。昔在尧四岳，今之黄颍川。
　　于迈恨不同，所思无由宣。山深水增波，解榻秋露悬。
　　客游虽云久，主要月再圆。晨集风渚亭，醉操云峤篇。
　　丈夫贵知己，欢罢念归旋。
　　◎卷.30【西阁曝日】杜甫
　　凛冽倦玄冬，负暄嗜飞阁。羲和流德泽，颛顼愧倚薄。
　　毛发具自和，肌肤潜沃若。太阳信深仁，衰气欻有托。
　　欹倾烦注眼，容易收病脚。流离木杪猿，翩跹山颠鹤。
　　用知苦聚散，哀乐日已作。即事会赋诗，人生忽如昨。
　　古来遭丧乱，贤圣尽萧索。胡为将暮年，忧世心力弱。
　　◎卷.31【课伐木】杜甫
　　长夏无所为，客居课奴仆。清晨饭其腹，持斧入白谷。
　　青冥曾巅后，十里斩阴木。人肩四根已，亭午下山麓。
　　尚闻丁丁声，功课日各足。苍皮成委积，素节相照烛。
　　藉汝跨小篱，当仗苦虚竹。空荒咆熊罴，乳兽待人肉。
　　不示知禁情，岂惟干戈哭。城中贤府主，处贵如白屋。
　　萧萧理体净，蜂虿不敢毒。虎穴连里闾，堤防旧风俗。
　　泊舟沧江岸，久客慎所触。舍西崖峤壮，雷雨蔚含蓄。
　　墙宇资屡修，衰年怯幽独。尔曹轻执热，为我忍烦促。
　　秋光近青岑，季月当泛菊。报之以微寒，共给酒一斛。
　　◎卷.32【园人送瓜】杜甫
　　江间虽炎瘴，瓜熟亦不早。柏公镇夔国，滞务兹一扫。
　　食新先战士，共少及溪老。倾筐蒲鸽青，满眼颜色好。
　　竹竿接嵌窦，引注来鸟道。沈浮乱水玉，爱惜如芝草。
　　落刃嚼冰霜，开怀慰枯槁。许以秋蒂除，仍看小童抱。
　　东陵迹芜绝，楚汉休征讨。园人非故侯，种此何草草。
　　◎卷.33【信行远修水筒（引水筒）】杜甫
　　汝性不茹荤，清静仆夫内。秉心识本源，于事少滞碍。
　　云端水筒坼，林表山石碎。触热藉子修，通流与厨会。
　　往来四十里，荒险崖谷大。日曛惊未餐，貌赤愧相对。
　　浮瓜供老病，裂饼尝所爱。于斯答恭谨，足以殊殿最。
　　讵要方士符，何假将军盖。行诸直如笔，用意崎岖外。
　　◎卷.34【槐叶冷淘】杜甫
　　青青高槐叶，采掇付中厨。新面来近市，汁滓宛相俱。
　　入鼎资过熟，加餐愁欲无。碧鲜俱照箸，香饭兼苞芦。
　　经齿冷于雪，劝人投此珠。愿随金騕褭，走置锦屠苏。
　　路远思恐泥，兴深终不渝。献芹则小小，荐藻明区区。
　　万里露寒殿，开冰清玉壶。君王纳凉晚，此味亦时须。
　　◎卷.35【行官张望补稻畦水归】杜甫
　　东屯大江北，百顷平若案。六月青稻多，千畦碧泉乱。
　　插秧适云已，引溜加溉灌。更仆往方塘，决渠当断岸。
　　公私各地著，浸润无天旱。主守问家臣，分明见溪伴。
　　芊芊炯翠羽，剡剡生银汉。鸥鸟镜里来，关山云边看。
　　秋菰成黑米，精凿传白粲。玉粒足晨炊，红鲜任霞散。
　　终然添旅食，作苦期壮观。遗穗及众多，我仓戒滋蔓。
　　◎卷.36【催宗文树鸡栅】杜甫
　　吾衰怯行迈，旅次展崩迫。愈风传乌鸡，秋卵方漫吃。
　　自春生成者，随母向百翮。驱趁制不禁，喧呼山腰宅。
　　课奴杀青竹，终日憎赤帻。蹋藉盘案翻，塞蹊使之隔。
　　墙东有隙地，可以树高栅。避热时来归，问儿所为迹。
　　织笼曹其内，令人不得掷。稀间可突过，觜爪还污席。
　　我宽蝼蚁遭，彼免狐貉厄。应宜各长幼，自此均勍敌。
　　笼栅念有修，近身见损益。明明领处分，一一当剖析。
　　不昧风雨晨，乱离减忧戚。其流则凡鸟，其气心匪石。
　　倚赖穷岁晏，拨烦去冰释。未似尸乡翁，拘留盖阡陌。
　　◎卷.37【园官送菜】杜甫
　　清晨蒙菜把，常荷地主恩。守者愆实数，略有其名存。
　　苦苣刺如针，马齿叶亦繁。青青嘉蔬色，埋没在中园。
　　园吏未足怪，世事固堪论。呜呼战伐久，荆棘暗长原。
　　乃知苦苣辈，倾夺蕙草根。小人塞道路，为态何喧喧。
　　又如马齿盛，气拥葵荏昏。点染不易虞，丝麻杂罗纨。
　　一经器物内，永挂粗刺痕。志士采紫芝，放歌避戎轩。
　　畦丁负笼至，感动百虑端。
　　◎卷.38【上后园山脚】杜甫
　　朱夏热所婴，清旭步北林。小园背高冈，挽葛上崎崟。
　　旷望延驻目，飘摇散疏襟。潜鳞恨水壮，去翼依云深。
　　勿谓地无疆，劣于山有阴。石榞遍天下，水陆兼浮沈。
　　自我登陇首，十年经碧岑。剑门来巫峡，薄倚浩至今。
　　故园暗戎马，骨肉失追寻。时危无消息，老去多归心。
　　志士惜白日，久客藉黄金。敢为苏门啸，庶作梁父吟。
　　◎卷.39【驱竖子摘苍耳（即卷耳）】杜甫
　　江上秋已分，林中瘴犹剧。畦丁告劳苦，无以供日夕。
　　蓬莠独不焦，野蔬暗泉石。卷耳况疗风，童儿且时摘。
　　侵星驱之去，烂熳任远适。放筐亭午际，洗剥相蒙幂。
　　登床半生熟，下箸还小益。加点瓜薤间，依稀橘奴迹。
　　乱世诛求急，黎民糠籺窄。饱食复何心，荒哉膏粱客。
　　富家厨肉臭，战地骸骨白。寄语恶少年，黄金且休掷。
　　◎卷.40【秋行官张望督促东渚耗稻向毕清晨遣女奴阿稽竖子…往问】杜甫
　　东渚雨今足，伫闻粳稻香。上天无偏颇，蒲稗各自长。
　　人情见非类，田家戒其荒。功夫竞搰搰，除草置岸旁。
　　谷者命之本，客居安可忘。青春具所务，勤垦免乱常。
　　吴牛力容易，并驱动莫当。丰苗亦已穊，云水照方塘。
　　有生固蔓延，静一资堤防。督领不无人，提携颇在纲。
　　荆扬风土暖，肃肃候微霜。尚恐主守疏，用心未甚臧。
　　清朝遣婢仆，寄语逾崇冈。西成聚必散，不独陵我仓。
　　岂要仁里誉，感此乱世忙。北风吹蒹葭，蟋蟀近中堂。
　　荏苒百工休，郁纡迟暮伤。
　　◎卷.41【阻雨不得归瀼西甘林】杜甫
　　三伏适已过，骄阳化为霖。欲归瀼西宅，阻此江浦深。
　　坏舟百版坼，峻岸复万寻。篙工初一弃，恐泥劳寸心。
　　伫立东城隅，怅望高飞禽。草堂乱悬圃，不隔昆仑岑。
　　昏浑衣裳外，旷绝同层阴。园甘长成时，三寸如黄金。
　　诸侯旧上计，厥贡倾千林。邦人不足重，所迫豪吏侵。
　　客居暂封殖，日夜偶瑶琴。虚徐五株态，侧塞烦胸襟。
　　焉得辍两足，杖藜出岖嶔。条流数翠实，偃息归碧浔。
　　拂拭乌皮几，喜闻樵牧音。令儿快搔背，脱我头上簪。
　　◎卷.42【雨】杜甫
　　峡云行清晓，烟雾相裴回。风吹苍江树，雨洒石壁来。
　　凄凄生馀寒，殷殷兼出雷。白谷变气候，朱炎安在哉。
　　高鸟湿不下，居人门未开。楚宫久已灭，幽佩为谁哀。
　　侍臣书王梦，赋有冠古才。冥冥翠龙驾，多自巫山台。
　　◎卷.43【雨二首】杜甫
　　青山澹无姿，白露谁能数。片片水上云，萧萧沙中雨。
　　殊俗状巢居，曾台俯风渚。佳客适万里，沈思情延伫。
　　挂帆远色外，惊浪满吴楚。久阴蛟螭出，寇盗复几许。
　　空山中宵阴，微冷先枕席。回风起清曙，万象萋已碧。
　　落落出岫云，浑浑倚天石。日假何道行，雨含长江白。
　　连樯荆州船，有士荷矛戟。南防草镇惨，沾湿赴远役。
　　群盗下辟山，总戎备强敌。水深云光廓，鸣橹各有适。
　　渔艇息悠悠，夷歌负樵客。留滞一老翁，书时记朝夕。
　　◎卷.44【晚登瀼上堂】杜甫
　　故跻瀼岸高，颇免崖石拥。开襟野堂豁，系马林花动。
　　雉堞粉如云，山田麦无垄。春气晚更生，江流静犹涌。
　　四序婴我怀，群盗久相踵。黎民困逆节，天子渴垂拱。
　　所思注东北，深峡转修耸。衰老自成病，郎官未为冗。
　　凄其望吕葛，不复梦周孔。济世数向时，斯人各枯冢。
　　楚星南天黑，蜀月西雾重。安得随鸟翎，迫此惧将恐。
　　◎卷.45【又上后园山脚】杜甫
　　昔我游山东，忆戏东岳阳。穷秋立日观，矫首望八荒。
　　朱崖著毫发，碧海吹衣裳。蓐收困用事，玄冥蔚强梁。
　　逝水自朝宗，镇名各其方。平原独憔悴，农力废耕桑。
　　非关风露凋，曾是戍役伤。于时国用富，足以守边疆。
　　朝廷任猛将，远夺戎虏场。到今事反覆，故老泪万行。
　　龟蒙不复见，况乃怀旧乡。肺萎属久战，骨出热中肠。
　　忧来杖匣剑，更上林北冈。瘴毒猿鸟落，峡干南日黄。
　　秋风亦已起，江汉始如汤。登高欲有往，荡析川无梁。
　　哀彼远征人，去家死路旁。不及祖父茔，累累冢相当。
　　◎卷.46【雨】杜甫
　　山雨不作泥，江云薄为雾。晴飞半岭鹤，风乱平沙树。
　　明灭洲景微，隐见岩姿露。拘闷出门游，旷绝经目趣。
　　消中日伏枕，卧久尘及屦。岂无平肩舆，莫辨望乡路。
　　兵戈浩未息，蛇虺反相顾。悠悠边月破，郁郁流年度。
　　针灸阻朋曹，糠籺对童孺。一命须屈色，新知渐成故。
　　穷荒益自卑，飘泊欲谁诉。尪羸愁应接，俄顷恐违迕。
　　浮俗何万端，幽人有独步。庞公竟独往，尚子终罕遇。
　　宿留洞庭秋，天寒潇湘素。杖策可入舟，送此齿发暮。
　　◎卷.47【甘林】杜甫
　　舍舟越西冈，入林解我衣。青刍适马性，好鸟知人归。
　　晨光映远岫，夕露见日晞。迟暮少寝食，清旷喜荆扉。
　　经过倦俗态，在野无所违。试问甘藜藿，未肯羡轻肥。
　　喧静不同科，出处各天机。勿矜朱门是，陋此白屋非。
　　明朝步邻里，长老可以依。时危赋敛数，脱粟为尔挥。
　　相携行豆田，秋花霭菲菲。子实不得吃，货市送王畿。
　　尽添军旅用，迫此公家威。主人长跪问，戎马何时稀。
　　我衰易悲伤，屈指数贼围。劝其死王命，慎莫远奋飞。
　　◎卷.48【雨】杜甫
　　行云递崇高，飞雨霭而至。潺潺石间溜，汩汩松上驶。
　　亢阳乘秋热，百谷皆已弃。皇天德泽降，焦卷有生意。
　　前雨伤卒暴，今雨喜容易。不可无雷霆，间作鼓增气。
　　佳声达中宵，所望时一致。清霜九月天，仿佛见滞穗。
　　郊扉及我私，我圃日苍翠。恨无抱瓮力，庶减临江费。
　　◎卷.49【种莴苣】杜甫
　　阴阳一错乱，骄蹇不复理。枯旱于其中，炎方惨如毁。
　　植物半蹉跎，嘉生将已矣。云雷欻奔命，师伯集所使。
　　指麾赤白日，澒洞青光起。雨声先已风，散足尽西靡。
　　山泉落沧江，霹雳犹在耳。终朝纡飒沓，信宿罢潇洒。
　　堂下可以畦，呼童对经始。苣兮蔬之常，随事艺其子。
　　破块数席间，荷锄功易止。两旬不甲坼，空惜埋泥滓。
　　野苋迷汝来，宗生实于此。此辈岂无秋，亦蒙寒露委。
　　翻然出地速，滋蔓户庭毁。因知邪干正，掩抑至没齿。
　　贤良虽得禄，守道不封己。拥塞败芝兰，众多盛荆杞。
　　中园陷萧艾，老圃永为耻。登于白玉盘，藉以如霞绮。
　　苋也无所施，胡颜入筐篚。
　　◎卷.50【暇日小园散病，将种秋菜，督勒耕牛，兼书触目】杜甫
　　不爱入州府，畏人嫌我真。及乎归茅宇，旁舍未曾嗔。
　　老病忌拘束，应接丧精神。江村意自放，林木心所欣。
　　秋耕属地湿，山雨近甚匀。冬菁饭之半，牛力晚来新。
　　深耕种数亩，未甚后四邻。嘉蔬既不一，名数颇具陈。
　　荆巫非苦寒，采撷接青春。飞来两白鹤，暮啄泥中芹。
　　雄者左翮垂，损伤已露筋。一步再流血，尚经矰缴勤。
　　三步六号叫，志屈悲哀频。鸾皇不相待，侧颈诉高旻。
　　杖藜俯沙渚，为汝鼻酸辛。


第二百二十二卷
　　◎卷.1【八哀诗·赠司空王公思礼】杜甫
　　司空出东夷，童稚刷劲翮。追随燕蓟儿，颖锐物不隔。
　　服事哥舒翰，意无流沙碛。未甚拔行间，犬戎大充斥。
　　短小精悍姿，屹然强寇敌。贯穿百万众，出入由咫尺。
　　马鞍悬将首，甲外控鸣镝。洗剑青海水，刻铭天山石。
　　九曲非外蕃，其王转深壁。飞兔不近驾，鸷鸟资远击。
　　晓达兵家流，饱闻春秋癖。胸襟日沈静，肃肃自有适。
　　潼关初溃散，万乘犹辟易。偏裨无所施，元帅见手格。
　　太子入朔方，至尊狩梁益。胡马缠伊洛，中原气甚逆。
　　肃宗登宝位，塞望势敦迫。公时徒步至，请罪将厚责。
　　际会清河公，间道传玉册。天王拜跪毕，谠议果冰释。
　　翠华卷飞雪，熊虎亘阡陌。屯兵凤凰山，帐殿泾渭辟。
　　金城贼咽喉，诏镇雄所搤。禁暴清无双，爽气春淅沥。
　　巷有从公歌，野多青青麦。及夫哭庙后，复领太原役。
　　恐惧禄位高，怅望王土窄。不得见清时，呜呼就窀穸。
　　永系五湖舟，悲甚田横客。千秋汾晋间，事与云水白。
　　昔观文苑传，岂述廉蔺绩。嗟嗟邓大夫，士卒终倒戟。
　　◎卷.2【八哀诗·故司徒李公光弼】杜甫
　　司徒天宝末，北收晋阳甲。胡骑攻吾城，愁寂意不惬。
　　人安若泰山，蓟北断右胁。朔方气乃苏，黎首见帝业。
　　二宫泣西郊，九庙起颓压。未散河阳卒，思明伪臣妾。
　　复自碣石来，火焚乾坤猎。高视笑禄山，公又大献捷。
　　异王册崇勋，小敌信所怯。拥兵镇河汴，千里初妥帖。
　　青蝇纷营营，风雨秋一叶。内省未入朝，死泪终映睫。
　　大屋去高栋，长城扫遗堞。平生白羽扇，零落蛟龙匣。
　　雅望与英姿，恻怆槐里接。三军晦光彩，烈士痛稠叠。
　　直笔在史臣，将来洗箱箧。吾思哭孤冢，南纪阻归楫。
　　扶颠永萧条，未济失利涉。疲苶竟何人，洒涕巴东峡。
　　◎卷.3【八哀诗·赠左仆射郑国公严公武】杜甫
　　郑公瑚琏器，华岳金天晶。昔在童子日，已闻老成名。
　　嶷然大贤后，复见秀骨清。开口取将相，小心事友生。
　　阅书百纸尽，落笔四座惊。历职匪父任，嫉邪常力争。
　　汉仪尚整肃，胡骑忽纵横。飞传自河陇，逢人问公卿。
　　不知万乘出，雪涕风悲鸣。受词剑阁道，谒帝萧关城。
　　寂寞云台仗，飘飖沙塞旌。江山少使者，笳鼓凝皇情。
　　壮士血相视，忠臣气不平。密论贞观体，挥发岐阳征。
　　感激动四极，联翩收二京。西郊牛酒再，原庙丹青明。
　　匡汲俄宠辱，卫霍竟哀荣。四登会府地，三掌华阳兵。
　　京兆空柳色，尚书无履声。群乌自朝夕，白马休横行。
　　诸葛蜀人爱，文翁儒化成。公来雪山重，公去雪山轻。
　　记室得何逊，韬钤延子荆。四郊失壁垒，虚馆开逢迎。
　　堂上指图画，军中吹玉笙。岂无成都酒，忧国只细倾。
　　时观锦水钓，问俗终相并。意待犬戎灭，人藏红粟盈。
　　以兹报主愿，庶或裨世程。炯炯一心在，沉沉二竖婴。
　　颜回竟短折，贾谊徒忠贞。飞旐出江汉，孤舟轻荆衡。
　　虚无马融笛，怅望龙骧茔。空馀老宾客，身上愧簪缨。
　　◎卷.4【八哀诗·赠太子太师汝阳郡王琎】杜甫
　　汝阳让帝子，眉宇真天人。虬须似太宗，色映塞外春。
　　往者开元中，主恩视遇频。出入独非时，礼异见群臣。
　　爱其谨洁极，倍此骨肉亲。从容听朝后，或在风雪晨。
　　忽思格猛兽，苑囿腾清尘。羽旗动若一，万马肃駪駪。
　　诏王来射雁，拜命已挺身。箭出飞鞚内，上又回翠麟。
　　翻然紫塞翮，下拂明月轮。胡人虽获多，天笑不为新。
　　王每中一物，手自与金银。袖中谏猎书，扣马久上陈。
　　竟无衔橛虞，圣聪矧多仁。官免供给费，水有在藻鳞。
　　匪唯帝老大，皆是王忠勤。晚年务置醴，门引申白宾。
　　道大容无能，永怀侍芳茵。好学尚贞烈，义形必沾巾。
　　挥翰绮绣扬，篇什若有神。川广不可溯，墓久狐兔邻。
　　宛彼汉中郡，文雅见天伦。何以开我悲，泛舟俱远津。
　　温温昔风味，少壮已书绅。旧游易磨灭，衰谢增酸辛。
　　◎卷.5【八哀诗·赠秘书监江夏李公邕】杜甫
　　长啸宇宙间，高才日陵替。古人不可见，前辈复谁继。
　　忆昔李公存，词林有根柢。声华当健笔，洒落富清制。
　　风流散金石，追琢山岳锐。情穷造化理，学贯天人际。
　　干谒走其门，碑版照四裔。各满深望还，森然起凡例。
　　萧萧白杨路，洞彻宝珠惠。龙宫塔庙涌，浩劫浮云卫。
　　宗儒俎豆事，故吏去思计。眄睐已皆虚，跋涉曾不泥。
　　向来映当时，岂独劝后世。丰屋珊瑚钩，骐驎织成罽。
　　紫骝随剑几，义取无虚岁。分宅脱骖间，感激怀未济。
　　众归赒给美，摆落多藏秽。独步四十年，风听九皋唳。
　　呜呼江夏姿，竟掩宣尼袂。往者武后朝，引用多宠嬖。
　　否臧太常议，面折二张势。衰俗凛生风，排荡秋旻霁。
　　忠贞负冤恨，宫阙深旒缀。放逐早联翩，低垂困炎厉。
　　日斜鵩鸟入，魂断苍梧帝。荣枯走不暇，星驾无安税。
　　几分汉廷竹，夙拥文侯篲。终悲洛阳狱，事近小臣敝。
　　祸阶初负谤，易力何深哜。伊昔临淄亭，酒酣托末契。
　　重叙东都别，朝阴改轩砌。论文到崔苏，指尽流水逝。
　　近伏盈川雄，未甘特进丽。是非张相国，相扼一危脆。
　　争名古岂然，键捷欻不闭。例及吾家诗，旷怀扫氛翳。
　　慷慨嗣真作，咨嗟玉山桂。钟律俨高悬，鲲鲸喷迢递。
　　坡陀青州血，芜没汶阳瘗。哀赠竟萧条，恩波延揭厉。
　　子孙存如线，旧客舟凝滞。君臣尚论兵，将帅接燕蓟。
　　朗吟六公篇，忧来豁蒙蔽。
　　◎卷.6【八哀诗·故秘书少监武功苏公源明】杜甫
　　武功少也孤，徒步客徐兖。读书东岳中，十载考坟典。
　　时下莱芜郭，忍饥浮云巘。负米晚为身，每食脸必泫。
　　夜字照爇薪，垢衣生碧藓。庶以勤苦志，报兹劬劳显。
　　学蔚醇儒姿，文包旧史善。洒落辞幽人，归来潜京辇。
　　射君东堂策，宗匠集精选。制可题未干，乙科已大阐。
　　文章日自负，吏禄亦累践。晨趋阊阖内，足蹋宿昔趼。
　　一麾出守还，黄屋朔风卷。不暇陪八骏，虏庭悲所遣。
　　平生满尊酒，断此朋知展。忧愤病二秋，有恨石可转。
　　肃宗复社稷，得无逆顺辨。范晔顾其儿，李斯忆黄犬。
　　秘书茂松意，溟涨本末浅。青荧芙蓉剑，犀兕岂独剸。
　　反为后辈亵，予实苦怀缅。煌煌斋房芝，事绝万手搴。
　　垂之俟来者，正始征劝勉。不要悬黄金，胡为投乳rP。
　　结交三十载，吾与谁游衍。荥阳复冥莫，罪罟已横罥。
　　呜呼子逝日，始泰则终蹇。长安米万钱，凋丧尽馀喘。
　　战伐何当解，归帆阻清沔。尚缠漳水疾，永负蒿里饯。
　　◎卷.7【八哀诗·故著作郎贬台州司户荥阳郑公虔】杜甫
　　鶢鶋至鲁门，不识钟鼓飨。孔翠望赤霄，愁思雕笼养。
　　荥阳冠众儒，早闻名公赏。地崇士大夫，况乃气精爽。
　　天然生知姿，学立游夏上。神农极阙漏，黄石愧师长。
　　药纂西极名，兵流指诸掌。贯穿无遗恨，荟蕞何技痒。
　　圭臬星经奥，虫篆丹青广。子云窥未遍，方朔谐太枉。
　　神翰顾不一，体变钟兼两。文传天下口，大字犹在榜。
　　昔献书画图，新诗亦俱往。沧洲动玉陛，宣鹤误一响。
　　三绝自御题，四方尤所仰。嗜酒益疏放，弹琴视天壤。
　　形骸实土木，亲近唯几杖。未曾寄官曹，突兀倚书幌。
　　晚就芸香阁，胡尘昏坱莽。反覆归圣朝，点染无涤荡。
　　老蒙台州掾，泛泛浙江桨。覆穿四明雪，饥拾楢溪橡。
　　空闻紫芝歌，不见杏坛丈。天长眺东南，秋色馀魍魉。
　　别离惨至今，斑白徒怀曩。春深秦山秀，叶坠清渭朗。
　　剧谈王侯门，野税林下鞅。操纸终夕酣，时物集遐想。
　　词场竟疏阔，平昔滥吹奖。百年见存殁，牢落吾安放。
　　萧条阮咸在，出处同世网。他日访江楼，含凄述飘荡。
　　◎卷.8【八哀诗·故右仆射相国张公九龄】杜甫
　　相国生南纪，金璞无留矿。仙鹤下人间，独立霜毛整。
　　矫然江海思，复与云路永。寂寞想土阶，未遑等箕颍。
　　上君白玉堂，倚君金华省。碣石岁峥嵘，天地日蛙黾。
　　退食吟大庭，何心记榛梗。骨惊畏曩哲，鬒变负人境。
　　虽蒙换蝉冠，右地恧多幸。敢忘二疏归，痛迫苏耽井。
　　紫绶映暮年，荆州谢所领。庾公兴不浅，黄霸镇每静。
　　宾客引调同，讽咏在务屏。诗罢地有馀，篇终语清省。
　　一阳发阴管，淑气含公鼎。乃知君子心，用才文章境。
　　散帙起翠螭，倚薄巫庐并。绮丽玄晖拥，笺诔任昉骋。
　　自我一家则，未缺只字警。千秋沧海南，名系朱鸟影。
　　归老守故林，恋阙悄延颈。波涛良史笔，芜绝大庾岭。
　　向时礼数隔，制作难上请。再读徐孺碑，犹思理烟艇。
　　◎卷.9【写怀二首】杜甫
　　劳生共乾坤，何处异风俗。冉冉自趋竞，行行见羁束。
　　无贵贱不悲，无富贫亦足。万古一骸骨，邻家递歌哭。
　　鄙夫到巫峡，三岁如转烛。全命甘留滞，忘情任荣辱。
　　朝班及暮齿，日给还脱粟。编蓬石城东，采药山北谷。
　　用心霜雪间，不必条蔓绿。非关故安排，曾是顺幽独。
　　达士如弦直，小人似钩曲。曲直我不知，负暄候樵牧。
　　夜深坐南轩，明月照我膝。惊风翻河汉，梁栋已出日。
　　群生各一宿，飞动自俦匹。吾亦驱其儿，营营为私实。
　　天寒行旅稀，岁暮日月疾。荣名忽中人，世乱如虮虱。
　　古者三皇前，满腹志愿毕。胡为有结绳，陷此胶与漆。
　　祸首燧人氏，厉阶董狐笔。君看灯烛张，转使飞蛾密。
　　放神八极外，俯仰俱萧瑟。终契如往还，得匪合仙术。
　　◎卷.10【可叹】杜甫
　　天上浮云如白衣，斯须改变如苍狗。古往今来共一时，
　　人生万事无不有。近者抉眼去其夫，河东女儿身姓柳。
　　丈夫正色动引经，酆城客子王季友。群书万卷常暗诵，
　　孝经一通看在手。贫穷老瘦家卖屐，好事就之为携酒。
　　豫章太守高帝孙，引为宾客敬颇久。闻道三年未曾语，
　　小心恐惧闭其口。太守得之更不疑，人生反覆看亦丑。
　　明月无瑕岂容易，紫气郁郁犹冲斗。时危可仗真豪俊，
　　二人得置君侧否。太守顷者领山南，邦人思之比父母。
　　王生早曾拜颜色，高山之外皆培塿。用为羲和天为成，
　　用平水土地为厚。王也论道阻江湖，李也丞疑旷前后。
　　死为星辰终不灭，致君尧舜焉肯朽。吾辈碌碌饱饭行，
　　风后力牧长回首。
　　◎卷.11【观公孙大娘弟子舞剑器行】杜甫
　　昔有佳人公孙氏，一舞剑气动四方。观者如山色沮丧，
　　天地为之久低昂。z8如羿射九日落，矫如群帝骖龙翔。
　　来如雷霆收震怒，罢如江海凝清光。绛唇珠袖两寂寞，
　　况有弟子传芬芳。临颍美人在白帝，妙舞此曲神扬扬。
　　与余问答既有以，感时抚事增惋伤。先帝侍女八千人，
　　公孙剑器初第一。五十年间似反掌，风尘倾动昏王室。
　　梨园子弟散如烟，女乐馀姿映寒日。金粟堆南木已拱，
　　瞿唐石城草萧瑟。玳筵急管曲复终，乐极哀来月东出。
　　老夫不知其所往，足茧荒山转愁疾。
　　◎卷.17【往在】杜甫
　　往在西京日，胡来满彤宫。中宵焚九庙，云汉为之红。
　　解瓦飞十里，繐帷纷曾空。疚心惜木主，一一灰悲风。
　　合昏排铁骑，清旭散锦eL。贼臣表逆节，相贺以成功。
　　是时妃嫔戮，连为粪土丛。当宁陷玉座，白间剥画虫。
　　不知二圣处，私泣百岁翁。车驾既云还，楹桷欻穹崇。
　　故老复涕泗，祠官树椅桐。宏壮不如初，已见帝力雄。
　　前春礼郊庙，祀事亲圣躬。微躯忝近臣，景从陪群公。
　　登阶捧玉册，峨冕耿金钟。侍祠恧先露，掖垣迩濯龙。
　　天子惟孝孙，五云起九重。镜奁换粉黛，翠羽犹葱胧。
　　前者厌羯胡，后来遭犬戎。俎豆腐膻肉，罘罳行角弓。
　　安得自西极，申命空山东。尽驱诣阙下，士庶塞关中。
　　主将晓逆顺，元元归始终。一朝自罪己，万里车书通。
　　锋镝供锄犁，征戍听所从。冗官各复业，土著还力农。
　　君臣节俭足，朝野欢呼同。中兴似国初，继体如太宗。
　　端拱纳谏诤，和风日冲融。赤墀樱桃枝，隐映银丝笼。
　　千春荐陵寝，永永垂无穷。京都不再火，泾渭开愁容。
　　归号故松柏，老去苦飘蓬。
　　◎卷.18【昔游】杜甫
　　昔者与高李，晚登单父台。寒芜际碣石，万里风云来。
　　桑柘叶如雨，飞藿去裴回。清霜大泽冻，禽兽有馀哀。
　　是时仓廪实，洞达寰区开。猛士思灭胡，将帅望三台。
　　君王无所惜，驾驭英雄材。幽燕盛用武，供给亦劳哉。
　　吴门转粟帛，泛海陵蓬莱。肉食三十万，猎射起黄埃。
　　隔河忆长眺，青岁已摧颓。不及少年日，无复故人杯。
　　赋诗独流涕，乱世想贤才。有能市骏骨，莫恨少龙媒。
　　商山议得失，蜀主脱嫌猜。吕尚封国邑，傅说已盐梅。
　　景晏楚山深，水鹤去低回。庞公任本性，携子卧苍苔。
　　◎卷.19【壮游】杜甫
　　往昔十四五，出游翰墨场。斯文崔魏徒，以我似班扬。
　　七龄思即壮，开口咏凤凰。九龄书大字，有作成一囊。
　　性豪业嗜酒，嫉恶怀刚肠。脱略小时辈，结交皆老苍。
　　饮酣视八极，俗物都茫茫。东下姑苏台，已具浮海航。
　　到今有遗恨，不得穷扶桑。王谢风流远，阖庐丘墓荒。
　　剑池石壁仄，长洲荷芰香。嵯峨阊门北，清庙映回塘。
　　每趋吴太伯，抚事泪浪浪。枕戈忆勾践，渡浙想秦皇。
　　蒸鱼闻匕首，除道哂要章。越女天下白，鉴湖五月凉。
　　剡溪蕴秀异，欲罢不能忘。归帆拂天姥，中岁贡旧乡。
　　气劘屈贾垒，目短曹刘墙。忤下考功第，独辞京尹堂。
　　放荡齐赵间，裘马颇清狂。春歌丛台上，冬猎青丘旁。
　　呼鹰皂枥林，逐兽云雪冈。射飞曾纵鞚，引臂落鹙鶬。
　　苏侯据鞍喜，忽如携葛强。快意八九年，西归到咸阳。
　　许与必词伯，赏游实贤王。曳裾置醴地，奏赋入明光。
　　天子废食召，群公会轩裳。脱身无所爱，痛饮信行藏。
　　黑貂不免敝，斑鬓兀称觞。杜曲晚耆旧，四郊多白杨。
　　坐深乡党敬，日觉死生忙。朱门任倾夺，赤族迭罹殃。
　　国马竭粟豆，官鸡输稻粱。举隅见烦费，引古惜兴亡。
　　河朔风尘起，岷山行幸长。两宫各警跸，万里遥相望。
　　崆峒杀气黑，少海旌旗黄。禹功亦命子，涿鹿亲戎行。
　　翠华拥英岳，螭虎啖豺狼。爪牙一不中，胡兵更陆梁。
　　大军载草草，凋瘵满膏肓。备员窃补衮，忧愤心飞扬。
　　上感九庙焚，下悯万民疮。斯时伏青蒲，廷争守御床。
　　君辱敢爱死，赫怒幸无伤。圣哲体仁恕，宇县复小康。
　　哭庙灰烬中，鼻酸朝未央。小臣议论绝，老病客殊方。
　　郁郁苦不展，羽翮困低昂。秋风动哀壑，碧蕙捐微芳。
　　之推避赏从，渔父濯沧浪。荣华敌勋业，岁暮有严霜。
　　吾观鸱夷子，才格出寻常。群凶逆未定，侧伫英俊翔。
　　◎卷.20【遣怀】杜甫
　　昔我游宋中，惟梁孝王都。名今陈留亚，剧则贝魏俱。
　　邑中九万家，高栋照通衢。舟车半天下，主客多欢娱。
　　白刃雠不义，黄金倾有无。杀人红尘里，报答在斯须。
　　忆与高李辈，论交入酒垆。两公壮藻思，得我色敷腴。
　　气酣登吹台，怀古视平芜。芒砀云一去，雁鹜空相呼。
　　先帝正好武，寰海未凋枯。猛将收西域，长戟破林胡。
　　百万攻一城，献捷不云输。组练弃如泥，尺土负百夫。
　　拓境功未已，元和辞大炉。乱离朋友尽，合沓岁月徂。
　　吾衰将焉托，存殁再呜呼。萧条益堪愧，独在天一隅。
　　乘黄已去矣，凡马徒区区。不复见颜鲍，系舟卧荆巫。
　　临餐吐更食，常恐违抚孤。
　　◎卷.21【同元使君舂陵行】杜甫
　　遭乱发尽白，转衰病相婴。沈绵盗贼际，狼狈江汉行。
　　叹时药力薄，为客羸瘵成。吾人诗家秀，博采世上名。
　　粲粲元道州，前圣畏后生。观乎舂陵作，欻见俊哲情。
　　复览贼退篇，结也实国桢。贾谊昔流恸，匡衡常引经。
　　道州忧黎庶，词气浩纵横。两章对秋月，一字偕华星。
　　致君唐虞际，纯朴忆大庭。何时降玺书，用尔为丹青。
　　狱讼永衰息，岂唯偃甲兵。凄恻念诛求，薄敛近休明。
　　乃知正人意，不苟飞长缨。凉飙振南岳，之子宠若惊。
　　色阻金印大，兴含沧浪清。我多长卿病，日夕思朝廷。
　　肺枯渴太甚，漂泊公孙城。呼儿具纸笔，隐几临轩楹。
　　作诗呻吟内，墨澹字欹倾。感彼危苦词，庶几知者听。
　　◎卷.22【李潮八分小篆歌】杜甫
　　苍颉鸟迹既茫昧，字体变化如浮云。陈仓石鼓又已讹，
　　大小二篆生八分。秦有李斯汉蔡邕，中间作者寂不闻。
　　峄山之碑野火焚，枣木传刻肥失真。苦县光和尚骨立，
　　书贵瘦硬方通神。惜哉李蔡不复得，吾甥李潮下笔亲。
　　尚书韩择木，骑曹蔡有邻。开元已来数八分，
　　潮也奄有二子成三人。况潮小篆逼秦相，快剑长戟森相向。
　　八分一字直百金，蛟龙盘拏肉屈强。吴郡张颠夸草书，
　　草书非古空雄壮。岂如吾甥不流宕，丞相中郎丈人行。
　　巴东逢李潮，逾月求我歌。我今衰老才力薄，
　　潮乎潮乎奈汝何。
　　◎卷.23【览柏中允兼子侄数人除官制词因述父子兄弟四美载歌丝纶】杜甫
　　纷然丧乱际，见此忠孝门。蜀中寇亦甚，柏氏功弥存。
　　深诚补王室，戮力自元昆。三止锦江沸，独清玉垒昏。
　　高名入竹帛，新渥照乾坤。子弟先卒伍，芝兰叠玙璠。
　　同心注师律，洒血在戎轩。丝纶实具载，绂冕已殊恩。
　　奉公举骨肉，诛叛经寒温。金甲雪犹冻，朱旗尘不翻。
　　每闻战场说，欻激懦气奔。圣主国多盗，贤臣官则尊。
　　方当节钺用，必绝祲沴根。吾病日回首，云台谁再论。
　　作歌挹盛事，推毂期孤鶱。
　　◎卷.24【听杨氏歌】杜甫
　　佳人绝代歌，独立发皓齿。满堂惨不乐，响下清虚里。
　　江城带素月，况乃清夜起。老夫悲暮年，壮士泪如水。
　　玉杯久寂寞，金管迷宫徵。勿云听者疲，愚智心尽死。
　　古来杰出士，岂待一知己。吾闻昔秦青，倾侧天下耳。
　　◎卷.25【荆南兵马使太常卿赵公大食刀歌】杜甫
　　太常楼船声嗷嘈，问兵刮寇趋下牢。牧出令奔飞百艘，
　　猛蛟突兽纷腾逃。白帝寒城驻锦袍，玄冬示我胡国刀。
　　壮士短衣头虎毛，凭轩拔鞘天为高。翻风转日木怒号，
　　冰翼雪澹伤哀猱。镌错碧罂鸊鹈膏，铓锷已莹虚秋涛，
　　鬼物撇捩辞坑壕。苍水使者扪赤绦，龙伯国人罢钓鳌。
　　芮公回首颜色劳，分阃救世用贤豪。赵公玉立高歌起，
　　揽环结佩相终始，万岁持之护天子。得君乱丝与君理，
　　蜀江如线如针水。荆岑弹丸心未已，贼臣恶子休干纪。
　　魑魅魍魉徒为耳，妖腰乱领敢欣喜。用之不高亦不庳，
　　不似长剑须天倚。吁嗟光禄英雄弭，大食宝刀聊可比。
　　丹青宛转麒麟里，光芒六合无泥滓。
　　◎卷.26【王兵马使二角鹰】杜甫
　　悲台萧飒石巃嵸，哀壑杈桠浩呼汹。中有万里之长江，
　　回风滔日孤光动。角鹰翻倒壮士臂，将军玉帐轩翠气。
　　二鹰猛脑徐侯穟，目如愁胡视天地。杉鸡竹兔不自惜，
　　溪虎野羊俱辟易。鞲上锋棱十二翮，将军勇锐与之敌。
　　将军树勋起安西，昆仑虞泉入马蹄。白羽曾肉三狻猊，
　　敢决岂不与之齐。荆南芮公得将军，亦如角鹰下翔云。
　　恶鸟飞飞啄金屋，安得尔辈开其群，驱出六合枭鸾分。
　　◎卷.27【狄明府（博济。一作寄狄明府）】杜甫
　　梁公曾孙我姨弟，不见十年官济济。大贤之后竟陵迟，
　　浩荡古今同一体。比看叔伯四十人，有才无命百寮底。
　　今者兄弟一百人，几人卓绝秉周礼。在汝更用文章为，
　　长兄白眉复天启。汝门请从曾翁说，太后当朝多巧诋。
　　狄公执政在末年，浊河终不污清济。国嗣初将付诸武，
　　公独廷诤守丹陛。禁中决册请房陵，前朝长老皆流涕。
　　太宗社稷一朝正，汉官威仪重昭洗。时危始识不世才，
　　谁谓荼苦甘如荠。汝曹又宜列土食，身使门户多旌棨。
　　胡为漂泊岷汉间，干谒王侯颇历抵。况乃山高水有波，
　　秋风萧萧露泥泥。虎之饥，下巉岩，蛟之横，出清泚。
　　早归来，黄土泥衣眼易眯。
　　◎卷.28【秋风二首】杜甫
　　秋风淅淅吹巫山，上牢下牢修水关。吴樯楚柁牵百丈，
　　暖向神都寒未还。要路何日罢长戟，战自青羌连百蛮。
　　中巴不曾消息好，暝传戍鼓长云间。
　　秋风淅淅吹我衣，东流之外西日微。天清小城捣练急，
　　石古细路行人稀。不知明月为谁好，早晚孤帆他夜归。
　　会将白发倚庭树，故园池台今是非。
　　◎卷.29【久雨期王将军不至】杜甫
　　天雨萧萧滞茅屋，空山无以慰幽独。锐头将军来何迟，
　　令我心中苦不足。数看黄雾乱玄云，时听严风折乔木。
　　泉源泠泠杂猿狖，泥泞漠漠饥鸿鹄。岁暮穷阴耿未已，
　　人生会面难再得。忆尔腰下铁丝箭，射杀林中雪色鹿。
　　前者坐皮因问毛，知子历险人马劳。异兽如飞星宿落，
　　应弦不碍苍山高。安得突骑只五千，崒然眉骨皆尔曹。
　　走平乱世相催促，一豁明主正郁陶。忆昔范增碎玉斗，
　　未使吴兵著白袍。昏昏阊阖闭氛祲，十月荆南雷怒号。
　　◎卷.30【别李秘书始兴寺所居】杜甫
　　不见秘书心若失，及见秘书失心疾。安为动主理信然，
　　我独觉子神充实。重闻西方止观经，老身古寺风泠泠。
　　妻儿待我且归去，他日杖藜来细听。
　　◎卷.31【虎牙行（虎牙在荆门之北，江水峻急）】杜甫
　　秋风欻吸吹南国，天地惨惨无颜色。洞庭扬波江汉回，
　　虎牙铜柱皆倾侧。巫峡阴岑朔漠气，峰峦窈窕谿谷黑。
　　杜鹃不来猿狖寒，山鬼幽忧雪霜逼。楚老长嗟忆炎瘴，
　　三尺角弓两斛力。壁立石城横塞起，金错旌竿满云直。
　　渔阳突骑猎青丘，犬戎锁甲闻丹极。八荒十年防盗贼，
　　征戍诛求寡妻哭，远客中宵泪沾臆。
　　◎卷.32【锦树行（因篇内有锦树二字摘以为题非正赋锦树也）】杜甫
　　今日苦短昨日休，岁云暮矣增离忧。霜凋碧树待锦树。
　　万壑东逝无停留。荒戍之城石色古，东郭老人住青丘。
　　飞书白帝营斗粟，琴瑟几杖柴门幽。青草萋萋尽枯死，
　　天马跂足随牦牛。自古圣贤多薄命，奸雄恶少皆封侯。
　　故国三年一消息。终南渭水寒悠悠。五陵豪贵反颠倒，
　　乡里小儿狐白裘。生男堕地要膂力，一生富贵倾邦国。
　　莫愁父母少黄金，天下风尘儿亦得。
　　◎卷.33【赤霄行】杜甫
　　孔雀未知牛有角，渴饮寒泉逢牴触。赤霄悬圃须往来，
　　翠尾金花不辞辱。江中淘河吓飞燕，衔泥却落羞华屋。
　　皇孙犹曾莲勺困，卫庄见贬伤其足。老翁慎莫怪少年，
　　葛亮贵和书有篇。丈夫垂名动万年，记忆细故非高贤。
　　◎卷.34【前苦寒行二首】杜甫
　　汉时长安雪一丈，牛马毛寒缩如猬。楚江巫峡冰入怀，
　　虎豹哀号又堪记。秦城老翁荆扬客，惯习炎蒸岁絺绤。
　　玄冥祝融气或交，手持白羽未敢释。
　　去年白帝雪在山，今年白帝雪在地。冻埋蛟龙南浦缩，
　　寒刮肌肤北风利。楚人四时皆麻衣，楚天万里无晶辉。
　　三足之乌足恐断，羲和送将何所归。
　　◎卷.35【后苦寒行二首】杜甫
　　南纪巫庐瘴不绝，太古以来无尺雪。蛮夷长老怨苦寒，
　　昆仑天关冻应折。玄猿口噤不能啸，白鹄翅垂眼流血。
　　安得春泥补地裂。
　　晚来江门失大木，猛风中夜吹白屋。天兵斩断青海戎，
　　杀气南行动地轴，不尔苦寒何太酷。巴东之峡生凌澌，
　　彼苍回轩人得知。
　　◎卷.36【晚晴】杜甫
　　高唐暮冬雪壮哉，旧瘴无复似尘埃。崖沉谷没白皑皑，
　　江石缺裂青枫摧。南天三旬苦雾开，赤日照耀从西来，
　　六龙寒急光裴回。照我衰颜忽落地，口虽吟咏心中哀。
　　未怪及时少年子，扬眉结义黄金台。洎乎吾生何飘零，
　　支离委绝同死灰。
　　◎卷.37【复阴】杜甫
　　方冬合沓玄阴塞，昨日晚晴今日黑。万里飞蓬映天过，
　　孤城树羽扬风直。江涛簸岸黄沙走，云雪埋山苍兕吼。
　　君不见夔子之国杜陵翁，牙齿半落左耳聋。
　　◎卷.38【夜归】杜甫
　　夜来归来冲虎过，山黑家中已眠卧。傍见北斗向江低，
　　仰看明星当空大。庭前把烛嗔两炬，峡口惊猿闻一个。
　　白头老罢舞复歌，杖藜不睡谁能那。
　　◎卷.39【寄柏学士林居】杜甫
　　自胡之反持干戈，天下学士亦奔波。叹彼幽栖载典籍，
　　萧然暴露依山阿。青山万里静散地，白雨一洗空垂萝。
　　乱代飘零余到此，古人成败子如何。荆扬春冬异风土，
　　巫峡日夜多云雨。赤叶枫林百舌鸣，黄泥野岸天鸡舞。
　　盗贼纵横甚密迩，形神寂寞甘辛苦。几时高议排金门，
　　各使苍生有环堵。
　　◎卷.40【寄从孙崇简】杜甫
　　嵯峨白帝城东西，南有龙湫北虎溪。吾孙骑曹不骑马，
　　业学尸乡多养鸡。庞公隐时尽室去，武陵春树他人迷。
　　与汝林居未相失，近身药裹酒长携。牧竖樵童亦无赖，
　　莫令斩断青云梯。
　　◎卷.41【奉酬薛十二丈判官见赠】杜甫
　　忽忽峡中睡，悲风方一醒。西来有好鸟，为我下青冥。
　　羽毛净白雪，惨澹飞云汀。既蒙主人顾，举翮唳孤亭。
　　持以比佳士，及此慰扬舲。清文动哀玉，见道发新硎。
　　欲学鸱夷子，待勒燕山铭。谁重断蛇剑，致君君未听。
　　志在麒麟阁，无心云母屏。卓氏近新寡，豪家朱门扃。
　　相如才调逸，银汉会双星。客来洗粉黛，日暮拾流萤。
　　不是无膏火，劝郎勤六经。老夫自汲涧，野水日泠泠。
　　我叹黑头白，君看银印青。卧病识山鬼，为农知地形。
　　谁矜坐锦帐，苦厌食鱼腥。东西两岸坼，横水注沧溟。
　　碧色忽惆怅，风雷搜百灵。空中右白虎，赤节引娉婷。
　　自云帝里女，噀雨凤凰翎。襄王薄行迹，莫学冷如丁，
　　千秋一拭泪，梦觉有微馨。人生相感动，金石两青荧。
　　丈人但安坐，休辨渭与泾。龙蛇尚格斗，洒血暗郊坰。
　　吾闻聪明主，治国用轻刑。销兵铸农器，今古岁方宁。
　　文王日俭德，俊乂始盈庭。荣华贵少壮，岂食楚江萍。
　　◎卷.42【醉为马坠，诸公携酒相看】杜甫
　　甫也诸侯老宾客，罢酒酣歌拓金戟。骑马忽忆少年时，
　　散蹄迸落瞿塘石。白帝城门水云外，低身直下八千尺。
　　粉堞电转紫游缰，东得平冈出天壁。江村野堂争入眼，
　　垂鞭亸鞚凌紫陌，向来皓首惊万人。自倚红颜能骑射。
　　安知决臆追风足，朱汗骖驔犹喷玉。不虞一蹶终损伤，
　　人生快意多所辱。职当忧戚伏衾枕，况乃迟暮加烦促。
　　明知来问腆我颜，杖藜强起依僮仆。语尽还成开口笑，
　　提携别扫清溪曲。酒肉如山又一时，初筵哀丝动豪竹。
　　共指西日不相贷，喧呼且覆杯中渌。何必走马来为问，
　　君不见嵇康养生遭杀戮。
　　◎卷.43【别李义】杜甫
　　神尧十八子，十七王其门。道国洎舒国，督唯亲弟昆。
　　中外贵贱殊，余亦忝诸孙。丈人嗣三叶，之子白玉温。
　　道国继德业，请从丈人论。丈人领宗卿，肃穆古制敦。
　　先朝纳谏诤，直气横乾坤。子建文笔壮，河间经术存。
　　尔克富诗礼，骨清虑不喧。洗然遇知己，谈论淮湖奔。
　　忆昔初见时，小襦绣芳荪。长成忽会面，慰我久疾魂。
　　三峡春冬交，江山云雾昏。正宜且聚集，恨此当离尊。
　　莫怪执杯迟，我衰涕唾烦。重问子何之，西上岷江源。
　　愿子少干谒，蜀都足戎轩。误失将帅意，不如亲故恩。
　　少年早归来，梅花已飞翻。努力慎风水，岂惟数盘飧。
　　猛虎卧在岸，蛟螭出无痕。王子自爱惜，老夫困石根。
　　生别古所嗟，发声为尔吞。
　　◎卷.44【送高司直寻封阆州】杜甫
　　丹雀衔书来，暮栖何乡树。骅骝事天子，辛苦在道路。
　　司直非冗官，荒山甚无趣。借问泛舟人，胡为入云雾。
　　与子姻娅间，既亲亦有故。万里长江边，邂逅一相遇。
　　长卿消渴再，公干沉绵屡。清谈慰老夫，开卷得佳句。
　　时见文章士，欣然澹情素。伏枕闻别离，畴能忍漂寓。
　　良会苦短促，溪行水奔注。熊罴咆空林，游子慎驰骛。
　　西谒巴中侯，艰险如跬步。主人不世才，先帝常特顾。
　　拔为天军佐，崇大王法度。淮海生清风，南翁尚思慕。
　　公宫造广厦，木石乃无数。初闻伐松柏，犹卧天一柱。
　　我瘦书不成，成字读亦误。为我问故人，劳心练征戍。
　　◎卷.45【君不见，简苏徯】杜甫
　　君不见道边废弃池，君不见前者摧折桐。百年死树中琴瑟，
　　一斛旧水藏蛟龙。丈夫盖棺事始定，君今幸未成老翁，
　　何恨憔悴在山中。深山穷谷不可处，霹雳魍魉兼狂风。
　　◎卷.46【赠苏四徯】杜甫
　　异县昔同游，各云厌转蓬。别离已五年，尚在行李中。
　　戎马日衰息，乘舆安九重。有才何栖栖，将老委所穷。
　　为郎未为贱，其奈疾病攻。子何面黧黑，不得豁心胸。
　　巴蜀倦剽掠，下愚成土风。幽蓟已削平，荒徼尚弯弓。
　　斯人脱身来，岂非吾道东。乾坤虽宽大，所适装囊空。
　　肉食哂菜色，少壮欺老翁。况乃主客间，古来逼侧同。
　　君今下荆扬，独帆如飞鸿。二州豪侠场，人马皆自雄。
　　一请甘饥寒，再请甘养蒙。
　　◎卷.47【寄薛三郎中（据）】杜甫
　　人生无贤愚，飘飖若埃尘。自非得神仙，谁免危其身。
　　与子俱白头，役役常苦辛。虽为尚书郎，不及村野人。
　　忆昔村野人，其乐难具陈。蔼蔼桑麻交，公侯为等伦。
　　天未厌戎马，我辈本常贫。子尚客荆州，我亦滞江滨。
　　峡中一卧病，疟疠终冬春。春复加肺气，此病盖有因。
　　早岁与苏郑，痛饮情相亲。二公化为土，嗜酒不失真。
　　余今委修短，岂得恨命屯。闻子心甚壮，所过信席珍。
　　上马不用扶，每扶必怒嗔。赋诗宾客间，挥洒动八垠。
　　乃知盖代手，才力老益神。青草洞庭湖，东浮沧海漘。
　　君山可避暑，况足采白蘋。子岂无扁舟，往复江汉津。
　　我未下瞿塘，空念禹功勤。听说松门峡，吐药揽衣巾。
　　高秋却束带，鼓枻视青旻。凤池日澄碧，济济多士新。
　　余病不能起，健者勿逡巡。上有明哲君，下有行化臣。
　　◎卷.48【大觉高僧兰若（和尚去冬往湖南）】杜甫
　　巫山不见庐山远，松林兰若秋风晚。一老犹鸣日暮钟，
　　诸僧尚乞斋时饭。香炉峰色隐晴湖，种杏仙家近白榆。
　　飞锡去年啼邑子，献花何日许门徒。


第二百二十三卷
　　◎卷.1【宿青溪驿奉怀张员外十五兄之绪】杜甫
　　漾舟千山内，日入泊枉渚。我生本飘飘，今复在何许。
　　石根青枫林，猿鸟聚俦侣。月明游子静，畏虎不得语。
　　中夜怀友朋，乾坤此深阻。浩荡前后间，佳期付荆楚。
　　◎卷.2【敬寄族弟唐十八使君】杜甫
　　与君陶唐后，盛族多其人。圣贤冠史籍，枝派罗源津。
　　在今气磊落，巧伪莫敢亲。介立实吾弟，济时肯杀身。
　　物白讳受玷，行高无污真。得罪永泰末，放之五溪滨。
　　鸾凤有铩翮，先儒曾抱麟。雷霆霹长松，骨大却生筋。
　　一失不足伤，念子孰自珍。泊舟楚宫岸，恋阙浩酸辛。
　　除名配清江，厥土巫峡邻。登陆将首途，笔札枉所申。
　　归朝跼病肺，叙旧思重陈。春风洪涛壮，谷转颇弥旬。
　　我能泛中流，搪突鼍獭瞋。长年已省柁，慰此贞良臣。
　　◎卷.3【忆昔行】杜甫
　　忆昔北寻小有洞，洪河怒涛过轻舸。辛勤不见华盖君，
　　艮岑青辉惨么麽。千崖无人万壑静，三步回头五步坐。
　　秋山眼冷魂未归，仙赏心违泪交堕。弟子谁依白茅室，
　　卢老独启青铜锁。巾拂香馀捣药尘，阶除灰死烧丹火。
　　悬圃沧洲莽空阔，金节羽衣飘婀娜。落日初霞闪馀映，
　　倏忽东西无不可。松风涧水声合时，青兕黄熊啼向我。
　　徒然咨嗟抚遗迹，至今梦想仍犹佐。秘诀隐文须内教，
　　晚岁何功使愿果。更讨衡阳董炼师，南浮早鼓潇湘柁。
　　◎卷.4【魏将军歌】杜甫
　　将军昔著从事衫，铁马驰突重两衔。披坚执锐略西极，
　　昆仑月窟东崭岩。君门羽林万猛士，恶若哮虎子所监。
　　五年起家列霜戟，一日过海收风帆。平生流辈徒蠢蠢，
　　长安少年气欲尽。魏侯骨耸精爽紧，华岳峰尖见秋隼。
　　星躔宝校金盘陀，夜骑天驷超天河。欃枪荧惑不敢动，
　　翠蕤云旓相荡摩。吾为子起歌都护，酒阑插剑肝胆露。
　　钩陈苍苍风玄武，万岁千秋奉明主，临江节士安足数。
　　◎卷.5【北风】杜甫
　　北风破南极，朱凤日威垂。洞庭秋欲雪，鸿雁将安归。
　　十年杀气盛，六合人烟稀。吾慕汉初老，时清犹茹芝。
　　◎卷.6【客从】杜甫
　　客从南溟来，遗我泉客珠。珠中有隐字，欲辨不成书。
　　缄之箧笥久，以俟公家须。开视化为血，哀今征敛无。
　　◎卷.7【白马】杜甫
　　白马东北来，空鞍贯双箭。可怜马上郎，意气今谁见。
　　近时主将戮，中夜商於战。丧乱死多门，呜呼泪如霰。
　　◎卷.8【白凫行】杜甫
　　君不见黄鹄高于五尺童，化为白凫似老翁。
　　故畦遗穗已荡尽，天寒岁暮波涛中。鳞介腥膻素不食，
　　终日忍饥西复东。鲁门鶢鶋亦蹭蹬，闻道如今犹避风。
　　◎卷.9【朱凤行】杜甫
　　君不见潇湘之山衡山高，山巅朱凤声嗷嗷。
　　侧身长顾求其群，翅垂口噤心甚劳。下愍百鸟在罗网，
　　黄雀最小犹难逃。愿分竹实及蝼蚁，尽使鸱枭相怒号。
　　◎卷.10【惜别行，送向卿进奉端午御衣之上都】杜甫
　　肃宗昔在灵武城，指挥猛将收咸京。向公泣血洒行殿，
　　佐佑卿相乾坤平。逆胡冥寞随烟烬，卿家兄弟功名震。
　　麒麟图画鸿雁行，紫极出入黄金印。尚书勋业超千古，
　　雄镇荆州继吾祖。裁缝云雾成御衣，拜跪题封向端午。
　　向卿将命寸心赤，青山落日江潮白。卿到朝廷说老翁，
　　漂零已是沧浪客。
　　◎卷.11【醉歌行，赠公安颜少府请顾八题壁】杜甫
　　神仙中人不易得，颜氏之子才孤标。天马长鸣待驾驭，
　　秋鹰整翮当云霄。君不见东吴顾文学，
　　君不见西汉杜陵老。诗家笔势君不嫌，词翰升堂为君扫。
　　是日霜风冻七泽，乌蛮落照衔赤壁。酒酣耳热忘头白，
　　感君意气无所惜，一为歌行歌主客。
　　◎卷.12【夜闻觱篥】杜甫
　　夜闻觱篥沧江上，衰年侧耳情所向。邻舟一听多感伤，
　　塞曲三更欻悲壮。积雪飞霜此夜寒，孤灯急管复风湍。
　　君知天地干戈满，不见江湖行路难。
　　◎卷.13【发刘郎浦（浦在石首县，昭烈纳吴女处）】杜甫
　　挂帆早发刘郎浦，疾风飒飒昏亭午。舟中无日不沙尘，
　　岸上空村尽豺虎。十日北风风未回，客行岁晚晚相催。
　　白头厌伴渔人宿，黄帽青鞋归去来。
　　◎卷.14【别董颋】杜甫
　　穷冬急风水，逆浪开帆难。士子甘旨阙，不知道里寒。
　　有求彼乐土，南适小长安。到我舟楫去，觉君衣裳单。
　　素闻赵公节，兼尽宾主欢。已结门庐望，无令霜雪残。
　　老夫缆亦解，脱粟朝未餐。飘荡兵甲际，几时怀抱宽。
　　汉阳颇宁静，岘首试考槃。当念著白帽，采薇青云端。
　　◎卷.15【送重表侄王砅评事使南海】杜甫
　　我之曾祖姑，尔之高祖母。尔祖未显时，归为尚书妇。
　　隋朝大业末，房杜俱交友。长者来在门，荒年自糊口。
　　家贫无供给，客位但箕帚。俄顷羞颇珍，寂寥人散后。
　　入怪鬓发空，吁嗟为之久。自陈翦髻鬟，鬻市充杯酒。
　　上云天下乱，宜与英俊厚。向窃窥数公，经纶亦俱有。
　　次问最少年，虬髯十八九。子等成大名，皆因此人手。
　　下云风云合，龙虎一吟吼。愿展丈夫雄，得辞儿女丑。
　　秦王时在坐，真气惊户牖。及乎贞观初，尚书践台斗。
　　夫人常肩舆，上殿称万寿。六宫师柔顺，法则化妃后。
　　至尊均嫂叔，盛事垂不朽。凤雏无凡毛，五色非尔曹。
　　往者胡作逆，乾坤沸嗷嗷。吾客左冯翊，尔家同遁逃。
　　争夺至徒步，块独委蓬蒿。逗留热尔肠，十里却呼号。
　　自下所骑马，右持腰间刀。左牵紫游缰，飞走使我高。
　　苟活到今日，寸心铭佩牢。乱离又聚散，宿昔恨滔滔。
　　水花笑白首，春草随青袍。廷评近要津，节制收英髦。
　　北驱汉阳传，南泛上泷舠。家声肯坠地，利器当秋毫。
　　番禺亲贤领，筹运神功操。大夫出卢宋，宝贝休脂膏。
　　洞主降接武，海胡舶千艘。我欲就丹砂，跋涉觉身劳。
　　安能陷粪土，有志乘鲸鳌。或骖鸾腾天，聊作鹤鸣皋。
　　◎卷.16【咏怀二首】杜甫
　　人生贵是男，丈夫重天机。未达善一身，得志行所为。
　　嗟余竟轗轲，将老逢艰危。胡雏逼神器，逆节同所归。
　　河雒化为血，公侯草间啼。西京复陷没，翠盖蒙尘飞。
　　万姓悲赤子，两宫弃紫微。倏忽向二纪，奸雄多是非。
　　本朝再树立，未及贞观时。日给在军储，上官督有司。
　　高贤迫形势，岂暇相扶持。疲苶苟怀策，栖屑无所施。
　　先王实罪己，愁痛正为兹。岁月不我与，蹉跎病于斯。
　　夜看丰城气，回首蛟龙池。齿发已自料，意深陈苦词。
　　邦危坏法则，圣远益愁慕。飘飖桂水游，怅望苍梧暮。
　　潜鱼不衔钩，走鹿无反顾。皦皦幽旷心，拳拳异平素。
　　衣食相拘阂，朋知限流寓。风涛上春沙，千里侵江树。
　　逆行少吉日，时节空复度。井灶任尘埃，舟航烦数具。
　　牵缠加老病，琐细隘俗务。万古一死生，胡为足名数。
　　多忧污桃源，拙计泥铜柱。未辞炎瘴毒，摆落跋涉惧。
　　虎狼窥中原，焉得所历住。葛洪及许靖，避世常此路。
　　贤愚诚等差，自爱各驰骛。羸瘠且如何，魄夺针灸屡。
　　拥滞僮仆慵，稽留篙师怒。终当挂帆席，天意难告诉。
　　南为祝融客，勉强亲杖屦。结托老人星，罗浮展衰步。
　　◎卷.17【送顾八分文学适洪吉州】杜甫
　　中郎石经后，八分盖憔悴。顾侯运炉锤，笔力破馀地。
　　昔在开元中，韩蔡同赑屃。玄宗妙其书，是以数子至。
　　御札早流传，揄扬非造次。三人并入直，恩泽各不二。
　　顾于韩蔡内，辨眼工小字。分日示诸王，钩深法更秘。
　　文学与我游，萧疏外声利。追随二十载，浩荡长安醉。
　　高歌卿相宅，文翰飞省寺。视我扬马间，白首不相弃。
　　骅骝入穷巷，必脱黄金辔。一论朋友难，迟暮敢失坠。
　　古来事反覆，相见横涕泗。向者玉珂人，谁是青云器。
　　才尽伤形体，病渴污官位。故旧独依然，时危话颠踬。
　　我甘多病老，子负忧世志。胡为困衣食，颜色少称遂。
　　远作辛苦行，顺从众多意。舟楫无根蒂，蛟鼍好为祟。
　　况兼水贼繁，特戒风飙驶。崩腾戎马际，往往杀长吏。
　　子干东诸侯，劝勉防纵恣。邦以民为本，鱼饥费香饵。
　　请哀疮痍深，告诉皇华使。使臣精所择，进德知历试。
　　恻隐诛求情，固应贤愚异。列士恶苟得，俊杰思自致。
　　赠子猛虎行，出郊载酸鼻。
　　◎卷.18【上水遣怀】杜甫
　　我衰太平时，身病戎马后。蹭蹬多拙为，安得不皓首。
　　驱驰四海内，童稚日糊口。但遇新少年，少逢旧亲友。
　　低颜下色地，故人知善诱。后生血气豪，举动见老丑。
　　穷迫挫曩怀，常如中风走。一纪出西蜀，于今向南斗。
　　孤舟乱春华，暮齿依蒲柳。冥冥九疑葬，圣者骨亦朽。
　　蹉跎陶唐人，鞭挞日月久。中间屈贾辈，谗毁竟自取。
　　郁没二悲魂，萧条犹在否。崷崒清湘石，逆行杂林薮。
　　篙工密逞巧，气若酣杯酒。歌讴互激远，回斡明受授。
　　善知应触类，各藉颖脱手。古来经济才，何事独罕有。
　　苍苍众色晚，熊挂玄蛇吼。黄罴在树颠，正为群虎守。
　　羸骸将何适，履险颜益厚。庶与达者论，吞声混瑕垢。
　　◎卷.19【遣遇】杜甫
　　磬折辞主人，开帆驾洪涛。春水满南国，朱崖云日高。
　　舟子废寝食，飘风争所操。我行匪利涉，谢尔从者劳。
　　石间采蕨女，鬻菜输官曹。丈夫死百役，暮返空村号。
　　闻见事略同，刻剥及锥刀。贵人岂不仁，视汝如莠蒿。
　　索钱多门户，丧乱纷嗷嗷。奈何黠吏徒，渔夺成逋逃。
　　自喜遂生理，花时甘缊袍。
　　◎卷.20【解忧】杜甫
　　减米散同舟，路难思共济。向来云涛盘，众力亦不细。
　　呀坑瞥眼过，飞橹本无蒂。得失瞬息间，致远宜恐泥。
　　百虑视安危，分明曩贤计。兹理庶可广，拳拳期勿替。
　　◎卷.21【宿凿石浦（浦在湘潭县西）】杜甫
　　早宿宾从劳，仲春江山丽。飘风过无时，舟楫敢不系。
　　回塘澹暮色，日没众星嘒。缺月殊未生，青灯死分翳。
　　穷途多俊异，乱世少恩惠。鄙夫亦放荡，草草频卒岁。
　　斯文忧患馀，圣哲垂彖系。
　　◎卷.22【早行】杜甫
　　歌哭俱在晓，行迈有期程。孤舟似昨日，闻见同一声。
　　飞鸟数求食，潜鱼亦独惊。前王作网罟，设法害生成。
　　碧藻非不茂，高帆终日征。干戈未揖让，崩迫开其情。
　　◎卷.23【过津口】杜甫
　　南岳自兹近，湘流东逝深。和风引桂楫，春日涨云岑。
　　回首过津口，而多枫树林。白鱼困密网，黄鸟喧嘉音。
　　物微限通塞，恻隐仁者心。瓮馀不尽酒，膝有无声琴。
　　圣贤两寂寞，眇眇独开襟。
　　◎卷.24【次空灵岸】杜甫
　　沄沄逆素浪，落落展清眺。幸有舟楫迟，得尽所历妙。
　　空灵霞石峻，枫栝隐奔峭。青春犹无私，白日亦偏照。
　　可使营吾居，终焉托长啸。毒瘴未足忧，兵戈满边徼。
　　向者留遗恨，耻为达人诮。回帆觊赏延，佳处领其要。
　　◎卷.25【宿花石戍（长沙有渌口、花石二戍）】杜甫
　　午辞空灵岑，夕得花石戍。岸疏开辟水，木杂今古树。
　　地蒸南风盛，春热西日暮。四序本平分，气候何回互。
　　茫茫天造间，理乱岂恒数。系舟盘藤轮，策杖古樵路。
　　罢人不在村，野圃泉自注。柴扉虽芜没，农器尚牢固。
　　山东残逆气，吴楚守王度。谁能扣君门，下令减征赋。
　　◎卷.26【早发】杜甫
　　有求常百虑，斯文亦吾病。以兹朋故多，穷老驱驰并。
　　早行篙师怠，席挂风不正。昔人戒垂堂，今则奚奔命。
　　涛翻黑蛟跃，日出黄雾映。烦促瘴岂侵，颓倚睡未醒。
　　仆夫问盥栉，暮颜靦青镜。随意簪葛巾，仰惭林花盛。
　　侧闻夜来寇，幸喜囊中净。艰危作远客，干请伤直性。
　　薇蕨饿首阳，粟马资历聘。贱子欲适从，疑误此二柄。
　　◎卷.27【次晚洲】杜甫
　　参错云石稠，坡陀风涛壮。晚洲适知名，秀色固异状。
　　棹经垂猿把，身在度鸟上。摆浪散帙妨，危沙折花当。
　　羁离暂愉悦，羸老反惆怅。中原未解兵，吾得终疏放。
　　◎卷.28【望岳】杜甫
　　南岳配朱鸟，秩礼自百王。欻吸领地灵，鸿洞半炎方。
　　邦家用祀典，在德非馨香。巡守何寂寥，有虞今则亡。
　　洎吾隘世网，行迈越潇湘。渴日绝壁出，漾舟清光旁。
　　祝融五峰尊，峰峰次低昂。紫盖独不朝，争长嶪相望。
　　恭闻魏夫人，群仙夹翱翔。有时五峰气，散风如飞霜。
　　牵迫限修途，未暇杖崇冈。归来觊命驾，沐浴休玉堂。
　　三叹问府主，曷以赞我皇。牲璧忍衰俗，神其思降祥。
　　◎卷.29【湘江宴饯裴二端公赴道州】杜甫
　　白日照舟师，朱旗散广川。群公饯南伯，肃肃秩初筵。
　　鄙人奉末眷，佩服自早年。义均骨肉地，怀抱罄所宣。
　　盛名富事业，无取愧高贤。不以丧乱婴，保爱金石坚。
　　计拙百僚下，气苏君子前。会合苦不久，哀乐本相缠。
　　交游飒向尽，宿昔浩茫然。促觞激百虑，掩抑泪潺湲。
　　热云集曛黑，缺月未生天。白团为我破，华烛蟠长烟。
　　鸹鹖催明星，解袂从此旋。上请减兵甲，下请安井田。
　　永念病渴老，附书远山巅。
　　◎卷.30【清明】杜甫
　　著处繁花务是日，长沙千人万人出。渡头翠柳艳明眉，
　　争道朱蹄骄啮膝。此都好游湘西寺，诸将亦自军中至。
　　马援征行在眼前，葛强亲近同心事。金镫下山红粉晚，
　　牙樯捩柁青楼远。古时丧乱皆可知，人世悲欢暂相遣。
　　弟侄虽存不得书，干戈未息苦离居。逢迎少壮非吾道，
　　况乃今朝更祓除。
　　◎卷.31【风雨看舟前落花，戏为新句】杜甫
　　江上人家桃树枝，春寒细雨出疏篱。影遭碧水潜勾引，
　　风妒红花却倒吹。吹花困癫傍舟楫，水光风力俱相怯。
　　赤憎轻薄遮入怀，珍重分明不来接。湿久飞迟半日高，
　　萦沙惹草细于毛。蜜蜂蝴蝶生情性，偷眼蜻蜓避百劳。
　　◎卷.32【岳麓山道林二寺行】杜甫
　　玉泉之南麓山殊，道林林壑争盘纡。寺门高开洞庭野，
　　殿脚插入赤沙湖。五月寒风冷佛骨，六时天乐朝香炉。
　　地灵步步雪山草，僧宝人人沧海珠。塔劫宫墙壮丽敌，
　　香厨松道清凉俱。莲花交响共命鸟，金榜双回三足乌。
　　方丈涉海费时节，悬圃寻河知有无。暮年且喜经行近，
　　春日兼蒙暄暖扶。飘然斑白身奚适，傍此烟霞茅可诛。
　　桃源人家易制度，橘洲田土仍膏腴。潭府邑中甚淳古，
　　太守庭内不喧呼。昔遭衰世皆晦迹，今幸乐国养微躯。
　　依止老宿亦未晚，富贵功名焉足图。久为野客寻幽惯，
　　细学何颙免兴孤。一重一掩吾肺腑，山鸟山花吾友于。
　　宋公放逐曾题壁，物色分留与老夫。
　　◎卷.33【奉送魏六丈佑少府之交广】杜甫
　　贤豪赞经纶，功成空名垂。子孙不振耀，历代皆有之。
　　郑公四叶孙，长大常苦饥。众中见毛骨，犹是麒麟儿。
　　磊落贞观事，致君朴直词。家声盖六合，行色何其微。
　　遇我苍梧阴，忽惊会面稀。议论有馀地，公侯来未迟。
　　虚思黄金贵，自笑青云期。长卿久病渴，武帝元同时。
　　季子黑貂敝，得无妻嫂欺。尚为诸侯客，独屈州县卑。
　　南游炎海甸，浩荡从此辞。穷途仗神道，世乱轻土宜。
　　解帆岁云暮，可与春风归。出入朱门家，华屋刻蛟螭。
　　玉食亚王者，乐张游子悲。侍婢艳倾城，绡绮轻雾霏。
　　掌中琥珀钟，行酒双逶迤。新欢继明烛，梁栋星辰飞。
　　两情顾盼合，珠碧赠于斯。上贵见肝胆，下贵不相疑。
　　心事披写间，气酣达所为。错挥铁如意，莫避珊瑚枝。
　　始兼逸迈兴，终慎宾主仪。戎马暗天宇，呜呼生别离。
　　◎卷.34【别张十三建封】杜甫
　　尝读唐实录，国家草昧初。刘裴建首义，龙见尚踌躇。
　　秦王拨乱姿，一剑总兵符。汾晋为丰沛，暴隋竟涤除。
　　宗臣则庙食，后祀何疏芜。彭城英雄种，宜膺将相图。
　　尔惟外曾孙，倜傥汗血驹。眼中万少年，用意尽崎岖。
　　相逢长沙亭，乍问绪业馀。乃吾故人子，童丱联居诸。
　　挥手洒衰泪，仰看八尺躯。内外名家流，风神荡江湖。
　　范云堪晚友，嵇绍自不孤。择材征南幕，湖落回鲸鱼。
　　载感贾生恸，复闻乐毅书。主忧急盗贼，师老荒京都。
　　旧丘岂税驾，大厦倾宜扶。君臣各有分，管葛本时须。
　　虽当霰雪严，未觉栝柏枯。高义在云台，嘶鸣望天衢。
　　羽人扫碧海，功业竟何如。
　　◎卷.35【暮秋枉裴道州手札，率尔遣兴，寄近呈苏涣侍御】杜甫
　　久客多枉友朋书，素书一月凡一束。虚名但蒙寒温问，
　　泛爱不救沟壑辱。齿落未是无心人，舌存耻作穷途哭。
　　道州手札适复至，纸长要自三过读。盈把那须沧海珠，
　　入怀本倚昆山玉。拨弃潭州百斛酒，芜没潇岸千株菊。
　　使我昼立烦儿孙，令我夜坐费灯烛。忆子初尉永嘉去，
　　红颜白面花映肉。军符侯印取岂迟，紫燕騄耳行甚速。
　　圣朝尚飞战斗尘，济世宜引英俊人。黎元愁痛会苏息，
　　夷狄跋扈徒逡巡。授钺筑坛闻意旨，颓纲漏网期弥纶。
　　郭钦上书见大计，刘毅答诏惊群臣。他日更仆语不浅，
　　明公论兵气益振。倾壶箫管黑白发，舞剑霜雪吹青春。
　　宴筵曾语苏季子，后来杰出云孙比。茅斋定王城郭门，
　　药物楚老渔商市。市北肩舆每联袂，郭南抱瓮亦隐几。
　　无数将军西第成，早作丞相东山起。鸟雀苦肥秋粟菽，
　　蛟龙欲蛰寒沙水。天下鼓角何时休，阵前部曲终日死。
　　附书与裴因示苏，此生已愧须人扶。致君尧舜付公等，
　　早据要路思捐躯。
　　◎卷.36【奉赠李八丈判官（曛）】杜甫
　　我丈时英特，宗枝神尧后。珊瑚市则无，騄骥人得有。
　　早年见标格，秀气冲星斗。事业富清机，官曹正独守。
　　顷来树嘉政，皆已传众口。艰难体贵安，冗长吾敢取。
　　区区犹历试，炯炯更持久。讨论实解颐，操割纷应手。
　　箧书积讽谏，宫阙限奔走。入幕未展材，秉钧孰为偶。
　　所亲问淹泊，泛爱惜衰朽。垂白乱南翁，委身希北叟。
　　真成穷辙鲋，或似丧家狗。秋枯洞庭石，风飒长沙柳。
　　高兴激荆衡，知音为回首。
　　◎卷.37【岁晏行】杜甫
　　岁云暮矣多北风，潇湘洞庭白雪中。渔父天寒网罟冻，
　　莫徭射雁鸣桑弓。去年米贵阙军食，今年米贱大伤农。
　　高马达官厌酒肉，此辈杼轴茅茨空。楚人重鱼不重鸟，
　　汝休枉杀南飞鸿。况闻处处鬻男女，割慈忍爱还租庸。
　　往日用钱捉私铸，今许铅锡和青铜。刻泥为之最易得，
　　好恶不合长相蒙。万国城头吹画角，此曲哀怨何时终。
　　◎卷.38【追酬故高蜀州人日见寄】杜甫
　　自蒙蜀州人日作，不意清诗久零落。今晨散帙眼忽开，
　　迸泪幽吟事如昨。呜呼壮士多慷慨，合沓高名动寥廓。
　　叹我凄凄求友篇，感时郁郁匡君略。锦里春光空烂熳，
　　瑶墀侍臣已冥莫。潇湘水国傍鼋鼍，鄠杜秋天失雕鹗。
　　东西南北更谁论，白首扁舟病独存。遥拱北辰缠寇盗，
　　欲倾东海洗乾坤。边塞西蕃最充斥，衣冠南渡多崩奔。
　　鼓瑟至今悲帝子，曳裾何处觅王门。文章曹植波澜阔，
　　服食刘安德业尊。长笛谁能乱愁思，昭州词翰与招魂。
　　◎卷.39【苏大侍御访江浦，赋八韵记异】杜甫
　　庞公不浪出，苏氏今有之。再闻诵新作，突过黄初诗。
　　乾坤几反覆，扬马宜同时。今晨清镜中，胜食斋房芝。
　　余发喜却变，白间生黑丝。昨夜舟火灭，湘娥帘外悲。
　　百灵未敢散，风破寒江迟。
　　◎卷.40【题衡山县文宣王庙新学堂，呈陆宰】杜甫
　　旄头彗紫微，无复俎豆事。金甲相排荡，青衿一憔悴。
　　呜呼已十年，儒服弊于地。征夫不遑息，学者沦素志。
　　我行洞庭野，欻得文翁肆。侁侁胄子行，若舞风雩至。
　　周室宜中兴，孔门未应弃。是以资雅才，涣然立新意。
　　衡山虽小邑，首唱恢大义。因见县尹心，根源旧宫閟。
　　讲堂非曩构，大屋加涂墍。下可容百人，墙隅亦深邃。
　　何必三千徒，始压戎马气。林木在庭户，密干叠苍翠。
　　有井朱夏时，辘轳冻阶戺。耳闻读书声，杀伐灾仿佛。
　　故国延归望，衰颜减愁思。南纪改波澜，西河共风味。
　　采诗倦跋涉，载笔尚可记。高歌激宇宙，凡百慎失坠。
　　◎卷.41【入衡州】杜甫
　　兵革自久远，兴衰看帝王。汉仪甚照耀，胡马何猖狂。
　　老将一失律，清边生战场。君臣忍瑕垢，河岳空金汤。
　　重镇如割据，轻权绝纪纲。军州体不一，宽猛性所将。
　　嗟彼苦节士，素于圆凿方。寡妻从为郡，兀者安堵墙。
　　凋弊惜邦本，哀矜存事常。旌麾非其任，府库实过防。
　　恕己独在此，多忧增内伤。偏裨限酒肉，卒伍单衣裳。
　　元恶迷是似，聚谋泄康庄。竟流帐下血，大降湖南殃。
　　烈火发中夜，高烟焦上苍。至今分粟帛，杀气吹沅湘。
　　福善理颠倒，明征天莽茫。销魂避飞镝，累足穿豺狼。
　　隐忍枳棘刺，迁延胝趼疮。远归儿侍侧，犹乳女在旁。
　　久客幸脱免，暮年惭激昂。萧条向水陆，汩没随鱼商。
　　报主身已老，入朝病见妨。悠悠委薄俗，郁郁回刚肠。
　　参错走洲渚，舂容转林篁。片帆左郴岸，通郭前衡阳。
　　华表云鸟埤，名园花草香。旗亭壮邑屋，烽橹蟠城隍。
　　中有古刺史，盛才冠岩廊。扶颠待柱石，独坐飞风霜。
　　昨者间琼树，高谈随羽觞。无论再缱绻，已是安苍黄。
　　剧孟七国畏，马卿四赋良。门阑苏生在，勇锐白起强。
　　问罪富形势，凯歌悬否臧。氛埃期必扫，蚊蚋焉能当。
　　橘井旧地宅，仙山引舟航。此行厌暑雨，厥土闻清凉。
　　诸舅剖符近，开缄书札光。频繁命屡及，磊落字百行。
　　江总外家养，谢安乘兴长。下流匪珠玉，择木羞鸾皇。
　　我师嵇叔夜，世贤张子房。柴荆寄乐土，鹏路观翱翔。
　　◎卷.42【舟中苦热遣怀，奉呈阳中丞通简台省诸公】杜甫
　　愧为湖外客，看此戎马乱。中夜混黎氓，脱身亦奔窜。
　　平生方寸心，反掌帐下难。呜呼杀贤良，不叱白刃散。
　　吾非丈夫特，没齿埋冰炭。耻以风病辞，胡然泊湘岸。
　　入舟虽苦热，垢腻可溉灌。痛彼道边人，形骸改昏旦。
　　中丞连帅职，封内权得按。身当问罪先，县实诸侯半。
　　士卒既辑睦，启行促精悍。似闻上游兵，稍逼长沙馆。
　　怜好彼克修，天机自明断。南图卷云水，北拱戴霄汉。
　　美名光史臣，长策何壮观。驱驰数公子，咸愿同伐叛。
　　声节哀有馀，夫何激衰懦。偏裨表三上，卤莽同一贯。
　　始谋谁其间，回首增愤惋。宗英李端公，守职甚昭焕。
　　变通迫胁地，谋画焉得算。王室不肯微，凶徒略无惮。
　　此流须卒斩，神器资强干。扣寂豁烦襟，皇天照嗟叹。
　　◎卷.43【聂耒阳以仆阻水书致酒肉疗饥荒江诗得代怀…泊于方田】杜甫
　　耒阳驰尺素，见访荒江眇。义士烈女家，风流吾贤绍。
　　昨见狄相孙，许公人伦表。前期翰林后，屈迹县邑小。
　　知我碍湍涛，半旬获浩溔。麾下杀元戎，湖边有飞旐。
　　孤舟增郁郁，僻路殊悄悄。侧惊猿猱捷，仰羡鹳鹤矫。
　　礼过宰肥羊，愁当置清醥。人非西喻蜀，兴在北坑赵。
　　方行郴岸静，未话长沙扰。崔师乞已至，澧卒用矜少。
　　问罪消息真，开颜憩亭沼。


第二百二十四卷
　　◎卷.1【冬日洛城北谒玄元皇帝庙】杜甫
　　配极玄都閟，凭虚禁御长。守祧严具礼，掌节镇非常。
　　碧瓦初寒外，金茎一气旁。山河扶绣户，日月近雕梁。
　　仙李盘根大，猗兰奕叶光。世家遗旧史，道德付今王。
　　画手看前辈，吴生远擅场。森罗移地轴，妙绝动宫墙。
　　五圣联龙衮，千官列雁行。冕旒俱秀发，旌旆尽飞扬。
　　翠柏深留景，红梨迥得霜。风筝吹玉柱，露井冻银床。
　　身退卑周室，经传拱汉皇。谷神如不死，养拙更何乡。
　　◎卷.2【赠韦左丞丈（济。天宝七年以韦济为河南尹迁尚书左丞）】杜甫
　　左辖频虚位，今年得旧儒。相门韦氏在，经术汉臣须。
　　时议归前烈，天伦恨莫俱。鴒原荒宿草，凤沼接亨衢。
　　有客虽安命，衰容岂壮夫。家人忧几杖，甲子混泥途。
　　不谓矜馀力，还来谒大巫。岁寒仍顾遇，日暮且踟蹰。
　　老骥思千里，饥鹰待一呼。君能微感激，亦足慰榛芜。
　　◎卷.3【投赠哥舒开府二十韵】杜甫
　　今代麒麟阁，何人第一功。君王自神武，驾驭必英雄。
　　开府当朝杰，论兵迈古风。先锋百胜在，略地两隅空。
　　青海无传箭，天山早挂弓。廉颇仍走敌，魏绛已和戎。
　　每惜河湟弃，新兼节制通。智谋垂睿想，出入冠诸公。
　　日月低秦树，乾坤绕汉宫。胡人愁逐北，宛马又从东。
　　受命边沙远，归来御席同。轩墀曾宠鹤，畋猎旧非熊。
　　茅土加名数，山河誓始终。策行遗战伐，契合动昭融。
　　勋业青冥上，交亲气概中。未为珠履客，已见白头翁。
　　壮节初题柱，生涯独转蓬。几年春草歇，今日暮途穷。
　　军事留孙楚，行间识吕蒙。防身一长剑，将欲倚崆峒。
　　◎卷.4【上韦左相二十韵（见素）】杜甫
　　凤历轩辕纪，龙飞四十春。八荒开寿域，一气转洪钧。
　　霖雨思贤佐，丹青忆老臣。应图求骏马，惊代得麒麟。
　　沙汰江河浊，调和鼎鼐新。韦贤初相汉，范叔已归秦。
　　盛业今如此，传经固绝伦。豫樟深出地，沧海阔无津。
　　北斗司喉舌，东方领搢绅。持衡留藻鉴，听履上星辰。
　　独步才超古，馀波德照邻。聪明过管辂，尺牍倒陈遵。
　　岂是池中物，由来席上珍。庙堂知至理，风俗尽还淳。
　　才杰俱登用，愚蒙但隐沦。长卿多病久，子夏索居频。
　　回首驱流俗，生涯似众人。巫咸不可问，邹鲁莫容身。
　　感激时将晚，苍茫兴有神。为公歌此曲，涕泪在衣巾。
　　◎卷.5【奉赠太常张卿二十韵（均）】杜甫
　　方丈三韩外，昆仑万国西。建标天地阔，诣绝古今迷。
　　气得神仙迥，恩承雨露低。相门清议众，儒术大名齐。
　　轩冕罗天阙，琳琅识介珪。伶官诗必诵，夔乐典犹稽。
　　健笔凌鹦鹉，铦锋莹鸊鹈。友于皆挺拔，公望各端倪。
　　通籍逾青琐，亨衢照紫泥。灵虬传夕箭，归马散霜蹄。
　　能事闻重译，嘉谟及远黎。弼谐方一展，斑序更何跻。
　　适越空颠踬，游梁竟惨凄。谬知终画虎，微分是醯鸡。
　　萍泛无休日，桃阴想旧蹊。吹嘘人所羡，腾跃事仍睽。
　　碧海真难涉，青云不可梯。顾深惭锻炼，才小辱提携。
　　槛束哀猿叫，枝惊夜鹊栖。几时陪羽猎，应指钓璜溪。
　　◎卷.6【敬赠郑谏议十韵】杜甫
　　谏官非不达，诗义早知名。破的由来事，先锋孰敢争。
　　思飘云物外，律中鬼神惊。毫发无遗恨，波澜独老成。
　　野人宁得所，天意薄浮生。多病休儒服，冥搜信客旌。
　　筑居仙缥缈，旅食岁峥嵘。使者求颜阖，诸公厌祢衡。
　　将期一诺重，欻使寸心倾。君见途穷哭，宜忧阮步兵。
　　◎卷.7【奉赠鲜于京兆二十韵（鲜于仲通，天宝末为京兆尹）】杜甫
　　王国称多士，贤良复几人。异才应间出，爽气必殊伦。
　　始见张京兆，宜居汉近臣。骅骝开道路，雕鹗离风尘。
　　侯伯知何等，文章实致身。奋飞超等级，容易失沈沦。
　　脱略磻溪钓，操持郢匠斤。云霄今已逼，台衮更谁亲。
　　凤穴雏皆好，龙门客又新。义声纷感激，败绩自逡巡。
　　途远欲何向，天高难重陈。学诗犹孺子，乡赋念嘉宾。
　　不得同晁错，吁嗟后郄诜。计疏疑翰墨，时过忆松筠。
　　献纳纡皇眷，中间谒紫宸。且随诸彦集，方觊薄才伸。
　　破胆遭前政，阴谋独秉钧。微生沾忌刻，万事益酸辛。
　　交合丹青地，恩倾雨露辰。有儒愁饿死，早晚报平津。
　　◎卷.8【赠特进汝阳王二十韵】杜甫
　　特进群公表，天人夙德升。霜蹄千里骏，风翮九霄鹏。
　　服礼求毫发，惟忠忘寝兴。圣情常有眷，朝退若无凭。
　　仙醴来浮蚁，奇毛或赐鹰。清关尘不杂，中使日相乘。
　　晚节嬉游简，平居孝义称。自多亲棣萼，谁敢问山陵。
　　学业醇儒富，辞华哲匠能。笔飞鸾耸立，章罢凤鶱腾。
　　精理通谈笑，忘形向友朋。寸长堪缱绻，一诺岂骄矜。
　　已忝归曹植，何知对李膺。招要恩屡至，崇重力难胜。
　　披雾初欢夕，高秋爽气澄。尊罍临极浦，凫雁宿张灯。
　　花月穷游宴，炎天避郁蒸。研寒金井水，檐动玉壶冰。
　　瓢饮唯三径，岩栖在百层。且持蠡测海，况挹酒如渑。
　　鸿宝宁全秘，丹梯庶可凌。淮王门有客，终不愧孙登。
　　◎卷.9【郑驸马宅宴洞中】杜甫
　　主家阴洞细烟雾，留客夏簟清琅玕。春酒杯浓琥珀薄，
　　冰浆碗碧玛瑙寒。误疑茅堂过江麓，已入风磴霾云端。
　　自是秦楼压郑谷，时闻杂佩声珊珊。
　　◎卷.10【李监宅】杜甫
　　尚觉王孙贵，豪家意颇浓。屏开金孔雀，褥隐绣芙蓉。
　　且食双鱼美，谁看异味重。门阑多喜色，女婿近乘龙。
　　◎卷.11【重题郑氏东亭（在新安界）】杜甫
　　华亭入翠微，秋日乱清晖。崩石欹山树，清涟曳水衣。
　　紫鳞冲岸跃，苍隼护巢归。向晚寻征路，残云傍马飞。
　　◎卷.12【题张氏隐居二首】杜甫
　　春山无伴独相求，伐木丁丁山更幽。涧道馀寒历冰雪，
　　石门斜日到林丘。不贪夜识金银气，远害朝看麋鹿游。
　　乘兴杳然迷出处，对君疑是泛虚舟。
　　之子时相见，邀人晚兴留。霁潭鳣发发，春草鹿呦呦。
　　杜酒偏劳劝，张梨不外求。前村山路险，归醉每无愁。
　　◎卷.13【天宝初南曹小司寇舅于我太夫人堂下累土为山…而作是诗】杜甫
　　一匮功盈尺，三峰意出群。望中疑在野，幽处欲生云。
　　慈竹春阴覆，香炉晓势分。惟南将献寿，佳气日氛氲。
　　◎卷.14【龙门（即伊阙）】杜甫
　　龙门横野断，驿树出城来。气色皇居近，金银佛寺开。
　　往还时屡改，川水日悠哉。相阅征途上，生涯尽几回。
　　◎卷.15【奉寄河南韦尹丈人】杜甫
　　有客传河尹，逢人问孔融。青囊仍隐逸，章甫尚西东。
　　鼎食分门户，词场继国风。尊荣瞻地绝，疏放忆途穷。
　　浊酒寻陶令，丹砂访葛洪。江湖漂短褐，霜雪满飞蓬。
　　牢落乾坤大，周流道术空。谬惭知蓟子，真怯笑扬雄。
　　盘错神明惧，讴歌德义丰。尸乡馀土室，难说祝鸡翁。
　　◎卷.16【赠李白】杜甫
　　秋来相顾尚飘蓬，未就丹砂愧葛洪。
　　痛饮狂歌空度日，飞扬跋扈为谁雄。
　　◎卷.17【与任城许主簿游南池（池在济宁州境）】杜甫
　　秋水通沟洫，城隅进小船。晚凉看洗马，森木乱鸣蝉。
　　菱熟经时雨，蒲荒八月天。晨朝降白露，遥忆旧青毡。
　　◎卷.18【登兖州城楼】杜甫
　　东郡趋庭日，南楼纵目初。浮云连海岳，平野入青徐。
　　孤嶂秦碑在，荒城鲁殿馀。从来多古意，临眺独踌躇。
　　◎卷.19【刘九法曹、郑瑕丘石门宴集】杜甫
　　秋水清无底，萧然静客心。掾曹乘逸兴，鞍马去相寻。
　　能吏逢联璧，华筵直一金。晚来横吹好，泓下亦龙吟。
　　◎卷.20【暂如临邑，至gh山湖亭奉怀李员外率尔成兴】杜甫
　　野亭逼湖水，歇马高林间。鼍吼风奔浪，鱼跳日映山。
　　暂游阻词伯，却望怀青关。霭霭生云雾，唯应促驾还。
　　◎卷.21【对雨书怀，走邀许十一簿公】杜甫
　　东岳云峰起，溶溶满太虚。震雷翻幕燕，骤雨落河鱼。
　　座对贤人酒，门听长者车。相邀愧泥泞，骑马到阶除。
　　◎卷.22【巳上人茅斋】杜甫
　　巳公茅屋下，可以赋新诗。枕簟入林僻，茶瓜留客迟。
　　江莲摇白羽，天棘梦青丝。空忝许询辈，难酬支遁词。
　　◎卷.23【房兵曹胡马诗】杜甫
　　胡马大宛名，锋棱瘦骨成。竹批双耳峻，风入四蹄轻。
　　所向无空阔，真堪托死生。骁腾有如此，万里可横行。
　　◎卷.24【画鹰】杜甫
　　素练风霜起，苍鹰画作殊。㧐身思狡兔，侧目似愁胡。
　　绦镟光堪擿，轩楹势可呼。何当击凡鸟，毛血洒平芜。
　　◎卷.25【与李十二白同寻范十隐居（李白集有寻鲁城北范居士诗）】杜甫
　　李侯有佳句，往往似阴铿。余亦东蒙客，怜君如弟兄。
　　醉眠秋共被，携手日同行。更想幽期处，还寻北郭生。
　　入门高兴发，侍立小童清。落景闻寒杵，屯云对古城。
　　向来吟橘颂，谁欲讨莼羹。不愿论簪笏，悠悠沧海情。
　　◎卷.26【临邑舍弟书至苦雨黄河泛溢堤防之患簿领所忧…用宽其意】杜甫
　　二仪积风雨，百谷漏波涛。闻道洪河坼，遥连沧海高。
　　职思忧悄悄，郡国诉嗷嗷。舍弟卑栖邑，防川领簿曹。
　　尺书前日至，版筑不时操。难假鼋鼍力，空瞻乌鹊毛。
　　燕南吹畎亩，济上没蓬蒿。螺蚌满近郭，蛟螭乘九皋。
　　徐关深水府，碣石小秋毫。白屋留孤树，青天矢万艘。
　　吾衰同泛梗，利涉想蟠桃。倚赖天涯钓，犹能掣巨鳌。
　　◎卷.27【过宋员外之问旧庄】杜甫
　　宋公旧池馆，零落守阳阿。枉道祗从入，吟诗许更过。
　　淹留问耆老，寂寞向山河。更识将军树，悲风日暮多。
　　◎卷.28【夜宴左氏庄】杜甫
　　风林纤月落，衣露净琴张。暗水流花径，春星带草堂。
　　检书烧烛短，看剑引杯长。诗罢闻吴咏，扁舟意不忘。
　　◎卷.29【送蔡希曾都尉还陇右，因寄高三十五书记】杜甫
　　蔡子勇成癖，弯弓西射胡。健儿宁斗死，壮士耻为儒。
　　官是先锋得，材缘挑战须。身轻一鸟过，枪急万人呼。
　　云幕随开府，春城赴上都。马头金狎帢，驼背锦模糊。
　　咫尺云山路，归飞青海隅。上公犹宠锡，突将且前驱。
　　汉使黄河远，凉州白麦枯。因君问消息，好在阮元瑜。
　　◎卷.30【春日忆李白】杜甫
　　白也诗无敌，飘然思不群。清新庾开府，俊逸鲍参军。
　　渭北春天树，江东日暮云。何时一尊酒，重与细论文。
　　◎卷.31【赠陈二补阙】杜甫
　　世儒多汩没，夫子独声名。献纳开东观，君王问长卿。
　　皂雕寒始急，天马老能行。自到青冥里，休看白发生。
　　◎卷.32【寄高三十五书记（適）】杜甫
　　叹惜高生老，新诗日又多。美名人不及，佳句法如何。
　　主将收才子，崆峒足凯歌。闻君已朱绂，且得慰蹉跎。
　　◎卷.33【送裴二虬作尉永嘉】杜甫
　　孤屿亭何处，天涯水气中。故人官就此，绝境兴谁同。
　　隐吏逢梅福，游山忆谢公。扁舟吾已就，把钓待秋风。
　　◎卷.34【城西陂泛舟（即渼陂）】杜甫
　　青蛾皓齿在楼船，横笛短箫悲远天。春风自信牙樯动，
　　迟日徐看锦缆牵。鱼吹细浪摇歌扇，燕蹴飞花落舞筵。
　　不有小舟能荡桨，百壶那送酒如泉。
　　◎卷.35【赠田九判官（梁丘）】杜甫
　　崆峒使节上青霄，河陇降王款圣朝。宛马总肥春苜蓿，
　　将军只数汉嫖姚。陈留阮瑀谁争长，京兆田郎早见招。
　　麾下赖君才并入，独能无意向渔樵。
　　◎卷.36【赠献纳使起居田舍人（澄）】杜甫
　　献纳司存雨露边，地分清切任才贤。舍人退食收封事，
　　宫女开函近御筵。晓漏追飞青琐闼，晴窗点检白云篇。
　　扬雄更有河东赋，唯待吹嘘送上天。
　　◎卷.37【送韦书记赴安西】杜甫
　　夫子欻通贵，云泥相望悬。白头无藉在，朱绂有哀怜。
　　书记赴三捷，公车留二年。欲浮江海去，此别意苍然。
　　◎卷.38【陪郑广文游何将军山林十首（山林在韦曲西塔陂）】杜甫
　　不识南塘路，今知第五桥。名园依绿水，野竹上青霄。
　　谷口旧相得，濠梁同见招。平生为幽兴，未惜马蹄遥。
　　百顷风潭上，千重夏木清。卑枝低结子，接叶暗巢莺。
　　鲜鲫银丝脍，香芹碧涧羹。翻疑柁楼底，晚饭越中行。
　　万里戎王子，何年别月支。异花开绝域，滋蔓匝清池。
　　汉使徒空到，神农竟不知。露翻兼雨打，开坼日离披。
　　旁舍连高竹，疏篱带晚花。碾涡深没马，藤蔓曲藏蛇。
　　词赋工无益，山林迹未赊。尽捻书籍卖，来问尔东家。
　　剩水沧江破，残山碣石开。绿垂风折笋，红绽雨肥梅。
　　银甲弹筝用，金鱼换酒来。兴移无洒扫，随意坐莓苔。
　　风磴吹阴雪，云门吼瀑泉。酒醒思卧簟，衣冷欲装绵。
　　野老来看客，河鱼不取钱。只疑淳朴处，自有一山川。
　　棘树寒云色，茵蔯春藕香。脆添生菜美，阴益食单凉。
　　野鹤清晨出，山精白日藏。石林蟠水府，百里独苍苍。
　　忆过杨柳渚，走马定昆池。醉把青荷叶，狂遗白接z5。
　　刺船思郢客，解水乞吴儿。坐对秦山晚，江湖兴颇随。
　　床上书连屋，阶前树拂云。将军不好武，稚子总能文。
　　醒酒微风入，听诗静夜分。絺衣挂萝薜，凉月白纷纷。
　　幽意忽不惬，归期无奈何。出门流水注，回首白云多。
　　自笑灯前舞，谁怜醉后歌。祗应与朋好，风雨亦来过。
　　◎卷.45【重过何氏五首】杜甫
　　问讯东桥竹，将军有报书。倒衣还命驾，高枕乃吾庐。
　　花妥莺捎蝶，溪喧獭趁鱼。重来休沐地，真作野人居。
　　山雨尊仍在，沙沈榻未移。犬迎曾宿客，鸦护落巢儿。
　　云薄翠微寺，天清黄子陂。向来幽兴极，步屣过东篱。
　　落日平台上，春风啜茗时。石阑斜点笔，桐叶坐题诗。
　　翡翠鸣衣桁，蜻蜓立钓丝。自今幽兴熟，来往亦无期。
　　颇怪朝参懒，应耽野趣长。雨抛金锁甲，苔卧绿沈枪。
　　手自移蒲柳，家才足稻粱。看君用幽意，白日到羲皇。
　　到此应常宿，相留可判年。蹉跎暮容色，怅望好林泉。
　　何路沾微禄，归山买薄田。斯游恐不遂，把酒意茫然。
　　◎卷.46【冬日有怀李白】杜甫
　　寂寞书斋里，终朝独尔思。更寻嘉树传，不忘角弓诗。
　　短褐风霜入，还丹日月迟。未因乘兴去，空有鹿门期。
　　◎卷.47【杜位宅守岁】杜甫
　　守岁阿戎家，椒盘已颂花。盍簪喧枥马，列炬散林鸦。
　　四十明朝过，飞腾暮景斜。谁能更拘束，烂醉是生涯。
　　◎卷.48【与鄠县源大少府宴渼陂（得寒字）】杜甫
　　应为西陂好，金钱罄一餐。饭抄云子白，瓜嚼水精寒。
　　无计回船下，空愁避酒难。主人情烂熳，持答翠琅玕。
　　◎卷.49【崔驸马山亭宴集（京城东有崔惠童驸马山池）】杜甫
　　萧史幽栖地，林间蹋凤毛。洑流何处入，乱石闭门高。
　　客醉挥金碗，诗成得绣袍。清秋多宴会，终日困香醪。
　　◎卷.50【九日杨奉先会白水崔明府】杜甫
　　今日潘怀县，同时陆浚仪。坐开桑落酒，来把菊花枝。
　　天宇清霜净，公堂宿雾披。晚酣留客舞，凫舄共差池。
　　◎卷.51【赠翰林张四学士】杜甫
　　翰林逼华盖，鲸力破沧溟。天上张公子，宫中汉客星。
　　赋诗拾翠殿，佐酒望云亭。紫诰仍兼绾，黄麻似六经。
　　内分金带赤，恩与荔枝青。无复随高凤，空馀泣聚萤。
　　此生任春草，垂老独漂萍。倘忆山阳会，悲歌在一听。
　　◎卷.52【送张二十参军赴蜀州，因呈杨五侍御】杜甫
　　好去张公子，通家别恨添。两行秦树直，万点蜀山尖。
　　御史新骢马，参军旧紫髯。皇华吾善处，于汝定无嫌。
　　◎卷.53【陪诸贵公子丈八沟携妓纳凉，晚际遇雨二首】杜甫
　　落日放船好，轻风生浪迟。竹深留客处，荷净纳凉时。
　　公子调冰水，佳人雪藕丝。片云头上黑，应是雨催诗。
　　雨来沾席上，风急打船头。越女红裙湿，燕姬翠黛愁。
　　缆侵堤柳系，幔宛浪花浮。归路翻萧飒，陂塘五月秋。
　　◎卷.54【白水明府舅宅喜雨（得过字）】杜甫
　　吾舅政如此，古人谁复过。碧山晴又湿，白水雨偏多。
　　精祷既不昧，欢娱将谓何。汤年旱颇甚，今日醉弦歌。
　　◎卷.55【陪李金吾花下饮】杜甫
　　胜地初相引，余行得自娱。见轻吹鸟毳，随意数花须。
　　细草称偏坐，香醪懒再酤。醉归应犯夜，可怕李金吾。
　　◎卷.56【赠高式颜】杜甫
　　昔别是何处，相逢皆老夫。故人还寂寞，削迹共艰虞。
　　自失论文友，空知卖酒垆。平生飞动意，见尔不能无。
　　◎卷.57【赠比部萧郎中十兄（甫从姑子也）】杜甫
　　有美生人杰，由来积德门。汉朝丞相系，梁日帝王孙。
　　蕴藉为郎久，魁梧秉哲尊。词华倾后辈，风雅蔼孤鶱。
　　宅相荣姻戚，儿童惠讨论。见知真自幼，谋拙丑诸昆。
　　漂荡云天阔，沈埋日月奔。致君时已晚，怀古意空存。
　　中散山阳锻，愚公野谷村。宁纡长者辙，归老任乾坤。
　　◎卷.58【九日曲江】杜甫
　　缀席茱萸好，浮舟菡萏衰。季秋时欲半，九日意兼悲。
　　江水清源曲，荆门此路疑。晚来高兴尽，摇荡菊花期。
　　◎卷.59【承沈八丈东美除膳部员外，阻雨未遂驰贺，奉寄此诗】杜甫
　　今日西京掾，多除内省郎。通家惟沈氏，谒帝似冯唐。
　　诗律群公问，儒门旧史长。清秋便寓直，列宿顿辉光。
　　未暇申宴慰，含情空激扬。司存何所比，膳部默凄伤。
　　贫贱人事略，经过霖潦妨。礼同诸父长，恩岂布衣忘。
　　天路牵骐骥，云台引栋梁。徒怀贡公喜，飒飒鬓毛苍。
　　◎卷.60【奉留赠集贤院崔、于二学士（国辅、休烈）】杜甫
　　昭代将垂白，途穷乃叫阍。气冲星象表，词感帝王尊。
　　天老书题目，春官验讨论。倚风遗鶂路，随水到龙门。
　　竟与蛟螭杂，空闻燕雀喧。青冥犹契阔，陵厉不飞翻。
　　儒术诚难起，家声庶已存。故山多药物，胜概忆桃源。
　　欲整还乡旆，长怀禁掖垣。谬称三赋在，难述二公恩。
　　◎卷.61【故武卫将军挽歌三首】杜甫
　　严警当寒夜，前军落大星。壮夫思感决，哀诏惜精灵。
　　王者今无战，书生已勒铭。封侯意疏阔，编简为谁青。
　　舞剑过人绝，鸣弓射兽能。铦锋行惬顺，猛噬失蹻腾。
　　赤羽千夫膳，黄河十月冰。横行沙漠外，神速至今称。
　　哀挽青门去，新阡绛水遥。路人纷雨泣，天意飒风飘。
　　部曲精仍锐，匈奴气不骄。无由睹雄略，大树日萧萧。
　　◎卷.62【官定后戏赠（时免河西尉，为右卫率府兵曹）】杜甫
　　不作河西尉，凄凉为折腰。老夫怕趋走，率府且逍遥。
　　耽酒须微禄，狂歌托圣朝。故山归兴尽，回首向风飙。
　　◎卷.63【九日蓝田崔氏庄】杜甫
　　老去悲秋强自宽，兴来今日尽君欢。羞将短发还吹帽，
　　笑倩旁人为正冠。蓝水远从千涧落，玉山高并两峰寒。
　　明年此会知谁健，醉把茱萸子细看。
　　◎卷.64【崔氏东山草堂】杜甫
　　爱汝玉山草堂静，高秋爽气相鲜新。有时自发钟磬响，
　　落日更见渔樵人。盘剥白鸦谷口栗，饭煮青泥坊底芹。
　　何为西庄王给事，柴门空闭锁松筠。
　　◎卷.65【对雪】杜甫
　　战哭多新鬼，愁吟独老翁。乱云低薄暮，急雪舞回风。
　　瓢弃尊无绿，炉存火似红。数州消息断，愁坐正书空。
　　◎卷.66【月夜】杜甫
　　今夜鄜州月，闺中只独看。遥怜小儿女，未解忆长安。
　　香雾云鬟湿，清辉玉臂寒。何时倚虚幌，双照泪痕干。
　　◎卷.67【遣兴】杜甫
　　骥子好男儿，前年学语时。问知人客姓，诵得老夫诗。
　　世乱怜渠小，家贫仰母慈。鹿门携不遂，雁足系难期。
　　天地军麾满，山河战角悲。傥归免相失，见日敢辞迟。
　　◎卷.68【元日寄韦氏妹】杜甫
　　近闻韦氏妹，迎在汉钟离。郎伯殊方镇，京华旧国移。
　　春城回北斗，郢树发南枝。不见朝正使，啼痕满面垂。
　　◎卷.69【春望】杜甫
　　国破山河在，城春草木深。感时花溅泪，恨别鸟惊心。
　　烽火连三月，家书抵万金。白头搔更短，浑欲不胜簪。
　　◎卷.70【忆幼子（字骥子，时隔绝在鄜州）】杜甫
　　骥子春犹隔，莺歌暖正繁。别离惊节换，聪慧与谁论。
　　涧水空山道，柴门老树村。忆渠愁只睡，炙背俯晴轩。
　　◎卷.71【一百五日夜对月】杜甫
　　无家对寒食，有泪如金波。斫却月中桂，清光应更多。
　　仳离放红蕊，想像嚬青蛾。牛女漫愁思，秋期犹渡河。


第二百二十五卷
　　◎卷.1【喜达行在所三首（原注：自京窜至凤翔）】杜甫
　　西忆岐阳信，无人遂却回。眼穿当落日，心死著寒灰。
　　雾树行相引，莲峰望忽开。所亲惊老瘦，辛苦贼中来。
　　愁思胡笳夕，凄凉汉苑春。生还今日事，间道暂时人。
　　司隶章初睹，南阳气已新。喜心翻倒极，呜咽泪沾巾。
　　死去凭谁报，归来始自怜。犹瞻太白雪，喜遇武功天。
　　影静千官里，心苏七校前。今朝汉社稷，新数中兴年。
　　◎卷.2【得家书】杜甫
　　去凭游客寄，来为附家书。今日知消息，他乡且旧居。
　　熊儿幸无恙，骥子最怜渠。临老羁孤极，伤时会合疏。
　　二毛趋帐殿，一命侍鸾舆。北阙妖氛满，西郊白露初。
　　凉风新过雁，秋雨欲生鱼。农事空山里，眷言终荷锄。
　　◎卷.3【奉赠严八阁老】杜甫
　　扈圣登黄阁，明公独妙年。蛟龙得云雨，雕鹗在秋天。
　　客礼容疏放，官曹可接联。新诗句句好，应任老夫传。
　　◎卷.4【奉送郭中丞兼太仆卿充陇右节度使三十韵（郭英乂）】杜甫
　　诏发西山将，秋屯陇右兵。凄凉馀部曲，燀赫旧家声。
　　雕鹗乘时去，骅骝顾主鸣。艰难须上策，容易即前程。
　　斜日当轩盖，高风卷旆旌。松悲天水冷，沙乱雪山清。
　　和虏犹怀惠，防边不敢惊。古来于异域，镇静示专征。
　　燕蓟奔封豕，周秦触骇鲸。中原何惨黩，馀孽尚纵横。
　　箭入昭阳殿，笳吟细柳营。内人红袖泣，王子白衣行。
　　宸极祅星动，园陵杀气平。空馀金碗出，无复穗帷轻。
　　毁庙天飞雨，焚宫火彻明。罘罳朝共落，棆桷夜同倾。
　　三月师逾整，群胡势就烹。疮痍亲接战，勇决冠垂成。
　　妙誉期元宰，殊恩且列卿。几时回节钺，戮力扫欃枪。
　　圭窦三千士，云梯七十城。耻非齐说客，只似鲁诸生。
　　通籍微班忝，周行独坐荣。随肩趋漏刻，短发寄簪缨。
　　径欲依刘表，还疑厌祢衡。渐衰那此别，忍泪独含情。
　　废邑狐狸语，空村虎豹争。人频坠涂炭，公岂忘精诚。
　　元帅调新律，前军压旧京。安边仍扈从，莫作后功名。
　　◎卷.5【送杨六判官使西蕃】杜甫
　　送远秋风落，西征海气寒。帝京氛祲满，人世别离难。
　　绝域遥怀怒，和亲愿结欢。敕书怜赞普，兵甲望长安。
　　宣命前程急，惟良待士宽。子云清自守，今日起为官。
　　垂泪方投笔，伤时即据鞍。儒衣山鸟怪，汉节野童看。
　　边酒排金醆，夷歌捧玉盘。草轻蕃马健，雪重拂庐干。
　　慎尔参筹画，从兹正羽翰。归来权可取，九万一朝抟。
　　◎卷.6【月】杜甫
　　天上秋期近，人间月影清。入河蟾不没，捣药兔长生。
　　只益丹心苦，能添白发明。干戈知满地，休照国西营。
　　◎卷.7【留别贾严二阁老两院补阙（得云字）】杜甫
　　田园须暂往，戎马惜离群。去远留诗别，愁多任酒醺。
　　一秋常苦雨，今日始无云。山路时吹角，那堪处处闻。
　　◎卷.8【晚行口号】杜甫
　　三川不可到，归路晚山稠。落雁浮寒水，饥乌集戍楼。
　　市朝今日异，丧乱几时休。远愧梁江总，还家尚黑头。
　　◎卷.9【独酌成诗】杜甫
　　灯花何太喜，酒绿正相亲。醉里从为客，诗成觉有神。
　　兵戈犹在眼，儒术岂谋身。共被微官缚，低头愧野人。
　　◎卷.10【行次昭陵】杜甫
　　旧俗疲庸主，群雄问独夫。谶归龙凤质，威定虎狼都。
　　天属尊尧典，神功协禹谟。风云随绝足，日月继高衢。
　　文物多师古，朝廷半老儒。直词宁戮辱，贤路不崎岖。
　　往者灾犹降，苍生喘未苏。指麾安率土，荡涤抚洪炉。
　　壮士悲陵邑，幽人拜鼎湖。玉衣晨自举，铁马汗常趋。
　　松柏瞻虚殿，尘沙立暝途。寂寥开国日，流恨满山隅。
　　◎卷.11【重经昭陵】杜甫
　　草昧英雄起，讴歌历数归。风尘三尺剑，社稷一戎衣。
　　翼亮贞文德，丕承戢武威。圣图天广大，宗祀日光辉。
　　陵寝盘空曲，熊罴守翠微。再窥松柏路，还见五云飞。
　　◎卷.12【喜闻官军已临贼境二十韵】杜甫
　　胡虏潜京县，官军拥贼壕。鼎鱼犹假息，穴蚁欲何逃。
　　帐殿罗玄冕，辕门照白袍。秦山当警跸，汉苑入旌旄。
　　路失羊肠险，云横雉尾高。五原空壁垒，八水散风涛。
　　今日看天意，游魂贷尔曹。乞降那更得，尚诈莫徒劳。
　　元帅归龙种，司空握豹韬。前军苏武节，左将吕虔刀。
　　兵气回飞鸟，威声没巨鳌。戈鋋开雪色，弓矢尚秋毫。
　　天步艰方尽，时和运更遭。谁云遗毒螫，已是沃腥臊。
　　睿想丹墀近，神行羽卫牢。花门腾绝漠，拓羯渡临洮。
　　此辈感恩至，羸俘何足操。锋先衣染血，骑突剑吹毛。
　　喜觉都城动，悲怜子女号。家家卖钗钏，只待献春醪。
　　◎卷.13【收京三首】杜甫
　　仙仗离丹极，妖星照玉除。须为下殿走，不可好楼居。
　　暂屈汾阳驾，聊飞燕将书。依然七庙略，更与万方初。
　　生意甘衰白，天涯正寂寥。忽闻哀痛诏，又下圣明朝。
　　羽翼怀商老，文思忆帝尧。叨逢罪己日，沾洒望青霄。
　　汗马收宫阙，春城铲贼壕。赏应歌杕杜，归及荐樱桃。
　　杂虏横戈数，功臣甲第高。万方频送喜，无乃圣躬劳。
　　◎卷.14【腊日】杜甫
　　腊日常年暖尚遥，今年腊日冻全消。侵陵雪色还萱草，
　　漏泄春光有柳条。纵酒欲谋良夜醉，还家初散紫宸朝。
　　口脂面药随恩泽，翠管银罂下九霄。
　　◎卷.15【紫宸殿退朝口号】杜甫
　　户外昭容紫袖垂，双瞻御座引朝仪。香飘合殿春风转，
　　花覆千官淑景移。昼漏希闻高阁报，天颜有喜近臣知。
　　宫中每出归东省，会送夔龙集凤池。
　　◎卷.16【曲江二首】杜甫
　　一片花飞减却春，风飘万点正愁人。且看欲尽花经眼，
　　莫厌伤多酒入唇。江上小堂巢翡翠，花边高冢卧麒麟。
　　细推物理须行乐，何用浮名绊此身。
　　朝回日日典春衣，每日江头尽醉归。酒债寻常行处有，
　　人生七十古来稀。穿花蛱蝶深深见，点水蜻蜓款款飞。
　　传语风光共流转，暂时相赏莫相违。
　　◎卷.17【曲江对酒】杜甫
　　苑外江头坐不归，水精春殿转霏微。桃花细逐杨花落，
　　黄鸟时兼白鸟飞。纵饮久判人共弃，懒朝真与世相违。
　　吏情更觉沧洲远，老大悲伤未拂衣。
　　◎卷.18【曲江对雨】杜甫
　　城上春云覆苑墙，江亭晚色静年芳。林花著雨燕脂落，
　　水荇牵风翠带长。龙武新军深驻辇，芙蓉别殿谩焚香。
　　何时诏此金钱会，暂醉佳人锦瑟旁。
　　◎卷.19【奉和贾至舍人早朝大明宫】杜甫
　　五夜漏声催晓箭，九重春色醉仙桃。旌旗日暖龙蛇动，
　　宫殿风微燕雀高。朝罢香烟携满袖，诗成珠玉在挥毫。
　　欲知世掌丝纶美，池上于今有凤毛。
　　◎卷.20【宣政殿退朝晚出左掖（掖门在两旁如人之臂掖）】杜甫
　　天门日射黄金榜，春殿晴曛赤羽旗。宫草微微承委佩，
　　炉烟细细驻游丝。云近蓬莱常好色，雪残鳷鹊亦多时。
　　侍臣缓步归青琐，退食从容出每迟。
　　◎卷.21【题省中院壁】杜甫
　　掖垣竹埤梧十寻，洞门对霤常阴阴。落花游丝白日静，
　　鸣鸠乳燕青春深。腐儒衰晚谬通籍，退食迟回违寸心。
　　衮职曾无一字补，许身愧比双南金。
　　◎卷.22【春宿左省】杜甫
　　花隐掖垣暮，啾啾栖鸟过。星临万户动，月傍九霄多。
　　不寝听金钥，因风想玉珂。明朝有封事，数问夜如何。
　　◎卷.23【送翰林张司马南海勒碑（相国制文）】杜甫
　　冠冕通南极，文章落上台。诏从三殿去，碑到百蛮开。
　　野馆浓花发，春帆细雨来。不知沧海上，天遣几时回。
　　◎卷.24【晚出左掖】杜甫
　　昼刻传呼浅，春旗簇仗齐。退朝花底散，归院柳边迷。
　　楼雪融城湿，宫云去殿低。避人焚谏草，骑马欲鸡栖。
　　◎卷.25【曲江陪郑八丈南史饮】杜甫
　　雀啄江头黄柳花，䴔䴖鸂鶒满晴沙。自知白发非春事，
　　且尽芳尊恋物华。近侍即今难浪迹，此身那得更无家。
　　丈人文力犹强健，岂傍青门学种瓜。
　　◎卷.26【送贾阁老出汝州】杜甫
　　西掖梧桐树，空留一院阴。艰难归故里，去住损春心。
　　宫殿青门隔，云山紫逻深。人生五马贵，莫受二毛侵。
　　◎卷.27【郑驸马池台喜遇郑广文同饮】杜甫
　　不谓生戎马，何知共酒杯。然脐郿坞败，握节汉臣回。
　　白发千茎雪，丹心一寸灰。别离经死地，披写忽登台。
　　重对秦箫发，俱过阮宅来。留连春夜舞，泪落强裴回。
　　◎卷.28【送郑十八虔贬台州司户伤其临老陷贼之故阙…别情见于诗】杜甫
　　郑公樗散鬓成丝，酒后常称老画师。万里伤心严谴日，
　　百年垂死中兴时。苍惶已就长途往，邂逅无端出饯迟。
　　便与先生应永诀，九重泉路尽交期。
　　◎卷.29【题郑十八著作虔】杜甫
　　台州地阔海冥冥，云水长和岛屿青。乱后故人双别泪，
　　春深逐客一浮萍。酒酣懒舞谁相拽，诗罢能吟不复听。
　　第五桥东流恨水，皇陂岸北结愁亭。贾生对鵩伤王傅，
　　苏武看羊陷贼庭。可念此翁怀直道，也沾新国用轻刑。
　　祢衡实恐遭江夏，方朔虚传是岁星。穷巷悄然车马绝，
　　案头干死读书萤。
　　◎卷.30【端午日赐衣】杜甫
　　宫衣亦有名，端午被恩荣。细葛含风软，香罗叠雪轻。
　　自天题处湿，当暑著来清。意内称长短，终身荷圣情。
　　◎卷.31【赠毕四（曜）】杜甫
　　才大今诗伯，家贫苦宦卑。饥寒奴仆贱，颜状老翁为。
　　同调嗟谁惜，论文笑自知。流传江鲍体，相顾免无儿。
　　◎卷.32【酬孟云卿】杜甫
　　乐极伤头白，更长爱烛红。相逢难衮衮，告别莫匆匆。
　　但恐天河落，宁辞酒盏空。明朝牵世务，挥泪各西东。
　　◎卷.33【奉赠王中允（维）】杜甫
　　中允声名久，如今契阔深。共传收庾信，不比得陈琳。
　　一病缘明主，三年独此心。穷愁应有作，试诵白头吟。
　　◎卷.34【奉陪郑驸马韦曲二首】杜甫
　　韦曲花无赖，家家恼杀人。绿尊虽尽日，白发好禁春。
　　石角钩衣破，藤枝刺眼新。何时占丛竹，头戴小乌巾。
　　野寺垂杨里，春畦乱水间。美花多映竹，好鸟不归山。
　　城郭终何事，风尘岂驻颜。谁能共公子，薄暮欲俱还。
　　◎卷.35【奉答岑参补阙见赠】杜甫
　　窈窕清禁闼，罢朝归不同。君随丞相后，我往日华东。
　　冉冉柳枝碧，娟娟花蕊红。故人得佳句，独赠白头翁。
　　◎卷.36【送许八拾遗归江宁觐省甫昔时尝客游此县…图样志诸篇末】杜甫
　　诏许辞中禁，慈颜赴北堂。圣朝新孝理，祖席倍辉光。
　　内帛擎偏重，宫衣著更香。淮阴清夜驿，京口渡江航。
　　春隔鸡人昼，秋期燕子凉。赐书夸父老，寿酒乐城隍。
　　看画曾饥渴，追踪恨淼茫。虎头金粟影，神妙独难忘。
　　◎卷.37【因许八奉寄江宁旻上人】杜甫
　　不见旻公三十年，封书寄与泪潺湲。旧来好事今能否，
　　老去新诗谁与传。棋局动随寻涧竹，袈裟忆上泛湖船。
　　闻君话我为官在，头白昏昏只醉眠。
　　◎卷.38【至德二载甫自京金光门出问道归凤翔乾元初…有悲往事】杜甫
　　此道昔归顺，西郊胡正繁。至今残破胆，应有未招魂。
　　近得归京邑，移官岂至尊。无才日衰老，驻马望千门。
　　◎卷.39【寄高三十五詹事】杜甫
　　安稳高詹事，兵戈久索居。时来如宦达，岁晚莫情疏。
　　天上多鸿雁，池中足鲤鱼。相看过半百，不寄一行书。
　　◎卷.40【路逢襄阳杨少府入城，戏呈杨员外绾】杜甫
　　寄语杨员外，山寒少茯苓。归来稍暄暖，当为劚青冥。
　　翻动神仙窟，封题鸟兽形。兼将老藤杖，扶汝醉初醒。
　　◎卷.41【题郑县亭子（郑县游春亭在西溪上一名西溪亭）】杜甫
　　郑县亭子涧之滨，户牖凭高发兴新。云断岳莲临大路，
　　天晴宫柳暗长春。巢边野雀群欺燕，花底山蜂远趁人。
　　更欲题诗满青竹，晚来幽独恐伤神。
　　◎卷.42【早秋苦热，堆案相仍（时任华州司功）】杜甫
　　七月六日苦炎热，对食暂餐还不能。每愁夜中自足蝎，
　　况乃秋后转多蝇。束带发狂欲大叫，簿书何急来相仍。
　　南望青松架短壑，安得赤脚蹋层冰。
　　◎卷.43【望岳】杜甫
　　西岳崚嶒竦处尊，诸峰罗立如儿孙。安得仙人九节杖，
　　拄到玉女洗头盆。车箱入谷无归路，箭栝通天有一门。
　　稍待西风凉冷后，高寻白帝问真源。
　　◎卷.44【至日遣兴，奉寄北省旧阁老两院故人二首】杜甫
　　去岁兹辰捧御床，五更三点入鹓行。欲知趋走伤心地，
　　正想氛氲满眼香。无路从容陪语笑，有时颠倒著衣裳。
　　何人错忆穷愁日，愁日愁随一线长。
　　忆昨逍遥供奉班，去年今日侍龙颜。麒麟不动炉烟上，
　　孔雀徐开扇影还。玉几由来天北极，朱衣只在殿中间。
　　孤城此日堪肠断，愁对寒云雪满山。
　　◎卷.45【得弟消息二首】杜甫
　　近有平阴信，遥怜舍弟存。侧身千里道，寄食一家村。
　　烽举新酣战，啼垂旧血痕。不知临老日，招得几人魂。
　　汝懦归无计，吾衰往未期。浪传乌鹊喜，深负鶺鴒诗。
　　生理何颜面，忧端且岁时。两京三十口，虽在命如丝。
　　◎卷.46【忆弟二首（时归在南陆浑庄）】杜甫
　　丧乱闻吾弟，饥寒傍济州。人稀吾不到，兵在见何由。
　　忆昨狂催走，无时病去忧。即今千种恨，惟共水东流。
　　且喜河南定，不问邺城围。百战今谁在，三年望汝归。
　　故园花自发，春日鸟还飞。断绝人烟久，东西消息稀。
　　◎卷.47【得舍弟消息】杜甫
　　乱后谁归得，他乡胜故乡。直为心厄苦，久念与存亡。
　　汝书犹在壁，汝妾已辞房。旧犬知愁恨，垂头傍我床。
　　◎卷.48【秦州杂诗二十首】杜甫
　　满目悲生事，因人作远游。迟回度陇怯，浩荡及关愁。
　　水落鱼龙夜，山空鸟鼠秋。西征问烽火，心折此淹留。
　　秦州山北寺，胜迹隗嚣宫。苔藓山门古，丹青野殿空。
　　月明垂叶露，云逐渡溪风。清渭无情极，愁时独向东。
　　州图领同谷，驿道出流沙。降虏兼千帐，居人有万家。
　　马骄珠汗落，胡舞白蹄斜。年少临洮子，西来亦自夸。
　　鼓角缘边郡，川原欲夜时。秋听殷地发，风散入云悲。
　　抱叶寒蝉静，归来独鸟迟。万方声一概，吾道竟何之。
　　南使宜天马，由来万匹强。浮云连阵没，秋草遍山长。
　　闻说真龙种，仍残老骕骦。哀鸣思战斗，迥立向苍苍。
　　城上胡笳奏，山边汉节归。防河赴沧海，奉诏发金微。
　　士苦形骸黑，旌疏鸟兽稀。那闻往来戍，恨解邺城围。
　　莽莽万重山，孤城山谷间。无风云出塞，不夜月临关。
　　属国归何晚，楼兰斩未还。烟尘独长望，衰飒正摧颜。
　　闻道寻源使，从天此路回。牵牛去几许，宛马至今来。
　　一望幽燕隔，何时郡国开。东征健儿尽，羌笛暮吹哀。
　　今日明人眼，临池好驿亭。丛篁低地碧，高柳半天青。
　　稠叠多幽事，喧呼阅使星。老夫如有此，不异在郊坰。
　　云气接昆仑，涔涔塞雨繁。羌童看渭水，使客向河源。
　　烟火军中幕，牛羊岭上村。所居秋草净，正闭小蓬门。
　　萧萧古塞冷，漠漠秋云低。黄鹄翅垂雨，苍鹰饥啄泥。
　　蓟门谁自北，汉将独征西。不意书生耳，临衰厌鼓鼙。
　　山头南郭寺，水号北流泉。老树空庭得，清渠一邑传。
　　秋花危石底，晚景卧钟边。俯仰悲身世，溪风为飒然。
　　传道东柯谷，深藏数十家。对门藤盖瓦，映竹水穿沙。
　　瘦地翻宜粟，阳坡可种瓜。船人近相报，但恐失桃花。
　　万古仇池穴，潜通小有天。神鱼人不见，福地语真传。
　　近接西南境，长怀十九泉。何时一茅屋，送老白云边。
　　未暇泛沧海，悠悠兵马间。塞门风落木，客舍雨连山。
　　阮籍行多兴，庞公隐不还。东柯遂疏懒，休镊鬓毛斑。
　　东柯好崖谷，不与众峰群。落日邀双鸟，晴天养片云。
　　野人矜险绝，水竹会平分。采药吾将老，儿童未遣闻。
　　边秋阴易久，不复辨晨光。檐雨乱淋幔，山云低度墙。
　　鸬鹚窥浅井，蚯蚓上深堂。车马何萧索，门前百草长。
　　地僻秋将尽，山高客未归。塞云多断续，边日少光辉。
　　警急烽常报，传闻檄屡飞。西戎外甥国，何得迕天威。
　　凤林戈未息，鱼海路常难。候火云烽峻，悬军幕井干。
　　风连西极动，月过北庭寒。故老思飞将，何时议筑坛。
　　唐尧真自圣，野老复何知。晒药能无妇，应门幸有儿。
　　藏书闻禹穴，读记忆仇池。为报鸳行旧，鹪鹩在一枝。
　　◎卷.49【月夜忆舍弟】杜甫
　　戍鼓断人行，秋边一雁声。露从今夜白，月是故乡明。
　　有弟皆分散，无家问死生。寄书长不避，况乃未休兵。
　　◎卷.50【宿赞公房（京中大云寺主谪此安置）】杜甫
　　杖锡何来此，秋风已飒然。雨荒深院菊，霜倒半池莲。
　　放逐宁违性，虚空不离禅。相逢成夜宿，陇月向人圆。
　　◎卷.51【东楼】杜甫
　　万里流沙道，西征过北门。但添新战骨，不返旧征魂。
　　楼角临风迥，城阴带水昏。传声看驿使，送节向河源。
　　◎卷.52【雨晴（一作秋霁）】杜甫
　　天水秋云薄，从西万里风。今朝好晴景，久雨不妨农。
　　塞柳行疏翠，山梨结小红。胡笳楼上发，一雁入高空。
　　◎卷.53【寓目】杜甫
　　一县蒲萄熟，秋山苜蓿多。关云常带雨，塞水不成河。
　　羌女轻烽燧，胡儿制骆驼。自伤迟暮眼，丧乱饱经过。
　　◎卷.54【山寺】杜甫
　　野寺残僧少，山园细路高。麝香眠石竹，鹦鹉啄金桃。
　　乱石通人过，悬崖置屋牢。上方重阁晚，百里见秋毫。
　　◎卷.55【即事】杜甫
　　闻道花门破，和亲事却非。人怜汉公主，生得渡河归。
　　秋思抛云髻，腰支胜宝衣。群凶犹索战，回首意多违。
　　◎卷.56【遣怀】杜甫
　　愁眼看霜露，寒城菊自花。天风随断柳，客泪堕清笳。
　　水净楼阴直，山昏塞日斜。夜来归鸟尽，啼杀后栖鸦。
　　◎卷.57【天河】杜甫
　　常时任显晦，秋至辄分明。纵被微云掩，终能永夜清。
　　含星动双阙，伴月照边城。牛女年年渡，何曾风浪生。
　　◎卷.58【初月】杜甫
　　光细弦岂上，影斜轮未安。微升古塞外，已隐暮云端。
　　河汉不改色，关山空自寒。庭前有白露，暗满菊花团。
　　◎卷.59【归燕】杜甫
　　不独避霜雪，其如俦侣稀。四时无失序，八月自知归。
　　春色岂相访，众雏还识机。故巢傥未毁，会傍主人飞。
　　◎卷.60【捣衣】杜甫
　　亦知戍不返，秋至拭清砧。已近苦寒月，况经长别心。
　　宁辞捣熨倦，一寄塞垣深。用尽闺中力，君听空外音。
　　◎卷.61【促织】杜甫
　　促织甚微细，哀音何动人。草根吟不稳，床下夜相亲。
　　久客得无泪，放妻难及晨。悲丝与急管，感激异天真。
　　◎卷.62【萤火】杜甫
　　幸因腐草出，敢近太阳飞。未足临书卷，时能点客衣。
　　随风隔幔小，带雨傍林微。十月清霜重，飘零何处归。
　　◎卷.63【蒹葭】杜甫
　　摧折不自守，秋风吹若何。暂时花戴雪，几处叶沉波。
　　体弱春风早，丛长夜露多。江湖后摇落，亦恐岁蹉跎。
　　◎卷.64【苦竹】杜甫
　　青冥亦自守，软弱强扶持。味苦夏虫避，丛卑春鸟疑。
　　轩墀曾不重，翦伐欲无辞。幸近幽人屋，霜根结在兹。
　　◎卷.65【除架】杜甫
　　束薪已零落，瓠叶转萧疏。幸结白花了，宁辞青蔓除。
　　秋虫声不去，暮雀意何如。寒事今牢落，人生亦有初。
　　◎卷.66【废畦】杜甫
　　秋蔬拥霜露，岂敢惜凋残。暮景数枝叶，天风吹汝寒。
　　绿沾泥滓尽，香与岁时阑。生意春如昨，悲君白玉盘。
　　◎卷.67【夕烽】杜甫
　　夕烽来不近，每日报平安。塞上传光小，云边落点残。
　　照秦通警急，过陇自艰难。闻道蓬莱殿，千门立马看。
　　◎卷.68【秋笛】杜甫
　　清商欲尽奏，奏苦血沾衣。他日伤心极，征人白骨归。
　　相逢恐恨过，故作发声微。不见秋云动，悲风稍稍飞。
　　◎卷.69【送远】杜甫
　　带甲满天地，胡为君远行。亲朋尽一哭，鞍马去孤城。
　　草木岁月晚，关河霜雪清。别离已昨日，因见古人情。
　　◎卷.70【观兵】杜甫
　　北庭送壮士，貔虎数尤多。精锐旧无敌，边隅今若何。
　　妖氛拥白马，元帅待雕戈。莫守邺城下，斩鲸辽海波。
　　◎卷.71【不归】杜甫
　　河间尚征伐，汝骨在空城。从弟人皆有，终身恨不平。
　　数金怜俊迈，总角爱聪明。面上三年土，春风草又生。
　　◎卷.72【天末怀李白】杜甫
　　凉风起天末，君子意如何。鸿雁几时到，江湖秋水多。
　　文章憎命达，魑魅喜人过。应共冤魂语，投诗赠汨罗。
　　◎卷.73【独立】杜甫
　　空外一鸷鸟，河间双白鸥。飘飖搏击便，容易往来游。
　　草露亦多湿，蛛丝仍未收。天机近人事，独立万端忧。
　　◎卷.74【日暮】杜甫
　　日落风亦起，城头鸟尾讹。黄云高未动，白水已扬波。
　　羌妇语还哭，胡儿行且歌。将军别换马，夜出拥雕戈。
　　◎卷.75【空囊】杜甫
　　翠柏苦犹食，晨霞高可餐。世人共卤莽，吾道属艰难。
　　不爨井晨冻，无衣床夜寒。囊空恐羞涩，留得一钱看。
　　◎卷.76【病马】杜甫
　　乘尔亦已久，天寒关塞深。尘中老尽力，岁晚病伤心。
　　毛骨岂殊众，驯良犹至今。物微意不浅，感动一沉吟。
　　◎卷.77【蕃剑】杜甫
　　致此自僻远，又非珠玉装。如何有奇怪，每夜吐光芒。
　　虎气必腾踔，龙身宁久藏。风尘苦未息，持汝奉明王。
　　◎卷.78【铜瓶】杜甫
　　乱后碧井废，时清瑶殿深。铜瓶未失水，百丈有哀音。
　　侧想美人意，应非寒甃沉。蛟龙半缺落，犹得折黄金。
　　◎卷.79【观安西兵过赴关中待命二首】杜甫
　　四镇富精锐，摧锋皆绝伦。还闻献士卒，足以静风尘。
　　老马夜知道，苍鹰饥著人。临危经久战，用急始如神。
　　奇兵不在众，万马救中原。谈笑无河北，心肝奉至尊。
　　孤云随杀气，飞鸟避辕门。竟日留欢乐，城池未觉喧。
　　◎卷.80【送人从军】杜甫
　　弱水应无地，阳关已近天。今君渡沙碛，累月断人烟。
　　好武宁论命，封侯不计年。马寒防失道，雪没锦鞍鞯。
　　◎卷.81【野望】杜甫
　　清秋望不极，迢递起曾阴。远水兼天净，孤城隐雾深。
　　叶稀风更落，山迥日初沈。独鹤归何晚，昏鸦已满林。
　　◎卷.82【示侄佐（佐草堂在东柯谷）】杜甫
　　多病秋风落，君来慰眼前。自闻茅屋趣，只想竹林眠。
　　满谷山云起，侵篱涧水悬。嗣宗诸子侄，早觉仲容贤。
　　◎卷.83【佐还山后寄三首】杜甫
　　山晚浮云合，归时恐路迷。涧寒人欲到，村黑鸟应栖。
　　野客茅茨小，田家树木低。旧谙疏懒叔，须汝故相携。
　　白露黄粱熟，分张素有期。已应舂得细，颇觉寄来迟。
　　味岂同金菊，香宜配绿葵。老人他日爱，正想滑流匙。
　　几道泉浇圃，交横落慢坡。葳蕤秋叶少，隐映野云多。
　　隔沼连香芰，通林带女萝。甚闻霜薤白，重惠意如何。
　　◎卷.84【从人觅小胡孙许寄】杜甫
　　人说南州路，山猿树树悬。举家闻若骇，为寄小如拳。
　　预哂愁胡面，初调见马鞭。许求聪慧者，童稚捧应癫。
　　◎卷.85【秋日阮隐居致薤三十束】杜甫
　　隐者柴门内，畦蔬绕舍秋。盈筐承露薤，不待致书求。
　　束比青刍色，圆齐玉箸头。衰年关鬲冷，味暖并无忧。
　　◎卷.86【秦州见敕目薛三璩授司议郎毕四曜除监察与二…凡三十韵】杜甫
　　大雅何寥阔，斯人尚典刑。交期余潦倒，材力尔精灵。
　　二子声同日，诸生困一经。文章开穾奥，迁擢润朝廷。
　　旧好何由展，新诗更忆听。别来头并白，相见眼终青。
　　伊昔贫皆甚，同忧心不宁。栖遑分半菽，浩荡逐流萍。
　　俗态犹猜忌，妖氛忽杳冥。独惭投汉阁，俱议哭秦庭。
　　还蜀只无补，囚梁亦固扃。华夷相混合，宇宙一膻腥。
　　帝力收三统，天威总四溟。旧都俄望幸，清庙肃惟馨。
　　杂种虽高垒，长驱甚建瓴。焚香淑景殿，涨水望云亭。
　　法驾初还日，群公若会星。宫臣仍点染，柱史正零丁。
　　官忝趋栖凤，朝回叹聚萤。唤人看騕褭，不嫁惜娉婷。
　　掘剑知埋狱，提刀见发硎。侏儒应共饱，渔父忌偏醒。
　　旅泊穷清渭，长吟望浊泾。羽书还似急，烽火未全停。
　　师老资残寇，戎生及近坰。忠臣辞愤激，烈士涕飘零。
　　上将盈边鄙，元勋溢鼎铭。仰思调玉烛，谁定握青萍。
　　陇俗轻鹦鹉，原情类鶺鴒。秋风动关塞，高卧想仪形。
　　◎卷.87【寄彭州高三十五使君適、虢州岑二十七长史参三十韵】杜甫
　　故人何寂寞，今我独凄凉。老去才难尽，秋来兴甚长。
　　物情尤可见，辞客未能忘。海内知名士，云端各异方。
　　高岑殊缓步，沈鲍得同行。意惬关飞动，篇终接混茫。
　　举天悲富骆，近代惜卢王。似尔官仍贵，前贤命可伤。
　　诸侯非弃掷，半刺已翱翔。诗好几时见，书成无信将。
　　男儿行处是，客子斗身强。羁旅推贤圣，沈绵抵咎殃。
　　三年犹疟疾，一鬼不销亡。隔日搜脂髓，增寒抱雪霜。
　　徒然潜隙地，有靦屡鲜妆。何太龙钟极，于今出处妨。
　　无钱居帝里，尽室在边疆。刘表虽遗恨，庞公至死藏。
　　心微傍鱼鸟，肉瘦怯豺狼。陇草萧萧白，洮云片片黄。
　　彭门剑阁外，虢略鼎湖旁。荆玉簪头冷，巴笺染翰光。
　　乌麻蒸续晒，丹橘露应尝。岂异神仙宅，俱兼山水乡。
　　竹斋烧药灶，花屿读书床。更得清新否，遥知对属忙。
　　旧官宁改汉，淳俗本归唐。济世宜公等，安贫亦士常。
　　蚩尤终戮辱，胡羯漫猖狂。会待袄氛静，论文暂裹粮。
　　◎卷.88【寄岳州贾司马六丈、巴州严八使君两阁老五十韵】杜甫
　　衡岳啼猿里，巴州鸟道边。故人俱不利，谪宦两悠然。
　　开辟乾坤正，荣枯雨露偏。长沙才子远，钓濑客星悬。
　　忆昨趋行殿，殷忧捧御筵。讨胡愁李广，奉使待张骞。
　　无复云台仗，虚修水战船。苍茫城七十，流落剑三千。
　　画角吹秦晋，旄头俯涧瀍。小儒轻董卓，有识笑苻坚。
　　浪作禽填海，那将血射天。万方思助顺，一鼓气无前。
　　阴散陈仓北，晴熏太白巅。乱麻尸积卫，破竹势临燕。
　　法驾还双阙，王师下八川。此时沾奉引，佳气拂周旋。
　　貔虎开金甲，麒麟受玉鞭。侍臣谙入仗，厩马解登仙。
　　花动朱楼雪，城凝碧树烟。衣冠心惨怆，故老泪潺湲。
　　哭庙悲风急，朝正霁景鲜。月分梁汉米，春得水衡钱。
　　内蕊繁于缬，宫莎软胜绵。恩荣同拜手，出入最随肩。
　　晚著华堂醉，寒重绣被眠。辔齐兼秉烛，书枉满怀笺。
　　每觉升元辅，深期列大贤。秉钧方咫尺，铩翮再联翩。
　　禁掖朋从改，微班性命全。青蒲甘受戮，白发竟谁怜。
　　弟子贫原宪，诸生老伏虔。师资谦未达，乡党敬何先。
　　旧好肠堪断，新愁眼欲穿。翠干危栈竹，红腻小湖莲。
　　贾笔论孤愤，严诗赋几篇。定知深意苦，莫使众人传。
　　贝锦无停织，朱丝有断弦。浦鸥防碎首，霜鹘不空拳。
　　地僻昏炎瘴，山稠隘石泉。且将棋度日，应用酒为年。
　　典郡终微眇，治中实弃捐。安排求傲吏，比兴展归田。
　　去去才难得，苍苍理又玄。古人称逝矣，吾道卜终焉。
　　陇外翻投迹，渔阳复控弦。笑为妻子累，甘与岁时迁。
　　亲故行稀少，兵戈动接联。他乡饶梦寐，失侣自屯邅。
　　多病加淹泊，长吟阻静便。如公尽雄俊，志在必腾鶱。
　　◎卷.89【寄张十二山人彪三十韵】杜甫
　　独卧嵩阳客，三违颍水春。艰难随老母，惨澹向时人。
　　谢氏寻山屐，陶公漉酒巾。群凶弥宇宙，此物在风尘。
　　历下辞姜被，关西得孟邻。早通交契密，晚接道流新。
　　静者心多妙，先生艺绝伦。草书何太苦，诗兴不无神。
　　曹植休前辈，张芝更后身。数篇吟可老，一字买堪贫。
　　将恐曾防寇，深潜托所亲。宁闻倚门夕，尽力洁飧晨。
　　疏懒为名误，驱驰丧我真。索居犹寂寞，相遇益悲辛。
　　流转依边徼，逢迎念席珍。时来故旧少，乱后别离频。
　　世祖修高庙，文公赏从臣。商山犹入楚，源水不离秦。
　　存想青龙秘，骑行白鹿驯。耕岩非谷口，结草即河滨。
　　肘后符应验，囊中药未陈。旅怀殊不惬，良觌渺无因。
　　自古皆悲恨，浮生有屈伸。此邦今尚武，何处且依仁。
　　鼓角凌天籁，关山信月轮。官场罗镇碛，贼火近洮岷。
　　萧索论兵地，苍茫斗将辰。大军多处所，馀孽尚纷纶。
　　高兴知笼鸟，斯文起获麟。穷秋正摇落，回首望松筠。
　　◎卷.90【寄李十二白二十韵】杜甫
　　昔年有狂客，号尔谪仙人。笔落惊风雨，诗成泣鬼神。
　　声名从此大，汩没一朝伸。文彩承殊渥，流传必绝伦。
　　龙舟移棹晚，兽锦夺袍新。白日来深殿，青云满后尘。
　　乞归优诏许，遇我宿心亲。未负幽栖志，兼全宠辱身。
　　剧谈怜野逸，嗜酒见天真。醉舞梁园夜，行歌泗水春。
　　才高心不展，道屈善无邻。处士祢衡俊，诸生原宪贫。
　　稻粱求未足，薏苡谤何频。五岭炎蒸地，三危放逐臣。
　　几年遭鵩鸟，独泣向麒麟。苏武先还汉，黄公岂事秦。
　　楚筵辞醴日，梁狱上书辰。已用当时法，谁将此义陈。
　　老吟秋月下，病起暮江滨。莫怪恩波隔，乘槎与问津。


第二百二十六卷
　　◎卷.1【蜀相（诸葛亮祠在昭烈庙西）】杜甫
　　丞相祠堂何处寻，锦官城外柏森森。映阶碧草自春色，
　　隔叶黄鹂空好音。三顾频烦天下计，两朝开济老臣心。
　　出师未捷身先死，长使英雄泪满襟。
　　◎卷.2【卜居】杜甫
　　浣花流水水西头，主人为卜林塘幽。已知出郭少尘事，
　　更有澄江销客愁。无数蜻蜓齐上下，一双鸂鶒对沉浮。
　　东行万里堪乘兴，须向山阴上小舟。
　　◎卷.3【一室】杜甫
　　一室他乡远，空林暮景悬。正愁闻塞笛，独立见江船。
　　巴蜀来多病，荆蛮去几年。应同王粲宅，留井岘山前。
　　◎卷.4【梅雨】杜甫
　　南京西浦道，四月熟黄梅。湛湛长江去，冥冥细雨来。
　　茅茨疏易湿，云雾密难开。竟日蛟龙喜，盘涡与岸回。
　　◎卷.5【为农】杜甫
　　锦里烟尘外，江村八九家。圆荷浮小叶，细麦落轻花。
　　卜宅从兹老，为农去国赊。远惭句漏令，不得问丹砂。
　　◎卷.6【有客（一作宾至）】杜甫
　　幽栖地僻经过少，老病人扶再拜难。岂有文章惊海内，
　　漫劳车马驻江干。竟日淹留佳客坐，百年粗粝腐儒餐。
　　不嫌野外无供给，乘兴还来看药栏。
　　◎卷.7【狂夫】杜甫
　　万里桥西一草堂，百花潭水即沧浪。风含翠筱娟娟静，
　　雨裛红蕖冉冉香。厚禄故人书断绝，恒饥稚子色凄凉。
　　欲填沟壑唯疏放，自笑狂夫老更狂。
　　◎卷.8【宾至（一作有客）】杜甫
　　患气经时久，临江卜宅新。喧卑方避俗，疏快颇宜人。
　　有客过茅宇，呼儿正葛巾。自锄稀菜甲，小摘为情亲。
　　◎卷.9【王十五司马弟出郭相访，兼遗营茅屋赀】杜甫
　　客里何迁次，江边正寂寥。肯来寻一老，愁破是今朝。
　　忧我营茅栋，携钱过野桥。他乡唯表弟，还往莫辞遥。
　　◎卷.10【堂成】杜甫
　　背郭堂成荫白茅，缘江路熟俯青郊。桤林碍日吟风叶，
　　笼竹和烟滴露梢。暂止飞乌将数子，频来语燕定新巢。
　　旁人错比扬雄宅，懒惰无心作解嘲。
　　◎卷.11【田舍】杜甫
　　田舍清江曲，柴门古道旁。草深迷市井，地僻懒衣裳。
　　榉柳枝枝弱，枇杷树树香。鸬鹚西日照，晒翅满鱼梁。
　　◎卷.12【进艇】杜甫
　　南京久客耕南亩，北望伤神坐北窗。昼引老妻乘小艇，
　　晴看稚子浴清江。俱飞蛱蝶元相逐，并蒂芙蓉本自双。
　　茗饮蔗浆携所有，瓷罂无谢玉为缸。
　　◎卷.13【西郊】杜甫
　　时出碧鸡坊，西郊向草堂。市桥官柳细，江路野梅香。
　　傍架齐书帙，看题减药囊。无人觉来往，疏懒意何长。
　　◎卷.14【所思】杜甫
　　苦忆荆州醉司马，谪官樽俎定常开。九江日落醒何处，
　　一柱观头眠几回。可怜怀抱向人尽，欲问平安无使来。
　　故凭锦水将双泪，好过瞿塘滟滪堆。
　　◎卷.15【江村】杜甫
　　清江一曲抱村流，长夏江村事事幽。自去自来堂上燕，
　　相亲相近水中鸥。老妻画纸为棋局，稚子敲针作钓钩。
　　多病所须唯药物，微躯此外更何求。
　　◎卷.16【江涨】杜甫
　　江涨柴门外，儿童报急流。下床高数尺，倚杖没中洲。
　　细动迎风燕，轻摇逐浪鸥。渔人萦小楫，容易拔船头。
　　◎卷.17【野老】杜甫
　　野老篱前江岸回，柴门不正逐江开。渔人网集澄潭下，
　　贾客船随返照来。长路关心悲剑阁，片云何意傍琴台。
　　王师未报收东郡，城阙秋生画角哀。
　　◎卷.18【云山】杜甫
　　京洛云山外，音书静不来。神交作赋客，力尽望乡台。
　　衰疾江边卧，亲朋日暮回。白鸥元水宿，何事有馀哀。
　　◎卷.19【遣兴】杜甫
　　干戈犹未定，弟妹各何之。拭泪沾襟血，梳头满面丝。
　　地卑荒野大，天远暮江迟。衰疾那能久，应无见汝时。
　　◎卷.20【北邻】杜甫
　　明府岂辞满，藏身方告劳。青钱买野竹，白帻岸江皋。
　　爱酒晋山简，能诗何水曹。时来访老疾，步屟到蓬蒿。
　　◎卷.21【南邻】杜甫
　　锦里先生乌角巾，园收芋粟不全贫。惯看宾客儿童喜，
　　得食阶除鸟雀驯。秋水才深四五尺，野航恰受两三人。
　　白沙翠竹江村暮，相对柴门月色新。
　　◎卷.22【出郭】杜甫
　　霜露晚凄凄，高天逐望低。远烟盐井上，斜景雪峰西。
　　故国犹兵马，他乡亦鼓鼙。江城今夜客，还与旧乌啼。
　　◎卷.23【过南邻朱山人水亭】杜甫
　　相近竹参差，相过人不知。幽花欹满树，小水细通池。
　　归客村非远，残樽席更移。看君多道气，从此数追随。
　　◎卷.24【恨别】杜甫
　　洛城一别四千里，胡骑长驱五六年。草木变衰行剑外，
　　兵戈阻绝老江边。思家步月清宵立，忆弟看云白日眠。
　　闻道河阳近乘胜，司徒急为破幽燕。
　　◎卷.25【寄贺兰铦】杜甫
　　朝野欢娱后，乾坤震荡中。相随万里日，总作白头翁。
　　岁晚仍分袂，江边更转蓬。勿云俱异域，饮啄几回同。
　　◎卷.26【寄杨五桂州谭（因州参军段子之任）】杜甫
　　五岭皆炎热，宜人独桂林。梅花万里外，雪片一冬深。
　　闻此宽相忆，为邦复好音。江边送孙楚，远附白头吟。
　　◎卷.27【逢唐兴刘主簿弟】杜甫
　　分手开元末，连年绝尺书。江山且相见，戎马未安居。
　　剑外官人冷，关中驿骑疏。轻舟下吴会，主簿意何如。
　　◎卷.28【和裴迪登新津寺寄王侍郎】杜甫
　　何限倚山木，吟诗秋叶黄。蝉声集古寺，鸟影度寒塘。
　　风物悲游子，登临忆侍郎。老夫贪佛日，随意宿僧房。
　　◎卷.29【敬简王明府（甫尝为唐兴县宰王潜作客馆记疑即王明府）】杜甫
　　叶县郎官宰，周南太史公。神仙才有数，流落意无穷。
　　骥病思偏秣，鹰愁怕苦笼。看君用高义，耻与万人同。
　　◎卷.30【重简王明府】杜甫
　　甲子西南异，冬来只薄寒。江云何夜尽，蜀雨几时干。
　　行李须相问，穷愁岂有宽。君听鸿雁响，恐致稻粱难。
　　◎卷.31【建都十二韵】杜甫
　　苍生未苏息，胡马半乾坤。议在云台上，谁扶黄屋尊。
　　建都分魏阙，下韶辟荆门。恐失东人望，其如西极存。
　　时危当雪耻，计大岂轻论。虽倚三阶正，终愁万国翻。
　　牵裾恨不死，漏网荷殊恩。永负汉庭哭，遥怜湘水魂。
　　穷冬客江剑，随事有田园。风断青蒲节，霜埋翠竹根。
　　衣冠空穰穰，关辅久昏昏。愿枉长安日，光辉照北原。
　　◎卷.32【岁暮】杜甫
　　岁暮远为客，边隅还用兵。烟尘犯雪岭，鼓角动江城。
　　天地日流血，朝廷谁请缨。济时敢爱死，寂寞壮心惊。
　　◎卷.33【和裴迪登蜀州东亭送客逢早梅相忆见寄】杜甫
　　东阁官梅动诗兴，还如何逊在扬州。此时对雪遥相忆，
　　送客逢春可自由。幸不折来伤岁暮，若为看去乱乡愁。
　　江边一树垂垂发，朝夕催人自白头。
　　◎卷.34【寄赠王十将军承俊】杜甫
　　将军胆气雄，臂悬两角弓。缠结青骢马，出入锦城中。
　　时危未授钺，势屈难为功。宾客满堂上，何人高义同。
　　◎卷.35【暮登四安寺钟楼寄裴十（迪）】杜甫
　　暮倚高楼对雪峰，僧来不语自鸣钟。孤城返照红将敛，
　　近市浮烟翠且重。多病独愁常阒寂，故人相见未从容。
　　知君苦思缘诗瘦，大向交游万事慵。
　　◎卷.36【散愁二首】杜甫
　　久客宜旋旆，兴王未息戈。蜀星阴见少，江雨夜闻多。
　　百万传深入，寰区望匪它。司徒下燕赵，收取旧山河。
　　闻道并州镇，尚书训士齐。几时通蓟北，当日报关西。
　　恋阙丹心破，沾衣皓首啼。老魂招不得，归路恐长迷。
　　◎卷.37【奉酬李都督表丈早春作】杜甫
　　力疾坐清晓，来时悲早春。转添愁伴客，更觉老随人。
　　红入桃花嫩，青归柳叶新。望乡应未已，四海尚风尘。
　　◎卷.38【客至（喜崔明府相过）】杜甫
　　舍南舍北皆春水，但见群鸥日日来。花径不曾缘客扫，
　　蓬门今始为君开。盘餐市远无兼味，樽酒家贫只旧醅。
　　肯与邻翁相对饮，隔篱呼取尽馀杯。
　　◎卷.39【遣意二首】杜甫
　　啭枝黄鸟近，泛渚白鸥轻。一径野花落，孤村春水生。
　　衰年催酿黍，细雨更移橙。渐喜交游绝，幽居不用名。
　　檐影微微落，津流脉脉斜。野船明细火，宿雁聚圆沙。
　　云掩初弦月，香传小树花。邻人有美酒，稚子夜能赊。
　　◎卷.40【漫成二首】杜甫
　　野日荒荒白，春流泯泯清。渚蒲随地有，村径逐门成。
　　只作披衣惯，常从漉酒生。眼前无俗物，多病也身轻。
　　江皋已仲春，花下复清晨。仰面贪看鸟，回头错应人。
　　读书难字过，对酒满壶频。近识峨眉老，知予懒是真。
　　◎卷.41【春夜喜雨】杜甫
　　好雨知时节，当春乃发生。随风潜入夜，润物细无声。
　　野径云俱黑，江船火独明。晓看红湿处，花重锦官城。
　　◎卷.42【春水】杜甫
　　三月桃花浪，江流复旧痕。朝来没沙尾，碧色动柴门。
　　接缕垂芳饵，连筒灌小园。已添无数鸟，争浴故相喧。
　　◎卷.43【春水生二绝】杜甫
　　二月六夜春水生，门前小滩浑欲平。
　　鸬鹚鸂鶒莫漫喜，吾与汝曹俱眼明。
　　一夜水高二尺强，数日不可更禁当。
　　南市津头有船卖，无钱即买系篱旁。
　　◎卷.44【江亭】杜甫
　　坦腹江亭暖，长吟野望时。水流心不竞，云在意俱迟。
　　寂寂春将晚，欣欣物自私。故林归未得，排闷强裁诗。
　　◎卷.45【村夜】杜甫
　　萧萧风色暮，江头人不行。村舂雨外急，邻火夜深明。
　　胡羯何多难，渔樵寄此生。中原有兄弟，万里正含情。
　　◎卷.46【早起】杜甫
　　春来常早起，幽事颇相关。帖石防隤岸，开林出远山。
　　一丘藏曲折，缓步有跻攀。童仆来城市，瓶中得酒还。
　　◎卷.47【可惜】杜甫
　　花飞有底急，老去愿春迟。可惜欢娱地，都非少壮时。
　　宽心应是酒，遣兴莫过诗。此意陶潜解，吾生后汝期。
　　◎卷.48【落日】杜甫
　　落日在帘钩，溪边春事幽。芳菲缘岸圃，樵爨倚滩舟。
　　啅雀争枝坠，飞虫满院游。浊醪谁造汝，一酌散千忧。
　　◎卷.49【独酌】杜甫
　　步屦深林晚，开樽独酌迟。仰蜂黏落絮，行蚁上枯梨。
　　薄劣惭真隐，幽偏得自怡。本无轩冕意，不是傲当时。
　　◎卷.50【徐步】杜甫
　　整履步青芜，荒庭日欲晡。芹泥随燕觜，花蕊上蜂须。
　　把酒从衣湿，吟诗信杖扶。敢论才见忌，实有醉如愚。
　　◎卷.51【寒食】杜甫
　　寒食江村路，风花高下飞。汀烟轻冉冉，竹日静晖晖。
　　田父要皆去，邻家闹不违。地偏相识尽，鸡犬亦忘归。
　　◎卷.52【高楠】杜甫
　　楠树色冥冥，江边一盖青。近根开药圃，接叶制茅亭。
　　落景阴犹合，微风韵可听。寻常绝醉困，卧此片时醒。
　　◎卷.53【恶树】杜甫
　　独绕虚斋径，常持小斧柯。幽阴成颇杂，恶木剪还多。
　　枸杞因吾有，鸡栖奈汝何。方知不材者，生长漫婆娑。
　　◎卷.54【石镜】杜甫
　　蜀王将此镜，送死置空山。冥寞怜香骨，提携近玉颜。
　　众妃无复叹，千骑亦虚还。独有伤心石，埋轮月宇间。
　　◎卷.55【琴台（司马相如宅在州西笮桥，北有琴台）】杜甫
　　茂陵多病后，尚爱卓文君。酒肆人间世，琴台日暮云。
　　野花留宝靥，蔓草见罗裙。归凤求皇意，寥寥不复闻。
　　◎卷.56【闻斛斯六官未归】杜甫
　　故人南郡去，去索作碑钱。本卖文为活，翻令室倒悬。
　　荆扉深蔓草，土锉冷疏烟。老罢休无赖，归来省醉眠。
　　◎卷.57【游修觉寺】杜甫
　　野寺江天豁，山扉花竹幽。诗应有神助，吾得及春游。
　　径石相萦带，川云自去留。禅枝宿众鸟，漂转暮归愁。
　　◎卷.58【后游】杜甫
　　寺忆新游处，桥怜再渡时。江山如有待，花柳更无私。
　　野润烟光薄，沙暄日色迟。客愁全为减，舍此复何之。
　　◎卷.59【题新津北桥楼（得郊字）】杜甫
　　望极春城上，开筵近鸟巢。白花檐外朵，青柳槛前梢。
　　池水观为政，厨烟觉远庖。西川供客眼，唯有此江郊。
　　◎卷.60【江涨】杜甫
　　江发蛮夷涨，山添雨雪流。大声吹地转，高浪蹴天浮。
　　鱼鳖为人得，蛟龙不自谋。轻帆好去便，吾道付沧洲。
　　◎卷.61【晚晴】杜甫
　　村晚惊风度，庭幽过雨沾。夕阳薰细草，江色映疏帘。
　　书乱谁能帙，怀干可自添。时闻有馀论，未怪老夫潜。
　　◎卷.62【朝雨】杜甫
　　凉气晚萧萧，江云乱眼飘。风鸳藏近渚，雨燕集深条。
　　黄绮终辞汉，巢由不见尧。草堂樽酒在，幸得过清朝。
　　◎卷.63【江上值水如海势，聊短述】杜甫
　　为人性僻耽佳句，语不惊人死不休。老去诗篇浑漫兴，
　　春来花鸟莫深愁。新添水槛供垂钓，故著浮槎替入舟。
　　焉得思如陶谢手，令渠述作与同游。
　　◎卷.64【送裴五赴东川】杜甫
　　故人亦流落，高义动乾坤。何日通燕塞，相看老蜀门。
　　东行应暂别，北望苦销魂。凛凛悲秋意，非君谁与论。
　　◎卷.65【赴青城县出成都，寄陶、王二少尹】杜甫
　　老耻妻孥笑，贫嗟出入劳。客情投异县，诗态忆吾曹。
　　东郭沧江合，西山白雪高。文章差底病，回首兴滔滔。
　　◎卷.66【因崔五侍御寄高彭州（適）】杜甫
　　百年已过半，秋至转饥寒。为问彭州牧，何时救急难。
　　◎卷.67【野望因过常少仙】杜甫
　　野桥齐度马，秋望转悠哉。竹覆青城合，江从灌口来。
　　入村樵径引，尝果栗皱开。落尽高天日，幽人未遣回。
　　◎卷.68【寄杜位（位京中宅近西曲江，诗尾有述）】杜甫
　　近闻宽法离新州，想见怀归尚百忧。逐客虽皆万里去，
　　悲君已是十年流。干戈况复尘随眼，鬓发还应雪满头。
　　玉垒题书心绪乱，何时更得曲江游。
　　◎卷.69【奉简高三十五使君】杜甫
　　当代论才子，如公复几人。骅骝开道路，鹰隼出风尘。
　　行色秋将晚，交情老更亲。天涯喜相见，披豁对吾真。
　　◎卷.70【送韩十四江东觐省】杜甫
　　兵戈不见老莱衣，叹息人间万事非。我已无家寻弟妹，
　　君今何处访庭闱。黄牛峡静滩声转，白马江寒树影稀。
　　此别应须各努力，故乡犹恐未同归。
　　◎卷.71【酬高使君相赠】杜甫
　　古寺僧牢落，空房客寓居。故人供禄米，邻舍与园蔬。
　　双树容听法，三车肯载书。草玄吾岂敢，赋或似相如。
　　◎卷.72【草堂即事】杜甫
　　荒村建子月，独树老夫家。雾里江船渡，风前径竹斜。
　　寒鱼依密藻，宿鹭起圆沙。蜀酒禁愁得，无钱何处赊。
　　◎卷.73【魏十四侍御就弊庐相别】杜甫
　　有客骑骢马，江边问草堂。远寻留药价，惜别到文场。
　　入幕旌旗动，归轩锦绣香。时应念衰疾，书疏及沧浪。
　　◎卷.74【徐九少尹见过】杜甫
　　晚景孤村僻，行军数骑来。交新徒有喜，礼厚愧无才。
　　赏静怜云竹，忘归步月台。何当看花蕊，欲发照江梅。
　　◎卷.75【范二员外邈、吴十侍御郁特枉驾阙展待，聊寄此】杜甫
　　暂往比邻去，空闻二妙归。幽栖诚简略，衰白已光辉。
　　野外贫家远，村中好客稀。论文或不愧，肯重款柴扉。
　　◎卷.76【王十七侍御抡许携酒至草堂奉寄…请邀高三十五使君同到】杜甫
　　老夫卧稳朝慵起，白屋寒多暖始开。江鹳巧当幽径浴，
　　邻鸡还过短墙来。绣衣屡许携家酝，皂盖能忘折野梅。
　　戏假霜威促山简，须成一醉习池回。
　　◎卷.77【王竟携酒，高亦同过，共用寒字】杜甫
　　卧病荒郊远，通行小径难。故人能领客，携酒重相看。
　　自愧无鲑菜，空烦卸马鞍。移樽劝山简，头白恐风寒。
　　◎卷.78【陪李七司马皂江上观造竹桥即日成往来之…简李公二首】杜甫
　　伐竹为桥结构同，褰裳不涉往来通。天寒白鹤归华表，
　　日落青龙见水中。顾我老非题柱客，知君才是济川功。
　　合欢却笑千年事，驱石何时到海东。
　　把烛成桥夜，回舟坐客时。天高云去尽，江迥月来迟。
　　衰谢多扶病，招邀屡有期。异方乘此兴，乐罢不无悲。
　　◎卷.79【李司马桥了承高使君自成都回】杜甫
　　向来江上手纷纷，三日成功事出群。
　　已传童子骑青竹，总拟桥东待使君。
　　◎卷.80【少年行二首】杜甫
　　莫笑田家老瓦盆，自从盛酒长儿孙。
　　倾银注瓦惊人眼，共醉终同卧竹根。
　　巢燕养雏浑去尽，江花结子已无多。
　　黄衫年少来宜数，不见堂前东逝波。
　　◎卷.81【野人送朱樱】杜甫
　　西蜀樱桃也自红，野人相赠满筠笼。数回细写愁仍破，
　　万颗匀圆讶许同。忆昨赐沾门下省，退朝擎出大明宫。
　　金盘玉箸无消息，此日尝新任转蓬。
　　◎卷.82【即事】杜甫
　　百宝装腰带，真珠络臂鞲。笑时花近眼，舞罢锦缠头。
　　◎卷.83【赠花卿】杜甫
　　锦城丝管日纷纷，半入江风半入云。
　　此曲只应天上有，人间能得几回闻。
　　◎卷.84【少年行】杜甫
　　马上谁家薄媚郎，临阶下马坐人床。
　　不通姓字粗豪甚，指点银瓶索酒尝。
　　◎卷.85【观李固请司马弟山水图三首】杜甫
　　简易高人意，匡床竹火炉。寒天留远客，碧海挂新图。
　　虽对连山好，贪看绝岛孤。群仙不愁思，冉冉下蓬壶。
　　方丈浑连水，天台总映云。人间长见画，老去恨空闻。
　　范蠡舟偏小，王乔鹤不群。此生随万物，何路出尘氛。
　　高浪垂翻屋，崩崖欲压床。野桥分子细，沙岸绕微茫。
　　红浸珊瑚短，青悬薜荔长。浮查并坐得，仙老暂相将。
　　◎卷.86【题桃树】杜甫
　　小径升堂旧不斜，五株桃树亦从遮。高秋总喂贫人实，
　　来岁还舒满眼花。帘户每宜通乳燕，儿童莫信打慈鸦。
　　寡妻群盗非今日，天下车书正一家。
　　◎卷.87【萧八明府堤处觅桃栽】杜甫
　　奉乞桃栽一百根，春前为送浣花村。
　　河阳县里虽无数，濯锦江边未满园。
　　◎卷.88【从韦二明府续处觅绵竹】杜甫
　　华轩蔼蔼他年到，绵竹亭亭出县高。
　　江上舍前无此物，幸分苍翠拂波涛。
　　◎卷.89【凭何十一少府邕觅桤木栽】杜甫
　　草堂堑西无树林，非子谁复见幽心。
　　饱闻桤木三年大，与致溪边十亩阴。
　　◎卷.90【凭韦少府班觅松树子】杜甫
　　落落出群非榉柳，青青不朽岂杨梅。
　　欲存老盖千年意，为觅霜根数寸栽。
　　◎卷.91【又于韦处乞大邑瓷碗】杜甫
　　大邑烧瓷轻且坚，扣如哀玉锦城传。
　　君家白碗胜霜雪，急送茅斋也可怜。
　　◎卷.92【诣徐卿觅果栽】杜甫
　　草堂少花今欲栽，不问绿李与黄梅。
　　石笋街中却归去，果园坊里为求来。
　　◎卷.93【赠别何邕】杜甫
　　生死论交地，何由见一人。悲君随燕雀，薄宦走风尘。
　　绵谷元通汉，沱江不向秦。五陵花满眼，传语故乡春。
　　◎卷.94【赠别郑炼赴襄阳】杜甫
　　戎马交驰际，柴门老病身。把君诗过日，念此别惊神。
　　地阔峨眉晚，天高岘首春。为于耆旧内，试觅姓庞人。
　　◎卷.95【重赠郑炼】杜甫
　　郑子将行罢使臣，囊无一物献尊亲。
　　江山路远羁离日，裘马谁为感激人。


第二百二十七卷
　　◎卷.1【奉和严中丞西城晚眺十韵】杜甫
　　汲黯匡君切，廉颇出将频。直词才不世，雄略动如神。
　　政简移风速，诗清立意新。层城临暇景，绝域望馀春。
　　旗尾蛟龙会，楼头燕雀驯。地平江动蜀，天阔树浮秦。
　　帝念深分阃，军须远算缗。花罗封蛱蝶，瑞锦送麒麟。
　　辞第输高义，观图忆古人。征南多兴绪，事业闇相亲。
　　◎卷.2【严中丞枉驾见过】杜甫
　　元戎小队出郊坰，问柳寻花到野亭。川合东西瞻使节，
　　地分南北任流萍。扁舟不独如张翰，白帽还应似管宁。
　　寂寞江天云雾里，何人道有少微星。
　　◎卷.3【广州段功曹到得杨五长史谭书功曹却归聊寄此诗】杜甫
　　卫青开幕府，杨仆将楼船。汉节梅花外，春城海水边。
　　铜梁书远及，珠浦使将旋。贫病他乡老，烦君万里传。
　　◎卷.4【得广州张判官叔卿书，使还，以诗代意】杜甫
　　乡关胡骑远，宇宙蜀城偏。忽得炎州信，遥从月峡传。
　　云深骠骑幕，夜隔孝廉船。却寄双愁眼，相思泪点悬。
　　◎卷.5【送段功曹归广州】杜甫
　　南海春天外，功曹几月程。峡云笼树小，湖日落船明。
　　交趾丹砂重，韶州白葛轻。幸君因旅客，时寄锦官城。
　　◎卷.6【绝句漫兴九首】杜甫
　　眼见客愁愁不醒，无赖春色到江亭。
　　即遣花开深造次，便觉莺语太丁宁。
　　手种桃李非无主，野老墙低还似家。
　　恰似春风相欺得，夜来吹折数枝花。
　　熟知茅斋绝低小，江上燕子故来频。
　　衔泥点污琴书内，更接飞虫打著人。
　　二月已破三月来，渐老逢春能几回。
　　莫思身外无穷事，且尽生前有限杯。
　　肠断春江欲尽头，杖藜徐步立芳洲。
　　颠狂柳絮随风去，轻薄桃花逐水流。
　　懒慢无堪不出村，呼儿日在掩柴门。
　　苍苔浊酒林中静，碧水春风野外昏。
　　糁径杨花铺白毡，点溪荷叶叠青钱。
　　笋根稚子无人见，沙上凫雏傍母眠。
　　舍西柔桑叶可拈，江畔细麦复纤纤。
　　人生几何春已夏，不放香醪如蜜甜。
　　隔户杨柳弱袅袅，恰似十五女儿腰。
　　谁谓朝来不作意，狂风挽断最长条。
　　◎卷.7【江畔独步寻花七绝句】杜甫
　　江上被花恼不彻，无处告诉只颠狂。
　　走觅南邻爱酒伴，经旬出饮独空床。
　　稠花乱蕊畏江滨，行步欹危实怕春。
　　诗酒尚堪驱使在，未须料理白头人。
　　江深竹静两三家，多事红花映白花。
　　报答春光知有处，应须美酒送生涯。
　　东望少城花满烟，百花高楼更可怜。
　　谁能载酒开金盏，唤取佳人舞绣筵。
　　黄师塔前江水东，春光懒困倚微风。
　　桃花一簇开无主，可爱深红爱浅红。
　　黄四娘家花满蹊，千朵万朵压枝低。
　　留连戏蝶时时舞，自在娇莺恰恰啼。
　　不是爱花即肯死，只恐花尽老相催。
　　繁枝容易纷纷落，嫩叶商量细细开。
　　◎卷.8【三绝句】杜甫
　　楸树馨香倚钓矶，斩新花蕊未应飞。
　　不如醉里风吹尽，可忍醒时雨打稀。
　　门外鸬鹚去不来，沙头忽见眼相猜。
　　自今已后知人意，一日须来一百回。
　　无数春笋满林生，柴门密掩断人行。
　　会须上番看成竹，客至从嗔不出迎。
　　◎卷.9【戏为六绝句】杜甫
　　庾信文章老更成，凌云健笔意纵横。
　　今人嗤点流传赋，不觉前贤畏后生。
　　杨王卢骆当时体，轻薄为文哂未休。
　　尔曹身与名俱灭，不废江河万古流。
　　纵使卢王操翰墨，劣于汉魏近风骚。
　　龙文虎脊皆君驭，历块过都见尔曹。
　　才力应难夸数公，凡今谁是出群雄。
　　或看翡翠兰苕上，未掣鲸鱼碧海中。
　　不薄今人爱古人，清词丽句必为邻。
　　窃攀屈宋宜方驾，恐与齐梁作后尘。
　　未及前贤更勿疑，递相祖述复先谁。
　　别裁伪体亲风雅，转益多师是汝师。
　　◎卷.10【江头四咏·丁香】杜甫
　　丁香体柔弱，乱结枝犹垫。细叶带浮毛，疏花披素艳。
　　深栽小斋后，庶近幽人占。晚堕兰麝中，休怀粉身念。
　　◎卷.11【江头四咏·栀子】杜甫
　　栀子比众木，人间诚未多。于身色有用，与道气伤和。
　　红取风霜实，青看雨露柯。无情移得汝，贵在映江波。
　　◎卷.12【江头四咏·鸂鶒】杜甫
　　故使笼宽织，须知动损毛。看云莫怅望，失水任呼号。
　　六翮曾经剪，孤飞卒未高。且无鹰隼虑，留滞莫辞劳。
　　◎卷.13【江头四咏·花鸭】杜甫
　　花鸭无泥滓，阶前每缓行。羽毛知独立，黑白太分明。
　　不觉群心妒，休牵众眼惊。稻粱沾汝在，作意莫先鸣。
　　◎卷.14【畏人】杜甫
　　早花随处发，春鸟异方啼。万里清江上，三年落日低。
　　畏人成小筑，褊性合幽栖。门径从榛草，无心走马蹄。
　　◎卷.15【远游】杜甫
　　贱子何人记，迷芳著处家。竹风连野色，江沫拥春沙。
　　种药扶衰病，吟诗解叹嗟。似闻胡骑走，失喜问京华。
　　◎卷.16【野望】杜甫
　　西山白雪三奇戍，南浦清江万里桥。海内风尘诸弟隔，
　　天涯涕泪一身遥。唯将迟暮供多病，未有涓埃答圣朝。
　　跨马出郊时极目，不堪人事日萧条。
　　◎卷.17【官池春雁二首】杜甫
　　自古稻粱多不足，至今鸂鶒乱为群。
　　且休怅望看春水，更恐归飞隔暮云。
　　青春欲尽急还乡，紫塞宁论尚有霜。
　　翅在云天终不远，力微矰缴绝须防。
　　◎卷.18【水槛遣心二首】杜甫
　　去郭轩楹敞，无村眺望赊。澄江平少岸，幽树晚多花。
　　细雨鱼儿出，微风燕子斜。城中十万户，此地两三家。
　　蜀天常夜雨，江槛已朝晴。叶润林塘密，衣干枕席清。
　　不堪祗老病，何得尚浮名。浅把涓涓酒，深凭送此生。
　　◎卷.19【屏迹三首】杜甫
　　用拙存吾道，幽居近物情。桑麻深雨露，燕雀半生成。
　　村鼓时时急，渔舟个个轻。杖藜从白首，心迹喜双清。
　　晚起家何事，无营地转幽。竹光团野色，舍影漾江流。
　　失学从儿懒，长贫任妇愁。百年浑得醉，一月不梳头。
　　衰颜甘屏迹，幽事供高卧。鸟下竹根行，龟开萍叶过。
　　年荒酒价乏，日并园蔬课。犹酌甘泉歌，歌长击樽破。
　　◎卷.20【奉酬严公寄题野亭之作】杜甫
　　拾遗曾奏数行书，懒性从来水竹居。奉引滥骑沙苑马，
　　幽栖真钓锦江鱼。谢安不倦登临费，阮籍焉知礼法疏。
　　枉沐旌麾出城府，草茅无径欲教锄。
　　◎卷.21【中丞严公雨中垂寄见忆一绝，奉答二绝】杜甫
　　雨映行宫辱赠诗，元戎肯赴野人期。
　　江边老病虽无力，强拟晴天理钓丝。
　　何日雨晴云出溪，白沙青石先无泥。
　　只须伐竹开荒径，倚杖穿花听马嘶。
　　◎卷.22【谢严中丞送青城山道士乳酒一瓶】杜甫
　　山瓶乳酒下青云，气味浓香幸见分。
　　鸣鞭走送怜渔父，洗盏开尝对马军。
　　◎卷.23【严公仲夏枉驾草堂，兼携酒馔（得寒字）】杜甫
　　竹里行厨洗玉盘，花边立马簇金鞍。非关使者征求急，
　　自识将军礼数宽。百年地辟柴门迥，五月江深草阁寒。
　　看弄渔舟移白日，老农何有罄交欢。
　　◎卷.24【严公厅宴，同咏蜀道画图（得空字）】杜甫
　　日临公馆静，画满地图雄。剑阁星桥北，松州雪岭东。
　　华夷山不断，吴蜀水相通。兴与烟霞会，清樽幸不空。
　　◎卷.25【奉送严公入朝十韵】杜甫
　　鼎湖瞻望远，象阙宪章新。四海犹多难，中原忆旧臣。
　　与时安反侧，自昔有经纶。感激张天步，从容静塞尘。
　　南图回羽翮，北极捧星辰。漏鼓还思昼，宫莺罢啭春。
　　空留玉帐术，愁杀锦城人。阁道通丹地，江潭隐白蘋。
　　此生那老蜀，不死会归秦。公若登台辅，临危莫爱身。
　　◎卷.26【送严侍郎到绵州，同登杜使君江楼（得心字）】杜甫
　　野兴每难尽，江楼延赏心。归朝送使节，落景惜登临。
　　稍稍烟集渚，微微风动襟。重船依浅濑，轻鸟度层阴。
　　槛峻背幽谷，窗虚交茂林。灯光散远近，月彩静高深。
　　城拥朝来客，天横醉后参。穷途衰谢意，苦调短长吟。
　　此会共能几，诸孙贤至今。不劳朱户闭，自待白河沉。
　　◎卷.27【奉济驿重送严公四韵】杜甫
　　远送从此别，青山空复情。几时杯重把，昨夜月同行。
　　列郡讴歌惜，三朝出入荣。江村独归处，寂寞养残生。
　　◎卷.28【送梓州李使君之任（原注故陈拾遗射洪人也篇末有云）】杜甫
　　籍甚黄丞相，能名自颍川。近看除刺史，还喜得吾贤。
　　五马何时到，双鱼会早传。老思筇竹杖，冬要锦衾眠。
　　不作临岐恨，惟听举最先。火云挥汗日，山驿醒心泉。
　　遇害陈公殒，于今蜀道怜。君行射洪县，为我一潸然。
　　◎卷.29【巴西驿亭观江涨，呈窦使君（一作窦十五使君）】杜甫
　　宿雨南江涨，波涛乱远峰。孤亭凌喷薄，万井逼舂容。
　　霄汉愁高鸟，泥沙困老龙。天边同客舍，携我豁心胸。
　　◎卷.30【九日登梓州城】杜甫
　　伊昔黄花酒，如今白发翁。追欢筋力异，望远岁时同。
　　弟妹悲歌里，朝廷醉眼中。兵戈与关塞，此日意无穷。
　　◎卷.31【九日奉寄严大夫】杜甫
　　九日应愁思，经时冒险艰。不眠持汉节，何路出巴山。
　　小驿香醪嫩，重岩细菊斑。遥知簇鞍马，回首白云间。
　　◎卷.32【黄草】杜甫
　　黄草峡西船不归，赤甲山下行人稀。秦中驿使无消息，
　　蜀道兵戈有是非。万里秋风吹锦水，谁家别泪湿罗衣。
　　莫愁剑阁终堪据，闻道松州已被围。
　　◎卷.33【怀旧】杜甫
　　地下苏司业，情亲独有君。那因丧乱后，便有死生分。
　　老罢知明镜，悲来望白云。自从失词伯，不复更论文。
　　◎卷.34【所思（得台州郑司户虔消息）】杜甫
　　郑老身仍窜，台州信所传。为农山涧曲，卧病海云边。
　　世已疏儒素，人犹乞酒钱。徒劳望牛斗，无计劚龙泉。
　　◎卷.35【不见（近无李白消息）】杜甫
　　不见李生久，佯狂真可哀。世人皆欲杀，吾意独怜才。
　　敏捷诗千首，飘零酒一杯。匡山读书处，头白好归来。
　　◎卷.36【题玄武禅师屋壁（屋在中江大雄山）】杜甫
　　何年顾虎头，满壁画瀛州。赤日石林气，青天江海流。
　　锡飞常近鹤，杯度不惊鸥。似得庐山路，真随惠远游。
　　◎卷.37【客夜】杜甫
　　客睡何曾著，秋天不肯明。卷帘残月影，高枕远江声。
　　计拙无衣食，途穷仗友生。老妻书数纸，应悉未归情。
　　◎卷.38【客亭】杜甫
　　秋窗犹曙色，落木更天风。日出寒山外，江流宿雾中。
　　圣朝无弃物，老病已成翁。多少残生事，飘零似转蓬。
　　◎卷.39【秋尽】杜甫
　　秋尽东行且未回，茅斋寄在少城隈。篱边老却陶潜菊，
　　江上徒逢袁绍杯。雪岭独看西日落，剑门犹阻北人来。
　　不辞万里长为客，怀抱何时得好开。
　　◎卷.40【陪王侍御宴通泉东山野亭】杜甫
　　江水东流去，清樽日复斜。异方同宴赏，何处是京华。
　　亭景临山水，村烟对浦沙。狂歌过于胜，得醉即为家。
　　◎卷.41【野望】杜甫
　　金华山北涪水西，仲冬风日始凄凄。山连越巂蟠三蜀，
　　水散巴渝下五溪。独鹤不知何事舞，饥乌似欲向人啼。
　　射洪春酒寒仍绿，目极伤神谁为携。
　　◎卷.42【闻官军收河南河北】杜甫
　　剑外忽传收蓟北，初闻涕泪满衣裳。却看妻子愁何在，
　　漫卷诗书喜欲狂。白日放歌须纵酒，青春作伴好还乡。
　　即从巴峡穿巫峡，便下襄阳向洛阳。
　　◎卷.43【涪江泛舟送韦班归京（得山字）】杜甫
　　追饯同舟日，伤春一水间。飘零为客久，衰老羡君还。
　　花远重重树，云轻处处山。天涯故人少，更益鬓毛斑。
　　◎卷.44【春日梓州登楼二首】杜甫
　　行路难如此，登楼望欲迷。身无却少壮，迹有但羁栖。
　　江水流城郭，春风入鼓鼙。双双新燕子，依旧已衔泥。
　　天畔登楼眼，随春入故园。战场今始定，移柳更能存。
　　厌蜀交游冷，思吴胜事繁。应须理舟楫，长啸下荆门。
　　◎卷.45【郪城西原送李判官兄、武判官弟赴成都府】杜甫
　　凭高送所亲，久坐惜芳辰。远水非无浪，他山自有春。
　　野花随处发，官柳著行新。天际伤愁别，离筵何太频。
　　◎卷.46【泛江送魏十八仓曹还京，因寄岑中允参、范郎中季明】杜甫
　　迟日深春水，轻舟送别筵。帝乡愁绪外，春色泪痕边。
　　见酒须相忆，将诗莫浪传。若逢岑与范，为报各衰年。
　　◎卷.47【送路六侍御入朝】杜甫
　　童稚情亲四十年，中间消息两茫然。更为后会知何地，
　　忽漫相逢是别筵。不分桃花红胜锦，生憎柳絮白于绵。
　　剑南春色还无赖，触忤愁人到酒边。
　　◎卷.48【泛江送客】杜甫
　　二月频送客，东津江欲平。烟花山际重，舟楫浪前轻。
　　泪逐劝杯下，愁连吹笛生。离筵不隔日，那得易为情。
　　◎卷.49【上牛头寺（牛头山在郪县西南，下有长乐寺）】杜甫
　　青山意不尽，衮衮上牛头。无复能拘碍，真成浪出游。
　　花浓春寺静，竹细野池幽。何处莺啼切，移时独未休。
　　◎卷.50【望牛头寺】杜甫
　　牛头见鹤林，梯迳绕幽深。春色浮山外，天河宿殿阴。
　　传灯无白日，布地有黄金。休作狂歌老，回看不住心。
　　◎卷.51【上兜率寺】杜甫
　　兜率知名寺，真如会法堂。江山有巴蜀，栋宇自齐梁。
　　庾信哀虽久，何颙好不忘。白牛车远近，且欲上慈航。
　　◎卷.52【望兜率寺】杜甫
　　树密当山径，江深隔寺门。霏霏云气重，闪闪浪花翻。
　　不复知天大，空馀见佛尊。时应清盥罢，随喜给孤园。
　　◎卷.53【甘园】杜甫
　　春日清江岸，千甘二顷园。青云羞叶密，白雪避花繁。
　　结子随边使，开筒近至尊。后于桃李熟，终得献金门。
　　◎卷.54【数陪李梓州泛江，有女乐在诸舫，戏为艳曲二首赠李】杜甫
　　上客回空骑，佳人满近船。江清歌扇底，野旷舞衣前。
　　玉袖凌风并，金壶隐浪偏。竞将明媚色，偷眼艳阳天。
　　白日移歌袖，清霄近笛床。翠眉萦度曲，云鬓俨分行。
　　立马千山暮，回舟一水香。使君自有妇，莫学野鸳鸯。
　　◎卷.55【登牛头山亭子】杜甫
　　路出双林外，亭窥万井中。江城孤照日，山谷远含风。
　　兵革身将老，关河信不通。犹残数行泪，忍对百花丛。
　　◎卷.56【陪李梓州、王阆州、苏遂州、李果州四使君登惠义寺】杜甫
　　春日无人境，虚空不住天。莺花随世界，楼阁寄山巅。
　　迟暮身何得，登临意惘然。谁能解金印，潇洒共安禅。
　　◎卷.57【送何侍御归朝（李梓州泛舟筵上作）】杜甫
　　舟楫诸侯饯，车舆使者归。山花相映发，水鸟自孤飞。
　　春日垂霜鬓，天隅把绣衣。故人从此去，寥落寸心违。
　　◎卷.58【江亭送眉州辛别驾升之（得芜字）】杜甫
　　柳影含云幕，江波近酒壶。异方惊会面，终宴惜征途。
　　沙晚低风蝶，天晴喜浴凫。别离伤老大，意绪日荒芜。
　　◎卷.59【涪城县香积寺官阁】杜甫
　　寺下春江深不流，山腰官阁迥添愁。含风翠壁孤云细，
　　背日丹枫万木稠。小院回廊春寂寂，浴凫飞鹭晚悠悠。
　　诸天合在藤萝外，昏黑应须到上头。
　　◎卷.60【戏题寄上汉中王三首】杜甫
　　西汉亲王子，成都老客星。百年双白鬓，一别五秋萤。
　　忍断杯中物，祗看座右铭。不能随皂盖，自醉逐浮萍。
　　策杖时能出，王门异昔游。已知嗟不起，未许醉相留。
　　蜀酒浓无敌，江鱼美可求。终思一酩酊，净扫雁池头。
　　群盗无归路，衰颜会远方。尚怜诗警策，犹记酒颠狂。
　　鲁卫弥尊重，徐陈略丧亡。空馀枚叟在，应念早升堂。
　　◎卷.61【陪章留后侍御宴南楼（得风字）】杜甫
　　绝域长夏晚，兹楼清宴同。朝廷烧栈北，鼓角满天东。
　　屡食将军第，仍骑御史骢。本无丹灶术，那免白头翁。
　　寇盗狂歌外，形骸痛饮中。野云低渡水，檐雨细随风。
　　出号江城黑，题诗蜡炬红。此身醒复醉，不拟哭途穷。
　　◎卷.62【台上（得凉字）】杜甫
　　改席台能迥，留门月复光。云行遗暑湿，山谷进风凉。
　　老去一杯足，谁怜屡舞长。何须把官烛，似恼鬓毛苍。
　　◎卷.63【送王十五判官扶侍还黔中（得开字）】杜甫
　　大家东征逐子回，风生洲渚锦帆开。青青竹笋迎船出，
　　日日江鱼入馔来。离别不堪无限意，艰危深仗济时才。
　　黔阳信使应稀少，莫怪频频劝酒杯。
　　◎卷.64【倦夜（吴曾《漫录》云：顾陶《类编》题作倦秋夜）】杜甫
　　竹凉侵卧内，野月满庭隅。重露成涓滴，稀星乍有无。
　　暗飞萤自照，水宿鸟相呼。万事干戈里，空悲清夜徂。
　　◎卷.65【悲秋】杜甫
　　凉风动万里，群盗尚纵横。家远传书日，秋来为客情。
　　愁窥高鸟过，老逐众人行。始欲投三峡，何由见两京。
　　◎卷.66【对雨】杜甫
　　莽莽天涯雨，江边独立时。不愁巴道路，恐湿汉旌旗。
　　雪岭防秋急，绳桥战胜迟。西戎甥舅礼，未敢背恩私。
　　◎卷.67【警急（时高公適领西川节度）】杜甫
　　才名旧楚将，妙略拥兵机。玉垒虽传檄，松州会解围。
　　和亲知拙计，公主漫无归。青海今谁得，西戎实饱飞。
　　◎卷.68【王命】杜甫
　　汉北豺狼满，巴西道路难。血埋诸将甲，骨断使臣鞍。
　　牢落新烧栈，苍茫旧筑坛。深怀喻蜀意，恸哭望王官。
　　◎卷.69【征夫】杜甫
　　十室几人在，千山空自多。路衢唯见哭，城市不闻歌。
　　漂梗无安地，衔枚有荷戈。官军未通蜀，吾道竟如何。
　　◎卷.70【有感五首】杜甫
　　将帅蒙恩泽，兵戈有岁年。至今劳圣主，可以报皇天。
　　白骨新交战，云台旧拓边。乘槎断消息，无处觅张骞。
　　幽蓟馀蛇豕，乾坤尚虎狼。诸侯春不贡，使者日相望。
　　慎勿吞青海，无劳问越裳。大君先息战，归马华山阳。
　　洛下舟车入，天中贡赋均。日闻红粟腐，寒待翠华春。
　　莫取金汤固，长令宇宙新。不过行俭德，盗贼本王臣。
　　丹桂风霜急，青梧日夜凋。由来强干地，未有不臣朝。
　　受钺亲贤往，卑宫制诏遥。终依古封建，岂独听箫韶。
　　盗灭人还乱，兵残将自疑。登坛名绝假，报主尔何迟。
　　领郡辄无色，之官皆有词。愿闻哀痛诏，端拱问疮痍。
　　◎卷.71【送元二适江左】杜甫
　　乱后今相见，秋深复远行。风尘为客日，江海送君情。
　　晋室丹阳尹，公孙白帝城。经过自爱惜，取次莫论兵。
　　◎卷.72【章梓州水亭】杜甫
　　城晚通云雾，亭深到芰荷。吏人桥外少，秋水席边多。
　　近属淮王至，高门蓟子过。荆州爱山简，吾醉亦长歌。
　　◎卷.73【玩月呈汉中王】杜甫
　　夜深露气清，江月满江城。浮客转危坐，归舟应独行。
　　关山同一照，乌鹊自多惊。欲得淮王术，风吹晕已生。
　　◎卷.74【戏作寄上汉中王二首】杜甫
　　云里不闻双雁过，掌中贪见一珠新。
　　秋风袅袅吹江汉，只在他乡何处人。
　　谢安舟楫风还起，梁苑池台雪欲飞。
　　杳杳东山携汉妓，泠泠修竹待王归。
　　◎卷.75【投简梓州幕府，兼简韦十郎官】杜甫
　　幕下郎官安稳无，从来不奉一行书。
　　固知贫病人须弃，能使韦郎迹也疏。
　　◎卷.76【登高】杜甫
　　风急天高猿啸哀，渚清沙白鸟飞回。无边落木萧萧下，
　　不尽长江衮衮来。万里悲秋常作客，百年多病独登台。
　　艰难苦恨繁霜鬓，潦倒新停浊酒杯。
　　◎卷.77【九日】杜甫
　　去年登高郪县北，今日重在涪江滨。苦遭白发不相放，
　　羞见黄花无数新。世乱郁郁久为客，路难悠悠常傍人。
　　酒阑却忆十年事，肠断骊山清路尘。
　　◎卷.78【遣愤】杜甫
　　闻道花门将，论功未尽归。自从收帝里，谁复总戎机。
　　蜂虿终怀毒，雷霆可震威。莫令鞭血地，再湿汉臣衣。
　　◎卷.79【章梓州橘亭饯成都窦少尹（得凉字）】杜甫
　　秋日野亭千橘香，玉盘锦席高云凉。主人送客何所作，
　　行酒赋诗殊未央。衰老应为难离别，贤声此去有辉光。
　　预传籍籍新京尹，青史无劳数赵张。
　　◎卷.80【送陵州路使君赴任】杜甫
　　王室比多难，高官皆武臣。幽燕通使者，岳牧用词人。
　　国待贤良急，君当拔擢新。佩刀成气象，行盖出风尘。
　　战伐乾坤破，疮痍府库贫。众僚宜洁白，万役但平均。
　　霄汉瞻佳士，泥途任此身。秋天正摇落，回首大江滨。
　　◎卷.81【薄暮】杜甫
　　江水长流地，山云薄暮时。寒花隐乱草，宿鸟择深枝。
　　旧国见何日，高秋心苦悲。人生不再好，鬓发白成丝。
　　◎卷.82【西山三首（即岷山，捍阻羌夷，全蜀巨障）】杜甫
　　彝界荒山顶，蕃州积雪边。筑城依白帝，转粟上青天。
　　蜀将分旗鼓，羌兵助井泉。西戎背和好，杀气日相缠。
　　辛苦三城戍，长防万里秋。烟尘侵火井，雨雪闭松州。
　　风动将军幕，天寒使者裘。漫山贼营垒，回首得无忧。
　　子弟犹深入，关城未解围。蚕崖铁马瘦，灌口米船稀。
　　辩士安边策，元戎决胜威。今朝乌鹊喜，欲报凯歌归。
　　◎卷.83【薄游】杜甫
　　淅淅风生砌，团团日隐墙。遥空秋雁灭，半岭暮云长。
　　病叶多先坠，寒花只暂香。巴城添泪眼，今夜复清光。
　　◎卷.84【赠韦赞善别】杜甫
　　扶病送君发，自怜犹不归。只应尽客泪，复作掩荆扉。
　　江汉故人少，音书从此稀。往还二十载，岁晚寸心违。
　　◎卷.85【送李卿晔（晔，淮安忠公琇之子，时以罪贬岭南）】杜甫
　　王子思归日，长安已乱兵。沾衣问行在，走马向承明。
　　暮景巴蜀僻，春风江汉清。晋山虽自弃，魏阙尚含情。
　　◎卷.86【绝句】杜甫
　　江边踏青罢，回首见旌旗。风起春城暮，高楼鼓角悲。
　　◎卷.87【城上（一作空城）】杜甫
　　草满巴西绿，空城白日长。风吹花片片，春动水茫茫。
　　八骏随天子，群臣从武皇。遥闻出巡守，早晚遍遐荒。
　　◎卷.88【舍弟占归草堂检校聊示此诗】杜甫
　　久客应吾道，相随独尔来。孰知江路近，频为草堂回。
　　鹅鸭宜长数，柴荆莫浪开。东林竹影薄，腊月更须栽。


第二百二十八卷
　　◎卷.1【伤春五首（巴阆僻远伤春罢始知春前已收宫阙）】杜甫
　　天下兵虽满，春光日自浓。西京疲百战，北阙任群凶。
　　关塞三千里，烟花一万重。蒙尘清路急，御宿且谁供。
　　殷复前王道，周迁旧国容。蓬莱足云气，应合总从龙。
　　莺入新年语，花开满故枝。天青风卷幔，草碧水通池。
　　牢落官军速，萧条万事危。鬓毛元自白，泪点向来垂。
　　不是无兄弟，其如有别离。巴山春色静，北望转逶迤。
　　日月还相斗，星辰屡合围。不成诛执法，焉得变危机。
　　大角缠兵气，钩陈出帝畿。烟尘昏御道，耆旧把天衣。
　　行在诸军阙，来朝大将稀。贤多隐屠钓，王肯载同归。
　　再有朝廷乱，难知消息真。近传王在洛，复道使归秦。
　　夺马悲公主，登车泣贵嫔。萧关迷北上，沧海欲东巡。
　　敢料安危体，犹多老大臣。岂无嵇绍血，沾洒属车尘。
　　闻说初东幸，孤儿却走多。难分太仓粟，竞弃鲁阳戈。
　　胡虏登前殿，王公出御河。得无中夜舞，谁忆大风歌。
　　春色生烽燧，幽人泣薜萝。君臣重修德，犹足见时和。
　　◎卷.2【王阆州筵奉酬十一舅惜别之作】杜甫
　　万壑树声满，千崖秋气高。浮舟出郡郭，别酒寄江涛。
　　良会不复久，此生何太劳。穷愁但有骨，群盗尚如毛。
　　吾舅惜分手，使君寒赠袍。沙头暮黄鹄，失侣自哀号。
　　◎卷.3【放船】杜甫
　　送客苍溪县，山寒雨不开。直愁骑马滑，故作泛舟回。
　　青惜峰峦过，黄知橘柚来。江流大自在，坐稳兴悠哉。
　　◎卷.4【奉待严大夫】杜甫
　　殊方又喜故人来，重镇还须济世才。常怪偏裨终日待，
　　不知旌节隔年回。欲辞巴徼啼莺合，远下荆门去鹢催。
　　身老时危思会面，一生襟抱向谁开。
　　◎卷.5【奉寄高常侍（一作寄高三十五大夫）】杜甫
　　汶上相逢年颇多，飞腾无那故人何。总戎楚蜀应全未，
　　方驾曹刘不啻过。今日朝廷须汲黯，中原将帅忆廉颇。
　　天涯春色催迟暮，别泪遥添锦水波。
　　◎卷.6【奉寄章十侍御】杜甫
　　淮海维扬一俊人，金章紫绶照青春。指麾能事回天地，
　　训练强兵动鬼神。湘西不得归关羽，河内犹宜借寇恂。
　　朝觐从容问幽仄，勿云江汉有垂纶。
　　◎卷.7【将赴荆南，寄别李剑州】杜甫
　　使君高义驱今古，寥落三年坐剑州。但见文翁能化俗，
　　焉知李广未封侯。路经滟滪双蓬鬓，天入沧浪一钓舟。
　　戎马相逢更何日，春风回首仲宣楼。
　　◎卷.8【奉寄别马巴州（时甫除京兆功曹在东川）】杜甫
　　勋业终归马伏波，功曹非复汉萧何。扁舟系缆沙边久，
　　南国浮云水上多。独把鱼竿终远去，难随鸟翼一相过。
　　知君未爱春湖色，兴在骊驹白玉珂。
　　◎卷.9【泛江】杜甫
　　方舟不用楫，极目总无波。长日容杯酒，深江净绮罗。
　　乱离还奏乐，飘泊且听歌。故国流清渭，如今花正多。
　　◎卷.10【陪王使君晦日泛江就黄家亭子二首】杜甫
　　山豁何时断，江平不肯流。稍知花改岸，始验鸟随舟。
　　结束多红粉，欢娱恨白头。非君爱人客，晦日更添愁。
　　有径金沙软，无人碧草芳。野畦连蛱蝶，江槛俯鸳鸯。
　　日晚烟花乱，风生锦绣香。不须吹急管，衰老易悲伤。
　　◎卷.11【南征】杜甫
　　春岸桃花水，云帆枫树林。偷生长避地，适远更沾襟。
　　老病南征日，君恩北望心。百年歌自苦，未见有知音。
　　◎卷.12【久客】杜甫
　　羁旅知交态，淹留见俗情。衰颜聊自哂，小吏最相轻。
　　去国哀王粲，伤时哭贾生。狐狸何足道，豺虎正纵横。
　　◎卷.13【春远】杜甫
　　肃肃花絮晚，菲菲红素轻。日长唯鸟雀，春远独柴荆。
　　数有关中乱，何曾剑外清。故乡归不得，地入亚夫营。
　　◎卷.14【暮寒】杜甫
　　雾隐平郊树，风含广岸波。沉沉春色静，惨惨暮寒多。
　　戍鼓犹长击，林莺遂不歌。忽思高宴会，朱袖拂云和。
　　◎卷.15【双燕】杜甫
　　旅食惊双燕，衔泥入此堂。应同避燥湿，且复过炎凉。
　　养子风尘际，来时道路长。今秋天地在，吾亦离殊方。
　　◎卷.16【百舌】杜甫
　　百舌来何处，重重只报春。知音兼众语，整翮岂多身。
　　花密藏难见，枝高听转新。过时如发口，君侧有谗人。
　　◎卷.17【地隅】杜甫
　　江汉山重阻，风云地一隅。年年非故物，处处是穷途。
　　丧乱秦公子，悲凉楚大夫。平生心已折，行路日荒芜。
　　◎卷.18【游子】杜甫
　　巴蜀愁谁语，吴门兴杳然。九江春草外，三峡暮帆前。
　　厌就成都卜，休为吏部眠。蓬莱如可到，衰白问群仙。
　　◎卷.19【归梦】杜甫
　　道路时通塞，江山日寂寥。偷生唯一老，伐叛已三朝。
　　雨急青枫暮，云深黑水遥。梦归归未得，不用楚辞招。
　　◎卷.20【江亭王阆州筵饯萧遂州】杜甫
　　离亭非旧国，春色是他乡。老畏歌声断，愁随舞曲长。
　　二天开宠饯，五马烂生光。川路风烟接，俱宜下凤凰。
　　◎卷.21【绝句二首】杜甫
　　迟日江山丽，春风花草香。泥融飞燕子，沙暖睡鸳鸯。
　　江碧鸟逾白，山青花欲燃。今春看又过，何日是归年。
　　◎卷.22【滕王亭子】杜甫
　　君王台榭枕巴山，万丈丹梯尚可攀。春日莺啼修竹里，
　　仙家犬吠白云间。清江锦石伤心丽，嫩蕊浓花满目班。
　　人到于今歌出牧，来游此地不知还。
　　◎卷.23【玉台观（滕王造）】杜甫
　　中天积翠玉台遥，上帝高居绛节朝。遂有冯夷来击鼓，
　　始知嬴女善吹箫。江光隐见鼋鼍窟，石势参差乌鹊桥。
　　更肯红颜生羽翼，便应黄发老渔樵。
　　◎卷.24【滕王亭子】杜甫
　　寂寞春山路，君王不复行。古墙犹竹色，虚阁自松声。
　　鸟雀荒村暮，云霞过客情。尚思歌吹入，千骑把霓旌。
　　◎卷.25【玉台观】杜甫
　　浩劫因王造，平台访古游。彩云萧史驻，文字鲁恭留。
　　宫阙通群帝，乾坤到十洲。人传有笙鹤，时过此山头。
　　◎卷.26【渡江】杜甫
　　春江不可渡，二月已风涛。舟楫欹斜疾，鱼龙偃卧高。
　　渚花兼素锦，汀草乱青袍。戏问垂纶客，悠悠见汝曹。
　　◎卷.27【喜雨】杜甫
　　南国旱无雨，今朝江出云。入空才漠漠，洒迥已纷纷。
　　巢燕高飞尽，林花润色分。晚来声不绝，应得夜深闻。
　　◎卷.28【送韦郎司直归成都】杜甫
　　窜身来蜀地，同病得韦郎。天下干戈满，江边岁月长。
　　别筵花欲暮，春日鬓俱苍。为问南溪竹，抽梢合过墙。
　　◎卷.29【将赴成都草堂途中有作，先寄严郑公五首】杜甫
　　得归茅屋赴成都，直为文翁再剖符。但使闾阎还揖让，
　　敢论松竹久荒芜。鱼知丙穴由来美，酒忆郫筒不用酤。
　　五马旧曾谙小径，几回书札待潜夫。
　　处处青江带白蘋，故园犹得见残春。雪山斥候无兵马，
　　锦里逢迎有主人。休怪儿童延俗客，不教鹅鸭恼比邻。
　　习池未觉风流尽，况复荆州赏更新。
　　竹寒沙碧浣花溪，菱刺藤梢咫尺迷。过客径须愁出入，
　　居人不自解东西。书签药裹封蛛网，野店山桥送马蹄。
　　岂藉荒庭春草色，先判一饮醉如泥。
　　常苦沙崩损药栏，也从江槛落风湍。新松恨不高千尺，
　　恶竹应须斩万竿。生理只凭黄阁老，衰颜欲付紫金丹。
　　三年奔走空皮骨，信有人间行路难。
　　锦官城西生事微，乌皮几在还思归。昔去为忧乱兵入，
　　今来已恐邻人非。侧身天地更怀古，回首风尘甘息机。
　　共说总戎云鸟阵，不妨游子芰荷衣。
　　◎卷.30【别房太尉墓（在阆州）】杜甫
　　他乡复行役，驻马别孤坟。近泪无干土，低空有断云。
　　对棋陪谢傅，把剑觅徐君。唯见林花落，莺啼送客闻。
　　◎卷.31【自阆州领妻子却赴蜀山行三首】杜甫
　　汩汩避群盗，悠悠经十年。不成向南国，复作游西川。
　　物役水虚照，魂伤山寂然。我生无倚著，尽室畏途边。
　　长林偃风色，回复意犹迷。衫裛翠微润，马衔青草嘶。
　　栈悬斜避石，桥断却寻溪。何日干戈尽，飘飘愧老妻。
　　行色递隐见，人烟时有无。仆夫穿竹语，稚子入云呼。
　　转石惊魑魅，抨弓落狖鼯。真供一笑乐，似欲慰穷途。
　　◎卷.32【山馆（一作移居公安山馆，编入江陵诗后）】杜甫
　　南国昼多雾，北风天正寒。路危行木杪，身远宿云端。
　　山鬼吹灯灭，厨人语夜阑。鸡鸣问前馆，世乱敢求安。
　　◎卷.33【行次盐亭县聊题四韵奉简严遂州蓬州两使君咨议诸昆季】杜甫
　　马首见盐亭，高山拥县青。云溪花淡淡，春郭水泠泠。
　　全蜀多名士，严家聚德星。长歌意无极，好为老夫听。
　　◎卷.34【倚杖（盐亭县作）】杜甫
　　看花虽郭内，倚杖即溪边。山县早休市，江桥春聚船。
　　狎鸥轻白浪，归雁喜青天。物色兼生意，凄凉忆去年。
　　◎卷.35【陪王汉州留杜绵州泛房公西湖（房琯刺汉州时所凿）】杜甫
　　旧相恩追后，春池赏不稀。阙庭分未到，舟楫有光辉。
　　豉化莼丝熟，刀鸣鲙缕飞。使君双皂盖，滩浅正相依。
　　◎卷.36【舟前小鹅儿（汉州城西北角官池作官池即房公湖）】杜甫
　　鹅儿黄似酒，对酒爱新鹅。引颈嗔船逼，无行乱眼多。
　　翅开遭宿雨，力小困沧波。客散层城暮，狐狸奈若何。
　　◎卷.37【得房公池鹅】杜甫
　　房相西亭鹅一群，眠沙泛浦白于云。
　　凤凰池上应回首，为报笼随王右军。
　　◎卷.38【答杨梓州】杜甫
　　闷到房公池水头，坐逢杨子镇东州。
　　却向青溪不相见，回船应载阿戎游。
　　◎卷.39【登楼】杜甫
　　花近高楼伤客心，万方多难此登临。锦江春色来天地，
　　玉垒浮云变古今。北极朝廷终不改，西山寇盗莫相侵。
　　可怜后主还祠庙，日暮聊为梁甫吟。
　　◎卷.40【春归】杜甫
　　苔径临江竹，茅檐覆地花。别来频甲子，倏忽又春华。
　　倚杖看孤石，倾壶就浅沙。远鸥浮水静，轻燕受风斜。
　　世路虽多梗，吾生亦有涯。此身醒复醉，乘兴即为家。
　　◎卷.41【归雁】杜甫
　　东来万里客，乱定几年归。肠断江城雁，高高正北飞。
　　◎卷.42【赠王二十四侍御契四十韵（王契，字佐卿，京兆人）】杜甫
　　往往虽相见，飘飘愧此身。不关轻绂冕，俱是避风尘。
　　一别星桥夜，三移斗柄春。败亡非赤壁，奔走为黄巾。
　　子去何潇洒，余藏异隐沦。书成无过雁，衣故有悬鹑。
　　恐惧行装数，伶俜卧疾频。晓莺工迸泪，秋月解伤神。
　　会面嗟黧黑，含凄话苦辛。接舆还入楚，王粲不归秦。
　　锦里残丹灶，花溪得钓纶。消中只自惜，晚起索谁亲。
　　伏柱闻周史，乘槎有汉臣。鸳鸿不易狎，龙虎未宜驯。
　　客则挂冠至，交非倾盖新。由来意气合，直取性情真。
　　浪迹同生死，无心耻贱贫。偶然存蔗芋，幸各对松筠。
　　粗饭依他日，穷愁怪此辰。女长裁褐稳，男大卷书匀。
　　漰口江如练，蚕崖雪似银。名园当翠巘，野棹没青蘋。
　　屡喜王侯宅，时邀江海人。追随不觉晚，款曲动弥旬。
　　但使芝兰秀，何烦栋宇邻。山阳无俗物，郑驿正留宾。
　　出入并鞍马，光辉参席珍。重游先主庙，更历少城闉。
　　石镜通幽魄，琴台隐绛唇。送终惟粪土，结爱独荆榛。
　　置酒高林下，观棋积水滨。区区甘累趼，稍稍息劳筋。
　　网聚粘圆鲫，丝繁煮细莼。长歌敲柳瘿，小睡凭藤轮。
　　农月须知课，田家敢忘勤。浮生难去食，良会惜清晨。
　　列国兵戈暗，今王德教淳。要闻除猰貐，休作画麒麟。
　　洗眼看轻薄，虚怀任屈伸。莫令胶漆地，万古重雷陈。
　　◎卷.43【寄董卿嘉荣十韵】杜甫
　　闻道君牙帐，防秋近赤霄。下临千雪岭，却背五绳桥。
　　海内久戎服，京师今晏朝。犬羊曾烂熳，宫阙尚萧条。
　　猛将宜尝胆，龙泉必在腰。黄图遭污辱，月窟可焚烧。
　　会取干戈利，无令斥候骄。居然双捕虏，自是一嫖姚。
　　落日思轻骑，高天忆射雕。云台画形像，皆为扫氛妖。
　　◎卷.44【寄司马山人十二韵】杜甫
　　关内昔分袂，天边今转蓬。驱驰不可说，谈笑偶然同。
　　道术曾留意，先生早击蒙。家家迎蓟子，处处识壶公。
　　长啸峨嵋北，潜行玉垒东。有时骑猛虎，虚室使仙童。
　　发少何劳白，颜衰肯更红。望云悲轗轲，毕景羡冲融。
　　丧乱形仍役，凄凉信不通。悬旌要路口，倚剑短亭中。
　　永作殊方客，残生一老翁。相哀骨可换，亦遣驭清风。
　　◎卷.45【黄河二首】杜甫
　　黄河北岸海西军，椎鼓鸣钟天下闻。
　　铁马长鸣不知数，胡人高鼻动成群。
　　黄河西岸是吾蜀，欲须供给家无粟。
　　愿驱众庶戴君王，混一车书弃金玉。
　　◎卷.46【寄李十四员外布十二韵】杜甫
　　名参汉望苑，职述景题舆。巫峡将之郡，荆门好附书。
　　远行无自苦，内热比何如。正是炎天阔，那堪野馆疏。
　　黄牛平驾浪，画鹢上凌虚。试待盘涡歇，方期解缆初。
　　闷能过小径，自为摘嘉蔬。渚柳元幽僻，村花不扫除。
　　宿阴繁素柰，过雨乱红蕖。寂寂夏先晚，泠泠风有馀。
　　江清心可莹，竹冷发堪梳。直作移巾几，秋帆发弊庐。
　　◎卷.47【归来】杜甫
　　客里有所过，归来知路难。开门野鼠走，散帙壁鱼干。
　　洗杓开新酝，低头拭小盘。凭谁给麹蘖，细酌老江干。
　　◎卷.48【王录事许修草堂赀不到，聊小诘】杜甫
　　为嗔王录事，不寄草堂赀。昨属愁春雨，能忘欲漏时。
　　◎卷.49【寄邛州崔录事】杜甫
　　邛州崔录事，闻在果园坊。久待无消息，终朝有底忙。
　　应愁江树远，怯见野亭荒。浩荡风尘外，谁知酒熟香。
　　◎卷.50【过故斛斯校书庄二首】杜甫
　　此老已云殁，邻人嗟亦休。竟无宣室召，徒有茂陵求。
　　妻子寄他食，园林非昔游。空馀繐帷在，淅淅野风秋。
　　燕入非旁舍，鸥归只故池。断桥无复板，卧柳自生枝。
　　遂有山阳作，多惭鲍叔知。素交零落尽，白首泪双垂。
　　◎卷.51【立秋雨院中有作】杜甫
　　山云行绝塞，大火复西流。飞雨动华屋，萧萧梁栋秋。
　　穷途愧知己，暮齿借前筹。已费清晨谒，那成长者谋。
　　解衣开北户，高枕对南楼。树湿风凉进，江喧水气浮。
　　礼宽心有适，节爽病微瘳。主将归调鼎，吾还访旧丘。
　　◎卷.52【奉和严大夫军城早秋】杜甫
　　秋风褭褭动高旌，玉帐分弓射虏营。
　　已收滴博云间戍，更夺蓬婆雪外城。
　　◎卷.53【院中晚晴怀西郭茅舍】杜甫
　　幕府秋风日夜清，澹云疏雨过高城。叶心朱实看时落，
　　阶面青苔先自生。复有楼台衔暮景，不劳钟鼓报新晴。
　　浣花溪里花饶笑，肯信吾兼吏隐名。
　　◎卷.54【到村】杜甫
　　碧涧虽多雨，秋沙先少泥。蛟龙引子过，荷芰逐花低。
　　老去参戎幕，归来散马蹄。稻粱须就列，榛草即相迷。
　　蓄积思江汉，疏顽惑町畦。稍酬知己分，还入故林栖。
　　◎卷.55【宿府】杜甫
　　清秋幕府井梧寒，独宿江城蜡炬残。永夜角声悲自语，
　　中天月色好谁看。风尘荏苒音书绝，关塞萧条行路难。
　　已忍伶俜十年事，强移栖息一枝安。
　　◎卷.56【遣闷奉呈严公二十韵】杜甫
　　白水鱼竿客，清秋鹤发翁。胡为来幕下，只合在舟中。
　　黄卷真如律，青袍也自公。老妻忧坐痹，幼女问头风。
　　平地专欹倒，分曹失异同。礼甘衰力就，义忝上官通。
　　畴昔论诗早，光辉仗钺雄。宽容存性拙，剪拂念途穷。
　　露裛思藤架，烟霏想桂丛。信然龟触网，直作鸟窥笼。
　　西岭纡村北，南江绕舍东。竹皮寒旧翠，椒实雨新红。
　　浪簸船应坼，杯干瓮即空。藩篱生野径，斤斧任樵童。
　　束缚酬知己，蹉跎效小忠。周防期稍稍，太简遂匆匆。
　　晓入朱扉启，昏归画角终。不成寻别业，未敢息微躬。
　　乌鹊愁银汉，驽骀怕锦幪。会希全物色，时放倚梧桐。
　　◎卷.57【送舍弟频赴齐州三首】杜甫
　　岷岭南蛮北，徐关东海西。此行何日到，送汝万行啼。
　　绝域惟高枕，清风独杖藜。危时暂相见，衰白意都迷。
　　风尘暗不开，汝去几时来。兄弟分离苦，形容老病催。
　　江通一柱观，日落望乡台。客意长东北，齐州安在哉。
　　诸姑今海畔，两弟亦山东。去傍干戈觅，来看道路通。
　　短衣防战地，匹马逐秋风。莫作俱流落，长瞻碣石鸿。
　　◎卷.58【严郑公阶下新松（得沾字）】杜甫
　　弱质岂自负，移根方尔瞻。细声闻玉帐，疏翠近珠帘。
　　未见紫烟集，虚蒙清露沾。何当一百丈，欹盖拥高檐。
　　◎卷.59【严郑公宅同咏竹（得香字）】杜甫
　　绿竹半含箨，新梢才出墙。色侵书帙晚，阴过酒樽凉。
　　雨洗娟娟净，风吹细细香。但令无剪伐，会见拂云长。
　　◎卷.60【奉观严郑公厅事岷山沱江画图十韵（得忘字）】杜甫
　　沱水流中座，岷山到此堂。白波吹粉壁，青嶂插雕梁。
　　直讶杉松冷，兼疑菱荇香。雪云虚点缀，沙草得微茫。
　　岭雁随毫末，川蜺饮练光。霏红洲蕊乱，拂黛石萝长。
　　暗谷非关雨，丹枫不为霜。秋成玄圃外，景物洞庭旁。
　　绘事功殊绝，幽襟兴激昂。从来谢太傅，丘壑道难忘。
　　◎卷.61【晚秋陪严郑公摩诃池泛舟（得溪字。池在张仪子城内）】杜甫
　　湍驶风醒酒，船回雾起堤。高城秋自落，杂树晚相迷。
　　坐触鸳鸯起，巢倾翡翠低。莫须惊白鹭，为伴宿清溪。
　　◎卷.62【初冬】杜甫
　　垂老戎衣窄，归休寒色深。渔舟上急水，猎火著高林。
　　日有习池醉，愁来梁甫吟。干戈未偃息，出处遂何心。
　　◎卷.63【至后】杜甫
　　冬至至后日初长，远在剑南思洛阳。青袍白马有何意，
　　金谷铜驼非故乡。梅花欲开不自觉，棣萼一别永相望。
　　愁极本凭诗遣兴，诗成吟咏转凄凉。
　　◎卷.64【正月三日归溪上有作，简院内诸公】杜甫
　　野外堂依竹，篱边水向城。蚁浮仍腊味，鸥泛已春声。
　　药许邻人劚，书从稚子擎。白头趋幕府，深觉负平生。
　　◎卷.65【弊庐遣兴，奉寄严公】杜甫
　　野水平桥路，春沙映竹村。风轻粉蝶喜，花暖蜜蜂喧。
　　把酒宜深酌，题诗好细论。府中瞻暇日，江上忆词源。
　　迹忝朝廷旧，情依节制尊。还思长者辙，恐避席为门。
　　◎卷.66【春日江村五首】杜甫
　　农务村村急，春流岸岸深。乾坤万里眼，时序百年心。
　　茅屋还堪赋，桃源自可寻。艰难贱生理，飘泊到如今。
　　迢递来三蜀，蹉跎有六年。客身逢故旧，发兴自林泉。
　　过懒从衣结，频游任履穿。藩篱无限景，恣意买江天。
　　种竹交加翠，栽桃烂熳红。经心石镜月，到面雪山风。
　　赤管随王命，银章付老翁。岂知牙齿落，名玷荐贤中。
　　扶病垂朱绂，归休步紫苔。郊扉存晚计，幕府愧群材。
　　燕外晴丝卷，鸥边水叶开。邻家送鱼鳖，问我数能来。
　　群盗哀王粲，中年召贾生。登楼初有作，前席竟为荣。
　　宅入先贤传，才高处士名。异时怀二子，春日复含情。
　　◎卷.67【绝句六首】杜甫
　　日出篱东水，云生舍北泥。竹高鸣翡翠，沙僻舞鹍鸡。
　　蔼蔼花蕊乱，飞飞蜂蝶多。幽栖身懒动，客至欲如何。
　　凿井交棕叶，开渠断竹根。扁舟轻褭缆，小径曲通村。
　　急雨捎溪足，斜晖转树腰。隔巢黄鸟并，翻藻白鱼跳。
　　舍下笋穿壁，庭中藤刺檐。地晴丝冉冉，江白草纤纤。
　　江动月移石，溪虚云傍花。鸟栖知故道，帆过宿谁家。
　　◎卷.68【绝句四首】杜甫
　　堂西长笋别开门，堑北行椒却背村。
　　梅熟许同朱老吃，松高拟对阮生论。
　　欲作鱼梁云复湍，因惊四月雨声寒。
　　青溪先有蛟龙窟，竹石如山不敢安。
　　两个黄鹂鸣翠柳，一行白鹭上青天。
　　窗含西岭千秋雪，门泊东吴万里船。
　　药条药甲润青青，色过棕亭入草亭。
　　苗满空山惭取誉，根居隙地怯成形。


第二百二十九卷
　　◎卷.1【哭严仆射归榇】杜甫
　　素幔随流水，归舟返旧京。老亲如宿昔，部曲异平生。
　　风送蛟龙雨，天长骠骑营。一哀三峡暮，遗后见君情。
　　◎卷.2【宴戎州杨使君东楼】杜甫
　　胜绝惊身老，情忘发兴奇。座从歌妓密，乐任主人为。
　　重碧拈春酒，轻红擘荔枝。楼高欲愁思，横笛未休吹。
　　◎卷.3【渝州候严六侍御不到，先下峡】杜甫
　　闻道乘骢发，沙边待至今。不知云雨散，虚费短长吟。
　　山带乌蛮阔，江连白帝深。船经一柱观，留眼共登临。
　　◎卷.4【拨闷（一作赠严二别驾）】杜甫
　　闻道云安麹米春，才倾一盏即醺人。乘舟取醉非难事，
　　下峡消愁定几巡。长年三老遥怜汝，棙柁开头捷有神。
　　已办青钱防雇直，当令美味入吾唇。
　　◎卷.5【闻高常侍亡（忠州作）】杜甫
　　归朝不相见，蜀使忽传亡。虚历金华省，何殊地下郎。
　　致君丹槛折，哭友白云长。独步诗名在，只令故旧伤。
　　◎卷.6【宴忠州使君侄宅】杜甫
　　出守吾家侄，殊方此日欢。自须游阮巷，不是怕湖滩。
　　乐助长歌逸，杯饶旅思宽。昔曾如意舞，牵率强为看。
　　◎卷.7【禹庙（此忠州临江县禹祠也）】杜甫
　　禹庙空山里，秋风落日斜。荒庭垂橘柚，古屋画龙蛇。
　　云气生虚壁，江声走白沙。早知乘四载，疏凿控三巴。
　　◎卷.8【题忠州龙兴寺所居院壁】杜甫
　　忠州三峡内，井邑聚云根。小市常争米，孤城早闭门。
　　空看过客泪，莫觅主人恩。淹泊仍愁虎，深居赖独园。
　　◎卷.9【旅夜书怀】杜甫
　　细草微风岸，危樯独夜舟。星垂平野阔，月涌大江流。
　　名岂文章著，官因老病休。飘飘何所似，天地一沙鸥。
　　◎卷.10【别常征君】杜甫
　　儿扶犹杖策，卧病一秋强。白发少新洗，寒衣宽总长。
　　故人忧见及，此别泪相忘。各逐萍流转，来书细作行。
　　◎卷.11【三绝句】杜甫
　　前年渝州杀刺史，今年开州杀刺史。
　　群盗相随剧虎狼，食人更肯留妻子。
　　二十一家同入蜀，惟残一人出骆谷。
　　自说二女啮臂时，回头却向秦云哭。
　　殿前兵马虽骁雄，纵暴略与羌浑同。
　　闻道杀人汉水上，妇女多在官军中。
　　◎卷.12【十二月一日三首】杜甫
　　今朝腊月春意动，云安县前江可怜。一声何处送书雁，
　　百丈谁家上水船。未将梅蕊惊愁眼，要取楸花媚远天。
　　明光起草人所羡，肺病几时朝日边。
　　寒轻市上山烟碧，日满楼前江雾黄。负盐出井此溪女，
　　打鼓发船何郡郎。新亭举目风景切，茂陵著书消渴长。
　　春花不愁不烂漫，楚客唯听棹相将。
　　即看燕子入山扉，岂有黄鹂历翠微。短短桃花临水岸，
　　轻轻柳絮点人衣。春来准拟开怀久，老去亲知见面稀。
　　他日一杯难强进，重嗟筋力故山违。
　　◎卷.13【又雪】杜甫
　　南雪不到地，青崖沾未消。微微向日薄，脉脉去人遥。
　　冬热鸳鸯病，峡深豺虎骄。愁边有江水，焉得北之朝。
　　◎卷.14【奉汉中王手札】杜甫
　　国有乾坤大，王今叔父尊。剖符来蜀道，归盖取荆门。
　　峡险通舟过，水长注海奔。主人留上客，避暑得名园。
　　前后缄书报，分明馔玉恩。天云浮绝壁，风竹在华轩。
　　已觉良宵永，何看骇浪翻。入期朱邸雪，朝傍紫微垣。
　　枚乘文章老，河间礼乐存。悲秋宋玉宅，失路武陵源。
　　淹薄俱崖口，东西异石根。夷音迷咫尺，鬼物傍黄昏。
　　犬马诚为恋，狐狸不足论。从容草奏罢，宿昔奉清樽。
　　◎卷.15【赠崔十三评事公辅】杜甫
　　飘飘西极马，来自渥洼池。飒飁定山桂，低徊风雨枝。
　　我闻龙正直，道屈尔何为。且有元戎命，悲歌识者谁。
　　官联辞冗长，行路洗欹危。脱剑主人赠，去帆春色随。
　　阴沉铁凤阙，教练羽林儿。天子朝侵早，云台仗数移。
　　分军应供给，百姓日支离。黠吏因封己，公才或守雌。
　　燕王买骏骨，渭老得熊罴。活国名公在，拜坛群寇疑。
　　冰壶动瑶碧，野水失蛟螭。入幕诸彦集，渴贤高选宜。
　　骞腾坐可致，九万起于斯。复进出矛戟，昭然开鼎彝。
　　会看之子贵，叹及老夫衰。岂但江曾决，还思雾一披。
　　暗尘生古镜，拂匣照西施。舅氏多人物，无惭困翮垂。
　　◎卷.16【长江二首】杜甫
　　众水会涪万，瞿塘争一门。朝宗人共挹，盗贼尔谁尊。
　　孤石隐如马，高萝垂饮猿。归心异波浪，何事即飞翻。
　　浩浩终不息，乃知东极临。众流归海意，万国奉君心。
　　色借潇湘阔，声驱滟滪深。未辞添雾雨，接上遇衣襟。
　　◎卷.17【承闻故房相公灵榇自阆州启殡归葬东都有作二首】杜甫
　　远闻房太守，归葬陆浑山。一德兴王后，孤魂久客间。
　　孔明多故事，安石竟崇班。他日嘉陵涕，仍沾楚水还。
　　丹旐飞飞日，初传发阆州。风尘终不解，江汉忽同流。
　　剑动新身匣，书归故国楼。尽哀知有处，为客恐长休。
　　◎卷.18【云安九日，郑十八携酒陪诸公宴】杜甫
　　寒花开已尽，菊蕊独盈枝。旧摘人频异，轻香酒暂随。
　　地偏初衣夹，山拥更登危。万国皆戎马，酣歌泪欲垂。
　　◎卷.19【答郑十七郎一绝】杜甫
　　雨后过畦润，花残步屐迟。把文惊小陆，好客见当时。
　　◎卷.20【将晓二首】杜甫
　　石城除击柝，铁锁欲开关。鼓角悲荒塞，星河落曙山。
　　巴人常小梗，蜀使动无还。垂老孤帆色，飘飘犯百蛮。
　　军吏回官烛，舟人自楚歌。寒沙蒙薄雾，落月去清波。
　　壮惜身名晚，衰惭应接多。归朝日簪笏，筋力定如何。
　　◎卷.21【怀锦水居止二首】杜甫
　　军旅西征僻，风尘战伐多。犹闻蜀父老，不忘舜讴歌。
　　天险终难立，柴门岂重过。朝朝巫峡水，远逗锦江波。
　　万里桥南宅，百花潭北庄。层轩皆面水，老树饱经霜。
　　雪岭界天白，锦城曛日黄。惜哉形胜地，回首一茫茫。
　　◎卷.22【子规】杜甫
　　峡里云安县，江楼翼瓦齐。两边山木合，终日子规啼。
　　眇眇春风见，萧萧夜色凄。客愁那听此，故作傍人低。
　　◎卷.23【立春】杜甫
　　春日春盘细生菜，忽忆两京梅发时。盘出高门行白玉，
　　菜传纤手送青丝。巫峡寒江那对眼，杜陵远客不胜悲。
　　此身未知归定处，呼儿觅纸一题诗。
　　◎卷.24【漫成一绝】杜甫
　　江月去人只数尺，风灯照夜欲三更。
　　沙头宿鹭联拳静，船尾跳鱼拨剌鸣。
　　◎卷.25【老病】杜甫
　　老病巫山里，稽留楚客中。药残他日裹，花发去年丛。
　　夜足沾沙雨，春多逆水风。合分双赐笔，犹作一飘蓬。
　　◎卷.26【南楚】杜甫
　　南楚青春异，暄寒早早分。无名江上草，随意岭头云。
　　正月蜂相见，非时鸟共闻。杖藜妨跃马，不是故离群。
　　◎卷.27【寄常征君】杜甫
　　白水青山空复春，征君晚节傍风尘。楚妃堂上色殊众，
　　海鹤阶前鸣向人。万事纠纷犹绝粒，一官羁绊实藏身。
　　开州入夏知凉冷，不似云安毒热新。
　　◎卷.28【寄岑嘉州（州据蜀江外）】杜甫
　　不见故人十年馀，不道故人无素书。愿逢颜色关塞远，
　　岂意出守江城居。外江三峡且相接，斗酒新诗终日疏。
　　谢脁每篇堪讽诵，冯唐已老听吹嘘。泊船秋夜经春草，
　　伏枕青枫限玉除。眼前所寄选何物，赠子云安双鲤鱼。
　　◎卷.29【移居夔州郭】杜甫
　　伏枕云安县，迁居白帝城。春知催柳别，江与放船清。
　　农事闻人说，山光见鸟情。禹功饶断石，且就土微平。
　　◎卷.30【船下夔州郭宿，雨湿不得上岸，别王十二判官】杜甫
　　依沙宿舸船，石濑月娟娟。风起春灯乱，江鸣夜雨悬。
　　晨钟云外湿，胜地石堂烟。柔橹轻鸥外，含凄觉汝贤。
　　◎卷.31【雨不绝】杜甫
　　鸣雨既过渐细微，映空摇飏如丝飞。阶前短草泥不乱，
　　院里长条风乍稀。舞石旋应将乳子，行云莫自湿仙衣。
　　眼边江舸何匆促，未待安流逆浪归。
　　◎卷.32【崔评事弟许相迎不到应虑老夫见泥雨…必愆佳期走笔戏简】杜甫
　　江阁要宾许马迎，午时起坐自天明。浮云不负青春色，
　　细雨何孤白帝城。身过花间沾湿好，醉于马上往来轻。
　　虚疑皓首冲泥怯，实少银鞍傍险行。
　　◎卷.33【宿江边阁（即后西阁）】杜甫
　　暝色延山径，高斋次水门。薄云岩际宿，孤月浪中翻。
　　鹳鹤追飞静，豺狼得食喧。不眠忧战伐，无力正乾坤。
　　◎卷.34【夜宿西阁，晓呈元二十一曹长】杜甫
　　城暗更筹急，楼高雨雪微。稍通绡幕霁，远带玉绳稀。
　　门鹊晨光起，墙乌宿处飞。寒江流甚细，有意待人归。
　　◎卷.35【西阁口号（呈元二十一）】杜甫
　　山木抱云稠，寒江绕上头。雪崖才变石，风幔不依楼。
　　社稷堪流涕，安危在运筹。看君话王室，感动几销忧。
　　◎卷.36【西阁雨望】杜甫
　　楼雨沾云幔，山寒著水城。径添沙面出，湍减石棱生。
　　菊蕊凄疏放，松林驻远情。滂沱朱槛湿，万虑傍檐楹。
　　◎卷.37【不离西阁二首】杜甫
　　江柳非时发，江花冷色频。地偏应有瘴，腊近已含春。
　　失学从愚子，无家住老身。不知西阁意，肯别定留人。
　　西阁从人别，人今亦故亭。江云飘素练，石壁断空青。
　　沧海先迎日，银河倒列星。平生耽胜事，吁骇始初经。
　　◎卷.38【西阁三度期大昌严明府同宿不到】杜甫
　　问子能来宿，今疑索故要。匣琴虚夜夜，手板自朝朝。
　　金吼霜钟彻，花催腊炬销。早凫江槛底，双影漫飘飖。
　　◎卷.39【西阁二首】杜甫
　　巫山小摇落，碧色见松林。百鸟各相命，孤云无自心。
　　层轩俯江壁，要路亦高深。朱绂犹纱帽，新诗近玉琴。
　　功名不早立，衰病谢知音。哀世非王粲，终然学越吟。
　　懒心似江水，日夜向沧洲。不道含香贱，其如镊白休。
　　经过调碧柳，萧索倚朱楼。毕娶何时竟，消中得自由。
　　豪华看古往，服食寄冥搜。诗尽人间兴，兼须入海求。
　　◎卷.40【阁夜】杜甫
　　岁暮阴阳催短景，天涯霜雪霁寒宵。五更鼓角声悲壮，
　　三峡星河影动摇。野哭几家闻战伐，夷歌数处起渔樵。
　　卧龙跃马终黄土，人事依依漫寂寥。
　　◎卷.41【西阁夜】杜甫
　　恍惚寒山暮，逶迤白雾昏。山虚风落石，楼静月侵门。
　　击柝可怜子，无衣何处村。时危关百虑，盗贼尔犹存。
　　◎卷.42【瀼西寒望】杜甫
　　水色含群动，朝光切太虚。年侵频怅望，兴远一萧疏。
　　猿挂时相学，鸥行炯自如。瞿唐春欲至，定卜瀼西居。
　　◎卷.43【入宅三首（大历二年春，甫自西阁迁赤甲）】杜甫
　　奔峭背赤甲，断崖当白盐。客居愧迁次，春酒渐多添。
　　花亚欲移竹，鸟窥新卷帘。衰年不敢恨，胜概欲相兼。
　　乱后居难定，春归客未还。水生鱼复浦，云暖麝香山。
　　半顶梳头白，过眉拄杖斑。相看多使者，一一问函关。
　　宋玉归州宅，云通白帝城。吾人淹老病，旅食岂才名。
　　峡口风常急，江流气不平。只应与儿子，飘转任浮生。
　　◎卷.44【赤甲】杜甫
　　卜居赤甲迁居新，两见巫山楚水春。炙背可以献天子，
　　美芹由来知野人。荆州郑薛寄书近，蜀客郗岑非我邻。
　　笑接郎中评事饮，病从深酌道吾真。
　　◎卷.45【卜居】杜甫
　　归羡辽东鹤，吟同楚执珪。未成游碧海，著处觅丹梯。
　　云障宽江左，春耕破瀼西。桃红客若至，定似昔人迷。
　　◎卷.46【暮春题瀼西新赁草屋五首】杜甫
　　久嗟三峡客，再与暮春期。百舌欲无语，繁花能几时。
　　谷虚云气薄，波乱日华迟。战伐何由定，哀伤不在兹。
　　此邦千树橘，不见比封君。养拙干戈际，全生麋鹿群。
　　畏人江北草，旅食瀼西云。万里巴渝曲，三年实饱闻。
　　彩云阴复白，锦树晓来青。身世双蓬鬓，乾坤一草亭。
　　哀歌时自短，醉舞为谁醒。细雨荷锄立，江猿吟翠屏。
　　壮年学书剑，他日委泥沙。事主非无禄，浮生即有涯。
　　高斋依药饵，绝域改春华。丧乱丹心破，王臣未一家。
　　欲陈济世策，已老尚书郎。未息豺虎斗，空惭鸳鹭行。
　　时危人事急，风逆羽毛伤。落日悲江汉，中宵泪满床。
　　◎卷.47【园】杜甫
　　仲夏流多水，清晨向小园。碧溪摇艇阔，朱果烂枝繁。
　　始为江山静，终防市井喧。畦蔬绕茅屋，自足媚盘餐。
　　◎卷.48【竖子至】杜甫
　　楂梨且缀碧，梅杏半传黄。小子幽园至，轻笼熟柰香。
　　山风犹满把，野露及新尝。欲寄江湖客，提携日月长。
　　◎卷.49【示獠奴阿段】杜甫
　　山木苍苍落日曛，竹竿褭褭细泉分。郡人入夜争馀沥，
　　竖子寻源独不闻。病渴三更回白首，传声一注湿青云。
　　曾惊陶侃胡奴异，怪尔常穿虎豹群。
　　◎卷.50【秋野五首】杜甫
　　秋野日疏芜，寒江动碧虚。系舟蛮井络，卜宅楚村墟。
　　枣熟从人打，葵荒欲自锄。盘餐老夫食，分减及溪鱼。
　　易识浮生理，难教一物违。水深鱼极乐，林茂鸟知归。
　　吾老甘贫病，荣华有是非。秋风吹几杖，不厌此山薇。
　　礼乐攻吾短，山林引兴长。掉头纱帽仄，曝背竹书光。
　　风落收松子，天寒割蜜房。稀疏小红翠，驻屐近微香。
　　远岸秋沙白，连山晚照红。潜鳞输骇浪，归翼会高风。
　　砧响家家发，樵声个个同。飞霜任青女，赐被隔南宫。
　　身许麒麟画，年衰鸳鹭群。大江秋易盛，空峡夜多闻。
　　径隐千重石，帆留一片云。儿童解蛮语，不必作参军。
　　◎卷.51【溪上】杜甫
　　峡内淹留客，溪边四五家。古苔生迮地，秋竹隐疏花。
　　塞俗人无井，山田饭有沙。西江使船至，时复问京华。
　　◎卷.52【树间】杜甫
　　岑寂双甘树，婆娑一院香。交柯低几杖，垂实碍衣裳。
　　满岁如松碧，同时待菊黄。几回沾叶露，乘月坐胡床。
　　◎卷.53【课小竖鉏斫舍北果林，枝蔓荒秽，净讫移床三首】杜甫
　　病枕依茅栋，荒鉏净果林。背堂资僻远，在野兴清深。
　　山雉防求敌，江猿应独吟。泄云高不去，隐几亦无心。
　　众壑生寒早，长林卷雾齐。青虫悬就日，朱果落封泥。
　　薄俗防人面，全身学马蹄。吟诗坐回首，随意葛巾低。
　　篱弱门何向，沙虚岸只摧。日斜鱼更食，客散鸟还来。
　　寒水光难定，秋山响易哀。天涯稍曛黑，倚杖更裴回。
　　◎卷.54【寒雨朝行视园树】杜甫
　　柴门杂树向千株，丹橘黄甘此地无。江上今朝寒雨歇，
　　篱中秀色画屏纡。桃蹊李径年虽故，栀子红椒艳复殊。
　　锁石藤稍元自落，倚天松骨见来枯。林香出实垂将尽，
　　叶蒂辞枝不重苏。爱日恩光蒙借贷，清霜杀气得忧虞。
　　衰颜更觅藜床坐，缓步仍须竹杖扶。散骑未知云阁处，
　　啼猿僻在楚山隅。
　　◎卷.55【季秋江村】杜甫
　　乔木村墟古，疏篱野蔓悬。清琴将暇日，白首望霜天。
　　登俎黄甘重，支床锦石圆。远游虽寂寞，难见此山川。
　　◎卷.56【小园】杜甫
　　由来巫峡水，本自楚人家。客病留因药，春深买为花。
　　秋庭风落果，瀼岸雨颓沙。问俗营寒事，将诗待物华。
　　◎卷.57【自瀼西荆扉且移居东屯茅屋四首】杜甫
　　白盐危峤北，赤甲古城东。平地一川稳，高山四面同。
　　烟霜凄野日，粳稻熟天风。人事伤蓬转，吾将守桂丛。
　　东屯复瀼西，一种住青溪。来往皆茅屋，淹留为稻畦。
　　市喧宜近利，林僻此无蹊。若访衰翁语，须令剩客迷。
　　道北冯都使，高斋见一川。子能渠细石，吾亦沼清泉。
　　枕带还相似，柴荆即有焉。斫畬应费日，解缆不知年。
　　牢落西江外，参差北户间。久游巴子国，卧病楚人山。
　　幽独移佳境，清深隔远关。寒空见鸳鹭，回首忆朝班。
　　◎卷.58【茅堂检校收稻二首】杜甫
　　香稻三秋末，平田百顷间。喜无多屋宇，幸不碍云山。
　　御夹侵寒气，尝新破旅颜。红鲜终日有，玉粒未吾悭。
　　稻米炊能白，秋葵煮复新。谁云滑易饱，老藉软俱匀。
　　种幸房州熟，苗同伊阙春。无劳映渠碗，自有色如银。
　　◎卷.59【东屯月夜】杜甫
　　抱疾漂萍老，防边旧谷屯。春农亲异俗，岁月在衡门。
　　青女霜枫重，黄牛峡水喧。泥留虎斗迹，月挂客愁村。
　　乔木澄稀影，轻云倚细根。数惊闻雀噪，暂睡想猿蹲。
　　日转东方白，风来北斗昏。天寒不成寝，无梦寄归魂。
　　◎卷.60【东屯北崦】杜甫
　　盗贼浮生困，诛求异俗贫。空村惟见鸟，落日未逢人。
　　步壑风吹面，看松露滴身。远山回白首，战地有黄尘。
　　◎卷.61【从驿次草堂复至东屯二首】杜甫
　　峡内归田客，江边借马骑。非寻戴安道，似向习家池。
　　峡险风烟僻，天寒橘柚垂。筑场看敛积，一学楚人为。
　　短景难高卧，衰年强此身。山家蒸栗暖，野饭谢麋新。
　　世路知交薄，门庭畏客频。牧童斯在眼，田父实为邻。
　　◎卷.62【暂往白帝复还东屯】杜甫
　　复作归田去，犹残获稻功。筑场怜穴蚁，拾穗许村童。
　　落杵光辉白，除芒子粒红。加餐可扶老，仓庾慰飘蓬。
　　◎卷.63【刈稻了咏怀】杜甫
　　稻获空云水，川平对石门。寒风疏落木，旭日散鸡豚。
　　野哭初闻战，樵歌稍出村。无家问消息，作客信乾坤。
　　◎卷.64【上白帝城（公孙述僭位于此，自称白帝）】杜甫
　　城峻随天壁，楼高更女墙。江流思夏后，风至忆襄王。
　　老去闻悲角，人扶报夕阳。公孙初恃险，跃马意何长。
　　◎卷.65【上白帝城二首】杜甫
　　江城含变态，一上一回新。天欲今朝雨，山归万古春。
　　英雄馀事业，衰迈久风尘。取醉他乡客，相逢故国人。
　　兵戈犹拥蜀，赋敛强输秦。不是烦形胜，深惭畏损神。
　　白帝空祠庙，孤云自往来。江山城宛转，栋宇客裴回。
　　勇略今何在，当年亦壮哉。后人将酒肉，虚殿日尘埃。
　　谷鸟鸣还过，林花落又开。多惭病无力，骑马入青苔。
　　◎卷.66【武侯庙（庙在白帝西郊）】杜甫
　　遗庙丹青落，空山草木长。犹闻辞后主，不复卧南阳。
　　◎卷.67【八阵图】杜甫
　　功盖三分国，名高八阵图。江流石不转，遗恨失吞吴。
　　◎卷.68【谒先主庙（刘昭烈庙在奉节县东六里）】杜甫
　　惨淡风云会，乘时各有人。力侔分社稷，志屈偃经纶。
　　复汉留长策，中原仗老臣。杂耕心未已，欧血事酸辛。
　　霸气西南歇，雄图历数屯。锦江元过楚，剑阁复通秦。
　　旧俗存祠庙，空山立鬼神。虚檐交鸟道，枯木半龙鳞。
　　竹送清溪月，苔移玉座春。闾阎儿女换，歌舞岁时新。
　　绝域归舟远，荒城系马频。如何对摇落，况乃久风尘。
　　孰与关张并，功临耿邓亲。应天才不小，得士契无邻。
　　迟暮堪帷幄，飘零且钓缗。向来忧国泪，寂寞洒衣巾。
　　◎卷.69【白盐山（白盐崖高千馀丈，在州城东十七里）】杜甫
　　卓立群峰外，蟠根积水边。他皆任厚地，尔独近高天。
　　白榜千家邑，清秋万估船。词人取佳句，刻画竟谁传。
　　◎卷.70【滟滪堆】杜甫
　　巨积水中央，江寒出水长。沈牛答云雨，如马戒舟航。
　　天意存倾覆，神功接混茫。干戈连解缆，行止忆垂堂。
　　◎卷.71【滟滪】杜甫
　　滟滪既没孤根深，西来水多愁太阴。江天漠漠鸟双去，
　　风雨时时龙一吟。舟人渔子歌回首，估客胡商泪满襟。
　　寄语舟航恶年少，休翻盐井横黄金。
　　◎卷.72【白帝】杜甫
　　白帝城中云出门，白帝城下雨翻盆。高江急峡雷霆斗，
　　翠木苍藤日月昏。戎马不如归马逸，千家今有百家存。
　　哀哀寡妇诛求尽，恸哭秋原何处村。
　　◎卷.73【白帝城楼】杜甫
　　江度寒山阁，城高绝塞楼。翠屏宜晚对，白谷会深游。
　　急急能鸣雁，轻轻不下鸥。彝陵春色起，渐拟放扁舟。
　　◎卷.74【晓望白帝城盐山】杜甫
　　徐步移班杖，看山仰白头。翠深开断壁，红远结飞楼。
　　日出清江望，暄和散旅愁。春城见松雪，始拟进归舟。
　　◎卷.75【白帝城最高楼】杜甫
　　城尖径昃旌旆愁，独立缥缈之飞楼。峡坼云霾龙虎卧，
　　江清日抱鼋鼍游。扶桑西枝对断石，弱水东影随长流。
　　杖藜叹世者谁子，泣血迸空回白头。
　　◎卷.76【白帝楼】杜甫
　　漠漠虚无里，连连睥睨侵。楼光去日远，峡影入江深。
　　腊破思端绮，春归待一金。去年梅柳意，还欲搅边心。
　　◎卷.77【陪诸公上白帝城宴越公堂之作（越公杨素所建）】杜甫
　　此堂存古制，城上俯江郊。落构垂云雨，荒阶蔓草茅。
　　柱穿蜂溜蜜，栈缺燕添巢。坐接春杯气，心伤艳蕊梢。
　　英灵如过隙，宴衎愿投胶。莫问东流水，生涯未即抛。
　　◎卷.78【峡隘】杜甫
　　闻说江陵府，云沙静眇然。白鱼如切玉，朱橘不论钱。
　　水有远湖树，人今何处船。青山各在眼，却望峡中天。
　　◎卷.79【诸葛庙】杜甫
　　久游巴子国，屡入武侯祠。竹日斜虚寝，溪风满薄帷。
　　君臣当共济，贤圣亦同时。翊戴归先主，并吞更出师。
　　虫蛇穿画壁，巫觋醉蛛丝。欻忆吟梁父，躬耕也未迟。
　　◎卷.80【峡口二首】杜甫
　　峡口大江间，西南控百蛮。城欹连粉堞，岸断更青山。
　　开辟多天险，防隅一水关。乱离闻鼓角，秋气动衰颜。
　　时清关失险，世乱戟如林。去矣英雄事，荒哉割据心。
　　芦花留客晚，枫树坐猿深。疲苶烦亲故，诸侯数赐金。
　　◎卷.81【天池】杜甫
　　天池马不到，岚壁鸟才通。百顷青云杪，层波白石中。
　　郁纡腾秀气，萧瑟浸寒空。直对巫山出，兼疑夏禹功。
　　鱼龙开辟有，菱芡古今同。闻道奔雷黑，初看浴日红。
　　飘零神女雨，断续楚王风。欲问支机石，如临献宝宫。
　　九秋惊雁序，万里狎渔翁。更是无人处，诛茅任薄躬。
　　◎卷.82【瞿塘两崖】杜甫
　　三峡传何处，双崖壮此门。入天犹石色，穿水忽云根。
　　猱玃须髯古，蛟龙窟宅尊。羲和冬驭近，愁畏日车翻。
　　◎卷.83【夔州歌十绝句】杜甫
　　中巴之东巴东山，江水开辟流其间。
　　白帝高为三峡镇，夔州险过百牢关。
　　白帝夔州各异城，蜀江楚峡混殊名。
　　英雄割据非天意，霸主并吞在物情。
　　群雄竞起问前朝，王者无外见今朝。
　　比讶渔阳结怨恨，元听舜日旧箫韶。
　　赤甲白盐俱刺天，闾阎缭绕接山巅。
　　枫林橘树丹青合，复道重楼锦绣悬。
　　瀼东瀼西一万家，江北江南春冬花。
　　背飞鹤子遗琼蕊，相趁凫雏入蒋牙。
　　东屯稻畦一百顷，北有涧水通青苗。
　　晴浴狎鸥分处处，雨随神女下朝朝。
　　蜀麻吴盐自古通，万斛之舟行若风。
　　长年三老长歌里，白昼摊钱高浪中。
　　忆昔咸阳都市合，山水之图张卖时。
　　巫峡曾经宝屏见，楚宫犹对碧峰疑。
　　武侯祠堂不可忘，中有松柏参天长。
　　干戈满地客愁破，云日如火炎天凉。
　　阆风玄圃与蓬壶，中有高堂天下无。
　　借问夔州压何处，峡门江腹拥城隅。
　　◎卷.84【上卿翁请修武侯庙，遗像缺落，时崔卿权夔州】杜甫
　　大贤为政即多闻，刺史真符不必分。
　　尚有西郊诸葛庙，卧龙无首对江濆。


第二百三十卷
　　◎卷.1【偶题】杜甫
　　文章千古事，得失寸心知。作者皆殊列，名声岂浪垂。
　　骚人嗟不见，汉道盛于斯。前辈飞腾入，馀波绮丽为。
　　后贤兼旧列，历代各清规。法自儒家有，心从弱岁疲。
　　永怀江左逸，多病邺中奇。騄骥皆良马，骐驎带好儿。
　　车轮徒已斫，堂构惜仍亏。漫作潜夫论，虚传幼妇碑。
　　缘情慰漂荡，抱疾屡迁移。经济惭长策，飞栖假一枝。
　　尘沙傍蜂虿，江峡绕蛟螭。萧瑟唐虞远，联翩楚汉危。
　　圣朝兼盗贼，异俗更喧卑。郁郁星辰剑，苍苍云雨池。
　　两都开幕府，万宇插军麾。南海残铜柱，东风避月支。
　　音书恨乌鹊，号怒怪熊罴。稼穑分诗兴，柴荆学土宜。
　　故山迷白阁，秋水隐黄陂。不敢要佳句，愁来赋别离。
　　◎卷.2【秋兴八首】杜甫
　　玉露凋伤枫树林，巫山巫峡气萧森。江间波浪兼天涌，
　　塞上风云接地阴。丛菊两开他日泪，孤舟一系故园心。
　　寒衣处处催刀尺，白帝城高急暮砧。
　　夔府孤城落日斜，每依南斗望京华。听猿实下三声泪，
　　奉使虚随八月查。画省香炉违伏枕，山楼粉堞隐悲笳。
　　请看石上藤萝月，已映洲前芦荻花。
　　千家山郭静朝晖，一日江楼坐翠微。信宿渔人还泛泛，
　　清秋燕子故飞飞。匡衡抗疏功名薄，刘向传经心事违。
　　同学少年多不贱，五陵衣马自轻肥。
　　闻道长安似弈棋，百年世事不胜悲。王侯第宅皆新主，
　　文武衣冠异昔时。直北关山金鼓振，征西车马羽书迟。
　　鱼龙寂寞秋江冷，故国平居有所思。
　　蓬莱宫阙对南山，承露金茎霄汉间。西望瑶池降王母，
　　东来紫气满函关。云移雉尾开宫扇，日绕龙鳞识圣颜。
　　一卧沧江惊岁晚，几回青琐照朝班。
　　瞿唐峡口曲江头，万里风烟接素秋。花萼夹城通御气，
　　芙蓉小苑入边愁。朱帘绣柱围黄鹤，锦缆牙樯起白鸥。
　　回首可怜歌舞地，秦中自古帝王州。
　　昆明池水汉时功，武帝旌旗在眼中。织女机丝虚月夜，
　　石鲸鳞甲动秋风。波漂菰米沈云黑，露冷莲房坠粉红。
　　关塞极天唯鸟道，江湖满地一渔翁。
　　昆吾御宿自逶迤，紫阁峰阴入渼陂。香稻啄馀鹦鹉粒，
　　碧梧栖老凤凰枝。佳人拾翠春相问，仙侣同舟晚更移。
　　彩笔昔游干气象，白头吟望苦低垂。
　　◎卷.3【咏怀古迹五首】杜甫
　　支离东北风尘际，漂泊西南天地间。三峡楼台淹日月，
　　五溪衣服共云山。羯胡事主终无赖，词客哀时且未还。
　　庾信平生最萧瑟，暮年诗赋动江关。
　　摇落深知宋玉悲，风流儒雅亦吾师。怅望千秋一洒泪，
　　萧条异代不同时。江山故宅空文藻，云雨荒台岂梦思。
　　最是楚宫俱泯灭，舟人指点到今疑。
　　群山万壑赴荆门，生长明妃尚有村。一去紫台连朔漠，
　　独留青冢向黄昏。画图省识春风面，环佩空归月夜魂。
　　千载琵琶作胡语，分明怨恨曲中论。
　　蜀主窥吴幸三峡，崩年亦在永安宫。翠华想像空山里，
　　玉殿虚无野寺中。古庙杉松巢水鹤，岁时伏腊走村翁。
　　武侯祠屋常邻近，一体君臣祭祀同。
　　诸葛大名垂宇宙，宗臣遗像肃清高。三分割据纡筹策，
　　万古云霄一羽毛。伯仲之间见伊吕，指挥若定失萧曹。
　　福移汉祚难恢复，志决身歼军务劳。
　　◎卷.4【诸将五首】杜甫
　　汉朝陵墓对南山，胡虏千秋尚入关。昨日玉鱼蒙葬地，
　　早时金碗出人间。见愁汗马西戎逼，曾闪朱旗北斗殷。
　　多少材官守泾渭，将军且莫破愁颜。
　　韩公本意筑三城，拟绝天骄拔汉旌。岂谓尽烦回纥马，
　　翻然远救朔方兵。胡来不觉潼关隘，龙起犹闻晋水清。
　　独使至尊忧社稷，诸君何以答升平。
　　洛阳宫殿化为烽，休道秦关百二重。沧海未全归禹贡，
　　蓟门何处尽尧封。朝廷衮职虽多预，天下军储不自供。
　　稍喜临边王相国，肯销金甲事春农。
　　回首扶桑铜柱标，冥冥氛祲未全销。越裳翡翠无消息，
　　南海明珠久寂寥。殊锡曾为大司马，总戎皆插侍中貂。
　　炎风朔雪天王地，只在忠臣翊圣朝。
　　锦江春色逐人来，巫峡清秋万壑哀。正忆往时严仆射，
　　共迎中使望乡台。主恩前后三持节，军令分明数举杯。
　　西蜀地形天下险，安危须仗出群材。
　　◎卷.5【秋日夔府咏怀奉寄郑监李宾客一百韵】杜甫
　　绝塞乌蛮北，孤城白帝边。飘零仍百里，消渴已三年。
　　雄剑鸣开匣，群书满系船。乱离心不展，衰谢日萧然。
　　筋力妻孥问，菁华岁月迁。登临多物色，陶冶赖诗篇。
　　峡束沧江起，岩排石树圆。拂云霾楚气，朝海蹴吴天。
　　煮井为盐速，烧畬度地偏。有时惊叠嶂，何处觅平川。
　　鸂鶒双双舞，猕猿垒垒悬。碧萝长似带，锦石小如钱。
　　春草何曾歇，寒花亦可怜。猎人吹戍火，野店引山泉。
　　唤起搔头急，扶行几屐穿。两京犹薄产，四海绝随肩。
　　幕府初交辟，郎官幸备员。瓜时犹旅寓，萍泛苦夤缘。
　　药饵虚狼藉，秋风洒静便。开襟驱瘴疠，明目扫云烟。
　　高宴诸侯礼，佳人上客前。哀筝伤老大，华屋艳神仙。
　　南内开元曲，常时弟子传。法歌声变转，满座涕潺湲。
　　吊影夔州僻，回肠杜曲煎。即今龙厩水，莫带犬戎膻。
　　耿贾扶王室，萧曹拱御筵。乘威灭蜂虿，戮力效鹰鹯。
　　旧物森犹在，凶徒恶未悛。国须行战伐，人忆止戈鋋。
　　奴仆何知礼，恩荣错与权。胡星一彗孛，黔首遂拘挛。
　　哀痛丝纶切，烦苛法令蠲。业成陈始王，兆喜出于畋。
　　宫禁经纶密，台阶翊戴全。熊罴载吕望，鸿雁美周宣。
　　侧听中兴主，长吟不世贤。音徽一柱数，道里下牢千。
　　郑李光时论，文章并我先。阴何尚清省，沈宋欻联翩。
　　律比昆仑竹，音知燥湿弦。风流俱善价，惬当久忘筌。
　　置驿常如此，登龙盖有焉。虽云隔礼数，不敢坠周旋。
　　高视收人表，虚心味道玄。马来皆汗血，鹤唳必青田。
　　羽翼商山起，蓬莱汉阁连。管宁纱帽净，江令锦袍鲜。
　　东郡时题壁，南湖日扣舷。远游凌绝境，佳句染华笺。
　　每欲孤飞去，徒为百虑牵。生涯已寥落，国步乃迍邅。
　　衾枕成芜没，池塘作弃捐。别离忧怛怛，伏腊涕涟涟。
　　露菊班丰镐，秋蔬影涧瀍。共谁论昔事，几处有新阡。
　　富贵空回首，喧争懒著鞭。兵戈尘漠漠，江汉月娟娟。
　　局促看秋燕，萧疏听晚蝉。雕虫蒙记忆，烹鲤问沈绵。
　　卜羡君平杖，偷存子敬毡。囊虚把钗钏，米尽坼花钿。
　　甘子阴凉叶，茅斋八九椽。阵图沙北岸，市暨瀼西巅。
　　羁绊心常折，栖迟病即痊。紫收岷岭芋，白种陆池莲。
　　色好梨胜颊，穰多栗过拳。敕厨唯一味，求饱或三鳣。
　　儿去看鱼笱，人来坐马鞯。缚柴门窄窄，通竹溜涓涓。
　　堑抵公畦棱，村依野庙壖。缺篱将棘拒，倒石赖藤缠。
　　借问频朝谒，何如稳醉眠。谁云行不逮，自觉坐能坚。
　　雾雨银章涩，馨香粉署妍。紫鸾无近远，黄雀任翩翾。
　　困学违从众，明公各勉旃。声华夹宸极，早晚到星躔。
　　恳谏留匡鼎，诸儒引服虔。不逢输鲠直，会是正陶甄。
　　宵旰忧虞轸，黎元疾苦骈。云台终日画，青简为谁编。
　　行路难何有，招寻兴已专。由来具飞楫，暂拟控鸣弦。
　　身许双峰寺，门求七祖禅。落帆追宿昔，衣褐向真诠。
　　安石名高晋，昭王客赴燕。途中非阮籍，查上似张骞。
　　披拂云宁在，淹留景不延。风期终破浪，水怪莫飞涎。
　　他日辞神女，伤春怯杜鹃。淡交随聚散，泽国绕回旋。
　　本自依迦叶，何曾藉偓佺。炉峰生转盼，橘井尚高褰。
　　东走穷归鹤，南征尽跕鸢。晚闻多妙教，卒践塞前愆。
　　顾凯丹青列，头陀琬琰镌。众香深黯黯，几地肃芊芊。
　　勇猛为心极，清羸任体孱。金篦空刮眼，镜象未离铨。
　　◎卷.6【赠李八秘书别三十韵】杜甫
　　往时中补右，扈跸上元初。反气凌行在，妖星下直庐。
　　六龙瞻汉阙，万骑略姚墟。玄朔回天步，神都忆帝车。
　　一戎才汗马，百姓免为鱼。通籍蟠螭印，差肩列凤舆。
　　事殊迎代邸，喜异赏朱虚。寇盗方归顺，乾坤欲晏如。
　　不才同补衮，奉诏许牵裾。鸳鹭叨云阁，麒麟滞玉除。
　　文园多病后，中散旧交疏。飘泊哀相见，平生意有馀。
　　风烟巫峡远，台榭楚宫虚。触目非论故，新文尚起予。
　　清秋凋碧柳，别浦落红蕖。消息多旗帜，经过叹里闾。
　　战连唇齿国，军急羽毛书。幕府筹频问，山家药正锄。
　　台星入朝谒，使节有吹嘘。西蜀灾长弭，南翁愤始摅。
　　对扬抏士卒，干没费仓储。势藉兵须用，功无礼忽诸。
　　御鞍金騕褭，宫砚玉蟾蜍。拜舞银钩落，恩波锦帕舒。
　　此行非不济，良友昔相于。去旆依颜色，沿流想疾徐。
　　沈绵疲井臼，倚薄似樵渔。乞米烦佳客，钞诗听小胥。
　　杜陵斜晚照，潏水带寒淤。莫话清溪发，萧萧白映梳。
　　◎卷.7【寄刘峡州伯华使君四十韵】杜甫
　　峡内多云雨，秋来尚郁蒸。远山朝白帝，深水谒彝陵。
　　迟暮嗟为客，西南喜得朋。哀猿更起坐，落雁失飞腾。
　　伏枕思琼树，临轩对玉绳。青松寒不落，碧海阔逾澄。
　　昔岁文为理，群公价尽增。家声同令闻，时论以儒称。
　　太后当朝肃，多才接迹升。翠虚捎魍魉，丹极上鹍鹏。
　　宴引春壶满，恩分夏簟冰。雕章五色笔，紫殿九华灯。
　　学并卢王敏，书偕褚薛能。老兄真不坠，小子独无承。
　　近有风流作，聊从月继征。放蹄知赤骥，捩翅服苍鹰。
　　卷轴来何晚，襟怀庶可凭。会期吟讽数，益破旅愁凝。
　　雕刻初谁料，纤毫欲自矜。神融蹑飞动，战胜洗侵凌。
　　妙取筌蹄弃，高宜百万层。白头遗恨在，青竹几人登。
　　回首追谈笑，劳歌跼寝兴。年华纷已矣，世故莽相仍。
　　刺史诸侯贵，郎官列宿应。潘生骖阁远，黄霸玺书增。
　　乳rP号攀石，饥鼯诉落藤。药囊亲道士，灰劫问胡僧。
　　凭久乌皮折，簪稀白帽棱。林居看蚁穴，野食行鱼罾。
　　筋力交凋丧，飘零免战兢。皆为百里宰，正似六安丞。
　　姹女萦新裹，丹砂冷旧秤。但求椿寿永，莫虑杞天崩。
　　炼骨调情性，张兵挠棘矜。养生终自惜，伐数必全惩。
　　政术甘疏诞，词场愧服膺。展怀诗诵鲁，割爱酒如渑。
　　咄咄宁书字，冥冥欲避矰。江湖多白鸟，天地有青蝇。
　　◎卷.8【夔府书怀四十韵】杜甫
　　昔罢河西尉，初兴蓟北师。不才名位晚，敢恨省郎迟。
　　扈圣崆峒日，端居滟滪时。萍流仍汲引，樗散尚恩慈。
　　遂阻云台宿，常怀湛露诗。翠华森远矣，白首飒凄其。
　　拙被林泉滞，生逢酒赋欺。文园终寂寞，汉阁自磷缁。
　　病隔君臣议，惭纡德泽私。扬镳惊主辱，拔剑拨年衰。
　　社稷经纶地，风云际会期。血流纷在眼，涕洒乱交颐。
　　四渎楼船泛，中原鼓角悲。贼壕连白翟，战瓦落丹墀。
　　先帝严灵寝，宗臣切受遗。恒山犹突骑，辽海竞张旗。
　　田父嗟胶漆，行人避蒺藜。总戎存大体，降将饰卑词。
　　楚贡何年绝，尧封旧俗疑。长吁翻北寇，一望卷西夷。
　　不必陪玄圃，超然待具茨。凶兵铸农器，讲殿辟书帷。
　　庙算高难测，天忧实在兹。形容真潦倒，答效莫支持。
　　使者分王命，群公各典司。恐乖均赋敛，不似问疮痍。
　　万里烦供给，孤城最怨思。绿林宁小患，云梦欲难追。
　　即事须尝胆，苍生可察眉。议堂犹集凤，正观是元龟。
　　处处喧飞檄，家家急竞锥。萧车安不定，蜀使下何之。
　　钓濑疏坟籍，耕岩进弈棋。地蒸馀破扇，冬暖更纤絺。
　　豺遘哀登楚，麟伤泣象尼。衣冠迷适越，藻绘忆游睢。
　　赏月延秋桂，倾阳逐露葵。大庭终反朴，京观且僵尸。
　　高枕虚眠昼，哀歌欲和谁。南宫载勋业，凡百慎交绥。
　　◎卷.9【解闷十二首】杜甫
　　草阁柴扉星散居，浪翻江黑雨飞初。
　　山禽引子哺红果，溪友得钱留白鱼。
　　商胡离别下扬州，忆上西陵故驿楼。
　　为问淮南米贵贱，老夫乘兴欲东流。
　　一辞故国十经秋，每见秋瓜忆故丘。
　　今日南湖采薇蕨，何人为觅郑瓜州。
　　沈范早知何水部，曹刘不待薛郎中。
　　独当省署开文苑，兼泛沧浪学钓翁。
　　李陵苏武是吾师，孟子论文更不疑。
　　一饭未曾留俗客，数篇今见古人诗。
　　复忆襄阳孟浩然，清诗句句尽堪传。
　　即今耆旧无新语，漫钓槎头缩颈鳊。
　　陶冶性灵在底物，新诗改罢自长吟。
　　孰知二谢将能事，颇学阴何苦用心。
　　不见高人王右丞，蓝田丘壑漫寒藤。
　　最传秀句寰区满，未绝风流相国能。
　　先帝贵妃今寂寞，荔枝还复入长安。
　　炎方每续朱樱献，玉座应悲白露团。
　　忆过泸戎摘荔枝，青峰隐映石逶迤。
　　京中旧见无颜色，红颗酸甜只自知。
　　翠瓜碧李沈玉甃，赤梨葡萄寒露成。
　　可怜先不异枝蔓，此物娟娟长远生。
　　侧生野岸及江蒲，不熟丹宫满玉壶。
　　云壑布衣骀背死，劳生重马翠眉须。
　　◎卷.10【复愁十二首】杜甫
　　人烟生处僻，虎迹过新蹄。野鹘翻窥草，村船逆上溪。
　　钓艇收缗尽，昏鸦接翅归。月生初学扇，云细不成衣。
　　万国尚防寇，故园今若何。昔归相识少，早已战场多。
　　身觉省郎在，家须农事归。年深荒草径，老恐失柴扉。
　　金丝镂箭镞，皂尾制旗竿。一自风尘起，犹嗟行路难。
　　胡虏何曾盛，干戈不肯休。闾阎听小子，谈话觅封侯。
　　贞观铜牙弩，开元锦兽张。花门小前好，此物弃沙场。
　　今日翔麟马，先宜驾鼓车。无劳问河北，诸将觉荣华。
　　任转江淮粟，休添苑囿兵。由来貔虎士，不满凤凰城。
　　江上亦秋色，火云终不移。巫山犹锦树，南国且黄鹂。
　　每恨陶彭泽，无钱对菊花。如今九日至，自觉酒须赊。
　　病减诗仍拙，吟多意有馀。莫看江总老，犹被赏时鱼。
　　◎卷.11【承闻河北诸道节度入朝欢喜口号绝句十二首】杜甫
　　禄山作逆降天诛，更有思明亦已无。
　　汹汹人寰犹不定，时时斗战欲何须。
　　社稷苍生计必安，蛮夷杂种错相干。
　　周宣汉武今王是，孝子忠臣后代看。
　　喧喧道路多歌谣，河北将军尽入朝。
　　始是乾坤王室正，却交江汉客魂销。
　　不道诸公无表来，茫然庶事遣人猜。
　　拥兵相学干戈锐，使者徒劳百万回。
　　鸣玉锵金尽正臣，修文偃武不无人。
　　兴王会静妖氛气，圣寿宜过一万春。
　　英雄见事若通神，圣哲为心小一身。
　　燕赵休矜出佳丽，宫闱不拟选才人。
　　抱病江天白首郎，空山楼阁暮春光。
　　衣冠是日朝天子，草奏何时入帝乡。
　　澶漫山东一百州，削成如桉抱青丘。
　　苞茅重入归关内，王祭还供尽海头。
　　东逾辽水北滹沱，星象风云喜共和。
　　紫气关临天地阔，黄金台贮俊贤多。
　　渔阳突骑邯郸儿，酒酣并辔金鞭垂。
　　意气即归双阙舞，雄豪复遣五陵知。
　　李相将军拥蓟门，白头虽老赤心存。
　　竟能尽说诸侯入，知有从来天子尊。
　　十二年来多战场，天威已息阵堂堂。
　　神灵汉代中兴主，功业汾阳异姓王。
　　◎卷.12【喜闻盗贼蕃寇总退口号五首】杜甫
　　萧关陇水入官军，青海黄河卷塞云。
　　北极转愁龙虎气，西戎休纵犬羊群。
　　赞普多教使入秦，数通和好止烟尘。
　　朝廷忽用哥舒将，杀伐虚悲公主亲。
　　崆峒西极过昆仑，驼马由来拥国门。
　　逆气数年吹路断，蕃人闻道渐星奔。
　　勃律天西采玉河，坚昆碧碗最来多。
　　旧随汉使千堆宝，少答胡王万匹罗。
　　今春喜气满乾坤，南北东西拱至尊。
　　大历二年调玉烛，玄元皇帝圣云孙。
　　◎卷.13【洞房】杜甫
　　洞房环佩冷，玉殿起秋风。秦地应新月，龙池满旧宫。
　　系舟今夜远，清漏往时同。万里黄山北，园陵白露中。
　　◎卷.14【宿昔】杜甫
　　宿昔青门里，蓬莱仗数移。花娇迎杂树，龙喜出平池。
　　落日留王母，微风倚少儿。宫中行乐秘，少有外人知。
　　◎卷.15【能画】杜甫
　　能画毛延寿，投壶郭舍人。每蒙天一笑，复似物皆春。
　　政化平如水，皇恩断若神。时时用抵戏，亦未杂风尘。
　　◎卷.16【斗鸡】杜甫
　　斗鸡初赐锦，舞马既登床。帘下宫人出，楼前御柳长。
　　仙游终一閟，女乐久无香。寂寞骊山道，清秋草木黄。
　　◎卷.17【鹦鹉（一作翦羽）】杜甫
　　鹦鹉含愁思，聪明忆别离。翠衿浑短尽，红觜漫多知。
　　未有开笼日，空残旧宿枝。世人怜复损，何用羽毛奇。
　　◎卷.18【历历】杜甫
　　历历开元事，分明在眼前。无端盗贼起，忽已岁时迁。
　　巫峡西江外，秦城北斗边。为郎从白首，卧病数秋天。
　　◎卷.19【洛阳】杜甫
　　洛阳昔陷没，胡马犯潼关。天子初愁思，都人惨别颜。
　　清笳去宫阙，翠盖出关山。故老仍流涕，龙髯幸再攀。
　　◎卷.20【骊山】杜甫
　　骊山绝望幸，花萼罢登临。地下无朝烛，人间有赐金。
　　鼎湖龙去远，银海雁飞深。万岁蓬莱日，长悬旧羽林。
　　◎卷.21【提封】杜甫
　　提封汉天下，万国尚同心。借问悬车守，何如俭德临。
　　时征俊乂入，草窃犬羊侵。愿戒兵犹火，恩加四海深。
　　◎卷.22【覆舟二首】杜甫
　　巫峡盘涡晓，黔阳贡物秋。丹砂同陨石，翠羽共沉舟。
　　羁使空斜影，龙居閟积流。篙工幸不溺，俄顷逐轻鸥。
　　竹宫时望拜，桂馆或求仙。姹女临波日，神光照夜年。
　　徒闻斩蛟剑，无复爨犀船。使者随秋色，迢迢独上天。
　　◎卷.23【垂白（一作白首）】杜甫
　　垂白冯唐老，清秋宋玉悲。江喧长少睡，楼迥独移时。
　　多难身何补，无家病不辞。甘从千日醉，未许七哀诗。
　　◎卷.24【草阁】杜甫
　　草阁临无地，柴扉永不关。鱼龙回夜水，星月动秋山。
　　久露清初湿，高云薄未还。泛舟惭小妇，飘泊损红颜。
　　◎卷.25【江月】杜甫
　　江月光于水，高楼思杀人。天边长作客，老去一沾巾。
　　玉露团清影，银河没半轮。谁家挑锦字，灭烛翠眉颦。
　　◎卷.26【江上】杜甫
　　江上日多雨，萧萧荆楚秋。高风下木叶，永夜揽貂裘。
　　勋业频看镜，行藏独倚楼。时危思报主，衰谢不能休。
　　◎卷.27【中夜】杜甫
　　中夜江山静，危楼望北辰。长为万里客，有愧百年身。
　　故国风云气，高堂战伐尘。胡雏负恩泽，嗟尔太平人。
　　◎卷.28【江汉】杜甫
　　江汉思归客，乾坤一腐儒。片云天共远，永夜月同孤。
　　落日心犹壮，秋风病欲疏。古来存老马，不必取长途。
　　◎卷.29【白露】杜甫
　　白露团甘子，清晨散马蹄。圃开连石树，船渡入江溪。
　　凭几看鱼乐，回鞭急鸟栖。渐知秋实美，幽径恐多蹊。
　　◎卷.30【孟氏（集有过孟十二仓曹十四主簿兄弟诗）】杜甫
　　孟氏好兄弟，养亲唯小园。承颜胝手足，坐客强盘飧。
　　负米力葵外，读书秋树根。卜邻惭近舍，训子学谁门。
　　◎卷.31【吾宗（卫仓曹崇简）】杜甫
　　吾宗老孙子，质朴古人风。耕凿安时论，衣冠与世同。
　　在家常早起，忧国愿年丰。语及君臣际，经书满腹中。
　　◎卷.32【有叹】杜甫
　　壮心久零落，白首寄人间。天下兵常斗，江东客未还。
　　穷猿号雨雪，老马怯关山。武德开元际，苍生岂重攀。
　　◎卷.33【冬深（一作即日）】杜甫
　　花叶随天意，江溪共石根。早霞随类影，寒水各依痕。
　　易下杨朱泪，难招楚客魂。风涛暮不稳，舍棹宿谁门。
　　◎卷.34【不寐】杜甫
　　瞿塘夜水黑，城内改更筹。翳翳月沉雾，辉辉星近楼。
　　气衰甘少寐，心弱恨和愁。多垒满山谷，桃源无处求。
　　◎卷.35【月圆】杜甫
　　孤月当楼满，寒江动夜扉。委波金不定，照席绮逾依。
　　未缺空山静，高悬列宿稀。故园松桂发，万里共清辉。
　　◎卷.36【中宵】杜甫
　　西阁百寻馀，中宵步绮疏。飞星过水白，落月动沙虚。
　　择木知幽鸟，潜波想巨鱼。亲朋满天地，兵甲少来书。
　　◎卷.37【遣愁】杜甫
　　养拙蓬为户，茫茫何所开。江通神女馆，地隔望乡台。
　　渐惜容颜老，无由弟妹来。兵戈与人事，回首一悲哀。
　　◎卷.38【秋清】杜甫
　　高秋苏病气，白发自能梳。药饵憎加减，门庭闷扫除。
　　杖藜还客拜，爱竹遣儿书。十月江平稳，轻舟进所如。
　　◎卷.39【伤秋】杜甫
　　林僻来人少，山长去鸟微。高秋收画扇，久客掩荆扉。
　　懒慢头时栉，艰难带减围。将军犹汗马，天子尚戎衣。
　　白蒋风飙脆，殷柽晓夜稀。何年减豺虎，似有故园归。
　　◎卷.40【秋峡】杜甫
　　江涛万古峡，肺气久衰翁。不寐防巴虎，全生狎楚童。
　　衣裳垂素发，门巷落丹枫。常怪商山老，兼存翊赞功。
　　◎卷.41【南极】杜甫
　　南极青山众，西江白谷分。古城疏落木，荒戍密寒云。
　　岁月蛇常见，风飙虎或闻。近身皆鸟道，殊俗自人群。
　　睥睨登哀柝，矛弧照夕曛。乱离多醉尉，愁杀李将军。
　　◎卷.42【摇落】杜甫
　　摇落巫山暮，寒江东北流。烟尘多战鼓，风浪少行舟。
　　鹅费羲之墨，貂馀季子裘。长怀报明主，卧病复高秋。
　　◎卷.43【耳聋】杜甫
　　生年鹖冠子，叹世鹿皮翁。眼复几时暗，耳从前月聋。
　　猿鸣秋泪缺，雀噪晚愁空。黄落惊山树，呼儿问朔风。
　　◎卷.44【独坐二首】杜甫
　　竟日雨冥冥，双崖洗更青。水花寒落岸，山鸟暮过庭。
　　暖老须燕玉，充饥忆楚萍。胡笳在楼上，哀怨不堪听。
　　白狗斜临北，黄牛更在东。峡云常照夜，江月会兼风。
　　晒药安垂老，应门试小童。亦知行不逮，苦恨耳多聋。
　　◎卷.45【远游】杜甫
　　江阔浮高栋，云长出断山。尘沙连越巂，风雨暗荆蛮。
　　雁矫衔芦内，猿啼失木间。弊裘苏季子，历国未知还。
　　◎卷.46【夜（一作秋夜客舍）】杜甫
　　露下天高秋水清，空山独夜旅魂惊。疏灯自照孤帆宿，
　　新月犹悬双杵鸣。南菊再逢人卧病，北书不至雁无情。
　　步蟾倚杖看牛斗，银汉遥应接凤城。
　　◎卷.47【暮春】杜甫
　　卧病拥塞在峡中，潇湘洞庭虚映空。楚天不断四时雨，
　　巫峡常吹千里风。沙上草阁柳新暗，城边野池莲欲红。
　　暮春鸳鹭立洲渚，挟子翻飞还一丛。
　　◎卷.48【晴二首】杜甫
　　久雨巫山暗，新晴锦绣文。碧知湖外草，红见海东云。
　　竟日莺相和，摩霄鹤数群。野花干更落，风处急纷纷。
　　啼乌争引子，鸣鹤不归林。下食遭泥去，高飞恨久阴。
　　雨声冲塞尽，日气射江深。回首周南客，驱驰魏阙心。
　　◎卷.49【雨】杜甫
　　始贺天休雨，还嗟地出雷。骤看浮峡过，密作渡江来。
　　牛马行无色，蛟龙斗不开。干戈盛阴气，未必自阳台。
　　◎卷.50【月三首】杜甫
　　断续巫山雨，天河此夜新。若无青嶂月，愁杀白头人。
　　魍魉移深树，虾蟆动半轮。故园当北斗，直指照西秦。
　　并照巫山出，新窥楚水清。羁栖愁里见，二十四回明。
　　必验升沉体，如知进退情。不违银汉落，亦伴玉绳横。
　　万里瞿塘峡，春来六上弦。时时开暗室，故故满青天。
　　爽合风襟静，高当泪脸悬。南飞有乌鹊，夜久落江边。
　　◎卷.51【雨】杜甫
　　万木云深隐，连山雨未开。风扉掩不定，水鸟过仍回。
　　鲛馆如鸣杼，樵舟岂伐枚。清凉破炎毒，衰意欲登台。
　　◎卷.52【晚晴】杜甫
　　返照斜初彻，浮云薄未归。江虹明远饮，峡雨落馀飞。
　　凫雁终高去，熊罴觉自肥。秋分客尚在，竹露夕微微。
　　◎卷.53【夜雨】杜甫
　　小雨夜复密，回风吹早秋。野凉侵闭户，江满带维舟。
　　通籍恨多病，为郎忝薄游。天寒出巫峡，醉别仲宣楼。
　　◎卷.54【更题】杜甫
　　只应踏初雪，骑马发荆州。直怕巫山雨，真伤白帝秋。
　　群公苍玉佩，天子翠云裘。同舍晨趋侍，胡为淹此留。
　　◎卷.55【归】杜甫
　　束带还骑马，东西却渡船。林中才有地，峡外绝无天。
　　虚白高人静，喧卑俗累牵。他乡悦迟暮，不敢废诗篇。
　　◎卷.56【返照】杜甫
　　楚王宫北正黄昏，白帝城西过雨痕。返照入江翻石壁，
　　归云拥树失山村。衰年肺病唯高枕，绝塞愁时早闭门。
　　不可久留豺虎乱，南方实有未招魂。
　　◎卷.57【热三首】杜甫
　　雷霆空霹雳，云雨竟虚无。炎赫衣流汗，低垂气不苏。
　　乞为寒水玉，愿作冷秋菰。何似儿童岁，风凉出舞雩。
　　瘴云终不灭，泸水复西来。闭户人高卧，归林鸟却回。
　　峡中都似火，江上只空雷。想见阴宫雪，风门飒踏开。
　　朱李沈不冷，雕胡炊屡新。将衰骨尽痛，被褐味空频。
　　欻翕炎蒸景，飘摇征戍人。十年可解甲，为尔一沾巾。
　　◎卷.58【日暮】杜甫
　　牛羊下来久，各已闭柴门。风月自清夜，江山非故园。
　　石泉流暗壁，草露滴秋根。头白灯明里，何须花烬繁。
　　◎卷.59【八月十五夜月二首】杜甫
　　满目飞明镜，归心折大刀。转蓬行地远，攀桂仰天高。
　　水路疑霜雪，林栖见羽毛。此时瞻白兔，直欲数秋毫。
　　稍下巫山峡，犹衔白帝城。气沈全浦暗，轮仄半楼明。
　　刁斗皆催晓，蟾蜍且自倾。张弓倚残魄，不独汉家营。
　　◎卷.60【十六夜玩月】杜甫
　　旧挹金波爽，皆传玉露秋。关山随地阔，河汉近人流。
　　谷口樵归唱，孤城笛起愁。巴童浑不寝，半夜有行舟。
　　◎卷.61【十七夜对月】杜甫
　　秋月仍圆夜，江村独老身。卷帘还照客，倚杖更随人。
　　光射潜虬动，明翻宿鸟频。茅斋依橘柚，清切露华新。
　　◎卷.62【村雨】杜甫
　　雨声传两夜，寒事飒高秋。挈带看朱绂，开箱睹黑裘。
　　世情只益睡，盗贼敢忘忧。松菊新沾洗，茅斋慰远游。
　　◎卷.63【雨晴】杜甫
　　雨时山不改，晴罢峡如新。天路看殊俗，秋江思杀人。
　　有猿挥泪尽，无犬附书频。故国愁眉外，长歌欲损神。
　　◎卷.64【晚晴吴郎见过北舍】杜甫
　　圃畦新雨润，愧子废锄来。竹杖交头拄，柴扉隔径开。
　　欲栖群鸟乱，未去小童催。明日重阳酒，相迎自酦醅。
　　◎卷.65【暝】杜甫
　　日下四山阴，山庭岚气侵。牛羊归径险，鸟雀聚枝深。
　　正枕当星剑，收书动玉琴。半扉开烛影，欲掩见清砧。
　　◎卷.66【云】杜甫
　　龙似瞿唐会，江依白帝深。终年常起峡，每夜必通林。
　　收获辞霜渚，分明在夕岑。高斋非一处，秀气豁烦襟。
　　◎卷.67【月】杜甫
　　四更山吐月，残夜水明楼。尘匣元开镜，风帘自上钩。
　　兔应疑鹤发，蟾亦恋貂裘。斟酌姮娥寡，天寒耐九秋。
　　◎卷.68【雨四首】杜甫
　　微雨不滑道，断云疏复行。紫崖奔处黑，白鸟去边明。
　　秋日新沾影，寒江旧落声。柴扉临野碓，半得捣香粳。
　　江雨旧无时，天晴忽散丝。暮秋沾物冷，今日过云迟。
　　上马迥休出，看鸥坐不辞。高轩当滟滪，润色静书帷。
　　物色岁将晏，天隅人未归。朔风鸣淅淅，寒雨下霏霏。
　　多病久加饭，衰容新授衣。时危觉凋丧，故旧短书稀。
　　楚雨石苔滋，京华消息迟。山寒青兕叫，江晚白鸥饥。
　　神女花钿落，鲛人织杼悲。繁忧不自整，终日洒如丝。
　　◎卷.69【夜】杜甫
　　绝岸风威动，寒房烛影微。岭猿霜外宿，江鸟夜深飞。
　　独坐亲雄剑，哀歌叹短衣。烟尘绕阊阖，白首壮心违。
　　◎卷.70【晨雨】杜甫
　　小雨晨光内，初来叶上闻。雾交才洒地，风逆旋随云。
　　暂起柴荆色，轻沾鸟兽群。麝香山一半，亭午未全分。
　　◎卷.71【返照】杜甫
　　返照开巫峡，寒空半有无。已低鱼复暗，不尽白盐孤。
　　荻岸如秋水，松门似画图。牛羊识僮仆，既夕应传呼。
　　◎卷.72【向夕】杜甫
　　畎亩孤城外，江村乱水中。深山催短景，乔木易高风。
　　鹤下云汀近，鸡栖草屋同。琴书散明烛，长夜始堪终。
　　◎卷.73【晓望】杜甫
　　白帝更声尽，阳台曙色分。高峰寒上日，叠岭宿霾云。
　　地坼江帆隐，天清木叶闻。荆扉对麋鹿，应共尔为群。
　　◎卷.74【雷】杜甫
　　巫峡中宵动，沧江十月雷。龙蛇不成蛰，天地划争回。
　　却碾空山过，深蟠绝壁来。何须妒云雨，霹雳楚王台。
　　◎卷.75【雨】杜甫
　　冥冥甲子雨，已度立春时。轻箑烦相向，纤絺恐自疑。
　　烟添才有色，风引更如丝。直觉巫山暮，兼催宋玉悲。
　　◎卷.76【朝二首】杜甫
　　清旭楚宫南，霜空万岭含。野人时独往，云木晓相参。
　　俊鹘无声过，饥乌下食贪。病身终不动，摇落任江潭。
　　浦帆晨初发，郊扉冷未开。村疏黄叶坠，野静白鸥来。
　　础润休全湿，云晴欲半回。巫山冬可怪，昨夜有奔雷。
　　◎卷.77【晚】杜甫
　　杖藜寻晚巷，炙背近墙暄。人见幽居僻，吾知拙养尊。
　　朝廷问府主，耕稼学山村。归翼飞栖定，寒灯亦闭门。
　　◎卷.78【夜二首】杜甫
　　白夜月休弦，灯花半委眠。号山无定鹿，落树有惊蝉。
　　暂忆江东鲙，兼怀雪下船。蛮歌犯星起，空觉在天边。
　　城郭悲笳暮，村墟过翼稀。甲兵年数久，赋敛夜深归。
　　暗树依岩落，明河绕塞微。斗斜人更望，月细鹊休飞。


第二百三十一卷
　　◎卷.1【宗武生日】杜甫
　　小子何时见，高秋此日生。自从都邑语，已伴老夫名。
　　诗是吾家事，人传世上情。熟精文选理，休觅彩衣轻。
　　凋瘵筵初秩，欹斜坐不成。流霞分片片，涓滴就徐倾。
　　◎卷.2【又示宗武】杜甫
　　觅句新知律，摊书解满床。试吟青玉案，莫羡紫罗囊。
　　假日从时饮，明年共我长。应须饱经术，已似爱文章。
　　十五男儿志，三千弟子行。曾参与游夏，达者得升堂。
　　◎卷.3【熟食日示宗文、宗武】杜甫
　　消渴游江汉，羁栖尚甲兵。几年逢熟食，万里逼清明。
　　松柏邛山路，风花白帝城。汝曹催我老，回首泪纵横。
　　◎卷.4【又示两儿】杜甫
　　令节成吾老，他时见汝心。浮生看物变，为恨与年深。
　　长葛书难得，江州涕不禁。团圆思弟妹，行坐白头吟。
　　◎卷.5【社日两篇】杜甫
　　九农成德业，百祀发光辉。报效神如在，馨香旧不违。
　　南翁巴曲醉，北雁塞声微。尚想东方朔，诙谐割肉归。
　　陈平亦分肉，太史竟论功。今日江南老，他时渭北童。
　　欢娱看绝塞，涕泪落秋风。鸳鹭回金阙，谁怜病峡中。
　　◎卷.6【九日五首】杜甫
　　重阳独酌杯中酒，抱病起登江上台。竹叶于人既无分，
　　菊花从此不须开。殊方日落玄猿哭，旧国霜前白雁来。
　　弟妹萧条各何往，干戈衰谢两相催。
　　旧日重阳日，传杯不放杯。即今蓬鬓改，但愧菊花开。
　　北阙心长恋，西江首独回。茱萸赐朝士，难得一枝来。
　　旧与苏司业，兼随郑广文。采花香泛泛，坐客醉纷纷。
　　野树歌还倚，秋砧醒却闻。欢娱两冥漠，西北有孤云。
　　故里樊川菊，登高素浐源。他时一笑后，今日几人存。
　　巫峡蟠江路，终南对国门。系舟身万里，伏枕泪双痕。
　　为客裁乌帽，从儿具绿尊。佳辰对群盗，愁绝更谁论。
　　◎卷.7【九日诸人集于林】杜甫
　　九日明朝是，相要旧俗非。老翁难早出，贤客幸知归。
　　旧采黄花剩，新梳白发微。漫看年少乐，忍泪已沾衣。
　　◎卷.8【大历二年九月三十日】杜甫
　　为客无时了，悲秋向夕终。瘴馀夔子国，霜薄楚王宫。
　　草敌虚岚翠，花禁冷叶红。年年小摇落，不与故园同。
　　◎卷.9【十月一日】杜甫
　　有瘴非全歇，为冬亦不难。夜郎溪日暖，白帝峡风寒。
　　蒸裹如千室，焦糟幸一柈。兹辰南国重，旧俗自相欢。
　　◎卷.10【孟冬】杜甫
　　殊俗还多事，方冬变所为。破甘霜落爪，尝稻雪翻匙。
　　巫峡寒都薄，乌蛮瘴远随。终然减滩濑，暂喜息蛟螭。
　　◎卷.11【冬至】杜甫
　　年年至日长为客，忽忽穷愁泥杀人。江上形容吾独老，
　　天边风俗自相亲。杖藜雪后临丹壑，鸣玉朝来散紫宸。
　　心折此时无一寸，路迷何处见三秦。
　　◎卷.12【小至】杜甫
　　天时人事日相催，冬至阳生春又来。刺绣五纹添弱线，
　　吹葭六琯动浮灰。岸容待腊将舒柳，山意冲寒欲放梅。
　　云物不殊乡国异，教儿且覆掌中杯。
　　◎卷.13【览物（一作峡中览物）】杜甫
　　曾为掾吏趋三辅，忆在潼关诗兴多。巫峡忽如瞻华岳，
　　蜀江犹似见黄河。舟中得病移衾枕，洞口经春长薜萝。
　　形胜有馀风土恶，几时回首一高歌。
　　◎卷.14【忆郑南玭】杜甫
　　郑南伏毒寺，潇洒到江心。石影衔珠阁，泉声带玉琴。
　　风杉曾曙倚，云峤忆春临。万里沧浪外，龙蛇只自深。
　　◎卷.15【怀灞上游】杜甫
　　怅望东陵道，平生灞上游。春浓停野骑，夜宿敞云楼。
　　离别人谁在，经过老自休。眼前今古意，江汉一归舟。
　　◎卷.16【愁（强戏为吴体）】杜甫
　　江草日日唤愁生，巫峡泠泠非世情。盘涡鹭浴底心性，
　　独树花发自分明。十年戎马暗万国，异域宾客老孤城。
　　渭水秦山得见否，人经罢病虎纵横。
　　◎卷.17【昼梦】杜甫
　　二月饶睡昏昏然，不独夜短昼分眠。桃花气暖眼自醉，
　　春渚日落梦相牵。故乡门巷荆棘底，中原君臣豺虎边。
　　安得务农息战斗，普天无吏横索钱。
　　◎卷.18【览镜呈柏中丞】杜甫
　　渭水流关内，终南在日边。胆销豺虎窟，泪入犬羊天。
　　起晚堪从事，行迟更学仙。镜中衰谢色，万一故人怜。
　　◎卷.19【即事】杜甫
　　暮春三月巫峡长，皛皛行云浮日光。雷声忽送千峰雨，
　　花气浑如百和香。黄莺过水翻回去，燕子衔泥湿不妨。
　　飞阁卷帘图画里，虚无只少对潇湘。
　　◎卷.20【即事（一作天畔）】杜甫
　　天畔群山孤草亭，江中风浪雨冥冥。一双白鱼不受钓，
　　三寸黄甘犹自青。多病马卿无日起，穷途阮籍几时醒。
　　未闻细柳散金甲，肠断秦川流浊泾。
　　◎卷.21【闷】杜甫
　　瘴疠浮三蜀，风云暗百蛮。卷帘唯白水，隐几亦青山。
　　猿捷长难见，鸥轻故不还。无钱从滞客，有镜巧催颜。
　　◎卷.22【戏作俳谐体遣闷二首】杜甫
　　异俗吁可怪，斯人难并居。家家养乌鬼，顿顿食黄鱼。
　　旧识能为态，新知已暗疏。治生且耕凿，只有不关渠。
　　西历青羌板，南留白帝城。於菟侵客恨，粔籹作人情。
　　瓦卜传神语，畬田费火声。是非何处定，高枕笑浮生。
　　◎卷.23【得舍弟观书自中都已达江陵，今兹暮春月末…情见乎词】杜甫
　　尔到江陵府，何时到峡州。乱难生有别，聚集病应瘳。
　　飒飒开啼眼，朝朝上水楼。老身须付托，白骨更何忧。
　　◎卷.24【喜观即到，复题短篇二首】杜甫
　　巫峡千山暗，终南万里春。病中吾见弟，书到汝为人。
　　意答儿童问，来经战伐新。泊船悲喜后，款款话归秦。
　　待尔嗔乌鹊，抛书示鶺鴒。枝间喜不去，原上急曾经。
　　江阁嫌津柳，风帆数驿亭。应论十年事，愁绝始星星。
　　◎卷.25【舍弟观归蓝田迎新妇，送示两篇】杜甫
　　汝去迎妻子，高秋念却回。即今萤已乱，好与雁同来。
　　东望西江水，南游北户开。卜居期静处，会有故人杯。
　　楚塞难为路，蓝田莫滞留。衣裳判白露，鞍马信清秋。
　　满峡重江水，开帆八月舟。此时同一醉，应在仲宣楼。
　　◎卷.26【第五弟丰独在江左，近三四载寂无消息，觅使寄此二首】杜甫
　　乱后嗟吾在，羁栖见汝难。草黄骐骥病，沙晚鶺鴒寒。
　　楚设关城险，吴吞水府宽。十年朝夕泪，衣袖不曾干。
　　闻汝依山寺，杭州定越州。风尘淹别日，江汉失清秋。
　　影盖啼猿树，魂飘结蜃楼。明年下春水，东尽白云求。
　　◎卷.27【舍弟观赴蓝田取妻子到江陵，喜寄三首】杜甫
　　汝迎妻子达荆州，消息真传解我忧。鸿雁影来连峡内，
　　鶺鴒飞急到沙头。峣关险路今虚远，禹凿寒江正稳流。
　　朱绂即当随彩鹢，青春不假报黄牛。
　　马度秦关雪正深，北来肌骨苦寒侵。他乡就我生春色，
　　故国移居见客心。剩欲提携如意舞，喜多行坐白头吟。
　　巡檐索共梅花笑，冷蕊疏枝半不禁。
　　庾信罗含俱有宅，春来秋去作谁家。短墙若在从残草，
　　乔木如存可假花。卜筑应同蒋诩径，为园须似邵平瓜。
　　比年病酒开涓滴，弟劝兄酬何怨嗟。
　　◎卷.28【江雨有怀郑典设】杜甫
　　春雨暗暗塞峡中，早晚来自楚王宫。乱波分披已打岸，
　　弱云狼藉不禁风。宠光蕙叶与多碧，点注桃花舒小红。
　　谷口子真正忆汝，岸高瀼滑限西东。
　　◎卷.29【王十五前阁会】杜甫
　　楚岸收新雨，春台引细风。情人来石上，鲜脍出江中。
　　邻舍烦书札，肩舆强老翁。病身虚俊味，何幸饫儿童。
　　◎卷.30【寄韦有夏郎中】杜甫
　　省郎忧病士，书信有柴胡。饮子频通汗，怀君想报珠。
　　亲知天畔少，药味峡中无。归楫生衣卧，春鸥洗翅呼。
　　犹闻上急水，早作取平途。万里皇华使，为僚记腐儒。
　　◎卷.31【陪柏中丞观宴将士二首】杜甫
　　极乐三军士，谁知百战场。无私齐绮馔，久坐密金章。
　　醉客沾鹦鹉，佳人指凤凰。几时来翠节，特地引红妆。
　　绣段装檐额，金花帖鼓腰。一夫先舞剑，百戏后歌樵。
　　江树城孤远，云台使寂寥。汉朝频选将，应拜霍嫖姚。
　　◎卷.32【七月一日题终明府水楼二首】杜甫
　　高栋曾轩已自凉，秋风此日洒衣裳。翛然欲下阴山雪，
　　不去非无汉署香。绝辟过云开锦绣，疏松夹水奏笙簧。
　　看君宜著王乔履，真赐还疑出尚方。
　　宓子弹琴邑宰日，终军弃繻英妙时。承家节操尚不泯，
　　为政风流今在兹。可怜宾客尽倾盖，何处老翁来赋诗。
　　楚江巫峡半云雨，清簟疏帘看弈棋。
　　◎卷.33【季秋苏五弟缨江楼夜宴崔十三评事、韦少府侄三首】杜甫
　　峡险江惊急，楼高月迥明。一时今夕会，万里故乡情。
　　星落黄姑渚，秋辞白帝城。老人因酒病，坚坐看君倾。
　　明月生长好，浮云薄渐遮。悠悠照边塞，悄悄忆京华。
　　清动杯中物，高随海上查。不眠瞻白兔，百过落乌纱。
　　对月那无酒，登楼况有江。听歌惊白鬓，笑舞拓秋窗。
　　尊蚁添相续，沙鸥并一双。尽怜君醉倒，更觉片心降。
　　◎卷.34【九月一日过孟十二仓曹、十四主簿兄弟】杜甫
　　藜杖侵寒露，蓬门启曙烟。力稀经树歇，老困拨书眠。
　　秋觉追随尽，来因孝友偏。清谈见滋味，尔辈可忘年。
　　◎卷.35【过客相寻】杜甫
　　穷老真无事，江山已定居。地幽忘盥栉，客至罢琴书。
　　挂壁移筐果，呼儿问煮鱼。时闻系舟楫，及此问吾庐。
　　◎卷.36【孟仓曹步趾领新酒酱二物满器见遗老夫】杜甫
　　楚岸通秋屐，胡床面夕畦。藉糟分汁滓，瓮酱落提携。
　　饭粝添香味，朋来有醉泥。理生那免俗，方法报山妻。
　　◎卷.37【柳司马至】杜甫
　　有使归三峡，相过问两京。函关犹出将，渭水更屯兵。
　　设备邯郸道，和亲逻些城。幽燕唯鸟去，商洛少人行。
　　衰谢身何补，萧条病转婴。霜天到宫阙，恋主寸心明。
　　◎卷.38【简吴郎司法】杜甫
　　有客乘舸自忠州，遣骑安置瀼西头。古堂本买藉疏豁，
　　借汝迁居停宴游。云石荧荧高叶曙，风江飒飒乱帆秋。
　　却为br>兰若山高处，烟霞嶂几重。冻泉依细石，晴雪落长松。
　　问法看诗忘，观身向酒慵。未能割妻子，卜宅近前峰。
　　◎卷.46【别崔潩因寄薛据、孟云卿（内弟潩赴湖南幕职）】杜甫
　　志士惜妄动，知深难固辞。如何久磨砺，但取不磷缁。
　　夙夜听忧主，飞腾急济时。荆州过薛孟，为报欲论诗。
　　◎卷.47【送李八秘书赴杜相公幕】杜甫
　　青帘白舫益州来，巫峡秋涛天地回。石出倒听枫叶下，
　　橹摇背指菊花开。贪趋相府今晨发，恐失佳期后命催。
　　南极一星朝北斗，五云多处是三台。
　　◎卷.48【巫峡敝庐奉赠侍御四舅别之澧朗】杜甫
　　江城秋日落，山鬼闭门中。行李淹吾舅，诛茅问老翁。
　　赤眉犹世乱，青眼只途穷。传语桃源客，人今出处同。
　　◎卷.49【奉送十七舅下邵桂】杜甫
　　绝域三冬暮，浮生一病身。感深辞舅氏，别后见何人。
　　缥缈苍梧帝，推迁孟母邻。昏昏阻云水，侧望苦伤神。
　　◎卷.50【送覃二判官】杜甫
　　先帝弓剑远，小臣馀此生。蹉跎病江汉，不复谒承明。
　　饯尔白头日，永怀丹凤城。迟迟恋屈宋，渺渺卧荆衡。
　　魂断航舸失，天寒沙水清。肺肝若稍愈，亦上赤霄行。
　　◎卷.51【季夏送乡弟韶陪黄门从叔朝谒】杜甫
　　令弟尚为苍水使，名家莫出杜陵人。比来相国兼安蜀，
　　归赴朝廷已入秦。舍舟策马论兵地，拖玉腰金报主身。
　　莫度清秋吟蟋蟀，早闻黄阁画麒麟。
　　◎卷.52【送十五弟侍御使蜀】杜甫
　　喜弟文章进，添余别兴牵。数杯巫峡酒，百丈内江船。
　　未息豺狼斗，空催犬马年。归朝多便道，搏击望秋天。
　　◎卷.53【送田四弟将军将夔州柏中丞命起居江陵节度…郡王卫公幕】杜甫
　　离筵罢多酒，起地发寒塘。回首中丞座，驰笺异姓王。
　　燕辞枫树日，雁度麦城霜。空醉山翁酒，遥怜似葛强。
　　◎卷.54【送王十六判官】杜甫
　　客下荆南尽，君今复入舟。买薪犹白帝，鸣橹少沙头。
　　衡霍生春早，潇湘共海浮。荒林庾信宅，为仗主人留。
　　◎卷.55【奉送卿二翁统节度镇军还江陵】杜甫
　　火旗还锦缆，白马出江城。嘹唳吟笳发，萧条别浦清。
　　寒空巫峡曙，落日渭阳明。留滞嗟衰疾，何时见息兵。
　　◎卷.56【送鲜于万州迁巴州（鲜于炅乃仲通子，有父风）】杜甫
　　京兆先时杰，琳琅照一门。朝廷偏注意，接近与名藩。
　　祖帐排舟数，寒江触石喧。看君妙为政，他日有殊恩。
　　◎卷.57【寄杜位（顷者与位同在故严尚书幕）】杜甫
　　寒日经檐短，穷猿失木悲。峡中为客恨，江上忆君时。
　　天地身何在，风尘病敢辞。封书两行泪，沾洒裛新诗。
　　◎卷.58【奉寄李十五秘书二首】杜甫
　　避暑云安县，秋风早下来。暂留鱼复浦，同过楚王台。
　　猿鸟千崖窄，江湖万里开。竹枝歌未好，画舸莫迟回。
　　行李千金赠，衣冠八尺身。飞腾知有策，意度不无神。
　　班秩兼通贵，公侯出异人。玄成负文彩，世业岂沉沦。
　　◎卷.59【奉送韦中丞之晋赴湖南】杜甫
　　宠渥征黄渐，权宜借寇频。湖南安背水，峡内忆行春。
　　王室仍多故，苍生倚大臣。还将徐孺子，处处待高人。
　　◎卷.60【送李功曹之荆州充郑侍御判官重赠】杜甫
　　曾闻宋玉宅，每欲到荆州。此地生涯晚，遥悲水国秋。
　　孤城一柱观，落日九江流。使者虽光彩，青枫远自愁。
　　◎卷.61【送孟十二仓曹赴东京选】杜甫
　　君行别老亲，此去苦家贫。藻镜留连客，江山憔悴人。
　　秋风楚竹冷，夜雪巩梅春。朝夕高堂念，应宜彩服新。
　　◎卷.62【凭孟仓曹将书觅土娄旧庄】杜甫
　　平居丧乱后，不到洛阳岑。为历云山问，无辞荆棘深。
　　北风黄叶下，南浦白头吟。十载江湖客，茫茫迟暮心。
　　◎卷.63【别苏徯（赴湖南幕）】杜甫
　　故人有游子，弃掷傍天隅。他日怜才命，居然屈壮图。
　　十年犹塌翼，绝倒为惊吁。消渴今如在，提携愧老夫。
　　岂知台阁旧，先拂凤凰雏。得实翻苍竹，栖枝把翠梧。
　　北辰当宇宙，南岳据江湖。国带风尘色，兵张虎豹符。
　　数论封内事，挥发府中趋。赠尔秦人策，莫鞭辕下驹。
　　◎卷.64【存殁口号二首】杜甫
　　席谦不见近弹棋，毕曜仍传旧小诗。
　　玉局他年无限笑，白杨今日几人悲。
　　郑公粉绘随长夜，曹霸丹青已白头。
　　天下何曾有山水，人间不解重骅骝。
　　◎卷.65【奉汉中王手札报韦侍御、萧尊师亡】杜甫
　　秋日萧韦逝，淮王报峡中。少年疑柱史，多术怪仙公。
　　不但时人惜，只应吾道穷。一哀侵疾病，相识自儿童。
　　处处邻家笛，飘飘客子蓬。强吟怀旧赋，已作白头翁。
　　◎卷.66【哭王彭州抡】杜甫
　　执友惊沦没，斯人已寂寥。新文生沈谢，异骨降松乔。
　　北部初高选，东堂早见招。蛟龙缠倚剑，鸾凤夹吹箫。
　　历职汉庭久，中年胡马骄。兵戈闇两观，宠辱事三朝。
　　蜀路江干窄，彭门地里遥。解龟生碧草，谏猎阻清霄。
　　顷壮戎麾出，叨陪幕府要。将军临气候，猛士塞风飙。
　　井漏泉谁汲，烽疏火不烧。前筹自多暇，隐几接终朝。
　　翠石俄双表，寒松竟后凋。赠诗焉敢坠，染翰欲无聊。
　　再哭经过罢，离魂去住销。之官方玉折，寄葬与萍漂。
　　旷望渥洼道，霏微河汉桥。夫人先即世，令子各清标。
　　巫峡长云雨，秦城近斗杓。冯唐毛发白，归兴日萧萧。
　　◎卷.67【见萤火】杜甫
　　巫山秋夜萤火飞，帘疏巧入坐人衣。忽惊屋里琴书冷，
　　复乱檐边星宿稀。却绕井阑添个个，偶经花蕊弄辉辉。
　　沧江白发愁看汝，来岁如今归未归。
　　◎卷.68【吹笛】杜甫
　　吹笛秋山风月清，谁家巧作断肠声。风飘律吕相和切，
　　月傍关山几处明。胡骑中宵堪北走，武陵一曲想南征。
　　故园杨柳今摇落，何得愁中曲尽生。
　　◎卷.69【孤雁（一作后飞雁）】杜甫
　　孤雁不饮啄，飞鸣声念群。谁怜一片影，相失万重云。
　　望尽似犹见，哀多如更闻。野鸦无意绪，鸣噪自纷纷。
　　◎卷.70【鸥】杜甫
　　江浦寒鸥戏，无他亦自饶。却思翻玉羽，随意点春苗。
　　雪暗还须浴，风生一任飘。几群沧海上，清影日萧萧。
　　◎卷.71【猿】杜甫
　　袅袅啼虚壁，萧萧挂冷枝。艰难人不见，隐见尔如知。
　　惯习元从众，全生或用奇。前林腾每及，父子莫相离。
　　◎卷.72【黄鱼】杜甫
　　日见巴东峡，黄鱼出浪新。脂膏兼饲犬，长大不容身。
　　筒桶相沿久，风雷肯为神。泥沙卷涎沫，回首怪龙鳞。
　　◎卷.73【白小】杜甫
　　白小群分命，天然二寸鱼。细微沾水族，风俗当园蔬。
　　入肆银花乱，倾箱雪片虚。生成犹拾卵，尽取义何如。
　　◎卷.74【麂】杜甫
　　永与清溪别，蒙将玉馔俱。无才逐仙隐，不敢恨庖厨。
　　乱世轻全物，微声及祸枢。衣冠兼盗贼，饕餮用斯须。
　　◎卷.75【鸡】杜甫
　　纪德名标五，初鸣度必三。殊方听有异，失次晓无惭。
　　问俗人情似，充庖尔辈堪。气交亭育际，巫峡漏司南。
　　◎卷.76【玉腕骝（江陵节度卫公马也）】杜甫
　　闻说荆南马，尚书玉腕骝。顿骖飘赤汗，跼蹐顾长楸。
　　胡虏三年入，乾坤一战收。举鞭如有问，欲伴习池游。
　　◎卷.77【见王监兵马使说近山有白黑二鹰罗者久取竟未…请余赋诗】杜甫
　　雪飞玉立尽清秋，不惜奇毛恣远游。在野只教心力破，
　　千人何事网罗求。一生自猎知无敌，百中争能耻下鞲。
　　鹏碍九天须却避，兔藏三穴莫深忧。
　　黑鹰不省人间有，度海疑从北极来。正翮抟风超紫塞，
　　立冬几夜宿阳台。虞罗自各虚施巧，春雁同归必见猜。
　　万里寒空只一日，金眸玉爪不凡材。


第二百三十二卷
　　◎卷.1【太岁日】杜甫
　　楚岸行将老，巫山坐复春。病多犹是客，谋拙竟何人。
　　阊阖开黄道，衣冠拜紫宸。荣光悬日月，赐与出金银。
　　愁寂鸳行断，参差虎穴邻。西江元下蜀，北斗故临秦。
　　散地逾高枕，生涯脱要津。天边梅柳树，相见几回新。
　　◎卷.2【元日示宗武】杜甫
　　汝啼吾手战，吾笑汝身长。处处逢正月，迢迢滞远方。
　　飘零还柏酒，衰病只藜床。训喻青衿子，名惭白首郎。
　　赋诗犹落笔，献寿更称觞。不见江东弟，高歌泪数行。
　　◎卷.3【远怀舍弟颖、观等】杜甫
　　阳翟空知处，荆南近得书。积年仍远别，多难不安居。
　　江汉春风起，冰霜昨夜除。云天犹错莫，花萼尚萧疏。
　　对酒都疑梦，吟诗正忆渠。旧时元日会，乡党羡吾庐。
　　◎卷.4【续得观书，迎就当阳居止，正月中旬定出三峡】杜甫
　　自汝到荆府，书来数唤吾。颂椒添讽咏，禁火卜欢娱。
　　舟楫因人动，形骸用杖扶。天旋夔子国，春近岳阳湖。
　　发日排南喜，伤神散北吁。飞鸣还接翅，行序密衔芦。
　　俗薄江山好，时危草木苏。冯唐虽晚达，终觊在皇都。
　　◎卷.5【将别巫峡，赠南卿兄瀼西果园四十亩】杜甫
　　苔竹素所好，萍蓬无定居。远游长儿子，几地别林庐。
　　杂蕊红相对，他时锦不如。具舟将出峡，巡圃念携锄。
　　正月喧莺末，兹辰放鹢初。雪篱梅可折，风榭柳微舒。
　　托赠卿家有，因歌野兴疏。残生逗江汉，何处狎樵渔。
　　◎卷.6【送大理封主簿五郎亲事不合却赴通州主簿前阆…亲事遂停】杜甫
　　禁脔去东床，趋庭赴北堂。风波空远涉，琴瑟几虚张。
　　渥水出骐骥，昆山生凤凰。两家诚款款，中道许苍苍。
　　颇谓秦晋匹，从来王谢郎。青春动才调，白首缺辉光。
　　玉润终孤立，珠明得暗藏。馀寒折花卉，恨别满江乡。
　　◎卷.7【人日两篇】杜甫
　　元日到人日，未有不阴时。冰雪莺难至，春寒花较迟。
　　云随白水落，风振紫山悲。蓬鬓稀疏久，无劳比素丝。
　　此日此时人共得，一谈一笑俗相看。尊前柏叶休随酒，
　　胜里金花巧耐寒。佩剑冲星聊暂拔，匣琴流水自须弹。
　　早春重引江湖兴，直道无忧行路难。
　　◎卷.8【江梅】杜甫
　　梅蕊腊前破，梅花年后多。绝知春意好，最奈客愁何。
　　雪树元同色，江风亦自波。故园不可见，巫岫郁嵯峨。
　　◎卷.9【庭草】杜甫
　　楚草经寒碧，逢春入眼浓。旧低收叶举，新掩卷牙重。
　　步履宜轻过，开筵得屡供。看花随节序，不敢强为容。
　　◎卷.10【大历三年春白帝城放船出瞿塘峡久居夔府将适…凡四十韵】杜甫
　　老向巴人里，今辞楚塞隅。入舟翻不乐，解缆独长吁。
　　窄转深啼狖，虚随乱浴凫。石苔凌几杖，空翠扑肌肤。
　　叠壁排霜剑，奔泉溅水珠。杳冥藤上下，浓澹树荣枯。
　　神女峰娟妙，昭君宅有无。曲留明怨惜，梦尽失欢娱。
　　摆阖盘涡沸，欹斜激浪输。风雷缠地脉，冰雪耀天衢。
　　鹿角真走险，狼头如跋胡。恶滩宁变色，高卧负微躯。
　　书史全倾挠，装囊半压濡。生涯临臬兀，死地脱斯须。
　　不有平川决，焉知众壑趋。乾坤霾涨海，雨露洗春芜。
　　鸥鸟牵丝飏，骊龙濯锦纡。落霞沉绿绮，残月坏金枢。
　　泥笋苞初荻，沙茸出小蒲。雁儿争水马，燕子逐樯乌。
　　绝岛容烟雾，环洲纳晓晡。前闻辨陶牧，转眄拂宜都。
　　县郭南畿好，津亭北望孤。劳心依憩息，朗咏划昭苏。
　　意遣乐还笑，衰迷贤与愚。飘萧将素发，汩没听洪炉。
　　丘壑曾忘返，文章敢自诬。此生遭圣代，谁分哭穷途。
　　卧疾淹为客，蒙恩早厕儒。廷争酬造化，朴直乞江湖。
　　滟滪险相迫，沧浪深可逾。浮名寻已已，懒计却区区。
　　喜近天皇寺，先披古画图。应经帝子渚，同泣舜苍梧。
　　朝士兼戎服，君王按湛卢。旄头初俶扰，鹑首丽泥涂。
　　甲卒身虽贵，书生道固殊。出尘皆野鹤，历块匪辕驹。
　　伊吕终难降，韩彭不易呼。五云高太甲，六月旷抟扶。
　　回首黎元病，争权将帅诛。山林托疲苶，未必免崎岖。
　　◎卷.11【巫山县汾州唐使君十八弟宴别兼诸公携酒乐…留于屋壁】杜甫
　　卧病巴东久，今年强作归。故人犹远谪，兹日倍多违。
　　接宴身兼杖，听歌泪满衣。诸公不相弃，拥别惜光辉。
　　◎卷.12【春夜峡州田侍御长史津亭留宴（得筵字）】杜甫
　　北斗三更席，西江万里船。杖藜登水榭，挥翰宿春天。
　　白发烦多酒，明星惜此筵。始知云雨峡，忽尽下牢边。
　　◎卷.13【泊松滋江亭】杜甫
　　沙帽随鸥鸟，扁舟系此亭。江湖深更白，松竹远微青。
　　一柱全应近，高唐莫再经。今宵南极外，甘作老人星。
　　◎卷.14【行次古城店泛江作，不揆鄙拙，奉呈江陵幕府诸公】杜甫
　　老年常道路，迟日复山川。白屋花开里，孤城麦秀边。
　　济江元自阔，下水不劳牵。风蝶勤依桨，春鸥懒避船。
　　王门高德业，幕府盛才贤。行色兼多病，苍茫泛爱前。
　　◎卷.15【乘雨入行军六弟宅】杜甫
　　曙角凌云罢，春城带雨长。水花分堑弱，巢燕得泥忙。
　　令弟雄军佐，凡才污省郎。萍漂忍流涕，衰飒近中堂。
　　◎卷.16【宴胡侍御书堂（李尚书之芳、郑秘监审同集归字韵）】杜甫
　　江湖春欲暮，墙宇日犹微。暗暗春籍满，轻轻花絮飞。
　　翰林名有素，墨客兴无违。今夜文星动，吾侪醉不归。
　　◎卷.17【书堂饮既，夜复邀李尚书下马，月下赋绝句】杜甫
　　湖水林风相与清，残尊下马复同倾。
　　久判野鹤如霜鬓，遮莫邻鸡下五更。
　　◎卷.18【上巳日徐司录林园宴集】杜甫
　　鬓毛垂领白，花蕊亚枝红。欹倒衰年废，招寻令节同。
　　薄衣临积水，吹面受和风。有喜留攀桂，无劳问转蓬。
　　◎卷.19【奉送苏州李二十五长史丈之任】杜甫
　　星坼台衡地，曾为人所怜。公侯终必复，经术昔相传。
　　食德见从事，克家何妙年。一毛生凤穴，三尺献龙泉。
　　赤壁浮春暮，姑苏落海边。客间头最白，惆怅此离筵。
　　◎卷.20【暮春江陵送马大卿公，恩命追赴阙下】杜甫
　　自古求忠孝，名家信有之。吾贤富才术，此道未磷缁。
　　玉府标孤映，霜蹄去不疑。激扬音韵彻，籍甚众多推。
　　潘陆应同调，孙吴亦异时。北辰征事业，南纪赴恩私。
　　卿月升金掌，王春度玉墀。熏风行应律，湛露即歌诗。
　　天意高难问，人情老易悲。尊前江汉阔，后会且深期。
　　◎卷.21【暮春陪李尚书、李中丞过郑监湖亭泛舟（得过字韵）】杜甫
　　海内文章伯，湖边意绪多。玉尊移晚兴，桂楫带酣歌。
　　春日繁鱼鸟，江天足芰荷。郑庄宾客地，衰白远来过。
　　◎卷.22【奉送蜀州柏二别驾将中丞命赴江陵起居…行军司马佐】杜甫
　　中丞问俗画熊频，爱弟传书彩鹢新。迁转五州防御使，
　　起居八座太夫人。楚宫腊送荆门水，白帝云偷碧海春。
　　报与惠连诗不惜，知吾斑鬓总如银。
　　◎卷.23【夏日杨长宁宅送崔侍御、常正字入京（得深字韵）】杜甫
　　醉酒扬雄宅，升堂子贱琴。不堪垂老鬓，还对欲分襟。
　　天地西江远，星辰北斗深。乌台俯麟阁，长夏白头吟。
　　◎卷.24【和江陵宋大少府暮春雨后同诸公及舍弟宴书斋】杜甫
　　渥洼汗血种，天上麒麟儿。才士得神秀，书斋闻尔为。
　　棣华晴雨好，彩服暮春宜。朋酒日欢会，老夫今始知。
　　◎卷.25【宇文晁尚书之甥崔彧司业之孙尚书之子重泛郑监前湖】杜甫
　　郊扉俗远长幽寂，野水春来更接连。锦席淹留还出浦，
　　葛巾欹侧未回船。尊当霞绮轻初散，棹拂荷珠碎却圆。
　　不但习池归酩酊，君看郑谷去夤缘。
　　◎卷.26【多病执热奉怀李尚书（之芳）】杜甫
　　衰年正苦病侵凌，首夏何须气郁蒸。大水淼茫炎海接，
　　奇峰硉兀火云升。思沾道暍黄梅雨，敢望宫恩玉井冰。
　　不是尚书期不顾，山阴野雪兴难乘。
　　◎卷.27【水宿遣兴奉呈群公】杜甫
　　鲁钝乃多病，逢迎远复迷。耳聋须画字，发短不胜篦。
　　泽国虽勤雨，炎天竟浅泥。小江还积浪，弱缆且长堤。
　　归路非关北，行舟却向西。暮年漂泊恨，今夕乱离啼。
　　童稚频书札，盘餐讵糁藜。我行何到此，物理直难齐。
　　高枕翻星月，严城叠鼓鼙。风号闻虎豹，水宿伴凫鹥。
　　异县惊虚往，同人惜解携。蹉跎长泛鹢，展转屡鸣鸡。
　　嶷嶷瑚琏器，阴阴桃李蹊。馀波期救涸，费日苦轻赍。
　　支策门阑邃，肩舆羽翮低。自伤甘贱役，谁愍强幽栖。
　　巨海能无钓，浮云亦有梯。勋庸思树立，语默可端倪。
　　赠粟囷应指，登桥柱必题。丹心老未折，时访武陵溪。
　　◎卷.28【奉贺阳城郡王太夫人恩命加邓国太夫人】杜甫
　　卫幕衔恩重，潘舆送喜频。济时瞻上将，锡号戴慈亲。
　　富贵当如此，尊荣迈等伦。郡依封土旧，国与大名新。
　　紫诰鸾回纸，清朝燕贺人。远传冬笋味，更觉彩衣春。
　　奕叶班姑史，芬芳孟母邻。义方兼有训，词翰两如神。
　　委曲承颜体，鶱飞报主身。可怜忠与孝，双美画骐驎。
　　◎卷.29【江陵望幸】杜甫
　　雄都元壮丽，望幸欻威神。地利西通蜀，天文北照秦。
　　风烟含越鸟，舟楫控吴人。未枉周王驾，终期汉武巡。
　　甲兵分圣旨，居守付宗臣。早发云台仗，恩波起涸鳞。
　　◎卷.30【江边星月二首】杜甫
　　骤雨清秋夜，金波耿玉绳。天河元自白，江浦向来澄。
　　映物连珠断，缘空一镜升。馀光隐更漏，况乃露华凝。
　　江月辞风缆，江星别雾船。鸡鸣还曙色，鹭浴自清川。
　　历历竟谁种，悠悠何处圆。客愁殊未已，他夕始相鲜。
　　◎卷.31【舟月对驿近寺】杜甫
　　更深不假烛，月朗自明船。金刹青枫外，朱楼白水边。
　　城乌啼眇眇，野鹭宿娟娟。皓首江湖客，钩帘独未眠。
　　◎卷.32【舟中】杜甫
　　风餐江柳下，雨卧驿楼边。结缆排鱼网，连樯并米船。
　　今朝云细薄，昨夜月清圆。飘泊南庭老，只应学水仙。
　　◎卷.33【遣闷】杜甫
　　地阔平沙岸，舟虚小洞房。使尘来驿道，城日避乌樯。
　　暑雨留蒸湿，江风借夕凉。行云星隐见，叠浪月光芒。
　　萤鉴缘帷彻，蛛丝罥鬓长。哀筝犹凭几，鸣笛竟沾裳。
　　倚著如秦赘，过逢类楚狂。气冲看剑匣，颖脱抚锥囊。
　　妖孽关东臭，兵戈陇右创。时清疑武略，世乱跼文场。
　　馀力浮于海，端忧问彼苍。百年从万事，故国耿难忘。
　　◎卷.34【江陵节度阳城郡王新楼成王请严侍御判官赋七字句同作】杜甫
　　楼上炎天冰雪生，高尽燕雀贺新成。碧窗宿雾濛濛湿，
　　朱栱浮云细细轻。杖钺褰帷瞻具美，投壶散帙有馀清。
　　自公多暇延参佐，江汉风流万古情。
　　◎卷.35【又作此奉卫王】杜甫
　　西北楼成雄楚都，远开山岳散江湖。二仪清浊还高下，
　　三伏炎蒸定有无。推毂几年唯镇静，曳裾终日盛文儒。
　　白头授简焉能赋，愧似相如为大夫。
　　◎卷.36【舟出江陵南浦，奉寄郑少尹（审）】杜甫
　　更欲投何处，飘然去此都。形骸元土木，舟楫复江湖。
　　社稷缠妖气，干戈送老儒。百年同弃物，万国尽穷途。
　　雨洗平沙静，天衔阔岸纡。鸣螀随泛梗，别燕赴秋菰。
　　栖托难高卧，饥寒迫向隅。寂寥相喣沫，浩荡报恩珠。
　　溟涨鲸波动，衡阳雁影徂。南征问悬榻，东逝想乘桴。
　　滥窃商歌听，时忧卞泣诛。经过忆郑驿，斟酌旅情孤。
　　◎卷.37【江南逢李龟年】杜甫
　　岐王宅里寻常见，崔九堂前几度闻。
　　正是江南好风景，落花时节又逢君。
　　◎卷.38【官亭夕坐戏简颜十少府】杜甫
　　南国调寒杵，西江浸日车。客愁连蟋蟀，亭古带蒹葭。
　　不返青丝鞚，虚烧夜烛花。老翁须地主，细细酌流霞。
　　◎卷.39【秋日荆南述怀三十韵】杜甫
　　昔承推奖分，愧匪挺生材。迟暮宫臣忝，艰危衮职陪。
　　扬镳随日驭，折槛出云台。罪戾宽犹活，干戈塞未开。
　　星霜玄鸟变，身世白驹催。伏枕因超忽，扁舟任往来。
　　九钻巴噀火，三蛰楚祠雷。望帝传应实，昭王问不回。
　　蛟螭深作横，豺虎乱雄猜。素业行已矣，浮名安在哉。
　　琴乌曲怨愤，庭鹤舞摧颓。秋雨漫湘水，阴风过岭梅。
　　苦摇求食尾，常曝报恩腮。结舌防谗柄，探肠有祸胎。
　　苍茫步兵哭，展转仲宣哀。饥籍家家米，愁征处处杯。
　　休为贫士叹，任受众人咍。得丧初难识，荣枯划易该。
　　差池分组冕，合沓起蒿莱。不必伊周地，皆知屈宋才。
　　汉庭和异域，晋史坼中台。霸业寻常体，忠臣忌讳灾。
　　群公纷戮力，圣虑窅裴回。数见铭钟鼎，真宜法斗魁。
　　愿闻锋镝铸，莫使栋梁摧。盘石圭多翦，凶门毂少推。
　　垂旒资穆穆，祝网但恢恢。赤雀翻然至，黄龙讵假媒。
　　贤非梦傅野，隐类凿颜坯。自古江湖客，冥心若死灰。
　　◎卷.40【秋日荆南送石首薛明府辞满告别奉寄薛尚书颂德…三十韵】杜甫
　　南征为客久，西候别君初。岁满归凫舄，秋来把雁书。
　　荆门留美化，姜被就离居。闻道和亲入，垂名报国馀。
　　连枝不日并，八座几时除。往者胡星孛，恭惟汉网疏。
　　风尘相澒洞，天地一丘墟。殿瓦鸳鸯坼，宫帘翡翠虚。
　　钩陈摧徼道，枪櫐失储胥。文物陪巡守，亲贤病拮据。
　　公时呵猰貐，首唱却鲸鱼。势惬宗萧相，材非一范睢。
　　尸填太行道，血走浚仪渠。滏口师仍会，函关愤已摅。
　　紫微临大角，皇极正乘舆。赏从频峨冕，殊私再直庐。
　　岂惟高卫霍，曾是接应徐。降集翻翔凤，追攀绝众狙。
　　侍臣双宋玉，战策两穰苴。鉴澈劳悬镜，荒芜已荷锄。
　　向来披述作，重此忆吹嘘。白发甘凋丧，青云亦卷舒。
　　经纶功不朽，跋涉体何如。应讶耽湖橘，常餐占野蔬。
　　十年婴药饵，万里狎樵渔。扬子淹投阁，邹生惜曳裾。
　　但惊飞熠耀，不记改蟾蜍。烟雨封巫峡，江淮略孟诸。
　　汤池虽险固，辽海尚填淤。努力输肝胆，休烦独起予。
　　◎卷.41【哭李尚书（之芳）】杜甫
　　漳滨与蒿里，逝水竟同年。欲挂留徐剑，犹回忆戴船。
　　相知成白首，此别间黄泉。风雨嗟何及，江湖涕泫然。
　　修文将管辂，奉使失张骞。史阁行人在，诗家秀句传。
　　客亭鞍马绝，旅榇网虫悬。复魄昭丘远，归魂素浐偏。
　　樵苏封葬地，喉舌罢朝天。秋色凋春草，王孙若个边。
　　◎卷.42【重题】杜甫
　　涕泗不能收，哭君余白头。儿童相识尽，宇宙此生浮。
　　江雨铭旌湿，湖风井径秋。还瞻魏太子，宾客减应刘。
　　◎卷.43【独坐】杜甫
　　悲愁回白首，倚杖背孤城。江敛洲渚出，天虚风物清。
　　沧溟服衰谢，朱绂负平生。仰羡黄昏鸟，投林羽翮轻。
　　◎卷.44【暮归】杜甫
　　霜黄碧梧白鹤栖，城上击柝复乌啼。客子入门月皎皎，
　　谁家捣练风凄凄。南渡桂水阙舟楫，北归秦川多鼓鼙。
　　年过半百不称意，明日看云还杖藜。
　　◎卷.45【移居公安敬赠卫大郎钧】杜甫
　　卫侯不易得，余病汝知之。雅量涵高远，清襟照等夷。
　　平生感意气，少小爱文辞。河海由来合，风云若有期。
　　形容劳宇宙，质朴谢轩墀。自古幽人泣，流年壮士悲。
　　水烟通径草，秋露接园葵。入邑豺狼斗，伤弓鸟雀饥。
　　白头供宴语，乌几伴栖迟。交态遭轻薄，今朝豁所思。
　　◎卷.46【公安送韦二少府匡赞】杜甫
　　逍遥公后世多贤，送尔维舟惜此筵。念我能书数字至，
　　将诗不必万人传。时危兵甲黄尘里，日短江湖白发前。
　　古往今来皆涕泪，断肠分手各风烟。
　　◎卷.47【赠虞十五司马】杜甫
　　远师虞秘监，今喜识玄孙。形像丹青逼，家声器宇存。
　　凄凉怜笔势，浩荡问词源。爽气金天豁，清谈玉露繁。
　　伫鸣南岳凤，欲化北溟鲲。交态知浮俗，儒流不异门。
　　过逢联客位，日夜倒芳尊。沙岸风吹叶，云江月上轩。
　　百年嗟已半，四座敢辞喧。书籍终相与，青山隔故园。
　　◎卷.48【公安县怀古】杜甫
　　野旷吕蒙营，江深刘备城。寒天催日短，风浪与云平。
　　洒落君臣契，飞腾战伐名。维舟倚前浦，长啸一含情。
　　◎卷.49【公安送李二十九弟晋肃入蜀，余下沔鄂】杜甫
　　正解柴桑缆，仍看蜀道行。樯乌相背发，塞雁一行鸣。
　　南纪连铜柱，西江接锦城。凭将百钱卜，飘泊问君平。
　　◎卷.50【宴王使君宅题二首】杜甫
　　汉主追韩信，苍生起谢安。吾徒自漂泊，世事各艰难。
　　逆旅招邀近，他乡思绪宽。不材甘朽质，高卧岂泥蟠。
　　泛爱容霜发，留欢卜夜闲。自吟诗送老，相劝酒开颜。
　　戎马今何地，乡园独旧山。江湖堕清月，酩酊任扶还。
　　◎卷.51【留别公安太易沙门】杜甫
　　隐居欲就庐山远，丽藻初逢休上人。数问舟航留制作，
　　长开箧笥拟心神。沙村白雪仍含冻，江县红梅已放春。
　　先蹋炉峰置兰若，徐飞锡杖出风尘。


第二百三十三卷
　　◎卷.1【晓发公安（数月憩息此县）】杜甫
　　北城击柝复欲罢，东方明星亦不迟。邻鸡野哭如昨日，
　　物色生态能几时，舟楫眇然自此去，江湖远适无前期。
　　出门转眄已陈迹，药饵扶吾随所之。
　　◎卷.2【泊岳阳城下】杜甫
　　江国逾千里，山城仅百层。岸风翻夕浪，舟雪洒寒灯。
　　留滞才难尽，艰危气益增。图南未可料，变化有鲲鹏。
　　◎卷.3【缆船苦风，戏题四韵，奉简郑十三判官（泛）】杜甫
　　楚岸朔风疾，天寒鶬鸹呼。涨沙霾草树，舞雪渡江湖。
　　吹帽时时落，维舟日日孤。因声置驿外，为觅酒家垆。
　　◎卷.4【登岳阳楼】杜甫
　　昔闻洞庭水，今上岳阳楼。吴楚东南坼，乾坤日夜浮。
　　亲朋无一字，老病有孤舟。戎马关山北，凭轩涕泗流。
　　◎卷.5【陪裴使君登岳阳楼】杜甫
　　湖阔兼云雾，楼孤属晚晴。礼加徐孺子，诗接谢宣城。
　　雪岸丛梅发，春泥百草生。敢违渔父问，从此更南征。
　　◎卷.6【过南岳入洞庭湖】杜甫
　　洪波忽争道，岸转异江湖。鄂渚分云树，衡山引舳舻。
　　翠牙穿裛桨，碧节上寒蒲。病渴身何去，春生力更无。
　　壤童犁雨雪，渔屋架泥涂。欹侧风帆满，微冥水驿孤。
　　悠悠回赤壁，浩浩略苍梧。帝子留遗恨，曹公屈壮图。
　　圣朝光御极，残孽驻艰虞。才淑随厮养，名贤隐锻炉。
　　邵平元入汉，张翰后归吴。莫怪啼痕数，危樯逐夜乌。
　　◎卷.7【宿青草湖（重湖，南青草，北洞庭）】杜甫
　　洞庭犹在目，青草续为名。宿桨依农事，邮签报水程。
　　寒冰争倚薄，云月递微明。湖雁双双起，人来故北征。
　　◎卷.8【宿白沙驿（初过湖南五里）】杜甫
　　水宿仍馀照，人烟复此亭。驿边沙旧白，湖外草新青。
　　万象皆春气，孤槎自客星。随波无限月，的的近南溟。
　　◎卷.9【湘夫人祠（即黄陵庙）】杜甫
　　肃肃湘妃庙，空墙碧水春。虫书玉佩藓，燕舞翠帷尘。
　　晚泊登汀树，微馨借渚蘋。苍梧恨不尽，染泪在丛筠。
　　◎卷.10【祠南夕望】杜甫
　　百丈牵江色，孤舟泛日斜。兴来犹杖屦，目断更云沙。
　　山鬼迷春竹，湘娥倚暮花。湖南清绝地，万古一长嗟。
　　◎卷.11【登白马潭】杜甫
　　水生春缆没，日出野船开。宿鸟行犹去，丛花笑不来。
　　人人伤白首，处处接金杯。莫道新知要，南征且未回。
　　◎卷.12【归雁】杜甫
　　闻道今春雁，南归自广州。见花辞涨海，避雪到罗浮。
　　是物关兵气，何时免客愁。年年霜露隔，不过五湖秋。
　　◎卷.13【野望】杜甫
　　纳纳乾坤大，行行郡国遥。云山兼五岭，风壤带三苗。
　　野树侵江阔，春蒲长雪消。扁舟空老去，无补圣明朝。
　　◎卷.14【入乔口（长沙北界）】杜甫
　　漠漠旧京远，迟迟归路赊。残年傍水国，落日对春华。
　　树蜜早蜂乱，江泥轻燕斜。贾生骨已朽，凄恻近长沙。
　　◎卷.15【铜官渚守风（渚在宁乡县）】杜甫
　　不夜楚帆落，避风湘渚间。水耕先浸草，春火更烧山。
　　早泊云物晦，逆行波浪悭。飞来双白鹤，过去杳难攀。
　　◎卷.16【北风（新康江口信宿方行）】杜甫
　　春生南国瘴，气待北风苏。向晚霾残日，初宵鼓大炉。
　　爽携卑湿地，声拔洞庭湖。万里鱼龙伏，三更鸟兽呼。
　　涤除贪破浪，愁绝付摧枯。执热沉沉在，凌寒往往须。
　　且知宽疾肺，不敢恨危途。再宿烦舟子，衰容问仆夫。
　　今晨非盛怒，便道即长驱。隐几看帆席，云州涌坐隅。
　　◎卷.17【双枫浦（在浏阳县）】杜甫
　　辍棹青枫浦，双枫旧已摧。自惊衰谢力，不道栋梁材。
　　浪足浮纱帽，皮须截锦苔。江边地有主，暂借上天回。
　　◎卷.18【奉送王信州崟北归】杜甫
　　朝廷防盗贼，供给愍诛求。下诏选郎署，传声能典州。
　　苍生今日困，天子向时忧。井屋有烟起，疮痍无血流。
　　壤歌唯海甸，画角自山楼。白发寐常早，荒榛农复秋。
　　解龟逾卧辙，遣骑觅扁舟。徐榻不知倦，颍川何以酬。
　　尘生彤管笔，寒腻黑貂裘。高义终焉在，斯文去矣休。
　　别离同雨散，行止各云浮。林热鸟开口，江浑鱼掉头。
　　尉佗虽北拜，太史尚南留。军旅应都息，寰区要尽收。
　　九重思谏诤，八极念怀柔。徙倚瞻王室，从容仰庙谋。
　　故人持雅论，绝塞豁穷愁。复见陶唐理，甘为汗漫游。
　　◎卷.19【江阁卧病走笔寄呈崔、卢两侍御】杜甫
　　客子庖厨薄，江楼枕席清。衰年病只瘦，长夏想为情。
　　滑忆雕胡饭，香闻锦带羹。溜匙兼暖腹，谁欲致杯罂。
　　◎卷.20【潭州送韦员外牧韶州（迢）】杜甫
　　炎海韶州牧，风流汉署郎。分符先令望，同舍有辉光。
　　白首多年疾，秋天昨夜凉。洞庭无过雁，书疏莫相忘。
　　◎卷.21【江阁对雨有怀行营裴二端公（裴虬与讨臧玠故有行营）】杜甫
　　南纪风涛壮，阴晴屡不分。野流行地日，江入度山云。
　　层阁凭雷殷，长空水面文。雨来铜柱北，应洗伏波军。
　　◎卷.22【酬韦韶州见寄】杜甫
　　养拙江湖外，朝廷记忆疏。深惭长者辙，重得故人书。
　　白发丝难理，新诗锦不如。虽无南去雁，看取北来鱼。
　　◎卷.23【千秋节有感二首（八月二日为明皇千秋节）】杜甫
　　自罢千秋节，频伤八月来。先朝常宴会，壮观已尘埃。
　　凤纪编生日，龙池堑劫灰。湘川新涕泪，秦树远楼台。
　　宝镜群臣得，金吾万国回。衢尊不重饮，白首独馀哀。
　　御气云楼敞，含风彩仗高。仙人张内乐，王母献宫桃。
　　罗袜红蕖艳，金羁白雪毛。舞阶衔寿酒，走索背秋毫。
　　圣主他年贵，边心此日劳。桂江流向北，满眼送波涛。
　　◎卷.24【晚秋长沙蔡五侍御饮筵，送殷六参军归澧州觐省】杜甫
　　佳士欣相识，慈颜望远游。甘从投辖饮，肯作置书邮。
　　高鸟黄云暮，寒蝉碧树秋。湖南冬不雪，吾病得淹留。
　　◎卷.25【湖中送敬十使君适广陵】杜甫
　　相见各头白，其如离别何。几年一会面，今日复悲歌。
　　少壮乐难得，岁寒心匪他。气缠霜匣满，冰置玉壶多。
　　遭乱实漂泊，济时曾琢磨。形容吾校老，胆力尔谁过。
　　秋晚岳增翠，风高湖涌波。鶱腾访知己，淮海莫蹉跎。
　　◎卷.26【长沙送李十一（衔）】杜甫
　　与子避地西康州，洞庭相逢十二秋。远愧尚方曾赐履，
　　竟非吾土倦登楼。久存胶漆应难并，一辱泥涂遂晚收。
　　李杜齐名真忝窃，朔云寒菊倍离忧。
　　◎卷.27【重送刘十弟判官】杜甫
　　分源豕韦派，别浦雁宾秋。年事推兄忝，人才觉弟优。
　　经过辨丰剑，意气逐吴钩。垂翅徒衰老，先鞭不滞留。
　　本枝凌岁晚，高义豁穷愁。他日临江待，长沙旧驿楼。
　　◎卷.28【奉赠卢五丈参谋（琚）】杜甫
　　恭惟同自出，妙选异高标。入幕知孙楚，披襟得郑侨。
　　丈人藉才地，门阀冠云霄。老矣逢迎拙，相于契托饶。
　　赐钱倾府待，争米驻船遥。邻好艰难薄，氓心杼轴焦。
　　客星空伴使，寒水不成潮。素发干垂领，银章破在腰。
　　说诗能累夜，醉酒或连朝。藻翰惟牵率，湖山合动摇。
　　时清非造次，兴尽却萧条。天子多恩泽，苍生转寂寥。
　　休传鹿是马，莫信鵩如鸮。未解依依袂，还斟泛泛瓢。
　　流年疲蟋蟀，体物幸鹪鹩。辜负沧洲愿，谁云晚见招。
　　◎卷.29【登舟将适汉阳】杜甫
　　春宅弃汝去，秋帆催客归。庭蔬尚在眼，浦浪已吹衣。
　　生理飘荡拙，有心迟暮违。中原戎马盛，远道素书稀。
　　塞雁与时集，樯乌终岁飞。鹿门自此往，永息汉阴机。
　　◎卷.30【暮秋将归秦，留别湖南幕府亲友】杜甫
　　水阔苍梧野，天高白帝秋。途穷那免哭，身老不禁愁。
　　大府才能会，诸公德业优。北归冲雨雪，谁悯敝貂裘。
　　◎卷.31【送卢十四弟侍御护韦尚书灵榇归上都二十韵】杜甫
　　素幕渡江远，朱幡登陆微。悲鸣驷马顾，失涕万人挥。
　　参佐哭辞毕，门阑谁送归。从公伏事久，之子俊才稀。
　　长路更执绋，此心犹倒衣。感恩义不小，怀旧礼无违。
　　墓待龙骧诏，台迎獬豸威。深衷见士则，雅论在兵机。
　　戎狄乘妖气，尘沙落禁闱。往年朝谒断，他日扫除非。
　　但促铜壶箭，休添玉帐旂。动询黄阁老，肯虑白登围。
　　万姓疮痍合，群凶嗜欲肥。刺规多谏诤，端拱自光辉。
　　俭约前王体，风流后代希。对扬期特达，衰朽再芳菲。
　　空里愁书字，山中疾采薇。拨杯要忽罢，抱被宿何依。
　　眼冷看征盖，儿扶立钓矶。清霜洞庭叶，故就别时飞。
　　◎卷.32【哭李常侍峄二首】杜甫
　　一代风流尽，修文地下深。斯人不重见，将老失知音。
　　短日行梅岭，寒山落桂林。长安若个畔，犹想映貂金。
　　青琐陪双入，铜梁阻一辞。风尘逢我地，江汉哭君时。
　　次第寻书札，呼儿检赠诗。发挥王子表，不愧史臣词。
　　◎卷.33【哭韦大夫之晋】杜甫
　　凄怆郇瑕色，差池弱冠年。丈人叨礼数，文律早周旋。
　　台阁黄图里，簪裾紫盖边。尊荣真不忝，端雅独翛然。
　　贡喜音容间，冯招病疾缠。南过骇仓卒，北思悄联绵。
　　鵩鸟长沙讳，犀牛蜀郡怜。素车犹恸哭，宝剑谷高悬。
　　汉道中兴盛，韦经亚相传。冲融标世业，磊落映时贤。
　　城府深朱夏，江湖眇霁天。绮楼关树顶，飞旐泛堂前。
　　帟幕疑风燕，笳箫急暮蝉。兴残虚白室，迹断孝廉船。
　　童孺交游尽，喧卑俗事牵。老来多涕泪，情在强诗篇。
　　谁寄方隅理，朝难将帅权。春秋褒贬例，名器重双全。
　　◎卷.34【舟中夜雪，有怀卢十四侍御弟】杜甫
　　朔风吹桂水，朔雪夜纷纷。暗度南楼月，寒深北渚云。
　　烛斜初近见，舟重竟无闻。不识山阴道，听鸡更忆君。
　　◎卷.35【对雪】杜甫
　　北雪犯长沙，胡云冷万家。随风且间叶，带雨不成花。
　　金错囊从罄，银壶酒易赊。无人竭浮蚁，有待至昏鸦。
　　◎卷.36【楼上】杜甫
　　天地空搔首，频抽白玉簪。皇舆三极北，身事五湖南。
　　恋阙劳肝肺，论材愧杞楠。乱离难自救，终是老湘潭。
　　◎卷.37【冬晚送长孙渐舍人归州】杜甫
　　参卿休坐幄，荡子不还乡。南客潇湘外，西戎鄠杜旁。
　　衰年倾盖晚，费日系舟长。会面思来札，销魂逐去樯。
　　云晴鸥更舞，风逆雁无行。匣里雌雄剑，吹毛任选将。
　　◎卷.38【暮冬送苏四郎徯兵曹适桂州】杜甫
　　飘飘苏季子，六印佩何迟。早作诸侯客，兼工古体诗。
　　尔贤埋照久，余病长年悲。卢绾须征日，楼兰要斩时。
　　岁阳初盛动，王化久磷缁。为入苍梧庙，看云哭九疑。
　　◎卷.39【风疾舟中伏枕书怀三十六韵，奉呈湖南亲友】杜甫
　　轩辕休制律，虞舜罢弹琴。尚错雄鸣管，犹伤半死心。
　　圣贤名古邈，羁旅病年侵。舟泊常依震，湖平早见参。
　　如闻马融笛，若倚仲宣襟。故国悲寒望，群云惨岁阴。
　　水乡霾白屋，枫岸叠青岑。郁郁冬炎瘴，濛濛雨滞淫。
　　鼓迎非祭鬼，弹落似鸮禽。兴尽才无闷，愁来遽不禁。
　　生涯相汩没，时物自萧森。疑惑尊中弩，淹留冠上簪。
　　牵裾惊魏帝，投阁为刘歆。狂走终奚适，微才谢所钦。
　　吾安藜不糁，汝贵玉为琛。乌几重重缚，鹑衣寸寸针。
　　哀伤同庾信，述作异陈琳。十暑岷山葛，三霜楚户砧。
　　叨陪锦帐座，久放白头吟。反朴时难遇，忘机陆易沈。
　　应过数粒食，得近四知金。春草封归恨，源花费独寻。
　　转蓬忧悄悄，行药病涔涔。瘗夭追潘岳，持危觅邓林。
　　蹉跎翻学步，感激在知音。却假苏张舌，高夸周宋镡。
　　纳流迷浩汗，峻址得嶔崟。城府开清旭，松筠起碧浔。
　　披颜争倩倩，逸足竞駸駸。朗鉴存愚直，皇天实照临。
　　公孙仍恃险，侯景未生擒。书信中原阔，干戈北斗深。
　　畏人千里井，问俗九州箴。战血流依旧，军声动至今。
　　葛洪尸定解，许靖力还任。家事丹砂诀，无成涕作霖。
　　◎卷.40【奉赠萧二十使君】杜甫
　　昔在严公幕，俱为蜀使臣。艰危参大府，前后间清尘。
　　起草鸣先路，乘槎动要津。王凫聊暂出，萧雉只相驯。
　　终始任安义，荒芜孟母邻。联翩匍匐礼，意气死生亲。
　　张老存家事，嵇康有故人。食恩惭卤莽，镂骨抱酸辛。
　　巢许山林志，夔龙廊庙珍。鹏图仍矫翼，熊轼且移轮。
　　磊落衣冠地，苍茫土木身。埙篪鸣自合，金石莹逾新。
　　重忆罗江外，同游锦水滨。结欢随过隙，怀旧益沾巾。
　　旷绝含香舍，稽留伏枕辰。停骖双阙早，回雁五湖春。
　　不达长卿病，从来原宪贫。监河受贷粟，一起辙中鳞。
　　◎卷.41【奉送二十三舅录事之摄郴州】杜甫
　　贤良归盛族，吾舅尽知名。徐庶高交友，刘牢出外甥。
　　泥涂岂珠玉，环堵但柴荆。衰老悲人世，驱驰厌甲兵。
　　气春江上别，泪血渭阳情。舟鹢排风影，林乌反哺声。
　　永嘉多北至，句漏且南征。必见公侯复，终闻盗贼平。
　　郴州颇凉冷，橘井尚凄清。从役何蛮貊，居官志在行。
　　◎卷.42【送魏二十四司直充岭南掌选崔郎中判官兼寄韦韶州】杜甫
　　选曹分五岭，使者历三湘。才美膺推荐，君行佐纪纲。
　　佳声斯共远，雅节在周防。明白山涛鉴，嫌疑陆贾装。
　　故人湖外少，春日岭南长。凭报韶州牧，新诗昨寄将。
　　◎卷.43【送赵十七明府之县】杜甫
　　连城为宝重，茂宰得才新。山雉迎舟楫，江花报邑人。
　　论交翻恨晚，卧病却愁春。惠爱南翁悦，馀波及老身。
　　◎卷.44【燕子来舟中作】杜甫
　　湖南为客动经春，燕子衔泥两度新。旧入故园常识主，
　　如今社日远看人。可怜处处巢君室，何异飘飘托此身。
　　暂语船樯还起去，穿花落水益沾巾。
　　◎卷.45【同豆卢峰知字韵】杜甫
　　炼金欧冶子，喷玉大宛儿。符彩高无敌，聪明达所为。
　　梦兰他日应，折桂早年知。烂漫通经术，光芒刷羽仪。
　　谢庭瞻不远，潘省会于斯。倡和将雏曲，田翁号鹿皮。
　　◎卷.46【归雁二首】杜甫
　　万里衡阳雁，今年又北归。双双瞻客上，一一背人飞。
　　云里相呼疾，沙边自宿稀。系书元浪语，愁寂故山薇。
　　欲雪违胡地，先花别楚云。却过清渭影，高起洞庭群。
　　塞北春阴暮，江南日色曛。伤弓流落羽，行断不堪闻。
　　◎卷.47【小寒食舟中作】杜甫
　　佳辰强饭食犹寒，隐几萧条带鹖冠。春水船如天上坐，
　　老年花似雾中看。娟娟戏蝶过闲幔，片片轻鸥下急湍。
　　云白山青万馀里，愁看直北是长安。
　　◎卷.48【清明二首】杜甫
　　朝来新火起新烟，湖色春光净客船。绣羽衔花他自得，
　　红颜骑竹我无缘。胡童结束还难有，楚女腰肢亦可怜。
　　不见定王城旧处，长怀贾傅井依然。虚沾焦举为寒食，
　　实藉严君卖卜钱。钟鼎山林各天性，浊醪粗饭任吾年。
　　此身飘泊苦西东，右臂偏枯半耳聋。寂寂系舟双下泪，
　　悠悠伏枕左书空。十年蹴踘将雏远，万里秋千习俗同。
　　旅雁上云归紫塞，家人钻火用青枫。秦城楼阁烟花里，
　　汉主山河锦绣中。风水春来洞庭阔，白蘋愁杀白头翁。
　　◎卷.49【发潭州（时自潭之衡）】杜甫
　　夜醉长沙酒，晓行湘水春。岸花飞送客，樯燕语留人。
　　贾傅才未有，褚公书绝伦。高名前后事，回首一伤神。
　　◎卷.50【回棹】杜甫
　　宿昔试安命，自私犹畏天。劳生系一物，为客费多年。
　　衡岳江湖大，蒸池疫疠偏。散才婴薄俗，有迹负前贤。
　　巾拂那关眼，瓶罍易满船。火云滋垢腻，冻雨裛沉绵。
　　强饭莼添滑，端居茗续煎。清思汉水上，凉忆岘山巅。
　　顺浪翻堪倚，回帆又省牵。吾家碑不昧，王氏井依然。
　　几杖将衰齿，茅茨寄短椽。灌园曾取适，游寺可终焉。
　　遂性同渔父，成名异鲁连。篙师烦尔送，朱夏及寒泉。
　　◎卷.51【赠韦七赞善】杜甫
　　乡里衣冠不乏贤，杜陵韦曲未央前。尔家最近魁三象，
　　时论同归尺五天。北走关山开雨雪，南游花柳塞云烟。
　　洞庭春色悲公子，鰕菜忘归范蠡船。
　　◎卷.52【奉酬寇十侍御锡见寄四韵，复寄寇】杜甫
　　往别郇瑕地，于今四十年。来簪御府笔，故泊洞庭船。
　　诗忆伤心处，春深把臂前。南瞻按百越，黄帽待君偏。
　　◎卷.53【酬郭十五受判官】杜甫
　　才微岁老尚虚名，卧病江湖春复生。药裹关心诗总废，
　　花枝照眼句还成。只同燕石能星陨，自得隋珠觉夜明。
　　乔口橘洲风浪促，系帆何惜片时程。
　　◎卷.54【衡州送李大夫七丈勉赴广州】杜甫
　　斧钺下青冥，楼船过洞庭。北风随爽气，南斗避文星。
　　日月笼中鸟，乾坤水上萍。王孙丈人行，垂老见飘零。


第二百三十四卷
　　◎卷.1【哭长孙侍御（一作杜诵诗。以下为杜甫补遗）】杜甫
　　道为谋书重，名因赋颂雄。礼闱曾擢桂，宪府旧乘骢。
　　流水生涯尽，浮云世事空。唯馀旧台柏，萧瑟九原中。
　　◎卷.2【虢国夫人（一作《张祜集》灵台二首之一）】杜甫
　　虢国夫人承主恩，平明上马入宫门。
　　却嫌脂粉涴颜色，澹扫蛾眉朝至尊。
　　◎卷.3【军中醉饮寄沈八、刘叟（一作畅当诗）】杜甫
　　酒渴爱江清，馀甘漱晚汀。软沙欹坐稳，冷石醉眠醒。
　　野膳随行帐，华音发从伶。数杯君不见，醉已遣沉冥。
　　◎卷.4【杜鹃行（一作司空曙诗）】杜甫
　　古时杜宇称望帝，魂作杜鹃何微细。跳枝窜叶树木中，
　　抢佯瞥捩雌随雄。毛衣惨黑貌憔悴，众鸟安肯相尊崇。
　　隳形不敢栖华屋，短翮唯愿巢深丛。穿皮啄朽觜欲秃，
　　苦饥始得食一虫。谁言养雏不自哺，此语亦足为愚蒙。
　　声音咽咽如有谓，号啼略与婴儿同。口干垂血转迫促，
　　似欲上诉于苍穹。蜀人闻之皆起立，至今斅学效遗风，
　　乃知变化不可穷。岂知昔日居深宫，嫔嫱左右如花红。
　　◎卷.5【闻惠二过东溪特一送（以下七首，吴若本逸诗）】杜甫
　　惠子白驹瘦，归溪唯病身。皇天无老眼，空谷滞斯人。
　　崖蜜松花熟，山杯竹叶新。柴门了无事，黄绮未称臣。
　　◎卷.6【舟泛洞庭（一作过洞庭湖）】杜甫
　　蛟室围青草，龙堆拥白沙。护江盘古木，迎棹舞神鸦。
　　破浪南风正，收帆畏日斜。云山千万叠，底处上仙槎。
　　◎卷.7【李盐铁二首（一首题作李监宅，已见第九卷中）】杜甫
　　落叶春风起，高城烟雾开。杂花分户映，娇燕入檐回。
　　一见能倾产，虚怀只爱才。盐官虽绊骥，名是汉庭来。
　　◎卷.8【长吟】杜甫
　　江渚翻鸥戏，官桥带柳阴。江飞竞渡日，草见蹋春心。
　　已拨形骸累，真为烂漫深。赋诗歌句稳，不免自长吟。
　　◎卷.9【绝句九首（前六首已见第十三卷中）】杜甫
　　闻道巴山里，春船正好行。都将百年兴，一望九江城。
　　水槛温江口，茅堂石笋西。移船先主庙，洗药浣沙溪。
　　设道春来好，狂风大放颠。吹花随水去，翻却钓鱼船。
　　◎卷.10【瞿唐怀古（以下草堂逸诗拾遗）】杜甫
　　西南万壑注，勍敌两崖开。地与山根裂，江从月窟来。
　　削成当白帝，空曲隐阳台。疏凿功虽美，陶钧力大哉。
　　◎卷.11【送司马入京】杜甫
　　群盗至今日，先朝忝从臣。叹君能恋主，久客羡归秦。
　　黄阁长司谏，丹墀有故人。向来论社稷，为话涕沾巾。
　　◎卷.12【惜别行送刘仆射判官（仆射乃其主将刘乃仆射之判官也）】杜甫
　　闻道南行市骏马，不限匹数军中须。襄阳幕府天下异，
　　主将俭省忧艰虞。只收壮健胜铁甲，岂因格斗求龙驹。
　　而今西北自反胡，骐驎荡尽一匹无。龙媒真种在帝都，
　　子孙永落西南隅。向非戎事备征伐，君肯辛苦越江湖。
　　江湖凡马多憔悴，衣冠往往乘蹇驴。梁公富贵于身疏，
　　号令明白人安居。俸钱时散士子尽，府库不为骄豪虚。
　　以兹报主寸心赤，气却西戎回北狄。罗网群马籍马多，
　　气在驱驰出金帛。刘侯奉使光推择，滔滔才略沧溟窄。
　　杜陵老翁秋系船，扶病相识长沙驿。强梳白发提胡卢，
　　手把菊花路旁摘。九州兵革浩茫茫，三叹聚散临重阳。
　　当杯对客忍流涕，君不觉老夫神内伤。
　　◎卷.13【呀鹘行】杜甫
　　病鹘孤飞俗眼丑，每夜江边宿衰柳。清秋落日已侧身，
　　过雁归鸦错回首。紧脑雄姿迷所向，疏翮稀毛不可状。
　　强神迷复皂雕前，俊才早在苍鹰上。风涛飒飒寒山阴，
　　熊罴欲蛰龙蛇深。念尔此时有一掷，失声溅血非其心。
　　◎卷.14【狂歌行，赠四兄】杜甫
　　与兄行年校一岁，贤者是兄愚者弟。兄将富贵等浮云，
　　弟切功名好权势。长安秋雨十日泥，我曹鞴马听晨鸡。
　　公卿朱门未开锁，我曹已到肩相齐。吾兄睡稳方舒膝，
　　不袜不巾蹋晓日。男啼女哭莫我知，身上须缯腹中实。
　　今年思我来嘉州。嘉州酒重花绕楼。楼头吃酒楼下卧，
　　长歌短咏还相酬。四时八节还拘礼，女拜弟妻男拜弟。
　　幅巾鞶带不挂身，头脂足垢何曾洗。吾兄吾兄巢许伦，
　　一生喜怒长任真。日斜枕肘寝已熟，啾啾唧唧为何人。
　　◎卷.15【逃难】杜甫
　　五十头白翁，南北逃世难。疏布缠枯骨，奔走苦不暖。
　　已衰病方入，四海一涂炭。乾坤万里内，莫见容身畔。
　　妻孥复随我，回首共悲叹。故国莽丘墟，邻里各分散。
　　归路从此迷，涕尽湘江岸。
　　◎卷.16【寄高適】杜甫
　　楚隔乾坤远，难招病客魂。诗名惟我共，世事与谁论。
　　北阙更新主，南星落故园。定知相见日，烂漫倒芳尊。
　　◎卷.17【送灵州李判官】杜甫
　　犬戎腥四海，回首一茫茫。血战乾坤赤，氛迷日月黄。
　　将军专策略，幕府盛材良。近贺中兴主，神兵动朔方。
　　◎卷.18【与严二郎奉礼别】杜甫
　　别君谁暖眼，将老病缠身。出涕同斜日，临风看去尘。
　　商歌还入夜，巴俗自为邻。尚愧微躯在，遥闻盛礼新。
　　山东群盗散，阙下受降频。诸将归应尽，题书报旅人。
　　◎卷.19【巴西驿亭观江涨，呈窦使君二首】杜甫
　　转惊波作怒，即恐岸随流。赖有杯中物，还同海上鸥。
　　关心小剡县，傍眼见扬州。为接情人饮，朝来减半愁。
　　向晚波微绿，连空岸脚青。日兼春有暮，愁与醉无醒。
　　漂泊犹杯酒，踌躇此驿亭。相看万里外，同是一浮萍。
　　◎卷.20【遣忧】杜甫
　　乱离知又甚，消息苦难真。受谏无今日，临危忆古人。
　　纷纷乘白马，攘攘著黄巾。隋氏留宫室，焚烧何太频。
　　◎卷.21【早花】杜甫
　　西京安稳未，不见一人来。腊日巴江曲，山花已自开。
　　盈盈当雪杏，艳艳待春梅。直苦风尘暗，谁忧容鬓催。
　　◎卷.22【巴山】杜甫
　　巴山遇中使，云自峡城来。盗贼还奔突，乘舆恐未回。
　　天寒邵伯树，地阔望仙台。狼狈风尘里，群臣安在哉。
　　◎卷.23【收京】杜甫
　　复道收京邑，兼闻杀犬戎。衣冠却扈从，车驾已还宫。
　　克复成如此，安危在数公。莫令回首地，恸哭起悲风。
　　◎卷.24【巴西闻收宫阙，送班司马入京】杜甫
　　闻道收宗庙，鸣銮自陕归。倾都看黄屋，正殿引朱衣。
　　剑外春天远，巴西敕使稀。念君经世乱，匹马向王畿。
　　◎卷.25【花底】杜甫
　　紫萼扶千蕊，黄须照万花。忽疑行暮雨，何事入朝霞。
　　恐是潘安县，堪留卫玠车。深知好颜色，莫作委泥沙。
　　◎卷.26【柳边】杜甫
　　只道梅花发，那知柳亦新。枝枝总到地，叶叶自开春。
　　紫燕时翻翼，黄鹂不露身。汉南应老尽，霸上远愁人。
　　◎卷.27【送窦九归成都】杜甫
　　文章亦不尽，窦子才纵横。非尔更苦节，何人符大名。
　　读书云阁观，问绢锦官城。我有浣花竹，题诗须一行。
　　◎卷.28【赠裴南部，闻袁判官自来欲有按问】杜甫
　　尘满莱芜甑，堂横单父琴。人皆知饮水，公辈不偷金。
　　梁狱书因上，秦台镜欲临。独醒时所嫉，群小谤能深。
　　即出黄沙在，何须白发侵。使君传旧德，已见直绳心。
　　◎卷.29【奉使崔都水翁下峡】杜甫
　　无数涪江筏，鸣桡总发时。别离终不久，宗族忍相遗。
　　白狗黄牛峡，朝云暮雨祠。所过频问讯，到日自题诗。
　　◎卷.30【题郪县郭三十二明府茅屋壁】杜甫
　　江头且系船，为尔独相怜。云散灌坛雨，春青彭泽田。
　　频惊适小国，一拟问高天。别后巴东路，逢人问几贤。
　　◎卷.31【遣闷戏呈路十九曹长】杜甫
　　江浦雷声喧昨夜，春城雨色动微寒。黄鹂并坐交愁湿，
　　白鹭群飞大剧干。晚节渐于诗律细，谁家数去酒杯宽。
　　惟吾最爱清狂客，百遍相看意未阑。
　　◎卷.32【随章留后新亭会送诸君】杜甫
　　新亭有高会，行子得良时。日动映江幕，风鸣排槛旗。
　　绝荤终不改，劝酒欲无词。已堕岘山泪，因题零雨诗。
　　◎卷.33【东津送韦讽摄阆州录事】杜甫
　　闻说江山好，怜君吏隐兼。宠行舟远泛，怯别酒频添。
　　推荐非承乏，操持必去嫌。他时如按县，不得慢陶潜。
　　◎卷.34【客旧馆】杜甫
　　陈迹随人事，初秋别此亭。重来梨叶赤，依旧竹林青。
　　风幔何时卷，寒砧昨夜声。无由出江汉，愁绪月冥冥。
　　◎卷.35【阆州奉送二十四舅使自京赴任青城】杜甫
　　闻道王乔舄，名因太史传。如何碧鸡使，把诏紫微天。
　　秦岭愁回马，涪江醉泛船。青城漫污杂，吾舅意凄然。
　　◎卷.36【愁坐】杜甫
　　高斋常见野，愁坐更临门。十月山寒重，孤城月水昏。
　　葭萌氐种迥，左担犬戎存。终日忧奔走，归期未敢论。
　　◎卷.37【陪郑公秋晚北池临眺】杜甫
　　北池云水阔，华馆辟秋风。独鹤元依渚，衰荷且映空。
　　采菱寒刺上，蹋藕野泥中。素楫分曹往，金盘小径通。
　　萋萋露草碧，片片晚旗红。杯酒沾津吏，衣裳与钓翁。
　　异方初艳菊，故里亦高桐。摇落关山思，淹留战伐功。
　　严城殊未掩，清宴已知终。何补参卿事，欢娱到薄躬。
　　◎卷.38【去蜀】杜甫
　　五载客蜀郡，一年居梓州。如何关塞阻，转作潇湘游。
　　世事已黄发，残生随白鸥。安危大臣在，不必泪长流。
　　◎卷.39【放船】杜甫
　　收帆下急水，卷幔逐回滩。江市戎戎暗，山云淰淰寒。
　　村荒无径入，独鸟怪人看。已泊城楼底，何曾夜色阑。
　　◎卷.40【哭台州郑司户苏少监】杜甫
　　故旧谁怜我，平生郑与苏。存亡不重见，丧乱独前途。
　　豪俊何人在，文章扫地无。羁游万里阔，凶问一年俱。
　　白首中原上，清秋大海隅。夜台当北斗，泉路著东吴。
　　得罪台州去，时危弃硕儒。移官蓬阁后，谷贵没潜夫。
　　流恸嗟何及，衔冤有是夫。道消诗兴废，心息酒为徒。
　　许与才虽薄，追随迹未拘。班扬名甚盛，嵇阮逸相须。
　　会取君臣合，宁铨品命殊。贤良不必展，廊庙偶然趋。
　　胜决风尘际，功安造化炉。从容拘旧学，惨澹閟阴符。
　　摆落嫌疑久，哀伤志力输。俗依绵谷异，客对雪山孤。
　　童稚思诸子，交朋列友于。情乖清酒送，望绝抚坟呼。
　　疟病餐巴水，疮痍老蜀都。飘零迷哭处，天地日榛芜。
　　◎卷.41【送王侍御往东川，放生池祖席】杜甫
　　东川诗友合，此赠怯轻为。况复传宗近，空然惜别离。
　　梅花交近野，草色向平池。倘忆江边卧，归期愿早知。
　　◎卷.42【惠义寺送王少尹赴成都（得峰字）】杜甫
　　苒苒谷中寺，娟娟林表峰。阑干上处远，结构坐来重。
　　骑马行春径，衣冠起晚钟。云门青寂寂，此别惜相从。
　　◎卷.43【避地】杜甫
　　避地岁时晚，窜身筋骨劳。诗书遂墙壁，奴仆且旌旄。
　　行在仅闻信，此生随所遭。神尧旧天下，会见出腥臊。
　　◎卷.44【惠义寺园送辛员外】杜甫
　　朱樱此日垂朱实，郭外谁家负郭田。
　　万里相逢贪握手，高才却望足离筵。
　　◎卷.45【又送】杜甫
　　双峰寂寂对春台，万竹青青照客杯。细草留连侵坐软，
　　残花怅望近人开。同舟昨日何由得，并马今朝未拟回。
　　直到绵州始分首，江边树里共谁来。
　　◎卷.46【九日登梓州城】杜甫
　　客心惊暮序，宾雁下襄州。共赏重阳节，言寻戏马游。
　　湖风秋戍柳，江雨暗山楼。且酌东篱菊，聊祛南国愁。
　　◎卷.47【阙题】杜甫
　　三月雪连夜，未应伤物华。只缘春欲尽，留著伴梨花。
　　◎卷.48【句】杜甫
　　寒食少天气，东风多柳花。（见《合璧事类》）
　　小桃知客意，春尽始开花。（见《合璧事类》）


第二百三十五卷
　　◎卷.1【自蜀奉册命往朔方途中呈韦左相文部房尚书门下崔侍郎】贾至
　　胡羯乱中夏，銮舆忽南巡。衣冠陷戎寇，狼狈随风尘。
　　豳公秉大节，临难不顾身。激昂白刃前，溅血下沾巾。
　　尚书抱忠义，历险披荆榛。扈从出剑门，登翼岷江滨。
　　时望挹侍郎，公才标缙绅。亭亭昆山玉，皎皎无缁磷。
　　顾惟乏经济，扞牧陪从臣。永愿雪会稽，仗剑清咸秦。
　　太皇时内禅，神器付嗣君。新命集旧邦，至德被远人。
　　捧册自南服，奉诏趋北军。觐谒心载驰，违离难重陈。
　　策马出蜀山，畏途上缘云。饮啄丛箐间，栖息虎豹群。
　　崎岖凌危栈，惴栗惊心神。峭壁上嶔岑，大江下沄沄。
　　皇风扇八极，异类怀深仁。元凶诱黠虏，肘腋生妖氛。
　　明主信英武，威声赫四邻。誓师自朔方，旗帜何缤纷。
　　铁骑照白日，旄头拂秋旻。将来荡沧溟，宁止蹴昆仑。
　　古来有屯难，否泰长相因。夏康缵禹绩，代祖复汉勋。
　　于役各勤王，驱驰拱紫宸。岂惟太公望，往昔逢周文。
　　谁谓三杰才，功业独殊伦。感此慰行迈，无为歌苦辛。
　　◎卷.2【赠裴九侍御昌江草堂弹琴】贾至
　　朔风吹疏林，积雪在崖巘。鸣琴草堂响，小涧清且浅。
　　沉吟东山意，欲去芳岁晚。怅望黄绮心，白云若在眼。
　　◎卷.3【巴陵早秋，寄荆州崔司马、吏部阎功曹舍人】贾至
　　谪居潇湘渚，再见洞庭秋。极目连江汉，西南浸斗牛。
　　滔滔荡云梦，澹澹摇巴丘。旷如临渤澥，窅疑造瀛洲。
　　君山丽中波，苍翠长夜浮。帝子去永久，楚词尚悲秋。
　　我同长沙行，时事加百忧。登高望旧国，胡马满东周。
　　宛叶遍蓬蒿，樊邓无良畴。独攀青枫树，泪洒沧江流。
　　故人西掖寮，同扈岐阳蒐。差池尽三黜，蹭蹬各南州。
　　相去虽地接，不得从之游。耿耿云阳台，迢迢王粲楼。
　　跂予暮霞里，谁谓无轻舟。
　　◎卷.4【闲居秋怀，寄阳翟陆赞府、封丘高少府】贾至
　　今日霖雨霁，飒然高馆凉。秋风吹二毛，烈士加慨慷。
　　忆昔皇运初，众宾俱龙骧。解巾佐幕府，脱剑升明堂。
　　郁郁被庆云，昭昭翼太阳。鲸鱼纵大壑，鸑鷟鸣高冈。
　　信矣草创时，泰阶速贤良。一言顿遭逢，片善蒙恩光。
　　我生属圣明，感激窃自强。崎岖郡邑权，连骞翰墨场。
　　天朝富英髦，多士如珪璋。盛才溢下位，蹇步徒猖狂。
　　闭门对群书，几案在我旁。枕席相远游，聊欲浮沧浪。
　　八月白露降，玄蝉号枯桑。舣舟临清川，迢递愁思长。
　　我有同怀友，各在天一方。离披不相见，浩荡隔两乡。
　　平生霞外期，宿昔共行藏。岂无蓬莱树，岁晏空苍苍。
　　◎卷.5【送友人使河源】贾至
　　送君鲁郊外，下车上高丘。萧条千里暮，日落黄云秋。
　　举酒有馀恨，论边无远谋。河源望不见，旌旆去悠悠。
　　◎卷.6【送李侍御】贾至
　　我年四十馀，已叹前路短。羁离洞庭上，安得不引满。
　　李侯忘情者，与我同疏懒。孤帆泣潇湘，望远心欲断。
　　◎卷.7【送耿副使归长沙】贾至
　　画舸欲南归，江亭且留宴。日暮湖上云，萧萧若流霰。
　　昨夜相知者，明发不可见。惆怅西北风，高帆为谁扇。
　　◎卷.8【送夏侯子之江夏】贾至
　　扣楫洞庭上，清风千里来。留欢一杯酒，欲别复裴回。
　　相见楚山下，渔舟忆钓台。羡君还旧里，归念独悠哉。
　　◎卷.9【寓言二首】贾至
　　春草纷碧色，佳人旷无期。悠哉千里心，欲采商山芝。
　　叹息良会晚，如何桃李时。怀君晴川上，伫立夏云滋。
　　凛凛秋闺夕，绮罗早知寒。玉砧调鸣杵，始捣机中纨。
　　忆昨别离日，桐花覆井栏。今来思君时，白露盈阶漙。
　　闻有关河信，欲寄双玉盘。玉以委贞心，盘以荐嘉餐。
　　嗟君在万里，使妾衣带宽。
　　◎卷.10【燕歌行】贾至
　　国之重镇惟幽都，东威九夷北制胡。五军精卒三十万，
　　百战百胜擒单于。前临滹沱后易水，崇山沃野亘千里。
　　昔时燕山重贤士，黄金筑台从隗始。倏忽兴王定蓟丘，
　　汉家又以封王侯。萧条魏晋为横流，鲜卑窃据朝五州。
　　我唐区夏馀十纪，军容武备赫万祀。彤弓黄钺授元帅，
　　垦耕大漠为内地。季秋胶折边草腓，治兵羽猎因出师。
　　千营万队连旌旗，望之如火忽电驰。匈奴慑窜穷发北，
　　大荒万里无尘飞。君不见隋家昔为天下宰，
　　穷兵黩武征辽海。南风不竞多死声，鼓卧旗折黄云横。
　　六军将士皆死尽，战马空鞍归故营。时移道革天下平，
　　白环入贡沧海清。自有农夫已高枕，无劳校尉重横行。
　　◎卷.11【巴陵寄李二户部、张十四礼部（时贬岳州司马）】贾至
　　江南春草初幂幂，愁杀江南独愁客。秦中杨柳也应新，
　　转忆秦中相忆人。万里莺花不相见，登高一望泪沾巾。
　　◎卷.12【长门怨】贾至
　　独坐思千里，春庭晓景长。莺喧翡翠幕，柳覆郁金堂。
　　舞蝶萦愁绪，繁花对靓妆。深情托瑶瑟，弦断不成章。
　　◎卷.13【铜雀台】贾至
　　日暮铜台静，西陵鸟雀归。抚弦心断绝，听管泪霏微。
　　灵几临朝奠，空床卷夜衣。苍苍川上月，应照妾魂飞。
　　◎卷.14【侍宴曲】贾至
　　云陛褰珠扆，天墀覆绿杨。隔帘妆隐映，向席舞低昂。
　　鸣佩长廊静，开冰广殿凉。欢馀剑履散，同辇入昭阳。
　　◎卷.15【对酒曲二首】贾至
　　梅发柳依依，黄鹂历乱飞。当歌怜景色，对酒惜芳菲。
　　曲水浮花气，流风散舞衣。通宵留暮雨，上客莫言归。
　　春来酒味浓，举酒对春丛。一酌千忧散，三杯万事空。
　　放歌乘美景，醉舞向东风。寄语尊前客，生涯任转蓬。
　　◎卷.16【送陆协律赴端州】贾至
　　越井人南去，湘川水北流。江边数杯酒，海内一孤舟。
　　岭峤同仙客，京华即旧游。春心将别恨，万里共悠悠。
　　◎卷.17【送王员外赴长沙】贾至
　　携手登临处，巴陵天一隅。春生云梦泽，水溢洞庭湖。
　　共叹虞翻枉，同悲阮籍途。长沙旧卑湿，今古不应殊。
　　◎卷.18【送夏侯参军赴广州】贾至
　　闻道衡阳外，由来雁不飞。送君从此去，书信定应稀。
　　云海南溟远，烟波北渚微。勉哉孙楚吏，彩服正光辉。
　　◎卷.19【长沙别李六侍御】贾至
　　月明湘水白，霜落洞庭干。放逐长沙外，相逢路正难。
　　云归帝乡远，雁报朔方寒。此别盈襟泪，雍门不假弹。
　　◎卷.20【岳阳楼宴王员外贬长沙（一题作南州有赠）】贾至
　　极浦三春草，高楼万里心。楚山晴霭碧，湘水暮流深。
　　忽与朝中旧，同为泽畔吟。停杯试北望，还欲泪沾襟。
　　◎卷.21【咏冯昭仪当熊】贾至
　　白羽插雕弓，霓旌动朔风。平明出金屋，扈辇上林中。
　　逐兽长廊静，呼鹰御苑空。王孙莫谏猎，贱妾解当熊。
　　◎卷.22【早朝大明宫呈两省僚友】贾至
　　银烛熏天紫陌长，禁城春色晓苍苍。千条弱柳垂青琐，
　　百啭流莺绕建章。剑佩声随玉墀步，衣冠身惹御炉香。
　　共沐恩波凤池上，朝朝染翰侍君王。
　　◎卷.23【白马】贾至
　　白马紫连钱，嘶鸣丹阙前。闻珂自蹀躞，不要下金鞭。
　　◎卷.24【赠薛瑶英】贾至
　　舞怯铢衣重，笑疑桃脸开。方知汉成帝，虚筑避风台。
　　◎卷.25【出塞曲】贾至
　　万里平沙一聚尘，南飞羽檄北来人。
　　传道五原烽火急，单于昨夜寇新秦。
　　◎卷.26【春思二首】贾至
　　草色青青柳色黄，桃花历乱李花香。
　　东风不为吹愁去，春日偏能惹恨长。
　　红粉当垆弱柳垂，金花腊酒解酴醿。
　　笙歌日暮能留客，醉杀长安轻薄儿。
　　◎卷.27【勤政楼观乐】贾至
　　银河帝女下三清，紫禁笙歌出九城。
　　为报延州来听乐，须知天下欲升平。
　　◎卷.28【赠陕掾梁宏】贾至
　　梁子工文四十年，诗颠名过草书颠。
　　白头仍作功曹掾，禄薄难供沽酒钱。
　　◎卷.29【答严大夫】贾至
　　今夕秦天一雁来，梧桐坠叶捣衣催。
　　思君独步华亭月，旧馆秋阴生绿苔。
　　◎卷.30【送李侍郎赴常州】贾至
　　雪晴云散北风寒，楚水吴山道路难。
　　今日送君须尽醉，明朝相忆路漫漫。
　　◎卷.31【初至巴陵与李十二白、裴九同泛洞庭湖三首】贾至
　　江上相逢皆旧游，湘山永望不堪愁。
　　明月秋风洞庭水，孤鸿落叶一扁舟。
　　枫岸纷纷落叶多，洞庭秋水晚来波。
　　乘兴轻舟无近远，白云明月吊湘娥。
　　江畔枫叶初带霜，渚边菊花亦已黄。
　　轻舟落日兴不尽，三湘五湖意何长。
　　◎卷.32【西亭春望】贾至
　　日长风暖柳青青，北雁归飞入窅冥。
　　岳阳城上闻吹笛，能使春心满洞庭。
　　◎卷.33【君山】贾至
　　湘中老人读黄老，手援紫藟坐碧草。
　　春至不知湖水深，日暮忘却巴陵道。
　　◎卷.34【洞庭送李十二赴零陵】贾至
　　今日相逢落叶前，洞庭秋水远连天。
　　共说金华旧游处，回看北斗欲潸然。
　　◎卷.35【江南送李卿】贾至
　　双鹤南飞度楚山，楚南相见忆秦关。
　　愿值回风吹羽翼，早随阳雁及春还。
　　◎卷.36【送王道士还京】贾至
　　一片仙云入帝乡，数声秋雁至衡阳。
　　借问清都旧花月，岂知迁客泣潇湘。
　　◎卷.37【巴陵夜别王八员外（一作萧静诗，题云三湘有怀）】贾至
　　柳絮飞时别洛阳，梅花发后到三湘。
　　世情已逐浮云散，离恨空随江水长。
　　◎卷.38【别裴九弟】贾至
　　西江万里向东流，今夜江边驻客舟。
　　月色更添春色好，芦风似胜竹风幽。
　　◎卷.39【送南给事贬崖州】贾至
　　畴昔丹墀与凤池，即今相见两相悲。
　　朱崖云梦三千里，欲别俱为恸哭时。
　　◎卷.40【重别南给事】贾至
　　谪宦三年尚未回，故人今日又重来。
　　闻道崖州一千里，今朝须尽数千杯。
　　◎卷.41【岳阳楼重宴别王八员外贬长沙】贾至
　　江路东连千里潮，青云北望紫微遥。
　　莫道巴陵湖水阔，长沙南畔更萧条。


第二百三十六卷
　　◎卷.1【紫参歌】钱起
　　远公林下满青苔，春药偏宜间石开。往往幽人寻水见，
　　时时仙蝶隔云来。阴阳雕刻花如鸟，对凤连鸡一何小。
　　春风宛转虎溪傍，紫翼红翘翻霁光。贝叶经前无住色，
　　莲花会里暂留香。蓬山才子怜幽性，白云阳春动新咏。
　　应知仙卉老云霞，莫赏夭桃满蹊径。
　　◎卷.2【玛瑙杯歌】钱起
　　瑶溪碧岸生奇宝，剖质披心出文藻。良工雕饰明且鲜，
　　得成珍器入芳筵。含华炳丽金尊侧，翠斝琼觞忽无色。
　　繁弦急管催献酬，倏若飞空生羽翼，fY々兰英照豹斑，
　　满堂词客尽朱颜。花光来去传香袖，霞影高低傍玉山。
　　王孙彩笔题新咏，碎锦连珠复辉映。世情贵耳不贵奇，
　　谩说海底珊瑚枝。宁及琢磨当妙用，燕歌楚舞长相随。
　　◎卷.3【锄药咏】钱起
　　莳药穿林复在巘，浓香秀色深能浅。云气垂来浥露偏，
　　松阴占处知春晚。拂曙残莺百啭催，萦泉带石几花开。
　　不随飞鸟缘枝去，如笑幽人出谷来。对之不觉忘疏懒，
　　废卷荷锄嫌日短。岂无萱草树阶墀，惜尔幽芳世所遗。
　　但使芝兰出萧艾，不辞手足皆胼胝。宁学陶潜空嗜酒，
　　颓龄舍此事东菑。
　　◎卷.4【病鹤篇】钱起
　　独鹤声哀羽摧折，沙头一点留残雪。三山侣伴能远翔，
　　五里裴回忍为别。惊群各畏野人机，谁肯相将霞水飞。
　　不及川凫长比翼，随波双泛复双归。碧海沧江深且广，
　　目尽天倪安得住。云山隔路不隔心，宛颈和鸣长在想。
　　何时白雾卷青天，接影追飞太液前。
　　◎卷.5【片玉篇】钱起
　　至宝未为代所奇，韫灵示璞荆山陲。独使虹光天子识，
　　不将清韵世人知。世人所贵惟燕石，美玉对之成瓦砾。
　　空山埋照凡几年，古色苍痕宛自然。重溪幂幂暗云树，
　　一片荧荧光石泉。美人之鉴明且彻，玉指提携叹奇绝。
　　试劳香袖拂莓苔，不觉清心皎冰雪。连城美价幸逢时，
　　命代良工岂见遗。试作珪璋礼天地，何如瓀fZ在阶墀。
　　◎卷.6【画鹤篇（省中作）】钱起
　　点素凝姿任画工，霜毛玉羽照帘栊。借问飞鸣华表上，
　　何如粉缋彩屏中。文昌宫近芙蓉阙，兰室絪缊香且结。
　　炉气朝成缑岭云，银灯夜作华亭月。日暖花明梁燕归，
　　应惊片雪在仙闱。主人顾盼千金重，谁肯裴回五里飞。
　　◎卷.7【秋霖曲】钱起
　　君不见圣主旰食忧元元，秋风苦雨暗九门。
　　凤凰池里沸泉腾，苍龙阙下生云根。阴精离毕太淹度，
　　倦鸟将归不知树。愁阴惨淡时殷雷，生灵垫溺若寒灰。
　　公卿红粒爨丹桂，黔首白骨封青苔。貂裘玉食张公子，
　　炰炙熏天戟门里。且如歌笑日挥金。应笑禹汤能罪己。
　　鹤鸣蛙跃正及时，豹隐兰凋亦可悲。焉得太阿决屏翳，
　　还令率土见朝曦。
　　◎卷.8【白石枕】钱起
　　琢珉胜水碧，所贵素且贞。曾无白圭玷，不作浮磬鸣。
　　捧来太阳前，一片新冰清。沈沈风宪地，待尔秋已至。
　　璞坚难为功，谁怨晚成器。比德无磷缁，论交亦如此。
　　◎卷.9【赋得青城山歌，送杨、杜二郎中赴蜀军】钱起
　　蜀山西南千万重，仙经最说青城峰。青城嶔岑倚空碧，
　　远压峨嵋吞剑壁。锦屏云起易成霞，玉洞花明不知夕。
　　星台二妙逐王师，阮瑀军书王粲诗。日落猿声连玉笛，
　　晴来山翠傍旌旗。绿萝春月营门近，知君对酒遥相思。
　　◎卷.10【送李大夫赴广州】钱起
　　一贤间气生，麟趾凤凰羽。何意人之望，未为王者辅。
　　出镇忽推才，盛哉文且武。南越寄维城，雄雄拥甲兵。
　　鼓门通幕府，天井入军营。厥俗多豪侈，古来难致礼。
　　唯君饮冰心，可酌贪泉水。忠臣感圣君，徇义不邀勋。
　　龙镜逃山魅，霜风破嶂雪。征途凡几转，魏阙如在眼。
　　向郡海潮迎，指乡关树远。按节化瓯闽，下车佳政新。
　　应令尉陀俗，还作上皇人。支离交俊哲，弱冠至华发。
　　昔许霄汉期，今嗟鹏鷃别。图南不可御，惆怅守薄暮。
　　◎卷.11【送崔校书从军】钱起
　　雁门太守能爱贤，麟阁书生亦投笔。宁唯玉剑报知己，
　　更有龙韬佐师律。别马连嘶出御沟，家人几夜望刀头。
　　燕南春草伤心色，蓟北黄云满眼愁。闻道轻生能击虏，
　　何嗟少壮不封侯。
　　◎卷.12【送张将军征西（一作西征）】钱起
　　长安少年唯好武，金殿承恩争破虏。沙场烽火隔天山，
　　铁骑征西几岁还。战处黑云霾瀚海，愁中明月度阳关。
　　玉笛声悲离酌晚，金方路极行人远。计日霜戈尽敌归，
　　回首戎城空落晖。始笑子卿心计失，徒看海上节旄稀。
　　◎卷.13【送修武元少府】钱起
　　寸禄荣色养，此行宁叹惜。自今黄绶采兰时，
　　不厌丹墀芳草色。百战荒城复井田，几家春树带人烟。
　　黎氓久厌蓬飘苦，迟尔西南惠月传。
　　◎卷.14【送崔十三东游】钱起
　　千里有同心，十年一会面。当杯缓筝柱，倏忽催离宴。
　　丹凤城头噪晚鸦，行人马首夕阳斜。灞上春风留别袂，
　　关东新月宿谁家。官柳依依两乡色，谁能此别不相忆。
　　◎卷.15【送邬三落第还乡】钱起
　　郢客文章绝世稀，常嗟时命与心违。十年失路谁知己，
　　千里思亲独远归。云帆春水将何适，日爱东南暮山碧。
　　关中新月对离尊，江上残花待归客。名宦无媒自古迟，
　　穷途此别不堪悲。荷衣垂钓且安命，金马招贤会有时。
　　◎卷.16【送马明府赴江陵】钱起
　　陶令南行心自永，江天极目澄秋景。万室遥方犬不鸣，
　　双凫下处人皆静。清风高兴得湖山，门柳萧条双翟闲。
　　黄花满把应相忆，落日登楼北望还。
　　◎卷.17【送毕侍御谪居】钱起
　　崇兰香死玉簪折，志士吞声甘徇节。忠荩不为明主知，
　　悲来莫向时人说，沧浪之水见心清，楚客辞天泪满缨。
　　百鸟喧喧噪一鹗，上林高枝亦难托。宁嗟人世弃虞翻，
　　且喜江山得康乐。自怜黄绶老婴身，妻子朝来劝隐沦。
　　桃花洞里举家去，此别相思复几春。
　　◎卷.18【送褚大落第东归】钱起
　　离琴弹苦调，美人惨向隅。顷来荷策干明主，
　　还复扁舟归五湖。汉家侧席明扬久，岂意遗贤在林薮。
　　玉堂金马隔青云，墨客儒生皆白首。昨梦芳洲采白蘋，
　　归期且喜故园春。稚子只思陶令至，文君不厌马卿贫。
　　剡中风月久相忆，池上旧游应再得。酒熟宁孤芳杜春，
　　诗成不枉青山色。念此那能不羡归，长杨谏猎事皆违。
　　他日东流一乘兴，知君为我扫荆扉。
　　◎卷.19【送傅管记赴蜀军】钱起
　　终童之死谁继出，燕颔儒生今俊逸。主将早知鹦鹉赋，
　　飞书许载蛟龙笔。峨眉玉垒指霞标，鸟没天低幕府遥。
　　巴山雨色藏征旆，汉水猿声咽短箫。赐璧腰金应可料，
　　才略纵横年且妙。无人不重乐毅贤，何敌能当鲁连啸。
　　日暮黄云千里昏，壮心轻别不销魂。劝君用却龙泉剑，
　　莫负平生国士恩。
　　◎卷.20【送张少府】钱起
　　愁云破斜照，别酌劝行子。蓬惊马首风，雁拂天边水。
　　寸晷如三岁，离心在万里。
　　◎卷.21【行路难】钱起
　　君不见明星映空月，太阳朝升光尽歇。
　　君不见凋零委路蓬，长风飘举入云中。
　　由来人事何尝定，且莫骄奢笑贱穷。
　　◎卷.22【卢龙塞行送韦掌记】钱起
　　雨雪纷纷黑山外，行人共指卢龙塞。万里飞沙咽鼓鼙，
　　三军杀气凝旌旆。陈琳书记本翩翩，料敌张兵夺酒泉。
　　圣主好文兼好武，封侯莫比汉皇年。
　　◎卷.23【效古秋夜长】钱起
　　秋汉飞玉霜，北风扫荷香。含情纺织孤灯尽，
　　拭泪相思寒漏长。檐前碧云静如水，月吊栖乌啼鸟起。
　　谁家少妇事鸳机，锦幕云屏深掩扉。白玉窗中闻落叶，
　　应怜寒女独无衣。
　　◎卷.24【卧病，李员外题扉而去】钱起
　　僻陋病者居，蒿莱行径失。谁知簪绂贵，能问幽忧疾。
　　珂声未驻门，兰气先入室。沉疴不冠带，安得候蓬荜。
　　清扬去莫寻，离念顷来侵。雀栖高窗静，日出修桐阴。
　　枕上忆君子，悄悄唯苦心。
　　◎卷.25【酬王维春夜竹亭赠别】钱起
　　山月随客来，主人兴不浅。今宵竹林下，谁觉花源远。
　　惆怅曙莺啼，孤云还绝巘。
　　◎卷.26【山中寄时校书】钱起
　　蓬莱紫气温如玉，唯予知尔阳春曲，别来几日芳荪绿。
　　百花酒满不见君，青山一望心断续。
　　◎卷.27【送李四擢第归觐省】钱起
　　当年贵得意，文字各争名。齐唱阳春曲，唯君金玉声。
　　悬黎宝中出，高价世难掩。鸿羽不低飞，龙津徒自险。
　　直矜鹦鹉赋，不贵芳桂枝。少俊蔡邕许，长鸣唐举知。
　　梁城下熊轼，朱戟何暐耀。才子欲归宁，棠花已含笑。
　　高门知庆大，子孝觉亲荣。独揽还珠美，宁唯问绢情。
　　离筵不尽醉，掺袂一何早。马蹄西别轻，树色东看好。
　　行尘忽不见，惆怅青门道。
　　◎卷.28【过曹钧隐居】钱起
　　荃蕙有奇性，馨香道为人。不居众芳下，宁老空林春。
　　之子秉高节，攻文还守真。素书寸阴尽，流水怨情新。
　　济济振缨客，烟霄各致身。谁当举玄晏，不使作良臣。
　　◎卷.29【哭曹钧】钱起
　　苦节推白首，怜君负此生。忠荩名空在，家贫道不行。
　　朝来相忆访蓬荜，只谓渊明犹卧疾。忽见江南吊鹤来，
　　始知天上文星失。尝恨知音千古稀，那堪夫子九泉归。
　　一声邻笛残阳里，酹酒空堂泪满衣。
　　◎卷.30【东阳郡斋中诣南山招韦十（一作东阳郡斋书事）】钱起
　　霁来海半山，隐映城上起。中峰落照时，残雪翠微里。
　　同心久为别，孤兴那对此。良会何迟迟，清扬瞻则迩。
　　◎卷.31【清泥驿迎献王侍御】钱起
　　候馆扫清昼，使车出明光。森森入郭树，一道引飞霜。
　　仰视骢花白，多惭绶色黄。鹪鹩无羽翼，愿假宪乌翔。
　　◎卷.32【沭阳古渡作】钱起
　　日落问津处，云霞残碧空。牧牛避田烧，退鹢随潮风。
　　回首故乡远，临流此路穷。翩翩青冥去，羡彼高飞鸿。
　　◎卷.33【卧疾，答刘道士】钱起
　　白露蚕已丝，空林日凄清。寥寥昼扉掩，独卧秋窗明。
　　宝字比仙药，羽人寄柴荆。长吟想风驭，恍若升蓬瀛。
　　◎卷.34【梦寻西山准上人】钱起
　　别处秋泉声，至今犹在耳。何尝梦魂去，不见雪山子。
　　新月隔林时，千峰翠微里。言忘心更寂，迹灭云自起。
　　觉来缨上尘，如洗功德水。
　　◎卷.35【长安旅宿】钱起
　　九秋旅夜长，万感何时歇。蕙花渐寒暮，心事犹楚越。
　　直躬邅世道，咫步隔天阙。每闻长乐钟，载泣灵台月。
　　明旦北门外，归途堪白发。
　　◎卷.36【过桐柏山】钱起
　　秋风过楚山，山静秋声晚。赏心无定极，仙步亦清远。
　　返照云窦空，寒流石苔浅。羽人昔已去，灵迹欣方践。
　　投策谢归途，世缘从此遣。
　　◎卷.37【李士曹厅对雨】钱起
　　春雨暗重城，讼庭深更寂。终朝人吏少，满院烟云集。
　　湿鸟压花枝，新苔宜砌石。掾曹富文史，清兴对词客。
　　爱尔蕙兰丛，芳香饱时泽。
　　◎卷.38【登胜果寺南楼，雨中望严协律】钱起
　　微雨侵晚阳，连山半藏碧。林端陟香榭，云外迟来客。
　　孤村凝片烟，去水生远白。但佳川原趣，不觉城池夕。
　　更喜眼中人，清光渐咫尺。
　　◎卷.39【冬夜题旅馆】钱起
　　退飞忆林薮，乐业羡黎庶。四海尽穷途，一枝无宿处。
　　严冬北风急，中夜哀鸿去。孤烛思何深，寒窗坐难曙。
　　劳歌待明发，惆怅盈百虑。
　　◎卷.40【自终南山晚归】钱起
　　采苓日往还，得性非樵隐。白水到初阔，青山辞尚近。
　　绝境胜无倪，归途兴不尽。沮溺时返顾，牛羊自相引。
　　逍遥不外求，尘虑从兹泯。
　　◎卷.41【早渡伊川见旧邻作】钱起
　　鹍鸡鸣早霜，秋水寒旅涉。渔人昔邻舍，相见具舟楫。
　　出浦兴未尽，向山心更惬。村落通白云，茅茨隐红叶。
　　东皋满时稼，归客欣复业。
　　◎卷.42【夕发箭场岩下作】钱起
　　行役不遑安，在幽机转发。山谷无明晦，溪霞自兴没。
　　朝栉杉下风，夕饮石上月。懿尔青云士，垂缨朝凤阙。
　　宁知采竹人，每食惭薇蕨。
　　◎卷.43【同李五夕次香山精舍访宪上人】钱起
　　彼岸闻山钟，仙舟过苕水。松门入幽映，石径趋迤逦。
　　初月开草堂，远公方觏止。忘言在闲夜，凝念得微理。
　　泠泠功德池，相与涤心耳。
　　◎卷.44【雨中望海上，怀郁林观中道侣】钱起
　　山观海头雨，悬沫动烟树。只疑苍茫里，郁岛欲飞去。
　　大块怒天吴，惊潮荡云路。群真俨盈想，一苇不可渡。
　　惆怅赤城期，愿假轻鸿驭。
　　◎卷.45【广德初銮驾出关后登高愁望二首】钱起
　　长安不可望，远处边愁起。辇毂混戎夷，山河空表里。
　　黄云压城阙，斜照移烽垒。汉帜远成霞，胡马来如蚁。
　　不知涿鹿战，早晚蚩尤死。渴日候河清，沉忧催暮齿。
　　愁看秦川色，惨惨云景晦。乾坤暂运行，品物遗覆载。
　　黄尘涨戎马，紫气随龙旆。掩泣指关东，日月妖氛外。
　　臣心寄远水，朝海去如带。周德更休明，天衢伫开泰。
　　◎卷.46【独往覆釜山，寄郎士元】钱起
　　赏心无远近，芳月好登望。胜事引幽人，山下复山上。
　　将寻洞中药，复爱湖外嶂。古壁苔入云，阴溪树穿浪。
　　谁言世缘绝，更惜知音旷。莺啼绿萝春，回首还惆怅。
　　◎卷.47【送王季友赴洪州幕下】钱起
　　列郡皆用武，南征所从谁。诸侯重才略，见子如琼枝。
　　抚剑感知己，出门方远辞。烟波带幕府，海日生红旗。
　　问我何功德，负恩留玉墀。销魂把别袂，愧尔酬明时。
　　◎卷.48【客舍赠郑贲】钱起
　　结交意不薄，匪席言莫违。世义随波久，人生知己稀。
　　先鸣誓相达，未遇还相依。一望金门诏，三看黄鸟飞。
　　暝投同旅食，朝出易儒衣。嵇向林庐接，携手行将归。
　　◎卷.49【山中春仲寄汝上王恒、颍川沈冲（一作中）】钱起
　　隐者守恬泊，春山日深净。谁知蟠木材，得性无人境。
　　座隅泉出洞，竹上云起岭。饥狖入山厨，饮虹过药井。
　　前溪堪放逸，仲月好风景。游目来远思，摘芳寄汝颍。
　　◎卷.50【南中春意】钱起
　　入仕无知言，游方随世道。平生愿开济，遇物干怀抱。
　　已阻青云期，甘同散樗老。客游南海曲，坐见韶阳早。
　　旧国别佳人，他乡思芳草。惜无鸿鹄翅，安得凌苍昊。
　　◎卷.51【东陵药堂寄张道士】钱起
　　木落苍山空，当轩秋水色。清旦振衣坐，永吟意何极。
　　愿言金丹寿，一假鸾凤翼。日夕开真经，言忘心更默。
　　玄都有仙子，采药早相识。烟霞难再期，焚香空叹息。
　　◎卷.52【苦雨忆皇甫冉】钱起
　　凉雨门巷深，穷居成习静。独吟愁霖雨，更使秋思永。
　　疲痾苦昏垫，日夕开轩屏。草木森已悲，衾帱清且冷。
　　如何游宦客，江海随泛梗。延首长相思，忧襟孰能整。
　　◎卷.53【寄任山人】钱起
　　天阶崇黼黻，世路有趋竞。独抱中孚爻，谁知苦寒咏。
　　行潦难朝海，散材空遇圣。岂无鸣凤时，其如问津命。
　　所思青山郭，再梦绿萝径。林泉春可游，羡尔得其性。
　　◎卷.54【登秦岭半岩遇雨】钱起
　　屏翳忽腾气，浮阳惨无晖。千峰挂飞雨，百尺摇翠微。
　　震电闪云径，奔流翻石矶。倚岩假松盖，临水羡荷衣。
　　不得采苓去，空思乘月归。且怜东皋上，水色侵荆扉。
　　◎卷.55【杪秋南山西峰题准上人兰若】钱起
　　向山看霁色，步步豁幽性。返照乱流明，寒空千嶂净。
　　石门有馀好，霞残月欲映。上诣远公庐，孤峰悬一径。
　　云里隔窗火，松下闻山磬。客到两忘言，猿心与禅定。
　　◎卷.56【田园雨后赠邻人】钱起
　　安排常任性，偃卧晚开户。樵客荷蓑归，向来春山雨。
　　残云虹未落，返景霞初吐。时鸟鸣村墟，新泉绕林圃。
　　尧年尚恬泊，邻里成太古。室迩人遂遥，相思怨芳杜。
　　◎卷.57【天门谷题孙逸人石壁】钱起
　　崖石乱流处，竹深斜照归。主人卧磻石，心耳涤清晖。
　　春雷近作解，空谷半芳菲。云栋彩虹宿，药圃蝴蝶飞。
　　恶嚣慕嘉遁，几夜瞻少微。相见竟何说，忘情同息机。
　　◎卷.58【蓝溪休沐，寄赵八给事】钱起
　　虫鸣归旧里，田野秋农闲。即事敦夙尚，衡门方再关。
　　夕阳入东篱，爽气高前山。霜蕙后时老，巢禽知暝还。
　　侍臣黄枢宠，鸣玉青云间。肯想观鱼处，寒泉照发斑。
　　◎卷.59【游辋川至南山，寄谷口王十六】钱起
　　山色不厌远，我行随处深。迹幽青萝径，思绝孤霞岑。
　　独鹤引过浦，鸣猿呼入林。褰裳百泉里，一步一清心。
　　王子在何处，隔云鸡犬音。折麻定延伫，乘月期招寻。
　　◎卷.60【蓝田溪与渔者宿】钱起
　　独游屡忘归，况此隐沦处。濯发清泠泉，月明不能去。
　　更怜垂纶叟，静若沙上鹭。一论白云心，千里沧洲趣。
　　芦中夜火尽，浦口秋山曙。叹息分枝禽，何时更相遇。
　　◎卷.61【淮上别范大】钱起
　　悲风陨凉叶，送归怨南楚。穷年将别离，寸晷申宴语。
　　长淮流不尽，征棹忽复举。碧落半愁云，黄鹤时顾侣。
　　游宦且未达，前途各修阻。分袂一相嗟，良辰更何许。
　　◎卷.62【离居夜雨，奉寄李京兆】钱起
　　永夜不可度，蛩吟秋雨滴。寂寞想章台，始叹云泥隔。
　　雷声匪君车，犹时过我庐。电影非君烛，犹能明我目。
　　如何琼树枝，梦里看不足。望望佳期阻，愁生寒草绿。
　　◎卷.63【叹毕少府以持法无隐见系】钱起
　　用法本禁邪，尽心翻自极。毕公在囹圄，世事何纠纆。
　　翠凤呈其瑞，虞罗寄铩翼。囚中千念时，窗外百花色。
　　落景闭圜扉，春虫网丛棘。古人不念文，纷泪莫沾臆。
　　◎卷.64【小园招隐】钱起
　　支离鲜兄弟，形影如手足。但遂饮冰节，甘辞代耕禄。
　　斑衣在林巷，始觉无羁束。交柯低户阴，闲鸟将雏宿。
　　穷通世情阻，日夜苔径绿。谁言北郭贫，能分晏婴粟。
　　◎卷.65【过温逸人旧居】钱起
　　返真难合道，怀旧仍无吊。浮俗渐浇淳，斯人谁继妙。
　　声容在心耳，宁觉阻言笑。玄堂闭几春，拱木齐云峤。
　　鹤传居士舞，猿得苏门啸。酹酒片阳微，空山想埋照。
　　◎卷.66【县内水亭晨兴听讼】钱起
　　晨光起宿露，池上判黎氓。借问秋泉色，何如拙宦情。
　　磨铅辱利用，策蹇愁前程。昨夜明月满，中心如鹊惊。
　　负恩时易失，多病绩难成。会惜寒塘晚，霜风吹杜蘅。
　　◎卷.67【海畔秋思】钱起
　　匡济难道合，去留随兴牵。偶为谢客事，不顾平子田。
　　魏阙贲翘楚，此身长弃捐。箕裘空在念，咄咄谁推贤。
　　无用即明代，养痾仍壮年。日夕望佳期，帝乡路几千。
　　秋风晨夜起，零落愁芳荃。
　　◎卷.68【太子李舍人城东别业（李祭酒别业俯视川林前带雷岫）】钱起
　　南山转群木，昏晓拥山翠。小泽近龙居，清苍常雨气。
　　君家北原上，千金买胜事。丹阙退朝回，白云迎赏至。
　　新晴村落外，处处烟景异。片水明断岸，馀霞入古寺。
　　东皋指归翼，目尽有馀意。
　　◎卷.69【谷口新居寄同省朋故】钱起
　　种黍傍烟溪，榛芜兼沮洳。亦知生计薄，所贵隐身处。
　　橡栗石上村，莓苔水中路。萧然授衣日，得此还山趣。
　　汲井爱秋泉，结茅因古树。闲云与幽鸟，对我不能去。
　　寄谢鸳鹭群，狎鸥拙所慕。
　　◎卷.70【京兆尹厅前甘棠树降甘露】钱起
　　内史用尧意，理京宣惠慈。气和祥则降，孰谓天难知。
　　济旱露为兆，有如埙应篪。岂无夭桃树，洒此甘棠枝。
　　玉色与人净，珠光临笔垂。协风与之俱，物性皆熙熙。
　　何必凤池上，方看作霖时。
　　◎卷.71【秋夜作】钱起
　　万计各无成，寸心日悠漫。浮生竟何穷，巧历不能算。
　　流落四海间，辛勤百年半。商歌向秋月，哀韵兼浩叹。
　　寤寐怨佳期，美人隔霄汉。寒云度穷水，别业绕垂幔。
　　窗中问谈鸡，长夜何时旦。
　　◎卷.72【观村人牧山田】钱起
　　六府且未盈，三农争务作。贫民乏井税，塉土皆垦凿。
　　禾黍入寒云，茫茫半山郭。秋来积霖雨，霜降方銍获。
　　中田聚黎甿，反景空村落。顾惭不耕者，微禄同卫鹤。
　　庶追周任言，敢负谢生诺。
　　◎卷.73【裴侍郎湘川回，以青竹筒相遗，因而赠之】钱起
　　楚竹青玉润，从来湘水阴。缄书取直节，君子知虚心。
　　入用随宪简，积文不受金。体将丹凤直，色映秋霜深。
　　宁肯假伶伦，谬为龙凤吟。唯将翰院客，昔秘瑶华音。
　　日与麋鹿群，贤哉买山叟。庞眉忽相见，避世一何久。
　　林栖古崖曲，野事佳春后。瓠叶覆荆扉，栗苞垂瓮牖。
　　独歌还独酌，不耕亦不耦。硗田隔云溪，多雨长稂莠。
　　烟霞得情性，身世同刍狗。寄谢营道人，天真此翁有。
　　◎卷.82【送薛判官赴蜀】钱起
　　横笛声转悲，羽觞酣欲别。举目叩关远，离心不可说。
　　边陲劳帝念，日下降才杰。路极巴水长，天衔剑峰缺。
　　单车动夙夜，越境正炎节。星桥过客稀，火井蒸云热。
　　阴符能制胜，千里在坐决。始见儒者雄，长缨系馀孽。
　　◎卷.83【诏许昌崔明府拜补阙】钱起
　　儒者久营道，诏书方问贤。至精一耀世，高步谁同年。
　　何树可栖凤，高梧枝拂天。脱身凫舄里，载笔虎闱前。
　　日月传轩后，衣冠真列仙。则知骊龙珠，不秘清泠泉。
　　才子贵难见，郢歌空复传。惜哉效颦客，心想劳婵娟。
　　◎卷.84【仲春晚寻覆釜山】钱起
　　蝴蝶弄和风，飞花不知晚。王孙寻芳草，步步忘路远。
　　况我爱青山，涉趣皆游践。萦回必中路，阴晦阳复显。
　　古岸生新泉，霞峰映雪巘。交枝花色异，奇石云根浅。
　　碧洞志忘归，紫芝行可搴。应嗤嵇叔夜，林卧方沉湎。
　　◎卷.85【赠东邻郑少府】钱起
　　一闻白雪唱，愿见清扬久。谁谓结绶来，得陪趋府后。
　　小邑蓝溪上，卑栖惬所偶。忘言复连墙，片月亦携手。
　　草色同春径，莺声共高柳。美景百花时，平生一杯酒。
　　圣朝法天地，以我为刍狗。秩满归白云，期君访谷口。
　　◎卷.86【谢张法曹万顷小山暇景见忆】钱起
　　乐道随去处，养和解朝簪。茅堂近丹阙，佳致亦何深。
　　退食不趋府，忘机还在林。清风乱流上，永日小山阴。
　　解箨雨中竹，将雏花际禽。物华对幽寂，弦酌兼咏吟。
　　自昔仰高步，及兹劳所钦。郢歌叨继组，知己复知音。
　　◎卷.87【罢章陵令山居过中峰道者二首】钱起
　　宁辞园令秩，不改渊明调。解印无与言，见山始一笑。
　　幽人还绝境，谁道苦奔峭。随云剩渡溪，出门更垂钓。
　　吾庐青霞里，窗树玄猿啸。微月清风来，方知散发妙。
　　丘壑趣如此，暮年始栖偃。赖遇无心云，不笑归来晚。
　　鸣鸠拂红枝，初服傍清畎。昨日山僧来，犹嫌嘉遁浅。
　　托君紫阳家，路灭心更远。梯云创其居，抱犊上绝巘。
　　杏田溪一曲，霞境峰几转。路石挂飞泉，谢公应在眼。
　　愿言携手去，采药长不返。
　　◎卷.88【登覆釜山遇道人二首】钱起
　　晨策趣无涯，名山深转秀。三休变覆景，万转迷宇宙。
　　攀崖到天窗，入洞穷玉溜。侧径蹲怪石，飞萝掷惊狖。
　　花间炼药人，鸡犬和乳窦。散发便迎客，采芝仍满袖。
　　郭璞赋游仙，始愿今可就。
　　真气重嶂里，知君嘉遁幽。山阶压丹穴，药井通洑流。
　　道者带经出，洞中携我游。欲骖白霓去，且为紫芝留。
　　忽忆武陵事，别家疑数秋。
　　◎卷.89【寻华山云台观道士】钱起
　　秋日西山明，胜趣引孤策。桃源数曲尽，洞口两岸坼。
　　还从罔象来，忽得仙灵宅。霓裳谁之子，霞酌能止客。
　　残阳在翠微，携手更登历。林行拂烟雨，溪望乱金碧。
　　飞鸟下天窗，袅松际云壁。稍寻玄踪远，宛入寥天寂。
　　愿言葛仙翁，终年炼玉液。
　　◎卷.90【海上卧病寄王临】钱起
　　离客穷海阴，萧辰归思结。一随浮云滞，几怨黄鹄别。
　　妙年即沉痾，生事多所阙。剑中负明义，枕上惜玄发。
　　之子良史才，华簪偶时哲。相思千里道，愁望飞鸟绝。
　　岁暮冰雪寒，淮湖不可越。百年去心虑，孤影守薄劣。
　　独馀慕侣情，金石无休歇。
　　◎卷.91【登玉山诸峰，偶至悟真寺】钱起
　　郭南云水佳，讼简野情发。紫芝每相引，黄绶不能绁。
　　稍入石门幽，始知灵境绝。冥搜未寸晷，仙径俄九折。
　　蟠木盖石梁，崩岩露云穴。数峰拔昆仑，秀色与空澈。
　　玉气交晴虹，桂花留曙月。半岩采珉者，一点如片雪。
　　真赏无前程，奇观宁暂辍。更闻东林磬，可听不可说。
　　兴中寻觉化，寂尔诸象灭。
　　◎卷.92【长安客舍，赠李行父明府】钱起
　　藏器待时少，知人自古难。遂令丹穴凤，晚食金琅玕。
　　谁谓兵戈际，鸣琴方一弹。理烦善用简，济猛能兼宽。
　　夙夜念黎庶，寝兴非宴安。洪波未静壑，何树不惊鸾。
　　凫舄傍京辇，甿心悬灌坛。高槐暗苦雨，长剑生秋寒。
　　旅食还为客，饥年亦尽欢。亲劳携斗水，往往救泥蟠。
　　但恐酬明义，蹉跎芳岁阑。
　　◎卷.93【美杨侍御清文见示】钱起
　　伯牙道丧来，弦绝无人续。谁知绝唱后，更有难和曲。
　　层峰与清流，逸势竞奔蹙。清文不出户，仿像皆在目。
　　雾雪看满怀，兰荃坐盈掬。孤光碧潭月，一片昆仑玉。
　　初见歌阳春，韶光变枯木。再见吟白雪，便觉云肃肃。
　　则知造化源，方寸能展缩。斯文不易遇，清爽心岂足。
　　愿言书诸绅，可以为佩服。
　　◎卷.94【山居新种花药，与道士同游赋诗】钱起
　　自乐鱼鸟性，宁求农牧资。浅深爱岩壑，疏凿尽幽奇。
　　雨花相助好，莺鸣春草时。种兰入山翠，引葛上花枝。
　　风露拆红紫，缘溪复映池。新泉香杜若，片石引江蓠。
　　宛谓武陵洞，潜应造化移。杖策携烟客，满袖掇芳蕤。
　　蝴蝶舞留我，仙鸡闲傍篱。但令黄精熟，不虑韶光迟。
　　笑指云萝径，樵人那得知。
　　◎卷.95【初黄绶赴蓝田县作】钱起
　　蟠木无匠伯，终年弃山樊。苦心非良知，安得入君门。
　　忽忝英达顾，宁窥造化恩。萤光起腐草，云翼腾沉鲲。
　　片石世何用，良工心所存。一叨尉京甸，三省惭黎元。
　　贤尹正趋府，仆夫俨归轩。眼中县胥色，耳里苍生言。
　　居人散山水，即景真桃源。鹿聚入田径，鸡鸣隔岭村。
　　餐和俗久清，到邑政空论。且嘉讼庭寂，前阶满芳荪。
　　◎卷.96【归义寺题震上人壁（寺即神尧皇帝读书之所）】钱起
　　入谷逢雨花，香绿引幽步。招提饶泉石，万转同一趣。
　　向背森碧峰，浅深罗古树。尧皇未登极，此地曾隐雾。
　　秘谶得神谋，因高思虎踞。太阳忽临照，物象俄光煦。
　　梵王宫始开，长者金先布。白水入禅境，砀山通觉路。
　　往往无心云，犹起潜龙处。仍闻七祖后，佛子继调御。
　　溪鸟投慧灯，山蝉饱甘露。不作解缨客，宁知舍筏喻。
　　身世已悟空，归途复何去。


第二百三十七卷
　　◎卷.1【奉和圣制登会昌山应制（一作赵起诗）】钱起
　　睿想入希夷，真游到具茨。玉銮登嶂远，云辂出花迟。
　　泉壑凝神处，阳和布泽时。六龙多顺动，四海正雍熙。
　　◎卷.2【省中对雪寄元判官、拾遗昆季（一作寄谢舍人昆季）】钱起
　　万点瑶台雪，飞来锦帐前。琼枝应比净，鹤发敢争先。
　　散影成花月，流光透竹烟。今朝谢家兴，几处郢歌传。
　　◎卷.3【山斋独坐，喜玄上人夕至（一作见访）】钱起
　　舍下虎溪径，烟霞入暝开。柴门兼竹静，山月与僧来。
　　心莹红莲水，言忘绿茗杯。前峰曙更好，斜汉欲西回。
　　◎卷.4【秋夜寄张、韦二主簿】钱起
　　凉夜褰帘好，轻云过月初。碧空河色浅，红叶露声虚。
　　道阻天难问，机忘世易疏。不知双翠凤，栖棘复何如。
　　◎卷.5【归故山路逢邻居隐者】钱起
　　握手云栖路，潸然恨几重。谁知绿林盗，长占彩霞峰。
　　心死池塘草，声悲石径松。无因芳杜月，琴酒更相逢。
　　◎卷.6【落第，刘拾遗相送东归】钱起
　　不醉百花酒，伤心千里归。独收和氏玉，还采旧山薇。
　　出处离心尽，荣枯会面稀。预愁芳草色，一径入衡闱。
　　◎卷.7【和刘七读书】钱起
　　夜雨深馆静，苦心黄卷前。云阴留墨沼，萤影傍华编。
　　梦鸟富清藻，通经仍妙年。何愁丹穴凤，不饮玉池泉。
　　◎卷.8【早下江宁】钱起
　　暮天微雨散，凉吹片帆轻。云物高秋节，山川孤客情。
　　霜蘋留楚水，寒雁别吴城。宿浦有归梦，愁猿莫夜鸣。
　　◎卷.9【登复州南楼】钱起
　　孤树延春日，他山卷曙霞。客心湖上雁，归思日边花。
　　行李迷方久，归期涉岁赊。故人云路隔，何处寄瑶华。
　　◎卷.10【江陵晦日陪诸官泛舟】钱起
　　节物堪为乐，江湖有主人。舟行深更好，山趣久弥新。
　　尊酒平生意，烟花异国春。城南无夜月，长袖莫留宾。
　　◎卷.11【县城秋夕】钱起
　　山城日易夕，愁生先掩扉。俸薄不沽酒，家贫忘授衣。
　　露重蕙花落，月冷莎鸡飞。效拙惭无补，云林叹再归。
　　◎卷.12【秋夜梁七兵曹同宿二首】钱起
　　一笑不可得，同心相见稀。摘菱频贳酒，待月未扃扉。
　　星影低惊鹊，虫声傍旅衣。卑栖岁已晚，共羡雁南飞。
　　好欲弃吾道，今宵又遇君。老夫相劝酒，稚子待题文。
　　月下谁家笛，城头几片云。如何此幽兴，明日重离群。
　　◎卷.13【和万年成少府寓直】钱起
　　赤县新秋夜，文人藻思催。钟声自仙掖，月色近霜台。
　　一叶兼萤度，孤云带雁来。明朝紫书下，应问长卿才。
　　◎卷.14【春夜过长孙绎别业】钱起
　　佳期难再得，清夜此云林。带竹新泉冷，穿花片月深。
　　含毫凝逸思，酌水话幽心。不觉星河转，山枝惊曙禽。
　　◎卷.15【题温处士山居】钱起
　　谁知白云外，别有绿萝春。苔绕溪边径，花深洞里人。
　　逸妻看种药，稚子伴垂纶。颍上逃尧者，何如此养真。
　　◎卷.16【题陈季壁】钱起
　　郢人何苦调，饮水仍布衾。烟火昼不起，蓬蒿春欲深。
　　前庭少乔木，邻舍闻新禽。虽有征贤诏，终伤不遇心。
　　◎卷.17【赠邻居齐六司仓】钱起
　　沉冥众所遗，咫尺绝佳期。始觉衡门下，翛然太古时。
　　鸡声共邻巷，烛影隔茅茨。坐惜牛羊径，芳荪白露滋。
　　◎卷.18【送征雁】钱起
　　秋空万里净，嘹唳独南征。风急翻霜冷，云开见月惊。
　　塞长怯去翼，影灭有馀声。怅望遥天外，乡愁满目生。
　　◎卷.19【宴郁林观张道士房】钱起
　　灭迹人间世，忘归象外情。竹坛秋月冷，山殿夜钟清。
　　仙侣披云集，霞杯达曙倾。同欢不可再，朝暮赤龙迎。
　　◎卷.20【秋夕与梁锽文宴】钱起
　　客到衡门下，林香蕙草时。好风能自至，明月不须期。
　　秋日翻荷影，晴光脆柳枝。留欢美清夜，宁觉晓钟迟。
　　◎卷.21【哭空寂寺玄上人（一作少林寺哭晖上人）】钱起
　　凄然双树下，垂泪远公房。灯续生前火，炉添没后香。
　　阴阶明片雪，寒竹响空廊。寂灭应为乐，尘心徒自伤。
　　◎卷.22【题精舍寺】钱起
　　胜景不易遇，入门神顿清。房房占山色，处处分泉声。
　　诗思竹间得，道心松下生。何时来此地，摆落世间情。
　　◎卷.23【开元观遇张侍御】钱起
　　碧落忘归处，佳期不厌逢。晚凉生玉井，新暑避烟松。
　　欲醉流霞酌，还醒度竹钟。更怜琪树下，历历见遥峰。
　　◎卷.24【和人秋归终南山别业】钱起
　　旧居三顾后，晚节重幽寻。野径到门尽，山窗连竹阴。
　　昔年莺出谷，今日凤归林。物外凌云操，谁能继此心。
　　◎卷.25【故相国苗公挽歌】钱起
　　灞陵谁宠葬，汉主念萧何。盛业留青史，浮荣逐逝波。
　　陇云仍作雨，薤露已成歌。凄怆平津阁，秋风吊客过。
　　◎卷.26【酬刘员外雨中见寄】钱起
　　苦雨滴兰砌，秋风生葛衣。潢污三径绝，砧杵四邻稀。
　　分与玄豹隐，不为湘燕飞。惭君角巾折，犹肯问衡闱。
　　◎卷.27【赋得归云送李山人归华山】钱起
　　秀色横千里，归云积几重。欲依毛女岫，初卷少姨峰。
　　盖影随征马，衣香拂卧龙。只应函谷上，真气日溶溶。
　　◎卷.28【过裴长官新亭】钱起
　　茅屋多新意，芳林昨试移。野人知石路，戏鸟认花枝。
　　慢水萦蓬户，闲云挂竹篱。到家成一醉，归马不能骑。
　　◎卷.29【寄郢州郎士元使君】钱起
　　龙节知无事，江城不掩扉。诗传过客远，书到故人稀。
　　坐啸看潮起，行春送雁归。望舒三五夜，思尽谢玄晖。
　　◎卷.30【过长孙宅与朗上人茶会】钱起
　　偶与息心侣，忘归才子家。玄谈兼藻思，绿茗代榴花。
　　岸帻看云卷，含毫任景斜。松乔若逢此，不复醉流霞。
　　◎卷.31【下第题长安客舍】钱起
　　不遂青云望，愁看黄鸟飞。梨花度寒食，客子未春衣。
　　世事随时变，交情与我违。空馀主人柳，相见却依依。
　　◎卷.32【陪考功王员外城东池亭宴】钱起
　　无双锦帐郎，绝境有林塘。鹤静疏群羽，蓬开失众芳。
　　晴山看不厌，流水趣何长。日晚催归骑，钟声下夕阳。
　　◎卷.33【过孙员外蓝田山居】钱起
　　不知香署客，谢病翠微间。去幄兰将老，辞车雉亦闲。
　　近窗云出洞，当户竹连山。对酒溪霞晚，家人采蕨还。
　　◎卷.34【秋园晚沐】钱起
　　黄卷在穷巷，归来生道心。五株衰柳下，三径小园深。
　　倒薤翻成字，寒花不假林。庞眉谢群彦，独酌且闲吟。
　　◎卷.35【穷秋对雨】钱起
　　晦日连苦雨，动息更邅回。生事萍无定，愁心云不开。
　　翟门悲暝雀，墨灶上寒苔。始信宣城守，乘流畏曝腮。
　　◎卷.36【裴迪南门秋夜对月（一作裴迪书斋玩月之作）】钱起
　　夜来诗酒兴，月满谢公楼。影闭重门静，寒生独树秋。
　　鹊惊随叶散，萤远入烟流。今夕遥天末，清光几处愁。
　　◎卷.37【和蜀县段明府秋城望归期】钱起
　　制锦蜀江静，飞凫汉阙遥。一兹风靡草，再视露盈条。
　　旅望多愁思，秋天更泬寥。河阳传丽藻，清韵入歌谣。
　　◎卷.38【晚归蓝田，酬王维给事（一作中书常舍人）赠别】钱起
　　卑栖却得性，每与白云归。徇禄仍怀橘，看山免采薇。
　　暮禽先去马，新月待开扉。霄汉时回首，知音青琐闱。
　　◎卷.39【再得华侍御书，闻巴中卧病（一作疾）】钱起
　　芳信来相续，同心远更亲。数重云外树，不隔眼中人。
　　梦寐花骢色，相思黄鸟春。更闻公干病，一夜二毛新。
　　◎卷.40【宿新里馆】钱起
　　愁人待晓鸡，秋雨暗凄凄。度烛萤时灭，传书雁渐低。
　　客来知计误，梦里泣津迷。无以逃悲思，寒螀处处啼。
　　◎卷.41【谷口书斋寄杨补阙】钱起
　　泉壑带茅茨，云霞生薜帷。竹怜新雨后，山爱夕阳时。
　　闲鹭栖常早，秋花落更迟。家童扫萝径，昨与故人期。
　　◎卷.42【衡门春夜】钱起
　　不厌晴林下，微风度葛巾。宁唯北窗月，自谓上皇人。
　　丛筱轻新暑，孤花占晚春。寄言庄叟蝶，与尔得天真。
　　◎卷.43【题吴通微主人】钱起
　　食贫无尽日，有愿几时谐。长啸秋光晚，谁知志士怀。
　　朝烟不起灶，寒叶欲连阶。饮水仍留我，孤灯点夜斋。
　　◎卷.44【晚次宿预馆】钱起
　　乡心不可问，秋气又相逢。飘泊方千里，离悲复几重。
　　回云随去雁，寒露滴鸣蛩。延颈遥天末，如闻故国钟。
　　◎卷.45【蓝上茅茨期王维补阙】钱起
　　山中人不见，云去夕阳过。浅濑寒鱼少，丛兰秋蝶多。
　　老年疏世事，幽性乐天和。酒熟思才子，溪头望玉珂。
　　◎卷.46【春宵寓直】钱起
　　养拙惯云卧，为郎如鸟栖。不知仙阁峻，惟觉玉绳低。
　　帐喜香烟暖，诗惭赐笔题。未央春漏促，残梦谢晨鸡。
　　◎卷.47【新昌里言怀】钱起
　　性拙偶从宦，心闲多掩扉。虽看北堂草，不望旧山薇。
　　花月霁来好，云泉堪梦归。如何建章漏，催著早朝衣。
　　◎卷.48【秋夜寄袁中丞、王员外】钱起
　　一夕盈千念，方知别者劳。衰荣难会面，魂梦暂同袍。
　　片月临阶早，晴河度雁高。应怜蒋生径，秋露满蓬蒿。
　　◎卷.49【九日闲居寄登高数子】钱起
　　初服栖穷巷，重阳忆旧游。门闲谢病日，心醉授衣秋。
　　酒尽寒花笑，庭空暝雀愁。今朝落帽客，几处管弦留。
　　◎卷.50【晚入宣城界（一作春江晚行）】钱起
　　斜日片帆阴，春风孤客心。山来指樵路，岸去惜花林。
　　海气蒸云黑，潮声隔雨深。乡愁不可道，浦宿听猿吟。
　　◎卷.51【静夜酬通上人问疾】钱起
　　东林生早凉，高枕远公房。大士看心后，中宵清漏长。
　　惊蝉出暗柳，微月隐回廊。何事沈痾久，舍毫问药王。
　　◎卷.52【奉陪使君十四叔晚憩大云门寺】钱起
　　野寺千家外，闲行晚暂过。炎氛临水尽，夕照傍林多。
　　境对知心妄，人安觉政和。绳床摇麈尾，佳趣满沧波。
　　◎卷.53【省中春暮酬嵩阳焦道士见招】钱起
　　朝花飞暝林，对酒伤春心。流年催素发，不觉映华簪。
　　垂老遇知己，酬恩看寸阴。如何紫芝客，相忆白云深。
　　◎卷.54【酬苗发员外宿龙池寺见寄】钱起
　　宁知待漏客，清夜此从容。暂别迎车雉，还随护法龙。
　　香烟轻上月，林岭静闻钟。郢曲传甘露，尘心洗几重。
　　◎卷.55【贞懿皇后挽词】钱起
　　淑丽诗传美，徽章礼饰哀。有恩加象服，无日祀高禖。
　　晓月孤秋殿，寒山出夜台。通灵深眷想，青鸟独飞来。
　　◎卷.56【岁初归旧山（又作献岁初归旧居酬皇甫侍御见寄）】钱起
　　欲知愚谷好，久别与春还。莺暖初归树，云晴却恋山。
　　石田耕种少，野客性情闲。求仲应难见，残阳且掩关。
　　◎卷.57【銮驾避狄岁寄别韩云卿】钱起
　　白发壮心死，愁看国步移。关山惨无色，亲爱忽惊离。
　　影绝龙分剑，声哀鸟恋枝。茫茫云海外，相忆不相知。
　　◎卷.58【咏白油帽送客】钱起
　　薄质惭加首，愁阴幸庇身。卷舒无定日，行止必依人。
　　已沐脂膏惠，宁辞雨露频。虽同客衣色，不染洛阳尘。
　　◎卷.59【蓝上采石芥寄前李明府】钱起
　　渊明遗爱处，山芥绿芳初。玩此春阴色，犹滋夜雨馀。
　　隔溪烟叶小，覆石雪花舒。采采还相赠，瑶华信不如。
　　◎卷.60【送赟法师往上都】钱起
　　远近化人天，王城指日边。宰君迎说法，童子伴随缘。
　　到处花为雨，行时杖出泉。今宵松月下，门闭想安禅。
　　◎卷.61【送沈少府还江宁】钱起
　　远宦碧云外，此行佳兴牵。湖山入闾井，鸥鸟傍神仙。
　　斜日背乡树，春潮迎客船。江楼新咏发，应与政声传。
　　◎卷.62【送虞说擢第东游】钱起
　　湖山不可厌，东望有馀情。片玉登科后，孤舟任兴行。
　　月中严子濑，花际楚王城。岁暮云皋鹤，闻天更一鸣。
　　◎卷.63【送少微师西行（一作送僧自吴游蜀）】钱起
　　随缘忽西去，何日返东林。世路宁嗟别，空门久息心。
　　人烟一饭少，山雪独行深。天外猿啼处，谁闻清梵音。
　　◎卷.64【送昆山孙少府】钱起
　　徇禄近沧海，乘流看碧霄。谁知仙吏去，宛与世尘遥。
　　远帆背归鸟，孤舟抵上潮。悬知讼庭静，窗竹日萧萧。
　　◎卷.65【送屈突司马充安西书记】钱起
　　制胜三军劲，澄清万里馀。星飞庞统骥，箭发鲁连书。
　　海月低云旆，江霞入锦车。遥知太阿剑，计日斩鲸鱼。
　　◎卷.66【送时暹避难适荆南】钱起
　　三叹把离袂，七哀深我情。云天愁远别，豺虎拥前程。
　　驻马恋携手，隔河闻哭声。相思昏若梦，泪眼几时明。
　　◎卷.67【送边补阙东归省觐】钱起
　　东去有馀意，春风生赐衣。凤凰衔诏下，才子采兰归。
　　斗酒百花里，情人一笑稀。别离须计日，相望在彤闱。
　　◎卷.68【送弹琴李长史往洪州】钱起
　　抱琴为傲吏，孤棹复南行。几度秋江水，皆添白雪声。
　　佳期来客梦，幽思缓王程。佐牧无劳问，心和政自平。
　　◎卷.69【送宋征君让官还山】钱起
　　至人无滞迹，谒帝复思玄。魏阙辞花绶，春山有杏田。
　　紫霞开别酒，黄鹤舞离弦。今夜思君梦，遥遥入洞天。
　　◎卷.70【送陈供奉恩敕放归觐省】钱起
　　得意今如此，清光不可攀。臣心尧日下，乡思楚云间。
　　杨柳依归棹，芙蓉栖旧山。采兰兼衣锦，何似买臣还。
　　◎卷.71【送外甥范勉赴任常州长史兼觐省】钱起
　　怜君展骥去，能解倚门愁。就养仍荣禄，还乡即昼游。
　　橘花低客舍，莼菜绕归舟。与报垂纶叟，知吾世网留。
　　◎卷.72【陇右送韦三还京】钱起
　　春风起东道，握手望京关。柳色从乡至，莺声送客还。
　　嘶骖顾近驿，归路出他山。举目情难尽，羁离失志间。
　　◎卷.73【送元评事归山居】钱起
　　忆家望云路，东去独依依。水宿随渔火，山行到竹扉。
　　寒花催酒熟，山犬喜人归。遥羡书窗下，千峰出翠微。
　　◎卷.74【送武进韦明府】钱起
　　理邑想无事，鸣琴不下堂。井田通楚越，津市半渔商。
　　卢橘垂残雨，红莲拆早霜。送君催白首，临水独思乡。
　　◎卷.75【送上官侍御】钱起
　　执简朝方下，乘轺去不赊。感恩轻远道，入幕比还家。
　　碣石春云色，邯郸古树花。飞书报明主，烽火静天涯。
　　◎卷.76【送郭秀才制举下第南游】钱起
　　失志思浪迹，知君晦近名。出关尘渐远，过郢兴弥清。
　　山尽溪初广，人闲舟自行。探幽无旅思，莫畏楚猿鸣。
　　◎卷.77【送夏侯审校书东归】钱起
　　楚乡飞鸟没，独与碧云还。破镜催归客，残阳见旧山。
　　诗成流水上，梦尽落花间。傥寄相思字，愁人定解颜。
　　◎卷.78【送卫功曹赴荆南】钱起
　　汉家仍用武，才子晚成名。惆怅江陵去，谁知魏阙情。
　　碧云愁楚水，春酒醉宜城。定想褰帷政，还闻坐啸声。
　　◎卷.79【送马使君赴郑州】钱起
　　东土忽无事，专城复任贤。喜观班瑞礼，还在偃兵年。
　　膏雨带荥水，归人耕圃田。遥知下车日，万井起新烟。
　　◎卷.80【送郎四补阙东归】钱起
　　无事共干世，多时废隐沦。相看恋簪组，不觉老风尘。
　　劝酒怜今别，伤心倍去春。徒言树萱草，何处慰离人。
　　◎卷.81【送陆三出尉】钱起
　　春草晚来色，东门愁送君。盛才仍下位，明代负奇文。
　　且乐神仙道，终随鸳鹭群。梅生寄黄绶，不日在青云。
　　◎卷.82【送安都秀才北还】钱起
　　年少工文客，言离却解颜。不嗟荆宝退，能喜彩衣还。
　　新月来前馆，高阳出故关。相思东北望，燕赵隔青山。
　　◎卷.83【送褚十一澡擢第归吴觐省】钱起
　　林表吴山色，诗人思不忘。向家流水便，怀橘彩衣香。
　　满酌留归骑，前程未夕阳。怆兹江海去，谁惜杜蘅芳。
　　◎卷.84【送费秀才归衡州】钱起
　　南望潇湘渚，词人远忆家。客心随楚水，归棹宿江花。
　　不畏心期阻，惟愁面会赊。云天有飞翼，方寸伫瑶华。
　　◎卷.85【送陆郎中】钱起
　　事边仍恋主，举酒复悲歌。粉署含香别，辕门载笔过。
　　莺声出汉苑，柳色过漳河。相忆情难尽，离居春草多。
　　◎卷.86【送僧归日本】钱起
　　上国随缘住，来途若梦行。浮天沧海远，去世法舟轻。
　　水月通禅观，鱼龙听梵声。惟怜一灯影，万里眼中明。
　　◎卷.87【送杨皞擢第游江南】钱起
　　行人临水去，新咏复新悲。万里高秋月，孤山远别时。
　　挂帆严子濑，酹酒敬亭祠。岁晏无芳杜，如何寄所思。
　　◎卷.88【送田仓曹归觐】钱起
　　青丝络骢马，去府望梁城。节下趋庭处，秋来怀橘情。
　　别筵寒日晚，归路碧云生。千里相思夜，愁看新月明。
　　◎卷.89【送张管书记（一作送张管记从军）】钱起
　　边事多劳役，儒衣逐鼓鼙。日寒关树外，峰尽塞云西。
　　河广篷难度，天遥雁渐低。班超封定远，之子去思齐。
　　◎卷.90【送萧常侍北使】钱起
　　绛节引雕戈，鸣驺动玉珂。戎城去日远，汉使隔年多。
　　雁宿常连雪，沙飞半渡河。明光朝即迩，杕杜早成歌。
　　◎卷.91【送李栖桐道举擢第还乡省侍】钱起
　　几年深道要，一举过贤关。名与玄珠出，乡宜昼锦还。
　　莲舟同宿浦，柳岸向家山。欲见宁亲孝，儒衣稚子斑。
　　◎卷.92【送柳道士】钱起
　　去世能成道，游仙不定家。归期千岁鹤，行迈五云车。
　　海上春应尽，壶中日未斜。不知相忆处，琪树几枝花。
　　◎卷.93【送陆珽侍御使新罗】钱起
　　衣冠周柱史，才学我乡人。受命辞云陛，倾城送使臣。
　　去程沧海月，归思上林春。始觉儒风远，殊方礼乐新。
　　◎卷.94【重送陆侍御使日本】钱起
　　万里三韩国，行人满目愁。辞天使星远，临水涧霜秋。
　　云佩迎仙岛，虹旌过蜃楼。定知怀魏阙，回首海西头。
　　◎卷.95【送陆贽擢第还苏州】钱起
　　乡路归何早，云间喜擅名。思亲卢橘熟，带雨客帆轻。
　　夜火临津驿，晨钟隔浦城。华亭养仙羽，计日再飞鸣。
　　◎卷.96【送虞说擢第南归觐省】钱起
　　南风起别袂，心到衡湘间。归客楚山远，孤舟云水闲。
　　爱君采莲处，花岛连家山。得意且宁省，人生难此还。
　　◎卷.97【送原公南游】钱起
　　有意兼程去，飘然二翼轻。故乡多久别，春草不伤情。
　　洗钵泉初暖，焚香晓更清。自言难解缚，何日伴师行。
　　◎卷.98【送万兵曹赴广陵】钱起
　　秋日思还客，临流语别离。楚城将坐啸，郢曲有馀悲。
　　山晚桂花老，江寒蘋叶衰。应须杨得意，更诵长卿辞。
　　◎卷.99【送李判官赴桂州幕】钱起
　　欲知儒道贵，缝掖见诸侯。且感千金诺，宁辞万里游。
　　雁峰侵瘴远，桂水出云流。坐惜离居晚，相思绿蕙秋。
　　◎卷.100【题苏公林亭】钱起
　　平津东阁在，别是竹林期。万叶秋声里，千家落照时。
　　门随深巷静，窗过远钟迟。客位苔生处，依然又赋诗。
　　◎卷.101【赋得寒云轻重色，送子恂入京】钱起
　　无限寒云色，苍茫浅更深。从龙如有瑞，捧日不成阴。
　　积翠全低岭，虚明半出林。帝乡遥在目，铁马又駸駸。
　　◎卷.102【赋得丛兰曙后色，送梁侍御入京】钱起
　　曙色传芳意，分明锦绣丛。兰生霁后日，花发夜来风。
　　不向三峰里，全胜一县中。遥知大苑内，应待五花骢。
　　◎卷.103【赋得馀冰（一本题下有送人二字）】钱起
　　晓日馀冰上，春池一镜明。多从履处薄，偏向饮时清。
　　比雪光仍在，因风片不成。更随舟楫去，犹可助坚贞。
　　◎卷.104【赋得浦口望斜月，送皇甫判官】钱起
　　起见西楼月，依依向浦斜。动摇生浅浪，明灭照寒沙。
　　水渚犹疑雪，梅林不辨花。送君无可赠，持此代瑶华。
　　◎卷.105【赋得绵绵思远道，送岑判官入岭】钱起
　　极目烟霞外，孤舟一使星。兴中寻白雪，梦里过沧溟。
　　夜月松江戍，秋风竹坞亭。不知行远近，芳草日青青。
　　◎卷.106【江宁春夜裴使君席送萧员外】钱起
　　花院日扶疏，江云自卷舒。主人熊轼任，归客雉门车。
　　曙月稀星里，春烟紫禁馀。行看石头戍，记得是南徐。
　　◎卷.107【送薛八谪居】钱起
　　东水将孤客，南行路几千。虹翻潮上雨，鸟落瘴中天。
　　谪去宁留恨，思归岂待年。衔杯且一醉，别泪莫潸然。
　　◎卷.108【送衡阳归客】钱起
　　归客爱鸣榔，南征忆旧乡。江山追宋玉，云雨忆荆王。
　　醉里宜城近，歌中郢路长。怜君从此去，日夕望三湘。
　　◎卷.109【送员外侍御入朝】钱起
　　别思乱无绪，妖氛犹未清。含香五夜客，持赋十年兄。
　　霜拂金波树，星回玉斗城。自怜江上鹤，垂翅羡飞鸣。
　　◎卷.110【送李谏议归荆州】钱起
　　归舟同不系，纤草剩忘忧。禁掖曾通籍，江城旧列侯。
　　暮帆依夏口，春雨梦荆州。何日朝云陛，随君拜冕旒。
　　◎卷.111【送元中丞江淮转运（一作王维诗）】钱起
　　薄税归天府，轻徭赖使臣。欢沾赐帛老，恩及卷绡人。
　　去问殊官俗，来经几劫春。东南御亭上，莫问有风尘。
　　◎卷.112【送唐别驾赴郢州】钱起
　　少年从事好，此去别愁轻。满座诗人兴，随君郢路行。
　　蒹葭侵驿树，云水抱山城。遥爱下车日，江皋春草生。
　　◎卷.113【送郑巨及第后归觐】钱起
　　多才白华子，初擅桂枝名。嘉庆送归客，新秋带雨行。
　　离人背水去，喜鹊近家迎。别赠难为此，衰年畏后生。
　　◎卷.114【宿远上人兰若】钱起
　　香花闭一林，真士此看心。行道白云近，燃灯翠壁深。
　　梵筵清水月，禅坐冷山阴。更说东溪好，明朝乘兴寻。
　　◎卷.115【酬元秘书晚出蓝溪见寄】钱起
　　野兴引才子，独行幽径迟。云留下山处，鸟静出溪时。
　　拙宦不忘隐，归休常在兹。知音倘相访，炊黍扫茅茨。
　　◎卷.116【别张起居（时多故）】钱起
　　有别时留恨，销魂况在今。风涛初振海，鹓鹭各辞林。
　　旧国关河绝，新秋草露深。陆机婴世网，应负故山心。
　　◎卷.117【郭司徒厅夜宴】钱起
　　秋堂复夜阑，举目尽悲端。霜堞鸟声苦，更楼月色寒。
　　美人深别意，斗酒少留欢。明发将何赠，平生双玉盘。
　　◎卷.118【初至京口示诸弟】钱起
　　还家百战后，访故几人存。兄弟得相见，荣枯何处论。
　　新诗添卷轴，旧业见儿孙。点检平生事，焉能出荜门。
　　◎卷.119【月下洗药】钱起
　　汲井向新月，分流入众芳。湿花低桂影，翻叶静泉光。
　　露下添馀润，蜂惊引暗香。寄言养生客，来此共提筐。
　　◎卷.120【晚春永宁墅小园独坐，寄上王相公】钱起
　　东阁一何静，莺声落日愁。夔龙暂为别，昏旦思兼秋。
　　蕙草出篱外，花枝寄竹幽。上方传雅颂，七夕让风流。
　　◎卷.121【岁暇题茅茨】钱起
　　谷口逃名客，归来遂野心。薄田供岁酒，乔木待新禽。
　　溪路春云重，山厨夜火深。桃源应渐好，仙客许相寻。
　　◎卷.122【九日登玉山】钱起
　　霞景青山上，谁知此胜游。龙沙传往事，菊酒对今秋。
　　步石随云起，题诗向水流。忘归更有处，松下片云幽。
　　◎卷.123【宴崔驸马玉山别业】钱起
　　金榜开青琐，骄奢半隐沦。玉箫惟送酒，罗袖爱留宾。
　　竹馆烟催暝，梅园雪误春。满朝辞赋客，尽是入林人。
　　◎卷.124【春谷幽居】钱起
　　黄鸟鸣园柳，新阳改旧阴。春来此幽兴，宛是谢公心。
　　扫径兰芽出，添池山影深。虚名随振鹭，安得久栖林。
　　◎卷.125【赋得池上双丁香树】钱起
　　得地移根远，交柯绕指柔。露香浓结桂，池影斗蟠虬。
　　黛叶轻筠绿，金花笑菊秋。何如南海外，雨露隔炎洲。
　　◎卷.126【题樊川杜相公别业】钱起
　　数亩园林好，人知贤相家。结茅书阁俭，带水槿篱斜。
　　古树生春藓，新荷卷落花。圣恩加玉铉，安得卧青霞。
　　◎卷.127【酬卢十一过宿】钱起
　　乞还方未遂，日夕望云林。况复逢青草，何妨问此心。
　　闭门公务散，枉策故情深。遥夜他乡宿，同君梁甫吟。
　　◎卷.128【崔十四宅问候】钱起
　　晓日早莺啼，江城旅思迷。微官同寄傲，移疾阻招携。
　　远水闾阎内，青山雉堞西。王孙莫久卧，春草欲萋萋。
　　◎卷.129【山路见梅，感而有作】钱起
　　莫言山路僻，还被好风催。行客凄凉过，村篱冷落开。
　　晚溪寒水照，晴日数蜂来。重忆江南酒，何因把一杯。
　　◎卷.130【咏门上画松，上元、王、杜三相公（一作崔峒诗）】钱起
　　昔闻生涧底，今见起毫端。众草此时没，何人知岁寒。
　　岂能裨栋宇，且欲出门阑。只在丹青笔，凌云也不难。
　　◎卷.131【早发东阳】钱起
　　信风催过客，早发梅花桥。数雁起前渚，千艘争便潮。
　　将随浮云去，日惜故山遥。惆怅烟波末，佳期在碧霄。
　　◎卷.132【舟中寄李起居】钱起
　　南行风景好，昏旦水皋闲。春色郢中树，晴霞湖上山。
　　去家旅帆远，回首暮潮还。蕙草知何赠，故人云汉间。
　　◎卷.133【夜雨寄寇校书】钱起
　　秋馆烟雨合，重城钟漏深。佳期阻清夜，孤兴发离心。
　　烛影出绡幕，虫声连素琴。此时蓬阁友，应念昔同衾。
　　◎卷.134【喜李侍御拜郎官入省】钱起
　　粉署花骢入，丹霄紫诰垂。直庐惊漏近，赐被觉霜移。
　　汉主前瑶席，穰侯许凤池。应怜后行雁，空羡上林枝。
　　◎卷.135【苏端林亭对酒喜雨】钱起
　　小雨飞林顶，浮凉入晚多。能知留客处，偏与好风过。
　　濯锦翻红蕊，跳珠乱碧荷。芳尊深几许，此兴可酣歌。
　　◎卷.136【见上林春雁翔青云，寄杨起居、李员外】钱起
　　上林春更好，宾雁不知归。顾影怜青籞，传声入紫微。
　　夜陪池鹭宿，朝出苑花飞。宁忆寒乡侣，鸾凰一见稀。
　　◎卷.137【偶成】钱起
　　含毫意不浅，微月上帘栊。门静吏人息，心闲囹圄空。
　　繁星入疏树，惊鹊倦秋风。始觉牵卑剧，宵眠亦在公。
　　◎卷.138【渔潭值雨】钱起
　　日入林岛异，鹤鸣风草间。孤帆泊枉渚，飞雨来前山。
　　客意念留滞，川途忽阻艰。赤亭仍数里，夜待安流还。
　　◎卷.139【题萧丞小池】钱起
　　莺鸣蕙草绿，朝与情人期。林沼忘言处，鸳鸿养翮时。
　　春泉滋药暖，晴日度花迟。此会无辞醉，良辰难再追。


第二百三十八卷
　　◎卷.1【送集贤崔八叔承恩括图书】钱起
　　雨露满儒服，天心知子虚。还劳五经笥，更访百家书。
　　赠别倾文苑，光华比使车。晚云随客散，寒树出关疏。
　　相见应朝夕，归期在玉除。
　　◎卷.2【送张五员外东归楚州】钱起
　　缨珮不为美，人群宁免辞。杳然黄鹄去，未负白云期。
　　此别清兴尽，高秋临水时。好山枉帆僻，浪迹到家迟。
　　他日诏书下，梁鸿安可追。
　　◎卷.3【闲居寄包何】钱起
　　去名即栖遁，何必归沧浪。种药幽不浅，杜门喧自忘。
　　林眠多晓梦，鸦散惊初阳。片雪幽云至，回风邻果香。
　　佳期碧天末，惆怅紫兰芳。
　　◎卷.4【津梁寺寻李侍御】钱起
　　禅林绝过客，柱史正焚香。驯鸽不猜隼，慈云能护霜。
　　骢声隔暗竹，吏事散空廊。霄汉期鸳鹭，狐狸避宪章。
　　绕阶春色至，屈草待君芳。
　　◎卷.5【山园秋晚寄杜黄裳少府】钱起
　　惆怅佳期阻，园林秋景闲。终朝碧云外，唯见暮禽还。
　　泉石思携手，烟霞不闭关。杖藜仍把菊，对卷也看山。
　　望望离心起，非君谁解颜。
　　◎卷.6【东溪杜野人致酒】钱起
　　万重云树下，数亩子平居。野院罗泉石，荆扉背里闾。
　　早冬耕凿暇，弋雁复烹鱼。静扫寒花径，唯邀傲吏车。
　　晚来留客好，小雪下山初。
　　◎卷.7【忆山中寄旧友】钱起
　　数岁白云里，与君同采薇。树深烟不散，溪静鹭忘飞。
　　更忆东岩趣，残阳破翠微。脱巾花下醉，洗药月前归。
　　风景今还好，如何与世违。
　　◎卷.8【东皋早春寄郎四校书】钱起
　　禄微赖学稼，岁起归衡茅。穷达恋明主，耕桑亦近郊。
　　夜来霁山雪，阳气动林梢。兰蕙暖初吐，春鸠鸣欲巢。
　　蓬莱时入梦，知子忆贫交。
　　◎卷.9【玉山东溪题李叟屋壁】钱起
　　霞景已斜照，烟溪方暝投。山家归路僻，辙迹乱泉流。
　　野老采薇暇，蜗庐招客幽。麏麚突荒院，鸬鹊步闲畴。
　　偶此惬真性，令人轻宦游。
　　◎卷.10【温泉宫礼见】钱起
　　新丰佳气满，圣主在温泉。云暧龙行处，山明日驭前。
　　顺风求至道，侧席问遗贤。灵雪瑶墀降，晨霞彩仗悬。
　　沧溟不让水，疵贱也朝天。
　　◎卷.11【游襄阳泉石晚归】钱起
　　游目随山胜，回桡爱浦长。往来幽不浅，昏旦兴难忘。
　　木末看归翼，莲西失夕阳。人声指闾井，野趣惜林塘。
　　稍近垂杨路，菱舟拥岸香。
　　◎卷.12【夏日陪史郎中宴杜郎中果园】钱起
　　何事重逢迎，春醪晚更清。林端花自老，池上月初明。
　　路入仙郎次，乌连柱史名。竹阴疏柰院，山翠傍芜城。
　　引满不辞醉，风来待曙更。
　　◎卷.13【南溪春耕】钱起
　　荷蓑趣南径，戴胜鸣条枚。溪雨有馀润，土膏宁厌开。
　　沟塍落花尽，耒耜度云回。谁道耦耕倦，仍兼胜赏催。
　　日长农有暇，悔不带经来。
　　◎卷.14【省试湘灵鼓瑟】钱起
　　善鼓云和瑟，常闻帝子灵。冯夷空自舞，楚客不堪听。
　　苦调凄金石，清音入杳冥。苍梧来怨慕，白芷动芳馨。
　　流水传潇浦，悲风过洞庭。曲终人不见，江上数峰青。
　　◎卷.15【观法驾自凤翔回】钱起
　　欃抢一扫灭，阊阖九重开。海晏鲸鲵尽，天旋日月来。
　　圣情苏品物，龙御辟云雷。晓漏移仙仗，朝阳出帝台。
　　周惭散马出，禹让濬川回。欲识封人愿，南山举酒杯。
　　◎卷.16【题玉山村叟屋壁】钱起
　　谷口好泉石，居人能陆沈。牛羊下山小，烟火隔云深。
　　一径入溪色，数家连竹阴。藏虹辞晚雨，惊隼落残禽。
　　涉趣皆流目，将归羡在林。却思黄绶事，辜负紫芝心。
　　◎卷.17【县中池竹言怀】钱起
　　官小志已足，时清免负薪。卑栖且得地，荣耀不关身。
　　自爱赏心处，丛篁流水滨。荷香度高枕，山色满南邻。
　　道在即为乐，机忘宁厌贫。却愁丹凤诏，来访漆园人。
　　◎卷.18【山园栖隐】钱起
　　守静信推分，灌园乐在兹。且忘尧舜力，宁顾尚书期。
　　晚景采兰暇，空林散帙时。卷荷藏露滴，黄口触虫丝。
　　三径与嚣远，一瓢常自怡。情人半云外，风月讵相思。
　　◎卷.19【送王谏议任东都居守】钱起
　　车徒凤掖东，去去洛阳宫。暂以青蒲隔，还看紫禁同。
　　经过乘雨露，潇洒出鸳鸿。官署名台下，云山旧苑中。
　　暮天双阙静，秋月九重空。且喜成周地，诗人播国风。
　　◎卷.20【送郑书记】钱起
　　决胜无遗策，辞天便请缨。出身唯殉死，报国且能兵。
　　受命麒麟殿，参谋骠骑营。短箫催别酒，斜日驻前旌。
　　义勇千夫敌，风沙万里行。几年丹阙下，侯印锡书生。
　　◎卷.21【送族侄赴任（一作之郡）】钱起
　　林下不成兴，仲容微禄牵。客程千里远，别念一帆悬。
　　欲叹卑栖去，其如胜趣偏。云山深郡郭，花木净潮田。
　　坐啸帷应下，离居月复圆。此时知小阮，相忆绿尊前。
　　◎卷.22【长安落第作】钱起
　　始愿今如此，前途复若何。无媒献词赋，生事日蹉跎。
　　不遇张华识，空悲甯戚歌。故山归梦远，新岁客愁多。
　　刷羽思乔木，登龙恨失波。散才非世用，回首谢云萝。
　　◎卷.23【酬长孙绎蓝溪寄杏】钱起
　　爱君蓝水上，种杏近成田。拂径清阴合，临流彩实悬。
　　清香和宿雨，佳色出晴烟。懿此倾筐赠，想知怀橘年。
　　芳馨来满袖，琼玖愿酬篇。把玩情何极，云林若眼前。
　　◎卷.24【药堂秋暮】钱起
　　隐来未得道，岁去愧云松。茅屋空山暮，荷衣白露浓。
　　唯怜石苔色，不染世人踪。潭静宜孤鹤，山深绝远钟。
　　有时丹灶上，数点彩霞重。勉事壶公术，仙期待赤龙。
　　◎卷.25【哭常征君】钱起
　　万化一朝尽，穷泉悲此君。如何丹灶术，能误紫芝焚。
　　不遂苍生望，空留封禅文。远年随逝水，真气尽浮云。
　　山闭龙蛇蛰，林寒麋鹿群。伤心载酒地，仙菊为谁薰。
　　◎卷.26【送鲍中丞赴太原军营】钱起
　　年壮才仍美，时来道易行。宠兼三独任，威肃贰师营。
　　将略过南仲，天心寄北京。云旂临塞色，龙笛出关声。
　　汉月随霜去，边尘计日清。渐知王事好，文武用书生。
　　◎卷.27【奉送刘相公江淮催转运】钱起
　　国用资戎事，臣劳为主忧。将征任土贡，更发济川舟。
　　拥传星还去，过池凤不留。唯高饮水节，稍浅别家愁。
　　落叶淮边雨，孤山海上秋。遥知谢公兴，微月上江楼。
　　◎卷.28【送李秀才落第游荆楚】钱起
　　翠羽虽成梦，迁莺尚后群。名逃郤诜策，兴发谢玄文。
　　昏旦扁舟去，江山几路分。上潮吞海日，归雁出湖云。
　　诗思应须苦，猿声莫厌闻。离居见新月，那得不思君。
　　◎卷.29【奉陪郭常侍宴浐川山池】钱起
　　掖垣携爱客，胜地赏年光。向竹过宾馆，寻山到妓堂。
　　歌声掩金谷，舞态出平阳。地满簪裾影，花添兰麝香。
　　莺啼春未老，酒冷日犹长。安石风流事，须归问省郎。
　　◎卷.30【寇中送张司马归洛】钱起
　　戎狄寇周日，衣冠适洛年。客亭新驿骑，归路旧人烟。
　　吾道将东矣，秋风更飒然。云愁百战地，树隔两乡天。
　　旅思蓬飘陌，惊魂雁怯弦。今朝一尊酒，莫惜醉离筵。
　　◎卷.31【奉和宣城张太守南亭秋夕怀友】钱起
　　池馆蟪蛄声，梧桐秋露晴。月临朱戟静，河近画楼明。
　　卷幔浮凉入，闻钟永夜清。片云悬曙斗，数雁过秋城。
　　羽扇扬风暇，瑶琴怅别情。江山飞丽藻，谢脁让前名。
　　◎卷.32【过山人所居因寄诸遗补】钱起
　　空谷春云满，愚公晦迹深。一随玄豹隐，几换绿萝阴。
　　绝径人稀到，芳荪我独寻。厨烟住峭壁，酒气出重林。
　　蝴蝶晴还舞，黄鹂晚暂吟。所思青琐客，瑶草寄幽心。
　　◎卷.33【过鸣皋隐者】钱起
　　磻石老红鲜，征君卧几年。飞泉出林下，一径过崖巅。
　　鸡犬逐人静，云霞宜地偏。终朝数峰胜，不远一壶前。
　　仲月霁春雨，香风生药田。丹溪不可别，琼草色芊芊。
　　◎卷.34【送杨錥归隐】钱起
　　悔作扫门事，还吟招隐诗。今年芳草色，不失故山期。
　　遥想白云里，采苓春日迟。溪花藏石径，岩翠带茅茨。
　　九转莫飞去，三回良在兹。还嗤茂陵客，贫病老明时。
　　◎卷.35【酬刘起居卧病见寄】钱起
　　承颜看彩服，不觉别丹墀。味道能忘病，过庭更学诗。
　　缭垣多画戟，远岫入书帷。竹静携琴处，林香让果时。
　　声同叨眷早，交澹在年衰。更枉兼金赠，难为继组词。
　　◎卷.36【陪南省诸公宴殿中李监宅】钱起
　　将门高胜霍，相子宠过韦。宦贵攀龙后，心倾待士时。
　　壶觞开雅宴，鸳鹭眷相随。舞退燕姬曲，歌征谢脁诗。
　　晚钟过竹静，醉客出花迟。莫惜留馀兴，良辰不可追。
　　◎卷.37【山斋读书寄时校书杜叟】钱起
　　日爱蘅茅下，闲观山海图。幽人自守朴，穷谷也名愚。
　　倒岭和溪雨，新泉到户枢。丛阑齐稚子，蟠木老潜夫。
　　忆戴差过剡，游仙惯入壶。濠梁时一访，庄叟亦吾徒。
　　◎卷.38【晚归蓝田旧居】钱起
　　云卷东皋下，归来省故蹊。泉移怜石在，林长觉原低。
　　旧里情难尽，前山赏未迷。引藤看古木，尝酒咒春鸡。
　　兴与时髦背，年将野老齐。才微甘引退，应得遂霞栖。
　　◎卷.39【寄袁州李嘉祐员外】钱起
　　谁谓江山阻，心亲梦想偏。容辉常在目，离别任经年。
　　郡国通流水，云霞共远天。行春莺几啭，迟客月频圆。
　　雁有归乡羽，人无访戴船。愿征黄霸入，相见玉阶前。
　　◎卷.40【禁闱玩雪寄薛左丞】钱起
　　玄云低禁苑，飞雪满神州。虚白生台榭，寒光入冕旒。
　　粉凝宫壁静，乳结洞门幽。细绕回风转，轻随落羽浮。
　　怒涛堆砌石，新月孕帘钩。为报诗人道，丰年颂圣猷。
　　◎卷.41【春暮过石龟谷题温处士林园（一作送温逸人）】钱起
　　隐几无名老，何年此陆沈。丘园自得性，婚嫁不婴心。
　　岁计因山薄，霞栖在谷深。设罝连草色，晒药背松阴。
　　触兴云生岫，随耕鸟下林。支颐笑来客，头上有朝簪。
　　◎卷.42【宿毕侍御宅】钱起
　　交情频更好，子有古人风。晤语清霜里，平生苦节同。
　　心惟二仲合，室乃一瓢空。落叶寄秋菊，愁云低夜鸿。
　　薄寒灯影外，残漏雨声中。明发南昌去，回看御史骢。
　　◎卷.43【中书遇雨】钱起
　　济旱惟宸虑，为霖即上台。云衔七曜起，雨拂九门来。
　　纶阁飞丝度，龙渠激霤回。色翻池上藻，香裛鼎前杯。
　　湘燕皆舒翼，沙鳞岂曝腮。尺波应万假，虞海载沿洄。
　　◎卷.44【适楚次徐城】钱起
　　去家随旅雁，几日到南荆。行迈改乡邑，苦辛淹晦明。
　　畏途在淫雨，未暮息趋程。穷木对秋馆，寒鸦愁古城。
　　迷津坐为客，对酒默含情。感激念知己，匣中孤剑鸣。
　　◎卷.45【经李蒙颍阳旧居】钱起
　　同心而早世，天道亦何论。独有山阳宅，平生永不谖。
　　青溪引白鸟，流涕吊芳荪。蔓草入空室，丛篁深毁垣。
　　旧游还在眼，神理更忘言。唯见东山月，人亡不去门。
　　◎卷.46【赠汉阳隐者】钱起
　　当年不出世，知子餐霞人。乐道复安土，遗荣长隐身。
　　衡茅古林曲，粳稻清江滨。桂棹为渔暇，荷衣御暑新。
　　款颜行在役，幽兴惜今晨。分首天涯去，再来芳杜春。
　　◎卷.47【巨鱼纵大壑】钱起
　　巨鱼纵大壑，遂性似乘时。奋跃风生鬣，腾凌浪鼓鳍。
　　龙摅回地轴，鲲化想天池。方快吞舟意，尤殊在藻嬉。
　　倾危嗟幕燕，隐晦诮泥龟。喻士逢明主，才猷得所施。
　　◎卷.48【送李九归河北】钱起
　　文武资人望，谋猷简圣情。南州初卧鼓，东土复维城。
　　寄重分符去，威仍出阃行。斗牛移八座，日月送双旌。
　　别恋瞻天起，仁风应物生。伫闻收组练，锵玉会承明。
　　◎卷.49【送丁著作佐台郡】钱起
　　多年金马客，名遂动归轮。佐郡紫书下，过门朱绶新。
　　扬舲望海岳，入境背风尘。水驿偏乘月，梅园别受春。
　　带经临府吏，鲙鲤待乡人。始见美高士，逍遥在搢绅。
　　◎卷.50【送王使君赴太原行营】钱起
　　太白明无象，皇威未戢戈。诸侯持节钺，千里控山河。
　　汉驿双旌度，胡沙七骑过。惊蓬连雁起，牧马入云多。
　　不卖卢龙塞，能消瀚海波。须传出师颂，莫奏式微歌。
　　◎卷.51【送王使君移镇淮南】钱起
　　共许徐方牧，能临河内人。郡移棠转茂，车至鹿还驯。
　　吏事嘉师旅，鸳行惜搢绅。别心倾祖席，愁望尽征轮。
　　紫诰徵黄晚，苍生借寇频。愿言青琐拜，早及上林春。
　　◎卷.52【李四劝为尉氏尉，李七勉为开封尉（惟伯与仲有令誉）】钱起
　　美政惟兄弟，时人数俊贤。皇枝双玉树，吏道二梅仙。
　　自理尧唐俗，唯将礼让传。采兰花萼聚，就日雁行联。
　　黄绶俄三载，青云未九迁。庙堂为宰制，几日试龙泉。
　　◎卷.53【春夜宴任六昆季宅】钱起
　　际晚绿烟起，入门芳树深。不才叨下客，喜宴齿诸簪。
　　夜月仍携妓，清风更在林。彩毫挥露色，银烛动花阴。
　　自接通家好，应知待士心。向隅逢故识，兹夕愿披襟。
　　◎卷.54【闲居酬张起居见赠】钱起
　　在林非避世，守拙自离群。弱羽谢风水，穷愁依典坟。
　　良知不遐弃，新咏独相闻。能使幽兴苦，坐忘清景曛。
　　前山带乔木，暮鸟联归云。向夕野人思，难忘骑省文。
　　◎卷.55【奉和王相公秋日戏赠元校书】钱起
　　才妙心仍远，名疏迹可追。清秋闻礼暇，新雨到山时。
　　胜事唯愁尽，幽寻不厌迟。弄云怜鹤去，隔水许僧期。
　　贤相敦高躅，雕龙忆所思。芙蓉洗清露，愿比谢公诗。
　　◎卷.56【过杨驸马亭子】钱起
　　衣冠在汉庭，台榭接天成。彩凤翻箫曲，祥鳣入馆名。
　　歌钟芳月曙，林嶂碧云生。乱水归潭净，高花映竹明。
　　退朝追宴乐，开阁醉簪缨。长袖留嘉客，栖乌下禁城。
　　◎卷.57【山下别杜少府】钱起
　　把手意难尽，前山日渐低。情人那忍别，宿鸟尚同栖。
　　寸晷恋言笑，佳期欲阻暌。离云愁出岫，去水咽分溪。
　　庄叟几虚说，杨朱空自迷。伤心独归路，秋草更萋萋。
　　◎卷.58【晚出青门望终南别业】钱起
　　能清谢脁思，暂下承明庐。远山新水下，寒皋微雨馀。
　　更怜归鸟去，宛到卧龙居。笑指丛林上，闲云自卷舒。
　　宁心鸣凤日，却意钓璜初。处贵有馀兴，伊周位不如。
　　◎卷.59【送严士良侍奉詹事南游】钱起
　　疏傅独知止，曾参善爱亲。江山侍行迈，长幼出嚣尘。
　　握手想千古，此心能几人。风光满长陌，草色傍征轮。
　　日夕望荆楚，莺鸣芳杜新。渔烟月下浅，花屿水中春。
　　点翰遥相忆，含情向白蘋。
　　◎卷.60【题秘书王迪城北池亭】钱起
　　子乔来魏阙，明主赐衣簪。从宦辞人事，同尘即道心。
　　还追大隐迹，寄此凤城阴。昨夜新烟雨，池台清且深。
　　伏泉通粉壁，迸笋出花林。晚沐常多暇，春醪时独斟。
　　西南汉宫月，复对绿窗琴。
　　◎卷.61【过王舍人宅】钱起
　　入门花柳暗，知是近臣居。大隐心何远，高风物自疏。
　　翛然静者事，宛得上皇馀。鸡犬偷仙药，儿童授道书。
　　清吟送客后，微月上城初。彩笔有新咏，文星垂太虚。
　　承恩金殿宿，应荐马相如。
　　◎卷.62【过瑞龙观道士】钱起
　　不知谁氏子，炼魄家洞天。鹤待成丹日，人寻种杏田。
　　灵山含道气，物性皆自然。白鹿顾瑞草，骊龙蟠玉泉。
　　得兹象外趣，便割区中缘。石窦采云母，霞堂陪列仙。
　　主人善止客，柯烂忘归年。
　　◎卷.63【送沈仲】钱起
　　天朴非外假，至人常晏如。心期邈霄汉，词律响琼琚。
　　举酒常叹息，无人达子虚。夜光失隋掌，骥騄伏盐车。
　　考室晋山下，归田秦岁初。寒云随路合，落照下城馀。
　　千里还同术，无劳怨索居。
　　◎卷.64【和韦侍御寓直对雨】钱起
　　名贵四科首，班宜二妙齐。如何厌白简，未得步金闺。
　　寓直晦秋雨，吟馀闻远鸡。漏声过旦冷，云色向窗低。
　　谁谓霄汉近，翻嗟心事暌。兰滋人未握，霜晓鹗还栖。
　　伫见田郎字，亲劳御笔题。
　　◎卷.65【奉和圣制登朝元阁】钱起
　　六合纡玄览，重轩启上清。石林飞栋出，霞顶泰阶平。
　　拂曙銮舆上，晞阳瑞雪晴。翠微回日驭，丹巘驻天行。
　　御气升银汉，垂衣俯锦城。山通玉苑迥，河抱紫关明。
　　感物乾文动，凝神道化成。周王陟乔岳，列辟让英声。
　　◎卷.66【奉和杜相公移长兴宅，奉呈元相公】钱起
　　守贵常思俭，平津此意深。能卑丞相宅，何谢故人心。
　　种蕙初抽带，移篁不改阴。院梅朝助鼎，池凤夕归林。
　　觉路经中得，沧洲梦里寻。道高仍济代，恩重岂投簪。
　　报国谁知己，推贤共作霖。兴来文雅振，清韵掷双金。
　　◎卷.67【送任先生任唐山丞】钱起
　　再命果良愿，几年勤说诗。上公频握发，才子共垂帷。
　　琢玉成良器，出门偏怆离。腰章佐墨绶，耀锦到茅茨。
　　树老见家日，潮平归县时。衣催莲女织，颂听海人词。
　　鸿鹄志应在，荃兰香未衰。金门定回音，云路有佳期。
　　◎卷.68【送外甥怀素上人归乡侍奉】钱起
　　释子吾家宝，神清慧有馀。能翻梵王字，妙尽伯英书。
　　远鹤无前侣，孤云寄太虚。狂来轻世界，醉里得真如。
　　飞锡离乡久，宁亲喜腊初。故池残雪满，寒柳霁烟疏。
　　寿酒还尝药，晨餐不荐鱼。遥知禅诵外，健笔赋闲居。
　　◎卷.69【送张中丞赴桂州】钱起
　　出守求人瘼，推贤动圣情。紫台初下诏，皂盖始专城。
　　宠借飞霜简，威加却月营。云衢降五马，林木引双旌。
　　夙仰敦诗礼，尝闻偃甲兵。戍楼云外静，讼阁竹间清。
　　化伫还珠美，心将片玉贞。寇恂朝望重，计日谒承明。
　　◎卷.70【送王相公赴范阳】钱起
　　翊圣衔恩重，频年按节行。安危皆报国，文武不缘名。
　　受脤仍调鼎，为霖更洗兵。幕开丞相阁，旗总贰师营。
　　料敌知无战，安边示有征。代云横马首，燕雁拂笳声。
　　去镇关河静，归看日月明。欲知瞻恋切，迟暮一书生。
　　◎卷.71【送蒋尚书居守东都】钱起
　　凤辇幸秦久，周人徯帝情。若非君敏德，谁镇洛阳城。
　　前席命才彦，举朝推令名。纶言动北斗，职事守东京。
　　郑履下天去，蘧轮满路声。出关秋树直，对阙远山明。
　　肃肃保厘处，水流宫苑清。长安日西笑，朝夕衮衣迎。
　　◎卷.72【送李兵曹赴河中】钱起
　　能荷钟鼎业，不矜纨绮荣。侯门三事后，儒服一书生。
　　昔志学文史，立身为士英。骊珠难隐耀，皋鹤会长鸣。
　　休命且随牒，候时常振缨。寒蝉思关柳，匹马向蒲城。
　　秋日黯将暮，黄河如欲清。黎人思坐啸，知子树佳声。
　　◎卷.73【罢官后酬元校书见赠】钱起
　　心期怅已阻，交道复何如。自我辞丹阙，惟君到故庐。
　　忘机贫负米，忆戴出无车。怜犬吠初服，家人愁斗储。
　　秋堂入闲夜，云月思离居。穷巷闻砧冷，荒枝应鹊疏。
　　宦名随落叶，生事感枯鱼。临水仍挥手，知音未弃余。
　　◎卷.74【同邬戴关中旅寓】钱起
　　文士皆求遇，今人谁至公。灵台一寄宿，杨柳再春风。
　　更惜忘形友，频年失志同。羽毛齐燕雀，心事阻鸳鸿。
　　留滞惭归养，飞鸣恨触笼。橘怀乡梦里，书去客愁中。
　　残雪迷归雁，韶光弃断蓬。吞悲问唐举，何路出屯蒙。
　　◎卷.75【新丰主人】钱起
　　明代少知己，夜光频暗投。迍邅终薄命，动息尽穷愁。
　　自欲归飞鹢，当为不系舟。双垂素丝泪，几弊皂貂裘。
　　暮鸟栖幽树，孤云出旧丘。蛩悲衣褐夕，雨暗转蓬秋。
　　客里冯谖剑，歌中甯戚牛。主人能纵酒，一醉且忘忧。
　　◎卷.76【夕游覆釜山道士观因登玄元庙】钱起
　　冥搜过物表，洞府次溪傍。已入瀛洲远，谁言仙路长。
　　孤烟出深竹，道侣正焚香。鸣磬爱山静，步虚宜夜凉。
　　仍同象帝庙，更上紫霞冈。霁月悬琪树，明星映碧堂。
　　倾思丹灶术，愿采玉芝芳。傥把浮丘袂，乘云别旧乡。
　　◎卷.77【陪郭常侍令公东亭宴集】钱起
　　盛业山河列，重名剑履荣。珥貂为相子，开阁引时英。
　　美景池台色，佳期宴赏情。词人载笔至，仙妓出花迎。
　　暗竹朱轮转，回塘玉佩鸣。舞衫招戏蝶，歌扇隔啼莺。
　　饮德心皆醉，披云兴转清。不愁欢乐尽，积庆在和羹。
　　◎卷.78【太子李舍人城东别业与二三文友逃暑】钱起
　　下马失炎暑，重门深绿篁。宫臣礼嘉客，林表开兰堂。
　　兹夕兴难尽，澄罍照墨场。鲜风吹印绶，密坐皆馨香。
　　美景惜文会，清吟迟羽觞。东林晚来好，目极趣何长。
　　鸟道挂疏雨，人家残夕阳。城隅拥归骑，留醉恋琼芳。
　　◎卷.79【柏崖老人号无名先生男削发女黄冠自以云泉独乐命予赋诗】钱起
　　古也忧婚嫁，君能乐性肠。长男栖月宇，少女炫霓裳。
　　问尔餐霞处，春山芝桂旁。鹤前飞九转，壶里驻三光。
　　与我开龙峤，披云静药堂。胡麻兼藻绿，石髓隔花香。
　　帝力言何有，椿年喜渐长。窅然高象外，宁不傲羲皇。
　　◎卷.80【赠李十六】钱起
　　半面喜投分，数年钦盛名。常思梦颜色，谁忆访柴荆。
　　忽听款扉响，欣然倒屣迎。蓬蒿驻驺驭，鸡犬傍簪缨。
　　酌水即嘉宴，新知甚故情。仆夫视日色，栖鸟催车声。
　　自尔宴言后，至今门馆清。何当更乘兴，林下已苔生。
　　◎卷.81【裴仆射东亭】钱起
　　凤扆任匡济，云溪难退还。致君超列辟，得道在荣班。
　　朱戟缭垣下，高斋芳树间。隔花开远水，废卷爱晴山。
　　晚沐值清兴，知音同解颜。藉兰开赐酒，留客下重关。
　　仙犬逐人静，朝车映竹闲。则知真隐逸，未必谢区寰。
　　轩后三朝顾，赤松何足攀。
　　◎卷.82【中书王舍人辋川旧居】钱起
　　几年家绝壑，满径种芳兰。带石买松贵，通溪涨水宽。
　　诵经连谷响，吹律减云寒。谁谓桃源里，天书问考槃。
　　一从解蕙带，三入偶蝉冠。今夕复何夕，归休寻旧欢。
　　片云隔苍翠，春雨半林湍。藤长穿松盖，花繁压药栏。
　　景深青眼下，兴绝彩毫端。笑向同来客，登龙此地难。
　　◎卷.83【送襄阳卢判官奏开河事】钱起
　　千里趋魏阙，一言简圣聪。河流引关外，国用赡秦中。
　　有诏许其策，随山兴此功。连云积石阻，计日安波通。
　　飞棹转年谷，利人胜岁丰。言归汉阳路，拜手蓬莱宫。
　　紫殿赐衣出，青门酣酌同。晚阳过微雨，秋水见新鸿。
　　坐惜去车远，愁看离馆空。因思郢川守，南楚满清风。
　　◎卷.84【奉送户部李郎中充晋国副节度出塞】钱起
　　德佐调梅用，忠输击虏年。子房推庙略，汉主托兵权。
　　受命荣中禁，分麾镇左贤。风生黑山道，星下紫微天。
　　始愿文经国，俄看武定边。鬼方尧日远，幕府代云连。
　　汗马将行矣，卢龙已肃然。关防驱使节，花月眷离筵。
　　自忝知音遇，而今感义偏。泪闻横吹落，心逐去旌悬。
　　帝念夔能政，时须说济川。劳还应即尔，朝暮玉墀前。
　　◎卷.85【奉和中书常舍人晚秋集贤院即事寄徐薛二侍御】钱起
　　文星垂太虚，辞伯综群书。彩笔下鸳掖，褒衣来石渠。
　　典坟探奥旨，造化睹权舆。述圣鲁宣父，通经汉仲舒。
　　窗明宜缥带，地肃近丹除。清昼删诗暇，高秋作赋初。
　　露盘侵汉耸，宫柳度鸦疏。静对连云阁，晴闻过阙车。
　　旧僚云出矣，晚岁复何如。海峤瞻归路，江城梦直庐。
　　含毫思两凤，望远寄双鱼。定笑巴歌拙，还参丽曲馀。
　　◎卷.86【和范郎中宿直中书，晓玩清池，赠南省同僚两垣遗补】钱起
　　青琐留才子，春池静禁林。自矜仙岛胜，宛在掖垣深。
　　引派彤庭里，含虚玉砌阴。涨来知圣泽，清处见天心。
　　兰气飘红岸，文星动碧浔。凤栖长近日，虬卧欲为霖。
　　席宠虽高位，流谦乃素襟。焚香春漏尽，假寐晓莺吟。
　　丹地宜清泚，朝阳复照临。司言兼逸趣，鼓兴接知音。
　　六义惊摛藻，三台响掷金。为怜风水外，落羽此漂沉。


第二百三十九卷
　　◎卷.1【同程九早入中书（一作钱珝诗）】钱起
　　汉家贤相重英奇，蟠木何材也见知。不意云霄能自致，
　　空惊鹓鹭忽相随。腊雪初明柏子殿，春光欲上万年枝。
　　独惭皇鉴明如日，未厌春光向玉墀。
　　◎卷.2【仲春宴王补阙城东小池】钱起
　　王孙兴至幽寻好，芳草春深景气和。药院爱随流水入，
　　山斋喜与白云过。犹嫌巢鹤窥人远，不厌丛花对客多。
　　醉来倚玉无馀事，目送归鸿笑复歌。
　　◎卷.3【夜宿灵台寺寄郎士元】钱起
　　西日横山含碧空，东方吐月满禅宫。朝瞻双顶青冥上，
　　夜宿诸天色界中。石潭倒献莲花水，塔院空闻松柏风。
　　万里故人能尚尔，知君视听我心同。
　　◎卷.4【题郎士元半日吴村别业，兼呈李长官】钱起
　　半日吴村带晚霞，闲门高柳乱飞鸦。横云岭外千重树，
　　流水声中一两家。愁人昨夜相思苦，闰月今年春意赊。
　　自叹梅生头似雪，却怜潘令县如花。
　　◎卷.5【猷川雪后送僧粲临还京，时避世卧疾】钱起
　　连步青溪几万重，有时共立在孤峰。斋到盂空餐雪麦，
　　经传金字坐云松。呻吟独卧猷川水，振锡先闻长乐钟。
　　回望群山携手处，离心一一涕无从。
　　◎卷.6【和李员外扈驾幸温泉宫】钱起
　　未央月晓度疏钟，凤辇时巡出九重。雪霁山门迎瑞日，
　　云开水殿候飞龙。经寒不入宫中树，佳气常薰仗外峰。
　　遥羡枚皋扈仙跸，偏承霄汉渥恩浓。
　　◎卷.7【长信怨】钱起
　　长信萤来一叶秋，蛾眉泪尽九重幽。鳷鹊观前明月度，
　　芙蓉阙下绛河流。鸳衾久别难为梦，凤管遥闻更起愁。
　　谁分昭阳夜歌舞，君王玉辇正淹留。
　　◎卷.8【送河南陆少府】钱起
　　云间陆生美且奇，银章朱绶映金羁。自料抱材将致远，
　　宁嗟趋府暂牵卑。东城社日催巢燕，上苑秋声散御梨。
　　朝夕诏书还柏署，行看飞隼集高枝。
　　◎卷.9【送李评事赴潭州使幕】钱起
　　湖南远去有馀情，蘋叶初齐白芷生。谩说简书催物役，
　　遥知心赏缓王程。兴过山寺先云到，啸引江帆带月行。
　　幕下由来贵无事，伫闻谈笑静黎氓。
　　◎卷.10【送李九贬南阳】钱起
　　玉柱金罍醉不欢，云山驿道向东看，鸿声断续暮天远，
　　柳影萧疏秋日寒。霜降幽林沾蕙若，弦惊翰苑失鸳鸾。
　　秋来回首君门阻，马上应歌行路难。
　　◎卷.11【送裴頔侍御使蜀】钱起
　　柱史才年四十强，须髯玄发美清扬。朝天绣服乘恩贵，
　　出使星轺满路光。锦水繁花添丽藻，峨嵋明月引飞觞。
　　多才自有云霄望，计日应追鸳鹭行。
　　◎卷.12【送韦信爱子归觐】钱起
　　离舟解缆到斜晖，春水东流燕北飞。才子学诗趋露冕，
　　棠花含笑待斑衣。稍闻江树啼猿近，转觉山林过客稀。
　　借问还珠盈合浦，何如鲤也入庭闱。
　　◎卷.13【送兴平王少府游梁】钱起
　　旧识相逢情更亲，攀欢甚少怆离频。黄绶罢来多远客，
　　青山何处不愁人。日斜官树闻蝉满，雨过关城见月新。
　　梁国遗风重词赋，诸侯应念马卿贫。
　　◎卷.14【送张员外出牧岳州】钱起
　　凤凰衔诏与何人，喜政多才宠寇恂。台上鸳鸾争送远，
　　岳阳云树待行春。自怜黄阁知音在，不厌彤幨出守频。
　　应笑冯唐衰且拙，世情相见白头新。
　　◎卷.15【送孙十尉温县】钱起
　　飞花落絮满河桥，千里伤心送客遥。不惜芸香染黄绶，
　　惟怜鸿羽下青霄。云衢有志终骧首，吏道无媒且折腰。
　　急管繁弦催一醉，颓阳不驻引征镳。
　　◎卷.16【送钟评事应宏词下第东归】钱起
　　芳岁归人嗟转蓬，含情回首灞陵东。蛾眉不入秦台镜，
　　鹢羽还惊宋国风。世事悠扬春梦里，年光寂寞旅愁中。
　　劝君稍尽离筵酒，千里佳期难再同。
　　◎卷.17【送严维尉河南】钱起
　　蕙叶青青花乱开，少年趋府下蓬莱。甘泉未献扬雄赋，
　　吏道何劳贾谊才。征陌独愁飞盖远，离筵只惜暝钟催。
　　欲知别后相思处，愿植琼枝向柏台。
　　◎卷.18【送马员外拜官觐省】钱起
　　二十为郎事汉文，鸳雏骥子自为群。笔精已许台中妙，
　　剑术还令世上闻。归觐屡经槐里月，出师常笑棘门军。
　　莫言来往朝天远，看取鸣鞘入断云。
　　◎卷.19【送冷朝阳擢第后归金陵觐省】钱起
　　莱子昼归今始好，潘园景色夏偏浓。夕阳流水吟诗去，
　　明月青山出竹逢。兄弟相欢初让果，乡人争贺旧登龙。
　　佳期少别俄千里，云树愁看过几重。
　　◎卷.20【九日宴浙江西亭】钱起
　　诗人九日怜芳菊，筵客高斋宴浙江。渔浦浪花摇素壁，
　　西陵树色入秋窗。木奴向熟悬金实，桑落新开泻玉缸。
　　四子醉时争讲习，笑论黄霸旧为邦。
　　◎卷.21【和王员外雪晴早朝】钱起
　　紫微晴雪带恩光，绕仗偏随鸳鹭行。长信月留宁避晓，
　　宜春花满不飞香。独看积素凝清禁，已觉轻寒让太阳。
　　题柱盛名兼绝唱，风流谁继汉田郎。
　　◎卷.22【避暑纳凉】钱起
　　木槿花开畏日长，时摇轻扇倚绳床。初晴草蔓缘新笋，
　　频雨苔衣染旧墙。十旬河朔应虚醉，八柱天台好纳凉。
　　无事始然知静胜，深垂纱帐咏沧浪。
　　◎卷.23【早夏】钱起
　　楚狂身世恨情多，似病如忧正是魔，花萼败春多寂寞，
　　叶阴迎夏已清和。鹂黄好鸟摇深树，细白佳人著紫罗。
　　军旅阅诗裁不得，可怜风景遣如何。
　　◎卷.24【题嵩阳焦道士石壁】钱起
　　三峰花畔碧堂悬，锦里真人此得仙。玉体才飞西蜀雨，
　　霓裳欲向大罗天。彩云不散烧丹灶，白鹿时藏种玉田。
　　幸入桃源因去世，方期丹诀一延年。
　　◎卷.25【题延州圣僧穴】钱起
　　定力无涯不可称，未知何代坐禅僧。默默山门宵闭月，
　　荧荧石壁昼然灯。四时树长书经叶，万岁岩悬拄杖藤。
　　昔日舍身缘救鸽，今时出见有飞鹰。
　　◎卷.26【乐游原晴望上中书李侍郎】钱起
　　爽气朝来万里清，凭高一望九秋轻。不知凤沼霖初霁，
　　但觉尧天日转明。四野山河通远色，千家砧杵共秋声，
　　遥想青云丞相府，何时开阁引书生。
　　◎卷.27【幽居春暮书怀（一作石门暮春，一作蓝田春暮）】钱起
　　自哂鄙夫多野性，贫居数亩半临湍。溪云杂雨来茅屋，
　　山雀将雏到药栏。仙箓满床闲不厌，阴符在箧老羞看。
　　更怜童子宜春服，花里寻师指杏坛。
　　◎卷.28【谒许由庙】钱起
　　故向箕山访许由，林泉物外自清幽。松上挂瓢枝几变，
　　石间洗耳水空流。绿苔唯见遮三径，青史空传谢九州。
　　缅想古人增叹惜，飒然云树满岩秋。
　　◎卷.29【过张成侍御宅】钱起
　　丞相幕中题凤人，文章心事每相亲。从军谁谓仲宣乐，
　　入室方知颜子贫。杯里紫茶香代酒，琴中绿水静留宾。
　　欲知别后相思意，唯愿琼枝入梦频。
　　◎卷.30【酬考功杨员外见赠佳句(黄卷读来今已老白头受屈不曾言)】钱起
　　上林谏猎知才薄，尺组承恩愧命牵。潢潦难滋沧海润，
　　萤光空尽太阳前。虚名滥接登龙士，野性宁忘种黍田。
　　相国无私人守朴，何辞老去上皇年。
　　◎卷.31【寄永嘉王十二】钱起
　　永嘉风景入新年，才子诗成定可怜。梦里还乡不相见，
　　天涯忆戴复谁传。花倾晓露垂如泪，莺拂游丝断若弦。
　　愿得回风吹海雁，飞书一宿到君边。
　　◎卷.32【七盘岭阻寇闻李端公先到南楚】钱起
　　日暮穷途泪满襟，云天南望羡飞禽。阮肠暗与孤鸿断，
　　江水遥连别恨深。明月既能通忆梦，青山何用隔同心。
　　秦楚眼看成绝国，相思一寄白头吟。
　　◎卷.33【酬赵给事相寻不遇留赠】钱起
　　谁忆颜生穷巷里，能劳马迹破春苔。忽看童子扫花处，
　　始愧夕郎题凤来。斜景适随诗兴尽，好风才送珮声回。
　　岂无鸡黍期他日，惜此残春阻绿杯。
　　◎卷.34【山中酬杨补阙见过】钱起
　　日暖风恬种药时，红泉翠壁薜萝垂。幽溪鹿过苔还静，
　　深树云来鸟不知。青琐同心多逸兴，春山载酒远相随。
　　却惭身外牵缨冕，未胜杯前倒接z5。
　　◎卷.29【同王錥起居程浩郎中韩翃舍人题安国寺用上人院】钱起
　　慧眼沙门真远公，经行宴坐有儒风。香缘不绝簪裾会，
　　禅想宁妨藻思通。曙后炉烟生不灭，晴来阶色并归空。
　　狂夫入室无馀事，唯与天花一笑同。
　　◎卷.30【寻司勋李郎中不遇】钱起
　　知己知音同舍郎，如何咫尺阻清扬。每恨蒹葭傍芳树，
　　多惭新燕入华堂。重花不隔陈蕃榻，修竹能深夫子墙。
　　唯有早朝趋凤阁，朝时怜羽接鸳行。
　　◎卷.31【赠张南史】钱起
　　紫泥何日到沧洲，笑向东阳沈隐侯。黛色晴峰云外出，
　　縠文江水县前流。使臣自欲论公道，才子非关厌薄游。
　　溪畔秋兰虽可佩，知君不得少停舟。
　　◎卷.32【暇日览旧诗因以题咏】钱起
　　逍遥心地得关关，偶被功名涴我闲。有寿亦将归象外，
　　无诗兼不恋人间。何穷默识轻洪范，未丧斯文胜大还。
　　筐箧静开难似此，蕊珠春色海中山。
　　◎卷.33【汉武出猎】钱起
　　汉家无事乐时雍，羽猎年年出九重。玉帛不朝金阙路，
　　旌旗长绕彩霞峰。且贪原兽轻黄屋，宁畏渔人犯白龙。
　　薄暮方归长乐观，垂杨几处绿烟浓。
　　◎卷.34【宴曹王宅】钱起
　　贤王驷马退朝初，小苑三春带雨馀。林沼葱茏多贵气，
　　楼台隐映接天居。仙鸡引敌穿红药，宫燕衔泥落绮疏。
　　自叹平生相识愿，何如今日厕应徐。
　　◎卷.35【重赠赵给事】钱起
　　久飞鸳掖出时髦，耻负平生稽古劳。玉树满庭家转贵，
　　云衢独步位初高。能迂驺驭寻蜗舍，不惜瑶华报木桃。
　　应念潜郎守贫病，常悲休沐对蓬蒿。
　　◎卷.36【赠阙下裴舍人】钱起
　　二月黄莺飞上林，春城紫禁晓阴阴。长乐钟声花外尽，
　　龙池柳色雨中深。阳和不散穷途恨，霄汉长怀捧日新。
　　献赋十年犹未遇，羞将白发对华簪。
　　◎卷.37【登刘宾客高斋（时公初退相，一作春题刘相公山斋）】钱起
　　能以功成疏宠位，不将心赏负云霞。林间客散孙弘阁，
　　城上山宜绮季家。蝴蝶晴连池岸草，黄鹂晚出柳园花。
　　日陪鲤也趋文苑，谁道门生隔绛纱。
　　◎卷.38【哭辛霁】钱起
　　流水辞山花别枝，随风一去绝还期。昨夜故人泉下宿，
　　今朝白发镜中垂。音徽寂寂空成梦，容范朝朝无见时。
　　旦暮馀生几息在，不应存没未尝悲。
　　◎卷.39【和慕容法曹寻渔者寄城中故人】钱起
　　孤烟一点绿溪湄，渔父幽居即旧基。饥鹭不惊收钓处，
　　闲麛应乳负暄时。茅斋对雪开尊好，稚子焚枯饭客迟。
　　胜事宛然怀抱里，顷来新得谢公诗。
　　◎卷.40【山花】钱起
　　山花照坞复烧溪，树树枝枝尽可迷。野客未来枝畔立，
　　流莺已向树边啼。从容只是愁风起，眷恋常须向日西。
　　别有妖妍胜桃李，攀来折去亦成蹊。
　　◎卷.41【送杨著作归东海】钱起
　　杨柳出关色，东行千里期。酒酣暂轻别，路远始相思。
　　欲识离心尽，斜阳到海时。
　　◎卷.42【送李协律还东京】钱起
　　芳草忽无色，王孙复入关。长河侵驿道，匹马傍云山。
　　愁见离居久，萤飞秋月闲。
　　◎卷.43【秋馆言怀】钱起
　　蟋蟀已秋思，蕙兰仍碧滋。蹉跎献赋客，叹息此良时。
　　日夕云台下，商歌空自悲。
　　◎卷.44【和刘明府宴县前山亭】钱起
　　城隅劳心处，雪后岁芳开。山映千花出，泉经万井来。
　　翔鸾欲下舞，上客且留杯。
　　◎卷.45【新雨喜得王卿书问】钱起
　　苦雨暗秋径，寒花垂紫苔。愁中绿尊尽，梦里故人来。
　　果有相思字，银钩新月开。
　　◎卷.46【赋得巢燕送客】钱起
　　能栖杏梁际，不与黄雀群。夜影寄红烛，朝飞高碧云。
　　含情别故侣，花月惜春分。
　　◎卷.47【题张蓝田讼堂】钱起
　　角巾高枕向晴山，颂简庭空不用关。秋风窗下琴书静，
　　夜景门前人吏闲。稍觉渊明归思远，东皋月出片云还。
　　◎卷.48【江行无题一百首（一作钱珝诗）】钱起
　　倾酒向涟漪，乘流东去时。寸心同尺璧，投此报冯夷。
　　江曲全萦楚，云飞半自秦。岘山回首望，如别故关人。
　　浦烟函夜色，冷日转秋旻。自有沈碑石，清光不照人。
　　楚岸云空合，楚城人不来。只今谁善舞，莫恨发阳台。
　　行背青山郭，吟当白露秋。风流无屈宋，空咏古荆州。
　　晚来渔父喜，罾重欲收迟。恐有长江使，金钱愿赎龟。
　　去指龙沙路，徒悬象阙心。夜凉无远梦，不为偶闻砧。
　　霁云疏有叶，雨浪细无花。隐放扁舟去，江天自有涯。
　　好日当秋半，层波动旅肠。已行千里外，谁与共秋光。
　　润色非东里，官曹更建章。宦游难自定，来唤棹船郎。
　　夜江清未晓，徒惜月光沉。不是因行乐，堪伤老大心。
　　翳日多乔木，维舟取束薪。静听江叟语，俱是厌兵人。
　　箭漏日初短，汀烟草未衰。雨馀虽更绿，不是采蘋时。
　　山雨夜来涨，喜鱼跳满江。岸沙平欲尽，垂蓼入船窗。
　　渚边新雁下，舟上独凄凉。俱是南来客，怜君缀一行。
　　牵路沿江狭，沙崩岸不平。尽知行处险，谁肯载时轻。
　　云密连江暗，风斜著物鸣。一杯真战将，笑尔作愁兵。
　　柳拂斜开路，篱边数户村。可能还有意，不掩向江门。
　　不识桓公渴，徒吟子美诗。江清唯独看，心外更谁知。
　　憔悴异灵均，非谗作逐臣。如逢渔父问，未是独醒人。
　　水涵秋色静，云带夕阳高。诗癖非吾病，何妨吮短毫。
　　登舟非古岸，还似阻西陵。箕伯无多少，回头讵不能。
　　帆翅初张处，云鹏怒翼同。莫愁千里路，自有到来风。
　　秋云久无雨，江燕社犹飞。却笑舟中客，今年未得归。
　　佳节虽逢菊，浮生正似萍。故山何处望，荒岸小长亭。
　　行到楚江岸，苍茫人正迷。只知秦塞远，格磔鹧鸪啼。
　　月下江流静，村荒人语稀。鹭鸶虽有伴，仍共影双飞。
　　斗转月未落，舟行夜已深。有村知不远，风便数声砧。
　　棹惊沙鸟迅，飞溅夕阳波。不顾鱼多处，应防一目罗。
　　渐觉江天远，难逢故国书。可能无往事，空食鼎中鱼。
　　岸草连荒色，村声乐稔年。晚晴初获稻，闲却采莲船。
　　滩浅争游鹭，江清易见鱼。怪来吟未足，秋物欠红蕖。
　　蛩响依莎草，萤飞透水烟。夜凉谁咏史，空泊运租船。
　　睡稳叶舟轻，风微浪不惊。任君芦苇岸，终夜动秋声。
　　自念平生意，曾期一郡符。岂知因谪宦，斑鬓入江湖。
　　烟渚复烟渚，画屏休画屏。引愁天末去，数点暮山青。
　　水天凉夜月，不是惜清光。好物随人秘，秦淮忆建康。
　　古来多思客，摇落恨江潭。今日秋风至，萧疏独沔南。
　　映竹疑村好，穿芦觉渚幽。渐安无旷土，姜芋当农收。
　　秋风动客心，寂寂不成吟。飞上危樯立，啼乌报好音。
　　见底高秋水，开怀万里天。旅吟还有伴，沙柳数枝蝉。
　　九日自佳节，扁舟无一杯。曹园旧尊酒，戏马忆高台。
　　兵火有馀烬，贫村才数家。无人争晓渡，残月下寒沙。
　　渚禽菱芡足，不向稻粱争。静宿凉湾月，应无失侣声。
　　轻云未护霜，树杪橘初黄。信是知名物，微风过水香。
　　渺渺望天涯，清涟浸赤霞。难逢星汉使，乌鹊日乘槎。
　　土旷深耕少，江平远钓多。生平皆弃本，金革竟如何。
　　海月非常物，等闲不可寻。披沙应有地，浅处定无金。
　　风晚冷飕飕，芦花已白头。旧来红叶寺，堪忆玉京秋。
　　风好来无阵，云闲去有踪。钓歌无远近，应喜罢艨艟。
　　吴疆连楚甸，楚俗异吴乡。漫把尊中物，无人啄蟹筐。
　　岸绿野烟远，江红斜照微。撑开小渔艇，应到月明归。
　　雨馀江始涨，漾漾见流薪。曾叹河中木，斯言忆古人。
　　叶舟维夏口，烟野独行时。不见头陀寺，空怀幼妇碑。
　　晚泊武昌岸，津亭疏柳风。数株曾手植，好事忆陶公。
　　坠露晓犹浓，秋花不易逢。涉江虽已晚，高树搴芙蓉。
　　舟航依浦定，星斗满江寒。若比阴霾日，何妨夜未阑。
　　近戍离金落，孤岑望火门。唯将知命意，潇洒向乾坤。
　　丛菊生堤上，此花长后时。有人还采掇，何必在春期。
　　夕景残霞落，秋寒细雨晴。短缨何用濯，舟在月中行。
　　堤坏漏江水，地坳成野塘。晚荷人不折，留取作秋香。
　　左宦终何路，摅怀亦自宽。襞笺嘲白鹭，无意喻枭鸾。
　　楼空人不归，云似去时衣。黄鹤无心下，长应笑令威。
　　白帝朝惊浪，浔阳暮映云。等闲生险易，世路只如君。
　　橹慢开轻浪，帆虚带白云。客船虽狭小，容得庾将军。
　　风雨正甘寝，云霓忽晚晴。放歌虽自遣，一岁又峥嵘。
　　静看秋江水，风微浪渐平。人间驰竞处，尘土自波成。
　　风劲帆方疾，风回棹却迟。较量人世事，不校一毫厘。
　　咫尺愁风雨，匡庐不可登。只疑云雾窟，犹有六朝僧。
　　幽思正迟迟，沙边濯弄时。自怜非博物，犹未识凫葵。
　　曾有烟波客，能歌西塞山。落帆唯待月，一钓紫菱湾。
　　千顷水纹细，一拳岚影孤。君山寒树绿，曾过洞庭湖。
　　光阔重湖水，低斜远雁行。未曾无兴咏，多谢沈东阳。
　　晚菊绕江垒，忽如开古屏。莫言时节过，白日有馀馨。
　　秋寒鹰隼健，逐雀下云空。知是江湖阔，无心击塞鸿。
　　日落长亭晚，山门步障青。可怜无酒分，处处有旗亭。
　　江草何多思，冬青尚满洲。谁能惊鵩鸟，作赋为沙鸥。
　　远岸无行树，经霜有半红。停船搜好句，题叶赠江枫。
　　身世比行舟，无风亦暂休。敢言终破浪，唯愿稳乘流。
　　数亩苍苔石，烟濛鹤卵洲。定因词客遇，名字始风流。
　　兴闲停桂楫，路好过松门。不负佳山水，还开酒一尊。
　　幽怀念烟水，长恨隔龙沙。今日滕王阁，分明见落霞。
　　短楫休敲桂，孤根自驻萍。自怜非剑气，空向斗牛星。
　　江流何渺渺，怀古独依依。渔父非贤者，芦中但有矶。
　　高浪如银屋，江风一发时。笔端降太白，才大语终奇。
　　细竹渔家路，晴阳看结缯。喜来邀客坐，分与折腰菱。
　　幸有烟波兴，宁辞笔砚劳。缘情无怨刺，却似反离骚。
　　平湖五百里，江水想通波。不奈扁舟去，其如决计何。
　　数峰云断处，去岸映高山。身到韦江日，犹应未得闲。
　　一湾斜照水，三版顺风船。未敢相邀约，劳生只自怜。
　　江雨正霏微，江村晚渡稀。何曾妨钓艇，更待得鱼归。
　　沙上独行时，高吟到楚词。难将垂岸蓼，盈把当江蓠。
　　新野旧楼名，浔阳胜赏情。照人长一色，江月共凄清。
　　愿饮西江水，那吟北渚愁。莫教留滞迹，远比蔡昭侯。
　　湖口分江水，东流独有情。当时好风物，谁伴谢宣城。
　　浔阳江畔菊，应似古来秋。为问幽栖客，吟时得酒不。
　　高峰有佳号，千尺倚寒松。若使炉烟在，犹应为上公。
　　万木已清霜，江边村事忙。故溪黄稻熟，一夜梦中香。
　　楚水苦萦回，征帆落又开。可缘非直路，却有好风来。
　　远谪岁时晏，暮江风雨寒。仍愁系舟处，惊梦近长滩。
　　◎卷.49【言怀】钱起
　　夜月霁未好，云泉堪梦归。如何建章漏，催著早朝衣。
　　◎卷.50【和张仆射塞下曲（一作卢纶诗）】钱起
　　月黑雁飞高，单于夜遁逃。欲将轻骑逐，大雪满弓刀。
　　◎卷.51【送李明府去官】钱起
　　谤言三至后，直道叹何如。今日蓝溪水，无人不夜鱼。
　　◎卷.52【赴章陵酬李卿赠别】钱起
　　一官叨下秩，九棘谢知音。芳草文园路，春愁满别心。
　　◎卷.53【逢侠者】钱起
　　燕赵悲歌士，相逢剧孟家。寸心言不尽，前路日将斜。
　　◎卷.54【郎员外见寻不遇】钱起
　　轩骑来相访，渔樵悔晚归。更怜垂露迹，花里点墙衣。
　　◎卷.55【过李侍御宅（一作过故吕侍御宅）】钱起
　　不见承明客，愁闻长乐钟。马卿何早世，汉主欲登封。
　　◎卷.56【宿洞口馆】钱起
　　野竹通溪冷，秋泉入户鸣。乱来人不到，芳草上阶生。
　　◎卷.57【九日寄侄箊箕等】钱起
　　采菊偏相忆，传香寄便风。今朝竹林下，莫使桂尊空。
　　◎卷.58【梨花】钱起
　　艳静如笼月，香寒未逐风。桃花徒照地，终被笑妖红。
　　◎卷.59【题崔逸人山亭】钱起
　　药径深红藓，山窗满翠微。羡君花下酒，蝴蝶梦中飞。
　　◎卷.60【蓝田溪杂咏二十二首·登台（一作望山台）】钱起
　　望山登春台，目尽趣难极。晚景下平阡，花际霞峰色。
　　◎卷.61【蓝田溪杂咏二十二首·板桥】钱起
　　静宜樵隐度，远与车马隔。有时行药来，喜遇归山客。
　　◎卷.62【蓝田溪杂咏二十二首·石井】钱起
　　片霞照仙井，泉底桃花红。那知幽石下，不与武陵通。
　　◎卷.63【蓝田溪杂咏二十二首·古藤】钱起
　　引蔓出云树，垂纶覆巢鹤。幽人对酒时，苔上闲花落。
　　◎卷.64【蓝田溪杂咏二十二首·晚归鹭】钱起
　　池上静难厌，云间欲去晚。忽背夕阳飞，乘兴清风远。
　　◎卷.65【蓝田溪杂咏二十二首·洞仙谣（一作伺山径）】钱起
　　几转到青山，数重度流水。秦人入云去，知向桃源里。
　　◎卷.66【蓝田溪杂咏二十二首·药圃】钱起
　　春畦生百药，花叶香初霁。好容似风光，偏来入丛蕙。
　　◎卷.67【蓝田溪杂咏二十二首·石上苔】钱起
　　净与溪色连，幽宜松雨滴。谁知古石上，不染世人迹。
　　◎卷.68【蓝田溪杂咏二十二首·窗里山】钱起
　　远岫见如近，千里一窗里。坐来石上云，乍谓壶中起。
　　◎卷.69【蓝田溪杂咏二十二首·竹间路】钱起
　　暗归草堂静，半入花园去。有时载酒来，不与清风遇。
　　◎卷.70【蓝田溪杂咏二十二首·竹屿】钱起
　　幽鸟清涟上，兴来看不足。新篁压水低，昨夜鸳鸯宿。
　　◎卷.71【蓝田溪杂咏二十二首·砌下泉】钱起
　　穿云来自远，激砌流偏驶。能资庭户幽，更引海禽至。
　　◎卷.72【蓝田溪杂咏二十二首·戏鸥】钱起
　　乍依菱蔓聚，尽向芦花灭。更喜好风来，数片翻晴雪。
　　◎卷.73【蓝田溪杂咏二十二首·远山钟】钱起
　　风送出山钟，云霞度水浅。欲知声尽处，鸟灭寥天远。
　　◎卷.74【蓝田溪杂咏二十二首·东陂（一作忆皇子陂）】钱起
　　永日兴难望，掇芳春陂曲。新晴花枝下，爱此苔水绿。
　　◎卷.75【蓝田溪杂咏二十二首·池上亭】钱起
　　临池构杏梁，待客归烟塘。水上褰帘好，莲开杜若香。
　　◎卷.76【蓝田溪杂咏二十二首·衔鱼翠鸟】钱起
　　有意莲叶间，瞥然下高树。擘波得潜鱼，一点翠光去。
　　◎卷.77【蓝田溪杂咏二十二首·石莲花】钱起
　　幽石生芙蓉，百花惭美色。远笑越溪女，闻芳不可识。
　　◎卷.78【蓝田溪杂咏二十二首·潺湲声】钱起
　　乱石跳素波，寒声闻几处。飕飕暝风引，散出空林去。
　　◎卷.79【蓝田溪杂咏二十二首·松下雪】钱起
　　虽因朔风至，不向瑶台侧。唯助苦寒松，偏明后凋色。
　　◎卷.80【蓝田溪杂咏二十二首·田鹤】钱起
　　田鹤望碧霄，舞风亦自举。单飞后片雪，早晚及前侣。
　　◎卷.81【蓝田溪杂咏二十二首·题南陂】钱起
　　家住凤城南，门临古陂曲。时怜上林雁，半入池塘宿。
　　◎卷.82【蓝田溪杂咏二十二首·伤秋】钱起
　　岁去人头白，秋来树叶黄。搔头向黄叶，与尔共悲伤。
　　◎卷.83【送崔山人归山】钱起
　　东山残雨挂斜晖，野客巢由指翠微。
　　别酒稍酣乘兴去，知君不羡白云归。
　　◎卷.84【题礼上人壁画山水】钱起
　　连山画出映禅扉，粉壁香筵满翠微。
　　坐来炉气萦空散，共指晴云向岭归。
　　◎卷.85【送欧阳子还江华郡】钱起
　　江华胜事接湘滨，千里湖山入兴新。
　　才子思归催去棹，汀花且为驻残春。
　　◎卷.86【暮春归故山草堂（一作刘长卿诗：晚春归山居题窗前竹）】钱起
　　谷口春残黄鸟稀，辛夷花尽杏花飞。
　　始怜幽竹山窗下，不改清阴待我归。
　　◎卷.87【访李卿不遇】钱起
　　画戟朱楼映晚霞，高梧寒柳度飞鸦。
　　门前不见归轩至，城上愁看落日斜。
　　◎卷.88【与赵莒茶宴】钱起
　　竹下忘言对紫茶，全胜羽客醉流霞。
　　尘心洗尽兴难尽，一树蝉声片影斜。
　　◎卷.89【故王维右丞堂前芍药花开，凄然感怀】钱起
　　芍药花开出旧栏，春衫掩泪再来看。
　　主人不在花长在，更胜青松守岁寒。
　　◎卷.90【送张参及第还家】钱起
　　大学三年闻琢玉，东堂一举早成名。
　　借问还家何处好，玉人含笑下机迎。
　　◎卷.91【夜泊鹦鹉洲】钱起
　　月照溪边一罩蓬，夜闻清唱有微风。
　　小楼深巷敲方响，水国人家在处同。
　　◎卷.92【归雁】钱起
　　潇湘何事等闲回，水碧沙明两岸苔。
　　二十五弦弹夜月，不胜清怨却飞来。
　　◎卷.93【春郊】钱起
　　水绕冰渠渐有声，气融烟坞晚来明。
　　东风好作阳和使，逢草逢花报发生。
　　◎卷.94【晚归严明府题门】钱起
　　降士林沾蕙草寒，弦惊翰苑失鸳鸾。
　　秋中回首君门阻，马上应歌行路难。
　　◎卷.95【秋夜送赵冽归襄阳】钱起
　　斗酒忘言良夜深，红萱露滴鹊惊林。
　　欲知别后思今夕，汉水东流是寸心。
　　◎卷.96【送符别驾还郡（一作还钱塘）】钱起
　　骥足駸駸吴越关，屏星复与紫书还。
　　已知从事元无事，城上愁看海上山。
　　◎卷.97【同王员外陇城绝句】钱起
　　三军版筑脱金刀，黎庶翻惭将士劳。
　　不忆新城连嶂起，唯惊画角入云高。
　　◎卷.98【过故洛城】钱起
　　故城门外春日斜，故城门里无人家。
　　市朝欲认不知处，漠漠野田空草花。
　　◎卷.99【校猎曲】钱起
　　长杨杀气连云飞，汉主秋畋正掩围。
　　重门日晏红尘出，数骑胡人猎兽归。
　　◎卷.100【晚过横灞寄张蓝田】钱起
　　乱水东流落照时，黄花满径客行迟。
　　林端忽见南山色，马上还吟陶令诗。
　　◎卷.101【九日田舍】钱起
　　今日陶家野兴偏，东篱黄菊映秋田。
　　浮云暝鸟飞将尽，始达青山新月前。
　　◎卷.102【长安落第】钱起
　　花繁柳暗九门深，对饮悲歌泪满襟。
　　数日莺花皆落羽，一回春至一伤心。


第二百四十卷
　　◎卷.1【二风诗·治风诗五篇·至仁】元结
　　（古有仁帝，能全仁明以封天下，故为《至仁》之诗
　　二章四韵十二句）
　　猗皇至圣兮，至惠至仁，德施蕴蕴。
　　蕴蕴如何？不全不缺，莫知所贶。
　　猗皇至圣兮，至俭至明，化流瀛瀛。
　　瀛瀛如何？不虢不赩，莫知其极。
　　◎卷.2【二风诗·治风诗五篇·至慈】元结
　　（古有慈帝，能保静顺以涵万物，故为《至慈》之诗
　　二章四韵十四句）
　　至化之深兮，猗猗娭娭。如煦如吹，如负如持，
　　而不知其慈。故莫周莫止，静和而止。
　　至化之极兮，瀛瀛溶溶。如涵如封，如随如从，
　　而不知其功。故莫由莫己，顺时而理。
　　◎卷.3【二风诗·治风诗五篇·至劳】元结
　　（古有劳王，能执劳俭以大功业，故为《至劳》之诗
　　三章六韵二十四句）
　　至哉勤绩，不盈不延；谁能颂之，我请颂焉。
　　於戏劳王，勤亦何极；济尔九土，山川沟洫。
　　至哉俭德，不丰不敷；谁能颂之，我请颂夫。
　　於戏劳王，俭亦何深；戒尔万代，奢侈荒淫。
　　至哉茂功，不升不圮；谁能颂之，我请颂矣。
　　於戏劳王，功亦何大；去尔兆庶，洪湮灾害。
　　◎卷.4【二风诗·治风诗五篇·至正】元结
　　（古有正王，能正慎恭和以安上下，故为《至正》之诗
　　一章四韵八句）
　　为君之道，何以为明？功不滥赏，罪不滥刑；
　　谠言则听，谄言不听；王至是然，可为明焉。
　　◎卷.5【二风诗·治风诗五篇·至理】元结
　　（古有理王，能守清一以致无刑，故为《至理》之诗
　　一章三韵十二句）
　　理何为兮，系修文德。加之清一，莫不顺则。意彼刑法，
　　设以化人；致使无之，而化益纯。所谓代刑，以道去杀。
　　呜呼呜呼！人不斯察。
　　◎卷.6【二风诗·乱风诗五篇·至荒】元结
　　（古有荒王，忘戒慎道，以逸豫失国，故为《至荒》
　　之诗一章三韵十二句）
　　国有世谟，仁信勤欤。王实惛荒，终亡此乎。
　　焉有力恣谄惑，而不亡其国？呜呼亡王，忍为此心！
　　敢正亡王，永为世箴。
　　◎卷.7【二风诗·乱风诗五篇·至乱】元结
　　（古有乱王，肆极凶虐，乱亡乃已，故为《至乱》之诗
　　二章二韵十二句）
　　嘻乎王家，曾有凶王，中世失国，岂非骄荒。
　　复复之难，令则可忘。
　　嘻乎乱王，王心何思？暴淫虐惑，无思不为；
　　生人冤怨，言何极之。
　　◎卷.8【二风诗·乱风诗五篇·至虐】元结
　　（古有虐王，昏毒狂忍，无恶不及，故为《至虐》之诗
　　二章四韵十八句）
　　夫为君上兮，慈顺明恕，可以化人。忍行昏恣，
　　独乐其身；一徇所欲，万方悲哀。于斯而喜，当云何哉？
　　夫为君上兮，兢慎俭约，可以保身，忍行荒惑，虐暴于人；
　　前世失国，如王者多。于斯不寤，当如之何。
　　◎卷.9【二风诗·乱风诗五篇·至惑】元结
　　（古有惑王，用奸臣以虐外，宠妖女以乱内，内外用乱，
　　至于崩亡，故为《至惑》之诗二章六韵二十句）
　　贤圣为上兮，必俭约戒身，鉴察化人，所以保福也。
　　如何不思，荒恣是为？上下隔塞，人神怨奰；
　　敖恶无厌，不畏颠坠。
　　圣贤为上兮，必用贤正，黜奸佞之臣，所以长久也。
　　如何反是，以为乱矣？宠邪信惑，近佞好谀；废嫡立庶，
　　忍为祸谟。
　　◎卷.10【二风诗·乱风诗五篇·至伤】元结
　　（古有伤王，以崩荡之馀，无恶不为也。乱亡之由，
　　固在累积。故为《至伤》之诗一章二韵十二句）
　　夫可伤兮？伤王乎，欲何为乎？将蠹枯矣，无人救乎？
　　蠹枯及矣，不可救乎？嗟伤王！自为人君，变为人奴！
　　为人君者，忘戒乎。
　　◎卷.11【补乐歌十首·网罟】元结
　　（《网罟》，伏羲氏之乐歌也。其义盖称伏羲能易人
　　取禽兽之劳，凡二章，章四句）
　　吾人苦兮，水深深。网罟设兮，水不深。
　　吾人苦兮，山幽幽。网罟设兮，山不幽。
　　◎卷.12【补乐歌十首·丰年】元结
　　（《丰年》，神农氏之乐歌也，其义盖称神农教人种植
　　之功。凡二章，章四句）
　　猗太帝兮，其智如神；分草实兮，济我生人。
　　猗太帝兮，其功如天；均四时兮，成我丰年。
　　◎卷.13【补乐歌十首·云门】元结
　　（《云门》，轩辕氏之乐歌也，其义盖言云之出，润益
　　万物，如帝之德，无所不施。凡二章，章四句）
　　玄云溶溶兮，垂雨濛濛；类我圣泽兮，涵濡不穷。
　　玄云漠漠兮，含映逾光；类我圣德兮，溥被无方。
　　◎卷.14【补乐歌十首·九渊】元结
　　（《九渊》，少昊氏之乐歌也，其义盖称少昊之德，
　　渊然深远。凡一章，章四句）
　　圣德至深兮，奫奫如渊；生类娭娭兮，孰知其然。
　　◎卷.15【补乐歌十首·五茎】元结
　　（《五茎》，颛顼氏之乐歌也，其义盖称颛顼得五德
　　之根茎。凡一章，章八句）
　　植植万物兮，滔滔根茎；五德涵柔兮，沨沨而生。
　　其生如何兮秞秞，天下皆自我君兮化成。
　　◎卷.16【补乐歌十首·六英】元结
　　（《六英》，高辛氏之乐歌也，其义盖称帝喾能总
　　六合之英华。凡二章，章六句）
　　我有金石兮，击考崇崇。与汝歌舞兮，上帝之风。
　　由六合兮，英华沨沨。
　　我有丝竹兮，韵和泠泠。与汝歌舞兮，上帝之声。
　　由六合兮，根底嬴嬴。
　　◎卷.17【补乐歌十首·咸池】元结
　　（《咸池》，陶唐氏之乐歌也，其义盖称尧德至大，
　　无不备全。凡二章，章四句）
　　元化油油兮，孰知其然。至德汩汩兮，顺之以先。
　　元化浘浘兮，孰知其然。至道泱泱兮，由之以全。
　　◎卷.18【补乐歌十首·大韶】元结
　　（《大韶》，有虞氏之乐歌也，其义盖称舜能绍先圣
　　之德。凡二章，章四句）
　　森森群象兮，日见生成。欲闻朕初兮，玄封冥冥。
　　洋洋至化兮，日见深柔。欲闻大濩兮，大渊油油。
　　◎卷.19【补乐歌十首·大夏】元结
　　（《大夏》，有夏氏之乐歌也，其义盖称禹治水，
　　其功能大中国。凡三章，章四句）
　　茫茫下土兮，乃生九州。山有长岑兮，川有深流。
　　茫茫下土兮，乃均四方。国有安乂兮，野有封疆。
　　茫茫下土兮，乃歌万年。上有茂功兮，下戴仁天。
　　◎卷.20【补乐歌十首·大濩】元结
　　（《大濩》，有殷氏之乐歌也，其义盖称汤救天下，
　　濩然得所。凡二章，章四句）
　　万姓苦兮，怨且哭，不有圣人兮，谁护育。
　　圣人生兮，天下和。万姓熙熙兮，舞且歌。
　　◎卷.21【系乐府十二首·思太古】元结
　　东南三千里，沅湘为太湖。湖上山谷深，有人多似愚。
　　婴孩寄树颠，就水捕鷠鲈。所欢同鸟兽，身意复何拘。
　　吾行遍九州，此风皆已无。吁嗟圣贤教，不觉久踌蹰。
　　◎卷.22【系乐府十二首·陇上叹】元结
　　援车登陇坂，穷高遂停驾。延望戎狄乡，巡回复悲咤。
　　滋移有情教，草木犹可化。圣贤礼让风，何不遍西夏。
　　父子忍猜害，君臣敢欺诈。所适今若斯，悠悠欲安舍。
　　◎卷.23【系乐府十二首·颂东夷】元结
　　尝闻古天子，朝会张新乐。金石无全声，宫商乱清浊。
　　东惊且悲叹，节变何烦数。始知中国人，耽此亡纯朴。
　　尔为外方客，何为独能觉。其音若或在，蹈海吾将学。
　　◎卷.24【系乐府十二首·贱士吟】元结
　　南风发天和，和气天下流。能使万物荣，不能变羁愁。
　　为愁亦何尔，自请说此由。谄竞实多路，苟邪皆共求。
　　尝闻古君子，指以为深羞。正方终莫可，江海有沧洲。
　　◎卷.25【系乐府十二首·欸乃曲】元结
　　谁能听欸乃，欸乃感人情。不恨湘波深，不怨湘水清。
　　所嗟岂敢道，空羡江月明。昔闻扣断舟，引钓歌此声。
　　始歌悲风起，歌竟愁云生。遗曲今何在，逸为渔父行。
　　◎卷.26【系乐府十二首·贫妇词】元结
　　谁知苦贫夫，家有愁怨妻。请君听其词，能不为酸凄。
　　所怜抱中儿，不如山下麑。空念庭前地，化为人吏蹊。
　　出门望山泽，回头心复迷。何时见府主，长跪向之啼。
　　◎卷.27【系乐府十二首·去乡悲】元结
　　踌蹰古塞关，悲歌为谁长。日行见孤老，羸弱相提将。
　　闻其呼怨声，闻声问其方。方言无患苦，岂弃父母乡。
　　非不见其心，仁惠诚所望。念之何可说，独立为凄伤。
　　◎卷.28【系乐府十二首·寿翁兴】元结
　　借问多寿翁，何方自修育。惟云顺所然，忘情学草木。
　　始知世上术，劳苦化金玉。不见充所求，空闻肆耽欲。
　　清和存王母，潜濩无乱黩。谁正好长生，此言堪佩服。
　　◎卷.29【系乐府十二首·农臣怨】元结
　　农臣何所怨，乃欲干人主。不识天地心，徒然怨风雨。
　　将论草木患，欲说昆虫苦。巡回宫阙傍，其意无由吐。
　　一朝哭都市，泪尽归田亩。谣颂若采之，此言当可取。
　　◎卷.30【系乐府十二首·谢大龟】元结
　　客来自江汉，云得双大龟。且言龟甚灵，问我君何疑。
　　自昔保方正，顾尝无妄私。顺和固鄙分，全守真常规。
　　行之恐不及，此外将何为。惠恩如可谢，占问敢终辞。
　　◎卷.31【系乐府十二首·古遗叹】元结
　　古昔有遗叹，所叹何所为。有国遗贤臣，万事为冤悲。
　　所遗非遗望，所遗非可遗。所遗非遗用，所遗在遗之。
　　嗟嗟山海客，全独竟何辞。心非膏濡类，安得无不遗。
　　◎卷.32【系乐府十二首·下客谣】元结
　　下客无黄金，岂思主人怜。客言胜黄金，主人然不然。
　　珠玉成彩翠，绮罗如婵娟。终恐见斯好，有时去君前。
　　岂知保忠信，长使令德全。风声与时茂，歌颂万千年。
　　◎卷.33【漫歌八曲·故城东】元结
　　漫惜故城东，良田野草生。说向县大夫，大夫劝我耕。
　　耕者我为先，耕者相次焉。谁爱故城东，今为近郭田。
　　◎卷.34【漫歌八曲·西阳城】元结
　　江北有大洲，洲上堪力耕。此中宜五谷，不及西阳城。
　　城畔多野桑，城中多古荒。衣食可力求，此外何所望。
　　◎卷.35【漫歌八曲·大回中】元结
　　樊水欲东流，大江又北来。樊山当其南，此中为大回。
　　回中鱼好游，回中多钓舟。漫欲作渔人，终焉无所求。
　　◎卷.36【漫歌八曲·小回中】元结
　　丛石横大江，人言是钓台。水石相冲激，此中为小回。
　　回中浪不恶，复在武昌郭。来客去客船，皆向此中泊。
　　◎卷.37【漫歌八曲·将牛何处去二首】元结
　　将牛何处去，耕彼故城东。相伴有田父，相欢惟牧童。
　　将牛何处去，耕彼西阳城。叔闲修农具，直者伴我耕。
　　◎卷.38【漫歌八曲·将船何处去二首】元结
　　将船何处去，钓彼大回中。叔静能鼓桡，正者随弱翁。
　　将船何处去，送客小回南。有时逢恶客，还家亦少酣。
　　◎卷.39【引极三首·思元极】元结
　　天旷莽兮杳泱茫，气浩浩兮色苍苍。上何有兮人不测，
　　积清寥兮成元极。彼元极兮灵且异，思一见兮藐难致。
　　思不从兮空自伤，心慅bj兮意惶懹。思假翼兮鸾凤，
　　乘长风兮上羾。揖元气兮本深实，餐至和兮永终日。
　　◎卷.40【引极三首·望仙府】元结
　　山凿落兮眇嶔岑，云溶溶兮木棽棽。中何有兮人不睹，
　　远欹差兮閟仙府。彼仙府兮深且幽，望一至兮藐无由。
　　望不从兮知如何，心混混兮意浑和。思假足兮虎豹，
　　超阻绝兮凌踔。诣仙府兮从羽人，饵五灵兮保清真。
　　◎卷.41【引极三首·怀潜君】元结
　　海浩淼兮汩洪溶，流蕴蕴兮涛汹汹。下何有兮人不闻，
　　深溢漭兮居潜君。彼潜君兮圣且神，思一见兮藐无因。
　　思不从兮空踟蹰，心回迷兮意萦纡。思假鳞兮鲲龙，
　　激沆浪兮奔从。拜潜君兮索玄宝，佩元符兮轨皇道。
　　◎卷.42【演兴四首·招太灵】元结
　　招太灵兮山之巅，山屹dB兮水沦涟。祠之襰兮眇何年，
　　木修修兮草鲜鲜。嗟魑魅兮淫厉，自古昔兮崇祭。
　　禧太灵兮端清，予愿致夫精诚。久愵兮cJ々，
　　招捃cn兮呼风。风之声兮起飗飗，吹玄云兮散而浮。
　　望太灵兮俨而安，澹油溶兮都清闲。
　　◎卷.43【演兴四首·初祀】元结
　　山之乳兮葺太祠，木孙为桷兮木母榱。
　　云缨为dT兮愚木栭。洞渊禅兮揭巍巍。涂木兰兮莳糅蔫，
　　被弱草兮禘礿联。仡浑洪兮馥阗阗，管化石兮洞刳天。
　　翘修钐兮掉芜殳，灵巫rw兮舞颙干。荐天ed兮酒阳泉，
　　献水芸兮饭霜秈，与太灵兮千万年。
　　◎卷.44【演兴四首·讼木魅】元结
　　登高峰兮俯幽谷，心悴悴兮念群木。见樗栲兮相阴覆，
　　怜梫榕兮不丰茂；见榛梗之森梢，闵枞橎兮合蠹。
　　槢桡桡兮未坚，椲桹桹兮可屈。
　　櫁du樽兮不香，拔丰茸兮已实。岂元化之不均兮，
　　非雨露之偏殊。谅理性之不等于顺时兮，
　　不如瘱吾心以冥想，终念此兮不怡。
　　儓予莫识天地之意兮，愿截恶木之根，倾枭獍之古巢，
　　取□童以为薪。割大木使飞焰，徯枯腐之烧焚。
　　实非吾心之不仁惠也，岂耻夫善恶之相纷。
　　且欲畚三河之膏壤，裨济水之清涟。将封灌乎善木，
　　令橚橚以梴梴。尚畏乎众善之未茂兮，
　　为众恶之所挑凌。思聚义以为曹，令敷扶以相胜。
　　取方所以柯如兮，吾将出于南荒。求寿藤与蟠木，
　　吾将出于东方。祈有德而来归，辅神柽与坚香。
　　且忧颙之翩翩，又愁狖之奔驰。及阴阳兮不和，
　　恶此土之失时。今神柽兮不茂，使坚香兮不滋。
　　重嗟惋兮何补，每齐心以精意。切援祝于神明，
　　冀感通于天地。犹恐众妖兮木魅，魍魉兮山精，
　　上误惑于灵心，经绐于言兮不听。敢引佩以指水，
　　誓吾心兮自明。
　　◎卷.45【演兴四首·闵岭中】元结
　　□群山以延想，吾独闵乎岭中。彼岭中兮何有，
　　有天含之玉峰。殊閟绝之极颠，上闻产乎翠茸。
　　欲采之以将寿，眇不知夫所从。大渊蕴蕴兮绝嶘岌岌，
　　非梯梁以通险，当无路兮可入。彼猛毒兮曹聚，
　　必凭托乎阻修。常儗儗兮伺人，又如何兮不愁。
　　彼妖精兮变怪，必假见于风雨。常闪闪而伺人，
　　又如何兮不苦。欲仗仁兮托信，将径往兮不难。
　　久懹懹以ck惋，却迟回而永叹。惧大灵兮不知，
　　以予心为永惟。若不可乎遂已，吾终保夫直方。
　　则必蒙皮篻以为矢，弦毋筱以为弧。化毒铜以为戟，
　　刺棘竹以为殳。得猛烈之材，获与之而并驱。
　　且舂刺乎恶毒，又引射夫妖怪。尽群类兮使无，
　　令善仁兮不害。然后采梫榕以驾深，
　　收枞橞兮梯险。跻予身之飘飘，承予步之eY々。
　　入岭中而登玉峰，极閟绝而求翠茸。将吾寿兮随所从，
　　思未得兮马如龙。独翳蔽于山颠，久低回而愠瘀。
　　空仰讼于上玄，彼至精兮必应。宁古有而今无，
　　将与身而皆亡。岂言之而已乎。


第二百四十一卷
　　◎卷.1【闵荒诗】元结
　　炀皇嗣君位，隋德滋昏幽。日作及身祸，以为长世谋。
　　居常耻前王，不思天子游。意欲出明堂，便登浮海舟。
　　令行山川改，功与玄造侔。河淮可支合，峰gH生回沟。
　　封陨下泽中，作山防逸流。船舲状龙鹢，若负宫阙浮。
　　荒娱未央极，始到沧海头。忽见海门山，思作望海楼。
　　不知新都城，已为征战丘。当时有遗歌，歌曲太冤愁。
　　四海非天狱，何为非天囚。天囚正凶忍，为我万姓雠。
　　人将引天钐，人将持天锼。所欲充其心，相与绝悲忧。
　　自得隋人歌，每为隋君羞。欲歌当阳春，似觉天下秋。
　　更歌曲未终，如有怨气浮。奈何昏王心，不觉此怨尤。
　　遂令一夫唱，四海欣提矛。吾闻古贤君，其道常静柔。
　　慈惠恐不足，端和忘所求。嗟嗟有隋氏，惛惛谁与俦。
　　◎卷.2【忝官引】元结
　　天下昔无事，僻居养愚钝。山野性所安，熙然自全顺。
　　忽逢暴兵起，闾巷见军阵。将家瀛海滨，自弃同刍粪。
　　往在乾元初，圣人启休运。公车诣魏阙，天子垂清问。
　　敢诵王者箴，亦献当时论。朝廷爱方直，明主嘉忠信。
　　屡授不次官，曾与专征印。兵家未曾学，荣利非所徇。
　　偶得凶丑降，功劳愧方寸。尔来将四岁，惭耻言可尽。
　　请取冤者辞，为吾忝官引。冤辞何者苦，万邑馀灰烬。
　　冤辞何者悲，生人尽锋刃。冤辞何者甚，力役遇劳困。
　　冤辞何者深，孤弱亦哀恨。无谋救冤者，禄位安可近。
　　而可爱轩裳，其心又干进。此言非所戒，此言敢贻训。
　　实欲辞无能，归耕守吾分。
　　◎卷.3【舂陵行】元结
　　军国多所需，切责在有司。有司临郡县，刑法竞欲施。
　　供给岂不忧，征敛又可悲。州小经乱亡，遗人实困疲。
　　大乡无十家，大族命单羸。朝餐是草根，暮食仍木皮。
　　出言气欲绝，意速行步迟。追呼尚不忍，况乃鞭扑之。
　　郭亭传急符，来往迹相追。更无宽大恩，但有迫促期。
　　欲令鬻儿女，言发恐乱随。悉使索其家，而又无生资。
　　听彼道路言，怨伤谁复知。去冬山贼来，杀夺几无遗。
　　所愿见王官，抚养以惠慈。奈何重驱逐，不使存活为。
　　安人天子命，符节我所持。州县忽乱亡，得罪复是谁。
　　逋缓违诏令，蒙责固其宜。前贤重守分，恶以祸福移。
　　亦云贵守官，不爱能适时。顾惟孱弱者，正直当不亏。
　　何人采国风，吾欲献此辞。
　　◎卷.4【贼退示官吏】元结
　　昔岁逢太平，山林二十年。泉源在庭户，洞壑当门前。
　　井税有常期，日晏犹得眠。忽然遭世变，数岁亲戎旃。
　　今来典斯郡，山夷又纷然。城小贼不屠，人贫伤可怜。
　　是以陷邻境，此州独见全。使臣将王命，岂不如贼焉。
　　今彼征敛者，迫之如火煎。谁能绝人命，以作时世贤。
　　思欲委符节，引竿自刺船。将家就鱼麦，归老江湖边。
　　◎卷.5【寄源休】元结
　　天下未偃兵，儒生预戎事。功劳安可问，且有忝官累。
　　昔常以荒浪，不敢学为吏。况当在兵家，言之岂容易。
　　忽然向三岭，境外为偏帅。时多尚矫诈，进退多欺贰。
　　纵有一直方，则上似奸智。谁为明信者，能辨此劳畏。
　　◎卷.6【雪中怀孟武昌】元结
　　冬来三度雪，农者欢岁稔。我麦根已濡，各得在仓廪。
　　天寒未能起，孺子惊人寝。云有山客来，篮中见冬簟。
　　烧柴为温酒，煮鳜为作沈。客亦爱杯尊，思君共杯饮。
　　所嗟山路闲，时节寒又甚。不能苦相邀，兴尽还就枕。
　　◎卷.7【与党评事】元结
　　自顾无功劳，一岁官再迁。跼身班次中，常窃愧耻焉。
　　加以久荒浪，惛愚性颇全。未知在冠冕，不合无拘牵。
　　勤强所不及，于人或未然。岂忘惠君子，恕之识见偏。
　　且欲因我心，顺为理化先。彼云万物情，有愿随所便。
　　爱君得自遂，令我空渊禅。
　　◎卷.8【与党侍御】元结
　　众坐吾独欢，或问欢为谁。高人党茂宗，复来官宪司。
　　昔吾顺元和，与世行自遗。茂宗正作吏，日有趋走疲。
　　及吾污冠冕，茂宗方矫时。诮吾顺让者，乃是干进资。
　　今将问茂宗，茂宗欲何辞。若云吾无心，此来复何为。
　　若云吾有羞，于此还见嗤。谁言万类心，闲之不可窥。
　　吾欲喻茂宗，茂宗宜听之。长辕有修辙，驭者令尔驰。
　　山谷安可怨，筋力当自悲。嗟嗟党茂宗，可为识者规。
　　◎卷.9【与瀼溪邻里】元结
　　昔年苦逆乱，举族来南奔。日行几十里，爱君此山村。
　　峰谷呀回映，谁家无泉源。修竹多夹路，扁舟皆到门。
　　瀼溪中曲滨，其阳有闲园。邻里昔赠我，许之及子孙。
　　我尝有匮乏，邻里能相分。我尝有不安，邻里能相存。
　　斯人转贫弱，力役非无冤。终以瀼滨讼，无令天下论。
　　◎卷.10【招孟武昌】元结
　　风霜枯万物，退谷如春时。穷冬涸江海，杯湖澄清漪。
　　湖尽到谷口，单船近阶墀。湖中更何好，坐见大江水。
　　欹石为水涯，半山在湖里。谷口更何好，绝壑流寒泉。
　　松桂荫茅舍，白云生坐边。武昌不干进，武昌人不厌。
　　退谷正可游，杯湖任来泛。湖上有水鸟，见人不飞鸣。
　　谷口有山兽，往往随人行。莫将车马来，令我鸟兽惊。
　　◎卷.11【招陶别驾家阳华作】元结
　　海内厌兵革，骚骚十二年。阳华洞中人，似不知乱焉。
　　谁能家此地，终老可自全。草堂背岩洞，几峰轩户前。
　　清渠匝庭堂，出门仍灌田。半崖盘石径，高亭临极巅。
　　引望见何处，迤逶陇北川。杉松几万株，苍苍满前山。
　　岩高暧华阳，飞溜何潺潺。洞深迷远近，但觉多洄渊。
　　昼游兴未尽，日暮不欲眠。探烛饮洞中，醉昏漱寒泉。
　　始知天下心，耽爱各有偏。陶家世高逸，公忍不独然。
　　无或毕婚嫁，竟为俗务牵。
　　◎卷.12【游石溪示学者】元结
　　小溪在城下，形胜堪赏爱。尤宜春水满，水石更殊怪。
　　长山势回合，井邑相萦带。石林绕舜祠，西南正相对。
　　阶庭无争讼，郊境罢守卫。时时溪上来，劝引辞学辈。
　　今谁不务武，儒雅道将废。岂忘二三子，旦夕相勉励。
　　◎卷.13【游潓泉示泉上学者】元结
　　顾吾漫浪久，不欲有所拘。每到潓泉上，情性可安舒。
　　草堂在山曲，澄澜涵阶除。松竹阴幽径，清源涌坐隅。
　　筑塘列圃畦，引流灌时蔬。复在郊郭外，正堪静者居。
　　惬心则自适，喜尚人或殊。此中若可安，不服铜虎符。
　　◎卷.14【喻瀼溪乡旧游】元结
　　往年在瀼滨，瀼人皆忘情。今来游瀼乡，瀼人见我惊。
　　我心与瀼人，岂有辱与荣。瀼人异其心，应为我冠缨。
　　昔贤恶如此，所以辞公卿。贫穷老乡里，自休还力耕。
　　况曾经逆乱，日厌闻战争。尤爱一溪水，而能存让名。
　　终当来其滨，饮啄全此生。
　　◎卷.15【喻旧部曲】元结
　　漫游樊水阴，忽见旧部曲。尚言军中好，犹望有所属。
　　故令争者心，至死终不足。与之一杯酒，喻使烧戎服。
　　兵兴向十年，所见堪叹哭。相逢是遗人，当合识荣辱。
　　劝汝学全生，随我畬退谷。
　　◎卷.16【喻常吾直（时为摄官）】元结
　　山泽多饥人，闾里多坏屋。战争且未息，征敛何时足。
　　不能救人患，不合食天粟。何况假一官，而苟求其禄。
　　近年更长吏，数月未为速。来者罢而官，岂得不为辱。
　　劝为辞府主，从我游退谷。谷中有寒泉，为尔洗尘服。
　　◎卷.17【漫问相里黄州】元结
　　东邻有渔父，西邻有山僧。各问其性情，变之俱不能。
　　公为二千石，我为山海客。志业岂不同，今已殊名迹。
　　相里不相类，相友且相异。何况天下人，而欲同其意。
　　人意苟不同，分寸不相容。漫问轩裳客，何如耕钓翁。
　　◎卷.18【酬裴云客】元结
　　自厌久荒浪，于时无所任。耕钓以为事，来家樊水阴。
　　甚醉或漫歌，甚闲亦漫吟。不知愚僻意，称得云客心。
　　云客方持斧，与人正相临。符印随坐起，守位常森森。
　　纵能有相招，岂暇来山林。
　　◎卷.19【酬孟武昌苦雪】元结
　　积雪闲山路，有人到庭前。云是孟武昌，令献苦雪篇。
　　长吟未及终，不觉为凄然。古之贤达者，与世竟何异。
　　不能救时患，讽谕以全意。知公惜春物，岂非爱时和。
　　知公苦阴雪，伤彼灾患多。奸凶正驱驰，不合问君子。
　　林莺与野兽，无乃怨于此。兵兴向九岁，稼穑谁能忧。
　　何时不发卒，何日不杀牛。耕者日已少，耕牛日已希。
　　皇天复何忍，更又恐毙之。自经危乱来，触物堪伤叹。
　　见君问我意，只益胸中乱。山禽饥不飞，山木冻皆折。
　　悬泉化为冰，寒水近不热。出门望天地，天地皆昏昏。
　　时见双峰下，雪中生白云。
　　◎卷.20【漫酬贾沔州】元结
　　往年壮心在，尝欲济时难。奉诏举州兵，令得诛暴叛。
　　上将屡颠覆，偏师尝救乱。未曾弛戈甲，终日领簿案。
　　出入四五年，忧劳忘昏旦。无谋静凶丑，自觉愚且懦。
　　岂欲皂枥中，争食麧与藖。去年辞职事，所惧贻忧患。
　　天子许安亲，官又得闲散。自家樊水上，性情尤荒慢。
　　云山与水木，似不憎吾漫。以兹忘时世，日益无畏惮。
　　漫醉人不嗔，漫眠人不唤。漫游无远近，漫乐无早晏。
　　漫中漫亦忘，名利谁能算。闻君劝我意，为君一长叹。
　　人谁年八十，我已过其半。家中孤弱子，长子未及冠。
　　且为儿童主，种药老谿涧。
　　◎卷.21【送孟校书往南海（一作别孟校书）】元结
　　吾闻近南海，乃是魑魅乡。忽见孟夫子，欢然游此方。
　　忽喜海风来，海帆又欲张。漂漂随所去，不念归路长。
　　君有失母儿，爱之似阿阳。始解随人行，不欲离君傍。
　　相劝早旋归，此言慎勿忘。
　　◎卷.22【别何员外】元结
　　谁能守清躅，谁能嗣世儒。吾见何君饶，为人有是夫。
　　黜官二十年，未曾暂崎岖。终不病贫贱，寥寥无所拘。
　　忽然逢知己，数月领官符。犹是尚书郎，收赋来江湖。
　　人皆悉苍生，随意极所须。比盗无兵甲，似偷又不如。
　　公能独宽大，使之力自输。吾欲探时谣，为公伏奏书。
　　但恐抵忌讳，未知肯听无。不然且相送，醉欢于坐隅。
　　◎卷.23【宴湖上亭作】元结
　　广亭盖小湖，湖亭实清旷。轩窗幽水石，怪异尤难状。
　　石尊能寒酒，寒水宜初涨。岸曲坐客稀，杯浮上摇漾。
　　远水入帘幕，淅沥吹酒舫。欲去未回时，飘飘正堪望。
　　酣兴思共醉，促酒更相向。舫去若惊凫，溶瀛满湖浪。
　　朝来暮忘返，暮归独惆怅。谁肯爱林泉，从吾老湖上。
　　◎卷.24【夜宴石鱼湖作】元结
　　风霜虽惨然，出游熙天正。登临日暮归，置酒湖上亭。
　　高烛照泉深，光华溢轩楹。如见海底日，曈曈始欲生。
　　夜寒闭窗户，石溜何清泠。若在深洞中，半崖闻水声。
　　醉人疑舫影，呼指递相惊。何故有双鱼，随吾酒舫行。
　　醉昏能诞语，劝醉能忘情。坐无拘忌人，勿限醉与醒。
　　◎卷.25【刘侍御月夜宴会】元结
　　我从苍梧来，将耕旧山田。踟蹰为故人，且复停归船。
　　日夕得相从，转觉和乐全。愚爱凉风来，明月正满天。
　　河汉望不见，几星犹粲然。中夜兴欲酣，改坐临清川。
　　未醉恐天旦，更歌促繁弦。欢娱不可逢，请君莫言旋。
　　◎卷.26【樊上漫作】元结
　　漫家郎亭下，复在樊水边。去郭五六里，扁舟到门前。
　　山竹绕茅舍，庭中有寒泉。西边双石峰，引望堪忘年。
　　四邻皆渔父，近渚多闲田。且欲学耕钓，于斯求老焉。
　　◎卷.27【登殊亭作】元结
　　时节方大暑，试来登殊亭。凭轩未及息，忽若秋气生。
　　主人既多闲，有酒共我倾。坐中不相异，岂恨醉与醒。
　　漫歌无人听，浪语无人惊。时复一回望，心目出四溟。
　　谁能守缨佩，日与灾患并。请君诵此意，令彼惑者听。
　　◎卷.28【石鱼湖上作】元结
　　吾爱石鱼湖，石鱼在湖里。鱼背有酒樽，绕鱼是湖水。
　　儿童作小舫，载酒胜一杯。座中令酒舫，空去复满来。
　　湖岸多欹石，石下流寒泉。醉中一盥漱，快意无比焉。
　　金玉吾不须，轩冕吾不爱。且欲坐湖畔，石鱼长相对。
　　◎卷.29【引东泉作】元结
　　东泉人未知，在我左山东。引之傍山来，垂流落庭中。
　　宿雾含朝光，掩映如残虹。有时散成雨，飘洒随清风。
　　众源发渊窦，殊怪皆不同。此流又高悬，rT々在长空。
　　山林何处无，兹地不可逢。吾欲解缨佩，便为泉上翁。
　　◎卷.30【登白云亭】元结
　　出门见南山，喜逐松径行。穷高欲极远，始到白云亭。
　　长山绕井邑，登望宜新晴。州渚曲湘水，萦回随郡城。
　　九疑千万峰，嵺嵺天外青。烟云无远近，皆傍林岭生。
　　俯视松竹间，石水何幽清。涵映满轩户，娟娟如镜明。
　　何人病惛浓，积醉且未醒。与我一登临，为君安性情。
　　◎卷.31【潓阳亭作】元结
　　问吾常宴息，泉上何处好。独有潓阳亭，令人可终老。
　　前轩临潓泉，凭几漱清流。外物自相扰，渊渊还复休。
　　有时出东户，更欲檐下坐。非我意不行，石渠能留我。
　　峰石若鳞次，欹垂复旋回。为我引潓泉，泠泠檐下来。
　　天寒宜泉温，泉寒宜天暑。谁到潓阳亭，其心肯思去。
　　◎卷.32【登九疑第二峰】元结
　　九疑第二峰，其上有仙坛。杉松映飞泉，苍苍在云端。
　　何人居此处，云是鲁女冠。不知几百岁，燕坐饵金丹。
　　相传羽化时，云鹤满峰恋。妇中有高人，相望空长叹。
　　◎卷.33【题孟中丞茅阁】元结
　　小山为郡城，随水能萦纡。亭亭最高处，今是西南隅。
　　杉大老犹在，苍苍数十株。垂阴满城上，枝叶何扶疏。
　　乃知四海中，遗事谁谓无。及观茅阁成，始觉形胜殊。
　　凭轩望熊湘，云榭连苍梧。天下正炎热，此然冰雪俱。
　　客有在中坐，颂歌复何如。公欲举遗材，如此佳木欤。
　　公方庇苍生，又如斯阁乎。请达谣颂声，愿公且踟蹰。
　　◎卷.34【窊尊诗（在道州）】元结
　　巉巉小山石，数峰对窊亭。窊石堪为樽，状类不可名。
　　巡回数尺间，如见小蓬瀛。尊中酒初涨，始有岛屿生。
　　岂无日观峰，直下临沧溟。爱之不觉醉，醉卧还自醒。
　　醒醉在尊畔，始为吾性情。若以形胜论，坐隅临郡城。
　　平湖近阶砌，近山复青青。异木几十株，林条冒檐楹。
　　盘根满石上，皆作龙蛇形。酒堂贮酿器，户牖皆罂瓶。
　　此尊可常满，谁是陶渊明。
　　◎卷.35【朝阳岩下歌】元结
　　朝阳岩下湘水深，朝阳洞口寒泉清。零陵城郭夹湘岸，
　　岩洞幽奇带郡城。荒芜自古人不见，零陵徒有先贤传。
　　水石为娱安可羡，长歌一曲留相劝。
　　◎卷.36【无为洞口作】元结
　　无为洞口春水满，无为洞傍春云白。爱此踟蹰不能去，
　　令人悔作衣冠客。洞傍山僧皆学禅，无求无欲亦忘年。
　　欲问其心不能问，我到山中得无闷。
　　◎卷.37【宿无为观】元结
　　九疑山深几千里，峰谷崎岖人不到。山中旧有仙姥家，
　　十里飞泉绕丹灶。如今道士三四人，茹芝炼玉学轻身。
　　霓裳羽盖傍临壑，飘飖似欲来云鹤。
　　◎卷.38【宿洄溪翁宅】元结
　　长松万株绕茅舍，怪石寒泉近岩下。老翁八十犹能行，
　　将领儿孙行拾稼。吾羡老翁居处幽，吾爱老翁无所求。
　　时俗是非何足道，得似老翁吾即休。
　　◎卷.39【说洄溪招退者（在州南江华县）】元结
　　长松亭亭满四山，山间乳窦流清泉。洄溪正在此山里，
　　乳水松膏常灌田。松膏乳水田肥良，稻苗如蒲米粒长。
　　糜色如珈玉液酒，酒熟犹闻松节香。溪边老翁年几许，
　　长男头白孙嫁女。问言只食松田米，无药无方向人语。
　　浯溪石下多泉源，盛暑大寒冬大温。屠苏宜在水中石，
　　洄溪一曲自当门。吾今欲作洄溪翁，谁能住我舍西东。
　　勿惮山深与地僻，罗浮尚有葛仙翁。
　　◎卷.40【宿丹崖翁宅】元结
　　扁舟欲到泷口湍，春水湍泷上水难。投竿来泊丹崖下，
　　得与崖翁尽一欢。丹崖之亭当石颠，破竹半山引寒泉。
　　泉流掩映在木杪。有若白鸟飞林间。往往随风作雾雨，
　　湿人巾履满庭前。丹崖翁，爱丹崖，弃官几年崖下家。
　　儿孙棹船抱酒瓮，醉里长歌挥钓车。吾将求退与翁游，
　　学翁歌醉在鱼舟。官吏随人往未得，却望丹崖惭复羞。
　　◎卷.41【石鱼湖上醉歌】元结
　　石鱼湖，似洞庭，夏水欲满君山青。山为樽，水为沼，
　　酒徒历历坐洲岛。长风连日作大浪，不能废人运酒舫。
　　我持长瓢坐巴丘，酌饮四坐以散愁。
　　◎卷.42【橘井】元结
　　灵橘无根井有泉，世间如梦又千年。乡园不见重归鹤，
　　姓字今为第几仙。风泠露坛人悄悄，地闲荒径草绵绵。
　　如何蹑得苏君迹，白日霓旌拥上天。
　　◎卷.43【石宫四咏】元结
　　石宫春云白，白云宜苍苔。拂云践石径，俗士谁能来。
　　石宫夏水寒，寒水宜高林。远风吹萝蔓，野客熙清阴。
　　石宫秋气清，清气宜山谷。落叶逐霜风，幽人爱松竹。
　　石宫冬日暖，暖日宜温泉。晨光静水雾，逸者犹安眠。
　　◎卷.44【欸乃曲五首】元结
　　偶存名迹在人间，顺俗与时未安闲。
　　来谒大官兼问政，扁舟却入九疑山。
　　湘江二月春水平，满月和风宜夜行。
　　唱桡欲过平阳戍，守吏相呼问姓名。
　　千里枫林烟雨深，无朝无暮有猿吟。
　　停桡静听曲中意，好是云山韶濩音。
　　零陵郡北湘水东，浯溪形胜满湘中。
　　溪口石颠堪自逸，谁能相伴作渔翁。
　　下泷船似入深渊，上泷船似欲升天。
　　泷南始到九疑郡，应绝高人乘兴船。


第二百四十二卷
　　◎卷.1【郢城西楼吟（一作郎士元诗）】张继
　　连山尽塞水萦回，山上戍门临水开。珠帘直下一百丈，
　　日暖游鳞自相向。昔人爱险闭层城，今人复爱闲江清。
　　沙洲枫岸无来客，草绿花开山鸟鸣。
　　◎卷.2【登丹阳楼（一作郎士元诗）】张继
　　寒皋那可望，旅客又初还。迢递高楼上，萧疏凉野间。
　　暮晴依远水，秋兴属连山。浮客时相见，霜凋朱翠颜。
　　◎卷.3【春夜皇甫冉宅欢宴（一作对酒）】张继
　　流落时相见，悲欢共此情。兴因尊酒洽，愁为故人轻。
　　暗滴花茎露，斜晖月过城。那知横吹笛，江外作边声。
　　◎卷.4【会稽秋晚奉呈于太守】张继
　　寂寂讼庭幽，森森戟户秋。山光隐危堞，湖色上高楼。
　　禹穴探书罢，天台作赋游。云浮将越客，岁晚共淹留。
　　◎卷.5【题严陵钓台】张继
　　旧隐人如在，清风亦似秋。客星沈夜壑，钓石俯春流。
　　鸟向乔枝聚，鱼依浅濑游。古来芳饵下，谁是不吞钩。
　　◎卷.6【清明日自西午桥至瓜岩村有怀】张继
　　晚霁龙门雨，春生汝穴风。鸟啼官路静，花发毁垣空。
　　鸣玉惭时辈，垂丝学老翁。旧游人不见，惆怅洛城东。
　　◎卷.7【洛阳作（一作初出徽安门）】张继
　　洛阳天子县，金谷石崇乡。草色侵官道，花枝出苑墙。
　　书成休逐客，赋罢遂为郎。贫贱非吾事，西游思自强。
　　◎卷.8【晚次淮阳】张继
　　微凉风叶下，楚俗转清闲。候馆临秋水，郊扉掩暮山。
　　月明潮渐近，露湿雁初还。浮客了无定，萍流淮海间。
　　◎卷.9【送窦十九判官使江南】张继
　　游客淹星纪，裁诗炼土风。今看乘传去，那与问津同。
　　南郡迎徐子，临川谒谢公。思归一惆怅，於越古亭中。
　　◎卷.10【江上送客游庐山】张继
　　楚客自相送，沾裳春水边。晚来风信好，并发上江船。
　　花映新林岸，云开瀑布泉。惬心应在此，佳句向谁传。
　　◎卷.11【酬张二十员外前国子博士窦叔向】张继
　　故交日零落，心赏寄何人。幸与冯唐遇，心同迹复亲。
　　语言未终夕，离别又伤春。结念湓城下，闻猿诗兴新。
　　◎卷.12【会稽郡楼雪霁（一作望雪）】张继
　　江城昨夜雪如花，郢客登楼齐望华。夏禹坛前仍聚玉，
　　西施浦上更飞沙。帘栊向晚寒风度，睥睨初晴落景斜。
　　数处微明销不尽，湖山清映越人家。
　　◎卷.13【冯翊西楼（一作郎士元诗）】张继
　　城上西楼倚暮天，楼中归望正凄然。近郭乱山横古渡，
　　野庄乔木带新烟。北风吹雁声能苦，远客辞家月再圆。
　　陶令好文常对酒，相招那惜醉为眠。
　　◎卷.14【送邹判官往陈留（一作洪州送郄绍充河南租庸判官）】张继
　　齐宋伤心地，频年此用兵。女停襄邑杼，农废汶阳耕。
　　国使乘轺去，诸侯拥节迎。深仁荷君子，薄赋恤黎甿。
　　火燎原犹热，波摇海未平。应将否泰理，一问鲁诸生。
　　◎卷.15【酬李书记校书越城秋夜见赠】张继
　　东越秋城夜，西人白发年。寒城警刁斗，孤愤抱龙泉。
　　凤辇栖岐下，鲸波斗洛川。量空海陵粟，赐乏水衡钱。
　　投阁嗤扬子，飞书代鲁连。苍苍不可问，余亦赋思玄。
　　◎卷.16【感怀（一作陆沈诗，题作上礼部杨侍郎）】张继
　　调与时人背，心将静者论。终年帝城里，不识五侯门。
　　◎卷.17【长相思】张继
　　辽阳望河县，白首无由见。海上珊瑚枝，年年寄春燕。
　　◎卷.18【奉寄皇甫补阙】张继
　　京口情人别久，扬州估客来疏。
　　潮至浔阳回去，相思无处通书。
　　◎卷.19【枫桥夜泊（一作夜泊枫江）】张继
　　月落乌啼霜满天，江枫渔父对愁眠。
　　姑苏城外寒山寺，夜半钟声到客船。
　　◎卷.20【阊门即事】张继
　　耕夫召募逐楼船，春草青青万顷田。
　　试上吴门窥郡郭，清明几处有新烟。
　　◎卷.21【安公房问法】张继
　　流年一日复一日，世事何时是了时。
　　试向东林问禅伯，遣将心地学琉璃。
　　◎卷.22【上清词】张继
　　紫阳宫女捧丹砂，王母令过汉帝家。
　　春风不肯停仙驭，却向蓬莱看杏花。
　　◎卷.23【送顾况泗上觐叔父】张继
　　吴乡岁贡足嘉宾，后进之中见此人。
　　别业更临洙泗上，拟将书卷对残春。
　　◎卷.24【留别（一作皇甫冉诗，题作又得云字）】张继
　　何事千年遇圣君，坐令双鬓老江云。
　　南行更入山深浅，岐路悠悠水自分。
　　◎卷.25【送张中丞归使幕（一作韩翃诗）】张继
　　独受主恩归，当朝似者稀。玉壶分御酒，金殿赐春衣。
　　拂席流莺醉，鸣鞭骏马肥。满台簪白笔，捧手恋清辉。
　　◎卷.26【华州夜宴庾侍御宅（一作韩翃诗）】张继
　　世故他年别，心期此夜同。千峰孤烛外，片雨一更中。
　　酒客逢山简，诗人得谢公。自怜驱匹马，拂曙向关东。
　　◎卷.27【赠章八元】张继
　　相见谈经史，江楼坐夜阑。风声吹户响，灯影照人寒。
　　俗薄交游尽，时危出处难。衰年逢二妙，亦得闷怀宽。
　　◎卷.28【城西虎跑寺】张继
　　石势虎蹲伏，山形龙屈盘。寺开梁殿阁，坟掩晋衣冠。
　　出涧泉声细，斜阳塔影寒。近城多□□，栖息此中安。
　　◎卷.29【褚主簿宅会毕庶子钱员外郎使君（一作韩翃诗）】张继
　　开瓮腊酒熟，主人心赏同。斜阳疏竹上，残雪乱山中。
　　更喜宣城印，朝廷与谢公。
　　◎卷.30【奉送王相公赴幽州（一作韩翃诗，题下有巡边二字）】张继
　　黄阁开帏幄，丹墀拜冕旒。位高汤左相，权总汉诸侯。
　　不改周南化，仍分赵北忧。双旌过易水，千骑入幽州。
　　塞草连天暮，边风动地愁。无因随远道，结束佩吴钩。
　　◎卷.31【重经巴丘】张继
　　昔年高接李膺欢，日泛仙舟醉碧澜。诗句乱随青草落，
　　酒肠俱逐洞庭宽。浮生聚散云相似，往事冥微梦一般。
　　今日片帆城下去，秋风回首泪阑干。
　　◎卷.32【九日巴丘杨公台上宴集】张继
　　凄凄霜日上高台，水国秋凉客思哀。万叠银山寒浪起，
　　一行斜字早鸿来。谁家捣练孤城暮，何处题衣远信回。
　　江汉路长身不定，菊花三笑旅怀开。
　　◎卷.33【游灵岩】张继
　　灵岩有路入烟霞，台殿高低释子家。风满回廊飘坠叶，
　　水流绝涧泛秋花。青松阅世风霜古，翠竹题诗岁月赊。
　　谁谓无生真可学，山中亦自有年华。
　　◎卷.34【河间献王墓】张继
　　汉家宗室独称贤，遗事闲中见旧编。偶过河间寻往迹，
　　却怜荒冢带寒烟。频求千古书连帙，独对三雍策几篇。
　　雅乐未兴人已逝，雄歌依旧大风传。
　　◎卷.35【秋日道中】张继
　　齐鲁西风草树秋，川原高下过东州。道边白鹤来华表，
　　陌上苍麟卧古丘。九曲半应非禹迹，三山何处是仙洲。
　　径行俯仰成今古，却忆当年赋远游。
　　◎卷.36【华清宫】张继
　　天宝承平奈乐何，华清宫殿郁嵯峨。朝元阁峻临秦岭，
　　羯鼓楼高俯渭河。玉树长飘云外曲，霓裳闲舞月中歌。
　　只今惟有温泉水，呜咽声中感慨多。
　　◎卷.37【春申君祠】张继
　　春申祠宇空山里，古柏阴阴石泉水。日暮江南无主人，
　　弥令过客思公子。萧条寒景傍山村，寂寞谁知楚相尊。
　　当时珠履三千客，赵使怀惭不敢言。
　　◎卷.38【人日代客子是日立春】张继
　　人日兼春日，长怀复短怀。遥知双彩胜，并在一金钗。
　　◎卷.39【寄郑员外】张继
　　经月愁闻雨，新年苦忆君。何时共登眺，整屐待晴云。
　　◎卷.40【饮李十二宅】张继
　　重门敞春夕，灯烛霭馀辉。醉我百尊酒，留连夜未归。
　　◎卷.41【山家】张继
　　板桥人渡泉声，茅檐日午鸡鸣。
　　莫嗔焙茶烟暗，却喜晒谷天晴。
　　◎卷.42【归山】张继
　　心事数茎白发，生涯一片青山。
　　空林有雪相待，古道无人独还。
　　◎卷.43【金谷园】张继
　　彩楼歌馆正融融，一骑星飞锦帐空。
　　老尽名花春不管，年年啼鸟怨东风。
　　◎卷.44【邮亭】张继
　　云淡山横日欲斜，邮亭下马对残花。
　　自从身逐征西府，每到开时不在家。
　　◎卷.45【宿白马寺】张继
　　白马驮经事已空，断碑残刹见遗踪。
　　萧萧茅屋秋风起，一夜雨声羁思浓。
　　◎卷.46【明德宫】张继
　　碧瓦朱楹白昼闲，金衣宝扇晓风寒。
　　摩云观阁高如许，长对河流出断山。
　　◎卷.47【读峄山碑】张继
　　六国平来四海家，相君当代擅才华。
　　谁知颂德山头石，却与他人戒后车。
　　◎卷.48【句】张继
　　汉月经时掩，胡尘与岁深。（《咏镜》，见《诗式》）。


第二百四十三卷
　　◎卷.1【令狐员外宅宴寄中丞】韩翃
　　寒色凝罗幕，同人清夜期。玉杯留醉处，银烛送归时。
　　独坐隔千里，空吟对雪诗。
　　◎卷.2【褚主簿宅会毕庶子钱员外郎使君（一作张继诗）】韩翃
　　开瓮腊酒熟，主人心赏同。斜阳疏竹上，残雪乱天中。
　　更喜宣城印，朝廷与谢公。
　　◎卷.3【送李明府赴滑州】韩翃
　　渭城寒食罢，送客归远道。乌帽背斜晖，青骊踏春草。
　　酒醒孤烛夜，衣冷千山早。去事沈尚书，应怜词赋好。
　　◎卷.4【送李司直赴江西使幕】韩翃
　　敛版辞汉廷，进帆归楚幕。三江城上转，九里人家泊。
　　好酒近宜城，能诗谢康乐。雨晴西山树，日出南昌郭。
　　竹露点衣巾，湖烟湿扃钥。主人苍玉佩，后骑黄金络。
　　高视领八州，相期同一鹗。行当报知己，从此飞寥廓。
　　◎卷.5【祭岳回重赠孟都督】韩翃
　　封作天齐王，清祠太山下。鲁公秋赛毕，晓日回高驾。
　　从骑尽幽并，同人皆沈谢。自矜文武足，一醉寒溪夜。
　　◎卷.6【送南少府归寿春】韩翃
　　人言寿春远，此去先秋到。孤客小翼舟，诸生高翅帽。
　　淮风生竹簟，楚雨移茶灶。若在八公山，题诗一相报。
　　◎卷.7【赠别崔司直赴江东兼简常州独孤使君】韩翃
　　爱君青袍色，芳草能相似。官重法家流，名高墨曹吏。
　　春衣淮上宿，美酒江边醉。楚酪沃雕胡，湘羹糁香饵。
　　前朝山水国，旧日风流地。苏山逐青骢，江家驱白鼻。
　　右军尚少年，三领东方骑。亦过小丹阳，应知百城贵。
　　◎卷.8【经月岩山】韩翃
　　驱车过闽越，路出饶阳西。仙山翠如画，簇簇生虹蜺。
　　群峰若侍从，众阜如婴提。岩峦互吞吐，岭岫相追携。
　　中有月轮满，皎洁如圆珪。玉皇恣游览，到此神应迷。
　　嫦娥曳霞帔，引我同攀跻。腾腾上天半，玉镜悬飞梯。
　　瑶池何悄悄，鸾鹤烟中栖。回头望尘事，露下寒凄凄。
　　◎卷.9【送客之江宁】韩翃
　　春流送客不应赊，南入徐州见柳花。朱雀桥边看淮水，
　　乌衣巷里问王家。千闾万井无多事，辟户开门向山翠。
　　楚云朝下石头城，江燕双飞瓦棺寺。吴士风流甚可亲，
　　相逢嘉赏日应新。从来此地夸羊酪，自有莼羹定却人。
　　◎卷.10【送山阴姚丞携妓之任兼寄山阴苏少府】韩翃
　　东风香草路，南客心容与。白皙吴王孙，青蛾柳家女。
　　都门数骑出，河口片帆举。夜簟眠橘洲，春衫傍枫屿。
　　山阴政简甚从容，到罢唯求物外踪。落日花边剡溪水，
　　晴烟竹里会稽峰。才子风流苏伯玉，同官晓暮应相逐。
　　加餐共爱鲈鱼肥，醒酒仍怜甘蔗熟。知君炼思本清新，
　　季子如今德有邻。他日如寻始宁墅，题诗早晚寄西人。
　　◎卷.11【和高平朱（一作米）参军思归作】韩翃
　　髯参军，髯参军，身为北州吏，心寄东山云。
　　坐见萋萋芳草绿。遥思往日晴江曲。刺船频向剡中回，
　　捧被曾过越人宿。花里莺啼白日高，春楼把酒送车螯。
　　狂歌好爱陶彭泽，佳句唯称谢法曹。平生乐事多如此，
　　忍为浮名隔千里。一雁南飞动客心，思归何待秋风起。
　　◎卷.12【赠别成明府赴剑南】韩翃
　　朝为三室印，晚为三蜀人。遥知下车日，正及巴山春。
　　县道橘花里，驿流江水滨。公门辄无事，赏地能相亲。
　　解衣初醉绿芳夕，应采蹲鸱荐佳客。霁水远映西川时，
　　闲望碧鸡飞古祠。爱君乐事佳兴发，天外铜梁多梦思。
　　◎卷.13【送孙泼赴云中】韩翃
　　黄骢少年舞双戟，目视旁人皆辟易。百战能夸陇上儿，
　　一身复作云中客。寒风动地气苍茫，横吹先悲出塞长。
　　敲石军中传夜火，斧冰河畔汲朝浆。前锋直指阴山外，
　　虏骑纷纷胆应碎。匈奴破尽人看归，金印酬功如斗大。
　　◎卷.14【送客还江东】韩翃
　　还家不落春风后，数日应沽越人酒。池畔花深斗鸭栏，
　　桥边雨洗藏鸦柳。遥怜内舍著新衣，复向邻家醉落晖。
　　把手闲歌香橘下，空山一望鹧鸪飞。
　　◎卷.15【送夏侯侍郎】韩翃
　　元戎车右早飞声，御史府中新正名。翰墨已齐钟大理，
　　风流好继谢宣城。从军晓别龙骧幕，六骑先驱嘶近郭。
　　前路应留白玉台，行人辄美黄金络。使君下马爱瀛洲，
　　简贵将求物外游。听讼不闻乌布帐，迎宾暂著紫绨裘。
　　公庭日夕罗山翠，功遂心闲无一事。移书或问岛边人，
　　立仗时呼铃下吏。事业初传小夏侯，中年剑笏在西州。
　　浮云飞鸟两相忘，他日依依城上楼。
　　◎卷.16【送李湜下第归卫州便游河北】韩翃
　　莫嗟太常屈，便入苏门啸。里在应未迟，勿作我身料。
　　轻云日下不成阴，出对流芳搅别心。万雉城东春水阔，
　　千人乡北晚花深。旧竹青青常绕宅，到时疏旷应自适。
　　佳期纵得上宫游，旅食还为北邙客。路出司州胜景长，
　　西山翠色带清漳。仙人矶近茱萸涧，铜雀台临野马冈。
　　屡道主人多爱士，何辞策马千馀里。高谭魏国访先生，
　　修刺平原过内史。一举青云在早秋，恐君从此便淹留。
　　有钱莫向河间用，载笔须来阙下游。
　　◎卷.17【张山人草堂会王方士】韩翃
　　屿花晚，山日长，蕙带麻襦食草堂。一片水光飞入户，
　　千竿竹影乱登墙。园梅熟，家酝香。新湿头巾不复篸，
　　相看醉倒卧藜床。
　　◎卷.18【送蓚县刘主簿楚】韩翃
　　起家得事平原侯，晚出都门辞旧游。草色连绵几千里，
　　青骊躞蹀路旁子。花深近县宿河阳，竹映春舟渡淇水。
　　邺下淹留佳赏新，群公旧日心相亲。金盘晓鲙朱衣鲋，
　　玉簟宵迎翠羽人。王程书使前期促，他日应知举鞭速。
　　寒水浮瓜五月时，把君衣袖长河曲。
　　◎卷.19【题玉山观禅师兰若】韩翃
　　玉山宴坐移年月，锡杖承恩诣丹阙。先朝亲与会龙华，
　　紫禁鸣钟白日斜。宫女焚香把经卷，天人就席礼袈裟。
　　禅床久卧虎溪水，兰若初开凤城里。不出嚣尘见远公，
　　道成何必青莲宫。朝持药钵千家近，暮倚绳床一室空。
　　掖垣挥翰君称美，远客陪游问真理。薄宦深知误此心，
　　回心愿学雷居士。
　　◎卷.20【赠别上元主簿张著】韩翃
　　上书一见平津侯，剑笏斜齐秣陵尉。朝垂绶带迎远客，
　　暮锁印囊飞上吏。长乐花深万井时，同官无事有归期。
　　回船对酒三生渚，系马焚香五愿祠。日日澄江带山翠，
　　绿芳都在经过地。行人看射领军堂，游女题诗光宅寺。
　　风流才调爱君偏，此别相逢定几年。惆怅浮云迷远道，
　　张侯楼上月娟娟。
　　◎卷.21【别汜水县尉】韩翃
　　未央宫殿金开钥，诏引贤良卷珠箔。花间赐食近丹墀，
　　烟里挥毫对青阁。万年枝影转斜光，三道先成君激昂。
　　谷永直言身不顾，郤诜高第转名香。绿槐阴阴出关道，
　　上有蝉声下秋草。奴子平头骏马肥，少年白皙登王畿。
　　五侯客舍偏留宿，一县人家争看归。南向千峰北临水，
　　佳期赏地应穷此。赋诗或送郑行人，举酒常陪魏公子。
　　自怜寂寞会君稀，犹著前时博士衣。我欲低眉问知己，
　　若将无用废东归。
　　◎卷.22【别李明府】韩翃
　　宠光五世腰青组，出入珠宫引箫鼓。醉舞雄王玳瑁床，
　　娇嘶骏马珊瑚柱。胡儿夹鼓越婢随，行捧玉盘尝荔枝。
　　罗山道士请人送，林邑使臣调象骑。爱君一身游上国，
　　阙下名公如旧识。万里初怀印绶归，湘江过尽岭花飞。
　　五侯焦石烹江笋，千户沉香染客衣。别后想君难可见，
　　苍梧云里空山县。汉苑芳菲入夏阑，待君障日蒲葵扇。
　　◎卷.23【送中兄典邵州】韩翃
　　官骑连西向楚云，朱轩出饯昼纷纷。百城兼领安南国，
　　双笔遥挥王左君。一路诸侯争馆谷，洪池高会荆台曲。
　　玉颜送酒铜鞮歌，金管留人石头宿。北雁初回江燕飞，
　　南湖春暖著春衣。湘君祠对空山掩，渔父焚香日暮归。
　　百事无留到官后，重门寂寂垂高柳。零陵过赠石香溪，
　　洞口人来饮醇酒。登楼暮结邵阳情，万里苍波烟霭生。
　　他日新诗应见报，还如宣远在安城。
　　◎卷.24【送万巨】韩翃
　　汉相见王陵，扬州事张禹。风帆木兰楫，水国莲花府。
　　百丈清江十月天，寒城鼓角晓钟前。金炉促膝诸曹吏，
　　玉管繁华美少年。有时过向长干地，远对湖光近山翠。
　　好逢南苑看人归，也向西池留客醉。高柳垂烟橘带霜，
　　朝游石渚暮横塘。红笺色夺风流座，白苎词倾翰墨场。
　　夫子前年入朝后，高名籍籍时贤口。共怜诗兴转清新，
　　继远家声在此身。屈指待为青琐客，回头莫羡白亭人。
　　◎卷.25【送巴州杨使君】韩翃
　　白云县北千山口，青岁欲开残雪后。前驱锦带鱼皮鞮，
　　侧佩金璋虎头绶。南郑侯家醉落晖，东关陌上著鞭归。
　　愁看野马随官骑，笑取秦人带客旗。使者下车忧疾苦，
　　豪吏销声出公府。万里歌钟相庆时，巴童声节渝儿舞。
　　◎卷.26【送王侍御赴江西兼寄李袁州】韩翃
　　中朝理章服，南国随旌旆。腊酒湘城隅，春衣楚江外。
　　垂帘白角簟，下箸鲈鱼鲙。雄笔佐名公，虚舟应时辈。
　　按俗承流几路清，平明山霭春江云。湓城诗赠鱼司马，
　　汝水人逢王右军。绿蘋白芷遥相引，孤兴幽寻知不近。
　　井上铜人行见无，湖中石燕飞应尽。礼门前直事仙郎，
　　腰垂青绶领咸阳。花间五马迎君日，雨霁烟开玉女冈。
　　◎卷.27【寄雍丘窦明府】韩翃
　　少年结绶骋金羁，许下如看琼树枝。入里亲过朗陵伯，
　　出门高视颍川儿。西游太府东乘传，泗上诸侯谁不羡。
　　时辈宁将白笔期，高流伫向丹霄见。何事翻飞不及群，
　　虎班突骑来纷纷。吴江垂钓楚山醉，身寄沧波心白云。
　　中岁胡尘静如扫，一官又罢行将老。薛公荐士得君初，
　　□领黄金千室馀。机尽独亲沙上鸟，家贫唯向釜中鱼。
　　□□□□□□□，□出重门烟树里。感物吟诗对暮天，
　　怀人倚杖临秋水。别离几日问前期，鸣雁亭边人去时。
　　独坐不堪朝与夕，高风萧索乱蝉悲。
　　◎卷.28【赠兖州孟都督】韩翃
　　少年亲事冠军侯，中岁仍迁北兖州。露冕宁夸汉车服，
　　下帷常讨鲁春秋。后斋草色连高阁，事简人稀独行乐。
　　闲心近掩陶使君，诗兴遥齐谢康乐。远山重叠水逶迤，
　　落日东城闲望时。不见双亲办丰膳，能留五马尽佳期。
　　北场争转黄金勒，爱客华亭赏秋色。卷帘满地铺氍毹，
　　吹角鸣弦开玉壶。愿学平原十日饮，此时不忍歌骊驹。
　　◎卷.29【别孟都督】韩翃
　　平芜霁色寒城下，美酒百壶争劝把。连呼宝剑锐头儿，
　　少驻金羁大头马。一饮留欢分有馀，寸心怀思复何如。
　　他时相忆若相问，青琐门前开素书。
　　◎卷.30【送别郑明府】韩翃
　　长头大鼻鬓如雪，早岁连兵剑锋折。千金尽去无斗储，
　　双袖破来空百结。独恋郊扉已十春，高阳酒徒连此身。
　　路傍谁识郑公子，谷口应知汉逸人。儿女相悲探井臼，
　　前功岂在他人后。劝君不得学渊明，且策驴车辞五柳。
　　◎卷.31【赠别王侍御赴上都】韩翃
　　翩翩马上郎，执简佩银章。西向洛阳归鄠杜，
　　回头结念莲花府。朝辞芳草万岁街，暮宿春山一泉坞。
　　青青树色傍行衣，乳燕流莺相间飞。远过三峰临八水，
　　幽寻佳赏偏如此。残花片片细柳风，落日疏钟小槐雨。
　　相思掩泣复何如，公子门前人渐疏。幸有心期当小暑，
　　葛衣纱帽望回车。
　　◎卷.32【赠别太常李博士兼寄两省旧游】韩翃
　　两年戴武弁，趋侍明光殿。一朝簪惠文，客事信陵君。
　　简异当朝执，香非寓直熏。差肩何记室，携手李将军。
　　玉镫初回酸枣馆，金钿正舞石榴裙。忽惊万事随流水，
　　不见双旌逐塞云。感旧抚心多寂寂，与君相遇头初白。
　　暂夸五首军中诗，还忆万年枝下客。昨日留欢今送归，
　　空披秋水映斜晖。闲吟佳句对孤鹤，惆怅寒霜落叶稀。
　　◎卷.33【寄哥舒仆射】韩翃
　　万里长城家，一生唯报国。腰垂紫文绶，手控黄金勒。
　　高视黑头翁，遥吞白骑贼。先麾牙门将，转斗黄河北。
　　帐下亲兵皆少年，锦衣承日绣行缠。辘轳宝剑初出鞘，
　　宛转角弓初上弦。步人抽箭大如笛，前把两矛后双戟。
　　左盘右射红尘中，鹘入鸦群有谁敌。杀将破军白日馀，
　　回旃舞旆北风初。郡公楯鼻好磨墨，走马为君飞羽书。
　　◎卷.34【赠别华阴道士】韩翃
　　紫府先生旧同学，腰垂彤管贮灵药。耻论方士小还丹，
　　好饮仙人太玄酪。芙蓉山顶玉池西，一室平临万仞溪。
　　昼洒瑶台五云湿，夜行金烛七星齐。回身暂下青冥里，
　　方外相寻有知己。卖鲊市中何许人，钓鱼坐上谁家子。
　　青青百草云台春，烟驾霓衣白角巾。露叶独归仙掌去，
　　回风片雨谢时人。
　　◎卷.35【送崔秀才赴上元兼省叔父】韩翃
　　寒塘敛暮雪，腊鼓迎春早。匹马五城人，重裘千里道。
　　淮山轻露湿，江树狂风扫。楚县九酝醲，扬州百花好。
　　练湖东望接云阳，女市西游入建康。行乐远夸红布旆，
　　风流近赌紫香囊。诗家行辈如君少，极目苦心怀谢脁。
　　烟开日上板桥南，吴岫青青出林表。


第二百四十四卷
　　◎卷.1【赠别韦兵曹归池州】韩翃
　　南陵八月天，暮色远峰前。楚竹青阳路，吴江赤马船。
　　籝金诸客贵，佩玉主人贤。终日应相逐，归期定几年。
　　◎卷.2【寄武陵李少府】韩翃
　　小县春山口，公孙吏隐时。楚歌催晚醉，蛮语入新诗。
　　桂水遥相忆，花源暗有期。郢门千里外，莫怪尺书迟。
　　◎卷.3【赠张建】韩翃
　　结客平陵下，当年倚侠游。传看辘轳剑，醉脱骕骦裘。
　　翠羽双鬟妾，珠帘百尺楼。春风坐相待，晚日莫淹留。
　　◎卷.4【送监军李判官】韩翃
　　上客佩双剑，东城喜再游。旧从张博望，新事郑长秋。
　　踏水回金勒，看风试锦裘。知君不久住，汉将扫旄头。
　　◎卷.5【送客归广平】韩翃
　　家在赵邯郸，归心辄自欢。晚杯狐腋暖，春雪马毛寒。
　　孟月途中破，轻冰水上残。到时杨柳色，奈向故园看。
　　◎卷.6【送张儋水路归北海】韩翃
　　千里东归客，孤心忆旧游。片帆依白水，高枕卧青州。
　　柏寝寒芜变，梧台宿雨收。知君心兴远，每上海边楼。
　　◎卷.7【送故人归鲁】韩翃
　　鲁客多归兴，居人怅别情。雨馀衫袖冷，风急马蹄轻。
　　秋草灵光殿，寒云曲阜城。知君拜亲后，少妇下机迎。
　　◎卷.8【送故人归蜀】韩翃
　　一骑西南远，翩翩入剑门。客衣筒布润，山舍荔枝繁。
　　古庙祠金马，春江带白鼋。自应成旅逸，爱客有王孙。
　　◎卷.9【酬程延秋夜即事见赠】韩翃
　　长簟迎风早，空城澹月华。星河秋一雁，砧杵夜千家。
　　节候看应晚，心期卧亦赊。向来吟秀句，不觉已鸣鸦。
　　◎卷.10【送郭赞府归淮南】韩翃
　　骏马淮南客，归时引望新。江声六合暮，楚色万家春。
　　白苎歌西曲，黄苞寄北人。不知心赏后，早晚见行尘。
　　◎卷.11【题龙兴寺澹师房】韩翃
　　双林彼上人，诗兴转相亲。竹里经声晚，门前山色春。
　　卷帘苔点净，下箸药苗新。记取无生理，归来问此身。
　　◎卷.12【送客游江南】韩翃
　　南使孤帆远，东风任意吹。楚云殊不断，江鸟暂相随。
　　月净鸳鸯水，春生豆蔻枝。赏称佳丽地，君去莫应知。
　　◎卷.13【送高员外赴淄青使幕】韩翃
　　远水流春色，回风送落晖。人趋双节近，马递百花归。
　　山驿尝官酒，关城度客衣。从来赤管笔，提向幕中稀。
　　◎卷.14【寻胡处士不遇】韩翃
　　到来心自足，不见亦相亲。说法思居士，忘机忆丈人。
　　微风吹药案，晴日照茶巾。幽兴殊未尽，东城飞暮尘。
　　◎卷.15【赠张道者】韩翃
　　采药三山罢，乘风五日归。翦荷成旧屋，剉蘖染新衣。
　　玉粒指应久，丹砂验不微。坐看青节引，要与白云飞。
　　◎卷.16【题苏许公林亭（一作钱起诗）】韩翃
　　平津东阁在，别是竹林期。万叶秋声里，千家落照时。
　　门随深巷静，窗过远钟迟。客舍苔生处，依依又赋诗。
　　◎卷.17【送元诜还江东（一作送太常元博士归润州）】韩翃
　　过江秋色在，诗兴与归心。客路随枫岸，人家扫橘林。
　　潮声当昼起，山翠近南深。几日华阳洞，寒花引独寻。
　　◎卷.18【送客游江南】韩翃
　　桂水随去远，赏心知有馀。衣香楚山橘，手鲙湘波鱼。
　　芳芷不共把，浮云怅离居。遥想汨罗上，吊屈秋风初。
　　◎卷.19【送海州姚别驾】韩翃
　　少年为长史，东去事诸侯。坐觉千闾静，闲随五马游。
　　行人楚国道，暮雪郁林州。他日知相忆，春风海上楼。
　　◎卷.20【送夏侯审】韩翃
　　谢公邻里在，日夕问佳期。春水人归后，东田花尽时。
　　下楼闲待月，行乐笑题诗。他日吴中路，千山入梦思。
　　◎卷.21【送赵评事赴洪州使幕】韩翃
　　孤舟行远近，一路过湘东。官属张廷尉，身随杜幼公。
　　公河映湘竹，水驿带青枫。万里思君处，秋江夜雨中。
　　◎卷.22【送李侍御赴徐州行营】韩翃
　　少年兼柱史，东至旧徐州。远属平津阁，前驱博望侯。
　　向营淮水满，吹角楚天秋。客梦依依处，寒山对白楼。
　　◎卷.23【送李秀才归江南（一作送孙革及第归江南）】韩翃
　　过淮芳草歇，千里又东归。野水吴山出，家林越鸟飞。
　　荷香随去棹，梅雨点行衣。无数沧江客，如君达者稀。
　　◎卷.24【题僧房（一作题慈恩寺振上人院）】韩翃
　　披衣闻客至，关锁此时开。鸣磬夕阳尽，卷帘秋色来。
　　名香连竹径，清梵出花台。身在心无住，他方到几回。
　　◎卷.25【送寿州陈录事】韩翃
　　寿阳南渡口，敛笏见诸侯。五两楚云暮，千家淮水秋。
　　开帘对芳草，送客上春洲。请问山中桂，王孙几度游。
　　◎卷.26【送赵陆司兵归使幕】韩翃
　　客路青芜遍，关城白日低。身趋双节近，名共五云齐。
　　远水公田上，春山郡舍西。无因得携手，东望转凄凄。
　　◎卷.27【送蒋员外端公归淮南】韩翃
　　淮南芳草色，日夕引归船。御史王元贶，郎官顾彦先。
　　光风千日暖，寒食百花燃。惆怅佳期近，澄江与暮天。
　　◎卷.28【题慈仁寺竹院】韩翃
　　千峰对古寺，何异到西林。幽磬蝉声下，闲窗竹翠阴。
　　诗人谢客兴，法侣远公心。寂寂炉烟里，香花欲暮深。
　　◎卷.29【赠郓州马使君】韩翃
　　东方千万骑，出望使君时。暮雪行看尽，春城到莫迟。
　　路人趋墨帻，官柳度青丝。他日铃斋内，知君亦赋诗。
　　◎卷.30【送张丞归使幕（一作张继诗）】韩翃
　　独受主恩归，当朝似者稀。玉壶分御酒，金殿赐春衣。
　　拂席流莺醉，鸣鞭骏马肥。满台簪白笔，捧手恋清晖。
　　◎卷.31【赠长洲何主簿】韩翃
　　挂席逐归流，依依望虎丘。残春过楚县，夜雨宿吴洲。
　　野寺吟诗入，溪桥折笋游。到官无一事，清静有诸侯。
　　◎卷.32【送崔过归淄青幕府】韩翃
　　平陵车马客，海上见旌旗。旧驿千山下，残花一路时。
　　春衣过水冷，暮雨出关迟。莫道青州客，迢迢在梦思。
　　◎卷.33【田仓曹东亭夏夜饮得春字】韩翃
　　薛公门下人，公子又相亲。玉佩迎初夜，金壶醉老春。
　　葛衣香有露，罗幕静无尘。更羡风流外，文章是一秦。
　　◎卷.34【赠王逖】韩翃
　　端笏事龙楼，思闲辄告休。新调赭白马，暂试黑貂裘。
　　珠履迎佳客，金钱与莫愁。座中豪贵满，谁道不风流。
　　◎卷.35【送深州吴司马归使幕】韩翃
　　东门送远客，车马正纷纷。旧识张京兆，新随刘领军。
　　行骢看暮雨，归雁踏青云。一去丛台北，佳声几日闻。
　　◎卷.36【华亭夜宴庾侍御宅（一作张继诗）】韩翃
　　世故他年别，心期此夜同。千峰孤烛外，片雨一更中。
　　酒客逢山简，诗人得谢公。自怜驱匹马，拂曙向关东。
　　◎卷.37【送客之上谷】韩翃
　　北客悲秋色，田园忆去来。披衣朝易水，匹马夕燕台。
　　风翦荷花碎，霜迎栗罅开。赏心知不浅，累月故人杯。
　　◎卷.38【同中书刘舍人题青龙上房】韩翃
　　西掖归来后，东林静者期。远峰春雪里，寒竹暮天时。
　　笑说金人偈，闲听宝月诗。更怜茶兴在，好出下方迟。
　　◎卷.39【宴吴王宅】韩翃
　　玉管箫声合，金杯酒色殷。听歌吴季札，纵饮汉中山。
　　称寿争离席，留欢辄上关。莫言辞客醉，犹得曳裾还。
　　◎卷.40【题荐福寺衡岳暕师房】韩翃
　　春城乞食还，高论此中闲。僧腊阶前树，禅心江上山。
　　疏帘看雪卷，深户映花关。晚送门人出，钟声杳霭间。
　　◎卷.41【送戴迪赴凤翔幕府】韩翃
　　青春带文绶，去事魏征西。上路金羁出，中人玉箸齐。
　　当歌酒万斛，看猎马千蹄。自有从军乐，何须怨解携。
　　◎卷.42【送郢州郎使君】韩翃
　　千人插羽迎，知是范宣城。暮雪楚山冷，春江汉水清。
　　红鲜供客饭，翠竹引舟行。一别何时见，相思芳草生。
　　◎卷.43【送李中丞赴辰州】韩翃
　　白羽逐青丝，翩翩南下时。巴人迎道路，蛮帅引旌旗。
　　暮雨山开少，秋江叶落迟。功成益地日，应见竹郎祠。
　　◎卷.44【送刘侍御赴陕州】韩翃
　　金羁映骕骦，后骑佩干将。把酒春城晚，鸣鞭晓路长。
　　带冰新溜涩，间雪早梅香。明日怀贤处，依依御史床。
　　◎卷.45【李中丞宅夜宴送丘侍御赴江东便往辰州】韩翃
　　积雪临阶夜，重裘对酒时。中丞违沈约，才子送丘迟。
　　一路三江上，孤舟万里期。辰州佳兴在，他日寄新诗。
　　◎卷.46【送李侍御归宣州使幕】韩翃
　　春草东江外，翩翩北路归。官齐魏公子，身逐谢玄晖。
　　山色随行骑，莺声傍客衣。主人池上酌，携手暮花飞。
　　◎卷.47【东城水亭宴李侍御副使】韩翃
　　东门留客处，沽酒用钱刀。秋水床下急，斜晖林外高。
　　金羁络騕褭，玉匣闭豪曹。去日随戎幕，东风见伯劳。
　　◎卷.48【送秘书谢监赴江西使幕】韩翃
　　谢监忆山程，辞家万里行。寒衣傍楚色，孤枕宿潮声。
　　小寇不足问，新诗应渐清。府公相待日，引旆出江城。
　　◎卷.49【送江陵元司录】韩翃
　　新领州从事，曾为朝大夫。江城竹使待，山路橘官扶。
　　片雨三江道，残秋五叶湖。能令诗思好，楚色与寒芜。
　　◎卷.50【送李舍人携家归江东觐省】韩翃
　　二十青宫吏，成名似者稀。承颜陆郎去，携手谢娘归。
　　夜月回孤烛，秋风试夹衣。扁舟楚水上，来往速如飞。
　　◎卷.51【送刘侍御赴令公行营】韩翃
　　东城跃紫骝，西路大刀头。上客刘公干，元戎郭细侯。
　　一军偏许国，百战又防秋。请问萧关道，胡尘早晚收。
　　◎卷.52【送苏州姚长史】韩翃
　　江城驿路长，烟树过云阳。舟领青丝缆，人歌白玉郎。
　　葛衣行柳翠，花簟宿荷香。别有心期处，湖光满讼堂。
　　◎卷.53【送金华王明府】韩翃
　　县舍江云里，心闲境又偏。家贫陶令酒，月俸沈郎钱。
　　黄蘖香山路，青枫暮雨天。时闻引车骑，竹外到铜泉。
　　◎卷.54【送田仓曹汴州觐省】韩翃
　　拜庆承天宠，朝来辞汉宫。玉杯分湛露，金勒借追风。
　　古驿秋山下，平芜暮雨中。翩翩魏公子，人看渡关东。
　　◎卷.55【送张渚赴越州】韩翃
　　白面谁家郎，青骊照地光。桃花开绶色，苏合借衣香。
　　暮雪连峰近，春江海市长。风流似张绪，别后见垂杨。
　　◎卷.56【奉和元相公家园即事寄王相公】韩翃
　　共列中台贵，能齐物外心。回车青阁晚，解带碧茸深。
　　寒水分畦入，晴花度竹寻。题诗更相忆，一字重千金。
　　◎卷.57【送道士侄归池阳】韩翃
　　银角桃枝杖，东门赠别初。幽州寻马客，灞岸送驴车。
　　野饭秋山静，行衣落照馀。燕南群从少，此去意何如。
　　◎卷.58【送刘长上归城南别业】韩翃
　　数刻是归程，花间落照明。春衣香不散，骏马汗犹轻。
　　南渡春流浅，西风片雨晴。朝还会相就，饭尔五侯鲭。
　　◎卷.59【赠张五諲归濠州别业】韩翃
　　常知罢官意，果与世人疏。复此凉风起，仍闻濠上居。
　　故山期采菊，秋水忆观鱼。一去蓬蒿径，羡君闲有馀。
　　◎卷.60【送营城李少府】韩翃
　　怀禄兼就养，更怀趋府心。晴山东里近，春水北门深。
　　新绶映芳草，旧家依远林。还乘郑小驷，躞蹀县城阴。
　　◎卷.61【鲁中送鲁使君归郑州】韩翃
　　城中金络骑，出饯沈东阳。九月寒露白，六关秋草黄。
　　齐讴听处妙，鲁酒把来香。醉后著鞭去，梅山道路长。
　　◎卷.62【送夏侯校书归上都】韩翃
　　后辈传佳句，高流爱美名。青春事贺监，黄卷问张生。
　　暮雪重裘醉，寒山匹马行。此回将诣阙，几日谏书成。
　　◎卷.63【送李明府赴连州】韩翃
　　万里向南湘，孤舟入桂阳。诸侯迎上客，小吏拜官郎。
　　春服橦花细，初筵木槿芳。看承雨露速，不待荔枝香。
　　◎卷.64【送卢大理赵侍御祭东岳兼寄孟兖州】韩翃
　　东岳昔有事，两臣朝望归。驿亭开岁酒，斋舍著新衣。
　　上客钟大理，主人陶武威。仍随御史马，山路满光辉。
　　◎卷.65【送皇甫大夫赴浙东】韩翃
　　舟师分水国，汉将领秦官。麾下同心吏，军中□□端。
　　吴门秋露湿，楚驿暮天寒。豪贵东山去，风流胜谢安。
　　◎卷.66【送韦秀才】韩翃
　　东人相见罢，秋草独归时。几日孙弘阁，当年谢脁诗。
　　寒山叶落早，多雨路行迟。好忆金门步，功名自有期。


第二百四十五卷
　　◎卷.1【送客一归襄阳二归浔阳】韩翃
　　南驱匹马会心期，东望扁舟惬梦思。熨斗山前春色早，
　　香炉峰顶暮烟时。空林欲访庞居士，古寺应怀远法师。
　　两地由来堪取兴，三贤他日幸留诗。
　　◎卷.2【送故人赴江陵寻庾牧】韩翃
　　主人持节拜荆州，走马应从一路游。斑竹冈连山雨暗，
　　枇杷门向楚天秋。佳期笑把斋中酒，远意闲登城上楼。
　　文体此时看又别，吾知小庾甚风流。
　　◎卷.3【送客水路归陕】韩翃
　　相风竿影晓来斜，渭水东流去不赊。枕上未醒秦地酒，
　　舟前已见陕人家。春桥杨柳应齐叶，古县棠梨也作花。
　　好是吾贤佳赏地，行逢三月会连沙。
　　◎卷.4【送丹阳刘太真】韩翃
　　长干道上落花朝，羡尔当年赏事饶。下箸已怜鹅炙美，
　　开笼不奈鸭媒娇。春衣晚入青杨巷，细马初过皂荚桥。
　　相访不辞千里远，西风好借木兰桡。
　　◎卷.5【送客归江州】韩翃
　　东归复得采真游，江水迎君日夜流。客舍不离青雀舫，
　　人家旧在白鸥洲。风吹山带遥知雨，露湿荷裳已报秋。
　　闻道泉明居止近，篮舆相访为淹留。
　　◎卷.6【题张逸人园林】韩翃
　　花源一曲映茅堂，清论闲阶坐夕阳。麈尾手中毛已脱，
　　蟹螯尊上味初香。春深黄口传窥树，雨后青苔散点墙。
　　更道小山宜助赏，呼儿舒簟醉岩芳。
　　◎卷.7【又题张逸人园林】韩翃
　　藏头不复见时人，爱此云山奉养真。露色点衣孤屿晓，
　　花枝妨帽小园春。时携幼稚诸峰上，闲濯眉须一水滨。
　　兴罢归来还对酌，茅檐挂著紫荷巾。
　　◎卷.8【送刘将军】韩翃
　　明光细甲照錏鍜，昨日承恩拜虎牙。胆大欲期姜伯约，
　　功多不让李轻车。青巾校尉遥相许，墨槊将军莫大夸。
　　阙下来时亲伏奏，胡尘未尽不为家。
　　◎卷.9【送郑员外（郑时在熊尚书幕府）】韩翃
　　风流不减杜陵时，五十为郎未是迟。孺子亦知名下士，
　　乐人争唱卷中诗。身齐吏部还多醉，心顾尚书自有期。
　　要路眼青知己在，不应穷巷久低眉。
　　◎卷.10【寄徐州郑使君】韩翃
　　江城五马楚云边，不羡雍容画省年。才子旧称何水部，
　　使君还继谢临川。射堂草遍收残雨，官路人稀对夕天。
　　虽卧郡斋千里隔，与君同见月初圆。
　　◎卷.11【送襄垣王君归南阳别墅】韩翃
　　都门霁后不飞尘，草色萋萋满路春。双兔坡东千室吏，
　　三鸦水上一归人。愁眠客舍衣香满，走渡河桥马汗新。
　　少妇比来多远望，应知蟢子上罗巾。
　　◎卷.12【送王诞渤海使赴李太守行营】韩翃
　　少年结客散黄金，中岁连兵扫绿林。渤海名王曾折首，
　　汉家诸将尽倾心。行人去指徐州近，饮马回看泗水深。
　　喜见明时钟太尉，功名一似旧淮阴。
　　◎卷.13【送王少府归杭州】韩翃
　　归舟一路转青蘋，更欲随潮向富春。吴郡陆机称地主，
　　钱塘苏小是乡亲。葛花满把能消酒，栀子同心好赠人。
　　早晚重过鱼浦宿，遥怜佳句箧中新。
　　◎卷.14【赠王随】韩翃
　　青云自致晚应遥，朱邸新婚乐事饶。饮罢更怜双袖舞，
　　试来偏爱五花骄。帐里炉香春梦晓，堂前烛影早更朝。
　　更说球场新雨歇，王孙今日定相邀。
　　◎卷.15【同题仙游观】韩翃
　　仙台下见五城楼，风物凄凄宿雨收。山色遥连秦树晚，
　　砧声近报汉宫秋。疏松影落空坛静，细草香闲小洞幽。
　　何用别寻方外去，人间亦自有丹丘。
　　◎卷.16【访王起居不遇留赠】韩翃
　　双龙阙下拜恩初，天子令君注起居。载笔已齐周右史，
　　论诗更事谢中书。行闻漏滴随金仗，入对炉烟侍玉除。
　　贺客自知来独晚，青骊不见意何如。
　　◎卷.17【送刘评事赴广州使幕】韩翃
　　征南官属似君稀，才子当今刘孝威。蛮府参军趋传舍，
　　交州刺史拜行衣。前临瘴海无人过，却望衡阳少雁飞。
　　为报苍梧云影道，明年早送客帆归。
　　◎卷.18【送冷朝阳还上元】韩翃
　　青丝dh引木兰船，名遂身归拜庆年。落日澄江乌榜外，
　　秋风疏柳白门前。桥通小市家林近，山带平湖野寺连。
　　别后依依寒食里，共君携手在东田。
　　◎卷.19【送高别驾归汴州】韩翃
　　信陵门下识君偏，骏马轻裘正少年。寒雨送归千里外，
　　东风沉醉百花前。身随玉帐心应惬，官佐龙符势又全。
　　久客未知何计是，参差去借汶阳田。
　　◎卷.20【送康洗马归滑州】韩翃
　　腰佩雕弓汉射声，东归衔命见双旌。青丝玉勒康侯马，
　　孟水金堤滑伯城。腊雪夜看宜纵饮，寒芜昼猎不妨行。
　　怀君又隔千山远，别后春风百草生。
　　◎卷.21【寄上田仆射】韩翃
　　家封薛县异诸田，报主荣亲义两全。仆射临戎谢安石，
　　大夫持宪杜延年。金装昼出罗千骑，玉案晨餐直万钱。
　　应念一身留阙下，阖门遥寄鲁西偏。
　　◎卷.22【送王光辅归青州兼寄储侍郎】韩翃
　　几回奏事建章宫，圣主偏知汉将功。身著紫衣趋阙下，
　　口衔丹诏出关东。蝉声驿路秋山里，草色河桥落照中。
　　远忆故人沧海别，当年好跃五花骢。
　　◎卷.23【宴杨驸马山池（一作陈羽诗，又作朱湾诗）】韩翃
　　垂杨拂岸草茸茸，绣户帘前花影重。鲙下玉盘红缕细，
　　酒开金瓮绿醅浓。中朝驸马何平叔，南国词人陆士龙。
　　落日泛舟同醉处，回潭百丈映千峰。
　　◎卷.24【送长史李少府入蜀】韩翃
　　行行独出故关迟，南望千山无尽期。见舞巴童应暂笑，
　　闻歌蜀道又堪悲。孤城晚闭清江上，匹马寒嘶白露时。
　　别后此心君自见，山中何事不相思。
　　◎卷.25【送客还江东】韩翃
　　不妨高卧顺流归，五两行看扫翠微。鼯鼠夜喧孤枕近，
　　䴔䴖晓避客船飞。一壶先醉桃枝簟，百和初熏苎布衣。
　　君到新林江口泊，吟诗应赏谢玄晖。
　　◎卷.26【寄令狐尚书】韩翃
　　立身荣贵复何如，龙节红旗从板舆。妙略多推霍骠骑，
　　能文独见沈尚书。临风高会千门帐，映水连营百乘车。
　　他日感恩惭未报，举家犹似涸池鱼。
　　◎卷.27【扈从郊庙因呈两省诸公】韩翃
　　丹墀列士主恩同，厩马翩翩出汉宫。奉引乘舆金仗里，
　　亲尝赐食玉盘中。昼趋行殿旌门北，夜宿斋房刻漏东。
　　明日驾回承雨露，齐将万岁及春风。
　　◎卷.28【送端州冯使君】韩翃
　　白皙风流似有须，一门豪贵领苍梧。三峰亭暗橘边宿，
　　八桂林香节下趋。玉树群儿争翠羽，金盘少妾拣明珠。
　　怀君乐事不可见，騣马翩翩新虎符。
　　◎卷.29【送王府张参军附学及第东归】韩翃
　　邻家不识斗鸡翁，闭户能齐隐者风。顾步曾为小山客，
　　成名因事大江公。一身千里寒芜上，单马重裘腊月中。
　　寂寂故园行见在，暮天残雪洛城东。
　　◎卷.30【送齐明府赴东阳】韩翃
　　绿丝帆繂桂为樯，过尽淮山楚水长。万里移家背春谷，
　　一官行府向东阳。风流好爱杯中物，豪荡仍欺陌上郎。
　　别后心期如在眼，猿声烟色树苍苍。
　　◎卷.31【鲁中送从事归荥阳】韩翃
　　故园衰草带荥波，岁晚知如君思何。轻橐归时鲁缟薄，
　　寒衣缝处郑绵多。万人都督鸣骝送，百里邦君枉骑过。
　　累路尽逢知己在，曾无对酒不高歌。
　　◎卷.32【兖州送李明府使苏州便赴告期】韩翃
　　莫言水国去迢迢，白马吴门见不遥。枫树林中经楚雨，
　　木兰舟上蹋江潮。空山古寺千年石，草色寒堤百尺桥，
　　早晚卢家兰室在，珊瑚玉佩彻青霄。
　　◎卷.33【送田明府归终南别业】韩翃
　　故园此日多心赏，窗下泉流竹外云。近馆应逢沈道士，
　　比邻自识卞田君。离宫树影登山见，上苑钟声过雪闻。
　　相劝早移丹凤阙，不须常恋白鸥群。
　　◎卷.34【家兄自山南罢归献诗叙事】韩翃
　　时辈已争先，吾兄未著鞭。空嗟镊须日，犹是屈腰年。
　　不以殊方远，仍论水地偏。襄橙随客路，汉竹引归船。
　　云木巴东峡，林泉岘北川。池馀骑马处，宅似卧龙边。
　　夜簟千峰月，朝窗万井烟。朱荷江女院，青稻楚人田。
　　县舍多潇洒，城楼入醉眠。黄苞柑正熟，红缕鲙仍鲜。
　　坐厌牵丝倦，因从解绶旋。初辞五斗米，唯奉一囊钱。
　　室好生虚白，书耽守太玄。枥中嘶款段，阶下引潺湲。
　　落照渊明柳，春风叔夜弦。绛纱儒客帐，丹诀羽人篇。
　　雅论承安石，新诗与惠连。兴清湖见底，襟豁雾开天。
　　魏阙心犹系，周才道岂捐。一丘无自逸，三府会招贤。
　　◎卷.35【奉送王相公缙赴幽州巡边（一作张继诗）】韩翃
　　黄阁开帷幄，丹墀侍冕旒。位高汤左相，权总汉诸侯。
　　不改周南化，仍分赵北忧。双旌过易水，千骑入幽州。
　　塞草连天暮，边风动地秋。无因随远道，结束佩吴钩。
　　◎卷.36【寄赠虢州张参军】韩翃
　　三十事诸侯，贤豪冠北州。桃花迎骏马，苏合染轻裘。
　　观妓将军第，题诗关尹楼。青林朝送客，绿屿晚回舟。
　　好栗分通子，名香赠莫愁。洗杯新酒熟，把烛故人留。
　　百雉归云过，千峰宿雨收。蒹葭露下晚，菡萏水中秋。
　　忆昨陪行乐，常时接献酬。佳期虽雾散，惠问亦川流。
　　开卷酲堪解，含毫思苦抽。无因达情意，西望日悠悠。
　　◎卷.37【送李中丞赴商州】韩翃
　　五马渭桥东，连嘶逐晓风。当年紫髯将，他日黑头公。
　　不异金吾宠，兼齐玉帐雄。闭营春雪下，吹角暮山空。
　　香麝松阴里，寒猿黛色中。郡斋多赏事，好与故人同。
　　◎卷.38【汉宫曲二首】韩翃
　　骏马绣障泥，红尘扑四蹄。归时何太晚，日照杏花西。
　　绣幕珊瑚钩，春开翡翠楼。深情不肯道，娇倚钿箜篌。
　　◎卷.39【陪孟都督祭岳途中有赠】韩翃
　　封疆七百里，禄秩二千石。拥节祠太山，寒天霜草白。
　　◎卷.40【宿甑山】韩翃
　　山中今夜何人，阙下当年近臣。
　　青琐应须早去，白云何用相亲。
　　◎卷.41【别甑山】韩翃
　　一身趋侍丹墀，西路翩翩去时。
　　惆怅青山绿水，何年更是来期。
　　◎卷.42【送陈明府赴淮南】韩翃
　　年华近逼清明，落日微风送行。黄鸟绵蛮芳树，
　　紫骝躞蹀东城。花间一杯促膝，烟外千里含情。
　　应渡淮南信宿，诸侯拥旆相迎。
　　◎卷.43【送客知鄂州】韩翃
　　江口千家带楚云，江花乱点雪纷纷。
　　春风落日谁相见，青翰舟中有鄂君。
　　◎卷.44【寒食（一作寒食日即事）】韩翃
　　春城无处不飞花，寒食东风御柳斜。
　　日暮汉宫传蜡烛，轻烟散入五侯家。
　　◎卷.45【羽林骑（一作羽林少年行）】韩翃
　　骏马牵来御柳中，鸣鞭欲向渭桥东。
　　红蹄乱蹋春城雪，花颔骄嘶上苑风。
　　◎卷.46【看调马】韩翃
　　鸳鸯赭白齿新齐，晚日花中散碧蹄。
　　玉勒斗回初喷沫，金鞭欲下不成嘶。
　　◎卷.47【寄赠衡州杨使君】韩翃
　　湘竹斑斑湘水春，衡阳太守虎符新。
　　朝来笑向归鸿道，早晚南飞见主人。
　　◎卷.48【宿石邑山中】韩翃
　　浮云不共此山齐，山霭苍苍望转迷。
　　晓月暂飞高树里，秋河隔在数峰西。
　　◎卷.49【江南曲（一作李益诗）】韩翃
　　长乐花枝雨点销，江城日暮好相邀。
　　春楼不闭葳蕤锁，绿水回通宛转桥。
　　◎卷.50【赠张千牛】韩翃
　　蓬莱阙下是天家，上路新回白鼻騧。
　　急管昼催平乐酒，春衣夜宿杜陵花。
　　◎卷.51【汉宫曲二首（第二首一作李益诗）】韩翃
　　五柞宫中过腊看，万年枝上雪花残。
　　绮窗夜闭玉堂静，素绠朝穿金井寒。
　　家在长陵小市中，珠帘绣户对春风。
　　君王昨日移仙仗，玉辇迎将入汉宫。
　　◎卷.52【赠李翼】韩翃
　　王孙别舍拥朱轮，不羡空名乐此身。
　　门外碧潭春洗马，楼前红烛夜迎人。
　　◎卷.53【少年行】韩翃
　　千点斓斒玉勒骢，青丝结尾绣缠騣。
　　鸣鞭晓出章台路，叶叶春衣杨柳风。
　　◎卷.54【题玉真观李秘书院】韩翃
　　白云斜日影深松，玉宇瑶坛知几重。
　　把酒题诗人散后，华阳洞里有疏钟。
　　◎卷.55【送客之潞府】韩翃
　　官柳青青匹马嘶，回风暮雨入铜鞮。
　　佳期别在春山里，应是人参五叶齐。
　　◎卷.56【送客贬五溪】韩翃
　　南过猿声一逐臣，回看秋草泪沾巾。
　　寒天暮雪空山里，几处蛮家是主人。
　　◎卷.57【送齐山人归长白山】韩翃
　　旧事仙人白兔公，掉头归去又乘风。
　　柴门流水依然在，一路寒山万木中。
　　◎卷.58【寄裴郓州】韩翃
　　乌纱灵寿对秋风，怅望浮云济水东。
　　官树阴阴铃阁暮，州人转忆白头翁。
　　◎卷.59【梁城赠一二同幕】韩翃
　　五营河畔列旌旗，吹角鸣鼙日暮时。
　　曾是信陵门下客，雨回相吊不胜悲。
　　◎卷.60【河上寄故人】韩翃
　　河流晓天，濮水清烟。日暖昆吾台上，春深颛顼城边。
　　莺声乱啁鹄□，花片细点龙泉。西望情人早至，
　　犹应得醉芳年。
　　◎卷.61【留题宁川香盖寺壁】韩翃
　　爱远登高尘眼开，为怜萧寺上经台。山川谁识龙蛇蛰，
　　天地自迎风雨来。柳放寒条秋已老，雁摇孤翼暮空回。
　　何人会得其中事，又被残花落日催。
　　◎卷.62【寄柳氏】韩翃
　　章台柳，章台柳，颜色青青今在否？纵使长条似旧垂，
　　也应攀折他人手。


第二百四十六卷
　　◎卷.1【海上寄萧立】独孤及
　　朔风剪塞草，寒露日夜结。行行到瀛壖，归思生暮节。
　　驿楼见万里，延首望辽碣。远海入大荒，平芜际穷发。
　　旧国在梦想，故人胡且越。契阔阻风期，荏苒成雨别。
　　海西望京口，两地各天末。索居动经秋，再笑知曷月。
　　日南望中尽，唯见飞鸟灭。音尘未易得，何由慰饥渴。
　　◎卷.2【三月三日，自京到华阴，于水亭独酌，寄裴六、薛八】独孤及
　　祗役匪遑息，经时客三秦。还家问节候，知到上巳辰。
　　山县何所有，高城闭青春。和风不吾欺，桃杏满四邻。
　　旧友适远别，谁当接欢欣。呼儿命长瓢，独酌湘吴醇。
　　一酌一朗咏，既酣意亦申。言筌暂两忘，霞月只相新。
　　裴子尘表物，薛侯席上珍。寄书二傲吏，何日同车茵。
　　讵肯使空名，终然羁此身。他年解桎梏，长作海上人。
　　◎卷.3【代书寄上裴六冀、刘二颍】独孤及
　　昔余马首东，君在海北汭。尽屏簿领书，相与议岩穴。
　　载来诣佳境，每山有车辙。长啸林木动，高歌唾壶缺。
　　此辞月未周，虏马嘶绛阙。猛虎踞大道，九州当中裂。
　　闻君弃孤城，犹自握汉节。耻栖恶木影，忍与故山别。
　　脱舄挂岭云，冏然若鸟逝。唯留潺湲水，分付练溪月。
　　尔来大谷梨，白花再成雪。关梁限天险，欢乐竟两绝。
　　大盗近削平，三川今底宁。句芒布春令，屏翳收雷霆。
　　伊洛日夜涨，鸣皋兰杜青。鶱鶱两黄鹄，何处游青冥。
　　畴昔切玉刃，应如新发硎。及时当树勋，高悬景钟铭。
　　莫抱白云意，径往丹丘庭。功成傥长揖，然后谋沧溟。
　　◎卷.4【客舍月下对酒，醉后寄毕四耀】独孤及
　　乡路风雪深，生事忧患迫。天长波澜广，高举无六翮。
　　独立寒夜移，幽境思弥积。霜月照胆净，银河入檐白。
　　沽酒聊自劳，开樽坐檐隙。主人奏丝桐，能使高兴剧。
　　清机暂无累，献酢更络绎。慷慨葛天歌，愔愔广陵陌。
　　既醉万事遗，耳热心亦适。视身兀如泥，瞪目傲今昔。
　　故人间城阙，音信两脉脉。别时前盟在，寸景莫自掷。
　　心与白日斗，十无一满百。寓形薪火内，甘作天地客。
　　与物无亲疏，斗酒胜竹帛。何必用自苦，将贻古贤责。
　　◎卷.5【下弋阳江舟中代书寄裴侍御】独孤及
　　故乡隔西日，水去连长天。前路知几许，但指天南边。
　　怆恨极浦外，隐映青山连。东风满帆来，五两如弓弦。
　　遥羡绣衣客，冏然马首先。得餐武昌鱼，不顾浔阳田。
　　屈指数别日，忽乎成两年。百花已满眼，春草渐碧鲜。
　　岂是离居时，奈何于役牵。洞庭有深涉，曷日期归旋。
　　且作异乡料，讵知携手缘。离忧未易销，莫道樽酒贤。
　　◎卷.6【癸卯岁赴南丰道中闻京师失守寄权士繇韩幼深】独孤及
　　种田不遇岁，策名不遭时。胡尘晦落日，西望泣路岐。
　　猛虎啸北风，麇麚皆载驰。深泥架疲牛，踸踔余何之。
　　诘屈白道转，缭绕清溪随。荒谷啸山鬼，深林啼子规。
　　长叹指故山，三奏归来词。不逢眼中人，调苦车逶迟。
　　士繇松筠操，幼深琼树姿。别来平安否，何阶一申眉。
　　白云失帝乡，远水恨天涯。昂藏双威凤，曷月还西枝。
　　努力爱华发，盛年振羽仪。但令迍难康，不负沧洲期。
　　莫作新亭泣，徒使夷吾嗤。
　　◎卷.7【贾员外处见中书贾舍人巴陵诗集览之怀旧代书寄赠】独孤及
　　海岸望青琐，云长天漫漫。十年不一展，知有关山难。
　　适逢阮始平，立马问长安。取公咏怀诗，示我江海澜。
　　暂若窥武库，森然矛戟寒。眼明遗头风，心悦忘朝餐。
　　大驾今返正，熊罴扈鸣銮。公游凤凰沼，献可在笔端。
　　系越有长缨，封关只一丸。冏然翔寥廓，仰望惭羽翰。
　　嘉会不我与，相思岁云殚。唯当袖佳句，持比青琅玕。
　　◎卷.8【代书寄上李广州】独孤及
　　皖水望番禺，迢迢青天末。鸿雁飞不到，音尘何由达。
　　独有舆人歌，隔云声喧聒。皆称府君仁，百越赖全活。
　　推诚鱼鳖信，持正魑魅怛。疲民保中和，性足无夭阏。
　　天子咨四岳，伫公济方割。几时复旋归，入践青琐闼。
　　贱子托明德，缭若松上葛。别离鄙吝生，结念思所豁。
　　门栏关山阻，岐路天地阔。唯凭万里书，持用慰饥渴。
　　◎卷.9【夏中酬于逖毕耀问病见赠】独孤及
　　救物智所昧，学仙愿未从。行藏两乖角，蹭蹬风波中。
　　薄宦耻降志，卧痾非养蒙。闭关涉两旬，羁思浩无穷。
　　鸑鷟何处来，双舞下碧空。离别隔云雨，惠然此相逢。
　　把手贺疾间，举杯欣酒浓。新诗见久要，清论激深衷。
　　高馆舒夜簟，开门延微风。火云赫嵯峨，日暮千万峰。
　　遥指故山笑，相看抚号钟。声和由心清，事感知气同。
　　出处未易料，且歌缓愁容。愿君崇明德，岁暮如青松。
　　◎卷.10【酬梁二十宋中所赠兼留别梁少府】独孤及
　　少读黄帝书，肯不笑机事。意犹负深衷，未免名迹累。
　　厌贫学干禄，欲徇宾王利。甘为风波人，岂复江海意。
　　担簦平台下，是日饮羁思。逢君道寸心，暂喜一交臂。
　　绪言未及竟，离念已复至。甯陵望南丘，云雨成两地。
　　途殊迹方间，河广流且驶。暮帆望不及，览赠心欲醉。
　　爱君如金锡，昆弟皆茂异。奕赫连丝衣，荣养能锡类。
　　君子道未长，深藏青云器。巨鳞有纵时，今日不足议。
　　唯当加餐饭，好我袖中字。别离动经年，莫道分首易。
　　◎卷.11【庚子岁避地至玉山，酬韩司马所赠】独孤及
　　沧海疾风起，洪波骇恬鳞。已无济川分，甘作乘桴人。
　　挥手谢秣陵，举帆指瓯闽。安和风尘表，偶与琼瑶亲。
　　共悲行路难，况逢江南春。故园忽如梦，返复知何辰。
　　旷野豺虎满，深山兰蕙新。枉君灞陵什，回首徒酸辛。
　　◎卷.12【奉和李大夫同吕评事太行苦热行兼寄院中诸公】独孤及
　　驷马上太行，修途亘辽碣。王程无留驾，日昃未遑歇。
　　请问此何时，恢台朱明月。长蛇稽天讨，上将方北伐。
　　明主命使臣，皇华得时杰。已忘羊肠险，岂惮湿风热。
　　摇策汗滂沧，登岸思纡结。炎云如烟火，谿谷将恐竭。
　　昼景赩可畏，凉飙何由发。山长飞鸟堕，目极行车绝。
　　赵魏方俶扰，安危俟明哲。归路岂不怀，饮冰有苦节。
　　会同传檄至，疑议立谈决。况有阮元瑜，翩翩秉书札。
　　起予歌赤坂，永好逾白雪。谁念剖竹人，无因执羁绁。
　　◎卷.13【酬皇甫侍御望天灊山见示之作】独孤及
　　早岁慕五岳，尝为尘机碍。孰知天柱峰，今与郡斋对。
　　隐嶙抱元气，氤氲含青霭。云崖媚远空，石壁寒古塞。
　　汉皇南游日，望秩此昭配。法驾到谷口，礼容振荒外。
　　焚柴百神趋，执玉万方会。天旋物顺动，德布泽滂霈。
　　讲武威已耀，学仙功未艾。黄金竟何成，洪业遽沦昧。
　　度世若一瞬，昨朝已千载。如今封禅坛，唯见云雨晦。
　　长望哀往古，劳生惭大块。清晖幸相娱，幽独知所赖。
　　寒城春方正，初日明可爱。万殊喜阳和，余亦荷时泰。
　　山色日夜绿，下有清浅濑。愧作拳偻人，沈迷簿书内。
　　登临叹拘限，出处悲老大。况听郢中曲，复识湘南态。
　　思免物累牵，敢令道机退。瞒然诵佳句，持此秋兰佩。
　　◎卷.14【送陈兼应辟兼寄高適、贾至】独孤及
　　结绿处燕石，卞和不必知。所以王佐才，未能忘茅茨。
　　罢官梁山外，获稻楚水湄。适会傅岩人，虚舟济川时。
　　天网忽摇顿，公才难弃遗。凤凰翔千仞，今始一鸣岐。
　　上马指国门，举鞭谢书帷。预知大人赋，掩却归来词。
　　天子方在宥，朝廷张四维。料君能献可，努力副畴咨。
　　旧友满皇州，高冠飞翠蕤。相逢绛阙下，应道轩车迟。
　　高侯秉戎翰，策马观西夷。方从幕中事，参谋王者师。
　　贾生去洛阳，焜耀琳琅姿。芳名动北步，逸韵凌南皮。
　　肃肃举鸿毛，冷然顺风吹。波流有同异，由是限别离。
　　汉塞隔陇底，秦川连镐池。白云日夜满，道里安可思。
　　梦想浩盈积，物华愁变衰。因君附错刀，送远益凄其。
　　四海各横绝，九霄应易期。不知故巢燕，决起栖何枝。
　　◎卷.15【送相里郎中赴江西】独孤及
　　君把一尺诏，南游济沧浪。受恩忘险艰，不道歧路长。
　　戎狄方构患，休牛殊未遑。三秦千仓空，战卒如饿狼。
　　委输资外府，诹谋寄贤良。有才当陈力，安得遂翱翔。
　　岂不慎井赋，赋均人亦康。遥知轩车到，万室安耕桑。
　　火伏金气腾，昊天欲苍茫。寒蝉惨巴邓，秋色愁沅湘。
　　昨日携手西，于今芸再黄。欢娱讵几许，复向天一方。
　　蹢躅话世故，惆怅举离觞。共求数刻欢，戏谑君此堂。
　　今日把手笑，少时各他乡。身名同风波，聚散未易量。
　　曷月还朝天，及时开智囊。前期傥犹阔，加饭勉自强。
　　◎卷.16【观海】独孤及
　　北登渤澥岛，回首秦东门。谁尸造物功，凿此天池源。
　　澒洞吞百谷，周流无四垠。廓然混茫际，望见天地根。
　　白日自中吐，扶桑如可扪。超遥蓬莱峰，想像金台存。
　　秦帝昔经此，登临冀飞翻。扬旌百神会，望日群山奔。
　　徐福竟何成，羡门徒空言。唯见石桥足，千年潮水痕。
　　◎卷.17【初晴抱琴登马退山对酒望远醉后作】独孤及
　　年长心易感，况为忧患缠。壮图迫世故，行止两茫然。
　　王旅方伐叛，虎臣皆被坚。鲁人著儒服，甘就南山田。
　　挈榼上高磴，超遥望平川。沧江大如綖，隐映入远天。
　　荒服何所有，山花雪中然。寒泉得日景，吐霤鸣湔湔。
　　举酒劝白云，唱歌慰颓年。微风度竹来，韵我号钟弦。
　　一弹一引满，耳热知心宣。曲终余亦酣，起舞山水前。
　　人生几何时，太半百忧煎。今日羁愁破，始知浊酒贤。
　　◎卷.18【同徐侍郎五云溪新庭重阳宴集作】独孤及
　　万峰苍翠色，双溪清浅流。已符东山趣，况值江南秋。
　　白露天地肃，黄花门馆幽。山公惜美景，肯为芳樽留。
　　五马照池塘，繁弦催献酬。临风孟嘉帽，乘兴李膺舟。
　　骋望傲千古，当歌遗四愁。岂令永和人，独擅山阴游。
　　◎卷.19【雨晴后陪王员外泛后湖得溪字】独孤及
　　远山媚平楚，宿雨涨清溪。沿溯任舟楫，欢言无町畦。
　　酒酣相视笑，心与白鸥齐。
　　◎卷.20【题思禅寺上方】独孤及
　　溪口闻法鼓，停桡登翠屏。攀云到金界，合掌开禅扃。
　　郁律众山抱，空濛花雨零。老僧指香楼，云是不死庭。
　　眇眇於越路，茫茫春草青。远山喷百谷，缭绕驰东溟。
　　目极道何在，境照心亦冥。騞然诸根空，破结如破瓶。
　　下视三界狭，但闻五浊腥。山中有良药，吾欲隳天形。
　　◎卷.21【季冬自嵩山赴洛道中作】独孤及
　　皇运偶中变，长蛇食中土。天盖西北倾，众星陨如雨。
　　胡尘动地起，千里闻战鼓。死人成为阜，流血涂草莽。
　　策马何纷纷，捐躯抗豺虎。甘心赴国难，谁谓荼叶苦。
　　天子初受命，省方造区宇。斩鲸安溟波，截鳌作天柱。
　　三微复正统，五玉归文祖。不图汉官仪，今日忽再睹。
　　升高望京邑，佳气连海浦。宝鼎歊景云，明堂舞干羽。
　　虎臣□激昂，□□□御侮。腐儒著缝掖，何处议邹鲁。
　　西上轘辕山，丘陵横今古。和气蒸万物，腊月春霭吐。
　　得为太平人，穷达不足数。他日遇封禅，著书继三五。
　　◎卷.22【早发若岘驿望庐山】独孤及
　　雨罢山翠鲜，泠泠东风好。断崖云生处，是向峰顶道。
　　谁谓峰顶远，跂予可瞻讨。忘缘祛天机，脱屣恨不早。
　　只恐岁云暮，遂与空名老。心往迹未并，惭愧山上草。
　　◎卷.23【寒夜溪行舟中作】独孤及
　　日沉诸山昏，寂历群动宿。孤舟独不系，风水夜相逐。
　　云归恒星白，霜下天地肃。月轮大如盘，金波入空谷。
　　魏阙万里道，羁念千虑束。倦飞思故巢，敢望桐与竹。
　　沉吟登楼赋，中夜起三复。忧来无良方，归候春酒熟。
　　◎卷.24【壬辰岁过旧居】独孤及
　　少年事远游，出入燕与秦。离居岁周天，犹作劳歌人。
　　负剑渡颍水，归马自知津。缘源到旧庐，揽涕寻荒榛。
　　邻里喜相劳，壶觞展殷勤。酒阑击筑语，及此离会因。
　　丈夫随世波，岂料百年身。今日负鄙愿，多惭故山春。
　　◎卷.25【丙戌岁正月出洛阳书怀】独孤及
　　往岁衣褐见，受服金马门。拟将忠与贞，来酬主人恩。
　　天地暂雷雨，洪波生平原。穷鳞遂蹭蹬，夙昔事罕存。
　　幸逢帝出震，授钺清东藩。白日忽再中，万方咸骏奔。
　　王风从西来，春光满乾坤。蛰虫竞飞动，余亦辞笼樊。
　　遭遇思自强，宠辱安足言。唯将四方志，回首谢故园。
　　◎卷.26【伤春怀归】独孤及
　　谁谓乡可望，望在天地涯。但有时命同，万里共岁华。
　　昨夜南山雨，殷雷坼萌芽。源桃不余欺，先发秦人家。
　　寂寂户外掩，迟迟春日斜。源桃默无言，秦人独长嗟。
　　不惜中肠苦，但言会合赊。思归吾谁诉，笑向南枝花。
　　◎卷.27【杂诗】独孤及
　　百花结成子，春物舍我去。流年惜不得，独坐空闺暮。
　　心自有所待，甘为物华误。未必千黄金，买得一人顾。
　　◎卷.28【山中春思】独孤及
　　獭祭川水大，人家春日长。独谣昼不暮，搔首惭年芳。
　　靡草知节换，含葩向新阳。不嫌三径深，为我生池塘。
　　亭午井灶闲，雀声响空仓。花落没屐齿，风动群木香。
　　归路云水外，天涯杳茫茫。独卷万里心，深入山鸟行。
　　芳景勿相迫，春愁未遽忘。


第二百四十七卷
　　◎卷.1【雨后公超谷北原眺望寄高拾遗】独孤及
　　崖口雨足收，清光洗高天。虹蜺敛残霭，山水含碧鲜。
　　远空霞破露月轮，薄云片片成鱼鳞。五陵如荠渭如带，
　　目极千里关山春。朝来爽气未易说，画取花峰赠远人。
　　◎卷.2【自东都还濠州，奉酬王八谏议见赠】独孤及
　　关西仕时俱稚容，彪彪之鬓始相逢。天地变化县城改，
　　独有故人交态在。不言会合迹未并，犹以岁寒心相待。
　　洛阳居守寄酂侯，君著貂冠参运筹。高阁连云骑省夜，
　　新文会友凉风秋。青袍白面昔携手，冉冉府趋君记否。
　　云分雨散十五年，始得一笑樽酒前。未遑少留骤远别，
　　况值旅雁鸣秋天。二华旧游如梦想，他时再会何由缘。
　　赖君赠我郢中曲，别后相思被管弦。
　　◎卷.3【官渡柳歌送李员外承恩往扬州觐省】独孤及
　　君不见官渡河两岸，三月杨柳枝。千条万条色，
　　一一胜绿丝。花作铅粉絮，叶成翠羽帐。此时送远人，
　　怅望春水上。远客折杨柳，依依两含情。夹郎木兰舟，
　　送郎千里行。郎把紫泥书，东征觐庭闱。脱却貂襜褕，
　　新著五彩衣。双凤并两翅，将雏东南飞。五两得便风，
　　几日到扬州。莫贪扬州好，客行剩淹留。郎到官渡头，
　　春阑已应久。殷勤道远别，为谢大堤柳。攀条倘相忆，
　　五里一回首。明年柳枝黄，问郎还家否。
　　◎卷.4【东平蓬莱驿夜宴平卢杨判官醉后赠别姚太守置酒留宴】独孤及
　　驿楼涨海壖，秋月寒城边。相见自不足，况逢主人贤。
　　夜清酒浓人如玉，一斗何啻直十千。木兰为樽金为杯，
　　江南急管卢女弦。齐童如花解郢曲，起舞激楚歌采莲。
　　固知别多相逢少，乐极哀至心婵娟。少留莫辞醉，
　　前路方悠然。明日分飞倘相忆，只应遥望西南天。
　　◎卷.5【同岑郎中屯田韦员外花树歌】独孤及
　　东风动地只花发，渭城桃李千树雪。芳菲可爱不可留，
　　武陵归客心欲绝。金华省郎惜佳辰，只持棣萼照青春。
　　君家自是成蹊处，况有庭花作主人。
　　◎卷.6【和李尚书画射虎图歌】独孤及
　　饥虎呀呀立当路，万夫震恐百兽怒。彤弓金镞当者谁，
　　鸣鞭飞控流星驰。居然画中见真态，若务除恶不顾私。
　　时和年丰五兵已，白额未诛壮士耻。分铢远迩悬彀中，
　　不中不发思全功。舍矢如破石可裂，应弦尽敌山为空。
　　杀气满堂观者骇，飒若崖谷生长风。精微入神在毫末，
　　作缋造物可同功。方叔秉钺受命新，丹青起予气益振，
　　底绥静难巧可拟，嗟叹不足声成文。他时代天育万物，
　　亦以此道安斯民。
　　◎卷.7【和赠远】独孤及
　　忆得去年春风至，中庭桃李映琐窗。美人挟瑟对芳树，
　　玉颜亭亭与花双。今年新花如旧时，去年美人不在兹。
　　借问离居恨深浅，只应独有庭花知。
　　◎卷.8【和题藤架】独孤及
　　mH々叶成幄，璀璀花落架。花前离心苦，愁至无日夜。
　　人去藤花千里强，藤花无主为谁芳。相思历乱何由尽，
　　春日迢迢如线长。
　　◎卷.9【江上代书寄裴使君】独孤及
　　何地离念剧，江皋风雪时。艰难伤远道，老大怯前期。
　　畴昔行藏计，只将力命推。能令书信数，犹足缓相思。
　　◎卷.10【诣开悟禅师问心法次第寄韩郎中】独孤及
　　障深闻道晚，根钝出尘难。浊劫相从惯，迷途自谓安。
　　得知身垢妄，始喜额珠完。欲识真如理，君尝法味看。
　　◎卷.11【登后湖（一作登凌湖亭）伤春怀京师故旧】独孤及
　　昨日看摇落，惊秋方怨咨。几经开口笑，复及看花时。
　　世事空名束，生涯素发知。山山春草满，何处不相思。
　　◎卷.12【暮春于山谷寺上方遇恩命加官赐服酬皇甫侍御见贺之作】独孤及
　　天书到法堂，朽质被荣光。自笑无功德，殊恩谬激扬。
　　还登建礼署，犹忝会稽章。佳句惭相及，称仁岂易当。
　　◎卷.13【答李滁州题庭前石竹花见寄】独孤及
　　殷疑曙霞染，巧类匣刀裁。不怕南风热，能迎小暑开。
　　游蜂怜色好，思妇感年催。览赠添离恨，愁肠日几回。
　　◎卷.14【得李滁州书以玉潭庄见托，因书春思，以诗代答】独孤及
　　春物行将老，怀君意讵堪。朱颜因酒强，白发对花惭。
　　日日思琼树，书书话玉潭。知同百口累，曷日办抽簪。
　　◎卷.15【答李滁州忆玉潭新居见寄】独孤及
　　从来招隐地，未有剖符人。山水能成癖，巢夷拟独亲。
　　猪肝无足累，马首敢辞勤。扫洒潭中月，他时望德邻。
　　◎卷.16【将赴京答李纾赠别】独孤及
　　胶漆常投分，荆蛮各倦游。帝乡今独往，沟水便分流。
　　甘作远行客，深惭不系舟。思君带将缓，岂直日三秋。
　　◎卷.17【和张大夫秋日有怀呈院中诸公】独孤及
　　至公无暇日，高阁闭秋天。肘印拘王事，篱花思长年。
　　绩成心不有，虑澹物犹牵。窃效泉鱼跃，因闻郢曲妍。
　　◎卷.18【和大夫秋夜书情即事】独孤及
　　上略当分阃，高情善闭关。忘机群动息，无战五兵闲。
　　铃阁风传漏，书窗月满山。方知秋兴作，非惜二毛斑。
　　◎卷.19【送虢州王录事之任】独孤及
　　谓子文章达，当年羽翼高。一经俄白首，三命尚青袍。
　　未遇须藏器，安卑莫告劳。盘根倘相值，试用发硎刀。
　　◎卷.20【送长孙将军拜歙州之任】独孤及
　　临难敢横行，遭时取盛名。五兵常典校，四十又专城。
　　浪逐楼船破，风从虎竹生。岛夷今可料，系颈有长缨。
　　◎卷.21【送何员外使湖南】独孤及
　　夙昔皆黄绶，差池复琐闱。上田无晚熟，逸翮果先飞。
　　前路舟休系，故山云不归。王程倘未复，莫遣鲤书稀。
　　◎卷.22【送江陵全少卿赴府任】独孤及
　　冢司方慎选，剧县得英髦。固是攀云渐，何嗟趋府劳。
　　楚山迎驿路，汉水涨秋涛。鶱翥方兹始，看君六翮高。
　　◎卷.23【送虞秀才擢第归长沙】独孤及
　　充赋名今遂，安亲事不违。甲科文比玉，归路锦为衣。
　　海运同鹍化，风帆若鸟飞。知君到三径，松菊有光辉。
　　◎卷.24【送阳翟张主簿之任】独孤及
　　旧闻阳翟县，西接凤高山。作吏同山隐，知君处剧闲。
　　少年当效用，远道岂辞艰。迟子扬名后，方期彩服还。
　　◎卷.25【送游员外赴淮西】独孤及
　　多君有奇略，投笔佐元戎。已佩郎官印，兼乘御史骢。
　　使星随驿骑，归路有秋风。莫道无书札，他年怀袖空。
　　◎卷.26【送马郑州】独孤及
　　使君朱两轓，春日整东辕。芳草成皋路，青山凉水源。
　　勉修循吏迹，以谢主人恩。当使仁风动，遥听舆颂喧。
　　◎卷.27【送义乌韦明府】独孤及
　　妙年能致身，陈力复安亲。不惮关山远，宁辞簿领勤。
　　过江云满路，到县海为邻。每叹违心赏，吴门正早春。
　　◎卷.28【送陈王府张长史还京】独孤及
　　论齿弟兄列，为邦前后差。十年方一见，此别复何嗟。
　　极目故关道，伤心南浦花。少时相忆处，招手望行车。
　　◎卷.29【水西馆泛舟送王员外】独孤及
　　单醪敢献酢，曲沼荷经过。泛览亲鱼鸟，夤缘涉芰荷。
　　剧谈增惠爱，美景借清和。明日汀洲草，依依奈别何。
　　◎卷.30【李卿东池夜宴得池字】独孤及
　　政成机不扰，心惬宴忘疲。去烛延高月，倾罍就小池。
　　舞盘回雪动，弦奏跃鱼随。自是山公兴，谁令下士知。
　　◎卷.31【九月九日李苏州东楼宴】独孤及
　　是菊花开日，当君乘兴秋。风前孟嘉帽，月下庾公楼。
　　酒解留征客，歌能破别愁。醉归无以赠，只奉万年酬。
　　◎卷.32【萧文学山池宴集】独孤及
　　檀栾千亩绿，知是辟疆园。远岫当庭户，诸花覆水源。
　　主人邀尽醉，林鸟助狂言。莫问愁多少，今皆付酒樽。
　　◎卷.33【与韩侍御同寻李七舍人不遇，题壁留赠】独孤及
　　三径何寂寂，主人山上山。亭空檐月在，水落钓矶闲。
　　药院鸡犬静，酒垆苔藓班。知君少机事，当待暮云还。
　　◎卷.34【喜辱韩十四郎中书兼封近诗示代书题赠】独孤及
　　各牵于役间游遨，独坐相思正郁陶。长跪读书心暂缓，
　　短章投我曲何高。宦情缘木知非愿，王事敦人敢告劳。
　　所叹在官成远别，徒言岏水才容舠。
　　◎卷.35【早发龙沮馆舟中寄东海徐司仓郑司户】独孤及
　　沙禽相呼曙色分，渔浦鸣桹十里闻。正当秋风渡楚水，
　　况值远道伤离群。津头却望后湖岸，别处已隔东山云。
　　停舻目送北归翼，惜无瑶华持寄君。
　　◎卷.36【酬常郿县见赠】独孤及
　　爱君修政若修身，鳏寡来归乳雉驯。堂上五弦销暇日，
　　邑中千室有阳春。谓乘凫舄朝天子，却愧猪肝累主人。
　　辞后读君怀县作，定知三岁字犹新。
　　◎卷.37【登山谷寺上方答皇甫侍御卧疾阙陪车骑之后】独孤及
　　梵宫香阁攀霞上，天柱孤峰指掌看。汉主马踪成蔓草，
　　法王身相示空棺。云扶踊塔青霄庳，松荫禅庭白日寒。
　　不见戴逵心莫展，赖将新赠比琅玕。
　　◎卷.38【答皇甫十六侍御北归留别作】独孤及
　　正当楚客伤春地，岂是骚人道别时。俱徇空名嗟欲老，
　　况将行役料前期。劳生多故应同病，羸马单车莫自悲。
　　明日相望隔云水，解颜唯有袖中诗。
　　◎卷.39【答李滁州见寄】独孤及
　　相逢遽叹别离牵，三见江皋蕙草鲜。白发俱生欢未再，
　　沧洲独往意何坚。愁看郡内花将歇，忍过山中月屡圆。
　　终日望君休汝骑，愧无堪报起予篇。
　　◎卷.40【得柳员外书封寄近诗书中兼报新主行营兵马因代书戏答】独孤及
　　郎官作掾心非好，儒服临戎政已闻。说剑尝宗漆园吏。
　　戒严应笑棘门军。遥知抵掌论皇道，时复吟诗向白云。
　　百越待君言即叙，相思不敢怆离群。
　　◎卷.41【同皇甫侍御斋中春望见示之作】独孤及
　　望远思归心易伤，况将衰鬓偶年光。时攀芳树愁花尽，
　　昼掩高斋厌日长。甘比流波辞旧浦，忍看新草遍横塘。
　　因君赠我江枫咏，春思如今未易量。
　　◎卷.42【伤春赠远】独孤及
　　去水流年日并驰，年光客思两相随。咨嗟斑鬓今承弁，
　　惭愧新荷又发池。杨柳逶迤愁远道，鹧鸪啁哳怨南枝。
　　忆君何啻同琼树，但向春风送别离。
　　◎卷.43【奉和中书常舍人晚秋集贤院即事寄赠徐薛二侍御】独孤及
　　汉家金马署，帝座紫微郎。图籍凌群玉，歌诗冠柏梁。
　　阴阴万年树，肃肃五经堂。挥翰忘朝食，研精待夕阳。
　　晴空露盘迥，秋月琐窗凉。远兴生斑鬓，高情寄缥囊。
　　葳蕤双鸑鷟，夙昔并翱翔。汲冢同刊谬，蓬山共补亡。
　　差池摧羽翮，流落限江湘。禁省一分袂，昊天三雨霜。
　　石渠遗迹满，水国暮云长。早晚朝宣室，归时道路光。
　　◎卷.44【江宁酬郑县刘少府兄赠别作】独孤及
　　往年脱缝掖，接武仕关西。结绶腰章并，趋阶手板齐。
　　仙山不用买，朋酒日相携。抵掌夸潭壑，忘情向组珪。
　　事迁时既往，年长迹逾暌。何为青云器，犹嗟浊水泥。
　　役牵方远别，道在或先迷。莫见良田晚，遭时亦杖藜。
　　◎卷.45【送李宾客荆南迎亲】独孤及
　　宗室刘中垒，文场谢客儿。当为天北斗，曾使海西陲。
　　毛节精诚著，铜楼羽翼施。还申供帐别，言赴倚门期。
　　恩渥沾行李，晨昏在路岐。君亲两报遂，不敢议伤离。
　　◎卷.46【题玉潭】独孤及
　　碧玉徒强名，冰壶难比德。唯当寂照心，可并奫沦色。
　　◎卷.47【海上怀华中旧游寄郑县刘少府造、渭南王少府崟】独孤及
　　凉风台上三峰月，不夜城边万里沙。
　　离别莫言关塞远，梦魂长在子真家。
　　◎卷.48【和虞部韦郎中寻杨驸马不遇】独孤及
　　金屋琼台萧史家，暮春三月渭州花。
　　到君仙洞不相见，谓已吹箫乘早霞。
　　◎卷.49【李张皇甫阎权等数公并有送别之作见寄因答】独孤及
　　洞庭正波蘋叶衰，岂是秦吴远别时。
　　谢君箧中绮端赠，何以报之长相思。
　　◎卷.50【将还越留别豫章诸公】独孤及
　　客鸟倦飞思旧林，裴徊犹恋众花阴。
　　他时相忆双航苇，莫问吴江深不深。
　　◎卷.51【送别荆南张判官】独孤及
　　輶车骆马往从谁，梦浦兰台日更迟。
　　欲识桃花最多处，前程问取武陵儿。
　　◎卷.52【陪王员外北楼宴待月】独孤及
　　劝酒论心夜不疲，含情有待问谁思。
　　伫看晴月澄澄影，来照江楼酩酊时。
　　◎卷.53【垂花坞醉后戏题（赋得俱字韵）】独孤及
　　紫蔓青条拂酒壶，落花时与竹风俱。
　　归时自负花前醉，笑向鲦鱼问乐无。


第二百四十八卷
　　◎卷.1【题刘相公三湘图】郎士元
　　昔别醉衡霍，迩来忆南州。今朝平津邸，兼得潇湘游。
　　稍辨郢门树，依然芳杜洲。微明三巴峡，咫尺万里流。
　　飞鸟不知倦，远帆生暮愁。涔阳指天末，北渚空悠悠。
　　枕上见渔父，坐中常狎鸥。谁言魏阙下，自有东山幽。
　　◎卷.2【长安逢故人】郎士元
　　数年音信断，不意在长安。马上相逢久，人中欲认难。
　　一官今懒道，双鬓竟羞看。莫问生涯事，只应持钓竿。
　　◎卷.3【送韦湛判官】郎士元
　　高阁晴江上，重阳古戍间。聊因送归客，更此望乡山。
　　惜别心能醉，经秋鬓自斑。临流兴不尽，惆怅水云间。
　　◎卷.4【送长沙韦明府】郎士元
　　秋入长沙县，萧条旅宦心。烟波连桂水，官舍映枫林。
　　云日楚天暮，沙汀白露深。遥知讼堂里，佳政在鸣琴。
　　◎卷.5【送孙愿】郎士元
　　悠然富春客，忆与暮潮归。擢第人多羡，如君独步稀。
　　乱流江渡浅，远色海山微。若访新安路，严陵有钓矶。
　　◎卷.6【送林宗配雷州（一作送王棼流雷州）】郎士元
　　昨日三峰尉，今朝万里人。平生任孤直，岂是不防身。
　　海雾多为瘴，山雷乍作邻。遥怜北户月，与子独相亲。
　　◎卷.7【送洪州李别驾之任】郎士元
　　南去秋江远，孤舟兴自多。能将流水引，更入洞庭波。
　　夏口帆初上，浔阳雁正过。知音在霄汉，佐郡岂蹉跎。
　　◎卷.8【送杨中丞和蕃】郎士元
　　锦车登陇日，边草正萋萋。旧好寻君长，新愁听鼓鼙。
　　河源飞鸟外，雪岭大荒西。汉垒今犹在，遥知路不迷。
　　◎卷.9【送李将军赴定州（一作送彭将军）】郎士元
　　双旌汉飞将，万里授横戈。春色临边尽，黄云出塞多。
　　鼓鼙悲绝漠，烽戍隔长河。莫断阴山路，天骄已请和。
　　◎卷.10【关羽祠送高员外还荆州】郎士元
　　将军禀天姿，义勇冠今昔。走马百战场，一剑万人敌。
　　虽为感恩者，竟是思归客。流落荆巫间，裴回故乡隔。
　　离筵对祠宇，洒酒暮天碧。去去勿复言，衔悲向陈迹。
　　◎卷.11【送张南史（一作寄李纾）】郎士元
　　雨馀深巷静，独酌送残春。车马虽嫌僻，莺花不弃贫。
　　虫丝粘户网，鼠迹印床尘。借问山阳会，如今有几人。
　　◎卷.12【送奚贾归吴】郎士元
　　东南富春渚，曾是谢公游。今日奚生去，新安江正秋。
　　水清迎过客，霜叶落行舟。遥想赤亭下，闻猿应夜愁。
　　◎卷.13【送陆员外赴潮州】郎士元
　　含香台上客，剖竹海边州。楚地多归信，闽溪足乱流。
　　今朝永嘉兴，重见谢公游。
　　◎卷.14【送裴补阙入河南幕】郎士元
　　皎然青琐客，何事动行轩。苦节酬知己，清吟去掖垣。
　　秋城临海树，寒月上营门。邹鲁诗书国，应无鼙鼓喧。
　　◎卷.15【送韩司直路出延陵（一作刘长卿诗）】郎士元
　　游吴还适越，来往任风波。复送王孙去，其如春草何。
　　岸明残雪在，潮满夕阳多。季子留遗庙，停舟试一过。
　　◎卷.16【盩厔县郑礒宅送钱大（一作送别钱起，又作送友人别）】郎士元
　　暮蝉不可听，落叶岂堪闻。共是悲秋客，那知此路分。
　　荒城背流水，远雁入寒云。陶令门前菊，馀花可赠君。
　　◎卷.17【送元诜还丹阳别业】郎士元
　　已知成傲吏，复见解朝衣。应向丹阳郭，秋山独掩扉。
　　草堂连古寺，江日动晴晖。一别沧洲远，兰桡几岁归。
　　◎卷.18【送崔侍御往容州宣慰】郎士元
　　秦原独立望湘川，击隼南飞向楚天。奉诏不言空问俗，
　　清时因得访遗贤。荆门晓色兼梅雨，桂水春风过客船。
　　畴昔常闻陆贾说，故人今日岂徒然。
　　◎卷.19【朱方南郭留别皇甫冉（一作皇甫冉诗：润州南郭留别）】郎士元
　　萦回枫叶岸，留滞木兰桡。吴岫新经雨，江天正落潮。
　　故人劳见爱，行客自无憀。若问前程事，孤云入剡遥。
　　◎卷.20【赠张五諲归濠州别业】郎士元
　　常知罢官意，果与世人疏。复此凉风起，仍闻濠上居。
　　故山期采菊，秋水忆观鱼。一去蓬蒿径，羡君闲有馀。
　　◎卷.21【送王司马赴润州】郎士元
　　暂屈文为吏，聊将禄代耕。金陵且不远，山水复多名。
　　楚塞因高出，寒潮入夜生。离心逐春草，直到建康城。
　　◎卷.22【留卢秦卿（一作司空曙诗）】郎士元
　　知有前期在，欢如此夜中。无将故人酒，不及古淳风。
　　◎卷.23【赠强山人】郎士元
　　或掉轻舟或杖藜，寻常适意钓前溪。
　　草堂竹径在何处，落日孤烟寒渚西。
　　◎卷.24【赠韦司直】郎士元
　　闻君感叹二毛初，旧友相依万里馀。烽火有时惊暂定，
　　甲兵无处可安居。客来吴地星霜久，家在平陵音信疏。
　　昨日风光还入户，登山临水意何如。
　　◎卷.25【石城馆酬王将军】郎士元
　　谁能绣衣客，肯驻木兰舟。连雁沙边至，孤城江上秋。
　　归帆背南浦，楚塞入西楼。何处看离思，沧波日夜流。
　　◎卷.26【酬王季友题半日村别业兼呈李明府】郎士元
　　村映寒原日已斜，烟生密竹早归鸦。长溪南路当群岫，
　　半景东邻照数家。门通小径连芳草，马饮春泉踏浅沙。
　　欲待主人林上月，还思潘岳县中花。
　　◎卷.27【酬二十八秀才见寄】郎士元
　　昨夜山月好，故人果相思。清光到枕上，袅袅凉风时。
　　永意能在我，惜无携手期。
　　◎卷.28【冬夕寄青龙寺源公】郎士元
　　敛屦入寒竹，安禅过漏声。高松残子落，深井冻痕生。
　　罢磬风枝动，悬灯雪屋明。何当招我宿，乘月上方行。
　　◎卷.29【塞下曲】郎士元
　　宝刀塞下儿，身经百战曾百胜，壮心竟未嫖姚知。
　　白草山头日初没，黄沙戍下悲歌发。萧条夜静边风吹，
　　独倚营门望秋月。
　　◎卷.30【柏林寺南望】郎士元
　　溪上遥闻精舍钟，泊舟微径度深松。
　　青山霁后云犹在，画出东南四五峰。
　　◎卷.31【宿杜判官江楼】郎士元
　　适楚岂吾愿，思归秋向深。故人江楼月，永夜千里心。
　　叶落觉乡梦，鸟啼惊越吟。寥寥更何有，断续空城砧。
　　◎卷.32【春宴王补阙城东别业】郎士元
　　柳陌乍随州势转，花源忽傍竹阴开。能将瀑水清人境，
　　直取流莺送酒杯。山下古松当绮席，檐前片雨滴春苔。
　　地主同声复同舍，留欢不畏夕阳催。
　　◎卷.33【郢城西楼吟（一作张继诗）】郎士元
　　连山尽处水萦回，山上戍门临水开。朱栏直下一百丈，
　　日暖游鳞自相向。昔人爱险闭层城，今日爱闲江复清。
　　沙洲枫岸无来客，草绿花红山鸟鸣。
　　◎卷.34【听邻家吹笙】郎士元
　　凤吹声如隔彩霞，不知墙外是谁家。
　　重门深锁无寻处，疑有碧桃千树花。
　　◎卷.35【登丹阳北楼（一作张继诗）】郎士元
　　寒皋那可望，旅望又初还。迢递高楼上，萧条旷野闲。
　　暮晴依远水，秋兴属连山。浮客时相见，霜凋动翠颜。
　　◎卷.36【题精舍寺（一作酬王季友秋夜宿露台寺见寄）】郎士元
　　石林精舍武溪东，夜扣禅关谒远公。月在上方诸品静，
　　僧持半偈万缘空。秋山竟日闻猿啸，落木寒泉听不穷。
　　惟有双峰最高顶，此心期与故人同。
　　◎卷.37【双林寺谒傅大士】郎士元
　　草露经前代，津梁及后人。此方今示灭，何国更分身。
　　月色空知夜，松阴不记春。犹怜下生日，应在一微尘。
　　◎卷.38【题尹真人祠】郎士元
　　窅窅云旗去不还，阴阴祠宇闭空山。
　　我来始悟丹青妙，稽首如逢冰雪颜。
　　◎卷.39【山中即事】郎士元
　　入谷多春兴，乘舟棹碧浔。山云昨夜雨，溪水晓来深。
　　◎卷.40【湘夫人二首（乐府诗作一首）】郎士元
　　蛾眉对湘水，遥哭苍梧山。万乘既已殁，孤舟谁忍还。
　　至今楚竹上，犹有泪痕斑。
　　南有涔阳路，渺渺多新愁。桂酒神降时，回风江上秋。
　　彩云忽无处，碧水空安流。
　　◎卷.41【盖少府新除江南尉问风俗】郎士元
　　闻君作尉向江潭，吴越风烟到自谙。客路寻常随竹影，
　　人家大底傍山岚。缘溪花木偏宜远，避地衣冠尽向南。
　　惟有夜猿啼海树，思乡望国意难堪。
　　◎卷.42【春宴张舍人宅】郎士元
　　懒寻芳草径，来接侍臣筵。山色知残雨，墙阴觉暮天。
　　莺啼汉宫柳，花隔杜陵烟。地与东城接，春光醉目前。
　　◎卷.43【寄李袁州桑落酒】郎士元
　　色比琼浆犹嫩，香同甘露仍春。
　　十千提携一斗，远送潇湘故人。
　　◎卷.44【赠万生下第还吴）】郎士元
　　直道多不偶，美才应息机。灞陵春欲暮，云海独言归。
　　为客成白首，入门嗟布衣。莼羹若可忆，惭出掩柴扉。
　　◎卷.45【送大德讲时河东徐明府招】郎士元
　　远近作人天，王城指日边。宰君迎说法，童子伴随缘。
　　到处花为雨，行时杖出泉。今宵松月下，开阁想安禅。
　　◎卷.46【赴无锡别灵一上人（一作刘长卿诗，一作皇甫冉诗）】郎士元
　　高僧本姓竺，开士旧名林。一入春山里，千峰不可寻。
　　新年芳草遍，度日白云深。欲问微官去，悬知讶此心。
　　◎卷.47【送粲上人兼寄梁镇员外】郎士元
　　季月还乡独未能，林行溪宿厌层冰。尺素欲传三署客，
　　雪山愁送五天僧。连空朔气横秦苑。满目寒云隔灞陵。
　　借问从来香积寺，何时携手更同登。
　　◎卷.48【送韦逸人归钟山（一作皇甫冉诗）】郎士元
　　逸人归路远，弟子出山迎。服药颜犹驻，耽书癖已成。
　　柴扉多岁月，藜杖见公卿。更作儒林传，应须载姓名。
　　◎卷.49【登无锡北楼（一作皇甫冉诗）】郎士元
　　秋兴因危堞，归心过远山。风霜征雁早，江海旅人还。
　　驿树寒仍密，渔舟晚更闲。仲宣何所赋，只欲滞柴关。
　　◎卷.50【和王相公题中书丛竹寄上元相公】郎士元
　　多时仙掖里，色并翠琅玕。幽意含烟月，清阴庇蕙兰。
　　枝繁宜露重，叶老爱天寒。竟日双鸾止，孤吟为一看。
　　◎卷.51【酬萧二十七侍御初秋言怀】郎士元
　　楚客秋多兴，江林月渐生。细枝凉叶动，极浦早鸿声。
　　胜赏睽前夕，新诗报远情。曲高惭和者，惆怅闭寒城。
　　◎卷.52【奉和杜相公益昌路作】郎士元
　　春半梁山正落花，台衡受律向天涯。南去猿声傍双节，
　　西来江色绕千家。风吹画角孤城晓，林映蛾眉片月斜。
　　已见庙谟能喻蜀，新文更喜报金华。
　　◎卷.53【赋得长洲苑送李惠】郎士元
　　草深那可访，地久阻相传。散漫三秋雨，疏芜万里烟。
　　都迷采兰处，强记馆娃年。客有游吴者，临风思眇然。
　　◎卷.54【别房士清】郎士元
　　世路还相见，偏堪泪满衣。那能郢门别，独向邺城归。
　　平楚看蓬转，连山望鸟飞。苍苍岁阴暮，况复惜驰晖。
　　◎卷.55【送彭偃房由赴朝因寄钱大郎中李十七舍人】郎士元
　　衰病已经年，西峰望楚天。风光欺鬓发，秋色换山川。
　　寂寞浮云外，支离汉水边。平生故人远，君去话潸然。
　　◎卷.56【送李遂之越】郎士元
　　未习风波事，初为东越游。露沾湖草晚，月照海山秋。
　　梅市门何处，兰亭水向流。西兴待潮信，落日满孤舟。
　　◎卷.57【送郑正则徐州行营（一作皇甫冉诗）】郎士元
　　从军非陇头，师在古徐州。气劲三河卒，功全万户侯。
　　元戎阃外略，才子握中筹。莫听关山曲，还生塞上愁。
　　◎卷.58【送钱拾遗归兼寄刘校书】郎士元
　　墟落岁阴暮，桑榆烟景昏。蝉声静空馆，雨色隔秋原。
　　归客不可望，悠然林外村。终当报芸阁，携手醉柴门。
　　◎卷.59【送郴县裴明府之任兼充宣慰】郎士元
　　白蘋楚水三湘远，芳草秦城二月初。连雁北飞看欲尽，
　　孤舟南去意何如。渡江野老思求瘼，候馆郴人忆下车。
　　别后天涯何所寄，故交惟有袖中书。
　　◎卷.60【送李敖湖南书记】郎士元
　　怜君才与阮家同，掌记能资亚相雄。入楚岂忘看泪竹，
　　泊舟应自爱江枫。诚知客梦烟波里，肯厌猿鸣夜雨中。
　　莫信衡湘书不到，年年秋雁过巴东。
　　◎卷.61【送麹司直】郎士元
　　曙雪苍苍兼曙云，朔风烟雁不堪闻。
　　贫交此别无他赠，唯有青山远送君。
　　◎卷.62【送别】郎士元
　　穆陵关上秋云起，安陆城边远行子。
　　薄暮寒蝉三两声，回头故乡千万里。
　　◎卷.63【咸阳西楼别窦审】郎士元
　　西楼迥起寒原上，霁日遥分万井间。小苑城隅连渭水，
　　离宫曙色近京关。亭皋寂寞伤孤客，云雪萧条满众山。
　　时命如今犹未偶，辞君拟欲拂衣还。
　　◎卷.64【闻蝉寄友人（一作李端诗）】郎士元
　　昨日始闻莺，今朝蝉又鸣。朱颜向华发，定是几年程。
　　故国白云远，闲居青草生。因垂数行泪，书寄十年兄。
　　◎卷.65【送李骑曹之灵武宁侍】郎士元
　　一岁一归宁，凉天数骑行。河来当塞曲，山远与沙平。
　　纵猎旗风卷，听笳帐月生。新鸿引寒色，回日满京城。
　　◎卷.66【冯翊西楼（一作张继诗）】郎士元
　　城上西楼倚暮天，楼中归望正凄然。近郭乱山横古渡，
　　野庄乔木带新烟。北风吹雁声能苦，远客辞家月再圆。
　　陶令好文常对酒，相招一和白云篇。
　　◎卷.67【郢城秋望】郎士元
　　白首思归归不得，空山闻雁雁声哀。
　　高城落日望西北，又见秋风逐水来。
　　◎卷.68【夜泊湘江】郎士元
　　湘山木落洞庭波，湘水连云秋雁多。
　　寂寞舟中谁借问，月明只自听渔歌。
　　◎卷.69【留别常著】郎士元
　　岁晏苍郊蓬转时，游人相见说归期。
　　宓君堂上能留客，明日还家应未迟。
　　◎卷.70【送张光归吴】郎士元
　　看取庭芜白露新，劝君不用久风尘。
　　秋来多见长安客，解爱鲈鱼能几人。
　　◎卷.71【闻吹杨叶者二首】郎士元
　　妙吹杨叶动悲笳，胡马迎风起恨赊。
　　若是雁门寒月夜，此时应卷尽惊沙。
　　天生一艺更无伦，寥亮幽音妙入神。
　　吹向别离攀折处，当应合有断肠人。


第二百四十九卷
　　◎卷.1【润州南郭留别（一作郎士元诗）】皇甫冉
　　萦回枫叶岸，留滞木兰桡。吴岫新经雨，江天正落潮。
　　故人劳见爱，行客自无聊。君问前程事，孤云入剡遥。
　　◎卷.2【祭张公洞二首（一本作排律一首）】皇甫冉
　　尧心知稼穑，精意绕山川。风雨神祇应，笙镛诏命传。
　　沐兰祇扫地，酌桂伫灵仙。拂雾陈金策，焚香拜玉筵。
　　云开小有洞，日出大罗天。三鸟随王母，双童翊子先。
　　何时种桃核，几度看桑田。倏忽烟霞散，空岩骑吏旋。
　　◎卷.3【临平道赠同舟人】皇甫冉
　　远山谁辨江南北，长路空随树浅深。
　　流荡飘飖此何极，唯应行客共知心。
　　◎卷.4【巫山峡】皇甫冉
　　巫峡见巴东，迢迢出半空。云藏神女馆，雨到楚王宫。
　　朝暮泉声落，寒暄树色同。清猿不可听，偏在九秋中。
　　◎卷.5【长安路（一作韩翃诗）】皇甫冉
　　长安九城路，戚里五侯家。结束趋平乐，联翩抵狭斜。
　　高楼临远水，复道出繁花。唯见相如宅，蓬门度岁华。
　　◎卷.6【送朱逸人】皇甫冉
　　时人多不见，出入五湖间。寄酒全吾道，移家爱远山。
　　更看秋草暮，欲共白云还。虽在风尘里，陶潜身自闲。
　　◎卷.7【西陵寄灵一上人】皇甫冉
　　西陵遇风处，自古是通津。终日空江上，云山若待人。
　　汀洲寒事早，鱼鸟兴情新。回望山阴路，心中有所亲。
　　◎卷.8【赴无锡寄别灵一净虚二上人云门所居（刘长卿、郎士元）】皇甫冉
　　高僧本姓竺，开士旧名林。一入春山里，千峰不可寻。
　　新年芳草遍，终日白云深。欲徇微官去，悬知讶此心。
　　◎卷.9【舟中送李八（得回字）】皇甫冉
　　词客金门未有媒，游吴适越任舟回。
　　远水迢迢分手去，天边山色待人来。
　　◎卷.10【与张补阙、王炼师自…留别赵员外裴补阙同赋杂题一首】皇甫冉
　　朝朝春事晚，泛泛行舟远。淮海思无穷，悠扬烟景中。
　　幸将仙子去，复与故人同。高枕随流水，轻帆任远风。
　　钟声野寺迥，草色故城空。送别高台上，裴回共惆怅。
　　悬知白日斜，定是犹相望。
　　◎卷.11【酬张二仲彝】皇甫冉
　　吴洲见芳草，楚客动归心。屈宋乡山古，荆衡烟雨深。
　　艰难十载别，羁旅四愁侵。澧月通沅水，湘云入桂林。
　　已看生白发，当为乏黄金。江海时相见，唯闻梁甫吟。
　　◎卷.12【三月三日义兴李明府后亭泛舟（一作刘长卿诗）】皇甫冉
　　江南烟景复如何，闻道新亭更可过。处处艺兰春浦绿，
　　萋萋藉草远山多。壶觞须就陶彭泽，时俗犹传晋永和。
　　更使轻桡徐转去，微风落日水增波。
　　◎卷.13【少室山韦炼师升仙歌】皇甫冉
　　红霞紫气昼氲氲，绛节青幢迎少君。
　　忽从林下升天去，空使时人礼白云。
　　◎卷.14【独孤中丞筵陪饯韦君赴升州】皇甫冉
　　中司龙节贵，上客虎符新。地控吴襟带，才高汉缙绅。
　　泛舟应度腊，入境便行春。处处歌来暮，长江建业人。
　　◎卷.15【送王绪剡中（一作送王公还剡中别业）】皇甫冉
　　不见关山去，何时到剡中。已闻成竹木，更道长儿童。
　　篱落云常聚，村墟水自通。朝朝忆玄度，非是对清风。
　　◎卷.16【酬李郎中侍御秋夜登福州城楼见寄】皇甫冉
　　辛勤万里道，萧索九秋残。月照闽中夜，天凝海上寒。
　　王程无地远，主意在人安。遥寄登楼作，空知行路难。
　　◎卷.17【同李司直诸公暑夜南馀馆】皇甫冉
　　何处多明月，津亭暑夜深。烟霞不可望，云树更沉沉。
　　好是吴中隐，仍为洛下吟。微官朝复夕，牵强亦何心。
　　◎卷.18【赠普门上人（一作题普门上人房，一作刘长卿诗）】皇甫冉
　　支公身欲老，长在沃州多。慧力堪传教，禅功久伏魔。
　　山云随坐夏，江草伴头陀。借问回心后，贤愚去几何。
　　◎卷.19【与诸公同登无锡北楼（一作郎士元诗）】皇甫冉
　　秋兴因危堞，归心过远山。风霜征雁早，江海旅人闲。
　　驿树寒仍密，渔舟晚自还。仲宣何所赋，只叹在荆蛮。
　　◎卷.20【同李苏州伤美人】皇甫冉
　　玉佩石榴裙，当年嫁使君。专房犹见宠，倾国众皆闻。
　　歌舞常无对，幽明忽此分。阳台千万里，何处作朝云。
　　◎卷.21【送李录事（一作裴员外）赴饶州】皇甫冉
　　北人南去雪纷纷，雁叫汀沙不可闻。积水长天随远客，
　　荒城极浦足寒云。山从建业千峰出，江至浔阳九派分。
　　借问督邮才弱冠，府中年少不如君。
　　◎卷.22【同诸公有怀绝句】皇甫冉
　　旧国迷江树，他乡近海门。移家南渡久，童稚解方言。
　　◎卷.23【题魏仲光淮山所居】皇甫冉
　　人群不相见，乃在白云间。问我将何适，羡君今独闲。
　　朝朝汲淮水，暮暮上龟山。幸已安贫定，当从鬓发斑。
　　◎卷.24【送郑判官赴徐州（一作郎士元诗）】皇甫冉
　　从军非陇头，师在古徐州。气劲三河卒，功多万里侯。
　　元戎阃外令，才子幄中筹。莫听关山曲，还生出塞愁。
　　◎卷.25【送顾苌（一作中史，又作长史）往新安（一作刘长卿诗）】皇甫冉
　　由来山水客，复道向新安。半是乘潮便，全非行路难。
　　晨装林月在，野饭浦沙寒。严子千年后，何人钓旧滩。
　　◎卷.26【秋夜有怀高三十五兼呈空和尚（一作刘长卿诗）】皇甫冉
　　晚节闻君趋道深，结茅栽树近东林。大师几度曾摩顶，
　　高士何年遂发心。北渚三更闻过雁，西城万里动寒砧。
　　不见支公与玄度，相思拥膝坐长吟。
　　◎卷.27【途中送权三兄弟（一作送权骅）】皇甫冉
　　淮海风涛起，江关忧思长。同悲鹊绕树，独作雁随阳。
　　山晚云初雪，汀寒月照霜。由来濯缨处，渔父爱沧浪。
　　◎卷.28【送裴阐（得归字）】皇甫冉
　　道向毗陵岂是归，客中谁与换春衣。
　　今夜孤舟行近远，子荆零雨正霏霏。
　　◎卷.29【杂言湖山歌送许鸣谦】皇甫冉
　　湖中之山兮波上青，桂飒飒兮雨冥冥。君归兮春早，
　　满山兮碧草。晨舂暮汲兮心何求，涧户岩扉兮身自老。
　　东岭西峰兮同白云，鸡鸣犬吠兮时相闻。
　　幽芳媚景兮当嘉月，践石扪萝兮恣超忽。
　　空山寂寂兮颍阳人，旦夕孤云随一身。
　　◎卷.30【杂言迎神词二首·迎神】皇甫冉
　　启庭户，列芳鲜；目眇眇，心绵绵，因风托雨降琼筵。
　　纷下拜，屡加笾，人心望岁祈丰年。
　　◎卷.31【杂言迎神词二首·送神】皇甫冉
　　露沾衣，月隐壁；气凄凄，人寂寂，风回雨度虚瑶席。
　　来无声，去无迹，神心降和福远客。
　　◎卷.32【屏风上各赋一物得携琴客】皇甫冉
　　不是向空林，应当就磐石。白云知隐处，芳草迷行迹。
　　如何祗役心，见尔携琴客。
　　◎卷.33【江草歌送卢判官】皇甫冉
　　江皋兮春早，江上兮芳草。杂蘼芜兮杜蘅，
　　作丛秀兮欲罗生。被遥隰兮经长衍，雨中深兮烟中浅。
　　目眇眇兮增愁，步迟迟兮堪搴。澧之浦兮湘之滨，
　　思夫君兮送美人。吴洲曲兮楚乡路，远孤城兮依独戍。
　　新月能分裛露时，夕阳照见连天处。问君行迈将何之，
　　淹泊沿洄风日迟。处处汀洲有芳草，王孙讵肯念归期。
　　◎卷.34【题画帐二首·山水】皇甫冉
　　桂水饶枫杉，荆南足烟雨。犹疑黛色中，复是雒阳岨。
　　◎卷.35【题画帐二首·远帆】皇甫冉
　　朝见巴江客，暮见巴江客。云帆傥暂停，中路阳台夕。
　　◎卷.36【落第后东游留别】皇甫冉
　　功成方自得，何事学干求。果以浮名误，深贻达士羞。
　　九江连涨海，万里任虚舟。岁晚同怀客，相思波上鸥。
　　◎卷.37【杂言月洲歌送赵冽还襄阳】皇甫冉
　　汉之广矣中有洲，洲如月兮水环流。流聒聒兮湍与濑，
　　草青青兮春更秋。苦竹林，香枫树，樵子罛师几家住。
　　万山飞雨一川来，巴客归船傍洲去。归人不可迟，
　　芳杜满洲时。无限风烟皆自悲，莫辞贫贱阻心期。
　　家住洲头定近远，朝泛轻桡暮当返。不能随尔卧芳洲，
　　自念天机一何浅。
　　◎卷.38【寄刘八山中】皇甫冉
　　东皋若近远，苦雨隔还期。闰岁风霜晚，山田收获迟。
　　茅檐燕去后，樵路菊黄时。平子游都久，知君坐见嗤。
　　◎卷.39【答张諲、刘方平兼呈贺兰广】皇甫冉
　　野性难驯狎，荒郊自闭门。心闲同海鸟，日夕恋山村。
　　屡枉琼瑶赠，如今道术存。远峰时振策，春雨耐香源。
　　复有故人在，宁闻卢鹊喧。青青草色绿，终是待王孙。
　　◎卷.40【沣水送郑丰鄠县读书】皇甫冉
　　麦秋中夏凉风起，送君西郊及沣水。孤烟远树动离心，
　　隔岸江流若千里。早年江海谢浮名，此路云山惬尔情。
　　上古全经皆在口，秦人如见济南生。
　　◎卷.41【九日寄郑丰】皇甫冉
　　重阳秋已晚，千里信仍稀。何处登高望，知君正忆归。
　　还当采时菊，定未授寒衣。欲识离居恨，郊园正掩扉。
　　◎卷.42【酬包评事壁画山水见寄】皇甫冉
　　一官知所傲，本意在云泉。濡翰生新兴，群峰忽眼前。
　　黛中分远近，笔下起风烟。岩翠深樵路，湖光出钓船。
　　寒侵赤城顶，日照武陵川。若览名山志，仍闻招隐篇。
　　遂令江海客，惆怅忆闲田。
　　◎卷.43【渡汝水向太和山】皇甫冉
　　落日事搴陟，西南投一峰。诚知秋水浅，但怯无人踪。
　　◎卷.44【秋怨】皇甫冉
　　长信多秋气，昭阳借月华。那堪闭永巷，闻道选良家。
　　◎卷.45【赠郑山人】皇甫冉
　　白首沧洲客，陶然得此生。庞公采药去，莱氏与妻行。
　　乍见还州里，全非隐姓名。枉帆临海峤，贳酒秣陵城。
　　伐木吴山晓，持竿越水清。家人恣贫贱，物外任衰荣。
　　忽尔辞林壑，高歌至上京。避喧心已惯，念远梦频成。
　　石路寒花发，江田腊雪明。玄纁倘有命，何以遂躬耕。
　　◎卷.46【刘方平西斋对雪】皇甫冉
　　对酒闲斋晚，开轩腊雪时。花飘疑节候，色净润帘帷。
　　委树寒枝弱，萦空去雁迟。自然堪访戴，无复四愁诗。
　　◎卷.47【福先寺寻湛然寺主不见】皇甫冉
　　寂然空伫立，往往报疏钟。高馆谁留客，东南二室峰。
　　川原通霁色，田野变春容。惆怅层城暮，犹言归路逢。
　　◎卷.48【河南郑少尹城南亭送郑判官还河东】皇甫冉
　　使臣怀饯席，亚尹有前溪。客是仙舟里，途从御苑西。
　　泉声喧暗竹，草色引长堤。故绛青山在，新田绿树齐。
　　天秋闻别鹄，关晓待鸣鸡。应叹沈冥者，年年津路迷。
　　◎卷.49【登玄元庙】皇甫冉
　　古庙川原迥，重门禁籞连。海童纷翠盖，羽客事琼筵。
　　御路分疏柳，离宫出苑田。兴新无向背，望久辨山川。
　　物外将遗老，区中誓绝缘。函关若远近，紫气独依然。
　　◎卷.50【冬夜集赋得寒漏】皇甫冉
　　清冬洛阳客，寒漏建章台。出禁因风彻，萦窗共月来。
　　偏将残濑杂，乍与远鸿哀。遥夜重城警，流年滴水催。
　　闲斋堪坐听，况有故人杯。
　　◎卷.51【玄元观送李源李风还奉先华阴】皇甫冉
　　此去那知道路遥，寒原紫府上迢迢。莫辞别酒和琼液，
　　乍唱离歌和凤箫。远水东流浮落景，缭垣西转失行镳。
　　华山秦塞长相忆，无使音尘顿寂寥。
　　◎卷.52【刘方平壁画山】皇甫冉
　　墨妙无前，性生笔先。回溪已失，远嶂犹连。
　　侧径樵客，长林野烟。青峰之外，何处云天。
　　◎卷.53【登山歌】皇甫冉
　　青山前，青山后，登高望两处，两处今何有。
　　烟景满川原，离人堪白首。
　　◎卷.54【和郑少尹祭中岳寺北访萧居士越上方】皇甫冉
　　肃寺祠灵境，寻真到隐居。夤缘幽谷远，萧散白云馀。
　　晚节持僧律，他年著道书。海边曾狎鸟，濠上正观鱼。
　　寂静求无相，淳和睹太初。一峰绵岁月，万性任盈虚。
　　篱隔溪钟度，窗临涧木疏。谢公怀旧壑，回驾复何如。
　　◎卷.55【秋夜寄所思】皇甫冉
　　寂寞坐遥夜，清风何处来。天高散骑省，月冷建章台。
　　邻笛哀声急，城砧朔气催。芙蓉已委绝，谁复可为媒。
　　◎卷.56【赋得郢路悲猿】皇甫冉
　　悲猿何处发，郢路第三声。远客知秋暮，空山益夜清。
　　啾啾深众木，噭噭入孤城。坐觉盈心耳，翛然适楚情。
　　◎卷.57【杂言无锡惠山寺流泉歌】皇甫冉
　　寺有泉兮泉在山，锵金鸣玉兮长潺潺。作潭镜兮澄寺内，
　　泛岩花兮到人间。土膏脉动知春早，隈隩阴深长苔草。
　　处处萦回石磴喧，朝朝盥漱山僧老。僧自老，松自新。
　　流活活，无冬春。任疏凿兮与汲引，若有意兮山中人。
　　偏依佛界通仙境，明灭玲珑媚林岭。宛如太室临九潭，
　　讵减天台望三井。我来结绶未经秋，已厌微官忆旧游。
　　且复迟回犹未去，此心只为灵泉留。
　　◎卷.58【清明日青龙寺上方赋得多字】皇甫冉
　　上方偏可适，季月况堪过。远近水声至，东西山色多。
　　夕阳留径草，新叶变庭柯。已度清明节，春秋如客何。
　　◎卷.59【与张諲宿刘八城东庄】皇甫冉
　　人闲当岁暮，田野尚逢迎。莱子多嘉庆，陶公得此生。
　　寒芜连古渡，云树近严城。鸡黍无辞薄，贫交但贵情。
　　◎卷.60【寄刘方平】皇甫冉
　　坐忆山中人，穷栖事南亩。烟霞相亲外，墟落今何有。
　　潘郎作赋年，陶令辞官后。达生遗自适，良愿固无负。
　　田取颍水流，树入阳城口。岁暮忧思盈，离居不堪久。
　　◎卷.61【曾东游以诗寄之】皇甫冉
　　出郭离言多，回车始知远。寂然层城暮，更念前山转。
　　总辔越成皋，浮舟背梁苑。朝朝劳延首，往往若在眼。
　　落日孤云还，边愁迷楚关。如何溆花发，复对游子颜。
　　古寺杉栝里，连樯洲渚间。烟生海西岸，云见吴南山。
　　惊风扫芦荻，翻浪连天白。正是扬帆时，偏逢江上客。
　　由来许佳句，况乃惬所适。嵯峨天姥峰，翠色春更碧。
　　气凄湖上雨，月净剡中夕。钓艇或相逢，江蓠又堪摘。
　　迢迢始宁墅，芜没谢公宅。朱槿列摧墉，苍苔遍幽石。
　　顾予任疏懒，期尔振羽翮。沧洲未可行，须售金门策。
　　◎卷.62【适荆州途次南阳赠何明府】皇甫冉
　　千里独游日，有怀谁与同。言过细阳令，一遇朗陵公。
　　清节迈多士，斯文传古风。闾阎知俗变，原野识年丰。
　　吾道方在此，前程殊未穷。江天经岘北，客思满巴东。
　　梦渚夕愁远，山丘晴望通。应嗟出处异，流荡楚云中。
　　◎卷.63【秋夜戏题刘方平壁】皇甫冉
　　鸿悲月白时将谢，正可招寻惜遥夜。
　　翠帐兰房曲且深，宁知户外清霜下。
　　◎卷.64【问正上人疾】皇甫冉
　　医王犹有疾，妙理竞难穷。饵药应随病，观身转悟空。
　　地闲花欲雨，窗冷竹生风。几日东林去，门人待远公。
　　◎卷.65【山中五咏·门柳】皇甫冉
　　接影武昌城，分行汉南道。何事闲门外，空对青山老。
　　◎卷.66【山中五咏·远山】皇甫冉
　　少室尽西峰，鸣皋隐南面。柴门纵复关，终日窗中见。
　　◎卷.67【山中五咏·南涧】皇甫冉
　　上路各乘轩，高明尽鸣玉。宁知涧下人，自爱轻波渌。
　　◎卷.68【山中五咏·春早】皇甫冉
　　草遍颍阳山，花开武陵水。春色既已同，人心亦相似。
　　◎卷.69【山中五咏·山馆】皇甫冉
　　山馆长寂寂，闲云朝夕来。空庭复何有，落日照青苔。
　　◎卷.70【送窦十九叔向赴京】皇甫冉
　　冰结杨柳津，从吴去入秦。徒云还上国，谁为作中人。
　　驿树同霜霰，渔舟伴苦辛。相如求一谒，词赋远随身。
　　◎卷.71【登石城戍望海寄诸暨严少府】皇甫冉
　　平明登古戍，徙倚待寒潮。江海方回合，云林自寂寥。
　　讵能知远近，徒见荡烟霄。即此沧洲路，嗟君久折腰。
　　◎卷.72【和樊润州秋日登城楼】皇甫冉
　　露冕临平楚，寒城带早霜。时同借河内，人是卧淮阳。
　　积水澄天堑，连山入帝乡。因高欲见下，非是爱秋光。
　　◎卷.73【寄江东李判官】皇甫冉
　　远怀不可道，历稔倦离忧。洛下闻新雁，江南想暮秋。
　　澄清佐八使，纲纪案诸侯。地识吴平久，才当晋用求。
　　时贤几殂谢，摛藻继风流。更有西陵作，还成北固游。
　　归途限尺牍，王事在扁舟。山色临湖尽，猿声入梦愁。
　　◎卷.74【送蒋评事往福州】皇甫冉
　　江上春常早，闽中客去稀。登山怨迢递，临水惜芳菲。
　　烟树何时尽，风帆几日归。还看复命处，盛府有光辉。
　　◎卷.75【送从弟豫贬远州（一作刘长卿诗，题作送从弟贬袁州）】皇甫冉
　　何事成迁客，思归不见乡。游吴经万里，吊屈过三湘。
　　水与荆巫接，山通鄢郢长。名嗟黄绶系，才是白眉良。
　　独结南枝恨，应思北雁行。忧来沽楚酒，玄鬓莫凝霜。
　　◎卷.76【送钱唐路少府赴制举】皇甫冉
　　公车待诏赴长安，客里新正阻旧欢。迟日未能销野雪，
　　晴花偏自犯江寒。东溟道路通秦塞，北阙威仪识汉官。
　　共许郤诜工射策，恩荣请向一枝看。
　　◎卷.77【赋得荆溪夜湍送蒋逸人归义兴山】皇甫冉
　　惊湍流不极，夜度识云岑。长带溪沙浅，时因山雨深。
　　方同七里路，更遂五湖心。揭厉朝将夕，潺湲古至今。
　　花源君若许，虽远亦相寻。
　　◎卷.78【送孔党赴举】皇甫冉
　　入贡列诸生，诗书业早成。家承孔圣后，身有鲁儒名。
　　楚水通荥浦，春山拥汉京。爱君方弱冠，为赋少年行。
　　◎卷.79【齐郎中筵赋得的的帆向浦留别】皇甫冉
　　一帆何处去，正在望中微。浦迥摇空色，汀回见落晖。
　　每争高鸟度，能送远人归。偏似南浮客，悠扬无所依。
　　◎卷.80【送陆鸿渐栖霞寺采茶】皇甫冉
　　采茶非采菉，远远上层崖。布叶春风暖，盈筐白日斜。
　　旧知山寺路，时宿野人家。借问王孙草，何时泛碗花。
　　◎卷.81【泊丹阳与诸人同舟至马林溪遇雨】皇甫冉
　　云林不可望，溪水更悠悠。共载人皆客，离家春是秋。
　　远山方对枕，细雨莫回舟。来往南徐路，多为芳草留。
　　◎卷.82【太常魏博士远出贼庭江外相逢因叙其事】皇甫冉
　　烽火惊戎塞，豺狼犯帝畿。川原无稼穑，日月翳光辉。
　　里社枌榆毁，宫城骑吏非。群生被惨毒，杂虏耀轻肥。
　　多士从芳饵，唯君识祸机。心同合浦叶，命寄首阳薇。
　　耻作纤鳞喣，方随高鸟飞。山经商岭出，水泛汉池归。
　　离别霜凝鬓，逢迎泪迸衣。京华长路绝，江海故人稀。
　　秉节身常苦，求仁志不违。只应穷野外，耕种且相依。
　　◎卷.83【送包佶赋得天津桥】皇甫冉
　　洛阳岁暮作征客，□□□□□□□。相望依然一水间，
　　相思已如千年隔。晴烟霁景满天津，凤阁龙楼映水滨。
　　岂无朝夕轩车度，其奈相逢非所亲。巩树甘陵愁远道，
　　他乡一望人堪老。君报还期在早春，桥边日日看芳草。
　　◎卷.84【上礼部杨侍郎】皇甫冉
　　郢匠抡材日，辕轮必尽呈。敢言当一干，徒欲隶诸生。
　　末学惭邹鲁，深仁录弟兄。馀波知可挹，弱植更求荣。
　　绩愧他年败，功期此日成。方因旧桃李，犹冀载飞鸣。
　　道浅犹怀分，时移但自惊。关门惊暮节，林壑废春耕。
　　十里嵩峰近，千秋颍水清。烟花迷戍谷，墟落接阳城。
　　渺默思乡梦，迟回知己情。劳歌终此曲，还是苦辛行。
　　◎卷.85【宿严维宅送包七（一作刘长卿诗，题下作送包佶）】皇甫冉
　　江湖同避地，分手自依依。尽室今为客，经秋空念归。
　　岁储无别墅，寒服羡邻机。草色村桥晚，蝉声江树稀。
　　夜凉宜共醉，时难惜相违。何事随阳侣，汀洲忽背飞。
　　◎卷.86【同张侍御咏兴宁寺经藏院海石榴花】皇甫冉
　　嫩叶生初茂，残花少更鲜。结根龙藏侧，故欲并青莲。
　　◎卷.87【崔十四宅各赋一物得檐柳】皇甫冉
　　官渡老风烟，浔阳媚云日。汉将营前见，胡笳曲中出。
　　复在此檐端，垂阴仲长室。
　　◎卷.88【送段明府】皇甫冉
　　遥夜此何其，霜空残杳霭。方嗟异乡别，暂是同公会。
　　海林秋更疏，野水寒犹大。离人转吴岫，旅雁从燕塞。
　　日夕望前期，劳心白云外。
　　◎卷.89【送王司直（一作刘长卿诗）】皇甫冉
　　西塞云山远，东风道路长。人心胜潮水，相送过浔阳。
　　◎卷.90【婕妤春怨】皇甫冉
　　花枝出建章，凤管发昭阳。借问承恩者，双蛾几许长。
　　◎卷.91【送魏十六还苏州】皇甫冉
　　秋夜深深北送君，阴虫切切不堪闻。
　　归舟明日毗陵道，回首姑苏是白云。
　　◎卷.92【婕妤怨】皇甫冉
　　由来咏团扇，今已值秋风。事逐时皆往，恩无日再中。
　　早鸿闻上苑，寒露下深宫。颜色年年谢，相如赋岂工。
　　◎卷.93【送客】皇甫冉
　　旗鼓军威重，关山客路赊。待封甘度陇，回首不思家。
　　城下春山路，营中瀚海沙。河源虽万里，音信寄来查。
　　◎卷.94【秋日东郊作】皇甫冉
　　闲看秋水心无事，卧对寒松手自栽。庐岳高僧留偈别，
　　茅山道士寄书来。燕知社日辞巢去，菊为重阳冒雨开。
　　浅薄将何称献纳，临岐终日自迟回。
　　◎卷.95【秋夜宿严维宅】皇甫冉
　　昔闻玄度宅，门向会稽峰。君住东湖下，清风继旧踪。
　　秋深临水月，夜半隔山钟。世故多离别，良宵讵可逢。
　　◎卷.96【见诸姬学玉台体】皇甫冉
　　艳唱召燕姬，清弦待卢女。由来道姓秦，谁不知家楚。
　　传杯见目成，结带明心许。宁辞玉辇迎，自堪金屋贮。
　　朝朝作行云，襄王迷处所。
　　◎卷.97【酬张二仓曹扬子所居见寄兼呈韩郎中】皇甫冉
　　孤云独鹤自悠悠，别后经年尚泊舟。渔父置词相借问，
　　郎官能赋许依投。折芳远寄三春草，乘兴闲看万里流。
　　莫怪杜门频乞假，不堪扶病拜龙楼。
　　◎卷.98【送安律师】皇甫冉
　　出家童子岁，爱此雪山人。长路经千里，孤云伴一身。
　　水中应见月，草上岂伤春。永日空林下，心将何物亲。
　　◎卷.99【题卢十一所居（一作卢十）】皇甫冉
　　春风来几日，先入辟疆园。身外无馀事，闲吟昼闭门。
　　◎卷.100【送陆澧郭郧】皇甫冉
　　才见吴洲百草春，已闻燕雁一声新。
　　秋风何处催年急，偏逐山行水宿人。
　　◎卷.101【山中横云（一作题画帐）】皇甫冉
　　湘水风日满，楚山朝夕空。连峰虽已见，犹念长云中。
　　◎卷.102【题裴二十一新园（一作题裴固新园，又作裴周）】皇甫冉
　　东郭访先生，西郊寻隐路。久为江南客，自有云阳树。
　　已得闲园心，不知公府步。开门白日晚，倚杖青山暮。
　　果熟任霜封，篱疏从水度。穷年无牵缀，往事惜沦误。
　　唯见耦耕人，朝朝自来去。
　　◎卷.103【寄高云】皇甫冉
　　南徐风日好，怅望毗陵道。毗陵有故人，一见恨无因。
　　独恋青山久，唯令白发新。每嫌持手板，时见著头巾。
　　烟景临寒食，农桑接仲春。家贫仍嗜酒，生事今何有。
　　芳草遍江南，劳心忆携手。


第二百五十卷
　　◎卷.1【温泉即事】皇甫冉
　　天仗星辰转，霜冬景气和。树含温液润，山入缭垣多。
　　丞相金钱赐，平阳玉辇过。鲁儒求一谒，无路独如何。
　　◎卷.2【送张南史（效何记室体）】皇甫冉
　　马卿工词赋，位下年将暮。谢客爱云山，家贫身不闲。
　　风波杳未极，几处逢相识。富贵人皆变，谁能念贫贱。
　　岸有经霜草，林有故年枝。俱应待春色，独使客心悲。
　　◎卷.3【庐山歌送至弘法师兼呈薛江州】皇甫冉
　　释子去兮访名山，禅舟容与兮住仍前。猿啾啾兮怨月，
　　江渺渺兮多烟。东林西林兮入何处，上方下方兮通石路。
　　连湘接楚饶桂花，事久年深无杏树。使君爱人兼爱山，
　　时引双旌万木间。政成人野皆不扰，遂令法侣性安闲。
　　◎卷.4【送薛秀才】皇甫冉
　　虽是寻山客，还同慢世人。读书惟务静，无褐不忧贫。
　　野色春冬树，鸡声远近邻。郄公即吾友，合与尔相亲。
　　◎卷.5【使往寿州淮路寄刘长卿（一作判官）】皇甫冉
　　榛草荒凉村落空，驱驰卒岁亦何功。蒹葭曙色苍苍远，
　　蟋蟀秋声处处同。乡路遥知淮浦外，故人多在楚云东。
　　日夕烟霜那可道，寿阳西去水无穷。
　　◎卷.6【酬李司兵直夜见寄】皇甫冉
　　江城闻鼓角，旅宿复何如。寒月此宵半，春风旧岁馀。
　　徒云资薄禄，未必胜闲居。见欲扁舟去，谁能畏简书。
　　◎卷.7【送薛判官之越】皇甫冉
　　时难自多务，职小亦求贤。道路无辞远，云山并在前。
　　樟亭待潮处，已是越人烟。
　　◎卷.8【同温丹徒登万岁楼（一作刘长卿诗）】皇甫冉
　　高楼独立思依依，极浦遥山合翠微。江客不堪频北顾，
　　塞鸿何事复南飞。丹阳古渡寒烟积，瓜步空洲远树稀。
　　闻道王师犹转战，谁能谈笑解重围。
　　◎卷.9【赋得檐燕】皇甫冉
　　拂水竞何忙，傍檐如有意。翻风去每远，带雨归偏驶。
　　令君裁杏梁，更欲年年去。
　　◎卷.10【送李万州赴饶州觐省（得西字）】皇甫冉
　　前程观拜庆，旧馆惜招携。荀氏风流远，胡家清白齐。
　　川回吴岫失，塞阔楚云低。举目亲鱼鸟，惊心怯鼓鼙。
　　人稀渔浦外，滩浅定山西。无限青青草，王孙去不迷。
　　◎卷.11【送邹判官赴河南（一作刘长卿诗）】皇甫冉
　　看君发原隰，四牡去皇皇。始罢沧江吏，还随粉署郎。
　　海沂军未息，河畔岁仍荒。征税人全少，榛芜虏近亡。
　　所行知宋远，相隔叹淮长。早晚裁书寄，银钩伫八行。
　　◎卷.12【宿淮阴南楼酬常伯能】皇甫冉
　　淮阴日落上南楼，乔木荒城古渡头。浦外野风初入户，
　　窗中海月早知秋。沧波一望通千里，画角三声起百忧。
　　伫立分宵绝来客，烦君步屐忽相求。
　　◎卷.13【送归中丞使新罗】皇甫冉
　　诏使殊方远，朝仪旧典行。浮天无尽处，望日计前程。
　　暂喜孤山出，长愁积水平。野风飘叠鼓，海雨湿危旌。
　　异俗知文教，通儒有令名。还将大戴礼，方外授诸生。
　　◎卷.14【小江怀灵一上人】皇甫冉
　　江上年年春早，津头日日人行。
　　借问山阴远近，犹闻薄暮钟声。
　　◎卷.15【送唐别驾赴郢州】皇甫冉
　　莫叹辞家远，方看佐郡荣。长林通楚塞，高岭见秦城。
　　雪向峣关下，人从郢路迎。翩翩骏马去，自是少年行。
　　◎卷.16【送魏中丞还河北】皇甫冉
　　宁知贵公子，本是鲁诸生。上国风尘旧，中司印绶荣。
　　辛勤戎旅事，雪下护羌营。
　　◎卷.17【送李使君赴邵州】皇甫冉
　　出送东方骑，行安南楚人。城池春足雨，风俗夜迎神。
　　郢路逢归客，湘川问去津。争看使君度，皂盖雪中新。
　　◎卷.18【寄振上人无碍寺所居】皇甫冉
　　恋亲时见在人群，多在东山就白云。
　　独坐焚香诵经处，深山古寺雪纷纷。
　　◎卷.19【酬李补阙】皇甫冉
　　十年归客但心伤，三径无人已自荒。夕宿灵台伴烟月，
　　晨趋建礼逐衣裳。偶因麋鹿随丰草，谬荷鸳鸾借末行。
　　纵有谏书犹未献，春风拂地日空长。
　　◎卷.20【故齐王赠承天皇帝挽歌】皇甫冉
　　礼盛追崇日，人知友悌恩。旧居从代邸，新陇入文园。
　　鸿宝仙书秘，龙旂帝服尊。苍苍松里月，万古此高原。
　　◎卷.21【赠恭顺皇后挽歌】皇甫冉
　　徂谢年方久，哀荣事独稀。虽殊百两迓，同是九泉归。
　　诏使归金策，神人送玉衣。空山竟不从，宁肯学湘妃。
　　◎卷.22【病中对石竹花】皇甫冉
　　散点空阶下，闲凝细雨中。那能久相伴，嗟尔殢秋风。
　　◎卷.23【寄郑二侍御归新郑无碍寺所居】皇甫冉
　　何事休官早，归来作郑人。云山随伴侣，伏腊见乡亲。
　　南亩无三径，东林寄一身。谁当便静者，莫使甑生尘。
　　◎卷.24【送庐山人归林虑山】皇甫冉
　　无论行远近，归向旧烟林。寥落人家少，青冥鸟道深。
　　白云长满目，芳草自知心。山色连东海，相思何处寻。
　　◎卷.25【送荣别驾赴华州】皇甫冉
　　直到群峰下，应无累日程。高车入郡舍，流水出关城。
　　草色田家迥，槐阴府吏迎。还将海沂咏，籍甚汉公卿。
　　◎卷.26【送常大夫加散骑常侍赴朔方】皇甫冉
　　故垒烟尘后，新军河塞间。金貂宠汉将，玉节度萧关。
　　澶漫沙中雪，依稀汉口山。人知窦车骑，计日勒铭还。
　　◎卷.27【送王翁信还剡中旧居】皇甫冉
　　海岸耕残雪，溪沙钓夕阳。客中何所有，春草渐看长。
　　◎卷.28【酬张继】皇甫冉
　　怅望南徐登北固，迢遥西塞恨东关。
　　落日临川问音信，寒潮唯带夕阳还。
　　◎卷.29【送柳八员外赴江西】皇甫冉
　　岐路穷无极，长江九派分。行人随旅雁，楚树入湘云。
　　久在征南役，何殊蓟北勋。离心不可问，岁暮雪纷纷。
　　◎卷.30【赋长道一绝送陆邃潜夫】皇甫冉
　　高山迥欲登，远水深难渡。杳杳复漫漫，行人别家去。
　　◎卷.31【又得云字（一作张继诗，题作留别）】皇甫冉
　　何事千年遇圣君，坐令双鬓老如云。
　　南行更入深山浅，岐路悠悠水自分。
　　◎卷.32【送陆潜夫往茅山赋得华阳洞】皇甫冉
　　游仙洞兮访真官，奠瑶席兮礼石坛。忽仿佛兮云扰，
　　杳阴深兮夏寒。欲回头兮挥手，便辞家兮可否？
　　有昏嫁兮婴缠，绵归来兮已久。
　　◎卷.33【又送陆潜夫茅山寻友】皇甫冉
　　登山自补屐，访友不赍粮。坐啸青枫晚，行吟白日长。
　　人烟隔水见，草气入林香。谁作招寻侣，清斋宿紫阳。
　　◎卷.34【赋得越山三韵（一本题上有又送陆潜夫五字）】皇甫冉
　　西陵犹隔水，北岸已春山。独鸟连天去，孤云伴客还。
　　只应结茅宇，出入石林间。
　　◎卷.35【送卢郎中使君赴京】皇甫冉
　　三年期上国，万里自东溟。曲盖遵长道，油幢憩短亭。
　　楚云山隐隐，淮雨草青青。康乐多新兴，题诗纪所经。
　　◎卷.36【杨氏林亭探得古槎】皇甫冉
　　千年古貌多，八月秋涛晚。偶被主人留，那知来近远。
　　◎卷.37【送郑二之茅山】皇甫冉
　　水流绝涧终日，草长深山暮春。
　　犬吠鸡鸣几处，条桑种杏何人。
　　◎卷.38【和王给事（一本有维字）禁省梨花咏】皇甫冉
　　巧解逢人笑，还能乱蝶飞。春时风入户，几片落朝衣。
　　◎卷.39【送郑员外入茅山居】皇甫冉
　　但见全家去，宁知几日还。白云迎谷口，流水出人间。
　　冠冕情遗世，神仙事满山。其中应有物，岂贵一身闲。
　　◎卷.40【送志弥师往淮南】皇甫冉
　　已能持律藏，复去礼禅亭。长老偏摩顶，时流尚诵经。
　　独行寒野旷，旅宿远山青。眷属空相望，鸿飞已杳冥。
　　◎卷.41【谢韦大夫柳栽】皇甫冉
　　本在胡笳曲，今从汉将营。浓阴方待庇，弱植岂无情。
　　比雪花应吐，藏乌叶未成。五株蒙远赐，应使号先生。
　　◎卷.42【问李二司直所居云山】皇甫冉
　　门外水流何处？天边树绕谁家？
　　山色东西多少？朝朝几度云遮。
　　◎卷.43【刘侍御朝命许停官归侍】皇甫冉
　　孟孙唯问孝，莱子复辞官。幸遂温凊愿，其甘稼穑难。
　　采芝供上药，拾槿奉晨餐。栋里云藏雨，山中暑带寒。
　　非时应有笋，闲地尽生兰。赐告承优诏，长筵永日欢。
　　◎卷.44【送陆鸿渐赴越】皇甫冉
　　行随新树深，梦隔重江远。迢递风日间，苍茫洲渚晚。
　　◎卷.45【送窦叔向】皇甫冉
　　楚客怨逢秋，闲吟兴非一。弃官守贫病，作赋推文律。
　　樵径未经霜，茅檐初负日。今看泛月去，偶见乘潮出。
　　卜地会为邻，还依仲长室。
　　◎卷.46【题蒋道士房】皇甫冉
　　轩窗缥缈起烟霞，诵诀存思白日斜。
　　闻道昆仑有仙籍，何时青鸟送丹砂。
　　◎卷.47【夜集张諲所居（得飘字）】皇甫冉
　　江南成久客，门馆日萧条。惟有图书在，多伤鬓发凋。
　　诸生陪讲诵，稚子给渔樵。虚室寒灯静，空阶落叶飘。
　　沧洲自有趣，谁道隐须招。
　　◎卷.48【酬权器】皇甫冉
　　南望江南满山雪，此情惆怅将谁说。徒随群吏不曾闲，
　　顾与诸生为久别。闻君静坐转耽书，种树葺茅还旧居。
　　终日白云应自足，明年芳草又何如。人生有怀若不展，
　　出入公门犹未免。回舟朝夕待春风，先报华阳洞深浅。
　　◎卷.49【寄刘方平大谷田家】皇甫冉
　　故山闻独往，樵路忆相从。冰结泉声绝，霜清野翠浓。
　　篱边颍阳道，竹外少姨峰。日夕田家务，寒烟隔几重。
　　◎卷.50【送云阳少府（得归字）】皇甫冉
　　渭曲春光无远近，池阳谷口倍芳菲。
　　官舍村桥来几日，残花寥落待君归。
　　◎卷.51【鲁山送别（一作刘长卿诗）】皇甫冉
　　凄凄游子若飘蓬，明月清樽只暂同。
　　南望千山如黛色，愁君客路在其中。
　　◎卷.52【题高云客舍】皇甫冉
　　孤兴日自深，浮云非所仰。窗中西城峻，树外东川广。
　　晏起簪葛巾，闲吟倚藜杖。阮公道在醉，庄子生常养。
　　五柳转扶疏，千峰恣来往。清秋香粳获，白露寒菜长。
　　吴国滞风烟，平陵延梦想。时人趋缨弁，高鸟违罗网。
　　世事徒乱纷，吾心方浩荡。唯将山与水，处处谐真赏。
　　◎卷.53【台头寺愿上人院古松…与赵八员外、裴十补阙同赋之】皇甫冉
　　细草亦全高，秋毫乍堪比。及至干霄日，何人复居此。
　　◎卷.54【渔子沟寄赵员外裴补阙】皇甫冉
　　欲逐淮潮上，暂停渔子沟。相望知不见，终是屡回头。
　　◎卷.55【送崔使君赴寿州（一作刘长卿诗）】皇甫冉
　　列郡专城分国忧，彤幨皂盖古诸侯。仲华遇主年犹少，
　　公瑾论兵位已酬。草色青青宜建隼，蝉声处处杂鸣驺。
　　千里相思如可见，淮南木落早惊秋。
　　◎卷.56【送谢十二判官】皇甫冉
　　四牡驱驰千里馀，越山稠叠海林疏。
　　不辞终日离家远，应为刘公一纸书。
　　◎卷.57【送处州裴使君赴京】皇甫冉
　　使君朝北阙，车骑发东方。别喜天书召，宁忧地脉长。
　　山行朝复夕，水宿露为霜。秋草连秦塞，孤帆落汉阳。
　　新衔趋建礼，旧位识文昌。唯有东归客，应随南雁翔。
　　◎卷.58【送田济之扬州赴选】皇甫冉
　　家贫不自给，求禄为荒年。调补无高位，卑栖屈此贤。
　　江山欲霜雪，吴楚接风烟。相去诚非远，离心亦渺然。
　　◎卷.59【送袁郎中破贼北归】皇甫冉
　　优诏亲贤时独稀，中途紫绂换征衣。黄香省闼登朝去，
　　杨仆楼船振旅归。万里长闻随战角，十年不得掩郊扉。
　　□□□□□□□，但将词赋奉恩辉。
　　◎卷.60【同李万晚望南岳寺怀普门上人】皇甫冉
　　释子身心无垢纷，独将衣钵去人群。
　　相思晚望松林寺，唯有钟声出白云。
　　◎卷.61【奉和独孤中丞游法华寺】皇甫冉
　　谢君临郡府，越国旧山川。访道三千界，当仁五百年。
　　岩空驺驭响，树密旆旌连。阁影凌空壁，松声助乱泉。
　　开门得初地，伏槛接诸天。向背春光满，楼台古制全。
　　群峰争彩翠，百谷会风烟。香象随僧久，祥乌报客先。
　　清心乘暇日，稽首慕良缘。法证无生偈，诗成大雅篇。
　　苍生望已久，回驾独依然。
　　◎卷.62【之京留别刘方平】皇甫冉
　　客子慕俦侣，含凄整晨装。邀欢日不足，况乃前期长。
　　离袂惜嘉月，远还劳折芳。迟回越二陵，回首但苍茫。
　　乔木清宿雨，故关愁夕阳。人言长安乐，其奈缅相望。
　　◎卷.63【出塞】皇甫冉
　　吹角出塞门，前瞻即胡地。三军尽回首，皆洒望乡泪。
　　转念关山长，行看风景异。由来征戍客，负得轻生义。
　　◎卷.64【赴李少府庄失路】皇甫冉
　　君家南郭白云连，正待情人弄石泉。
　　月照烟花迷客路，苍苍何处是伊川。
　　◎卷.65【雨雪】皇甫冉
　　风沙悲久戍，雨雪更劳师。绝漠无人境，将军苦战时。
　　山川迷向背，氛雾失旌旗。徒念天涯隔，中人芳草期。
　　◎卷.66【馆陶李丞旧居】皇甫冉
　　盛名天下挹馀芳，弃置终身不拜郎。词藻世传平子赋，
　　园林人比郑公乡。门前坠叶浮秋水，篱外寒皋带夕阳。
　　日日青松成古木，只应来者为心伤。
　　◎卷.67【送刘兵曹还陇山居】皇甫冉
　　离堂徒宴语，行子但悲辛。虽是还家路，终为陇上人。
　　先秋雪已满，近夏草初新。唯有闻羌笛，梅花曲里春。
　　◎卷.68【同李三月夜作】皇甫冉
　　霜风惊度雁，月露皓疏林。处处砧声发，星河秋夜深。
　　◎卷.69【同裴少府安居寺对雨】皇甫冉
　　共结寻真会，还当退食初。炉烟云气合，林叶雨声馀。
　　溽暑销珍簟，浮凉入绮疏。归心从念远，怀此复何如。
　　◎卷.70【送元晟归潜山所居（一作送王山人归别业）】皇甫冉
　　深山秋事早，君去复何如。裛露收新稼，迎寒葺旧庐。
　　题诗即招隐，作赋是闲居。别后空相忆，嵇康懒寄书。
　　◎卷.71【送康判官往新安赋得江路西南永（一作刘长卿诗）】皇甫冉
　　不向新安去，那知江路长。猿声比庐霍，水色胜潇湘。
　　驿树收残雨，渔家带夕阳。何须愁旅泊，使者有辉光。
　　◎卷.72【宿洞灵观】皇甫冉
　　孤烟灵洞远，积雪满山寒。松柏凌高殿，莓苔封古坛。
　　客来清夜久，仙去白云残。明日开金箓，焚香更沐兰。
　　◎卷.73【酬卢十一过宿】皇甫冉
　　乞还方未遂，日夕望云林。况复逢春草，何劳问此心。
　　闭门公务散，枉策故情深。遥夜他乡酒，同君梁甫吟。
　　◎卷.74【酬裴十四（得晏字）】皇甫冉
　　淮海各联翩，三年方一见。素心终不易，玄发何须变。
　　旧国想平陵，春山满阳羡。邻鸡莫遽唱，共惜良夜晏。
　　◎卷.75【彭祖井（一本题上有奉和王相公五字）】皇甫冉
　　上公旌节在徐方，旧井莓苔近寝堂。访古因知彭祖宅，
　　得仙何必葛洪乡。清虚不共春池竟，盥漱偏宜夏日长。
　　闻道延年如玉液，欲将调鼎献明光。
　　◎卷.76【奉和对雪（一本作奉和王相公喜雪）】皇甫冉
　　春雪偏当夜，暄风却变寒。庭深不复扫，城晓更宜看。
　　命酒闲令酌，披蓑晚未冠。连营鼓角动，忽似战桑干。
　　◎卷.77【送萧献士（一本题下有往邺中三字）】皇甫冉
　　惆怅烟郊晚，依然此送君。长河隔旅梦，浮客伴孤云。
　　淇上春山直，黎阳大道分。西陵倘一吊，应有士衡文。
　　◎卷.78【卖药人处得南阳朱山人书】皇甫冉
　　卖药何为者，逃名市井居。唯通远山信，因致逸人书。
　　已报还丹效，全将世事疏。秋风景溪里，萧散寄樵渔。
　　◎卷.79【初出沅江夜入湖】皇甫冉
　　放溜出江口，回瞻松栝深。不知舟中月，更引湖间心。
　　◎卷.80【送裴员外往江南】皇甫冉
　　分务江南远，留欢幕下荣。枫林萦楚塞，水驿到湓城。
　　岸草知春晚，沙禽好夜惊。风帆几泊处，处处暮潮清。
　　◎卷.81【奉和王相公早春登徐州城】皇甫冉
　　落日凭危堞，春风似故乡。川流通楚塞，山色绕徐方。
　　壁垒依寒草，旌旗动夕阳。元戎资上策，南亩起耕桑。
　　◎卷.82【奉和对山僧（一作同杜相公对山僧）】皇甫冉
　　吏散重门掩，僧来闭阁闲。远心驰北阙，春兴寄东山。
　　草长风光里，莺喧静默间。芳辰不可住，惆怅暮禽还。
　　◎卷.83【奉和待勤照上人不至】皇甫冉
　　东洛居贤相，南方待本师。旌麾俨欲动，杯锡杳仍迟。
　　积雪迷何处，惊风泊几时。大臣能护法，况有故山期。
　　◎卷.84【奉和汉祖庙下之作】皇甫冉
　　古庙风烟积，春城车骑过。方修汉祖祀，更使沛童歌。
　　寝帐巢禽出，香烟水雾和。神心降福处，应在故乡多。
　　◎卷.85【和朝郎中扬子玩雪寄山阴严维】皇甫冉
　　凝阴晦长箔，积雪满通川。征客寒犹去，愁人昼更眠。
　　谢家兴咏日，汉将出师年。闻有招寻兴，随君访戴船。
　　◎卷.86【闲居作】皇甫冉
　　多病辞官罢，闲居作赋成。图书唯药箓，饮食止藜羹。
　　学谢淹中术，诗无邺下名。不堪趋建礼，讵是厌承明。
　　已辍金门步，方从石路行。远山期道士，高柳觅先生。
　　性懒尤因疾，家贫自省营。种苗虽尚短，谷价幸全轻。
　　篇咏投康乐，壶觞就步兵。何人肯相访，开户一逢迎。
　　◎卷.87【归渡洛水】皇甫冉
　　暝色赴春愁，归人南渡头。渚烟空翠合，滩月碎光流。
　　澧浦饶芳草，沧浪有钓舟。谁知放歌客，此意正悠悠。
　　◎卷.88【送郑二员外】皇甫冉
　　置酒竟长宵，送君登远道。羁心看旅雁，晚泊依秋草。
　　秋草尚芊芊，离忧亦渺然。元戎辟才彦，行子犯风烟。
　　风烟积惆怅，淮海殊飘荡。明日是重阳，登高远相望。
　　◎卷.89【酬崔侍御期籍道士不至兼寄】皇甫冉
　　一心求妙道，几岁候真师。丹灶今何在，白云无定期。
　　昆仑烟景绝，汗漫往还迟。君但焚香待，人间到有时。
　　◎卷.90【送裴陟归常州】皇甫冉
　　夜雨须停棹，秋风暗入衣。见君尝北望，何事却南归。
　　◎卷.91【赠别（一作赠寄权三客舍）】皇甫冉
　　南桥春日暮，杨柳带青渠。不得同携手，空成意有馀。
　　◎卷.92【和袁郎中破贼后经剡中山水】皇甫冉
　　武库分帷幄，儒衣事鼓鼙。兵连越徼外，寇尽海门西。
　　节比全疏勒，功当雪会稽。旌旗回剡岭，士马濯耶溪。
　　受律梅初发，班师草未齐。行看佩金印，岂得访丹梯。
　　◎卷.93【徐州送丘侍御之越】皇甫冉
　　时鸟催春色，离人惜岁华。远山随拥传，芳草引还家。
　　北固潮当阔，西陵路稍斜。纵令寒食过，犹有镜中花。
　　◎卷.94【闲居（一作王维诗）】皇甫冉
　　桃红复含宿雨，柳绿更带春烟。
　　花落家童未扫，莺啼山客犹眠。
　　◎卷.95【送延陵陈法师赴上元】皇甫冉
　　延陵初罢讲，建业去随缘。翻译推多学，坛场最少年。
　　浣衣逢野水，乞食向人烟。遍礼南朝寺，焚香古像前。
　　◎卷.96【赋得海边树】皇甫冉
　　历历缘荒岸，溟溟入远天。每同沙草发，长共水云连。
　　摇落潮风早，离披海雨偏。故伤游子意，多在客舟前。
　　◎卷.97【题昭上人房】皇甫冉
　　沃州传教后，百衲老空林。虑尽朝昏磬，禅随坐卧心。
　　鹤飞湖草迥，门闭野云深。地与天台接，中峰早晚寻。
　　◎卷.98【送李使君赴抚州】皇甫冉
　　远送临川守，还同康乐侯。岁时徒改易，今古接风流。
　　五马嘶长道，双旌向本州。乡心寄西北，应上郡城楼。
　　◎卷.99【同樊润州游郡东山】皇甫冉
　　北固多陈迹，东山复盛游。铙声发大道，草色引行驺。
　　此地何时有，长江自古流。频随公府步，南客寄徐州。
　　◎卷.100【酬杨侍御寺中见招】皇甫冉
　　贫居依柳市，闲步在莲宫。高阁宜春雨，长廊好啸风。
　　诚如双树下，岂比一丘中。
　　◎卷.101【重阳日酬李观】皇甫冉
　　不见白衣来送酒，但令黄菊自开花。
　　愁看日晚良辰过，步步行寻陶令家。
　　◎卷.102【寄权器】皇甫冉
　　露湿青芜时欲晚，水流黄叶意无穷。
　　节近重阳念归否，眼前篱菊带秋风。
　　◎卷.103【酬李判官度梨岭见寄】皇甫冉
　　陇首怨西征，岭南雁北顾。行人与流水，共向闽中去。
　　◎卷.104【送魏六侍御葬】皇甫冉
　　哭葬寒郊外，行将何所从。盛曹徒列柏，新墓已栽松。
　　海月同千古，江云覆几重。旧书曾谏猎，遗草议登封。
　　畴昔轻三事，尝期老一峰。门临商岭道，窗引洛城钟。
　　应积泉中恨，无因世上逢。招寻偏见厚，疏慢亦相容。
　　张范唯通梦，求羊永绝踪。谁知长卿疾，歌赋不还邛。
　　◎卷.105【送张道士归茅山谒李尊师】皇甫冉
　　向山独有一人行，近洞应逢双鹤迎。尝以素书传弟子，
　　还因白石号先生。无穷杏树行时种，几许芝田向月耕。
　　师事少君年岁久，欲随旄节往层城。
　　◎卷.106【酬裴补阙吴寺见寻（一作酬袁补阙中天寺见寄）】皇甫冉
　　东林初结构，已有晚钟声。窗户背流水，房廊半架城。
　　远山重叠见，芳草浅深生。每与君携手，多烦长老迎。
　　◎卷.107【送王相公之幽州】皇甫冉
　　自昔萧曹任，难兼卫霍功。勤劳无远近，旌节屡西东。
　　不选三河卒，还令万里通。雁行缘古塞，马鬣起长风。
　　遮虏关山静，防秋鼓角雄。徒思一攀送，羸老荜门中。
　　◎卷.108【题竹扇赠别】皇甫冉
　　湘竹殊堪制，齐纨且未工。幸亲芳袖日，犹带旧林风。
　　掩笑歌筵里，传书卧阁中。竟将为别赠，宁与合欢同。
　　◎卷.109【归阳羡兼送刘八长卿】皇甫冉
　　湖上孤帆别，江南谪宦归。前程愁更远，临水泪沾衣。
　　云梦春山遍，潇湘过客稀。武陵招我隐，岁晚闭柴扉。
　　◎卷.110【东郊迎春】皇甫冉
　　晓见苍龙驾，东郊春已迎。彩云天仗合，玄象太阶平。
　　佳气山川秀，和风政令行。句陈霜骑肃，御道雨师清。
　　律向韶阳变，人随草木荣。遥观上林树，今日遇迁莺。
　　◎卷.111【招隐寺送阎判官还江州】皇甫冉
　　离别那逢秋气悲，东林更作上方期。共知客路浮云外，
　　暂爱僧房坠叶时。长江九派人归少，寒岭千重雁度迟。
　　借问浔阳在何处，每看潮落一相思。
　　◎卷.112【送李山人还】皇甫冉
　　从来无检束，只欲老烟霞。鸡犬声相应，深山有几家。
　　◎卷.113【韦中丞西厅海榴】皇甫冉
　　海花争让候榴花，犯雪先开内史家。
　　末客朝朝铃阁下，从公步履玩年华。
　　◎卷.114【洪泽馆壁见故礼部尚书题诗】皇甫冉
　　底事洪泽壁，空留黄绢词。年年淮水上，行客不胜悲。
　　◎卷.115【望南山雪怀山寺普上人】皇甫冉
　　夜夜梦莲宫，无由见远公。朝来出门望，知在雪山中。
　　◎卷.116【送夔州班使君】皇甫冉
　　晚日照楼边，三军拜峡前。白云随浪散，青壁与山连。
　　万岭岷峨雪，千家橘柚川。还如赴河内，天上去经年。
　　◎卷.117【寻戴处士】皇甫冉
　　车马长安道，谁知大隐心。蛮僧留古镜，蜀客寄新琴。
　　晒药竹斋暖，捣茶松院深。思君一相访，残雪似山阴。
　　◎卷.118【早发中严寺别契上人】皇甫冉
　　苍苍松桂阴，残月半西岑。素壁寒灯暗，红炉夜火深。
　　厨开山鼠散，钟尽岭猿吟。行役方如此，逢师懒话心。
　　◎卷.119【华清宫】皇甫冉
　　骊岫接新丰，岧峣驾翠空。凿山开秘殿，隐雾闭仙宫。
　　绛阙犹栖凤，雕梁尚带虹。温泉曾浴日，华馆旧迎风。
　　肃穆瞻云辇，沈深闭绮栊。东郊倚望处，瑞气霭濛濛。
　　◎卷.120【送孔巢父赴河南军（一作刘长卿诗）】皇甫冉
　　江城相送阻烟波，况复新秋一雁过。闻道全师征北虏，
　　更言诸将会南河。边心杳杳乡人绝，塞草青青战马多。
　　共许陈琳工奏记，知君名宦未蹉跎。
　　◎卷.121【李二侍御丹阳东去新亭】皇甫冉
　　姑苏东望海陵间，几度裁书信未还。长在府中持白简，
　　岂知天畔有青山。人归极浦寒流广，雁下平芜秋野闲。
　　旧日新亭更携手，他乡风景亦相关。
　　◎卷.122【夜发沅江寄李颍川刘侍郎（时二公贬于此）】皇甫冉
　　半夜回舟入楚乡，月明山水共苍苍。
　　孤猿更发秋风里，不是愁人亦断肠。
　　◎卷.123【浪淘沙二首（一作皇甫松诗）】皇甫冉
　　蛮歌豆蔻北人愁，松雨蒲风野艇秋。
　　浪起䴔䴖眠不得，寒沙细细入江流。
　　濑头细草接疏林，恶浪罾船半欲沈。
　　宿鹭眠洲非旧浦，去年沙觜是江心。
　　◎卷.124【春思（一作刘长卿诗）】皇甫冉
　　莺啼燕语报新年，马邑龙堆路几千。家住秦城邻汉苑，
　　心随明月到胡天。机中锦字论长恨，楼上花枝笑独眠。
　　为问元戎窦车骑，何时反旆勒燕然。
　　◎卷.125【逢庄纳因赠】皇甫冉
　　世故还相见，天涯共向东。春归江海上，人老别离中。
　　郡吏名何晚，沙鸥道自同。甘泉须早献，且莫叹飘蓬。
　　◎卷.126【送韦山人归钟山所居（一作郎士元诗）】皇甫冉
　　逸人归路远，弟子出山迎。服药颜虽驻，耽书癖已成。
　　柴扉度岁月，藜杖见公卿。更作儒林传，还应有姓名。
　　◎卷.127【送普门上人（一作皇甫曾诗，题下有还阳羡三字）】皇甫冉
　　花宫难久别，道者忆千灯。残雪入林路，深山归寺僧。
　　日光依嫩草，泉响滴春冰。何用求方便，看心是一乘。
　　◎卷.128【怨回纥歌二首】皇甫冉
　　白首南朝女，愁听异域歌。收兵颉利国，饮马胡芦河。
　　毳布腥膻久，穹庐岁月多。雕巢城上宿，吹笛泪滂沱。
　　祖席驻征棹，开帆信候潮。隔烟桃叶泣，吹管杏花飘。
　　船去鸥飞阁，人归尘上桥。别离惆怅泪，江路湿红蕉。
　　◎卷.129【句】皇甫冉
　　微官同侍苍龙阙，直谏偏推白马生。
　　（《寄李补阙》，出《诗式》）。


第二百五十一卷
　　◎卷.1【代宛转歌二首】刘方平
　　星参差，明月二八灯五枝。黄鹤瑶琴将别去，
　　芙蓉羽帐惜空垂。歌宛转，宛转恨无穷。愿为潮与浪，
　　俱起碧流中。
　　晓将近，黄姑织女银河尽。九华锦衾无复情，
　　千金宝镜谁能引。歌宛转，宛转伤别离。愿作杨与柳，
　　同向玉窗垂。
　　◎卷.2【乌栖曲二首】刘方平
　　蛾眉曼脸倾城国，鸣环动佩新相识。
　　银汉斜临白玉堂，芙蓉行障掩灯光。
　　画舸双艚锦为缆，芙蓉花发莲叶暗。
　　门前月色映横塘，感郎中夜度潇湘。
　　◎卷.3【巫山高】刘方平
　　楚国巫山秀，清猿日夜啼。万重春树合，十二碧峰齐。
　　峡出朝云下，江来暮雨西。阳台归路直，不畏向家迷。
　　◎卷.4【巫山神女】刘方平
　　神女藏难识，巫山秀莫群。今宵为大雨，昨日作孤云。
　　散漫愁巴峡，徘徊恋楚君。先王为立庙，春树几氛氲。
　　◎卷.5【梅花落】刘方平
　　新岁芳梅树，繁花四面同。春风吹渐落，一夜几枝空。
　　少妇今如此，长城恨不穷。莫将辽海雪，来比后庭中。
　　◎卷.6【铜雀妓】刘方平
　　遗令奉君王，嚬蛾强一妆。岁移陵树色，恩在舞衣香。
　　玉座生秋气，铜台下夕阳。泪痕沾井干，舞袖为谁长。
　　◎卷.7【秋夜思（一作淮上秋夜）】刘方平
　　旅梦何时尽，征途望每赊。晚秋淮上水，新月楚人家。
　　猿啸空山近，鸿飞极浦斜。明朝南岸去，言折桂枝花。
　　◎卷.8【秋夜泛舟】刘方平
　　林塘夜发舟，虫响荻飕飕。万影皆因月，千声各为秋。
　　岁华空复晚，乡思不堪愁。西北浮云外，伊川何处流。
　　◎卷.9【折杨枝】刘方平
　　官渡初杨柳，风来亦动摇。武昌行路好，应为最长条。
　　叶映黄鹂夕，花繁白雪朝。年年攀折意，流恨入纤腰。
　　◎卷.10【班婕妤（一作婕妤怨）】刘方平
　　夕殿别君王，宫深月似霜。人幽在长信，萤出向昭阳。
　　露浥红兰湿，秋凋碧树伤。惟当合欢扇，从此箧中藏。
　　◎卷.11【新春】刘方平
　　南陌春风早，东邻曙色斜。一花开楚国，双燕入卢家。
　　眠罢梳云髻，妆成上锦车。谁知如昔日，更浣越溪纱。
　　◎卷.12【寄严八判官】刘方平
　　洛阳新月动秋砧，瀚海沙场天半阴。出塞能全仲叔策，
　　安亲更切老莱心。汉家宫里风云晓，羌笛声中雨雪深。
　　怀袖未传三岁字，相思空作陇头吟。
　　◎卷.13【秋夜寄皇甫冉郑丰】刘方平
　　洛阳清夜白云归，城里长河列宿稀。秋后见飞千里雁，
　　月中闻捣万家衣。长怜西雍青门道，久别东吴黄鹄矶。
　　借问客书何所寄，用心不啻两乡违。
　　◎卷.14【寄陇右严判官】刘方平
　　副相西征重，苍生属望晨。还同周薄伐，不取汉和亲。
　　虏阵摧枯易，王师决胜频。高旗临鼓角，太白静风尘。
　　赤狄争归化，青羌已请臣。遥传阃外美，盛选幕中宾。
　　玉剑光初发，冰壶色自真。忠贞期报主，章服岂荣身。
　　边草含风绿，征鸿过月新。胡笳长出塞，陇水半归秦。
　　绝漠多来往，连年厌苦辛。路经西汉雪，家掷后园春。
　　谁念烟云里，深居汝颍滨。一丛黄菊地，九日白衣人。
　　松叶疏开岭，桃花密映津。缣书若有寄，为访许由邻。
　　◎卷.15【拟娼楼节怨】刘方平
　　上苑离离莺度，昆明幂幂蒲生。
　　时光春华可惜，何须对镜含情。
　　◎卷.16【采莲曲】刘方平
　　落日晴江里，荆歌艳楚腰。采莲从小惯，十五即乘潮。
　　◎卷.17【长信宫】刘方平
　　梦里君王近，宫中河汉高。秋风能再热，团扇不辞劳。
　　◎卷.18【京兆眉】刘方平
　　新作蛾眉样，谁将月里同。有来凡几日，相效满城中。
　　◎卷.19【春雪】刘方平
　　飞雪带春风，裴回乱绕空。君看似花处，偏在洛阳东。
　　◎卷.20【望夫石】刘方平
　　佳人成古石，藓驳覆花黄。犹有春山杏，枝枝似薄妆。
　　◎卷.21【送别】刘方平
　　华亭霁色满今朝，云里樯竿去转遥。
　　莫怪山前深复浅，清淮一日两回潮。
　　◎卷.22【夜月】刘方平
　　更深月色半人家，北斗阑干南斗斜。
　　今夜偏知春气暖，虫声新透绿窗纱。
　　◎卷.23【春怨】刘方平
　　纱窗日落渐黄昏，金屋无人见泪痕。
　　寂寞空庭春欲晚，梨花满地不开门。
　　◎卷.24【代春怨】刘方平
　　朝日残莺伴妾啼，开帘只见草萋萋。
　　庭前时有东风入，杨柳千条尽向西。


第二百五十二卷
　　◎卷.1【宣州东峰亭各赋一物得古壁苔】刘太真
　　苒苒温寒泉，绵绵古危壁。光含孤翠动，色与暮云寂。
　　深浅松月间，幽人自登历。
　　◎卷.2【顾十二况左迁过韦苏州房杭州韦睦州…以继三君子之风焉】刘太真
　　宠至乃不惊，罪及非无由。奔迸历畏途，缅邈赴偏陬。
　　牧此凋弊甿，属当赋敛秋。夙兴谅无补，旬暇焉敢休。
　　前日怀友生，独登城上楼。迢迢西北望，远思不可收。
　　今日车骑来，旷然销人忧。晨迎东斋饭，晚度南溪游。
　　以我碧流水，泊君青翰舟。莫将迁客程，不为胜境留。
　　飞札谢三守，斯篇希见酬。
　　◎卷.3【贡院寄前主司萧尚书听（一作吕渭诗）】刘太真
　　独坐贡闱里，愁心芳草生。山公昨夜事，应见此时情。
　　◎卷.4【东峰亭同刘太真各赋一物得垂涧藤】袁傪
　　寒涧流不息，古藤终日垂。迎风仍未定，拂水更相宜。
　　新花与旧叶，惟有幽人知。
　　◎卷.5【喜陆侍御破石埭草寇东峰亭赋诗】袁傪
　　古寺东峰上，登临兴有馀。同观白简使，新报赤囊书。
　　几处闲烽堠，千方庆里闾。欣欣夏木长，寂寂晚烟徐。
　　战罢言归马，还师赋出车。因知越范蠡，湖海意何如。
　　◎卷.6【东峰亭各赋一物得岭上云】崔何
　　伫立增远意，中峰见孤云。溶溶傍危石，片片宜夕曛。
　　渐向群木尽，残飞更氤氲。
　　◎卷.7【喜陆侍御破石埭草寇东峰亭赋诗】崔何
　　绝景西溪寺，连延近郭山。高深清扃外，行止翠微间。
　　江澈烟尘静，川源草树闲。中丞健步到，柱史捷书还。
　　一战清戎越，三吴变险艰。功名麟阁上，得咏入秦关。
　　◎卷.8【东峰亭各赋一物得幽径石】王纬
　　片石东溪上，阴崖剩阻修。雨馀青石霭，岁晚绿苔幽。
　　从来不可转，今日为人留。
　　◎卷.9【喜陆侍御破石埭草寇东峰亭赋诗】王纬
　　蜂虿聚吴州，推贤奉圣忧。忠诚资上策，仁勇佐前筹。
　　草木成鹅鹳，戈鋋复斗牛。戎车一战后，残垒五兵收。
　　野静山戎险，江平水面流。更怜羁旅客，从此罢葵丘。
　　◎卷.10【东峰亭各赋一物得临轩桂】郭澹
　　青青芳桂树，幽阴在庭轩。向日阴还合，从风叶乍翻。
　　共看霜雪后，终不变凉暄。
　　◎卷.11【喜陆侍御破石埭草寇东峰亭赋诗】郭澹
　　介胄鹰扬出，山林蚁聚空。忽闻飞简报，曾是坐筹功。
　　迥夜昏氛灭，危亭眺望雄。茂勋推世上，馀兴寄杯中。
　　喜色烟霞改，欢忻里巷同。幸兹尊俎末，饮至又从公。
　　◎卷.12【东峰亭各赋一物得林中翠】高傪
　　杳霭无定状，霏微常满林。清风光不散，过雨色偏深。
　　幽意赏难尽，终朝再招寻。
　　◎卷.13【东峰亭各赋一物得栖烟鸟】李岑1
　　从来养毛羽，昔日曾飞迁。变转对朝阳，差池栖夕烟。
　　遇此枝叶覆，夙举冀冲天。
　　◎卷.14【东峰亭各赋一物得寒溪草】苏
　　幂zx溪边草，游人不厌看。馀芳幽处老，深色望中寒。
　　幸得陪情兴，青青赏未阑。
　　◎卷.3【东峰亭各赋一物得阴崖竹】袁邕
　　终岁寒苔色，寂寥幽思深。朝歌犹夕岚，日永流清阴。
　　龙钟负烟雪，自有凌云心。
　　◎卷.4【唐德明兴圣庙乐章·迎神】李纾
　　元尊九德，佐尧光宅。烈祖太宗，方周作伯。
　　响怀霜露，乐变金石。白云清风，仿佛来格。
　　◎卷.5【唐德明兴圣庙乐章·登歌奠币】李纾
　　四时有典，百事来祭。尊祖奉宗，严禋大帝。
　　礼先苍璧，奠备黝制。于万期年，熙成帝系。
　　◎卷.6【唐德明兴圣庙乐章·迎俎】李纾
　　盛牲实俎，涓选休成。鼎煁阳燧，玉盥阴精。
　　有飶嘉豆，既和大羹。侑以清乐，细齐人情。
　　◎卷.7【唐德明兴圣庙乐章·德明酌献】李纾
　　清庙奕奕，和乐雍雍。器尊牺象，礼属宗公。
　　白水方祼，黄流在中。谟明之德，万古清风。
　　◎卷.8【唐德明兴圣庙乐章·兴圣酌献】李纾
　　閟宫静谧，合乐周张。泰尊始献，百末重觞。
　　震澹存诚，庶几迪尝。遥源之祚，天汉灵长。
　　◎卷.9【唐德明兴圣庙乐章·亚献终献】李纾
　　惟清惟肃，靡闻靡见。举备九成，俯终三献。
　　庆彰曼寿，胙撤嘉荐。瘗玉埋牲，礼神斯遍。
　　◎卷.10【唐德明兴圣庙乐章·送神】李纾
　　元精回复，灵贶繁滋。风洒兰路，云摇桂旗。
　　高丘缅邈，凉部逶迟。瞻望靡及，缠绵永思。
　　◎卷.11【让皇帝庙乐章·迎神】李纾
　　皇矣天宗，德先王季。因心则友，克让以位。
　　爰命有司，式尊前志。神其降灵，昭飨祀事。
　　◎卷.12【让皇帝庙乐章·奠币】李纾
　　惟帝时若，去而上仙。祀用商武，乐备宫悬。
　　白璧加荐，玄纁告虔。子孙拜后，承兹吉蠲。
　　◎卷.13【让皇帝庙乐章·迎俎】李纾
　　祀盛体荐，礼协粢盛。方周假庙，用鲁纯牲。
　　捧撤祗敬，击拊和鸣。受釐归胙，既戒而平。
　　◎卷.14【让皇帝庙乐章·酌献】李纾
　　八音具举，三寿既盥。洁兹宗彝，瑟彼圭瓒。
　　兰肴重错，椒醑飘散。降祚维城，永为藩翰。
　　◎卷.15【让皇帝庙乐章·亚献终献】李纾
　　秩礼有序，和音既同。九仪不忒，三揖将终。
　　孝感藩后，相维辟公。四时之典，永永无穷。
　　◎卷.16【让皇帝庙乐章·送神】李纾
　　奠献已事，昏昕载分。风摇雨散，灵卫絪缊。
　　龙驾帝服，已腾五云。泮宫复閟，寂寞无闻。
　　◎卷.17【释奠武成王乐章·迎神】于邵
　　卜畋不从，兆发非熊。乃倾荒政，爰佐一戎。盛烈载垂，
　　命祀维崇。日练上戊，宿严閟宫。迎奏嘉至，感而遂通。
　　◎卷.18【释奠武成王乐章·奠币登歌】于邵
　　管磬升，坛芗集。上公进，嘉币执。信以通，僾如及。
　　恢帝功，锡后邑。四维张，百度立。绵亿载，邈难挹。
　　◎卷.19【释奠武成王乐章·迎俎酌献】于邵
　　五齐絜，九牢硕。梡橛循，罍斝涤。进具物，扬鸿勣。
　　和奏发，高灵寂。虔告终，繁祉锡。昭秩祀，永无易。
　　◎卷.20【释奠武成王乐章·亚献终献】于邵
　　贰觞以献，三变其终。顾此非馨，尚达斯衷。茅缩可致，
　　神歆载融。始神翊周，拯溺除凶。时维降祐，永绝兴戎。
　　◎卷.21【释奠武成王乐章·送神】于邵
　　明祀方终，备乐斯阕。黝纁就瘗，豆笾告撤。
　　肸蚃尚馀，光景云灭。返归虚极，神心则悦。


第二百五十三卷
　　◎卷.1【登鹳雀楼（一作朱斌诗）】王之涣
　　白日依山尽，黄河入海流。欲穷千里目，更上一层楼。
　　◎卷.2【送别】王之涣
　　杨柳东风树，青青夹御河。近来攀折苦，应为别离多。
　　◎卷.3【凉州词二首】王之涣
　　黄河远上白云间，一片孤城万仞山。
　　羌笛何须怨杨柳，春光不度玉门关。
　　单于北望拂云堆，杀马登坛祭几回。
　　汉家天子今神武，不肯和亲归去来。
　　◎卷.4【宴词】王之涣
　　长堤春水绿悠悠，畎入漳河一道流。
　　莫听声声催去棹，桃溪浅处不胜舟。
　　◎卷.5【九日送别】王之涣
　　蓟庭萧瑟故人稀，何处登高且送归。
　　今日暂同芳菊酒，明朝应作断蓬飞。
　　◎卷.6【晚秋石门礼拜（一作礼佛）】阎防
　　轻策临绝壁，招提谒金仙。舟车无由径，岩峤乃属天。
　　踯躅淹昃景，夷犹望新弦。石门变暝色，谷口生人烟。
　　阳雁叫平楚，秋风急寒川。驰晖苦代谢，浮脆惭贞坚。
　　永欲卧丘壑，息心依梵筵。誓将历劫愿，无以外物牵。
　　◎卷.7【百丈谿新理茅茨读书】阎防
　　浪迹弃人世，还山自幽独。始傍巢由踪，吾其获心曲。
　　荒庭何所有，老树半空腹。秋蜩鸣北林，暮鸟穿我屋。
　　栖迟乐遵渚，恬旷寡所欲。开卦推盈虚，散帙攻节目。
　　养闲度人事，达命知止足。不学东周儒，俟时劳伐辐。
　　◎卷.8【宿岸道人精舍】阎防
　　早岁参道风，放情入寥廓。重因息心侣，遂果岩下诺。
　　敛迹辞人间，杜门守寂寞。秋风翦兰蕙，霜气冷淙壑。
　　山牖见然灯，竹房闻捣药。愿言舍尘事，所趣非龙蠖。
　　◎卷.9【夕次鹿门山作】阎防
　　庞公嘉遁所，浪迹难追攀。浮舟暝始至，抱杖聊自闲。
　　双岩开鹿门，百谷集珠湾。喷薄湍上水，舂容漂里山。
　　焦原不足险，梁壑未成艰。我行自春仲，夏鸟忽绵蛮。
　　蕙草色已晚，客心殊倦还。远游非避地，访道爱童颜。
　　安能徇机巧，争夺锥刀间。
　　◎卷.10【与永乐诸公夜泛黄河作】阎防
　　烟深载酒入，但觉暮川虚。映水见山火，鸣榔闻夜渔。
　　爱兹山水趣，忽与人世疏。无暇然官烛，中流有望舒。
　　◎卷.11【句】阎防
　　熊踞庭中树，龙蒸栋里云。
　　◎卷.12【怀哉行】薛据
　　明时无废人，广厦无弃材。良工不我顾，有用宁自媒。
　　怀策望君门，岁晏空迟回。秦城多车马，日夕飞尘埃。
　　伐鼓千门启，鸣珂双阙来。我闻雷雨施，天泽罔不该。
　　何意斯人徒，弃之如死灰。主好臣必效，时禁权不开。
　　俗流实骄矜，得志轻草莱。文王赖多士，汉帝资群才。
　　一言并拜相，片善咸居台。夫君何不遇，为泣黄金台。
　　◎卷.13【古兴】薛据
　　日中望双阙，轩盖扬飞尘。鸣珮初罢朝，自言皆近臣。
　　光华满道路，意气安可亲。归来宴高堂，广筵罗八珍。
　　仆妾尽绮纨，歌舞夜达晨。四时固相代，谁能久要津。
　　已看覆前车，未见易后轮。丈夫须兼济，岂能乐一身。
　　君今皆得志，肯顾憔悴人。
　　◎卷.14【冬夜寓居寄储太祝（一作綦毋潜诗）】薛据
　　自为洛阳客，夫子吾知音。爱义能下士，时人无此心。
　　奈何离居夜，巢鸟飞空林。愁坐至月上，复闻南邻砧。
　　◎卷.15【登秦望山】薛据
　　南登秦望山，目极大海空。朝阳半荡漾，晃朗天水红。
　　谿壑争喷薄，江湖递交通。而多渔商客，不悟岁月穷。
　　振缗迎早潮，弭棹候长风。予本萍泛者，乘流任西东。
　　茫茫天际帆，栖泊何时同。将寻会稽迹，从此访任公。
　　◎卷.16【西陵口观海】薛据
　　长江漫汤汤，近海势弥广。在昔胚浑凝，融为百川泱。
　　地形失端倪，天色灒滉漾。东南际万里，极目远无象。
　　山影乍浮沉，潮波忽来往。孤帆或不见，棹歌犹想像。
　　日暮长风起，客心空振荡。浦口霞未收，潭心月初上。
　　林屿几邅回，亭皋时偃仰。岁晏访蓬瀛，真游非外奖。
　　◎卷.17【题鹤林寺】薛据
　　道门隐形胜，向背临法桥。松覆山殿冷，花藏溪路遥。
　　珊珊宝幡挂，焰焰明灯烧。迟日半空谷，春风连上潮。
　　少凭水木兴，暂忝身心调。愿谢携手客，兹山禅侣饶。
　　◎卷.18【初去郡斋书怀（一作初去郡书情）】薛据
　　肃徒辞汝颍，怀古独凄然。尚想文王化，犹思巢父贤。
　　时移多谗巧，大道竟谁传。况是疾风起，悠悠旌旆悬。
　　征鸟无返翼，归流不停川。已经霜雪下，乃验松柏坚。
　　回首望城邑，迢迢间云烟。志士不伤物，小人皆自妍。
　　感时惟责己，在道非怨天。从此适乐土，东归知几年。
　　◎卷.19【出青门往南山下别业】薛据
　　旧居在南山，夙驾自城阙。榛莽相蔽亏，去尔渐超忽。
　　散漫馀雪晴，苍茫季冬月。寒风吹长林，白日原上没。
　　怀抱旷莫伸，相知阻胡越。弱年好栖隐，炼药在岩窟。
　　及此离垢氛，兴来亦因物。末路期赤松，斯言庶不伐。
　　◎卷.20【泊震泽口】薛据
　　日落草木阴，舟徒泊江汜。苍茫万象开，合沓闻风水。
　　洄沿值渔翁，窈窕逢樵子。云开天宇静，月明照万里。
　　早雁湖上飞，晨钟海边起。独坐嗟远游，登岸望孤洲。
　　零落星欲尽，朣胧气渐收。行藏空自秉，智识仍未周。
　　伍胥既仗剑，范蠡亦乘流。歌竟鼓楫去，三江多客愁。
　　◎卷.21【题丹阳陶司马厅壁】薛据
　　高鉴清洞彻，儒风入进难。诏书增宠命，才子益能官。
　　门带山光晚，城临江水寒。唯馀好文客，时得咏幽兰。
　　◎卷.22【古兴】薛据
　　投珠恐见疑，抱玉但垂泣。道在君不举，功成叹何及。
　　◎卷.23【早发上东门（一作綦毋潜诗，题作落第后口号）】薛据
　　十五能文西入秦，三十无家作路人。
　　时命不将明主合，布衣空惹洛阳尘。
　　◎卷.24【句】薛据
　　省署开文苑，沧浪学钓翁。（《纪事》云：“此二句据
　　之诗也，子美怀据诗即用为句云：‘独当省署开文苑，
　　兼泛沧浪学钓翁’。”）
　　穷冬时短晷，日尽西南天。
　　◎卷.25【秋夕会友】姚系
　　倦客易相失，欢游无良辰。忽然一夕间，稍慰阖家贫。
　　白露下庭梧，孤琴始悲辛。回风入幽草，虫响满四邻。
　　会遇更何时，持杯重殷勤。
　　◎卷.26【荆山独往】姚系
　　宿昔山水上，抱琴聊踯躅。山远去难穷，琴悲多断续。
　　岩重丹阳树，泉咽闻阴谷。时下白云中，淹留秋水曲。
　　秋水石栏深，潺湲如喷玉。杂芳被阴岸，坠露方消绿。
　　恣此平生怀，独游还自足。
　　◎卷.27【五老峰大明观赠隐者】姚系
　　云观此山北，与君携手稀。林端涉横水，洞口入斜晖。
　　颇觉鸾鹤迩，忽为烟雾飞。故人清和客，默会琴心微。
　　丹术幸可授，青龙当未归。悠悠平生意，此日复相违。
　　◎卷.28【送周愿判官归岭南】姚系
　　早蝉望秋鸣，夜琴怨离声。眇然多异感，值子江山行。
　　由来重义人，感激事纵横。往复念遐阻，淹留慕平生。
　　晨奔九衢饯，暮始万里程。山驿风月榭，海门烟霞城。
　　易绡泉源近，拾翠沙溆明。兰蕙一为赠，贫交空复情。
　　◎卷.29【送陆浑主簿赵宗儒之任】姚系
　　山中眇然意，此意乃平生。常日望鸣皋，遥对洛阳城。
　　故人吏为隐，怀此若蓬瀛。夕气冒岩上，晨流泻岸明。
　　存亡区中事，影响羽人情。溪寂值猿下，云归闻鹤声。
　　及兹春始暮，花葛正明荣。会有携手日，悠悠去无程。
　　◎卷.30【杨参军庄送宇文邈】姚系
　　秋云冒原隰，野鸟满林声。爱此田舍事，稽君车马程。
　　离堂惨不喧，脉脉复盈盈。兰叶一经霜，香销为赠轻。
　　灯光耿方寂，虫思隐馀清。相望忽无际，如含江海情。
　　◎卷.31【京西遇旧识兼送往陇西】姚系
　　蝉鸣一何急，日暮秋风树。即此不胜愁，陇阴人更去。
　　相逢与相失，共是亡羊路。
　　◎卷.32【古别离】姚系
　　凉风已袅袅，露重木兰枝。独上高楼望，行人远不知。
　　轻寒入洞户，明月满秋池。燕去鸿方至，年年是别离。
　　◎卷.33【野居池上看月】姚系
　　悠然云间月，复此照池塘。泫露苍茫湿，沉波澹滟光。
　　应门当未曙，歌吹满昭阳。远近徒伤目，清辉霭自长。
　　◎卷.34【庭柳】姚系
　　袅袅柳杨枝，当轩杂珮垂。交阴总共密，分条各自宜。
　　因依似永久，揽结更伤离。爱此阳春色，秋风莫遽吹。
　　◎卷.35【硖州旅舍奉怀苏州韦郎中（公频有尺书，颇积离乡之思）】令狐峘
　　儒服学从政，遂为尘事婴。衔命东复西，孰堪异乡情。
　　怀禄且怀恩，策名敢逃名。羡彼农亩人，白首亲友并。
　　江山入秋气，草木凋晚荣。方塘寒露凝，旅管凉飙生。
　　懿交守东吴，梦想闻颂声。云水方浩浩，离忧何平时。
　　◎卷.36【释奠日国学观礼闻雅颂】令狐峘
　　肃肃先师庙，依依胄子群。满庭陈旧礼，开户拜清芬。
　　万舞当华烛，箫韶入翠云。颂歌清晓听，雅吹度风闻。
　　澹泊调元气，中和美圣君。唯馀东鲁客，蹈舞向南熏。
　　◎卷.37【释奠日国学观礼闻雅颂】滕珦
　　太学时观礼，东方晓色分。威仪何棣棣，环珮又纷纷。
　　古乐从空尽，清歌几处闻。六和成远吹，九奏动行云。
　　圣上尊儒学，春秋奠茂勋。幸因陪齿列，聊以颂斯文。


第二百五十四卷
　　◎卷.1【奉和圣制麟德殿燕百僚应制】常衮
　　云辟御筵张，山呼圣寿长。玉阑丰瑞草，金陛立神羊。
　　台鼎资庖膳，天星奉酒浆。蛮夷陪作位，犀象舞成行。
　　网已祛三面，歌因守四方。千秋不可极，花发满宫香。
　　◎卷.2【晚秋集贤院即事寄徐薛二侍郎】常衮
　　穆穆上清居，沈沈中秘书。金铺深内殿，石甃净寒渠。
　　花树台斜倚，空烟阁半虚。缥囊披锦绣，翠轴卷琼琚。
　　墨润冰文茧，香销蠹字鱼。翻黄桐叶老，吐白桂花初。
　　旧德双游处，联芳十载馀。北朝荣庾薛，西汉盛严徐。
　　侍讲亲花扆，征吟步绮疏。缀帘金翡翠，赐砚玉蟾蜍。
　　序秩东南远，离忧岁月除。承明期重入，江海意何如。
　　◎卷.3【早秋望华清宫树因以成咏（一作卢纶诗）】常衮
　　可怜云木丛，满禁碧濛濛。色润灵泉近，阴清辇路通。
　　玉坛标八桂，金井识双桐。交映凝寒露，相和起夜风。
　　数枝盘石上，几叶落云中。燕拂宜秋霁，蝉鸣觉昼空。
　　翠屏更隐见，珠缀共玲珑。雷雨生成早，樵苏禁令雄。
　　野藤高助绿，仙果迥呈红。惆怅缭坦暮，兹山闻暗虫。
　　◎卷.4【和考功员外杪秋忆终南旧宅之作（以下六首一作卢纶诗）】常衮
　　静忆溪边宅，知君许谢公。晓霜凝耒耜，初日照梧桐。
　　涧鼠喧藤蔓，山禽窜石丛。白云当岭雨，黄叶绕阶风。
　　野果垂桥上，高泉落水中。欢荣来自间，羸贱赏曾通。
　　月满珠藏海，天晴鹤在笼。馀阴如可寄，愿得隐墙东。
　　◎卷.5【题金吾郭将军石洑茅堂】常衮
　　云戟曙沈沈，轩墀清且深。家传成栋美，尧宠结茅心。
　　玉佩多依石，油幢亦在林。炉香诸洞暖，殿影众山阴。
　　草奏风生笔，筵开雪满琴。客从龙阙至，僧自虎溪寻。
　　潇洒延清赏，周流会素襟。终朝惜尘步，一醉见华簪。
　　◎卷.6【登栖霞寺（一作奉和李益游栖岩寺）】常衮
　　林香雨气新，山寺绿无尘。遂结云外侣，共游天上春。
　　鹤鸣金阁丽，僧语竹房邻。待月水流急，惜花风起频。
　　何方非坏境，此地有归人。回首空门外，皤然一幻身。
　　◎卷.7【逢南中使寄岭外故人】常衮
　　见说南来处，苍梧指桂林。过秋天更暖，边海日长阴。
　　巴路缘云出，蛮乡入洞深。信回人自老，梦到月应沈。
　　碧水通春色，青山寄远心。炎方难久客，为尔一沾襟。
　　◎卷.8【代员将军罢战后归故里】常衮
　　结发事疆场，全生到海乡。连云防铁岭，同日破渔阳。
　　牧马胡天晚，移军碛路长。枕戈眠古戍，吹角立繁霜。
　　归老勋仍在，酬恩虏未忘。独行过邑里，多病对农桑。
　　雄剑依尘橐，兵符寄药囊。空馀麾下将，犹逐羽林郎。
　　◎卷.9【咏冬瑰花（奉和中书李舍人昆季咏寄徐郎中之作）】常衮
　　独鹤寄烟霜，双鸾思晚芳。旧阴依谢宅，新艳出萧墙。
　　蝶散摇轻露，莺衔入夕阳。雨朝胜濯锦，风夜剧焚香。
　　丽日千层艳，孤霞一片光。密来惊叶少，动处觉枝长。
　　布影期高赏，留春为远方。尝闻赠琼玖，叨和愧升堂。
　　◎卷.10【句】常衮
　　风候已应同岭北，云山仍喜似终南。
　　（《题漳浦驿》。《方舆胜览》）
　　◎卷.11【登圣善寺阁（一题作登少室山）】褚朝阳
　　飞阁青霞里，先秋独早凉。天花映窗近，月桂拂檐香。
　　华岳三峰小，黄河一带长。空间指归路，烟际有垂杨。
　　◎卷.12【五丝】褚朝阳
　　越人传楚俗，截竹竞萦丝。水底深休也，日中还贺之。
　　章施文胜质，列匹美于姬。锦绣侔新段，羔羊寝旧诗。
　　但夸端午节，谁荐屈原祠。把酒时伸奠，汨罗空远而。
　　◎卷.13【奉上徐中书】褚朝阳
　　中禁仙池越凤凰，池边词客紫薇郎。
　　既能作颂雄风起，何不时吹兰蕙香。


第二百五十五卷
　　◎卷.1【小洞庭洄源亭宴四郡太守诗】苏源明
　　小洞庭兮牵方舟，风袅袅兮离平流。牵方舟兮小洞庭，
　　云微微兮连绝陉。层澜壮兮缅以没，重岩转兮超以忽。
　　冯夷逝兮护轻桡，蛟龙行兮落增潮。泊中湖兮澹而闲，
　　并曲溆兮怅而还。适予手兮非予期，将解袂兮丛予思。
　　尚君子兮寿厥身，承明主兮忧斯人。
　　◎卷.2【秋夜小洞庭离宴诗】苏源明
　　浮涨湖兮莽迢遥，川后礼兮扈予桡。横增沃兮蓬仙延，
　　川后福兮易予舷。月澄凝兮明空波，星磊落兮耿秋河。
　　夜既良兮酒且多，乐方作兮奈别何。
　　◎卷.3【闺情】郑虔
　　银钥开香阁，金台照夜灯。长征君自惯，独卧妾何曾。
　　◎卷.4【古意】毕耀
　　璇闺绣户斜光入，千金女儿倚门立。横波美目虽往来，
　　罗袂遥遥不相及。闻道今年初避人，珊珊挂镜长随身。
　　愿得侍儿为道意，后堂罗帐一相亲。
　　◎卷.5【情人玉清歌（一作张南容诗）】毕耀
　　洛阳有人名玉清，可怜玉清如其名。善踏斜柯能独立，
　　婵娟花艳无人及。珠为裙，玉为缨。临春风，吹玉笙。
　　悠悠满天星。黄金阁上晚妆成，云和曲中为曼声。
　　玉梯不得蹈，摇袂两盈盈。城头之日复何情。
　　◎卷.6【赠独孤常州（见《纪事》）】毕耀
　　洪炉无久停，日月速若飞。忽然冲人身，饮酒不须疑。
　　◎卷.7【奉和圣制次琼岳应制】韦济
　　陆海披晴雪，千旗猎早阳。岳临秦路险，河绕汉垣长。
　　行漏通鳷鹊，离宫接建章。都门信宿近，歌舞从周王。
　　◎卷.8【成都为客作】田澄
　　蜀郡将之远，城南万里桥。衣缘乡泪湿，貌以客愁销。
　　地富鱼为米，山芳桂是樵。旅游唯得酒，今日过明朝。
　　◎卷.9【奉和苑舍人宿直晓玩新池寄南省友】沈东美
　　传闻阊阖里，寓直有神仙。史为三坟博，郎因五字迁。
　　晨临翔凤沼，春注跃龙泉。去似登天上，来如看镜前。
　　影摇宸翰发，波净列星悬。既济仍怀友，流谦欲进贤。
　　弹冠声实贵，覆被渥恩偏。温室言虽阻，文场契独全。
　　玉珂光赫奕，朱绂气蝉联。兴逸潘仁赋，名高谢脁篇。
　　青云仰不逮，白雪和难牵。苒苒胡为此，甘心老岁年。
　　◎卷.10【变律（本十九首，今存三首）】苏涣
　　日月东西行，寒暑冬夏易。阴阳无停机，造化渺莫测。
　　开目为晨光，闭目为夜色。一开复一闭，明晦无休息。
　　居然六合外，旷哉天地德。天地且不言，世人浪喧喧。
　　毒蜂成一窠，高挂恶木枝。行人百步外，目断魂亦飞。
　　长安大道边，挟弹谁家儿。右手持金丸，引满无所疑。
　　一中纷下来，势若风雨随。身如万箭攒，宛转迷所之。
　　徒有疾恶心，奈何不知几。
　　养蚕为素丝，叶尽蚕不老。倾筐对空林，此意向谁道。
　　一女不得织，万夫受其寒。一夫不得意，四海行路难。
　　祸亦不在大，福亦不在先。世路险孟门，吾徒当勉旃。
　　◎卷.11【赠零陵僧（一作《怀素上人草书歌》）】苏涣
　　张颠没在二十年，谓言草圣无人传。零陵沙门继其后，
　　新书大字大如斗。兴来走笔如旋风，醉后耳热心更凶。
　　忽如裴旻舞双剑，七星错落缠蛟龙。又如吴生画鬼神，
　　魑魅魍魉惊本身。钩锁相连势不绝，倔强毒蛇争屈铁。
　　西河舞剑气凌云，孤蓬自振唯有君。今日华堂看洒落，
　　四座喧呼叹佳作。回首邀余赋一章，欲令羡价齐钟张。
　　琅诵□句三百字，何似醉僧颠复狂。忽然告我游南溟，
　　言祈亚相求大名。亚相书翰凌献之，见君绝意必深知。
　　南中纸价当日贵，只恐贪泉成墨池。


第二百五十六卷
　　◎卷.1【江南曲】刘昚虚
　　美人何荡漾，湖上风日长。玉手欲有赠，裴回双明珰。
　　歌声随绿水，怨色起青阳。日暮还家望，云波横洞房。
　　◎卷.2【九日送人】刘昚虚
　　海上正摇落，客中还别离。同舟去未已，远送新相知。
　　流水意何极，满尊徒尔为。从来菊花节，早已醉东篱。
　　◎卷.3【暮秋扬子江寄孟浩然】刘昚虚
　　木叶纷纷下，东南日烟霜。林山相晚暮，天海空青苍。
　　暝色况复久，秋声亦何长。孤舟兼微月，独夜仍越乡。
　　寒笛对京口，故人在襄阳。咏思劳今夕，江汉遥相望。
　　◎卷.4【浔阳陶氏别业】刘昚虚
　　陶家习先隐，种柳长江边。朝夕浔阳郭，白衣来几年。
　　霁云明孤岭，秋水澄寒天。物象自清旷，野情何绵联。
　　萧萧丘中赏，明宰非徒然。愿守黍稷税，归耕东山田。
　　◎卷.5【登庐山峰顶寺】刘昚虚
　　孤峰临万象，秋气何高清。天际南郡出，林端西江明。
　　山门二缁叟，振锡闻幽声。心照有无界，业悬前后生。
　　虽知真机静，尚与爱网并。方首金门路，未遑参道情。
　　◎卷.6【寻东溪还湖中作】刘昚虚
　　出山更回首，日暮清溪深。东岭新别处，数猿叫空林。
　　昔游有初迹，此路还独寻。幽兴方在往，归怀复为今。
　　云峰劳前意，湖水成远心。望望已超越，坐鸣舟中琴。
　　◎卷.7【送韩平兼寄郭微】刘昚虚
　　上客夜相过，小童能酤酒。即为临水处，正值归雁后。
　　前路望乡山，近家见门柳。到时春未暮，风景自应有。
　　余忆东州人，经年别来久。殷勤为传语，日夕念携手。
　　兼问前寄书，书中复达否。
　　◎卷.8【寄阎防（防时在终南丰德寺读书）】刘昚虚
　　青冥南山口，君与缁锡邻。深路入古寺，乱花随暮春。
　　纷纷对寂寞，往往落衣巾。松色空照水，经声时有人。
　　晚心复南望，山远情独亲。应以修往业，亦惟立此身。
　　深林度空夜，烟月资清真。莫叹文明日，弥年徒隐沦。
　　◎卷.9【海上诗送薛文学归海东】刘昚虚
　　何处归且远，送君东悠悠。沧溟千万里，日夜一孤舟。
　　旷望绝国所，微茫天际愁。有时近仙境，不定若梦游。
　　或见青色古，孤山百里秋。前心方杳眇，后路劳夷犹。
　　离别惜吾道，风波敬皇休。春浮花气远，思逐海水流。
　　日暮骊歌后，永怀空沧洲。
　　◎卷.10【越中问海客】刘昚虚
　　风雨沧洲暮，一帆今始归。自云发南海，万里速如飞。
　　初谓落何处，永将无所依。冥茫渐西见，山色越中微。
　　谁念去时远，人经此路稀。泊舟悲且泣，使我亦沾衣。
　　浮海焉用说，忆乡难久违。纵为鲁连子，山路有柴扉。
　　◎卷.11【阙题】刘昚虚
　　道由白云尽，春与青溪长。时有落花至，远随流水香。
　　闲门向山路，深柳读书堂。幽映每白日，清辉照衣裳。
　　◎卷.12【寄江滔求孟六遗文】刘昚虚
　　南望襄阳路，思君情转亲。偏知汉水广，应与孟家邻。
　　在日贪为善，昨来闻更贫。相如有遗草，一为问家人。
　　◎卷.13【积雪为小山】刘昚虚
　　飞雪伴春还，春庭晓自闲。虚心应任道，遇赏遂成山。
　　峰小形全秀，岩虚势莫攀。以幽能皎洁，谓近可循环。
　　孤影临冰镜，寒光对玉颜。不随迟日尽，留顾岁华间。
　　◎卷.14【赠乔琳（一作张谓诗）】刘昚虚
　　去年上策不见收，今年寄食仍淹留。羡君有酒能共醉，
　　羡君无钱能不忧。如今五侯不待客，羡君不问五侯宅。
　　如今七贵方自尊，羡君不过七贵门。丈夫会应有知己，
　　世上悠悠何足论。
　　◎卷.15【茙葵花歌（一作岑参诗）】刘昚虚
　　昨日一花开，今日一花开；今日花正好，昨日花已老。
　　人生不得长少年，莫惜床头酤酒钱；请君有钱向酒家，
　　君不见茙葵花。
　　◎卷.16【句】刘昚虚
　　归梦如春水，悠悠绕故乡。
　　驻马渡江处，望乡待归舟。


第二百五十七卷
　　◎卷.1【冬夜宴萧十丈因饯殷郭二子西上】息夫牧
　　有琴斯鸣，于宰之庭。君子莅止，其心孔平。政既告成，
　　德以永贞。鸣琴有衎，于颍之畔。彼之才髦，其年未冠。
　　闻诗闻礼，斐兮璨璨。鸣琴其怡，于颍之湄。二子翰飞，
　　言戾京师。有郁者桂，爰攀其枝。琴既鸣矣，宵既清矣。
　　烘煁有炜，酒醴惟旨。喟我寤叹，吁其别矣。
　　◎卷.2【蝉鸣一篇五章】宋华
　　蝉其鸣矣，于彼疏桐。庇影容迹，何所不容。嘒嘒其长，
　　永托于风。未见君子，我心忡忡。既见君子，乐且有融。
　　彼蝉鸣矣，于林之表。含风饮露，以乐吾道。有怀载迁，
　　伊谁云保。未见君子，我心悄悄。既见君子，披豁予抱。
　　蝉鸣蝉鸣，幽畅乎而。肃肃尔庭，远近凉飔。言赴高柳，
　　丛篁间之。思而不见，如渴如饥。亦既觏止，我心则夷。
　　蝉鸣伊何，时运未与。匪叹秋徂，怨斯路阻。愿言莫从，
　　郁悒谁语。君子至止，慰我延伫。何斯违斯，倏尔遐举。
　　岁之秋深，蝉其夕吟。披衣轩除，萧萧风林。我友来斯，
　　言告离衿。何以叙怀，临水鸣琴。何以赠言，委顺浮沉。
　　◎卷.3【寄萧颖士补正字】邹象先
　　六月度开云，三峰玩山翠。尔时黄绶屈，别后青云致。
　　◎卷.4【河中晚霁】韦建
　　湖广舟自轻，江天欲澄霁。是时清楚望，气色犹霾曀。
　　踟蹰金霞白，波上日初丽。烟红落镜中，树木生天际。
　　杳杳涯欲斑，濛濛云复闭。言垂星汉明，又睹寰瀛势。
　　微兴从此惬，悠然不知岁。试歌沧浪清，遂觉乾坤细。
　　肯念客衣薄，将期永投袂。迟回渔父间，一雁声嘹唳。
　　◎卷.5【泊舟盱眙】韦建
　　泊舟淮水次，霜降夕流清。夜久潮侵岸，天寒月近城。
　　平沙依雁宿，候馆听鸡鸣。乡国云霄外，谁堪羁旅情。
　　◎卷.6【铨试后征山别业寄源侍御】殷寅
　　别业在征山，登高望畿甸。严令天地肃，城阙如何见。
　　蔼蔼王侯门，华轩日游衒。幸逢休明代，山虏尚交战。
　　投策去园林，率名皆拜选。圣君性则哲，济济多英彦。
　　裴楷能清通，山涛急推荐。謏才甘自屏，薄伎忝馀眷。
　　虽承国士恩，尚乏中人援。畴昔相知者，今兹秉天宪。
　　朱绂何赫赫，绣衣复葱蒨。
　　◎卷.7【玄元皇帝应见贺圣祚无疆】殷寅
　　应历生周日，修祠表汉年。复兹秦岭上，更似霍山前。
　　昔赞神功启，今符圣祚延。已题金简字，仍访玉堂仙。
　　睿祖光元始，曾孙体又玄。言因六梦接，庆叶九龄传。
　　北阙心超矣，南山寿固然。无由同拜庆，窃抃贺陶甄。
　　◎卷.8【秋怨】柳中庸
　　玉树起凉烟，凝情一叶前。别离伤晓镜，摇落思秋弦。
　　汉垒关山月，胡笳塞北天。不知肠断梦，空绕几山川。
　　◎卷.9【春思赠人】柳中庸
　　红粉当三五，青娥艳一双。绮罗回锦陌，弦管入花江。
　　落雁惊金弹，抛杯泻玉缸。谁知褐衣客，憔悴在书窗。
　　◎卷.10【幽院早春】柳中庸
　　草短花初拆，苔青柳半黄。隔帘春雨细，高枕晓莺长。
　　无事含闲梦，多情识异香。欲寻苏小小，何处觅钱塘。
　　◎卷.11【寒食戏赠】柳中庸
　　春暮越江边，春阴寒食天。杏花香麦粥，柳絮伴秋千。
　　酒是芳菲节，人当桃李年。不知何处恨，已解入筝弦。
　　◎卷.12【听筝】柳中庸
　　抽弦促柱听秦筝，无限秦人悲怨声。似逐春风知柳态，
　　如随啼鸟识花情。谁家独夜愁灯影，何处空楼思月明。
　　更入几重离别恨，江南岐路洛阳城。
　　◎卷.13【河阳桥送别】柳中庸
　　黄河流出有浮桥，晋国归人此路遥。
　　若傍阑干千里望，北风驱马雨萧萧。
　　◎卷.14【征怨】柳中庸
　　岁岁金河复玉关，朝朝马策与刀环。
　　三春白雪归青冢，万里黄河绕黑山。
　　◎卷.15【凉州曲二首】柳中庸
　　关山万里远征人，一望关山泪满巾。
　　青海戍头空有月，黄沙碛里本无春。
　　高槛连天望武威，穷阴拂地戍金微。
　　九城弦管声遥发，一夜关山雪满飞。
　　◎卷.16【江行】柳中庸
　　繁阴乍隐洲，落叶初飞浦。萧萧楚客帆，暮入寒江雨。
　　◎卷.17【丁评事宅秋夜宴集】柳中庸
　　翠幕卷回廊，银灯开后堂。风惊拥砌叶，月冷满庭霜。
　　绮席人将醉，繁弦夜未央。共怜今促席，谁道客愁长。
　　◎卷.18【夜渡江（一作姚崇诗）】柳中庸
　　夜渚带浮烟，苍茫晦远天。舟轻不觉动，缆急始知牵。
　　听笛遥寻岸，闻香暗识莲。唯看去帆影，常恐客心悬。
　　◎卷.19【扬子途中】柳中庸
　　楚塞望苍然，寒林古戍边。秋风人渡水，落日雁飞天。


第二百五十八卷
　　◎卷.1【宴城东庄（一作崔惠诗，一作崔思诗）】崔惠童
　　一月主人笑几回，相逢相识且衔杯。
　　眼看春色如流水，今日残花昨日开。
　　◎卷.2【宴城东庄】崔敏童
　　一年始有一年春，百岁曾无百岁人。
　　能向花前几回醉，十千沽酒莫辞贫。
　　◎卷.3【奉和圣制早登太行山中言志】苗晋卿
　　金吾戒道清，羽骑动天声。砥路方南绝，重岩始北征。
　　关楼前望远，河邑下观平。喜气回舆合，祥风入旆轻。
　　祝尧三老至，会禹百神迎。月令农先急，春蒐礼复行。
　　仍亲后土祭，更理晋阳兵。不似劳车辙，空留八骏名。
　　◎卷.4【赋虞书歌】贾躭
　　众书之中虞书巧，体法自然归大道。不同怀素只攻颠，
　　岂类张芝惟创草。形势素，筋骨老，父子君臣相揖抱。
　　孤青似竹更飕飗，阔白如波长浩渺。能方正，不隳倒，
　　功夫未至难寻奥。须知孔子庙堂碑，便是青箱中至宝。
　　◎卷.5【云门山投龙诗】赵居贞
　　晓登云门山，直上一千尺。绝顶弥孤耸，盘途几倾窄。
　　前对竖裂峰，下临削成壁。阳巘灵芝秀，阴崖半天赤。
　　大壑静不波，渺溟无际极。是时雪初霁，冱寒水更积。
　　披展送龙仪，宁安服狐白。沛恩惟圣主，祈福在方伯。
　　三元章醮升，五域□□觌。帟幕翠微亘，机茵丹洞辟。
　　祝起鸣天鼓，拜传端素册。霞间朱绂萦，岚际黄裳襞。
　　玉策奉诚信，仙佩俟奔驿。香气入岫门，瑞云出岩石。
　　至诚必招感，大福旋来格。空中忽神言，帝寿万千百。
　　◎卷.6【扈从回銮应制】萧华
　　粤在秦京日，议乎封禅难。岂知陶唐主，道济苍生安。
　　惟彼烈祖事，增修实荣观。声名朝万国，玉帛礼三坛。
　　纂圣德重光，建元功载刊。仍开旧驰道，不记昔回銮。
　　羽卫摇晴日，弓戈生早寒。犹思检玉处，却望白云端。
　　◎卷.7【西河郡太原守张夫人挽歌】李岑2
　　鹊印庆仍传，鱼轩宠莫先。从夫元凯贵，训子孟轲贤。
　　龙是双归日，鸾非独舞年。哀荣今共尽，凄怆杜陵田。
　　◎卷.8【玄元皇帝应见贺圣祚无疆】李岑2
　　皇纲归有道，帝系祖玄元。运表南山祚，神通北极尊。
　　大同齐日月，兴废应乾坤。圣后趋庭礼，宗臣稽首言。
　　千官欣肆觐，万国贺深恩。锡宴云天接，飞声雷地喧。
　　祥光浮紫阁，喜气绕皇轩。未预承天命，空勤望帝门。
　　◎卷.9【复游浯溪】元友让
　　昔到才三岁，今来鬓已苍。剥苔看篆字，薙草觅书堂。
　　引客登台上，呼童扫树旁。石渠疏拥水，门径劚丛篁。
　　田地潜更主，林园尽废荒。悲凉问耆耋，疆界指垂杨。
　　◎卷.10【南溪别业】蒋冽
　　结宇依青嶂，开轩对绿畴。树交花两色，溪合水同流。
　　竹径春来扫，兰尊夜不收。逍遥自得意，鼓腹醉中游。
　　◎卷.11【古意】蒋冽
　　冉冉红罗帐，开君玉楼上。画作同心鸟，衔花两相向。
　　春风正可怜，吹映绿窗前。妾意空相感，君心何处边。
　　◎卷.12【台中书怀】蒋冽
　　持宪当休明，饬躬免颠沛。直绳备豪右，正色清冠盖。
　　寄切才恨薄，职雄班匪大。坐居三独中，立在百僚外。
　　简牍时休暇，依然秋兴多。披书唯骨鲠，循迹少闲和。
　　庭树凌霜柏，池倾萎露荷。岁寒应可见，感此遂成歌。
　　◎卷.13【经埋轮地】蒋冽
　　汉家张御史，晋国绿珠楼。时代邈已远，共谢洛阳秋。
　　洛阳大道边，旧地尚依然。下马独太息，扰扰城市喧。
　　时人欣绿珠，诗满金谷园。千载埋轮地，无人兴一言。
　　正直死犹忌，况乃未死前。汨罗有翻浪，恐是嫌屈原。
　　我闻太古水，上与天相连。如何一落地，又作九曲泉。
　　万古惟高步，可以旌我贤。
　　◎卷.14【山行见鹊巢】蒋冽
　　鹊巢性本高，更在西山木。朝下清泉戏，夜近明月宿。
　　非直避网罗，兼能免倾覆。岂忧五陵子，挟弹来相逐。
　　◎卷.15【巫山之阳，香溪之阴，明妃神女旧迹存焉】蒋冽
　　神女归巫峡，明妃入汉宫。捣衣馀石在，荐枕旧台空。
　　行雨有时度，溪流何日穷。至今词赋里，凄怆写遗风。
　　◎卷.16【夜飞鹊】蒋冽
　　北林夜方久，南月影频移。何啻飞三匝，犹言未得枝。
　　◎卷.17【途次维扬望京口寄白下诸公】蒋涣
　　北望情何限，南行路转深。晚帆低荻叶，寒日下枫林。
　　云白兰陵渚，烟青建业岑。江天秋向尽，无处不伤心。
　　◎卷.18【登栖霞寺塔】蒋涣
　　三休寻磴道，九折步云霓。瀍涧临江北，郊原极海西。
　　沙平瓜步出，树远绿杨低。南指晴天外，青峰是会稽。
　　◎卷.19【和徐侍郎书丛筱韵】蒋涣
　　中禁夕沈沈，幽篁别作林。色连鸡树近，影落凤池深。
　　为重凌霜节，能虚应物心。年年承雨露，长对紫庭阴。
　　◎卷.20【故太常卿赠礼部尚书李公及夫人挽歌二首】蒋涣
　　白简尝持宪，黄图复尹京。能标百郡则，威肃一朝清。
　　典秩崇三礼，临戎振五兵。更闻传世业，才子有高名。
　　封树遵同穴，生平此共归。镜埋鸾已去，泉掩凤何飞。
　　薤挽疑笳曲，松风思翟衣。扬名将宠赠，泉路满光辉。
　　◎卷.21【挽涌泉寺僧怀玉】段怀然
　　我师一念登初地，佛国笙歌两度来。
　　唯有门前古槐树，枝低只为挂银台。
　　◎卷.22【辞房相公】张偁
　　秋风飒飒雨霏霏，愁杀恓遑一布衣。
　　辞君且作随阳鸟，海内无家何处归。
　　◎卷.23【移耶溪旧居呈陈元初校书】陈孙
　　鸡犬渔舟里，长谣任兴行。即令邀客醉，已被远山迎。
　　书笈将非重，荷衣著甚轻。谢安无个事，忽起为苍生。
　　◎卷.24【西河郡太原守张夫人挽歌（一作李岑诗）】李峰
　　鹊印庆仍传，鱼轩宠莫先。从夫元凯贵，训子孟轲贤。
　　龙是双归日，鸾非独舞年。哀荣今共尽，凄怆杜陵田。


第二百五十九卷
　　◎卷.1【感怀弟妹（一作汝坟示弟妹）】沈千运
　　今日春气暖，东风杏花拆。筋力久不如，却羡涧中石。
　　神仙杳难准，中寿稀满百。近世多夭伤，喜见鬓发白。
　　杖藜竹树间，宛宛旧行迹。岂知林园主，却是林园客。
　　兄弟可存半，空为亡者惜。冥冥无再期，哀哀望松柏。
　　骨肉能几人，年大自疏隔。性情谁免此，与我不相易。
　　唯念得尔辈，时看慰朝夕。平生兹已矣，此外尽非适。
　　◎卷.2【赠史修文】沈千运
　　故人阻千里，会面非别期。握手于此地，当欢反成悲。
　　念离宛犹昨，俄已经数期。畴昔皆少年，别来鬓如丝。
　　不道旧姓名，相逢知是谁。曩游尽鶱翥，与君仍布衣。
　　岂曰无其才，命理应有时。别路渐欲少，不觉生涕洟。
　　◎卷.3【濮中言怀】沈千运
　　圣朝优贤良，草泽无遗匿。人生各有命，在余胡不淑。
　　一生但区区，五十无寸禄。衰退当弃捐，贫贱招毁讟。
　　栖栖去人世，屯踬日穷迫。不如守田园，岁晏望丰熟。
　　壮年失宜尽，老大无筋力。始觉前计非，将贻后生福。
　　童儿新学稼，少女未能织。顾此烦知己，终日求衣食。
　　◎卷.4【山中作】沈千运
　　栖隐非别事，所愿离风尘。不辞城邑游，礼乐拘束人。
　　迩来归山林，庶事皆吾身。何者为形骸，谁是智与仁。
　　寂寞了闲事，而后知天真。咳唾矜崇华，迂俯相屈伸。
　　如何巢与由，天子不知臣。
　　◎卷.5【古歌】沈千运
　　北邙不种田，但种松与柏。松柏未生处，留待市朝客。
　　◎卷.6【别李季友】王季友1
　　栖鸟不恋枝，喈喈在同声。行子驰出户，依依主人情。
　　昔时霜台镜，丑妇羞尔形。闭匣二十年，皎洁常独明。
　　今日照离别，前途白发生。
　　◎卷.7【寄韦子春（一作山中赠十四秘书兄）】王季友1
　　出山秋云曙，山木已再春。食我山中药，不忆山中人。
　　山中谁余密，白发日相亲。雀鼠昼夜无，知我厨廪贫。
　　依依北舍松，不厌吾南邻。有情尽弃捐，土石为同身。
　　夫子质千寻，天泽枝叶新。余以不材寿，非智免斧斤。
　　◎卷.8【杂诗】王季友1
　　采山仍采隐，在山不在深。持斧事远游，固非匠者心。
　　翳翳青桐枝，樵爨日所侵。斧声出岩壑，四听无知音。
　　岂为鼎下薪，当复堂上琴。凤鸟久不栖，且与枳棘林。
　　◎卷.9【滑中赠崔高士瑾】王季友1
　　夫子保药命，外身得无咎。日月不能老，化肠为筋否。
　　十年前见君，甲子过我寿。于何今相逢，华发在我后。
　　近而知其远，少见今白首。遥信蓬莱宫，不死世世有。
　　玄石采盈担，神方秘其肘。问家惟指云，爱气常言酒。
　　摄生固如此，履道当不朽。未能太玄同，愿亦天地久。
　　实腹以芝朮，贱形乃刍狗。自勉将勉余，良药在苦口。
　　◎卷.10【还山留别长安知己】王季友1
　　出山不见家，还山见家在。山门是门前，此去长樵采。
　　青溪谁招隐，白发自相待。惟馀涧底松，依依色不改。
　　◎卷.11【代贺若令誉赠沈千运】王季友1
　　相逢问姓名亦存，别时无子今有孙。山上双松长不改，
　　百家唯有三家村。村南村西车马道，一宿通舟水浩浩。
　　涧中磊磊十里石，河上淤泥种桑麦。平坡冢墓皆我亲，
　　满田主人是旧客。举声酸鼻问同年，十人六七归下泉。
　　分手如何更此地，回头不语泪潸然。
　　◎卷.12【酬李十六岐】王季友1
　　炼丹文武火未成，卖药贩履俱逃名。出谷迷行洛阳道，
　　乘流醉卧滑台城。城下故人久离怨，一欢适我两家愿。
　　朝饮杖悬沽酒钱，暮餐囊有松花饭。于何车马日憧憧，
　　李膺门馆争登龙。千宾揖对若流水，五经发难如叩钟。
　　下笔新诗行满壁，立谈古人坐在席。问我草堂有卧云，
　　知我山储无儋石。自耕自刈食为天，如鹿如麋饮野泉。
　　亦知世上公卿贵，且养丘中草木年。
　　◎卷.13【宿东溪李十五山亭】王季友1
　　上山下山入山谷，溪中落日留我宿。松石依依当主人，
　　主人不在意亦足。名花出地两重阶，绝顶平天一小斋。
　　本意由来是山水，何用相逢语旧怀。
　　◎卷.14【观于舍人壁画山水】王季友1
　　野人宿在人家少，朝见此山谓山晓。半壁仍栖岭上云，
　　开帘欲放湖中鸟。独坐长松是阿谁，再三招手起来迟。
　　于公大笑向予说，小弟丹青能尔为。
　　◎卷.15【玉壶冰】王季友1
　　玉壶知素结，止水复中澄。坚白能虚受，清寒得自凝。
　　分形同晓镜，照物掩宵灯。壁映圆光入，人惊爽气凌。
　　金罍何足贵，瑶席几回升。正值求珪瓒，提携共饮冰。
　　◎卷.16【古塞曲】王季友1
　　进军飞狐北，穷寇势将变。日落沙尘昏，背河更一战。
　　騂马黄金勒，雕弓白羽箭。射杀左贤王，归奏未央殿。
　　欲言塞下事，天子不召见。东出咸阳门，哀哀泪如霰。
　　◎卷.17【野外行】于逖
　　老病无乐事，岁秋悲更长。穷郊日萧索，生意已苍黄。
　　小弟发亦白，两男俱不强。有才且未达，况我非贤良。
　　幸以朽钝姿，野外老风霜。寒鸦噪晚景，乔木思故乡。
　　魏人宅蓬池，结网伫鳣鲂。水清鱼不来，岁暮空彷徨。
　　◎卷.18【忆舍弟】于逖
　　衰门少兄弟，兄弟唯两人。饥寒各流浪，感念伤我神。
　　夏期秋未来，安知无他因。不怨别天长，但愿见尔身。
　　茫茫天地间，万类各有亲。安知汝与我，乖隔同胡秦。
　　何时对形影，愤懑当共陈。
　　◎卷.19【杂诗】张彪
　　富贵多胜事，贫贱无良图。上德兼济心，中才不如愚。
　　商者多巧智，农者争膏腴。儒生未遇时，衣食不自如。
　　久与故交别，他荣我穷居。到门懒入门，何况千里馀。
　　君子有褊性，矧乃寻常徒。行行任天地，无为强亲疏。
　　◎卷.20【神仙】张彪
　　神仙可学无，百岁名大约。天地何苍茫，人间半哀乐。
　　浮生亮多惑，善事翻为恶。争先等驰驱，中路苦瘦弱。
　　长老思养寿，后生笑寂寞。五谷非长年，四气乃灵药。
　　列子何必待，吾心满寥廓。
　　◎卷.21【北游还酬孟云卿】张彪
　　忽忽忘前事，志愿能相乖。衣马久羸弊，谁信文与才。
　　善道居贫贱，洁服蒙尘埃。行行无定心，壈坎难归来。
　　慈母忧疾疹，至家念栖哀。与君宿姻亲，深见中外怀。
　　俟余惜时节，怅望临高台。
　　◎卷.22【古别离】张彪
　　别离无远近，事欢情亦悲。不闻车轮声，后会将何时。
　　去日忘寄书，来日乖前期。纵知明当返，一息千万思。
　　◎卷.23【回军跛者】赵徵明
　　既老又不全，始得离边城。一枝假枯木，步步向南行。
　　去时日一百，来时月一程。常恐道路旁，掩弃狐兔茔。
　　所愿死乡里，到日不愿生。闻此哀怨词，念念不忍听。
　　惜无异人术，倏忽具尔形。
　　◎卷.24【挽歌词】赵徵明
　　寒日蒿上明，凄凄郭东路。素车谁家子，丹旐引将去。
　　原下荆棘丛，丛边有新墓。人间痛伤别，此是长别处。
　　旷野多萧条，青松白杨树。
　　◎卷.25【思归（一作古离别）】赵徵明
　　为别未几日，去日如三秋。犹疑望可见，日日上高楼。
　　惟见分手处，白蘋满芳洲。寸心宁死别，不忍生离忧。
　　◎卷.26【泉上雨后作】元季川
　　风雨荡繁暑，雷息佳霁初。众峰带云雨，清气入我庐。
　　飒飒凉飙来，临窥惬所图。绿萝长新蔓，褭褭垂坐隅。
　　流水复檐下，丹砂发清渠。养葛为我衣，种芋为我蔬。
　　谁是畹与畦，瀰漫连野芜。
　　◎卷.27【登云中】元季川
　　灌田东山下，取乐在尔休。清兴相引行，日日三四周。
　　白鸥与我心，不厌此中游。穷览颇有适，不极趣无幽。
　　憀然歌采薇，曲尽心悠悠。
　　◎卷.28【山中晓兴】元季川
　　河汉降玄霜，昨来节物殊。愧无神仙姿，岂有阴阳俱。
　　灵鸟望不见，慨然悲高梧。华叶随风扬，珍条杂榛芜。
　　为君寒谷吟，叹息知何如。
　　◎卷.29【古远行】元季川
　　悠悠远行者，羁独当时思。道与日月长，人无茅舍期。
　　出门万里心，谁不伤别离。纵远当白发，岁月悲今时。
　　何况异形容，安须与尔悲。


第二百六十卷
　　◎卷.1【晚秋拾遗朱放访山居】秦系
　　不逐时人后，终年独闭关。家中贫自乐，石上卧常闲。
　　坠栗添新味，寒花带老颜。侍臣当献纳，那得到空山。
　　◎卷.2【题女道士居（不饵芝朮四十馀年，一作马戴诗）】秦系
　　不饵住云溪，休丹罢药畦。杏花虚结子，石髓任成泥。
　　扫地青牛卧，栽松白鹤栖。共知仙女丽，莫是阮郎妻。
　　◎卷.3【山中枉张宙员外书期访衡门】秦系
　　常恨相知晚，朝来枉数行。卧云惊圣代，拂石候仙郎。
　　时果连枝熟，春醪满瓮香。贫家仍有趣，山色满湖光。
　　◎卷.4【山中赠张正则评事（系时授右卫佐，以疾不就）】秦系
　　终年常避喧，师事五千言。流水闲过院，春风与闭门。
　　山茶邀上客，桂实落前轩。莫强教余起，微官不足论。
　　◎卷.5【题镜湖野老所居（一作马戴诗）】秦系
　　湖里寻君去，樵风往返吹。树喧巢鸟出，路细葑田移。
　　沤苎成鱼网，枯根是酒卮。老年唯自适，生事任群儿。
　　◎卷.6【早秋宿崔业居处】秦系
　　从来席不暖，为尔便淹留。鸡黍今相会，云山昔共游。
　　上帘宜晚景，卧簟觉新秋。身事何须问，余心正四愁。
　　◎卷.7【赠乌程杨苹明府】秦系
　　策杖政成时，清溪弄钓丝。当年潘子貌，避病沈侯诗。
　　漉酒迎宾急，看花署字迟。杨梅今熟未，与我两三枝。
　　◎卷.8【徐侍郎素未相识时携酒命馔兼命诸诗客同访会稽山居】秦系
　　忽道仙翁至，幽人学拜迎。华簪窥瓮牖，珍味代藜羹。
　　洗砚鱼仍戏，移樽鸟不惊。兰亭攀叙却，会此越中营。
　　◎卷.9【春日闲居三首】秦系
　　一似桃源隐，将令过客迷。碍冠门柳长，惊梦院莺啼。
　　浇药泉流细，围棋日影低。举家无外事，共爱草萋萋。
　　长谣朝复暝，幽独几人知。老鹤兼雏弄，丛篁带笋移。
　　白云将袖拂，青镜出檐窥。邀取渔家叟，花间把酒卮。
　　寂寂池亭里，轩窗间绿苔。游鱼牵荇没，戏鸟踏花摧。
　　小径僧寻去，高峰鹿下来。中年曾屡辟，多病复迟回。
　　◎卷.10【题石室山王宁所居（罢官学道）】秦系
　　白云知所好，柏叶幸加餐。石镜妻将照，仙书我借看。
　　鸟来翻药碗，猿饮怕鱼竿。借问檐前树，何枝曾挂冠。
　　◎卷.11【送王道士】秦系
　　真人俄整舄，双鹤屡飞翔。恐入壶中住，须传肘后方。
　　霓裳云气润，石径术苗香。一去何时见，仙家日月长。
　　◎卷.12【将移耶溪旧居留赠严维秘书（一作留呈严长史陈秘书）】秦系
　　鸡犬渔舟里，长谣任兴行。那邀落日醉，已被远山迎。
　　书箧将非重，荷衣著甚轻。谢安无个事，忽起为苍生。
　　◎卷.13【秋日过僧惟则故院】秦系
　　衰草经行处，微灯旧道场。门人失谭柄，野鸟上禅床。
　　科斗书空古，栴檀钵自香。今朝数行泪，却洒约公房。
　　◎卷.14【山中奉寄钱起员外兼简苗发员外】秦系
　　空山岁计是胡麻，穷海无梁泛一槎。稚子唯能觅梨栗，
　　逸妻相共老烟霞。高吟丽句惊巢鹤，闲闭春风看落花。
　　借问省中何水部，今人几个属诗家。
　　◎卷.15【献薛仆射】秦系
　　由来那敢议轻肥，散发行歌自采薇。逋客未能忘野兴，
　　辟书翻遣脱荷衣。家中匹妇空相笑，池上群鸥尽欲飞。
　　更乞大贤容小隐，益看愚谷有光辉。
　　◎卷.16【鲍防员外见寻因书情呈赠（曾与系同举场）】秦系
　　少小为儒不自强，如今懒复见侯王。览镜已知身渐老，
　　买山将作计偏长。荒凉鸟兽同三径，撩乱琴书共一床。
　　犹有郎官来问疾，时人莫道我佯狂。
　　◎卷.17【寄浙东皇甫中丞】秦系
　　闲闲麋鹿或相随，一两年来鬓欲衰。琴砚共依春酒瓮，
　　云霞覆著破柴篱。注书不向时流说，种药空令道者知。
　　久带纱巾仍藉草，山中那得见朝仪。
　　◎卷.18【题章野人山居（一作马戴诗）】秦系
　　带郭茅亭诗兴饶，回看一曲倚危桥。门前山色能深浅，
　　壁上湖光自动摇。闲花散落填书帙，戏鸟低飞碍柳条。
　　向此隐来经几载，如今已是汉家朝。
　　◎卷.19【山中枉皇甫温大夫见招书】秦系
　　十年木屐步苔痕，石上松间水自喧。三辟草堂仍被褐，
　　数行书札忽临门。卧多共息嵇康病，才劣虚同郭隗尊。
　　亚相已能怜潦倒，山花笑处莫啼猿。
　　◎卷.20【题茅山李尊师山居（一作严维诗）】秦系
　　天师百岁少如童，不到山中竟不逢。洗药每临新瀑水，
　　步虚时上最高峰。篱间五月留残雪，座右千年荫老松。
　　此去人寰今远近，回看去壑一重重。
　　◎卷.21【耶溪书怀寄刘长卿员外（时在睦州）】秦系
　　时人多笑乐幽栖，晚起闲行独杖藜。云色卷舒前后岭，
　　药苗新旧两三畦。偶逢野果将呼子，屡折荆钗亦为妻。
　　拟共钓竿长往复，严陵滩上胜耶溪。
　　◎卷.22【山中崔大夫有书相问（一作崔大夫有书问余山中）】秦系
　　客在烟霞里，闲闲逐狎鸥。终年常裸足，连日半蓬头。
　　带月乘渔艇，迎寒绽鹿裘。已于人事少，多被挂冠留。
　　素业堆千卷，清风至一丘。苍黄倒藜杖，伛偻睹银钩。
　　迹愧巢由隐，才非管乐俦。从来自多病，不是傲王侯。
　　◎卷.23【张建封大夫奏系为校书郎因寄此作】秦系
　　久是烟霞客，潭深钓得鱼。不知芸阁上，遗校几多书。
　　◎卷.24【会稽山居寄薛播侍郎袁高给事高参舍人】秦系
　　稷契今为相，明君复为尧。宁知买臣困，犹负会稽樵。
　　◎卷.25【闲居览史】秦系
　　长策胸中不复论，荷衣蓝缕闭柴门。
　　当时汉祖无三杰，争得咸阳与子孙。
　　◎卷.26【山中赠耿拾遗湋兼两省故人】秦系
　　数片荷衣不蔽身，青山白鸟岂知贫。
　　如今非是秦时世，更隐桃花亦笑人。
　　◎卷.27【秋日送僧志幽归山寺（一作马戴诗）】秦系
　　禅室绳床在翠微，松间荷笠一僧归。
　　磬声寂历宜秋夜，手冷灯前自衲衣。
　　◎卷.28【题僧明惠房】秦系
　　檐前朝暮雨添花，八十真僧饭一麻。
　　入定几时将出定，不知巢燕污袈裟。
　　◎卷.29【答泉州薛播使君重阳日赠酒】秦系
　　欲强登高无力也，篱边黄菊为谁开。
　　共知不是浔阳郡，那得王弘送酒来。
　　◎卷.30【题洪道士山院】秦系
　　霞外主人门不扃，数株桃树药囊青。
　　闲行池畔随孤鹤，若问多应道姓丁。
　　◎卷.31【期王炼师不至】秦系
　　黄精蒸罢洗琼杯，林下从留石上苔。
　　昨日围棋未终局，多乘白鹤下山来。
　　◎卷.32【题赠张道士山居】秦系
　　盘石垂萝即是家，回头犹看五枝花。
　　松间寂寂无烟火，应服朝来一片霞。
　　◎卷.33【山中书怀寄张建封大夫】秦系
　　昨日年催白发新，身如麋鹿不知贫。
　　时时亦被群儿笑，赖有南山四老人。
　　◎卷.34【山中赠诸暨丹丘明府】秦系
　　荷衣半破带莓苔，笑向陶潜酒瓮开。
　　纵醉还须上山去，白云那肯下山来。
　　◎卷.35【奉寄昼公】秦系
　　蓑笠双童傍酒船，湖山相引到房前。
　　团蕉何事教人见，暂借空床守坐禅。
　　◎卷.36【宿云门上方】秦系
　　禅室遥看峰顶头，白云东去水长流。
　　松间倘许幽人住，不更将钱买沃州。
　　◎卷.37【即事奉呈郎中韦使君（明系试秘书省校书郎）】秦系
　　久卧云间已息机，青袍忽著狎鸥飞。
　　诗兴到来无一事，郡中今有谢玄晖。
　　◎卷.38【晓鸡】秦系
　　黯黯严城罢鼓鼙，数声相续出寒栖。
　　不嫌惊破纱窗梦，却恐为妖半夜啼。


第二百六十一卷
　　◎卷.1【寄李白】任华
　　古来文章有能奔逸气，耸高格，清人心神，惊人魂魄。
　　我闻当今有李白，大猎赋，鸿猷文；嗤长卿，笑子云。
　　班张所作琐细不入耳，未知卿云得在嗤笑限。登庐山，
　　观瀑布，海风吹不断，江月照还空，余爱此两句；
　　登天台，望渤海，云垂大鹏飞，山压巨鳌背，
　　斯言亦好在。至于他作多不拘常律，振摆超腾，
　　既俊且逸。或醉中操纸，或兴来走笔。手下忽然片云飞，
　　眼前划见孤峰出。而我有时白日忽欲睡，
　　睡觉欻然起攘臂。任生知有君，君也知有任生未？
　　中间闻道在长安，及余戾止，君已江东访元丹，
　　邂逅不得见君面。每常把酒，向东望良久。
　　见说往年在翰林，胸中矛戟何森森。新诗传在宫人口，
　　佳句不离明主心。身骑天马多意气，目送飞鸿对豪贵。
　　承恩召入凡几回，待诏归来仍半醉。权臣妒盛名，
　　群犬多吠声。有敕放君却归隐沦处，高歌大笑出关去。
　　且向东山为外臣，诸侯交迓驰朱轮。白璧一双买交者，
　　黄金百镒相知人。平生傲岸其志不可测；数十年为客，
　　未尝一日低颜色。八咏楼中坦腹眠，五侯门下无心忆。
　　繁花越台上，细柳吴宫侧。绿水青山知有君，
　　白云明月偏相识，养高兼养闲，可望不可攀。
　　庄周万物外，范蠡五湖间。人传访道沧海上，
　　丁令王乔每往还。蓬莱径是曾到来，方丈岂唯方一丈。
　　伊余每欲乘兴往相寻，江湖拥隔劳寸心。
　　今朝忽遇东飞翼，寄此一章表胸臆。倘能报我一片言，
　　但访任华有人识。
　　◎卷.2【寄杜拾遗】任华
　　杜拾遗，名甫第二才甚奇。任生与君别，别来已多时，
　　何尝一日不相思。杜拾遗，知不知？
　　昨日有人诵得数篇黄绢词，吾怪异奇特借问，
　　果然称是杜二之所为。势攫虎豹，气腾蛟螭，
　　沧海无风似鼓荡，华岳平地欲奔驰。曹刘俯仰惭大敌，
　　沈谢逡巡称小儿。昔在帝城中，盛名君一个。
　　诸人见所作，无不心胆破。郎官丛里作狂歌，
　　丞相阁中常醉卧。前年皇帝归长安，承恩阔步青云端。
　　积翠扈游花匼匝，披香寓直月团栾。英才特达承天眷，
　　公卿无不相钦羡。只缘汲黯好直言，遂使安仁却为掾。
　　如今避地锦城隅，幕下英僚每日相随提玉壶。
　　半醉起舞捋髭须，乍低乍昂傍若无。
　　古人制礼但为防俗士，岂得为君设之乎。
　　而我不飞不鸣亦何以，只待朝廷有知己。
　　已曾读却无限书，拙诗一句两句在人耳。
　　如今看之总无益，又不能崎岖傍朝市。且当事耕稼，
　　岂得便徒尔。南阳葛亮为友朋，东山谢安作邻里。
　　闲常把琴弄，闷即携樽起。莺啼二月三月时，
　　花发千山万山里。此时幽旷无人知，火急将书凭驿使，
　　为报杜拾遗。
　　◎卷.3【怀素上人草书歌】任华
　　吾尝好奇，古来草圣无不知。岂不知右军与献之，
　　虽有壮丽之骨，恨无狂逸之姿。中间张长史，
　　独放荡而不羁，以颠为名倾荡于当时。张老颠，
　　殊不颠于怀素。怀素颠，乃是颠。人谓尔从江南来，
　　我谓尔从天上来。负颠狂之墨妙，有墨狂之逸才。
　　狂僧前日动京华，朝骑王公大人马，暮宿王公大人家。
　　谁不造素屏？谁不涂粉壁？粉壁摇晴光，素屏凝晓霜，
　　待君挥洒兮不可弥忘。骏马迎来坐堂中，
　　金盆盛酒竹叶香。十杯五杯不解意，百杯已后始颠狂。
　　一颠一狂多意气，大叫一声起攘臂。挥毫倏忽千万字，
　　有时一字两字长丈二。翕若长鲸泼剌动海岛，
　　欻若长蛇戎律透深草。回环缭绕相拘连，
　　千变万化在眼前。飘风骤雨相击射，速禄飒拉动檐隙。
　　掷华山巨石以为点，掣衡山阵云以为画。兴不尽，
　　势转雄，恐天低而地窄，更有何处最可怜，
　　褭褭枯藤万丈悬。万丈悬，拂秋水，映秋天；或如丝，
　　或如发，风吹欲绝又不绝。锋芒利如欧冶剑，
　　劲直浑是并州铁。时复枯燥何褵褷，
　　忽觉阴山突兀横翠微。中有枯松错落一万丈，
　　倒挂绝壁蹙枯枝。千魑魅兮万魍魉，欲出不可何闪尸。
　　又如翰海日暮愁阴浓，忽然跃出千黑龙。夭矫偃蹇，
　　入乎苍穹。飞沙走石满穷塞，万里飕飕西北风。
　　狂僧有绝艺，非数仞高墙不足以逞其笔势。
　　或逢花笺与绢素，凝神执笔守恒度。别来筋骨多情趣，
　　霏霏微微点长露。三秋月照丹凤楼，二月花开上林树。
　　终恐绊骐骥之足，不得展千里之步。狂僧狂僧，
　　尔虽有绝艺，犹当假良媒。不因礼部张公将尔来，
　　如何得声名一旦喧九垓。
　　◎卷.4【金陵酬李翰林谪仙子】魏万
　　君抱碧海珠，我怀蓝田玉。各称希代宝，万里遥相烛。
　　长卿慕蔺久，子猷意已深。平生风云人，暗合江海心。
　　去秋忽乘兴，命驾来东土。谪仙游梁园，爱子在邹鲁。
　　二处一不见，拂衣向江东。五两挂海月，扁舟随长风。
　　南游吴越遍，高揖二千石。雪上天台山，春逢翰林伯。
　　宣父敬项橐，林宗重黄生。一长复一少，相看如弟兄。
　　惕然意不尽，更逐西南去。同舟入秦淮，建业龙盘处。
　　楚歌对吴酒，借问承恩初。宫买长门赋，天迎驷马车。
　　才高世难容，道废可推命。安石重携妓，子房空谢病。
　　金陵百万户，六代帝王都。虎石据西江，钟山临北湖。
　　二山信为美，王屋人相待。应为歧路多，不知岁寒在。
　　君游早晚还，勿久风尘间。此别未远别，秋期到仙山。
　　◎卷.5【赠李十二白】崔宗之
　　凉风八九月，白露满空庭。耿耿意不畅，捎捎风叶声。
　　思见雄俊士，共话今古情。李侯忽来仪，把袂苦不早。
　　清论既抵掌，玄谈又绝倒。分明楚汉事，历历王霸道。
　　担囊无俗物，访古千里馀。袖有匕首剑，怀中茂陵书。
　　双眸光照人，词赋凌子虚。酌酒弦素琴，霜气正凝洁。
　　平生心中事，今日为君说。我家有别业，寄在嵩之阳。
　　明月出高岑，清谿澄素光。云散窗户静，风吹松桂香。
　　子若同斯游，千载不相忘。
　　◎卷.6【赠李十二白】崔成甫
　　我是潇湘放逐臣，君辞明主汉江滨。
　　天外常求太白老，金陵捉得酒仙人。
　　◎卷.7【寄题杜拾遗锦江野亭】严武
　　漫向江头把钓竿，懒眠沙草爱风湍。莫倚善题鹦鹉赋，
　　何须不著鵕鸃冠。腹中书籍幽时晒，肘后医方静处看。
　　兴发会能驰骏马，应须直到使君滩。
　　◎卷.8【酬别杜二】严武
　　独逢尧典日，再睹汉官时。未效风霜劲，空惭雨露私。
　　夜钟清万户，曙漏拂千旗。并向殊庭谒，俱承别馆追。
　　斗城怜旧路，涡水惜归期。峰树还相伴，江云更对垂。
　　试回沧海棹，莫妒敬亭诗。只是书应寄，无忘酒共持。
　　但令心事在，未肯鬓毛衰。最怅巴山里，清猿醒梦思。
　　◎卷.9【题巴州光福寺楠木】严武
　　楚江长流对楚寺，楠木幽生赤崖背。临谿插石盘老根，
　　苔色青苍山雨痕。高枝闹叶鸟不度，半掩白云朝与暮。
　　香殿萧条转密阴，花龛滴沥垂清露。闻道偏多越水头，
　　烟生霁敛使人愁。月明忽忆湘川夜，猿叫还思鄂渚秋。
　　看君幽霭几千丈，寂寞穷山今遇赏。亦知钟梵报黄昏，
　　犹卧禅床恋奇响。
　　◎卷.10【班婕妤（一作严识玄诗）】严武
　　贱妾如桃李，君王若岁时。秋风一已劲，摇落不胜悲。
　　寂寂苍苔满，沈沈绿草滋。繁华非此日，指辇竞何辞。
　　◎卷.11【巴岭答杜二见忆】严武
　　卧向巴山落月时，两乡千里梦相思。可但步兵偏爱酒，
　　也知光禄最能诗。江头赤叶枫愁客，篱外黄花菊对谁。
　　跂马望君非一度，冷猿秋雁不胜悲。
　　◎卷.12【军城早秋】严武
　　昨夜秋风入汉关，朔云边月满西山。
　　更催飞将追骄虏，莫遣沙场匹马还。
　　◎卷.13【潭州留别杜员外院长】韦迢
　　江畔长沙驿，相逢缆客船。大名诗独步，小郡海西偏。
　　地湿愁飞鵩，天炎畏跕鸢。去留俱失意，把臂共潸然。
　　◎卷.14【早发湘潭寄杜员外院长】韦迢
　　北风昨夜雨，江上早来凉。楚岫千峰翠，湘潭一叶黄。
　　故人湖外客，白首尚为郎。相忆无南雁，何时有报章。
　　◎卷.15【寄杜员外（员外垂示诗，因作此寄上）】郭受
　　新诗海内流传久，旧德朝中属望劳。郡邑地卑饶雾雨，
　　江湖天阔足风涛。松花酒熟傍看醉，莲叶舟轻自学操。
　　春兴不知凡几首，衡阳纸价顿能高。


第二百六十二卷
　　◎卷.1【晦日呈诸判官】韩滉
　　晦日新晴春色娇，万家攀折渡长桥。
　　年年老向江城寺，不觉春风换柳条。
　　◎卷.2【听乐怅然自述（一作病中遣妓，一作司空曙诗）】韩滉
　　万事伤心对管弦，一身含泪向春烟。
　　黄金用尽教歌舞，留与他人乐少年。
　　◎卷.3【题弟臮《述书赋》后】窦蒙
　　受命别家乡，思归每断肠。季江留被在，子敬与琴亡。
　　吾弟当平昔，才名荷宠光。作诗通小雅，献赋掩长杨。
　　流转三千里，悲啼百万行。庭前紫荆树，何日再芬芳。
　　◎卷.4【迎春东郊】张濯
　　颛顼时初谢，句芒令复陈。飞灰将应节，宾日已知春。
　　考历明三统，迎祥受万人。衣冠宵执玉，坛墠晓清尘。
　　肃穆来东道，回环拱北辰。仗前花待发，旂处柳疑新。
　　云敛黄山际，冰开素浐滨。圣朝多庆赏，希为荐沈沦。
　　◎卷.5【题舜庙】张濯
　　古都遗庙出河濆，万代千秋仰圣君。蒲坂城边长逝水，
　　苍梧野外不归云。寥寥象设魂应在，寂寂虞篇德已闻。
　　向晚风吹庭下柏，犹疑琴曲韵南薰。
　　◎卷.6【迎春东郊】王绰
　　玉管潜移律，东郊始报春。銮舆应宝运，天仗出佳辰。
　　睿泽光时辈，恩辉及物新。虬螭动旌旆，烟景入城闉。
　　御柳初含色，龙池渐启津。谁怜在阴者，得与蛰虫伸。
　　◎卷.7【邯郸少年行】郑锡
　　霞鞍金口骝，豹袖紫貂裘。家住丛台近，门前漳水流。
　　唤人呈楚舞，借客试吴钩。见说秦兵至，甘心赴国仇。
　　◎卷.8【陇头别】郑锡
　　秋尽初移幕，沾裳一送君。据鞍窥古堠，开灶爇寒云。
　　登陇人回首，临关马顾群。从来断肠处，皆向此中分。
　　◎卷.9【度关山】郑锡
　　象弭插文犀，鱼肠莹鸊鹈。水声分陇咽，马色度关迷。
　　晓幕胡沙惨，危烽汉月低。仍闻数骑将，更欲出辽西。
　　◎卷.10【出塞】郑锡
　　关山落叶秋，掩泪望营州。辽海云沙暮，幽燕旌旆愁。
　　战馀能送阵，身老未封侯。去国三千里，归心红粉楼。
　　◎卷.11【玉阶怨】郑锡
　　长门寒水流，高殿晓风秋。昨夜鸳鸯梦，还陪豹尾游。
　　前鱼不解泣，共辇岂关羞。那及轻身燕，双飞上玉楼。
　　◎卷.12【千里思】郑锡
　　渭水通胡苑，轮台望汉关。帛书秋海断，锦字夜机闲。
　　旅梦虫催晓，边心雁带还。惟馀两乡思，一夕度关山。
　　◎卷.13【襄阳乐】郑锡
　　春生岘首东，先暖习池风。拂水初含绿，惊林未吐红。
　　渚边游汉女，桑下问庞公。磨灭怀中刺，曾将示孔融。
　　◎卷.14【送客之江西】郑锡
　　乘轺奉紫泥，泽国渺天涯。九派春潮满，孤帆暮雨低。
　　草深莺断续，花落水东西。更有高唐处，知君路不迷。
　　◎卷.15【望月】郑锡
　　高堂新月明，虚殿夕风清。素影纱窗霁，浮凉羽扇轻。
　　稍随微露滴，渐逐晓参横。遥忆云中咏，萧条空复情。
　　◎卷.16【出塞曲】郑锡
　　校尉征兵出塞西，别营分骑过龙溪。沙平虏迹风吹尽，
　　雾失烽烟道易迷。玉靶半开鸿已落，金河欲渡马连嘶。
　　会当系取天骄入，不使军书夜刺闺。
　　◎卷.17【秦人谣】古之奇
　　微生祖龙代，却思尧舜道。何人仕帝庭，拔杀指佞草。
　　奸臣弄民柄，天子恣衷抱。上下一相蒙，马鹿遂颠倒。
　　中国既板荡，骨肉安可保。人生贵年寿，吾恨死不早。
　　◎卷.18【阮客旧居】李阳冰
　　阮客身何在，仙云洞口横。人间不到处，今日此中行。


第二百六十三卷
　　◎卷.1【酬耿拾遗题赠】严维
　　掩扉常自静，驿吏忽传呼。水巷惊驯鸟，藜床起病躯。
　　顾身悲欲老，戒子力为儒。明日公西去，烟霞复作徒。
　　◎卷.2【酬王侍御西陵渡见寄】严维
　　前年万里别，昨日一封书。郢曲西陵渡，秦官使者车。
　　柳塘薰昼日，花水溢春渠。若不嫌鸡黍，先令扫弊庐。
　　◎卷.3【酬刘员外见寄】严维
　　苏耽佐郡时，近出白云司。药补清羸疾，窗吟绝妙词。
　　柳塘春水慢，花坞夕阳迟。欲识怀君意，明朝访楫师。
　　◎卷.4【同韩员外宿云门寺】严维
　　小岭路难近，仙郎此夕过。潭空观月定，涧静见云多。
　　竹翠烟深锁，松声雨点和。万缘俱不有，对境自垂萝。
　　◎卷.5【酬诸公宿镜水宅】严维
　　幸免低头向府中，贵将藜藿与君同。阳雁叫霜来枕上，
　　寒山映月在湖中。诗书何德名夫子，草木推年长数公。
　　闻道汉家偏尚少，此身那此访芝翁。
　　◎卷.6【送薛尚书入蜀】严维
　　卑情不敢论，拜首入辕门。列郡诸侯长，登朝八座尊。
　　凝笳临水发，行旆向风翻。几许遗黎泣，同怀父母恩。
　　◎卷.7【送李秘书往儋州】严维
　　魑魅曾为伍，蓬莱近拜郎。臣心瞻北阙，家事在南荒。
　　莎草山城小，毛洲海驿长。玄成知必大，宁是泛沧浪。
　　◎卷.8【送人入金华（一作赠别东阳客）】严维
　　明月双溪水，清风八咏楼。昔年为客处，今日送君游。
　　◎卷.9【送崔峒使往睦州兼寄薛司户】严维
　　如今相府用英髦，独往南州肯告劳，冰水近开渔浦出，
　　雪云初卷定山高，木奴花映桐庐县，青雀舟随白露涛。
　　使者应须访廉吏，府中惟有范功曹。
　　◎卷.10【送房元直赴北京】严维
　　犹道楼兰十万师，书生匹马去何之。临岐未断归家目，
　　望月空吟出塞诗。常欲激昂论上策，不应憔悴老明时。
　　遥知到日逢寒食，彩笔长裾会晋祠。
　　◎卷.11【荆溪馆呈丘义兴】严维
　　失路荆溪上，依人忽暝投。长桥今夜月，阳羡古时州。
　　野烧明山郭，寒更出县楼。先生能馆我，无事五湖游。
　　◎卷.12【一公新泉（一作题灵一上人院新泉）】严维
　　山下新泉出，泠泠北去源。落池才有响，喷石未成痕。
　　独映孤松色，殊分众鸟喧。唯当清夜月，观此启禅门。
　　◎卷.13【奉试水精环】严维
　　王室符长庆，环中得水精。任圆循不极，见素质仍贞。
　　信是天然瑞，非因朴斫成。无瑕胜玉美，至洁过冰清。
　　未肯齐珉价，宁同杂佩声。能衔任黄雀，亦欲应时明。
　　◎卷.14【自云阳归晚泊陆澧宅】严维
　　天阴行易晚，前路故人居。孤棹所思久，寒林相见初。
　　闲灯忘夜永，清漏任更疏。明发还须去，离家几岁除。
　　◎卷.15【九日陪崔郎中北山宴】严维
　　上客南台至，重阳此会文。菊芳寒露洗，杯翠夕阳曛。
　　务简人同醉，溪闲鸟自群。府中官最小，唯有孟参军。
　　◎卷.16【留别邹绍刘长卿】严维
　　中年从一尉，自笑此身非。道在甘微禄，时难耻息机。
　　晨趋本郡府，昼掩故山扉。待见干戈毕，何妨更采薇。
　　◎卷.17【书情献相公】严维
　　年来白发欲星星，误却生涯是一经。魏阙望中何日见，
　　商歌奏罢复谁听。孤根独弃惭山木，弱质无成状水萍。
　　今日更须询哲匠，不应休去老岩扃。
　　◎卷.18【赠送朱放】严维
　　昔年居汉水，日醉习家池。道胜迹常在，名高身不知。
　　欲依天目住，新自始宁移。生事曾无长，惟将白接z5。
　　◎卷.45【剡中赠张卿侍御】严维
　　辟疆年正少，公子贵初还。早列月卿位，新参柱史班。
　　千夫驰驿道，驷马入家山。深巷乌衣盛，高门画戟闲。
　　逶迤天乐下，照耀剡溪间。自贱游章句，空为衰草颜。
　　◎卷.46【赠万经】严维
　　万公长慢世，昨日又隳官。纵酒真彭泽，论诗得建安。
　　家山伯禹穴，别墅小长干。辄有时人至，窗前白眼看。
　　◎卷.47【书情上李苏州】严维
　　东土苗人尚有残，皇皇亚相出朝端。手持国宪群僚畏，
　　口喻天慈百姓安。礼数自怜今日绝，风流空计往年欢。
　　误著青袍将十载，忍令渔浦却垂竿。
　　◎卷.48【馀姚祗役奉简鲍参军】严维
　　童年献赋在皇州，方寸思量君与侯。万事无成新白首，
　　两春虚掷对沧流。歌诗盛赋文星动，箫管新亭晦日游。
　　知己欲依何水部，乡人今正贱东丘。
　　◎卷.49【奉和独孤中丞游云门寺】严维
　　绝壑开花界，耶溪极上源。光辉三独坐，登陟五云门。
　　深木鸣驺驭，晴山曜武贲。乱泉观坐卧，疏磬发朝昏。
　　苍翠新秋色，莓苔积雨痕。上方看度鸟，后夜听吟猿。
　　异迹焚香对，新诗酌茗论。归来还抚俗，诸老莫攀辕。
　　◎卷.50【奉和皇甫大夫夏日游花严寺（时大夫昆季同行）】严维
　　初第华严会，王家少长行。到宫龙节驻，礼塔雁行成。
　　莲界千峰静，梅天一雨清。禅庭未可恋，圣主寄苍生。
　　◎卷.51【宿法华寺】严维
　　一夕雨沉沉，哀猿万木阴。天龙来护法，长老密看心。
　　鱼梵空山静，纱灯古殿深。无生久已学，白发浪相侵。
　　◎卷.52【题茅山李尊师所居（一作秦系诗）】严维
　　天师百岁少如童，不到山中更不逢。洗药每临新瀑水，
　　步虚时绕最高峰。篱根五月留残雪，座右千年荫古松。
　　此去人寰知近远，回看路隔一重重。
　　◎卷.53【送薛居士和州读书】严维
　　孤云独鹤共悠悠，万卷经书一叶舟，楚地巢城民舍少，
　　烟村社树鹭湖秋。蒿莱织妾晨炊黍，隅落耕童夕放牛。
　　年少不应辞苦节，诸生若遇亦封侯。
　　◎卷.54【送李端（一作卢纶诗）】严维
　　故关衰草遍，离别正堪悲。路出寒云外，人归暮雪时。
　　少孤为客早，多难识君迟。掩泣空相向，风尘何所期。
　　◎卷.55【宿天竺寺】严维
　　方外主人名道林，怕将水月净身心。
　　居然对我说无我，寂历山深将夜深。
　　◎卷.56【丹阳送韦参军】严维
　　丹阳郭里送行舟，一别心知两地秋。
　　日晚江南望江北，寒鸦飞尽水悠悠。
　　◎卷.57【入唐溪】严维
　　啸终万籁起，吹去当溪云。环屿或明昧，远峰尚氛氲。
　　雨新翠叶发，夜早玄象分。金涧流不尽，入山深更闻。
　　◎卷.58【送桃岩成上人归本寺】严维
　　长老归缘起，桃花忆旧岩。清晨云抱石，深夜月笼杉。
　　道具门人捧，斋粮谷鸟衔。馀生愿依止，文字欲三缄。
　　◎卷.59【酬普选二上人期相会见寄】严维
　　本意宿东林，因听子贱琴。遥知大小朗，已断去来心。
　　夜静溪声近，庭寒月色深。宁知尘外意，定后便成吟。
　　◎卷.60【相里使君宅听澄上人吹小管】严维
　　秦僧吹竹闭秋城，早在梨园称主情。
　　今夕襄阳山太守，座中流泪听商声。
　　◎卷.61【赠别至弘上人】严维
　　最称弘偃少，早岁草茅居。年老从僧律，生知解佛书。
　　衲衣求坏帛，野饭拾春蔬。章句无求断，时中学有馀。
　　◎卷.62【奉和刘祭酒伤白马（此马敕赐宁王，转赠祭酒）】严维
　　沛艾如龙马，来从上苑中。棣华恩见赐，伯舅礼仍崇。
　　镜点黄金眼，花开白雪騣。性柔君子德，足逸大王风。
　　色照鸣珂静，声连喷玉雄。食场恩未尽，过隙命旋终。
　　练影依云没，银鞍向月空。仍闻乐府唱，犹念代劳功。
　　◎卷.63【哭灵一上人】严维
　　一公何不住，空有远公名。共说岑山路，今时不可行。
　　旧房松更老，新塔草初生。经论传缁侣，文章遍墨卿。
　　禅林枝干折，法宇栋梁倾。谁复修僧史，应知传已成。
　　◎卷.64【题鲍行军小阁】严维
　　宇下无留事，经营意独新。文房已得地，相阁是推轮。
　　席上招贤急，山阴对雪频。虚明先旦暮，启闭异冬春。
　　谈笑兵家法，逢迎幕府宾。还将负暄处，时借在阴人。
　　◎卷.65【陪皇甫大夫谒禹庙】严维
　　竹使羞殷荐，松龛拜夏祠。为鱼歌德后，舞羽降神时。
　　文卫瞻如在，精灵信有期。夕阳陪醉止，塘上鸟咸迟。
　　◎卷.66【同王征君湘中有怀（一作张谓诗）】严维
　　八月洞庭秋，潇湘水北流。还家万里梦，为客五更愁。
　　不用看书帙，偏宜上酒楼。故人京洛满，何日复同游。
　　◎卷.67【奉和皇甫大夫祈雨应时雨降】严维
　　致和知必感，岁旱未书灾。伯禹明灵降，元戎祷请来。
　　九成陈夏乐，三献奉殷罍。掣曳旗交电，铿锵鼓应雷。
　　行云依盖转，飞雨逐车回。欲识皇天意，为霖贶在哉。
　　◎卷.68【赠别刘长卿时赴河南严中丞幕府】严维
　　早见登郎署，同时迹下僚。几年江路永，今去国门遥。
　　文变骚人体，官移汉帝朝。望山吟度日，接枕话通宵。
　　万里趋公府，孤帆恨信潮。匡时知已老，圣代耻逃尧。
　　◎卷.69【晦日宴游】严维
　　晦日湔裾俗，春楼致酒时。出山还已醉，谢客旧能诗。
　　溪柳薰晴浅，岩花待闰迟。为邦久无事，比屋自熙熙。
　　◎卷.70【夏日纳凉】严维
　　山阴过野客，镜里接仙郎。盥漱临寒水，褰闱入夏堂。
　　杉松交日影，枕簟上湖光。衮衮承嘉话，清风纳晚凉。
　　◎卷.71【僧房避暑】严维
　　支公好闲寂，庭宇爱林篁。幽旷无烦暑，恬和不可量。
　　蕙风清水殿，荷气杂天香。明月谈空坐，怡然道术忘。
　　◎卷.72【九日登高】严维
　　诗家九日怜芳菊，迟客高斋瞰浙江。汉浦浪花摇素壁，
　　西陵树色入秋窗。木奴向熟悬金实，桑落新开泻玉缸。
　　四子醉时争讲德，笑论黄霸屈为邦。
　　◎卷.73【九月十日即事】严维
　　家贫惟种竹，时幸故人看。菊度重阳少，林经闰月寒。
　　宿酲犹落帽，华发强扶冠。美景良难得，今朝更尽欢。
　　◎卷.74【送丘为下第归苏州】严维
　　沧江一身客，献赋空十年。明主岂能好，今人谁举贤。
　　国门税征驾，旅食谋归旋。皦日媚春水，绿蘋香客船。
　　无媒既不达，余亦思归田。
　　◎卷.75【送少微上人东南游】严维
　　旧游多不见，师在翟公门。瘴海空山热，雷州白日昏。
　　片心应为法，万里独无言。人尽酬恩去，平生未感恩。
　　◎卷.76【赠送崔子向】严维
　　旅食来江上，求名赴洛阳。新诗踪谢守，内学似支郎。
　　行怯秦为客，心依越是乡。何人作知己，送尔泪浪浪。
　　◎卷.77【答刘长卿七里濑重送】严维
　　新安非欲枉帆过，海内如君有几何。
　　醉里别时秋水色，老人南望一狂歌。
　　◎卷.78【岁初喜皇甫侍御至】严维
　　湖上新正逢故人，情深应不笑家贫。
　　明朝别后门还掩，修竹千竿一老身。
　　◎卷.79【送舍弟】严维
　　疏懒吾成性，才华尔自强。早称眉最白，何事绶仍黄。
　　时暑嗟于迈，家贫念聚粮。只应宵梦里，诗兴属池塘。
　　◎卷.80【示外生】严维
　　牵役非吾好，宽情尔在傍。经过悲井邑，起坐倦舟航。
　　相宅生应贵，逢时学可强。无轻吾未用，世事有行藏。
　　◎卷.81【咏孩子】严维
　　嘉客会初筵，宜时魄再圆。众皆含笑戏，谁不点颐怜。
　　绣被花堪摘，罗绷色欲妍。将雏有旧曲，还入武城弦。
　　◎卷.82【酬谢侍御喜王宇及第见贺不遇之作】严维
　　寂寞柴门掩，经过柱史荣。老夫宁有力，半子自成名。
　　柳映三桥发，花连上道明。缄书到别墅，郢曲果先成。
　　◎卷.83【秋日与诸公文会天□寺】严维
　　相访从吾道，因缘会尔时。龙盘馀帝宅，花界古人祠。
　　明月虚空色，青林大小枝。还将经济学，来问道安师。
　　◎卷.84【答刘长卿蛇浦桥月下重送】严维
　　月色今宵最明，庭闲夜久天清。寂寞多年老宦，
　　殷勤远别深情。溪临修竹烟色，风落高梧雨声。
　　耿耿相看不寐，遥闻晓柝山城。
　　◎卷.85【发桐户寄刘员外】严维
　　处处云山无尽时，桐庐南望转参差。
　　舟人莫道新安近，欲上潺湲行自迟。
　　◎卷.86【秋夜船行】严维
　　扁舟时属暝，月上有馀辉。海燕秋还去，渔人夜不归。
　　中流何寂寂，孤棹也依依。一点前村火，谁家未掩扉。
　　◎卷.87【游灞陵山】严维
　　入山未尽意，胜迹聊独寻。方士去在昔，药堂留至今。
　　四隅白云闲，一路清溪深。芳秀惬春目，高闲宜远心。
　　潭分化丹水，路绕升仙林。此道人不悟，坐鸣松下琴。
　　◎卷.88【重送新安刘员外】严维
　　秋江渺渺水空波，越客孤舟欲榜歌。
　　手折衰杨悲老大，故人零落已无多。
　　◎卷.89【忆长安·五月（共十二咏，丘丹等同赋，各见本集）】严维
　　忆长安，五月时，君王避暑华池。进膳甘瓜朱李，
　　续命芳兰彩丝。竞处高明台榭，槐阴柳色通逵。
　　◎卷.90【状江南·季春（共十二咏，丘丹等同赋，各见本集）】严维
　　江南季春天，莼叶细如弦。池边草作径，湖上叶如船。
　　◎卷.91【句】严维
　　五色惊彩凤，千里象骢威。（《张侍御孩子》）。
　　三伏轩车动，尧心急谏官。名通内籍贵，
　　立近御床寒。（《送皇甫拾遗归朝》）。
　　波从少海息，云自大风开。（代宗挽歌，并《诗式》）


第二百六十四卷
　　◎卷.1【琴歌】顾况
　　琴调秋些，胡风绕雪，峡泉声咽，佳人愁些。
　　◎卷.2【上古之什补亡训传十三章·上古一章】顾况
　　（上古，愍农也。）
　　遐哉上古，生弃与柱。句龙是生，乃有甫田。惟彼甫田，
　　有万斯年。开利之源。无乃塞源。一廛亦官，百廛亦官，
　　啬夫孔艰。浸兮暵兮，申有螽兮。惟馨祀是患，
　　岂止馁与寒。啬夫咨咨，el盛苗衰。耕之耰之，
　　袯襫锄犁，手胼足胝。水之蛭螾，吮喋我肌。
　　我姑自思，胡不奋飞。东人利百，西人利百。有匪我心，
　　胡为不易。河水活活，万人逐末。俾尔之愉悦兮。
　　◎卷.3【上古之什补亡训传十三章·左车二章】顾况
　　（左车，凭险也。震为雷，兄长之。左，东方之师也。
　　凭险不已，君子忧心，而作是诗。）
　　左车有庆，万人犹病。曷可去之，于党孔盛。
　　敏尔之生，胡为波迸。
　　左车有赫，万人毒螫。曷可去之，于党孔硕。
　　敏尔之生，胡为草戚。
　　◎卷.4【上古之什补亡训传十三章·筑城二章】顾况
　　（筑城，刺临戎也。寺人临戎，以墓砖为城壁。）
　　筑城登登，于以作固。咨尔寺兮，发郊外冢墓。
　　死而无知，犹或不可；若其有知，惟上帝是愬。
　　筑城奕奕，于以固敌。咨尔寺兮，发郊外冢甓。
　　死而无知，犹或不可。若其有知，惟上帝是谪。
　　◎卷.5【上古之什补亡训传十三章·持斧一章】顾况
　　（持斧，启戎士也。戎士伐松柏为蒸薪。
　　孝子徘徊而作是诗。）
　　持斧持斧，无剪我松柏兮。
　　◎卷.6【上古之什补亡训传十三章·十月之郊一章】顾况
　　（十月之郊，造公室也。君子居公室，当思布德行化焉。）
　　十月之郊，群木肇生。阳潜地中，舒达句萌。曀其蔚兮，
　　不可以游息。乃熂蒺藜，乃夷荆棘，乃繇彼曲直，
　　匠氏度思。登斧以时，泽梁蓁蓁。无或夭枝，有巨根蒂。
　　生混茫际，呼吸群籁。万人挥斤，坎坎有厉。陆迁水济，
　　百力殚弊。审方面势，姑博其制，作为公室。公室既成，
　　御燥湿风日。栋之斯厚，榱之斯密。如翼于飞，
　　如鳞栉比。缭以周墉。墄以崇阶。俯而望之，
　　矗与云齐。eF砆碔砆，藻井旋题。丹素之燝兮，
　　椒桂之馥兮。高阁高阁，珠缀结络。金铺烂若，
　　不集于鸟雀。绘事告毕，宾筵秩秩，乃命旨酒琴瑟。
　　琴瑟在堂，莫不静谧。周环掩辟，仰不漏日。冬日严凝。
　　言纳其阳，和风载升。夏日郁蒸，言用于阴，凉风飒兴。
　　有匪君子，自贤不已，乃梦乘舟，乃梦乘车。梦人占之，
　　更爽其居。炎炎则移，皎皎则亏。木实之繁兮，
　　明年息枝。爰处若思，胡宁不尔思。
　　◎卷.7【上古之什补亡训传十三章·燕于巢一章】顾况
　　（燕于巢，审日辰也，燕不以甲乙衔泥。）
　　燕燕于巢，缀葺维戊。甲兮乙兮，不宜有谬。飞龙在天，
　　云掩于斗。曷日于雨，乃曰庚午。彼日之差，亦孔斯丑。
　　昔在羲和，湎淫不修。我筮我龟，莫我告繇。胤乃征之，
　　彝伦九畴。君子授律，是祃是禷。三五不备，
　　罔克攸遂。惠此蒸人，毋废尔事。尔莫我从，维来者是冀。
　　◎卷.8【上古之什补亡训传十三章·苏方一章】顾况
　　（苏方，讽商胡舶舟运苏方，岁发扶南林邑，至齐国立尽）
　　苏方之赤，在胡之舶，其利乃博。我土旷兮，我居阗兮，
　　我衣不白兮。朱紫烂兮，传瑞晔兮。相唐虞之维百兮。
　　◎卷.9【上古之什补亡训传十三章·陵霜之华一章】顾况
　　（陵霜之华，伤不实也。）
　　陵霜之华，我心忧嗟。阴之胜矣，而阳不加。坱轧陶钧，
　　乃帝乃神，乃舒乃屯。烈烈严秋，熙熙阳春，职生有伦。
　　今华发非其辰，辰属东方之仁，遐想三五。黄帝登云，
　　尧年百馀。二仪分位，六气不渝。二景如璧，五星如珠。
　　陵霜之华兮，何不妄敷。
　　◎卷.10【上古之什补亡训传十三章·囝一章】顾况
　　（囝，哀闽也。）
　　囝生闽方，闽吏得之，乃绝其阳。为臧为获，致金满屋。
　　为髡为钳，如视草木。天道无知，我罹其毒。神道无知。
　　彼受其福。郎罢别囝，吾悔生汝。及汝既生，人劝不举。
　　不从人言，果获是苦，囝别郎罢，心摧血下。隔地绝天，
　　乃至黄泉，不得在郎罢前。
　　◎卷.11【上古之什补亡训传十三章·我行自东一章】顾况
　　（我行自东，不遑居也。）
　　我行自东，山海其空，旅棘有丛；我行自西，垒与云齐，
　　雨雪凄凄；我行自南，烈火满林，日中无禽，雾雨淫淫；
　　我行自北，烛龙寡色，何枉不直。我忧京京，何道不行兮？
　　◎卷.12【上古之什补亡训传十三章·采蜡一章】顾况
　　（采蜡，怨奢也。荒岩之间，有以纩蒙其身。腰藤造险，
　　及有群蜂肆毒，哀呼不应，则上舍藤而下沈壑。）
　　采采者蜡，于泉谷兮。煌煌中堂，烈华烛兮。
　　新歌善舞，弦柱促兮；荒岩之人，自取其毒兮。
　　◎卷.13【弃妇词】顾况
　　古人虽弃妇，弃妇有归处。今日妾辞君，辞君欲何去。
　　本家零落尽，恸哭来时路。忆昔未嫁君，闻君甚周旋。
　　及与同结发，值君适幽燕。孤魂托飞鸟，两眼如流泉。
　　流泉咽不燥，万里关山道。及至见君归，君归妾已老。
　　物情弃衰歇，新宠方妍好。拭泪出故房，伤心剧秋草。
　　妾以憔悴捐，羞将旧物还。馀生欲有寄，谁肯相留连。
　　空床对虚牖，不觉尘埃厚。寒水芙蓉花，秋风堕杨柳。
　　记得初嫁君，小姑始扶床。今日君弃妾，小姑如妾长。
　　回头语小姑，莫嫁如兄夫。
　　◎卷.14【游子吟】顾况
　　故枥思疲马，故窠思迷禽。浮云蔽我乡，踯躅游子吟。
　　游子悲久滞，浮云郁东岑。客堂无丝桐，落叶如秋霖。
　　艰哉远游子，所以悲滞淫。一为浮云词，愤塞谁能禁。
　　驰归百年内，唯愿展所钦。胡为不归欤，坐使年病侵。
　　未老霜绕鬓，非狂火烧心。太行何难哉，北斗不可斟。
　　夜静星河出，耿耿辰与参。佳人夐青天，尺素重于金。
　　泬寥群动异，眇默诸境森。苔衣上闲阶，蟋蟀催寒砧。
　　立身计几误，道险无容针。三年不还家，万里遗锦衾。
　　梦魂无重阻，离忧罔古今。胡为不归欤，辜负匣中琴。
　　腰下是何物，牵缠旷登寻。朝与名山期，夕宿楚水阴。
　　楚水殊演漾，名山窅岖嶔。客从洞庭来，婉娈潇湘深。
　　橘柚在南国，鸿雁遗秋音。下有碧草洲，上有青橘林。
　　引烛窥洞穴，凌波睥天琛。蒲荷影参差，凫鹤雏淋涔。
　　浩歌惜芳杜，散发轻华簪。胡为不归欤，泪下沾衣襟。
　　鸢飞戾霄汉，蝼蚁制鳣鱏。赫赫大圣朝，日月光照临。
　　圣主虽启迪，奇人分湮沈。层城登云韶，王府锵球琳。
　　鹿鸣志丰草，况复虞人箴。
　　◎卷.15【拟古三首（第一首一作长安古意）】顾况
　　龙剑昔藏影，送雄留其雌。人生阻欢会，神物亦别离。
　　碧树感秋落，佳人无还期。夜琴为君咽，浮云为君滋。
　　爱而伤不见，星汉徒参差。
　　幽居盼天造，胡息运行机。春葩妍既荣，秋叶瘁以飞。
　　滔滔川之逝，日没月光辉。所贵法乾健，于道悟入微。
　　任彼声势徒，得志方夸毗。
　　浮生果何慕，老去羡介推。陶令何足录，彭泽归已迟。
　　空负漉酒巾，乞食形诸诗。吾惟抱贞素，悠悠白云期。
　　◎卷.16【伤子】顾况
　　老夫哭爱子，日暮千行血。声逐断猿悲，迹随飞鸟灭。
　　老夫已七十，不作多时别。
　　◎卷.17【春游曲二首】顾况
　　游童苏合带，倡女蒲葵扇。初日映城时，相思忽相见。
　　褰裳踏露草，理鬓回花面。薄暮不同归，留情此芳甸。
　　柘弹连钱马，银钩妥堕鬟。采桑春陌上，踏草夕阳间。
　　意合词先露，心诚貌却闲。明朝若相忆，云雨出巫山。
　　◎卷.18【从军行二首】顾况
　　弭节结徒侣，速征赴龙城。单于近突围，烽燧屡夜惊。
　　长弓挽满月，剑华霜雪明。远道百草殒，峭觉寒风生。
　　风寒欲砭肌，争奈裘袄轻。回首家不见，候雁空中鸣。
　　笳奏遝以哀，肃肃趣严程。寄语塞外胡，拥骑休横行。
　　少年胆气粗，好勇万人敌。仗剑出门去，三边正艰厄。
　　怒目时一呼，万骑皆辟易。杀人蓬麻轻，走马汗血滴。
　　丑虏何足清，天山坐宁谧。不有封侯相，徒负幽并客。
　　◎卷.19【塞上曲】顾况
　　黠虏初南下，尘飞塞北境。汉将怀不平，雠扰当远屏。
　　金革卧不暖，起舞霜月冷。点军三十千，部伍严以整。
　　酣战祈成功，于焉罢边衅。
　　◎卷.20【弋阳溪中望仙人城】顾况
　　何草乏灵姿，无山不孤绝。我行虽云蹇，偶胜聊换节。
　　上界浮中流，光响洞明灭。晚禽曝霜羽，寒鱼依石发。
　　自有无还心，隔波望松雪。
　　◎卷.21【严公钓台作】顾况
　　灵芝产遐方，威凤家重霄。严生何耿洁，托志肩夷巢。
　　汉后虽则贵，子陵不知高。糠秕当世道，长揖夔龙朝。
　　扫门彼何人，升降不同朝。舍舟遂长往，山谷多清飙。
　　◎卷.22【萧寺偃松】顾况
　　凄凄百卉病，亭亭双松迥。直上古寺深，横拂秋殿冷。
　　轻响入龟目，片阴栖鹤顶。山中多好树，可怜无比并。
　　◎卷.23【独游青龙寺】顾况
　　春风入香刹，暇日独游衍。旷然莲花台，作礼月光面。
　　乘兹第八识，出彼超二见。摆落区中缘，无边广弘愿。
　　长廊朝雨毕，古木时禽啭。积翠暧遥原，杂英纷似霰。
　　凤城腾日窟，龙首横天堰。蚁步避危阶，蝇飞响深殿。
　　大通智胜佛，几劫道场现。
　　◎卷.24【初秋莲塘归】顾况
　　秋光净无迹，莲消锦云红。只有溪上山，还识扬舲翁。
　　如何白蘋花，幽渚笑凉风。
　　◎卷.25【从江西至彭蠡入浙西淮南界道中寄齐相公】顾况
　　大贤旧丞相，作镇江山雄。自镇江山来，何人得如公。
　　处士待徐孺，仙人期葛洪。一身控上游，八郡趋下风。
　　比屋除畏溺，林塘曳烟虹。生人罢虔刘，井税均且充。
　　大府肃无事，欢然接悲翁。心清百丈泉，目送孤飞鸿。
　　数年鄱阳掾，抱责栖微躬。首阳及汨罗，无乃褊其衷。
　　杨朱并阮籍，未免哀途穷。四贤虽得仁，此怨何匆匆。
　　老氏齐宠辱，於陵一穷通。本师留度门，平等冤亲同。
　　能依二谛法，了达三轮空。真境靡方所，出离内外中。
　　无边尽未来，定惠双修功。蹇步惭寸进，饰装随转蓬。
　　朝行楚水阴，夕宿吴洲东。吴洲复白云，楚水飘丹枫。
　　晚霞烧回潮，千里光曈曈。蓂开海上影，桂吐淮南丛。
　　何当翼明庭，草木生春融。
　　◎卷.26【寄上兵部韩侍郎奉呈李户部、卢刑部、杜三侍郎】顾况
　　道路五千里，门阑三十年。当时携手人，今日无半全。
　　咏题官舍内，赋韵僧房前。公登略彴桥，况榜龙fp船。
　　远寺吐朱阁，春潮浮绿烟。鹓鸿翔邓林，沙鸨飞吴田。
　　诸子纷出祖，中宵久留连。坐客三千人，皆称主人贤。
　　国士分如此，家臣亦依然。身在薜萝中，头刺文案边。
　　故吏已重叠，门生从联翩。得罪为何名，无阶问皇天。
　　出门多岐路，命驾无由缘。伏承诸侍郎，顾念犹迍邅。
　　圣代逢三宥，营魂空九迁。
　　◎卷.27【长安窦明府后亭】顾况
　　君为长安令，我美长安政。五日一朝天，南山对明镜。
　　鸟飞青苔院，水木相辉映。客至南云乡，丝桐展歌咏。
　　吏人何萧萧，终岁无喧竞。欲识明府贤，邑中多百姓。
　　◎卷.28【谢王郎中见赠琴鹤】顾况
　　此琴等焦尾，此鹤方胎生。赴节何徘徊，理感物自并。
　　独立江海上，一弹天地清。朱弦动瑶华，白羽飘玉京。
　　因想羡门辈，眇然四体轻。子乔翔邓林，王母游层城。
　　忽如启灵署，鸾凤相和鸣。何由玉女床，去食琅玕英。
　　◎卷.29【和翰林吴舍人兄弟西斋】顾况
　　君家诚易知，易知复难同。新裁尺一诏，早入明光宫。
　　西斋何其高，上与星汉通。永怀洞庭石，春色相玲珑。
　　久怀巴峡泉，夜落君丝桐。信是怡神所，迢迢蔑华嵩。
　　鸟飞晴云灭，叠嶂盘虚空。君家诚易知，易知意难穷。
　　◎卷.30【望初月简于吏部】顾况
　　泬寥中秋夜，坐见如钩月。始从西南升，又欲西南没。
　　全移河上影，暂透林间缺。纵待三五时，终为千里别。
　　◎卷.31【上湖至破山赠文周萧元植】顾况
　　一别二十年，依依过故辙。湖上非往态，梦想频虚结。
　　二子伴我行，我行感徂节。后人应不识，前事寒泉咽。
　　一别二十年，人堪几回别。
　　◎卷.32【酬信州刘侍郎兄】顾况
　　刘兄本知命，屈伸不介怀。南州管灵山，可惜旷土栖。
　　樵隐同一径，竹树薄西斋。鸟陵嶂合杳，月配波徘徊。
　　薄宦修礼数，长景谢谭谐。愿为南州民，输税事鉏犁。
　　胡为走不止，风雨惊邅回。
　　◎卷.33【奉酬刘侍郎】顾况
　　几回新秋影，璧满蟾又缺。镜破似倾台，轮斜同覆辙。
　　虽分上林桂，还照沧洲雪。暂伴憔悴人，归华耿不灭。
　　◎卷.34【酬本部韦左司】顾况
　　好鸟依佳树，飞雨洒高城。况与二三子，列坐分两楹。
　　文雅一何盛，林塘含馀清。府君未归朝，游子不待晴。
　　白云帝城远，沧江枫叶鸣。却略欲一言，零泪和酒倾。
　　寸心久摧折，别离重骨惊。安得凌风翰，肃肃宾天京。
　　◎卷.35【酬房杭州】顾况
　　郡楼何其旷，亭亭广而深。故人牧馀杭，留我披胸衿。
　　满箧阅新作，璧玉诞清音。流水入洞天，窅豁欲凌临。
　　辟险延北阜，薙道陟南岑。朝从山寺还，醒醉动笑吟。
　　荷花十馀里，月色攒湖林。父老惜使君，却欲速华簪。
　　◎卷.36【酬漳州张九使君】顾况
　　故人穷越徼，狂生起悲愁。山海万里别，草木十年秋。
　　鞭马广陵桥，出祖张漳州。促膝堕簪珥，辟幌戛琳球。
　　短题自兹简，华篇讵能酬。无阶承明庭，高步相追游。
　　南方荣桂枝，凌冬舍温裘。猿吟郡斋中，龙静檀栾流。
　　薜鹿莫徭洞，网鱼卢亭洲。心安处处安，处处思遐陬。
　　◎卷.37【在滁苦雨归桃花崦伤亲友略尽】顾况
　　废弃忝残生，后来亦先夭。诗人感风雨，长夜何时晓。
　　去国宦情无，近乡归梦少。庇身绝中授，甘静忘外扰。
　　丽景变重阴，洞山空木表。灵潮若可通，寄谢西飞鸟。
　　◎卷.38【苦雨（一本题下有思归桃花崦五字）】顾况
　　朝与佳人期，碧树生红萼。暮与佳人期，飞雨洒清阁。
　　佳人窅何许，中夜心寂寞。试忆花正开，复惊叶初落。
　　行骑飞泉鹿，卧听双海鹤。嘉愿有所从，安得处其薄。
　　◎卷.39【赠别崔十三长官】顾况
　　真玉烧不热，宝剑拗不折。欲别崔侠心，崔侠心如铁。
　　复如金刚锁，无有功不彻。仍于直道中，行事不诋讦。
　　崔侠两兄弟，垂范继芳烈。相识三十年，致书字不灭。
　　我来宣城郡，饮水仰清洁。蔼蔼北阜松，峨峨南山雪。
　　顾生归山去，知作几年别。
　　◎卷.40【哭从兄苌】顾况
　　洞庭违鄂渚，袅袅秋风时。何人不客游，独与帝子期。
　　黄鹄铩飞翅，青云叹沈姿。身终一骑曹，高盖者为谁。
　　从驾至梁汉，金根复京师。皇恩溢九垠，不记屠沽儿。
　　立身有高节，满卷多好诗。赫赫承明庭，群公默无词。
　　草木正摇落，哭兄鄱水湄。共居云阳里，轗轲多别离。
　　人生倏忽间，旅衬飘若遗。稚子新学拜，枯杨生一枝。
　　人生倏忽间，精爽无不之。旧国数千里，家人由未知。
　　人生倏忽间，安用才士为。
　　◎卷.41【华山西冈游赠隐玄叟】顾况
　　群峰郁初霁，泼黛若鬟沐。失风鼓唅呀，摇撼千灌木。
　　木叶微堕黄，石泉净停绿。危磴萝薜牵，迥步入幽谷。
　　我心寄青霞，世事惭苍鹿。遂令巢许辈，于焉谢尘俗。
　　想是悠悠云，可契去留躅。
　　◎卷.42【归阳萧寺有丁行者能修无生忍担水施僧况归命稽首作诗】顾况
　　化佛示持帚，仲尼称执鞭。列生御风归，饲豕如人焉。
　　曹溪第六祖，踏碓逾三年。伊人自何方，长绶趋遥泉。
　　开士行何苦，双瓶胝两肩。萧寺百馀僧，东厨正扬烟。
　　露足沙石裂，外形巾褐穿。若其有此身，岂得安稳眠。
　　独出违顺境，不为寒暑还。大圣于其中，领我心之虔。
　　万法常空灭，无生因忍全。一国一释迦，一灯分百千。
　　永愿遗世知，现身弥勒前。潜容偏虚空，灵响不可传。
　　智慧舍利佛，神通自乾连。阿若憍陈如，迦叶迦旃延。
　　左右二菩萨，文殊并普贤。身披六铢衣，亿劫为大仙。
　　宝塔宝楼阁，重檐交梵天。譬如一明珠，共赞光白圆。
　　天魔波旬等，降伏金刚坚。野叉罗刹鬼，亦赦尘垢缠。
　　乃致金翅鸟，吞龙护洪渊。一十一众中，身意皆快然。
　　八河注大海，中有楞伽船。佛法付国王，平等无颇偏。
　　天子事端拱，大臣行其权。玉堂无蝇飞，五月冰凛筵。
　　尽力答明主，犹自招罪愆。九族无白身，百花动婵娟。
　　神圣恶如此，物华不能妍。禄山一微胡，驱马来自燕。
　　宛彼宫阙丽，如何犬羊膻。苦哉千万人，流血成丹川。
　　此辈之死后，镬汤所熬煎。业风吹其魂，猛火烧其烟。
　　独有丁行者，无忧树枝边。市头盲老人，长者乞一钱。
　　韬照多密用，为君吟此篇。
　　◎卷.43【大茅岭东新居忆亡子从真】顾况
　　谷鸟犹呼儿，山人夕沾襟。怀哉隔生死，怅矣徒登临。
　　东门忧不入，西河遇亦深。古来失中道，偶向经中寻。
　　大象无停轮，倏忽成古今。其夭非不幸，炼形由太阴。
　　凡欲攀云阶，譬如火铸金。虚室留旧札，洞房掩闲琴。
　　泉源登方诸，上有空青林。仿佛通寤寐，萧寥邈微音。
　　软草被汀洲，鲜云略浮沈。赪景宣叠丽，绀波响飘淋。
　　石窟含云巢，迢迢耿南岑。悲恨自兹断，情尘讵能侵。
　　真静一时变，坐起唯从心。


第二百六十五卷
　　◎卷.1【乌啼曲二首】顾况
　　玉房掣锁声翻叶，银箭添泉绕霜堞。毕逋拨剌月衔城，
　　八九雏飞其母惊。此是天上老鸦鸣，人间老鸦无此声。
　　摇风杂佩耿华烛，夜听羽人弹此曲。东方曈曈赤日旭。
　　月出江林西，江林寂寂城鸦啼。昔人何处为此曲，
　　今人何处听不足。城寒月晓驰思深，江上青草为谁绿。
　　◎卷.2【幽居弄】顾况
　　苔衣生，花露滴，月入西林荡东壁。扣商占角两三声，
　　洞户谿窗一冥寂。独去沧洲无四邻，身婴世网此何身。
　　关情命曲寄惆怅，久别山南山里人。
　　◎卷.3【公子行】顾况
　　轻薄儿，面如玉，紫陌春风缠马足。双镫悬金缕鹘飞，
　　长衫刺雪生犀束。绿槐夹道阴初成，珊瑚几节敌流星。
　　红肌拂拂酒光狞，当街背拉金吾行。朝游冬冬鼓声发，
　　暮游冬冬鼓声绝。入门不肯自升堂，美人扶踏金阶月。
　　◎卷.4【古离别】顾况
　　西江上，风动麻姑嫁时浪。西山为水水为尘，
　　不是人间离别人。
　　◎卷.5【长安道】顾况
　　长安道，人无衣，马无草，何不归来山中老。
　　◎卷.6【龙宫操】顾况
　　龙宫月明光参差，精卫衔石东飞时。鲛人织绡采藕丝，
　　翻江倒海倾吴蜀。汉女江妃杳相续，龙王宫中水不足。
　　◎卷.7【梁广画花歌】顾况
　　王母欲过刘彻家，飞琼夜入云輧车。紫书分付与青鸟，
　　却向人间求好花。上元夫人最小女，头面端正能言语。
　　手把梁生画花看，凝嚬掩笑心相许。心相许，
　　为白阿娘从嫁与。
　　◎卷.8【送别日晚歌】顾况
　　日窅窅兮下山，望佳人兮不还。花落兮屋上，
　　草生兮阶间。日日兮春风，芳菲兮欲歇。
　　老不可兮更少，君何为兮轻别。
　　◎卷.9【行路难三首】顾况
　　君不见担雪塞井空用力，炊砂作饭岂堪食。
　　一生肝胆向人尽，相识不如不相识。冬青树上挂凌霄，
　　岁晏花凋树不凋。凡物各自有根本，种禾终不生豆苗。
　　行路难，行路难，何处是平道。中心无事当富贵，
　　今日看君颜色好。
　　君不见少年头上如云发，少壮如云老如雪。
　　岂知灌顶有醍醐，能使清凉头不热。吕梁之水挂飞流，
　　鼋鼍蛟蜃不敢游。少年恃险若平地，独倚长剑凌清秋。
　　行路难，行路难。昔少年，今已老。前朝竹帛事皆空，
　　日暮牛羊占城草。
　　君不见古人烧水银，变作北邙山上尘。藕丝挂在虚空中，
　　欲落不落愁杀人。睢水英雄多血刃，建章宫阙成煨烬。
　　淮王身死桂树折，徐福一去音书绝。行路难，行路难，
　　生死皆由天。秦皇汉武遭不脱，汝独何人学神仙。
　　◎卷.10【悲歌一】顾况
　　边城路，今人犁田昔人墓。岸上沙，昔日江水今人家。
　　今人昔人共长叹，四气相催节回换。明月皎皎入华池，
　　白云离离渡霄汉。
　　◎卷.11【悲歌二（一作《悲歌》，一作《短歌行》）】顾况
　　我欲升天天隔霄，我欲渡水水无桥。我欲上山山路险，
　　我欲汲井井泉遥。越人翠被今何夕，独立沙边江草碧。
　　紫燕西飞欲寄书，白云何处逢来客。
　　◎卷.12【悲歌三（以下三首，一本合为一首，题作《远思曲》）】顾况
　　新系青丝百尺绳，心在君家辘轳上。
　　我心皎洁君不知，辘轳一转一惆怅。
　　◎卷.13【悲歌四】顾况
　　何处春风吹晓幕，江南渌水通朱阁。
　　美人二八面如花，泣向春风畏花落。
　　◎卷.14【悲歌五】顾况
　　临春风，听春鸟；别时多，见时少。愁人夜永不得眠，
　　瑶井玉绳相对晓。
　　◎卷.15【悲歌六（一作攀龙引）】顾况
　　轩辕黄帝初得仙，鼎湖一去三千年。周流三十六洞天，
　　洞中日月星辰联。骑龙驾景游八极，轩辕弓剑无人识。
　　东海青童寄消息。
　　◎卷.16【春草谣】顾况
　　春草不解行，随人上东城。正月二月色绵绵，
　　千里万里伤人情。
　　◎卷.17【苔藓山歌】顾况
　　野人夜梦江南山，江南山深松桂闲。野人觉后长叹息，
　　帖藓粘苔作山色。闭门无事任盈虚，终日欹眠观四如。
　　一如白云飞出壁，二如飞雨岩前滴，三如腾虎欲咆哮，
　　四如懒龙遭霹雳。嶮峭嵌空潭洞寒，小儿两手扶栏干。
　　◎卷.18【同裴观察东湖望山歌】顾况
　　浴鲜积翠栖灵异，石洞花宫横半空。夜光潭上明星启，
　　风雨坛边树如洗。水淹徐孺宅恒乾，绳坠洪崖井无底。
　　主人载酒东湖阴，遥望西山三四岑。
　　◎卷.19【八月五日歌】顾况
　　四月八日明星出，摩耶夫人降前佛。八月五日佳气新，
　　昭成太后生圣人。开元九年燕公说，奉诏听置千秋节。
　　丹青庙里贮姚宋，花萼楼中宴岐薛。清乐灵香几处闻，
　　鸾歌凤吹动祥云。已于武库见灵鸟，仍向晋山逢老君。
　　率土普天无不乐，河清海晏穷寥廓。梨园弟子传法曲，
　　张果先生进仙药。玉座凄凉游帝京，悲翁回首望承明。
　　云韶九奏杳然远，唯有五陵松柏声。
　　◎卷.20【露青竹杖歌】顾况
　　鲜于仲通正当年，章仇兼琼在蜀川。约束蜀儿采马鞭，
　　蜀儿采鞭不敢眠。横截斜飞飞鸟边，绳桥夜上层崖颠。
　　头插白云跨飞泉，采得马鞭长且坚。浮沤丁子珠联联，
　　灰煮蜡楷光烂然。章仇兼琼持上天，上天雨露何其偏。
　　飞龙闲厩马数千，朝饮吴江夕秣燕。红尘扑辔汗湿鞯，
　　师子麒麟聊比肩。江面昆明洗刷牵，四蹄踏浪头枿天。
　　蛟龙稽颡河伯虔，拓羯胡雏脚手鲜。陈闳韩干丹青妍，
　　欲貌未貌眼欲穿。金鞍玉勒锦连乾，骑入桃花杨柳烟。
　　十二楼中奏管弦，楼中美人夺神仙。争爱大家把此鞭，
　　禄山入关关破年。忽见扬州北邙前，只有人还千一钱。
　　亭亭笔直无皴节，磨捋形相一条铁。市头格是无人别，
　　江海贱臣不拘绁。垂窗挂影西窗缺，稚子觅衣挑仰穴。
　　家童拾薪几拗折，玉润犹沾玉垒雪。碧鲜似染苌弘血，
　　蜀帝城边子规咽。相如桥上文君绝，往年策马降至尊，
　　七盘九折横剑门。穆王八骏超昆仑，安用冉冉孤生根。
　　圣人不贵难得货，金玉珊瑚谁买恩。
　　◎卷.21【金珰玉珮歌】顾况
　　赠君金珰太霄之玉珮，金锁禹步之流珠，五岳真君之秘箓，
　　九天丈人之宝书。东井沐浴辰巳毕，先进洞房上奔日。
　　借问君欲何处来，黄姑织女机边出。
　　◎卷.22【瑶草春】顾况
　　瑶草春，杳容与，江南艳歌京西舞。执心轻子都，
　　信节冠秋胡。议以腰支嫁，时论自有夫。蝉鬓蛾眉明井底，
　　燕裙赵袂萦辘轳。李生闻之泪如绠。不忍回头看此井。
　　月中桂树落一枝，池上䴔䴖唳孤影。露桃秾李自成谿，
　　流水终天不向西。翠帐绿窗寒寂寂，锦茵罗荐夜凄凄。
　　瑶草春，丹井远，别后相思意深浅。
　　◎卷.23【萧郸草书歌】顾况
　　萧子草书人不及，洞庭叶落秋风急。上林花开春露湿，
　　花枝濛濛向水垂，见君数行之洒落，石上之松松下鹤。
　　若把君书比仲将，不知谁在凌云阁。
　　◎卷.24【范山人画山水歌】顾况
　　山峥嵘，水泓澄。漫漫汗汗一笔耕，一草一木栖神明。
　　忽如空中有物，物中有声。复如远道望乡客，
　　梦绕山川身不行。
　　◎卷.25【嵇山道芬上人画山水歌】顾况
　　镜中真僧白道芬，不服朱审李将军。渌汗平铺洞庭水，
　　笔头点出苍梧云。且看八月十五夜，月下看山尽如画。
　　◎卷.26【杜秀才画立走水牛歌】顾况
　　昆仑儿，骑白象，时时锁著师子项。奚奴跨马不搭鞍，
　　立走水牛惊汉官。江村小儿好夸骋，脚踏牛头上牛领。
　　浅草平田攃过时，大虫著钝几落井。杜生知我恋沧洲，
　　画作一障张床头。八十老婆拍手笑，妒他织女嫁牵牛。
　　◎卷.27【梁司马画马歌】顾况
　　画精神，画筋骨，一团旋风瞥灭没。仰秣如上贺兰山，
　　低头欲饮长城窟。此马昂然独此群，阿爷是龙飞入云。
　　黄沙枯碛无寸草，一日行过千里道。展处把笔欲描时，
　　司马一騧赛倾倒。
　　◎卷.28【丘小府小鼓歌】顾况
　　地盘山鸡犹可像，坎坎砰砰随手长。
　　夜半高楼沈醉时，万里踏桥乱山响。
　　◎卷.29【宜城放琴客歌（柳浑封宜城县伯）】顾况
　　佳人玉立生此方，家住邯郸不是倡。头髻pE鬌手爪长，
　　善抚琴瑟有文章。新妍笼裙云母光，朱弦绿水喧洞房。
　　忽闻斗酒初决绝，日暮浮云古离别。巴猿啾啾峡泉咽，
　　泪落罗衣颜色暍。不知谁家更张设，丝履墙偏钗股折。
　　南山阑干千丈雪，七十非人不暖热。人情厌薄古共然，
　　相公心在持事坚。上善若水任方圆，忆昨好之今弃捐。
　　服药不如独自眠，从他更嫁一少年。
　　◎卷.30【李供奉弹箜篌歌】顾况
　　国府乐手弹箜篌，赤黄绦索金鎝头。早晨有敕鸳鸯殿，
　　夜静遂歌明月楼。起坐可怜能抱撮，大指调弦中指拨。
　　腕头花落舞制裂，手下鸟惊飞拨剌。珊瑚席，
　　一声一声鸣锡锡；罗绮屏，一弦一弦如撼铃。急弹好，
　　迟亦好；宜远听，宜近听。左手低，右手举，
　　易调移音天赐与。大弦似秋雁，联联度陇关；
　　小弦似春燕，喃喃向人语。手头疾，腕头软，
　　来来去去如风卷。声清泠泠鸣索索，垂珠碎玉空中落。
　　美女争窥玳瑁帘，圣人卷上真珠箔。大弦长，小弦短，
　　小弦紧快大弦缓。初调锵锵似鸳鸯水上弄新声，
　　入深似太清仙鹤游秘馆。李供奉，仪容质，
　　身才稍稍六尺一。在外不曾辄教人，内里声声不遣出。
　　指剥葱，腕削玉，饶盐饶酱五味足。弄调人间不识名，
　　弹尽天下崛奇曲。胡曲汉曲声皆好，弹著曲髓曲肝脑。
　　往往从空入户来，瞥瞥随风落春草。草头只觉风吹入，
　　风来草即随风立。草亦不知风到来，风亦不知声缓急。
　　爇玉烛，点银灯；光照手，实可憎。只照箜篌弦上手，
　　不照箜篌声里能。驰凤阙，拜鸾殿，天子一日一回见。
　　王侯将相立马迎，巧声一日一回变。实可重，
　　不惜千金买一弄。银器胡瓶马上驮，瑞锦轻罗满车送。
　　此州好手非一国，一国东西尽南北。除却天上化下来，
　　若向人间实难得。
　　◎卷.31【刘禅奴弹琵琶歌（感相国韩公梦）】顾况
　　乐府只传横吹好，琵琶写出关山道。羁雁出塞绕黄云，
　　边马仰天嘶白草。明妃愁中汉使回，蔡琰愁处胡笳哀。
　　鬼神知妙欲收响，阴风切切四面来。李陵寄书别苏武，
　　自有生人无此苦。当时若值霍骠姚，灭尽乌孙夺公主。
　　◎卷.32【李湖州孺人弹筝歌】顾况
　　武帝升天留法曲，凄情掩抑弦柱促。上阳宫人怨青苔，
　　此夜想夫怜碧玉。思妇高楼刺壁窥，愁猿叫月鹦呼儿。
　　寸心十指有长短，妙入神处无人知。独把梁州凡几拍，
　　风沙对面胡秦隔。听中忘却前溪碧，醉后犹疑边草白。
　　◎卷.33【郑女弹筝歌】顾况
　　郑女八岁能弹筝，春风吹落天上声。一声雍门泪承睫，
　　两声赤鲤露鬐鬣，三声白猿臂拓颊。郑女出参丈人时，
　　落花惹断游空丝。高楼不掩许声出，羞杀百舌黄莺儿。
　　◎卷.34【谅公洞庭孤橘歌】顾况
　　不种自生一株橘，谁教渠向阶前出，不羡江陵千木奴。
　　下生白蚁子，上生青雀雏。飞花檐卜旃檀香，
　　结实如缀摩尼珠。洞庭橘树笼烟碧，洞庭波月连沙白。
　　待取天公放恩赦，侬家定作湖中客。
　　◎卷.35【送行歌】顾况
　　送行人，歌一曲，何者为泥何者玉。年华已向秋草里，
　　春梦犹传故山绿。
　　◎卷.36【险竿歌】顾况
　　宛陵女儿擘飞手，长竿横空上下走。已能轻险若平地，
　　岂肯身为一家妇。宛陵将士天下雄，一下定却长稍弓。
　　翻身挂影恣腾蹋，反绾头髻盘旋风。盘旋风，撇飞鸟；
　　惊猿绕，树枝褭。头上打鼓不闻时，手蹉脚跌蜘蛛丝。
　　忽雷掣断流星尾，矐睒划破蚩尤旗。若不随仙作仙女，
　　即应嫁贼生贼儿。中丞方略通变化，外户不扃从女嫁。
　　◎卷.37【洛阳行送洛阳韦七明府】顾况
　　始上龙门望洛川，洛阳桃李艳阳天。最好当年二三月，
　　上阳宫树千花发。疏家父子错挂冠，梁鸿夫妻虚适越。
　　◎卷.38【黄鹄楼歌送独孤助】顾况
　　故人西去黄鹄楼，西江之水上天流，黄鹄杳杳江悠悠。
　　黄鹄徘徊故人别，离壶酒尽清丝绝。绿屿没馀烟，
　　白沙连晓月。
　　◎卷.39【庐山瀑布歌送李顾】顾况
　　飘白霓，挂丹梯。应从织女机边落，不遣浔阳湖向西。
　　火雷劈山珠喷日，五老峰前九江溢。九江悠悠万古情，
　　古人行尽今人行。老人也欲上山去，上个深山无姓名。
　　◎卷.40【朝上清歌】顾况
　　洁眼朝上清，绿景开紫霞。皇皇紫微君，左右皆灵娥。
　　曼声流睇，和清歌些；至阳无谖，其乐多些；旌盖飒沓，
　　箫鼓和些；金凤玉麟，郁骈罗些；反风名香，香气遐些；
　　琼田瑶草，寿无涯些；君著玉衣，升玉车些；欲降琼宫，
　　玉女家些；其桃千年，始著花些。萧寥天清而灭云，
　　目琼琼兮情感。珮随香兮夜闻，肃肃兮愔愔。
　　启天和兮洞灵心，和为丹兮云为马。
　　君乘之觞于瑶池之上兮，三光罗列而在下。
　　◎卷.41【剡纸歌】顾况
　　云门路上山阴雪，中有玉人持玉节。宛委山里禹馀粮，
　　石中黄子黄金屑。剡溪剡纸生剡藤，喷水捣后为蕉叶。
　　欲写金人金口经，寄与山阴山里僧。手把山中紫罗笔，
　　思量点画龙蛇出。政是垂头蹋翼时，不免向君求此物。


第二百六十六卷
　　◎卷.1【洛阳早春】顾况
　　何地避春愁，终年忆旧游。一家千里外，百舌五更头。
　　客路偏逢雨，乡山不入楼。故园桃李月，伊水向东流。
　　◎卷.2【步虚词（太清宫作）】顾况
　　迥步游三洞，清心礼七真。飞符超羽翼，焚火醮星辰。
　　残药沾鸡犬，灵香出凤麟。壶中无窄处，愿得一容身。
　　◎卷.3【鄱阳大云寺一公房】顾况
　　尽日陪游处，斜阳竹院清。定中观有漏，言外证无生。
　　色界聊传法，空门不用情。欲知相去近，钟鼓两闻声。
　　◎卷.4【送友失意南归】顾况
　　衣挥京洛尘，完璞伴归人。故国青山遍，沧江白发新。
　　邻荒收酒幔，屋古布苔茵。不用通名姓，渔樵共主宾。
　　◎卷.5【南归】顾况
　　老病力难任，犹多镜雪侵。鲈鱼消宦况，鸥鸟识归心。
　　急雨江帆重，残更驿树深。乡关殊可望，渐渐入吴音。
　　◎卷.6【闲居自述】顾况
　　荣辱不关身，谁为疏与亲。有山堪结屋，无地可容尘。
　　白发偏添寿，黄花不笑贫。一樽朝暮醉，陶令果何人。
　　◎卷.7【题歙山栖霞寺】顾况
　　明征君旧宅，陈后主题诗。迹在人亡处，山空月满时。
　　宝瓶无破响，道树有低枝。已是伤离客，仍逢靳尚祠。
　　◎卷.8【经废寺（前半首一本作五言绝句）】顾况
　　不知何世界，有处似南朝。石路无人扫，松门被火烧。
　　断幡犹挂刹，故板尚支桥。数卷残经在，多年字欲销。
　　◎卷.9【送李道士（一本题下有归桃花崦四字）】顾况
　　人境年虚掷，仙源日未斜。羡君乘竹杖，辞我隐桃花。
　　鸟去宁知路，云飞似忆家。莫愁客鬓改，自有紫河车。
　　◎卷.10【酬唐起居前后见寄二首】顾况
　　愁人空望国，惊鸟不归林。莫话弹冠事，谁知结袜心。
　　霜凋树吹断，土蚀剑痕深。欲作怀沙赋，明时耻自沉。
　　何处吊灵均，江边一老人。汉仪君已接，楚奏我空频。
　　直道其如命，平生不负神。自伤庚子日，鵩鸟上承尘。
　　◎卷.11【奉酬茅山赠赐并简綦毋正字】顾况
　　玉帝居金阙，灵山几处朝。简书犹有畏，神理讵能超。
　　鹤庙新家近，龙门旧国遥。离怀结不断，玉洞一吹箫。
　　◎卷.12【白蘋洲送客】顾况
　　莫信梅花发，由来谩报春。不才充野客，扶病送朝臣。
　　阙下摇青珮，洲边采白蘋。临流不痛饮，鸥鸟也欺人。
　　◎卷.13【春鸟词送元秀才入京】顾况
　　春来绣羽齐，暮向竹林栖。禁苑衔花出，河桥隔树啼。
　　寻声知去远，顾影念飞低。别有无巢燕，犹窥幕上泥。
　　◎卷.14【别江南】顾况
　　江城吹晓角，愁杀远行人。汉将犹防虏，吴官欲向秦。
　　布帆轻白浪，锦带入红尘。将底求名宦，平生但任真。
　　◎卷.15【空梁落燕泥】顾况
　　卷幕参差燕，常衔浊水泥。为黏珠履迹，未等画梁齐。
　　旧点痕犹浅，新巢缉尚低。不缘频上落，那得此飞栖。
　　◎卷.16【上元夜忆长安】顾况
　　沧州老一年，老去忆秦川。处处逢珠翠，家家听管弦。
　　云车龙阙下，火树凤楼前。今夜沧州夜，沧州夜月圆。
　　◎卷.17【酬扬州白塔寺永上人】顾况
　　塔上是何缘，香灯续细烟。松枝当麈尾，柳絮替蚕绵。
　　浮草经行遍，空花义趣圆。我来虽为法，暂借一床眠。
　　◎卷.18【送韦秀才赴举】顾况
　　鄱阳中酒地，楚老独醒年。芳桂君应折，沈灰我不然。
　　洛桥浮逆水，关树接非烟。唯有残生梦，犹能到日边。
　　◎卷.19【送使君】顾况
　　天中洛阳道，海上使君归。拂雾趋金殿，焚香入琐闱。
　　山亭倾别酒，野服间朝衣。他日思朱鹭，知从小苑飞。
　　◎卷.20【历阳苦雨（一作夜雨）】顾况
　　襄城秋雨晦，楚客不归心。亥市风烟接，隋宫草路深。
　　离忧翻独笑，用事感浮阴。夜夜空阶响，唯馀蚯蚓吟。
　　◎卷.21【伤大理谢少卿】顾况
　　旧馆绝逢迎，新诗何处呈。空留封禅草，已作岱宗行。
　　柳蠹风吹析，阶崩雪绕平。无因重来此，剩哭两三声。
　　◎卷.22【经徐侍郎墓作】顾况
　　不知山吏部，墓作石桥东。宅兆乡关异，平生翰墨空。
　　夜泉无晓日，枯树足悲风。更想幽冥事，唯应有梦同。
　　◎卷.23【酅公合祔挽歌】顾况
　　草露前朝事，荆茅圣主封。空传馀竹帛，永绝旧歌钟。
　　清镜无双影，穷泉有几重。笳箫最悲处，风入九原松。
　　◎卷.24【相国晋公挽歌二首】顾况
　　玉节朝天罢，洪炉造化新。中和方作圣，太素忽收神。
　　盛德横千古，高标出四邻。欲知言不尽，处处有遗尘。
　　凝笳催晓奠，丹旐向青山。夕照新茔近，秋风故吏还。
　　本朝光汉代，从此扫胡关。今日天难问，浮云满世间。
　　◎卷.25【晋公魏国夫人柳氏挽歌】顾况
　　鱼轩海上遥，鸾影月中销。双剑来时合，孤桐去日凋。
　　夕阳迷陇隧，秋雨咽笳箫。画翣无留影，铭旌已度桥。
　　◎卷.26【义川公主挽词】顾况
　　弄玉吹箫后，湘灵鼓瑟时。月边丹桂落，风底白杨悲。
　　杂珮分泉户，馀香出繐帷。夜台飞镜匣，偏共掩蛾眉。
　　◎卷.27【忆山中】顾况
　　春还不得还，家在最深山。蕙圃泉浇湿，松窗月映闲。
　　薄田临谷口，小职向人间。去处但无事，重门深闭关。
　　◎卷.28【送大理张卿（一题作送张卫尉）】顾况
　　春色依依惜解携，月卿今夜泊隋堤。白沙洲上江蓠长，
　　绿树村边谢豹啼。迁客比来无倚仗，故人相去隔云泥。
　　越禽唯有南枝分，目送孤鸿飞向西。
　　◎卷.29【宿湖边山寺】顾况
　　群峰过雨涧淙淙，松下扉扃白鹤双。香透经窗笼桧柏，
　　云生梵宇湿幡幢。蒲团僧定风过席，苇岸渔歌月堕江。
　　谁悟此生同寂灭，老禅慧力得心降。
　　◎卷.30【湖南客中春望】顾况
　　鸣雁嘹嘹北向频，渌波何处是通津。风尘海内怜双鬓，
　　涕泪天涯惨一身。故里音书应望绝，异乡景物又更新。
　　便抛印绶从归隐，吴渚香莼漫吐春。
　　◎卷.31【闲居怀旧】顾况
　　日长鼓腹爱吾庐，洗竹浇花兴有馀。骚客空传成相赋，
　　晋人已负绝交书。贫居谪所谁推毂，仕向侯门耻曳裾。
　　今日思来总皆罔，汗青功业又何如。
　　◎卷.32【寄江南鹤林寺石冰上人】顾况
　　山川重复出，心地暗相逢。忽忆秋江月，如闻古寺钟。
　　湖平南北岸，云抱两三峰。定力超香象，真言摄毒龙。
　　风中何处鹤，石上几年松。为报烟霞道，人间共不容。
　　◎卷.33【乐府】顾况
　　暖谷春光至，宸游近甸荣。云随天仗转，风入御帘轻。
　　翠盖浮佳气，朱楼倚太清。朝臣冠剑退，宫女管弦迎。
　　细草承雕辇，繁花入幔城。文房开圣藻，武卫宿天营。
　　玉醴随觞至，铜壶逐漏行。五星含土德，万姓彻中声。
　　亲祀先崇典，躬推示劝耕。国风新正乐，农器近消兵。
　　道德关河固，刑章日月明。野人同鸟兽，率舞感升平。
　　◎卷.34【送从兄使新罗】顾况
　　六气铜浑转，三光玉律调。河宫清奉赆，海岳晏来朝。
　　地绝提封入，天平赐贡饶。扬威轻破虏，柔服耻征辽。
　　曙色黄金阙，寒声白鹭潮。楼船非习战，骢马是嘉招。
　　帝女飞衔石，鲛人卖泪绡。管宁虽不偶，徐市倘相邀。
　　独岛缘空翠，孤霞上泬寥。蟾蜍同汉月，螮蝀异秦桥。
　　水豹横吹浪，花鹰迥拂霄。晨装凌莽渺，夜泊记招摇。
　　几路通员峤，何山是沃焦。飓风晴汩起，阴火暝潜烧。
　　鬓发成新髻，人参长旧苗。扶桑衔日近，析木带津遥。
　　梦向愁中积，魂当别处销。临川思结网，见弹欲求鸮。
　　共散羲和历，谁差甲子朝。沧波伏忠信，译语辨讴谣。
　　叠鼓鲸鳞隐，阴帆鹢首飘。南溟垂大翼，西海饮文鳐。
　　指景寻灵草，排云听洞箫。封侯万里外，未肯后班超。
　　◎卷.35【山居即事】顾况
　　下泊降茅仙，萧闲隐洞天。杨君闲上法，司命驻流年。
　　崦合桃花水，窗分柳谷烟。抱孙堪种树，倚杖问耘田。
　　世事休相扰，浮名任一边。由来谢安石，不解饮灵泉。
　　◎卷.36【题卢道士房】顾况
　　秋砧响落木，共坐茅君家。唯见两童子，门外汲井花。
　　空坛静白日，神鼎飞丹砂。麈尾拂霜草，金铃摇霁霞。
　　上章尘世隔，看弈桐阴斜。稽首问仙要，黄精堪饵花。


第二百六十七卷
　　◎卷.1【梦后吟】顾况
　　醉中还有梦，身外已无心。明镜唯知老，青山何处深。
　　◎卷.2【题灵山寺（战鸟）】顾况
　　觉地本随身，灵山重结因。如何战鸟佛，不化捕鱼人。
　　◎卷.3【题元阳观旧读书房赠李范】顾况
　　此观十年游，此房千里宿。还来旧窗下，更取君书读。
　　◎卷.4【永嘉】顾况
　　东瓯传旧俗，风日江边好。何处乐神声，夷歌出烟岛。
　　◎卷.5【青弋江】顾况
　　凄清回泊夜，沦波激石响。村边草市桥，月下罟师网。
　　◎卷.6【听山鹧鸪】顾况
　　谁家无春酒，何处无春鸟。夜宿桃花村，踏歌接天晓。
　　◎卷.7【山径柳（以下十四首一作临平坞杂题）】顾况
　　宛转若游丝，浅深栽绿崦。年年立春后，即被啼莺占。
　　◎卷.8【石上藤】顾况
　　空山无鸟迹，何物如人意。委曲结绳文，离披草书字。
　　◎卷.9【薜荔庵】顾况
　　薜荔作禅庵，重叠庵边树。空山径欲绝，也有人知处。
　　◎卷.10【芙蓉榭】顾况
　　风摆莲衣干，月背鸟巢寒。文鱼翻乱叶，翠羽上危栏。
　　◎卷.11【欹松漪】顾况
　　湛湛碧涟漪，老松欹侧卧。悠扬绿萝影，下拂波纹破。
　　◎卷.12【焙茶坞】顾况
　　新茶已上焙，旧架忧生醭。旋旋续新烟，呼儿劈寒木。
　　◎卷.13【弹琴谷】顾况
　　谷中谁弹琴，琴响谷冥寂。因君扣商调，草虫惊暗壁。
　　◎卷.14【白鹭汀】顾况
　　靃靡汀草碧，淋森鹭毛白。夜起沙月中，思量捕鱼策。
　　◎卷.15【千松岭】顾况
　　终日吟天风，有时天籁止。问渠何旨意，恐落凡人耳。
　　◎卷.16【黄菊湾】顾况
　　时菊凝晓露，露华滴秋湾。仙人酿酒熟，醉里飞空山。
　　◎卷.17【临平湖】顾况
　　采藕平湖上，藕泥封藕节。船影入荷香，莫冲莲柄折。
　　◎卷.18【山春洞】顾况
　　引烛踏仙泥，时时乱乳燕。不知何道士，手把灵书卷。
　　◎卷.19【石窦泉】顾况
　　吹沙复喷石，曲折仍圆旋。野客漱流时，杯粘落花片。
　　◎卷.20【古仙坛】顾况
　　远山谁放烧，疑是坛边醮。仙人错下山，拍手坛边笑。
　　◎卷.21【题山顶寺】顾况
　　遥闻林下语，知是经行所。日暮香风时，诸天散花雨。
　　◎卷.22【天宝题壁】顾况
　　五十馀年别，伶俜道不行。却来书处在，惆怅似前生。
　　◎卷.23【哭李别驾】顾况
　　故人行迹灭，秋草向南悲。不欲频回步，孀妻正哭时。
　　◎卷.24【春雨不闻百舌】顾况
　　百舌春来哑，愁人共待晴。不关秋水事，饮恨亦无声。
　　◎卷.25【忆鄱阳旧游】顾况
　　悠悠南国思，夜向江南泊。楚客断肠时，月明枫子落。
　　◎卷.26【春怀】顾况
　　园莺啼已倦，树树陨香红。不是春相背，当由己自翁。
　　◎卷.27【洛阳陌二首】顾况
　　莺声满御堤，堤柳拂丝齐。风送名花落，香红衬马蹄。
　　珂珮逐鸣驺，王孙结伴游。金丸落飞鸟，乘兴醉青楼。
　　◎卷.28【寄淮上柳十三】顾况
　　苇萧中辟户，相映绿淮流。莫讶春潮阔，鸥边可泊舟。
　　◎卷.29【送李泌】顾况
　　昔别吴堤雨，春帆去较迟。江波千里绿，□□□□□。
　　◎卷.30【山中夜宿】顾况
　　凉月挂层峰，萝林落叶重。掩关深畏虎，风起撼长松。
　　◎卷.31【登楼】顾况
　　高阁成长望，江流雁叫哀。凄凉故吴事，麋鹿走荒台。
　　◎卷.32【江上】顾况
　　江清白鸟斜，荡桨罥蘋花。听唱菱歌晚，回塘月照沙。
　　◎卷.33【溪上】顾况
　　采莲溪上女，舟小怯摇风。惊起鸳鸯宿，水云撩乱红。
　　◎卷.34【田家】顾况
　　带水摘禾穗，夜捣具晨炊。县帖取社长，嗔怪见官迟。
　　◎卷.35【宿山中僧】顾况
　　不爇香炉烟，蒲团坐如铁。尝想同夜禅，风堕松顶雪。
　　◎卷.36【梅湾】顾况
　　白石盘盘磴，清香树树梅。山深不吟赏，辜负委苍苔。
　　◎卷.37【思归】顾况
　　不能经纶大经，甘作草莽闲臣。
　　青琐应须长别，白云漫与相亲。
　　◎卷.38【归山作】顾况
　　心事数茎白发，生涯一片青山。
　　空林有雪相待，古道无人独还。
　　◎卷.39【过山农家】顾况
　　板桥人渡泉声，茅檐日午鸡鸣。
　　莫嗔焙茶烟暗，却喜晒谷天晴。
　　◎卷.40【代佳人赠别】顾况
　　万里行人欲渡溪，千行珠泪滴为泥。
　　已成残梦随君去，犹有惊乌半夜啼。
　　◎卷.41【忆故园】顾况
　　惆怅多山人复稀，杜鹃啼处泪沾衣。
　　故园此去千馀里，春梦犹能夜夜归。
　　◎卷.42【题叶道士山房】顾况
　　水边垂柳赤栏桥，洞里仙人碧玉箫。
　　近得麻姑音信否，浔阳江上不通潮。
　　◎卷.43【送李秀才入京】顾况
　　五湖秋叶满行船，八月灵槎欲上天。
　　君向长安余适越，独登秦望望秦川。
　　◎卷.44【越中席上看弄老人】顾况
　　不到山阴十二春，镜中相见白头新。
　　此生不复为年少，今日从他弄老人。
　　◎卷.45【听刘安唱歌】顾况
　　子夜新声何处传，悲翁更忆太平年。
　　即今法曲无人唱，已逐霓裳飞上天。
　　◎卷.46【樱桃曲】顾况
　　百舌犹来上苑花，游人独自忆京华。
　　遥知寝庙尝新后，敕赐樱桃向几家。
　　◎卷.47【山中（一作朱放诗，题作山中听子规）】顾况
　　野人爱向山中宿，况在葛洪丹井西。
　　庭前有个长松树，夜半子规来上啼。
　　◎卷.48【赠朱放】顾况
　　野客归时无四邻，黔娄别久案常贫。
　　渔樵旧路不堪入，何处空山犹有人。
　　◎卷.49【江村乱后】顾况
　　江村日暮寻遗老，江水东流横浩浩。
　　竹里闲窗不见人，门前旧路生青草。
　　◎卷.50【望简寂观】顾况
　　青嶂青溪直复斜，白鸡白犬到人家。
　　仙人住在最高处，向晚春泉流白花。
　　◎卷.51【五两歌送张夏】顾况
　　竿头五两风褭褭，水上云帆逐飞鸟。
　　送君初出扬州时，霭霭曈曈江溢晓。
　　◎卷.52【临海所居三首】顾况
　　此是昔年征战处，曾经永日绝人行。
　　千家寂寂对流水，唯有汀洲春草生。
　　此去临溪不是遥，楼中望见赤城标。
　　不知叠嶂重霞里，更有何人度石桥。
　　家在双峰兰若边，一声秋磬发孤烟。
　　山连极浦鸟飞尽，月上青林人未眠。
　　◎卷.53【听角思归】顾况
　　故园黄叶满青苔，梦后城头晓角哀。
　　此夜断肠人不见，起行残日影徘徊。
　　◎卷.54【酬柳相公】顾况
　　天下如今已太平，相公何事唤狂生。
　　个身恰似笼中鹤，东望沧溟叫数声。
　　◎卷.55【题明霞台】顾况
　　野人本自不求名，欲向山中过一生。
　　莫嫌憔悴无知己，别有烟霞似弟兄。
　　◎卷.56【哭绚法师】顾况
　　楚客停桡欲问谁，白沙江草麹尘丝。
　　生公手种殿前树，唯有花开鶗鴂悲。
　　◎卷.57【送柳宜城葬】顾况
　　鸣笳已逐春风咽，匹马犹依旧路嘶。
　　遥望柳家门外树，恐闻黄鸟向人啼。
　　◎卷.58【宫词五首】顾况
　　禁柳烟中闻晓乌，风吹玉漏尽铜壶。
　　内官先向蓬莱殿，金合开香泻御炉。
　　玉楼天半起笙歌，风送宫嫔笑语和。
　　月殿影开闻夜漏，水精帘卷近银河。
　　玉阶容卫宿千官，风猎青旂晓仗寒。
　　侍女先来荐琼蕊，露浆新下九霄盘。
　　九重天乐降神仙，步舞分行踏锦筵。
　　嘈囋一声钟鼓歇，万人楼下拾金钱。
　　金吾持戟护新檐，天乐声传万姓瞻。
　　楼上美人相倚看，红妆透出水精帘。
　　◎卷.59【寻桃花岭潘三姑台】顾况
　　桃花岭上觉天低，人上青山马隔溪。
　　行到三姑学仙处，还如刘阮二郎迷。
　　◎卷.60【夜中望仙观】顾况
　　日暮衔花飞鸟还，月明溪上见青山。
　　遥知玉女窗前树，不是仙人不得攀。
　　◎卷.61【送李侍御往吴兴（一作送李侍郎从宣城取洞庭路往吴兴）】顾况
　　世间只有情难说，今夜应无不醉人。
　　若向洞庭山下过，暗知浇沥圣姑神。
　　◎卷.62【奉和韩晋公晦日呈诸判官】顾况
　　江南无处不闻歌，晦日中军乐更多。
　　不是风光催柳色，却缘威令动阳和。
　　◎卷.63【子规】顾况
　　杜宇冤亡积有时，年年啼血动人悲。
　　若教恨魄皆能化，何树何山著子规。
　　◎卷.64【海鸥咏】顾况
　　万里飞来为客鸟，曾蒙丹凤借枝柯。
　　一朝凤去梧桐死，满目鸱鸢奈尔何。
　　◎卷.65【赠韦清将军】顾况
　　身执金吾主禁兵，腰间宝剑重横行。
　　接舆亦是狂歌者，更就将军乞一声。
　　◎卷.66【赠僧二首】顾况
　　家住义兴东舍溪，溪边莎草雨无泥。
　　上人一向心入定，春鸟年年空自啼。
　　出头皆是新年少，何处能容老病翁。
　　更把浮荣喻生灭，世间无事不虚空。
　　◎卷.67【登楼望水】顾况
　　鸟啼花发柳含烟，掷却风光忆少年。
　　更上高楼望江水，故乡何处一归船。
　　◎卷.68【湖中（一作洞庭秋日）】顾况
　　青草湖边日色低，黄茅嶂里鹧鸪啼。
　　丈夫飘荡今如此，一曲长歌楚水西。
　　◎卷.69【岁日作（一作岁日口号）】顾况
　　不觉老将春共至，更悲携手几人全。
　　还丹寂寞羞明镜，手把屠苏让少年。
　　◎卷.70【山中赠客】顾况
　　山中好处无人别，涧梅伪作山中雪。
　　野客相逢夜不眠，山中童子烧松节。
　　◎卷.71【王郎中妓席五咏·箜篌】顾况
　　玉作搔头金步摇，高张苦调响连宵。
　　欲知写尽相思梦，度水寻云不用桥。
　　◎卷.72【王郎中妓席五咏·舞】顾况
　　汗浥新装画不成，丝催急节舞衣轻。
　　落花绕树疑无影，回雪从风暗有情。
　　◎卷.73【王郎中妓席五咏·歌（一作王郎中席歌妓）】顾况
　　柳拂青楼花满衣，能歌宛转世应稀。
　　空中几处闻清响，欲绕行云不遣飞。
　　◎卷.74【王郎中妓席五咏·筝】顾况
　　秦声楚调怨无穷，陇水胡笳咽复通。
　　莫遣黄莺花里啭，参差撩乱妒春风。
　　◎卷.75【王郎中妓席五咏·笙】顾况
　　欲写人间离别心，须听鸣凤似龙吟。
　　江南曲尽归何处，洞水山云知浅深。
　　◎卷.76【送李山人还玉溪】顾况
　　好鸟共鸣临水树，幽人独欠买山钱。
　　若为种得千竿竹，引取君家一眼泉。
　　◎卷.77【送少微上人还鹿门】顾况
　　少微不向吴中隐，为个生缘在鹿门。
　　行入汉江秋月色，襄阳耆旧几人存。
　　◎卷.78【宿昭应】顾况
　　武帝祈灵太乙坛，新丰树色绕千官。
　　那知今夜长生殿，独闭山门月影寒。
　　◎卷.79【题琅邪上方】顾况
　　东晋王家在此溪，南朝树色隔窗低。
　　碑沈字灭昔人远，谷鸟犹向寒花啼。
　　◎卷.80【安仁港口望仙人城】顾况
　　楼台采翠远分明，闻说仙家在此城。
　　欲上仙城无路上，水边花里有人声。
　　◎卷.81【寄秘书包监】顾况
　　一别长安路几千，遥知旧日主人怜。
　　贾生只是三年谪，独自无才已四年。
　　◎卷.82【小孤山】顾况
　　古庙枫林江水边，寒鸦接饭雁横天。
　　大孤山远小孤出，月照洞庭归客船。
　　◎卷.83【送李秀才游嵩山】顾况
　　嵩山石壁挂飞流，无限神仙在上头。
　　采得新诗题石壁，老人惆怅不同游。
　　◎卷.84【从剡溪至赤城】顾况
　　灵溪宿处接灵山，窈映高楼向月闲。
　　夜半鹤声残梦里，犹疑琴曲洞房间。
　　◎卷.85【叶上题诗从苑中流出】顾况
　　花落深宫莺亦悲，上阳宫女断肠时。
　　君恩不闭东流水，叶上题诗寄与谁。
　　◎卷.86【崦里桃花】顾况
　　崦里桃花逢女冠，林间杏叶落仙坛。
　　老人方授上清箓，夜听步虚山月寒。
　　◎卷.87【听子规（一本题上有摄山二字）】顾况
　　栖霞山中子规鸟，口边血出啼不了。
　　山僧后夜初出定，闻似不闻山月晓。
　　◎卷.88【竹枝曲】顾况
　　帝子苍梧不复归，洞庭叶下荆云飞。
　　巴人夜唱竹枝后，肠断晓猿声渐稀。
　　◎卷.89【寻僧二首】顾况
　　方丈玲珑花竹闲，已将心印出人间。
　　家家门外长安道，何处相逢是宝山。
　　弥天释子本高情，往往山中独自行。
　　莫怪狂人游楚国，莲花只在淤泥生。
　　◎卷.90【桃花曲】顾况
　　魏帝宫人舞凤楼，隋家天子泛龙舟。
　　君王夜醉春眠晏，不觉桃花逐水流。
　　◎卷.91【赠远】顾况
　　暂出河边思远道，却来窗下听新莺。
　　故人一别几时见，春草还从旧处生。
　　◎卷.92【早春思归有唱竹枝歌者坐中下泪】顾况
　　渺渺春生楚水波，楚人齐唱竹枝歌。
　　与君皆是思归客，拭泪看花奈老何。
　　◎卷.93【送郭秀才】顾况
　　故人曾任丹徒令，买得青山拟独耕。
　　不作草堂招远客，却将垂柳借啼莺。
　　◎卷.94【宫词】顾况
　　长乐宫连上苑春，玉楼金殿艳歌新。
　　君门一入无由出，唯有宫莺得见人。
　　◎卷.95【悼稚】顾况
　　稚子比来骑竹马，犹疑只在屋东西。
　　莫言道者无悲事，曾听巴猿向月啼。
　　◎卷.96【山僧兰若】顾况
　　绝顶茅庵老此生，寒云孤木伴经行。
　　世人那得知幽径，遥向青峰礼磬声。
　　◎卷.97【句】顾况
　　崦合桃花水，窗鸣柳谷泉。（题柳谷泉，见《应天府志》）
　　颓垣化为陂，陆地堪乘舟。（以下并见张为《主客图》）
　　汀洲渺渺江篱短，疑是疑非两断肠。
　　巫峡朝云暮不归，洞庭春水晴空满。
　　龙吟四泽欲兴雨，凤引九雏警宿乌。（七星管歌《通典》）
　　新妇矶边月明，女儿浦口潮平。（渔父词，《野客丛谈》）


第二百六十八卷
　　◎卷.1【发南康夜泊灨石中】耿湋
　　倦客乘归舟，春溪杳将暮。群林结暝色，孤泊有佳趣。
　　夜山转长江，赤月吐深树。飒飒松上吹，泛泛花间露。
　　险石俯潭涡，跳湍碍沿溯。岂唯垂堂戒，兼以临深惧。
　　稍出回雁峰，明登斩蛟柱。连云向重山，杳未见钟路。
　　◎卷.2【过王山人旧居】耿湋
　　故宅春山中，来逢夕阳入。汲少井味变，开稀户枢涩。
　　树朽鸟不栖，阶闲云自湿。先生何处去，惆怅空独立。
　　◎卷.3【晚次昭应】耿湋
　　落日向林路，东风吹麦陇。藤草蔓古渠，牛羊下荒冢。
　　骊宫户久闭，温谷泉长涌。为问全盛时，何人最荣宠。
　　◎卷.4【听早蝉歌】耿湋
　　蝉鸣兮夕曛，声和兮夏云。白日兮将短，秋意兮已满。
　　乍悲鸣兮欲长。犹嘶涩兮多断。风萧萧兮转清，
　　韵嘒嘒兮初成。依婆娑之古树，思辽落之荒城。
　　闲院支颐，深林倚策，犹惆怅而无语，鬓星星而已白。
　　◎卷.5【芦花动】耿湋
　　连素穗，翻秋气，细节疏茎任长吹。共作月中声，
　　孤舟发乡思。
　　◎卷.6【赋得寒蛩】耿湋
　　尔谁造，鸣何早，趯趯连声遍阶草。复与夜雨和，
　　游人听堪老。
　　◎卷.7【宣城逢张二南史】耿湋
　　全家宛陵客，文雅世难逢。寄食年将老，干时计未从。
　　秋来句曲水，雨后敬亭峰。西北长安远，登临恨几重。
　　◎卷.8【题童子寺】耿湋
　　半偈留何处，全身弃此中。雨馀沙塔坏，月满雪山空。
　　耸刹临回磴，朱楼间碧丛。朝朝日将暮，长对晋阳宫。
　　◎卷.9【夏日寄东溪隐者】耿湋
　　日华浮野水，草色合遥空。处处山依旧，年年事不同。
　　闲田孤垒外，暑雨片云中。惆怅多尘累，无由访钓翁。
　　◎卷.10【之江淮留别京中亲故】耿湋
　　长云迷一雁，渐远向南声。已带千霜鬓，初为万里行。
　　繁虫满夜草，连雨暗秋城。前路诸侯贵，何人重客卿。
　　◎卷.11【太原送许侍御出幕归东都】耿湋
　　昔随刘越石，今日独归时。汾水风烟冷，并州花木迟。
　　荒庭增别梦，野雨失行期。莫向山阳过，邻人夜笛悲。
　　◎卷.12【华州客舍奉和崔端公春城晓望】耿湋
　　不语看芳径，悲春懒独行。向人微月在，报雨早霞生。
　　贫病催年齿，风尘掩姓名。赖逢骢马客，郢曲缓羁情。
　　◎卷.13【题清萝翁双泉】耿湋
　　侧弁向清漪，门中夕照移。异源生暗石，叠响落秋池。
　　叶拥沙痕没，流回草蔓随。泠泠无限意，不独远公知。
　　◎卷.14【酬李文（一作汶）】耿湋
　　落照长杨苑，秋天渭水滨。初飞万木叶，又长一年人。
　　贫病仍为客，艰虞更问津。多惭惠然意，今日肯相亲。
　　◎卷.15【赠严维】耿湋
　　许询清论重，寂寞住山阴。野路接寒寺，闲门当古林。
　　海田秋熟早，湖水夜渔深。世上穷通理，谁人奈此心。
　　◎卷.16【春日题苗发竹亭】耿湋
　　春亭及策上，郎吏谢玄晖。闲咏疏篁近，高眠远岫微。
　　偏宜留野客，暂得解朝衣。犹忆东溪里，雷云掩故扉。
　　◎卷.17【题孝子陵】耿湋
　　荒坟秋陌上，霜露正霏霏。松柏自成拱，苫庐长不归。
　　浮埃积蓬鬓，流血在麻衣。何必曾参传，千年至行稀。
　　◎卷.18【题庄上人房】耿湋
　　不语焚香坐，心知道已成。流年衰此世，定力见他生。
　　暮雪馀春冷，寒灯续昼明。寻常五侯至，敢望下阶迎。
　　◎卷.19【宋中】耿湋
　　日暮黄云合，年深白骨稀。旧村乔木在，秋草远人归。
　　废井莓苔厚，荒田路径微。唯馀近山色，相对似依依。
　　◎卷.20【秋夜思归】耿湋
　　来时犹暑服，今已露漫漫。多雨逢初霁，深秋生夜寒。
　　投人心似切，为客事皆难。何处无留滞，谁能暂问看。
　　◎卷.21【送李端】耿湋
　　世上许刘桢，洋洋风雅声。客来空改岁，归去未成名。
　　远近天初暮，关河雪半晴。空怀谏书在，回首恋承明。
　　◎卷.22【送崔明府赴青城】耿湋
　　清冬宾御出，蜀道翠微间。远雾开群壑，初阳照近关。
　　霜潭浮紫菜，雪栈绕青山。当似遗民去，柴桑政自闲。
　　◎卷.23【送王将军出塞】耿湋
　　汉家边事重，窦宪出临戎。绝漠秋山在，阳关旧路通。
　　列营依茂草，吹角向高风。更就燕然石，行看奏虏功。
　　◎卷.24【雨中留别】耿湋
　　东西无定客，风雨未休时。悯默此中别，飘零何处期。
　　青山违旧隐，白发入新诗。岁岁迷津路，生涯渐可悲。
　　◎卷.25【送杨将军】耿湋
　　一身良将后，万里讨乌孙。落日边陲静，秋风鼓角喧。
　　远山当碛路，茂草向营门。生死酬恩宠，功名岂敢论。
　　◎卷.26【送夏侯审游蜀】耿湋
　　暮峰和玉垒，回望不通秦。更问蜀城路，但逢巴语人。
　　石林莺啭晓，板屋月明春。若访严夫子，无嫌卜肆贫。
　　◎卷.27【送张侍御赴郴州别驾】耿湋
　　佐郡人难料，分襟日复斜。一帆随远水，百口过长沙。
　　明月江边夜，平陵梦里家。王孙对芳草，愁思杳无涯。
　　◎卷.28【送苗赟赴阳翟丞】耿湋
　　夕阳秋草上，去马弟兄看。年少初辞阙，时危远效官。
　　山行独夜雨，旅宿二陵寒。诗兴生何处，嵩阳羽客坛。
　　◎卷.29【送绛州郭参军】耿湋
　　远事诸侯出，青山古晋城。连行麹水阁，独入议中兵。
　　夜雨新田湿，春风曙角鸣。人传府公政，记室有参卿。
　　◎卷.30【常州留别】耿湋
　　万里南天外，求书禹穴间。往来成白首，旦暮见青山。
　　夜浦凉云过，秋塘好月闲。殷勤阳羡桂，别此几时攀。
　　◎卷.31【关山月】耿湋
　　月明边徼静，戍客望乡时。塞古柳衰尽，关寒榆发迟。
　　苍苍万里道，戚戚十年悲。今夜青楼上，还应照所思。
　　◎卷.32【代宋州将淮上乞师】耿湋
　　唇齿幸相依，危亡故远归。身轻百战出，家在数重围。
　　上将坚深垒，残兵斗落晖。常闻铁剑利，早晚借馀威。
　　◎卷.33【秋晚卧疾寄司空拾遗曙卢少府纶】耿湋
　　寒几坐空堂，疏髯似积霜。老医迷旧疾，朽药误新方。
　　晚果红低树，秋苔绿遍墙。惭非蒋生径，不敢望求羊。
　　◎卷.34【赠海明上人（一作赠朗公）】耿湋
　　来自西天竺，持经奉紫微。年深梵语变，行苦俗流归。
　　月上安禅久，苔生出院稀。梁间有驯鸽，不去复何依。
　　◎卷.35【津亭有怀】耿湋
　　津亭一望乡，淮海晚茫茫。草没栖洲鹭，天连映浦樯。
　　往来通楚越，旦暮易渔商。惆怅缄书毕，何人向洛阳。
　　◎卷.36【晚投江泽浦即事呈柳兵曹泥】耿湋
　　落日过重霞，轻烟上远沙。移舟冲荇蔓，转浦入芦花。
　　断岸迂来客，连波漾去槎。故乡何处在，更道向天涯。
　　◎卷.37【东郊别业】耿湋
　　东皋占薄田，耕种过馀年。护药栽山刺，浇蔬引竹泉。
　　晚雷期稔岁，重雾报晴天。若问幽人意，思齐沮溺贤。
　　◎卷.38【早朝】耿湋
　　钟鼓馀声里，千官向紫微。冒寒人语少，乘月烛来稀。
　　清漏闻驰道，轻霞映琐闱。犹看嘶马处，未启掖垣扉。
　　◎卷.39【屏居盩厔】耿湋
　　百年心不料，一卷日相知。乘兴偏难改，忧家是强为。
　　县城寒寂寞，峰树远参差。自笑无谋者，只应道在斯。
　　◎卷.40【进秋隼】耿湋
　　岂悟因罗者，迎霜献紫微。夕阳分素臆，秋色上花衣。
　　举翅云天近，回眸燕雀稀。应随明主意，百中有光辉。
　　◎卷.41【咏宣州笔】耿湋
　　寒竹惭虚受，纤毫任几重。影端缘守直，心劲懒藏锋。
　　落纸惊风起，摇空见露浓。丹青与文事，舍此复何从。
　　◎卷.42【春日洪州即事】耿湋
　　钟陵春日好，春水满南塘。竹宇分朱阁，桐花间绿杨。
　　蹉跎看鬓色，留滞惜年芳。欲问羁愁发，秦关道路长。
　　◎卷.43【雪后宿王纯池州草堂】耿湋
　　宿君湖上宅，琴韵静参差。夜雪入秋浦，孤城连贵池。
　　流年看共老，衔酒发中悲。良会应难再，晨鸡自有期。
　　◎卷.44【旅次汉故畤】耿湋
　　我行过汉畤，寥落见孤城。邑里经多难，儿童识五兵。
　　广川桑遍绿，丛薄雉连鸣。惆怅萧关道，终军愿请缨。
　　◎卷.45【过三郊驿却寄杨评事时此子郭令公欲有表荐】耿湋
　　冉冉青衫客，悠悠白发人。乱山孤驿暮，长路百花新。
　　终岁行他县，全家望此身。更思君去就，早晚问平津。
　　◎卷.46【陇西行】耿湋
　　雪下阳关路，人稀陇戍头。封狐犹未剪，边将岂无羞。
　　白草三冬色，黄云万里愁。因思李都尉，毕竟不封侯。
　　◎卷.47【巴陵逢洛阳邻舍（一作书情逢故人）】耿湋
　　因君知北事，流浪已忘机。客久多人识，年高众病归。
　　连云湖色远，度雪雁声稀。又说家林尽，凄伤泪满衣。
　　◎卷.48【哭张融】耿湋
　　早岁能文客，中年与世违。有家孀妇少，无子吊人稀。
　　繐帐尘空暗，铭旌雨不飞。依然旧乡路，寂寞几回归。
　　◎卷.49【送友贬岭南】耿湋
　　暮年从远谪，落日别交亲。湖上北飞雁，天涯南去人。
　　梦成湘浦夜，泪尽桂阳春。岁月茫茫意，何时雨露新。
　　◎卷.50【春日即事二首】耿湋
　　诗书成志业，懒慢致蹉跎。圣代丹霄远，明时白发多。
　　浅谋堪自笑，穷巷忆谁过。寂寞前山暮，归人樵采歌。
　　数亩东皋宅，青春独屏居。家贫僮仆慢，官罢友朋疏。
　　强饮沽来酒，羞看读了书。闲花开满地，惆怅复何如。
　　◎卷.51【赠田家翁】耿湋
　　老人迎客处，篱落稻畦间。蚕屋朝寒闭，田家昼雨闲。
　　门闾新薙草，蹊径旧谙山。自道谁相及，邀予试往还。
　　◎卷.52【赠韦山人】耿湋
　　失意成逋客，终年独掩扉。无机狎鸥惯，多病见人稀。
　　流水知行药，孤云伴采薇。空斋莫闲笑，心事与时违。
　　◎卷.53【濬公院怀旧】耿湋
　　远公传教毕，身没向他方。吊客来何见，门人闭影堂。
　　纱灯临古砌，尘札在空床。寂寞疏钟后，秋天有夕阳。
　　◎卷.54【雨中宿义兴寺】耿湋
　　遥夜宿东林，虫声阶草深。高风初落叶，多雨未归心。
　　家国身犹负，星霜鬓已侵。沧洲纵不去，何处有知音。
　　◎卷.55【送王秘书归江东】耿湋
　　回首望知音，逶迤桑柘林。人归海郡远，路入雨天深。
　　万木经秋叶，孤舟向暮心。唯馀江畔草，应见白头吟。
　　◎卷.56【渭上送李藏器移家东都】耿湋
　　求名虽有据，学稼又无田。故国三千里，新春五十年。
　　移家还作客，避地莫知贤。洛浦今何处，风帆去渺然。
　　◎卷.57【春寻柳先生】耿湋
　　言是商山老，尘心莫问年。白髯垂策短，乌帽据梧偏。
　　酒熟飞巴雨，丹成见海田。疏云披远水，景动石床前。
　　◎卷.58【题藏公院】耿湋
　　古院林公住，疏篁近井桃。俗年人见少，禅地自知高。
　　药草诚多喻，沧溟在一毫。仍悲次宗辈，尘事日为劳。
　　◎卷.59【夏夜西亭即事寄钱员外】耿湋
　　高亭宾客散，暑夜醉相和。细汗迎衣集，微凉待扇过。
　　风还池色定，月晚树阴多。遥想随行者，珊珊动晓珂。
　　◎卷.60【与清江上人及诸公宿李八昆季宅】耿湋
　　汤公多外友，洛社自相依。远客还登会，秋怀欲忘归。
　　惊风林果少，骤雨砌虫稀。更过三张价，东游愧陆机。
　　◎卷.61【春日即事】耿湋
　　邻里朝光遍，披衣夜醉醒。庖厨非旧火，林木发新青。
　　接果移天性，疏泉逐地形。清明来几日，戴胜已堪听。
　　◎卷.62【秋夜会宿李永宅忆江南旧游】耿湋
　　偶宿俱南客，相看喜尽归。湖山话不极，岁月念空违。
　　子夜高梧冷，秋阴远漏微。那无此良会，惜在谢家稀。
　　◎卷.63【冬夜寻李永因书事赠之】耿湋
　　栖遑偏降志，疵贱倍修身。近觉多衰鬓，深知独故人。
　　天垂五夜月，霜覆九衢尘。不待逢沮溺，而今恶问津。
　　◎卷.64【立春日宴高陵任明府宅】耿湋
　　春灰今变候，密雪又霏霏。坐客同心满，流年此会稀。
　　风成空处乱，素积夜来飞。且共衔杯酒，陶潜不得归。
　　◎卷.65【春日游慈恩寺寄畅当】耿湋
　　浮世今何事，空门此谛真。死生俱是梦，哀乐讵关身。
　　远草光连水，春篁色离尘。当从庾中庶，诗客更何人。
　　◎卷.66【晚秋过苏少府】耿湋
　　九江迷去住，群吏且因依。高木秋垂露，寒城暮掩扉。
　　随云心自远，看草伴应稀。肯信同年友，相望青琐闱。
　　◎卷.67【登鹳雀楼】耿湋
　　久客心常醉，高楼日渐低。黄河经海内，华岳镇关西。
　　去远千帆小，来迟独鸟迷。终年不得意，空觉负东溪。
　　◎卷.68【赋得沙上雁】耿湋
　　衡阳多道里，弱羽复哀音。还塞知何日，惊弦乱此心。
　　夜阴前侣远，秋冷后湖深。独立汀洲意，宁知霜霰侵。
　　◎卷.69【夜寻卢处士】耿湋
　　月高鸡犬静，门掩向寒塘。夜竹深茅宇，秋庭冷石床。
　　住山年已远，服药寿偏长。虚弃如吾者，逢君益自伤。
　　◎卷.70【邠州留别】耿湋
　　终岁山川路，生涯总几何。艰难为客惯，贫贱受恩多。
　　暮角寒山色，秋风远水波。无人见惆怅，垂鞚入烟萝。
　　◎卷.71【赠张将军（一作开府）】耿湋
　　寥落军城暮，重门返照间。鼓鼙经雨暗，士马过秋闲。
　　惯守临边郡，曾营近海山。关西旧业在，夜夜梦中还。
　　◎卷.72【赠隐公（一作赠隐上人）】耿湋
　　世间无近远，定里遍曾过。东海经长在，南朝寺最多。
　　暮年聊化俗，初地即摧魔。今日忘尘虑，看心义若何。
　　◎卷.73【赠别安邑韩少府】耿湋
　　子真能自在，江海意何如。门掩疏尘吏，心闲阅道书。
　　古城寒欲雪，远客暮无车。杳杳思前路，谁堪千里馀。
　　◎卷.74【送胡校书秩满归河中】耿湋
　　古树汾阴道，悠悠东去长。位卑仍解印，身老又还乡。
　　河水平秋岸，关门向夕阳。音书须数附，莫学晋嵇康。
　　◎卷.75【送河中张胄曹往太原计会回】耿湋
　　北风长至远，四牡向幽并。衰木新田路，寒芜故绛城。
　　遥听边上信，远计朔南程。料变当临事，遥知外国情。
　　◎卷.76【送郭正字归郢上】耿湋
　　济江篇已出，书府俸犹贫。积雪商山道，全家楚塞人。
　　大堤逢落日，广汉望通津。却别渔潭下，惊鸥那可亲。
　　◎卷.77【题李孝廉书房】耿湋
　　野情专易外，一室向青山。业就三编绝，心通万事闲。
　　莺稀春木上，草遍暮阶间。莫道归繻在，来时弃故关。
　　◎卷.78【酬畅当】耿湋
　　同游漆沮后，已是十年馀。几度曾相梦，何时定得书。
　　月高城影尽，霜重柳条疏。且对尊中酒，千般想未如。
　　◎卷.79【留别解县韩明府（一作别解明府）】耿湋
　　闲人州县厌，贱士友朋讥。朔雪逢初下，秦关独暮归。
　　寒茅下原浅，残雪过风微。一路何相慰，唯君能政稀。
　　◎卷.80【游钟山紫芝观】耿湋
　　系舟仙宅下，清磬落春风。雨数芝田长，云开石路重。
　　古房清磴接，深殿紫烟浓。鹤驾何时去，游人自不逢。
　　◎卷.81【晚秋宿裴员外寺院（得逢字）】耿湋
　　仲言多丽藻，晚水独芙蓉。梁苑仍秋过，仁祠又夜逢。
　　回林通暗竹，去雨带寒钟。原向空门里，修持比昼龙。
　　◎卷.82【秋夜喜卢司直严少府访宿】耿湋
　　寂寂闭层城，悠悠此夜情。早凉过鬓发，秋思入柴荆。
　　严子多高趣，卢公有盛名。还如杜陵下，暂拂蒋元卿。
　　◎卷.83【下邽客舍喜叔孙主簿郑少府见过】耿湋
　　良宵复杪秋，把酒说羁游。落木东西别，寒萍远近流。
　　萧条旅馆月，寂历曙更筹。不是仇梅至，何人问百忧。
　　◎卷.84【盩厔客舍】耿湋
　　寥寂荒垒下，客舍雨微微。门见苔生满，心惭吏到稀。
　　篱花看未发，海燕欲先归。无限堪惆怅，谁家复捣衣。
　　◎卷.85【宿韦员外宅】耿湋
　　传经韦相后，赐笔汉家郎。幽阁诸生会，寒宵几刻长。
　　座中灯泛酒，檐外月如霜。人事多飘忽，邀欢讵可忘。
　　◎卷.86【登沃州山】耿湋
　　沃州初望海，携手尽时髦。小暑开鹏翼，新蓂长鹭涛。
　　月如芳草远，身比夕阳高。羊祜伤风景，谁云异我曹。
　　◎卷.87【宿岐山姜明府厅】耿湋
　　暝色休群动，秋斋远客情。细风和雨气，寒竹度帘声。
　　日觉蹉跎近，天教懒慢成。谁能谒卿相，朝夕算浮荣。
　　◎卷.88【上巳日】耿湋
　　共来修禊事，内顾一悲翁。玉鬓风尘下，花林丝管中。
　　故山离水石，旧侣失鹓鸿。不及游鱼乐，裴回莲叶东。
　　◎卷.89【登乐游原】耿湋
　　园庙何年废，登临有故丘。孤村连日静，多雨及霖休。
　　常与秦山对，曾经汉主游。岂知千载后，万事水东流。
　　◎卷.90【题惟幹上人房】耿湋
　　绳床茅屋下，独坐味闲安。苦行无童子，忘机避宰官。
　　是非齐已久，夏腊比应难。更悟真如性，尘心稍自宽。
　　◎卷.91【会凤翔张少尹南亭】耿湋
　　远过张正见，诗兴自依依。西府军城暮，南庭吏事稀。
　　草檐宜日过，花圃任烟归。更料重关外，群僚候启扉。
　　◎卷.92【早春宴高陵滑少府（得升字）】耿湋
　　且宽沈簿领，应赖酒如渑。春夜霜犹下，东城月未升。
　　清言饶醉客，乱舞避寒灯。名字书仙籍，诸生病未能。
　　◎卷.93【寒蜂采菊蕊】耿湋
　　游飏下晴空，寻芳到菊丛。带声来蕊上，连影在香中。
　　去住沾馀雾，高低顺过风。终惭异蝴蝶，不与梦魂通。
　　◎卷.94【题杨著别业】耿湋
　　柳巷向陂斜，回阳噪乱鸦。农桑子云业，书籍蔡邕家。
　　暮叶初翻砌，寒池转露沙。如何守儒行，寂寞过年华。
　　◎卷.95【送太仆寺李丞赴都到桃林塞】耿湋
　　远过桃林塞，休年自昔闻。曲河随暮草，重阜接闲云。
　　造父为周御，詹嘉守晋军。应多怀古思，落叶又纷纷。
　　◎卷.96【宋中】耿湋
　　百战无军食，孤城陷虏尘。为伤多易子，翻吊浅为臣。
　　漫漫东流水，悠悠南陌人。空思前事往，向晓泪沾巾。
　　◎卷.97【陪宴湖州公堂】耿湋
　　谢公为楚郡，坐客是瑶林。文府重门奥，儒源积浪深。
　　壶觞邀薄醉，笙磬发高音。末至才仍短，难随白雪吟。
　　◎卷.98【寻觉公因寄李二端司空十四曙】耿湋
　　少年尝昧道，无事日悠悠。及至悟生死，寻僧已白头。
　　云回庐瀑雨，树落给园秋。为我谢宗许，尘中难久留。
　　◎卷.99【送郭秀才赴举】耿湋
　　乡赋鹿鸣篇，君为贡士先。新经梦笔夜，才比弃繻年。
　　海雨沾隋柳，江潮赴楚船。相看南去雁，离恨倍潸然。
　　◎卷.100【送王闰】耿湋
　　相送临汉水，怆然望故关。江芜连梦泽，楚雪入商山。
　　语我他年旧，看君此日还。因将自悲泪，一洒别离间。
　　◎卷.101【送蜀客还】耿湋
　　万峰深积翠，路向此中难。欲暮多羁思，因高莫远看。
　　卓家人寂寞，扬子业荒残。唯见岷山水，悠悠带月寒。
　　◎卷.102【送海州卢录事】耿湋
　　之官逢计吏，风土问如何。海口朝阳近，青州春气多。
　　郊原鹏影到，楼阁蜃云和。损益关从事，期听劳者歌。
　　◎卷.103【登钟山馆】耿湋
　　匹马宜春路，萧条背馆心。涧花寒夕雨，潭水黑朝林。
　　野市鱼盐隘，江村竹苇深。子规何处发，青树满高岑。
　　◎卷.104【秋日（一作落照）】耿湋
　　照耀天山外，飞鸦几共过。微红拂秋汉，片白透长波。
　　影促寒汀薄，光残古木多。金霞与云气，散漫复相和。
　　◎卷.105【赠苗员外】耿湋
　　为郎日赋诗，小谢少年时。业继儒门后，心多道者期。
　　晚回长乐殿，新出夜明祠。行乐西园暮，春风动柳丝。
　　◎卷.106【诣顺公问道】耿湋
　　此身知是妄，远远诣支公。何法住持后，能逃生死中。
　　秋苔经古径，萚叶满疏丛。方便如开诱，南宗与北宗。
　　◎卷.107【废庆宝寺（一作司空曙诗）】耿湋
　　黄叶前朝寺，无僧寒殿开。池晴龟出暴，松暝鹤飞回。
　　古井碑横草，阴廊画杂苔。禅宫亦销歇，尘世转堪哀。
　　◎卷.108【赴许州留别洛中亲故】耿湋
　　淳风今变俗，末学误为文。幸免投湘浦，那辞近汝坟。
　　山遮魏阙路，日隐洛阳云。谁念联翩翼，烟中独失群。
　　◎卷.109【送叶尊师归处州】耿湋
　　风驭南行远，长山与夜江。群祆离分野，五岳拜旌幢。
　　石髓调金鼎，云浆实玉缸。cB々吠声晓，洞府有仙厖。


第二百六十九卷
　　◎卷.1【酬张少尹秋日凤翔西郊见寄】耿湋
　　鼎气孕河汾，英英济旧勋。刘生曾任侠，张率自能文。
　　官佐征西府，名齐将上军。秋山遥出浦，野鹤暮离群。
　　远恨边笳起，劳歌骑吏闻。废关人不到，荒戍日空曛。
　　草木凉初变，阴晴景半分。叠蝉临积水，乱燕入过云。
　　丽藻终思我，衰髯亦为君。闲吟寡和曲，庭叶渐纷纷。
　　◎卷.2【春日书情寄元校书伯和相国元子】耿湋
　　数岁平津邸，诸生出门时。羁孤力行早，疏贱托身迟。
　　芳草看无厌，青山到未期。贫居悲老大，春日上茅茨。
　　卫玠琼瑶色，玄成鼎鼐姿。友朋汉相府，兄弟谢家诗。
　　律合声虽应，劳歌调自悲。流年不可住，惆怅镜中丝。
　　◎卷.3【奉送崔侍御和蕃】耿湋
　　万里华戎隔，风沙道路秋。新恩明主启，旧好使臣修。
　　旌节随边草，关山见戍楼。俗殊人左衽，地远水西流。
　　日暮冰先合，春深雪未休。无论善长对，博望自封侯。
　　◎卷.4【春日即事】耿湋
　　芳菲那变易，年鬓自蹉跎。室与千峰对，门唯二仲过。
　　宦情知己少，生事托人多。草色微风长，莺声细雨和。
　　几时犹滞拙，终日望恩波。纵欲论相报，无如漂母何。
　　◎卷.5【仙山行】耿湋
　　深溪人不到，杖策独缘源。花落寻无径，鸡鸣觉近村。
　　数翁皆藉草，对弈复倾尊。看毕初为局，归逢几世孙。
　　云迷入洞处，水引出山门。惆怅归城郭，樵柯迹尚存。
　　◎卷.6【得替后书怀上第五相公】耿湋
　　谁语恓惶客，偏承顾盼私。应逾骨肉分，敢忘死生期。
　　山县唯荒垒，云屯尽老师。庖人宁自代，食檗谬相推。
　　黄绶名空罢，青春鬓又衰。还来扫门处，犹未报恩时。
　　独立花飞满，无言月下迟。不知丞相意，更欲遣何之。
　　◎卷.7【入塞曲】耿湋
　　将军带十围，重锦制戎衣。猿臂销弓力，虬须长剑威。
　　首登平乐宴，新破大宛归。楼上诛姬笑，门前问客稀。
　　暮烽玄兔急，秋草紫骝肥。未奉君王诏，高槐昼掩扉。
　　◎卷.8【送姚校书因归河中】耿湋
　　十年相见少，一岁又还乡。去住人惆怅，东西路渺茫。
　　古陂无茂草，高树有残阳。委弃秋来稻，雕疏采后桑。
　　月轮生舜庙，河水出关墙。明日过闾里，光辉芸阁郎。
　　◎卷.9【题清源寺（即王右丞故宅）】耿湋
　　儒墨兼宗道，云泉隐旧庐。盂城今寂寞，辋水自纡馀。
　　内学销多累，西林易故居。深房春竹老，细雨夜钟疏。
　　陈迹留金地，遗文在石渠。不知登座客，谁得蔡邕书。
　　◎卷.10【奉送蒋尚书兼御史大夫东都留守】耿湋
　　副相威名重，春卿礼乐崇。锡珪仍拜下，分命遂居东。
　　高旆翻秋日，清铙引细风。蝉稀金谷树，草遍德阳宫。
　　教用儒门俭，兵依武库雄。谁云千载后，周召独为公。
　　◎卷.11【喜侯十七校书见访】耿湋
　　东城独屏居，有客到吾庐。发廪因舂黍，开畦复剪蔬。
　　许酣令乞酒，辞窭任无鱼。遍出新成句，更通未悟书。
　　藤丝秋不长，竹粉雨仍馀。谁为须张烛，凉空有望舒。
　　◎卷.12【晚春青门林亭燕集】耿湋
　　都门连骑出，东野柳如丝。秦苑看山处，王孙逐草时。
　　欢游难再得，衰老是前期。林静莺啼远，春深日过迟。
　　落花今夕思，秉烛古人诗。对酒当为乐，双杯未可辞。
　　◎卷.13【晚秋东游寄猗氏第五明府解县韩明府】耿湋
　　步出青门去，疏钟隔上林。四郊多难日，千里独归心。
　　暮鸟声偏苦，秋云色易阴。乱坟松柏少，野径草茅深。
　　灞涘袁安履，汾南宓贱琴。何由听白雪，只益泪沾襟。
　　◎卷.14【奉和元承杪秋忆终南旧居】耿湋
　　白玉郎仍少，羊车上路平。秋风摇远草，旧业起高情。
　　乱树通秦苑，重原接杜城。溪云随暮淡，野水带寒清。
　　广树留峰翠，闲门响叶声。近樵应已烧，多稼又新成。
　　解佩从休沐，承家岂退耕。恭侯有遗躅，何事学泉明。
　　◎卷.15【晚夏即事临南居】耿湋
　　何须学从宦，其奈本无机。蕙草芳菲歇，青山早晚归。
　　广庭馀落照，高枕对闲扉。树色迎秋老，蝉声过雨稀。
　　艰难逢事异，去就与时违。遥忆衡门外，苍苍三径微。
　　◎卷.16【省试骊珠诗】耿湋
　　是日重泉下，言探径寸珠。龙鳞今不逆，鱼目也应殊。
　　掌上星初满，盘中月正孤。酬恩光莫及，照乘色难逾。
　　欲问投人否，先论按剑无。傥怜希代价，敢对此冰壶。
　　◎卷.17【元日早朝】耿湋
　　九陌朝臣满，三朝候鼓赊。远珂时接韵，攒炬偶成花。
　　紫贝为高阙，黄龙建大牙。参差万戟合，左右八貂斜。
　　羽扇纷朱槛，金炉隔翠华。微风传曙漏，晓日上春霞。
　　环珮声重叠，蛮夷服等差。乐和天易感，山固寿无涯。
　　渥泽千年圣，车书四海家。盛明多在位，谁得守蓬麻。
　　◎卷.18【送归中丞使新罗（一本题下有册立吊祭四字）】耿湋
　　远国通王化，儒林得使臣。六君成典册，万里奉丝纶。
　　云水连孤棹，恩私在一身。悠悠龙节去，渺渺蜃楼新。
　　望里行还暮，波中岁又春。昏明看日御，灵怪问舟人。
　　城邑分华夏，衣裳拟缙绅。他时礼命毕，归路勿迷津。
　　◎卷.19【赠兴平郑明府】耿湋
　　海内兵犹在，关西赋未均。仍劳持斧使，尚宰茂陵人。
　　遥夜重城掩，清宵片月新。绿琴听古调，白屋被深仁。
　　迹与儒生合，心惟静者亲。深情先结契，薄宦早趋尘。
　　贫病休何日，艰难过此身。悠悠行远道，冉冉过良辰。
　　明主知封事，长沮笑问津。栖遑忽相见，欲语泪沾巾。
　　◎卷.20【和王怀州观西营秋射（得寒字）】耿湋
　　谢公亲校武，草碧露漫漫。落叶停高驾，空林满从官。
　　迎筹皆叠鼓，挥箭或移竿。名借三军勇，功推百中难。
　　主皮山郡晚，饮算柳营寒。明日开铃阁，新诗双玉盘。
　　◎卷.21【晚登虔州即事寄李侍御】耿湋
　　章溪与贡水，何事会波澜。万里归人少，孤舟行路难。
　　春光浮曲浪，暮色隔连滩。花发从南早，江流向北宽。
　　故交参盛府，新角耸危冠。楚剑期终割，隋珠惜未弹。
　　酒醒愁转极，别远泪初干。愿保乔松质，青青过大寒。
　　◎卷.22【奉和第五相公登鄱阳郡城西楼】耿湋
　　茂德为邦久，丰貂旧相尊。发生传雨露，均养助乾坤。
　　晓肆登楼目，春销恋阙魂。女墙分吏事，远道启津门。
　　湓浦潮声尽，钟陵暮色繁。夕阳移梦土，芳草接湘源。
　　封内群甿复，兵间百赋存。童牛耕废亩，壕木绕新村。
　　野步渔声溢，荒祠鼓舞喧。高斋成五字，远岫发孤猿。
　　一顾承英达，多荣及子孙。家贫仍受赐，身老未酬恩。
　　属和瑶华曲，堪将系组纶。
　　◎卷.23【甘泉诗】耿湋
　　异井甘如醴，深仁远未涯。气寒堪破暑，源净自蠲邪。
　　修绠悬冰甃，新桐荫玉沙。带星凝晓露，拂雾涌秋华。
　　绿溢涵千仞，清泠饮万家。何能葛洪宅，终日闭烟霞。
　　◎卷.24【发绵津驿】耿湋
　　孤舟北去暮心伤，细雨东风春草长。杳杳短亭分水陆，
　　隆隆远鼓集渔商。千丛野竹连湘浦，一派寒江下吉阳。
　　欲问长安今远近，初年塞雁有归行。
　　◎卷.25【塞上曲】耿湋
　　惯习干戈事鞍马，初从少小在边城。身微久属千夫长，
　　家远多亲五郡兵。懒说疆场曾大获，且悲年鬓老长征。
　　塞鸿过尽残阳里，楼上凄凄暮角声。
　　◎卷.26【路旁老人】耿湋
　　老人独坐倚官树，欲语潸然泪便垂。陌上归心无产业，
　　城边战骨有亲知。馀生尚在艰难日，长路多逢轻薄儿。
　　绿水青山虽似旧，如今贫后复何为。
　　◎卷.27【赠别刘员外长卿】耿湋
　　清如寒玉直如丝，世故多虞事莫期。建德津亭人别夜，
　　新安江水月明时。为文易老皆知苦，谪宦无名倍足悲。
　　不学朱云能折槛，空羞献纳在丹墀。
　　◎卷.28【宿万固寺因寄严补阙】耿湋
　　晓随樵客到青冥，因礼山僧宿化城。钟梵已休初入定。
　　有无皆离本难名。云开半夜千林静，月上中峰万壑明。
　　为报故人雷处士，尘心终日自劳生。
　　◎卷.29【岐阳客舍呈张明府】耿湋
　　逸妻稚子应沟壑，归路茫茫东去遥。凉叶下时心悄悄，
　　空斋梦里雨萧萧。星霜渐见侵华发，生长虚闻在圣朝。
　　知己只今何处在，故山无事别渔樵。
　　◎卷.30【奉和李观察登河中白楼】耿湋
　　城上高楼飞鸟齐，从公一遂蹑丹梯。黄河曲尽流天外，
　　白日轮轻落海西。玉树九重长在梦，云衢一望杳如迷。
　　何心更和阳春奏，况复秋风闻战鼙。
　　◎卷.31【朝下寄韩舍人】耿湋
　　侍臣鸣珮出西曹，鸾殿分阶翊彩旄。瑞气迥浮青玉案，
　　日华遥上赤霜袍。花间焰焰云旗合，鸟外亭亭露掌高。
　　肯念万年芳树里，随风一叶在蓬蒿。
　　◎卷.32【贺李观察祷河神降雨】耿湋
　　质明斋祭北风微，驺驭千群拥庙扉。玉帛才敷云淡淡，
　　笙镛未撤雨霏霏。路边五稼添膏长，河上双旌带湿归。
　　若出敬亭山下作，何人敢和谢玄晖。
　　◎卷.33【上将行（一作上裴行军中丞）】耿湋
　　萧关扫定犬羊群，闭阁层城白日曛。枥上骅骝嘶鼓角，
　　门前老将识风云。旌旗四面寒山映，丝管千家静夜闻。
　　谁道古来多简册，功臣唯有卫将军。
　　◎卷.34【许下书情寄张韩二舍人】耿湋
　　谪宦军城老更悲，近来频夜梦丹墀。银杯乍灭心中火，
　　金镊唯多鬓上丝。绕院绿苔闻雁处，满庭黄叶闭门时。
　　故人高步云衢上，肯念前程杳未期。
　　◎卷.35【九日】耿湋
　　重阳寒寺满秋梧，客在南楼顾老夫。步蹇强登游藻井，
　　发稀那更插茱萸。横空过雨千峰出，大野新霜万叶枯。
　　更望尊中菊花酒，殷勤能得几回沽。
　　◎卷.36【送大谷高少府】耿湋
　　县属并州北近胡，悠悠此别宦仍孤。应知史笔思循吏，
　　莫料辕门笑鲁儒。古塞草青宜牧马，春城月暗好啼乌。
　　雕残贵有亲仁术，梅福何须去隐吴。
　　◎卷.37【同李端春望】耿湋
　　二毛羁旅尚迷津，万井莺花雨后春。宫阙参差当晚日，
　　山河迤逦静纤尘。和风醉里承恩客，芳草归时失意人。
　　南北东西各自去，年年依旧物华新。
　　◎卷.38【岳祠送薛近贬官】耿湋
　　枯松老柏仙山下，白帝祠堂枕古逵。迁客无辜祝史告，
　　神明有喜女巫知。遥思桂浦人空去，远过衡阳雁不随。
　　度岭梅花翻向北，回看不见树南枝。
　　◎卷.39【送友人游江南】耿湋
　　远别悠悠白发新，江潭何处是通津，潮声偏惧初来客，
　　海味唯甘久住人。漠漠烟光前浦晚，青青草色定山春。
　　汀洲更有南回雁，乱起联翩北向秦。
　　◎卷.40【长门怨】耿湋
　　闻道昭阳宴，嚬蛾落叶中。清歌逐寒月，遥夜入深宫。
　　◎卷.41【秋日】耿湋
　　反照入闾巷，忧来与谁语。古道无人行，秋风动禾黍。
　　◎卷.42【秋夜】耿湋
　　高秋夜分后，远客雁来时。寂寞重门掩，无人问所思。
　　◎卷.43【慈恩寺残春】耿湋
　　双林花已尽，叶色占残芳。若问同游客，高年最断肠。
　　◎卷.44【早次眉县界】耿湋
　　匹马晓路归，悠悠渭川道。晴山向孤城，秋日满白草。
　　◎卷.45【路傍墓】耿湋
　　石马双双当古树，不知何代公侯墓。
　　墓前靡靡春草深，唯有行人看碑路。
　　◎卷.46【代园中老人】耿湋
　　佣赁难堪一老身，皤皤力役在青春。
　　林园手种唯吾事，桃李成阴归别人。
　　◎卷.47【古意】耿湋
　　虽言千骑上头居，一世生离恨有馀。
　　叶下绮窗银烛冷，含啼自草锦中书。
　　◎卷.48【凉州词】耿湋
　　国使翻翻随旆旌，陇西岐路足荒城。
　　毡裘牧马胡雏小，日暮蕃歌三两声。
　　◎卷.49【安邑王校书居】耿湋
　　秋来池馆清，夜闻宫漏声。迢递玉山迥，泛滟银河倾。
　　琴上松风至，窗里竹烟生。多君不家食，孰云事岩耕。
　　◎卷.50【登总持寺阁】耿湋
　　今日登高阁，三休忽自悲。因知筋力减，不及往年时。
　　草树还如旧，山河亦在兹。龙钟兼老病，更有重来期。
　　◎卷.51【寄钱起（一作司空曙诗）】耿湋
　　草长花落树，羸病强寻春。无复少年意，空馀华发新。
　　青原高见水，白社静逢人。寄谢南宫客，轩车不见亲。
　　◎卷.52【宿青龙寺故昙上人院】耿湋
　　年深宫院在，闲客自相逢。闭户临寒竹，无人有夜钟。
　　降龙今已去，巢鹤竟何从。坐见繁星晓，凄凉识旧峰。
　　◎卷.53【新蝉（一作司空曙诗）】耿湋
　　今朝蝉忽鸣，迁客若为情。便觉一年谢，能令万感生。
　　微风方满树，落日稍沈城。为问同怀者，凄凉听几声。
　　◎卷.54【秋中雨田园即事】耿湋
　　漠漠重云暗，萧萧密雨垂。为霖淹古道，积日满荒陂。
　　五稼何时获，孤村几户炊。乱流发通圃，腐叶著秋枝。
　　暮爨新樵湿，晨渔旧浦移。空馀去年菊，花发在东篱。
　　◎卷.55【拜新月（一作李端诗）】耿湋
　　开帘见新月，便即下阶拜。细语人不闻，北风吹裙带。
　　◎卷.56【客行赠人】耿湋
　　旅行虽别路，日暮各思归。欲下今朝泪，知君亦湿衣。
　　◎卷.57【赠山老人】耿湋
　　白首独一身，青山为四邻。虽行故乡陌，不见故乡人。
　　◎卷.58【赠胡居士】耿湋
　　孔融过五十，海内故人稀。相府恩犹在，知君未拂衣。
　　◎卷.59【荐福寺送元伟】耿湋
　　送客攀花后，寻僧坐竹时。明朝莫回望，青草马行迟。
　　◎卷.60【观邻老栽松】耿湋
　　虽过老人宅，不解老人心。何事斜阳里，栽松欲待阴。
　　◎卷.61【哭麹象（一作司空曙诗）】耿湋
　　忆昨秋风起，君曾叹逐臣。何言芳草日，自作九泉人。
　　◎卷.62【哭苗垂】耿湋
　　旧友无由见，孤坟草欲长。月斜邻笛尽，车马出山阳。
　　◎卷.63【题云际寺故僧院】耿湋
　　白发匆匆色，青山草草心。远公仍下世，从此别东林。
　　◎卷.64【句】耿湋
　　高树多凉吹，疏蝉足断声。（见《海录碎事》）。


第二百七十卷
　　◎卷.1【塞下曲】戎昱
　　惨惨寒日没，北风卷蓬根。将军领疲兵，却入古塞门。
　　回头指阴山，杀气成黄云。
　　上山望胡兵，胡马驰骤速。黄河冰已合，意又向南牧。
　　嫖姚夜出军，霜雪割人肉。
　　塞北无草木，乌鸢巢僵尸。泱渀沙漠空，终日胡风吹。
　　战卒多苦辛，苦辛无四时。
　　晚渡西海西，向东看日没。傍岸砂砾堆，半和战兵骨。
　　单于竟未灭，阴气常勃勃。
　　城上画角哀，即知兵心苦。试问左右人，无言泪如雨。
　　何意休明时，终年事鼙鼓。
　　北风凋白草，胡马日駸駸。夜后戍楼月，秋来边将心。
　　铁衣霜露重，战马岁年深。自有卢龙塞，烟尘飞至今。
　　◎卷.2【苦哉行五首（宝应中过滑州洛阳后同王季友作）】戎昱
　　彼鼠侵我厨，纵狸授粱肉。鼠虽为君却，狸食自须足。
　　冀雪大国耻，翻是大国辱。膻腥逼绮罗，砖瓦杂珠玉。
　　登楼非骋望，目笑是心哭。何意天乐中，至今奏胡曲。
　　官军收洛阳，家住洛阳里。夫婿与兄弟，目前见伤死。
　　吞声不许哭，还遣衣罗绮。上马随匈奴，数秋黄尘里。
　　生为名家女，死作塞垣鬼。乡国无还期，天津哭流水。
　　登楼望天衢，目极泪盈睫。强笑无笑容，须妆旧花靥。
　　昔年买奴仆，奴仆来碎叶。岂意未死间，自为匈奴妾。
　　一生忽至此，万事痛苦业。得出塞垣飞，不如彼蜂蝶。
　　妾家清河边，七叶承貂蝉。身为最小女，偏得浑家怜。
　　亲戚不相识，幽闺十五年。有时最远出，只到中门前。
　　前年狂胡来，惧死翻生全。今秋官军至，岂意遭戈鋋。
　　匈奴为先锋，长鼻黄发拳。弯弓猎生人，百步牛羊膻。
　　脱身落虎口，不及归黄泉。苦哉难重陈，暗哭苍苍天。
　　可汗奉亲诏，今月归燕山。忽如乱刀剑，搅妾心肠间。
　　出户望北荒，迢迢玉门关。生人为死别，有去无时还。
　　汉月割妾心，胡风凋妾颜。去去断绝魂，叫天天不闻。
　　◎卷.3【苦辛行】戎昱
　　且莫奏短歌，听余苦辛词。如今刀笔士，不及屠沽儿。
　　少年无事学诗赋，岂意文章复相误。东西南北少知音，
　　终年竟岁悲行路。仰面诉天天不闻，低头告地地不言。
　　天地生我尚如此，陌上他人何足论。谁谓西江深，
　　涉之固无忧；谁谓南山高，可以登之游。
　　险巇唯有世间路，一晌令人堪白头。贵人立意不可测，
　　等闲桃李成荆棘。风尘之士深可亲，心如鸡犬能依人。
　　悲来却忆汉天子，不弃相如家旧贫。劝君且饮酒，
　　酒能散羁愁。谁家有酒判一醉，万事从他江水流。
　　◎卷.4【长安秋夕（一作中秋感怀）】戎昱
　　八月更漏长，愁人起常早。闭门寂无事，满院生秋草。
　　昨宵西窗梦，梦入荆南道。远客归去来，在家贫亦好。
　　◎卷.5【罗江客舍】戎昱
　　山县秋云暗，茅亭暮雨寒。自伤庭叶下，谁问客衣单。
　　有兴时添酒，无聊懒整冠。近来乡国梦，夜夜到长安。
　　◎卷.6【赠岑郎中】戎昱
　　童年未解读书时，诵得郎中数首诗。四海烟尘犹隔阔，
　　十年魂梦每相随。虽披云雾逢迎疾，已恨趋风拜德迟。
　　天下无人鉴诗句，不寻诗伯重寻谁。
　　◎卷.7【闻笛（一作李益诗）】戎昱
　　入夜思归切，笛声清更哀。愁人不愿听，自到枕前来。
　　风起塞云断，夜深关月开。平明独惆怅，飞尽一庭梅。
　　◎卷.8【汉上题韦氏庄】戎昱
　　结茅同楚客，卜筑汉江边。日落数归鸟，夜深闻扣舷。
　　水痕侵岸柳，山翠借厨烟。调笑提筐妇，春来蚕几眠。
　　◎卷.9【闺情】戎昱
　　侧听宫官说，知君宠尚存。未能开笑颊，先欲换愁魂。
　　宝镜窥妆影，红衫裛泪痕。昭阳今再入，宁敢恨长门。
　　◎卷.10【衡阳春日游僧院】戎昱
　　曾共刘谘议，同时事道林。与君相掩泪，来客岂知心。
　　阶雪凌春积，炉烟向暝深。依然旧童子，相送出花林。
　　◎卷.11【玉台体题湖上亭】戎昱
　　湖入县西边，湖头胜事偏。绿竿初长笋，红颗未开莲。
　　蔽日高高树，迎人小小船。清风长入坐，夏月似秋天。
　　◎卷.12【早梅】戎昱
　　一树寒梅白玉条，迥临村路傍溪桥。
　　应缘近水花先发，疑是经春雪未销。
　　◎卷.13【移家别湖上亭】戎昱
　　好是春风湖上亭，柳条藤蔓系离情。
　　黄莺久住浑相识，欲别频啼四五声。
　　◎卷.14【客堂秋夕】戎昱
　　隔窗萤影灭复流，北风微雨虚堂秋。虫声竟夜引乡泪，
　　蟋蟀何自知人愁。四时不得一日乐，以此方悲客游恶。
　　寂寂江城无所闻，梧桐叶上偏萧索。
　　◎卷.15【湖南雪中留别】戎昱
　　草草还草草，湖东别离早。何处愁杀人，归鞍雪中道。
　　出门迷辙迹，云水白浩浩。明日武陵西，相思鬓堪老。
　　◎卷.16【赠别张驸马】戎昱
　　上元年中长安陌，见君朝下欲归宅。飞龙骑马三十匹，
　　玉勒雕鞍照初日。数里衣香遥扑人，长衢雨歇无纤尘。
　　从奴斜抱敕赐锦，双双蹙出金麒麟。天子爱婿皇后弟，
　　独步明时负权势。一身扈跸承殊泽，甲第朱门耸高戟。
　　凤凰楼上伴吹箫，鹦鹉杯中醉留客。泰去否来何足论，
　　宫中晏驾人事翻。一朝负谴辞丹阙，五年待罪湘江源。
　　冠冕凄凉几迁改，眼看桑田变成海。华堂金屋别赐人，
　　细眼黄头总何在。渚宫相见寸心悲，懒欲今时问昔时。
　　看君风骨殊未歇，不用愁来双泪垂。
　　◎卷.17【泾州观元戎出师】戎昱
　　寒日征西将，萧萧万马丛。吹笳覆楼雪，祝纛满旗风。
　　遮虏黄云断，烧羌白草空。金铙肃天外，玉帐静霜中。
　　朔野长城闭，河源旧路通。卫青师自老，魏绛赏何功。
　　枪垒依沙迥，辕门压塞雄。燕然如可勒，万里愿从公。
　　◎卷.18【从军行】戎昱
　　昔从李都尉，双鞬照马蹄。擒生黑山北，杀敌黄云西。
　　太白沈虏地，边草复萋萋。归来邯郸市，百尺青楼梯。
　　感激然诺重，平生胆力齐。芳筵暮歌发，艳粉轻鬟低。
　　半酣秋风起，铁骑门前嘶。远戍报烽火，孤城严鼓鼙。
　　挥鞭望尘去，少妇莫含啼。
　　◎卷.19【古意】戎昱
　　女伴朝来说，知君欲弃捐。懒梳明镜下，羞到画堂前。
　　有泪沾脂粉，无情理管弦。不知将巧笑，更遣向谁怜。
　　◎卷.20【听杜山人弹胡笳】戎昱
　　绿琴胡笳谁妙弹，山人杜陵名庭兰。杜君少与山人友，
　　山人没来今已久。当时海内求知音，嘱付胡笳入君手。
　　杜陵攻琴四十年，琴声在音不在弦。座中为我奏此曲，
　　满堂萧瑟如穷边。第一第二拍，泪尽蛾眉没蕃客。
　　更闻出塞入塞声，穹庐毡帐难为情。胡天雨雪四时下，
　　五月不曾芳草生。须臾促轸变宫徵，一声悲兮一声喜。
　　南看汉月双眼明，却顾胡儿寸心死。回鹘数年收洛阳，
　　洛阳士女皆驱将。岂无父母与兄弟，闻此哀情皆断肠。
　　杜陵先生证此道，沈家祝家皆绝倒。如今世上雅风衰，
　　若个深知此声好。世上爱筝不爱琴，则明此调难知音。
　　今朝促轸为君奏，不向俗流传此心。
　　◎卷.21【咏史（一作和蕃）】戎昱
　　汉家青史上，计拙是和亲。社稷依明主，安危托妇人。
　　岂能将玉貌，便拟静胡尘。地下千年骨，谁为辅佐臣。
　　◎卷.22【桂州腊夜】戎昱
　　坐到三更尽，归仍万里赊。雪声偏傍竹，寒梦不离家。
　　晓角分残漏，孤灯落碎花。二年随骠骑，辛苦向天涯。
　　◎卷.23【再赴桂州先寄李大夫】戎昱
　　玷玉甘长弃，朱门喜再游。过因谗后重，恩合死前酬。
　　养骥须怜瘦，栽松莫厌秋。今朝两行泪，一半血和流。
　　◎卷.24【题招提寺】戎昱
　　招提精舍好，石壁向江开。山影水中尽，鸟声天上来。
　　一灯传岁月，深院长莓苔。日暮双林磬，泠泠送客回。
　　◎卷.25【谪官辰州冬至日有怀】戎昱
　　去年长至在长安，策杖曾簪獬豸冠。此岁长安逢至日，
　　下阶遥想雪霜寒。梦随行伍朝天去，身寄穷荒报国难。
　　北望南郊消息断，江头唯有泪阑干。
　　◎卷.26【赠韦况征君】戎昱
　　身欲逃名名自随，凤衔丹诏降茅茨。苦节难违天子命，
　　贞心唯有老松知。回看药灶封题密，强入蒲轮引步迟。
　　今日巢由旧冠带，圣朝风化胜尧时。
　　◎卷.27【送吉州阎使君入道二首】戎昱
　　闻道桃源去，尘心忽自悲。余当从宦日，君是弃官时。
　　金汞封仙骨，灵津咽玉池。受传三箓备，起坐五云随。
　　洞里花常发，人间鬓易衰。他年会相访，莫作烂柯棋。
　　庐陵太守近隳官，霞帔初朝五帝坛。风过鬼神延受箓，
　　夜深龙虎卫烧丹。冰容入镜纤埃静，玉液添瓶漱齿寒。
　　莫遣桃花迷客路，千山万水访君难。
　　◎卷.28【入剑门】戎昱
　　剑门兵革后，万事尽堪悲。鸟鼠无巢穴，儿童话别离。
　　山川同昔日，荆棘是今时。征战何年定，家家有画旗。
　　◎卷.29【过商山】戎昱
　　雨暗商山过客稀，路傍孤店闭柴扉。
　　卸鞍良久茅檐下，待得巴人樵采归。
　　◎卷.30【闰春宴花溪严侍御庄】戎昱
　　一团青翠色，云是子陵家。山带新晴雨，溪留闰月花。
　　瓶开巾漉酒，地坼笋抽芽。彩缛承颜面，朝朝赋白华。
　　◎卷.31【岁暮客怀】戎昱
　　异乡三十口，亲老复家贫。无事乾坤内，虚为翰墨人。
　　岁华南去后，愁梦北来频。惆怅江边柳，依依又欲春。
　　◎卷.32【秋望兴庆宫】戎昱
　　先皇歌舞地，今日未游巡。幽咽龙池水，凄凉御榻尘。
　　随风秋树叶，对月老宫人。万事如桑海，悲来欲恸神。
　　◎卷.33【送郑炼师贬辰州】戎昱
　　辰州万里外，想得逐臣心。谪去刑名枉，人间痛惜深。
　　误将瑕指玉，遂使谩消金。计日西归在，休为泽畔吟。
　　◎卷.34【云梦故城秋望】戎昱
　　故国遗墟在，登临想旧游。一朝人事变，千载水空流。
　　梦渚鸿声晚，荆门树色秋。片云凝不散，遥挂望乡愁。
　　◎卷.35【秋日感怀】戎昱
　　洛阳岐路信悠悠，无事辞家两度秋。日下未驰千里足，
　　天涯徒泛五湖舟。荷衣半浸缘乡泪，玉貌潜销是客愁。
　　说向长安亲与故，谁怜岁晚尚淹留。
　　◎卷.36【送王明府入道】戎昱
　　何事陶彭泽，明时又挂冠。为耽泉石趣，不惮薜萝寒。
　　轻雪笼纱帽，孤猿傍醮坛。悬悬老松下，金灶夜烧丹。
　　◎卷.37【秋月（一作江城秋夜）】戎昱
　　江干入夜杵声秋，百尺疏桐挂斗牛。
　　思苦自看明月苦，人愁不是月华愁。
　　◎卷.38【赋得铁马鞭】戎昱
　　成器虽因匠，怀刚本自天。为怜持寸节，长拟静三边。
　　未入英髦用，空存铁石坚。希君剖腹取，还解抱龙泉。
　　◎卷.39【闻颜尚书陷贼中】戎昱
　　闻说征南没，那堪故吏闻。能持苏武节，不受马超勋。
　　国破无家信，天秋有雁群。同荣不同辱，今日负将军。
　　◎卷.40【送苏参军】戎昱
　　忆昨青襟醉里分，酒醒回首怆离群。舟移极浦城初掩，
　　山束长江日早曛。客来有恨空思德，别后谁人更议文。
　　常叹苏生官太屈，应缘才似鲍参军。
　　◎卷.41【成都元十八侍御】戎昱
　　不见元生已数朝，浣花溪路去非遥。客舍早知浑寂寞，
　　交情岂谓更萧条。空有寸心思会面，恨无单酌遣相邀。
　　骅骢幸自能驰骤，何惜挥鞭过柞桥。
　　◎卷.42【观卫尚书九日对中使射破的】戎昱
　　盛宴倾黄菊，殊私降紫泥。月营开射圃，霜旆拂晴霓。
　　出将三朝贵，弯弓五善齐。腕回金镞满，的破绿弦低。
　　勇气干牛斗，欢声震鼓鼙。忠臣思报国，更欲取关西。
　　◎卷.43【辰州闻大驾还宫】戎昱
　　闻道銮舆归魏阙，望云西拜喜成悲。宁知陇水烟销日，
　　再有园林秋荐时。渭水战添亡虏血，秦人生睹旧朝仪。
　　自惭出守辰州畔，不得亲随日月旗。
　　◎卷.44【辰州建中四年多怀】戎昱
　　荒徼辰阳远，穷秋瘴雨深。主恩堪洒血，边宦更何心。
　　海上红旗满，生前白发侵。竹寒宁改节，隼静早因禽。
　　务退门多掩，愁来酒独斟。无涯忧国泪，无日不沾襟。
　　◎卷.45【上桂州李大夫】戎昱
　　今日辞门馆，情将众别殊。感深翻有泪，仁过曲怜愚。
　　晚镜伤秋鬓，晴寒切病躯。烟霞万里阔，宇宙一身孤。
　　倚马才宁有，登龙意岂无。唯于方寸内，暗贮报恩珠。
　　◎卷.46【江城秋霁】戎昱
　　霁后江城风景凉，岂堪登眺只堪伤。远天螮蝀收残雨，
　　映水鸬鹚近夕阳。万事无成空过日，十年多难不还乡。
　　不知何处销兹恨，转觉愁随夜夜长。
　　◎卷.47【上李常侍】戎昱
　　旌旗晓过大江西，七校前驱万队齐。千里政声人共喜，
　　三军令肃马前嘶。恩沾境内风初变，春入城阴柳渐低。
　　桃李不须令更种，早知门下旧成蹊。
　　◎卷.48【上湖南崔中丞】戎昱
　　山上青松陌上尘，云泥岂合得相亲。举世尽嫌良马瘦，
　　唯君不弃卧龙贫。千金未必能移性，一诺从来许杀身。
　　莫道书生无感激，寸心还是报恩人。
　　◎卷.49【早春雪中】戎昱
　　阴云万里昼漫漫，愁坐关心事几般。
　　为报春风休下雪，柳条初放不禁寒。
　　◎卷.50【云安阻雨】戎昱
　　日长巴峡雨濛濛，又说归舟路未通。
　　游人不及西江水，先得东流到渚宫。
　　◎卷.51【湖南春日二首】戎昱
　　自怜春日客长沙，江上无人转忆家。
　　光景却添乡思苦，檐前数片落梅花。
　　三湘漂寓若流萍，万里湘乡隔洞庭。
　　羁客春来心欲碎，东风莫遣柳条青。
　　◎卷.52【送陆秀才归觐省】戎昱
　　武陵何处在，南指楚云阴。花萼连枝近，桃源去路深。
　　啼莺徒寂寂，征马已駸駸。堤上千年柳，条条挂我心。
　　◎卷.53【戏题秋月】戎昱
　　秋宵月色胜春宵，万里天涯静寂寥。
　　近来数夜飞霜重，只畏娑婆树叶凋。
　　◎卷.54【宿湘江】戎昱
　　九月湘江水漫流，沙边唯览月华秋。
　　金风浦上吹黄叶，一夜纷纷满客舟。
　　◎卷.55【戏赠张使君】戎昱
　　数载蹉跎罢搢绅，五湖乘兴转迷津。
　　如今野客无家第，醉处寻常是主人。
　　◎卷.56【别公安贾明府】戎昱
　　叶县门前江水深，浅于羁客报恩心。
　　把君诗卷西归去，一度相思一度吟。
　　◎卷.57【霁雪（一作韩舍人书窗残雪）】戎昱
　　风卷寒云暮雪晴，江烟洗尽柳条轻。
　　檐前数片无人扫，又得书窗一夜明。
　　◎卷.58【汉阴吊崔员外坟】戎昱
　　远别望有归，叶落望春晖。所痛泉路人，一去无还期。
　　荒坟遗汉阴，坟树啼子规。存没抱冤滞，孤魂意何依。
　　岂无骨肉亲，岂无深相知。曝露不复问，高名亦何为。
　　相携恸君罢，春日空迟迟。
　　◎卷.59【题槿花】戎昱
　　自用金钱买槿栽，二年方始得花开。
　　鲜红未许佳人见，蝴蝶争知早到来。
　　◎卷.60【题宋玉亭】戎昱
　　宋玉亭前悲暮秋，阳台路上雨初收。
　　应缘此处人多别，松竹萧萧也带愁。
　　◎卷.61【过东平军】戎昱
　　画角初鸣残照微，营营鞍马往来稀。
　　相逢士卒皆垂泪，八座朝天何日归。
　　◎卷.62【送辰州郑使君】戎昱
　　谁人不谴谪，君去独堪伤。长子家无弟，慈亲老在堂。
　　惊魂随驿吏，冒暑向炎方。未到猿啼处，参差已断肠。
　　◎卷.63【江上柳送人】戎昱
　　江柳断肠色，黄丝垂未齐。人看几重恨，鸟入一枝低。
　　乡泪正堪落，与君又解携。相思万里道，春去夕阳西。
　　◎卷.64【湘南曲】戎昱
　　虞帝南游不复还，翠蛾幽怨水云间。
　　昨夜月明湘浦宿，闺中珂珮度空山。
　　◎卷.65【桂州西山登高上陆大夫】戎昱
　　登高上山上，高处更堪愁。野菊他乡酒，芦花满眼秋。
　　风烟连楚郡，兄弟客荆州。早晚朝天去，亲随定远侯。
　　◎卷.66【寄郑炼师】戎昱
　　平生金石友，沦落向辰州。已是二年客，那堪终日愁。
　　尺书浑不寄，两鬓计应秋。今夜相思月，情人南海头。
　　◎卷.67【八月十五日】戎昱
　　忆昔千秋节，欢娱万国同。今来六亲远，此日一悲风。
　　年少逢胡乱，时平似梦中。梨园几人在，应是涕无穷。
　　◎卷.68【征人归乡】戎昱
　　三月江城柳絮飞，五年游客送人归。
　　故将别泪和乡泪，今日阑干湿汝衣。
　　◎卷.69【骆家亭子纳凉】戎昱
　　江湖思渺然，不离国门前。折苇鱼沈藻，攀藤鸟出烟。
　　生衣宜水竹，小酒入诗篇。莫怪侵星坐，神清不欲眠。
　　◎卷.70【逢陇西故人忆关中舍弟】戎昱
　　莫话边庭事，心摧不欲闻。数年家陇地，舍弟殁胡军。
　　每念支离苦，常嗟骨肉分。急难何日见，遥哭陇西云。
　　◎卷.71【秋夜梁十三厅事】戎昱
　　今来秋已暮，还恐未成归。梦里家仍远，愁中叶又飞。
　　竹声风度急，灯影月来微。得见梁夫子，心源有所依。
　　◎卷.72【成都暮雨秋（一作秋雨）】戎昱
　　九月龟城暮，愁人闭草堂。地卑多雨润，天暖少秋霜。
　　纵欲倾新酒，其如忆故乡。不知更漏意，惟向客边长。
　　◎卷.73【酬梁二十】戎昱
　　渚宫无限客，相见独相亲。长路皆同病，无言似一身。
　　岁寒唯爱竹，憔悴不堪春。细与知音说，攻文恐误人。
　　◎卷.74【花下宴送郑炼师】戎昱
　　愁里惜春深，闻幽即共寻。贵看花柳色，图放别离心。
　　客醉花能笑，诗成花伴吟。为君调绿绮，先奏凤归林。
　　◎卷.75【秋馆雨后得弟兄书即事呈李明府】戎昱
　　弟兄书忽到，一夜喜兼愁。空馆复闻雨，贫家怯到秋。
　　坐中孤烛暗，窗外数萤流。试以他乡事，明朝问子游。
　　◎卷.76【寄梁淑】戎昱
　　长忆江头执别时，论文未有不相思。雁过经秋无尺素，
　　人来终日见新诗。心思食檗何由展，家似流萍任所之。
　　悔学秦人南避地，武陵原上又征师。
　　◎卷.77【送张秀才之长沙】戎昱
　　君向长沙去，长沙仆旧谙。虽之桂岭北，终是阙庭南。
　　山霭生朝雨，江烟作夕岚。松醪能醉客，慎勿滞湘潭。
　　◎卷.78【塞下曲】戎昱
　　汉将归来虏塞空，旌旗初下玉关东。
　　高蹄战马三千匹，落日平原秋草中。
　　◎卷.79【送僧法和（一作送亮法师）】戎昱
　　达士心无滞，他乡总是家。问经翻贝叶，论法指莲花。
　　欲契真空义，先开智慧芽。不知飞锡后，何外是恒沙。
　　◎卷.80【送严十五郎之长安】戎昱
　　送客身为客，思家怆别家。暂收双眼泪，遥想五陵花。
　　路远征车迥，山回剑阁斜。长安君到日，春色未应赊。
　　◎卷.81【冬夜宴梁十三厅】戎昱
　　故人能爱客，秉烛会吾曹。家为朋徒罄，心缘翰墨劳。
　　夜寒销腊酒，霜冷重绨袍。醉卧西窗下，时闻雁响高。
　　◎卷.82【收襄阳城二首】戎昱
　　悲风惨惨雨修修，岘北山低草木愁。
　　暗发前军连夜战，平明旌旆入襄州。
　　五营飞将拥霜戈，百里僵尸满浕河。
　　日暮归来看剑血，将军却恨杀人多。
　　◎卷.83【出军】戎昱
　　龙绕旌竿兽满旗，翻营乍似雪中移。
　　中军一队三千骑，尽是并州游侠儿。
　　◎卷.84【和李尹种葛】戎昱
　　弱质人皆弃，唯君手自栽。藟含霜后竹，香惹腊前梅。
　　拟托凌云势，须凭接引材。清阴如可惜，黄鸟定飞来。
　　◎卷.85【送零陵妓（一作送妓赴于公召）】戎昱
　　宝钿香蛾翡翠裙，装成掩泣欲行云。
　　殷勤好取襄王意，莫向阳台梦使君。
　　◎卷.86【采莲曲二首】戎昱
　　虽听采莲曲，讵识采莲心。漾楫爱花远，回船愁浪深。
　　烟生极浦色，日落半江阴。同侣怜波静，看妆堕玉簪。
　　涔阳女儿花满头，毵毵同泛木兰舟。
　　秋风日暮南湖里，争唱菱歌不肯休。
　　◎卷.87【塞上曲】戎昱
　　胡风略地烧连山，碎叶孤城未下关。
　　山头烽子声声叫，知是将军夜猎还。
　　◎卷.88【寂上人禅房】戎昱
　　俗尘浮垢闭禅关，百岁身心几日闲。
　　安得此生同草木，无营长在四时间。
　　◎卷.89【桂州口号】戎昱
　　画角三声动客愁，晓霜如雪覆江楼。
　　谁道桂林风景暖，到来重著皂貂裘。
　　◎卷.90【红槿花】戎昱
　　花是深红叶麹尘，不将桃李共争春。
　　今日惊秋自怜客，折来持赠少年人。
　　◎卷.91【哭黔中薛大夫】戎昱
　　亚相何年镇百蛮，生涯万事瘴云间。
　　夜郎城外谁人哭，昨日空馀旌节还。
　　◎卷.92【感春】戎昱
　　看花泪尽知春尽，魂断看花只恨春。
　　名位未沾身欲老，诗书宁救眼前贫。
　　◎卷.93【途中寄李二（一作李益诗）】戎昱
　　杨柳烟含灞岸春，年年攀折为行人。
　　好风若借低枝便，莫遣青丝扫路尘。
　　◎卷.94【寄许炼师（一作李益诗）】戎昱
　　扫石焚香礼碧空，露华偏湿蕊珠宫。
　　如何说得天坛上，万里无云月正中。
　　◎卷.95【下第留辞顾侍郎】戎昱
　　绮陌彤彤花照尘，王门侯邸尽朱轮。
　　城南旧有山村路，欲向云霞觅主人。
　　◎卷.96【题云公山房（一作权德舆诗，又作杨巨源诗）】戎昱
　　云公兰若深山里，月明松殿微风起。
　　试问空门清净心，莲花不著秋潭水。
　　◎卷.97【别离作（一作戴叔伦诗）】戎昱
　　手把杏花枝，未曾经别离。黄昏掩门后，寂寞自心知。
　　◎卷.98【九日贾明府见访】戎昱
　　独掩衡门秋景闲，洛阳才子访柴关。莫嫌浊酒君须醉，
　　虽是贫家菊也斑。同人愿得长携手，久客深思一破颜。
　　却笑孟嘉吹帽落，登高何必上龙山。
　　◎卷.99【开元观陪杜大夫中元日观乐】戎昱
　　今朝欢称玉京天，况值关东俗理年。舞态疑回紫阳女，
　　歌声似遏彩云仙。盘空双鹤惊几剑，洒砌三花度管弦。
　　落日香尘拥归骑，□风油幕动高烟。
　　◎卷.100【中秋夜登楼望月寄人】戎昱
　　西楼见月似江城，脉脉悠悠倚槛情。万里此情同皎洁，
　　一年今日最分明。初惊桂子从天落，稍误芦花带雪平。
　　知称玉人临水见，可怜光彩有馀清。
　　◎卷.101【赠宜阳张使君】戎昱
　　暂作宜阳客，深知太守贤。政移千里俗，人戴两重天。
　　旧郭多新室，闲坡尽辟田。倘令黄霸在，今日耻同年。
　　◎卷.102【移家别树】戎昱
　　千种庭前树，人移树不移。看花愁作别，不及未栽时。
　　◎卷.103【成都送严十五之江东】戎昱
　　江东万里外，别后几凄凄。峡路花应发，津亭柳正齐。
　　酒倾迟日暮，川阔远天低。心系征帆上，随君到剡溪。
　　◎卷.104【送李参军】戎昱
　　好住好住王司户，珍重珍重李参军。一东一西如别鹤，
　　一南一北似浮云。月照疏林千片影，风吹寒水万里纹。
　　别易会难今古事，非是余今独与君。
　　◎卷.105【题严氏竹亭】戎昱
　　子陵栖遁处，堪系野人心。溪水浸山影，岚烟向竹阴。
　　忘机看白日，留客醉瑶琴。爱此多诗兴，归来步步吟。
　　◎卷.106【送王端公之太原归觐相公】戎昱
　　柱史今何适，西行咏陟冈。也知人惜别，终美雁成行。
　　春雨桃花静，离尊竹叶香。到时丞相阁，应喜棣华芳。
　　◎卷.107【旅次寄湖南张郎中】戎昱
　　寒江近户漫流声，竹影临窗乱月明。
　　归梦不知湖水阔，夜来还到洛阳城。
　　◎卷.108【晚次荆江】戎昱
　　孤舟大江水，水涉无昏曙。雨暗迷津时，云生望乡处。
　　渔翁闲自乐，樵客纷多虑。秋色湖上山，归心日边树。
　　徒称竹箭美，未得枫林趣。向夕垂钓还，吾从落潮去。
　　◎卷.109【同辛兖州巢父虚副端岳相思献酬…兼呈辛魏二院长杨长宁】戎昱
　　暮角发高城，情人坐中起。临觞不及醉，分散秋风里。
　　虽有明月期，离心若千里。前欢反惆怅，后会还如此。
　　焉得夜淹留，一回终宴喜。羁游复牵役，馆至重湖水。
　　早晚泛归舟，吾从数君子。
　　◎卷.110【抚州处士湖泛舟送北回两指此南昌县查溪兰若别】戎昱
　　移樽铺山曲，祖帐查溪阴。铺山即远道，查溪非故林。
　　凄然诵新诗，落泪沾素襟。郡政我何有，别情君独深。
　　禅庭古树秋，宿雨清沈沈。挥袂故里远，悲伤去住心。
　　◎卷.111【耒阳谿夜行（为伤杜甫作）】戎昱
　　乘夕棹归舟，缘源二转幽。月明看岭树，风静听溪流。
　　岚气船间入，霜华衣上浮。猿声虽此夜，不是别家愁。
　　◎卷.112【桂城早秋】戎昱
　　远客惊秋早，江天夜露新。满庭惟有月，空馆更何人。
　　卜命知身贱，伤寒舞剑频。猿啼曾下泪，可是为忧贫。
　　◎卷.113【桂州岁暮】戎昱
　　岁暮天涯客，寒窗欲晓时。君恩空自感，乡思梦先知。
　　重谊人愁别，惊栖鹊恋枝。不堪楼上角，南向海风吹。
　　◎卷.114【宿桂州江亭呈康端公】戎昱
　　独向东亭坐，三更待月开。萤光入竹去，水影过江来。
　　露滴千家静，年流一叶催。龙钟万里客，正合故人哀。


第二百七十一卷
　　◎卷.1【寒食日恩赐火】窦叔向
　　恩光及小臣，华烛忽惊春。电影随中使，星辉拂路人。
　　幸因榆柳暖，一照草茅贫。
　　◎卷.2【端午日恩赐百索】窦叔向
　　仙宫长命缕，端午降殊私。事盛蛟龙见，恩深犬马知。
　　馀生倘可续，终冀答明时。
　　◎卷.3【贞懿皇后挽歌三首（今存二首）】窦叔向
　　二陵恭妇道，六寝盛皇情。礼逊生前贵，恩追殁后荣。
　　幼王亲捧土，爱女复边茔。东望长如在，谁云向玉京。
　　后庭攀画柳，上陌咽清笳。命妇羞蘋叶，都人插柰花。
　　寿宫星月异，仙路往来赊。纵有迎仙术，终悲隔绛纱。
　　◎卷.4【秋砧送邑大夫】窦叔向
　　断续长门下，清泠逆旅秋。征夫应待信，寒女不胜愁。
　　带月飞城上，因风散陌头。离居偏入听，况复送归舟。
　　◎卷.5【过担石湖】窦叔向
　　晓发渔门戍，晴看担石湖。日衔高浪出，天入四空无。
　　尺寸分洲岛，纤毫指舳舻。渺然从此去，谁念客帆孤。
　　◎卷.6【春日早朝应制】窦叔向
　　紫殿俯千官，春松应合欢。御炉香焰暖，驰道玉声寒。
　　乳燕翻珠缀，祥乌集露盘。宫花一万树，不敢举头看。
　　◎卷.7【酬李袁州嘉祐】窦叔向
　　少年轻会复轻离，老大关心总是悲。强说前程聊自慰，
　　未知携手定何时。公才屈指登黄阁，匪服胡颜上赤墀。
　　想到长安诵佳句，满朝谁不念琼枝。
　　◎卷.8【夏夜宿表兄话旧】窦叔向
　　夜合花开香满庭，夜深微雨醉初醒。远书珍重何曾达，
　　旧事凄凉不可听。去日儿童皆长大，昔年亲友半凋零。
　　明朝又是孤舟别，愁见河桥酒幔青。
　　◎卷.9【句】窦叔向
　　禁兵环素帟，宫女哭寒云。
　　（《哀挽》第三首，止存二句。见《联珠集叙》）。
　　◎卷.10【晚次方山精舍却寄张荐员外】窦常
　　楚腊还无雪，江春又足风。马羸三径外，人病四愁中。
　　西塞波涛阔，南朝寺舍空。犹衔步兵酒，宿醉在除东。
　　◎卷.11【和裴端公枢芜城秋夕简远近亲知】窦常
　　岁积登朝恋，秋加陋巷贫。宿酲因夜歇，佳句得愁新。
　　尽日凭幽几，何时上软轮。汉廷风宪在，应念匪躬人。
　　◎卷.12【项亭怀古】窦常
　　力取诚多难，天亡路亦穷。有心裁帐下，无面到江东。
　　命厄留骓处，年销逐鹿中。汉家神器在，须废拔山功。
　　◎卷.13【奉使西还早发小涧馆寄卢滁州迈】窦常
　　野棠花覆地，山馆夜来阴。马迹穿云去，鸡声出涧深。
　　清风时偃草，久旱或为霖。试与惸嫠话，犹坚借寇心。
　　◎卷.14【早发金钩店寄奚十唐大二茂才】窦常
　　出门山未曙，风叶暗萧萧。月影临荒栅，泉声近废桥。
　　岁经秋后役，程在洛中遥。寄谢金门侣，弓旌误见招。
　　◎卷.15【途中立春寄杨郇伯】窦常
　　浪迹终年客，惊心此地春。风前独去马，泽畔耦耕人。
　　老大交情重，悲凉外物亲。子云今在宅，应见柳条新。
　　◎卷.16【故秘监丹阳郡公延陵包公挽歌词】窦常
　　卓绝明时第，孤贞贵后贫。郤诜为胄子，季札是乡人。
　　笔下调金石，花开领搢绅。那堪归葬日，哭渡柳杨津。
　　◎卷.17【凉国惠康公主挽歌】窦常
　　玉立分尧绪，笄年下相门。早加于氏对，偏占馆陶恩。
　　泪有潜成血，香无却返魂。共知何驸马，垂白抱天孙。
　　◎卷.18【哭张仓曹南史】窦常
　　万事竟蹉跎，重泉恨若何。官临环卫小，身逐转蓬多。
　　丽藻尝专席，闲情欲烂柯。春风宛陵路，丹旐在沧波。
　　◎卷.19【北固晚眺】窦常
　　水国芒种后，梅天风雨凉。露蚕开晚簇，江燕绕危樯。
　　山趾北来固，潮头西去长。年年此登眺，人事几销亡。
　　◎卷.20【谒三闾庙】窦常
　　君非三谏寤，礼许一身逃。自树终天戚，何裨事主劳。
　　众鱼应饵骨，多士尽餔糟。有客椒浆奠，文衰不继骚。
　　◎卷.21【茅山赠梁尊师】窦常
　　云屋何年客，青山白日长。种花春扫雪，看箓夜焚香。
　　上象壶中阔，平生醉里忙。幸承仙籍后，乞取大还方。
　　◎卷.22【谒诸葛武侯庙】窦常
　　永安宫外有祠堂，鱼水恩深祚不长。角立一方初退舍，
　　拟称三汉更图王。人同过隙无留影，石在穷沙尚启行。
　　归蜀降吴竟何事，为陵为谷共苍苍。
　　◎卷.23【奉贺太保岐公承恩致政】窦常
　　君为宫保及清时，冠盖初闲拜武迟。五色诏中宣九德，
　　百僚班外置三师。山泉遂性休称疾，子弟能官各受词。
　　不学铸金思范蠡，乞言犹许上丹墀。
　　◎卷.24【之任武陵，寒食日途次松滋渡，先寄刘员外禹锡】窦常
　　杏花榆荚晓风前，云际离离上峡船。江转数程淹驿骑，
　　楚曾三户少人烟。看春又过清明节，算老重经癸巳年。
　　幸得柱山当郡舍，在朝长咏卜居篇。
　　◎卷.25【奉寄辰州房使君郎中】窦常
　　汉代文明今盛明，犹将贾傅暂专城。何妨密旨先符竹，
　　莫是除书误姓名。蜗舍喜时春梦去，隼旟行处瘴江清。
　　新年只可三十二，却笑潘郎白发生。
　　◎卷.26【立春后言怀招汴州李匡衙推】窦常
　　闲斋夜击唾壶歌，试望夷门奈远何。每听寒笳离梦断，
　　时窥清鉴旅愁多。初惊宵漏丁丁促，已觉春风习习和。
　　海内故人君最老，花开鞭马更相过。
　　◎卷.27【奉送职方崔员外摄中丞新罗册使】窦常
　　帝命海东使，人行天一涯。辨方知木德，开国有金家。
　　册拜申恩重，留欢作限赊。顺风鲸浪热，初日锦帆斜。
　　夜色潜然火，秋期独往槎。慰安皆喻旨，忠信自无瑕。
　　发美童年髻，簪香子月花。便随琛赆入，正朔在中华。
　　◎卷.28【酬舍弟牟秋日洛阳官舍寄怀十韵】窦常
　　幼为逃难者，才省用兵初。去国三苗外，全生四纪馀。
　　老头亲帝里，归处失吾庐。逝水犹呜咽，祥云自卷舒。
　　正郎曾首拜，亚尹未平除。几变陶家柳，空传魏阙书。
　　思凌天际鹤，言甚辙中鱼。玉立知求己，金声乍起予。
　　在朝鱼水分，多病雪霜居。忽报阳春曲，纵横恨不如。
　　◎卷.29【求自试】窦常
　　仙禁祥云合，高梧彩凤游。沈冥求自试，通鉴果蒙收。
　　文墨悲无位，诗书误白头。陈王抗表日，毛遂请行秋。
　　双剑曾埋狱，司空问斗牛。希垂拂拭惠，感激愿相投。
　　◎卷.30【花发上林】窦常
　　上苑晓沈沈，花枝乱缀阴。色浮双阙近，春入九门深。
　　向暖风初扇，馀寒雪尚侵。艳回秦女目，愁处越人心。
　　绕绕时萦蝶，关关乍引禽。宁知幽谷羽，一举欲依林。
　　◎卷.31【过宋氏五女旧居（宋氏女姊五人，贞元中同入宫）】窦常
　　谢庭风韵婕妤才，天纵斯文去不回。
　　一宅柳花今似雪，乡人拟筑望仙台。
　　◎卷.32【还京乐歌词】窦常
　　百战初休十万师，国人西望翠华时。
　　家家尽唱升平曲，帝幸梨园亲制词。
　　◎卷.33【商山祠堂即事】窦常
　　夺嫡心萌事可忧，四贤西笑暂安刘。
　　后王不敢论珪组，土偶人前枳树秋。
　　◎卷.34【七夕（一本有寄怀二字）】窦常
　　露盘花水望三星，仿佛虚无为降灵。
　　斜汉没时人不寐，几条蛛网下风庭。
　　◎卷.35【杏山馆听子规】窦常
　　楚塞馀春听渐稀，断猿今夕让沾衣。
　　云埋老树空山里，仿佛千声一度飞。
　　◎卷.36【史馆候别蒋拾遗不遇】窦牟
　　千门万户迷，伫立月华西。画戟晨光动，春松宿露低。
　　主文亲玉扆，通籍入金闺。肯念从戎去，风沙事鼓鼙。
　　◎卷.37【早赴临台立马待漏口号寄弟群】窦牟
　　上陌行初尽，严城立未开。人疑早朝去，客是远方来。
　　伏奏徒将命，周行自引才。可怜霄汉曙，鸳鹭正徘徊。
　　◎卷.38【缑氏拜陵回道中呈李舍人少尹】窦牟
　　忽忝诸卿位，仍陪长者车。礼容皆若旧，名籍自凭虚。
　　上路花偏早，空山云甚馀。却愁新咏发，酬和不相如。
　　◎卷.39【陪韩院长韦河南同寻刘师不遇（三字分韵，牟得同字）】窦牟
　　仙客诚难访，吾人岂易同。独游应驻景，相顾且吟风。
　　药畹琼枝秀，斋轩粉壁空。不题三五字，何以达壶公。
　　◎卷.40【送东光吕少府之官连帅奏授】窦牟
　　远爱东光县，平临若木津。一城先见日，百里早惊春。
　　德礼邀才重，恩辉拜命新。几时裁尺素，沧海有枯鳞。
　　◎卷.41【送刘公达判官赴天德军幕】窦牟
　　特建青油幕，量分紫禁师。自然知召子，不用问从谁。
　　文武轻车少，腥膻左衽衰。北风如有寄，画取受降时。
　　◎卷.42【故秘监丹阳郡公延陵包公挽歌】窦牟
　　台鼎尝虚位，夔龙莫致尧。德音冥秘府，风韵散清朝。
　　天上文星落，林端玉树凋。有吴君子墓，返葬故山遥。
　　◎卷.43【望终南】窦牟
　　日爱南山好，时逢夏景残。白云兼似雪，清昼乍生寒。
　　九陌峰如坠，千门翠可团。欲知形胜尽，都在紫宸看。
　　◎卷.44【秋夕闲居对雨赠别卢七侍御坦】窦牟
　　燕燕辞巢蝉蜕枝，穷居积雨坏藩篱。夜长檐霤寒无寝，
　　日晏厨烟湿未炊。悟主一言那可学，从军五首竟徒为。
　　故人骢马朝天使，洛下秋声恐要知。
　　◎卷.45【晚过敷水驿却寄华州使院张郑二侍御】窦牟
　　春雨如烟又若丝，晓来昏处晚晴时。仙人掌上芙蓉沼，
　　柱史关西松柏祠。几许岁华销道路，无穷王事系戎师。
　　回瞻二妙非吾侣，日对三峰自有期。
　　◎卷.46【洛下闲居夜晴观雪寄四远诸兄弟】窦牟
　　雪月相辉云四开，终风助冻不扬埃。万重琼树宫中接，
　　一直银河天上来。荆楚岁时知染翰，湘吴醇酎忆衔杯。
　　强题缣素无颜色，鸿雁南飞早晚回。
　　◎卷.47【天津晓望因寄呈分司一二省郎】窦牟
　　万乘西都去，千门正位虚。凿龙横碧落，提象出华胥。
　　望幸宫嫔老，迎春海燕初。保厘才半仗，容卫尽空庐。
　　要自词难拟，繇来画不如。散郎无所属，聊事穆清居。
　　◎卷.48【早入朝书事】窦牟
　　紫陌纷如画，彤庭郁未晨。列星沈骑火，残月暗车尘。
　　隐轸排霄翰，差池跨海鳞。玉声繁似乐，香泽散成春。
　　叹息驱羸马，分明识故人。一生三不遇，今作老郎身。
　　◎卷.49【元日喜闻大礼寄上翰林四学士中书六舍人二十韵】窦牟
　　有事郊坛毕，无私日月临。岁华春更早，天瑞雪犹深。
　　玉辇回时令，金门降德音。翰飞鸳别侣，丛植桂为林。
　　粉泽资鸿笔，薰和本素琴。礼成戎器下，恩彻鬼方沈。
　　麟爵来称纪，官师退绝箴。道风黄阁静，祥景紫垣阴。
　　寿酒朝时献，农书夜直寻。国香煴翠幄，庭燎赩红衾。
　　汉魏文章盛，尧汤雨露霃。密辞投水石，精义出沙金。
　　宸扆亲唯敬，钧衡近匪侵。疾驱千里骏，清唳九霄禽。
　　庆赐迎新服，斋庄弃旧簪。忽思班女怨，遥听越人吟。
　　末路甘贫病，流年苦滞淫。梦中青琐闼，归处碧山岑。
　　窃抃闻韶濩，观光想韎任。大哉环海晏，不算子牟心。
　　◎卷.50【奉使至邢州赠李八使君】窦牟
　　独占龙冈部，深持虎节居。尽心敷吏术，含笑掩兵书。
　　礼饰华缨重，才牵雅制馀。茂阴延驿路，温液逗官渠。
　　南亩行春罢，西楼待客初。瓮头开绿蚁，砧下落红鱼。
　　牧伯风流足，輶轩若涩虚。今宵铃阁内，醉舞复何如。
　　◎卷.51【秋日洛阳官舍寄上水部家兄】窦牟
　　洛阳归老日，此县忽为君。白发兄仍见，丹诚帝岂闻。
　　九衢横逝水，二室散浮云。屈指豪家尽，伤心要地分。
　　禁中周几鼎，源上汉诸坟。貔虎今无半，狐狸宿有群。
　　威声惭北部，仁化乐南薰。野檗饥来食，天香静处焚。
　　壮年唯喜酒，幼学便诃文。及尔空衰暮，离忧讵可闻。
　　◎卷.52【李舍人少尹惠家酝一小榼立书绝句】窦牟
　　禁琐天浆嫩，虞行夜月寒。一瓢那可醉，应遣试尝看。
　　◎卷.53【酬舍弟庠罢举从州辟书】窦牟
　　之荆且愿依刘表，折桂终惭见郤诜。
　　舍弟未应丝作鬓，园公不用印随身。
　　◎卷.54【奉酬杨侍郎十兄见赠之作】窦牟
　　翠羽雕虫日日新，翰林工部欲何神。
　　自悲由瑟无弹处，今作关西门下人。
　　◎卷.55【杏园渡】窦牟
　　卫郊多垒少人家，南渡天寒日又斜。
　　君子素风悲已矣，杏园无复一枝花。
　　◎卷.56【奉诚园闻笛（园，马侍中故宅）】窦牟
　　曾绝朱缨吐锦茵，欲披荒草访遗尘。
　　秋风忽洒西园泪，满目山阳笛里人。
　　◎卷.57【雪中遇直】窦群
　　寒光凝雪彩，限直居粉闱。恍疑白云上，乍觉金印非。
　　树色霭虚空，琴声谐素徽。明晨阻通籍，独卧挂朝衣。
　　◎卷.58【东山月下怀友人】窦群
　　东山多乔木，月午始苍苍。虽殊碧海状，爱此青苔光。
　　高下灭华烛，参差启洞房。佳人梦馀思，宝瑟愁应商。
　　皎洁殊未已，沈吟限一方。宦情哂鸡口，世路倦羊肠。
　　彼美金石分，眷言兰桂芳。清晖讵同夕，耿耿但相望。
　　◎卷.59【时兴】窦群
　　夙心旷何许，日暮依林薄。流水不待人，孤云时映鹤。
　　濛濛千万花，曷为神仙药。不遇烂柯叟，报非旧城郭。
　　◎卷.60【题剑】窦群
　　丈夫得宝剑，束发曾书绅。嗟吁一朝遇，愿言千载邻。
　　心许留家树，辞直断佞臣。焉能为绕指，拂拭试时人。
　　◎卷.61【黔中书事】窦群
　　万事非京国，千山拥丽谯。佩刀看日晒，赐马傍江调。
　　言语多重译，壶觞每独谣。沿流如著翅，不敢问归桡。
　　◎卷.62【冬日晓思寄杨二十七炼师】窦群
　　雨霜地如雪，松桂青参差。鹤警晨光上，步出南轩时。
　　所遇各有适，我怀亦自怡。愿言缄素封，昨夜梦琼枝。
　　◎卷.63【贞元末东院尝接事今西川武相公于兹…夏日即事因寄四韵】窦群
　　重轩深似谷，列柏镇含烟。境绝苍蝇到，风生白雪前。
　　弹冠惊迹近，专席感恩偏。霄汉朝来下，油幢路几千。
　　◎卷.64【北地（一作容州）】窦群
　　何事到容州，临池照白头。兴随年已往，愁与水长流。
　　黾勉思逋客，辛勤悔饭牛。诗人亦何意，树草欲忘忧。
　　◎卷.65【雨后月下寄怀羊二十七资州】窦群
　　夕霁凉飙至，翛然心赏谐。清光松上月，虚白郡中斋。
　　置酒平生在，开衿愿见乖。殷勤寄双鲤，梦想入君怀。
　　◎卷.66【奉酬西川武相公晨兴赠友见示之作】窦群
　　碧树分晓色，宿雨弄清光。犹闻子规啼，独念一声长。
　　眷眷轸芳思，依依寄远方。情同如兰臭，惠比返魂香。
　　新什惊变雅，古瑟代沈湘。殷勤见知己，掩抑绕中肠。
　　隙驷不我待，路人易相忘。孤老空许国，幽报期苍苍。
　　◎卷.67【晨游昌师院】窦群
　　深庭芳草浓，晓井山泉溢。林馥乱沈烟，石润侵经室。
　　幽岩鸟飞静，晴岭云归密。壁藓凝苍华，竹阴满晴日。
　　生期半宵梦，忧绪仍非一。若无高世心，安能此终毕。
　　◎卷.68【同王晦伯朱遐景宿慧山寺】窦群
　　共访青山寺，曾隐南朝人。问古松桂老，开襟言笑新。
　　步移月亦出，水映石磷磷。予洗肠中酒，君濯缨上尘。
　　皓彩入幽抱，清气逼苍旻。信此澹忘归，淹留冰玉邻。
　　◎卷.69【草堂夜坐】窦群
　　匣中三尺剑，天上少微星。勿谓相去远，壮心曾不停。
　　◎卷.70【经潼关赠宇文十】窦群
　　古有弓旌礼，今征草泽臣。方同白衣见，不是弃繻人。
　　◎卷.71【观画鹤】窦群
　　华亭不相识，卫国复谁知。怅望冲天羽，甘心任画师。
　　◎卷.72【晚自台中归永宁里南望山色怅然有怀呈上右司十一兄】窦群
　　白发侵侵生有涯，青襟曾爱紫河车。
　　自怜悟主难归去，马上看山恐到家。
　　◎卷.73【中牟县经鲁公庙（尝修名臣略，系司徒公）】窦群
　　青史编名在箧中，故林遗庙揖仁风。
　　还将文字如颜色，暂下蒲车为鲁公。
　　◎卷.74【初入谏司喜家室至】窦群
　　一旦悲欢见孟光，十年辛苦伴沧浪。
　　不知笔砚缘封事，犹问佣书日几行。
　　◎卷.75【春雨】窦群
　　昨日偷闲看花了，今朝多雨奈人何。
　　人间尽似逢花雨，莫爱芳菲湿绮罗。
　　◎卷.76【送内弟袁德师】窦群
　　南渡登舟即水仙，西垣有客思悠然。
　　因君相问为官意，不卖毗陵负郭田。
　　◎卷.77【赠刘大兄院长】窦群
　　万年枝下昔同趋，三事行中半已无。
　　路自长沙忽相见，共惊双鬓别来殊。
　　◎卷.78【假日寻花】窦群
　　武陵缘源不可到，河阳带县讵堪夸。
　　枝枝如雪南关外，一日休闲尽属花。
　　◎卷.79【自京将赴黔南】窦群
　　风雨荆州二月天，问人初雇峡中船。
　　西南一望云和水，犹道黔南有四千。
　　◎卷.80【留守府酬皇甫曙侍御弹琴之什】窦庠
　　青琐昼无尘，碧梧阴似水。高张朱弦琴，静举白玉指。
　　洞箫又奏繁，寒磬一声起。鹤警风露中，泉飞雪云里。
　　泠泠分雅郑，析析谐宫徵。座客无俗心，巢禽亦倾耳。
　　卫国知有人，齐竽偶相齿。有时趋绛纱，尽日随朱履。
　　那令杂繁手，出假求焦尾。几载遗正音，今朝自君始。
　　◎卷.81【金山行（润州金山寺，寺在江心）】窦庠
　　西江中da波四截，涌出一峰青堞eJ。外如削成中缺裂，
　　阳气发生阴气结。是时炎天五六月，上有火云下冰雪。
　　夜色晨光相荡沃，积翠流霞满坑谷。龙泓彻底沙布金，
　　鸟道插云梯甃玉。架险凌虚随指顾，榱桷玲珑皆固护。
　　斡流倒景不可窥，万仞千崖生跬步。日华重重上金榜，
　　丹楹碧砌真珠网。此时天海风浪清，吴楚万家皆在掌。
　　琼楼菌阁纷明媚，曲槛回轩深且邃。海鸟夜上珊瑚枝，
　　江花晓落琉璃地。有时倒影沈江底，万状分明光似洗。
　　不知水上有楼台，却就波中看闭启。舟人忘却江水深，
　　水神误到人间世。欻然风生波出没，瀖濩晶莹无定物。
　　居人相顾非人间，如到日宫经月窟。信知灵境长有灵，
　　住者不得无仙骨。三神山上蓬莱宫，徒有丹青人未逢。
　　何如此处灵山宅，清凉不与嚣尘隔。曾到金山处处行，
　　梦魂长羡金山客。
　　◎卷.82【于阗钟歌送灵彻上人归越（钟在越灵嘉寺，从天竺飞来）】窦庠
　　海中有国倾神功，烹金化成九乳钟。精气激射声冲瀜，
　　护持海底诸鱼龙。声有感，神无方，连天云水无津梁。
　　不知飞在灵嘉寺，一国之人皆若狂。东南之美天下传，
　　环文万象无雕镌。有灵飞动不敢悬，锁在危楼五百年。
　　有时清秋日正中，繁霜满地天无风。一声洞彻八音尽，
　　万籁悄然星汉空。徒言凡质千钧重，一夫之力能振动。
　　大鸣小鸣须在君，不击不考终不闻。高僧访古稽山曲，
　　终日当之言不足。手提文锋百炼成，恐刜此钟无一声。
　　◎卷.83【太原送穆质南游】窦庠
　　今朝天景清，秋入晋阳城。露叶离披处，风蝉三数声。
　　那言苦行役，值此远徂征。莫话心中事，相看气不平。
　　◎卷.84【四皓驿听琴送王师简归湖南使幕】窦庠
　　朱弦韵正调，清夜似闻韶。山馆月犹在，松枝雪未消。
　　城笳三奏晓，别鹤一声遥。明日思君处，春泉翻寂寥。
　　◎卷.85【夜行古战场】窦庠
　　山断塞初平，人言古战庭。泉冰声更咽，阴火焰偏青。
　　月落云沙黑，风回草木腥。不知秦与汉，徒欲吊英灵。
　　◎卷.86【奉和王侍郎春日喜李侍郎崔给谏张舍人…因命觞观乐之什】窦庠
　　华馆迟嘉宾，逢迎淑景新。锦筵开绛帐，玉佩下朱轮。
　　曲里三仙会，风前百啭春。欲知忘味处，共仰在齐人。
　　◎卷.87【酬谢韦卿二十五兄俯赠辄敢书情】窦庠
　　大贤持赠一明珰，蓬荜初惊满室光。埋没剑中生紫气，
　　尘埃瑟上动清商。荆山璞在终应识，楚国人知不是狂。
　　莫恨伏辕身未老，会将筋力是王良。
　　◎卷.88【奉酬侍御家兄东洛闲居夜晴观雪之什】窦庠
　　洛阳宫观与天齐，雪净云消月未西。清浅乍分银汉近，
　　辉光渐觉玉绳低。绿醽乍熟堪聊酌，黄竹篇成好命题。
　　应念武关山断处，空愁簿领候晨鸡。
　　◎卷.89【敕目至家兄蒙淮南仆射杜公奏授秘校兼节度参谋同书寄上】窦庠
　　朝市三千里，园庐二十春。步兵终日饮，原宪四时贫。
　　桂树留人久，蓬山入梦新。鹤书承处重，鹊语喜时频。
　　草奏才偏委，嘉谋事最亲。榻因徐孺解，醴为穆生陈。
　　卫国今多士，荆州好寄身。烟霄定从此，非假问陶钧。
　　◎卷.90【酬韩愈侍郎登岳阳楼见赠（时予权知岳州事）】窦庠
　　巨浸连空阔，危楼在杳冥。稍分巴子国，欲近老人星。
　　昏旦呈新候，川原按旧经。地图封七泽，天限锁重扃。
　　万象皆归掌，三光岂遁形。月车才碾浪，日御已翻溟。
　　落照金成柱，馀霞翠拥屏。夜光疑汉曲，寒韵辨湘灵。
　　山晚云常碧，湖春草遍青。轩黄曾举乐，范蠡几扬舲。
　　有客初留鹢，贪程尚数蓂。自当徐孺榻，不是谢公亭。
　　雅论冰生水，雄材刃发硎。座中琼玉润，名下茝兰馨。
　　假手诚知拙，斋心匪暂宁。每惭公府粟，却忆故山苓。
　　苦调当三叹，知音愿一听。自悲由也瑟，敢坠孔悝铭。
　　野杏初成雪，松醪正满瓶。莫辞今日醉，长恨古人醒。
　　◎卷.91【东都嘉量亭献留守韩仆射】窦庠
　　卜筑三川上，仪刑万井中。度材垂后俭，选胜掩前功。
　　云构中央起，烟波四面通。乍疑游汗漫，稍似入崆峒。
　　廛閈高低尽，山河表里穷。峰峦从地碧，宫观倚天红。
　　灵槛如朝蜃，飞桥状晚虹。曙霞晴错落，夕霭湿葱茏。
　　庾亮楼何厄，陈蕃榻更崇。有时闲讲德，永日静观风。
　　玉斝飞无算，金铙奏未终。重筵开玳瑁，上客集鹓鸿。
　　接武空惭蹇，修文敢并雄。岂须登岘首，然后奉羊公。
　　◎卷.92【段都尉别业】窦庠
　　曾识将军段匹磾，几场花下醉如泥。
　　春来欲问林园主，桃李无言鸟自啼。
　　◎卷.93【灵台镇赠丘岑中丞】窦庠
　　晓日天山雪半晴，红旗遥识汉家营。
　　近来胡骑休南牧，羊马城边春草生。
　　◎卷.94【赠道芬上人（善画松石）】窦庠
　　云湿烟封不可窥，画时唯有鬼神知。
　　几回逢著天台客，认得岩西最老枝。
　　◎卷.95【金山寺】窦庠
　　一点青螺白浪中，全依水府与天通。
　　晴江万里云飞尽，鳌背参差日气红。
　　◎卷.96【冬夜寓怀寄王翰林（一作翰林王补阙）】窦庠
　　满地霜芜叶下枝，几回吟断四愁诗。
　　汉家若欲论封禅，须及相如未病时。
　　◎卷.97【醉中赠符载】窦庠
　　白社会中尝共醉，青云路上未相逢。
　　时人莫小池中水，浅处无妨有卧龙。
　　◎卷.98【龙门看花】窦庠
　　无叶无枝不见空，连天扑地径才通。
　　山莺惊起酒醒处，火焰烧人雪喷风。
　　◎卷.99【陪留守韩仆射巡内至上阳宫感兴二首】窦庠
　　翠辇西归七十春，玉堂珠缀俨埃尘。
　　武皇弓剑埋何处，泣问上阳宫里人。
　　愁云漠漠草离离，太乙句陈处处疑。
　　薄暮毁垣春雨里，残花犹发万年枝。
　　◎卷.100【老将行（一作吟）】窦巩
　　烽烟犹未尽，年鬓暗相催。轻敌心空在，弯弓手不开。
　　马依秋草病，柳傍故营摧。唯有酬恩客，时听说剑来。
　　◎卷.101【赠萧都官】窦巩
　　萧郎自小贤，爱客不言钱。有酒轻寒夜，无愁倚少年。
　　闲寻织锦字，醉上看花船。好是关身事，从人道性偏。
　　◎卷.102【忝职武昌，初至夏口，书事献府主相公】窦巩
　　白发放櫜鞬，梁王爱旧全。竹篱江畔宅，梅雨病中天。
　　时奉登楼宴，闲修上水船。邑人兴谤易，莫遣鹤支钱。
　　◎卷.103【早秋江行】窦巩
　　回望湓城远，西风吹荻花。暮潮江势阔，秋雨雁行斜。
　　多醉浑无梦，频愁欲到家。渐惊云树转，数点是晨鸦。
　　◎卷.104【题任处士幽居】窦巩
　　红叶江村夕，孤烟草舍贫。水清鱼识钓，林静犬随人。
　　采掇山无主，扶持药有神。客来唯劝酒，蝴蝶是前身。
　　◎卷.105【汉阴驿与宇文十相遇，旋归西川，因以赠别】窦巩
　　吴蜀何年别，相逢汉水头。望乡心共醉，握手泪先流。
　　宿雾千山晓，春霖一夜愁。离情方浩荡，莫说去刀州。
　　◎卷.106【早春松江野望】窦巩
　　江村风雪霁，晓望忽惊春。耕地人来早，营巢鹊语频。
　　带花移树小，插槿作篱新。何事胜无事，穷通任此身。
　　◎卷.107【少妇词】窦巩
　　坐惜年光变，辽阳信未通。燕迷新画屋，春识旧花丛。
　　梦绕天山外，愁翻锦字中。昨来谁是伴，鹦鹉在帘栊。
　　◎卷.108【岁晚喜远兄弟至书情】窦巩
　　几年沧海别，相见竟多违。鬓发缘愁白，音书为懒稀。
　　新诗徒有赠，故国未同归。人事那堪问，无言是与非。
　　◎卷.109【登玉钩亭奉献淮南李相公】窦巩
　　西南城上高高处，望月分明似玉钩。朱槛入云看鸟灭，
　　绿杨如荠绕江流。定知有客嫌陈榻，从此无人上庾楼。
　　今日卷帘天气好，不劳骑马看扬州。
　　◎卷.110【南阳道中作】窦巩
　　东风雨洗顺阳川，蜀锦花开绿草田。彩雉斗时频驻马，
　　酒旗翻处亦留钱。新晴日照山头雪，薄暮人争渡口船。
　　早晚到家春欲尽，今年寒食月初圆。
　　◎卷.111【哭吕衡州八郎中】窦巩
　　今朝血泪问苍苍，不分先悲旅馆丧。人送剑来归陇上，
　　雁飞书去叫衡阳。还家路远儿童小，埋玉泉深昼夜长。
　　望尽素车秋草外，欲将身赎返魂香。
　　◎卷.112【江陵遇元九李六二侍御纪事书情呈十二韵】窦巩
　　自见人相爱，如君爱我稀。好闲容问道，攻短每言非。
　　梦想何曾间，追欢未省违。看花怜后到，避酒许先归。
　　柳寺春堤远，津桥曙月微。渔翁随去处，禅客共因依。
　　蓬阁初疑义，霜台晚畏威。学深通古字，心直触危机。
　　肯滞荆州掾，犹香柏署衣。山连巫峡秀，田傍渚宫肥。
　　美玉方齐价，迁莺尚怯飞。伫看霄汉上，连步侍彤闱。
　　◎卷.113【游仙词】窦巩
　　海上神山绿，溪边杏树红。不知何处去，月照玉楼空。
　　◎卷.114【赠阿史那都尉】窦巩
　　较猎燕山经几春，雕弓白羽不离身。
　　年来马上浑无力，望见飞鸿指似人。
　　◎卷.115【陕府宾堂览房杜二公仁寿年中题纪手迹】窦巩
　　仁寿元和二百年，濛笼水墨淡如烟。
　　当时憔悴题名日，汉祖龙潜未上天。
　　◎卷.116【早春送宇文十归吴】窦巩
　　春迟不省似今年，二月无花雪满天。
　　村店闭门何处宿，夜深遥唤渡江船。
　　◎卷.117【经窦车骑故城】窦巩
　　荒陂古堞欲千年，名振图书剑在泉。
　　今日诸孙拜坟树，愧无文字续燕然。
　　◎卷.118【赠王氏小儿】窦巩
　　竹林会里偏怜小，淮水清时最觉贤。
　　莫倚儿童轻岁月，丈人曾共尔同年。
　　◎卷.119【唐州东途作】窦巩
　　绿林兵起结愁云，白羽飞书未解纷。
　　天子欲开三面网，莫将弓箭射官军。
　　◎卷.120【新罗进白鹰】窦巩
　　御马新骑禁苑秋，白鹰来自海东头。
　　汉皇无事须游猎，雪乱争飞锦臂鞲。
　　◎卷.121【秋夕】窦巩
　　护霜云映月朦胧，乌鹊争飞井上桐。
　　夜半酒醒人不觉，满池荷叶动秋风。
　　◎卷.122【襄阳寒食寄宇文籍】窦巩
　　烟水初销见万家，东风吹柳万条斜。
　　大堤欲上谁相伴，马踏春泥半是花。
　　◎卷.123【奉使蓟门】窦巩
　　自从身属富人侯，蝉噪槐花已四秋。
　　今日一茎新白发，懒骑官马到幽州。
　　◎卷.124【送刘禹锡】窦巩
　　十年憔悴武陵溪，鹤病深林玉在泥。
　　今日太行平似砥，九霄初倚入云梯。
　　◎卷.125【送元稹西归】窦巩
　　南州风土滞龙媒，黄纸初飞敕字来。
　　二月曲江连旧宅，阿婆情熟牡丹开。
　　◎卷.126【过骊山】窦巩
　　翠辇红旌去不回，苍苍宫树锁青苔。
　　有人说得当时事，曾见长生玉殿开。
　　◎卷.127【洛中即事】窦巩
　　高梧叶尽鸟巢空，洛水潺湲夕照中。
　　寂寂天桥车马绝，寒鸦飞入上阳宫。
　　◎卷.128【寻道者所隐不遇（一作于鹄诗，题作访隐者不遇）】窦巩
　　篱外涓涓涧水流，槿花半点夕阳收。
　　欲题名字知相访，又恐芭蕉不奈秋。
　　◎卷.129【寄南游兄弟】窦巩
　　书来未报几时还，知在三湘五岭间。
　　独立衡门秋水阔，寒鸦飞去日衔山。
　　◎卷.130【宫人斜】窦巩
　　离宫路远北原斜，生死恩深不到家。
　　云雨今归何处去，黄鹂飞上野棠花。
　　◎卷.131【代邻叟】窦巩
　　年来七十罢耕桑，就暖支羸强下床。
　　满眼儿孙身外事，闲梳白发对残阳。
　　◎卷.132【新营别墅寄家兄】窦巩
　　懒性如今成野人，行藏由兴不由身。
　　莫惊此度归来晚，买得西山正值春。
　　◎卷.133【南游感兴】窦巩
　　伤心欲问前朝事，惟见江流去不回。
　　日暮东风春草绿，鹧鸪飞上越王台。
　　◎卷.134【题剑津】窦巩
　　风前推折千年剑，岩下澄空万古潭。
　　双剑变成龙化去，两溪相并水归南。
　　◎卷.135【放鱼（武昌作）】窦巩
　　金钱赎得免刀痕，闻道禽鱼亦感恩。
　　好去长江千万里，不须辛苦上龙门。
　　◎卷.136【永宁小园寄接近校书（一作羊士谔诗）】窦巩
　　故里心期奈别何，手栽芳树忆庭柯。
　　东皋黍熟君应醉，梨叶初红白露多。
　　◎卷.137【从军别家】窦巩
　　自笑儒生著战袍，书斋壁上挂弓刀。
　　如今便是征人妇，好织回文寄窦滔。
　　◎卷.138【悼妓东东】窦巩
　　芳菲美艳不禁风，未到春残已坠红。
　　惟有侧轮车上铎，耳边长似叫东东。


第二百七十二卷
　　◎卷.1【木兰歌】韦元甫
　　木兰抱杼嗟，借问复为谁。欲闻所戚戚，感激强其颜。
　　老父隶兵籍，气力日衰耗。岂足万里行，有子复尚少。
　　胡沙没马足，朔风裂人肤。老父旧羸病，何以强自扶。
　　木兰代父去，秣马备戎行。易却纨绮裳，洗却铅粉妆。
　　驰马赴军幕，慷慨携干将。朝屯雪山下，暮宿青海傍。
　　夜袭燕支虏，更携于阗羌。将军得胜归，士卒还故乡。
　　父母见木兰，喜极成悲伤。木兰能承父母颜，
　　却卸巾鞲理丝簧。昔为烈士雄，今为娇子容。
　　亲戚持酒贺父母，始知生女与男同。门前旧军都，
　　十年共崎岖。本结弟兄交，死战誓不渝。今者见木兰，
　　言声虽是颜貌殊。惊愕不敢前，叹息徒嘻吁。世有臣子心，
　　能如木兰节。忠孝两不渝，千古之名焉可灭。
　　◎卷.2【登越王楼见乔公诗偶题】王铤
　　云架重楼出郡城，虹梁雅韵仲宣情。越王空置千年迹，
　　丞相兼扬万古名。过鸟时时冲客会，闲风往往弄江声。
　　谬将蹇步寻高躅，鱼目骊珠岂继明。
　　◎卷.3【清如玉壶冰】潘炎
　　琰玉性惟坚，成壶体更圆。虚心含景象，应物受寒泉。
　　温润资天质，清贞禀自然。日融光乍散，雪照色逾鲜。
　　至鉴功宁宰，无私照岂偏。明将冰镜对，白与粉花连。
　　拂拭终为美，提携伫见传。勿令毫发累，遗恨鲍公篇。
　　◎卷.4【长至日上公献寿】张叔良
　　凤阙晴钟动，鸡人晓漏长。九重初启钥，三事正称觞。
　　日至龙颜近，天旋圣历昌。休光连雪净，瑞气杂炉香。
　　化被君臣洽，恩沾士庶康。不因稽旧典，谁得纪朝章。
　　◎卷.5【泾渭扬清浊】吕牧
　　泾渭横秦野，逶迤近帝城。二渠通作润，万户映皆清。
　　明晦看殊色，潺湲听一声。岸虚深草掩，波动晓烟轻。
　　御猎思投钓，渔歌好濯缨。合流知禹力，同共到沧瀛。
　　◎卷.6【别张贾】韦夏卿
　　束简下高阁，买符驱短辕。故人惜分袂，结念醉芳樽。
　　切切别思缠，萧萧征骑烦。临归无限意，相视却忘言。
　　◎卷.7【送顾况归茅山】韦夏卿
　　圣代为迁客，虚皇作近臣。法尊称大洞，学浅忝初真。
　　鸾凤文章丽，烟霞翰墨新。羡君寻句曲，白鹄是三神。
　　◎卷.8【和丘员外题湛长史旧居】韦夏卿
　　道胜物能齐，累轻身易退。苟安一丘上，何必三山外。
　　云霞长若绮，松石常如黛。徒有昔王过，竟遗青史载。
　　诗因野寺咏，酒向山椒酹。异时逢尔知，兹辰驻余旆。
　　◎卷.9【同韦夏卿送顾况归茅山】綦毋诚
　　谪宦闻尝赋，游仙便作诗。白银双阙恋，青竹一龙骑。
　　先入茅君洞，旋过葛稚陂。无然列御寇，五日有还期。
　　◎卷.10【感秋】姚伦
　　试向疏林望，方知节候殊。乱声千叶下，寒影一巢孤。
　　不蔽秋天雁，惊飞夜月乌。霜风与春日，几度遣荣枯。
　　◎卷.11【过章秀才洛阳客舍】姚伦
　　达人心自适，旅舍当闲居。不出来时径，重看读了书。
　　晚山岚色近，斜日树阴疏。尽是忘言客，听君诵子虚。
　　◎卷.12【赋得生刍一束】于结
　　比玉人应重，为刍物自轻。向风倾弱叶，裛露示纤茎。
　　蒨练宜春景，芊绵对雨情。每惭蘋藻用，多谢vK兰荣。
　　孺子才虽远，公孙策未行。谘询如不弃，终冀及微生。
　　◎卷.13【赋得生刍一束】郑孺华
　　孙弘期射策，长倩赠生刍。至洁心将比，忘忧道不孤。
　　芝兰方入室，萧艾莫同途。馥馥香犹在，青青色更殊。
　　芳宁九春歇，薰岂十年无。葑菲如堪采，山苗自可逾。
　　◎卷.14【空灵岸】张叔卿
　　寒尽鸿先去，江回客未归。早知名是幻，不敢绣为衣。
　　雾积川原暗，山多郡县稀。今朝下湘岸，更逐鹧鸪飞。
　　◎卷.15【流桂州】张叔卿
　　莫问苍梧远，而今世路难。胡尘不到处，即是小长安。
　　◎卷.16【酬窦大闲居见寄】房孺复
　　来自三湘到五溪，青枫无树不猿啼。名惭竹使宦情少，
　　路隔桃源归思迷。鵩鸟赋成知性命，鲤鱼书至恨暌携。
　　烦君强著潘年比，骑省风流讵可齐。
　　◎卷.17【送妓人出家】杨郇伯
　　尽出花钿与四邻，云鬟剪落厌残春。暂惊风烛难留世，
　　便是莲花不染身。贝叶欲翻迷锦字，梵声初学误梁尘。
　　从今艳色归空后，湘浦应无解珮人。
　　◎卷.18【宿北乐馆】陈润
　　欲眠不眠夜深浅，越鸟一声空山远。庭木萧萧落叶时，
　　溪声雨声听不辨。溪流潺潺雨习习，灯影山光满窗入。
　　栋里不知浑是云，晓来但觉衣裳湿。
　　◎卷.19【东都所居寒食下作】陈润
　　江南寒食早，二月杜鹃鸣。日暖山初绿，春寒雨欲晴。
　　浴蚕当社日，改火待清明。更喜瓜田好，令人忆邵平。
　　◎卷.20【登西灵塔】陈润
　　塔庙出招提，登临碧海西。不知人意远，渐觉鸟飞低。
　　稍与云霞近，如将日月齐。迁乔未得意，徒欲蹑云梯。
　　◎卷.21【送骆征君】陈润
　　野人膺辟命，溪上掩柴扉。黄卷犹将去，青山岂更归。
　　马留苔藓迹，人脱薜萝衣。他日相思处，天边望少微。
　　◎卷.22【赋得浦外虹送人】陈润
　　日影化为虹，弯弯出浦东。一条微雨后，五色片云中。
　　轮势随天度，桥形跨海通。还将饮水处，持送使车雄。
　　◎卷.23【赋得秋河曙耿耿】陈润
　　晚望秋高夜，微明欲曙河。桥成鹊已去，机罢女应过。
　　月上殊开练，云行类动波。寻源不可到，耿耿复如何。
　　◎卷.24【赋得池塘生春草（一作陈陶诗）】陈润
　　谢公遗咏处，池水夹通津。古往人何在，年来草自春。
　　色宜波际绿，香爱雨中新。今日青青意，空悲行路人。
　　◎卷.25【阙题】陈润
　　丈夫不感恩，感恩宁有泪。心头感恩血，一滴染天地。
　　◎卷.26【哭长孙侍郎（一作杜甫诗）】杜诵
　　道为诗书重，名因赋颂雄。礼闱曾擢桂，宪府既乘骢。
　　流水生涯尽，浮云世事空。唯馀旧台柏，萧瑟九原中。
　　◎卷.27【明皇帝挽歌】郑丹
　　律历千年会，车书万里同。固期常戴日，岂意厌观风。
　　地惨新疆理，城摧旧战功。山河万古壮，今夕尽归空。
　　◎卷.28【肃宗挽歌】郑丹
　　国以重明受，天从谅闇移。诸侯方北面，白日忽西驰。
　　龙影当泉落，鸿名向庙垂。永言青史上，还见戴无为。
　　◎卷.29【落花】郑昈
　　早春见花枝，朝朝恨发迟。直看花落尽，却意未开时。
　　以此方人世，弥令感盛衰。始知山简绕，频向习家池。
　　◎卷.30【宿新安江深渡馆寄郑州王使君】朱长文
　　霜飞十月中，摇落众山空。孤馆闭寒木，大江生夜风。
　　赋诗忙有意，沈约在关东。
　　◎卷.31【春眺扬州西上岗寄徐员外】朱长文
　　芜城西眺极苍流，漠漠春烟间曙楼。瓜步早潮吞建业，
　　蒜山晴雪照扬州。隋家故事不能问，鹤在仙池期我游。
　　◎卷.32【送李司直归浙东幕兼寄鲍将军（一作朱湾诗）】朱长文
　　翩翩书记早曾闻，二十年来愿见君。今日相逢悲白发，
　　同时几许在青云。人从北固山边去，水到西陵渡口分。
　　会作王门曳裾客，为余前谢鲍将军。
　　◎卷.33【望中有怀】朱长文
　　龙向洞中衔雨出，鸟从花里带香飞。
　　白云断处见明月，黄叶落时闻捣衣。
　　◎卷.34【题虎丘山西寺】朱长文
　　王氏家山昔在兹，陆机为赋陆云诗。
　　青莲香匝东西宇，日月与僧无尽时。
　　◎卷.35【吴兴送梁补阙归朝赋得荻花】朱长文
　　柳家汀洲孟冬月，云寒水清荻花发。
　　一枝持赠朝天人，愿比蓬莱殿前雪。
　　◎卷.36【句】朱长文
　　夜静忽疑身是梦，更闻寒雨滴芭蕉。
　　（《宿僧房》，见《诗式》）。


第二百七十三卷
　　◎卷.1【独不见】戴叔伦
　　前宫路非远，旧苑春将遍。玉户看早梅，雕梁数飞燕。
　　身轻逐舞袖，香暖传歌扇。自和秋风词，长侍昭阳殿。
　　谁信后庭人，年年独不见。
　　◎卷.2【去妇怨】戴叔伦
　　出户不敢啼，风悲日凄凄。心知恩义绝，谁忍分明别。
　　下坂车辚辚，畏逢乡里亲。空持床前幔，却寄家中人。
　　忽辞王吉去，为是秋胡死。若比今日情，烦冤不相似。
　　◎卷.3【古意】戴叔伦
　　悠悠南山云，濯濯东流水。念我平生欢，托居在东里。
　　失既不足忧，得亦不为喜。安贫固其然，处贱宁独耻。
　　云闲虚我心，水清澹吾味。云水俱无心，斯可长伉俪。
　　◎卷.4【南野】戴叔伦
　　治田长山下，引流坦溪曲。东山有遗茔，南野起新筑。
　　家世素业儒，子孙鄙食禄。披云朝出耕，带月夜归读。
　　身勩竟亡疲，团团欣在目。野芳绿可采，泉美清可掬。
　　茂树延晚凉，早田候秋熟。茶烹松火红，酒吸荷杯绿。
　　解佩临清池，抚琴看修竹。此怀谁与同，此乐君所独。
　　◎卷.5【曾游】戴叔伦
　　泊舟古城下，高阁快登眺。大江会彭蠡，群峰豁玄峤。
　　清影涵空明，黛色凝远照。碑留太史书，词刻长公调。
　　绝粒感楚囚，丹衷犹照耀。怀哉不可招，凭阑一悲啸。
　　◎卷.6【江行】戴叔伦
　　漾舟晴川里，挂席候风生。临泛何容与，爱此江水清。
　　芦洲隐遥嶂，露日映孤城。自顾疏野性，屡忘鸥鸟情。
　　聊复于时顾，暂欲解尘缨。驱驰非吾愿，虚怀浩已盈。
　　◎卷.7【孤鸿篇】戴叔伦
　　江上双飞鸿，饮啄行相随。翔风一何厉，中道伤其雌。
　　顾影明月下，哀鸣声正悲。已无矰缴患，岂乏稻粱资。
　　嗈嗈慕俦匹，远集清江湄。中有孤文鹓，翩翩好容仪。
　　共欣相知遇，毕志同栖迟。野田鸱鸮鸟，相妒复相疑。
　　鸿志不汝较，奋翼起高飞。焉随腐鼠欲，负此云霄期。
　　◎卷.8【感怀二首】戴叔伦
　　尺帛无长裁，浅水无长流。水浅易成枯，帛短谁人收。
　　人生取舍间，趋竞固非优。旧交迹虽疏，中心自云稠。
　　新交意虽密，中道生怨尤。踟蹰复踟蹰，世路今悠悠。
　　主人饮君酒，劝君弗相违。但当尽弘量，觞至无复辞。
　　人生百年中，会合能几时。不见枝上花，昨满今渐稀。
　　花落还再开，人老无少期。古来贤达士，饮酒不复疑。
　　◎卷.9【喜雨】戴叔伦
　　闲居倦时燠，开轩俯平林。雷声殷遥空，云气布层阴。
　　川上风雨来，洒然涤烦襟。田家共欢笑，沟浍亦已深。
　　团团聚邻曲，斗酒相与斟。樵歌野田中，渔钓沧江浔。
　　苍天暨有念，悠悠终我心。
　　◎卷.10【叹葵花】戴叔伦
　　今日见花落，明日见花开。花开能向日，花落委苍苔。
　　自不同凡卉，看时几日回。
　　◎卷.11【从军行】戴叔伦
　　丈夫四方志，结发事远游。远游历燕蓟，独戍边城陬。
　　西风垄水寒，明月关山悠。酬恩仗孤剑，十年弊貂裘。
　　封侯属何人，蹉跎雪盈头。老马思故枥，穷鳞忆深流。
　　弹铗动深慨，浩歌气横秋。报国期努力，功名良见收。
　　◎卷.12【九日与敬处士左学士同赋采菊上东山便为首句】戴叔伦
　　采菊上东山，山高路非远。江湖乍辽夐，城郭亦在眼。
　　昼日市井喧，闰年禾稼晚。开尊会佳客，长啸临绝巘。
　　戏鹤唳且闲，断云轻不卷。乡心各万里，醉话时一展。
　　乔木列遥天，残阳贯平坂。徒忧征车重，自笑谋虑浅。
　　却顾郡斋中，寄傲与君同。
　　◎卷.13【奉天酬别郑谏议云逵、卢拾遗景亮见别之作】戴叔伦
　　巨孽盗都城，传闻天下惊。陪臣九江畔，走马来赴难。
　　伏奏见龙颜，旋持手诏还。单车不可驻，朱槛未遑攀。
　　故人出相饯，共悲行路难。临岐荷赠言，对酒独伤魂。
　　世故山川险，忧多思虑昏。重阴蔽芳月，叠岭明旧雪。
　　泥积辙更深，木冰花不发。郑君间世贤，忠孝乃双全。
　　大义弃妻子，至淳易生死。知心三四人，越境千馀里。
　　骏马帐前发，惊尘路傍起。楼头俯首看，莫敢相留止。
　　拜阙奏良图，留中沃圣谟。洗兵救卫郡，诱敌讨幽都。
　　名亚典属国，良选谏大夫。从容九霄上，谈笑授阴符。
　　卢生富才术，特立居近密。采掇献吾君，朝廷视听新。
　　宽饶狂自比，汲黯直为邻。就列继三事，主文当七人。
　　可怜长守道，不觉五逢春。昔去城南陌，各为天际客。
　　关河烟雾深，寸步音尘隔。羁旅忽相遇，别离又兹夕。
　　前悲涕未干，后喜心已戚。而我方老大，颇为风眩迫。
　　夫君并少年，何尔鬓须白。惆怅语不尽，裴回情转剧。
　　一尊自共持，以慰长相忆。
　　◎卷.14【梧桐】戴叔伦
　　亭亭南轩外，贞干修且直。广叶结青阴，繁花连素色。
　　天资韶雅性，不愧知音识。
　　◎卷.15【孤石】戴叔伦
　　迥若千仞峰，孤危不盈尺。早晚他山来，犹带烟雨迹。
　　贞坚自有分，不乱和氏璧。
　　◎卷.16【花】戴叔伦
　　花发炎景中，芳春独能久。因风任开落，向日无先后。
　　若待秋霜来，兰荪共何有。
　　◎卷.17【竹】戴叔伦
　　卷箨正离披，新枝复蒙密。翛翛月下闻，褭褭林际出。
　　岂独对芳菲，终年色如一。
　　◎卷.18【怀素上人草书歌】戴叔伦
　　楚僧怀素工草书，古法尽能新有馀。神清骨竦意真率，
　　醉来为我挥健笔。始从破体变风姿，一一花开春景迟。
　　忽为壮丽就枯涩，龙蛇腾盘兽屹立。驰毫骤墨剧奔驷，
　　满坐失声看不及。心手相师势转奇，诡形怪状翻合宜。
　　人人细问此中妙，怀素自言初不知。
　　◎卷.19【女耕田行】戴叔伦
　　乳燕入巢笋成竹，谁家二女种新谷。无人无牛不及犁，
　　持刀斫地翻作泥。自言家贫母年老，长兄从军未娶嫂。
　　去年灾疫牛囤空，截绢买刀都市中。头巾掩面畏人识，
　　以刀代牛谁与同。姊妹相携心正苦，不见路人唯见土。
　　疏通畦陇防乱苗，整顿沟塍待时雨。日正南冈下饷归，
　　可怜朝雉扰惊飞。东邻西舍花发尽，共惜馀芳泪满衣。
　　◎卷.20【柳花歌送客往桂阳】戴叔伦
　　沧浪渡头柳花发，断续因风飞不绝。摇烟拂水积翠间，
　　缀雪含霜谁忍攀。夹岸纷纷送君去，鸣棹孤寻到何处。
　　移家深入桂水源，种柳新成花更繁。定知别后消散尽，
　　却忆今朝伤旅魂。
　　◎卷.21【边城曲】戴叔伦
　　人生莫作远行客，远行莫戍黄沙碛。黄沙碛下八月时，
　　霜风裂肤百草衰。尘沙晴天迷道路，河水悠悠向东去。
　　胡笳听彻双泪流，羁魂惨惨生边愁。原头猎火夜相向，
　　马蹄蹴蹋层冰上。不似京华侠少年，清歌妙舞落花前。
　　◎卷.22【屯田词】戴叔伦
　　春来耕田遍沙碛，老稚欣欣种禾麦。麦苗渐长天苦晴，
　　土干确确锄不得。新禾未熟飞蝗至，青苗食尽馀枯茎。
　　捕蝗归来守空屋，囊无寸帛瓶无粟。十月移屯来向城，
　　官教去伐南山木。驱牛驾车入山去，霜重草枯牛冻死。
　　艰辛历尽谁得知，望断天南泪如雨。
　　◎卷.23【巫山高】戴叔伦
　　巫山峨峨高插天，危峰十二凌紫烟。瞿塘嘈嘈急如弦，
　　洄流势逆将覆船。云梯岂可进，百丈那能牵？
　　陆行巉岩水不前。洒泪向流水，泪归东海边。含愁对明月，
　　明月空自圆。故乡回首思绵绵，侧身天地心茫然。
　　◎卷.24【早春曲】戴叔伦
　　青楼昨夜东风转，锦帐凝寒觉春浅。垂杨摇丝莺乱啼，
　　袅袅烟光不堪翦。博山吹云龙脑香，铜壶滴愁更漏长。
　　玉颊啼红梦初醒，羞见青鸾镜中影。侬家少年爱游逸，
　　万里轮蹄去无迹。朱颜未衰消息稀，肠断天涯草空碧。
　　◎卷.25【白苎词】戴叔伦
　　馆娃宫中露华冷，月落啼鸦散金井。吴王扶头酒初醒，
　　秉烛张筵乐清景。美人不眠怜夜永，起舞亭亭乱花影。
　　新裁白苎胜红绡，玉佩珠缨金步摇。回鸾转凤意自娇，
　　银筝锦瑟声相调。君恩如水流不断，但愿年年此同宵。
　　东风吹花落庭树，春色催人等闲去。大家为欢莫延伫，
　　顷刻铜龙报天曙。
　　◎卷.26【行路难】戴叔伦
　　出门行路难，富贵安可期。淮阴不免恶少辱，
　　阮生亦作穷途悲。颠倒英雄古来有，封侯却属屠沽儿。
　　长安车马随轻肥，青云宾从纷交驰。白眼向人多意气，
　　宰牛烹羊如折葵。宴乐宁知白日短，时时醉拥双蛾眉。
　　扬雄闭门空读书，门前碧草春离离。不如拂衣且归去，
　　世上浮名徒尔为。
　　◎卷.27【相思曲】戴叔伦
　　高楼重重闭明月，肠断仙郎隔年别。紫萧横笛寂无声，
　　独向瑶窗坐愁绝。鱼沈雁杳天涯路，始信人间别离苦。
　　恨满牙床翡翠衾，怨折金钗凤凰股。井深辘轳嗟绠短，
　　衣带相思日应缓。将刀斫水水复连，挥刃割情情不断。
　　落红乱逐东流水，一点芳心为君死。妾身愿作巫山云，
　　飞入仙郎梦魂里。
　　◎卷.28【送别钱起】戴叔伦
　　阳关多古调，无奈醉中闻。归梦吴山远，离情楚水分。
　　孤舟经暮雨，征路入秋云。后夜同明月，山窗定忆君。
　　◎卷.29【送张南史】戴叔伦
　　陋巷无车辙，烟萝总是春。贾生独未达，原宪竟忘贫。
　　草座留山月，荷衣远洛尘。最怜知己在，林下访闲人。
　　◎卷.30【春日早朝应制】戴叔伦
　　仙仗肃朝官，承平圣主欢。月沈宫漏静，雨湿禁花寒。
　　丹荔来金阙，朱樱贡玉盘。六龙扶御日，只许近臣看。
　　◎卷.31【早行寄朱山人放】戴叔伦
　　山晓旅人去，天高秋气悲。明河川上没，芳草露中衰。
　　此别又千里，少年能几时。心知剡溪路，聊且寄前期。
　　◎卷.32【除夜宿石头驿（一作石桥馆）】戴叔伦
　　旅馆谁相问，寒灯独可亲。一年将尽夜，万里未归人。
　　寥落悲前事，支离笑此身。愁颜与衰鬓，明日又逢春。
　　◎卷.33【吴明府自远而来留宿（一作卢新吴航忽远至留宿弊居）】戴叔伦
　　出门逢故友，衣服满尘埃。岁月不可问，山川何处来。
　　绮城容弊宅，散职寄灵台。自此留君醉，相欢得几回。
　　◎卷.34【客夜与故人偶集（一作江乡故人偶集客舍）】戴叔伦
　　天秋月又满，城阙夜千重。还作江南会，翻疑梦里逢。
　　风枝惊暗鹊，露草覆寒蛩。羁旅长堪醉，相留畏晓钟。
　　◎卷.35【送友人东归（一作方干诗，题云送卢评事东归）】戴叔伦
　　万里杨柳色，出关送故人。轻烟拂流水，落日照行尘。
　　积梦江湖阔，忆家兄弟贫。裴回灞亭上，不语自伤春。
　　◎卷.36【江上别张欢（一作劝）】戴叔伦
　　年年五湖上，厌见五湖春。长醉非关酒，多愁不为贫。
　　山川迷道路，伊洛困风尘。今日扁舟别，俱为沧海人。
　　◎卷.37【广陵送赵主簿自蜀归绛州宁觐】戴叔伦
　　将归汾水上，远省锦城来。已泛西江尽，仍随北雁回。
　　暮云征马速，晓月故关开。渐向庭闱近，留君醉一杯。
　　◎卷.38【别友人（一作汝南逢董校书，又作别董校书）】戴叔伦
　　扰扰倦行役，相逢陈蔡间。如何百年内，不见一人闲。
　　对酒惜馀景，问程愁乱山。秋风万里道，又出穆陵关。
　　◎卷.39【宿城南盛本道怀皇甫冉】戴叔伦
　　暑夜宿南城，怀人梦不成。高楼邀落月，叠鼓送残更。
　　隔浦云林近，满川风露清。东碕不可见，矫首若为情。
　　◎卷.40【晖上人独坐亭】戴叔伦
　　萧条心境外，兀坐独参禅。萝月明盘石，松风落涧泉。
　　性空长入定，心悟自通玄。去住浑无迹，青山谢世缘。
　　◎卷.41【送崔融】戴叔伦
　　王者应无敌，天兵动远征。建牙连朔漠，飞骑入胡城。
　　夜月边尘影，秋风陇水声。陈琳能草檄，含笑出长平。
　　◎卷.42【游少林寺】戴叔伦
　　步入招提路，因之访道林。石龛苔藓积，香径白云深。
　　双树含秋色，孤峰起夕阴。屟廊行欲遍，回首一长吟。
　　◎卷.43【崇德道中】戴叔伦
　　暖日菜心稠，晴烟麦穗抽。客心双去翼，归梦一扁舟。
　　废塔巢双鹤，长波漾白鸥。关山明月到，怆恻十年游。
　　◎卷.44【雨】戴叔伦
　　历历愁心乱，迢迢独夜长。春帆江上雨，晓镜鬓边霜。
　　啼鸟云山静，落花溪水香。家人亦念我，与汝黯相忘。
　　◎卷.45【过贾谊宅】戴叔伦
　　一谪长沙地，三年叹逐臣。上书忧汉室，作赋吊灵均。
　　旧宅秋荒草，西风客荐蘋。凄凉回首处，不见洛阳人。
　　◎卷.46【冬日有怀李贺长吉】戴叔伦
　　岁晚斋居寂，情人动我思。每因一尊酒，重和百篇诗。
　　月冷猿啼惨，天高雁去迟。夜郎流落久，何日是归期。
　　◎卷.47【送郎士元】戴叔伦
　　白发金陵客，怀归不暂留。交情分两地，行色载孤舟。
　　黄叶蝉吟晚，沧江雁送秋。何年重会此，诗酒复追游。
　　◎卷.48【春江独钓】戴叔伦
　　独钓春江上，春江引趣长。断烟栖草碧，流水带花香。
　　心事同沙鸟，浮生寄野航。荷衣尘不染，何用濯沧浪。
　　◎卷.49【山居即事】戴叔伦
　　岩云掩竹扉，去鸟带馀晖。地僻生涯薄，山深俗事稀。
　　养花分宿雨，剪叶补秋衣。野渡逢渔子，同舟荡月归。
　　◎卷.50【赋得长亭柳】戴叔伦
　　濯濯长亭柳，阴连灞水流。雨搓金缕细，烟褭翠丝柔。
　　送客添新恨，听莺忆旧游。赠行多折取，那得到深秋。
　　◎卷.51【客中言怀】戴叔伦
　　白发照乌纱，逢人只自嗟。官闲如致仕，客久似无家。
　　夜雨孤灯梦，春风几度花。故园归有日，诗酒老生涯。
　　◎卷.52【山行】戴叔伦
　　山行分曙色，一路见人稀。野鸟啼还歇，林花堕不飞。
　　云迷栖鹤寺，水涩钓鱼矶。回首天将暝，逢僧话未归。
　　◎卷.53【春日访山人】戴叔伦
　　远访山中客，分泉谩煮茶。相携林下坐，共惜鬓边华。
　　归路逢残雨，沿溪见落花。候门童子问，游乐到谁家。
　　◎卷.54【卧病】戴叔伦
　　门掩青山卧，莓苔积雨深。病多知药性，客久见人心。
　　众鸟趋林健，孤蝉抱叶吟。沧洲诗社散，无梦盍朋簪。
　　◎卷.55【赠月溪羽士】戴叔伦
　　月明溪水上，谁识步虚声。夜静金波冷，风微玉练平。
　　自知尘梦远，一洗道心清。更弄瑶笙罢，秋空鹤又鸣。
　　◎卷.56【赠行脚僧】戴叔伦
　　补衲随缘住，难违尘外踪。木杯能渡水，铁钵肯降龙。
　　到处栖云榻，何年卧雪峰。知师归日近，应偃旧房松。
　　◎卷.57【重游长真寺】戴叔伦
　　同到长真寺，青山四面同。鸟啼花竹暗，人散户庭空。
　　蒲涧千年雨，松门午夜风。旧游悲往日，回首各西东。
　　◎卷.58【晚望】戴叔伦
　　山气碧氤氲，深林带夕曛。人归孤嶂晚，犬吠隔溪云。
　　杉竹何年种，烟尘此地分。桃源宁异此，犹恐世间闻。
　　◎卷.59【寄赠翠岩奉上人】戴叔伦
　　兰若倚西冈，年深松桂长。似闻葛洪井，还近赞公房。
　　挂衲云林净，翻经石榻凉。下方一回首，烟露日苍苍。
　　◎卷.60【过龙湾五王阁访友人不遇】戴叔伦
　　野桥秋水落，江阁暝烟微。白日又欲午，高人犹未归。
　　青林依古塔，虚馆静柴扉。坐久思题字，翻怜柿叶稀。
　　◎卷.61【与友人过山寺】戴叔伦
　　共有春山兴，幽寻此日同。谈诗访灵彻，入社愧陶公。
　　竹暗闲房雨，茶香别院风。谁知尘境外，路与白云通。
　　◎卷.62【赋得古井送王明府】戴叔伦
　　古井庇幽亭，涓涓一窦明。仙源通海水，灵液孕山精。
　　久旱宁同涸，长年只自清。欲彰贞白操，酌献使君行。
　　◎卷.63【送耿十三湋复往辽海】戴叔伦
　　仗剑万里去，孤城辽海东。旌旗愁落日，鼓角壮悲风。
　　野迥边尘息，烽消戍垒空。辕门正休暇，投策拜元戎。
　　◎卷.64【寄禅师寺华上人次韵三首】戴叔伦
　　百年浑是客，白发总盈颠。佛国三秋别，云台五色连。
　　朝盘香积饭，夜瓮落花泉。遥忆谈玄地，月高人未眠。
　　禅心如落叶，不逐晓风颠。猊坐翻萧瑟，皋比喜接连。
　　芙蓉开紫雾，湘玉映清泉。白昼谈经罢，闲从石上眠。
　　德士名难避，风流学济颠。礼罗加璧至，荐鹗与云连。
　　尘世休飞锡，松林且枕泉。近闻离讲席，听雨半山眠。
　　◎卷.65【独坐】戴叔伦
　　白发怀闽峤，丹心恋蓟门。官闲胜道院，宅远类荒村。
　　二月霜花薄，群山雨气昏。东菑春事及，好向野人论。
　　◎卷.66【李大夫见赠因之有呈】戴叔伦
　　何言访衰疾，旌旆重淹留。谢礼诚难答，裁诗岂易酬。
　　江清寒照动，山迥野云秋。一醉龙沙上，终欢胜旧游。
　　◎卷.67【长沙送梁副端归京】戴叔伦
　　奏书归阙下，祖帐出湘东。满座他乡别，何年此会同。
　　藉芳怜岸草，闻笛怨江风。且莫乘流去，心期在醉中。
　　◎卷.68【和尉迟侍郎夏杪闻蝉】戴叔伦
　　楚人方苦热，柱史独闻蝉。晴日暮江上，惊风一叶前。
　　荡摇清管杂，幽咽野风传。旅舍闻君听，无由更昼眠。
　　◎卷.69【和李相公勉晦日蓬池游宴（同字）】戴叔伦
　　高会吹台中，新年月桂空。貂蝉临野水，旌旆引春风。
　　细草萦斜岸，纤条出故丛。微文复看猎，宁与解神同。
　　◎卷.70【彭婆馆逢韦判官使还】戴叔伦
　　受辞分路远，会府见君稀。雨雪经年去，轩车此日归。
　　暮春愁见别，久客顺相依。寂寞伊川上，杨花空自飞。
　　◎卷.71【酬别刘九郎评事传经同泉字】戴叔伦
　　举袂掩离弦，枉君愁思篇。忽惊池上鹭，下咽陇头泉。
　　对牖墙阴满，临扉日影圆。赖闻黄太守，章句此中传。
　　◎卷.72【汉南遇方评事（一作襄州遇房评事由）】戴叔伦
　　移家住汉阴，不复问华簪。贳酒宜城近，烧田梦泽深。
　　暮山逢鸟入，寒水见鱼沈。与物皆无累，终年惬本心。
　　◎卷.73【湘中怀古】戴叔伦
　　昔人从逝水，有客吊秋风。何意千年隔，论心一日同。
　　楚亭方作乱，汉律正酬功。倏忽桑田变，谗言亦已空。
　　◎卷.74【京口怀古】戴叔伦
　　大江横万里，古渡渺千秋。浩浩波声险，苍苍天色愁。
　　三方归汉鼎，一水限吴州。霸国今何在，清泉长自流。
　　◎卷.75【逢友生言怀】戴叔伦
　　安亲非避地，羁旅十馀年。道长时流许，家贫故旧怜。
　　相逢今岁暮，远别一方偏。去住俱难说，江湖正渺然。
　　◎卷.76【长门怨】戴叔伦
　　自忆专房宠，曾居第一流。移恩向他处，暂妒不容收。
　　夜静管弦绝，月明宫殿秋。空将旧时意，长望凤凰楼。
　　◎卷.77【郊园即事寄萧侍郎（一作呈萧常州复）】戴叔伦
　　衰鬓辞馀秩，秋风入故园。结茅成暖室，汲井及清源。
　　邻里桑麻接，儿童笑语喧。终朝非役役，聊寄远人言。
　　◎卷.78【赠韦评事儹】戴叔伦
　　与道共浮沈，人间岁月深。是非园吏梦，忧喜塞翁心。
　　细草谁开径，芳条自结阴。由来居物外，无事可抽簪。
　　◎卷.79【送少微上人入蜀】戴叔伦
　　十方俱是梦，一念偶寻山。望刹经巴寺，持瓶向蜀关。
　　乱猿心本定，流水性长闲。世俗多离别，王城几日还。
　　◎卷.80【送道虔上人游方（一作方干诗）】戴叔伦
　　律仪通外学，诗思入禅关。烟景随缘到，风姿与道闲。
　　贯花留静室，咒水度空山。谁识浮云意，悠悠天地间。
　　◎卷.81【送嵩律师头陀寺】戴叔伦
　　相传五部学，更有一人成。此日灵山去，何方半座迎。
　　麻衣逢雪暖，草履蹑云轻。若见中林石，应知第四生。
　　◎卷.82【舟中见雨】戴叔伦
　　今夜初听雨，江南杜若青。功名何卤莽，兄弟总凋零。
　　梦远愁蝴蝶，情深愧鶺鴒。抚孤终日意，身世尚流萍。
　　◎卷.83【送僧南归】戴叔伦
　　兵尘犹澒洞，僧舍亦征求。师向江南去，予方毂下留。
　　风霜两足白，宇宙一身浮。归及梅花发，题诗寄陇头。
　　◎卷.84【江干】戴叔伦
　　江干望不极，楼阁影缤纷。水气多为雨，人烟远是云。
　　予生何濩落，客路转辛勤。杨柳牵愁思，和春上翠裙。
　　◎卷.85【过友人隐居】戴叔伦
　　潇洒绝尘喧，清溪流绕门。水声鸣石濑，萝影到林轩。
　　地静留眠鹿，庭虚下饮猿。春花正夹岸，何必问桃源。
　　◎卷.86【宿天竺寺晓发罗源】戴叔伦
　　黄昏投古寺，深院一灯明。水砌长杉列，风廊败叶鸣。
　　山云留别偈，王事速归程。迢递罗源路，轻舆候晓行。
　　◎卷.87【留宿罗源西峰寺示辉上人】戴叔伦
　　一宿西峰寺，尘烦暂觉清。远林生夕籁，高阁起钟声。
　　山寂僧初定，廊深火自明。虽云殊出处，聊与说无生。
　　◎卷.88【题横山寺】戴叔伦
　　偶入横山寺，湖山景最幽。露涵松翠湿，风涌浪花浮。
　　老衲供茶碗，斜阳送客舟。自缘归思促，不得更迟留。
　　◎卷.89【泛舟】戴叔伦
　　风软扁舟稳，行依绿水堤。孤尊秋露滑，短棹晚烟迷。
　　夜静月初上，江空天更低。飘飘信流去，误过子猷溪。
　　◎卷.90【宿灵岩寺】戴叔伦
　　马疲盘道峻，投宿入招提。雨急山溪涨，云迷岭树低。
　　凉风来殿角，赤日下天西。偃腹虚檐外，林空鸟恣啼。
　　◎卷.91【江上别刘驾】戴叔伦
　　天涯芳草遍，江路又逢春。海月留人醉，山花笑客贫。
　　离杯倾祖帐，征骑逐行尘。回首风流地，登临少一人。
　　◎卷.92【南轩】戴叔伦
　　野居何处是，轩外一横塘。座纳薰风细，帘垂白日长。
　　面山如对画，临水坐流觞。更爱闲花木，欣欣得向阳。
　　◎卷.93【泊雁】戴叔伦
　　泊雁鸣深渚，收霞落晚川。柝随风敛阵，楼映月低弦。
　　漠漠汀帆转，幽幽岸火然。壑危通细路，沟曲绕平田。
　　◎卷.94【巡诸州渐次空灵戍】戴叔伦
　　寒尽鸿先至，春回客未归。蚤知名是病，不敢绣为衣。
　　雾积川原暗，山多郡县稀。明朝下湘岸，更逐鹧鸪飞。
　　◎卷.95【潭州使院书情寄江夏贺兰副端】戴叔伦
　　云雨一萧散，悠悠关复河。俱从泛舟役，近隔洞庭波。
　　楚水去不尽，秋风今又过。无因得相见，却恨寄书多。
　　◎卷.96【过柳州】戴叔伦
　　地尽江南戍，山分桂北林。火云三月合，石路九疑深。
　　暗谷随风过，危桥共鸟寻。羁魂愁似绝，不复待猿吟。
　　◎卷.97【经巴东岭】戴叔伦
　　巴山不可上，徒驭亦裴回。旧栈歌难度，朝云湿未开。
　　瀑泉飞雪雨，惊兽走风雷。此去无停候，征人几日回。
　　◎卷.98【过申州】戴叔伦
　　万人曾战死，几处见休兵。井邑初安堵，儿童未长成。
　　凉风吹古木，野火入残营。牢落千馀里，山空水复清。
　　◎卷.99【次下牢韵】戴叔伦
　　独立荒亭上，萧萧对晚风。天高吴塞阔，日落楚山空。
　　猿叫三声断，江流一水通。前程千万里，一夕宿巴东。
　　◎卷.100【潘处士宅会别】戴叔伦
　　相邀寒影晚，惜别故山空。邻里疏林在，池塘野水通。
　　十年难遇后，一醉几人同。复此悲行子，萧萧逐转蓬。
　　◎卷.101【暮春沐发晦日书怀寄韦功曹沨李录事从训王少府纯】戴叔伦
　　朝沐敞南闱，盘跚待日晞。持梳发更落，览镜意多违。
　　吾友见尝少，春风去不归。登高取一醉，犹可及芳菲。
　　◎卷.102【长安早春赠万评事】戴叔伦
　　春风归戚里，晓日上花枝。清管新莺发，重门细柳垂。
　　经过千骑客，调笑五陵儿。何事灵台客，狂歌自不知。
　　◎卷.103【留别宋处士】戴叔伦
　　留欢方继烛，此会岂他人。乡里游从旧，儿童内外亲。
　　夜深愁不醉，老去别何频。莫折园中柳，相看惜暮春。
　　◎卷.104【留别道州李使君圻】戴叔伦
　　泷路下丹徼，邮童挥画桡。山回千骑隐，云断两乡遥。
　　渔沪拥寒溜，畲田落远烧。维舟更相忆，惆怅坐空宵。
　　◎卷.105【将游东都留别包谏议】戴叔伦
　　衰客惭墨绶，素舸逐秋风。云雨恩难报，江湖意已终。
　　县当仙洞口，路出故园东。唯有新离恨，长留梦寐中。
　　◎卷.106【灞岸别友】戴叔伦
　　车马去迟迟，离言未尽时。看花一醉别，会面几年期。
　　樵路高山馆，渔洲楚帝祠。南登回首处，犹得望京师。
　　◎卷.107【临川从事还别崔法曹】戴叔伦
　　谬官辞获免，滥狱会平反。远与故人别，龙钟望所言。
　　阴天寒不雨，古木夜多猿。老病北归去，馀年学灌园。
　　◎卷.108【海上别薛舟】戴叔伦
　　行旅悲摇落，风波厌别离。客程秋草远，心事故人知。
　　暮鸟翻江岸，征徒起路岐。自应无定所，还似欲相随。
　　◎卷.109【婺州路别录事】戴叔伦
　　府中相见少，江上独行遥。会日起离恨，新年别旧僚。
　　春云犹伴雪，寒渚未通潮。回首群山暝，思君转寂寥。
　　◎卷.110【建中癸亥岁奉天除夜宿武当山北茅平村】戴叔伦
　　岁除日又暮，山险路仍新。驱传迷深谷，瞻星记北辰。
　　古亭聊假寐，中夜忽逢人。相问皆呜咽，伤心不待春。
　　◎卷.111【京口送皇甫司马副端曾舒州辞满归去东都】戴叔伦
　　潮水忽复过，云帆俨欲飞。故园双阙下，左宦十年归。
　　晚景照华发，凉风吹绣衣。淹留更一醉，老去莫相违。
　　◎卷.112【送李审之桂州谒中丞叔】戴叔伦
　　知音不可遇，才子向天涯。远水下山急，孤舟上路赊。
　　乱云收暮雨，杂树落疏花。到日应文会，风流胜阮家。
　　◎卷.113【送王翁信及第归江东旧隐（作方干诗，送友及第归浙东）】戴叔伦
　　南行无俗侣，秋雁与寒云。野趣自多惬，名香日总闻。
　　吴山中路断，浙水半江分。此地登临惯，含情一送君。
　　◎卷.114【送李明府之任】戴叔伦
　　身为百里长，家宠五诸侯。含笑听猿狖，摇鞭望斗牛。
　　梅花堪比雪，芳草不知秋。别后南风起，相思梦岭头。
　　◎卷.115【送郭太祝中孚归江东】戴叔伦
　　乡人去欲尽，北雁又南飞。京洛风尘久，江湖音信稀。
　　旧山知独往，一醉莫相违。未得辞羁旅，无劳问是非。
　　◎卷.116【新秋夜寄江右友人】戴叔伦
　　遥夜独不寐，寂寥蓬户中。河明五陵上，月满九门东。
　　旧知亲友散，故园江海空。怀归正南望，此夕起秋风。
　　◎卷.117【清明日送邓芮二子还乡（一作方干诗）】戴叔伦
　　钟鼓喧离日，车徒促夜装。晓厨新变火，轻柳暗翻霜。
　　传镜看华发，持杯话故乡。每嫌儿女泪，今日自沾裳。
　　◎卷.118【送谢夷甫宰馀姚县（馀姚，一作鄮县）】戴叔伦
　　君去方为宰，干戈尚未销。邑中残老小，乱后少官僚。
　　廨宇经兵火，公田没海潮。到时应变俗，新政满馀姚。
　　◎卷.119【送柳道时余北还（一作送观察李判官巡郴州）】戴叔伦
　　征役各异路，烟波同旅愁。轻桡上桂水，大艑下扬州。
　　何处成后会，今朝分旧游。离心比杨柳，萧飒不胜秋。
　　◎卷.120【送万户曹之任扬州便归旧隐】戴叔伦
　　拟归云壑去，聊寄宦名中。俸禄资生事，文章实国风。
　　听潮回楚浪，看月照隋宫。傥有登楼望，还应伴庾公。
　　◎卷.121【送李长史纵之任常州】戴叔伦
　　不与名利隔，且为江汉游。吴山本佳丽，谢客旧淹留。
　　狭道通陵口，贫家住蒋州。思归复怨别，寥落讵关秋。
　　◎卷.122【南宾送蔡侍御游蜀】戴叔伦
　　巴江秋欲尽，远别更凄然。月照高唐峡，人随贾客船。
　　积云藏嶮路，流水促行年。不料相逢日，空悲尊酒前。
　　◎卷.123【送崔拾遗峒江淮访图书】戴叔伦
　　九门思谏议，万里采风谣。关外逢秋月，天涯过晚潮。
　　雁来云杳杳，木落浦萧萧。空怨他乡别，回舟暮寂寥。
　　◎卷.124【九日送洛阳李丞之任】戴叔伦
　　为文通绝境，从宦及良辰。洛下知名早，腰边结绶新。
　　且倾浮菊酒，聊拂染衣尘。独恨沧波侣，秋来别故人。
　　◎卷.125【奉陪李大夫九日宴龙沙】戴叔伦
　　邦君采菊地，近接旅人居。一命招衰疾，清光照里闾。
　　去官惭比谢，下榻贵同徐。莫怪沙边倒，偏沾杯酌馀。
　　◎卷.126【送车参军江陵（一作送韦参军，一作释清江诗）】戴叔伦
　　槐花落尽柳阴清，萧索凉天楚客情。海上旧山无的信，
　　东门归路不堪行。身随幻境劳多事，迹学禅心厌有名。
　　公子道存知不弃，欲依刘表住南荆。
　　◎卷.127【游清溪兰若（兼隐者旧居）】戴叔伦
　　西看叠嶂几千重，秀色孤标此一峰。丹灶久闲荒宿草，
　　碧潭深处有潜龙。灵仙已去空岩室，到客唯闻古寺钟。
　　远对白云幽隐在，年年不离旧杉松。
　　◎卷.128【赠史开府】戴叔伦
　　南天胡马独悲嘶，白首相逢话鼓鼙。野战频年沙朔外，
　　旌竿高与雪峰齐。扁舟远泛轻全楚，落日愁看旧紫泥。
　　早晚瑶阶归伏奏，独能画地取关西。
　　◎卷.129【登楼望月寄凤翔李少尹】戴叔伦
　　陌上凉风槐叶凋，夕阳清露湿寒条。登楼望月楚山迥，
　　月到南楼山独遥。心送情人趋凤阙，目随阳雁极烟霄。
　　轩辕不重无名客，此地还能访寂寥。
　　◎卷.130【和汴州李相公勉人日喜春】戴叔伦
　　年来日日春光好，今日春光好更新。独献菜羹怜应节，
　　遍传金胜喜逢人。烟添柳色看犹浅，鸟踏梅花落已频。
　　东閤此时闻一曲，翻令和者不胜春。
　　◎卷.131【奉酬卢端公饮后赠诸公见示之作】戴叔伦
　　佐幕临戎旌旆间，五营无事万家闲。风吹杨柳渐拂地，
　　日映楼台欲下山。绮席昼开留上客，朱门半掩拟重关。
　　当时不敢辞先醉，误逐群公倒载还。
　　◎卷.132【赠司空拾遗】戴叔伦
　　侍臣何事辞云陛，江上弹冠见雪花。望阙未承丹凤诏，
　　开门空对楚人家。陈琳草奏才还在，王粲登楼兴不赊。
　　高馆更容尘外客，仍令归去待琼华。
　　◎卷.133【越溪村居】戴叔伦
　　年来桡客寄禅扉，多话贫居在翠微。黄雀数声催柳变，
　　清溪一路踏花归。空林野寺经过少，落日深山伴侣稀。
　　负米到家春未尽，风萝闲扫钓鱼矶。
　　◎卷.134【赠韩道士（一作张佖诗）】戴叔伦
　　日暮秋风吹野花，上清归客意无涯。桃源寂寂烟霞闭，
　　天路悠悠星汉斜。还似世人生白发，定知仙骨变黄芽。
　　东城南陌频相见，应是壶中别有家。
　　◎卷.135【寄万德躬故居】戴叔伦
　　日暮山风吹女萝，故人舟楫定如何。吕仙祠下寒砧急，
　　帝子阁前秋水多。闽海风尘鸣戍鼓，江湖烟雨暗渔蓑。
　　何时醉把黄花酒，听尔南征长短歌。
　　◎卷.136【寄司空曙】戴叔伦
　　细雨柴门生远愁，向来诗句若为酬。林花落处频中酒，
　　海燕飞时独倚楼。北郭晚晴山更远，南塘春尽水争流。
　　可能相别还相忆，莫遣杨花笑白头。
　　◎卷.137【过故人陈羽山居】戴叔伦
　　向来携酒共追攀，此日看云独未还。不见山中人半载，
　　依然松下屋三间。峰攒仙境丹霞上，水绕渔矶绿玉湾。
　　却望夏洋怀二妙，满崖霜树晓斑斑。
　　◎卷.138【吊畅当】戴叔伦
　　万里江南一布衣，早将佳句动京畿。徒闻子敬遗琴在，
　　不见相如驷马归。朔雪恐迷新冢草，秋风愁老故山薇。
　　玉堂知己能铭述，犹得精魂慰所依。
　　◎卷.139【寄刘禹锡】戴叔伦
　　谢相园西石径斜，知君习隐暂为家。有时出郭行芳草，
　　长日临池看落花。春去能忘诗共赋，客来应是酒频赊。
　　五年不见西山色，怅望浮云隐落霞。
　　◎卷.140【寄孟郊】戴叔伦
　　乱馀城郭怕经过，到处闲门长薜萝。用世空悲闻道浅，
　　入山偏喜识僧多。醉归花径云生履，樵罢松岩雪满蓑。
　　石上幽期春又暮，何时载酒听高歌。
　　◎卷.141【赠徐山人】戴叔伦
　　乱馀山水半凋残，江上逢君春正阑。针自指南天窅窅，
　　星犹拱北夜漫漫。汉陵帝子黄金碗，晋代神仙白玉棺。
　　回首风尘千里外，故园烟雨五峰寒。
　　◎卷.142【过贾谊旧居】戴叔伦
　　楚乡卑湿叹殊方，鵩赋人非宅已荒。谩有长书忧汉室，
　　空将哀些吊沅湘。雨馀古井生秋草，叶尽疏林见夕阳。
　　过客不须频太息，咸阳宫殿亦凄凉。
　　◎卷.143【宫词】戴叔伦
　　紫禁迢迢宫漏鸣，夜深无语独含情。春风鸾镜愁中影，
　　明月羊车梦里声。尘暗玉阶綦迹断，香飘金屋篆烟清。
　　贞心一任蛾眉妒，买赋何须问马卿。
　　◎卷.144【汉宫人入道】戴叔伦
　　萧萧白发出宫门，羽服星冠道意存。霄汉九重辞凤阙，
　　云山何处访桃源。瑶池醉月劳仙梦，玉辇乘春却帝恩。
　　回首吹箫天上伴，上阳花落共谁言。
　　◎卷.145【二灵寺守岁】戴叔伦
　　守岁山房迥绝缘，灯光香灺共萧然。无人更献椒花颂，
　　有客同参柏子禅。已悟化城非乐界，不知今夕是何年。
　　忧心悄悄浑忘寐，坐待扶桑日丽天。
　　◎卷.146【暮春感怀】戴叔伦
　　杜宇声声唤客愁，故园何处此登楼。落花飞絮成春梦，
　　剩水残山异昔游。歌扇多情明月在，舞衣无意彩云收。
　　东皇去后韶华尽，老圃寒香别有秋。
　　四十无闻懒慢身，放情丘壑任天真。悠悠往事杯中物，
　　赫赫时名扇外尘。短策看云松寺晚，疏帘听雨草堂春。
　　山花水鸟皆知己，百遍相过不厌贫。
　　◎卷.147【哭朱放】戴叔伦
　　几年湖海挹馀芳，岂料兰摧一夜霜。人世空传名耿耿，
　　泉台杳隔路茫茫。碧窗月落琴声断，华表云深鹤梦长。
　　最是不堪回首处，九泉烟冷树苍苍。
　　◎卷.148【酬盩厔耿少府湋见寄】戴叔伦
　　方丈萧萧落叶中，暮天深巷起悲风。流年不尽人自老，
　　外事无端心已空。家近小山当海畔，身留环卫荫墙东。
　　遥闻相访频逢雪，一醉寒宵谁与同。
　　◎卷.149【赠慧上人】戴叔伦
　　仙槎江口槎溪寺，几度停舟访未能。自恨频年为远客，
　　喜从异郡识高僧。云霞色酽禅房衲，星月光涵古殿灯。
　　何日却飞真锡返，故人丘木翳寒藤。
　　◎卷.150【渐至涪州先寄王员外使君纵】戴叔伦
　　文教通夷俗，均输问火田。江分巴字水，树入夜郎烟。
　　毒瘴含秋气，阴崖蔽曙天。路难空计日，身老不由年。
　　将命宁知远，归心讵可传。星郎复何意，出守五溪边。
　　◎卷.151【和河南罗主簿送校书兄归江南】戴叔伦
　　兄弟泣殊方，天涯指故乡。断云无定处，归雁不成行。
　　草莽人烟少，风波水驿长。上虞亲渤澥，东楚隔潇湘。
　　古戍阴传火，寒芜晓带霜。海门潮滟滟，沙岸荻苍苍。
　　京辇辞芸阁，蘅芳忆草堂。知君始宁隐，还缉旧荷裳。
　　◎卷.152【晓闻长乐钟声】戴叔伦
　　汉苑钟声早，秦郊曙色分。霜凌万户彻，风散一城闻。
　　已启蓬莱殿，初朝鸳鹭群。虚心方应物，大扣欲干云。
　　近杂鸡人唱，新传凫氏文。能令翰苑客，流听思氛氲。
　　◎卷.153【听霜钟】戴叔伦
　　渺渺飞霜夜，寥寥远岫钟。出云疑断续，入户乍舂容。
　　度枕频惊梦，随风几韵松。悠扬来不已，杳霭去何从。
　　仿佛烟岚隔，依稀岩峤重。此时聊一听，馀响绕千峰。
　　◎卷.154【同前】戴叔伦
　　寥亮来丰岭，分明辨古钟。应霜如自击，中节每相从。
　　静听非闲扣，潜应蕴圣踪。风间时断续，云外更舂容。
　　虚警和清籁，雄鸣隔乱峰。因知谕知己，感激更难逢。


第二百七十四卷
　　◎卷.1【酬崔法曹遗剑】戴叔伦
　　临风脱佩剑，相劝静胡尘。自料无筋力，何由答故人。
　　◎卷.2【敬报孙常州二首】戴叔伦
　　衰病苦奔走，未尝追旧游。何言问憔悴，此日驻方舟。
　　远道曳故屐，馀春会高斋。因言别离久，得尽平生怀。
　　◎卷.3【将赴东阳留上包谏议】戴叔伦
　　敝邑连山远，仙舟数刻同。多惭屡回首，前路在泥中。
　　◎卷.4【答崔法曹】戴叔伦
　　后会知不远，今欢亦愿留。江天梅雨散，况在月中楼。
　　◎卷.5【问严居士易】戴叔伦
　　自公来问易，不复待加年。更有垂帘会，遥知续草玄。
　　◎卷.6【新年第二夜答处上人宿玉芝观见寄】戴叔伦
　　阳春已三日，会友闻昨夜。可爱剡溪僧，独寻陶景舍。
　　◎卷.7【赴抚州对酬崔法曹夜雨滴空阶五首】戴叔伦
　　雨落湿孤客，心惊比栖鸟。空阶夜滴繁，相乱应到晓。
　　高会枣树宅，清言莲社僧。两乡同夜雨，旅馆又无灯。
　　谤议不自辨，亲朋那得知。雨中驱马去，非是独伤离。
　　离室雨初晦，客程云陡暗。方为对吏人，敢望邮童探。
　　纵酒常掷盏，狂歌时入室。离群怨雨声，幽抑方成疾。
　　◎卷.8【又酬晓灯离暗室五首】戴叔伦
　　知疑奸叟谤，闲与情人话。犹是别时灯，不眠同此夜。
　　寒灯扬晓焰，重屋惊春雨。应想远行人，路逢泥泞阻。
　　灯光照虚屋，雨影悬空壁。一向檐下声，远来愁处滴。
　　楚僧话寂灭，俗虑比虚空。赖有残灯喻，相传昏暗中。
　　雨声乱灯影，明灭在空阶。并枉五言赠，知同万里怀。
　　◎卷.9【同赋龙沙墅】戴叔伦
　　回转沙岸近，欹斜林岭重。因君访遗迹，此日见真龙。
　　◎卷.10【昭君词】戴叔伦
　　汉宫若远近，路在寒沙上。到死不得归，何人共南望。
　　◎卷.11【劝陆三饮酒】戴叔伦
　　寒郊好天气，劝酒莫辞频。扰扰钟陵市，无穷不醉人。
　　◎卷.12【关山月二首】戴叔伦
　　月出照关山，秋风人未还。清光无远近，乡泪半书间。
　　一雁过连营，繁霜覆古城。胡笳在何处，半夜起边声。
　　◎卷.13【送王司直】戴叔伦
　　西塞云山远，东风道路长。人心胜潮水，相送过浔阳。
　　◎卷.14【宿无可上人房】戴叔伦
　　偶来人境外，何处染嚣尘。倘许栖林下，僧中老此身。
　　◎卷.15【山居】戴叔伦
　　麋鹿自成群，何人到白云。山中无外事，终日醉醺醺。
　　◎卷.16【口号】戴叔伦
　　白发千茎雪，寒窗懒著书。最怜吟苜蓿，不及向桑榆。
　　◎卷.17【夜坐】戴叔伦
　　夜静河汉高，独坐庭前月。忽起故园思，动作经年别。
　　◎卷.18【堤上柳】戴叔伦
　　垂柳万条丝，春来织别离。行人攀折处，闺妾断肠时。
　　◎卷.19【遣兴】戴叔伦
　　明月临沧海，闲云恋故山。诗名满天下，终日掩柴关。
　　◎卷.20【赠张挥使】戴叔伦
　　谪戍孤城小，思家万里遥。汉廷求卫霍，剑珮上青霄。
　　◎卷.21【偶成】戴叔伦
　　野水连天碧，峰峦入海青。沧浪者谁子，一曲醉中听。
　　◎卷.22【画蝉】戴叔伦
　　饮露身何洁，吟风韵更长。斜阳千万树，无处避螳螂。
　　◎卷.23【题天柱山图】戴叔伦
　　拔翠五云中，擎天不计功。谁能凌绝顶，看取日升东。
　　◎卷.24【松鹤】戴叔伦
　　雨湿松阴凉，风落松花细。独鹤爱清幽，飞来不飞去。
　　◎卷.25【草堂一上人】戴叔伦
　　一公持一钵，相复度遥岑。地瘦无黄独，春来草更深。
　　◎卷.26【题黄司直园】戴叔伦
　　为忆去年梅，凌寒特地来。门前空腊尽，浑未有花开。
　　◎卷.27【北山游亭】戴叔伦
　　西崦水泠泠，沿冈有游亭。自从春草长，遥见只青青。
　　◎卷.28【赠李唐山人（一作李山人唐）】戴叔伦
　　此意无所欲，闭门风景迟。柳条将白发，相对共垂丝。
　　◎卷.29【题秦隐君丽句亭】戴叔伦
　　北人归欲尽，犹自住萧山。闭户不曾出，诗名满世间。
　　◎卷.30【答孙常州见忆】戴叔伦
　　画鹢春风里，迢遥去若飞。那能寄相忆，不并子猷归。
　　◎卷.31【送裴明州（一本有郎中徵三字）效南朝体】戴叔伦
　　沅水连湘水，千波万浪中。知郎未得去，惭愧石尤风。
　　◎卷.32【戏留顾十一明府】戴叔伦
　　江明雨初歇，山暗云犹湿。未可动归桡，前程风浪急。
　　◎卷.33【答崔载华】戴叔伦
　　文案日成堆，愁眉拽不开。偷归瓮间卧，逢个楚狂来。
　　◎卷.34【将赴行营劝客同醉】戴叔伦
　　丝管霜天夜，烟尘淮水西。明朝上征去，相伴醉如泥。
　　◎卷.35【夏夜江楼会别】戴叔伦
　　不作十日别，烦君此相留。雨馀江上月，好醉竹间楼。
　　◎卷.36【岁除日奉推事使牒追赴抚州辨…处士上人同赋人字口号】戴叔伦
　　上国杳未到，流年忽复新。回车不自识，君定送何人。
　　◎卷.37【江馆会别】戴叔伦
　　离亭一会宿，能有几人同。莫以回车泣，前途不尽穷。
　　◎卷.38【容州回逢陆三别】戴叔伦
　　西南积水远，老病喜生归。此地故人别，空馀泪满衣。
　　◎卷.39【古意寄呈王侍郎】戴叔伦
　　夜光贮怀袖，待报一顾恩。日向江湖老，此心谁为论。
　　◎卷.40【送李大夫渡口阻风】戴叔伦
　　浪息定何时，龙门到恐迟。轻舟不敢渡，空立望旌旗。
　　◎卷.41【过三闾庙】戴叔伦
　　沅湘流不尽，屈宋怨何深。日暮秋烟起，萧萧枫树林。
　　◎卷.42【泊湘口】戴叔伦
　　湘山千岭树，桂水九秋波。露重猿声绝，风清月色多。
　　◎卷.43【游道林寺】戴叔伦
　　佳山路不远，俗侣到常稀。及此烟霞暮，相看复欲归。
　　◎卷.44【后宫曲】戴叔伦
　　初入长门宫，谓言君戏妾。宁知秋风至，吹尽庭前叶。
　　◎卷.45【新别离（一作戎昱诗）】戴叔伦
　　手把杏花枝，未曾经别离。黄昏掩闺后，寂寞心自知。
　　◎卷.46【夏日登鹤岩偶成】戴叔伦
　　天风吹我上层冈，露洒长松六月凉。
　　愿借老僧双白鹤，碧云深处共翱翔。
　　◎卷.47【题净居寺】戴叔伦
　　玉壶山下云居寺，六百年来选佛场。
　　满地白云关不住，石泉流出落花香。
　　◎卷.48【昭君词】戴叔伦
　　汉家宫阙梦中归，几度毡房泪湿衣。
　　惆怅不如边雁影，秋风犹得向南飞。
　　◎卷.49【织女词】戴叔伦
　　凤梭停织鹊无音，梦忆仙郎夜夜心。
　　难得相逢容易别，银河争似妾愁深。
　　◎卷.50【塞上曲二首】戴叔伦
　　军门频纳受降书，一剑横行万里馀。
　　汉祖谩夸娄敬策，却将公主嫁单于。
　　汉家旌帜满阴山，不遣胡儿匹马还。
　　愿得此身长报国，何须生入玉门关。
　　◎卷.51【闺怨】戴叔伦
　　看花无语泪如倾，多少春风怨别情。
　　不识玉门关外路，梦中昨夜到边城。
　　◎卷.52【春怨】戴叔伦
　　金鸭香消欲断魂，梨花春雨掩重门。
　　欲知别后相思意，回看罗衣积泪痕。
　　◎卷.53【旅次寄湖南张郎中】戴叔伦
　　闭门茅底偶为邻，北阮那怜南阮贫。
　　却是梅花无世态，隔墙分送一枝春。
　　◎卷.54【题友人山居】戴叔伦
　　四郭青山处处同，客怀无计答秋风。
　　数家茅屋清溪上，千树蝉声落日中。
　　◎卷.55【别郑谷】戴叔伦
　　朝阳斋前桃李树，手栽清荫接比邻。
　　明年此地看花发，愁向东风忆故人。
　　◎卷.56【赠鹤林上人】戴叔伦
　　日日涧边寻茯芩，岩扉常掩凤山青。
　　归来挂衲高林下，自剪芭蕉写佛经。
　　◎卷.57【题稚川山水】戴叔伦
　　松下茅亭五月凉，汀沙云树晚苍苍。
　　行人无限秋风思，隔水青山似故乡。
　　◎卷.58【过柳溪道院】戴叔伦
　　溪上谁家掩竹扉，鸟啼浑似惜春晖。
　　日斜深巷无人迹，时见梨花片片飞。
　　◎卷.59【荔枝】戴叔伦
　　红颗真珠诚可爱，白须太守亦何痴。
　　十年结子知谁在，自向中庭种荔枝。
　　◎卷.60【忆原上人】戴叔伦
　　一两棕鞋八尺藤，广陵行遍又金陵。
　　不知竹雨竹风夜，吟对秋山那寺灯。
　　◎卷.61【闲思】戴叔伦
　　伯劳东去鹤西还，云总无心亦度山。
　　何似严陵滩上客，一竿长伴白鸥闲。
　　◎卷.62【兰溪棹歌】戴叔伦
　　凉月如眉挂柳湾，越中山色镜中看。
　　兰溪三日桃花雨，半夜鲤鱼来上滩。
　　◎卷.63【苏溪亭】戴叔伦
　　苏溪亭上草漫漫，谁倚东风十二阑。
　　燕子不归春事晚，一汀烟雨杏花寒。
　　◎卷.64【敬酬陆山人二首】戴叔伦
　　党议连诛不可闻，直臣高士去纷纷。
　　当时漏夺无人问，出宰东阳笑杀君。
　　由来海畔逐樵渔，奉诏因乘使者车。
　　却掌山中子男印，自看犹是旧潜夫。
　　◎卷.65【答崔法曹赋四雪】戴叔伦
　　楚僧蹑雪来招隐，先访高人积雪中。
　　已别剡溪逢雪去，雪山修道与师同。
　　◎卷.66【抚州被推昭雪答陆太祝三首】戴叔伦
　　求理由来许便宜，汉朝龚遂不为疵。
　　如今谤起翻成累，唯有新人子细知。
　　贫交相爱果无疑，共向人间听直词。
　　从古以来何限枉，惭知暗室不曾欺。
　　春风旅馆长庭芜，俯首低眉一老夫。
　　已对铁冠穷事本，不知廷尉念冤无。
　　◎卷.67【送独孤cl还京】戴叔伦
　　举家相逐还乡去，不向秋风怨别时。
　　湖水两重山万里，定知行尽到京师。
　　◎卷.68【临流送顾东阳】戴叔伦
　　海上独归惭不及，邑中遗爱定无双。
　　兰桡起唱逐流去，却恨山溪通外江。
　　◎卷.69【行营送马侍御】戴叔伦
　　万里羽书来未绝，五关烽火昼仍传。
　　故人多病尽归去，唯有刘桢不得眠。
　　◎卷.70【送秦系】戴叔伦
　　五都来往无旧业，一代公卿尽故人。
　　不肯低头受羁束，远师溪上拂缨尘。
　　◎卷.71【送裴判官回湖南】戴叔伦
　　莫怕南风且尽欢，湘山多雨夏中寒。
　　送君万里不觉远，此地曾为心铁官。
　　◎卷.72【再巡道永留别】戴叔伦
　　鬓下初惊白发时，更逢离别助秋悲。
　　从今不学四方事，已共家人海上期。
　　◎卷.73【别崔法曹】戴叔伦
　　欲作别离西入秦，芝田枣径往来频。
　　东湖此夕更留醉，逢著庐山学道人。
　　◎卷.74【送萧二】戴叔伦
　　拟向田间老此身，寒郊怨别甚於春。
　　又闻故里朋游尽，到日知逢何处人。
　　◎卷.75【湘川野望】戴叔伦
　　怀王独与佞人谋，闻道忠臣入乱流。
　　今日登高望不见，楚云湘水各悠悠。
　　◎卷.76【将至道州寄李使君】戴叔伦
　　九疑深路绕山回，木落天清猿昼哀。
　　犹隔箫韶一峰在，遥传五马向东来。
　　◎卷.77【与虞沔州谒藏真上人】戴叔伦
　　故侯将我到山中，更上西峰见远公。
　　共问置心何处好，主人挥手指虚空。
　　◎卷.78【题招隐寺】戴叔伦
　　昨日临川谢病还，求田问舍独相关。
　　宋时有井如今在，却种胡麻不买山。
　　◎卷.79【过珥渎单老（一作宅）】戴叔伦
　　毫末成围海变田，单家依旧住溪边。
　　比来已向人间老，今日相过却少年。
　　◎卷.80【族兄各年八十馀见招游洞】戴叔伦
　　鹤发婆娑乡里亲，相邀共看往年春。
　　拟将儿女归来住，且是茅山见老人。
　　◎卷.81【登高回乘月寻僧】戴叔伦
　　插鬓茱萸来未尽，共随明月下沙堆。
　　高缁寂寂不相问，醉客无端入定来。
　　◎卷.82【赠殷亮】戴叔伦
　　日日河边见水流，伤春未已复悲秋。
　　山中旧宅无人住，来往风尘共白头。
　　◎卷.83【夜发袁江寄李颍川刘侍御】戴叔伦
　　半夜回舟入楚乡，月明山水共苍苍。
　　孤猿更叫秋风里，不是愁人亦断肠。
　　◎卷.84【对酒示申屠学士】戴叔伦
　　三重江水万重山，山里春风度日闲。
　　且向白云求一醉，莫教愁梦到乡关。
　　◎卷.85【对月答袁明府】戴叔伦
　　山下孤城月上迟，相留一醉本无期。
　　明年此夕游何处，纵有清光知对谁。
　　◎卷.86【送前上饶严明府摄玉山】戴叔伦
　　家在故林吴楚间，冰为溪水玉为山。
　　更将旧政化邻邑，遥见逋人相逐还。
　　◎卷.87【听歌回马上赠崔法曹】戴叔伦
　　秋风里许杏花开，杏树傍边醉客来。
　　共待夜深听一曲，醒人骑马断肠回。
　　◎卷.88【酬骆侍御答诗】戴叔伦
　　风传画阁空知晓，雨湿江城不见春。
　　堆案绕床君莫怪，已经愁思古时人。
　　◎卷.89【送孙直游郴州】戴叔伦
　　孤舟上水过湘沅，桂岭南枝花正繁。
　　行客自知心有托，不闻惊浪与啼猿。
　　◎卷.90【麓山寺会送尹秀才】戴叔伦
　　湖上逢君亦不闲，暂将离别到深山。
　　飘蓬惊鸟那自定，强欲相留云树间。
　　◎卷.91【送董颋】戴叔伦
　　霜雁群飞下楚田，羁人掩泪望秦天。
　　君行江海无定所，别后相思何处边。
　　◎卷.92【别张员外】戴叔伦
　　木叶纷纷湘水滨，此中何事往频频。
　　临风自笑归时晚，更送浮云逐故人。
　　◎卷.93【送张评事】戴叔伦
　　城郭喧喧争送远，危梁袅袅渡东津。
　　杨花展转引征骑，莫怪山中多看人。
　　◎卷.94【送吕少府】戴叔伦
　　共醉流芳独归去，故园高士日相亲。
　　深山古路无杨柳，折取桐花寄远人。
　　◎卷.95【送人游岭南】戴叔伦
　　少别华阳万里游，近南风景不曾秋。
　　红芳绿笋是行路，纵有啼猿听却幽。
　　◎卷.96【妻亡后别妻弟】戴叔伦
　　杨柳青青满路垂，赠行惟折古松枝。
　　停舟一对湘江哭，哭罢无言君自知。
　　◎卷.97【和崔法曹建溪闻猿】戴叔伦
　　曾向巫山峡里行，羁猿一叫一回惊。
　　闻道建溪肠欲断，的知断著第三声。
　　◎卷.98【湘南即事】戴叔伦
　　卢橘花开枫叶衰，出门何处望京师。
　　沅湘日夜东流去，不为愁人住少时。
　　◎卷.99【代书寄京洛旧游】戴叔伦
　　今年十月温风起，湘水悠悠生白蘋。
　　欲寄远书还不敢，却愁惊动故乡人。
　　◎卷.100【蕲州行营作】戴叔伦
　　蕲水城西向北看，桃花落尽柳花残。
　　朱旗半卷山川小，白马连嘶草树寒。
　　◎卷.101【题武当逸禅师兰若】戴叔伦
　　我身本似远行客，况是乱时多病身。
　　经山涉水向何处，羞见竹林禅定人。
　　◎卷.102【谷城逢杨评事】戴叔伦
　　远自五陵独窜身，筑阳山中归路新。
　　横流夜长不得渡，驻马荒亭逢故人。
　　◎卷.103【听韩使君美人歌】戴叔伦
　　仙人此夜忽凌波，更唱瑶台一遍歌。
　　嫁与将军天上住，人间可得再相过。
　　◎卷.104【转应词】戴叔伦
　　边草，边草，边草尽来共老。山南山北雪晴，
　　千里万里月明。明月，明月，胡笳一声愁绝。
　　◎卷.105【精舍对雨】戴叔伦
　　空门寂寂澹吾身，溪雨微微洗客尘。
　　卧向白云晴未尽，任他黄鸟醉芳春。
　　◎卷.106【宿灌阳滩】戴叔伦
　　十月江边芦叶飞，灌阳滩冷上舟迟。
　　今朝未遇高风便，还与沙鸥宿水湄。
　　◎卷.107【酬赠张众甫】戴叔伦
　　野人无本意，散木任天材。分向空山老，何言上苑来。
　　迢遥千里道，依倚九层台。出处宁知命，轮辕岂自媒。
　　更惭张处士，相与别蒿莱。
　　◎卷.108【客舍秋怀呈骆正字士则】戴叔伦
　　无言堪自喻，偶坐更相悲。木落惊年长，门闲惜草衰。
　　买山犹未得，谏猎又非时。设被浮名系，归休渐欲迟。
　　◎卷.109【寄中书李舍人纾】戴叔伦
　　萍翻蓬自卷，不共本心期。复入重城里，频看百草滋。
　　水流归思远，花发长年悲。尽日春风起，无人见此时。
　　◎卷.110【赠康老人洽】戴叔伦
　　酒泉布衣旧才子，少小知名帝城里。一篇飞入九重门，
　　乐府喧喧闻至尊。宫中美人皆唱得，七贵因之尽相识。
　　南邻北里日经过，处处淹留乐事多。不脱弊裘轻锦绮，
　　长吟佳句掩笙歌。贤王贵主於我厚，骏马苍头如己有。
　　暗将心事隔风尘，尽掷年光逐杯酒。青门几度见春归，
　　折柳寻花送落晖。杜陵往往逢秋暮，望月临风攀古树。
　　繁霜入鬓何足论，旧国连天不知处。尔来倏忽五十年，
　　却忆当时思眇然。多识故侯悲宿草，曾看流水没桑田。
　　百人会中一身在，被褐饮瓢终不改。陌头车马共营营，
　　不解如君任此生。
　　◎卷.111【暮春游长沙东湖赠辛兖州巢父二首】戴叔伦
　　湘流分曲浦，缭绕古城东。岸转千家合，林开一镜空。
　　人生无事少，心赏几回同。且复忘羁束，悠悠落照中。
　　回环路不尽，历览意弥新。古木畲田火，澄江荡桨人。
　　缓歌寻极浦，一醉送残春。莫恨长沙远，他年忆此辰。
　　◎卷.112【同兖州张秀才过王侍御参谋宅赋十韵（柳字）】戴叔伦
　　十年官不进，敛迹无怨咎。漂荡海内游，淹留楚乡久。
　　因参戎幕下，寄宅湘川口。翦竹开广庭，瞻山敞虚牖。
　　闲门早春至，陋巷新晴后。覆地落残梅，和风袅轻柳。
　　逢迎车马客，邀结风尘友。意惬时会文，夜长聊饮酒。
　　秉心转孤直，沈照随可否。岂学屈大夫，忧惭对渔叟。
　　◎卷.113【同辛兖州巢父卢副端岳相思献酬…兼呈辛魏二院长杨长宁】戴叔伦
　　暮角发高城，情人坐中起。临觞不及醉，分散秋风里。
　　虽有明日期，离心若千里。前欢反惆怅，后会还如此。
　　焉得夜淹留，一回终宴喜。羁游复牵役，皆去重湖水。
　　早晚泛归舟，吾从数君子。
　　◎卷.114【酬袁太祝长卿小湖村山居书怀见寄】戴叔伦
　　背江居隙地，辞职作遗人。耕凿资馀力，樵渔逐四邻。
　　麦秋桑叶大，梅雨稻田新。篱落栽山果，池塘养海鳞。
　　放歌聊自足，幽思忽相亲。余亦归休者，依君老此身。
　　◎卷.115【送汶水王明府】戴叔伦
　　何时别故乡，归去佩铜章。亲族移家尽，闾阎百战场。
　　背关馀古木，近塞足风霜。遗老应相贺，知君不下堂。
　　◎卷.116【奉同汴州李相公勉送郭布殿中出巡】戴叔伦
　　轩车出东阁，都邑绕南河。马首先春至，人心比岁和。
　　省风传隐恤，持法去烦苛。却想埋轮者，论功此日多。
　　◎卷.117【送东阳顾明府罢归】戴叔伦
　　祖帐临鲛室，黎人拥鹢舟。坐蓝高士去，继组鄙夫留。
　　白日落寒水，青枫绕曲洲。相看作离别，一倍不禁愁。
　　◎卷.118【抚州对事后送外生宋垓归饶州觐侍呈上姊夫】戴叔伦
　　淮汴初丧乱，蒋山烽火起。与君随亲族，奔迸辞故里。
　　京口附商客，海门正狂风。忧心不敢住，夜发惊浪中。
　　云开方见日，潮尽炉峰出。石壁转棠阴，鄱阳寄茅室。
　　淹留三十年，分种越人田。骨肉无半在，乡园犹未旋。
　　尔家习文艺，旁究天人际。父子自相传，优游聊卒岁。
　　学成不求达，道胜那厌贫。时入闾巷醉，好是羲皇人。
　　顷因物役牵，偶逐簪组辈。谤书喧朝市，抚己惭浅昧。
　　世业大小礼，近通颜谢诗。念渠还领会，非敢独为师。
　　◎卷.119【永康孙明府颋秩满将归枉路访别】戴叔伦
　　门前水流咽，城下乱山多。非是还家路，宁知枉骑过。
　　风烟复欲隔，悲笑屡相和。不学陶公醉，无因奈别何。
　　◎卷.120【将赴湖南留别东阳旧僚兼示吏人】戴叔伦
　　智力苦不足，黎甿殊未安。忽从新命去，复隔旧僚欢。
　　晓路整车马，离亭会衣冠。冰坚细流咽，烧尽乱峰寒。
　　耆老相饯送，儿童亦悲酸。桐乡寄生怨，欲话此情难。
　　◎卷.121【抚州处士胡泛见送北回两馆至南昌县界查溪兰若别】戴叔伦
　　移樽铺山曲，祖帐查溪阴。铺山即远道，查溪非故林。
　　凄然诵新诗，落泪沾素襟。郡政我何有，别情君独深。
　　禅庭古树秋，宿雨清沈沈。挥袂千里远，悲伤去住心。
　　◎卷.122【将巡郴永途中作】戴叔伦
　　行役留三楚，思归又一春。自疑冠下发，聊此镜中人。
　　机息知名误，形衰恨道贫。空将旧泉石，长与梦相亲。
　　◎卷.123【桂阳北岭偶过野人所居，聊书即事呈王永州邕李道州圻】戴叔伦
　　犬吠空山响，林深一径存。隔云寻板屋，渡水到柴门。
　　日昼风烟静，花明草树繁。乍疑秦世客，渐识楚人言。
　　不记逃乡里，居然长子孙。种田烧险谷，汲井凿高原。
　　畦叶藏春雉，庭柯宿旅猿。岭阴无瘴疠，地隙有兰荪。
　　内户均皮席，枯瓢沃野餐。远心知自负，幽赏讵能论。
　　转步重崖合，瞻途落照昏。他时愿携手，莫比武陵源。
　　◎卷.124【下鼻亭泷行八十里聊状艰险，寄青苗郑副端朔阳】戴叔伦
　　泷水天际来，鼻山地中坼。盘涡几十处，叠溜皆千尺。
　　直写卷沈沙，惊翻冲绝壁。淙淙振崖谷，汹汹竟朝夕。
　　人语不自闻，日光乱相射。舣舟始摇漾，举棹旋奔激。
　　既下同建瓴，半空方避石。前危苦未尽，后险何其迫。
　　倏闪疾风雷，苍皇荡魂魄。因随伏流出，忽与跳波隔。
　　远想欲回轩，岂兹还泛鹢。云涯多候馆，努力勤登历。
　　◎卷.125【少女生日感怀】戴叔伦
　　五逢晬日今方见，置尔怀中自惘然。乍喜老身辞远役，
　　翻悲一笑隔重泉。欲教针线娇难解，暂弄琴书性已便。
　　还有蔡家残史籍，可能分与外人传。
　　◎卷.126【张评事涉秦居士系见访郡斋，即同赋中字】戴叔伦
　　轺车忽枉辙，郡府自生风。遣吏山禽在，开樽野客同。
　　古墙抽腊笋，乔木飏春鸿。能赋传幽思，清言尽至公。
　　城欹残照入，池曲大江通。此地人来少，相欢一醉中。
　　◎卷.127【小雪】戴叔伦
　　花雪随风不厌看，更多还肯失林峦。
　　愁人正在书窗下，一片飞来一片寒。
　　◎卷.128【句】戴叔伦
　　邻里龙沙北。（《临川六咏》）。
　　麦秋桑叶大，梅雨稻田新。篱落栽山果，池塘养锦鳞。


第二百七十五卷
　　◎卷.1【竞渡歌】张建封
　　五月五日天晴明，杨花绕江啼晓莺。使君未出郡斋外，
　　江上早闻齐和声。使君出时皆有准，马前已被红旗引。
　　两岸罗衣破晕香，银钗照日如霜刃。鼓声三下红旗开，
　　两龙跃出浮水来。棹影斡波飞万剑，鼓声劈浪鸣千雷。
　　鼓声渐急标将近，两龙望标目如瞬。坡上人呼霹雳惊，
　　竿头彩挂虹蜺晕。前船抢水已得标，后船失势空挥桡。
　　疮眉血首争不定，输岸一朋心似烧。只将输赢分罚赏，
　　两岸十舟五来往。须臾戏罢各东西，竞脱文身请书上。
　　吾今细观竞渡儿，何殊当路权相持。不思得岸各休去，
　　会到摧车折楫时。
　　◎卷.2【酬韩校书愈打球歌】张建封
　　仆本修文持笔者，今来帅领红旌下。不能无事习蛇矛，
　　闲就平场学使马。军中伎痒骁智材，竞驰骏逸随我来。
　　护军对引相向去，风呼月旋朋先开。俯身仰击复傍击，
　　难于古人左右射。齐观百步透短门，谁羡养由遥破的。
　　儒生疑我新发狂，武夫爱我生雄光。杖移鬃底拂尾后，
　　星从月下流中场。人不约，心自一。马不鞭，蹄自疾。
　　凡情莫辨捷中能，拙目翻惊巧时失。韩生讶我为斯艺，
　　劝我徐驱作安计。不知戎事竟何成，且愧吾人一言惠。
　　◎卷.3【春山夜月】于良史
　　春山多胜事，赏玩夜忘归。掬水月在手，弄花香满衣。
　　兴来无远近，欲去惜芳菲。南望鸣钟处，楼台深翠微。
　　◎卷.4【宿蓝田山口奉寄沈员外】于良史
　　山暝飞群鸟，川长泛四邻。烟归河畔草，月照渡头人。
　　朋友怀东道，乡关恋北辰。去留无所适，岐路独迷津。
　　◎卷.5【冬日野望寄李赞府】于良史
　　地际朝阳满，天边宿雾收。风兼残雪起，河带断冰流。
　　北阙驰心极，南图尚旅游。登临思不已，何处得销愁。
　　◎卷.6【闲居寄薛华】于良史
　　隐几读黄老，闲居耳目清。僻居人事少，多病道心生。
　　雨洗山林湿，鸦鸣池馆晴。晚来因废卷，行药至西城。
　　◎卷.7【江上送友人】于良史
　　看尔动行棹，未收离别筵。千帆忽见及，乱却故人船。
　　纷泊雁群起，逶迤沙溆连。长亭十里外，应是少人烟。
　　◎卷.8【田家秋日送友】于良史
　　苍茫日初宴，遥野云初收。残雨北山里，夕阳东渡头。
　　舟依渔溓合，水入田家流。何意君迷驾，山林应有秋。
　　◎卷.9【自吟】于良史
　　出身三十年，发白衣犹碧。日暮倚朱门，从朱污袍赤。
　　◎卷.10【感兴】崔膺
　　富贵难义合，困穷易感恩。古来忠烈士，多出贫贱门。
　　世上桃李树，但结繁华子。白屋抱关人，青云壮心死。
　　本以势利交，势尽交情已。如何失情后，始叹门易轨。
　　◎卷.11【别佳人（一作崔涯诗）】崔膺
　　垄上流泉垄下分，断肠呜咽不堪闻。
　　嫦娥一入月中去，巫峡千秋空白云。
　　◎卷.12【御沟新柳】冯宿
　　夹道天渠远，垂丝御柳新。千条宜向日，万户共迎春。
　　轻翠含烟发，微音逐吹频。静看思渡口，回望忆江滨。
　　袅袅分游骑，依依驻旅人。阳和如可及，攀折在兹辰。
　　◎卷.13【酬白乐天刘梦得（一作尹河南酬乐天梦得）】冯宿
　　共称洛邑难其选，何幸天书用不才。遥约和风新草木，
　　且令新雪静尘埃。临岐有愧倾三省，别酌无辞醉百杯。
　　明岁杏园花下集，须知春色自东来。
　　◎卷.14【乐府答孟东野戏赠】陆长源
　　芙蓉初出水，菡萏露中花。几吹著枯木，无奈值空槎。
　　◎卷.15【酬孟十二新居见寄】陆长源
　　大道本夷旷，高情亦冲虚。因随白云意，偶逐青萝居。
　　青萝纷蒙密，四序无惨舒。馀清濯子襟，散彩还吾庐。
　　去岁登美第，策名在公车。将必继管萧，岂惟蹑应徐。
　　首夏尚清和，残芳遍丘墟。褰帏荫窗柳，汲井滋园蔬。
　　达者贵知心，古人不愿馀。爱君蒋生径，且著茂陵书。
　　◎卷.16【答东野夷门雪（郊客于汴将归赋夷门雪赠别长源答此）】陆长源
　　好丹与素道不同，失意得途事皆别。东邻少年乐未央，
　　南客思归肠欲绝。千里长河冰复冰，云鸿冥冥楚山雪。
　　◎卷.17【句】陆长源
　　忽然一曲称君心，破却中人百家产。
　　（《讽刺》。以下并《纪事》）。
　　城外平人驱欲尽，帐中犹打衮花球。
　　◎卷.18【寄兴国池鹤上刘相公】张众甫
　　驯狎经时久，褵褷短翮存。不随淮海变，空愧稻粱恩。
　　独立秋天静，单栖夕露繁。欲飞还敛翼，讵敢望乘轩。
　　◎卷.19【送李司直使吴（得家花斜沙字，依次用）】张众甫
　　使臣方拥传，王事远辞家。震泽逢残雨，新丰过落花。
　　水萍千叶散，风柳万条斜。何处看离恨，春江无限沙。
　　◎卷.20【送李观之宣州谒袁中丞赋得三州渡】张众甫
　　古渡大江滨，西南距要津。自当舟楫路，应济往来人。
　　翻浪惊飞鸟，回风起绿苹。君看波上客，岁晚独垂纶。
　　◎卷.21【宿慧山寺】王武陵
　　秋日游古寺，秋山正苍苍。泛舟次岩壑，稽首金仙堂。
　　下有寒泉流，上有珍禽翔。石门吐明月，竹木涵清光。
　　中夜河沈沈，但闻松桂香。旷然出尘境，忧虑澹已忘。
　　◎卷.22【秋暮登北楼】王武陵
　　秋满空山悲客心，山楼晴望散幽襟。一川红树迎霜老，
　　数曲清溪绕寺深。寒气急催遥塞雁，夕风高送远城砧。
　　三年海上音书绝，乡国萧条惟梦寻。
　　◎卷.23【宿慧山寺】朱宿
　　古寺隐秋山，登攀度林樾。悠然青莲界，此地尘境绝。
　　机闲任昼昏，虑澹知生灭。微吹递遥泉，疏松对残月。
　　庭虚露华缀，池净荷香发。心悟形未留，迟迟履归辙。
　　岁月人间促，烟霞此地多。殷勤竹林寺，更得几回过。


第二百七十六卷
　　◎卷.1【送惟良上人归江南（一作郢上人）】卢纶
　　落日映危樯，归僧向岳阳。注瓶寒浪静，读律夜船香。
　　苦雾沈山影，阴霾发海光。群生一何负，多病礼医王。
　　◎卷.2【送韩都护还边】卢纶
　　好勇知名早，争雄上将间。战多春入塞，猎惯夜登山。
　　阵合龙蛇动，军移草木闲。今来部曲尽，白首过萧关。
　　◎卷.3【送吉中孚校书归楚州旧山（中孚自仙官入仕）】卢纶
　　青袍芸阁郎，谈笑挹侯王。旧箓藏云穴，新诗满帝乡。
　　名高闲不得，到处人争识。谁知冰雪颜，已杂风尘色。
　　此去复如何，东皋岐路多。藉芳临紫陌，回首忆沧波。
　　年来倦萧索，但说淮南乐。并楫湖上游，连樯月中泊。
　　沿溜入阊门，千灯夜市喧。喜逢邻舍伴，遥语问乡园。
　　下淮风自急，树杪分郊邑。送客随岸行，离人出帆立。
　　渔村绕水田，澹澹隔晴烟。欲就林中醉，先期石上眠。
　　林昏天未曙，但向云边去。暗入无路山，心知有花处。
　　登高日转明，下望见春城。洞里草空长，冢边人自耕。
　　寥寥行异境，过尽千峰影。露色凝古坛，泉声落寒井。
　　仙成不可期，多别自堪悲。为问桃源客，何人见乱时。
　　◎卷.4【送姨弟裴均尉诸暨（此子先君元相旧判官）】卢纶
　　相悲得成长，同是外家恩。旧业废三亩，弱年成一门。
　　城开山日早，吏散渚禽喧。东阁谬容止，予心君冀言。
　　◎卷.5【送邓州崔长史】卢纶
　　出山车骑次诸侯，坐领图书见督邮。绕郭桑麻通淅口，
　　满川风景接襄州。高城鸟过方催夜，废垒蝉鸣不待秋。
　　闻说元规偏爱月，知君长得伴登楼。
　　◎卷.6【送盐铁裴判官入蜀】卢纶
　　传诏收方贡，登车著赐衣。榷商蛮客富，税地芋田肥。
　　云白风雷歇，林清洞穴稀。炎凉君莫问，见即在忘归。
　　◎卷.7【送魏广下第归扬州】卢纶
　　楚乡云水内，春日众山开。淮浪参差起，江帆次第来。
　　独归初失桂，共醉忽停杯。汉诏年年有，何愁掩上才。
　　◎卷.8【送潘述应宏词下第归江南】卢纶
　　愁与醉相和，昏昏竟若何。感年怀阙久，失意梦乡多。
　　雨里行青草，山前望白波。江楼覆棋好，谁引仲宣过。
　　◎卷.9【送从舅成都县丞广归蜀】卢纶
　　褒谷通岷岭，青冥此路深。晚程椒瘴热，野饭荔枝阴。
　　古郡三刀夜，春桥万里心。唯应对杨柳，暂醉卓家琴。
　　◎卷.10【送宋校书赴宣州幕】卢纶
　　南想宣城郡，清江野戍闲。艨艟高映浦，睥睨曲随山。
　　名寄图书内，威生将吏间。春行板桥暮，应伴庾公还。
　　◎卷.11【送李纵别驾加员外郎却赴常州幕】卢纶
　　霄汉正联飞，江湖又独归。暂欢同赐被，不待易朝衣。
　　山雨迎军晚，芦风候火微。还当宴铃阁，谢守亦光辉。
　　◎卷.12【送元赞府重任龙门县】卢纶
　　二职亚陶公，归程与梦同。柳垂平泽雨，鱼跃大河风。
　　混迹威长在，孤清志自雄。应嗤向隅者，空寄路尘中。
　　◎卷.13【送黎燧尉阳翟】卢纶
　　玉貌承严训，金声称上才。列筵青草偃，骤马绿杨开。
　　潘县花添发，梅家鹤暂来。谁知望恩者，空逐路人回。
　　◎卷.14【送丹阳赵少府（即给事中涓亲弟）】卢纶
　　恭闻林下别，未至亦沾裳。荻岸雨声尽，江天虹影长。
　　佩韦宗懒慢，偷橘爱芳香。遥想从公后，称荣在上堂。
　　◎卷.15【送菊潭王明府】卢纶
　　组绶掩衰颜，辉光里第间。晚凉经灞水，清昼入商山。
　　行境逢花发，弹琴见鹤还。唯应理农后，乡老贺君闲。
　　◎卷.16【送陈明府赴萍县】卢纶
　　素舸载陶公，南随万里风。梅花成雪岭，橘树当家僮。
　　祠掩荒山下，田开野荻中。岁终书善绩，应与古碑同。
　　◎卷.17【送申屠正字往湖南迎亲兼谒赵和州…并戏简前历阳李明府】卢纶
　　晓月朣朦映水关，水边因到历阳山。千艘财货朱桥下，
　　一曲闾阎青荻间。坦腹定逢潘令醉，上楼应伴庾公闲。
　　欢馀若问南行计，知念天涯负米还。
　　◎卷.18【送李尚书郎君昆季侍从归觐滑州】卢纶
　　凤雏联翼美王孙，彩服戎装拟塞垣。金鼎对筵调野膳，
　　玉鞭齐骑引行轩。冰河一曲旌旗满，墨诏千封雨露繁。
　　更说务农将罢战，敢持歌颂庆晨昏。
　　◎卷.19【送张调参军侍从归觐荆南因寄长林司空十四曙（得潜字）】卢纶
　　玉勒侍行襜，郗超未有髯。守儒轻猎骑，承诲访沈潜。
　　云势将峰杂，江声与屿兼。还当见王粲，应念二毛添。
　　◎卷.20【送马尚书郎君侍从归觐太原】卢纶
　　玉人垂玉鞭，百骑带櫜鞬。从赏野邮静，献新秋果鲜。
　　塞屯丰雨雪，虏帐失山川。遥想称觞后，唯当共被眠。
　　◎卷.21【送张成季往江上赋得垂杨】卢纶
　　垂杨真可怜，地胜觉春偏。一穗雨声里，千条池色前。
　　露繁光的皪，日丽影团圆。若到隋堤望，应逢花满船。
　　◎卷.22【送陕府王司法】卢纶
　　东门雪覆尘，出送陕城人。粉郭朝喧市，朱桥夜掩津。
　　上寮应重学，小吏已甘贫。谢脁曾为掾，希君一比邻。
　　◎卷.23【送太常李主簿归觐省】卢纶
　　粲粲美仍都，清闲一贵儒。定交分玉剑，发咏写冰壶。
　　风景随台位，河山入障图。上堂多庆乐，肯念谷中愚。
　　◎卷.24【送从叔程归西川幕】卢纶
　　千山冰雪晴，山静锦花明。群鹤栖莲府，诸戎拜柳营。
　　浪依巴字息，风入蜀关清。岂念在贫巷，竹林鸣鸟声。
　　◎卷.25【送万巨】卢纶
　　把酒留君听琴，难堪岁暮离心。霜叶无风自落，
　　秋云不雨空阴。人愁荒村路细，马怯寒溪水深。
　　望断青山独立，更知何处相寻。
　　◎卷.26【途中遇雨马上口号留别张刘二端公】卢纶
　　阴雷慢转野云长，骏马双嘶爱雨凉。
　　应念龙钟在泥滓，欲摧肝胆事王章。
　　◎卷.27【送夔州班使君】卢纶
　　晓日照楼船，三军拜峡前。白云随浪散，青壁与城连。
　　万岭岷峨雪，千家橘柚川。还知楚河内，天子许经年。
　　◎卷.28【送从舅成都丞广归蜀（一作李端诗）】卢纶
　　巴字天边水，秦人去是归。栈长山雨响，溪乱火田稀。
　　俗富行应乐，官雄禄岂微。魏舒终有泪，还识宁家衣。
　　◎卷.29【无题】卢纶
　　耻将名利托交亲，只向尊前乐此身。才大不应成滞客，
　　时危且喜是闲人。高歌犹爱思归引，醉语惟夸漉酒巾。
　　□□□□□□□，岂能偏遣老风尘。
　　◎卷.30【题念济寺】卢纶
　　灵空闻偈夜清净，雨里花枝朝暮开。
　　故友九泉留语别，逐臣千里寄书来。
　　◎卷.31【河口逢江州朱道士因听琴】卢纶
　　庐山道士夜携琴，映月相逢辨语音。
　　引坐霜中弹一弄，满船商客有归心。
　　◎卷.32【送夏侯校书归华阴别墅】卢纶
　　山前白鹤村，竹雪覆柴门。候客定为黍，务农因燎原。
　　乳冰悬暗井，莲石照晴轩。贳酒邻里睦，曝衣场圃喧。
　　依然望君去，余性亦何昏。
　　◎卷.33【送绛州郭参军】卢纶
　　炎天故绛路，千里麦花香。董泽雷声发，汾桥水气凉。
　　府趋随宓贱，野宴接王祥。送客今何幸，经宵醉玉堂。
　　◎卷.34【中书舍人李座上送颍阳徐少府】卢纶
　　颍阳春色似河阳，一望繁花一县香。
　　今日送官君最恨，可怜才子白须长。
　　◎卷.35【与从弟瑾同下第后出关言别】卢纶
　　同作金门献赋人，二年悲见故园春。
　　到阙不沾新雨露，还家空带旧风尘。
　　杂花飞尽柳阴阴，官路逶迤绿草深。
　　对酒已成千里客，望山空寄两乡心。
　　出关愁暮一沾裳，满野蓬生古战场。
　　孤村树色昏残雨，远寺钟声带夕阳。
　　谁怜苦志已三冬，却欲躬耕学老农。
　　流水白云寻不尽，期君何处得相逢。
　　◎卷.36【赴虢州留别故人】卢纶
　　世故相逢各未闲，百年多在别离间。
　　昨夜秋风今夜雨，不知何处入空山。
　　◎卷.37【冬夜赠别友人】卢纶
　　愁听千家流水声，相思独向月中行。侵阶暗草秋霜重，
　　遍郭寒山夜月明。连年客舍唯多病，数亩田园又废耕。
　　更送乘轺归上国，应怜贡禹未成名。
　　◎卷.38【送顾秘书献书后归岳州】卢纶
　　黄叶落不尽，苍苔随雨生。当轩置尊酒，送客归江城。
　　竹里闻机杼，舟中见弟兄。岳阳贤太守，应为改乡名。
　　◎卷.39【送卫司法河中觐省（即故王吏部延昌外甥）】卢纶
　　出身因强学，不以外家荣。年少无遗事，官闲有政声。
　　晓山临野渡，落日照军营。共赏高堂下，连行弟与兄。
　　◎卷.40【送从叔牧永州】卢纶
　　五侯轩盖行何疾，零陵太守登车日。零陵太守泪盈巾，
　　此日长安方欲春。虎府龙节照岐路，何苦愁为江海人。
　　彼方韶景无时节，山水诸花恣开发。客投津戍少闻猿，
　　雁过潇湘更逢雪。郡斋无事好闲眠，粳稻油油绿满川。
　　浪里争迎三蜀货，月中喧泊九江船。今朝小阮同夷老，
　　欲问明年借几年。
　　◎卷.41【送赵真长归夏县旧山依阳征君读书】卢纶
　　临杯忽泫然，非是恶离弦。尘陌望松雪，我衰君少年。
　　幽僧曝山果，寒鹿守冰泉。感物如有待，况依回也贤。
　　◎卷.42【留别耿湋侯钊冯著】卢纶
　　相识少相知，与君俱已衰。笙镛新宅第，岐路古山陂。
　　学道功难就，为儒事本迟。惟当与渔者，终老遂其私。
　　◎卷.43【送浑炼归觐却赴阙庭】卢纶
　　露幕拥簪裾，台庭饯伯鱼。彩衣人竞看，银诏帝亲书。
　　知子当元老，为臣饯二疏。执珪期已迫，捧膳步宁徐。
　　而我诚愚者，夫君岂病诸。探题多决胜，馔玉每分馀。
　　荣比成功后，恩同造化初。甑尘方欲合，笼翮或将舒。
　　榆荚钱难比，杨花雪不如。明朝古堤路，心断玉人车。
　　◎卷.44【送崔邠拾遗】卢纶
　　皎洁无瑕清玉壶，晓乘华幰向天衢。石建每闻宗谨孝，
　　刘歆不敢衒师儒。谏修郊庙开宸虑，议按休征浅瑞图。
　　今日攀车复何者，辕门垂白一愚夫。
　　◎卷.45【送浑别驾赴舒州】卢纶
　　江平芦荻齐，五两贴樯低。绕郭覆晴雪，满船闻曙鸡。
　　鳣鲂宜入贡，橘柚亦成蹊。还似海沂日，风清无鼓鼙。
　　◎卷.46【送从叔士准赴任润州司士】卢纶
　　云起山城暮，沈沈江上天。风吹建业雨，浪入广陵船。
　　久是吴门客，尝闻谢守贤。终悲去国远，泪尽竹林前。
　　◎卷.47【送尹枢令狐楚及第后归觐】卢纶
　　佳人比香草，君子即芳兰。宝器金罍重，清音玉珮寒。
　　贡文齐受宠，献礼两承欢。鞍马并汾地，争迎陆与潘。
　　◎卷.48【东潭宴饯河南赵少府】卢纶
　　十载奉戎轩，日闻君子言。方将贺荣爵，遽乃怆离尊。
　　岸转台阁丽，潭清弦管繁。松篁难晦节，雨露不私恩。
　　坐使吏相勉，居为儒所尊。可怜桃李树，先发信陵门。
　　◎卷.49【赋得馆娃宫送王山人游江东】卢纶
　　苍苍枫树林，草合废宫深。越水风浪起，吴王歌管沈。
　　燕归巢已尽，鹤语冢难寻。旅泊彼何夜，希君抽玉琴。
　　◎卷.50【送畅当还旧山】卢纶
　　常逢明月马尘间，是夜照君归处山。
　　山中松桂花尽发，头白属君如等闲。
　　◎卷.51【斅颜鲁公送挺赟归翠微寺】卢纶
　　挺赟惠学该儒释，袖有颜徐真草迹。一斋三请纪行诗，
　　诮我垂鞭弄鸣镝。寺悬金榜半山隅，石路荒凉松树枯。
　　虎迹印雪大如斗，闰月暮天过得无。
　　◎卷.52【送契玄法师赴内道场】卢纶
　　昏昏醉老夫，灌顶遇醍醐。嫔御呈心镜，君王赐髻珠。
　　降魔须战否，问疾敢行无。深契何相秘，儒宗本不殊。
　　◎卷.53【送畅当赴山南幕】卢纶
　　含情脱佩刀，持以佐贤豪。是月霜霰下，伊人行役劳。
　　事将名共易，文与行空高。去矣奉戎律，悲君为我曹。
　　◎卷.54【颜侍御厅丛篁咏送薛存诚】卢纶
　　玉干百馀茎，生君此堂侧。拂帘寒雨响，拥砌深溪色。
　　何事凤凰雏，兹焉理归翼。
　　◎卷.55【秋晚河西县楼送浑中允赴朝阙】卢纶
　　高楼吹玉箫，车马上河桥。岐路自奔隘，壶觞终寂寥。
　　芳兰生贵里，片玉立清朝。今日台庭望，心遥非地遥。
　　◎卷.56【达奚中丞东斋壁画山水…得树杪悬泉送长安赵元阳少府】卢纶
　　素壁画飞泉，从云落树颠。练垂疑叶响，云并觉枝偏。
　　利物得双剑，为儒当一贤。应思洒尘陌，调膳亦芳鲜。
　　◎卷.57【送信州姚使君】卢纶
　　朱幡徐转候群官，猿鸟无声郡宇宽。楚国上腴收赋重，
　　汉家良牧得人难。铜铅满穴山能富，鸿雁连群地亦寒。
　　几日政声闻户外，九江行旅得相欢。
　　◎卷.58【送畅当】卢纶
　　四望无极路，千里流大河。秋风满离袂，唯老事唯多。
　　◎卷.59【送史兵曹判官赴楼烦】卢纶
　　渥洼龙种散云时，千里繁花乍别离。中有重臣承霈泽，
　　外无轻虏犯旌旗。山川自与郊坰合，帐幕时因水草移。
　　敢谢亲贤得琼玉，仲宣能赋亦能诗。
　　◎卷.60【送昙延法师讲罢赴上都】卢纶
　　金缕袈裟国大师，能销坏宅火烧时。
　　复来拥膝说无住，知向人天何处期。
　　◎卷.61【送道士郄彝素归内道场】卢纶
　　病老正相仍，忽逢张道陵。羽衣风淅淅，仙貌玉棱棱。
　　叱我问中寿，教人祈上升。楼居五云里，几与武皇登。
　　◎卷.62【赋得彭祖楼送杨德宗归徐州幕】卢纶
　　四户八窗明，玲珑逼上清。外栏黄鹄下，中柱紫芝生。
　　每带云霞色，时闻箫管声。望君兼有月，幢盖俨层城。
　　◎卷.63【送饯从叔辞丰州幕归嵩阳旧居】卢纶
　　白须宗孙侍坐时，愿持寿酒前致词。鄙词何所拟，
　　请自边城始。边城贵者李将军，战鼓遥疑天上闻。
　　屯田布锦周千里，牧马攒花溢万群。白云本是乔松伴，
　　来绕青营复飞散。三声画角咽不通，万里蓬根一时断。
　　丰州闻说似凉州，沙塞晴明部落稠。行客已去依独戍，
　　主人犹自在高楼。梦亲旌旆何由见，每阻清风一回面。
　　洞里先生那怪迟，人天无路自无期。砂泉丹井非同味，
　　桂树榆林不并枝。吾翁致身殊得计，地仙亦是三千岁。
　　莫著戎衣期上清，东方曼倩逢人轻。
　　◎卷.64【送静居法师】卢纶
　　五色香幢重复重，宝舆升座发神钟。薝卜名花飘不断，
　　醍醐法味洒何浓。九天论道当宸眷，七祖传心合圣踪。
　　愿比灵山前世别，多生还得此相逢。
　　◎卷.65【送刘判官赴丰州（一作赴天德军）】卢纶
　　衔杯吹急管，满眼起风砂。大漠山沈雪，长城草发花。
　　策行须耻战，虏在莫言家。余亦祈勋者，如何别左车。
　　◎卷.66【将赴京留献令公】卢纶
　　沙鹤惊鸣野雨收，大河风物飒然秋。
　　力微恩重谅难报，不是行人不解愁。
　　◎卷.67【落第后归山下旧居留别刘起居昆季】卢纶
　　寂寞过朝昏，沈忧岂易论。有时空卜命，无事可酬恩。
　　寄食依邻里，成家望子孙。风尘知世路，衰贱到君门。
　　醉里因多感，愁中欲强言。花林逢废井，战地识荒园。
　　怅别临晴野，悲春上古原。鸟归山外树，人过水边村。
　　潘岳方称老，嵇康本厌喧。谁堪将落羽，回首仰飞翻。
　　◎卷.68【将赴阌乡灞上留别钱起员外】卢纶
　　暖景登桥望，分明春色来。离心自惆怅，车马亦裴回。
　　远雪和霜积，高花占日开。从官竟何事，忧患已相催。
　　◎卷.69【虢州逢侯钊同寻南观因赠别（时居停务）】卢纶
　　相见翻惆怅，应怜责废官。过深惭禄在，识浅赖刑宽。
　　独失耕农业，同思弟侄欢。衰贫羞客过，卑束会君难。
　　放鹤登云壁，浇花绕石坛。兴还江海上，迹在是非端。
　　林密风声细，山高雨色寒。悠然此中别，宾仆亦阑干。
　　◎卷.70【赴池州拜觐舅氏留上考功郎中舅（时舅氏初贬官池州）】卢纶
　　孤贱易蹉跎，其如酷似何。衰荣同族少，生长外家多。
　　别国桑榆在，沾衣血泪和。应怜失行雁，霜霰寄烟波。
　　◎卷.71【送从侄滁州觐省】卢纶
　　爱尔似龙媒，翩翩千里回。书从外氏学，竹自晋时栽。
　　拥棹逢鸥舞，凭阑见雨来。上堂多庆乐，不醉莫停杯。
　　◎卷.72【奉和圣制麟德殿宴百僚】卢纶
　　云辟御筵张，山呼圣寿长。玉栏丰瑞草，金陛立神羊。
　　台鼎资庖膳，天星奉酒浆。蛮夷陪作位，犀象舞成行。
　　网已祛三面，歌因守四方。千秋不可极，花发满宫香。
　　◎卷.73【和考功王员外杪秋忆终南旧居（一作岑参诗，或常衮诗）】卢纶
　　静忆溪边宅，知君许谢公。晓霜凝耒耜，初日照梧桐。
　　涧鼠喧藤蔓，山禽窜石丛。白云当岭雨，黄叶绕阶风。
　　野果垂桥上，高泉落水中。欢荣来自间，羸贱赏曾同。
　　月满珠藏海，天晴鹤在笼。馀阴如可寄，愿得隐墙东。
　　◎卷.74【酬畅当寻嵩岳麻道士见寄】卢纶
　　闻逐樵夫闲看棋，忽逢人世是秦时。开云种玉嫌山浅，
　　渡海传书怪鹤迟，阴洞石床微有字，古坛松树半无枝。
　　烦君远示青囊箓，愿得相从一问师。
　　◎卷.75【酬李端长安寓居偶咏见寄】卢纶
　　自别前峰隐，同为外累侵。几年亲酒会，此日有僧寻。
　　学稼功还弃，论边事亦沈。众欢徒满目，专爱久离心。
　　览鬓丝垂镜，弹琴泪洒襟。访田悲洛下，寄宅忆山阴。
　　薄溜漫青石，横云架碧林。坏檐藤障密，衰菜棘篱深。
　　流散俱多故，忧伤并在今。唯当俟高躅，归止共抽簪。
　　◎卷.76【和常舍人晚秋集贤院即事十二韵寄赠江南徐薛二侍郎】卢纶
　　纶阁九华前，森沈彩仗连。洞门开旭日，清禁肃秋天。
　　霜满朝容备，钟馀漏唱传。摇珰陪羽扇，端弁入炉烟。
　　麟笔删金篆，龙绡荐玉编。汲书荀勖定，汉史蔡邕专。
　　御竹潜通笋，宫池暗泻泉。乱丛萦弱蕙，坠叶洒枯莲。
　　列署齐游日，重江并谪年。登封思议草，侍讲忆同筵。
　　沧海风涛广，黝山瘴雨偏。唯应缄上宝，赠远一呈妍。
　　◎卷.77【酬苗员外仲夏归郊居遇雨见寄】卢纶
　　雷响风仍急，人归鸟亦还。乱云方至水，骤雨已喧山。
　　田鼠依林上，池鱼戏草间。因兹屏埃雾，一咏一开颜。
　　◎卷.78【和太常王卿立秋日即事】卢纶
　　嵩高云日明，潘岳赋初成。篱槿花无色，阶桐叶有声。
　　绛纱垂簟净，白羽拂衣轻。鸿雁悲天远，龟鱼觉水清。
　　别弦添楚思，牧马动边情。田雨农官问，林风苑吏惊。
　　松篁终茂盛，蓬艾自衰荣。遥仰凭轩夕，惟应喜宋生。


第二百七十七卷
　　◎卷.1【和李使君三郎早秋城北亭楼宴崔司士…关中弟张评事时遇】卢纶
　　黄花古城路，上尽见青山。桑柘晴川口，牛羊落照间。
　　野情随卷幔，军士隔重关。道合偏多赏，官微独不闲。
　　鹤分琴久罢，书到雁应还。为谢登龙客，琼枝寄一攀。
　　◎卷.2【和赵端公九日登石亭上和州家兄】卢纶
　　洛浦想江津，悲欢共此辰。采花湖岸菊，望国旧楼人。
　　雁别声偏苦，松寒色转新。传书问渔叟，借寇尔何因。
　　◎卷.3【酬赵少尹戏示诸侄元阳等因以见赠】卢纶
　　八龙三虎俨成行，琼树花开鹤翼张。且请同观舞鸲鹆，
　　何须竟哂食槟榔。归时每爱怀朱橘，戏处常闻佩紫囊。
　　谬入阮家逢庆乐，竹林因得奉壶觞。
　　◎卷.4【奉和户曹叔夏夜寓直寄呈同曹诸公并见示】卢纶
　　敛板捧清词，恭闻侍直时。暮尘归众骑，邃宇舍诸司。
　　华月先灯至，清风与簟随。乱萤光熠熠，行树影离离。
　　龙卧人宁识，鹏抟鷃岂知。便因当五夜，敢望竹林期。
　　◎卷.5【和金吾裴将军使往河北宣慰…兼寄赵侍郎赵卿拜陵未回】卢纶
　　飞轩不驻轮，感激汉儒臣。气慑千夫勇，恩传万里春。
　　古原收野燎，寒笛怨空邻。书此达良友，五陵风雨频。
　　◎卷.6【和太常李主簿秋中山下别墅即事】卢纶
　　清秋来几时，宋玉已先知。旷朗霞映竹，澄明山满池。
　　葺桥双鹤赴，收果众猿随。韶乐方今奏，云林徒蔽亏。
　　◎卷.7【酬韦渚秋夜有怀见寄】卢纶
　　萧条良夜永，秋草对衰颜。露下鸟初定，月明人自闲。
　　独悲无旧业，共喜出时艰。为问功成后，同游何处山。
　　◎卷.8【同吉中孚梦桃源】卢纶
　　春雨夜不散，梦中山亦阴。云中碧潭水，路暗红花林。
　　花水自深浅，无人知古今。
　　夜静春梦长，梦逐仙山客。园林满芝朮，鸡犬傍篱栅。
　　几处花下人，看予笑头白。
　　◎卷.9【同柳侍郎题侯钊侍郎新昌里（一作酬候钊侍郎春日见寄）】卢纶
　　清源君子居，左右尽图书。三径春自足，一瓢欢有馀。
　　庭莎成野席，阑药是家蔬。幽显岂殊迹，昔贤徒病诸。
　　◎卷.10【酬孙侍御春日见寄】卢纶
　　经过里巷春，同是谢家邻。顾我觉衰早，荷君留醉频。
　　松高犹覆草，鹤起暂萦尘。始悟达人志，患名非患贫。
　　◎卷.11【和王员外冬夜寓直】卢纶
　　高步长裾锦帐郎，居然自是汉贤良。潘岳叙年因鬓发，
　　扬雄托谏在文章。九天韶乐飘寒月，万户香尘裛晓霜。
　　坐见重门俨朝骑，可怜云路独翱翔。
　　◎卷.12【酬金部王郎中省中春日见寄】卢纶
　　南宫树色晓森森，虽有春光未有阴。鹤侣正疑芳景引，
　　玉人那为簿书沈。山含瑞气偏当日，莺逐轻风不在林。
　　更有阮郎迷路处，万株红树一溪深。
　　◎卷.13【奉和陕州十四翁中丞寄雷州二十翁司户】卢纶
　　联飞独不前，迥落海南天。贾傅竟行矣，邵公唯泫然。
　　瘴开山更远，路极水无边。沈劣本多感，况闻原上篇。
　　◎卷.14【和李中丞酬万年房署少府过汾州景云观…李早年同居此观】卢纶
　　显晦澹无迹，贤哉常晏如。如何警孤鹤，忽乃传双鱼。
　　叙以泉石旧，怅然风景馀。低回青油幕，梦寐白云居。
　　玉洞桂香满，雪坛松影疏。沈思瞩仙侣，纾组正军书。
　　积学早成道，感恩难遂初。梅生谅多感，归止岂吾庐。
　　◎卷.15【酬陈翃郎中冬至携柳郎窦郎归河中旧居见寄】卢纶
　　三旬一休沐，清景满林庐。南郭群儒从，东床两客居。
　　烧烟浮雪野，麦陇润冰渠。班白皆持酒，蓬茅尽有书。
　　终期买寒渚，同此利蒲鱼。
　　◎卷.16【酬李益端公夜宴见赠】卢纶
　　戚戚一西东，十年今始同。可怜歌酒夜，相对两衰翁。
　　◎卷.17【和陈翃郎中拜本府少尹兼侍御史献上侍中因呈同院诸公】卢纶
　　金印垂鞍白马肥，不同疏广老方归。三千士里文章伯，
　　四十年来锦绣衣。节比青松当涧直，心随黄雀绕檐飞。
　　乡中贺者唯争路，不识传呼獬豸威。
　　◎卷.18【和王仓少尹暇日言怀】卢纶
　　清秋多暇日，况乃是夫君。习静通仙事，书空阅篆文。
　　剑飞终上汉，鹤梦不离云。无限烟霄路，何嗟迹未分。
　　◎卷.19【和崔侍郎游万固寺】卢纶
　　闻说中方高树林，曙华先照啭春禽。风云才子冶游思，
　　蒲柳老人惆怅心。石路青苔花漫漫，雪檐垂溜玉森森。
　　贺君此去君方至，河水东流西日沉。
　　◎卷.20【和裴延龄尚书寄题果州谢舍人仙居】卢纶
　　飘然去谒八仙翁，自地从天香满空。紫盖迥标双鹤上，
　　语音犹在五云中。青溪不接渔樵路，丹井唯传草木风。
　　歌此因思捧金液，露盘长庆汉皇宫。
　　◎卷.21【酬崔侍御早秋卧病书情见寄时君亦抱疾在假中】卢纶
　　掷地金声信有之，莹然冰玉见清词。元凯癖成官始贵，
　　相如渴甚貌逾衰。荒园每觉虫鸣早，华馆常闻客散迟。
　　寂寞罢琴风满树，几多黄叶落蛛丝。
　　◎卷.22【酬灵澈上人（一和口号戏赠灵澈上人时奉事入城）】卢纶
　　军人奉役本无期，落叶花开总不知。
　　走马城中头雪白，若为将面见汤师。
　　◎卷.23【敬酬大府二十四舅览诗卷因以见示】卢纶
　　郄公怜戆亦怜愚，忽赐金盘径寸珠。彻底碧潭滋涸溜。
　　压枝红艳照枯株。九门洞启延高论，百辟联行挹大儒。
　　顾己文章非酷似，敢将幽劣俟洪炉。
　　◎卷.24【雨中酬友人】卢纶
　　看山独行归竹院，水绕前阶草生遍。
　　空林细雨暗无声，唯有愁心两相见。
　　◎卷.25【酬人失题】卢纶
　　孤鸾将鹤群，晴日丽春云。何幸晚飞者，清音长此闻。
　　◎卷.26【哭司农苗主簿】卢纶
　　原头殡御绕新茔，原下行人望哭声。
　　更想秋山连古木，唯应石上见君名。
　　◎卷.27【得耿湋司法书因叙长安故友零落兵部…郑仓曹畅参军昆季】卢纶
　　鬓似衰蓬心似灰，惊悲相集老相催。故友九泉留语别，
　　逐臣千里寄书来。尘容带病何堪问，泪眼逢秋不喜开。
　　幸接野居宜屣步，冀君清夜一申哀。
　　◎卷.28【同兵部李纾侍郎刑部包佶侍郎哭皇甫侍御曾】卢纶
　　攀龙与泣麟，哀乐不同尘。九陌霄汉侣，一灯冥漠人。
　　舟沈惊海阔，兰折怨霜频。已矣复何见，故山应更春。
　　◎卷.29【纶与吉侍郎中孚司空郎中曙苗员外发崔补阙峒…侯仓曹钊】卢纶
　　禀命孤且贱，少为病所婴。八岁始读书，四方遂有兵。
　　童心幸不羁，此去负平生。是月胡入洛，明年天陨星。
　　夜行登灞陵，惝恍靡所征。云海一翻荡，鱼龙俱不宁。
　　因浮襄江流，远寄鄱阳城。鄱阳富学徒，诮我戆无营。
　　谕以诗礼义，勖随宾荐名。舟车更滞留，水陆互阴晴。
　　晓望怯云阵，夜愁惊鹤声。凄凄指宋郊，浩浩入秦京。
　　沴气既风散，皇威如日明。方逢粟比金，未识公与卿。
　　十上不可待，三年竟无成。偶为达者知，扬我于王廷。
　　素志且不立，青袍徒见萦。昏孱夙自保，静躁本殊形。
　　始趋甘棠阴，旋遇密人迎。考实绩无取，责能才固轻。
　　新丰古离宫，宫树锁云扃。中复莅兹邑，往惟曾所经。
　　缭垣何逶迤，水殿亦峥嵘。夜雨滴金砌，阴风吹玉楹。
　　官曹虽检率，国步日夷平。命蹇固安分，祸来非有萌。
　　因逢骇浪飘，几落无辜刑。巍巍登坛臣，独正天柱倾。
　　悄悄失途子，分将秋草并。百年甘守素，一顾乃拾青。
　　相逢十月交，众卉飘已零。感旧谅戚戚，问孤恳茕茕。
　　侍郎文章宗，杰出淮楚灵。掌赋若吹籁，司言如建瓴。
　　郎中善馀庆，雅韵与琴清。郁郁松带雪，萧萧鸿入冥。
　　员外真贵儒，弱冠被华缨。月香飘桂实，乳溜滴琼英。
　　补阙思冲融，巾拂艺亦精。彩蝶戏芳圃，瑞云凝翠屏。
　　拾遗兴难侔，逸调旷无程。九酝贮弥洁，三花寒转馨。
　　校书才智雄，举世一娉婷。赌墅鬼神变，属词鸾凤惊。
　　差肩曳长裾，总辔奉和铃。共赋瑶台雪，同观金谷筝。
　　倚天方比剑，沈井忽如瓶。神昧不可问，天高莫尔听。
　　君持玉盘珠，泻我怀袖盈。读罢涕交颐，愿言跻百龄。
　　◎卷.30【酬李叔度秋夜喜相遇因伤关东僚友丧逝见赠】卢纶
　　寒月照秋城，秋风泉涧鸣。过时见兰蕙，独夜感衰荣。
　　酒散同移疾，心悲似远行。以愚求作友，何德敢称兄。
　　谷变波长急，松枯药未成。恐看新鬓色，怯问故人名。
　　野泽云阴散，荒原日气生。羁飞本难定，非是恶弦惊。
　　◎卷.31【同李益伤秋】卢纶
　　岁去人头白，秋来树叶黄。搔头向黄叶，与尔共悲伤。
　　◎卷.32【白发叹】卢纶
　　发白晓梳头，女惊妻泪流。不知丝色后，堪得几回秋。
　　◎卷.33【逢病军人】卢纶
　　行多有病住无粮，万里还乡未到乡。
　　蓬鬓哀吟古城下，不堪秋气入金疮。
　　◎卷.34【村南逢病叟】卢纶
　　双膝过颐顶在肩，四邻知姓不知年。
　　卧驱鸟雀惜禾黍，犹恐诸孙无社钱。
　　◎卷.35【七夕诗（同用秋字，一作他乡七夕）】卢纶
　　祥光若可求，闺女夜登楼。月露浩方下，河云凝不流。
　　铅华潜警曙，机杼暗传秋。回想敛馀眷，人天俱是愁。
　　◎卷.36【七夕诗（同用期字）】卢纶
　　凉风吹玉露，河汉有幽期。星彩光仍隐，云容掩复离。
　　良宵惊曙早，闰岁怨秋迟。何事金闺子，空传得网丝。
　　◎卷.37【长门怨】卢纶
　　空空古廊殿，寒月落斜晖。卧听未央曲，满箱歌舞衣。
　　◎卷.38【妾薄命】卢纶
　　妾年初二八，两度嫁狂夫。薄命今犹在，坚贞扫地无。
　　◎卷.39【伦开府席上赋得咏美人名解愁】卢纶
　　不敢苦相留，明知不自由。颦眉乍欲语，敛笑又低头。
　　舞态兼些醉，歌声似带羞。今朝总见也，只不解人愁。
　　◎卷.40【王评事驸马花烛诗】卢纶
　　万条银烛引天人，十月长安半夜春。
　　步障三千隘将断，几多珠翠落香尘。
　　一人女婿万人怜，一夜调疏抵百年。
　　为报司徒好将息，明珠解转又能圆。
　　人主人臣是亲家，千秋万岁保荣华。
　　几时曾向高天上，得见今宵月里花。
　　比翼和鸣双凤凰，欲栖金帐满城香。
　　平明却入天泉里，日气曈曨五色光。
　　◎卷.41【和赵给事白蝇拂歌】卢纶
　　华堂多众珍，白拂称殊异。柄裁沈节香袭人，
　　上结为文下垂穗。霜缕霏微莹且柔，虎须乍细龙髯稠。
　　皎然素色不因染，淅尔凉风非为秋。群蝇青苍恣游息，
　　广庖万品无颜色。金屏成点玉成瑕，昼眠宛转空咨嗟。
　　此时满筵看一举，荻花忽旋杨花舞，砉如寒隼惊暮禽，
　　飒若繁埃得轻雨。主人说是故人留，每诫如新比白头。
　　若将挥玩闲临水，愿接波中一白鸥。
　　◎卷.42【萧常侍瘿柏亭歌】卢纶
　　柏之异者山中灵，何人断绝为君亭。云翻浪卷不可识，
　　鸟兽成形花倒植。莓苔旧点色尚青，霹雳残痕节犹黑。
　　金貂主人汉三老，构此穷年下朝早。心规目制不暂疲，
　　匠者受之无一词。清晨拂匣菱生镜，落日凭阑星满池。
　　攒甍斗拱无斤迹，根瘿联悬同素壁。数层乱泻云里峰，
　　万片争呈雪中石，重帘不动自飘香，似到瀛洲白玉堂。
　　水精如意刁金色，云母屏风透掩光。四阶绵绵被纤草，
　　草上依微众山道。松间汲井烟翠寒，洞里围棋天景好。
　　愚儒敢欲贺成功，鸾凤栖翔固不同。应念废材今接地，
　　一枝思寄户庭中。
　　◎卷.43【慈恩寺石磬歌】卢纶
　　灵山石磬生海西，海涛平处与山齐。长眉老僧同佛力，
　　咒使鲛人往求得。珠穴沈成绿浪痕，天衣拂尽苍苔色。
　　星汉徘徊山有风，禅翁静扣月明中。群仙下云龙出水，
　　鸾鹤交飞半空里。山精木魅不可听，落叶秋砧一时起。
　　花宫杳杳响泠泠，无数沙门昏梦醒。古廊灯下见行道，
　　疏林池边闻诵经。徒壮洪钟秘高阁，万金费尽工雕凿。
　　岂如全质挂青松，数叶残云一片峰。吾师宝之寿中国，
　　愿同劫石无终极。
　　◎卷.44【送张郎中还蜀歌】卢纶
　　秦家御史汉家郎，亲专两印征殊方。功成走马朝天子，
　　伏槛论边若流水。晓离仙署趋紫微，夜接高儒读青史。
　　泸南五将望君还，愿以天书示百蛮。曲栈重江初过雨，
　　前旌后骑不同山。迎车拜舞多耆老，旧卒新营遍青草。
　　塞口云生火候迟，烟中鹤唳军行早。黄花川下水交横，
　　远映孤霞蜀国晴。邛竹笋长椒瘴起，荔枝花发杜鹃鸣。
　　回首岷峨半天黑，传觞接膝何由得。空令豪士仰威名，
　　无复贫交恃颜色。垂杨不动雨纷纷，锦帐胡瓶争送君。
　　须臾醉起箫笳发，空见红旌入白云。
　　◎卷.45【宴席赋得姚美人拍筝歌（美人曾在禁中）】卢纶
　　出帘仍有钿筝随，见罢翻令恨识迟。微收皓腕缠红袖，
　　深遏朱弦低翠眉。忽然高张应繁节，玉指回旋若飞雪。
　　凤箫韶管寂不喧，绣幕纱窗俨秋月。有时轻弄和郎歌，
　　慢处声迟情更多。已愁红脸能佯醉，又恐朱门难再过，
　　昭阳伴里最聪明，出到人间才长成。遥知禁曲难翻处，
　　犹是君王说小名。
　　◎卷.46【陈翃郎中北亭送侯钊侍御赋得带冰流歌】卢纶
　　溪中鸟鸣春景旦，一派寒冰忽开散。璧方镜员流不断，
　　白云鳞鳞满河汉。叠处浅，旋处深。撇捩寒鱼上复沉，
　　群鹅鼓舞扬清音。主人有客簪白笔，玉壶贮水光如一。
　　持此赠君君饮之，圣君识君冰玉姿。
　　◎卷.47【栖岩寺隋文帝马脑盏歌】卢纶
　　天宫宝器隋朝物，锁在金函比金骨。开函捧之光乃发，
　　阿修罗王掌中月。五云如拳轻复浓，昔曾噀酒今藏龙。
　　规形环影相透彻，乱雪繁花千万重。可怜贞质无今古，
　　可叹隋陵一抔土。宫中艳女满宫春，得亲此宝能几人。
　　一留寒殿殿将坏，唯有幽光通隙尘。山中老僧眉似雪，
　　忍死相传保扃鐍。
　　◎卷.48【难绾刀子歌】卢纶
　　黄金鞘里青芦叶，丽若剪成铦且翣。轻冰薄玉状不分，
　　一尺寒光堪决云。吹毛可试不可触，似有虫搜阙裂文。
　　淬之几堕前池水，焉知不是蛟龙子。割鸡刺虎皆若空，
　　愿应君心逐君指。并州难绾竟何人，每成此物如有神。
　　◎卷.49【腊日观咸宁王部曲娑勒擒豹歌】卢纶
　　山头曈曈日将出，山下猎围照初日。前林有兽未识名，
　　将军促骑无人声，潜形踠伏草不动，双雕旋转群鸦鸣。
　　阴方质子才三十，译语受词蕃语揖。舍鞍解甲疾如风，
　　人忽虎蹲兽人立。欻然扼颡批其颐，爪牙委地涎淋漓。
　　既苏复吼拗仍怒，果协英谋生致之。拖自深丛目如电，
　　万夫失容千马战。传呼贺拜声相连，杀气腾凌阴满川。
　　始知缚虎如缚鼠，败虏降羌生眼前。祝尔嘉词尔无苦，
　　献尔将随犀象舞。苑中流水禁中山，期尔攫搏开天颜。
　　非熊之兆庆无极，愿纪雄名传百蛮。
　　◎卷.50【赋得白鸥歌送李伯康归使】卢纶
　　积水深源，白鸥翻翻。倒影光素，于潭之间。
　　衔鱼鱼落乱惊鸣，争扑莲丛莲叶倾。
　　尔不见波中鸥鸟闲无营，何必汲汲劳其生。
　　柳花冥濛大堤口，悠扬相和乍无有。轻随去浪杳不分，
　　细舞清风亦何有。似君换得白鹅时，独凭阑干雪满池。
　　今日还同看鸥鸟，如何羽翮复参差。复参差，
　　海涛澜漫何由期。
　　◎卷.51【皇帝感词】卢纶
　　提剑风雷动，垂衣日月明。禁花呈瑞色，国老见星精。
　　发棹鱼先跃，窥巢鸟不惊。山呼一万岁，直入九重城。
　　天香五凤彩，御马六龙文。雨露清驰道，风雷翊上军。
　　高旍花外转，行漏乐前闻。时见金鞭举，空中指瑞云。
　　妙算干戈止，神谋宇宙清。两阶文物盛，七德武功成。
　　校猎长杨苑，屯军细柳营。归来献明主，歌舞溢春城。
　　天乐下天中，云輧俨在空。铅黄艳河汉，笑语合笙镛。
　　已见长随凤，仍闻不避熊。君王亲试舞，阊阖静无风。


第二百七十八卷
　　◎卷.1【天长久词】卢纶
　　玉砌红花树，香风不敢吹。春光解天意，偏发殿南枝。
　　虹桥千步廊，半在水中央。天子方清暑，宫娃起夜妆。
　　辞辇复当熊，倾心奉六宫。君王若看貌，甘在众妃中。
　　云日呈祥礼物殊，彤庭生献五单于。
　　塞垣万里无飞鸟，可是边城用郅都。
　　台殿云深秋色微，君王初赐六宫衣。
　　楼船泛罢归犹早，行遣才人斗射飞。
　　◎卷.2【和张仆射塞下曲】卢纶
　　鹫翎金仆姑，燕尾绣蝥弧。独立扬新令，千营共一呼。
　　林暗草惊风，将军夜引弓。平明寻白羽，没在石棱中。
　　月黑雁飞高，单于夜遁逃。欲将轻骑逐，大雪满弓刀。
　　野幕敞琼筵，羌戎贺劳旋。醉和金甲舞，雷鼓动山川。
　　调箭又呼鹰，俱闻出世能。奔狐将迸雉，扫尽古丘陵。
　　亭亭七叶贵，荡荡一隅清。他日题麟阁，唯应独不名。
　　◎卷.3【古艳诗】卢纶
　　残妆色浅髻鬟开，笑映朱帘觑客来。
　　推醉唯知弄花钿，潘郎不敢使人催。
　　自拈裙带结同心，暖处偏知香气深。
　　爱捉狂夫问闲事，不知歌舞用黄金。
　　◎卷.4【孤松吟酬浑赞善】卢纶
　　深山荒松枝，雪压半离披。朱门青松树，万叶承清露。
　　露重色逾鲜，吟风似远泉。天寒香自发，日丽影常圆。
　　阴郊一夜雪，榆柳皆枯折。回首望君家，翠盖满琼花。
　　捧君青松曲，自顾同衰木。曲罢不相亲，深山头白人。
　　◎卷.5【从军行（一作李端诗，题云塞上）】卢纶
　　二十在边城，军中得勇名。卷旗收败马，占碛拥残兵。
　　覆阵乌鸢起，烧山草木明。塞闲思远猎，师老厌分营。
　　雪岭无人迹，冰河足雁声。李陵甘此没，惆怅汉公卿。
　　◎卷.6【和马郎中画鹤赞】卢纶
　　高高华亭，有鹤在屏。削玉点漆，乘轩姓丁。
　　暮云冥冥，双垂雪翎。晨光炯炯，一直朱顶。
　　含音俨容，绝粒遗影。君以为真，相期缑岭。
　　◎卷.7【送朝长史赴荆南旧幕】卢纶
　　元瑜思旧幕，几夜梦旌旃。暑退蒹葭雨，秋生鼓角天。
　　月明三峡路，浪里九江船。□□□□□，□□□□□。
　　◎卷.8【送渭南崔少府归徐郎中幕】卢纶
　　叶下山边路，行人见自悲。夜寒逢雪处，日暖到村时。
　　语少心长苦，愁深醉自迟。□□□□□，羡有幕中期。
　　◎卷.9【寄郑七纲】卢纶
　　小来落托复迍邅，一辱君知二十年，舍去形骸容傲慢，
　　引随兄弟共团圆。羁游不定同云聚，薄宦相萦若网牵。
　　他日吴公如记问，愿将黄绶比青毡。
　　◎卷.10【逢南中使因寄岭外故人】卢纶
　　见说南来处，苍梧接桂林。过秋天更暖，边海日长阴。
　　巴路缘云出，蛮乡入洞深。信回人自老，梦到月应沉。
　　碧水通春色，青山寄远心。炎方难久客，为尔一沾襟。
　　◎卷.11【代员将军罢战后归旧里赠朔北故人（一作常衮诗）】卢纶
　　结发事疆场，全生俱到乡。连云防铁岭，同日破渔阳。
　　牧马胡天晚，移军碛路长。枕戈眠古戍，吹角立繁霜。
　　归老勋仍在，酬恩虏未亡。独行过邑里，多病对农桑。
　　雄剑依尘橐，阴符寄药囊。空馀麾下将，犹逐羽林郎。
　　◎卷.12【江北忆崔汶】卢纶
　　夜问江西客，还知在楚乡。全身出部伍，尽室逐渔商。
　　晴日游瓜步，新年对汉阳。月昏惊浪白，瘴起觉云黄。
　　望岭家何处，登山泪几行。闽中传有雪，应且住南康。
　　◎卷.13【早春归盩厔旧居却寄耿拾遗湋李校书端】卢纶
　　野日初晴麦垄分，竹园相接鹿成群。几家废井生青草，
　　一树繁花傍古坟。引水忽惊冰满涧，向田空见石和云。
　　可怜荒岁青山下，惟有松枝好寄君。
　　◎卷.14【春日山中忆崔峒吉中孚（一作寄李舍人）】卢纶
　　延步爱清晨，空山日照春。蜜房那有主，石室自无邻。
　　泉急鱼依藻，花繁鸟近人。谁言失徒侣，唯与老相亲。
　　◎卷.15【客舍喜崔补阙司空拾遗访宿】卢纶
　　步月访诸邻，蓬居宿近臣。乌裘先醉客，清镜早朝人。
　　坏壁烟垂网，香街火照尘。悲荣俱是分，吾亦乐吾贫。
　　◎卷.16【苦雨闻包谏议欲见访戏赠】卢纶
　　草气厨烟咽不开，绕床连壁尽生苔。
　　常时多病因多雨，那敢烦君车马来。
　　◎卷.17【客舍苦雨即事寄钱起郎士元二员外】卢纶
　　积雨暮凄凄，羁人状鸟栖。响空宫树接，覆水野云低。
　　穴蚁多随草，巢蜂半坠泥。绕池墙藓合，拥溜瓦松齐。
　　旧圃平如海，新沟曲似溪。坏阑留众蝶，欹栋止群鸡。
　　莠盛终无实，槎枯返有荑。绿萍藏废井，黄叶隐危堤。
　　闾里欢将绝，朝昏望亦迷。不知霄汉侣，何路可相携。
　　◎卷.18【郊居对雨寄赵涓给事包佶郎中】卢纶
　　暑雨青山里，随风到野居。乱沤浮曲砌，悬溜响前除。
　　尘镜愁多掩，蓬头懒更梳。夜窗凄枕席，阴壁润图书。
　　萧飒宜新竹，龙钟拾野蔬。石泉空自咽，药圃不堪锄。
　　浊水淙深辙，荒兰拥败渠。繁枝留宿鸟，碎浪出寒鱼。
　　桑屐时登望，荷衣自卷舒。应怜在泥滓，无路托高车。
　　◎卷.19【蓝溪期萧道士采药不至】卢纶
　　春风生百药，几处术苗香。人远花空落，溪深日复长。
　　病多知药性，老近忆仙方。清节何由见，三山桂自芳。
　　◎卷.20【雪谤后书事上皇甫大夫】卢纶
　　盛德总群英，高标仰国桢。独安巡狩日，曾掩赵张名。
　　业就难辞宠，朝回更授兵。晓川分牧马，夜雪覆连营。
　　长策威殊俗，嘉谋翊圣明。画图规阵势，梦笔纪山行。
　　绶拂池中影，珂摇竹外声。赐欢征妓乐，陪醉问公卿。
　　却忆经前事，翻疑得此生。分深存没感，恩在子孙荣。
　　览镜愁将老，扪心喜复惊。岂言沈族重，但觉杀身轻。
　　有泪沾坟典，无家集弟兄。东西遭世难，流浪识交情。
　　阅古宗文举，推才慕正平。应怜守贫贱，又欲事躬耕。
　　◎卷.21【春日忆司空文明】卢纶
　　桃李风多日欲阴，百劳飞处落花深。
　　贫居静久难逢信，知隔春山不可寻。
　　◎卷.22【卧病寓居龙兴观枉冯十七著作书知罢…寄冯生并赠乔尊师】卢纶
　　乞假依山宅，蹉跎属岁周。弱荑轻采拾，钝质称归休。
　　潘岳衰将至，刘桢病未瘳。步迟乘羽客，起晏滞书邮。
　　幸以编方验，终贻骨肉忧。灼龟炉气冷，曝药树阴稠。
　　语命心堪醉，伤离梦亦愁。荤膻居已绝，鸾鹤见无由。
　　世累如尘积，年光剧水流。蹑云知有路，济海岂无舟。
　　倚玉翻成难，投砖敢望酬。卑栖君就禄，羸惫我逢秋。
　　腐叶填荒辙，阴萤出古沟。依然在遐想，愿子励风猷。
　　◎卷.23【秋夜寄冯著作】卢纶
　　河汉净无云，鸿声此夜闻。素心难比石，苍鬓欲如君。
　　露槿月中落，风萤池上分。何言千载友，同迹不同群。
　　◎卷.24【洛阳早春忆吉中孚校书、司空曙主簿因寄清江上人】卢纶
　　值迥逢高驻马频，雪晴闲看洛阳春。莺声报远同芳信，
　　柳色邀欢似故人。酒貌昔将花共艳，鬓毛今与草争新。
　　年来百事皆无绪，唯与汤师结净因。
　　◎卷.25【偶逢姚校书凭附书达河南郄推官因以戏赠】卢纶
　　寄书常切到常迟，今日凭君君莫辞。
　　若问玉人殊易识，莲花府里最清羸。
　　◎卷.26【夜中得循州赵司马侍郎书因寄回使】卢纶
　　瘴海寄双鱼，中宵达我居。两行灯下泪，一纸岭南书。
　　地说炎蒸极，人称老病馀。殷勤报贾傅，莫共酒杯疏。
　　◎卷.27【晚次新丰北野老家书事呈赠韩质明府】卢纶
　　机鸣舂响日暾暾，鸡犬相和汉古村。数派清泉黄菊盛，
　　一林寒露紫梨繁。衰翁正席矜新社，稚子齐襟读古论。
　　共说年来但无事，不知何者是君恩。
　　◎卷.28【书情上大尹十兄】卢纶
　　紫陌绝纤埃，油幢千骑来。剖辞纷若雨，奔吏殷成雷。
　　圣泽初忧壅，群心本在台。海鳞方泼剌，云翼暂徘徊。
　　芳室芝兰茂，春蹊桃李开。江湖馀派少，鸿雁远声哀。
　　命厌蓍龟诱，年惊弟侄催。磨铅惭砥砺，挥策愧驽骀。
　　玉管能喧谷，金炉可变灰。应怜费思者，衔泪亦衔枚。
　　◎卷.29【春思贻李方陵】卢纶
　　长安三月春，难别复难亲。不识冶游伴，多逢憔悴人。
　　渐知欢澹薄，转觉老殷勤。去矣尽如此，此辞悲未陈。
　　◎卷.30【驿中望山戏赠渭南陆贽主簿】卢纶
　　官微多惧事多同，拙性偏无主驿功。
　　山在门前登不得，鬓毛衰尽路尘中。
　　◎卷.31【太白西峰偶宿车祝二尊师石室晨…寄呈凤翔齐员外张侍御】卢纶
　　弱龄诚昧鄙，遇胜惟求止。如何羁滞中，得步青冥里。
　　青冥有桂丛，冰雪两仙翁。毛节未归海，丹梯闲倚空。
　　逍遥拟上清，洞府不知名。醮罢雨雷至，客辞山忽明。
　　山明鸟声乐，日气生岩壑。岩壑树修修，白云如水流。
　　白云消散尽，陇塞俨然秋。积阻关河固，绵联烽戍稠。
　　五营承庙略，四野失边愁。吁嗟系尘役，又负灵仙迹。
　　芝朮自芳香，泥沙几沉溺。书此欲沾衣，平生事每违。
　　烟霄不可仰，鸾鹤自追随。
　　◎卷.32【赠韩山人】卢纶
　　见君何事不惭颜，白发生来未到山。
　　更叹无家又无药，往来唯在酒徒间。
　　◎卷.33【赠李果毅】卢纶
　　向日磨金镞，当风著锦衣。上城邀贼语，走马截雕飞。
　　◎卷.34【春日书情赠别司空曙】卢纶
　　壮志随年尽，谋身意未安。风尘交契阔，老大别离难。，
　　腊近晴多暖，春迟夜却寒。谁堪少兄弟，三十又无官。
　　◎卷.35【冬晓呈邻里】卢纶
　　终夜寝衣冷，开门思曙光。空阶一丛叶，华室四邻霜。
　　望阙觉天迥，忆山愁路荒。途中一留滞，双鬓飒然苍。
　　◎卷.36【首冬寄河东昭德里书事贻郑损仓曹】卢纶
　　清冬和暖天，老钝昼多眠。日爱闾巷静，每闻官吏贤。
　　寒菹供家食，腐叶宿厨烟。且复执杯酒，无烦轻议边。
　　◎卷.37【浑赞善东斋戏赠陈归】卢纶
　　长裾珠履飒轻尘，闲以琴书列上宾。
　　公子无雠可邀请，侯嬴此坐是何人。
　　◎卷.38【春日卧病示赵季黄（时陷在贼中）】卢纶
　　病中饶泪眼常昏，闻说花开亦闭门。语少渐知琴思苦，
　　卧多唯觉鸟声喧。黄埃满市图书贱，黑雾连山虎豹尊。
　　今日支离顾形影，向君凡在几重恩。
　　◎卷.39【秋幕中夜独坐迟明因陪…谒上公因书即事兼呈同院诸公】卢纶
　　风凄露泫然，明月在山巅。独倚古庭树，仰看深夜天。
　　叶翻萤不定，虫思草无边。南舍机杼发，东方云景鲜。
　　簪裘肃已整，车骑俨将前。百雉拱双戟，万夫尊一贤。
　　琳琅多谋蕴，律吕更相宣。晓桂香浥露，新鸿晴满川。
　　熙熙造化功，穆穆唐尧年。顾己草同贱，誓心金匪坚。
　　蹇辞惭自寡，渴病老难痊。书此更何问，边韶唯昼眠。
　　◎卷.40【寄赠库部王郎中（时充折籴使）】卢纶
　　谔谔汉名臣，从天令若春。叙辞皆诏旨，称宦即星辰。
　　草木承风偃，云雷施泽均。威惩治粟尉，恩洽让田人。
　　泉货方将散，京坻自此陈。五营俱益灶，千里不停轮。
　　未远金门籍，旋清玉塞尘。硕儒推庆重，良友颂公频。
　　鹤发逢新镜，龙门跃旧鳞。荷君偏有问，深感浩难申。
　　◎卷.41【寄赠畅当山居】卢纶
　　古村荒石路，岁晏独言归。山雪厚三尺，社榆粗十围。
　　虬龙宁守蛰，鸾鹤岂矜飞。君子固安分，毋听劳者讥。
　　◎卷.42【偶宿山中忆畅当】卢纶
　　深山夜雪晴，坐忆晓山明。读易罢三卷，弹琴当五更。
　　薜萝枯有影，岩壑冻无声。此夕一相望，君应知我诚。
　　◎卷.43【秋中野望寄舍弟绶兼令呈上西川尚书舅】卢纶
　　忧来思远望，高处殊非惬。夜露湿苍山，秋陂满黄叶。
　　人随雁迢递，栈与云重叠。骨肉暂分离，形神遂疲苶。
　　红旌渭阳骑，几日劳登涉。蜀道蔼松筠，巴江盛舟楫。
　　小生即何限，简诲偏盈箧。旧恨尚填膺，新悲复萦睫。
　　因求种瓜利，自喜归耕捷。井臼赖依邻，儿童亦胜汲。
　　尘容不在照，雪鬓那堪镊。唯有餐霞心，知夫与天接。
　　◎卷.44【行药前轩呈董山人】卢纶
　　不觉老将至，瘦来方自惊。朝昏多病色，起坐有劳声。
　　腠暖苦肌痒，藏虚唯耳鸣。桑公富灵术，一为保馀生。
　　◎卷.45【玩春因寄冯卫二补阙戏呈李益（时君与李新除侍御史）】卢纶
　　掖垣春色自天来，红药当阶次第开。
　　萱草丛丛尔何物，等闲穿破绿莓苔。
　　◎卷.46【新移北厅因贻同院诸公兼呈畅博士】卢纶
　　华轩迩台座，顾影忝时伦。弱质偃弥旷，清风来亦频。
　　恩辉坐凌迈，景物恣芳新。终乃愧吾友，无容私此身。
　　◎卷.47【与张擢对酌】卢纶
　　张翁对卢叟，一榼山村酒。倾酒请予歌，忽蒙张翁呵。
　　呵予官非屈，曲有怨词多。歌罢谢张翁，所思殊不同。
　　予悲方为老，君责一何空。曾看乐官录，向是悲翁曲。
　　张老闻此词，汪汪泪盈目。卢叟醉言粗，一杯凡数呼。
　　回头顾张老，敢欲戏为儒。
　　◎卷.48【喜从弟激初至】卢纶
　　儒服策羸车，惠然过我庐。叙年惭已长，称从意何疏。
　　作吏清无比，为文丽有馀。应嗤受恩者，头白读兵书。
　　◎卷.49【寻贾尊师】卢纶
　　玉洞秦时客，焚香映绿萝。新传左慈诀，曾与右军鹅。
　　井臼阴苔遍，方书古字多。成都今日雨，应与酒相和。
　　◎卷.50【秋中过独孤郊居（即公主子）】卢纶
　　开园过水到郊居，共引家童拾野蔬。高树夕阳连古巷，
　　菊花梨叶满荒渠。秋山近处行过寺，夜雨寒时起读书。
　　帝里诸亲别来久，岂知王粲爱樵渔。
　　◎卷.51【同耿拾遗春中题第四郎新修书院】卢纶
　　得接西园会，多因野性同。引藤连树影，移石间花丛。
　　学就晨昏外，欢生礼乐中。春游随墨客，夜宿伴潜公。
　　散帙灯惊燕，开帘月带风。朝朝在门下，自与五侯通。
　　◎卷.52【春日题杜叟山下别业】卢纶
　　白鸟群飞山半晴，渚田相接有泉声。园中晓露青丛合，
　　桥上春风绿野明。云影断来峰影出，林花落尽草花生。
　　今朝醉舞同君乐，始信幽人不爱荣。
　　◎卷.53【过终南柳处士】卢纶
　　五老正相寻，围棋到煮金。石摧丹井闭，月过洞门深。
　　猿鸟三时下，藤萝十里阴。绿泉多草气，青壁少花林。
　　自愧非仙侣，何言见道心。悠哉宿山口，雷雨夜沈沈。
　　◎卷.54【宿澄上人院】卢纶
　　竹窗闻远水，月出似溪中。香覆经年火，幡飘后夜风。
　　性昏知道晚，学浅喜言同。一悟归身处，何山路不通。
　　◎卷.55【题李沆林园】卢纶
　　古巷牛羊出，重门接柳阴。闲看入竹路，自有向山心。
　　种药齐幽石，耕田到远林。愿同词赋客，得兴谢家深。


第二百七十九卷
　　◎卷.1【过司空曙村居】卢纶
　　南北与山邻，蓬庵庇一身。繁霜疑有雪，枯草似无人。
　　遂性在耕稼，所交唯贱贫。何言张掾傲，每重德璋亲。
　　◎卷.2【题念济寺晕上人院】卢纶
　　泉响竹潇潇，潜公居处遥。虚空闻偈夜，清净雨花朝。
　　放鹤临山阁，降龙步石桥。世尘徒委积，劫火定焚烧。
　　苔壁云难聚，风篁露易摇。浮生亦无著，况乃是芭蕉。
　　◎卷.3【题杨虢县竹亭】卢纶
　　夜宿密公室，话馀将昼兴。绕阶三径雪，当户一池冰。
　　家训资风化，心源隐政能。明朝复何见，莱草古沟塍。
　　◎卷.4【过楼观李尊师（一作过李尊师院）】卢纶
　　城阙望烟霞，常悲仙路赊。宁知樵子径，得到葛洪家。
　　犬吠松间月，人行洞里花。留诗千岁鹤，送客五云车。
　　访世山空在，观棋日未斜。不知尘俗士，谁解种胡麻。
　　◎卷.5【雪谤后逢李叔度】卢纶
　　相逢空握手，往事不堪思。见少情难尽，愁深语自迟。
　　草生分路处，雨散出山时。强得宽离恨，唯当说后期。
　　◎卷.6【春日过李侍御】卢纶
　　高柳满春城，东园有鸟声。折花朝露滴，漱石野泉清。
　　心许陶家醉，诗逢谢客呈。应怜末行吏，曾是鲁诸生。
　　◎卷.7【出山逢耿湋】卢纶
　　云雪离披山万里，别来曾住最高峰。
　　暂到人间归不得，长安陌上又相逢。
　　◎卷.8【题金吾郭将军石伏茅堂（一作常衮诗）】卢纶
　　云戟曙沈沈，轩墀清且深。家传成栋美，尧宠结茅心。
　　玉佩多依石，油幢亦在林。炉香诸洞暖，殿影众山阴。
　　草奏风生笔，筵开雪满琴。客从龙阙至，僧自虎溪寻。
　　萧洒延清赏，风流会素襟。终朝息尘步，一醉间华簪。
　　◎卷.9【题贾山人园林】卢纶
　　竹影朦胧松影长，素琴清簟好风凉。连春诗会烟花满，
　　半夜酒醒兰蕙香。五字每将称玉友，一尊曾不顾金囊。
　　长沙流谪君非远，莫遣英名负洛阳。
　　◎卷.10【秋夜同畅当宿藏公院】卢纶
　　礼足一垂泪，医王知病由。风萤方喜夜，露槿已伤秋。
　　顾以儿童爱，每从仁者求。将祈竟何得，灭迹在缁流。
　　◎卷.11【重同畅当奘公院闻琴】卢纶
　　误以音声祈远公，请将徽轸付秋风。
　　漾漾硖流吹不尽，月华如在白波中。
　　◎卷.12【同耿湋宿陆澧旅舍】卢纶
　　当轩云月开，清夜故人杯。拥褐觉霜下，抱琴闻雁来。
　　迎风君顾步，临路我迟回。双鬓共如此，此欢非易陪。
　　◎卷.13【题苗员外竹间亭】卢纶
　　高甃绝行尘，开帘似有春。风倾竹上雪，山对酒边人。
　　步暖先逢日，书空远见邻。还同内斋暇，登赏及诸姻。
　　◎卷.14【奉陪侍中登白楼（一作奉陪浑侍中五日登白鹤楼）】卢纶
　　高楼倚玉梯，朱槛与云齐。顾盼亲霄汉，谈谐息鼓鼙。
　　洪河斜更直，野雨急仍低。今日陪尊俎，唯当醉似泥。
　　◎卷.15【九日奉陪侍郎登白楼】卢纶
　　碧霄孤鹤发清音，上宰因添望阙心。睥睨三层连步障，
　　茱萸一朵映华簪。红霞似绮河如带，白露团珠菊散金。
　　此日所从何所问，俨然冠剑拥成林。
　　◎卷.16【春日喜雨奉和马侍中宴白楼】卢纶
　　鹳鹤相呼绿野宽，鼎臣闲倚玉栏干。洪河拥沫流仍急，
　　苍岭和云色更寒。艳艳风光呈瑞岁，泠泠歌颂振雕盘。
　　今朝醉舞共乡老，不觉倾欹獬豸冠。
　　◎卷.17【奉陪侍中游石笋溪十二韵】卢纶
　　朝日照灵山，山溪浩纷错。图书无旧记，鲧禹应新凿。
　　双壁泻天河，一峰吐莲萼。潭心乱雪卷，岩腹繁珠落。
　　彩蛤攒锦囊，芳萝袅花索。猿群曝阳岭，龙穴腥阴壑。
　　静得渔者言，闲闻洞仙博。欹松倚朱幰，广石屯油幕。
　　国泰事留侯，山春纵康乐。间关殊状鸟，烂熳无名药。
　　欲验少君方，还吟大隐作。旌幢不可驻，古塞新沙漠。
　　◎卷.18【九日奉陪侍中宴白楼】卢纶
　　露白菊氛氲，西楼盛袭文。玉筵秋令节，金钺汉元勋。
　　说剑风生座，抽琴鹤绕云。謏儒无以答，愿得备前军。
　　◎卷.19【九日奉陪侍中宴后亭】卢纶
　　玉壶倾菊酒，一顾得淹留。彩笔征枚叟，花筵舞莫愁。
　　管弦能驻景，松桂不停秋。为谢蓬蒿辈，如何霜霰稠。
　　◎卷.20【九日奉陪令公登白楼同咏菊】卢纶
　　琼尊犹有菊，可以献留侯。愿比三花秀，非同百卉秋。
　　金英分蕊细，玉露结房稠。黄雀知恩在，衔飞亦上楼。
　　◎卷.21【奉陪浑侍中上巳日泛渭河】卢纶
　　青舸锦帆开，浮天接上台。晚莺和玉笛，春浪动金罍。
　　舟楫方朝海，鲸鲵自曝腮。应怜似萍者，空逐榜人回。
　　◎卷.22【奉陪侍中春日过武安君庙】卢纶
　　长裾间貔虎，遗庙盛攀登。白羽三千骑，红林一万层。
　　元臣达幽契，祝史告明征。抚坐悲今古，瞻容感废兴。
　　回风卷丛柏，骤雨湿诸陵。倏忽烟花霁，当营看月生。
　　◎卷.23【过玉真公主影殿】卢纶
　　夕照临窗起暗尘，青松绕殿不知春。
　　君看白发诵经者，半是宫中歌舞人。
　　◎卷.24【题嘉祥殿南溪印禅师壁画影堂】卢纶
　　双屐参差锡杖斜，衲衣交膝对天花。
　　瞻容悟问修持劫，似指前溪无数沙。
　　◎卷.25【题伯夷庙】卢纶
　　中条山下黄礓石，垒作夷齐庙里神。
　　落叶满阶尘满座，不知浇酒为何人。
　　◎卷.26【早春游樊川野居却寄李端校书兼呈…司空曙主簿耿湋拾遗】卢纶
　　白水遍沟塍，青山对杜陵。晴明人望鹤，旷野鹿随僧。
　　古柳连巢折，荒堤带草崩。阴桥全覆雪，瀑溜半垂冰。
　　斗鼠摇松影，游龟落石层。韶光偏不待，衰败巧相仍。
　　桂树曾争折，龙门几共登。琴师阮校尉，诗和柳吴兴。
　　舐笔求书扇，张屏看画蝇。卜邻空遂约，问卦独无征。
　　投足经危路，收才遇直绳。守农穷自固，行乐病何能。
　　掩帙蓬蒿晚，临川景气澄。飒然成一叟，谁更慕鶱腾。
　　◎卷.27【同钱郎中晚春过慈恩寺】卢纶
　　不见僧中旧，仍逢雨后春。惜花将爱寺，俱是白头人。
　　◎卷.28【曲江春望】卢纶
　　菖蒲翻叶柳交枝，暗上莲舟鸟不知。
　　更到无花最深处，玉楼金殿影参差。
　　翠黛红妆画鹢中，共惊云色带微风。
　　箫管曲长吹未尽，花南水北雨濛濛。
　　泉声遍野入芳洲，拥沫吹花草上流。
　　落日行人渐无路，巢乌乳燕满高楼。
　　◎卷.29【春日陪李庶子遵善寺东院晓望】卢纶
　　映竹水田分，当山起雁群。阳峰高对寺，阴井下通云。
　　雪昼唯逢鹤，花时此见君。由来禅诵地，多有谢公文。
　　◎卷.30【华清宫】卢纶
　　汉家天子好经过，白日青山宫殿多。
　　见说只今生草处，禁泉荒石已相和。
　　水气朦胧满画梁，一回开殿满山香。
　　宫娃几许经歌舞，白首翻令忆建章。
　　◎卷.31【题兴善寺后池】卢纶
　　隔窗栖白鹤，似与镜湖邻。月照何年树，花逢几遍人。
　　岸莎青有路，苔径绿无尘。永愿容依止，僧中老此身。
　　◎卷.32【陪中书李纾舍人夜泛东池】卢纶
　　看月复听琴，移舟出树阴。夜村机杼急，秋水芰荷深。
　　石静龟潜上，萍开果暗沈。何言奉杯酒，得见五湖心。
　　◎卷.33【宴赵氏昆季书院因与会文并率尔投赠】卢纶
　　诗礼挹馀波，相欢在琢磨。琴尊方会集，珠玉忽骈罗。
　　谢族风流盛，于门福庆多。花攒骐骥枥，锦绚凤凰窠。
　　咏雪因饶妹，书经为爱鹅。仍闻广练被，更有远儒过。
　　◎卷.34【题天华观】卢纶
　　峰嶂徘徊霞景新，一潭寒水绝纤鳞。朱字灵书千万轴，
　　苍髯道士两三人。芝童解说壶中事，玉管能留天上春。
　　眼见仙丹求不得，汉家簪绂在羸身。
　　◎卷.35【宿石瓮寺】卢纶
　　殿有寒灯草有萤，千林万壑寂无声。烟凝积水龙蛇蛰，
　　露湿空山星汉明。昏霭雾中悲世界，曙霞光里见王城。
　　回瞻相好因垂泪，苦海波涛何日平。
　　◎卷.36【题悟真寺】卢纶
　　万峰交掩一峰开，晓色常从天上来。
　　似到西方诸佛国，莲花影里数楼台。
　　◎卷.37【题云际寺上方】卢纶
　　松高萝蔓轻，中有石床平。下界水长急，上方灯自明。
　　空门不易启，初地本无程。回步忽山尽，万缘从此生。
　　◎卷.38【九日同司直九叔崔侍御登宝鸡南楼】卢纶
　　把菊叹将老，上楼悲未还。短长新白发，重叠旧青山。
　　霜气清襟袖，琴声引醉颜。竹林唯七友，何幸亦登攀。
　　◎卷.39【同王员外雨后登开元寺南楼因寄西岩警上人】卢纶
　　过雨开楼看晚虹，白云相逐水相通。寒蝉噪暮野无日，
　　古树伤秋天有风。数穗远烟凝垄上，一枝繁果忆山中。
　　何言暂别东林友，惆怅人间事不同。
　　◎卷.40【同赵进马元阳春日登长春宫古城望河中因寄郑损仓曹】卢纶
　　城头春霭晓濛濛，指望关桥满袖风。云骑闲嘶宫柳外，
　　玉人愁立草花中。钟分寺路山光绿，河绕军州日气红。
　　迹忝已成方恋赏，此时离恨与君同。
　　◎卷.41【同崔峒补阙慈恩寺避暑】卢纶
　　寺凉高树合，卧石绿阴中。伴鹤惭仙侣，依僧学老翁。
　　鱼沉荷叶露，鸟散竹林风。始悟尘居者，应将火宅同。
　　◎卷.42【春日登楼有怀】卢纶
　　花正浓时人正愁，逢花却欲替花羞。
　　年来笑伴皆归去，今日晴明独上楼。
　　◎卷.43【长安春望】卢纶
　　东风吹雨过青山，却望千门草色闲。家在梦中何日到，
　　春生江上几人还。川原缭绕浮云外，宫阙参差落照间。
　　谁念为儒逢世难，独将衰鬓客秦关。
　　◎卷.44【冬日登城楼有怀因赠程腾】卢纶
　　生涯何事多羁束，赖此登临畅心目。郭南郭北无数山，
　　万井逶迤流水间。弹琴对酒不知暮，岸帻题诗身自闲。
　　风声肃肃雁飞绝，云色茫茫欲成雪。遥思海客天外归，
　　坐想征人两头别。世情多以风尘隔，泣尽无因画筹策。
　　谁知白首窗下人，不接朱门坐中客。贱亦不足叹，
　　贵亦不足陈。长卿未遇杨朱泣，蔡泽无媒原宪贫。
　　如今万乘方用武，国命天威借貔虎。穷达皆为身外名，
　　公侯可废刀头取。君不见汉家边将在边庭，
　　白羽三千出井陉。当风看猎拥珠翠，岂在终年穷一经。
　　◎卷.45【过仙游寺】卢纶
　　上方下方雪中路，白云流水如闲步。
　　数峰行尽犹未归，寂寞经声竹阴暮。
　　◎卷.46【同路郎中韩侍御春日题野寺】卢纶
　　寺前山远古陂宽，寺里人稀春草寒。
　　何事最堪悲色相，折花将与老僧看。
　　◎卷.47【奉和李益游栖岩寺（一作登西岩寺，一作常衮诗）】卢纶
　　林香雨气新，山寺绿无尘。遂结云外赏，共游天上春。
　　鹤鸣金阙丽，僧语竹房邻。待月水流急，惜花风起频。
　　何方非坏境，此地有归人。回首空门路，皤然一幻身。
　　◎卷.48【秋夜同畅当宿潭上西亭】卢纶
　　圆月出山头，七贤林下游。梢梢寒叶坠，滟滟月波流。
　　凫鹄共思晓，菰蒲相与秋。明当此中别，一为望汀洲。
　　◎卷.49【山中一绝】卢纶
　　饥食松花渴饮泉，偶从山后到山前。
　　阳坡软草厚如织，因与鹿麛相伴眠。
　　◎卷.50【与畅当夜泛秋潭】卢纶
　　萤火飏莲丛，水凉多夜风。离人将落叶，俱在一船中。
　　◎卷.51【秋夜宴集陈翃郎中圃亭美校书郎张正元归乡】卢纶
　　泉清兰菊稠，红果落城沟。保庆台榭古，感时琴瑟秋。
　　硕儒欢颇至，名士礼能周。为谢邑中少，无惊池上鸥。
　　◎卷.52【春游东潭】卢纶
　　移舟试望家，漾漾似天涯。日暮满潭雪，白鸥和柳花。
　　◎卷.53【同薛存诚登栖岩寺】卢纶
　　衰蹇步难前，上山如上天。尘泥来自晚，猿鹤到何先。
　　万壑应孤磬，百花通一泉。苍苍此明月，下界正沈眠。
　　◎卷.54【河中府崇福寺看花】卢纶
　　闻道山花如火红，平明登寺已经风。
　　老僧无见亦无说，应与看人心不同。
　　◎卷.55【冬日宴郭监林亭】卢纶
　　玉勒聚如云，森森鸾鹤群。据梧花罽接，沃盥石泉分。
　　华味惭初识，新声喜尽闻。此山招老贱，敢不谢夫君。
　　◎卷.56【奉和李舍人昆季咏玫瑰花寄赠徐侍郎（一作常衮诗）】卢纶
　　独鹤寄烟霜，双鸾思晚芳。旧阴依谢宅，新艳出萧墙。
　　蝶散摇轻露，莺衔入夕阳。雨朝胜濯锦，风夜剧焚香。
　　断日千层艳，孤霞一片光。密来惊叶少，动处觉枝长。
　　布影期高赏，留春为远方。尝闻赠琼玖，叨和愧升堂。
　　◎卷.57【同耿湋、司空曙二拾遗题韦员外东斋花树】卢纶
　　绿砌红花树，狂风独未吹。光中疑有焰，密处似无枝。
　　鸟动香轻发，人愁影屡移。今朝数片落，为报汉郎知。
　　◎卷.58【观袁修侍郎涨新池】卢纶
　　引水香山近，穿云复绕林。才闻篱外响，已觉石边深。
　　满处侵苔色，澄来见柳阴。微风月明夜，知有五湖心。
　　◎卷.59【和徐法曹赠崔洛阳斑竹杖以诗见答】卢纶
　　玉干一寻馀，苔花锦不如。劲堪和醉倚，轻好向空书。
　　采拂稽山曲，因依释氏居。方辰将独步，岂与此君疏。
　　◎卷.60【早秋望华清宫中树因以成咏（一作常衮诗）】卢纶
　　可怜云木丛，满禁碧濛濛。色润灵泉近，阴清辇路通。
　　玉坛标八桂，金井识双桐。交映凝寒露，相和起夜风。
　　数枝盘石上，几叶落云中。燕拂宜秋霁，蝉鸣觉昼空。
　　翠屏更隐见，珠缀共玲珑。雷雨生成早，樵苏禁令雄。
　　野藤高助绿，仙果迥呈红。惆怅缭垣暮，兹山闻暗蛩。
　　◎卷.61【小鱼咏寄泾州杨侍郎】卢纶
　　莲花影里暂相离，才出浮萍值罟师。
　　上得龙门还失浪，九江何处是归期。
　　◎卷.62【贼中与严越卿曲江看花】卢纶
　　红枝欲折紫枝殷，隔水连宫不用攀。
　　会待长风吹落尽，始能开眼向青山。
　　◎卷.63【同畅当咏蒲团】卢纶
　　团团锦花结，乃是前溪蒲。拥坐称儒褐，倚眠宜病夫。
　　唯当学禅寂，终老与之俱。
　　◎卷.64【焦篱店醉题（时看弄邵翁伯）】卢纶
　　洛下渠头百卉新，满筵歌笑独伤春。
　　何须更弄邵翁伯，即我此身如此人。
　　◎卷.65【陈翃中丞东斋赋白玉簪】卢纶
　　美矣新成太华峰，翠莲枝折叶重重。松阴满涧闲飞鹤，
　　潭影通云暗上龙。漠漠水香风颇馥，涓涓乳溜味何浓。
　　因声远报浮丘子，不奏登封时不容。
　　◎卷.66【新茶咏寄上西川相公二十三舅大夫二十舅】卢纶
　　三献蓬莱始一尝，日调金鼎阅芳香。
　　贮之玉合才半饼，寄与阿连题数行。
　　◎卷.67【泊扬子江岸】卢纶
　　山映南徐暮，千帆入古津。鱼惊出浦火，月照渡江人。
　　清镜催双鬓，沧波寄一身。空怜莎草色，长接故园春。
　　◎卷.68【晚次鄂州（至德中作）】卢纶
　　云开远见汉阳城，犹是孤帆一日程。估客昼眠知浪静，
　　舟人夜语觉潮生。三湘衰鬓逢秋色，万里归心对月明。
　　旧业已随征战尽，更堪江上鼓鼙声。
　　◎卷.69【夜投丰德寺谒海上人（一作李端诗）】卢纶
　　半夜中峰有磬声，偶逢樵者问山名。上方月晓闻僧语，
　　下路林疏见客行。野鹤巢边松最老，毒龙潜处水偏清。
　　愿得远公知姓字，焚香洗钵过浮生。
　　◎卷.70【江行次武昌县】卢纶
　　家寄五湖间，扁舟往复还。年年生白发，处处上青山。
　　去国空知远，安身竟不闲。更悲江畔柳，长是北人攀。
　　◎卷.71【夜泊金陵】卢纶
　　圆月出高城，苍苍照水营。江中正吹笛，楼上又无更。
　　洛下仍传箭，关西欲进兵。谁知五湖外，诸将但争名。
　　◎卷.72【渡浙江】卢纶
　　前船后船未相及，五两头平北风急。
　　飞沙卷地日色昏，一半征帆浪花湿。


第二百八十卷
　　◎卷.1【李端公（一作严维诗，题作送李端）】卢纶
　　故关衰草遍，离别自堪悲。路出寒云外，人归暮雪时。
　　少孤为客早，多难识君迟。掩泪空相向，风尘何处期。
　　◎卷.2【秋晚山中别业】卢纶
　　树老野泉清，幽人好独行。去闲知路静，归晚喜山明。
　　兰芰通荒井，牛羊出古城。茂陵秋最冷，谁念一书生。
　　◎卷.3【关口逢徐迈】卢纶
　　废寺连荒垒，那知见子真。关城夜有雪，冰渡晓无人。
　　酒里唯多病，山中愿作邻。常闻兄弟乐，谁肯信家贫。
　　◎卷.4【山中咏古木】卢纶
　　高木已萧索，夜雨复秋风。坠叶鸣丛竹，斜根拥断蓬。
　　半侵山色里，长在水声中。此地何人到，云门去亦通。
　　◎卷.5【酬李端公野寺病居见寄】卢纶
　　野寺钟昏山正阴，乱藤高竹水声深。田夫就饷还依草，
　　野雉惊飞不过林。斋沐暂思同静室，清羸已觉助禅心。
　　寂寞日长谁问疾，料君惟取古方寻。
　　◎卷.6【送少微上人游蜀】卢纶
　　瓶钵绕禅衣，连宵宿翠微。树开巴水远，山晓蜀星稀。
　　识遍中朝贵，多谙外学非。何当一传付，道侣愿知归。
　　◎卷.7【送宁国夏侯丞】卢纶
　　楚国青芜上，秋云似白波。五湖长路少，九派乱山多。
　　谢守通诗宴，陶公许醉过。怃然饯离阻，年鬓两蹉跎。
　　◎卷.8【送袁偁】卢纶
　　谏猎名空久，多因病与贫。买书行几市，带雨别何人。
　　客路山连水，军州日映尘。凄凉一分手，俱恨老相亲。
　　◎卷.9【赠别李纷】卢纶
　　头白乘驴悬布囊，一回言别泪千行。
　　儿孙满眼无归处，唯到尊前似故乡。
　　◎卷.10【罪所送苗员外上都】卢纶
　　谋身当议罪，宁遣友朋闻。祸近防难及，愁长事未分。
　　寂寥惊远语，幽闭望归云。亲戚如相见，唯应泣向君。
　　◎卷.11【送李校书赴东川幕】卢纶
　　泥坂望青城，浮云与栈平。字形知国号，眉势识山名。
　　编简尘封阁，戈鋋雪照营。男儿须聘用，莫信笔堪耕。
　　◎卷.12【至德中赠内兄刘赞】卢纶
　　时难访亲戚，相见喜还悲。好学年空在，从戎事已迟。
　　听琴泉落处，步履雪深时。惆怅多边信，青山共有期。
　　◎卷.13【春日灞亭同苗员外寄皇甫侍御（一作庾侍郎）】卢纶
　　坐见春云暮，无因报所思。川平人去远，日暖雁飞迟。
　　对酒山长在，看花鬓自衰。谁堪登灞岸，还作旧乡悲。
　　◎卷.14【送颜推官游银夏谒韩大夫】卢纶
　　丛篁叫寒笛，满眼塞山青。才子尊前画，将军石上铭。
　　猎声云外响，战血雨中腥。苦乐从来事，因君一涕零。
　　◎卷.15【咸阳送房济侍御归太原幕（昔尝与济同游此邑）】卢纶
　　旧居无旧邻，似见故乡春。复对别离酒，欲成衰老人。
　　客衣频染泪，军旅亦多尘。握手重相勉，平生心所因。
　　◎卷.16【宝泉寺送李益端公归邠宁幕】卢纶
　　参差岩障东，云日晃龙宫。石净非因雨，松凉不为风。
　　恋泉将鹤并，偷果与猿同。眼界尘虽染，心源蔽已通。
　　莲花国何限，贝叶字无穷。早晚登麟阁，慈门欲付公。
　　◎卷.17【送何召下第后归蜀】卢纶
　　褒斜行客过，栈道响危空。路湿云初上，山明日正中。
　　水程通海货，地利杂吴风。一别金门远，何人复荐雄。
　　◎卷.18【宿定陵寺（寺在陵内）】卢纶
　　古塔荒台出禁墙，磬声初尽漏声长。云生紫殿幡花湿，
　　月照青山松柏香。禅室夜闻风过竹，奠筵朝启露沾裳。
　　谁悟威灵同寂灭，更堪砧杵发昭阳。
　　◎卷.19【送彭开府往云中觐使君兄】卢纶
　　一门三代贵，非是主恩偏。破虏山铭在，承家剑艺全。
　　夺旗貂帐侧，射虎雪林前。雁塞逢兄弟，云州发管弦。
　　冻河光带日，枯草净无烟。儒者曾修武，因贻上将篇。
　　◎卷.20【送李缃】卢纶
　　旧国仍连五将营，儒衣何处谒公卿。波翻远水蒹葭动，
　　路入寒村机杼鸣。嵇康书论多归兴，谢氏家风有学名。
　　为问西来雨中客，空山几处是前程。
　　◎卷.21【送内弟韦宗仁归信州觐省】卢纶
　　常嗟外族弟兄稀，转觉心孤是送归。醉掩壶觞人有泪，
　　梦惊波浪日无辉。烹鱼绿岸烟浮草，摘橘青溪露湿衣。
　　闻说江楼长卷幔，几回风起望胡威。
　　◎卷.22【长安疾后首秋夜即事（一作陈羽诗）】卢纶
　　九重深锁禁城秋，月过南宫渐映楼。紫陌夜深槐露滴，
　　碧空云尽火星流。清风刻漏传三殿，甲第歌钟乐五侯。
　　楚客病来乡思苦，寂寥灯下不胜愁。
　　◎卷.23【送崔琦赴宣州幕】卢纶
　　五马临流待幕宾，羡君谈笑出风尘。身闲就养宁辞远，
　　世难移家莫厌贫。天际晓山三峡路，津头腊市九江人。
　　何处遥知最惆怅，满湖青草雁声春。
　　◎卷.24【送杨皞东归】卢纶
　　登楼掩泣话归期，楚树荆云发远思。日里扬帆闻戍鼓，
　　舟中酹酒见山祠。西江风浪何时尽，北客音书欲寄谁。
　　若说湓城杨司马，知君望国有新诗。
　　◎卷.25【至德中途中书事却寄李僴】卢纶
　　乱离无处不伤情，况复看碑对古城。路绕寒山人独去，
　　月临秋水雁空惊。颜衰重喜归乡国，身贱多惭问姓名。
　　今日主人还共醉，应怜世故一儒生。
　　◎卷.26【奉和太常王卿酬中书李舍人中书寓直春夜对月见寄】卢纶
　　露如轻雨月如霜，不见星河见雁行。虚晕入池波自泛，
　　满轮当苑桂多香。春台几望黄龙阙，云路宁分白玉郎。
　　是夜巴歌应金石，岂殊萤影对清光。
　　◎卷.27【酬包佶郎中览拙卷后见寄】卢纶
　　令伯支离晚读书，岂知词赋称相如。枉逢花木无新思，
　　拙就溪潭损旧居。禁路看山歌自缓，云司玩月漏应疏。
　　沉忧敢望金门召，空愧巴歈并子虚。
　　◎卷.28【送史寀滑州谒贾仆射】卢纶
　　朱门洞启俨行车，金鐍装囊半是书。
　　君向东州问徐胤，羊公何事灭吹鱼。
　　◎卷.29【送鲍中丞赴太原】卢纶
　　分路引鸣驺，喧喧似陇头。暂移西掖望，全解北门忧。
　　专幕临都护，分曹制督邮。积冰营不下，盛雪猎方休。
　　白草连胡帐，黄云拥戍楼。今朝送旌旆，一减鲁儒羞。
　　◎卷.30【送耿拾遗湋充括图书使往江淮】卢纶
　　传令收遗籍，诸儒喜饯君。孔家唯有地，禹穴但生云。
　　编简知还续，虫鱼亦自分。如逢北山隐，一为谢移文。
　　◎卷.31【送郭判官赴振武】卢纶
　　黄河九曲流，缭绕古边州。鸣雁飞初夜，羌胡正晚秋。
　　凄凉金管思，迢递玉人愁。七叶推多庆，须怀杀敌忧。
　　◎卷.32【春江夕望】卢纶
　　洞庭芳草遍，楚客莫思归。经难人空老，逢春雁自飞。
　　东西兄弟远，存没友朋稀。独立还垂泪，天南一布衣。
　　◎卷.33【送元昱尉义兴】卢纶
　　欲成云海别，一夜梦天涯。白浪缘江雨，青山绕县花。
　　风标当剧部，冠带称儒家。去矣谢亲爱，知予发已华。
　　◎卷.34【送黎兵曹往陕府结亲（所昏即君从母女弟）】卢纶
　　郎马两如龙，春朝上路逢。鸳鸯初集水，薜荔欲依松。
　　步帐歌声转，妆台烛影重。何言在阴者，得是戴侯宗。
　　◎卷.35【送乐平苗明府】卢纶
　　累职比柴桑，清秋入楚乡。一船灯照浪，两岸树凝霜。
　　亭吏趋寒雾，山城敛曙光。无辞折腰久，仲德在鸳行。
　　◎卷.36【晚到盩厔耆老家】卢纶
　　老翁曾旧识，相引出柴门。苦话别时事，因寻溪上村。
　　数年何处客，近日几家存。冒雨看禾黍，逢人忆子孙。
　　乱藤穿井口，流水到篱根。惆怅不堪住，空山月又昏。
　　◎卷.37【卧病书怀】卢纶
　　苦心三十载，白首遇艰难。旧地成孤客，全家赖钓竿。
　　貌衰缘药尽，起晚为山寒。老病今如此，无人更问看。
　　◎卷.38【落第后归终南别业】卢纶
　　久为名所误，春尽始归山。落羽羞言命，逢人强破颜。
　　交疏贫病里，身老是非间。不及东溪月，渔翁夜往还。
　　◎卷.39【送朝邑张明府（此公善琴）】卢纶
　　千室暮山西，浮云与树齐。剖辞云落纸，拥吏雪成泥。
　　野火芦千顷，河田水万畦。不知琴月夜，谁得听乌啼。
　　◎卷.40【送李方东归（即故李校书端亲弟）】卢纶
　　故交三四人，闻别共沾巾。举目是陈事，满城无至亲。
　　身从丧日病，家自俭年贫。此去何堪远，遗孤在旧邻。
　　◎卷.41【秋晚霁后野望忆夏侯审】卢纶
　　天晴禾黍平，畅目亦伤情。野店云日丽，孤庄砧杵鸣。
　　川原唯寂寞，岐路自纵横。前后无俦侣，此怀谁与呈。
　　◎卷.42【送王尊师（一作道士）】卢纶
　　梦别一仙人，霞衣满鹤身。旌幢天路晚，桃杏海山春。
　　种玉非求稔，烧金不为贫。自怜头白早，难与葛洪亲。
　　◎卷.43【送抚州周使君（即侍中之婿）】卢纶
　　周郎三十馀，天子赐鱼书。龙节随云水，金铙动里闾。
　　松声三楚远，乡思百花初。若转弘农守，萧咸事不如。
　　◎卷.44【赠别司空曙】卢纶
　　有月曾同赏，无秋不共悲。如何与君别，又是菊花时。
　　◎卷.45【送王录事赴任苏州（即舍人堂弟）】卢纶
　　古堤迎拜路，万里一帆前。潮作浇田雨，云成煮海烟。
　　吏闲唯重法，俗富不忧边。西掖今宵咏，还应寄阿连。
　　◎卷.46【大梵山寺院奉呈趣上人赵中丞】卢纶
　　渐欲休人事，僧房学闭关。伴鱼浮水上，看鹤向林间。
　　寺古秋仍早，松深暮更闲。月中随道友，夜夜坐空山。
　　◎卷.47【送恒操上人归江外觐省】卢纶
　　依佛不违亲，高堂与寺邻。问安双树晓，求膳一僧贫。
　　持咒过龙庙，翻经化海人。还同惠休去，儒者亦沾巾。
　　◎卷.48【上巳日陪齐相公花楼宴】卢纶
　　钟陵暮春月，飞观延群英。晨霞耀中轩，满席罗金琼。
　　持杯凝远睇，触物结幽情。树色参差绿，湖光潋滟明。
　　礼卑瞻绛帐，恩浃厕华缨。徒记山阴兴，祓禊乃为荣。
　　◎卷.49【寒食】卢纶
　　孤客飘飘岁载华，况逢寒食倍思家。莺啼远墅多从柳，
　　人哭荒坟亦有花。浊水秦渠通渭急，黄埃京洛上原斜。
　　驱车西近长安好，宫观参差半隐霞。
　　◎卷.50【舟中寒食】卢纶
　　寒食空江曲，孤舟渺水前。斗鸡沙鸟异，禁火岸花然。
　　日霁开愁望，波喧警醉眠。因看数茎鬓，倍欲惜芳年。
　　◎卷.51【元日早朝呈故省诸公】卢纶
　　万戟凌霜布，森森瑞气间。垂衣当晓日，上寿对南山。
　　济济延多士，跹跹舞百蛮。小臣无事谏，空愧伴鸣环。
　　◎卷.52【元日朝回中夜书情，寄南宫二故人】卢纶
　　鸣珮随鹓鹭，登阶见冕旒。无能裨圣代，何事别沧洲。
　　闲夜贫还醉，浮名老渐羞。凤城春欲晚，郎吏忆同游。
　　◎卷.53【裴给事宅白牡丹（一作裴潾诗）】卢纶
　　长安豪贵惜春残，争玩街西紫牡丹。
　　别有玉盘承露冷，无人起就月中看。
　　◎卷.54【送韦判官得雨中山】卢纶
　　前峰后岭碧濛濛，草拥惊泉树带风。
　　人语马嘶听不得，更堪长路在云中。
　　◎卷.55【送宛丘任少府】卢纶
　　带绶别乡亲，东为千里人。俗讹唯竞祭，地古不留春。
　　野戍云藏火，军城树拥尘。少年何所重，才子又清贫。
　　◎卷.56【送永阳崔明府】卢纶
　　鹤唳蒹葭晓，中流见楚城。浪清风乍息，山白月犹明。
　　废路开荒木，归人种古营。悬闻正讹俗，邴曼更知名。
　　◎卷.57【割飞二刀子歌】卢纶
　　我家有翦刀，人云鬼国铁。裁罗裁绮无钝时，
　　用来三年一股折。南中匠人淳用钢，再令盘屈随手伤。
　　改锻割飞二刀子，色迎霁雪锋含霜。两条神物秋冰薄，
　　刃淬初蟾鞘金错。越戟吴钩不足夸，斩犀切玉应怀怍。
　　日试曾磨汉水边，掌中恄栗声冷然。神惊魄悸却收得，
　　刃头已吐微微烟。刀乎刀乎何烨烨，魑魅须藏怪须慑。
　　若非良工变尔形，只向裁缝委箱箧。
　　◎卷.58【送郎士元使君赴郢州】卢纶
　　赐衣兼授节，行日郢中闻。花发登山庙，天晴阅水军。
　　渔商三楚接，郡邑九江分。高兴应难遂，元戎有大勋。
　　◎卷.59【春词】卢纶
　　北苑罗裙带，尘衢锦绣鞋。醉眠芳树下，半被落花埋。
　　◎卷.60【清如玉壶冰】卢纶
　　玉壶冰始结，循吏政初成。既有虚心鉴，还如照胆清。
　　瑶池惭洞澈，金镜让澄明。气若朝霜动，形随夜月盈。
　　临人能不蔽，待物本无情。怯对圆光里，妍蚩自此呈。
　　◎卷.61【山店（一作王建诗）】卢纶
　　登登山路行时尽，决决溪泉到处闻。
　　风动叶声山犬吠，一家松火隔秋云。


第二百八十一卷
　　◎卷.1【长至日上公献寿】崔琮
　　应律三阳首，朝天万国同。斗边看子月，台上候祥风。
　　五夜钟初动，千门日正融。玉阶文物盛，仙仗武貔雄。
　　率舞皆群辟，称觞即上公。南山为圣寿，长对未央宫。
　　◎卷.2【长至日上公献寿】李竦
　　候晓金门辟，乘时玉历长。羽仪瞻上宰，云物丽初阳。
　　汉礼方传珮，尧年正捧觞。日行临观阙，帝锡洽珪璋。
　　盛美超三代，洪休降百祥。自怜朝末坐，空此咏无疆。
　　◎卷.3【赋得西戎献白玉环】张惟俭
　　当时无外守，方物四夷通。列土金河北，朝天玉塞东。
　　自将荆璞比，不与郑环同。正朔虽传汉，衣冠尚带戎。
　　幸承提佩宠，多愧琢磨功。绝域知文教，争趋上国风。
　　◎卷.4【新安江行】章八元
　　江源南去永，野渡暂维梢。古戍悬鱼网，空林露鸟巢。
　　雪晴山脊见，沙浅浪痕交。自笑无媒者，逢人作解嘲。
　　◎卷.5【酬刘员外月下见寄】章八元
　　夜凉河汉白，卷箔出南轩。过月鸿争远，辞枝叶暗翻。
　　独谣闻丽曲，缓步接清言。宣室思前席，行看拜主恩。
　　◎卷.6【寄都官刘员外】章八元
　　旧宅平津邸，槐阴接汉宫。鸣驺驰道上，寒日直庐中。
　　白雪歌偏丽，青云宦早通。悠然一缝掖，千里限清风。
　　◎卷.7【题慈恩寺塔】章八元
　　十层突兀在虚空，四十门开面面风。却怪鸟飞平地上，
　　自惊人语半天中。回梯暗踏如穿洞，绝顶初攀似出笼。
　　落日凤城佳气合，满城春树雨濛濛。
　　◎卷.8【归桐庐旧居寄严长史】章八元
　　昨辞夫子棹归舟，家在桐庐忆旧丘。三月暖时花竞发，
　　两溪分处水争流。近闻江老传乡语，遥见家山减旅愁。
　　或在醉中逢夜雪，怀贤应向剡川游。
　　◎卷.9【天台道中示同行】章八元
　　八重岩崿叠晴空，九色烟霞绕洞宫。
　　仙道多因迷路得，莫将心事问樵翁。
　　◎卷.10【元日望含元殿御扇开合（大历十三年吏部试）】张莒
　　万国来朝岁，千年觐圣君。辇迎仙仗出，扇匝御香焚。
　　俯对朝容近，先知曙色分。冕旒开处见，钟磬合时闻。
　　影动承朝日，花攒似庆云。蒲葵那可比，徒用隔炎氛。
　　◎卷.11【清明日赐百僚新火】史延
　　上苑连侯第，清明及暮春。九天初改火，万井属良辰。
　　颁赐恩逾洽，承时庆自均。翠烟和柳嫩，红焰出花新。
　　宠命尊三老，祥光烛万人。太平当此日，空复荷陶甄。
　　◎卷.12【清明日赐百僚新火】韩濬
　　朱骑传红烛，天厨赐近臣。火随黄道见，烟绕白榆新。
　　荣耀分他日，恩光共此辰。更调金鼎膳，还暖玉堂人。
　　灼灼千门晓，辉辉万井春。应怜萤聚夜，瞻望及东邻。
　　◎卷.13【清明日赐百僚新火】郑辕
　　改火清明后，优恩赐近臣。漏残丹禁晚，燧发白榆新。
　　瑞彩来双阙，神光焕四邻。气回侯第暖，烟散帝城春。
　　利用调羹鼎，馀辉烛缙绅。皇明如照隐，愿及聚萤人。
　　◎卷.14【清明日赐百僚新火】王濯
　　御火传香殿，华光及侍臣。星流中使马，烛耀九衢人。
　　转影连金屋，分辉丽锦茵。焰迎红蕊发，烟染绿条春。
　　助律和风早，添炉暖气新。谁怜一寒士，犹望照东邻。
　　◎卷.15【投珠于泉】独孤绶
　　至道归淳朴，明珠被弃捐。天真来照乘，成性却沈泉。
　　不是灵蛇吐，非缘合浦还。岸傍随月落，波底共星悬。
　　致远终无胫，怀贪遂息肩。欲知恭俭德，所宝在惟贤。
　　◎卷.16【秦镜】仲子陵
　　万古秦时镜，从来抱至精。依台月自吐，在匣水常清。
　　烂烂金光发，澄澄物象生。云天皆洞鉴，表里尽虚明。
　　但见人窥胆，全胜响应声。妍媸定可识，何处更逃情。
　　◎卷.17【秦镜】张佐
　　楼上秦时镜，千秋独有名。菱花寒不落，冰质夏长清。
　　龙在形难掩，人来胆易呈。升台宜远照，开匣乍藏明。
　　皎色新磨出，圆规旧铸成。愁容如可鉴，当欲拂尘缨。
　　◎卷.18【忆游天台寄道流】张佐
　　忆昨天台到赤城，几朝仙籁耳中生。云龙出水风声急，
　　海鹤鸣皋日色清。石笋半山移步险，桂花当涧拂衣轻。
　　今来尽是人间梦，刘阮茫茫何处行。
　　◎卷.19【龟负图（东都试）】丁泽
　　天意将垂象，神龟出负图。五方行有配，八卦义宁孤。
　　作瑞旌君德，披文协帝谟。乘流喜得路，逢圣幸存躯。
　　莲叶池通泛，桃花水自浮。还寻九江去，安肯曳泥途。
　　◎卷.20【上元日梦王母献白玉环】丁泽
　　梦中朝上日，阙下拜天颜。仿佛瞻王母，分明献玉环。
　　灵姿趋甲帐，悟道契玄关。似见霜姿白，如看月彩弯。
　　霓裳归物外，凤历晓人寰。仙圣非相远，昭昭寤寐间。
　　◎卷.21【良田无晚岁】丁泽
　　人功虽未及，地力信非常。不任耕耘早，偏宜黍稷良。
　　无年皆有获，后种亦先芳。膴膴盈千亩，青青保万箱。
　　何须祭田祖，讵要察农祥。况是春三月，和风日又长。
　　◎卷.22【下第献座主张谓】阎济美
　　謇谔王臣直，文明雅量全。望炉金自跃，应物镜何偏。
　　南国幽沉尽，东堂礼乐宣。转令游艺士，更惜至公年。
　　芳树欢新景，青云泣暮天。唯愁凤池拜，孤贱更谁怜。
　　◎卷.23【天津桥望洛城残雪】阎济美
　　新霁洛城端，千家积雪寒。未收清禁色，偏向上阳残。
　　◎卷.24【尚书郎上直闻春漏】张少博
　　建礼含香处，重城待漏辰。徐声传凤阙，晓唱辨鸡人。
　　银箭听将尽，铜壶滴更新。催筹当五夜，移刻及三春。
　　杳杳从天远，泠泠出禁频。直庐残响曙，肃穆对钩陈。
　　◎卷.25【雪夜观象阙待漏】张少博
　　残雪初晴后，鸣珂奉阙庭。九门传晓漏，五夜候晨扃。
　　北斗横斜汉，东方落曙星。烟氛初动色，簪珮未分形。
　　雪重犹垂白，山遥不辨青。鸡人更唱处，偏入此时听。
　　◎卷.26【尚书郎上直闻春漏】周彻
　　建礼通华省，含香直紫宸。静闻铜史漏，暗识桂宫春。
　　滴沥疑将绝，清泠发更新。寒声临雁沼，疏韵应鸡人。
　　迥入千门彻，行催五夜频。高台闲自听，非是驻征轮。
　　◎卷.27【及第后赠试官】高拯
　　公子求贤未识真，欲将毛遂比常伦。
　　当时不及三千客，今日何如十九人。
　　◎卷.28【赋得花发上林（大历十四年侍郎潘炎试）】王表
　　御苑春何早，繁花已绣林。笑迎明主仗，香拂美人簪。
　　地接楼台近，天垂雨露深。晴光来戏蝶，夕景动栖禽。
　　欲托凌云势，先开捧日心。方知桃李树，从此别成阴。
　　◎卷.29【清明日登城春望寄大夫使君】王表
　　春城闲望爱晴天，何处风光不眼前。寒食花开千树雪，
　　清明日出万家烟。兴来促席唯同舍，醉后狂歌尽少年。
　　闻说莺啼却惆怅，诗成不见谢临川。
　　◎卷.30【成德乐】王表
　　赵女乘春上画楼，一声歌发满城秋。
　　无端更唱关山曲，不是征人亦泪流。
　　◎卷.31【花发上林】独孤授
　　上苑韶容早，芳菲正吐花。无言向春日，闲笑任年华。
　　润色笼轻霭，晴光艳晚霞。影连千户竹，香散万人家。
　　幸绕楼台近，仍怀雨露赊。愿君垂采摘，不使落风沙。
　　◎卷.32【赋得花发上林】王储
　　东陆和风至，先开上苑花。秾枝藏宿鸟，香蕊拂行车。
　　散白怜晴日，舒红爱晚霞。桃间留御马，梅处入胡笳。
　　城郭连增媚，楼台映转华。岂同幽谷草，春至发犹赊。
　　◎卷.33【赋得花发上林】周渭
　　灼灼花凝雪，春来发上林。向风初散蕊，垂叶欲成阴。
　　人过香随远，烟晴色自深。净时空结雾，疏处未藏禽。
　　菶茸何年值，间关几日吟。一枝如可冀，不负折芳心。
　　◎卷.34【赠龙兴观主吴崇岳】周渭
　　楮为冠子布为裳，吞得丹霞寿最长。混俗性灵常乐道，
　　出尘风格早休粮。枕中经妙谁传与，肘后方新自写将。
　　百尺松梢几飞步，鹤栖板上礼虚皇。


第二百八十二卷
　　◎卷.1【从军有苦乐行（时从司空鱼公北征）】李益
　　劳者且莫歌，我欲送君觞。从军有苦乐，此曲乐未央。
　　仆居在陇上，陇水断人肠。东过秦宫路，宫路入咸阳。
　　时逢汉帝出，谏猎至长杨。讵驰游侠窟，非结少年场。
　　一旦承嘉惠，轻身重恩光。秉笔参帷帟，从军至朔方。
　　边地多阴风，草木自凄凉。断绝海云去，出没胡沙长。
　　参差引雁翼，隐辚腾军装。剑文夜如水，马汗冻成霜。
　　侠气五都少，矜功六郡良。山河起目前，睚眦死路傍。
　　北逐驱獯虏，西临复旧疆。昔还赋馀资，今出乃赢粮。
　　一矢弢夏服，我弓不再张。寄语丈夫雄，若乐身自当。
　　◎卷.2【登长城（一题作塞下曲）】李益
　　汉家今上郡，秦塞古长城。有日云长惨，无风沙自惊。
　　当今圣天子，不战四夷平。
　　◎卷.3【杂曲】李益
　　妾本蚕家女，不识贵门仪。藁砧持玉斧，交结五陵儿。
　　十日或一见，九日在路岐。人生此夫婿，富贵欲何为。
　　杨柳徒可折，南山不可移。妇人贵结发，宁有再嫁资。
　　嫁女莫望高，女心愿所宜。宁从贱相守，不愿贵相离。
　　蓝叶郁重重，蓝花若榴色。少妇归少年，华光自相得。
　　谁言配君子，以奉百年身。有义即夫婿，无义还他人。
　　爱如寒炉火，弃若秋风扇。山岳起面前，相看不相见。
　　丈夫非小儿，何用强相知。不见朝生菌，易成还易衰。
　　征客欲临路，居人还出门。北风河梁上，四野愁云繁。
　　岂不恋我家，夫婿多感恩。前程有日月，勋绩在河源。
　　少妇马前立，请君听一言。春至草亦生，谁能无别情。
　　殷勤展心素，见新莫忘故。遥望孟门山，殷勤报君子。
　　既为随阳雁，勿学西流水。尝闻生别离，悲莫悲于此。
　　同器不同荣，堂下即千里。与君贫贱交，何异萍上水。
　　托身天使然，同生复同死。
　　◎卷.4【送辽阳使还军】李益
　　征人歌且行，北上辽阳城。二月戎马息，悠悠边草生。
　　青山出塞断，代地入云平。昔者匈奴战，多闻杀汉兵。
　　平生报国愤，日夜角弓鸣。勉君万里去，勿使虏尘惊。
　　◎卷.5【赋得早燕送别】李益
　　碧草缦如线，去来双飞燕。长门未有春，先入班姬殿。
　　梁空绕不息，檐寒窥欲遍。今至随红萼，昔还悲素扇。
　　一别与秋鸿，差池讵相见。
　　◎卷.6【秋晚溪中寄怀大理齐司直（时齐分司洛下，有东山之期）】李益
　　凤翔属明代，羽翼文葳蕤。昆仑进琪树，飞舞下瑶池。
　　振仪自西眷，东夏复分釐。国典唯平法，伊人方在斯。
　　荒宁桁杨肃，芳辉兰玉滋。明质鹜高景，飘飖服缨绥。
　　天寒清洛苑，秋夕白云司。况复空岩侧，苍苍幽桂期。
　　岁寒坐流霰，山川犹别离。浩思凭尊酒，氛氲独含辞。
　　◎卷.7【溪中月下寄杨子尉封亮】李益
　　蘅若夺幽色，衔思恍无悰。宵长霜雾多，岁晏淮海风。
　　团团山中月，三五离夕同。露凝朱弦绝，觞至兰玉空。
　　清光液流波，盛明难再逢。尝恐河汉远，坐窥烟景穷。
　　小人谅处阴，君子树大功。永愿厉高翼，慰我丹桂丛。
　　◎卷.8【春晚赋得馀花落（得起字）】李益
　　留春春竟去，春去花如此。蝶舞绕应稀，鸟惊飞讵已。
　　衰红辞故萼，繁绿扶雕蕊。自委不胜愁，庭风那更起。
　　◎卷.9【闻亡友王七嘉禾寺得素琴】李益
　　故人惜此去，留琴明月前。今来我访旧，泪洒白云天。
　　讵欲匣孤响，送君归夜泉。抚琴犹可绝，况此故无弦。
　　何必雍门奏，然后泪潺湲。
　　◎卷.10【校书郎杨凝往年以古镜贶别今追赠以诗】李益
　　明镜出匣时，明如云间月。一别青春鉴，回光照华发。
　　美人昔自爱，鞶带手中结。愿以三五期，经天无玷缺。
　　◎卷.11【置酒行】李益
　　置酒命所欢，凭觞遂为戚。日往不再来，兹辰坐成昔。
　　百龄非久长，五十将半百。胡为劳我形，己须还复白。
　　西山鸾鹤群，矫矫烟雾翮。明霞发金丹，阴洞潜水碧。
　　安得凌风羽，崦嵫驻灵魄。无然坐衰老，惭叹东陵柏。
　　◎卷.12【长社窦明府宅夜送王屋道士常究子】李益
　　旦随三鸟去，羽节凌霞光。暮与双凫宿，云车下紫阳。
　　天坛临月近，洞水出山长。海峤年年别，丘陵徒自伤。
　　◎卷.13【观回军三韵】李益
　　行行上陇头，陇月暗悠悠。万里将军没，回旌陇戍秋。
　　谁令呜咽水，重入故营流。
　　◎卷.14【华山南庙】李益
　　阴山临古道，古庙闭山碧。落日春草中，搴芳荐瑶席。
　　明灵达精意，仿佛如不隔。岩雨神降时，回飙入松柏。
　　常闻坑儒后，此地返秦璧。自古害忠良，神其辅宗祏。
　　◎卷.15【喜邢校书远至对雨同赋远晚饭阮返五韵】李益
　　雀噪空城阴，木衰羁思远。已蔽青山望，徒悲白云晚。
　　别离千里风，雨中同一饭。开径说逢康，临觞方接阮。
　　旅宦竟何如，劳飞思自返。
　　◎卷.16【城西竹园送裴佶王达】李益
　　葳蕤凌风竹，寂寞离人觞。怆怀非外至，沉郁自中肠。
　　远行从此始，别袂重凄霜。
　　◎卷.17【月下喜邢校书至自洛】李益
　　天河夜未央，漫漫复苍苍。重君远行至，及此明月光。
　　华星映衰柳，暗水入寒塘。客心定何似，馀欢方自长。
　　◎卷.18【北至太原】李益
　　炎祚昔昏替，皇基此郁盘。玄命久已集，抚运良乃艰。
　　南厄羊肠险，北走雁门寒。始于一戎定，垂此亿世安。
　　唐风本忧思，王业实艰难。中历虽横溃，天纪未可干。
　　圣明所兴国，灵岳固不殚。咄咄薄游客，斯言殊不刊。
　　◎卷.19【入华山访隐者经仙人石坛】李益
　　三考四岳下，官曹少休沐。久负青山诺，今还获所欲。
　　尝闻玉清洞，金简受玄箓。夙驾升天行，云游恣霞宿。
　　平明矫轻策，扪石入空曲。仙人古石坛，苔绕青瑶局。
　　阳桂凌烟紫，阴罗冒水绿。隔世闻丹经，悬泉注明玉。
　　前惊羽人会，白日天居肃。问我将致辞，笑之自相目。
　　竦身云遂起，仰见双白鹄。堕其一纸书，文字类鸟足。
　　视之了不识，三返又三复。归来问方士，举世莫解读。
　　何必若蜉蝣，然后为跼促。鄙哉宦游子，身志俱降辱。
　　再往不及期，劳歌叩山木。
　　◎卷.20【罢镜】李益
　　手中青铜镜，照我少年时。衰飒一如此，清光难复持。
　　欲令孤月掩，从遣半心疑。纵使逢人见，犹胜自见悲。
　　◎卷.21【华阴东泉同张处士诣藏律师兼简县内同官因寄齐中书】李益
　　苍崖抱寒泉，沦照洞金碧。潜鳞孕明晦，山灵閟幽赜。
　　前峰何其诡，万变穷日夕。松老风易悲，山秋云更白。
　　故人邑中吏，五里仙雾隔。美质简琼瑶，英声铿金石。
　　烦君竟相问，问我此何适。我因赞时理，书寄西飞翮。
　　哲匠熙百工，日月被光泽。大国本多士，荆岑无遗璧。
　　高网弥八纮，皇图明四辟。群材既兼畅，顾我在草泽。
　　贵无身外名，贱有区中役。忽忽百龄内，殷殷千虑迫。
　　人生已如寄，在寄复为客。旧国不得归，风尘满阡陌。
　　◎卷.22【答郭黄中孤云首章见赠】李益
　　孤云生西北，从风东南飘。帝乡日已远，苍梧无还飙。
　　已矣玄凤叹，严霜集灵苕。君其勉我怀，岁暮孰不凋。
　　◎卷.23【合源溪期张计不至】李益
　　霜露肃时序，缅然方独寻。暗溪迟仙侣，寒涧闻松禽。
　　寂历兹夜永，清明秋序深。微波澹澄夕，烟景含虚林。
　　素志久沦否，幽怀方自吟。
　　◎卷.24【竹溪】李益
　　访竹越云崖，即林若溪绝。宁知修干下，漠漠秋苔洁。
　　清光溢空曲，茂色临幽澈。采摘愧芳鲜，奉君岁暮节。
　　◎卷.25【送诸暨王主簿之任】李益
　　别愁已万绪，离曲方三奏。远宦一辞乡，南天异风候。
　　秦城岁芳老，越国春山秀。落日望寒涛，公门闭清昼。
　　何用慰相思，裁书寄关右。
　　◎卷.26【罢秩后入华山采茯苓逢道者】李益
　　委绶来名山，观奇恣所停。山中若有闻，言此不死庭。
　　遂逢五老人，一谓西岳灵。或闻樵人语，飞去入昴星。
　　授我出云路，苍然凌石屏。视之有文字，乃古黄庭经。
　　左右长松列，动摇风露零。上蟠千年枝，阴虬负青冥。
　　下结九秋霰，流膏为茯苓。取之砂石间，异若龟鹤形。
　　况闻秦宫女，华发变已青。有如上帝心，与我千万龄。
　　始疑有仙骨，炼魂可永宁。何事逐豪游，饮啄以膻腥。
　　神物亦自閟，风雷护此扃。欲传山中宝，回策忽已暝。
　　乃悲世上人，求醒终不醒。
　　◎卷.27【自朔方还与郑式瞻崔称郑子周岑赞同会法云寺三门避暑】李益
　　予本疏放士，朅来非外矫。误落边尘中，爱山见山少。
　　始投清凉宇，门值烟岫表。参差互明灭，彩翠竟昏晓。
　　泠泠远风来，过此群木杪。英英二三彦，襟旷去烦扰。
　　游川出潜鱼，息阴倦飞鸟。徇物不可穷，唯于此心了。
　　◎卷.28【来从窦车骑行（自朔方行作）】李益
　　束发逢世屯，怀恩抱明义。读书良有感，学剑惭非智。
　　遂别鲁诸生，来从窦车骑。追兵赴边急，络马黄金辔。
　　出入燕南陲，由来重意气。自经皋兰战，又破楼烦地。
　　西北护三边，东南留一尉。时过欻如云，参差不自意。
　　将军失恩泽，万事从此异。置酒高台上，薄暮秋风至。
　　长戟与我归，归来同弃置。自酌还自饮，非名又非利。
　　歌出易水寒，琴下雍门泪。出逢平乐旧，言在天阶侍。
　　问我从军苦，自陈少年贵。丈夫交四海，徒论身自致。
　　汉将不封侯，苏卿劳远使。今我终此曲，此曲诚不易。
　　贵人难识心，何由知忌讳。
　　◎卷.29【夜发军中】李益
　　边马枥上惊，雄剑匣中鸣。半夜军书至，匈奴寇六城。
　　中坚分暗阵，太乙起神兵。出没风云合，苍黄豺虎争。
　　今日边庭战，缘赏不缘名。
　　◎卷.30【将赴朔方早发汉武泉】李益
　　弭盖出故关，穷秋首边路。问我此何为，平生重一顾。
　　风吹山下草，系马河边树。奉役良有期，回瞻终未屡。
　　去乡幸未远，戎衣今已故。岂惟幽朔寒，念我机中素。
　　去矣勿复言，所酬知音遇。
　　◎卷.31【城傍少年（一作汉宫少年行）】李益
　　生长边城傍，出身事弓马。少年有胆气，独猎阴山下。
　　偶与匈奴逢，曾擒射雕者。名悬壮士籍，请君少相假。
　　◎卷.32【游子吟】李益
　　女羞夫婿薄，客耻主人贱。遭遇同众流，低回愧相见。
　　君非青铜镜，何事空照面。莫以衣上尘，不谓心如练。
　　人生当荣盛，待士勿言倦。君看白日驰，何异弦上箭。
　　◎卷.33【饮马歌】李益
　　百马饮一泉，一马争上游。一马喷成泥，百马饮浊流。
　　上有沧浪客，对之空叹息。自顾缨上尘，裴回终日夕。
　　为问泉上翁，何时见沙石。
　　◎卷.34【莲塘驿（在盱眙界）】李益
　　五月渡淮水，南行绕山陂。江村远鸡应，竹里闻缲丝。
　　楚女肌发美，莲塘烟露滋。菱花覆碧渚，黄鸟双飞时。
　　渺渺溯洄远，凭风托微词。斜光动流睇，此意难自持。
　　女歌本轻艳，客行多怨思。女萝蒙幽蔓，拟上青桐枝。
　　◎卷.35【五城道中】李益
　　金铙随玉节，落日河边路。沙鸣后骑来，雁起前军度。
　　五城鸣斥堠，三秦新召募。天寒白登道，塞浊阴山雾。
　　仍闻旧兵老，尚在乌兰戍。笳箫汉思繁，旌旗边色故。
　　寝兴倦弓甲，勤役伤风露。来远赏不行，锋交勋乃茂。
　　未知朔方道，何年罢兵赋。
　　◎卷.36【与王楚同登青龙寺上方】李益
　　连冈出古寺，流睇移芳宴。鸟没汉诸陵，草平秦故殿。
　　摇光浅深树，拂木参差燕。春心断易迷，远目伤难遍。
　　壮日各轻年，暮年方自见。
　　◎卷.37【登夏州城观送行人赋得六州胡儿歌】李益
　　六州胡儿六蕃语，十岁骑羊逐沙鼠。沙头牧马孤雁飞，
　　汉军游骑貂锦衣。云中征戍三千里，今日征行何岁归。
　　无定河边数株柳，共送行人一杯酒。胡儿起作和蕃歌，
　　齐唱呜呜尽垂手。心知旧国西州远，西向胡天望乡久。
　　回头忽作异方声，一声回尽征人首。蕃音虏曲一难分，
　　似说边情向塞云。故国关山无限路，风沙满眼堪断魂。
　　不见天边青作冢，古来愁杀汉昭君。
　　◎卷.38【从军夜次六胡北饮马磨剑石为祝殇辞】李益
　　我行空碛，见沙之磷磷，与草之幂幂，半没胡儿磨剑石。
　　当时洗剑血成川，至今草与沙皆赤。我因扣石问以言，
　　水流呜咽幽草根，君宁独不怪阴磷？吹火荧荧又为碧，
　　有鸟自称蜀帝魂。南人伐竹湘山下，交根接叶满泪痕。
　　请君先问湘江水，然我此恨乃可论。秦亡汉绝三十国，
　　关山战死知何极。风飘雨洒水自流，此中有冤消不得。
　　为之弹剑作哀吟，风沙四起云沈沈。满营战马嘶欲尽，
　　毕昴不见胡天阴。东征曾吊长平苦，往往晴明独风雨。
　　年移代去感精魂，空山月暗闻鼙鼓。秦坑赵卒四十万，
　　未若格斗伤戎虏。圣君破胡为六州，六州又尽为胡丘。
　　韩公三城断胡路，汉甲百万屯边秋。乃分司空授朔土，
　　拥以玉节临诸侯，汉为一雪万世仇。我今抽刀勒剑石，
　　告尔万世为唐休。又闻招魂有美酒，为我浇酒祝东流。
　　殇为魂兮，可以归还故乡些；沙场地无人兮，
　　尔独不可以久留。
　　◎卷.39【登天坛夜见海】李益
　　朝游碧峰三十六，夜上天坛月边宿。仙人携我搴玉英，
　　坛上夜半东方明。仙钟撞撞近海日，海中离离三山出。
　　霞梯赤城遥可分，霓旌绛节倚彤云。八鸾五凤纷在御，
　　王母欲上朝元君。群仙指此为我说，几见尘飞沧海竭。
　　竦身别我期丹宫，空山处处遗清风。九州下视杳未旦，
　　一半浮生皆梦中。始知武皇求不死，去逐瀛洲羡门子。
　　◎卷.40【大礼毕皇帝御丹凤门改元建中大赦】李益
　　大明曈曈天地分，六龙负日升天门。凤凰飞来衔帝箓，
　　言我万代金皇孙。灵鸡鼓舞承天赦，高翔百尺垂朱幡。
　　宸居穆清受天历，建中甲子合上元。昊穹景命即已至，
　　王事乃可酬乾坤。升中告成答玄贶，泥金检玉昭鸿恩。
　　云亭之事略可记，七十二君宁独尊。小臣欲上封禅表，
　　久而未就归文园。
　　◎卷.41【轻薄篇】李益
　　豪不必驰千骑，雄不在垂双鞬。天生俊气自相逐，
　　出与雕鹗同飞翻。朝行九衢不得意，下鞭走马城西原。
　　忽闻燕雁一声去，回鞍挟弹平陵园。归来青楼曲未半，
　　美人玉色当金尊。淮阴少年不相下，酒酣半笑倚市门。
　　安知我有不平色，白日欲落红尘昏。死生容易如反掌，
　　得意失意由一言。少年但饮莫相问，此中报仇亦报恩。
　　◎卷.42【野田行（一作于鹄诗）】李益
　　日没出古城，野田何茫茫。寒狐啸青冢，鬼火烧白杨。
　　昔人未为泉下客，行到此中曾断肠。
　　◎卷.43【古别离】李益
　　双剑欲别风凄然，雌沉水底雄上天。江回汉转两不见，
　　云交雨合知何年。古来万事皆由命，何用临岐苦涕涟。
　　◎卷.44【效古促促曲为河上思妇作】李益
　　促促何促促，黄河九回曲。嫁与棹船郎，空床将影宿。
　　不道君心不如石，那教妾貌长如玉。
　　◎卷.45【汉宫少年行】李益
　　君不见上宫警夜营八屯，冬冬街鼓朝朱轩。
　　玉阶霜仗拥未合，少年排入铜龙门。暗闻弦管九天上，
　　宫漏沈沈清吹繁。平明走马绝驰道，呼鹰挟弹通缭垣。
　　玉笼金锁养黄口，探雏取卵伴王孙。分曹陆博快一掷，
　　迎欢先意笑语喧。巧为柔媚学优孟，儒衣嬉戏冠沐猿。
　　晚来香街经柳市，行过倡舍宿桃根。相逢杯酒一言失，
　　回朱点白闻至尊。金张许史伺颜色，王侯将相莫敢论。
　　岂知人事无定势，朝欢暮戚如掌翻。椒房宠移子爱夺，
　　一夕秋风生戾园。徒用黄金将买赋，宁知白玉暗成痕。
　　持杯收水水已覆，徙薪避火火更燔。欲求四老张丞相，
　　南山如天不可上。


第二百八十三卷
　　◎卷.1【竹窗闻风寄苗发司空曙】李益
　　微风惊暮坐，临牖思悠哉。开门复动竹，疑是故人来。
　　时滴枝上露，稍沾阶下苔。何当一入幌，为拂绿琴埃。
　　◎卷.2【赋得垣衣】李益
　　漠漠复霏霏，为君垣上衣。昭阳辇下草，应笑此生非。
　　掩蔼青春去，苍茫白露稀。犹胜萍逐水，流浪不相依。
　　◎卷.3【送人流贬】李益
　　汉章虽约法，秦律已除名。谤远人多惑，官微不自明。
　　霜风先独树，瘴雨失荒城。畴昔长沙事，三年召贾生。
　　◎卷.4【送人南归】李益
　　人言下江疾，君道下江迟。五月江路恶，南风惊浪时。
　　应知近家喜，还有异乡悲。无奈孤舟夕，山歌闻竹枝。
　　◎卷.5【水亭夜坐赋得晓雾】李益
　　月落寒雾起，沈思浩通川。宿禽啭木散，山泽一苍然。
　　漠漠沙上路，沄沄洲外田。犹当依远树，断续欲穷天。
　　◎卷.6【送常曾侍御使西蕃寄题西川】李益
　　凉王宫殿尽，芜没陇云西。今日闻君使，雄心逐鼓鼙。
　　行当收汉垒，直可取蒲泥。旧国无由到，烦君下马题。
　　◎卷.7【入南山至全师兰若】李益
　　木陨水归壑，寂然无念心。南行有真子，被褐息山阴。
　　石路瑶草散，松门寒景深。吾师亦何爱，自起定中吟。
　　◎卷.8【送韩将军还边】李益
　　白马羽林儿，扬鞭薄暮时。独将轻骑出，暗与伏兵期。
　　雨雪移军远，旌旗上垄迟。圣心戎寄重，未许让恩私。
　　◎卷.9【晚春卧病喜振上人见访】李益
　　卧床如旧日，窥户易伤春。灵寿扶衰力，芭蕉对病身。
　　道心空寂寞，时物自芳新。旦夕谁相访，唯当摄上人。
　　◎卷.10【春行】李益
　　侍臣朝谒罢，戚里自相过。落日青丝骑，春风白纻歌。
　　恩承三殿近，猎向五陵多。归路南桥望，垂杨拂细波。
　　◎卷.11【洛阳河亭奉酬留守群公追送（一作李逸诗）】李益
　　离亭饯落晖，腊酒减春衣。岁晚烟霞重，川寒云树微。
　　戎装千里至，旧路十年归。还似汀洲雁，相逢又背飞。
　　◎卷.12【寻纪道士偶会诸叟】李益
　　山阴寻道士，映竹羽衣新。侍坐双童子，陪游五老人。
　　水花松下静，坛草雪中春。见说桃源洞，如今犹避秦。
　　◎卷.13【同萧炼师宿太乙庙】李益
　　微月空山曙，春祠谒少君。落花坛上拂，流水洞中闻。
　　酒引芝童奠，香馀桂子焚。鹤飞将羽节，遥向赤城分。
　　◎卷.14【送同落第者东归】李益
　　东门有行客，落日满前山。圣代谁知者，沧洲今独还。
　　片云归海暮，流水背城闲。余亦依嵩颍，松花深闭关。
　　◎卷.15【送柳判官赴振武】李益
　　边庭汉仪重，旌甲似云中。虏地山川壮，单于鼓角雄。
　　关寒塞榆落，月白胡天风。君逐嫖姚将，麒麟有战功。
　　◎卷.16【述怀寄衡州令狐相公】李益
　　调元方翼圣，轩盖忽言东。道以中枢密，心将外理同。
　　白头生远浪，丹叶下高枫。江上萧疏雨，何人对谢公。
　　◎卷.17【喜入兰陵望紫阁峰呈宣上人】李益
　　薙草开三径，巢林喜一枝。地宽留种竹，泉浅欲开池。
　　紫阁当疏牖，青松入坏篱。从今安僻陋，萧相是吾师。
　　◎卷.18【喜见外弟又言别】李益
　　十年离乱后，长大一相逢。问姓惊初见，称名忆旧容。
　　别来沧海事，语罢暮天钟。明日巴陵道，秋山又几重。
　　◎卷.19【立春日宁州行营因赋朔风吹飞雪】李益
　　边声日夜合，朔风惊复来。龙山不可望，千里一裴回。
　　捐扇破谁执，素纨轻欲裁。非时妒桃李，自是舞阳台。
　　◎卷.20【献刘济】李益
　　草绿古燕州，莺声引独游。雁归天北畔，春尽海西头。
　　向日花偏落，驰年水自流。感恩知有地，不上望京楼。
　　◎卷.21【哭柏岩禅师】李益
　　遍与傍人别，临终尽不愁。影堂谁为扫，坐塔自看修。
　　白日钟边晚，青苔钵上秋。天涯禅弟子，空到柏岩游。
　　◎卷.22【赴邠宁留别】李益
　　身承汉飞将，束发即言兵。侠少何相问，从来事不平。
　　黄云断朔吹，白雪拥沙城。幸应边书募，横戈会取名。
　　◎卷.23【紫骝马】李益
　　争场看斗鸡，白鼻紫骝嘶。漳水春闺晚，丛台日向低。
　　歇鞍珠作汗，试剑玉如泥。为谢红梁燕，年年妾独栖。
　　◎卷.24【夜上受降城闻笛（一作戎昱诗）】李益
　　入夜思归切，笛声清更哀。愁人不愿听，自到枕前来。
　　风起塞云断，夜深关月开。平明独惆怅，落尽一庭梅。
　　◎卷.25【同崔邠登鹳雀楼】李益
　　鹳雀楼西百尺樯，汀洲云树共茫茫。汉家萧鼓空流水，
　　魏国山河半夕阳。事去千年犹恨速。愁来一日即为长。
　　风烟并起思归望，远目非春亦自伤。
　　◎卷.26【奉酬崔员外副使携琴宿使院见示】李益
　　忽闻此夜携琴宿，遂叹常时尘吏喧。庭木已衰空月亮，
　　城砧自急对霜繁。犹持副节留军府，未荐高词直掖垣。
　　谁问南飞长绕树，官微同在谢公门。
　　◎卷.27【送贾校书东归寄振上人（一作振上人院喜见贾弇兼酬别）】李益
　　北风吹雁数声悲，况指前林是别时。秋草不堪频送远，
　　白云何处更相期。山随匹马行看暮，路入寒城独去迟。
　　为向东州故人道，江淹已拟惠休诗。
　　◎卷.28【过马嵬二首（第二首一作李远诗）】李益
　　路至墙垣问樵者，顾予云是太真宫。太真血染马蹄尽，
　　朱阁影随天际空。丹壑不闻歌吹夜，玉阶唯有薜萝风。
　　世人莫重霓裳曲，曾致干戈是此中。
　　金甲银旌尽已回，苍茫罗袖隔风埃。浓香犹自随鸾辂，
　　恨魄无由离马嵬。南内真人悲帐殿，东溟方士问蓬莱。
　　唯留坡畔弯环月，时送残辉入夜台。
　　◎卷.29【盐州过胡儿饮马泉（一作过五原胡儿饮马泉）】李益
　　绿杨著水草如烟，旧是胡儿饮马泉。几处吹笳明月夜，
　　何人倚剑白云天。从来冻合关山路，今日分流汉使前。
　　莫遣行人照容鬓，恐惊憔悴入新年。
　　◎卷.30【宿冯翊夜雨赠主人】李益
　　危心惊夜雨，起望漫悠悠。气耿残灯暗，声繁高树秋。
　　凉轩辞夏扇，风幌揽轻裯。思绪蓬初断，归期燕暂留。
　　关山蔼已失，脸泪迸难收。赖君时一笑，方能解四愁。
　　◎卷.31【送襄阳李尚书】李益
　　天寒发梅柳，忆昔到襄州。树暖然红烛，江清展碧油。
　　风烟临岘首，云水接昭丘。俗尚春秋学，词称文选楼。
　　都门送旌节，符竹领诸侯。汉沔分戎寄，黎元减圣忧。
　　时追山简兴，本自习家流。莫废思康乐，诗情满沃洲。
　　◎卷.32【春日晋祠同声会集得疏字韵】李益
　　风壤瞻唐本，山祠阅晋馀。水亭开帟幕，岩榭引簪裾。
　　地绿苔犹少，林黄柳尚疏。菱苕生皎镜，金碧照澄虚。
　　翰苑声何旧，宾筵醉止初。中州有辽雁，好为系边书。
　　◎卷.33【再赴渭北使府留别】李益
　　结发逐鸣鼙，连兵追谷蠡。山川搜伏虏，铠甲被重犀。
　　故府旌旗在，新军羽校齐。报恩身未死，识路马还嘶。
　　列嶂高烽举，当营太白低。平戎七尺剑，封检一丸泥。
　　截海取蒲类，跑泉饮鸊鹈。汉庭中选重，更事五原西。
　　◎卷.34【送归中丞使新罗册立吊祭（一作李端诗）】李益
　　东望扶桑日，何年是到时。片帆通雨露，积水隔华夷。
　　浩渺风来远，虚明鸟去迟。长波静云月，孤岛宿旌旗。
　　别叶传秋意，回潮动客思。沧溟无旧路，何处问前期。
　　◎卷.35【赋得路傍一株柳送邢校书赴延州使府】李益
　　路傍一株柳，此路向延州。延州在何处，此路起悠悠。
　　◎卷.36【重赠邢校书】李益
　　俱从四方事，共会九秋中。断蓬与落叶，相值各因风。
　　◎卷.37【照镜】李益
　　衰鬓朝临镜，将看却自疑。惭君明似月，照我白如丝。
　　◎卷.38【书院无历日，以诗代书，问路侍御六月大小】李益
　　野性迷尧历，松窗有道经。故人为柱史，为我数阶蓂。
　　◎卷.39【闻鸡赠主人】李益
　　胶胶司晨鸣，报尔东方旭。无事恋君轩，今君重凫鹄。
　　◎卷.40【登白楼见白鸟席上命鹧鸪辞】李益
　　一鸟如霜雪，飞向白楼前。问君何以至，天子太平年。
　　◎卷.41【石楼山见月（一作宿青山石楼）】李益
　　紫塞连年戍，黄砂碛路穷。故人今夜宿，见月石楼中。
　　◎卷.42【惜春伤同幕故人孟郎中兼呈去年看花友】李益
　　畏老身全老，逢春解惜春。今年看花伴，已少去年人。
　　◎卷.43【嘉禾寺见亡友王七题壁】李益
　　今日忆君处，忆君君岂知。空馀暗尘字，读罢泪仍垂。
　　◎卷.44【听唱赤白桃李花】李益
　　赤白桃李花，先皇在时曲。欲向西宫唱，西宫宫树绿。
　　◎卷.45【江南词】李益
　　嫁得瞿塘贾，朝朝误妾期。早知潮有信，嫁与弄潮儿。
　　◎卷.46【赠内兄卢纶】李益
　　世故中年别，馀生此会同。却将悲与病，来对朗陵翁。
　　◎卷.47【答窦二曹长留酒还榼】李益
　　榼小非由榼，星郎是酒星。解酲元有数，不用吓刘伶。
　　◎卷.48【答广宣供奉问兰陵居】李益
　　居北有朝路，居南无住人。劳师问家第，山色是南邻。
　　◎卷.49【乞宽禅师瘿山罍呈宣供奉】李益
　　石色凝秋藓，峰形若夏云。谁留秦苑地，好赠杏溪君。
　　◎卷.50【观骑射】李益
　　边头射雕将，走马出中军。远见平原上，翻身向暮云。
　　◎卷.51【幽州赋诗见意时佐刘幕（一作题太原落漠驿西堠）】李益
　　征戍在桑干，年年蓟水寒。殷勤驿西路，北去向长安。
　　◎卷.52【军次阳城烽舍北流泉】李益
　　何地可潸然，阳城烽树边。今朝望乡客，不饮北流泉。
　　◎卷.53【金吾子】李益
　　绣帐博山炉，银鞍冯子都。黄昏莫攀折，惊起欲栖乌。
　　◎卷.54【山鹧鸪词】李益
　　湘江斑竹枝，锦翅鹧鸪飞。处处湘云合，郎从何处归。
　　◎卷.55【立秋前一日览镜】李益
　　万事销身外，生涯在镜中。唯将满鬓雪，明日对秋风。
　　◎卷.56【代人乞花】李益
　　绣户朝眠起，开帘满地花。春风解人意，欲落妾西家。
　　◎卷.57【上洛桥】李益
　　金谷园中柳，春来似舞腰。何堪好风景，独上洛阳桥。
　　◎卷.58【扬州怀古】李益
　　故国歌钟地，长桥车马尘。彭城阁边柳，偏似不胜春。
　　◎卷.59【水宿闻雁】李益
　　早雁忽为双，惊秋风水窗。夜长人自起，星月满空江。
　　◎卷.60【扬州早雁】李益
　　江上三千雁，年年过故宫。可怜江上月，偏照断根蓬。
　　◎卷.61【下楼】李益
　　话旧全应老，逢春喜又悲。看花行拭泪，倍觉下楼迟。
　　◎卷.62【度破讷沙二首（一作塞北行次度破讷沙）】李益
　　眼见风来沙旋移，经年不省草生时。
　　莫言塞北无春到，总有春来何处知。
　　破讷沙头雁正飞，鸊鹈泉上战初归。
　　平明日出东南地，满碛寒光生铁衣。
　　◎卷.63【拂云堆】李益
　　汉将新从虏地来，旌旗半上拂云堆。
　　单于每近沙场猎，南望阴山哭始回。
　　◎卷.64【中桥北送穆质兄弟应制，戏赠萧二策】李益
　　洛水桥边雁影疏，陆机兄弟驻行车。
　　欲陈汉帝登封草，犹待萧郎寄内书。
　　◎卷.65【九月十日雨中过张伯佳期柳镇未至以诗招之】李益
　　柳吴兴近无消息，张长公贫苦寂寥。
　　唯有角巾沾雨至，手持残菊向西招。
　　◎卷.66【汴河曲】李益
　　汴水东流无限春，隋家宫阙已成尘。
　　行人莫上长堤望，风起杨花愁杀人。
　　◎卷.67【塞下曲】李益
　　蕃州部落能结束，朝暮驰猎黄河曲。
　　燕歌未断塞鸿飞，牧马群嘶边草绿。
　　秦筑长城城已摧，汉武北上单于台。
　　古来征战虏不尽，今日还复天兵来。
　　黄河东流流九折，沙场埋恨何时绝。
　　蔡琰没去造胡笳，苏武归来持汉节。
　　为报如今都护雄，匈奴且莫下云中。
　　请书塞北阴山石，愿比燕然车骑功。
　　◎卷.68【夜上西城听梁州曲二首】李益
　　行人夜上西城宿，听唱梁州双管逐。
　　此时秋月满关山，何处关山无此曲。
　　鸿雁新从北地来，闻声一半却飞回。
　　金河戍客肠应断，更在秋风百尺台。
　　◎卷.69【暖川（一作征人歌）】李益
　　胡风冻合鸊鹈泉，牧马千群逐暖川。
　　塞外征行无尽日，年年移帐雪中天。
　　◎卷.70【过马嵬】李益
　　汉将如云不直言，寇来翻罪绮罗恩。
　　托君休洗莲花血，留记千年妾泪痕。
　　◎卷.71【答许五端公马上口号】李益
　　晚逐旌旗俱白首，少游京洛共缁尘。
　　不堪身外悲前事，强向杯中觅旧春。
　　◎卷.72【牡丹（一作咏牡丹赠从兄正封）】李益
　　紫蕊丛开未到家，却教游客赏繁华。
　　始知年少求名处，满眼空中别有花。
　　◎卷.73【边思】李益
　　腰悬锦带佩吴钩，走马曾防玉塞秋。
　　莫笑关西将家子，只将诗思入凉州。
　　◎卷.74【奉和武相公春晓闻莺（一作蜀川闻莺）】李益
　　蜀道山川心易惊，绿窗残梦晓闻莺。
　　分明似写文君恨，万怨千愁弦上声。
　　◎卷.75【送客还幽州】李益
　　惆怅秦城送独归，蓟门云树远依依。
　　秋来莫射南飞雁，从遣乘春更北飞。
　　◎卷.76【柳杨送客（一作扬州万里送客）】李益
　　青枫江畔白蘋洲，楚客伤离不待秋。
　　君见隋朝更何事，柳杨南渡水悠悠。
　　◎卷.77【从军北征】李益
　　天山雪后海风寒，横笛偏吹行路难。
　　碛里征人三十万，一时回向月明看。
　　◎卷.78【听晓角】李益
　　边霜昨夜堕关榆，吹角当城汉月孤。
　　无限塞鸿飞不度，秋风卷入小单于。
　　◎卷.79【宫怨】李益
　　露湿晴花春殿香，月明歌吹在昭阳。
　　似将海水添宫漏，共滴长门一夜长。
　　◎卷.80【暮过回乐烽】李益
　　烽火高飞百尺台，黄昏遥自碛西来。
　　昔时征战回应乐，今日从军乐未回。
　　◎卷.81【奉和武相公郊居寓目】李益
　　黄扉晚下禁垣钟，归坐南闱山万重。
　　独有月中高兴尽，雪峰明处见寒松。
　　◎卷.82【诣红楼院寻广宣不遇留题】李益
　　柿叶翻红霜景秋，碧天如水倚红楼。
　　隔窗爱竹有人问，遣向邻房觅户钩。
　　◎卷.83【回军行】李益
　　关城榆叶早疏黄，日暮沙云古战场。
　　表请回军掩尘骨，莫教士卒哭龙荒。
　　◎卷.84【邠宁春日】李益
　　桃李年年上国新，风沙日日塞垣人。
　　伤心更见庭前柳，忽有千条欲占春。
　　◎卷.85【古瑟怨】李益
　　破瑟悲秋已减弦，湘灵沈怨不知年。
　　感君拂拭遗音在，更奏新声明月天。
　　◎卷.86【夜宴观石将军舞】李益
　　微月东南上戍楼，琵琶起舞锦缠头。
　　更闻横笛关山远，白草胡沙西塞秋。
　　◎卷.87【春夜闻笛】李益
　　寒山吹笛唤春归，迁客相看泪满衣。
　　洞庭一夜无穷雁，不待天明尽北飞。
　　◎卷.88【扬州送客】李益
　　南行直入鹧鸪群，万岁桥边一送君。
　　闻道望乡闻不得，梅花暗落岭头云。
　　◎卷.89【统汉峰下（一作过降户至统漠烽）】李益
　　统汉峰西降户营，黄河战骨拥长城。
　　只今已勒燕然石，北地无人空月明。
　　◎卷.90【避暑女冠】李益
　　雾袖烟裾云母冠，碧琉璃簟井冰寒。
　　焚香欲使三清鸟，静拂桐阴上玉坛。
　　◎卷.91【行舟】李益
　　柳花飞入正行舟，卧引菱花信碧流。
　　闻道风光满扬子，天晴共上望乡楼。
　　◎卷.92【隋宫燕】李益
　　燕语如伤旧国春，宫花一落已成尘。
　　自从一闭风光后，几度飞来不见人。
　　◎卷.93【送人归岳阳】李益
　　烟草连天枫树齐，岳阳归路子规啼。
　　春江万里巴陵戍，落日看沈碧水西。
　　◎卷.94【上汝州郡楼】李益
　　黄昏鼓角似边州，三十年前上此楼。
　　今日山城对垂泪，伤心不独为悲秋。
　　◎卷.95【临滹沱见蕃使列名】李益
　　漠南春色到滹沱，碧柳青青塞马多。
　　万里关山今不闭，汉家频许郅支和。
　　◎卷.96【写情】李益
　　水纹珍簟思悠悠，千里佳期一夕休。
　　从此无心爱良夜，任他明月下西楼。
　　◎卷.97【夜上受降城闻笛】李益
　　回乐峰前沙似雪，受降城下月如霜。
　　不知何处吹芦管，一夜征人尽望乡。
　　◎卷.98【赴渭北宿石泉驿南望黄堆烽】李益
　　边城已在虏城中，烽火南飞入汉宫。
　　汉庭议事先黄老，麟阁何人定战功。
　　◎卷.99【逢归信偶寄】李益
　　无事将心寄柳条，等闲书字满芭蕉。
　　乡关若有东流信，遣送扬州近驿桥。
　　◎卷.100【赠毛仙翁】李益
　　玉树溶溶仙气深，含光混俗似无心。
　　长愁忽作鹤飞去，一片孤云何处寻。
　　◎卷.101【长干行】李益
　　忆妾深闺里，烟尘不曾识。嫁与长干人，沙头候风色。
　　五月南风兴，思君下巴陵。八月西风起，想君发扬子。
　　去来悲如何，见少离别多。湘潭几日到，妾梦越风波。
　　昨夜狂风度，吹折江头树。渺渺暗无边，行人在何处。
　　好乘浮云骢，佳期兰渚东。鸳鸯绿浦上，翡翠锦屏中。
　　自怜十五馀，颜色桃花红。那作商人妇，愁水复愁风。
　　◎卷.102【和丘员外题湛长史旧居】李益
　　昔降英王顾，屏身幽岩曲。灵波结繁笳，爽籁赴鸣玉。
　　运转春华至，岁来山草绿。青松掩落晖，白云竟空谷。
　　伊人抚遗叹，恻恻芳又缛。云谁斅美香，分毫寄明牧。
　　◎卷.103【送客归振武】李益
　　骏马事轻车，军行万里沙。胡山通嗢落，汉节绕浑邪。
　　桂满天西月，芦吹塞北笳。别离俱报主，路极不为赊。
　　◎卷.104【府试古镜】李益
　　旧是秦时镜，今藏古匣中。龙盘初挂月，凤舞欲生风。
　　石黛曾留殿，朱光适在宫。应祥知道泰，鉴物觉神通。
　　肝胆诚难隐，妍媸信易穷。幸居君子室，长愿免尘蒙。
　　◎卷.105【赠宣大师】李益
　　一国沙弥独解诗，人人道胜惠林师。先皇诏下征还日，
　　今上龙飞入内时。看月忆来松寺宿，寻花思作杏溪期。
　　因论佛地求心地，只说常吟是住持。
　　◎卷.106【汉宫词（一作韩翃诗）】李益
　　汉室长陵小市东，珠帘绣户对春风。
　　君王昨日移仙仗，玉辇将迎入汉中。
　　◎卷.107【江南曲（一作韩翃诗）】李益
　　长乐花枝雨点销，江城日暮好相邀。
　　春楼不闭葳蕤锁，绿水回连宛转桥。
　　◎卷.108【宿石邑山中】李益
　　浮云不共此山齐，山霭苍苍望转迷。
　　晓月暂飞高树里，秋河隔在数峰西。
　　◎卷.109【寄赠衡州杨使君】李益
　　湘竹斑斑湘水春，衡阳太守虎符新。
　　朝来笑向归鸿道，早晚南飞见主人。
　　◎卷.110【途中寄李二（一作戎昱诗）】李益
　　杨柳含烟灞岸春，年年攀折为行人。
　　好风若借低枝便，莫遣青丝扫路尘。
　　◎卷.111【寄许炼师（一作戎昱诗）】李益
　　扫石焚香礼碧空，露华偏湿蕊珠宫。
　　如何说得天坛上，万里无云月在中。
　　◎卷.112【失题（此卢纶诗，题作赴虢州留别故人）】李益
　　世故相逢各未闲，百年多在别离间。
　　昨夜秋风今夜雨，不知何处入空山。
　　◎卷.113【塞下曲】李益
　　伏波惟愿裹尸还，定远何须生入关。
　　莫遣只轮归海窟，仍留一箭射天山。
　　◎卷.114【上黄堆烽】李益
　　心期紫阁山中月，身过黄堆烽上云。
　　年发已从书剑老，戎衣更逐霍将军。
　　◎卷.115【句】李益
　　闲庭草色能留马，当路杨花不避人。（张为《主客图》）


第二百八十四卷
　　◎卷.1【古别离二首】李端
　　水国叶黄时，洞庭霜落夜。行舟闻商估，宿在枫林下。
　　此地送君还，茫茫似梦间。后期知几日，前路转多山。
　　巫峡通湘浦，迢迢隔云雨。天晴见海樯，月落闻津鼓。
　　人老自多愁，水深难急流。清宵歌一曲，白首对汀洲。
　　与君桂阳别，令君岳阳待。后事忽差池，前期日空在。
　　木落雁嗷嗷，洞庭波浪高。远山云似盖，极浦树如毫。
　　朝发能几里，暮来风又起。如何两处愁，皆在孤舟里。
　　昨夜天月明，长川寒且清。菊花开欲尽，荠菜泊来生。
　　下江帆势速，五两遥相逐。欲问去时人，知投何处宿。
　　空令猿啸时，泣对湘簟竹。
　　◎卷.2【折杨柳（一作折杨柳送别）】李端
　　东城攀柳叶，柳叶低着草。少壮莫轻年，轻年有衰老。
　　柳发遍川冈，登高堪断肠。雨烟轻漠漠，何树近君乡。
　　赠君折杨柳，颜色岂能久。上客莫沾巾，佳人正回首。
　　新柳送君行，古柳伤君情。突兀临荒渡，婆娑出旧营。
　　隋家两岸尽，陶宅五株荣。日暮偏愁望，春山有鸟声。
　　◎卷.3【留别柳中庸】李端
　　惆怅流水时，萧条背城路。离人出古亭，嘶马入寒树。
　　江海正风波，相逢在何处。
　　◎卷.4【野亭三韵送钱员外】李端
　　野菊开欲稀，寒泉流渐浅。幽人步林后，叹此年华晚。
　　倚杖送行云，寻思故山远。
　　◎卷.5【归山招王逵】李端
　　日长原野静，杖策步幽巘。雉雊麦苗阴，蝶飞溪草晚。
　　我生好闲放，此去殊未返。自是君不来，非关故山远。
　　◎卷.6【过谷口元赞善所居（一作赠池阳谷口）】李端
　　入谷访君来，秋泉已堪涉。林间人独坐，月下山相接。
　　重露湿苍苔，明灯照黄叶。故交一不见，素发何稠叠。
　　◎卷.7【旅次岐山得山友书却寄凤翔张尹】李端
　　本与戴征君，同师竹上坐。偶为名利引，久废论真果。
　　昨日山信回，寄书来责我。
　　◎卷.8【九日赠司空文明】李端
　　我有惆怅词，待君醉时说。长来逢九日，难与菊花别。
　　摘却正开花，暂言花未发。
　　◎卷.9【芜城】李端
　　昔人登此地，丘陇已前悲。今日又非昔，春风能几时。
　　风吹城上树，草没城边路。城里月明时，精灵自来去。
　　◎卷.10【送吉中孚拜官归楚州】李端
　　才子神骨清，虚竦眉眼明。貌应同卫玠，鬓且异潘生。
　　初戴莓苔帻，来过丞相宅。满堂归道师，众口宗诗伯。
　　须臾里巷传，天子亦知贤。出诏升高士，驰声在少年。
　　自为才哲爱，日与侯王会。匡主一言中，荣亲千里外。
　　更闻仙士友，往往东回首。驱石不成羊，指丹空毙狗。
　　孤帆淮上归，商估夜相依。海雾寒将尽，天星晓欲稀。
　　潮头来始歇，浦口喧争发。乡树尚和云，邻船犹带月。
　　到洞必伤情，巡房见旧名。醮疏坛路涩，汲少井栏倾。
　　别我长安道，前期共须老。方随水向山，肯惜花辞岛。
　　怅望执君衣，今朝风景好。
　　◎卷.11【荆州泊】李端
　　南楼西下时，月里闻来棹。桂水舳舻回，荆州津济闹。
　　移帷望星汉，引带思容貌。今夜一江人，唯应妾身觉。
　　◎卷.12【春游乐】李端
　　游童苏合弹，倡女蒲葵扇。初日映城时，相思忽相见。
　　褰裳蹋路草，理鬓回花面。薄暮不同归，留情此芳甸。
　　◎卷.13【千里思】李端
　　凉州风月美，遥望居延路。泛泛下天云，青青缘塞树。
　　燕山苏武上，海岛田横住。更是草生时，行人出门去。
　　◎卷.14【白鹭咏】李端
　　迥起来应近，高飞去自遥。映林同落雪，拂水状翻潮。
　　犹有幽人兴，相逢到碧霄。
　　◎卷.15【冬夜与故友聚送吉校书】李端
　　途穷别则怨，何必天涯去。共作出门人，不见归乡路。
　　殷勤执杯酒，怅望送亲故。月色入闲轩，风声落高树。
　　云霄望且远，齿发行应暮。九日泣黄花，三秋悲白露。
　　君行过洛阳，莫向青山度。
　　◎卷.16【与苗员外山行】李端
　　古人留路去，今日共君行。若待青山尽，应逢白发生。
　　谁知到兰若，流落一书名。
　　◎卷.17【早春同庾侍郎题青龙上方院】李端
　　相见惜馀辉，齐行登古寺。风烟结远恨，山水含芳意。
　　车马莫前归，留看巢鹤至。
　　◎卷.18【送从叔赴洪州】李端
　　荣家兼佐幕，叔父似还乡。王粲名虽重，郄超髯未长。
　　鸣桡过夏口，敛笏见浔阳。后夜相思处，中庭月一方。
　　◎卷.19【送路司谏侍从叔赴洪州】李端
　　郄超本绝伦，得意在芳春。勋业耿家盛，风流荀氏均。
　　声名金作赋，白皙玉为身。敛笏辞天子，乘龟从丈人。
　　度关行且猎，鞍马何躞蹀。猿啸暮应愁，湖流春好涉。
　　浔阳水分送，于越山相接。梅雨细如丝，蒲帆轻似叶。
　　逢风燕不定，值石波先叠。楼见远公庐，船经徐稚业。
　　邑人多秉笔，州吏亦负笈。村女解收鱼，津童能用楫。
　　唯我有荆扉，无成未得归。见君兄弟出，今日自沾衣。
　　◎卷.20【病后游青龙寺】李端
　　病来形貌秽，斋沐入东林。境静闻神远，身羸向道深。
　　芭蕉高自折，荷叶大先沈。
　　◎卷.21【夜寻司空文明逢深上人因寄晋侍御】李端
　　鹤裘筇竹杖，语笑过林中。正是月明夜，陶家见远公。
　　自嫌山客务，不与汉官同。
　　◎卷.22【长安书事寄薛戴】李端
　　朔雁去成行，哀蝉响如昨。时芳一憔悴，暮序何萧索。
　　笑语且无聊，逢迎多约略。三山不可见，百岁空挥霍。
　　故事尽为愁，新知无复乐。夫君又离别，而我加寂寞。
　　惠远纵相寻，陶潜只独酌。主人恩则厚，客子才自薄。
　　委曲见提携，因循成蹇剥。论边书未上，招隐诗还作。
　　贵者已朝餐，岂能敦宿诺。飞禽虽失树，流水长思壑。
　　千里寄琼枝，梦寐青山郭。
　　◎卷.23【鲜于少府宅看花】李端
　　谢家能植药，万簇相萦倚。烂熳绿苔前，婵娟青草里。
　　垂栏复照户，映竹仍临水。骤雨发芳香，回风舒锦绮。
　　孤光杂新故，众色更重累。散碧出疏茎，分黄成细蕊。
　　游蜂高更下，惊蝶坐还起。玉貌对应惭，霞标方不似。
　　春阴怜弱蔓，夏日同短晷。回落报荣衰，交关斗红紫。
　　花时苟未赏，老至谁能止。上客屡移床，幽僧劳凭几。
　　初合虽薄劣，却得陪君子。敢问贤主人，何如种桃李。
　　◎卷.24【慈恩寺怀旧】李端
　　去者不可忆，旧游相见时。凌霄徒更发，非是看花期。
　　倚玉交文友，登龙年月久。东阁许联床，西郊亦携手。
　　彼苍何暧昧，薄劣翻居后。重入远师溪，谁尝陶令酒。
　　伊昔会禅宫，容辉在眼中。篮舆来问道，玉柄解谈空。
　　孔席亡颜子，僧堂失谢公。遗文一书壁，新竹再移丛。
　　始聚终成散，朝欢暮不同。春霞方照日，夜烛忽迎风。
　　蚁斗声犹在，鸮灾道已穷。问天应默默，归宅太匆匆。
　　凄其履还路，莽苍云林暮。九陌似无人，五陵空有雾。
　　缅怀山阳笛，永恨平原赋。错莫过门栏，分明识行路。
　　上智本全真，郄公况重臣。唯应抚灵运，暂是忆嘉宾。
　　存信松犹小，缄哀草尚新。鲤庭埋玉树，那忍见门人。
　　◎卷.25【赠薛戴】李端
　　晓雾忽为霜，寒蝉还罢响。行人在长道，日暮多归想。
　　射策本何功，名登绛帐中。遂矜丘室重，不料阮途穷。
　　交结惭时辈，龙钟似老翁。机非鄙夫正，懒是平生性。
　　欹枕鸿雁高，闭关花药盛。厨烟当雨绝，阶竹连窗暝。
　　欲赋苦饥行，无如消渴病。旧业历胡尘，荒原少四邻。
　　田园空有处，兄弟未成人。毛义心长苦，袁安家转贫。
　　今呈胸臆事，当为泪沾巾。
　　◎卷.26【东门送客】李端
　　绿杨新草路，白发故乡人。既壮还应老，游梁复滞秦。
　　逢花莫漫折，能有几多春。
　　◎卷.27【送韩绅卿】李端
　　春雨昨开花，秋霜忽沾草。荣枯催日夕，去住皆须老。
　　君望汉家原，高坟渐成道。
　　◎卷.28【襄阳曲】李端
　　襄阳堤路长，草碧柳枝黄。谁家女儿临夜妆，
　　红罗帐里有灯光。雀钗翠羽动明珰，欲出不出脂粉香。
　　同居女伴正衣裳，中庭寒月白如霜。贾生十八称才子，
　　空得门前一断肠。
　　◎卷.29【胡腾儿】李端
　　胡腾身是凉州儿，肌肤如玉鼻如锥。桐布轻衫前后卷，
　　葡萄长带一边垂。帐前跪作本音语，拾襟搅袖为君舞。
　　安西旧牧收泪看，洛下词人抄曲与。扬眉动目踏花毡，
　　红汗交流珠帽偏。醉却东倾又西倒，双靴柔弱满灯前。
　　环行急蹴皆应节，反手叉腰如却月。丝桐忽奏一曲终，
　　呜呜画角城头发。胡腾儿，胡腾儿，故乡路断知不知。
　　◎卷.30【赠康洽】李端
　　黄须康兄酒泉客，平生出入王侯宅。今朝醉卧又明朝，
　　忽忆故乡头已白。流年恍惚瞻西日，陈事苍茫指南陌。
　　声名恒压鲍参军，班位不过扬执戟。迩来七十遂无机，
　　空是咸阳一布衣。后辈轻肥贱衰朽，五侯门馆许因依。
　　自言万物有移改，始信桑田变成海。同时献赋人皆尽，
　　共壁题诗君独在。步出东城风景和，青山满眼少年多。
　　汉家尚壮今则老，发短心长知奈何。华堂举杯白日晚，
　　龙钟相见谁能免。君今已反我正来。朱颜宜笑能几回。
　　借问朦胧花树下，谁家畚插筑高台。
　　◎卷.31【瘦马行】李端
　　城傍牧马驱未过，一马徘徊起还卧。眼中有泪皮有疮，
　　骨毛焦瘦令人伤。朝朝放在儿童手，谁觉举头看故乡。
　　往时汉地相驰逐，如雨如风过平陆。岂意今朝驱不前，
　　蚊蚋满身泥上腹。路人识是名马儿，畴昔三军不得骑。
　　玉勒金鞍既已远，追奔获兽有谁知。终身枥上食君草，
　　遂与驽骀一时老。倘借长鸣陇上风，犹期一战安西道。
　　◎卷.32【杂歌呈郑锡司空文明】李端
　　昨宵梦到亡何乡，忽见一人山之阳。高冠长剑立石堂，
　　鬓眉飒爽瞳子方。胡麻作饭琼作浆，素书一帙在柏床。
　　啖我还丹拍我背，令我延年在人代。乃书数字与我持，
　　小儿归去须读之。觉来知是虚无事，山中雪平云覆地。
　　东岭啼猿三四声，卷帘一望心堪碎。蓬莱有梯不可蹑，
　　向海回头泪盈睫。且闻童子是苍蝇，谁谓庄生异蝴蝶。
　　学仙去来辞故人，长安道路多风尘。
　　◎卷.33【杂歌】李端
　　汉水至清泥则浊，松枝至坚萝则弱。十三女儿事他家，
　　颜色如花终索寞。兰生当门燕巢幕，兰芽未吐燕泥落。
　　为姑偏忌诸嫂良，作妇翻嫌婿家恶。人生照镜须自知，
　　无盐何用妒西施。秦庭野鹿忽为马，巧伪乱真君试思。
　　伯奇掇蜂贤父逐，曾参杀人慈母疑。酒沽千日人不醉，
　　琴弄一弦心已悲。常闻善交无尔汝，谗口甚甘良药苦。
　　山鸡锦翼岂凤凰，陇鸟人言止鹦鹉。向栩非才徒隐灶，
　　田文有命那关户，犀烛江行见鬼神，木人登席呈歌舞。
　　乐生东去终居赵，阳虎北辕翻适楚。世间反覆不易陈，
　　缄此贻君泪如雨。
　　◎卷.34【乌栖曲】李端
　　白马逐朱车，黄昏入狭斜。狭斜柳树乌争宿，
　　争枝未得飞上屋。东房少妇婿从军，每听乌啼知夜分。
　　◎卷.35【送客东归】李端
　　昨夜东风吹尽雪，两京路上梅花发。行人相见便东西，
　　日暮溪头饮马别。把君衫袖望垂杨，两行泪下思故乡。
　　◎卷.36【王敬伯歌】李端
　　妾本舟中女，闻君江上琴。君初感妾意，妾亦感君心。
　　遂出合欢被，同为交颈禽。传杯唯畏浅，接膝犹嫌远。
　　侍婢奏箜篌，女郎歌宛转。宛转怨如何，中庭霜渐多。
　　霜多叶可惜，昨日非今夕。徒结万重欢，终成一宵客。
　　王敬伯，绿水青山从此隔。
　　◎卷.37【救生寺望春寄畅当】李端
　　东西南北望，望远悲潜蓄。红黄绿紫花，花开看不足。
　　今年与子少相随，他年与子老相逐。
　　◎卷.38【荆门歌送兄赴夔州】李端
　　余兄佐郡经西楚，饯行因赋荆门雨。sC々燮燮声渐繁，
　　浦里人家收市喧。重阴大点过欲尽，碎浪柔文相与翻。
　　云间怅望荆衡路，万里青山一时暮。琵琶寺里响空廊。
　　熨火陂前湿荒戍。沙尾长樯发渐稀，竹竿草屩涉流归。
　　夷陵已远半成烧，汉上游倡始濯衣。船门相对多商估，
　　葛服龙钟篷下语。自是湘州石燕飞，那关齐地商羊舞。
　　曾为江客念江行，肠断秋荷雨打声。摩天古木不可见，
　　住岳高僧空得名。今朝拜首临欲别，遥忆荆门雨中发。
　　◎卷.39【妾薄命】李端
　　忆妾初嫁君，花鬟如绿云，回灯入绮帐，转面脱罗裙。
　　折步教人学，偷香与客熏。容颜南国重，名字北方闻。
　　一从失恩意，转觉身憔悴。对镜不梳头，倚窗空落泪。
　　新人莫恃新，秋至会无春。从来闭在长门者，
　　必是宫中第一人。


第二百八十五卷
　　◎卷.1【关山月】李端
　　露湿月苍苍，关头榆叶黄。回轮照海远，分彩上楼长。
　　水冻频移幕，兵疲数望乡。只应城影外，万里共胡霜。
　　◎卷.2【度关山】李端
　　雁塞日初晴，狐关雪复平。危楼缘广漠，古窦傍长城。
　　拂剑金星出，弯弧玉羽鸣。谁知系虏者，贾谊是书生。
　　◎卷.3【巫山高（一作巫山高和皇甫拾遗）】李端
　　巫山十二峰，皆在碧虚中。回合云藏月，霏微雨带风。
　　猿声寒过涧，树色暮连空。愁向高唐望，清秋见楚宫。
　　◎卷.4【雨雪曲】李端
　　天山一丈雪，杂雨夜霏霏。湿马胡歌乱，经烽汉火微。
　　丁零苏武别，疏勒范羌归。若看关头下，长榆叶定稀。
　　◎卷.5【春游乐】李端
　　柘弹连钱马，银钩妥堕鬟。摘桑春陌上，踏草夕阳间。
　　意合辞先露，心诚貌却闲。明朝若相忆，云雨出巫山。
　　◎卷.6【山下泉】李端
　　碧水映丹霞，溅溅度浅沙。暗通山下草，流出洞中花。
　　净色和云落，喧声绕石斜。明朝更寻去，应到阮郎家。
　　◎卷.7【送客赴洪州（一作送郑侍御）】李端
　　草色随骢马，悠悠共出秦。水传云梦晓，山接洞庭春。
　　帆影连三峡，猿声在四邻。青门一分手，难见杜陵人。
　　◎卷.8【与郑锡游春】李端
　　东门垂柳长，回首独心伤。日暖临芳草，天晴忆故乡。
　　映花莺上下，过水蝶飞扬。借问同行客，今朝泪几行。
　　◎卷.9【送友人（一作送友人南游）】李端
　　闻说湘川路，年年古木多。猿啼巫峡夜，月照洞庭波。
　　穷海人还去，孤城雁与过。青山不同赏，来往自蹉跎。
　　◎卷.10【题从叔沆林园】李端
　　阮宅闲园暮，窗中见树阴。樵歌依远草，僧语过长林。
　　鸟哢花间曲，人弹竹里琴。自嫌身未老，已有住山心。
　　◎卷.11【送少微上人入蜀】李端
　　削发本求道，何方不是归。松风开法席，江月濯禅衣。
　　飞阁蝉鸣早，漫天客过稀。戴颙常执笔，不觉此身非。
　　◎卷.12【雨后游辋川】李端
　　骤雨归山尽，颓阳入辋川。看虹登晚墅，踏石过青泉。
　　紫葛藏仙井，黄花出野田。自知无路去，回步就人烟。
　　◎卷.13【同皇甫侍御题惟一上人房】李端
　　焚香居一室，尽日见空林。得道轻年暮，安禅爱夜深。
　　东西皆是梦，存没岂关心。唯羡诸童子，持经在竹阴。
　　◎卷.14【同苗员外宿荐福寺僧舍】李端
　　潘安秋兴动，凉夜宿僧房。倚杖云离月，垂帘竹有霜。
　　回风生远径，落叶飒长廊。一与交亲会，空贻别后伤。
　　◎卷.15【送客往湘江】李端
　　识君年已老，孤棹向潇湘。素发临高镜，清晨入远乡。
　　三山分夏口，五两映涔阳。更逐巴东客，南行泪几行。
　　◎卷.16【送友人游蜀】李端
　　嘉陵天气好，百里见双流。帆影缘巴字，钟声出汉州。
　　绿原春草晚，青木暮猿愁。本是风流地，游人易白头。
　　◎卷.17【送友人游江东】李端
　　江上花开尽，南行见杪春。鸟声悲古木，云影入通津。
　　返景斜连草，回潮暗动蘋。谢公今在郡，应喜得诗人。
　　◎卷.18【送乐平苗明府得家字】李端
　　本自求彭泽，谁云道里赊。山从石壁断，江向弋阳斜。
　　暮色随枫树，阴云暗荻花。诸侯旧调鼎，应重宰臣家。
　　◎卷.19【过宋州】李端
　　睢阳陷虏日，外绝救兵来。世乱忠臣死，时清明主哀。
　　荒郊春草遍，故垒野花开。欲为将军哭，东流水不回。
　　◎卷.20【茂陵山行陪韦金部（一作招金部韦员外）】李端
　　宿雨朝来歇，空山秋气清。盘云双鹤下，隔水一蝉鸣。
　　古道黄花落，平芜赤烧生。茂陵虽有病，犹得伴君行。
　　◎卷.21【江上逢司空曙（一作岳阳逢司空文明，得关中书）】李端
　　共尔髫年故，相逢万里馀。新春两行泪，故国一封书。
　　夏口帆初落，涔阳雁正疏。唯当执杯酒，暂食汉江鱼。
　　◎卷.22【逢王泌自东京至】李端
　　逢君自乡至，雪涕问田园。几处生乔木，谁家在旧村。
　　山峰横二室，水色映千门。愁见游从处，如今花正繁。
　　◎卷.23【山中期吉中孚】李端
　　行人路不同，花落到山中。水暗蒹葭雾，月明杨柳风。
　　年华惊已掷，志业飒然空。何必龙钟后，方期事远公。
　　◎卷.24【酬前大理寺评事张芬】李端
　　君家旧林壑，寄在乱峰西。近日春云满，相思路亦迷。
　　闻钟投野寺，待月过前溪。怅望成幽梦，依依识故蹊。
　　◎卷.25【赋得山泉送房造】李端
　　泉水山边去，高人月下看。润松秋色净，落涧夜声寒。
　　委曲穿深竹，潺湲过远滩。圣朝无隐者，早晚罢渔竿。
　　◎卷.26【宿兴善寺后堂池】李端
　　草堂高树下，月向后池生。野客如僧静，新荷共水平。
　　锦鳞沉不食，绣羽乱相鸣。即事思江海，谁能万里行。
　　◎卷.27【忆皎然上人】李端
　　未得从师去，人间万事劳。云门不可见，山木已应高。
　　向日开柴户，惊秋问敝袍。何由宿峰顶，窗里望波涛。
　　◎卷.28【赠衡岳隐禅师】李端
　　旧住衡州寺，随缘偶北来。夜禅山雪下，朝汲竹门开。
　　半偈传初尽，群生意未回。唯当与樵者，杖锡入天台。
　　◎卷.29【云阳观寄袁稠（一作元阳观寄元称）】李端
　　花洞晚阴阴，仙坛隔杏林。漱泉春谷冷，捣药夜窗深。
　　石上开仙酌，松间对玉琴。戴家溪北住，雪后去相寻。
　　◎卷.30【晚游东田寄司空曙】李端
　　暮来思远客，独立在东田。片雨无妨景，残虹不映天。
　　别愁逢夏果，归兴入秋蝉。莫作隳官意，陶潜未必贤。
　　◎卷.31【题崔端公园林】李端
　　上士爱清辉，开门向翠微。抱琴看鹤去，枕石待云归。
　　野坐苔生席，高眠竹挂衣。旧山东望远，惆怅暮花飞。
　　◎卷.32【早春雪夜寄卢纶兼呈秘书元丞】李端
　　闻君随谢脁，春夜宿前川。看竹云垂地，寻僧月满田。
　　熊寒方入树，鱼乐稍离船。独夜羁愁客，惟知惜故年。
　　◎卷.33【早春夜集耿拾遗宅】李端
　　如何逋客会，忽在侍臣家。新草犹停雪，寒梅未放花。
　　衔杯鸡欲唱，逗月雁应斜。年齿俱憔悴，谁堪故国赊。
　　◎卷.34【元丞宅送胡濬及第东归觐省】李端
　　登龙兼折桂，归去当高车。旧楚枫犹在，前隋柳已疏。
　　月中逢海客，浪里得乡书。见说江边住，知君不厌鱼。
　　◎卷.35【送魏广下第归扬州宁亲】李端
　　游宦今空返，浮淮一雁秋。白云阴泽国，青草绕扬州。
　　调膳过花下，张筵到水头。昆山仍有玉，岁晏莫淹留。
　　◎卷.36【归山与酒徒别】李端
　　野客本无事，此来非有求。烦君徵乐饯，未免忆山愁。
　　红烛侵明月，青娥促白头。童心久已尽，岂为艳歌留。
　　◎卷.37【冬夜寄韩弇（一作秋夜寄司空文明）】李端
　　独坐知霜下，开门见木衰。壮应随日去，老岂与人期。
　　废井虫鸣早，阴阶菊发迟。兴来空忆戴，不似剡溪时。
　　◎卷.38【闻吉道士还俗因而有赠】李端
　　闻有华阳客，儒裳谒紫微。旧山连药卖，孤鹤带云归。
　　柳市名犹在，桃源梦已稀。还乡见鸥鸟，应愧背船飞。
　　◎卷.39【韦员外东斋看花】李端
　　入花凡几步，此树独相留。发艳红枝合，垂烟绿水幽。
　　并开偏觉好，未落已成愁。一到芳菲下，空招两鬓秋。
　　◎卷.40【边头作】李端
　　邠郊泉脉动，落日上城楼。羊马水草足，羌胡帐幕稠。
　　射雕过海岸，传箭怯边州。何事归朝将，今年又拜侯。
　　◎卷.41【宿深上人院听远泉】李端
　　泉声宜远听，入夜对支公。断续来方尽，潺湲咽又通。
　　何年出石下，几里在山中。君问穷源处，禅心与此同。
　　◎卷.42【茂陵村行赠何兆】李端
　　春天黄鸟啭，野径白云间。解带依芳草，支颐想故山。
　　人行九州路，树老五陵间。谁道临邛远，相如自忆还。
　　◎卷.43【送友人还洛】李端
　　去国渡关河，蝉鸣古树多。平原正超忽，行子复蹉跎。
　　去事不可想，旧游难再过。何当嵩岳下，相见在烟萝。
　　◎卷.44【送戴徵士还山】李端
　　柔桑锦臆雉，相送到烟霞。独隐空山里，闲门几树花。
　　草生杨柳岸，鸟啭竹林家。不是谋生拙，无为末路赊。
　　◎卷.45【秋日旅舍别司空文明】李端
　　凉风飒穷巷，秋思满高云。吏隐俱不就，此心仍别君。
　　素怀宗淡泊，羁旅念功勋。转忆西林寺，江声月下闻。
　　◎卷.46【旅舍对雪赠考功王员外】李端
　　杨花惊满路，面市忽狂风。骤下摇兰叶，轻飞集竹丛。
　　欲将琼树比，不共玉人同。独望徽之棹，青山在雪中。
　　◎卷.47【送丁少府往唐上】李端
　　因君灞陵别，故国一回看。共食田文饭，先之梅福官。
　　江风转日暮，山月满潮寒。不得同舟望，淹留岁月阑。
　　◎卷.48【赠李龟年】李端
　　青春事汉主，白首入秦城。遍识才人字，多知旧曲名。
　　风流随故事，语笑合新声。独有垂杨树，偏伤日暮情。
　　◎卷.49【送郭补阙归江阳】李端
　　东门春尚浅，杨柳未成阴。雁影愁斜日，莺声怨故林。
　　隋宫江上远，梁苑雪中深。独有怀归客，难为欲别心。
　　◎卷.50【早春会王逵主人得蓬字】李端
　　今年华鬓色，半在故人中。欲写无穷恨，先期一醉同。
　　绿丛犹覆雪，红萼已凋风。莫负归山契，君看陌上蓬。
　　◎卷.51【宿山寺思归】李端
　　僧房秋雨歇，愁卧夜更深。欹枕闻鸿雁，回灯见竹林。
　　归萤入草尽，落月映窗沉。拭泪无人觉，长谣向壁阴。
　　◎卷.52【送客赴江陵寄郢州郎士元】李端
　　露下晚蝉愁，诗人旧怨秋。沅湘莫留滞，宛洛好遨游。
　　饮马逢黄菊，离家值白头。竟陵明月夜，为上庾公楼。
　　◎卷.53【送客赋得巴江夜猿】李端
　　巴水天边路，啼猿伤客情。迟迟云外尽，杳杳树中生。
　　残月暗将落，空霜寒欲明。楚人皆掩泪，闻到第三声。
　　◎卷.54【秋日忆暕上人】李端
　　一从持钵别，更未到人间。好静居贫寺，遗名弃近山。
　　雨前缝百衲，叶下闭重关。若便浔阳去，须将旧客还。
　　◎卷.55【寄上舍人叔】李端
　　车马朝初下，看山忆独寻。会知逢水尽，且爱入云深。
　　残雨开斜日，新蝉发迥林。阮咸虽别巷，遥识此时心。
　　◎卷.56【送古之奇赴安西幕】李端
　　畴昔十年兄，相逢五校营。今宵举杯酒，陇月见军城。
　　堠火经阴绝，边人接晓行。殷勤送书记，强虏几时平。
　　◎卷.57【送张芬归江东兼寄柳中庸】李端
　　久是天涯客，偏伤落木时。如何故国见，更欲异乡期。
　　鸟暮东西急，波寒上下迟。空将满眼泪，千里怨相思。
　　◎卷.58【送丘丹归江东】李端
　　故山霜落久，才子忆荆扉。旅舍寻人别，秋风逐雁归。
　　梦愁枫叶尽，醉惜菊花稀。肯学求名者，经年未拂衣。
　　◎卷.59【卧病寄苗员外】李端
　　故人初未贵，相见得淹留。一自朝天去，因成计日游。
　　月明应独醉，叶下肯同愁。因恨刘桢病，空园卧见秋。
　　◎卷.60【送杨皋擢第归江东（一作送表丈杨皞）】李端
　　隋堤望楚国，江上一归人。绿气千樯暮，青风万里春。
　　试才初得桂，泊渚肯伤蘋。拜手终凄怆，恭承中外亲。
　　◎卷.61【题郑少府林园】李端
　　谢家今日晚，词客愿抽毫。枥马方回影，池鹅正理毛。
　　竹筒传水远，麈尾坐僧高。独有宗雷贱，过君著敝袍。
　　◎卷.62【送吉中孚拜官归业】李端
　　南入华阳洞，无人古树寒。吟诗开旧帙，带绶上荒坛。
　　因病求归易，沾恩更隐难。孟宗应献鲊，家近守渔官。
　　◎卷.63【送杨少府赴阳翟（即舍人之弟）】李端
　　冠带仁兄后，光辉寿母前。陆云还入洛，潘岳更张筵。
　　井邑嵩山对，园林颍水连。东人欲相送，旅舍已潸然。
　　◎卷.64【慈恩寺暕上人房招耿拾遗】李端
　　悠然对惠远，共结故山期。汲井树阴下，闭门亭午时。
　　地闲花落厚，石浅水流迟。愿与神仙客，同来事本师。
　　◎卷.65【宿山寺雪夜寄吉中孚】李端
　　独爱僧房竹，春来长到池。云遮皆晃朗，雪压半低垂。
　　不见侵山叶，空闻拂地枝。鄙夫今夜兴，唯有子猷知。
　　◎卷.66【赠赵神童】李端
　　圣朝殊汉令，才子少登科。每见先鸣早，常惊后进多。
　　独居方寂寞，相对觉蹉跎。不是通家旧，频劳文举过。
　　◎卷.67【宿云际寺赠深上人】李端
　　暂别青蓝寺，今来发欲斑。独眠孤烛下，风雨在前山。
　　坏宅终须去，空门不易还。支公有方便，一愿启玄关。
　　◎卷.68【送从兄赴洪州别驾兄善琴】李端
　　援琴兼爱竹，遥夜在湘沅。鹤舞月将下，乌啼霜正繁。
　　乱流喧橘岸，飞雪暗荆门。佐郡无辞屈，其如相府恩。
　　◎卷.69【山中期张芬不至】李端
　　石堤春草碧，双燕向西飞。怅望云天暮，佳人何处归。
　　药栏虫网遍，苔井水痕稀。谁道嵇康懒，山中自掩扉。
　　◎卷.70【寄畅当】李端
　　麦秀草芊芊，幽人好昼眠。云霞生岭上，猿鸟下床前。
　　颜子方敦行，支郎久住禅。中林轻暂别，约略已经年。
　　◎卷.71【送义兴元少府】李端
　　逢君惠连第，初命便光辉。已得群公祖，终妨太傅讥。
　　路长人反顾，草断燕回飞。本是江南客，还同衣锦归。
　　◎卷.72【卧病别郑锡】李端
　　病来喜无事，多卧竹林间。此日一相见，明朝还掩关。
　　幽人爱芳草，志士惜颓颜。岁晏不我弃，期君在故山。
　　◎卷.73【书志赠畅当】李端
　　少喜神仙术，未去已蹉跎。壮志一为累，浮生事渐多。
　　衰颜不相识，岁暮定相过。请问宗居士，君其奈老何。
　　◎卷.74【送诸暨裴少府（公先人，元相公判官）】李端
　　山公访嵇绍，赵武见韩侯。事去恩犹在，名成泪却流。
　　一官同北去，千里赴南州。才子清风后，无贻相府忧。
　　◎卷.75【送郑宥入蜀迎觐】李端
　　宁亲西陟险，君去异王阳。在世谁非客，还家即是乡。
　　剑门千转尽，巴水一支长。请语愁猿道，无烦促泪行。
　　◎卷.76【送耿拾遗湋使江南括图书】李端
　　驱传草连天，回风满树蝉。将过夫子宅，前问孝廉船。
　　汉使收三箧，周诗采百篇。别来将有泪，不是怨流年。
　　◎卷.77【送王少府游河南】李端
　　马卿方失意，东去谒诸侯。过宋人应少，游梁客独愁。
　　鸟翻千室暮，蝉急两河秋。仆本无媒者，因君泪亦流。
　　◎卷.78【送别驾赴晋陵即舍人叔之兄】李端
　　诸宗称叔父，从子亦光辉。谢脁中书直，王祥别乘归。
　　江帆冲雨上，海树隔潮微。南阮贫无酒，唯将泪湿衣。
　　◎卷.79【卧病寄阎寀】李端
　　病中贪好景，强步出幽居。紫葛垂山径，黄花绕野渠。
　　荒林飞老鹤，败堰过游鱼。纵忆同年友，无人可寄书。
　　◎卷.80【晚夏闻蝉寄广文（一作郎士元诗）】李端
　　昨日莺啭声，今朝蝉忽鸣。朱颜向华发，定是几年程。
　　故国白云远，闲居青草生。因垂数行泪，书报十年兄。
　　◎卷.81【归山居寄钱起】李端
　　怅望青山下，回头泪满巾。故乡多古树，落日少行人。
　　发鬓将回色，簪缨未到身。谁知武陵路，亦有汉家臣。
　　◎卷.82【晓发瓜州】李端
　　晓发悲行客，停桡独未前。寒江半有月，野戍渐无烟。
　　棹唱临高岸，鸿嘶发远田。谁知避徒御，对酒一潸然。
　　◎卷.83【江上喜逢司空文明】李端
　　秦人江上见，握手泪沾巾。落日见秋草，暮年逢故人。
　　非夫长作客，多病浅谋身。台阁旧亲友，谁曾见苦辛。
　　◎卷.84【同苗发慈恩寺避暑】李端
　　追凉寻宝刹，畏日望璇题。卧草同鸳侣，临池似虎溪。
　　树闲人迹外，山晚鸟行西。若问无心法，莲花隔淤泥。
　　◎卷.85【送潘述宏词下第归江外】李端
　　唱高人不和，此去泪难收。上国经年住，长江满目流。
　　弈棋知胜偶，射策请焚舟。应是田□□，玄成许尔游。
　　◎卷.86【送张少府赴夏县】李端
　　虽为州县职，还欲抱琴过。树古闻风早，山枯见雪多。
　　鸡声连绛市，马色傍黄河。太守新临郡，还逢五袴歌。
　　◎卷.87【酬秘书元丞郊园卧疾见寄】李端
　　闻说漳滨卧，题诗怨岁华。求医主高手，报疾到贫家。
　　撒枕销行蚁，移杯失画蛇。明朝九衢上，应见玉人车。
　　◎卷.88【送成都韦丞还蜀】李端
　　蜀门云树合，高栈有猿愁。驱传加新命，之官向旧游。
　　晨装逢酒雨，夜梦见刀州。远别长相忆，当年莫滞留。
　　◎卷.89【晚秋旅舍寄苗员外】李端
　　争途苦不前，贫病遂连牵。向暮同行客，当秋独长年。
　　晚花唯有菊，寒叶已无蝉。吏部逢今日，还应瓮下眠。
　　◎卷.90【送惟良上人归润州】李端
　　拟诗偏不类，又送上人归。寄世同高鹤，寻仙称坏衣。
　　雨行江草短，露坐海帆稀。正被空门缚，临岐乞解围。
　　◎卷.91【送何兆下第还蜀】李端
　　重江不可涉，孤客莫晨装。高木莎城小，残星栈道长。
　　袅猿枫子落，过雨荔枝香。劝尔成都住，文翁有草堂。
　　◎卷.92【送友人宰湘阴】李端
　　从宦舟行远，浮湘又入闽。蒹葭无朔雁，柽栝有蛮神。
　　传吏闲调象，山精暗讼人。唯须千树橘，暂救李衡贫。
　　◎卷.93【送元晟归江东旧居】李端
　　泽国舟车接，关门雨雪乖。春天行故楚，夜月下清淮。
　　讲易居山寺，论诗到郡斋。蒋家人暂别，三路草连阶。
　　◎卷.94【送黎少府赴阳翟】李端
　　诗礼称才子，神仙是丈人。玉山那惜醉，金谷已无春。
　　白马如风疾，青袍夺草新。不嫌鸣吠客，愿用百年身。
　　◎卷.95【送夏侯审游蜀】李端
　　西望烟绵树，愁君上蜀时。同林息商客，隔栈见罛师。
　　石滑羊肠险，山空杜宇悲。琴心正幽怨，莫奏凤凰诗。
　　◎卷.96【单推官厅前双桐咏】李端
　　封植因高兴，孤贞契素期。由来得地早，何事结花迟。
　　叶重凝烟后，条寒过雨时。还同李家树，争赋角弓诗。
　　◎卷.97【送宋校书赴宣州幕】李端
　　浮舟压芳草，容裔逐江春。远避看书吏，行当入幕宾。
　　夜潮冲老树，晓雨破轻蘋。鸳鹭多伤别，栾家德在人。
　　◎卷.98【送赵给事侄尉丹阳】李端
　　太傅怜群从，门人亦贱回。入官先爱子，赐酒许同杯。
　　淮海春多雨，蒹葭夜有雷。遥知拜庆后，梅尉称仙才。
　　◎卷.99【宿瓜洲寄柳中庸】李端
　　怀人同不寐，清夜起论文。月魄正出海，雁行斜上云。
　　寒潮来滟滟，秋叶下纷纷。便送江东去，徘徊只待君。
　　◎卷.100【夜宴虢县张明府宅逢宇文评事】李端
　　虢田留古宅，入夜足秋风。月影来窗里，灯光落水中。
　　征诗逢谢客，饮酒得陶公。更爱疏篱下，繁霜湿菊丛。
　　◎卷.101【冬夜集张尹后阁】李端
　　乘龟兼戴豸，白面映朱衣。安石还须起，泉明不得归。
　　应门常吏在，登席旧寮稀。远客长先醉，那知亚相威。
　　◎卷.102【将之泽潞留别王郎中】李端
　　弱年知己少，前路主人稀。贫病期相惜，艰难又忆归。
　　事成应未卜，身贱又无机。幸到龙门下，须因羽翼飞。
　　◎卷.103【晚次巴陵】李端
　　雪后柳条新，巴陵城下人。烹鱼邀水客，载酒奠山神。
　　云去低斑竹，波回动白蘋。不堪逢楚老，日暮正江春。
　　◎卷.104【送荀道士归庐山】李端
　　先生归有处，欲别笑无言。绿水到山口，青林连洞门。
　　月明寻石路，云霁望花源。早晚还乘鹤，悲歌向故园。
　　◎卷.105【送张淑归觐叔父】李端
　　日惨长亭暮，天高大泽闲。风中闻草木，雪里见江山。
　　马向塞云去，人随古道还。阮家今夜乐，应在竹林间。
　　◎卷.106【送郭参军赴绛州】李端
　　登车君莫望，故绛柳条春。蒲泽逢胡雁，桃源见晋人。
　　佐军髯尚短，掷地思还新。小谢常携手，因之醉路尘。
　　◎卷.107【送袁稠游江南】李端
　　江南衰草遍，十里见长亭。客去逢摇落，鸿飞入杳冥。
　　空城寒雨细，深院晓灯青。欲去行人起，徘徊恨酒醒。
　　◎卷.108【送夏中丞赴宁国任】李端
　　楚县入青枫，长江一派通。板桥寻谢客，古邑事陶公。
　　片雨收山外，连云上汉东。陆机犹滞洛，念子望南鸿。
　　◎卷.109【送卫雄下第归同州】李端
　　不才先上第，词客却空还。边地行人少，平芜尽日闲。
　　一蝉陂树里，众火陇云间。羡汝归茅屋，书窗见远山。
　　◎卷.110【送单少府赴扶风】李端
　　少年趋盛府，颜色比花枝。范匄非童子，杨修岂小儿。
　　叨陪丈人行，常恐阿戎欺。此去云霄近，看君逸足驰。
　　◎卷.111【题山中别业】李端
　　旧宅在山中，闲门与寺通。往来黄叶路，交结白头翁。
　　晚笋难成竹，秋花不满丛。生涯只粗粝，吾岂讳言穷。
　　◎卷.112【送司空文明归江上旧居】李端
　　野菊有黄花，送君千里还。鸿来燕又去，离别惜容颜。
　　流水通归梦，行云失故关。江风正摇落，宋玉莫登山。
　　◎卷.113【送新城戴叔伦明府】李端
　　遥想隋堤路，春天楚国情。白云当海断，青草隔淮生。
　　雁起斜还直，潮回远复平。莱芜不可到，一醉送君行。
　　◎卷.114【送雍丘任少府】李端
　　丛车饯才子，路走许东偏。远水同春色，繁花胜雪天。
　　鸟行侵楚邑，树影向殷田。莫学生乡思，梅真正少年。
　　◎卷.115【送雍郢州】李端
　　厌郎思出守，遂领汉东军。望月逢殷浩，缘江送范云。
　　城闲烟草遍，浦迥雪林分。谁伴楼中宿，吟诗估客闻。
　　◎卷.116【寄王密卿】李端
　　酒乐今年少，僧期近日频。买山多为竹，卜宅不缘贫。
　　志业归初地，文章寄此身。嵇康虽有病，犹得见情人。
　　◎卷.117【与萧远上人游少华山寄皇甫侍御】李端
　　寻危兼采药，渡水又登山。独与高僧去，逍遥落日间。
　　渐看闾里远，自觉性情闲。回首知音在，因令怅望还。
　　◎卷.118【代村中老人答】李端
　　京洛风尘后，村乡烟火稀。少年曾失所，衰暮欲何依。
　　夜静临江哭，天寒踏雪归。时清应不见，言罢泪盈衣。
　　◎卷.119【赠故将军】李端
　　平生在边日，鞍马若星流。独出间千里，相知满九州。
　　恃功凌主将，作气见王侯。谁道廉颇老，犹能报远雠。
　　◎卷.120【送陆郎中归田司空幕】李端
　　汉家分列宿，东土佐诸侯。结束还军府，光辉过御沟。
　　农桑连紫陌，分野入青州。覆被恩难报，西看成白头。
　　◎卷.121【酬晋侍御见寄】李端
　　野客蒙诗赠，殊恩欲报难。本求文举识，不在子真官。
　　细雨双林暮，重阳九日寒。贫斋一丛菊，愿与上宾看。
　　◎卷.122【送铜泽王归城】李端
　　昔闻公族出，其从亦高车。为善唯求乐，分贫必及疏。
　　身承汉枝叶，手习鲁诗书。尚说无功德，三年在石渠。
　　◎卷.123【江上别柳中庸】李端
　　秦人江上见，握手便沾衣。近日相知少，往年亲故稀。
　　远游何处去，旧业几时归。更向巴陵宿，堪闻雁北飞。
　　◎卷.124【喜皇甫郎中拜谕德兼集贤学士】李端
　　为郎三载后，宠命一朝新。望苑迁词客，儒林拜丈人。
　　莺飞绮阁曙，柳拂画堂春。几日调金鼎，诸君欲望尘。
　　◎卷.125【送黎兵曹往陕府结婚】李端
　　东方发车骑，君是上头人。奠雁逢良日，行媒及仲春。
　　时称渡河妇，宜配坦床宾。安得同门吏，扬鞭入后尘。
　　◎卷.126【送窦兵曹】李端
　　梨花开上苑，游女著罗衣。闻道情人怨，应须走马归。
　　御桥迟日暖，官渡早莺稀。莫遣佳期过，看看蝴蝶飞。
　　◎卷.127【留别故人（一作李颀诗）】李端
　　此别不可道，此心当语谁。春风灞水上，饮马桃花时。
　　误作好文士，只应游宦迟。留书下朝客，我有故山期。
　　◎卷.128【奉送宋中丞使河源】李端
　　东周遣戍役，才子欲离群。部领河源去，悠悠陇水分。
　　笳声悲塞草，马首渡关云。辛苦逢炎热，何时及汉军。
　　◎卷.129【都亭驿送郭判官之幽州幕府】李端
　　幕府参戎事，承明伏奏归。都亭使者出，杯酒故人违。
　　细雨沾官骑，轻风拂客衣。还从大夫后，吾党亦光辉。
　　◎卷.130【送王羽林往秦州】李端
　　秦州贵公子，汉日羽林郎。事主来中禁，荣亲上北堂。
　　輶车花拥路，宝剑雪生光。直扫三边靖，承恩向建章。
　　◎卷.131【送友入关】李端
　　闻君帝城去，西望一沾巾。落日见秋草，暮年逢故人。
　　非才长作客，有命懒谋身。近更婴衰疾，空思老汉滨。
　　◎卷.132【代宗挽歌】李端
　　祖庭三献罢，严卫百灵朝。警跸移前殿，宫车上渭桥。
　　寒霜凝羽葆，野吹咽笳箫。已向新京兆，谁云天路遥。
　　◎卷.133【张左丞挽歌二首】李端
　　素旆低寒水，清笳出晓风。鸟来伤贾傅，马立葬滕公。
　　松柏青山上，城池白日中。一朝今古隔，唯有月明同。
　　祸集钩方失，灾生剑忽飞。无由就日拜，空忆自天归。
　　门吏看还葬，宫官识赐衣。东堂哀赠毕，从此故臣稀。
　　◎卷.134【奉和王元二相避暑怀杜太尉】李端
　　艰难尝共理，海晏更相悲。况复登堂处，分明避暑时。
　　绿槐千穗绽，丹药一番迟。蓬荜今何幸，先朝大雅诗。
　　◎卷.135【青龙寺题故昙上人房】李端
　　远公留故院，一径雪中微。童子逢皆老，门人问亦稀。
　　翻经徒有处，携履遂无归。空念寻巢鹤，时来傍影飞。
　　◎卷.136【早春夜望】李端
　　旧雪逐泥沙，新雷发草芽。晓霜应傍鬓，夜雨莫催花。
　　行矣前途晚，归与故国赊。不劳报春尽，从此惜年华。
　　◎卷.137【宴伊东岸】李端
　　晴洲无远近，一树一潭春。芳草留归骑，朱樱掷舞人。
　　空花对酒落，小翠隔林新。竟日皆携手，何由遇此辰。
　　◎卷.138【云际中峰居喜见苗发（一作祖咏诗）】李端
　　自得中峰住，深林亦闭关。经秋无客到，入夜有僧还。
　　暗涧泉声小，荒村树影闲。高窗不可望，星月满空山。
　　◎卷.139【宿洞庭】李端
　　白水连天暮，洪波带日流。风高云梦夕，月满洞庭秋。
　　沙上渔人火，烟中贾客舟。西园与南浦，万里共悠悠。
　　◎卷.140【江上赛神】李端
　　疏鼓应繁丝，送神归九疑。苍龙随赤凤，帝子上天时。
　　骤雨归山疾，长江下日迟。独怜游宦子，今夜泊天涯。
　　◎卷.141【奉和元丞侍从游南城别业】李端
　　垂朱领孙子，从宴在池塘。献寿回龟顾，和羹跃鲤香。
　　高松先草晚，平石助泉凉。馀橘期相及，门生有陆郎。
　　◎卷.142【送从舅成都丞广南归蜀（一作卢纶诗）】李端
　　巴字天边水，秦人去是归。栈长山雨响，溪乱火田稀。
　　俗富行应乐，官雄禄岂微。魏舒终有泪，还湿宁家衣。


第二百八十六卷
　　◎卷.1【赠郭驸马（郭令公子暧尚升平公主令于席上成此诗）】李端
　　青春都尉最风流，二十功成便拜侯。金距斗鸡过上苑，
　　玉鞭骑马出长楸。熏香荀令偏怜少，傅粉何郎不解愁。
　　日暮吹箫杨柳陌，路人遥指凤凰楼。
　　方塘似镜草芊芊，初月如钩未上弦。新开金埒看调马，
　　旧赐铜山许铸钱。杨柳入楼吹玉笛，芙蓉出水妒花钿。
　　今朝都尉如相顾，原脱长裾学少年。
　　◎卷.2【宿淮浦忆司空文明】李端
　　愁心一倍长离忧，夜思千重恋旧游。秦地故人成远梦，
　　楚天凉雨在孤舟。诸溪近海潮皆应，独树边淮叶尽流。
　　别恨转深何处写，前程唯有一登楼。
　　◎卷.3【送濮阳录事赴忠州】李端
　　成名不遂双旌远，主印还为一郡雄。赤叶黄花随野岸，
　　青山白水映江枫。巴人夜语孤舟里，越鸟春啼万壑中。
　　闻说古书多未校，肯令才子久西东。
　　◎卷.4【送马尊师（一作送侯道士）】李端
　　南入商山松路深，石床溪水昼阴阴。云中采药随青节，
　　洞里耕田映绿林。直上烟霞空举手，回经丘垄自伤心。
　　武陵花木应长在，愿与渔人更一寻。
　　◎卷.5【题元注林园】李端
　　谢家门馆似山林，碧石青苔满树阴。乳鹊眄巢花巷静，
　　鸣鸠鼓翼竹园深。桔槔转水兼通药，方丈留僧共听琴。
　　独有野人箕踞惯，过君始得一长吟。
　　◎卷.6【野寺病居喜卢纶见访】李端
　　青青麦垄白云阴，古寺无人新草深。乳燕拾泥依古井，
　　鸣鸠拂羽历花林。千年驳藓明山履，万尺垂萝入水心。
　　一卧漳滨今欲老，谁知才子忽相寻。
　　◎卷.7【送皎然上人归山】李端
　　适来世上岂缘名，适去人间岂为情。古寺山中几日到，
　　高松月下一僧行。云阴鸟道苔方合，雪映龙潭水更清。
　　法主欲归须有说，门人流泪厌浮生。
　　◎卷.8【赠道士】李端
　　姓氏不书高士传，形神自得逸人风。已传花洞将秦接，
　　更指茅山与蜀通。懒说岁年齐绛老，甘为乡曲号涪翁。
　　终朝卖卜无人识，敝服徒行入市中。
　　◎卷.9【题云际寺准上人房】李端
　　高僧居处似天台，锡仗铜瓶对绿苔。竹巷雨晴春鸟啭，
　　山房日午老人来。园中鹿过椒枝动，潭底龙游水沫开。
　　独夜焚香礼遗像，空林月出始应回。
　　◎卷.10【山中寄苗员外】李端
　　鸟鸣花发空山里，衡岳幽人藉草时。既近浅流安笔砚，
　　还因平石布蓍龟。千寻楚水横琴望。万里秦城带酒思。
　　闻说潘安方寓直，与君相见渐难期。
　　◎卷.11【忆故山赠司空曙】李端
　　汉主金门正召才，马卿多病自迟回。旧山暂别老将至，
　　芳草欲阑归去来。云在高天风会起，年如流水日长催。
　　知君素有栖禅意，岁晏蓬门迟尔开。
　　◎卷.12【闲园即事赠考功王员外】李端
　　南陌晴云稍变霞，东风动柳水纹斜。园林带雪潜生草，
　　桃李虽春未有花。幸接上宾登郑驿，羞为长女似黄家。
　　今朝一望还成暮，欲别芳菲恋岁华。
　　◎卷.13【寄庐山真上人】李端
　　高僧无迹本难寻，更得禅行去转深。青草湖中看五老，
　　白云山上宿双林。月明潭色澄空性，夜静猿声证道心。
　　更说谢公南座好，烟萝到地几重阴。
　　◎卷.14【题觉公新兰若】李端
　　头白禅师何处还，独开兰若树林间。鬼因巫祝传移社，
　　神见天人请施山。猛虎听经金磬动，猕猴献蜜雪窗闲。
　　新斋结誓如相许，愿与雷宗永闭关。
　　◎卷.15【赠道者】李端
　　窗中忽有鹤飞声，方士因知道欲成。来取图书安枕里，
　　便驱鸡犬向山行。花开深洞仙门小，路过悬桥羽节轻。
　　送客自伤身易老，不知何处待先生。
　　◎卷.16【代弃妇答贾客（一作妾薄命）】李端
　　玉垒城边争走马，铜鞮市里共乘舟。鸣环动珮恩无尽，
　　掩袖低巾泪不流。畴昔将歌邀客醉，如今欲舞对君羞。
　　忍怀贱妾平生曲，独上襄阳旧酒楼。
　　◎卷.17【和李舍人直中书对月见寄】李端
　　名卿步月正淹留，上客裁诗怨别游。素魄近成班女扇，
　　清光远似庾公楼。婵娟更称凭高望，皎洁能传自古愁。
　　盈手入怀皆不见，阳春曲丽转难酬。
　　◎卷.18【卧病闻吉中孚拜官寄元秘书昆季】李端
　　汉家采使不求声，自慰文章道欲行。毛遂登门虽异赏，
　　韩非入传滥齐名。云归暂爱青山出，客去还愁白发生。
　　年少奉亲皆愿达，敢将心事向玄成。
　　◎卷.19【江上逢柳中庸】李端
　　旧住衡山曾夜归，见君江客忆荆扉。星沉岭上人行早，
　　月过湖西鹤唳稀。弱竹万株频碍帻，新泉数步一褰衣。
　　今来唯有禅心在，乡路翻成向翠微。
　　◎卷.20【戏赠韩判官绅卿】李端
　　少寻道士居嵩岭，晚事高僧住沃洲。齿发未知何处老，
　　身名且被外人愁。欲随山水居茅洞，已有田园在虎丘。
　　独怪子猷缘掌马，雪时不肯更乘舟。
　　◎卷.21【送周长史】李端
　　青枫树里宣城郡，独佐诸侯上板桥。江客亦能传好信，
　　山僧多解说南朝。云阴出浦看帆小，草色连天见雁遥。
　　别有空园落桃杏，知将丝组系兰桡。
　　◎卷.22【题故将军庄】李端
　　曾将数骑过桑干，遥对单于饬马鞍。塞北征儿谙用剑，
　　关西宿将许登坛。田园芜没归耕晚，弓箭开离出猎难。
　　唯有老身如刻画，犹期圣主解衣看。
　　◎卷.23【夜投丰德寺谒海上人（一作卢纶诗）】李端
　　半夜中峰有磬声，偶寻樵者问山名。上方月晓闻僧语，
　　下界林疏见客行。野鹤巢边松最老，毒龙潜处水偏清。
　　愿得远山知姓字，焚香洗钵过馀生。
　　◎卷.24【塞上（一作卢纶诗，题作从军行）】李端
　　二十在边城，军中得勇名。卷旗收败马，占碛拥残兵。
　　覆阵乌鸢起，烧山草木明。塞闲思远猎，师老厌分营。
　　雪岭无人迹，冰河足雁声。李陵甘此没，惆怅汉公卿。
　　◎卷.25【送彭将军云中觐兄】李端
　　闻说苍鹰守，今朝欲下鞲。因令白马将，兼道觅封侯。
　　略地关山冷，防河雨雪稠。翻弓骋猿臂，承箭惜貂裘。
　　设伏军谋密，坑降塞邑愁。报恩唯有死，莫使汉家羞。
　　◎卷.26【奉赠苗员外】李端
　　朱户敞高扉，青槐碍落晖。八龙承庆重，三虎递朝归。
　　坐竹人声绝，横琴鸟语稀。花惭潘岳貌，年称老莱衣。
　　叶暗新樱熟，丝长粉蝶飞。应怜鲁儒贱，空与故山违。
　　◎卷.27【酬丘拱外甥览余旧文见寄】李端
　　丘迟本才子，始冠即周旋。舅乏郄鉴爱，君如卫玠贤。
　　礼将金友等，情向玉人偏。鄙俗那劳似，龙钟却要怜。
　　投砖聊取笑，赠绮一何妍。野坐临黄菊，溪行踏绿钱。
　　岩高云反下，洞黑水潜穿。僻岭猿偷栗，枯池雁唼莲。
　　身居霞外寺，思发月明田。犹恨萦尘网，昏昏过岁年。
　　◎卷.28【赠岐山姜明府】李端
　　昨夜闻山雨，归心便似迟。几回惊叶落，即到白头时。
　　雁影将魂去，虫声与泪期。马卿兼病老，宋玉对秋悲。
　　谢客才为别，陶公已见思。非关口腹累，自是雪霜姿。
　　酿酒栽黄菊，炊粳折绿葵。山河方入望，风日正宜诗。
　　牧竖寒骑马，边烽晚立旗。兰凋犹有气，柳脆不成丝。
　　别后如相问，高僧知所之。
　　◎卷.29【下第上薛侍郎】李端
　　蓬荜春风起，开帘却自悲。如何飘梗处，又到采兰时。
　　明镜方重照，微诚寄一辞。家贫求禄早，身贱报恩迟。
　　幸得皮存矣，须劳翼长之。铭肌非厚答，肉骨是前期。
　　纵觉新人好，宁忘旧主疑。终惭太丘道，不为小生私。
　　◎卷.30【奉和秘书元丞杪秋忆终南旧居】李端
　　高门有才子，能履古人踪。白社陶元亮，青云阮仲容。
　　田园忽归去，车马杳难逢。废巷临秋水，支颐向暮峰。
　　行鱼避杨柳，惊鸭触芙蓉。石窦红泉细，山桥紫菜重。
　　凤雏终食竹，鹤侣暂巢松。愿接烟霞赏，羁离计不从。
　　◎卷.31【送归中丞使新罗（一作李益诗）】李端
　　东望扶桑日，何年是到时。片帆通雨露，积水隔华夷。
　　浩淼风来远，虚冥鸟去迟。长波静云月，孤岛宿旌旗。
　　别叶传秋意，回潮动客思。沧溟无旧路，何处问前期。
　　◎卷.32【暮春寻终南柳处士】李端
　　庞眉一居士，鹑服隐尧时。种豆初成亩，还丹旧日师。
　　入溪花径远，向岭鸟行迟。紫葛垂苔壁，青菰映柳丝。
　　偶来尘外事，暂与素心期。终恨游春客，同为岁月悲。
　　◎卷.33【雪夜寻太白道士】李端
　　雪路夜朦胧，寻师杏树东。石坛连竹静，醮火照山红。
　　再拜开金箓，焚香使玉童。蓬瀛三岛至，天地一壶通。
　　别客曾留药，逢舟或借风。出游居鹤上，避祸入羊中。
　　过洞偏回首，登门未发蒙。桑田如可见，沧海几时空。
　　◎卷.34【得山中道友书寄苗钱二员外】李端
　　有谋皆轗轲，非病亦迟回。壮志年年减，驰晖日日催。
　　还山不及伴，到阙又无媒。高卧成长策，微官称下才。
　　诗人识何谢，居士别宗雷。迹向尘中隐，书从谷口来。
　　药栏遭鹿践，涧户被猿开。野鹤巢云窦，游龟上水苔。
　　新欢追易失，故思渺难裁。自有归期在，劳君示劫灰。
　　◎卷.35【酬前驾部员外郎苗发】李端
　　马融方值校，阅简复持铅。素业高风继，青春壮思全。
　　论文多在夜，宿寺不虚年。自署区中职，同荒郭外田。
　　山邻三径绝，野意八行传。煮玉矜新法，留符识旧仙。
　　涵苔溪溜浅，摇浪竹桥悬。复洞潜栖燕，疏杨半翳蝉。
　　咏歌虽有和，云锦独成妍。应以冯唐老，相讥示此篇。
　　◎卷.36【宿荐福寺东池有怀故园因寄元校书】李端
　　暮雨风吹尽，东池一夜凉。伏流回弱荇，明月入垂杨。
　　石竹闲开碧，蔷薇暗吐黄。倚琴看鹤舞，摇扇引桐香。
　　旧笋方辞箨，新莲未满房。林幽花晚发，地远草先长。
　　抚枕愁华鬓，凭栏想故乡。露馀清汉直，云卷白榆行。
　　惊鹊仍依树，游鱼不过梁。系舟偏忆戴，炊黍愿期张。
　　末路还思借，前恩讵敢忘。从来叔夜懒，非是接舆狂。
　　众病婴公干，群忧集孝璋。惭将多误曲，今日献周郎。
　　◎卷.37【送王副使还并州】李端
　　并州近胡地，此去事风沙。铁马垂金络，貂裘犯雪花。
　　曾持两郡印，多比五侯家。继世新恩厚，从军旧国赊。
　　戍烟千里直，边雁一行斜。想到清油幕，长谋出左车。
　　◎卷.38【晚春过夏侯校书值其沉醉戏赠】李端
　　欹冠枕如意，独寝落花前。姚馥清时醉，边韶白日眠。
　　曝裈还当屋，张幕便成天。谒客唯题凤，偷儿欲觇毡。
　　失杯犹离席，坠履反登筵。本是墙东隐，今为瓮下仙。
　　卧龙髯乍磔，栖蝶腹何便。阮籍供琴韵，陶潜馀秫田。
　　人逢毂阳望，春似永和年。顾我非工饮，期君行见怜。
　　尝知渴羌好，亦觉醉胡贤。炙熟樽方竭，车回辖且全。
　　噀风仍作雨，洒地即成泉。自鄙新丰过，迟回惜十年。
　　◎卷.39【哭张南史因寄南史侄叔宗】李端
　　争路忽摧车，沈钩未得鱼。结交唯我少，丧旧自君初。
　　谏草文难似，围棋智不如。仲宣新有赋，叔夜近无书。
　　地闭滕公宅，山荒谢客庐。歼良从此恨，福善竟成虚。
　　酿酒多同醉，烹鸡或取馀。阮咸虽永别，岂共仲容疏。
　　◎卷.40【长安感事呈卢纶】李端
　　十五事文翰，大儿轻孔融。长裾游邸第，笑傲五侯中。
　　谏猎一朝寝，论边素未工。蹉跎潘鬓至，蹭蹬阮途穷。
　　贷布怜宁与，无金命未通。王陵固似戆，郭最遂非雄。
　　敛板辞群彦，回车访老农。咏诗怀洛下，送客忆山东。
　　沈病魂神浊，清斋思虑空。羸将卫玠比，冷共邺侯同。
　　草舍才遮雨，荆窗不碍风。梨教通子守，酒是远师供。
　　扪虱欣时泰，迎猫达岁丰。原门唯有席，井饮但加葱。
　　少壮矜齐德，高年觉宋聋。寓书先论懒，读易反求蒙。
　　昔慕能鸣雁，今怜半死桐。秉心犹似矢，搔首忽如蓬。
　　赤叶翻藤架，黄花盖菊丛。聊将呈匠伯，今已学愚公。
　　◎卷.41【游终南山因寄苏奉礼士尊师苗员外】李端
　　半岭逢仙驾，清晨独采芝。壶中开白日，雾里卷朱旂。
　　猿鸟知归路，松萝见会时。鸡声传洞远，鹤语报家迟。
　　童子闲驱石，樵夫乐看棋。依稀醉后拜，恍惚梦中辞。
　　海上终难接，人间益自疑。风尘甘独老，山水但相思。
　　愿得烧丹诀，流沙永待师。
　　◎卷.42【长安书事寄卢纶】李端
　　弱冠家庐岳，从师岁月深。翻同老夫见，殊寡少年心。
　　及此时方晏，因之名亦沈。趋途非要路，避事乐空林。
　　素业在山下，青泉当树阴。交游有凋丧，离别代追寻。
　　向秀初闻笛，钟期久罢琴。残愁犹满貌，馀泪可沾襟。
　　勿以朱颜好，而忘白发侵。终期入灵洞，相与炼黄金。
　　◎卷.43【送郭良辅下第东归】李端
　　献策不得意，驰车东出秦。暮年千里客，落日万家春。
　　◎卷.44【妾薄命】李端
　　自从君弃妾，憔悴不羞人。唯馀坏粉泪，未免映衫匀。
　　◎卷.45【送暕上人游春】李端
　　独将支遁去，欲往戴颙家。晴野人临水，春山树发花。
　　◎卷.46【晦日同苗员外游曲江】李端
　　晦日同携手，临流一望春。可怜杨柳陌，愁杀故乡人。
　　◎卷.47【溪行逢雨与柳中庸】李端
　　日落众山昏，萧萧暮雨繁。那堪两处宿，共听一声猿。
　　◎卷.48【和张尹忆东篱菊】李端
　　传书报刘尹，何事忆陶家。若为篱边菊，山中有此花。
　　◎卷.49【幽居作】李端
　　山舍千年树，江亭万里云。回潮迎伍相，骤雨送湘君。
　　◎卷.50【题云际寺暕上人故院】李端
　　白发匆匆色，青山草草心。远公仍下世，从此别东林。
　　◎卷.51【观邻老栽松】李端
　　虽过老人宅，不解老人心。何事残阳里，栽松欲待阴。
　　◎卷.52【赠胡居士】李端
　　孔融过五十，海内故人稀。相府恩犹在，知君未拂衣。
　　◎卷.53【荐福寺送元伟】李端
　　送客攀花后，寻僧坐竹时。明朝莫回望，青草马行迟。
　　◎卷.54【哭苗垂（一作过故友墓）】李端
　　旧友无由见，孤坟草欲长。月斜邻笛尽，车马出山阳。
　　◎卷.55【客行赠冯著】李端
　　旅行虽别路，日暮各思归。欲下今朝泪，知君亦湿衣。
　　◎卷.56【芜城（一作芜城怀古）】李端
　　风吹城上树，草没城边路。城里月明时，精灵自来去。
　　◎卷.57【赠山中老人】李端
　　白首独一身，青山为四邻。虽行故乡陌，不见故乡人。
　　◎卷.58【拜新月（一作耿湋诗）】李端
　　开帘见新月，便即下阶拜。细语人不闻，北风吹裙带。
　　◎卷.59【听筝】李端
　　鸣筝金粟柱，素手玉房前。欲得周郎顾，时时误拂弦。
　　◎卷.60【赠何兆】李端
　　文章似扬马，风骨又清羸。江汉君犹在，英灵信未衰。
　　◎卷.61【同司空文明过坚上人故院（一作过坚上人影堂逢司空曙）】李端
　　我与雷居士，平生事远公。无人知是旧，共到影堂中。
　　◎卷.62【杂诗】李端
　　主第辞高饮，石家赴宵会。金谷走车来，玉人骑马待。
　　◎卷.63【感兴】李端
　　香炉最高顶，中有高人住。日暮下山来，月明上山去。
　　◎卷.64【问张山人疾】李端
　　先生沈病意何如，蓬艾门前客转疏。
　　不见领徒过绛帐，唯闻与婢削丹书。
　　◎卷.65【江上送客】李端
　　故人南去汉江阴，秋雨萧萧云梦深。
　　江上见人应下泪，由来远客易伤心。
　　◎卷.66【闺情】李端
　　月落星稀天欲明，孤灯未灭梦难成。
　　披衣更向门前望，不忿朝来鹊喜声。
　　◎卷.67【送刘侍郎】李端
　　几人同去谢宣城，未及酬恩隔死生。
　　唯有夜猿知客恨，峄阳溪路第三声。
　　◎卷.68【重送郑宥归蜀因寄何兆】李端
　　黄花西上路何如，青壁连天雁亦疏。
　　为报长卿休涤器，汉家思见茂陵书。
　　◎卷.69【宿石涧店闻妇人哭】李端
　　山店门前一妇人，哀哀夜哭向秋云。
　　自说夫因征战死，朝来逢著旧将军。
　　◎卷.70【与道者别】李端
　　闻说沧溟今已浅，何当白鹤更归来。
　　旧师唯有先生在，忍见门人掩泪回。
　　◎卷.71【长门怨（一作长信宫）】李端
　　金壶漏尽禁门开，飞燕昭阳侍寝回。
　　随分独眠秋殿里，遥闻语笑自天来。
　　◎卷.72【忆友怀野寺旧居（一作答司空文明怀野寺旧居）】李端
　　自嫌野性共人疏，忆向西林更结庐。
　　寄谢山阴许都讲，昨来频得远公书。
　　◎卷.73【听夜雨寄卢纶】李端
　　暮雨萧条过凤城，霏霏飒飒重还轻。
　　闻君此夜东林宿，听得荷池几番声。
　　◎卷.74【昭君词】李端
　　李陵初送子卿回，汉月明时惆怅来。
　　忆著长安旧游处，千门万户玉楼台。
　　◎卷.75【春晚游鹤林寺寄使府诸公】李端
　　野寺寻春花已迟，背岩惟有两三枝。
　　明朝携酒犹堪醉，为报春风且莫吹。


第二百八十七卷
　　◎卷.1【南充谢郡客游澧州留赠宇文中丞】畅当
　　仆本濩落人，辱当州郡使。量力颇及早，谢归今即己。
　　萧萧若凌虚，襟带顿销靡。车服率然来，涔阳作游子。
　　郁郁寡开颜，默默独行李。忽逢平生友，一笑方在此。
　　秋情宁风日，楚思浩云水。为语弋林者，冥冥鸿远矣。
　　◎卷.2【宿报恩寺精舍】畅当
　　钟梵送沈景，星多露渐光。风中兰靡靡，月下树苍苍。
　　夜殿若山横，深松如涧凉。羸然虎溪子，迟我一虚床。
　　杳杳空寂舍，濛濛莲桂香。拥褐依西壁，纱灯霭中央。
　　◎卷.3【自平阳馆赴郡】畅当
　　晨兴平阳馆，见月沈江水。溶溶山雾披，肃肃沙鹭起。
　　奉恩谬符竹，伏轼省顽鄙。何当施教化，愧迎小郡吏。
　　寥落火耕俗，征途青冥里。德绥及吾民，不德将鹿矣。
　　擒奸非性能，多愍会衰齿。恭承共理诏，恒惧坠诸地。
　　◎卷.4【天柱隐所重答江州应物】畅当
　　寂寞一怅望，秋风山景清。此中惟草色，翻意见人行。
　　荒径饶松子，深萝绝鸟声。阳崖全带日，宽嶂偶通耕。
　　拙昧难容世，贫寒别有情。烦君琼玖赠，幽懒百无成。
　　◎卷.5【山居酬韦苏州见寄】畅当
　　孤柴泄烟处，此中山叟居。观云宁有事，耽酒讵知馀。
　　水定鹤翻去，松歌峰俨如。犹烦使君问，更欲结深庐。
　　◎卷.6【春日过奉诚园（一作曲江，一作玉林园）】畅当
　　帝里阳和日，游人到御园。暖催新景气，春认旧兰荪。
　　咏德先臣没，成蹊大树存。见桐犹近井，看柳尚依门。
　　献地非更宅，遗忠永奉恩。又期攀桂后，来赏百花繁。
　　◎卷.7【军中醉饮寄沈八刘叟（一作杜甫诗）】畅当
　　酒渴爱江清，馀酣漱晚汀。软莎欹坐稳，冷石醉眠醒。
　　野膳随行帐，华音发从伶。数杯君不见，都已遣沈冥。
　　◎卷.8【偶宴西蜀摩诃池】畅当
　　珍木郁清池，风荷左右披。浅觞宁及醉，慢舸不知移。
　　荫簟流光冷，凝簪照影欹。胡为独羁者，雪涕向涟漪。
　　◎卷.9【奉送杜中丞赴洪州】畅当
　　诏出凤凰宫，新恩连帅雄。江湖经战阵，草木待仁风。
　　豪右贪威爱，纡繁德简通。多惭君子顾，攀饯路尘中。
　　◎卷.10【九日陪皇甫使君泛江宴赤岸亭】畅当
　　羁旅逢佳节，逍遥忽见招。同倾菊花酒，缓棹木兰桡。
　　平楚堪愁思，长江去寂寥。猿啼不离峡，滩沸镇如潮。
　　举目关山异，伤心乡国遥。徒言欢满座，谁觉客魂消。
　　◎卷.11【蒲中道中二首】畅当
　　苍苍中条山，厥形极奇磈。我欲涉其崖，濯足黄河水。
　　古刹栖柿林，绿阴覆苍瓦。岁晏来品题，拾叶总堪写。
　　◎卷.12【登鹳雀楼】畅当
　　迥临飞鸟上，高出世尘间。天势围平野，河流入断山。
　　◎卷.13【宿潭上二首】畅当
　　夜潭有仙舸，与月当水中。嘉宾爱明月，游子惊秋风。
　　青蒲野陂水，白露明月天。中夜秋风起，心事坐潸然。
　　◎卷.14【别卢纶】畅当
　　故交君独在，又欲与君离。我有新秋泪，非关宋玉悲。
　　◎卷.15【题沈八斋】畅当
　　江斋一入何亭亭，因寄沦涟心杳冥。
　　绿绮琴弹白雪引，乌丝绢勒黄庭经。
　　◎卷.16【早春】畅诸
　　献岁春犹浅，园林未尽开。雪和新雨落，风带旧寒来。
　　听鸟闻归雁，看花识早梅。生涯知几日，更被一年催。


第二百八十八卷
　　◎卷.1【晓过南宫闻太常清乐】陆贽
　　南宫闻古乐，拂曙听初惊。烟霭遥迷处，丝桐暗辨名。
　　节随新律改，声带绪风轻。合雅将移俗，同和自感情。
　　远音兼晓漏，馀响过春城。九奏明初日，寥寥天地清。
　　◎卷.2【禁中春松】陆贽
　　阴阴清禁里，苍翠满春松。雨露恩偏近，阳和色更浓。
　　高枝分晓日，虚吹杂宵钟。香助炉烟远，形疑盖影重。
　　愿符千载寿，不羡五株封。倘得回天眷，全胜老碧峰。
　　◎卷.3【赋得御园芳草】陆贽
　　阴阴御园里，瑶草日光长。靃靡含烟雾，依稀带夕阳。
　　雨馀荑更密，风暖蕙初香。拥杖缘驰道，乘舆入建章。
　　湿烟摇不散，细影乱无行。恒恐韶光晚，何人辨早芳。
　　◎卷.4【句】陆贽
　　绕阶流dA々，来砌树阴阴。（任江淮尉题厅，《语林》）
　　◎卷.5【晓过南宫闻太常清乐】张濛
　　玉珂经礼寺，金奏过南宫。雅调乘清晓，飞声向远空。
　　慢随飘去雪，轻逐度来风。迥出重城里，傍闻九陌中。
　　应将肆夏比，更与五英同。一听南薰曲，因知大舜功。
　　◎卷.6【禁中春松】常沂
　　映殿松偏好，森森列禁中。攒柯沾圣泽，疏盖引皇风。
　　晚色连秦苑，春香满汉宫。操将金石固，材与直臣同。
　　翠影宜青琐，苍枝秀碧空。还知沐天眷，千载更葱茏。
　　◎卷.7【禁中春松】周存
　　几岁含贞节，青青紫禁中。日华留偃盖，雉尾转春风。
　　不为繁霜改，那将众木同。千条攒翠色，百尺澹晴空。
　　影密金茎近，花明凤沼通。安知幽涧侧，独与散樗丛。
　　◎卷.8【西戎献马】周存
　　天马从东道，皇威被远戎。来参八骏列，不假贰师功。
　　影别流沙路，嘶流上苑风。望云时蹀足，向月每争雄。
　　禀异才难状，标奇志岂同。驱驰如见许，千里一朝通。
　　◎卷.9【小苑春望宫池柳色】黎逢
　　上林新柳变，小苑暮天晴。始望和烟密，遥怜拂水轻。
　　色承阳气暖，阴带御沟清。不厌随风弱，仍宜向日明。
　　垂丝遍阁榭，飞絮触帘旌。渐到依依处，思闻出谷莺。
　　◎卷.10【夏首犹清和（一作张聿诗）】黎逢
　　早夏宜初景，和光起禁城。祝融将御节，炎帝启朱明。
　　日送残花晚，风过御苑清。郊原浮麦气，池沼发荷英。
　　树影临山动，禽飞入汉轻。幸逢尧禹化，全胜谷中情。
　　◎卷.11【小苑春望宫池柳色】张昔
　　小苑春初至，皇衢日更清。遥分万条柳，回出九重城。
　　隐映龙池润，参差凤阙明。影宜宫雪曙，色带禁烟晴。
　　深浅残阳变，高低晓吹轻。年光正堪折，欲寄一枝荣。
　　◎卷.12【小苑春望宫池柳色】丁位
　　小苑宜春望，宫池柳色轻。低昂含晓景，萦转带新晴。
　　似盖芳初合，如丝荫渐成。依依连水暗，袅袅出墙明。
　　虽以阳和发，能令旅思生。他时花满路，从此接迁莺。
　　◎卷.13【小苑春望宫池柳色】元友直
　　柳色新池遍，春光御苑晴。叶依青阁密，条向碧流倾。
　　路暗阴初重，波摇影转清。风从垂处度，烟就望中生。
　　断续游蜂聚，飘飖戏蝶轻。怡然变芳节，愿及一枝荣。
　　◎卷.14【小苑春望宫池柳色】杨系
　　胜游从小苑，宫柳望春晴。拂地青丝嫩，萦风绿带轻。
　　光含烟色远，影透水文清。玉笛吟何得，金闺画岂成。
　　皇风吹欲断，圣日映逾明。愿驻高枝上，还同出谷莺。
　　◎卷.15【小苑春望宫池柳色】崔绩
　　帝京春气早，御柳已先荣。嫩叶随风散，浮光向日明。
　　悠扬生别意，断续引芳声。积翠连驰道，飘花出禁城。
　　柔条依水弱，远色带烟轻。南望龙池畔，斜光照晚晴。
　　◎卷.16【小苑春望宫池柳色】张季略
　　韶光归汉苑，柳色发春城。半见离宫出，才分远水明。
　　青葱当淑景，隐映媚新晴。积翠烟初合，微黄叶未生。
　　迎春看尚嫩，照日见先荣。倘得辞幽谷，高枝寄一名。
　　◎卷.17【小苑春望宫池柳色】裴达
　　胜游经小苑，闲望上春城。御路韶光发，宫池柳色轻。
　　乍浓含雨润，微澹带云晴。幂历残烟敛，摇扬落照明。
　　几条垂广殿，数树影高旌。独有风尘客，思同雨露荣。
　　◎卷.18【南至日太史登台书云物】裴逵
　　圆丘才展礼，佳气近初分。太史新簪笔，高台纪彩云。
　　烟空和缥缈，晓色共氛氲。道泰资贤辅，年丰荷圣君。
　　恭惟司国瑞，兼用察人文。应念怀铅客，终朝望碧雰。
　　◎卷.19【小苑春望宫池柳色】沈回
　　今来游上苑，春染柳条轻。濯濯方含色，依依若有情。
　　分行临曲沼，先发媚重城。拂水枝偏弱，摇风丝已生。
　　变黄随淑景，吐翠逐新晴。伫立徒延首，裴回欲寄诚。


第二百八十九卷
　　◎卷.1【长安春夜宿开元观】杨凭
　　霓裳下晚烟，留客杏花前。遍问人寰事，新从洞府天。
　　长松皆扫月，老鹤不知年。为说蓬瀛路，云涛几处连。
　　◎卷.2【晚泊江戍】杨凭
　　旅棹依遥戍，清湘急晚流。若为南浦宿，逢此北风秋。
　　云月孤鸿晚，关山几路愁。年年不得意，零落对沧洲。
　　◎卷.3【巴江雨夜】杨凭
　　五岭天无雁，三巴客问津。纷纷轻汉暮，漠漠暗江春。
　　青草连湖岸，繁花忆楚人。芳菲无限路，几夜月明新。
　　◎卷.4【边塞行】杨凭
　　九原临得水，双足是重城。独许为儒老，相怜从骑行。
　　细丛榆塞迥，高点雁山晴。圣主嗤炎汉，无心自勒兵。
　　◎卷.5【乐游园望月】杨凭
　　炎灵全盛地，明月半秋时。今古人同望，盈亏节暗移。
　　彩凝双月迥，轮度八川迟。共惜鸣珂去，金波送酒卮。
　　◎卷.6【千叶桃花】杨凭
　　千叶桃花胜百花，孤荣春晚驻年华。
　　若教避俗秦人见，知向河源旧侣夸。
　　◎卷.7【春中泛舟】杨凭
　　仙郎归奏过湘东，正值三湘二月中。
　　惆怅满川桃杏醉，醉看还与曲江同。
　　◎卷.8【雨中怨秋】杨凭
　　辞家远客怆秋风，千里寒云与断蓬。
　　日暮隔山投古寺，钟声何处雨濛濛。
　　◎卷.9【秋日独游曲江】杨凭
　　信马闲过忆所亲，秋山行尽路无尘。
　　主人莫惜松阴醉，还有千钱沽酒人。
　　◎卷.10【寄别】杨凭
　　晚烟洲雾并苍苍，河雁惊飞不作行。
　　回旆转舟行数里，歌声犹自逐清湘。
　　◎卷.11【边情】杨凭
　　新种如今屡请和，玉关边上幸无他。
　　欲知北海苦辛处，看取节毛馀几多。
　　◎卷.12【早发湘中】杨凭
　　按节鸣笳中贵催，红旌白旆满船开。
　　迎愁湓浦登城望，西见荆门积水来。
　　◎卷.13【海榴】杨凭
　　海榴殷色透帘栊，看盛看衰意欲同。
　　若许三英随五马，便将浓艳斗繁红。
　　◎卷.14【春情】杨凭
　　暮雨朝云几日归，如丝如雾湿人衣。
　　三湘二月春光早，莫逐狂风缭乱飞。
　　◎卷.15【送客往荆州】杨凭
　　巴丘过日又登城，云水湘东一日平。
　　若爱春秋繁露学，正逢元凯镇南荆。
　　◎卷.16【赠马炼师】杨凭
　　心嫌碧落更何从，月帔花冠冰雪容。
　　行雨若迷归处路，近南惟见祝融峰。
　　◎卷.17【湘江泛舟】杨凭
　　湘川洛浦三千里，地角天涯南北遥。
　　除却同倾百壶外，不愁谁奈两魂销。
　　◎卷.18【送别】杨凭
　　江岸梅花雪不如，看君驿驭向南徐。
　　相闻不必因来雁，云里飞輧落素书。
　　◎卷.19【赠窦牟（一作窦洛阳牟见简篇章，偶赠绝句）】杨凭
　　直用天才众却瞋，应欺李杜久为尘。
　　南荒不死中华老，别玉翻同西国人。


第二百九十卷
　　◎卷.1【送别】杨凝
　　樽酒邮亭暮，云帆驿使归。野鸥寒不起，川雨冻难飞。
　　吴会家移遍，轩辕梦去稀。姓杨皆足泪，非是强沾衣。
　　◎卷.2【送客东归】杨凝
　　君向古营州，边风战地愁。草青缦别路，柳亚拂孤楼。
　　人意伤难醉，莺啼咽不流。芳菲只合乐，离思返如秋。
　　◎卷.3【送客归湖南】杨凝
　　湖南树色尽，了了辨潭州。雨散今为别，云飞何处游。
　　情来偏似醉，泪迸不成流。那向萧条路，缘湘篁竹愁。
　　◎卷.4【送客归淮南】杨凝
　　画舫照河堤，暄风百草齐。行丝直网蝶，去燕旋遗泥。
　　郡向高天近，人从别路迷。非关御沟上，今日各东西。
　　◎卷.5【春情】杨凝
　　旧宅洛川阳，曾游游侠场。水添杨柳色，花绊绮罗香。
　　赵瑟多愁曲，秦家足艳妆。江潭远相忆，春梦不胜长。
　　◎卷.6【秋夜听捣衣】杨凝
　　砧杵闻秋夜，裁缝寄远方。声微渐湿露，响细未经霜。
　　兰牖唯遮树，风帘不碍凉。云中望何处，听此断人肠。
　　◎卷.7【从军行】杨凝
　　都尉出居延，强兵集五千。还将张博望，直救范祁连。
　　汉卒悲箫鼓，胡姬湿采旃。如今意气尽，流泪挹流泉。
　　◎卷.8【和直禁省】杨凝
　　宵直丹宫近，风传碧树凉。漏稀银箭滴，月度网轩光。
　　凤诏裁多暇，兰灯梦更长。此时颜范贵，十步旧连行。
　　◎卷.9【留别】杨凝
　　玉节随东阁，金闺别旧僚。若为花满寺，跃马上河桥。
　　◎卷.10【送客往洞庭】杨凝
　　九江归路远，万里客舟还。若过巴江水，湘东满碧烟。
　　◎卷.11【别友人】杨凝
　　倦客惊危路，伤禽绕树枝。非逢暴公子，不敢涕流离。
　　◎卷.12【初渡淮北岸】杨凝
　　别梦虽难觉，悲魂最易销。殷勤淮北岸，乡近去家遥。
　　◎卷.13【咏雨】杨凝
　　尘浥多人路，泥归足燕家。可怜缭乱点，湿尽满宫花。
　　◎卷.14【柳絮】杨凝
　　河畔多杨柳，追游尽狭斜。春风一回送，乱入莫愁家。
　　◎卷.15【花枕】杨凝
　　席上沈香枕，楼中荡子妻。那堪一夜里，长湿两行啼。
　　◎卷.16【送客往鄜州】杨凝
　　新参将相事营平，锦带騂弓结束轻。晓上关城吟画角，
　　暗驰羌马发支兵。回中地近风常急，鄜畤年多草自生。
　　近喜扶阳系戎相，从来卫霍笑长缨。
　　◎卷.17【送客往夏州】杨凝
　　怜君此去过居延，古塞黄云共渺然。沙阔独行寻马迹，
　　路迷遥指戍楼烟。夜投孤店愁吹笛，朝望行尘避控弦。
　　闻有故交今从骑，何须著论更言钱。
　　◎卷.18【春霁晚望】杨凝
　　细雨晴深小苑东，春云开气逐光风。雄儿走马神光上，
　　静女看花佛寺中。书剑学多心欲懒，田园荒废望频空。
　　南归路极天连海，惟有相思明月同。
　　◎卷.19【唐昌观玉蕊花】杨凝
　　瑶华琼蕊种何年，萧史秦嬴向紫烟。
　　时控彩鸾过旧邸，摘花持献玉皇前。
　　◎卷.20【别李协】杨凝
　　江边日暮不胜愁，送客沾衣江上楼。
　　明月峡添明月照，蛾眉峰似两眉愁。
　　◎卷.21【初次巴陵】杨凝
　　西江浪接洞庭波，积水遥连天上河。
　　乡信为凭谁寄去，汀洲燕雁渐来多。
　　◎卷.22【上巳】杨凝
　　帝京元巳足繁华，细管清弦七贵家。
　　此日风光谁不共，纷纷皆是掖垣花。
　　◎卷.23【春怨】杨凝
　　花满帘栊欲度春，此时夫婿在咸秦。
　　绿窗孤寝难成寐，紫燕双飞似弄人。
　　◎卷.24【送客归常州】杨凝
　　行到河边从此辞，寒天日远暮帆迟。
　　可怜芳草成衰草，公子归时过绿时。
　　◎卷.25【送别】杨凝
　　春愁不尽别愁来，旧泪犹长新泪催。
　　相思倘寄相思字，君到扬州扬子回。
　　◎卷.26【送客入蜀】杨凝
　　剑阁迢迢梦想间，行人归路绕梁山。
　　明朝骑马摇鞭去，秋雨槐花子午关。
　　◎卷.27【送别】杨凝
　　仙花笑尽石门中，石室重重掩绿空。
　　暂下云峰能几日，却回烟驾驭春风。
　　◎卷.28【残花】杨凝
　　五马踟蹰在路岐，南来只为看花枝。
　　莺衔蝶弄红芳尽，此日深闺那得知。
　　◎卷.29【戏赠友人】杨凝
　　湘阴直与地阴连，此日相逢忆醉年。
　　美酒非如平乐贵，十升不用一千钱。
　　◎卷.30【赠同游】杨凝
　　此□风雨后，已觉减年华。若待皆无事，应难更有花。
　　管弦临夜急，榆柳向江斜。且莫看归路，同须醉酒家。
　　◎卷.31【送人出塞】杨凝
　　北风吹雨雪，举目已凄凄。战鬼秋频哭，征鸿夜不栖。
　　沙平关路直，碛广郡楼低。此去非东鲁，人多事鼓鼙。
　　◎卷.32【寻僧元皎因病】杨凝
　　此僧迷有著，因病得寻师。话尽山中事，归当月上时。
　　高松连寺影，亚竹入窗枝。闲忆草堂路，相逢非素期。
　　◎卷.33【夜泊渭津】杨凝
　　飘飘东去客，一宿渭城边。远处星垂岸，中流月满船。
　　凉归夜深簟，秋入雨馀天。渐觉家山小，残程尚几年。
　　◎卷.34【晚夏逢友人】杨凝
　　一别同袍友，相思已十年。长安多在客，久病忽闻蝉。
　　骤雨才沾地，阴云不遍天。微凉堪话旧，移榻晚风前。
　　◎卷.35【别谪者】杨凝
　　此地闻犹恶，人言是所之。一家书绝久，孤驿梦成迟。
　　八月三湘道，闻猿冒雨时。不须祠楚相，臣节转堪疑。
　　◎卷.36【行思】杨凝
　　千里岂云去，欲归如路穷。人间无暇日，马上又秋风。
　　破月衔高岳，流星拂晓空。此时皆在梦，行色独匆匆。
　　◎卷.37【感怀题从舅宅】杨凝
　　郄家庭树下，几度醉春风。今日花还发，当时事不同。
　　流言应未息，直道竟难通。徒遣相思者，悲歌向暮空。
　　◎卷.38【与友人会】杨凝
　　蝉吟槐蕊落，的的是愁端。病觉离家远，贫知处事难。
　　真交无所隐，深语有馀欢。未必闻歌吹，羁心得暂宽。
　　◎卷.39【下第后蒙侍郎示意指于新先辈宣恩感谢】杨凝
　　才薄命如此，自嗟兼自疑。遭逢好交日，黜落至公时。
　　倚玉甘无路，穿杨却未期。更惭君侍坐，问许可言诗。


第二百九十一卷
　　◎卷.1【奉酬韦滁州寄示】杨凌
　　淮扬为郡暇，坐惜流芳歇。散怀累榭风，清暑澄潭月。
　　陪燕辞三楚，戒途绵百越。非当远别离，雅奏何由发。
　　◎卷.2【梅里旅夕】杨凌
　　沧洲东望路，旅棹怆羁游。枫浦蝉随岸，沙汀鸥转流。
　　露天星上月，水国夜生秋。谁忍持相忆，南归一叶舟。
　　◎卷.3【钟陵雪夜酬友人】杨凌
　　穷腊催年急，阳春怯和歌。残灯闪壁尽，夜雪透窗多。
　　归路山川险，游人梦寐过。龙洲不可泊，岁晚足惊波。
　　◎卷.4【润州水楼】杨凌
　　归心不可留，雪桂一丛秋。叶雨空江月，萤飞白露洲。
　　野蝉依独树，水郭带孤楼。遥望山川路，相思万里游。
　　◎卷.5【江上秋月】杨凌
　　陇雁送乡心，羁情属岁阴。惊秋黄叶遍，愁暮碧云深。
　　月色吴江上，风声楚木林。交亲几重别，归梦并愁侵。
　　◎卷.6【阁前双槿】杨凌
　　群玉开双槿，丹荣对绛纱。含烟疑出火，隔雨怪舒霞。
　　向晚争辞蕊，迎朝斗发花。非关后桃李，为欲继年华。
　　◎卷.7【小苑春望宫池柳色】杨凌
　　上苑闲游早，东风柳色轻。储胥遥掩映，池水隔微明。
　　春至条偏弱，寒馀叶未成。和烟变浓淡，转日异阴晴。
　　不独芳菲好，还因雨露荣。行人望攀折，远翠暮愁生。
　　◎卷.8【送客往睦州】杨凌
　　水阔尽南天，孤舟去渺然。惊秋路傍客，日暮数声蝉。
　　◎卷.9【送客之蜀】杨凌
　　西蜀三千里，巴南水一方。晓云天际断，夜月峡中长。
　　◎卷.10【剡溪看花】杨凌
　　花落千回舞，莺声百啭歌。还同异方乐，不奈客愁多。
　　◎卷.11【江中风】杨凌
　　白浪暗江中，南泠路不通。高樯帆自满，出浦莫呼风。
　　◎卷.12【咏破扇】杨凌
　　粉落空床弃，尘生故箧留。先来无一半，情断不胜愁。
　　◎卷.13【贾客愁】杨凌
　　山水路悠悠，逢滩即殢留。西江风未便，何日到荆州。
　　◎卷.14【即事寄人】杨凌
　　中禁鸣钟日欲高，北窗欹枕望频搔。
　　相思寂寞青苔合，唯有春风啼伯劳。
　　◎卷.15【早春雪中】杨凌
　　新年雨雪少晴时，屡失寻梅看柳期。
　　乡信忆随回雁早，江春寒带故阴迟。
　　◎卷.16【北行留别】杨凌
　　日日山川烽火频，山河重起旧烟尘。
　　一生孤负龙泉剑，羞把诗书问故人。
　　◎卷.17【秋原野望】杨凌
　　客雁秋来次第逢，家书频寄两三封。
　　夕阳天外云归尽，乱见青山无数峰。
　　◎卷.18【春霁花萼楼南闻宫莺】杨凌
　　祥烟瑞气晓来轻，柳变花开共作晴。
　　黄鸟远啼鳷鹊观，春风流出凤凰城。
　　◎卷.19【明妃怨】杨凌
　　汉国明妃去不还，马驮弦管向阴山。
　　匣中纵有菱花镜，羞对单于照旧颜。
　　◎卷.20【句】杨凌
　　南园桃李花落尽，春风寂寞摇空枝。（《诗式》）


第二百九十二卷
　　◎卷.1【题玉真观公主山池院】司空曙
　　香殿留遗影，春朝玉户开。羽衣重素几，珠网俨轻埃。
　　石自蓬山得，泉经太液来。柳丝遮绿浪，花粉落青苔。
　　镜掩鸾空在，霞消凤不回。唯馀古桃树，传是上仙栽。
　　◎卷.2【送永阳崔明府】司空曙
　　古国群舒地，前当桐柏关。连绵江上雨，稠叠楚南山。
　　沙馆行帆息，枫洲候吏还。乘篮若有暇，精舍在林间。
　　◎卷.3【送曹三同猗游山寺】司空曙
　　山蹋青芜尽，凉秋古寺深。何时得连策，此夜更闻琴。
　　穷水云同穴，过僧虎共林。殷勤如念我，遗尔挂冠心。
　　◎卷.4【送崔校书赴梓幕】司空曙
　　碧峰天柱下，鼓角镇南军。管记催飞檄，蓬莱辍校文。
　　栈霜朝似雪，江雾晚成云。想出褒中望，巴庸方路分。
　　◎卷.5【送夔州班使君】司空曙
　　鱼国巴庸路，麾幢汉守过。晓樯争市隘，夜鼓祭神多。
　　云白当山雨，风清满峡波。夷陵旧人吏，犹诵两岐歌。
　　◎卷.6【送菊潭王明府】司空曙
　　业成洙泗客，皓发著儒衣。一与游人别，仍闻带印归。
　　林多宛地古，云尽汉山稀。莫爱浔阳隐，嫌官计亦非。
　　◎卷.7【送太易上人赴东洛】司空曙
　　遥见登山处，青芜雪后春。云深岳庙火，寺宿洛阳人。
　　饵药将斋折，唯诗与道亲。凡经几回别，麈尾不离身。
　　◎卷.8【和王卿立秋即事】司空曙
　　秋宜何处看，试问白云官。暗入蝉鸣树，微侵蝶绕兰。
　　向风凉稍动，近日暑犹残。九陌浮埃减，千峰爽气攒。
　　换衣防竹暮，沈果讶泉寒。宫响传花杵，天清出露盘。
　　高禽当侧弁，游鲔对凭栏。一奏招商曲，空令继唱难。
　　◎卷.9【和李员外与舍人咏玫瑰花寄徐侍郎】司空曙
　　仙吏紫薇郎，奇花共玩芳。攒星排绿蒂，照眼发红光。
　　暗妒翻阶药，遥连直署香。游枝蜂绕易，碍刺鸟衔妨。
　　露湿凝衣粉，风吹散蕊黄。蒙茏珠树合，焕烂锦屏张。
　　留客胜看竹，思人比爱棠。如传采蘋咏，远思满潇湘。
　　◎卷.10【冬夜耿拾遗王秀才就宿因伤故人】司空曙
　　旧时闻笛泪，今夜重沾衣。方恨同人少，何堪相见稀。
　　竹烟凝涧壑，林雪似芳菲。多谢劳车马，应怜独掩扉。
　　◎卷.11【早春游慈恩南池】司空曙
　　山寺临池水，春愁望远生。蹋桥逢鹤起，寻竹值泉横。
　　新柳丝犹短，轻蘋叶未成。还如虎溪上，日暮伴僧行。
　　◎卷.12【雨夜见投之作】司空曙
　　出户繁星尽，池塘暗不开。动衣凉气度，遰树远声来。
　　灯外初行电，城隅偶隐雷。因知谢文学，晓望比尘埃。
　　◎卷.13【龙池寺望月寄韦使君阎别驾】司空曙
　　清光此夜中，万古望应同。当野山沈雾，低城树有风。
　　花宫纷共邃，水府皓相空。遥想高楼上，唯君对庾公。
　　◎卷.14【秋夜忆兴善院寄苗发】司空曙
　　右军多住寺，此夜后池秋。自与山僧伴，那因洛客愁。
　　卷帘霜霭霭，满目水悠悠。若有诗相赠，期君忆惠休。
　　◎卷.15【病中寄郑十六兄】司空曙
　　倦枕欲徐行，开帘秋月明。手便筇杖冷，头喜葛巾轻。
　　绿草前侵水，黄花半上城。虚消此尘景，不见十年兄。
　　◎卷.16【卫明府寄枇杷叶以诗答】司空曙
　　倾筐呈绿叶，重叠色何鲜。讵是秋风里，犹如晓露前。
　　仙方当见重，消疾本应便。全胜甘蕉赠，空投谢氏篇。
　　◎卷.17【过庆宝寺（一作耿湋诗，题作废宝光寺）】司空曙
　　黄叶前朝寺，无僧寒殿开。池晴龟出曝，松暮鹤飞回。
　　古井碑横草，阴廊画杂苔。禅宫亦销歇，尘世转堪哀。
　　◎卷.18【奉和张大夫酬高山人】司空曙
　　野客居铃阁，重门将校稀。豸冠亲谷弁，龟印识荷衣。
　　座右寒飙爽，谈馀暮角微。苍生须太傅，山在岂容归。
　　◎卷.19【送严使君游山】司空曙
　　家楚依三户，辞州选一钱。酒杯同寄世，客棹任销年。
　　赤烧兼山远，青芜与浪连。青春明月夜，知上鄂君船。
　　◎卷.20【送柳震归蜀】司空曙
　　白日双流静，西看蜀国春。桐花能乳鸟，竹节竞祠神。
　　蹇步徒相望，先鞭不可亲。知从江仆射，登榻更何人。
　　◎卷.21【送乐平苗明府】司空曙
　　天际山多处，东安古邑深。绿田通竹里，白浪隔枫林。
　　诗有江僧和，门唯越客寻。应将放鱼化，一境表吾心。
　　◎卷.22【赠送郑钱二郎中】司空曙
　　梅含柳已动，昨日起东风。惆怅心徒壮，无如鬓作翁。
　　百年飘若水，万绪尽归空。何可宗禅客，迟回岐路中。
　　◎卷.23【酬郑十四望驿不得同宿见赠因寄张参军】司空曙
　　逢君喜成泪，暂似故乡中。谪宦犹多惧，清宵不得终。
　　月烟高有鹤，宿草净无虫。明日郄超会，应思下客同。
　　◎卷.24【暮春野望寄钱起（一作耿湋诗）】司空曙
　　草长花落树，羸病强寻春。无复少年意，空馀华发新。
　　青原高见水，白社静逢人。寄谢南宫客，轩车不可亲。
　　◎卷.25【送王使君小子孝廉登科归省】司空曙
　　年少通经学，登科尚佩觿。张冯本名士，蔡廓是佳儿。
　　鞍马临岐路，龙钟对别离。寄书胡太守，请与故人知。
　　◎卷.26【云阳寺石竹花】司空曙
　　一自幽山别，相逢此寺中。高低俱出叶，深浅不分丛。
　　野蝶难争白，庭榴暗让红。谁怜芳最久，春露到秋风。
　　◎卷.27【送高胜重谒曹王】司空曙
　　江上青枫岸，阴阴万里春。朝辞郢城酒，暮见洞庭人。
　　兴比乘舟访，恩怀倒屣亲。想君登旧榭，重喜扫芳尘。
　　◎卷.28【闲园书事招畅当】司空曙
　　闻蝉昼眠后，欹枕对蓬蒿。羸病懒寻戴，田园方咏陶。
　　傍檐虫挂静，出树蝶飞高。惆怅临清镜，思君见鬓毛。
　　◎卷.29【过钱员外】司空曙
　　为郎头已白，迹向市朝稀。移病居荒宅，安贫著败衣。
　　野园随客醉，雪寺伴僧归。自说东峰下，松萝满故扉。
　　◎卷.30【赠庾侍御】司空曙
　　年少身无累，相逢忆此时。雪过云寺宿，酒向竹园期。
　　白发今催老，清琴但起悲。唯应逐宗炳，内学愿为师。
　　◎卷.31【赠李端】司空曙
　　共忆南浮日，登高望若何。楚田湖草远，江寺海榴多。
　　载酒寻山宿，思人带雪过。东西几回别，此会各蹉跎。
　　◎卷.32【送流人】司空曙
　　闻说南中事，悲君重窜身。山村枫子鬼，江庙石郎神。
　　童稚留荒宅，图书托故人。青门好风景，为尔一沾巾。
　　◎卷.33【过胡居士睹王右丞遗文】司空曙
　　旧日相知尽，深居独一身。闭门空有雪，看竹永无人。
　　每许前山隐，曾怜陋巷贫。题诗今尚在，暂为拂流尘。
　　◎卷.34【送郎使君赴郢州】司空曙
　　使君持节去，云水满前程。楚寺多连竹，江樯远映城。
　　登楼向月望，赛庙傍山行。若动思乡咏，应贻谢步兵。
　　◎卷.35【贼平后送人北归】司空曙
　　世乱同南去，时清独北还。他乡生白发，旧国见青山。
　　晓月过残垒，繁星宿故关。寒禽与衰草，处处伴愁颜。
　　◎卷.36【观猎骑（一作公子行）】司空曙
　　缠臂绣纶巾，貂裘窄称身。射禽风助箭，走马雪翻尘。
　　金埒争开道，香车为驻轮。翩翩不知处，传是霍家亲。
　　◎卷.37【同苗员外宿荐福常师房（一作秋喜卢纶同宿寺）】司空曙
　　浮生共多故，聚宿喜君同。人息时闻磬，灯摇乍有风。
　　霜阶疑水际，夜木似山中。一愿持如意，长来事远公。
　　◎卷.38【送乔广下第归淮南】司空曙
　　遥想长淮尽，荒堤楚路斜。戍旌标白浪，罟网入青葭。
　　啼鸟仍临水，愁人更见花。东堂一枝在，为子惜年华。
　　◎卷.39【风筝】司空曙
　　高风吹玉柱，万籁忽齐飘。飒树迟难度，萦空细渐销。
　　松泉鹿门夜，笙鹤洛滨朝。坐与真僧听，支颐向寂寥。
　　◎卷.40【闲居寄苗发】司空曙
　　渐向浮生老，前期竟若何。独身居处静，永夜坐时多。
　　厌逐青林客，休吟白雪歌。支公有遗寺，重与谢安过。
　　◎卷.41【送王先生归南山】司空曙
　　儒中年最老，独有济南生。爱子方传业，无官自耦耕。
　　竹通山舍远，云接雪田平。愿作门人去，相随隐姓名。
　　◎卷.42【寄天台秀师】司空曙
　　天台瀑布寺，传有白头师。幻迹示羸病，空门无住持。
　　雪晴看鹤去，海夜与龙期。永愿亲瓶屦，呈功得问疑。
　　◎卷.43【送夏侯审赴宁国】司空曙
　　青圻连白浪，晓日渡南津。山叠陵阳树，舟多建业人。
　　烟霞高占寺，枫竹暗停神。如接玄晖集，江丞独见亲。
　　◎卷.44【云阳馆与韩绅（一作韩升卿）宿别】司空曙
　　故人江海别，几度隔山川。乍见翻疑梦，相悲各问年。
　　孤灯寒照雨，湿竹暗浮烟。更有明朝恨，离杯惜共传。
　　◎卷.45【送卢使君赴夔州】司空曙
　　铙管随旌旆，高秋远上巴。白波连雾雨，青壁断蒹葭。
　　凭几双童静，登楼万井斜。政成知变俗，当应画轮车。
　　◎卷.46【夜闻回雁】司空曙
　　雁响天边过，高高望不分。飕飗传细雨，嘹唳隔长云。
　　散向谁家尽，归来几客闻。还将今夜意，西海话苏君。
　　◎卷.47【赋得的的帆向浦】司空曙
　　向浦参差去，随波远近还。初移芳草里，正在夕阳间。
　　隐映回孤驿，微明出乱山。向空看不尽，归思满江关。
　　◎卷.48【秋思呈尹植裴说（一本题下有郑洞二字）】司空曙
　　静向懒相偶，年将衰共催。前途欢不集，往事恨空来。
　　昼景委红叶，月华销绿苔。沈思竟何有，坐结玉琴哀。
　　◎卷.49【闲园即事寄暕公】司空曙
　　欲就东林寄一身，尚怜儿女未成人。柴门客去残阳在，
　　药圃虫喧秋雨频。近水方同梅市隐，曝衣多笑阮家贫。
　　深山兰若何时到，羡与闲云作四邻。
　　◎卷.50【题暕上人院】司空曙
　　闭门不出自焚香，拥褐看山岁月长。雨后绿苔生石井，
　　秋来黄叶遍绳床。身闲何处无真性，年老曾言隐故乡。
　　更说本师同学在，几时携手见衡阳。
　　◎卷.51【长安晓望寄程补阙（一作包何诗）】司空曙
　　迢递山河拥帝京，参差宫殿接云平。风吹晓漏经长乐，
　　柳带晴烟出禁城。天净笙歌临路发，日高车马隔尘行。
　　独有浅才甘未达，多惭名在鲁诸生。
　　◎卷.52【下第日书情寄上叔父】司空曙
　　微才空觉滞京师，末学曾为叔父知。雪里题诗偏见赏，
　　林间饮酒独令随。游客尽伤春色老，贫居还惜暮阴移。
　　欲归江海寻山去，愿报何人得桂枝。
　　◎卷.53【南原望汉宫】司空曙
　　荒原空有汉宫名，衰草茫茫雉堞平。连雁下时秋水在，
　　行人过尽暮烟生。西陵歌吹何年绝，南陌登临此日情。
　　故事悠悠不可问，寒禽野水自纵横。
　　◎卷.54【早夏寄元校书】司空曙
　　独游野径送芳菲，高竹林居接翠微。绿岸草深虫入遍，
　　青丛花尽蝶来稀。珠荷荐果香寒簟，玉柄摇风满夏衣。
　　蓬荜永无车马到，更当斋夜忆玄晖。
　　◎卷.55【赠衡岳隐禅师】司空曙
　　拥褐安居南岳头，白云高寺见衡州。石窗湖水摇寒月，
　　枫树猿声报夜秋。讲席旧逢山鸟至，梵经初向竺僧求。
　　垂垂身老将传法，因下人间遂北游。
　　◎卷.56【题凌云寺】司空曙
　　春山古寺绕沧波，石磴盘空鸟道过。百丈金身开翠壁，
　　万龛灯焰隔烟萝。云生客到侵衣湿，花落僧禅覆地多。
　　不与方袍同结社，下归尘世竟如何。
　　◎卷.57【晦日益州北池陪宴】司空曙
　　临泛从公日，仙舟翠幕张。七桥通碧沼，双树接花塘。
　　玉烛收寒气，金波隐夕光。野闻歌管思，水静绮罗香。
　　游骑萦林远，飞桡截岸长。郊原怀灞浐，陂溠写江潢。
　　常侍传花诏，偏裨问羽觞。岂令南岘首，千载播馀芳。
　　◎卷.58【送曲山人之衡州】司空曙
　　白石先生眉发光，已分甜雪饮红浆。衣巾半染烟霞气，
　　语笑兼和药草香。茅洞玉声流暗水，衡山碧色映朝阳。
　　千年城郭如相问，华表峨峨有夜霜。
　　◎卷.59【立秋日】司空曙
　　律变新秋至，萧条自此初。花酣莲报谢，叶在柳呈疏。
　　澹日非云映，清风似雨馀。卷帘凉暗度，迎扇暑先除。
　　草静多翻燕，波澄乍露鱼。今朝散骑省，作赋兴何如。
　　◎卷.60【咏古寺花】司空曙
　　共爱芳菲此树中，千跗万萼裹枝红。
　　迟迟欲去犹回望，覆地无人满寺风。
　　◎卷.61【酬张芬有赦后见赠（一作司空图诗）】司空曙
　　紫凤朝衔五色书，阳春忽布网罗除。已将心变寒灰后，
　　岂料光生腐草馀。建水风烟收客泪，杜陵花竹梦郊居。
　　劳君故有诗相赠，欲报琼瑶恨不如。
　　◎卷.62【哭苗员外呈张参军（苗公即参军舅氏）】司空曙
　　思君宁家宅，久接竹林期。尝值偷琴处，亲闻比玉时。
　　高人不易合，弱冠早相知。试艺临诸友，能文即我师。
　　凌寒松未老，先暮槿何衰。季子生前别，羊昙醉后悲。
　　寿堂乖一恸，奠席阻长辞。因沥殊方泪，遥成墓下诗。
　　◎卷.63【金陵怀古】司空曙
　　辇路江枫暗，宫庭野草春。伤心庾开府，老作北朝臣。
　　◎卷.64【发渝州却寄韦判官】司空曙
　　红烛津亭夜见君，繁弦急管两纷纷。
　　平明分手空江转，唯有猿声满水云。
　　◎卷.65【送卢彻之太原谒马尚书】司空曙
　　榆落雕飞关塞秋，黄云画角见并州。
　　翩翩羽骑双旌后，上客亲随郭细侯。
　　◎卷.66【峡口送友人】司空曙
　　峡口花飞欲尽春，天涯去住泪沾巾。
　　来时万里同为客，今日翻成送故人。
　　◎卷.67【故郭婉仪挽歌】司空曙
　　一日辞秦镜，千秋别汉宫。岂唯泉路掩，长使月轮空。
　　苦色凝朝露，悲声切暝风。婉仪馀旧德，仍载礼经中。
　　◎卷.68【送翰林张学士岭南勒圣碑】司空曙
　　汉恩天外洽，周颂日边称。文独司空羡，书兼太尉能。
　　出关逢北雁，度岭逐南鹏。使者翰林客，馀春归灞陵。
　　◎卷.69【送吉校书东归】司空曙
　　少年芸阁吏，罢直暂归休。独与亲知别，行逢江海秋。
　　听猿看楚岫，随雁到吴洲。处处园林好，何人待子猷。
　　◎卷.70【早春游望】司空曙
　　东风春未足，试望秦城曲。青草状寒芜，黄花似秋菊。
　　壮将欢共去，老与悲相逐。独作游社人，暮过威辇宿。
　　◎卷.71【秋日趋府上张大夫】司空曙
　　重城洞启肃秋烟，共说羊公在镇年。鞞鼓暗惊林叶落，
　　旌旗遥拂雁行偏。石过桥下书曾受，星降人间梦已传。
　　谪吏何能沐风化，空将歌颂拜车前。
　　◎卷.72【竹里径】司空曙
　　幽径行迹稀，清阴苔色古。萧萧风欲来，乍似蓬山雨。
　　◎卷.73【黄子陂】司空曙
　　岸芳春色晓，水影夕阳微。寂寂深烟里，渔舟夜不归。
　　◎卷.74【田鹤】司空曙
　　散下渚田中，隐见菰蒲里。哀鸣自相应，欲作凌风起。
　　◎卷.75【药园】司空曙
　　春园芳已遍，绿蔓杂红英。独有深山客，时来辨药名。
　　◎卷.76【石井】司空曙
　　苔色遍春石，桐阴入寒井。幽人独汲时，先乐残阳影。
　　◎卷.77【板桥】司空曙
　　横遮野水石，前带荒村道。来往见愁人，清风柳阴好。
　　◎卷.78【石莲花】司空曙
　　今逢石上生，本自波中有。红艳秋风里，谁怜众芳后。
　　◎卷.79【远寺钟】司空曙
　　杳杳疏钟发，因风清复引。中宵独听之，似与东林近。
　　◎卷.80【松下雪】司空曙
　　不随晴野尽，独向深松积。落照入寒光，偏能伴幽寂。
　　◎卷.81【新柳】司空曙
　　全欺芳蕙晚，似妒寒梅疾。撩乱发青条，春风来几日。
　　◎卷.82【唐昌公主院看花】司空曙
　　遗殿空长闭，乘鸾自不回。至今荒草上，寥落旧花开。
　　◎卷.83【别张讚】司空曙
　　今日山晴后，残蝉菊发时。登楼见秋色，何处最相思。
　　◎卷.84【晚思】司空曙
　　蛩馀窗下月，草湿阶前露。晚景凄我衣，秋风入庭树。
　　◎卷.85【留卢秦卿（一作郎士元诗）】司空曙
　　知有前期在，难分此夜中。无将故人酒，不及石尤风。
　　◎卷.86【登岘亭】司空曙
　　岘山回首望秦关，南向荆州几日还。
　　今日登临唯有泪，不知风景在何山。
　　◎卷.87【哭麹山人（一作耿湋诗）】司空曙
　　忆昔秋风起，君曾叹逐臣。何言芳草日，自作九泉人。
　　◎卷.88【过坚上人故院与李端同赋】司空曙
　　旧依支遁宿，曾与戴颙来。今日空林下，唯知见绿苔。
　　◎卷.89【病中嫁女妓】司空曙
　　万事伤心在目前，一身垂泪对花筵。
　　黄金用尽教歌舞，留与他人乐少年。
　　◎卷.90【江村即事】司空曙
　　钓罢归来不系船，江村月落正堪眠。
　　纵然一夜风吹去，只在芦花浅水边。


第二百九十三卷
　　◎卷.1【送郑明府贬岭南】司空曙
　　青枫江色晚，楚客独伤春。共对一尊酒，相看万里人。
　　猜嫌成谪宦，正直不防身。莫畏炎方久，年年雨露新。
　　◎卷.2【寄卫明府常见短靴褐裘，又务持诵是以有末句之赠】司空曙
　　柴桑官舍近东林，儿稚初髫即道心。侧寄绳床嫌凭几，
　　斜安苔帻懒穿簪。高僧静望山僮逐，走吏喧来水鸭沈。
　　翠竹黄花皆佛性，莫教尘境误相侵。
　　◎卷.3【酬李端校书见赠】司空曙
　　绿槐垂穗乳乌飞，忽忆山中独未归。青镜流年看发变，
　　白云芳草与心违。乍逢酒客春游惯，久别林僧夜坐稀。
　　昨日闻君到城阙，莫将簪弁胜荷衣。
　　◎卷.4【过卢秦卿旧居】司空曙
　　五柳茅茨楚国贤，桔槔蔬圃水涓涓。黄花寒后难逢蝶。
　　红叶晴来忽有蝉。韩康助采君臣药，支遁同看内外篇。
　　为问潜夫空著论，如何侍从赋甘泉。
　　◎卷.5【秋园】司空曙
　　伤秋不是惜年华，别忆春风碧玉家。
　　强向衰丛见芳意，茱萸红实似繁花。
　　◎卷.6【送王使君赴太原拜节度副使】司空曙
　　新从刘太尉，结束向并州。络脑青丝骑，盘囊锦带钩。
　　出关逢将校，下岭拥戈矛。匣闭黄云冷，山传画角秋。
　　剑锋将破虏，函道罢登楼。岂作书生老，当封万户侯。
　　◎卷.7【拟百劳歌】司空曙
　　朱丝纽弦金点杂，双蒂芙蓉共开合。谁家稚女著罗裳，
　　红粉青眉娇暮妆。木难作床牙作席，云母屏风光照壁。
　　玉颜年几新上头，回身敛笑多自羞。红销月落不复见，
　　可惜当时谁拂面。
　　◎卷.8【迎神】司空曙
　　吉日兮临水，沐青兰兮白芷。假山鬼兮请东皇，
　　托灵均兮邀帝子。吹参差兮正苦。舞婆娑兮未已。
　　鸾旌圆盖望欲来，山雨霏霏江浪起。神既降兮我独知，
　　目成再拜为陈词。
　　◎卷.9【送神】司空曙
　　神之去，回风袅袅云容与。桂尊瑶席不复陈，
　　苍山绿水暮愁人。
　　◎卷.10【残莺百啭歌同王员外耿拾遗吉中孚李端游慈恩各赋一物】司空曙
　　残莺一何怨，百啭相寻续。始辨下将高，稍分长复促。
　　绵蛮巧状语，机节终如曲。野客赏应迟，幽僧闻讵足。
　　禅斋深树夏阴清，零落空馀三两声。金谷筝中传不似，
　　山阳笛里写难成。忆昨乱啼无远近，晴宫晓色偏相引。
　　送暖初随柳色来，辞芳暗逐花枝尽。歌残莺，歌残莺，
　　悠然万感生。谢脁羁怀方一听，何郎闲吟本多情。
　　乃知众鸟非俦比，暮噪晨鸣倦人耳。共爱奇音那可亲，
　　年年出谷待新春。此时断绝为君惜，明日玄蝉催发白。
　　◎卷.11【过终南柳处士】司空曙
　　云起山苍苍，林居萝薜荒。幽人老深境，素发与青裳。
　　雨涤莓苔绿，风摇松桂香。洞泉分溜浅，岩笋出丛长。
　　败屦安松砌，馀棋在石床。书名一为别，还路已堪伤。
　　◎卷.12【春送郭大之官】司空曙
　　明府之官官舍春，春风辞我两三人。
　　可怜江县闲无事，手板支颐独咏贫。
　　◎卷.13【送郑锡（曙曾事此公季父）】司空曙
　　汉阳云树清无极，蜀国风烟思不堪。
　　莫怪别君偏有泪，十年曾事晋征南。
　　◎卷.14【同张参军喜李尚书寄新琴】司空曙
　　新琴传凤凰，晴景称高张。白玉连徽净，朱丝系爪长。
　　轻埃随拂拭，杂籁满铿锵。暗想山泉合，如亲兰蕙芳。
　　正声消郑卫，古状掩笙簧。远识贤人意，清风愿激扬。
　　◎卷.15【苦热】司空曙
　　暑气发炎州，焦烟远未收。啸风兼炽焰，挥汗讶成流。
　　鹳鹊投林尽，龟鱼拥石稠。漱泉齐饮酎，衣葛剧兼裘，
　　长簟贪欹枕，轻巾懒挂头。招商如有曲，一为取新秋。
　　◎卷.16【送人归黔府】司空曙
　　伏波箫鼓水云中，长戟如霜大旆红。
　　油幕晓开飞鸟绝，翩翩上将独趋风。
　　◎卷.17【杂兴】司空曙
　　月没辽城暗出师，双龙金角晓天悲。
　　黄尘满目随风散，不认将军燕尾旗。
　　◎卷.18【岁暮怀崔峒耿湋】司空曙
　　腊月江天见春色，白花青柳疑寒食。
　　洛阳旧社各东西，楚国游人不相识。
　　◎卷.19【观妓】司空曙
　　翠蛾红脸不胜情，管绝弦馀发一声。
　　银烛摇摇尘暗下，却愁红粉泪痕生。
　　◎卷.20【过长林湖西酒家】司空曙
　　湖草青青三两家，门前桃杏一般花。
　　迁人到处唯求醉，闻说渔翁有酒赊。
　　◎卷.21【过阎采病居】司空曙
　　每逢佳节何曾坐，唯有今年不得游。
　　张邴卧来休送客，菊花枫叶向谁秋。
　　◎卷.22【送程秀才】司空曙
　　悠悠多路岐，相见又别离。东风催节换，焰焰春阳散。
　　楚草渐烟绵，江云亦芜漫。送子恨何穷，故关如梦中。
　　游人尽还北，旅雁辞南国。枫树几回青，逐臣归不得。
　　◎卷.23【长林令卫象饧丝结歌】司空曙
　　主人雕盘盘素丝，寒女眷眷墨子悲。乃言假使饧为之，
　　八珍重沓失颜色。手援玉箸不敢持，始状芙蓉新出水。
　　仰坼重衣倾万蕊，又如合欢交乱枝，红茸向暮花参差。
　　吴蚕络茧抽尚绝，细缕纤毫看欲灭。雪发羞垂倭堕鬟，
　　绣囊畏并茱萸结。我爱此丝巧，妙绝世间无，
　　为君作歌陈座隅。
　　◎卷.24【酬崔峒见寄（一作江湖秋思）】司空曙
　　趋陪禁掖雁行随，迁放江潭鹤发垂。素浪遥疑太液水，
　　青枫忽似万年枝。嵩南春遍愁魂梦。壶口云深隔路岐。
　　共望汉朝多沛泽，苍蝇早晚得先知。
　　◎卷.25【闻春雷】司空曙
　　水国春雷早，阗阗若众车。自怜迁逐者，犹滞蛰藏馀。
　　◎卷.26【晚秋西省寄上李韩二舍人】司空曙
　　昼漏传清唱，天恩禁旅秋。雁亲承露掌，砧隔曝衣楼。
　　赐膳中人送，馀香侍女收。仍闻劳上直，晚步凤池头。
　　◎卷.27【下武昌江行望涔阳】司空曙
　　悠悠次楚乡，楚口下涔阳。雪隐洲渚暗，沙高芦荻黄。
　　渔人共留滞，水鸟自喧翔。怀土年空尽，春风又淼茫。
　　◎卷.28【送史申之峡州】司空曙
　　峡口巴江外，无风浪亦翻。蒹葭新有雁，云雨不离猿。
　　行客思乡远，愁人赖酒昏。檀郎好联句，共滞谢家门。
　　◎卷.29【送王闰】司空曙
　　相送临寒水，苍然望故关。江芜连梦泽，楚雪入商山。
　　话我他年旧，看君此日还。因将自悲泪，一洒别离间。
　　◎卷.30【江园书事寄卢纶】司空曙
　　种柳南江边，闭门三四年。艳花那胜竹，凡鸟不如蝉。
　　嗜酒渐婴渴，读书多欲眠。平生故交在，白首远相怜。
　　◎卷.31【送郑况往淮南】司空曙
　　西楚见南关，苍苍落日间。云离大雷树，潮入秣陵山。
　　登戍因高望，停桡放溜闲。陈公有贤榻，君去岂空还。
　　◎卷.32【题江陵临沙驿楼】司空曙
　　江天清更愁，风柳入江楼。雁惜楚山晚，蝉知秦树秋。
　　凄凉多独醉，零落半同游。岂复平生意，苍然兰杜洲。
　　◎卷.33【新蝉（一作耿湋诗）】司空曙
　　今朝蝉忽鸣，迁客若为情。便觉一年老，能令万感生。
　　微风方满树，落日稍沉城。为问同怀者，凄凉听几声。
　　◎卷.34【送张弋】司空曙
　　拥棹江天旷，苍然下郢城。冰霜葭菼变，云泽鹧鸪鸣。
　　酒倦临流醉，人逢置榻迎。尝闻藉东观，不独鲁诸生。
　　◎卷.35【送僧无言归山】司空曙
　　袈裟出尘外，山径几盘缘。人到白云树，鹤沉青草田。
　　龛泉朝请盥，松籁夜和禅。自昔闻多学，逍遥注一篇。
　　◎卷.36【和卢校书文若早入使院书事】司空曙
　　解带独裴回，秋风如水来。轩墀湿繁露，琴几拂轻埃。
　　晨鸟犹在叶，夕虫馀□苔。苍然发高兴，相仰坐难陪。
　　◎卷.37【送史泽之长沙】司空曙
　　谢脁怀西府，单车触火云。野蕉依戍客，庙竹映湘君。
　　梦渚巴山断，长沙楚路分。一杯从别后，风月不相闻。
　　◎卷.38【田家】司空曙
　　田家喜雨足，邻老相招携。泉溢沟塍坏，麦高桑柘低。
　　呼儿催放犊，宿客待烹鸡。搔首蓬门下，如将轩冕齐。
　　◎卷.39【送卢堪】司空曙
　　羁贫不易去，此日始西东。旅舍秋霖叶，行人寒草风。
　　酒醒馀恨在，野饯暂游同。莫使祢生刺，空留怀袖中。
　　◎卷.40【送柳震入蜀】司空曙
　　粉堞连青气，喧喧杂万家。夷人祠竹节，蜀鸟乳桐花。
　　酒报新丰景，琴迎抵峡斜。多闻滞游客，不似在天涯。
　　◎卷.41【送李嘉祐正字括图书兼往扬州觐省】司空曙
　　不事兰台贵，全多韦带风。儒官比刘向，使者得陈农。
　　晚烧平芜外，朝阳叠浪东。归来喜调膳，寒笋出林中。
　　◎卷.42【送刘侍御】司空曙
　　狱成收夜烛，整豸出登车。黄叶辞荆楚，青山背汉初。
　　早朝新羽卫，晚下步徒胥。应念长沙谪，思乡不食鱼。
　　◎卷.43【送庞判官赴黔中】司空曙
　　天远风烟异，西南见一方。乱山来蜀道，诸水出辰阳。
　　堆案青油暮，看棋画角长。论文谁可制，记室有何郎。
　　◎卷.44【送人游岭南】司空曙
　　万里南游客，交州见柳条。逢迎人易合，时日酒能消。
　　浪晓浮青雀，风温解黑貂。囊金如未足，莫恨故乡遥。
　　◎卷.45【送曹同椅】司空曙
　　青春三十馀，众艺尽无如。中散诗传画，将军扇续书。
　　楚田晴下雁，江日暖游鱼。惆怅空相送，欢游自此疏。
　　◎卷.46【送鄂州张别驾襄阳觐省】司空曙
　　苍苍岘亭路，腊月汉阳春。带雪半山寺，行沙隔水人。
　　王祥因就宦，莱子不违亲。正恨殊乡别，千条楚柳新。
　　◎卷.47【送魏季羔游长沙觐兄】司空曙
　　芦荻湘江水，萧萧万里秋。鹤高看迥野，蝉远入中流。
　　访友多成滞，携家不厌游。惠连仍有作，知得从兄酬。
　　◎卷.48【杂言】司空曙
　　伏馀西景移，风雨洒轻絺。燕拂青芜地，蝉鸣红叶枝。
　　◎卷.49【玩花与卫象同醉】司空曙
　　衰鬓千茎雪，他乡一树花。今朝与君醉，忘却在长沙。
　　◎卷.50【送王尊师归湖州】司空曙
　　烟芜满洞青山绕，幢节飘空紫凤飞。金阙乍看迎日丽，
　　玉箫遥听隔花微。多开石髓供调膳，时御霓裳奉易衣。
　　莫学辽东华表上，千年始欲一回归。
　　◎卷.51【九日洛东亭】司空曙
　　风息斜阳尽，游人曲落间。采花因覆酒，行草转看山。
　　柳散新霜下，天晴早雁还。伤秋非骑省，玄发白成斑。
　　◎卷.52【九日送人】司空曙
　　送人冠獬豸，值节佩茱萸。均赋征三壤，登车出五湖。
　　水风凄落日，岸叶飒衰芜。自恨尘中使，何因在路隅。
　　◎卷.53【哭王注】司空曙
　　已叹漳滨卧，何言驻隙难。异才伤促短，诸友哭门阑。
　　古道松声暮，荒阡草色寒。延陵今葬子，空使鲁人观。
　　◎卷.54【遇谷口道士】司空曙
　　一见林中客，闲知州县劳。白云秋色远，苍岭夕阳高。
　　自说名因石，谁逢手种桃。丹经倘相授，何用恋青袍。
　　◎卷.55【喜外弟卢纶见宿】司空曙
　　静夜四无邻，荒居旧业贫。雨中黄叶树，灯下白头人。
　　以我独沈久，愧君相见频。平生自有分，况是蔡家亲。
　　◎卷.56【深上人见访忆李端】司空曙
　　雁稀秋色尽，落日对寒山。避事多称疾，留僧独闭关。
　　心归尘俗外，道胜有无间。仍忆东林友，相期久不还。
　　◎卷.57【宿青龙寺故昙上人院】司空曙
　　年深宫院在，旧客自相逢。闭户临寒竹，无人有夜钟。
　　降龙今已去，巢鹤竟何从。坐见繁星晓，凄凉识旧峰。
　　◎卷.58【送张炼师还峨嵋山】司空曙
　　太一天坛天柱西，垂萝为幌石为梯。前登灵境青霄绝，
　　下视人间白日低。松籁万声和管磬，丹光五色杂虹霓。
　　春山一入寻无路，鸟响烟深水满溪。
　　◎卷.59【逢江客问南中故人因以诗寄】司空曙
　　南客何时去，相逢问故人。望乡空泪落，嗜酒转家贫。
　　疏懒辞微禄，东西任老身。上楼多看月，临水共伤春。
　　五柳终期隐，双鸥自可亲。应怜折腰吏，冉冉在风尘。
　　◎卷.60【送皋法师】司空曙
　　江草知寒柳半衰，行吟怨别独迟迟。
　　何人讲席投如意，唯有东林远法师。
　　◎卷.61【送郑佶归洛阳】司空曙
　　苍苍楚色水云间，一醉春风送尔还。
　　何处乡心最堪羡，汝南初见洛阳山。
　　◎卷.62【分流水】司空曙
　　古时愁别泪，滴作分流水。日夜东西流，分流几千里。
　　通塞两不见，波澜各自起。与君相背飞，去去心如此。
　　◎卷.63【和耿拾遗元日观早朝】司空曙
　　元日争朝阙，奔流若会溟。路尘和薄雾，骑火接低星。
　　门响双鱼钥，车喧百子铃。冕旒当翠殿，幢戟满彤庭。
　　积岁方编瑞，乘春即省刑。大官陈禹玉，司历献尧蓂。
　　寿酒三觞退，箫韶九奏停。太阳开物象，霈泽及生灵。
　　南陌高山碧，东方晓气青。自怜扬子贱，归草太玄经。
　　◎卷.64【塞下曲】司空曙
　　寒柳接胡桑，军门向大荒。幕营随月魄，兵气长星芒。
　　横吹催春酒，重裘隔夜霜。冰开不防虏，青草满辽阳。
　　◎卷.65【关山月】司空曙
　　苍茫明月上，夜久光如积。野幕冷胡霜，关楼宿边客。
　　陇头秋露暗，碛外寒沙白。唯有故乡人，沾裳此闻笛。
　　◎卷.66【御制雨后出城观览，敕朝臣已下属和】司空曙
　　上上开鹑野，师师出凤城。因知圣主念，得遂老农情。
　　陇麦垂秋合，郊尘得雨清。时新荐玄祖，岁足富苍生。
　　却马川原静，闻鸡水土平。薰弦歌舜德，和鼎致尧名。
　　览物欣多稼，垂衣御大明。史官何所录，称瑞满天京。
　　◎卷.67【奉和常舍人晚秋集贤院即事寄徐薛二侍郎】司空曙
　　蔼蔼凤凰宫，兰台玉署通。夜霜凝树羽，朝日照相风。
　　官附三台贵，儒开百氏宗。司言陈禹命，侍讲发尧聪。
　　香卷青编内，铅分绿字中。缀签从太史，锵珮揖群公。
　　池接天泉碧，林交御果红。寒龟登故叶，秋蝶恋疏丛。
　　颜谢征文并，钟裴直事同。离群惊海鹤，属思怨江枫。
　　地远姑苏外，山长越绝东。惭当哲匠后，下曲本难工。
　　◎卷.68【题鲜于秋林园】司空曙
　　雨后园林好，幽行迥野通。远山芳草外，流水落花中。
　　客醉悠悠惯，莺啼处处同。夕阳自一望，日暮杜陵东。
　　◎卷.69【登秦岭】司空曙
　　南登秦岭头，回首始堪忧。汉阙青门远，商山蓝水流。
　　三湘迁客去，九陌故人游。从此思乡泪，双垂不复收。
　　◎卷.70【独游寄卫长林】司空曙
　　草绿春阳动，迟迟泽畔游。恋花同野蝶，爱水剧江鸥。
　　身外唯须醉，人间尽是愁。那知鸣玉者，不羡卖瓜侯。
　　◎卷.71【望水】司空曙
　　高楼晴见水，楚色霭相和。野极空如练，天遥不辨波。
　　永无人迹到，时有鸟行过。况是苍茫外，残阳照最多。
　　◎卷.72【望商山路】司空曙
　　南见青山道，依然去国时。已甘长避地，谁料有还期。
　　雨霁残阳薄，人愁独望迟。空残华发在，前事不堪思。
　　◎卷.73【题落叶】司空曙
　　霜景催危叶，今朝半树空。萧条故国异，零落旅人同。
　　飒岸浮寒水，依阶拥夜虫。随风偏可羡，得到洛阳宫。
　　◎卷.74【寄准上人】司空曙
　　昨闻归旧寺，暂别欲经年。樵客应同步，邻僧定伴禅。
　　后峰秋有雪，远涧夜鸣泉。偶与支公论，人间自共传。
　　◎卷.75【送况上人还荆州，因寄卫侍御象】司空曙
　　惠持游蜀久，策杖欲西还。共别此宵月，独归何处山。
　　对鸥沙草畔，洗足野云间。知有玄晖会，斋心受八关。
　　◎卷.76【别卢纶（一作纶别曙诗）】司空曙
　　有月多同赏，无秋不共悲。如何与君别，又是菊黄时。
　　◎卷.77【雪二首】司空曙
　　乐游春苑望鹅毛，宫殿如星树似毫。
　　漫漫一川横渭水，太阳初出五陵高。
　　王屋南崖见洛城，石龛松寺上方平。
　　半山槲叶当窗下，一夜曾闻雪打声。
　　◎卷.78【酬卫长林岁日见呈】司空曙
　　地暖雪花摧，天春斗柄回。朱泥一丸药，柏叶万年杯。
　　旅雁辞人去，繁霜满镜来。今朝彩盘上，神燕不须雷。
　　◎卷.79【杜鹃行（一作杜甫诗）】司空曙
　　古时杜宇称望帝，魂作杜鹃何微细。跳枝窜叶树木中，
　　抢翔瞥捩雌随雄。毛衣惨黑自憔悴，众鸟安肯相尊崇。
　　隳形不敢栖华屋，短翮唯愿巢深丛。穿皮啄朽觜欲秃，
　　苦饥始得食一虫。谁言养雏不自哺，此语亦足为愚蒙。
　　声音咽哕若有谓，号啼略与婴儿同。口干垂血转迫促，
　　似欲上诉于苍穹。蜀人闻之皆起立，至今相效传遗风。
　　乃知变化不可穷，岂知昔日居深宫，嫔妃左右如花红。
　　◎卷.80【寄胡居士】司空曙
　　日暖风微南陌头，青田红树起春愁。伯劳相逐行人别，
　　岐路空归野水流。遍地寻僧同看雪，谁期载酒共登楼。
　　为言惆怅嵩阳寺，明月高松应独游。
　　◎卷.81【寒塘】司空曙
　　晓发梳临水，寒塘坐见秋。乡心正无限，一雁度南楼。
　　◎卷.82【为李魏公赋谢汧公】司空曙
　　白雪高吟际，青霄远望中。谁言路遐旷，宫徵暗相通。
　　◎卷.83【梁城老人怨（一作陈羽诗）】司空曙
　　朝为耕种人，暮作刀枪鬼。相看父子血，共染城壕水。


第二百九十四卷
　　◎卷.1【扬州选蒙相公赏判雪后呈上】崔峒
　　自得山公许，休耕海上田。惭看长史传，欲弃钓鱼船。
　　穷巷殷忧日，芜城雨雪天。此时瞻相府，心事比旌悬。
　　◎卷.2【客舍书情寄赵中丞】崔峒
　　东楚复西秦，浮云类此身。关山劳策蹇，僮仆惯投人。
　　孤客来千里，全家托四邻。生涯难自料，中夜问情亲。
　　◎卷.3【客舍有怀因呈诸在事】崔峒
　　读书常苦节，待诏岂辞贫。暮雪犹驱马，晡餐又寄人。
　　愁来占吉梦，老去惜良辰。延首平津阁，家山日已春。
　　◎卷.4【书怀寄杨郭李王判官】崔峒
　　惯作云林客，因成懒漫人。吏欺从政拙，妻笑理家贫。
　　李郭应时望，王杨入幕频。从容丞相阁，知忆故园春。
　　◎卷.5【奉和给事寓直】崔峒
　　桂枝家共折，鸡树代相传。忝向鸾台下，仍看雁影连。
　　夜闲方步月，漏尽欲朝天。知去丹墀近，明王许荐贤。
　　◎卷.6【初入集贤院赠李献仁（曾于常山联官）】崔峒
　　燕代官初罢，江湖路便分。九迁从命薄，四十幸人闻。
　　迹愧趋丹禁，身曾系白云。何由返沧海，昨日谒明君。
　　◎卷.7【酬李补阙雨中寄赠】崔峒
　　十年随马宿，几度受人恩。白发还乡井，微官有子孙。
　　竹窗寒雨滴，苦砌夜虫喧。独愧东垣友，新诗慰旅魂。
　　◎卷.8【初除拾遗酬丘二十二见寄（一作初拜命酬丘丹见赠）】崔峒
　　江海久垂纶，朝衣忽挂身。丹墀初谒帝，白发免羞人。
　　才愧文章士，名当谏诤臣。空馀荐贤分，不敢负交亲。
　　◎卷.9【刘展下判官相招以诗答之】崔峒
　　国有非常宠，家承异姓勋。背恩惭皎日，不义若浮云。
　　但使忠贞在，甘从玉石焚。窜身如有地，梦寐见明君。
　　◎卷.10【送侯山人赴会稽】崔峒
　　仙客辞萝月，东来就一官。且归沧海住，犹向白云看。
　　猿叫江天暮，虫声野浦寒。时游镜湖里，为我把鱼竿。
　　◎卷.11【宿禅智寺上方演大师院】崔峒
　　石林高几许，金刹在中峰。白日空山梵，清霜后夜钟。
　　竹窗回翠壁，苔径入寒松。幸接无生法，疑心怯所从。
　　◎卷.12【题空山人石室】崔峒
　　早晚悟无生，头陀不到城。云山知夏腊，猿鸟见修行。
　　地僻无溪路，人寻逐水声。年年深谷里，谁识远公名。
　　◎卷.13【登蒋山开善寺（一作李嘉祐诗）】崔峒
　　山殿秋云里，香烟出翠微。客寻朝磬至，僧背夕阳归。
　　下界千门见，前朝万事非。看心兼送目，葭菼暮依依。
　　◎卷.14【题崇福寺禅院】崔峒
　　僧家竟何事，扫地与焚香。清磬度山翠，闲云来竹房。
　　身心尘外远，岁月坐中长。向晚禅堂掩，无人空夕阳。
　　◎卷.15【秋晚送丹徒许明府赴上国，因寄江南故人】崔峒
　　秋暮之彭泽，篱花远近逢。君书前日至，别后此时重。
　　寒夜江边月，晴天海上峰。还知南地客，招引住新丰。
　　◎卷.16【送薛仲方归扬州】崔峒
　　佳句应无敌，贞心不有猜。惭为丈人行，怯见后生才。
　　泛舸贪斜月，浮桡值早梅。绿杨新过雨，芳草待君来。
　　◎卷.17【送韦员外还京】崔峒
　　十年离乱后，此去若为情。春晚香山绿，人稀豫水清。
　　野陂看独树，关路逐残莺。前殿朝明主，应怜白发生。
　　◎卷.18【润州送友人】崔峒
　　见君还此地，洒泪向江边。国士劳相问，家书无处传。
　　荒城胡马迹，塞木戍人烟。一路堪愁思，孤舟何渺然。
　　◎卷.19【送张芬东归】崔峒
　　喧喧五衢上，鞍马自驱驰。落日临阡陌，贫交欲别离。
　　早知时事异，堪与世人随。握手将何赠，君心我独知。
　　◎卷.20【送苏修游上饶】崔峒
　　爱尔无羁束，云山恣意过。一身随远岫，孤棹任轻波。
　　世事关情少，渔家寄宿多。芦花浅淡处，江月奈人何。
　　◎卷.21【送陆明府之盱眙】崔峒
　　陶令之官去，穷愁惨别魂。白烟横海戍，红叶下淮村。
　　澹浪摇山郭，平芜到县门。政成堪吏隐，免负府公恩。
　　◎卷.22【江南回逢赵曜，因送任十一赴交城主簿】崔峒
　　江上长相忆，因高北望看。不知携老幼，何处度艰难。
　　屈指同人尽，伤心故里残。遥怜驱匹马，白首到微官。
　　◎卷.23【送薛良史往越州谒从叔】崔峒
　　辞家年已久，与子分偏深。易得相思泪，难为欲别心。
　　孤云随浦口，几日到山阴。遥想兰亭下，清风满竹林。
　　◎卷.24【送丘二十二之苏州】崔峒
　　积水与寒烟，嘉禾路几千。孤猿啼海岛，群雁起湖田。
　　曾见长洲苑，尝闻大雅篇。却将封事去，知尔爱闲眠。
　　◎卷.25【登润州芙蓉楼】崔峒
　　上古人何在，东流水不归。往来潮有信，朝暮事成非。
　　烟树临沙静，云帆入海稀。郡楼多逸兴，良牧谢玄晖。
　　◎卷.26【江上书怀】崔峒
　　骨肉天涯别，江山日落时。泪流襟上血，发变镜中丝。
　　胡越书难到，存亡梦岂知。登高回首罢，形影自相随。
　　◎卷.27【春日忆姚氏外甥】崔峒
　　离乱人相失，春秋雁自飞。只缘行路远，未必寄书稀。
　　二月花无数，频年意有违。落晖看过后，独坐泪沾衣。
　　◎卷.28【送真上人还兰若】崔峒
　　得道云林久，年深暂一归。出山逢世乱，乞食觉人稀。
　　半偈初传法，中峰又掩扉。爱憎应不染，尘俗自依依。
　　◎卷.29【润州送师弟自江夏往台州】崔峒
　　远客乘流去，孤帆向夜开。春风江上使，前日汉阳来。
　　别路犹千里，离心重一杯。剡溪木未落，羡尔过天台。
　　◎卷.30【送李道士归山】崔峒
　　秋城临古路，城上望君还。旷野入寒草，独行随远山。
　　授人鸿宝内，将犬白云间。早晚烧丹罢，遥知冰雪寒。
　　◎卷.31【宿江西窦主簿厅（与此公亡兄联官）】崔峒
　　广庭方缓步，星汉话中移。月满关山道，乌啼霜树枝。
　　时艰难会合，年长重亲知。前事成金石，凄然泪欲垂。
　　◎卷.32【喜逢妻弟郑损因送入京】崔峒
　　乱后自江城，相逢喜复惊。为经多载别，欲问小时名。
　　对酒悲前事，论文畏后生。遥知盈卷轴，纸贵在江城。
　　◎卷.33【咏门下画小松上元王杜三相公（一作钱起诗）】崔峒
　　昔闻生涧底，今见起毫端。众草此时没，何人知岁寒。
　　岂能裨栋宇，且贵出门阑。只在丹青意，凌云也不难。
　　◎卷.34【寄上礼部李侍郎】崔峒
　　吴楚相逢处，江湖共泛时。任风舟去远，待月酒行迟。
　　白发常同叹，青云本要期。贵来君却少，秋至老偏悲。
　　玉佩明朝盛，苍苔陋巷滋。追寻恨无路，唯有梦相思。
　　◎卷.35【书情寄上苏州韦使君兼呈吴县李明府】崔峒
　　数年湖上谢浮名，竹杖纱巾遂性情。云外有时逢寺宿，
　　日西无事傍江行。陶潜县里看花发，庾亮楼中对月明。
　　谁念献书来万里，君王深在九重城。
　　◎卷.36【题桐庐李明府官舍（一作赠同官李明府）】崔峒
　　讼堂寂寂对烟霞，五柳门前聚晓鸦。流水声中视公事，
　　寒山影里见人家。观风竞美新为政，计日还知旧触邪。
　　可惜陶潜无限酒，不逢篱菊正开花。
　　◎卷.37【赠窦十九（时公车待诏长安）】崔峒
　　灵台暮宿意多违，木落花开羡客归。江海几时传锦字，
　　风尘不觉化缁衣。山阳会里同人少，灞曲农时故老稀。
　　幸得汉皇容直谏，怜君未遇觉人非。
　　◎卷.38【虔州见郑表新诗因以寄赠】崔峒
　　梅花岭里见新诗，感激情深过楚词。平子四愁今莫比，
　　休文八咏自同时。萍乡露冕真堪惜，凤沼鸣珂已讶迟。
　　才子风流定难见，湖南春草但相思。
　　◎卷.39【赠元秘书】崔峒
　　旧书稍稍出风尘，孤客逢秋感此身。秦地谬为门下客，
　　淮阴徒笑市中人。也闻阮籍寻常醉，见说陈平不久贫。
　　幸有故人茅屋在，更将心事问情亲。
　　◎卷.40【送韦八少府判官归东京】崔峒
　　玄成世业紫真官，文似相如貌胜潘。鸿雁南飞人独去，
　　云山一别岁将阑。清淮水急桑林晚，古驿霜多柿叶寒。
　　琼树相思何日见，银钩数字莫为难。
　　◎卷.41【送冯八将军奏事毕归滑台幕府】崔峒
　　王门别后到沧洲，帝里相逢俱白头。自叹马卿常带疾，
　　还嗟李广不封侯。棠梨宫里瞻龙衮，细柳营中著虎裘。
　　想到滑台桑叶落，黄河东注杏园秋。
　　◎卷.42【送王侍御佐婺州（作郎士元：盖少府新除江南尉问风俗）】崔峒
　　闻君作尉向江潭。吴越风烟到自谙。客路寻常经竹径，
　　人家大底傍山岚。缘溪花木偏宜远，避地衣冠尽向南。
　　惟有夜猿啼海树，思乡望北意难堪。
　　◎卷.43【越中送王使君赴江华】崔峒
　　皂盖春风自越溪，独寻芳树桂阳西。远水浮云随马去，
　　空山弱筱向云低。遥知异政荆门北，旧许新诗康乐齐。
　　万里相思在何处，九疑残雪白猿啼。
　　◎卷.44【送皇甫冉往白田】崔峒
　　江边尽日雉鸣飞，君向白田何日归。楚地蒹葭连海迥，
　　隋朝杨柳映堤稀。津楼故市无行客，山馆空庭闭落晖。
　　试问疲人与征战，使君双泪定沾衣。
　　◎卷.45【题兰若】崔峒
　　绝顶茅庵老此生，寒云孤木独经行。
　　世人那得知幽径，遥向青峰礼磬声。
　　◎卷.46【送贺兰广赴选】崔峒
　　而今用武尔攻文，流辈干时独卧云。
　　白发青袍趋会府，定应衡镜却惭君。
　　◎卷.47【清江曲内一绝（折腰体）】崔峒
　　八月长江去浪平，片帆一道带风轻。
　　极目不分天水色，南山南是岳阳城。
　　◎卷.48【武康郭外望许纬先生山居】崔峒
　　湖上千峰带落晖，白云开处见柴扉。
　　松门一径仍生草，应是仙人向郭稀。


第二百九十五卷
　　◎卷.1【送司空曙之苏州】苗发
　　盘门吴旧地，蝉尽草秋时。归国人皆久，移家君独迟。
　　广陵经水宿，建邺有僧期。若到西霞寺，应看江总碑。
　　◎卷.2【送孙德谕罢官往黔州（孙父曾牧此州，因寄家也）】苗发
　　中岁分符典石城，两朝趋陛谒承明。阙下昨承归老疏，
　　天南今切去乡情。亲知握手三秋别，几杖扶身万里行。
　　伯道暮年无嗣子，欲将家事托门生。
　　◎卷.3【送归中丞使新罗册立吊祭】吉中孚
　　官称汉独坐，身是鲁诸生。绝域通王制，穷天向水程。
　　岛中分万象，日处转双旌。气积鱼龙窟，涛翻水浪声。
　　路长经岁去，海尽向山行。复道殊方礼，人瞻汉使荣。
　　◎卷.4【咏被中绣鞋】夏侯审
　　云里蟾钩落凤窝，玉郎沈醉也摩挲。
　　陈王当日风流减，只向波间见袜罗。
　　◎卷.5【行路难】王烈
　　行客满长路，路长良足哀。白日持角弓，射人而取财。
　　千金谁家子，纷纷死黄埃。见者不敢言，言者不得回。
　　家人各望归，岂知长不来。
　　◎卷.6【雪】王烈
　　雪飞当梦蝶，风度几惊人。半夜一窗晓，平明千树春。
　　花园应失路，白屋忽为邻。散入仙厨里，还如云母尘。
　　◎卷.7【酬崔峒】王烈
　　徇世甘长往，逢时忝一官。欲朝青琐去，羞向白云看。
　　荣宠无心易，艰危抗节难。思君写怀抱，非敢和幽兰。
　　◎卷.8【塞上曲二首】王烈
　　红颜岁岁老金微，砂碛年年卧铁衣。
　　白草城中春不入，黄花戍上雁长飞。
　　孤城夕对戍楼闲，回合青冥万仞山。
　　明镜不须生白发，风沙自解老红颜。
　　◎卷.9【伤李端】卫象
　　才子浮生促，泉台此路赊。官卑杨执戟，年少贾长沙。
　　人去门栖鵩，灾成酒误蛇。唯馀封禅草，留在茂陵家。
　　◎卷.10【古词】卫象
　　鹊血雕弓湿未干，鸊鹈新淬剑光寒。
　　辽东老将鬓成雪，犹向旄头夜夜看。
　　◎卷.11【晴江秋望】崔季卿
　　八月长江万里晴，千帆一道带风轻。
　　尽日不分天水色，洞庭南是岳阳城。
　　◎卷.12【赠兄】何兆
　　洛阳纸价因兄贵，蜀地红笺为弟贫。
　　南北东西九千里，除兄与弟更无人。
　　◎卷.13【玉蕊花（一作严休复诗）】何兆
　　羽车潜下玉龟山，尘世何缘睹蕣颜。
　　惟有多情天上雪，好风吹上绿云鬟。
　　◎卷.14【句】何兆
　　芙蓉十二池心漏，薝卜三千灌顶香。（见《焦氏笔乘》）。
　　◎卷.15【严陵滩下寄常建】奚贾
　　日入溪水静，寻真此亦难。乃知沧洲人，道成仍钓竿。
　　漾楫乘微月，振衣生早寒。纷吾成独往，自速耽考槃。
　　已息汉阴诮，且同濠上观。旷然心无涯，谁问容膝安。
　　◎卷.16【谒李尊师】奚贾
　　万物返常性，惟道贵自然。先生容其微，隐几为列仙。
　　炼魄闭琼户，养毛飞洞天。将知逍遥久，得道无岁年。
　　◎卷.17【寻许山人亭子】奚贾
　　桃源若远近，渔子棹轻舟。川路行难尽，人家到渐幽。
　　山禽拂席起，溪水入庭流。君是何年隐，如今成白头。
　　◎卷.18【句】奚贾
　　眠涧花自落，步林鸟不飞。
　　谿谷何萧条，日入人独行。
　　落日下平楚，孤烟生洞庭。（见《诗式》）。


第二百九十六卷
　　◎卷.1【富阳南楼望浙江风起】张南史
　　南楼渚风起，树杪见沧波。稍觉征帆上，萧萧暮雨多。
　　沙洲殊未极，云水更相和。欲问任公子，垂纶意若何。
　　◎卷.2【奉酬李舍人秋日寓直见寄】张南史
　　秋日金华直，遥知玉佩清。九重门更肃，五色诏初成。
　　槐落宫中影，鸿高苑外声。翻从魏阙下，江海寄幽情。
　　◎卷.3【同韩侍郎秋朝使院】张南史
　　重门启曙关，一叶报秋还。露井桐柯湿，风庭鹤翅闲。
　　忘情簪白笔，假梦入青山。惆怅只应此，难裁语默间。
　　◎卷.4【送朱大游塞（一作送朱大北游）】张南史
　　岁暮一为别，江湖聊自宽。且无人事处，谁谓客行难。
　　郢曲怜公子，吴州忆伯鸾。苍苍远山际，松柏独宜寒。
　　◎卷.5【送郑录事赴太原】张南史
　　叹息不相见，红颜今白头。重为西候别，方起北风愁。
　　六月胡天冷，双城汾水流。卢谌即故吏，还复向并州。
　　◎卷.6【送余赞善使还赴薛尚书幕】张南史
　　音书不可论，河塞雪纷纷。雁足期苏武，狐裘见薛君。
　　城池通紫陌，鞍马入黄云。远棹漳渠水，平流几处分。
　　◎卷.7【送李侍御入茅山采药】张南史
　　苦县家风在，茅山道录传。聊听骢马使，却就紫阳仙。
　　江海生岐路，云霞入洞天。莫令千岁鹤，飞到草堂前。
　　◎卷.8【寄中书李舍人】张南史
　　昨宵凄断处，对月与临风。鹤病三江上，兰衰百草中。
　　题诗随谢客，饮酒寄黄翁。早岁心相待，还因贵贱同。
　　◎卷.9【和崔中丞中秋月】张南史
　　秋夜月偏明，西楼独有情。千家看露湿，万里觉天清。
　　映水金波动，衔山桂树生。不知飞鹊意，何用此时惊。
　　◎卷.10【西陵怀灵一上人兼寄朱放】张南史
　　淮海风涛起，江关忧思长。同悲鹊绕树，独坐雁随阳。
　　山晚云藏雪，汀寒月照霜。由来濯缨处，渔父爱沧浪。
　　◎卷.11【寄静虚上人云门】张南史
　　寒日白云里，法侣自提携。竹径通城下，松门隔水西。
　　方同沃洲去，不自武陵迷。仿佛心疑处，高峰是会稽。
　　◎卷.12【送司空十四北游宋州】张南史
　　九拒危城下，萧条送尔归。寒风吹画角，暮雪犯征衣。
　　道里犹成间，亲朋重与违。白云愁欲断，看入大梁飞。
　　◎卷.13【殷卿宅夜宴】张南史
　　日暗城乌宿，天寒枥马嘶。词人留上客，妓女出中闺。
　　积雪连灯照，回廊映竹迷。太常今夜宴，谁不醉如泥。
　　◎卷.14【宣城雪后还望郡中寄孟侍御(立春后开元观送强文学还京)】张南史
　　腊后年华变，关西驿骑遥。塞鸿连暮雪，江柳动寒条。
　　山水还鄣郡，图书入汉朝。高楼非别处，故使百忧销。
　　◎卷.15【独孤常州北亭】张南史
　　北洫敞高明，凭轩见野情。朝回五马迹，更胜百花名。
　　海树凝烟远，湖田见鹤清。云光侵素壁，水影荡闲楹。
　　俗赖褰帷谒，人欢倒屣迎。始能崇结构，独有谢宣城。
　　◎卷.16【早春书事奉寄中书李舍人】张南史
　　儒服山东士，衡门洛下居。风尘游上路，简册委空庐。
　　戎马生郊日，贤人避地初。窜身初浩荡，投迹岂踌躇。
　　翠羽怜穷鸟，琼枝顾散樗。还令亲道术，倒欲混樵渔。
　　敝缊袍多补，飞蓬鬓少梳。诵诗陪贾谊，酌酒伴应璩。
　　鹤膝兵家备，凫茨俭岁储。泊舟依野水，开径接园蔬。
　　暂阅新山泽，长怀故里闾。思贤乘朗月，览古到荒墟。
　　在竹惭充箭，为兰幸免锄。那堪闻相府，更遣诣公车。
　　蹇足终难进，颦眉竟未舒。事从因病止，生寄负恩馀。
　　不见神仙久，无由鄙吝祛。帝庭张礼乐，天阁绣簪裾。
　　日色浮青琐，香烟近玉除。神清王子敬，气逐马相如。
　　铜漏时常静，金门步转徐。唯看五字表，不记八行书。
　　宿昔投知己，周旋谢起予。只应高位隔，讵是故情疏。
　　为报周多士，须怜楚子虚。一身从弃置，四节苦居诸。
　　柳发三条陌，花飞六辅渠。灵盘浸沆瀣，龙首映储胥。
　　北海樽留客，西江水救鱼。长安同日远，不敢咏归欤。
　　◎卷.17【陆胜宅秋暮雨中探韵同作】张南史
　　同人永日自相将，深竹闲园偶辟疆。已被秋风教忆鲙，
　　更闻寒雨劝飞觞。归心莫问三江水，旅服徒沾九日霜。
　　醉里欲寻骑马路，萧条几处有垂杨。
　　◎卷.18【春日道中寄孟侍御】张南史
　　春来游子傍归路，时有白云遮独行。水流乱赴石潭响，
　　花开不知山树名。谁家鱼网求鲜食，几处人烟事火耕。
　　昨日已尝村酒熟，一杯思与孟嘉倾。
　　◎卷.19【江北春望赠皇甫补阙】张南史
　　闲园柳绿井桃红，野径荒墟左右通。清迥独连江水北，
　　芳菲更似洛城东。时看雨歇人归岫，每觉潮来树起风。
　　闻道金门堪避世，何须身与海鸥同。
　　◎卷.20【酬张二仓曹杨子闲居见寄兼呈韩郎中左补阙皇甫冉】张南史
　　孤云独鹤自悠悠，别后经年尚泊舟。渔父致词相借问，
　　仙郎能赋许依投。折芳远计三春草，乘兴闲看万里流。
　　莫怪杜门频乞假，不堪扶病拜龙楼。
　　◎卷.21【秋夜闻雁寄南十五兼呈空和尚（一作和空上人）】张南史
　　晚节闻君道趣深，结茅栽树近东林。禅师几度曾摩顶，
　　高士何年更发心。北渚三更闻过雁，西城万木动寒砧。
　　不见支公与玄度，相思拥膝坐长吟。
　　◎卷.22【雪】张南史
　　雪，雪。花片，玉屑。结阴风，凝暮节。高岭虚晶，
　　平原广洁。初从云外飘，还向空中噎。千门万户皆静，
　　兽炭皮裘自热。此时双舞洛阳人，谁悟郢中歌断绝。
　　◎卷.23【月】张南史
　　月，月。暂盈，还缺。上虚空，生溟渤。散彩无际，
　　移轮不歇。桂殿入西秦，菱歌映南越。正看云雾秋卷，
　　莫待关山晓没。天涯地角不可寻，清光永夜何超忽。
　　◎卷.24【泉】张南史
　　泉，泉。色净，苔鲜。石上激，云中悬。津流竹树，
　　脉乱山川。扣玉千声应，含风百道连。太液并归池上，
　　云阳旧出宫边。北陵井深凿不到，我欲添泪作潺湲。
　　◎卷.25【竹】张南史
　　竹，竹。披山，连谷。出东南，殊草木。叶细枝劲，
　　霜停露宿。成林处处云，抽笋年年玉。天风乍起争韵，
　　池水相涵更绿。却寻庾信小园中，闲对数竿心自足。
　　◎卷.26【花】张南史
　　花，花。深浅，芬葩。凝为雪，错为霞。莺和蝶到，
　　苑占宫遮。已迷金谷路，频驻玉人车。芳草欲陵芳树，
　　东家半落西家。愿得春风相伴去，一攀一折向天涯。
　　◎卷.27【草】张南史
　　草，草。折宜，看好。满地生，催人老。金殿玉砌，
　　荒城古道。青青千里遥，怅怅三春早。每逢南北离别，
　　乍逐东西倾倒。一身本是山中人，聊与王孙慰怀抱。


第二百九十七卷
　　◎卷.1【送人】王建
　　白日向西没，黄河复东流。人生足著地，宁免四方游。
　　我行无返顾，祝子勿回头。当须向前去，何用起离忧。
　　但恐无广路，平地作山丘。令我车与马，欲疾反停留。
　　蜀客多积货，边人易封侯。男儿恋家乡，欢乐为仇雠。
　　丁宁相劝勉，苦口幸无尤。对面无相成，不如豺虎俦。
　　彼远不寄书，此寒莫寄裘。与君俱绝迹，两念无因由。
　　◎卷.2【主人故亭】王建
　　主人昔专城，城南起高亭。贵与宾客游，工者夜不宁。
　　酒食宴圃人，栽接望早成。经年使家僮，远道求异英。
　　郡中暂闲暇，绕树引诸生。开泉浴山禽，为爱山中声。
　　世间事难保，一日各徂征。死生不相及，花落实方荣。
　　我来至此中，守吏非本名。重君昔为主，相与下马行。
　　旧岛日日摧，池水不复清。岂无后人赏，所贵手自营。
　　浇酒向所思，风起如有灵。此去不重来，重来伤我形。
　　◎卷.3【古从军】王建
　　汉家逐单于，日没处河曲。浮云道旁起，行子车下宿。
　　枪城围鼓角，毡帐依山谷。马上悬壶浆，刀头分颊肉。
　　来时高堂上，父母亲结束。回面不见家，风吹破衣服。
　　金疮在肢节，相与拔箭镞。闻道西凉州，家家妇女哭。
　　◎卷.4【邯郸主人】王建
　　远客无主人，夜投邯郸市。飞蛾绕残烛，半夜人醉起。
　　垆边酒家女，遗我缃绮被。合成双凤花，宛转不相离。
　　纵令颜色改，勿遣合欢异。一念始为难，万金谁足贵。
　　门前长安道，去者如流水。晨风群鸟翔，裴回别离此。
　　◎卷.5【泛水曲】王建
　　载酒入烟浦，方舟泛绿波。子酌我复饮，子饮我还歌。
　　莲深微路通，峰曲幽气多。阅芳无留瞬，弄桂不停柯。
　　水上秋日鲜，西山碧峨峨。兹欢良可贵，谁复更来过。
　　◎卷.6【江南杂体二首】王建
　　江上风翛翛，竹间湘水流。日夜桂花落，行人去悠悠。
　　复见离别处，虫声阴雨秋。
　　处处江草绿，行人发潇湘。潇湘回雁多，日夜思故乡。
　　春梦不知数，空山兰蕙芳。
　　◎卷.7【远征归】王建
　　万里发辽阳，处处问家乡。回车不淹辙，雨雪满衣裳。
　　行见日月疾，坐思道路长。但令不征戍，暗镜生重光。
　　◎卷.8【思远人】王建
　　妾思常悬悬，君行复绵绵。征途向何处，碧海与青天。
　　岁久自有念，谁令长在边。少年若不归，兰室如黄泉。
　　◎卷.9【伤近者不见】王建
　　离人隔中庭，幸不为远征。雕梁下有壁，闻语亦闻行。
　　天涯尚寄信，此处不传情。君能并照水，形影自分明。
　　◎卷.10【元日早朝】王建
　　大国礼乐备，万邦朝元正。东方色未动，冠剑门已盈。
　　帝居在蓬莱，肃肃钟漏清。将军领羽林，持戟巡宫城。
　　翠华皆宿陈，雪仗罗天兵。庭燎远煌煌，旗上日月明。
　　圣人龙火衣，寝殿开璇扃。龙楼横紫烟，宫女天中行。
　　六蕃倍位次，衣服各异形。举头看玉牌，不识宫殿名。
　　左右雉扇开，蹈舞分满庭。朝服带金玉，珊珊相触声。
　　泰阶备雅乐，九奏鸾凤鸣。裴回庆云中，竽磬寒铮铮。
　　三公再献寿，上帝锡永贞。天明告四方，群后保太平。
　　◎卷.11【闻故人自征戍回】王建
　　昔闻著征戍，三年一还乡。今来不换兵，须死在战场。
　　念子无气力，徒学事戎行。少年得生还，有同堕穹苍。
　　自去报尔家，再行上高堂。尔弟修废枥，尔母缝新裳。
　　恍恍恐不真，犹未苦承望。每日空出城，畏渴携壶浆。
　　安得缩地经，忽使在我傍。亦知远行劳，人悴马玄黄。
　　慎莫多停留，苦我居者肠。
　　◎卷.12【七泉寺上方】王建
　　长年好名山，本性今得从。回看尘迹遥，稍见麋鹿踪。
　　老僧云中居，石门青重重。阴泉养成龟，古壁飞却龙。
　　扫石礼新经，悬幡上高峰。日夕猿鸟合，觅食听山钟。
　　将火寻远泉，煮茶傍寒松。晚随收药人，便宿南涧中。
　　晨起冲露行，湿花枝茸茸。归依向禅师，愿作香火翁。
　　◎卷.13【从元太守夏宴西楼】王建
　　六月晨亦热，卑居多烦昏。五马游西城，几杖随朱轮。
　　西楼临方塘，嘉木当华轩。凫鹥满中流，有酒复盈尊。
　　山东地无山，平视大海垠。高风凉气来，灏景沈清源。
　　青衿俨坐傍，礼容益敦敦。愿为颜氏徒，歌咏夫子门。
　　◎卷.14【酬柏侍御闻与韦处士同游灵台寺见寄】王建
　　西域传中说，灵台属雍州。有泉皆圣迹，有石皆佛头。
　　所出薝卜香，外国俗来求。毒蛇护其下，樵者不可偷。
　　古碑在云巅，备载置寺由。魏家移下来，后人始增修。
　　近与韦处士，爱此山之幽。各自具所须，竹笼盛茶瓯。
　　牵马过危栈，襞衣涉奔流。草开平路尽，林下大石稠。
　　过郭转经峰，忽见东西楼。瀑布当寺门，迸落衣裳秋。
　　石苔铺紫花，溪叶裁碧油。松根载殿高，飘飖仙山浮。
　　县中贤大夫，一月前此游。赛神贺得雨，岂暇多停留。
　　二十韵新诗，远寄寻山俦。清泠玉涧泣，冷切石磬愁。
　　君名高难闲，余身愚终休。相将长无因，从今生离忧。
　　◎卷.15【荆南赠别李肇著作转韵诗】王建
　　辉天复耀地，再为歌咏始。素传学道徒，清门有君子。
　　文涧泻潺潺，德峰来垒垒。两京二十年，投食公卿间。
　　封章既不下，故旧多惭颜。卖马市耕牛，却归湘浦山。
　　麦收蚕上簇，衣食应丰足。碧涧伴僧禅，秋山对雨宿。
　　且欢身体适，幸免缨组束。上宰镇荆州，敬重同岁游。
　　欢逢通世友，简授画戎筹。迟迟就公食，怆怆别野裘。
　　主人开宴席，礼数无形迹。醉笑或颠吟，发谈皆损益。
　　临甃理芳鲜，升堂引宾客。早岁慕嘉名，远思今始平。
　　孔门忝同辙，潘馆幸诸甥。自知再婚娶，岂望为亲情。
　　欣欣还切切，又二千里别。楚笔防寄书，蜀茶忧远热。
　　关山足重叠，会合何时节。莫叹各从军，且愁岐路分。
　　美人停玉指，离瑟不中闻。争向巴山夜，猿声满碧云。
　　◎卷.16【早发金堤驿】王建
　　虫声四野合，月色满城白。家家闭户眠，行人发孤驿。
　　离家尚苦热，衣服唯轻绤。时节忽复迁，秋风彻经脉。
　　人睡落堑辙，马惊入芦荻。慰远时问程，惊昏忽摇策。
　　从军岂云乐，忧患常萦积。唯愿在贫家，团圆过朝夕。
　　◎卷.17【和裴相公道中赠别张相公】王建
　　云间双凤鸣，一去一归城。鞍马朝天色，封章恋阙情。
　　日临宫树高，烟盖沙草平。会当戎事息，联影绕池行。
　　◎卷.18【和钱舍人水植诗】王建
　　盆里盛野泉，晚鲜幽更好。初活草根浮，重生荷叶小。
　　多时水马出，尽日蜻蜓绕。朝早独来看，冷星沈碧晓。
　　◎卷.19【题寿安南馆】王建
　　明蒙竹间亭，天暖幽桂碧。云生四面山，水接当阶石。
　　湿树浴鸟痕，破苔卧鹿迹。不缘尘驾触，堪作商皓宅。
　　◎卷.20【送张籍归江东】王建
　　清泉浣尘缁，灵药释昏狂。君诗发大雅，正气回我肠。
　　复令五彩姿，洁白归天常。昔岁同讲道，青襟在师傍。
　　出处两相因，如彼衣与裳。行行成此归，离我适咸阳。
　　失意未还家，马蹄尽四方。访余咏新文，不倦道路长。
　　僮仆怀昔念，亦如还故乡。相亲惜昼夜，寝息不异床。
　　犹将在远道，忽忽起思量。黄金未为罍，无以挹酒浆。
　　所念俱贫贱，安得相发扬。回车远归省，旧宅江南厢。
　　归乡非得意，但贵情义彰。五月天气热，波涛毒于汤。
　　慎勿多饮酒，药膳愿自强。
　　◎卷.21【励学】王建
　　买地不肥实，其繁系耕凿。良田少锄理，兰焦香亦薄。
　　勿以听者迷，故使宫徵错。谁言三岁童，还能分善恶。
　　孜孜日求益，犹恐业未博。况我性顽蒙，复不勤修学。
　　有如朝暮食，暂亏忧陨获。若使无六经，贤愚何所托。
　　◎卷.22【山中寄及第故人】王建
　　长长南山松，短短北涧杨。俱承日月照，幸免斤斧伤。
　　去年与子别，诚言暂还乡。如何弃我去，天路忽腾骧。
　　谁谓有双目，识貌不识肠。岂知心内乖，著我薜萝裳。
　　寻君向前事，不叹今异翔。往往空室中，寤寐说珪璋。
　　十年居此溪，松桂日苍苍。自从无佳人，山中不辉光。
　　尽弃所留药，亦焚旧草堂。还君誓已书，归我学仙方。
　　既为参与辰，各愿不相望。始终名利途，慎勿罹咎殃。
　　◎卷.23【求友】王建
　　鉴形须明镜，疗疾须良医。若无傍人见，形疾安自知。
　　世路薄言行，学成弃其师。每怀一饭恩，不重劝勉词。
　　斅学既不诚，朋友道日亏。遂作名利交，四海争奔驰。
　　常慕正直人，生死不相离。苟能成我身，甘与僮仆随。
　　我言彼当信，彼道我无疑。针药及病源，以石投深池。
　　终朝举善道，敬爱当行之。纵令误所见，亦贵本相规。
　　不求立名声，所贵去瑕玼。各愿贻子孙，永为后世资。
　　◎卷.24【寄李益少监兼送张实游幽州】王建
　　大雅废已久，人伦失其常。天若不生君，谁复为文纲。
　　迷者得道路，溺者遇舟航。国风人已变，山泽增辉光。
　　星辰有其位，岂合离帝傍。贤人既遐征，凤鸟安来翔。
　　少小慕高名，所念隔山冈。集卷新纸封，每读常焚香。
　　古来难自达，取鉴在贤良。未为知音故，徒恨名不彰。
　　谅无金石坚，性命岂能长。常恐一世中，不上君子堂。
　　伟哉清河子，少年志坚强。箧中有素文，千里求发扬。
　　自顾音韵乖，无因合宫商。幸君达精诚，为我求回章。
　　◎卷.25【寄崔列中丞】王建
　　火山无冷地，浊流无清源。人生在艰世，何处避谗言。
　　诸侯镇九州，天子开四门。尚有忠义士，不得申其冤。
　　嘉木移远植，为我当行轩。君子居要途，易失主人恩。
　　我爱古人道，师君直且温。贪泉誓不饮，邪路誓不奔。
　　如何非冈坂，故使车轮翻。妓妾随他人，家事幸获存。
　　当时门前客，默默空冤烦。从今遇明代，善恶亦须论。
　　莫以曾见疑，直道遂不敦。
　　◎卷.26【喻时】王建
　　去者如弊帷，来者如新衣。鲜华非久长，色落还弃遗。
　　讵知行者夭，岂悟壮者衰。区区未死间，回面相是非。
　　好闻苦不乐，好视忽生疵。乃明万物情，皆逐人心移。
　　古今尽如此，达士将何为。
　　◎卷.27【赠王侍御】王建
　　愚者昧邪正，贵将平道行。君子抱仁义，不惧天地倾。
　　三受主人辟，方出咸阳城。迟疑匪自崇，将显求贤名。
　　自来掌军书，无不尽臣诚。何必操白刃，始致海内平。
　　恭事四海人，甚于敬公卿。有恶如己辱，闻善如己荣。
　　或人居饥寒，进退陈中情。彻晏听苦辛，坐卧身不宁。
　　以心应所求，尽家犹为轻。衣食有亲疏，但恐逾礼经。
　　我今愿求益，讵敢为友生。幸君扬素风，永作来者程。
　　◎卷.28【宋氏五女（若芬五女：若华、若昭、若伦、若宪、若茵）】王建
　　五女誓终养，贞孝内自持。兔丝自萦纡，不上青松枝。
　　晨昏在亲傍，闲则读书诗。自得圣人心，不因儒者知。
　　少年绝音华，贵绝父母词。素钗垂两髦，短窄古时衣。
　　行成闻四方，征诏环珮随。同时入皇宫，联影步玉墀。
　　乡中尚其风，重为修茅茨。圣朝有良史，将此为女师。
　　◎卷.29【送于丹移家洺州】王建
　　忆昔门馆前，君当童子年。今来见成长，俱过远所传。
　　诗礼不外学，兄弟相攻研。如彼贩海翁，岂种溪中田。
　　四方尚尔文，独我敬尔贤。但爱金玉声，不贵金玉坚。
　　孤遗一室中，寝食不相捐。饱如肠胃同，疾苦肤体连。
　　耕者求沃土，沤者求深源。彼邦君子居，一日可徂迁。
　　念此居处近，各为衣食牵。从今不见面，犹胜异山川。
　　既乖欢会期，郁郁两难宣。素琴苦无徽，安得宫商全。
　　他皆缓别日，我愿促行轩。送人莫长歌，长歌离恨延。
　　羸马不知去，过门常盘旋。会当为尔邻，有地容一泉。
　　◎卷.30【留别舍弟】王建
　　孤贱相长育，未曾为远游。谁不重欢爱，晨昏阙珍羞。
　　出门念衣单，草木当穷秋。非疾有忧叹，实为人子尤。
　　世情本难合，对面隔山丘。况复干戈地，懦夫何所投。
　　与尔俱长成，尚为沟壑忧。岂非轻岁月，少小不勤修。
　　从今解思量，勉力谋善猷。但得成尔身，衣食宁我求。
　　固合受此训，堕慢为身羞。岁暮当归来，慎莫怀远游。
　　◎卷.31【坏屋】王建
　　官家有坏屋，居者愿离得。苟或幸其迁，回循任倾侧。
　　若当君子住，一日还修饰。必使换榱楹，先须木端直。
　　永令雀与鼠，无处求栖息。坚固传后人，从今勉劳力。
　　以兹喻臣下，亦可成邦国。虽曰愚者词，将来幸无惑。
　　◎卷.32【送薛蔓应举】王建
　　四海重贡献，珠赆称至珍。圣朝开礼闱，所贵集嘉宾。
　　若生在世间，此路出常伦。一士登甲科，九族光彩新。
　　憧憧车马徒，争路长安尘。万目视高天，升者得苦辛。
　　况子当少年，丈人在咸秦。出门见宫阙，献赋侍朱轮。
　　有贤大国丰，无子一家贫。男儿富邦家，岂为荣其身。
　　煌煌文明代，俱幸生此辰。自顾非国风，难以合圣人。
　　子去东堂上，我归南涧滨。愿君勤作书，与我山中邻。
　　◎卷.33【将归故山留别杜侍御】王建
　　有川不得涉，有路不得行。沈沈百忧中，一日如一生。
　　错来干诸侯，石田废春耕。虎戟卫重门，何因达中诚。
　　日月俱照辉，山川异阴晴。如何百里间，开目不见明。
　　我今归故山，誓与草木并。愿君去丘坂，长使道路平。
　　◎卷.34【送韦处士老舅】王建
　　忆昨痴小年，不知有经籍。常随童子游，多向外家剧。
　　偷花入邻里，弄笔书墙壁。照水学梳头，应门未穿帻。
　　人前赏文性，梨果蒙不惜。赋字咏新泉，探题得幽石。
　　自从出关辅，三十年作客。风雨一飘飖，亲情多阻隔。
　　如何二千里，尘土驱蹇瘠。良久陈苦辛，从头叹衰白。
　　既来今又去，暂笑还成戚。落日动征车，春风卷离席。
　　云台观西路，华岳祠前柏。会得过帝乡，重寻旧行迹。
　　◎卷.35【送同学故人】王建
　　各为四方人，此地同事师。业成有先后，不得长相随。
　　出林多道路，缘冈复绕陂。念君辛苦行，令我形体疲。
　　黄叶堕车前，四散当此时。亭上夜萧索，山风水离离。
　　◎卷.36【幽州送申稷评事归平卢】王建
　　行子绕天北，山高塞复深。升堂展客礼，临水濯缨襟。
　　驱驰戎地马，聚散林间禽。一杯泻东流，各愿无异心。
　　蓟亭虽苦寒，春夕勿重衾。从军任白头，莫卖故山岑。
　　◎卷.37【温门山】王建
　　早入温门山，群峰乱如戟。崩崖欲相触，呀豁断行迹。
　　脱屐寻浅流，定足畏欹石。路尽十里溪，地多千岁柏。
　　洞门昼阴黑，深处惟石壁。似见丹砂光，亦闻钟乳滴。
　　灵池出山底，沸水冲地脉。暖气成湿烟，濛濛窗中白。
　　随僧入古寺，便是云外客。月出天气凉，夜钟山寂寂。
　　◎卷.38【代故人新姬侍疾】王建
　　双毂不回辙，子疾已在旁。侍坐长摇扇，迎医渐下床。
　　新施箱中幔，未洗来时妆。奉君缠绵意，幸愿莫相忘。
　　◎卷.39【采桑】王建
　　鸟鸣桑叶间，绿条复柔柔。攀看去手近，放下长长钩。
　　黄花盖野田，白马少年游。所念岂回顾，良人在高楼。
　　◎卷.40【晓思】王建
　　晓气生绿水，春条露霏霏。林间栖鸟散，远念征人起。
　　幽花宿含彩，早蝶寒弄翅。君行非晨风，讵能从门至。
　　◎卷.41【早起】王建
　　回灯正衣裳，出户星未稀。堂前候姑起，环珮生晨辉。
　　暗池光幂zx，密树花葳蕤。九城钟漏绝，遥听直郎归。
　　◎卷.42【酬张十八病中寄诗】王建
　　本性慵远行，绵绵病自生。见君绸缪思，慰我寂寞情。
　　风幌夜不掩，秋灯照雨明。彼愁此又忆，一夕两盈盈。


第二百九十八卷
　　◎卷.1【凉州行】王建
　　凉州四边沙皓皓，汉家无人开旧道。边头州县尽胡兵，
　　将军别筑防秋城。万里人家皆已没，年年旌节发西京。
　　多来中国收妇女，一半生男为汉语。蕃人旧日不耕犁，
　　相学如今种禾黍。驱羊亦著锦为衣，为惜毡裘防斗时。
　　养蚕缲茧成匹帛，那堪绕帐作旌旗。城头山鸡鸣角角，
　　洛阳家家学胡乐。
　　◎卷.2【寒食行】王建
　　寒食家家出古城，老人看屋少年行。丘垄年年无旧道，
　　车徒散行入衰草。牧儿驱牛下冢头，畏有家人来洒扫。
　　远人无坟水头祭，还引妇姑望乡拜。三日无火烧纸钱，
　　纸钱那得到黄泉。但看垄上无新土，此中白骨应无主。
　　◎卷.3【促刺词（一作促促行）】王建
　　促刺复促刺，水中无鱼山无石。少年虽嫁不得归，
　　头白犹著父母衣。田边旧宅非所有，我身不及逐鸡飞。
　　出门若有归死处，猛虎当衢向前去。百年不遣踏君门，
　　在家谁唤为新妇。岂不见他邻舍娘，嫁来常在舅姑傍。
　　◎卷.4【垄头水】王建
　　垄水何年垄头别，不在山中亦呜咽。征人塞耳马不行，
　　未到垄头闻水声。谓是西流入蒲海，还闻北去绕龙城。
　　垄东垄西多屈曲，野麋饮水长簇簇。胡兵夜回水旁住，
　　忆著来时磨剑处。向前无井复无泉，放马回看垄头树。
　　◎卷.5【北邙行（一作北邙山）】王建
　　北邙山头少闲土，尽是洛阳人旧墓。旧墓人家归葬多，
　　堆著黄金无买处。天涯悠悠葬日促，冈坂崎岖不停毂。
　　高张素幕绕铭旌，夜唱挽歌山下宿。洛阳城北复城东，
　　魂车祖马长相逢。车辙广若长安路，蒿草少于松柏树。
　　涧底盘陀石渐稀，尽向坟前作羊虎。谁家石碑文字灭，
　　后人重取书年月。朝朝车马送葬回，还起大宅与高台。
　　◎卷.6【温泉宫行】王建
　　十月一日天子来，青绳御路无尘埃。宫前内里汤各别，
　　每个白玉芙蓉开。朝元阁向山上起，城绕青山龙暖水。
　　夜开金殿看星河，宫女知更月明里。武皇得仙王母去，
　　山鸡昼鸣宫中树。温泉决决出宫流，宫使年年修玉楼。
　　禁兵去尽无射猎，日西麋鹿登城头。梨园弟子偷曲谱，
　　头白人间教歌舞。
　　◎卷.7【春词】王建
　　红烟满户日照梁，天丝软弱虫飞扬。菱花霍霍绕帷光，
　　美人对镜著衣裳。庭中并种相思树，夜夜还栖双凤凰。
　　◎卷.8【辽东行】王建
　　辽东万里辽水曲，古戍无城复无屋。黄云盖地雪作山，
　　不惜黄金买衣服。战回各自收弓箭，正西回面家乡远。
　　年年郡县送征人，将与辽东作丘坂。宁为草木乡中生，
　　有身不向辽东行。
　　◎卷.9【塞上梅】王建
　　天山路傍一株梅，年年花发黄云下。昭君已殁汉使回，
　　前后征人惟系马。日夜风吹满陇头，还随陇水东西流。
　　此花若近长安路，九衢年少无攀处。
　　◎卷.10【戴胜词】王建
　　戴胜谁与尔为名，木中作窠墙上鸣。声声催我急种谷，
　　人家向田不归宿。紫冠采采褐羽斑，衔得蜻蜓飞过屋。
　　可怜白鹭满绿池，不如戴胜知天时。
　　◎卷.11【秋千词】王建
　　长长丝绳紫复碧，袅袅横枝高百尺。少年儿女重秋千，
　　盘巾结带分两边。身轻裙薄易生力，双手向空如鸟翼。
　　下来立定重系衣，复畏斜风高不得。傍人送上那足贵，
　　终赌鸣珰斗自起。回回若与高树齐，头上宝钗从堕地。
　　眼前争胜难为休，足踏平地看始愁。
　　◎卷.12【开池得古钗】王建
　　美人开池北堂下，拾得宝钗金未化。凤凰半在双股齐，
　　钿花落处生黄泥。当时堕地觅不得，暗想窗中还夜啼。
　　可知将来对夫婿，镜前学梳古时髻。莫言至死亦不遗，
　　还似前人初得时。
　　◎卷.13【赛神曲】王建
　　男抱琵琶女作舞，主人再拜听神语。新妇上酒勿辞勤，
　　使尔舅姑无所苦。椒浆湛湛桂座新，一双长箭系红巾。
　　但愿牛羊满家宅，十月报赛南山神。青天无风水复碧，
　　龙马上鞍牛服轭。纷纷醉舞踏衣裳，把酒路旁劝行客。
　　◎卷.14【田家留客】王建
　　人家少能留我屋，客有新浆马有粟。远行僮仆应苦饥，
　　新妇厨中炊欲熟。不嫌田家破门户，蚕房新泥无风土。
　　行人但饮莫畏贫。明府上来何苦辛。丁宁回语屋中妻，
　　有客勿令儿夜啼。双冢直西有县路，我教丁男送君去。
　　◎卷.15【精卫词】王建
　　精卫谁教尔填海，海边石子青磊磊。但得海水作枯池，
　　海中鱼龙何所为。口穿岂为空衔石，山中草木无全枝。
　　朝在树头暮海里，飞多羽折时堕水。高山未尽海未平，
　　愿我身死子还生。
　　◎卷.16【老妇叹镜】王建
　　嫁时明镜老犹在，黄金镂画双凤背。忆昔咸阳初买来，
　　灯前自绣芙蓉带。十年不开一片铁，长向暗中梳白发。
　　今日后床重照看，生死终当此长别。
　　◎卷.17【望夫石】王建
　　望夫处，江悠悠。化为石，不回头。
　　上头日日风复雨，行人归来石应语。
　　◎卷.18【别鹤曲】王建
　　主人一去池水绝，池鹤散飞不相别。青天漫漫碧水重，
　　知向何山风雪中。万里虽然音影在，两心终是死生同。
　　池边巢破松树死，树头年年乌生子。
　　◎卷.19【乌栖曲】王建
　　章华宫人夜上楼，君王望月西山头。
　　夜深宫殿门不锁，白露满山山叶堕。
　　◎卷.20【雉将雏】王建
　　雉咿喔，雏出ob。毛斑斑，觜啄啄。学飞未得一尺高，
　　还逐母行旋母脚。麦垄浅浅难蔽身，远去恋雏低怕人。
　　时时土中鼓两翅，引雏拾虫不相离。
　　◎卷.21【白纻歌二首】王建
　　天河漫漫北斗璨，宫中乌啼知夜半。新缝白纻舞衣成，
　　来迟邀得吴王迎。低鬟转面掩双袖。玉钗浮动秋风生。
　　酒多夜长夜未晓，月明灯光两相照。后庭歌声更窈窕。
　　馆娃宫中春日暮，荔枝木瓜花满树。城头乌栖休击鼓，
　　青娥弹瑟白纻舞。夜天曈曈不见星，宫中火照西江明。
　　美人醉起无次第，堕钗遗珮满中庭。此时但愿可君意，
　　回昼为宵亦不寐。年年奉君君莫弃。
　　◎卷.22【短歌行】王建
　　人初生，日初出。上山迟，下山疾。百年三万六千朝，
　　夜里分将强半日。有歌有舞须早为，昨日健于今日时。
　　人家见生男女好，不知男女催人老。短歌行，无乐声。
　　◎卷.23【饮马长城窟】王建
　　长城窟，长城窟边多马骨。古来此地无井泉，
　　赖得秦家筑城卒。征人饮马愁不回，长城变作望乡堆。
　　蹄踪未干人去近，续后马来泥污尽。枕弓睡著待水生，
　　不见阴山在前阵。马蹄足脱装马头，健儿战死谁封侯。
　　◎卷.24【乌夜啼】王建
　　庭树乌，尔何不向别处栖，夜夜夜半当户啼。
　　家人把烛出洞户，惊栖失群飞落树。一飞直欲飞上天。
　　回回不离旧栖处。未明重绕主人屋，欲下空中黑相触。
　　风飘雨湿亦不移，君家树头多好枝。
　　◎卷.25【簇蚕辞】王建
　　蚕欲老，箔头作茧丝皓皓。场宽地高风日多，
　　不向中庭z4蒿草。神蚕急作莫悠扬，年来为尔祭神桑。
　　但得青天不下雨，上无苍蝇下无鼠。新妇拜簇愿茧稠，
　　女洒桃浆男打鼓。三日开箔雪团团，先将新茧送县官。
　　已闻乡里催织作，去与谁人身上著。
　　◎卷.9【渡辽水】王建
　　渡辽水，此去咸阳五千里。来时父母知隔生，
　　重著衣裳如送死。亦有白骨归咸阳，营家各与题本乡。
　　身在应无回渡日，驻马相看辽水傍。
　　◎卷.10【空城雀】王建
　　空城雀，何不飞来人家住，空城无人种禾黍。
　　土间生子草间长，满地蓬蒿幸无主。近村虽有高树枝，
　　雨中无食长苦饥。八月小儿挟弓箭，家家畏向田头飞。
　　但能不出空城里，秋时百草皆有子。报言黄口莫啾啾，
　　长尔得成无横死。
　　◎卷.11【水运行】王建
　　西江运船立红帜，万棹千帆绕江水。去年六月无稻苗，
　　已说水乡人饿死。县官部船日算程，暴风恶雨亦不停。
　　在生有乐当有苦，三年作官一年行。坏舟畏鼠复畏漏，
　　恐向太仓折升斗。辛勤耕种非毒药，看著不入农夫口。
　　用尽百金不为费，但得一金即为利。远征海稻供边食，
　　岂如多种边头地。
　　◎卷.12【当窗织】王建
　　叹息复叹息，园中有枣行人食。贫家女为富家织。
　　翁母隔墙不得力。水寒手涩丝脆断，续来续去心肠烂。
　　草虫促促机下啼，两日催成一匹半。输官上顶有零落，
　　姑未得衣身不著。当窗却羡青楼倡，十指不动衣盈箱。
　　◎卷.13【失钗怨】王建
　　贫女铜钗惜于玉，失却来寻一日哭。嫁时女伴与作妆，
　　头戴此钗如凤凰。双杯行酒六亲喜，我家新妇宜拜堂。
　　镜中乍无失髻样，初起犹疑在床上。高楼翠钿飘舞尘，
　　明日从头一遍新。
　　◎卷.14【春燕词】王建
　　新燕新燕何不定，东家绿池西家井。飞鸣当户影悠扬，
　　一绕檐头一绕梁。黄姑说向新妇女，去年堕子污衣箱。
　　已能辞山复过海，幸我堂前故巢在。求食慎勿爱高飞，
　　空中饥鸢为尔害。辛勤作窠在画梁，愿得年年主人富。
　　◎卷.15【主人故池】王建
　　高池高阁上连起，荷叶团团盖秋水。
　　主人已远凉风生，旧客不来芙蓉死。
　　◎卷.16【古宫怨】王建
　　乳乌哑哑飞复啼，城头晨夕宫中栖。
　　吴王别殿绕江水，后宫不开美人死。
　　◎卷.17【关山月】王建
　　关山月，营开道白前军发。冻轮当碛光悠悠，
　　照见三堆两堆骨。边风割面天欲明，金沙岭西看看没。
　　◎卷.18【赠离曲】王建
　　合欢叶堕梧桐秋，鸳鸯背飞水分流。少年使我忽相弃。
　　雌号雄鸣夜悠悠。夜长月没虫切切，冷风入房灯焰灭。
　　若知中路各西东，彼此不忘同心结。收取头边蛟龙枕，
　　留著箱中双雉裳。我今焚却旧房物，免使他人登尔床。
　　◎卷.19【宛转词】王建
　　宛宛转转胜上纱，红红绿绿苑中花。
　　纷纷泊泊夜飞鸦，寂寂寞寞离人家。
　　◎卷.20【水夫谣】王建
　　苦哉生长当驿边，官家使我牵驿船。辛苦日多乐日少，
　　水宿沙行如海鸟。逆风上水万斛重，前驿迢迢后淼淼。
　　半夜缘堤雪和雨，受他驱遣还复去。衣寒衣湿披短蓑，
　　臆穿足裂忍痛何。到明辛苦无处说，齐声腾踏牵船出。
　　一间茆屋何所直，父母之乡去不得。我愿此水作平田，
　　长使水夫不怨天。
　　◎卷.21【田家行】王建
　　男声欣欣女颜悦，人家不怨言语别。五月虽热麦风清，
　　檐头索索缲车鸣。野蚕作茧人不取，叶间扑扑秋蛾生。
　　麦收上场绢在轴，的知输得官家足。不望入口复上身，
　　且免向城卖黄犊。回家衣食无厚薄，不见县门身即乐。
　　◎卷.22【去妇】王建
　　新妇去年胼手足，衣不暇缝蚕废簇。白头使我忧家事，
　　还如夜里烧残烛。当初为取傍人语，岂道如今自辛苦。
　　在时纵嫌织绢迟，有丝不上邻家机。
　　◎卷.23【神树词】王建
　　我家家西老棠树，须晴即晴雨即雨。四时八节上杯盘，
　　愿神莫离神处所。男不着丁女在舍，官事上下无言语。
　　老身长健树婆娑，万岁千年作神主。
　　◎卷.24【祝鹊】王建
　　神鹊神鹊好言语，行人早回多利赂。
　　我今庭中栽好树，与汝作巢当报汝。
　　◎卷.25【古谣】王建
　　一东一西垄头水，一聚一散天边霞。
　　一来一去道上客，一颠一倒池中麻。
　　◎卷.26【公无渡河】王建
　　渡头恶天两岸远，波涛塞川如叠坂。幸无白刃驱向前，
　　何用将身自弃捐。蛟龙啮骨鱼食血，黄泥直下无青天。
　　男儿纵轻妇人语，惜君性命还须取。妇人无力挽断衣，
　　舟沈身死悔难追。公无渡河，公须自为。
　　◎卷.27【海人谣】王建
　　海人无家海里住，采珠役象为岁赋。
　　恶波横天山塞路，未央宫中常满库。
　　◎卷.28【行见月】王建
　　月初生，居人见月一月行。行行一年十二月，
　　强半马上看盈缺。百年欢乐能几何，在家见少行见多。
　　不缘衣食相驱遣，此身谁愿长奔波。箧中有帛仓有粟，
　　岂向天涯走碌碌。家人见月望我归，正是道上思家时。
　　◎卷.29【七夕曲】王建
　　河边独自看星宿，夜织天丝难接续。抛梭振镊动明珰，
　　为有秋期眠不足。遥愁今夜河水隔，龙驾车辕鹊填石。
　　流苏翠帐星渚间，环珮无声灯寂寂。两情缠绵忽如故。
　　复畏秋风生晓路。幸回郎意且斯须，一年中别今始初。
　　明星未出少停车。
　　◎卷.30【两头纤纤】王建
　　两头纤纤青玉玦，半白半黑头上发。
　　逼逼仆仆春冰裂，磊磊落落桃花结。
　　◎卷.31【独漉歌】王建
　　独独漉漉，鼠食猫肉。乌日中，鹤露宿。黄河水直人心曲。
　　◎卷.32【寄远曲】王建
　　美人别来无处所，巫山月明湘江雨。千回相见不分明，
　　井底看星梦中语。两心相对尚难知，何况万里不相疑。
　　◎卷.33【伤韦令孔雀词】王建
　　可怜孔雀初得时，美人为尔别开池。池边凤凰作伴侣，
　　羌声鹦鹉无言语。雕笼玉架嫌不栖，夜夜思归向南舞。
　　如今憔悴人见恶，万里更求新孔雀。热眠雨水饥拾虫，
　　翠尾盘泥金彩落。多时人养不解飞，海山风黑何处归。
　　◎卷.34【伤邻家鹦鹉词】王建
　　东家小女不惜钱，买得鹦鹉独自怜。自从死却家中女，
　　无人更共鹦鹉语。十日不饮一滴浆，泪渍绿毛头似鼠。
　　舌关哑咽畜哀怨，开笼放飞离人眼。短声亦绝翠臆翻，
　　新墓崔嵬旧巢远。此禽有志女有灵，定为连理相并生。
　　◎卷.35【春来曲】王建
　　春欲来，每日望春门早开。黄衫白马带尘土，
　　逢著探春人却回。御堤内园晓过急，九衢大宅家家入。
　　青帝少女染桃花，露妆初出红犹湿。光风暾暾蝶宛宛，
　　绕树气匝枝柯软。可怜寒食街中郎，早起著得单衣裳。
　　少年即见春好处，似我白头无好树。
　　◎卷.36【春去曲】王建
　　春已去，花亦不知春去处。缘冈绕涧却归来，
　　百回看著无花树。就中一夜东风恶，收红拾紫无遗落。
　　老夫不比少年儿，不中数与春别离。
　　◎卷.37【东征行】王建
　　桐柏水西贼星落，枭雏夜飞林木恶。相国刻日波涛清，
　　当朝自请东南征。舍人为宾侍郎副，晓觉蓬莱欠珮声。
　　玉阶舞蹈谢旌节，生死向前山可穴。同时赐马并赐衣，
　　御楼看带弓刀发。马前猛士三百人，金书左右红旗新。
　　司庖常膳皆得对，好事将军封尔身。男儿生杀在手里，
　　营门老将皆忧死。曈曈白日当南山，不立功名终不还。
　　◎卷.38【荆门行】王建
　　江边行人暮悠悠，山头殊未见荆州。岘亭西南路多曲，
　　栎林深深石镞镞。看炊红米煮白鱼，夜向鸡鸣店家宿。
　　南中三月蚊蚋生，黄昏不闻人语声。生纱帷疏薄如雾，
　　隔衣噆肤耳边鸣。欲明不待灯火起，唤得官船过蛮水。
　　女儿停客茆屋新，开门扫地桐花里。犬声扑扑寒溪烟，
　　人家烧竹种山田。巴云欲雨薰石热，麋鹿度江虫出穴。
　　大蛇过处一山腥，野牛惊跳双角折。斜分汉水横千山，
　　山青水绿荆门关。向前问个长沙路，旧是屈原沈溺处。
　　谁家丹旐已南来，逢著流人从此去。月明山鸟多不栖，
　　下枝飞上高枝啼。主人念远心不怿，罗衫卧对章台夕。
　　红烛交横各自归，酒醒还是他乡客。壮年留滞尚思家，
　　况复白头在天涯。
　　◎卷.39【镜听词】王建
　　重重摩挲嫁时镜，夫婿远行凭镜听。回身不遣别人知，
　　人意丁宁镜神圣。怀中收拾双锦带，恐畏街头见惊怪。
　　嗟嗟eP々下堂阶，独自灶前来跪拜。出门愿不闻悲哀，
　　郎在任郎回未回。月明地上人过尽，好语多同皆道来。
　　卷帷上床喜不定。与郎裁衣失翻正。可中三日得相见，
　　重绣锦囊磨镜面。
　　◎卷.40【行宫词】王建
　　上阳宫到蓬莱殿，行宫岩岩遥相见。向前天子行幸多，
　　马蹄车辙山川遍。当时州县每年修，皆留内人看玉案。
　　禁兵夺得明堂后，长闭桃源与绮绣。开元歌舞古草头，
　　梁州乐人世嫌旧。官家乏人作宫户，不泥宫墙斫宫树。
　　两边仗屋半崩摧，夜火入林烧殿柱。休封中岳六十年，
　　行宫不见人眼穿。
　　◎卷.41【羽林行】王建
　　长安恶少出名字，楼下劫商楼上醉。天明下直明光宫，
　　散入五陵松柏中。百回杀人身合死，赦书尚有收城功。
　　九衢一日消息定，乡吏籍中重改姓。出来依旧属羽林，
　　立在殿前射飞禽。
　　◎卷.42【射虎行】王建
　　自去射虎得虎归，官差射虎得虎迟。独行以死当虎命，
　　两人因疑终不定。朝朝暮暮空手回，山下绿苗成道径。
　　远立不敢污箭镞，闻死还来分虎肉。惜留猛虎著深山，
　　射杀恐畏终身闲。
　　◎卷.43【远将归】王建
　　远将归，胜未别离时。在家相见熟，新归欢不足。
　　去愿车轮迟，回思马蹄速。但令在舍相对贫，
　　不向天涯金绕身。
　　◎卷.44【寻橦歌】王建
　　人间百戏皆可学，寻橦不比诸馀乐。重梳短髻下金钿，
　　红帽青巾各一边。身轻足捷胜男子，绕竿四面争先缘。
　　习多倚附欹竿滑，上下蹁跹皆著袜。翻身垂颈欲落地，
　　却住把腰初似歇。大竿百夫擎不起，袅袅半在青云里。
　　纤腰女儿不动容，戴行直舞一曲终。回头但觉人眼见，
　　矜难恐畏天无风。险中更险何曾失，山鼠悬头猿挂膝。
　　小垂一手当舞盘，斜惨双蛾看落日。斯须改变曲解新，
　　贵欲欢他平地人。散时满面生颜色，行步依前无气力。
　　◎卷.45【铜雀台】王建
　　娇爱更何日，高台空数层。含啼映双袖，不忍看西陵。
　　漳水东流无复来，百花辇路为苍苔。青楼月夜长寂寞，
　　碧云日暮空裴回。君不见邺中万事非昔时，
　　古人不在今人悲。春风不逐君王去，草色年年旧宫路。
　　宫中歌舞已浮云，空指行人往来处。
　　◎卷.46【鸡鸣曲】王建
　　鸡初鸣，明星照东屋；鸡再鸣，红霞生海腹。
　　百官待漏双阙前，圣人亦挂山龙服。宝钗命妇灯下起，
　　环珮玲珑晓光里。直内初烧玉案香，司更尚滴铜壶水。
　　金吾卫里直郎妻，到明不睡听晨鸡。天头日月相送迎，
　　夜栖旦鸣人不迷。
　　◎卷.47【送衣曲】王建
　　去秋送衣渡黄河，今秋送衣上陇坂。妇人不知道径处，
　　但问新移军近远。半年著道经雨湿，开笼见风衣领急。
　　旧来十月初点衣，与郎著向营中集。絮时厚厚绵纂纂，
　　贵欲征人身上暖。愿身莫著裹尸归，愿妾不死长送衣。
　　◎卷.48【斜路行】王建
　　世间娶容非娶妇，中庭牡丹胜松树。九衢大道人不行，
　　走马奔车逐斜路。斜路行熟直路荒，东西岂是横太行。
　　南楼弹弦北户舞，行人到此多回徨。头白如丝面如茧，
　　亦学少年行不返。纵令自解思故乡，轮折蹄穿白日晚。
　　谁将古曲换斜音，回取行人斜路心。
　　◎卷.49【织锦曲】王建
　　大女身为织锦户，名在县家供进簿。长头起样呈作官，
　　闻道官家中苦难。回花侧叶与人别，唯恐秋天丝线干。
　　红缕葳蕤紫茸软，蝶飞参差花宛转。一梭声尽重一梭，
　　玉腕不停罗袖卷。窗中夜久睡髻偏，横钗欲堕垂著肩。
　　合衣卧时参没后，停灯起在鸡鸣前。一匹千金亦不卖，
　　限日未成宫里怪。锦江水涸贡转多，宫中尽著单丝罗。
　　莫言山积无尽日，百尺高楼一曲歌。
　　◎卷.50【捣衣曲（一作送衣曲）】王建
　　月明中庭捣衣石，掩帷下堂来捣帛。妇姑相对神力生，
　　双揎白腕调杵声。高楼敲玉节会成，家家不睡皆起听。
　　秋天丁丁复冻冻，玉钗低昂衣带动。夜深月落冷如刀，
　　湿著一双纤手痛。回编易裂看生熟，鸳鸯纹成水波曲。
　　重烧熨斗帖两头，与郎裁作迎寒裘。
　　◎卷.51【秋夜曲二首】王建
　　天清漏长霜泊泊，兰绿收荣桂膏涸。高楼云鬟弄婵娟，
　　古瑟暗断秋风弦。玉关遥隔万里道，金刀不剪双泪泉。
　　香囊火死香气少，向帷合眼何时晓。城乌作营啼野月，
　　秦州少妇生离别。
　　秋灯向壁掩洞房，良人此夜直明光。
　　天河悠悠漏水长，南楼北斗两相当。
　　◎卷.52【题台州隐静寺】王建
　　隐静灵仙寺天凿，杯度飞来建岩壑。五峰直上插银河，
　　一涧当空泻寥廓。崆峒黯淡碧琉璃，白云吞吐红莲阁。
　　不知势压天几重，钟声常闻月中落。


第二百九十九卷
　　◎卷.1【送人游塞】王建
　　初晴天堕丝，晚色上春枝。城下路分处，边头人去时。
　　停车数行日，劝酒问回期。亦是茫茫客，还从此别离。
　　◎卷.2【塞上逢故人】王建
　　百战一身在，相逢白发生。何时得乡信，每日算归程。
　　走马登寒垄，驱羊入废城。羌笳三两曲，人醉海西营。
　　◎卷.3【南中】王建
　　天南多鸟声，州县半无城。野市依蛮姓，山村逐水名。
　　瘴烟沙上起，阴火雨中生。独有求珠客，年年入海行。
　　◎卷.4【汴路水驿】王建
　　晚泊水边驿，柳塘初起风。蛙鸣蒲叶下，鱼入稻花中。
　　去舍已云远，问程犹向东。近来多怨别，不与少年同。
　　◎卷.5【淮南使回留别窦侍御】王建
　　恋恋春恨结，绵绵淮草深。病身愁至夜，远道畏逢阴。
　　忽逐酒杯会，暂同风景心。从今一分散，还是晓枝禽。
　　◎卷.6【汴路即事】王建
　　千里河烟直，青槐夹岸长。天涯同此路，人语各殊方。
　　草市迎江货，津桥税海商。回看故宫柳，憔悴不成行。
　　◎卷.7【山居】王建
　　屋在瀑泉西，茅檐下有溪。闭门留野鹿，分食养山鸡。
　　桂熟长收子，兰生不作畦。初开洞中路，深处转松梯。
　　◎卷.8【醉后忆山中故人（一作故人山中）】王建
　　花开草复秋，云水自悠悠。因醉暂无事，在山难免愁。
　　遇晴须看月，斗健且登楼。暗想山中伴，如今尽白头。
　　◎卷.9【送流人】王建
　　见说长沙去，无亲亦共愁。阴云鬼门夜，寒雨瘴江秋。
　　水国山魈引，蛮乡洞主留。渐看归处远，垂白住炎州。
　　◎卷.10【贫居】王建
　　眼底贫家计，多时总莫嫌。蠹生腾药纸，字暗换书签。
　　避雨拾黄叶，遮风下黑帘。近来身不健，时就六壬占。
　　◎卷.11【过赵居士拟置草堂处所】王建
　　休师竹林北，空可两三间。虽爱独居好，终来相伴闲。
　　犹嫌近前树，为碍看南山。的有深耕处，春初须早还。
　　◎卷.12【新开望山处】王建
　　新开望山处，今朝减病眠。应移千里道，犹自数峰偏。
　　故欲遮春巷，还来绕暮天。老夫行步弱，免到寺门前。
　　◎卷.13【题东华观】王建
　　路尽烟水外，院门题上清。鹤雏灵解语，琼叶软无声。
　　白发道心熟，黄衣仙骨轻。寂寥虚境里，何处觅长生。
　　◎卷.14【饭僧】王建
　　别屋炊香饭，薰辛不入家。温泉调葛面，净手摘藤花。
　　蒲鲊除青叶，芹齑带紫芽。愿师常伴食，消气有姜茶。
　　◎卷.15【照镜】王建
　　忽自见憔悴，壮年人亦疑。发缘多病落，力为不行衰。
　　暖手揉双目，看图引四肢。老来真爱道，所恨觉还迟。
　　◎卷.16【归昭应留别城中】王建
　　喜得近京城，官卑意亦荣。并床欢未定，离室思还生。
　　计拙偷闲住，经过买日行。如无自来分，一驿是遥程。
　　◎卷.17【答寄芙蓉冠子】王建
　　一学芙蓉叶，初开映水幽。虽经小儿手，不称老夫头。
　　枕上眠常戴，风前醉恐柔。明年有闺阁，此样必难求。
　　◎卷.18【长安春游】王建
　　骑马傍闲坊，新衣著雨香。桃花红粉醉，柳树白云狂。
　　不觉愁春去，何曾得日长。牡丹相次发，城里又须忙。
　　◎卷.19【冬夜感怀】王建
　　晚年恩爱少，耳目静于僧。竟夜不闻语，空房唯有灯。
　　气嘘寒被湿，霜入破窗凝。断得人间事，长如此亦能。
　　◎卷.20【初到昭应呈同僚】王建
　　白发初为吏，有惭年少郎。自知身上拙，不称世间忙。
　　秋雨悬墙绿，暮山宫树黄。同官若容许，长借老僧房。
　　◎卷.21【县丞厅即事】王建
　　宫殿半山上，人家高下居。古厅眠受魇，老吏语多虚。
　　雨水洗荒竹，溪沙填废渠。圣朝收外府，皆自九天除。
　　◎卷.22【闲居即事】王建
　　老病贪光景，寻常不下帘。妻愁耽酒僻，人怪考诗严。
　　小婢偷红纸，娇儿弄白髯。有时看旧卷，未免意中嫌。
　　◎卷.23【林居】王建
　　荒林四面通，门在野田中。顽仆长如客，贫居未胜蓬。
　　旧绵衣不暖，新草屋多风。唯去山南近，闲亲贩药翁。
　　◎卷.24【原上新居十三首】王建
　　新占原头地，本无山可归。荒藤生叶晚，老杏著花稀。
　　厨舍近泥灶，家人初饱薇。弟兄今四散，何日更相依。
　　一家榆柳新，四面远无邻。人少愁闻病，庄孤幸得贫。
　　耕牛长愿饱，樵仆每怜勤。终日忧衣食，何由脱此身。
　　长安无旧识，百里是天涯。寂寞思逢客，荒凉喜见花。
　　访僧求贱药，将马中豪家。乍得新蔬菜，朝盘忽觉奢。
　　鸡鸣村舍遥，花发亦萧条。野竹初生笋，溪田未得苗。
　　家贫僮仆瘦，春冷菜蔬焦。甘分长如此，无名在圣朝。
　　春来梨枣尽，啼哭小儿饥。邻富鸡常去，庄贫客渐稀。
　　借牛耕地晚，卖树纳钱迟。墙下当官路，依山补竹篱。
　　自扫一间房，唯铺独卧床。野羹溪菜滑，山纸水苔香。
　　陈药初和白，新经未入黄。近来心力少，休读养生方。
　　拟作读经人，空房置净巾。锁茶藤箧密，曝药竹床新。
　　老病应随业，因缘不离身。焚香向居士，无计出诸尘。
　　移家近住村，贫苦自安存。细问梨果植，远求花药根。
　　倩人开废井，趁犊入新园。长爱当山立，黄昏不闭门。
　　和暖绕林行，新贫足喜声。扫渠忧竹旱，浇地引兰生。
　　山客凭栽树，家僮使入城。门前粉壁上，书著县官名。
　　住处钟鼓外，免争当路桥。身闲时却困，儿病可来娇。
　　鸡睡日阳暖，蜂狂花艳烧。长安足门户，叠叠看登朝。
　　近来年纪到，世事总无心。古碣凭人拓，闲诗任客吟。
　　送经还野苑，移石入幽林。谷口春风恶，梨花盖地深。
　　懒更学诸馀，林中扫地居。腻衣穿不洗，白发短慵梳。
　　苦相常多泪，劳生自悟虚。闲行人事绝，亲故亦无书。
　　住处去山近，傍园麋鹿行。野桑穿井长，荒竹过墙生。
　　新识邻里面，未谙村社情。石田无力及，贱赁与人耕。
　　◎卷.25【送李评事使蜀】王建
　　劝酒不依巡，明朝万里人。转江云栈细，近驿板桥新。
　　石冷啼猿影，松昏戏鹿尘。少年为客好，况是益州春。
　　◎卷.26【新修道居】王建
　　世间无所入，学道处新成。两面有山色，六时闻磬声。
　　闲加经遍数，老爱字分明。若得离烦恼，焚香过一生。
　　◎卷.27【赠洪誓师】王建
　　老僧真古画，闲坐语中听。识病方书圣，谙山草木灵。
　　人来多施药，愿满不持经。相伴寻溪竹，秋苔袜履青。
　　◎卷.28【题法云禅院僧】王建
　　不剃头多日，禅来白发长。合村迎住寺，同学乞修房。
　　觉少持经力，忧无养病粮。上山犹得在，自解衲衣裳。
　　◎卷.29【赠溪翁】王建
　　溪田借四邻，不省解忧身。看日和仙药，书符救病人。
　　伴僧斋过夏，中酒卧经旬。应得丹砂力，春来黑发新。
　　◎卷.30【谢李续主簿】王建
　　馆舍幸相近，因风及病身。一官虽隔水，四韵是同人。
　　衰卧朦胧晓，贫居冷落春。少年无不好，莫恨满头尘。
　　◎卷.31【寒食（一作张籍诗）】王建
　　田舍清明日，家家出火迟。白衫眠古巷，红索搭高枝。
　　纱带生难结，铜钗重欲垂。斩新衣踏尽，还似去年时。
　　◎卷.32【贻小尼师】王建
　　新剃青头发，生来未扫眉。身轻礼拜稳，心慢记经迟。
　　唤起犹侵晓，催斋已过时。春晴阶下立，私地弄花枝。
　　◎卷.33【惜欢】王建
　　当欢须且欢，过后买应难。岁去停灯守，花开把火看。
　　狂来欺酒浅，愁尽觉天宽。次第头皆白，齐年人已残。
　　◎卷.34【山中惜花】王建
　　忽看花渐稀，罪过酒醒时。寻觅风来处，惊张夜落时。
　　游丝缠故蕊，宿夜守空枝。开取当轩地，年年树底期。
　　◎卷.35【和武门下伤韦令孔雀】王建
　　孤号秋阁阴，韦令在时禽。觅伴海山黑，思乡橘柚深。
　　举头闻旧曲，顾尾惜残金。憔悴不飞去，重君池上心。
　　◎卷.36【题所赁宅牡丹花】王建
　　赁宅得花饶，初开恐是妖。粉光深紫腻，肉色退红娇。
　　且愿风留著，惟愁日炙燋。可怜零落蕊，收取作香烧。
　　◎卷.37【隐者居】王建
　　山人住处高，看日上蟠桃。雪缕青山脉，云生白鹤毛。
　　朱书护身咒，水噀断邪刀。何物中长食，胡麻慢火熬。
　　◎卷.38【昭应官舍】王建
　　绕厅春草合，知道县家闲。行见雨遮院，卧看人上山。
　　避风新浴后，请假未醒间。朝客轻卑吏，从他不往还。
　　◎卷.39【送严大夫赴桂州】王建
　　岭头分界候，一半属湘潭。水驿门旗出，山恋洞主参。
　　辟邪犀角重，解酒荔枝甘。莫叹京华远，安南更有南。
　　◎卷.40【望行人】王建
　　自从江树秋，日日望江楼。梦见离珠浦，书来在桂州。
　　不同鱼比目，终恨水分流。久不开明镜，多应是白头。
　　◎卷.41【塞上】王建
　　漫漫复凄凄，黄沙暮渐迷。人当故乡立，马过旧营嘶。
　　断雁逢冰碛，回军占雪溪。夜来山下哭，应是送降奚。
　　◎卷.42【杜中丞书院新移小竹】王建
　　此地本无竹，远从山寺移。经年求养法，隔日记浇时。
　　嫩绿卷新叶，残黄收故枝。色经寒不动，声与静相宜。
　　爱护出常数，稀稠看自知。贫来缘未有，客散独行迟。
　　◎卷.43【同于汝锡赏白牡丹】王建
　　晓日花初吐，春寒白未凝。月光裁不得，苏合点难胜。
　　柔腻于云叶，新鲜掩鹤膺。统心黄倒晕，侧茎紫重棱。
　　乍敛看如睡，初开问欲应。并香幽蕙死，比艳美人憎。
　　价数千金贵，形相两眼疼。自知颜色好，愁被彩光凌。
　　◎卷.44【送吴郎中赴忠州】王建
　　西台复南省，清白上天知。家每因穷散，官多为直移。
　　遥边过驿近，买药出城迟。朝野凭人别，亲情伴酒悲。
　　故园愁去后，白发想回时。何处忠州界，山头卓望旗。
　　◎卷.45【照镜】王建
　　终日自缠绕，此身无适缘。万愁生旅夜，百病凑衰年。
　　少睡憎明屋，慵行待暖天。痒头梳有虱，风耳炙闻蝉。
　　摇白方多错，回金法不全。家贫何所恋，时在老僧边。
　　◎卷.46【秋日送杜虔州】王建
　　忆得宿新宅，别来馀蕙香。初闻守郡远，一日卧空床。
　　野驿烟火湿，路人消息狂。山楼添鼓角，村栅立旗枪。
　　晚渚露荷败，早衙风桂凉。谢家章句出，江月少辉光。
　　◎卷.47【送郑权尚书南海】王建
　　七郡双旌贵，人皆不忆回。戍头龙脑铺，关口象牙堆。
　　敕设薰炉出，蛮辞咒节开。市喧山贼破，金贱海船来。
　　白氎家家织，红蕉处处栽。已将身报国，莫起望乡台。
　　◎卷.48【题别遗爱草堂兼呈李十使君（李十亦尝隐庐山白鹿洞）】王建
　　曾住炉峰下，书堂对药台。斩新萝径合，依旧竹窗开。
　　砌水亲看决，池荷手自栽。五年方暂至，一宿又须回。
　　纵未长归得，犹胜不到来。君家白鹿洞，闻道亦生苔。
　　◎卷.49【赏牡丹】王建
　　此花名价别，开艳益皇都。香遍苓菱死，红烧踯躅枯。
　　软光笼细脉，妖色暖鲜肤。满蕊攒黄粉，含棱缕绛苏。
　　好和薰御服，堪画入宫图。晚态愁新妇，残妆望病夫。
　　教人知个数，留客赏斯须。一夜轻风起，千金买亦无。


第三百卷
　　◎卷.1【赠王枢密】王建
　　三朝行坐镇相随，今上春宫见小时。脱下御衣先赐著，
　　进来龙马每教骑。长承密旨归家少，独奏边机出殿迟。
　　自是姓同亲向说，九重争得外人知。
　　◎卷.2【早秋过龙武李将军书斋】王建
　　高树蝉声秋巷里，朱门冷静似闲居。重装墨画数茎竹，
　　长著香薰一架书。语笑侍儿知礼数，吟哦野客任狂疏。
　　就中爱读英雄传，欲立功勋恐不如。
　　◎卷.3【江陵即事】王建
　　瘴云梅雨不成泥，十里津楼压大堤。蜀女下沙迎水客，
　　巴童傍驿卖山鸡。寺多红药烧人眼，地足青苔染马蹄。
　　夜半独眠愁在远，北看归路隔蛮溪。
　　◎卷.4【题花子赠渭州陈判官】王建
　　腻如云母轻如粉，艳胜香黄薄胜蝉。点绿斜蒿新叶嫩，
　　添红石竹晚花鲜。鸳鸯比翼人初帖，蛱蝶重飞样未传。
　　况复萧郎有情思，可怜春日镜台前。
　　◎卷.5【送从侄拟赴江陵少尹】王建
　　江陵少尹好闲官，亲故皆来劝自宽。无事日长贫不易，
　　有才年少屈终难。沙头欲买红螺盏，渡口多呈白角盘。
　　应向章华台下醉，莫冲云雨夜深寒。
　　◎卷.6【华清宫感旧】王建
　　尘到朝元边使急，千官夜发六龙回。辇前月照罗衫泪，
　　马上风吹蜡烛灰。公主妆楼金锁涩，贵妃汤殿玉莲开。
　　有时云外闻天乐，知是先皇沐浴来。
　　◎卷.7【九仙公主旧庄】王建
　　仙居五里外门西，石路亲回御马蹄。天使来栽宫里树，
　　罗衣自买院前溪。野牛行傍浇花井，本主分将灌药畦。
　　楼上凤凰飞去后，白云红叶属山鸡。
　　◎卷.8【郭家溪亭】王建
　　高亭望见长安树，春草冈西旧院斜。光动绿烟遮岸竹，
　　粉开红艳塞溪花。野泉闻洗亲王马，古柳曾停贵主车。
　　妆阁书楼倾侧尽，云山新卖与官家。
　　◎卷.9【题金家竹溪】王建
　　少年因病离天仗，乞得归家自养身。买断竹溪无别主，
　　散分泉水与新邻。山头鹿下长惊犬，池面鱼行不怕人。
　　乡使到来常款语，还闻世上有功臣。
　　◎卷.10【题应圣观（观即李林甫旧宅）】王建
　　精思堂上画三身，回作仙宫度美人。赐额御书金字贵，
　　行香天乐羽衣新。空廊鸟啄花砖缝，小殿虫缘玉像尘。
　　头白女冠犹说得，蔷薇不似已前春。
　　◎卷.11【同于汝锡游降圣观】王建
　　秦时桃树满山坡，骑鹿先生降大罗。路尽溪头逢地少，
　　门连内里见天多。荒泉坏简朱砂暗，古塔残经篆字讹。
　　闻说开元斋醮日，晓移行漏帝亲过。
　　◎卷.12【逍遥翁溪亭】王建
　　逍遥翁在此裴回，帝改溪名起石台。车马到春常借问，
　　子孙因选暂归来，稀疏野竹人移折，零落蕉花雨打开。
　　无主青山何所直，卖供官税不如灰。
　　◎卷.13【寻李山人不遇】王建
　　山客长须少在时，溪中放鹤洞中棋。生金有气寻还远，
　　仙药成窠见即移。莫为无家陪寺食，应缘将米寄人炊。
　　从头石上留名去，独向南峰问老师。
　　◎卷.14【题石瓮寺】王建
　　青崖白石夹城东，泉脉钟声内里通。地压龙蛇山色别，
　　屋连宫殿匠名同。檐灯经夏纱笼黑，溪叶先秋腊树红。
　　天子亲题诗总在，画扉长锁碧龛中。
　　◎卷.15【早登西禅寺阁】王建
　　上方台殿第三层，朝壁红窗日气凝。烟雾开时分远寺，
　　山川晴处见崇陵。沙湾漾水图新粉，绿野荒阡晕色缯。
　　莫说城南月灯阁，自诸楼看总难胜。
　　◎卷.16【题江寺兼求药子】王建
　　隋朝旧寺楚江头，深谢师僧引客游。空赏野花无过夜，
　　若看琪树即须秋。红珠落地求谁与，青角垂阶自不收。
　　愿乞野人三两粒，归家将助小庭幽。
　　◎卷.17【题诜法师院】王建
　　三年说戒龙宫里，巡礼还来向水行。多爱贫穷人远请，
　　长修破落寺先成。秋天盆底新荷色，夜地房前小竹声。
　　僧院不求诸处好，转经唯有一窗明。
　　◎卷.18【酬于汝锡晓雪见寄】王建
　　欲明天色白漫漫，打叶穿帘雪未干。薄落阶前人踏尽，
　　差池树里鸟衔残。旋销迎暖沾墙少，斜舞遮春到地难。
　　劳动更裁新样绮，红灯一夜剪刀寒。
　　◎卷.19【从军后寄山中友人】王建
　　爱仙无药住溪贫，脱却山衣事汉臣。夜半听鸡梳白发，
　　天明走马入红尘。村童近去嫌腥食，野鹤高飞避俗人。
　　劳动先生远相示，别来弓箭不离身。
　　◎卷.20【寄汴州令狐相公】王建
　　三军江口拥双旌，虎帐长开自教兵。机锁恶徒狂寇尽，
　　恩驱老将壮心生。水门向晚茶商闹，桥市通宵酒客行。
　　秋日梁王池阁好，新歌散入管弦声。
　　◎卷.21【别李赞侍御】王建
　　同受艰难骠骑营，半年中听揭枪声。草头送酒驱村乐，
　　贼里看花著探兵。讲易工夫寻已圣，说诗门户别来情。
　　荐书自入无消息，卖尽寒衣却出城。
　　◎卷.22【和蒋学士新授章服】王建
　　五色箱中绛服春，笏花成就白鱼新。看宣赐处惊回眼，
　　著谢恩时便称身。瑞草唯承天上露，红鸾不受世间尘。
　　翰林同贺文章出，惊动茫茫下界人。
　　◎卷.23【岁晚自感】王建
　　人皆欲得长年少，无那排门白发催。一向破除愁不尽，
　　百方回避老须来。草堂未办终须置，松树难成亦且栽。
　　沥酒愿从今日后，更逢二十度花开。
　　◎卷.24【昭应官舍】王建
　　痴顽终日羡人闲，却喜因官得近山。斜对寺楼分寂寂，
　　远从溪路借潺潺。眇身多病唯亲药，空院无钱不要关。
　　文案把来看未会，虽书一字甚惭颜。
　　◎卷.25【寄旧山僧】王建
　　因依老宿发心初，半学修心半读书。雪后每常同席卧，
　　花时未省两山居。猎人箭底求伤雁，钓户竿头乞活鱼。
　　一向风尘取烦恼，不知衰病日难除。
　　◎卷.26【武陵春日】王建
　　寻春何事却悲凉，春到他乡忆故乡。秦女洞桃欹涧碧，
　　楚王堤柳舞烟黄。波涛入梦家山远，名利关身客路长。
　　不似冥心叩尘寂，玉编金轴有仙方。
　　◎卷.27【寄分司张郎中】王建
　　一别京华年岁久，卷中多见岭南诗。声名已压众人上，
　　愁思未平双鬓知。江郡迁移犹远地，仙官荣宠是分司。
　　青天白日当头上，会有求闲不得时。
　　◎卷.28【上武元衡相公】王建
　　旌旗坐镇蜀江雄，帝命重开旧閤崇。褒贬唐书天历上，
　　捧持尧日庆云中。孤情迥出鸾皇远，健思潜搜海岳空。
　　长得萧何为国相，自西流水尽朝宗。
　　◎卷.29【上张弘靖相公】王建
　　传封三世尽河东，家占中条第一峰。旱岁天教作霖雨，
　　明时帝用补山龙。草开旧路沙痕在，日照新池凤迹重。
　　卑散自知霄汉隔，若为门下赐从容。
　　◎卷.30【上裴度舍人】王建
　　小松双对凤池开，履迹衣香逼上台。天意皆从彩毫出，
　　宸心尽向紫烟来。非时玉案呈宣旨，每日金阶谢赐回。
　　仙侣何因记名姓，县丞头白走尘埃。
　　◎卷.31【上杜元颖相公】王建
　　学士金銮殿后居，天中行坐侍龙舆。承恩不许离床谢，
　　密诏常教倚案书。马上唤遮红觜鸭，船头看钓赤鳞鱼。
　　闲曹散吏无相识，犹记荆州拜谒初。
　　◎卷.32【赠卢汀谏议】王建
　　青蛾不得在床前，空室焚香独自眠。功证诗篇离景象，
　　药成官位属神仙。闲过寺观长冲夜，立送封章直上天。
　　近见兰台诸吏说，御诗新集未教传。
　　◎卷.33【贺杨巨源博士拜虞部员外】王建
　　合归兰署已多时，上得金梯亦未迟。两省郎官开道路，
　　九州山泽属曹司。诸生拜别收书卷，旧客看来读制词。
　　残著几丸仙药在，分张还遣病夫知。
　　◎卷.34【赠郭将军】王建
　　承恩新拜上将军，当直巡更近五云。天下表章经院过，
　　宫中语笑隔墙闻。密封计策非时奏，别赐衣裳到处薰。
　　向晚临阶看号簿，眼前风景任支分。
　　◎卷.35【赠田将军】王建
　　初从学院别先生，便领偏师得战名。大小独当三百阵，
　　纵横只用五千兵。回残匹帛归天库，分好旌旗入禁营。
　　自执金吾长上直，蓬莱宫里夜巡更。
　　◎卷.36【赠胡泟将军】王建
　　书生难得是金吾，近日登科记总无。半夜进傩当玉殿，
　　未明排仗到铜壶。朱牌面上分官契，黄纸头边押敕符。
　　恐要蕃中新道路，指挥重画五城图。
　　◎卷.37【留别田尚书】王建
　　拟报平生未杀身，难离门馆起居频。不看匣里钗头古，
　　犹恋机中锦样新。一旦甘为漳岸老，全家却作杜陵人。
　　朝天路在骊山下，专望红旗拜旧尘。
　　◎卷.38【送唐大夫罢节归山】王建
　　年少平戎老学仙，表求骸骨乞生全。不堪腰下悬金印，
　　已向云西寄玉田。旄节抱归官路上，公卿送到国门前。
　　人间鸡犬同时去，遥听笙歌隔水烟。
　　◎卷.39【送司空神童】王建
　　杏花坛上授书时，不废中庭趁蝶飞。暗写五经收部秩，
　　初年七岁著衫衣。秋堂白发先生别，古巷青襟旧伴归。
　　独向凤城持荐表，万人丛里有光辉。
　　◎卷.40【送振武张尚书】王建
　　回天转地是将军，扶助春宫上五云。抚背恩虽同骨肉，
　　拥旄名未敌功勋。尽收壮勇填兵数，不向蕃浑夺马群。
　　闲即单于台下猎，威声直到海西闻。
　　◎卷.41【送吴谏议上饶州】王建
　　鄱阳太守是真人，琴在床头箓在身。曾向先皇边谏事，
　　还应上帝处称臣。养生自有年支药，税户应停月进银。
　　净扫水堂无侍女，下街唯共鹤殷勤。
　　◎卷.42【赠阎少保】王建
　　髭须虽白体轻健，九十三来却少年。问事爱知天宝里，
　　识人皆是武皇前。玉装剑佩身长带，绢写方书子不传。
　　侍女常时教合药，亦闻私地学求仙。
　　◎卷.43【送魏州李相公】王建
　　百代功勋一日成，三年五度换双旌。闲来不对人论战，
　　难处长先自请行。旗下可闻诛败将，阵头多是用降兵。
　　当朝面受新恩去，算料妖星不敢生。
　　◎卷.44【赠索暹将军】王建
　　浑身著箭瘢犹在，万槊千刀总过来。轮剑直冲生马队，
　　抽旗旋踏死人堆。闻休斗战心还痒，见说烟尘眼即开。
　　泪滴先皇阶下土，南衙班里趁朝回。
　　◎卷.45【赠王屋道士赴诏】王建
　　玉皇符诏下天坛，玳瑁头簪白角冠。鹤遣院中童子养，
　　鹿凭山下老人看。法成不怕刀枪利，体实常欺石榻寒。
　　能断世间腥血味，长生只要一丸丹。
　　◎卷.46【赠王处士】王建
　　松树当轩雪满池，青山掩障碧纱幮。鼠来案上常偷水，
　　鹤在床前亦看棋。道士写将行气法，家童授与步虚词。
　　世间有似君应少，便乞从今作我师。
　　◎卷.47【洛中张籍新居】王建
　　最是城中闲静处，更回门向寺前开。云山且喜重重见，
　　亲故应须得得来。借倩学生排药合，留连处士乞松栽。
　　自君移到无多日，墙上人名满绿苔。
　　◎卷.48【题裴处士碧虚溪居】王建
　　鸟声真似深山里，平地人间自不同。春圃紫芹长卓卓，
　　暖泉青草一丛丛。松台前后花皆别，竹崦高低水尽通。
　　细问来时从近远，溪名载入县图中。
　　◎卷.49【送阿史那将军安西迎旧使灵榇（一作送史将军）】王建
　　汉家都护边头没，旧将麻衣万里迎。阴地背行山下火，
　　风天错到碛西城。单于送葬还垂泪，部曲招魂亦道名。
　　却入杜陵秋巷里，路人来去读铭旌。
　　◎卷.50【赠崔礼驸马】王建
　　凤凰楼阁连宫树，天子崔郎自爱贫。金埒减添栽药地，
　　玉鞭平与卖书人。家中弦管听常少，分外诗篇看即新。
　　一月一回陪内宴，马蹄犹厌踏香尘。
　　◎卷.51【赠太清卢道士】王建
　　上清道士未升天，南岳中华作散仙。书卖八分通字学，
　　丹烧九转定人年。修行近日形如鹤，导引多时骨似绵。
　　想向诸山寻礼遍，却回还守老君前。
　　◎卷.52【送宫人入道】王建
　　休梳丛鬓洗红妆，头戴芙蓉出未央。弟子抄将歌遍叠，
　　宫人分散舞衣裳。问师初得经中字，入静犹烧内里香。
　　发愿蓬莱见王母，却归人世施仙方。
　　◎卷.53【上李吉甫相公】王建
　　圣朝齐贺说逢殷，霄汉无云日月真。金鼎调和天膳美，
　　瑶池沐浴赐衣新。两河开地山川正，四海休兵造化仁。
　　曾向山东为散吏，当今窦宪是贤臣。
　　◎卷.54【上李益庶子】王建
　　紫烟楼阁碧纱亭，上界诗仙独自行。奇险驱回还寂寞，
　　云山经用始鲜明。藕绡纹缕裁来滑，镜水波涛滤得清。
　　昏思愿因秋露洗，幸容阶下礼先生。
　　◎卷.55【题元郎中新宅】王建
　　近移松树初栽药，经帙书签一切新。铺设暖房迎道士，
　　支分闲院著医人。买来高石虽然贵，入得朱门未免贫。
　　惟有好诗名字出，倍教年少损心神。
　　◎卷.56【初授太府丞言怀】王建
　　除书亦下属微班，唤作官曹便不闲。检案事多关市井，
　　听人言志在云山。病童唤著唯行慢，老马鞭多转放顽。
　　此去仙宫无一里，遥看松树众家攀。
　　◎卷.57【赠李愬仆射】王建
　　唐州将士死生同，尽逐双旌旧镇空。独破淮西功业大，
　　新除陇右世家雄。知时每笑论兵法，识势还轻立战功。
　　次第各分茅土贵，殊勋并在一门中。
　　◎卷.58【书赠旧浑二曹长】王建
　　二年同在华清下，入县门中最近邻。替饮觥筹知户小，
　　助成书屋见家贫。夜棋临散停分客，朝浴先回各送人。
　　僮仆使来传语熟，至今行酒校殷勤。
　　◎卷.59【上崔相公】王建
　　枯桂衰兰一遍春，唯将道德定君臣。施行圣泽山川润，
　　图画天文彩色新。开阁覆看祥瑞历，封名直进薜萝人。
　　应怜老病无知己，自别溪中满鬓尘。
　　◎卷.60【寄杨十二秘书】王建
　　初移古寺正南方，静是浮山远是庄。人定犹行背街鼓，
　　月高还去打僧房。新诗欲写中朝满，旧卷常抄外国将。
　　闲出天门醉骑马，可怜蓬阁秘书郎。
　　◎卷.61【谢田赞善见寄】王建
　　五侯三任未相称，头白如丝作县丞。错判符曹群吏笑，
　　乱书岩石一山憎。自知酒病衰肠怯，遥怕春残百鸟凌。
　　年少力生犹不敌，况加憔悴闷腾腾。
　　◎卷.62【晚秋病中】王建
　　万事风吹过耳轮，贫儿活计亦曾闻。偶逢新语书红叶，
　　难得闲人话白云。霜下野花浑著地，寒来溪鸟不成群。
　　病多体痛无心力，更被头边药气熏。
　　◎卷.63【薛二十池亭】王建
　　每个树边消一日，绕池行匝又须行。异花多是非时有，
　　好竹皆当要处生。斜竖小桥看岛势，远移山石作泉声。
　　浮萍著岸风吹歇，水面无尘晚更清。
　　◎卷.64【故梁国公主池亭】王建
　　平阳池馆枕秦川，门锁南山一朵烟。素柰花开西子面，
　　绿榆枝散沈郎钱。装檐玳瑁随风落，傍岸䴔䴖逐暖眠。
　　寂寞空馀歌舞地，玉箫声绝凤归天。
　　◎卷.65【题柱国寺】王建
　　皇帝施钱修此院，半居天上半人间。丹梯暗出三重阁，
　　古像斜开一面山。松柏自穿空地少，川原不税小僧闲。
　　行香天使长相续，早起离城日午还。
　　◎卷.66【昭应官舍书事】王建
　　县在华清宫北面，晓看楼殿正相当。庆云出处依时报，
　　御果呈来每度尝。腊月近汤泉不冻，夏天临渭屋多凉。
　　两衙早被官拘束，登阁巡溪亦属忙。
　　◎卷.67【昭应李郎中见贻佳作次韵奉酬】王建
　　窗户风凉四面开，陶公爱晚上高台。中庭不热青山入，
　　野水初晴白鸟来。精思道心缘境熟，粗疏文字见诗回。
　　诸生围绕新篇读，玉阙仙官少此才。
　　◎卷.68【闲说】王建
　　桃花百叶不成春，鹤寿千年也未神。秦陇州缘鹦鹉贵，
　　王侯家为牡丹贫。歌头舞遍回回别，鬓样眉心日日新。
　　鼓动六街骑马出，相逢总是学狂人。
　　◎卷.69【自伤】王建
　　衰门海内几多人，满眼公卿总不亲。四授官资元七品，
　　再经婚娶尚单身。图书亦为频移尽，兄弟还因数散贫。
　　独自在家长似客，黄昏哭向野田春。
　　◎卷.70【田侍中宴席】王建
　　香熏罗幕暖成烟，火照中庭烛满筵。整顿舞衣呈玉腕，
　　动摇歌扇露金钿。青蛾侧座调双管，彩凤斜飞入五弦。
　　虽是沂公门下客，争将肉眼看云天。
　　◎卷.71【寒食日看花】王建
　　早入公门到夜归，不因寒食少闲时。颠狂绕树猿离锁，
　　跳踯缘冈马断羁。酒污衣裳从客笑，醉饶言语觅花知。
　　老来自喜身无事，仰面西园得咏诗。
　　◎卷.72【和少府崔卿微雪早朝】王建
　　蓬莱春雪晓犹残，点地成花绕百官。已傍祥鸾迷殿角，
　　还穿瑞草入袍襕。无多白玉阶前湿，积渐青松叶上干。
　　粉画南山棱郭出，初晴一半隔云看。
　　◎卷.73【和胡将军寓直】王建
　　宫鸦栖定禁枪攒，楼殿深严月色寒。进状直穿金戟槊，
　　探更先傍玉钩栏。漏传五点班初合，鼓动三声仗已端。
　　遥见正南宣不坐，新栽松树唤人看。
　　◎卷.74【春日五门西望】王建
　　百官朝下五门西。尘起春风过玉堤。黄帕盖鞍呈了马，
　　红罗系项斗回鸡。馆松枝重墙头出，御柳条长水面齐。
　　唯有教坊南草绿，古苔阴地冷凄凄。
　　◎卷.75【长安早春】王建
　　霏霏漠漠绕皇州，销雪欺寒不自由。先向红妆添晓梦，
　　争来白发送新愁。暖催衣上缝罗胜，晴报窗中点彩球。
　　每度暗来还暗去，今年须遣蝶迟留。
　　◎卷.76【早春病中】王建
　　日日春风阶下起，不吹光彩上寒株。师教绛服禳衰月，
　　妻许青衣侍病夫。健羡人家多力子，祈求道士有神符。
　　世间方法从谁问，卧处还看药草图。
　　◎卷.77【上阳宫】王建
　　上阳花木不曾秋，洛水穿宫处处流。画阁红楼宫女笑，
　　玉箫金管路人愁。幔城入涧橙花发，玉辇登山桂叶稠。
　　曾读列仙王母传，九天未胜此中游。
　　◎卷.78【李处士故居】王建
　　露浓烟重草萋萋，树映阑干柳拂堤。一院落花无客醉，
　　半窗残月有莺啼。芳筵想像情难尽，故榭荒凉路欲迷。
　　风景宛然人自改，却经门外马频嘶。
　　◎卷.79【寄贾岛（一作张籍赠项斯诗）】王建
　　尽日吟诗坐忍饥，万人中觅似君稀。僮眠冷榻朝犹卧。
　　驴放秋田夜不归。傍暖旋收红落叶，觉寒犹著旧生衣。
　　曲江池畔时时到，为爱鸬鹚雨后飞。
　　◎卷.80【村居即事】王建
　　休看小字大书名，向日持经眼却明。时过无心求富贵，
　　身闲不梦见公卿。因寻寺里薰辛断，自别城中礼数生。
　　斜月照房新睡觉，西峰半夜鹤来声。
　　◎卷.81【维扬冬末寄幕中二从事】王建
　　江上数株桑枣树，自从离乱更荒凉。那堪旅馆经残腊，
　　只把空书寄故乡。典尽客衣三尺雪，炼精诗句一头霜。
　　故人多在芙蓉幕，应笑孜孜道未光。
　　◎卷.82【寄杜侍御】王建
　　何须服药觅升天，粉阁为郎即是仙。买宅但幽从索价，
　　栽松取活不争钱。退朝寺里寻荒塔，经宿城南看野泉。
　　道气清凝分晓爽，诗情冷瘦滴秋鲜。学通儒释三千卷，
　　身拥旌旗二十年。春巷偶过同户饮，暖窗时与对床眠。
　　破除心力缘书癖，伤瘦花枝为酒颠。今日总来归圣代，
　　丈人先达幸相怜。
　　◎卷.83【寄上韩愈侍郎】王建
　　重登大学领儒流，学浪词锋压九州。不以雄名疏野贱，
　　唯将直气折王侯。咏伤松桂青山瘦，取尽珠玑碧海愁。
　　叙述异篇经总别，鞭驱险句最先投。碑文合遣贞魂谢，
　　史笔应令谄骨羞。清俸探将还酒债，黄金旋得起书楼。
　　参来拟设官人礼，朝退多逢月阁游。见说云泉求住处，
　　若无知荐一生休。
　　◎卷.84【赠华州郑大夫】王建
　　此官出入凤池头，通化门前第一州。少华山云当驿起，
　　小敷溪水入城流。空闲地内人初满，词讼牌前草渐稠。
　　报状拆开知足雨，赦书宣过喜无囚。自来不说双旌贵，
　　恐替长教百姓愁。公退晚凉无一事，步行携客上南楼。
　　◎卷.85【寄贺田侍中东平功成】王建
　　使回高品满城传，亲见沂公在阵前。百里旗幡冲即断，
　　两重衣甲射皆穿。探知点检兵应怯，算得新移栅未坚。
　　营被数惊乘势破，将经频败遂生全。密招残寇防人觉，
　　遥斩元凶恐自专。首让诸军无敢近，功归部曲不争先。
　　开通州县斜连海，交割山河直到燕。战马散驱还逐草，
　　肉牛齐散却耕田。府中独拜将军贵，门下兼分宰相权。
　　唐史上头功第一，春风双节好朝天。
　　◎卷.86【送裴相公上太原】王建
　　还携堂印向并州，将相兼权是武侯。时难独当天下事，
　　功成却进手中筹。再三陈乞垆烟里，前后封章玉案头。
　　朱架早朝立剑戟，绿槐残雨看张油。遥知塞雁从今好，
　　直得渔阳已北愁。边铺警巡旗尽换，山城候馆壁重修。
　　千群白刃兵迎节，十对红妆妓打球。圣主分明交暂去，
　　不须高起见京楼。


第三百零一卷
　　◎卷.1【题柏岩禅师影堂】王建
　　山中砖塔闭，松下影堂新。恨不生前识，今朝礼画身。
　　◎卷.2【送人】王建
　　河亭收酒器，语尽各西东。回首不相见，行车秋雨中。
　　◎卷.3【春意二首】王建
　　去日丁宁别，情知寒食归。缘逢好天气，教熨看花衣。
　　谁是杏园主，一枝临古岐。从伤早春意，乞取欲开枝。
　　◎卷.4【夜闻子规】王建
　　子规啼不歇，到晓口应穿。况是不眠夜，声声在耳边。
　　◎卷.5【四望驿松】王建
　　当初北涧别，直至此庭中。何意闻鞞耳，听君枝上风。
　　◎卷.6【江馆】王建
　　水面细风生，菱歌慢慢声。客亭临小市，灯火夜妆明。
　　◎卷.7【题江台驿（一作江台驿有题）】王建
　　水北金台路，年年行客稀。近闻天子使，多取雁门归。
　　◎卷.8【赠谪者】王建
　　何罪过长沙，年年北望家。重封岭头信，一树海边花。
　　◎卷.9【戏酬卢秘书】王建
　　芸香阁里人，采摘御园春。取此和仙药，犹治老病身。
　　◎卷.10【小松】王建
　　小松初数尺，未有直生枝。闲即傍边立，看多长却迟。
　　◎卷.11【秋夜】王建
　　夜久叶露滴，秋虫入户飞。卧多骨髓冷，起覆旧绵衣。
　　◎卷.12【水精】王建
　　映水色不别，向月光还度。倾在荷叶中，有时看是露。
　　◎卷.13【香印】王建
　　闲坐烧印香，满户松柏气。火尽转分明，青苔碑上字。
　　◎卷.14【秋灯】王建
　　向壁暖悠悠，罗帏寒寂寂。斜照碧山图，松间一片石。
　　◎卷.15【落叶】王建
　　陈绿向参差，初红已重叠。中庭初扫地，绕树三两叶。
　　◎卷.16【园果】王建
　　雨中梨果病，每树无数个。小儿出入看，一半鸟啄破。
　　◎卷.17【野菊】王建
　　晚艳出荒篱，冷香著秋水。忆向山中见，伴蛩石壁里。
　　◎卷.18【荒园】王建
　　朝日满园霜，牛冲篱落坏。扫掠黄叶中，时时一窠薤。
　　◎卷.19【南涧】王建
　　野桂香满溪，石莎寒覆水。爱此南涧头，终日潺湲里。
　　◎卷.20【晚蝶】王建
　　粉翅嫩如水，绕砌乍依风。日高山露解，飞入菊花中。
　　◎卷.21【田家】王建
　　啾啾雀满树，霭霭东坡雨。田家夜无食，水中摘禾黍。
　　◎卷.22【新嫁娘词三首】王建
　　邻家人未识，床上坐堆堆。郎来傍门户，满口索钱财。
　　锦幛两边横，遮掩侍娘行。遣郎铺簟席，相并拜亲情。
　　三日入厨下，洗手作羹汤。未谙姑食性，先遣小姑尝。
　　◎卷.23【故行宫】王建
　　寥落古行宫，宫花寂寞红。白头宫女在，闲坐说玄宗。
　　◎卷.24【酬从侄再看诗本（一作酬从侄借诗本）】王建
　　眼暗没功夫，慵来剪刻粗。自看花样古，称得少年无。
　　◎卷.25【别自栽小树】王建
　　去年今日栽，临去见花开。好住守空院，夜间人不来。
　　◎卷.26【早发汾南】王建
　　桥上车马发，桥南烟树开。青山斜不断，迢递故乡来。
　　◎卷.27【宫中三台词二首】王建
　　鱼藻池边射鸭，芙蓉园里看花。
　　日色柘袍相似，不著红鸾扇遮。
　　池北池南草绿，殿前殿后花红。
　　天子千年万岁，未央明月清风。
　　◎卷.28【江南三台词四首】王建
　　扬州桥边少妇，长安城里商人。
　　二年不得消息，各自拜鬼求神。
　　青草湖边草色，飞猿岭上猿声。
　　万里湘江客到，有风有雨人行。
　　树头花落花开，道上人去人来。
　　朝愁暮愁即老，百年几度三台。
　　闻身强健且为，头白齿落难追。
　　准拟百年千岁，能得几许多时。
　　◎卷.29【御猎】王建
　　青山直绕凤城头，浐水斜分入御沟。
　　新教内人唯射鸭，长随天子苑东游。
　　◎卷.30【长门烛】王建
　　秋夜床前蜡烛微，铜壶滴尽晓钟迟。
　　残光欲灭还吹著，年少宫人未睡时。
　　◎卷.31【过绮岫宫（东都永宁县西五里）】王建
　　玉楼倾倒粉墙空，重叠青山绕故宫。
　　武帝去来罗袖尽，野花黄蝶领春风。
　　◎卷.32【朝天词十首寄上魏博田侍中】王建
　　山川初展国图宽，未识龙颜坐不安。
　　风动白髯旌节下，过时天子御楼看。
　　相感君臣总泪流，恩深舞蹈不知休。
　　初从战地来无物，唯奏新添十八州。
　　催修水殿宴沂公，与别诸侯总不同。
　　隔月太常先习乐，金书牌纛彩云中。
　　无人敢夺在先筹，天子门边送与球。
　　遥索彩箱新样锦，内人舁出马前头。
　　御马牵来亲自试，珠球到处玉蹄知。
　　殿头宣赐连催上，未解红缨不敢骑。
　　老作三公经献寿，临时犹自语差池。
　　私从班里来长跪，捧上金杯便合仪。
　　四海无波乞放闲，三封手疏犯龙颜。
　　他时若有边尘动，不待天书自出山。
　　胡马悠悠未尽归，玉关犹隔吐蕃旗。
　　老臣一表求高卧，边事从今欲问谁。
　　威容难画改频频，眉目分毫恐不真。
　　有诏别图书阁上，先教粉本定风神。
　　重赐弓刀内宴回，看人城外满楼台。
　　君臣不作多时别，收尽边旗当日来。
　　◎卷.33【霓裳词十首】王建
　　弟子部中留一色，听风听水作霓裳。
　　散声未足重来授，直到床前见上皇。
　　中管五弦初半曲，遥教合上隔帘听。
　　一声声向天头落，效得仙人夜唱经。
　　自直梨园得出稀，更番上曲不教归。
　　一时跪拜霓裳彻，立地阶前赐紫衣。
　　旋翻新谱声初足，除却梨园未教人。
　　宣与书家分手写，中官走马赐功臣。
　　伴教霓裳有贵妃，从初直到曲成时。
　　日长耳里闻声熟，拍数分毫错总知。
　　弦索摐摐隔彩云，五更初发一山闻。
　　武皇自送西王母，新换霓裳月色裙。
　　敕赐宫人澡浴回，遥看美女院门开。
　　一山星月霓裳动，好字先从殿里来。
　　传呼法部按霓裳，新得承恩别作行。
　　应是贵妃楼上看，内人舁下彩罗箱。
　　朝元阁上山风起，夜听霓裳玉露寒。
　　宫女月中更替立，黄金梯滑并行难。
　　知向华清年月满，山头山底种长生。
　　去时留下霓裳曲，总是离宫别馆声。
　　◎卷.34【宫前早春（一作华清宫）】王建
　　酒幔高楼一百家，宫前杨柳寺前花。
　　内园分得温汤水，二月中旬已进瓜。
　　◎卷.35【奉同曾郎中题石瓮寺得嵌韵】王建
　　寺门连内绕丹岩，下界云开数过帆。
　　遥指上皇翻曲处，百官题字满西嵌。
　　◎卷.36【旧宫人】王建
　　先帝旧宫宫女在，乱丝犹挂凤凰钗。
　　霓裳法曲浑抛却，独自花间扫玉阶。
　　◎卷.37【新授戒尼师】王建
　　新短方裙叠作棱，听钟洗钵绕青蝇。
　　自知戒相分明后，先出坛场礼大僧。
　　◎卷.38【太和公主和蕃】王建
　　塞黑云黄欲渡河，风沙眯眼雪相和。
　　琵琶泪湿行声小，断得人肠不在多。
　　◎卷.39【元太守同游七泉寺】王建
　　盘磴回廊古塔深，紫芝红药入云寻。
　　晚吹箫管秋山里，引得獮猴出象林。
　　◎卷.40【望定州寺】王建
　　回看佛阁青山半，三四年前到上头。
　　省得老僧留不住，重寻更可有因由。
　　◎卷.41【道中寄杜书记】王建
　　西南东北暮天斜，巴字江边楚树花。
　　珍重荆州杜书记，闲时多在广师家。
　　◎卷.42【听琴】王建
　　无事此身离白云，松风溪水不曾闻。
　　至心听著仙翁引，今看青山围绕君。
　　◎卷.43【赠陈评事】王建
　　识君虽向歌钟会，说事不离云水间。
　　春夜酒醒长起坐，灯前一纸洞庭山。
　　◎卷.44【寄画松僧】王建
　　天香寺里古松僧，不画枯松落石层。
　　最爱临江两三树，水禽栖处解无藤。
　　◎卷.45【花褐裘】王建
　　对织芭蕉雪毳新，长缝双袖窄裁身。
　　到头须向边城著，消杀秋风称猎尘。
　　◎卷.46【夜看美人宫棋】王建
　　宫棋布局不依经，黑白分明子数停。
　　巡拾玉沙天汉晓，犹残织女两三星。
　　◎卷.47【上田仆射】王建
　　一方新地隔河烟，曾接诸生听管弦。
　　却忆去年寒食会，看花犹在水堂前。
　　◎卷.48【江陵道中】王建
　　菱叶参差萍叶重，新蒲半折夜来风。
　　江村水落平地出，溪畔渔船青草中。
　　◎卷.49【冬至后招于秀才】王建
　　日近山红暖气新，一阳先入御沟春。
　　闻闲立马重来此，沐浴明年称意身。
　　◎卷.50【别曲】王建
　　毒蛇在肠疮满背，去年别家今别弟。
　　马头对哭各东西，天边柳絮无根蒂。
　　◎卷.51【长安别】王建
　　长安清明好时节，只宜相送不宜别。
　　恶心床上铜片明，照见离人白头发。
　　◎卷.52【宫人斜】王建
　　未央墙西青草路，宫人斜里红妆墓。
　　一边载出一边来，更衣不减寻常数。
　　◎卷.53【春词】王建
　　良人朝早半夜起，樱桃如珠露如水。
　　下堂把火送郎回，移枕重眠晓窗里。
　　◎卷.54【野池】王建
　　野池水满连秋堤，菱花结实蒲叶齐。
　　川口雨晴风复止，蜻蜓上下鱼东西。
　　◎卷.55【题崔秀才里居】王建
　　自知名出休呈卷，爱去人家远处居。
　　时复打门无别事，铺头来索买残书。
　　◎卷.56【酬柏侍御答酒】王建
　　茱萸酒法大家同，好是盛来白碗中。
　　这度自知颜色重，不消诗里弄溪翁。
　　◎卷.57【别药栏】王建
　　芍药丁香手里栽，临行一日绕千回。
　　外人应怪难辞别，总是山中自取来。
　　◎卷.58【长门】王建
　　长门闭定不求生，烧却头花卸却筝。
　　病卧玉窗秋雨下，遥闻别院唤人声。
　　◎卷.59【题渭亭】王建
　　云开远水傍秋天，沙岸蒲帆隔野烟。
　　一片蔡州青草色，日西铺在古台边。
　　◎卷.60【过喜祥山馆】王建
　　夜过深山算驿程，三回黑地听泉声。
　　自离军马身轻健，得向溪边尽足行。
　　◎卷.61【送迁客】王建
　　万里潮州一逐臣，悠悠青草海边春。
　　天涯莫道无回日，上岭还逢向北人。
　　◎卷.62【废寺】王建
　　废寺乱来为县驿，荒松老柏不生烟。
　　空廊屋漏画僧尽，梁上犹书天宝年。
　　◎卷.63【题禅师房】王建
　　浮生不住叶随风，填海移山总是空。
　　长向人间愁老病，谁来闲坐此房中。
　　◎卷.64【看石楠花】王建
　　留得行人忘却归，雨中须是石楠枝。
　　明朝独上铜台路，容见花开少许时。
　　◎卷.65【长安县后亭看画】王建
　　水冻横桥雪满池，新排石笋绕巴篱。
　　县门斜掩无人吏，看画双飞白鹭鸶。
　　◎卷.66【华岳庙二首】王建
　　女巫遮客买神盘，争取琵琶庙里弹。
　　闻有马蹄生拍树，路人来去向南看。
　　自移西岳门长锁，一个行人一遍开。
　　上庙参天今见在，夜头风起觉神来。
　　◎卷.67【酬赵侍御】王建
　　年少同为邺下游，闲寻野寺醉登楼。
　　别来衣马从胜旧，争向边尘满白头。
　　◎卷.68【镊白】王建
　　总道老来无用处，何须白发在前生。
　　如今不用偷年少，拔却三茎又五茎。
　　◎卷.69【送山人二首】王建
　　嵩山古寺离来久，回见溪桥野叶黄。
　　辛苦老师看守处，为悬秋药闭空房。
　　山客狂来跨白驴，袖中遗却颍阳书。
　　人间亦有妻儿在，抛向嵩阳古观居。
　　◎卷.70【扬州寻张籍不见】王建
　　别后知君在楚城，扬州寺里觅君名。
　　西江水阔吴山远，却打船头向北行。
　　◎卷.71【宿长安县后斋】王建
　　新向金阶奏罢兵，长安县里绕池行。
　　喜欢得伴山僧宿，看雪吟诗直到明。
　　◎卷.72【夜看扬州市】王建
　　夜市千灯照碧云，高楼红袖客纷纷。
　　如今不似时平日，犹自笙歌彻晓闻。
　　◎卷.73【寄韦谏议】王建
　　百年看似暂时间，头白求官亦未闲。
　　独有龙门韦谏议，三征不起恋青山。
　　◎卷.74【寻补阙旧宅】王建
　　知得清名二十年，登山上坂乞新篇。
　　除书近拜侍臣去，空院鸟啼风竹前。
　　◎卷.75【初冬旅游】王建
　　远投人宿趁房迟，僮仆伤寒马亦饥。
　　为客悠悠十月尽，庄头栽竹已过时。
　　◎卷.76【江馆对雨】王建
　　鸟声愁雨似秋天，病客思家一向眠。
　　草馆门临广州路，夜闻蛮语小江边。
　　◎卷.77【雨过山村】王建
　　雨里鸡鸣一两家，竹溪村路板桥斜。
　　妇姑相唤浴蚕去，闲看中庭栀子花。
　　◎卷.78【山店（一作卢纶诗）】王建
　　登登石路何时尽，决决溪泉到处闻。
　　风动叶声山犬吠，一家松火隔秋云。
　　◎卷.79【雨中寄东溪韦处士】王建
　　雨中溪破无干地，浸著床头湿著书。
　　一个月来山水隔，不知茅屋若为居。
　　◎卷.80【乞竹】王建
　　乞取池西三两竿，房前栽著病时看。
　　亦知自惜难判割，犹胜横根引出栏。
　　◎卷.81【人家看花】王建
　　年少狂疏逐君马，去来憔悴到京华。
　　恨无闲地栽仙药，长傍人家看好花。
　　◎卷.82【未央风】王建
　　五更先起玉阶东，渐入千门万户中。
　　总向高楼吹舞袖，秋风还不及春风。
　　◎卷.83【归山庄】王建
　　长安寄食半年馀，重向人边乞荐书。
　　山路独归冲夜雪，落斜骑马避柴车。
　　◎卷.84【寒食忆归】王建
　　京中曹局无多事，寒食贫儿要在家。
　　遮莫杏园胜别处，亦须归看傍村花。
　　◎卷.85【留别张广文】王建
　　谢恩新入凤凰城，乱定相逢合眼明。
　　千万求方好将息，杏花寒食的同行。
　　◎卷.86【送郑山人归山】王建
　　玉作车辕蒲作轮，当初不起颍阳人。
　　一家总入嵩山去，天子何因得谏臣。
　　◎卷.87【伤堕水乌】王建
　　一乌堕水百乌啼，相吊相号绕故堤。
　　眼见行人车辗过，不妨同伴各东西。
　　◎卷.88【看棋】王建
　　彼此抽先局势平，傍人道死的还生。
　　两边对坐无言语，尽日时闻下子声。
　　◎卷.89【设酒寄独孤少府】王建
　　自看和酿一依方，缘看松花色较黄。
　　不分君家新酒熟，好诗收得被回将。
　　◎卷.90【赠人二首（一作赠工部郎中）】王建
　　金炉烟里要班头，欲得归山可自由。
　　每度报朝愁入阁，在先教示小千牛。
　　多在蓬莱少在家，越绯衫上有红霞。
　　朝回不向诸馀处，骑马城西检校花。
　　◎卷.91【楼前】王建
　　天宝年前勤政楼，每年三日作千秋。
　　飞龙老马曾教舞，闻著音声总举头。
　　◎卷.92【寄刘蕡问疾】王建
　　年少病多应为酒，谁家将息过今春。
　　赊来半夏重熏尽，投著山中旧主人。
　　◎卷.93【听雨（一作司空图诗）】王建
　　半夜思家睡里愁，雨声落落屋檐头。
　　照泥星出依前黑，淹烂庭花不肯休。
　　◎卷.94【新晴】王建
　　夏夜新晴星校少，雨收残水入天河。
　　檐前熟著衣裳坐，风冷浑无扑火蛾。
　　◎卷.95【秋日后（一作新晴后）】王建
　　住处近山常足雨，闻晴z4曝旧芳茵。
　　立秋日后无多热，渐觉生衣不著身。
　　◎卷.96【哭孟东野二首】王建
　　吟损秋天月不明，兰无香气鹤无声。
　　自从东野先生死，侧近云山得散行。
　　老松临死不生枝，东野先生早哭儿。
　　但是洛阳城里客，家传一本杏殇诗。
　　◎卷.97【寄蜀中薛涛校书（一作胡曾诗）】王建
　　万里桥边女校书，枇杷花里闭门居。
　　扫眉才子于今少，管领春风总不如。
　　◎卷.98【路中上田尚书】王建
　　去路何词见六亲，手中刀尺不如人。
　　可怜池阁秋风夜，愁绿娇红一遍新。
　　◎卷.99【于主簿厅看花】王建
　　小叶稠枝粉压摧，暖风吹动鹤翎开。
　　若无别事为留滞，应便抛家宿看来。
　　◎卷.100【江楼对雨寄杜书记】王建
　　竹烟花雨细相和，看著闲书睡更多。
　　好是主人无事日，应持小酒按新歌。
　　◎卷.101【观蛮妓】王建
　　欲说昭君敛翠蛾，清声委曲怨于歌。
　　谁家年少春风里，抛与金钱唱好多。
　　◎卷.102【送顾非熊秀才归丹阳】王建
　　江城柳色海门烟，欲到茅山始下船。
　　知道君家当瀑布，菖蒲潭在草堂前。
　　◎卷.103【老人歌】王建
　　白发老人垂泪行，上皇生日出京城。
　　如今供奉多新意，错唱当时一半声。
　　◎卷.104【和元郎中从八月十二至十五夜玩月五首】王建
　　半秋初入中旬夜，已向阶前守月明。
　　从未圆时看却好，一分分见傍轮生。
　　乱云遮却台东月，不许教依次第看。
　　莫为诗家先见镜，被他笼与作艰难。
　　今夜月明胜昨夜，新添桂树近东枝。
　　立多地湿舁床坐，看过墙西寸寸迟。
　　月似圆来色渐凝，玉盆盛水欲侵棱。
　　夜深尽放家人睡，直到天明不炷灯。
　　合望月时常望月，分明不得似今年。
　　仰头五夜风中立，从未圆时直到圆。
　　◎卷.105【对酒】王建
　　为病比来浑断绝，缘花不免却知闻。
　　从来事事关身少，主领春风只在君。
　　◎卷.106【晓望华清宫】王建
　　晓来楼阁更鲜明，日出阑干见鹿行。
　　武帝自知身不死，看修玉殿号长生。
　　◎卷.107【赠李愬仆射二首】王建
　　和雪翻营一夜行，神旗冻定马无声。
　　遥看火号连营赤，知是先锋已上城。
　　旗幡四面下营稠，手诏频来老将忧。
　　每日城南空挑战，不知生缚入唐州。
　　◎卷.108【秋夜对雨寄石瓮寺二秀才】王建
　　夜山秋雨滴空廊，灯照堂前树叶光。
　　对坐读书终卷后，自披衣被扫僧房。
　　◎卷.109【华清宫前柳】王建
　　杨柳宫前忽地春，在先惊动探春人。
　　晓来唯欠骊山雨，洗却枝头绿上尘。
　　◎卷.110【别杨校书】王建
　　从军秣马十三年，白发营中听早蝉。
　　故作老丞身不避，县名昭应管山泉。
　　◎卷.111【和门下武相公春晓闻莺】王建
　　侵黑行飞一两声，春寒啭小未分明。
　　若教更解诸馀语，应向宫花不惜情。
　　◎卷.112【田侍郎归镇（一作上魏博田侍中八首）】王建
　　去处长将决胜筹，回回身在阵前头。
　　贼城破后先锋入，看著红妆不敢收。
　　熨帖朝衣抛战袍，夔龙班里侍中高。
　　对时先奏牙间将，次第天恩与节旄。
　　踏著家乡马脚轻，暮山秋色眼前明。
　　老人上酒齐头拜，得侍中来尽再生。
　　功成谁不拥藩方，富贵还须是本乡。
　　万里双旌汾水上，玉鞭遥指白云庄。
　　鼓吹幡旗道两边，行男走女喜骈阗。
　　旧交省得当时别，指点如今却少年。
　　广场破阵乐初休，彩纛高于百尺楼。
　　老将气雄争起舞，管弦回作大缠头。
　　笳声万里动燕山，草白天清塞马闲。
　　触处不如别处乐，可怜秋月照江关。
　　将士请衣忘却贫，绿窗红烛酒楼新。
　　家家尽踏还乡曲，明月街中不绝人。
　　◎卷.113【寄广文张博士】王建
　　春明门外作卑官，病友经年不得看。
　　莫道长安近于日，升天却易到城难。
　　◎卷.114【早春书情】王建
　　渐老风光不著人，花溪柳陌早逢春。
　　近来行到门前少，趁暖闲眠似病人。
　　◎卷.115【唐昌观玉蕊花】王建
　　一树笼松玉刻成，飘廊点地色轻轻。
　　女冠夜觅香来处，唯见阶前碎月明。
　　◎卷.116【眼病寄同官】王建
　　天寒眼痛少心情，隔雾看人夜里行。
　　年少往来常不住，墙西冻地马蹄声。
　　◎卷.117【九日登丛台】王建
　　平原池阁在谁家，双塔丛台野菊花。
　　零落故宫无入路，西来涧水绕城斜。
　　◎卷.118【题酸枣县蔡中郎碑】王建
　　苍苔满字土埋龟，风雨销磨绝妙词。
　　不向图经中旧见，无人知是蔡邕碑。
　　◎卷.119【江陵使至汝州】王建
　　回看巴路在云间，寒食离家麦熟还。
　　日暮数峰青似染，商人说是汝州山。
　　◎卷.120【十五夜望月寄杜郎中】王建
　　中庭地白树栖鸦，冷露无声湿桂花。
　　今夜月明人尽望，不知秋思在谁家。
　　◎卷.121【寄同州田长史】王建
　　除听好语耳常聋，不见诗人眼底空。
　　莫怪出城为长史，总缘山在白云中。
　　◎卷.122【外按】王建
　　夹城门向野田开，白鹿非时出洞来。
　　日暮秦陵尘土起，从东外按使初回。


第三百零二卷
　　◎卷.1【宫词一百首】王建
　　蓬莱正殿压金鳌，红日初生碧海涛。
　　闲著五门遥北望，柘黄新帕御床高。
　　殿前传点各依班，召对西来八诏蛮。
　　上得青花龙尾道，侧身偷觑正南山。
　　龙烟日暖紫曈曈，宣政门当玉殿风。
　　五刻阁前卿相出，下帘声在半天中。
　　白玉窗前起草臣，樱桃初赤赐尝新。
　　殿头传语金阶远，只进词来谢圣人。
　　内人对御叠花笺，绣坐移来玉案边。
　　红蜡烛前呈草本，平明舁出阁门宣。
　　千牛仗下放朝初，玉案傍边立起居。
　　每日进来金凤纸，殿头无事不多书。
　　延英引对碧衣郎，江砚宣毫各别床。
　　天子下帘亲考试，宫人手里过茶汤。
　　未明开著九重关，金画黄龙五色幡。
　　直到银台排仗合，圣人三殿对西番。
　　少年天子重边功，亲到凌烟画阁中。
　　教觅勋臣写图本，长将殿里作屏风。
　　丹凤楼门把火开，五云金辂下天来。
　　阶前走马人宣尉，天子南郊一宿回。
　　楼前立仗看宣赦，万岁声长拜舞齐。
　　日照彩盘高百尺，飞仙争上取金鸡。
　　集贤殿里图书满，点勘头边御印同。
　　真迹进来依数字，别收锁在玉函中。
　　秘殿清斋刻漏长，紫微宫女夜焚香。
　　拜陵日近公卿发，卤簿分头入太常。
　　新调白马怕鞭声，供奉骑来绕殿行。
　　为报诸王侵早入，隔门催进打球名。
　　对御难争第一筹，殿前不打背身球。
　　内人唱好龟兹急，天子鞘回过玉楼。
　　新衫一样殿头黄，银带排方獭尾长。
　　总把玉鞭骑御马，绿鬃红额麝香香。
　　罗衫叶叶绣重重，金凤银鹅各一丛。
　　每遍舞时分两向，太平万岁字当中。
　　鱼藻宫中锁翠娥，先皇行处不曾过。
　　如今池底休铺锦，菱角鸡头积渐多。
　　殿前明日中和节，连夜琼林散舞衣。
　　传报所司分蜡烛，监开金锁放人归。
　　五更三点索金车，尽放宫人出看花。
　　仗下一时催立马，殿头先报内园家。
　　城东北面望云楼，半下珠帘半上钩。
　　骑马行人长远过，恐防天子在楼头。
　　射生宫女宿红妆，把得新弓各自张。
　　临上马时齐赐酒，男儿跪拜谢君王。
　　新秋白兔大于拳，红耳霜毛趁草眠。
　　天子不教人射杀，玉鞭遮到马蹄前。
　　内鹰笼脱解红绦，斗胜争飞出手高。
　　直上碧云还却下，一双金爪掬花毛。
　　竞渡船头掉采旗，两边溅水湿罗衣。
　　池东争向池西岸，先到先书上字归。
　　灯前飞入玉阶虫，未卧常闻半夜钟。
　　看著中元斋日到，自盘金线绣真容。
　　红灯睡里唤春云，云上三更直宿分。
　　金砌雨来行步滑，两人抬起隐花裙。
　　一时起立吹箫管，得宠人来满殿迎。
　　整顿衣裳皆著却，舞头当拍第三声。
　　琵琶先抹六么头，小管丁宁侧调愁。
　　半夜美人双唱起，一声声出凤凰楼。
　　春池日暖少风波，花里牵船水上歌。
　　遥索剑南新样锦，东宫先钓得鱼多。
　　十三初学擘箜篌，弟子名中被点留。
　　昨日教坊新进入，并房宫女与梳头。
　　红蛮杆拨贴胸前，移坐当头近御筵。
　　用力独弹金殿响，凤凰飞下四条弦。
　　春风吹雨洒旗竿，得出深宫不怕寒。
　　夸道自家能走马，团中横过觅人看。
　　粟金腰带象牙锥，散插红翎玉突枝。
　　旋猎一边还引马，归来鸡兔绕鞍垂。
　　云駮花骢各试行，一般毛色一般缨。
　　殿前来往重骑过，欲得君王别赐名。
　　每夜停灯熨御衣，银熏笼底火霏霏。
　　遥听帐里君王觉，上直钟声始得归。
　　因吃樱桃病放归，三年著破旧罗衣。
　　内中人识从来去，结得金花上贵妃。
　　欲迎天子看花去，下得金阶却悔行。
　　恐见失恩人旧院，回来忆著五弦声。
　　往来旧院不堪修，近敕宣徽别起楼。
　　闻有美人新进入，六宫未见一时愁。
　　自夸歌舞胜诸人，恨未承恩出内频。
　　连夜宫中修别院，地衣帘额一时新。
　　闷来无处可思量，旋下金阶旋忆床。
　　收得山丹红蕊粉，镜前洗却麝香黄。
　　蜂须蝉翅薄松松，浮动搔头似有风。
　　一度出时抛一遍，金条零落满函中。
　　合暗报来门锁了，夜深应别唤笙歌。
　　房房下著珠帘睡，月过金阶白露多。
　　御厨不食索时新，每见花开即苦春。
　　白日卧多娇似病，隔帘教唤女医人。
　　丛丛洗手绕金盆，旋拭红巾入殿门。
　　众里遥抛新摘子，在前收得便承恩。
　　御池水色春来好，处处分流白玉渠。
　　密奏君王知入月，唤人相伴洗裙裾。
　　移来女乐部头边，新赐花檀木五弦。
　　缏得红罗手帕子，中心细画一双蝉。
　　新晴草色绿温暾，山雪初消渐出浑。
　　今日踏青归校晚，传声留著望春门。
　　两楼相换珠帘额，中尉明朝设内家。
　　一样金盘五千面，红酥点出牡丹花。
　　尽送春来出内家，记巡传把一枝花。
　　散时各自烧红烛，相逐行归不上车。
　　家常爱著旧衣裳，空插红梳不作妆。
　　忽地下阶裙带解，非时应得见君王。
　　别敕教歌不出房，一声一遍奏君王。
　　再三博士留残拍，索向宣徽作彻章。
　　行中第一争先舞，博士傍边亦被欺。
　　忽觉管弦偷破拍，急翻罗袖不教知。
　　私缝黄帔舍钗梳，欲得金仙观里居。
　　近被君王知识字，收来案上检文书。
　　月冷江清近猎时，玉阶金瓦雪澌澌。
　　浴堂门外抄名入，公主家人谢面脂。
　　未承恩泽一家愁，乍到宫中忆外头。
　　求守管弦声款逐，侧商调里唱伊州。
　　东风泼火雨新休，舁尽春泥扫雪沟。
　　走马犊车当御路，汉阳宫主进鸡球。
　　风帘水阁压芙蓉，四面钩栏在水中。
　　避热不归金殿宿，秋河织女夜妆红。
　　圣人生日明朝是，私地教人属内监。
　　自写金花红榜子，前头先进凤凰衫。
　　避暑昭阳不掷卢，井边含水喷鸦雏。
　　内中数日无呼唤，拓得滕王蛱蝶图。
　　内宴初秋入二更，殿前灯火一天明。
　　中宫传旨音声散，诸院门开触处行。
　　玉蝉金雀三层插，翠髻高丛绿鬓虚。
　　舞处春风吹落地，归来别赐一头梳。
　　树叶初成鸟护窠，石榴花里笑声多。
　　众中遗却金钗子，拾得从他要赎么。
　　小殿初成粉未乾，贵妃姊妹自来看。
　　为逢好日先移入，续向街西索牡丹。
　　内人相续报花开，准拟君王便看来。
　　逢着五弦琴绣袋，宜春院里按歌回。
　　巡吹慢遍不相和，暗数看谁曲校多。
　　明日梨花园里见，先须逐得内家歌。
　　黄金合里盛红雪，重结香罗四出花。
　　一一傍边书敕字，中官送与大臣家。
　　未明东上阁门开，排仗声从后殿来。
　　阿监两边相对立，遥闻索马一时回。
　　宫人早起笑相呼，不识阶前扫地夫。
　　乞与金钱争借问，外头还似此间无。
　　小随阿姊学吹笙，见好君王赐与名。
　　夜拂玉床朝把镜，黄金殿外不教行。
　　日高殿里有香烟，万岁声长动九天。
　　妃子院中初降诞，内人争乞洗儿钱。
　　宫花不共外花同，正月长生一半红。
　　供御樱桃看守别，直无鸦鹊到园中。
　　殿前铺设两边楼，寒食宫人步打球。
　　一半走来争跪拜，上棚先谢得头筹。
　　太仪前日暖房来，嘱向朝阳乞药栽。
　　敕赐一窠红踯躅，谢恩未了奏花开。
　　御前新赐紫罗襦，步步金阶上软舆。
　　宫局总来为喜乐，院中新拜内尚书。
　　鹦鹉谁教转舌关，内人手里养来奸。
　　语多更觉承恩泽，数对君王忆陇山。
　　分朋闲坐赌樱桃，收却投壶玉腕劳。
　　各把沈香双陆子，局中斗累阿谁高。
　　禁寺红楼内里通，笙歌引驾夹城东。
　　裹头宫监堂前立，手把牙鞘竹弹弓。
　　春风院院落花堆，金锁生衣掣不开。
　　更筑歌台起妆殿，明朝先进画图来。
　　舞来汗湿罗衣彻，楼上人扶下玉梯。
　　归到院中重洗面，金花盆里泼银泥。
　　宿妆残粉未明天，总立昭阳花树边。
　　寒食内人长白打，库中先散与金钱。
　　众中偏得君王笑，偷把金箱笔砚开。
　　书破红蛮隔子上，旋推当直美人来。
　　教遍宫娥唱遍词，暗中头白没人知。
　　楼中日日歌声好，不问从初学阿谁。
　　青楼小妇砑裙长，总被抄名入教坊。
　　春设殿前多队舞，朋头各自请衣裳。
　　水中芹叶土中花，拾得还将避众家。
　　总待别人般数尽，袖中拈出郁金芽。
　　玉箫改调筝移柱，催换红罗绣舞筵。
　　未戴柘枝花帽子，两行宫监在帘前。
　　窗窗户户院相当，总有珠帘玳瑁床。
　　虽道君王不来宿，帐中长是炷牙香。
　　雨入珠帘满殿凉，避风新出玉盆汤。
　　内人恐要秋衣着，不住熏笼换好香。
　　金吾除夜进傩名，画袴朱衣四队行。
　　院院烧灯如白日，沈香火底坐吹笙。
　　树头树底觅残红，一片西飞一片东。
　　自是桃花贪结子，错教人恨五更风。
　　金殿当头紫阁重，仙人掌上玉芙蓉。
　　太平天子朝迎日，五色云车驾六龙。
　　鸳鸯瓦上瞥然声，昼寝宫娥梦里惊。
　　元是我王金弹子，海棠花下打流莺。
　　忽地金舆向月陂，内人接著便相随。
　　却回龙武军前过，当处教开卧鸭池。
　　画作天河刻作牛，玉梭金镊采桥头。
　　每年宫里穿针夜，敕赐诸亲乞巧楼。
　　春来睡困不梳头，懒逐君王苑北游。
　　暂向玉花阶上坐，簸钱赢得两三筹。
　　步行送入长门里，不许来辞旧院花。
　　只恐他时身到此，乞恩求赦放还家。
　　缣罗不著索轻容，对面教人染退红。
　　衫子成来一遍出，明朝半片在园中。
　　弹棋玉指两参差，背局临虚斗著危。
　　先打角头红子落，上三金字半边垂。
　　后宫宫女无多少，尽向园中笑一团。
　　舞蝶落花相觅著，春风共语亦应难。
　　宛转黄金白柄长，青荷叶子画鸳鸯。
　　把来不是呈新样，欲进微风到御床。
　　供御香方加减频，水沈山麝每回新。
　　内中不许相传出，已被医家写与人。
　　药童食后送云浆，高殿无风扇少凉。
　　每到日中重掠鬓，衩衣骑马绕宫廊。
　　◎卷.2【句】王建
　　单于不向南牧马，席萁遍满天山下。（《咏席萁帘》）却公不易胜，莫著外家欺。（见《事文类聚》）
　　锦江诗弟子，时寄五花笺。（以下见《海录碎事》）
　　花烧落第眼，雨破到家程。
　　一朝金凤庭前下，当是虚皇诏沈曦。
　　宣城四面水茫茫，草盖江城竹夹墙。


第三百零三卷
　　◎卷.1【铜雀妓】刘商
　　魏主矜蛾眉，美人美于玉。高台无昼夜，歌舞竟未足。
　　盛色如转圜，夕阳落深谷。仍令身殁后，尚纵平生欲。
　　红粉泪纵横，调弦向空屋。举头君不在，惟见西陵木。
　　玉辇岂再来，娇鬟为谁绿。那堪秋风里，更舞阳春曲。
　　曲罢情不胜，凭阑向西哭。台边生野草，来去罥罗縠。
　　况复陵寝间，双双见麋鹿。
　　◎卷.2【哭韩淮端公兼上崔中丞】刘商
　　坚贞与和璧，利用归干将。金玉徒自宝，高贤无比方。
　　挺生岩松姿，孤直凌雪霜。亭亭结清阴，不竞桃李芳。
　　读书哂霸业，翊赞思皇王。千载有疑议，一言能否臧。
　　儒风久沦弊，颜闵寿不长。邦国岂殄瘁，斯人今又亡。
　　别离长春草，存没隔楚乡。闻问尚书恸，泪凝向日黄。
　　奄忽薤露晞，杳冥泉夜长。贤愚自修短，天色空苍苍。
　　铭旌敛归魂，荆棘生路傍。门柳日萧索，繐帷掩空堂。
　　灯孤晦处明，高节殁后彰。芳兰已灰烬，幕府留馀香。
　　常爱独坐尊，绣衣如雁行。至今虚左位，言发泪沾裳。
　　◎卷.3【秋夜听严绅巴童唱竹枝歌】刘商
　　巴人远从荆山客，回首荆山楚云隔。思归夜唱竹枝歌，
　　庭槐叶落秋风多。曲中历历叙乡土，乡思绵绵楚词古。
　　身骑吴牛不畏虎，手提蓑笠欺风雨。猿啼日暮江岸边，
　　绿芜连山水连天。来时十三今十五，一成新衣已再补。
　　鸿雁南飞报邻伍，在家欢乐辞家苦。天晴露白钟漏迟，
　　泪痕满面看竹枝。曲终寒竹风袅袅，西方落日东方晓。
　　◎卷.4【乌夜啼（一作乌栖曲）】刘商
　　绕树哑哑惊复栖，含烟碧树高枝齐。月明露湿枝亦滑，
　　城上女墙西月低。愁人出户听乌啼，团团明月堕墙西。
　　月中有桂树，日中有伴侣。何不上天去，一声啼到曙。
　　◎卷.5【随阳雁歌送兄南游】刘商
　　塞鸿声声飞不住，终日南征向何处。大漠穷阴多沍寒，
　　分飞不得长怀安。春去秋来年岁疾，湖南蓟北关山难。
　　寒飞万里胡天雪。夜度千门汉家月。去住应多两地情，
　　东西动作经年别。南州风土复何如，春雁归时早寄书。
　　◎卷.6【赋得射雉歌送杨协律表弟赴婚期】刘商
　　昔日才高容貌古，相敬如宾不相睹。手奉蘋蘩喜盛门，
　　心知礼义感君恩。三星照户春空尽，一树桃花竟不言。
　　结束车舆强游往，和风霁日东皋上。鸾凤参差陌上行，
　　麦苗萦陇雉初鸣。修容尽饰将何益，极虑呈材欲导情。
　　六艺从师得机要，百发穿杨含绝妙。白羽风驰碎锦毛，
　　青娥怨处嫣然笑。杨生词赋比潘郎，不似前贤貌不扬。
　　听调琴弄能和室，更解弯弧足自防。秋深为尔持圆扇，
　　莫忘鲁连飞一箭。
　　◎卷.7【泛舒城南溪赋得沙…张侍御赴河南元博士赴扬州拜觐仆射】刘商
　　终日闾阎逐群鸡，喜逢野鹤临清溪。绿苔春水水中影，
　　夜月平沙沙上栖。惊谓汀洲白蘋发，又疑曲渚前年雪。
　　紫顶昂藏肯狎人，一声嘹亮冲天阙。素质翩翩带落晖，
　　湖南渭阳相背飞。东西分散别离促，宇宙苍茫相见稀。
　　皇华地仙如鹤驭，乘驾飘飘留不住。延望乘虚入紫霞，
　　陌头回首空烟树。会使抟风羽翮轻，九霄云路随先鸣。
　　◎卷.8【姑苏怀古送秀才下第归江南】刘商
　　姑苏台枕吴江水，层级鳞差向天倚。秋高露白万林空，
　　低望吴田三百里。当时雄盛如何比，千仞无根立平地。
　　台前夹月吹玉鸾，台上迎凉撼金翠。银河倒泻君王醉，
　　滟酒峨冠眄西子。宫娃酣态舞娉婷，香飙四飒青城坠。
　　伍员结舌长嘘嚱，忠谏无因到君耳。城乌啼尽海霞销，
　　深掩金屏日高睡。王道潜隳伍员死，可叹斗间瞻王气。
　　会稽勾践拥长矛，万马鸣蹄扫空垒。瓦解冰销真可耻，
　　凝艳妖芳安足恃。可怜荒堞晚冥濛，麋鹿呦呦达遗址。
　　君怀逸气还东吴，吟狂日日游姑苏。兴来下笔到奇景，
　　瑶盘迸洒蛟人珠。大鹏矫翼翻云衢，嵩峰霁后凌天孤。
　　海潮秋打罗刹石，月魄夜当彭蠡湖。有时凝思家虚无，
　　霓幢仿佛游仙都。琳琅暗戛玉华殿，天香静袅金芙蕖。
　　君声日下闻来久，清赡何人敢敌手。我逃名迹遁西林，
　　不得灞陵倾别酒。莫便五湖为隐沦，年年三十升仙人。
　　◎卷.9【金井歌】刘商
　　文明化洽天地清，和气氤氲孕至灵。瑞雪不散抱层岭，
　　阳谷霞光射山顶。薙草披沙石窦开，生金曜日明金井。
　　虞衡相贺为祯祥，畏人采攫持殳戕。羊驰马走尘满道，
　　郡邸封章开建章。君王俭德先简易，赡国肥家在仁义。
　　山泽藏金与万人，宣言郡邑无专利。闾阎少长竞奔凑，
　　黄金满袖家富有。欢心蹈舞歌皇风，愿载讴歌青史中。
　　◎卷.10【柳条歌送客】刘商
　　露井夭桃春未到，迟日犹寒柳开早。高枝低枝飞鹂黄，
　　千条万条覆宫墙。几回离别折欲尽，一夜东风吹又长。
　　毵毵拂人行不进，依依送君无远近。青春去住随柳条，
　　却寄来人以为信。
　　◎卷.11【胡笳十八拍·第一拍】刘商
　　汉室将衰兮四夷不宾，动干戈兮征战频。
　　哀哀父母生育我，见离乱兮当此辰。纱窗对镜未经事，
　　将谓珠帘能蔽身。一朝胡骑入中国，苍黄处处逢胡人。
　　忽将薄命委锋镝，可惜红颜随虏尘。
　　◎卷.12【胡笳十八拍·第二拍】刘商
　　马上将余向绝域，厌生求死死不得。戎羯腥膻岂是人，
　　豺狼喜怒难姑息。行尽天山足霜霰，风土萧条近胡国。
　　万里重阴鸟不飞，寒沙莽莽无南北。
　　◎卷.13【胡笳十八拍·第三拍】刘商
　　如羁囚兮在缧绁，忧虑万端无处说。使余刀兮剪余发，
　　食余肉兮饮余血。诚知杀身愿如此，以余为妻不如死。
　　早被蛾眉累此身，空悲弱质柔如水。
　　◎卷.14【胡笳十八拍·第四拍】刘商
　　山川路长谁记得，何处天涯是乡国。自从惊怖少精神，
　　不觉风霜损颜色。夜中归梦来又去，朦胧岂解传消息。
　　漫漫胡天叫不闻，明明汉月应相识。
　　◎卷.15【胡笳十八拍·第五拍】刘商
　　水头宿兮草头坐，风吹汉地衣裳破。羊脂沐发长不梳，
　　羔子皮裘领仍左。狐襟貉袖腥复膻，昼披行兮夜披卧。
　　毡帐时移无定居，日月长兮不可过。
　　◎卷.16【胡笳十八拍·第六拍】刘商
　　怪得春光不来久，胡中风土无花柳。天翻地覆谁得知，
　　如今正南看北斗。姓名音信两不通，终日经年常闭口。
　　是非取与在指撝，言语传情不如手。
　　◎卷.17【胡笳十八拍·第七拍】刘商
　　男儿妇人带弓箭，塞马蕃羊卧霜霰。寸步东西岂自由，
　　偷生乞死非情愿。龟兹觱篥愁中听，碎叶琵琶夜深怨。
　　竟夕无云月上天，故乡应得重相见。
　　◎卷.18【胡笳十八拍·第八拍】刘商
　　忆昔私家恣娇小，远取珍禽学驯扰。如今沦弃念故乡，
　　悔不当初放林表。朔风萧萧寒日暮，星河寥落胡天晓。
　　旦夕思归不得归，愁心想似笼中鸟。
　　◎卷.19【胡笳十八拍·第九拍】刘商
　　当日苏武单于问，道是宾鸿解传信。学他刺血写得书，
　　书上千重万重恨。髯胡少年能走马，弯弓射飞无远近。
　　遂令边雁转怕人，绝域何由达方寸。
　　◎卷.20【胡笳十八拍·第十拍】刘商
　　恨凌辱兮恶腥膻，憎胡地兮怨胡天。生得胡儿欲弃捐，
　　及生母子情宛然。貌殊语异憎还爱，心中不觉常相牵。
　　朝朝暮暮在眼前，腹生手养宁不怜。
　　◎卷.21【胡笳十八拍·第十一拍】刘商
　　日来月往相催迁，迢迢星岁欲周天。无冬无夏卧霜霰，
　　水冻草枯为一年。汉家甲子有正朔，绝域三光空自悬。
　　几回鸿雁来又去，肠断蟾蜍亏复圆。
　　◎卷.22【胡笳十八拍·第十二拍】刘商
　　破瓶落井空永沈，故乡望断无归心。宁知远使问姓名，
　　汉语泠泠传好音。梦魂几度到乡国，觉后翻成哀怨深。
　　如今果是梦中事，喜过悲来情不任。
　　◎卷.23【胡笳十八拍·第十三拍】刘商
　　童稚牵衣双在侧，将来不可留又忆。还乡惜别两难分，
　　宁弃胡儿归旧国。山川万里复边戍，背面无由得消息。
　　泪痕满面对残阳，终日依依向南北。
　　◎卷.24【胡笳十八拍·第十四拍】刘商
　　莫以胡儿可羞耻，恩情亦各言其子。手中十指有长短，
　　截之痛惜皆相似。还乡岂不见亲族，念此飘零隔生死。
　　南风万里吹我心，心亦随风度辽水。
　　◎卷.25【胡笳十八拍·第十五拍】刘商
　　叹息襟怀无定分，当时怨来归又恨。不知愁怨情若何，
　　似有锋铓扰方寸。悲欢并行情未快，心意相尤自相问。
　　不缘生得天属亲，岂向仇雠结恩信。
　　◎卷.26【胡笳十八拍·第十六拍】刘商
　　去时只觉天苍苍，归日始知胡地长。重阴白日落何处，
　　秋雁所向应南方。平沙四顾自迷惑，远近悠悠随雁行。
　　征途未尽马蹄尽，不见行人边草黄。
　　◎卷.27【胡笳十八拍·第十七拍】刘商
　　行尽胡天千万里，唯见黄沙白云起。马饥跑雪衔草根，
　　人渴敲冰饮流水。燕山仿佛辨烽戍，鼙鼓如闻汉家垒。
　　努力前程是帝乡，生前免向胡中死。
　　◎卷.28【胡笳十八拍·第十八拍】刘商
　　归来故乡见亲族，田园半芜春草绿。明烛重燃煨烬灰，
　　寒泉更洗沈泥玉。载持巾栉礼仪好，一弄丝桐生死足。
　　出入关山十二年，哀情尽在胡笳曲。
　　◎卷.29【杂言同豆卢郎中郭南七里桥哀悼姚仓曹】刘商
　　桥边足离别，终日为悲辛。登桥因叹逝，却羡别离人。
　　桥下东流水，芳树樱桃蕊。流水与潮回，花落明年开。
　　可怜三语掾，长作九泉灰。宿昔欢游在何处，
　　花前饮足求仙去。
　　◎卷.30【春日卧病】刘商
　　楚客经年病，孤舟人事稀。晚晴江柳变，春暮塞鸿归。
　　今日方知命，前身自觉非。不能忧岁计，无限故山薇。
　　◎卷.31【题禅居废寺】刘商
　　凋残精舍在，连步访缁衣。古殿门空掩，杨花雪乱飞。
　　鹤巢松影薄，僧少磬声稀。青眼能留客，疏钟逼夜归。
　　◎卷.32【题山寺（一作题悟空寺）】刘商
　　扁舟水淼淼，曲岸复长塘。古寺春山上，登楼忆故乡。
　　云烟横极浦，花木拥回廊。更有思归意，晴明陟上方。
　　◎卷.33【题杨侍郎新亭】刘商
　　毗陵过柱史，简易在茅茨。芳草如花种，修篁带笋移。
　　径幽人未赏，檐静燕初窥。野客怜霜壁，青松画一枝。
　　◎卷.34【同徐城季明府游重光寺题晃师壁（作同游重光寺题僧壁）】刘商
　　野寺僧房远，陶潜引客来。鸟喧残果落，兰败几花开。
　　真性知无住，微言欲望回。竹风清磬晚，归策步苍苔。
　　◎卷.35【送林衮侍御东阳秩满赴上都】刘商
　　几年乌府内，何处逐凫归。关吏迷骢马，铜章累绣衣。
　　野亭山草绿，客路柳花飞。况复长安远，音书从此稀。
　　◎卷.36【送人之江东】刘商
　　含香仍佩玉，宜入镜中行。尽室随乘兴，扁舟不计程。
　　渡江霖雨霁，对月夜潮生。莫虑当炎暑，稽山水木清。
　　◎卷.37【送李元规昆季赴举】刘商
　　见诵甘泉赋，心期折桂归。凤雏皆五色，鸿渐又双飞。
　　别思看衰柳，秋风动客衣。明朝问礼处，暂觉雁行稀。
　　◎卷.38【送杨闲侍御拜命赴上都】刘商
　　贺客移星使，丝纶出紫微。手中霜作简，身上绣为衣。
　　骢马朝天疾，台乌向日飞。亲朋皆避路，不是送人稀。
　　◎卷.39【赋得月下闻蛩送别】刘商
　　物候改秋节，炎凉此夕分。暗虫声遍草，明月夜无云。
　　清迥檐外见，凄其篱下闻。感时兼惜别，羁思自纷纷。
　　◎卷.40【重阳日寄上饶李明府】刘商
　　重阳秋雁未衔芦，始觉他乡节候殊。旅馆但知闻蟋蟀，
　　邮童不解献茱萸。陶潜何处登高醉，倦客停桡一事无。
　　来岁公田多种黍，莫教黄菊笑杨朱。
　　◎卷.41【同诸子哭张元易】刘商
　　盛德高名总是空，神明福善大朦胧。游魂永永无归日，
　　流水年年自向东。素帷旅榇乡关远，丹旐孤灯客舍中。
　　伯道共悲无后嗣，孀妻老母断根蓬。
　　◎卷.42【合肥至日愁中寄郑明府】刘商
　　失计为卑吏，三年滞楚乡。不能随世俗，应是昧行藏。
　　白璧空无玷，黄沙只自伤。暮天乡思乱，晓镜鬓毛苍。
　　灰管移新律，穷阴变一阳。岁时人共换，幽愤日先长。
　　拙宦惭知己，无媒悔自强。迍邅羞薄命，恩惠费馀光。
　　众口诚难称，长川却易防。鱼竿今尚在，行此掉沧浪。
　　◎卷.43【送庐州贾使君拜命】刘商
　　考绩朝称贵，时清武用文。二天移外府，三命佐元勋。
　　佩玉兼高位，摐金阅上军。威容冠是铁，图画阁名芸。
　　人咏甘棠茂，童谣竹马群。悬旌风肃肃，卧辙泪纷纷。
　　特达恩难报，升沈路易分。侯嬴不得从，心逐信陵君。


第三百零四卷
　　◎卷.1【怨妇】刘商
　　净扫黄金阶，飞霜皎如雪。下帘弹箜篌，不忍见秋月。
　　◎卷.2【绿珠怨】刘商
　　从来上台榭，不敢倚阑干。零落知成血，高楼直下看。
　　◎卷.3【古意】刘商
　　达晓寝衣冷，开帷霜露凝。风吹昨夜泪，一片枕前冰。
　　◎卷.4【哭萧抡】刘商
　　何处哭故人，青门水如箭。当时水头别，从此不相见。
　　◎卷.5【送从弟赴上都】刘商
　　车骑秦城远，囊装楚客贫。月明思远道，诗罢诉何人。
　　◎卷.6【登相国寺阁】刘商
　　晴日登临好，春风各望家。垂杨夹城路，客思逐杨花。
　　◎卷.7【酬濬上人采药见寄】刘商
　　玉英期共采，云岭独先过。应得灵芝也，诗情一倍多。
　　◎卷.8【曲水寺枳实】刘商
　　枳实绕僧房，攀枝置药囊。洞庭山上橘，霜落也应黄。
　　◎卷.9【酬问师】刘商
　　虚空无处所，仿佛似琉璃。诗境何人到，禅心又过诗。
　　◎卷.10【殷秀才求诗】刘商
　　倾盖见芳姿，晴天琼树枝。连城犹隐石，唯有卞和知。
　　◎卷.11【行营即事】刘商
　　万姓厌干戈，三边尚未和。将军夸宝剑，功在杀人多。
　　◎卷.12【送刘寰北归】刘商
　　南巢登望县城孤，半是青山半是湖。
　　知尔素多山水兴，此回归去更来无。
　　◎卷.13【送王閈归苏州】刘商
　　深山穷谷没人来，邂逅相逢眼渐开。
　　云鹤洞宫君未到，夕阳帆影几时回。
　　◎卷.14【送人往虔州】刘商
　　莫叹乘轺道路赊，高楼日日望还家。
　　人到南康皆下泪，唯君笑向此中花。
　　◎卷.15【送僧往湖南（一作送清上人）】刘商
　　闲出东林日影斜，稻苗深浅映袈裟。
　　船到南湖风浪静，可怜秋水照莲花。
　　◎卷.16【送元使君自楚移越】刘商
　　露冕行春向若耶，野人怀惠欲移家。
　　东风二月淮阴郡，唯见棠梨一树花。
　　◎卷.17【移居深山谢别亲故】刘商
　　不食黄精不采薇，葛苗为带草为衣。
　　孤云更入深山去，人绝音书雁自飞。
　　◎卷.18【送王永二首（一作合溪送王永归东郭）】刘商
　　君去春山谁共游，鸟啼花落水空流。
　　如今送别临溪水，他日相思来水头。
　　绵衣似热夹衣寒，时景虽和春已阑。
　　诚知暂别那惆怅，明日藤花独自看。
　　◎卷.19【送别】刘商
　　灞岸青门有弊庐，昨来闻道半丘墟。
　　陌头空送长安使，旧里无人可寄书。
　　◎卷.20【送王贞】刘商
　　清阳玉润复多才，邂逅佳期过早梅。
　　槿花亦可浮杯上，莫待东篱黄菊开。
　　◎卷.21【送薛六暂游扬州】刘商
　　志在乘轩鸣玉珂，心期未快隐青萝。
　　广陵行路风尘合，城郭新秋砧杵多。
　　◎卷.22【送杨行元赴举】刘商
　　晚渡邗沟惜别离，渐看烽火马行迟。
　　千钧何处穿杨叶，二月长安折桂枝。
　　◎卷.23【行营送人】刘商
　　鞞鼓喧喧对古城，独寻归鸟马蹄轻。
　　回来看觅莺飞处，即是将军细柳营。
　　◎卷.24【滑州送人先归】刘商
　　河水冰消雁北飞，寒衣未足又春衣。
　　自怜漂荡经年客，送别千回独未归。
　　◎卷.25【送濬上人】刘商
　　木落前山霜露多，手持寒锡远头陀。
　　眼看庭树梅花发，不见诗人独咏歌。
　　◎卷.26【高邮送弟遇北游】刘商
　　门临楚国舟船路，易见行人易别离。
　　今日送君心最恨，孤帆水下又风吹。
　　◎卷.27【送豆卢郎赴海陵】刘商
　　烟波极目已沾襟，路出东塘水更深。
　　看取海头秋草色，一如江上别离心。
　　◎卷.28【送女子】刘商
　　青娥宛宛聚为裳，乌鹊桥成别恨长。
　　惆怅梧桐非旧影，不悲鸿雁暂随阳。
　　◎卷.29【酬道芬寄画松】刘商
　　闻道铅华学沈宁，寒枝淅沥叶青青。
　　一株将比囊中树，若个年多有茯苓。
　　◎卷.30【山翁持酒相访以画松酬之】刘商
　　白社风霜惊暮年，铜瓶桑落慰秋天。
　　怜君意厚留新画，不著松枝当酒钱。
　　◎卷.31【题潘师房】刘商
　　渡水傍山寻石壁，白云飞处洞门开。
　　仙人来往行无迹，石径春风长绿苔。
　　◎卷.32【谢自然却还旧居】刘商
　　仙侣招邀自有期，九天升降五云随。
　　不知辞罢虚皇日，更向人间住几时。
　　◎卷.33【寄李俌】刘商
　　挂却衣冠披薜荔，世人应是笑狂愚。
　　年来渐觉髭须黑，欲寄松花君用无。
　　◎卷.34【赠头陀师】刘商
　　少壮从戎马上飞，雪山童子未缁衣。
　　秋山年长头陀处，说我军前射虎归。
　　◎卷.35【赠严四草屦】刘商
　　轻微菅蒯将何用，容足偷安事颇同。
　　日入信陵宾馆静，赠君闲步月明中。
　　◎卷.36【题刘偃庄】刘商
　　何事退耕沧海畔，闲看富贵白云飞。
　　门前种稻三回熟，县里官人四考归。
　　◎卷.37【题黄陂夫人祠】刘商
　　苍山云雨逐明神，唯有香名万岁春。
　　东风三月黄陂水，只见桃花不见人。
　　◎卷.38【题道济上人房】刘商
　　何处营求出世间，心中无事即身闲。
　　门外水流风叶落，唯将定性对前山。
　　◎卷.39【梨树阴】刘商
　　福庭人静少攀援，雨露偏滋影易繁。
　　磊落紫香香亚树，清阴满地昼当轩。
　　◎卷.40【秋蝉声】刘商
　　萧条旅舍客心惊，断续僧房静又清。
　　借问蝉声何所为，人家古寺两般声。
　　◎卷.41【归山留别子侄二首】刘商
　　车马驱驰人在世，东西南北鹤随云。
　　莫言贫病无留别，百代簪缨将付君。
　　不逐浮云不羡鱼，杏花茅屋向阳居。
　　鹤鸣华表应传语，雁度霜天懒寄书。
　　◎卷.42【与湛上人院画松】刘商
　　水墨乍成岩下树，摧残半隐洞中云。
　　猷公曾住天台寺，阴雨猿声何处闻。
　　◎卷.43【白沙宿窦常宅观妓】刘商
　　扬子澄江映晚霞，柳条垂岸一千家。
　　主人留客江边宿，十月繁霜见杏花。
　　◎卷.44【上巳日两县寮友会集时主邮不遂驰赴辄题以寄方寸】刘商
　　踏青看竹共佳期，春水晴山祓禊词。
　　独坐邮亭心欲醉，樱桃落尽暮愁时。
　　◎卷.45【怀张璪】刘商
　　苔石苍苍临涧水，阴风袅袅动松枝。
　　世间唯有张通会，流向衡阳那得知。
　　◎卷.46【与于中丞】刘商
　　万顷荒林不敢看，买山容足拟求安。
　　田园失计全芜没，何处春风种蕙兰。
　　◎卷.47【袁十五远访山门】刘商
　　僻居谋道不谋身，避病桃源不避秦。
　　远入青山何所见，寒花满径白头人。
　　◎卷.48【行营病中】刘商
　　心许征南破虏归，可言羸病卧戎衣。
　　迟迟不见怜弓箭，惆怅秋鸿敢近飞。
　　◎卷.49【合谿水涨寄敬山人】刘商
　　共爱碧谿临水住，相思来往践莓苔。
　　而今却欲嫌谿水，雨涨春流隔往来。
　　◎卷.50【不羡花】刘商
　　惆怅朝阳午又斜，剩栽桃李学仙家。
　　花开花落人如旧，谁道容颜不及花。
　　◎卷.51【醉后】刘商
　　春草秋风老此身，一瓢长醉任家贫。
　　醒来还爱浮萍草，漂寄官河不属人。
　　◎卷.52【题水洞二首】刘商
　　桃花流出武陵洞，梦想仙家云树春。
　　今看水入洞中去，却是桃花源里人。
　　长看岩穴泉流出，忽听悬泉入洞声。
　　莫摘山花抛水上，花浮出洞世人惊。
　　◎卷.53【代人村中悼亡二首】刘商
　　花落茅檐转寂寥，魂随暮雨此中销。
　　迩来庭柳无人折，长得垂枝一万条。
　　虚室无人乳燕飞，苍苔满地履痕稀。
　　庭前唯有蔷薇在，花似残妆叶似衣。
　　◎卷.54【观猎三首】刘商
　　梦非熊虎数年间，驱尽豺狼宇宙闲。
　　传道单于闻校猎，相期不敢过阴山。
　　日隐寒山猎未归，鸣弦落羽雪霏霏。
　　梁园射尽南飞雁，淮楚人惊阳鸟啼。
　　松月东轩许独游，深恩未报复淹留。
　　梁园日暮从公猎，每过青山不举头。
　　◎卷.55【画石】刘商
　　苍藓千年粉绘传，坚贞一片色犹全。
　　那知忽遇非常用，不把分铢补上天。
　　◎卷.56【咏双开莲花】刘商
　　菡萏新花晓并开，浓妆美笑面相隈。
　　西方采画迦陵鸟，早晚双飞池上来。
　　◎卷.57【夜闻邻管】刘商
　　何事霜天月满空，鹂雏百啭向春风。
　　邻家思妇更长短，杨柳如丝在管中。
　　◎卷.58【山中寄元二侍御二首】刘商
　　心期汗漫卧云扃，家计漂零水上萍。
　　桃李向秋凋落尽，一枝松色独青青。
　　拖紫锵金济世才，知君倚玉望三台。
　　深山穷谷无人到，唯有狂愚独自来。
　　◎卷.59【上崔十五老丈】刘商
　　天汉乘槎可问津，寂寥深景到无因。
　　看花独往寻诗客，不为经时谒丈人。
　　◎卷.60【袁德师求画松】刘商
　　柏偃松頫势自分，森梢古意出浮云。
　　如今眼暗画不得，旧有三株持赠君。
　　◎卷.61【早夏月夜问王开】刘商
　　清风首夏夜犹寒，嫩笋侵阶竹数竿。
　　君向苏台长见月，不知何事此中看。
　　◎卷.62【裴十六厅即事】刘商
　　主人能政讼庭闲，帆影云峰户牖间。
　　每到夕阳岚翠近，只言篱障倚前山。
　　◎卷.63【春日行营即事】刘商
　　风引双旌马首齐，曹南战胜日平西。
　　为儒不解从戎事，花落春深闻鼓鼙。
　　◎卷.64【画树后呈濬师】刘商
　　翔凤边风十月寒，苍山古木更摧残。
　　为君壁上画松柏，劲雪严霜君试看。
　　◎卷.65【吊从甥】刘商
　　日晚河边访茕独，衰柳寒芜绕茅屋。
　　儿童惊走报人来，孀妇开门一声哭。
　　◎卷.66【句】刘商
　　邮筒不解献茱萸。（《容斋随笔》）。
　　赵侯首带鹿耳巾，规模出自陶弘景。
　　（《鹿耳巾歌》。《海录碎事》）。


第三百零五卷
　　◎卷.1【登城楼作】陈翊
　　井邑白云间，严城远带山。沙墟阴欲暮，郊色淡方闲。
　　孤径回榕岸，层峦破枳关。寥寥分远望，暂得一开颜。
　　◎卷.2【宴柏台】陈翊
　　华台陈桂席，密榭宴清真。柏叶犹霜气，桃花似汉津。
　　青尊照深夕，绿绮映芳春。欲忆相逢后，无言岭海人。
　　◎卷.3【过马侍中亭】陈翊
　　草色照双扉，轩车到客稀。苔衣香屐迹，花绶少尘飞。
　　薄望怜池净，开畦爱雨肥。相过忘日昃，坐待白云归。
　　◎卷.4【寄邵校书楚苌】陈翊
　　爱酒时称僻，高情自不凡。向人方白眼，违俗有青岩。
　　云际开三径，烟中挂一帆。相期同岁晚，闲兴与松杉。
　　◎卷.5【龙池春草】陈翊
　　青春光凤苑，细草遍龙池。曲渚交蘋叶，回塘惹柳枝。
　　因风初苒苒，覆岸欲离离。色带金堤静，阴连玉树移。
　　日光浮靃靡，波影动参差。岂比生幽远，芳馨众不知。
　　◎卷.6【郊行示友人】陈翊
　　水开长镜引诸峦，春洞花深落翠寒。
　　醉向丝萝惊自醒，与君清耳听松湍。
　　◎卷.7【送别萧二】陈翊
　　橘花香覆白蘋洲，江引轻帆入远游。
　　千里云天风雨夕，忆君不敢再登楼。
　　◎卷.8【游仙】刘复
　　税驾倚扶桑，逍遥望九州。二老佐轩辕，移戈戮蚩尤。
　　功成弃之去，乘龙上天游。天上见玉皇，寿与天地休。
　　俯视昆仑宫，五城十二楼。王母何窈眇，玉质清且柔。
　　扬袂折琼枝，寄我天东头。相思千万岁，大运浩悠悠。
　　安用知吾道，日月不能周。寄音青鸟翼，谢尔碧海流。
　　◎卷.9【寺居清晨】刘复
　　高枕对晓月，衣巾清且凉。露华朝未晞，滴沥含虚光。
　　隔竹闻汲井，开扉见焚香。幽心感衰病，结念依法王。
　　青冥早云飞，杳霭空鸟翔。此情皆有释，悠然知所忘。
　　◎卷.10【出东城】刘复
　　步出东城门，独行已彷徨。伊洛泛清流，密林含朝阳。
　　芳景虽可瞩，忧怀在中肠。人生几何时，苒苒随流光。
　　愿得心所亲，尊酒坐高堂。一为浮沉隔，会合殊未央。
　　双戏水中凫，和鸣自翱翔。我无此羽翼，安可以比方。
　　◎卷.11【经禁城】刘复
　　日没路且长，游子欲涕零。荒城无人路，秋草飞寒萤。
　　东南古丘墟，莽苍驰郊坰。黄云晦断岸，枯井临崩亭。
　　昔人竟何之，穷泉独冥冥。苍苔没碑版，朽骨无精灵。
　　俯仰寄世间，忽如流波萍。金石非汝寿，浮生等臊腥。
　　不如学神仙，服食求丹经。
　　◎卷.12【出三城留别幕中三判官】刘复
　　翔禽托高柯，倦客念主人。恩义有所知，四海同一身。
　　况皆旷大姿，翰音见良辰。陈规佐武略，高视据要津。
　　常愿投素诚，今果得所申。金罍列四座，广厦无氛尘。
　　留连徂暑中，观望历数旬。河山险以固，士卒勇且仁。
　　饬装去未归，相追越城闉。愧无青玉案，缄佩永不泯。
　　◎卷.13【送刘秀才南归（一作陈存诗）】刘复
　　鸟啼杨柳垂，此别千万里。古路入商山，春风生灞水。
　　停车落日在，罢酒离人起。蓬户寄龙沙，送归情讵已。
　　◎卷.14【送王伦（一作汪伦）】刘复
　　春江日未曛，楚客酣送君。翩翩孤黄鹤，万里沧洲云。
　　四方各有志，岂得常顾群。山连巴湘远，水与荆吴分。
　　清光日修阻，尺素安可论。相思寄梦寐，瑶草空氛氲。
　　◎卷.15【长相思】刘复
　　长相思，在桂林，苍梧山远潇湘深。秋堂零泪倚金瑟，
　　朱颜摇落随光阴。长宵嘹唳鸿命侣，河汉苍苍隔牛女。
　　宁知一水不可渡，况复万山修且阻。彩丝织绮文双鸳，
　　昔时赠君君可怜。何言一去瓶落井，流尘歇灭金炉前。
　　◎卷.16【长歌行】刘复
　　淮南木落秋云飞，楚宫商歌今正悲。青春白日不与我，
　　当垆举酒劝君持。出门驱驰四方事，徒用辛勤不得意。
　　三山海底无见期，百龄世间莫虚弃。
　　君不见金城帝业汉家有，东制诸侯欲长久。
　　奸雄窃命风尘昏，函谷重关不能守。龙蛇出没经两朝，
　　胡虏凭陵大道销。河水东流宫阙尽，五陵松柏自萧萧。
　　◎卷.17【春游曲】刘复
　　春风戏狭斜，相见莫愁家。细酌蒲桃酒，娇歌玉树花。
　　裁衫催白纻，迎客走朱车。不觉重城暮，争栖柳上鸦。
　　◎卷.18【杂曲】刘复
　　宝剑饰文犀，当风似切泥。逢君感意气，贳酒杜陵西。
　　赵女颜虽少，宛驹齿正齐。娇多不肯别，更待夜乌啼。
　　◎卷.19【春雨】刘复
　　细雨度深闺，莺愁欲懒啼。如烟飞漠漠，似露湿凄凄。
　　草色行看靡，花枝暮欲低。晓听钟鼓动，早送锦障泥。
　　◎卷.20【夕次襄邑】刘复
　　何处成吾道，经年远路中。客心犹向北，河水自归东。
　　古戍飘残角，疏林振夕风。轻舟难载月，那与故人同。
　　◎卷.21【夏日】刘复
　　映日纱窗深且闲，含桃红日石榴殷。银瓶绠转桐花井，
　　沉水烟销金博山。文簟象床娇倚瑟，彩奁铜镜懒拈环。
　　明朝戏去谁相伴，年少相逢狭路间。
　　◎卷.22【送黄晔明府岳州湘阴赴任（一作刘三复诗）】刘复
　　拟占名场第一科，龙门十上困风波。三年护塞从戎远，
　　万里投荒失意多。花县到时铜墨贵，叶舟行处水云和。
　　遥知布惠苏民后，应向祠堂吊汨罗。
　　◎卷.23【禅门寺暮钟】刘复
　　簨簴高悬于阗钟，黄昏发地殷龙宫。
　　游人忆到嵩山夜，叠阁连楼满太空。
　　◎卷.24【同张深秀才游华严寺】冷朝阳
　　同游云外寺，渡水入禅关。立扫窗前石，坐看池上山。
　　有僧飞锡到，留客话松间。不是缘名利，好来长伴闲。
　　◎卷.25【中秋与空上人同宿华严寺】冷朝阳
　　扫榻相逢宿，论诗旧梵宫。磬声迎鼓尽，月色过山穷。
　　庭簇安禅草，窗飞带火虫。一宵何惜别，回首隔秋风。
　　◎卷.26【宿柏岩寺】冷朝阳
　　幽寺在岩中，行唯一径通。客吟孤峤月，蝉噪数枝风。
　　秋色生苔砌，泉声入梵宫。吾师修道处，不与世间同。
　　◎卷.27【登灵善寺塔】冷朝阳
　　飞阁青霞里，先秋独早凉。天花映窗近，月桂拂檐香。
　　华岳三峰小，黄河一带长。空闻指归路，烟处有垂杨。
　　◎卷.28【瀑布泉】冷朝阳
　　潺湲半空里，霖落石房边。风激珠光碎，山欹练影偏。
　　急流难起浪，迸沫只如烟。自古惟今日，凄凉一片泉。
　　◎卷.29【冬日逢冯法曹话怀】冷朝阳
　　分襟二年内，多少事相干。礼乐风全变，尘埃路渐难。
　　秋林新叶落，霜月满庭寒。虽喜逢知己，他乡岁又阑。
　　◎卷.30【送唐六赴举】冷朝阳
　　秋色生边思，送君西入关。草衰空大野，叶落露青山。
　　故国烟霞外，新安道路间。碧霄知己在，香桂月中攀。
　　◎卷.31【送远上人归京】冷朝阳
　　夏腊岁方深，思归彻曙吟。未离销雪院，已有过云心。
　　寒磬清函谷，孤钟宿华阴。别京游旧寺，月色似双林。
　　◎卷.32【别郎上人】冷朝阳
　　过云寻释子，话别更依依。静室开来久，游人到自稀。
　　触风香气尽，隔水磬声微。独傍孤松立，尘中多是非。
　　◎卷.33【立春】冷朝阳
　　玉律传佳节，青阳应此辰。土牛呈岁稔，彩燕表年春。
　　腊尽星回次，寒馀月建寅。风光行处好，云物望中新。
　　流水初销冻，潜鱼欲振鳞。梅花将柳色，偏思越乡人。
　　◎卷.34【送红线】冷朝阳
　　采菱歌怨木兰舟，送客魂销百尺楼。
　　还似洛妃乘雾去，碧天无际水空流。
　　◎卷.35【南至日太史登台书云物】于尹躬
　　至日行时令，登台约礼文。官称伯赵氏，色辨五方云。
　　昼漏听初发，阳光望渐分。司天为岁备，持简出人群。
　　惠爱周微物，生灵荷圣君。长当有嘉瑞，郁郁复纷纷。
　　◎卷.36【赠别二首】柳郴
　　江浦程千里，离尊泪数行。无论吴与楚，俱是客他乡。
　　何处最悲辛，长亭临古津。往来舟楫路，前后别离人。
　　◎卷.37【句】柳郴
　　他乡生白发，旧国有青山。
　　（《贼平后送客还乡》。见《纪事》）。
　　◎卷.38【望终南春雪】李子卿
　　山势抱西秦，初年瑞雪频。色摇鹑野霁，影落凤城春。
　　辉耀银峰逼，晶明玉树亲。尚寒由气劲，不夜为光新。
　　荆岫全疑近，昆丘宛合邻。馀辉倘可借，回照读书人。


第三百零六卷
　　◎卷.1【九日登青山】朱湾
　　昔人惆怅处，系马又登临。旧地烟霞在，多时草木深。
　　水将空合色，云与我无心。想见龙山会，良辰亦似今。
　　◎卷.2【秋夜宴王郎中宅赋得露中菊】朱湾
　　众芳春竞发，寒菊露偏滋。受气何曾异，开花独自迟。
　　晚成犹待赏，欲采未过时。忍弃东篱下，看随秋草衰。
　　◎卷.3【奉使设宴戏掷笼筹】朱湾
　　今日陪樽俎，良筹复在兹。献酬君有礼，赏罚我无私。
　　莫怪斜相向，还将正自持。一朝权入手，看取令行时。
　　◎卷.4【咏双陆骰子】朱湾
　　采采应缘白，钻心不为名。掌中犹可重，手下莫言轻。
　　有对唯求敌，无私直任争。君看一掷后，当取擅场声。
　　◎卷.5【咏壁上酒瓢呈萧明府】朱湾
　　不是难提挈，行藏固有期。安身未得所，开口欲从谁。
　　应物心无倦，当垆柄会持。莫将成废器，还有对樽时。
　　◎卷.6【咏玉】朱湾
　　歌玉屡招疑，终朝省复思。既哀黄鸟兴，还复白圭诗。
　　请益先求友，将行必择师。谁知不鸣者，独下董生帷。
　　◎卷.7【送陈偃赋得白鸟翔翠微（作赋得白鹤翔翠微送陈偃下第）】朱湾
　　不知鸥与鹤，天畔弄晴晖。背日分明见，临川相映微。
　　净中云一点，回处雪孤飞。正好南枝住，翩翩何所归。
　　◎卷.8【题段上人院壁画古松】朱湾
　　石上盘古根，谓言天生有。安知草木性，变在画师手。
　　阴深方丈间，直趣幽且闲。木纹离披势搓捽，
　　中裂空心火烧出。扫成三寸五寸枝，便是千年万年物。
　　莓苔浓淡色不同，一面死皮生蠹虫。风霜未必来到此，
　　气色杳在寒山中。孤标可玩不可取，能使支公道场古。
　　◎卷.9【逼寒节寄崔七（崔七，湖州崔使君之子）】朱湾
　　闲庭只是长莓苔，三径曾无车马来。旅馆尚愁寒食火，
　　羁心懒向不然灰。门前下客虽弹铗，溪畔穷鱼且曝腮。
　　他日趋庭应问礼，须言陋巷有颜回。
　　◎卷.10【长安喜雪（一作陈羽诗）】朱湾
　　千门万户雪花浮，点点无声落瓦沟。全似玉尘消更积，
　　半成冰片结还流。光含晓色清天苑，轻逐微风绕御楼。
　　平地已沾盈尺润，年丰须荷富人侯。
　　◎卷.11【宴杨驸马山亭（一作陈羽诗）】朱湾
　　垂杨拂岸草茸茸，绣户窗前花影重。鲙下玉盘红缕细，
　　酒开金瓮绿醅浓。中朝驸马何平叔，南国词人陆士龙。
　　落日泛舟同醉处，回潭百丈映千峰。
　　◎卷.12【过宣上人湖上兰若】朱湾
　　十年湖上结幽期，偏向东林遇远师。未道姓名童子识，
　　不酬言语上人知。闲花落日滋苔径，细雨和烟著柳枝。
　　问我别来何所得，解将无事当无为。
　　◎卷.13【同达奚宰游窦子明仙坛（一作同张明府游仙台）】朱湾
　　松桧阴深一径微，中峰石室到人稀。仙官不住青山在，
　　故老相传白日飞。华表问栽何岁木，片云留著去时衣。
　　今朝茂宰寻真处，暂驻双凫且莫归。
　　◎卷.14【平陵寓居再逢寒食】朱湾
　　几回江上泣途穷，每遇良辰叹转蓬。火燧知从新节变，
　　灰心还与故人同。莫听黄鸟愁啼处，自有花开久客中。
　　贫病固应无挠事，但将怀抱醉春风。
　　◎卷.15【寻隐者韦九山人于东溪草堂】朱湾
　　寻得仙源访隐沦，渐来深处渐无尘。初行竹里唯通马，
　　直到花间始见人。四面云山谁作主，数家烟火自为邻。
　　路傍樵客何须问，朝市如今不是秦。
　　◎卷.16【假摄池州留别东溪隐居】朱湾
　　一官仍是假，岂愿数离群。愁鬓看如雪，浮名认是云。
　　暂辞南国隐，莫勒北山文。今后松溪月，还应梦见君。
　　◎卷.17【咏柏板】朱湾
　　赴节心长在，从绳道可观。须知片木用，莫向散材看。
　　空为歌偏苦，仍愁和即难。既能亲掌握，愿得接同欢。
　　◎卷.18【筝柱子】朱湾
　　散木今何幸，良工不弃捐。力微惭一柱，材薄仰群弦。
　　且喜声相应，宁辞迹屡迁。知音如见赏，雅调为君传。
　　◎卷.19【送李司直归浙东幕兼寄鲍行军…平郡王（一作朱长文诗）】朱湾
　　翩翩书记早曾闻，二十年来愿见君。今日相逢悲白发，
　　同时几许在青云。人从北固山边去，水到西陵渡口分。
　　会作王门曳裾客，为余前谢鲍参军。
　　◎卷.20【七贤庙】朱湾
　　常慕晋高士，放心日沈冥。湛然对一壶，土木为我形。
　　下马访陈迹，披榛诣荒庭。相看两不言，犹谓醉未醒。
　　长啸或可拟，幽琴难再听。同心不共世，空见藓门青。
　　◎卷.21【同清江师月夜听坚正二上人为怀州转法华经歌】朱湾
　　若耶谿畔云门僧，夜闲燕坐听真乘。莲花秘偈药草喻，
　　二师身住口不住。凿井求泉会到源，闭门避火终迷路。
　　前心后心皆此心，梵音妙音柔软音。清泠霜磬有时动，
　　寂历空堂宜夜深。向来不寐何所事，一念才生百虑息。
　　风翻乱叶林有声，雪映闲庭月无色。玄关密迹难可思，
　　醒人悟兮醉人疑。衣中系宝觉者谁，临川内史字得之。
　　◎卷.22【寒城晚角（滑州作）】朱湾
　　高台高高画角雄，五更初发寒城中。寒城北临大河水，
　　淇门贼烽隔岸是。长风送过黎阳川，我军气雄贼心死。
　　羁人此夜寐不成，万里边情枕上生。乍似陇头戍，
　　寒泉幽咽流不住；又如巴江头，啼猿带雨断续愁。
　　忽忆嫖姚北征伐，空山宿兵寒对月。一声老将起，
　　三奏行人发；冀马为之嘶，朔云为之结。
　　二十年来天下兵，到处不曾无此声。洛阳陌，长安路。
　　角声朝朝兼暮暮，平居闻之尚难度。何况天山征戍儿，
　　云中下营雪里吹。
　　◎卷.23【重阳日陪韦卿宴】朱湾
　　何必龙山好，南亭赏不暌。清规陈侯事，雅兴谢公题。
　　入座青峰近，当轩远树齐。仙家自有月，莫叹夕阳西。


第三百零七卷
　　◎卷.1【忆长安·四月】丘丹
　　忆长安，四月时，南郊万乘旌旗。尝酎玉卮更献，
　　含桃丝笼交驰。芳草落花无限，金张许史相随。
　　◎卷.2【状江南·季冬】丘丹
　　江南季冬月，红蟹大如l4。湖水龙为镜，炉峰气作烟。
　　◎卷.3【和韦使君秋夜见寄】丘丹
　　露滴梧叶鸣，秋风桂花发。中有学仙侣，吹箫弄山月。
　　◎卷.4【奉酬韦苏州使君】丘丹
　　久作烟霞侣，暂将簪组亲。还同褚伯玉，入馆忝州人。
　　◎卷.5【和韦使君听江笛送陈侍御】丘丹
　　离樽闻夜笛，寥亮入寒城。月落车马散，凄恻主人情。
　　◎卷.6【奉酬韦使君送归山之作】丘丹
　　侧闻郡守至，偶乘黄犊出。不别桃源人，一见经累日。
　　蝉鸣念秋稼，兰酌动离瑟。临水降麾幢，野艇才容膝。
　　参差碧山路，目送江帆疾。涉海得骊珠，栖梧惭凤质。
　　愧非郑公里，归扫蒙笼室。
　　◎卷.7【奉酬重送归山】丘丹
　　卖药有时至，自知来往疏。遽辞池上酌，新得山中书。
　　步出芙蓉府，归乘觳觫车。猥蒙招隐作，岂愧班生庐。
　　◎卷.8【经湛长史草堂（一作题湛长史旧居）】丘丹
　　身退谢名累，道存嘉止足。设醴降华幡，挂冠守空谷。
　　偶寻野外寺，仰慕贤者躅。不见昔簪裾，犹有旧松竹。
　　烟霞虽异世，风韵如在瞩。余即江海上，归辙青山曲。
　　◎卷.9【萧山祗园寺】丘丹
　　东晋许征君，西方彦上人。生时犹定见，悟后了前因。
　　灵塔多年古，高僧苦行频。碑存才记日，藤老岂知春。
　　车骑归萧詧，云林识许询。千秋不相见，悟定是吾身。
　　◎卷.10【奉使过石门观瀑】丘丹
　　溪上望悬泉，耿耿云中见。披榛上岩岫，峭壁正东面。
　　千仞泻联珠，一潭喷飞霰。嵯rU满山响，坐觉炎氛变。
　　照日类虹霓，从风似绡练。灵奇既天造，惜处穷海甸。
　　吾祖昔登临，谢公亦游衍。王程惧淹泊，下磴空延眷。
　　千里雷尚闻，峦回树葱蒨。此来共贱役，探讨愧前彦。
　　永欲洗尘缨，终当惬此愿。
　　◎卷.11【秋夕宿石门馆】丘丹
　　暝从石门宿，摇落四岩空。潭月漾山足，天河泻涧中。
　　杉松寒似雨，猿鸟夕惊风。独卧不成寝，苍然想谢公。
　　◎卷.12【状江南·孟夏】贾弇
　　江南孟夏天，慈竹笋如编。蜃气为楼阁，蛙声作管弦。
　　◎卷.13【状江南·仲秋】沈仲昌
　　江南仲秋天，驔鼻大如船。雷是樟亭浪，苔为界石钱。
　　◎卷.14【忆长安·正月】谢良辅
　　忆长安，正月时，和风喜气相随。献寿彤庭万国，
　　烧灯青玉五枝。终南往往残雪，渭水处处流澌。
　　◎卷.15【忆长安·十二月】谢良辅
　　忆长安，腊月时，温泉彩仗新移。瑞气遥迎凤辇，
　　日光先暖龙池。取酒虾蟆陵下，家家守岁传卮。
　　◎卷.16【状江南·仲春】谢良辅
　　江南仲春天，细雨色如烟。丝为武昌柳，布作石门泉。
　　◎卷.17【状江南·孟冬】谢良辅
　　江南孟冬天，荻穗软如绵。绿绢芭蕉裂，黄金橘柚悬。
　　◎卷.18【忆长安·二月】鲍防
　　忆长安，二月时，玄鸟初至禖祠。百啭宫莺绣羽，
　　千条御柳黄丝。更有曲江胜地，此来寒食佳期。
　　◎卷.19【状江南·孟春】鲍防
　　江南孟春天，荇叶大如钱。白雪装梅树，青袍似葑田。
　　◎卷.20【杂感】鲍防
　　汉家海内承平久，万国戎王皆稽首。天马常衔苜蓿花，
　　胡人岁献葡萄酒。五月荔枝初破颜，朝离象郡夕函关。
　　雁飞不到桂阳岭，马走先过林邑山。甘泉御果垂仙阁，
　　日暮无人香自落。远物皆重近皆轻，鸡虽有德不如鹤。
　　◎卷.21【送薛补阙入朝（一作鲍溶诗）】鲍防
　　平原门下十馀人，独受恩多未杀身。每叹陆家兄弟少，
　　更怜杨氏子孙贫。柴门岂断施行马，鲁酒那堪醉近臣。
　　赖有军中遗令在，犹将谈笑对风尘。
　　◎卷.22【人日陪宣州范中丞…范侍御传真宴东峰亭（一作鲍溶诗）】鲍防
　　人日春风绽早梅，谢家兄弟看花来。吴姬对酒歌千曲，
　　秦女留人酒百杯。丝柳向空轻婉转，玉山看日渐裴回。
　　流光易去欢难得，莫厌频频上此台。
　　◎卷.23【上巳寄孟中丞（一作鲍溶诗）】鲍防
　　世间禊事风流处，镜里云山若画屏。
　　今日会稽王内史，好将宾客醉兰亭。
　　◎卷.24【秋暮忆中秋夜与王璠侍御赏月，因怆远离聊以奉寄】鲍防
　　前月月明夜，美人同远光。清尘一以间，今夕坐相忘。
　　风落芙蓉露，疑馀绣被香。
　　◎卷.25【元日早朝行】鲍防
　　乾元发生春为宗，盛德在木斗建东。东方岁星大明宫，
　　南山喜气摇晴空。望云五等舞万玉，献寿一声出千峰。
　　文昌随彩礼乐正，太平下直旌旗红。师旷应律调黄钟，
　　王良运策调时龙。玄冥无事归朔土，青帝放身入朱宫。
　　九韶九变五声里，四方四友一身中。天何言哉乐无穷，
　　广成彭祖为三公。野臣潜随击壤老，日下鼓腹歌可封。
　　◎卷.26【忆长安·三月】杜奕
　　忆长安，三月时，上苑遍是花枝。青门几场送客，
　　曲水竟日题诗。骏马金鞭无数，良辰美景追随。
　　◎卷.27【忆长安·六月】郑概
　　忆长安，六月时，风台水榭逶迤。朱果雕笼香透，
　　分明紫禁寒随。尘惊九衢客散，赭珂滴沥青骊。
　　◎卷.28【状江南·孟秋】郑概
　　江南孟秋天，稻花白如毡。素腕惭新藕，残妆妒晚莲。
　　◎卷.29【忆长安·七月】陈元初
　　忆长安，七月时，槐花点散罘罳。七夕针楼竞出，
　　中元香供初移。绣毂金鞍无限，游人处处归迟。
　　◎卷.30【忆长安·八月】吕渭
　　忆长安，八月时，阙下天高旧仪。衣冠共颁金镜，
　　犀象对舞丹墀。更爱终南灞上，可怜秋草碧滋。
　　◎卷.31【状江南·仲冬】吕渭
　　江南仲冬天，紫蔗节如鞭。海将盐作雪，出用火耕田。
　　◎卷.32【贞元十一年知贡举挠阁不能定去留寄诗前主司】吕渭
　　独坐贡闱里，愁多芳草生。仙翁昨日事，应见此时情。
　　◎卷.33【皇帝移晦日为中和节】吕渭
　　皇心不向晦，改节号中和。淑气同风景，嘉名别咏歌。
　　湔裙移旧俗，赐尺下新科。历象千年正，酺醵四海多。
　　花随春令发，鸿度岁阳过。天地齐休庆，欢声欲荡波。
　　◎卷.34【经湛长史草堂】吕渭
　　岩居旧风景，人世今成昔。木落古山空，猿啼秋月白。
　　谁同西府僚，几谢南平客。摧残松桂老，萧散烟云夕。
　　迹留异代远，境入空门寂。惟有草堂僧，陈诗在石壁。
　　◎卷.35【忆长安·九月】范灯
　　忆长安，九月时，登高望见昆池。上苑初开露菊，
　　芳林正献霜梨。更想千门万户，月明砧杵参差。
　　◎卷.36【状江南·季夏】范灯
　　江南季夏天，身热汗如泉。蚊蚋成雷泽，袈裟作水田。
　　◎卷.37【忆长安·十月】樊珣
　　忆长安，十月时，华清士马相驰。万国来朝汉阙，
　　五陵共猎秦祠。昼夜歌钟不歇，山河四塞京师。
　　◎卷.38【状江南·仲夏】樊珣
　　江南仲夏天，时雨下如川。卢橘垂金弹，甘蕉吐白莲。
　　◎卷.39【忆长安·十一月】刘蕃
　　忆长安，子月时，千官贺至丹墀。御苑雪开琼树，
　　龙堂冰作瑶池。兽炭毡炉正好，貂裘狐白相宜。
　　◎卷.40【状江南·季秋】刘蕃
　　江南季秋天，栗熟大如拳。枫叶红霞举，苍芦白浪川。


第三百零八卷
　　◎卷.1【太寥歌】张志和
　　化元灵哉，碧虚清哉，红霞明哉。冥哉茫哉，
　　惟化之工无疆哉。
　　◎卷.2【空洞歌】张志和
　　无自而然，自然之元；无造而化，造化之端。廓然悫然，
　　其形团圞。反尔之视，绝尔之思，可以观。
　　◎卷.3【渔父歌】张志和
　　西塞山前白鹭飞，桃花流水鳜鱼肥。青箬笠，绿蓑衣，
　　斜风细雨不须归。
　　钓台渔父褐为裘，两两三三舴艋舟。能纵棹，惯乘流，
　　长江白浪不曾忧。
　　霅谿湾里钓渔翁，舴艋为家西复东。江上雪，浦边风，
　　笑著荷衣不叹穷。
　　松江蟹舍主人欢，菰饭莼羹亦共餐。枫叶落，荻花乾，
　　醉宿渔舟不觉寒。
　　青草湖中月正圆，巴陵渔父棹歌连。钓车子，橛头船，
　　乐在风波不用仙。
　　◎卷.4【上巳日忆江南禊事】张志和
　　黄河西绕郡城流，上巳应无祓禊游。
　　为忆渌江春水色，更随宵梦向吴洲。
　　◎卷.5【渔父】张志和
　　八月九月芦花飞，南谿老人重钓归。秋山入帘翠滴滴，
　　野艇倚槛云依依。却把渔竿寻小径，闲梳鹤发对斜晖。
　　翻嫌四皓曾多事，出为储皇定是非。
　　◎卷.6【和答弟志和渔父歌】张松龄
　　乐是风波钓是闲，草堂松径已胜攀。太湖水，洞庭山，
　　狂风浪起且须还。
　　◎卷.7【歌（太和中复州有一老僧云是陆弟子，常讽此歌）】陆羽
　　不羡黄金罍，不羡白玉杯；不羡朝入省，不羡暮入台；
　　惟羡西江水，曾向金陵城下来。
　　◎卷.8【会稽东小山】陆羽
　　月色寒潮入剡溪，青猿叫断绿林西。
　　昔人已逐东流去，空见年年江草齐。
　　◎卷.9【句】陆羽
　　辟疆旧林间，怪石纷相向。（玩月辟疆园，见《纪事》）
　　绝涧方险寻，乱岩亦危造。（见《海录碎事》）
　　泻从千仞石，寄逐九江船。（题康王谷泉，见《统志》）


第三百零九卷
　　◎卷.1【寒食寄李补阙】郭郧
　　兰陵士女满晴川，郊外纷纷拜古埏。万井闾阎皆禁火，
　　九原松柏自生烟。人间后事悲前事，镜里今年老去年。
　　介子终知禄不及，王孙谁肯一相怜。
　　◎卷.2【仲月赏花】韦同则
　　梅花似雪柳含烟，南地风光腊月前。
　　把酒且须拚却醉，风流何必待歌筵。
　　◎卷.3【西亭暇日书怀十二韵献上相公（亭为衡镇蜀时构）】李夷简
　　胜赏不在远，怃然念玄搜。兹亭有殊致，经始富人侯。
　　澄澹分沼沚，萦回间林丘。荷香夺芳麝，石溜当鸣球。
　　抚俗来康济，经邦去咨谋。宽明洽时论，惠爱闻甿讴。
　　代斫岂容易，守成获优游。文翁旧学校，子产昔田畴。
　　琬琰富佳什，池台想旧游。谁言矜改作，曾是日增修。
　　宪省忝陪属，岷峨嗣徽猷。提携当有路，勿使滞刀州。
　　◎卷.4【城南访裴氏昆季】李约
　　相思起中夜，夙驾访柴荆。早雾桑柘隐，晓光溪涧明。
　　村蹊蒿棘间，往往断新耕。贫野烟火微，昼无乌鸢声。
　　田头逢饷人，道君南山行。南山千里峰，尽是相思情。
　　野老无拜揖，村童多裸形。相呼看车马，颜色喜相惊。
　　荒圃鸡豚乐，雨墙禾莠生。欲君知我来，壁上空书名。
　　◎卷.5【岁日感怀】李约
　　曙气变东风，蟾壶夜漏穷。新春几人老，旧历四时空。
　　身贱悲添岁，家贫喜过冬。称觞惟有感，欢庆在儿童。
　　◎卷.6【从军行三首】李约
　　看图闲教阵，画地静论边。乌垒天西戍，鹰姿塞上川。
　　路长唯算月，书远每题年。无复生还望，翻思未别前。
　　栅壕三面斗，箭尽举烽频。营柳和烟暮，关榆带雪春。
　　边城多老将，碛路少归人。杀尽金河卒，年年添塞尘。
　　候火起雕城，尘沙拥战声。游军藏汉帜，降骑说蕃情。
　　霜落滹沱浅，秋深太白明。嫖姚方虎视，不觉说添兵。
　　◎卷.7【赠韦况】李约
　　我有心中事，不与韦三说。秋夜洛阳城，明月照张八。
　　◎卷.8【观祈雨】李约
　　桑条无叶土生烟，箫管迎龙水庙前。
　　朱门几处看歌舞，犹恐春阴咽管弦。
　　◎卷.9【江南春】李约
　　池塘春暖水纹开，堤柳垂丝间野梅。
　　江上年年芳意早，蓬瀛春色逐潮来。
　　◎卷.10【过华清宫】李约
　　君王游乐万机轻，一曲霓裳四海兵。
　　玉辇升天人已尽，故宫犹有树长生。
　　◎卷.11【病中宿宜阳馆闻雨】李约
　　难眠夏夜抵秋赊，帘幔深垂窗烛斜。
　　风吹桐竹更无雨，白发病人心到家。


第三百一十卷
　　◎卷.1【江南曲】于鹄
　　偶向江边采白蘋，还随女伴赛江神。
　　众中不敢分明语，暗掷金钱卜远人。
　　◎卷.2【山中寄樊仆射（一作寄襄阳樊司空）】于鹄
　　却忆东溪日，同年事鲁儒。僧房闲共宿，酒肆醉相扶。
　　天畔双旌贵，山中病客孤。无谋还有计，春谷种桑榆。
　　◎卷.3【题宇文裔山寺读书院】于鹄
　　读书林下寺，不出动经年。草阁连僧院，山厨共石泉。
　　云庭无履迹，龛壁有灯烟。年少今头白，删诗到几篇。
　　◎卷.4【赠兰若僧】于鹄
　　一身禅诵苦，洒扫古花宫。静室门常闭，深萝月不通。
　　悬灯乔木上，鸣磬乱幡中。附入高僧传，长称二远公。
　　◎卷.5【题邻居】于鹄
　　僻巷邻家少，茅檐喜并居。蒸梨常共灶，浇薤亦同渠。
　　传屐朝寻药，分灯夜读书。虽然在城市，还得似樵渔。
　　◎卷.6【山中自述】于鹄
　　三十无名客，空山独卧秋。病多知药性，年长信人愁。
　　萤影竹窗下，松声茅屋头。近来心更静，不梦世间游。
　　◎卷.7【山中寄韦钲】于鹄
　　懒成身病日，因醉卧多时。送客出谿少，读书终卷迟。
　　幽窗闻坠叶，晴景见游丝。早晚来收药，门前有紫芝。
　　◎卷.8【南谿书斋】于鹄
　　茅屋往来久，山深不置门。草生垂井口，花落拥篱根。
　　入院将雏鸟，寻萝抱子猿。曾逢异人说，风景似桃源。
　　◎卷.9【夜会李太守宅（一作宿太守李公宅）】于鹄
　　郡斋常夜扫，不卧独吟诗。把烛近幽客，升堂戴接z5。
　　微风吹冻叶，馀雪落寒枝。明日逢山伴，须令隐者知。
　　◎卷.45【题柏台山僧】于鹄
　　上方唯一室，禅定对山容。行道临孤壁，持斋听远钟。
　　枯藤离旧树，朽石落高峰。不向云间见，还应梦里逢。
　　◎卷.46【寄续尊师】于鹄
　　得道任发白，亦逢城市游。新经天上取，稀药洞中收。
　　春木带枯叶，新蒲生漫流。年年望灵鹤，常在此山头。
　　◎卷.47【题南峰褚道士】于鹄
　　得道南山久，曾教四皓棋。闭门医病鹤，倒箧养神龟。
　　松际风长在，泉中草不衰。谁知茅屋里，有路向峨嵋。
　　◎卷.48【赠不食姑】于鹄
　　不食非关药，天生是女仙。见人还起拜，留伴亦开田。
　　无窟寻溪宿，兼衣扫叶眠。不知何代女，犹带剪刀钱。
　　◎卷.49【送李明府归别业】于鹄
　　寄家丹水边，归去种春田。白发无知己，空山又一年。
　　鹿裘长酒气，茅屋有茶烟。亦拟辞人世，何溪有瀑泉。
　　◎卷.50【题树下禅师】于鹄
　　久行多不定，树下是禅床。寂寂心无住，年年日自长。
　　虫蛇同宿涧，草木共经霜。已见南人说，天台有旧房。
　　◎卷.51【宿王尊师隐居】于鹄
　　夜爱云林好，寒天月里行。青牛眠树影，白犬吠猿声。
　　一磬山院静，千灯谿路明。从来此峰客，几个得长生。
　　◎卷.52【题服柏先生】于鹄
　　服柏不飞炼，闲眠闭草堂。有泉唯盥漱，留火为焚香。
　　新雨闲门静，孤松满院凉。仍闻枕中术，曾授汉淮王。
　　◎卷.53【哭凌霄山光上人】于鹄
　　身没碧峰里，门人改葬期。买山寻主远，垒塔化人迟。
　　鬼火穿空院，秋萤入素帷。黄昏溪路上，闻哭竺乾师。
　　◎卷.54【途中寄杨涉】于鹄
　　萧萧卢荻晚，一径入荒陂。日色云收处，蛙声雨歇时。
　　前村见来久，羸马自行迟。闻作王门客，应闲白接z5。
　　◎卷.45【送韦判官归蓟门】于鹄
　　桑干归路远，闻说亦愁人。有雪常经夏，无花空到春。
　　下营云外火，收马月中尘。白首从戎客，青衫未离身。
　　◎卷.46【出塞】于鹄
　　葱岭秋尘起，全军取月支。山川引行阵，蕃汉列旌旗。
　　转战疲兵少，孤城外救迟。边人逢圣代，不见偃戈时。
　　微雪军将出，吹笳天未明。观兵登古戍，斩将对双旌。
　　分阵瞻山势，潜兵制马鸣。如今青史上，已有灭胡名。
　　单于骄爱猎，放火到军城。乘月调新马，防秋置远营。
　　空山朱戟影，寒碛铁衣声。度水逢胡说，沙阴有伏兵。
　　◎卷.47【赠李太守】于鹄
　　几年为郡守，家似布衣贫。沽酒迎幽客，无金与近臣。
　　捣茶书院静，讲易药堂春。归阙功成后，随车有野人。
　　◎卷.48【送张司直入单于（一作送客游边）】于鹄
　　若过并州北，谁人不忆家。寒深无伴侣，路尽有平沙。
　　碛冷唯逢雁，天春不见花。莫随征将意，垂老事轻车。
　　◎卷.49【惜花】于鹄
　　夜来花欲尽，始惜两三枝。早起寻稀处，闲眠记落时。
　　蕊焦蜂自散，蒂折蝶还移。攀著殷勤别，明年更有期。
　　◎卷.50【春山居】于鹄
　　独来多任性，惟与白云期。深处花开尽，迟眠人不知。
　　水流山暗处，风起月明时。望见南峰近，年年懒更移。
　　◎卷.51【游瀑泉寺】于鹄
　　日夕寻未遍，古木寺高低。粉壁犹遮岭，朱楼尚隔溪。
　　厨窗通涧鼠，殿迹立山鸡。更有无人处，明朝独向西。
　　◎卷.52【送宫人入道归山】于鹄
　　十岁吹箫入汉宫，看修水殿种芙蓉。自伤白发辞金屋，
　　许著黄衣向玉峰。解语老猿开晓户，学飞雏鹤落高松。
　　定知别后宫中伴，应听缑山半夜钟。
　　◎卷.53【巴女谣】于鹄
　　巴女骑牛唱竹枝，藕丝菱叶傍江时。
　　不愁日暮还家错，记得芭蕉出槿篱。
　　◎卷.54【公子行】于鹄
　　少年初拜大长秋，半醉垂鞭见列侯。马上抱鸡三市斗，
　　袖中携剑五陵游。玉箫金管迎归院，锦袖红妆拥上楼。
　　更向院西新买宅，月波春水入门流。
　　◎卷.55【长安游】于鹄
　　久卧长安春复秋，五侯长乐客长愁。绣帘朱毂逢花住，
　　锦幨银珂触雨游。何处少年吹玉笛，谁家鹦鹉语红楼。
　　年年只是看他贵，不及南山任白头。
　　◎卷.56【别齐太守】于鹄
　　花里南楼春夜寒，还如王屋上天坛。
　　归山不道无明月，谁共相从到晓看。
　　◎卷.57【登古城】于鹄
　　独上闲城却下迟，秋山惨惨冢累累。
　　当时还有登城者，荒草如今知是谁。
　　◎卷.58【哭刘夫子】于鹄
　　近问南州客，云亡已数春。痛心曾受业，追服恨无亲。
　　孀妇归乡里，书斋属四邻。不知经乱后，奠祭有何人。
　　◎卷.59【醉后寄山中友人】于鹄
　　昨日山家春酒浓，野人相劝久从容。独忆卸冠眠细草，
　　不知谁送出深松。都忘醉后逢廉度，不省归时见鲁恭。
　　知己尚嫌身酩酊，路人应恐笑龙钟。
　　◎卷.60【温泉僧房】于鹄
　　云里前朝寺，修行独几年。山村无施食，盥漱亦安禅。
　　古塔巢溪鸟，深房闭谷泉。自言曾入室，知处梵王天。
　　◎卷.61【题美人】于鹄
　　秦女窥人不解羞，攀花趁蝶出墙头。
　　胸前空带宜男草，嫁得萧郎爱远游。
　　◎卷.62【寻李暹】于鹄
　　任性常多出，人来得见稀。市楼逢酒住，野寺送僧归。
　　檐下悬秋叶，篱头晒褐衣。门前南北路，谁肯入柴扉。
　　◎卷.63【寻李逸人旧居】于鹄
　　旧隐松林下，冲泉入两涯。琴书随弟子，鸡犬在邻家。
　　茅屋长黄菌，槿篱生白花。幽坟无处访，恐是入烟霞。
　　◎卷.64【赠碧玉】于鹄
　　新绣笼裙豆蔻花，路人笑上返金车。
　　霓裳禁曲无人解，暗问梨园弟子家。
　　◎卷.65【舟中月明夜闻笛】于鹄
　　浦里移舟候信风，芦花漠漠夜江空。
　　更深何处人吹笛，疑是孤吟寒水中。
　　◎卷.66【送迁客二首】于鹄
　　得罪谁人送，来时不到家。白头无侍子，多病向天涯。
　　莽苍凌江水，黄昏见塞花。如今贾谊赋，不漫说长沙。
　　流人何处去，万里向江州。孤驿瘴烟重，行人巴草秋。
　　上帆南去远，送雁北看愁。遍问炎方客，无人得白头。
　　◎卷.67【赠王道者（一作赠隐者）】于鹄
　　去寻长不出，门似绝人行。床下石苔满，屋头秋草生。
　　学琴寒月短，写易晚窗明。唯到黄昏后，溪中闻磬声。
　　◎卷.68【题合溪乾洞（又见刘商集，题作题潘师房）】于鹄
　　渡水傍山寻绝壁，白云飞处洞天开。
　　仙人来往行无迹，石径春风长绿苔。
　　◎卷.69【过张老园林（一作村园）】于鹄
　　身老无修饰，头巾用白纱。开门朝扫径，辇水夜浇花。
　　药气闻深巷，桐阴到数家。不愁还酒债，腰下有丹砂。
　　◎卷.70【寓意（一作荆南陪楚尚书惜落花）】于鹄
　　自小看花长不足，江边寻得数株红。
　　黄昏人散东风起，吹落谁家明月中。
　　◎卷.71【哭王都护】于鹄
　　老将明王识，临终拜上公。告哀乡路远，助葬戍城空。
　　素幔朱门里，铭旌秋巷中。史官如不滥，独传说英雄。
　　◎卷.72【饯司农宋卿立太尉碑了还江东】于鹄
　　追立新碑日，怜君苦一身。远移深涧石，助立故乡人。
　　草色荒坟绿，松阴古殿春。平生心已遂，归去得垂纶。
　　◎卷.73【送唐大夫让节归山（一作送唐中丞入道）】于鹄
　　年老功成乞罢兵，玉阶匍匐进双旌。朱门鸳瓦为仙观，
　　白领狐裘出帝城。侍女休梳官样髻，蕃童新改道家名。
　　到时浸发春泉里，犹梦红楼箫管声。
　　◎卷.74【买山吟】于鹄
　　买得幽山属汉阳，槿篱疏处种桄榔。
　　唯有猕猴来往熟，弄人抛果满书堂。
　　◎卷.75【古词三首】于鹄
　　素丝带金地，窗间掬飞尘。偷得凤凰钗，门前乞行人。
　　新长青丝发，哑哑言语黠。随人敲铜镜，街头救明月。
　　东家新长儿，与妾同时生。并长两心熟，到大相呼名。
　　◎卷.76【秦越人洞中咏】于鹄
　　扁鹊得仙处，传是西南峰。年年山下人，长见骑白龙。
　　洞门黑无底，日夜唯雷风。清斋将入时，戴星兼抱松。
　　石径阴且寒，地响知远钟。似行山林外，闻叶履声重。
　　低碍更俯身，渐远昼夜同。时时白蝙蝠，飞入茅衣中。
　　行久路转窄，静闻水淙淙。但愿逢一人，自得朝天宫。
　　◎卷.77【宿西山修下元斋咏】于鹄
　　幽人在何处，松桧深冥冥。西峰望紫云，知处安期生。
　　沐浴溪水暧，新衣礼仙名。脱屐入静堂，绕像随礼行。
　　碧纱笼寒灯，长幡缀金铃。林下听法人，起坐枯叶声。
　　启奏修律仪，天曙山鸟鸣。分行布菅茅，列坐满中庭。
　　持斋候撞钟，玉函散宝经。焚香开卷时，照耀金室明。
　　投简石洞深，称过上帝灵。学道能苦心，自古无不成。
　　◎卷.78【过凌霄洞天谒张先生祠】于鹄
　　戢戢乱峰里，一峰独凌天。下看如尖高，上有十里泉。
　　志人爱幽深，一住五十年。悬牍到其上，乘牛耕药田。
　　衣食不下求，乃是云中仙。山僧独知处，相引冲碧烟。
　　断崖昼昏黑，槎臬横只椽。面壁攀石棱，养力方敢前。
　　累歇日已没，始到茅堂边。见客不问谁，礼质无周旋。
　　醉卧枕欹树，寒坐展青毡。折松扫藜床，秋果颜色鲜。
　　炼蜜敲石炭，洗澡乘瀑泉。白犬舐客衣，惊走闻腥膻。
　　乃知轩冕徒，宁比云壑眠。
　　◎卷.79【早上凌霄第六峰入紫谿礼白鹤观祠】于鹄
　　路转第六峰，传是十里程。放石试浅深，eg壁蛇鸟惊。
　　欲下先襞衣，路底避枯茎。回途歇嵌窟，整带重冠缨。
　　及到紫石溪，晻晻已天明。渐近神仙居，桂花湿溟溟。
　　阴苔无人踪，时得白鹤翎。忽然见朱楼，象牌题玉京。
　　沈沈五云影，香风散萦萦。清斋上玉堂，窗户悬水精。
　　青童撞金屑，杵臼声丁丁。膻腥遥问谁，稽首称姓名。
　　若容在溪口，愿乞残雪英。
　　◎卷.80【山中访道者（一作入白芝溪寻黄尊师）】于鹄
　　触烟入溪口，岸岸唯柽栎。其中尽碧流，十里不通屐。
　　出林山始转，绝径缘峭壁。把藤借行势，侧足凭石脉。
　　gS牙断行处，光滑猿猱迹。忽然风景异，乃到神仙宅。
　　天晴茅屋头，残云蒸气白。隔窗梳发声，久立闻吹笛。
　　抱琴出门来，不顾人间客。山院不洒扫，四时自虚寂。
　　落叶埋长松，出地才数尺。曾读上清经，知注长生籍。
　　愿示不死方，何山有琼液。
　　◎卷.81【寄卢俨员外秋衣词】于鹄
　　寄远空以心，心诚亦难知。箧中有秋帛，裁作远客衣。
　　缝制虽女功，尽度手自持。容貌常目中，长短不复疑。
　　斜缝密且坚，游客多尘缁。意欲都无言，浣濯耐岁时。
　　殷勤托行人，传语慎勿遗。别来年已老，亦闻鬓成丝。
　　纵然更相逢，握手唯是悲。所寄莫复弃，愿见长相思。
　　◎卷.82【种树】于鹄
　　一树新栽益四邻，野夫如到旧山春。
　　树成多是人先老，垂白看他攀折人。
　　◎卷.83【哭李暹（一作赵嘏诗）】于鹄
　　驱马街中哭送君，灵车碾雪隔城闻。
　　唯有山僧与樵客，共舁孤榇入幽坟。
　　◎卷.84【古挽歌】于鹄
　　双辙出郭门，绵绵东西道。送死多于生，几人得终老。
　　见此切肺肝，不如归山好。不闻哀哭声，默默安怀抱。
　　时尽从物化，又免生忧挠。世间寿者稀，尽为悲伤恼。
　　送哭谁家车，灵幡紫带长。青童抱何物，明月与香囊。
　　可惜罗衣色，看舁入水泉。莫愁埏道暗，烧漆得千年。
　　阴风吹黄蒿，挽歌度秋水。车马却归城，孤坟月明里。
　　◎卷.85【悼孩子】于鹄
　　年长始一男，心亦颇自娱。生来岁未周，奄然却归无。
　　裸送不以衣，瘗埋于中衢。乳母抱出门，所生亦随呼。
　　婴孩无哭仪，礼经不可逾。亲戚相问时，抑悲空叹吁。
　　襁褓在旧床，每见立踟蹰。静思益伤情，畏老为独夫。
　　◎卷.86【别旧山】于鹄
　　旧伴同游尽却回，云中独宿守花开。
　　自是去人身渐老，暮山流水任东来。
　　◎卷.87【寄周恽】于鹄
　　家在荒陂长似秋，蓼花芹叶水虫幽。
　　去年相伴寻山客，明月今宵何处游。
　　◎卷.88【野田行（一作李益诗）】于鹄
　　日暮出古城，野田何茫茫。寒狐上孤冢，鬼火烧白杨。
　　昔人未为泉下客，若到此中还断肠。
　　◎卷.89【塞上曲（一作出塞曲）】于鹄
　　行人朝走马，直走蓟城傍。蓟城通汉北，万里别吴乡。
　　海上一烽火，沙中百战场。军书发上郡，春色度河阳。
　　袅袅汉宫柳，青青胡地桑。琵琶出塞曲，横笛断君肠。
　　◎卷.90【襄阳寒食】于鹄
　　烟水初销见万家，东风吹柳万条斜。
　　大堤欲上谁相伴，马踏春泥半是花。
　　◎卷.91【泛舟入后谿（一作羊士谔诗）】于鹄
　　雨馀芳草净沙尘，水绿沙平一带春。
　　唯有啼鹃似留客，桃花深处更无人。


第三百一十一卷
　　◎卷.1【宝剑篇】刘长川
　　宝剑不可得，相逢几许难。今朝一度见，赤色照人寒。
　　匣里星文动，环边月影残。自然神鬼伏，无事莫空弹。
　　◎卷.2【将赴东都上李相公】刘长川
　　四海兵初偃，平津阁正开。谁知大炉下，还有不然灰。
　　◎卷.3【寄邢逸人】郑常
　　羡君无外事，日与世情违。地僻人难到，溪深鸟自飞。
　　儒衣荷叶老，野饭药苗肥。畴昔江湖意，而今忆共归。
　　◎卷.4【送头陀上人赴庐山寺】郑常
　　僧家无住著，早晚出东林。得道非真相，头陀是苦心。
　　持斋山果熟，倚锡野云深。溪寺谁相待，香花与梵音。
　　◎卷.5【谪居汉阳白沙口阻雨，因题驿亭】郑常
　　汉阳无远近，见说过湓城。云雨经春客，江山几日程。
　　终随鸥鸟去，只待海潮生。前路逢渔父，多惭问姓名。
　　◎卷.6【穆陵路】陈存
　　西游匣长剑，日暮湘楚间。歇马上秋草，逢人问故关。
　　孤村绿塘水，旷野白云山。方念此中去，何时此路还。
　　◎卷.7【清溪馆作】陈存
　　指途清溪里，左右唯深林。云蔽望乡处，雨愁为客心。
　　遇人多物役，听鸟时幽音。何必沧浪水，庶兹浣尘襟。
　　◎卷.8【寓居武丁馆】陈存
　　暑雨飘已过，凉飙触幽衿。虚馆无喧尘，绿槐多昼阴。
　　俯视古苔积，仰聆早蝉吟。放一卷长想，闭门千里心。
　　◎卷.9【楚州赠别周愿侍御】陈存
　　漂泊楚水来，舍舟坐高馆。途穷在中路，孤征慕前伴。
　　风雨一留宿，关山去欲懒。淮南木叶飞，夜闻广陵散。
　　◎卷.10【送刘秀才南归（一作刘复诗）】陈存
　　鸟啼杨柳垂，此别千万里。古路入商山，春风去灞水。
　　停车落日在，罢酒离人起。蓬户寄龙沙，送归情讵已。
　　◎卷.11【丹阳作（一作朱彬诗）】陈存
　　暂入新丰市，犹闻旧酒香。抱琴沽一醉，尽日卧垂杨。
　　◎卷.12【早行】王观
　　鸡唱催人起，又生前去愁。路明残月在，山露宿云收。
　　村店烟火动，渔家灯烛幽。趋名与趋利，行役几时休。
　　◎卷.13【赠营妓】崔瓘
　　寒檐寂寂雨霏霏，候馆萧条烛烬微。
　　只有今宵同此宴，翠娥佯醉欲先归。
　　◎卷.14【酒席赋得匏瓢】郑审
　　华阁与贤开，仙瓢自远来。幽林尝伴许，陋巷亦随回。
　　挂影怜红壁，倾心向绿杯。何曾斟酌处，不使玉山颓。
　　◎卷.15【奉使巡检两京路种果树事毕入秦因咏】郑审
　　圣德周天壤，韶华满帝畿。九重承涣汗，千里树芳菲。
　　陕塞馀阴薄，关河旧色微。发生和气动，封植众心归。
　　春露条应弱，秋霜果定肥。影移行子盖，香扑使臣衣。
　　入径迷驰道，分行接禁闱。何当扈仙跸，攀折奉恩辉。
　　◎卷.16【丹阳作（一作陈存诗）】朱彬
　　暂入新丰市，犹闻旧酒香。抱琴沽一醉，尽日卧垂杨。
　　◎卷.17【采桑】李彦远
　　采桑畏日高，不待春眠足。攀条有馀态，那矜貌如玉。
　　千金岂不赠，五马空踯躅。何以变真性，幽篁雪中绿。
　　◎卷.18【章仇公席上咏真珠姬（章仇公，大历中蜀州刺史）】范元凯
　　神女初离碧玉阶，彤云犹拥牡丹鞋。
　　应知子建怜罗袜，顾步裴回拾翠钗。


第三百一十二卷
　　◎卷.1【烂柯山四首·最高顶】刘迥
　　白云引策杖，苔径谁往还。渐见松树偃，时闻鸟声闲。
　　豁然喧氛尽，独对万重山。
　　◎卷.2【烂柯山四首·石桥】刘迥
　　石桥架绝壑，苍翠横鸟道。凭槛云脚下，颓阳日犹蚤。
　　霓裳倘一遇，千载长不老。
　　◎卷.3【烂柯山四首·仙人棋】刘迥
　　灵境偶一寻，洞天碧云上。烂柯有遗迹，羽客何由访。
　　日暮怅欲还，晴烟满千嶂。
　　◎卷.4【烂柯山四首·石室二禅师】刘迥
　　绳床宴坐久，石窟绝行迹。能在人代中，遂将人代隔。
　　白云风飏飞，非欲待归客。
　　◎卷.5【前年春与独孤常州兄花时为别倏已三年矣…抒情聊以奉寄】李幼卿
　　近日霜毛一番新，别时芳草两回春。不堪花落花开处，
　　况是江南江北人。薄宦龙钟心懒慢，故山寥落水奫沦。
　　缘君爱我疵瑕少，愿窃仁风寄老身。
　　◎卷.6【游烂柯山四首】李幼卿
　　拂雾理孤策，薄霄眺层岑。迥升烟雾外，豁见天地心。
　　物象不可及，迟回空咏吟。
　　巨石何崔嵬，横桥架山顶。傍通日月过，仰望虹霓迥。
　　圣者开津梁，谁能度兹岭。
　　二仙自围棋，偶与樵夫会。仙家异人代，俄顷千年外。
　　笙鹤何时还，仪形尚相对。
　　石室过云外，二僧俨禅寂。不语对空山，无心向来客。
　　作礼未及终，忘循旧形迹。
　　◎卷.7【游烂柯山四首】李深
　　寻源路不迷，绝顶与云齐。坐引群峰小，平看万木低。
　　双林春色上，正有子规啼。
　　嵌空横洞天，磅礴倚崖巘。宛如虹势出，可赏不可转。
　　真兴得津梁，抽簪永游衍。
　　羽客无姓名，仙棋但闻见。行看负薪客，坐使桑田变。
　　怀古正怡然，前山早莺啭。
　　稽首期发蒙，吾师岂无说。安禅即方丈，演法皆寂灭。
　　鸣磬雨花香，斋堂饭松屑。
　　◎卷.8【游烂柯山】羊滔
　　步登春岩里，更上最远山。聊见宇宙阔，遂令身世闲。
　　清辉赏不尽，高驾何时还。
　　石梁耸千尽，高盼出林□。亘壑蹑丹虹，排云弄清影。
　　路期访道客，游衍空井井。
　　采薪穷冥搜，深路转清映。安知洞天里，偶坐得棋圣。
　　至今追灵迹，可用陶静性。
　　沙门何处人，携手俱灭迹。深入不动境，乃知真圆寂。
　　有时归罗浮，白日见飞锡。
　　◎卷.9【游烂柯山】薛戎
　　登岩已寂历，绝顶更岧峣。响像如天近，窥临与世遥。
　　悠然畅心目，万虑一时销。
　　圣游本无迹，留此示津梁。架险知何适，遗名但不亡。
　　只今成佛宇，化度果难量。
　　二仙行自适，日月徒迁徙。不语寄手谈，无心引樵子。
　　蒙分一丸药，相偶穷年祀。
　　仙山习禅处，了知通李释。昔作异时人，今成相对寂。
　　便是不二门，自生瞻仰意。
　　◎卷.10【游烂柯山】谢勮
　　独凌清景出，下视众山中。云日遥相对，川原无不通。
　　自致高标末，何心待驭风。
　　宛演横半规，穹崇翠微上。云扃掩苔石，千古无人赏。
　　宁知后贤心，登此共来往。
　　仙弈示樵夫，能言忘归路。因看斧柯烂，孙子发已素。
　　孰云遗迹久，举意如旦暮。
　　仙僧会真要，应物常渊默。惟将无住理，转与信人说。
　　月影清江中，可观不可得。


第三百一十三卷
　　◎卷.1【奉和圣制三日书怀因以示百寮】崔元翰
　　佳节上元巳，芳时属暮春。流觞想兰亭，捧剑传金人。
　　风轻水初绿，日迟花更新。天文信昭回，皇道颇敷陈。
　　恭己每从俭，清心常保真。戒兹游衍乐，书以示群臣。
　　◎卷.2【奉和圣制重阳旦日百寮曲江宴示怀】崔元翰
　　偶圣睹昌期，受恩惭弱质。幸逢良宴会，况是清秋日。
　　远岫对壶觞，澄澜映簪绂。炮羔备丰膳，集凤调鸣律。
　　薄劣厕英豪，欢娱忘衰疾。平皋行雁下，曲渚双凫出。
　　沙岸菊开花，霜枝果垂实。天文见成象，帝念资勤恤。
　　探道得玄珠，斋心居特室。岂如横汾唱，其事徒骄逸。
　　◎卷.3【奉和圣制中元日题奉敬寺】崔元翰
　　妙道非本说，殊途成异名。圣人得其要，俱以化群生。
　　凤吹从上苑，龙宫连外城。花鬘列后殿，云车驻前庭。
　　松竹含新秋，轩窗有馀清。缅怀崆峒事，须继箫管声。
　　离相境都寂，忘言理更精。域中信称大，天下乃为轻。
　　屈己由济物，尧心岂所荣。
　　◎卷.4【奉和登玄武楼观射即事书怀赐孟涉应制】崔元翰
　　宁岁常有备，殊方靡不宾。禁营列武卫，帝座彰威神。
　　讲事一临幸，加恩遍抚巡。城高凤楼耸，场迥兽侯新。
　　饮羽连百中，控弦逾六钧。拣材尽爪士，受任皆信臣。
　　光赏文藻丽，便繁心膂亲。复如观太清，昭烂垂芳辰。
　　◎卷.5【清明节郭侍御偶与李侍御孔校书王秀才…呈马十八郎丞公】崔元翰
　　山色入层城，钟声临复岫。乘闲息边事，探异怜春候。
　　曲阁下重阶，回廊遥对霤。石间花遍落，草上云时覆。
　　钻火见樵人，饮泉逢野兽。道情亲法侣，时望登朝右。
　　执宪纠奸邪，刊书正讹谬。茂才当时选，公子生人秀。
　　赠答继篇章，欢娱重朋旧。垂帘独衰疾，击缶酬金奏。
　　◎卷.6【杂言奉和圣制至承光院见自生藤感其得地因以成咏应制】崔元翰
　　新藤正可玩，得地又蓬时。罗生密叶交绿蔓，
　　欲布清阴垂紫蕤。已带朝光暖，犹含轻露滋。
　　遥依千华殿，稍上万年枝。馀芳连桂树，积润傍莲池。
　　岂如幽谷无人见，空覆荒榛杂兔丝。圣心对此应有感，
　　隐迹如斯谁复知。怀贤劳永叹，比物赋新诗。
　　聘丘园，访茅茨，为谢中林士，王道本无私。
　　◎卷.7【雨中对后檐丛竹】崔元翰
　　含风摇砚水，带雨拂墙衣。乍似秋江上，渔家半掩扉。
　　◎卷.8【赋得沈珠于泉】独孤良器
　　皎洁沈泉水，荧煌照乘珠。沈非将宝契，还与不贪符。
　　风折璿成浪，空涵影似浮。深看星并入，静向月同无。
　　光价怜时重，亡情信道枢。不应无胫至，自为暗投殊。
　　◎卷.9【雪席口占】高崇文
　　崇文宗武不崇文，提戈出塞号将军。
　　那个髇儿射雁落，白毛空里乱纷纷。
　　◎卷.10【行县至浮查山寺】罗珦
　　三十年前此布衣，鹿鸣西上虎符归。行时宾从过前寺，
　　到处松杉长旧围。野老竞遮官道拜，沙鸥遥避隼旟飞。
　　春风一宿琉璃地，自有泉声惬素机。
　　◎卷.11【赋四相诗·中书令汉阳王张柬之】皇甫澈
　　周历革元命，天步值艰阻。烈烈张汉阳，左袒清诸武。
　　休明神器正，文物旧仪睹。南向翊大君，西宫朝圣母。
　　茂勋镂钟鼎，鸿劳食茅土。至今称五王，卓立迈万古。
　　◎卷.12【赋四相诗·中书令钟绍京】皇甫澈
　　景龙仙驾远，中禁奸衅结。谋猷叶圣朝，披鳞奋英节。
　　青宫阊阖启，涤秽氛沴灭。紫气重昭回，皇天新日月。
　　从容庙堂上，肃穆人神悦。唐元佐命功，辉焕何烈烈。
　　◎卷.13【赋四相诗·礼部尚书门下侍郎平章事李岘】皇甫澈
　　时来遇明圣，道济宁邦国。猗欤瑚琏器，竭我股肱力。
　　进贤黜不肖，错枉举诸直。宦官既却坐，权奸亦移职。
　　载践每若惊，三已无愠色。昭昭垂宪章，来世实作则。
　　◎卷.14【赋四相诗·门下侍郎平章事王缙】皇甫澈
　　舟楫济巨川，山河资秀气。服膺究儒业，屈指取高位。
　　北征戮骄悍，东守辑携贰。论道致巍巍，持衡无事事。
　　知己不易遇，宰相固有器。瞻事华壁中，来者谁其嗣。
　　◎卷.15【上巳泛舟得迟字】张登
　　令节推元巳，天涯喜有期。初筵临泛地，旧俗祓禳时。
　　枉渚潮新上，残春日正迟。竹枝游女曲，桃叶渡江词。
　　风鹢今方退，沙鸥亦未疑。且同山简醉，倒载莫褰帷。
　　◎卷.16【送王主簿游南海】张登
　　平生推久要，留滞共三年。明日东南路，穷荒雾露天。
　　旷怀常寄酒，素业不言钱。道在贫非病，时来丑亦妍。
　　过山乘蜡屐，涉海附楼船。行矣无为恨，宗门有大贤。
　　◎卷.17【重阳宴集同用寒字】张登
　　锡宴逢佳节，穷荒亦共欢。恩深百日泽，雨借九秋寒。
　　望气人谣洽，临风客以难。座移山色在，杯尽菊香残。
　　欲识投醪遍，应从落帽看。还宵须命烛，举首谢三官。
　　◎卷.18【仲秋夜郡内西亭对月】张登
　　天高月满影悠悠，一夜炎荒并觉秋。气与露清凝众草，
　　色如霜白怯轻裘。高临华宇还知隙，静映长江不共流。
　　□直西倾河汉曙，遗风犹想武昌楼。
　　◎卷.19【冬至夜郡斋宴别前华阴卢主簿】张登
　　虎宿方冬至，鸡人积夜筹。相逢一尊酒，共结两乡愁。
　　王俭花为府，卢谌幄内璆。明朝更临水，怅望岭南流。
　　◎卷.20【小雪日戏题绝句】张登
　　甲子徒推小雪天，刺梧犹绿槿花然。
　　融和长养无时歇，却是炎洲雨露偏。
　　◎卷.21【招客游寺】张登
　　江城吏散卷春阴，山寺鸣钟隔雨深。
　　招取遗民赴僧社，竹堂分坐静看心。
　　◎卷.22【句】张登
　　孤高齐帝石，萧洒晋亭峰。（见《漳州名胜志》）。
　　境旷穷山外，城标涨海头。
　　◎卷.23【陪韩退之、窦贻、周同寻刘尊师不遇，得师字】韦执中
　　早尚逍遥境，常怀汗漫期。星郎同访道，羽客杳何之。
　　物外求仙侣，人间失我师。不知柯烂者，何处看围棋。
　　◎卷.24【寻人偶题】邵真
　　日昃不复午，落花难归树。人生能几何，莫厌相逢遇。
　　◎卷.25【墙阴残雪】何频瑜
　　积雪还因地，墙阴久尚残。影添斜月白，光借夕阳寒。
　　皎洁开帘近，清荧步履看。状花飞著树，如玉不成盘。
　　冰薄方宁及，霜浓比亦难。谁怜高卧处，岁暮叹袁安。
　　◎卷.26【题度支杂事典庭中柏树】骆浚
　　干耸一条青玉直，叶铺千叠绿云低。
　　争如燕雀偏巢此，却是鸳鸯不得栖。
　　◎卷.27【梢云（一作曹松）】罗让
　　殊质资灵贶，凌空发瑞云。梢梢含树彩，郁郁动霞文。
　　不比因风起，全非触石分。叶光闲泛滟，枝杪静氛氲。
　　隐见心无宰，裴回庆自君。翻飞如可托，长愿在横汾。
　　◎卷.28【闰月定四时】罗让
　　月闰随寒暑，畴人定职司。馀分将考日，积算自成时。
　　律候行宜表，阴阳运不欺。气薰灰琯验，数扐卦辞推。
　　六律文明序，三年理暗移。当知岁功立，唯是奉无私。


第三百一十四卷
　　◎卷.1【享文恭太子庙乐章】陈京
　　歌以德发，声以乐贵。乐善名存，追仙礼异。
　　鸾旌拱修，凤鸣合次。神听皇慈，仲月皆至。
　　◎卷.2【步虚词十九首】韦渠牟
　　玉简真人降，金书道箓通。烟霞方蔽日，云雨已生风。
　　四极威仪异，三天使命同。那将人世恋，不去上清宫。
　　羽驾正翩翩，云鸿最自然。霞冠将月晓，珠珮与星连。
　　镂玉留新诀，雕金得旧编。不知飞鸾鹤，更有几人仙。
　　上帝求仙使，真符取玉郎。三才闲布象，二景郁生光。
　　骑吏排龙虎，笙歌走凤凰。天高人不见，暗入白云乡。
　　鸾鹤共裴回，仙官使者催。香花三洞启，风雨百神来。
　　凤篆文初定，龙泥印已开。何须生羽翼，始得上瑶台。
　　羽节忽排烟，苏君已得仙。命风驱日月，缩地走山川。
　　几处留丹灶，何时种玉田。一朝骑白虎，直上紫微天。
　　静发降灵香，思神意智长。虎存时促步，龙想更成章。
　　扣齿风雷响，挑灯日月光。仙云在何处，仿佛满空堂。
　　几度游三洞，何方召百神。风云皆守一，龙虎亦全真。
　　执节仙童小，烧香玉女春。应须绝岩内，委曲问皇人。
　　上法杳无营，玄修似有情。道宫琼作想，真帝玉为名。
　　召岳驰旌节，驱雷发吏兵。云车降何处，斋室有仙卿。
　　羽卫一何鲜，香云起暮烟。方朝太素帝，更向玉清天。
　　凤曲凝犹吹，龙骖俨欲前。真文几时降，知在永和年。
　　大道何年学，真符此日催。还持金作印，未要玉为台。
　　羽节分明授，霞衣整顿裁。应缘五云使，教上列仙来。
　　独自授金书，萧条咏紫虚。龙行还当马，云起自成车。
　　九转风烟合，千年井灶馀。参差从太一，寿等混元初。
　　道学已通神，香花会女真。霞床珠斗帐，金荐玉舆轮。
　　一室心偏静，三天夜正春。灵官竟谁降，仙相有夫人。
　　上界有黄房，仙家道路长。神来知位次，乐变叶宫商。
　　竞把琉璃盏，都倾白玉浆。霞衣最芬馥，苏合是灵香。
　　珠佩紫霞缨，夫人会八灵。太霄犹有观，绝宅岂无形。
　　暮雨裴回降，仙歌宛转听。谁逢玉妃辇，应检九真经。
　　西海辞金母，东方拜木公。云行疑带雨，星步欲凌风。
　　羽袖挥丹凤，霞巾曳彩虹。飘飖九霄外，下视望仙宫。
　　玉树杂金花，天河织女家。月邀丹凤舄，风送紫鸾车。
　　雾縠笼绡带，云屏列锦霞。瑶台千万里，不觉往来赊。
　　舞凤凌天出，歌麟入夜听。云容衣眇眇，风韵曲泠泠。
　　扣齿端金简，焚香检玉经。仙宫知不远，只近太微星。
　　紫府与玄洲，谁来物外游。无烦骑白鹿，不用驾青牛。
　　金化颜应驻，云飞鬓不秋。仍闻碧海上，更用玉为楼。
　　辔鹤复骖鸾，全家去不难。鸡声随羽化，犬影入云看。
　　酿玉当成酒，烧金且转丹。何妨五色绶，次第给仙官。
　　◎卷.3【览外生卢纶诗，因以示此】韦渠牟
　　卫玠清谈性最强，明时独拜正员郎。关心珠玉曾无价，
　　满手琼瑶更有光。谋略久参花府盛，才名常带粉闱香。
　　终期内殿联诗句，共汝朝天会柏梁。
　　◎卷.4【赠窦五判官】韦渠牟
　　故旧相逢三两家，爱君兄弟有声华。文辉锦彩珠垂露，
　　逸兴江天绮散霞。美玉自矜频献璞，真金难与细披沙。
　　终须撰取新诗品，更比芙蓉出水花。
　　◎卷.5【湖上闲居（一作闲居湖上）】窦参
　　避影将息阴，自然知音稀。向来深林中，偶亦有所窥。
　　飞鸟口衔食，引雏上高枝。高枝但各有，安知宜不宜。
　　止止复何云，物情何自私。
　　◎卷.6【迁谪江表久未归】窦参
　　一自经放逐，裴回无所从。便为寒山云，不得随飞龙。
　　名岂不欲保，归岂不欲早。苟无三月资，难适千里道。
　　离心与羁思，终日常草草。人生年几齐，忧苦即先老。
　　谁能假羽翼，使我畅怀抱。
　　◎卷.7【登潜山观】窦参
　　山势欲相抱，一条微径盘。攀萝歇复行，始得凌仙坛。
　　闻道葛夫子，此中炼还丹。丹成五色光，服之生羽翰。
　　灵草空自绿，馀霞谁共餐。至今步虚处，犹有孤飞鸾。
　　幽幽古殿门，下压浮云端。万丈水声落，四时松色寒。
　　既入无何乡，转嫌人事难。终当远尘俗，高卧从所安。
　　◎卷.8【淮西席上醉歌】卢群
　　祥瑞不在凤凰麒麟，太平须得边将忠臣。卫霍真诚奉主，
　　貔虎十万一身。江河潜注息浪，蛮貊款塞无尘。
　　但得百寮师长肝胆，不用三军罗绮金银。
　　◎卷.9【天池晚棹】韦皋
　　雨霁天池生意足，花间谁咏采莲曲。舟浮十里芰荷香，
　　歌发一声山水绿。春暧鱼抛水面纶，晚晴鹭立波心玉。
　　扣舷归载月黄昏，直至更深不假烛。
　　◎卷.10【赠何遐】韦皋
　　腰间宝剑七星文，掌上弯弓挂六钧。
　　箭发□云双雁落，始知秦地有将军。
　　◎卷.11【忆玉箫】韦皋
　　黄雀衔来已数春，别时留解赠佳人。
　　长江不见鱼书至，为遣相思梦入秦。
　　◎卷.12【观翟玉妓】李愿
　　女郎闺阁春，抱瑟坐花茵。艳粉宜斜烛，羞蛾惨向人。
　　寄情摇玉柱，流眄整罗巾。幸以芳香袖，承君宛转尘。
　　◎卷.13【思妇】李愿
　　良人久不至，惟恨锦屏孤。憔悴衣宽日，空房问女巫。
　　◎卷.14【徐州使院赋】王智兴
　　三十年前老健儿，刚被郎中遣作诗。
　　江南花柳从君咏，塞北烟尘我独知。
　　◎卷.15【茶山诗】袁高
　　禹贡通远俗，所图在安人。后王失其本，职吏不敢陈。
　　亦有奸佞者，因兹欲求伸。动生千金费，日使万姓贫。
　　我来顾渚源，得与茶事亲。氓辍耕农耒，采采实苦辛。
　　一夫旦当役，尽室皆同臻。扪葛上欹壁，蓬头入荒榛。
　　终朝不盈掬，手足皆鳞皴。悲嗟遍空山，草木为不春。
　　阴岭芽未吐，使者牒已频。心争造化功，走挺糜鹿均。
　　选纳无昼夜，捣声昏继晨。众工何枯栌，俯视弥伤神。
　　皇帝尚巡狩，东郊路多堙。周回绕天涯，所献愈艰勤。
　　况减兵革困，重兹固疲民。未知供御馀，谁合分此珍。
　　顾省忝邦守，又惭复因循。茫茫沧海间，丹愤何由申。
　　◎卷.16【送惟详律师自越之义兴】崔子向
　　阳羡诸峰顶，何曾异剡山。雨晴人到寺，木落夜开关。
　　缝衲纱灯亮，看心锡仗闲。西方知有社，未得与师还。
　　◎卷.17【上鲍大夫（防）】崔子向
　　行尽江南塞北时，无人不诵鲍家诗。
　　东堂桂树何年折，直至如今少一枝。
　　◎卷.18【题越王台】崔子向
　　越井岗头松柏老，越王台上生秋草。
　　古木多年无子孙，牛羊践踏成官道。
　　◎卷.19【赠韩退之】张署
　　九疑峰畔二江前，恋阙思乡日抵年。白简趋朝曾并命，
　　苍梧左宦一联翩。鲛人远泛渔舟水，鵩鸟闲飞露里天。
　　涣汗几时流率土，扁舟西下共归田。
　　◎卷.20【享惠昭太子庙乐章（请神）】归登
　　嘉荐既陈，祀事孔明。间歌在堂，万舞在庭。
　　外则尽物，内则尽诚。凤笙如闻，歆其洁精。


第三百一十五卷
　　◎卷.1【剡溪行却寄新别者】朱放
　　潺湲寒溪上，自此成离别。回首望归人，移舟逢暮雪。
　　频行识草树，渐老伤年发。唯有白云心，为向东山月。
　　◎卷.2【九日陪刘中丞宴昌乐寺送梁廷评】朱放
　　独坐三台妙，重阳百越间。水心观远俗，霜气入秋山。
　　不弃遗簪旧，宁辞落帽还。仍闻西上客，咫尺谒天颜。
　　◎卷.3【经故贺宾客镜湖道士观】朱放
　　已得归乡里，逍遥一外臣。那随流水去，不待镜湖春。
　　雪里登山屐，林间漉酒巾。空馀道士观，谁是学仙人。
　　◎卷.4【送著公归越（一作皇甫曾诗）】朱放
　　谁能愁此别，到越会相逢。长忆云门寺，门前千万峰。
　　石床埋积雪，山路倒枯松。莫学白道士，无人知去踪。
　　◎卷.5【秣陵送客入京】朱放
　　秣陵春已至，君去学归鸿。绿水琴声切，青袍草色同。
　　鸟喧金谷树，花满洛阳宫。日日相思处，江边杨柳风。
　　◎卷.6【灵门寺赠灵一上人】朱放
　　所思劳旦夕，惆怅去湘东。禅客知何在，春山几处同。
　　独行残雪里，相见暮云中。请住东林寺，弥年事远公。
　　◎卷.7【江上送别】朱放
　　浦边新见柳摇时，北客相逢只自悲。惆怅空知思后会，
　　艰难不敢料前期。行看汉月愁征战，共折江花怨别离。
　　向夕孤城分首处，寂寥横笛为君吹。
　　◎卷.8【归桐庐旧居寄严长史（一作章八元诗）】朱放
　　昨辞天子棹归舟，家在桐庐忆旧丘。三月暖时花竞发，
　　两溪分处水争流。近闻江老传乡语，遥见家山减旅愁。
　　或在醉中逢夜雪，怀贤应向剡川游。
　　◎卷.9【竹】朱放
　　青林何森然，沈沈独曙前。出墙同淅沥，开户满婵娟。
　　箨卷初呈粉，苔侵乱上钱。疏中思水过，深处若山连。
　　叠夜常栖露，清朝乍有蝉。砌阴迎缓策，檐翠对欹眠。
　　迸笋双分箭，繁梢一向偏。月过惊散雪，风动极闻泉。
　　幽谷添诗谱，高人欲制篇。萧萧意何恨，不独往湘川。
　　◎卷.10【铜雀妓】朱放
　　恨唱歌声咽，愁翻舞袖迟。西陵日欲暮，是妾断肠时。
　　◎卷.11【毗陵留别】朱放
　　别离非一处，此处最伤情。白发将春草，相随日日生。
　　◎卷.12【题竹林寺】朱放
　　岁月人间促，烟霞此地多。殷勤竹林寺，能得几回过。
　　◎卷.13【答陆澧】朱放
　　松叶堪为酒，春来酿几多。不辞山路远，踏雪也相过。
　　◎卷.14【杨子津送人】朱放
　　今朝杨子津，忽见五溪人。老病无馀事，丹砂乞五斤。
　　◎卷.15【山中谒皇甫曾】朱放
　　寻源路已尽，笑入白云间。不解乘轺客，那知有此山。
　　◎卷.16【剡山夜月（一题剡溪舟行）】朱放
　　月在沃洲山上，人归剡县溪边。
　　漠漠黄花覆水，时时白鹭惊船。
　　◎卷.17【九日与杨凝、崔淑期登江上山会有故不得往因赠之】朱放
　　欲从携手登高去，一到门前意已无。
　　那得更将头上发，学他年少插茱萸。
　　◎卷.18【山中听子规（一作顾况诗）】朱放
　　幽人自爱山中宿，又近葛洪丹井西。
　　窗中有个长松树，半夜子规来上啼。
　　◎卷.19【乱后经淮阴岸】朱放
　　荒村古岸谁家在，野水浮云处处愁。
　　唯有河边衰柳树，蝉声相送到扬州。
　　◎卷.20【送张山人】朱放
　　知君住处足风烟，古寺荒村在眼前。
　　便欲移家逐君去，唯愁未有买山钱。
　　◎卷.21【别李季兰】朱放
　　古岸新花开一枝，岸傍花下有分离。
　　莫将罗袖拂花落，便是行人肠断时。
　　◎卷.22【游石涧寺】朱放
　　闻道幽深石涧寺，不逢流水亦难知。
　　莫道山僧无伴侣，猕猴长在古松枝。
　　◎卷.23【新安所居答相访人所居萧使君为制】朱放
　　谢公见我多愁疾，为我开门对碧山。
　　君若欲来看猿鸟，不须争把桂枝攀。
　　◎卷.24【送魏校书】朱放
　　长恨江南足别离，几回相送复相随。
　　杨花撩乱扑流水，愁杀人行知不知。
　　◎卷.25【送温台】朱放
　　眇眇天涯君去时，浮云流水自相随。
　　人生一世长如客，何必今朝是别离。
　　◎卷.26【句】朱放
　　爱彼云外人，求取涧底泉。
　　风吹芭蕉拆，鸟啄梧桐落。（并《诗式》）。


第三百一十六卷
　　◎卷.1【古意】武元衡
　　蜀国春与秋，岷江朝夕流。长波东接海，万里至扬州。
　　开门面淮甸，楚俗饶欢宴。舞榭黄金梯，歌楼白云面。
　　荡子未言归，池塘月如练。
　　◎卷.2【塞下曲】武元衡
　　草枯马蹄轻，角弓劲如石。骄虏初欲来，风尘暗南国。
　　走檄召都尉，星火剿羌狄。吾身许报主，何暇避锋镝。
　　白露湿铁衣，半夜待攻击。龙沙早立功，名向燕然勒。
　　◎卷.3【独不见】武元衡
　　荆门一柱观，楚国三休殿。环珮俨神仙，辉光生顾盼。
　　春风细腰舞，明月高堂宴。梦泽水连云，渚宫花似霰。
　　俄惊白日晚，始悟炎凉变。别岛异波潮，离鸿分海县。
　　南北断相闻，叹嗟独不见。
　　◎卷.4【旬假南亭寄熊郎中】武元衡
　　旬休屏戎事，凉雨北窗眠。江城一夜雨，万里绕山川。
　　草木散幽气，池塘鸣早蝉。妍芳落春后，旅思生秋前。
　　红槿粲庭艳，绿蒲繁渚烟。行歌独谣酌，坐发朱丝弦。
　　哀玉不可扣，华烛徒湛然。闻君乐林卧，郡阁旷周旋。
　　酬对龙象侣，灌注清泠泉。如何无碍智，犹苦病缠牵。
　　◎卷.5【晨兴寄赠窦使君（一作晨兴赠友，寄呈窦使君）】武元衡
　　江陵岁方晏，晨起眄庭柯。白露伤红叶，清风断绿萝。
　　徇时真气索，念远怀忧多。夙昔乐山意，纵横南浦波。
　　有美婵娟子，百虑攒双蛾。缄情郁不舒，幽行骈复罗。
　　为予歌苦寒，酌酒朱颜酡。世事浮云变，功名将奈何。
　　◎卷.6【秋日对酒】武元衡
　　行年过始衰，秋至独先悲。事往怜神魄，感深滋涕洟。
　　百忧纷在虑，一醉兀无思。宝瑟拂尘匣，徽音凝朱丝。
　　幽圃蕙兰气，烟窗松桂姿。我乏济时略，杖节抚藩维。
　　山川大兵后，牢落空城池。惊沙犹振野，绿草生荒陂。
　　物变风雨顺，人怀天地慈。春耕事秋战，戎马去封陲。
　　波澜暗超忽，坚白亦磷缁。客有自嵩颍，重征栖隐期。
　　丹诀学仙晚，白云归谷迟。君恩不可报，霜露绕南枝。
　　◎卷.7【安邑里中秋怀寄高员外】武元衡
　　原宪素非贫，嵇康自寡欲。守道识通穷，达命齐荣辱。
　　庭梧变葱蒨，篱菊扬芳馥。坠叶翻夕霜，高堂瞬华烛。
　　况兹寒夜永，复叹流年促。感物思殷勤，怀贤心踯躅。
　　雄词封禅草，丽句阳春曲。高德十年兄，异才千里足。
　　咫尺邈雪霜，相望如琼玉。欲识岁寒心，松筠更秋绿。
　　◎卷.8【送唐次】武元衡
　　都门去马嘶，灞水春流浅。青槐驿路长，白日离尊晚。
　　望望烟景微，草色行人远。
　　◎卷.9【秋夜雨中怀友】武元衡
　　庭空雨鸣骄，天寒雁啼苦。青灯淡吐光，白发悄无语。
　　几年不与联床吟，君方客吴我犹楚。
　　◎卷.10【望夫石】武元衡
　　佳名望夫处，苔藓封孤石。万里水连天，巴江暮云碧。
　　湘妃泣下竹成斑，子规夜啼江树白。
　　◎卷.11【行路难】武元衡
　　君不见道傍废井傍开花，原是昔年骄贵家。
　　几度美人来照影，濯纤笑引银瓶绠。风飘雨散今奈何，
　　绣闼雕甍绿苔多。笙歌鼎沸君莫矜，豪奢未必长多金。
　　休说编氓朴无耻，至竟终须合天理。非故败他却成此，
　　苏张终作多言鬼。行路难，路难不在九折湾。
　　◎卷.12【长相思】武元衡
　　长相思，陇云愁，单于台上望伊州。雁书绝，蝉鬓秋。
　　行人天一畔，暮雨海西头。殷勤大河水，东注不还流。
　　◎卷.13【出塞作】武元衡
　　夙驾逾人境，长驱出塞垣。边风引去骑，胡沙拂征辕。
　　奏笳山月白，结阵瘴云昏。虽云风景异华夏，
　　亦喜地理通楼烦。白羽矢飞先火炮，黄金甲耀夺朝暾。
　　要须洒扫龙沙净，归谒明光一报恩。
　　◎卷.14【桃源行送友】武元衡
　　武陵川径入幽遐，中有鸡犬秦人家，家傍流水多桃花。
　　桃花两边种来久，流水一通何时有。垂条落蕊暗春风，
　　夹岸芳菲至山口。岁岁年年能寂寥，林下青苔日为厚。
　　时有仙鸟来衔花，曾无世人此携手。可怜不知若为名，
　　君往从之多所更。古驿荒桥平路尽，崩湍怪石小溪行。
　　相见维舟登览处，红堤绿岸宛然成。多君此去从仙隐，
　　令人晚节悔营营。
　　◎卷.15【长安叙怀寄崔十五】武元衡
　　延首直城西，花飞绿草齐。迢遥隔山水，怅望思游子。
　　百啭黄鹂细雨中，千条翠柳衡门里。门对长安九衢路，
　　愁心不惜芳菲度。风尘冉冉秋复春，钟鼓喧喧朝复暮。
　　汉家宫阙在中天，紫陌朝臣车马连。萧萧霓旌合仙仗，
　　悠悠剑佩入炉烟。李广少时思报国，终军未遇敢论边。
　　无媒守儒行，荣悴纷相映。家甚长卿贫，身多公干病。
　　不知身病竟如何，懒向青山眠薜萝。鸡黍空多元伯惠，
　　琴书不见子猷过。超名累岁与君同，自叹还随鹢退风。
　　闻说唐生子孙在，何当一为问穷通。
　　◎卷.16【兵行褒斜谷作】武元衡
　　古地接龟沙，边风送征雁。霜明草正腓，峰逼日易晏。
　　集旅布嵌谷，驱马历层涧。岷河源涉屡，蜀甸途行惯。
　　矢橐弧室岂领军，儋爵食禄由从宦。注意奏凯赴都畿，
　　速令提兵还石坂。三川顿使气象清，卖刀买犊消忧患。
　　◎卷.17【西亭早秋送徐员外】武元衡
　　鼎铉辞台座，麾幢领益州。曲池连月晓，横角满城秋。
　　有美皇华使，曾同白社游。今年重相见，偏觉艳歌愁。
　　◎卷.18【送徐员外还京（一作使还上都）】武元衡
　　九折朱轮动，三巴白露生。蕙兰秋意晚，关塞别魂惊。
　　宝瑟连宵怨，金罍尽醉倾。旄头星未落，分手辘轳鸣。
　　◎卷.19【送柳郎中（一作柳侍御，一作李侍郎）裴起居】武元衡
　　沱江水绿波，喧鸟去乔柯。南浦别离处，东风兰杜多。
　　长亭春婉娩，层汉路蹉跎。会有归朝日，班超奈老何。
　　◎卷.20【八月十五酬从兄常望月有怀】武元衡
　　坐爱圆景满，况兹秋夜长。寒光生露草，夕韵出风篁。
　　地远惊金奏，天高失雁行。如何北楼望，不得共池塘。
　　◎卷.21【酬太常从兄留别（一作送太常十二兄罢册南诏却赴上都）】武元衡
　　乡路日兹始，征轩行复留。张骞随汉节，王濬守刀州。
　　泽国烟花度，铜梁雾雨愁。别离无可奈，万恨锦江流。
　　◎卷.22【春日与诸公泛舟】武元衡
　　千里雪山开，沱江春水来。驻帆云缥缈，吹管鹤裴回。
　　身外流年驶，尊前落景催。不应归棹远，明月在高台。
　　◎卷.23【送兄归洛使谒严司空】武元衡
　　六岁蜀城守，千茎蓬鬓丝。忧心不自遣，骨肉又伤离。
　　楚峡饶云雨，巴江足梦思。殷勤孔北海，时节易流移。
　　◎卷.24【同洛阳诸公饯卢起居】武元衡
　　萧条寒日晏，凄惨别魂惊。宝瑟无声怨，金囊故赠轻。
　　赤墀方载笔，油幕尚言兵。暮宿青泥驿，烦君泪满缨。
　　◎卷.25【台中题壁】武元衡
　　柏台年未老，蓬鬓忽苍苍。无事裨明主，何心弄宪章。
　　雀声愁霰雪，鸿思恨关梁。会脱簪缨去，故山瑶草芳。
　　◎卷.26【江上寄隐者】武元衡
　　归舟不计程，江月屡亏盈。霭霭沧波路，悠悠离别情。
　　蒹葭连水国，鼙鼓近梁城。却忆沿江叟，汀洲春草生。
　　◎卷.27【送严绅游兰溪】武元衡
　　剡岭穷边海，君游别岭西。暮云秋水阔，寒雨夜猿啼。
　　地僻秦人少，山多越路迷。萧萧驱匹马，何处是兰溪。
　　◎卷.28【秋思】武元衡
　　秋室浩烟雾，风柳怨寒蜩。机杼夜声切，蕙兰芳意消。
　　美人湘水曲，桂楫洞庭遥。常恐时光谢，蹉跎红艳凋。
　　◎卷.29【夏日别卢太卿（一作江津对雨送卢侍御）】武元衡
　　汉水清且广，江波渺复深。叶舟烟雨夜，之子别离心。
　　汀草结春怨，山云连暝阴。年年南北泪，今古共沾襟。
　　◎卷.30【西亭题壁寄中书李相公（一作寄上中书李相公）】武元衡
　　昏旦倦兴寝，端忧力尚微。廉颇不觉老，蘧瑗始知非。
　　授钺虚三顾，持衡旷万机。空馀蝴蝶梦，迢递故山归。
　　◎卷.31【八月十五夜与诸公锦楼望月得中字】武元衡
　　玉轮初满空，迥出锦城东。相向秦楼镜，分飞碣石鸿。
　　桂香随窈窕，珠缀隔玲珑。不及前秋月，圆辉凤沼中。
　　◎卷.32【四川使宅有韦令公时孔雀…妓兴嗟久之因赋此诗用广其意】武元衡
　　荀令昔居此，故巢留越禽。动摇金翠尾，飞舞碧梧阴。
　　上客彻瑶瑟，美人伤蕙心。会因南国使，得放海云深。
　　◎卷.33【窦三中丞去岁有台中五言四韵未及酬…因追曩篇持以赠之】武元衡
　　在昔谬司宪，常僚惟有君。报恩如皎日，致位等青云。
　　削稿书难见，除苛事早吟。双旌不可驻，风雪路岐分。
　　◎卷.34【春分与诸公同宴呈陆三十四郎中】武元衡
　　南国宴佳宾，交情老倍亲。月惭红烛泪，花笑白头人。
　　宝瑟常馀怨，琼枝不让春。更闻歌子夜，桃李艳妆新。
　　◎卷.35【津梁寺采新茶与幕中诸公遍赏芳香尤异…四韵兼呈陆郎中】武元衡
　　灵州碧岩下，荑英初散芳。涂涂犹宿露，采采不盈筐。
　　阴窦藏烟湿，单衣染焙香。幸将调鼎味，一为奏明光。
　　◎卷.36【元和癸巳余领蜀之七年奉诏征还…途经百牢关因题石门洞】武元衡
　　昔佩兵符去，今持相印还。天光临井络，春物度巴山。
　　鸟道青冥外，风泉洞壑间。何惭班定远，辛苦玉门关。
　　◎卷.37【夕次潘山下】武元衡
　　南国独行日，三巴春草齐。漾波归海疾，危栈入云迷。
　　锦谷岚烟里，刀州晚照西。旅情方浩荡，蜀魄满林啼。
　　◎卷.38【夏日对雨寄朱放拾遗】武元衡
　　才非谷永传，无意谒王侯。小暑金将伏，微凉麦正秋。
　　远山欹枕见，暮雨闭门愁。更忆东林寺，诗家第一流。
　　◎卷.39【早春送欧阳炼师归山】武元衡
　　双鹤五云车，初辞汉帝家。人寰新甲子，天路旧烟霞。
　　羽节临风驻，霓裳逐雨斜。昆仑有琪树，相忆寄瑶华。
　　◎卷.40【长安春望】武元衡
　　宿雨净烟霞，春风绽百花。绿杨中禁路，朱戟五侯家。
　　草色金堤晚，莺声御柳斜。无媒犹未达，应共惜年华。
　　◎卷.41【经严秘校维故宅】武元衡
　　掩泪山阳宅，生涯此路穷。香销芸阁闭，星落草堂空。
　　丽藻浮名里，哀声夕照中。不堪投钓处，邻笛怨春风。
　　◎卷.42【秋夜寄江南旧游】武元衡
　　寥落九秋晚，端忧时物残。隔林萤影度，出禁漏声寒。
　　愁雨洞房掩，孤灯遥夜阑。怀贤梦南国，兴尽水漫漫。
　　◎卷.43【送陆书还吴】武元衡
　　君住包山下，何年入帝乡。成名归旧业，叹别见秋光。
　　橘柚吴洲远，芦花楚水长。我行经此路，京口向云阳。
　　◎卷.44【山中月夜寄朱张二舍人】武元衡
　　午夜更漏里，九重霄汉间。月华云阙迥，秋色凤池闲。
　　御锦通清禁，天书出暗关。嵇康不求达，终岁在空山。
　　◎卷.45【送冯谏议赴河北宣慰】武元衡
　　汉代衣冠盛，尧年雨露多。恩荣辞紫禁，冰雪渡黄河。
　　待诏孤城启，宣风万岁和。今宵燕分野，应见使星过。
　　◎卷.46【夜坐闻雨寄严十少府】武元衡
　　多负云霄志，生涯岁序侵。风翻凉叶乱，雨滴洞房深。
　　迢递三秋梦，殷勤独夜心。怀贤不觉寐，清磬发东林。
　　◎卷.47【资圣寺贲法师晚春茶会】武元衡
　　虚室昼常掩，心源知悟空。禅庭一雨后，莲界万花中。
　　时节流芳暮，人天此会同。不知方便理，何路出樊笼。
　　◎卷.48【慈恩寺起上人院】武元衡
　　禅堂支许同，清论道源穷。起灭秋云尽，虚无夕霭空。
　　池澄山倒影，林动叶翻风。他日焚香待，还来礼惠聪。
　　◎卷.49【送魏正则擢第归江陵】武元衡
　　客路商山外，离筵小暑前。高文常独步，折桂及龆年。
　　关国通秦限，波涛隔汉川。叨同会府选，分手倍依然。
　　◎卷.50【酬韩弇归崖见寄】武元衡
　　惆怅人间事，东山遂独游。露凝瑶草晚，鱼戏石潭秋。
　　轩冕应相待，烟霞莫遽留。君看仲连意，功立始沧洲。
　　◎卷.51【河东赠别炼师】武元衡
　　多累有行役，相逢秋节分。游人甘失路，野鹤亦离群。
　　戎马犯边垒，天兵屯塞云。孔璋才素健，羽檄定纷纷。
　　◎卷.52【秋日将赴江上，杨弘微时任凤翔，寄诗别】武元衡
　　寂寞两相阻，悠悠南北心。燕惊沧海远，鸿避朔云深。
　　夜梦江亭月，离忧陇树阴。兼秋无限思，惆怅属瑶琴。
　　◎卷.53【夏与熊王二秀才同宿僧院】武元衡
　　共将缨上尘，来问雪山人。世网从知累，禅心自证真。
　　境空宜入梦，藤古不留春。一听林公法，灵嘉愿寄身。
　　◎卷.54【宜阳所居白蜀葵答咏柬诸公】武元衡
　　冉冉众芳歇，亭亭虚室前。敷荣时已背，幽赏地宜偏。
　　红艳世方重，素华徒可怜。何当君子愿，知不竞喧妍。
　　◎卷.55【送寇侍御司马之明州】武元衡
　　斗酒上河梁，惊魂去越乡。地穷沧海阔，云入剡山长。
　　莲唱蒲萄熟，人烟橘柚香。兰亭应驻楫，今古共风光。
　　◎卷.56【送严侍御】武元衡
　　巴檄故人去，苍苍枫树林。云山千里合，雾雨四时阴。
　　峡路猿声断，桃源犬吠深。不须贪胜赏，汉节待南侵。
　　◎卷.57【酬元十二】武元衡
　　偶寻乌府客，同醉习家池。积雪初迷径，孤云遂失期。
　　风前劳引领，月下重相思。何必因尊酒，幽心两自知。
　　◎卷.58【秋晚途次坊州界寄崔玉员外】武元衡
　　崎岖崖谷迷，寒雨暮成泥。征路出山顶，乱云生马蹄。
　　望乡程杳杳，怀远思凄凄。欲识分麾重，孤城万壑西。
　　◎卷.59【度东径岭】武元衡
　　又过雁门北，不胜南客悲。三边上岩见，双泪望乡垂。
　　暮角云中戍，残阳天际旗。更看飞白羽，胡马在封陲。
　　◎卷.60【送李正字之蜀】武元衡
　　已献甘泉赋，仍登片玉科。汉官新组绶，蜀国旧烟萝。
　　剑壁秋云断，巴江夜月多。无穷别离思，遥寄竹枝歌。
　　◎卷.61【玉泉寺与润上人望秋山怀张少尹】武元衡
　　山寒天降霜，烟月共苍苍。况此绿岩晚，尚馀丹桂芳。
　　禅心殊众乐，人世满秋光。莫怪频回首，孤云思帝乡。
　　◎卷.62【酬崔使君寄麈尾】武元衡
　　贤人嘉尚同，今制古遗风。寄我襟怀里，辞君掌握中。
　　金声劳振远，玉柄借谈空。执玩驰心处，迢迢巴峡东。
　　◎卷.63【送邓州潘使君赴任】武元衡
　　川陆一都会，旌旗千里舒。虎符中禁授，熊轼上流居。
　　橘柚金难并，池塘练不如。春风行部日，应驻士元车。
　　◎卷.64【和李中丞题故将军林亭】武元衡
　　帝里清和节，侯家邸第春。烟霏瑶草露，苔暗杏梁尘。
　　城郭悲歌旧，池塘丽句新。年年车马客，钟鼓乐他人。
　　◎卷.65【送韦侍御司议赴东都】武元衡
　　洛京千里近，离绪亦纷纷。文宪芙蓉沼，元方羔雁群。
　　河关连巩树，嵩少接秦云。独有临风思，睽携不可闻。
　　◎卷.66【送吴侍御司马赴台州】武元衡
　　卢耽佐郡遥，川陆共迢迢。风景轻吴会，文章变越谣。
　　烟林繁橘柚，云海浩波潮。余有灵山梦，前君到石桥。
　　◎卷.67【送七兄赴歙州】武元衡
　　车马去憧憧，都门闻晓钟。客程将日远，离绪与春浓。
　　流水逾千度，归云隔万重。玉杯倾酒尽，不换惨凄容。
　　◎卷.68【德宗皇帝挽歌词三首】武元衡
　　道启轩皇圣，威扬夏禹功。讴歌亭育外，文武盛明中。
　　日月光连璧，烟尘屏大风。为人祈福处，台树与天通。
　　圣历□勤政，瑶图庆运长。寿宫开此地，仙驾缈何乡。
　　风断清笳调，云愁绿旆扬。上升知不恨，弘济任城王。
　　尝闻阊阖前，星拱北辰箓。今来大明祖，辇驾桥山曲。
　　松柏韵幽音，鱼龙焰寒烛。岁岁秋风辞，兆人歌不足。
　　◎卷.69【顺宗至德大圣皇帝挽歌词三首】武元衡
　　桥山同轨会，轩后葬衣冠。东海风波变，西陵松柏攒。
　　鼎湖仙已去，金掌露宁乾。万木泉扃月，空怜凫雁寒。
　　容卫晓徘徊，严城阊阖开。乌号龙驭远，遏密凤声哀。
　　昆浪黄河注，崦嵫白日颓。恭闻天子孝，不忍望铜台。
　　哀挽渭川曲，空歌汾水阳。夜泉愁更咽，秋日惨无光。
　　缵夏功传启，兴周业继昌。回瞻五陵上，烟雨为苍苍。
　　◎卷.70【昭德皇后挽歌词】武元衡
　　玉扆将迁坐，金鸡忽报晨。珮环仙驭远，星月夜台新。
　　剑没川空冷，菱寒镜不春。国门车马会，多是濯龙亲。
　　◎卷.71【春晚奉陪相公西亭宴集】武元衡
　　林花春向兰，高会重邀欢。感物惜芳景，放怀因彩翰。
　　玉颜秾处并，银烛焰中看。若折持相赠，风光益别难。


第三百一十七卷
　　◎卷.1【送崔判官使太原】武元衡
　　劳君车马此逡巡，我与刘君本世亲。两地山河分节制，
　　十年京洛共风尘。笙歌几处胡天月，罗绮长留蜀国春。
　　报主由来须尽敌，相期万里宝刀新。
　　◎卷.2【幕中诸公有观猎之作因继之】武元衡
　　刀州城北剑山东，甲士屯云骑散风。旌旆遍张林岭动，
　　豺狼驱尽塞垣空。衔芦远雁愁萦缴，绕树啼猿怯避弓。
　　为报府中诸从事，燕然未勒莫论功。
　　◎卷.3【同幕中诸公送李侍御归朝】武元衡
　　昔年专席奉清朝，今日持书即旧僚。珠履会中箫管思，
　　白云归处帝乡遥。巴江暮雨连三峡，剑壁危梁上九霄。
　　岁月不堪相送尽，颓颜更被别离凋。
　　◎卷.4【送张六谏议归朝】武元衡
　　诏书前日下丹霄，头戴儒冠脱皂貂。笛怨柳营烟漠漠，
　　云愁江馆雨萧萧。鸳鸿得路争先翥，松柏凌寒独后凋。
　　归去朝端如有问，玉关门外老班超。
　　◎卷.5【酬严司空荆南见寄】武元衡
　　金貂再领三公府，玉帐连封万户侯。帘卷青山巫峡晓，
　　烟开碧树渚宫秋。刘琨坐啸风清塞，谢脁题诗月满楼。
　　白雪调高歌不得，美人南国翠蛾愁。
　　◎卷.6【南徐别业早春有怀】武元衡
　　生涯扰扰竟何成，自爱深居隐姓名。远雁临空翻夕照，
　　残云带雨过春城。花枝入户犹含润，泉水侵阶乍有声。
　　虚度年华不相见，离肠怀土并关情。
　　◎卷.7【摩诃池宴】武元衡
　　摩诃池上春光早，爱水看花日日来。秾李雪开歌扇掩，
　　绿杨风动舞腰回。芜台事往空留恨，金谷时危悟惜才。
　　昼短欲将清夜继，西园自有月裴回。
　　◎卷.8【至栎阳崇道寺闻严十少府趋侍】武元衡
　　云连万木夕沈沈，草色泉声古院深。闻说羊车趋盛府，
　　何言琼树在东林。松筠自古多年契，风月怀贤此夜心。
　　惆怅送君身未达，不堪摇落听秋砧。
　　◎卷.9【春暮郊居寄朱舍人】武元衡
　　幽深不让子真居，度日闲眠世事疏。春水满池新雨霁，
　　香风入户落花馀。目随鸿雁穷苍翠，心寄溪云任卷舒。
　　回首知音青琐闼，何时一为荐相如。
　　◎卷.10【送温况游蜀】武元衡
　　游人西去客三巴，身逐孤蓬不定家。山近峨眉飞暮雨，
　　江连濯锦起朝霞。云深九折刀州远，路绕千岩剑阁斜。
　　应到严君开卦处，将余一为问生涯。
　　◎卷.11【崔敷叹春物将谢恨不同览时余方为事牵束…不遇题之留赠】武元衡
　　九陌迟迟丽景斜，禁街西访隐沦赊。门依高柳空飞絮，
　　身逐闲云不在家。轩冕强来趋世路，琴尊空负赏年华。
　　残阳寂寞东城去，惆怅春风落尽花。
　　◎卷.12【秋灯对雨寄史近崔积】武元衡
　　坐听宫城传晚漏，起看衰叶下寒枝。空庭绿草结离念，
　　细雨黄花赠所思。蟋蟀已惊良节度，茱萸偏忆故人期。
　　相逢莫厌尊前醉，春去秋来自不知。
　　◎卷.13【春题龙门香山寺】武元衡
　　众香天上梵仙宫，钟磬寥寥半碧空。清景乍开松岭月，
　　乱流长响石楼风。山河杳映春云外，城阙参差茂树中。
　　欲尽出寻那可得，三千世界本无穷。
　　◎卷.14【酬陆三与邹十八侍御】武元衡
　　城分流水郭连山，拂露开怀一解颜。令尹关中仙史会，
　　河阳县里玉人闲。共怜秋隼惊飞至，久想云鸿待侣还。
　　莫恨殷勤留此地，东崖桂树昔同攀。
　　◎卷.15【酬谈校书长安秋夜对月寄诸故旧】武元衡
　　故园千里渺遐情，黄叶萧条白露生。惊鹊绕枝风满幌，
　　寒钟送晓月当楹。蓬山高价传新韵，槐市芳年挹盛名。
　　莫怪孔融悲岁序，五侯门馆重娄卿。
　　◎卷.16【送田三端公还鄂州】武元衡
　　孤云迢递恋沧洲，劝酒梨花对白头。南陌送归车骑合，
　　东城怨别管弦愁。青油幕里人如玉，黄鹤楼中月并钩。
　　君去庾公应借问，驰心千里大江流。
　　◎卷.17【送李秀才赴滑州诣大夫舅】武元衡
　　陌头车马去翩翩，白面怀书美少年。东武扬公姻娅重，
　　西州谢傅舅甥贤。长亭叫月新秋雁，官渡含风古树蝉。
　　知己满朝留不住，贵臣河上拥旌旃。
　　◎卷.18【秋日书怀】武元衡
　　金貂玉铉奉君恩，夜漏晨钟老掖垣。参决万机空有愧，
　　静观群动亦无言。杯中壮志红颜歇，林下秋声绛叶翻。
　　倦鸟不知归去日，青芜白露满郊园。
　　◎卷.19【南昌滩】武元衡
　　渠江明净峡逶迤，船到名滩拽zB迟。橹窡动摇妨作梦，
　　巴童指点笑吟诗。畬馀宿麦黄山腹，日背残花白水湄。
　　物色可怜心莫限，此行都是独行时。
　　◎卷.27【奉和圣制丰年多庆九日示怀】武元衡
　　令节寰宇泰，神都佳气浓。赓歌禹功盛，击壤尧年丰。
　　九奏碧霄里，千官皇泽中。南山澄凝黛，曲水清涵空。
　　金玉美王度，欢康谣国风。睿文垂日月，永与天无穷。
　　◎卷.28【夏日陪冯许二侍郎与严秘书游昊天观览…同里杨华州中丞】武元衡
　　三伏草木变，九城车马烦。碧霄回骑射，丹洞入桃源。
　　台殿云浮栋，緌缨鹤在轩。莫将真破妄，聊用静持喧。
　　石甃古苔冷，水筠凉簟翻。黄公垆下叹，旌旆国东门。
　　◎卷.29【奉和圣制重阳日即事】武元衡
　　玉烛降寒露，我皇歌古风。重阳德泽展，万国欢娱同。
　　绮陌拥行骑，香尘凝晓空。神都自蔼蔼，佳气助葱葱。
　　律吕阴阳畅，景光天地通。徒然被鸿霈，无以报玄功。
　　◎卷.30【秋日台中寄怀简诸僚】武元衡
　　宪府日多事，秋光照碧林。干云岩翠合，布石地苔深。
　　忧悔耿遐抱，尘埃缁素襟。物情牵跼促，友道旷招寻。
　　颓节风霜变，流年芳景侵。池荷足幽气，烟竹又繁阴。
　　簪组赤墀恋，池鱼沧海心。涤烦滞幽赏，永度瑶华音。
　　◎卷.31【奉酬淮南中书相公见寄】武元衡
　　扬州隋故都，竹使汉名儒。翊圣恩华异，持衡节制殊。
　　朝廷连受脤，台座接訏谟。金玉裁王度，丹书奉帝俞。
　　九重辞象魏，千里握兵符。铁马秋临塞，虹旌夜渡泸。
　　江长梅笛怨，天远桂轮孤。浩叹烟霜晓，芳期兰蕙芜。
　　雅言书一札，宾海雁东隅。岁月奔波尽，音徽雾雨濡。
　　蜀江分井络，锦浪入淮湖。独抱相思恨，关山不可逾。
　　◎卷.32【甫构西亭偶题因呈监军及幕中诸公】武元衡
　　瀛海无因泛，昆丘岂易寻。数峰聊在目，一境暂清心。
　　悦彼松柏性，爱兹桃李阴。列芳凭有土，丛干聚成林。
　　信矣子牟恋，归欤尼父吟。暗香兰露滴，空翠蕙楼深。
　　负鼎位尝忝，荷戈年屡侵。百城烦鞅掌，九仞喜岖嶔。
　　巴汉溯沿楫，岷峨千万岑。恩偏不敢去，范蠡畏熔金。
　　◎卷.33【和杨弘微春日曲江南望】武元衡
　　迟景霭悠悠，伤春南陌头。暄风一澹荡，遐思几殷优。
　　龙去空仙沼，鸾飞掩妓楼。芳菲馀雨露，冠盖旧公侯。
　　朱戟千门闭，黄鹂百啭愁。烟濛宫树晚，花咽石泉流。
　　寒谷律潜应，中林兰自幽。商山将避汉，晋室正藩周。
　　黍稷闻兴叹，琼瑶畏见投。君心即吾事，微向在沧洲。
　　◎卷.34【长安秋夜怀陈京昆季】武元衡
　　钟鼓九衢绝，出门千里同。远情高枕夜，秋思北窗空。
　　静见烟凝烛，闲听叶坠桐。玉壶思洞彻，琼树忆葱笼。
　　萤影疏帘外，鸿声暗雨中。羁愁难会面，懒慢责微躬。
　　甲乙科攀桂，图书阁践蓬。一瓢非可乐，六翮未因风。
　　寥落悲秋尽，蹉跎惜岁穷。明朝不相见，流泪菊花丛。
　　◎卷.35【冬日，汉江南行将赴夏口，途次江陵界，寄裴尚书】武元衡
　　五部拥双旌，南依墨客卿。关山迥梁甸，波浪接湓城。
　　烟景迷时候，云帆渺去程。蛤珠冯月吐，芦雁触罗惊。
　　浦树凝寒晦，江天湛镜清。赏心随处惬，壮志逐年轻。
　　舟楫不可驻，提封如任情。向方曾指路，射策许言兵。
　　兰渚歇芳意，菱歌非应声。元戎武昌守，羊祜幸连营。
　　◎卷.36【奉酬中书李相公早朝于中书候传点，偶书所怀】武元衡
　　寥落曙钟断，微明烟月沉。翠霞仙仗合，清漏掖垣深。
　　北极星遥拱，南山阙迥临。兰釭竟晓焰，琪树欲秋阴。
　　霄汉惭联步，貂蝉愧并簪。德容温比玉，王度式如金。
　　鱼水千年运，箫韶九奏音。代天惊度日，掷地喜开襟。
　　文武时方泰，唐虞道可寻。忝陪申及甫，清净奉尧心。
　　◎卷.37【甲午岁相国李公有北园寄赠之作…寓哀冥寞以广遗韵云】武元衡
　　机事劳西掖，幽怀寄北园。鹤巢深更静，蝉噪断犹喧。
　　仙酝百花馥，艳歌双袖翻。碧云诗变雅，皇泽叶流根。
　　未报雕龙赠，俄伤泪剑痕。佳城关白日，哀挽向青门。
　　礼命公台重，烟霜陇树繁。天高不可问，空使辅星昏。
　　◎卷.38【和杨三舍人晚秋与崔二舍人张秘监苗考功…因以继和】武元衡
　　瑶圃高秋会，金闺奉诏辰。朱轮天上客，白石洞中人。
　　珮响泉声杂，朝衣羽服亲。九重青琐闭，三秀紫芝新。
　　化药秦方士，偷桃汉侍臣。玉笙王子驾，辽鹤令威身。
　　叹逝颓波速，缄词丽曲春。重将凄恨意，苔壁问遗尘。
　　◎卷.39【酬李十一尚书西亭暇日书怀见寄十二韵之作】武元衡
　　鼎铉昔云忝，西南分主忧。烟尘开僰道，旌节护蛮陬。
　　任重功无立，力微恩未酬。据鞍惭齿发，责帅惧春秋。
　　高德闻郑履，俭居称晏裘。三刀君入梦，九折我回輈。
　　时景屡迁易，兹言期退休。方追故山事，岂谓台阶留。
　　遐抱清净理，眷言兰杜幽。一缄琼玖赠，万里别离愁。
　　巴岭云外没，蜀江天际流。怀贤耿遥思，相望凤池头。
　　◎卷.40【秋怀奉寄朱补阙】武元衡
　　上苑繁霜降，骚人起恨初。白云深陋巷，衰草遍闲居。
　　暮色秋烟重，寒声牖叶虚。潘生秋思苦，陶令世情疏。
　　已制归田赋，犹陈谏猎书。不知青琐客，投分竟何如。
　　◎卷.41【奉酬中书相公至日圜丘行事…于集贤院叙情见寄之什】武元衡
　　郊庙祗严祀，斋庄觌上玄。别开金虎观，不离紫微天。
　　树古长杨接，池清太液连。仲山方补衮，文举自伤年。
　　风溢铜壶漏，香凝绮阁烟。仍闻白雪唱，流咏满鹍弦。
　　◎卷.42【途次】武元衡
　　去国策羸马，劳歌行路难。地崇秦制险，人乐汉恩宽。
　　御沼澄泉碧，宫梨佛露丹。鼎成仙驭远，龙化宿云残。
　　不问三苗宠，谁陪万国欢。至今松桂色，长助玉楼寒。
　　◎卷.43【题故蔡国公主九华观上池院】武元衡
　　朱门临九衢，云木蔼仙居。曲沼天波接，层台凤舞馀。
　　曙烟深碧筱，香露湿红蕖。瑶瑟含风韵，纱窗积翠虚。
　　秦楼今寂寞，真界竟何如。不与蓬瀛异，迢迢远玉除。
　　◎卷.44【酬严维秋夜见寄】武元衡
　　遥夜思悠悠，闻钟远梦休。乱林萤烛暗，零露竹风秋。
　　启户云归栋，褰帘月上钩。昭明逢圣代，羁旅别沧洲。
　　骑省潘郎思，衡闱宋玉愁。神仙惭李郭，词赋谢曹刘。
　　松柏应无变，琼瑶不可酬。谁堪此时景，寂寞下高楼。
　　◎卷.45【途次近蜀驿蒙恩赐宝刀及飞龙厩马…寄中书李郑二公】武元衡
　　草草事行役，迟迟违故关。碧帏遥隐雾，红旆渐依山。
　　感激酬恩泪，星霜去国颜。捧刀金锡字，归马玉连环。
　　威凤翔双阙，征夫纵百蛮。应怜宣室召，温树不同攀。
　　◎卷.46【归燕】武元衡
　　春色遍芳菲，闲檐双燕归。还同旧侣至，来绕故巢飞。
　　敢望烟霄达，多惭羽翮微。衔泥傍金砌，拾蕊到荆扉。
　　云海经时别，雕梁长日依。主人能一顾，转盻自光辉。
　　◎卷.47【送许著作分司东都】武元衡
　　瑶瑟激凄响，征鸿翻夕阳。署分刊竹简，书蠹护芸香。
　　马色关城晓，蝉声驿路长。石渠荣正礼，兰室重元方。
　　不作经年别，离魂亦暂伤。
　　◎卷.48【闻相公三兄小园置宴以元衡寓直因寄上兼呈中书三兄】武元衡
　　休沐限中禁，家山传胜游。露寒潘省夜，木落庾园秋。
　　兰菊回幽步，壶觞洽旧俦。位高天禄阁，词异畔牢愁。
　　孤思琴先觉，驰晖水竞流。明朝不相见，清祀在圜丘。
　　◎卷.49【酬陆员外歙州许员外郢州二使君】武元衡
　　吴洲云海接，楚驿梦林长。符节分忧重，鹓鸿去路翔。
　　艳歌愁翠黛，宝瑟韵清商。洲草遥池合，春风晓旆张。
　　晋臣多乐广，汉主识冯唐。不作经年别，离魂亦未伤。
　　◎卷.50【渐至涪州先寄王使君】武元衡
　　治教通夷俗，均输问大田。江分巴字水，树入夜郎烟。
　　毒雾含秋气，阴岩蔽曙天。路难空计日，身老不由年。
　　将命宁知远，归心讵可传。星郎复何事，出守五溪边。
　　◎卷.51【石州城】武元衡
　　丈夫心爱横行，报国知嫌命轻。楼兰径百战，
　　更道戍龙城。锦字窦车骑，胡笳李少卿。生离两不见，
　　万古难为情。
　　◎卷.52【寒食下第】武元衡
　　柳挂九衢丝，花飘万家雪。如何憔悴人，对此芳菲节。
　　◎卷.53【途中即事】武元衡
　　南征复北还，扰扰百年间。自笑红尘里，生涯不暂闲。
　　◎卷.54【春日偶作】武元衡
　　纵横桃李枝，淡荡春风吹。美人歌白苎，万恨在蛾眉。
　　◎卷.55【夏夜作】武元衡
　　夜久喧暂息，池台惟月明。无因驻清景，日出事还生。
　　◎卷.56【左掖梨花】武元衡
　　巧笑解迎人，晴雪香堪惜。随风蝶影翻，误点朝衣赤。
　　◎卷.57【同陈六侍御寒食游禅定藏山上人院】武元衡
　　年少轻行乐，东城南陌头。与君寂寞意，共作草堂游。
　　◎卷.58【赠佳人】武元衡
　　步摇金翠玉搔头，倾国倾城胜莫愁。
　　若逞仙姿游洛浦，定知神女谢风流。
　　◎卷.59【休暇日，中书相公致斋禁省，因以寄赠】武元衡
　　尝闻圣主得贤臣，三接能令四海春。
　　月满禁垣斋沐夜，清吟属和更何人。
　　◎卷.60【春兴】武元衡
　　杨柳阴阴细雨晴，残花落尽见流莺。
　　春风一夜吹香梦，梦逐春风到洛城。
　　◎卷.61【酬裴起居西亭留题（一作留赠）】武元衡
　　艳歌能起关山恨，红烛偏凝寒塞情。
　　况是池塘风雨夜，不堪丝管尽离声。
　　◎卷.62【送张侍御赴京】武元衡
　　江南烟雨塞鸿飞，西府文章谢掾归。
　　相送汀州兰棹晚，菱歌一曲泪沾衣。
　　◎卷.63【鄂渚送友】武元衡
　　云帆淼淼巴陵渡，烟树苍苍故郢城。
　　江上梅花无数落，送君南浦不胜情。
　　◎卷.64【送裴戡行军（一作饯裴行军赴朝命）】武元衡
　　珠履三千醉不欢，玉人犹苦夜冰寒。
　　送君偏有无言泪，天下关山行路难。
　　◎卷.65【宿青阳驿】武元衡
　　空山摇落三秋暮，萤过疏帘月露团。
　　寂寞银灯愁不寐，萧萧风竹夜窗寒。
　　◎卷.66【送崔舍人起居】武元衡
　　赤墀同拜紫泥封，驷牡连征侍九重。
　　惟有白须张司马，不言名利尚相从。
　　◎卷.67【路岐重赋】武元衡
　　芳郊欲别阑干泪，故国难期聚散云。
　　分手更逢江驿暮，马嘶猿叫不堪闻。
　　◎卷.68【重送卢三十一起居】武元衡
　　相如拥传有光辉，何事阑干泪湿衣。
　　旧府东山馀妓在，重将歌舞送君归。
　　◎卷.69【送张谏议】武元衡
　　汉庭从事五人来，回首疆场独未回。
　　今日送君魂断处，寒云寥落数株梅。
　　◎卷.70【同诸公夜宴监军玩花之作（一作同幕府夜宴惜花）】武元衡
　　五侯门馆百花繁，红烛摇风白雪翻。
　　不似凤凰池畔见，飘扬今隔上林园。
　　◎卷.71【郊居寓目偶题】武元衡
　　晨趋禁掖暮郊园，松桂苍苍烟露繁。
　　明月上时群动息，雪峰高处正当轩。
　　◎卷.72【题嘉陵驿】武元衡
　　悠悠风旆绕山川，山驿空濛雨似烟。
　　路半嘉陵头已白，蜀门西上更青天。
　　◎卷.73【送柳郎中裴起居】武元衡
　　望乡台上秦人在，学射山中杜魄哀。
　　落日河桥千骑别，春风寂寞旆旌回。
　　◎卷.74【秋日出游偶作】武元衡
　　黄花丹叶满江城，暂爱江头风景清。
　　闲步欲舒山野性，貔貅不许独行人。
　　◎卷.75【夏夜饯裴行军赴朝命】武元衡
　　三年同看锦城花，银烛连宵照绮霞。
　　报国从来先意气，临岐不用重咨嗟。
　　◎卷.76【摩诃池送李侍御之凤翔】武元衡
　　柳暗花明池上山，高楼歌酒换离颜。
　　他时欲寄相思字，何处黄云是陇间。
　　◎卷.77【送魏正则擢第归江陵】武元衡
　　商山路接玉山深，古木苍然尽合阴。
　　会府登筵君最少，江城秋至肯惊心。
　　◎卷.78【登阖闾古城】武元衡
　　登高望远自伤情，柳发花开映古城。
　　全盛已随流水去，黄鹂空啭旧春声。
　　◎卷.79【寻三藏上人】武元衡
　　北风吹雪暮萧萧，问法寻僧上界遥。
　　临水手持筇竹杖，逢君不语指芭蕉。
　　◎卷.80【山居】武元衡
　　身依泉壑将时背，路入烟萝得地深。
　　终岁不知城郭事，手栽林竹尽成阴。
　　◎卷.81【长安贼中寄题江南所居茱萸树】武元衡
　　手种茱萸旧井傍，几回春露又秋霜。
　　今来独向秦中见，攀折无时不断肠。
　　◎卷.82【春斋夜雨忆郭通微】武元衡
　　桃源在在阻风尘，世事悠悠又遇春。
　　雨滴闲阶清夜久，焚香偏忆白云人。
　　◎卷.83【送严秀才】武元衡
　　灞浐别离肠已断，江山迢递信仍稀。
　　送君偏下临岐泪，家在南州身未归。
　　◎卷.84【春日酬熊执易南亭花发见赠】武元衡
　　千株桃杏参差发，想见花时人却愁。
　　曾忝陆机琴酒会，春亭惟愿一淹留。
　　◎卷.85【中春亭雪夜寄西邻韩李二舍人】武元衡
　　广庭飞雪对愁人，寒谷由来不悟春。
　　却笑山阴乘兴夜，何如今日戴家邻。
　　◎卷.86【立秋日与陆华原于县界南馆送邹十八】武元衡
　　风入昭阳池馆秋，片云孤鹤两难留。
　　明朝独向青山郭，唯有蝉声催白头。
　　◎卷.87【酬韦胄曹登天长寺上方见寄】武元衡
　　青门几度沾襟泪，并在东林雪外峰。
　　今日重烦相忆处，春光知绕凤池浓。
　　◎卷.88【陌上暮春】武元衡
　　青青南陌柳如丝，柳色莺声晚日迟。
　　何处最伤游客思，春风三月落花时。
　　◎卷.89【春日偶作】武元衡
　　飞花寂寂燕双双，南客衡门对楚江。
　　惆怅管弦何处发，春风吹到读书窗。
　　◎卷.90【春暮寄杜嘉兴昆弟】武元衡
　　柳色千家与万家，轻风细雨落残花。
　　数枝琼玉无由见，空掩柴扉度岁华。
　　◎卷.91【渡淮】武元衡
　　暮涛凝雪长淮水，细雨飞梅五月天。
　　行子不须愁夜泊，绿杨多处有人烟。
　　◎卷.92【与崔十五同访裴校书不遇】武元衡
　　梨花落尽柳花时，庭树流莺日过迟。
　　几度相思不相见，春风何处有佳期。
　　◎卷.93【夏日寄陆三达陆四逢并王念八仲周】武元衡
　　士衡兄弟旧齐名，还似当年在洛城。
　　闻说重门方隐相，古槐高柳夏阴清。
　　◎卷.94【秋原寓目】武元衡
　　木落风高天宇开，秋原一望思悠哉。
　　边城今少射雕骑，连雁嗷嗷何处来。
　　◎卷.95【赠歌人（一作赠佳人）】武元衡
　　林莺一哢四时春，蝉翼罗衣白玉人。
　　曾逐使君歌舞地，清声长啸翠眉颦。
　　◎卷.96【同苗郎中送严侍御赴黔中，因访仙源之事】武元衡
　　武陵源在朗江东，流水飞花仙洞中。
　　莫问阮郎千古事，绿杨深处翠霞空。
　　◎卷.97【使次盘豆驿望永乐县】武元衡
　　山川不记何年别，城郭应非昔所经。
　　欲驻征车终日望，天河云雨晦冥冥。
　　◎卷.98【缑山道中口号】武元衡
　　秋山寂寂秋水清，寒郊木叶飞无声。
　　王子白云仙去久，洛滨行路夜吹笙。
　　◎卷.99【岁暮送舍人】武元衡
　　边城岁暮望乡关，身逐戎旌未得还。
　　欲别临岐无限泪，故园花发寄君攀。
　　◎卷.100【寓兴呈崔员外诸公】武元衡
　　三月杨花飞满空，飘飖十里雪如风。
　　不知何处香醪熟，愿醉佳园芳树中。
　　◎卷.101【单于晓角】武元衡
　　胡儿吹角汉城头，月皎霜寒大漠秋。
　　三奏未终天便晓，何人不起望乡愁。
　　◎卷.102【汴河闻笳（一作闻角）】武元衡
　　何处金笳月里悲，悠悠边客梦先知。
　　单于城下关山曲，今日中原总解吹。
　　◎卷.103【塞上春怀】武元衡
　　东风河外五城喧，南客征袍满泪痕。
　　愁至独登高处望，蔼然云树重伤魂。
　　◎卷.104【塞外月夜寄荆南熊侍御】武元衡
　　南依刘表北刘琨，征战年年箫鼓喧。
　　云雨一乖千万里，长城秋月洞庭猿。
　　◎卷.105【单于罢战却归题善阳馆】武元衡
　　单于南去善阳关，身逐归云到处闲。
　　曾是五年莲府客，每闻胡虏哭阴山。
　　◎卷.106【韦常侍以宾客致仕，同诸公题壁】武元衡
　　孤云永日自徘徊，岩馆苍苍遍绿苔。
　　望苑忽惊新诏下，彩鸾归处玉笼开。
　　◎卷.107【学仙难】武元衡
　　玉殿笙歌汉帝愁，鸾龙俨驾望瀛洲。
　　黄金化尽方士死，青天欲上无缘由。
　　◎卷.108【唐昌观玉蕊花】武元衡
　　琪树芊芊玉蕊新，洞宫长闭彩霞春。
　　日暮落英铺地雪，献花应过九天人。
　　◎卷.109【春晓闻莺】武元衡
　　寥寥兰台晓梦惊，绿林残月思孤莺。
　　犹疑蜀魄千年恨，化作冤禽万啭声。
　　◎卷.110【闻严秘书与正字及诸客夜会因寄】武元衡
　　衡门寥落岁阴穷，露湿莓苔叶厌风。
　　闻道今宵阮家会，竹林明月七人同。
　　◎卷.111【戏赠韩二秀才】武元衡
　　名高折桂方年少，心苦为文命未通。
　　闻说东堂今有待，飞鸣何处及春风。
　　◎卷.112【闻王仲周所居牡丹花发，因戏赠】武元衡
　　闻说庭花发暮春，长安才子看须频。
　　花开花落无人见，借问何人是主人。
　　◎卷.113【酬王十八见招】武元衡
　　王昌家直在城东，落尽庭花昨夜风。
　　高兴不辞千日醉，随君走马向新丰。
　　◎卷.114【赠道者（一作赠送）】武元衡
　　麻衣如雪一枝梅，笑掩微妆入梦来。
　　若到越溪逢越女，红莲池里白莲开。
　　◎卷.115【重送白将军】武元衡
　　红烛芳筵惜夜分，歌楼管咽思难闻。
　　早知怨别人间世，不下青山老白云。
　　◎卷.116【和李丞题李将军林园】武元衡
　　落英飘蕊雪纷纷，啼鸟如悲霍冠军。
　　逝水不回弦管绝，玉楼迢递锁浮云。
　　◎卷.117【同张惟送霍总（一作送崔总赴池州）】武元衡
　　春风箫管怨津楼，三奏行人醉不留。
　　别后相思江上岸，落花飞处杜鹃愁。
　　◎卷.118【赠别崔起居】武元衡
　　三十年前会府同，红颜销尽两成翁。
　　别泪共将何处洒，锦江南渡足春风。
　　◎卷.119【春日偶题】武元衡
　　山川百战古刀州，龙节来分圣主忧。
　　静守化条无一事，春风独上望京楼。
　　◎卷.120【听歌】武元衡
　　月上重楼丝管秋，佳人夜唱古梁州。
　　满堂谁是知音者，不惜千金与莫愁。
　　◎卷.121【酬韦胄曹】武元衡
　　相逢异县蹉跎意，无复少年容易欢。
　　桃李美人攀折尽，何如松柏四时寒。
　　◎卷.122【同幕府夜宴惜花】武元衡
　　芳草落花明月榭，朝云暮雨锦城春。
　　莫愁红艳风前散，自有青蛾镜里人。
　　◎卷.123【代佳人赠张郎中】武元衡
　　洛阳佳丽本神仙，冰雪颜容桃李年。
　　心爱阮郎留不住，独将珠泪湿红铅。
　　◎卷.124【饯裴行军赴朝命】武元衡
　　来时圣主假光辉，心恃朝恩计日归。
　　谁料忽成云雨别，独将边泪洒戎衣。
　　◎卷.125【秋日经潼关感寓】武元衡
　　昔年曾逐汉征东，三授兵符百战中。
　　力保山河嗟下世，秋风牢落故营空。
　　◎卷.126【赠歌人】武元衡
　　仙歌静转玉箫催，疑是流莺禁苑来。
　　他日相思梦巫峡，莫教云雨晦阳台。
　　◎卷.127【见郭侍郎题壁】武元衡
　　万里枫江偶问程，青苔壁上故人名。
　　悠悠身世限南北，一别十年空复情。


第三百一十八卷
　　◎卷.1【癸巳岁吉甫圜丘摄事合于中书后阁…呈集贤院诸学士】李吉甫
　　淮海同三入，枢衡过六年。庙斋兢永夕，书府会群仙。
　　粉壁连霜曙，冰池对月圆。岁时忧里换，钟漏静中传。
　　蓬发颜空老，松心契独全。赠言因傅说，垂训在三篇。
　　◎卷.2【夏夜北园即事寄门下武相公】李吉甫
　　结构非华宇，登临似古原。僻殊萧相宅，芜胜邵平园。
　　避暑依南庑，追凉在北轩。烟霞霄外静，草露月中繁。
　　鹊绕惊还止，虫吟思不喧。怀君欲有赠，宿昔贵忘言。
　　◎卷.3【九日小园独谣赠门下武相公】李吉甫
　　小园休沐暇，暂与故山期。树杪悬丹枣，苔阴落紫梨。
　　舞丛新菊遍，绕格古藤垂。受露红兰晚，迎霜白薤肥。
　　上公留凤沼，冠剑侍清祠。应念端居者，长惭补衮诗。
　　◎卷.4【怀伊川赋】李吉甫
　　龙门南岳尽伊原，草树人烟目所存。
　　正是北州梨枣熟，梦魂秋日到郊园。
　　◎卷.5【奉和武相公省中宿斋，酬李相公见寄】郑絪
　　高阁安仁省，名园广武庐。沐兰朝太一，种竹咏华胥。
　　禁静疏钟彻，庭开爽韵虚。洪钧齐万物，缥帙整群书。
　　寒露滋新菊，秋风落故蕖。同怀不同赏，幽意竟何如。
　　◎卷.6【寒夜闻霜钟】郑絪
　　霜钟初应律，寂寂出重林。拂水宜清听，凌空散迥音。
　　舂容时未歇，摇曳夜方深。月下和虚籁，风前间远砧。
　　净兼寒漏彻，闲畏曙更侵。遥相千山外，泠泠何处寻。
　　◎卷.7【奉酬宣上人九月十五日东亭望月见赠因怀紫阁旧游】郑絪
　　中年偶逐鸳鸾侣，弱岁多从糜鹿群。紫阁道流今不见，
　　红楼禅客早曾闻。松斋月朗星初散，苔砌霜繁夜欲分。
　　一览彩笺佳句满，何人更咏惠休文。
　　◎卷.8【九日登高怀邵二】郑絪
　　簪茱泛菊俯平阡，饮过三杯却惘然。
　　十岁此辰同醉友，登高各处已三年。
　　◎卷.9【享太庙乐章】郑絪
　　於穆时文，受天明命。允恭玄默，化成理定。
　　出震嗣德，应乾传圣。猗欤缉熙，千亿流庆。
　　◎卷.10【句】郑絪
　　情人共惆怅，良友不同游。（《纪事》云：絪九日有怀邵
　　二诗，又怀林十二云云，其重友如此）
　　◎卷.11【和黄门相公诏还题石门洞（黄门，武元衡也）】郑馀庆
　　紫氛随马处，黄阁驻车情。嵌壑惊山势，周滩恋水声。
　　地分三蜀限，关志百牢名。琬琰攀酬郢，微言鼎饪情。
　　◎卷.12【享太庙乐章】郑馀庆
　　开邸除暴，时迈勋尊。三元告命，四极骏奔。
　　金枝翠叶，辉烛瑶琨。象德亿载，贻庆汤孙。
　　◎卷.13【和黄门武相公诏还题石门洞】赵宗儒
　　益部恩辉降，同荣汉相还。韶芳满归路，轩骑出重关。
　　望日朝天阙，披云过蜀山。更题风雅韵，永绝翠岩间。
　　◎卷.14【和武相锦楼玩月得浓字（时为西川营田副使）】柳公绰
　　此夜年年月，偏宜此地逢。近看江水浅，遥辨雪山重。
　　万井金花肃，千林玉露浓。不唯楼上思，飞盖亦陪从。
　　◎卷.15【题梓州牛头寺】柳公绰
　　一出西城第二桥，两边山木晚萧萧。
　　井花净洗行人耳，留听溪声入夜潮。
　　◎卷.16【赠毛仙翁】柳公绰
　　桃源千里远，花洞四时春。中有含真客，长为不死人。
　　松高枝叶茂，鹤老羽毛新。莫遣同篱槿，朝荣暮化尘。
　　◎卷.17【和武相公中秋锦楼玩月得苍字（时为西川观察判官）】张正一
　　高秋今夜月，皓色正苍苍。远水澄如练，孤鸿迥带霜。
　　旅人方积思，繁宿稍沉光。朱槛叨陪赏，尤宜清漏长。
　　◎卷.18【奉和武相公中秋锦楼玩月得来字】徐放
　　玉露中秋夜，金波碧落开。鹊惊初泛滥，鸿思共裴回。
　　远月清光遍，高空爽气来。此时陪永望，更得上燕台。
　　◎卷.19【和武相公中秋锦楼玩月（得前字、秋字二篇）】崔备
　　清景同千里，寒光尽一年。竟天多雁过，通夕少人眠。
　　照别江楼上，添愁野帐前。隋侯恩未报，犹有夜珠圆。
　　四时皆有月，一夜独当秋。照耀初含露，裴回正满楼。
　　遥连雪山净，迥入锦江流。愿以清光末，年年许从游。
　　◎卷.20【奉陪武相公西亭夜宴陆郎中】崔备
　　宾阁玳筵开，通宵递玉杯。尘随歌扇起，雪逐舞衣回。
　　剪烛清光发，添香暖气来。令君敦宿好，更为一裴回。
　　◎卷.21【清溪路中寄诸公（一作寄韦于二侍御）】崔备
　　偏郡隔云岑，回溪路更深。少留攀桂树，长渴望梅林。
　　野笋资公膳，山花慰客心。别来无信息，可谓井瓶沉。
　　◎卷.22【奉酬中书相公至日圜丘行事…见寄之什（一作崔曙诗）】崔备
　　典籍开书府，恩荣避鼎司。郊丘资有事，斋戒守无为。
　　宿雾蒙琼树，馀香覆玉墀。进经逢乙夜，展礼值明时。
　　勋共山河列，名同竹帛垂。年年佐尧舜，相与致雍熙。
　　◎卷.23【使院忆山中道侣，兼怀李约】崔备
　　松竹去名岳，衡茅思旧居。山君水上印，天女月中书。
　　旧秩芸香在，空奁药气馀。褐衣宽易揽，白发少难梳。
　　病柳伤摧折，残花惜扫除。忆巢同倦鸟，避网甚跳鱼。
　　阮巷惭交绝，商岩愧迹疏。与君非宦侣，何日共樵渔。
　　◎卷.24【奉陪武相公西亭夜宴陆郎中（时为武元衡幕僚）】萧祜
　　弘阁陈芳宴，佳宾此会难。交逢贵日重，醉得少时欢。
　　舒黛凝歌思，求音足笔端。一闻清佩动，珠玉夜珊珊。
　　◎卷.25【游石堂观】萧祜
　　西山高高何所如，上有古昔真人居。嵌崖巨石自成室，
　　其下磅礴含清虚。我来斯邑访遗迹，乃遇沈生耽载籍。
　　沈生为政哀茕嫠，又能索隐探灵奇。欣然向我话佳境，
　　与我崎岖到山顶。甘瓜剖绿出寒泉，碧瓯浮花酌春茗。
　　嚼瓜啜茗身清凉，汗消絺绤如迎霜。胡为空山百草花，
　　倏尔笾豆肆我旁。始惊知周无小大，力寡多方验斯在。
　　妙用腾声冠盖间，胜游恣意烟霞外。故碑石像凡几年，
　　云郁雨霏生绿烟。我知游此多灵仙，缥缈月中飞下天。
　　天风微微夕露委，松梢飕飕晓声起。凤去空遗箫管音，
　　星翻寥落银河水。劝君学道此时来，结茅独宿何辽哉。
　　斋心玄默感灵卫，必见鸾鹤相裴回。我爱崇山双剑北，
　　峰如人首拄天黑。群仙伛偻势奔走，状若归尊趋有德。
　　半岩有洞顶有池，出入灵怪潜蛟螭。我去不得昼夜思，
　　梦游曾信南风吹。南风吹我到林岭，故国不见秦天迥。
　　山花名药扑地香，月色泉声洞心冷。荫松散发逢异人，
　　寂寞旷然口不言。道陵公远莫能识，发短耳长谁独存。
　　司农惊觉忽惆怅，可惜所游俱是妄。蕴怀耿耿谁与言，
　　直至今来意通形神开，拥传又恨斜阳催。
　　一丘人境尚堪恋，何况海上金银台。
　　◎卷.26【奉陪武相公西亭夜宴陆郎中】王良士
　　芳气袭猗兰，青云展旧欢。仙来红烛下，花发彩毫端。
　　海岳期方远，松筠岁正寒。仍闻言赠处，一字重琅玕。
　　◎卷.27【南至日隔霜仗望含元殿炉烟（一作车缅诗）】王良士
　　抗殿疏龙首，高高接上玄。节当南至日，星是北辰天。
　　宝戟罗仙仗，金炉引御烟。霏微双阙丽，容曳九门连。
　　拂曙祥光满，分晴瑞色鲜。一阳今在历，生植仰陶甄。
　　◎卷.28【奉陪武相公西亭夜宴陆郎中】独孤实
　　仙郎膺上才，夜宴接三台。烛引银河转，花连锦帐开。
　　静看歌扇举，不觉舞腰回。寥落东方曙，无辞尽玉杯。
　　◎卷.29【奉陪武相公西亭夜宴陆郎中】卢士政
　　华堂良宴开，星使自天来。舞转朱丝逐，歌馀素扇回。
　　水光凌曲槛，夜色霭高台。不在宾阶末，何由接上台。
　　◎卷.30【闻莺】于敖
　　玉绳河汉晓纵横，万籁潜收莺独鸣。
　　能将百啭清心骨，宁止闲窗梦不成。
　　◎卷.31【和武相公闻莺】皇甫镛
　　华馆沈沈曙境清，伯劳初啭月微明。
　　不知台座宵吟久，犹向花窗惊梦声。


第三百一十九卷
　　◎卷.1【白露为霜】颜粲
　　悲秋将岁晚，繁露已成霜。遍渚芦先白，沾篱菊自黄。
　　应钟鸣远寺，拥雁度三湘。气逼襦衣薄，寒侵宵梦长。
　　满庭添月色，拂水敛荷香。独念蓬门下，穷年在一方。
　　◎卷.2【吴宫教美人战（一作吴秘诗）】颜粲
　　有客陈兵画，功成欲霸吴。玉颜承将略，金钿指军符。
　　转佩风云暗，鸣鼙锦绣趋。雪花频落粉，香汗尽流珠。
　　掩笑谁干令，严刑必用诛。至今孙子术，犹可静边隅。
　　◎卷.3【月映清淮流】徐敞
　　遥夜淮弥净，浮空月正明。虚无含气白，凝澹映波清。
　　见底深还浅，居高缺复盈。处柔知坎德，持洁表阴精。
　　利物功难并，和光道已成。安流方利涉，应鉴此时情。
　　◎卷.4【圆灵水镜】徐敞
　　浮光上东洛，扬彩满圆灵。明灭沦江水，盈虚逐砌蓂。
　　不分沙岸白，偏照海山清。练色临窗牖，蟾光霭户庭。
　　成轮疑璧影，初魄类弓形。远近凝清质，娟娟出众星。
　　◎卷.5【虹藏不见】徐敞
　　迎冬小雪至，应节晚虹藏。玉气徒成象，星精不散光。
　　美人初比色，飞鸟罢呈祥。石涧收晴影，天津失彩梁。
　　霏霏空暮雨，杳杳映残阳。舒卷应时令，因知圣历长。
　　◎卷.6【白露为霜】徐敞
　　早寒青女至，零露结为霜。入夜飞清景，凌晨积素光。
　　驷星初晰晰，葭菼复苍苍。色冒沙滩白，威加木叶黄。
　　鲜辉袭纨扇，杀气掩干将。葛屦那堪履，徒令君子伤。
　　◎卷.7【赋得金茎露】徐敞
　　武帝贵长生，延年饵玉英。铜盘贮珠露，仙掌抗金茎。
　　拂曙氛埃敛，凌空沆瀣清。岧峣捧瑞气，巃嵸出宫城。
　　势入浮云耸，形标霁色明。大君当御宇，何必去蓬瀛。
　　◎卷.8【圆灵水镜】张聿
　　凤池开月镜，清莹写寥天。影散微波上，光含片玉悬。
　　菱花凝泛滟，桂树映清鲜。乐广披云日，山涛卷雾年。
　　濯缨何处去，鉴物自堪妍。回首看云液，蟾蜍势正圆。
　　◎卷.9【景风扇物】张聿
　　何处青蘋末，呈祥起远空。晓来摇草树，轻度净尘蒙。
　　水上微波动，林前媚景通。寥天鸣万籁，兰径长幽丛。
　　渐飏抟扶势，应从橐籥功。开襟若有日，愿睹大王风。
　　◎卷.10【剑化为龙】张聿
　　古剑诚难屈，精明有所从。沉埋方出狱，合会却成龙。
　　牛斗光初歇，蜿蜒气渐浓。云涛透百丈，水府跃千重。
　　拖尾迷莲锷，张鳞露锦容。至今沙岸下，谁得睹玄踪。
　　◎卷.11【馀瑞麦】张聿
　　瑞麦生尧日，芃芃雨露偏。两岐分更合，异亩颖仍连。
　　冀获明王庆，宁唯太守贤。仁风吹靡靡，甘雨长芊芊。
　　圣德应多稔，皇家配有年。已闻天下泰，谁为济西田。
　　◎卷.12【赋得首夏犹清和（一作黎逢诗）】张聿
　　早夏宜春景，和光起禁城。祝融将御节，炎帝启朱明。
　　日送残花晚，风过御苑清。郊原浮麦气，池沼发荷英。
　　树影临山动，禽飞入汉轻。幸逢尧禹化，全胜谷中情。
　　◎卷.13【移居洞庭】麹信陵
　　重林将叠嶂，此处可逃秦。水隔人间世，花开洞里春。
　　荷锄分地利，纵酒乐天真。万事更何有，吾今已外身。
　　◎卷.14【吴门送客】麹信陵
　　乱山吴苑外，临水让王祠。素是伤情处，春非送客时。
　　不须愁落日，且愿驻青丝。千里会应到，一尊谁共持。
　　◎卷.15【长安道】麹信陵
　　朱门映绿杨，双阙抵通庄。玉珮声逾远，红尘犹自香。
　　◎卷.16【出自贼中谒恒上人】麹信陵
　　再拜吾师喜复悲，誓心从此永归依。
　　浮生怳忽若真梦，何事于中有是非。
　　◎卷.17【过真律师旧院】麹信陵
　　寂然秋院闭秋光，过客闲来礼影堂。
　　坚冰销尽还成水，本自无形何足伤。
　　◎卷.18【酬谈上人咏海石榴】麹信陵
　　真僧相劝外浮华，万法无常可叹嗟。
　　但试寻思阶下树，何人种此我看花。
　　◎卷.19【句】麹信陵
　　台笠冒山雨，渚田耕荇花。（见《石林燕语》）。
　　◎卷.20【冬日可爱（一作陈讽诗）】张正元
　　寒日临清昼，辽天一望时。未消埋径雪，先暖读书帷。
　　属思光难驻，舒情影若遗。晋臣曾比德，谢客昔言诗。
　　散彩宁偏煦，流阴信不追。馀辉如可就，回烛幸无私。
　　◎卷.21【临川羡鱼】张正元
　　有客百愁侵，求鱼正在今。广川何渺漫，高岸几登临。
　　风水宁相阻，烟霞岂惮深。不应同逐鹿，讵肯比从禽。
　　结网非无力，忘筌自有心。永存芳饵在，伫立思沈沈。
　　◎卷.22【青云干吕】王履贞
　　异方占瑞气，干吕见青云。表圣兴中国，来王谒大君。
　　迎祥殊大乐，叶庆类横汾。自感明时起，非因触石分。
　　映霄难辨色，从吹乍成文。须使流千载，垂芳在典坟。
　　◎卷.23【青云干吕】彭伉
　　祥辉上干吕，郁郁又纷纷。远示无为化，将明至道君。
　　势凝千里静，色向九霄分。已见从龙意，宁知触石文。
　　状烟殊散漫，捧日更氛氲。自使来宾国，西瞻仰瑞云。
　　圣布中区化，祥符异域云。含春初应吕，晕碧已成文。
　　东起随风暖，西流共日曛。升时嘉异月，为庆等凝汾。
　　轻与晴烟比，高将晓雾分。飘飘如可致，愿此翊明君。
　　◎卷.24【寄妻】彭伉
　　莫讶相如献赋迟，锦书谁道泪沾衣。
　　不须化作山头石，待我堂前折桂枝。
　　◎卷.25【青云干吕（一作吴泌诗）】林藻
　　应节偏干吕，亭亭在紫氛。缀空初布影，捧日已成文。
　　结盖祥光迥，为楼翠色分。还同起封上，更似出横汾。
　　作瑞来藩国，呈形表圣君。裴回如有托，谁道比闲云。
　　◎卷.26【吴宫教战（一作叶季良诗）】林藻
　　强吴矜霸略，讲武在深宫。尽出娇娥辈，先观上将风。
　　挥戈罗袖卷，擐甲汗装红。轻笑分旗下，含羞入队中。
　　鼓停行未整，刑举令方崇。自可威邻国，何劳骋战功。
　　◎卷.27【梨岭（见闽南唐雅）】林藻
　　曾向岭头题姓字，不穿杨叶不言归。
　　弟兄各折一枝桂，还向岭头联影飞。
　　◎卷.28【赠冯宿】李观
　　寒城上秦原，游子衣飘飘。黑云截万里，猎火从中烧。
　　阴空蒸长烟，杀气独不销。冰交石可裂，风疾山如摇。
　　时无青松心，顾我独不凋。
　　◎卷.29【宿裴友书斋】李观
　　卧君山窗下，山鸟与我言。清风何飕飗，松柏中夜繁。
　　久游失归趣，宿此似故园。林烟横近郊，谿月落古原。
　　稚子不待晓，花间出柴门。
　　◎卷.30【御沟新柳】李观
　　御沟回广陌，芳柳对行人。翠色枝枝满，年光树树新。
　　畏逢攀折客，愁见别离辰。近映章台骑，遥分禁苑春。
　　嫩阴初覆水，高影渐离尘。莫入胡儿笛，还令泪湿巾。
　　◎卷.31【试中和节诏赐公卿尺诗】李观
　　淑节韶光媚，皇明宠锡崇。具寮颁玉尺，成器幸良工。
　　岂止寻常用，将传度量同。人何不取利，物亦赖其功。
　　紫翰宣殊造，丹诚厉匪躬。奉之无失坠，恩泽自天中。
　　◎卷.32【省试恩赐耆老布帛（一作崔宗诗）】李绛
　　涣汗中天发，殊私海外存。衰颜逢圣代，华发受皇恩。
　　烛物明尧日，垂衣辟禹门。惜时悲落景，赐帛慰馀魂。
　　厚泽沾翔泳，微生保子孙。盛明今尚齿，欢奉九衢樽。
　　◎卷.33【和裴相国答张秘书赠马诗】李绛
　　高才名价欲凌云，上驷光华远赠君。念旧露垂丞相简，
　　感知星动客卿文。纵横逸气宁称力，驰骋长途定出群。
　　伏枥莫令空度岁，黄金结束取功勋。
　　◎卷.34【赐耆老布帛（一作张复元诗）】崔枢
　　殊私及耆老，圣德赈黎元。布帛忻天赐，生涯作主恩。
　　情均皆挟纩，礼异贲丘园。庆洽时方泰，仁沾月告存。
　　宁知酬雨露，空识荷乾坤。击壤将何幸，裴回望九门。
　　◎卷.35【齐优开笼飞去所献楚王鹄】崔枢
　　受命笼齐鹄，交欢献楚王。惠心先巧辩，戢羽见回翔。
　　意适清风远，忧除白日长。度云摇旧影，过树阅新芳。
　　直取名翻重，宁唯好不伤。谁言滑稽理，千载戒禽荒。
　　◎卷.36【试中和节诏赐公卿尺诗】陆复礼
　　春仲令初吉，欢娱乐大中。皇恩贞百度，宝尺赐群公。
　　欲使方隅法，还令规矩同。捧观珍质丽，拜受圣恩崇。
　　如荷丘山重，思酬方寸功。从兹度天地，与国庆无穷。
　　◎卷.37【赋得白云起封中（一作陈希烈诗）】李正辞
　　千年泰山顶，云起汉皇封。不作奇峰状，宁分触石容。
　　为霖虽易得，表圣自难逢。冉冉排空上，依依叠影重。
　　素光非曳练，灵贶是从龙。岂学无心出，东西任所从。
　　◎卷.38【赋得白云起封中（一作许康佐诗）】张嗣初
　　英英白云起，呈瑞出封中。表圣宁因地，逢时岂待风。
　　浮光弥皎洁，流影更冲融。自叶尧年美，谁云汉日同。
　　金泥光乍掩，玉检气潜通。欲与非烟并，亭亭不散空。
　　◎卷.39【春色满皇州】张嗣初
　　何处年华好，皇州淑气匀。韶阳潜应律，草木暗迎春。
　　柳变金堤畔，兰抽曲水滨。轻黄垂辇道，微绿映天津。
　　丽景浮丹阙，晴光拥紫宸。不知幽远地，今日几枝新。
　　◎卷.40【日暮碧云合】许康佐
　　日际愁阴生，天涯暮云碧。重重不辨盖，沈沈乍如积。
　　林色黯疑暝，隙光俄已夕。出岫且从龙，萦空宁触石。
　　馀辉澹瑶草，浮影凝绮席。时景讵能留，几思轻尺璧。
　　◎卷.41【白云起封中（一作张嗣初诗）】许康佐
　　英英白云起，呈瑞出封中。表圣宁依地，逢时岂待风。
　　浮辉弥皎洁，流影更冲融。自叶尧天美，谁言汉日同。
　　泥金光乍掩，检玉气俄通。犹愿非烟瑞，亭亭不散空。
　　◎卷.42【石季伦金谷园（一本题作金谷怀古）】许尧佐
　　石氏遗文在，凄凉见故园。轻风思奏乐，衰草忆行轩。
　　舞榭苍苔掩，歌台落叶繁。断云归旧壑，流水咽新源。
　　曲沼残烟敛，丛篁宿鸟喧。唯馀池上月，犹似对金尊。
　　◎卷.43【石季伦金谷园】李君房
　　梓泽风流地，凄凉迹尚存。残芳迷妓女，衰草忆王孙。
　　舞态随人谢，歌声寄鸟言。池平森灌木，月落吊空园。
　　流水悲难驻，浮云影自翻。宾阶馀藓石，车马讵喧喧。
　　◎卷.44【享惠昭太子庙乐章登歌】杜羔
　　因心克孝，位震遗芬。宾天道茂，轸怀气分。
　　发祇乃祀，咳叹如闻。二歌斯升，以咏德薰。
　　◎卷.45【南至日隔仗望含元殿香炉（一作王良士诗）】车缅
　　抗殿疏元首，高高接上元。节当南至日，星是北辰天。
　　宝戟罗仙仗，金炉引瑞烟。霏微双阙丽，溶曳九州连。
　　拂曙祥光满，分晴晓色鲜。一阳今在历，生植愿陶甄。


第三百二十卷
　　◎卷.1【奉和圣制九月十八日赐百寮追赏因书所怀】权德舆
　　锡宴朝野洽，追欢尧舜情。秋堂丝管动，水榭烟霞生。
　　黄花媚新霁，碧树含馀清。同和六律应，交泰万宇平。
　　春藻下中天，湛恩阐文明。小臣谅何以，亦此摽华缨。
　　◎卷.2【奉和圣制九日言怀赐中书门下及百寮】权德舆
　　令节在丰岁，皇情喜乂安。丝竹调六律，簪裾列千官。
　　烟霜暮景清，水木秋光寒。筵开曲池上，望尽终南端。
　　天文丽庆霄，墨妙惊飞鸾。愿言黄花酒，永奉今日欢。
　　◎卷.3【奉和圣制重阳日中外同欢以诗言志因示百僚】权德舆
　　玉醴宴嘉节，拜恩欢有馀。煌煌菊花秀，馥馥萸房舒。
　　白露秋稼熟，清风天籁虚。和声度箫韶，瑞气深储胥。
　　百辟皆醉止，万方今宴如。宸衷在化成，藻思焕琼琚。
　　微臣徒窃抃，岂足歌唐虞。
　　◎卷.4【奉和圣制中春麟德殿会百寮观新乐】权德舆
　　仲春蔼芳景，内庭宴群臣。森森列干戚，济济趋钩陈。
　　大乐本天地，中和序人伦。正声迈咸濩，易象含羲文。
　　玉俎映朝服，金钿明舞茵。韶光雪初霁，圣藻风自薰。
　　时泰恩泽溥，功成行缀新。赓歌仰昭回，窃比华封人。
　　◎卷.5【奉和圣制中和节赐百官宴集因示所怀】权德舆
　　万方庆嘉节，宴喜皇泽均。晓开蓂叶初，景丽星鸟春。
　　藻思贞百度，著明并三辰。物情舒在阳，时令弘至仁。
　　衢酒和乐被，薰弦声曲新。赓歌武弁侧，永荷玄化醇。
　　◎卷.6【奉和圣制重阳日即事六韵】权德舆
　　嘉节在阳数，至欢朝野同。恩随千钟洽，庆属五稼丰。
　　时菊洗露华，秋池涵霁空。金丝响仙乐，剑舄罗宗公。
　　天道光下济，睿词敷大中。多惭击壤曲，何以答尧聪。
　　◎卷.7【奉和圣制丰年多庆九日示怀】权德舆
　　寒露应秋杪，清光澄曙空。泽均行苇厚，年庆华黍丰。
　　声明畅八表，宴喜陶九功。文丽日月合，乐和天地同。
　　圣言在推诚，臣职惟匪躬。琐细何以报，翾飞淳化中。
　　◎卷.8【赠文敬太子庙时享退文舞迎武舞乐章】权德舆
　　干旄羽籥相亏蔽，一进一退殊行缀。
　　昔献三雍盛礼容，今陈六佾崇仪制。
　　◎卷.9【读穀梁传二首】权德舆
　　荀寅士吉射，诚乃蔽聪明。奈何赵志父，专举晋阳兵。
　　下令汉七国，借此以为名。吾嘉徙薪智，祸乱何由生。
　　忆昔溴梁会，岂伊无诸侯。群臣自盟歃，君政如赘旒。
　　有力则宗楚，何人复尊周。空文徒尔贬，见此眦血流。
　　◎卷.10【刘绍相访夜话，因书即事】权德舆
　　故人怆久别，兹夕款郊扉。山僮漉野酝，稚子褰书帷。
　　清露泫珠莹，金波流玉徽。忘言我造适，瞪视君无违。
　　但令静胜躁，自使癯者肥。不待蘧生年，从此知昔非。
　　◎卷.11【卧病喜惠上人、李炼师、茅处士见访，因以赠】权德舆
　　沈疴结繁虑，卧见书窗曙。方外三贤人，惠然来相亲。
　　整巾起曳策，喜非车马客。支郎有佳文，新句凌碧云。
　　霓裳何飘飘，浩志凌紫氛。复有沈冥士，远系三茅君。
　　各言麋鹿性，不与簪组群。清言出象系，旷迹逃玄纁。
　　心源暂澄寂，世故方纠纷。终当逐师辈，岩桂香氲芬。
　　◎卷.12【多病戏书，因示长孺】权德舆
　　行年未四十，已觉百病生。眼眩飞蝇影，耳厌远蝉声。
　　甘辛败六藏，冰炭交七情。唯思曲肱枕，搔首掷华缨。
　　◎卷.13【古兴】权德舆
　　月中有桂树，无翼难上天。海底有龙珠，下隔万丈渊。
　　人生大限虽百岁，就中三十称一世。晦明乌兔相推迁，
　　雪霜渐到双鬓边。沉忧戚戚多浩叹，不得如意居太半。
　　一气暂聚常恐散，黄河清兮白石烂。
　　◎卷.14【感寓】权德舆
　　残雨倦欹枕，病中时序分。秋虫与秋叶，一夜隔窗闻。
　　虚室对摇落，晤言无与群。冥心试观化，世故如丝棼。
　　但看鸢戾天，岂见山出云。下里徒击节，朱弦秘南薰。
　　梧桐秀朝阳，上有威凤文。终待九成奏，来仪瑞吾君。
　　◎卷.15【跌伤伏枕，有劝醲酒者暂忘所苦，因有一绝】权德舆
　　一杯宜病士，四体委胡床。暂得遗形处，陶然在醉乡。
　　◎卷.16【病中苦热】权德舆
　　三伏鼓洪炉，支离一病夫。倦眠身似火，渴歠汗如珠。
　　悸乏心难定，沉烦气欲无。何时洒微雨，因与好风俱。
　　◎卷.17【览镜见白发数茎光鲜特异】权德舆
　　秋来皎洁白须光，试脱朝簪学酒狂。
　　一曲酣歌还自乐，儿孙嬉笑挽衣裳。
　　◎卷.18【南亭晓坐因以示璩】权德舆
　　隐几日无事，风交松桂枝。园庐含晓霁，草木发华姿。
　　迹似南山隐，官从小宰移。万殊同野马，方寸即灵龟。
　　弱质常多病，流年近始衰。图书传授处，家有一男儿。
　　◎卷.19【竹径偶然作】权德舆
　　退朝此休沐，闭户无尘氛。杖策入幽径，清风随此君。
　　琴觞恣偃傲，兰蕙相氛氲。幽赏方自适，林西烟景曛。
　　◎卷.20【拜昭陵过咸阳墅】权德舆
　　季子乏二顷，扬雄才一廛。伊予此南亩，数已逾前贤。
　　顷岁辱明命，铭勋镂贞坚。遂兹操书致，内顾增缺然。
　　乃葺场圃事，迨今三四年。适因昭陵拜，得抵咸阳田。
　　田夫竞致辞，乡耋争来前。村盘既罗列，鸡黍皆珍鲜。
　　古称禄代耕，人以食为天。自惭廪给厚，谅使井税先。
　　涂涂沟塍雾，漠漠桑柘烟。荒蹊没古木，精舍临秋泉。
　　池笼岂所安，樵牧乃所便。终当解缨络，田里谐因缘。
　　◎卷.21【早春南亭即事】权德舆
　　虚斋坐清昼，梅坼柳条鲜。节候开新历，筋骸减故年。
　　振衣惭艾绶，窥镜叹华颠。独有开怀处，孙孩戏目前。
　　◎卷.22【璩授京兆府参军戏书以示兼呈独孤郎】权德舆
　　见尔府中趋，初官足慰吾。老牛还舐犊，凡鸟亦将雏。
　　喜至翻成感，痴来或欲殊。因惭玉润客，应笑此非夫。
　　◎卷.23【书绅诗】权德舆
　　和静有真质，斯人称最灵。感物惑天性，触里纷多名。
　　祸机生隐微，智者鉴未形。败礼因近习，哲人自居贞。
　　当令念虑端，鄙嫚不能萌。苟非不逾矩，焉得遂性情。
　　谨之在事初，动用各有程。千里起步武，彗云自纤茎。
　　心源一流放，骇浪奔长鲸。渊木苟端深，枝流则贞清。
　　和理通性术，悠久方昭明。先师留中庸，可以导此生。
　　◎卷.24【侍从游后湖宴坐】权德舆
　　绝境殊不远，湖塘直吾庐。烟霞旦夕生，泛览诚可娱。
　　慈颜俯见喻，辍尔诗与书。清旭理轻舟，嬉游散烦劬。
　　宿雨荡残燠，惠风与之俱。心灵一开旷，机巧眇已疏。
　　中流有荷花，花实相芬敷。田田绿叶映，艳艳红姿舒。
　　繁香好风结，净质清露濡。丹霞无容辉，嫭色亦踟蹰。
　　秾芳射水木，欹叶游龟鱼。化工若有情，生植皆不如。
　　轻舟任沿溯，毕景乃踌躇。家人亦恬旷，稚齿皆忻愉。
　　素弦激凄清，旨酒盈樽壶。寿觞既频献，乐极随歌呼。
　　圆月初出海，澄辉来满湖。清光照酒酣，俯倾百虑无。
　　以兹心目畅，敌彼名利途。轻肥何为者，浆藿自有馀。
　　愿销区中累，保此湖上居。无用诚自适，年年玩芙蕖。
　　◎卷.25【晨坐寓兴】权德舆
　　清晨坐虚斋，群动寂未喧。泊然一室内，因见万化源。
　　得丧心既齐，清净教益敦。境来每自惬，理胜或不言。
　　亭柯见荣枯，止水知清浑。悠悠世上人，此理法难论。
　　◎卷.26【郊居岁暮因书所怀】权德舆
　　养拙方去喧，深居绝人事。返耕忘帝力，乐道疏代累。
　　翛然衡茅下，便有江海意。宁知肉食尊，自觉儒衣贵。
　　烟霜当暮节，水石多幽致。三径日闲安，千峰对深邃。
　　策藜出村渡，岸帻寻古寺。月魄清夜琴，猿声警朝寐。
　　地偏芝桂长，境胜烟霞异。独鸟带晴光，疏篁净寒翠。
　　窗前风叶下，枕上溪云至。散发对农书，斋心看道记。
　　清言核名理，开卷穷精义。求誉观朵颐，危身陷芳饵。
　　纷吾守孤直，世业常恐坠。就学缉韦编，铭心对欹器。
　　元和畅万物，动植咸使遂。素履期不渝，永怀丘中志。
　　◎卷.27【暮春闲居示同志】权德舆
　　避喧非傲世，幽兴乐郊园。好古每开卷，居贫常闭门。
　　曙钟来古寺，旭日上西轩。稍与清境会，暂无尘事烦。
　　静看云起灭，闲望鸟飞翻。乍问山僧偈，时听渔父言。
　　体羸谙药性，事简见心源。冠带惊年长，诗书喜道存。
　　小池泉脉凑，危栋燕雏喧。风入松阴静，花添竹影繁。
　　灌园输井税，学稼奉晨昏。此外知何有，怡然向一樽。
　　◎卷.28【田家即事】权德舆
　　闲卧藜床对落晖，翛然便觉世情非。漠漠稻花资旅食，
　　青青荷叶制儒衣。山僧相访期中饭，渔父同游或夜归。
　　待学尚平婚嫁毕，渚烟溪月共忘机。
　　◎卷.29【寓兴】权德舆
　　弱冠无所就，百忧钟一身。世德既颠坠，素怀亦堙沦。
　　风烟隔嵩丘，羸疾滞漳滨。昭代未通籍，丰年犹食贫。
　　敢求庖有鱼，但虑甑生尘。俯首愧僮仆，蹇步羞亲宾。
　　岂伊当途者，一一由中人。已矣勿复言，吾将问秋旻。
　　◎卷.30【浩歌】权德舆
　　杖策出蓬荜，浩歌秋兴长。北风吹荷衣，萧飒景气凉。
　　通逵抵山郭，里巷连湖光。孤云净远峰，绿水溢芳塘。
　　鱼鸟乐天性，杂英互芬芳。我心独何为，万虑萦中肠。
　　履道身未泰，主家谋不臧。心为世教牵，迹寄翰墨场。
　　出处两未定，羁羸空自伤。沈忧不可裁，伫立河之梁。
　　晚归茅檐下，左右陈壶觞。独酌复长谣，放心游八荒。
　　得丧同一域，是非亦何常。胡为苦此生，矻矻徒自强。
　　乃知杯中物，可使忧患忘。因兹谢时辈，栖息无何乡。
　　◎卷.31【与道者同守庚申】权德舆
　　洞真善救世，守夜看仙经。俾我外持内，当兹申配庚。
　　斋心已恬愉，澡身自澄明。沉沉帘帏下，霭霭灯烛清。
　　四支动有息，一室虚白生。收视忘趋舍，叩齿集神灵。
　　伊予嗜欲寡，居常痾恙轻。三尸既伏窜，九藏乃和平。
　　无令耳目胜，则使性命倾。窅然深夜中，若与元气并。
　　释宗称定慧，儒师著诚明。派分示三教，理诣无二名。
　　吉祥能止止，委顺则生生。视履苟无咎，天祐期永贞。
　　应物智不劳，虚中理自冥。岂资金丹术，即此驻颓龄。
　　◎卷.32【丙寅岁苦贫戏题】权德舆
　　清朝起藜床，雪霜对枯篱。家人来告予，今日无晨炊。
　　鹾醯一已整，新炭固难期。厚生彼何人，工拙各异宜。
　　间岁从使檄，亲宾苦川驰。虽非悖而入，与出常相随。
　　吴门与南亩，颇亦持镃基。有时遇丰年，岁计犹不支。
　　颜渊谅贤人，陋巷能自怡。中忆裴子野，泰然倾薄糜。
　　愧非古人心，戚戚愁朝饥。近古犹不及，太上那可希。
　　奈何时风扇，使我正性衰。巧智竞忧劳，展转生浇漓。
　　吾观黄金印，未胜青松枝。粗令有鱼菽，岂复求轻肥。
　　顾惭主家拙，甘使群下嗤。如何致一杯，醉后无所知。
　　◎卷.33【独酌】权德舆
　　独酌复独酌，满盏流霞色。身外皆虚名，酒中有全德。
　　风清与月朗，对此情何极。
　　◎卷.34【知非】权德舆
　　名教自可乐，搢绅贵行道。何必学狂歌，深山对丰草。
　　◎卷.35【诫言】权德舆
　　言之或未行，前哲所不取。方寸虽浩然，因之三缄口。
　　◎卷.36【醉后】权德舆
　　美禄与贤人，相逢自可亲。愿将花柳月，尽赏醉乡春。


第三百二十一卷
　　◎卷.1【奉和李相公早朝于中书候传点偶书所怀奉呈门…中书相公】权德舆
　　五更钟漏歇，千门扃钥开。紫宸残月下，黄道晓光来。
　　辨色趋中禁，分班列上台。祥烟初缭绕，威凤正裴回。
　　斧藻归全德，轮辕适众材。化成风偃草，道合鼎调梅。
　　渥命随三接，皇恩畅九垓。嘉言造膝去，喜气沃心回。
　　东阁延多士，南山赋有台。阳春那敢和，空此咏康哉。
　　◎卷.2【奉和于司空二十五丈新卜城南郊…奉献兼呈李裴相公】权德舆
　　一德承昌运，三公翊至尊。云龙谐理代，鱼水见深恩。
　　别墅池塘晓，晴郊草木蕃。沟塍连杜曲，茅土盛于门。
　　卜筑因登览，经邦每讨论。退朝鸣玉会，入室断金言。
　　材俊依东阁，壶觞接后园。径深云自起，风静叶初翻。
　　宰物归心匠，虚中即化源。巴人宁敢和，空此愧游藩。
　　◎卷.3【奉和新卜城南郊居得与卫右丞邻舍，因赋诗寄赠】权德舆
　　上宰坐论道，郊居仍里仁。六符既昭晰，万象随陶钧。
　　旭旦下玉墀，鸣驺拂车茵。轩窗退残暑，风物迎萧辰。
　　山泽蜃雨出，林塘鱼鸟驯。岂同求羊径，共是羲皇人。
　　石君五曹重，左户三壤均。居止烟火接，逢迎鸡黍频。
　　大方本无隅，盛德必有邻。千年郢曲后，复此闻阳春。
　　◎卷.4【奉和韦曲庄言怀，贻东曲外族诸弟】权德舆
　　韦曲冠盖里，鲜原郁青葱。公台睦中外，墅舍邻西东。
　　驺驭出国门，晨曦正曈曨。燕居平外土，野服参华虫。
　　疆畎分古渠，烟霞连灌丛。长幼序以齿，欢言无不同。
　　忆昔全盛时，勋劬播休功。代业扩宇内，光尘蔼墟中。
　　慨息多永叹，歌诗厚时风。小生忝瓜葛，慕义斯无穷。
　　◎卷.5【和王侍郎病中领度支，烦迫之馀，过西园书堂闲望】权德舆
　　凭槛辍繁务，晴光烟树分。中邦均禹贡，上药验桐君。
　　满径风转蕙，卷帘山出云。锵然玉音发，馀兴在斯文。
　　◎卷.6【奉和度支李侍郎早朝】权德舆
　　夙驾趋北阙，晓星启东方。鸣驺分骑吏，列烛散康庄。
　　照灼华簪并，逶迤绮陌长。腰金初辨色，喷玉自生光。
　　献替均三壤，贞明集百祥。下才叨接武，空此愧文昌。
　　◎卷.7【奉和刘侍郎司徒奉诏伐叛书情呈宰相】权德舆
　　玉帐元侯重，黄枢上宰雄。缘情词律外，宣力庙谋中。
　　震耀恭天讨，严凝助岁功。行看画麟阁，凛凛有英风。
　　◎卷.8【奉和鄜州刘大夫麦秋出师遮虏有怀中朝亲故】权德舆
　　天子爱全才，故人雄外台。绿油登上将，青绶亚中台。
　　亭障鸣笳入，风云转旆来。兰坊分杳杳，麦垄望莓莓。
　　月向雕弓满，莲依宝剑开。行师齐鹤列，锡马尽龙媒。
　　壮志征染甫，嘉招萃楚材。千寻推直干，百炼去纤埃。
　　间阔劳相望，欢言幸早陪。每联花下骑，几泛竹间杯。
　　芳讯双鱼远，流年两鬓催。何时介圭觐，携手咏康哉。
　　◎卷.9【太原郑尚书远寄新诗，走笔酬赠，因代书贺】权德舆
　　晓开阊阖出丝言，共喜全才镇北门。职重油幢推上略，
　　荣兼革履见深恩。昔岁经过同二仲，登朝并命惭无用。
　　曲台分季奉斋祠，直笔系年陪侍从。芬芳鸡舌向南宫，
　　伏奏丹墀迹又同。公望数承黄纸诏，虚怀自号白云翁。
　　戎装躞蹀纷出祖，金印煌煌宠司武。时看介士阅犀渠，
　　每狎儒生冠章甫。晋祠汾水古并州，千骑双旌居上头。
　　新握兵符应感激，远缄诗句更风流。缁衣诸侯谅称美，
　　白衣尚书何可比。只今麟阁待丹青，努力加餐报天子。
　　◎卷.10【奉和许阁老酬淮南崔十七端公见寄】权德舆
　　文行蕴良图，声华挹大巫。抡才超粉署，驳议在黄枢。
　　自得环中辨，偏推席上儒。八音谐雅乐，六辔骋康衢。
　　密侍仝锵珮，雄才本弃繻。炉烟霏琐闼，宫漏滴铜壶。
　　旧友双鱼至，新文六义敷。断金挥丽藻，比玉咏生刍。
　　交辟尝推重，单辞忽受诬。风波疲贾谊，岐路泣杨朱。
　　溟涨前程险，炎荒旅梦孤。空悲鸢跕水，翻羡雁衔芦。
　　故国方迢递，羁愁自郁纡。远猷来象魏，霈泽过番禺。
　　尽室扁舟客，还家万里途。索居因仕宦，著论拟潜夫。
　　帆席来应驶，郊园半已芜。夕阳寻古径，凉吹动纤枯。
　　忆昔同驱传，忘怀或据梧。幕庭依古刹，缗税给中都。
　　瓜步经过惯，龙沙眺听殊。春山岚漠漠，秋渚露涂涂。
　　孰谓原思病，非关宁武愚。方看簪獬豸，俄叹絷騊駼。
　　芳讯风情在，佳期岁序徂。二贤欢最久，三益义非无。
　　柏悦心应尔，松寒志不渝。子将陪禁掖，亭伯限江湖。
　　交分终推毂，离忧莫向隅。分曹日相见，延首忆田苏。
　　◎卷.11【奉和李给事省中书情寄刘苗崔三曹长因呈许陈二阁老】权德舆
　　常寮几处伏明光，新诏联翩夕拜郎。五夜漏清天欲曙，
　　万年枝暖日初长。分曹列侍登文石，促膝闲谣接羽觞。
　　共说汉朝荣上赏，岂令三友滞冯唐。
　　◎卷.12【过张监阁老宅对酒奉酬见赠（其年停贡举）】权德舆
　　里仁无外事，徐步一开颜。荆玉收难尽，齐竽喜暂闲。
　　秋风倾菊酒，霁景下蓬山。不用投车辖，甘从倒载还。
　　◎卷.13【奉和张舍人阁老阁中直夜思闻雅琴因以书事通简僚友】权德舆
　　紫垣宿清夜，蔼蔼复沈沈。圆月衡汉净，好风松涤深。
　　轩窗韵虚籁，兰雪怀幽音。珠露销暑气，玉徽结遐心。
　　盛才本殊伦，雅诰方在今。伫见舒彩翮，翻飞归凤林。
　　◎卷.14【和兵部李尚书东亭诗】权德舆
　　三接履声退，东亭斯旷然。风流披鹤氅，操割佩龙泉。
　　云卷岩巘叠，雨馀松桂鲜。岂烦禽尚游，所贵天理全。
　　◎卷.15【和司门殷员外早秋省中书直夜，寄荆南卫象端公】权德舆
　　共嗟王粲滞荆州，才子为郎忆旧游。凉夜偏宜粉署直，
　　清言远待玉人酬。风生北渚烟波阔，露下南宫星汉秋。
　　早晚得为同舍侣，知君两地结离忧。
　　◎卷.16【酬陆三十二参浙东见寄】权德舆
　　骢马别已久，鲤鱼来自烹。殷勤故人意，怊怅中林情。
　　茫茫重江外，杳杳一枝琼。搔首望良觌，为君华发生。
　　◎卷.17【奉酬张监阁老雪后过中书见赠加两韵简南省僚旧】权德舆
　　寓直久叨荣，新恩倍若惊。风清五夜永，节换一阳生。
　　潘鬓年空长，齐竽艺本轻。常时望连茹，今日剧悬旌。
　　枉步欢方接，含毫思又萦。烦君白雪句，岁晏若为情。
　　◎卷.18【酬主客仲员外见贺正除】权德舆
　　五年承乏奉如纶，才薄那堪侍从臣。禁署独闻清漏晓，
　　命书惭对紫泥新。周班每喜簪裾接，郢曲偏宜讽咏频。
　　忆昔曲台尝议礼，见君论著最相亲。
　　◎卷.19【奉和太府韦卿阁老左藏库中假山之作】权德舆
　　春山仙掌百花开，九棘腰金有上才。忽向庭中摹峻极，
　　如从洞里见昭回。小松已负干霄状，片石皆疑缩地来。
　　都内今朝似方外，仍传丽曲寄云台。
　　◎卷.20【奉和崔评事寄外甥刘同州…杨少尹、李侍御并见寄之作】权德舆
　　芳讯来江湖，开缄粲瑶碧。诗因乘黄赠，才擅雕龙格。
　　深陈名教本，谅以仁义积。藻思成采章，雅音闻皦绎。
　　清时左冯翊，贵士二千石。前日应星文，今兹敞华戟。
　　谢公尝乞墅，宁氏终相宅。往岁疲草玄，忘年齐举白。
　　酒酣吟更苦，夜艾谈方剧。枣巷风雨秋，石头烟水夕。
　　多逢长者辙，不屑诸公辟。酷似仰牢之，雄词挹亭伯。
　　老骥念千里，饥鹰舒六翮。叵能舍郊扉，来偶朝中客。
　　◎卷.21【和职方殷郎中留滞江汉初至南宫，呈诸公并见寄】权德舆
　　十载别文昌，藩符寄武当。师贞上介辟，恩擢正员郎。
　　藻思烟霞丽，归轩印绶光。还希驻辇问，莫自叹冯唐。
　　◎卷.22【奉酬从兄南仲见示十九韵】权德舆
　　晋季天下乱，安丘佐关中。德辉霭家牒，侯籍推时功。
　　簪缨盛西州，清白传素风。逢时有舒卷，缮性无穷通。
　　吾兄挺奇资，向晦道自充。耕凿汝山下，退然安困蒙。
　　诗成三百篇，儒有一亩宫。琴书满座右，芝朮生墙东。
　　丽藻粲相鲜，晨辉艳芳丛。清光杳无际，皓魄流霜空。
　　邦有贤诸侯，主盟词律雄。荐贤比文举，理郡迈文翁。
　　楼中赏不独，池畔醉每同。圣朝辟四门，发迹贵名公。
　　小生何为者，往岁学雕虫。华簪映武弁，一年被微躬。
　　开缄捧新诗，琼玉寒青葱。谬进空内讼，结怀远忡忡。
　　时来无自疑，刷翮摩苍穹。
　　◎卷.23【酬崔千牛四郎早秋见寄】权德舆
　　浩歌坐虚室，庭树生凉风。碧云灭奇彩，白露萎芳丛。
　　感此时物变，悠然遐想通。偶来被簪组，自觉如池龙。
　　少年才藻新，金鼎世业崇。凤文已彪炳，琼树何青葱。
　　联镳长安道，接武承明宫。君登玉墀上，我侍彤庭中。
　　疲病多内愧，切磋常见同。起予览新诗，逸韵凌秋空。
　　相爱每不足，因兹寓深衷。
　　◎卷.24【酬灵彻上人以诗代书见寄（时在荐福寺坐夏）】权德舆
　　莲花出水地无尘，中有南宗了义人。已取贝多翻半字，
　　还将阳焰谕三身。碧云飞处诗偏丽，白月圆时信本真。
　　更喜开缄销热恼，西方社里旧相亲。
　　◎卷.25【酬蔡十二博士见寄四韵】权德舆
　　芜城十年别，蓬转居不定。终岁白屋贫，独谣清酒圣。
　　风尘韦带减，霜雪松心劲。何以浣相思，启元能尽性。
　　◎卷.26【戏和三韵】权德舆
　　墨翟突不黔，范丹甑生尘。君今复劳歌，鹤发吹湿薪。
　　前诏许真秩，何如巾软轮。
　　◎卷.27【李十韶州寄途中绝句使者取报修书之际口号酬赠】权德舆
　　诏下忽临山水郡，不妨从事恣攀登。
　　莫言向北千行雁，别有图南六月鹏。
　　◎卷.28【崔四郎协律以诗见寄，兼惠蜀琴，因以酬赠】权德舆
　　临风结烦想，客至传好音。白雪缄郢曲，朱弦亘蜀琴。
　　泠泠响幽韵，款款寄遐心。岁晚何以报，与君期断金。
　　◎卷.29【酬冯绛州早秋绛台感怀见寄】权德舆
　　良牧闲无事，层台思眇然。六条萦印绶，三晋辨山川。
　　洗嫧讴谣合，开襟眺听偏。秋光连大卤，霁景下新田。
　　叶落径庭树，人归曲沃烟。武符颁美化，亥字访疑年。
　　经术推多识，卿曹亦累迁。斋祠常并冕，官品每差肩。
　　接部青丝骑，裁诗白露天。知音愧相访，商洛正闲眠。
　　◎卷.30【酬赵尚书杏园花下醉后见寄（时为太常卿）】权德舆
　　春光深处曲江西，八座风流信马蹄。
　　鹤发杏花相映好，羡君终日醉如泥。
　　◎卷.31【酬赵尚书城南看花日晚先归见寄】权德舆
　　杜城韦曲遍寻春，处处繁花满目新。
　　日暮归鞍不相待，与君同是醉乡人。


第三百二十二卷
　　◎卷.1【伏蒙十六叔寄示喜庆感怀三十韵因献之】权德舆
　　受氏自有殷，树功缅前秦。圭田接土宇，侯籍相纷纶。
　　道义集天爵，菁华极人文。握兰中台并，折桂东堂春。
　　祖德蹈前哲，家风播清芬。先公秉明义，大节逢艰屯。
　　独立挺忠孝，至诚感神人。命书备追锡，迹远道不伸。
　　小生谅无似，积庆遭昌辰。九年西掖忝，五转南宫频。
　　司理因旷职，曲台仍礼神。愧非夔龙姿，忽佐尧舜君。
　　内惟负且乘，徒以弱似仁。岂足议大政，所忧玷彝伦。
　　叔父贞素履，含章穷典坟。百氏若珠贯，九流皆翚分。
　　黄钟蕴声调，白玉那缁磷。清论坐虚室，长谣宜幅巾。
　　开关接人祠，支策无俗宾。种杏当暑热，烹茶含露新。
　　井径交碧藓，轩窗栖白云。飞沉禽鱼乐，芬馥兰桂薰。
　　经术弘义训，息男茂嘉闻。筮仕就色养，宴居忘食贫。
　　四方有翘车，上国有蒲轮。行当反招隐，岂得常退身。
　　秦吴路杳杳，朔海望沄沄。侍坐驰梦寐，结怀积昏昕。
　　发函捧新诗，慈诲情殷勤。省躬日三复，拜首书诸绅。
　　◎卷.2【酬李二十二兄主簿马迹山见寄】权德舆
　　杳杳尘外想，悠悠区中缘。如何战未胜，曾是教所牵。
　　远郊有灵峰，夙昔栖真仙。鸾声去已久，马迹空依然。
　　丹崖转初旭，碧落凝秋烟。松风共萧飒，萝月想婵娟。
　　内兄蕴遐心，嘉遁性所便。不能栖枳棘，且复探云泉。
　　中有冥寂人，闲读逍遥篇。联袂共支策，抠衣尝绝编。
　　徐行石上苔，静韵风中弦。烟霞湿儒服，日月生寥天。
　　新诗来起予，璀璨六义全。能尽含写意，转令山水鲜。
　　若闻笙鹤声，宛在耳目前。登攀阻心赏，愁绝空怀贤。
　　出处岂异途，心冥即真筌。暂从西府檄，终卧东菑田。
　　不嫌予步蹇，但恐君行膻。如能固旷怀，谷口期穷年。
　　◎卷.3【酬陆四十楚源春夜宿虎丘山对月寄梁四敬之兼见贻之作】权德舆
　　东风变蘅薄，时景日妍和。更想千峰夜，浩然幽意多。
　　蕙香袭闲趾，松露泫乔柯。潭影漾霞月，石床封薜萝。
　　夫君非岁时，已负青冥姿。龙虎一门盛，渊云四海推。
　　駸駸步騕褭，婉婉翥长离。悬圃尽琼树，家林轻桂枝。
　　声荣徒外奖，恬淡方自适。逸气凌颢清，仁祠访金碧。
　　芊眠瑶草秀，断续云窦滴。芳讯发幽缄，新诗比良觌。
　　故人石渠署，美价满中朝。落落杉松直，芬芬兰杜飘。
　　雄词鼓溟海，旷达豁烟霄。营道幸同术，论心皆后凋。
　　循环伐木咏，缅邈招隐情。惭兹拥肿才，爱彼潺湲清。
　　拘牵尚多故，梦想何由并。终结方外期，不待华发生。
　　◎卷.4【酬穆七侍郎早登使院西楼感怀】权德舆
　　耿耿宵欲半，振衣庭户前。浩歌抚长剑，临风泛清弦。
　　晴霜丽寒芜，微月露碧鲜。杉梧韵幽籁，河汉明秋天。
　　良夜虽可玩，沉忧逾浩然。楼中迟启明，林际挥宿烟。
　　晨风响钟鼓，曙色映山川。滔滔天外驶，杲杲朝日悬。
　　因穷西南永，得见天地全。动植相纠纷，车从竞喧阗。
　　鳣鲔跃洪流，麇麚倚荒阡。嗈嗈白云雁，嘒嘒清露蝉。
　　一气鼓万殊，晦明相推迁。羲和无停鞅，不得常少年。
　　当令志气神，及此鬓发玄。岂唯十六族，今古称其贤。
　　夫君才气雄，振藻何翩翩。诗轻沈隐侯，赋拟王仲宣。
　　小鸟抢榆枋，大鹏激三千。与君期晚岁，方结林栖缘。
　　◎卷.5【奉和李大夫题郑评事江楼】权德舆
　　达士无外累，隐几依南郭。茅栋上江开，布帆当砌落。
　　支颐散华发，欹枕曝灵药。入鸟不乱行，观鱼还自乐。
　　何时金马诏，早岁建安作。往事尽筌蹄，虚怀寄杯杓。
　　邦君驻千骑，清论时间酌。凭槛出烟埃，振衣向寥廓。
　　心源齐彼是，人境胜岩壑。何必栖冥冥，然为避矰缴。
　　◎卷.6【春游茅山酬杜评事见寄】权德舆
　　喜得赏心处，春山岂计程。连溪芳草合，半岭白云晴。
　　绝涧漱冰碧，仙坛挹颢清。怀君在人境，不共此时情。
　　◎卷.7【和韩侍御白发】权德舆
　　白发今朝见，虚斋晓镜清。乍分霜简色，微映铁冠生。
　　幕下多能事，周行挹令名。流年未可叹，正遇太阶平。
　　◎卷.8【和邵端公醉后寄于谏议之作】权德舆
　　莫羡檐前柳，春风独早归。阳和次第发，桃李更芳菲。
　　◎卷.9【和李大夫西山祈雨，因感张曲江故事十韵】权德舆
　　亚相冠貂蝉，分忧统十联。火星当永日，云汉倬炎天。
　　斋祷期灵贶，精诚契昔贤。中宵出驺驭，清夜旅牲牷。
　　触日看初起，随车应物先。雷音生绝巘，雨足晦平阡。
　　潇洒四冥合，空濛万顷连。歌谣喧泽国，稼穑遍原田。
　　故事三台盛，新文六义全。作霖应自此，天下待丰年。
　　◎卷.10【同陆太祝鸿渐崔法曹载华见萧侍御留后…喜而有作三首】权德舆
　　专城书素至留台，忽报张纲揽辔回。
　　共看昨日蝇飞处，并是今朝鹊喜来。
　　鹤发州民拥使车，人人自说受恩初。
　　如今天下无冤气，乞为邦君雪谤书。
　　众人哺啜喜君醒，渭水由来不杂泾。
　　遮莫雪霜撩乱下，松枝竹叶自青青。
　　◎卷.11【答韦秀才寄一首】权德舆
　　中峰云暗雨霏霏，水涨花塘未得归。
　　心忆琼枝望不见，几回虚湿薜萝衣。
　　◎卷.12【户部王曹长杨考功崔刑部二院长…因书所怀且叙所知】权德舆
　　忽惊西江侣，共作南宫郎。宿昔芝兰室，今兹鸳鹭行。
　　子猷美风味，左户推公器。含毫白雪飞，出匣青萍利。
　　子云尝燕居，作赋似相如。闲成考课奏，别贡贤良书。
　　子玉谅贞实，持刑慎丹笔。秋天鸿鹄姿，晚岁松筠质。
　　伊予诚薄才，何幸复趋陪。偶来尘右掖，空此忆中台。
　　时节东流驶，悲欢追往事。待月登庾楼，排云上萧寺。
　　盍簪莲府宴，落帽龙沙醉。极浦送风帆，灵山眺烟翠。
　　解颐通善谑，喻指穷精义。搦管或飞章，分曹时按吏。
　　雨散与蓬飘，秦吴两寂寥。方期全拥肿，岂望蹑扶摇。
　　夜直分三署，晨趋共九霄。外庭时接武，广陌更连镳。
　　北极星辰拱，南薰气序调。欣随众君子，并立圣明朝。
　　◎卷.13【贡院对雪，以绝句代八行，奉寄崔阁老】权德舆
　　寓宿春闱岁欲除，严风密雪绝双鱼。
　　思君独步西垣里，日日含香草诏书。
　　◎卷.14【初秋月夜中书宿直，因呈杨阁老】权德舆
　　欹枕直庐暇，风蝉迎早秋。沈沈玉堂夕，皎皎金波流。
　　对掌喜新命，分曹谐旧游。相思玩华彩，因感庾公楼。
　　◎卷.15【唐开州文编远寄新赋累惠良药咏叹仰佩…聊书还答】权德舆
　　风雨竦庭柯，端忧坐空堂。多病时节换，所思道里长。
　　故人朱两轓，出自尚书郎。下车今几时，理行远芬芳。
　　琼瑶览良讯，芣苡满素囊。结根在贵州，蠲疾传古方。
　　探撷当五月，殷勤逾八行。深情婉如此，善祝何可忘。
　　复有金玉音，焕如龙凤章。一闻灵洞说，若睹群仙翔。
　　三清飞庆霄，百汰成雄铓。体物信无对，洒心愿相将。
　　昔年同旅食，终日窥文房。春风眺芜城，秋水渡柳杨。
　　君为太史氏，弱质羁楚乡。今来忝司谏，千骑遥相望。
　　归云夕鳞鳞，圆魄夜苍苍。远思结铃阁，何人交羽觞。
　　伫见征颍川，无为薄淮阳。政成看再入，列侍炉烟傍。
　　◎卷.16【待漏假寐梦归江东旧居】权德舆
　　十年江浦卧郊园，闲夜分明结梦魂。舍下烟萝通古寺，
　　湖中云雨到前轩。南宗长老知心法，东郭先生识化源。
　　觉后忽闻清漏晓，又随簪珮入君门。
　　◎卷.17【祗命赴京，途次淮口，因书所怀】权德舆
　　弱植素寡偶，趋时非所任。感恩再登龙，求友皆断金。
　　彪炳睹奇采，凄锵闻雅音。适欣佳期接，遽叹离思侵。
　　靡靡遵远道，忡忡劳寸心。难成独酌谣，空奏伐木吟。
　　泬寥清冬时，萧索白昼阴。交欢谅如昨，滞念纷在今。
　　因风试矫翼，倦飞会归林。向晚清淮驶，回首楚云深。
　　◎卷.18【省中春晚忽忆江南旧居戏书所怀因寄两浙亲故杂言】权德舆
　　前年冠獬豸，戎府随宾介。去年簪进贤，赞导法宫前。
　　今兹戴武弁，谬列金门彦。问我何所能，头冠忽三变。
　　野性惯疏闲，晨趋兴暮还。花时限清禁，霁后爱南山。
　　晚景支颐对尊酒，旧游忆在江湖久。庾楼柳寺共开襟，
　　枫岸烟塘几携手。结庐常占练湖春，犹寄藜床与幅巾。
　　疲羸只欲思三径，戆直那堪备七人。更想东南多竹箭，
　　悬圃琅玕共葱蒨。裁书且附双鲤鱼，偏恨相思未相见。
　　◎卷.19【寄李衡州（时所居即衡州宅）】权德舆
　　片石丛花画不如，庇身三径岂吾庐。
　　主人千骑东方远，唯望衡阳雁足书。
　　◎卷.20【寄临海郡崔稚璋】权德舆
　　美酒步兵厨，古人尝宦游。赤城临海峤，君子今督邮。
　　吏隐丰暇日，琴壶共冥搜。新诗寒玉韵，旷思孤云秋。
　　志士诚勇退，鄙夫自包羞。终当就知己，莫恋潺湲流。
　　◎卷.21【李韶州著书常论释氏之理贵州有能公遗迹诗以问之】权德舆
　　常日区中暇，时闻象外言。曹溪有宗旨，一为勘心源。
　　◎卷.22【马上赠虚公】权德舆
　　马足早尘深，飘缨又满襟。吾师有甘露，为洗此时心。
　　◎卷.23【郴州换印缄遣之际率成三韵，因寄李二兄员外使君】权德舆
　　缄题桂阳印，持寄朗陵兄。刺举官犹屈，风谣政已成。
　　行看换龟纽，奏最谒承明。
　　◎卷.24【早发杭州泛富春江寄陆三十一公佐】权德舆
　　候晓起徒驭，春江多好风。白波连青云，荡漾晨光中。
　　四望浩无际，沉忧将此同。未离奔走途，但恐成悲翁。
　　俯见触饵鳞，仰目凌霄鸿。缨尘日已厚，心累何时空。
　　区区此人世，所向皆樊笼。唯应杯中物，醒醉为穷通。
　　故人悬圃姿，琼树纷青葱。终当此山去，共结兰桂丛。
　　◎卷.25【寄侍御从舅】权德舆
　　靡靡南轩蕙，迎风转芳滋。落落幽涧松，百尺无附枝。
　　世物自多故，达人心不羁。偶陈幕中画，未负林间期。
　　感恩从慰荐，循性难絷维。野鹤无俗质，孤云多异姿。
　　清泠松露泫，照灼岩花迟。终当税尘驾，来就东山嬉。
　　◎卷.26【湖上晚眺呈惠上人】权德舆
　　湖上烟景好，鸟飞云自还。幸因居止近，日觉性情闲。
　　独酌乍临水，清机常见山。此时何所忆，净侣话玄关。
　　◎卷.27【新秋月夜寄故人】权德舆
　　客心宜静夜，月色澹新秋。影落三湘水，诗传八咏楼。
　　何穷对酒望，几处卷帘愁。若问相思意，随君万里游。
　　◎卷.28【自杨子归丹阳初遂闲居聊呈惠公】权德舆
　　移疾喜无事，卷帘松竹寒。稍知名是累，日与静相欢。
　　蹇浅逢机少，迂疏应物难。只思闲夜月，共向沃州看。
　　◎卷.29【月夜过灵彻上人房因赠】权德舆
　　此身会逐白云去，未洗尘缨还自伤。
　　今夜幸逢清净境，满庭秋月对支郎。
　　◎卷.30【戏赠张炼师】权德舆
　　月帔飘飖摘杏花，相邀洞口劝流霞。
　　半酣乍奏云和曲，疑是龟山阿母家。
　　◎卷.31【戏赠天竺灵隐二寺寺主】权德舆
　　石路泉流两寺分，寻常钟磬隔山闻。
　　山僧半在中峰住，共占青峦与白云。
　　◎卷.32【赠广通上人】权德舆
　　身随猿鸟在深山，早有诗名到世间。
　　客至上方留盥漱，龙泓洞水昼潺潺。
　　◎卷.33【赠老将】权德舆
　　白草黄云塞上秋，曾随骠骑出并州。
　　辘轳剑折虬须白，转战功多独不侯。
　　◎卷.34【戏赠表兄崔秀才】权德舆
　　何事年年恋隐沦，成名须遣及青春。
　　明时早献甘泉去，若待公车却误人。
　　◎卷.35【醉后戏赠苏九翛（苏常好读元鲁山文或劝入关者故戏之）】权德舆
　　白首书窗成巨儒，不知簪组遍屠沽。
　　劝君莫问长安路，且读鲁山于蒍于。


第三百二十三卷
　　◎卷.1【奉送韦起居老舅百日假满归嵩阳旧居】权德舆
　　威凤翔紫气，孤云出寥天。奇采与幽姿，缥缈皆自然。
　　尝闻陶唐氏，亦有巢由全。以此耸风俗，岂必效羁牵。
　　大君遂群方，左史蹈前贤。振衣去朝市，赐告归林泉。
　　滑和固难久，循性得所便。有名皆畏途，无事乃真筌。
　　旧壑穷杳窕，新潭漾沦涟。岩花落又开，山月缺复圆。
　　轻策逗萝径，幅巾凌翠烟。机闲鱼鸟狎，体和芝朮鲜。
　　四皓本违难，二疏犹待年。况今寰海清，复此鬓发玄。
　　顾惭缨上尘，未绝区中缘。齐竽终自退，心寄嵩峰巅。
　　◎卷.2【奉送孔十兄宾客承恩致政归东都旧居】权德舆
　　达人旷迹通出处，每忆安居旧山去。乞身已见抗疏频，
　　优礼新闻诏书许。家法遥传阙里训，心源早逐嵩丘侣。
　　南史编年著盛名，东朝侍讲常虚伫。角巾华发忽自遂，
　　命服金龟君更与。白云出岫暂逶迤，鸿鹄入冥无处所。
　　归路依依童稚乐，都门蔼蔼壶觞举。能将此道助皇风，
　　自可殊途并伊吕。
　　◎卷.3【送密秀才吏部驳放后归蜀，应崔大理序】权德舆
　　蜀国本多士，雄文似相如。之子西南秀，名在贤能书。
　　薄禄且未及，故山念归欤。迢迢三千里，返驾一羸车。
　　玉垒长路尽，锦江春物馀。此行无愠色，知尔恋林庐。
　　◎卷.4【送袁中丞持节册南诏五韵（净字）】权德舆
　　西南使星去，远彻通朝聘。烟雨僰道深，麾幢汉仪盛。
　　途轻五尺险，水爱双流净。上国洽恩波，外臣遵礼命。
　　离堂驻驺驭，且尽樽中圣。
　　◎卷.5【人日送房二十六侍御归越】权德舆
　　驿骑归时骢马蹄，莲花府映若邪溪。
　　帝城人日风光早，不惜离堂醉似泥。
　　◎卷.6【送张阁老中丞持节册吊回鹘】权德舆
　　旌旆翩翩拥汉官，君行常得远人欢。分职南台知礼重，
　　辍书东观见才难。金章玉节鸣驺远，白草黄云出塞寒。
　　欲散别离唯有醉，暂烦宾从驻征鞍。
　　◎卷.7【送二十叔赴任馀杭尉（琴字）】权德舆
　　拜首直城阴，樽开意不任。梅仙归剧县，阮巷奏离琴。
　　春草吴门绿，秋涛浙水深。十年曾旅寓，应惬宦游心。
　　◎卷.8【春送十四叔赴任渝州录事绝句（中字）】权德舆
　　随牒忽离南北巷，解巾都吏有清风。
　　巴城锁印六联静，尽日闲谣廨署中。
　　◎卷.9【送韦十二丈赴襄城令三韵（柳字）】权德舆
　　留连出关骑，斟酌临岐酒。旧业传一经，新官栽五柳。
　　去去望行尘，青门重回首。
　　◎卷.10【送薛十九丈授将作主簿，分司东都，赋得春草】权德舆
　　芊芊远郊外，杳杳春岩曲。愁处映微波，望中连净绿。
　　日暮藉离觞，折芳心断续。
　　◎卷.11【送正字十九兄归江东醉后绝句】权德舆
　　命驾相思不为名，春风归骑出关程。
　　离堂莫起临岐叹，文举终当荐祢衡。
　　◎卷.12【送张詹事致政归嵩山旧隐（青字）】权德舆
　　解龟辞汉庭，却忆少微星。直指常持宪，平反更恤刑。
　　闲思紫芝侣，归卧白云扃。明诏优筋力，安车适性灵。
　　群公来蔼蔼，独鹤去冥冥。想到挥金处，嵩吟枕上青。
　　◎卷.13【送许著作分司东都】权德舆
　　月旦继平舆，风流仕石渠。分曹向瀍洛，守职正图书。
　　棣萼荣相映，琼枝色不如。宾朋争漉酒，徒御侍巾车。
　　异日始离抱，维思烹鲤鱼。
　　◎卷.14【送少清赴润州参军，因思练旧居（得销字）】权德舆
　　二纪乐箪瓢，烟霞暮与朝。因君宦游去，记得春江潮。
　　远别更搔首，初官方折腰。青门望离袂，魂为阿连销。
　　◎卷.15【送濬上人归扬州禅智寺】权德舆
　　蠹露宗通法已传，麻衣筇杖去悠然。
　　扬州后学应相待，遥想幡花古寺前。
　　◎卷.16【献岁送李十兄赴黔中酒后绝句】权德舆
　　一樽岁酒且留欢，三峡黔江去路难。
　　志士感恩无远近，异时应戴惠文冠。
　　◎卷.17【送张仆射朝见毕归镇】权德舆
　　青光照目青门曙，玉勒雕戈拥驺驭。东方连帅南阳公，
　　文武吉甫如古风。独奉新恩来谒帝，感深更见新诗丽。
　　共看三接欲为霖，却念百城同望岁。双旌去去恋储胥，
　　归路莺花伴隼旟。今日汉庭求上略，留侯自有一编书。
　　◎卷.18【送韦行军员外赴河阳】权德舆
　　五代武弁侍明光，辍佐中权拜外郎。记事还同楚倚相，
　　传经远自汉扶阳。离堂处处罗簪组，东望河桥壮鼙鼓。
　　三城晓角启轩门，一县繁花照莲府。上略儒风并者稀，
　　翩翩驺骑有光辉。只今右职多虚位，应待他时伏奏归。
　　◎卷.19【送韦中丞奉使新罗（往字）】权德舆
　　淳化洽声明，殊方均惠养。计书重译至，锡命双旌往。
　　星辞北极远，水泛东溟广。斗柄辨宵程，天琛宜昼赏。
　　孤光洲岛迥，净绿烟霞敞。展礼盛宾徒，交欢觌君长。
　　经途劳视听，怆别萦梦想。延颈旬岁期，新恩在归鞅。
　　◎卷.20【送从翁赴任长子县令】权德舆
　　家风本钜儒，吏职化双凫。启事才方惬，临人政自殊。
　　地雄韩上党，秩比鲁中都。拜首春郊夕，离杯莫向隅。
　　◎卷.21【送从弟广东归绝句】权德舆
　　夏云如火铄晨辉，款段羸车整素衣。
　　知尔业成还出谷，今朝莫怆断行飞。
　　◎卷.22【送王炼师赴王屋洞】权德舆
　　稔岁在芝田，归程入洞天。白云辞上国，青鸟会群仙。
　　自以棋销日，宁资药驻年。相看话离合，风驭忽泠然。
　　◎卷.23【送薛温州（惊字）】权德舆
　　昨日馈连营，今来刺列城。方期建礼直，忽访永嘉程。
　　郡内裁诗暇，楼中迟客情。凭君减千骑，莫遣海鸥惊。
　　◎卷.24【送黔中裴中丞阁老赴任（回字）】权德舆
　　五谏留中禁，双旌辍上才。内臣持凤诏，天厩锡龙媒。
　　宴语暌兰室，辉荣亚柏台。怀黄宜命服，举白叹离杯。
　　景霁山川迥，风清雾露开。辰溪分浩淼，僰道接萦回。
　　胜理环中得，殊琛徼外来。行看旬岁诏，传庆在公台。
　　◎卷.25【送崔谕德致政东归】权德舆
　　天子坐法宫，诏书下江东。懿此嘉遁士，蒲车赴丘中。
　　褐衣入承明，朴略多古风。直道侍太子，昌言沃宸聪。
　　岩居四十年，心与鸥鸟同。一朝受恩泽，自说如池龙。
　　乞骸归故山，累疏明深衷。大君不夺志，命锡忽以崇。
　　旭旦出国门，轻装若秋蓬。家依白云峤，手植丹桂丛。
　　竹斋引寒泉，霞月相玲珑。旷然解赤绶，去逐冥冥鸿。
　　◎卷.26【送三十叔赴任晋陵（心字）】权德舆
　　春云结暮阴，侍坐捧离襟。黄绶轻装去，青门芳草深。
　　十年尘右职，三径寄遐心。便道停桡处，应过旧竹林。
　　◎卷.27【送安南裴都护】权德舆
　　忽佩交州印，初辞列宿文。莫言方任远，且贵主忧分。
　　迥转朱鸢路，连飞翠羽群。戈船航涨海，旌旆卷炎云。
　　绝徼褰帷识，名香夹毂焚。怀来通北户，长养洽南薰。
　　暂叹同心阻，行看异绩闻。归时无所欲，薏苡或烦君。
　　◎卷.28【送别沅泛】权德舆
　　念尔强学殖，非贯早从师。温温禀义方，慥慥习书诗。
　　计偕来上国，宴喜方怡怡。经术既修明，艺文亦葳蕤。
　　伊予谅无取，琐质荷洪慈。偶来贰仪曹，量力何可支。
　　废业固相受，避嫌诚自私。徇吾刺促心，婉尔康庄姿。
　　古人贵直道，内讼乖坦夷。用兹处大官，无乃玷清时。
　　羸车出门去，怅望交涕洟。琢磨贵分阴，岁月若飙驰。
　　千里起足下，丰年系镃dQ。苟令志气坚，伫见缨珮随。
　　斑斓五彩服，前路春物熙。旧游忆江南，环堵留蓬茨。
　　湖水白于练，莼羹细若丝。别来十三年，梦寐时见之。
　　宠荣忽逾量，荏苒不自知。晨兴愧华簪，止足为灵龟。
　　遐路各自爱，大来行可期。青冥在目前，努力调羽仪。
　　◎卷.29【送张曹长工部大夫奉使西番】权德舆
　　殊邻覆露同，奉使小司空。西候车徒出，南台节印雄。
　　吊祠将渥命，导驿畅皇风。故地山河在，新恩玉帛通。
　　塞云凝废垒，关月照惊蓬。青史书归日，翻轻五利功。
　　◎卷.30【九华观宴饯崔十七叔判官赴义武幕兼呈书记萧校书】权德舆
　　炎光三伏昼，洞府宜幽步。宿雨润芝田，鲜风摇桂树。
　　阴阴台殿敞，靡靡轩车驻。晚酌临水清，晨装出关路。
　　偏荣本郡辟，倍感元臣遇。记室有门人，因君达书素。
　　◎卷.31【送文畅上人东游】权德舆
　　桑门许辩才，外学接宗雷。护法麻衣净，翻经贝叶开。
　　宗通知不染，妄想自堪哀。或结西方社，师游早晚回。
　　◎卷.32【送灵武范司空】权德舆
　　上略在安边，吴钩结束鲜。三公临右地，七萃拥中坚。
　　旧垒销烽火，新营辨井泉。伐谋师以律，贾勇士争先。
　　塞迥晴看月，沙平远际天。荣薰知屈指，应在盛秋前。
　　◎卷.33【送商州杜中丞赴任】权德舆
　　安康地里接商於，帝命专城总赋舆。夕拜忽辞青琐闼，
　　晨装独捧紫泥书。深山古驿分驺骑，芳草闲云逐隼旟。
　　绮皓清风千古在，因君一为谢岩居。
　　◎卷.34【送殷卿罢举归淮南旧居】权德舆
　　计偕十上竟无成，忽忆岩居便独行。志业尝探绝编义，
　　风尘虚作弃繻生。岁储应叹山田薄，里社时逢野酝清。
　　惆怅中年群从少，相看欲别倍关情。


第三百二十四卷
　　◎卷.1【送杜尹赴东都】权德舆
　　商於留异绩，河洛贺新迁。朝选吴公守，时推杜尹贤。
　　如纶披凤诏，出匣淬龙泉。风雨交中土，簪裾敞别筵。
　　清明人比玉，照灼府如莲。伫报司州政，征黄似颍川。
　　◎卷.2【送孔江州（一作送人之九江）】权德舆
　　九派寻阳郡，分明似画图。秋光连瀑布，晴翠辨香炉。
　　才子厌兰省，邦君荣竹符。江城多暇日，能寄八行无。
　　◎卷.3【送浑邓州】权德舆
　　年少守南阳，新恩印绶光。轻轩出绕霤，利刃发干将。
　　风劲初下叶，云寒方护霜。想君行县处，露冕菊潭香。
　　◎卷.4【埇桥达奚四、于十九、陈大三侍御夜宴叙各赋二韵】权德舆
　　满树铁冠琼树枝，樽前烛下心相知。
　　明朝又与白云远，自古河梁多别离。
　　◎卷.5【酬别蔡十二见赠】权德舆
　　伊人茂天爵，恬澹卧郊园。傲世方隐几，说经久颛门。
　　浩歌曳柴车，讵羡丹毂尊。严霜被鹑衣，不知狐白温。
　　游心羲文际，爱我相讨论。潢污忽朝宗，传骑令载奔。
　　峥嵘岁阴晚，愀怆离念繁。别馆丝桐清，寒郊烟雨昏。
　　中饮见逸气，纵谈穷化元。伫见公车起，圣代待乞言。
　　◎卷.6【扬州与丁山人别】权德舆
　　将军易道令威仙，华发清谈得此贤。
　　惆怅今朝广陵别，辽东后会复何年。
　　◎卷.7【送台州崔录事】权德舆
　　不嫌临海远，微禄代躬耕。古郡纪纲职，扁舟山水程。
　　诗因琪树丽，心与瀑泉清。盛府知音在，何时荐政成。
　　◎卷.8【送信安刘少府（自常州参军选授）】权德舆
　　相看结离念，尽此林中渌。夷代轻远游，上才随薄禄。
　　参卿滞孙楚，隐市同梅福。吏散时泛弦，宾来闲覆局。
　　襟情无俗虑，谈笑成逸躅。此路足滩声，羡君多水宿。
　　◎卷.9【送李城门罢官归嵩阳（城门院在遗补院东）】权德舆
　　与君相识处，吏隐在墙东。启闭千门静，逢迎两掖通。
　　罢官多暇日，肄业有儒风。归去尘寰外，春山桂树丛。
　　◎卷.10【送上虞丞】权德舆
　　越郡佳山水，菁江接上虞。计程航一苇，试吏佐双凫。
　　云壑窥仙籍，风谣验地图。因寻黄绢字，为我吊曹盱。
　　◎卷.11【送卢评事婺州省觐】权德舆
　　知向东阳去，晨装见彩衣。客愁青眼别，家喜玉人归。
　　漠漠水烟晚，萧萧枫叶飞。双溪泊船处，候吏拜胡威。
　　◎卷.12【送崔端公郎君入京觐省】权德舆
　　已见风姿美，仍闻艺业勤。清秋上国路，白皙少年人。
　　带月轻帆疾，迎霜彩服新。过庭若有问，一为说漳滨。
　　◎卷.13【送张周二秀才谒宣州薛侍郎】权德舆
　　儒衣两少年，春棹毂溪船。湖月供诗兴，岚风费酒钱。
　　上帆涵浦岸，欹枕傲晴天。不用愁羁旅，宣城太守贤。
　　◎卷.14【送张将军归东都旧业】权德舆
　　功名不复求，旧业向东周。白草辞边骑，青门别故侯。
　　摧残宝剑折，羸病绿珠愁。日暮寒风起，犹疑大漠秋。
　　◎卷.15【送句容王少府簿领赴上都】权德舆
　　上国路绵绵，行人候晓天。离亭绿绮奏，乡树白云连。
　　江露湿征袂，山莺宜泊船。春风若为别，相顾起尊前。
　　◎卷.16【送从弟谒员外叔父回归义兴】权德舆
　　异乡兄弟少，见尔自依然。来酌林中酒，去耕湖上田。
　　何朝逢暑雨，几夜泊鱼烟。馀力当勤学，成名贵少年。
　　◎卷.17【送梁道士谒寿州崔大夫】权德舆
　　年少一仙官，清羸驾彩鸾。洞宫云渺渺，花路水漫漫。
　　岁计芝田熟，晨装月帔寒。遥知小山桂，五马待邀欢。
　　◎卷.18【送郑秀才贡举】权德舆
　　西笑意如何，知随贡举科。吟诗向月露，驱马出烟萝。
　　晚色平芜远，秋声候雁多。自怜归未得，相送一劳歌。
　　◎卷.19【送谢孝廉移家越州】权德舆
　　家承晋太傅，身慕鲁诸生。又见一帆去，共愁千里程。
　　沙平古树迥，潮满晓江晴。从此幽深去，无妨隐姓名。
　　◎卷.20【送韩孝廉侍从赴举】权德舆
　　贡士去翩翩，如君最少年。彩衣行不废，儒服代相传。
　　晓月经淮路，繁阴过楚天。清谈遇知己，应访孝廉船。
　　◎卷.21【送陆拾遗祗召赴行在】权德舆
　　鹓鹭承新命，翻飞入汉庭。歌诗能合雅，献纳每论经。
　　月晓蜀江迥，猿啼楚树青。幸因焚草暇，书札访沈冥。
　　◎卷.22【送映师归本寺】权德舆
　　还归柳市去，远远出人群。苔甃桐花落，山窗桂树薰。
　　引泉通绝涧，放鹤入孤云。幸许宗雷到，清谈不易闻。
　　◎卷.23【送宇文文府赴行在】权德舆
　　送君当岁暮，斗酒破离颜。车骑拥寒水，雪云凝远山。
　　且安黄绶屈，莫羡白鸥闲。从此图南路，青云步武间。
　　◎卷.24【送岳州温录事赴任】权德舆
　　解巾州主簿，捧檄不辞遥。独鹤九霄翼，寒松百尺条。
　　晨装沾雨雪，旅宿候风潮。为政闲无事，清谈肃郡僚。
　　◎卷.25【送山人归旧隐】权德舆
　　工为楚辞赋，更著鲁衣冠。岁俭山田薄，秋深晨服寒。
　　武人荣燕颔，志士恋渔竿。会被公车荐，知君久晦难。
　　◎卷.26【惠上人房宴别】权德舆
　　方袍相引到龙华，支策开襟路不赊。法味已同香积会，
　　礼容疑在少施家。逸民羽客期皆至，疏竹青苔景半斜。
　　究竟相依何处好，匡山古社足烟霞。
　　◎卷.27【送裴秀才贡举】权德舆
　　儒衣风貌清，去抵汉公卿。宾贡年犹少，篇章艺已成。
　　临流惜暮景，话别起乡情。离酌不辞醉，西江春草生。
　　◎卷.28【送袁太祝衢婺巡覆（同用山字）】权德舆
　　校缗税亩不妨闲，清兴自随鱼鸟间。
　　知君此去足佳句，路出桐溪千万山。
　　◎卷.29【送湖南李侍御赴本使赋采菱亭诗】权德舆
　　旧俗采菱处，津亭风景和。沅江收暮霭，楚女发清歌。
　　曲岸萦湘叶，荒阶上白波。兰桡向莲府，一为枉帆过。
　　◎卷.30【送穆侍御归东都】权德舆
　　知君儒服贵，彩绣两相辉。婉婉成名后，翩翩拥传归。
　　江深烟屿没，山暗雨云飞。共待酬恩罢，相将去息机。
　　◎卷.31【送崔端公赴度支江陵院三韵（照字）】权德舆
　　津亭风雪霁，斗酒留征棹。星传指湘江，瑶琴多楚调。
　　偏愁欲别处，黯黯颓阳照。
　　◎卷.32【送陆太祝赴湖南幕同用送字（三韵）】权德舆
　　不惮征路遥，定缘宾礼重。新知折柳赠，旧侣乘篮送。
　　此去佳句多，枫江接云梦。
　　◎卷.33【送李处士归弋阳山居（限姓名中用韵）】权德舆
　　暂来城市意何如，却忆葛阳溪上居。不惮薄田输井税，
　　自将嘉句著州闾。波翻极浦樯竿出，霜落秋郊树影疏。
　　想到家山无俗侣，逢迎只是坐篮舆。
　　◎卷.34【送清洨上人谒信州陆员外】权德舆
　　暂辞长老去随缘，候晓轻装寄客船。佳句已齐康宝月，
　　清谈远指谢临川。滩经水濑逢新雪，路过渔潭宿暝烟。
　　暇日若随千骑出，南岩只在郡楼前。
　　◎卷.35【送别同用阔字（三韵）】权德舆
　　耿耿离念繁，萧萧凉叶脱。缁尘素衣敝，风露秋江阔。
　　想得读书窗，岩花对巾褐。
　　◎卷.36【送人使之江陵（赏字）】权德舆
　　嘉招不辞远，捧檄利攸往。行役念前程，宴游暌旧赏。
　　征轺星乍动，江信潮应上。烟水飞一帆，霜风摇五两。
　　纷纷别袂举，切切离鸿响。后会杳何时，悠然劳梦想。
　　◎卷.37【馀干赠别张二十二侍御（一作馀干别张侍御）】权德舆
　　芜城陌上春风别，干越亭边岁暮逢。
　　驱车又怆南北路，返照寒江千万峰。
　　◎卷.38【杂言赋得风送崔秀才归白田限三五六七言（暄字）】权德舆
　　响深涧，思啼猿。闇入蘋洲暖，轻随柳陌暄。
　　澹荡乍飘云影，芳菲遍满花源。寂寞春江别君处，
　　和烟带雨送征轩。
　　◎卷.39【杂言同用离骚体送张评事襄阳觐省】权德舆
　　黯离堂兮日晚，俨壶觞兮送远。远水霁兮微明，
　　杜蘅秀兮白芷生。波泫泫兮烟幂幂，凝暮色于空碧。
　　纷离念兮随君，溯九江兮经七泽。君之去兮不可留，
　　五彩裳兮木兰舟。
　　◎卷.40【岭上逢久别者又别】权德舆
　　十年曾一别，征路此相逢。马首向何处，夕阳千万峰。
　　◎卷.41【赠别表兄韦卿】权德舆
　　新读兵书事护羌，腰间宝剑映金章。
　　少年百战应轻别，莫笑儒生泪数行。
　　◎卷.42【古离别（一作古别离）】权德舆
　　人生天地间，瞥若六辔驰。夭寿既常数，奈何生别离。
　　迹当中人域，正性日已衰。是非千万境，杳霭情尘滋。
　　出门事何常，暂别亦难期。冉冉叹流景，悠悠限山陂。
　　尽此一夕欢，华樽会前墀。鸡鸣东方曙，夙驾临通逵。
　　欲出强移步，欲留难致辞。两情不得已，念此留何为。
　　天明去已远，寂默居人归。入门复上堂，怳怳生惊疑。
　　经履同游处，犹言常相随。览物或临盘，翻怪来何迟。
　　乃知前日欢，本为今日悲。特此别后心，宁及未见时。
　　则知交疏分，久久翻易持。报君未别后，别后当自知。


第三百二十五卷
　　◎卷.1【早夏青龙寺致斋凭眺感物因书十四韵】权德舆
　　晓出文昌宫，憩兹青莲宇。洁斋奉明祀，凭览伤夐古。
　　秦为三月火，汉乃一抔土。诈力自湮沦，霸仪终莽卤。
　　中南横峻极，积翠泄云雨。首夏谅清和，芳阴接场圃。
　　仁祠閟严净，稽首洗灵府。虚室僧正禅，危梁燕初乳。
　　通庄走声利，结驷乃旁午。观化复何如，刳心信为愈。
　　盛时忽过量，弱质本无取。静永环中枢，益愧腰下组。
　　尘劳期抖擞，陟降聊俯偻。遗韵留壁间，凄然感东武。
　　◎卷.2【仲秋朝拜昭陵】权德舆
　　清秋寿原上，诏拜承吉卜。尝读贞观书，及兹幸斋沐。
　　文皇昔潜耀，随季自颠覆。抚运斯顺人，救焚非逐鹿。
　　神祇戴元圣，君父纳大麓。良将授兵符，直臣调鼎餗。
　　无疆传庆祚，有截荷亭育。仙驭凌紫氛，神游弃黄屋。
　　方祗护山迹，先正陪岩腹。杳杳九嵕深，沈沈万灵肃。
　　鸟飞田已辟，龙去云犹簇。金气爽林峦，乾冈走崖谷。
　　吾皇弘孝理，率土蒙景福。拥佑乃清夷，威灵谅回复。
　　礼承三公重，心愧二卿禄。展敬何所伸，曾以斧山木。
　　◎卷.3【拜昭陵出城与张秘监阁老同里临行别…归寻辱清辞辄酬之】权德舆
　　仲月当南吕，晨装拜穀林。逢君在东观，不得话离襟。
　　策马缘云路，开缄扣玉音。还期才浃日，里社酒同斟。
　　◎卷.4【酬冯监拜昭陵回途中遇雨见示】权德舆
　　之子共乘轺，清秋拜上霄。曙霞迎夙驾，零雨湿回镳。
　　甘谷行初尽，轩台去渐遥。望中犹可辨，耘鸟下山椒。
　　◎卷.5【朔旦冬至摄职南郊，因书即事】权德舆
　　大明南至庆天正，朔旦圆丘乐六成。文轨尽同尧历象，
　　斋祠忝备汉公卿。星辰列位祥光满，金石交音晓奏清。
　　更有观台称贺处，黄云捧日瑞升平。
　　◎卷.6【奉和张监阁老过八陵院题赠杜卿崔员外】权德舆
　　崇饰山园孝理深，万方同感圣人心。已闻东阁招从事，
　　每向西垣奉德音。公府从容谈婉婉，宾阶清切景沈沈。
　　与君跬步如同舍，终日相期此盍簪。
　　◎卷.7【奉和郑宾客相公摄官丰陵扈从之作（时充卤簿使）】权德舆
　　五辂导灵輼，千夫象缭垣。行宫移晓漏，彩仗下秋原。
　　莫究希夷理，空怀涣汗恩。颐神方蹈道，传圣乃尊尊。
　　共祝如山寿，俄惊凭几言。遐荒七月会，肸蚃百灵奔。
　　豹尾从风直，鸾旗映日翻。涂刍联法从，营骑肃旌门。
　　杳霭虞泉夕，凄清楚挽喧。不堪程尽处，呜咽望文园。
　　◎卷.8【詹事府宿斋绝句】权德舆
　　清斋四体泰，白昼一室空。摧颓有古树，骚屑多悲风。
　　◎卷.9【和王祭酒太社宿斋，不得赴李尚书宅会，戏书见寄】权德舆
　　元礼门前劳引望，句龙坛下阻欢娱。
　　此时对局空相忆，博进何人更乐输。
　　◎卷.10【酬裴端公八月十五日夜对月见怀】权德舆
　　凉夜清秋半，空庭皓月圆。动摇随积水，皎洁满晴天。
　　多病嘉期阻，深情丽曲传。偏怀赏心处，同望庾楼前。
　　◎卷.11【奉和崔阁老清明日候许阁老交直之际…独行口号因以简赠】权德舆
　　紫禁宿初回，清明花乱开。相招直城外，远远上春台。
　　谏曹将列宿，几处期子玉。深竹与清泉，家家桃李鲜。
　　折芳行载酒，胜赏随君有。愁疾自无悰，临风一搔首。
　　◎卷.12【和张秘监阁老献岁过蒋大拾遗因呈两省诸公并见示】权德舆
　　二贤同载笔，久次入新年。焚草淹轻秩，藏书厌旧编。
　　竹风晴翠动，松雪瑞光鲜。庆赐行春令，从兹伫九迁。
　　◎卷.13【酬崔舍人阁老冬至日宿直省中奉简两掖阁老并见示】权德舆
　　令节一阳新，西垣宿近臣。晓光连凤沼，残漏近鸡人。
　　白雪飞成曲，黄钟律应均。层霄翔迅羽，广陌驻归轮。
　　清切晨趋贵，恩华夜直频。辍才时所重，分命秩皆真。
　　左掖期连茹，南宫愧积薪。九年叨此地，回首倍相亲。
　　◎卷.14【八月十五日夜瑶台寺对月绝句】权德舆
　　嬴女乘鸾已上天，仁祠空在鼎湖边。
　　凉风遥夜清秋半，一望金波照粉田。
　　◎卷.15【夏至日作】权德舆
　　璿枢无停运，四序相错行。寄言赫曦景，今日一阴生。
　　◎卷.16【二月二十七日社兼春分端居有怀简所思者】权德舆
　　清昼开帘坐，风光处处生。看花诗思发，对酒客愁轻。
　　社日双飞燕，春分百啭莺。所思终不见，还是一含情。
　　◎卷.17【甲子岁元日呈郑侍御明府】权德舆
　　万里烟尘合，秦吴遂渺然。无人来上国，洒泪向新年。
　　世故看风叶，生涯寄海田。屠苏聊一醉，犹赖主人贤。
　　◎卷.18【七夕】权德舆
　　佳期人不见，天上喜新秋。玉珮沾清露，香车渡浅流。
　　东西一水隔，迢递两年愁。别有穿针处，微明月映楼。
　　◎卷.19【嘉兴九日寄丹阳亲故】权德舆
　　穷年路岐客，西望思茫茫。积水曾南渡，浮云失旧乡。
　　海边寻别墅，愁里见重阳。草露荷衣冷，山风菊酒香。
　　独谣看坠叶，远目遍秋光。更羡登攀处，烟花满练塘。
　　◎卷.20【九日北楼宴集】权德舆
　　萧飒秋声楼上闻，霜风漠漠起阴云。不见携觞王太守，
　　空思落帽孟参军。风吟蟋蟀寒偏急，酒泛茱萸晚易醺。
　　心忆旧山何日见，并将愁泪共纷纷。
　　◎卷.21【奉陪李大夫九日龙沙宴会（迟字）】权德舆
　　龙沙重九会，千骑驻旌旗。水木秋光净，丝桐雅奏迟。
　　烟芜敛暝色，霜菊发寒姿。今日从公醉，全胜落帽时。
　　◎卷.22【腊日龙沙会绝句】权德舆
　　帘外寒江千里色，林中樽酒七人期。
　　宁知腊日龙沙会，却胜重阳落帽时。
　　◎卷.23【严陵钓台下作】权德舆
　　绝顶耸苍翠，清湍石磷磷。先生晦其中，天子不得臣。
　　心灵栖颢气，缨冕犹缁尘。不乐禁中卧，却归江上春。
　　潜驱东汉风，日使薄者醇。焉用佐天子，特此报故人。
　　人知大贤心，不独私其身。弛张有深致，耕钓陶天真。
　　奈何清风后，扰扰论屈伸。交情同市道，利欲相纷纶。
　　我行访遗台，仰古怀逸民。矰缴鸿鹄远，雪霜松桂新。
　　江流去不穷，山色凌秋旻。人世自今古，清辉照无垠。
　　◎卷.24【晓发武阳馆即事书情】权德舆
　　清晨策羸车，嘲唽闻村鸡。行将骑吏亲，日与情爱暌。
　　东风变林樾，南亩事耕犁。青菰冒白水，方塘接广畦。
　　杂英被长坂，野草蔓幽蹊。泻卤成沃壤，枯株发柔荑。
　　芳树莺命雏，深林麏引麑。杳杳途未极，团团日已西。
　　哲士务缨弁，鄙夫恋蓬藜。终当税尘驾，盥濯依春溪。
　　◎卷.25【丰城剑池驿感题】权德舆
　　龙剑昔未发，泥沙相晦藏。向非张茂先，孰辨斗牛光。
　　神物不自达，圣贤亦彷徨。我行丰城野，慷慨心内伤。
　　◎卷.26【奉使宜春夜渡新淦江陆路至黄檗馆路上遇风雨作】权德舆
　　草草理夜装，涉江又登陆。望路殊未穷，指期今已促。
　　传呼戒徒御，振辔转林麓。阴云拥岩端，澍雨当山腹。
　　震雷如在耳，飞电来照目。兽迹不敢窥，马蹄唯务速。
　　虔心若斋礼，濡体如沐浴。万窍相怒号，百泉暗奔瀑。
　　危梁虑足跌，峻坂忧车覆。问我何以然，前日受微禄。
　　转知人代事，缨组乃徽束。向若家居时，安枕春梦熟。
　　遵途稍已近，候吏来相续。晓霁心始安，林端见初旭。
　　◎卷.27【细柳驿】权德舆
　　细柳肃军令，条侯信殊伦。棘门乃儿戏，从古多其人。
　　神武今不杀，介夫如搢绅。息驾幸兹地，怀哉悚精神。
　　◎卷.28【渭水】权德舆
　　吕叟年八十，皤然持钓钩。意在静天下，岂唯食营丘。
　　师臣有家法，小白犹尊周。日暮驻征策，爱兹清渭流。
　　◎卷.29【宫人斜绝句】权德舆
　　一路斜分古驿前，阴风切切晦秋烟。
　　铅华新旧共冥寞，日暮愁鸱飞野田。
　　◎卷.30【敷水驿】权德舆
　　空见水名敷，秦楼昔事无。临风驻征骑，聊复捋髭须。
　　◎卷.31【朝元阁】权德舆
　　缭垣复道上层霄，十月离宫万国朝。
　　胡马忽来清跸去，空馀台殿照山椒。
　　◎卷.32【石瓮寺】权德舆
　　石瓮灵泉胜宝井，汲人回挂青丝绠。
　　厨烟半逐白云飞，当昼老僧来灌顶。
　　◎卷.33【盘豆驿】权德舆
　　盘豆绿云上古驿，望思台下使人愁。
　　江充得计太子死，日暮戾园风雨秋。
　　◎卷.34【晚渡扬子江却寄江南亲故】权德舆
　　返照满寒流，轻舟任摇漾。支颐见千里，烟景非一状。
　　远岫有无中，片帆风水上。天清去鸟灭，浦迥寒沙涨。
　　树晚叠秋岚，江空翻宿浪。胸中千万虑，对此一清旷。
　　回首碧云深，佳人不可望。
　　◎卷.35【新安江路】权德舆
　　深潭与浅滩，万转出新安。人远禽鱼净，山深水木寒。
　　啸起青蘋末，吟瞩白云端。即事遂幽赏，何心挂儒冠。
　　◎卷.36【月夜江行】权德舆
　　扣船不得寐，浩露清衣襟。弥伤孤舟夜，远结万里心。
　　幽兴惜瑶草，素怀寄鸣琴。三奏月初上，寂寞寒江深。
　　◎卷.37【江城夜泊寄所思】权德舆
　　客程殊未极，舣棹泊回塘。水宿知寒早，愁眠觉夜长。
　　远钟和暗杵，曙月照晴霜。此夕相思意，摇摇不暂忘。
　　◎卷.38【陪包谏议湖墅路中举帆（同用山字）】权德舆
　　萧萧凉雨歇，境物望中闲。风际片帆去，烟中独鸟还。
　　断桥通远浦，野墅接秋山。更喜陪清兴，尊前一解颜。
　　◎卷.39【富阳陆路】权德舆
　　又入乱峰去，远程殊未归。烟萝迷客路，山果落征衣。
　　欹石临清浅，晴云出翠微。渔潭明夜泊，心忆谢玄晖。
　　◎卷.40【晓】权德舆
　　晓风摇五两，残月映石壁。稍稍曙光开，片帆在空碧。
　　◎卷.41【昼】权德舆
　　孤舟漾暧景，独鹤下秋空。安流日正昼，净绿天无风。
　　◎卷.42【晚】权德舆
　　古树夕阳尽，空江暮霭收。寂寞扣船坐，独生千里愁。
　　◎卷.43【夜】权德舆
　　猿声到枕上，愁梦纷难理。寂寞深夜寒，青霜落秋水。


第三百二十六卷
　　◎卷.1【奉和韦谏议奉送水部家兄上后书情…呈两省阁老院长】权德舆
　　驷牡龙旂庆至今，一门儒服耀华簪。人望皆同照乘宝，
　　家风不重满籝金。护衣直夜南宫静，焚草清时左掖深。
　　何幸末班陪两地，阳春欲和意难任。
　　◎卷.2【奉和史馆张阁老以许陈二阁长…南北省会于左掖因而有咏】权德舆
　　伯仲尽时贤，平舆与颍川。桂枝尝遍折，棣萼更相鲜。
　　丹地晨趋并，黄扉夕拜联。岂如分侍从，来就凤池边。
　　◎卷.3【韦宾客宅与诸博士宴集】权德舆
　　累抗气身章，湛恩比上庠。宾筵征稷嗣，家法自扶阳。
　　簪组欢言久，琴壶雅兴长。阴岚冒苔石，轻籁韵风篁。
　　佩玉三朝贵，挥金百虑忘。因知卧商洛，岂胜白云乡。
　　◎卷.4【酬张秘监阁老喜太常中书二阁老与德舆同日迁官…之作】权德舆
　　珠树共飞栖，分封受紫泥。正名推五字，贵仕仰三珪。
　　继组心知忝，腰章事颇齐。蓬山有佳句，喜气在新题。
　　◎卷.5【国子柳博士兼领太常博士，辄申贺赠】权德舆
　　博士本秦官，求才帖职难。临风曲台净，对月璧池寒。
　　讲学分阴重，斋祠晓漏残。朝衣辨色处，双绶更宜看。
　　◎卷.6【过隐者湖上所居】权德舆
　　蜗舍映平湖，皤然一鲁儒。唯将酒作圣，不厌谷名愚。
　　兵法窥黄石，天官辨白榆。行看软轮起，未可号潜夫。
　　◎卷.7【从叔将军宅蔷薇花开太府韦卿有题壁长句因以和作】权德舆
　　环列从容蹀躞归，光风骀荡发红薇。莺藏密叶宜新霁，
　　蹀绕低枝爱晚晖。艳色当轩迷舞袖，繁香满径拂朝衣。
　　名卿洞壑仍相近，佳句新成和者稀。
　　◎卷.8【奉和许阁老霁后慈恩寺杏园看花同用花字口号】权德舆
　　杏林微雨霁，灼灼满瑶华。左掖期先至，中园景未斜。
　　含毫歌白雪，藉草醉流霞。独限金闺籍，支颐啜茗花。
　　◎卷.9【奉和陈阁老寒食初假当直从东省往集贤…寄张蒋二阁老】权德舆
　　昼漏沈沈倦琐闱，西垣东观阅芳菲。
　　繁花满树似留客，应为主人休浣归。
　　◎卷.10【晚秋陪崔阁老、张秘监阁老、苗…斐然酬和有愧芜音】权德舆
　　方驾游何许，仙源去似归。萦回留胜赏，萧洒出尘机。
　　泛菊贤人至，烧丹姹女飞。步虚清晓籁，隐几吸晨晖。
　　竹径琅玕合，芝田沆瀣晞。银钩三洞字，瑶笥六铢衣。
　　丽句翻红药，佳期限紫微。徒然一相望，郢曲和应稀。
　　◎卷.11【春日同诸公过兵部王尚书林园】权德舆
　　休沐君相近，时容曳履过。花间留客久，台上见春多。
　　松色明金艾，莺声杂玉珂。更逢新酒熟，相与藉庭莎。
　　◎卷.12【与沈十九拾遗同游栖霞寺上方于亮上人院会宿二首】权德舆
　　摄山标胜绝，暇日谐想瞩。萦纡松路深，缭绕云岩曲。
　　重楼回树杪，古像凿山腹。人远水木清，地深兰桂馥。
　　层台耸金碧，绝顶摩净绿。下界诚可悲，南朝纷在目。
　　焚香入古殿，待月出深竹。稍觉天籁清，自伤人世促。
　　宗雷此相遇，偃放从所欲。清论松枝低，闲吟茗花熟。
　　一生如土梗，万虑相桎梏。永愿事潜师，穷年此栖宿。
　　偶来人境外，心赏幸随君。古殿烟霞夕，深山松桂薰。
　　岩花点寒溜，石磴扫春云。清净诸天近，喧尘下界分。
　　名僧康宝月，上客沈休文。共宿东林夜，清猿彻曙闻。
　　◎卷.13【题崔山人草堂】权德舆
　　竹径茆堂接洞天，闲时麈尾濑春泉。
　　世人车马不知处，时有归云到枕边。
　　◎卷.14【徐孺亭马上口号】权德舆
　　湖上荒亭临水开，龟文篆字积莓苔。
　　曲江北海今何处，尽逐东流去不回。
　　◎卷.15【哭刘四尚书（勒于碑阴）】权德舆
　　士友惜贤人，天朝丧守臣。才华推独步，声气幸相亲。
　　理析寰中妙，儒为席上珍。笑言成月旦，风韵挹天真。
　　丹地膺推择，青油寄抚循。岂言朝象魏，翻是卧漳滨。
　　命赐龙泉重，追荣密印陈。撤弦惊物故，庀具见家贫。
　　牢落风悲笛，汍澜涕泣巾。只嗟蒿里月，非复柳营春。
　　黄绢碑文在，青松隧路新。音容无处所，归作北邙尘。
　　◎卷.16【张工部至薄寒山下有书无由驰报輤车之至倍切悲怀】权德舆
　　书来远自薄寒山，缭绕洮河出古关。
　　今日难裁秣陵报，薤歌寥落柳车边。
　　◎卷.17【工部发引日属伤足卧疾不遂执绋】权德舆
　　子春伤足日，况有寝门哀。元伯归全去，无由白马来。
　　笳箫里巷咽，龟筮墓田开。片石潺湲泪，含悲叙史才。
　　◎卷.18【从事淮南府过亡友杨校书旧厅感念愀然】权德舆
　　故人随化往，倏忽今六霜。及我就拘限，清风留此堂。
　　松竹逾映蔚，芝兰自销亡。绝弦罢流水，闻笛同山阳。
　　炯如冰玉姿，粲若鸾凤章。欲翥摧劲翮，先秋落贞芳。
　　正平赋鹦鹉，文考颂灵光。二子古不吊，夫君今何伤。
　　黄墟既杳杳，玄化亦茫茫。岂必限宿草，含凄洒衣裳。
　　◎卷.19【哭李晦群崔季文二处士】权德舆
　　华封西祝尧，贵寿多男子。二贤无主后，贫贱大壮齿。
　　未成鸿鹄姿，遽顿骅骝趾。子渊将叔度，自古不得已。
　　◎卷.20【观葬者】权德舆
　　涂刍随昼哭，数里至松门。贵尽人间礼，宁知逝者魂。
　　笳箫出古陌，烟雨闭寒原。万古皆如此，伤心反不言。
　　◎卷.21【成南阳墓】权德舆
　　枯荄没古基，驳藓蔽丰碑。向晚微风起，如闻坐啸时。
　　◎卷.22【周平西墓】权德舆
　　英威今寂寞，陈迹对崇丘。壮志清风在，荒坟白日愁。
　　穷泉那复晓，乔木不知秋。岁岁寒塘侧，无人水自流。
　　◎卷.23【苏小小墓】权德舆
　　万古荒坟在，悠然我独寻。寂寥红粉尽，冥寞黄泉深。
　　蔓草映寒水，空郊暧夕阴。风流有佳句，吟眺一伤心。
　　◎卷.24【题柳郎中茅山故居（一作柳谷汧故居）】权德舆
　　下马荒阶日欲曛，潺潺石溜静中闻。
　　鸟啼花落人声绝，寂寞山窗掩白云。
　　◎卷.25【哭张十八校书（数日前辱书，未及还答，俄承凶讣）】权德舆
　　芸阁为郎一命初，桐州寄傲十年馀。魂随逝水归何处，
　　名在新诗众不如。蹉跎江浦生华发，牢落寒原会素车。
　　更忆八行前日到，含凄为报秣陵书。
　　◎卷.26【题亡友江畔旧居】权德舆
　　寥落留三径，柴扉对楚江。蟏蛸集暗壁，蜥蜴走寒窗。
　　松盖欹书幌，苔衣上酒缸。平生断金契，到此泪成双。


第三百二十七卷
　　◎卷.1【德宗神武孝文皇帝挽歌词三首】权德舆
　　覆露雍熙运，澄清教化源。赓歌凝庶绩，羽舞被深恩。
　　纂业光文祖，贻谋属孝孙。恭闻留末命，犹是爱元元。
　　梯航来万国，玉帛庆三朝。湛露恩方浃，薰风曲正调。
　　晏车悲卤簿，广乐遏箫韶。最怆号弓处，龙髯上紫霄。
　　常时柏梁宴，今日谷林归。玉斝恩波遍，灵輼烟雨霏。
　　乔山森羽骑，渭水拥旌旂。仙驭何由见，耘田鸟自飞。
　　◎卷.2【顺宗至德大安孝皇帝挽歌三首（时充卤簿使）】权德舆
　　十叶开昌运，三辰丽德音。荐功期瘗玉，昭俭每捐金。
　　解泽皇风遍，虞泉白日沈。仍闻起居注，焚奏感人心。
　　孝理本忧勤，玄功在啬神。睿图传上嗣，寿酒比家人。
　　仙驭三清远，行宫万象新。小臣司吉从，还扈属车尘。
　　候晓传清跸，迎风引彩旒。共瞻宫辂出，遥想望陵愁。
　　弓剑随云气，衣冠奉月游。空馀驾龙处，摇落鼎湖秋。
　　◎卷.3【昭德皇后挽歌词】权德舆
　　淮水源流远，涂山礼命升。往年求故剑，今夕祔初陵。
　　鸾镜金波涩，翚衣玉彩凝。千年子孙庆，孝理在蒸蒸。
　　◎卷.4【大行皇太后挽歌词三首（王氏）】权德舆
　　筮水灵源濬，因山祔礼崇。从龙开ek路，合璧向方中。
　　殿帐金根出，廞衣玉座空。唯馀文母化，阴德满公宫。
　　配礼归清庙，灵仪出直城。九虞宁厚载，一惠易尊名。
　　晓漏铜壶涩，秋风羽翣轻。容车攀望处，孺慕切皇情。
　　哀笳出长信，宝剑入延津。呜咽宫车进，凄凉祠殿新。
　　青乌灵兆久，白燕瑞书频。从此山园夕，金波照玉尘。
　　◎卷.5【惠昭皇太子挽歌词二首】权德舆
　　前星落庆霄，薤露逐晨飙。宫仗黄麾出，仙游紫府遥。
　　空嗟凤吹去，无复鸡鸣朝。今夜西园月，重轮更寂寥。
　　东朝闻楚挽，羽翿依稀转。天归京兆新，日与长安远。
　　兰芳落故殿，桂影销空苑。骑吹咽不前，风悲九旗卷。
　　◎卷.6【赠文敬太子挽歌词二首】权德舆
　　盘石公封重，瑶山赠礼尊。归全荣备物，乐善积深恩。
　　雁沼寒波咽，鸾旌夕吹翻。唯馀西靡树，千古霸陵原。
　　铜壶晓漏初，羽翣拥涂车。方外留鸿宝，人间得善书。
　　清笳悲画绶，朱邸散长裾。还似缑山驾，飘飘向碧虚。
　　◎卷.7【赠郑国庄穆公主挽歌二首】权德舆
　　追饰崇汤沐，遗芳蔼禁闱。秋原森羽卫，夜壑掩容辉。
　　睿藻悲难尽，公宫望不归。笳箫向烟雾，疑是彩鸾飞。
　　旧馆闭平阳，容车启寿堂。霜凝蕣英落，风度薤歌长。
　　淑德图书在，皇慈礼命彰。凄凉霸川曲，垄树已成行。
　　◎卷.8【赠魏国宪穆公主挽歌词二首】权德舆
　　汉制荣车服，周诗美肃雍。礼尊同姓主，恩锡大名封。
　　外馆留图史，阴堂闭德容。睿词悲薤露，千古仰芳踪。
　　秦楼晓月残，卤簿列材官。红绶兰桂歇，粉田风露寒。
　　凝笳悲驷马，清镜掩孤鸾。愍册徽音在，都人雪涕看。
　　◎卷.9【赠梁国惠康公主挽歌词二首】权德舆
　　外馆嫔仪贵，中参睿渥深。初笄横白玉，盛服镂黄金。
　　风度箫声远，河低婺彩沈。夜台留册谥，凄怆即徽音。
　　杳霭异湘川，飘飖驾紫烟。凤楼人已去，鸾镜月空悬。
　　雾湿汤沐地，霜凝脂粉田。音容无处所，应在玉皇前。
　　◎卷.10【故太尉兼中书令赠太师西平王挽词】权德舆
　　翊戴推元老，谋猷合大君。河山封故地，金石表新坟。
　　剑履归长夜，笳箫咽暮云。还经誓师处，薤露不堪闻。
　　◎卷.11【故司徒兼侍中赠太傅北平王挽词】权德舆
　　授律勋庸盛，居中鼎鼐和。佐时调四气，尽力净三河。
　　忽访天京兆，空传汉伏波。今朝麟阁上，偏轸圣情多。
　　◎卷.12【奉和礼部尚书酬杨著作竹亭歌】权德舆
　　直城朱户相逦连，九逵丹毂声阗阗。春官自有花源赏，
　　终日南山当目前。晨摇玉佩趋温室，莫入竹溪疑洞天。
　　烟销雨过看不足，晴翠鲜飙逗深谷。独谣一曲泛流霞，
　　闲对千竿连净绿。萦回疏凿随胜地，石磴岩扉光景异。
　　虚斋寂寂清籁吟，幽涧纷纷杂英坠。家承麟趾贵，
　　剑有龙泉赐，上奉明时事无事。人间方外兴偏多，
　　能以簪缨狎薜萝。常通内学青莲偈，更奏新声白雪歌。
　　风入松，云归栋，鸿飞灭处犹目送。蝶舞闲时梦忽成，
　　兰台有客叙交情，返照中林曳履声。直为君恩催造膝，
　　东方辨色谒承明。
　　◎卷.13【奉和张仆射朝天行】权德舆
　　元侯重寄贞师律，三郡四封今静谧。丹毂常思阙下来，
　　紫泥忽自天中出。军装喜气倍趋程，千骑鸣珂入凤城。
　　周王致理称申甫，今日贤臣见明主。拜恩稽首纷无已，
　　凝旒前席皇情喜。逢时自是山出云，献可还同石投水。
　　昔岁褒衣梁甫吟，当时已有致君心。专城一鼓妖氛静，
　　拥旆十年天泽深。日日披诚奉昌运，王人织路传清问。
　　仙酝尝分玉斝浓，御闲更辍金羁骏。元正前殿朝君臣，
　　一人负扆百福新。宫悬彩仗俨然合，瑞气炉烟相与春。
　　万年枝上东风早，珮玉晨趋光景好。涂山已见首诸侯，
　　麟阁终当画元老。温室沈沈漏刻移，退朝宾侣每相随。
　　雄词乐职波涛阔，旷度交欢云雾披。自古全才贵文武，
　　懦夫只解冠章甫。见公抽匣百炼光，试欲磨铅谅无助。
　　◎卷.14【和李中丞慈恩寺清上人院牡丹花歌】权德舆
　　澹荡韶光三月中，牡丹偏自占春风。时过宝地寻香径，
　　已见新花出故丛。曲水亭西杏园北，浓芳深院红霞色。
　　擢秀全胜珠树林，结根幸在青莲域。艳蕊鲜房次第开，
　　含烟洗露照苍苔。庞眉倚杖禅僧起，轻翅萦枝舞蝶来。
　　独坐南台时共美，闲行古刹情何已。花间一曲奏阳春，
　　应为芬芳比君子。
　　◎卷.15【锡杖歌送明楚上人归佛川】权德舆
　　上人远自西天竺，头陀行遍国朝寺。口翻贝叶古字经，
　　手持金策声泠泠。护法护身唯振锡，石濑云溪深寂寂。
　　乍来松径风更寒，遥映霜天月成魄。后夜空山禅诵时，
　　寥寥挂在枯树枝。真法常传心不住，东西南北随缘路。
　　佛川此去何时回，应真莫便游天台。
　　◎卷.16【马秀才草书歌（大理马正之二）】权德舆
　　伯英草圣称绝伦，后来学者无其人。白眉年少未弱冠，
　　落纸纷纷运纤腕。初闻之子十岁馀，当时时辈皆不如。
　　犹轻昔日墨池学，未许前贤团扇书。艳彩芳姿相点缀，
　　水映荷花风转蕙。三春并向指下生，万象争分笔端势。
　　有时当暑如清秋，满堂风雨寒飕飕。乍疑崩崖瀑水落，
　　又见古木饥鼯愁。变化纵横出新意，眼看一字千金贵。
　　忆昔谢安问献之，时人虽见那得知。
　　◎卷.17【离合诗赠张监阁老（一作以离合诗赠秘书监张荐）】权德舆
　　黄叶从风散，暗嗟时节换。忽见鬓边霜，勿辞林下觞。
　　躬行君子道，身负芳名早。帐殿汉官仪，巾车塞垣草。
　　交情剧断金，文律每招寻。始知蓬山下，如见古人心。
　　◎卷.18【春日雪酬潘孟阳回文】权德舆
　　酒杯春醉好，飞雪晚庭闲。久忆同前赏，中林对远山。
　　◎卷.19【五杂组】权德舆
　　五杂组，旗亭客。往复还，城南陌。不得已，天涯谪。
　　◎卷.20【数名诗】权德舆
　　一区扬雄宅，恬然无所欲。二顷季子田，岁晏常自足。
　　三端固为累，事物反徽束。四体苟不勤，安得丰菽粟。
　　五侯诚暐晔，荣甚或为辱。六翮未骞翔，虞罗乃相触。
　　七人称作者，杳杳有遐躅。八桂挺奇姿，森森照初旭。
　　九歌伤泽畔，怨思徒刺促。十翼有格言，幽贞谢浮俗。
　　◎卷.21【星名诗】权德舆
　　虚怀何所欲，岁晏聊懒逸。云翼谢翩翻，松心保贞实。
　　风秋景气爽，叶落井径出。陶然美酒酣，所谓幽人吉。
　　自当轻尺璧，岂复扫一室。安用簪进贤，少微斯可必。
　　◎卷.22【卦名诗】权德舆
　　节变忽惊春，临风骋望频。支颐倦书幌，步履整山巾。
　　时鸟渐成曲，杂芳随意新。曙霞连观阙，绮陌丽咸秦。
　　天地今交泰，云雷背遘屯。中孚谅可乐，书此示家人。
　　◎卷.23【药名诗】权德舆
　　七泽兰芳千里春，潇湘花落石磷磷。
　　有时浪白微风起，坐钓藤阴不见人。
　　◎卷.24【古人名诗】权德舆
　　藩宣秉戎寄，衡石崇势位。年纪信不留，弛张良自愧。
　　樵苏则为惬，瓜李斯可畏。不顾荣官尊，每陈丰亩利。
　　家林类岩巘，负郭躬敛积。忌满宠生嫌，养蒙恬胜智。
　　疏钟皓月晓，晚景丹霞异。涧谷永不谖，山梁冀无累。
　　颇符生肇学，得展禽尚志。从此直不疑，支离疏世事。
　　◎卷.25【州名诗寄道士】权德舆
　　金兰同道义，琼简复芝田。平楚白云合，幽崖丹桂连。
　　松峰明爱景，石窦纳新泉。冀永南山寿，欢随万福延。
　　◎卷.26【八音诗】权德舆
　　金谷盛繁华，凉台列簪组。石崇留客醉，绿珠当座舞。
　　丝泪可销骨，冶容竟何补。竹林谅贤人，满酌无所苦。
　　匏居容宴豆，儒室贵环堵。土鼓与污尊，颐神则为愈。
　　革道当在早，谦光斯可取。木雁才不才，吾知养生主。
　　◎卷.27【建除诗】权德舆
　　建节出王都，雄雄大丈夫。除书加右职，骑吏拥前驱。
　　满月张繁弱，含霜耀鹿卢。平明跃騕褭，清夜击珊瑚。
　　定远功那比，平津策乃迂。执心思报国，效节在忘躯。
　　破胆销丹浦，颦蛾舞绿珠。危冠徒自爱，长毂事应殊。
　　成绩封千室，畴劳使五符。收功轻骠卫，致埋迈黄虞。
　　开济今如此，英威古不侔。闭关草玄者，无乃误为儒。
　　◎卷.28【六府诗】权德舆
　　金罍映玉俎，宾友纷宴喜。木兰泛方塘，桂酒启皓齿。
　　水榭临空迥，酣歌当座起。火云散奇峰，瑶瑟韵清徵。
　　土梗乃虚论，康庄有逸轨。穀成一编书，谈笑佐天子。
　　◎卷.29【三妇诗】权德舆
　　大妇刺绣文，中妇缝罗裙。小妇无所作，娇歌遏行云。
　　丈人且安坐，金炉香正薰。
　　◎卷.30【安语】权德舆
　　岩岩五岳镇方舆，八极廓清氛祲除。
　　挥金得谢归里闾，象床角枕支体舒。
　　◎卷.31【危语】权德舆
　　被病独行逢乳虎，狂风骇浪失棹橹。
　　举人看榜闻晓鼓，孱夫孽子遇妒母。
　　◎卷.32【大言】权德舆
　　华嵩为佩河为带，南交北朔跬步内。
　　搏鹏作腊巨鳌鲙，伸舒轶出元气外。
　　◎卷.33【小言】权德舆
　　醯鸡伺晨驾蚊翼，毫端棘刺分畛域。
　　蛛丝结构聊荫息，蚁垤崔嵬不可陟。


第三百二十八卷
　　◎卷.1【杂诗五首】权德舆
　　婉彼嬴氏女，吹箫偶萧史。彩鸾驾非烟，绰约两仙子。
　　神期谅交感，相顾乃如此。岂比成都人，琴心中夜起。
　　阳台巫山上，风雨忽清旷。朝云与游龙，变化千万状。
　　魂交复目断，缥缈难比况。兰泽不可亲，凝情坐惆怅。
　　淇水春正绿，上宫兰叶齐。光风两摇荡，鸣珮出中闺。
　　一顾授横波，千金呈瓠犀。徒然路傍子，怳怳复凄凄。
　　碧树泛鲜飙，玉琴含妙曲。佳人掩鸾镜，婉婉凝相瞩。
　　文袿映束素，香黛宜fT绿。寂寞远怀春，何时来比目。
　　含颦倚瑶瑟，丹慊结繁虑。失身不自还，万恨随玉箸。
　　蘼芜山下路，团扇秋风去。君看心断时，犹在目成处。
　　◎卷.2【广陵诗】权德舆
　　广陵实佳丽，隋季此为京。八方称辐凑，五达如砥平。
　　大旆映空色，笳箫发连营。层台出重霄，金碧摩颢清。
　　交驰流水毂，迥接浮云甍。青楼旭日映，绿野春风晴。
　　喷玉光照地，颦蛾价倾城。灯前互巧笑，陌上相逢迎。
　　飘飘翠羽薄，掩映红襦明。兰麝远不散，管弦闲自清。
　　曲士守文墨，达人随性情。茫茫竟同尽，冉冉将何营。
　　且申今日欢，莫务身后名。肯学诸儒辈，书窗误一生。
　　◎卷.3【古意】权德舆
　　家人强进酒，酒后能忘情。持杯未饮时，众感纷已盈。
　　明月照我房，庭柯振秋声。空庭白露下，枕席凉风生。
　　所思万里馀，水阔山纵横。佳期凭梦想，未晓愁鸡鸣。
　　愿将一心人，当年欢乐平。长筵映玉俎，素手弹秦筝。
　　fT睇呈巧笑，惠音激凄清。此愿良未果，永怀空如酲。
　　◎卷.4【杂言和常州李员外副使春日戏题十首】权德舆
　　随风柳絮轻，映日杏花明。无奈花深处，流莺三数声。
　　兰桡画舸转花塘，水映风摇路渐香。
　　任兴不知行近远，更怜微月照鸣榔。
　　檐前晓色惊双燕，户外春风舞百花。
　　粉署可怜闲对此，唯令碧玉泛流霞。
　　枕上觉，窗外晓。怯朝光，惊曙鸟。花坠露，满芳沼。
　　柳如丝，风袅袅。佳期远，相见少。试一望，魂杳渺。
　　闲庭无事，独步春辉。韶光满目，落蕊盈衣。芳树交柯，
　　文禽并飞。婉彼君子，怅然有违。对酒不饮，横琴不挥。
　　不挥者何，知音诚稀。
　　江春好游衍，处处芳菲积。彩舫入花津，香车依柳陌。
　　绿杨烟袅袅，红蕊莺寂寂。如何愁思人，独与风光隔。
　　曙月渐到窗前，移尊更就芳筵。轻吹乍摇兰烛，
　　春光暗入花钿。丝竹偏宜静夜，绮罗共占韶年。
　　不遣通宵尽醉，定知辜负风烟。
　　露洗百花新，帘开月照人。绿窗销暗烛，兰径扫清尘。
　　双燕频惊梦，三桃竞报春。相思寂不语，珠泪洒红巾。
　　雨歇风轻一院香，红芳绿草接东墙。
　　春衣试出当轩立，定被邻家暗断肠。
　　春风半，春光遍。柳如丝，花似霰。归心劳梦寐，
　　远目伤游眄。可惜长安无限春，年年空向江南见。
　　◎卷.5【相思曲（一作长相思）】权德舆
　　少小别潘郎，娇羞倚画堂。有时裁尺素，无事约残黄。
　　鹊语临妆镜，花飞落绣床。相思不解说，明月照空房。
　　◎卷.6【古乐府】权德舆
　　风光澹荡百花吐，楼上朝朝学歌舞。身年二八婿侍中，
　　幼妹承恩兄尚主。绿窗珠箔绣鸳鸯，侍婢先焚百和香。
　　莺啼日出不知曙，寂寂罗帏春梦长。
　　◎卷.7【渡江秋怨二首】权德舆
　　秋江平，秋月明，孤舟独夜万里情。万里情，相思远，
　　人不见兮泪满眼。
　　渡秋江兮渺然，望秋月兮婵娟。色如练，万里遍，
　　我有所思兮不得见。不得见兮露寒水深，耿遥夜兮伤心。
　　◎卷.8【秋闺月】权德舆
　　三五二八月如练，海上天涯应共见。不知何处玉楼前，
　　乍入深闺玳瑁筵。露浓香径和愁坐，风动罗帏照独眠。
　　初卷珠帘看不足。斜抱箜篌未成曲。稍映妆台临绮窗，
　　遥知不语泪双双。此时愁望知何极，万里秋天同一色。
　　霭霭遥分陌上光，迢迢对此闺中忆。早晚归来欢宴同，
　　可怜歌吹月明中。此夜不堪肠断绝，愿随流影到辽东。
　　◎卷.9【薄命篇（一作妾薄命篇）】权德舆
　　昔住邯郸年尚少，只是娇羞弄花鸟。青楼碧纱大道边，
　　绿杨日暮风袅袅。婵娟玉貌二八馀，自怜颜色花不如。
　　丽质全胜秦氏女，藁砧宁用专城居。岁去年来年渐长，
　　青春红粉全堪赏。玉楼珠箔但闲居，南陌东城讵来往。
　　韶光日日看渐迟。摽梅既落行有时。宁知燕赵娉婷子，
　　翻嫁幽并游侠儿。年年结束青丝骑，出门一去何时至。
　　秋月空悬翡翠帘，春帏懒卧鸳鸯被。沙塞经时不寄书，
　　深闺愁独意何如。花前拭泪情无限，月下调琴恨有馀。
　　离别苦多相见少，洞房愁梦何由晓。闲看双燕泪霏霏，
　　静对空床魂悄悄。镜里红颜不自禁，陌头香骑动春心。
　　为问佳期早晚是，人人总解有黄金。
　　◎卷.10【放歌行】权德舆
　　夕阳不驻东流急，荣名贵在当年立。青春虚度无所成，
　　白首衔悲亦何及。拂衣西笑出东山，君臣道合俄顷间。
　　一言一笑玉墀上，变化生涯如等闲。朱门杳杳列华戟，
　　座中皆是王侯客。鸣环动珮暗珊珊，骏马花骢白玉鞍。
　　十千斗酒不知贵，半醉留宾邀尽欢。银烛煌煌夜将久，
　　侍婢金罍泻春酒。春酒盛来琥珀光，暗闻兰麝几般香。
　　乍看皓腕映罗袖，微听清歌发杏梁。双鬟美人君不见，
　　一一皆胜赵飞燕。迎杯乍举石榴裙，匀粉时交合欢扇。
　　未央钟漏醉中闻，联骑朝天曙色分。双阙烟云遥霭霭，
　　五衢车马乱纷纷。罢朝鸣珮骤归鞍，今日还同昨日欢。
　　岁岁年年恣游宴，出门满路光辉遍。一身自乐何足言，
　　九族为荣真可羡。男儿称意须及时，闭门下帷人不知。
　　年光看逐转蓬尽，徒咏东山招隐诗。
　　◎卷.11【旅馆雪晴，又睹新月，众兴所感，因成杂言】权德舆
　　寥寥深夜雪初晴，楼上云开月渐明。池中片影依稀见，
　　帘外清光远近生。皎皎晴空疑破镜，广庭积素偏相映。
　　珠帘卷却光更深，玉指持来色逾净。梦觉青楼最可怜，
　　婵娟素魄满寒天。天地寥寥同一色，秦淮楚江无限极。
　　归鸿断猿何处声，深闺旅馆遥相忆。长安五侯华阁开，
　　嘉宾列坐倾金罍。赏明月，玩流雪，纤手蛾眉座中设，
　　清歌一声无断绝。夜已央，乐未阑。狐裘兽炭不知寒，
　　珠环翠珮声珊珊。履舄纷纭桂袖攒，朱颜倚醉尽君欢。
　　人生少年全不久，相看且劝杯中酒。丈夫富贵自有期，
　　映雪读书徒白首。
　　◎卷.12【玉台体十二首】权德舆
　　鸾啼兰已红，见出凤城东。粉汗宜斜日，衣香逐上风。
　　情来不自觉，暗驻五花骢。
　　婵娟二八正娇羞，日暮相逢南陌头。
　　试问佳期不肯道，落花深处指青楼。
　　隐映罗衫薄，轻盈玉腕圆。相逢不肯语，微笑画屏前。
　　知向辽东去，由来几许愁。破颜君莫怪，娇小不禁羞。
　　楼上吹箫罢，闺中刺绣阑。佳期不可见，尽日泪潺潺。
　　泪尽珊瑚枕，魂销玳瑁床。罗衣不忍著，羞见绣鸳鸯。
　　君去期花时，花时君不至。檐前双燕飞，落妾相思泪。
　　空闺灭烛后，罗幌独眠时。泪尽肠欲断，心知人不知。
　　秋风一夜至，吹尽后庭花。莫作经时别，西邻是宋家。
　　独自披衣坐，更深月露寒。隔帘肠欲断，争敢下阶看。
　　昨夜裙带解，今朝蟢子飞。铅华不可弃，莫是藁砧归。
　　万里行人至，深闺夜未眠。双眉灯下扫，不待镜台前。
　　◎卷.13【赠友人（时友人新有别恨者）】权德舆
　　知向巫山逢日暮，轻袿玉佩暂淹留。
　　晓随云雨归何处，还是襄王梦觉愁。
　　◎卷.14【舟行见月】权德舆
　　月入孤舟夜半晴，寥寥霜雁两三声。
　　洞房烛影在何处，欲寄相思梦不成。
　　◎卷.15【杂兴五首】权德舆
　　丛鬓愁眉时势新，初笄绝代北方人。
　　一颦一笑千金重，肯似成都夜失身。
　　乍听丝声似竹声，又疑丹穴九雏惊。
　　金波露洗净于昼，寂寞不堪深夜情。
　　琥珀尊开月映帘，调弦理曲指纤纤。
　　含羞敛态劝君住，更奏新声刮骨盐。
　　乳燕双飞莺乱啼，百花如绣照深闺。
　　新妆对镜知无比，微笑时时出瓠犀。
　　巫山云雨洛川神，珠襻香腰稳称身。
　　惆怅妆成君不见，含情起立问傍人。


第三百二十九卷
　　◎卷.1【祗役江西路上以诗代书寄内】权德舆
　　辛苦事行役，风波倦晨暮。摇摇结遐心，靡靡即长路。
　　别来如昨日，每见缺蟾兔。潮信催客帆，春光变江树。
　　宦游岂云惬，归梦无复数。愧非超旷姿，循此跼促步。
　　笑言思暇日，规劝多远度。鹑服我久安，荆钗君所慕。
　　伊予多昧理，初不涉世务。适因拥肿材，成此懒慢趣。
　　一身常抱病，不复理章句。胸中无町畦，与物且多忤。
　　既非大川楫，则守南山雾。胡为出处间，徒使名利污。
　　羁孤望予禄，孩稚待我餔。未能即忘怀，恨恨以此故。
　　终当税鞿鞅，岂待毕婚娶。如何久人寰，俯仰学举措。
　　衡茅去迢递，水陆两驰骛。晰晰窥晓星，涂涂践朝露。
　　静闻田鹤起，远见沙鸨聚。怪石不易跻，急湍那可溯。
　　渔商闻远岸，烟火明古渡。下碇夜已深，上碕波不驻。
　　畏途信非一，离念纷难具。枕席有馀清，壶觞无与晤。
　　南方出兰桂，归日自分付。北窗留琴书，无乃委童孺。
　　春江足鱼雁，彼此勤尺素。早晚到中闺，怡然两相顾。
　　◎卷.2【夜泊有怀】权德舆
　　栖鸟向前林，暝色生寒芜。孤舟去不息，众感非一途。
　　川程方浩淼，离思方郁纡。转枕眼未熟，拥衾泪已濡。
　　窘然风水上，寝食疲朝晡。心想洞房夜，知君还向隅。
　　◎卷.3【自桐庐如兰溪有寄】权德舆
　　东南江路旧知名，惆怅春深又独行。新妇山头云半敛，
　　女儿滩上月初明。风前荡飏双飞蝶，花里间关百啭莺。
　　满目归心何处说，欹眠搔首不胜情。
　　◎卷.4【相思树】权德舆
　　家寄江东远，身对江西春。空见相思树，不见相思人。
　　◎卷.5【石楠树】权德舆
　　石楠红叶透帘春，忆得妆成下锦茵。
　　试折一枝含万恨，分明说向梦中人。
　　◎卷.6【斗子滩】权德舆
　　斗子滩头夜已深，月华偏照此时心。
　　春江风水连天阔，归梦悠扬何处寻。
　　◎卷.7【黄檗馆】权德舆
　　驱车振楫越山川，候晓通宵冒烟雨。
　　青枫浦上魂已销，黄檗馆前心自苦。
　　◎卷.8【清明日次弋阳】权德舆
　　自叹清明在远乡，桐花覆水葛溪长。
　　家人定是持新火，点作孤灯照洞房。
　　◎卷.9【中书夜直寄赠】权德舆
　　通籍在金闺，怀君百虑迷。迢迢五夜永，脉脉两心齐。
　　步履疲青琐，开缄倦紫泥。不堪风雨夜，转枕忆鸿妻。
　　◎卷.10【病中寓直代书题寄】权德舆
　　愚夫何所任，多病感君深。自谓青春壮，宁知白发侵。
　　寝兴劳善祝，疏懒愧良箴。寂寞闻宫漏，那堪直夜心。
　　◎卷.11【端午日礼部宿斋有衣服彩结之贶以诗还答】权德舆
　　良辰当五日，偕老祝千年。彩缕同心丽，轻裾映体鲜。
　　寂寥斋画省，款曲擘香笺。更想传觞处，孙孩遍目前。
　　◎卷.12【酬九日】权德舆
　　重九共游娱，秋光景气殊。他日头似雪，还对插茱萸。
　　◎卷.13【和九日从杨氏姊游】权德舆
　　秋光风露天，令节庆初筵。易象家人吉，闺门女士贤。
　　招邀菊酒会，属和柳花篇。今日同心赏，全胜落帽年。
　　◎卷.14【上巳日贡院考杂文不遂赴九华观祓禊之会以二绝句申赠】权德舆
　　三日韶光处处新，九华仙洞七香轮。
　　老夫留滞何由往，珉玉相和正绕身。
　　禊饮寻春兴有馀，深情婉婉见双鱼。
　　同心齐体如身到，临水烦君便祓除。
　　◎卷.15【和九华观见怀贡院八韵】权德舆
　　上巳好风景，仙家足芳菲。地殊兰亭会，人似山阴归。
　　丹灶缀珠掩，白云岩径微。真宫集女士，虚室涵春辉。
　　拘限心杳杳，欢言望依依。滞兹文墨职，坐与琴觞违。
　　丽曲涤烦虚，幽缄发清机。支颐一吟想，恨不双翻飞。
　　◎卷.16【桃源篇】权德舆
　　小年尝读桃源记，忽睹良工施绘事。岩径初欣缭绕通，
　　溪风转觉芬芳异。一路鲜云杂彩霞，渔舟远远逐桃花。
　　渐入空濛迷鸟道，宁知掩映有人家。庞眉秀骨争迎客，
　　凿井耕田人世隔。不知汉代有衣冠，犹说秦家变阡陌。
　　石髓云英甘且香，仙翁留饭出青囊。相逢自是松乔侣，
　　良会应殊刘阮郎。内子闲吟倚瑶瑟，玩此沈沈销永日。
　　忽闻丽曲金玉声，便使老夫思阁笔。
　　◎卷.17【新月与儿女夜坐听琴举酒】权德舆
　　泥泥露凝叶，骚骚风入林。以兹皓月圆，不厌良夜深。
　　列坐屏轻箑，放怀弦素琴。儿女各冠笄，孙孩绕衣襟。
　　乃知大隐趣，宛若沧洲心。方结偕老期，岂惮华发侵。
　　笑语向兰室，风流传玉音。愧君袖中字，价重双南金。
　　◎卷.18【七夕】权德舆
　　今日云輧渡鹊桥，应非脉脉与迢迢。
　　家人竞喜开妆镜，月下穿针拜九霄。
　　◎卷.19【县君赴兴庆宫朝贺载之奉行册礼，因书即事】权德舆
　　合卺交欢二十年，今朝比翼共朝天。风传漏刻香车度，
　　日照旌旗彩仗鲜。顾我华簪鸣玉珮，看君盛服耀金钿。
　　相期偕老宜家处，鹤发鱼轩更可怜。
　　◎卷.20【元和元年蒙恩封成纪县伯时室中封安喜县君…聊申贺赠】权德舆
　　启土封成纪，宜家县安喜。同欣井赋开，共受闺门祉。
　　珩璜联采组，琴瑟谐宫徵。更待悬车时，与君欢暮齿。
　　◎卷.21【河南崔尹即安喜从兄宜于室家四十馀岁…因成绝句】权德舆
　　五色金光鸾凤飞，三川墨妙巧相辉。
　　尊崇善祝今如此，共待曾玄捧翟衣。
　　◎卷.22【奉使丰陵职司卤簿，通宵涉路，因寄内】权德舆
　　彩仗列森森，行宫夜漏深。殳鋋方启路，钲鼓正交音。
　　曙月思兰室，前山辨谷林。家人念行役，应见此时心。
　　◎卷.23【酬南园新亭宴会璩新第慰庆之作，时任宾客】权德舆
　　南宫烟景浓，平视中南峰。官闲似休沐，尽室来相从。
　　日抱汉阴瓮，或成蝴蝶梦。树老欲连云，竹深疑入洞。
　　欢言交羽觞，列坐俨成行。歌吟不能去，待此明月光。
　　好逑蕴明识，内顾多惭色。不厌梁鸿贫，常讥伯宗直。
　　予婿信时英，谏垣金玉声。男儿才弱冠，射策幸成名。
　　偃放斯自足，翛然去营欲。散木固无堪，虚舟常任触。
　　大隐本吾心，喜君流好音。相期悬车岁，此地即中林。
　　◎卷.24【七夕见与诸孙题乞巧文】权德舆
　　外孙争乞巧，内子共题文。隐映花奁对，参差绮席分。
　　鹊桥临片月，河鼓掩轻云。羡此婴儿辈，吹呼彻曙闻。
　　◎卷.25【太常寺宿斋有寄】权德舆
　　转枕挑灯候晓鸡，相君应叹太常妻。
　　长年多病偏相忆，不遣归时醉似泥。
　　◎卷.26【朝回阅乐寄绝句】权德舆
　　子城风暖百花初，楼上龟兹引导车。
　　曲罢卿卿理驺驭，细君相望意何如。
　　◎卷.27【中书宿斋有寄】权德舆
　　铜壶漏滴斗阑干，泛滟金波照露盘。
　　遥想洞房眠正熟，不堪深夜凤池寒。
　　◎卷.28【中书送敕赐斋馔戏酬】权德舆
　　常日每齐眉，今朝共解颐。遥知大官膳，应与众雏嬉。
　　◎卷.29【敕赐长寿酒因口号以赠】权德舆
　　恩沾长寿酒，归遗同心人。满酌共君醉，一杯千万春。
　　◎卷.30【湖南观察使故相国袁公挽歌二首（一作刘禹锡诗）】权德舆
　　五驱龙虎节，一入凤凰池。令尹自无喜，羊公人不疑。
　　天归京兆日，叶下洞庭时。湘水秋风至，凄凉吹素旗。
　　丹旐发江皋，人悲雁亦号。湘南罢亥市，汉上改词曹。
　　表墓双碑立，尊名一字褒。常闻平楚狱，为报里门高。
　　◎卷.31【玉山岭上作】权德舆
　　悠悠驱匹马，征路上连冈。晚翠深云窦，寒苔净石梁。
　　荻花偏似雪，枫叶不禁霜。愁见前程远，空郊下夕阳。
　　◎卷.32【题邵端公林亭】权德舆
　　春光何处好，柱史有林塘。莺啭风初暖，花开日欲长。
　　凿池通野水，扫径阅新芳。更置盈尊酒，时时醉楚狂。
　　◎卷.33【酬裴杰秀才新樱桃】权德舆
　　新果真琼液，来应宴紫兰。圆疑窃龙颔，色已夺鸡冠。
　　远火微微辨，残星隐隐看。茂先知味易，曼倩恨偷难。
　　忍用烹騂骆，从将玩玉盘。流年如可驻，何必九华丹。
　　◎卷.34【次滕老庄】权德舆
　　征途无旅馆，当昼喜逢君。羸病仍留客，朝朝扫白云。
　　◎卷.35【宿严陵】权德舆
　　身羁从事驱征传，江入新安泛暮涛。
　　今夜子陵滩下泊，自惭相去九牛毛。
　　◎卷.36【题云师山房】权德舆
　　云公兰若深山里，月明松殿微风起。
　　试问空门清净心，莲花不著秋潭水。
　　◎卷.37【栖霞寺云居室】权德舆
　　一径萦纡至此穷，山僧盥漱白云中。
　　闲吟定后更何事，石上松枝常有风。
　　◎卷.38【舟行夜泊】权德舆
　　萧萧落叶送残秋，寂寞寒波急暝流。
　　今夜不知何处泊，断猿晴月引孤舟。
　　◎卷.39【发硖石路上却寄内】权德舆
　　莎栅东行五谷深，千峰万壑雨沈沈。
　　细君几日路经此，应见悲翁相望心。
　　◎卷.40【冬至宿斋时郡君南内朝谒因寄】权德舆
　　清斋独向丘园拜，盛服想君兴庆朝。
　　明日一阳生百福，不辞相望阻寒宵。
　　◎卷.41【和河南罗主簿送校书兄归江南】权德舆
　　兄弟泣殊方，天涯指故乡。断云无定处，归雁不成行。
　　草莽人烟少，风波水驿长。上虞亲渤澥，东楚隔潇湘。
　　古戍阴传火，寒芜晓带霜。海门潮滟滟，沙岸荻苍苍。
　　京辇辞芸阁，衡方忆草堂。知君始宁隐，还缉旧荷裳。
　　◎卷.42【与故人夜坐道旧】权德舆
　　笑语欢今夕，烟霞怆昔游。清羸还对月，迟暮更逢秋。
　　胜理方自得，浮名不在求。终当制初服，相与卧林丘。
　　◎卷.43【句】权德舆
　　耒水波纹细，湘江竹叶轻。（耒口，见《衡州名胜志》）。
　　古时楼上清明夜，月照楼前撩乱花。今日成阴复成子，
　　可怜春尽未归家。（见《野客从谈》）
　　新妇矶头云半敛，女儿滩畔月初明。（见《野客丛谈》）
　　回合千峰里，晴光似画图。
　　征车随反照，候吏映白云。（《石塘路有怀院中诸公》）


第三百三十卷
　　◎卷.1【奉酬礼部阁老转韵离合见赠（时为秘书监）】张荐
　　移居既同里，多幸陪君子。弘雅重当朝，弓旌早见招。
　　植根琼林圃，直夜金闺步。劝深子玉铭，力竞相如赋。
　　间阔向春闱，日复想光仪。格言信难继，木石强为词。
　　◎卷.2【和潘孟阳春日雪回文绝句】张荐
　　迟迟日气暖，漫漫雪天春。知君欲醉饮，思见此交亲。
　　◎卷.3【享文恭太子庙乐章】张荐
　　三献具举，九旗将旋。追劳表德，罢享宾天。
　　风引仙管，堂虚画筵。芳馨常在，瞻望悠然。
　　◎卷.4【礼部权侍郎阁老史馆张秘监阁老有离合酬赠…聊继此章】崔邠
　　脉脉羡佳期，月夜吟丽词。谏垣则随步，东观方承顾。
　　林雪消艳阳，简册漏华光。坐更芝兰室，千载各芬芳。
　　节苦文俱盛，即时人并命。翩翻紫霄中，羽翮相辉映。
　　◎卷.5【享文恭太子庙乐章】崔邠
　　醴齐泛樽彝，轩县动干戚。入室僾如在，升阶虔所历。
　　奋疾合威容，定利舒皦泽。方崇庙貌礼，永被君恩锡。
　　◎卷.6【和权载之离合诗（时为中书舍人）】杨於陵
　　校德尽珪璋，才臣时所扬。放情寄文律，方茂经邦术。
　　王猷符发挥，十载契心期。昼游有嘉话，书法无隐辞。
　　信兹酬和美，言与芝兰比。昨来恣吟绎，日觉祛蒙鄙。
　　◎卷.7【郡斋有紫薇双本自朱明接于徂暑其花芳馥…因诗纪述】杨於陵
　　晏朝受明命，继夏走天衢。逮兹三伏候，息驾万里途。
　　省躬既跼蹐，结思多烦纡。簿领幸无事，宴休谁与娱。
　　内斋有嘉树，双植分庭隅。绿叶下成幄，紫花纷若铺。
　　摛霞晚舒艳，凝露朝垂珠。炎沴昼方铄，幽姿闲且都。
　　夭桃固难匹，芍药宁为徒。懿此时节久，讵同光景驱。
　　陶甄试一致，品汇乃散殊。濯质非受彩，无心那夺朱。
　　粤予负羁絷，留赏益踟蹰。通夕靡云倦，西南山月孤。
　　◎卷.8【赠毛仙翁】杨於陵
　　先生赤松侣，混俗游人间。昆阆无穷路，何时下故山。
　　千年犹孺质，秘术救尘寰。莫便冲天去，云雷不可攀。
　　◎卷.9【答权载之离合诗（时为给事中）】许孟容
　　史才司秘府，文哲今超古。亦有擅风骚，六联文墨曹。
　　圣贤三代意，工艺千金字。化识从臣谣，人推仙阁吏。
　　如登昆阆时，口诵灵真词。孙简下威凤，系霜琼玉枝。
　　◎卷.10【奉和武相公春晓闻莺】许孟容
　　碧树当窗啼晓莺，间关入梦听难成。
　　千回万啭尽愁思，疑是血魂哀困声。
　　◎卷.11【享文恭太子庙乐章】许孟容
　　觞牢具品，管弦有节。祝道寅恭，神仪昭晰。
　　桐珪早贵，象辂追设。磬达乐成，降歆丰洁。
　　◎卷.12【和权载之离合诗（时为给事中）】冯伉
　　车马退朝后，聿怀在文友。动词宗伯雄，重美良史功。
　　亦曾吟鲍谢，二妙尤增价。雨霜鸿唳天，匝树鸟鸣夜。
　　覃思各纵横，早擅希代名。息心欲焚砚，自靦陪群英。
　　◎卷.13【享文恭太子庙乐章二首】冯伉
　　撰日瞻景，诚陈乐张。礼容秩秩，羽舞煌煌。
　　肃将涤濯，祗荐芬芳。永锡繁祉，思深享尝。
　　干旄羽籥相亏蔽，一进一退殊行缀。
　　昔献三雍盛礼容，今陈六佾崇仪制。
　　◎卷.14【和权载之离合诗】潘孟阳
　　咏歌有离合，永夜观酬答。笥中操彩笺，竹简何足编。
　　意深俱妙绝，心契交情结。计彼官接联，言初并清切。
　　翔集本相随，羽仪良在斯。烟云竞文藻，因喜玩新诗。
　　◎卷.15【春日雪以回文绝句呈张荐权德舆】潘孟阳
　　春梅杂落雪，发树几花开。真须尽兴饮，仁里愿同来。
　　◎卷.16【元日和布泽】潘孟阳
　　至德生成泰，咸欢照育恩。流辉沾万物，布泽在三元。
　　北阙祥云迥，东方嘉气繁。青阳初应律，苍玉正临轩。
　　恩洽因时令，风和比化原。自惭同草木，无以答乾坤。
　　◎卷.17【和权载之离合诗（时为国子司业）】武少仪
　　少年慕时彦，小悟文多变。木铎比群英，八方流德声。
　　雷陈美交契，雨雪音尘继。恩顾各飞翔，因诗睹瑰丽。
　　傅野绝遗贤，人希有盛迁。早钦风与雅，日咏赠酬篇。
　　◎卷.18【诸葛丞相庙（《蜀志》一作武侯祠）】武少仪
　　执简焚香入庙门，武侯神象俨如存。因机定蜀延衰汉，
　　以计连吴振弱孙。欲尽智能倾僭盗，善持忠节转庸昏。
　　宣王请战贻巾帼，始见才吞亦气吞。


第三百三十一卷
　　◎卷.1【享太庙乐章】段文昌
　　肃肃清庙，登显至德。泽周八荒，兵定四极。
　　生物咸遂，群盗灭息。明圣钦承，子孙千亿。
　　◎卷.2【题武担寺西台】段文昌
　　秋天如镜空，楼阁尽玲珑。水暗馀霞外，山明落照中。
　　鸟行看渐远，松韵听难穷。今日登临意，多欢语笑同。
　　◎卷.3【晚夏登张仪楼呈院中诸公】段文昌
　　重楼窗户开，四望敛烟埃。远岫林端出，清波城下回。
　　乍疑蝉韵促，稍觉雪风来。并起乡关思，销忧在酒杯。
　　◎卷.4【还别业寻龙华山寺广宣上人】段文昌
　　十里惟闻松桂风，江山忽转见龙宫。
　　正与休师方话旧，风烟几度入楼中。
　　◎卷.5【奉陪段相公晚夏登张仪楼】姚向
　　秦相驾群材，登临契上台。查从银汉落，江自雪山来。
　　俪曲亲流火，凌风洽小杯。帝乡如在目，欲下尽裴回。
　　◎卷.6【和段相公登武担寺西台】姚向
　　开阁锦城中，馀闲访梵宫。九层连昼景，万象写秋空。
　　天半将身到，江长与海通。提携出尘土，曾是穆清风。
　　◎卷.7【和段相公登武担寺西台】温会
　　桑台烟树中，台榭造云空。眺听逢秋兴，篇辞变国风。
　　坐愁高鸟起，笑指远人同。始愧才情薄，跻攀继韵穷。
　　◎卷.8【奉陪段相公晚夏登张仪楼】温会
　　危轩重叠开，访古上裴回。有舌嗟秦策，飞梁驾楚材。
　　云霄随凤到，物象为诗来。欲和关山意，巴歌调更哀。
　　◎卷.9【和段相公登武担寺西台】李敬伯
　　台上起凉风，乘闲览岁功。自随台席贵，尽许羽觞同。
　　楼殿斜晖照，江山极望通。赋诗思共乐，俱得咏诗丰。
　　◎卷.10【奉陪段相公晚夏登张仪楼】李敬伯
　　层屋架城隈，宾筵此日开。文锋摧八阵，星分应三台。
　　望雪烦襟释，当欢远思来。披云霄汉近，暂觉出尘埃。
　　◎卷.11【奉陪段相公晚夏登张仪楼】姚康
　　登览值晴开，诗从野思来。蜀川新草木，秦日旧楼台。
　　池景摇中座，山光接上台。近秋宜晚景，极目断浮埃。
　　◎卷.12【和段相公登武担寺西台】姚康
　　松径引清风，登台古寺中。江平沙岸白，日下锦川红。
　　疏树山根净，深云鸟迹穷。自惭陪末席，便与九霄通。
　　◎卷.13【礼部试早春残雪】姚康
　　微暖春潜至，轻明雪尚残。银铺光渐湿，珪破色仍寒。
　　无柳花常在，非秋露正团。素光浮转薄，皓质驻应难。
　　幸得依阴处，偏宜带月看。玉尘销欲尽，穷巷起袁安。
　　◎卷.14【赋得巨鱼纵大壑】姚康
　　水府乘闲望，圆波息跃鱼。从来暴泥久，今日脱泉初。
　　得志宁相忌，无心任宛如。龙门应可度，鲛室岂常居。
　　掉尾方穷乐，游鳞每自舒。乘流千里去，风力藉吹嘘。


第三百三十二卷
　　◎卷.1【早春对雨】羊士谔
　　南馆垂杨早，东风细雨频。轻寒消玉斝，幽赏滞朱轮。
　　千里巴江守，三年故国春。含情非迟客，悬榻但生尘。
　　◎卷.2【永宁小园即事】羊士谔
　　萧条梧竹下，秋物映园庐。宿雨方然桂，朝饥更摘蔬。
　　阴苔生白石，时菊覆清渠。陈力当何事，忘言愧道书。
　　◎卷.3【台中遇直，晨览萧侍御壁画山水】羊士谔
　　虫思庭莎白露天，微风吹竹晓凄然。
　　今来始悟朝回客，暗写归心向石泉。
　　◎卷.4【过三乡望女几山，早岁有卜筑之志】羊士谔
　　女几山头春雪消，路傍仙杏发柔条。
　　心期欲去知何日，惆怅回车上野桥。
　　◎卷.5【和李都官郎中经宫人斜】羊士谔
　　翡翠无穷掩夜泉，犹疑一半作神仙。
　　秋来还照长门月，珠露寒花是野田。
　　◎卷.6【山阁闻笛】羊士谔
　　临风玉管吹参差，山坞春深日又迟。
　　李白桃红满城郭，马融闲卧望京师。
　　◎卷.7【登楼】羊士谔
　　槐柳萧疏绕郡城，夜添山雨作江声。
　　秋风南陌无车马，独上高楼故国情。
　　◎卷.8【忆江南旧游二首】羊士谔
　　山阴道上桂花初，王谢风流满晋书。
　　曾作江南步从事，秋来还复忆鲈鱼。
　　曲水三春弄彩毫，樟亭八月又观涛。
　　金罍几醉乌程酒，鹤舫闲吟把蟹螯。
　　◎卷.9【郡中即事三首】羊士谔
　　晓风山郭雁飞初，霜拂回塘水榭虚。鼓角清明如战垒，
　　梧桐摇落似贫居。青门远忆中人产，白首闲看太史书。
　　城下秋江寒见底，宾筵莫讶食无鱼。
　　◎卷.10【郡中即事三首（一作《玩荷花》）】羊士谔
　　红衣落尽暗香残，叶上秋光白露寒。
　　越女含情已无限，莫教长袖倚阑干。
　　◎卷.11【郡中即事三首（一作《寄裴校书》）】羊士谔
　　登临何事见琼枝，白露黄花自绕篱。
　　惟有楼中好山色，稻畦残水入秋池。
　　◎卷.12【野望二首】羊士谔
　　萋萋麦陇杏花风，好是行春野望中。
　　日暮不辞停五马，鸳鸯飞去绿江空。
　　忘怀不使海鸥疑，水映桃花酒满卮。
　　亭上一声歌白苎，野人归棹亦行迟。
　　◎卷.13【游西山兰若】羊士谔
　　路傍垂柳古今情，春草春泉咽又生。
　　借问山僧好风景，看花携酒几人行。
　　◎卷.14【泛舟入后溪（后一首一作于鹄诗）】羊士谔
　　东风朝日破轻岚，仙棹初移酒未酣。
　　玉笛闲吹折杨柳，春风无事傍鱼潭。
　　雨馀芳草净沙尘，水绿滩平一带春。
　　唯有啼鹃似留客，桃花深处更无人。
　　◎卷.15【看花】羊士谔
　　一到花间一忘归，玉杯瑶瑟减光辉。
　　歌筵更覆青油幕，忽似朝云瑞雪飞。
　　◎卷.16【春望】羊士谔
　　莫问华簪发已斑，归心满目是青山。
　　独上层城倚危槛，柳营春尽马嘶闲。
　　◎卷.17【寄江陵韩少尹】羊士谔
　　别来玄鬓共成霜，云起无心出帝乡。
　　蜀国鱼笺数行字，忆君秋梦过南塘。
　　◎卷.18【贺州宴行营回将】羊士谔
　　九剑盈庭酒满卮，戍人归日及瓜时。
　　元戎静镇无边事，遣向营中偃画旗。
　　◎卷.19【游郭驸马大安山池】羊士谔
　　马嘶芳草自淹留，别馆何人属细侯。仙杏破颜逢醉客，
　　彩鸳飞去避行舟。洞箫日暖移宾榻，垂柳风多掩妓楼。
　　坐阅清晖不知暮，烟横北渚水悠悠。
　　◎卷.20【故萧尚书瘿柏斋前玉蕊树，与王起居吏部孟员外同赏】羊士谔
　　柏寝闭何时，瑶华自满枝。天清凝积素，风暖动芬丝。
　　留步苍苔暗，停觞白日迟。因吟茂陵草，幽赏待妍词。
　　◎卷.21【和武相早朝中书候传点书怀奉呈】羊士谔
　　殿省秘清晓，夔龙升紫微。星辰拱帝座，剑履翊天机。
　　耿耿金波缺，沉沉玉漏稀。彩笺蹲鸷兽，画扇列名翚。
　　志业丹青重，恩华雨露霏。三台昭建极，一德庆垂衣。
　　昌运瞻文教，雄图本武威。殊勋如带远，佳气似烟非。
　　抗节衷无隐，同心尚弼违。良哉致君日，维岳有光辉。
　　◎卷.22【和萧侍御监祭白帝城西村寺斋沐览镜…吏部孟员外并见赠】羊士谔
　　晚沐金仙宇，迎秋白帝祠。轩裳烦吏职，风物动心期。
　　清镜开尘匣，华簪指发丝。南宫有高步，岁晏岂磷缁。
　　◎卷.23【送张郎中副使自南省赴凤翔府幕】羊士谔
　　仙郎佐氏谋，廷议宠元侯。城郭须来贡，河隍亦顺流。
　　亚夫高垒静，充国大田秋。当奋燕然笔，铭功向陇头。
　　◎卷.24【和窦吏部雪中寓直】羊士谔
　　瑞花飘朔雪，灏气满南宫。迢递层城掩，徘徊午夜中。
　　金闺通籍恨，银烛直庐空。谁问乌台客，家山忆桂丛。
　　◎卷.25【小园春至偶呈吏部窦郎中】羊士谔
　　松筱虽苦节，冰霜惨其间。欣然发佳色，如喜东风还。
　　幽抱想前躅，冥鸿度南山。春台一以眺，达士亦解颜。
　　偃息非老圃，沉吟閟玄关。驰晖忽复失，壮气不得闲。
　　君子当济物，丹梯谁共攀。心期自有约，去扫苍苔斑。
　　◎卷.26【酬吏部窦郎中直夜见寄】羊士谔
　　解巾侍云陛，三命早为郎。复以雕龙彩，旋归振鹭行。
　　玉书期养素，金印已怀黄。兹夕南宫咏，遐情愧不忘。
　　◎卷.27【永宁里园亭休沐怅然成咏】羊士谔
　　云景含初夏，休归曲陌深。幽帘宜永日，珍树始清阴。
　　迟客唯长簟，忘言有匣琴。画披灵物态，书见古人心。
　　芳草多留步，鲜飙自满襟。劳形非立事，潇洒愧头簪。
　　◎卷.28【登乐游原寄司封孟郎中卢补阙】羊士谔
　　爽节时清眺，秋怀怅独过。神皋值宿雨，曲水已增波。
　　白鸟凌风迥，红蕖濯露多。伊川有归思，君子复如何。
　　◎卷.29【乾元初，严黄门自京兆少尹贬牧巴郡…十四韵刻于石壁】羊士谔
　　石座双峰古，云泉九曲深。寂寥疏凿意，芜没岁时侵。
　　绕席流还壅，浮杯咽复沉。追怀王谢侣，更似会稽岑。
　　谁谓天池翼，相期宅畔吟。光辉轻尺璧，然诺重黄金。
　　几醉东山妓，长悬北阙心。蕙兰留杂佩，桃李想华簪。
　　闭阁余何事，鸣驺亦屡寻。轩裳遵往辙，风景憩中林。
　　横吹多凄调，安歌送好音。初筵方侧弁，故老忽沾襟。
　　盛世当弘济，平生谅所钦。无能愧陈力，惆怅拂瑶琴。
　　◎卷.30【闲斋示一二道者】羊士谔
　　幽兰谁复奏，闲匣以端忧。知止惭先觉，归欤想故侯。
　　山蝉铃阁晚，江雨麦田秋。唯有空门学，相期老一丘。
　　◎卷.31【南池荷花】羊士谔
　　蝉噪城沟水，芙蓉忽已繁。红花迷越艳，芳意过湘沅。
　　湛露宜清暑，披香正满轩。朝朝只自赏，秾李亦何言。
　　◎卷.32【郡中玩月，寄江南李少尹虞部孟员外三首】羊士谔
　　月满自高丘，江通无狭流。轩窗开到晓，风物坐含秋。
　　鹊警银河断，蛩悲翠幕幽。清光望不极，耿耿下西楼。
　　桂华临洛浦，如挹李膺仙。兹夕披云望，还吟掷地篇。
　　凤池分直夜，牛渚泛舟年。会是风流赏，惟君内史贤。
　　圆景旷佳宾，徘徊夜漏频。金波徒泛酒，瑶瑟已生尘。
　　露白移长簟，风清挂幅巾。西园旧才子，想见洛阳人。
　　◎卷.33【城隍庙赛雨二首】羊士谔
　　零雨慰斯人，斋心荐绿蘋。山风箫鼓响，如祭敬亭神。
　　积润通千里，推诚奠一卮。回飙经画壁，忽似偃云旗。
　　◎卷.34【郡楼晴望二首】羊士谔
　　霁色朝云尽，亭皋露亦晞。褰开临曲槛，萧瑟换轻衣。
　　地远秦人望，天晴社燕飞。无功惭岁晚，唯念故山归。
　　一雨晴山郭，惊秋碧树风。兰卮谁与荐，玉旆自无悰。
　　云景嘶宾雁，岚阴露彩虹。闲吟懒闭阁，旦夕郡楼中。
　　◎卷.35【初移琪树】羊士谔
　　爱此丘中物，烟霜尽日看。无穷碧云意，更助绿窗寒。
　　◎卷.36【燕居】羊士谔
　　秋斋膏沐暇，旭日照轩墀。露重芭蕉叶，香凝橘柚枝。
　　简书随吏散，宝骑与僧期。报国得何力，流年已觉衰。
　　◎卷.37【寄黔府窦中丞】羊士谔
　　汉臣旌节贵，万里护牂牁。夏月天无暑，秋风水不波。
　　朝衣蟠艾绶，戎幕偃雕戈。满岁归龙阙，良哉伫作歌。
　　◎卷.38【书楼怀古】羊士谔
　　何独文翁化，风流与代深。泉云无旧辙，骚雅有遗音。
　　远目穷巴汉，闲情阅古今。忘言意不极，日暮但横琴。
　　◎卷.39【九月十日郡楼独酌】羊士谔
　　掾史当授衣，郡中稀物役。嘉辰怅已失，残菊谁为惜。
　　棂轩一尊泛，天景洞虚碧。暮节独赏心，寒江鸣湍石。
　　归期北州里，旧友东山客。飘荡云海深，相思桂花白。
　　◎卷.40【暮秋言怀】羊士谔
　　城隅凝彩画，红树带青山。迟客金尊晚，谈空玉柄闲。
　　驰晖三峡水，旅梦百劳关。非是淮阳薄，丘中只望还。
　　◎卷.41【题枇杷树】羊士谔
　　珍树寒始花，氛氲九秋月。佳期若有待，芳意常无绝。
　　袅袅碧海风，濛濛绿枝雪。急景自馀妍，春禽幸流悦。
　　◎卷.42【上元日紫极宫门观州民然灯张乐】羊士谔
　　山郭通衢隘，瑶坛紫府深。灯花助春意，舞绶织欢心。
　　闲似淮阳卧，恭闻乐职吟。唯将圣明化，聊以达飞沉。
　　◎卷.43【西郊兰若】羊士谔
　　云天宜北户，塔庙似西方。林下僧无事，江清日复长。
　　石泉盈掬冷，山实满枝香。寂寞传心印，玄言亦已忘。
　　◎卷.44【在郡三年，今秋见白发，聊以书事】羊士谔
　　二毛非骑省，朝镜忽秋风。丝缕寒衣上，霜华旧简中。
　　承明那足厌，车服愧无功。日日山城守，淹留岩桂丛。
　　◎卷.45【郡中端居，有怀袁州王员外使君】羊士谔
　　忆作同门友，承明奉直庐。禁闱人自异，休浣迹非疏。
　　珥笔金华殿，三朝玉玺书。恩光荣侍从，文彩应符徐。
　　青眼真知我，玄谈愧起予。兰卮招促膝，松砌引长裾。
　　丽日流莺早，凉天坠露初。前山临紫阁，曲水眺红蕖。
　　谁为音尘旷，俄惊岁月除。风波移故辙，符守忽离居。
　　济物阴功在，分忧盛业馀。弱翁方大用，延首迟双鱼。
　　◎卷.46【山寺题壁】羊士谔
　　物外真何事，幽廊步不穷。一灯心法在，三世影堂空。
　　山果青苔上，寒蝉落叶中。归来还闭阁，棠树几秋风。
　　◎卷.47【暇日适值澄霁江亭游宴】羊士谔
　　碧落风如洗，清光镜不分。弦歌方对酒，山谷尽无云。
　　振卧淮阳病，悲秋宋玉文。今来强携妓，醉舞石榴裙。
　　◎卷.48【玩槿花】羊士谔
　　何乃诗人兴，妍词属舜华。风流感异代，窈窕比同车。
　　凝艳垂清露，惊秋隔绛纱。蝉鸣复虫思，惆怅竹阴斜。
　　◎卷.49【郡斋读经】羊士谔
　　壮龄非济物，柔翰误为儒。及此斋心暇，翛然与道俱。
　　散材诚独善，正觉岂无徒。半偈莲生水，幽香桂满炉。
　　息阴惭蔽芾，讲义得醍醐。迹似桃源客，身撄竹使符。
　　华夷参吏事，巴汉混州图。偃草怀君子，移风念啬夫。
　　翳桑俄有绩，宿麦复盈租。圆寂期超诣，凋残幸已苏。
　　解空囊不智，灭景谷何愚。几日遵归辙，东菑殆欲芜。
　　◎卷.50【州民自言巴土冬湿且多阴晦今兹晴朗苦…因示寮吏】羊士谔
　　雨霜以成岁，看旧感前闻。爱景随朝日，凝阴积暮云。
　　□□□□□，忘言酒暂醺。□□□□□，□□□□□。
　　◎卷.51【斋中有兽皮茵偶成咏】羊士谔
　　逸才岂凡兽，服猛愚人得。山泽生异姿，蒙戎蔚佳色。
　　青毡持与藉，重锦裁为饰。卧阁幸相宜，温然承宴息。
　　◎卷.52【野夫采鞭于东山偶得元者】羊士谔
　　追风岂无策，持斧有遐想。凤去留孤根，岩悬非朽壤。
　　苔斑自天生，玉节垂云长。勿谓山之幽，丹梯亦可上。
　　◎卷.53【守郡累年俄及知命聊以言志】羊士谔
　　南国疑逋客，东山作老夫。登朝非大隐，出谷是真愚。
　　气直惭龙剑，心清爱玉壶。聊持循吏传，早晚□为徒。
　　◎卷.54【东渡早梅一树，岁华如雪，酣赏成咏】羊士谔
　　暇日留□事，期云亦□开。乡心持岁酒，津下赏山梅。
　　晚实和商鼎，浓香拂寿杯。唯应招北客，日日踏青来。
　　◎卷.55【题郡南山光福寺寺即严黄门所置…即郄拾遗之词也】羊士谔
　　传闻黄阁守，兹地赋长沙。少壮称时杰，功名惜岁华。
　　岩廊初建刹，宾从亟鸣笳。玉帐空严道，甘棠见野花。
　　碑残犹堕泪，城古自归鸦。籍籍清风在，怀人谅不遐。
　　◎卷.56【雨中寒食】羊士谔
　　令节逢烟雨，园亭但掩关。佳人宿妆薄，芳树彩绳闲。
　　归思偏消酒，春寒为近山。花枝不可见，别恨灞陵间。
　　◎卷.57【晚夏郡中卧疾】羊士谔
　　事外心如寄，虚斋卧更幽。微风生白羽，畏日隔青油。
　　用拙怀归去，沉痾畏借留。东山自有计，蓬鬓莫先秋。
　　◎卷.58【酬卢司门晚夏过永宁里弊居林亭见寄】羊士谔
　　自叹淮阳卧，谁知去国心。幽亭来北户，高韵得南金。
　　苔甃窥泉少，篮舆爱竹深。风蝉一清暑，应喜脱朝簪。
　　◎卷.59【山郭风雨朝霁怅然秋思】羊士谔
　　桐竹离披晓，凉风似故园。惊秋对旭日，感物坐前轩。
　　江燕飞还尽，山榴落尚繁。平生信有意，衰久已忘言。
　　◎卷.60【南馆林塘】羊士谔
　　郡阁山斜对，风烟隔短墙。清池如写月，珍树尽凌霜。
　　行乐知无闷，加餐颇自强。心期空岁晚，鱼意久相忘。
　　◎卷.61【腊夜对酒】羊士谔
　　琥珀杯中物，琼枝席上人。乐声方助醉，烛影已含春。
　　自顾行将老，何辞坐达晨。传觞称厚德，不问吐车茵。
　　◎卷.62【池上构小山咏怀】羊士谔
　　玉立出岩石，风清曲□□。偶成聊近意，静对想凝神。
　　牛渚中流月，兰亭上道春。古来心可见，寂寞为斯人。
　　◎卷.63【林塘腊候】羊士谔
　　南国冰霜晚，年华已暗归。闲招别馆客，远念故山薇。
　　野艇虚还触，笼禽倦更飞。忘言亦何事，酣赏步清辉。
　　◎卷.64【酬礼部崔员外备独永宁里弊居见寄来诗云图书…守山城】羊士谔
　　守土亲巴俗，腰章□汉仪。春行乐职咏，秋感伴牢词。
　　旧里藏旧阁，闲门闭槿篱。遥惭退朝客，下马独相思。
　　◎卷.65【梁国惠康公主挽歌词二首（驸马即司空于公之子）】羊士谔
　　汤沐成陈迹，山林遂寂寥。鹊飞应织素，凤起独吹箫。
　　玉殿中参罢，云輧上汉遥。皇情非不极，空辍未央朝。
　　授册荣天使，陈诗感圣恩。山河启梁国，缟素及于门。
　　泉向金卮咽，霜来玉树繁。都人听哀挽，泪尽望寒原。
　　◎卷.66【南池晨望】羊士谔
　　起来林上月，潇洒故人情。铃阁人何事，莲塘晓独行。
　　衣沾竹露爽，茶对石泉清。鼓吹前贤薄，群蛙试一鸣。
　　◎卷.67【林馆避暑】羊士谔
　　池岛清阴里，无人泛酒船。山蜩金奏响，荷露水精圆。
　　静胜朝还暮，幽观白已玄。家林正如此，何事赋归田。
　　◎卷.68【巴南郡斋雨中偶看长历是日小雪有怀昔年朝谒因成八韵】羊士谔
　　夷落朝云候，王正小雪辰。缅怀朝紫陌，曾是洒朱轮。
　　气耿簪裾肃，风严刻漏频。暗飞金马仗，寒舞玉京尘。
　　豸角随中宪，龙池列近臣。蕊珠凝瑞彩，悬圃净华茵。
　　帝泽千箱庆，天颜万物春。明廷犹咫尺，高咏愧巴人。
　　◎卷.69【褒城驿池塘玩月】羊士谔
　　夜长秋始半，圆景丽银河。北渚清光溢，西山爽气多。
　　鹤飞闻坠露，鱼戏见增波。千里家林望，凉飙换绿萝。
　　◎卷.70【资阳郡中咏怀】羊士谔
　　腰章非达士，闭阁是潜夫。匣剑宁求试，笼禽但自拘。
　　江清牛渚镇，酒熟步兵厨。唯此前贤意，风流似不孤。
　　◎卷.71【寒食宴城北山池，即故郡守荣阳郑钢目为折柳亭】羊士谔
　　别馆青山郭，游人折柳行。落花经上巳，细雨带清明。
　　鶗鴂流芳暗，鸳鸯曲水平。归心何处醉，宝瑟有馀声。
　　◎卷.72【酬彭州萧使君秋中言怀】羊士谔
　　右职移青绶，雄藩拜紫泥。江回玉垒下，气爽锦城西。
　　皋鹤惊秋律，琴乌怨夜啼。离居同舍念，宿昔奉金闺。
　　◎卷.73【资中早春】羊士谔
　　一雨东风晚，山莺独报春。淹留巫峡梦，惆怅洛阳人。
　　柳意笼丹槛，梅香覆锦茵。年华行可惜，瑶瑟莫生尘。
　　◎卷.74【郡楼怀长安亲友】羊士谔
　　残暑三巴地，沉阴八月天。气昏高阁雨，梦倦下帘眠。
　　愁鬓华簪小，归心社燕前。相思杜陵野，沟水独潺湲。
　　◎卷.75【王起居独游青龙寺玩红叶因寄】羊士谔
　　十亩苍苔绕画廊，几株红树过清霜。
　　高情还似看花去，闲对南山步夕阳。
　　◎卷.76【夜听琵琶三首】羊士谔
　　掩抑危弦咽又通，朔云边月想朦胧。
　　当时谁佩将军印，长使蛾眉怨不穷。
　　一曲徘徊星汉稀，夜兰幽怨重依依。
　　忽似摐金来上马，南枝栖鸟尽惊飞。
　　破拨声繁恨已长，低鬟敛黛更摧藏。
　　潺湲陇水听难尽，并觉风沙绕杏梁。
　　◎卷.77【彭州萧使君出妓夜宴见送】羊士谔
　　玉颜红烛忽惊春，微步凌波暗拂尘。
　　自是当歌敛眉黛，不因惆怅为行人。
　　◎卷.78【题松江馆】羊士谔
　　津柳江风白浪平，棹移高馆古今情。
　　扁舟一去鸱夷子，应笑分符计日程。
　　◎卷.79【偶题寄独孤使君】羊士谔
　　病起淮阳自有时，秋来未觉长年悲。
　　坐逢在日唯相望，袅袅凉风满桂枝。
　　◎卷.80【永宁里小园与沈校书接近，怅然题寄】羊士谔
　　故里心期奈别何，手移芳树忆庭柯。
　　东皋黍熟君应醉，梨叶初红白露多。
　　◎卷.81【斋中咏怀】羊士谔
　　无心唯有白云知，闲卧高斋梦蝶时。
　　不觉东风过寒食，雨来萱草出巴篱。
　　◎卷.82【登郡前山】羊士谔
　　洛阳归客滞巴东，处处山樱雪满丛。
　　岘首当时为风景，岂将官舍作池笼。
　　◎卷.83【客有自渠州来说常谏议使君故事，怅然成咏】羊士谔
　　才子长沙暂左迁，能将意气慰当年。
　　至今犹有东山妓，长使歌诗被管弦。
　　◎卷.84【春日朝罢呈台中寮友】羊士谔
　　退食鹓行振羽仪，九霄双阙迥参差。云披彩仗春风度，
　　日暖香阶昼刻移。玉树笼烟鳷鹊观，石渠流水凤凰池。
　　时清执法惭无事，未有长杨汉主知。
　　◎卷.85【州民有献杏者，瑰丽溢目，因感花未几，聊以成咏】羊士谔
　　南郭东风赏杏坛，几株芳树昨留欢。却忆落花飘绮席，
　　忽惊如实满雕盘。蛾眉半敛千金薄，鷤鴂初鸣百草阑。
　　志士古来悲节换，美人啼鸟亦长叹。
　　◎卷.86【西川独孤侍御见寄七言四韵…翰墨都捐逮此酬答诚乖拙速】羊士谔
　　百雉层城上将坛，列营西照雪峰寒。文章立事须铭鼎，
　　谈笑论功耻据鞍。草檄清油推健笔，曳裾黄阁耸危冠。
　　双金未比三千字，负弩空惭知者难。
　　◎卷.87【都城从事萧员外寄海梨花诗，尽绮丽至惠然远及】羊士谔
　　珠履行台拥附蝉，外郎高步似神仙。陈词今见唐风盛，
　　从事遥瞻卫国贤。掷地好词凌彩笔，浣花春水腻鱼笺。
　　东山芳意须同赏，子看囊盛几日传。
　　◎卷.88【赴资阳经嶓冢山（汉水所出，元和三年已授此官）】羊士谔
　　宁辞旧路驾朱轓，重使疲人感汉恩。
　　今日鸣驺到嶓峡，还胜博望至河源。
　　◎卷.89【郡中言怀寄西川萧员外】羊士谔
　　功名无力愧勤王，已近终南得草堂。身外尽归天竺偈，
　　腰间唯有会稽章。何时腊酒逢山客，可惜梅枝亚石床。
　　岁晚我知仙客意，悬心应在白云乡。
　　◎卷.90【郡斋感物寄长安亲友】羊士谔
　　晴天春意并无穷，过腊江楼日日风。琼树花香故人别，
　　兰卮酒色去年同。闲吟铃阁巴歌里，回首神皋瑞气中。
　　自愧朝衣犹在箧，归来应是白头翁。
　　◎卷.91【息舟荆溪，入阳羡南山，游善权寺，呈李功曹巨】羊士谔
　　结缆兰香渚，柴车上连冈。晏温值初霁，去绕山河长。
　　献岁冰雪尽，细泉生路傍。行披烟杉入，激涧横石梁。
　　层阁表精庐，飞甍切云翔。冲襟得高步，清眺极远方。
　　潭嶂积佳气，荑英多早芳。具观泽国秀，重使春心伤。
　　念遵烦促途，荣利骛隙光。勉君脱冠意，共匿无何乡。
　　◎卷.92【乱后曲江】羊士谔
　　忆昔曾游曲水滨，春来长有探春人。
　　游春人静空地在，直至春深不似春。
　　◎卷.93【寻山家（一作长孙佐辅诗）】羊士谔
　　独访山家歇还涉，茅屋斜连隔松叶。
　　主人闻语未开门，绕篱野菜飞黄蝶。
　　◎卷.94【寄裴校书】羊士谔
　　登高何处见琼枝，白露黄花自绕篱。
　　惟有楼中好山色，稻畦残水入秋池。
　　◎卷.95【句】羊士谔
　　风泉留古韵，笙磬想遗音。
　　桂朽有遗馥，莺飞安可待。
　　尘沙蔼如雾，长波惊飙度。雁起汀洲寒，马嘶高城暮。
　　银釭倦秋馆，绮瑟瞻永路。重有携手期，清光倚玉树。
　　（以上见张为《主客图》）。


第三百三十三卷
　　◎卷.1【秋夜闲居即事寄庐山郑员外、蜀郡符处士】杨巨源
　　忧思繁未整，良辰会无由。引领迟佳音，星纪屡以周。
　　蓬阆绝华耀，况乃处穷愁。坠叶寒拥砌，灯火夜悠悠。
　　开琴弄清弦，窥月俯澄流。冉冉鸿雁度，萧萧帷箔秋。
　　怅怀石门咏，缅慕碧鸡游。仿佛蒙颜色，崇兰隐芳洲。
　　◎卷.2【独不见】杨巨源
　　东风艳阳色，柳绿花如霰。竞理同心鬟，争持合欢扇。
　　香传贾娘手，粉离何郎面。最恨卷帘时，含情独不见。
　　◎卷.3【题赵孟庄】杨巨源
　　管鲍化为尘，交友存如线。升堂俱自媚，得路难相见。
　　懿君敦三益，颓俗期一变。心同袭芝兰，气合回霜霰。
　　石门云卧久，玉洞花寻遍。王濬爱旌旗，梁竦劳州县。
　　烟鸿秋更远，天马寒愈健。愿事郭先生，青囊书几卷。
　　◎卷.4【辞魏博田尚书出境后，感恩恋德，因登丛台】杨巨源
　　荐书及龙钟，此事镂心骨。亲知殊悢悢，徒御方咄咄。
　　丛台邯郸郭，台上见新月。离恨始分明，归思更超忽。
　　怀仁泪空尽，感事情又发。他时躧履声，晓日照丹阙。
　　◎卷.5【夏日苦热，同长孙主簿过仁寿寺纳凉】杨巨源
　　火入天地炉，南方正何剧。四郊长云红，六合太阳赤。
　　赫赫沸泉壑，焰焰焦砂石。思减祝融权，期匡诸子宅。
　　因投竹林寺，一问青莲客。心空得清凉，理证等喧寂。
　　开襟天籁回，步履雨花积。微风动珠帘，惠气入瑶席。
　　境闲性方谧，尘远趣皆适。淹驾殊未还，朱栏敞虚碧。
　　◎卷.6【送李虞仲秀才归东都，因寄元李二友】杨巨源
　　高翼闲未倦，孤云旷无期。晴霞海西畔，秋草燕南时。
　　邺中多上才，耿耿丹霄姿。顾我于逆旅，与君发光仪。
　　同将儒者方，获忝携人知。幽兰与芳佩，寒玉锵美词。
　　旧友在伊洛，鸣蝉思山陂。到来再春风，梦尽双琼枝。
　　素业且无负，青冥殊未迟。南桥天气好，脉脉一相思。
　　◎卷.7【和卢谏议朝回书情即事寄两省阁老兼呈二起居谏院诸院长】杨巨源
　　宠位资寂用，回头怜二疏。超遥比鹤性，皎洁同僧居。
　　华组澹无累，单床欢有馀。题诗天风洒，属思红霞舒。
　　蔼蔼延閤东，晨光映林初。炉香深内殿，山色明前除。
　　对客默焚稿，何人知谏书。全仁气逾劲，大辨言甚徐。
　　逸步寄青琐，闲吟亲绮疏。清辉被鸾渚，瑞蔼含龙渠。
　　谢监营野墅，陶公爱吾庐。悠然远者怀，圣代飘长裾。
　　端弼缉元化，至音生太虚。一戎殄欃枪，重译充储胥。
　　借地种寒竹，看云忆春蔬。灵机栖杳冥，谈笑登轩车。
　　晚迹识麒麟，秋英见芙蕖。危言直且庄，旷抱郁以摅。
　　志业耿冰雪，光容粲璠玙。时贤俨仙掖，气谢心何如。
　　◎卷.8【奉酬窦郎中早入省苦寒见寄】杨巨源
　　玄冥怒含风，群物戒严节。空山顽石破，幽涧层冰裂。
　　题诗金华彦，接武丹霄烈。旷怀玉京云，孤唱粉垣雪。
　　穷阴总凝沍，正气直肃杀。天狼看坠地，霜兔敢拒穴。
　　悠然蓬蒿士，亦得奉朝谒。羸骖苦迟迟，单仆怨切切。
　　端闱仙阶邃，广陌冻桥滑。旭日鸳鹭行，瑞烟芙蓉阙。
　　司寒申郑重，成岁在凛冽。谢监逢酒时，袁生闭门月。
　　渐思霜霰减，欲报阳和发。谁家挟纩心，何地当垆热。
　　惨舒能一改，恭听远者说。
　　◎卷.9【野园献果呈员外】杨巨源
　　西园果初熟，上客心逾惬。凝粉乍辞枝，飘红仍带叶。
　　幽姿写琼实，殷彩呈妆颊。持此赠佳期，清芬罗袖裛。
　　◎卷.10【大堤曲】杨巨源
　　二八婵娟大堤女，开垆相对依江渚。待客登楼向水看，
　　邀郎卷幔临花语。细雨濛濛湿芰荷，巴东商侣挂帆多。
　　自传芳酒涴红袖，谁调妍妆回翠娥。珍簟华灯夕阳后，
　　当垆理瑟矜纤手。月落星微五鼓声，春风摇荡窗前柳。
　　岁岁逢迎沙岸间，北人多识绿云鬟。无端嫁与五陵少，
　　离别烟波伤玉颜。
　　◎卷.11【杨花落】杨巨源
　　北斗南回春物老，红英落尽绿尚早。韶风澹荡无所依，
　　偏惜垂杨作春好。此时可怜杨柳花，荥盈艳曳满人家。
　　人家女儿出罗幕，静扫玉庭待花落。宝环纤手捧更飞，
　　翠羽轻裾承不著。历历瑶琴舞金陈，菲红拂黛怜玉人。
　　东园桃李芳已歇，独有杨花娇暮春。
　　◎卷.12【月宫词】杨巨源
　　宫中月明何所似，如积如流满田地。迥过前殿曾学眉，
　　回照长门惯催泪。昭阳昨夜秋风来。绮阁金铺情影开。
　　藻井浮花共陵乱，玉阶零露相裴回。稍映明河泛仙驭，
　　满窗犹在更衣处。管弦回烛无限情。环珮凭栏不能去。
　　皎皎苍苍千里同，穿烟飘叶九门通。珠帘欲卷畏成水，
　　瑶席初陈惊似空。复值君王事欢宴，宫女三千一时见。
　　飞盖愁看素晕低，称觞愿踏清辉遍。江上无云夜可怜，
　　冒沙披浪自婵娟。若共心赏风流夜，那比高高太液前。
　　◎卷.13【赠从弟茂卿（时欲北游）】杨巨源
　　吾从骥足杨茂卿，性灵且奇才甚清。海内方微风雅道，
　　邺中更有文章盟。扣寂由来在渊思，搜奇本自通禅智。
　　王维证时符水月，杜甫狂处遗天地。流水东西岐路分，
　　幽州迢递旧来闻。若为向北驱疲马，山似寒空塞似云。
　　◎卷.14【乌啼曲赠张评事】杨巨源
　　可怜杨叶复杨花，雪净烟深碧玉家。乌栖不定枝条弱，
　　城头夜半声哑哑。浮萍流荡门前水，任罥芙蓉莫堕沙。
　　◎卷.15【端午日伏蒙内侍赐晨服】杨巨源
　　彩缕纤仍丽，凌风卷复开。方应五日至，应自九天来。
　　在笥清光发，当轩暑气回。遥知及时节，刀尺火云催。
　　◎卷.16【胡姬词】杨巨源
　　妍艳照江头，春风好客留。当垆知妾惯，送酒为郎羞。
　　香渡传蕉扇，妆成上竹楼。数钱怜皓腕，非是不能留。
　　◎卷.17【春日有赠】杨巨源
　　堤暖柳丝斜，风光属谢家。晚心应恋水，春恨定因花。
　　步远怜芳草，归迟见绮霞。由来感情思，独自惜年华。
　　◎卷.18【襄阳乐】杨巨源
　　闲随少年去，试上大堤游。画角栖乌起，清弦过客愁。
　　碑沉楚山石，珠彻汉江秋。处处风情好，卢家更上楼。
　　◎卷.19【关山月】杨巨源
　　苍茫临故关，迢递照秋山。万里平芜静，孤城落叶闲。
　　露浓栖雁起，天远戍兵还。复映征西府，光深组练间。
　　◎卷.20【长城闻笛】杨巨源
　　孤城笛满林，断续共霜砧。夜月降羌泪，秋风老将心。
　　静过寒垒遍，暗入故关深。惆怅梅花落，山川不可寻。
　　◎卷.21【春晚东归留赠李功曹】杨巨源
　　芳田岐路斜，脉脉惜年华。云路青丝骑，香含翠幰车。
　　歌声仍隔水，醉色未侵花。唯有怀乡客，东飞羡曙鸦。
　　◎卷.22【送殷员外使北蕃】杨巨源
　　二轩将雨露，万里入烟沙。和气生中国，薰风属外家。
　　塞芦随雁影，关柳拂驼花。努力黄云北，仙曹有雉车。
　　◎卷.23【送许侍御充云南哀册使判官】杨巨源
　　万里永昌城，威仪奉圣明。冰心瘴江冷，霜宪漏天晴。
　　荒外开亭候，云南降旆旌。他时功自许，绝域转哀荣。
　　◎卷.24【秋日题陈宗儒圃亭，凄然感旧】杨巨源
　　曾随何水部，待月东亭宿。今日重凭栏，清风空在竹。
　　前山依旧碧，闲草经秋绿。时物方宛然，蛛丝一何速。
　　◎卷.25【和郑少师相公题慈恩寺禅院】杨巨源
　　旧寺长桐孙，朝天是圣恩。谢公诗更老，萧傅道方尊。
　　白法知深得，苍生要重论。若为将此望，心地向空门。
　　◎卷.26【同赵校书题普救寺】杨巨源
　　东门高处天，一望几悠然。白浪过城下，青山满寺前。
　　尘光分驿道，岚色到人烟。气象须文字，逢君大雅篇。
　　◎卷.27【春日与刘评事过故证上人院】杨巨源
　　曾共刘咨议，同时事道林。与君方掩泪，来客是知心。
　　阶雪凌春积，钟烟向夕深。依然旧童子，相送出花阴。
　　◎卷.28【春雪题兴善寺广宣上人竹院】杨巨源
　　皎洁青莲客，焚香对雪朝。竹内催淅沥，花雨让飘飖。
　　触石和云积，萦池拂水消。只应将日月，颜色不相饶。
　　◎卷.29【清明日后土祠送田彻】杨巨源
　　清明千万家，处处是年华。榆柳芳辰火，梧桐今日花。
　　祭祠结云绮，游陌拥香车。惆怅田郎去，原回烟树斜。
　　◎卷.30【酬令狐员外直夜书怀见寄】杨巨源
　　花枝暖欲舒，粉署夜方初。世职推传盛，春刑是减馀。
　　芸香能护字，铅椠善呈书。此地从头白，经年望雉车。
　　◎卷.31【题表丈三大夫书斋】杨巨源
　　盛府自莲花，群公是岁华。兰姿丈人圃，松色大夫家。
　　素卷堆瑶席，朱弦映绛纱。诗题三百首，高韵照春霞。
　　◎卷.32【春日送沈赞府归浔阳觐叔父】杨巨源
　　浔阳阮咸宅，九派竹林前。花屿高如浪，云峰远似天。
　　江声在南巷，海气入东田。才子今朝去，风涛思渺然。
　　◎卷.33【与李文仲秀才同赋泛酒花诗】杨巨源
　　若道春无赖，飞花合逐风。巧知人意里，解入酒杯中。
　　香湿胜含露，光摇似泛空。请君回首看，几片舞芳丛。
　　◎卷.34【登宁州城楼】杨巨源
　　宋玉本悲秋，今朝更上楼。清波城下去，此意重悠悠。
　　晚菊临杯思，寒山满郡愁。故关非内地，一为汉家羞。
　　◎卷.35【同薛侍御登黎阳县楼眺黄河】杨巨源
　　倚槛恣流目，高城临大川。九回纡白浪，一半在青天。
　　气肃晴空外，光翻晓日边。开襟值佳景，怀抱更悠然。
　　◎卷.36【和权相公南园闲涉寄广宣上人】杨巨源
　　浩气抱天和，闲园载酒过。步因秋景旷，心向晚云多。
　　翠玉思回凤，玄珠肯在鹅。问师登几地，空性奈诗何。
　　◎卷.37【供奉定法师归安南】杨巨源
　　故乡南越外，万里白云峰。经论辞天去，香花入海逢。
　　鹭涛清梵彻，蜃阁化城重。心到长安陌，交州后夜钟。
　　◎卷.38【池上竹】杨巨源
　　一丛婵娟色，四面清冷波。气润晚烟重，光闲秋露多。
　　翠筠入疏柳，清影拂圆荷。岁晏琅玕实，心期有凤过。
　　◎卷.39【长安春游】杨巨源
　　凤城春报曲江头，上客年年是胜游。日暖云山当广陌，
　　天清丝管在高楼。茏葱树色分仙阁，缥缈花香泛御沟。
　　桂壁朱门新邸第，汉家恩泽问酂侯。
　　◎卷.40【送定法师归蜀，法师即红楼院供奉广宣上人兄弟】杨巨源
　　凤城初日照红楼，禁寺公卿识惠休。诗引棣华沾一雨，
　　经分贝叶向双流。孤猿学定前山夕，远雁伤离几地秋。
　　空性碧云无处所，约公曾许剡溪游。
　　◎卷.41【早朝】杨巨源
　　钟声清禁才应彻，漏报仙闱俨已开。双阙薄烟笼菡萏，
　　九成初日照蓬莱。朝时但向丹墀拜，仗下方从碧殿回。
　　圣道逍遥更何事，愿将巴曲赞康哉。
　　◎卷.42【赠张将军】杨巨源
　　关西诸将揖容光，独立营门剑有霜。知爱鲁连归海上，
　　肯令王翦在频阳。天晴红帜当山满，日暮清笳入塞长。
　　年少功高人最羡，汉家坛树月苍苍。
　　◎卷.43【和侯大夫秋原山观征人回】杨巨源
　　两河战罢万方清，原上军回识旧营。立马望云秋塞静，
　　射雕临水晚天晴。戍闲部伍分岐路，地远家乡寄旆旌。
　　圣代止戈资庙略，诸侯不复更长征。
　　◎卷.44【送人过卫州】杨巨源
　　忆昔征南府内游，君家东閤最淹留。纵横联句长侵晓，
　　次第看花直到秋。论旧举杯先下泪，伤离临水更登楼。
　　相思前路几回首，满眼青山过卫州。
　　◎卷.45【寄中书同年舍人】杨巨源
　　晴明紫阁最高峰，仙掖开帘范彦龙。五色天书词焕烂，
　　九华春殿语从容。彩毫应染炉烟细，清珮仍含玉漏重。
　　二十年前同日喜，碧霄何路得相逢。
　　◎卷.46【酬于驸马二首】杨巨源
　　绮陌尘香曙色分，碧山如画又逢君。蛟藏秋月一片水，
　　骥锁晴空千尺云。戚里旧知何驸马，诗家今得鲍参军。
　　阳和本是烟霄曲，须向花间次第闻。
　　芳时碧落心应断，今日清词事不同。瑶草秋残仙圃在，
　　彩云天远凤楼空。晴花暖送金羁影，凉叶寒生玉簟风。
　　长得闻诗欢自足，会看春露湿兰丛。
　　◎卷.47【将归东都寄令狐舍人】杨巨源
　　绿杨红杏满城春，一骑悠悠万井尘。岐路未关今日事，
　　风光欲醉长年人。闲过绮陌寻高寺，强对朱门谒近臣。
　　多病晚来还有策，雒阳山色旧相亲。
　　◎卷.48【寄江州白司马】杨巨源
　　江州司马平安否，惠远东林住得无。湓浦曾闻似衣带，
　　庐峰见说胜香炉。题诗岁晏离鸿断，望阙天遥病鹤孤。
　　莫谩拘牵雨花社，青云依旧是前途。
　　◎卷.49【薛司空自青州归朝】杨巨源
　　天眷君陈久在东，归朝人看大司空。黄河岸畔长无事，
　　沧海东边独有功。已变畏途成雅俗，仍过旧里揖秋风。
　　一门累叶凌烟阁，次第仪形汉上公。
　　◎卷.50【送章孝标校书归杭州因寄白舍人】杨巨源
　　曾过灵隐江边寺，独宿东楼看海门。潮色银河铺碧落，
　　日光金柱出红盆。不妨公事资高卧，无限诗情要细论。
　　若访郡人徐孺子，应须骑马到沙村。
　　◎卷.51【述旧纪勋寄太原李光颜侍中二首】杨巨源
　　玉塞含凄见雁行，北垣新诏拜龙骧。弟兄间世真飞将，
　　貔虎归时似故乡。鼓角因风飘朔气，旌旗映水发秋光。
　　河源收地心犹壮，笑向天西万里霜。
　　倚天长剑截云孤，报国纵横见丈夫。五载登坛真宰相，
　　六重分阃正司徒。曾闻转战平坚寇，共说题诗压腐儒。
　　料敌知机在方寸，不劳心力讲阴符。
　　◎卷.52【酬卢员外】杨巨源
　　谢傅旌旗控上游，卢郎樽俎借前筹。舜城风土临清庙，
　　魏国山川在白楼。云寺当时接高步，水亭今日又同游。
　　满筵旧府笙歌在，独有羊昙最泪流。
　　◎卷.53【古意赠王常侍】杨巨源
　　绣户纱窗北里深，香风暗动凤凰簪。组紃常在佳人手。
　　刀尺空摇寒女心。欲学齐讴逐云管，还思楚练拂霜砧。
　　东家少妇当机织，应念无衣雪满林。
　　◎卷.54【送裴中丞出使】杨巨源
　　一清淮甸假朝纲，金印初迎细柳黄。辞阙天威和雨露，
　　出关春色避风霜。龙韬何必陈三略，虎旅由来肃万方。
　　宣谕生灵真重任，回轩应问石渠郎。
　　◎卷.55【送绛州卢使君】杨巨源
　　应将清净结心期，又共阳和到郡时。绛老问年须算字，
　　庾公逢月要题诗。朱栏迢递因高胜，粉堞清明欲下迟。
　　他日征还作霖雨，不须求赛敬亭祠。
　　◎卷.56【赠李傅】杨巨源
　　知因公望掩能文，誓激明诚在致君。曾罢双旌瞻白日，
　　犹将一剑许黄云。摇窗竹色留僧语，入院松声共鹤闻，
　　莫被此心生晚计，镇南人忆杜将军。
　　◎卷.57【上裴中丞】杨巨源
　　六年西掖弘汤诰，三捷东堂总汉科。政引风霜成物色，
　　语回天地到阳和。清威更助朝端重，圣泽曾随笔下多。
　　应笑白须扬执戟，可怜春日老如何。
　　◎卷.58【和人与人分惠赐冰】杨巨源
　　天水藏来玉堕空，先颁密署几人同。映盘皎洁非资月，
　　披扇清凉不在风。莹质方从纶阁内，凝辉更向画堂中。
　　丽词珍贶难双有，迢递金舆殿角东。
　　◎卷.59【观打球有作】杨巨源
　　亲扫球场如砥平，龙骧骤马晓光晴。入门百拜瞻雄势，
　　动地三军唱好声。玉勒回时沾赤汗，花騣分处拂红缨。
　　欲令四海氛烟静，杖底纤尘不敢生。
　　◎卷.60【早春即事呈刘员外】杨巨源
　　明朝晴暖即相随，肯信春光被雨欺。且任文书堆案上，
　　免令杯酒负花时。马蹄经历须应遍，莺语叮咛已怪迟。
　　更待杂芳成艳锦，邺中争唱仲宣诗。
　　◎卷.61【送司徒童子】杨巨源
　　卫多君子鲁多儒，七岁闻天笑舞雩。光彩春风初转蕙，
　　性灵秋水不藏珠。两经在口知名小，百拜垂髫禀气殊。
　　况复元侯旌尔善，桂林枝上得鹓雏。
　　◎卷.62【寄昭应王丞】杨巨源
　　武皇金辂辗香尘，每岁朝元及此辰。光动泉心初浴日，
　　气蒸山腹总成春。讴歌已入云韶曲，词赋方归侍从臣。
　　瑞霭朝朝犹望幸，天教赤县有诗人。
　　◎卷.63【酬崔博士】杨巨源
　　自知顽叟更何能，唯学雕虫谬见称。长被有情邀唱和，
　　近来无力更祗承。青松树杪三千鹤，白玉壶中一片冰。
　　今日为君书壁右，孤城莫怕世人憎。
　　◎卷.64【酬裴舍人见寄】杨巨源
　　谁道重迁是旧班，自将霄汉比乡关。二妃楼下宜临水，
　　五老祠西好看山。再葺吾庐心已足，每来公府路常闲。
　　诗陪亚相逾三纪，石笥烟霞不共攀。
　　◎卷.65【和刘员外陪韩仆射野亭公宴】杨巨源
　　好客风流玳瑁簪，重檐高幕晓沈沈。绮筵霜重旌旗满，
　　玉帐天清丝管声。繁戏徒过鲁儒目，众欢方集汉郎心。
　　寒笳一曲严城暮，云骑连嘶香外林。
　　◎卷.66【酬崔驸马惠笺百张兼贻四韵】杨巨源
　　百张云样乱花开，七字文头艳锦回。浮碧空从天上得，
　　殷红应自日边来。捧持价重凌云叶，封裹香深笑海苔。
　　满箧清光应照眼，欲题凡韵辄裴回。
　　◎卷.67【赠史开封】杨巨源
　　天低荒草誓师坛，邓艾心知战地宽。鼓角迥临霜野曙，
　　旌旗高对雪峰寒。五营向水红尘起，一剑当风白日看。
　　曾从伏波征绝域，碛西蕃部怯金鞍。
　　◎卷.68【奉寄通州元九侍御】杨巨源
　　大明宫殿郁苍苍，紫禁龙楼直署香。九陌华轩争道路，
　　一枝寒玉任烟霜。须听瑞雪传心语，莫被啼猿续泪行。
　　共说圣朝容直气，期君新岁奉恩光。
　　◎卷.69【赠浑钜中允】杨巨源
　　公子髫年四海闻，城南侍猎雪雰雰。马盘旷野弦开月，
　　雁落寒原箭在云。曾向天西穿虏阵，惯游花下领儒群。
　　一枝琼萼朝光好，彩服飘飘从冠军。
　　◎卷.70【重送胡大夫赴振武】杨巨源
　　向年擢桂儒生业，今日分茅圣主恩。旌旆仍将过乡路，
　　轩车争看出都门。人间文武能双捷，天下安危待一论。
　　布惠宣威大夫事，不妨诗思许琴尊。
　　◎卷.71【送陈判官罢举赴江外】杨巨源
　　练思多时冰雪清，拂衣无语别书生。莫将甲乙为前累，
　　不废烟霄是此行。定爱红云燃楚色，应看白雨打江声。
　　心期玉帐亲台位，魏勃因君说姓名。
　　◎卷.72【奉和裴相公】杨巨源
　　竹寺题名一半空，衰荣三十六人中。在生本要求知己，
　　垂老应怜值相公。敢望燮和回旧律，任应时节到春风。
　　若为问得苍苍意，造化无言自是功。
　　◎卷.73【和大夫边春呈长安亲故】杨巨源
　　严城吹笛思寒梅，二月冰河一半开。紫陌诗情依旧在，
　　黑山弓力畏春来。游人曲岸看花发，走马平沙猎雪回。
　　旌旆朝天不知晚，将星高处近三台。
　　◎卷.74【张郎中段员外初直翰林报寄长句】杨巨源
　　秋空如练瑞云明，天上人间莫问程。丹凤词头供二妙，
　　金銮殿角直三清。方瞻北极临星月，犹向南班滞姓名。
　　启沃朝朝深禁里，香炉烟外是公卿。
　　◎卷.75【奉酬端公春雪见寄】杨巨源
　　造化多情状物亲，剪花铺玉万重新。闲飘上路呈丰岁，
　　狂舞中庭学醉春。兴逸何妨寻剡客，唱高还肯寄巴人。
　　遥知独立芝兰阁，满眼清光压俗尘。
　　◎卷.76【卢郎中拜陵遇雪蒙见召因寄】杨巨源
　　南宫使者有光辉，欲拜诸陵瑞雪飞。蘋叶已修青玉荐，
　　柳花仍拂赤车衣。应同谷口寻春去，定似山阴带月归。
　　寒冷出郊犹未得，羡公将事看芳菲。
　　◎卷.77【冬夜陪丘侍御先辈听崔校书弹琴】杨巨源
　　雪满中庭月映林，谢家幽赏在瑶琴。楚妃波浪天南远，
　　蔡女烟沙漠北深。顾盼何曾因误曲，殷勤终是感知音。
　　若将雅调开诗兴，未抵丘迟一片心。
　　◎卷.78【元日含元殿下立仗丹凤楼门下宣赦相公称贺二首】杨巨源
　　天垂台耀扫欃枪，寿献香山祝圣明。丹凤楼前歌九奏，
　　金鸡竿下鼓千声。衣冠南面薰风动，文字东方喜气生。
　　从此登封资庙略，两河连海一时清。
　　临轩启扇似云收，率土朝天剧水流。瑞色含春当正殿，
　　香烟捧日在高楼。三朝气蚤迎恩泽，万岁声长绕冕旒。
　　请问汉家功第一，麒麟阁上识酂侯。
　　◎卷.79【元日观朝】杨巨源
　　北极长尊报圣期，周家何用问元龟。天颜入曙千官拜，
　　元日迎春万物知。阊阖回临黄道正，衣裳高对碧山垂。
　　微臣愿献尧人祝，寿酒年年太液池。
　　◎卷.80【题贾巡官林亭】杨巨源
　　白鸟闲栖亭树枝，绿樽仍对菊花篱。许询本爱交禅侣，
　　陈寔由来是好儿。明月出云秋馆思，远泉经雨夜窗知。
　　门前长者无虚辙，一片寒光动水池。
　　◎卷.81【和元员外题升平里新斋】杨巨源
　　自知休沐诸幽胜，遂肯高斋枕广衢。旧地已开新玉圃，
　　春山仍展绿云图。心源邀得闲诗证，肺气宜将慢酒扶。
　　此外唯应任真宰，同尘敢是道门枢。
　　◎卷.82【送澹公归嵩山龙潭寺葬本师】杨巨源
　　野烟秋水苍茫远，禅境真机去住闲。双树为家思旧壑，
　　千花成塔礼寒山。洞宫曾向龙边宿，云径应从鸟外还。
　　莫恋本师金骨地，空门无处复无关。
　　◎卷.83【邵州陪王郎中宴】杨巨源
　　西塞无尘多玉筵，貔貅鸳鹭俨相连。红茵照水开樽俎，
　　翠幕当云发管弦。歌态晓临团扇静，舞容春映薄衫妍。
　　鲁儒纵使他时有，不似欢娱及少年。
　　◎卷.84【和令狐舍人酬峰上人题山栏孤竹】杨巨源
　　满院冰姿粉箨残，一茎青翠近帘端。离丛自欲亲香火，
　　抱节何妨共岁寒。能让繁声任真籁，解将孤影对芳兰。
　　范云许访西林寺，枝叶须和彩凤看。
　　◎卷.85【寄赠田仓曹湾】杨巨源
　　芳兰媚庭除，灼灼红英舒。身为陋巷客，门有绛辕车。
　　朝览夷吾传，暮习颍阳书。眄云高羽翼，待贾蕴璠玙。
　　缨弁虽云阻，音尘岂复疏。若因风雨晦，应念寂寥居。
　　◎卷.86【上刘侍中】杨巨源
　　命代生申甫，承家翊禹汤。庙谟膺间气，师律动清霜。
　　钟鼎勋庸大，山河诫誓长。英姿凌虎视，逸步压龙骧。
　　道协陶钧力，恩回日月光。一言弘社稷，九命备珪璋。
　　政洽军逾肃，仁敷物已康。朱门重棨戟，丹诏半缣缃。
　　位总云龙野，师临涿鹿乡。射雕天更碧，吹角塞仍黄。
　　深入平夷落，横行辟汉疆。功垂贞石远，名映色丝香。
　　断碛瞻貔武，临池识凤凰。舞腰凝绮榭，歌响拂雕梁。
　　杯净传鹦鹉，裘鲜照鹔鹴。吟诗白羽扇，校猎绿沈枪。
　　风景佳人地，烟沙壮士场。幕中邀谢鉴，麾下得周郎。
　　珠影含空彻，琼枝映座芳。王浑知武子，陈寔奖元方。
　　富贵春无限，欢娱夜未央。管弦随玉帐，尊俎奉金章。
　　俗理宁因劝，边城讵假防。军容雄朔漠，公望冠岩廊。
　　分野邻孤岛，京坻溢万厢。曙华分碣石，秋色入衡阳。
　　城远迷玄兔，川明辩白狼。忠贤多感激，今古共苍茫。
　　堤拥红蕖艳，桥分翠柳行。轩车纷自至，亭馆郁相当。
　　珍簟回烦暑，层轩引早凉。听琴知思静，说剑觉神扬。
　　佳景燕台上，清辉郑驿傍。鼓鼙喧北里，珪玉映东床。
　　敢衒由之瑟，甘循赐也墙。官微思假路，战胜忝升堂。
　　欲奋三年翼，频回一夕肠。消忧期酒圣，乘兴任诗狂。
　　海内栽桃李，天涯荷稻粱。升沈门下意，谁道在苍苍。
　　◎卷.87【赠侯侍御】杨巨源
　　步逸辞群迹，机真结远心。敦诗扬大雅，映古酌高音。
　　逃祸栖蜗舍，因醒解豸簪。紫兰秋露湿，黄鹤晚天阴。
　　旧业馀荒草，寒山出远林。月明多宿寺，世乱重悲琴。
　　霄汉时应在，诗书道未沈。坐期阊阖霁，云暖一开襟。
　　◎卷.88【怀德抒情寄上信州座主】杨巨源
　　五马江天郡，诸生泪共垂。宴馀明主德，恩在侍臣知。
　　怅望缄双鲤，龙钟假一枝。玉峰遥寄梦，云海暗伤离。
　　幢盖全家去，琴书首路随。沧州值康乐，明月向元规。
　　鹓凤终凌汉，蛟龙会出池。蕙香因曙发，松色肯寒移。
　　举世瞻风藻，当朝揖羽仪。加餐门下意，溪水绿逶迤。
　　◎卷.89【送杜郎中使君赴虔州】杨巨源
　　迢递南康路，清辉得使君。虎符秋领俗，鹓署早辞群。
　　地远仍连戍，城严本带军。傍江低槛月，当岭满窗云。
　　境胜闾阎间，天清水陆分。和诗将惠政，颂述九衢闻。
　　◎卷.90【别鹤词送令狐校书之桂府】杨巨源
　　海鹤一为别，高程方窅然。影摇江汉路，思结潇湘天。
　　皎然仰白日，真姿栖紫烟。含情九霄际，顾侣五云前。
　　遐心属清都，凄响激朱弦。超遥闻风雨，迢递各山川。
　　东南信多水，会合当有年。雌飞唳冥冥，此意何由传。
　　◎卷.91【夏日裴尹员外西斋看花】杨巨源
　　笑向东来客，看花枉在前。始知清夏月，更胜艳阳天。
　　露湿呈妆污，风吹畏火燃。葱茏和叶盛，烂熳压枝鲜。
　　红彩当铃阁，清香到玉筵。蝶栖惊曙色，莺语滞晴烟。
　　得地殊堪赏，过时倍觉妍。芳菲迟最好，唯是谢家怜。
　　◎卷.92【赠邻家老将】杨巨源
　　白首羽林郎，丁年戍朔方。阴天瞻碛落，秋日渡辽阳。
　　大漠寒山黑，孤城夜月黄。十年依蓐食，万里带金疮。
　　拂雪陈师祭，冲风立教场。箭飞琼羽合，旗动火云张。
　　虎翼分营势，鱼鳞拥阵行。誓心清塞色，斗血杂沙光。
　　战地晴辉薄，军门晓气长。寇深争暗袭，关迥勒春防。
　　身贱竟何诉，天高徒自伤。功成封宠将，力尽到贫乡。
　　雀老方悲海，鹰衰却念霜。空馀孤剑在，开匣一沾裳。
　　◎卷.93【和吕舍人喜张员外自北番回至境上，先寄二十韵】杨巨源
　　割爱天文动，敦和国步安。仙姿归旧好，戎意结新欢。
　　并命瞻鹓鹭，同心揖蕙兰。玉箫临祖帐，金榜引征鞍。
　　广陌双旌去，平沙万里看。海云侵鬓起，边月向眉残。
　　突兀阴山迥，苍茫朔野宽。毳庐同甲帐，韦橐比雕盘。
　　义著亲胡俗，仪全识汉官。地邻冰鼠净，天映烛龙寒。
　　节异苏卿执，弦殊蔡女弹。碛分黄渺渺，塞极黑漫漫。
　　欢味膻腥列，徵声by僸攒。归期先雁候，登路剧鹏抟。
　　上客离心远，西宫草诏殚。丽词传锦绮，珍价掩琅玕。
　　百两开戎垒，千蹄入御栏。瑞光麟阁上，喜气凤城端。
　　尚德曾辞剑，柔凶本舞干。茫茫斗星北，威服古来难。
　　◎卷.94【春日奉献圣寿无疆词十首】杨巨源
　　文物京华盛，讴歌国步康。瑶池供寿酒，银汉丽宸章。
　　灵雨含双阙，雷霆肃万方。代推仙祚远，春共圣恩长。
　　凤扆临花暖，龙垆旁日香。遥知千万岁，天意奉君王。
　　鸳鹭彤庭际，轩车绮陌前。九城多好色，万井半祥烟。
　　人醉逢尧酒，莺歌答舜弦。花明御沟水，香暖禁城天。
　　赐宴文逾盛，徵歌物更妍。无穷艳阳月，长照太平年。
　　云陛临黄道，天门在碧虚。大明含睿藻，元气抱宸居。
　　戈偃征苗后，诗传宴镐初。年华富仙苑，时哲满公车。
　　化入絪缊大，恩垂涣汗馀。悠然万方静，风俗揖华胥。
　　玉漏飘青琐，金铺丽紫宸。云山九门曙，天地一家春。
　　瑞霭方呈赏，暄风本配仁。岩廊开凤翼，水殿压鳌身。
　　文雅逢明代，欢娱及贱臣。年年未央阙，恩共物华新。
　　垂拱乾坤正，欢心品类同。紫烟含北极，玄泽付东风。
　　珠缀留晴景，金茎直晓空。发生资盛德，交泰让全功。
　　间气登三事，祥光启四聪。遐荒似川水，天外亦朝宗。
　　代是文明昼，春当宴喜时。垆烟添柳重，宫漏出花迟。
　　汉典方宽律，周官正采诗。碧宵传凤吹，红旭在龙旗。
　　造化膺神契，阳和沃圣思。无因随百兽，率舞奉丹墀。
　　睿德符玄化，芳情翊太和。日轮皇鉴远，天仗圣朝多。
　　曙色含金榜，晴光转玉珂。中宫陈广乐，元老进赓歌。
　　莲叶看龟上，桐花识凤过。小臣空击壤，沧海是恩波。
　　物象朝高殿，簪裾溢上京。春当九衢好，天向万方明。
　　乐报箫韶发，杯看沆瀣生。芙蓉丹阙暖，杨柳玉楼晴。
　　阊阖开中禁，衣裳俨太清。南山同圣寿，长对凤凰城。
　　日上苍龙阙，香含紫禁林。晴光五云叠，春色九重深。
　　赏叶元和德，文垂雅颂音。景云随御辇，颢气在宸襟。
　　永保无疆寿，长怀不战心。圣朝多庆赐，琼树粉墙阴。
　　化洽生成遂，功宣动植知。瑞凝三秀草，春入万年枝。
　　凤掖嘉言进，鸳行喜气随。仗临丹地近，衣对碧山垂。
　　渥泽方柔远，聪明本听卑。愿同东观士，长对汉威仪。
　　◎卷.95【衔鱼翠鸟】杨巨源
　　有意莲叶间，瞥然下高树。擘破得全鱼，一点翠光去。
　　◎卷.96【和郑相公寻宣上人不遇】杨巨源
　　方寻莲境去，又值竹房空。几韵飘寒玉，馀清不在风。
　　◎卷.97【题范阳金台驿】杨巨源
　　六国唯求客，千金遂筑台。若令逢圣代，憔悴郭生回。
　　◎卷.98【寄薛侍御】杨巨源
　　世上无穷事，生涯莫废诗。何曾好风月，不是忆君时。
　　◎卷.99【赋得灞岸柳留辞郑员外】杨巨源
　　杨柳含烟灞岸春，年年攀折为行人。
　　好风倘借低枝便，莫遣青丝扫路尘。
　　◎卷.100【折杨柳（一作和练秀才杨柳，一作戴叔伦诗）】杨巨源
　　水边杨柳麹尘丝，立马烦君折一枝。
　　惟有春风最相惜，殷勤更向手中吹。
　　◎卷.101【雪中听筝】杨巨源
　　玉柱泠泠对寒雪，清商怨徵声何切。
　　谁怜楚客向隅时，一片愁心与弦绝。
　　◎卷.102【卢龙塞行送韦掌记二首】杨巨源
　　雨雪纷纷黑水外，行人共指卢龙塞。
　　万里飞沙压鼓鼙，三军杀气凝旌旆。
　　陈琳书记本翩翩，料敌能兵夺酒泉。
　　圣主好文兼好武，封侯莫比汉皇年。
　　◎卷.103【题五老峰下费君书院】杨巨源
　　解向花间栽碧松，门前不负老人峰。
　　已将心事随身隐，认得溪云第几重。
　　◎卷.104【僧院听琴（一作宿藏公院听齐孝若弹琴）】杨巨源
　　禅思何妨在玉琴，真僧不见听时心。
　　离声怨调秋堂夕，云向苍梧湘水深。
　　◎卷.105【和武相公春晓闻莺】杨巨源
　　语恨飞迟天欲明，殷勤似诉有馀情。
　　仁风已及芳菲节，犹向花溪鸣几声。
　　◎卷.106【唐昌观玉蕊花】杨巨源
　　晴空素艳照霞新，香洒天风不到尘。
　　持赠昔闻将白雪，蕊珠宫上玉花春。
　　◎卷.107【山中主人】杨巨源
　　十里青山有一家，翠屏深处更添霞。
　　若为说得溪中事，锦石和烟四面花。
　　◎卷.108【太原赠李属侍御】杨巨源
　　路入桑干塞雁飞，枣郎年少有光辉。
　　春风走马三千里，不废看花君绣衣。
　　◎卷.109【崔娘诗】杨巨源
　　清润潘郎玉不如，中庭蕙草雪消初。
　　风流才子多春思，肠断萧娘一纸书。
　　◎卷.110【题云师山房（一作权德舆诗，又作戎昱诗）】杨巨源
　　云公兰若深山里，月明松殿微风起。
　　试问空门清净心，莲花不著秋潭水。
　　◎卷.111【城东早春】杨巨源
　　诗家清景在新春，绿柳才黄半未匀。
　　若待上林花似锦，出门俱是看花人。
　　◎卷.112【秋日登亭赠薛侍御】杨巨源
　　潦倒从军何取益，东西走马暂同游。
　　梁王旧客皆能赋，今日因何独怨秋。
　　◎卷.113【石水词二首】杨巨源
　　银罂深锁贮清光，无限来人不得尝。
　　知共金丹争气力，一杯全胜五云浆。
　　山叟和云劚翠屏，煎时分日检仙经。
　　天人持此扶衰病，胜得瑶池水一瓶。
　　◎卷.114【答振武李逢吉判官】杨巨源
　　近来时辈都无兴，把酒皆言肺病同。
　　唯有单于李评事，不将华发负春风。
　　◎卷.115【宫燕词】杨巨源
　　毛衣似锦语如弦，日暖争高绮陌天。
　　几处野花留不得，双双飞向御炉前。
　　◎卷.116【赠崔驸马】杨巨源
　　百尺梧桐画阁齐，箫声落处翠云低。
　　平阳不惜黄金埒，细雨花骢踏作泥。
　　◎卷.117【听李凭弹箜篌二首】杨巨源
　　听奏繁弦玉殿清，风传曲度禁林明。
　　君王听乐梨园暖，翻到云门第几声。
　　花咽娇莺玉漱泉，名高半在御筵前。
　　汉王欲助人间乐，从遣新声坠九天。
　　◎卷.118【临水看花】杨巨源
　　一树红花映绿波，晴明骑马好经过。
　　今朝几许风吹落，闻道萧郎最惜多。
　　◎卷.119【观妓人入道二首】杨巨源
　　荀令歌钟北里亭，翠娥红粉敞云屏。
　　舞衣施尽馀香在，今日花前学诵经。
　　碧玉芳年事冠军，清歌空得隔花闻。
　　春来削发芙蓉寺，蝉鬓临风堕绿云。
　　◎卷.120【方城驿逢孟侍御】杨巨源
　　走马温汤直隼飞，相逢矍铄理征衣。
　　军中得力儿男事，入驿从容见落晖。
　　◎卷.121【题清凉寺】杨巨源
　　凭槛霏微松树烟，陶潜曾用道林钱。
　　一声寒磬空心晓，花雨知从第几天。
　　◎卷.122【酬令狐舍人】杨巨源
　　晓禁苍苍换直还，暂低鸾翼向人间。
　　亦知受业公门事，数仞丘墙不见山。
　　◎卷.123【和令狐郎中】杨巨源
　　题诗一代占清机，秉笔三年直紫微。
　　自禀道情龆龀异，不同蘧玉学知非。
　　◎卷.124【美人春怨】杨巨源
　　妾家巫峡阳，罗幌寝兰堂。晓日临窗久，春风引梦长。
　　落钗仍挂鬓，微汗欲销黄。纵便朦胧觉，魂犹逐楚王。
　　◎卷.125【艳女词】杨巨源
　　露井桃花发，双双燕并飞。美人姿态里，春色上罗衣。
　　自爱频开镜，时羞欲掩扉。心知行路客，遥惹五香归。
　　◎卷.126【名姝咏】杨巨源
　　阿娇年未多，体弱性能和。怕重愁拈镜，怜轻喜曳罗。
　　临津双洛浦，对月两嫦娥。独有荆王殿，时时暮雨过。
　　◎卷.127【送太和公主和蕃】杨巨源
　　北路古来难，年光独认寒。朔云侵鬓起，边月向眉残。
　　芦井寻沙到，花门度碛看。薰风一万里，来处是长安。
　　◎卷.128【秋日韦少府厅池上咏石】杨巨源
　　主人得幽石，日觉公堂清。一片池上色，孤峰云外情。
　　旧溪红藓在，秋水绿痕生。何必澄湖彻，移来有令名。
　　◎卷.129【失题】杨巨源
　　何事慰朝夕，不逾诗酒情。山河空道路，蕃汉共刀兵。
　　礼乐新朝市，园林旧弟兄。向风一点泪，塞晚暮江平。
　　◎卷.130【春日题龙门香山寺】杨巨源
　　众香天上梵王宫，钟磬寥寥半碧空。清景乍开松岭月，
　　乱流长响石楼风。山河杳映春云外，城阙参差晓树中。
　　欲尽出寻那可得，三千世界本无穷。
　　◎卷.131【寄申州卢拱使君】杨巨源
　　领郡仍闻总虎貔，致身还是见男儿。小船隔水催桃叶。
　　大鼓当风舞柘枝。酒坐微酣诸客倒，球场慢拨几人随。
　　从来乐事憎诗苦，莫放窗中远岫知。
　　◎卷.132【郊居秋日酬奚赞府见寄】杨巨源
　　繁菊照深居，芳香春不如。闻寻周处士，知伴庾尚书。
　　日晚汀洲旷，天晴草木疏。闲言挥麈柄，清步掩蜗庐。
　　野老能亲牧，高人念远渔。幽丛临古岸，轻叶度寒渠。
　　暮色无狂蝶，秋华有嫩蔬。若为酬郢曲，从此愧璠玙。
　　◎卷.133【圣恩洗雪镇州寄献裴相公】杨巨源
　　天借春光洗绿林，战尘收尽见花阴。好生本是君王德，
　　忍死何妨壮士心。曾贺截云翻栅远，仍闻劚冻下营深。
　　井陉昨日双旗入，萧相无言泪湿襟。
　　◎卷.134【贺田仆射子弟荣拜金吾】杨巨源
　　五侯恩泽不同年，叔侄朱门rV槊连。凤沼九重相喜气，
　　雁行一半入祥烟。街衢烛影侵寒月，文武珂声叠晓天。
　　为数麒麟高阁上，谁家父子勒燕然。
　　◎卷.135【和裴舍人观田尚书出猎】杨巨源
　　圣代司空比玉清，雄藩观猎见皇情。云禽已觉高无益，
　　霜兔应知狡不成。飞鞚拥尘寒草尽，弯弓开月朔风生。
　　今朝始贺将军贵，紫禁诗人看旆旌。
　　◎卷.136【送李舍人归兰陵里】杨巨源
　　清词举世皆藏箧，美酒当山为满樽。三亩嫩蔬临绮陌，
　　四行高树拥朱门。家贫境胜心无累，名重官闲口不论。
　　惟有道情常自足，启期天地易知恩。
　　◎卷.137【同太常尉迟博士阙下待漏】杨巨源
　　沈沈延阁抱丹墀，松色苔花颢露滋。爽气晓来青玉甃，
　　薰风宿在翠花旗。方瞻御陌三条广，犹觉仙门一刻迟。
　　此地含香从白首，冯唐何事怨明时。
　　◎卷.138【见薛侍御戴不损裹帽子因赠】杨巨源
　　潘郎对青镜，乌帽似新裁。晓露鸦初洗，春荷叶半开。
　　堪将护巾栉，不独隔尘埃。已见笼蝉翼，无因映鹿胎。
　　何人呈巧思，好手自西来。有意怜衰丑，烦君致一枚。
　　◎卷.139【胡二十拜户部兼判度支】杨巨源
　　清机果被公材挠，雄拜知承圣主恩。庙略已调天府实，
　　国征方觉地官尊。徒言玉节将分阃，定是沙堤欲到门。
　　为爱山前新卜第，不妨风月事琴樽。
　　◎卷.140【元日呈李逢吉舍人】杨巨源
　　华夷文物贺新年，霜仗遥排凤阙前。一片彩霞迎曙日，
　　万条红烛动春天。称觞山色和元气，端冕炉香叠瑞烟。
　　共说正初当圣泽，试过西掖问群贤。
　　◎卷.141【和杜中丞西禅院看花】杨巨源
　　一林堆锦映千灯，照眼牵情欲不胜。知倚晴明娇自足，
　　解将颜色醉相仍。好风轻引香烟入，甘露才和粉艳凝。
　　深处最怜莺蹂践，懒时先被蝶侵凌。对持真境应无取，
　　分付空门又未能。迎日似翻红烧断，临流疑映绮霞层。
　　幽含晚态怜丹桂，盛续春光识紫藤。每到花枝独惆怅，
　　山东惟有杜中丞。
　　◎卷.142【句】杨巨源
　　三刀梦益州，一箭取辽城。（以下见《纪事》）。
　　伊陟无闻祖，韦贤不到孙。


第三百三十四卷
　　◎卷.1【夏至日衡阳郡斋书怀】令狐楚
　　一来江城守，七见江月圆。齿发将六十，乡关越三千。
　　褰帷罕游观，闭閤多沉眠。新节还复至，故交尽相捐。
　　何时羾阊阖，上诉高高天。
　　◎卷.2【八月十七日夜书怀】令狐楚
　　三五既不留，二八又还过。金蟾著未出，玉树悲稍破。
　　谁向西园游，空归北堂卧。佳期信难得，永夕无可奈。
　　抚枕独高歌，烦君为予和。
　　◎卷.3【九日言怀】令狐楚
　　二九即重阳，天清野菊黄。近来逢此日，多是在他乡。
　　晚色霞千片，秋声雁一行。不能高处望，恐断老人肠。
　　◎卷.4【和寄窦七中丞】令狐楚
　　仙吏秦峨别，新诗鄂渚来。才推今北斗，职赋旧三台。
　　雕镂心偏许，缄封手自开。何年相赠答，却得到中台。
　　◎卷.5【立秋日悲怀】令狐楚
　　清晓上高台，秋风今日来。又添新节恨，犹抱故年哀。
　　泪岂挥能尽，泉终闭不开。更伤春月过，私服示无缞。
　　◎卷.6【秋怀寄钱侍郎】令狐楚
　　晚岁俱为郡，新秋各异乡。燕鸿一声叫，郢树尽青苍。
　　山露侵衣润，江风卷簟凉。相思如汉水，日夜向浔阳。
　　◎卷.7【立秋日】令狐楚
　　平日本多恨，新秋偏易悲。燕词如惜别，柳意已呈衰。
　　事国终无补，还家未有期。心中旧气味，苦校去年时。
　　◎卷.8【赠毛仙翁】令狐楚
　　宣州浑是上清宫，客有真人貌似童。绀发垂缨光髧髧，
　　细髯缘颔绿茸茸。壶中药物梯霞诀，肘后方书缩地功。
　　既许焚香为弟子，愿教年纪共椿同。
　　◎卷.9【游义兴寺寄上李逢吉相公】令狐楚
　　柳营无事诣莲宫，步步犹疑是梦中。劳役徒为万夫长，
　　闲游曾与二人同。凤鸾飞去仙巢在，龙象潜来讲席空。
　　松下花飞频伫立，一心千里忆梁公。
　　◎卷.10【游晋祠上李逢吉相公】令狐楚
　　不立晋祠三十年，白头重到一凄然。泉声自昔锵寒玉，
　　草色虽秋耀翠钿。少壮同游宁有数，尊荣再会便无缘。
　　相思临水下双泪，寄入并汾向洛川。
　　◎卷.11【节度宣武酬乐天梦得】令狐楚
　　蓬莱仙监客曹郎，曾枉高车客大梁。见拥旌旄治军旅，
　　知亲笔砚事文章。愁看柳色悬离恨，忆递花枝助酒狂。
　　洛下相逢肯相寄，南金璀错玉凄凉。
　　◎卷.12【奉和严司空重阳日同崔常侍崔郎及诸公登龙山落帽台佳宴】令狐楚
　　谢公秋思渺天涯，蜡屐登高为菊花。贵重近臣光绮席，
　　笑怜从事落乌纱。萸房暗绽红珠朵，茗碗寒供白露芽。
　　咏碎龙山归出号，马奔流电妓奔车。
　　◎卷.13【立春后言怀招汴州李匡衙推】令狐楚
　　闲斋夜击唾壶歌，试望夷门奈远何。每听塞笳离梦断，
　　时窥清鉴旅愁多。初惊宵漏丁丁促，已觉春风习习和。
　　海内故人君最老，花开鞭马更相过。
　　◎卷.14【奉和仆射相公酬忠武李相公见寄之作】令狐楚
　　丽藻飞来自相庭，五文相错八音清。初瞻绮色连霞色，
　　又听金声继玉声。才出山西文与武，欢从塞北弟兼兄。
　　白头老尹三川上，双和阳春喜复惊。
　　◎卷.15【郡斋左偏栽竹百馀竿炎凉已周青翠不改而为墙垣…之趣】令狐楚
　　斋居栽竹北窗边，素壁新开映碧鲜。青蔼近当行药处，
　　绿阴深到卧帷前。风惊晓叶如闻雨，月过春枝似带烟。
　　老子忆山心暂缓，退公闲坐对婵娟。
　　◎卷.16【省中直夜对雪寄李师素侍郎】令狐楚
　　密雪纷初降，重城杳未开。杂花飞烂漫，连蝶舞徘徊。
　　洒散千株叶，销凝九陌埃。素华凝粉署，清气绕霜台。
　　明觉侵窗积，寒知度塞来。谢家争拟絮，越岭误惊梅。
　　暗魄微茫照，严飙次第催。稍封黄竹亚，先集紫兰摧。
　　孙室临书幌，梁园泛酒杯。静怀琼树倚，醉忆玉山颓。
　　翠陌饥乌噪，苍云远雁哀。此时方夜直，想望意悠哉。
　　◎卷.17【南宫夜直宿见李给事封题其所下制敕知奏直…以诗寄】令狐楚
　　番直同遥夜，严扃限几重。青编书白雀，黄纸降苍龙。
　　北极丝纶句，东垣翰墨踪。尚垂玄露点，犹湿紫泥封。
　　炫眼凝仙烛，驰心袅禁钟。定应形梦寐，暂似接音容。
　　玉树春枝动，金樽腊酿醲。在朝君最旧，休浣许过从。
　　◎卷.18【将赴洛下，旅次汉南，献上相公二十兄言怀八韵】令狐楚
　　台室名曾继，旌门节暂过。欢情老去少，苦事别离多。
　　便为开樽俎，应怜出网罗。百忧今已失，一醉孰知他。
　　帝德千年日，君恩万里波。许随黄绮辈，闲唱紫芝歌。
　　龙衮期重补，梅羹伫再和。嵩丘来携手，君子意如何。
　　◎卷.19【青云干吕】令狐楚
　　郁郁复纷纷，青霄干吕云。色令天下见，候向管中分。
　　远覆无人境，遥彰有德君。瑞容惊不散，冥感信稀闻。
　　湛露羞依草，南风耻带薰。恭惟汉武帝，馀烈尚氛氲。
　　◎卷.20【圣明乐】令狐楚
　　海浪恬月徼，边尘静异山。从今万里外，不复锁萧关。
　　◎卷.21【春闺思】令狐楚
　　戴胜飞晴野，凌澌下浊河。春风楼上望，谁见泪痕多。
　　◎卷.22【宫中乐五首】令狐楚
　　楚塞金陵靖，巴山玉垒空。万方无一事，端拱大明宫。
　　雪霁长杨苑，冰开太液池。宫中行乐日，天下盛明时。
　　柳色烟相似，梨花雪不如。春风真有意，一一丽皇居。
　　月上宫花静，烟含苑树深。银台门已闭，仙漏夜沉沉。
　　九重青琐闼，百尺碧云楼。明月秋风起，珠帘上玉钩。
　　◎卷.23【春游曲三首】令狐楚
　　晓游临碧殿，日上望春亭。芳树罗仙仗，晴山展翠屏。
　　一夜好风吹，新花一万枝。风前调玉管，花下簇金羁。
　　阊阖春风起，蓬莱雪水消。相将折杨柳，争取最长条。
　　◎卷.24【远别离二首】令狐楚
　　杨柳黄金穗，梧桐碧玉枝。春来消息断，早晚是归期。
　　玳织鸳鸯履，金装翡翠篸。畏人相问著，不拟到城南。
　　◎卷.25【闺人赠远二首】令狐楚
　　君行登陇上，妾梦在闺中。玉箸千行落，银床一半空。
　　绮席春眠觉，纱窗晓望迷。朦胧残梦里，犹自在辽西。
　　◎卷.26【从军词五首】令狐楚
　　荒鸡隔水啼，汗马逐风嘶。终日随征旆，何时罢鼓鼙。
　　孤心眠夜雪，满眼是秋沙。万里犹防塞，三年不见家。
　　却望冰河阔，前登雪岭高。征人几多在，又拟战临洮。
　　胡风千里惊，汉月五更明。纵有还家梦，犹闻出塞声。
　　暮雪连青海，阴霞覆白山。可怜班定远，生入玉门关。
　　◎卷.27【思君恩】令狐楚
　　小苑莺歌歇，长门蝶舞多。眼看春又去，翠辇不经过。
　　◎卷.28【王昭君】令狐楚
　　锦车天外去，毳幕雪中开。魏阙苍龙远，萧关赤雁哀。
　　◎卷.29【发潭州寄李宁常侍】令狐楚
　　君今侍紫垣，我已堕青天。委废从兹日，旋归在几年。
　　心为西靡树，眼是北流泉。更过长沙去，江风满驿船。
　　◎卷.30【李相薨后题断金集（一作裴夷直诗）】令狐楚
　　一览断金集，载悲埋玉人。牙弦千古绝，珠泪万行新。
　　◎卷.31【年少行四首】令狐楚
　　少小边州惯放狂，骣骑蕃马射黄羊。
　　如今年老无筋力，犹倚营门数雁行。
　　家本清河住五城，须凭弓箭得功名。
　　等闲飞鞚秋原上，独向寒云试射声。
　　弓背霞明剑照霜，秋风走马出咸阳。
　　未收天子河湟地，不拟回头望故乡。
　　霜满中庭月满楼，金樽玉柱对清秋。
　　当年称意须行乐，不到天明不肯休。
　　◎卷.32【塞下曲二首】令狐楚
　　雪满衣裳冰满须，晓随飞将伐单于。
　　平生意气今何在，把得家书泪似珠。
　　边草萧条塞雁飞，征人南望泪沾衣。
　　黄尘满面长须战，白发生头未得归。
　　◎卷.33【游春词】令狐楚
　　高楼晓见一花开，便觉春光四面来。
　　暖日晴云知次第，东风不用更相催。
　　◎卷.34【汉苑行】令狐楚
　　云霞五采浮天阙，梅柳千般夹御沟。
　　不上黄花南北望，岂知春色满神州。
　　◎卷.35【中元日赠张尊师】令狐楚
　　偶来人世值中元，不献玄都永日闲。
　　寂寂焚香在仙观，知师遥礼玉京山。
　　◎卷.36【赴东都别牡丹】令狐楚
　　十年不见小庭花，紫萼临开又别家。
　　上马出门回首望，何时更得到京华。
　　◎卷.37【寄礼部刘郎中】令狐楚
　　一别三年在上京，仙垣终日选群英。
　　除书每下皆先看，唯有刘郎无姓名。
　　◎卷.38【坐中闻思帝乡有感】令狐楚
　　年年不见帝乡春，白日寻思夜梦频。
　　上酒忽闻吹此曲，坐中惆怅更何人。
　　◎卷.39【春思寄梦得乐天】令狐楚
　　花满中庭酒满樽，平明独坐到黄昏。
　　春来诗思偏何处，飞过函关入鼎门。
　　◎卷.40【皇城中花园讥刘白赏春不及】令狐楚
　　五凤楼西花一园，低枝小树尽芳繁。
　　洛阳才子何曾爱，下马贪趋广运门。
　　◎卷.41【相思河】令狐楚
　　谁把相思号此河，塞垣车马往来多。
　　只应自古征人泪，洒向空洲作碧波。
　　◎卷.42【三月晦日会李员外座中频以老大不醉见讥因有此赠】令狐楚
　　三月唯残一日春，玉山倾倒白鸥驯。
　　不辞便学山公醉，花下无人作主人。
　　◎卷.43【赋山】令狐楚
　　山。耸峻，回环。沧海上，白云间。商老深寻，
　　谢公远攀。古岩泉滴滴，幽谷鸟关关。树岛西连陇塞，
　　猿声南彻荆蛮。世人只向簪裾老，芳草空馀麋鹿闲。
　　◎卷.44【句】令狐楚
　　何日居三署，终年尾百僚。（见《定命录》）。
　　移石几回敲废印，开箱何处送新图。（《春明退朝录》）。
　　唯应四仲祭，使者暂悲嗟。（《宫人斜》）。
　　偶逢蒲家郎，乃是葛仙客。行常乘青竹，饥即煮白石。
　　腰间嫌大组，心内保尺宅。我愿从之游，深卜炼上液。
　　（见《锦绣万花谷》）。


第三百三十五卷
　　◎卷.1【享惠昭太子庙乐章（亚献终献）】裴度
　　重轮始发祥，齿胄方兴学。冥然升紫府，铿尔荐清乐。
　　奠斝致馨香，在庭纷羽籥。礼成神既醉，仿佛缑山鹤。
　　◎卷.2【夏日对雨】裴度
　　登楼逃盛夏，万象正埃尘。对面雷嗔树，当街雨趁人。
　　檐疏蛛网重，地湿燕泥新。吟罢清风起，荷香满四邻。
　　◎卷.3【白二十二侍郎有双鹤留在洛下予西园多野水长松…请之】裴度
　　闻君有双鹤，羁旅洛城东。未放归仙去，何如乞老翁。
　　且将临野水，莫闭在樊笼。好是长鸣处，西园白露中。
　　◎卷.4【窦七中丞见示初至夏口献元戎诗，辄戏和之】裴度
　　出佐青油幕，来吟白雪篇。须为九皋鹤，莫上五湖船。
　　故态君应在，新诗我亦便。元侯看再入，好被暂流连。
　　◎卷.5【酬张秘书因寄马赠诗】裴度
　　满城驰逐皆求马，古寺闲行独与君。代步本惭非逸足，
　　缘情何幸枉高文。若逢佳丽从将换，莫共驽骀角出群。
　　飞控著鞭能顾我，当时王粲亦从军。
　　◎卷.6【真慧寺（五祖道场）】裴度
　　遍寻真迹蹑莓苔，世事全抛不忍回。上界不知何处去，
　　西天移向此间来。岩前芍药师亲种，岭上青松佛手栽。
　　更有一般人不见，白莲花向半天开。
　　◎卷.7【中书即事】裴度
　　有意效承平，无功答圣明。灰心缘忍事，霜鬓为论兵。
　　道直身还在，恩深命转轻。盐梅非拟议，葵藿是平生。
　　白日长悬照，苍蝇谩发声。高阳旧田里，终使谢归耕。
　　◎卷.8【中和节诏赐公卿尺（贞元八年宏词）】裴度
　　阳和行庆赐，尺度及群公。荷宠承佳节，倾心立大中。
　　短长思合制，远近贵攸同。共仰财成德，将酬分寸功。
　　作程施有政，垂范播无穷。愿续南山寿，千春奉圣躬。
　　◎卷.9【至日登乐游园】裴度
　　阴律随寒改，阳和应节生。祥云观魏阙，瑞气映秦城。
　　验炭论时政，书云受岁盈。晷移长日至，雾敛远霄清。
　　景暖仙梅动，风柔御柳倾。那堪封得意，空对物华情。
　　◎卷.10【奉酬中书相公至日圆丘摄事合于中书后阁宿斋…之作】裴度
　　翼亮登三命，谟猷本一心。致斋移秘府，祗事见冲襟。
　　皓月当延阁，祥风自禁林。相庭方积玉，王度已如金。
　　运偶唐虞盛，情同丙魏深。幽兰与白雪，何处寄庸音。
　　◎卷.11【太原题厅壁】裴度
　　危事经非一，浮荣得是空。白头官舍里，今日又春风。
　　◎卷.12【溪居】裴度
　　门径俯清溪，茅檐古木齐。红尘飘不到，时有水禽啼。
　　◎卷.13【喜遇刘二十八】裴度
　　病来佳兴少，老去旧游稀。笑语纵横作，杯觞络绎飞。
　　◎卷.14【送刘】裴度
　　不归丹掖去，铜竹漫云云。惟喜因过我，须知未贺君。
　　◎卷.15【再送】裴度
　　顷来多谑浪，此夕任喧纷。故态犹应在，行期未要闻。
　　◎卷.16【凉风亭睡觉】裴度
　　饱食缓行新睡觉，一瓯新茗侍儿煎。
　　脱巾斜倚绳床坐，风送水声来耳边。
　　◎卷.17【雪中讶诸公不相访】裴度
　　忆昨雨多泥又深，犹能携妓远过寻。
　　满空乱雪花相似，何事居然无赏心。
　　◎卷.18【傍水闲行】裴度
　　闲馀何处觉身轻，暂脱朝衣傍水行。
　　鸥鸟亦知人意静，故来相近不相惊。
　　◎卷.19【句】裴度
　　两人同日事征西，今日君先奉紫泥。
　　待平贼垒报天子，莫指仙山示武夫。
　　野人不识中书令，唤作陶家与谢家。（《题南庄》）。
　　君若有心求逸足，我还留意在名姝。（答白居易求马）


第三百三十六卷
　　◎卷.1【元和圣德诗】韩愈
　　皇帝即阼，物无违拒。曰旸而旸，曰雨而雨。维是元年，
　　有盗在夏。欲覆其州，以踵近武。皇帝曰嘻，岂不在我。
　　负鄙为艰，纵则不可。出师征之，其众十旅。军其城下，
　　告以福祸。腹败枝披，不敢保聚。掷首陴外，降幡夜竖。
　　疆外之险，莫过蜀土。韦皋去镇，刘辟守后。血人于牙，
　　不肯吐口。开库啖士，曰随所取。汝张汝弓，汝鼓汝鼓。
　　汝为表书，求我帅汝。事始上闻，在列咸怒。皇帝曰然，
　　嗟远士女。苟附而安，则且付与。读命于庭，出节少府。
　　朝发京师，夕至其部。辟喜谓党，汝振而伍。蜀可全有，
　　此不当受。万牛脔炙，万瓮行酒。以锦缠股，以红帕首。
　　有恇其凶，有饵其诱。其出穰穰，队以万数。遂劫东川，
　　遂据城阻。皇帝曰嗟，其又可许。爰命崇文，分卒禁御。
　　有安其驱，无暴我野。日行三十，徐壁其右。辟党聚谋，
　　鹿头是守。崇文奉诏，进退规矩。战不贪杀，擒不滥数。
　　四方节度，整兵顿马。上章请讨，俟命起坐。皇帝曰嘻，
　　无汝烦苦。荆并洎梁，在国门户。出师三千，各选尔丑。
　　四军齐作，殷其如阜。或拔其角，或脱其距。长驱洋洋，
　　无有龃龉。八月壬午，辟弃城走。载妻与妾，包裹稚乳。
　　是日崇文，入处其宇。分散逐捕，搜原剔薮。辟穷见窘，
　　无地自处。俯视大江，不见洲渚。遂自颠倒，若杵投臼。
　　取之江中，枷脰械手。妇女累累，啼哭拜叩。来献阙下，
　　以告庙社。周示城市，咸使观睹。解脱挛索，夹以砧斧。
　　婉婉弱子，赤立伛偻。牵头曳足，先断腰膂。次及其徒，
　　体骸撑拄。末乃取辟，骇汗如写。挥刀纷纭，争刌脍脯。
　　优赏将吏，扶珪缀组。帛堆其家，粟塞其庾。哀怜阵没，
　　廪给孤寡。赠官封墓，周匝宏溥。经战伐地，宽免租簿。
　　施令酬功，急疾如火。天地中间，莫不顺序。幽恒青魏，
　　东尽海浦。南至徐蔡，区外杂虏。怛威赧德，踧踖蹈舞。
　　掉弃兵革，私习簋簠。来请来觐，十百其耦。皇帝曰吁，
　　伯父叔舅。各安尔位，训厥甿亩。正月元日，初见宗祖。
　　躬执百礼，登降拜俯。荐于新宫，视瞻梁梠。戚见容色，
　　泪落入俎。侍祠之臣，助我恻楚。乃以上辛，于郊用牡。
　　除于国南，鳞笋毛簴。庐幕周施，开揭磊砢。兽盾腾拏，
　　圆坛帖妥。天兵四罗，旂常婀娜。驾龙十二，鱼鱼雅雅。
　　宵升于丘，奠璧献斝。众乐惊作，轰豗融冶。紫焰嘘呵，
　　高灵下堕。群星从坐，错落侈哆。日君月妃，焕赫婐vi。
　　渎鬼濛鸿，岳祗嶪峨。饫沃膻芗，产祥降嘏。凤凰应奏，
　　舒翼自拊。赤麟黄龙，逶陀结纠。卿士庶人，黄童白叟。
　　踊跃欢呀，失喜噎欧。乾清坤夷，境落褰举。帝车回来，
　　日正当午。幸丹凤门，大赦天下。涤濯刬磢，磨灭瑕垢。
　　续功臣嗣，拔贤任耇。孩养无告，仁滂施厚。皇帝神圣，
　　通达今古。听聪视明，一似尧禹。生知法式，动得理所。
　　天锡皇帝，为天下主。并包畜养，无异细钜。亿载万年，
　　敢有违者？皇帝俭勤，盥濯陶瓦。斥遣浮华，好此绨纻。
　　敕戒四方，侈则有咎。天锡皇帝，多麦与黍。无召水旱，
　　耗于雀鼠。亿载万年，有富无窭。皇帝正直，别白善否。
　　擅命而狂，既翦既去。尽逐群奸，靡有遗侣。天锡皇帝，
　　厖臣硕辅。博问遐观，以置左右。亿载万年，无敢余侮。
　　皇帝大孝，慈祥悌友。怡怡愉愉，奉太皇后。浃于族亲，
　　濡及九有。天锡皇帝，与天齐寿。登兹太平，无怠永久。
　　亿载万年，为父为母。博士臣愈，职是训诂。作为歌诗，
　　以配吉甫。
　　◎卷.2【琴操十首·将归操】韩愈
　　（孔子之赵，闻杀鸣犊作。赵杀鸣犊，孔子临河，
　　叹而作歌曰：秋之水兮风扬波，舟楫颠倒更相加，
　　归来归来胡为斯）
　　秋之水兮，其色幽幽；我将济兮，不得其由。涉其浅兮，
　　石啮我足；乘其深兮，龙入我舟。我济而悔兮，
　　将安归尤。归兮归兮，无与石斗兮，无应龙求。
　　◎卷.3【琴操十首·猗兰操】韩愈
　　（孔子伤不逢时作。古琴操云：习习谷风，以阴以雨。
　　之子于归，远送于野。何彼苍天，不得其所。逍遥九州，
　　无有定处。世人暗蔽，不知贤者。年纪逝迈，一身将老）
　　兰之猗猗，扬扬其香。不采而佩，于兰何伤。
　　今天之旋，其曷为然。我行四方，以日以年。
　　雪霜贸贸，荠麦之茂。子如不伤，我不尔觏。
　　荠麦之茂，荠麦之有。君子之伤，君子之守。
　　◎卷.4【琴操十首·龟山操】韩愈
　　（孔子以季桓子受齐女乐，谏不从，望龟山而作。
　　龟山在太山博县。古琴操云：予欲望鲁兮，龟山蔽之。
　　手无斧柯，奈龟山何）
　　龟之氛兮，不能云雨。龟之枿兮，不中梁柱。龟之大兮，
　　祗以奄鲁。知将隳兮，哀莫余伍。周公有鬼兮，嗟余归辅。
　　◎卷.5【琴操十首·越裳操】韩愈
　　（周公作。古琴操云：於戏嗟嗟，非旦之力，乃文王之德）
　　雨之施物以孳，我何意于彼为。自周之先，其艰其勤。
　　以有疆宇，私我后人。我祖在上，四方在下。厥临孔威，
　　敢戏以侮。孰荒于门，孰治于田。四海既均，越裳是臣。
　　◎卷.6【琴操十首·拘幽操】韩愈
　　（文王羑里作。古琴操云：殷道溷溷，浸浊烦兮。
　　朱紫相合，不别分兮。迷乱声色，信谗言兮。炎炎之虐，
　　使我愆兮。幽闭牢阱，由其言兮。遘我四人，忧勤勤兮）
　　目窈窈兮，其凝其盲；耳肃肃兮，听不闻声。朝不日出兮，
　　夜不见月与星。有知无知兮，为死为生。呜呼，
　　臣罪当诛兮，天王圣明。
　　◎卷.7【琴操十首·岐山操】韩愈
　　（周公为太王作。本词云：狄戎侵兮，土地迁移。
　　邦邑适于岐山，烝民不忧兮谁者知。嗟嗟奈何兮，
　　予命遭斯）
　　我家于豳，自我先公。伊我承序，敢有不同。
　　今狄之人，将土我疆。民为我战，谁使死伤。
　　彼岐有岨，我往独处。尔莫余追，无思我悲。
　　◎卷.8【琴操十首·履霜操】韩愈
　　（尹吉甫子伯奇无罪，为后母谮而见逐，自伤作。
　　本词云：朝履霜兮采晨寒，考不明其心兮信谗言。
　　孤恩别离兮摧肺肝，何辜皇天兮遭斯愆。
　　痛殁不同兮恩有偏，谁能流顾兮知我冤）
　　父兮儿寒，母兮儿饥。儿罪当笞，逐儿何为。
　　儿在中野，以宿以处。四无人声，谁与儿语。
　　儿寒何衣，儿饥何食。儿行于野，履霜以足。
　　母生众儿，有母怜之。独无母怜，儿宁不悲。
　　◎卷.9【琴操十首·雉朝飞操】韩愈
　　（牧犊子七十无妻，见雉双飞，感之而作。本词云：
　　雉朝飞兮鸣相和，雌雄群游兮山之阿。
　　我独何命兮未有家，时将暮兮可奈何，嗟嗟暮兮可奈何）
　　雉之飞，于朝日。群雌孤雄，意气横出。当东而西，
　　当啄而飞。随飞随啄，群雌粥粥。嗟我虽人，
　　曾不如彼雉鸡。生身七十年，无一妾与妃。
　　◎卷.10【琴操十首·别鹄操】韩愈
　　（商陵穆子，娶妻五年无子。父母欲其改娶，其妻闻之，
　　中夜悲啸，穆子感之而作。本词云：将乖比翼隔天端，
　　山川悠远路漫漫，揽衾不寐食忘飧）
　　雄鹄衔枝来，雌鹄啄泥归。巢成不生子，大义当乖离。
　　江汉水之大，鹄身鸟之微。更无相逢日，且可绕树相随飞。
　　◎卷.11【琴操十首·残形操】韩愈
　　（曾子梦见一狸，不见其首作）
　　有兽维狸兮，我梦得之。其身孔明兮，而头不知。
　　吉凶何为兮，觉坐而思。巫咸上天兮，识者其谁。
　　◎卷.12【南山诗】韩愈
　　吾闻京城南，兹惟群山囿。东西两际海，巨细难悉究。
　　山经及地志，茫昧非受授。团辞试提挈，挂一念万漏。
　　欲休谅不能，粗叙所经觏。尝升崇丘望，戢戢见相凑。
　　晴明出棱角，缕脉碎分绣。蒸岚相澒洞，表里忽通透。
　　无风自飘簸，融液煦柔茂。横云时平凝，点点露数岫。
　　天空浮修眉，浓绿画新就。孤撑有巉绝，海浴褰鹏噣。
　　春阳潜沮洳，濯濯吐深秀。岩峦虽嵂崒，软弱类含酎。
　　夏炎百木盛，荫郁增埋覆。神灵日歊歔，云气争结构。
　　秋霜喜刻轹，磔卓立癯瘦。参差相叠重，刚耿陵宇宙。
　　冬行虽幽墨，冰雪工琢镂。新曦照危峨，亿丈恒高袤。
　　明昏无停态，顷刻异状候。西南雄太白，突起莫间簉。
　　藩都配德运，分宅占丁戊。逍遥越坤位，诋讦陷乾窦。
　　空虚寒兢兢，风气较搜漱。朱维方烧日，阴霰纵腾糅。
　　昆明大池北，去觌偶晴昼。绵联穷俯视，倒侧困清沤。
　　微澜动水面，踊跃躁猱狖。惊呼惜破碎，仰喜呀不仆。
　　前寻径杜墅，岔蔽毕原陋。崎岖上轩昂，始得观览富。
　　行行将遂穷，岭陆烦互走。勃然思坼裂，拥掩难恕宥。
　　巨灵与夸蛾，远贾期必售。还疑造物意，固护蓄精祐。
　　力虽能排斡，雷电怯呵诟。攀缘脱手足，蹭蹬抵积甃。
　　茫如试矫首，堛塞生怐愗。威容丧萧爽，近新迷远旧。
　　拘官计日月，欲进不可又。因缘窥其湫，凝湛閟阴兽。
　　鱼虾可俯掇，神物安敢寇。林柯有脱叶，欲堕鸟惊救。
　　争衔弯环飞，投弃急哺鷇。旋归道回睨，达枿壮复奏。
　　吁嗟信奇怪，峙质能化贸。前年遭谴谪，探历得邂逅。
　　初从蓝田入，顾盻劳颈脰。时天晦大雪，泪目苦矇瞀。
　　峻涂拖长冰，直上若悬溜。褰衣步推马，颠蹶退且复。
　　苍黄忘遐睎，所瞩才左右。杉篁咤蒲苏，杲耀攒介胄。
　　专心忆平道，脱险逾避臭。昨来逢清霁，宿愿忻始副。
　　峥嵘跻冢顶，倏闪杂鼯鼬。前低划开阔，烂漫堆众皱。
　　或连若相从，或蹙若相斗。或妥若弭伏，或竦若惊雊。
　　或散若瓦解，或赴若辐凑。或翩若船游，或决若马骤。
　　或背若相恶，或向若相佑。或乱若抽笋，或嵲若注灸。
　　或错若绘画，或缭若篆籀。或罗若星离，或蓊若云逗。
　　或浮若波涛，或碎若锄耨。或如贲育伦，赌胜勇前购。
　　先强势已出，后钝嗔bz譳。或如帝王尊，丛集朝贱幼。
　　虽亲不亵狎，虽远不悖谬。或如临食案，肴核纷饤饾。
　　又如游九原，坟墓包椁柩。或累若盆罂，或揭若bB豆。
　　或覆若曝鳖，或颓若寝兽。或蜿若藏龙，或翼若搏鹫。
　　或齐若友朋，或随若先后。或迸若流落，或顾若宿留。
　　或戾若仇雠，或密若婚媾。或俨若峨冠，或翻若舞袖。
　　或屹若战阵，或围若蒐狩。或靡然东注，或偃然北首。
　　或如火熹焰，或若气饙馏。或行而不辍，或遗而不收。
　　或斜而不倚，或弛而不彀。或赤若秃鬝，或熏若柴槱。
　　或如龟拆兆，或若卦分繇。或前横若剥，或后断若姤。
　　延延离又属，夬夬叛还遘。喁喁鱼闯萍，落落月经宿。
　　誾誾树墙垣，巘巘驾库厩。参参削剑戟，焕焕衔莹琇。
　　敷敷花披萼，k7々屋摧霤。悠悠舒而安，兀兀狂以狃。
　　超超出犹奔，蠢蠢骇不懋。大哉立天地，经纪肖营腠。
　　厥初孰开张，黾勉谁劝侑。创兹朴而巧，戮力忍劳疚。
　　得非施斧斤，无乃假诅咒。鸿荒竟无传，功大莫酬僦。
　　尝闻于祠官，芬苾降歆嗅。斐然作歌诗，惟用赞报酭。
　　◎卷.19【谢自然诗】韩愈
　　果州南充县，寒女谢自然。童騃无所识，但闻有神仙。
　　轻生学其术，乃在金泉山。繁华荣慕绝，父母慈爱捐。
　　凝心感魑魅，慌惚难具言。一朝坐空室，云雾生其间。
　　如聆笙竽韵，来自冥冥天。白日变幽晦，萧萧风景寒。
　　檐楹暂明灭，五色光属联。观者徒倾骇，踯躅讵敢前。
　　须臾自轻举，飘若风中烟。茫茫八纮大，影响无由缘。
　　里胥上其事，郡守惊且叹。驱车领官吏，氓俗争相先。
　　入门无所见，冠履同蜕蝉。皆云神仙事，灼灼信可传。
　　余闻古夏后，象物知神奸。山林民可入，魍魉莫逢旃。
　　逶迤不复振，后世恣欺谩。幽明纷杂乱，人鬼更相残。
　　秦皇虽笃好，汉武洪其源。自从二主来，此祸竟连连。
　　木石生怪变，狐狸骋妖患。莫能尽性命，安得更长延。
　　人生处万类，知识最为贤。奈何不自信，反欲从物迁。
　　往者不可悔，孤魂抱深冤。来者犹可诫，余言岂空文。
　　人生有常理，男女各有伦。寒衣及饥食，在纺绩耕耘。
　　下以保子孙，上以奉君亲。苟异于此道，皆为弃其身。
　　噫乎彼寒女，永托异物群。感伤遂成诗，昧者宜书绅。
　　◎卷.20【秋怀诗十一首】韩愈
　　窗前两好树，众叶光薿薿。秋风一拂披，策策鸣不已。
　　微灯照空床，夜半偏入耳。愁忧无端来，感叹成坐起。
　　天明视颜色，与故不相似。羲和驱日月，疾急不可恃。
　　浮生虽多涂，趋死惟一轨。胡为浪自苦，得酒且欢喜。
　　白露下百草，萧兰共雕悴。青青四墙下，已复生满地。
　　寒蝉暂寂寞，蟋蟀鸣自恣。运行无穷期，禀受气苦异。
　　适时各得所，松柏不必贵。
　　彼时何卒卒，我志何曼曼。犀首空好饮，廉颇尚能饭。
　　学堂日无事，驱马适所愿。茫茫出门路，欲去聊自劝。
　　归还阅书史，文字浩千万。陈迹竟谁寻，贱嗜非贵献。
　　丈夫意有在，女子乃多怨。
　　秋气日恻恻，秋空日凌凌。上无枝上蜩，下无盘中蝇。
　　岂不感时节，耳目去所憎。清晓卷书坐，南山见高棱。
　　其下澄湫水，有蛟寒可罾。惜哉不得往，岂谓吾无能。
　　离离挂空悲，戚戚抱虚警。露泫秋树高，虫吊寒夜永。
　　敛退就新懦，趋营悼前猛。归愚识夷涂，汲古得修绠。
　　名浮犹有耻，味薄真自幸。庶几遗悔尤，即此是幽屏。
　　今晨不成起，端坐尽日景。虫鸣室幽幽，月吐窗冏冏。
　　丧怀若迷方，浮念剧含梗。尘埃慵伺候，文字浪驰骋。
　　尚须勉其顽，王事有朝请。
　　秋夜不可晨，秋日苦易暗。我无汲汲志，何以有此憾。
　　寒鸡空在栖，缺月烦屡瞰。有琴具徽弦，再鼓听愈淡。
　　古声久埋灭，无由见真滥。低心逐时趋，苦勉祗能暂。
　　有如乘风船，一纵不可缆。不如觑文字，丹铅事点勘。
　　岂必求赢馀，所要石与甔。
　　卷卷落地叶，随风走前轩。鸣声若有意，颠倒相追奔。
　　空堂黄昏暮，我坐默不言。童子自外至，吹灯当我前。
　　问我我不应，馈我我不餐。退坐西壁下，读诗尽数编。
　　作者非今士，相去时已千。其言有感触，使我复凄酸。
　　顾谓汝童子，置书且安眠。丈夫属有念，事业无穷年。
　　霜风侵梧桐，众叶著树乾。空阶一片下，琤若摧琅玕。
　　谓是夜气灭，望舒霣其团。青冥无依倚，飞辙危难安。
　　惊起出户视，倚楹久汍澜。忧愁费晷景，日月如跳丸。
　　迷复不计远，为君驻尘鞍。
　　暮暗来客去，群嚣各收声。悠悠偃宵寂，亹亹抱秋明。
　　世累忽进虑，外忧遂侵诚。强怀张不满，弱念缺已盈。
　　诘屈避语阱，冥茫触心兵。败虞千金弃，得比寸草荣。
　　知耻足为勇，晏然谁汝令。
　　鲜鲜霜中菊，既晚何用好。扬扬弄芳蝶，尔生还不早。
　　运穷两值遇，婉娈死相保。西风蛰龙蛇，众木日凋槁。
　　由来命分尔，泯灭岂足道。
　　◎卷.21【赴江陵途中寄赠王二十补阙李十一拾遗…员外翰林三学士】韩愈
　　孤臣昔放逐，血泣追愆尤。汗漫不省识，恍如乘桴浮。
　　或自疑上疏，上疏岂其由。是年京师旱，田亩少所收。
　　上怜民无食，征赋半已休。有司恤经费，未免烦征求。
　　富者既云急，贫者固已流。传闻闾里间，赤子弃渠沟。
　　持男易斗粟，掉臂莫肯酬。我时出衢路，饿者何其稠。
　　亲逢道边死，伫立久咿嚘。归舍不能食，有如鱼中钩。
　　适会除御史，诚当得言秋。拜疏移閤门，为忠宁自谋。
　　上陈人疾苦，无令绝其喉。下陈畿甸内，根本理宜优。
　　积雪验丰熟，幸宽待蚕麰。天子恻然感，司空叹绸缪。
　　谓言即施设，乃反迁炎州。同官尽才俊，偏善柳与刘。
　　或虑语言泄，传之落冤雠。二子不宜尔，将疑断还不。
　　中使临门遣，顷刻不得留。病妹卧床褥，分知隔明幽。
　　悲啼乞就别，百请不颔头。弱妻抱稚子，出拜忘惭羞。
　　黾勉不回顾，行行诣连州。朝为青云士，暮作白头囚。
　　商山季冬月，冰冻绝行輈。春风洞庭浪，出没惊孤舟。
　　逾岭到所任，低颜奉君侯。酸寒何足道，随事生疮疣。
　　远地触途异，吏民似猿猴。生狞多忿很，辞舌纷嘲啁。
　　白日屋檐下，双鸣斗鸺鶹。有蛇类两首，有蛊群飞游。
　　穷冬或摇扇，盛夏或重裘。飓起最可畏，訇哮簸陵丘。
　　雷霆助光怪，气象难比侔。疠疫忽潜遘，十家无一瘳。
　　猜嫌动置毒，对案辄怀愁。前日遇恩赦，私心喜还忧。
　　果然又羁絷，不得归锄耰。此府雄且大，腾凌尽戈矛。
　　栖栖法曹掾，何处事卑陬。生平企仁义，所学皆孔周。
　　早知大理官，不列三后俦。何况亲犴狱，敲搒发奸偷。
　　悬知失事势，恐自罹罝罘。湘水清且急，凉风日修修。
　　胡为首归路，旅泊尚夷犹。昨者京使至，嗣皇传冕旒。
　　赫然下明诏，首罪诛共吺。复闻颠夭辈，峨冠进鸿畴。
　　班行再肃穆，璜珮鸣琅璆。伫继贞观烈，边封脱兜鍪。
　　三贤推侍从，卓荦倾枚邹。高议参造化，清文焕皇猷。
　　协心辅齐圣，致理同毛輶。小雅咏鹿鸣，食苹贵呦呦。
　　遗风邈不嗣，岂忆尝同裯。失志早衰换，前期拟蜉蝣。
　　自从齿牙缺，始慕舌为柔。因疾鼻又塞，渐能等薰莸。
　　深思罢官去，毕命依松楸。空怀焉能果，但见岁已遒。
　　殷汤闵禽兽，解网祝蛛蝥。雷焕掘宝剑，冤氛消斗牛。
　　兹道诚可尚，谁能借前筹。殷勤答吾友，明月非暗投。
　　◎卷.22【暮行河堤上】韩愈
　　暮行河堤上，四顾不见人。衰草际黄云，感叹愁我神。
　　夜归孤舟卧，展转空及晨。谋计竟何就，嗟嗟世与身。
　　◎卷.23【夜歌】韩愈
　　静夜有清光，闲堂仍独息。念身幸无恨，志气方自得。
　　乐哉何所忧，所忧非我力。
　　◎卷.24【重云李观疾赠之】韩愈
　　夭行失其度，阴气来干阳。重云闭白日，炎燠成寒凉。
　　小人但咨怨，君子惟忧伤。饮食为减少，身体岂宁康。
　　此志诚足贵，惧非职所当。藜羹尚如此，肉食安可尝。
　　穷冬百草死，幽桂乃芬芳。且况天地间，大运自有常。
　　劝君善饮食，鸾凤本高翔。
　　◎卷.25【江汉答孟郊】韩愈
　　江汉虽云广，乘舟渡无艰。流沙信难行，马足常往还。
　　凄风结冲波，狐裘能御寒。终宵处幽室，华烛光烂烂。
　　苟能行忠信，可以居夷蛮。嗟余与夫子，此义每所敦。
　　何为复见赠，缱绻在不谖。
　　◎卷.26【长安交游者赠孟郊】韩愈
　　长安交游者，贫富各有徒。亲朋相过时，亦各有以娱。
　　陋室有文史，高门有笙竽。何能辨荣悴，且欲分贤愚。
　　◎卷.27【岐山下二首】韩愈
　　谁谓我有耳，不闻凤凰鸣。朅来岐山下，日暮边鸿惊。
　　丹穴五色羽，其名为凤凰。昔周有盛德，此鸟鸣高冈。
　　和声随祥风，窅窕相飘扬。闻者亦何事，但知时俗康。
　　自从公旦死，千载閟其光。吾君亦勤理，迟尔一来翔。


第三百三十七卷
　　◎卷.1【北极赠李观】韩愈
　　北极有羁羽，南溟有沈鳞。川源浩浩隔，影响两无因。
　　风云一朝会，变化成一身。谁言道里远，感激疾如神。
　　我年二十五，求友昧其人。哀歌西京市，乃与夫子亲。
　　所尚苟同趋，贤愚岂异伦。方为金石姿，万世无缁磷。
　　无为儿女态，憔悴悲贱贫。
　　◎卷.2【此日足可惜赠张籍（愈时在徐籍往谒之辞去作是诗以送）】韩愈
　　此日足可惜，此酒不足尝。舍酒去相语，共分一日光。
　　念昔未知子，孟君自南方。自矜有所得，言子有文章。
　　我名属相府，欲往不得行。思之不可见，百端在中肠。
　　维时月魄死，冬日朝在房。驱驰公事退，闻子适及城。
　　命车载之至，引坐于中堂。开怀听其说，往往副所望。
　　孔丘殁已远，仁义路久荒。纷纷百家起，诡怪相披猖。
　　长老守所闻，后生习为常。少知诚难得，纯粹古已亡。
　　譬彼植园木，有根易为长。留之不遣去，馆置城西旁。
　　岁时未云几，浩浩观湖江。众夫指之笑，谓我知不明。
　　儿童畏雷电，鱼鳖惊夜光。州家举进士，选试缪所当。
　　驰辞对我策，章句何炜煌。相公朝服立，工席歌鹿鸣。
　　礼终乐亦阕，相拜送于庭。之子去须臾，赫赫流盛名。
　　窃喜复窃叹，谅知有所成。人事安可恒，奄忽令我伤。
　　闻子高第日，正从相公丧。哀情逢吉语，惝恍难为双。
　　暮宿偃师西，徒展转在床。夜闻汴州乱，绕壁行彷徨。
　　我时留妻子，仓卒不及将。相见不复期，零落甘所丁。
　　骄儿未绝乳，念之不能忘。忽如在我所，耳若闻啼声。
　　中途安得返，一日不可更。俄有东来说，我家免罹殃。
　　乘船下汴水，东去趋彭城。从丧朝至洛，还走不及停。
　　假道经盟津，出入行涧冈。日西入军门，羸马颠且僵。
　　主人愿少留，延入陈壶觞。卑贱不敢辞，忽忽心如狂。
　　饮食岂知味，丝竹徒轰轰。平明脱身去，决若惊凫翔。
　　黄昏次汜水，欲过无舟航。号呼久乃至，夜济十里黄。
　　中流上滩潬，沙水不可详。惊波暗合沓，星宿争翻芒。
　　辕马蹢躅鸣，左右泣仆童。甲午憩时门，临泉窥斗龙。
　　东南出陈许，陂泽平茫茫。道边草木花，红紫相低昂。
　　百里不逢人，角角雄雉鸣。行行二月暮，乃及徐南疆。
　　下马步堤岸，上船拜吾兄。谁云经艰难，百口无夭殇。
　　仆射南阳公，宅我睢水阳。箧中有馀衣，盎中有馀粮。
　　闭门读书史，窗户忽已凉。日念子来游，子岂知我情。
　　别离未为久，辛苦多所经。对食每不饱，共言无倦听。
　　连延三十日，晨坐达五更。我友二三子，宦游在西京。
　　东野窥禹穴，李翱观涛江。萧条千万里，会合安可逢。
　　淮之水舒舒，楚山直丛丛。子又舍我去，我怀焉所穷。
　　男儿不再壮，百岁如风狂。高爵尚可求，无为守一乡。
　　◎卷.3【幽怀】韩愈
　　幽怀不能写，行此春江浔。适与佳节会，士女竞光阴。
　　凝妆耀洲渚，繁吹荡人心。间关林中鸟，亦知和为音。
　　岂无一尊酒，自酌还自吟。但悲时易失，四序迭相侵。
　　我歌君子行，视古犹视今。
　　◎卷.4【君子法天运】韩愈
　　君子法天运，四时可前知。小人惟所遇，寒暑不可期。
　　利害有常势，取舍无定姿。焉能使我心，皎皎远忧疑。
　　◎卷.5【落叶送陈羽】韩愈
　　落叶不更息，断蓬无复归。飘飖终自异，邂逅暂相依。
　　悄悄深夜语，悠悠寒月辉。谁云少年别，流泪各沾衣。
　　◎卷.6【归彭城】韩愈
　　天下兵又动，太平竟何时。訏谟者谁子，无乃失所宜。
　　前年关中旱，闾井多死饥。去岁东郡水，生民为流尸。
　　上天不虚应，祸福各有随。我欲进短策，无由至彤墀。
　　刳肝以为纸，沥血以书辞。上言陈尧舜，下言引龙夔。
　　言词多感激，文字少葳蕤。一读已自怪，再寻良自疑。
　　食芹虽云美，献御固已痴。缄封在骨髓，耿耿空自奇。
　　昨者到京城，屡陪高车驰。周行多俊异，议论无瑕疵。
　　见待颇异礼，未能去毛皮。到口不敢吐，徐徐俟其巇。
　　归来戎马间，惊顾似羁雌。连日或不语，终朝见相欺。
　　乘闲辄骑马，茫茫诣空陂。遇酒即酩酊，君知我为谁。
　　◎卷.7【醉后】韩愈
　　煌煌东方星，奈此众客醉。初喧或忿争，中静杂嘲戏。
　　淋漓身上衣，颠倒笔下字。人生如此少，酒贱且勤置。
　　◎卷.8【醉赠张秘书】韩愈
　　人皆劝我酒，我若耳不闻。今日到君家，呼酒持劝君。
　　为此座上客，及余各能文。君诗多态度，蔼蔼春空云。
　　东野动惊俗，天葩吐奇芬。张籍学古淡，轩鹤避鸡群。
　　阿买不识字，颇知书八分。诗成使之写，亦足张吾军。
　　所以欲得酒，为文俟其醺。酒味既冷冽，酒气又氛氲。
　　性情渐浩浩，谐笑方云云。此诚得酒意，馀外徒缤纷。
　　长安众富儿，盘馔罗膻荤。不解文字饮，惟能醉红裙。
　　虽得一饷乐，有如聚飞蚊。今我及数子，固无莸与薰。
　　险语破鬼胆，高词媲皇坟。至宝不雕琢，神功谢锄耘。
　　方今向太平，元凯承华勋。吾徒幸无事，庶以穷朝曛。
　　◎卷.9【同冠峡（贞元十九年贬阳山后作）】韩愈
　　南方二月半，春物亦已少。维舟山水间，晨坐听百鸟。
　　宿云尚含姿，朝日忽升晓。羁旅感和鸣，囚拘念轻矫。
　　潺湲泪久迸，诘曲思增绕。行矣且无然，盖棺事乃了。
　　◎卷.10【送惠师（愈在连州与释景常、元惠游。惠师即元惠也）】韩愈
　　惠师浮屠者，乃是不羁人。十五爱山水，超然谢朋亲。
　　脱冠剪头发，飞步遗踪尘。发迹入四明，梯空上秋旻。
　　遂登天台望，众壑皆嶙峋。夜宿最高顶，举头看星辰。
　　光芒相照烛，南北争罗陈。兹地绝翔走，自然严且神。
　　微风吹木石，澎湃闻韶钧。夜半起下视，溟波衔日轮。
　　鱼龙惊踊跃，叫啸成悲辛。怪气或紫赤，敲磨共轮囷。
　　金鸦既腾翥，六合俄清新。常闻禹穴奇，东去窥瓯闽。
　　越俗不好古，流传失其真。幽踪邈难得，圣路嗟长堙。
　　回临浙江涛，屹起高峨岷。壮志死不息，千年如隔晨。
　　是非竟何有，弃去非吾伦。凌江诣庐岳，浩荡极游巡。
　　崔崒没云表，陂陀浸湖沦。是时雨初霁，悬瀑垂天绅。
　　前年往罗浮，步戛南海漘。大哉阳德盛，荣茂恒留春。
　　鹏鶱堕长翮，鲸戏侧修鳞。自来连州寺，曾未造城闉。
　　日携青云客，探胜穷崖滨。太守邀不去，群官请徒频。
　　囊无一金资，翻谓富者贫。昨日忽不见，我令访其邻。
　　奔波自追及，把手问所因。顾我却兴叹，君宁异于民。
　　离合自古然，辞别安足珍。吾闻九疑好，夙志今欲伸。
　　斑竹啼舜妇，清湘沈楚臣。衡山与洞庭，此固道所循。
　　寻崧方抵洛，历华遂之秦。浮游靡定处，偶往即通津。
　　吾言子当去，子道非吾遵。江鱼不池活，野鸟难笼驯。
　　吾非西方教，怜子狂且醇。吾嫉惰游者，怜子愚且谆。
　　去矣各异趣，何为浪沾巾。
　　◎卷.11【送灵师】韩愈
　　佛法入中国，尔来六百年。齐民逃赋役，高士著幽禅。
　　官吏不之制，纷纷听其然。耕桑日失隶，朝署时遗贤。
　　灵师皇甫姓，胤胄本蝉联。少小涉书史，早能缀文篇。
　　中间不得意，失迹成延迁。逸志不拘教，轩腾断牵挛。
　　围棋斗白黑，生死随机权。六博在一掷，枭卢叱回旋。
　　战诗谁与敌，浩汗横戈鋋。饮酒尽百盏，嘲谐思逾鲜。
　　有时醉花月，高唱清且绵。四座咸寂默，杳如奏湘弦。
　　寻胜不惮险，黔江屡洄沿。瞿塘五六月，惊电让归船。
　　怒水忽中裂，千寻堕幽泉。环回势益急，仰见团团天。
　　投身岂得计，性命甘徒捐。浪沫蹙翻涌，漂浮再生全。
　　同行二十人，魂骨俱坑填。灵师不挂怀，冒涉道转延。
　　开忠二州牧，诗赋时多传。失职不把笔，珠玑为君编。
　　强留费日月，密席罗婵娟。昨者至林邑，使君数开筵。
　　逐客三四公，盈怀赠兰荃。湖游泛漭沆，溪宴驻潺湲。
　　别语不许出，行裾动遭牵。邻州竞招请，书札何翩翩。
　　十月下桂岭，乘寒恣窥缘。落落王员外，争迎获其先。
　　自从入宾馆，占吝久能专。吾徒颇携被，接宿穷欢妍。
　　听说两京事，分明皆眼前。纵横杂谣俗，琐屑咸罗穿。
　　材调真可惜，朱丹在磨研。方将敛之道，且欲冠其颠。
　　韶阳李太守，高步凌云烟。得客辄忘食，开囊乞缯钱。
　　手持南曹叙，字重青瑶镌。古气参彖系，高标摧太玄。
　　维舟事干谒，披读头风痊。还如旧相识，倾壶畅幽悁。
　　以此复留滞，归骖几时鞭。
　　◎卷.12【县斋有怀（阳山县斋作，时贞元二十一年顺宗新即位）】韩愈
　　少小尚奇伟，平生足悲吒。犹嫌子夏儒，肯学樊迟稼。
　　事业窥皋稷，文章蔑曹谢。濯缨起江湖，缀佩杂兰麝。
　　悠悠指长道，去去策高驾。谁为倾国谋，自许连城价。
　　初随计吏贡，屡入泽宫射。虽免十上劳，何能一战霸。
　　人情忌殊异，世路多权诈。蹉跎颜遂低，摧折气愈下。
　　冶长信非罪，侯生或遭骂。怀书出皇都，衔泪渡清灞。
　　身将老寂寞，志欲死闲暇。朝食不盈肠，冬衣才掩髂。
　　军书既频召，戎马乃连跨。大梁从相公，彭城赴仆射。
　　弓箭围狐兔，丝竹罗酒炙。两府变荒凉，三年就休假。
　　求官去东洛，犯雪过西华。尘埃紫陌春，风雨灵台夜。
　　名声荷朋友，援引乏姻娅。虽陪彤庭臣，讵纵青冥靶。
　　寒空耸危阙，晓色曜修架。捐躯辰在丁，铩翮时方蜡。
　　投荒诚职分，领邑幸宽赦。湖波翻日车，岭石坼天罅。
　　毒雾恒熏昼，炎风每烧夏。雷威固已加，飓势仍相借。
　　气象杳难测，声音吁可怕。夷言听未惯，越俗循犹乍。
　　指摘两憎嫌，睢盱互猜讶。只缘恩未报，岂谓生足藉。
　　嗣皇新继明，率土日流化。惟思涤瑕垢，长去事桑柘。
　　劚嵩开云扃，压颍抗风榭。禾麦种满地，梨枣栽绕舍。
　　儿童稍长成，雀鼠得驱吓。官租日输纳，村酒时邀迓。
　　闲爱老农愚，归弄小女姹。如今便可尔，何用毕婚嫁。
　　◎卷.13【合江亭】韩愈
　　红亭枕湘江，蒸水会其左。瞰临眇空阔，绿净不可唾。
　　维昔经营初，邦君实王佐。翦林迁神祠，买地费家货。
　　梁栋宏可爱，结构丽匪过。伊人去轩腾，兹宇遂颓挫。
　　老郎来何暮，高唱久乃和。树兰盈九畹，栽竹逾万个。
　　长绠汲沧浪，幽蹊下坎坷。波涛夜俯听，云树朝对卧。
　　初如遗宦情，终乃最郡课。人生诚无几，事往悲岂奈。
　　萧条绵岁时，契阔继庸懦。胜事谁复论，丑声日已播。
　　中丞黜凶邪，天子闵穷饿。君侯至之初，闾里自相贺。
　　淹滞乐闲旷，勤苦劝慵惰。为余扫尘阶，命乐醉众座。
　　穷秋感平分，新月怜半破。愿书岩上石，勿使泥尘涴。
　　◎卷.14【陪杜侍御游湘西两寺独宿有题一首，因献杨常侍】韩愈
　　长沙千里平，胜地犹在险。况当江阔处，斗起势匪渐。
　　深林高玲珑，青山上琬琰。路穷台殿辟，佛事焕且俨。
　　剖竹走泉源，开廊架崖广。是时秋之残，暑气尚未敛。
　　群行忘后先，朋息弃拘检。客堂喜空凉，华榻有清簟。
　　涧蔬煮蒿芹，水果剥菱芡。伊余夙所慕，陪赏亦云忝。
　　幸逢车马归，独宿门不掩。山楼黑无月，渔火灿星点。
　　夜风一何喧，杉桧屡磨飐。犹疑在波涛，怵惕梦成魇。
　　静思屈原沈，远忆贾谊贬。椒兰争妒忌，绛灌共谗谄。
　　谁令悲生肠，坐使泪盈脸。翻飞乏羽翼，指摘困瑕玷。
　　珥貂藩维重，政化类分陕。礼贤道何优，奉己事苦俭。
　　大厦栋方隆，巨川楫行剡。经营诚少暇，游宴固已歉。
　　旅程愧淹留，徂岁嗟荏苒。平生每多感，柔翰遇频染。
　　展转岭猿鸣，曙灯青睒睒。
　　◎卷.15【岳阳楼别窦司直】韩愈
　　洞庭九州间，厥大谁与让。南汇群崖水，北注何奔放。
　　潴为七百里，吞纳各殊状。自古澄不清，环混无归向。
　　炎风日搜搅，幽怪多冗长。轩然大波起，宇宙隘而妨。
　　巍峨拔嵩华，腾踔较健壮。声音一何宏，轰輵车万两。
　　犹疑帝轩辕，张乐就空旷。蛟螭露笋簴，缟练吹组帐。
　　鬼神非人世，节奏颇跌踼。阳施见夸丽，阴闭感凄怆。
　　朝过宜春口，极北缺堤障。夜缆巴陵洲，丛芮才可傍。
　　星河尽涵泳，俯仰迷下上。馀澜怒不已，喧聒鸣瓮盎。
　　明登岳阳楼，辉焕朝日亮。飞廉戢其威，清晏息纤纩。
　　泓澄湛凝绿，物影巧相况。江豚时出戏，惊波忽荡漾。
　　时当冬之孟，隙窍缩寒涨。前临指近岸，侧坐眇难望。
　　涤濯神魂醒，幽怀舒以畅。主人孩童旧，握手乍忻怅。
　　怜我窜逐归，相见得无恙。开筵交履舄，烂漫倒家酿。
　　杯行无留停，高柱送清唱。中盘进橙栗，投掷倾脯酱。
　　欢穷悲心生，婉娈不能忘。念昔始读书，志欲干霸王。
　　屠龙破千金，为艺亦云亢。爱才不择行，触事得谗谤。
　　前年出官由，此祸最无妄。公卿采虚名，擢拜识天仗。
　　奸猜畏弹射，斥逐恣欺诳。新恩移府庭，逼侧厕诸将。
　　于嗟苦驽缓，但惧失宜当。追思南渡时，鱼腹甘所葬。
　　严程迫风帆，劈箭入高浪。颠沈在须臾，忠鲠谁复谅。
　　生还真可喜，克己自惩创。庶从今日后，粗识得与丧。
　　事多改前好，趣有获新尚。誓耕十亩田，不取万乘相。
　　细君知蚕织，稚子已能饷。行当挂其冠，生死君一访。
　　◎卷.16【送文畅师北游】韩愈
　　昔在四门馆，晨有僧来谒。自言本吴人，少小学城阙。
　　已穷佛根源，粗识事輗軏。挛拘屈吾真，戒辖思远发。
　　荐绅秉笔徒，声誉耀前阀。从求送行诗，屡造忍颠蹶。
　　今成十馀卷，浩汗罗斧钺。先生閟穷巷，未得窥剞劂。
　　又闻识大道，何路补黥刖。出其囊中文，满听实清越。
　　谓僧当少安，草序颇排讦。上论古之初，所以施赏罚。
　　下开迷惑胸，窙豁劚株橛。僧时不听莹，若饮水救暍。
　　风尘一出门，时日多如发。三年窜荒岭，守县坐深樾。
　　征租聚异物，诡制怛巾袜。幽穷谁共语，思想甚含哕。
　　昨来得京官，照壁喜见蝎。况逢旧亲识，无不比鹣蟩。
　　长安多门户，吊庆少休歇。而能勤来过，重惠安可揭。
　　当今圣政初，恩泽完vr狘。胡为不自暇，飘戾逐鹯鷢。
　　仆射领北门，威德压胡羯。相公镇幽都，竹帛烂勋伐。
　　酒场舞闺姝，猎骑围边月。开张箧中宝，自可得津筏。
　　从兹富裘马，宁复茹藜蕨。余期报恩后，谢病老耕垡。
　　庇身指蓬茅，逞志纵猃猲。僧还相访来，山药煮可掘。
　　◎卷.17【答张彻（愈为四门博士时作张彻愈门下士又愈之从子婿）】韩愈
　　辱赠不知报，我歌尔其聆。首叙始识面，次言后分形。
　　道途绵万里，日月垂十龄。浚郊避兵乱，睢岸连门停。
　　肝胆一古剑，波涛两浮萍。渍墨窜旧史，磨丹注前经。
　　义苑手秘宝，文堂耳惊霆。暄晨躡露舄，暑夕眠风棂。
　　结友子让抗，请师我惭丁。初味犹啖蔗，遂通斯建瓴。
　　搜奇日有富，嗜善心无宁。石梁平侹侹，沙水光泠泠。
　　乘枯摘野艳，沈细抽潜腥。游寺去陟巘，寻径返穿汀。
　　缘云竹竦竦，失路麻冥冥。淫潦忽翻野，平芜眇开溟。
　　防泄堑夜塞，惧冲城昼扃。及去事戎辔，相逢宴军伶。
　　觥秋纵兀兀，猎旦驰駉駉。从赋始分手，朝京忽同舲。
　　急时促暗棹，恋月留虚亭。毕事驱传马，安居守窗萤。
　　梅花灞水别，宫烛骊山醒。省选逮投足，乡宾尚摧翎。
　　尘祛又一掺，泪眦还双荧。洛邑得休告，华山穷绝陉。
　　倚岩睨海浪，引袖拂天星。日驾此回辖，金神所司刑。
　　泉绅拖修白，石剑攒高青。磴藓澾拳跼，梯飚飐伶俜。
　　悔狂已咋指，垂诫仍镌铭。峨豸忝备列，伏蒲愧分泾。
　　微诚慕横草，琐力摧撞筳。叠雪走商岭，飞波航洞庭。
　　下险疑堕井，守官类拘囹。荒餐茹獠蛊，幽梦感湘灵。
　　刺史肃蓍蔡，吏人沸蝗螟。点缀簿上字，趋跄閤前铃。
　　赖其饱山水，得以娱瞻听。紫树雕斐亹，碧流滴珑玲。
　　映波铺远锦，插地列长屏。愁狖酸骨死，怪花醉魂馨。
　　潜苞绛实坼，幽乳翠毛零。赦行五百里，月变三十蓂。
　　渐阶群振鹭，入学诲螟蛉。苹甘谢鸣鹿，罍满惭罄瓶。
　　冏冏抱瑚琏，飞飞联鶺鴒。鱼鬣欲脱背，虬光先照硎。
　　岂独出丑类，方当动朝廷。勤来得晤语，勿惮宿寒厅。
　　◎卷.18【荐士（荐孟郊于郑馀庆也）】韩愈
　　周诗三百篇，雅丽理训诰。曾经圣人手，议论安敢到。
　　五言出汉时，苏李首更号。东都渐瀰漫，派别百川导。
　　建安能者七，卓荦变风操。逶迤抵晋宋，气象日凋耗。
　　中间数鲍谢，比近最清奥。齐梁及陈隋，众作等蝉噪。
　　搜春摘花卉，沿袭伤剽盗。国朝盛文章，子昂始高蹈。
　　勃兴得李杜，万类困陵暴。后来相继生，亦各臻阃奥。
　　有穷者孟郊，受材实雄骜。冥观洞古今，象外逐幽好。
　　横空盘硬语，妥帖力排奡。敷柔肆纡馀，奋猛卷海潦。
　　荣华肖天秀，捷疾逾响报。行身践规矩，甘辱耻媚灶。
　　孟轲分邪正，眸子看了眊。杳然粹而清，可以镇浮躁，
　　酸寒溧阳尉，五十几何耄。孜孜营甘旨，辛苦久所冒。
　　俗流知者谁，指注竞嘲傲。圣皇索遗逸，髦士日登造。
　　庙堂有贤相，爱遇均覆焘。况承归与张，二公迭嗟悼。
　　青冥送吹嘘，强箭射鲁缟。胡为久无成，使以归期告。
　　霜风破佳菊，嘉节迫吹帽。念将决焉去，感物增恋嫪。
　　彼微水中荇，尚烦左右芼。鲁侯国至小，庙鼎犹纳郜。
　　幸当择珉玉，宁有弃珪瑁。悠悠我之思，扰扰风中纛。
　　上言愧无路，日夜惟心祷。鹤翎不天生，变化在啄菢。
　　通波非难图，尺地易可漕。善善不汲汲，后时徒悔懊。
　　救死具八珍，不如一箪犒。微诗公勿诮，恺悌神所劳。
　　◎卷.19【喜侯喜至赠张籍张彻】韩愈
　　昔我在南时，数君常在念。摇摇不可止，讽咏日喁噞。
　　如以膏濯衣，每渍垢逾染。又如心中疾，针石非所砭。
　　常思得游处，至死无倦厌。地遐物奇怪，水镜涵石剑。
　　荒花穷漫乱，幽兽工腾闪。碍目不忍窥，忽忽坐昏垫。
　　逢神多所祝，岂忘灵即验。依依梦归路，历历想行店。
　　今者诚自幸，所怀无一欠。孟生去虽索，侯氏来还歉。
　　欹眠听新诗，屋角月艳艳。杂作承间骋，交惊舌互bc。
　　缤纷指瑕疵，拒捍阻城堑。以余经摧挫，固请发铅椠。
　　居然妄推让，见谓爇天焰。比疏语徒妍，悚息不敢占。
　　呼奴具盘餐，饤饾鱼菜赡。人生但如此，朱紫安足僭。
　　◎卷.20【古风】韩愈
　　今日曷不乐，幸时不用兵。无曰既蹙矣，乃尚可以生。
　　彼州之赋，去汝不顾。此州之役，去我奚适。一邑之水，
　　可走而违。天下汤汤，曷其而归。好我衣服，甘我饮食。
　　无念百年，聊乐一日。
　　◎卷.21【驽骥】韩愈
　　驽骀诚龌龊，市者何其稠。力小若易制，价微良易酬。
　　渴饮一斗水，饥食一束刍。嘶鸣当大路，志气若有馀。
　　骐骥生绝域，自矜无匹俦。牵驱入市门，行者不为留。
　　借问价几何，黄金比嵩丘。借问行几何，咫尺视九州。
　　饥食玉山禾，渴饮醴泉流。问谁能为御，旷世不可求。
　　惟昔穆天子，乘之极遐游。王良执其辔，造父挟其輈。
　　因言天外事，茫惚使人愁。驽骀谓骐骥，饿死余尔羞。
　　有能必见用，有德必见收。孰云时与命，通塞皆自由。
　　骐骥不敢言，低徊但垂头。人皆劣骐骥，共以驽骀优。
　　喟余独兴叹，才命不同谋。寄诗同心子，为我商声讴。
　　◎卷.22【马厌谷】韩愈
　　马厌谷兮，士不厌糠籺；土被文绣兮，士无短褐。
　　彼其得志兮，不我虞；一朝失志兮，其何如。已焉哉，
　　嗟嗟乎鄙夫。
　　◎卷.23【出门】韩愈
　　长安百万家，出门无所之。岂敢尚幽独，与世实参差。
　　古人虽已死，书上有其辞。开卷读且想，千载若相期。
　　出门各有道，我道方未夷。且于此中息，天命不吾欺。
　　◎卷.24【嗟哉董生行】韩愈
　　淮水出桐柏，山东驰遥遥千里不能休；淝水出其侧，
　　不能千里百里入淮流。寿州属县有安丰，
　　唐贞元时县人董生召南隐居行义于其中。刺史不能荐，
　　天子不闻名声。爵禄不及门，门外惟有吏，
　　日来征租更索钱。嗟哉董生朝出耕夜归读古人书，
　　尽日不得息。或山而樵，或水而渔。入厨具甘旨，
　　上堂问起居。父母不戚戚，妻子不咨咨。嗟哉董生孝且慈，
　　人不识，惟有天翁知，生祥下瑞无时期。家有狗乳出求食，
　　鸡来哺其儿。啄啄庭中拾虫蚁，哺之不食鸣声悲。
　　彷徨踯躅久不去，以翼来覆待狗归。嗟哉董生，谁将与俦？
　　时之人，夫妻相虐，兄弟为雠。食君之禄，而令父母愁。
　　亦独何心，嗟哉董生无与俦。
　　◎卷.25【烽火】韩愈
　　登高望烽火，谁谓塞尘飞。王城富且乐，曷不事光辉。
　　勿言日已暮，相见恐行稀。愿君熟念此，秉烛夜中归。
　　我歌宁自感，乃独泪沾衣。
　　◎卷.26【汴州乱二首】韩愈
　　汴州城门朝不开，天狗堕地声如雷。健儿争夸杀留后，
　　连屋累栋烧成灰。诸侯咫尺不能救，孤士何者自兴哀。
　　母从子走者为谁，大夫夫人留后儿。昨日乘车骑大马，
　　坐者起趋乘者下。庙堂不肯用干戈，呜呼奈汝母子何。
　　◎卷.27【利剑】韩愈
　　利剑光耿耿，佩之使我无邪心。故人念我寡徒侣，
　　持用赠我比知音。我心如冰剑如雪，不能刺谗夫，
　　使我心腐剑锋折。决云中断开青天，噫！
　　剑与我俱变化归黄泉。
　　◎卷.28【龊龊】韩愈
　　龊龊当世士，所忧在饥寒。但见贱者悲，不闻贵者叹。
　　大贤事业异，远抱非俗观。报国心皎洁，念时涕汍澜。
　　妖姬坐左右，柔指发哀弹。酒肴虽日陈，感激宁为欢。
　　秋阴欺白日，泥潦不少干。河堤决东郡，老弱随惊湍。
　　天意固有属，谁能诘其端。愿辱太守荐，得充谏诤官。
　　排云叫阊阖，披腹呈琅玕。致君岂无术，自进诚独难。


第三百三十八卷
　　◎卷.1【河之水二首寄子侄老成】韩愈
　　河之水，去悠悠。我不如，水东流。我有孤侄在海陬，
　　三年不见兮使我生忧。日复日，夜复夜。三年不见汝，
　　使我鬓发未老而先化。
　　河之水，悠悠去。我不如，水东注。我有孤侄在海浦，
　　三年不见兮使我心苦。采蕨于山，缗鱼于渊。我徂京师，
　　不远其还。
　　◎卷.2【山石】韩愈
　　山石荦确行径微，黄昏到寺蝙蝠飞。升堂坐阶新雨足，
　　芭蕉叶大支子肥。僧言古壁佛画好，以火来照所见稀。
　　铺床拂席置羹饭，疏粝亦足饱我饥。夜深静卧百虫绝，
　　清月出岭光入扉。天明独去无道路，出入高下穷烟霏。
　　山红涧碧纷烂漫，时见松枥皆十围。当流赤足蹋涧石，
　　水声激激风吹衣。人生如此自可乐，岂必局束为人鞿。
　　嗟哉吾党二三子，安得至老不更归。
　　◎卷.3【天星送杨凝郎中贺正】韩愈
　　天星牢落鸡喔咿，仆夫起餐车载脂。正当穷冬寒未已，
　　借问君子行安之。会朝元正无不至，受命上宰须及期。
　　侍从近臣有虚位，公今此去归何时。
　　◎卷.4【汴泗交流赠张仆射（建封）】韩愈
　　汴泗交流郡城角，筑场十步平如削。短垣三面缭逶迤，
　　击鼓腾腾树赤旗。新秋朝凉未见日，公早结束来何为。
　　分曹决胜约前定，百马攒蹄近相映。球惊杖奋合且离，
　　红牛缨绂黄金羁。侧身转臂著马腹，霹雳应手神珠驰。
　　超遥散漫两闲暇，挥霍纷纭争变化。发难得巧意气粗，
　　欢声四合壮士呼。此诚习战非为剧，岂若安坐行良图。
　　当今忠臣不可得，公马莫走须杀贼。
　　◎卷.5【忽忽】韩愈
　　忽忽乎余未知生之为乐也，愿脱去而无因。
　　安得长翮大翼如云生我身，乘风振奋出六合。
　　绝浮尘，死生哀乐两相弃，是非得失付闲人。
　　◎卷.6【鸣雁】韩愈
　　嗷嗷鸣雁鸣且飞，穷秋南去春北归。去寒就暖识所依，
　　天长地阔栖息稀。风霜酸苦稻粱微，毛羽摧落身不肥。
　　裴回反顾群侣违。哀鸣欲下洲渚非。江南水阔朝云多，
　　草长沙软无网罗。闲飞静集鸣相和，违忧怀惠性匪他。
　　凌风一举君谓何。
　　◎卷.7【龙移】韩愈
　　天昏地黑蛟龙移，雷惊电激雄雌随。
　　清泉百丈化为土，鱼鳖枯死吁可悲。
　　◎卷.8【雉带箭（此愈佐张仆射于徐，从猎而作也）】韩愈
　　原头火烧静兀兀，野雉畏鹰出复没。将军欲以巧伏人，
　　盘马弯弓惜不发。地形渐窄观者多，雉惊弓满劲箭加。
　　冲人决起百馀尺，红翎白镞相倾斜。将军仰笑军吏贺，
　　五色离披马前堕。
　　◎卷.9【条山苍（中条山在黄河之西）】韩愈
　　条山苍，河水黄。浪波沄沄去，松柏在山冈。
　　◎卷.10【赠郑兵曹】韩愈
　　尊酒相逢十载前，君为壮夫我少年。尊酒相逢十载后，
　　我为壮夫君白首。我材与世不相当，戢鳞委翅无复望。
　　当今贤俊皆周行，君何为乎亦遑遑。杯行到君莫停手，
　　破除万事无过酒。
　　◎卷.11【桃源图】韩愈
　　神仙有无何渺茫，桃源之说诚荒唐。流水盘回山百转，
　　生绡数幅垂中堂。武陵太守好事者，题封远寄南宫下。
　　南宫先生忻得之，波涛入笔驱文辞。文工画妙各臻极，
　　异境恍惚移于斯。架岩凿谷开宫室，接屋连墙千万日。
　　嬴颠刘蹶了不闻，地坼天分非所恤。种桃处处惟开花。
　　川原近远蒸红霞。初来犹自念乡邑，岁久此地还成家。
　　渔舟之子来何所，物色相猜更问语。大蛇中断丧前王，
　　群马南渡开新主。听终辞绝共凄然，自说经今六百年。
　　当时万事皆眼见，不知几许犹流传。争持酒食来相馈，
　　礼数不同樽俎异。月明伴宿玉堂空，骨冷魂清无梦寐。
　　夜半金鸡啁哳鸣，火轮飞出客心惊。人间有累不可住，
　　依然离别难为情。船开棹进一回顾，万里苍苍烟水暮。
　　世俗宁知伪与真，至今传者武陵人。
　　◎卷.12【东方半明】韩愈
　　东方半明大星没，独有太白配残月。嗟尔残月勿相疑，
　　同光共影须臾期。残月晖晖，太白睒睒。
　　鸡三号，更五点。
　　◎卷.13【赠唐衢】韩愈
　　虎有爪兮牛有角，虎可搏兮牛可触。奈何君独抱奇材，
　　手把锄犁饿空谷。当今天子急贤良，匦函朝出开明光。
　　胡不上书自荐达，坐令四海如虞唐。
　　◎卷.14【贞女峡（在连州桂阳县，秦时有女子化石在东岸穴中）】韩愈
　　江盘峡束春湍豪，风雷战斗鱼龙逃。悬流轰轰射水府，
　　一泻百里翻云涛。漂船摆石万瓦裂，咫尺性命轻鸿毛。
　　◎卷.15【赠侯喜】韩愈
　　吾党侯生字叔d2，呼我持竿钓温水。平明鞭马出都门，
　　尽日行行荆棘里。温水微茫绝又流，深如车辙阔容輈。
　　虾蟆跳过雀儿浴，此纵有鱼何足求。我为侯生不能已，
　　盘针擘粒投泥滓。晡时坚坐到黄昏，手倦目劳方一起。
　　暂动还休未可期，虾行蛭渡似皆疑。举竿引线忽有得，
　　一寸才分鳞与鬐。是日侯生与韩子，良久叹息相看悲。
　　我今行事尽如此，此事正好为吾规。半世遑遑就举选，
　　一名始得红颜衰。人间事势岂不见，徒自辛苦终何为。
　　便当提携妻与子，南入箕颍无还时。叔d2君今气方锐，
　　我言至切君勿嗤。君欲钓鱼须远去，大鱼岂肯居沮洳。
　　◎卷.16【古意】韩愈
　　太华峰头玉井莲，开花十丈藕如船。冷比雪霜甘比蜜，
　　一片入口沈痾痊。我欲求之不惮远，青壁无路难夤缘。
　　安得长梯上摘实，下种七泽根株连。
　　◎卷.17【八月十五夜赠张功曹】韩愈
　　纤云四卷天无河，清风吹空月舒波。沙平水息声影绝，
　　一杯相属君当歌。君歌声酸辞且苦，不能听终泪如雨。
　　洞庭连天九疑高，蛟龙出没猩鼯号。十生九死到官所，
　　幽居默默如藏逃。下床畏蛇食畏药，海气湿蛰熏腥臊。
　　昨者州前捶大鼓，嗣皇继圣登夔皋。赦书一日行万里，
　　罪从大辟皆除死。迁者追回流者还，涤瑕荡垢清朝班。
　　州家申名使家抑，坎轲只得移荆蛮。判司卑官不堪说，
　　未免捶楚尘埃间。同时辈流多上道，天路幽险难追攀。
　　君歌且休听我歌，我歌今与君殊科。一年明月今宵多，
　　人生由命非由他。有酒不饮奈明何。
　　◎卷.18【谒衡岳庙遂宿岳寺题门楼】韩愈
　　五岳祭秩皆三公，四方环镇嵩当中。火维地荒足妖怪，
　　天假神柄专其雄。喷云泄雾藏半腹，虽有绝顶谁能穷。
　　我来正逢秋雨节，阴气晦昧无清风。潜心默祷若有应，
　　岂非正直能感通。须臾静扫众峰出，仰见突兀撑青空。
　　紫盖连延接天柱，石廪腾掷堆祝融。森然魄动下马拜，
　　松柏一径趋灵宫。粉墙丹柱动光彩，鬼物图画填青红。
　　升阶伛偻荐脯酒，欲以菲薄明其衷。庙令老人识神意，
　　睢盱侦伺能鞠躬。手持杯珓导我掷，云此最吉馀难同。
　　窜逐蛮荒幸不死，衣食才足甘长终。侯王将相望久绝，
　　神纵欲福难为功。夜投佛寺上高阁，星月掩映云朣胧。
　　猿鸣钟动不知曙，杲杲寒日生于东。
　　◎卷.19【岣嵝山】韩愈
　　岣嵝山尖神禹碑，字青石赤形模奇。科斗拳身薤倒披，
　　鸾飘凤泊拿虎螭。事严迹秘鬼莫窥，道人独上偶见之，
　　我来咨嗟涕涟洏。千搜万索何处有，森森绿树猿猱悲。
　　◎卷.20【永贞行】韩愈
　　君不见太皇谅阴未出令，小人乘时偷国柄。
　　北军百万虎与貔，天子自将非他师。一朝夺印付私党，
　　懔懔朝士何能为。狐鸣枭噪争署置，睗睒跳踉相妩媚。
　　夜作诏书朝拜官，超资越序曾无难。公然白日受贿赂，
　　火齐磊落堆金盘。元臣故老不敢语，昼卧涕泣何汍澜。
　　董贤三公谁复惜，侯景九锡行可叹。国家功高德且厚，
　　天位未许庸夫干。嗣皇卓荦信英主，文如太宗武高祖。
　　膺图受禅登明堂，共流幽州鲧死羽。四门肃穆贤俊登，
　　数君匪亲岂其朋。郎官清要为世称，荒郡迫野嗟可矜。
　　湖波连天日相腾，蛮俗生梗瘴疠烝。江氛岭祲昏若凝，
　　一蛇两头见未曾。怪鸟鸣唤令人憎，蛊虫群飞夜扑灯。
　　雄虺毒螫堕股肱，食中置药肝心崩。左右使令诈难凭，
　　慎勿浪信常兢兢。吾尝同僚情可胜，具书目见非妄征，
　　嗟尔既往宜为惩。
　　◎卷.21【洞庭湖阻风赠张十一署（时自阳山徙掾江陵）】韩愈
　　十月阴气盛，北风无时休。苍茫洞庭岸，与子维双舟。
　　雾雨晦争泄，波涛怒相投。犬鸡断四听，粮绝谁与谋。
　　相去不容步，险如碍山丘。清谈可以饱，梦想接无由。
　　男女喧左右，饥啼但啾啾。非怀北归兴，何用胜羁愁。
　　云外有白日，寒光自悠悠。能令暂开霁，过是吾无求。
　　◎卷.22【李花赠张十一署（或作李有花）】韩愈
　　江陵城西二月尾，花不见桃惟见李。风揉雨练雪羞比，
　　波涛翻空杳无涘。君知此处花何似，白花倒烛天夜明，
　　群鸡惊鸣官吏起。金乌海底初飞来，朱辉散射青霞开。
　　迷魂乱眼看不得，照耀万树繁如堆。念昔少年著游燕，
　　对花岂省曾辞杯。自从流落忧感集，欲去未到先思回。
　　只今四十已如此，后日更老谁论哉。力携一尊独就醉，
　　不忍虚掷委黄埃。
　　◎卷.23【杏花】韩愈
　　居邻北郭古寺空，杏花两株能白红。曲江满园不可到，
　　看此宁避雨与风。二年流窜出岭外，所见草木多异同。
　　冬寒不严地恒泄，阳气发乱无全功。浮花浪蕊镇长有，
　　才开还落瘴雾中。山榴踯躅少意思，照耀黄紫徒为丛。
　　鹧鸪钩輈猿叫歇，杳杳深谷攒青枫。岂如此树一来玩，
　　若在京国情何穷。今旦胡为忽惆怅，万片飘泊随西东。
　　明年更发应更好，道人莫忘邻家翁。
　　◎卷.24【感春四首】韩愈
　　我所思兮在何所，情多地遐兮遍处处。东西南北皆欲往，
　　千江隔兮万山阻。春风吹园杂花开，朝日照屋百鸟语。
　　三杯取醉不复论，一生长恨奈何许。
　　皇天平分成四时，春气漫诞最可悲。杂花妆林草盖地，
　　白日坐上倾天维。蜂喧鸟咽留不得，红萼万片从风吹。
　　岂如秋霜虽惨冽，摧落老物谁惜之。为此径须沽酒饮，
　　自外天地弃不疑。近怜李杜无检束，烂漫长醉多文辞。
　　屈原离骚二十五，不肯餔啜糟与醨。惜哉此子巧言语，
　　不到圣处宁非痴。幸逢尧舜明四目，条理品汇皆得宜。
　　平明出门暮归舍，酩酊马上知为谁。
　　朝骑一马出，暝就一床卧。诗书渐欲抛，节行久已惰。
　　冠欹感发秃，语误惊齿堕。孤负平生心，已矣知何奈。
　　我恨不如江头人，长网横江遮紫鳞。独宿荒陂射凫雁，
　　卖纳租赋官不嗔。归来欢笑对妻子，衣食自给宁羞贫。
　　今者无端读书史，智慧只足劳精神。画蛇著足无处用，
　　两鬓霜白趋埃尘。乾愁漫解坐自累，与众异趣谁相亲。
　　数杯浇肠虽暂醉，皎皎万虑醒还新。百年未满不得死，
　　且可勤买抛青春。
　　◎卷.25【寒食日出游】韩愈
　　李花初发君始病，我往看君花转盛。走马城西惆怅归，
　　不忍千株雪相映。迩来又见桃与梨，交开红白如争竞。
　　可怜物色阻携手，空展霜缣吟九咏。纷纷落尽泥与尘，
　　不共新妆比端正。桐华最晚今已繁，君不强起时难更。
　　关山远别固其理，寸步难见始知命。忆昔与君同贬官，
　　夜渡洞庭看斗柄。岂料生还得一处，引袖拭泪悲且庆。
　　各言生死两追随，直置心亲无貌敬。念君又署南荒吏，
　　路指鬼门幽且夐。三公尽是知音人，曷不荐贤陛下圣。
　　囊空甑倒谁救之，我今一食日还并。自然忧气损天和，
　　安得康强保天性。断鹤两翅鸣何哀，絷骥四足气空横。
　　今朝寒食行野外，绿杨匝岸蒲生迸。宋玉庭边不见人，
　　轻浪参差鱼动镜。自嗟孤贱足瑕疵，特见放纵荷宽政。
　　饮酒宁嫌盏底深，题诗尚倚笔锋劲。明宵故欲相就醉，
　　有月莫愁当火令。
　　◎卷.26【忆昨行和张十一】韩愈
　　忆昨夹钟之吕初吹灰，上公礼罢元侯回。车载牲牢瓮舁酒，
　　并召宾客延邹枚。腰金首翠光照耀，丝竹迥发清以哀。
　　青天白日花草丽，玉斝屡举倾金罍。张君名声座所属，
　　起舞先醉长松摧。宿酲未解旧痁作，深室静卧闻风雷。
　　自期殒命在春序，屈指数日怜婴孩。危辞苦语感我耳，
　　泪落不掩何漼漼。念昔从君渡湘水，大帆夜划穷高桅。
　　阳山鸟路出临武，驿马拒地驱频隤。践蛇茹蛊不择死，
　　忽有飞诏从天来。伾文未揃崖州炽，虽得赦宥恒愁猜。
　　近者三奸悉破碎，羽窟无底幽黄能。眼中了了见乡国，
　　知有归日眉方开。今君纵署天涯吏，投檄北去何难哉。
　　无妄之忧勿药喜，一善自足禳千灾。头轻目朗肌骨健，
　　古剑新劚磨尘埃。殃消祸散百福并，从此直至耇与鲐。
　　嵩山东头伊洛岸，胜事不假须穿栽。君当先行我待满，
　　沮溺可继穷年推。


第三百三十九卷
　　◎卷.1【刘生诗】韩愈
　　生名师命其姓刘，自少轩轾非常俦。弃家如遗来远游，
　　东走梁宋暨扬州。遂凌大江极东陬，洪涛舂天禹穴幽。
　　越女一笑三年留，南逾横岭入炎州。青鲸高磨波山浮，
　　怪魅炫曜堆蛟虬。山cd讙噪猩猩游，毒气烁体黄膏流。
　　问胡不归良有由，美酒倾水炙肥牛。妖歌慢舞烂不收，
　　倒心回肠为青眸。千金邀顾不可酬，乃独遇之尽绸缪。
　　瞥然一饷成十秋，昔须未生今白头。五管历遍无贤侯，
　　回望万里还家羞。阳山穷邑惟猿猴，手持钓竿远相投。
　　我为罗列陈前修，芟蒿斩蓬利锄耰。天星回环数才周，
　　文学穰穰囷仓稠。车轻御良马力优，咄哉识路行勿休，
　　往取将相酬恩雠。
　　◎卷.2【郑群赠簟】韩愈
　　蕲州笛竹天下知，郑君所宝尤瑰奇。携来当昼不得卧，
　　一府传看黄琉璃。体坚色净又藏节，尽眼凝滑无瑕疵。
　　法曹贫贱众所易，腰腹空大何能为，自从五月困暑湿，
　　如坐深甑遭蒸炊。手磨袖拂心语口，慢肤多汗真相宜。
　　日暮归来独惆怅，有卖直欲倾家资。谁谓故人知我意，
　　卷送八尺含风漪。呼奴扫地铺未了，光彩照耀惊童儿。
　　青蝇侧翅蚤虱避，肃肃疑有清飙吹。倒身甘寝百疾愈，
　　却愿天日恒炎曦。明珠青玉不足报，赠子相好无时衰。
　　◎卷.3【丰陵行（顺宗陵也，在富平县东北三十里）】韩愈
　　羽卫煌煌一百里，晓出都门葬天子。群臣杂沓驰后先，
　　宫官穰穰来不已。是时新秋七月初，金神按节炎气除。
　　清风飘飘轻雨洒，偃蹇旗旆卷以舒。逾梁下坂笳鼓咽，
　　嵽嵲遂走玄宫闾。哭声訇天百鸟噪，幽坎昼闭空灵舆。
　　皇帝孝心深且远，资送礼备无赢馀。设官置卫锁嫔妓，
　　供养朝夕象平居。臣闻神道尚清净，三代旧制存诸书。
　　墓藏庙祭不可乱，欲言非职知何如。
　　◎卷.4【游青龙寺赠崔大补阙（寺在京城南门之东）】韩愈
　　秋灰初吹季月管，日出卯南晖景短。友生招我佛寺行，
　　正值万株红叶满。光华闪壁见神鬼，赫赫炎官张火伞。
　　然云烧树火实骈，金乌下啄赪虬卵。魂翻眼倒忘处所，
　　赤气冲融无间断。有如流传上古时，九轮照烛乾坤旱。
　　二三道士席其间，灵液屡进玻黎碗。忽惊颜色变韶稚，
　　却信灵仙非怪诞。桃源迷路竟茫茫，枣下悲歌徒纂纂。
　　前年岭隅乡思发，踯躅成山开不算。去岁羁帆湘水明，
　　霜枫千里随归伴。猿呼鼯啸鹧鸪啼，恻耳酸肠难濯浣。
　　思君携手安能得，今者相从敢辞懒。由来钝騃寡参寻，
　　况是儒官饱闲散。惟君与我同怀抱，锄去陵谷置平坦。
　　年少得途未要忙，时清谏疏尤宜罕。何人有酒身无事，
　　谁家多竹门可款。须知节候即风寒，幸及亭午犹妍暖。
　　南山逼冬转清瘦，刻画圭角出崖窾。当忧复被冰雪埋，
　　汲汲来窥戒迟缓。
　　◎卷.5【赠崔立之评事（崔斯立，字立之，博陵人）】韩愈
　　崔侯文章苦捷敏，高浪驾天输不尽。曾从关外来上都，
　　随身卷轴车连轸。朝为百赋犹郁怒，暮作千诗转遒紧。
　　摇毫掷简自不供，顷刻青红浮海蜃。才豪气猛易语言，
　　往往蛟螭杂蝼蚓。知音自古称难遇，世俗乍见那妨哂。
　　勿嫌法官未登朝，犹胜赤尉长趋尹。时命虽乖心转壮，
　　技能虚富家逾窘。念昔尘埃两相逢，争名龃龉持矛楯。
　　子时专场夸觜距，余始张军严韅靷。尔来但欲保封疆，
　　莫学庞涓怯孙膑。窜逐新归厌闻闹，齿发早衰嗟可闵。
　　频蒙怨句刺弃遗，岂有闲官敢推引。深藏箧笥时一发，
　　戢戢已多如束笋。可怜无益费精神，有似黄金掷虚牝。
　　当今圣人求侍从，拔擢杞梓收楛箘。东马严徐已奋飞，
　　枚皋即召穷且忍。复闻王师西讨蜀，霜风冽冽摧朝菌。
　　走章驰檄在得贤，燕雀纷拏要鹰隼。窃料二途必处一，
　　岂比恒人长蠢蠢。劝君韬养待征招，不用雕琢愁肝肾。
　　墙根菊花好沽酒，钱帛纵空衣可准。晖晖檐日暖且鲜，
　　摵摵井梧疏更殒。高士例须怜曲蘖，丈夫终莫生畦畛。
　　能来取醉任喧呼，死后贤愚俱泯泯。
　　◎卷.6【送区弘南归】韩愈
　　穆昔南征军不归，虫沙猿鹤伏以飞。汹汹洞庭莽翠微，
　　九疑镵天荒是非。野有象犀水贝玑，分散百宝人士稀。
　　我迁于南日周围，来见者众莫依俙。爰有区子荧荧晖，
　　观以彝训或从违。我念前人譬葑菲，落以斧引以纆徽。
　　虽有不逮驱騑騑，或采于薄渔于矶。服役不辱言不讥，
　　从我荆州来京畿。离其母妻绝因依，嗟我道不能自肥。
　　子虽勤苦终何希，王都观阙双巍巍。腾蹋众骏事鞍鞿，
　　佩服上色紫与绯。独子之节可嗟唏，母附书至妻寄衣。
　　开书拆衣泪痕晞，虽不敕还情庶几。朝暮盘羞恻庭闱，
　　幽房无人感伊威。人生此难馀可祈，子去矣时若发机。
　　蜃沉海底气升霏，彩雉野伏朝扇翚。处子窈窕王所妃，
　　苟有令德隐不腓。况今天子铺德威，蔽能者诛荐受禨。
　　出送抚背我涕挥，行行正直慎脂韦。业成志树来颀颀，
　　我当为子言天扉。
　　◎卷.7【三星行】韩愈
　　我生之辰，月宿南斗。牛奋其角，箕张其口。
　　牛不见服箱，斗不挹酒浆。箕独有神灵，无时停簸扬。
　　无善名已闻，无恶声已讙。名声相乘除，得少失有馀。
　　三星各在天，什伍东西陈。嗟汝牛与斗，汝独不能神。
　　◎卷.8【剥啄行】韩愈
　　剥剥啄啄，有客至门。我不出应，客去而嗔。从者语我，
　　子胡为然。我不厌客，困于语言。欲不出纳，以堙其源。
　　空堂幽幽，有秸有莞。门以两板，丛书于间。窅窅深堑，
　　其墉甚完。彼宁可隳，此不可干。从者语我，嗟子诚难。
　　子虽云尔，其口益蕃。我为子谋，有万其全。凡今之人，
　　急名与官。子不引去，与为波澜。虽不开口，虽不开关。
　　变化咀嚼，有鬼有神。今去不勇，其如后艰。我谢再拜，
　　汝无复云。往追不及，来不有年。
　　◎卷.9【青青水中蒲三首】韩愈
　　青青水中蒲，下有一双鱼。君今上陇去，我在与谁居。
　　青青水中蒲，长在水中居。寄语浮萍草，相随我不如。
　　青青水中蒲，叶短不出水。妇人不下堂，行子在万里。
　　◎卷.10【孟东野失子】韩愈
　　失子将何尤，吾将上尤天。女实主下人，与夺一何偏。
　　彼于女何有，乃令蕃且延。此独何罪辜，生死旬日间。
　　上呼无时闻，滴地泪到泉。地祇为之悲，瑟缩久不安。
　　乃呼大灵龟，骑云款天门。问天主下人，薄厚胡不均。
　　天曰天地人，由来不相关。吾悬日与月，吾系星与辰。
　　日月相噬啮，星辰踣而颠。吾不女之罪，知非女由因。
　　且物各有分，孰能使之然。有子与无子，祸福未可原。
　　鱼子满母腹，一一欲谁怜。细腰不自乳，举族常孤鳏。
　　鸱枭啄母脑，母死子始翻。蝮蛇生子时，坼裂肠与肝。
　　好子虽云好，未还恩与勤。恶子不可说，鸱枭蝮蛇然。
　　有子且勿喜，无子固勿叹。上圣不待教，贤闻语而迁。
　　下愚闻语惑，虽教无由悛。大灵顿头受，即日以命还。
　　地祇谓大灵，女往告其人。东野夜得梦，有夫玄衣巾。
　　闯然入其户，三称天之言。再拜谢玄夫，收悲以欢忻。
　　◎卷.11【陆浑山火和皇甫湜用其韵（湜时为陆浑尉）】韩愈
　　皇甫补官古贲浑，时当玄冬泽乾源。山狂谷很相吐吞，
　　风怒不休何轩轩。摆磨出火以自燔，有声夜中惊莫原。
　　天跳地踔颠乾坤，赫赫上照穷崖垠。截然高周烧四垣，
　　神焦鬼烂无逃门。三光弛隳不复暾，虎熊麋猪逮猴猿。
　　水龙鼍龟鱼与鼋，鸦鸱雕鹰雉鹄鹍。燖炰煨爊孰飞奔，
　　祝融告休酌卑尊，错陈齐玫辟华园，芙蓉披猖塞鲜繁。
　　千钟万鼓咽耳喧。攒杂啾嚄沸篪埙，彤幢绛旃紫纛幡。
　　炎官热属朱冠裈，髹其肉皮通髀臀。颓胸垤腹车掀辕，
　　缇颜靺股豹两鞬。霞车虹靷日毂轓，丹蕤縓盖绯繙fH。
　　红帷赤幕罗脤膰，fI池波风肉陵屯。谽呀钜壑颇黎盆，
　　豆登五山瀛四尊。熙熙釂酬笑语言，雷公擘山海水翻。
　　齿牙嚼啮舌腭反，电光ze磹赪目fu，顼冥收威避玄根，
　　斥弃舆马背厥孙。缩身潜喘拳肩跟，君臣相怜加爱恩。
　　命黑螭侦焚其元，天阙悠悠不可援。梦通上帝血面论，
　　侧身欲进叱于阍。帝赐九河湔涕痕，又诏巫阳反其魂。
　　徐命之前问何冤，火行于冬古所存。我如禁之绝其飧，
　　女丁妇壬传世婚。一朝结雠奈后昆，时行当反慎藏蹲。
　　视桃著花可小骞，月及申酉利复怨。助汝五龙从九鲲，
　　溺厥邑囚之昆仑。皇甫作诗止睡昏，辞夸出真遂上焚。
　　要余和增怪又烦，虽欲悔舌不可扪。
　　◎卷.21【县斋读书（在阳山作）】韩愈
　　出宰山水县，读书松桂林。萧条捐末事，邂逅得初心。
　　哀狖醒俗耳，清泉洁尘襟。诗成有共赋，酒熟无孤斟。
　　青竹时默钓，白云日幽寻。南方本多毒，北客恒惧侵。
　　谪谴甘自守，滞留愧难任。投章类缟带，伫答逾兼金。
　　◎卷.22【新竹】韩愈
　　笋添南阶竹，日日成清閟。缥节已储霜，黄苞犹掩翠。
　　出栏抽五六，当户罗三四。高标陵秋严，贞色夺春媚。
　　稀生巧补林，并出疑争地。纵横乍依行，烂熳忽无次。
　　风枝未飘吹，露粉先涵泪。何人可携玩，清景空瞪视。
　　◎卷.23【晚菊】韩愈
　　少年饮酒时，踊跃见菊花。今来不复饮，每见恒咨嗟。
　　伫立摘满手，行行把归家。此时无与语，弃置奈悲何。
　　◎卷.24【落齿】韩愈
　　去年落一牙，今年落一齿。俄然落六七，落势殊未已。
　　馀存皆动摇，尽落应始止。忆初落一时，但念豁可耻。
　　及至落二三，始忧衰即死。每一将落时，懔懔恒在已。
　　叉牙妨食物，颠倒怯漱水。终焉舍我落，意与崩山比。
　　今来落既熟，见落空相似。馀存二十馀，次第知落矣。
　　倘常岁落一，自足支两纪。如其落并空，与渐亦同指。
　　人言齿之落，寿命理难恃。我言生有涯，长短俱死尔。
　　人言齿之豁，左右惊谛视。我言庄周云，水雁各有喜。
　　语讹默固好，嚼废软还美。因歌遂成诗，持用诧妻子。
　　◎卷.25【哭杨兵部凝陆歙州参】韩愈
　　人皆期七十，才半岂蹉跎。并出知己泪，自然白发多。
　　晨兴为谁恸，还坐久滂沱。论文与晤语，已矣可如何。
　　◎卷.26【苦寒】韩愈
　　四时各平分，一气不可兼。隆寒夺春序，颛顼固不廉。
　　太昊弛维纲，畏避但守谦。遂令黄泉下，萌牙夭句尖。
　　草木不复抽，百味失苦甜。凶飙搅宇宙，铓刃甚割砭。
　　日月虽云尊，不能活乌蟾。羲和送日出，恇怯频窥觇。
　　炎帝持祝融，呵嘘不相炎。而我当此时，恩光何由沾。
　　肌肤生鳞甲，衣被如刀镰。气寒鼻莫嗅，血冻指不拈。
　　浊醪沸入喉，口角如衔箝。将持匕箸食，触指如排签。
　　侵炉不觉暖，炽炭屡已添。探汤无所益，何况纩与缣。
　　虎豹僵穴中，蛟螭死幽潜。荧惑丧缠次，六龙冰脱髯。
　　芒砀大包内，生类恐尽歼。啾啾窗间雀，不知已微纤。
　　举头仰天鸣，所愿晷刻淹。不如弹射死，却得亲炰燖。
　　鸾皇苟不存，尔固不在占。其馀蠢动俦，俱死谁恩嫌。
　　伊我称最灵，不能女覆苫。悲哀激愤叹，五藏难安恬。
　　中宵倚墙立，淫泪何渐渐。天王哀无辜，惠我下顾瞻。
　　褰旒去耳纩，调和进梅盐。贤能日登御，黜彼傲与憸。
　　生风吹死气，豁达如褰帘。悬乳零落堕，晨光入前檐。
　　雪霜顿销释，土脉膏且黏。岂徒兰蕙荣，施及艾与蒹。
　　日萼行铄铄，风条坐襜襜。天乎苟其能，吾死意亦厌。
　　◎卷.27【和虞部卢四酬翰林钱七赤藤杖歌（元和四年作）】韩愈
　　赤藤为杖世未窥，台郎始携自滇池。滇王扫宫避使者，
　　跪进再拜语嗢咿。绳桥拄过免倾堕，性命造次蒙扶持。
　　途经百国皆莫识，君臣聚观逐旌麾。共传滇神出水献，
　　赤龙拔须血淋漓。又云羲和操火鞭，暝到西极睡所遗。
　　几重包裹自题署，不以珍怪夸荒夷。归来捧赠同舍子，
　　浮光照手欲把疑。空堂昼眠倚牖户，飞电著壁搜蛟螭。
　　南宫清深禁闱密，唱和有类吹埙篪。妍辞丽句不可继，
　　见寄聊且慰分司。
　　◎卷.28【崔十六少府摄伊阳，以诗及书见投，因酬三十韵】韩愈
　　崔君初来时，相识颇未惯。但闻赤县尉，不比博士慢。
　　赁屋得连墙，往来忻莫间。我时亦新居，触事苦难办。
　　蔬飧要同吃，破袄请来绽。谓言安堵后，贷借更何患。
　　不知孤遗多，举族仰薄宦。有时未朝餐，得米日已晏。
　　隔墙闻讙呼，众口极鹅雁。前计顿乖张，居然见真赝。
　　娇儿好眉眼，袴脚冻两骭。捧书随诸兄，累累两角丱。
　　冬惟茹寒齑，秋始识瓜瓣。问之不言饥，饫若厌刍豢。
　　才名三十年，久合居给谏。白头趋走里，闭口绝谤讪。
　　府公旧同袍，拔擢宰山涧。寄诗杂诙俳，有类说鹏鷃。
　　上言酒味酸，冬衣竟未擐。下言人吏稀，惟足彪与虥。
　　又言致猪鹿，此语乃善幻。三年国子师，肠肚习藜苋。
　　况住洛之涯，鲂鳟可罩汕。肯效屠门嚼，久嫌弋者篡。
　　谋拙日焦拳，活计似锄刬。男寒涩诗书，妻瘦剩腰襻。
　　为官不事职，厥罪在欺谩。行当自劾去，渔钓老葭薍。
　　岁穷寒气骄，冰雪滑磴栈。音问难屡通，何由觌清盼。
　　◎卷.29【送侯参谋赴河中幕（侯继时从王谔辟）】韩愈
　　忆昔初及第，各以少年称。君颐始生须，我齿清如冰。
　　尔时心气壮，百事谓己能。一别讵几何，忽如隔晨兴。
　　我齿豁可鄙，君颜老可憎。相逢风尘中，相视迭嗟矜。
　　幸同学省官，末路再得朋。东司绝教授，游宴以为恒。
　　秋渔荫密树，夜博然明灯。雪径抵樵叟，风廊折谈僧。
　　陆浑桃花间，有汤沸如烝。三月崧少步，踯躅红千层。
　　洲沙厌晚坐，岭壁穷晨升。沈冥不计日，为乐不可胜。
　　迁满一已异，乖离坐难凭。行行事结束，人马何蹻腾。
　　感激生胆勇，从军岂尝曾。洸洸司徒公，天子爪与肱。
　　提师十万馀，四海钦风棱。河北兵未进，蔡州帅新薨。
　　曷不请扫除，活彼黎与烝。鄙夫诚怯弱，受恩愧徒弘。
　　犹思脱儒冠，弃死取先登。又欲面言事，上书求诏征。
　　侵官固非是，妄作谴可惩。惟当待责免，耕劚归沟塍。
　　今君得所附，势若脱鞲鹰。檄笔无与让，幕谋识其膺。
　　收绩开史牒，翰飞逐溟鹏。男儿贵立事，流景不可乘。
　　岁老阴沴作，云颓雪翻崩。别袖拂洛水，征车转崤陵。
　　勤勤酒不进，勉勉恨已仍。送君出门归，愁肠若牵绳。
　　默坐念语笑，痴如遇寒蝇。策马谁可适，晤言谁为应。
　　席尘惜不扫，残尊对空凝。信知后会时，日月屡环縆。
　　生期理行役，欢绪绝难承。寄书惟在频，无吝简与缯。
　　◎卷.30【东都遇春】韩愈
　　少年气真狂，有意与春竞。行逢二三月，九州花相映。
　　川原晓服鲜，桃李晨妆靓。荒乘不知疲，醉死岂辞病。
　　饮啖惟所便，文章倚豪横。尔来曾几时，白发忽满镜。
　　旧游喜乖张，新辈足嘲评。心肠一变化，羞见时节盛。
　　得闲无所作，贵欲辞视听。深居疑避仇，默卧如当暝。
　　朝曦入牖来，鸟唤昏不醒。为生鄙计算，盐米告屡罄。
　　坐疲都忘起，冠侧懒复正。幸蒙东都官，获离机与阱。
　　乖慵遭傲僻，渐染生弊性。既去焉能追，有来犹莫骋。
　　有船魏王池，往往纵孤泳。水容与天色，此处皆绿净。
　　岸树共纷披，渚牙相纬经。怀归苦不果，即事取幽迸。
　　贪求匪名利，所得亦已并。悠悠度朝昏，落落捐季孟。
　　群公一何贤，上戴天子圣。谋谟收禹绩，四面出雄劲。
　　转输非不勤，稽逋有军令。在庭百执事，奉职各祗敬。
　　我独胡为哉，坐与亿兆庆。譬如笼中鸟，仰给活性命。
　　为诗告友生，负愧终究竟。
　　◎卷.31【感春五首（分司东都作）】韩愈
　　辛夷高花最先开，青天露坐始此回。已呼孺人戛鸣瑟，
　　更遣稚子传清杯。选壮军兴不为用，坐狂朝论无由陪。
　　如今到死得闲处，还有诗赋歌康哉。
　　洛阳东风几时来，川波岸柳春全回。宫门一锁不复启，
　　虽有九陌无尘埃。策马上桥朝日出，楼阙赤白正崔嵬。
　　孤吟屡阕莫与和，寸恨至短谁能裁。
　　春田可耕时已催，王师北讨何当回。放车载草农事济，
　　战马苦饥谁念哉。蔡州纳节旧将死，起居谏议联翩来。
　　朝廷未省有遗策，肯不垂意瓶与罍。
　　前随杜尹拜表回，笑言溢口何欢咍。孔丞别我适临汝，
　　风骨峭峻遗尘埃。音容不接只隔夜，凶讣讵可相寻来。
　　天公高居鬼神恶，欲保性命诚难哉。
　　辛夷花房忽全开，将衰正盛须频来。清晨辉辉烛霞日，
　　薄暮耿耿和烟埃。朝明夕暗已足叹，况乃满地成摧颓。
　　迎繁送谢别有意，谁肯留恋少环回。
　　◎卷.32【酬裴十六功曹巡府西驿途中见寄】韩愈
　　相公罢论道，聿至活东人。御史坐言事，作吏府中尘。
　　遂令河南治，今古无俦伦。四海日富庶，道途隘蹄轮。
　　府西三百里，候馆同鱼鳞。相公谓御史，劳子去自巡。
　　是时山水秋，光景何鲜新。哀鸿鸣清耳，宿雾褰高旻。
　　遗我行旅诗，轩轩有风神。譬如黄金盘，照耀荆璞真。
　　我来亦已幸，事贤友其仁。持竿洛水侧，孤坐屡穷辰。
　　多才自劳苦，无用只因循。辞免期匪远，行行及山春。
　　◎卷.33【燕河南府秀才得生字】韩愈
　　吾皇绍祖烈，天下再太平。诏下诸郡国，岁贡乡曲英。
　　元和五年冬，房公尹东京。功曹上言公，是月当登名。
　　乃选二十县，试官得鸿生。群儒负己材，相贺简择精。
　　怒起簸羽翮，引吭吐铿轰。此都自周公，文章继名声。
　　自非绝殊尤，难使耳目惊。今者遭震薄，不能出声鸣。
　　鄙夫忝县尹，愧栗难为情。惟求文章写，不敢妒与争。
　　还家敕妻儿，具此煎炰烹。柿红蒲萄紫，肴果相扶檠。
　　芳荼出蜀门，好酒浓且清。何能充欢燕，庶以露厥诚。
　　昨闻诏书下，权公作邦桢。文人得其职，文道当大行。
　　阴风搅短日，冷雨涩不晴。勉哉戒徒驭，家国迟子荣。
　　◎卷.34【送李翱】韩愈
　　广州万里途，山重江逶迤。行行何时到，谁能定归期。
　　揖我出门去，颜色异恒时。虽云有追送，足迹绝自兹。
　　人生一世间，不自张与弛。譬如浮江木，纵横岂自知。
　　宁怀别时苦，勿作别后思。
　　◎卷.35【送石洪处士赴河阳幕得起字】韩愈
　　长把种树书，人云避世士。忽骑将军马，自号报恩子。
　　风云入壮怀，泉石别幽耳。钜鹿师欲老，常山险犹恃。
　　岂惟彼相忧，固是吾徒耻。去去事方急，酒行可以起。
　　◎卷.36【送湖南李正字归】韩愈
　　长沙入楚深，洞庭值秋晚。人随鸿雁少，江共蒹葭远。
　　历历余所经，悠悠子当返。孤游怀耿介，旅宿梦婉娩。
　　风土稍殊音，鱼虾日异饭。亲交俱在此，谁与同息偃。


第三百四十卷
　　◎卷.1【辛卯年雪】韩愈
　　元和六年春，寒气不肯归。河南二月末，雪花一尺围。
　　崩腾相排拶，龙凤交横飞。波涛何飘扬，天风吹幡旂。
　　白帝盛羽卫，鬖髿振裳衣。白霓先启途，从以万玉妃。
　　翕翕陵厚载，哗哗弄阴机。生平未曾见，何暇议是非。
　　或云丰年祥，饱食可庶几。善祷吾所慕，谁言寸诚微。
　　◎卷.2【醉留东野】韩愈
　　昔年因读李白杜甫诗，长恨二人不相从。吾与东野生并世，
　　如何复蹑二子踪。东野不得官，白首夸龙钟。韩子稍奸黠，
　　自惭青蒿倚长松。低头拜东野，原得终始如駏蛩。
　　东野不回头，有如寸筳撞巨钟。我愿身为云，
　　东野变为龙。四方上下逐东野，虽有离别无由逢。
　　◎卷.3【李花二首】韩愈
　　平旦入西园，梨花数株若矜夸。旁有一株李，
　　颜色惨惨似含嗟。问之不肯道所以，独绕百匝至日斜。
　　忽忆前时经此树，正见芳意初萌牙。奈何趁酒不省录，
　　不见玉枝攒霜葩。泫然为汝下雨泪，无由反旆羲和车。
　　东风来吹不解颜，苍茫夜气生相遮。冰盘夏荐碧实脆，
　　斥去不御惭其花。
　　当春天地争奢华，洛阳园苑尤纷拏。谁将平地万堆雪，
　　剪刻作此连天花。日光赤色照未好，明月暂入都交加。
　　夜领张彻投卢仝，乘云共至玉皇家。长姬香御四罗列，
　　缟裙练帨无等差。静濯明妆有所奉，顾我未肯置齿牙。
　　清寒莹骨肝胆醒，一生思虑无由邪。
　　◎卷.4【招杨之罘】韩愈
　　柏生两石间，万岁终不大。野马不识人，难以驾车盖。
　　柏移就平地，马羁入厩中。马思自由悲，柏有伤根容。
　　伤根柏不死，千丈日以至。马悲罢还乐，振迅矜鞍辔。
　　之罘南山来，文字得我惊。馆置使读书，日有求归声。
　　我令之罘归，失得柏与马。之罘别我去，计出柏马下。
　　我自之罘归，入门思而悲。之罘别我去，能不思我为。
　　洒扫县中居，引水经竹间。嚣哗所不及，何异山中闲。
　　前陈百家书，食有肉与鱼。先王遗文章，缀缉实在余。
　　礼称独学陋，易贵不远复。作诗招之罘，晨夕抱饥渴。
　　◎卷.5【寄卢仝（宪宗元和六年河南令时作）】韩愈
　　玉川先生洛城里，破屋数间而已矣。一奴长须不裹头，
　　一婢赤脚老无齿。辛勤奉养十馀人，上有慈亲下妻子。
　　先生结发憎俗徒，闭门不出动一纪。至今邻僧乞米送，
　　仆忝县尹能不耻。俸钱供给公私馀，时致薄少助祭祀。
　　劝参留守谒大尹，言语才及辄掩耳。水北山人得名声，
　　去年去作幕下士。水南山人又继往，鞍马仆从塞闾里。
　　少室山人索价高，两以谏官征不起。彼皆刺口论世事，
　　有力未免遭驱使。先生事业不可量，惟用法律自绳己。
　　春秋三传束高阁，独抱遗经穷终始。往年弄笔嘲同异，
　　怪辞惊众谤不已。近来自说寻坦途。犹上虚空跨绿駬。
　　去年生儿名添丁，意令与国充耘耔。国家丁口连四海，
　　岂无农夫亲耒耜。先生抱才终大用，宰相未许终不仕。
　　假如不在陈力列，立言垂范亦足恃。苗裔当蒙十世宥，
　　岂谓贻厥无基阯。故知忠孝生天性，洁身乱伦定足拟。
　　昨晚长须来下状，隔墙恶少恶难似。每骑屋山下窥阚，
　　浑舍惊怕走折趾。凭依婚媾欺官吏，不信令行能禁止。
　　先生受屈未曾语，忽此来告良有以。嗟我身为赤县令，
　　操权不用欲何俟。立召贼曹呼伍伯，尽取鼠辈尸诸市。
　　先生又遣长须来，如此处置非所喜。况又时当长养节，
　　都邑未可猛政理。先生固是余所畏，度量不敢窥涯涘。
　　放纵是谁之过欤，效尤戮仆愧前史。买羊沽酒谢不敏，
　　偶逢明月曜桃李。先生有意许降临，更遣长须致双鲤。
　　◎卷.6【酬司门卢四兄云夫院长望秋作】韩愈
　　长安雨洗新秋出，极目寒镜开尘函。终南晓望蹋龙尾，
　　倚天更觉青巉巉。自知短浅无所补，从事久此穿朝衫。
　　归来得便即游览，暂似壮马脱重衔。曲江荷花盖十里，
　　江湖生目思莫缄。乐游下瞩无远近，绿槐萍合不可芟。
　　白首寓居谁借问，平地寸步扃云岩。云夫吾兄有狂气，
　　嗜好与俗殊酸咸。日来省我不肯去，论诗说赋相喃喃。
　　望秋一章已惊绝，犹言低抑避谤谗。若使乘酣骋雄怪，
　　造化何以当镌劖。嗟我小生值强伴，怯胆变勇神明鉴。
　　驰坑跨谷终未悔，为利而止真贪馋。高揖群公谢名誉，
　　远追甫白感至諴。楼头完月不共宿，其奈就缺行攕攕。
　　◎卷.7【谁氏子】韩愈
　　非痴非狂谁氏子，去入王屋称道士。白头老母遮门啼，
　　挽断衫袖留不止。翠眉新妇年二十，载送还家哭穿市。
　　或云欲学吹凤笙，所慕灵妃媲萧史。又云时俗轻寻常，
　　力行险怪取贵仕。神仙虽然有传说，知者尽知其妄矣。
　　圣君贤相安可欺，乾死穷山竟何俟。呜呼余心诚岂弟，
　　愿往教诲究终始。罚一劝百政之经，不从而诛未晚耳。
　　谁其友亲能哀怜，写吾此诗持送似。
　　◎卷.8【河南令舍池台】韩愈
　　灌池才盈五六丈，筑台不过七八尺。欲将层级压篱落，
　　未许波澜量斗石。规摹虽巧何足夸，景趣不远真可惜。
　　长令人吏远趋走，已有蛙黾助狼藉。
　　◎卷.9【送无本师归范阳（贾岛初为浮屠，名无本）】韩愈
　　无本于为文，身大不及胆。吾尝示之难，勇往无不敢。
　　蛟龙弄角牙，造次欲手揽。众鬼囚大幽，下觑袭玄窞。
　　天阳熙四海，注视首不颔。鲸鹏相摩窣，两举快一啖。
　　夫岂能必然，固已谢黯黮。狂词肆滂葩，低昂见舒惨。
　　奸穷怪变得，往往造平澹。蜂蝉碎锦缬，绿池披菡萏。
　　芝英擢荒榛，孤翮起连菼。家住幽都远，未识气先感。
　　来寻吾何能，无殊嗜昌歜。始见洛阳春，桃枝缀红糁。
　　遂来长安里，时卦转习坎。老懒无斗心，久不事铅椠。
　　欲以金帛酬，举室常bC颔。念当委我去，雪霜刻以憯。
　　狞飙搅空衢，天地与顿撼。勉率吐歌诗，慰女别后览。
　　◎卷.10【石鼓歌】韩愈
　　张生手持石鼓文，劝我试作石鼓歌。少陵无人谪仙死，
　　才薄将奈石鼓何。周纲陵迟四海沸，宣王愤起挥天戈。
　　大开明堂受朝贺，诸侯剑佩鸣相磨。蒐于岐阳骋雄俊，
　　万里禽兽皆遮罗。镌功勒成告万世，凿石作鼓隳嵯峨。
　　从臣才艺咸第一，拣选撰刻留山阿。雨淋日炙野火燎，
　　鬼物守护烦撝呵。公从何处得纸本，毫发尽备无差讹。
　　辞严义密读难晓，字体不类隶与科。年深岂免有缺画，
　　快剑斫断生蛟鼍。鸾翔凤翥众仙下，珊瑚碧树交枝柯。
　　金绳铁索锁纽壮，古鼎跃水龙腾梭。陋儒编诗不收入，
　　二雅褊迫无委蛇。孔子西行不到秦，掎摭星宿遗羲娥。
　　嗟予好古生苦晚，对此涕泪双滂沱。忆昔初蒙博士征，
　　其年始改称元和。故人从军在右辅，为我度量掘臼科。
　　濯冠沐浴告祭酒，如此至宝存岂多。毡包席裹可立致，
　　十鼓只载数骆驼。荐诸太庙比郜鼎，光价岂止百倍过。
　　圣恩若许留太学，诸生讲解得切磋。观经鸿都尚填咽，
　　坐见举国来奔波。剜苔剔藓露节角，安置妥帖平不颇。
　　大厦深檐与盖覆，经历久远期无佗。中朝大官老于事，
　　讵肯感激徒媕婀。牧童敲火牛砺角，谁复著手为摩挲。
　　日销月铄就埋没，六年西顾空吟哦。羲之俗书趁姿媚，
　　数纸尚可博白鹅。继周八代争战罢，无人收拾理则那。
　　方今太平日无事，柄任儒术崇丘轲。安能以此上论列，
　　愿借辨口如悬河。石鼓之歌止于此，呜呼吾意其蹉跎。
　　◎卷.11【双鸟诗】韩愈
　　双鸟海外来，飞飞到中州。一鸟落城市，一鸟集岩幽。
　　不得相伴鸣，尔来三千秋。两鸟各闭口，万象衔口头。
　　春风卷地起，百鸟皆飘浮。两鸟忽相逢，百日鸣不休。
　　有耳聒皆聋，有口反自羞。百舌旧饶声，从此恒低头。
　　得病不呻唤，泯默至死休。雷公告天公，百物须膏油。
　　自从两鸟鸣，聒乱雷声收。鬼神怕嘲咏，造化皆停留。
　　草木有微情，挑抉示九州。虫鼠诚微物，不堪苦诛求。
　　不停两鸟鸣，百物皆生愁。不停两鸟鸣，自此无春秋。
　　不停两鸟鸣，日月难旋輈。不停两鸟鸣，大法失九畴。
　　周公不为公，孔丘不为丘。天公怪两鸟，各捉一处囚。
　　百虫与百鸟，然后鸣啾啾。两鸟既别处，闭声省愆尤。
　　朝食千头龙，暮食千头牛。朝饮河生尘，暮饮海绝流。
　　还当三千秋，更起鸣相酬。
　　◎卷.12【赠刘师服】韩愈
　　羡君齿牙牢且洁，大肉硬饼如刀截。我今呀豁落者多，
　　所存十馀皆兀臲。匙抄烂饭稳送之，合口软嚼如牛呞。
　　妻儿恐我生怅望，盘中不饤栗与梨。只今年才四十五，
　　后日悬知渐莽卤。朱颜皓颈讶莫亲，此外诸馀谁更数。
　　忆昔太公仕进初，口含两齿无赢馀。虞翻十三比岂少，
　　遂自惋恨形于书。丈夫命存百无害，谁能点检形骸外。
　　巨缗东钓倘可期，与子共饱鲸鱼脍。
　　◎卷.13【题炭谷湫祠堂】韩愈
　　万生都阳明，幽暗鬼所寰。嗟龙独何智，出入人鬼间。
　　不知谁为助，若执造化关。厌处平地水，巢居插天山。
　　列峰若攒指，石盂仰环环。巨灵高其捧，保此一掬悭。
　　森沈固含蓄，本以储阴奸。鱼鳖蒙拥护，群嬉傲天顽。
　　翾翾栖托禽，飞飞一何闲。祠堂像侔真，擢玉纡烟鬟。
　　群怪俨伺候，恩威在其颜。我来日正中，悚惕思先还。
　　寄立尺寸地，敢言来途艰。吁无吹毛刃，血此牛蹄殷。
　　至令乘水旱，鼓舞寡与鳏。林丛镇冥冥，穷年无由删。
　　妍英杂艳实，星琐黄朱斑。石级皆险滑，颠跻莫牵攀。
　　龙区雏众碎，付与宿已颁。弃去可奈何，吾其死茅菅。
　　◎卷.14【听颖师弹琴】韩愈
　　昵昵儿女语，恩怨相尔汝。划然变轩昂，勇士赴敌场。
　　浮云柳絮无根蒂，天地阔远随飞扬。喧啾百鸟群，
　　忽见孤凤凰。跻攀分寸不可上，失势一落千丈强。
　　嗟余有两耳，未省听丝篁。自闻颖师弹，起坐在一旁。
　　推手遽止之，湿衣泪滂滂。颖乎尔诚能，无以冰炭置我肠。
　　◎卷.15【送陆畅归江南（畅娶董溪女）】韩愈
　　举举江南子，名以能诗闻。一来取高第，官佐东宫军。
　　迎妇丞相府，夸映秀士群。鸾鸣桂树间，观者何缤纷。
　　人事喜颠倒，旦夕异所云。萧萧青云干，遂逐荆棘焚。
　　岁晚鸿雁过，乡思见新文。践此秦关雪，家彼吴洲云。
　　悲啼上车女，骨肉不可分。感慨都门别，丈夫酒方醺。
　　我实门下士，力薄蚋与蚊。受恩不即报，永负湘中坟。
　　◎卷.16【送进士刘师服东归】韩愈
　　猛虎落槛阱，坐食如孤豚。丈夫在富贵，岂必守一门。
　　公心有勇气，公口有直言。奈何任埋没，不自求腾轩。
　　仆本亦进士，颇尝究根源。由来骨鲠材，喜被软弱吞。
　　低头受侮笑，隐忍硉兀冤。泥雨城东路，夏槐作云屯。
　　还家虽阙短，把日亲晨飧。携持令名归，自足贻家尊。
　　时节不可玩，亲交可攀援。勉来取金紫，勿久休中园。
　　◎卷.17【嘲鲁连子】韩愈
　　鲁连细而黠，有似黄鹞子。田巴兀老苍，怜汝矜爪觜。
　　开端要惊人，雄跨吾厌矣。高拱禅鸿声，若辍一杯水。
　　独称唐虞贤，顾未知之耳。
　　◎卷.18【赠张籍】韩愈
　　吾老著读书，馀事不挂眼。有儿虽甚怜，教示不免简。
　　君来好呼出，踉跄越门限。惧其无所知，见则先愧赧。
　　昨因有缘事，上马插手版。留君住厅食，使立侍盘盏。
　　薄暮归见君，迎我笑而莞。指渠相贺言，此是万金产。
　　吾爱其风骨，粹美无可拣。试将诗义授，如以肉贯丳。
　　开祛露毫末，自得高蹇嵼。我身蹈丘轲，爵位不早绾。
　　固宜长有人，文章绍编刬。感荷君子德，恍若乘朽栈。
　　召令吐所记，解摘了瑟僴。顾视窗壁间，亲戚竞觇矕。
　　喜气排寒冬，逼耳鸣睍睆。如今更谁恨，便可耕灞浐。
　　◎卷.19【调张籍】韩愈
　　李杜文章在，光焰万丈长。不知群儿愚，那用故谤伤。
　　蚍蜉撼大树，可笑不自量。伊我生其后，举颈遥相望。
　　夜梦多见之，昼思反微茫。徒观斧凿痕，不瞩治水航。
　　想当施手时，巨刃磨天扬。垠崖划崩豁，乾坤摆雷硠。
　　惟此两夫子，家居率荒凉。帝欲长吟哦，故遣起且僵。
　　剪翎送笼中，使看百鸟翔。平生千万篇，金薤垂琳琅。
　　仙官敕六丁，雷电下取将。流落人间者，太山一毫芒。
　　我愿生两翅，捕逐出八荒。精诚忽交通，百怪入我肠。
　　刺手拔鲸牙，举瓢酌天浆。腾身跨汗漫，不著织女襄。
　　顾语地上友，经营无太忙。乞君飞霞佩，与我高颉颃。
　　◎卷.20【卢郎中云夫寄示送盘谷子诗两章，歌以和之】韩愈
　　昔寻李愿向盘谷，正见高崖巨壁争开张。是时新晴天井溢，
　　谁把长剑倚太行。冲风吹破落天外，飞雨白日洒洛阳。
　　东蹈燕川食旷野，有馈木蕨芽满筐。马头溪深不可厉，
　　借车载过水入箱。平沙绿浪榜方口，雁鸭飞起穿垂杨。
　　穷探极览颇恣横，物外日月本不忙。归来辛苦欲谁为，
　　坐令再往之计堕眇芒。闭门长安三日雪，推书扑笔歌慨慷。
　　旁无壮士遣属和，远忆卢老诗颠狂。开缄忽睹送归作，
　　字向纸上皆轩昂。又知李侯竟不顾，方冬独入崔嵬藏。
　　我今进退几时决，十年蠢蠢随朝行。家请官供不报答，
　　何异雀鼠偷太仓。行抽手版付丞相，不等弹劾还耕桑。
　　◎卷.21【寄皇甫湜（湜，睦州新安人）】韩愈
　　敲门惊昼睡，问报睦州吏。手把一封书，上有皇甫字。
　　拆书放床头，涕与泪垂四。昏昏还就枕，惘惘梦相值。
　　悲哉无奇术，安得生两翅。
　　◎卷.22【病中赠张十八】韩愈
　　中虚得暴下，避冷卧北窗。不蹋晓鼓朝，安眠听逢逢。
　　籍也处闾里，抱能未施邦。文章自娱戏，金石日击撞。
　　龙文百斛鼎，笔力可独扛。谈舌久不掉，非君亮谁双。
　　扶几导之言，曲节初摐摐。半途喜开凿，派别失大江。
　　吾欲盈其气，不令见麾幢。牛羊满田野，解旆束空杠。
　　倾尊与斟酌，四壁堆罂缸。玄帷隔雪风，照炉钉明釭。
　　夜阑纵捭阖，哆口疏眉厖。势侔高阳翁，坐约齐横降。
　　连日挟所有，形躯顿胮肛。将归乃徐谓，子言得无哤。
　　回军与角逐，斫树收穷庞。雌声吐款要，酒壶缀羊腔。
　　君乃昆仑渠，籍乃岭头泷。譬如蚁蛭微，讵可陵崆uu。
　　幸愿终赐之，斩拔枿与桩。从此识归处，东流水淙淙。
　　◎卷.23【杂诗】韩愈
　　古史散左右，诗书置后前。岂殊蠹书虫，生死文字间。
　　古道自愚蠢，古言自包缠。当今固殊古，谁与为欣欢。
　　独携无言子，共升昆仑颠。长风飘襟裾，遂起飞高圆。
　　下视禹九州，一尘集豪端。遨嬉未云几，下已亿万年。
　　向者夸夺子，万坟厌其巅。惜哉抱所见，白黑未及分。
　　慷慨为悲咤，泪如九河翻。指摘相告语，虽还今谁亲。
　　翩然下大荒，被发骑骐驎。
　　◎卷.24【寄崔二十六立之】韩愈
　　西城员外丞，心迹两屈奇。往岁战词赋，不将势力随。
　　下驴入省门，左右惊纷披。傲兀坐试席，深丛见孤罴。
　　文如翻水成，初不用意为。四座各低面，不敢捩眼窥。
　　升阶揖侍郎，归舍日未欹。佳句喧众口，考官敢瑕疵。
　　连年收科第，若摘颔底髭。回首卿相位，通途无他岐。
　　岂论校书郎，袍笏光参差。童稚见称说，祝身得如斯。
　　侪辈妒且热，喘如竹筒吹。老妇愿嫁女，约不论财赀。
　　老翁不量分，累月笞其儿。搅搅争附托，无人角雄雌。
　　由来人间事，翻覆不可知。安有巢中鷇，插翅飞天陲。
　　驹麛著爪牙，猛虎借与皮。汝头有缰系，汝脚有索縻。
　　陷身泥沟间，谁复禀指撝。不脱吏部选，可见偶与奇。
　　又作朝士贬，得非命所施。客居京城中，十日营一炊。
　　逼迫走巴蛮，恩爱座上离。昨来汉水头，始得完孤羁。
　　桁挂新衣裳，盎弃食残糜。苟无饥寒苦，那用分高卑。
　　怜我还好古，宦途同险巇。每旬遗我书，竟岁无差池。
　　新篇奚其思，风幡肆逶迤。又论诸毛功，劈水看蛟螭。
　　雷电生睒睗，角鬣相撑披。属我感穷景，抱华不能摛。
　　唱来和相报，愧叹俾我疵。又寄百尺彩，绯红相盛衰。
　　巧能喻其诚，深浅抽肝脾。开展放我侧，方餐涕垂匙。
　　朋交日凋谢，存者逐利移。子宁独迷误，缀缀意益弥。
　　举头庭树豁，狂飙卷寒曦。迢递山水隔，何由应埙篪。
　　别来就十年，君马记騧骊。长女当及事，谁助出帨缡。
　　诸男皆秀朗，几能守家规。文字锐气在，辉辉见旌麾。
　　摧肠与戚容，能复持酒卮。我虽未耋老，发秃骨力羸。
　　所馀十九齿，飘飖尽浮危。玄花著两眼，视物隔褷褵。
　　燕席谢不诣，游鞍悬莫骑。敦敦凭书案，譬彼鸟黏黐。
　　且吾闻之师，不以物自隳。孤豚眠粪壤，不慕太庙牺。
　　君看一时人，几辈先腾驰。过半黑头死，阴虫食枯骴。
　　欢华不满眼，咎责塞两仪。观名计之利，讵足相陪裨。
　　仁者耻贪冒，受禄量所宜。无能食国惠，岂异哀癃罢。
　　久欲辞谢去，休令众睢睢。况又婴疹疾，宁保躯不赀。
　　不能前死罢，内实惭神祇。旧籍在东郡，茅屋枳棘篱。
　　还归非无指，灞渭扬春澌。生兮耕吾疆，死也埋吾陂。
　　文书自传道，不仗史笔垂。夫子固吾党，新恩释衔羁。
　　去来伊洛上，相待安罛箄。我有双饮盏，其银得朱提。
　　黄金涂物象，雕镌妙工倕。乃令千里鲸，幺麽微螽斯。
　　犹能争明月，摆掉出渺瀰。野草花叶细，不辨薋菉葹。
　　绵绵相纠结，状似环城陴。四隅芙蓉树，擢艳皆猗猗。
　　鲸以兴君身，失所逢百罹。月以喻夫道，黾勉励莫亏。
　　草木明覆载，妍丑齐荣萎。愿君恒御之，行止杂燧觿。
　　异日期对举，当如合分支。
　　◎卷.25【月蚀诗效玉川子作（宪宗元和五年时为河南令）】韩愈
　　元和庚寅斗插子，月十四日三更中。森森万木夜僵立，
　　寒气屃奰顽无风。月形如白盘，完完上天东。
　　忽然有物来啖之，不知是何虫。如何至神物，遭此狼狈凶。
　　星如撒沙出，攒集争强雄。油灯不照席，
　　是夕吐焰如长虹。玉川子，涕泗下，中庭独行。
　　念此日月者，为天之眼睛。此犹不自保，吾道何由行。
　　尝闻古老言，疑是虾蟆精。径圆千里纳女腹，
　　何处养女百丑形。杷沙脚手钝，谁使女解缘青冥。
　　黄帝有四目，帝舜重其明。今天只两目，何故许食使偏盲。
　　尧呼大水浸十日，不惜万国赤子鱼头生。女于此时若食日，
　　虽食八九无嚵名。赤龙黑鸟烧口热，
　　翎鬣倒侧相搪撑。婪酣大肚遭一饱，饥肠彻死无由鸣。
　　后时食月罪当死，天罗磕匝何处逃汝刑。
　　玉川子立于庭而言曰：地行贱臣仝，再拜敢告上天公。
　　臣有一寸刃，可刳凶蟆肠。无梯可上天，天阶无由有臣踪。
　　寄笺东南风，天门西北祈风通。丁宁附耳莫漏泄，
　　薄命正值飞廉慵。东方青色龙，牙角何呀呀。从官百馀座，
　　嚼啜烦官家。月蚀汝不知，安用为龙窟天河。赤鸟司南方，
　　尾秃翅觰沙。月蚀于汝头，汝口开呀呀。虾蟆掠汝两吻过,
　　忍学省事不以汝觜啄虾蟆。於菟蹲于西，旗旄卫毵uF。
　　既从白帝祠，又食于蜡礼有加。忍令月被恶物食，
　　枉于汝口插齿牙。乌龟怯奸，怕寒缩颈，以壳自遮。
　　终令夸蛾抉汝出，卜师烧锥钻灼满板如星罗。此外内外官，
　　琐细不足科。臣请悉扫除，慎勿许语令啾哗。
　　并光全耀归我月，盲眼镜净无纤瑕。弊蛙拘送主府官，
　　帝箸下腹尝其皤。依前使兔操杵臼，玉阶桂树闲婆娑。
　　姮娥还宫室，太阳有室家。天虽高，耳属地。感臣赤心，
　　使臣知意。虽无明言，潜喻厥旨。有气有形，皆吾赤子。
　　虽忿大伤，忍杀孩稚。还汝月明，安行于次。尽释众罪，
　　以蛙磔死。
　　◎卷.26【孟生诗（孟郊下第，送之谒徐州张建封也）】韩愈
　　孟生江海士，古貌又古心。尝读古人书，谓言古犹今。
　　作诗三百首，窅默咸池音。骑驴到京国，欲和熏风琴。
　　岂识天子居，九重郁沈沈。一门百夫守，无籍不可寻。
　　晶光荡相射，旗戟翩以森。迁延乍却走，惊怪靡自任。
　　举头看白日，泣涕下沾襟。朅来游公卿，莫肯低华簪。
　　谅非轩冕族，应对多差参。萍蓬风波急，桑榆日月侵。
　　奈何从进士，此路转岖嶔。异质忌处群，孤芳难寄林。
　　谁怜松桂性，竞爱桃李阴。朝悲辞树叶，夕感归巢禽。
　　顾我多慷慨，穷檐时见临。清宵静相对，发白聆苦吟。
　　采兰起幽念，眇然望东南。秦吴修且阻，两地无数金。
　　我论徐方牧，好古天下钦。竹实凤所食，德馨神所歆。
　　求观众丘小，必上泰山岑。求观众流细，必泛沧溟深。
　　子其听我言，可以当所箴。既获则思返，无为久滞淫。
　　卞和试三献，期子在秋砧。
　　◎卷.27【射训狐（德宗时裴延龄、韦渠牟等用事人争出其门）】韩愈
　　有鸟夜飞名训狐，矜凶挟狡夸自呼。乘时阴黑止我屋，
　　声势慷慨非常粗。安然大唤谁畏忌，造作百怪非无须。
　　聚鬼征妖自朋扇，罢掉栱桷颓墍涂。慈母抱儿怕入席，
　　那暇更护鸡窠雏。我念乾坤德泰大，卵此恶物常勤劬。
　　纵之岂即遽有害，斗柄行拄西南隅。谁谓停奸计尤剧，
　　意欲唐突羲和乌。侵更历漏气弥厉，何由侥幸休须臾。
　　咨余往射岂得已，候女两眼张睢盱。枭惊堕梁蛇走窦，
　　一夫斩颈群雏枯。
　　◎卷.28【将归赠孟东野房蜀客（蜀客名次卿）】韩愈
　　君门不可入，势利互相推。借问读书客，胡为在京师。
　　举头未能对，闭眼聊自思。倏忽十六年，终朝苦寒饥。
　　宦途竟寥落，鬓发坐差池。颍水清且寂，箕山坦而夷。
　　如今便当去，咄咄无自疑。
　　◎卷.29【答孟郊】韩愈
　　规模背时利，文字觑天巧。人皆馀酒肉，子独不得饱。
　　才春思已乱，始秋悲又搅。朝餐动及午，夜讽恒至卯。
　　名声暂膻腥，肠肚镇煎煼。古心虽自鞭，世路终难拗。
　　弱拒喜张臂，猛拿闲缩爪。见倒谁肯扶，从嗔我须咬。
　　◎卷.30【从仕】韩愈
　　居闲食不足，从仕力难任。两事皆害性，一生恒苦心。
　　黄昏归私室，惆怅起叹音。弃置人间世，古来非独今。
　　◎卷.31【短灯檠歌】韩愈
　　长檠八尺空自长，短檠二尺便且光。黄帘绿幕朱户闭，
　　风露气入秋堂凉。裁衣寄远泪眼暗，搔头频挑移近床。
　　太学儒生东鲁客，二十辞家来射策。夜书细字缀语言，
　　两目眵昏头雪白。此时提携当案前，看书到晓那能眠。
　　一朝富贵还自恣，长檠高张照珠翠。吁嗟世事无不然，
　　墙角君看短檠弃。
　　◎卷.32【送刘师服】韩愈
　　夏半阴气始，淅然云景秋。蝉声入客耳，惊起不可留。
　　草草具盘馔，不待酒献酬。士生为名累，有似鱼中钩。
　　赍材入市卖，贵者恒难售。岂不畏憔悴，为功忌中休。
　　勉哉耘其业，以待岁晚收。


第三百四十一卷
　　◎卷.1【符读书城南（符，愈之子。城南，愈别墅）】韩愈
　　木之就规矩，在梓匠轮舆。人之能为人，由腹有诗书。
　　诗书勤乃有，不勤腹空虚。欲知学之力，贤愚同一初。
　　由其不能学，所入遂异闾。两家各生子，提孩巧相如。
　　少长聚嬉戏，不殊同队鱼。年至十二三，头角稍相疏。
　　二十渐乖张，清沟映污渠。三十骨骼成，乃一龙一猪。
　　飞黄腾踏去，不能顾蟾蜍。一为马前卒，鞭背生虫蛆。
　　一为公与相，潭潭府中居。问之何因尔，学与不学欤。
　　金璧虽重宝，费用难贮储。学问藏之身，身在则有馀。
　　君子与小人，不系父母且。不见公与相，起身自犁鉏。
　　不见三公后，寒饥出无驴。文章岂不贵，经训乃菑畬。
　　潢潦无根源，朝满夕已除。人不通古今，马牛而襟裾。
　　行身陷不义，况望多名誉。时秋积雨霁，新凉入郊墟。
　　灯火稍可亲，简编可卷舒。岂不旦夕念，为尔惜居诸。
　　恩义有相夺，作诗劝踌躇。
　　◎卷.2【示爽】韩愈
　　宣城去京国，里数逾三千。念汝欲别我，解装具盘筵。
　　日昏不能散，起坐相引牵。冬夜岂不长，达旦灯烛然。
　　座中悉亲故，谁肯舍汝眠。念汝将一身，西来曾几年。
　　名科掩众俊，州考居吏前。今从府公召，府公又时贤。
　　时辈千百人，孰不谓汝妍。汝来江南近，里闾故依然。
　　昔日同戏儿，看汝立路边。人生但如此，其实亦可怜。
　　吾老世味薄，因循致留连。强颜班行内，何实非罪愆。
　　才短难自力，惧终莫洗湔。临分不汝诳，有路即归田。
　　◎卷.3【人日城南登高】韩愈
　　初正候才兆，涉七气已弄。霭霭野浮阳，晖晖水披冻。
　　圣朝身不废，佳节古所用。亲交既许来，子妷亦可从。
　　盘蔬冬春杂，尊酒清浊共。令征前事为，觞咏新诗送。
　　扶杖凌圮阯，刺船犯枯葑。恋池群鸭回，释峤孤云纵。
　　人生本坦荡，谁使妄倥偬。直指桃李阑，幽寻宁止重。
　　◎卷.4【病鸱】韩愈
　　屋东恶水沟，有鸱堕鸣悲。青泥掩两翅，拍拍不得离。
　　君童叫相召，瓦砾争先之。计校生平事，杀却理亦宜。
　　夺攘不愧耻，饱满盘天嬉。晴日占光景，高风恣追随。
　　遂凌鸾凤群，肯顾鸿鹄卑。今者命运穷，遭逢巧丸儿。
　　中汝要害处，汝能不得施。于吾乃何有，不忍乘其危。
　　丐汝将死命，浴以清水池。朝餐辍鱼肉，暝宿防狐狸。
　　自知无以致，蒙德久犹疑。饱入深竹丛，饥来傍阶基。
　　亮无责报心，固以听所为。昨日有气力，飞跳弄藩篱。
　　今晨忽径去，曾不报我知。侥幸非汝福，天衢汝休窥。
　　京城事弹射，竖子不易欺。勿讳泥坑辱，泥坑乃良规。
　　◎卷.5【华山女】韩愈
　　街东街西讲佛经，撞钟吹螺闹宫庭。广张罪福资诱胁，
　　听众狎恰排浮萍。黄衣道士亦讲说，座下寥落如明星。
　　华山女儿家奉道，欲驱异教归仙灵。洗妆拭面著冠帔，
　　白咽红颊长眉青。遂来升座演真诀，观门不许人开扃。
　　不知谁人暗相报，訇然振动如雷霆。扫除众寺人迹绝，
　　骅骝塞路连辎輧。观中人满坐观外，后至无地无由听。
　　抽簪脱钏解环佩，堆金叠玉光青荧。天门贵人传诏召，
　　六宫愿识师颜形。玉皇颔首许归去，乘龙驾鹤来青冥。
　　豪家少年岂知道，来绕百匝脚不停。云窗雾阁事恍惚，
　　重重翠幕深金屏。仙梯难攀俗缘重，浪凭青鸟通丁宁。
　　◎卷.6【读皇甫湜公安园池诗书其后二首】韩愈
　　晋人目二子，其犹吹一吷。区区自其下，顾肯挂牙舌。
　　春秋书王法，不诛其人身。尔雅注虫鱼，定非磊落人。
　　湜也困公安，不自闲穷年。枉智思掎摭，
　　粪壤污秽岂有臧。诚不如两忘，但以一概量。
　　我有一池水，蒲苇生其间。虫鱼沸相嚼，日夜不得闲。
　　我初往观之，其后益不观。观之乱我意，不如不观完。
　　用将济诸人，舍得业孔颜。百年讵几时，君子不可闲。
　　◎卷.7【路傍堠（以下四篇并元和十四年出为潮州作）】韩愈
　　堆堆路傍堠，一双复一只。迎我出秦关，送我入楚泽。
　　千以高山遮，万以远水隔。吾君勤听治，照与日月敌。
　　臣愚幸可哀，臣罪庶可释。何当迎送归，缘路高历历。
　　◎卷.8【食曲河驿（驿在商邓间）】韩愈
　　晨及曲河驿，凄然自伤情。群乌巢庭树，乳燕飞檐楹。
　　而我抱重罪，孑孑万里程。亲戚顿乖角，图史弃纵横。
　　下负明义重，上孤朝命荣。杀身谅无补，何用答生成。
　　◎卷.9【过南阳】韩愈
　　南阳郭门外，桑下麦青青。行子去未已，春鸠鸣不停。
　　秦商邈既远，湖海浩将经。孰忍生以戚，吾其寄馀龄。
　　◎卷.10【泷吏】韩愈
　　南行逾六旬，始下昌乐泷。险恶不可状，船石相舂撞。
　　往问泷头吏，潮州尚几里。行当何时到，土风复何似。
　　泷吏垂手笑，官何问之愚。譬官居京邑，何由知东吴。
　　东吴游宦乡，官知自有由。潮州底处所，有罪乃窜流。
　　侬幸无负犯，何由到而知。官今行自到，那遽妄问为。
　　不虞卒见困，汗出愧且骇。吏曰聊戏官，侬尝使往罢。
　　岭南大抵同，官去道苦辽。下此三千里，有州始名潮。
　　恶溪瘴毒聚，雷电常汹汹。鳄鱼大于船，牙眼怖杀侬。
　　州南数十里，有海无天地。飓风有时作，掀簸真差事。
　　圣人于天下，于物无不容。比闻此州囚，亦在生还侬。
　　官无嫌此州，固罪人所徙。官当明时来，事不待说委。
　　官不自谨慎，宜即引分往。胡为此水边，神色久戃慌。
　　bd大瓶罂小，所任自有宜。官何不自量，满溢以取斯。
　　工农虽小人，事业各有守。不知官在朝，有益国家不。
　　得无虱其间，不武亦不文。仁义饬其躬，巧奸败群伦。
　　叩头谢吏言，始惭今更羞。历官二十馀，国恩并未酬。
　　凡吏之所诃，嗟实颇有之。不即金木诛，敢不识恩私。
　　潮州虽云远，虽恶不可过。于身实已多，敢不持自贺。
　　◎卷.11【赠别元十八协律六首（桂林伯，桂管观察使裴行立也）】韩愈
　　知识久去眼，吾行其既远。瞢瞢莫訾省，默默但寝饭。
　　子兮何为者，冠珮立宪宪。何氏之从学，兰蕙已满畹。
　　于何玩其光，以至岁向晚。治惟尚和同，无俟于謇謇。
　　或师绝学贤，不以艺自挽。子兮独如何，能自媚婉娩。
　　金石出声音，宫室发关楗。何人识章甫，而知骏蹄踠。
　　惜乎吾无居，不得留息偃。临当背面时，裁诗示缱绻。
　　英英桂林伯，实惟文武特。远劳从事贤，来吊逐臣色。
　　南裔多山海，道里屡纡直。风波无程期，所忧动不测。
　　子行诚艰难，我去未穷极。临别且何言，有泪不可拭。
　　吾友柳子厚，其人艺且贤。吾未识子时，已览赠子篇。
　　寤寐想风采，于今已三年。不意流窜路，旬日同食眠。
　　所闻昔已多，所得今过前。如何又须别，使我抱悁悁。
　　势要情所重，排斥则埃尘。骨肉未免然，又况四海人。
　　嶷嶷桂林伯，矫矫义勇身。生平所未识，待我逾交亲。
　　遗我数幅书，继以药物珍。药物防瘴疠，书劝养形神。
　　不知四罪地，岂有再起辰。穷途致感激，肝胆还轮囷。
　　读书患不多，思义患不明。患足已不学，既学患不行。
　　子今四美具，实大华亦荣。王官不可阙，未宜后诸生。
　　嗟我摈南海，无由助飞鸣。
　　寄书龙城守，君骥何时秣。峡山逢飓风，雷电助撞捽。
　　乘潮簸扶胥，近岸指一发。两岩虽云牢，水石互飞发。
　　屯门虽云高，亦映波浪没。余罪不足惜，子生未宜忽。
　　胡为不忍别，感谢情至骨。
　　◎卷.12【初南食贻元十八协律】韩愈
　　鲎实如惠文，骨眼相负行。蠔相黏为山，百十各自生。
　　蒲鱼尾如蛇，口眼不相营。蛤即是虾蟆，同实浪异名。
　　章举马甲柱，斗以怪自呈。其馀数十种，莫不可叹惊。
　　我来御魑魅，自宜味南烹。调以咸与酸，芼以椒与橙。
　　腥臊始发越，咀吞面汗騂。惟蛇旧所识，实惮口眼狞。
　　开笼听其去，郁屈尚不平。卖尔非我罪，不屠岂非情。
　　不祈灵珠报，幸无嫌怨并。聊歌以记之，又以告同行。
　　◎卷.13【宿曾江口示侄孙湘二首（湘，字北渚，老成之子）】韩愈
　　云昏水奔流，天水漭相围。三江灭无口，其谁识涯圻。
　　暮宿投民村，高处水半扉。犬鸡俱上屋，不复走与飞。
　　篙舟入其家，暝闻屋中唏。问知岁常然，哀此为生微。
　　海风吹寒晴，波扬众星辉。仰视北斗高，不知路所归。
　　舟行忘故道，屈曲高林间。林间无所有，奔流但潺潺。
　　嗟我亦拙谋，致身落南蛮。茫然失所诣，无路何能还。
　　◎卷.14【答柳柳州食虾蟆】韩愈
　　虾蟆虽水居，水特变形貌。强号为蛙哈，于实无所校。
　　虽然两股长，其奈脊皴皰。跳踯虽云高，意不离泞淖。
　　鸣声相呼和，无理只取闹。周公所不堪，洒灰垂典教。
　　我弃愁海滨，恒愿眠不觉。叵堪朋类多，沸耳作惊爆。
　　端能败笙磬，仍工乱学校。虽蒙勾践礼，竟不闻报效。
　　大战元鼎年，孰强孰败桡。居然当鼎味，岂不辱钓罩。
　　余初不下喉，近亦能稍稍。常惧染蛮夷，失平生好乐。
　　而君复何为，甘食比豢豹。猎较务同俗，全身斯为孝。
　　哀哉思虑深，未见许回棹。
　　◎卷.15【别赵子（赵子名德，潮州人）】韩愈
　　我迁于揭阳，君先揭阳居。揭阳去京华，其里万有馀。
　　不谓小郭中，有子可与娱。心平而行高，两通诗与书。
　　婆娑海水南，簸弄明月珠。及我迁宜春，意欲携以俱。
　　摆头笑且言，我岂不足欤。又奚为于北，往来以纷如。
　　海中诸山中，幽子颇不无。相期风涛观，已久不可渝。
　　又尝疑龙虾，果谁雄牙须。蚌蠃鱼鳖虫，瞿瞿以狙狙。
　　识一已忘十，大同细自殊。欲一穷究之，时岁屡谢除。
　　今子南且北，岂非亦有图。人心未尝同，不可一理区。
　　宜各从所务，未用相贤愚。
　　◎卷.16【除官赴阙至江州寄鄂岳李大夫（李程也）】韩愈
　　盆城去鄂渚，风便一日耳。不枉故人书，无因帆江水。
　　故人辞礼闱，旌节镇江圻。而我窜逐者，龙钟初得归。
　　别来已三岁，望望长迢递。咫尺不相闻，平生那可计。
　　我齿落且尽，君鬓白几何。年皆过半百，来日苦无多。
　　少年乐新知，衰暮思故友。譬如亲骨肉，宁免相可不。
　　我昔实愚蠢，不能降色辞。子犯亦有言，臣犹自知之。
　　公其务贳过，我亦请改事。桑榆倘可收，愿寄相思字。
　　◎卷.17【南山有高树行赠李宗闵】韩愈
　　南山有高树，花叶何衰衰。上有凤凰巢，凤凰乳且栖。
　　四旁多长枝，群鸟所托依。黄鹄据其高，众鸟接其卑。
　　不知何山鸟，羽毛有光辉。飞飞择所处，正得众所希。
　　上承凤凰恩，自期永不衰。中与黄鹄群，不自隐其私。
　　下视众鸟群，汝徒竟何为。不知挟丸子，心默有所规。
　　弹汝枝叶间，汝翅不觉摧。或言由黄鹄，黄鹄岂有之。
　　慎勿猜众鸟，众鸟不足猜。无人语凤凰，汝屈安得知。
　　黄鹄得汝去，婆娑弄毛衣。前汝下视鸟，各议汝瑕疵。
　　汝岂无朋匹，有口莫肯开。汝落蒿艾间，几时复能飞。
　　哀哀故山友，中夜思汝悲。路远翅翎短，不得持汝归。
　　◎卷.18【猛虎行（诸本有赠李宗闵字）】韩愈
　　猛虎虽云恶，亦各有匹侪。群行深谷间，百兽望风低。
　　身食黄熊父，子食赤豹麛。择肉于熊豹，肯视兔与狸。
　　正昼当谷眠，眼有百步威。自矜无当对，气性纵以乖。
　　朝怒杀其子，暮还食其妃。匹侪四散走，猛虎还孤栖。
　　狐鸣门两旁，乌鹊从噪之。出逐猴入居，虎不知所归。
　　谁云猛虎恶，中路正悲啼。豹来衔其尾，熊来攫其颐。
　　猛虎死不辞，但惭前所为。虎坐无助死，况如汝细微。
　　故当结以信，亲当结以私。亲故且不保，人谁信汝为。


第三百四十二卷
　　◎卷.1【雪后寄崔二十六丞公（斯立）】韩愈
　　蓝田十月雪塞关，我兴南望愁群山。攒天嵬嵬冻相映，
　　君乃寄命于其间。秩卑俸薄食口众，岂有酒食开容颜。
　　殿前群公赐食罢，骅骝蹋路骄且闲。称多量少鉴裁密，
　　岂念幽桂遗榛菅。几欲犯严出荐口，气象硉兀未可攀。
　　归来殒涕掩关卧，心之纷乱谁能删。诗翁憔悴劚荒棘，
　　清玉刻佩联玦环。脑脂遮眼卧壮士，大弨挂壁无由弯。
　　乾坤惠施万物遂，独于数子怀偏悭。朝欷暮唶不可解，
　　我心安得如石顽。
　　◎卷.2【送僧澄观】韩愈
　　浮屠西来何施为，扰扰四海争奔驰。构楼架阁切星汉，
　　夸雄斗丽止者谁。僧伽后出淮泗上，势到众佛尤恢奇。
　　越商胡贾脱身罪，珪璧满船宁计资。清淮无波平如席，
　　栏柱倾扶半天赤。火烧水转扫地空，突兀便高三百尺。
　　影沈潭底龙惊遁，当昼无云跨虚碧。借问经营本何人，
　　道人澄观名籍籍。愈昔从军大梁下，往来满屋贤豪者。
　　皆言澄观虽僧徒，公才吏用当今无。后从徐州辟书至，
　　纷纷过客何由记。人言澄观乃诗人，一座竞吟诗句新。
　　向风长叹不可见，我欲收敛加冠巾。洛阳穷秋厌穷独，
　　丁丁啄门疑啄木。有僧来访呼使前，伏犀插脑高颊权。
　　惜哉已老无所及，坐睨神骨空潸然。临淮太守初到郡，
　　远遣州民送音问。好奇赏俊直难逢，去去为致思从容。
　　◎卷.3【山南郑相公樊员外酬答为诗…樊封以示愈依赋十四韵以献】韩愈
　　梁维西南屏，山厉水刻屈。禀生肖剿刚，难谐在民物。
　　荥公鼎轴老，享斡力健倔。帝咨女予往，牙纛前岔坲。
　　威风挟惠气，盖壤两劘拂。茫漫华黑间，指画变恍欻。
　　诚既富而美，章汇霍炳蔚。日延讲大训，龟判错衮黻。
　　樊子坐宾署，演孔刮老佛。金舂撼玉应，厥臭剧蕙郁。
　　遗我一言重，跽受惕斋栗。辞悭义卓阔，呀豁疚掊掘。
　　如新去耵聍，雷霆逼飓f2。缀此岂为训，俚言绍庄屈。
　　◎卷.4【奉和武相公镇蜀时咏使宅韦太尉所养孔雀】韩愈
　　穆穆鸾凤友，何年来止兹。飘零失故态，隔绝抱长思。
　　翠角高独耸，金华焕相差。坐蒙恩顾重，毕命守阶墀。
　　◎卷.5【感春三首】韩愈
　　偶坐藤树下，暮春下旬间。藤阴已可庇，落蕊还漫漫。
　　亹亹新叶大，珑珑晚花乾。青天高寥寥，两蝶飞翻翻。
　　时节适当尔，怀悲自无端。
　　黄黄芜菁花，桃李事已退。狂风簸枯榆，狼藉九衢内。
　　春序一如此，汝颜安足赖。谁能驾飞车，相从观海外。
　　晨游百花林，朱朱兼白白。柳枝弱而细，悬树垂百尺。
　　左右同来人，金紫贵显剧。娇童为我歌，哀响跨筝笛。
　　艳姬蹋筵舞，清眸刺剑戟。心怀平生友，莫一在燕席。
　　死者长眇芒，生者困乖隔。少年真可喜，老大百无益。
　　◎卷.6【早赴街西行香赠卢李二中舍人（卢汀、李逢吉也）】韩愈
　　天街东西异，祗命遂成游。月明御沟晓，蝉吟堤树秋。
　　老僧情不薄，僻寺境还幽。寂寥二三子，归骑得相收。
　　◎卷.7【晚寄张十八助教周郎博士（张籍、周况也）】韩愈
　　日薄风景旷，出归偃前檐。晴云如擘絮，新月似磨镰。
　　田野兴偶动，衣冠情久厌。吾生可携手，叹息岁将淹。
　　◎卷.8【题张十八所居（籍）】韩愈
　　君居泥沟上，沟浊萍青青。蛙讙桥未扫，蝉嘒门长扃。
　　名秩后千品，诗文齐六经。端来问奇字，为我讲声形。
　　◎卷.9【奉酬卢给事云夫四兄曲江荷花行见寄…阁老张十八助教】韩愈
　　曲江千顷秋波净，平铺红云盖明镜。大明宫中给事归，
　　走马来看立不正。遗我明珠九十六，寒光映骨睡骊目。
　　我今官闲得婆娑，问言何处芙蓉多。撑舟昆明度云锦，
　　脚敲两舷叫吴歌。太白山高三百里，负雪崔嵬插花里。
　　玉山前却不复来，曲江汀滢水平杯。我时相思不觉一回首，
　　天门九扇相当开。上界真人足官府，
　　岂如散仙鞭笞鸾凤终日相追陪。
　　◎卷.10【奉和钱七兄曹长盆池所植】韩愈
　　翻翻江浦荷，而今生在此。擢擢菰叶长，芳根复谁徙。
　　露涵两鲜翠，风荡相磨倚。但取主人知，谁言盆盎是。
　　◎卷.11【记梦】韩愈
　　夜梦神官与我言，罗缕道妙角与根。挈携陬维口澜翻，
　　百二十刻须臾间。我听其言未云足，舍我先度横山腹。
　　我徒三人共追之，一人前度安不危。我亦平行蹋y槱e，
　　神完骨蹻脚不掉。侧身上视溪谷盲，杖撞玉版声彭fP。
　　神官见我开颜笑，前对一人壮非少。石坛坡陀可坐卧，
　　我手承颏肘拄座。隆楼杰阁磊嵬高，天风飘飘吹我过。
　　壮非少者哦七言，六字常语一字难。我以指撮白玉丹，
　　行且咀噍行诘盘。口前截断第二句，绰虐顾我颜不欢。
　　乃知仙人未贤圣，护短凭愚邀我敬。我能屈曲自世间，
　　安能从汝巢神山。
　　◎卷.12【南内朝贺归呈同官】韩愈
　　薄云蔽秋曦，清雨不成泥。罢贺南内衙，归凉晓凄凄。
　　绿槐十二街，涣散驰轮蹄。余惟戆书生，孤身无所赍。
　　三黜竟不去，致官九列齐。岂惟一身荣，佩玉冠簪犀。
　　滉荡天门高，著籍朝厥妻。文才不如人，行又无町畦。
　　问之朝廷事，略不知东西。况于经籍深，岂究端与倪。
　　君恩太山重，不见酬稗稊。所职事无多，又不自提撕。
　　明庭集孔鸾，曷取于凫鹥。树以松与柏，不宜间蒿藜。
　　婉娈自媚好，几时不见挤。贪食以忘躯，鲜不调盐醯。
　　法吏多少年，磨淬出角圭。将举汝愆尤，以为己阶梯。
　　收身归关东，期不到死迷。
　　◎卷.13【朝归】韩愈
　　峨峨进贤冠，耿耿水苍佩。服章岂不好，不与德相对。
　　顾影听其声，赪颜汗渐背。进乏犬鸡效，又不勇自退。
　　坐食取其肥，无堪等聋瞶。长风吹天墟，秋日万里晒。
　　抵暮但昏眠，不成歌慷慨。
　　◎卷.14【杂诗四首】韩愈
　　朝蝇不须驱，暮蚊不可拍。蝇蚊满八区，可尽与相格。
　　得时能几时，与汝恣啖咋。凉风九月到，扫不见踪迹。
　　鹊鸣声楂楂，乌噪声护护。争斗庭宇间，持身博弹射。
　　黄鹄能忍饥，两翅久不擘。苍苍云海路，岁晚将无获。
　　截橑为欂栌，斫楹以为椽。束蒿以代之，小大不相权。
　　虽无风雨灾，得不覆且颠。解辔弃骐骥，蹇驴鞭使前。
　　昆仑高万里，岁尽道苦邅。停车卧轮下，绝意于神仙。
　　雀鸣朝营食，鸠鸣暮觅群。独有知时鹤，虽鸣不缘身。
　　喑蝉终不鸣，有抱不列陈。蛙黾鸣无谓，閤閤只乱人。
　　◎卷.15【读东方朔杂事】韩愈
　　严严王母宫，下维万仙家。噫欠为飘风，濯手大雨沱。
　　方朔乃竖子，骄不加禁诃。偷入雷电室，輷輘掉狂车。
　　王母闻以笑，卫官助呀呀。不知万万人，生身埋泥沙。
　　簸顿五山踣，流漂八维蹉。曰吾儿可憎，奈此狡狯何。
　　方朔闻不喜，褫身络蛟蛇。瞻相北斗柄，两手自相挼。
　　群仙急乃言，百犯庸不科。向观睥睨处，事在不可赦。
　　欲不布露言，外口实喧哗。王母不得已，颜嚬口赍嗟。
　　颔头可其奏，送以紫玉珂。方朔不惩创，挟恩更矜夸。
　　诋欺刘天子，正昼溺殿衙。一旦不辞诀，摄身凌苍霞。
　　◎卷.16【谴疟鬼】韩愈
　　屑屑水帝魂，谢谢无馀辉。如何不肖子，尚奋疟鬼威。
　　乘秋作寒热，翁妪所骂讥。求食欧泄间，不知臭秽非。
　　医师加百毒，熏灌无停机。灸师施艾炷，酷若猎火围。
　　诅师毒口牙，舌作霹雳飞。符师弄刀笔，丹墨交横挥。
　　咨汝之胄出，门户何巍巍。祖轩而父顼，未沫于前徽。
　　不修其操行，贱薄似汝稀。岂不忝厥祖，靦然不知归。
　　湛湛江水清，归居安汝妃。清波为裳衣，白石为门畿。
　　呼吸明月光，手掉芙蓉旂。降集随九歌，饮芳而食菲。
　　赠汝以好辞，咄汝去莫违。
　　◎卷.17【示儿】韩愈
　　始我来京师，止携一束书。辛勤三十年，以有此屋庐。
　　此屋岂为华，于我自有馀。中堂高且新，四时登牢蔬。
　　前荣馔宾亲，冠婚之所于。庭内无所有，高树八九株。
　　有藤娄络之，春华夏阴敷。东堂坐见山，云风相吹嘘。
　　松果连南亭，外有瓜芋区。西偏屋不多，槐榆翳空虚。
　　山鸟旦夕鸣，有类涧谷居。主妇治北堂，膳服适戚疏。
　　恩封高平君，子孙从朝裾。开门问谁来，无非卿大夫。
　　不知官高卑，玉带悬金鱼。问客之所为，峨冠讲唐虞。
　　酒食罢无为，棋槊以相娱。凡此座中人，十九持钧枢。
　　又问谁与频，莫与张樊如。来过亦无事，考评道精粗。
　　跹跹媚学子，墙屏日有徒。以能问不能，其蔽岂可祛。
　　嗟我不修饰，事与庸人俱。安能坐如此，比肩于朝儒。
　　诗以示儿曹，其无迷厥初。
　　◎卷.18【庭楸】韩愈
　　庭楸止五株，共生十步间。各有藤绕之，上各相钩联。
　　下叶各垂地，树颠各云连。朝日出其东，我常坐西偏。
　　夕日在其西，我常坐东边。当昼日在上，我在中央间。
　　仰视何青青，上不见纤穿。朝暮无日时，我且八九旋。
　　濯濯晨露香，明珠何联联。夜月来照之，蒨蒨自生烟。
　　我已自顽钝，重遭五楸牵。客来尚不见，肯到权门前。
　　权门众所趋，有客动百千。九牛亡一毛，未在多少间。
　　往既无可顾，不往自可怜。
　　◎卷.19【玩月喜张十八员外以王六秘书至（王六，王建也）】韩愈
　　前夕虽十五，月长未满规。君来晤我时，风露渺无涯。
　　浮云散白石，天宇开青池。孤质不自惮，中天为君施。
　　玩玩夜遂久，亭亭曙将披。况当今夕圆，又以嘉客随。
　　惜无酒食乐，但用歌嘲为。
　　◎卷.20【和李相公摄事南郊，览物兴怀，呈一二知旧】韩愈
　　灿灿辰角曙，亭亭寒露朝。川原共澄映，云日还浮飘。
　　上宰严祀事，清途振华镳。圆丘峻且坦，前对南山标。
　　村树黄复绿，中田稼何饶。顾瞻想岩谷，兴叹倦尘嚣。
　　惟彼颠瞑者，去公岂不辽。为仁朝自治，用静兵以销。
　　勿惮吐捉勤，可歌风雨调。圣贤相遇少，功德今宣昭。
　　◎卷.21【和裴仆射相公假山十一韵】韩愈
　　公乎真爱山，看山旦连夕。犹嫌山在眼，不得着脚历。
　　枉语山中人，匄我涧侧石。有来应公须，归必载金帛。
　　当轩乍骈罗，随势忽开坼。有洞若神剜，有岩类天划。
　　终朝岩洞间，歌鼓燕宾戚。孰谓衡霍期，近在王侯宅。
　　傅氏筑已卑，磻溪钓何激。逍遥功德下，不与事相摭。
　　乐我盛明朝，于焉傲今昔。
　　◎卷.22【与张十八同效阮步兵一日复一夕】韩愈
　　一日复一日，一朝复一朝。只见有不如，不见有所超。
　　食作前日味，事作前日调。不知久不死，悯悯尚谁要。
　　富贵自絷拘，贫贱亦煎焦。俯仰未得所，一世已解镳。
　　譬如笼中鹤，六翮无所摇。譬如兔得蹄，安用东西跳。
　　还看古人书，复举前人瓢。未知所穷竟，且作新诗谣。
　　◎卷.23【送诸葛觉往随州读书（李繁时为随州刺史宰相泌之子也）】韩愈
　　邺侯家多书，插架三万轴。一一悬牙签，新若手未触。
　　为人强记览，过眼不再读。伟哉群圣文，磊落载其腹。
　　行年五十馀，出守数已六。京邑有旧庐，不容久食宿。
　　台阁多官员，无地寄一足。我虽官在朝，气势日局缩。
　　屡为丞相言，虽恳不见录。送行过浐水，东望不转目。
　　今子从之游，学问得所欲。入海观龙鱼，矫翮逐黄鹄。
　　勉为新诗章，月寄三四幅。
　　◎卷.24【南溪始泛三首（此诗乃长庆间以病在告日所作）】韩愈
　　榜舟南山下，上上不得返。幽事随去多，孰能量近远。
　　阴沈过连树，藏昂抵横坂。石粗肆磨砺，波恶厌牵挽。
　　或倚偏岸渔，竟就平洲饭。点点暮雨飘，梢梢新月偃。
　　馀年懔无几，休日怆已晚。自是病使然，非由取高蹇。
　　南溪亦清驶，而无楫与舟。山农惊见之，随我劝不休。
　　不惟儿童辈，或有杖白头。馈我笼中瓜，劝我此淹留。
　　我云以病归，此已颇自由。幸有用馀俸，置居在西畴。
　　囷仓米谷满，未有旦夕忧。上去无得得，下来亦悠悠。
　　但恐烦里闾，时有缓急投。愿为同社人，鸡豚燕春秋。
　　足弱不能步，自宜收朝迹。羸形可舆致，佳观安事掷。
　　即此南坂下，久闻有水石。拖舟入其间，溪流正清激。
　　随波吾未能，峻濑乍可刺。鹭起若导吾，前飞数十尺。
　　亭亭柳带沙，团团松冠壁。归时还尽夜，谁谓非事役。


第三百四十三卷
　　◎卷.1【题楚昭王庙】韩愈
　　丘坟满目衣冠尽，城阙连云草树荒。
　　犹有国人怀旧德，一间茅屋祭昭王。
　　◎卷.2【宿龙宫滩】韩愈
　　浩浩复汤汤，滩声抑更扬。奔流疑激电，惊浪似浮霜。
　　梦觉灯生晕，宵残雨送凉。如何连晓语，一半是思乡。
　　◎卷.3【叉鱼招张功曹（署）】韩愈
　　叉鱼春岸阔，此兴在中宵。大炬然如昼，长船缚似桥。
　　深窥沙可数，静搒水无摇。刃下那能脱，波间或自跳。
　　中鳞怜锦碎，当目讶珠销。迷火逃翻近，惊人去暂遥。
　　竞多心转细，得隽语时嚣。潭罄知存寡，舷平觉获饶。
　　交头疑凑饵，骈首类同条。濡沫情虽密，登门事已辽。
　　盈车欺故事，饲犬验今朝。血浪凝犹沸，腥风远更飘。
　　盖江烟幂幂，拂棹影寥寥。獭去愁无食，龙移惧见烧。
　　如棠名既误，钓渭日徒消。文客惊先赋，篙工喜尽谣。
　　脍成思我友，观乐忆吾僚。自可捐忧累，何须强问鸮。
　　◎卷.4【李员外寄纸笔（李伯康也，郴州刺史）】韩愈
　　题是临池后，分从起草馀。兔尖针莫并，茧净雪难如。
　　莫怪殷勤谢，虞卿正著书。
　　◎卷.5【次同冠峡（赴阳山作）】韩愈
　　今日是何朝，天晴物色饶。落英千尺堕，游丝百丈飘。
　　泄乳交岩脉，悬流揭浪标。无心思岭北，猿鸟莫相撩。
　　◎卷.6【答张十一功曹】韩愈
　　山净江空水见沙，哀猿啼处两三家。筼筜竞长纤纤笋，
　　踯躅闲开艳艳花。未报恩波知死所，莫令炎瘴送生涯。
　　吟君诗罢看双鬓，斗觉霜毛一半加。
　　◎卷.7【郴州祈雨】韩愈
　　乞雨女郎魂，炰羞洁且繁。庙开鼯鼠叫，神降越巫言。
　　旱气期销荡，阴官想骏奔。行看五马入，萧飒已随轩。
　　◎卷.8【湘中酬张十一功曹】韩愈
　　休垂绝徼千行泪，共泛清湘一叶舟。
　　今日岭猿兼越鸟，可怜同听不知愁。
　　◎卷.9【郴口又赠二首】韩愈
　　山作剑攒江写镜，扁舟斗转疾于飞。
　　回头笑向张公子，终日思归此日归。
　　雪飐霜翻看不分，雷惊电激语难闻。
　　沿涯宛转到深处，何限青天无片云。
　　◎卷.10【题木居士二首】韩愈
　　火透波穿不计春，根如头面干如身。
　　偶然题作木居士，便有无穷求福人。
　　为神讵比沟中断，遇赏还同爨下馀。
　　朽蠹不胜刀锯力，匠人虽巧欲何如。
　　◎卷.11【晚泊江口】韩愈
　　郡城朝解缆，江岸暮依村。二女竹上泪，孤臣水底魂。
　　双双归蛰燕，一一叫群猿。回首那闻语，空看别袖翻。
　　◎卷.12【湘中】韩愈
　　猿愁鱼踊水翻波，自古流传是汨罗。
　　蘋藻满盘无处奠，空闻渔父扣舷歌。
　　◎卷.13【别盈上人】韩愈
　　山僧爱山出无期，俗士牵俗来何时。
　　祝融峰下一回首，即是此生长别离。
　　◎卷.14【喜雪献裴尚书（裴均也，时为荆南节度使）】韩愈
　　宿云寒不卷，春雪堕如簁。骋巧先投隙，潜光半入池。
　　喜深将策试，惊密仰檐窥。自下何曾污，增高未觉危。
　　比心明可烛，拂面爱还吹。妒舞时飘袖，欺梅并压枝。
　　地空迷界限，砌满接高卑。浩荡乾坤合，霏微物象移。
　　为祥矜大熟，布泽荷平施。已分年华晚，犹怜曙色随。
　　气严当酒换，洒急听窗知。照曜临初日，玲珑滴晚澌。
　　聚庭看岳耸，扫路见云披。阵势鱼丽远，书文鸟篆奇。
　　纵欢罗艳黠，列贺拥熊螭。履敝行偏冷，门扃卧更羸。
　　悲嘶闻病马，浪走信娇儿。灶静愁烟绝，丝繁念鬓衰。
　　拟盐吟旧句，授简慕前规。捧赠同燕石，多惭失所宜。
　　◎卷.15【春雪】韩愈
　　看雪乘清旦，无人坐独谣。拂花轻尚起，落地暖初销。
　　已讶陵歌扇，还来伴舞腰。洒篁留密节，著柳送长条。
　　入镜鸾窥沼，行天马度桥。遍阶怜可掬，满树戏成摇。
　　江浪迎涛日，风毛纵猎朝。弄闲时细转，争急忽惊飘。
　　城险疑悬布，砧寒未捣绡。莫愁阴景促，夜色自相饶。
　　◎卷.16【闻梨花发赠刘师命】韩愈
　　桃溪惆怅不能过，红艳纷纷落地多。
　　闻道郭西千树雪，欲将君去醉如何。
　　◎卷.17【春雪间早梅】韩愈
　　梅将雪共春，彩艳不相因。逐吹能争密，排枝巧妒新。
　　谁令香满座，独使净无尘。芳意饶呈瑞，寒光助照人。
　　玲珑开已遍，点缀坐来频。那是俱疑似，须知两逼真。
　　荧煌初乱眼，浩荡忽迷神。未许琼华比，从将玉树亲。
　　先期迎献岁，更伴占兹晨。愿得长辉映，轻微敢自珍。
　　◎卷.18【早春雪中闻莺】韩愈
　　朝莺雪里新，雪树眼前春。带涩先迎气，侵寒已报人。
　　共矜初听早，谁贵后闻频。暂啭那成曲，孤鸣岂及辰。
　　风霜徒自保，桃李讵相亲。寄谢幽栖友，辛勤不为身。
　　◎卷.19【梨花下赠刘师命】韩愈
　　洛阳城外清明节，百花寥落梨花发。
　　今日相逢瘴海头，共惊烂漫开正月。
　　◎卷.20【和归工部送僧约（工部，归登也，约，荆州人）】韩愈
　　早知皆是自拘囚，不学因循到白头。
　　汝既出家还扰扰，何人更得死前休。
　　◎卷.21【入关咏马】韩愈
　　岁老岂能充上驷，力微当自慎前程。
　　不知何故翻骧首，牵过关门妄一鸣。
　　◎卷.22【木芙蓉】韩愈
　　新开寒露丛，远比水间红。艳色宁相妒，嘉名偶自同。
　　采江官渡晚，搴木古祠空。愿得勤来看，无令便逐风。
　　◎卷.23【题张十一旅舍三咏·榴花】韩愈
　　五月榴花照眼明，枝间时见子初成。
　　可怜此地无车马，颠倒青苔落绛英。
　　◎卷.24【题张十一旅舍三咏·井】韩愈
　　贾谊宅中今始见，葛洪山下昔曾窥。
　　寒泉百尺空看影，正是行人渴死时。
　　◎卷.25【题张十一旅舍三咏·蒲萄】韩愈
　　新茎未遍半犹枯，高架支离倒复扶。
　　若欲满盘堆马乳，莫辞添竹引龙须。
　　◎卷.26【峡石西泉（一作寒泉）】韩愈
　　居然鳞介不能容，石眼环环水一钟。
　　闻说旱时求得雨，只疑科斗是蛟龙。
　　◎卷.27【梁国惠康公主挽歌二首】韩愈
　　定谥芳声远，移封大国新。巽宫尊长女，台室属良人。
　　河汉重泉夜，梧桐半树春。龙輀非厌翟，还辗禁城尘。
　　秦地吹箫女，湘波鼓瑟妃。佩兰初应梦，奔月竟沦辉。
　　夫族迎魂去，宫官会葬归。从今沁园草，无复更芳菲。
　　◎卷.28【和崔舍人咏月二十韵】韩愈
　　三秋端正月，今夜出东溟。对日犹分势，腾天渐吐灵。
　　未高烝远气，半上霁孤形。赫奕当躔次，虚徐度杳冥。
　　长河晴散雾，列宿曙分萤。浩荡英华溢，萧疏物象泠。
　　池边临倒照，檐际送横经。花树参差见，皋禽断续聆。
　　牖光窥寂寞，砧影伴娉婷。幽坐看侵户，闲吟爱满庭。
　　辉斜通壁练，彩碎射沙星。清洁云间路，空凉水上亭。
　　净堪分顾兔，细得数飘萍。山翠相凝绿，林烟共幂青。
　　过隅惊桂侧，当午觉轮停。属思摛霞锦，追欢罄缥瓶。
　　郡楼何处望，陇笛此时听。右掖连台座，重门限禁扃。
　　风台观滉漾，冰砌步青荧。独有虞庠客，无由拾落蓂。
　　◎卷.29【咏雪赠张籍】韩愈
　　只见纵横落，宁知远近来。飘飖还自弄，历乱竟谁催。
　　座暖销那怪，池清失可猜。坳中初盖底，垤处遂成堆。
　　慢有先居后，轻多去却回。度前铺瓦陇，发本积墙隈。
　　穿细时双透，乘危忽半摧。舞深逢坎井，集早值层台。
　　砧练终宜捣，阶纨未暇裁。城寒装睥睨，树冻裹莓苔。
　　片片匀如剪，纷纷碎若挼。定非燖鹄鹭，真是屑琼瑰。
　　纬繣观朝萼，冥茫瞩晚埃。当窗恒凛凛，出户即皑皑。
　　压野荣芝菌，倾都委货财。娥嬉华荡漾，胥怒浪崔嵬。
　　碛迥疑浮地，云平想辗雷。随车翻缟带，逐马散银杯。
　　万屋漫汗合，千株照曜开。松篁遭挫抑，粪壤获饶培。
　　隔绝门庭遽，挤排陛级才。岂堪裨岳镇，强欲效盐梅。
　　隐匿瑕疵尽，包罗委琐该。误鸡宵呃喔，惊雀暗裴回。
　　浩浩过三暮，悠悠匝九垓。鲸鲵陆死骨，玉石火炎灰。
　　厚虑填溟壑，高愁cN斗魁。日轮埋欲侧，坤轴压将颓。
　　岸类长蛇搅，陵犹巨象豗。水官夸杰黠，木气怯胚胎。
　　著地无由卷，连天不易推。龙鱼冷蛰苦，虎豹饿号哀。
　　巧借奢华便，专绳困约灾。威贪陵布被，光肯离金罍。
　　赏玩捐他事，歌谣放我才。狂教诗硉矹，兴与酒陪鳃。
　　惟子能谙耳，诸人得语哉。助留风作党，劝坐火为媒。
　　雕刻文刀利，搜求智网恢。莫烦相属和，传示及提孩。
　　◎卷.30【酬王二十舍人雪中见寄】韩愈
　　三日柴门拥不开，阶平庭满白皑皑。
　　今朝蹋作琼瑶迹，为有诗从凤沼来。
　　◎卷.31【送侯喜】韩愈
　　已作龙钟后时者，懒于街里蹋尘埃。
　　如今便别长官去，直到新年衙日来。
　　◎卷.32【学诸进士作精卫衔石填海】韩愈
　　鸟有偿冤者，终年抱寸诚。口衔山石细，心望海波平。
　　渺渺功难见，区区命已轻。人皆讥造次，我独赏专精。
　　岂计休无日，惟应尽此生。何惭刺客传，不著报雠名。
　　◎卷.33【奉酬振武胡十二丈大夫】韩愈
　　倾朝共羡宠光频，半岁迁腾作虎臣。戎旆暂停辞社树，
　　里门先下敬乡人。横飞玉盏家山晓，远蹀金珂塞草春。
　　自笑平生夸胆气，不离文字鬓毛新。
　　◎卷.34【奉和库部卢四兄曹长元日朝回（卢汀也）】韩愈
　　天仗宵严建羽旄，春云送色晓鸡号。金炉香动螭头暗，
　　玉佩声来雉尾高。戎服上趋承北极，儒冠列侍映东曹。
　　太平时节难身遇，郎署何须叹二毛。
　　◎卷.35【寒食直归遇雨】韩愈
　　寒食时看度，春游事已违。风光连日直，阴雨半朝归。
　　不见红球上，那论彩索飞。惟将新赐火，向曙著朝衣。
　　◎卷.36【送李六协律归荆南（翱）】韩愈
　　早日羁游所，春风送客归。柳花还漠漠，江燕正飞飞。
　　歌舞知谁在，宾僚逐使非。宋亭池水绿，莫忘蹋芳菲。
　　◎卷.37【题百叶桃花（知制诰时作）】韩愈
　　百叶双桃晚更红，窥窗映竹见玲珑。
　　应知侍史归天上，故伴仙郎宿禁中。
　　◎卷.38【春雪】韩愈
　　新年都未有芳华，二月初惊见草芽。
　　白雪却嫌春色晚，故穿庭树作飞花。
　　◎卷.39【戏题牡丹】韩愈
　　幸自同开俱隐约，何须相倚斗轻盈。陵晨并作新妆面，
　　对客偏含不语情。双燕无机还拂掠，游蜂多思正经营。
　　长年是事皆抛尽，今日栏边暂眼明。
　　◎卷.40【盆池五首】韩愈
　　老翁真个似童儿，汲水埋盆作小池。
　　一夜青蛙鸣到晓，恰如方口钓鱼时。
　　莫道盆池作不成，藕稍初种已齐生。
　　从今有雨君须记，来听萧萧打叶声。
　　瓦沼晨朝水自清，小虫无数不知名。
　　忽然分散无踪影，惟有鱼儿作队行。
　　泥盆浅小讵成池，夜半青蛙圣得知。
　　一听暗来将伴侣，不烦鸣唤斗雄雌。
　　池光天影共青青，拍岸才添水数瓶。
　　且待夜深明月去，试看涵泳几多星。
　　◎卷.41【芍药（元和中知制诰寓直禁中作）】韩愈
　　浩态狂香昔未逢，红灯烁烁绿盘笼。
　　觉来独对情惊恐，身在仙宫第几重。
　　◎卷.42【奉和虢州刘给事使君三堂新题二十一咏·新亭】韩愈
　　湖上新亭好，公来日出初。水文浮枕簟，瓦影荫龟鱼。
　　◎卷.43【奉和虢州刘给事使君三堂新题二十一咏·流水】韩愈
　　汩汩几时休，从春复到秋。只言池未满，池满强交流。
　　◎卷.44【奉和虢州刘给事使君三堂新题二十一咏·竹洞】韩愈
　　竹洞何年有，公初斫竹开。洞门无锁钥，俗客不曾来。
　　◎卷.45【奉和虢州刘给事使君三堂新题二十一咏·月台】韩愈
　　南馆城阴阔，东湖水气多。直须台上看，始奈月明何。
　　◎卷.46【奉和虢州刘给事使君三堂新题二十一咏·渚亭】韩愈
　　自有人知处，那无步往踪。莫教安四壁，面面看芙蓉。
　　◎卷.47【奉和虢州刘给事使君三堂新题二十一咏·竹溪】韩愈
　　蔼蔼溪流慢，梢梢岸筱长。穿沙碧簳净，落水紫苞香。
　　◎卷.48【奉和虢州刘给事使君三堂新题二十一咏·北湖】韩愈
　　闻说游湖棹，寻常到此回。应留醒心处，准拟醉时来。
　　◎卷.49【奉和虢州刘给事使君三堂新题二十一咏·花岛】韩愈
　　蜂蝶去纷纷，香风隔岸闻。欲知花岛处，水上觅红云。
　　◎卷.50【奉和虢州刘给事使君三堂新题二十一咏·柳溪】韩愈
　　柳树谁人种，行行夹岸高。莫将条系缆，著处有蝉号。
　　◎卷.51【奉和虢州刘给事使君三堂新题二十一咏·西山】韩愈
　　新月迎宵挂，晴云到晚留。为遮西望眼，终是懒回头。
　　◎卷.52【奉和虢州刘给事使君三堂新题二十一咏·竹径】韩愈
　　无尘从不扫，有鸟莫令弹。若要添风月，应除数百竿。
　　◎卷.53【奉和虢州刘给事使君三堂新题二十一咏·荷池】韩愈
　　风雨秋池上，高荷盖水繁。未谙鸣摵摵，那似卷翻翻。
　　◎卷.54【奉和虢州刘给事使君三堂新题二十一咏·稻畦】韩愈
　　罫布畦堪数，枝分水莫寻。鱼肥知已秀，鹤没觉初深。
　　◎卷.55【奉和虢州刘给事使君三堂新题二十一咏·柳巷】韩愈
　　柳巷还飞絮，春馀几许时。吏人休报事，公作送春诗。
　　◎卷.56【奉和虢州刘给事使君三堂新题二十一咏·花源】韩愈
　　源上花初发，公应日日来。丁宁红与紫，慎莫一时开。
　　◎卷.57【奉和虢州刘给事使君三堂新题二十一咏·北楼】韩愈
　　郡楼乘晓上，尽日不能回。晚色将秋至，长风送月来。
　　◎卷.58【奉和虢州刘给事使君三堂新题二十一咏·镜潭】韩愈
　　非铸复非熔，泓澄忽此逢。鱼虾不用避，只是照蛟龙。
　　◎卷.59【奉和虢州刘给事使君三堂新题二十一咏·孤屿】韩愈
　　朝游孤屿南，暮戏孤屿北。所以孤屿鸟，与公尽相识。
　　◎卷.60【奉和虢州刘给事使君三堂新题二十一咏·方桥】韩愈
　　非阁复非船，可居兼可过。君欲问方桥，方桥如此作。
　　◎卷.61【奉和虢州刘给事使君三堂新题二十一咏·梯桥】韩愈
　　乍似上青冥，初疑蹑菡萏。自无飞仙骨，欲度何由敢。
　　◎卷.62【奉和虢州刘给事使君三堂新题二十一咏·月池】韩愈
　　寒池月下明，新月池边曲。若不妒清妍，却成相映烛。
　　◎卷.63【游城南十六首·赛神】韩愈
　　白布长衫紫领巾，差科未动是闲人。
　　麦苗含穟桑生葚，共向田头乐社神。
　　◎卷.64【游城南十六首·题于宾客庄】韩愈
　　榆荚车前盖地皮，蔷薇蘸水笋穿篱。
　　马蹄无入朱门迹，纵使春归可得知。
　　◎卷.65【游城南十六首·晚春】韩愈
　　草树知春不久归，百般红紫斗芳菲。
　　杨花榆荚无才思，惟解漫天作雪飞。
　　◎卷.66【游城南十六首·落花】韩愈
　　已分将身著地飞，那羞践踏损光晖。
　　无端又被春风误，吹落西家不得归。
　　◎卷.67【游城南十六首·楸树二首】韩愈
　　几岁生成为大树，一朝缠绕困长藤。
　　谁人与脱青罗帔，看吐高花万万层。
　　幸自枝条能树立，可烦萝蔓作交加。
　　傍人不解寻根本，却道新花胜旧花。
　　◎卷.68【游城南十六首·风折花枝】韩愈
　　浮艳侵天难就看，清香扑地只遥闻。
　　春风也是多情思，故拣繁枝折赠君。
　　◎卷.69【游城南十六首·赠同游】韩愈
　　唤起窗全曙，催归日未西。无心花里鸟，更与尽情啼。
　　◎卷.70【游城南十六首·赠张十八助教】韩愈
　　喜君眸子重清朗，携手城南历旧游。
　　忽见孟生题竹处，相看泪落不能收。
　　◎卷.71【游城南十六首·题韦氏庄】韩愈
　　昔者谁能比，今来事不同。寂寥青草曲，散漫白榆风。
　　架倒藤全落，篱崩竹半空。宁须惆怅立，翻覆本无穷。
　　◎卷.72【游城南十六首·晚雨】韩愈
　　廉纤晚雨不能晴，池岸草间蚯蚓鸣。
　　投竿跨马蹋归路，才到城门打鼓声。
　　◎卷.73【游城南十六首·出城】韩愈
　　暂出城门蹋青草，远于林下见春山。
　　应须韦杜家家到，只有今朝一日闲。
　　◎卷.74【游城南十六首·把酒】韩愈
　　扰扰驰名者，谁能一日闲。我来无伴侣，把酒对南山。
　　◎卷.75【游城南十六首·嘲少年】韩愈
　　直把春偿酒，都将命乞花。只知闲信马，不觉误随车。
　　◎卷.76【游城南十六首·楸树】韩愈
　　青幢紫盖立童童，细雨浮烟作彩笼。
　　不得画师来貌取，定知难见一生中。
　　◎卷.77【游城南十六首·遣兴】韩愈
　　断送一生惟有酒，寻思百计不如闲。
　　莫忧世事兼身事，须著人间比梦间。


第三百四十四卷
　　◎卷.1【送李尚书赴襄阳八韵得长字】韩愈
　　帝忧南国切，改命付忠良。壤画星摇动，旗分兽簸扬。
　　五营兵转肃，千里地还方。控带荆门远，飘浮汉水长。
　　赐书宽属郡，战马隔邻疆。纵猎雷霆迅，观棋玉石忙。
　　风流岘首客，花艳大堤倡。富贵由身致，谁教不自强。
　　◎卷.2【和席八十二韵（元和十一年，夔与愈同掌制诰）】韩愈
　　绛阙银河曙，东风右掖春。官随名共美，花与思俱新。
　　绮陌朝游间，绫衾夜直频。横门开日月，高阁切星辰。
　　庭变寒前草，天销霁后尘。沟声通苑急，柳色压城匀。
　　纶綍谋猷盛，丹青步武亲。芳菲含斧藻，光景畅形神。
　　傍砌看红药，巡池咏白蘋。多情怀酒伴，馀事作诗人。
　　倚玉难藏拙，吹竽久混真。坐惭空自老，江海未还身。
　　◎卷.3【和武相公早春闻莺】韩愈
　　早晚飞来入锦城，谁人教解百般鸣。
　　春风红树惊眠处，似妒歌童作艳声。
　　◎卷.4【游太平公主山庄】韩愈
　　公主当年欲占春，故将台榭押城闉。
　　欲知前面花多少，直到南山不属人。
　　◎卷.5【晚春】韩愈
　　谁收春色将归去，慢绿妖红半不存。
　　榆荚只能随柳絮，等闲撩乱走空园。
　　◎卷.6【大行皇太后挽歌词三首】韩愈
　　一纪尊名正，三时孝养荣。高居朝圣主，厚德载群生。
　　武帐虚中禁，玄堂掩太平。秋天笳鼓歇，松柏遍山鸣。
　　威仪备吉凶，文物杂军容。配地行新祭，因山托故封。
　　凤飞终不返，剑化会相从。无复临长乐，空闻报晓钟。
　　追攀万国来，警卫百神陪。画翣登秋殿，容衣入夜台。
　　云随仙驭远，风助圣情哀。只有朝陵日，妆奁一暂开。
　　◎卷.7【广宣上人频见过】韩愈
　　三百六旬长扰扰，不冲风雨即尘埃。久惭朝士无裨补，
　　空愧高僧数往来。学道穷年何所得，吟诗竟日未能回。
　　天寒古寺游人少，红叶窗前有几堆。
　　◎卷.8【闲游二首】韩愈
　　雨后来更好，绕池遍青青。柳花闲度竹，菱叶故穿萍。
　　独坐殊未厌，孤斟讵能醒。持竿至日暮，幽咏欲谁听。
　　兹游苦不数，再到遂经旬。萍盖污池净，藤笼老树新。
　　林乌鸣讶客，岸竹长遮邻。子云只自守，奚事九衢尘。
　　◎卷.9【酬马侍郎寄酒（马总也）】韩愈
　　一壶情所寄，四句意能多。秋到无诗酒，其如月色何。
　　◎卷.10【和侯协律咏笋（侯喜也）】韩愈
　　竹亭人不到，新笋满前轩。乍出真堪赏，初多未觉烦。
　　成行齐婢仆，环立比儿孙。验长常携尺，愁乾屡侧盆。
　　对吟忘膳饮，偶坐变朝昏。滞雨膏腴湿，骄阳气候温。
　　得时方张王，挟势欲腾骞。见角牛羊没，看皮虎豹存。
　　攒生犹有隙，散布忽无垠。讵可持筹算，谁能以理言。
　　纵横公占地，罗列暗连根。狂剧时穿壁，横强几触藩。
　　深潜如避逐，远去若追奔。始讶妨人路，还惊入药园。
　　萌芽防浸大，覆载莫偏恩。已复侵危砌，非徒出短垣。
　　身宁虞瓦砾，计拟掩兰荪。且叹高无数，庸知上几番。
　　短长终不校，先后竟谁论。外恨苞藏密，中仍节目繁。
　　暂须回步履，要取助盘飧。穰穰疑翻地，森森竞塞门。
　　戈矛头戢戢，蛇虺首掀掀。妇懦咨料拣，儿痴谒尽髡。
　　侯生来慰我，诗句读惊魂。属和才将竭，呻吟至日暾。
　　◎卷.11【过鸿沟】韩愈
　　龙疲虎困割川原，亿万苍生性命存。
　　谁劝君王回马首，真成一掷赌乾坤。
　　◎卷.12【送张侍郎（张贾，时自兵侍为华州）】韩愈
　　司徒东镇驰书谒，丞相西来走马迎。
　　两府元臣今转密，一方逋寇不难平。
　　◎卷.13【赠刑部马侍郎（马总，时副晋公东征）】韩愈
　　红旗照海压南荒，征入中台作侍郎。
　　暂从相公平小寇，便归天阙致时康。
　　◎卷.14【奉和裴相公东征途经女几山下作】韩愈
　　旗穿晓日云霞杂，山倚秋空剑戟明。
　　敢请相公平贼后，暂携诸吏上峥嵘。
　　◎卷.15【郾城晚饮奉赠副使马侍郎及冯、李二员外】韩愈
　　城上赤云呈胜气，眉间黄色见归期。
　　幕中无事惟须饮，即是连镳向阙时。
　　◎卷.16【酬别留后侍郎（蔡平，命马总为留后）】韩愈
　　为文无出相如右，谋帅难居郤縠先。
　　归去雪销溱洧动，西来旌旆拂晴天。
　　◎卷.17【同李二十八夜次襄城（李正封也）】韩愈
　　周楚仍连接，川原乍屈盘。云垂天不暖，尘涨雪犹乾。
　　印绶归台室，旌旗别将坛。欲知迎候盛，骑火万星攒。
　　◎卷.18【同李二十八员外从裴相公野宿西界】韩愈
　　四面星辰著地明，散烧烟火宿天兵。
　　不关破贼须归奏，自趁新年贺太平。
　　◎卷.19【过襄城】韩愈
　　郾城辞罢过襄城，颍水嵩山刮眼明。
　　已去蔡州三百里，家人不用远来迎。
　　◎卷.20【宿神龟招李二十八冯十七】韩愈
　　荒山野水照斜晖，啄雪寒鸦趁始飞。
　　夜宿驿亭愁不睡，幸来相就盖征衣。
　　◎卷.21【次硖石】韩愈
　　数日方离雪，今朝又出山。试凭高处望，隐约见潼关。
　　◎卷.22【和李司勋过连昌宫】韩愈
　　夹道疏槐出老根，高甍巨桷压山原。
　　宫前遗老来相问，今是开元几叶孙。
　　◎卷.23【次潼关先寄张十二阁老使君（张贾也）】韩愈
　　荆山已去华山来，日出潼关四扇开。
　　刺史莫辞迎候远，相公亲破蔡州回。
　　◎卷.24【次潼关上都统相公（韩弘也）】韩愈
　　暂辞堂印执兵权，尽管诸军破贼年。
　　冠盖相望催入相，待将功德格皇天。
　　◎卷.25【桃林夜贺晋公】韩愈
　　西来骑火照山红，夜宿桃林腊月中。
　　手把命珪兼相印，一时重叠赏元功。
　　◎卷.26【送李员外院长分司东都】韩愈
　　去年秋露下，羁旅逐东征。今岁春光动，驱驰别上京。
　　饮中相顾色，送后独归情。两地无千里，因风数寄声。
　　◎卷.27【晋公破贼回重拜台司，以诗示幕中宾客，愈奉和】韩愈
　　南伐旋师太华东，天书夜到册元功。将军旧压三司贵，
　　相国新兼五等崇。鹓鹭欲归仙仗里，熊罴还入禁营中。
　　长惭典午非材职，得就闲官即至公。
　　◎卷.28【独钓四首】韩愈
　　侯家林馆胜，偶入得垂竿。曲树行藤角，平池散芡盘。
　　羽沈知食驶，缗细觉牵难。聊取夸儿女，榆条系从鞍。
　　一径向池斜，池塘野草花。雨多添柳耳，水长减蒲芽。
　　坐厌亲刑柄，偷来傍钓车。太平公事少，吏隐讵相赊。
　　独往南塘上，秋晨景气醒。露排四岸草，风约半池萍。
　　鸟下见人寂，鱼来闻饵馨。所嗟无可召，不得倒吾瓶。
　　秋半百物变，溪鱼去不来。风能坼芡觜，露亦染梨腮。
　　远岫重叠出，寒花散乱开。所期终莫至，日暮与谁回。
　　◎卷.29【枯树】韩愈
　　老树无枝叶，风霜不复侵。腹穿人可过，皮剥蚁还寻。
　　寄托惟朝菌，依投绝暮禽。犹堪持改火，未肯但空心。
　　◎卷.30【元日酬蔡州马十二尚书去年蔡州元日见寄之什】韩愈
　　元日新诗已去年，蔡州遥寄荷相怜。
　　今朝纵有谁人领，自是三峰不敢眠。
　　◎卷.31【咏灯花同侯十一】韩愈
　　今夕知何夕，花然锦帐中。自能当雪暖，那肯待春红。
　　黄里排金粟，钗头缀玉虫。更烦将喜事，来报主人公。
　　◎卷.32【祖席前字（送王涯徙袁州刺史作）】韩愈
　　祖席洛桥边，亲交共黯然。野晴山簇簇，霜晓菊鲜鲜。
　　书寄相思处，杯衔欲别前。淮阳知不薄，终愿早回船。
　　◎卷.33【秋字】韩愈
　　淮南悲木落，而我亦伤秋。况与故人别，那堪羁宦愁。
　　荣华今异路，风雨昔同忧。莫以宜春远，江山多胜游。
　　◎卷.34【送郑尚书赴南海】韩愈
　　番禺军府盛，欲说暂停杯。盖海旂幢出，连天观阁开。
　　衙时龙户集，上日马人来。风静鶢鶋去，官廉蚌蛤回。
　　货通师子国，乐奏武王台。事事皆殊异，无嫌屈大才。
　　◎卷.35【答道士寄树鸡（树鸡，木耳之大者）】韩愈
　　软湿青黄状可猜，欲烹还唤木盘回。
　　烦君自入华阳洞，直割乖龙左耳来。
　　◎卷.36【左迁至蓝关示侄孙湘（湘，愈侄十二郎之子）】韩愈
　　一封朝奏九重天，夕贬潮州路八千。欲为圣朝除弊事，
　　肯将衰朽惜残年。云横秦岭家何在，雪拥蓝关马不前。
　　知汝远来应有意，好收吾骨瘴江边。
　　◎卷.37【武关西逢配流吐番（谪潮州时途中作）】韩愈
　　嗟尔戎人莫惨然，湖南地近保生全。
　　我今罪重无归望，直去长安路八千。
　　◎卷.38【次邓州界】韩愈
　　潮阳南去倍长沙，恋阙那堪又忆家。心讶愁来惟贮火，
　　眼知别后自添花。商颜暮雪逢人少，邓鄙春泥见驿赊。
　　早晚王师收海岳，普将雷雨发萌芽。
　　◎卷.39【题临泷寺】韩愈
　　不觉离家已五千，仍将衰病入泷船。
　　潮阳未到吾能说，海气昏昏水拍天。
　　◎卷.40【晚次宣溪，辱韶州张端公使君惠书叙别酬以绝句二章】韩愈
　　韶州南去接宣溪，云水苍茫日向西。
　　客泪数行先自落，鹧鸪休傍耳边啼。
　　兼金那足比清文，百首相随愧使君。
　　俱是岭南巡管内，莫欺荒僻断知闻。
　　◎卷.41【题秀禅师房】韩愈
　　桥夹水松行百步，竹床莞席到僧家。
　　暂拳一手支头卧，还把鱼竿下钓沙。
　　◎卷.42【将至韶州先寄张端公使君借图经】韩愈
　　曲江山水闻来久，恐不知名访倍难。
　　愿借图经将入界，每逢佳处便开看。
　　◎卷.43【过始兴江口感怀】韩愈
　　忆作儿童随伯氏，南来今只一身存。
　　目前百口还相逐，旧事无人可共论。
　　◎卷.44【韶州留别张端公使君（时宪宗元和十四年十月）】韩愈
　　来往再逢梅柳新，别离一醉绮罗春。久钦江总文才妙，
　　自叹虞翻骨相屯。鸣笛急吹争落日，清歌缓送款行人。
　　已知奏课当征拜，那复淹留咏白蘋。
　　◎卷.45【从潮州量移袁州，张韶州端公以诗相贺，因酬之】韩愈
　　明时远逐事何如，遇赦移官罪未除。北望讵令随塞雁，
　　南迁才免葬江鱼。将经贵郡烦留客，先惠高文谢起予。
　　暂欲系船韶石下，上宾虞舜整冠裾。
　　◎卷.46【次石头驿寄江西王十中丞阁老】韩愈
　　凭高试回首，一望豫章城。人由恋德泣，马亦别群鸣。
　　寒日夕始照，风江远渐平。默然都不语，应识此时情。
　　◎卷.47【游西林寺题萧二兄郎中旧堂】韩愈
　　中郎有女能传业，伯道无儿可保家。
　　偶到匡山曾住处，几行衰泪落烟霞。
　　◎卷.48【自袁州还京行次安陆，先寄随州周员外（周君巢也）】韩愈
　　行行指汉东，暂喜笑言同。雨雪离江上，蒹葭出梦中。
　　面犹含瘴色，眼已见华风。岁暮难相值，酣歌未可终。
　　◎卷.49【题广昌馆（在随州枣阳县南）】韩愈
　　白水龙飞已几春，偶逢遗迹问耕人。
　　丘坟发掘当官路，何处南阳有近亲。
　　◎卷.50【寄随州周员外】韩愈
　　陆孟丘杨久作尘，同时存者更谁人。
　　金丹别后知传得，乞取刀圭救病身。
　　◎卷.51【酒中留上襄阳李相公（李逢吉也）】韩愈
　　浊水污泥清路尘，还曾同制掌丝纶。眼穿长讶双鱼断，
　　耳热何辞数爵频。银烛未销窗送曙，金钗半醉座添春。
　　知公不久归钧轴，应许闲官寄病身。
　　◎卷.52【去岁自刑部侍郎以罪贬潮州刺史乘驿赴任…留题驿梁】韩愈
　　数条藤束木皮棺，草殡荒山白骨寒。惊恐入心身已病，
　　扶舁沿路众知难。绕坟不暇号三匝，设祭惟闻饭一盘。
　　致汝无辜由我罪，百年惭痛泪阑干。
　　◎卷.53【贺张十八秘书得裴司空马（或作酬张秘书因骑马赠诗）】韩愈
　　司空远寄养初成，毛色桃花眼镜明。落日已曾交辔语，
　　春风还拟并鞍行。长令奴仆知饥渴，须着贤良待性情。
　　旦夕公归伸拜谢，免劳骑去逐双旌。
　　◎卷.54【杏园送张彻侍御归使】韩愈
　　东风花树下，送尔出京城。久抱伤春意，新添惜别情。
　　归来身已病，相见眼还明。更遣将诗酒，谁家逐后生。
　　◎卷.55【雨中寄张博士籍、侯主簿喜】韩愈
　　放朝还不报，半路蹋泥归。雨惯曾无节，雷频自失威。
　　见墙生菌遍，忧麦作蛾飞。岁晚偏萧索，谁当救晋饥。
　　◎卷.56【奉和兵部张侍郎酬郓州马尚书祗召途中…郓州之作】韩愈
　　来朝当路日，承诏改辕时。再领须句国，仍迁少昊司。
　　暖风抽宿麦，清雨卷归旗。赖寄新珠玉，长吟慰我思。
　　◎卷.57【早春与张十八博士籍游杨尚书林亭…兼呈白冯二阁老】韩愈
　　墙下春渠入禁沟，渠冰初破满渠浮。
　　凤池近日长先暖，流到池时更不流。
　　◎卷.58【奉使常山，早次太原，呈副使吴郎中】韩愈
　　朗朗闻街鼓，晨起似朝时。翻翻走驿马，春尽是归期。
　　地失嘉禾处，风存蟋蟀辞。暮齿良多感，无事涕垂颐。
　　◎卷.59【夕次寿阳驿题吴郎中诗后】韩愈
　　风光欲动别长安，春半城边特地寒。
　　不见园花兼巷柳，马头惟有月团团。
　　◎卷.60【镇州初归】韩愈
　　别来杨柳街头树，摆弄春风只欲飞。
　　还有小园桃李在，留花不发待郎归。
　　◎卷.61【同水部张员外籍曲江春游，寄白二十二舍人】韩愈
　　漠漠轻阴晚自开，青天白日映楼台。
　　曲江水满花千树，有底忙时不肯来。
　　◎卷.62【和水部张员外宣政衙赐百官樱桃诗】韩愈
　　汉家旧种明光殿，炎帝还书本草经。岂似满朝承雨露，
　　共看传赐出青冥。香随翠笼擎初到，色映银盘写未停。
　　食罢自知无所报，空然惭汗仰皇扃。
　　◎卷.63【早春呈水部张十八员外二首】韩愈
　　天街小雨润如酥，草色遥看近却无。
　　最是一年春好处，绝胜烟柳满皇都。
　　莫道官忙身老大，即无年少逐春心。
　　凭君先到江头看，柳色如今深未深。
　　◎卷.64【送桂州严大夫同用南字（严谟也）】韩愈
　　苍苍森八桂，兹地在湘南。江作青罗带，山如碧玉篸。
　　户多输翠羽，家自种黄甘。远胜登仙去，飞鸾不假骖。
　　◎卷.65【奉酬天平马十二仆射暇日言怀见寄之作】韩愈
　　天平篇什外，政事亦无双。威令加徐土，儒风被鲁邦。
　　清为公论重，宽得士心降。岁晏偏相忆，长谣坐北窗。
　　◎卷.66【奉使镇州，行次承天行营，奉酬裴司空】韩愈
　　窜逐三年海上归，逢公复此著征衣。
　　旋吟佳句还鞭马，恨不身先去鸟飞。
　　◎卷.67【镇州路上谨酬裴司空相公重见寄】韩愈
　　衔命山东抚乱师，日驰三百自嫌迟。
　　风霜满面无人识，何处如今更有诗。
　　◎卷.68【奉和仆射裴相公感恩言志（穆宗长庆二年，裴度罢）】韩愈
　　文武功成后，居为百辟师。林园穷胜事，钟鼓乐清时。
　　摆落遗高论，雕镌出小诗。自然无不可，范蠡尔其谁。
　　◎卷.69【和仆射相公朝回见寄】韩愈
　　尽瘁年将久，公今始暂闲。事随忧共减，诗与酒俱还。
　　放意机衡外，收身矢石间。秋台风日迥，正好看前山。
　　◎卷.70【奉和李相公题萧家林亭（逢吉也）】韩愈
　　山公自是林园主，叹惜前贤造作时。
　　岩洞幽深门尽锁，不因丞相几人知。
　　◎卷.71【奉和杜相公太清宫纪事陈诚上李相公十六韵（杜元颖也）】韩愈
　　耒耜兴姬国，輴欙建夏家。在功诚可尚，于道讵为华。
　　象帝威容大，仙宗宝历赊。卫门罗戟槊，图壁杂龙蛇。
　　礼乐追尊盛，乾坤降福遐。四真皆齿列，二圣亦肩差。
　　阳月时之首，阴泉气未牙。殿阶铺水碧，庭炬坼金葩。
　　紫极观忘倦，青词奏不哗。噌吰宫夜辟，嘈囐鼓晨挝。
　　亵味陈奚取，名香荐孔嘉。垂祥纷可录，俾寿浩无涯。
　　贵相山瞻峻，清文玉绝瑕。代工声问远，摄事敬恭加。
　　皎洁当天月，葳蕤捧日霞。唱妍酬亦丽，俯仰但称嗟。


第三百四十五卷
　　◎卷.1【郓州谿堂诗】韩愈
　　帝奠九廛，有叶有年。有荒不条，河岱之间。及我宪考，
　　一收正之。视邦选侯，以公来尸。公来尸之，人始未信。
　　公不饮食，以训以徇。孰饥无食，孰呻孰叹。孰冤不问，
　　不得分愿。孰为邦蟊，节根之螟。羊很狼贪，以口覆城。
　　吹之喣之，摩手拊之。箴之石之，膊而磔之。凡公四封，
　　既富以强。谓公吾父，孰违公令。可以师征，不宁守邦。
　　公作谿堂。播播流水。浅有蒲莲，深有葭苇。公以宾燕，
　　其鼓骇骇。公燕谿堂，宾校醉饱。流有跳鱼，岸有集鸟。
　　既歌以舞，其鼓考考。公在谿堂，公御琴瑟。公暨宾赞，
　　稽经诹律。施用不差，人用不屈。谿有蘋苽，有龟有鱼。
　　公在中流，右诗左书。无我斁遗，此邦是庥。
　　◎卷.2【送张道士】韩愈
　　大匠无弃材，寻尺各有施。况当营都邑，杞梓用不疑。
　　张侯嵩高来，面有熊豹姿。开口论利害，剑锋白差差。
　　恨无一尺捶，为国苔羌夷。诣阙三上书，臣非黄冠师。
　　臣有胆与气，不忍死茅茨。又不媚笑语，不能伴儿嬉。
　　乃著道士服，众人莫臣知。臣有平贼策，狂童不难治。
　　其言简且要，陛下幸听之。天空日月高，下照理不遗。
　　或是章奏繁，裁择未及斯。宁当不俟报，归袖风披披。
　　答我事不尔，吾亲属吾思。昨宵梦倚门，手取连环持。
　　今日有书至，又言归何时。霜天熟柿栗，收拾不可迟。
　　岭北梁可构，寒鱼下清伊。既非公家用，且复还其私。
　　从容进退间，无一不合宜。时有利不利，虽贤欲奚为。
　　但当励前操，富贵非公谁。
　　◎卷.3【送郑十校理得洛字】韩愈
　　相公倦台鼎，分正新邑洛。才子富文华，校雠天禄阁。
　　寿觞佳节过，归骑春衫薄。鸟哢正交加，杨花共纷泊。
　　亲交谁不羡，去去翔寥廓。
　　◎卷.4【送陆歙州傪】韩愈
　　我衣之华兮，我佩之光。陆君之去兮，谁与翱翔。
　　敛此大惠兮，施于一州。今其去矣，胡不为留。
　　我作此诗，歌于远道。无疾其驱，天子有诏。
　　◎卷.5【送汴州监军俱文珍】韩愈
　　奉使羌池静，临戎汴水安。冲天鹏翅阔，报国剑铓寒。
　　晓日驱征骑，春风咏采兰。谁言臣子道，忠孝两全难。
　　◎卷.6【赠崔立之（以下十五首见《外集》）】韩愈
　　昔年十日雨，子桑苦寒饥。哀歌坐空室，不怨但自悲。
　　其友名子舆，忽然忧且思。搴裳触泥水，裹饭往食之。
　　入门相对语，天命良不疑。好事漆园吏，书之存雄词。
　　千年事已远，二字情可推。我读此篇日，正当寒雪时。
　　吾身固已困，吾友复何为。薄粥不足裹，深泥谅难驰。
　　曾无子舆事，空赋子桑诗。
　　◎卷.7【海水】韩愈
　　海水非不广，邓林岂无枝。风波一荡薄，鱼鸟不可依。
　　海水饶大波，邓林多惊风。岂无鱼与鸟，巨细各不同。
　　海有吞舟鲸，邓有垂天鹏。苟非鳞羽大，荡薄不可能。
　　我鳞不盈寸，我羽不盈尺。一木有馀阴，一泉有馀泽。
　　我将辞海水，濯鳞清冷池。我将辞邓林，刷羽蒙笼枝。
　　海水非爱广，邓林非爱枝。风波亦常事，鳞鱼自不宜。
　　我鳞日已大，我羽日已修。风波无所苦，还作鲸鹏游。
　　◎卷.8【赠河阳李大夫（李芃，河阳节度使）】韩愈
　　四海失巢穴，两都困尘埃。感恩由未报，惆怅空一来。
　　裘破气不暖，马羸鸣且哀。主人情更重，空使剑锋摧。
　　◎卷.9【苦寒歌】韩愈
　　黄昏苦寒歌，夜半不能休。岂不有阳春，节岁聿其周，
　　君何爱重裘。兼味养大贤，冰食葛制神所怜。
　　填窗塞户慎勿出，暄风暖景明年日。
　　◎卷.10【芍药歌（一本作王司马红芍药歌）】韩愈
　　丈人庭中开好花，更无凡木争春华。翠茎红蕊天力与，
　　此恩不属黄钟家。温馨熟美鲜香起，似笑无言习君子。
　　霜刀翦汝天女劳，何事低头学桃李。娇痴婢子无灵性，
　　竞挽春衫来此并。欲将双颊一睎红，绿窗磨遍青铜镜。
　　一尊春酒甘若饴，丈人此乐无人知。花前醉倒歌者谁，
　　楚狂小子韩退之。
　　◎卷.11【赠徐州族侄（以下十三首见《遗集》）】韩愈
　　我年十八九，壮气起胸中。作书献云阙，辞家逐秋蓬。
　　岁时易迁次，身命多厄穷。一名虽云就，片禄不足充。
　　今者复何事，卑栖寄徐戎。萧条资用尽，濩落门巷空。
　　朝眠未能起，远怀方郁悰。击门者谁子，问言乃吾宗。
　　自云有奇术，探妙知天工。既往怅何及，将来喜还通。
　　期我语非佞，当为佐时雍。
　　◎卷.12【嘲鼾睡】韩愈
　　澹师昼睡时，声气一何猥。顽飙吹肥脂，坑谷相嵬磊。
　　雄哮乍咽绝，每发壮益倍。有如阿鼻尸，长唤忍众罪。
　　马牛惊不食，百鬼聚相待。木枕十字裂，镜面生痱癗。
　　铁佛闻皱眉，石人战摇腿。孰云天地仁，吾欲责真宰。
　　幽寻虱搜耳，猛作涛翻海。太阳不忍明，飞御皆惰怠。
　　乍如彭与黥，呼冤受菹醢。又如圈中虎，号疮兼吼馁。
　　虽令伶伦吹，苦韵难可改。虽令巫咸招，魂爽难复在。
　　何山有灵药，疗此愿与采。
　　澹公坐卧时，长睡无不稳。吾尝闻其声，深虑五藏损。
　　黄河弄濆薄，梗涩连拙鲧。南帝初奋槌，凿窍泄混沌。
　　迥然忽长引，万丈不可忖。谓言绝于斯，继出方衮衮。
　　幽幽寸喉中，草木森苯mH。盗贼虽狡狯，亡魂敢窥阃。
　　鸿蒙总合杂，诡谲骋戾很。乍如斗呶呶，忽若怨恳恳。
　　赋形苦不同，无路寻根本。何能堙其源，惟有土一畚。
　　◎卷.13【昼月】韩愈
　　玉碗不磨著泥土，青天孔出白石补。兔入臼藏蛙缩肚，
　　桂树枯株女闭户。阴为阳羞固自古，嗟汝下民或敢侮，
　　戏嘲盗视汝目瞽。
　　◎卷.14【赠张徐州莫辞酒】韩愈
　　莫辞酒，此会固难同。请看女工机上帛，半作军人旗上红。
　　莫辞酒，谁为君王之爪牙？春雷三月不作响，
　　战士岂得来还家。
　　◎卷.15【辞唱歌】韩愈
　　抑逼教唱歌，不解看艳词。坐中把酒人，岂有欢乐姿。
　　幸有伶者妇，腰身如柳枝。但令送君酒，如醉如憨痴。
　　声自肉中出，使人能逶随。复遣悭吝者，赠金不皱眉。
　　岂有长直夫，喉中声雌雌。君心岂无耻，君岂是女儿。
　　君教发直言，大声无休时。君教哭古恨，不肯复吞悲。
　　乍可阻君意，艳歌难可为。
　　◎卷.16【知音者诚希】韩愈
　　知音者诚希，念子不能别。行行天未晓，携酒踏明月。
　　◎卷.17【同窦、韦寻刘尊师不遇（三字为韵，愈分得寻字）】韩愈
　　秦客何年驻，仙源此地深。还随蹑凫骑，来访驭风襟。
　　院闭青霞入，松高老鹤寻。犹疑隐形坐，敢起窃桃心。
　　◎卷.18【春雪】韩愈
　　片片驱鸿急，纷纷逐吹斜。到江还作水，著树渐成花。
　　越喜飞排瘴，胡愁厚盖砂。兼云封洞口，助月照天涯。
　　暝见迷巢鸟，朝逢失辙车。呈丰尽相贺，宁止力耕家。
　　◎卷.19【酬蓝田崔丞立之咏雪见寄】韩愈
　　京城数尺雪，寒气倍常年。泯泯都无地，茫茫岂是天。
　　崩奔惊乱射，挥霍讶相缠。不觉侵堂陛，方应折屋椽。
　　出门愁落道，上马恐平鞯。朝鼓矜凌起，山斋酩酊眠。
　　吾方嗟此役，君乃咏其妍。冰玉清颜隔，波涛盛句传。
　　朝飧思共饭，夜宿忆同毡。举目无非白，雄文乃独玄。
　　◎卷.20【潭州泊船呈诸公】韩愈
　　夜寒眠半觉，鼓笛闹嘈嘈。暗浪舂楼堞，惊风破竹篙。
　　主人看使范，客子读离骚。闻道松醪贱，何须吝错刀。
　　◎卷.21【饮城南道边古墓上逢中丞过赠礼部卫员外少室张道士】韩愈
　　偶上城南土骨堆，共倾春酒三五杯。
　　为逢桃树相料理，不觉中丞喝道来。
　　◎卷.22【池上絮】韩愈
　　池上无风有落晖，杨花晴后自飞飞。
　　为将纤质凌清镜，湿却无穷不得归。
　　◎卷.23【赠贾岛（以下二首见《万首绝句》）】韩愈
　　孟郊死葬北邙山，从此风云得暂闲。
　　天恐文章浑断绝，更生贾岛著人间。
　　◎卷.24【赠译经僧】韩愈
　　万里休言道路赊，有谁教汝度流沙。
　　只今中国方多事，不用无端更乱华。


第三百四十六卷
　　◎卷.1【享惠昭太子庙乐章（送神）】王涯
　　威仪毕陈，备乐将阕。苞茅酒缩，膋萧香彻。宫臣展事，
　　肃雍在列。迎精送往，厥鉴昭晰。
　　◎卷.2【望禁门松雪】王涯
　　宿云开霁景，佳气此时浓。瑞雪凝清禁，祥烟幂小松。
　　依稀鸳瓦出，隐映凤楼重。金阙晴光照，琼枝瑞色封。
　　叶铺全类玉，柯偃乍疑龙。讵比寒山上，风霜老昔容。
　　◎卷.3【广宣上人以诗贺放榜和谢】王涯
　　延英面奉入春闱，亦选功夫亦选奇。在冶只求金不耗，
　　用心空学秤无私。龙门变化人皆望，莺谷飞鸣自有时。
　　独喜至公谁是证，弥天上人与新诗。
　　◎卷.4【九月九日勤政楼下观百僚献寿】王涯
　　御气黄花节，临轩紫陌头。早阳生彩仗，霁色入仙楼。
　　献寿皆鹓鹭，瞻天尽冕旒。菊樽过九日，凤历肇千秋。
　　乐奏薰风起，杯酣瑞影收。年年歌舞度，此地庆皇休。
　　◎卷.5【春游曲二首】王涯
　　万树江边杏，新开一夜风。满园深浅色，照在绿波中。
　　上苑何穷树，花间次第新。香车与丝骑，风静亦生尘。
　　◎卷.6【太平词】王涯
　　风俗今和厚，君王在穆清。行看采华曲，尽是泰阶平。
　　◎卷.7【送春词】王涯
　　日日人空老，年年春更归。相欢在尊酒，不用惜花飞。
　　◎卷.8【塞上曲二首】王涯
　　天骄远塞行，出鞘宝刀鸣。定是酬恩日，今朝觉命轻。
　　塞虏常为敌，边风已报秋。平生多志气，箭底觅封侯。
　　◎卷.9【陇上行】王涯
　　负羽到边州，鸣笳度陇头。云黄知塞近，草白见边秋。
　　◎卷.10【思君恩】王涯
　　鸡鸣天汉晓，莺语禁林春。谁入巫山梦，唯应洛水神。
　　◎卷.11【春闺思】王涯
　　雪尽萱抽叶，风轻水变苔。玉关音信断，又见发庭梅。
　　◎卷.12【春江曲】王涯
　　摇漾越江春，相将采白蘋。归时不觉夜，出浦月随人。
　　◎卷.13【闺人赠远五首】王涯
　　花明绮陌春，柳拂御沟新。为报辽阳客，流芳不待人。
　　远戍功名薄，幽闺年貌伤。妆成对春树，不语泪千行。
　　形影一朝别，烟波千里分。君看望君处，只是起行云。
　　啼莺绿树深，语燕雕梁晚。不省出门行，沙场知近远。
　　洞房今夜月，如练复如霜。为照离人恨，亭亭到晓光。
　　◎卷.14【从军词三首】王涯
　　戈甲从军久，风云识阵难。今朝拜韩信，计日斩成安。
　　燕颔多奇相，狼头敢犯边。寄言班定远，正是立功年。
　　旄头夜落捷书飞，来奏金门著赐衣。
　　白马将军频破敌，黄龙戍卒几时归。
　　◎卷.15【塞下曲二首】王涯
　　辛勤几出黄花戍，迢递初随细柳营。
　　塞晚每愁残月苦，边愁更逐断蓬惊。
　　年少辞家从冠军，金妆宝剑去邀勋。
　　不知马骨伤寒水，唯见龙城起暮云。
　　◎卷.16【平戎辞】王涯
　　太白秋高助发兵，长风夜卷虏尘清。
　　男儿解却腰间剑，喜见从王道化平。
　　◎卷.17【游春词二首】王涯
　　曲江绿柳变烟条，寒谷冰随暖气销。
　　才见春光生绮陌，已闻清乐动云韶。
　　经过柳陌与桃蹊，寻逐春光著处迷。
　　鸟度时时冲絮起，花繁衮衮压枝低。
　　◎卷.18【秋思二首】王涯
　　网轩凉吹动轻衣，夜听更长玉漏稀。
　　月度天河光转湿，鹊惊秋树叶频飞。
　　宫连太液见沧波，暑气微消秋意多。
　　一夜清风蘋末起，露珠翻尽满池荷。
　　◎卷.19【汉苑行】王涯
　　二月春风遍柳条，九天仙乐奏云韶。
　　蓬莱殿后花如锦，紫阁阶前雪未销。
　　◎卷.20【秋夜曲】王涯
　　桂魄初生秋露微，轻罗已薄未更衣。
　　银筝夜久殷勤弄，心怯空房不忍归。
　　◎卷.21【献寿辞】王涯
　　宫殿参差列九重，祥云瑞气捧阶浓。
　　微臣欲献唐尧寿，遥指南山对衮龙。
　　◎卷.22【秋思赠远二首】王涯
　　当年只自守空帷，梦里关山觉别离。
　　不见乡书传雁足，唯看新月吐蛾眉。
　　厌攀杨柳临清阁，闲采芙蕖傍碧潭。
　　走马台边人不见，拂云堆畔战初酣。
　　◎卷.23【春闺思（一作闺人春思）】王涯
　　愁见游空百尺丝，春风挽断更伤离。
　　闲花落尽青苔地，尽日无人谁得知。
　　◎卷.24【宫词三十首（存二十七首）】王涯
　　白人宜著紫衣裳，冠子梳头双眼长。
　　新睡起来思旧梦，见人忘却道胜常。
　　春来新插翠云钗，尚著云头踏殿鞋。
　　欲得君王回一顾，争扶玉辇下金阶。
　　五更初起觉风寒，香炷烧来夜已残。
　　欲卷珠帘惊雪满，自将红烛上楼看。
　　各将金锁锁宫门，院院青娥侍至尊。
　　头白监门掌来去，问频多是最承恩。
　　夜久盘中蜡滴稀，金刀剪起尽霏霏。
　　传声总是君王唤，红烛台前著舞衣。
　　筝翻禁曲觉声难，玉柱皆非旧处安。
　　记得君王曾道好，长因下辇得先弹。
　　一丛高鬓绿云光，官样轻轻淡淡黄。
　　为看九天公主贵，外边争学内家装。
　　宜春院里驻仙舆，夜宴笙歌总不如。
　　传索金笺题宠号，镫前御笔与亲书。
　　永巷重门渐半开，宫官著锁隔门回。
　　谁知曾笑他人处，今日将身自入来。
　　春风帘里旧青娥，无奈新人夺宠何。
　　寒食禁花开满树，玉堂终日闭时多。
　　碧绣檐前柳散垂，守门宫女欲攀时。
　　曾经玉辇从容处，不敢临风折一枝。
　　鸦飞深在禁城墙，多绕重楼复殿傍。
　　时向春檐瓦沟上，散开朝翅占朝光。
　　白雪猧儿拂地行，惯眠红毯不曾惊。
　　深宫更有何人到，只晓金阶吠晚萤。
　　百尺仙梯倚阁边，内人争下掷金钱。
　　风来竞看铜乌转，遥指朱干在半天。
　　春风摆荡禁花枝，寒食秋千满地时。
　　又落深宫石渠里，尽随流水入龙池。
　　墙墙不断接宫城，金榜皆书殿院名。
　　万转千回相隔处，各调弦管对闻声。
　　霏霏春雨九重天，渐暖龙池御柳烟。
　　玉辇游时应不避，千廊万屋自相连。
　　禁门烟起紫沉沉，楼阁当中复道深。
　　长入暮天凝不散，掖庭宫里动秋砧。
　　炎炎夏日满天时，桐叶交加覆玉墀。
　　向晚移镫上银簟，丛丛绿鬓坐弹棋。
　　瞳瞳日出大明宫，天乐遥闻在碧空。
　　禁树无风正和暖，玉楼金殿晓光中。
　　迥出芙蓉阁上头，九天悬处正当秋。
　　年年七夕晴光里，宫女穿针尽上楼。
　　教来鹦鹉语初成，久闭金笼惯认名。
　　总向春园看花去，独于深院笑人声。
　　银瓶泻水欲朝妆，烛焰红高粉壁光。
　　共怪满衣珠翠冷，黄花瓦上有新霜。
　　迎风殿里罢云和，起听新蝉步浅莎。
　　为爱九天和露滴，万年枝上最声多。
　　御果收时属内官，傍檐低压玉阑干。
　　明朝摘向金华殿，尽日枝边次第看。
　　内里松香满殿闻，四行阶下暖氤氲。
　　春深欲取黄金粉，绕树宫娥著绛裙。
　　禁树传声在九霄，内中残火独遥遥。
　　千官待取门犹闭，未到宫前下马桥。


第三百四十七卷
　　◎卷.1【御沟新柳】贾棱
　　御苑阳和早，章沟柳色新。托根偏近日，布叶乍迎春。
　　秀质方含翠，清阴欲庇人。轻云度斜景，多露滴行尘。
　　袅袅堪离赠，依依独望频。王孙如可赏，攀折在芳辰。
　　◎卷.2【御沟新柳】刘遵古
　　韶光先禁柳，几处覆沟新。映水疑分翠，含烟欲占春。
　　悠悠迟日晚，袅袅好风频。吐节茸犹嫩，通条泽稍均。
　　远和瑶草色，暗拂玉楼尘。愿假骞飞便，归栖及此辰。
　　◎卷.3【洛阳清明日雨霁】李正封
　　晓日清明天，夜来嵩少雨。千门尚烟火，九陌无尘土。
　　酒绿河桥春，漏闲宫殿午。游人恋芳草，半犯严城鼓。
　　◎卷.4【咏露】李正封
　　霏霏灵液重，云表无声落。沾树急玄蝉，洒池栖皓鹤。
　　流尘清远陌，飞月澄高阁。宵润玉堂帘，曙寒金井索。
　　佳人比珠泪，坐感红绡薄。
　　◎卷.5【夏游招隐寺暴雨晚晴】李正封
　　竹柏风雨过，萧疏台殿凉。石渠写奔溜，金刹照颓阳。
　　鹤飞岩烟碧，鹿鸣涧草香。山僧引清梵，幡盖绕回廊。
　　◎卷.6【禅门寺暮钟（一作刘复诗）】李正封
　　簨簴高悬于阗钟，黄昏发地殷龙宫。
　　游人忆到嵩山夜，叠阁连楼倚太空。
　　◎卷.7【贡院楼北新栽小松】李正封
　　青苍初得地，华省植来新。尚带山中色，犹含洞里春。
　　近楼依北户，隐砌净游尘。鹤寿应成盖，龙形未有鳞。
　　为梁资大厦，封爵耻嬴秦。幸此观光日，清风屡得亲。
　　◎卷.8【南至隔仗望含元殿香炉】崔立之
　　千官望长至，万国拜含元。隔仗炉光出，浮霜烟气翻。
　　飘飘萦内殿，漠漠澹前轩。圣日开如捧，卿云近欲浑。
　　轮囷洒宫阙，萧索散乾坤。愿倚天风便，披香奉至尊。
　　◎卷.9【曲池洁寒流】崔立之
　　闲寻欹岸步，因向曲池看。透底何澄彻，回流乍屈盘。
　　稍随高树古，迥与远天寒。月入镜华转，星临珠影攒。
　　纤鳞时蔽石，转吹或生澜。愿假涓微效，来濡拙笔端。
　　◎卷.10【赋得春风扇微和】崔立之
　　时令忽已变，年光俄又春。高低惠风入，远近芳气新。
　　靡靡才偃草，泠泠不动尘。温和乍扇物，煦妪偏感人。
　　去出桂林漫，来过蕙圃频。晨辉正澹荡，披拂长相亲。
　　◎卷.11【南至日隔仗望含元殿香炉（一作裴次元诗）】郭遵
　　冕旒亲负扆，卉服尽朝天。旸谷移初日，金炉出御烟。
　　芬馨流远近，散漫入貂蝉。霜仗凝逾白，朱栏映转鲜。
　　如看浮阙在，稍觉逐风迁。为沐皇家庆，来瞻羽卫前。
　　◎卷.12【赋得春风扇微和】郭遵
　　微风飘淑气，散漫及兹晨。习习何处至，熙熙与春亲。
　　暧空看早辨，映日度逾频。高拂非烟杂，低垂众卉新。
　　霁天轻有霭，绮陌尽无尘。还似登台意，元和欲煦人。
　　◎卷.13【赋得风动万年枝】韦纾
　　嘉名标万祀，擢秀出深宫。嫩叶含烟霭，芳柯振惠风。
　　参差摇翠色，绮靡舞晴空。气禀祯祥异，荣沾雨露同。
　　天年方未极，圣寿比应崇。幸列华林里，知殊众木中。
　　◎卷.14【赋得风动万年枝】樊阳源
　　珍木罗前殿，乘春任好风。振柯方袅袅，舒叶乍濛濛。
　　影动丹墀上，声传紫禁中。离披偏向日，凌乱半分空。
　　轻拂祥烟散，低摇翠色同。长令占天眷，四气借全功。
　　◎卷.15【赋得风动万年枝】许稷
　　琼树偏春早，光飞处处宜。晓浮三殿日，暗度万年枝。
　　婀娜摇仙禁，缤翻映玉池。含芳烟乍合，拂砌影初移。
　　为近韶阳煦，皆先众卉垂。成阴知可待，不与众芳随。
　　◎卷.16【闰月定四时】许稷
　　玉律穷三纪，推为积闰期。月馀因妙算，岁遍自成时。
　　乍觉年华改，翻怜物候迟。六旬知不惑，四气本无欺。
　　月桂亏还正，阶蓂落复滋。从斯分历象，共仰定毫厘。
　　◎卷.17【谢真人还旧山】范传正
　　麾盖从仙府，笙歌入旧山。水流丹灶缺，云起草堂关。
　　白鹿行为卫，青鸾舞自闲。种松鳞未立，移石藓仍斑。
　　望路烟霞外，回舆岩岫间。岂唯辽海鹤，空叹令威还。
　　◎卷.18【范成君击洞阴磬】范传正
　　历历闻金奏，微微下玉京。为祥家谍久，偏识洞阴名。
　　澹伫人间听，铿锵古曲成。何须百兽舞，自畅九天情。
　　注目看无见，留心记未精。云霄如可托，借鹤向层城。
　　◎卷.19【赋得春风扇微和】范传正
　　暧暧当迟日，微微扇好风。吹摇新叶上，光动浅花中。
　　澹荡凝清昼，氤氲暧碧空。稍看生绿水，已觉散芳丛。
　　徙倚情偏适，裴回赏未穷。妍华不可状，竟夕气融融。
　　◎卷.20【赋得春风扇微和】豆卢荣
　　春晴生缥缈，软吹和初遍。池影动渊沦，山容发葱蒨。
　　迟迟入绮阁，习习流芳甸。树杪飏莺啼，阶前落花片。
　　韶光恐闲放，旭日宜游宴。文客拂尘衣，仁风愿回扇。
　　◎卷.21【赋得春风扇微和】邵偃
　　微风扇和气，韶景共芳晨。始见郊原绿，旋过御苑春。
　　三条开广陌，八水泛通津。烟动花间叶，香流马上人。
　　逶迤云彩曙，嘹唳鸟声频。为报东堂客，明朝桂树新。
　　◎卷.22【赋得春风扇微和】柳道伦
　　青阳初入律，淑气应春风。始辨梅花里，俄分柳色中。
　　依微开夕照，澹荡媚晴空。拂水生蘋末，经岩触桂丛。
　　稍抽兰叶紫，微吐杏花红。愿逐仁风布，将俾生植功。
　　◎卷.23【赋得春风扇微和】陈九流
　　喜见阳和至，遥知橐籥功。迟迟散南阳，袅袅逐东风。
　　暗入芳园里，潜吹草木中。兰荪才有绿，桃杏未成红。
　　已觉寒光尽，还看淑气通。由来荣与悴，今日发应同。
　　◎卷.24【谢真人仙驾还旧山】夏方庆
　　何年成道去，绰约化童颜。天上辞仙侣，人间忆旧山。
　　沧桑今已变，萝蔓尚堪攀。云覆瑶坛净，苔生丹灶闲。
　　逍遥堪白石，寂寞闭玄关。应是悲尘世，思将羽驾还。


第三百四十八卷
　　◎卷.1【公子行】陈羽
　　金羁白面郎，何处蹋青来。马娇郎半醉，躞蹀望楼台。
　　似见楼上人，玲珑窗户开。隔花闻一笑，落日不知回。
　　◎卷.2【古意】陈羽
　　十三学绣罗衣裳，自怜红袖闻馨香。人言此是嫁时服，
　　含笑不刺双鸳鸯。郎年十九髭未生，拜官天下闻郎名。
　　车马骈阗贺门馆，自然不失为公卿。是时妾家犹未贫，
　　兄弟出入双车轮。繁华全盛两相敌，与郎年少为婚姻。
　　郎家居近御沟水，豪门客尽蹑珠履。雕盘酒器常不干，
　　晓入中厨妾先起。姑嫜严肃有规矩，小姑娇憨意难取。
　　朝参暮拜白玉堂，绣衣著尽黄金缕。妾貌渐衰郎渐薄，
　　时时强笑意索寞。知郎本来无岁寒，几回掩泪看花落。
　　妾年四十丝满头，郎年五十封公侯。男儿全盛日忘旧，
　　银床羽帐空飕飗。庭花红遍蝴蝶飞，看郎佩玉下朝时。
　　归来略略不相顾，却令侍婢生光辉。郎恨妇人易衰老，
　　妾亦恨深不忍道。看郎强健能几时，年过六十还枯槁。
　　◎卷.3【长相思】陈羽
　　相思长相思，相思无限极。相思苦相思，相思损容色。
　　容色真可惜，相思不可彻。日日长相思，相思肠断绝。
　　肠断绝，泪还续，闲人莫作相思曲。
　　◎卷.4【送戴端公赴容州】陈羽
　　分命诸侯重，葳蕤绣服香。八蛮治险阻，千骑蹋繁霜。
　　山断旌旗出，天晴剑珮光。还将小戴礼，远出化南方。
　　◎卷.5【送殷华之洪州】陈羽
　　离堂悲楚调，君奏豫章行。愁处雪花白，梦中江水清。
　　扣船歌月色，避浪宿猿声。还作经年别，相思湖草生。
　　◎卷.6【春日晴原野望】陈羽
　　东风吹暖气，消散入晴天。渐变池塘色，欲生杨柳烟。
　　蒙茸花向月，潦倒客经年。乡思应愁望，江湖春水连。
　　◎卷.7【湘妃怨】陈羽
　　舜欲省蛮陬，南巡非逸游。九山沉白日，二女泣沧洲。
　　目极楚云断，恨连湘水流。至今闻鼓瑟，咽绝不胜愁。
　　◎卷.8【冬晚送友人使西蕃】陈羽
　　驿使向天西，巡羌复入氐。玉关晴有雪，砂碛雨无泥。
　　落泪军中笛，惊眠塞上鸡。逢春乡思苦，万里草萋萋。
　　◎卷.9【春园即事】陈羽
　　水隔群物远，夜深风起频。霜中千树橘，月下五湖人。
　　听鹤忽忘寝，见山如得邻。明年还到此，共看洞庭春。
　　◎卷.10【送友人及第归江东】陈羽
　　五陵春色泛花枝，心醉花前远别离。落羽耻为关右客，
　　成名空羡里中儿。都门雨歇愁分处，山店灯残梦到时。
　　家住洞庭多钓伴，因来相贺话相思。
　　◎卷.11【梓州与温商夜别（一作夜别温商梓州）】陈羽
　　凤凰城里花时别，玄武江边月下逢。客舍莫辞先买酒，
　　相门曾忝共登龙。迎风骚屑千家竹，隔水悠扬午夜钟。
　　明日又行西蜀路，不堪天际远山重。
　　◎卷.12【长安卧病秋夜言怀】陈羽
　　九重门锁禁城秋，月过南宫渐映楼。紫陌夜深槐露滴，
　　碧空云尽火星流。风清刻漏传三殿，甲第歌钟乐五侯。
　　楚客病来乡思苦，寂寥灯下不胜愁。
　　◎卷.13【喜雪上窦相公（一作朱湾诗）】陈羽
　　千门万户雪花浮，点点无声落瓦沟。全似玉尘销更积，
　　半成冰水结还流。光添曙色连天远，轻逐春风绕玉楼。
　　平地已沾盈尺润，年丰须荷富人侯。
　　◎卷.14【宴杨驸马山亭（一作朱湾诗）】陈羽
　　垂杨拂岸草茸茸，绣户窗前花影重。鲙下玉盘红缕细，
　　酒开金瓮绿醅醲。中朝驸马何平叔，南国词人陆士龙。
　　落日泛舟同醉处，回潭百丈映千峰。
　　◎卷.15【西蜀送许中庸归秦赴举】陈羽
　　春色华阳国，秦人此别离。驿楼横水影，乡路入花枝。
　　日暖莺飞好，山晴马去迟。剑门当石隘，栈阁入云危。
　　独鹤心千里，贫交酒一卮。桂条攀偃蹇，兰叶藉参差。
　　旅梦惊蝴蝶，残芳怨子规。碧霄今夜月，惆怅上峨嵋。
　　◎卷.16【小苑春望宫池柳色（一作御沟新柳）】陈羽
　　宛宛如丝柳，含黄一望新。未成沟上暗，且向日边春。
　　袅娜方遮水，低迷欲醉人。托空芳郁郁，逐溜影鳞鳞。
　　弄水滋宵露，垂枝染夕尘。夹堤连太液，还似映天津。
　　◎卷.17【中秋夜临镜湖望月】陈羽
　　镜里秋宵望，湖平月彩深。圆光珠入浦，浮照鹊惊林。
　　澹动光还碎，婵娟影不沉。远时生岸曲，空处落波心。
　　迥彻轮初满，孤明魄未侵。桂枝如可折，何惜夜登临。
　　◎卷.18【江上愁思二首】陈羽
　　江上翁开门，开门向衰草。只知愁子孙，不觉生涯老。
　　江上草茎枯，茎枯叶复焦。那堪芳意尽，夜夜没寒潮。
　　◎卷.19【梁城老人怨（一作司空曙诗）】陈羽
　　朝为耕种人，暮作刀枪鬼。相看父子血，共染城濠水。
　　◎卷.20【送灵一上人】陈羽
　　十年劳远别，一笑喜相逢。又上青山去，青山千万重。
　　◎卷.21【经夫差庙】陈羽
　　姑苏城畔千年木，刻作夫差庙里神。
　　冠盖寂寥尘满室，不知箫鼓乐何人。
　　◎卷.22【九月十日即事】陈羽
　　汉江天外东流去，巴塞连山万里秋。
　　节过重阳人病起，一枝残菊不胜愁。
　　◎卷.23【夏日宴九华池赠主人】陈羽
　　池上凉台五月凉，百花开尽水芝香。
　　黄金买酒邀诗客，醉倒檐前青玉床。
　　◎卷.24【长安早春言志】陈羽
　　九衢日暖树苍苍，万里吴人忆水乡。
　　汉主未曾亲羽猎，不知将底谏君王。
　　◎卷.25【读苏属国传】陈羽
　　天山西北居延海，沙塞重重不见春。
　　肠断帝乡遥望日，节旄零落汉家臣。
　　◎卷.26【吴城览古】陈羽
　　吴王旧国水烟空，香径无人兰叶红。
　　春色似怜歌舞地，年年先发馆娃宫。
　　◎卷.27【犍为城下夜泊闻夷歌】陈羽
　　犍为城下牂牁路，空冢滩西贾客舟。
　　此夜可怜江上月，夷歌铜鼓不胜愁。
　　◎卷.28【和王中丞使君春日过高评事幽居】陈羽
　　风光满路旗幡出，林下高人待使君。
　　笑藉紫兰相向醉，野花千树落纷纷。
　　◎卷.29【和王中丞中和日】陈羽
　　节应中和天地晴，繁弦叠鼓动高城。
　　汉家分刺诸侯贵，一曲阳春江水清。
　　◎卷.30【同韦中丞花下夜饮赠歌人】陈羽
　　银烛煌煌半醉人，娇歌宛转动朱唇。
　　繁花落尽春风里，绣被郎官不负春。
　　◎卷.31【若耶溪逢陆澧】陈羽
　　溪上春晴聊看竹，谁言驿使此相逢。
　　担簦蹑屐仍多病，笑杀云间陆士龙。
　　◎卷.32【夜泊荆溪】陈羽
　　小雪已晴芦叶暗，长波乍急鹤声嘶。
　　孤舟一夜宿流水，眼看山头月落溪。
　　◎卷.33【南山别僧】陈羽
　　惆怅人间多别离，梅花满眼独行时。
　　无家度日多为客，欲共山僧何处期。
　　◎卷.34【戏题山居二首】陈羽
　　云盖秋松幽洞近，水穿危石乱山深。
　　门前自有千竿竹，免向人家看竹林。
　　虽有柴门长不关，片云高木共身闲。
　　犹嫌住久人知处，见欲移居更上山。
　　◎卷.35【山中秋夜喜周士闲见过】陈羽
　　青山高处上不易，白云深处行亦难。
　　留君不宿对秋月，莫厌山空泉石寒。
　　◎卷.36【过栎阳山谿】陈羽
　　众草穿沙芳色齐，蹋莎行草过春溪。
　　闲云相引上山去，人到山头云却低。
　　◎卷.37【姑苏台怀古】陈羽
　　忆昔吴王争霸日，歌钟满地上高台。
　　三千宫女看花处，人尽台崩花自开。
　　◎卷.38【将归旧山留别】陈羽
　　相共游梁今独还，异乡摇落忆空山。
　　信陵死后无公子，徒向夷门学抱关。
　　◎卷.39【游洞灵观】陈羽
　　初访西城礼少君，独行深入洞天云。
　　风吹青桂寒花落，香绕仙坛处处闻。
　　◎卷.40【旅次沔阳，闻克复，而用师者穷兵黩武，因书简之】陈羽
　　江上烟消汉水清，王师大破绿林兵。
　　干戈用尽人成血，韩信空传壮士名。
　　◎卷.41【湘君祠（一作湘妃怨）】陈羽
　　二妃怨处云沉沉，二妃哭处湘水深。
　　商人酒滴庙前草，萧索风生斑竹林。
　　◎卷.42【送辛吉甫常州觐省】陈羽
　　西去兰陵家不远，到家还及采兰时。
　　新年送客我为客，惆怅门前黄柳丝。
　　◎卷.43【题舞花山大师遗居】陈羽
　　西过流沙归路长，一生遗迹在东方。
　　空堂寂寞闭灯影，风动四山松柏香。
　　◎卷.44【广陵秋夜对月即事】陈羽
　　霜落寒空月上楼，月中歌吹满扬州。
　　相看醉舞倡楼月，不觉隋家陵树秋。
　　◎卷.45【早秋浐水送人归越】陈羽
　　凉叶萧萧生远风，晓鸦飞度望春宫。
　　越人归去一摇首，肠断马嘶秋水东。
　　◎卷.46【小江驿送陆侍御归湖上山】陈羽
　　鹤唳天边秋水空，荻花芦叶起西风。
　　今夜渡江何处宿，会稽山在月明中。
　　◎卷.47【送李德舆归穿石洞山居】陈羽
　　乌巾年少归何处，一片彩霞仙洞中。
　　惆怅别时花似雪，行人不肯醉春风。
　　◎卷.48【酬幽居闲上人喜及第后见赠】陈羽
　　九霄心在劳相问，四十年间岂足惊。
　　风动自然云出岫，高僧不用笑浮生。
　　◎卷.49【洛下赠彻公】陈羽
　　天竺沙门洛下逢，请为同社笑相容。
　　支颐忽望碧云里，心爱嵩山第几重。
　　◎卷.50【观朱舍人归葬吴中】陈羽
　　翩翩绛旐寒流上，行引东归万里魂。
　　几处州人临水哭，共看遗草有王言。
　　◎卷.51【题清镜寺留别】陈羽
　　路入千山愁自知，雪花撩乱压松枝。
　　世人并道离别苦，谁信山僧轻别离。
　　◎卷.52【从军行】陈羽
　　海畔风吹冻泥裂，枯桐叶落枝梢折。
　　横笛闻声不见人，红旗直上天山雪。
　　◎卷.53【宿淮阴作】陈羽
　　秋灯点点淮阴市，楚客联樯宿淮水。
　　夜深风起鱼鳖腥，韩信祠堂明月里。
　　◎卷.54【春日南山行】陈羽
　　处处看山不可行，野花相向笑无成。
　　长嫌为客过州县，渐被时人识姓名。
　　◎卷.55【步虚词二首】陈羽
　　汉武清斋读鼎书，太官扶上画云车。
　　坛上月明宫殿闭，仰看星斗礼空虚。
　　楼殿层层阿母家，昆仑山顶驻红霞。
　　笙歌出见穆天子，相引笑看琪树花。
　　◎卷.56【襄阳过孟浩然旧居】陈羽
　　襄阳城郭春风起，汉水东流去不还。
　　孟子死来江树老，烟霞犹在鹿门山。
　　◎卷.57【送友人游嵩山】陈羽
　　嵩山归路绕天坛，雪影松声满谷寒。
　　君见九龙潭上月，莫辞清夜访袁安。
　　◎卷.58【伏翼西洞送夏方庆】陈羽
　　洞里春晴花正开，看花出洞几时回。
　　殷勤好去武陵客，莫引世人相逐来。
　　◎卷.59【赠人】陈羽
　　或棹孤舟或杖藜，寻常适意钓长溪。
　　草堂竹径在何处，落日孤烟寒渚西。
　　◎卷.60【句】陈羽
　　稚子新能编笋笠，山妻旧解补荷衣。秋山隔岸清猿叫，
　　湖水当门白鸟飞。（见《锦绣万花谷》）


第三百四十九卷
　　◎卷.1【东风二章】欧阳詹
　　东风叶时，匪沃匪飘。莫雪凝川，莫阴沍郊。
　　朝不徯夕乃销，东风之行地上兮。上德临慝，匪戮匪枭。
　　莫暴在野，莫丑在阶。以踣以歼，夕不徯朝。
　　陇西公来浚都兮。
　　东风叶时，匪凿匪穮。莫蛰在泉，莫枯在条。
　　宵不徯晨乃繇。东风之行地上兮。上德为政，匪食匪招。
　　莫顾于家，莫流于辽。以饱以回，晨不徯宵。
　　陇西公来浚都兮。
　　◎卷.2【有所恨二章】欧阳詹
　　相思君子，吁嗟万里。亦既至止，曷不觏止。本不信巫，
　　谓巫言是履。在门五日，如待之死。有所恨兮。
　　相思遗衣，为忆以贻。亦既受止，曷不保持。本不欺友，
　　谓友情是违。隔生之赠，造次亡之。有所恨兮。
　　◎卷.3【玩月】欧阳詹
　　八月十五夕，旧嘉蟾兔光。斯从古人好，共下今宵堂。
　　素魄皎孤凝，芳辉纷四扬。裴回林上头，泛滟天中央。
　　皓露助流华，轻风佐浮凉。清冷到肌骨，洁白盈衣裳。
　　惜此苦宜玩，揽之非可将。含情顾广庭，愿勿沉西方。
　　◎卷.4【咏德上韦检察（即韦相皋之弟也，名纁）】欧阳詹
　　少华类太华，太室似少室。亚相与丞相，亦复无异质。
　　渟如月临水，肃若松照日。辉影互光澄，阴森两葱郁。
　　连城鸾凤分，同气龟龙出。并力革夷心，通筹整师律。
　　英豪愿回席，蛮貊皆屈膝。中外行分途，寰瀛待清谧。
　　◎卷.5【寓兴】欧阳詹
　　桃李有奇质，樗栎无妙姿。皆承庆云沃，一种春风吹。
　　美恶苟同归，喧嚣徒尔为。相将任玄造，聊醉手中卮。
　　◎卷.6【答韩十八驽骥吟】欧阳詹
　　故人舒其愤，昨示驽骥篇。驽以易售陈，骥以难知言。
　　委曲感既深，咨嗟词亦殷。伊情有远澜，余志逊其源。
　　室在周孔堂，道通尧舜门。调雅声寡同，途遐势难翻。
　　顾兹万恨来，假彼二物云。贱贵而贵贱，世人良共然。
　　巴蕉一叶妖，茙葵一花妍。毕无才实资，手植阶墀前。
　　楩楠十围瑰，松柏百尺坚。罔念梁栋功，野长丘墟边。
　　伤哉昌黎韩，焉得不迍邅。上帝本厚生，大君方建元。
　　宝将庇群甿，庶此规崇轩。班尔图永安，抡择期精专。
　　君看广厦中，岂有树庭萱。
　　◎卷.7【益昌行】欧阳詹
　　驱马至益昌，倍惊风俗和。耕夫陇上谣，负者途中歌。
　　处处川复原，重重山与河。人烟遍馀田，时稼无闲坡。
　　问业一何修，太守德化加。问身一何安，太守恩怀多。
　　贤哉我太守，在古无以过。爱人甚爱身，治郡如治家。
　　云雷既奋腾，草木遂萌芽。乃知良二千，德足为国华。
　　今时固精求，汉帝非徒嗟。四海有青春，众植伫扬葩。
　　期当作说霖，天下同滂沱。
　　◎卷.8【自淮中却赴洛途中作】欧阳詹
　　惆怅策疲马，孤蓬被风吹。昨东今又西，冉冉长路岐。
　　岁晚树无叶，夜寒霜满枝。旅人恒苦辛，冥寞天何知。
　　◎卷.9【晨装行】欧阳詹
　　村店月西出，山林鹎鵊声。旅灯彻夜席，束囊事晨征。
　　寂寂人尚眠，悠悠天未明。岂无偃息心，所务前有程。
　　◎卷.10【新都行】欧阳詹
　　缥缈空中丝，蒙笼道傍树。翻兹叶间吹，惹破花上露。
　　悠扬丝意去，苒蒻花枝住。何计脱缠绵，天长春日暮。
　　◎卷.11【铜雀妓】欧阳詹
　　萧条登古台，回首黄金屋。落叶不归林，高陵永为谷。
　　妆容徒自丽，舞态阅谁目。惆怅繐帷空，歌声苦于哭。
　　◎卷.12【太原旅怀呈薛十八侍御齐十二奉礼】欧阳詹
　　前来称英隽，有食主人鱼。后来曰贤才，又受主人车。
　　伊予亦投刺，恩煦胡凋疏。既睹主人面，复见主人书。
　　餬口百家周。赁庑三月馀。眼见寒序臻，坐送秋光除。
　　西日惄饥肠，北风疾絺裾。升堂有知音，此意当何如。
　　◎卷.13【李评事公进示文集因赠之】欧阳詹
　　风雅不坠地，五言始君先。希微嘉会章，杳冥河梁篇。
　　理蔓语无枝，言一意则千。往来更后人，浇荡醨前源。
　　倾筐实不收，朴樕华争繁。大教护微旨，哲人生令孙。
　　高飙激颓波，坐使横流翻。昔日越重阻，侧聆沧海传。
　　逮兹觌清扬，幸睹青琅编。泠泠中山醇，片片昆丘璠。
　　一杯有馀味，再览增光鲜。对宝人皆鉴，握鞶良自妍。
　　吾其告先师，六义今还全。
　　◎卷.14【徐十八晦落第】欧阳詹
　　嘉谷不夏熟，大器当晚成。徐生异凡鸟，安得非时鸣。
　　汲汲有所为，驱驱无本情。懿哉苍梧凤，终见排云征。
　　◎卷.15【春日途中寄故园所亲】欧阳詹
　　客路度年华，故园云未返。悠悠去源水，日日只有远。
　　始叹秋叶零，又看春草晚。寄书南飞鸿，相忆剧乡县。
　　◎卷.16【蜀中将归留辞韩相公贯之】欧阳詹
　　宁体即云构，方前恒玉食。贫居岂及此，要自怀归忆。
　　在梦关山远，如流岁华逼。明晨首乡路，迢递孤飞翼。
　　◎卷.17【江夏留别华二（一作别辛三十）】欧阳詹
　　弭棹已伤别，不堪离绪催。十年一心人，千里同舟来。
　　乡路我尚遥，客游君未回。将何慰两端，互勉临岐杯。
　　◎卷.18【送潭州陆户曹之任（户曹自处州司仓除）】欧阳詹
　　三语又为掾，大家闻屈声。多年名下人，四姓江南英。
　　衡岳半天秀，湘潭无底清。何言驱车远，去有蒙庄情。
　　◎卷.19【福州送郑楚材赴京，时监察刘公亮有感激郑意】欧阳詹
　　美人河岳灵，家本荥水濆。门承若兰族，身蕴如琼文。
　　早折青桂枝，俯窥鸿鹄群。迩来丹霄姿，远逐苍梧云。
　　有伊光鉴人，惜兹瑶蕙薰。中酣前激昂，四座同氛氲。
　　海郡梅霪晴，山邮炎景曛。回翔罢南游，鸣唳期西闻。
　　秦塞鸾凤征，越江云雨分。从兹一别离，伫致如尧君。
　　◎卷.20【初发太原，途中寄太原所思】欧阳詹
　　驱马觉渐远，回头长路尘。高城已不见，况复城中人。
　　去意自未甘，居情谅犹辛。五原东北晋，千里西南秦。
　　一屦不出门，一车无停轮。流萍与系匏，早晚期相亲。
　　◎卷.21【汝川行】欧阳詹
　　汝坟春女蚕忙月，朝起采桑日西没。轻绡裙露红罗袜，
　　半蹋金梯倚枝歇。垂空玉腕若无骨，映叶朱唇似花发。
　　相欢谁是游冶郎，蚕休不得岐路旁。
　　◎卷.22【智达上人水精念珠歌】欧阳詹
　　水已清，清中不易当其精。精华极，何宜更复加磨拭。
　　良工磨拭成贯珠，泓澄洞澈看如无。星辉月耀莫之逾，
　　骇鸡照乘徒称殊。上人念佛泛贞谛，一佛一珠以为计。
　　既指其珠当佛身，亦欲珠明佛像智。咨董母，访朱公。
　　得之玓瓅群奇中，龙龛鹫岭长随躬。朝自守持纤掌透，
　　夜来月照红绦空。穷川极陆难为宝，孰说砗磲将玛瑙。
　　连连寒溜下阴轩，荧荧泫露垂秋草。皎晶晶，彰煌煌，
　　陆离电烻纷不常，凌眸晕目生光芒。我来借问修行术，
　　数日殷勤美兹物。上人视日授微言，心静如斯即诸佛。
　　◎卷.23【许州途中】欧阳詹
　　秦川行尽颍川长，吴江越岭已同方。征途渺渺烟茫茫，
　　未得还乡伤近乡。随萍逐梗见春光，行乐登台斗在旁。
　　林间啼鸟野中芳，有似故园皆断肠。
　　◎卷.24【赋得秋河曙耿耿送郭秀才应举】欧阳詹
　　月没天欲明，秋河尚凝白。皑皑积光素，耿耿横虚碧。
　　南斗接，北辰连，空濛鸿洞浮高天。荡荡漫漫皆晶然，
　　实类平芜流大川。星为潭底珠，云是波中烟。
　　鸡唱漏尽东方作，曲渚苍苍晓霜落。雁叫疑从清浅惊，
　　凫声似在沿洄泊。并州细侯直下孙，才应秋赋怀金门。
　　念排云汉将飞翻，仰之踊跃当华轩。夜来陪饯欧阳子，
　　偶坐通宵见深旨。心知慷慨日昭然，前程心在青云里。
　　◎卷.25【送袁秀才下第归毗陵】欧阳詹
　　羸马出都门，修途指江东。关河昨夜雨，草木非春风。
　　矢舍虽未中，璞全终待攻。层霄秋可翔，岂不随高鸿。
　　◎卷.26【闻邻舍唱凉州有所思】欧阳詹
　　有善伊凉曲，离别在天涯。虚堂正相思，所妙发邻家。
　　声音虽类闻，形影终以遐。因之增远怀，惆怅菖蒲花。
　　◎卷.27【陪太原郑行军中丞登汾上阁中丞诗曰汾楼…辄书即事上答】欧阳詹
　　并州汾上阁，登望似吴阊。贯郭河通路，萦村水逼乡。
　　城槐临枉渚，巷市接飞梁。莫论江湖思，南人正断肠。
　　◎卷.28【送少微上人归德峰】欧阳詹
　　不负人间累，栖身任所从。灰心闻密行，菜色见羸容。
　　幻世方同悟，深居愿继踪。孤云与禅诵，到后在何峰。
　　◎卷.29【荆南夏夜水楼怀昭丘直上人云梦李莘】欧阳詹
　　无机成旅逸，中夜上江楼。云尽月如练，水凉风似秋。
　　凫声闻梦泽，黛色上昭丘。不远人情在，良宵恨独游。
　　◎卷.30【酬裴十二秀才孩子咏】欧阳詹
　　算日未成年，英姿已褎然。王家千里后，荀氏八龙先。
　　葱蒨松犹嫩，清明月渐圆。将何一枝桂，容易赏名贤。
　　◎卷.31【旅次舟中对月寄姜公（此公，丁泉州门客）】欧阳詹
　　中宵天色净，片月出沧洲。皎洁临孤岛，婵娟入乱流。
　　应同故园夜，独起异乡愁。那得休蓬转，从君上庾楼。
　　◎卷.32【除夜长安客舍】欧阳詹
　　十上书仍寝，如流岁又迁。望家思献寿，算甲恨长年。
　　虚牖传寒柝，孤灯照绝编。谁应问穷辙，泣尽更潸然。
　　◎卷.33【早秋登慈恩寺塔】欧阳詹
　　宝塔过千仞，登临尽四维。毫端分马颊，墨点辨蛾眉。
　　地迥风弥紧，天长日久迟。因高欲有赋，远意惨生悲。
　　◎卷.34【太原和严长官八月十五日夜西山童子上方玩月寄中丞少尹】欧阳詹
　　西寺碧云端，东溟白雪团。年来一夜玩，君在半天看。
　　素魄当怀上，清光在下寒。宜裁济江什，有阻惠连欢。
　　◎卷.35【九日广陵同陈十五先辈登高怀林十二先辈】欧阳詹
　　客路重阳日，登高寄上楼。风烟今令节，台阁古雄州。
　　泛菊聊斟酒，持萸懒插头。情人共惆怅，良久不同游。
　　◎卷.36【题严光钓台】欧阳詹
　　弭棹历尘迹，悄然关我情。伊无昔时节，岂有今日名。
　　辞贵不辞贱，是心谁复行。钦哉此溪曲，永独古风清。
　　◎卷.37【送高士安下第归岷南宁觐】欧阳詹
　　偕隐有贤亲，岷南四十春。栖云自匪石，观国暂同尘。
　　就养思儿戏，延年爱鸟伸。还看谢时去，有类颍阳人。
　　◎卷.38【述德上兴元严仆射】欧阳詹
　　山横碧立并雄岷，大阜洪川共降神。心合云雷清祸乱，
　　力回天地作阳春。非熊德愧当周辅，称杰叨惭首汉臣。
　　何幸腐儒无一艺，得为门下食鱼人。
　　◎卷.39【及第后酬故园亲故】欧阳詹
　　才非天授学非师，以此成名曩岂期。杨叶射频因偶中，
　　桂枝材美敢当之。称文作艺方惭德，相贺投篇料愧词。
　　犹著褐衣何足羡，如君即是载鸣时。
　　◎卷.40【题华十二判官汝州宅内亭】欧阳詹
　　高居胜景谁能有，佳意幽情共可欢。新柳绕门青翡翠，
　　修篁浮径碧琅玕。步兵阮籍空除屏，彭泽陶潜谩挂冠。
　　只在城隍也趋府，岂如吾子道斯安。
　　◎卷.41【薛舍人使君观察韩判官侍御许雨晴到所居既霁先呈即事】欧阳詹
　　江皋昨夜雨收梅，寂寂衡门与钓台。西岛落花随水至，
　　前山飞鸟出云来。观风驷马能言驻，行县双旌许暂回。
　　岂不偶然聊为竹，空令石径扫莓苔。
　　◎卷.42【元日陪早朝】欧阳詹
　　斗柄东回岁又新，邃旒南面挹来宾。和光仿佛楼台晓，
　　休气氛氲天地春。仪籥不唯丹穴鸟，称觞半是越裳人。
　　江皋腐草今何幸，亦与恒星拱北辰。
　　◎卷.43【和太原郑中丞登龙兴寺阁】欧阳詹
　　青窗朱户半天开，极目凝神望几回。晋国颓墉生草树，
　　皇家瑞气在楼台。千条水入黄河去，万点山从紫塞来。
　　独恨侍游违长者，不知高意是谁陪。
　　◎卷.44【咏德上太原李尚书】欧阳詹
　　那以公方郭细侯，并州非复旧并州。九重帝宅司丹地，
　　十万兵枢拥碧油。锵玉半为趋閤吏，腰金皆是走庭流。
　　王褒见德空知颂，身在三千最上头。
　　◎卷.45【和严长官秋日登太原龙兴寺阁野望】欧阳詹
　　百丈化城楼，君登最上头。九霄回栈路，八到视并州。
　　烟火遗尧庶，山河启圣猷。短垣齐介岭，片白指分流。
　　清铎中天籁，哀鸣下界秋。境闲知道胜，心远见名浮。
　　岂念乘肥马，方应驾大牛。自怜蓬逐吹，不得与良游。
　　◎卷.46【小苑春望宫池柳色（一作御沟新柳）】欧阳詹
　　东风韶景至，垂柳御沟新。媚作千门秀，连为一道春。
　　柔荑生女指，嫩叶长龙鳞。舞絮回青岸，翻烟拂绿蘋。
　　王孙初命赏，佳客欲伤神。芳意堪相赠，一枝先远人。
　　◎卷.47【蜀门与林蕴分路后屡有山川似闽中因寄林蕴蕴亦闽人也】欧阳詹
　　村步如延寿，川原似福平。无人相共识，独自故乡情。
　　◎卷.48【读周太公传】欧阳詹
　　论兵去商虐，讲德兴周道。屠沽未遇时，岂异兹川老。
　　◎卷.49【乐津店北陂】欧阳詹
　　婵娟有丽玉如也，美笑当予系予马。
　　罗帏碧簟岂相容，行到山头忆山下。
　　◎卷.50【出蜀门】欧阳詹
　　北客今朝出蜀门，翛然领得入时魂。
　　游人莫道归来易，三不曾闻古老言。
　　◎卷.51【题第五司户侍御】欧阳詹
　　曾称野鹤比群公，忽作长松向府中。
　　骢马不骑人不识，泠然三尺别生风。
　　◎卷.52【建溪行待陈诩（予先发福州，陈续发，中路待之不得）】欧阳詹
　　偕行那得会心期，先者贪前后者迟。
　　空忆丽词能状物，每看奇异但相思。
　　◎卷.53【述德上兴元严仆射】欧阳詹
　　推车阃外主恩新，今日梁川草遍春。
　　玉色据鞍双节下，扬兵百万路无尘。
　　◎卷.54【许州送张中丞出临颍镇】欧阳詹
　　心诵阴符口不言，风驱千骑出辕门。
　　孙吴去后无长策，谁敌留侯直下孙。
　　◎卷.55【睹亡友题诗处】欧阳詹
　　旧友亲题壁上诗，伤看缘迹不缘词。
　　门前犹是长安道，无复回车下笔时。
　　◎卷.56【题秦岭】欧阳詹
　　南下斯须隔帝乡，北行一步掩南方。
　　悠悠烟景两边意，蜀客秦人各断肠。
　　◎卷.57【自南山却赴京师，石臼岭头即事寄严仆射】欧阳詹
　　鸟企蛇盘地半天，下窥千仞到浮烟。
　　因高回望沾恩处，认得梁州落日边。
　　◎卷.58【与洪孺卿自梁州回途中经骆谷见野果有闽中悬壶子…闽人】欧阳詹
　　青苞朱实忽离离，摘得盈筐泪更垂。
　　上德同之岂无意，故园山路一枝枝。
　　◎卷.59【韦晤宅听歌】欧阳詹
　　服制虹霓鬓似云，萧郎屋里上清人。
　　等闲逐酒倾杯乐，飞尽虹梁一夜尘。
　　◎卷.60【与林蕴同之蜀途次嘉陵江认得越鸟声呈林林亦闽中人也】欧阳詹
　　正是闽中越鸟声，几回留听暗沾缨。
　　伤心激念君深浅，共有离乡万里情。
　　◎卷.61【送闻上人游嵩山】欧阳詹
　　二室峰峰昔愿游，从云从鹤思悠悠。
　　丹梯石路君先去，为上青冥最上头。
　　◎卷.62【永安寺照上人房】欧阳詹
　　草席蒲团不扫尘，松闲石上似无人。
　　群阴欲午钟声动，自煮溪蔬养幻身。
　　◎卷.63【山中老僧】欧阳詹
　　笑向来人话古时，绳床竹杖自扶持。
　　秋深头冷不能剃，白黑苍然发到眉。
　　◎卷.64【赠鲁山李明府】欧阳詹
　　外户通宵不闭关，抱孙弄子万家闲。
　　若将邑号称贤宰，又是皇唐李鲁山。
　　◎卷.65【泉州赴上都留别舍弟及故人】欧阳詹
　　天长地阔多岐路，身即飞蓬共水萍。
　　匹马将驱岂容易，弟兄亲故满离亭。
　　◎卷.66【送张骠骑邠宁行营】欧阳詹
　　宝马雕弓金仆姑，龙骧虎视出皇都。
　　扬鞭莫怪轻胡虏，曾在渔阳敌万夫。
　　◎卷.67【题梨岭】欧阳詹
　　南北风烟即异方，连峰危栈倚苍苍。
　　哀猿咽水偏高处，谁不沾衣望故乡。
　　◎卷.68【秋夜寄僧（一作秋夜寄弘济上人）】欧阳詹
　　尚被浮名诱此身，今时谁与德为邻。
　　遥知是夜檀溪上，月照千峰为一人。
　　◎卷.69【观送葬】欧阳詹
　　何事悲酸泪满巾，浮生共是北邙尘。
　　他时不见北山路，死者还曾哭送人。
　　◎卷.70【宿建溪中宵即事】欧阳詹
　　nNvF一席眠还坐，蛙噪萤飞夜未央。
　　僮仆舟人空寂寂，隔帘微月入中仓。
　　◎卷.71【题王明府郊亭】欧阳詹
　　日日郊亭启竹扉，论桑劝穑是常机。
　　山城要得牛羊下，方与农人分背归。
　　◎卷.72【塞上行】欧阳詹
　　闻说胡兵欲利秋，昨来投笔到营州。
　　骁雄已许将军用，边塞无劳天子忧。
　　◎卷.73【题别业（一作回别业留别郭中诸公）】欧阳詹
　　千山江上背斜晖，一径中峰见所归。
　　不信扁舟回在晚，宿云先已到柴扉。
　　◎卷.74【九日广陵登高怀邵二先辈】欧阳詹
　　簪萸泛菊俯平阡，饮过三杯却惘然。
　　十岁此辰同醉友，登高各处已三年。
　　◎卷.75【题延平剑潭】欧阳詹
　　想象精灵欲见难，通津一去水漫漫。
　　空馀昔日凌霜色，长与澄潭生昼寒。
　　◎卷.76【晚泊漳州营头亭】欧阳詹
　　回峰叠嶂绕庭隅，散点烟霞胜画图。
　　日暮华轩卷长箔，太清云上对蓬壶。
　　◎卷.77【赠山南严兵马使（即仆射堂弟也）】欧阳詹
　　为雁为鸿弟与兄，如雕如鹗杰连英。
　　天旋地转烟云黑，共鼓长风六合清。
　　◎卷.78【除夜侍酒呈诸兄示舍弟】欧阳詹
　　莫叹明朝又一春，相看堪共贵兹身。
　　悠悠寰宇同今夜，膝下传杯有几人。


第三百五十卷
　　◎卷.1【奉平淮夷雅表·皇武命丞相度董师集大功也】柳宗元
　　皇耆其武，于溵于淮。既巾乃车，环蔡具来。
　　狡众昏嚚，甚毒于酲。狂奔叫呶，以干大刑。
　　皇咨于度，惟汝一德。旷诛四纪，其徯汝克。
　　锡汝斧钺，其往视师。师是蔡人，以宥以釐。
　　度拜稽首，庙于元龟。既祃既类，于社是宜。
　　金节煌煌，锡质雕戈。犀甲熊旂，威命是荷。
　　度拜稽首，出次于东。天子饯之，罍斝是崇。
　　鼎臑俎胾，五献百笾。凡百卿士，班以周旋。
　　既涉于浐，乃翼乃前。孰图厥犹，其佐多贤。
　　宛宛周道，于山于川。远扬迩昭，陟降连连。
　　我旆我旗，于道于陌。训于群帅，拳勇来格。
　　公曰徐之，无恃额额。式和尔容，惟义之宅。
　　进次于郾，彼昏卒狂。裒凶鞠顽，锋猬斧螗，
　　赤子匍匐，厥父是亢。怒其萌芽，以悖太阳。
　　王旅浑浑，是佚是怙。既获敌师，若饥得餔。
　　蔡凶伊窘，悉起来聚。左捣其虚，靡愆厥虑。
　　载辟载袚，丞相是临。弛其武刑，谕我德心。
　　其危既安，有长如林。曾是讙譊，化为讴吟。
　　皇曰来归，汝复相予。爵之成国，胙以夏区。
　　度拜稽首，天子圣神。度拜稽首，皇祐下人。
　　淮夷既平，震是朔南。宜庙宜郊，以告德音。
　　归牛休马，丰稼于野。我武惟皇，永保无疆。
　　◎卷.2【奉平淮夷雅表·方城命愬守也卒入蔡得其大丑以平淮右】柳宗元
　　方城临临，王卒峙之。匪徼匪竞，皇有正命。
　　皇命于愬，往舒余仁。踣彼艰顽，柔惠是驯。
　　愬拜即命，于皇之训。既砺既攻，以后厥刃。
　　王师嶷嶷，熊罴是式。衔勇韬力，日思予殛。
　　寇昏以狂，敢蹈愬疆。士获厥心，大袒高骧。
　　长戟酋矛，粲其绥章。右翦左屠，聿禽其良。
　　其良既宥，告以父母。恩柔于肌，卒贡尔有。
　　维彼攸恃，乃侦乃诱。维彼攸宅，乃发乃守。
　　其恃爰获，我功我多。阴谍厥图，以究尔讹。
　　雨雪洋洋，大风来加，于燠其寒，于迩其遐。
　　汝阴之茫，悬瓠之峨。是震是拔，大歼厥家。
　　狡虏既縻，输于国都。示之市人，即社行诛。
　　乃谕乃止，蔡有厚喜。完其室家，仰父俯子。
　　汝水沄沄，既清而瀰。蔡人行歌，我步逶迟。
　　蔡人歌矣，蔡风和矣。孰颣蔡初，胡甈尔居。
　　式慕以康，为愿有馀。是究是咨，皇德既舒。
　　皇曰咨愬，裕乃父功。昔我文祖，惟西平是庸。
　　内诲于家，外刑于邦。孰是蔡人，而不率从。
　　蔡人率止，惟西平有子。西平有子，惟我有臣。
　　畴允大邦，俾惠我人。于庙告功，以顾万方。
　　◎卷.3【唐铙歌鼓吹曲十二篇·隋乱既极唐师…为晋阳武第一】柳宗元
　　晋阳武，奋义威。炀之渝，德焉归。氓毕屠，绥者谁。
　　皇烈烈，专天机。号以仁，扬其旗。日之升，九土晞。
　　斥田坼，流洪辉。有其二，翼馀隋。斫枭鷔，连熊螭。
　　枯以肉，勍者羸。后土荡，玄穹弥。合之育，莽然施。
　　惟德辅，庆无期。
　　◎卷.4【唐铙歌鼓吹曲十二篇·唐既受命李密自败…为兽之穷第二】柳宗元
　　兽之穷，奔大麓。天厚黄德，狙犷服。甲之櫜，弓弭矢箙。
　　皇旅靖，敌逾蹙。自亡其徒，匪予戮。屈rH猛，虔栗栗。
　　縻以尺组，啖以秩。黎之阳，土茫茫。富兵戎，盈仓箱。
　　乏者德，莫能享。驱豺兕，授我疆。
　　◎卷.5【唐铙歌鼓吹曲十二篇·太宗师讨王充窦建德…战武牢第三】柳宗元
　　战武牢，动河朔。逆之助，图掎角。怒鷇麛，抗乔岳。
　　翘萌牙，傲霜雹。王谋内定，申掌握。铺施芟夷，二主缚。
　　惮华戎，廓封略。命之vG，卑以斫。归有德，唯先觉。
　　◎卷.6【唐铙歌鼓吹曲十二篇·薛举据泾以死子仁杲…泾水黄第四】柳宗元
　　泾水黄，陇野茫。负太白，腾天狼。有鸟鸷立，羽翼张。
　　钩喙决前，钜趯傍。怒飞饥啸，翾不可当。老雄死，
　　子复良。巢岐饮渭，肆翱翔。顿地纮，提天纲。
　　列缺掉帜，招摇耀铓。鬼神来助，梦嘉祥。脑涂原野，
　　魄飞扬。星辰复，恢一方。
　　◎卷.7【唐铙歌鼓吹曲十二篇·辅氏凭江淮竟东海…为奔鲸沛第五】柳宗元
　　奔鲸沛，荡海垠。吐霓翳日，腥浮云。帝怒下顾，
　　哀垫昏。授以神柄，推元臣。手援天矛，截修鳞。
　　披攘蒙霿，开海门。地平水静，浮天根。羲和显耀，
　　乘清氛。赫炎溥畅，融大钧。
　　◎卷.8【唐铙歌鼓吹曲十二篇·梁之馀保荆衡巴巫…为苞枿第六】柳宗元
　　苞枿ba矣，惟恨之蟠。弥巴蔽荆，负南极以安。
　　曰我旧梁氏，缉绥艰难。江汉之阻，都邑固以完。圣人作，
　　神武用。有臣勇智，奋不以众。投迹死地，谋猷纵。
　　化敌为家，虑则中。浩浩海裔，不威而同。系缧降王。
　　定厥功。澶漫万里，宣唐风。蛮夷九译，咸来从。
　　凯旋金奏，象形容。震赫万国，罔不龚。
　　◎卷.9【唐铙歌鼓吹曲十二篇·李轨保河右师临之…河右平第七】柳宗元
　　河右澶漫，顽为之魁。王师如雷震，昆仑以颓。
　　上聋下聪，骜不可回。助仇抗有德，惟人之灾。
　　乃溃乃奋，执缚归厥命。万室蒙其仁，一夫则病。
　　濡以鸿泽，皇之圣。威畏德怀，功以定。顺之于理，
　　物咸遂厥性。
　　◎卷.10【唐铙歌鼓吹曲十二篇·突厥之大古夷狄莫强…铁山碎第八】柳宗元
　　铁山碎，大漠舒。二虏劲，连穹庐。背北海，专坤隅。
　　岁来侵边。或傅于都。天子命元帅，奋其雄图。破定襄，
　　降魁渠。穷竟窟宅，斥余吾。百蛮破胆，边氓苏。
　　威武辉耀，明鬼区。利泽弥万祀，功不可逾。官臣拜手，
　　惟帝之谟。
　　◎卷.11【唐铙歌鼓吹曲十二篇·刘武周败裴寂咸有晋…靖本邦第九】柳宗元
　　本邦伊晋，惟时不靖。根柢之摇，枯叶攸病。守臣不任，
　　勩于神圣。惟越之兴，翦焉则定。洪惟我理，式和以敬。
　　群顽既夷，庶绩咸正。皇谟载大，惟人之庆。
　　◎卷.12【唐铙歌鼓吹曲十二篇·李靖灭吐谷浑西海上为吐谷浑第十】柳宗元
　　吐谷浑盛强，背西海以夸。岁侵扰我疆，退匿险且遐。
　　帝谓神武师，往征靖皇家。烈烈旆其旗，熊虎杂龙蛇。
　　王旅千万人，衔枚默无哗。束刃逾山徼，张翼纵漠沙。
　　一举刈膻腥，尸骸积如麻。除恶务本根，况敢遗萌芽。
　　洋洋西海水，威命穷天涯。系虏来王都，犒乐穷休嘉。
　　登高望还师，竟野如春华。行者靡不归，亲戚讙要遮。
　　凯旋献清庙，万国思无邪。
　　◎卷.13【唐铙歌鼓吹曲十二篇·李靖灭高昌为高昌第十一】柳宗元
　　麹氏雄西北，别绝臣外区。既恃远且险，纵傲不我虞。
　　烈烈王者师，熊螭以为徒。龙旂翻海浪，馹骑驰坤隅。
　　贲育搏婴儿，一扫不复馀。平沙际天极，但见黄云驱。
　　臣靖执长缨，智勇伏囚拘。文皇南面坐，夷狄千群趋。
　　咸称天子神，往古不得俱。献号天可汗，以覆我国都。
　　兵戎不交害，各保性与躯。
　　◎卷.14【唐铙歌鼓吹曲十二篇·既克东蛮群臣请图蛮…东蛮第十二】柳宗元
　　东蛮有谢氏，冠带理海中。自言我异世，虽圣莫能通。
　　王卒如飞翰，鹏鶱骇群龙。轰然自天坠，乃信神武功。
　　系虏君臣人，累累来自东。无思不服从，唐业如山崇。
　　百辟拜稽首，咸愿图形容。如周王会书，永永传无穷。
　　睢盱万状乖，咿嗢九译重。广轮抚四海，浩浩知皇风。
　　歌诗铙鼓闲，以壮我元戎。
　　◎卷.15【贞符】柳宗元
　　於穆敬德，黎人皇之。惟贞厥符，浩浩将之。仁函于肤，
　　刃莫毕屠。泽熯于爨，pP炎以浣。殄厥凶德，乃驱乃夷。
　　懿其休风，是喣是吹。父子熙熙，相宁以嬉。赋彻而藏，
　　厚我糗粻。刑轻以清，我肌靡伤。贻我子孙，百代是康。
　　十圣嗣于理，仁后之子。子思孝父，易患于己。拱之戴之，
　　神具尔宜。载扬于雅，承天之嘏。天之诚神，宜鉴于仁。
　　神之曷依，宜仁之归。濮沿于北，祝栗于南。幅员西东，
　　祗一乃心。祝唐之纪，后天罔坠。祝皇之寿，与地咸久。
　　曷徒祝之，心诚笃之。神协人同，道以告之。俾弥忆万年，
　　不震不危。我代之延，永永毗之。仁增以崇，曷不尔思。
　　有号于天，佥曰呜呼。咨尔皇灵，无替厥符。
　　◎卷.16【视民诗】柳宗元
　　帝视民情，匪幽匪明。惨或在腹，已如色声。亦无动威，
　　亦无止力。弗动弗止，惟民之极。帝怀民视，乃降明德，
　　乃生明翼。明翼者何？乃房乃杜。惟房与杜，实为民路。
　　乃定天子，乃开万国。万国既分，乃释蠹民，乃学与仕，
　　乃播与食，乃器与用，乃货与通。有作有迁，无迁无作。
　　士实荡荡，农实董董，工实蒙蒙，贾实融融。左右惟一，
　　出入惟同。摄仪以引，以遵以肆。其风既流，品物载休。
　　品物载休，惟天子守，乃二公之久。惟天子明，
　　乃二公之成。惟百辟正，乃二公之令。惟百辟谷，
　　乃二公之禄。二公行矣，弗敢忧纵。是获忧共，
　　二公居矣。弗敢泰止，是获泰已。既柔一德，四夷是则。
　　四夷是则，永怀不忒。


第三百五十一卷
　　◎卷.1【同刘二十八院长述旧言怀感时书事奉寄澧州…赠二君子】柳宗元
　　弱岁游玄圃，先容幸弃瑕。名劳长者记，文许后生夸。
　　鷃翼尝披隼，蓬心类倚麻。继酬天禄署，俱尉甸侯家。
　　宪府初收迹，丹墀共拜嘉。分行参瑞兽，传点乱宫鸦。
　　执简宁循枉，持书每去邪。鸾凤标魏阙，熊武负崇牙。
　　辨色宜相顾，倾心自不哗。金炉仄流月，紫殿启晨霞。
　　未竟迁乔乐，俄成失路嗟。还如渡辽水，更似谪长沙。
　　别怨秦城暮，途穷越岭斜。讼庭闲枳棘，候吏逐麋麚。
　　三载皇恩畅，千年圣历遐。朝宗延驾海，师役罢梁溠。
　　京邑搜贞干，南宫步渥洼。世惟材是梓，人仰骥中骅。
　　欻刺苗入地，仍逾赣石崖。礼容垂gb琫，戍备响錏鍜。
　　宠即郎官旧，威从太守加。建旟翻鸷鸟，负弩绕文蛇。
　　册府荣八命，中闱盛六珈。肯随胡质矫，方恶马融奢。
　　褒德符新换，怀仁道并遮。俗嫌龙节晚，朝讶介圭赊。
　　禹贡输苞匦，周官赋秉秅。雄风吞七泽，异产控三巴。
　　即事观农稼，因时展物华。秋原被兰叶，春渚涨桃花。
　　令肃军无扰，程悬市禁贳。不应虞竭泽，宁复叹栖苴。
　　蹀躞驺先驾，笼铜鼓报衙。染毫东国素，濡印锦溪砂。
　　货积舟难泊，人归山倍畬。吴歈工折柳，楚舞旧传芭。
　　隐几松为曲，倾樽石作污。寒初荣橘柚，夏首荐枇杷。
　　祀变荆巫祷，风移鲁妇髽。已闻施恺悌，还睹正奇邪。
　　慕友惭连璧，言姻喜附葭。沉埋全死地，流落半生涯。
　　入郡腰恒折，逢人手尽叉。敢辞亲耻污，唯恐长疵瘕。
　　善幻迷冰火，齐谐笑柏涂。东门牛屡饭，中散虱空爬。
　　逸戏看猿斗，殊音辨马挝。渚行狐作孽，林宿鸟为ff。
　　同病忧能老，新声厉似姱。岂知千仞坠，只为一毫差。
　　守道甘长绝，明心欲自gn。贮愁听夜雨，隔泪数残葩。
　　枭族音常聒，豺群喙竞呀。岸芦翻毒蜃，谿竹斗狂犘。
　　野鹜行看弋，江鱼或共叉。瘴氛恒积润，讹火亟生煆。
　　耳静烦喧蚁，魂惊怯怒蛙。风枝散陈叶，霜蔓綖寒瓜。
　　雾密前山桂，冰枯曲沼蕸。思乡比庄舄，遁世遇眭夸。
　　渔舍茨荒草，村桥卧古槎。御寒衾用罽，挹水勺仍椰。
　　窗蠹惟潜蝎，甍涎竞缀蜗。引泉开故窦，护药插新笆。
　　树怪花因槲，虫怜目待虾。骤歌喉易嗄，饶醉鼻成齄。
　　曳捶牵羸马，垂蓑牧艾豭。已看能类鳖，犹讶雉为鷨。
　　谁采中原菽，徒巾下泽车。俚儿供苦笋，伧父馈酸楂。
　　劝策扶危杖，邀持当酒茶。道流征短褐，禅客会袈裟。
　　香饭舂菰米，珍蔬折五茄。方期饮甘露，更欲吸流霞。
　　屋鼠从穿兀，林狙任攫拏。春衫裁白纻，朝帽挂乌纱。
　　屡叹恢恢网，频摇肃肃罝。衰荣因蓂荚，盈缺几虾蟆。
　　路识沟边柳，城闻陇上笳。共思捐佩处，千骑拥青緺。
　　◎卷.2【弘农公以硕德伟材屈于诬枉左官…谨献诗五十韵以毕微志】柳宗元
　　知命儒为贵，时中圣所臧。处心齐宠辱，遇物任行藏。
　　关识新安地，封传临晋乡。挺生推豹蔚，遐步仰龙骧。
　　干有千寻竦，精闻百炼钢。茂功期舜禹，高韵状羲黄。
　　足逸诗书囿，锋摇翰墨场。雅歌张仲德，颂祝鲁侯昌。
　　宪府初腾价，神州转耀铓。右言盈简策，左辖备条纲。
　　响切晨趋佩，烟浓近侍香。司仪六礼洽，论将七兵扬。
　　合乐来仪凤，尊祠重饩羊。卿材优柱石，公器擅岩廊。
　　峻节临衡峤，和风满豫章。人归父母育，郡得股肱良。
　　细故谁留念，烦言肯过防。璧非真盗客，金有误持郎。
　　龟虎休前寄，貂蝉冠旧行。训刑方命吕，理剧复推张。
　　直用明销恶，还将道胜刚。敬逾齐国社，恩比召南棠。
　　希怨犹逢怒，多容竞忤强。火炎侵琬琰，鹰击谬鸾凰。
　　刻木终难对，焚芝未改芳。远迁逾桂岭，中徙滞馀杭。
　　顾土虽怀赵，知天讵畏匡。论嫌齐物诞，骚爱远游伤。
　　丽泽周群品，重明照万方。斗间收紫气，台上挂清光。
　　福为深仁集，妖从盛德禳。秦民啼畎亩，周士舞康庄。
　　采绶还垂艾，华簪更截肪。高居迁鼎邑，遥傅好书王。
　　碧树环金谷，丹霞映上阳。留欢唱容与，要醉对清凉。
　　故友仍同里，常僚每合堂。渊龙过许劭，冰鲤吊王祥。
　　玉漏天门静，铜驼御路荒。涧瀍秋潋滟，嵩少暮微茫。
　　遵渚徒云乐，冲天自不遑。降神终入辅，种德会明扬。
　　独弃伧人国，难窥夫子墙。通家殊孔李，旧好即潘杨。
　　世议排张挚，时情弃仲翔。不言缧绁枉，徒恨纆徽长。
　　贾赋愁单阏，邹书怯大梁。炯心那自是，昭世懒佯狂。
　　鸣玉机全息，怀沙事不忘。恋恩何敢死，垂泪对清湘。
　　◎卷.3【酬韶州裴曹长使君寄道州吕八大使因以见示二十韵一首】柳宗元
　　金马尝齐入，铜鱼亦共颁。疑山看积翠，浈水想澄湾。
　　标榜同惊俗，清明两照奸。乘轺参孔仅，按节服侯狦。
　　贾傅辞宁切，虞童发未sG。秉心方的的，腾口任es々。
　　圣理高悬象，爰书降罚锾。德风流海外，和气满人寰。
　　御魅恩犹贷，思贤泪自潸。在亡均寂寞，零落间惸鳏。
　　夙志随忧尽，残肌触瘴m5。月光摇浅濑，风韵碎枯菅。
　　海俗衣犹卉，山夷髻不鬟。泥沙潜虺蜮，榛莽斗豺獌。
　　循省诚知惧，安排只自憪。食贫甘莽卤，被褐谢斓斒。
　　远物裁青罽，时珍馔白鹇。长捐楚客佩，未赐大夫环。
　　异政徒云仰，高踪不可攀。空劳慰憔悴，妍唱剧妖娴。
　　◎卷.4【酬娄秀才将之淮南见赠之什（娄秀才，图南也）】柳宗元
　　远弃甘幽独，谁云值故人。好音怜铩羽，濡沫慰穷鳞。
　　困志情惟旧，相知乐更新。浪游轻费日，醉舞讵伤春。
　　风月欢宁间，星霜分益亲。已将名是患，还用道为邻。
　　机事齐飘瓦，嫌猜比拾尘。高冠余肯赋，长铗子忘贫。
　　晼晚惊移律，暌携忽此辰。开颜时不再，绊足去何因。
　　海上销魂别，天边吊影身。只应西涧水，寂寞但垂纶。
　　◎卷.5【酬娄秀才寓居开元寺，早秋月夜病中见寄】柳宗元
　　客有故园思，潇湘生夜愁。病依居士室，梦绕羽人丘。
　　味道怜知止，遗名得自求。壁空残月曙，门掩候虫秋。
　　谬委双金重，难征杂佩酬。碧霄无枉路，徒此助离忧。
　　◎卷.6【初秋夜坐赠吴武陵】柳宗元
　　稍稍雨侵竹，翻翻鹊惊丛。美人隔湘浦，一夕生秋风。
　　积雾杳难极，沧波浩无穷。相思岂云远，即席莫与同。
　　若人抱奇音，朱弦縆枯桐。清商激西颢，泛滟凌长空。
　　自得本无作，天成谅非功。希声閟大朴，聋俗何由聪。
　　◎卷.7【晨诣超师院读禅经】柳宗元
　　汲井漱寒齿，清心拂尘服。闲持贝叶书，步出东斋读。
　　真源了无取，妄迹世所逐。遗言冀可冥，缮性何由熟。
　　道人庭宇静，苔色连深竹。日出雾露馀，青松如膏沐。
　　澹然离言说，悟悦心自足。
　　◎卷.8【赠江华长老（江华，道州县名）】柳宗元
　　老僧道机熟，默语心皆寂。去岁别舂陵，沿流此投迹。
　　室空无侍者，巾屦唯挂壁。一饭不愿馀，跏趺便终夕。
　　风窗疏竹响，露井寒松滴。偶地即安居，满庭芳草积。
　　◎卷.9【巽上人以竹闲自采新茶见赠，酬之以诗】柳宗元
　　芳丛翳湘竹，零露凝清华。复此雪山客，晨朝掇灵芽。
　　蒸烟俯石濑，咫尺凌丹崖。圆方丽奇色，圭璧无纤瑕。
　　呼儿爨金鼎，馀馥延幽遐。涤虑发真照，还源荡昏邪。
　　犹同甘露饭，佛事薰毗耶。咄此蓬瀛侣，无乃贵流霞。
　　◎卷.10【零陵赠李卿元侍御简吴武陵】柳宗元
　　理世固轻士，弃捐湘之湄。阳光竞四溟，敲石安所施。
　　铩羽集枯干，低昂互鸣悲。朔云吐风寒，寂历穷秋时。
　　君子尚容与，小人守竞危。惨凄日相视，离忧坐自滋。
　　尊酒聊可酌，放歌谅徒为。惜无协律者，窈眇弦吾诗。
　　◎卷.11【界围岩水帘（元和十年春月，自永州召还，经岩下）】柳宗元
　　界围汇湘曲，青壁环澄流。悬泉粲成帘，罗注无时休。
　　韵磬叩凝碧，锵锵彻岩幽。丹霞冠其巅，想像凌虚游。
　　灵境不可状，鬼工谅难求。忽如朝玉皇，天冕垂前旒。
　　楚臣昔南逐，有意仍丹丘。今我始北旋，新诏释缧囚。
　　采真诚眷恋，许国无淹留。再来寄幽梦，遗贮催行舟。
　　◎卷.12【古东门行】柳宗元
　　汉家三十六将军，东方雷动横阵云。鸡鸣函谷客如雾，
　　貌同心异不可数。赤丸夜语飞电光，徼巡司隶眠如羊。
　　当街一叱百吏走，冯敬胸中函匕首。凶徒侧耳潜惬心，
　　悍臣破胆皆杜口。魏王卧内藏兵符，子西掩袂真无辜。
　　羌胡毂下一朝起，敌国舟中非所拟。安陵谁辨削砺功，
　　韩国讵明深井里。绝胭断骨那下补，万金宠赠不如土。
　　◎卷.13【寄韦珩】柳宗元
　　初拜柳州出东郊，道旁相送皆贤豪。回眸炫晃别群玉，
　　独赴异域穿蓬蒿。炎烟六月咽口鼻，胸鸣肩举不可逃。
　　桂州西南又千里，漓水斗石麻兰高。阴森野葛交蔽日，
　　悬蛇结虺如蒲萄。到官数宿贼满野，缚壮杀老啼且号。
　　饥行夜坐设方略，笼铜枹鼓手所操。奇疮钉骨状如箭，
　　鬼手脱命争纤毫。今年噬毒得霍疾，支心搅腹戟与刀。
　　迩来气少筋骨露，苍白瀄汩盈颠毛。君今矻矻又窜逐，
　　辞赋已复穷诗骚。神兵庙略频破虏，四溟不日清风涛。
　　圣恩倘忽念地苇，十年践蹈久已劳。幸因解网入鸟兽，
　　毕命江海终游遨。愿言未果身益老，起望东北心滔滔。
　　◎卷.14【奉和杨尚书郴州追和故李中书夏日登北楼…依本诗韵次用】柳宗元
　　郡楼有遗唱，新和敌南金。境以道情得，人期幽梦寻。
　　层轩隔炎暑，迥野恣窥临。凤去徽音续，芝焚芳意深。
　　游鳞出陷浦，唳鹤绕仙岑。风起三湘浪，云生万里阴。
　　宏规齐德宇，丽藻竞词林。静契分忧术，闲同迟客心。
　　骅骝当远步，鶗鴂莫相侵。今日登高处，还闻梁父吟。
　　◎卷.15【杨尚书寄郴笔知是小生本样令更商榷使尽其功辄献长句】柳宗元
　　截玉铦锥作妙形，贮云含雾到南溟。尚书旧用裁天诏，
　　内史新将写道经。曲艺岂能裨损益，微辞只欲播芳馨。
　　桂阳卿月光辉遍，毫末应传顾兔灵。
　　◎卷.16【南省转牒欲具江国图令尽通风俗故事】柳宗元
　　圣代提封尽海壖，狼荒犹得纪山川。华夷图上应初录，
　　风土记中殊未传。椎髻老人难借问，黄茆深峒敢留连。
　　南宫有意求遗俗，试检周书王会篇。
　　◎卷.17【与浩初上人同看山寄京华亲故】柳宗元
　　海畔尖山似剑铓，秋来处处割愁肠。
　　若为化得身千亿，散上峰头望故乡。
　　◎卷.18【再至界围岩水帘遂宿岩下（是年出刺柳州五月复经此）】柳宗元
　　发春念长违，中夏欣再睹。是时植物秀，杳若临悬圃。
　　歊阳讶垂冰，白日惊雷雨。笙簧潭际起，鹳鹤云间舞。
　　古苔凝青枝，阴草湿翠羽。蔽空素彩列，激浪寒光聚。
　　的皪沉珠渊，锵鸣捐佩浦。幽岩画屏倚，新月玉钩吐。
　　夜凉星满川，忽疑眠洞府。
　　◎卷.19【诏追赴都回寄零陵亲故】柳宗元
　　每忆纤鳞游尺泽，翻愁弱羽上丹霄。
　　岸傍古堠应无数，次第行看别路遥。
　　◎卷.20【过衡山见新花开却寄弟】柳宗元
　　故国名园久别离，今朝楚树发南枝。
　　晴天归路好相逐，正是峰前回雁时。
　　◎卷.21【汨罗遇风】柳宗元
　　南来不作楚臣悲，重入修门自有期。
　　为报春风汨罗道，莫将波浪枉明时。
　　◎卷.22【朗州窦常员外寄刘二十八诗，见促行骑走笔酬赠】柳宗元
　　投荒垂一纪，新诏下荆扉。疑比庄周梦，情如苏武归。
　　赐环留逸响，五马助征騑。不羡衡阳雁，春来前后飞。
　　◎卷.23【离觞不醉，至驿却寄相送诸公】柳宗元
　　无限居人送独醒，可怜寂寞到长亭。
　　荆州不遇高阳侣，一夜春寒满下厅。
　　◎卷.24【北还登汉阳北原题临川驿】柳宗元
　　驱车方向阙，回首一临川。多垒非余耻，无谋终自怜。
　　乱松知野寺，馀雪记山田。惆怅樵渔事，今还又落然。
　　◎卷.25【善谑驿和刘梦得酹淳于先生】柳宗元
　　水上鹄已去，亭中鸟又鸣。辞因使楚重，名为救齐成。
　　荒垄遽千古，羽觞难再倾。刘伶今日意，异代是同声。
　　◎卷.26【诏追赴都二月至灞亭上】柳宗元
　　十一年前南渡客，四千里外北归人。
　　诏书许逐阳和至，驿路开花处处新。
　　◎卷.27【李西川荐琴石】柳宗元
　　远师驺忌鼓鸣琴，去和南风惬舜心。
　　从此他山千古重，殷勤曾是奉徽音。
　　◎卷.28【同刘二十八哭吕衡州，兼寄江陵李元二侍御】柳宗元
　　衡岳新摧天柱峰，士林憔悴泣相逢。只令文字传青简，
　　不使功名上景钟。三亩空留悬磬室，九原犹寄若堂封。
　　遥想荆州人物论，几回中夜惜元龙。
　　◎卷.29【奉酬杨侍郎丈因送八叔拾遗戏赠诏追南来诸宾二首】柳宗元
　　贞一来时送彩笺，一行归雁慰惊弦。
　　翰林寂寞谁为主，鸣凤应须早上天。
　　一生判却归休，谓著南冠到头。
　　冶长虽解缧绁，无由得见东周。
　　◎卷.30【商山临路有孤松往来斫以…编竹成楥遂其生植感而赋诗】柳宗元
　　孤松停翠盖，托根临广路。不以险自防，遂为明所误。
　　幸逢仁惠意，重此藩篱护。犹有半心存，时将承雨露。
　　◎卷.31【衡阳与梦得分路赠别】柳宗元
　　十年憔悴到秦京，谁料翻为岭外行。伏波故道风烟在，
　　翁仲遗墟草树平。直以慵疏招物议，休将文字占时名。
　　今朝不用临河别，垂泪千行便濯缨。
　　◎卷.32【重别梦得】柳宗元
　　二十年来万事同，今朝岐路忽西东。
　　皇恩若许归田去，晚岁当为邻舍翁。
　　◎卷.33【三赠刘员外】柳宗元
　　信书成自误，经事渐知非。今日临岐别，何年待汝归。
　　◎卷.34【再上湘江】柳宗元
　　好在湘江水，今朝又上来。不知从此去，更遣几年回。
　　◎卷.35【清水驿丛竹天水赵云余手种一十二茎】柳宗元
　　檐下疏篁十二茎，襄阳从事寄幽情。
　　只应更使伶伦见，写尽雌雄双凤鸣。
　　◎卷.36【长沙驿前南楼感旧（昔与德公别于此）】柳宗元
　　海鹤一为别，存亡三十秋。今来数行泪，独上驿南楼。
　　◎卷.37【桂州北望秦驿，手开竹径至钓矶，留待徐容州】柳宗元
　　幽径为谁开，美人城北来。王程倘馀暇，一上子陵台。
　　◎卷.38【登柳州城楼寄漳汀封连四州】柳宗元
　　城上高楼接大荒，海天愁思正茫茫。惊风乱飐芙蓉水，
　　密雨斜侵薜荔墙。岭树重遮千里目，江流曲似九回肠。
　　共来百越文身地，犹自音书滞一乡。
　　◎卷.39【柳州寄丈人周韶州】柳宗元
　　越绝孤城千万峰，空斋不语坐高舂。印文生绿经旬合，
　　砚匣留尘尽日封。梅岭寒烟藏翡翠，桂江秋水露鰅鳙。
　　丈人本自忘机事，为想年来憔悴容。


第三百五十二卷
　　◎卷.1【登柳州峨山】柳宗元
　　荒山秋日午，独上意悠悠。如何望乡处，西北是融州。
　　◎卷.2【得卢衡州书因以诗寄】柳宗元
　　临蒸且莫叹炎方，为报秋来雁几行。林邑东回山似戟，
　　牂牁南下水如汤。蒹葭淅沥含秋雾，橘柚玲珑透夕阳。
　　非是白蘋洲畔客，还将远意问潇湘。
　　◎卷.3【答刘连州邦字】柳宗元
　　连璧本难双，分符刺小邦。崩云下漓水，劈箭上浔江。
　　负弩啼寒狖，鸣枹惊夜狵。遥怜郡山好，谢守但临窗。
　　◎卷.4【岭南江行】柳宗元
　　瘴江南去入云烟，望尽黄茆是海边。山腹雨晴添象迹，
　　潭心日暖长蛟涎。射工巧伺游人影，飓母偏惊旅客船。
　　从此忧来非一事，岂容华发待流年。
　　◎卷.5【柳州峒氓】柳宗元
　　郡城南下接通津，异服殊音不可亲。青箬裹盐归峒客，
　　绿荷包饭趁虚人。鹅毛御腊缝山罽，鸡骨占年拜水神。
　　愁向公庭问重译，欲投章甫作文身。
　　◎卷.6【酬徐二中丞普宁郡内池馆即事见寄】柳宗元
　　鹓鸿念旧行，虚馆对芳塘。落日明朱槛，繁花照羽觞。
　　泉归沧海近，树入楚山长。荣贱俱为累，相期在故乡。
　　◎卷.7【酬贾鹏山人郡内新栽松寓兴见赠二首】柳宗元
　　芳朽自为别，无心乃玄功。夭夭日放花，荣耀将安穷。
　　青松遗涧底，擢莳兹庭中。积雪表明秀，寒花助葱茏。
　　贞幽夙有慕，持以延清风。
　　无能常闭阁，偶以静见名。奇姿来远山，忽似人家生。
　　劲色不改旧，芳心与谁荣。喧卑岂所安，任物非我情。
　　清韵动竽瑟，谐此风中声。
　　◎卷.8【种柳戏题】柳宗元
　　柳州柳刺史，种柳柳江边。谈笑为故事，推移成昔年。
　　垂阴当覆地，耸干会参天。好作思人树，惭无惠化传。
　　◎卷.9【柳州二月榕叶落尽偶题】柳宗元
　　宦情羁思共凄凄，春半如秋意转迷。
　　山城过雨百花尽，榕叶满庭莺乱啼。
　　◎卷.10【浩初上人见贻绝句欲登仙人山因以酬之】柳宗元
　　珠树玲珑隔翠微，病来方外事多违。
　　仙山不属分符客，一任凌空锡杖飞。
　　◎卷.11【雨中赠仙人山贾山人（即贾鹏也）】柳宗元
　　寒江夜雨声潺潺，晓云遮尽仙人山。
　　遥知玄豹在深处，下笑羁绊泥涂间。
　　◎卷.12【别舍弟宗一】柳宗元
　　零落残红倍黯然，双垂别泪越江边。一身去国六千里，
　　万死投荒十二年。桂岭瘴来云似墨，洞庭春尽水如天。
　　欲知此后相思梦，长在荆门郢树烟。
　　◎卷.13【奉和周二十二丈酬郴州侍郎衡江夜泊得韶州书…代意之作】柳宗元
　　丘山仰德耀，天路下征騑。梦喜三刀近，书嫌五载违。
　　凝情江月落，属思岭云飞。会入司徒府，还邀周掾归。
　　◎卷.14【殷贤戏批书后寄刘连州并示孟仑二童】柳宗元
　　书成欲寄庾安西，纸背应劳手自题。
　　闻道近来诸子弟，临池寻已厌家鸡。
　　◎卷.15【重赠二首】柳宗元
　　闻道将雏向墨池，刘家还有异同词。
　　如今试遣隈墙问，已道世人那得知。
　　世上悠悠不识真，姜芽尽是捧心人。
　　若道柳家无子弟，往年何事乞西宾。
　　◎卷.16【叠前】柳宗元
　　小学新翻墨沼波，羡君琼树散枝柯。
　　左家弄玉唯娇女，空觉庭前鸟迹多。
　　◎卷.17【叠后】柳宗元
　　事业无成耻艺成，南宫起草旧连名。
　　劝君火急添功用，趁取当时二妙声。
　　◎卷.18【铜鱼使赴都寄亲友】柳宗元
　　行尽关山万里馀，到时闾井是荒墟。
　　附庸唯有铜鱼使，此后无因寄远书。
　　◎卷.19【韩漳州书报彻上人亡因寄二绝】柳宗元
　　早岁京华听越吟，闻君江海分逾深。
　　他时若写兰亭会，莫画高僧支道林。
　　频把琼书出袖中，独吟遗句立秋风。
　　桂江日夜流千里，挥泪何时到甬东。
　　◎卷.20【柳州城西北隅种柑树】柳宗元
　　手种黄柑二百株，春来新叶遍城隅。方同楚客怜皇树，
　　不学荆州利木奴。几岁开花闻喷雪，何人摘实见垂珠。
　　若教坐待成林日，滋味还堪养老夫。
　　◎卷.21【闻彻上人亡寄侍郎杨丈】柳宗元
　　东越高僧还姓汤，几时琼佩触鸣珰。
　　空花一散不知处，谁采金英与侍郎。
　　◎卷.22【段九秀才处见亡友吕衡州书迹】柳宗元
　　交侣平生意最亲，衡阳往事似分身。
　　袖中忽见三行字，拭泪相看是故人。
　　◎卷.23【柳州寄京中亲故】柳宗元
　　林邑山连瘴海秋，牂牁水向郡前流。
　　劳君远问龙城地，正北三千到锦州。
　　◎卷.24【种木槲花】柳宗元
　　上苑年年占物华，飘零今日在天涯。
　　只因长作龙城守，剩种庭前木槲花。
　　◎卷.25【摘樱桃赠元居士，时在望仙亭南楼与朱道士同处】柳宗元
　　海上朱樱赠所思，楼居况是望仙时。
　　蓬莱羽客如相访，不是偷桃一小儿。
　　◎卷.26【酬曹侍御过象县见寄（象县，柳州县名）】柳宗元
　　破额山前碧玉流，骚人遥驻木兰舟。
　　春风无限潇湘意，欲采蘋花不自由。
　　◎卷.27【法华寺石门精舍三十韵】柳宗元
　　拘情病幽郁，旷志寄高爽。
　　愿言怀名缁，东峰旦夕仰。始欣云雨霁，尤悦草木长。
　　道同有爱弟，披拂恣心赏。松谿窈窕入，石栈夤缘上。
　　萝葛绵层甍，莓苔侵标榜。密林互对耸，绝壁俨双敞。
　　堑峭出蒙笼，墟险临滉漾。稍疑地脉断，悠若天梯往。
　　结构罩群崖，回环驱万象。小劫不逾瞬，大千若在掌。
　　体空得化元，观有遗细想。喧烦困蠛蠓，跼蹐疲魍魉。
　　寸进谅何营，寻直非所枉。探奇极遥瞩，穷妙閟清响。
　　理会方在今，神开庶殊曩。兹游苟不嗣，浩气竟谁养。
　　道异诚所希，名宾匪余仗。超摅藉外奖，俯默有内朗。
　　鉴尔揖古风，终焉乃吾党。潜躯委缰锁，高步谢尘坱。
　　蓄志徒为劳，追踪将焉仿。淹留值颓暮，眷恋睇遐壤。
　　映日雁联轩，翻云波泱漭。殊风纷已萃，乡路悠且广。
　　羁木畏漂浮，离旌倦摇荡。昔人叹违志，出处今已两。
　　何用期所归，浮图有遗像。幽蹊不盈尺，虚室有函丈。
　　微言信可传，申旦稽吾颡。
　　◎卷.28【游朝阳岩遂登西亭二十韵】柳宗元
　　谪弃殊隐沦，登陟非远郊。所怀缓伊郁，讵欲肩夷巢。
　　高岩瞰清江，幽窟潜神蛟。开旷延阳景，回薄攒林梢。
　　西亭构其巅，反宇临呀庨。背瞻星辰兴，下见云雨交。
　　惜非吾乡土，得以荫菁茆。羁贯去江介，世仕尚函崤。
　　故墅即沣川，数亩均肥硗。台馆葺荒丘，池塘疏沉坳。
　　会有圭组恋，遂贻山林嘲。薄躯信无庸，琐屑剧斗筲。
　　囚居固其宜，厚羞久已包。庭除植蓬艾，隟牖悬蟏蛸。
　　所赖山川客，扁舟枉长梢。挹流敌清觞，掇野代嘉肴。
　　适道有高言，取乐非弦匏。逍遥屏幽昧，淡薄辞喧呶。
　　晨鸡不余欺，风雨闻嘐嘐。再期永日闲，提挈移中庖。
　　◎卷.29【湘口馆潇湘二水所会】柳宗元
　　九疑浚倾奔，临源委萦回。会合属空旷，泓澄停风雷。
　　高馆轩霞表，危楼临山隈。兹辰始澄霁，纤云尽褰开。
　　天秋日正中，水碧无尘埃。杳杳渔父吟，叫叫羁鸿哀。
　　境胜岂不豫，虑分固难裁。升高欲自舒，弥使远念来。
　　归流驶且广，泛舟绝沿洄。
　　◎卷.30【登蒲州石矶望横江口潭岛深迥斜对香零山】柳宗元
　　隐忧倦永夜，凌雾临江津。猿鸣稍已疏，登石娱清沦。
　　日出洲渚静，澄明皛无垠。浮晖翻高禽，沉景照文鳞。
　　双江汇西奔，诡怪潜坤珍。孤山乃北峙，森爽栖灵神。
　　洄潭或动容，岛屿疑摇振。陶埴兹择土，蒲鱼相与邻。
　　信美非所安，羁心屡逡巡。纠结良可解，纡郁亦已伸。
　　高歌返故室，自罔非所欣。
　　◎卷.31【南涧中题】柳宗元
　　秋气集南涧，独游亭午时。回风一萧瑟，林影久参差。
　　始至若有得，稍深遂忘疲。羁禽响幽谷，寒藻舞沦漪。
　　去国魂已远，怀人泪空垂。孤生易为感，失路少所宜。
　　索寞竟何事，徘徊只自知。谁为后来者，当与此心期。
　　◎卷.32【游石角过小岭至长乌村】柳宗元
　　志适不期贵，道存岂偷生。久忘上封事，复笑升天行。
　　窜逐宦湘浦，摇心剧悬旌。始惊陷世议，终欲逃天刑。
　　岁月杀忧栗，慵疏寡将迎。追游疑所爱，且复舒吾情。
　　石角恣幽步，长乌遂遐征。磴回茂树断，景晏寒川明。
　　旷望少行人，时闻田鹳鸣。风篁冒水远，霜稻侵山平。
　　稍与人事闲，益知身世轻。为农信可乐，居宠真虚荣。
　　乔木馀故国，愿言果丹诚。四支反田亩，释志东皋耕。
　　◎卷.33【与崔策登西山（策字子符，集有送崔九序）】柳宗元
　　鹤鸣楚山静，露白秋江晓。连袂度危桥，萦回出林杪。
　　西岑极远目，毫末皆可了。重叠九疑高，微茫洞庭小。
　　迥穷两仪际，高出万象表。驰景泛颓波，遥风递寒筱。
　　谪居安所习，稍厌从纷扰。生同胥靡遗，寿比彭铿夭。
　　蹇连困颠踣，愚蒙怯幽眇。非令亲爱疏，谁使心神悄。
　　偶兹遁山水，得以观鱼鸟。吾子幸淹留，缓我愁肠绕。
　　◎卷.34【构法华寺西亭】柳宗元
　　窜身楚南极，山水穷险艰。步登最高寺，萧散任疏顽。
　　西垂下斗绝，欲似窥人寰。反如在幽谷，榛翳不可攀。
　　命童恣披翦，葺宇横断山。割如判清浊，飘若升云间。
　　远岫攒众顶，澄江抱清湾。夕照临轩堕，栖鸟当我还。
　　菡萏溢嘉色，筼筜遗清斑。神舒屏羁锁，志适忘幽孱。
　　弃逐久枯槁，迨今始开颜。赏心难久留，离念来相关。
　　北望间亲爱，南瞻杂夷蛮。置之勿复道，且寄须臾闲。
　　◎卷.35【夏夜苦热登西楼】柳宗元
　　苦热中夜起，登楼独褰衣。山泽凝暑气，星汉湛光辉。
　　火晶燥露滋，野静停风威。探汤汲阴井，炀灶开重扉。
　　凭阑久彷徨，流汗不可挥。莫辩亭毒意，仰诉璇与玑。
　　谅非姑射子，静胜安能希。
　　◎卷.36【觉衰】柳宗元
　　久知老会至，不谓便见侵。今年宜未衰，稍已来相寻。
　　齿疏发就种，奔走力不任。咄此可奈何，未必伤我心。
　　彭聃安在哉，周孔亦已沉。古称寿圣人，曾不留至今。
　　但愿得美酒，朋友常共酙。是时春向暮，桃李生繁阴。
　　日照天正绿，杳杳归鸿吟。出门呼所亲，扶杖登西林。
　　高歌足自快，商颂有遗音。
　　◎卷.37【游南亭夜还叙志七十韵】柳宗元
　　夙抱丘壑尚，率性恣游遨。中为吏役牵，十祀空悁劳。
　　外曲徇尘辙，私心寄英髦。进乏廓庙器，退非乡曲豪。
　　天命斯不易，鬼责将安逃。屯难果见凌，剥丧宜所遭。
　　神明固浩浩，众口徒嗷嗷。投迹山水地，放情咏离骚。
　　再怀曩岁期，容与驰轻舠。虚馆背山郭，前轩面江皋。
　　重叠间浦溆，逦迤驱岩嶅。积翠浮澹滟，始疑负灵鳌。
　　丛林留冲飙，石砾迎飞涛。旷朗天景霁，樵苏远相号。
　　澄潭涌沉鸥，半壁跳悬猱。鹿鸣验食野，鱼乐知观濠。
　　孤赏诚所悼，暂欣良足褒。留连俯棂槛，注我壶中醪。
　　朵颐进芰实，擢手持蟹螯。炊稻视爨鼎，脍鲜闻操刀。
　　野蔬盈倾筐，颇杂池沼芼。缅慕鼓枻翁，啸咏哺其糟。
　　退想于陵子，三咽资李螬。斯道难为偕，沉忧安所韬。
　　曲渚怨鸿鹄，环洲凋兰mL。暮景回西岑，北流逝滔滔。
　　徘徊遂昏黑，远火明连艘。木落寒山静，江空秋月高。
　　敛袂戒还徒，善游矜所操。趣浅戢长枻，乘深屏轻篙。
　　旷望援深竿，哀歌叩鸣艚。中川恣超忽，漫若翔且翱。
　　淹泊遂所止，野风自颾颾。涧急惊鳞奔，蹊荒饥兽嗥。
　　入门守拘絷，凄戚增郁陶。慕士情未忘，怀人首徒搔。
　　内顾乃无有，德輶甚鸿毛。名窃久自欺，食浮固云叨。
　　问牛悲衅钟，说彘惊临牢。永遁刀笔吏，宁期簿书曹。
　　中兴遂群物，裂壤分鞬櫜。岷凶既云捕，吴虏亦已鏖。
　　捍御盛方虎，谟明富伊咎。披山穷木禾，驾海逾蟠桃。
　　重来越裳雉，再返西旅獒。左右抗槐棘，纵横罗雁羔。
　　三辟咸肆宥，众生均覆焘。安得奉皇灵，在宥解天弢。
　　归诚慰松梓，陈力开蓬蒿。卜室有鄠杜，名田占沣涝。
　　磻溪近余基，阿城连故濠。螟蛑愿亲燎，荼堇甘自薅。
　　饥食期农耕，寒衣俟蚕缲。及骭足为温，满腹宁复饕。
　　安将蒯及菅，谁慕粱与膏。弋林驱雀鷃，渔泽从鳅鱽。
　　观象嘉素履，陈诗谢干旄。方托麋鹿群，敢同骐骥槽。
　　处贱无溷浊，固穷匪淫慆。踉跄辞束缚，悦怿换煎熬。
　　登年徒负版，兴役趋代鼛。目眩绝浑浑，耳喧息嘈嘈。
　　兹焉毕馀命，富贵非吾曹。长沙哀纠纆，汉阴嗤桔槔。
　　苟伸击壤情，机事息秋豪。海雾多蓊郁，越风饶腥臊。
　　宁唯迫魑魅，所惧齐焄藨。知罃怀褚中，范叔恋绨袍。
　　伊人不可期，慷慨徒忉忉。
　　◎卷.38【韦道安（道安尝佐张建封于徐州，及军乱而道安自杀）】柳宗元
　　道安本儒士，颇擅弓剑名。二十游太行，暮闻号哭声。
　　疾驱前致问，有叟垂华缨。言我故刺史，失职还西京。
　　偶为群盗得，毫缕无馀赢。货财足非吝，二女皆娉婷。
　　苍黄见驱逐，谁识死与生。便当此殒命，休复事晨征。
　　一闻激高义，眦裂肝胆横。挂弓问所往，趫捷超峥嵘。
　　见盗寒涧阴，罗列方忿争。一矢毙酋帅，馀党号且惊。
　　麾令递束缚，纆索相拄撑。彼姝久褫魄，刃下俟诛刑。
　　却立不亲授，谕以从父行。捃收自担肩，转道趋前程。
　　夜发敲石火，山林如昼明。父子更抱持，涕血纷交零。
　　顿首愿归货，纳女称舅甥。道安奋衣去，义重利固轻。
　　师婚古所病，合姓非用兵。朅来事儒术，十载所能逞。
　　慷慨张徐州，朱邸扬前旌。投躯获所愿，前马出王城。
　　辕门立奇士，淮水秋风生。君侯既即世，麾下相欹倾。
　　立孤抗王命，钟鼓四野鸣。横溃非所壅，逆节非所婴。
　　举头自引刃，顾义谁顾形。烈士不忘死，所死在忠贞。
　　咄嗟徇权子，翕习犹趋荣。我歌非悼死，所悼时世情。
　　◎卷.39【哭连州凌员外司马（凌员外准也）】柳宗元
　　废逐人所弃，遂为鬼神欺。才难不其然，卒与大患期。
　　凌人古受氏，吴世夸雄姿。寂寞富春水，英气方在斯。
　　六学诚一贯，精义穷发挥。著书逾十年，幽颐靡不推。
　　天庭掞高文，万字若波驰。记室征西府，宏谋耀其奇。
　　輶轩下东越，列郡苏疲羸。宛宛凌江羽，来栖翰林枝。
　　孝文留弓剑，中外方危疑。抗声促遗诏，定命由陈辞。
　　徒隶肃曹官，征赋参有司。出守乌江浒，老迁湟水湄。
　　高堂倾故国，葬祭限囚羁。仲叔继幽沦，狂叫唯童儿。
　　一门既无主，焉用徒生为。举声但呼天，孰知神者谁。
　　泣尽目无见，肾伤足不持。溘死委炎荒，臧获守灵帷。
　　平生负国谴，骸骨非敢私。盖棺未塞责，孤旐凝寒飔。
　　念昔始相遇，腑肠为君知。进身齐选择，失路同瑕疵。
　　本期济仁义，今为众所嗤。灭名竟不试，世义安可支。
　　恬死百忧尽，苟生万虑滋。顾余九逝魂，与子各何之。
　　我歌诚自恸，非独为君悲。
　　◎卷.40【旦携谢山人至愚池】柳宗元
　　新沐换轻帻，晓池风露清。自谐尘外意，况与幽人行。
　　霞散众山迥，天高数雁鸣。机心付当路，聊适羲皇情。
　　◎卷.41【独觉】柳宗元
　　觉来窗牖空，寥落雨声晓。良游怨迟暮，末事惊纷扰。
　　为问经世心，古人难尽了。
　　◎卷.42【首春逢耕者】柳宗元
　　南楚春候早，馀寒已滋荣。土膏释原野，百蛰竞所营。
　　缀景未及郊，穑人先耦耕。园林幽鸟啭，渚泽新泉清。
　　农事诚素务，羁囚阻平生。故池想芜没，遗亩当榛荆。
　　慕隐既有系，图功遂无成。聊从田父言，款曲陈此情。
　　眷然抚耒耜，回首烟云横。
　　◎卷.43【溪居】柳宗元
　　久为簪组累，幸此南夷谪。闲依农圃邻，偶似山林客。
　　晓耕翻露草，夜榜响溪石。来往不逢人，长歌楚天碧。
　　◎卷.44【夏初雨后寻愚溪】柳宗元
　　悠悠雨初霁，独绕清溪曲。引杖试荒泉，解带围新竹。
　　沉吟亦何事，寂寞固所欲。幸此息营营，啸歌静炎燠。
　　◎卷.45【入黄溪闻猿（溪在永州）】柳宗元
　　溪路千里曲，哀猿何处鸣。孤臣泪已尽，虚作断肠声。
　　◎卷.46【韦使君黄溪祈雨见召从行至祠下口号】柳宗元
　　骄阳愆岁事，良牧念菑畬。列骑低残月，鸣笳度碧虚。
　　稍穷樵客路，遥驻野人居。谷口寒流净，丛祠古木疏。
　　焚香秋雾湿，奠玉晓光初。肸蚃巫言报，精诚礼物馀。
　　惠风仍偃草，灵雨会随车。俟罪非真吏，翻惭奉简书。
　　◎卷.47【郊居岁暮】柳宗元
　　屏居负山郭，岁暮惊离索。野迥樵唱来，庭空烧烬落。
　　世纷因事远，心赏随年薄。默默谅何为，徒成今与昨。
　　◎卷.48【秋晓行南谷经荒村】柳宗元
　　杪秋霜露重，晨起行幽谷。黄叶覆溪桥，荒村唯古木。
　　寒花疏寂历，幽泉微断续。机心久已忘，何事惊麋鹿。
　　◎卷.49【雨后晓行独至愚溪北池】柳宗元
　　宿云散洲渚，晓日明村坞。高树临清池，风惊夜来雨。
　　予心适无事，偶此成宾主。
　　◎卷.50【中夜起望西园值月上】柳宗元
　　觉闻繁露坠，开户临西园。寒月上东岭，泠泠疏竹根。
　　石泉远逾响，山鸟时一喧。倚楹遂至旦，寂寞将何言。
　　◎卷.51【零陵春望】柳宗元
　　平野春草绿，晓莺啼远林。日晴潇湘渚，云断岣嵝岑。
　　仙驾不可望，世途非所任。凝情空景慕，万里苍梧阴。
　　◎卷.52【从崔中丞过卢少尹郊居】柳宗元
　　寓居湘岸四无邻，世网难婴每自珍。莳药闲庭延国老，
　　开樽虚室值贤人。泉回浅石依高柳，径转垂藤闲绿筠。
　　闻道偏为五禽戏，出门鸥鸟更相亲。
　　◎卷.53【夏昼偶作】柳宗元
　　南州溽暑醉如酒，隐几熟眠开北牖。
　　日午独觉无馀声，山童隔竹敲茶臼。
　　◎卷.54【雨晴至江渡】柳宗元
　　江雨初晴思远步，日西独向愚溪渡。
　　渡头水落村径成，撩乱浮槎在高树。
　　◎卷.55【江雪】柳宗元
　　千山鸟飞绝，万径人踪灭。孤舟蓑笠翁，独钓寒江雪。
　　◎卷.56【冉溪（公易其名为愚溪者是也）】柳宗元
　　少时陈力希公侯，许国不复为身谋。风波一跌逝万里，
　　壮心瓦解空缧囚。缧囚终老无馀事，愿卜湘西冉溪地。
　　却学寿张樊敬侯，种漆南园待成器。
　　◎卷.57【法华寺西亭夜饮（得酒字）】柳宗元
　　祇树夕阳亭，共倾三昧酒。雾暗水连阶，月明花覆牖。
　　莫厌尊前醉，相看未白首。
　　◎卷.58【戏题石门长老东轩】柳宗元
　　石门长老身如梦，旃檀成林手所种。坐来念念非昔人，
　　万遍莲花为谁用。如今七十自忘机，贪爱都忘筋力微。
　　莫向东轩春野望，花开日出雉皆飞。


第三百五十三卷
　　◎卷.1【茅檐下始栽竹】柳宗元
　　瘴茅葺为宇，溽暑常侵肌。适有重膇疾，蒸郁宁所宜。
　　东邻幸导我，树竹邀凉飔。欣然惬吾志，荷锸西岩垂。
　　楚壤多怪石，垦凿力已疲。江风忽云暮，舆曳还相追。
　　萧瑟过极浦，旖旎附幽墀。贞根期永固，贻尔寒泉滋。
　　夜窗遂不掩，羽扇宁复持。清泠集浓露，枕簟凄已知。
　　网虫依密叶，晓禽栖迥枝。岂伊纷嚣间，重以心虑怡。
　　嘉尔亭亭质，自远弃幽期。不见野蔓草，蓊蔚有华姿。
　　谅无凌寒色，岂与青山辞。
　　◎卷.2【种仙灵毗（《本草》：淫羊蕾，即仙灵毗也）】柳宗元
　　穷陋阙自养，疠气剧嚣烦。隆冬乏霜霰，日夕南风温。
　　杖藜下庭际，曳踵不及门。门有野田吏，慰我飘零魂。
　　及言有灵药，近在湘西原。服之不盈旬，蹩躠皆腾鶱。
　　笑忭前即吏，为我擢其根。蔚蔚遂充庭，英翘忽已繁。
　　晨起自采曝，杵臼通夜喧。灵和理内藏，攻疾贵自源。
　　拥覆逃积雾，伸舒委馀暄。奇功苟可征，宁复资兰荪。
　　我闻畸人术，一气中夜存。能令深深息，呼吸还归跟。
　　疏放固难效，且以药饵论。痿者不忘起，穷者宁复言。
　　神哉辅吾足，幸及儿女奔。
　　◎卷.3【种朮】柳宗元
　　守闲事服饵，采朮东山阿。东山幽且阻，疲苶烦经过。
　　戒徒劚灵根，封植閟天和。违尔涧底石，彻我庭中莎。
　　土膏滋玄液，松露坠繁柯。南东自成亩，缭绕纷相罗。
　　晨步佳色媚，夜眠幽气多。离忧苟可怡，孰能知其他。
　　爨竹茹芳叶，宁虑瘵与瘥。留连树蕙辞，婉娩采薇歌。
　　悟拙甘自足，激清愧同波。单豹且理内，高门复如何。
　　◎卷.4【种白蘘荷】柳宗元
　　血虫化为疠，夷俗多所神。衔猜每腊毒，谋富不为仁。
　　蔬果自远至，杯酒盈肆陈。言甘中必苦，何用知其真。
　　华洁事外饰，尤病中州人。钱刀恐贾害，饥至益逡巡。
　　窜伏常战栗，怀故逾悲辛。庶氏有嘉草，攻禬事久泯。
　　炎帝垂灵编，言此殊足珍。崎岖乃有得，托以全余身。
　　纷敷碧树阴，眄睐心所亲。
　　◎卷.5【新植海石榴】柳宗元
　　弱植不盈尺，远意驻蓬瀛。月寒空阶曙，幽梦彩云生。
　　粪壤擢珠树，莓苔插琼英。芳根閟颜色，徂岁为谁荣。
　　◎卷.6【戏题阶前芍药】柳宗元
　　凡卉与时谢，妍华丽兹晨。欹红醉浓露，窈窕留馀春。
　　孤赏白日暮，暄风动摇频。夜窗蔼芳气，幽卧知相亲。
　　愿致溱洧赠，悠悠南国人。
　　◎卷.7【始见白发题所植海石榴】柳宗元
　　几年封植爱芳丛，韵艳朱颜竟不同。
　　从此休论上春事，看成古木对衰翁。
　　◎卷.8【植灵寿木】柳宗元
　　白华照寒水，怡我适野情。前趋问长老，重复欣嘉名。
　　蹇连易衰朽，方刚谢经营。敢期齿杖赐，聊且移孤茎。
　　丛萼中竞秀，分房外舒英。柔条乍反植，劲节常对生。
　　循玩足忘疲，稍觉步武轻。安能事翦伐，持用资徒行。
　　◎卷.9【自衡阳移桂十馀本植零陵所住精舍】柳宗元
　　谪官去南裔，清湘绕灵岳。晨登蒹葭岸，霜景霁纷浊。
　　离披得幽桂，芳本欣盈握。火耕困烟烬，薪采久摧剥。
　　道旁且不愿，岑岭况悠邈。倾筐壅故壤，栖息期鸾鷟。
　　路远清凉宫，一雨悟无学。南人始珍重，微我谁先觉。
　　芳意不可传，丹心徒自渥。
　　◎卷.10【湘岸移木芙蓉植龙兴精舍】柳宗元
　　有美不自蔽，安能守孤根。盈盈湘西岸，秋至风露繁。
　　丽影别寒水，秾芳委前轩。芰荷谅难杂，反此生高原。
　　◎卷.11【早梅】柳宗元
　　早梅发高树，迥映楚天碧。朔吹飘夜香，繁霜滋晓白。
　　欲为万里赠，杳杳山水隔。寒英坐销落，何用慰远客。
　　◎卷.12【南中荣橘柚】柳宗元
　　橘柚怀贞质，受命此炎方。密林耀朱绿，晚岁有馀芳。
　　殊风限清汉，飞雪滞故乡。攀条何所叹，北望熊与湘。
　　◎卷.13【红蕉】柳宗元
　　晚英值穷节，绿润含朱光。以兹正阳色，窈窕凌清霜。
　　远物世所重，旅人心独伤。回晖眺林际，摵摵无遗芳。
　　◎卷.14【巽公院五咏·净土堂】柳宗元
　　结习自无始，沦溺穷苦源。流形及兹世，始悟三空门。
　　华堂开净域，图像焕且繁。清泠焚众香，微妙歌法言。
　　稽首愧导师，超遥谢尘昏。
　　◎卷.15【巽公院五咏·曲讲堂】柳宗元
　　寂灭本非断，文字安可离。曲堂何为设，高士方在斯。
　　圣默寄言宣，分别乃无知。趣中即空假，名相与谁期。
　　愿言绝闻得，忘意聊思惟。
　　◎卷.16【巽公院五咏·禅堂】柳宗元
　　发地结菁茅，团团抱虚白。山花落幽户，中有忘机客。
　　涉有本非取，照空不待析。万籁俱缘生，窅然喧中寂。
　　心境本洞如，鸟飞无遗迹。
　　◎卷.17【巽公院五咏·芙蓉亭】柳宗元
　　新亭俯朱槛，嘉木开芙蓉。清香晨风远，溽彩寒露浓。
　　潇洒出人世，低昂多异容。尝闻色空喻，造物谁为工。
　　留连秋月晏，迢递来山钟。
　　◎卷.18【巽公院五咏·苦竹桥】柳宗元
　　危桥属幽径，缭绕穿疏林。迸箨分苦节，轻筠抱虚心。
　　俯瞰涓涓流，仰聆萧萧吟。差池下烟日，嘲哳鸣山禽。
　　谅无要津用，栖息有馀阴。
　　◎卷.19【梅雨】柳宗元
　　梅实迎时雨，苍茫值晚春。愁深楚猿夜，梦断越鸡晨。
　　海雾连南极，江云暗北津。素衣今尽化，非为帝京尘。
　　◎卷.20【零陵早春】柳宗元
　　问春从此去，几日到秦原。凭寄还乡梦，殷勤入故园。
　　◎卷.21【田家三首】柳宗元
　　蓐食徇所务，驱牛向东阡。鸡鸣村巷白，夜色归暮田。
　　札札耒耜声，飞飞来乌鸢。竭兹筋力事，持用穷岁年。
　　尽输助徭役，聊就空自眠。子孙日已长，世世还复然。
　　篱落隔烟火，农谈四邻夕。庭际秋虫鸣，疏麻方寂历。
　　蚕丝尽输税，机杼空倚壁。里胥夜经过，鸡黍事筵席。
　　各言官长峻，文字多督责。东乡后租期，车毂陷泥泽。
　　公门少推恕，鞭朴恣狼藉。努力慎经营，肌肤真可惜。
　　迎新在此岁，唯恐踵前迹。
　　古道饶蒺藜，萦回古城曲。蓼花被堤岸，陂水寒更绿。
　　是时收获竟，落日多樵牧。风高榆柳疏，霜重梨枣熟。
　　行人迷去住，野鸟竞栖宿。田翁笑相念，昏黑慎原陆。
　　今年幸少丰，无厌饘与粥。
　　◎卷.22【行路难三首】柳宗元
　　君不见夸父逐日窥虞渊，跳踉北海超昆仑。
　　披霄决汉出沆漭，瞥裂左右遗星辰。须臾力尽道渴死。
　　狐鼠蜂蚁争噬吞。北方竫人长九寸，开口抵掌更笑喧。
　　啾啾饮食滴与粒，生死亦足终天年。睢盱大志小成遂，
　　坐使儿女相悲怜。
　　虞衡斤斧罗千山，工命采斫杙与椽。深林土剪十取一，
　　百牛连鞅摧双辕。万围千寻妨道路，东西蹶倒山火焚。
　　遗馀毫末不见保，躏跞涧壑何当存。群材未成质已夭，
　　突兀哮豁空岩峦。柏梁天灾武库火，匠石狼顾相愁冤。
　　君不见南山栋梁益稀少，爱材养育谁复论。
　　飞雪断道冰成梁，侯家炽炭雕玉房。蟠龙吐耀虎喙张，
　　熊蹲豹踯争低昂。攒峦丛崿射朱光，丹霞翠雾飘奇香。
　　美人四向回明珰，雪山冰谷晞太阳。星躔奔走不得止，
　　奄忽双燕栖虹梁。风台露榭生光饰，死灰弃置参与商。
　　盛时一去贵反贱，桃笙葵扇安可当。
　　◎卷.23【闻籍田有感】柳宗元
　　天田不日降皇舆，留滞长沙岁又除。
　　宣室无由问釐事，周南何处托成书。
　　◎卷.24【跂乌词】柳宗元
　　城上日出群乌飞，鸦鸦争赴朝阳枝。刷毛伸翼和且乐，
　　尔独落魄今何为，无乃慕高近白日，三足妒尔令尔疾。
　　无乃饥啼走道旁，贪鲜攫肉人所伤。翘肖独足下丛薄，
　　口衔低枝始能跃。还顾泥涂备蝼蚁，仰看栋梁防燕雀。
　　左右六翮利如刀，踊身失势不得高。支离无趾犹自免，
　　努力低飞逃后患。
　　◎卷.25【笼鹰词】柳宗元
　　凄风淅沥飞严霜，苍鹰上击翻曙光。云披雾裂虹蜺断，
　　霹雳掣电捎平冈。砉然劲翮翦荆棘，下攫狐兔腾苍茫。
　　爪毛吻血百鸟逝，独立四顾时激昂。炎风溽暑忽然至，
　　羽翼脱落自摧藏。草中狸鼠足为患，一夕十顾惊且伤。
　　但愿清商复为假，拔去万累云间翔。
　　◎卷.26【放鹧鸪词】柳宗元
　　楚越有鸟甘且腴，嘲嘲自名为鹧鸪。徇媒得食不复虑，
　　机械潜发罹罝罦。羽毛摧折触笼籞，烟火煽赫惊庖厨。
　　鼎前芍药调五味，膳夫攘腕左右视。齐王不忍觳觫牛，
　　简子亦放邯郸鸠。二子得意犹念此，况我万里为孤囚。
　　破笼展翅当远去，同类相呼莫相顾。
　　◎卷.27【龟背戏】柳宗元
　　长安新技出宫掖，喧喧初遍王侯宅。玉盘滴沥黄金钱，
　　皎如文龟丽秋天。八方定位开神卦，六甲离离齐上下。
　　投变转动玄机卑，星流霞破相参差。四分五裂势未已，
　　出无入有谁能知。乍惊散漫无处所，须臾罗列已如故。
　　徒言万事有盈虚，终朝一掷知胜负。修门象棋不复贵，
　　魏宫妆奁世所弃。岂如瑞质耀奇文，愿持千岁寿吾君。
　　庙堂巾笥非余慕，钱刀儿女徒纷纷。
　　◎卷.28【闻黄鹂】柳宗元
　　倦闻子规朝暮声，不意忽有黄鹂鸣。一声梦断楚江曲，
　　满眼故园春意生。目极千里无山河，麦芒际天摇清波。
　　王畿优本少赋役，务闲酒熟饶经过。此时晴烟最深处，
　　舍南巷北遥相语。翻日迥度昆明飞，凌风邪看细柳翥。
　　我今误落千万山，身同伧人不思还。乡禽何事亦来此，
　　令我生心忆桑梓。闭声回翅归务速，西林紫椹行当熟。
　　◎卷.29【浑鸿胪宅闻歌效白纻】柳宗元
　　翠帷双卷出倾城，龙剑破匣霜月明。朱唇掩抑悄无声，
　　金簧玉磬宫中生。下沉秋火激太清，天高地迥凝日晶，
　　羽觞荡漾何事倾。
　　◎卷.30【杨白花】柳宗元
　　杨白花，风吹渡江水。坐令宫树无颜色，
　　摇荡春光千万里。茫茫晓日下长秋，哀歌未断城鸦起。
　　◎卷.31【渔翁】柳宗元
　　渔翁夜傍西岩宿，晓汲清湘燃楚竹。烟销日出不见人，
　　欸乃一声山水绿。回看天际下中流，岩上无心云相逐。
　　◎卷.32【饮酒】柳宗元
　　今夕少愉乐，起坐开清尊。举觞酹先酒，为我驱忧烦。
　　须臾心自殊，顿觉天地暄。连山变幽晦，绿水函晏温。
　　蔼蔼南郭门，树木一何繁。清阴可自庇，竟夕闻佳言。
　　尽醉无复辞，偃卧有芳荪。彼哉晋楚富，此道未必存。
　　◎卷.33【读书】柳宗元
　　幽沉谢世事，俯默窥唐虞。上下观古今，起伏千万途。
　　遇欣或自笑，感戚亦以吁。缥帙各舒散，前后互相逾。
　　瘴痾扰灵府，日与往昔殊。临文乍了了，彻卷兀若无。
　　竟夕谁与言，但与竹素俱。倦极便倒卧，熟寐乃一苏。
　　欠伸展肢体，吟咏心自愉。得意适其适，非愿为世儒。
　　道尽即闭口，萧散捐囚拘。巧者为我拙，智者为我愚。
　　书史足自悦，安用勤与劬。贵尔六尺躯，勿为名所驱。
　　◎卷.34【感遇二首（永州作）】柳宗元
　　西陆动凉气，惊乌号北林。栖息岂殊性，集枯安可任。
　　鸿鹄去不返，勾吴阻且深。徒嗟日沉湎，丸鼓骛奇音。
　　东海久摇荡，南风已駸駸。坐使青天暮，小星愁太阴。
　　众情嗜奸利，居货捐千金。危根一以振，齐斧来相寻。
　　揽衣中夜起，感物涕盈襟。微霜众所践，谁念岁寒心。
　　旭日照寒野，pL斯起蒿莱。啁啾有馀乐，飞舞西陵隈。
　　回风旦夕至，零叶委陈荄。所栖不足恃，鹰隼纵横来。
　　◎卷.35【咏史】柳宗元
　　燕有黄金台，远致望诸君。嗛嗛事强怨，三岁有奇勋。
　　悠哉辟疆理，东海漫浮云。宁知世情异，嘉谷坐熇焚。
　　致令委金石，谁顾蠢蠕群。风波欻潜构，遗恨意纷纭。
　　岂不善图后，交私非所闻。为忠不顾内，晏子亦垂文。
　　◎卷.36【咏三良】柳宗元
　　束带值明后，顾盼流辉光。一心在陈力，鼎列夸四方。
　　款款效忠信，恩义皎如霜。生时亮同体，死没宁分张。
　　壮躯闭幽隧，猛志填黄肠。殉死礼所非，况乃用其良。
　　霸基弊不振，晋楚更张皇。疾病命固乱，魏氏言有章。
　　从邪陷厥父，吾欲讨彼狂。
　　◎卷.37【咏荆轲】柳宗元
　　燕秦不两立，太子已为虞。千金奉短计，匕首荆卿趋。
　　穷年徇所欲，兵势且见屠。微言激幽愤，怒目辞燕都。
　　朔风动易水，挥爵前长驱。函首致宿怨，献田开版图。
　　炯然耀电光，掌握罔正夫。造端何其锐，临事竟趑趄。
　　长虹吐白日，仓卒反受诛。按剑赫凭怒，风雷助号呼。
　　慈父断子首，狂走无容躯。夷城芟七族，台观皆焚污。
　　始期忧患弭，卒动灾祸枢。秦皇本诈力，事与桓公殊。
　　奈何效曹子，实谓勇且愚。世传故多谬，太史征无且。
　　◎卷.38【掩役夫张进骸】柳宗元
　　生死悠悠尔，一气聚散之。偶来纷喜怒，奄忽已复辞。
　　为役孰贱辱，为贵非神奇。一朝纩息定，枯朽无妍媸。
　　生平勤皂枥，剉秣不告疲。既死给槥椟，葬之东山基。
　　奈何值崩湍，荡析临路垂。髐然暴百骸，散乱不复支。
　　从者幸告余，眷之涓然悲。猫虎获迎祭，犬马有盖帷。
　　伫立唁尔魂，岂复识此为。畚锸载埋瘗，沟渎护其危。
　　我心得所安，不谓尔有知。掩骼著春令，兹焉适其时。
　　及物非吾事，聊且顾尔私。
　　◎卷.39【省试观庆云图诗】柳宗元
　　设色既成象，卿云示国都。九天开秘祉，百辟赞嘉谟。
　　抱日依龙衮，非烟近御炉。高标连汗漫，迥望接虚无。
　　裂素荣光发，舒华瑞色敷。恒将配尧德，垂庆代河图。
　　◎卷.40【春怀故园】柳宗元
　　九扈鸣已晚，楚乡农事春。悠悠故池水，空待灌园人。


第三百五十四卷
　　◎卷.1【团扇歌】刘禹锡
　　团扇复团扇，奉君清暑殿。秋风入庭树，从此不相见。
　　上有乘鸾女，苍苍虫网遍。明年入怀袖，别是机中练。
　　◎卷.2【宜城歌】刘禹锡
　　野水绕空城，行尘起孤驿。荒台侧生树，石碣阳镌额。
　　靡靡度行人，温风吹宿麦。
　　◎卷.3【顺阳歌】刘禹锡
　　朝辞官军驿，前望顺阳路。野水啮荒坟，秋虫镂宫树。
　　曾闻天宝末，胡马西南骛。城守鲁将军，拔城从此去。
　　◎卷.4【莫瑶歌】刘禹锡
　　莫瑶自生长，名字无符籍。市易杂鲛人，婚姻通木客。
　　星居占泉眼，火种开山脊。夜渡千仞谿，含沙不能射。
　　◎卷.5【度桂岭歌】刘禹锡
　　桂阳岭，下下复高高。人稀鸟兽骇，地远草木豪。
　　寄言迁金子，知余歌者劳。
　　◎卷.6【插田歌】刘禹锡
　　冈头花草齐，燕子东西飞。田塍望如线，白水光参差。
　　农妇白纻裙，农父绿蓑衣。齐唱郢中歌，嘤伫如竹枝。
　　但闻怨响音，不辨俚语词。时时一大笑，此必相嘲嗤。
　　水平苗漠漠，烟火生墟落。黄犬往复还，赤鸡鸣且啄。
　　路旁谁家郎，乌帽衫袖长。自言上计吏，年幼离帝乡。
　　田夫语计吏，君家侬定谙。一来长安道，眼大不相参。
　　计吏笑致辞，长安真大处。省门高轲峨，侬入无度数。
　　昨来补卫士，唯用筒竹布。君看二三年，我作官人去。
　　◎卷.7【葡萄歌（一作蒲桃）】刘禹锡
　　野田生葡萄，缠绕一枝高。移来碧墀下，张王日日高。
　　分岐浩繁缛，修蔓蟠诘曲。扬翘向庭柯，意思如有属。
　　为之立长檠，布濩当轩绿。米液溉其根，理疏看渗漉。
　　繁葩组绶结，悬实珠玑蹙。马乳带轻霜，龙鳞曜初旭。
　　有客汾阴至，临堂瞪双目。自言我晋人，种此如种玉。
　　酿之成美酒，令人饮不足。为君持一斗，往取凉州牧。
　　◎卷.8【蛮子歌】刘禹锡
　　蛮语钩輈音，蛮衣斑斓布。熏狸掘沙鼠，时节祠盘瓠。
　　忽逢乘马客，恍若惊麏顾。腰斧上高山，意行无旧路。
　　◎卷.9【马嵬行】刘禹锡
　　绿野扶风道，黄尘马嵬驿。路边杨贵人，坟高三四尺。
　　乃问里中儿，皆言幸蜀时。军家诛戚族，天子舍妖姬。
　　群吏伏门屏，贵人牵帝衣。低回转美目，风日为无晖。
　　贵人饮金屑，倏忽舜英暮。平生服杏丹，颜色真如故。
　　属车尘已远，里巷来窥觑。共爱宿妆妍，君王画眉处。
　　履綦无复有，履组光未灭。不见岩畔人，空见凌波袜。
　　邮童爱踪迹，私手解鞶结。传看千万眼，缕绝香不歇。
　　指环照骨明，首饰敌连城。将入咸阳市，犹得贾胡惊。
　　◎卷.10【百花行】刘禹锡
　　长安百花时，风景宜轻薄。无人不沽酒，何处不闻乐。
　　春风连夜动，微雨凌晓濯。红焰出墙头，雪光映楼角。
　　繁紫韵松竹，远黄绕篱落。临路不胜愁，轻烟去何托。
　　满庭荡魂魄，照庑成丹渥。烂熳簇颠狂，飘零劝行乐。
　　时节易晼晚，清阴覆池阁。唯有安石榴，当轩慰寂寞。
　　◎卷.11【壮士行】刘禹锡
　　阴风振寒郊，猛虎正咆哮。徐行出烧地，连吼入黄茅。
　　壮士走马去，镫前弯玉弰。叱之使人立，一发如铍交。
　　悍睛忽星堕，飞血溅林梢。彪炳为我席，膻腥充我庖。
　　里中欣害除，贺酒纷呶号。明日长桥上，倾城看斩蛟。
　　◎卷.12【苦雨行】刘禹锡
　　悠悠飞走情，同乐在阳和。岁中三百日，常恐风雨多。
　　天人信遐远，时节易蹉跎。洞房有明烛，无乃酣且歌。
　　◎卷.13【华山歌】刘禹锡
　　洪垆作高山，元气鼓其橐。俄然神功就，峻拔在寥廓。
　　灵迹露指爪，杀气见棱角。凡木不敢生，神仙聿来托。
　　天资帝王宅，以我为关钥。能令下国人，一见换神骨。
　　高山固无限，如此方为岳。丈夫无特达，虽贵犹碌碌。
　　◎卷.14【抛球乐词】刘禹锡
　　五彩绣团圆，登君玳瑁筵。最宜红烛下，偏称落花前。
　　上客如先起，应须赠一船。春早见花枝，朝朝恨发迟。
　　及看花落后，却忆未开时。幸有抛球乐，一杯君莫辞。
　　◎卷.15【华清词（一作华清宫词）】刘禹锡
　　日出骊山东，裴回照温泉。楼台影玲珑，稍稍开白烟。
　　言昔太上皇，常居此祈年。风中闻清乐，往往来列仙。
　　翠华入五云，紫气归上玄。哀哀生人泪，泣尽弓剑前。
　　圣道本自我，凡情徒颙然。小臣感玄化，一望青冥天。
　　◎卷.16【送春曲三首】刘禹锡
　　春向晚，春晚思悠哉。风云日已改，花叶自相催。
　　漠漠空中去，何时天际来。
　　春已暮，冉冉如人老，映叶见残花，连天是青草。
　　可怜桃与李，从此同桑枣。
　　春景去，此去何时回。游人千万恨，落日上高台。
　　寂寞繁花尽，流莺归莫来。
　　◎卷.17【初夏曲三首】刘禹锡
　　铜壶方促夜，斗柄暂南回。稍嫌单衣重，初怜北户开。
　　西园花已尽，新月为谁来。
　　时节过繁华，阴阴千万家。巢禽命子戏，园果坠枝斜。
　　寂寞孤飞蝶，窥丛觅晚花。
　　绿水风初暖，青林露早晞。麦陇雉朝雊，桑野人暮归。
　　百舌悲花尽，平芜来去飞。
　　◎卷.18【捣衣曲】刘禹锡
　　爽砧应秋律，繁杵含凄风。一一远相续，家家音不同。
　　户庭凝露清，伴侣明月中。长裾委襞积，轻珮垂璁珑。
　　汗馀衫更馥，钿移麝半空。报寒惊边雁，促思闻候虫。
　　天狼正芒角，虎落定相攻。盈箧寄何处，征人如转蓬。
　　◎卷.19【畬田行】刘禹锡
　　何处好畬田，团团缦山腹。钻龟得雨卦，上山烧卧木。
　　惊麏走且顾，群雉声咿喔。红焰远成霞，轻煤飞入郭。
　　风引上高岑，猎猎度青林。青林望靡靡，赤光低复起。
　　照潭出老蛟，爆竹惊山鬼。夜色不见山，孤明星汉间。
　　如星复如月，俱逐晓风灭。本从敲石光，遂至烘天热。
　　下种暖灰中，乘阳拆牙孽。苍苍一雨后，苕颖如云发。
　　巴人拱手吟，耕耨不关心。由来得地势，径寸有馀金。
　　◎卷.20【鶗鴂吟】刘禹锡
　　朝阳有鸣凤，不闻千万祀。鶗鴂催众芳，晨间先入耳。
　　秋风白露晞，从是尔啼时。如何上春日，唧唧满庭飞。
　　◎卷.21【观云篇】刘禹锡
　　兴云感阴气，疾足如见机。晴来意态行，有若功成归。
　　葱茏含晚景，洁白凝秋晖。夜深度银汉，漠漠仙人衣。
　　◎卷.22【养鸷词】刘禹锡
　　养鸷非玩形，所资击鲜力。少年昧其理，日日哺不息。
　　探雏网黄口，旦暮有馀食。宁知下鞲时，翅重飞不得。
　　毰毸止林表，狡兔自南北。饮啄既已盈，安能劳羽翼。
　　◎卷.23【别友人后得书因以诗赠】刘禹锡
　　前时送君去，挥手青门桥。路转不相见，犹闻马萧萧。
　　今得出关书，行程日已遥。春还迟君至，共结芳兰苕。
　　◎卷.24【送华阴尉张苕赴邕府使幕（张即燕公之孙，顷坐事除名）】刘禹锡
　　昔忝南宫郎，往来东观频。尝披燕公传，耸若窥三辰。
　　翊圣崇国本，像贤正朝伦。高视缅今古，清风夐无邻。
　　兰锜照通衢，一家十朱轮。酂国嗣侯绝，韦卿世业贫。
　　夫子承大名，少年振芳尘。青袍仙掌下，矫首凌烟旻。
　　公冶本非罪，潘郎一为民。风霜苦摇落，坚白无缁磷。
　　一旦逢良时，天光烛幽沦。重为长裾客，佐彼观风臣。
　　分野穷禹画，人烟过虞巡。不言此行远，所乐相知新。
　　雨起巫山阳，鸟鸣湘水滨。离筵出苍莽，别曲多悲辛。
　　今朝一杯酒，明日千里人。从此孤舟去，悠悠天海春。
　　◎卷.25【送湘阳熊判官孺登府罢归钟陵因寄呈江西裴中丞二十三兄】刘禹锡
　　射策志未就，从事岁云除。箧留马卿赋，袖有刘弘书。
　　忽见夏木深，怅然忆吾庐。复持州民刺，归谒专城居。
　　君家诚易知，胜绝倾里闾。人言北郭生，门有卿相舆。
　　钟陵霭千里，带郭西江水。朱槛照河宫，旗亭绿云里。
　　前年初缺守，慎简由宸扆。临轩弄郡章，得人方付此。
　　是时左冯翊，天下第一理。贵臣持牙璋，优诏发青纸。
　　迎风奸吏免，先令疲人喜。何武劾腐儒，陈蕃礼高士。
　　昔升君子堂，腰下绶犹黄。汾阴有宝气，赤堇多奇铓。
　　束简下曲台，佩鞬来历阳。绮筵陪一笑，兰室袭馀芳。
　　风水忽异势，江湖遂相忘。因君倘借问，为话老沧浪。
　　◎卷.26【送韦秀才道冲赴制举】刘禹锡
　　惊禽一辞巢，栖息无少安。秋扇一离手，流尘蔽霜纨。
　　故侣不可追，凉风日已寒。远逢杜陵士，别尽平生欢。
　　逐客无印绶，楚江多芷兰。因居暇时游，长铗不复弹。
　　阅书南轩霁，縆瑟清夜阑。万境身外寂，一杯腹中宽。
　　伊昔玄宗朝，冬卿冠鸳鸾。肃穆升内殿，从容领儒冠。
　　游夏无措词，阳秋垂不刊。至今群玉府，学者空纵观。
　　世人希德门，揭若攀峰峦。之子尚明训，锵如振琅玕。
　　一旦西上书，斑衣拂征鞍。荆台宿暮雨，汉水浮春澜。
　　君门起天中，多士如星攒。烟霞覆双阙，抃舞罗千官。
　　清漏滴铜壶，仙厨下雕槃。荧煌仰金榜，错落濡飞翰。
　　古来才杰士，所嗟遭时难。一鸣从此始，相望青云端。
　　◎卷.27【送李策秀才还湖南，因寄幕中亲故兼简衡州吕八郎中】刘禹锡
　　深春风日净，昼长幽鸟鸣。仆夫前致词，门有白面生。
　　摄衣相问讯，解带坐南荣。端志见眉睫，苦言发精诚。
　　因出怀中文，调孤词亦清。悄如促柱弦，掩抑多不平。
　　乃言本蜀士，世降岷山灵。前人秉艺文，高视来上京。
　　曳绶司徒府，所从信国桢。析薪委宝林，善响继家声。
　　何处翳附郭，几人思郈成。云天望乔木，风水悲流萍。
　　前与计吏西，始列贡士名。森然就笔札，从试春官卿。
　　帝城岐路多，万足伺晨星。茫茫风尘中，工拙同有营。
　　寒女劳夜织，山苗荣寸茎。侯门方击钟，衣褐谁将迎。
　　弱羽果摧颓，壮心郁怦怦。谅无蟠木容，聊复蓬累行。
　　昨日讯灵龟，繇言利艰贞。当求舍拔中，必在审己明。
　　誓将息薄游，焦思穷笔精。莳兰在幽渚，安得扬芬馨。
　　曰余摧落者，散质负华缨。一聆苦辛词，再动伊郁情。
　　身弃言不动，爱才心尚惊。恨无羊角风，使尔化北溟。
　　论罢情益亲，涉旬忘归程。日携邑中客，闲眺江上城。
　　昼憩命金罍，宵谈转璿衡。薰风香麈尾，月露濡桃笙。
　　忽被戒羸骖，薄言事南征。火云蔚千里，旅思浩已盈。
　　湘江含碧虚，衡岭浮翠晶。岂伊山水异，适与人事并。
　　油幕侣昆丘，粲然叠瑶琼。庾楼见清月，孔坐多绿醽。
　　复有衡山守，本自云龙庭。抗志在灵府，发越侔咸英。
　　一挥出荥阳，惠彼嗤嗤氓。隼旟辞灞水，居者皆涕零。
　　惟昔与伊人，交欢经宿龄。一从云雨散，滋我鄙吝萌。
　　北渚不堪愁，南音谁复听。离忧若去水，浩漾无时停。
　　尝闻祝融峰，上有神禹铭。古石琅玕姿，秘文螭虎形。
　　圣功奠远服，神物拥休祯。贤人在其下，仿佛疑蓬瀛。
　　君行历郡斋，大袂拂双旌。饰容遇朗鉴，肝鬲可以呈。
　　昔日马相如，临邛坐尽倾。勉君刷羽翰，蚤取凌青冥。
　　◎卷.28【送张盥赴举诗】刘禹锡
　　尔生始悬弧，我作座上宾。引箸举汤饼，祝词天麒麟。
　　今成一丈夫，坎坷愁风尘。长裾来谒我，自号庐山人。
　　道旧与抚孤，悄然伤我神。依依见眉睫，嘿嘿含悲辛。
　　永怀同年友，追想出谷晨。三十二君子，齐飞凌烟旻。
　　曲江一会时，后会已凋沦。况今三十载，阅世难重陈。
　　盛时一已过，来者日日新。不如摇落树，重有明年春。
　　火后见琮璜，霜馀识松筠。肃风乃独秀，武部亦绝伦。
　　尔今持我诗，西见二重臣。成贤必念旧，保贵在安贫。
　　清时为丞郎，气力侔陶钧。乞取斗升水，因之云汉津。
　　◎卷.29【和州送钱侍御自宣州幕拜官便于华州觐省】刘禹锡
　　五彩绣衣裳，当年正相称。春风旧关路，归去真多兴。
　　兰陔行可采，莲府犹回瞪。杨家绀幰迎，谢守瑶华赠。
　　御街草泛滟，台柏烟含凝。曾是平生游，无因理归乘。
　　◎卷.30【送僧方及南谒柳员外】刘禹锡
　　昔事庐山远，精舍虎溪东。朝阳照瀑水，楼阁虹霓中。
　　骋望羡游云，振衣若秋蓬。旧房闭松月，远思吟江风。
　　古寺历头陀，奇峰扳祝融。南登小桂岭，却望归塞鸿。
　　衣裓贮文章，自言学雕虫。抢榆念陵厉，覆篑图穹崇。
　　远郡多暇日，有诗访禅宫。石门耸峭绝，竹院含空濛。
　　幽响滴岩溜，晴芳飘野丛。海云悬飓母，山果属狙公。
　　忽忆吴兴郡，白蘋正葱茏。愿言挹风采，邈若窥华嵩。
　　桂水夏澜急，火山宵焰红。三衣濡菌露，一锡飞烟空。
　　勿谓翻译徒，不为文雅雄。古来赏音者，燋爨得孤桐。
　　◎卷.31【送惟良上人】刘禹锡
　　高斋洒寒水，是夕山僧至。玄牝无关锁，琼书舍文字。
　　灯明香满室，月午霜凝地。语到不言时，世间人尽睡。
　　◎卷.32【翠微寺有感】刘禹锡
　　吾王昔游幸，离宫云际开。朱旗迎夏早，凉轩避暑来。
　　汤饼赐都尉，寒冰颁上才。龙髯不可望，玉座生尘埃。
　　◎卷.33【观柘枝舞二首】刘禹锡
　　胡服何葳蕤，仙仙登绮墀。神飙猎红蕖，龙烛映金枝。
　　垂带覆纤腰，安钿当妩眉。翘袖中繁鼓，倾眸溯华榱。
　　燕秦有旧曲，淮南多冶词。欲见倾城处，君看赴节时。
　　山鸡临清镜，石燕赴遥津。何如上客会，长袖入华裀。
　　体轻似无骨，观者皆耸神。曲尽回身处，层波犹注人。
　　◎卷.34【连州腊日观莫徭猎西山】刘禹锡
　　海天杀气薄，蛮军步伍嚣。林红叶尽变，原黑草初烧。
　　围合繁钲息，禽兴大旆摇。张罗依道口，嗾犬上山腰。
　　猜鹰虑奋迅，惊鹿时跼跳。瘴云四面起，腊雪半空消。
　　箭头馀鹄血，鞍傍见雉翘。日暮还城邑，金笳发丽谯。
　　◎卷.35【寄陕州姚中丞（时分司东都）】刘禹锡
　　八月天气肃，二陵风雨收。旌旗阙下来，云日关东秋。
　　禹迹想前事，汉台馀故丘。徘徊襟带地，左右帝王州。
　　留滞悲昔老，恩光荣彻侯。相思望棠树，一寄商声讴。
　　◎卷.36【奉酬湖州崔郎中见寄五韵】刘禹锡
　　山阳昔相遇，灼灼晨葩鲜。同游翰墨场，和乐埙篪然。
　　一落名宦途，浩如乘风船。行当衰暮日，卧理淮海边。
　　犹期谢病后，共乐桑榆年。
　　◎卷.37【学阮公体三首】刘禹锡
　　少年负志气，信道不从时。只言绳自直，安知室可欺。
　　百胜难虑敌，三折乃良医。人生不失意，焉能慕知己。
　　朔风悲老骥，秋霜动鸷禽。出门有远道，平野多层阴。
　　灭没驰绝塞，振迅拂华林。不因感衰节，安能激壮心。
　　昔贤多使气，忧国不谋身。目览千载事，心交上古人。
　　侯门有仁义，灵台多苦辛。不学腰如磬，徒使甑生尘。
　　◎卷.38【秋晚题湖城驿池上亭】刘禹锡
　　秋次池上馆，林塘照南荣。尘衣纷未解，幽思浩已盈。
　　风莲坠故萼，露菊含晚英。恨为一夕客，愁听晨鸡鸣。
　　◎卷.39【贾客词】刘禹锡
　　贾客无定游，所游唯利并。眩俗杂良苦，乘时取重轻。
　　心计析秋毫，摇钩侔悬衡。锥刀既无弃，转化日已盈。
　　邀福祷波神，施财游化城。妻约雕金钏，女垂贯珠缨。
　　高赀比封君，奇货通幸卿。趋时鸷鸟思，藏镪盘龙形。
　　大艑浮通川，高楼次旗亭。行止皆有乐，关梁自无征。
　　农夫何为者，辛苦事寒耕。
　　◎卷.40【调瑟词】刘禹锡
　　调瑟在张弦，弦平音自足。朱弦二十五，缺一不成曲。
　　美人爱高张，瑶轸再三促。上弦虽独响，下应不相属。
　　日暮声未和，寂寥一枯木。却顾膝上弦，流泪难相续。
　　◎卷.41【读张曲江集作】刘禹锡
　　圣言贵忠恕，至道重观身。法在何所恨，色相斯为仁。
　　良时难久恃，阴谪岂无因。寂寞韶阳庙，魂归不见人。
　　◎卷.42【偶作二首】刘禹锡
　　终朝对尊酒，嗜兴非嗜甘。终日偶众人，纵言不纵谈。
　　世情闲静见，药性病多谙。寄谢嵇中散，予无甚不堪。
　　万卷堆床书，学者识其真。万里长江水，征夫渡要津。
　　养生非但药，悟佛不因人。燕石何须辨，逢时即至珍。
　　◎卷.43【昏镜词】刘禹锡
　　昏镜非美金，漠然丧其晶。陋容多自欺，谓若他镜明。
　　瑕疵既不见，妍态随意生。一日四五照，自言美倾城。
　　饰带以纹绣，装匣以琼瑛。秦宫岂不重，非适乃为轻。
　　◎卷.44【咏古二首有所寄】刘禹锡
　　车音想辚辚，不见綦下尘。可怜平阳第，歌舞娇青春。
　　金屋容色在，文园词赋新。一朝复得幸，应知失意人。
　　寂寥照镜台，遗基古南阳。真人昔来游，翠凤相随翔。
　　目成在桑野，志遂贮椒房。岂无三千女，初心不可忘。
　　◎卷.45【磨镜篇】刘禹锡
　　流尘翳明镜，岁久看如漆。门前负局人，为我一磨拂。
　　萍开绿池满，晕尽金波溢。白日照空心，圆光走幽室。
　　山神妖气沮，野魅真形出。却思未磨时，瓦砾来唐突。


第三百五十五卷
　　◎卷.1【登司马错古城】刘禹锡
　　将军将秦师，西南奠遐服。故垒清江上，苍烟晦乔木。
　　登临直萧辰，周览壮前躅。堑平陈叶满，墉高秋蔓绿。
　　废井抽寒菜，毁台生鲁谷。耕人得古器，宿雨多遗镞。
　　楚塞郁重叠，蛮溪纷诘曲。留此数仞基，几人伤远目。
　　◎卷.2【谒柱山会禅师】刘禹锡
　　我本山东人，平生多感慨。弱冠游咸京，上书金马外。
　　结交当世贤，驰声溢四塞。勉修贵及早，狃捷不知退。
　　锱铢扬芬馨，寻尺招瑕颣。淹留郢南都，摧颓羽翰碎。
　　安能咎往事，且欲去沉痗。吾师得真如，寄在人寰内。
　　哀我堕名网，有如翾飞辈。曈曈揭智烛，照使出昏昧。
　　静见玄关启，歆然初心会。夙尚一何微，今得信可大。
　　觉路明证入，便门通忏悔。悟理言自忘，处屯道犹泰。
　　色身岂吾宝，慧性非形碍。思此灵山期，未卜何年载。
　　◎卷.3【卧病闻常山旋师策勋宥过王泽大洽因寄李六侍郎】刘禹锡
　　寂寂重寂寂，病夫卧秋斋。夜蛩思幽壁，槁叶鸣空阶。
　　南国异气候，火旻尚昏霾。瘴烟跕飞羽，沴气伤百骸。
　　昨闻凯歌旋，饮至酒如淮。无战陋丹水，垂仁轻槁街。
　　清庙既策勋，圆丘俟燔柴。车书一以混，幽远靡不怀。
　　逐客憔悴久，故乡云雨乖。禽鱼各有化，予欲问齐谐。
　　◎卷.4【善卷坛下作（在柱山上）】刘禹锡
　　先生见尧心，相与去九有。斯民既已治，我得安林薮。
　　道为自然贵，名是无穷寿。瑶坛在此山，识者常回首。
　　◎卷.5【武陵观火诗】刘禹锡
　　楚乡祝融分，炎火常为虞。是时直突烟，发自晨炊徒。
　　盲风扇其威，白昼曛阳乌。操绠不暇汲，循墙还避逾。
　　怒如列缺光，迅与芬轮俱。联延掩四远，赫奕成洪炉。
　　汹疑云涛翻，飒若鬼神趋。当前迎焮赩，是物同膏腴。
　　金乌入梵天，赤龙游玄都。腾烟透窗户，飞焰生栾栌。
　　火山摧半空，星雨洒中衢。瑶坛被髹漆，宝树攒珊瑚。
　　光县与琴焦，旗亭无酒濡。市人委百货，邑令遗双凫。
　　馀势下隈隩，长熛烘舳舻。吹焚照水府，炙浪愁天吴。
　　灾罢云日晚，心惊视听殊。高灰辨廪庾，黑土连闉闍。
　　众烬合星罗，游氛铄人肤。厚地藏宿热，遥林呈骤枯。
　　火德资生人，庸可一日无。御之失其道，敲石弥天隅。
　　晋库走龙剑，吴宫伤燕雏。五行有沴气，先哲垂訏谟。
　　宋郑同日起，时当贤大夫。无苛自可乐，弭患非所图。
　　贤守恤人瘼，临烟驻骊驹。吊场色惨忸，颜失词劬愉。
　　下令蠲里布，指期轻市租。閈垣适未立，苫盖自相娱。
　　山木行剪伐，江泥宜墐途。邑臣不必曾，何用征越巫。
　　◎卷.6【崔元受少府自贬所还，遗山姜花，以诗答之】刘禹锡
　　故人博罗尉，遗我山姜花。采从碧海上，来自谪仙家。
　　云涛润孤根，阴火照晨葩。静摇扶桑日，艳对瀛洲霞。
　　世人爱芳辛，搴撷忘幽遐。传名入帝里，飞驿辞天涯。
　　王济本尚味，石崇方斗奢。雕盘多不识，绮席乃增华。
　　驿马损筋骨，贵人滋齿牙。顾予藜藿士，持此重咨嗟。
　　◎卷.7【途中早发】刘禹锡
　　马踏尘上霜，月明江头路。行人朝气锐，宿鸟相辞去。
　　流水隔远村，缦山多红树。悠悠关塞内，往来无闲步。
　　◎卷.8【和董庶中古散调词赠尹果毅】刘禹锡
　　昔听东武吟，壮年心已悲。如何今濩落，闻君辛苦辞。
　　言有穷巷士，弱龄颇尚奇。读得玄女符，生当事边时。
　　借名游侠窟，结客幽并儿。往来长楸间，能带双鞬驰。
　　崩腾天宝末，尘暗燕南垂。爟火入咸阳，诏征神武师。
　　是时占军幕，插羽扬金羁。万夫列辕门，观射中戟支。
　　誓当雪国雠，亲爱从此辞。中宵倚长剑，起视蚩尤旗。
　　介马晨萧萧，阵云竟天涯。阴风猎白草，旗槊光参差。
　　勇气贯中肠，视身忽如遗。生擒白马将，虏骑不敢追。
　　贵臣上战功，名姓随意移。终岁肌骨苦，他人印累累。
　　谒者既清宫，诸侯各罢戏。上将赐甲第，门戟不可窥。
　　眦血下沾襟，天高问无期。却寻故乡路，孤影空相随。
　　行逢里中旧，扑樕昔所嗤。一言合侯王，腰佩黄金龟。
　　问我何自苦，可怜真数奇。迟回顾徒御，得色悬双眉。
　　翻然悟世途，抚己昧所宜。田园已芜没，流浪江海湄。
　　鸷禽毛翮摧，不见翔云姿。衰容蔽逸气，孑孑无人知。
　　寂寞草玄徒，长吟下书帷。为君发哀韵，若扣瑶林枝。
　　有客识其真，潺湲涕交颐。饮尔一杯酒，陶然足自怡。
　　◎卷.9【望衡山】刘禹锡
　　东南倚盖卑，维岳资柱石。前当祝融居，上拂朱鸟翮。
　　青冥结精气，磅礴宣地脉。还闻肤寸阴，能致弥天泽。
　　◎卷.10【游桃源一百韵】刘禹锡
　　沅江清悠悠，连山郁岑寂。回流抱绝巘，皎镜含虚碧。
　　昏旦递明媚，烟岚分委积。香蔓垂绿潭，暴龙照孤碛。
　　渊明著前志，子骥思远蹠。寂寂无何乡，密尔天地隔。
　　金行太元岁，渔者偶探赜。寻花得幽踪，窥洞穿暗隙。
　　依微闻鸡犬，豁达值阡陌。居人互将迎，笑语如平昔。
　　广乐虽交奏，海禽心不怿。挥手一来归，故溪无处觅。
　　绵绵五百载，市朝几迁革。有路在壶中，无人知地脉。
　　皇家感至道，圣祚自天锡。金阙传本枝，玉函留宝历。
　　禁山开秘宇，复户洁灵宅。蕊检香氛氲，醮坛烟幂幂。
　　我来尘外躅，莹若朝星析。崖转对翠屏，水穷留画鹢。
　　三休俯乔木，千级扳峭壁。旭日闻撞钟，彩云迎蹑屐。
　　遂登最高顶，纵目还楚泽。平湖见草青，远岸连霞赤。
　　幽寻如梦想，绵思属空阒。夤缘且忘疲，耽玩近成癖。
　　清猿伺晓发，瑶草凌寒坼。祥禽舞葱茏，珠树摇玓瓅。
　　羽人顾我笑，劝我税归轭。霓裳何飘飖，童颜洁白皙。
　　重岩是藩屏，驯鹿受羁靮。楼居弥清霄，萝茑成翠帟。
　　仙翁遗竹杖，王母留桃核。姹女飞丹砂，青童护金液。
　　宝气浮鼎耳，神光生剑脊。虚无天乐来，僁窣鬼兵役。
　　丹丘肃朝礼，玉札工紬绎。枕中淮南方，床下阜乡舄。
　　明灯坐遥夜，幽籁听淅沥。因话近世仙，耸然心神惕。
　　乃言瞿氏子，骨状非凡格。往事黄先生，群儿多侮剧。
　　謷然不屑意，元气贮肝膈。往往游不归，洞中观博弈。
　　言高未易信，犹复加诃责。一旦前致辞，自云仙期迫。
　　言师有道骨，前事常被谪。如今三山上，名字在真籍。
　　悠然谢主人，后岁当来觌。言毕依庭树，如烟去无迹。
　　观者皆失次，惊追纷络绎。日暮山径穷，松风自萧槭。
　　适逢修蛇见，瞋目光激射。如严三清居，不使恣搜索。
　　唯馀步纲势，八趾在沙砾。至今东北隅，表以坛上石。
　　列仙徒有名，世人非目击。如何庭庑际，白日振飞翮。
　　洞天岂幽远，得道如咫尺。一气无死生，三光自迁易。
　　因思人间世，前路何狭窄。瞥然此生中，善祝期满百。
　　大方播群类，秀气肖翕辟。性静本同和，物牵成阻厄。
　　是非斗方寸，荤血昏精魄。遂令多夭伤，犹喜见斑白。
　　喧喧车马驰，苒苒桑榆夕。共安缇绣荣，不悟泥途适。
　　纷吾本孤贱，世叶在逢掖。九流宗指归，百氏旁捃摭。
　　公卿偶慰荐，乡曲缪推择。居安白社贫，志傲玄纁辟。
　　功名希自取，簪组俟扬历。书府蚤怀铅，射宫曾发的。
　　起草香生帐，坐曹乌集柏。赐燕聆箫韶，侍祠阅琮璧。
　　尝闻履忠信，可以行蛮貊。自述希古心，忘恃干时画。
　　巧言忽成锦，苦志徒食蘖。平地生峰峦，深心有矛戟。
　　层波一震荡，弱植忽沦溺。北渚吊灵均，长岑思亭伯。
　　祸来昧几兆，事去空叹息。尘累与时深，流年随漏滴。
　　才能疑木雁，报施迷夷跖。楚奏絷钟仪，商歌劳甯戚。
　　禀生非悬解，对镜方感激。自从婴网罗，每事问龟策。
　　王正降雷雨，环玦赐迁斥。倘伏夷平人，誓将依羽客。
　　买山构精舍，领徒开讲席。冀无身外忧，自有闲中益。
　　道芽期日就，尘虑乃冰释。且欲遗姓名，安能慕竹帛。
　　长生尚学致，一溉岂虚掷。芝朮资糇粮，烟霞拂巾帻。
　　黄石履看堕，洪崖肩可拍。聊复嗟蜉蝣，何烦哀虺蜴。
　　青囊既深味，琼葩亦屡摘。纵无西山资，犹免长戚戚。
　　◎卷.11【客有为余话登天坛遇雨之状，因以赋之】刘禹锡
　　清晨登天坛，半路逢阴晦。疾行穿雨过，却立视云背。
　　白日照其上，风雷走于内。滉漾雪海翻，槎牙玉山碎。
　　蛟龙露鬐鬣，神鬼含变态。万状互生灭，百音以繁会。
　　俯观群动静，始觉天宇大。山顶自晶明，人间已滂沛。
　　豁然重昏敛，涣若春冰溃。反照入松门，瀑流飞缟带。
　　遥光泛物色，馀韵吟天籁。洞府撞仙钟，村墟起夕霭。
　　却见山下侣，已如迷世代。问我何处来，我来云雨外。
　　◎卷.12【秋江早发】刘禹锡
　　轻阴迎晓日，霞霁秋江明。草树含远思，襟杯有馀清。
　　凝睇万象起，朗吟孤愤平。渚鸿未矫翼，而我已遐征。
　　因思市朝人，方听晨鸡鸣。昏昏恋衾枕，安见元气英。
　　纳爽耳目变，玩奇筋骨轻。沧洲有奇趣，浩然吾将行。
　　◎卷.13【有僧言罗浮事，因为诗以写之】刘禹锡
　　君言罗浮上，容易见九垠。渐高元气壮，汹涌来翼身。
　　夜宿最高峰，瞻望浩无邻。海黑天宇旷，星辰来逼人。
　　是时当朏魄，阴物恣腾振。日光吐鲸背，剑影开龙鳞。
　　倏若万马驰，旌旗耸奫沦。又如广乐奏，金石含悲辛。
　　疑其有巨灵，怪物尽来宾。阴阳迭用事，乃俾夜作晨。
　　咿喔天鸡鸣，扶桑色昕昕。赤波千万里，涌出黄金轮。
　　下视生物息，霏如隙中尘。醯鸡仰瓮口，亦谓云汉津。
　　世人信耳目，方寸度大钧。安知视听外，怪愕不可陈。
　　悠悠想大方，此乃杯水滨。知小天地大，安能识其真。
　　◎卷.14【裴祭酒尚书见示春归城南青松坞别墅…高侍郎之什命同作】刘禹锡
　　早宦阅人事，晚怀生道机。时从学省出，独望郊园归。
　　野彴度春水，山花映岩扉。石头解金章，林下步绿薇。
　　青松郁成坞，修竹盈尺围。吟风起天籁，蔽日无炎威。
　　危径盘羊肠，连甍耸翚飞。幽谷响樵斧，澄潭环钓矶。
　　因高见帝城，冠盖扬光辉。白云难持寄，清韵投所希。
　　二公如长离，比翼翔太微。含情谢林壑，酬赠骈珠玑。
　　顾予久郎潜，愁寂对芳菲。一闻丘中趣，再抚黄金徽。
　　◎卷.15【和河南裴尹侍郎宿斋天平寺诣九龙祠祈雨二十韵】刘禹锡
　　有事九龙庙，洁斋梵王祠。玉箫何时绝，碧树空凉飔。
　　吏散埃壒息，月高庭宇宜。重城肃穆闭，涧水潺湲时。
　　人稀夜复闲，虑静境亦随。缅怀断鳌足，凝想乘鸾姿。
　　朱明盛农节，膏泽方愆期。瞻言五灵瑞，能救百谷萎。
　　咿喔晨鸡鸣，阑干斗柄垂。修容谒神像，注意陈正词。
　　惊飙起泓泉，若调雷雨师。黑烟耸鳞甲，洒液如棼丝。
　　丰隆震天衢，列缺挥火旗。炎空忽凄紧，高溜悬绠縻。
　　生物已滂沛，湿云稍离披。丹霞启南陆，白水含东菑。
　　熙熙飞走适，蔼蔼草树滋。浮光动宫观，远思盈川坻。
　　吴公敏于政，谢守工为诗。商山有病客，言贺舒庞眉。
　　◎卷.16【冬夜宴河中李相公中堂命筝歌送酒】刘禹锡
　　朗朗鹍鸡弦，华堂夜多思。帘外雪已深，座中人半醉。
　　翠蛾发清响，曲尽有馀意。酌我莫忧狂，老来无逸气。
　　◎卷.17【重至衡阳伤柳仪曹】刘禹锡
　　忆昨与故人，湘江岸头别。我马映林嘶，君帆转山灭。
　　马嘶循古道，帆灭如流电。千里江蓠春，故人今不见。
　　◎卷.18【谪居悼往二首】刘禹锡
　　邑邑何邑邑，长沙地卑湿。楼上见春多，花前恨风急。
　　猿愁肠断叫，鹤病翘趾立。牛衣独自眠，谁哀仲卿泣。
　　郁郁何郁郁，长安远如日。终日念乡关，燕来鸿复还。
　　潘岳岁寒思，屈平憔悴颜。殷勤望归路，无雨即登山。
　　◎卷.19【有獭吟】刘禹锡
　　有獭得嘉鱼，自谓天见怜。先祭不敢食，捧鳞望青玄。
　　人立寒沙上，心专眼悁悁。渔翁以为妖，举块投其咽。
　　呼儿贯鱼归，与獭同烹煎。关关黄金鹗，大翅摇江烟。
　　下见盈寻鱼，投身擘洪连。攫拏隐鳞去，哺雏林岳巅。
　　鸱乌欲伺隙，遥噪莫敢前。长居青云路，弹射无由缘。
　　何地无江湖，何水无鲔鳣。天意不宰割，菲祭徒虔虔。
　　空馀知礼重，载在淹中篇。
　　◎卷.20【白太守行】刘禹锡
　　闻有白太守，抛官归旧谿。苏州十万户，尽作婴儿啼。
　　太守驻行舟，阊门草萋萋。挥袂谢啼者，依然两眉低。
　　朱户非不崇，我心如重狴。华池非不清，意在寥廓栖。
　　夸者窃所怪，贤者默思齐。我为太守行，题在隐起珪。
　　◎卷.21【乐天寄洛下新诗，兼喜微之欲到，因以抒怀也】刘禹锡
　　松间风未起，万叶不自吟。池上月未来，清辉同夕阴。
　　宫徵不独运，埙篪自相寻。一从别乐天，诗思日已沉。
　　吟君洛中作，精绝百炼金。乃知孤鹤情，月露为知音。
　　微之从东来，威凤鸣归林。羡君先相见，一豁平生心。
　　◎卷.22【月夜忆乐天兼寄微之（一作月夜寄微之，忆乐天）】刘禹锡
　　今宵帝城月，一望雪相似。遥想洛阳城，清光正如此。
　　知君当此夕，亦望镜湖水。展转相忆心，月明千万里。
　　◎卷.23【早夏郡中书事】刘禹锡
　　水禽渡残月，飞雨洒高城。华堂对嘉树，帘庑含晓清。
　　拂镜整危冠，振衣步前楹。将吏俨成列，簿书纷来萦。
　　言下辨曲直，笔端破交争。虚怀询病苦，怀律操剽轻。
　　阍吏告无事，归来解簪缨。高帘覆朱阁，忽尔闻调笙。
　　◎卷.24【酬乐天七月一日夜即事见寄】刘禹锡
　　夜树风韵清，天河云彩轻。故苑多露草，隔城闻鹤鸣。
　　摇落从此始，别离含远情。闻君当是夕，倚瑟吟商声。
　　外物岂不足，中怀向谁倾。秋来念归去，同听嵩阳笙。
　　◎卷.25【令狐相公见示赠竹二十韵仍命继和】刘禹锡
　　高人必爱竹，寄兴良有以。峻节可临戎，虚心宜待士。
　　众芳信妍媚，威凤难栖止。遂于鼙鼓间，移植东南美。
　　封以梁国土，浇之浚泉水。得地色不移，凌空势方起。
　　新青排故叶，馀纷笼疏理。犹复隔墙藩，何因出尘滓。
　　兹辰去前蔽，永日劳瞪视。槭槭林已成，荧荧玉相似。
　　规摹起心匠，洗涤在颐指。曲直既了然，孤高何卓尔。
　　垂梢覆内屏，迸笋侵前戺。妓席拂云鬓，宾阶荫珠履。
　　抱琴恣闲玩，执卷堪斜倚。露下悬明珰，风来韵清徵。
　　坚贞贯四候，标格殊百卉。岁晚当自知，繁华岂云比。
　　古诗无赠竹，高唱从此始。一听清瑶音，峥然长在耳。
　　◎卷.26【和令狐相公晚泛汉江书怀寄洋州崔侍郎阆州高舍人二曹长】刘禹锡
　　雨过远山出，江澄暮霞生。因浮济川舟，遂作适野行。
　　郊树映缇骑，水禽避红旌。田夫捐畚锸，织妇窥柴荆。
　　古岸夏花发，遥林晚蝉清。沿洄方玩境，鼓角已登城。
　　部内有良牧，望中寄深情。临觞念佳期，泛瑟动离声。
　　寂寞一病士，夙昔接群英。多谢谪仙侣，几时还玉京。
　　◎卷.27【和乐天洛城春齐梁体八韵】刘禹锡
　　帝城宜春入，游人喜意长。草生季伦谷，花出莫愁坊。
　　断云发山色，轻风漾水光。楼前戏马地，树下斗鸡场。
　　白头自为侣，绿酒亦满觞。潘园观种植，谢墅阅池塘。
　　至闲似隐逸，过老不悲伤。相问焉功德，银黄游故乡。
　　◎卷.28【洛中早春赠乐天】刘禹锡
　　漠漠复霭霭，半晴将半阴。春来自何处，无迹日以深。
　　韶嫩冰后木，轻盈烟际林。藤生欲有托，柳弱不自任。
　　花意已含蓄，鸟言尚沉吟。期君当此时，与我恣追寻。
　　翻愁烂熳后，春暮却伤心。
　　◎卷.29【和乐天宴李周美中丞宅池上赏樱桃花】刘禹锡
　　樱桃千万枝，照耀如雪天。王孙宴其下，隔水疑神仙。
　　宿露发清香，初阳动暄妍。妖姬满髻插，酒客折枝传。
　　同此赏芳月，几人有华筵。杯行勿遽辞，好醉逸三年。
　　◎卷.30【酬乐天闻新蝉见赠】刘禹锡
　　碧树鸣蝉后，烟云改容光。瑟然引秋气，芳草日夜黄。
　　夹道喧古槐，临池思垂杨。离人下忆泪，志士激刚肠。
　　昔闻阻山川，今听同匡床。人情便所遇，音韵岂殊常。
　　因之比笙竽，送我游醉乡。
　　◎卷.31【和乐天秋凉闲卧】刘禹锡
　　暑退人体轻，雨馀天色改。荷珠贯索断，竹粉残妆在。
　　高僧扫室请，逸客登楼待。槐柳渐萧疏，闲门少光彩。
　　◎卷.32【酬乐天咏老见示】刘禹锡
　　人谁不愿老，老去有谁怜。身瘦带频减，发稀冠自偏。
　　废书缘惜眼，多炙为随年。经事还谙事，阅人如阅川。
　　细思皆幸矣，下此便翛然。莫道桑榆晚，微霞尚满天。
　　◎卷.33【岁夜咏怀】刘禹锡
　　弥年不得意，新岁又如何。念昔同游者，而今有几多。
　　以闲为自在，将寿补蹉跎。春色无情故，幽居亦见过。
　　◎卷.34【酬牛相公独饮偶醉寓言见示】刘禹锡
　　宫漏夜丁丁，千门闭霜月。华堂列红烛，丝管静中发。
　　歌眉低有思，舞体轻无骨。主人启酡颜，酣畅浃肌发。
　　犹思城外客，阡陌不可越。春意日夕深，此欢无断绝。
　　◎卷.35【萋兮吟】刘禹锡
　　天涯浮云生，争蔽日月光。穷巷秋风起，先摧兰蕙芳。
　　万货列旗亭，恣心注明珰。名高毁所集，言巧智难防。
　　勿谓行大道，斯须成太行。莫吟萋兮什，徒使君子伤。
　　◎卷.36【韩十八侍御见示岳阳楼别窦司直诗…自述故足成六十二韵】刘禹锡
　　楚望何苍然，曾澜七百里。孤城寄远目，一写无穷已。
　　荡漾浮天盖，四环宣地理。积涨在三秋，混成非一水。
　　冬游见清浅，春望多洲沚。云锦远沙明，风烟青草靡。
　　火星忽南见，月硖方东迤。雪波西山来，隐若长城起。
　　独专朝宗路，驶悍不可止。支川让其威，蓄缩至南委。
　　熊武走蛮落，潇湘来奥鄙。炎蒸动泉源，积潦搜山趾。
　　归往无旦夕，包含通远迩。行当白露时，眇视秋光里。
　　曙色未昭晰，露华遥斐舋。浩尔神骨清，如观混元始。
　　北风忽震荡，惊浪迷津涘。怒激鼓铿訇，蹙成山岿硊。
　　鹍鹏疑变化，罔象何恢诡。嘘吸写楼台，腾骧露鬐尾。
　　景移群动息，波静繁音弭。明月出中央，青天绝纤滓。
　　素光淡无际，绿静平如砥。空影渡鹓鸿，秋声思芦苇。
　　鲛人弄机杼，贝阙骈红紫。珠蛤吐玲珑，文鳐翔旖旎。
　　水乡吴蜀限，地势东南庳。翼轸粲垂精，衡巫屹环峙。
　　名雄七泽薮，国辨三苗氏。唐羿断修蛇，荆王惮青兕。
　　秦狩迹犹在，虞巡路从此。轩后奏宫商，骚人咏兰芷。
　　茅岭潜相应，橘洲傍可指。郭璞验幽经，罗含著前纪。
　　观津戚里族，按道侯家子。联袂登高楼，临轩笑相视。
　　假守亦高卧，墨曹正垂耳。契阔话凉温，壶觞慰迁徙。
　　地偏山水秀，客重杯盘侈。红袖花欲然，银灯昼相似。
　　兴酣更抵掌，乐极同启齿。笔锋不能休，藻思一何绮。
　　伊余负微尚，夙昔惭知己。出入金马门，交结青云士。
　　袭芳践兰室，学古游槐市。策慕宋前军，文师汉中垒。
　　陋容昧俯仰，孤志无依倚。卫足不如葵，漏川空叹蚁。
　　幸逢万物泰，独处穷途否。锻翮重叠伤，兢魂再三褫。
　　蘧瑗亦屡化，左丘犹有耻。桃源访仙宫，薜服祠山鬼。
　　故人南台旧，一别如弦矢。今朝会荆峦，斗酒相宴喜。
　　为余出新什，笑抃随伸纸。晔若观五色，欢然臻四美。
　　委曲风涛事，分明穷达旨。洪韵发华钟，凄音激清徵。
　　羊濬要共和，江淹多杂拟。徒欲仰高山，焉能追逸轨。
　　湘洲路四达，巴陵城百雉。何必颜光禄，留诗张内史。
　　◎卷.37【和郴州杨侍郎玩郡斋紫薇花十四韵】刘禹锡
　　几年丹霄上，出入金华省。暂别万年枝，看花桂阳岭。
　　南方足奇树，公府成佳境。绿阴交广除，明艳透萧屏。
　　雨馀人吏散，燕语帘栊静。懿此含晓芳，翛然忘簿领。
　　紫茸垂组缕，金缕攒锋颖。露溽暗传香，风轻徐就影。
　　苒弱多意思，从容占光景。得地在侯家，移根近仙井。
　　开尊好凝睇，倚瑟仍回颈。游蜂驻彩冠，舞鹤迷烟顶。
　　兴生红药后，爱与甘棠并。不学夭桃姿，浮荣在俄顷。
　　◎卷.38【春日寄杨八唐州二首】刘禹锡
　　淮西春草长，淮水逶迤光。燕入新村落，人耕旧战场。
　　可怜行春守，立马看斜桑。
　　漠漠淮上春，莠苗生故垒。梨花方城路，荻笋萧陂水。
　　高斋有谪仙，坐啸清风起。
　　◎卷.39【酬冯十七舍人宿卫赠别五韵】刘禹锡
　　少年为别日，隋宫杨柳阴。白首相逢处，巴江烟浪深。
　　使星上三蜀，春雨沾衣襟。王程促速意，夜语殷勤心。
　　却归天上去，遗我云间音。
　　◎卷.40【酬湖州崔郎中见寄】刘禹锡
　　风筝吟秋空，不肖指爪声。高人灵府间，律吕伴咸英。
　　昔年与兄游，文似马长卿。今来寄新诗，乃类陶渊明。
　　磨砻老益智，吟咏闲弥精。岂非山水乡，荡漾神机清。
　　渚烟蕙兰动，溪雨虹蜺生。冯君虚上舍，待余乘兴行。
　　◎卷.41【秋日书怀寄河南王尹】刘禹锡
　　公府想无事，西池秋水清。去年为狎客，永日奉高情。
　　况有台上月，如闻云外笙。不知桑落酒，今岁与谁倾。
　　◎卷.42【酬留守牛相公宫城早秋寓言见寄】刘禹锡
　　晓月映宫树，秋光起天津。凉风稍动叶，宿露未生尘。
　　星气尚芳丽，旷望感心神。挥毫成逸韵，开閤迟来宾。
　　摆去将相印，渐为逍遥身。如招后房宴，却要白头人。
　　◎卷.43【海阳十咏·吏隐亭】刘禹锡
　　结构得奇势，朱门交碧浔。外来始一望，写尽平生心。
　　日轩漾波影，月砌镂松阴。几度欲归去，回眸情更深。
　　◎卷.44【海阳十咏·切云亭】刘禹锡
　　迥破林烟出，俯窥石潭空。波摇杏梁日，松韵碧窗风。
　　隔水生别岛，带桥如断虹。九疑南面事，尽入寸眸中。
　　◎卷.45【海阳十咏·云英潭】刘禹锡
　　芳幄覆云屏，石奁开碧镜。支流日飞洒，深处自疑莹。
　　潜去不见迹，清音常满听。有时病朝酲，来此心神醒。
　　◎卷.46【海阳十咏·玄览亭】刘禹锡
　　潇洒青林际，夤缘碧潭隈。淙流冒石下，轻波触砌回。
　　香风逼人度，幽花覆水开。故令无四壁，晴夜月光来。
　　◎卷.47【海阳十咏·裴溪（时御史已遇新恩）】刘禹锡
　　楚客忆关中，疏溪想汾水。萦纡非一曲，意态如千里。
　　倒影罗文动，微波笑颜起。君今赐环归，何人承玉趾。
　　◎卷.48【海阳十咏·飞练瀑】刘禹锡
　　晶晶掷岩端，洁光如可把。琼枝曲不折，云片晴犹下。
　　石坚激清响，叶动承馀洒。前时明月中，见是银河泻。
　　◎卷.49【海阳十咏·蒙池】刘禹锡
　　潆渟幽壁下，深净如无力。风起不成文，月来同一色。
　　地灵草木瘦，人远烟霞逼。往往疑列仙，围棋在岩侧。
　　◎卷.50【海阳十咏·棼丝瀑】刘禹锡
　　飞流透嵌隙，喷洒如丝棼。含晕迎初旭，翻光破夕曛。
　　馀波绕石去，碎响隔溪闻。却望琼沙际，逶迤见脉分。
　　◎卷.51【海阳十咏·双溪】刘禹锡
　　流水绕双岛，碧溪相并深。浮花拥曲处，远影落中心。
　　闲鹭久独立，曝龟惊复沉。蘋风有时起，满谷箫韶音。
　　◎卷.52【海阳十咏·月窟】刘禹锡
　　溅溅漱幽石，注入团圆处。有如常满杯，承彼清夜露。
　　岩曲月斜照，林寒春晚煦。游人不敢触，恐有蛟龙护。
　　◎卷.53【武夫词】刘禹锡
　　武夫何洸洸，衣紫袭绛裳。借问胡为尔，列校在鹰扬。
　　依倚将军势，交结少年场。探丸害公吏，抽刃妒名倡。
　　家产既不事，顾盼自生光。酣歌高楼上，袒裼大道傍。
　　昔为编户人，秉耒甘哺糠。今来从军乐，跃马饫膏粱。
　　犹思风尘起，无种取侯王。
　　◎卷.54【虎丘寺路宴】刘禹锡
　　青林虎丘寺，林际翠微路。立见山僧来，遥从鸟飞处。
　　兹峰沦宝玉，千载惟丘墓。埋剑人空传，凿山龙已去。
　　扪萝披翳荟，路转夕阴遽。虎啸崖谷寒，猿鸣松杉暮。
　　徘徊北楼上，海江穷一顾。日映千里帆，鸦归万家树。
　　暂因惬所适，果得捐外虑。庭暗栖还云，檐香滴甘露。
　　久迷空寂理，多为声华故。永欲投此山，馀生岂能误。
　　◎卷.55【缺题】刘禹锡
　　故人日已远，窗下尘满琴。坐对一樽酒，恨多无力斟。
　　幕疏萤色迥，露重月华深。万境与群籁，此时情岂任。
　　◎卷.56【晚步扬子游南塘望沙尾】刘禹锡
　　淮海多夏雨，晓来天始晴。萧条长风至，千里孤云生。
　　卑湿久喧浊，搴开偶虚清。客游广陵郡，晚出临江城。
　　郊外绿杨阴，江中沙屿明。归帆翳尽日，去棹闻遗声。
　　乡国殊渺漫，羁心目悬旌。悠然京华意，怅望怀远程。
　　薄暮大山上，翩翩双鸟征。
　　◎卷.57【和浙西李大夫晚下北固山喜径松成阴怅然怀古…和依本韵】刘禹锡
　　一辞温室树，几见武昌柳。荀谢年何少，韦平望已久。
　　种松夹石道，纡组临沙阜。目览帝王州，心存股肱守。
　　叶动惊彩翰，波澄见赪首。晋宋齐梁都，千山万江口。
　　烟散隋宫出，涛来海门吼。风俗太伯馀，衣冠永嘉后。
　　江长天作限，山固壤无朽。自古称佳丽，非贤谁奄有。
　　八元邦族盛，万石门风厚。天柱揭东溟，文星照北斗。
　　高亭一骋望，举酒共为寿。因赋咏怀诗，远寄同心友。
　　禁中晨夜直，江左东西偶。将手握兵符，儒腰盘贵绶。
　　颁条风有自，立事言无苟。农野闻让耕，军人不使酒。
　　用材当构厦，知道宁窥牖。谁谓青云高，鹏飞终背负。
　　◎卷.58【始至云安寄兵部韩侍郎中书白舍人二公近曾远守故有属焉】刘禹锡
　　天外巴子国，山头白帝城。波清蜀栜尽，云散楚台倾。
　　迅濑下哮吼，两岸势争衡。阴风鬼神过，暴雨蛟龙生。
　　硖断见孤邑，江流照飞甍。蛮军击严鼓，笮马引双旌。
　　望阙遥拜舞，分庭备将迎。铜符一以合，文墨纷来萦。
　　暮色四山起，愁猿数处声。重关群吏散，静室寒灯明。
　　故人青霞意，飞舞集蓬瀛。昔曾在池籞，应知鱼鸟情。


第三百五十六卷
　　◎卷.1【更衣曲】刘禹锡
　　博山炯炯吐香雾，红烛引至更衣处。夜如何其夜漫漫，
　　邻鸡未鸣寒雁度。庭前雪压松桂丛，廊下点点悬纱笼。
　　满堂醉客争笑语，嘈囋琵琶青幕中。
　　◎卷.2【桃源行】刘禹锡
　　渔舟何招招，浮在武陵水。拖纶掷饵信流去，
　　误入桃源行数里。清源寻尽花绵绵，踏花觅径至洞前。
　　洞门苍黑烟雾生，暗行数步逢虚明。俗人毛骨惊仙子，
　　争来致词何至此。须臾皆破冰雪颜，笑言委曲问人间。
　　因嗟隐身来种玉，不知人世如风烛。筵羞石髓劝客餐，
　　灯爇松脂留客宿。鸡声犬声遥相闻，晓色葱笼开五云。
　　渔人振衣起出户，满庭无路花纷纷。翻然恐失乡县处，
　　一息不肯桃源住。桃花满溪水似镜，尘心如垢洗不去。
　　仙家一出寻无踪，至今流水山重重。
　　◎卷.3【洞庭秋月行】刘禹锡
　　洞庭秋月生湖心，层波万顷如熔金。孤轮徐转光不定，
　　游气濛濛隔寒镜。是时白露三秋中，湖平月上天地空。
　　岳阳楼头暮角绝，荡漾已过君山东。山城苍苍夜寂寂，
　　水月逶迤绕城白。荡桨巴童歌竹枝，连樯估客吹羌笛。
　　势高夜久阴力全，金气肃肃开星躔。浮云野马归四裔，
　　遥望星斗当中天。天鸡相呼曙霞出，敛影含光让朝日。
　　日出喧喧人不闲，夜来清景非人间。
　　◎卷.4【九华山歌】刘禹锡
　　奇峰一见惊魂魄，意想洪炉始开辟。疑是九龙夭矫欲攀天，
　　忽逢霹雳一声化为石，不然何至今，悠悠亿万年，
　　气势不死如腾屳。云含幽兮月添冷，月凝晖兮江漾影。
　　结根不得要路津，迥秀长在无人境。轩皇封禅登云亭，
　　大禹会计临东溟。乘樏不来广乐绝，独与猿鸟愁青荧。
　　君不见敬亭之山黄索漠，兀如断岸无棱角。
　　宣城谢守一首诗，遂使声名齐五岳。九华山，九华山，
　　自是造化一尤物，焉能籍甚乎人间。
　　◎卷.5【泰娘歌】刘禹锡
　　泰娘家本阊门西，门前绿水环金堤。有时妆成好天气，
　　走上皋桥折花戏。风流太守韦尚书，路傍忽见停隼旟。
　　斗量明珠鸟传意，绀幰迎入专城居。长鬟如云衣似雾，
　　锦茵罗荐承轻步。舞学惊鸿水榭春，歌传上客兰堂暮。
　　从郎西入帝城中，贵游簪组香帘栊。低鬟缓视抱明月，
　　纤指破拨生胡风。繁华一旦有消歇，题剑无光履声绝。
　　洛阳旧宅生草莱，杜陵萧萧松柏哀。妆奁虫网厚如茧，
　　博山炉侧倾寒灰。蕲州刺史张公子，白马新到铜驼里。
　　自言买笑掷黄金，月堕云中从此始。安知鵩鸟座隅飞，
　　寂寞旅魂招不归。秦嘉镜有前时结，韩寿香销故箧衣。
　　山城少人江水碧，断雁哀猿风雨夕。朱弦已绝为知音，
　　云鬓未秋私自惜。举目风烟非旧时，梦寻归路多参差。
　　如何将此千行泪，更洒湘江斑竹枝。
　　◎卷.6【龙阳县歌】刘禹锡
　　县门白日无尘土，百姓县前挽鱼罟。主人引客登大堤，
　　小儿纵观黄犬怒。鹧鸪惊鸣绕篱落，橘柚垂芳照窗户。
　　沙平草绿见吏稀，寂历斜阳照县鼓。
　　◎卷.7【墙阴歌】刘禹锡
　　白日左右浮天潢，朝晡影入东西墙。昔为儿童在阴戏，
　　当时意小觉日长。东邻侯家吹笙簧，随阴促促移象床。
　　西邻田舍乏糟糠，就影汲汲舂黄粱。因思九州四海外，
　　家家只占墙阴内。莫言墙阴数尺间，老却主人如等闲。
　　君看眼前光阴促，中心莫学太行山。
　　◎卷.8【踏潮歌】刘禹锡
　　屯门积日无回飙，沧波不归成踏潮。轰如鞭石矻且摇，
　　亘空欲驾鼋鼍桥。惊湍蹙缩悍而骄，大陵高岸失岧峣。
　　四边无阻音响调，背负元气掀重霄。介鲸得性方逍遥，
　　仰鼻嘘吸扬朱翘。海人狂顾迭相招，罽衣髽首声哓哓。
　　征南将军登丽谯，赤旗指麾不敢嚣。翌日风回沴气消，
　　归涛纳纳景昭昭。乌泥白沙复满海，海色不动如青瑶。
　　◎卷.9【白鹭儿】刘禹锡
　　白鹭儿，最高格。毛衣新成雪不敌，众禽喧呼独凝寂。
　　孤眠芊芊草，久立潺潺石。前山正无云，飞去入遥碧。
　　◎卷.10【平齐行二首】刘禹锡
　　胡尘昔起蓟北门，河南地属平卢军。貂裘代马绕东岳，
　　峄阳孤桐削为角。地形十二虏意骄，恩泽含容历四朝。
　　鲁人皆解带弓箭，齐人不复闻箫韶。今朝天子圣神武，
　　手握玄符平九土。初哀狂童袭故事，文告不来方振怒。
　　去秋诏下诛东平，官军四合犹婴城。春来群乌噪且惊，
　　气如坏山堕其庭。牙门大将有刘生，夜半射落欃枪星。
　　帐中虏血流满地，门外三军舞连臂。驿骑函首过黄河，
　　城中无贼天气和。朝廷侍郎来慰抚，耕夫满野行人歌。
　　泰山沉寇六十年，旅祭不享生愁烟。今逢圣君欲封禅，
　　神使阴兵来助战。妖气扫尽河水清，日观杲杲卿云见。
　　开元皇帝东封时，百神受职争奔驰。千钧猛簴顺流下，
　　洪波涵淡浮熊罴。侍臣燕公秉文笔，玉检告天无愧词。
　　当今睿孙承圣祖，岳神望幸河宗舞。青门大道属车尘，
　　共待葳蕤翠华举。
　　◎卷.11【送裴处士应制举诗】刘禹锡
　　裴生久在风尘里，气劲言高少知己。注书曾学郑司农，
　　历国多于孔夫子。往年访我到连州，无穷绝境终日游。
　　登山雨中试蜡屐，入洞夏里披貂裘。白帝城边又相遇，
　　敛翼三年不飞去。忽然结束如秋蓬，自称对策明光宫。
　　人言策中说何事，掉头不答看飞鸿。彤庭翠松迎晓日，
　　凤衔金榜云间出。中贵腰鞭立倾酒，宰臣委佩观摇笔。
　　古称射策如弯弧，一发偶中何时无。由来草泽无忌讳，
　　努力满挽当亨衢。忆得当年识君处，嘉禾驿后联墙住。
　　垂钩钓得王馀鱼，踏芳共登苏小墓。此事今同梦想间，
　　相看一笑且开颜。老大希逢旧邻里，为君扶病到方山。
　　◎卷.12【三乡驿楼伏睹玄宗望女几山诗，小臣斐然有感】刘禹锡
　　开元天子万事足，唯惜当时光景促。三乡陌上望仙山，
　　归作霓裳羽衣曲。仙心从此在瑶池，三清八景相追随。
　　天上忽乘白云去，世间空有秋风词。
　　◎卷.13【城西行】刘禹锡
　　城西簇簇三叛族，叛者为谁蔡吴蜀。中使提刀出禁来，
　　九衢车马轰如雷。临刑与酒杯未覆，雠家白官先请肉。
　　守吏能然董卓脐，饥乌来觇桓玄目。城西人散泰阶平，
　　雨洗血痕春草生。
　　◎卷.14【武昌老人说笛歌】刘禹锡
　　武昌老人七十馀，手把庾令相问书。自言少小学吹笛，
　　早事曹王曾赏激。往年镇戍到蕲州，楚山萧萧笛竹秋。
　　当时买材恣搜索，典却身上乌貂裘。古苔苍苍封老节，
　　石上孤生饱风雪。商声五音随指发，水中龙应行云绝。
　　曾将黄鹤楼上吹，一声占尽秋江月。如今老去语尤迟，
　　音韵高低耳不知。气力已微心尚在，时时一曲梦中吹。
　　◎卷.15【西山兰若试茶歌】刘禹锡
　　山僧后檐茶数丛，春来映竹抽新茸。宛然为客振衣起，
　　自傍芳丛摘鹰觜。斯须炒成满室香，便酌砌下金沙水。
　　骤雨松声入鼎来，白云满碗花徘徊。悠扬喷鼻宿酲散，
　　清峭彻骨烦襟开。阳崖阴岭各殊气，未若竹下莓苔地。
　　炎帝虽尝未解煎，桐君有箓那知味。新芽连拳半未舒，
　　自摘至煎俄顷馀。木兰沾露香微似，瑶草临波色不如。
　　僧言灵味宜幽寂，采采翘英为嘉客。不辞缄封寄郡斋，
　　砖井铜炉损标格。何况蒙山顾渚春，白泥赤印走风尘。
　　欲知花乳清泠味，须是眠云跂石人。
　　◎卷.16【聚蚊谣】刘禹锡
　　沉沉夏夜兰堂开，飞蚊伺暗声如雷。嘈然欻起初骇听，
　　殷殷若自南山来。喧腾鼓舞喜昏黑，昧者不分听者惑。
　　露花滴沥月上天，利觜迎人著不得。我躯七尺尔如芒，
　　我孤尔众能我伤。天生有时不可遏，为尔设幄潜匡床。
　　清商一来秋日晓，羞尔微形饲丹鸟。
　　◎卷.17【百舌吟】刘禹锡
　　晓星寥落春云低，初闻百舌间关啼。花树满空迷处所，
　　摇动繁英坠红雨。笙簧百啭音韵多，黄鹂吞声燕无语。
　　东方朝日迟迟升，迎风弄景如自矜。数声不尽又飞去，
　　何许相逢绿杨路。绵蛮宛转似娱人，一心百舌何纷纷。
　　酡颜侠少停歌听，坠珥妖姬和睡闻。可怜光景何时尽，
　　谁能低回避鹰隼。廷尉张罗自不关，潘郎挟弹无情损。
　　天生羽族尔何微，舌端万变乘春晖。南方朱鸟一朝见，
　　索漠无言蒿下飞。
　　◎卷.18【飞鸢操】刘禹锡
　　鸢飞杳杳青云里，鸢鸣萧萧风四起。旗尾飘扬势渐高，
　　箭头砉划声相似。长空悠悠霁日悬，六翮不动凝风烟。
　　游鹍翔雁出其下，庆云清景相回旋。忽闻饥乌一噪聚，
　　瞥下云中争腐鼠。腾音砺吻相喧呼，仰天大吓疑鹓雏。
　　畏人避犬投高处，俯啄无声犹屡顾。青鸟自爱玉山禾，
　　仙禽徒贵华亭露。朴樕危巢向暮时，毰毸饱腹蹲枯枝。
　　游童挟弹一麾肘，臆碎羽分人不悲。天生众禽各有类，
　　威凤文章在仁义。鹰隼仪形蝼蚁心，虽能戾天何足贵。
　　◎卷.19【秋萤引】刘禹锡
　　汉陵秦苑遥苍苍，陈根腐叶秋萤光。夜空寥寂金气净，
　　千门九陌飞悠扬。纷纶晖映互明灭，金炉星喷镫花发。
　　露华洗濯清风吹，低昂不定招摇垂。高丽罘罳照珠网，
　　斜历璇题舞罗幌。曝衣楼上拂香裙，承露台前转仙掌。
　　槐市诸生夜读书，北窗分明辨鲁鱼。行子东山起征思，
　　中郎骑省悲秋气。铜雀人归自入帘，长门帐开来照泪。
　　谁言向晦常自明，儿童走步娇女争。天生有光非自衒，
　　远近低昂暗中见。撮蚊妖鸟亦夜起，翅如车轮而已矣。
　　◎卷.20【伤秦姝行】刘禹锡
　　长安二月花满城，插花女儿弹银筝。南宫仙郎下朝晚，
　　曲头驻马闻新声。马蹄逶迟心荡漾，高楼已远犹频望。
　　此时意重千金轻，鸟传消息绀轮迎。芳筵银烛一相见，
　　浅笑低鬟初目成。蜀弦铮摐指如玉，皇帝弟子韦家曲。
　　青牛文梓赤金簧，玫瑰宝柱秋雁行。敛蛾收袂凝清光，
　　抽弦缓调怨且长。八鸾锵锵渡银汉，九雏威凤鸣朝阳。
　　曲终韵尽意不足，馀思悄绝愁空堂。从郎镇南别城阙，
　　楼船理曲潇湘月。冯夷蹁跹舞渌波，鲛人出听停绡梭。
　　北池含烟瑶草短。万松亭下清风满。秦声一曲此时闻，
　　岭泉呜咽南云断。来自长陵小市东，蕣华零落瘴江风。
　　侍儿掩泣收银甲，鹦鹉不言愁玉笼。博山炉中香自灭，
　　镜奁尘暗同心结。从此东山非昔游，长嗟人与弦俱绝。
　　◎卷.21【竞渡曲】刘禹锡
　　沅江五月平堤流，邑人相将浮彩舟。灵均何年歌已矣，
　　哀谣振楫从此起。杨桴击节雷阗阗，乱流齐进声轰然。
　　蛟龙得雨鬐鬣动，螮蝀饮河形影联。刺史临流褰翠帏，
　　揭竿命爵分雄雌。先鸣馀勇争鼓舞，未至衔枚颜色沮。
　　百胜本自有前期，一飞由来无定所。风俗如狂重此时，
　　纵观云委江之湄。彩旂夹岸照蛟室，罗袜凌波呈水嬉。
　　曲终人散空愁暮，招屈亭前水东注。
　　◎卷.22【翰林白二十二学士见寄诗一百篇，因以答贶】刘禹锡
　　吟君遗我百篇诗，使我独坐形神驰。玉琴清夜人不语，
　　琪树春朝风正吹。郢人斤斫无痕迹，仙人衣裳弃刀尺。
　　世人方内欲相寻，行尽四维无处觅。
　　◎卷.23【忆春草（春草，乐天舞妓名）】刘禹锡
　　忆春草，处处多情洛阳道。金谷园中见日迟，
　　铜驼陌上迎风早。河南大君频出难，只得池塘十步看。
　　府门闭后满街月，几处游人草头歇。馆娃宫外姑苏台，
　　郁郁芊芊拨不开。无风自偃君知否，西子裙裾曾拂来。
　　◎卷.24【乐天寄忆旧游，因作报白君以答】刘禹锡
　　报白君，别来已渡江南春。江南春色何处好，
　　燕子双飞故官道。春城三百七十桥，夹岸朱楼隔柳条。
　　丫头小儿荡画桨，长袂女郎簪翠翘。郡斋北轩卷罗幕，
　　碧池逶迤绕画阁。池边绿竹桃李花，花下舞筵铺彩霞。
　　吴娃足情言语黠，越客有酒巾冠斜。坐中皆言白太守，
　　不负风光向杯酒。酒酣襞笺飞逸韵，至今传在人人口。
　　报白君，相思空望嵩丘云。其奈钱塘苏小小，
　　忆君泪点石榴裙。
　　◎卷.25【两如何诗谢裴令公赠别二首】刘禹锡
　　一言一顾重，重何如。今日陪游清洛苑，昔年别入承明庐。
　　一东一西别，别何如。终期大冶再熔炼，愿托扶摇翔碧虚。
　　◎卷.26【唐侍御寄游道林岳麓二寺诗并沈中丞姚员外所和见征继作】刘禹锡
　　湘西古刹双蹲蹲，群峰朝拱如骏奔。青松步障深五里，
　　龙宫黯黯神为阍。高殿呀然压苍巘，俯瞰长江疑欲吞。
　　橘洲泛浮金实动，水郭缭绕朱楼鶱。语馀百响入天籁，
　　众奇引步轻翩翻。泉清石布博棋子，萝密鸟韵如簧言。
　　回廊架险高且曲，新径穿林明复昏。浅流忽浊山兽过，
　　古木半空天火痕。星使双飞出禁垣，元侯饯之游石门。
　　紫髯翼从红袖舞，竹风松雪香温黁。远持清琐照巫峡，
　　一戛惊断三声猿。灵山会中身不预，吟想峭绝愁精魂。
　　恨无黄金千万饼，布地买取为丘园。
　　◎卷.27【将赴汝州，途出浚下，留辞李相公】刘禹锡
　　长安旧游四十载，鄂渚一别十四年。后来富贵已零落，
　　岁寒松柏犹依然。初逢贞元尚文主，云阙天池共翔舞。
　　相看却数六朝臣，屈指如今无四五。夷门天下之咽喉，
　　昔时往往生疮疣。联翩旧相来镇压，四海吐纳皆通流。
　　久别凡经几多事，何由说得平生意。千思万虑尽如空，
　　一笑一言真可贵。世间何事最殷勤，白头将相逢故人。
　　功成名遂会归老，请向东山为近邻。
　　◎卷.28【平蔡州三首】刘禹锡
　　蔡州城中众心死，妖星夜落照壕水。汉家飞将下天来，
　　马箠一挥门洞开。贼徒崩腾望旗拜，有若群蛰惊春雷。
　　狂童面缚登槛车，太白夭矫垂捷书。相公从容来镇抚，
　　常侍郊迎负文弩。四人归业闾里间，小儿跳浪健儿舞。
　　汝南晨鸡喔喔鸣，城头鼓角音和平。路傍老人忆旧事，
　　相与感激皆涕零。老人收泣前致辞，官军入城人不知。
　　忽惊元和十二载，重见天宝承平时。
　　九衢车马浑浑流，使臣来献淮西囚。四夷闻风失匕箸，
　　天子受贺登高楼。妖童擢发不足数，血污城西一抔土。
　　南峰无火楚泽间，夜行不锁穆陵关。策勋礼毕天下泰，
　　猛士按剑看恒山。
　　◎卷.29【送僧仲剬东游兼寄呈灵澈上人】刘禹锡
　　释子道成神气闲，住持曾上清凉山。晴空礼拜见真像，
　　金毛五髻卿云间。西游长安隶僧籍，本寺门前曲江碧。
　　松间白月照宝书，竹下香泉洒瑶席。前时学得经论成，
　　奔驰象马开禅扃。高筵谈柄一麾拂，讲下门徒如醉醒。
　　旧闻南方多长老，次第来入荆门道。荆州本自重弥天，
　　南朝塔庙犹依然。宴坐东阳枯树下，经行居止故台边。
　　忽忆遗民社中客，为我衡阳驻飞锡。讲罢同寻相鹤经，
　　闲来共蜡登山屐。一旦扬眉望沃州，自言王谢许同游。
　　凭将杂拟三十首，寄与江南汤慧休。
　　◎卷.30【观棋歌送儇师西游】刘禹锡
　　长沙男子东林师，闲读艺经工弈棋。有时凝思如入定，
　　暗覆一局谁能知。今年访予来小桂，方袍袖中贮新势。
　　山人无事秋日长，白昼懵懵眠匡床。因君临局看斗智，
　　不觉迟景沉西墙。自从仙人遇樵子，直到开元王长史。
　　前身后身付馀习，百变千化无穷已。初疑磊落曙天星，
　　次见搏击三秋兵。雁行布陈众未晓，虎穴得子人皆惊。
　　行尽三湘不逢敌，终日饶人损机格。自言台阁有知音，
　　悠然远起西游心。商山夏木阴寂寂，好处徘徊驻飞锡。
　　忽思争道画平沙，独笑无言心有适。蔼蔼京城在九天，
　　贵游豪士足华筵。此时一行出人意，赌取声名不要钱。
　　◎卷.31【吐绶鸟词】刘禹锡
　　越山有鸟翔寥廓，嗉中天绶光若若。越人偶见而奇之，
　　因名吐绶江南知。四明天姥神仙地，朱鸟星精钟异气。
　　赤玉雕成彪炳毛，红绡翦出玲珑翅。湖烟始开山日高，
　　迎风吐绶盘花绦。临波似染琅琊草，映叶疑开阿母桃。
　　花红草绿人间事，未若灵禽自然贵。鹤吐明珠暂报恩，
　　鹊衔金印空为瑞。春和秋霁野花开，玩景寻芳处处来。
　　翠幕雕笼非所慕，珠丸柘弹莫相猜。栖月啼烟凌缥缈，
　　高林先见金霞晓。三山仙路寄遥情，刷羽扬翘欲上征。
　　不学碧鸡依井络，愿随青鸟向层城。太液池中有黄鹄，
　　怜君长向高枝宿。如何一借羊角风，来听箫韶九成曲。
　　◎卷.32【八月十五日夜桃源玩月】刘禹锡
　　尘中见月心亦闲，况是清秋仙府间。凝光悠悠寒露坠，
　　此时立在最高山。碧虚无云风不起，山上长松山下水。
　　群动翛然一顾中，天高地平千万里。少君引我升玉坛，
　　礼空遥请真仙官。云輧欲下星斗动，天乐一声肌骨寒。
　　金霞昕昕渐东上，轮欹影促犹频望。绝景良时难再并，
　　他年此日应惆怅。
　　◎卷.33【送鸿举游江西】刘禹锡
　　禅客学禅兼学文，出山初似无心云。从风卷舒来何处，
　　缭绕巴山不得去。山州古寺好闲居，读尽龙王宫里书。
　　使君滩头拣石砚，白帝城边寻野蔬。忽然登高心瞥起，
　　又欲浮杯信流水。烟波浩淼鱼鸟情，东去三千三百里。
　　荆门峡断无盘涡，湘平汉阔清光多。庐山雾开见瀑布，
　　江西月净闻渔歌。钟陵八郡多名守，半是西方社中友。
　　与师相见便谈空，想得高斋狮子吼。
　　◎卷.34【采菱行（一作采芰女）】刘禹锡
　　白马湖平秋日光，紫菱如锦彩鸳翔。荡舟游女满中央，
　　采菱不顾马上郎。争多逐胜纷相向，时转兰桡破轻浪。
　　长鬟弱袂动参差，钗影钏文浮荡漾。笑语哇咬顾晚晖，
　　蓼花缘岸扣舷归。归来共到市桥步，野蔓系船萍满衣。
　　家家竹楼临广陌，下有连樯多估客。携觞荐芰夜经过，
　　醉踏大堤相应歌。屈平祠下沅江水，月照寒波白烟起。
　　一曲南音此地闻，长安北望三千里。
　　◎卷.35【和牛相公南溪醉歌见寄】刘禹锡
　　脱屣将相守冲谦，唯于山水独不廉。枕伊背洛得胜地，
　　鸣皋少室来轩檐。相形面势默指画，言下变化随顾瞻。
　　清池曲榭人所致，野趣幽芳天与添。有时转入潭岛间，
　　珍木如幄藤为帘。忽然便有江湖思，沙砾平浅草纤纤。
　　怪石钓出太湖底，珠树移自天台尖。崇兰迎风绿泛艳，
　　坼莲含露红dM襜。修廊架空远岫入，弱柳覆槛流波沾。
　　渚蒲抽芽剑脊动，岸荻迸笋锥头铦。携觞命侣极永日。
　　此会虽数心无厌。人皆置庄身不到，富贵难与逍遥兼。
　　唯公出处得自在，决就放旷辞炎炎。座宾尽欢恣谈谑，
　　愧我掉头还奋髯。能令商於多病客，亦觉自适非沉潜。
　　◎卷.36【和浙西李大夫霜夜对月，听小童吹觱篥歌，依本韵】刘禹锡
　　海门双青暮烟歇，万顷金波涌明月。侯家小儿能觱篥，
　　对此清光天性发。长江凝练树无风，浏栗一声霄汉中。
　　涵胡画角怨边草，萧瑟清蝉吟野丛。冲融顿挫心使指，
　　雄吼如风转如水。思妇多情珠泪垂，仙禽欲舞双翅起。
　　郡人寂听衣满霜，江城月斜楼影长。才惊指下繁韵息，
　　已见树杪明星光。谢公高斋吟激楚，恋阙心同在羁旅。
　　一奏荆人白雪歌，如闻雒客扶风邬。吴门水驿按山阴，
　　文字殷勤寄意深。欲识阳陶能绝处，少年荣贵道伤心。
　　◎卷.37【叹水别白二十二（一韵至七韵）】刘禹锡
　　水。至清，尽美。从一勺，至千里。利人利物，
　　时行时止。道性净皆然，交情淡如此。君游金谷堤上，
　　我在石渠署里。两心相忆似流波，潺湲日夜无穷已。
　　◎卷.38【同留守王仆射各赋春中一物，从一韵至七】刘禹锡
　　莺。能语，多情。春将半，天欲明。始逢南陌，
　　复集东城。林疏时见影，花密但闻声。营中缘催短笛，
　　楼上来定哀筝。千门万户垂杨里，百转如簧烟景晴。
　　◎卷.39【伤我马词】刘禹锡
　　生于碛砺善驰走，万里南来困丘阜。青菰寒菽非适口，
　　病闻北风犹举首。金台已平骨空朽，投之龙渊从尔友。
　　◎卷.40【清湘词二首】刘禹锡
　　湘水流，湘水流，九疑云物至今愁。君问二妃何处所，
　　零陵香草雨中收。
　　斑竹枝，斑竹枝，泪痕点点寄相思。楚客欲闻瑶瑟怨，
　　潇湘深夜月明时。
　　◎卷.41【和乐天春词，依忆江南曲拍为句】刘禹锡
　　春去也，多谢洛城人。弱柳从风疑举袂，
　　丛兰裛露似沾巾。独坐亦含嚬。
　　春过也，笑惜艳阳年。犹有桃花流水上，
　　无辞竹叶醉樽前。惟待见青天。
　　◎卷.42【泽宫诗】刘禹锡
　　秩秩泽宫，有的维鹄。祁祁庶士，于以干禄。
　　彼鹄斯微，若止若翔。千里之差，起于毫芒。
　　我矢既直，我弓既良，依于高墉，因我不臧。
　　高墉伊何，维器与时。视之以心，谁谓鹄微。
　　◎卷.43【酬令狐相公六言见寄】刘禹锡
　　已嗟别离太远，更被光阴苦催。吴苑燕辞人去，
　　汾川雁带书来。愁吟月落犹望，忆梦天明未回。
　　今日便令歌者，唱兄诗送一杯。
　　◎卷.44【答乐天临都驿见赠】刘禹锡
　　北固山边波浪，东都城里风尘。
　　世事不同心事，新人何似故人。
　　◎卷.45【再赠乐天】刘禹锡
　　一政政官轧轧，一年年老駸駸。
　　身外名何足算，别来诗且同吟。
　　◎卷.46【酬杨侍郎凭见寄】刘禹锡
　　十年毛羽摧颓，一旦天书召回。
　　看看瓜时欲到，故侯也好归来。


第三百五十七卷
　　◎卷.1【春有情篇】刘禹锡
　　为问游春侣，春情何处寻。花含欲语意，草有斗生心。
　　雨频催发色，云轻不作阴。纵令无月夜，芳兴暗中深。
　　◎卷.2【七夕二首】刘禹锡
　　河鼓灵旗动，嫦娥破镜斜。满空天是幕，徐转斗为车。
　　机罢犹安石，桥成不碍槎。谁知观津女，竟夕望云涯。
　　天衢启云帐，神驭上星桥。初喜渡河汉，频惊转斗杓。
　　馀霞张锦幛，轻电闪红绡。非是人间世，还悲后会遥。
　　◎卷.3【边风行】刘禹锡
　　边马萧萧鸣，边风满碛生。暗添弓箭力，斗上鼓鼙声。
　　袭月寒晕起，吹云阴阵成。将军占气候，出号夜翻营。
　　◎卷.4【送工部萧郎中刑部李郎中…兼中丞分命充京西京北覆粮使】刘禹锡
　　霜简映金章，相辉同舍郎。天威巡虎落，星使出鸳行。
　　尊俎成全策，京坻阅见粮。归来虏尘灭，画地奏明光。
　　◎卷.5【送太常萧博士弃官归养赴东都】刘禹锡
　　兄弟尽鸳鸾，归心切问安。贪荣五彩服，遂挂两梁冠。
　　侍膳曾调鼎，循陔更握兰。从今别君后，长忆德星看。
　　◎卷.6【送河南皇甫少尹赴绛州】刘禹锡
　　祖帐临周道，前旌指晋城。午桥群吏散，亥字老人迎。
　　诗酒同行乐，别离方见情。从此洛阳社，吟咏属书生。
　　◎卷.7【发华州留别张侍御】刘禹锡
　　束简下延阁，买符驱短辕。同人惜分袂，结念醉芳樽。
　　切切别弦急，萧萧征骑烦。临岐无限意，相视却忘言。
　　◎卷.8【奉送家兄归王屋山隐居二首】刘禹锡
　　洛阳天坛上，依稀似玉京。夜分先见日，月静远闻笙。
　　云路将鸡犬，丹台有姓名。古来成道者，兄弟亦同行。
　　春来山事好，归去亦逍遥。水净苔莎色，露香芝朮苗。
　　登台吸瑞景，飞步翼神飙。愿荐埙篪曲，相将学玉箫。
　　◎卷.9【送王师鲁协律赴湖南使幕（即永穆公之孙）】刘禹锡
　　翩翩马上郎，驱传渡三湘。橘树沙洲暗，松醪酒肆香。
　　素风传竹帛，高价聘琳琅。楚水多兰芷，何人事搴芳。
　　◎卷.10【送赵中丞自司金郎转官参山南令狐仆射幕府】刘禹锡
　　绿树满褒斜，西南蜀路赊。驿门临白草，县道入黄花。
　　相府开油幕，门生逐绛纱。行看布政后，还从入京华。
　　◎卷.11【送卢处士归嵩山别业】刘禹锡
　　世业嵩山隐，云深无四邻。药炉烧姹女，酒瓮贮贤人。
　　晚日华阴雾，秋风函谷尘。送君从此去，铃阁少谈宾。
　　◎卷.12【洛中送崔司业使君扶侍赴唐州】刘禹锡
　　绿野芳城路，残春柳絮飞。风鸣骕骦马，日照老莱衣。
　　洛苑鱼书至，江村雁户归。相思望淮水，双鲤不应稀。
　　◎卷.13【送李友路秀才赴举】刘禹锡
　　谁怜相门子，不语望秋山。生长绮纨内，辛勤笔砚间。
　　荣亲在名字，好学弃官班。伫俟明年桂，高堂开笑颜。
　　◎卷.14【送从弟郎中赴浙西】刘禹锡
　　衔命出尚书，新恩换使车。汉庭无右者，梁苑重归欤。
　　又食建业水，曾依京口居。共经何限事，宾主两如初。
　　◎卷.15【送元上人归稽亭】刘禹锡
　　重叠稽亭路，山僧归独行。远峰斜日影，本寺旧钟声。
　　徒侣问新事，烟云怆别情。应夸乞食处，踏遍凤凰城。
　　◎卷.16【赠别君素上人诗】刘禹锡
　　穷巷唯秋草，高僧独扣门。相欢如旧识，问法到无言。
　　水为风生浪，珠非尘可昏。悟来皆是道，此别不销魂。
　　◎卷.17【送深法师游南岳（上人本住资圣寺）】刘禹锡
　　师在白云乡，名登善法堂。十方传句偈，八部会坛场。
　　飞锡无定所，宝书留旧房。唯应衔果雁，相送至衡阳。
　　◎卷.18【赠别约师】刘禹锡
　　师逢吴兴守，相伴住禅扃。春雨同栽树，秋灯对讲经。
　　庐山曾结社，桂水远扬舲。话旧还惆怅，天南望柳星。
　　◎卷.19【秋日过鸿举法师寺院，便送归江陵】刘禹锡
　　看画长廊遍，寻僧一径幽。小池兼鹤净，古木带蝉秋。
　　客至茶烟起，禽归讲席收。浮杯明日去，相望水悠悠。
　　◎卷.20【春日退朝】刘禹锡
　　紫陌夜来雨，南山朝下看。戟枝迎日动，阁影助松寒。
　　瑞气转绡縠，游光泛波澜。御沟新柳色，处处拂归鞍。
　　◎卷.21【蜀先主庙（汉末谣，黄牛白腹，五铢当复）】刘禹锡
　　天地英雄气，千秋尚凛然。势分三足鼎，业复五铢钱。
　　得相能开国，生儿不象贤。凄凉蜀故妓，来舞魏宫前。
　　◎卷.22【经东都安国观九仙公主旧院作】刘禹锡
　　仙院御沟东，今来事不同。门开青草日，楼闭绿杨风。
　　将犬升天路，披云赴月宫。武皇曾驻跸，亲问主人翁。
　　◎卷.23【观八阵图】刘禹锡
　　轩皇传上略，蜀相运神机。水落龙蛇出，沙平鹅鹳飞。
　　波涛无动势，鳞介避馀威。会有知兵者，临流指是非。
　　◎卷.24【八月十五日夜玩月】刘禹锡
　　天将今夜月，一遍洗寰瀛。暑退九霄净，秋澄万景清。
　　星辰让光彩，风露发晶英。能变人间世，翛然是玉京。
　　◎卷.25【太和戊申岁大有年诏赐百僚出城观秋稼…盛事以俟采诗者】刘禹锡
　　长安铜雀鸣，秋稼与云平。玉烛调寒暑，金风报顺成。
　　川原呈上瑞，恩泽赐闲行。欲反重城掩，犹闻歌吹声。
　　◎卷.26【金陵怀古】刘禹锡
　　潮满冶城渚，日斜征虏亭。蔡洲新草绿，幕府旧烟青。
　　兴废由人事，山川空地形。后庭花一曲，幽怨不堪听。
　　◎卷.27【昼居池上亭独吟】刘禹锡
　　日午树阴正，独吟池上亭。静看蜂教诲，闲想鹤仪形。
　　法酒调神气，清琴入性灵。浩然机已息，几杖复何铭。
　　◎卷.28【分司东都蒙襄阳李司徒相公书问因以奉寄】刘禹锡
　　早忝金马客，晚为商洛翁。知名四海内，多病一生中。
　　举世往还尽，何人心事同。几时登岘首，恃旧揖三公。
　　◎卷.29【门下相公荣加册命，天下同欢忝沐眷私，辄感申贺】刘禹锡
　　册命出宸衷，官仪自古崇。特膺平土拜，光赞格天功。
　　再佩扶阳印，常乘鲍氏骢。七贤遗老在，犹得咏清风。
　　◎卷.30【病中一二禅客见问，因以谢之】刘禹锡
　　劳动诸贤者，同来问病夫。添炉烹雀舌，洒水净龙须。
　　身是芭蕉喻，行须筇竹扶。医王有妙药，能乞一丸无。
　　◎卷.31【秋江晚泊】刘禹锡
　　长泊起秋色，空江涵霁晖。暮霞千万状，宾鸿次第飞。
　　古戍见旗迥，荒村闻犬稀。轲峨艑上客，劝酒夜相依。
　　◎卷.32【步出武陵东亭临江寓望】刘禹锡
　　鹰至感风候，霜馀变林麓。孤帆带日来，寒江转沙曲。
　　戍摇旗影动，津晚橹声促。月上彩霞收，渔歌远相续。
　　◎卷.33【秋日送客至潜水驿】刘禹锡
　　候吏立沙际，田家连竹溪。枫林社日鼓，茅屋午时鸡。
　　鹊噪晚禾地，蝶飞秋草畦。驿楼宫树近，疲马再三嘶。
　　◎卷.34【湖州崔郎中曹长寄三癖诗自言癖在诗与琴酒…四韵以谢之】刘禹锡
　　视事画屏中，自称三癖翁。管弦泛春渚，旌旆拂晴虹。
　　酒对青山月，琴韵白蘋风。会书团扇上，知君文字工。
　　◎卷.35【为郎分司寄上都同舍】刘禹锡
　　籍通金马门，家在铜驼陌。省闼昼无尘，宫树朝凝碧。
　　荒街浅深辙，古渡潺湲石。唯有嵩丘云，堪夸早朝客。
　　◎卷.36【登陕州北楼却忆京师亲友】刘禹锡
　　独上百尺楼，目穷思亦愁。初日遍露草，野田荒悠悠。
　　尘息长道白，林清宿烟收。回首云深处，永怀乡旧游。
　　◎卷.37【途中早发】刘禹锡
　　中庭望启明，促促事晨征。寒树鸟初动，霜桥人未行。
　　水流白烟起，日上彩霞生。隐士应高枕，无人问姓名。
　　◎卷.38【陕州河亭陪韦五大夫雪后眺望因以留别与韦有…迁贬而归】刘禹锡
　　雪霁太阳津，城池表里春。河流添马颊，原色动龙鳞。
　　万里独归客，一杯逢故人。登高向西望，关路正飞尘。
　　◎卷.39【城东闲游】刘禹锡
　　借问池台主，多居要路津。千金买绝境，永日属闲人。
　　竹径萦纡入，花林委曲巡。斜阳众客散，空锁一园春。
　　◎卷.40【罢郡归洛阳闲居】刘禹锡
　　十年江海守，旦夕有归心。及此西还日，空成东武吟。
　　花间数杯酒，月下一张琴。闻说功名事，依前惜寸阴。
　　◎卷.41【晚泊牛渚】刘禹锡
　　芦苇晚风起，秋江鳞甲生。残霞忽变色，游雁有馀声。
　　戍鼓音响绝，渔家灯火明。无人能咏史，独自月中行。
　　◎卷.42【宿诚禅师山房题赠二首】刘禹锡
　　宴坐白云端，清江直下看。来人望金刹，讲席绕香坛。
　　虎啸夜林动，鼍鸣秋涧寒。众音徒起灭，心在净中观。
　　不出孤峰上，人间四十秋。视身如传舍，阅世似东流。
　　法为因缘立，心从次第修。中宵问真偈，有住是吾忧。
　　◎卷.43【赠澧州高大夫司马霞寓】刘禹锡
　　前年牧锦城，马蹋血泥行。千里追戎首，三军许勇名。
　　残兵疑鹤唳，空垒辩乌声。一误云中级，南游湘水清。
　　◎卷.44【闻董评事疾因以书赠（董生奉内典）】刘禹锡
　　繁露传家学，青莲译梵书。火风乖四大，文字废三馀。
　　欹枕昼眠静，折巾秋鬓疏。武皇思视草，谁许茂陵居。
　　◎卷.45【咏庭梅寄人（一作庭梅咏寄人）】刘禹锡
　　早花常犯寒，繁实常苦酸。何事上春日，坐令芳意阑。
　　夭桃定相笑，游妓肯回看。君问调金鼎，方知正味难。
　　◎卷.46【德宗神武孝文皇帝挽歌二首】刘禹锡
　　出震清多难，乘时播大钧。操弦调六气，挥翰动三辰。
　　运偶升天日，哀深率土人。瑶池无辙迹，谁见属车尘。
　　凤翣拥铭旌，威迟异吉行。汉仪陈秘器，楚挽咽繁声。
　　驻綍辞清庙，凝笳背直城。唯应留内传，知是向蓬瀛。
　　◎卷.47【敬宗睿武昭愍孝皇帝挽歌三首】刘禹锡
　　宝历方无限，仙期忽有涯。事亲崇汉礼，传圣法殷家。
　　晚出芙蓉阙，春归棠棣华。玉轮今日动，不是画云车。
　　任贤劳梦寐，登位富春秋。欲遂东人幸，宁虞杞国忧。
　　长杨收羽骑，太液泊龙舟。惟有衣冠在，年年怆月游。
　　讲学金华殿，亲耕钩盾田。侍臣容谏猎，方士信求仙。
　　虹影俄侵日，龙髯不上天。空馀水银海，长照夜灯前。
　　◎卷.48【文宗元圣昭献孝皇帝挽歌三首】刘禹锡
　　继体三才理，承颜九族亲。禹功留海内，殷历付天伦。
　　调露曲常在，秋风词尚新。本支方百代，先让棣华春。
　　月落宫车动，风凄仪仗闲。路唯瞻凤翣，人尚想龙颜。
　　御宇方无事，乘云遂不还。圣情悲望处，沉日下西山。
　　享国十五载，升天千万年。龙镳仙路远，骑吹礼容全。
　　日下初陵外，人悲旧剑前。周南有遗老，掩泪望秦川。
　　◎卷.49【故相国燕国公于司空挽歌二首】刘禹锡
　　雕弓封旧国，黑弰继前功。十年镇南雍，九命作司空。
　　池台乐事尽，箫鼓葬仪雄。一代英豪气，晓散白杨风。
　　阴山贵公子，来葬五陵西。前马悲无主，犹带朔风嘶。
　　汉水晋山郭，襄阳白铜鞮。至今有遗爱，日暮人凄凄。
　　◎卷.50【伤丘中丞】刘禹锡
　　邺下杀才子，苍茫冤气凝。枯杨映漳水，野火上西陵。
　　马鬣今无所，龙门昔共登。何人为吊客，唯是有青蝇。
　　◎卷.51【河南观察使故相国袁公挽歌三首】刘禹锡
　　五驱龙虎节，一入凤凰池。令尹自无喜，羊公人不疑。
　　天归京兆日，叶下洞庭时。湘水秋风至，凄凉吹素旗。
　　丹旐发江皋，人悲雁亦号。湘南罢亥市，汉上改词曹。
　　表墓双碑立，尊名一字褒。尝闻平楚狱，为报里门高。
　　返葬三千里，荆衡达帝畿。逢人即故吏，拜奠尽沾衣。
　　地得青乌相，宾惊白鹤飞。五公碑尚在，今日亦同归。
　　◎卷.52【哭王仆射相公（名播，时兼盐铁，暴薨）】刘禹锡
　　子侯一日病，滕公千载归。门庭怆已变，风物澹无辉。
　　群吏谒新府，旧宾沾素衣。歌堂忽暮哭，贺雀尽惊飞。
　　◎卷.53【伤韦宾客（自工部尚书除宾客，一作伤韦宾客缜）】刘禹锡
　　韦公八十馀，位至六尚书。五福唯无富，一生谁得如。
　　桂枝攀最久，兰省出仍初。海内时流尽，何人动素车。
　　◎卷.54【再经故元九相公宅池上作】刘禹锡
　　故池春又至，一到一伤情。雁鹜群犹下，蛙螟衣已生。
　　竹丛身后长，台势雨来倾。六尺孤安在，人间未有名。
　　◎卷.55【请告东归发灞桥却寄诸僚友】刘禹锡
　　征徒出灞涘，回首伤如何。故人云雨散，满目山川多。
　　行车无停轨，流景同迅波。前欢渐成昔，感叹益劳歌。
　　◎卷.56【初至长安（时自外郡再授郎官）】刘禹锡
　　左迁凡二纪，重见帝城春。老大归朝客，平安出岭人。
　　每行经旧处，却想似前身。不改南山色，其馀事事新。
　　◎卷.57【岁杪将发楚州呈乐天】刘禹锡
　　楚泽雪初霁，楚城春欲归。清淮变寒色，远树含清晖。
　　原野已多思，风霜潜减威。与君同旅雁，北向刷毛衣。
　　◎卷.58【鹤叹二首】刘禹锡
　　寂寞一双鹤，主人在西京。故巢吴苑树，深院洛阳城。
　　徐引竹间步，远含云外情。谁怜好风月，邻舍夜吹笙。
　　丹顶宜承日，霜翎不染泥。爱池能久立，看月未成栖。
　　一院春草长，三山归路迷。主人朝谒早，贪养汝南鸡。
　　◎卷.59【答白刑部闻新蝉】刘禹锡
　　蝉声未发前，已自感流年。一入凄凉耳，如闻断续弦。
　　晴清依露叶，晚急畏霞天。何事秋卿咏，逢时亦悄然。
　　◎卷.60【和裴相公寄白侍郎求双鹤】刘禹锡
　　皎皎华亭鹤，来随太守船。青云意长在，沧海别经年。
　　留滞清洛苑，裴回明月天。何如凤池上，双舞入祥烟。
　　◎卷.61【终南秋雪】刘禹锡
　　南岭见秋雪，千门生早寒。闲时驻马望，高处卷帘看。
　　雾散琼枝出，日斜铅粉残。偏宜曲江上，倒影入清澜。
　　◎卷.62【和乐天早寒】刘禹锡
　　雨引苔侵壁，风驱叶拥阶。久留闲客话，宿请老僧斋。
　　酒瓮新陈接，书签次第排。翛然自有处，摇落不伤怀。
　　◎卷.63【曲江春望】刘禹锡
　　凤城烟雨歇，万象含佳气。酒后人倒狂，花时天似醉。
　　三春车马客，一代繁华地。何事独伤怀，少年曾得意。
　　◎卷.64【同乐天和微之深春二十首（同用家花车斜四韵）】刘禹锡
　　何处深春好，春深万乘家。宫门皆映柳，辇路尽穿花。
　　池色连天汉，城形象帝车。旌旗暖风里，猎猎向西斜。
　　何处深春好，春深阿母家。瑶池长不夜，珠树正开花。
　　桥峻通星渚，楼暄近日车。层城十二阙，相对日西斜。
　　何处深春好，春深执政家。恩光贪捧日，贵重不看花。
　　玉馔堂交印，沙堤柱碍车。多门一已闭，直道更无斜。
　　何处深春好，春深大镇家。前旌光照日，后骑蹙成花。
　　节院收衙队，球场簇看车。广筵歌舞散，书号夕阳斜。
　　何处深春多，春深贵戚家。枥嘶无价马，庭发有名花。
　　欲进宫人食，先薰命妇车。晚归长带酒，冠盖任倾斜。
　　何处深春好，春深恩泽家。炉添龙脑炷，绶结虎头花。
　　宾客珠成履，婴孩锦缚车。画堂帘幕外，来去燕飞斜。
　　何处深春好，春深京兆家。人眉新柳叶，马色醉桃花。
　　盗息无鸣鼓，朝回自走车。能令帝城外，不敢径由斜。
　　何处深春好，春深刺史家。夜阑犹命乐，雨甚亦寻花。
　　傲客多凭酒，新姬苦上车。公门吏散后，风摆戟衣斜。
　　何处深春好，春深羽客家。芝田绕舍色，杏树满山花。
　　云是淮王宅，风为列子车。古坛操简处，一径入林斜。
　　何处深春好，春深小隐家。芟庭留野菜，撼树去狂花。
　　醉酒一千日，贮书三十车。雉衣从露体，不敢有馀斜。
　　何处深春好，春深富室家。唯多贮金帛，不拟负莺花。
　　国乐呼联辔，行厨载满车。归来看理曲，灯下宝钗斜。
　　何处深春好，春深豪士家。多沽味浓酒，贵买色深花。
　　已臂鹰随马，连催妓上车。城南踏青处，村落逐原斜。
　　何处深春好，春深贵胄家。迎呼偏熟客，拣选最多花。
　　饮馔开华幄，笙歌出钿车。兴酣樽易罄，连泻酒瓶斜。
　　何处深春好，春深唱第家。名传一纸榜，兴管九衢花。
　　荐听诸侯乐，来随计吏车。杏园抛曲处，挥袖向风斜。
　　何处深春好，春深少妇家。能偷新禁曲，自剪入时花。
　　追逐同游伴，平章贵价车。从来不堕马，故遣髻鬟斜。
　　何处深春好，春深幼女家。双鬟梳顶髻，两面绣裙花。
　　妆坏频临镜，身轻不占车。秋千争次第，牵拽彩绳斜。
　　何处深春好，春深兰若家。当香收柏叶，养蜜近梨花。
　　野径宜行乐，游人尽驻车。菜园篱落短，遥见桔槔斜。
　　何处深春好，春深老宿家。小栏围蕙草，高架引藤花。
　　四字香书印，三乘壁画车。迟回听句偈，双树晚阴斜。
　　何处深春好，春深种莳家。分畦十字水，接树两般花。
　　栉比栽篱槿，咿哑转井车。可怜高处望，棋布不曾斜。
　　何处深春好，春深稚子家。争骑一竿竹，偷折四邻花。
　　笑击羊皮鼓，行牵犊颔车。中庭贪夜戏，不觉玉绳斜。
　　◎卷.65【赠眼医婆罗门僧】刘禹锡
　　三秋伤望眼，终日哭途穷。两目今先暗，中年似老翁。
　　看朱渐成碧，羞日不禁风。师有金篦术，如何为发蒙。
　　◎卷.66【海门潮别浩初师】刘禹锡
　　前日过萧寺，看师上讲筵。都上礼白足，施者散金钱。
　　方便无非教，经行不废禅。还知习居士，发论侍弥天。


第三百五十八卷
　　◎卷.1【始闻蝉有怀白宾客去岁白有闻蝉见寄诗…兼遣报君知之句】刘禹锡
　　蝉韵极清切，始闻何处悲。人含不平意，景值欲秋时。
　　此岁方晼晚，谁家无别离。君言催我老，已是去年诗。
　　◎卷.2【赠乐天】刘禹锡
　　一别旧游尽，相逢俱涕零。在人虽晚达，于树似冬青。
　　痛饮连宵醉，狂吟满坐听。终期抛印绶，共占少微星。
　　◎卷.3【到郡未浃日登西楼见乐天题诗因即事以寄】刘禹锡
　　湖上收宿雨，城中无昼尘。楼依新柳贵，池带乱苔青。
　　云水正一望，簿书来绕身。烟波洞庭路，愧彼扁舟人。
　　◎卷.4【秋夕不寐寄乐天】刘禹锡
　　洞户夜帘卷，华堂秋簟清。萤飞过池影，蛩思绕阶声。
　　老枕知将雨，高窗报欲明。何人谙此景，远问白先生。
　　◎卷.5【冬日晨兴寄乐天】刘禹锡
　　庭树晓禽动，郡楼残点声。灯挑红烬落，酒暖白光生。
　　发少嫌梳利，颜衰恨镜明。独吟谁应和，须寄洛阳城。
　　◎卷.6【答乐天见忆】刘禹锡
　　与老无期约，到来如等闲。偏伤朋友尽，移兴子孙间。
　　笔底心无毒，杯前胆不豩。唯馀忆君梦，飞过武牢关。
　　◎卷.7【和乐天诮失婢榜者】刘禹锡
　　把镜朝犹在，添香夜不归。鸳鸯拂瓦去，鹦鹉透笼飞。
　　不逐张公子，即随刘武威。新知正相乐，从此脱青衣。
　　◎卷.8【八月十五日夜半云开然后玩月因书一时之景寄呈乐天】刘禹锡
　　半夜碧云收，中天素月流。开城邀好客，置酒赏清秋。
　　影透衣香润，光凝歌黛愁。斜辉犹可玩，移宴上西楼。
　　◎卷.9【秋日书怀寄白宾客】刘禹锡
　　州远雄无益，年高健亦衰。兴情逢酒在，筋力上楼知。
　　蝉噪芳意尽，雁来愁望时。商山紫芝客，应不向秋悲。
　　◎卷.10【酬乐天初冬早寒见寄】刘禹锡
　　乍起衣犹冷，微吟帽半欹。霜凝南屋瓦，鸡唱后园枝。
　　洛水碧云晓，吴宫黄叶时。两传千里意，书札不如诗。
　　◎卷.11【和令狐相公郡斋对紫薇花】刘禹锡
　　明丽碧天霞，丰茸紫绶花。香闻荀令宅，艳入孝王家。
　　几岁自荣乐，高情方叹嗟。有人移上苑，犹足占年华。
　　◎卷.12【令狐相公俯赠篇章斐然仰谢】刘禹锡
　　鄂渚临流别，梁园冲雪来。旅愁随冻释，欢意待花开。
　　城晓乌频起，池春雁欲回。饮和心自醉，何必管弦催。
　　◎卷.13【酬令狐相公早秋见寄】刘禹锡
　　公来第四秋，乐国号无愁。军士游书肆，商人占酒楼。
　　熊罴交黑槊，宾客满青油。今日文章主，梁王不姓刘。
　　◎卷.14【和令狐相公入潼关】刘禹锡
　　寒光照旌节，关路晓无尘。吏谒前丞相，山迎旧主人。
　　东瞻军府静，西望敕书频。心共黄河水，同升天汉津。
　　◎卷.15【和令狐相公寻白阁老见留小饮因赠】刘禹锡
　　傲士更逢酒，乐天仍对花。文章管星历，情兴占年华。
　　宦达翻思退，名高却不夸。惟存浩然气，相共赏烟霞。
　　◎卷.16【酬令狐相公雪中游玄都见忆】刘禹锡
　　好雪动高情，心期在玉京。人披鹤氅出，马踏象筵行。
　　照耀楼台变，淋漓松桂清。玄都留五字，使入步虚声。
　　◎卷.17【和令狐相公以司空裴相见招南亭看雪四韵】刘禹锡
　　重门不下关，枢务有馀闲。上客同看雪，高亭尽见山。
　　瑞呈霄汉外，兴入笑言间。知是平阳会，人人带酒还。
　　◎卷.18【和郓州令狐相公春晚对花】刘禹锡
　　朱门退公后，高兴对花枝。望阙无穷思，看书欲尽时。
　　含芳朝竞发，凝艳晚相宜。人意殷勤惜，狂风岂得知。
　　◎卷.19【酬令狐相公春日言怀见寄】刘禹锡
　　前陪看花处，邻里近王昌。今想临戎地，旌旗出汶阳。
　　营飞柳絮雪，门耀戟枝霜。东望清河水，心随艑上郎。
　　◎卷.20【途次大梁雪中奉天平令狐相公书问兼…形于短篇以申仰谢】刘禹锡
　　远守宦情薄，故人书信来。共曾花下别，今独雪中回。
　　纸尾得新什，眉头还暂开。此时同雁鹜，池上一徘徊。
　　◎卷.21【酬令狐相公秋怀见寄】刘禹锡
　　寂寞蝉声静，差池燕羽回。秋风怜越绝，朔气想台骀。
　　相去数千里，无因同一杯。殷勤望飞雁，新自塞垣来。
　　◎卷.22【酬太原令狐相公见寄】刘禹锡
　　书信来天外，琼瑶满匣中。衣冠南渡远，旌节北门雄。
　　鹤唳华亭月，马嘶榆塞风。山川几千里，惟有两心同。
　　◎卷.23【酬令狐相公岁暮远怀见寄（依韵）】刘禹锡
　　别侣孤鹤怨，冲天威凤归。容光一以间，梦想是耶非。
　　芳讯远弥重，知音老更稀。不如湖上雁，北向整毛衣。
　　◎卷.24【酬令狐相公亲仁郭家花下即事见寄】刘禹锡
　　荀令园林好，山公游赏频。岂无花下侣，远望眼中人。
　　斜日渐移影，落英纷委尘。一吟相思曲，惆怅江南春。
　　◎卷.25【酬令狐相公首夏闲居书怀见寄】刘禹锡
　　蕙草芳未歇，绿槐阴已成。金罍唯独酌，瑶瑟有离声。
　　翔泳各殊势，篇章空寄情。应怜三十载，未变使君名。
　　◎卷.26【酬令狐相公庭前白菊花谢偶书所怀见寄】刘禹锡
　　数丛如雪色，一旦冒霜开。寒蕊差池落，清香断续来。
　　思深含别怨，芳谢惜年催。千里难同赏，看看又早梅。
　　◎卷.27【酬令狐相公季冬南郊宿斋见寄】刘禹锡
　　坛下雪初霁，南城冻欲生。斋心祠上帝，高步领名卿。
　　沐浴含芳泽，周旋听佩声。犹怜广平守，寂寞竟何成。
　　◎卷.28【贞元中侍郎舅氏牧华州时余再忝科第前后…因成篇题旧寺】刘禹锡
　　曾作关中客，频经伏毒岩。晴烟沙苑树，晚日渭川帆。
　　昔是青春貌，今悲白雪髯。郡楼空一望，含意卷高帘。
　　◎卷.29【酬令狐相公杏园花下饮有怀见寄】刘禹锡
　　年年曲江望，花发即经过。未饮心先醉，临风思倍多。
　　三春看又尽，两地欲如何。日望长安道，空成劳者歌。
　　◎卷.30【令狐相公见示题洋州崔侍郎宅双木瓜花顷…来什辄成和章】刘禹锡
　　金牛蜀路远，玉树帝城春。荣耀生华馆，逢迎欠主人。
　　帘前疑小雪，墙外丽行尘。来去皆回首，情深是德邻。
　　◎卷.31【和令狐相公春早朝回盐铁使院中作】刘禹锡
　　柳动御沟清，威迟堤上行。城隅日未过，山色雨初晴。
　　莺避传呼起，花临府署明。簿书盈几案，要自有高情。
　　◎卷.32【和令狐仆射相公题龙回寺】刘禹锡
　　兹地回銮日，皇家禅圣时。路无胡马迹，人识汉官仪。
　　天子旌旗度，法王龙象随。知怀去家叹，经此益迟迟。
　　◎卷.33【令狐相公频示新什早春南望遐想汉中因抒短章以寄情愫】刘禹锡
　　军城临汉水，旌旆起春风。远思见江草，归心看塞鸿。
　　野花沿古道，新叶映行宫。惟有诗兼酒，朝朝两不同。
　　◎卷.34【和令狐相公咏栀子花】刘禹锡
　　蜀国花已尽，越桃今已开。色疑琼树倚，香似玉京来。
　　且赏同心处，那忧别叶催。佳人如拟咏，何必待寒梅。
　　◎卷.35【酬令狐相公新蝉见寄】刘禹锡
　　相去三千里，闻蝉同此时。清吟晓露叶，愁噪夕阳枝。
　　忽尔弦断绝，俄闻管参差。洛桥碧云晚，西望佳人期。
　　◎卷.36【酬乐天闲卧见寄】刘禹锡
　　散诞向阳眠，将闲敌地仙。诗情茶助爽，药力酒能宣。
　　风碎竹间日，露明池底天。同年未同隐，缘欠买山钱。
　　◎卷.37【酬乐天小亭寒夜有怀】刘禹锡
　　寒夜阴云起，疏林宿鸟惊。斜风闪灯影，迸雪打窗声。
　　竟夕不能寐，同年知此情。汉皇无奈老，何况本书生。
　　◎卷.38【将之官留辞裴令公留守】刘禹锡
　　祖帐临伊水，前旌指渭河。风烟里数少，云雨别情多。
　　重叠受恩久，邅回如命何。东山与东阁，终异再经过。
　　◎卷.39【酬喜相遇同州与乐天替代】刘禹锡
　　旧托松心契，新交竹使符。行年同甲子，筋力羡丁夫。
　　别后诗成帙，携来酒满壶。今朝停五马，不独为罗敷。
　　◎卷.40【闲坐忆乐天以诗问酒熟未】刘禹锡
　　案头开缥帙，肘后检青囊。唯有达生理，应无治老方。
　　减书存眼力，省事养心王。君酒何时熟，相携入醉乡。
　　◎卷.41【秋中暑退赠乐天】刘禹锡
　　暑服宜秋著，清琴入夜弹。人情皆向菊，风意欲摧兰。
　　岁稔贫心泰，天凉病体安。相逢取次第，却甚少年欢。
　　◎卷.42【乐天池馆夏景方妍白莲初开彩舟空泊唯邀缁侣因以戏之】刘禹锡
　　池馆今正好，主人何寂然。白莲方出水，碧树未鸣蝉。
　　静室宵闻磬，斋厨晚绝烟。蕃僧如共载，应不是神仙。
　　◎卷.43【酬乐天感秋凉见寄】刘禹锡
　　庭晚初辨色，林秋微有声。槿衰犹强笑，莲迥却多情。
　　檐燕归心动，鞲鹰俊气生。闲人占闲景，酒熟且同倾。
　　◎卷.44【秋晚新晴夜月如练有怀乐天】刘禹锡
　　雨歇晚霞明，风调夜景清。月高微晕散，云薄细鳞生。
　　露草百虫思，秋林千叶声。相望一步地，脉脉万重情。
　　◎卷.45【新秋对月寄乐天】刘禹锡
　　月露发光彩，此时方见秋。夜凉金气应，天静火星流。
　　蛩响偏依井，萤飞直过楼。相知尽白首，清景复追游。
　　◎卷.46【酬乐天小台晚坐见忆】刘禹锡
　　小台堪远望，独上清秋时。有酒无人劝，看山只自知。
　　幽禽啭新竹，孤莲落静池。高门勿遽掩，好客无前期。
　　◎卷.47【早秋雨后寄乐天】刘禹锡
　　夜云起河汉，朝雨洒高林。梧叶先风落，草虫迎湿吟。
　　簟凉扇恩薄，室静琴思深。且喜炎前别，安能怀寸阴。
　　◎卷.48【秋晚病中乐天以诗见问力疾奉酬】刘禹锡
　　耳虚多听远，展转晨鸡鸣。一室背灯卧，中宵扫叶声。
　　兰芳经雨败，鹤病得秋轻。肯踏衡门草，唯应是友生。
　　◎卷.49【和乐天烧药不成命酒独醉】刘禹锡
　　九转欲成就，百神应主持。婴啼鼎上去，老貌镜前悲。
　　却顾空丹灶，回心向酒卮。醺然耳热后，暂似少年时。
　　◎卷.50【元日乐天见过因举酒为贺】刘禹锡
　　渐入有年数，喜逢新岁来。震方天籁动，寅位帝车回。
　　门巷扫残雪，林园惊早梅。与君同甲子，寿酒让先杯。
　　◎卷.51【酬马大夫以愚献通草茇葜酒感通拔二字因而寄别之作】刘禹锡
　　泥沙难振拔，谁复问穷通。莫讶提壶赠，家传枕曲风。
　　成谣独酌后，深意片言中。不进终无已，应须荀令公。
　　◎卷.52【奉和司空裴相公中书即事通简旧僚之作】刘禹锡
　　谭笑在岩廊，人人尽所长。仪形见山立，文字动星光。
　　日运丹青笔，时看赤白囊。伫闻戎马息，入贺领鸳行。
　　◎卷.53【微之镇武昌中路见寄蓝桥怀旧之作凄然继和兼寄安平】刘禹锡
　　今日油幢引，他年黄纸追。同为三楚客，独有九霄期。
　　宿草恨长在，伤禽飞尚迟。武昌应已到，新柳映红旗。
　　◎卷.54【将赴苏州途出洛阳留守李相公累申宴饯宠行…以申仰谢】刘禹锡
　　岁杪风物动，雪馀宫苑晴。兔园宾客至，金谷管弦声。
　　洛水故人别，吴宫新燕迎。越郎忧不浅，怀袖有琼英。
　　◎卷.55【牛相公留守见示城外新墅有溪竹秋月亲情多往…兼命同作】刘禹锡
　　别墅洛城外，月明村野通。光辉满地上，丝管发舟中。
　　堤艳菊花露，岛凉松叶风。高情限清禁，寒漏滴深宫。
　　◎卷.56【牛相公林亭雨后偶成】刘禹锡
　　飞雨过池阁，浮光生草树。新竹开粉奁，初莲爇香注。
　　野花无时节，水鸟自来去。若问知境人，人间第一处。
　　◎卷.57【酬滑州李尚书秋日见寄】刘禹锡
　　一入石渠署，三闻宫树蝉。丹霄未得路，白发又添年。
　　双节外台贵，孤箫中禁传。征黄在旦夕，早晚发南燕。
　　◎卷.58【和西川李尚书汉州微月游房太尉西湖】刘禹锡
　　木落汉川夜，西湖悬玉钩。旌旗环水次，舟楫泛中流。
　　目极想前事，神交如共游。瑶琴久已绝，松韵自悲秋。
　　◎卷.59【和重题】刘禹锡
　　林端落照尽，湖上远岚清。水榭芝兰室，仙舟鱼鸟情。
　　人琴久寂寞，烟月若平生。一泛钓璜处，再吟锵玉声。
　　◎卷.60【酬李相公喜归乡国自巩县夜泛洛水见寄】刘禹锡
　　巩树烟月上，清光含碧流。且无三已色，犹泛五湖舟。
　　鹏息风还起，凤归林正秋。虽攀小山桂，此地不淹留。
　　◎卷.61【和李相公平泉潭上喜见初月】刘禹锡
　　家山见初月，林壑悄无尘。幽境此何夕，清光如为人。
　　潭空破镜入，风动翠蛾嚬。会向琐窗望，追思伊洛滨。
　　◎卷.62【和李相公初归平泉过龙门南岭遥望山居即事】刘禹锡
　　暂别明庭去，初随优诏还。曾为鹏鸟赋，喜过凿龙山。
　　新墅烟火起，野程泉石间。岩廊人望在，只得片时闲。
　　◎卷.63【和李相公以平泉新墅获方外之名因为诗…兼见寄之什】刘禹锡
　　业继韦平后，家依昆阆间。恩华辞北第，潇洒爱东山。
　　满室图书在，入门松菊闲。垂天虽暂息，一举出人寰。
　　◎卷.64【发苏州后登武丘寺望海楼（一作望梅楼）】刘禹锡
　　独宿望海楼，夜深珍木冷。僧房已闭户，山月方出岭。
　　碧池涵剑彩，宝刹摇星影。却忆郡斋中，虚眠此时景。
　　◎卷.65【松江送处州奚使君】刘禹锡
　　吴越古今路，沧波朝夕流。从来别离地，能使管弦愁。
　　江草带烟暮，海云含雨秋。知君五陵客，不乐石门游。
　　◎卷.66【题报恩寺】刘禹锡
　　云外支硎寺，名声敌虎丘。石文留马迹，峰势耸牛头。
　　泉眼潜通海，松门预带秋。迟回好风景，王谢昔曾游。
　　◎卷.67【罢郡姑苏北归渡扬子津（后首一作姑苏台诗）】刘禹锡
　　几岁悲南国，今朝赋北征。归心渡江勇，病体得秋轻。
　　海阔石门小，城高粉堞明。金山旧游寺，过岸听钟声。
　　故国荒台在，前临震泽波。绮罗随世尽，麋鹿古时多。
　　筑用金鎚力，摧因石鼠窠。昔年雕辇路，唯有采樵歌。
　　◎卷.68【寻汪道士不遇】刘禹锡
　　仙子东南秀，泠然善驭风。笙歌五云里，天地一壶中。
　　受箓金华洞，焚香玉帝宫。我来君闭户，应是向崆峒。
　　◎卷.69【谢柳子厚寄叠石砚】刘禹锡
　　常时同砚席，寄砚感离群。清越敲寒玉，参差叠碧云。
　　烟岚餘斐亹，水墨两氛氲。好与陶贞白，松窗写紫文。
　　◎卷.70【元日感怀】刘禹锡
　　振蛰春潜至，湘南人未归。身加一日长，心觉去年非。
　　燎火委虚烬，儿童衒彩衣。异乡无旧识，车马到门稀。
　　◎卷.71【谢宣州崔相公赐马】刘禹锡
　　浮云金络膝，昨日别朱轮。衔草如怀恋，嘶风尚意频。
　　曾将比君子，不是换佳人。从此西归路，应容蹑后尘。
　　◎卷.72【南中书来】刘禹锡
　　君书问风俗，此地接炎州。淫祀多青鬼，居人少白头。
　　旅情偏在夜，乡思岂唯秋。每羡朝宗水，门前尽日流。
　　◎卷.73【题招隐寺】刘禹锡
　　隐士遗尘在，高僧精舍开。地形临渚断，江势触山回。
　　楚野花多思，南禽声例哀。殷勤最高顶，闲即望乡来。
　　◎卷.74【思归寄山中友人】刘禹锡
　　萧条对秋色，相忆在云泉。木落病身死，潮平归思悬。
　　凉钟山顶寺，暝火渡头船。此地非吾士，闲留又一年。
　　◎卷.75【有感】刘禹锡
　　死且不自觉，其馀安可论。昨宵凤池客，今日雀罗门。
　　骑吏尘未息，铭旌风已翻。平生红粉爱，惟解哭黄昏。
　　◎卷.76【途次敷水驿伏睹华州舅氏昔日行县题诗处潸然有感】刘禹锡
　　昔日股肱守，朱轮兹地游。繁华日已谢，章句此空留。
　　蔓草佳城闭，故林棠树秋。今来重垂泪，不忍过西州。
　　◎卷.77【奉和郑相公以考功十弟山姜花俯赐篇咏】刘禹锡
　　采撷黄姜蕊，封题青琐闱。共闻调膳日，正是退朝归。
　　响为纤筵发，情随彩翰飞。故将天下宝，万里与光辉。
　　◎卷.78【题淳于髡墓】刘禹锡
　　生为齐赘婿，死作楚先贤。应以客卿葬，故临官道边。
　　寓言本多兴，放意能合权。我有一石酒，置君坟树前。


第三百五十九卷
　　◎卷.1【送春词】刘禹锡
　　昨来楼上迎春处，今日登楼又送归。兰蕊残妆含露泣，
　　柳条长袖向风挥。佳人对镜容颜改，楚客临江心事违。
　　万古至今同此恨，无如一醉尽忘机。
　　◎卷.2【送李尚书镇滑州】刘禹锡
　　南徐报政入文昌，东郡须才别建章。视草名高同蜀客，
　　拥旄年少胜荀郎。黄河一曲当城下，缇骑千重照路傍。
　　自古相门还出相，如今人望在岩廊。
　　◎卷.3【送浑大夫赴丰州】刘禹锡
　　凤衔新诏降恩华，又见旌旗出浑家。故吏来辞辛属国，
　　精兵愿逐李轻车。毡裘君长迎风驭，锦带酋豪踏雪衙。
　　其奈明年好春日，无人唤看牡丹花。
　　◎卷.4【送源中丞充新罗册立使（侍中之孙）】刘禹锡
　　相门才子称华簪，持节东行捧德音。身带霜威辞凤阙，
　　口传天语到鸡林。烟开鳌背千寻碧，日浴鲸波万顷金。
　　想见扶桑受恩处，一时西拜尽倾心。
　　◎卷.5【送王司马之陕州（自太常丞授，工为诗）】刘禹锡
　　暂辍清斋出太常，空携诗卷赴甘棠。府公既有朝中旧，
　　司马应容酒后狂。案牍来时唯署字，风烟入兴便成章。
　　两京大道多游客，每遇词人战一场。
　　◎卷.6【洛中送杨处厚入关便游蜀】刘禹锡
　　洛阳秋日正凄凄，君去西秦更向西。旧学三冬今转富，
　　曾伤六翮养初齐。王城晓入窥丹凤，蜀路晴来见碧鸡。
　　早识卧龙应有分，不妨从此蹑丹梯。
　　◎卷.7【送周使君罢渝州归郢州别墅】刘禹锡
　　君思郢上吟归去，故自渝南掷郡章。野戍岸边留画舸，
　　绿萝阴下到山庄。池荷雨后衣香起，庭草春深绶带长。
　　只恐鸣驺催上道，不容待得晚菘尝。
　　◎卷.8【奉送浙西李仆射相公赴镇】刘禹锡
　　建节东行是旧游，欢声喜气满吴州。郡人重得黄丞相，
　　童子争迎郭细侯。诏下初辞温室树，梦中先到景阳楼。
　　自怜不识平津阁，遥望旌旗汝水头。
　　◎卷.9【重送浙西李相公顷廉问江南已经七载…领旧地新加旌旄】刘禹锡
　　江北万人看玉节，江南千骑引金铙。凤从池上游沧海，
　　鹤到辽东识旧巢。城下清波含百谷，窗中远岫列三茅。
　　碧鸡白马回翔久，却忆朱方是乐郊。
　　◎卷.10【送前进士蔡京赴学究科（时崔相公、杨尚书掌选）】刘禹锡
　　耳闻战鼓带经锄，振发声名自里闾。已是世间能赋客，
　　更攻窗下绝编书。朱门达者谁能识，绛帐书生尽不如。
　　幸遇天官旧丞相，知君无翼上空虚。
　　◎卷.11【送唐舍人出镇闽中】刘禹锡
　　暂辞鸳鹭出蓬瀛，忽拥貔貅镇粤城。闽岭夏云迎皂盖，
　　建溪秋树映红旌。山川远地由来好，富贵当年别有情。
　　了却人间婚嫁事，复归朝右作公卿。
　　◎卷.12【送李中丞赴楚州】刘禹锡
　　缇骑朱旗入楚城，士林皆贺振家声。儿童但喜迎宾守，
　　故吏犹应记姓名。万顷水田连郭秀，四时烟月映淮清。
　　忆君初得昆山玉，同向扬州携手行。
　　◎卷.13【奉送李户部侍郎自河南尹再除本官归阙】刘禹锡
　　昔年内署振雄词，今日东都结去思。宫女犹传洞箫赋，
　　国人先咏衮衣诗。华星却复文昌位，别鹤重归太乙池。
　　想到金闺待通籍，一时惊喜见风仪。
　　◎卷.14【送蕲州李郎中赴任】刘禹锡
　　楚关蕲水路非赊，东望云山日夕佳。薤叶照人呈夏簟，
　　松花满碗试新茶。楼中饮兴因明月，江上诗情为晚霞。
　　北地交亲长引领，早将玄鬓到京华。
　　◎卷.15【送国子令狐博士赴兴元觐省】刘禹锡
　　相门才子高阳族，学省清资五品官。谏院过时荣棣萼，
　　谢庭归去踏芝兰。山中花带烟岚晚，栈底江涵雪水寒。
　　伯仲到家人尽贺，柳营莲府递相欢。
　　◎卷.16【送李二十九兄员外赴邠宁使幕】刘禹锡
　　家袭韦平身业文，素风清白至今贫。南宫通籍新郎吏，
　　西候从戎旧主人。城外草黄秋有雪，烽头烟静虏无尘。
　　鼎门为别霜天晓，賸把离觞三五巡。
　　◎卷.17【送分司陈郎中只召直史馆重修三圣实录】刘禹锡
　　蝉鸣官树引行车，言自成周赴玉除。远取南朝贵公子，
　　重修东观帝王书。常时载笔窥金匮，暇日登楼到石渠。
　　若问旧人刘子政，如今白首在南徐。
　　◎卷.18【送慧则法师归上都因呈广宣上人】刘禹锡
　　昨日东林看讲时，都人象马蹋琉璃。雪山童子应前世，
　　金粟如来是本师。一锡言归九城路，三衣曾拂万年枝。
　　休公久别如相问，楚客逢秋心更悲。
　　◎卷.19【送义舟师却还黔南】刘禹锡
　　黔江秋水浸云霓，独泛慈航路不迷。猿狖窥斋林叶动，
　　蛟龙闻咒浪花低。如莲半偈心常悟，问菊新诗手自携。
　　常说摩围似灵鹫，却将山屐上丹梯。
　　◎卷.20【送景玄师东归】刘禹锡
　　东林寺里一沙弥，心爱当时才子诗。山下偶随流水出，
　　秋来却赴白云期。滩头蹑屐挑沙菜，路上停舟读古碑。
　　想到旧房抛锡杖，小松应有过檐枝。
　　◎卷.21【汉寿城春望】刘禹锡
　　汉寿城边野草春，荒祠古墓对荆榛。田中牧竖烧刍狗，
　　陌上行人看石麟。华表半空经霹雳，碑文才见满埃尘。
　　不知何日东瀛变，此地还成要路津。
　　◎卷.22【荆门道怀古】刘禹锡
　　南国山川旧帝畿，宋台梁馆尚依稀。马嘶古道行人歇，
　　麦秀空城野雉飞。风吹落叶填宫井，火入荒陵化宝衣。
　　徒使词臣庾开府，咸阳终日苦思归。
　　◎卷.23【朗州窦员外见示与澧州元郎中郡斋赠答…因以继和】刘禹锡
　　鸳鹭差池出建章，彩旗朱户蔚相望。新恩共理犬牙地，
　　昨日同含鸡舌香。白芷江边分驿路，山桃蹊外接甘棠。
　　应怜一罢金闺籍，枉渚逢春十度伤。
　　◎卷.24【早春对雪奉寄澧州元郎中】刘禹锡
　　新赐鱼书墨未干，贤人暂出远人安。朝驱旌旆行时令，
　　夜见星辰忆旧官。梅蕊覆阶铃阁暖，雪峰当户戟枝寒。
　　宁知楚客思公子，北望长吟澧有兰。
　　◎卷.25【窦朗州见示与澧州元郎中早秋赠答命同作】刘禹锡
　　邻境诸侯同舍郎，芷江兰浦恨无梁。秋风门外旌旗动，
　　晓露庭中橘柚香。玉簟微凉宜白昼，金笳入暮应清商，
　　骚人昨夜闻鶗鴂，不叹流年惜众芳。
　　◎卷.26【松滋渡望峡中】刘禹锡
　　渡头轻雨洒寒梅，云际溶溶雪水来。梦渚草长迷楚望，
　　夷陵土黑有秦灰。巴人泪应猿声落，蜀客船从鸟道回。
　　十二碧峰何处所，永安宫外是荒台。
　　◎卷.27【衢州徐员外使君遗以缟纻兼竹书箱因成一篇用答佳贶】刘禹锡
　　烂柯山下旧仙郎，列宿来添婺女光。远放歌声分白纻，
　　知传家学与青箱。水朝沧海何时去，兰在幽林亦自芳。
　　闻说天台有遗爱，人将琪树比甘棠。
　　◎卷.28【唐秀才赠端州紫石砚，以诗答之】刘禹锡
　　端州石砚人间重，赠我因知正草玄。阙里庙堂空旧物，
　　开方灶下岂天然。玉蜍吐水霞光静，彩翰摇风绛锦鲜。
　　此日佣工记名姓，因君数到墨池前。
　　◎卷.29【览董评事思归之什因以诗赠】刘禹锡
　　几年油幕佐征东，却泛沧浪狎钓童。欹枕醉眠成戏蝶，
　　抱琴闲望送归鸿。文儒自袭胶西相，倚伏能齐塞上翁。
　　更说扁舟动乡思，青菰已熟奈秋风。
　　◎卷.30【谢寺双桧（扬州法云寺谢镇西宅，古桧存焉）】刘禹锡
　　双桧苍然古貌奇，含烟吐雾郁参差。晚依禅客当金殿，
　　初对将军映画旗。龙象界中成宝盖，鸳鸯瓦上出高枝。
　　长明灯是前朝焰，曾照青青年少时。
　　◎卷.31【寄杨八寿州】刘禹锡
　　风猎红旗入寿春，满城歌舞向朱轮。八公山下清淮水，
　　千骑尘中白面人。桂岭雨馀多鹤迹，茗园晴望似龙鳞。
　　圣朝方用敢言者，次第应须旧谏臣。
　　◎卷.32【洛中寺北楼见贺监草书题诗】刘禹锡
　　高楼贺监昔曾登，壁上笔踪龙虎腾。中国书流尚皇象，
　　北朝文士重徐陵。偶因独见空惊目，恨不同时便伏膺。
　　唯恐尘埃转磨灭，再三珍重嘱山僧。
　　◎卷.33【闻韩宾擢第归觐以诗美之兼贺韩十五曹长时韩牧永州】刘禹锡
　　零陵香草满郊坰，丹穴雏飞入翠屏。孝若归来成画赞，
　　孟阳别后有山铭。兰陔旧地花才结，桂树新枝色更青。
　　为报儒林丈人道，如今从此鬓星星。
　　◎卷.34【宣上人远寄和礼部王侍郎放榜后诗，因而继和】刘禹锡
　　礼闱新榜动长安，九陌人人走马看。一日声名遍天下，
　　满城桃李属春官。自吟白雪诠词赋，指示青云借羽翰。
　　借问至公谁印可，支郎天眼定中观。
　　◎卷.35【赠东岳张炼师】刘禹锡
　　东岳真人张炼师，高情雅淡世间稀。堪为列女书青简，
　　久事元君住翠微。金缕机中抛锦字，玉清台上著霓衣。
　　云衢不要吹箫伴，只拟乘鸾独自飞。
　　◎卷.36【秘书崔少监见示坠马长句，因而和之】刘禹锡
　　麟台少监旧仙郎，洛水桥边坠马伤。尘污腰间青襞绶，
　　风飘掌下紫游缰。上车著作应来问，折臂三公定送方。
　　犹赖德全如醉者，不妨吟咏入篇章。
　　◎卷.37【寄杨虢州与之旧姻】刘禹锡
　　避地江湖知几春，今来本郡拥朱轮。阮郎无复里中旧，
　　杨仆却为关外人。各系一官难命驾，每怀前好易沾巾。
　　玉城山里多灵药，摆落功名且养神。
　　◎卷.38【秋日题窦员外崇德里新居（窦时判度支案）】刘禹锡
　　长爱街西风景闲，到君居处暂开颜。清光门外一渠水，
　　秋色墙头数点山。疏种碧松通月朗，多栽红药待春还。
　　莫言堆案无馀地，认得诗人在此间。
　　◎卷.39【蒙恩转仪曹郎依前充集贤学士举韩潮州自代因寄七言】刘禹锡
　　翔鸾阙下谢恩初，通籍由来在石渠。暂入南宫判祥瑞，
　　还归内殿阅图书。故人犹在三江外，同病凡经二纪馀。
　　今日荐君嗟久滞，不惟文体似相如。
　　◎卷.40【途次华州陪钱大夫登城北楼春望因睹李崔令狐…题此诗】刘禹锡
　　城楼四望出风尘，见尽关西渭北春。百二山河雄上国，
　　一双旌旆委名臣。壁中今日题诗处，天上同时草诏人。
　　莫怪老郎呈滥吹，宦途虽别旧情亲。
　　◎卷.41【始闻秋风】刘禹锡
　　昔看黄菊与君别，今听玄蝉我却回。五夜飕飗枕前觉，
　　一年颜状镜中来。马思边草拳毛动，雕眄青云睡眼开。
　　天地肃清堪四望，为君扶病上高台。
　　◎卷.42【洛中初冬拜表有怀上京故人】刘禹锡
　　凤楼南面控三条，拜表郎官早渡桥。清洛晓光铺碧簟，
　　上阳霜叶剪红绡。省门簪组初成列，云路鸳鸾想退朝。
　　寄谢殷勤九天侣，抢榆水击各逍遥。
　　◎卷.43【尉迟郎中见示自南迁牵复却至洛城东旧居之作因以和之】刘禹锡
　　曾遭飞语十年谪，新受恩光万里还。朝服不妨游洛浦，
　　郊园依旧看嵩山。竹含天籁清商乐，水绕庭台碧玉环。
　　留作功成退身地，如今只是暂时闲。
　　◎卷.44【洛中酬福建陈判官见赠】刘禹锡
　　潦倒声名拥肿材，一生多故苦邅回。南宫旧籍遥相管，
　　东洛闲门昼未开。静对道流论药石，偶逢词客与琼瑰。
　　怪君近日文锋利，新向延平看剑来。
　　◎卷.45【和苏十郎中谢病闲居时严常侍萧给事…有二毛之作】刘禹锡
　　清羸隐几望云空，左掖鸳鸾到室中。一卷素书消永日，
　　数茎斑发对秋风。菱花照后容虽改，蓍草占来命已通。
　　莫怪人人惊早白，缘君尚是黑头翁。
　　◎卷.46【酬淮南廖参谋秋夕见过之作】刘禹锡
　　扬州从事夜相寻，无限新诗月下吟。初服已惊玄发长，
　　高情犹向碧云深。语馀时举一杯酒，坐久方闻四处砧。
　　不逐繁华访闲散，知君摆落俗人心。
　　◎卷.47【题王郎中宣义里新居】刘禹锡
　　爱君新买街西宅，客到如游鄠杜间。雨后退朝贪种树，
　　申时出省趁看山。门前巷陌三条近，墙内池亭万境闲。
　　见拟移居作邻里，不论时节请开关。
　　◎卷.48【酬朗州崔员外与任十四兄侍御同过鄙人旧居…时守吴郡】刘禹锡
　　昔日居邻招屈亭，枫林橘树鹧鸪声。一辞御苑青门去，
　　十见蛮江白芷生。自此曾沾宣室召，如今又守阖闾城。
　　何人万里能相忆，同舍仙郎与外兄。
　　◎卷.49【刘驸马水亭避暑】刘禹锡
　　千竿竹翠数莲红，水阁虚凉玉簟空。琥珀盏红疑漏酒，
　　水晶帘莹更通风。赐冰满碗沉朱实，法馔盈盘覆碧笼。
　　尽日逍遥避烦暑，再三珍重主人翁。
　　◎卷.50【述旧贺迁寄陕虢孙常侍（南宫、左辅，两处交代）】刘禹锡
　　南宫幸袭芝兰后，左辅曾交印绶来。多病未离清洛苑，
　　新恩已历望仙台。关头古塞桃林静，城下长河竹箭回。
　　闻说随车有零雨，此时偏动子荆才。
　　◎卷.51【江陵严司空见示与成都武相公唱和，因命同作】刘禹锡
　　南荆西蜀大行台，幕府旌门相对开。名重三司平水土，
　　威雄八阵役风雷。彩云朝望青城起，锦浪秋经白帝来。
　　不是郢中清唱发，谁当丞相掞天才。
　　◎卷.52【庙庭偃松诗】刘禹锡
　　势轧枝偏根已危，高情一见与扶持。忽从憔悴有生意，
　　却为离披无俗姿。影入岩廊行乐处，韵含天籁宿斋时。
　　谢公莫道东山去，待取阴成满凤池。
　　◎卷.53【赠致仕滕庶子先辈（时及第人中最老）】刘禹锡
　　朝服归来昼锦荣，登科记上更无兄。寿觞每使曾孙献，
　　胜境长携众妓行。矍铄据鞍时骋健，殷勤把酒尚多情。
　　凌寒却向山阴去，衣绣郎君雪里行。
　　◎卷.54【哭吕衡州，时予方谪居】刘禹锡
　　一夜霜风凋玉芝，苍生望绝士林悲。空怀济世安人略，
　　不见男婚女嫁时。遗草一函归太史，旅坟三尺近要离。
　　朔方徙岁行当满，欲为君刊第二碑。
　　◎卷.55【夔州窦员外使君见示悼妓诗顾余尝识之因命同作】刘禹锡
　　前年曾见两鬟时，今日惊吟悼妓诗。凤管学成知有籍，
　　龙媒欲换叹无期。空廊月照常行地，后院花开旧折枝。
　　寂寞鱼山青草里，何人更立智琼祠。
　　◎卷.56【窦夔州见寄寒食日忆故姬小红吹笙，因和之】刘禹锡
　　鸾声窈眇管参差，清韵初调众乐随。幽院妆成花下弄，
　　高楼月好夜深吹。忽惊暮雨飘零尽，唯有朝云梦想期。
　　闻道今年寒食日，东山旧路独行迟。
　　◎卷.57【哭庞京兆（少年有俊气，常擢制科之首）】刘禹锡
　　俊骨英才气褎然，策名飞步冠群贤。逢时已自致高位。
　　得疾还因倚少年。天上别归京兆府，人间空数茂陵阡。
　　今朝繐帐哭君处，前日见铺歌舞筵。
　　◎卷.58【送李庚先辈赴选】刘禹锡
　　一家何啻十朱轮，诸父双飞秉大钧。曾脱素衣参幕客，
　　却为精舍读书人。离筵雒水侵杯色，征路函关向晚尘。
　　今日山公旧宾主，知君不负帝城春。
　　◎卷.59【阳山庙观赛神（梁松南征至此，遂为其神，在朗州）】刘禹锡
　　汉家都尉旧征蛮，血食如今配此山，曲盖幽深苍桧下，
　　洞箫愁绝翠屏间。荆巫脉脉传神语，野老娑娑起醉颜。
　　日落风生庙门外，几人连蹋竹歌还。
　　◎卷.60【送僧元暠东游】刘禹锡
　　宝书翻译学初成，振锡如飞白足轻。彭泽因家凡几世，
　　灵山预会是前生。传灯已悟无为理，濡露犹怀罔极情。
　　从此多逢大居士，何人不愿解珠璎。
　　◎卷.61【赠日本僧智藏】刘禹锡
　　浮杯万里过沧溟，遍礼名山适性灵。深夜降龙潭水黑，
　　新秋放鹤野田青。身无彼我那怀土，心会真如不读经。
　　为问中华学道者，几人雄猛得宁馨。
　　◎卷.62【送元简上人适越】刘禹锡
　　孤云出岫本无依，胜境名山即是归。久向吴门游好寺，
　　还思越水洗尘机。浙江涛惊狮子吼，稽岭峰疑灵鹫飞。
　　更入天台石桥去，垂珠璀璨拂三衣。
　　◎卷.63【送宗密上人归南山草堂寺，因谒河南尹白侍郎】刘禹锡
　　宿习修来得慧根，多闻第一却忘言。自从七祖传心印，
　　不要三乘入便门。东泛沧江寻古迹，西归紫阁出尘喧。
　　河南白尹大檀越，好把真经相对翻。
　　◎卷.64【西塞山怀古】刘禹锡
　　西晋楼船下益州，金陵王气黯然收。千寻铁锁沉江底，
　　一片降幡出石头。人世几回伤往事，山形依旧枕江流。
　　今逢四海为家日，故垒萧萧芦荻秋。
　　◎卷.65【广宣上人寄在蜀与韦令公唱和诗卷因以令公…诗示之】刘禹锡
　　碧云佳句久传芳，曾向成都住草堂。振锡常过长者宅，
　　披衣犹带令公香。一时风景添诗思，八部人天入道场。
　　若许相期同结社，吾家本自有柴桑。


第三百六十卷
　　◎卷.1【白舍人自杭州寄新诗有柳色春藏苏小家…寄浙东元相公】刘禹锡
　　钱塘山水有奇声，暂谪仙官领百城。女妓还闻名小小，
　　使君谁许唤卿卿。鳌惊震海风雷起，蜃斗嘘天楼阁成。
　　莫道骚人在三楚，文星今向斗牛明。
　　◎卷.2【春日书怀，寄东洛白二十二杨八二庶子】刘禹锡
　　曾向空门学坐禅，如今万事尽忘筌。眼前名利同春梦，
　　醉里风情敌少年。野草芳菲红锦地，游丝撩乱碧罗天。
　　心知洛下闲才子，不作诗魔即酒颠。
　　◎卷.3【白舍人见酬拙诗，因以寄谢】刘禹锡
　　虽陪三品散班中，资历从来事不同。名姓也曾镌石柱，
　　诗篇未得上屏风。甘陵旧党凋零尽，魏阙新知礼数崇。
　　烟水五湖如有伴，犹应堪作钓鱼翁。
　　◎卷.4【白舍人曹长寄新诗，有游宴之盛，因以戏酬】刘禹锡
　　苏州刺史例能诗，西掖今来替左司。二八城门开道路，
　　五千兵马引旌旗。水通山寺笙歌去，骑过虹桥剑戟随。
　　若共吴王斗百草，不如应是欠西施。
　　◎卷.5【苏州白舍人寄新诗，有叹早白无儿之句，因以赠之】刘禹锡
　　莫嗟华发与无儿，却是人间久远期。雪里高山头白早，
　　海中仙果子生迟。于公必有高门庆，谢守何烦晓镜悲。
　　幸免如新分非浅，祝君长咏梦熊诗。
　　◎卷.6【酬乐天扬州初逢席上见赠】刘禹锡
　　巴山楚水凄凉地，二十三年弃置身。怀旧空吟闻笛赋，
　　到乡翻似烂柯人。沉舟侧畔千帆过，病树前头万木春。
　　今日听君歌一曲，暂凭杯酒长精神。
　　◎卷.7【罢郡归洛途次山阳，留辞郭中丞使君】刘禹锡
　　自到山阳不许辞，高斋日夜有佳期。管弦正合看书院，
　　语笑方酣各咏诗。银汉雪晴褰翠幕，清淮月影落金卮。
　　洛阳归客明朝去，容趁城东花发时。
　　◎卷.8【楚州开元寺北院枸杞临井繁茂可观群贤赋诗因以继和】刘禹锡
　　僧房药树依寒井，井有香泉树有灵。翠黛叶生笼石甃，
　　殷红子熟照铜瓶。枝繁本是仙人杖，根老新成瑞犬形。
　　上品功能甘露味，还知一勺可延龄。
　　◎卷.9【和乐天鹦鹉】刘禹锡
　　养来鹦鹉觜初红，宜在朱楼绣户中。频学唤人缘性慧，
　　偏能识主为情通。敛毛睡足难销日，亸翅愁时愿见风。
　　谁遣聪明好颜色，事须安置入深笼。
　　◎卷.10【洛中逢白监同话游梁之乐，因寄宣武令狐相公】刘禹锡
　　曾经谢病各游梁，今日相逢忆孝王。少有一身兼将相，
　　更能四面占文章。开颜坐上催飞盏，回首庭中看舞枪。
　　借问风前兼月下，不知何客对胡床。
　　◎卷.11【河南王少尹宅燕张常侍白舍人兼呈卢郎中李员外二副使】刘禹锡
　　将星夜落使星来，三省清臣到外台。事重各衔天子诏，
　　礼成同把故人杯。卷帘松竹雪初霁，满院池塘春欲回。
　　第一林亭迎好客，殷勤莫惜玉山颓。
　　◎卷.12【和宣武令狐相公郡斋对新竹】刘禹锡
　　新竹翛翛韵晓风，隔窗依砌尚蒙笼。数间素壁初开后，
　　一段清光入坐中。欹枕闲看知自适，含毫朗咏与谁同。
　　此君若欲长相见，政事堂东有旧丛。
　　◎卷.13【和乐天送鹤上裴相公别鹤之作】刘禹锡
　　昨日看成送鹤诗，高笼提出白云司。朱门乍入应迷路，
　　玉树容栖莫拣枝。双舞庭中花落处，数声池上月明时。
　　三山碧海不归去，且向人间呈羽仪。
　　◎卷.14【阙下待传点呈诸同舍】刘禹锡
　　禁漏晨钟声欲绝，旌旗组绶影相交。殿含佳气当龙首，
　　阁倚晴天见凤巢。山色葱笼丹槛外，霞光泛滟翠松梢。
　　多惭再入金门籍，不敢为文学解嘲。
　　◎卷.15【和乐天以镜换酒】刘禹锡
　　把取菱花百炼镜，换他竹叶十旬杯。嚬眉厌老终难去，
　　蘸甲须欢便到来。妍丑太分迷忌讳，松乔俱傲绝嫌猜。
　　校量功力相千万，好去从空白玉台。
　　◎卷.16【同乐天送河南冯尹学士】刘禹锡
　　可怜五马风流地，暂辍金貂侍从才。阁上掩书刘向去，
　　门前修刺孔融来。崤陵路静寒无雨，洛水桥长昼起雷。
　　共羡府中棠棣好，先于城外百花开。
　　◎卷.17【同白二十二赠王山人】刘禹锡
　　爱名之世忘名客，多事之时无事身。古老相传见来久，
　　岁年虽变貌常新。飞章上达三清路，受箓平交五岳神。
　　笑听咚咚朝暮鼓，只能催得市朝人。
　　◎卷.18【题集贤阁】刘禹锡
　　凤池西畔图书府，玉树玲珑景气闲。长听馀风送天乐，
　　时登高阁望人寰。青山云绕栏干外，紫殿香来步武间。
　　曾是先贤翔集地，每看壁记一惭颜。
　　◎卷.19【和令狐相公初归京国赋诗言怀】刘禹锡
　　凌云羽翮掞天才，扬历中枢与外台。相印昔辞东阁去，
　　将星还拱北辰来。殿庭捧日彯缨入，阁道看山曳履回。
　　口不言功心自适，吟诗酿酒待花开。
　　◎卷.20【和乐天南园试小乐】刘禹锡
　　闲步南园烟雨晴，遥闻丝竹出墙声。欲抛丹笔三川去，
　　先教清商一部成。花木手栽偏有兴，歌词自作别生情。
　　多才遇景皆能咏，当日人传满凤城。
　　◎卷.21【答乐天戏赠】刘禹锡
　　才子声名白侍郎，风流虽老尚难当。诗情逸似陶彭泽，
　　斋日多如周太常。矻矻将心求净法，时时偷眼看春光。
　　知君技痒思欢宴，欲倩天魔破道场。
　　◎卷.22【同乐天送令狐相公赴东都留守（自户部尚书拜）】刘禹锡
　　尚书剑履出明光，居守旌旗赴洛阳。世上功名兼将相，
　　人间声价是文章。衙门晓辟分天仗，宾幕初开辟省郎。
　　从发坡头向东望，春风处处有甘棠。
　　◎卷.23【刑部白侍郎谢病长告，改宾客分司，以诗赠别】刘禹锡
　　鼎食华轩到眼前，拂衣高谢岂徒然。九霄路上辞朝客，
　　四皓丛中作少年。他日卧龙终得雨，今朝放鹤且冲天。
　　洛阳旧有衡茆在，亦拟抽身伴地仙。
　　◎卷.24【和留守令狐相公答白宾客】刘禹锡
　　麦陇和风吹树枝，商山逸客出关时。身无拘束起长晚，
　　路足交亲行自迟。官拂象筵终日待，私将鸡黍几人期。
　　君来不用飞书报，万户先从纸贵知。
　　◎卷.25【酬郓州令狐相公官舍言怀见寄兼呈乐天】刘禹锡
　　词人各在一涯居，声味虽同迹自疏。佳句传因多好事，
　　尽题稀为不便书。已通戎略逢黄石，仍占星文耀碧虚。
　　闻说朝天在来岁，霸陵春色待行车。
　　◎卷.26【吟白乐天哭崔儿二篇，怆然寄赠】刘禹锡
　　吟君苦调我沾缨，能使无情尽有情。四望车中心未释，
　　千秋亭下赋初成。庭梧已有栖雏处，池鹤今无子和声。
　　从此期君比琼树，一枝吹折一枝生。
　　◎卷.27【答乐天所寄咏怀，且释其枯树之叹】刘禹锡
　　衙前有乐馔常精，宅内连池酒任倾。自是官高无狎客，
　　不论年长少欢情。骊龙颔被探珠去，老蚌胚还应月生。
　　莫羡三春桃与李，桂花成实向秋荣。
　　◎卷.28【赴苏州酬别乐天】刘禹锡
　　吴郡鱼书下紫宸，长安厩吏送朱轮。二南风化承遗爱，
　　八咏声名蹑后尘。梁氏夫妻为寄客，陆家兄弟是州民。
　　江城春日追游处，共忆东归旧主人。
　　◎卷.29【福先寺雪中酬别乐天】刘禹锡
　　龙门宾客会龙宫，东去旌旗驻上东。二八笙歌云幕下，
　　三千世界雪花中。离堂未暗排红烛，别曲含凄飏晚风。
　　才子从今一分散，便将诗咏向吴侬。
　　◎卷.30【和乐天耳顺吟兼寄敦诗】刘禹锡
　　吟君新什慰蹉跎，屈指同登耳顺科。邓禹功成三纪事，
　　孔融书就八年多。已经将相谁能尔，抛却丞郎争奈何。
　　独恨长洲数千里，且随鱼鸟泛烟波。
　　◎卷.31【和白侍郎送令狐相公镇太原】刘禹锡
　　十万天兵貂锦衣，晋城风日斗生辉。行台仆射深恩重，
　　从事中郎旧路归。叠鼓蹙成汾水浪，闪旗惊断塞鸿飞。
　　边庭自此无烽火，拥节还来坐紫微。
　　◎卷.32【酬乐天见寄】刘禹锡
　　元君后辈先零落，崔相同年不少留。华屋坐来能几日，
　　夜台归去便千秋。背时犹自居三品，得老终须卜一丘。
　　若使吾徒还早达，亦应箫鼓入松楸。
　　◎卷.33【乐天寄重和晚达冬青一篇，因成再答】刘禹锡
　　风云变化饶年少，光景蹉跎属老夫。秋隼得时凌汗漫，
　　寒龟饮气受泥涂。东隅有失谁能免，北叟之言岂便无。
　　振臂犹堪呼一掷，争知掌下不成卢。
　　◎卷.34【河南白尹有喜崔宾客归洛兼见怀长句，因而继和】刘禹锡
　　几年侍从作名臣，却向青云索得身。朝士忽为方外士，
　　主人仍是眼中人。双鸾游处天京好，五马行时海峤春。
　　遥羡光阴不虚掷，肯令丝竹暂生尘。
　　◎卷.35【和杨师皋给事伤小姬英英】刘禹锡
　　见学胡琴见艺成，今朝追想几伤情。撚弦花下呈新曲。
　　放拨灯前谢改名。但是好花皆易落，从来尤物不长生。
　　鸾台夜直衣衾冷，云雨无因入禁城。
　　◎卷.36【和乐天洛下醉吟，寄太原令狐相公，兼见怀长句】刘禹锡
　　旧相临戎非称意，词人作尹本多情。从容自使边尘静，
　　谈笑不闻桴鼓声。章句新添塞下曲，风流旧占洛阳城。
　　昨来亦有吴趋咏，惟寄东都与北京。
　　◎卷.37【郡斋书怀寄江南白尹，兼简分司崔宾客】刘禹锡
　　谩读图书三十车，年年为郡老天涯。一生不得文章力，
　　百口空为饱暖家。绮季衣冠称鬓面，吴公政事副词华。
　　还思谢病吟归去，同醉城东桃李花。
　　◎卷.38【题于家公主旧宅】刘禹锡
　　树绕荒台叶满池，箫声一绝草虫悲。邻家犹学宫人髻，
　　园客争偷御果枝。马埒蓬蒿藏狡兔，凤楼烟雨啸愁鸱。
　　何郎独在无恩泽，不似当初傅粉时。
　　◎卷.39【酬乐天见贻贺金紫之什】刘禹锡
　　久学文章含白凤，却因政事赐金鱼。郡人未识闻谣咏，
　　天子知名与诏书。珍重贺诗呈锦绣，愿言归计并园庐。
　　旧来词客多无位，金紫同游谁得如。
　　◎卷.40【乐天见示伤微之敦诗晦叔三君子皆有深分因成是诗以寄】刘禹锡
　　吟君叹逝双绝句，使我伤怀奏短歌。世上空惊故人少，
　　集中惟觉祭文多。芳林新叶催陈叶，流水前波让后波。
　　万古到今同此恨，闻琴泪尽欲如何。
　　◎卷.41【和乐天柘枝】刘禹锡
　　柘枝本出楚王家，玉面添娇舞态奢。松鬓改梳鸾凤髻，
　　新衫别织斗鸡纱。鼓催残拍腰身软，汗透罗衣雨点花。
　　画筵曲罢辞归去，便随王母上烟霞。
　　◎卷.42【和乐天题真娘墓】刘禹锡
　　薝卜林中黄土堆，罗襦绣黛已成灰。芳魂虽死人不怕，
　　蔓草逢春花自开。幡盖向风疑舞袖，镜灯临晓似妆台。
　　吴王娇女坟相近，一片行云应往来。
　　◎卷.43【客有话汴州新政书事寄令狐相公】刘禹锡
　　天下咽喉今大宁，军城喜气彻青冥。庭前剑戟朝迎日，
　　笔底文章夜应星。三省壁中题姓字，万人头上见仪形。
　　汴州忽复承平事，正月看灯户不扃。
　　◎卷.44【令狐相公见示河中杨少尹赠答，兼命继之】刘禹锡
　　两首新诗百字馀，朱弦玉磬韵难如。汉家丞相重征后，
　　梁苑仁风一变初。四面诸侯瞻节制，八方通货溢河渠。
　　自从却縠为元帅，大将归来尽把书。
　　◎卷.45【和令狐相公送赵常盈炼师与中贵人同拜岳…投龙毕却赴京】刘禹锡
　　银珰谒者引蜺旌，霞帔仙官到赤城。白鹤迎来天乐动，
　　金龙掷下海神惊。元君伏奏归中禁，武帝亲斋礼上清。
　　何事夷门请诗送，梁王文字上声名。
　　◎卷.46【酬令狐相公赠别】刘禹锡
　　越声长苦有谁闻，老向湘山与楚云。海峤新辞永嘉守，
　　夷门重见信陵君。田园松菊今迷路，霄汉鸳鸿久绝群。
　　幸遇甘泉尚词赋，不知何客荐雄文。
　　◎卷.47【酬令狐相公寄贺迁拜之什】刘禹锡
　　邅回二纪重为郎，洛下遥分列宿光。不见当关呼早起，
　　曾无侍史与焚香。三花秀色通春幌，十字清波绕宅墙。
　　白发青衫谁比数，相怜只是有梁王。
　　◎卷.48【夏日寄宣武令狐相公】刘禹锡
　　长忆梁王逸兴多，西园花尽兴如何。近来溽暑侵亭馆，
　　应觉清谈胜绮罗。境入篇章高韵发，风穿号令众心和。
　　承明欲谒先相报，愿拂朝衣逐晓珂。
　　◎卷.49【酬令狐留守巡内至集贤院见寄】刘禹锡
　　仙院文房隔旧宫，当时盛事尽成空。墨池半在颓垣下，
　　书带犹生蔓草中。巡内因经九重苑，裁诗又继二南风。
　　为兄手写殷勤句，遍历三台各一通。
　　◎卷.50【和令狐相公言怀寄河中杨少尹】刘禹锡
　　章句惭非第一流，世间才子昔陪游。吴宫已叹芙蓉死，
　　边月空悲芦管秋。任向洛阳称傲吏，苦教河上领诸侯。
　　石渠甘对图书老，关外杨公安稳不。
　　◎卷.51【令狐相公自天平移镇太原以诗申贺】刘禹锡
　　北都留守将天兵，出入香街宿禁扃。鼙鼓夜闻惊朔雁，
　　旌旗晓动拂参星。孔璋旧檄家家有，叔度新歌处处听。
　　夷落遥知真汉相，争来屈膝看仪刑。
　　◎卷.52【重酬前寄】刘禹锡
　　边烽寂寂尽收兵，宫树苍苍静掩扃。戎羯归心如内地，
　　天狼无角比凡星。新成丽句开缄后，便入清歌满坐听。
　　吴苑晋祠遥望处，可怜南北太相形。
　　◎卷.53【令狐相公自太原累示新诗，因以酬寄】刘禹锡
　　飞蓬卷尽塞云寒，战马闲嘶汉地宽。万里胡天无警急，
　　一笼烽火报平安。灯前妓乐留宾宴，雪后山河出猎看。
　　珍重新诗远相寄，风情不似四登坛。
　　◎卷.54【酬令狐相公使宅别斋初栽桂树见怀之作】刘禹锡
　　清淮南岸家山树，黑水东边第一栽。影近画梁迎晓日，
　　香随绿酒入金杯。根留本土依江润，叶起寒棱映月开。
　　早晚阴成比梧竹，九霄还放彩雏来。
　　◎卷.55【酬令狐相公见寄】刘禹锡
　　才兼文武播雄名，遗爱芳尘满洛城。身在行台为仆射，
　　书来甪里访先生。闲游占得嵩山色，醉卧高听洛水声。
　　千里相思难命驾，七言诗里寄深情。
　　◎卷.56【郡内书情献裴侍中留守】刘禹锡
　　功成频献乞身章，摆落襄阳镇洛阳。万乘旌旗分一半，
　　八方风雨会中央。兵符今奉黄公略，书殿曾随翠凤翔。
　　心寄华亭一双鹤，日陪高步绕池塘。
　　◎卷.57【酬乐天衫酒见寄】刘禹锡
　　酒法众传吴米好，舞衣偏尚越罗轻。动摇浮蚁香浓甚，
　　装束轻鸿意态生。阅曲定知能自适，举杯应叹不同倾。
　　终朝相忆终年别，对景临风无限情。
　　◎卷.58【自左冯归洛下酬乐天兼呈裴令公】刘禹锡
　　新恩通籍在龙楼，分务神都近旧丘。自有园公紫芝侣，
　　仍追少傅赤松游。华林霜叶红霞晚，伊水晴光碧玉秋。
　　更接东山文酒会，始知江左未风流。
　　◎卷.59【秋斋独坐寄乐天兼呈吴方之大夫】刘禹锡
　　空斋寂寂不生尘，药物方书绕病身。纤草数茎胜静地，
　　幽禽忽至似佳宾。世间忧喜虽无定，释氏销磨尽有因。
　　同向洛阳闲度日，莫教风景属他人。
　　◎卷.60【和乐天斋戒月满夜对道场偶怀咏】刘禹锡
　　常修清净去繁华，人识王城长者家。案上香烟铺贝叶，
　　佛前灯焰透莲花。持斋已满招闲客，理曲先闻命小娃。
　　明日若过方丈室，还应问为法来邪。
　　◎卷.61【吴方之见示独酌小醉首篇乐天续有酬答皆含戏谑…来章】刘禹锡
　　闲门共寂任张罗，静室同虚养太和。尘世欢娱开意少，
　　醉乡风景独游多。散金疏傅寻常乐，枕麹刘生取次歌。
　　计会雪中争挈榼，鹿裘鹤氅递相过。
　　◎卷.62【酬乐天斋满日裴令公置宴席上戏赠】刘禹锡
　　一月道场斋戒满，今朝华幄管弦迎。衔杯本自多狂态，
　　事佛无妨有佞名。酒力半酣愁已散，文锋未钝老犹争。
　　平阳不独容宾醉，听取喧呼吏舍声。
　　◎卷.63【酬乐天偶题酒瓮见寄】刘禹锡
　　从君勇断抛名后，世路荣枯见几回。门外红尘人自走，
　　瓮头清酒我初开。三冬学任胸中有，万户侯须骨上来。
　　何幸相招同醉处，洛阳城里好池台。
　　◎卷.64【酬乐天请裴令公开春加宴】刘禹锡
　　高名大位能兼有，恣意遨游是特恩。二室烟霞成步障，
　　三川风物是家园。晨窥苑树韶光动，晚度河桥春思繁。
　　弦管常调客常满，但逢花处即开樽。
　　◎卷.65【乐天示过敦诗旧宅有感一篇吟之泫然追想昔事…以寄苦怀】刘禹锡
　　凄凉同到故人居，门枕寒流古木疏。向秀心中嗟栋宇，
　　萧何身后散图书。本营归计非无意，唯算生涯尚有馀。
　　忽忆前言更惆怅，丁宁相约速悬车。
　　◎卷.66【寄和东川杨尚书慕巢兼寄西川继之二公近从弟…因成是诗】刘禹锡
　　太华莲峰降岳灵，两川棠树接郊坰。政同兄弟人人乐，
　　曲奏埙篪处处听。杨叶百穿荣会府，芝泥五色耀天庭。
　　各抛笔砚夸旄钺，莫遣文星让将星。
　　◎卷.67【和乐天洛下雪中宴集寄汴州李尚书】刘禹锡
　　洛城无事足杯盘，风雪相和岁欲阑。树上因依见寒鸟，
　　坐中收拾尽闲官。笙歌要请频何爽，笑语忘机拙更欢。
　　遥想兔园今日会，琼林满眼映旂竿。
　　◎卷.68【和牛相公游南庄醉后寓言戏赠乐天兼见示】刘禹锡
　　城外园林初夏天，就中野趣在西偏。蔷薇乱发多临水，
　　鸂鶒双游不避船。水底远山云似雪，桥边平岸草如烟。
　　白家唯有杯觞兴，欲把头盘打少年。
　　◎卷.69【乐天以愚相访沽酒致欢，因成七言聊以奉答】刘禹锡
　　少年曾醉酒旗下，同辈黄衣颔亦黄。蹴踏青云寻入仕，
　　萧条白发且飞觞。令征古事欢生雅，客唤闲人兴任狂。
　　犹胜独居荒草院，蝉声听尽到寒螀。


第三百六十卷
　　◎卷.1【白舍人自杭州寄新诗有柳色春藏苏小家…寄浙东元相公】刘禹锡
　　钱塘山水有奇声，暂谪仙官领百城。女妓还闻名小小，
　　使君谁许唤卿卿。鳌惊震海风雷起，蜃斗嘘天楼阁成。
　　莫道骚人在三楚，文星今向斗牛明。
　　◎卷.2【春日书怀，寄东洛白二十二杨八二庶子】刘禹锡
　　曾向空门学坐禅，如今万事尽忘筌。眼前名利同春梦，
　　醉里风情敌少年。野草芳菲红锦地，游丝撩乱碧罗天。
　　心知洛下闲才子，不作诗魔即酒颠。
　　◎卷.3【白舍人见酬拙诗，因以寄谢】刘禹锡
　　虽陪三品散班中，资历从来事不同。名姓也曾镌石柱，
　　诗篇未得上屏风。甘陵旧党凋零尽，魏阙新知礼数崇。
　　烟水五湖如有伴，犹应堪作钓鱼翁。
　　◎卷.4【白舍人曹长寄新诗，有游宴之盛，因以戏酬】刘禹锡
　　苏州刺史例能诗，西掖今来替左司。二八城门开道路，
　　五千兵马引旌旗。水通山寺笙歌去，骑过虹桥剑戟随。
　　若共吴王斗百草，不如应是欠西施。
　　◎卷.5【苏州白舍人寄新诗，有叹早白无儿之句，因以赠之】刘禹锡
　　莫嗟华发与无儿，却是人间久远期。雪里高山头白早，
　　海中仙果子生迟。于公必有高门庆，谢守何烦晓镜悲。
　　幸免如新分非浅，祝君长咏梦熊诗。
　　◎卷.6【酬乐天扬州初逢席上见赠】刘禹锡
　　巴山楚水凄凉地，二十三年弃置身。怀旧空吟闻笛赋，
　　到乡翻似烂柯人。沉舟侧畔千帆过，病树前头万木春。
　　今日听君歌一曲，暂凭杯酒长精神。
　　◎卷.7【罢郡归洛途次山阳，留辞郭中丞使君】刘禹锡
　　自到山阳不许辞，高斋日夜有佳期。管弦正合看书院，
　　语笑方酣各咏诗。银汉雪晴褰翠幕，清淮月影落金卮。
　　洛阳归客明朝去，容趁城东花发时。
　　◎卷.8【楚州开元寺北院枸杞临井繁茂可观群贤赋诗因以继和】刘禹锡
　　僧房药树依寒井，井有香泉树有灵。翠黛叶生笼石甃，
　　殷红子熟照铜瓶。枝繁本是仙人杖，根老新成瑞犬形。
　　上品功能甘露味，还知一勺可延龄。
　　◎卷.9【和乐天鹦鹉】刘禹锡
　　养来鹦鹉觜初红，宜在朱楼绣户中。频学唤人缘性慧，
　　偏能识主为情通。敛毛睡足难销日，亸翅愁时愿见风。
　　谁遣聪明好颜色，事须安置入深笼。
　　◎卷.10【洛中逢白监同话游梁之乐，因寄宣武令狐相公】刘禹锡
　　曾经谢病各游梁，今日相逢忆孝王。少有一身兼将相，
　　更能四面占文章。开颜坐上催飞盏，回首庭中看舞枪。
　　借问风前兼月下，不知何客对胡床。
　　◎卷.11【河南王少尹宅燕张常侍白舍人兼呈卢郎中李员外二副使】刘禹锡
　　将星夜落使星来，三省清臣到外台。事重各衔天子诏，
　　礼成同把故人杯。卷帘松竹雪初霁，满院池塘春欲回。
　　第一林亭迎好客，殷勤莫惜玉山颓。
　　◎卷.12【和宣武令狐相公郡斋对新竹】刘禹锡
　　新竹翛翛韵晓风，隔窗依砌尚蒙笼。数间素壁初开后，
　　一段清光入坐中。欹枕闲看知自适，含毫朗咏与谁同。
　　此君若欲长相见，政事堂东有旧丛。
　　◎卷.13【和乐天送鹤上裴相公别鹤之作】刘禹锡
　　昨日看成送鹤诗，高笼提出白云司。朱门乍入应迷路，
　　玉树容栖莫拣枝。双舞庭中花落处，数声池上月明时。
　　三山碧海不归去，且向人间呈羽仪。
　　◎卷.14【阙下待传点呈诸同舍】刘禹锡
　　禁漏晨钟声欲绝，旌旗组绶影相交。殿含佳气当龙首，
　　阁倚晴天见凤巢。山色葱笼丹槛外，霞光泛滟翠松梢。
　　多惭再入金门籍，不敢为文学解嘲。
　　◎卷.15【和乐天以镜换酒】刘禹锡
　　把取菱花百炼镜，换他竹叶十旬杯。嚬眉厌老终难去，
　　蘸甲须欢便到来。妍丑太分迷忌讳，松乔俱傲绝嫌猜。
　　校量功力相千万，好去从空白玉台。
　　◎卷.16【同乐天送河南冯尹学士】刘禹锡
　　可怜五马风流地，暂辍金貂侍从才。阁上掩书刘向去，
　　门前修刺孔融来。崤陵路静寒无雨，洛水桥长昼起雷。
　　共羡府中棠棣好，先于城外百花开。
　　◎卷.17【同白二十二赠王山人】刘禹锡
　　爱名之世忘名客，多事之时无事身。古老相传见来久，
　　岁年虽变貌常新。飞章上达三清路，受箓平交五岳神。
　　笑听咚咚朝暮鼓，只能催得市朝人。
　　◎卷.18【题集贤阁】刘禹锡
　　凤池西畔图书府，玉树玲珑景气闲。长听馀风送天乐，
　　时登高阁望人寰。青山云绕栏干外，紫殿香来步武间。
　　曾是先贤翔集地，每看壁记一惭颜。
　　◎卷.19【和令狐相公初归京国赋诗言怀】刘禹锡
　　凌云羽翮掞天才，扬历中枢与外台。相印昔辞东阁去，
　　将星还拱北辰来。殿庭捧日彯缨入，阁道看山曳履回。
　　口不言功心自适，吟诗酿酒待花开。
　　◎卷.20【和乐天南园试小乐】刘禹锡
　　闲步南园烟雨晴，遥闻丝竹出墙声。欲抛丹笔三川去，
　　先教清商一部成。花木手栽偏有兴，歌词自作别生情。
　　多才遇景皆能咏，当日人传满凤城。
　　◎卷.21【答乐天戏赠】刘禹锡
　　才子声名白侍郎，风流虽老尚难当。诗情逸似陶彭泽，
　　斋日多如周太常。矻矻将心求净法，时时偷眼看春光。
　　知君技痒思欢宴，欲倩天魔破道场。
　　◎卷.22【同乐天送令狐相公赴东都留守（自户部尚书拜）】刘禹锡
　　尚书剑履出明光，居守旌旗赴洛阳。世上功名兼将相，
　　人间声价是文章。衙门晓辟分天仗，宾幕初开辟省郎。
　　从发坡头向东望，春风处处有甘棠。
　　◎卷.23【刑部白侍郎谢病长告，改宾客分司，以诗赠别】刘禹锡
　　鼎食华轩到眼前，拂衣高谢岂徒然。九霄路上辞朝客，
　　四皓丛中作少年。他日卧龙终得雨，今朝放鹤且冲天。
　　洛阳旧有衡茆在，亦拟抽身伴地仙。
　　◎卷.24【和留守令狐相公答白宾客】刘禹锡
　　麦陇和风吹树枝，商山逸客出关时。身无拘束起长晚，
　　路足交亲行自迟。官拂象筵终日待，私将鸡黍几人期。
　　君来不用飞书报，万户先从纸贵知。
　　◎卷.25【酬郓州令狐相公官舍言怀见寄兼呈乐天】刘禹锡
　　词人各在一涯居，声味虽同迹自疏。佳句传因多好事，
　　尽题稀为不便书。已通戎略逢黄石，仍占星文耀碧虚。
　　闻说朝天在来岁，霸陵春色待行车。
　　◎卷.26【吟白乐天哭崔儿二篇，怆然寄赠】刘禹锡
　　吟君苦调我沾缨，能使无情尽有情。四望车中心未释，
　　千秋亭下赋初成。庭梧已有栖雏处，池鹤今无子和声。
　　从此期君比琼树，一枝吹折一枝生。
　　◎卷.27【答乐天所寄咏怀，且释其枯树之叹】刘禹锡
　　衙前有乐馔常精，宅内连池酒任倾。自是官高无狎客，
　　不论年长少欢情。骊龙颔被探珠去，老蚌胚还应月生。
　　莫羡三春桃与李，桂花成实向秋荣。
　　◎卷.28【赴苏州酬别乐天】刘禹锡
　　吴郡鱼书下紫宸，长安厩吏送朱轮。二南风化承遗爱，
　　八咏声名蹑后尘。梁氏夫妻为寄客，陆家兄弟是州民。
　　江城春日追游处，共忆东归旧主人。
　　◎卷.29【福先寺雪中酬别乐天】刘禹锡
　　龙门宾客会龙宫，东去旌旗驻上东。二八笙歌云幕下，
　　三千世界雪花中。离堂未暗排红烛，别曲含凄飏晚风。
　　才子从今一分散，便将诗咏向吴侬。
　　◎卷.30【和乐天耳顺吟兼寄敦诗】刘禹锡
　　吟君新什慰蹉跎，屈指同登耳顺科。邓禹功成三纪事，
　　孔融书就八年多。已经将相谁能尔，抛却丞郎争奈何。
　　独恨长洲数千里，且随鱼鸟泛烟波。
　　◎卷.31【和白侍郎送令狐相公镇太原】刘禹锡
　　十万天兵貂锦衣，晋城风日斗生辉。行台仆射深恩重，
　　从事中郎旧路归。叠鼓蹙成汾水浪，闪旗惊断塞鸿飞。
　　边庭自此无烽火，拥节还来坐紫微。
　　◎卷.32【酬乐天见寄】刘禹锡
　　元君后辈先零落，崔相同年不少留。华屋坐来能几日，
　　夜台归去便千秋。背时犹自居三品，得老终须卜一丘。
　　若使吾徒还早达，亦应箫鼓入松楸。
　　◎卷.33【乐天寄重和晚达冬青一篇，因成再答】刘禹锡
　　风云变化饶年少，光景蹉跎属老夫。秋隼得时凌汗漫，
　　寒龟饮气受泥涂。东隅有失谁能免，北叟之言岂便无。
　　振臂犹堪呼一掷，争知掌下不成卢。
　　◎卷.34【河南白尹有喜崔宾客归洛兼见怀长句，因而继和】刘禹锡
　　几年侍从作名臣，却向青云索得身。朝士忽为方外士，
　　主人仍是眼中人。双鸾游处天京好，五马行时海峤春。
　　遥羡光阴不虚掷，肯令丝竹暂生尘。
　　◎卷.35【和杨师皋给事伤小姬英英】刘禹锡
　　见学胡琴见艺成，今朝追想几伤情。撚弦花下呈新曲。
　　放拨灯前谢改名。但是好花皆易落，从来尤物不长生。
　　鸾台夜直衣衾冷，云雨无因入禁城。
　　◎卷.36【和乐天洛下醉吟，寄太原令狐相公，兼见怀长句】刘禹锡
　　旧相临戎非称意，词人作尹本多情。从容自使边尘静，
　　谈笑不闻桴鼓声。章句新添塞下曲，风流旧占洛阳城。
　　昨来亦有吴趋咏，惟寄东都与北京。
　　◎卷.37【郡斋书怀寄江南白尹，兼简分司崔宾客】刘禹锡
　　谩读图书三十车，年年为郡老天涯。一生不得文章力，
　　百口空为饱暖家。绮季衣冠称鬓面，吴公政事副词华。
　　还思谢病吟归去，同醉城东桃李花。
　　◎卷.38【题于家公主旧宅】刘禹锡
　　树绕荒台叶满池，箫声一绝草虫悲。邻家犹学宫人髻，
　　园客争偷御果枝。马埒蓬蒿藏狡兔，凤楼烟雨啸愁鸱。
　　何郎独在无恩泽，不似当初傅粉时。
　　◎卷.39【酬乐天见贻贺金紫之什】刘禹锡
　　久学文章含白凤，却因政事赐金鱼。郡人未识闻谣咏，
　　天子知名与诏书。珍重贺诗呈锦绣，愿言归计并园庐。
　　旧来词客多无位，金紫同游谁得如。
　　◎卷.40【乐天见示伤微之敦诗晦叔三君子皆有深分因成是诗以寄】刘禹锡
　　吟君叹逝双绝句，使我伤怀奏短歌。世上空惊故人少，
　　集中惟觉祭文多。芳林新叶催陈叶，流水前波让后波。
　　万古到今同此恨，闻琴泪尽欲如何。
　　◎卷.41【和乐天柘枝】刘禹锡
　　柘枝本出楚王家，玉面添娇舞态奢。松鬓改梳鸾凤髻，
　　新衫别织斗鸡纱。鼓催残拍腰身软，汗透罗衣雨点花。
　　画筵曲罢辞归去，便随王母上烟霞。
　　◎卷.42【和乐天题真娘墓】刘禹锡
　　薝卜林中黄土堆，罗襦绣黛已成灰。芳魂虽死人不怕，
　　蔓草逢春花自开。幡盖向风疑舞袖，镜灯临晓似妆台。
　　吴王娇女坟相近，一片行云应往来。
　　◎卷.43【客有话汴州新政书事寄令狐相公】刘禹锡
　　天下咽喉今大宁，军城喜气彻青冥。庭前剑戟朝迎日，
　　笔底文章夜应星。三省壁中题姓字，万人头上见仪形。
　　汴州忽复承平事，正月看灯户不扃。
　　◎卷.44【令狐相公见示河中杨少尹赠答，兼命继之】刘禹锡
　　两首新诗百字馀，朱弦玉磬韵难如。汉家丞相重征后，
　　梁苑仁风一变初。四面诸侯瞻节制，八方通货溢河渠。
　　自从却縠为元帅，大将归来尽把书。
　　◎卷.45【和令狐相公送赵常盈炼师与中贵人同拜岳…投龙毕却赴京】刘禹锡
　　银珰谒者引蜺旌，霞帔仙官到赤城。白鹤迎来天乐动，
　　金龙掷下海神惊。元君伏奏归中禁，武帝亲斋礼上清。
　　何事夷门请诗送，梁王文字上声名。
　　◎卷.46【酬令狐相公赠别】刘禹锡
　　越声长苦有谁闻，老向湘山与楚云。海峤新辞永嘉守，
　　夷门重见信陵君。田园松菊今迷路，霄汉鸳鸿久绝群。
　　幸遇甘泉尚词赋，不知何客荐雄文。
　　◎卷.47【酬令狐相公寄贺迁拜之什】刘禹锡
　　邅回二纪重为郎，洛下遥分列宿光。不见当关呼早起，
　　曾无侍史与焚香。三花秀色通春幌，十字清波绕宅墙。
　　白发青衫谁比数，相怜只是有梁王。
　　◎卷.48【夏日寄宣武令狐相公】刘禹锡
　　长忆梁王逸兴多，西园花尽兴如何。近来溽暑侵亭馆，
　　应觉清谈胜绮罗。境入篇章高韵发，风穿号令众心和。
　　承明欲谒先相报，愿拂朝衣逐晓珂。
　　◎卷.49【酬令狐留守巡内至集贤院见寄】刘禹锡
　　仙院文房隔旧宫，当时盛事尽成空。墨池半在颓垣下，
　　书带犹生蔓草中。巡内因经九重苑，裁诗又继二南风。
　　为兄手写殷勤句，遍历三台各一通。
　　◎卷.50【和令狐相公言怀寄河中杨少尹】刘禹锡
　　章句惭非第一流，世间才子昔陪游。吴宫已叹芙蓉死，
　　边月空悲芦管秋。任向洛阳称傲吏，苦教河上领诸侯。
　　石渠甘对图书老，关外杨公安稳不。
　　◎卷.51【令狐相公自天平移镇太原以诗申贺】刘禹锡
　　北都留守将天兵，出入香街宿禁扃。鼙鼓夜闻惊朔雁，
　　旌旗晓动拂参星。孔璋旧檄家家有，叔度新歌处处听。
　　夷落遥知真汉相，争来屈膝看仪刑。
　　◎卷.52【重酬前寄】刘禹锡
　　边烽寂寂尽收兵，宫树苍苍静掩扃。戎羯归心如内地，
　　天狼无角比凡星。新成丽句开缄后，便入清歌满坐听。
　　吴苑晋祠遥望处，可怜南北太相形。
　　◎卷.53【令狐相公自太原累示新诗，因以酬寄】刘禹锡
　　飞蓬卷尽塞云寒，战马闲嘶汉地宽。万里胡天无警急，
　　一笼烽火报平安。灯前妓乐留宾宴，雪后山河出猎看。
　　珍重新诗远相寄，风情不似四登坛。
　　◎卷.54【酬令狐相公使宅别斋初栽桂树见怀之作】刘禹锡
　　清淮南岸家山树，黑水东边第一栽。影近画梁迎晓日，
　　香随绿酒入金杯。根留本土依江润，叶起寒棱映月开。
　　早晚阴成比梧竹，九霄还放彩雏来。
　　◎卷.55【酬令狐相公见寄】刘禹锡
　　才兼文武播雄名，遗爱芳尘满洛城。身在行台为仆射，
　　书来甪里访先生。闲游占得嵩山色，醉卧高听洛水声。
　　千里相思难命驾，七言诗里寄深情。
　　◎卷.56【郡内书情献裴侍中留守】刘禹锡
　　功成频献乞身章，摆落襄阳镇洛阳。万乘旌旗分一半，
　　八方风雨会中央。兵符今奉黄公略，书殿曾随翠凤翔。
　　心寄华亭一双鹤，日陪高步绕池塘。
　　◎卷.57【酬乐天衫酒见寄】刘禹锡
　　酒法众传吴米好，舞衣偏尚越罗轻。动摇浮蚁香浓甚，
　　装束轻鸿意态生。阅曲定知能自适，举杯应叹不同倾。
　　终朝相忆终年别，对景临风无限情。
　　◎卷.58【自左冯归洛下酬乐天兼呈裴令公】刘禹锡
　　新恩通籍在龙楼，分务神都近旧丘。自有园公紫芝侣，
　　仍追少傅赤松游。华林霜叶红霞晚，伊水晴光碧玉秋。
　　更接东山文酒会，始知江左未风流。
　　◎卷.59【秋斋独坐寄乐天兼呈吴方之大夫】刘禹锡
　　空斋寂寂不生尘，药物方书绕病身。纤草数茎胜静地，
　　幽禽忽至似佳宾。世间忧喜虽无定，释氏销磨尽有因。
　　同向洛阳闲度日，莫教风景属他人。
　　◎卷.60【和乐天斋戒月满夜对道场偶怀咏】刘禹锡
　　常修清净去繁华，人识王城长者家。案上香烟铺贝叶，
　　佛前灯焰透莲花。持斋已满招闲客，理曲先闻命小娃。
　　明日若过方丈室，还应问为法来邪。
　　◎卷.61【吴方之见示独酌小醉首篇乐天续有酬答皆含戏谑…来章】刘禹锡
　　闲门共寂任张罗，静室同虚养太和。尘世欢娱开意少，
　　醉乡风景独游多。散金疏傅寻常乐，枕麹刘生取次歌。
　　计会雪中争挈榼，鹿裘鹤氅递相过。
　　◎卷.62【酬乐天斋满日裴令公置宴席上戏赠】刘禹锡
　　一月道场斋戒满，今朝华幄管弦迎。衔杯本自多狂态，
　　事佛无妨有佞名。酒力半酣愁已散，文锋未钝老犹争。
　　平阳不独容宾醉，听取喧呼吏舍声。
　　◎卷.63【酬乐天偶题酒瓮见寄】刘禹锡
　　从君勇断抛名后，世路荣枯见几回。门外红尘人自走，
　　瓮头清酒我初开。三冬学任胸中有，万户侯须骨上来。
　　何幸相招同醉处，洛阳城里好池台。
　　◎卷.64【酬乐天请裴令公开春加宴】刘禹锡
　　高名大位能兼有，恣意遨游是特恩。二室烟霞成步障，
　　三川风物是家园。晨窥苑树韶光动，晚度河桥春思繁。
　　弦管常调客常满，但逢花处即开樽。
　　◎卷.65【乐天示过敦诗旧宅有感一篇吟之泫然追想昔事…以寄苦怀】刘禹锡
　　凄凉同到故人居，门枕寒流古木疏。向秀心中嗟栋宇，
　　萧何身后散图书。本营归计非无意，唯算生涯尚有馀。
　　忽忆前言更惆怅，丁宁相约速悬车。
　　◎卷.66【寄和东川杨尚书慕巢兼寄西川继之二公近从弟…因成是诗】刘禹锡
　　太华莲峰降岳灵，两川棠树接郊坰。政同兄弟人人乐，
　　曲奏埙篪处处听。杨叶百穿荣会府，芝泥五色耀天庭。
　　各抛笔砚夸旄钺，莫遣文星让将星。
　　◎卷.67【和乐天洛下雪中宴集寄汴州李尚书】刘禹锡
　　洛城无事足杯盘，风雪相和岁欲阑。树上因依见寒鸟，
　　坐中收拾尽闲官。笙歌要请频何爽，笑语忘机拙更欢。
　　遥想兔园今日会，琼林满眼映旂竿。
　　◎卷.68【和牛相公游南庄醉后寓言戏赠乐天兼见示】刘禹锡
　　城外园林初夏天，就中野趣在西偏。蔷薇乱发多临水，
　　鸂鶒双游不避船。水底远山云似雪，桥边平岸草如烟。
　　白家唯有杯觞兴，欲把头盘打少年。
　　◎卷.69【乐天以愚相访沽酒致欢，因成七言聊以奉答】刘禹锡
　　少年曾醉酒旗下，同辈黄衣颔亦黄。蹴踏青云寻入仕，
　　萧条白发且飞觞。令征古事欢生雅，客唤闲人兴任狂。
　　犹胜独居荒草院，蝉声听尽到寒螀。


第三百六十二卷
　　◎卷.1【送工部张侍郎入蕃吊祭（时张兼修史）】刘禹锡
　　月窟宾诸夏，云官降九天。饰终邻好重，锡命礼容全。
　　水咽犹登陇，沙鸣稍极边。路因乘驿近，志为饮冰坚。
　　毳帐差池见，乌旗摇曳前。归来赐金石，荣耀自编年。
　　◎卷.2【早秋送台院杨侍御归朝（兄弟四人遍历诸科二人同省）】刘禹锡
　　仙署棣华春，当时已绝伦。今朝丹阙下，更入白眉人。
　　重振高阳族，分居要路津。一门科第足，五府辟书频。
　　鸷鸟得秋气，法星悬火旻。圣朝寰海静，所至不埋轮。
　　◎卷.3【送陆侍御归淮南使府五韵（用年字）】刘禹锡
　　江左重诗篇，陆生名久传。凤城来已熟，羊酪不嫌膻。
　　归路芙蓉府，离堂玳瑁筵。泰山呈腊雪，隋柳布新年。
　　曾忝扬州荐，因君达短笺。
　　◎卷.4【送令狐相公自仆射出镇南梁】刘禹锡
　　夏木正阴成，戎装出帝京。沾襟辞阙泪，回首别乡情。
　　云树褒中路，风烟汉上城。前旌转谷去，后骑踏桥声。
　　久领鸳行重，无嫌虎绶轻。终提一麾去，再入福苍生。
　　◎卷.5【奉送裴司徒令公自东都留守再命太原】刘禹锡
　　星使出关东，兵符赐上公。山河归旧国，管籥换离宫。
　　行色旌旗动，军声鼓角雄。爱棠馀故吏，骑竹见新童。
　　汉垒三秋静，胡沙万里空。其如天下望，旦夕咏清风。
　　◎卷.6【海阳湖别浩初师】刘禹锡
　　近郭看殊境，独游常鲜欢。逢君驻缁锡，观貌称林峦。
　　湖满景方霁，野香春未阑。爱泉移席近，闻石辍棋看。
　　风止松犹韵，花繁露未干。桥形出树曲，岩影落池寒。
　　别路千嶂里，诗情暮云端。他年买山处，似此得隳官。
　　◎卷.7【许给事见示哭工部刘尚书诗因命同作】刘禹锡
　　汉室贤王后，孔门高第人。济时成国器，乐道任天真。
　　特达圭无玷，坚贞竹有筠。总戎宽得众，市义贵能贫。
　　护塞无南牧，驰心拱北辰。乞身来阙下，赐告卧漳滨。
　　荣耀初题剑，清羸已拖绅。宫星徒列位，隙日不回轮。
　　自昔追飞侣，今为侍从臣。素弦哀已绝，青简叹犹新。
　　未遂挥金乐，空悲撤瑟晨。凄凉竹林下，无复见清尘。
　　◎卷.8【武陵书怀五十韵】刘禹锡
　　西汉开支郡，南朝号戚藩。四封当列宿，百雉俯清沅。
　　高岸朝霞合，惊湍激箭奔。积阴春暗度，将霁雾先昏。
　　俗尚东皇祀，谣传义帝冤。桃花迷隐迹，楝叶慰忠魂。
　　户算资渔猎，乡豪恃子孙。照山畬火动，踏月俚歌喧。
　　拥楫舟为市，连甍竹覆轩。披沙金粟见，拾羽翠翘翻。
　　茗折苍溪秀，蘋生枉渚暄。禽惊格磔起，鱼戏噞喁繁。
　　沉约台榭故，李衡墟落存。湘灵悲鼓瑟，泉客泣酬恩。
　　露变蒹葭浦，星悬橘柚村。虎咆空野震，鼍作满川浑。
　　邻里皆迁客，儿童习左言。炎天无冽井，霜月见芳荪。
　　清白家传远，诗书志所敦。列科叨甲乙，从宦出丘樊。
　　结友心多契，驰声气尚吞。士安曾重赋，元礼许登门。
　　草檄嫖姚幕，巡兵戊己屯。筑台先自隗，送客独留髡。
　　遂结王畿绶，来观衢室樽。鸢飞入鹰隼，鱼目俪玙璠。
　　晓烛罗驰道，朝阳辟帝阍。王正会夷夏，月朔盛旗幡。
　　独立当瑶阙，传呵步紫垣。按章清犴狱，视祭洁蘋蘩。
　　御历昌期远，传家宝祚蕃。繇文光夏启，神教畏轩辕。
　　内禅因天性，雄图授化元。继明悬日月，出震统乾坤。
　　大孝三朝备，洪恩九族惇。百川宗渤澥，五岳辅昆仑。
　　何幸逢休运，微班识至尊。校缗资筦榷，复土奉山园。
　　一失贵人意，徒闻太学论。直庐辞锦帐，远守愧朱幡。
　　巢幕方犹燕，抢榆尚笑鲲。邅回过荆楚，流落感凉温。
　　旅望花无色，愁心醉不惛。春江千里草，暮雨一声猿。
　　问卜安冥数，看方理病源。带赊衣改制，尘涩剑成痕。
　　三秀悲中散，二毛伤虎贲。来忧御魑魅，归愿牧鸡豚。
　　就日秦京远，临风楚奏烦。南登无灞岸，旦夕上高原。
　　◎卷.9【早秋集贤院即事（时为学士）】刘禹锡
　　金数已三伏，火星正西流。树含秋露晓，阁倚碧天秋。
　　灰琯应新律，铜壶添夜筹。商飙从朔塞，爽气入神州。
　　蕙草香书殿，愧花点御沟。山明真色见，水静浊烟收。
　　早岁忝华省，再来成白头。幸依群玉府，末路尚瀛洲。
　　◎卷.10【奉和吏部杨尚书太常李卿二相公策…述怀赠答十韵】刘禹锡
　　文雅关西族，衣冠赵北都。有声真汉相，无颣胜隋珠。
　　当轴龙为友，临池凤不孤。九天开内殿，百辟看晨趋。
　　诫满澄欹器，成功别大垆。馀芳在公论，积庆是神扶。
　　步武离台席，徊翔集帝梧。铨材秉秦镜，典乐去齐竽。
　　潇洒风尘外，逢迎诗酒徒。唯应待华诰，更食万钱厨。
　　◎卷.11【晚岁登武陵城顾望水陆怅然有作】刘禹锡
　　星象承乌翼，蛮陬想犬牙。俚人祠竹节，仙洞闭桃花。
　　城基历汉魏，江源自賨巴。华表廖王墓，菜地黄琼家。
　　霜轻菊秀晚，石浅水纹斜。樵音绕故垒，汲路明寒沙。
　　凊风稍改叶，卢橘始含葩。野桥过驿骑，丛祠发迥笳。
　　跳鳞避举网，倦鸟寄行楂。路尘高出树，山火远连霞。
　　夕曛转赤岸，浮霭起苍葭。轧轧渡水桨，连连赴林鸦。
　　叫阍道非远，赐环期自赊。孤臣本危涕，乔木在天涯。
　　◎卷.12【罢郡归洛阳寄友人】刘禹锡
　　远谪年犹少，初归鬓已衰。门闲故吏去，室静老僧期。
　　不见蜘蛛集，频为佝偻欺。颖微囊未出，寒甚谷难吹。
　　濩落唯心在，平生有己知。商歌夜深后，听者竟为谁。
　　◎卷.13【经伏波神祠】刘禹锡
　　蒙蒙篁竹下，有路上壶头。汉垒麏鼯斗，蛮溪雾雨愁。
　　怀人敬遗像，阅世指东流。自负霸王略，安知恩泽侯。
　　乡园辞石柱，筋力尽炎洲。一以功名累，翻思马少游。
　　◎卷.14【和汴州令狐相公到镇改月偶书所怀（二十二韵）】刘禹锡
　　受脤新梁苑，和羹旧傅岩。援毫动星宿，垂钓取韬钤。
　　赫奕三川至，欢呼百姓瞻。绿油貔虎拥，青纸凤凰衔。
　　外垒曾无警，中厨亦罢监。推诚人自服，去杀令逾严。
　　赳赳容皆饰，幡幡口尽钳。为兄怜庾翼，选婿得萧咸。
　　郁倔咽喉地，骈臻水陆兼。度桥鸣绀幰，入肆飏云帆。
　　端月当中气，东风应远占。管弦喧夜景，灯烛掩寒蟾。
　　酒每倾三雅，书能发百函。词人羞布鼓，远客献貂襜。
　　歌榭白团扇，舞筵金缕衫。旌旗遥一簇，舄履近相搀。
　　花树当朱阁，晴河逼翠帘。衣风飘叆叇，烛泪滴巉岩。
　　玉斝虚频易，金炉暖更添。映镮窥艳艳，隔袖见纤纤。
　　谢傅何由接，桓伊定不凡。应怜郡斋老，旦夕镊霜髯。
　　◎卷.15【遥贺白宾客分司初到洛中，戏呈冯尹】刘禹锡
　　西辞望苑去，东占洛阳才。度岭无愁思，看山不懊来。
　　冥鸿何所慕，辽鹤乍飞回。洗竹通新径，携琴上旧台。
　　尘埃长者辙，风月故人杯。闻道龙门峻，还因上客开。
　　◎卷.16【白侍郎大尹自河南寄示池北新葺水斋即事…兼命同作】刘禹锡
　　公府有高政，新斋池上开。再吟佳句后，一似画图来。
　　结构疏林下，夤缘曲岸隈。绿波穿户牖，碧甃叠琼瑰。
　　幽异当轩满，清光绕砌回。潭心澄晚镜，渠口起晴雷。
　　瑶草缘堤种，松烟上岛栽。游鱼惊拨剌，浴鹭喜毰毸。
　　为客烹林笋，因僧采石苔。酒瓶常不罄，书案任成堆。
　　檐外青雀舫，坐中鹦鹉杯。蒲根抽九节，莲萼捧重台。
　　芳讯此时到，胜游何日陪。共讥吴太守，自占洛阳才。
　　◎卷.17【和令狐相公谢太原李侍中寄蒲桃】刘禹锡
　　珍果出西域，移根到北方。昔年随汉使，今日寄梁王。
　　上相芳缄至，行台绮席张。鱼鳞含宿润，马乳带残霜。
　　染指铅粉腻，满喉甘露香。酝成十日酒，味敌五云浆。
　　咀嚼停金盏，称嗟响画堂。惭非末至客，不得一枝尝。
　　◎卷.18【和令狐相公玩白菊】刘禹锡
　　家家菊尽黄，梁国独如霜。莹静真琪树，分明对玉堂。
　　仙人披雪氅，素女不红妆。粉蝶来难见，麻衣拂更香。
　　向风摇羽扇，含露滴琼浆。高艳遮银井，繁枝覆象床。
　　桂丛惭并发，梅蕊妒先芳。一入瑶华咏，从兹播乐章。
　　◎卷.19【令狐相公见示新栽蕙兰二草之什，兼命同作】刘禹锡
　　上国庭前草，移来汉水浔。朱门虽易地，玉树有馀阴。
　　艳彩凝还泛，清香绝复寻。光华童子佩，柔软美人心。
　　惜晚含远思，赏幽空独吟。寄言知音者，一奏风中琴。
　　◎卷.20【和令狐相公南斋小宴听阮咸】刘禹锡
　　阮巷久芜沉，四弦有遗音。雅声发兰室，远思含竹林。
　　座绝众宾语，庭移芳树阴。飞觞助真气，寂听无流心。
　　影似白团扇，调谐朱弦琴。一毫不平意，幽怨古犹今。
　　◎卷.21【和令狐相公九日对黄白二菊花见怀】刘禹锡
　　素萼迎寒秀，金英带露香。繁华照旄钺，荣盛对银黄。
　　琮璧交辉映，衣裳杂彩章。晴云遥盖覆，秋蝶近悠扬。
　　空想逢九日，何由陪一觞。满丛佳色在，未肯委严霜。
　　◎卷.22【令狐仆射与余投分素深纵山川阻修…附于旧编之末】刘禹锡
　　前日寝门恸，至今悲有馀。已嗟万化尽，方见八行书。
　　满纸传相忆，裁诗怨索居。危弦音有绝，哀玉韵犹虚。
　　忽叹幽明异，俄惊岁月除。文章虽不朽，精魄竟焉如。
　　零泪沾青简，伤心见素车。凄凉从此后，无复望双鱼。
　　◎卷.23【和乐天闲园独赏八韵前以蜂鹤拙句寄呈…小巧以取大咍】刘禹锡
　　永日无人事，芳园任兴行。陶庐树可爱，潘宅雨新晴。
　　傅粉琅玕节，熏香菡萏茎。榴花裙色好，桐子药丸成。
　　柳蠹枝偏亚，桑空叶再生。睢盱欲斗雀，索漠不言莺。
　　动植随四气，飞沉含五情。抢榆与水击，小大强为名。
　　◎卷.24【奉和裴令公新成绿野堂即书】刘禹锡
　　蔼蔼鼎门外，澄澄洛水湾。堂皇临绿野，坐卧看青山。
　　位极却忘贵，功成欲爱闲。官名司管籥，心术去机关。
　　禁苑凌晨出，园花及露攀。池塘鱼拨剌，竹径鸟绵蛮。
　　志在安潇洒，尝经历险艰。高情方造适，众意望征还。
　　好客交珠履，华筵舞玉颜。无因随贺燕，翔集画梁间。
　　◎卷.25【三月三日与乐天及河南李尹奉陪裴令公泛洛禊饮…十二韵】刘禹锡
　　洛下今修禊，群贤胜会稽。盛筵陪玉铉，通籍尽金闺。
　　波上神仙妓，岸傍桃李蹊。水嬉如鹭振，歌响杂莺啼。
　　历览风光好，沿洄意思迷。棹歌能俪曲，墨客竞分题。
　　翠幄连云起，香车向道齐。人夸绫步障，马惜锦障泥。
　　尘暗宫墙外，霞明苑树西。舟形随鹢转，桥影与虹低。
　　川色晴犹远，乌声暮欲栖。唯馀踏青伴，待月魏王堤。
　　◎卷.26【乐天少傅五月长斋广延缁徒谢绝文友坐成暌间因以戏之】刘禹锡
　　五月长斋戒，深居绝送迎。不离通德里，便是法王城。
　　举目皆僧事，全家少俗情。精修无上道，结念未来生。
　　宾閤缁衣占，书堂信鼓鸣。戏童为塔象，啼鸟学经声。
　　黍用青菰角，葵承玉露烹。马家供薏苡，刘氏饷芜菁。
　　暗网笼歌扇，流尘晦酒铛。不知何次道，作佛几时成。
　　◎卷.27【酬乐天晚夏闲居欲相访先以诗见贻】刘禹锡
　　池榭堪临泛，翛然散郁陶。步因驱鹤缓，吟为听蝉高。
　　林密添新竹，枝低缒晚桃。酒醅晴易熟，药圃夏频薅。
　　老是班行旧，闲为乡里豪。经过更何处，风景属吾曹。
　　◎卷.28【酬乐天醉后狂吟十韵（来章有移家惟醉和之句）】刘禹锡
　　散诞人间乐，逍遥地上仙。诗家登逸品，释氏悟真筌。
　　制诰留台阁，歌词入管弦。处身于木雁，任世变桑田。
　　吏隐情兼遂，儒玄道两全。八关斋适罢，三雅兴尤偏。
　　文墨中年旧，松筠晚岁坚。鱼书曾替代，香火有因缘。
　　欲向醉乡去，犹为色界牵。好吹杨柳曲，为我舞金钿。
　　◎卷.29【牛相公见示新什，谨依本韵次用以抒下情】刘禹锡
　　剧韵新篇至，因难始见能。雨天龙变化，晴日凤鶱腾。
　　游海惊何极，闻韶素不曾。惬心时拊髀，击节日麾肱。
　　符彩添隃墨，波澜起剡藤。拣金光熠熠，累璧势层层。
　　珠媚多藏贾，花撩欲定僧。封来真宝物，寄与愧交朋。
　　已老无时疾，长贫望岁登。雀罗秋寂寂，虫翅晓薨薨。
　　羸骥方辞绊，虚舟已绝縆。荣华甘死别，健羡亦生憎。
　　玉柱琤瑽韵，金觥雹凸棱。何时良宴会，促膝对华灯。
　　◎卷.30【奉和中书崔舍人八月十五日夜玩月二十韵】刘禹锡
　　暮景中秋爽，阴灵既望圆。浮精离碧海，分照接虞渊。
　　迥见孤轮出，高从倚盖旋。二仪含皎澈，万象共澄鲜。
　　整御当西陆，舒光丽上玄。从星变风雨，顺日助陶甄。
　　远近同时望，晶荧此夜偏。运行调玉烛，洁白应金天。
　　曲沼疑瑶镜，通衢若象筵。逢人尽冰雪，遇景即神仙。
　　引素吞银汉，凝清洗绿烟。皋禽警露下，邻杵思风前。
　　水是还珠浦，山成种玉田。剑沉三尺影，灯罢九枝然。
　　象外形无迹，寰中影有迁。稍当云阙正，未映斗城悬。
　　静对挥宸翰，闲临襞彩笺。境同牛渚上，宿在凤池边。
　　兴掩寻安道，词胜命仲宣。从今纸贵后，不复咏陈篇。
　　◎卷.31【奉和淮南李相公早秋即事，寄成都武相公】刘禹锡
　　八柱共承天，东西别隐然。远夷争慕化，真相故临边。
　　并进夔龙位，仍齐龟鹤年。同心舟已济，造膝璧常联。
　　对领专征寄，遥持造物权。斗牛添气色，井络静氛烟。
　　献可通三略，分甘出万钱。汉南趋节制，赵北赐山川。
　　玉帐观渝舞，虹旌猎楚田。步嫌双绶重，梦入九城偏。
　　秋雨离情动，新诗乐府传。聆音还窃抃，不觉抚么弦。
　　◎卷.32【元和癸巳岁仲秋诏发江陵偏师问罪蛮…寄荆南严司空】刘禹锡
　　蛮水阻朝宗，兵符下渚宫。前筹得上策，无战已成功。
　　汉使星飞入，夷心草偃同。歌谣开竹栈，拜舞戢桑弓。
　　就日知冰释，投人念鸟穷。网罗三面解，章奏九门通。
　　卉服联操袂，雕题尽鞠躬。降幡秋练白，驿骑昼尘红。
　　火号休传警，机桥罢亘空。登山不见虏，振旆自生风。
　　江远烟波静，军回气色雄。伫看闻喜后，金石赐元戎。


第三百六十三卷
　　◎卷.1【和李六侍御文宣王庙释奠作】刘禹锡
　　叹息鲁先师，生逢周室卑。有心律天道，无位救陵夷。
　　历聘不能用，领徒空尔为。儒风正礼乐，旅象入蓍龟。
　　西狩非其应，中都安足施。世衰由我贱，泣下为人悲。
　　遗教光文德，兴王叶梦期。土田封后胤，冕服饰虚仪。
　　钟鼓胶庠荐，牲牢郡邑祠。闻君喟然叹，偏在上丁时。
　　◎卷.2【和窦中丞晚入容江作】刘禹锡
　　汉郡三十六，郁林东南遥。人伦选清臣，天外颁诏条。
　　桂水步秋浪，火山凌雾朝。分圻辨风物，入境闻讴谣。
　　莎岸见长亭，烟林隔丽谯。日落舟益驶，川平旗自飘。
　　珠浦远明灭，金沙晴动摇。一吟道中作，离思悬层霄。
　　◎卷.3【南海马大夫见惠著述三通勒成四帙…钦受嘉贶诗以谢之】刘禹锡
　　红旗阅五兵，绛帐领诸生。味道轻鼎食，退公犹笔耕。
　　青箱传学远，金匮纳书成。一瞬见前事，九流当抗行。
　　编蒲曾苦思，垂竹愧无名。今日承芳讯，谁言赠衮荣。
　　◎卷.4【和杨侍郎初至郴州纪事书情题郡斋八韵】刘禹锡
　　旌节下朝台，分圭从北回。城头鹤立处，驿树凤栖来。
　　旧路芳尘在，新恩馹骑催。里闾风偃草，鼓舞抃成雷。
　　吏散山禽啭，庭香夏蕊开。郡斋堪四望，壁记有三台。
　　人讶征黄晚，文非吊屈哀。一吟梁甫曲，知是卧龙才。
　　◎卷.5【和东川王相公新涨驿池八韵】刘禹锡
　　今日池塘上，初移造物权。苞蔵成别岛，沿浊致清涟。
　　变化生言下，蓬瀛落眼前。泛觞惊翠羽，开幕对红莲。
　　远写风光入，明含气象全。渚烟笼驿树，波日漾宾筵。
　　曲岸留缇骑，中流转彩船。无因接元礼，共载比神仙。
　　◎卷.6【酬杨八庶子喜韩吴兴与余同迁见赠（依本韵次用）】刘禹锡
　　早遇圣明朝，雁行登九霄。文轻傅武仲，酒逼盖宽饶。
　　舍矢同瞻鹄，当筵共赛枭。琢磨三益重，唱和五音调。
　　台柏烟常起，池荷香暗飘。星文辞北极，旗影度东辽。
　　直道由来黜，浮名岂敢要。三湘与百越，雨散又云摇。
　　远守惭侯籍，征还荷诏条。悴容唯舌在，别恨几魂销。
　　满眼悲陈事，逢人少旧僚。烟霞为老伴，蒲柳任先凋。
　　虎绶悬新印，龙舼理去桡。断肠天北郡，携手洛阳桥。
　　幢盖今虽贵，弓旌会见招。其如草玄客，空宇久寥寥。
　　◎卷.7【和兵部郑侍郎省中四松诗十韵】刘禹锡
　　右相历中台，移松武库栽。紫茸抽组绶，青实长玫瑰。
　　便有干霄势，看成构厦材。数分天柱半，影逐日轮回。
　　旧赏台阶去，新知谷口来。息阴常仰望，玩境几裴回。
　　翠粒晴悬露，苍鳞雨起苔。凝音助瑶瑟，飘蕊泛金罍。
　　月桂花遥烛，星榆叶对开。终须似鸡树，荣茂近昭回。
　　◎卷.8【酬郑州权舍人见寄二十韵】刘禹锡
　　朱户凌晨启，碧梧含早凉。人从桔柣至，书到漆沮傍。
　　抃会因佳句，情深取断章。惬心同笑语，入耳胜笙簧。
　　忆昔三条路，居邻数仞墙。学堂青玉案，彩服紫罗囊。
　　麟角看成就，龙驹见抑扬。彀中飞一箭，云际落双鶬。
　　甸邑叨前列，天台愧后行。鲤庭传事业，鸡树遂翱翔。
　　书殿连鳷鹊，神池接凤凰。追游蒙尚齿，惠好结中肠。
　　铩翮方抬举，危根易损伤。一麾怜弃置，五字借恩光。
　　汝海崆峒秀，溱流芍药芳。风行能偃草，境静不争桑。
　　转旆趋关右，颁条匝渭阳。病吟犹有思，老醉已无狂。
　　尘满鸿沟道，沙惊白狄乡。伫闻黄纸诏，促召紫微郎。
　　◎卷.9【和牛相公题姑苏所寄太湖石兼寄李苏州】刘禹锡
　　震泽生奇石，沉潜得地灵。初辞水府出，犹带龙宫腥。
　　发自江湖国，来荣卿相庭。从风夏云势，上汉古查形。
　　拂拭鱼鳞见，铿锵玉韵聆。烟波含宿润，苔藓助新青。
　　嵌穴胡雏貌，纤铓虫篆铭。孱颜傲林薄，飞动向雷霆。
　　烦热近还散，馀酲见便醒。凡禽不敢息，浮壒莫能停。
　　静称垂松盖，鲜宜映鹤翎。忘忧常目击，素尚与心冥。
　　眇小欺湘燕，团圆笑落星。徒然想融结，安可测年龄。
　　采取询乡耋，搜求按旧经。垂钩入空隙，隔浪动晶荧。
　　有获人争贺，欢谣众共听。一州惊阅宝，千里远扬舲。
　　睹物洛阳陌，怀人吴御亭。寄言垂天翼，早晚起沧溟。
　　◎卷.10【浙西李大夫述梦四十韵并浙东元相公酬和斐然继声】刘禹锡
　　位是才能取，时因际会遭。羽仪呈鸑鷟，铓刃试豪曹。
　　洛下推年少，山东许地高。门承金铉鼎，家有玉璜韬。
　　海浪扶鹏翅，天风引骥髦。便知蓬阁閟，不识鲁衣褒。
　　兴发春塘草，魂交益部刀。形开犹抱膝，烛尽遽挥毫。
　　昔仕当初筮，逢时咏载橐。怀铅辨虫蠹，染素学鹅毛。
　　车骑方休汝，归来欲效陶。南台资謇谔，内署选风骚。
　　羽化如乘鲤，楼居旧冠鳌。美香焚湿麝，名果赐干萄。
　　议赦蝇栖笔，邀歌蚁泛醪。代言无所戏，谢表自称叨。
　　兰焰凝芳泽，芝泥莹玉膏。对频声价出，直久梦魂劳。
　　草诏令归马，批章答献獒。银花悬院榜，翠羽映帘绦。
　　讽谏欣然纳，奇觚率尔操。禁中时谔谔，天下免忉忉。
　　左顾龟成印，双飞鹄织袍。谢宾缘地密，洁己是心豪。
　　五日思归沐，三春羡众邀。茶炉依绿笋，棋局就红桃。
　　溟海桑潜变，阴阳炭暗熬。仙成脱屣去，臣恋捧弓号。
　　建节辞乌柏，宣风看鹭涛。土山京口峻，铁瓮郡城牢。
　　曲岛花千树，官池水一篙。莺来和丝管，雁起拂麾旄。
　　宛转倾罗扇，回旋堕玉搔。罚筹长竖纛，觥盏样如舠。
　　山是千重障，江为四面濠。卧龙曾得雨，孤鹤尚鸣皋。
　　剑用雄开匣，弓闲蛰受弢。凤姿尝在竹，鷃羽不离蒿。
　　吴越分双镇，东西接万艘。今朝比潘陆，江海更滔滔。
　　◎卷.11【和浙西李大夫伊川卜居】刘禹锡
　　早入八元数，尝承三接恩。飞鸣天上路，镇压海西门。
　　清望寰中许，高情物外存。时来诚不让，归去每形言。
　　洛下思招隐，江干厌作藩。按经修道具，依样买山村。
　　开凿随人化，幽阴为律暄。远移难得树，立变旧荒园。
　　绝塞通潜径，平泉占上原。烟霞遥在想，簿领益为繁。
　　丹禁虚东閤，苍生望北辕。徒令双白鹤，五里自翩翻。
　　◎卷.12【省试风光草际浮】刘禹锡
　　熙熙春景霁，草绿春光丽。的历乱相鲜，葳蕤互亏蔽。
　　乍疑芊绵里，稍动丰茸际。影碎翻崇兰，浮香转丛蕙。
　　含烟绚碧彩，带露如珠缀。幸因采掇日，况此临芳岁。
　　◎卷.13【历阳书事七十韵】刘禹锡
　　一夕为湖地，千年列郡名。霸王迷路处，亚父所封城。
　　汉置东南尉，梁分肘腋兵。本吴风俗剽，兼楚语音伧。
　　沸井今无涌，乌江旧有名。土台游柱史，石室隐彭铿。
　　曹操祠犹在，濡须坞未平。海潮随月大，江水应春生。
　　忆昨深山里，终朝看火耕。鱼书来北阙，鹢首下南荆。
　　云雨巫山暗，蕙兰湘水清。章华树已失，鄂渚草来迎。
　　庐阜香炉出，湓城粉堞明。雁飞彭蠡暮，鸦噪大雷晴。
　　平野分风使，恬和趁夜程。贵池登陆峻，舂谷渡桥鸣。
　　骆驿主人问，悲欢故旧情。几年方一面，卜昼便三更。
　　助喜杯盘盛，忘机笑语訇。管清疑警鹤，弦巧似娇莺。
　　炽炭烘蹲兽，华茵织斗鲸。回裾飘雾雨，急节堕琼英。
　　敛黛凝愁色，施钿耀翠晶。容华本南国，妆束学西京。
　　日落方收鼓，天寒更炙笙。促筵交履舄，痛饮倒簪缨。
　　谑浪容优孟，娇怜许智琼。蔽明添翠帟，命烛拄金茎。
　　坐久罗衣皱，杯频粉面騂。兴来从请曲，意堕即飞觥。
　　令急重须改，欢冯醉尽呈。诘朝还选胜，来日又寻盟。
　　道别殷勤惜，邀筵次第争。唯闻嗟短景，不复有馀酲。
　　众散扃朱户，相携话素诚。晤言犹亹亹，残漏自丁丁。
　　出祖千夫拥，行厨五熟烹。离亭临野水，别思入哀筝。
　　接境人情洽，方冬馔具精。中流为界道，隔岸数飞甍。
　　沙浦王浑镇，沧洲谢脁城。望夫人化石，梦帝日环营。
　　半渡趋津吏，缘堤簇郡甿。场黄堆晚稻，篱碧见冬菁。
　　里社争来献，壶浆各自擎。鸱夷倾底写，粔籹斗成□。
　　采石风传柝，新林暮击钲。茧纶牵拨剌，犀焰照澄泓。
　　露冕观原野，前驱抗旆旌。分庭展宾主，望阙拜恩荣。
　　比屋惸嫠辈，连年水旱并。遐思常后已，下令必先庚。
　　远岫低屏列，支流曲带萦。湖鱼香胜肉，官酒重于饧。
　　忆昔泉源变，斯须地轴倾。鸡笼为石颗，龟眼入泥坑。
　　事系人风重，官从物论轻。江春俄澹荡，楼月几亏盈。
　　柳长千丝宛，田塍一线絣。游鱼将婢从，野雉见媒惊。
　　波净攒凫鹊，洲香发杜蘅。一钟菰葑米，千里水葵羹。
　　受谴时方久，分忧政未成。比琼虽碌碌，于铁尚铮铮。
　　早忝登三署，曾闻奏六英。无能甘负弩，不慎在提衡。
　　口语成中遘，毛衣阻上征。时闻关利钝，智亦有聋盲。
　　昔愧山东妙，今惭海内兄。后来登甲乙，早已在蓬瀛。
　　心托秦明镜，才非楚白珩。齿衰亲药物，宦薄傲公卿。
　　捧日皆元老，宣风尽大彭。好令朝集使，结束赴新正。
　　◎卷.14【和武中丞秋日寄怀简诸僚故】刘禹锡
　　退朝还公府，骑吹息繁阴。吏散秋庭寂，乌啼烟树深。
　　威生奉白简，道胜外华簪。风物清远目，功名怀寸阴。
　　云衢念前侣，彩翰写冲襟。凉菊照幽径，败荷攒碧浔。
　　感时江海思，报国松筠心。空愧寿陵步，芳尘何处寻。
　　◎卷.15【和令狐相公春日寻花有怀白侍郎阁老】刘禹锡
　　芳菲满雍州，鸾凤许同游。花径须深入，时光不少留。
　　色鲜由树嫩，枝亚为房稠。静对仍持酒，高看特上楼。
　　晴宜连夜赏，雨便一年休。共忆秋官处，馀霞曲水头。


第三百六十四卷
　　◎卷.1【荆州歌二首】刘禹锡
　　渚宫杨柳暗，麦城朝雉飞。可怜踏青伴，乘暖著轻衣。
　　今日好南风，商旅相催发。沙头樯竿上，始见春江阔。
　　◎卷.2【纪南歌】刘禹锡
　　风烟纪南城，尘土荆门路。天寒多猎骑，走上樊姬墓。
　　◎卷.3【视刀环歌】刘禹锡
　　常恨言语浅，不如人意深。今朝两相视，脉脉万重心。
　　◎卷.4【三阁辞四首（吴声）】刘禹锡
　　贵人三阁上，日晏未梳头。不应有恨事，娇甚却成愁。
　　珠箔曲琼钩，仔细见扬州。北兵那得度，浪话判悠悠。
　　沉香帖阁柱，金缕画门楣。回首降幡下，已见黍离离。
　　三人出眢井，一身登槛车。朱门漫临水，不可见鲈鱼。
　　◎卷.5【纥那曲二首】刘禹锡
　　杨柳郁青青，竹枝无限情。周郎一回顾，听唱纥那声。
　　踏曲兴无穷，调同词不同。愿郎千万寿，长作主人翁。
　　◎卷.6【淮阴行五首】刘禹锡
　　簇簇淮阴市，竹楼缘岸上。好日起樯竿，乌飞惊五两。
　　今日转船头，金乌指西北。烟波与春草，千里同一色。
　　船头大铜镮，摩挲光阵阵。早早使风来，沙头一眼认。
　　何物令侬羡，羡郎船尾燕。衔泥趁樯竿，宿食长相见。
　　隔浦望行船，头昂尾幰幰。无奈晚来时，清淮春浪软。
　　◎卷.7【浑侍中宅牡丹】刘禹锡
　　径尺千馀朵，人间有此花。今朝见颜色，更不向诸家。
　　◎卷.8【咏红柿子】刘禹锡
　　晓连星影出，晚带日光悬。本因遗采掇，翻自保天年。
　　◎卷.9【吕八见寄郡内书怀因而戏和】刘禹锡
　　文苑振金声，循良冠百城。不知今史氏，何处列君名。
　　◎卷.10【秋风引】刘禹锡
　　何处秋风至，萧萧送雁群。朝来入庭树，孤客最先闻。
　　◎卷.11【柳花词三首】刘禹锡
　　开从绿条上，散逐香风远。故取花落时，悠扬占春晚。
　　轻飞不假风，轻落不委地。撩乱舞晴空，发人无限思。
　　晴天闇闇雪，来送青春暮。无意似多情，千家万家去。
　　◎卷.12【路傍曲】刘禹锡
　　南山宿雨晴，春入凤凰城。处处闻弦管，无非送酒声。
　　◎卷.13【君山怀古】刘禹锡
　　属车八十一，此地阻长风。千载威灵尽，赭山寒水中。
　　◎卷.14【庭竹】刘禹锡
　　露涤铅粉节，风摇青玉枝。依依似君子，无地不相宜。
　　◎卷.15【唐郎中宅与诸公同饮酒看牡丹】刘禹锡
　　今日花前饮，甘心醉数杯。但愁花有语，不为老人开。
　　◎卷.16【题寿安甘棠馆二首】刘禹锡
　　公馆似仙家，池清竹径斜。山禽忽惊起，冲落半岩花。
　　门前洛阳道，门里桃花路。尘土与烟霞，其间十馀步。
　　◎卷.17【古词二首（一作讽古）】刘禹锡
　　轩后初冠冕，前旒为蔽明。安知从复道，然后见人情。
　　簿领乃俗士，清谈信古风。吾观苏令绰，朱墨一何工。
　　◎卷.18【寓兴二首】刘禹锡
　　常谈即至理，安事非常情。寄语何平叔，无为轻老生。
　　世途多礼数，鹏鷃各逍遥。何事陶彭泽，抛官为折腰。
　　◎卷.19【咏史二首】刘禹锡
　　骠骑非无势，少卿终不去。世道剧颓波，我心如砥柱。
　　贾生明王道，卫绾工车戏。同遇汉文时，何人居贵位。
　　◎卷.20【经檀道济故垒】刘禹锡
　　万里长城坏，荒营野草秋。秣陵多士女，犹唱白符鸠。
　　◎卷.21【伤段右丞（江湖旧游，南宫交代）】刘禹锡
　　江海多豪气，朝廷有直声。何言马蹄下，一旦是佳城。
　　◎卷.22【伤独孤舍人】刘禹锡
　　昔别矜年少，今悲丧国华。远来同社燕，不见早梅花。
　　◎卷.23【再伤庞尹】刘禹锡
　　京兆归何处，章台空暮尘。可怜鸾镜下，哭杀画眉人。
　　◎卷.24【敬酬微公见寄二首】刘禹锡
　　凄凉沃州僧，憔悴柴桑宰。别来二十年，唯馀两心在。
　　越江千里镜，越岭四时雪。中有逍遥人，夜深观水月。
　　◎卷.25【鄂渚留别李二十一表臣大夫】刘禹锡
　　高樯起行色，促柱动离声。欲问江深浅，应如远别情。
　　◎卷.26【答表臣赠别二首】刘禹锡
　　昔为瑶池侣，飞舞集蓬莱。今作江汉别，风雪一徘徊。
　　嘶马立未还，行舟路将转。江头暝色深，挥袖依稀见。
　　◎卷.27【始发鄂渚寄表臣二首】刘禹锡
　　祖帐管弦绝，客帆西风生。回车已不见，犹听马嘶声。
　　晓发柳林戍，遥城闻五鼓。忆与故人眠，此时犹晤语。
　　◎卷.28【出鄂州界怀表臣二首】刘禹锡
　　离席一挥杯，别愁今尚醉。迟迟有情处，却恨江帆驶。
　　梦觉疑连榻，舟行忽千里。不见黄鹤楼，寒沙雪相似。
　　◎卷.29【和游房公旧竹亭闻琴绝句】刘禹锡
　　尚有竹间路，永无綦下尘。一闻流水曲，重忆餐霞人。
　　◎卷.30【西州李尚书知愚与元武昌有旧远示二篇…继和二首】刘禹锡
　　如何赠琴日，已是绝弦时。无复双金报，空馀挂剑悲。
　　宝匣从此闲，朱弦谁复调。只应随玉树，同向土中销。
　　◎卷.31【别苏州二首】刘禹锡
　　三载为吴郡，临岐祖帐开。虽非谢桀黠，且为一裴回。
　　流水阊门外，秋风吹柳条。从来送客处，今日自魂销。
　　◎卷.32【罢和州游建康】刘禹锡
　　秋水清无力，寒山暮多思。官闲不计程，遍上南朝寺。
　　◎卷.33【九日登高】刘禹锡
　　世路山河险，君门烟雾深。年年上高处，未省不伤心。
　　◎卷.34【答柳子厚】刘禹锡
　　年方伯玉早，恨比四愁多。会待休车骑，相随出罻罗。
　　◎卷.35【馆娃宫在旧郡西南砚石山前瞰姑苏台傍有采香…因赋二章】刘禹锡
　　宫馆贮娇娃，当时意大夸。艳倾吴国尽，笑入楚王家。
　　月殿移椒壁，天花代舜华。唯馀采香径，一带绕山斜。


第三百六十五卷
　　◎卷.1【听琴（一作听僧弹琴）】刘禹锡
　　禅思何妨在玉琴，真僧不见听时心。
　　秋堂境寂夜方半，云去苍梧湘水深。
　　◎卷.2【魏宫词二首】刘禹锡
　　日晚长秋帘外报，望陵歌舞在明朝。
　　添炉欲爇熏衣麝，忆得分时不忍烧。
　　日映西陵松柏枝，下台相顾一相思。
　　朝来乐府长歌曲，唱著君王自作词。
　　◎卷.3【杨枝词二首】刘禹锡
　　迎得春光先到来，浅黄轻绿映楼台。
　　只缘袅娜多情思，更被春风长倩猜。
　　巫峡巫山杨柳多，朝云暮雨远相和。
　　因想阳台无限事，来君回唱竹枝歌。
　　◎卷.4【竹枝词二首】刘禹锡
　　杨柳青青江水平，闻郎江上唱歌声。
　　东边日出西边雨，道是无晴却有晴。
　　楚水巴山江雨多，巴人能唱本乡歌。
　　今朝北客思归去，回入纥那披绿罗。
　　◎卷.5【堤上行三首】刘禹锡
　　酒旗相望大堤头，堤下连樯堤上楼。
　　日暮行人争渡急，桨声幽轧满中流。
　　江南江北望烟波，入夜行人相应歌。
　　桃叶传情竹枝怨，水流无限月明多。
　　春堤缭绕水徘徊，酒舍旗亭次第开。
　　日晚上楼招估客，轲峨大艑落帆来。
　　◎卷.6【踏歌词四首（第二首一作张籍《无题诗》）】刘禹锡
　　春江月出大堤平，堤上女郎连袂行。
　　唱尽新词欢不见，红霞映树鹧鸪鸣。
　　桃蹊柳陌好经过，灯下妆成月下歌。
　　为是襄王故宫地，至今犹自细腰多。
　　新词宛转递相传，振袖倾鬟风露前。
　　月落乌啼云雨散，游童陌上拾花钿。
　　日暮江头闻竹枝，南人行乐北人悲。
　　自从雪里唱新曲，直到三春花尽时。
　　◎卷.7【步虚词二首】刘禹锡
　　阿母种桃云海际，花落子成三千岁。
　　海风吹折最繁枝，跪捧琼盘献天帝。
　　华表千年一鹤归，凝丹为顶雪为衣。
　　星星仙语人听尽，却向五云翻翅飞。
　　◎卷.8【阿娇怨】刘禹锡
　　望见葳蕤举翠华，试开金屋扫庭花。
　　须臾宫女传来信，言幸平阳公主家。
　　◎卷.9【秋词二首】刘禹锡
　　自古逢秋悲寂寥，我言秋日胜春朝。
　　晴空一鹤排云上，便引诗情到碧霄。
　　山明水净夜来霜，数树深红出浅黄。
　　试上高楼清入骨，岂如春色嗾人狂。
　　◎卷.10【秋扇词】刘禹锡
　　莫道恩情无重来，人间荣谢递相催。
　　当时初入君怀袖，岂念寒炉有死灰。
　　◎卷.11【竹枝词九首】刘禹锡
　　白帝城头春草生，白盐山下蜀江清。
　　南人上来歌一曲，北人莫上动乡情。
　　山桃红花满上头，蜀江春水拍山流。
　　花红易衰似郎意，水流无限似侬愁。
　　江上朱楼新雨晴，瀼西春水縠纹生。
　　桥东桥西好杨柳，人来人去唱歌行。
　　日出三竿春雾消，江头蜀客驻兰桡。
　　凭寄狂夫书一纸，家住成都万里桥。
　　两岸山花似雪开，家家春酒满银杯。
　　昭君坊中多女伴，永安宫外踏青来。
　　城西门前滟滪堆，年年波浪不能摧。
　　懊恼人心不如石，少时东去复西来。
　　瞿塘嘈嘈十二滩，人言道路古来难。
　　长恨人心不如水，等闲平地起波澜。
　　巫峡苍苍烟雨时，清猿啼在最高枝。
　　个里愁人肠自断，由来不是此声悲。
　　山上层层桃李花，云间烟火是人家。
　　银钏金钗来负水，长刀短笠去烧畬。
　　◎卷.12【杨柳枝词九首】刘禹锡
　　塞北梅花羌笛吹，淮南桂树小山词。
　　请君莫奏前朝曲，听唱新翻杨柳枝。
　　南陌东城春早时，相逢何处不依依。
　　桃红李白皆夸好，须得垂杨相发挥。
　　凤阙轻遮翡翠帏，龙池遥望麹尘丝。
　　御沟春水相辉映，狂杀长安年少儿。
　　金谷园中莺乱飞，铜驼陌上好风吹。
　　城中桃李须臾尽，争似垂杨无限时。
　　花萼楼前初种时，美人楼上斗腰肢。
　　如今抛掷长街里，露叶如啼欲向谁。
　　炀帝行宫汴水滨，数枝杨柳不胜春。
　　晚来风起花如雪，飞入宫墙不见人。
　　御陌青门拂地垂，千条金缕万条丝。
　　如今绾作同心结，将赠行人知不知。
　　城外春风吹酒旗，行人挥袂日西时。
　　长安陌上无穷树，唯有垂杨管别离。
　　轻盈袅娜占年华，舞榭妆楼处处遮。
　　春尽絮花留不得，随风好去落谁家。
　　◎卷.13【浪淘沙九首（第四首一作张籍诗）】刘禹锡
　　九曲黄河万里沙，浪淘风簸自天涯。
　　如今直上银河去，同到牵牛织女家。
　　洛水桥边春日斜，碧流清浅见琼砂。
　　无端陌上狂风急，惊起鸳鸯出浪花。
　　汴水东流虎眼纹，清淮晓色鸭头春。
　　君看渡口淘沙处，渡却人间多少人。
　　鹦鹉洲头浪飐沙，青楼春望日将斜。
　　衔泥燕子争归舍，独自狂夫不忆家。
　　濯锦江边两岸花，春风吹浪正淘沙。
　　女郎剪下鸳鸯锦，将向中流匹晚霞。
　　日照澄洲江雾开，淘金女伴满江隈。
　　美人首饰侯王印，尽是沙中浪底来。
　　八月涛声吼地来，头高数丈触山回。
　　须臾却入海门去，卷起沙堆似雪堆。
　　莫道谗言如浪深，莫言迁客似沙沉。
　　千淘万漉虽辛苦，吹尽狂沙始到金。
　　流水淘沙不暂停，前波未灭后波生。
　　令人忽忆潇湘渚，回唱迎神三两声。
　　◎卷.14【洛中送韩七中丞之吴兴口号五首】刘禹锡
　　昔年意气结群英，几度朝回一字行。
　　海北江南零落尽，两人相见洛阳城。
　　自从云散各东西，每日欢娱却惨凄。
　　离别苦多相见少，一生心事在书题。
　　今朝无意诉离杯，何况清弦急管催。
　　本欲醉中轻远别，不知翻引酒悲来。
　　骆驼桥上蘋风急，鹦鹉杯中箬下春。
　　水碧山青知好处，开颜一笑向何人。
　　溪中士女出笆篱，溪上鸳鸯避画旗。
　　何处人间似仙境，春山携妓采茶时。
　　◎卷.15【送廖参谋东游二首】刘禹锡
　　九陌逢君又别离，行云别鹤本无期。
　　望嵩楼上忽相见，看过花开花落时。
　　繁花落尽君辞去，绿草垂杨引征路。
　　东道诸侯皆故人，留连必是多情处。
　　◎卷.16【洛中春末送杜录事赴蕲州】刘禹锡
　　樽前花下长相见，明日忽为千里人。
　　君过午桥回首望，洛城犹自有残春。
　　◎卷.17【夜燕福建卢侍郎宅因送之镇】刘禹锡
　　暂驻旌旗洛水堤，绮筵红烛醉兰闺。
　　美人美酒长相逐，莫怕猿声发建溪。
　　◎卷.18【重送鸿举师赴江陵谒马逢侍御】刘禹锡
　　西北秋风凋蕙兰，洞庭波上碧云寒。
　　茂陵才子江陵住，乞取新诗合掌看。
　　◎卷.19【赠长沙讚头陀】刘禹锡
　　外道邪山千万重，真言一发尽摧峰。
　　有时明月无人夜，独向昭潭制恶龙。
　　◎卷.20【送霄韵上人游天台（一作宝韵上人）】刘禹锡
　　曲江僧向松江见，又到天台看石桥。
　　鹤恋故巢云恋岫，比君犹自不逍遥。
　　◎卷.21【台城怀古】刘禹锡
　　清江悠悠王气沉，六朝遗事何处寻。
　　宫墙隐嶙围野泽，鹳鶂夜鸣秋色深。
　　◎卷.22【戏赠崔千牛】刘禹锡
　　学道深山许老人，留名万代不关身。
　　劝君多买长安酒，南陌东城占取春。
　　◎卷.23【扬州春夜李端公益张侍御登段侍御平路…以志其事】刘禹锡
　　寂寂独看金烬落，纷纷只见玉山颓。
　　自羞不是高阳侣，一夜星星骑马回。
　　◎卷.24【逢王十二学士入翰林，因以诗赠】刘禹锡
　　厩马翩翩禁外逢，星槎上汉杳难从。
　　定知欲报淮南诏，促召王褒入九重。
　　◎卷.25【阙下口号呈柳仪曹】刘禹锡
　　彩仗神旗猎晓风，鸡人一唱鼓蓬蓬。
　　铜壶漏水何时歇，如此相催即老翁。
　　◎卷.26【监祠夕月坛书事（其礼用昼）】刘禹锡
　　西皞司分昼夜平，羲和停午太阴生。
　　铿锵揖让秋光里，观者如云出凤城。
　　◎卷.27【元和甲午岁诏书尽征江湘逐客余自武陵赴京宿于…诸君子】刘禹锡
　　雷雨江山起卧龙，武陵樵客蹑仙踪。
　　十年楚水枫林下，今夜初闻长乐钟。
　　◎卷.28【元和十一年自朗州召至京，戏赠看花诸君子】刘禹锡
　　紫陌红尘拂面来，无人不道看花回。
　　玄都观里桃千树，尽是刘郎去后栽。
　　◎卷.29【再游玄都观】刘禹锡
　　百亩庭中半是苔，桃花净尽菜花开。
　　种桃道士归何处，前度刘郎今又来。
　　◎卷.30【与歌者米嘉荣】刘禹锡
　　唱得凉州意外声，旧人唯数米嘉荣。
　　近来时世轻先辈，好染髭须事后生。
　　◎卷.31【望夫石（山正对和州郡楼）】刘禹锡
　　终日望夫夫不归，化为孤石苦相思。
　　望来已是几千载，只似当时初望时。
　　◎卷.32【听旧宫中乐人穆氏唱歌】刘禹锡
　　曾随织女渡天河，记得云间第一歌。
　　休唱贞元供奉曲，当时朝士已无多。
　　◎卷.33【金陵五题·石头城】刘禹锡
　　山围故国周遭在，潮打空城寂寞回。
　　淮水东边旧时月，夜深还过女墙来。
　　◎卷.34【金陵五题·乌衣巷】刘禹锡
　　朱雀桥边野草花，乌衣巷口夕阳斜。
　　旧时王谢堂前燕，飞入寻常百姓家。
　　◎卷.35【金陵五题·台城】刘禹锡
　　台城六代竞豪华，结绮临春事最奢。
　　万户千门成野草，只缘一曲后庭花。
　　◎卷.36【金陵五题·生公讲堂】刘禹锡
　　生公说法鬼神听，身后空堂夜不扃。
　　高坐寂寥尘漠漠，一方明月可中庭。
　　◎卷.37【金陵五题·江令宅】刘禹锡
　　南朝词臣北朝客，归来唯见秦淮碧。
　　池台竹树三亩馀，至今人道江家宅。
　　◎卷.38【韩信庙】刘禹锡
　　将略兵机命世雄，苍黄钟室叹良弓。
　　遂令后代登坛者，每一寻思怕立功。
　　◎卷.39【李贾二大谏拜命后寄杨八寿州】刘禹锡
　　谏省新登二直臣，万方惊喜捧丝纶。
　　则知天子明如日，肯放淮南高卧人。
　　◎卷.40【美温尚书镇定兴元以诗寄贺】刘禹锡
　　旌旗入境犬无声，戮尽鲸鲵汉水清。
　　从此世人开耳目，始知名将出书生。
　　◎卷.41【酬瑞州吴大夫夜泊湘川见寄一绝】刘禹锡
　　夜泊湘川逐客心，月明猿苦血沾襟。
　　湘妃旧竹痕犹浅，从此因君染更深。
　　◎卷.42【征还京师见旧番官冯叔达】刘禹锡
　　前者匆匆襆被行，十年憔悴到京城。
　　南宫旧吏来相问，何处淹留白发生。
　　◎卷.43【与歌者何戡】刘禹锡
　　二十馀年别帝京，重闻天乐不胜情。
　　旧人唯有何戡在，更与殷勤唱渭城。
　　◎卷.44【与歌童田顺郎】刘禹锡
　　天下能歌御史娘，花前叶底奉君王。
　　九重深处无人见，分付新声与顺郎。
　　◎卷.45【燕尔馆破，屏风所画至精，人多叹赏题之】刘禹锡
　　画时应遇空亡日，卖处难逢识别人。
　　唯有多情往来客，强将衫袖拂埃尘。
　　◎卷.46【赏牡丹】刘禹锡
　　庭前芍药妖无格，池上芙蕖净少情。
　　唯有牡丹真国色，花开时节动京城。
　　◎卷.47【题欹器图】刘禹锡
　　秦国功成思税驾，晋臣名遂叹危机。
　　无因上蔡牵黄犬，愿作丹徒一布衣。
　　◎卷.48【伤桃源薛道士（一作尊师）】刘禹锡
　　坛边松在鹤巢空，白鹿闲行旧径中。
　　手植红桃千树发，满山无主任春风。
　　◎卷.49【王思道碑堂下作】刘禹锡
　　苍苍宰树起寒烟，尚有威名海内传。
　　四府旧闻多故吏，几人垂泪拜碑前。
　　◎卷.50【伤愚溪三首】刘禹锡
　　溪水悠悠春自来，草堂无主燕飞回。
　　隔帘惟见中庭草，一树山榴依旧开。
　　草圣数行留坏壁，木奴千树属邻家。
　　唯见里门通德榜，残阳寂寞出樵车。
　　柳门竹巷依依在，野草青苔日日多。
　　纵有邻人解吹笛，山阳旧侣更谁过。
　　◎卷.51【伤循州浑尚书】刘禹锡
　　贵人沦落路人哀，碧海连天丹旐回。
　　遥想长安此时节，朱门深巷百花开。
　　◎卷.52【代靖安佳人怨二首】刘禹锡
　　宝马鸣珂踏晓尘，鱼文匕首犯车茵。
　　适来行哭里门外，昨夜华堂歌舞人。
　　秉烛朝天遂不回，路人弹指望高台。
　　墙东便是伤心地，夜夜流萤飞去来。
　　◎卷.53【碧涧寺见元九侍御和展上人诗有三生之句因以和】刘禹锡
　　廊下题诗满壁尘，塔前松树已皴鳞。
　　古来唯有王文度，重见平生竺道人。
　　◎卷.54【思黯南墅赏牡丹】刘禹锡
　　偶然相遇人间世，合在增城阿姥家。
　　有此倾城好颜色，天教晚发赛诸花。
　　◎卷.55【和浙西尚书闻常州杨给事制新楼因寄之作】刘禹锡
　　文昌星象尽东来，油幕朱门次第开。
　　且上新楼看风月，会乘云雨一时回。
　　◎卷.56【后梁宣明二帝碑堂下作】刘禹锡
　　玉马朝周从此辞，园陵寂寞对丰碑。
　　千行宰树荆州道，暮雨萧萧闻子规。
　　◎卷.57【赠李司空妓】刘禹锡
　　高髻云鬟宫样妆，春风一曲杜韦娘。
　　司空见惯浑闲事，断尽苏州刺史肠。
　　◎卷.58【和西川李尚书伤孔雀及薛涛之什】刘禹锡
　　玉儿已逐金镮葬，翠羽先随秋草萎。
　　唯见芙蓉含晓露，数行红泪滴清池。
　　◎卷.59【同乐天登栖灵寺塔】刘禹锡
　　步步相携不觉难，九层云外倚阑干。
　　忽然笑语半天上，无限游人举眼看。
　　◎卷.60【有所嗟二首（一作元稹诗，题作所思）】刘禹锡
　　庾令楼中初见时，武昌春柳似腰肢。
　　相逢相笑尽如梦，为雨为云今不知。
　　鄂渚濛濛烟雨微，女郎魂逐暮云归。
　　只应长在汉阳渡，化作鸳鸯一只飞。
　　◎卷.61【和裴相公傍水闲行】刘禹锡
　　为爱逍遥第一篇，时时闲步赏风烟。
　　看花临水心无事，功业成来二十年。
　　◎卷.62【杏园花下酬乐天见赠】刘禹锡
　　二十馀年作逐臣，归来还见曲江春。
　　游人莫笑白头醉，老醉花间有几人。
　　◎卷.63【和乐天春词】刘禹锡
　　新妆面面下朱楼，深锁春光一院愁。
　　行到中庭数花朵，蜻蜓飞上玉搔头。
　　◎卷.64【和严给事闻唐昌观玉蕊花下有游仙二绝】刘禹锡
　　玉女来看玉蕊花，异香先引七香车。
　　攀枝弄雪时回顾，惊怪人间日易斜。
　　雪蕊琼丝满院春，衣轻步步不生尘。
　　君平帘下徒相问，长伴吹箫别有人。
　　◎卷.65【忆乐天】刘禹锡
　　寻常相见意殷勤，别后相思梦更频。
　　每遇登临好风景，羡他天性少情人。
　　◎卷.66【醉答乐天】刘禹锡
　　洛城洛城何日归，故人故人今转稀。
　　莫嗟雪里暂时别，终拟云间相逐飞。
　　◎卷.67【虎丘寺见元相公二年前题名怆然有咏】刘禹锡
　　浐水送君君不还，见君题字虎丘山。
　　因知早贵兼才子，不得多时在世间。
　　◎卷.68【寄赠小樊】刘禹锡
　　花面丫头十三四，春来绰约向人时。
　　终须买取名春草，处处将行步步随。
　　◎卷.69【吟乐天自问怆然有作】刘禹锡
　　亲友关心皆不见，风光满眼倍伤神。
　　洛阳城里多池馆，几处花开有主人。
　　◎卷.70【和令狐相公别牡丹】刘禹锡
　　平章宅里一栏花，临到开时不在家。
　　莫道两京非远别，春明门外即天涯。
　　◎卷.71【和令狐相公闻思帝乡有感】刘禹锡
　　当初造曲者为谁，说得思乡恋阙时。
　　沧海西头旧丞相，停杯处分不须吹。
　　◎卷.72【酬令狐相公见寄】刘禹锡
　　群玉山头住四年，每闻笙鹤看诸仙。
　　何时得把浮丘袖，白日将升第九天。
　　◎卷.73【令狐相公春思见寄】刘禹锡
　　一纸书封四句诗，芳晨对酒远相思。
　　长吟尽日西南望，犹及残春花落时。
　　◎卷.74【城内花园颇曾游玩令公居守亦有素期…以答令狐相公见谑】刘禹锡
　　楼下芳园最占春，年年结侣采花频。
　　繁霜一夜相撩治，不似佳人似老人。
　　◎卷.75【奉和裴晋公凉风亭睡觉】刘禹锡
　　骊龙睡后珠元在，仙鹤行时步又轻。
　　方寸莹然无一事，水声来似玉琴声。
　　◎卷.76【答裴令公雪中讶白二十二与诸公不相访之什】刘禹锡
　　玉树琼楼满眼新，的知开閤待诸宾。
　　迟迟未去非无意，拟作梁园坐右人。
　　◎卷.77【吴方之见示听江西故吏朱幼恭歌三篇颇有怀故…因而和之】刘禹锡
　　侯家故吏歌声发，逸处能高怨处低。
　　今岁洛中无雨雪，眼前风景是江西。
　　◎卷.78【裴令公见示诮乐天寄奴买马绝句斐言仰和且戏乐天】刘禹锡
　　常奴安得似方回，争望追风绝足来。
　　若把翠娥酬騄耳，始知天下有奇才。
　　◎卷.79【酬思黯代书见戏（一作酬牛相见寄）】刘禹锡
　　官冷如浆病满身，凌寒不易过天津。
　　少年留取多情兴，请待花时作主人。
　　◎卷.80【答张侍御贾喜再登科后，自洛赴上都赠别】刘禹锡
　　又被时人写姓名，春风引路入京城。
　　知君忆得前身事，分付莺花与后生。
　　◎卷.81【赴连州途经洛阳诸公置酒相送张员外贾…率尔酬之】刘禹锡
　　谪在三湘最远州，边鸿不到水南流。
　　如今暂寄樽前笑，明日辞君步步愁。
　　◎卷.82【赠元九侍御文石枕以诗奖之】刘禹锡
　　文章似锦气如虹，宜荐华簪绿殿中。
　　纵使凉飙生旦夕，犹堪拂拭愈头风。
　　◎卷.83【酬元九院长自江陵见寄】刘禹锡
　　无事寻花至仙境，等闲栽树比封君。
　　金门通籍真多士，黄纸除书每日闻。
　　◎卷.84【酬杨侍郎凭见寄】刘禹锡
　　翔鸾阙底谢皇恩，缨上沧浪旧水痕。
　　疏傅挥金忽相忆，远擎长句与招魂。
　　◎卷.85【酬马大夫登洭口戍见寄（一作酬海南马大夫）】刘禹锡
　　新辞将印拂朝缨，临水登山四体轻。
　　犹念天涯未归客，瘴云深处守孤城。
　　◎卷.86【答杨八敬之绝句（杨时亦谪居）】刘禹锡
　　饱霜孤竹声偏切，带火焦桐韵本悲。
　　今日知音一留听，是君心事不平时。
　　◎卷.87【重寄表臣二首】刘禹锡
　　对酒临流奈别何，君今已醉我蹉跎。
　　分明记取星星鬓，他日相逢应更多。
　　世间人事有何穷，过后思量尽是空。
　　早晚同归洛阳陌，卜邻须近祝鸡翁。
　　◎卷.88【重寄绝句（一作寄唐州杨八）】刘禹锡
　　淮西既是平安地，鸦路今无羽檄飞。
　　闻道唐州最清静，战场耕尽野花稀。
　　◎卷.89【酬杨八副使将赴湖南途中见寄一绝】刘禹锡
　　知逐征南冠楚材，远劳书信到阳台。
　　明朝若上君山上，一道巴江自此来。
　　◎卷.90【遥和韩睦州元相公二君子】刘禹锡
　　玉人紫绶相辉映，却要霜须一两茎。
　　其奈无成空老去，每临明镜若为情。
　　◎卷.91【吴兴敬郎中见惠斑竹杖兼示一绝聊以谢之】刘禹锡
　　一茎炯炯琅玕色，数节重重玳瑁文。
　　拄到高山未登处，青云路上愿逢君。
　　◎卷.92【奉和裴令公夜宴】刘禹锡
　　天下苍生望不休，东山虽有但时游。
　　从来海上仙桃树，肯逐人间风露秋。
　　◎卷.93【秋夜安国观闻笙】刘禹锡
　　织女分明银汉秋，桂枝梧叶共飕飗。
　　月露满庭人寂寂，霓裳一曲在高楼。
　　◎卷.94【酬仆射牛相公晋国池上别后至甘棠馆忽梦同游…口号见寄】刘禹锡
　　已嗟池上别魂惊，忽报梦中携手行。
　　此夜独归还乞梦，老人无睡到天明。
　　◎卷.95【裴侍郎大尹雪中遗酒一壶兼示喜眼疾平…斐然仰酬】刘禹锡
　　卷尽轻云月更明，金篦不用且闲行。
　　若倾家酿招来客，何必池塘春草生。
　　◎卷.96【和滑州李尚书上巳忆江南禊事】刘禹锡
　　白马津头春日迟，沙州归雁拂旌旗。
　　柳营唯有军中戏，不似江南三月时。
　　◎卷.97【酬柳柳州家鸡之赠】刘禹锡
　　日日临池弄小雏，还思写论付官奴。
　　柳家新样元和脚，且尽姜芽敛手徒。
　　◎卷.98【答前篇】刘禹锡
　　小儿弄笔不能嗔，涴壁书窗且当勤。
　　闻彼梦熊犹未兆，女中谁是卫夫人。
　　◎卷.99【答后篇】刘禹锡
　　昔日慵工记姓名，远劳辛苦写西京。
　　近来渐有临池兴，为报元常欲抗行。
　　◎卷.100【重答柳柳州】刘禹锡
　　弱冠同怀长者忧，临岐回想尽悠悠。
　　耦耕若便遗身老，黄发相看万事休。
　　◎卷.101【登清晖楼】刘禹锡
　　浔阳江色潮添满，彭蠡秋声雁送来。
　　南望庐山千万仞，共夸新出栋梁材。
　　◎卷.102【赴和州于武昌县再遇毛仙翁十八兄因成一绝】刘禹锡
　　武昌山下蜀江东，重向仙舟见葛洪。
　　又得案前亲礼拜，大罗天诀玉函封。
　　◎卷.103【寄毗陵杨给事三首】刘禹锡
　　挥毫起制来东省，蹑足修名谒外台。
　　好著櫜鞬莫惆怅，出文入武是全才。
　　曾主鱼书轻刺史，今朝自请左鱼来。
　　青云直上无多地，却要斜飞取势回。
　　东城南陌昔同游，坐上无人第二流。
　　屈指如今已零落，且须欢喜作邻州。
　　◎卷.104【陪崔大尚书及诸阁老宴杏园】刘禹锡
　　更将何面上春台，百事无成老又催。
　　唯有落花无俗态，不嫌憔悴满头来。
　　◎卷.105【曹刚】刘禹锡
　　大弦嘈囋小弦清，喷雪含风意思生。
　　一听曹刚弹薄媚，人生不合出京城。
　　◎卷.106【寄湖州韩中丞】刘禹锡
　　老郎日日忧苍鬓，远守年年厌白蘋。
　　终日相思不相见，长频相见是何人。
　　◎卷.107【杨柳枝】刘禹锡
　　杨子江头烟景迷，隋家宫树拂金堤。
　　嵯峨犹有当时色，半蘸波中水鸟栖。
　　◎卷.108【田顺郎歌】刘禹锡
　　清歌不是世间音，玉殿尝闻称主心。
　　唯有顺郎全学得，一声飞出九重深。
　　◎卷.109【夜闻商人船中筝】刘禹锡
　　大艑高帆一百尺，新声促柱十三弦。
　　扬州市里商人女，来占江西明月天。
　　◎卷.110【闻道士弹思归引】刘禹锡
　　仙公一奏思归引，逐客初闻自泫然。
　　莫怪殷勤悲此曲，越声长苦已三年。
　　◎卷.111【喜康将军见访】刘禹锡
　　谪居愁寂似幽栖，百草当门茅舍低。
　　夜猎将军忽相访，鹧鸪惊起绕篱啼。
　　◎卷.112【赠刘景擢第】刘禹锡
　　湘中才子是刘郎，望在长沙住桂阳。
　　昨日鸿都新上第，五陵年少让清光。
　　◎卷.113【赴连山途次德宗山陵寄张员外】刘禹锡
　　常时并冕奉天颜，委佩低簪彩仗间。
　　今日独来张乐地，万重云水望桥山。
　　◎卷.114【尝茶】刘禹锡
　　生拍芳丛鹰觜芽，老郎封寄谪仙家。
　　今宵更有湘江月，照出菲菲满碗花。
　　◎卷.115【梁国祠】刘禹锡
　　梁国三郎威德尊，女巫箫鼓走乡村。
　　万家长见空山上，雨气苍茫生庙门。
　　◎卷.116【望洞庭】刘禹锡
　　湖光秋月两相和，潭面无风镜未磨。
　　遥望洞庭山水翠，白银盘里一青螺。
　　◎卷.117【杨柳枝】刘禹锡
　　春江一曲柳千条，二十年前旧板桥。
　　曾与美人桥上别，恨无消息到今朝。
　　◎卷.118【楼上】刘禹锡
　　江上楼高二十梯，梯梯登遍与云齐。
　　人从别浦经年去，天向平芜尽处低。
　　◎卷.119【洛滨病卧户部李侍郎见惠药物谑以文星之句斐然仰谢】刘禹锡
　　隐几支颐对落晖，故人书信到柴扉。
　　周南留滞商山老，星象如今属少微。
　　◎卷.120【故洛城古墙】刘禹锡
　　粉落椒飞知几春，风吹雨洒旋成尘。
　　莫言一片危基在，犹过无穷来往人。
　　◎卷.121【句】刘禹锡
　　湖上收宿雨。
　　故国思如此，若为天外心。
　　（《寄白公》。并见张为《主客图》）
　　东屯沧海阔，南让洞庭宽。（秋水咏。《纪事》）
　　翠粒照晴露。（见《侯鲭录》）。
　　银花垂院榜，翠羽撼绦铃。（《雪》。《天中记》）


第三百六十六卷
　　◎卷.1【山亭怀古】张弘靖
　　丛石依古城，悬泉洒清池。高低袤丈内，衡霍相蔽亏。
　　归田竟何因，为郡岂所宜。谁能辨人野，寄适聊在斯。
　　◎卷.2【和张相公太原山亭怀古诗】韩察
　　公府政多暇，思与仁智全。为山想岩穴，引水听潺湲。
　　轩冕迹自逸，尘俗无由牵。苍生方瞩望，讵得赋归田。
　　◎卷.3【和张相公太原山亭怀古诗】崔恭
　　高情乐闲放，寄迹山水中。朝霞铺座右，虚白贮清风。
　　潜窦激飞泉，石路跻且崇。步武有胜概，不与俗情同。
　　◎卷.4【和张相公太原山亭怀古诗】陆瀍
　　激水泻飞瀑，寄怀良在兹。如何谢安石，要结东山期。
　　入座兰蕙馥，当轩松桂滋。于焉悟幽道，境寂心自怡。
　　◎卷.5【和张相公太原亭怀古诗】胡证
　　飞泉天台状，峭石蓬莱姿。潺湲与青翠，咫尺当幽奇。
　　居然尽精道，得以书妍词。岂无他山胜，懿此清轩墀。
　　◎卷.6【句】胡证
　　诗书入京国，旌旆过乡关。（《因话录》云：证拜振武节
　　度使，道河中。时赵宗儒为帅，证备桑梓礼入谒，
　　持刺称百姓，献赵公诗云云。州里荣之）
　　◎卷.7【和太原山亭怀古诗】张贾
　　中庭起崖谷，漱玉下涟漪。丹丘谁云远，寓象得心期。
　　岂不贵钟鼎，至怀在希夷。唯当蓬莱阁，灵凤复来仪。
　　◎卷.8【和裴司空答张秘书赠马诗】张贾
　　阁下从容旧客卿，寄来骏马赏高情。任追烟景骑仍醉，
　　知有文章倚便成。步步自怜春日影，萧萧犹起朔风声。
　　须知上宰吹嘘意，送入天门上路行。
　　◎卷.9【句】张贾
　　夫子生知者，相期妙理中。（《送刘禹锡发华州》）。
　　◎卷.10【吴兴三绝】张文规
　　蘋洲须觉池沼俗，苎布直胜罗纨轻。清风楼下草初出，
　　明月峡中茶始生。吴兴三绝不可舍，劝子强为吴会行。
　　◎卷.11【湖州贡焙新茶】张文规
　　凤辇寻春半醉回，仙娥进水御帘开。
　　牡丹花笑金钿动，传奏吴兴紫笋来。
　　◎卷.12【句】张文规
　　谁云隼旟吏，长对虎头岩。（见《吴兴掌故》）。


第三百六十七卷
　　◎卷.1【缑山鹤】张仲素
　　羽客骖仙鹤，将飞驻碧山。映松残雪在，度岭片云还。
　　清唳因风远，高姿对水闲。笙歌忆天上，城郭叹人间。
　　几变霜毛洁，方殊藻质斑。迢迢烟路逸，奋翮讵能攀。
　　◎卷.2【夜闻洛滨吹笙】张仲素
　　王子千年后，笙音五夜闻。逶迤绕清洛，断续下仙云。
　　泄泄飘难定，啾啾曲未分。松风助幽律，波月动轻文。
　　凤管听何远，鸾声若在群。暗空思羽盖，馀气自氛氲。
　　◎卷.3【上元日听太清宫步虚】张仲素
　　仙客开金箓，元辰会玉京。灵歌宾紫府，雅韵出层城。
　　磬杂音徐彻，风飘响更清。纡馀空外尽，断续听中生。
　　舞鹤纷将集，流云住未行。谁知九陌上，尘俗仰遗声。
　　◎卷.4【玉绳低建章】张仲素
　　迢迢玉绳下，芒彩正阑干。稍复临鳷鹊，方疑近露寒。
　　微明连粉堞，的皪映仙盘。横接河流照，低将夜色残。
　　天榆随影没，宫树与光攒。遐想西垣客，长吟欲罢难。
　　◎卷.5【寒云轻重色】张仲素
　　佳期当可许，托思望云端。鳞影朝犹落，繁阴暮自寒。
　　因风方袅袅，间石已漫漫。隐映看鸿度，霏微觉树攒。
　　凝空多似黛，引素乍如纨。每向愁中览，含毫欲状难。
　　◎卷.6【圣明乐】张仲素
　　九陌祥烟合，千春瑞月明。宫花将苑柳，先发凤凰城。
　　◎卷.7【献寿词】张仲素
　　玉帛殊方至，歌钟比屋闻。华夷今一贯，同贺圣朝君。
　　◎卷.8【宫中乐五首】张仲素
　　网户交如绮，纱窗薄似烟。乐吹天上曲，人是月中仙。
　　翠匣开寒镜，珠钗挂步摇。妆成只畏晓，更漏促春宵。
　　红果瑶池实，金盘露井冰。甘泉将避暑，台殿晓光凝。
　　月采浮鸾殿，砧声隔凤楼。笙歌临水槛，红烛乍迎秋。
　　奇树留寒翠，神池结夕波。黄山一夜雪，渭水泻声多。
　　◎卷.9【春游曲三首】张仲素
　　烟柳飞轻絮，风榆落小钱。濛濛百花里，罗绮竞秋千。
　　骋望登香阁，争高下砌台。林间踏青去，席上寄笺来。
　　行乐三春节，林花百和香。当年重意气，先占斗鸡场。
　　◎卷.10【春闺思】张仲素
　　袅袅城边柳，青青陌上桑。提笼忘采叶，昨夜梦渔阳。
　　◎卷.11【春江曲二首】张仲素
　　家寄征河岸，征人几岁游。不如潮水信，每日到沙头。
　　乘晓南湖去，参差叠浪横。前洲在何处，霜里雁嘤嘤。
　　◎卷.12【太平词】张仲素
　　圣德超千古，皇威静四方。苍生今息战，无事觉时良。
　　◎卷.13【陇上行】张仲素
　　行到黄云陇，唯闻羌戍鼙。不如山下水，犹得任东西。
　　◎卷.14【思君恩】张仲素
　　紫禁香如雾，青天月似霜。云韶何处奏，只是在朝阳。
　　◎卷.15【王昭君】张仲素
　　仙娥今下嫁，骄子自同和。剑戟归田尽，牛羊绕塞多。
　　◎卷.16【秋夜曲】张仲素
　　丁丁漏水夜何长，漫漫轻云露月光。
　　秋逼暗虫通夕响，征衣未寄莫飞霜。
　　◎卷.17【秋思赠远】张仲素
　　博山沉燎绝馀香，兰烬金檠怨夜长。
　　为问青青河畔草，几回经雨复经霜。
　　◎卷.18【塞上曲】张仲素
　　卷旆生风喜气新，早持龙节静边尘。
　　汉家天子图麟阁，身是当今第一人。
　　◎卷.19【塞下曲五首】张仲素
　　三戍渔阳再渡辽，騂弓在臂剑横腰。
　　匈奴似若知名姓，休傍阴山更射雕。
　　猎马千行雁几双，燕然山下碧油幢。
　　传声漠北单于破，火照旌旗夜受降。
　　朔雪飘飘开雁门，平沙历乱卷蓬根。
　　功名耻计擒生数，直斩楼兰报国恩。
　　陇水潺湲陇树秋，征人到此泪双流。
　　乡关万里无因见，西戍河源早晚休。
　　阴碛茫茫塞草肥，桔槔烽上暮云飞。
　　交河北望天连海，苏武曾将汉节归。
　　◎卷.20【秋思二首】张仲素
　　碧窗斜日蔼深晖，愁听寒螀泪湿衣。
　　梦里分明见关塞，不知何路向金微。
　　秋天一夜静无云，断续鸿声到晓闻。
　　欲寄征衣问消息，居延城外又移军。
　　◎卷.21【汉苑行二首】张仲素
　　回雁高飞太液池，新花低发上林枝。
　　年光到处皆堪赏，春色人间总不知。
　　春风淡荡景悠悠，莺啭高枝燕入楼。
　　千步回廊闻凤吹，珠帘处处上银钩。
　　◎卷.22【天马辞二首】张仲素
　　天马初从渥水来，郊歌曾唱得龙媒。
　　不知玉塞沙中路，苜蓿残花几处开。
　　躞蹀宛驹齿未齐，摐金喷玉向风嘶。
　　来时欲尽金河道，猎猎轻风在碧蹄。
　　◎卷.23【燕子楼诗三首（一作关盻盻诗）】张仲素
　　楼上残灯伴晓霜，独眠人起合欢床。
　　相思一夜情多少，地角天涯不是长。
　　北邙松柏锁愁烟，燕子楼人思悄然。
　　自埋剑履歌尘散，红袖香消已十年。
　　适看鸿雁岳阳回，又睹玄禽逼社来。
　　瑶瑟玉箫无意绪，任从蛛网任从灰。


第三百六十八卷
　　◎卷.1【赋得冬日可爱】庾承宣
　　宿雾开天霁，寒郊见初日。林疏照逾远，冰轻影微出。
　　岂假阳和气，暂忘玄冬律。愁抱望自宽，羁情就如失。
　　欣欣事几许，曈曈状非一。倾心倘知期，良愿自兹毕。
　　◎卷.2【赠毛仙翁】郑澣
　　至道无名，至人长生。爰观绘事，似挹真形。方口渥丹，
　　浓眉刷青。松姿本秀，鹤质自轻。道德神仙，内蕴心灵。
　　红肌丝发，外彰华精。色如含芳，貌若和光。胚浑造化，
　　含吐阴阳。吾闻安期，隐见不常。或在世间，或游上苍。
　　猗欤真人，得非后身。写此仙骨，久而不磷。皎皎明眸，
　　了然如新。蔼蔼童颜，的然如春。金石可并，丹青不泯。
　　通天台上，有见常人。俗士观瞻，方悟幽尘。君子图之，
　　敬兮如神。
　　◎卷.3【和李德裕游汉州房公湖二首】郑澣
　　太尉留琴地，时移重可寻。徽弦一掩抑，风月助登临。
　　荣驻青油骑，高张白雪音。祗言酬唱美，良史记王箴。
　　静对烟波夕，犹思栋宇清。卧龙空有处，驯鸟独忘情。
　　顾步襟期远，参差物象横。自宜雕乐石，爽气际青城。
　　◎卷.4【中书相公任兵部侍郎日后阁植四松逾数年…此官因献拙什】郑澣
　　丞相当时植，幽襟对此开。人知舟楫器，天假栋梁材。
　　错落龙鳞出，褵褷鹤翅回。重阴罗武库，细响静山台。
　　得地公堂里，移根涧水隈。吴臣梦寐远，秦岳岁年摧。
　　转觉飞缨缪，何因继组来。几寻珠履迹，愿比角弓培。
　　柏悦犹依社，星高久照台。后凋应共操，无复问良媒。
　　◎卷.5【和李德裕房公旧竹亭闻琴】郑澣
　　石室寒飙骛，孙枝雅器裁。坐来山水操，弦断吊遗埃。
　　◎卷.6【句】郑澣
　　但虑彩色污，无虞臂胛肥。（段成式记，长安菩萨寺
　　有画维摩变，为俗讲僧文淑装之，笔迹尽矣，故兴元
　　郑尚书题句云云）。
　　◎卷.7【游栖霞寺】张汇
　　跻险入幽林，翠微含竹殿。泉声无休歇，山色时隐见。
　　潮来杂风雨，梅落成霜霰。一从方外游，顿觉尘心变。
　　◎卷.8【春风扇微和】张汇
　　木德生和气，微微入曙风。暗催南向叶，渐翥北归鸿。
　　澹荡侵冰谷，悠扬转蕙丛。拂尘回广路，泛籁过遥空。
　　暖上烟光际，云移律候中。扶摇如可借，从此戾苍穹。
　　◎卷.9【观藏冰】张汇
　　寒气方穷律，阴精正结冰。体坚风带壮，影素月临凝。
　　冬赋凌人掌，春期命妇升。凿来壶色彻，纳处镜光澄。
　　鲁史曾留问，豳诗旧见称。同观里射享，王道颂还兴。
　　◎卷.10【赋得春风扇微和】陈通方
　　习习和风扇，悠悠淑气微。阳升知候改，律应喜春归。
　　池柳晴初拆，林莺暖欲飞。川原浮彩翠，台馆动光辉。
　　泛艳摇丹阙，扬芳入粉闱。发生当有分，枯朽幸因依。
　　◎卷.11【金谷园怀古】陈通方
　　缓步洛城下，轸怀金谷园。昔人随水逝，旧树逐春繁。
　　冉冉摇风弱，菲菲裛露翻。歌台岂易见，舞袖乍如存。
　　戏蝶香中起，流莺暗处喧。徒闻施锦帐，此地拥行轩。
　　◎卷.12【句】陈通方
　　应念路傍憔悴翼，昔年乔木幸同迁。（《纪事》云：通方
　　登第，与王播同年。播年五十六，通方甚少。因期集，
　　抚播背曰：王老奉赠一第，言其日暮途远。及第同赠官
　　也，播恨之。后通方丁家艰，辛苦万状。播为正郎，判
　　盐铁。通方穷悴，求之，即不甚给。时李虚中为副使，
　　方以诗求为汲引云云。播不得已，荐为江西院官）
　　◎卷.13【立春日晓望三素云】李应
　　玄鸟初来日，灵仙望里分。冰容朝上界，玉辇拥朝云。
　　碧落流轻艳，红霓间彩文。带烟时缥缈，向斗更氤氲。
　　仿佛随风驭，迢遥出晓雰。兹辰三见后，希得从元君。
　　◎卷.14【立春日晓望三素云】陈师穆
　　晴晓初春日，高心望素云。彩光浮玉辇，紫气隐元君。
　　缥缈中天去，逍遥上界分。鸾骖攀不及，仙吹远难闻。
　　礼候于斯睹，明循在解纷。人归悬想处，霞色自氛氲。
　　◎卷.15【立春日晓望三素云】李季何
　　霭霭青春曙，飞仙驾五云。浮轮初缥缈，承盖下氤氲。
　　薄影随风度，殊容向日分。羽毛纷共远，环珮杳犹闻。
　　静合烟霞色，遥将鸾鹤群。年年瞻此节，应许从元君。
　　◎卷.16【春台晴望】李程
　　曲台送春目，景物丽新晴。霭霭烟收翠，忻忻木向荣。
　　静看迟日上，闲爱野云平。风慢游丝转，天开远水明。
　　登高尘虑息，观徼道心清。更有迁乔意，翩翩出谷莺。
　　◎卷.17【玉壶冰（一作咏冰壶）】李程
　　琢玉性惟坚，成壶体更圆。虚心含众象，应物受寒泉。
　　温润资天质，清贞禀自然。日融光乍散，雪照色逾鲜。
　　至鉴功宁宰，无私照岂偏。明将水镜对，白与粉闱连。
　　拂拭终为美，提携伫见传。勿令毫发累，遗恨鲍公篇。
　　◎卷.18【赋得竹箭有筠】李程
　　常爱凌寒竹，坚贞可喻人。能将先进礼，义与后凋邻。
　　冉冉犹全节，青青尚有筠。陶钧二仪内，柯叶四时春。
　　待凤花仍吐，停霜色更新。方持不易操，对此欲观身。
　　◎卷.19【观庆云图】李程
　　五云从表瑞，藻绘宛成图。柯叶何时改，丹青此不渝。
　　非烟色尚丽，似盖状应殊。渥彩看犹在，轻阴望已无。
　　方将遇翠幄，那羡起苍梧。欲识从龙处，今逢圣合符。
　　◎卷.20【赠毛仙翁】李程
　　茫茫尘累愧腥膻，强把蜉蝣望列仙。闲指紫霄峰下路，
　　却归白鹿洞中天。吹箫凤去经何代，茹玉方传得几年。
　　他日更来人世看，又应东海变桑田。
　　◎卷.21【省试春台晴望】高弁
　　层台聊一望，遍赏帝城春。风暖闻啼鸟，冰开见跃鳞。
　　晴山烟外翠，香蕊日边新。已变青门柳，初销紫陌尘。
　　金汤千里国，车骑万方人。此处云霄近，凭高愿致身。
　　◎卷.22【霜菊】席夔
　　时令忽已变，行看被霜菊。可怜后时秀，当此凛风肃。
　　淅沥翠枝翻，凄清金蕊馥。凝姿节堪重，澄艳景非淑。
　　宁祛青女威，愿盈君子掬。持来泛樽酒，永以照幽独。
　　◎卷.23【赋得竹箭有筠】席夔
　　共爱东南美，青青叹有筠。贞姿众木异，秀色四时均。
　　枝叶当无改，风霜岂惮频。虚心如待物，劲节自留春。
　　鲜润期栖凤，婵娟可并人。可怜初箨卷，粉泽更宜新。
　　◎卷.24【省试观庆云图】李行敏
　　缣素传休祉，丹青状庆云。非烟凝漠漠，似盖乍纷纷。
　　尚驻从龙意，全舒捧日文。光因五色起，影向九霄分。
　　裂素观嘉瑞，披图贺圣君。宁同窥汗漫，方此睹氛氲。
　　◎卷.25【赋得冬日可爱（一作张正元诗）】陈讽
　　寒日临清昼，寥天一望时。未消埋径雪，先暖读书帷。
　　属思光难驻，舒情影若遗。晋臣曾比德，谢客昔言诗。
　　散彩宁偏照，流阴信不追。馀辉如可就，回烛幸无私。
　　◎卷.26【郡斋三月下旬作（以下三首一作张又新诗）】崔护
　　春事日已歇，池塘旷幽寻。残红披独坠，嫩绿间浅深。
　　偃仰卷芳褥，顾步爱新阴。谋春未及竟，夏初遽见侵。
　　◎卷.27【五月水边柳】崔护
　　结根挺涯涘，垂影覆清浅。睡脸寒未开，懒腰晴更软。
　　摇空条已重，拂水带方展。似醉烟景凝，如愁月露泫。
　　丝长鱼误恐，枝弱禽惊践。长别几多情，含春任攀搴。
　　◎卷.28【三月五日陪裴大夫泛长沙东湖】崔护
　　上巳馀风景，芳辰集远坰。彩舟浮泛荡，绣毂下娉婷。
　　林树回葱蒨，笙歌入杳冥。湖光迷翡翠，草色醉蜻蜓。
　　鸟弄桐花日，鱼翻谷雨萍。从今留胜会，谁看画兰亭。
　　◎卷.29【山鸡舞石镜】崔护
　　庐峰开石镜，人说舞山鸡。物象纤无隐，禽情只自迷。
　　景当烟雾歇，心喜锦翎齐。宛转乌呈彩，婆娑凤欲栖。
　　何言资羽族，在地得天倪。应笑翰音者，终朝饮败醯。
　　◎卷.30【题都城南庄】崔护
　　去年今日此门中，人面桃花相映红。
　　人面不知何处在，桃花依旧笑春风。
　　◎卷.31【晚鸡】崔护
　　黯黯严城罢鼓鼙，数声相续出寒栖。
　　不嫌惊破纱窗梦，却恐为奴半夜啼。


第三百六十九卷
　　◎卷.1【赠药山高僧惟俨二首】李翱
　　练得身形似鹤形，千株松下两函经。
　　我来问道无馀说，云在青霄水在瓶。
　　选得幽居惬野情，终年无送亦无迎。
　　有时直上孤峰顶，月下披云啸一声。
　　◎卷.2【赠毛仙翁】李翱
　　紫霄仙客下三山，因救生灵到世间。龟鹤计年承甲子，
　　冰霜为质驻童颜。韬藏休咎传真箓，变化荣枯试小还。
　　从此便教尘骨贵，九霄云路愿追攀。
　　◎卷.3【拜禹歌】李翱
　　惟天地之无穷兮，哀生人之常勤。往者吾弗及兮，
　　来者吾弗闻。已而，已而。
　　◎卷.4【广庆寺】李翱
　　传者不足信，见景胜如闻。一水远赴海，两山高入云。
　　鱼龙晴自戏，猿狖晚成群。醉酒斜阳下，离心草自薰。
　　◎卷.5【奉酬刘言史宴光风亭】李翱
　　闰馀春早景沉沉，禊饮风亭恣赏心。
　　红袖青娥留永夕，汉阴宁肯羡山阴。
　　◎卷.6【戏赠诗】李翱
　　县君好砖渠，绕水恣行游。鄙性乐疏野，凿地便成沟。
　　两岸值芳草，中央漾清流。所尚既不同，砖凿可自修。
　　从他后人见，境趣谁为幽。
　　◎卷.7【题浯溪石】皇甫湜
　　次山有文章，可惋只在碎。然长于指叙，约洁有馀态。
　　心语适相应，出句多分外。于诸作者间，拔戟成一队。
　　中行虽富剧，粹美若可盖。子昂感遇佳，未若君雅裁。
　　退之全而神，上与千载对。李杜才海翻，高下非可概。
　　文与一气间，为物莫与大。先王路不荒，岂不仰吾辈。
　　石屏立衙衙，溪口扬素濑。我思何人知，徙倚如有待。
　　◎卷.8【石佛谷】皇甫湜
　　澶漫太行北，千里一块石。平腹有壑谷，深广数百尺。
　　土僧何为者，老草毛发白。寝处容身龛，足膝隐成迹。
　　金仙琢灵象，相好倚北壁。花座五云扶，玉毫六虚射。
　　文人留纪述，时事可辨析。鸟迹巧均分，龙骸极癯瘠。
　　枯松间槎枿，猛兽恣腾掷。蛣虫食纵，悬垂露凝滴。
　　精艺贯古今，穷岩谁爱惜。托师禅诵馀，勿使尘埃积。
　　◎卷.9【出世篇】皇甫湜
　　生当为大丈夫，断羁罗，出泥涂。四散号呶，俶扰无隅。
　　埋之深渊，飘然上浮。骑龙披青云，泛览游八区。
　　经太山，绝大海，一长吁。西摩月镜，东弄日珠。
　　上括天之门，直指帝所居。群仙来迎塞天衢，
　　凤凰鸾鸟灿金舆。音声嘈嘈满太虚，旨饮食兮照庖厨。
　　食之不饫饫不尽，使人不陋复不愚。旦旦狎玉皇，
　　夜夜御天姝。当御者几人，百千为番，宛宛舒舒，
　　忽不自知。支消体化膏露明，湛然无色茵席濡。
　　俄而散漫，斐然虚无。翕然复抟，抟久而苏。
　　精神如太阳，霍然照清都。四肢为琅玕，五脏为璠玙。
　　颜如芙蓉，顶为醍醐。与天地相终始，浩漫为欢娱。
　　下顾人间，溷粪蝇蛆。
　　◎卷.10【蜀绵州越王楼诗】樊宗师
　　危楼倚天门，如m6星辰宫。榱薄龙虎怪，洄洄绕雷风。
　　徂秋试登临，大霭屯乔空。不见西北路，考怀益雕穷。
　　石濑薄溅溅，上山杳穹穹。昔人创为逝，所适酡颜红。
　　今我兹之来，犹校成岁功。辍田植科亩，游圃歌芳丛。
　　地财无丛厚，人室安取丰。既乏富庶能，千万惭文翁。
　　◎卷.11【催妆】卢储
　　昔年将去玉京游，第一仙人许状头。
　　今日幸为秦晋会，早教鸾凤下妆楼。
　　◎卷.12【官舍迎内子有庭花开】卢储
　　芍药斩新栽，当庭数朵开。东风与拘束，留待细君来。
　　◎卷.13【古松感兴】皇甫松
　　皇天后土力，使我向此生。贵贱不我均，若为天地情。
　　我家世道德，旨意匡文明。家集四百卷，独立天地经。
　　寄言青松姿，岂羡朱槿荣。昭昭大化光，共此遗芳馨。
　　◎卷.14【怨回纥歌】皇甫松
　　白首南朝女，愁听异域歌。收兵颉利国，饮马胡芦河。
　　毳布腥膻久，穹庐岁月多。雕巢城上宿，吹笛泪滂沱。
　　◎卷.15【江上送别】皇甫松
　　祖席驻征棹，开帆候信潮。隔筵桃叶泣，吹管杏花飘。
　　船去鸥飞阁，人归尘上桥。别离惆怅泪，江路湿红蕉。
　　◎卷.16【采莲子二首】皇甫松
　　菡萏香连十顷陂，小姑贪戏采莲迟。
　　晚来弄水船头湿，更脱红裙裹鸭儿。
　　船动湖光滟滟秋，贪看年少信船流。
　　无端隔水抛莲子，遥被人知半日羞。
　　◎卷.17【抛球乐】皇甫松
　　红拨一声飘，轻球坠越绡。带翻金孔雀，香满绣蜂腰。
　　少少抛分数，花枝正索饶。
　　金蹙花球小，真珠绣带垂。几回冲蜡烛，千度入春怀。
　　上客终须醉，觥杯自乱排。
　　◎卷.18【劝僧酒】皇甫松
　　劝僧一杯酒，共看青青山。酣然万象灭，不动心印闲。
　　◎卷.19【登郭隗台】皇甫松
　　燕相谋在兹，积金黄巍巍。上者欲何颜，使我千载悲。
　　◎卷.20【杨柳枝词二首】皇甫松
　　烂漫春归水国时，吴王宫殿柳丝垂。
　　黄莺长叫空闺畔，西子无因更得知。
　　春入行宫映翠微，玄宗侍女舞烟丝。
　　如今柳向空城绿，玉笛何人更把吹。
　　◎卷.21【浪淘沙二首】皇甫松
　　滩头细草接疏林，浪恶罾船半欲沉。
　　宿鹭眠洲非旧浦，去年沙觜是江心。
　　蛮歌豆蔻北人愁，松雨蒲风野艇秋。
　　浪起䴔䴖眠不得，寒沙细细入江流。
　　◎卷.22【句】皇甫松
　　夜入真珠室，朝游玳瑁宫。（《纪事》载：松为牛僧孺表
　　甥，不相荐举。因襄阳大水，极言诽谤。真珠乃牛爱姬也）
　　◎卷.23【送皇甫湜赴举】马异
　　马蹄声特特，去入天子国。借问去是谁，秀才皇甫湜。
　　吞吐一腹文，八音兼五色。主文有崔李，郁郁为朝德。
　　青铜镜必明，朱丝绳必直。称意太平年，愿子长相忆。
　　◎卷.24【贞元旱岁】马异
　　赤地炎都寸草无，百川水沸煮虫鱼。
　　定应焦烂无人救，泪落三篇古尚书。
　　◎卷.25【暮春醉中寄李干秀才】马异
　　欢异且交亲，酒生开瓮春。不须愁犯卯，且乞醉过申。
　　折草为筹箸，铺花作锦裀。娇莺解言语，留客也殷勤。
　　◎卷.26【答卢仝结交诗】马异
　　有鸟自南翔，口衔一书扎，达我山之维。
　　开缄金玉焕陆离，乃是卢仝结交诗。此诗峭绝天边格，
　　力与文星色相射。长河拔作数条丝，太华磨成一拳石。
　　莫嗟独笑无往还，月中芳桂难追攀。况值乱邦不平年，
　　回陵倒谷如等闲。与君俯首大艰阻，喙长三尺不得语，
　　因君今日形章句。羡猕猴兮著衣裳，悲蚯蚓兮安翅羽。
　　上天不识察，仰我为辽天失所，将吾剑兮切淤泥，
　　使良骥兮捕老鼠。昨日脱身卑贱笼，卯星借与老人峰。
　　抱锄劚地芸芝朮，偃盖参天旧有松，术与松兮保身世。
　　卧居居兮起于于，漱潺潺兮聆嘒嘒。道在其中可终岁，
　　不教辜负尧为帝。烧我荷衣摧我身，回看天地如砥平。
　　钢刀剉骨不辞去，卑躬君子今明明。俯首辞山心惨恻，
　　白云虽好恋不得。看云且拟直须臾，疾风又卷西飞翼。
　　为报覃怀心结交，死生富贵存后凋。我心不畏朱公叔，
　　君意须防刘孝标。以胶投漆苦不早，就中相去万里道。
　　河水悠悠山之间，无由把袂摅怀抱。忆仝吟能文，
　　洽臭成兰薰。不知何处清风夕，拟使张华见陆云。


第三百七十卷
　　◎卷.1【白云起封中诗（题中用韵，六十字成）】吕温
　　封开白云起，汉帝坐斋宫。望在泥金上，疑生秘玉中。
　　攒柯初缭绕，布叶渐蒙笼。日观祥光合，天门瑞气通。
　　无心已出岫，有势欲凌风。倘遣成膏泽，从兹遍大空。
　　◎卷.2【终南精舍月中闻磬声诗（题中用韵，六十字成）】吕温
　　月峰禅室掩，幽磬静昏氛。思入空门妙，声从觉路闻。
　　泠泠满虚壑，杳杳出寒云。天籁疑难辨，霜钟谁可分。
　　偶来游法界，便欲谢人群。竟夕听真响，尘心自解纷。
　　◎卷.3【青出蓝诗（题中有韵，限四十字成）】吕温
　　物有无穷好，蓝青又出青。朱研未比德，白受始成形。
　　袍袭宜从政，衿垂可问经。当时不采撷，作色几飘零。
　　◎卷.4【奉和李相公早朝于中书候传点偶书所怀奉呈门下…郑相公】吕温
　　禁门留骑吹，内省正衣冠。稍辨旂常色，尚闻钟漏残。
　　九天炉气暖，六月玉声寒。宿雾开霞观，晨光泛露盘。
　　致君期反朴，求友得如兰。政自同归理，言成共不刊。
　　准绳临百度，领袖映千官。卧鼓流沙静，飞航涨海安。
　　尽规酬主意，偕赋代交欢。雅韵人间满，多惭窃和难。
　　◎卷.5【奉和武中丞秋日台中寄怀简诸僚友】吕温
　　圣朝思纪律，宪府得中贤。指顾风行地，仪形月丽天。
　　不仁恒自远，为政复何先。虚室唯生白，闲情却草玄。
　　迎霜红叶早，过雨碧苔鲜。鱼乐翻秋水，乌声隔暮烟。
　　旧游多绝席，感物遂成篇。更许穷荒谷，追歌白雪前。
　　◎卷.6【吐蕃别馆和周十一郎中杨七录事望白水山作】吕温
　　纯精结奇状，皎皎天一涯。玉嶂拥清气，莲峰开白花。
　　半岩晦云雪，高顶澄烟霞。朝昏对宾馆，隐映如仙家。
　　夙闻蕴孤尚，终欲穷幽遐。暂因行役暇，偶得志所嘉。
　　明时无外户，胜境即中华。况今舅甥国，谁道隔流沙。
　　◎卷.7【奉和张舍人阁中直夜思闻雅琴因书事通简僚友】吕温
　　迢递天上直，寂寞丘中琴。忆尔山水韵，起予仁智心。
　　凝情在正始，超想疏烦襟。凉生子夜后，月照禁垣深。
　　远风霭兰气，微露清桐阴。方袭缁衣庆，永奉南薰吟。
　　◎卷.8【和舍弟惜花绝句（时蕃中使回）】吕温
　　去年无花看，今年未看花。更闻飘落尽，走马向谁家。
　　◎卷.9【和恭听晓笼中山鹊】吕温
　　掩抑中天意，凄怆触笼音。惊晓一闻处，伤春千里心。
　　◎卷.10【和舍弟让笼中鹰】吕温
　　未用且求安，无猜也不残。九天飞势在，六月目睛寒。
　　动触樊笼倦，闲消肉食难。主人憎恶鸟，试待一呼看。
　　◎卷.11【同恭夏日题寻真观李宽中秀才书院】吕温
　　闭院开轩笑语阑，江山并入一壶宽。微风但觉杉香满，
　　烈日方知竹气寒。披卷最宜生白室，吟诗好就步虚坛。
　　愿君此地攻文字，如炼仙家九转丹。
　　◎卷.12【同舍弟恭岁暮寄晋州李六协律三十韵】吕温
　　古人犹悲秋，况复岁暮时。急景迫流念，穷阴结长悲。
　　阳乌下西岭，月鹊惊南枝。揽衣步霜砌，倚杖临冰池。
　　怳怳若有失，悄悄良不怡。忽闻晨起吟，宛是同所思。
　　有美壮感激，无何远栖迟。摧藏变化用，掩抑扶摇姿。
　　时杰岂虚出，天道信可欺。巨川望汔济，寒谷待潜吹。
　　剑匣益精利，玉韬宁磷缁。戒哉轻沽诸，行矣自宠之。
　　伊我抱微尚，仲氏即心期。讨论自少小，形影相差池。
　　比来胸中气，欲耀天下奇。云雨沛萧艾，烟阁双萎蕤。
　　几年困方枘，一旦迷多岐。道因穷理悟，命以尽性知。
　　事去类绝弦，时来如转规。伊吕偶然得，孔墨徒尔为。
　　早行多露悔，强进触藩羸。功名岂身利，仁义非吾私。
　　万物自身化，一夫何驱驰。不如任行止，委命安所宜。
　　劝君休感叹，与予陶希夷。明年郊天后，庆泽岁华滋。
　　曲水杏花雪，香街青柳丝。良时且暂欢，樽酒聊共持。
　　闲过漆园叟，醉看五陵儿。寄言思隐处，不久来相追。
　　◎卷.13【青海西寄窦三端公】吕温
　　时同事弗同，穷节厉阴风。我役流沙外，君朝紫禁中。
　　从容非所羡，辛苦竟何功。但示酬恩路，浮生任转蓬。
　　◎卷.14【蕃中拘留岁馀回至陇石先寄城中亲故】吕温
　　蓬转星霜改，兰陔色养违。穷泉百死别，绝域再生归。
　　镜数成丝发，囊收抆血衣。酬恩有何力，只弃一毛微。
　　◎卷.15【吐蕃别馆卧病寄朝中诸友】吕温
　　星汉纵横车马喧，风摇玉佩烛花繁。
　　岂知羸卧穷荒外，日满深山犹闭门。
　　◎卷.16【吐蕃别馆中和日寄朝中僚旧】吕温
　　清时令节千官会，绝域穷山一病夫。
　　遥想满堂欢笑处，几人缘我向西隅。
　　◎卷.17【及第后答潼关主人】吕温
　　本欲云雨化，却随波浪翻。一沾太常第，十过潼关门。
　　志力且虚弃，功名谁复论。主人故相问，惭笑不能言。
　　◎卷.18【河中城南姚家浴后题赠主人】吕温
　　新浴振轻衣，满堂寒月色。主人有美酒，况是曾相识。
　　◎卷.19【看浑中丞山桃花初有他客不通晚方得入因有戏赠】吕温
　　朝来驻马香街里，风度遥闻语笑声。
　　无事闭门教日晚，山桃落尽不胜情。
　　◎卷.20【赠友人】吕温
　　南山双乔松，擢本皆千寻。夕流膏露津，朝被青云阴。
　　负雪出深涧，摇风倚高岑。明堂久不构，云干何森森。
　　匠意方雕巧，时情正夸淫。生材会有用，天地岂无心。
　　◎卷.21【道州夏日郡内北桥新亭书怀赠何元二处士】吕温
　　结构池梁上，登临日几回。晴空交密叶，阴岸积苍苔。
　　爽气中央满，清风四面来。振衣生羽翰，高枕出尘埃。
　　齐物鱼何乐，忘机鸟不猜。闲销炎昼静，选胜火云开。
　　僻远宜孱性，优游赖废材。愿为长泛梗，莫作重然灰。
　　守道穷非过，先时动是灾。寄言徐孺子，宾榻且徘徊。
　　◎卷.22【道州弘道县主簿知县三年颇著廉慎秩满…赴衡州题其厅事】吕温
　　为理赖同力，陟明非所任。废田方垦草，新柘未成阴。
　　术浅功难就，人疲感易深。烦君驻归棹，与慰不欺心。
　　◎卷.23【道州将赴衡州酬别江华毛令】吕温
　　布帛精粗任土宜，疲人识信每先期。
　　明朝别后无他嘱，虽是蒲鞭也莫施。
　　◎卷.24【道州夏日早访荀参军林园敬酬见赠】吕温
　　高眠日出始开门，竹径旁通到后园。陶亮横琴空有意，
　　任棠置水竟无言。松窗宿翠含风薄，槿援朝花带露繁。
　　山郡本来车马少，更容相访莫辞喧。
　　◎卷.25【道州敬酬何处士怀郡楼月夜之作】吕温
　　清质悠悠素彩融，长川迥陆合为空。
　　佳人甚近山城闭，夏夜相望水镜中。
　　◎卷.26【道州敬酬何处士书情见赠】吕温
　　意气曾倾四国豪，偶来幽寺息尘劳。严陵钓处江初满，
　　梁甫吟时月正高。新识几人知杞梓，故园何岁长蓬蒿。
　　期君自致青云上，不用伤心叹二毛。
　　◎卷.27【戏赠灵澈上人】吕温
　　僧家亦有芳春兴，自是禅心无滞境。
　　君看池水湛然时，何曾不受花枝影。
　　◎卷.28【二月一日是贞元旧节有感绝句寄黔南窦三洛阳卢七】吕温
　　同事先皇立玉墀，中和旧节又支离。
　　今朝各自看花处，万里遥知掩泪时。
　　◎卷.29【初发道州答崔三连州题海阳亭见寄绝句】吕温
　　吏中习隐好跻攀，不扰疲人便自闲。
　　闻说殷勤海阳事，令人转忆舜祠山。
　　◎卷.30【答段秀才】吕温
　　尽日看花君不来，江城半夜与君开。
　　楼中共指南园火，红烬随花落碧苔。
　　◎卷.31【宗礼欲往桂州，苦雨因以戏赠】吕温
　　农人辛苦绿苗齐，正爱梅天水满堤。
　　知汝使车行意速，但令骢马著鄣泥。
　　◎卷.32【道州奉寄襄阳裴相公】吕温
　　悠悠世路自浮沉，岂问仁贤待物心。
　　最忆过时留宴处，艳歌催酒后亭深。


第三百七十一卷
　　◎卷.1【吐蕃别馆月夜】吕温
　　三五穷荒月，还应照北堂。回身向暗卧，不忍见圆光。
　　◎卷.2【望思台作】吕温
　　浸润成宫蛊，苍黄弄父兵。人情疑始变，天性感还生。
　　宇县犹能洽，闺门讵不平。空令千载后，凄怆望思名。
　　◎卷.3【孟冬蒲津关河亭作】吕温
　　息驾非穷途，未济岂迷津。独立大河上，北风来吹人。
　　雪霜自兹始，草木当更新。严冬不肃杀，何以见阳春。
　　◎卷.4【巩路感怀】吕温
　　马嘶白日暮，剑鸣秋气来。我心浩无际，河上空徘徊。
　　◎卷.5【题梁宣帝陵二首】吕温
　　即雠终自翦，覆国岂为雄。假号孤城里，何殊在甬东。
　　祀夏功何薄，尊周义不成。凄凉庾信赋，千载共伤情。
　　◎卷.6【岳阳怀古】吕温
　　晨飙发荆州，落日到巴丘。方知刳剡利，可接鬼神游。
　　二湖豁南浸，九派驶东流。襟带三千里，尽在岳阳楼。
　　忆昔斗群雄，此焉争上游。吴昌屯虎旅，晋盛骛龙舟。
　　宋齐纷祸难，梁陈成寇雠。钟鼓长震耀，鱼龙不得休。
　　风雪一萧散，功业忽如浮。今日时无事，空江满白鸥。
　　◎卷.7【道州途中即事】吕温
　　零桂佳山水，荥阳旧自同。经途看不暇，遇境说难穷。
　　叠嶂青时合，澄湘漫处空。舟移明镜里，路入画屏中。
　　岩壑千家接，松萝一径通。渔烟生缥缈，犬吠隔笼葱。
　　戏鸟留馀翠，幽花吝晚红。光翻沙濑日，香散橘园风。
　　信美非吾土，分忧属贱躬。守愚资地僻，恤隐望年丰。
　　且保心能静，那求政必工。课终如免戾，归养洛城东。
　　◎卷.8【登少陵原望秦中诸川太原王至德妙用有水术因用感叹】吕温
　　少陵最高处，旷望极秋空。君山喷清源，脉散秦川中。
　　荷锸自成雨，由来非鬼工。如何盛明代，委弃伤豳风。
　　泾灞徒络绎，漆沮虚会同。东流滔滔去，沃野飞秋蓬。
　　大禹平水土，吾人得其宗。发机回地势，运思与天通。
　　早欲献奇策，丰财叙西戎。岂知年三十，未识大明宫。
　　卷尔出岫云，追吾入冥鸿。无为学惊俗，狂醉哭途穷。
　　◎卷.9【奉敕祭南岳十四韵】吕温
　　皇家礼赤帝，谬获司风域。致斋紫盖下，宿设祝融侧。
　　鸣涧惊宵寐，清猿递时刻。澡洁事夙兴，簪佩思尽饰。
　　危坛象岳趾，秘殿翘翚翼。登拜不遑愿，酌献皆累息。
　　赞道仪匪繁，祝史词甚直。忽觉心魂悸，如有精灵逼。
　　漠漠云气生，森森杉柏黑。风吹虚箫韵，露洗寒玉色。
　　寂寞有至公，馨香在明德。礼成谢邑吏，驾言归郡职。
　　憩桑访蚕事，遵畴课农力。所愿风雨时，回首瞻南极。
　　◎卷.10【经河源军汉村作】吕温
　　行行忽到旧河源，城外千家作汉村。樵采未侵征虏墓，
　　耕耘犹就破羌屯。金汤天险长全设，伏腊华风亦暗存。
　　暂驻单车空下泪，有心无力复何言。
　　◎卷.11【题河州赤岸桥】吕温
　　左南桥上见河州，遗老相依赤岸头。
　　匝塞歌钟受恩者，谁怜被发哭东流。
　　◎卷.12【题阳人城】吕温
　　忠驱义感即风雷，谁道南方乏武才。
　　天下起兵诛董卓，长沙子弟最先来。
　　◎卷.13【晋王龙骧墓】吕温
　　虎旗龙舰顺长风，坐引全吴入掌中。
　　孙皓小儿何足取，便令千载笑争功。
　　◎卷.14【题石勒城二首】吕温
　　长驱到处积人头，大旆连营压上游。
　　建业乌栖何足问，慨然归去王中州。
　　天生杰异固难驯，应变摧枯若有神。
　　夷甫自能疑倚啸，忍将虚诞误时人。
　　◎卷.15【刘郎浦口号】吕温
　　吴蜀成婚此水浔，明珠步障幄黄金。
　　谁将一女轻天下，欲换刘郎鼎峙心。
　　◎卷.16【自江华之衡阳途中作】吕温
　　孤棹迟迟怅有违，沿湘数日逗晴晖。
　　人生随分为忧喜，回雁峰南是北归。
　　◎卷.17【吐蕃别馆送杨七录事先归】吕温
　　愁云重拂地，飞雪乱遥程。莫虑前山暗，归人正眼明。
　　◎卷.18【奉送范司空赴朔方（得游字）】吕温
　　筑坛登上将，膝席委前筹。虏灭南侵迹，朝分北顾忧。
　　抗旌回广漠，抚剑动旄头。坐见黄云暮，行看白草秋。
　　山横旧秦塞，河绕古灵州。戍守如无事，惟应猎骑游。
　　◎卷.19【送文畅上人东游】吕温
　　随缘聊振锡，高步出东城。水止无恒地，云行不计程。
　　到时为彼岸，过处即前生。今日临岐别，吾徒自有情。
　　◎卷.20【喜俭北至送宗礼南行】吕温
　　洞庭舟始泊，桂江帆又开。魂从会处断，愁向笑中来。
　　惝怳看残景，殷勤祝此杯。衡阳刷羽待，成取一行回。
　　◎卷.21【送段九秀才归澧州】吕温
　　湘南孤白芷，幽托在清浔。岂有馨香发，空劳知处深。
　　摧贤路已隔，赈乏力不任。惭我一言分，贞君千里心。
　　寸义薄联组，片诚敌兼金。方期践冰雪，无使弱思侵。
　　◎卷.22【衡州送李十一兵曹赴浙东】吕温
　　慷慨视别剑，凄清泛离琴。前程楚塞断，此恨洞庭深。
　　文字已久废，循良非所任。期君碧云上，千里一扬音。
　　◎卷.23【临洮送袁七书记归朝（时袁生作僧，蕃人呼为袁师）】吕温
　　忆年十五在江湄，闻说平凉且半疑。
　　岂料殷勤洮水上，却将家信托袁师。
　　◎卷.24【江陵酒中留别坐客】吕温
　　寻常纵恣倚青春，不契心期便不亲。
　　今日烟波九疑去，相逢尽是眼中人。
　　◎卷.25【道州酬送何山人之容州】吕温
　　匣有青萍筒有书，何门不可曳长裾。
　　应须定取真知者，遣对明君说子虚。
　　◎卷.26【道州送戴简处士往贺州谒杨侍郎】吕温
　　羸马孤童鸟道微，三千客散独南归。
　　山公念旧偏知我，今日因君泪满衣。
　　◎卷.27【春日游郭驸马大安亭子】吕温
　　戚里容闲客，山泉若化成。寄游芳径好，借赏彩船轻。
　　春至花常满，年多水更清。此中如传舍，但自立功名。
　　◎卷.28【楚州追制后舍弟直长安县失囚花下共饮】吕温
　　天子收郡印，京兆责狱囚。狂兄与狂弟，不解对花愁。
　　◎卷.29【衡州岁前游合江亭见山樱蕊未折因赋含彩吝惊春】吕温
　　山樱先春发，红蕊满霜枝。幽处竟谁见，芳心空自知。
　　似夺朝日照，疑畏暖风吹。欲问含彩意，恐惊轻薄儿。
　　◎卷.30【衡州登楼望南馆临水花，呈房戴段李诸公】吕温
　　夭桃临方塘，暮色堪秋思。托根岂求润，照影非自媚。
　　罥挂青柳丝，零落绿钱地。佳期竟何许，时有幽禽至。
　　◎卷.31【合江亭槛前多高竹不见远岸花客命翦之感而成咏】吕温
　　吉凶岂前卜，人事何翻覆。缘看数日花，却翦凌霜竹。
　　常言契君操，今乃妨众目。自古病当门，谁言出幽独。
　　◎卷.32【道州春游欧阳家林亭】吕温
　　道州城北欧阳家，去郭一里占烟霞。主人虽朴甚有思，
　　解留满地红桃花。桃花成泥不须扫，明朝更访桃源老。
　　政成兴足告即归，门前便是家山道。
　　◎卷.33【衡州早春偶游黄溪口号】吕温
　　偶寻黄溪日欲没，早梅未尽山樱发。
　　无事江城闭此身，不得坐待花间月。
　　◎卷.34【衡州夜后把火看花留客】吕温
　　红芳暗落碧池头，把火遥看且少留。
　　半夜忽然风更起，明朝不复上南楼。
　　◎卷.35【夜后把火看花南园招李十一兵曹不至呈座上诸公】吕温
　　夭桃红烛正相鲜，傲吏闲斋困独眠。
　　应是梦中飞作蝶，悠扬只在此花前。
　　◎卷.36【顺宗至德大圣大安孝皇帝挽歌词三首】吕温
　　遐视轻神宝，传归属圣猷。尧功终有待，文德本无忧。
　　坐受朝汾水，行看告岱丘。那知鼎成后，龙驭弗淹留。
　　监抚垂三纪，声徽洽万方。礼因驰道著，明自垦田彰。
　　积渐承鸿业，从容守太康。更留园寝诏，恭听有馀芳。
　　早秋同轨至，晨旆露华滋。挽度千夫咽，笳凝六马迟。
　　剑悲长闭日，衣望出游时。风起西陵树，凄凉满孝思。
　　◎卷.37【咏蜀客石琴枕】吕温
　　可怜他山石，几度负贞坚。推迁强为用，雕斫伤自然。
　　文含巴江浪，色起青城烟。更闻馀玉声，时入朱丝弦。
　　◎卷.38【河南府试赎帖，赋得乡饮酒诗】吕温
　　酌言修旧典，刈楚始登堂。百拜宾仪尽，三终乐奏长。
　　想同莺出谷，看似雁成行。礼罢知何适，随云入帝乡。
　　◎卷.39【赋得失群鹤】吕温
　　杳杳冲天鹤，风排势暂违。有心长自负，无伴可相依。
　　万里宁辞远，三山讵忆归。但令毛羽在，何处不翻飞。
　　◎卷.40【道州南楼换柱】吕温
　　鸿灾起无朕，有见非前知。蚁入不足恤，柱倾何可追。
　　良工操斤斧，沉吟方在斯。殚材事朽废，曷若新宏规。
　　◎卷.41【道州北池放鹅】吕温
　　我非好鹅癖，尔乏鸣雁姿。安得免沸鼎，澹然游清池。
　　见生不忍食，深情固在斯。能自远飞去，无念稻粱为。
　　◎卷.42【回风有怀】吕温
　　银宫翠岛烟霏霏，珠树玲珑朝日晖。
　　神仙望见不得到，却逐回风何处归。
　　◎卷.43【蕃中答退浑词二首】吕温
　　退浑儿，退浑儿，朔风长在气何衰。
　　万群铁马从奴虏，强弱由人莫叹时。
　　退浑儿，退浑儿，冰消青海草如丝。
　　明堂天子朝万国，神岛龙驹将与谁。
　　◎卷.44【上官昭容书楼歌】吕温
　　汉家婕妤唐昭容，工诗能赋千载同。自言才艺是天真，
　　不服丈夫胜妇人。歌阑舞罢闲无事，纵恣优游弄文字。
　　玉楼宝架中天居，缄奇秘异万卷馀。水精编帙绿钿轴，
　　云母捣纸黄金书。风吹花露清旭时，绮窗高挂红绡帷。
　　香囊盛烟绣结络，翠羽拂案青琉璃。吟披啸卷终无已，
　　皎皎渊机破研理。词萦彩翰紫鸾回，思耿寥天碧云起。
　　碧云起，心悠哉，境深转苦坐自摧。金梯珠履声一断，
　　瑶阶日夜生青苔。青苔秘空关，曾比群玉山。
　　神仙杳何许，遗逸满人间。君不见洛阳南市卖书肆，
　　有人买得研神记。纸上香多蠹不成，昭容题处犹分明，
　　令人惆怅难为情。
　　◎卷.45【闻砧有感】吕温
　　千门俨云端，此地富罗纨。秋月三五夜，砧声满长安。
　　幽人感中怀，静听泪汍澜。所恨捣衣者，不知天下寒。
　　◎卷.46【早觉有感】吕温
　　东方殊未明，暗室虫正飞。先觉忽先起，衣裳颠倒时。
　　严冬寒漏长，此夜如何其。不用思秉烛，扶桑有清晖。
　　◎卷.47【冬日病中即事】吕温
　　墙下长安道，嚣尘咫尺间。久牵身外役，暂得病中闲。
　　背喜朝阳满，心怜暮鸟还。吾庐在何处，南有白云山。
　　◎卷.48【病中自户部员外郎转司封】吕温
　　羸卧承新命，优容获所安。遣儿迎贺客，无力拂尘冠。
　　偃仰晴轩暖，支离晓镜寒。那堪报恩去，感激对衰兰。
　　◎卷.49【久病初朝衢中即事】吕温
　　沉疴旷十旬，还过直城闉。老马犹知路，羸童欲怕人。
　　久隳三径计，更强百年身。许国将何力，空生衣上尘。
　　◎卷.50【道州城北楼观李花】吕温
　　夜疑关山月，晓似沙场雪。曾使西域来，幽情望超越。
　　将念浩无际，欲言忘所说。岂是花感人，自怜抱孤节。
　　◎卷.51【道州秋夜南楼即事】吕温
　　谁念独坐愁，日暮此南楼。云去舜祠闭，月明潇水流。
　　猿声何处晓，枫叶满山秋。不分匣中镜，少年看白头。
　　◎卷.52【道州观野火】吕温
　　南风吹烈火，焰焰烧楚泽。阳景当昼迟，阴天半夜赤。
　　过处若彗扫，来时如电激。岂复辨萧兰，焉能分玉石。
　　虫蛇尽烁烂，虎兕出奔迫。积秽皆荡除，和气始融液。
　　尧时既敬授，禹稼斯肇迹。遍生合颖禾，大秀两岐麦。
　　家有京坻咏，人无沟壑戚。乃悟焚如功，来岁终受益。
　　◎卷.53【衡州早春二首】吕温
　　碧水何逶迤，东风吹沙草。烟波千万曲，不辨嵩阳道。
　　病肺不饮酒，伤心不看花。惟惊望乡处，犹自隔长沙。
　　◎卷.54【郡内书怀寄刘连州窦夔州】吕温
　　朱邑何为者，桐乡有古祠。我心常所慕，二郡老人知。
　　◎卷.55【偶然作二首】吕温
　　栖栖复汲汲，忽觉年四十。今朝满衣泪，不是伤春泣。
　　中夜兀然坐，无言空涕洟。丈夫志气事，儿女安得知。
　　◎卷.56【古兴】吕温
　　越欧百炼时，楚卞三泣地。二宝无人识，千龄皆弃置。
　　空岩起白虹，古狱生紫气。安得命世客，直来开奥秘。
　　剑任刜钟看，玉从投火试。必能绝疑惑，然后论奇异。
　　◎卷.57【风咏】吕温
　　微风生青蘋，习习出金塘。轻摇深林翠，静猎幽径芳。
　　掩抑时未来，鸿毛亦无伤。一朝乘严气，万里号清霜。
　　北走摧邓林，东去落扶桑。扫却垂天云，澄清无私光。
　　悠然返空寂，晏海通舟航。
　　◎卷.58【镜中叹白发】吕温
　　年过潘岳才三岁，还见星星两鬓中。
　　纵使他时能早达，定知不作黑头公。
　　◎卷.59【友人邀听歌有感】吕温
　　文章抛尽爱功名，三十无成白发生。
　　辜负壮心羞欲死，劳君贵买断肠声。
　　◎卷.60【贞元十四年旱甚，见权门移芍药花】吕温
　　绿原青垄渐成尘，汲井开园日日新。
　　四月带花移芍药，不知忧国是何人。
　　◎卷.61【冬夜即事】吕温
　　百忧攒心起复卧，夜长耿耿不可过。
　　风吹雪片似花落，月照冰文如镜破。
　　◎卷.62【道州郡斋卧疾寄东馆诸贤】吕温
　　东池送客醉年华，闻道风流胜习家。
　　独卧郡斋寥落意，隔帘微雨湿梨花。
　　◎卷.63【读小弟诗有感，因口号以示之】吕温
　　忆吾未冠赏年华，二十年间在咄嗟。
　　今来羡汝看花岁，似汝追思昨日花。
　　◎卷.64【读句践传】吕温
　　丈夫可杀不可羞，如何送我海西头。
　　更生更聚终须报，二十年间死即休。
　　◎卷.65【道州月叹（追述蕃中事，与道州对言之）】吕温
　　别馆月，犁牛冰河金山雪。道州月，霜树子规啼是血。
　　壮心感此孤剑鸣，沉火在灰殊未灭。
　　◎卷.66【风叹】吕温
　　青海风，飞沙射面随惊蓬。洞庭风，危墙欲折身若空。
　　西驰南走有何事，会须一决百年中。
　　◎卷.67【道州感兴】吕温
　　当代知文字，先皇记姓名。七年天下立，万里海西行。
　　苦节终难辨，劳生竟自轻。今朝流落处，啸水绕孤城。
　　◎卷.68【和李使君三郎早秋城北亭宴崔司士因寄关中张评事】吕温
　　黄花古城路，上尽见青山。桑柘晴川口，牛羊落照间。
　　野情随卷幔，尘事隔重关。道合偏重赏，官微独不闲。
　　鹤分琴久罢，书到雁应还。为谢登临客，琼林寄一攀。
　　◎卷.69【题从叔园林】吕温
　　阮宅闲园暮，窗中见树阴。樵歌依野草，僧语过长林。
　　鸟向花间井，人弹竹里琴。自嫌身未老，已有住山心。
　　◎卷.70【送僧归漳州】吕温
　　几夏京城住，今朝独远归。修行四分律，护净七条衣。
　　溪寺黄橙熟，沙田紫芋肥。九龙潭上路，同去客应稀。


第三百七十二卷
　　◎卷.1【列女操】孟郊
　　梧桐相待老，鸳鸯会双死。贞女贵徇夫，舍生亦如此。
　　波澜誓不起，妾心井中水。
　　◎卷.2【灞上轻薄行】孟郊
　　长安无缓步，况值天景暮。相逢灞浐间，亲戚不相顾。
　　自叹方拙身，忽随轻薄伦。常恐失所避，化为车辙尘。
　　此中生白发，疾走亦未歇。
　　◎卷.3【长安羁旅行】孟郊
　　十日一理发，每梳飞旅尘。三旬九过饮，每食唯旧贫。
　　万物皆及时，独余不觉春。失名谁肯访，得意争相亲。
　　直木有恬翼，静流无躁鳞。始知喧竞场，莫处君子身。
　　野策藤竹轻，山蔬薇蕨新。潜歌归去来，事外风景真。
　　◎卷.4【长安道】孟郊
　　胡风激秦树，贱子风中泣。家家朱门开，得见不可入。
　　长安十二衢，投树鸟亦急。高阁何人家，笙簧正喧吸。
　　◎卷.5【送远吟】孟郊
　　河水昏复晨，河边相送频。离杯有泪饮，别柳无枝春。
　　一笑忽然敛，万愁俄已新。东波与西日，不惜远行人。
　　◎卷.6【古薄命妾】孟郊
　　不惜十指弦，为君千万弹。常恐新声至，坐使故声残。
　　弃置今日悲，即是昨日欢。将新变故易，持故为新难。
　　青山有蘼芜，泪叶长不干。空令后代人，采掇幽思攒。
　　◎卷.7【古离别（一作对景惜别）】孟郊
　　松山云缭绕，萍路水分离。云去有归日，水分无合时。
　　春芳役双眼，春色柔四支。杨柳织别愁，千条万条丝。
　　◎卷.8【杂怨（一作古乐府杂怨）】孟郊
　　忆人莫至悲，至悲空自衰。寄人莫剪衣，剪衣未必归。
　　朝为双蒂花，莫为四散飞。花落还绕树，游子不顾期。
　　夭桃花清晨，游女红粉新。夭桃花薄暮，游女红粉故。
　　树有百年花，人无一定颜。花送人老尽，人悲花自闲。
　　贫女镜不明，寒花日少容。暗蛩有虚织，短线无长缝。
　　浪水不可照，狂夫不可从。浪水多散影，狂夫多异踪。
　　持此一生薄，空成万恨浓。
　　◎卷.9【静女吟】孟郊
　　艳女皆妒色，静女独检踪。任礼耻任妆，嫁德不嫁容。
　　君子易求聘，小人难自从。此志谁与谅，琴弦幽韵重。
　　◎卷.10【归信吟】孟郊
　　泪墨洒为书，将寄万里亲。书去魂亦去，兀然空一身。
　　◎卷.11【山老吟】孟郊
　　不行山下地，唯种山上田。腰斧斫旅松，手瓢汲家泉。
　　讵知文字力，莫记日月迁。蟠木为我身，始得全天年。
　　◎卷.12【游子吟（迎母漂上作）】孟郊
　　慈母手中线，游子身上衣。临行密密缝，意恐迟迟归。
　　谁言寸草心，报得三春晖。
　　◎卷.13【小隐吟】孟郊
　　我饮不在醉，我欢长寂然。酌溪四五盏，听弹两三弦。
　　炼性静栖白，洗情深寄玄。号怒路傍子，贪败不贪全。
　　◎卷.14【苦寒吟】孟郊
　　天寒色青苍，北风叫枯桑。厚冰无裂文，短日有冷光。
　　敲石不得火，壮阴夺正阳。苦调竟何言，冻吟成此章。
　　◎卷.15【猛将吟】孟郊
　　拟脍楼兰肉，蓄怒时未扬。秋鼙无退声，夜剑不隐光。
　　虎队手驱出，豹篇心卷藏。古今皆有言，猛将出北方。
　　◎卷.16【伤哉行】孟郊
　　众毒蔓贞松，一枝难久荣。岂知黄庭客，仙骨生不成。
　　春色舍芳蕙，秋风绕枯茎。弹琴不成曲，始觉知音倾。
　　馆月改旧照，吊宾写馀情。还舟空江上，波浪送铭旌。
　　◎卷.17【怨诗（一作古怨）】孟郊
　　试妾与君泪，两处滴池水。看取芙蓉花，今年为谁死。
　　◎卷.18【湘弦怨】孟郊
　　昧者理芳草，蒿兰同一锄。狂飙怒秋林，曲直同一枯。
　　嘉木忌深蠹，哲人悲巧诬。灵均入回流，靳尚为良谟。
　　我愿分众泉，清浊各异渠。我愿分众巢，枭鸾相远居。
　　此志谅难保，此情竟何如。湘弦少知音，孤响空踟蹰。
　　◎卷.19【楚竹吟酬卢虔端公见和湘弦怨】孟郊
　　握中有新声，楚竹人未闻。识音者谓谁，清夜吹赠君。
　　昔为潇湘引，曾动潇湘云。一叫凤改听，再惊鹤失群。
　　江花匪秋落，山日当昼曛。众浊响杂沓，孤清思氛氲。
　　欲知怨有形，愿向明月分。一掬灵均泪，千年湘水文。
　　◎卷.20【远愁曲】孟郊
　　飘飖何所从，遗冢行未逢。东西不见人，哭向青青松。
　　此地有时尽，此哀无处容。声翻太白云，泪洗蓝田峰。
　　水涉七八曲，山登千万重。愿邀玄夜月，出视白日踪。
　　◎卷.21【贫女词寄从叔先辈简】孟郊
　　蚕女非不勤，今年独无春。二月冰雪深，死尽万木身。
　　时令自逆行，造化岂不仁。仰企碧霞仙，高控沧海云。
　　永别劳苦场，飘飖游无垠。
　　◎卷.22【边城吟】孟郊
　　西城近日天，俗禀气候偏。行子独自渴，主人仍卖泉。
　　烧烽碧云外，牧马青坡巅。何处鹘突梦，归思寄仰眠。
　　◎卷.23【新平歌送许问】孟郊
　　边柳三四尺，暮春离别歌。早回儒士驾，莫饮土番河。
　　谁识匣中宝，楚云章句多。
　　◎卷.24【杀气不在边】孟郊
　　杀气不在边，凛然中国秋。道险不在山，平地有摧輈。
　　河南又起兵，清浊俱锁流。岂唯私客艰，拥滞官行舟。
　　况余隔晨昏，去家成阻修。忽然两鬓雪，同是一日愁。
　　独寝夜难晓，起视星汉浮。凉风荡天地，日夕声飕飗。
　　万物无少色，兆人皆老忧。长策苟未立，丈夫诚可羞。
　　灵响复何事，剑鸣思戮雠。
　　◎卷.25【结爱（一作古结爱）】孟郊
　　心心复心心，结爱务在深。一度欲离别，千回结衣襟。
　　结妾独守志，结君早归意。始知结衣裳，不如结心肠。
　　坐结行亦结，结尽百年月。
　　◎卷.26【弦歌行】孟郊
　　驱傩击鼓吹长笛，瘦鬼染面惟齿白。暗中崒崒拽茅鞭，
　　倮足朱裈行戚戚。相顾笑声冲庭燎，桃弧射矢时独叫。
　　◎卷.27【覆巢行】孟郊
　　荒城古木枝多枯，飞禽嗷嗷朝哺雏。枝倾巢覆雏坠地，
　　乌鸢下啄更相呼。阳和发生均孕育，鸟兽有情知不足。
　　枝危巢小风雨多，未容长成已先覆。灵枝珍木满上林，
　　凤巢阿阁重且深。尔今所托非本地，乌鸢何得同尔心。
　　◎卷.28【出门行】孟郊
　　长河悠悠去无极，百龄同此可叹息。秋风白露沾人衣，
　　壮心凋落夺颜色。少年出门将诉谁，川无梁兮路无岐。
　　一闻陌上苦寒奏，使我伫立惊且悲。君今得意厌粱肉，
　　岂复念我贫贱时。
　　海风萧萧天雨霜，穷愁独坐夜何长。驱车旧忆太行险，
　　始知游子悲故乡。美人相思隔天阙，长望云端不可越。
　　手持琅玕欲有赠，爱而不见心断绝。南山峨峨白石烂，
　　碧海之波浩漫漫。参辰出没不相待，我欲横天无羽翰。
　　◎卷.29【湘妃怨（一作湘灵祠）】孟郊
　　南巡竟不返，二妃怨逾积。万里丧蛾眉，潇湘水空碧。
　　冥冥荒山下，古庙收贞魄。乔木深青春，清光满瑶席。
　　搴芳徒有荐，灵意殊脉脉。玉珮不可亲，徘徊烟波夕。
　　◎卷.30【巫山曲】孟郊
　　巴江上峡重复重，阳台碧峭十二峰。荆王猎时逢暮雨，
　　夜卧高丘梦神女。轻红流烟湿艳姿，行云飞去明星稀。
　　目极魂断望不见，猿啼三声泪滴衣。
　　◎卷.31【巫山高】孟郊
　　见尽数万里，不闻三声猿。但飞萧萧雨，中有亭亭魂。
　　千载楚王恨，遗文宋玉言。至今晴明天，云结深闺门。
　　◎卷.32【楚怨】孟郊
　　秋入楚江水，独照汨罗魂。手把绿荷泣，意愁珠泪翻。
　　九门不可入，一犬吠千门。
　　◎卷.33【塘下行】孟郊
　　塘边日欲斜，年少早还家。徒将白羽扇，调妾木兰花。
　　不是城头树，那栖来去鸦。
　　◎卷.34【临池曲】孟郊
　　池中春蒲叶如带，紫菱成角莲子大。
　　罗裙蝉鬓倚迎风，双双伯劳飞向东。
　　◎卷.35【车遥遥】孟郊
　　路喜到江尽，江上又通舟。舟车两无阻，何处不得游。
　　丈夫四方志，女子安可留。郎自别日言，无令生远愁。
　　旅雁忽叫月，断猿寒啼秋。此夕梦君梦，君在百城楼。
　　寄泪无因波，寄恨无因輈。愿为驭者手，与郎回马头。
　　◎卷.36【征妇怨】孟郊
　　良人昨日去，明月又不圆。别时各有泪，零落青楼前。
　　君泪濡罗巾，妾泪满路尘。罗巾长在手，今得随妾身。
　　路尘如得风，得上君车轮。
　　渔阳千里道，近如中门限。中门逾有时，渔阳长在眼。
　　生在绿罗下，不识渔阳道。良人自戍来，夜夜梦中到。
　　◎卷.37【空城雀】孟郊
　　一雀入官仓，所食宁损几。只虑往覆频，官仓终害尔。
　　鱼网不在天，鸟罗不张水。饮啄要自然，可以空城里。
　　◎卷.38【闲怨（一作闺怨）】孟郊
　　妾恨比斑竹，下盘烦冤根。有笋未出土，中已含泪痕。
　　◎卷.39【羽林行】孟郊
　　朔雪寒断指，朔风劲裂冰。胡中射雕者，此日犹不能。
　　翩翩羽林儿，锦臂飞苍鹰。挥鞭快白马，走出黄河凌。
　　◎卷.40【古意】孟郊
　　河边织女星，河畔牵牛郎。未得渡清浅，相对遥相望。
　　◎卷.41【古别离】孟郊
　　欲别牵郎衣，郎今到何处。不恨归来迟，莫向临邛去。
　　◎卷.42【游侠行】孟郊
　　壮士性刚决，火中见石裂。杀人不回头，轻生如暂别。
　　岂知眼有泪，肯白头上发。半生无恩酬，剑闲一百月。
　　◎卷.43【黄雀吟】孟郊
　　黄雀舞承尘，倚恃主人仁。主人忽不仁，买弹弹尔身。
　　何不远飞去，蓬蒿正繁新。蒿粒无人争，食之足为珍。
　　莫觑翻车粟，觑翻罪有因。黄雀不知言，赠之徒殷勤。
　　◎卷.44【有所思】孟郊
　　桔槔烽火昼不灭，客路迢迢信难越。古镇刀攒万片霜，
　　寒江浪起千堆雪。此时西去定如何，空使南心远凄切。
　　◎卷.45【求仙曲】孟郊
　　仙教生为门，仙宗静为根。持心若妄求，服食安足论。
　　铲惑有灵药，饵真成本源。自当出尘网，驭凤登昆仑。
　　◎卷.46【婵娟篇】孟郊
　　花婵娟，泛春泉。竹婵娟，笼晓烟。妓婵娟，不长妍。
　　月婵娟，真可怜。夜半姮娥朝太一，人间本自无灵匹。
　　汉宫承宠不多时，飞燕婕妤相妒嫉。
　　◎卷.47【南浦篇】孟郊
　　南浦桃花亚水红，水边柳絮由春风。鸟鸣喈喈烟濛濛，
　　自从远送对悲翁。此翁已与少年别，唯忆深山深谷中。
　　◎卷.48【清东曲】孟郊
　　樱桃花参差，香雨红霏霏。含笑竞攀折，美人湿罗衣。
　　采采清东曲，明眸艳珪玉。青巾艑上郎，上下看不足。
　　南阳公首词，编入新乐录。
　　◎卷.49【望远曲】孟郊
　　朝朝候归信，日日登高台。行人未去植庭梅，
　　别来三见庭花开。庭花开尽复几时，春光骀荡阻佳期。
　　愁来望远烟尘隔，空怜绿鬓风吹白。何当归见远行客。


第三百七十三卷
　　◎卷.1【织妇辞】孟郊
　　夫是田中郎，妾是田中女。当年嫁得君，为君秉机杼。
　　筋力日已疲，不息窗下机。如何织纨素，自著蓝缕衣。
　　官家榜村路，更索栽桑树。
　　◎卷.2【古意】孟郊
　　荡子守边戍，佳人莫相从。去来年月多，苦愁改形容。
　　上山复下山，踏草成古踪。徒言采蘼芜，十度一不逢。
　　鉴独是明月，识志唯寒松。井桃始开花，一见悲万重。
　　人颜不再春，桃色有再浓。捐气入空房，无憀乍从容。
　　启贴理针线，非独学裁缝。手持未染彩，绣为白芙蓉。
　　芙蓉无染污，将以表心素。欲寄未归人，当春无信去。
　　无信反增愁，愁心缘陇头。愿君如陇水，冰镜水还流。
　　宛宛青丝线，纤纤白玉钩。玉钩不亏缺，青丝无断绝。
　　回还胜双手，解尽心中结。
　　◎卷.3【折杨柳】孟郊
　　杨柳多短枝，短枝多别离。赠远屡攀折，柔条安得垂。
　　青春有定节，离别无定时。但恐人别促，不怨来迟迟。
　　莫言短枝条，中有长相思。朱颜与绿杨，并在别离期。
　　楼上春风过，风前杨柳歌。枝疏缘别苦，曲怨为年多。
　　花惊燕地云，叶映楚池波。谁堪别离此，征戍在交河。
　　◎卷.4【和丁助教塞上吟】孟郊
　　哭雪复吟雪，广文丁夫子。江南万里寒，曾未及如此。
　　整顿气候谁，言从生灵始。无令恻隐者，哀哀不能已。
　　◎卷.5【古怨别】孟郊
　　飒飒秋风生，愁人怨离别。含情两相向，欲语气先咽。
　　心曲千万端，悲来却难说。别后唯所思，天涯共明月。
　　◎卷.6【古别曲】孟郊
　　山川古今路，纵横无断绝。来往天地间，人皆有离别。
　　行衣未束带，中肠已先结。不用看镜中，自知生白发。
　　欲陈去留意，声向言前咽。愁结填心胸，茫茫若为说。
　　荒郊烟莽苍，旷野风凄切。处处得相随，人那不如月。
　　◎卷.7【戏赠陆大夫十二丈（一作乐府戏赠陆大夫十二丈）】孟郊
　　莲子不可得，荷花生水中。犹胜道傍柳，无事荡春风。
　　渌萍与荷叶，同此一水中。风吹荷叶在，渌萍西复东。
　　莲叶未开时，苦心终日卷。春水徒荡漾，荷花未开展。
　　◎卷.8【劝善吟（醉会中赠郭行馀）】孟郊
　　瘦郭有志气，相哀老龙钟。劝我少吟诗，俗窄难尔容。
　　一口百味别，况在醉会中。四座正当喧，片言何由通。
　　顾余昧时调，居止多疏慵。见书眼始开，闻乐耳不聪。
　　视听互相隔，一身且莫同。天疾难自医，诗癖将何攻。
　　见君如见书，语善千万重。自悲咄咄感，变作烦恼翁。
　　烦恼不可欺，古剑涩亦雄。知君方少年，少年怀古风。
　　藏书拄屋脊，不惜与凡聋。我愿拜少年，师之学崇崇。
　　从他笑为矫，矫善亦可宗。
　　◎卷.9【望夫石】孟郊
　　望夫石，夫不来兮江水碧。
　　行人悠悠朝与暮，千年万年色如故。
　　◎卷.10【寒江吟】孟郊
　　冬至日光白，始知阴气凝。寒江波浪冻，千里无平冰。
　　飞鸟绝高羽，行人皆晏兴。荻洲素浩渺，碕岸澌崚嶒。
　　烟舟忽自阻，风帆不相乘。何况异形体，信任为股肱。
　　涉江莫涉凌，得意须得朋。结交非贤良，谁免生爱憎。
　　冻水有再浪，失飞有载腾。一言纵丑词，万响无善应。
　　取鉴谅不远，江水千万层。何当春风吹，利涉吾道弘。
　　◎卷.11【审交】孟郊
　　种树须择地，恶土变木根。结交若失人，中道生谤言。
　　君子芳桂性，春荣冬更繁。小人槿花心，朝在夕不存。
　　莫蹑冬冰坚，中有潜浪翻。唯当金石交，可以贤达论。
　　◎卷.12【怨别】孟郊
　　一别一回老，志士白发早。在富易为容，居贫难自好。
　　沉忧损性灵，服药亦枯槁。秋风游子衣，落日行远道。
　　君问去何之，贱身难自保。
　　◎卷.13【百忧】孟郊
　　萱草女儿花，不解壮士忧。壮士心是剑，为君射斗牛。
　　朝思除国雠，暮思除国雠。计尽山河画，意穷草木筹。
　　智士日千虑，愚夫唯四愁。何必在波涛，然后惊沉浮。
　　伯伦心不醉，四皓迹难留。出处各有时，众议徒啾啾。
　　◎卷.14【路病】孟郊
　　病客无主人，艰哉求卧难。飞光赤道路，内火焦肺肝。
　　欲饮井泉竭，欲医囊用单。稚颜能几日，壮志忽已残。
　　人子不言苦，归书但云安。愁环在我肠，宛转终无端。
　　◎卷.15【衰松】孟郊
　　近世交道衰，青松落颜色。人心忌孤直，木性随改易。
　　既摧栖日干，未展擎天力。终是君子材，还思君子识。
　　◎卷.16【遣兴】孟郊
　　弦贞五条音，松直百尺心。贞弦含古风，直松凌高岑。
　　浮声与狂葩，胡为欲相侵。
　　◎卷.17【退居（一作退老）】孟郊
　　退身何所食，败力不能闲。种稻耕白水，负薪斫青山。
　　众听喜巴唱，独醒愁楚颜。日暮静归时，幽幽扣松关。
　　◎卷.18【卧病】孟郊
　　贫病诚可羞，故床无新裘。春色烧肌肤，时餐苦咽喉。
　　倦寝意蒙昧，强言声幽柔。承颜自俯仰，有泪不敢流。
　　默默寸心中，朝愁续莫愁。
　　◎卷.19【隐士】孟郊
　　本末一相返，漂浮不还真。山野多馁士，市井无饥人。
　　虎豹忌当道，糜鹿知藏身。奈何贪竞者，日与患害亲。
　　颜貌岁岁改，利心朝朝新。孰知富生祸，取富不取贫。
　　宝玉忌出璞，出璞先为尘。松柏忌出山，出山先为薪。
　　君子隐石壁，道书为我邻。寝兴思其义，澹泊味始真。
　　陶公自放归，尚平去有依。草木择地生，禽鸟顺性飞。
　　青青与冥冥，所保各不违。
　　◎卷.20【独愁（一作独怨，一作赠韩愈）】孟郊
　　前日远别离，昨日生白发。欲知万里情，晓卧半床月。
　　常恐百虫鸣，使我芳草歇。
　　◎卷.21【春日有感】孟郊
　　雨滴草芽出，一日长一日。风吹柳线垂，一枝连一枝。
　　独有愁人颜，经春如等闲。且持酒满杯，狂歌狂笑来。
　　◎卷.22【将见故人】孟郊
　　故人季夏中，及此百馀日。无日不相思，明镜改形色。
　　宁知仲冬时，忽有相逢期。振衣起踯躅，赪鲤跃天池。
　　◎卷.23【伤时】孟郊
　　常闻贫贱士之常，嗟尔富者莫相笑。男儿得路即荣名，
　　邂逅失途成不调。古人结交而重义，今人结交而重利。
　　劝人一种种桃李，种亦直须遍天地。一生不爱嘱人事，
　　嘱即直须为生死。我亦不羡季伦富，我亦不笑原宪贫。
　　有财有势即相识，无财无势同路人。因知世事皆如此，
　　却向东溪卧白云。
　　◎卷.24【寓言】孟郊
　　谁言碧山曲，不废青松直。谁言浊水泥，不污明月色。
　　我有松月心，俗骋风霜力。贞明既如此，摧折安可得。
　　◎卷.25【偶作】孟郊
　　利剑不可近，美人不可亲。利剑近伤手，美人近伤身。
　　道险不在广，十步能摧轮。情爱不在多，一夕能伤神。
　　◎卷.26【劝学】孟郊
　　击石乃有火，不击元无烟。人学始知道，不学非自然。
　　万事须己运，他得非我贤。青春须早为，岂能长少年。
　　◎卷.27【赠农人】孟郊
　　劝尔勤耕田，盈尔仓中粟。劝尔伐桑株，减尔身上服。
　　清霜一委地，万草色不绿。狂飙一入林，万叶不著木。
　　青春如不耕，何以自结束。
　　◎卷.28【长安早春】孟郊
　　旭日朱楼光，东风不惊尘。公子醉未起，美人争探春。
　　探春不为桑，探春不为麦。日日出西园，只望花柳色。
　　乃知田家春，不入五侯宅。
　　◎卷.29【罪松】孟郊
　　虽为青松姿，霜风何所宜。二月天下树，绿于青松枝。
　　勿谓贤者喻，勿谓愚者规。伊吕代封爵，夷齐终身饥。
　　彼曲既在斯，我正实在兹。泾流合渭流，清浊各自持。
　　天令设四时，荣衰有常期。荣合随时荣，衰合随时衰。
　　天令既不从，甚不敬天时。松乃不臣木，青青独何为。
　　◎卷.30【感兴】孟郊
　　拔心草不死，去根柳亦荣。独有失意人，恍然无力行。
　　昔为连理枝，今为断弦声。连理时所重，断弦今所轻。
　　吾欲进孤舟，三峡水不平。吾欲载车马，太行路峥嵘。
　　万物根一气，如何互相倾。
　　◎卷.31【感怀】孟郊
　　秋气悲万物，惊风振长道。登高有所思，寒雨伤百草。
　　平生有亲爱，零落不相保。五情今已伤，安得自能老。
　　晨登洛阳坂，目极天茫茫。群物归大化，六龙颓西荒。
　　豺狼日已多，草木日已霜。饥年无遗粟，众鸟去空场。
　　路傍谁家子，白首离故乡。含酸望松柏，仰面诉穹苍。
　　去去勿复道，苦饥形貌伤。
　　徘徊不能寐，耿耿含酸辛。中夜登高楼，忆我旧星辰。
　　四时互迁移，万物何时春。唯忆首阳路，永谢当时人。
　　长安佳丽地，宫月生蛾眉。阴气凝万里，坐看芳草衰。
　　玉堂有玄鸟，亦以从此辞。伤哉志士叹，故国多迟迟。
　　深宫岂无乐，扰扰复何为。朝见名与利，莫还生是非。
　　姜牙佐周武，世业永巍巍。
　　举才天道亲，首阳谁采薇。去去荒泽远，落日当西归。
　　羲和驻其轮，四海借馀晖。极目何萧索，惊风正离披。
　　鸱鸮鸣高树，众鸟相因依。东方有一士，岁暮常苦饥。
　　主人数相问，脉脉今何为。贫贱亦有乐，且愿掩柴扉。
　　火云流素月，三五何明明。光曜侵白日，贤愚迷至精。
　　四时更变化，天道有亏盈。常恐今已没，须臾还复生。
　　河梁暮相遇，草草不复言。汉家正离乱，王粲别荆蛮。
　　野泽何萧条，悲风振空山。举头是星辰，念我何时还。
　　亲爱久别散，形神各离迁。未为生死诀，长在心目间。
　　有鸟东西来，哀鸣过我前。愿飞浮云外，饮啄见青天。
　　◎卷.32【达士】孟郊
　　四时如逝水，百川皆东波。青春去不还，白发镊更多。
　　达人识元化，变愁为高歌。倾产取一醉，富者奈贫何。
　　君看土中宅，富贵无偏颇。
　　◎卷.33【暮秋感思】孟郊
　　西风吹垂杨，条条脆如藕。上有噪日蝉，催人成皓首。
　　亦恐旅步难，何独朱颜丑。欲慰一时心，莫如千日酒。
　　优哉遵渚鸿，自得养身旨。不啄太仓粟，不饮方塘水。
　　振羽戛浮云，罝罗任徒尔。
　　◎卷.34【古兴】孟郊
　　楚血未干衣，荆虹尚埋辉。痛玉不痛身，抱璞求所归。
　　◎卷.35【劝友】孟郊
　　至白涅不缁，至交淡不疑。人生静躁殊，莫厌相箴规。
　　胶漆武可接，金兰文可思。堪嗟无心人，不如松柏枝。
　　◎卷.36【夷门雪赠主人（是赠陆长源，陆有答诗）】孟郊
　　夷门贫士空吟雪，夷门豪士皆饮酒。酒声欢闲入雪销，
　　雪声激切悲枯朽。悲欢不同归去来，万里春风动江柳。
　　◎卷.37【尧歌（一作舜歌，赏郑氏庄客去妇）】孟郊
　　尔室何不安，尔孝无与齐。一言应对姑，一度为出妻。
　　往辙才晚钟，还辙及晨鸡。往还迹徒新，很戾竟独迷。
　　娥女无礼数，污家如粪泥。父母吞声哭，禽鸟亦为啼。
　　如何天与恶，不得和鸣栖。
　　山色挽心肝，将归尽日看。村肩篮舆子，野坐白发官。
　　莺弄方短短，花明碎攒攒。琉璃堆可掬，琴瑟饶多欢。
　　翠韵仙窈窕，岚漪出无端。养馆洞庭秋，响答虚吹弹。


第三百七十四卷
　　◎卷.1【乱离】孟郊
　　天下无义剑，中原多疮痍。哀哀陆大夫，正直神反欺。
　　子路已成血，嵇康今尚嗤。为君每一恸，如剑在四肢。
　　折羽不复飞，逝水不复归。直松摧高柯，弱蔓将何依。
　　朝为春日欢，夕为秋日悲。泪下无尺寸，纷纷天雨丝。
　　积怨成疾疹，积恨成狂痴。怨草岂有边，恨水岂有涯。
　　怨恨驰我心，茫茫日何之。
　　◎卷.2【劝酒】孟郊
　　白日无定影，清江无定波。人无百年寿，百年复如何。
　　堂上陈美酒，堂下列清歌。劝君金曲卮，勿谓朱颜酡。
　　松柏岁岁茂，丘陵日日多。君看终南山，千古青峨峨。
　　◎卷.3【去妇】孟郊
　　君心匣中镜，一破不复全。妾心藕中丝，虽断犹牵连。
　　安知御轮士，今日翻回辕。一女事一夫，安可再移天。
　　君听去鹤言，哀哀七丝弦。
　　◎卷.4【君子勿郁郁士有谤毁者作诗以赠之】孟郊
　　君子勿郁郁，听我青蝇歌。人间少平地，森耸山岳多。
　　折輈不在道，覆舟不在河。须知一尺水，日夜增高波。
　　叔孙毁仲尼，臧仓掩孟轲。兰艾不同香，自然难为和。
　　良玉烧不热，直竹文不颇。自古皆如此，其如道在何。
　　日往复不见，秋堂暮仍学。玄发不知白，晓入寒铜觉。
　　为林未离树，有玉犹在璞。谁把碧梧枝，刻作云门乐。
　　◎卷.5【闻砧】孟郊
　　杜鹃声不哀，断猿啼不切。月下谁家砧，一声肠一绝。
　　杵声不为客，客闻发自白。杵声不为衣，欲令游子归。
　　◎卷.6【游子】孟郊
　　萱草生堂阶，游子行天涯。慈亲倚堂门，不见萱草花。
　　◎卷.7【自叹】孟郊
　　愁与发相形，一愁白数茎。有发能几多，禁愁日日生。
　　古若不置兵，天下无战争。古若不置名，道路无欹倾。
　　太行耸巍峨，是天产不平。黄河奔浊浪，是天生不清。
　　四蹄日日多，双轮日日成。二物不在天，安能免营营。
　　◎卷.8【求友】孟郊
　　北风临大海，坚冰临河面。下有大波澜，对之无由见。
　　求友须在良，得良终相善。求友若非良，非良中道变。
　　欲知求友心，先把黄金炼。
　　◎卷.9【投所知】孟郊
　　苦心知苦节，不容一毛发。炼金索坚贞，洗玉求明洁。
　　自惭所业微，功用如鸠拙。何殊嫫母颜，对彼寒塘月。
　　君存古人心，道出古人辙。尽美固可扬，片善亦不遏。
　　朝向公卿说，暮向公卿说。谁谓黄钟管，化为君子舌。
　　一说清嶰竹，二说变嶰谷。三说四说时，寒花拆寒木。
　　晔晔家道路，灿灿我衣服。岂直辉友朋，亦用慰骨肉。
　　一暖荷匹素，一饱荷升粟。而况大恩恩，此身报得足。
　　且将食檗劳，酬之作金刀。
　　◎卷.10【病客吟】孟郊
　　主人夜呻吟，皆入妻子心。客子昼呻吟，徒为虫鸟音。
　　妻子手中病，愁思不复深。僮仆手中病，忧危独难任。
　　丈夫久漂泊，神气自然沉。况于滞疾中，何人免嘘eS。
　　大海亦有涯，高山亦有岑。沉忧独无极，尘泪互盈襟。
　　◎卷.11【感怀】孟郊
　　孟冬阴气交，两河正屯兵。烟尘相驰突，烽火日夜惊。
　　太行险阻高，挽粟输连营。奈何操弧者，不使枭巢倾。
　　犹闻汉北儿，怙乱谋纵横。擅摇干戈柄，呼叫豺狼声。
　　白日临尔躯，胡为丧丹诚。岂无感激士，以致天下平。
　　登高望寒原，黄云郁峥嵘。坐驰悲风暮，叹息空沾缨。
　　◎卷.12【离思】孟郊
　　不寐亦不语，片月秋稍举。孤鸿忆霜群，独鹤叫云侣。
　　怨彼浮花心，飘飘无定所。高张系繂帆，远过梅根渚。
　　回织别离字，机声有酸楚。
　　◎卷.13【结交】孟郊
　　铸镜须青铜，青铜易磨拭。结交远小人，小人难姑息。
　　铸镜图鉴微，结交图相依。凡铜不可照，小人多是非。
　　◎卷.14【伤春】孟郊
　　两河春草海水清，十年征战城郭腥。乱兵杀儿将女去，
　　二月三月花冥冥。千里无人旋风起，莺啼燕语荒城里。
　　春色不拣墓傍株，红颜皓色逐春去。春去春来那得知，
　　今人看花古人墓，令人惆怅山头路。
　　◎卷.15【择友】孟郊
　　兽中有人性，形异遭人隔。人中有兽心，几人能真识。
　　古人形似兽，皆有大圣德。今人表似人，兽心安可测。
　　虽笑未必和，虽哭未必戚。面结口头交，肚里生荆棘。
　　好人常直道，不顺世间逆。恶人巧谄多，非义苟且得。
　　若是效真人，坚心如铁石。不谄亦不欺，不奢复不溺。
　　面无吝色容，心无诈忧惕。君子大道人，朝夕恒的的。
　　◎卷.16【夜忧】孟郊
　　岂独科斗死，所嗟文字捐。蒿蔓转骄弄，菱荇减婵娟。
　　未遂摆鳞志，空思吹浪旋。何当再霖雨，洗濯生华鲜。
　　◎卷.17【惜苦】孟郊
　　于鹄值谏议，以球不能官。焦蒙值舍人，以杯不得完。
　　可惜大雅旨，意此小团栾。名回不敢辨，心转实是难。
　　不惜为君转，转非君子观。转之复转之，强转谁能欢。
　　哀哉虚转言，不可穷波澜。
　　◎卷.18【寒地百姓吟（为郑相其年居河南畿内百姓大蒙矜恤）】孟郊
　　无火炙地眠，半夜皆立号。冷箭何处来，棘针风骚劳。
　　霜吹破四壁，苦痛不可逃。高堂搥钟饮，到晓闻烹炮。
　　寒者愿为蛾，烧死彼华膏。华膏隔仙罗，虚绕千万遭。
　　到头落地死，踏地为游遨。游遨者是谁，君子为郁陶。
　　◎卷.19【出东门】孟郊
　　饿马骨亦耸，独驱出东门。少年一日程，衰叟十日奔。
　　寒景不我为，疾走落平原。眇默荒草行，恐惧夜魄翻。
　　一生自组织，千首大雅言。道路如抽蚕，宛转羁肠繁。
　　◎卷.20【教坊歌儿】孟郊
　　十岁小小儿，能歌得朝天。六十孤老人，能诗独临川。
　　去年西京寺，众伶集讲筵。能嘶竹枝词，供养绳床禅。
　　能诗不如歌，怅望三百篇。
　　◎卷.21【访疾】孟郊
　　冷气入疮痛，夜来痛如何。疮从公怒生，岂以私恨多。
　　公怒亦非道，怒消乃天和。古有焕辉句，嵇康闲婆娑。
　　请君吟啸之，正气庶不讹。
　　◎卷.22【酒德】孟郊
　　酒是古明镜，辗开小人心。醉见异举止，醉闻异声音。
　　酒功如此多，酒屈亦以深。罪人免罪酒，如此可为箴。
　　◎卷.23【冬日】孟郊
　　老人行人事，百一不及周。冻马四蹄吃，陟卓难自收。
　　短景仄飞过，午光不上头。少壮日与辉，衰老日与愁。
　　日愁疑在日，岁箭迸如雠。万事有何味，一生虚自囚。
　　不知文字利，到死空遨游。
　　◎卷.24【饥雪吟】孟郊
　　饥乌夜相啄，疮声互悲鸣。冰肠一直刀，天杀无曲情。
　　大雪压梧桐，折柴堕峥嵘。安知鸾凤巢，不与枭鸢倾。
　　下有幸灾儿，拾遗多新争。但求彼失所，但夸此经营。
　　君子亦拾遗，拾遗非拾名。将补鸾凤巢，免与枭鸢并。
　　因为饥雪吟，至晓竟不平。
　　◎卷.25【偷诗】孟郊
　　饿犬齰枯骨，自吃馋饥涎。今文与古文，各各称可怜。
　　亦如婴儿食，饧桃口旋旋。唯有一点味，岂见逃景延。
　　绳床独坐翁，默览有所传。终当罢文字，别著逍遥篇。
　　从来文字净，君子不以贤。
　　◎卷.26【晚雪吟】孟郊
　　贫富喜雪晴，出门意皆饶。镜海见纤悉，冰天步飘飖。
　　一一仙子行，家家尘声销。小儿击玉指，大耋歌圣朝。
　　睿气流不尽，瑞仙何夐寥。始知望幸色，终疑异礼招。
　　市井亦清洁，闾阎耸岧峣。苍生愿东顾，翠华仍西遥。
　　天念岂薄厚，宸衷多忧焦。忧焦致太平，以兹时比尧。
　　古耳有未通，新词有潜韶。甘为酒伶摈，坐耻歌女娇。
　　选音不易言，裁正逢今朝。今朝前古文，律异同一调。
　　愿于尧琯中，奏尽郁抑谣。
　　◎卷.27【自惜】孟郊
　　倾尽眼中力，抄诗过与人。自悲风雅老，恐被巴竹嗔。
　　零落雪文字，分明镜精神。坐甘冰抱晚，永谢酒怀春。
　　徒有言言旧，惭无默默新。始惊儒教误，渐与佛乘亲。
　　◎卷.28【老恨】孟郊
　　无子抄文字，老吟多飘零。有时吐向床，枕席不解听。
　　斗蚁甚微细，病闻亦清泠。小大不自识，自然天性灵。
　　◎卷.29【湖州取解述情】孟郊
　　霅水徒清深，照影不照心。白鹤未轻举，众鸟争浮沉。
　　因兹挂帆去，遂作归山吟。
　　◎卷.30【落第】孟郊
　　晓月难为光，愁人难为肠。谁言春物荣，独见叶上霜。
　　雕鹗失势病，鹪鹩假翼翔。弃置复弃置，情如刀剑伤。
　　◎卷.31【咏怀（一作咏情，一作感寓）】孟郊
　　浊水心易倾，明波兴初发。思逢海底人，乞取蚌中月。
　　此兴若未谐，此心终不歇。
　　◎卷.32【病起言怀】孟郊
　　强行寻溪水，洗却残病姿。花景晼晚尽，麦风清泠吹。
　　交道贱来见，世情贫去知。高闲思楚逸，澹泊厌齐儿。
　　终伴碧山侣，结言青桂枝。
　　◎卷.33【秋夕贫居述怀】孟郊
　　卧冷无远梦，听秋酸别情。高枝低枝风，千叶万叶声。
　　浅井不供饮，瘦田长废耕。今交非古交，贫语闻皆轻。
　　◎卷.34【夜感自遣（一作失志夜坐思归楚江，又作苦学吟）】孟郊
　　夜学晓未休，苦吟神鬼愁。如何不自闲，心与身为雠。
　　死辱片时痛，生辱长年羞。清桂无直枝，碧江思旧游。
　　◎卷.35【再下第】孟郊
　　一夕九起嗟，梦短不到家。两度长安陌，空将泪见花。
　　◎卷.36【下第东归留别长安知己】孟郊
　　共照日月影，独为愁思人。岂知鶗鴂鸣，瑶草不得春。
　　一片两片云，千里万里身。云归嵩之阳，身寄江之滨。
　　弃置复何道，楚情吟白蘋。
　　◎卷.37【失意归吴因寄东台刘复侍御】孟郊
　　自念西上身，忽随东归风。长安日下影，又落江湖中。
　　离娄岂不明，子野岂不聪。至宝非眼别，至音非耳通。
　　因缄俗外词，仰寄高天鸿。
　　◎卷.38【下第东南行】孟郊
　　越风东南清，楚日潇湘明。试逐伯鸾去，还作灵均行。
　　江蓠伴我泣，海月投人惊。失意容貌改，畏途性命轻。
　　时闻丧侣猿，一叫千愁并。
　　◎卷.39【叹命】孟郊
　　三十年来命，唯藏一卦中。题诗还问易，问易蒙复蒙。
　　本望文字达，今因文字穷。影孤别离月，衣破道路风。
　　归去不自息，耕耘成楚农。
　　◎卷.40【远游】孟郊
　　慈乌不远飞，孝子念先归。而我独何事，四时心有违。
　　江海恋空积，波涛信来稀。长为路傍食，著尽家中衣。
　　别剑不割物，离人难作威。远行少僮仆，驱使无是非。
　　为性玩好尽，积愁心绪微。始知时节驶，夏日非长辉。
　　◎卷.41【商州客舍】孟郊
　　商山风雪壮，游子衣裳单。四望失道路，百忧攒肺肝。
　　日短觉易老，夜长知至寒。泪流潇湘弦，调苦屈宋弹。
　　识声今所易，识意古所难。声意今讵辨，高明鉴其端。
　　◎卷.42【长安旅情】孟郊
　　尽说青云路，有足皆可至。我马亦四蹄，出门似无地。
　　玉京十二楼，峨峨倚青翠。下有千朱门，何门荐孤士。
　　◎卷.43【长安羁旅】孟郊
　　听乐别离中，声声入幽肠。晓泪滴楚瑟，夜魄绕吴乡。
　　几回羁旅情，梦觉残烛光。
　　◎卷.44【渭上思归】孟郊
　　独访千里信，回临千里河。家在吴楚乡，泪寄东南波。
　　◎卷.45【登科后】孟郊
　　昔日龌龊不足夸，今朝放荡思无涯。
　　春风得意马蹄疾，一日看尽长安花。
　　◎卷.46【初于洛中选】孟郊
　　尘土日易没，驱驰力无馀。青云不我与，白首方选书。
　　宦途事非远，拙者取自疏。终然恋皇邑，誓以结吾庐。
　　帝城富高门，京路绕胜居。碧水走龙蛇，蜿蜒绕庭除。
　　寻常异方客，过此亦踟蹰。
　　◎卷.47【乙酉岁舍弟扶侍归兴义庄居后独止舍待替人】孟郊
　　谁言旧居止，主人忽成客。僮仆强与言，相惧终脉脉。
　　出亦何所求，入亦何所索。饮食迷精粗，衣裳失宽窄。
　　回风卷闲簟，新月生空壁。士有百役身，官无一姓宅。
　　丈夫耻自饰，衰须从飒白。兰交早已谢，榆景徒相迫。
　　惟予心中镜，不语光历历。
　　◎卷.48【西斋养病夜怀多感因呈上从叔子云】孟郊
　　远客夜衣薄，厌眠待鸡鸣。一床空月色，四壁秋蛩声。
　　守淡遗众俗，养疴念馀生。方全君子拙，耻学小人明。
　　蚊蚋亦有时，羽毛各有成。如何骐骥迹，踡跼未能行。
　　西北有平路，运来无相轻。


第三百七十五卷
　　◎卷.1【秋怀】孟郊
　　孤骨夜难卧，吟虫相唧唧。老泣无涕洟，秋露为滴沥。
　　去壮暂如翦，来衰纷似织。触绪无新心，丛悲有馀忆。
　　讵忍逐南帆，江山践往昔。
　　秋月颜色冰，老客志气单。冷露滴梦破，峭风梳骨寒。
　　席上印病文，肠中转愁盘。疑怀无所凭，虚听多无端。
　　梧桐枯峥嵘，声响如哀弹。
　　一尺月透户，仡栗如剑飞。老骨坐亦惊，病力所尚微。
　　虫苦贪剪色，鸟危巢焚辉。孀娥理故丝，孤哭抽余思。
　　浮年不可追，衰步多夕归。
　　秋至老更贫，破屋无门扉。一片月落床，四壁风入衣。
　　疏梦不复远，弱心良易归。商葩将去绿，缭绕争馀辉。
　　野步踏事少，病谋向物违。幽幽草根虫，生意与我微。
　　竹风相戛语，幽闺暗中闻。鬼神满衰听，恍惚难自分。
　　商叶堕干雨，秋衣卧单云。病骨可剸物，酸呻亦成文。
　　瘦攒如此枯，壮落随西曛。褭褭一线命，徒言系絪缊。
　　老骨惧秋月，秋月刀剑棱。纤辉不可干，冷魂坐自凝。
　　羁雌巢空镜，仙飙荡浮冰。惊步恐自翻，病大不敢凌。
　　单床寤皎皎，瘦卧心兢兢。洗河不见水，透浊为清澄。
　　诗壮昔空说，诗衰今何凭。
　　老病多异虑，朝夕非一心。商虫哭衰运，繁响不可寻。
　　秋草瘦如发，贞芳缀疏金。晚鲜讵几时，驰景还易阴。
　　弱习徒自耻，莫知欲何任。露才一见谗，潜智早已深。
　　防深不防露，此意古所箴。
　　岁暮景气干，秋风兵甲声。织织劳无衣，喓喓徒自鸣。
　　商声耸中夜，蹇支废前行。青发如秋园，一剪不复生。
　　少年如饿花，瞥见不复明。君子山岳定，小人丝毫争。
　　多争多无寿，天道戒其盈。
　　冷露多瘁索，枯风晓吹嘘。秋深月清苦，虫老声粗疏。
　　赪珠枝累累，芳金蔓舒舒。草木亦趣时，寒荣似春馀。
　　悲彼零落生，与我心何如。
　　老人朝夕异，生死每日中。坐随一啜安，卧与万景空。
　　视短不到门，听涩讵逐风。还如刻削形，免有纤悉聪。
　　浪浪谢初始，皎皎幸归终。孤隔文章友，亲密蒿莱翁。
　　岁绿闵以黄，秋节迸又穷。四时既相迫，万虑自然丛。
　　南逸浩淼际，北贫硗确中。曩怀沉遥江，衰思结秋嵩。
　　锄食难满腹，叶衣多丑躬。尘缕不自整，古吟将谁通。
　　幽竹啸鬼神，楚铁生虬龙。志士多异感，运郁由邪衷。
　　常思书破衣，至死教初童。习乐莫习声，习声多顽聋。
　　明明胸中言，愿写为高崇。
　　幽苦日日甚，老力步步微。常恐暂下床，至门不复归。
　　饥者重一食，寒者重一衣。泛广岂无涘，恣行亦有随。
　　语中失次第，身外生疮痍。桂蠹既潜朽，桂花损贞姿。
　　詈言一失香，千古闻臭词。将死始前悔，前悔不可追。
　　哀哉轻薄行，终日与驷驰。
　　流运闪欲尽，枯折皆相号。棘枝风哭酸，桐叶霜颜高。
　　老虫干铁鸣，惊兽孤玉咆。商气洗声瘦，晚阴驱景劳。
　　集耳不可遏，噎神不可逃。蹇行散馀郁，幽坐谁与曹。
　　抽壮无一线，剪怀盈千刀。清诗既名脁，金菊亦姓陶。
　　收拾昔所弃，咨嗟今比毛。幽幽岁晏言，零落不可操。
　　霜气入病骨，老人身生冰。衰毛暗相刺，冷痛不可胜。
　　鷕鷕伸至明，强强揽所凭。瘦坐形欲折，腹饥心将崩。
　　劝药左右愚，言语如见憎。耸耳噎神开，始知功用能。
　　日中视馀疮，暗隙闻绳蝇。彼嗅一何酷，此味半点凝。
　　潜毒尔无厌，馀生我堪矜。冻飞幸不远，冬令反心惩。
　　出没各有时，寒热苦相凌。仰谢调运翁，请命愿有征。
　　黄河倒上天，众水有却来。人心不及水，一直去不回。
　　一直亦有巧，不肯至蓬莱。一直不知疲，唯闻至省台。
　　忍古不失古，失古志易摧。失古剑亦折，失古琴亦哀。
　　夫子失古泪，当时落漼漼。诗老失古心，至今寒皑皑。
　　古骨无浊肉，古衣如藓苔。劝君勉忍古，忍古销尘埃。
　　詈言不见血，杀人何纷纷。声如穷家犬，吠窦何誾誾。
　　詈痛幽鬼哭，詈侵黄金贫。言词岂用多，憔悴在一闻。
　　古詈舌不死，至今书云云。今人咏古书，善恶宜自分。
　　秦火不爇舌，秦火空爇文。所以詈更生，至今横絪缊。
　　◎卷.2【靖安寄居】孟郊
　　寄静不寄华，爱兹嵽嵲居。渴饮浊清泉，饥食无名蔬。
　　败菜不敢火，补衣亦写书。古云俭成德，今乃实起予。
　　戆叟戆不足，贤人贤有馀。役生皆促促，心竟谁舒舒。
　　万马踏风衢，众尘随奔车。高宾尽不见，大道夜方虚。
　　卧有洞庭梦，坐无长安储。英髦空骇耳，烟火独微如。
　　厚念恐伤性，薄田忆亲锄。承世不出力，冬竹肯抽菹。
　　外物莫相诱，约心誓从初。碧芳既似水，日日咏归欤。
　　◎卷.3【雪】孟郊
　　忽然太行雪，昨夜飞入来。崚嶒堕庭中，严白何皑皑。
　　奴婢晓开户，四肢冻徘徊。咽言词不成，告诉情状摧。
　　官给未入门，家人尽以灰。意劝莫笑雪，笑雪贫为灾。
　　将暖此残疾，典卖争致杯。教令再举手，夸曜馀生才。
　　强起吐巧词，委曲多新裁。为尔作非夫，忍耻轰暍雷。
　　书之与君子，庶免生嫌猜。
　　◎卷.4【春愁】孟郊
　　春物与愁客，遇时各有违。故花辞新枝，新泪落故衣。
　　日暮两寂寞，飘然亦同归。
　　◎卷.5【懊恼】孟郊
　　恶诗皆得官，好诗空抱山。抱山冷殑殑，终日悲颜颜。
　　好诗更相嫉，剑戟生牙关。前贤死已久，犹在咀嚼间。
　　以我残杪身，清峭养高闲。求闲未得闲，众诮瞋bF々。
　　◎卷.6【游城南韩氏庄】孟郊
　　初疑潇湘水，锁在朱门中。时见水底月，动摇池上风。
　　清气润竹林，白光连虚空。浪簇霄汉羽，岸芳金碧丛。
　　何言数亩间，环泛路不穷。愿逐神仙侣，飘然汗漫通。
　　◎卷.7【与二三友秋宵会话清上人院】孟郊
　　何处山不幽，此中情又别。一僧敲一磬，七子吟秋月。
　　激石泉韵清，寄枝风啸咽。泠然诸境静，顿觉浮累灭。
　　扣寂兼探真，通宵讵能辍。
　　好鸟无杂栖，华堂有嘉携。琴樽互倾奏，歌赋相和谐。
　　但嘉鱼水合，莫令云雨乖。一为鹍鸡弹，再鼓壮士怀。
　　初景待谁晓，新春逐君来。愿言良友会，高驾不知回。
　　◎卷.8【招文士饮】孟郊
　　曹刘不免死，谁敢负年华。文士莫辞酒，诗人命属花。
　　退之如放逐，李白自矜夸。万古忽将似，一朝同叹嗟。
　　何言天道正，独使地形斜。南士愁多病，北人悲去家。
　　梅芳已流管，柳色未藏鸦。相劝罢吟雪，相从愁饮霞。
　　醒时不可过，愁海浩无涯。
　　◎卷.9【陪侍御叔游城南山墅】孟郊
　　夜坐拥肿亭，昼登崔巍岑。日窥万峰首，月见双泉心。
　　松气清耳目，竹氛碧衣襟。伫想琅玕字，数听枯槁吟。
　　◎卷.10【登华岩寺楼望终南山赠林校书兄弟】孟郊
　　地脊亚为崖，耸出冥冥中。楼根插迥云，殿翼翔危空。
　　前山胎元气，灵异生不穷。势吞万象高，秀夺五岳雄。
　　一望俗虑醒，再登仙愿崇。青莲三居士，昼景真赏同。
　　◎卷.11【游终南山】孟郊
　　南山塞天地，日月石上生。高峰夜留景，深谷昼未明。
　　山中人自正，路险心亦平。长风驱松柏，声拂万壑清。
　　到此悔读书，朝朝近浮名。
　　◎卷.12【游终南龙池寺】孟郊
　　飞鸟不到处，僧房终南巅。龙在水长碧，雨开山更鲜。
　　步出白日上，坐依清溪边。地寒松桂短，石险道路偏。
　　晚磬送归客，数声落遥天。
　　◎卷.13【南阳公请东樱桃亭子春宴】孟郊
　　万木皆未秀，一林先含春。此地独何力，我公布深仁。
　　霜叶日舒卷，风枝远埃尘。初英濯紫霞，飞雨流清津。
　　赏异出嚣杂，折芳积欢忻。文心兹焉重，俗尚安能珍。
　　碧玉妆粉比，飞琼秾艳均。鸳鸯七十二，花态并相新。
　　常恐遗秀志，迨兹广宴陈。芳菲争胜引，歌咏竟良辰。
　　方知戏马会，永谢登龙宾。
　　◎卷.14【游华山云台观】孟郊
　　华岳独灵异，草木恒新鲜。山尽五色石，水无一色泉。
　　仙酒不醉人，仙芝皆延年。夜闻明星馆，时韵女萝弦。
　　敬兹不能寐，焚柏吟道篇。
　　◎卷.15【喜与长文上人宿李秀才小山池亭】孟郊
　　灯尽语不尽，主人庭砌幽。柳枝星影曙，兰叶露华浮。
　　块岭笑群岫，片池轻众流。更闻清净子，逸唱颇难俦。
　　◎卷.16【邀花伴（自注，时在朔方）】孟郊
　　边地春不足，十里见一花。及时须遨游，日暮饶风沙。
　　◎卷.17【石淙（一作五淙十首）】孟郊
　　岩谷不自胜，水木幽奇多。朔风入空曲，泾流无大波。
　　迢递径难尽，参差势相罗。雪霜有时洗，尘土无由和。
　　洁冷诚未厌，晚步将如何。
　　出曲水未断，入山深更重。泠泠若仙语，皎皎多异容。
　　万响不相杂，四时皆有浓。日月互分照，云霞各生峰。
　　久迷向方理，逮兹耸前踪。
　　荒策每恣远，戆步难自回。已抱苔藓疾，尚凌潺湲隈。
　　驿骥苦衔勒，笼禽恨摧颓。实力苟未足，浮夸信悠哉。
　　顾惟非时用，静言还自咍。
　　朔水刀剑利，秋石琼瑶鲜。鱼龙气不腥，潭洞状更妍。
　　磴雪入呀谷，掬星洒遥天。声忙不及韵，势疾多断涟。
　　输去虽有恨，躁气一何颠。蜿蜒相缠掣，荦确亦回旋。
　　黑草濯铁发，白苔浮冰钱。具生此云遥，非德不可甄。
　　何况被犀士，制之空以权。始知静刚猛，文教从来先。
　　空谷耸视听，幽湍泽心灵。疾流脱鳞甲，叠岸冲风霆。
　　丹巘堕环景，霁波灼虚形。淙淙豗厚轴，棱棱攒高冥。
　　弱栈跨旋碧，危梯倚凝青。飘飘鹤骨仙，飞动鳌背庭。
　　常闻夸大言，下顾皆细萍。
　　百尺明镜流，千曲寒星飞。为君洗故物，有色如新衣。
　　不饮泥土污，但饮雪霜饥。石棱玉纤纤，草色琼霏霏。
　　谷磑有馀力，溪舂亦多机。从来一智萌，能使众利归。
　　因之山水中，喧然论是非。
　　入深得奇趣，升险为良跻。搜胜有闻见，逃俗无踪蹊。
　　穴流恣回转，窍景忘东西。戆兽鲜猜惧，罗人巧罝罤。
　　幽驰异处所，忍虑多端倪。虚获我何饱，实归彼非迷。
　　斯文浪云洁，此旨谁得齐。
　　屑珠泻潺湲，裂玉何威瑰。若调千瑟弦，未果一曲谐。
　　古骇毛发栗，险惊视听乖。二老皆劲骨，风趋缘欹崖。
　　地远有馀美，我游采弃怀。乘时幸勤鉴，前恨多幽霾。
　　弱力谢刚健，蹇策贵安排。始知随事静，何必当夕斋。
　　昔浮南渡飙，今攀朔山景。物色多瘦削，吟笑还孤永。
　　日月冻有棱，雪霜空无影。玉喷不生冰，瑶涡旋成井。
　　潜角时耸光，隐鳞乍漂冏。再吟获新胜，返步失前省。
　　惬怀虽已多，惕虑未能整。颓阳落何处，升魄衔疏岭。
　　圣朝搜岩谷，此地多遗玩。怠惰成远游，顽疏恣灵观。
　　劲飙刷幽视，怒水慑馀懦。曾是结芳诚，远兹勉流倦。
　　冰条耸危虑，霜翠莹遐眄。物诱信多端，荒寻谅难遍。
　　去矣朔之隅，翛然楚之甸。
　　◎卷.18【游韦七洞庭别业】孟郊
　　洞庭如潇湘，叠翠荡浮碧。松桂无赤日，风物饶清激。
　　逍遥展幽韵，参差逗良觌。道胜不知疲，冥搜自无斁。
　　旷然青霞抱，永矣白云适。崆峒非凡乡，蓬瀛在仙籍。
　　无言从远尚，还思君子识。波涛漱古岸，铿锵辨奇石。
　　灵响非外求，殊音自中积。人皆走烦浊，君能致虚寂。
　　何以祛扰扰，叩调清淅淅。既惧豪华损，誓从诗书益。
　　一举独往姿，再摇飞遁迹。山深有变异，意惬无惊惕。
　　采翠夺日月，照耀迷昼夕。松斋何用扫，萝院自然涤。
　　业峻谢烦芜，文高追古昔。暂遥朱门恋，终立青史绩。
　　物表易淹留，人间重离析。难随洞庭酌，且醉横塘席。
　　◎卷.19【越中山水】孟郊
　　日觉耳目胜，我来山水州。蓬瀛若仿佛，田野如泛浮。
　　碧嶂几千绕，清泉万馀流。莫穷合沓步，孰尽派别游。
　　越水净难污，越天阴易收。气鲜无隐物，目视远更周。
　　举俗媚葱蒨，连冬撷芳柔。菱湖有馀翠，茗圃无荒畴。
　　赏异忽已远，探奇诚淹留。永言终南色，去矣销人忧。
　　◎卷.20【春集越州皇甫秀才山亭】孟郊
　　嘉宾在何处，置亭春山巅。顾余寂寞者，谬厕芳菲筵。
　　视听日澄澈，声光坐连绵。晴湖泻峰嶂，翠浪多萍藓。
　　何以逞高志，为君吟秋天。
　　◎卷.21【和皇甫判官游琅琊溪】孟郊
　　山中琉璃境，物外琅琊溪。房廊逐岩壑，道路随高低。
　　碧濑漱白石，翠烟含青蜺。客来暂游践，意欲忘簪珪。
　　树杪灯火夕，云端钟梵齐。时同虽可仰，迹异难相携。
　　唯当清宵梦，仿佛愿攀跻。


第三百七十六卷
　　◎卷.1【汝州南潭陪陆中丞公宴】孟郊
　　一雨百泉涨，南潭夜来深。分明碧沙底，写出青天心。
　　远客洞庭至，因兹涤烦襟。既登飞云舫，愿奏清风琴。
　　高岸立旗戟，潜蛟失浮沉。威棱护斯浸，魍魉逃所侵。
　　山态变初霁，水声流新音。耳目极眺听，潺湲与嶔岑。
　　谁言柳太守，空有白蘋吟。
　　◎卷.2【汝州陆中丞席喜张从事至同赋十韵】孟郊
　　汝水无浊波，汝山饶奇石。大贤为此郡，佳士来如积。
　　有客乘白驹，奉义惬所适。清风荡华馆，雅瑟泛瑶席。
　　芳醑静无喧，金尊光有涤。纵情孰虑损，听论自招益。
　　愿折若木枝，却彼曜灵夕。贵贱一相接，忧悰忽转易。
　　会合勿言轻，别离古来惜。请君驻征车，良遇难再觌。
　　◎卷.3【夜集汝州郡斋听陆僧辩弹琴】孟郊
　　康乐宠词客，清宵意无穷。征文北山外，借月南楼中。
　　千里愁并尽，一樽欢暂同。胡为戛楚琴，淅沥起寒风。
　　◎卷.4【同年春燕】孟郊
　　少年三十士，嘉会良在兹。高歌摇春风，醉舞摧花枝。
　　意荡晼晚景，喜凝芳菲时。马迹攒騕褭，乐声韵参差。
　　视听改旧趣，物象含新姿。红雨花上滴，绿烟柳际垂。
　　淹中讲精义，南皮献清词。前贤与今人，千载为一期。
　　明鉴有皎洁，澄玉无磷缁。永与沙泥别，各整云汉仪。
　　盛气自中积，英名日四驰。塞鸿绝俦匹，海月难等夷。
　　郁抑忽已尽，亲朋乐无涯。幽蘅发空曲，芳杜绵所思。
　　浮迹自聚散，壮心谁别离。愿保金石志，无令有夺移。
　　◎卷.5【罗氏花下奉招陈侍御】孟郊
　　眼在枝上春，落地成埃尘。不是风流者，谁为攀折人。
　　宁辞波浪阔，莫道往来频。拾紫岂宜晚，掇芳须及晨。
　　劳收贾生泪，强起屈平身。花下本无俗，酒中别有神。
　　游蜂不饮故，戏蝶亦争新。万物尽如此，过时非所珍。
　　◎卷.6【游石龙涡（四壁千仞，散泉如雨）】孟郊
　　石龙不见形，石雨如散星。山下晴皎皎，山中阴泠泠。
　　水飞林木杪，珠缀莓苔屏。畜异物皆别，当晨景欲暝。
　　泉芳春气碧，松月寒色青。险力此独壮，猛兽亦不停。
　　日暮且回去，浮心恨未宁。
　　◎卷.7【浮石亭】孟郊
　　曾是风雨力，崔巍漂来时。落星夜皎洁，近榜朝逶迤。
　　翠潋递明灭，清潈泻欹危。况逢蓬岛仙，会合良在兹。
　　◎卷.8【看花】孟郊
　　家家有芍药，不妨至温柔。温柔一同女，红笑笑不休。
　　月娥双双下，楚艳枝枝浮。洞里逢仙人，绰约青宵游。
　　芍药谁为婿，人人不敢来。唯应待诗老，日日殷勤开。
　　玉立无气力，春凝且裴徊。将何谢青春，痛饮一百杯。
　　芍药吹欲尽，无奈晓风何。馀花欲谁待，唯待谏郎过。
　　谏郎不事俗，黄金买高歌。高歌夜更清，花意晚更多。
　　饮之不见底，醉倒深红波。红波荡谏心，谏心终无它。
　　独游终难醉，挈榼徒经过。问花不解语，劝得酒无多。
　　三年此村落，春色入心悲。料得一孀妇，经时独泪垂。
　　◎卷.9【济源春】孟郊
　　太行横偃脊，百里芳崔巍。济滨花异颜，枋口云如裁。
　　新画彩色湿，上界光影来。深红缕草木，浅碧珩溯洄。
　　千家门前饮，一道传禊杯。玉鳞吞金钩，仙璇琉璃开。
　　朴童茂言语，善俗无惊猜。狂吹寝恒宴，晓清梦先回。
　　治生鲜惰夫，积学多深材。再游讵癫戆，一洗惊尘埃。
　　◎卷.10【济源寒食】孟郊
　　风巢袅袅春鸦鸦，无子老人仰面嗟。
　　柳弓苇箭觑不见，高红远绿劳相遮。
　　女婵童子黄短短，耳中闻人惜春晚。
　　逃蜂匿蝶踏地来，抛却斋糜一瓷碗。
　　一日踏春一百回，朝朝没脚走芳埃。
　　饥童饿马扫花喂，向晚饮溪三两杯。
　　莓苔井上空相忆，辘轳索断无消息。
　　酒人皆倚春发绿，病叟独藏秋发白。
　　长安落花飞上天，南风引至三殿前。
　　可怜春物亦朝谒，唯我孤吟渭水边。
　　枋口花间掣手归，嵩阳为我留红晖。
　　可怜踯躅千万尺，柱地柱天疑欲飞。
　　蜜蜂为主各磨牙，咬尽村中万木花。
　　君家瓮瓮今应满，五色冬笼甚可夸。
　　◎卷.11【游枋口】孟郊
　　一步复一步，出行千里幽。为取山水意，故作寂寞游。
　　太行青巅高，枋口碧照浮。明明无底镜，泛泛忘机鸥。
　　老逸不自限，病狂不可周。恣闲饶淡薄，怠玩多淹留。
　　芳物竞晼晚，绿梢挂新柔。和友莺相绕，言语亦以稠。
　　始知万类然，静躁难相求。
　　耸我残病骨，健如一仙人。镜中照千里，镜浪洞百神。
　　此神日月华，不作寻常春。三十夜皆明，四时昼恒新。
　　鸟声尽依依，兽心亦忻忻。澄幽出所怪，闪异坐微絪。
　　可来复可来，此地灵相亲。
　　◎卷.12【与王二十一员外涯游枋口柳溪】孟郊
　　万株古柳根，拏此磷磷溪。野榜多屈曲，仙浔无端倪。
　　春桃散红烟，寒竹含晚凄。晓听忽以异，芳树安能齐。
　　共疑落镜中，坐泛红景低。水意酒易醒，浪情事非迷。
　　小儒峭章句，大贤嘉提携。潜窦韵灵瑟，翠崖鸣玉珪。
　　主人稷卨翁，德茂芝朮畦。凿出幽隐端，气象皆升跻。
　　曾是清乐抱，逮兹几省溪。宴位席兰草，滥觞惊凫鹥。
　　灵味荐鲂瓣，金花屑橙齑。江调摆衰俗，洛风远尘泥。
　　徒言奏狂狷，讵敢忘筌蹄。
　　◎卷.13【与王二十一员外涯游昭成寺】孟郊
　　洛友寂寂约，省骑霏霏尘。游僧步晚磬，话茗含芳春。
　　瑶策冰入手，粉壁画莹神。赪廓芙蓉霁，碧殿琉璃匀。
　　玄讲岛岳尽，渊咏文字新。屡笑寒竹宴，况接青云宾。
　　顾惭馀眷下，衰瘵婴残身。
　　◎卷.14【嵩少】孟郊
　　沙弥舞袈裟，走向踯躅飞。闲步亦惺惺，芳援相依依。
　　噎塞春咽喉，蜂蝶事光辉。群嬉且已晚，孤引将何归。
　　流艳去不息，朝英亦疏微。
　　◎卷.15【旅次洛城东水亭】孟郊
　　水竹色相洗，碧花动轩楹。自然逍遥风，荡涤浮竞情。
　　霜落叶声燥，景寒人语清。我来招隐亭，衣上尘暂轻。
　　◎卷.16【洛桥晚望】孟郊
　　天津桥下冰初结，洛阳陌上人行绝。
　　榆柳萧疏楼阁闲，月明直见嵩山雪。
　　◎卷.17【北郭贫居】孟郊
　　进乏广莫力，退为蒙笼居。三年失意归，四向相识疏。
　　地僻草木壮，荒条扶我庐。夜贫灯烛绝，明月照吾书。
　　欲识贞静操，秋蝉饮清虚。
　　◎卷.18【题陆鸿渐上饶新开山舍】孟郊
　　惊彼武陵状，移归此岩边。开亭拟贮云，凿石先得泉。
　　啸竹引清吹，吟花成新篇。乃知高洁情，摆落区中缘。
　　◎卷.19【题韦承总吴王故城下幽居（韦生，相门子孙）】孟郊
　　才饱身自贵，巷荒门岂贫。韦生堪继相，孟子愿依邻。
　　夜思琴语切，昼情茶味新。霜枝留过鹊，风竹扫蒙尘。
　　郢唱一声发，吴花千片春。对君何所得，归去觉情真。
　　◎卷.20【苏州昆山惠聚寺僧房】孟郊
　　昨日到上方，片云挂石床。锡杖莓苔青，袈裟松柏香。
　　晴磬无短韵，古灯含永光。有时乞鹤归，还访逍遥场。
　　◎卷.21【题从叔述灵岩山壁】孟郊
　　换却世上心，独起山中情。露衣凉且鲜，云策高复轻。
　　喜见夏日来，变为松景清。每将逍遥听，不厌飕飗声。
　　远念尘末宗，未疏俗间名。桂枝妄举手，萍路空劳生。
　　仰谢开净弦，相招时一鸣。
　　◎卷.22【题林校书花严寺书窗】孟郊
　　隐咏不夸俗，问禅徒净居。翻将白云字，寄向青莲书。
　　拟古投松坐，就明开纸疏。昭昭南山景，独与心相如。
　　◎卷.23【蓝溪元居士草堂】孟郊
　　市井不容义，义归山谷中。夫君宅松桂，招我栖蒙笼。
　　人朴情虑肃，境闲视听空。清溪宛转水，修竹徘徊风。
　　木倦采樵子，土劳稼穑翁。读书业虽异，敦本志亦同。
　　蓝岸青漠漠，蓝峰碧崇崇。日昏各命酒，寒蛩鸣蕙丛。
　　◎卷.24【新卜清罗幽居奉献陆大夫】孟郊
　　黔娄住何处，仁邑无馁寒。岂悟旧羁旅，变为新闲安。
　　二倾有馀食，三农行可观。笼禽得高巢，辙鲋还层澜。
　　翳翳桑柘墟，纷纷田里欢。兵戈忽消散，耦耕非艰难。
　　嘉木偶良酌，芳阴庇清弹。力农唯一事，趣世徒万端。
　　静觉本相厚，动为末所残。此外有馀暇，锄荒出幽兰。
　　◎卷.25【题韦少保静恭宅藏书洞】孟郊
　　高意合天制，自然状无穷。仙华凝四时，玉藓生数峰。
　　书秘漆文字，匣藏金蛟龙。闲为气候肃，开作云雨浓。
　　洞隐谅非久，岩梦诚必通。将缀文士集，贯就真珠丛。
　　◎卷.26【生生亭】孟郊
　　滩闹不妨语，跨溪仍置亭。置亭嵽嵲头，开窗纳遥青。
　　遥青新画出，三十六扇屏。褭褭立平地，棱棱浮高冥。
　　一日数开扉，仙闪目不停。徒夸远方岫，曷若中峰灵。
　　拔意千馀丈，浩言永堪铭。浩言无愧同，愧同忍丑醒。
　　致之未有力，力在君子听。
　　◎卷.27【寒溪】孟郊
　　霜洗水色尽，寒溪见纤鳞。幸临虚空镜，照此残悴身。
　　潜滑不自隐，露底莹更新。豁如君子怀，曾是危陷人。
　　始明浅俗心，夜结朝已津。净漱一掬碧，远消千虑尘。
　　始知泥步泉，莫与山源邻。
　　洛阳岸边道，孟氏庄前溪。舟行素冰折，声作青瑶嘶。
　　绿水结绿玉，白波生白珪。明明宝镜中，物物天照齐。
　　仄步下危曲，攀枯闻孀啼。霜芬稍消歇，凝景微茫齐。
　　痴坐直视听，戆行失踪蹊。岸童劚棘劳，语言多悲凄。
　　晓饮一杯酒，踏雪过清溪。波澜冻为刀，剸割凫与鹥。
　　宿羽皆翦弃，血声沉沙泥。独立欲何语，默念心酸嘶。
　　冻血莫作春，作春生不齐。冻血莫作花，作花发孀啼。
　　幽幽棘针村，冻死难耕犁。
　　篙工磓玉星，一路随迸萤。朔冻哀彻底，獠馋咏潜鯹。
　　冰齿相磨啮，风音酸铎铃。清悲不可逃，洗出纤悉听。
　　碧潋卷已尽，彩缕飞飘零。下蹑滑不定，上栖折难停。
　　哮嘐呷喢冤，仰诉何时宁。
　　一曲一直水，白龙何鳞鳞。冻飙杂碎号，齑音坑谷辛。
　　柧椾吃无力，飞走更相仁。猛弓一折弦，馀喘争来宾。
　　大严此之立，小杀不复陈。皎皎何皎皎，氤氲复氤氲。
　　瑞晴刷日月，高碧开星辰。独立两脚雪，孤吟千虑新。
　　天欃徒昭昭，箕舌虚龂龂。尧圣不听汝，孔微亦有臣。
　　谏书竟成章，古义终难陈。
　　因冻死得食，杀风仍不休。以兵为仁义，仁义生刀头。
　　刀头仁义腥，君子不可求。波澜抽剑冰，相劈如仇雠。
　　尖雪入鱼心，鱼心明愀愀。怳如罔两说，似诉割切由。
　　谁使异方气，入此中土流。翦尽一月春，闭为百谷幽。
　　仰怀新霁光，下照疑忧愁。
　　溪老哭甚寒，涕泗冰珊珊。飞死走死形，雪裂纷心肝。
　　剑刃冻不割，弓弦强难弹。常闻君子武，不食天杀残。
　　劚玉掩骼胔，吊琼哀阑干。
　　溪风摆馀冻，溪景衔明春。玉消花滴滴，虬解光鳞鳞。
　　悬步下清曲，消期濯芳津。千里冰裂处，一勺暖亦仁。
　　凝精互相洗，漪涟竞将新。忽如剑疮尽，初起百战身。
　　◎卷.28【立德新居】孟郊
　　立德何亭亭，西南耸高隅。阳崖泄春意，井圃留冬芜。
　　胜引即纡道，幽行岂通衢。碧峰远相揖，清思谁言孤。
　　寺秩虽贵家，浊醪良可哺。
　　耸城架霄汉，洁宅涵絪缊。开门洛北岸，时锁嵩阳云。
　　夜高星辰大，昼长天地分。厚韵属疏语，薄名谢嚣闻。
　　兹焉有殊隔，永矣难及群。
　　宾秩已觉厚，私储常恐多。清贫聊自尔，素责将如何。
　　俭教先勉力，修襟无馀佗。良栖一枝木，灵巢片叶荷。
　　仰笑鹍鹏辈，委身拂天波。
　　疏门不掩水，洛色寒更高。晓碧流视听，夕清濯衣袍。
　　为於仁义得，未觉登陟劳。远岸雪难莫，劲枝风易号。
　　霜禽各啸侣，吾亦爱吾曹。
　　崎岖有悬步，委曲饶荒寻。远树足良木，疏巢无争禽。
　　素魄衔夕岸，绿水生晓浔。空旷伊洛视，仿佛潇湘心。
　　何必尚远异，忧劳满行襟。
　　悬途多仄足，崎圃无修畦。芳兰与宿艾，手撷心不迷。
　　品子懒读书，辕驹难服犁。虚食日相投，夸肠讵能低。
　　耻从新学游，愿将古农齐。
　　都城多耸秀，爱此高县居。伊雒绕街巷，鸳鸯飞阎闾。
　　翠景何的砾，霜飔飘空虚。突出万家表，独治二亩蔬。
　　一旬一手版，十日九手锄。
　　手锄手自勖，激劝亦已饶。畏彼梨栗儿，空资玩弄骄。
　　夜景卧难尽，昼光坐易消。治旧得新义，耕荒生嘉苗。
　　锄治苟惬适，心形俱逍遥。
　　玉蹄裂鸣水，金绶忽照门。拂拭贫士席，拜候丞相辕。
　　德疏未为高，礼至方觉尊。岂唯耀兹日，可以荣远孙。
　　如何一阳朝，独荷众瑞繁。
　　东南富水木，寂寥蔽光辉。此地足文字，及时隘骖騑。
　　仄雪踏为平，涩行变如飞。令畦生气色，嘉绿新霏微。
　　天意资厚养，贤人肯相违。


第三百七十七卷
　　◎卷.1【西上经灵宝观（观即尹真人旧宅）】孟郊
　　道士无白发，语音灵泉清。青松多寿色，白石恒夜明。
　　放步霁霞起，振衣华风生。真文秘中顶，宝气浮四楹。
　　一片古关路，万里今人行。上仙不可见，驱策徒西征。
　　◎卷.2【泛黄河】孟郊
　　谁开昆仑源，流出混沌河。积雨飞作风，惊龙喷为波。
　　湘瑟飕飗弦，越宾呜咽歌。有恨不可洗，虚此来经过。
　　◎卷.3【往河阳宿峡陵，寄李侍御】孟郊
　　暮天寒风悲屑屑，啼鸟绕树泉水噎。行路解鞍投古陵，
　　苍苍隔山见微月。鸮鸣犬吠霜烟昏，开囊拂巾对盘飧。
　　人生穷达感知己，明日投君申片言。
　　◎卷.4【鸦路溪行，呈陆中丞】孟郊
　　鸦路不可越，三十六渡溪。有物饮碧水，高林挂青蜺。
　　历览道更险，驱使迹频暌。视听易常主，心魂互相迷。
　　浪石忽摇动，沙堤信难跻。危峰紫霄外，古木浮云齐。
　　出阻望汝郡，大贤多招携。疲马恋旧秣，羁禽思故栖。
　　应怜泣楚玉，弃置如尘泥。
　　◎卷.5【独宿岘首忆长安故人】孟郊
　　月迥无隐物，况复大江秋。江城与沙村，人语风飕飗。
　　岘亭当此时，故人不同游。故人在长安，亦可将梦求。
　　◎卷.6【自商行谒复州卢使君虔】孟郊
　　一身绕千山，远作行路人。未遂东吴归，暂出西京尘。
　　仲宣荆州客，今余竟陵宾。往迹虽不同，托意皆有因。
　　商岭莓苔滑，石坂上下频。江汉沙泥洁，永日光景新。
　　独泪起残夜，孤吟望初晨。驱驰竟何事，章句依深仁。
　　◎卷.7【梦泽中行】孟郊
　　楚山争蔽亏，日月无全辉。楚路饶回惑，旅人有迷归。
　　骐骥思北首，鹧鸪愿南飞。我怀京洛游，未厌风尘衣。
　　◎卷.8【京山行】孟郊
　　众虻聚病马，流血不得行。后路起夜色，前山闻虎声。
　　此时游子心，百尺风中旌。
　　◎卷.9【旅次湘沅有怀灵均】孟郊
　　分拙多感激，久游遵长途。经过湘水源，怀古方踟蹰。
　　旧称楚灵均，此处殒忠躯。侧聆故老言，遂得旌贤愚。
　　名参君子场，行为小人儒。骚文衒贞亮，体物情崎岖。
　　三黜有愠色，即非贤哲模。五十爵高秩，谬膺从大夫。
　　胸襟积忧愁，容鬓复凋枯。死为不吊鬼，生作猜谤徒。
　　吟泽洁其身，忠节宁见输。怀沙灭其性，孝行焉能俱。
　　且闻善称君，一何善自殊。且闻过称己，一何过不渝。
　　悠哉风土人，角黍投川隅。相传历千祀，哀悼延八区。
　　如今圣明朝，养育无羁孤。君臣逸雍熙，德化盈纷敷。
　　巾车徇前侣，白日犹昆吾。寄君臣子心，戒此真良图。
　　◎卷.10【过彭泽】孟郊
　　扬帆过彭泽，舟人讶叹息。不见种柳人，霜风空寂历。
　　◎卷.11【过分水岭（一作东岭）】孟郊
　　山壮马力短，马行石齿中。十步九举辔，回环失西东。
　　溪水变为雨，悬崖阴濛濛。客衣飘飖秋，葛花零落风。
　　白日舍我没，征途忽然穷。
　　◎卷.12【分水岭别夜示从弟寂（一作示于孟叔）】孟郊
　　南中少平地，山水重叠生。别泉万馀曲，迷舟独难行。
　　四际乱峰合，一眺千虑并。潺湲冬夏冷，光彩昼夜明。
　　赏心难久胜，离肠忽自惊。古木摇霁色，高风动秋声。
　　饮尔一樽酒，慰我百忧轻。嘉期何处定，此晨堪寄情。
　　◎卷.13【连州吟】孟郊
　　春风朝夕起，吹绿日日深。试为连州吟，泪下不可禁。
　　连山何连连，连天碧岑岑。哀猿哭花死，子规裂客心。
　　兰芷结新佩，潇湘遗旧音。怨声能翦弦，坐抚零落琴。
　　羽翼不自有，相追力难任。唯凭方寸灵，独夜万里寻。
　　方寻魂飘飖，南梦山岖嶔。仿佛惊魍魉，悉窣闻枫林。
　　正直被放者，鬼魅无所侵。贤人多安排，俗士多虚钦。
　　孤怀吐明月，众毁铄黄金。愿君保玄曜，壮志无自沉。
　　朝亦连州吟，暮亦连州吟。连州果有信，一纸万里心。
　　开缄白云断，明月堕衣襟。南风嘶舜琯，苦竹动猿音。
　　万里愁一色，潇湘雨淫淫。两剑忽相触，双蛟恣浮沉。
　　斗水正回斡，倒流安可禁。空愁江海信，惊浪隔相寻。
　　◎卷.14【旅行】孟郊
　　楚水结冰薄，楚云为雨微。野梅参差发，旅榜逍遥归。
　　◎卷.15【上河阳李大夫】孟郊
　　上将秉神略，至兵无猛威。三军当严冬，一抚胜重衣。
　　霜剑夺众景，夜星失长辉。苍鹰独立时，恶鸟不敢飞。
　　武牢锁天关，河桥纽地机。大将奚以安，守此称者稀。
　　贫士少颜色，贵门多轻肥。试登山岳高，方见草木微。
　　山岳恩既广，草木心皆归。
　　◎卷.16【投赠张端公（一作赠裴枢端公）】孟郊
　　君子量不极，胸吞百川流。嫉邪霜气直，问俗春辞柔。
　　日户昼辉静，月杯夜景幽。咏惊芙蓉发，笑激风飚秋。
　　鸾步独无侣，鹤音仍寡俦。幸沾分寸顾，散此千万忧。
　　◎卷.17【赠苏州韦郎中使君】孟郊
　　谢客吟一声，霜落群听清。文含元气柔，鼓动万物轻。
　　嘉木依性植，曲枝亦不生。尘埃徐庾词，金玉曹刘名。
　　章句作雅正，江山益鲜明。萍蘋一浪草，菰蒲片池荣。
　　曾是康乐咏，如今搴其英。顾惟菲薄质，亦愿将此并。
　　◎卷.18【上张徐州】孟郊
　　为水不入海，安得浮天波。为木不在山，安得横日柯。
　　再来君子傍，始觉精义多。大德唯一施，众情自偏颇。
　　至乐无宫徵，至声遗讴歌。愿鼓空桑弦，永使万物和。
　　顾己诚拙讷，干名已蹉跎。献词惟在口，所欲无馀佗。
　　乍作支泉石，乍作翳松萝。一不改方圆，破质为琢磨。
　　贱子本如此，大贤心若何。岂是无异途，异途难经过。
　　◎卷.19【上包祭酒】孟郊
　　岳岳冠盖彦，英英文字雄。琼音独听时，尘韵固不同。
　　春云生纸上，秋涛起胸中。时吟五君咏，再举七子风。
　　何幸松桂侣，见知勤苦功。愿将黄鹤翅，一借飞云空。
　　◎卷.20【赠别崔纯亮】孟郊
　　食荠肠亦苦，强歌声无欢。出门即有碍，谁谓天地宽。
　　有碍非遐方，长安大道傍。小人智虑险，平地生太行。
　　镜破不改光，兰死不改香。始知君子心，交久道益彰。
　　君心与我怀，离别俱回遑。譬如浸蘖泉，流苦已日长。
　　忍泣目易衰，忍忧形易伤。项籍岂不壮，贾生岂不良。
　　当其失意时，涕泗各沾裳。古人劝加餐，此餐难自强。
　　一饭九祝噎，一嗟十断肠。况是儿女怨，怨气凌彼苍。
　　彼苍若有知，白日下清霜。今朝始惊叹，碧落空茫茫。
　　◎卷.21【赠文应上人（一作赠高僧）】孟郊
　　栖迟青山巅，高静身所便。不践有命草，但饮无声泉。
　　斋性空转寂，学情深更专。经文开贝叶，衣制垂秋莲。
　　厌此俗人群，暂来还却旋。
　　◎卷.22【严河南】孟郊
　　赤令风骨峭，语言清霜寒。不必用雄威，见者毛发攒。
　　我有赤令心，未得赤令官。终朝衡门下，忍志将筑弹。
　　君从西省郎，正有东洛观。洛民萧条久，威恩悯抚难。
　　苦竹声啸雪，夜斋闻千竿。诗人偶寄耳，听苦心多端。
　　多端落杯酒，酒中方得欢。隐士多饮酒，此言信难刊。
　　取次令坊沽，举止务在宽。何必红烛娇，始言清宴阑。
　　丈夫莫矜庄，矜庄不中看。
　　◎卷.23【赠李观（观初登第）】孟郊
　　谁言形影亲，灯灭影去身。谁言鱼水欢，水竭鱼枯鳞。
　　昔为同恨客，今为独笑人。舍予在泥辙，飘迹上云津。
　　卧木易成蠹，弃花难再春。何言对芳景，愁望极萧晨。
　　埋剑谁识气，匣弦日生尘。愿君语高风，为余问苍旻。
　　◎卷.24【吴安西馆赠从弟楚客】孟郊
　　蒙笼杨柳馆，中有南风生。风生今为谁，湘客多远情。
　　孤枕楚水梦，独帆楚江程。觉来残恨深，尚与归路并。
　　玉匣五弦在，请君时一鸣。
　　◎卷.25【赠章仇将军】孟郊
　　将军不夸剑，才气为英雄。五岳拽力内，百川倾意中。
　　本立谁敢拔，飞文自难穷。前时天地翻，已有扶正功。
　　◎卷.26【赠道月上人】孟郊
　　僧貌净无点，僧衣宁缀华。寻常昼日行，不使身影斜。
　　饭术煮松柏，坐山敷云霞。欲知禅隐高，缉薜为袈裟。
　　◎卷.27【抒情因上郎中二十二叔监察十五叔兼呈李益端公柳缜评事】孟郊
　　方凭指下弦，写出心中言。寸草贱子命，高山主人恩。
　　游边风沙意，梦楚波涛魂。一日引别袂，九回沾泪痕。
　　自悲何以然，在礼阙晨昏。名利时转甚，是非宵亦喧。
　　浮情少定主，百虑随世翻。举此胸臆恨，幸从贤哲论。
　　明明三飞鸾，照物如朝暾。
　　◎卷.28【赠城郭道士】孟郊
　　望里失却山，听中遗却泉。松枝休策云，药囊翻贮钱。
　　曾依青桂邻，学得白雪弦。别来意未回，世上为隐仙。
　　◎卷.29【桐庐山中赠李明府】孟郊
　　静境无浊氛，清雨零碧云。千山不隐响，一叶动亦闻。
　　即此佳志士，精微谁相群。欲识楚章句，袖中兰茝薰。
　　◎卷.30【献汉南樊尚书】孟郊
　　天下昔崩乱，大君识贤臣。众木尽摇落，始见竹色真。
　　兵势走山岳，阳光潜埃尘。心开玄女符，面缚清波人。
　　异俗既从化，浇风亦归淳。自公理斯郡，寒谷皆变春。
　　旗影卷赤电，剑锋匣青鳞。如何嵩高气，作镇楚水滨。
　　云镜忽开霁，孤光射无垠。乃知寻常鉴，照影不照神。
　　◎卷.31【赠转运陆中丞】孟郊
　　掌运职既大，摧邪名更雄。鹏飞簸曲云，鹗怒生直风。
　　投彼霜雪令，翦除荆棘丛。楚仓倾向西，吴米发自东。
　　帆影咽河口，车声聋关中。尧知才策高，人喜道路通。
　　皆经内史力，继得酂侯功。莱子真为少，相如未免穷。
　　衣花野菡萏，书叶山梧桐。不是宗匠心，谁怜久栖蓬。
　　◎卷.32【赠万年陆郎中】孟郊
　　天子忧剧县，寄深华省郎。纷纷风响珮，蛰蛰剑开霜。
　　旧事笑堆案，新声唯雅章。谁言百里才，终作横天梁。
　　江鸿耻承眷，云津未能翔。徘徊尘俗中，短毳无辉光。
　　◎卷.33【擢第后东归书怀，献座主吕侍御】孟郊
　　昔岁辞亲泪，今为恋主泣。去住情难并，别离景易戢。
　　夭矫大空鳞，曾为小泉蛰。幽意独沉时，震雷忽相及。
　　神行既不宰，直致非所执。至运本遗功，轻生各自立。
　　大君思此化，良佐自然集。宝镜无私光，时文有新习。
　　慈亲诫志就，贱子归情急。擢第谢灵台，牵衣出皇邑。
　　行襟海日曙，逸抱江风入。蒹葭得波浪，芙蓉红岸湿。
　　云寺势动摇，山钟韵嘘吸。旧游期再践，悬水得重挹。
　　松萝虽可居，青紫终当拾。
　　◎卷.34【古意赠梁肃补阙】孟郊
　　曲木忌日影，谗人畏贤明。自然照烛间，不受邪佞轻。
　　不有百炼火，孰知寸金精。金铅正同炉，愿分精与粗。
　　◎卷.35【赠黔府王中丞楚】孟郊
　　旧说天下山，半在黔中青。又闻天下泉，半落黔中鸣。
　　山水千万绕，中有君子行。儒风一以扇，污俗心皆平。
　　我愿中国春，化从异方生。昔为阴草毒，今为阳华英。
　　嘉实缀绿蔓，凉湍泻清声。逍遥物景胜，视听空旷并。
　　困骥犹在辕，沉珠尚隐精。路遐莫及眄，泥污日已盈。
　　岁晏将何从，落叶甘自轻。
　　◎卷.36【上达奚舍人】孟郊
　　北山少日月，草木苦风霜。贫士在重坎，食梅有酸肠。
　　万俗皆走圆，一身犹学方。常恐众毁至，春叶成秋黄。
　　大贤秉高鉴，公烛无私光。暗室晓未及，幽行涕空行。
　　◎卷.37【赠主人】孟郊
　　斗水泻大海，不如泻枯池。分明贤达交，岂顾豪华儿。
　　海有不足流，豪有不足资。枯鳞易为水，贫士易为施。
　　幸睹君子席，会将幽贱期。侧闻清风议，饫如黄金卮。
　　此道与日月，同光无尽时。
　　◎卷.38【赠建业契公】孟郊
　　师住青山寺，清华常绕身。虽然到城郭，衣上不栖尘。
　　◎卷.39【献襄阳于大夫】孟郊
　　襄阳青山郭，汉江白铜堤。谢公领兹郡，山水无尘泥。
　　铁马万霜雪，绛旗千虹霓。风漪参差泛，石板重叠跻。
　　旧泪不复堕，新欢居然齐。还耕竟原野，归老相扶携。
　　物色增暧暧，寒芳更萋萋。渊清有遐略，高躅无近蹊。
　　即此富苍翠，自然引翔栖。曩游常抱忆，夙好今尚暌。
　　愿言从逸辔，暇日凌清溪。
　　◎卷.40【赠郑夫子鲂】孟郊
　　天地入胸臆，吁嗟生风雷。文章得其微，物象由我裁。
　　宋玉逞大句，李白飞狂才。苟非圣贤心，孰与造化该。
　　勉矣郑夫子，骊珠今始胎。
　　◎卷.41【大隐坊·崔从事郧以直隳职】孟郊
　　古人留清风，千载遥赠君。破松见贞心，裂竹见直文。
　　残月色不改，高贤德常新。家怀诗书富，宅抱草木贫。
　　安得一蹄泉，来化千尺鳞。含意永不语，钓璜幽水滨。
　　◎卷.42【大隐坊·章仇将军良弃功守贫（一作赠章仇兵马使）】孟郊
　　饮君江海心，讵能辨浅深。挹君山岳德，谁能齐嶔岑。
　　东海精为月，西岳气凝金。进则万景昼，退则群物阴。
　　我欲荐此言，天门峻沉沉。风飚亦感激，为我飕飗吟。
　　◎卷.43【大隐坊·赵记室俶在职无事】孟郊
　　卑静身后老，高动物先摧。方圆水任器，刚劲木成灰。
　　大道母群物，达人腹众才。时吟尧舜篇，心向无为开。
　　彼隐山万曲，我隐酒一杯。公庭何所有，日日清风来。
　　◎卷.44【赠韩郎中愈】孟郊
　　何以定交契，赠君高山石。何以保贞坚，赠君青松色。
　　贫居过此外，无可相彩饰。闻君硕鼠诗，吟之泪空滴。
　　硕鼠既穿墉，又啮机上丝。穿墉有闲土，啮丝无馀衣。
　　朝吟枯桑柘，暮泣空杼机。岂是无巧妙，丝断将何施。
　　众人尚肥华，志士多饥羸。愿君保此节，天意当察微。
　　前日远别离，今日生白发。欲知万里情，晓卧半床月。
　　常恐百虫秋，使我芳草歇。
　　◎卷.45【戏赠无本】孟郊
　　长安秋声干，木叶相号悲。瘦僧卧冰凌，嘲咏含金痍。
　　金痍非战痕，峭病方在兹。诗骨耸东野，诗涛涌退之。
　　有时踉跄行，人惊鹤阿师。可惜李杜死，不见此狂痴。
　　燕僧耸听词，袈裟喜新翻。北岳厌利杀，玄功生微言。
　　天高亦可飞，海广亦可源。文章杳无底，劚掘谁能根。
　　梦灵仿佛到，对我方与论。拾月鲸口边，何人免为吞。
　　燕僧摆造化，万有随手奔。补缀杂霞衣，笑傲诸贵门。
　　将明文在身，亦尔道所存。朔雪凝别句，朔风飘征魂。
　　再期嵩少游，一访蓬萝村。春草步步绿，春山日日暄。
　　遥莺相应吟，晚听恐不繁。相思塞心胸，高逸难攀援。


第三百七十八卷
　　◎卷.1【寄张籍】孟郊
　　夜镜不照物，朝光何时升。黯然秋思来，走入志士膺。
　　志士惜时逝，一宵三四兴。清汉徒自朗，浊河终无澄。
　　旧爱忽已远，新愁坐相凌。君其隐壮怀，我亦逃名称。
　　古人贵从晦，君子忌党朋。倾败生所竞，保全归懵懵。
　　浮云何当来，潜虬会飞腾。
　　◎卷.2【忆周秀才、素上人，时闻各在一方】孟郊
　　东西分我情，魂梦安能定。野客云作心，高僧月为性。
　　浮云自高闲，明月常空净。衣敝得古风，居山无俗病。
　　吟听碧云语，手把青松柄。羡尔欲寄书，飞禽杳难倩。
　　◎卷.3【舟中喜遇从叔简别后寄上时从叔初擢第归江南郊不从行】孟郊
　　一意两片云，暂合还却分。南云乘庆归，北云与谁群。
　　寄声千里风，相唤闻不闻。
　　◎卷.4【怀南岳隐士】孟郊
　　见说祝融峰，擎天势似腾。藏千寻布水，出十八高僧。
　　古路无人迹，新霞吐石棱。终居将尔叟，一一共余登。
　　千峰映碧湘，真叟此中藏。饭不煮石吃，眉应似发长。
　　枫杞榰酒瓮，鹤虱落琴床。强效忘机者，斯人尚未忘。
　　◎卷.5【春夜忆萧子真】孟郊
　　半夜不成寐，灯尽又无月。独向阶前立，子规啼不歇。
　　况我有金兰，忽尔为胡越。争得明镜中，久长无白发。
　　◎卷.6【寄院中诸公】孟郊
　　奕奕秋水傍，駸駸绿云蹄。月仙有高曜，灵凤无卑栖。
　　翠色绕云谷，碧华凝月溪。竹林递历览，云寺行攀跻。
　　冠豸犹屈蠖，匣龙期剸犀。千山惊月晓，百里闻霜鼙。
　　戎府多秀异，谢公期相携。因之仰群彦，养拙固难齐。
　　◎卷.7【寄洺州李大夫】孟郊
　　自从蓟师反，中国事纷纷。儒道一失所，贤人多在军。
　　鸟巢忧迸射，鹿耳骇惊闻。剑折唯恐匣，弓贪不让勋。
　　方知省事将，动必谢前群。鹳阵常先罢，鱼符最晚分。
　　步闲洺水曲，笑激太行云。诗叟未相识，竹儿争见君。
　　殷勤越谈说，记尽古风文。
　　◎卷.8【寄卢虔使君】孟郊
　　霜露再相换，游人犹未归。岁新月改色，客久线断衣。
　　有鹤冰在翅，竟久力难飞。千家旧素沼，昨日生绿辉。
　　春色若可借，为君步芳菲。
　　◎卷.9【寄崔纯亮】孟郊
　　百川有馀水，大海无满波。器量各相悬，贤愚不同科。
　　群辩有姿语，众欢无行歌。唯馀洛阳子，郁郁恨常多。
　　时读过秦篇，为君涕滂沱。
　　◎卷.10【汴州离乱后忆韩愈、李翱】孟郊
　　会合一时哭，别离三断肠。残花不待风，春尽各飞扬。
　　欢去收不得，悲来难自防。孤门清馆夜，独卧明月床。
　　忠直血白刃，道路声苍黄。食恩三千士，一旦为豺狼。
　　海岛士皆直，夷门士非良。人心既不类，天道亦反常。
　　自杀与彼杀，未知何者臧。
　　◎卷.11【寄张籍】孟郊
　　未见天子面，不如双盲人。贾生对文帝，终日犹悲辛。
　　夫子亦如盲，所以空泣麟。有时独斋心，仿佛梦称臣。
　　梦中称臣言，觉后真埃尘。东京有眼富不如，
　　西京无眼贫西京。无眼犹有耳隔墙，时闻天子车辚辚。
　　辚辚车声辗冰玉，南郊坛上礼百神。西明寺后穷瞎张太祝，
　　纵尔有眼谁尔珍。天子咫尺不得见，不如闭眼且养真。
　　◎卷.12【寄义兴小女子】孟郊
　　江南庄宅浅，所固唯疏篱。小女未解行，酒弟老更痴。
　　家中多吴语，教尔遥可知。山怪夜动门，水妖时弄池。
　　所忧痴酒肠，不解委曲辞。渔妾性崛强，耕童手皴厘。
　　想兹为襁褓，如鸟拾柴枝。我咏元鲁山，胸臆流甘滋。
　　终当学自乳，起坐常相随。
　　◎卷.13【忆江南弟】孟郊
　　白首眼垂血，望尔唯梦中。筋力强起时，魂魄犹在东。
　　眼光寄明星，起来东望空。望空不见人，江海波无穷。
　　衰老无气力，呼叫不成风。孑然忆忆言，落地何由通。
　　常师共被教，竟作生离翁。生离不可诉，上天何曾聪。
　　未忍对松柏，自鞭残朽躬。自鞭亦何益，知教非所崇。
　　努力拄杖来，馀活与尔同。不然死后耻，遗死亦有终。
　　◎卷.14【宿空侄院寄澹公】孟郊
　　夜坐冷竹声，二三高人语。灯窗看律钞，小师别为侣。
　　雪檐晴滴滴，茗碗华举举。磬音多风飚，声韵闻江楚。
　　官街不相隔，诗思空愁予。明日策杖归，去住两延伫。
　　◎卷.15【寄陕府邓给事】孟郊
　　陕城临大道，馆宇屹几鲜。候谒随芳语，铿词芬蜀笺。
　　从来镜目下，见尽道心前。自谓古诗量，异将新学偏。
　　戆人年六十，每月请三千。不敢等闲用，愿为长寿钱。
　　非关亦洁尔，将以救羸然。孤省痴皎皎，默吟写绵绵。
　　病书凭昼日，驿信寄宵鞭。疾诉将何谕，肆鳞今倒悬。
　　尘鲤见枯浪，土鬣思干泉。感感无绪荡，愁愁作□边。
　　贞元文祭酒，比谨学韦玄。满坐风无杂，当朝雅独全。
　　见知嘱徐孺，赏句类陶渊。一顾生鸿羽，再言将鹤翩。
　　宣扬隘车马，君子凑骈阗。曾是此同眷，至今应赐怜。
　　磨墨零落泪，楷字贡仁贤。
　　◎卷.16【送谏议十六叔至孝义渡后奉寄】孟郊
　　晓渡明镜中，霞衣相飘飖。浪凫惊亦双，蓬客将谁僚。
　　别饮孤易醒，离忧壮难销。文清虽无敌，儒贵不敢骄。
　　江吏捧紫泥，海旗剪红蕉。分明太守礼，跨蹑毗陵桥。
　　伊洛去未回，遐瞩空寂寥。
　　◎卷.17【至孝义渡寄郑军事唐二十五】孟郊
　　咫尺不得见，心中空嗟嗟。官街泥水深，下脚道路斜。
　　嵩少玉峻峻，伊雒碧华华。岸亭当四迥，诗老独一家。
　　洧叟何所如，郑石唯有些。何当来说事，为君开流霞。
　　◎卷.18【答友人】孟郊
　　白日照清水，浅深无隐姿。君子业高文，怀抱多正思。
　　砥行碧山石，结交青松枝。碧山无转易，青松难倾移。
　　落落出俗韵，琅琅大雅词。自非随氏掌，明月安能持。
　　千里不可倒，一返无近期。如何非意中，良觌忽在兹。
　　道语必疏淡，儒风易凌迟。愿存坚贞节，勿为霜霰欺。
　　◎卷.19【酬友人见寄新文】孟郊
　　为客栖未定，况当玄月中。繁云翳碧霄，落雪和清风。
　　郊陌绝行人，原隰多飞蓬。耕牛返村巷，野鸟依房栊。
　　我无饥冻忧，身托莲花宫。安闲赖禅伯，复得疏尘蒙。
　　览君郢曲文，词彩何冲融。讴吟不能已，顿觉形神空。
　　◎卷.20【答韩愈、李观别，因献张徐州】孟郊
　　富别愁在颜，贫别愁销骨。懒磨旧铜镜，畏见新白发。
　　古树春无花，子规啼有血。离弦不堪听，一听四五绝。
　　世途非一险，俗虑有千结。有客步大方，驱车独迷辙。
　　故人韩与李，逸翰双皎洁。哀我摧折归，赠词纵横设。
　　徐方国东枢，元戎天下杰。祢生投刺游，王粲吟诗谒。
　　高情无遗照，朗抱开晓月。有土不埋冤，有仇皆为雪。
　　愿为直草木，永向君地列。愿为古琴瑟，永向君听发。
　　欲识丈夫心，曾将孤剑说。
　　◎卷.21【答昼上人止谗作】孟郊
　　烈烈鸑鷟吟，铿铿琅玕音。枭摧明月啸，鹤起清风心。
　　渭水不可浑，泾流徒相侵。俗侣唱桃叶，隐士鸣桂琴。
　　子野真遗却，浮浅藏渊深。
　　◎卷.22【答姚怤见寄】孟郊
　　日月不同光，昼夜各有宜。贤哲不苟合，出处亦待时。
　　而我独迷见，意求异士知。如将舞鹤管，误向惊凫吹。
　　大雅难具陈，正声易漂沦。君有丈夫泪，泣人不泣身。
　　行吟楚山玉，义泪沾衣巾。
　　◎卷.23【答郭郎中】孟郊
　　松柏死不变，千年色青青。志士贫更坚，守道无异营。
　　每弹潇湘瑟，独抱风波声。中有失意吟，知者泪满缨。
　　何以报知者，永存坚与贞。
　　◎卷.24【答卢虔故园见寄】孟郊
　　访旧无一人，独归清雒春。花闻哭声死，水见别容新。
　　乱后故乡宅，多为行路尘。因悲楚左右，谤玉不知珉。
　　◎卷.25【汝坟蒙从弟楚材见赠，时郊将入秦，楚材适楚】孟郊
　　朝为主人心，暮为行客吟。汝水忽凄咽，汝风流苦音。
　　北阙秦门高，南路楚石深。分泪洒白日，离肠绕青岑。
　　何以寄远怀，黄鹤能相寻。
　　◎卷.26【同从叔简酬卢殷少府】孟郊
　　梅尉吟楚声，竹风为凄清。深虚冰在性，高洁云入情。
　　借水洗闲貌，寄蕉书逸名。羞将片石文，斗此双琼英。
　　◎卷.27【酬李侍御书记秋夕雨中病假见寄】孟郊
　　秋风绕衰柳，远客闻雨声。重兹阻良夕，孤坐唯积诚。
　　果枉移疾咏，中含嘉虑明。洗涤烦浊尽，视听昭旷生。
　　未觉衾枕倦，久为章奏婴。达人不宝药，所保在闲情。
　　◎卷.28【答卢仝】孟郊
　　楚屈入水死，诗孟踏雪僵。直气苟有存，死亦何所妨。
　　日劈高查牙，清棱含冰浆。前古后古冰，与山气势强。
　　闪怪千石形，异状安可量。有时春镜破，百道声飞扬。
　　潜仙不足言，朗客无隐肠。为君倾海宇，日夕多文章。
　　天下岂无缘，此山雪昂藏。烦君前致词，哀我老更狂。
　　狂歌不及狂，歌声缘凤凰。凤兮何当来，消我孤直疮。
　　君文真凤声，宣隘满铿锵。洛友零落尽，逮兹悲重伤。
　　独自奋异骨，将骑白角翔。再三劝莫行，寒气有刀枪。
　　仰惭君子多，慎勿作芬芳。
　　◎卷.29【奉报翰林张舍人见遗之诗】孟郊
　　百虫笑秋律，清削月夜闻。晓棱视听微，风剪叶已纷。
　　君子鉴大雅，老人非俊群。收拾古所弃，俯仰补空文。
　　孤韵耻春俗，馀响逸零雰。自然蹈终南，涤暑凌寒氛。
　　岩霰不知午，涧澌镇含曛。曾是醒古醉，所以多隐沦。
　　江调乐之远，溪谣生徒新。众蕴有馀采，寒泉空哀呻。
　　南谢竟莫至，北宋当时珍。赜灵各自异，酌酒谁能均。
　　昔咏多写讽，今词讵无因。品松何高翠，宫殿没荒榛。
　　苔趾识宏制，沙潈游崩津。忽吟陶渊明，此即羲皇人。
　　心放出天地，形拘在风尘。前贤素行阶，夙嗜青山勤。
　　达士立明镜，朗言为近臣。将期律万有，倾倒甄无垠。
　　鸑鷟应蟋蟀，丝毫意皆申。况于三千章，哀叩不为神。
　　◎卷.30【送从弟郢东归】孟郊
　　尔去东南夜，我无西北梦。谁言贫别易，贫别愁更重。
　　晓色夺明月，征人逐群动。秋风楚涛高，旅榜将谁共。
　　◎卷.31【山中送从叔简赴举】孟郊
　　石根百尺杉，山眼一片泉。倚之道气高，饮之诗思鲜。
　　于此逍遥场，忽奏别离弦。却笑薜萝子，不同鸣跃年。
　　◎卷.32【送别崔寅亮下第】孟郊
　　天地唯一气，用之自偏颇。忧人成苦吟，达士为高歌。
　　君子识不浅，桂枝忧更多。岁晏期攀折，时归且婆娑。
　　素质如削玉，清词若倾河。虬龙未化时，鱼鳖同一波。
　　去矣当自适，故乡饶薜萝。
　　◎卷.33【大梁送柳淳先入关】孟郊
　　青山辗为尘，白日无闲人。自古推高车，争利西入秦。
　　王门与侯门，待富不待贫。空携一束书，去去谁相亲。
　　◎卷.34【送无怀道士游富春山水（一作送别吴逸士归山）】孟郊
　　造化绝高处，富春独多观。山浓翠滴洒，水折珠摧残。
　　溪镜不隐发，树衣长遇寒。风猿虚空飞，月狖叫啸酸。
　　信此神仙路，岂为时俗安。煮金阴阳火，囚怪星宿坛。
　　花发我未识，玉生忽丛攒。蓬莱浮荡漾，非道相从难。
　　◎卷.35【送温初下第】孟郊
　　日落浊水中，夜光谁能分。高怀无近趣，清抱多远闻。
　　欲识丈夫志，心藏孤岳云。长安风尘别，咫尺不见君。
　　◎卷.36【送卢虔端公守复州】孟郊
　　师旷听群木，自然识孤桐。正声逢知音，愿出大朴中。
　　知音不韵俗，独立占古风。忽挂触邪冠，逮逐南飞鸿。
　　肃肃太守章，明明华毂熊。商山无平路，楚水有惊潈。
　　日月千里外，光阴难载同。新愁徒自积，良会何由通。
　　◎卷.37【送任载、齐古二秀才自洞庭游宣城】孟郊
　　洞庭非人境，道路行虚空。二客月中下，一帆天外风。
　　鱼龙波五色，金碧树千丛。闪怪如可惧，在诚无不通。
　　扣奇知浩淼，采异访穹崇。物表即高韵，人间访仙公。
　　宣城文雅地，谢守声闻融。证玉易为力，辨珉谁不同。
　　从兹阮籍泪，且免泣途穷。
　　◎卷.38【送晓公归庭山（一作归稽亭）】孟郊
　　庭山何崎岖，寺路缘翠微。秋霁山尽出，日落人独归。
　　云生高高步，泉洒田田衣。枯巢无还羽，新木有争飞。
　　兹焉不可继，梦寐空清辉。
　　◎卷.39【送豆卢策归别墅】孟郊
　　短松鹤不巢，高石云不栖。君今潇湘去，意与云鹤齐。
　　力买奇险地，手开清浅溪。身披薜荔衣，山陟莓苔梯。
　　一卷冰雪文，避俗常自携。
　　◎卷.40【送清远上人归楚山旧寺（一作国清上人游苏、送溪上人）】孟郊
　　波中出吴境，霞际登楚岑。山寺一别来，云萝三改阴。
　　诗夸碧云句，道证青莲心。应笑泛萍者，不知松隐深。
　　◎卷.41【山中送从叔简】孟郊
　　莫以手中琼，言邀世上名。莫以山中迹，久向人间行。
　　松柏有霜操，风泉无俗声。应怜枯朽质，惊此别离情。
　　◎卷.42【送萧炼师入四明山】孟郊
　　闲于独鹤心，大于高松年。迥出万物表，高栖四明巅。
　　千寻直裂峰，百尺倒泻泉。绛雪为我饭，白云为我田。
　　静言不语俗，灵踪时步天。


第三百七十九卷
　　◎卷.1【感别送从叔校书简再登科东归】孟郊
　　长安车马道，高槐结浮阴。下有名利人，一人千万心。
　　黄鹄多远势，沧溟无近浔。怡怡静退姿，泠泠思归吟。
　　菱唱忽生听，芸书回望深。清风散言笑，馀花缀衣襟。
　　独恨鱼鸟别，一飞将一沉。
　　◎卷.2【送玄亮师（一作送道友）】孟郊
　　兰泉涤我襟，杉月栖我心。茗啜绿净花，经诵清柔音。
　　何处笑为别，淡情愁不侵。
　　◎卷.3【送李尊师玄】孟郊
　　口诵碧简文，身是青霞君。头冠两片月，肩披一条云。
　　松骨轻自飞，鹤心高不群。
　　◎卷.4【同昼上人送郭秀才江南寻兄弟】孟郊
　　地上春色生，眼前诗彩明。手携片宝月，言是高僧名。
　　溪转万曲心，水流千里声。飞鸣向谁去，江鸿弟与兄。
　　◎卷.5【春日同韦郎中使君送邹儒立少府扶侍赴云阳】孟郊
　　离思著百草，绵绵生无穷。侧闻畿甸秀，三振词策雄。
　　太守不韵俗，诸生皆变风。郡斋敞西清，楚瑟惊南鸿。
　　海畔帝城望，云阳天色中。酒酣正芳景，诗缀新碧丛。
　　服彩老莱并，侍车江革同。过隋柳憔悴，入洛花蒙笼。
　　高步讵留足，前程在层空。独惭病鹤羽，飞送力难崇。
　　◎卷.6【送从叔校书简南归（一作东游）】孟郊
　　长安别离道，宛在东城隅。寒草根未死，愁人心已枯。
　　促促水上景，遥遥天际途。生随昏晓中，皆被日月驱。
　　北骑达山岳，南帆指江湖。高踪一超越，千里在须臾。
　　◎卷.7【送韩愈从军】孟郊
　　志士感恩起，变衣非变性。亲宾改旧观，僮仆生新敬。
　　坐作群书吟，行为孤剑咏。始知出处心，不失平生正。
　　凄凄天地秋，凛凛军马令。驿尘时一飞，物色极四静。
　　王师既不战，庙略在无竞。王粲有所依，元瑜初应命。
　　一章喻檄明，百万心气定。今朝旌鼓前，笑别丈夫盛。
　　◎卷.8【同茅郎中使君送河南裴文学】孟郊
　　河南有归客，江风绕行襟。送君无尘听，舞鹤清瑟音。
　　菱蔓缀楚棹，日华正嵩岑。如何谢文学，还起会云吟。
　　◎卷.9【送李翱习之】孟郊
　　习之势翩翩，东南去遥遥。赠君双履足，一为上皋桥。
　　皋桥路逶迤，碧水清风飘。新秋折藕花，应对吴语娇。
　　千巷分渌波，四门生早潮。湖榜轻袅袅，酒旗高寥寥。
　　小时屐齿痕，有处应未销。旧忆如雾星，怳见于梦消。
　　言之烧人心，事去不可招。独孤宅前曲，箜篌醉中谣。
　　壮年俱悠悠，逮兹各焦焦。执手复执手，唯道无枯凋。
　　◎卷.10【送丹霞子阮芳颜上人归山】孟郊
　　松色不肯秋，玉性不可柔。登山须正路，饮水须直流。
　　倩鹤附书信，索云作衣裘。仙村莫道远，枉策招交游。
　　◎卷.11【送从舅端适楚地】孟郊
　　归情似泛空，飘荡楚波中。羽扇扫轻汗，布帆筛细风。
　　江花折菡萏，岸影泊梧桐。元舅唱离别，贱生愁不穷。
　　◎卷.12【送卢汀侍御归天德幕】孟郊
　　仲宣领骑射，结束皆少年。匹马黄河岸，射雕清霜天。
　　旌旗防日北，道路上云巅。古雪无销铄，新冰有堆填。
　　清溪徒耸诮，白璧自招贤。岂比重恩者，闭门方独全。
　　◎卷.13【送草书献上人归庐山】孟郊
　　狂僧不为酒，狂笔自通天。将书云霞片，直至清明巅。
　　手中飞黑电，象外泻玄泉。万物随指顾，三光为回旋。
　　聚书云霮zw，洗砚山晴鲜。忽怒画蛇虺，喷然生风烟。
　　江人愿停笔，惊浪恐倾船。
　　◎卷.9【和薛先辈送独孤秀才上都赴嘉会得青字】孟郊
　　秦云攀窈窕，楚桂搴芳馨。五色岂徒尔，万枝皆有灵。
　　仙谣天上贵，林咏雪中青。持此一为赠，送君翔杳冥。
　　◎卷.10【送崔爽之湖南】孟郊
　　江与湖相通，二水洗高空。定知一日帆，使得千里风。
　　雪唱与谁和，俗情多不通。何当逸翮纵，飞起泥沙中。
　　◎卷.11【送超上人归天台（一作送天台道士）】孟郊
　　天台山最高，动蹑赤城霞。何以静双目，扫山除妄花。
　　何以洁其性，滤泉去泥沙。灵境物皆直，万松无一斜。
　　月中见心近，云外将俗赊。山兽护方丈，山猿捧袈裟。
　　遗身独得身，笑我牵名华。
　　◎卷.12【同李益、崔放送王炼师还楼观，兼为群公先营山居】孟郊
　　十年白云士，一卷紫芝书。来结崆峒侣，还期缥缈居。
　　霞冠遗彩翠，月帔上空虚。寄谢泉根水，清泠闲有馀。
　　◎卷.13【张徐州席送岑秀才】孟郊
　　振振芝兰步，升自君子堂。泠泠松桂吟，生自楚客肠。
　　羁鸟无定栖，惊蓬在他乡。去兹门馆闲，即彼道路长。
　　雨馀山川净，麦熟草木凉。楚泪滴章句，京尘染衣裳。
　　赠君无馀佗，久要不可忘。
　　◎卷.14【送黄构擢第后归江南】孟郊
　　澹澹沧海气，结成黄香才。幼龄思奋飞，弱冠游灵台。
　　一鹗顾乔木，众禽不敢猜。一骥骋长衢，众兽不敢陪。
　　遂得会风雨，感通如云雷。至矣小宗伯，确乎心不回。
　　能令幽静人，声实喧九垓。却忆江南道，祖筵花里开。
　　春风不能别，别罢空徘徊。
　　◎卷.15【送道士】孟郊
　　千年山上行，山上无遗踪。一日人间游，六合人皆逢。
　　自有意中侣，白寒徒相从。
　　◎卷.16【送孟寂赴举】孟郊
　　烈士不忧身，为君吟苦辛。男儿久失意，宝剑亦生尘。
　　浮俗官是贵，君子道所珍。况当圣明主，岂乏证玉臣。
　　浊水无白日，清流鉴苍旻。贤愚皎然别，结交当有因。
　　◎卷.17【同溧阳宰送孙秀才】孟郊
　　废瑟难为弦，南风难为歌。幽幽拙疾中，忽忽浮梦多。
　　清韵始啸侣，雅言相与和。讼闲每往招，祖送奈若何。
　　牵苦强为赠，邦邑光峨峨。
　　◎卷.18【溧阳唐兴寺观蔷薇花，同诸公饯陈明府】孟郊
　　忽惊红琉璃，千艳万艳开。佛火不烧物，净香空徘徊。
　　花下印文字，林间咏觞杯。群官饯宰官，此地车马来。
　　◎卷.19【送柳淳】孟郊
　　青山临黄河，下有长安道。世上名利人，相逢不知老。
　　◎卷.20【送殷秀才南游】孟郊
　　诗句临离袂，酒花薰别颜。水程千里外，岸泊几宵间。
　　风叶乱辞木，雪猿清叫山。南中多古事，咏遍始应还。
　　◎卷.21【送青阳上人游越】孟郊
　　秋风吹白发，微官自萧索。江僧何用叹，溪县饶寂寞。
　　楚思物皆清，越山胜非薄。时看镜中月，独向衣上落。
　　多谢入冥鸿，笑予在笼鹤。
　　◎卷.22【奉同朝贤送新罗使】孟郊
　　淼淼望远国，一萍秋海中。恩传日月外，梦在波涛东。
　　浪兴豁胸臆，泛程舟虚空。既兹吟仗信，亦以难私躬。
　　实怪赏不足，异鲜悦多丛。安危所系重，征役谁能穷。
　　彼俗媚文史，圣朝富才雄。送行数百首，各以铿奇工。
　　冗隶窃抽韵，孤属思将同。
　　◎卷.23【留弟郢不得送之江南】孟郊
　　刚有下水船，白日留不得。老人独自归，苦泪满眼黑。
　　◎卷.24【送陆畅归湖州，因凭题故人皎然塔、陆羽坟】孟郊
　　淼淼霅寺前，白蘋多清风。昔游诗会满，今游诗会空。
　　孤吟玉凄恻，远思景蒙笼。杼山砖塔禅，竟陵广宵翁。
　　饶彼草木声，仿佛闻馀聪。因君寄数句，遍为书其丛。
　　追吟当时说，来者实不穷。江调难再得，京尘徒满躬。
　　送君溪鸳鸯，彩色双飞东。东多高静乡，芳宅冬亦崇。
　　手自撷甘旨，供养欢冲融。待我遂前心，收拾使有终。
　　不然洛岸亭，归死为大同。
　　◎卷.25【送淡公】孟郊
　　燕本冰雪骨，越淡莲花风。五言双宝刀，联响高飞鸿。
　　翰苑钱舍人，诗韵铿雷公。识本未识淡，仰咏嗟无穷。
　　清恨生物表，郎玉倾梦中。常于冷竹坐，相语道意冲。
　　嵩洛兴不薄，稽江事难同。明年若不来，我作黄蒿翁。
　　何以兀其心，为君学虚空。
　　坐爱青草上，意含沧海滨。渺渺独见水，悠悠不问人。
　　镜浪洗手绿，剡花入心春。虽然防外触，无奈饶衣新。
　　行当译文字，慰此吟殷勤。
　　铜斗饮江酒，手拍铜斗歌。侬是拍浪儿，饮则拜浪婆。
　　脚踏小船头，独速舞短蓑。笑伊渔阳操，空恃文章多。
　　闲倚青竹竿，白日奈我何。
　　短蓑不怕雨，白鹭相争飞。短楫画菰蒲，斗作豪横归。
　　笑伊水健儿，浪战求光辉。不如竹枝弓，射鸭无是非。
　　射鸭复射鸭，鸭惊菰蒲头。鸳鸯亦零落，彩色难相求。
　　侬是清浪儿，每踏清浪游。笑伊乡贡郎，踏土称风流。
　　如何丱角翁，至死不裹头。
　　师得天文章，所以相知怀。数年伊雒同，一旦江湖乖。
　　江湖有故庄，小女啼喈喈。我忧未相识，乳养难和谐。
　　幸以片佛衣，诱之令看斋。斋中百福言，催促西归来。
　　伊洛气味薄，江湖文章多。坐缘江湖岸，意识鲜明波。
　　铜斗短蓑行，新章其奈何。兹焉激切句，非是等闲歌。
　　制之附驿回，勿使馀风讹。都城第一寺，昭成屹嵯峨。
　　为师书广壁，仰咏时经过。徘徊相思心，老泪双滂沱。
　　江南邑中寺，平地生胜山。开元吴语僧，律韵高且闲。
　　妙药溪岸平，桂榜往复还。树石相斗生，红绿各异颜。
　　风味我遥忆，新奇师独攀。
　　报恩兼报德，寺与山争鲜。橙橘金盖槛，竹蕉绿凝禅。
　　经章音韵细，风磬清泠翩。离肠绕师足，旧忆随路延。
　　不知几千尺，至死方绵绵。
　　乡在越镜中，分明见归心。镜芳步步绿，镜水日日深。
　　异刹碧天上，古香清桂岑。朗约徒在昔，章句忽盈今。
　　幸因西飞叶，书作东风吟。落我病枕上，慰此浮恨侵。
　　牵师袈裟别，师断袈裟归。问师何苦去，感吃言语稀。
　　意恐被诗饿，欲住将底依。卢殷刘言史，饿死君已噫。
　　不忍见别君，哭君他是非。
　　诗人苦为诗，不如脱空飞。一生空鷕气，非谏复非讥。
　　脱枯挂寒枝，弃如一唾微。一步一步乞，半片半片衣。
　　倚诗为活计，从古多无肥。诗饥老不怨，劳师泪霏霏。
　　◎卷.26【送魏端公入朝】孟郊
　　东洛尚淹玩，西京足芳妍。大宾威仪肃，上客冠剑鲜。
　　岂惟空恋阙，亦以将朝天。局促尘末吏，幽老病中弦。
　　徒怀青云价，忽至白发年。何当补风教，为荐三百篇。
　　◎卷.27【送卢郎中汀】孟郊
　　洛水春渡阔，别离心悠悠。一生空吟诗，不觉成白头。
　　向事每计较，与山实绸缪。太华天上开，其下车辙流。
　　县街无尘土，过客多淹留。坐饮孤驿酒，行思独山游。
　　逸关岚气明，照渭空漪浮。玉珂摆新欢，声与鸾凤俦。
　　朝谒大家事，唯余去无由。
　　◎卷.28【送郑仆射出节山南（一作酬郑兴元仆射招）】孟郊
　　国老出为将，红旗入青山。再招门下生，结束馀病孱。
　　自笑骑马丑，强从驱驰间。顾顾磨天路，袅袅镜下颜。
　　文魄既飞越，宦情唯等闲。羡他白面少，多是清朝班。
　　惜命非所报，慎行诚独艰。悠悠去住心，两说何能删。
　　◎卷.29【别妻家】孟郊
　　芙蓉湿晓露，秋别南浦中。鸳鸯卷新赠，遥恋东床空。
　　碧水不息浪，清溪易生风。参差坐成阻，飘飖去无穷。
　　孤云目虽断，明月心相通。私情讵销铄，积芳在春丛。
　　◎卷.30【赠姚怤别】孟郊
　　美人废琴瑟，不是无巧弹。闻君郢中唱，始觉知音难。
　　惊蓬无还根，驰水多分澜。倦客厌出门，疲马思解鞍。
　　何以写此心，赠君握中丹。
　　◎卷.31【赠竟陵卢使君虔别】孟郊
　　赤日千里火，火中行子心。孰不苦焦灼，所行为贫侵。
　　山木岂无凉，猛兽蹲清阴。归人忆平坦，别路多岖嶔。
　　赖得竟陵守，时闻建安吟。赠别折楚芳，楚芳摇衣襟。
　　◎卷.32【与韩愈、李翱、张籍话别】孟郊
　　朱弦奏离别，华灯少光辉。物色岂有异，人心顾将违。
　　客程殊未已，岁华忽然微。秋桐故叶下，寒露新雁飞。
　　远游起重恨，送人念先归。夜集类饥鸟，晨光失相依。
　　马迹绕川水，雁书还闺闱。常恐亲朋阻，独行知虑非。
　　◎卷.33【监察十五叔东斋招李益端公会别】孟郊
　　欲知惜别离，泻水还清池。此地有君子，芳兰步葳蕤。
　　手掇杂英珮，意摇春夜思。莫作绕山云，循环无定期。
　　◎卷.34【汴州留别韩愈】孟郊
　　不饮浊水澜，空滞此汴河。坐见绕岸水，尽为还海波。
　　四时不在家，弊服断线多。远客独憔悴，春英落婆娑。
　　汴水饶曲流，野桑无直柯。但为君子心，叹息终靡他。
　　◎卷.35【赠别殷山人说易后归幽墅】孟郊
　　夫子说天地，若与灵龟言。幽幽人不知，一一予所敦。
　　秋月吐白夜，凉风韵清源。旁通忽已远，神感寂不喧。
　　一悟袪万结，夕怀倾朝烦。旅輈无停波，别马嘶去辕。
　　殷勤荒草士，会有知己论。
　　◎卷.36【寿安西渡奉别郑相公】孟郊
　　洛河向西道，石波横磷磷。清风送君子，车远无还尘。
　　春别亦萧索，况兹冰霜晨。零落景易入，郁抑抱难申。
　　百宵华灯宴，一旦星散人。岁去弦吐箭，忧来蚕抽纶。
　　绵绵无穷事，各各驰绕身。徘徊黄缥缈，倏忽春霜宾。
　　相为物表物，永谢区中姻。日嗟来教士，仰望无由亲。
　　东都清风减，君子西归朝。独抱岁晏恨，泗吟不成谣。
　　贵游意多味，贱别情易消。回雁忆前叫，浪凫念后漂。
　　悠悠孤飞景，耸耸衔霜条。昧趣多滞涩，懒朋寡新僚。
　　病深理方悟，悔至心自烧。寂静道何在，忧勤学空饶。
　　乃知减闻见，始遂情逍遥。文字徒营织，声华谅疑骄。
　　顾惭耕稼士，朴略气韵调。善士有馀食，佳畦冬生苗。
　　养人在养身，此旨清如韶。愿贡高古言，敢望锡类招。


第三百八十卷
　　◎卷.1【宇文秀才斋中海柳咏】孟郊
　　玉缕青葳蕤，结为芳树姿。忽惊明月钩，钩出珊瑚枝。
　　灼灼不死花，蒙蒙长生丝。饮柏泛仙味，咏兰拟古词。
　　霜风清飕飕，与君长相思。
　　◎卷.2【摇柳（一作采柳）】孟郊
　　弱弱本易惊，看看势难定。因风似醉舞，尽日不能正。
　　时邀咏花女，笑辍春妆镜。
　　◎卷.3【晓鹤】孟郊
　　晓鹤弹古舌，婆罗门叫音。应吹天上律，不使尘中寻。
　　虚空梦皆断，歆唏安能禁。如开孤月口，似说明星心。
　　既非人间韵，枉作人间禽。不如相将去，碧落窠巢深。
　　◎卷.4【和蔷薇花歌】孟郊
　　仙机札札织凤凰，花开七十有二行。天霞落地攒红光，
　　风枝袅袅时一飏，飞散葩馥绕空王。忽惊锦浪洗新色，
　　又似宫娃逞妆饰。终当一使移花根，还比蒲桃天上植。
　　◎卷.5【邀人赏蔷薇】孟郊
　　蜀色庶可比，楚丛亦应无。醉红不自力，狂艳如索扶。
　　丽蕊惜未扫，宛枝长更纡。何人是花侯，诗老强相呼。
　　◎卷.6【和宣州钱判官使院厅前石楠树】孟郊
　　大朴既一剖，众材争万殊。懿兹南海华，来与北壤俱。
　　生长如自惜，雪霜无凋渝。笼笼抱灵秀，簇簇抽芳肤。
　　寒日吐丹艳，赪子流细珠。鸳鸯花数重，翡翠叶四铺。
　　雨洗新妆色，一枝如一姝。耸异敷庭际，倾妍来坐隅。
　　散彩饰机案，馀辉盈盘盂。高意因造化，常情逐荣枯。
　　主公方寸中，陶植在须臾。养此奉君子，赏觌日为娱。
　　始觉石楠咏，价倾赋两都。棠颂庶可比，桂词难以逾。
　　因谢丘墟木，空采落泥涂。时来开佳姿，道去卧枯株。
　　争芳无由缘，受气如郁纡。抽肝在郢匠，叹息何踟蹰。
　　◎卷.7【酬郑毗踯躅咏】孟郊
　　不似人手致，岂关地势偏。孤光袅馀翠，独影舞多妍。
　　迸火烧闲地，红星堕青天。忽惊物表物，嘉客为留连。
　　◎卷.8【品松】孟郊
　　追悲谢灵运，不得殊常封。纵然孔与颜，亦莫及此松。
　　此松天格高，耸异千万重。抓拏巨灵手，擘裂少室峰。
　　擘裂风雨狞，抓拏指爪傭。道入难抱心，学生易堕踪。
　　时时数点仙，袅袅一线龙。霏微岚浪际，游戏颢兴浓。
　　品松徒高高，雌鸣讵嗈嗈。赏异尚可贵，赏潜谁能容。
　　名华非典实，翦弃徒纤茸。刻削大雅文，所以不敢慵。
　　◎卷.9【答李员外小榼味】孟郊
　　一拳芙蓉水，倾玉何泠泠。仙情夙已高，诗味今更馨。
　　试啜月入骨，再衔愁尽醒。荷君道古诚，使我善飞翎。
　　◎卷.10【井上枸杞架】孟郊
　　深锁银泉甃，高叶架云空。不与凡木并，自将仙盖同。
　　影疏千点月，声细万条风。迸子邻沟外，飘香客位中。
　　花杯承此饮，椿岁小无穷。
　　◎卷.11【蜘蛛讽】孟郊
　　万类皆有性，各各禀天和。蚕身与汝身，汝身何太讹。
　　蚕身不为己，汝身不为佗。蚕丝为衣裳，汝丝为网罗。
　　济物几无功，害物日已多。百虫虽切恨，其将奈尔何。
　　◎卷.12【蚊】孟郊
　　五月中夜息，饥蚊尚营营。但将膏血求，岂觉性命轻。
　　顾己宁自愧，饮人以偷生。愿为天下幮，一使夜景清。
　　◎卷.13【烛蛾】孟郊
　　灯前双舞蛾，厌生何太切。想尔飞来心，恶明不恶灭。
　　天若百尺高，应去掩明月。
　　◎卷.14【和钱侍郎甘露】孟郊
　　玄天何以言，瑞露青松繁。忽见垂书迹，还惊涌澧源。
　　春枝晨袅袅，香味晓翻翻。子礼忽来献，臣心固易敦。
　　清风惜不动，薄雾肯蒙昏。嘉昼色更晶，仁慈久乃存。
　　一方难独占，天下恐争论。侧听飞中使，重荣华德门。
　　从公乐万寿，馀庆及儿孙。
　　◎卷.15【和令狐侍郎、郭郎中题项羽庙】孟郊
　　碧草凌古庙，清尘锁秋窗。当时独宰割，猛志谁能降。
　　鼓气雷作敌，剑光电为双。新悲徒自起，旧恨空浮江。
　　◎卷.16【读张碧集】孟郊
　　天宝太白殁，六义已消歇。大哉国风本，丧而王泽竭。
　　先生今复生，斯文信难缺。下笔证兴亡，陈词备风骨。
　　高秋数奏琴，澄潭一轮月。谁作采诗官，忍之不挥发。
　　◎卷.17【听琴】孟郊
　　飒飒微雨收，翻翻橡叶鸣。月沉乱峰西，寥落三四星。
　　前溪忽调琴，隔林寒琤琤。闻弹正弄声，不敢枕上听。
　　回烛整头簪，漱泉立中庭。定步屐齿深，貌禅目冥冥。
　　微风吹衣襟，亦认宫徵声。学道三十年，未免忧死生。
　　闻弹一夜中，会尽天地情。
　　◎卷.18【闻夜啼赠刘正元】孟郊
　　寄泣须寄黄河泉，此中怨声流彻天。
　　愁人独有夜灯见，一纸乡书泪滴穿。
　　◎卷.19【喜雨】孟郊
　　朝见一片云，暮成千里雨。凄清湿高枝，散漫沾荒土。
　　◎卷.20【终南山下作】孟郊
　　见此原野秀，始知造化偏。山村不假阴，流水自雨田。
　　家家梯碧峰，门门锁青烟。因思蜕骨人，化作飞桂仙。
　　◎卷.21【观种树】孟郊
　　种树皆待春，春至难久留。君看朝夕花，谁免离别愁。
　　心意已零落，种之仍未休。胡为好奇者，无事自买忧。
　　◎卷.22【春雨后】孟郊
　　昨夜一霎雨，天意苏群物。何物最先知，虚庭草争出。
　　◎卷.23【答友人赠炭】孟郊
　　青山白屋有仁人，赠炭价重双乌银。驱却坐上千重寒，
　　烧出炉中一片春。吹霞弄日光不定，暖得曲身成直身。
　　◎卷.24【烂柯石】孟郊
　　仙界一日内，人间千载穷。双棋未遍局，万物皆为空。
　　樵客返归路，斧柯烂从风。唯馀石桥在，犹自凌丹虹。
　　◎卷.25【寻言上人】孟郊
　　万里莓苔地，不见驱驰踪。唯开文字窗，时写日月容。
　　竹韵漫萧屑，草花徒蒙茸。披霜入众木，独自识青松。
　　◎卷.26【喷玉布】孟郊
　　去尘咫尺步，山笑康乐岩。天开紫石屏，泉缕明月帘。
　　仙凝刻削迹，灵绽云霞纤。悦闻若有待，瞥见终无厌。
　　俗玩讵能近，道嬉方可淹。踏着不死机，欲归多浮嫌。
　　古醉今忽醒，今求古仍潜。古今相共失，语默两难恬。
　　赠君喷玉布，一濯高崭崭。
　　◎卷.27【姑蔑城】孟郊
　　劲越既成土，强吴亦为墟。皇风一已被，兹邑信平居。
　　抚俗观旧迹，行春布新书。兴亡意何在，绵叹空踌蹰。
　　◎卷.28【峥嵘岭】孟郊
　　疏凿顺高下，结构横烟霞。坐啸郡斋肃，玩奇石路斜。
　　古树浮绿气，高门结朱华。始见峥嵘状，仰止逾可嘉。
　　◎卷.29【寻裴处士】孟郊
　　涉水更登陆，所向皆清真。寒草不藏径，灵峰知有人。
　　悠哉炼金客，独与烟霞亲。曾是欲轻举，谁言空隐沦。
　　远心寄白月，华发回青春。对此钦胜事，胡为劳我身。
　　◎卷.30【子庆诗】孟郊
　　王家事已奇，孟氏庆无涯。献子还生子，羲之又有之。
　　凤兮且莫叹，鲤也会闻诗。小小豫章甲，纤纤玉树姿。
　　人来唯仰乳，母抱未知慈。我欲拣其养，放麛者是谁。
　　◎卷.31【憩淮上观公法堂】孟郊
　　动觉日月短，静知时岁长。自悲道路人，暂宿空闲堂。
　　孤烛让清昼，纱巾敛辉光。高僧积素行，事外无刚强。
　　我有岩下桂，愿为炉中香。不惜青翠姿，为君扬芬芳。
　　淮水色不污，汴流徒浑黄。且将琉璃意，净缀芙蓉章。
　　明日还独行，羁愁来旧肠。
　　◎卷.32【江邑春霖奉赠陈侍御】孟郊
　　江上花木冻，雨中零落春。应由放忠直，在此成漂沦。
　　嘉艳皆损污，好音难殷勤。天涯多远恨，雪涕盈芳辰。
　　坐哭青草上，卧吟幽水滨。兴言念风俗，得意唯波鳞。
　　枕席病流湿，檐楹若飞津。始知吴楚水，不及京洛尘。
　　风浦荡归棹，泥陂陷征轮。两途日无遂，相赠唯沾巾。
　　◎卷.33【溧阳秋霁】孟郊
　　晚雨晓犹在，萧寥激前阶。星星满衰鬓，耿耿入秋怀。
　　旧识半零落，前心骤相乖。饱泉亦恐醉，惕宦肃如斋。
　　上客处华池，下寮宅枯崖。叩高占生物，龃龉回难谐。
　　◎卷.34【列仙文·方诸青童君】孟郊
　　大霞霏晨晖，元气无常形。玄辔飞霄外，八景乘高清。
　　手把玉皇袂，携我晨中生。玄庭自嘉会，金书拆华名。
　　贤女密所妍，相期洛水輧。
　　◎卷.35【列仙文·清虚真人】孟郊
　　欻驾空清虚，徘徊西华馆。琼轮暨晨抄，虎骑逐烟散。
　　惠风振丹旌，明烛朗八焕。解襟墉房内，神铃鸣璀璨。
　　栖景若林柯，九弦空中弹。遗我积世忧，释此千载叹。
　　怡眄无极已，终夜复待旦。
　　◎卷.36【列仙文·金母飞空歌】孟郊
　　驾我八景舆，欻然入玉清。龙群拂霄上，虎旗摄朱兵。
　　逍遥三弦际，万流无暂停。哀此去留会，劫尽天地倾。
　　当寻无中景，不死亦不生。体彼自然道，寂观合大冥。
　　南岳挺直干，玉英曜颖精。有任靡期事，无心自虚灵。
　　嘉会绛河内，相与乐朱英。
　　◎卷.37【列仙文·安度明】孟郊
　　丹霞焕上清，八风鼓太和。回我神霄辇，遂造岭玉阿。
　　咄嗟天地外，九围皆我家。上采白日精，下饮黄月华。
　　灵观空无中，鹏路无间邪。顾见魏贤安，浊气伤汝和。
　　勤研玄中思，道成更相过。
　　◎卷.38【夏日谒智远禅师】孟郊
　　吾师当几祖，说法云无空。禅心三界外，宴坐天地中。
　　院静鬼神去，身与草木同。因知护王国，满钵盛毒龙。
　　抖擞尘埃衣，谒师见真宗。何必千万劫，瞬息去樊笼。
　　盛夏火为日，一堂十月风。不得为弟子，名姓挂儒宫。
　　◎卷.39【访嵩阳道士不遇】孟郊
　　先生五兵游，文焰藏金鼎。日下鹤过时，人间空落影。
　　常言一粒药，不堕生死境。何当列御寇，去问仙人请。
　　◎卷.40【听蓝溪僧为元居士说维摩经】孟郊
　　古树少枝叶，真僧亦相依。山木自曲直，道人无是非。
　　手持维摩偈，心向居士归。空景忽开霁，雪花犹在衣。
　　洗然水溪昼，寒物生光辉。
　　◎卷.41【借车】孟郊
　　借车载家具，家具少于车。借者莫弹指，贫穷何足嗟。
　　百年徒役走，万事尽随花。
　　◎卷.42【喜符郎诗有天纵】孟郊
　　念符不由级，屹得文章阶。白玉抽一毫，绿珉已难排。
　　偷笔作文章，乞墨潜磨揩。海鲸始生尾，试摆蓬壶涡。
　　幸当禁止之，勿使恣狂怀。自悲无子嗟，喜妒双喈喈。
　　◎卷.43【凭周况先辈于朝贤乞茶】孟郊
　　道意勿乏味，心绪病无悰。蒙茗玉花尽，越瓯荷叶空。
　　锦水有鲜色，蜀山饶芳丛。云根才翦绿，印缝已霏红。
　　曾向贵人得，最将诗叟同。幸为乞寄来，救此病劣躬。
　　◎卷.44【上昭成阁不得，于从侄僧悟空院叹嗟】孟郊
　　欲上千级阁，问天三四言。未尺数十登，心目风浪翻。
　　手手把惊魄，脚脚踏坠魂。却流至旧手，傍掣犹欲奔。
　　老病但自悲，古蠹木万痕。老力安可夸，秋海萍一根。
　　孤叟何所归，昼眼如黄昏。常恐失好步，入彼市井门。
　　结僧为亲情，策竹为子孙。此诚徒切切，此意空存存。
　　一寸地上语，高天何由闻。
　　◎卷.45【魏博田兴尚书听嫂命不立非夫人诗】孟郊
　　君子耽古礼，如馋鱼吞钩。昨闻敬嫂言，掣心东北流。
　　魏博田尚书，与礼相绸缪。善词闻天下，一日一再周。
　　◎卷.46【读经】孟郊
　　垂老抱佛脚，教妻读黄经。经黄名小品，一纸千明星。
　　曾读大般若，细感肸蚃听。当时把斋中，方寸抱万灵。
　　忽复入长安，蹴踏日月宁。老方却归来，收拾可丁丁。
　　拂拭尘几案，开函就孤亭。儒书难借索，僧签饶芳馨。
　　驿驿不开手，铿铿闻异铃。得善如焚香，去恶如脱腥。
　　安得颜子耳，曾未如此听。听之何有言，德教贵有形。
　　何言中国外，有国如海萍。海萍国教异，天声各泠泠。
　　安排未定时，心火竞荧荧。将如庶几者，声尽形元冥。
　　◎卷.47【谢李輈再到】孟郊
　　等闲拜日晚，夫妻犹相疮。况是贤人冤，何必哭飞扬。
　　昨夜梦得剑，为君藏中肠。会将当风烹，血染布衣裳。
　　劳君又叩门，词句失寻常。我不忍出厅，血字湿土墙。
　　血字耿不灭，我心惧惶惶。会有铿锵夫，见之目生光。
　　生光非等闲，君其且安详。
　　◎卷.48【忽不贫，喜卢仝书船归洛】孟郊
　　贫孟忽不贫，请问孟何如。卢仝归洛船，崔嵬但载书。
　　江潮清翻翻，淮潮碧徐徐。夜信为朝信，朝信良卷舒。
　　江淮君子水，相送仁有馀。我去官色衫，肩经入君庐。
　　喃喃肩经郎，言语倾琪琚。琪琚铿好词，鸟鹊跃庭除。
　　书船平安归，喜报乡里闾。我愿拾遗柴，巢经于空虚。
　　下免尘土侵，上为云霞居。日月更相锁，道义分明储。
　　不愿空岧峣，但愿实工夫。实空二理微，分别相起予。
　　经书荒芜多，为君勉勉锄。勉勉不敢专，传之方在诸。


第三百八十一卷
　　◎卷.1【吊国殇】孟郊
　　徒言人最灵，白骨乱纵横。如何当春死，不及群草生。
　　尧舜宰乾坤，器农不器兵。秦汉盗山岳，铸杀不铸耕。
　　天地莫生金，生金人竞争。
　　◎卷.2【吊比干墓】孟郊
　　殷辛帝天下，厌为天下尊。乾刚既一断，贤愚无二门。
　　佞是福身本，忠是丧己源。饿虎不食子，人无骨肉恩。
　　日影不入地，下埋冤死魂。有骨不为土，应作直木根。
　　今来过此乡，下马吊此坟。静念君臣间，有道谁敢论。
　　◎卷.3【吊元鲁山】孟郊
　　搏鸷有馀饱，鲁山长饥空。豪人饫鲜肥，鲁山饭蒿蓬。
　　食名皆霸官，食力乃尧农。君子耻新态，鲁山与古终。
　　天璞本平一，人巧生异同。鲁山不自剖，全璞竟没躬。
　　自剖多是非，流滥将何归。奔竞立诡节，凌侮争怪辉。
　　五常坐销铄，万类随衰微。以兹见鲁山，道蹇无所依。
　　君子不自蹇，鲁山蹇有因。苟含天地秀，皆是天地身。
　　天地蹇既甚，鲁山道莫伸。天地气不足，鲁山食更贫。
　　始知补元化，竟须得贤人。
　　贤人多自霾，道理与俗乖。细功不敢言，远韵方始谐。
　　万物饱为饱，万人怀为怀。一声苟失所，众憾来相排。
　　所以元鲁山，饥衰难与偕。
　　远阶无近级，造次不可升。贤人洁肠胃，寒日空澄凝。
　　血誓竟讹谬，膏明易煎蒸。以之驱鲁山，疏迹去莫乘。
　　言从鲁山宦，尽化尧时心。豺狼耻狂噬，齿牙闭霜金。
　　竞来辟田土，相与耕嶔岑。当宵无关锁，竟岁饶歌吟。
　　善教复天术，美词非俗箴。精微自然事，视听不可寻。
　　因书鲁山绩，庶合箫韶音。
　　箫韶太平乐，鲁山不虚作。千古若有知，百年幸如昨。
　　谁能嗣教化，以此洗浮薄。君臣贵深遇，天地有灵橐。
　　力运既艰难，德符方合漠。名位苟虚旷，声明自销铄。
　　礼法虽相救，贞浓易糟粕。哀哀元鲁山，毕竟谁能度。
　　当今富教化，元后得贤相。冰心镜衰古，霜议清遐障。
　　幽埋尽洸洗，滞旅免流浪。唯馀鲁山名，未获旌廉让。
　　二三贞苦士，刷视耸危望。发秋青山夜，目断丹阙亮。
　　诱类幸从兹，嘉招固非妄。小生奏狂狷，感惕增万状。
　　黄犊不知孝，鲁山自驾车。非贤不可妻，鲁山竟无家。
　　供养耻佗力，言词岂纤瑕。将谣鲁山德，赜海谁能涯。
　　遗婴尽雏乳，何况骨肉枝。心肠结苦诚，胸臆垂甘滋。
　　事已出古表，谁言独今奇。贤人母万物，岂弟流前诗。
　　◎卷.4【哭李观】孟郊
　　志士不得老，多为直气伤。阮公终日哭，寿命固难长。
　　颜子既殂谢，孔门无辉光。文星落奇曜，宝剑摧修铓。
　　常作金应石，忽为宫别商。为尔吊琴瑟，断弦难再张。
　　偏毂不可转，只翼不可翔。清尘无吹嘘，委地难飞扬。
　　此义古所重，此风今则亡。自闻丧元宾，一日八九狂。
　　沉痛此丈夫，惊呼彼穹苍。我有出俗韵，劳君疾恶肠。
　　知音既已矣，微言谁能彰。旅葬无高坟，栽松不成行。
　　哀歌动寒日，赠泪沾晨霜。神理本窅窅，今来更茫茫。
　　何以荡悲怀，万事付一觞。
　　◎卷.5【李少府厅吊李元宾遗字】孟郊
　　零落三四字，忽成千万年。那知冥寞客，不有补亡篇。
　　斜月吊空壁，旅人难独眠。一生能几时，百虑来相煎。
　　戚戚故交泪，幽幽长夜泉。已矣难重言，一言一潸然。
　　◎卷.6【悼吴兴汤衡评事】孟郊
　　君生霅水清，君殁霅水浑。空令骨肉情，哭得白日昏。
　　大夜不复晓，古松长闭门。琴弦绿水绝，诗句青山存。
　　昔为芳春颜，今为荒草根。独问冥冥理，先儒未曾言。
　　◎卷.7【哀孟云卿嵩阳荒居】孟郊
　　戚戚抱幽独，宴宴沉荒居。不闻新欢笑，但睹旧诗书。
　　艺檗意弥苦，耕山食无馀。定交昔何在，至戚今或疏。
　　薄俗易销歇，淳风难久舒。秋芜上空堂，寒槿落枯渠。
　　薙草恐伤蕙，摄衣自理锄。残芳亦可饵，遗秀谁忍除。
　　徘徊未能去，为尔涕涟如。
　　◎卷.8【哭卢贞国】孟郊
　　一别难与期，存亡易寒燠。下马入君门，声悲不成哭。
　　自能富才艺，当冀深荣禄。皇天负我贤，遗恨至两目。
　　平生叹无子，家家亲相嘱。
　　◎卷.9【伤旧游】孟郊
　　去春会处今春归，花数不减人数稀。
　　朝笑片时暮成泣，东风一向还西辉。
　　◎卷.10【吊房十五次卿少府】孟郊
　　日高方得起，独赏些些春。可惜宛转莺，好音与他人。
　　昔年此气味，还走曲江滨。逢著韩退之，结交方殷勤。
　　蜀客骨目高，聪辩剑戟新。如何昨日欢，今日见无因。
　　英奇一谢世，视听一为尘。谁言老泪短，泪短沾衣巾。
　　◎卷.11【逢江南故昼上人会中郑方回】孟郊
　　相逢失意中，万感因语至。追思东林日，掩抑北邙泪。
　　筐箧有遗文，江山旧清气。尘生逍遥注，墨故飞动字。
　　荒毁碧涧居，虚无青松位。珠沉百泉暗，月死群象闭。
　　永谢平生言，知音岂容易。
　　◎卷.12【哭秘书包大监】孟郊
　　哲人卧病日，贱子泣玉年。常恐宝镜破，明月难再圆。
　　文字未改素，声容忽归玄。始知知音稀，千载一绝弦。
　　旧馆有遗琴，清风那复传。
　　◎卷.13【悼幼子】孟郊
　　一闭黄蒿门，不闻白日事。生气散成风，枯骸化为地。
　　负我十年恩，欠尔千行泪。洒之北原上，不待秋风至。
　　◎卷.14【悼亡】孟郊
　　山头明月夜增辉，增辉不照重泉下。泉下双龙无再期，
　　金蚕玉燕空销化。朝云暮雨成古墟，萧萧野竹风吹亚。
　　◎卷.15【吊李元宾坟】孟郊
　　晓上荒凉原，吊彼寂寥魂。眼咽此时泪，耳凄在日言。
　　冥冥千万年，坟锁孤松根。
　　◎卷.16【览崔爽遗文，因纾幽怀】孟郊
　　堕泪数首文，悲结千里坟。苍旻且留我，白日空遗君。
　　仙鹤未巢月，衰凤先坠云。清风独起时，旧语如再闻。
　　瑶草罢葳蕤，桂花休氛氲。万物与我心，相感吴江濆。
　　◎卷.17【峡哀】孟郊
　　昔多相与笑，今谁相与哀。峡哀哭幽魂，噭噭风吹来。
　　堕魄抱空月，出没难自裁。齑粉一闪间，春涛百丈雷。
　　峡水声不平，碧沲牵清洄。沙棱箭箭急，波齿龂龂开。
　　呀彼无底吮，待此不测灾。谷号相喷激，石怒争旋回。
　　古醉有复乡，今缧多为能。字孤徒仿佛，衔雪犹惊猜。
　　薄俗少直肠，交结须横财。黄金买相吊，幽泣无馀漼。
　　我有古心意，为君空摧颓。
　　上天下天水，出地入地舟。石剑相劈斫，石波怒蛟虬。
　　花木叠宿春，风飙凝古秋。幽怪窟穴语，飞闻肸蚃流。
　　沉哀日已深，衔诉将何求。
　　三峡一线天，三峡万绳泉。上仄碎日月，下掣狂漪涟。
　　破魂一两点，凝幽数百年。峡晖不停午，峡险多饥涎。
　　树根锁枯棺，孤骨袅袅悬。树枝哭霜栖，哀韵杳杳鲜。
　　逐客零落肠，到此汤火煎。性命如纺绩，道路随索缘。
　　奠泪吊波灵，波灵将闪然。
　　峡乱鸣清磬，产石为鲜鳞。喷为腥雨涎，吹作黑井身。
　　怪光闪众异，饿剑唯待人。老肠未曾饱，古齿崭岩嗔。
　　嚼齿三峡泉，三峡声龂龂。
　　峡螭老解语，百丈潭底闻。毒波为计校，饮血养子孙。
　　既非皋陶吏，空食沉狱魂。潜怪何幽幽，魄说徒云云。
　　峡听哀哭泉，峡吊鳏寡猿。峡声非人声，剑水相劈翻。
　　斯谁士诸谢，奏此沉苦言。
　　谗人峡虬心，渴罪呀然浔。所食无直肠，所语饶枭音。
　　石齿嚼百泉，石风号千琴。幽哀莫能远，分雪何由寻。
　　月魄高卓卓，峡窟清沉沉。衔诉何时明，抱痛已不禁。
　　犀飞空波涛，裂石千嶔岑。
　　峡棱剸日月，日月多摧辉。物皆斜仄生，鸟亦斜仄飞。
　　潜石齿相锁，沉魂招莫归。恍惚清泉甲，斑斓碧石衣。
　　饿咽潺湲号，涎似泓浤肥。峡青不可游，腥草生微微。
　　峡景滑易堕，峡花怪非春。红光根潜涎，碧雨飞沃津。
　　巴谷蛟螭心，巴乡魍魉亲。啖生不问贤，至死独养身。
　　腥语信者谁，拗歌欢非真。仄田无异稼，毒水多狞鳞。
　　异类不可友，峡哀哀难伸。
　　峡水剑戟狞，峡舟霹雳翔。因依虺蜴手，起坐风雨忙。
　　峡旅多窜官，峡氓多非良。滑心不可求，滑习积已长。
　　漠漠涎雾起，龂龂涎水光。渴贤如之何，忽在水中央。
　　枭鸱作人语，蛟虬吸水波。能于白日间，谄欲晴风和。
　　骇智蹶众命，蕴腥布深萝。齿泉无底贫，锯涎在处多。
　　仄树鸟不巢，踔ez猿相过。峡哀不可听，峡怨其奈何。
　　◎卷.15【杏殇（杏殇，花乳也，霜翦而落，因悲昔婴，故作是诗）】孟郊
　　冻手莫弄珠，弄珠珠易飞。惊霜莫翦春，翦春无光辉。
　　零落小花乳，斓斑昔婴衣。拾之不盈把，日暮空悲归。
　　地上空拾星，枝上不见花。哀哀孤老人，戚戚无子家。
　　岂若没水凫，不如拾巢鸦。浪鷇破便飞，风雏袅相夸。
　　芳婴不复生，向物空悲嗟。
　　应是一线泪，入此春木心。枝枝不成花，片片落翦金。
　　春寿何可长，霜哀亦已深。常时洗芳泉，此日洗泪襟。
　　儿生月不明，儿死月始光。儿月两相夺，儿命果不长。
　　如何此英英，亦为吊苍苍。甘为堕地尘，不为末世芳。
　　踏地恐土痛，损彼芳树根。此诚天不知，翦弃我子孙。
　　垂枝有千落，芳命无一存。谁谓生人家，春色不入门。
　　冽冽霜杀春，枝枝疑纤刀。木心既零落，山窍空呼号。
　　班班落地英，点点如明膏。始知天地间，万物皆不牢。
　　哭此不成春，泪痕三四斑。失芳蝶既狂，失子老亦孱。
　　且无生生力，自有死死颜。灵凤不衔诉，谁为扣天关。
　　此儿自见灾，花发多不谐。穷老收碎心，永夜抱破怀。
　　声死更何言，意死不必喈。病叟无子孙，独立犹束柴。
　　霜似败红芳，剪啄十数双。参差呻细风，噞喁沸浅江。
　　泣凝不可消，恨壮难自降。空遗旧日影，怨彼小书窗。
　　◎卷.16【吊江南老家人春梅】孟郊
　　念尔筋力尽，违我衣食恩。奈何粗犷儿，生鞭见死痕。
　　旧使常以礼，新怨将谁吞。胡为乎泥中，消歇教义源。
　　◎卷.17【哭李丹员外，并寄杜中丞】孟郊
　　生死方知交态存，忍将齰齖报幽魂。
　　十年同在平原客，更遣何人哭寝门。
　　◎卷.18【哭刘言史】孟郊
　　诗人业孤峭，饿死良已多。相悲与相笑，累累其奈何。
　　精异刘言史，诗肠倾珠河。取次抱置之，飞过东溟波。
　　可惜大国谣，飘为四夷歌。常于众中会，颜色两切磋。
　　今日果成死，葬襄之洛河。洛岸远相吊，洒泪双滂沱。
　　◎卷.19【吊卢殷】孟郊
　　诗人多清峭，饿死抱空山。白云既无主，飞出意等闲。
　　久病床席尸，护丧童仆孱。故书穷鼠啮，狼藉一室间。
　　君归新鬼乡，我面古玉颜。羞见入地时，无人叫追攀。
　　百泉空相吊，日久哀潺潺。
　　唧唧复唧唧，千古一月色。新新复新新，千古一花春。
　　邙风噫孟郊，嵩秋葬卢殷。北邙前后客，相吊为埃尘。
　　北邙棘针草，泪根生苦辛。烟火不自暖，筋力早已贫。
　　幽荐一杯泣，泻之清洛滨。添为断肠声，愁杀长别人。
　　棘针风相号，破碎诸苦哀。苦哀不可闻，掩耳亦入来。
　　哭弦多煎声，恨涕有馀摧。噫贫气已焚，噫死心更灰。
　　梦世浮闪闪，泪波深洄洄。薤歌一以去，蒿闭不复开。
　　登封草木深，登封道路微。日月不与光，莓苔空生衣。
　　可怜无子翁，蚍蜉缘病肌。挛卧岁时长，涟涟但幽噫。
　　幽噫虎豹闻，此外相访稀。至亲唯有诗，抱心死有归。
　　河南韩先生，后君作因依。磨一片嵌岩，书千古光辉。
　　贤人无计校，生苦死徒夸。他名润子孙，君名润泥沙。
　　可惜千首文，闪如一朝花。零落难苦言，起坐空惊嗟。
　　耳闻陋巷生，眼见鲁山君。饿死始有名，饿名高氛氲。
　　戆叟老壮气，感之为忧云。所忧唯一泣，古今相纷纷。
　　平生与君说，逮此俱云云。
　　初识漆鬓发，争为新文章。夜踏明月桥，店饮吾曹床。
　　醉啜二杯酿，名郁一县香。寺中摘梅花，园里翦浮芳。
　　高嗜绿蔬羹，意轻肥腻羊。吟哦无滓韵，言语多古肠。
　　白首忽然至，盛年如偷将。清浊俱莫追，何须骂沧浪。
　　前贤多哭酒，哭酒免哭心。后贤试衔之，哀至无不深。
　　少年哭酒时，白发亦已侵。老年哭酒时，声韵随生沉。
　　寄言哭酒宾，勿作登封音。登封徒放声，天地竟难寻。
　　同人少相哭，异类多相号。始知禽兽痴，却至天然高。
　　非子病无泪，非父念莫劳。如何裁亲疏，用礼如用刀。
　　孤丧鲜匍匐，闭哀抱郁陶。烦他手中葬，诚信焉能褒。
　　嗟嗟无子翁，死弃如脱毛。
　　圣人哭贤人，骨化气为星。文章飞上天，列宿增晶荧。
　　前古文可数，今人文亦灵。高名称谪仙，升降曾莫停。
　　有文死更香，无文生亦腥。为君铿好辞，永传作谧宁。


第三百八十二卷
　　◎卷.1【寄远曲】张籍
　　美人来去春江暖，江头无人湘水满。浣沙石上水禽栖，
　　江南路长春日短。兰舟桂楫常渡江，无因重寄双琼珰。
　　◎卷.2【行路难】张籍
　　湘东行人长叹息，十年离家归未得。弊裘羸马苦难行，
　　僮仆饥寒少筋力。君不见床头黄金尽，壮士无颜色。
　　龙蟠泥中未有云，不能生彼升天翼。
　　◎卷.3【征妇怨】张籍
　　九月匈奴杀边将，汉军全没辽水上。万里无人收白骨，
　　家家城下招魂葬。妇人依倚子与夫，同居贫贱心亦舒。
　　夫死战场子在腹，妾身虽存如昼烛。
　　◎卷.4【白纻歌】张籍
　　皎皎白纻白且鲜，将作春衣称少年。裁缝长短不能定，
　　自持刀尺向姑前。复恐兰膏污纤指，常遣傍人收堕珥。
　　衣裳著时寒食下，还把玉鞭鞭白马。
　　◎卷.5【野老歌（一作山农词）】张籍
　　老农家贫在山住，耕种山田三四亩。苗疏税多不得食，
　　输入官仓化为土。岁暮锄犁傍空室，呼儿登山收橡实。
　　西江贾客珠百斛，船中养犬长食肉。
　　◎卷.6【寄衣曲】张籍
　　织素缝衣独苦辛，远因回使寄征人。官家亦自寄衣去，
　　贵从妾手著君身。高堂姑老无侍子，不得自到边城里。
　　殷勤为看初著时，征夫身上宜不宜。
　　◎卷.7【送远曲】张籍
　　戏马台南山簇簇，山边饮酒歌别曲。行人醉后起登车，
　　席上回尊劝僮仆。青天漫漫覆长路，远游无家安得住。
　　愿君到处自题名，他日知君从此去。
　　◎卷.8【筑城词】张籍
　　筑城处，千人万人齐把杵。重重土坚试行锥，
　　军吏执鞭催作迟。来时一年深碛里，尽著短衣渴无水。
　　力尽不得抛杵声，杵声未尽人皆死。家家养男当门户，
　　今日作君城下土。
　　◎卷.9【猛虎行】张籍
　　南山北山树冥冥，猛虎白日绕林行。向晚一身当道食，
　　山中麋鹿尽无声。年年养子在空谷，雌雄上山不相逐。
　　谷中近窟有山村，长向村家取黄犊。五陵年少不敢射，
　　空来林下看行迹。
　　◎卷.10【别离曲】张籍
　　行人结束出门去，几时更踏门前路。忆昔君初纳采时，
　　不言身属辽阳戍。早知今日当别离，成君家计良为谁。
　　男儿生身自有役，那得误我少年时。不如逐君征战死，
　　谁能独老空闺里。
　　◎卷.11【牧童词】张籍
　　远牧牛，绕村四面禾黍稠。陂中饥乌啄牛背，
　　令我不得戏垄头。入陂草多牛散行，白犊时向芦中鸣。
　　隔堤吹叶应同伴，还鼓长鞭三四声。牛牛食草莫相触，
　　官家截尔头上角。
　　◎卷.12【沙堤行，呈裴相公】张籍
　　长安大道沙为堤，早风无尘雨无泥。宫中玉漏下三刻，
　　朱衣导骑丞相来。路傍高楼息歌吹，千车不行行者避。
　　街官闾吏相传呼，当前十里惟空衢。白麻诏下移相印，
　　新堤未成旧堤尽。
　　◎卷.13【求仙行】张籍
　　汉皇欲作飞仙子，年年采药东海里。蓬莱无路海无边，
　　方士舟中相枕死。招摇在天回白日，甘泉玉树无仙实。
　　九皇真人终不下，空向离宫祠太乙。丹田有气凝素华，
　　君能保之升绛霞。
　　◎卷.14【古钗叹】张籍
　　古钗堕井无颜色，百尺泥中今复得。凤凰宛转有古仪，
　　欲为首饰不称时。女伴传看不知主，罗袖拂拭生光辉。
　　兰膏已尽股半折，雕文刻样无年月。虽离井底入匣中，
　　不用还与坠时同。
　　◎卷.15【各东西】张籍
　　游人别，一东复一西。出门相背两不返，惟信车轮与马蹄。
　　道路悠悠不知处，山高海阔谁辛苦。远游不定难寄书，
　　日日空寻别时语。浮云上天雨堕地，暂时会合终离异。
　　我今与子非一身，安得死生不相弃。
　　◎卷.16【节妇吟，寄东平李司空师道】张籍
　　君知妾有夫，赠妾双明珠。感君缠绵意，系在红罗襦。
　　妾家高楼连苑起，良人执戟明光里。知君用心如日月，
　　事夫誓拟同生死。还君明珠双泪垂，何不相逢未嫁时。
　　◎卷.17【宴客词】张籍
　　上客不用顾金羁，主人有酒君莫违。请君看取园中花，
　　地上渐多枝上稀。山头树影不见石，溪水无风应更碧。
　　人人齐醉起舞时，谁觉翻衣与倒帻。明朝花尽人已去，
　　此地独来空绕树。
　　◎卷.18【永嘉行】张籍
　　黄头鲜卑入洛阳，胡儿执戟升明堂。晋家天子作降虏，
　　公卿奔走如牛羊。紫陌旌幡暗相触，家家鸡犬惊上屋。
　　妇人出门随乱兵，夫死眼前不敢哭。九州诸侯自顾土，
　　无人领兵来护主。北人避胡多在南，南人至今能晋语。
　　◎卷.19【采莲曲】张籍
　　秋江岸边莲子多，采莲女儿凭船歌。青房圆实齐戢戢，
　　争前竞折漾微波。试牵绿茎下寻藕，断处丝多刺伤手。
　　白练束腰袖半卷，不插玉钗妆梳浅。船中未满度前洲，
　　借问阿谁家住远。归时共待暮潮上，自弄芙蓉还荡桨。
　　◎卷.20【伤歌行（元和中，杨凭贬临贺尉）】张籍
　　黄门诏下促收捕，京兆尹系御史府。出门无复部曲随，
　　亲戚相逢不容语。辞成谪尉南海州，受命不得须臾留。
　　身着青衫骑恶马，中门之外无送者。邮夫防吏急喧驱，
　　往往惊堕马蹄下。长安里中荒大宅，朱门已除十二戟。
　　高堂舞榭锁管弦，美人遥望西南天。
　　◎卷.21【吴宫怨】张籍
　　吴宫四面秋江水，江清露白芙蓉死。吴王醉后欲更衣，
　　座上美人娇不起。宫中千门复万户，君恩反覆谁能数。
　　君心与妾既不同，徒向君前作歌舞。茱萸满宫红实垂，
　　秋风袅袅生繁枝。姑苏台上夕燕罢，他人侍寝还独归。
　　白日在天光在地，君今那得长相弃。
　　◎卷.22【北邙行（一作白邙山）】张籍
　　洛阳北门北邙道，丧车辚辚入秋草。车前齐唱薤露歌，
　　高坟新起白峨峨。朝朝暮暮人送葬，洛阳城中人更多。
　　千金立碑高百尺，终作谁家柱下石。山头松柏半无主，
　　地下白骨多于土。寒食家家送纸钱，乌鸢作窠衔上树。
　　人居朝市未解愁，请君暂向北邙游。
　　◎卷.23【关山月】张籍
　　秋月朗朗关山上，山中行人马蹄响。关山秋来雨雪多，
　　行人见月唱边歌。海边茫茫天气白，胡儿夜度黄龙碛。
　　军中探骑暮出城，伏兵暗处低旌戟。溪水连天霜草平，
　　野驼寻水碛中鸣。陇头风急雁不下，沙场苦战多流星。
　　可怜万国关山道，年年战骨多秋草。
　　◎卷.24【陇头行】张籍
　　陇头路断人不行，胡骑夜入凉州城。汉兵处处格斗死，
　　一朝尽没陇西地。驱我边人胡中去，散放牛羊食禾黍。
　　去年中国养子孙，今著毡裘学胡语。谁能更使李轻车，
　　收取凉州入汉家。
　　◎卷.25【楚妃叹】张籍
　　湘云初起江沉沉，君王遥在云梦林。江南雨多旌旗暗，
　　台下朝朝春水深。章华殿前朝万国，君心独自无终极。
　　楚兵满地能逐禽，谁用一身骋筋力。西江若翻云梦中，
　　麋鹿死尽应还宫。
　　◎卷.26【春日行】张籍
　　春日融融池上暖，竹牙出土兰心短。草堂晨起酒半醒，
　　家僮报我园花满。头上皮冠未曾整，直入花间不寻径。
　　树树殷勤尽绕行，攀枝未遍春日暝。不用积金著青天，
　　不用服药求神仙。但愿园里花长好，一生饮酒花前老。
　　◎卷.27【秋夜长】张籍
　　秋天如水夜未央，天汉东西月色光。愁人不寐畏枕席，
　　暗虫唧唧绕我傍。荒城为村无更声，起看北斗天未明。
　　白露满田风袅袅，千声万声鹖鸟鸣。
　　◎卷.28【白鼍鸣】张籍
　　天欲雨，有东风，南谿白鼍鸣窟中。六月人家井无水，
　　夜闻鼍声人尽起。
　　◎卷.29【洛阳行】张籍
　　洛阳宫阙当中州，城上峨峨十二楼。翠华西去几时返，
　　枭巢乳鸟藏蛰燕。御门空锁五十年，税彼农夫修玉殿。
　　六街朝暮鼓冬冬，禁兵持戟守空宫。百官月月拜章表，
　　驿使相续长安道。上阳宫树黄复绿，野豺入苑食麋鹿。
　　陌上老翁双泪垂，共说武皇巡幸时。
　　◎卷.30【春江曲】张籍
　　春江无云潮水平，蒲心出水凫雏鸣。长干夫婿爱远行，
　　自染春衣缝已成。妾身生长金陵侧，去年随夫住江北。
　　春来未到父母家，舟小风多渡不得。欲辞舅姑先问人，
　　私向江头祭水神。
　　◎卷.31【送远曲】张籍
　　吴门向西流水长，水长柳暗烟茫茫。行人送客各惆怅，
　　话离叙别倾清觞。吟丝竹，鸣笙簧，酒酣性逸歌猖狂。
　　行人告我挂帆去，此去何时返故乡。殷勤振衣两相嘱，
　　世事近来还浅促。愿君看取吴门山，带雪经春依旧绿。
　　行人行处求知亲，送君去去徒酸辛。
　　◎卷.32【塞下曲】张籍
　　边州八月修城堡，候骑先烧碛中草。胡风吹沙度陇飞，
　　陇头林木无北枝。将军阅兵青塞下，鸣鼓逢逢促猎围。
　　天寒山路石断裂，白日不销帐上雪。乌孙国乱多降胡，
　　诏使名王持汉节。年年征战不得闲，边人杀尽唯空山。
　　◎卷.33【董逃行】张籍
　　洛阳城头火曈曈，乱兵烧我天子宫。宫城南面有深山，
　　尽将老幼藏其间。重岩为屋橡为食，丁男夜行候消息。
　　闻道官军犹掠人，旧里如今归未得。董逃行，
　　汉家几时重太平。
　　◎卷.34【少年行】张籍
　　少年从猎出长杨，禁中新拜羽林郎。独对辇前射双虎，
　　君王手赐黄金珰。日日斗鸡都市里，赢得宝刀重刻字。
　　百里报仇夜出城，平明还在娼楼醉。遥闻虏到平陵下，
　　不待诏书行上马。斩得名王献桂宫，封侯起第一日中。
　　不为六郡良家子，百战始取边城功。
　　◎卷.35【白头吟】张籍
　　请君膝上琴，弹我白头吟。忆昔君前娇笑语，
　　两情宛转如萦素。宫中为我起高楼，更开花池种芳树。
　　春天百草秋始衰，弃我不待白头时。罗襦玉珥色未暗，
　　今朝已道不相宜。扬州青铜作明镜，暗中持照不见影。
　　人心回互自无穷，眼前好恶那能定。君恩已去若再返，
　　菖蒲花开月长满。
　　◎卷.36【将军行】张籍
　　弹筝峡东有胡尘，天子择日拜将军。蓬莱殿前赐六纛，
　　还领禁兵为部曲。当朝受诏不辞家，夜向咸阳原上宿。
　　战车彭彭旌旗动，三十六军齐上陇。陇头战胜夜亦行，
　　分兵处处收旧城。胡儿杀尽阴碛暮，扰扰唯有牛羊声。
　　边人亲戚曾战没，今逐官军收旧骨。碛西行见万里空，
　　幕府独奏将军功。
　　◎卷.37【贾客乐】张籍
　　金陵向西贾客多，船中生长乐风波。欲发移船近江口，
　　船头祭神各浇酒。停杯共说远行期，入蜀经蛮谁别离。
　　金多众中为上客，夜夜算缗眠独迟。秋江初月猩猩语，
　　孤帆夜发潇湘渚。水工持楫防暗滩，直过山边及前侣。
　　年年逐利西复东，姓名不在县籍中。农夫税多长辛苦，
　　弃业长为贩宝翁。
　　◎卷.38【羁旅行】张籍
　　远客出门行路难，停车敛策在门端。荒城无人霜满路，
　　野火烧桥不得度。寒虫入窟鸟归巢，僮仆问我谁家去。
　　行寻田头暝未息，双毂长辕碍荆棘。缘冈入涧投田家，
　　主人舂米为夜食。晨鸡喔喔茅屋傍，行人起扫车上霜。
　　旧山已别行已远，身计未成难复返。长安陌上相识稀，
　　遥望天山白日晚。谁能听我辛苦行，为向君前歌一声。
　　◎卷.39【车遥遥】张籍
　　征人遥遥出古城，双轮齐动驷马鸣。山川无处不归路，
　　念君长作万里行。野田人稀秋草绿，日暮放马车中宿。
　　惊麏游兔在我傍，独唱乡歌对僮仆。君家大宅凤城隅，
　　年年道上随行车。愿为玉銮系华轼，终日有声在君侧。
　　门前旧辙久已平，无由复得君消息。
　　◎卷.40【妾薄命】张籍
　　薄命妇，良家子，无事从军去万里。汉家天子平四夷，
　　护羌都尉裹尸归。念君此行为死别，对君裁缝泉下衣。
　　与君一日为夫妇，千年万岁亦相守。君爱龙城征战功，
　　妾愿青楼歌乐同。人生各各有所欲，讵得将心入君腹。
　　◎卷.41【朱鹭】张籍
　　翩翩兮朱鹭，来泛春塘栖绿树。羽毛如翦色如染，
　　远飞欲下双翅敛。避人引子入深堑，动处水纹开滟滟。
　　谁知豪家网尔躯，不如饮啄江海隅。
　　◎卷.42【远别离】张籍
　　莲叶团团杏花拆，长江鲤鱼鬐鬣赤。念君少年弃亲戚，
　　千里万里独为客。谁言远别心不易，天星坠地能为石。
　　几时断得城南陌，勿使居人有行役。
　　◎卷.43【楚宫行】张籍
　　章华宫中九月时，桂花半落红橘垂。江头骑火照辇道，
　　君王夜从云梦归。霓旌凤盖到双阙，台上重重歌吹发。
　　千门万户开相当，烛笼左右列成行。下辇更衣入洞房，
　　洞房侍女尽焚香。玉阶罗幕微有霜，齐言此夕乐未央。
　　玉酒湛湛盈华觞，丝竹次第鸣中堂。巴姬起舞向君王，
　　回身垂手结明珰。愿君千年万年寿，朝出射麋夜饮酒。
　　◎卷.44【江南行】张籍
　　江南人家多橘树，吴姬舟上织白苎。土地卑湿饶虫蛇，
　　连木为牌入江住。江村亥日长为市，落帆度桥来浦里。
　　清莎覆城竹为屋，无井家家饮潮水。长干午日沽春酒，
　　高高酒旗悬江口。娼楼两岸临水栅，夜唱竹枝留北客。
　　江南风土欢乐多，悠悠处处尽经过。
　　◎卷.45【乌夜啼引】张籍
　　秦乌啼哑哑，夜啼长安吏人家。吏人得罪囚在狱，
　　倾家卖产将自赎。少妇起听夜啼乌，知是官家有赦书。
　　下床心喜不重寐，未明上堂贺舅姑。少妇语啼乌，
　　汝啼慎勿虚。借汝庭树作高巢，年年不令伤尔雏。
　　◎卷.46【促促词】张籍
　　促促复促促，家贫夫妇欢不足。今年为人送租船，
　　去年捕鱼在江边。家中姑老子复小，自执吴绡输税钱。
　　家家桑麻满地黑，念君一身空努力。
　　愿教牛蹄团团羊角直，君身常在应不得。
　　◎卷.47【宛转行】张籍
　　华屋重翠幄，绮席雕象床。远漏微更疏，薄衾中夜凉。
　　炉气暗裴徊，寒灯背斜光。妍姿结宵态，寝臂幽梦长。
　　宛转复宛转，忆君更未央。
　　◎卷.48【短歌行】张籍
　　青天荡荡高且虚，上有白日无根株。流光暂出还入地，
　　使我年少不须臾。与君相逢勿寂寞，衰老不复如今乐。
　　玉卮盛酒置君前，再拜愿君千万年。
　　◎卷.49【山头鹿】张籍
　　山头鹿，角芟芟，尾促促。贫儿多租输不足，
　　夫死未葬儿在狱。早日熬熬蒸野冈，禾黍不收无狱粮。
　　县家唯忧少军食，谁能令尔无死伤。
　　◎卷.50【湘江曲】张籍
　　湘水无潮秋水阔，湘中月落行人发。送人发，送人归，
　　白蘋茫茫鹧鸪飞。
　　◎卷.51【楚妃怨】张籍
　　梧桐叶下黄金井，横架辘轳牵素绠。
　　美人初起天未明，手拂银瓶秋水冷。
　　◎卷.52【离宫怨】张籍
　　高堂别馆连湘渚，长向春光开万户。
　　荆王去去不复来，宫中美人自歌舞。
　　◎卷.53【成都曲】张籍
　　锦江近西烟水绿，新雨山头荔枝熟。
　　万里桥边多酒家，游人爱向谁家宿。
　　◎卷.54【寒塘曲】张籍
　　寒塘沉沉柳叶疏，水暗人语惊栖凫。
　　舟中少年醉不起，持烛照水射游鱼。
　　◎卷.55【春别曲】张籍
　　长江春水绿堪染，莲叶出水大如钱。
　　江头橘树君自种，那不长系木兰船。
　　◎卷.56【春堤曲】张籍
　　野塘䴔䴖飞树头，绿蒲紫菱盖碧流。
　　狂客谁家爱云水，日日独来城下游。
　　◎卷.57【乌栖曲】张籍
　　西山作宫潮满池，宫鸟晓鸣茱萸枝。
　　吴姬采莲自唱曲，君王昨夜舟中宿。
　　◎卷.58【雀飞多】张籍
　　雀飞多，触网罗，网罗高树颠。汝飞蓬蒿下，
　　勿复投身网罗间。粟积仓，禾在田。巢之雏，望其母来还。
　　◎卷.59【泗水行】张籍
　　泗水流急石纂纂，鲤鱼上下红尾短。春冰销散日华满，
　　行舟往来浮桥断。城边鱼市人早行，水烟漠漠多棹声。
　　◎卷.60【废居行】张籍
　　胡马崩腾满阡陌，都人避乱唯空宅。宅边青桑垂宛宛，
　　野蚕食叶还成茧。黄雀衔草入燕窠，啧啧啾啾白日晚。
　　去时禾黍埋地中，饥兵掘土翻重重。鸱枭养子庭树上，
　　曲墙空屋多旋风。乱定几人还本土，唯有官家重作主。
　　◎卷.61【寄菖蒲】张籍
　　石上生菖蒲，一寸十二节。仙人劝我食，令我头青面如雪。
　　逢人寄君一绛囊，书中不得传此方。君能来作栖霞侣，
　　与君同入丹玄乡。
　　◎卷.62【江村行】张籍
　　南塘水深芦笋齐，下田种稻不作畦。耕场磷磷在水底，
　　短衣半染芦中泥。田头刈莎结为屋，归来系牛还独宿。
　　水淹手足尽有疮，山虻绕身飞飏飏。桑林椹黑蚕再眠，
　　妇姑采桑不向田。江南热旱天气毒，雨中移秧颜色鲜。
　　一年耕种长苦辛，田熟家家将赛神。
　　◎卷.63【樵客吟】张籍
　　上山采樵选枯树，深处樵多出辛苦。秋来野火烧栎林，
　　枝柯已枯堪采取。斧声坎坎在幽谷，采得齐梢青葛束。
　　日西待伴同下山，竹担弯弯向身曲。共知路傍多虎窟，
　　未出深林不敢歇。村西地暗狐兔行，稚子叫时相应声。
　　采樵客，莫采松与柏。松柏生枝直且坚，与君作屋成家宅。
　　◎卷.64【湖南曲】张籍
　　潇湘多别离，风起芙蓉洲。江上人已远，夕阳满中流。
　　鸳鸯东南飞，飞上青山头。
　　◎卷.65【春水曲】张籍
　　鸭鸭，觜唼唼。青蒲生，春水狭。荡漾木兰船，
　　中有双少年。少年醉，鸭不起。
　　◎卷.66【云童行】张籍
　　云童童，白龙之尾垂江中。今年天旱不作雨，
　　水足墙上有禾黍。
　　◎卷.67【新桃行】张籍
　　桃生叶婆娑，枝叶四向多。高未出墙颠，蒿苋相凌摩。
　　植之三年馀，今年初试花。秋来已成实，其阴良已嘉。
　　青蝉不来鸣，安得迅羽过。常恶牵丝虫，蒙幂成网罗。
　　顾托戏儿童，勿折吾柔柯。明年结其实，磊磊充汝家。
　　◎卷.68【忆远曲】张籍
　　水上山沉沉，征途复绕林。途荒人行少，马迹犹可寻。
　　雪中独立树，海口失侣禽。离忧如长线，千里萦我心。
　　◎卷.69【长塘湖】张籍
　　长塘湖，一斛水中半斛鱼。大鱼如柳叶，小鱼如针锋，
　　水浊谁能辨真龙。
　　◎卷.70【废瑟词】张籍
　　古瑟在匣谁复识，玉柱颠倒朱丝黑。千年曲谱不分明，
　　乐府无人传正声。秋虫暗穿尘作色，腹中不辨工人名。
　　几时天下复古乐，此瑟还奏云门曲。


第三百八十三卷
　　◎卷.1【野居】张籍
　　贫贱易为适，荒郊亦安居。端坐无馀思，弥乐古人书。
　　秋田多良苗，野水多游鱼。我无耒与网，安得充廪厨。
　　寒天白日短，檐下暖我躯。四肢暂宽柔，中肠郁不舒。
　　多病减志气，为客足忧虞。况复苦时节，览景独踟蹰。
　　◎卷.2【西州】张籍
　　羌胡据西州，近甸无边城。山东收税租，养我防塞兵。
　　胡骑来无时，居人常震惊。嗟我五陵间，农者罢耘耕。
　　边头多杀伤，士卒难全形。郡县发丁役，丈夫各征行。
　　生男不能养，惧身有姓名。良马不念秣，烈士不苟营。
　　所愿除国难，再逢天下平。
　　◎卷.3【杂怨】张籍
　　切切重切切，秋风桂枝折。人当少年嫁，我当少年别。
　　念君非征行，年年长远途。妾身甘独殁，高堂有舅姑。
　　山川岂遥远，行人自不返。
　　◎卷.4【惜花】张籍
　　春潭足芳树，水清不如素。幽人爱华景，一一空山暮。
　　月出潭气白，游鱼暗冲石。夜深春思多，酒醒山寂寂。
　　◎卷.5【三原李氏园宴集】张籍
　　暮春天早热，邑居苦嚣烦。言从君子乐，乐彼李氏园。
　　园中有草堂，池引泾水泉。开户西北望，远见嵯峨山。
　　借问主人翁，北州佐戎轩。仆夫守旧宅，为客侍华筵。
　　高怀有馀兴，竹树芳且鲜。倾我所持觞，尽日共留连。
　　疏拙不偶俗，常喜形体闲。况来幽栖地，能不重叹言。
　　◎卷.6【沈千运旧居】张籍
　　汝北君子宅，我来见颓墉。乱离子孙尽，地属邻里翁。
　　土木被丘墟，谿路不连通。旧井蔓草合，牛羊坠其中。
　　君辞天子书，放意任体躬。一生不自力，家与逆旅同。
　　高议切星辰，馀声激喑聋。方将旌旧闾，百世可封崇。
　　嗟其未积年，已为荒林丛。时岂无知音，不能崇此风。
　　浩荡竟无睹，我将安所从。
　　◎卷.7【赠别孟郊】张籍
　　历历天上星，沉沉水中萍。幸当清秋夜，流影及微形。
　　君生衰俗间，立身如礼经。纯诚发新文，独有金石声。
　　才名振京国，归省东南行。停车楚城下，顾我不念程。
　　宝镜曾坠水，不磨岂自明。苦节居贫贱，所知赖友生。
　　欢会方别离，戚戚忧虑并。安得在一方，终老无送迎。
　　◎卷.8【卧疾】张籍
　　身病多思虑，亦读神农经。空堂留灯烛，四壁青荧荧。
　　羁旅随人欢，贫贱还自轻。今来问良医，乃知病所生。
　　僮仆各忧愁，杵臼无停声。见我形憔悴，劝药语丁宁。
　　春雨枕席冷，窗前新禽鸣。开门起无力，遥爱鸡犬行。
　　服药察耳目，渐如醉者醒。顾非达性命，犹为忧患生。
　　◎卷.9【别段生】张籍
　　与子骨肉亲，愿言长相随。况离父母傍，从我学书诗。
　　同在道路间，讲论亦未亏。为文于我前，日夕生光仪。
　　行役多疾疚，赖此相扶持。贫贱事难拘，今日有别离。
　　我去秦城中，子留汴水湄。离情两飘断，不异风中丝。
　　幼年独为客，举动难得宜。努力自修励，常如见我时。
　　送我登山冈，再拜问还期。还期在新年，勿怨欢会迟。
　　◎卷.10【哭于鹄】张籍
　　青山无逸人，忽觉大国贫。良玉沉幽泉，名为天下珍。
　　野性疏时俗，再拜乃从军。气高终不合，去如镜上尘。
　　我初有章句，相合者唯君。今来吊嗣子，对陇烧新文。
　　耕者废其耜，爨者绝其薪。苟无新衣裳，曷用光我身。
　　奠酒徒拜手，哀怀安能陈。徒保金石韵，千载人所闻。
　　◎卷.11【南归】张籍
　　促促念道路，四支不常宁。行车未及家，天外非尽程。
　　骨肉待我欢，乡里望我荣。岂知东与西，憔悴竟无成。
　　人言苦夜长，穷者不念明。惧离其寝寐，百忧伤性灵。
　　世道多险薄，相劝毕中诚。远游无知音，不如商贾行。
　　达人有常志，愚夫劳所营。旧山行去远，言归乐此生。
　　◎卷.12【惜花】张籍
　　濛濛庭树花，坠地无颜色。日暮东风起，飘扬玉阶侧。
　　残蕊在犹稀，青条耸复直。为君结芳实，令君勿叹息。
　　◎卷.13【奉和舍人叔直省时思琴】张籍
　　蔼蔼紫薇直，秋意深无穷。滴沥仙阁漏，肃穆禁池风。
　　竹月泛凉影，萱露澹幽丛。地清物态胜，宵闲琴思通。
　　时属雅音际，迥凝虚抱中。达人掌枢近，常与隐默同。
　　◎卷.14【离妇】张籍
　　十载来夫家，闺门无瑕疵。薄命不生子，古制有分离。
　　托身言同穴，今日事乖违。念君终弃捐，谁能强在兹。
　　堂上谢姑嫜，长跪请离辞。姑嫜见我往，将决复沉疑。
　　与我古时钏，留我嫁时衣。高堂拊我身，哭我于路陲。
　　昔日初为妇，当君贫贱时。昼夜常纺织，不得事蛾眉。
　　辛勤积黄金，济君寒与饥。洛阳买大宅，邯郸买侍儿。
　　夫婿乘龙马，出入有光仪。将为富家妇，永为子孙资。
　　谁谓出君门，一身上车归。有子未必荣，无子坐生悲。
　　为人莫作女，作女实难为。
　　◎卷.15【怀别】张籍
　　仆人驱行轩，低昂出我门。离堂无留客，席上唯琴樽。
　　古道随水曲，悠悠绕荒村。远程未奄息，别念在朝昏。
　　端居愁岁永，独此留清景。岂无经过人，寻叹门巷静。
　　君如天上雨，我如屋下井。无因同波流，愿作形与影。
　　◎卷.16【学仙】张籍
　　楼观开朱门，树木连房廊。中有学仙人，少年休谷粮。
　　高冠如芙蓉，霞月披衣裳。六时朝上清，佩玉纷锵锵。
　　自言天老书，秘覆云锦囊。百年度一人，妄泄有灾殃。
　　每占有仙相，然后传此方。先生坐中堂，弟子跪四厢。
　　金刀截身发，结誓焚灵香。弟子得其诀，清斋入空房。
　　守神保元气，动息随天罡。炉烧丹砂尽，昼夜候火光。
　　药成既服食，计日乘鸾凰。虚空无灵应，终岁安所望。
　　勤劳不能成，疑虑积心肠。虚羸生疾疹，寿命多夭伤。
　　身殁惧人见，夜埋山谷傍。求道慕灵异，不如守寻常。
　　先王知其非，戒之在国章。
　　◎卷.17【夜怀】张籍
　　穷居积远念，转转迷所归。幽蕙零落色，暗萤参差飞。
　　病生秋风簟，泪堕月明衣。无愁坐寂寞，重使奏清徽。
　　◎卷.18【城南】张籍
　　漾漾南涧水，来作曲池流。言寻参差岛，晓榜轻盈舟。
　　万绕不再止，千寻尽孤幽。藻涩讶人重，萍分指鱼游。
　　繁苗毯下垂，密箭翻回輈。曝鳖乱自坠，阴藤斜相钩。
　　卧蒋黑米吐，翻芰紫角稠。桥低竞俯偻，亭近闲夷犹。
　　目为逐胜朗，手因掇芳柔。渐喜游来极，忽疑归无由。
　　气状虽可览，纤微谅难搜。未听主人赏，徒爱清华秋。
　　◎卷.19【怀友】张籍
　　人生有行役，谁能如草木。别离感中怀，乃为我桎梏。
　　百年受命短，光景良不足。念我别离者，愿怀日月促。
　　平地施道路，车马往不复。空知为良田，秋望禾黍熟。
　　端居无俦侣，日夜祷耳目。立身难自觉，常恐忧与辱。
　　穷贱无闲暇，疾痛多嗜欲。我思携手人，逍遥任心腹。
　　◎卷.20【寄别者】张籍
　　寒天正飞雪，行人心切切。同为万里客，中路忽离别。
　　别君汾水东，望君汾水西。积雪无平冈，空山无人蹊。
　　羸马时倚辕，行行未遑食。下车劝僮仆，相顾莫叹息。
　　讵知佳期隔，离念终无极。
　　◎卷.21【献从兄】张籍
　　悠悠旱天云，不远如飞尘。贤达失其所，沉飘同众人。
　　擢秀登王畿，出为良使宾。名高满朝野，幼贱谁不闻。
　　一朝遇谗邪，流窜八九春。诏书近迁移，组绶未及身。
　　冬井无寒冰，玉润难为焚。虚怀日迢遥，荣辱常保纯。
　　我念出游时，勿吟康乐文。愿言灵溪期，聊欲相依因。
　　◎卷.22【寄韩愈】张籍
　　野馆非我室，新居未能安。读书避尘杂，方觉此地闲。
　　过郭多园墟，桑果相接连。独游竟寂寞，如寄空云山。
　　夏景常昼毒，密林无鸣蝉。临溪一盥濯，清去肢体烦。
　　出林望曾城，君子在其间。戎府草章记，阻我此游盘。
　　忆昔西潭时，并持钓鱼竿。共忻得鲂鲤，烹鲙于我前。
　　几朝还复来，叹息时独言。
　　◎卷.23【赠姚怤】张籍
　　漏天日无光，泽土松不长。君今职下位，志气安得扬。
　　白发文思壮，才为国贤良。无人识高韵，荐于天子傍。
　　况我愚朴姿，强趋利名场。远同干贵人，身举固难彰。
　　昔逢汴水滨，今会习池阳。岂无再来期，顾恐非此方。
　　愿为石中泉，不为瓦上霜。离别勿复道，所贵不相忘。
　　◎卷.24【病中寄白学士拾遗】张籍
　　秋亭病客眠，庭树满枝蝉。凉风绕砌起，斜影入床前。
　　梨晚渐红坠，菊寒无黄鲜。倦游寂寞日，感叹蹉跎年。
　　尘欢久消委，华念独迎延。自寓城阙下，识君弟事焉。
　　君为天子识，我方沉病缠。无因会同语，悄悄中怀煎。
　　◎卷.25【雨中寄元宗简】张籍
　　秋堂羸病起，盥漱风雨朝。竹影冷疏涩，榆叶暗飘萧。
　　街径多坠果，墙隅有蜕蜩。延瞻游步阻，独坐闲思饶。
　　君居应如此，恨言相去遥。
　　◎卷.26【野寺后池寄友】张籍
　　佛寺连野水，池幽夏景清。繁木荫芙蕖，时有水禽鸣。
　　通溪岸暂断，分渚流复萦。伴僧钟磬罢，月来池上明。
　　友人竟不至，东北见高城。独游自寂寞，况此恨盈盈。
　　◎卷.27【董公诗】张籍
　　谁主东诸侯，元臣陇西公。旌节居汴水，四方皆承风。
　　在朝四十年，天下诵其功。相我明天子，政成如太宗。
　　东方有艰难，公乃出临戎。单车入危城，慈惠安群凶。
　　公谓其党言，汝材甚骁雄。为我帐下士，出入卫我躬。
　　汝息为我子，汝亲我为翁。众皆相顾泣，无不和且恭。
　　其父教子义，其妻勉夫忠。不自以为资，奉上但颙颙。
　　公衣无文采，公食少肥浓。所忧在万人，人实我宁空。
　　轻刑宽其政，薄赋弛租庸。四郡三十城，不知岁饥凶。
　　天子临朝喜，元老留在东。今闻扬盛德，就安我大邦。
　　百辟贺明主，皇风恩赐重。朝廷有大事，就决其所从。
　　海内既无虞，君臣方肃雍。端居任僚属，宴语常从容。
　　翩翩者苍乌，来巢于林丛。甘瓜生场圃，一蒂实连中。
　　田有嘉谷陇，异亩穗亦同。贤人佐圣人，德与神明通。
　　感应我淳化，生瑞我地中。昔者此州人，但矜马与弓。
　　今公施德礼，自然威武崇。公其共百年，受禄将无穷。
　　◎卷.28【祭退之】张籍
　　呜呼吏部公，其道诚巍昂。生为大贤姿，天使光我唐。
　　德义动鬼神，鉴用不可详。独得雄直气，发为古文章。
　　学无不该贯，吏治得其方。三次论诤退，其志亦刚强。
　　再使平山东，不言所谋臧。荐待皆寒羸，但取其才良。
　　亲朋有孤稚，婚姻有办营。如彼天有斗，人可为信常。
　　如彼岁有春，物宜得华昌。哀哉未申施，中年遽殂丧。
　　朝野良共哀，矧于知旧肠。籍在江湖间，独以道自将。
　　学诗为众体，久乃溢笈囊。略无相知人，黯如雾中行。
　　北游偶逢公，盛语相称明。名因天下闻，传者入歌声。
　　公领试士司，首荐到上京。一来遂登科，不见苦贡场。
　　观我性朴直，乃言及平生。由兹类朋党，骨肉无以当。
　　坐令其子拜，常呼幼时名。追招不隔日，继践公之堂。
　　出则连辔驰，寝则对榻床。搜穷古今书，事事相酌量。
　　有花必同寻，有月必同望。为文先见草，酿熟偕共觞。
　　新果及异鲑，无不相待尝。到今三十年，曾不少异更。
　　公文为时师，我亦有微声。而后之学者，或号为韩张。
　　我官麟台中，公为大司成。念此委末秩，不能力自扬。
　　特状为博士，始获升朝行。未几享其资，遂忝南宫郎。
　　是事赖拯扶，如屋有栋梁。去夏公请告，养疾城南庄。
　　籍时官休罢，两月同游翔。黄子陂岸曲，地旷气色清。
　　新池四平涨，中有蒲荇香。北台临稻畴，茂柳多阴凉。
　　板亭坐垂钓，烦苦稍已平。共爱池上佳，联句舒遐情。
　　偶有贾秀才，来兹亦同并。移船入南溪，东西纵篙撑。
　　划波激船舷，前后飞鸥鶬。回入潭濑下，网截鲤与鲂。
　　踏沙掇水蔬，树下烝新粳。日来相与嬉，不知暑日长。
　　柴翁携童儿，聚观于岸傍。月中登高滩，星汉交垂芒。
　　钓车掷长线，有获齐欢惊。夜阑乘马归，衣上草露光。
　　公为游谿诗，唱咏多慨慷。自期此可老，结社于其乡。
　　籍受新官诏，拜恩当入城。公因同归还，居处隔一坊。
　　中秋十六夜，魄圆天差晴。公既相邀留，坐语于阶楹。
　　乃出二侍女，合弹琵琶筝。临风听繁丝，忽遽闻再更。
　　顾我数来过，是夜凉难忘。公疾浸日加，孺人视药汤。
　　来候不得宿，出门每回遑。自是将重危，车马候纵横。
　　门仆皆逆遣，独我到寝房。公有旷达识，生死为一纲。
　　及当临终晨，意色亦不荒。赠我珍重言，傲然委衾裳。
　　公比欲为书，遗约有修章。令我署其末，以为后事程。
　　家人号于前，其书不果成。子符奉其言，甚于亲使令。
　　鲁论未讫注，手迹今微茫。新亭成未登，闭在庄西厢。
　　书札与诗文，重叠我笥盈。顷息万事尽，肠情多摧伤。
　　旧茔盟津北，野窆动鼓钲。柳车一出门，终天无回箱。
　　籍贫无赠赀，曷用申哀诚。衣器陈下帐，醪饵奠堂皇。
　　明灵庶鉴知，仿佛斯来飨。


第三百八十四卷
　　◎卷.1【蓟北旅思（一作送远人）】张籍
　　日日望乡国，空歌白苎词。长因送人处，忆得别家时。
　　失意还独语，多愁只自知。客亭门外柳，折尽向南枝。
　　◎卷.2【江南春】张籍
　　江南杨柳春，日暖地无尘。渡口过新雨，夜来生白蘋。
　　晴沙鸣乳燕，芳树醉游人。向晚青山下，谁家祭水神。
　　◎卷.3【西楼望月】张籍
　　城西楼上月，复是雪晴时。寒夜共来望，思乡独下迟。
　　幽光落水堑，净色在霜枝。明日千里去，此中还别离。
　　◎卷.4【别鹤】张籍
　　双鹤出云谿，分飞各自迷。空巢在松顶，折羽落红泥。
　　寻水终不饮，逢林亦未栖。别离应易老，万里雨凄凄。
　　◎卷.5【江陵孝女】张籍
　　孝女独垂发，少年唯一身。无家空托墓，主祭不从人。
　　相吊有行客，起庐无旧邻。江头闻哭处，寂寂楚花春。
　　◎卷.6【山中古祠】张籍
　　春草空祠墓，荒林唯鸟飞。记年碑石在，经乱祭人稀。
　　野鼠缘朱帐，阴尘盖画衣。近门潭水黑，时见宿龙归。
　　◎卷.7【渔阳将】张籍
　　塞深沙草白，都护领燕兵。放火烧奚帐，分旗筑汉城。
　　下营看岭势，寻雪觉人行。更向桑干北，擒生问碛名。
　　◎卷.8【听夜泉】张籍
　　细泉深处落，夜久渐闻声。独起出门听，欲寻当涧行。
　　还疑隔林远，复畏有风生。月下长来此，无人亦到明。
　　◎卷.9【送南迁客】张籍
　　去去远迁客，瘴中衰病身。青山无限路，白首不归人。
　　海国战骑象，蛮州市用银。一家分几处，谁见日南春。
　　◎卷.10【蓟北春怀】张籍
　　渺渺水云外，别来音信稀。因逢过江使，却寄在家衣。
　　问路更愁远，逢人空说归。今朝蓟城北，又见塞鸿飞。
　　◎卷.11【思远人（一作寄远客）】张籍
　　野桥春水清，桥上送君行。去去人应老，年年草自生。
　　出门看远道，无信向边城。杨柳别离处，秋蝉今复鸣。
　　◎卷.12【赠同溪客】张籍
　　幽居得相近，烟景每寥寥。共伐临谿树，因为过水桥。
　　自教青鹤舞，分采紫芝苗。更爱南峰住，寻君路恐遥。
　　◎卷.13【望行人（一作秋闺）】张籍
　　秋风窗下起，旅雁向南飞。日日出门望，家家行客归。
　　无因见边使，空待寄寒衣。独倚青楼暮，烟深鸟雀稀。
　　◎卷.14【送宫人入道】张籍
　　旧宠昭阳里，寻仙此最稀。名初出宫籍，身未称霞衣。
　　已别歌舞贵，长随鸾鹤飞。中官看入洞，空驾玉轮归。
　　◎卷.15【送越客】张籍
　　见说孤帆去，东南到会稽。春云剡溪口，残月镜湖西。
　　水鹤沙边立，山鼯竹里啼。谢家曾住处，烟洞入应迷。
　　◎卷.16【赠辟谷者】张籍
　　学得餐霞法，逢人与小还。身轻曾试鹤，力弱未离山。
　　无食犬犹在，不耕牛自闲。朝朝空漱水，叩齿草堂间。
　　◎卷.17【思江南旧游】张籍
　　江皋三月时，花发石楠枝。归客应无数，春山自不知。
　　独行愁道远，回信畏家移。杨柳东西渡，茫茫欲问谁。
　　◎卷.18【夜到渔家（一作宿渔家）】张籍
　　渔家在江口，潮水入柴扉。行客欲投宿，主人犹未归。
　　竹深村路远，月出钓船稀。遥见寻沙岸，春风动草衣。
　　◎卷.19【送远使】张籍
　　扬旌过陇头，陇水向西流。塞路依山远，戍城逢笛秋。
　　寒沙阴漫漫，疲马去悠悠。为问征行将，谁封定远侯。
　　◎卷.20【不食姑（一作赠山中女道士）】张籍
　　几年山里住，已作绿毛身。护气常稀语，存思自见神。
　　养龟同不食，留药任生尘。要问西王母，仙中第几人。
　　◎卷.21【古苑杏花】张籍
　　废苑杏花在，行人愁到时。独开新堑底，半露旧烧枝。
　　晚色连荒辙，低阴覆折碑。茫茫古陵下，春尽又谁知。
　　◎卷.22【送流人】张籍
　　独向长城北，黄云暗塞天。流名属边将，旧业作公田。
　　拥雪添军垒，收冰当井泉。知君住应老，须记别乡年。
　　◎卷.23【宿临江驿（一作宿江上，一作宿溪中驿）】张籍
　　楚驿南渡口，夜深来客稀。月明见潮上，江静觉鸥飞。
　　旅宿今已远，此行殊未归。离家久无信，又听捣寒衣。
　　◎卷.24【送蛮客】张籍
　　借问炎州客，天南几日行。江连恶谿路，山绕夜郎城。
　　柳叶瘴云湿，桂丛蛮鸟声。知君却回日，记得海花名。
　　◎卷.25【襄国别友】张籍
　　晓色荒城下，相看秋草时。独游无定计，不欲道来期。
　　别处去家远，愁中驱马迟。归人渡烟水，遥映野棠枝。
　　◎卷.26【送远客】张籍
　　南原相送处，秋水草还生。同作忆乡客，如今分路行。
　　因谁寄归信，渐远问前程。明日重阳节，无人上古城。
　　◎卷.27【山中赠日南僧】张籍
　　独向双峰老，松门闭两崖。翻经上蕉叶，挂衲落藤花。
　　甃石新开井，穿林自种茶。时逢海南客，蛮语问谁家。
　　◎卷.28【征西将】张籍
　　黄沙北风起，半夜又翻营。战马雪中宿，探人冰上行。
　　深山旗未展，阴碛鼓无声。几道征西将，同收碎叶城。
　　◎卷.29【寄友人】张籍
　　忆在江南日，同游三月时。采茶寻远涧，斗鸭向春池。
　　送客沙头宿，招僧竹里棋。如今各千里，无计得相随。
　　◎卷.30【送防秋将】张籍
　　白首征西将，犹能射戟支。元戎选部曲，军吏换旌旗。
　　逐虏招降远，开边旧垒移。重收陇外地，应似汉家时。
　　◎卷.31【律僧】张籍
　　苦行长不出，清羸最少年。持斋唯一食，讲律岂曾眠。
　　避草每移径，滤虫还入泉。从来天竺法，到此几人传。
　　◎卷.32【山中秋夜】张籍
　　寂寂山景静，幽人归去迟。横琴当月下，压酒及花时。
　　冷露湿茆屋，暗泉冲竹篱。西峰采药伴，此夕恨无期。
　　◎卷.33【送南客】张籍
　　行路雨修修，青山尽海头。天涯人去远，岭北水空流。
　　夜市连铜柱，巢居属象州。来时旧相识，谁向日南游。
　　◎卷.34【宿江店】张籍
　　野店临西浦，门前有橘花。停灯待贾客，卖酒与渔家。
　　夜静江水白，路回山月斜。闲寻泊船处，潮落见平沙。
　　◎卷.35【岭表逢故人】张籍
　　过岭万馀里，旅游经此稀。相逢去家远，共说几时归。
　　海上见花发，瘴中唯鸟飞。炎州望乡伴，自识北人衣。
　　◎卷.36【出塞（一作塞上曲）】张籍
　　秋塞雪初下，将军远出师。分营长记火，放马不收旗。
　　月冷边帐湿，沙昏夜探迟。征人皆白首，谁见灭胡时。
　　◎卷.37【寄紫阁隐者】张籍
　　紫阁气沉沉，先生住处深。有人时得见，无路可相寻。
　　夜鹿伴茅屋，秋猿守栗林。唯应采灵药，更不别营心。
　　◎卷.38【夜宿黑灶溪】张籍
　　夜到碧溪里，无人秋月明。逢幽更移宿，取伴亦探行。
　　花下红泉色，云西乳鹤声。明朝记归处，石上自书名。
　　◎卷.39【古树】张籍
　　古树枝柯少，枯来复几春。露根堪系马，空腹定藏人。
　　蠹节莓苔老，烧痕霹雳新。若当江浦上，行客祭为神。
　　◎卷.40【送徐先生归蜀】张籍
　　日暮远归处，云间仙观钟。唯持青玉牒，独立碧鸡峰。
　　阴涧长收乳，寒泉旧养龙。几时因卖药，得向海边逢。
　　◎卷.41【隐者】张籍
　　先生已得道，市井亦容身。救病自行药，得钱多与人。
　　问年长不定，传法又非真。每见邻家说，时闻使鬼神。
　　◎卷.42【送友人归山】张籍
　　出山成北首，重去结茅庐。移石修废井，扫龛盛旧书。
　　开田留杏树，分洞与僧居。长在幽峰里，樵人见亦疏。
　　◎卷.43【霅溪西亭晚望（一作霅溪远望）】张籍
　　霅水碧悠悠，西亭柳岸头。夕阴生远岫，斜照逐回流。
　　此地动归思，逢人方倦游。吴兴耆旧尽，空见白蘋洲。
　　◎卷.44【哭山中友人】张籍
　　入云遥便哭，山友隔今生。绕墓招魂魄，镌岩记姓名。
　　犬因无主善，鹤为见人鸣。长说能尸解，多应别路行。
　　◎卷.45【答僧拄杖】张籍
　　灵藤为拄杖，白净色如银。得自高僧手，将扶病客身。
　　春游不骑马，夜会亦呈人。持此归山去，深宜戴角巾。
　　◎卷.46【灵都观李道士】张籍
　　仙观雨来静，绕房琼草春。素书天上字，花洞古时人。
　　泥灶煮灵液，扫坛朝玉真。几回游阆苑，青节亦随身。
　　◎卷.47【送韦评事归华阴】张籍
　　三峰西面住，出见世人稀。老大谁相识，恓惶又独归。
　　扫窗秋菌落，开箧夜蛾飞。若向云中伴，还应着褐衣。
　　◎卷.48【送闽僧】张籍
　　几夏京城住，今朝独远归。修行四分律，护净七条衣。
　　谿寺黄橙熟，沙田紫芋肥。九龙潭上路，同去客应稀。
　　◎卷.49【送海南客归旧岛】张籍
　　海上去应远，蛮家云岛孤。竹船来桂浦，山市卖鱼须。
　　入国自献宝，逢人多赠珠。却归春洞口，斩象祭天吴。
　　◎卷.50【登咸阳北寺楼（一作登感化寺楼）】张籍
　　高秋原上寺，下马一登临。渭水西来直，秦山南向深。
　　旧宫人不住，荒碣路难寻。日暮凉风起，萧条多远心。
　　◎卷.51【送新罗使】张籍
　　万里为朝使，离家今几年。应知旧行路，却上远归船。
　　夜泊避蛟窟，朝炊求岛泉。悠悠到乡国，远望海西天。
　　◎卷.52【宿广德寺寄从舅】张籍
　　古寺客堂空，开帘四面风。移床动栖鹤，停烛聚飞虫。
　　闲卧逐凉处，远愁生静中。林西微月色，思与宁家同。
　　◎卷.53【宿邯郸馆寄马磁州（一作宿邯郸寄磁州友人）】张籍
　　孤客到空馆，夜寒愁卧迟。虽沽主人酒，不似在家时。
　　几宿得欢笑，如今成别离。明朝行更远，回望隔山陂。
　　◎卷.54【舟行寄李湖州】张籍
　　客愁无次第，川路重辛勤。藻密行舟涩，湾多转楫频。
　　薄游空感惠，失计自怜贫。赖有汀洲句，时时慰远人。
　　◎卷.55【送闲师归江南】张籍
　　遍住江南寺，随缘到上京。多生修律业，外学得诗名。
　　讲殿偏追入，斋家别请行。青枫乡路远，几日尽归程。
　　◎卷.56【游襄阳山寺】张籍
　　秋色江边路，烟霞若有期。寺贫无利施，僧老足慈悲。
　　薜荔侵禅窟，虾蟆占浴池。闲游殊未遍，即是下山时。
　　◎卷.57【登城寄王秘书建】张籍
　　闻君鹤岭住，西望日依依。远客偏相忆，登城独不归。
　　十年为道侣，几处共柴扉。今日烟霞外，人间得见稀。
　　◎卷.58【送从弟戴玄往苏州】张籍
　　杨柳阊门路，悠悠水岸斜。乘舟向山寺，着屐到渔家。
　　夜月红柑树，秋风白藕花。江天诗景好，回日莫令赊。
　　◎卷.59【送朱庆馀及第归越】张籍
　　东南归路远，几日到乡中。有寺山皆遍，无家水不通。
　　湖声莲叶雨，野气稻花风。州县知名久，争邀与客同。
　　◎卷.60【过贾岛野居】张籍
　　青门坊外住，行坐见南山。此地去人远，知君终日闲。
　　蛙声篱落下，草色户庭间。好是经过处，唯愁暮独还。
　　◎卷.61【酬韩庶子】张籍
　　西街幽僻处，正与懒相宜。寻寺独行远，借书常送迟。
　　家贫无易事，身病足闲时。寂寞谁相问，只应君自知。
　　◎卷.62【赠姚合少府】张籍
　　病来辞赤县，案上有丹经。为客烧茶灶，教儿扫竹亭。
　　诗成添旧卷，酒尽卧空瓶。阙下今遗逸，谁瞻隐士星。
　　◎卷.63【送僧游五台兼谒李司空（作送颢法师往太原兼谒李司空）】张籍
　　远去见双节，因行上五台。化楼侵晓出，雪路向春开。
　　边寺连峰去，胡儿听法来。定知巡礼后，解夏始应回。
　　◎卷.64【送郑秀才归宁】张籍
　　桂楫彩为衣，行当令节归。夕潮迷浦远，昼雨见人稀。
　　野芰到时熟，江鸥泊处飞。离琴一奏罢，山雨霭馀晖。
　　◎卷.65【送李评事游越】张籍
　　未习风尘事，初为吴越游。露沾湖草晚，日照海山秋。
　　梅市门何在，兰亭水尚流。西陵待潮处，知汝不胜愁。
　　◎卷.66【夏日闲居】张籍
　　无事门多闭，偏知夏日长。早蝉声寂寞，新竹气清凉。
　　闲对临书案，看移晒药床。自怜归未得，犹寄在班行。
　　◎卷.67【闲居】张籍
　　东城南陌尘，紫幰与朱轮。尽说无多事，能闲有几人。
　　唯教推甲子，不信守庚申。谁见衡门里，终朝自在贫。
　　◎卷.68【寄昭应王中丞】张籍
　　借得街西宅，开门渭水头。长贫唯要健，渐老不禁愁。
　　独凭藤书案，空悬竹酒钩。春风石瓮寺，作意共君游。
　　◎卷.69【酬孙洛阳】张籍
　　家贫相远住，斋馆入时稀。独坐看书卷，闲行著褐衣。
　　早蝉庭笋老，新雨径莎肥。各离争名地，无人见是非。
　　◎卷.70【送人任济阴（一作送人往济南）】张籍
　　黄绶在腰下，知君非旅行。将书报旧里，留褐与诸生。
　　赠别尽沽酒，惜欢多出城。春风济水上，候吏听车声。
　　◎卷.71【晚春过崔驸马东园】张籍
　　闲园多好风，不意在街东。早早诗名远，长长酒性同。
　　竹香新雨后，莺语落花中。莫遣经过少，年光渐觉空。
　　◎卷.72【夏日闲居】张籍
　　多病逢迎少，闲居又一年。药看辰日合，茶过卯时煎。
　　草长晴来地，虫飞晚后天。此时幽梦远，不觉到山边。
　　◎卷.73【晚秋闲居】张籍
　　独坐高秋晚，萧条足远思。家贫常畏客，身老转怜儿。
　　万种尽闲事，一生能几时。从来疏懒性，应只有僧知。
　　◎卷.74【和陆司业习静寄所知】张籍
　　幽室独焚香，清晨下未央。山开登竹阁，僧到出茶床。
　　收拾新琴谱，封题旧药方。逍遥无别事，不似在班行。
　　◎卷.75【酬韩祭酒雨中见寄】张籍
　　雨中愁不出，阴黑尽连宵。屋湿唯添漏，泥深未放朝。
　　无刍怜马瘦，少食信儿娇。闻道韩夫子，还同此寂寥。
　　◎卷.76【和裴仆射移官言志（一作和裴仆射寄韩侍郎）】张籍
　　身在勤劳地，常思放旷时。功成归圣主，位重委群司。
　　看垒台边石，闲吟箧里诗。苍生正瞻望，难与故山期。
　　◎卷.77【酬白二十二舍人早春曲江见招】张籍
　　曲江冰欲尽，风日已恬和。柳色看犹浅，泉声觉渐多。
　　紫蒲生湿岸，青鸭戏新波。仙掖高情客，相招共一过。
　　◎卷.78【和裴仆射朝回寄韩吏部】张籍
　　独爱南关里，山晴竹杪风。从容朝早退，萧洒客常通。
　　案曲新亭上，移花远寺中。唯应有吏部，诗酒每相同。
　　◎卷.79【春日李舍人宅见两省诸公唱和，因书情即事】张籍
　　又见帝城里，东风天气和。官闲人事少，年长道情多。
　　紫掖发章句，青闱更咏歌。谁知余寂寞，终日断经过。
　　◎卷.80【和李仆射秋日病中作】张籍
　　由来病根浅，易见药功成。晓日杵臼静，凉风衣服轻。
　　犹疑少气力，渐觉有心情。独倚红藤杖，时时阶上行。
　　◎卷.81【早春病中】张籍
　　羸病及年初，心情不自如。多申请假牒，只送贺官书。
　　幽径独行步，白头长懒梳。更怜晴日色，渐渐暖贫居。
　　◎卷.82【送严大夫之桂州】张籍
　　旌旆过湘潭，幽奇得遍探。莎城百越北，行路九疑南。
　　有地多生桂，无时不养蚕。听歌疑似曲，风俗自相谙。
　　◎卷.83【咏怀】张籍
　　老去多悲事，非唯见二毛。眼昏书字大，耳重觉声高。
　　望月偏增思，寻山易发劳。都无作官意，赖得在闲曹。
　　◎卷.84【使至蓝谿驿，寄太常王丞】张籍
　　独上七盘去，峰峦转转稠。云中迷象鼻，雨里下筝头。
　　水没荒桥路，鸦啼古驿楼。君今在城阙，肯见此中愁。
　　◎卷.85【留别江陵王少府】张籍
　　迢迢山上路，病客独行迟。况此分手处，当君失意时。
　　寒林远路驿，晚烧过荒陂。别后空回首，相逢未有期。
　　◎卷.86【赠海东僧】张籍
　　别家行万里，自说过扶馀。学得中州语，能为外国书。
　　与医收海藻，持咒取龙鱼。更问同来伴，天台几处居。
　　◎卷.87【寄汉阳故人】张籍
　　知君汉阳住，烟树远重重。归使雨中发，寄书灯下封。
　　同时买江坞，今日别云松。欲问新移处，青萝最北峰。
　　◎卷.88【送安西将】张籍
　　万里海西路，茫茫边草秋。计程沙塞口，望伴驿峰头。
　　雪暗非时宿，沙深独去愁。塞乡人易老，莫住近蕃州。
　　◎卷.89【题李山人幽居】张籍
　　襄阳南郭外，茅屋一书生。无事焚香坐，有时寻竹行。
　　画苔藤杖细，踏石笋鞋轻。应笑风尘客，区区逐世名。
　　◎卷.90【早春闲游】张籍
　　年长身多病，独宜作冷官。从来闲坐惯，渐觉出门难。
　　树影新犹薄，池光晚尚寒。遥闻有花发，骑马暂行看。
　　◎卷.91【赠太常王建藤杖笋鞋】张籍
　　蛮藤剪为杖，楚笋结成鞋。称与诗人用，堪随礼寺斋。
　　寻花入幽径，步日下寒阶。以此持相赠，君应惬素怀。
　　◎卷.92【和周赞善闻子规】张籍
　　秦城啼楚鸟，远思更纷纷。况是街西夜，偏当雨里闻。
　　应投最高树，似隔数重云。此处谁能听，遥知独有君。
　　◎卷.93【送李骑曹灵州归觐】张籍
　　翩翩出上京，几日到边城。渐觉风沙起，还将弓箭行。
　　席箕侵路暗，野马见人惊。军府知归庆，应教数骑迎。
　　◎卷.94【寒食夜寄姚侍郎】张籍
　　贫官多寂寞，不异野人居。作酒和山药，教儿写道书。
　　五湖归去远，百事病来疏。况忆同怀者，寒庭月上初。
　　◎卷.95【题清彻上人院】张籍
　　古寺临坛久，松间别起堂。看添浴佛水，自合读经香。
　　爱养无家客，多传得效方。过斋长不出，坐卧一绳床。
　　◎卷.96【寄灵一上人初归云门寺】张籍
　　寒山白云里，法侣自招携。竹径通城下，松门隔水西。
　　方同沃洲去，不作武陵迷。仿佛遥看处，秋风是会稽。
　　◎卷.97【和裴司空即事通简旧僚】张籍
　　肃肃上台坐，四方皆仰风。当朝奉明政，早日立元功。
　　独对赤墀下，密宣黄阁中。犹闻动高韵，思与旧僚同。
　　◎卷.98【使回留别襄阳李司空】张籍
　　江亭寒日晚，弦管有离声。从此一筵别，独为千里行。
　　迟迟恋恩德，役役限公程。回首吟新句，霜云满楚城。
　　◎卷.99【和户部令狐尚书喜裴司空见招看雪】张籍
　　南园新覆雪，上宰晓来看。谁共登春榭，唯闻有地官。
　　色连山远静，气与竹偏寒。高韵更相应，宁同歌吹欢。
　　◎卷.100【和裴司空以诗请刑部白侍郎双鹤】张籍
　　皎皎仙家鹤，远留闲宅中。徘徊幽树月，嘹唳小亭风。
　　丞相西园好，池塘野水通。欲将来放此，赏望与宾同。
　　◎卷.101【同锦州胡郎中清明日对雨西亭宴】张籍
　　郡内开新火，高斋雨气清。惜花邀客赏，劝酒促歌声。
　　共醉移芳席，留欢闭暮城。政闲方宴语，琴筑任遥情。
　　◎卷.102【庄陵挽歌词三首】张籍
　　白日已昭昭，干戈亦渐消。迎师亲出道，从谏早临朝。
　　佞幸威权薄，忠良宠锡饶。丘陵今一变，无复白云谣。
　　观风欲巡洛，习战亦开池。始改三年政，旋闻七月期。
　　陵分内外使，官具吉凶仪。渭北新园路，箫笳远更悲。
　　晓日龙车动，秋风阊阖开。行帷六宫出，执绋万方来。
　　惨惨郊原暮，迟迟挽唱哀。空山烟雨夕，新陌绕陵台。
　　◎卷.103【和左司元郎中秋居十首】张籍
　　选得闲坊住，秋来草树肥。风前卷筒簟，雨里脱荷衣。
　　野客留方去，山童取药归。非因入朝省，过此出门稀。
　　有地唯栽竹，无池亦养鹅。学书求墨迹，酿酒爱朝和。
　　古镜铭文浅，神方谜语多。居贫闲自乐，豪客莫相过。
　　闲来松菊地，未省有埃尘。直去多将药，朝回不访人。
　　见僧收酒器，迎客换纱巾。更恐登清要，难成自在身。
　　自知清静好，不要问时豪。就石安琴枕，穿松压酒槽。
　　山晴因月甚，诗语入秋高。身外无馀事，唯应笔砚劳。
　　闲堂新扫洒，称是早秋天。书客多呈帖，琴僧与合弦。
　　莎台乘晚上，竹院就凉眠。终日无忙事，还应似得仙。
　　醉倚斑藤杖，闲眠瘿木床。案头行气诀，炉里降真香。
　　尚俭经营少，居闲意思长。秋茶莫夜饮，新自作松浆。
　　每忆旧山居，新教上墨图。晚花回地种，好酒问人沽。
　　夜后开朝簿，申前发省符。为郎凡几岁，已见白髭须。
　　菊地才通履，茶房不垒阶。凭医看蜀药，寄信觅吴鞋。
　　尽得仙家法，多随道客斋。本无荣辱意，不是学安排。
　　林下无拘束，闲行放性灵。好时开药灶，高处置琴亭。
　　更撰居山记，唯寻相鹤经。初当授衣假，无吏挽门铃。
　　客散高斋晚，东园景象偏。晴明犹有蝶，凉冷渐无蝉。
　　藤折霜来子，蜗行雨后涎。新诗才上卷，已得满城传。
　　◎卷.104【经王处士原居】张籍
　　旧宅谁相近，唯僧近竹关。庭闲云满井，窗晓雪通山。
　　来客半留宿，借书多寄还。明时未中岁，莫便一生闲。
　　◎卷.105【不食仙姑山房】张籍
　　寂寂花枝里，草堂唯素琴。因山曾改眼，见客不言心。
　　月出溪路静，鹤鸣云树深。丹砂如可学，便欲住幽林。
　　◎卷.106【江头】张籍
　　晚步随江远，来帆过眼频。试寻新住客，少见故乡人。
　　回首怜归翼，长吟任此身。应同南浦雁，更见岭头春。
　　◎卷.107【寄孙冲主簿】张籍
　　低折沧洲簿，无书整两春。马从同事借，妻怕罢官贫。
　　道僻收闲药，诗高笑故人。仍闻长吏奏，表乞锁厅频。
　　◎卷.108【赠任懒】张籍
　　未肯求科第，深坊且隐居。胜游寻野客，高卧看兵书。
　　点药医闲马，分泉灌远蔬。汉庭无得意，谁拟荐相如。
　　◎卷.109【旧宫人】张籍
　　歌舞梁州女，归时白发生。全家没蕃地，无处问乡程。
　　宫锦不传样，御香空记名。一身难自说，愁逐路人行。
　　◎卷.110【春日留别（一作惜别）】张籍
　　游人欲别离，半醉对花枝。看著春又晚，莫轻少年时。
　　临行记分处，回首是相思。各向天涯去，重来未可期。
　　◎卷.111【没蕃故人】张籍
　　前年伐月支，城上没全师。蕃汉断消息，死生长别离。
　　无人收废帐，归马识残旗。欲祭疑君在，天涯哭此时。
　　◎卷.112【赠箕山僧】张籍
　　久住空林下，长斋耳目清。蒲团借客坐，石磹甃人行。
　　似鹤难知性，因山强号名。时闻衣袖里，暗掐念珠声。
　　◎卷.113【冬夕】张籍
　　寒蛩独罢织，湘雁犹能鸣。月色当窗入，乡心半夜生。
　　不成高枕梦，复作绕阶行。回首嗟淹泊，城头北斗横。
　　◎卷.114【奉和陕州十四翁中丞寄雷州二十二翁司户之作】张籍
　　联飞独不前，迥落海南天。贾傅竟行矣，邵公惟泫然。
　　瘴开山更远，路极水无边。沉劣本多感，况闻原上篇。
　　◎卷.115【老将】张籍
　　鬓衰头似雪，行步急如风。不怕骑生马，犹能挽硬弓。
　　兵书封锦字，手诏满香筒。今日身憔悴，犹夸定远功。
　　◎卷.116【送友生游峡中】张籍
　　风静杨柳垂，看花又别离。几年同在此，今日各驱驰。
　　峡里闻猿叫，山头见月时。殷勤一杯酒，珍重岁寒姿。
　　◎卷.117【送安法师】张籍
　　出郭见落日，别君临古津。远程无野寺，宿处问何人。
　　原色不分路，锡声遥隔尘。山阴到家节，犹及蕙兰春。
　　◎卷.118【水】张籍
　　荡漾空沙际，虚明入远天。秋光照不极，鸟色去无边。
　　势引长云阔，波轻片雪连。汀洲杳难测，万古覆苍烟。
　　◎卷.119【岳州晚景】张籍
　　晚景寒鸦集，秋声旅雁归。水光浮日去，霞彩映江飞。
　　洲白芦花吐，园红柿叶稀。长沙卑湿地，九月未成衣。
　　◎卷.120【寒食后（一作王建诗）】张籍
　　田舍清明日，家家出火迟。白衫眠古巷，红索搭高枝。
　　纱带生难结，铜钗重易垂。斩新衣著尽，还似去年时。
　　◎卷.121【寒食书事二首】张籍
　　今朝一百五，出户雨初晴。舞爱双飞蝶，歌闻数里莺。
　　江深青草岸，花满白云城。为政多孱懦，应无酷吏名。
　　出城烟火少，况复是今朝。闲坐将谁语，临觞只自谣。
　　阶前春藓遍，衣上落花飘。妓乐州人戏，使君心寂寥。
　　◎卷.122【和李仆射雨中寄卢、严二给事】张籍
　　郊原飞雨至，城阙湿云埋。迸点时穿牖，浮沤欲上阶。
　　偏滋解箨竹，并洒落花槐。晚润生琴匣，新凉满药斋。
　　从容朝务退，放旷掖曹乖。尽日无来客，闲吟感此怀。
　　◎卷.123【酬李仆射晚春见寄】张籍
　　戟户洞初晨，莺声雨后频。虚庭清气在，众药湿光新。
　　鱼动芳池面，苔侵老竹身。教铺尝酒处，自问探花人。
　　独此长多病，幽居欲过春。今朝听高韵，忽觉离埃尘。
　　◎卷.124【和卢常侍寄华山郑隐者】张籍
　　独住三峰下，年深学炼丹。一间松叶屋，数片石花冠。
　　酒待山中饮，琴将洞口弹。开门移远竹，剪草出幽兰。
　　荒壁通泉架，晴崖晒药坛。寄知骑省客，长向白云闲。
　　◎卷.125【和令狐尚书平泉东庄近居李仆射有寄十韵】张籍
　　平地有清泉，伊南古寺边。涨池闲绕屋，出野遍浇田。
　　旧隐离多日，新邻得几年。探幽皆一绝，选胜又双全。
　　门静山光别，园深竹影连。斜分采药径，直过钓鱼船。
　　鸡犬还应识，云霞顿觉鲜。追思应不远，赏爱谅难偏。
　　此处堪长往，游人早共传。各当恩寄重，归卧恐无缘。
　　◎卷.126【送郑尚书出镇南海（各用来字）】张籍
　　远镇承新命，王程不假催。班行争路送，恩赐并时来。
　　牙旆从城展，兵符到府开。蛮声喧夜市，海色浸潮台。
　　画角天边月，寒关岭上梅。共知公望重，多是隔年回。
　　◎卷.127【徐州试反舌无声】张籍
　　夏木多好鸟，偏知反舌名。林幽仍共宿，时过即无声。
　　竹外天空晓，谿头雨自晴。居人宜寂寞，深院益凄清。
　　入雾暗相失，当风闲易惊。来年上林苑，知尔最先鸣。
　　◎卷.128【省试行不由径】张籍
　　田里有微径，贤人不复行。孰知求捷步，又恐异端成。
　　从易众所欲，安邪患亦生。谁能达天道，共此竞前程。
　　子羽有遗迹，孔门传旧声。今逢大君子，士节自光明。
　　◎卷.129【新城甲仗楼】张籍
　　谢氏起新楼，西临城角头。图功百尺丽，藏器五兵修。
　　结缔榱甍固，虚明户槛幽。鱼龙卷旗帜，霜雪积戈矛。
　　暑雨熇烝隔，凉风宴位留。地高形出没，山静气清优。
　　睥睨斜光彻，阑干宿霭浮。芊芊粳稻色，脉脉苑谿流。
　　郡化黄丞相，诗成沉隐侯。居兹良得景，殊胜岘山游。
　　◎卷.130【赠殷山人】张籍
　　郁郁山中客，知名四十年。恓惶身独隐，寂寞性应便。
　　世业公侯籍，生涯黍稷田。藤悬读书帐，竹系网鱼船。
　　已种千头橘，新开数脉泉。闲游携酒远，幽语向僧偏。
　　入洞题松过，看花选石眠。避喧长汩没，逢胜即留连。
　　自古多高迹，如君少比肩。耕耘此辛苦，章句已流传。
　　昔日交游盛，当时省阁贤。同袍还共弊，连辔每推先。
　　讲序居重席，群儒愿执鞭。满堂虚左待，众目望乔迁。
　　才异时难用，情高道自全。畏人颜惨澹，疏物势迍邅。
　　贤者闻知命，吾生复礼玄。深藏报恩剑，久缉养生篇。
　　憔悴众夫笑，经过郡守怜。夕阳悲病鹤，霜气动饥鹯。
　　处士谁能荐，穷途世所捐。伯鸾甘寄食，元淑苦无钱。
　　策蹇秋尘里，吟诗黄叶前。故裘馀白领，废瑟断朱弦。
　　志气终犹在，逍遥任自然。家贫念婚嫁，身老恋云烟。
　　放逸栖岩鹿，清虚饮露蝉。郑逃秦谷口，严爱越溪边。
　　霄汉予犹阻，荣枯子不牵。山城一相遇，感激意难宣。
　　◎卷.131【夏日可畏（一作丘为诗）】张籍
　　赫赫温风扇，炎炎夏日徂。火威驰迥野，畏景铄遥途。
　　势矫翔阳翰，功分造化炉。禁城千品烛，黄道一轮孤。
　　落照频空簟，馀晖卷夕梧。如何倦游子，中路独踟蹰。
　　◎卷.132【罔象得玄珠】张籍
　　赤水今何处，遗珠已渺然。离娄徒肆目，罔象乃通玄。
　　皎洁因成性，圆明不在泉。暗中看夜色，尘外照晴田。
　　无胫真难掬，怀疑实易迁。今朝搜择得，应免媚晴川。
　　◎卷.133【和李仆射西园】张籍
　　遇午归闲处，西庭敞四檐。高眠著琴枕，散帖检书签。
　　印在休通客，山晴好卷帘。竹凉蝇少到，藤暗蝶争潜。
　　晓鹊频惊喜，疏蝉不许拈。石苔生紫点，栏药吐红尖。
　　虚坐诗情远，幽探道侣兼。所营尚胜地，虽俭复谁嫌。


第三百八十五卷
　　◎卷.1【送裴相公赴镇太原】张籍
　　盛德雄名远近知，功高先乞守藩维。衔恩暂遣分龙节，
　　署敕还同在凤池。天子亲临楼上送，朝官齐出道傍辞。
　　明年塞北清蕃落，应建生祠请立碑。
　　◎卷.2【寄元员外】张籍
　　外郎直罢无馀事，扫洒书堂试药炉。门巷不教当要闹，
　　诗篇转觉足工夫。月明台上唯僧到，夜静坊中有酒沽。
　　朝省入频闲日少，可能同作旧游无。
　　◎卷.3【赠梅处士】张籍
　　早闻声价满京城，头白江湖放旷情。讲易自传新注义，
　　题诗不著旧官名。近移马迹山前住，多向牛头寺里行。
　　天子如今议封禅，应将束帛请先生。
　　◎卷.4【赠王秘书】张籍
　　不曾浪出谒公侯，唯向花间水畔游。每著新衣看药灶，
　　多收古器在书楼。有官只作山人老，平地能开洞穴幽。
　　自领闲司了无事，得来君处喜相留。
　　◎卷.5【谢裴司空寄马（一作蒙裴相公赐马，谨以诗谢）】张籍
　　騄耳新驹骏得名，司空远自寄书生。乍离华厩移蹄涩，
　　初到贫家举眼惊。每被闲人来借问，多寻古寺独骑行。
　　长思岁旦沙堤上，得从鸣珂傍火城。
　　◎卷.6【酬秘书王丞见寄（一作酬王秘书闲居见寄）】张籍
　　相看头白来城阙，却忆漳溪旧往还。今体诗中偏出格，
　　常参官里每同班。街西借宅多临水，马上逢人亦说山。
　　芸阁水曹虽最冷，与君长喜得身闲。
　　◎卷.7【送李馀及第后归蜀】张籍
　　十年人咏好诗章，今日成名出举场。归去唯将新诰牒，
　　后来争取旧衣裳。山桥晓上芭蕉暗，水店晴看芋草黄。
　　乡里亲情相见日，一时携酒贺高堂。
　　◎卷.8【早朝寄白舍人、严郎中】张籍
　　鼓声初动未闻鸡，羸马街中踏冻泥。烛暗有时冲石柱，
　　雪深无处认沙堤。常参班里人犹少，待漏房前月欲西。
　　凤阙星郎离去远，閤门开日入还齐。
　　◎卷.9【书怀寄元郎中】张籍
　　转觉人间无气味，常因身外省因缘。经过独爱游山客，
　　计校唯求买药钱。重作学官闲尽日，一离江坞病多年。
　　吟君钓客词中说，便欲南归榜小船。
　　◎卷.10【赠道士宜师（一作赠广宣师）】张籍
　　自到王城得几年，巴童蜀马共随缘。两朝侍从当时贵，
　　五字声名远处传。旧住红楼通内院，新承墨诏赐斋钱。
　　闲房暂喜居相近，还得陪师坐竹边。
　　◎卷.11【书怀寄王秘书】张籍
　　白发如今欲满头，从来百事尽应休。只于触目须防病，
　　不拟将心更养愁。下药远求新熟酒，看山多上最高楼。
　　赖君同在京城住，每到花前免独游。
　　◎卷.12【题韦郎中新亭】张籍
　　起得幽亭景复新，碧莎地上更无尘。琴书著尽犹嫌少，
　　松竹栽多亦称贫。药酒欲开期好客，朝衣暂脱见闲身。
　　成名同日官连署，此处经过有几人。
　　◎卷.13【送杨州判官（一作赠茅山杨判官）】张籍
　　应得烟霞出俗心，茅山道士共追寻。闲怜鹤貌偏能画，
　　暗辨桐声自作琴。长啸每来松下坐，新诗堪向雪中吟。
　　征南幕里多宾客，君独相知最校深。
　　◎卷.14【喜王起侍郎放牒】张籍
　　东风节气近清明，车马争来满禁城。二十八人初上牒，
　　百千万里尽传名。谁家不借花园看，在处多将酒器行。
　　共贺春司能鉴识，今年定合有公卿。
　　◎卷.15【赠王司马】张籍
　　白笏朱衫年少时，久登班列会朝仪。贮财不省关身用，
　　行义唯愁被众知。藏得宝刀求主带，调成骏马乞人骑。
　　未曾相识多闻说，遥望长如白玉枝。
　　◎卷.16【书怀】张籍
　　自小信成疏懒性，人间事事总无功。别从仙客求方法，
　　时到僧家问苦空。老大登朝如梦里，贫穷作活似村中。
　　未能即便休官去，惭愧南山采药翁。
　　◎卷.17【赠令狐博士】张籍
　　头白新年六十馀，近闻生计转空虚。久为博士谁能识，
　　自到长安赁舍居。骑马出随寻寺客，呼儿散写乞钱书。
　　古来贤哲皆如此，应是才高与众疏。
　　◎卷.18【送从弟删东归】张籍
　　云水东南两月程，贪归庆节马蹄轻。春桥欲醉攀花别，
　　野路闲吟触雨行。诗价已高犹失意，礼司曾赏会成名。
　　旧山风月知应好，莫向秋时不到京。
　　◎卷.19【赠王秘书】张籍
　　早在山东声价远，曾将顺策佐嫖姚。赋来诗句无闲语，
　　老去官班未在朝。身屈只闻词客说，家贫多见野僧招。
　　独从书阁归时晚，春水渠边看柳条。
　　◎卷.20【哭丘长史】张籍
　　曾是先皇殿上臣，丹砂久服不成真。常骑马在嘶空枥，
　　自作书留别故人。诗句遍传天下口，朝衣偏送地中身。
　　最悲昨日同游处，看却春风树树新。
　　◎卷.21【送枝江刘明府】张籍
　　老著青衫为楚宰，平生志业有谁知。家僮从去愁行远，
　　县吏迎来怪到迟。定访玉泉幽院宿，应过碧涧早茶时。
　　向南渐渐云山好，一路唯闻唱竹枝。
　　◎卷.22【送从弟彻东归】张籍
　　缑山领印知公奏，才称同时尽不如。奉使贺成登册礼，
　　陪班看出降恩书。去回在路秋尘里，受诏辞归晓漏初。
　　早晚得为朝署拜，闲坊买宅作邻居。
　　◎卷.23【哭胡十八遇】张籍
　　早得声名年尚少，寻常志气出风尘。文场继续成三代，
　　家族辉华在一身。幼子见生才满月，选书知写未呈人。
　　送君帐下衣裳白，数尺坟头柏树新。
　　◎卷.24【赠贾岛】张籍
　　篱落荒凉僮仆饥，乐游原上住多时。蹇驴放饱骑将出，
　　秋卷装成寄与谁。拄杖傍田寻野菜，封书乞米趁时炊。
　　姓名未上登科记，身屈惟应内史知。
　　◎卷.25【逢王建有赠】张籍
　　年状皆齐初有髭，鹊山漳水每追随。使君座下朝听易，
　　处士庭中夜会诗。新作句成相借问，闲求义尽共寻思。
　　经今三十馀年事，却说还同昨日时。
　　◎卷.26【移居静安坊，答元八郎中】张籍
　　长安寺里多时住，虽守卑官不苦贫。作活每常嫌费力，
　　移居只是贵容身。初开井浅偏宜树，渐觉街闲省踏尘。
　　更喜往还相去近，门前减却送书人。
　　◎卷.27【送杨少尹赴凤翔】张籍
　　诗名往日动长安，首首人家卷里看。西学已行秦博士，
　　南宫新拜汉郎官。得钱只了还书铺，借宅常时事药栏。
　　今去岐州生计薄，移居偏近陇头寒。
　　◎卷.28【送韩侍御归山】张籍
　　闻君久卧在云间，为佐嫖姚未得还。新结茅庐招隐逸，
　　独骑骢马入深山。九灵洞口行应到，五粒松枝醉亦攀。
　　明日珂声出城去，家僮不复扫柴关。
　　◎卷.29【新除水曹郎，答白舍人见贺】张籍
　　年过五十到南宫，章句无名荷至公。黄纸开呈相府后，
　　朱衣引入谢班中。诸曹纵许为仙侣，群吏多嫌是老翁。
　　最幸紫薇郎见爱，独称官与古人同。
　　◎卷.30【送杨少尹赴满城】张籍
　　官为本府当身荣，因得还乡任野情。自废田园今作主，
　　每逢耆老不呼名。旧游寺里僧应识，新别桥边树已成。
　　公事况闲诗更好，将随相逐上山行。
　　◎卷.31【哭元九少府】张籍
　　平生志业独相知，早结云山老去期。初作学官常共宿，
　　晚登朝列暂同时。闲来各数经过地，醉后齐吟唱和诗。
　　今日春风花满宅，入门行哭见灵帷。
　　◎卷.32【送侯判官赴广州从军】张籍
　　年少才高求自展，将身万里赴军门。辟书远到开呈客，
　　公服新成著谢恩。驿舫过江分白堠，戍亭当岭见红幡。
　　海花蛮草连冬有，行处无家不满园。
　　◎卷.33【答白杭州郡楼登望画图见寄】张籍
　　画得江城登望处，寄来今日到长安。乍惊物色从诗出，
　　更想工人下手难。将展书堂偏觉好，每来朝客尽求看。
　　见君向此闲吟意，肯恨当时作外官。
　　◎卷.34【赠赵将军】张籍
　　当年胆略已纵横，每见妖星气不平。身贵早登龙尾道，
　　功高自破鹿头城。寻常得对论边事，委曲承恩掌内兵。
　　会取安西将报国，凌烟阁上大书名。
　　◎卷.35【送和蕃公主】张籍
　　塞上如今无战尘，汉家公主出和亲。邑司犹属宗卿寺，
　　册号还同虏帐人。九姓旗幡先引路，一生衣服尽随身。
　　毡城南望无回日，空见沙蓬水柳春。
　　◎卷.36【寒食内宴二首】张籍
　　朝光瑞气满宫楼，彩纛鱼龙四周稠。廊下御厨分冷食，
　　殿前香骑逐飞球。千官尽醉犹教坐，百戏皆呈未放休。
　　共喜拜恩侵夜出，金吾不敢问行由。
　　城阙沈沈向晓寒，恩当令节赐馀欢，瑞烟深处开三殿，
　　春雨微时引百官，宝树楼前分绣幕，彩花廊下映华栏。
　　宫筵戏乐年年别，已得三回对御看。
　　◎卷.37【朝日敕赐百官樱桃】张籍
　　仙果人间都未有，今朝忽见下天门。捧盘小吏初宣敕，
　　当殿群臣共拜恩。日色遥分门下坐，露香才出禁中园。
　　每年重此先偏待，愿得千春奉至尊。
　　◎卷.38【太白老人】张籍
　　日观东峰幽客住，竹巾藤带亦逢迎。暗修黄箓无人见，
　　深种胡麻共犬行。洞里仙家常独往，壶中灵药自为名。
　　春泉四面绕茅屋，日日唯闻杵臼声。
　　◎卷.39【和裴司空酬满城杨少尹】张籍
　　圣朝偏重大司空，人咏元和第一功。拥节高临汉水上，
　　题诗远入舜城中。共惊向老多年别，更忆登科旧日同。
　　谁不望归丞相府，江边杨柳又秋风。
　　◎卷.40【寄和州刘使君】张籍
　　别离已久犹为郡，闲向春风倒酒瓶。送客特过沙口堰，
　　看花多上水心亭。晓来江气连城白，雨后山光满郭青。
　　到此诗情应更远，醉中高咏有谁听。
　　◎卷.41【赠商州王使君】张籍
　　衔命南来会郡堂，却思朝里接班行。才雄犹是山城守，
　　道薄初为水部郎。选胜相留开客馆，寻幽更引到僧房。
　　明朝从此辞君去，独出商关路渐长。
　　◎卷.42【寄令狐宾客】张籍
　　勋名尽得国家传，退狎琴僧与酒仙。还带郡符经几处，
　　暂辞台座已三年。留司未到龙楼下，拜表长怀玉案前。
　　秋日出城伊水好，领谁相逐上闲船。
　　◎卷.43【寄梅处士】张籍
　　扰扰人间是与非，官闲自觉省心机。六行班里身常下，
　　九列符中事亦稀。市客惯曾赊贱药，家僮惊见著新衣。
　　君今独得居山乐，应喜多时未办归。
　　◎卷.44【送施肩吾东归】张籍
　　知君本是烟霞客，被荐因来城阙间。世业偏临七里濑，
　　仙游多在四明山。早闻诗句传人遍，新得科名到处闲。
　　惆怅灞亭相送去，云中琪树不同攀。
　　◎卷.45【昆仑儿】张籍
　　昆仑家住海中州，蛮客将来汉地游。言语解教秦吉了，
　　波涛初过郁林洲。金环欲落曾穿耳，螺髻长卷不裹头。
　　自爱肌肤黑如漆，行时半脱木绵裘。
　　◎卷.46【赠李杭州】张籍
　　仙郎白首未归朝，应为苍生领六条。惠化州人尽清净，
　　高情野鹤与逍遥。竹间虚馆无朝讼，山畔青田长夏苗。
　　终日政声长独坐，开门长望浙江潮。
　　◎卷.47【送郑尚书赴广州】张籍
　　圣朝选将持符节，内使宣时百辟听。海北蛮夷来舞蹈，
　　岭南封管送图经。白鹇飞绕迎官舫，红槿开当宴客亭。
　　此处莫言多瘴疠，天边看取老人星。
　　◎卷.48【贺秘书王丞南郊摄将军】张籍
　　正初天子亲郊礼，诏摄将军领卫兵。斜带银刀入黄道，
　　先随玉辂到青城。坛边不在千官位，仗外唯闻再拜声。
　　共喜与君逢此日，病中无计得随行。
　　◎卷.49【送令狐尚书赴东都留守】张籍
　　朝廷重寄在关东，共说从前选上公。勋业新城大梁镇，
　　恩荣更守洛阳宫。行香暂出天桥上，巡礼常过禁殿中。
　　每领群臣拜章庆，半开门仗日曈曈。
　　◎卷.50【拜丰陵】张籍
　　岁朝园寝遣公卿，学省班中亦摄行。身逐陵官齐再拜，
　　手持木铎叩三声。寒更报点来山殿，晓炬分行照柏城。
　　却下龙门看渐远，金峰高处日微明。
　　◎卷.51【赠孔尚书】张籍
　　能将直道历荣班，事著元和实录间。三表自陈辞北阙，
　　一家相送入南山。买来侍女教人嫁，赐得朝衣在箧闲。
　　宅近青山高静处，时归林下暂开关。
　　◎卷.52【酬杭州白使君，兼寄浙东元大夫】张籍
　　相印暂离临远镇，掖垣出守复同时。一行已作三年别，
　　两处空传七字诗。越地江山应共见，秦天风月不相知。
　　人间聚散真难料，莫叹平生信所之。
　　◎卷.53【寄苏州白二十二使君】张籍
　　三朝出入紫微臣，头白金章未在身。登第早年同座主，
　　题诗今日是州人。阊门柳色烟中远，茂苑莺声雨后新。
　　此处吟诗向山寺，知君忘却曲江春。
　　◎卷.54【送白宾客分司东都】张籍
　　赫赫声名三十春，高情人独出埃尘。病辞省闼归闲地，
　　恩许宫曹作上宾。诗里难同相得伴，酒边多见自由身。
　　老人也拟休官去，便是君家池上人。
　　◎卷.55【赠阎少保】张籍
　　辞荣恋阙未还乡，修养年多气力强。半俸归烧伏火药，
　　全家解说养生方。特承恩诏新开戟，每见公卿不下床。
　　竹树晴深寒院静，长悬石磬在虚廊。
　　◎卷.56【赠别王侍御赴任陕州司马（一作赠王司马赴陕州）】张籍
　　京城在处闲人少，唯共君行并马蹄。更和诗篇名最出，
　　时倾杯酒户常齐。同趋阙下听钟漏，独向军前闻鼓鼙。
　　今日春明门外别，更无因得到街西。
　　◎卷.57【田司空入朝】张籍
　　西来将相位兼雄，不与诸君觐礼同。早变山东知顺命，
　　新收济上立殊功。朝官叙谒趋门外，恩使喧迎满路中。
　　阊阖晓开铜漏静，身当受册大明宫。
　　◎卷.58【送浙西周判官（一作送浙东周阮范判官）】张籍
　　由来自是烟霞客，早已闻名诗酒间。天阙因将贺表到，
　　家乡新著赐衣还。常吟卷里新酬句，自话湖中旧住山。
　　吴越主人偏爱重，多应不肯放君闲。
　　◎卷.59【送吴炼师归王屋】张籍
　　玉阳峰下学长生，玉洞仙中已有名。独戴熊须冠暂出，
　　唯将鹤尾扇同行。炼成云母休炊爨，已得雷公当吏兵。
　　却到瑶坛上头宿，应闻空里步虚声。
　　◎卷.60【送邵州林使君】张籍
　　词客南行宠命新，潇湘郡入曲江津。山幽自足探微处，
　　俗朴应无争竞人。郭外相连排殿阁，市中多半用金银。
　　知君不作家私计，迁日还同到日贫。
　　◎卷.61【寄王六侍御】张籍
　　渐觉近来筋力少，难堪今日在风尘。谁能借问功名事，
　　只自扶持老病身。贵得药资将助道，肯嫌家计不如人。
　　洞庭已置新居处，归去安期与作邻。
　　◎卷.62【送稽亭山寺僧】张籍
　　师住稽亭高处寺，斜廊曲阁倚云开。山门十里松间入，
　　泉涧三重洞里来。名岳寻游今已遍，家城礼谒便应回。
　　旧房到日闲吟后，林下还登说法台。
　　◎卷.63【送汀州源使君】张籍
　　曾成赵北归朝计，因拜王门最好官。为郡暂辞双凤阙，
　　全家远过九龙滩。山乡只有输蕉户，水镇应多养鸭栏。
　　地僻寻常来客少，刺桐花发共谁看。
　　◎卷.64【寄孙洛阳格（一作寄洛阳孙明府）】张籍
　　久持刑宪声名远，好是中朝正直臣。赤县上来应足事，
　　青山老去未离身。常思从省连归马，乍觉同班少旧人。
　　遥爱南桥秋日晚，雨边杨柳映天津。
　　◎卷.65【胡山人归王屋，因有赠】张籍
　　转转无成到白头，人间举眼尽堪愁。此生已是蹉跎去，
　　每事应从卤莽休。虽作闲官少拘束，难逢胜景可淹留。
　　君归与访移家处，若个峰头最较幽。
　　◎卷.66【寄虔州韩使君】张籍
　　南康太守负才豪，五十如今未拥旄。早得一人知姓字，
　　常闻三事说功劳。月明渡口漳江静，云散城头赣石高。
　　郡政已成秋思远，闲吟应不问官曹。
　　◎卷.67【送从弟濛赴饶州】张籍
　　京城南去鄱阳远，风月悠悠别思劳。三领郡符新寄重，
　　再登科第旧名高。去程江上多看堠，迎吏船中亦带刀。
　　到日更行清静化，春田应不见蓬蒿。
　　◎卷.68【罗道士】张籍
　　城里无人得实年，衣襟常带臭黄烟。楼中赊酒唯留药，
　　洞里争棋不赌钱。闻客语声知贵贱，持花歌咏似狂颠。
　　寻常行处皆逢见，世上多疑是谪仙。
　　◎卷.69【寄陆浑赵明府】张籍
　　与君学省同官处，常日相随说道情。新作陆浑山县长，
　　早知三礼甲科名。郭中时有仙人住，城内应多药草生。
　　公事稀疏来客少，无妨著屐独闲行。
　　◎卷.70【同将作韦二少监赠水部李郎中】张籍
　　旧年同是水曹郎，各罢鱼符自楚乡。重著青衫承诏命，
　　齐趋紫殿异班行。别来同说经过事，老去相传补养方。
　　忆得当时亦连步，如今独在读书堂。
　　◎卷.71【赠王侍御】张籍
　　心同野鹤与尘远，诗似冰壶见底清。府县同趋昨日事，
　　升沉不改故人情。上阳春晚萧萧雨，洛水寒来夜夜声。
　　自叹独为折腰吏，可怜骢马路傍行。
　　◎卷.72【送金少卿副使归新罗】张籍
　　云岛茫茫天畔微，向东万里一帆飞。久为侍子承恩重，
　　今佐使臣衔命归。通海便应将国信，到家犹自著朝衣。
　　从前此去人无数，光彩如君定是稀。
　　◎卷.73【送李司空赴镇襄阳】张籍
　　中外兼权社稷臣，千官齐出拜行尘。再调公鼎勋庸盛，
　　三受兵符宠命新。商路雪开旗旆展，楚堤梅发驿亭春。
　　襄阳风景由来好，重与江山作主人。
　　◎卷.74【送李仆射愬赴镇凤翔】张籍
　　由来勋业属英雄，兄弟连营列位同。先入贼城擒首恶，
　　尽封筦库让元公。旌幢独继家声外，竹帛新添国史中。
　　天子新收秦陇地，故教移镇古扶风。
　　◎卷.75【寄白二十二舍人】张籍
　　早知内诏过先辈，蹭蹬江南百事疏。湓浦城中为上佐，
　　炉峰寺后著幽居。偏依仙法多求药，长共僧游不读书。
　　三省比来名望重，肯容君去乐樵渔。
　　◎卷.76【送友人卢处士游吴越】张籍
　　羡君东去见残梅，惟有王孙独未回。吴苑夕阳明古堞，
　　越宫春草上高台。波生野水雁初下，风满驿楼潮欲来。
　　试问渔舟看雪浪，几多江燕荇花开。
　　◎卷.77【苏州江岸留别乐天（一作白居易诗）】张籍
　　银泥裙映锦障泥，画舸停桡马簇蹄。清管曲终鹦鹉语，
　　红旗影动薄寒嘶。渐消酒色朱颜浅，欲话离情翠黛低。
　　莫忘使君吟咏处，女坟湖北武丘西。
　　◎卷.78【寒食看花】张籍
　　早入公门到夜归，不因寒食少闲时。颠狂绕树猿离锁，
　　踊跃缘冈马断羁。酒污衣裳从客笑，醉饶言语觅花知。
　　老来自喜常无事，仰面西园得咏诗。
　　◎卷.79【酬浙东元尚书见寄绫素】张籍
　　越地缯纱纹样新，远封来寄学曹人。便令裁制为时服，
　　顿觉光荣上病身。应念此官同弃置，独能相贺更殷勤。
　　三千里外无由见，海上东风又一春。
　　◎卷.80【赠项斯（一作王建诗，题云赠贾岛）】张籍
　　端坐吟诗忘忍饥，万人中觅似君稀。门连野水风长到，
　　驴放秋原夜不归。日暖剩收新落叶，天寒更著旧生衣。
　　曲江亭上频频见，为爱鸬鹚雨里飞。


第三百八十六卷
　　◎卷.1【和韦开州盛山十二首·宿云亭】张籍
　　清净当深处，虚明向远开。卷帘无俗客，应只见云来。
　　◎卷.2【和韦开州盛山十二首·梅溪】张籍
　　自爱新梅好，行寻一径斜。不教人扫石，恐损落来花。
　　◎卷.3【和韦开州盛山十二首·茶岭】张籍
　　紫芽连白蕊，初向岭头生。自看家人摘，寻常触露行。
　　◎卷.4【和韦开州盛山十二首·流杯渠】张籍
　　渌酒白螺杯，随流去复回。似知人把处，各向面前来。
　　◎卷.5【和韦开州盛山十二首·盘石磴】张籍
　　垒石盘空远，层层势不危。不知行几匝，得到上头时。
　　◎卷.6【和韦开州盛山十二首·桃坞】张籍
　　春坞桃花发，多将野客游。日西殊未散，看望酒缸头。
　　◎卷.7【和韦开州盛山十二首·竹岩】张籍
　　独入千竿里，缘岩踏石层。笋头齐欲出，更不许人登。
　　◎卷.8【和韦开州盛山十二首·琵琶台】张籍
　　台上绿萝春，闲登不待人。每当休暇日，著履戴纱巾。
　　◎卷.9【和韦开州盛山十二首·胡芦沼】张籍
　　曲沼春流满，新蒲映野鹅。闲斋朝饭后，拄杖绕行多。
　　◎卷.10【和韦开州盛山十二首·隐月岫】张籍
　　月出深峰里，清凉夜亦寒。每嫌西落疾，不得到明看。
　　◎卷.11【和韦开州盛山十二首·绣衣石榻】张籍
　　山城无别味，药草兼鱼果。时到绣衣人，同来石上坐。
　　◎卷.12【和韦开州盛山十二首·上士泉瓶】张籍
　　阶上一眼泉，四边青石甃。唯有护净僧，添瓶将盥漱。
　　◎卷.13【送远客】张籍
　　憔悴远归客，殷勤欲别杯。九星坛下路，几日见重来。
　　◎卷.14【寄西峰僧】张籍
　　松暗水涓涓，夜凉人未眠。西峰月犹在，遥忆草堂前。
　　◎卷.15【禅师（一作西峰顶）】张籍
　　独在西峰顶，年年闭石房。定中无弟子，人到为焚香。
　　◎卷.16【惜花】张籍
　　山中春已晚，处处见花稀。明日来应尽，林间宿不归。
　　◎卷.17【题晖师影堂】张籍
　　日早欲参禅，竟无相识缘。道场今独到，惆怅影堂前。
　　◎卷.18【泾州塞】张籍
　　行到泾州塞，唯闻羌戍鼙。道边古双堠，犹记向安西。
　　◎卷.19【野田】张籍
　　漠漠野田草，草中牛羊道。古墓无子孙，白杨不得老。
　　◎卷.20【岸花】张籍
　　可怜岸边树，红蕊发青条。东风吹渡水，冲着木兰桡。
　　◎卷.21【别于鹄】张籍
　　离灯及晨辉，行人起复思。出门两相顾，青山路逶迤。
　　◎卷.22【送蜀客】张籍
　　蜀客南行祭碧鸡，木绵花发锦江西。
　　山桥日晚行人少，时见猩猩树上啼。
　　◎卷.23【送元结】张籍
　　昔日同游漳水边，如今重说恨绵绵。
　　天涯相见还离别，客路秋风又几年。
　　◎卷.24【宿山祠（一作宫山祠）】张籍
　　秋草宫人斜里墓，宫人谁送葬来时。
　　千千万万皆如此，家在边城亦不知。
　　◎卷.25【美人宫棋】张籍
　　红烛台前出翠娥，海沙铺局巧相和。
　　趁行移手巡收尽，数数看谁得最多。
　　◎卷.26【蛮州（一作杜牧诗，题云蛮中醉）】张籍
　　瘴水蛮中入洞流，人家多住竹棚头。
　　一山海上无城郭，唯见松牌记象州。
　　◎卷.27【送元宗简】张籍
　　貂帽垂肩窄皂裘，雪深骑马向西州。
　　暂时相见还相送，却闭闲门依旧愁。
　　◎卷.28【寄徐晦】张籍
　　鄠陂鱼美酒偏浓，不出琴斋见雪峰。
　　应胜昨来趋府日，簿书床上乱重重。
　　◎卷.29【寄白学士】张籍
　　自掌天书见客稀，纵因休沐锁双扉。
　　几回扶病欲相访，知向禁中归未归。
　　◎卷.30【喜王六同宿】张籍
　　十八年来恨别离，唯同一宿咏新诗。
　　更相借问诗中语，共说如今胜旧时。
　　◎卷.31【题玉像堂】张籍
　　玉毫不着世间尘，辉相分明十八身。
　　入夜无烟灯更好，堂中唯有转经人。
　　◎卷.32【与贾岛闲游】张籍
　　水北原南草色新，雪消风暖不生尘。
　　城中车马应无数，能解闲行有几人。
　　◎卷.33【哭丘长史】张籍
　　丘公已殁故人稀，欲过街西更访谁。
　　每到子城东路上，忆君相逐入朝时。
　　◎卷.34【哭孟寂】张籍
　　曲江院里题名处，十九人中最少年。
　　今日春光君不见，杏花零落寺门前。
　　◎卷.35【患眼】张籍
　　三年患眼今年校，免与风光便隔生。
　　昨日韩家后园里，看花犹似未分明。
　　◎卷.36【答刘竞】张籍
　　刘君久被时抛掷，老向城中作选人。
　　昨日街西相近住，每来存问老夫身。
　　◎卷.37【赠华严院僧】张籍
　　一身依止荒闲院，烛耀窗中有宿烟。
　　遍礼华严经里字，不曾行到寺门前。
　　◎卷.38【逢故人】张籍
　　山东一十馀年别，今日相逢在上都。
　　说尽向来无限事，相看摩捋白髭须。
　　◎卷.39【送萧远弟】张籍
　　街北槐花傍马垂，病身相送出门迟。
　　与君别后秋风夜，作得新诗说向谁。
　　◎卷.40【送辛少府任乐安】张籍
　　才多不肯浪容身，老大诗章转更新。
　　选得天台山下住，一家全作学仙人。
　　◎卷.41【赠任道人】张籍
　　长安多病无生计，药铺医人乱索钱。
　　欲得定知身上事，凭君为算小行年。
　　◎卷.42【招周居士】张籍
　　闭门秋雨湿墙莎，俗客来稀野思多。
　　已扫书斋安药灶，山人作意早经过。
　　◎卷.43【送许处士】张籍
　　高情自与俗人疏，独向蓝溪选僻居。
　　会到白云长取醉，不能窗下读闲书。
　　◎卷.44【送律师归婺州】张籍
　　京中开讲已多时，曾作坛头证戒师。
　　归到双溪桥北寺，乡僧争就学威仪。
　　◎卷.45【题杨秘书新居】张籍
　　爱闲不向争名地，宅在街西最静坊。
　　卷里诗过一千首，白头新受秘书郎。
　　◎卷.46【送晊师】张籍
　　九星台下煎茶别，五老峰头觅寺居。
　　作得新诗旋相寄，人来请莫达空书。
　　◎卷.47【送僧往金州】张籍
　　闻道谿阴山水好，师行一一遍经过。
　　事须觅取堪居处，若个溪头药最多。
　　◎卷.48【寻徐道士】张籍
　　寻师远到晖天观，竹院森森闭药房。
　　闻入静来经七日，仙童檐下独焚香。
　　◎卷.49【答开州韦使君寄车前子】张籍
　　开州午日车前子，作药人皆道有神。
　　惭愧使君怜病眼，三千馀里寄闲人。
　　◎卷.50【忆故州】张籍
　　垒石为山伴野夫，自收灵药读仙书。
　　如今身是他州客，每见青山忆旧居。
　　◎卷.51【送客游蜀】张籍
　　行尽青山到益州，锦城楼下二江流。
　　杜家曾向此中住，为到浣花溪水头。
　　◎卷.52【送陆畅】张籍
　　共踏长安街里尘，吴州独作未归身。
　　昔年旧宅今谁住，君过西塘与问人。
　　◎卷.53【感春】张籍
　　远客悠悠任病身，谢家池上又逢春。
　　明年各自东西去，此地看花是别人。
　　◎卷.54【赠李司议】张籍
　　汉庭谁问投荒客，十载天南着白衣。
　　秋草茫茫恶谿路，岭头遥送北人稀。
　　◎卷.55【别客】张籍
　　青山历历水悠悠，今日相逢明日秋。
　　系马城边杨柳树，为君沽酒暂淹留。
　　◎卷.56【登楼寄胡家兄弟】张籍
　　独上西楼尽日闲，林烟演漾鸟蛮蛮。
　　谢家兄弟重城里，不得同看雨后山。
　　◎卷.57【答刘明府】张籍
　　身病多时又客居，满城亲旧尽相疏。
　　可怜绛县刘明府，犹解频频寄远书。
　　◎卷.58【酬藤杖】张籍
　　病里出门行步迟，喜君相赠古藤枝。
　　倚来自觉身生力，每向傍人说得时。
　　◎卷.59【法雄寺东楼】张籍
　　汾阳旧宅今为寺，犹有当时歌舞楼。
　　四十年来车马绝，古槐深巷暮蝉愁。
　　◎卷.60【寄故人】张籍
　　静曲闲房病客居，蝉声满树槿花疏。
　　故人只在蓝田县，强半年来未得书。
　　◎卷.61【邻妇哭征夫】张籍
　　双鬟初合便分离，万里征夫不得随。
　　今日军回身独殁，去时鞍马别人骑。
　　◎卷.62【和崔驸马闻蝉】张籍
　　凤凰楼下多欢乐，不觉秋风暮雨天。
　　应为昨来身暂病，蝉声得到耳傍边。
　　◎卷.63【和裴仆射看樱桃花】张籍
　　昨日南园新雨后，樱桃花发旧枝柯。
　　天明不待人同看，绕树重重履迹多。
　　◎卷.64【和长安郭明府与友人县中会饮】张籍
　　一尊清酒两人同，好在街西水县中。
　　自恨病身相去远，此时闲坐对秋风。
　　◎卷.65【唐昌观看花】张籍
　　新红旧紫不相宜，看觉从前两月迟。
　　更向同来诗客道，明年到此莫过时。
　　◎卷.66【九华观看花】张籍
　　街西无数闲游处，不似九华仙观中。
　　花里可怜池上景，几重墙壁贮春风。
　　◎卷.67【赠姚合】张籍
　　丹凤城门向晓开，千官相次入朝来。
　　唯君独走冲尘土，下马桥边报直回。
　　◎卷.68【同韦员外开元观寻时道士】张籍
　　观里初晴竹树凉，闲行共到最高房。
　　昨来官罢无生计，欲就师求断谷方。
　　◎卷.69【同韩侍御南溪夜赏】张籍
　　喜作闲人得出城，南溪两月逐君行。
　　忽闻新命须归去，一夜船中语到明。
　　◎卷.70【使行望悟真寺】张籍
　　采玉峰连佛寺幽，高高斜对驿门楼。
　　无端来去骑官马，寸步教身不得游。
　　◎卷.71【重阳日至峡道】张籍
　　无限青山行已尽，回看忽觉远离家。
　　逢高欲饮重阳酒，山菊今朝未有花。
　　◎卷.72【赠主客刘郎中】张籍
　　忆昔君登南省日，老夫犹是褐衣身。
　　谁知二十馀年后，来作客曹相替人。
　　◎卷.73【同严给事闻唐昌观玉蕊近有仙过，因成绝句二首】张籍
　　千枝花里玉尘飞，阿母宫中见亦稀。
　　应共诸仙斗百草，独来偷得一枝归。
　　九色云中紫凤车，寻仙来到洞仙家。
　　飞轮回处无踪迹，唯有斑斑满地花。
　　◎卷.74【秋思】张籍
　　洛阳城里见秋风，欲作归书意万重。
　　忽恐匆匆说不尽，行人临发又开封。
　　◎卷.75【忆远】张籍
　　行人犹未有归期，万里初程日暮时。
　　唯爱门前双柳树，枝枝叶叶不相离。
　　◎卷.76【玉仙馆】张籍
　　长溪新雨色如泥，野水阴云尽向西。
　　楚客天南行渐远，山山树里鹧鸪啼。
　　◎卷.77【寄府吏】张籍
　　野外寻花共作期，今朝出郭不相随。
　　待君公事有闲日，此地春风应过时。
　　◎卷.78【弟萧远雪夜同宿】张籍
　　数卷新游蜀客诗，长安僻巷得相随。
　　草堂雪夜携琴宿，说是青城馆里时。
　　◎卷.79【凉州词三首】张籍
　　边城暮雨雁飞低，芦笋初生渐欲齐。
　　无数铃声遥过碛，应驮白练到安西。
　　古镇城门白碛开，胡兵往往傍沙堆。
　　巡边使客行应早，欲问平安无使来。
　　凤林关里水东流，白草黄榆六十秋。
　　边将皆承主恩泽，无人解道取凉州。
　　◎卷.80【宫词】张籍
　　新鹰初放兔犹肥，白日君王在内稀。
　　薄暮千门临欲锁，红妆飞骑向前归。
　　黄金捍拨紫檀槽，弦索初张调更高。
　　尽理昨来新上曲，内官帘外送樱桃。
　　◎卷.81【华清宫】张籍
　　温泉流入汉离宫，宫树行行浴殿空。
　　武帝时人今欲尽，青山空闭御墙中。
　　◎卷.82【崔驸马养鹤】张籍
　　身闲无事称高情，已有人间章句名。
　　求得鹤来教翦翅，望仙台下亦将行。
　　◎卷.83【闲游】张籍
　　老身不计人间事，野寺秋晴每独过。
　　病眼校来犹断酒，却嫌行处菊花多。
　　◎卷.84【刘兵曹赠酒】张籍
　　一瓶颜色似甘泉，闲向新栽小竹前。
　　饮罢身中更无事，移床独就夕阳眠。
　　◎卷.85【送梧州王使君】张籍
　　楚江亭上秋风起，看发苍梧太守船。
　　千里同行从此别，相逢又隔几多年。
　　◎卷.86【春日早朝】张籍
　　晓陌春寒朝骑来，瑞云深处见楼台。
　　夜来新雨沙堤湿，东上閤门应未开。
　　◎卷.87【寄朱、阚二山人】张籍
　　为个朝章束此身，眼看东路去无因。
　　历阳旧客今应少，转忆邻家二老人。
　　◎卷.88【寄李渤】张籍
　　五度溪头踯躅红，嵩阳寺里讲时钟。
　　春山处处行应好，一月看花到几峰。
　　◎卷.89【寻仙】张籍
　　溪头一径入青崖，处处仙居隔杏花。
　　更见峰西幽客说，云中犹有两三家。
　　◎卷.90【同白侍郎杏园赠刘郎中】张籍
　　一去潇湘头欲白，今朝始见杏花春。
　　从来迁客应无数，重到花前有几人。
　　◎卷.91【答鄱阳客药名诗】张籍
　　江皋岁暮相逢地，黄叶霜前半夏枝。
　　子夜吟诗向松桂，心中万事喜君知。
　　◎卷.92【寄宋景】张籍
　　诏发官兵取乱臣，将军弓箭不离身。
　　今君独在征东府，莫遣功名属别人。
　　◎卷.93【寄王侍御（一作奉御）】张籍
　　爱君紫阁峰前好，新作书堂药灶成。
　　见欲移居相近住，有田多与种黄精。
　　◎卷.94【题渭北寺上方】张籍
　　昔祭郊坛今谒陵，寺中高处最来登。
　　十馀年后人多别，喜见当时转读僧。
　　◎卷.95【闲游（一作题山寺僧院）】张籍
　　终日不离尘土间，若为能见此身闲。
　　今朝暂共游僧语，更恨趋时别旧山。
　　◎卷.96【倡女词】张籍
　　轻鬓丛梳阔扫眉，为嫌风日下楼稀。
　　画罗金缕难相称，故著寻常淡薄衣。
　　◎卷.97【答元八遗纱帽】张籍
　　黑纱方帽君边得，称对山前坐竹床。
　　唯恐被人偷剪样，不曾闲戴出书堂。
　　◎卷.98【题僧院】张籍
　　闻师行讲青龙疏，本寺住来多少年。
　　静扫空房唯独坐，千茎秋竹在檐前。
　　◎卷.99【送元八】张籍
　　百神斋祭相随遍，寻竹看山亦共行。
　　明日城西送君去，旧游重到独题名。
　　◎卷.100【吴楚歌词】张籍
　　庭前春鸟啄林声，红夹罗襦缝未成。
　　今朝社日停针线，起向朱樱树下行。
　　◎卷.101【题方睦上人月台观】张籍
　　一身清净无童子，独坐空堂得几年。
　　每夜焚香通月观，可怜光影最团圆。
　　◎卷.102【华山庙】张籍
　　金天庙下西京道，巫女纷纷走似烟。
　　手把纸钱迎过客，遣求恩福到神前。
　　◎卷.103【病中酬元宗简】张籍
　　东风渐暖满城春，独占幽居养病身。
　　莫说樱桃花已发，今年不作看花人。
　　◎卷.104【寺宿斋】张籍
　　晚到金光门外寺，寺中新竹隔帘多。
　　斋官禁与僧相见，院院开门不得过。
　　◎卷.105【赠施肩吾】张籍
　　世间渐觉无多事，虽有空名未著身。
　　合取药成相待吃，不须先作上天人。
　　◎卷.106【赠王建】张籍
　　白君去后交游少，东野亡来箧笥贫。
　　赖有白头王建在，眼前犹见咏诗人。
　　◎卷.107【逢贾岛】张籍
　　僧房逢着款冬花，出寺行吟日已斜。
　　十二街中春雪遍，马蹄今去入谁家。
　　◎卷.108【山中酬人】张籍
　　山中日暖春鸠鸣，逐水看花任意行。
　　向晚归来石窗下，菖蒲叶上见题名。
　　◎卷.109【弱柏院僧影堂】张籍
　　弱柏倒垂如线蔓，檐头不见有枝柯。
　　影堂香火长相续，应得人来礼拜多。
　　◎卷.110【题故僧影堂】张籍
　　香消云锁旧僧家，僧刹残形半壁斜。
　　日暮松烟寒漠漠，秋风吹破纸莲花。
　　◎卷.111【无题（一作刘禹锡诗，题云踏歌词）】张籍
　　桃溪柳陌好经过，灯下妆成月下歌。
　　为是襄王故宫地，至今犹有细腰多。
　　◎卷.112【山禽】张籍
　　山禽毛如白练带，栖我庭前栗树枝。
　　猕猴半夜来取栗，一双中林向月飞。
　　◎卷.113【秋山】张籍
　　秋山无云复无风，溪头看月出深松。
　　草堂不闭石床静，叶间坠露声重重。
　　◎卷.114【玉真观】张籍
　　台殿曾为贵主家，春风吹尽竹窗纱。
　　院中仙女修香火，不许闲人入看花。
　　◎卷.115【蛮中】张籍
　　铜柱南边毒草春，行人几日到金麟。
　　玉镮穿耳谁家女，自抱琵琶迎海神。
　　◎卷.116【赠道士（一作剡溪逢茅山道士）】张籍
　　茅山近别剡溪逢，玉节青旄十二重。
　　自说年年上天去，罗浮最近海边峰。
　　◎卷.117【重平驿作】张籍
　　茫茫菰草平如地，渺渺长堤曲似城。
　　日暮未知投宿处，逢人更问向前程。
　　◎卷.118【宿天竺寺，寄灵隐寺僧】张籍
　　夜向灵溪息此身，风泉竹露净衣尘。
　　月明石上堪同宿，那作山南山北人。
　　◎卷.119【酬朱庆馀】张籍
　　越女新妆出镜心，自知明艳更沉吟。
　　齐纨未是人间贵，一曲菱歌敌万金。
　　◎卷.120【寒食忆归】张籍
　　京中曹局无多事，寒食贫儿要在家。
　　遮莫杏园胜别处，亦须归看傍村花。
　　◎卷.121【寒食】张籍
　　绿杨枝上五丝绳，枝弱春多欲不胜。
　　唯有一年寒食日，女郎相唤摆阶o3。
　　◎卷.122【赋花】张籍
　　花，花。落早，开赊。对酒客，兴诗家。能回游骑，
　　每驻行车。宛宛清风起，茸茸丽日斜。且愿相留欢洽，
　　惟愁虚弃光华。明年攀折知不远，对此谁能更叹嗟。
　　◎卷.123【句】张籍
　　韩公国大贤，道德赫已闻。时出为阳山，尔区来趋奔。
　　韩官迁掾曹，子随至荆门。韩入为博士，崎岖送归轮。
　　（《送区弘》。《事文类聚》）。


第三百八十七卷
　　◎卷.1【月蚀诗】卢仝
　　新天子即位五年，岁次庚寅，斗柄插子，律调黄钟。
　　森森万木夜僵立，寒气赑屃顽无风。烂银盘从海底出，
　　出来照我草屋东。天色绀滑凝不流，冰光交贯寒曈曨。
　　初疑白莲花，浮出龙王宫。八月十五夜，比并不可双。
　　此时怪事发，有物吞食来。轮如壮士斧斫坏，
　　桂似雪山风拉摧。百炼镜，照见胆，平地埋寒灰。
　　火龙珠，飞出脑，却入蚌蛤胎。摧环破璧眼看尽，
　　当天一搭如煤炱。磨踪灭迹须臾间，便似万古不可开。
　　不料至神物，有此大狼狈。星如撒沙出，争头事光大。
　　奴婢炷暗灯，掩菼如玳瑁。今夜吐焰长如虹，
　　孔隙千道射户外。玉川子，涕泗下，中庭独自行。
　　念此日月者，太阴太阳精。皇天要识物，日月乃化生。
　　走天汲汲劳四体，与天作眼行光明。此眼不自保，
　　天公行道何由行。吾见阴阳家有说，望日蚀月月光灭，
　　朔月掩日日光缺。两眼不相攻，此说吾不容。
　　又孔子师老子云，五色令人目盲。吾恐天似人，
　　好色即丧明。幸且非春时，万物不娇荣。青山破瓦色，
　　绿水冰峥嵘。花枯无女艳，鸟死沉歌声。顽冬何所好，
　　偏使一目盲。传闻古老说，蚀月虾蟆精。径圆千里入汝腹，
　　汝此痴骸阿谁生。可从海窟来，便解缘青冥。
　　恐是眶睫间，掩塞所化成。黄帝有二目，帝舜重瞳明。
　　二帝悬四目，四海生光辉。吾不遇二帝，滉漭不可知。
　　何故瞳子上，坐受虫豸欺。长嗟白兔捣灵药，
　　恰似有意防奸非。药成满臼不中度，委任白兔夫何为。
　　忆昔尧为天，十日烧九州。金烁水银流，玉煼丹砂焦。
　　六合烘为窑，尧心增百忧。帝见尧心忧，
　　勃然发怒决洪流。立拟沃杀九日妖，天高日走沃不及，
　　但见万国赤子bb々生鱼头。此时九御导九日，
　　争持节幡麾幢旒。驾车六九五十四头蛟螭虬，
　　掣电九火輈。汝若蚀开齱bg轮，御辔执索相爬钩，
　　推荡轰訇入汝喉。红鳞焰鸟烧口快，翎鬣倒侧声醆邹。
　　撑肠拄肚礧傀如山丘，自可饱死更不偷。不独填饥坑，
　　亦解尧心忧。恨汝时当食，藏头擫脑不肯食。不当食，
　　张唇哆觜食不休。食天之眼养逆命，安得上帝请汝刘。
　　呜呼，人养虎，被虎啮。天媚蟆，被蟆瞎。乃知恩非类，
　　一一自作孽。吾见患眼人，必索良工诀。想天不异人，
　　爱眼固应一。安得常娥氏，来习扁鹊术。手操舂喉戈，
　　去此睛上物。其初犹朦胧，既久如抹漆。但恐功业成，
　　便此不吐出。玉川子又涕泗下，心祷再拜额榻砂土中，
　　地上虮虱臣仝告愬帝天皇。臣心有铁一寸，可刳妖蟆痴肠。
　　上天不为臣立梯磴，臣血肉身，无由飞上天，扬天光。
　　封词付与小心风，颰排阊阖入紫宫。密迩玉几前擘坼，
　　奏上臣仝顽愚胸。敢死横干天，代天谋其长。东方苍龙角，
　　插戟尾捭风。当心开明堂。统领三百六十鳞虫，
　　坐理东方宫。月蚀不救援，安用东方龙。南方火鸟赤泼血，
　　项长尾短飞跋躠，头戴井冠高逵枿。月蚀鸟宫十三度，
　　鸟为居停主人不觉察，贪向何人家。行赤口毒舌，
　　毒虫头上吃却月，不啄杀。虚眨鬼眼明gPoA，鸟罪不可雪。
　　西方攫虎立踦踦，斧为牙，凿为齿。偷牺牲，食封豕。
　　大蟆一脔，固当软美。见似不见，是何道理。
　　爪牙根天不念天，天若准拟错准拟。北方寒龟被蛇缚，
　　藏头入壳如入狱。蛇筋束紧束破壳，寒龟夏鳖一种味。
　　且当以其肉充臛，死壳没信处，唯堪支床脚，
　　不堪钻灼与天卜。岁星主福德，官爵奉董秦。忍使黔娄生，
　　覆尸无衣巾。天失眼不吊，岁星胡其仁。荧惑矍铄翁，
　　执法大不中。月明无罪过，不纠蚀月虫。年年十月朝太微。
　　支卢谪罚何灾凶。土星与土性相背，反养福德生祸害。
　　到人头上死破败，今夜月蚀安可会。太白真将军，
　　怒激锋铓生。恒州阵斩郦定进，项骨脆甚春蔓菁。
　　天唯两眼失一眼，将军何处行天兵。辰星任廷尉，
　　天律自主持。人命在盆底，固应乐见天盲时。天若不肯信，
　　试唤皋陶鬼一问。一如今日，三台文昌宫，作上天纪纲。
　　环天二十八宿，磊磊尚书郎。整顿排班行，剑握他人将。
　　一四太阳侧，一四天市傍。操斧代大匠，两手不怕伤。
　　弧矢引满反射人，天狼呀啄明煌煌。痴牛与騃女，
　　不肯勤农桑。徒劳含淫思，旦夕遥相望。蚩尤簸旗弄旬朔，
　　始捶天鼓鸣珰琅。枉矢能蛇行，眊目森森张。天狗下舐地，
　　血流何滂滂。谲险万万党，架构何可当。眯目衅成就，
　　害我光明王。请留北斗一星相北极，指麾万国悬中央。
　　此外尽扫除，堆积如山冈，赎我父母光。当时常星没，
　　殒雨如迸浆。似天会事发，叱喝诛奸强。何故中道废，
　　自遗今日殃。善善又恶恶，郭公所以亡。愿天神圣心，
　　无信他人忠。玉川子词讫，风色紧格格。近月黑暗边，
　　有似动剑戟。须臾痴蟆精，两吻自决坼。初露半个璧，
　　渐吐满轮魄。众星尽原赦，一蟆独诛磔。腹肚忽脱落，
　　依旧挂穹碧。光彩未苏来，惨澹一片白。奈何万里光，
　　受此吞吐厄。再得见天眼，感荷天地力。或问玉川子，
　　孔子修春秋。二百四十年，月蚀尽不收。今子咄咄词，
　　颇合孔意不。玉川子笑答，或请听逗留。孔子父母鲁，
　　讳鲁不讳周。书外书大恶，故月蚀不见收。予命唐天，
　　口食唐土。唐礼过三，唐乐过五。小犹不说，大不可数。
　　灾沴无有小大愈，安得引衰周，研核其可否。日分昼，
　　月分夜，辨寒暑。一主刑，二主德，政乃举。孰为人面上，
　　一目偏可去。愿天完两目，照下万方土，万古更不瞽，
　　万万古，更不瞽，照万古。
　　◎卷.2【哭玉碑子】卢仝
　　山有洞左颊，拾得玉碑子。其长一周尺，其阔一药匕。
　　颜色九秋天，棱角四面起。轻敲吐寒流，清悲动神鬼。
　　稽首置手中，只似一片水。至文反无文，上帝应有以。
　　予疑仙石灵，愿以仙人比。心期香汤洗，归送箓堂里。
　　颇奈穷相驴，行动如跛鳖。十里五里行，百蹶复千蹶。
　　颜子不少夭，玉碑中路折。横文寻龟兆，直理任瓦裂。
　　劈竹不可合，破环永离别。向人如有情，似痛滴无血。
　　勘斗平地上，罅坼多啮缺。百见百伤心，不堪再提挈。
　　怪哉坚贞姿，忽脆不坚固。矧曰人间人，安能保常度。
　　敢问生物成，败为有真素。为禀灵异气，不得受秽污。
　　驴罪真不厚，驴生亦错误。更将前前行，复恐山神怒。
　　白云蓊闭岭，高松吟古墓。置此忍其伤，驱驴下山路。
　　◎卷.3【观放鱼歌】卢仝
　　常州贤刺史，从谏议大夫除。天地好生物，
　　刺史性与天地俱。见山客，狎鱼鸟。坐山客，北亭湖。
　　命舟人，驾舫子，漾漾菰蒲。酒兴引行处，正见渔人鱼。
　　刺史密会山客意，复念网罗婴无辜。忽脱身上殷绯袍，
　　尽买罟擭尽有无。鳗鳣鲇鳢鳅，涎恶最顽愚。鳟鲂见豳风，
　　质干稍高流。时白喷雪鲫鲤yA，此辈肥脆为绝尤。
　　老鲤变化颇神异，三十六鳞如抹朱。水苞弘窟有蛟鼍，
　　饵非龙饵唯无鲈。丛杂百千头，性命悬须臾。天心应刺史，
　　刺史尽活诸。一一投深泉，跳脱不复拘。得水竞腾突，
　　动作诡怪殊。或透藻而出，或破浪而趋。或掉尾孑孑，
　　或奋鬣愉愉。或如莺掷梭，或如蛇衔珠。四散渐不见，
　　岛屿徒萦纡。鸂鶒鴒鸥凫，喜观争叫呼。小虾亦相庆，
　　绕岸摇其须。乃知贪生不独顽痴夫。可怜百千命，
　　几为中肠菹。若养圣贤真，大烹龙髓敢惜乎。苦痛如今人，
　　尽是鱼食鱼。族类恣饮啖，强力无亲疏。明明刺史心，
　　不欲与物相欺诬。岸虫两与命，无意杀此活彼用贼徒。
　　亦忆清江使，横遭乎余且。圣神七十钻，不及泥中鳅。
　　哀哉托非贤，五脏生冤仇。若当刺史时，圣物保不囚。
　　不疑且不卜，二子安能谀。二子倘故谀，吾知心受诛。
　　礼重一草木，易封称中孚。又曰钓不纲，又曰远庖厨。
　　故仁人用心，刺史尽合符。昔鲁公观棠距箴，
　　遂被孔子贬而书。今刺史好生，德洽民心，
　　谁为刺史一褒誉。刺史自上来，德风如草铺。衣冠兴废礼，
　　百姓减暴租。豪猾不豪猾，鳏孤不鳏孤。开古孟渎三十里，
　　四千顷泥坑为膏腴，刺史视之总若无。讼庭雀噪坐不得，
　　湖上拔茭植芙蕖。胜业庄中二桑门，时时对坐谈真如。
　　因说十千天子事，福力当与刺史俱。天雨曼陀罗花深没膝，
　　四十千真珠璎珞堆高楼。此中怪特不可会，
　　但慕刺史仁有馀。刺史敕左右兼小家奴，慎勿背我沉毒钩。
　　念鱼承奉刺史仁，深僻处，远远游。刺史官职小，
　　教化未能敷。第一莫近人，恶人唯口腴。第一莫出境，
　　四境多网罟。重伤刺史心，丧尔微贱躯。
　　◎卷.4【示添丁】卢仝
　　春风苦不仁，呼逐马蹄行人家。惭愧瘴气却怜我，
　　入我憔悴骨中为生涯。数日不食强强行，
　　何忍索我抱看满树花。不知四体正困惫，
　　泥人啼哭声呀呀。忽来案上翻墨汁，涂抹诗书如老鸦。
　　父怜母惜掴不得，却生痴笑令人嗟。宿舂连晓不成米，
　　日高始进一碗茶。气力龙钟头欲白，凭仗添丁莫恼爷。
　　◎卷.5【寄男抱孙】卢仝
　　别来三得书，书道违离久。书处甚粗杀，且喜见汝手。
　　殷十七又报，汝文颇新有。别来才经年，囊盎未合斗。
　　当是汝母贤，日夕加训诱。尚书当毕功，礼记速须剖。
　　喽罗儿读书，何异摧枯朽。寻义低作声，便可养年寿。
　　莫学村学生，粗气强叫吼。下学偷功夫，新宅锄蔾莠。
　　乘凉劝奴婢，园里耨葱韭。远篱编榆棘，近眼栽桃柳。
　　引水灌竹中，蒲池种莲藕。捞漉蛙蟆脚，莫遣生科斗。
　　竹林吾最惜，新笋好看守。万箨苞龙儿，攒迸溢林薮。
　　吾眼恨不见，心肠痛如搊。宅钱都未还，债利日日厚。
　　箨龙正称冤，莫杀入汝口。丁宁嘱托汝，汝活箨龙不。
　　殷十七老儒，是汝父师友。传读有疑误，辄告谘问取。
　　两手莫破拳，一吻莫饮酒。莫学捕鸠鸽，莫学打鸡狗。
　　小时无大伤，习性防已后。顽发苦恼人，汝母必不受。
　　任汝恼弟妹，任汝恼姨舅。姨舅非吾亲，弟妹多老丑。
　　莫恼添丁郎，泪子作面垢。莫引添丁郎，赫赤日里走。
　　添丁郎小小，别吾来久久。脯脯不得吃，兄兄莫捻搜。
　　他日吾归来，家人若弹纠。一百放一下，打汝九十九。
　　◎卷.6【自咏三首】卢仝
　　为报玉川子，知君未是贤。低头虽有地，仰面辄无天。
　　骨肉清成瘦，莴蔓老觉膻。家书与心事，相伴过流年。
　　卢子躘踵也，贤愚总莫惊。蚊虻当家口，草石是亲情。
　　万卷堆胸朽，三光撮眼明。翻悲广成子，闲气说长生。
　　物外无知己，人间一癖王。生涯身是梦，耽乐酒为乡。
　　日月黏髭须，云山锁肺肠。愚公只公是，不用谩惊张。
　　◎卷.7【送王储詹事西游献兵书】卢仝
　　美酒拨醅酌，杨花飞尽时。落日长安道，方寸无人知。
　　箧中制胜术，气雄屈指算。半醉千殷勤，仰天一长叹。
　　玉匣百炼剑，龟文又龙吼。抽赠王将军，勿使虚白首。
　　◎卷.8【送邵兵曹归江南】卢仝
　　春风杨柳陌，连骑醉离觞。千里远山碧，一条归路长。
　　花开愁北渚，云去渡南湘。东望濛濛处，烟波是故乡。
　　◎卷.9【寄外兄魏澈】卢仝
　　何处堪惆怅，情亲不得亲。兴宁楼上月，辜负酒家春。
　　◎卷.10【喜逢郑三游山】卢仝
　　相逢之处花茸茸，石壁攒峰千万重。
　　他日期君何处好，寒流石上一株松。
　　◎卷.11【卓女怨】卢仝
　　妾本怀春女，春愁不自任。迷魂随凤客，娇思入琴心。
　　托援交情重，当垆酌意深。谁家有夫婿，作赋得黄金。
　　◎卷.12【守岁二首】卢仝
　　去年留不住，年来也任他。当垆一榼酒，争奈两年何。
　　老来经节腊，乐事甚悠悠。不及儿童日，都卢不解愁。
　　◎卷.13【新月】卢仝
　　仙宫云箔卷，露出玉帘钩。清光无所赠，相忆凤凰楼。
　　◎卷.14【解闷】卢仝
　　人生都几日，一半是离忧。但有尊中物，从他万事休。
　　◎卷.15【扬子津】卢仝
　　风卷鱼龙暗楚关，白波沉却海门山。
　　鹏腾鳌倒且快性，地坼天开总是闲。
　　◎卷.16【人日立春】卢仝
　　春度春归无限春，今朝方始觉成人。
　　从今克己应犹及，颜与梅花俱自新。
　　◎卷.17【送尉迟羽之归宣州】卢仝
　　君归乎，君归兴不孤。谢脁澄江今夜月，也应忆著此山夫。
　　◎卷.18【悲新年】卢仝
　　新年何事最堪悲，病客遥听百舌儿。
　　太岁只游桃李径，春风肯管岁寒枝。
　　◎卷.19【忆酒寄刘侍郎】卢仝
　　爱酒如偷蜜，憎醒似见刀。君为麹糵主，酒醴莫辞劳。
　　◎卷.20【白鹭鸶】卢仝
　　刻成片玉白鹭鸶，欲捉纤鳞心自急。
　　翘足沙头不得时，傍人不知谓闲立。
　　◎卷.21【风中琴】卢仝
　　五音六律十三徽，龙吟鹤响思庖羲。
　　一弹流水一弹月，水月风生松树枝。
　　◎卷.22【感秋别怨】卢仝
　　霜秋自断魂，楚调怨离分。魄散瑶台月，心随巫峡云。
　　蛾眉谁共画，凤曲不同闻。莫似湘妃泪，斑斑点翠裙。
　　◎卷.23【新蝉】卢仝
　　泉溜潜幽咽，琴鸣乍往还。长风翦不断，还在树枝间。
　　◎卷.24【题褚遂良孙庭竹】卢仝
　　负霜停雪旧根枝，龙笙凤管君莫截。
　　春风一番琴上来，摇碎金尊碧天月。
　　◎卷.25【访含曦上人】卢仝
　　三入寺，曦未来。辘轳无人井百尺，渴心归去生尘埃。
　　◎卷.26【客淮南病】卢仝
　　扬州蒸毒似燂汤，客病清枯鬓欲霜。
　　且喜闭门无俗物，四肢安稳一张床。
　　◎卷.27【村醉】卢仝
　　昨夜村饮归，健倒三四五。摩挲青莓苔，莫嗔惊著汝。
　　◎卷.28【萧宅二三子赠答诗二十首·客赠石】卢仝
　　竹下青莎中，细长三四片。主人虽不归，长见主人面。
　　◎卷.29【萧宅二三子赠答诗二十首·石让竹】卢仝
　　自顾拨不转，何敢当主人。竹弟有清风，可以娱嘉宾。
　　◎卷.30【萧宅二三子赠答诗二十首·竹答客】卢仝
　　竹弟谢石兄，清风非所任。随分有萧瑟，实无坚重心。
　　◎卷.31【萧宅二三子赠答诗二十首·石请客】卢仝
　　竹弟虽让客，不敢当客恩。自惭埋没久，满面苍苔痕。
　　◎卷.32【萧宅二三子赠答诗二十首·客答石】卢仝
　　遍索天地间，彼此最痴癖。主人幸未来，与君为莫逆。
　　◎卷.33【萧宅二三子赠答诗二十首·石答竹】卢仝
　　石报孤竹君，此客甚高调。共我相共痴，不怕主人天下笑。
　　我非蛱蝶儿，我非桃李枝。不要儿女扑，不要春风吹。
　　苔藓印我面，雨露皴我皮。此故不嫌我，突兀蒙相知。
　　此客即西归，我心徒依依。我欲随客去，累重不解飞。
　　知弟虚心亦待客，此客何以共报之。
　　◎卷.34【萧宅二三子赠答诗二十首·竹请客】卢仝
　　我本泰山阿，避地到南国。主人欲移家，我亦要归北。
　　上客幸先归，愿托归飞翼。唯将翛翛风，累路报恩德。
　　◎卷.35【萧宅二三子赠答诗二十首·客谢竹】卢仝
　　扬州驳杂地，不辨龙蜥蜴。客身正干枯，行处无膏泽。
　　太山道不远，相庇实无力。君若随我行，必有煎茶厄。
　　◎卷.36【萧宅二三子赠答诗二十首·石请客】卢仝
　　启母是诸母，三十六峰是诸父。知君家近父母家，
　　小人安得不怀土。怜君与我金石交，君归可得共载否。
　　小人无以报君恩，使君池亭风月古。
　　◎卷.37【萧宅二三子赠答诗二十首·客谢石】卢仝
　　我有水竹庄，甚近嵩之巅。是君归休处，可以终天年。
　　虽有提携劳，不忧粮食钱。但恐主人心，疑我相钓竿。
　　◎卷.38【萧宅二三子赠答诗二十首·石再请客】卢仝
　　主人若知我，应喜我结得君。主人不知我，
　　我住何求于主人。我在天地间，自是一片物。
　　可得杠压我，使我头不出。
　　◎卷.39【萧宅二三子赠答诗二十首·客许石】卢仝
　　石公说道理，句句出凡格。相知贵知心，岂恨主为客。
　　过须归去来，旦晚上无厄。主人诚贤人，多应不相责。
　　◎卷.40【萧宅二三子赠答诗二十首·井请客】卢仝
　　我生天地间，颇是往还数。已效炊爨劳，我亦不愿住。
　　君有造化力，在君一降顾。我愿拔黄泉，轻举随君去。
　　◎卷.41【萧宅二三子赠答诗二十首·客谢井】卢仝
　　改邑不改井，此是井卦辞。井公莫怪惊，说我成憨痴。
　　我纵有神力，争敢将公归。扬州恶百姓，疑我卷地皮。
　　◎卷.42【萧宅二三子赠答诗二十首·马兰请客】卢仝
　　兰兰是小草，不怕郎君骂。愿得随君行，暂到嵩山下。
　　◎卷.43【萧宅二三子赠答诗二十首·客请马兰】卢仝
　　嵩山未必怜兰兰，兰兰已受郎君恩。
　　不须刷帚跳踪走，只拟兰浪出其门。
　　◎卷.44【萧宅二三子赠答诗二十首·蛱蝶请客】卢仝
　　粉末为四体，春风为生涯。愿得纷飞去，与君为眼花。
　　◎卷.45【萧宅二三子赠答诗二十首·客答蛱蝶】卢仝
　　君是轻薄子，莫窥君子肠。且须看雀儿，雀儿衔尔将。
　　◎卷.46【萧宅二三子赠答诗二十首·虾蟆请客】卢仝
　　凡有水竹处，我曹长先行。愿君借我一勺水，
　　与君昼夜歌德声。
　　◎卷.47【萧宅二三子赠答诗二十首·客请虾蟆】卢仝
　　虾蟆蟆，叩头莫语人闻声。扬州虾蚬忽得便，
　　腥臊臭秽逐我行。我身化作青泥坑。


第三百八十八卷
　　◎卷.1【龟铭】卢仝
　　龟，汝灵于人，不灵于身，致网于津。吾灵于身，
　　不灵于人，致走于尘。龟，吾与汝邻。
　　◎卷.2【梳铭】卢仝
　　有发兮朝朝思理，有身兮胡不如是。
　　◎卷.3【小妇吟】卢仝
　　小妇欲入门，隈门匀红妆。大妇出门迎，正顿罗衣裳。
　　门边两相见，笑乐不可当。夫子于傍聊断肠，
　　小妇哆et上高堂。开玉匣，取琴张。陈金罍，酌满觞。
　　愿言两相乐，永与同心事我郎。夫子于傍剩欲狂。
　　珠帘风度百花香，翠帐云屏白玉床。啼鸟休啼花莫笑，
　　女英新喜得娥皇。
　　◎卷.4【月下寄徐希仁】卢仝
　　夜半沙上行，月莹天心明。沙月浩无际，此中离思生。
　　上天何寥廓，下地何峥嵘。吾道岂已矣，为君倾兕觥。
　　◎卷.5【赠徐希仁石砚别】卢仝
　　灵山一片不灵石，手斫成器心所惜。凤鸟不至池不成，
　　蛟龙干蟠水空滴。青松火炼翠烟凝，寒竹风摇远天碧。
　　今日赠君离别心，此中至浅造化深。用之可以过珪璧，
　　弃置还为一片石。
　　◎卷.6【有所思】卢仝
　　当时我醉美人家，美人颜色娇如花。今日美人弃我去，
　　青楼珠箔天之涯。天涯娟娟姮娥月，三五二八盈又缺。
　　翠眉蝉鬓生别离，一望不见心断绝。心断绝，几千里。
　　梦中醉卧巫山云，觉来泪滴湘江水。湘江两岸花木深，
　　美人不见愁人心。含愁更奏绿绮琴，调高弦绝无知音。
　　美人兮美人，不知为暮雨兮为朝云。相思一夜梅花发，
　　忽到窗前疑是君。
　　◎卷.7【楼上女儿曲】卢仝
　　谁家女儿楼上头，指挥婢子挂帘钩。林花撩乱心之愁，
　　卷却罗袖弹箜篌。箜篌历乱五六弦，罗袖掩面啼向天。
　　相思弦断情不断，落花纷纷心欲穿。心欲穿，凭栏干。
　　相忆柳条绿，相思锦帐寒。直缘感君恩爱一回顾，
　　使我双泪长珊珊。我有娇靥待君笑，我有娇蛾待君扫。
　　莺花烂熳君不来，及至君来花已老。心肠寸断谁得知，
　　玉阶幂历生青草。
　　◎卷.8【秋梦行】卢仝
　　客行一夜秋风起，客梦南游渡湘水。湘水泠泠彻底清，
　　二妃怨处无限情。娥皇不语启娇靥，女英目成转心惬。
　　长眉入鬓何连娟，肌肤白玉秀且鲜。裴回共咏东方日，
　　沉吟再理南风弦。声断续，思绵绵，中含幽意两不宣。
　　殷勤纤手惊破梦，中宵寂寞心凄然。心凄然，肠亦绝。
　　寐不寐兮玉枕寒，夜深夜兮霜似雪。镜中不见双翠眉，
　　台前空挂纤纤月。纤纤月，盈复缺，娟娟似眉意难诀。
　　愿此眉兮如此月，千里万里光不灭。
　　◎卷.9【自君之出矣】卢仝
　　自君之出矣，壁上蜘蛛织。近取见妾心，夜夜无休息。
　　妾有双玉环，寄君表相忆。环是妾之心，玉是君之德。
　　驰情增悴容，蓄思损精力。玉簟寒凄凄，延想心恻恻。
　　风含霜月明，水泛碧天色。此水有尽时，此情无终极。
　　◎卷.10【走笔谢孟谏议寄新茶】卢仝
　　日高丈五睡正浓，军将打门惊周公。口云谏议送书信，
　　白绢斜封三道印。开缄宛见谏议面，手阅月团三百片。
　　闻道新年入山里，蛰虫惊动春风起。天子须尝阳羡茶，
　　百草不敢先开花。仁风暗结珠琲瓃，先春抽出黄金芽。
　　摘鲜焙芳旋封裹，至精至好且不奢。至尊之馀合王公，
　　何事便到山人家。柴门反关无俗客，纱帽笼头自煎吃。
　　碧云引风吹不断，白花浮光凝碗面。一碗喉吻润，
　　两碗破孤闷。三碗搜枯肠，唯有文字五千卷。四碗发轻汗，
　　平生不平事，尽向毛孔散。五碗肌骨清，六碗通仙灵。
　　七碗吃不得也，唯觉两腋习习清风生。蓬莱山，在何处。
　　玉川子，乘此清风欲归去。山上群仙司下土，
　　地位清高隔风雨。安得知百万亿苍生命，
　　堕在巅崖受辛苦。便为谏议问苍生，到头还得苏息否。
　　◎卷.11【冬行三首】卢仝
　　虫豸腊月皆在蛰，吾独何乃劳其形。小大无由知天命，
　　但怪守道不得宁。老母妻子一挥手，涕下便作千里行。
　　自顾不及遭霜叶，旦夕保得同飘零。达生何足云，
　　偶然苦乐经其身。古来尧孔与桀跖，善恶何补如今人。
　　长年爱伊洛，决计卜长久。赊买里仁宅，水竹且小有。
　　卖宅将还资，旧业苦不厚。债家征利心，饿虎血染口。
　　腊风刀刻肌，遂向东南走。贤哉韩员外，劝我莫强取。
　　凭风谢长者，敢不愧心苟。赁载得估舟，估杂非吾偶。
　　壮色排榻席，别座夸羊酒。落日无精光，哑暝被掣肘。
　　漕石生齿牙，洗滩乱相掫。奔澌嚼篙杖，夹岸雪龙吼。
　　可怜圣明朝，还为丧家狗。通运隔南溟，债利拄北斗。
　　扬州屋舍贱，还债堪了不。此宅贮书籍，地湿忧蠹朽。
　　贾僎旧相识，十年与营守。贫交多变态，僎得君子不。
　　利命子罕言，我诚孔门丑。且贵终焉图，死免惭狐首。
　　何当归帝乡，白云永相友。
　　不敢唾汴水，汴水入东海。污泥龙王宫，恐获不敬罪。
　　不敢蹋汴堤，汴堤连秦宫。蹋尽天子土，馈餫无由通。
　　此言虽太阔，且是臣心肠。野风结阴兵，千里鸣刀枪。
　　海月护羁魄，到晓点孤光。上不事天子，下不识侯王。
　　夜半睡独觉，爽气盈心堂。颜子甚年少，孔圣同行藏。
　　我年过颜子，敢道不自强。船人虽奴兵，亦有意智长。
　　问我何所得，乐色填清扬。我报果有为，孔经在衣裳。
　　◎卷.12【常州孟谏议座上闻韩员外职方贬国子博士有感五首】卢仝
　　忽见除书到，韩君又学官。死生纵有命，人事始知难。
　　烈火先烧玉，庭芜不养兰。山夫与刺史，相对两巑岏。
　　干禄无便佞，宜知黜此身。员郎犹小小，国学大频频。
　　孤宦心肝直，天王苦死嗔。朝廷无谏议，谁是雪韩人。
　　何事遭朝贬，知何被不容。不如思所自，只欲涕无从。
　　爵服何曾好，荷衣已惯缝。朝官莫相识，归去老岩松。
　　力小垂垂上，天高又不登。致身唯一己，获罪则颜朋。
　　禄位埋坑阱，康庄垒剑棱。公卿共惜取，莫遣玉山崩。
　　谁怜野田子，海内一韩侯。左道官虽乐，刚肠得健无。
　　功名生地狱，礼教死天囚。莫言耕种好，须避蒺藜秋。
　　◎卷.13【夏夜闻蚯蚓吟】卢仝
　　夏夜雨欲作，傍砌蚯蚓吟。念尔无筋骨，也应天地心。
　　汝无亲朋累，汝无名利侵。孤韵似有说，哀怨何其深。
　　泛泛轻薄子，旦夕还讴吟。肝胆异汝辈，热血徒相侵。
　　◎卷.14【扬州送伯龄过江】卢仝
　　伯龄不厌山，山不养伯龄。松颠有樵堕，石上无禾生。
　　不忍六尺躯，遂作东南行。诸侯尽食肉，壮气吞八纮。
　　不唧溜钝汉，何由通姓名。夷齐饿死日，武王称圣明。
　　节义士枉死，何异鸿毛轻。努力事干谒，我心终不平。
　　◎卷.15【忆金鹅山沈山人二首】卢仝
　　君家山头松树风，适来入我竹林里。一片新茶破鼻香，
　　请君速来助我喜。莫合九转大还丹，莫读三十六部大洞经。
　　闲来共我说真意，齿下领取真长生。不须服药求神仙，
　　神仙意智或偶然。自古圣贤放入土，淮南鸡犬驱上天。
　　白日上升应不恶，药成且辄一丸药。暂时上天少问天，
　　蛇头蝎尾谁安著。
　　君爱炼药药欲成，我爱炼骨骨已清。试自比校得仙者，
　　也应合得天上行。天门九重高崔嵬，清空凿出黄金堆。
　　夜叉守门昼不启，夜半醮祭夜半开。夜叉喜欢动关锁，
　　锁声zh地生风雷。地上禽兽重血食，性命血化飞黄埃。
　　太上道君莲花台，九门隔阔安在哉。呜呼沈君大药成，
　　兼须巧会鬼物情，无求长生丧厥生。
　　◎卷.5【寄萧二十三庆中】卢仝
　　萧乎萧乎，忆萧者嵩山之卢。卢扬州，萧歙州。
　　相思过春花，鬓毛生麦秋。千灾万怪天南道，
　　猩猩鹦鹉皆人言。山魈吹火虫入碗，鸩鸟咒诅鲛吐涎。
　　就中南瘴欺北客，凭君数磨犀角吃，我忆君心千百间。
　　千百间君何时还，使我夜夜劳魂魄。
　　◎卷.6【赠金鹅山人沈师鲁】卢仝
　　金鹅山中客，来到扬州市。买药床头一破颜，
　　撇然便有上天意。日月高挂玄关深，金膏切淬肌骨异。
　　人皆食谷与五味，独食太和阴阳气。浩浩流珠走百关，
　　绵绵若存有深致。种玉不耕山外非内粹。凿儒关决文泉彰，
　　风雅因君不复坠。光不外照刃不磨，回避人间恶富贵。
　　三日四日五六日，盘礴化元搜万类。昼饮兴酣陶天和，
　　夜话造微□精魅。示我插血不死方，赏我风格不肥腻。
　　肉眼不识天上书，小儒安敢窥奥秘。昆仑路隔西北天，
　　三山后浮不著地。君到头来忆我时，金简为吾镌一字。
　　◎卷.7【叹昨日三首】卢仝
　　昨日之日不可追，今日之日须臾期。如此如此复如此，
　　壮心死尽生鬓丝。秋风落叶客肠断，不办斗酒开愁眉。
　　贤名圣行甚辛苦，周公孔子徒自欺。
　　天下薄夫苦耽酒，玉川先生也耽酒。薄夫有钱恣张乐，
　　先生无钱养恬漠。有钱无钱俱可怜，百年骤过如流川。
　　平生心事消散尽，天上白日悠悠悬。
　　上帝板板主何物，日车劫劫西向没。自古贤圣无奈何，
　　道行不得皆白骨。白骨土化鬼入泉，生人莫负平生年。
　　何时出得禁酒国，满瓮酿酒曝背眠。
　　◎卷.8【月蚀诗】卢仝
　　东海出明月，清明照毫发。朱弦初罢弹，金兔正奇绝。
　　三五与二八，此时光满时。颇奈虾蟆儿，吞我芳桂枝。
　　我爱明镜洁，尔乃痕翳之。尔且无六翮，焉得升天涯。
　　方寸有白刃，无由扬清辉。如何万里光，遭尔小物欺。
　　却吐天汉中，良久素魄微。日月尚如此，人情良可知。
　　◎卷.9【直钩吟】卢仝
　　初岁学钓鱼，自谓鱼易得。三十持钓竿，一鱼钓不得。
　　人钩曲，我钩直，哀哉我钩又无食。文王已没不复生，
　　直钩之道何时行。
　　◎卷.10【与马异结交诗】卢仝
　　天地日月如等闲，卢仝四十无往还。唯有一片心脾骨，
　　巉岩崒硉兀郁律。刀剑为峰崿，平地放著高如昆仑山。
　　天不容，地不受，日月不敢偷照耀。神农画八卦，
　　凿破天心胸。女娲本是伏羲妇，恐天怒，捣炼五色石，
　　引日月之针，五星之缕把天补。补了三日不肯归婿家，
　　走向日中放老鸦。月里栽桂养虾蟆，天公发怒化龙蛇。
　　此龙此蛇得死病，神农合药救死命。天怪神农党龙蛇，
　　罚神农为牛头，令载元气车。不知药中有毒药，
　　药杀元气天不觉。尔来天地不神圣，日月之光无正定。
　　不知元气元不死，忽闻空中唤马异。马异若不是祥瑞，
　　空中敢道不容易。昨日仝不仝，异自异，是谓大仝而小异。
　　今日仝自仝，异不异，是谓仝不往兮异不至，
　　直当中兮动天地。白玉璞里斫出相思心，
　　黄金矿里铸出相思泪。忽闻空中崩崖倒谷声，
　　绝胜明珠千万斛，买得西施南威一双婢。此婢娇饶恼杀人，
　　凝脂为肤翡翠裙，唯解画眉朱点唇。自从获得君，
　　敲金摐玉凌浮云。却返顾，一双婢子何足云。
　　平生结交若少人，忆君眼前如见君。青云欲开白日没，
　　天眼不见此奇骨。此骨纵横奇又奇，千岁万岁枯松枝。
　　半折半残压山谷，盘根蹙节成蛟螭。
　　忽雷霹雳卒风暴雨撼不动，欲动不动千变万化总是鳞皴皮。
　　此奇怪物不可欺。卢仝见马异文章，酌得马异胸中事。
　　风姿骨本恰如此，是不是，寄一字。
　　◎卷.11【感古四首】卢仝
　　天生圣明君，必资忠贤臣。舜禹竭股肱，共佐尧为君。
　　四载成地理，七政齐天文。阶下蓂荚生，琴上南风薰。
　　轮转夏殷周，时复犹一人。秦汉事谗巧，魏晋忘机钧。
　　猜忌相翦灭，尔来迷恩亲。以愚保其身，不觉身沉沦。
　　以智理其国，遂为国之贼。苟图容一身，万事良可恻。
　　可怜万乘君，聪明受沉惑。忠良伏草莽，无因施羽翼。
　　日月异又蚀，天地晦如墨。既亢而后求，异哉龙之德。
　　人生何所贵，所贵有终始。昨日盈尺璧，今朝尽瑕弃。
　　苍蝇点垂棘，巧舌成锦绮。箕子为之奴，比干谏而死。
　　仲尼鲁司寇，出走为群婢。假如屈原醒，其奈一国醉。
　　一国醉号呶，一人行清高。便欲激颓波，此事真徒劳。
　　上山逢猛虎，入海逢巨鳌。王者苟不死，腰下鱼鳞刀。
　　东海波连天，三度成桑田。高岸高于屋，斯须变溪谷。
　　天地犹尚然，人情难久全。夜半白刃仇，旦来金石坚。
　　萧绶既解坼，陈印亦弃捐。竭节遇刀割，输忠遭祸缠。
　　不予衾之眠，信予衾之穿。镜明不自照，膏润徒自煎。
　　抱剑长太息，泪堕秋风前。
　　古来不患寡，所患患不均。单醪投长河，三军尽沉沦。
　　今人异古人，结托唯亲宾。毁坼维鹊巢，不行鳲鸠仁。
　　鄙吝不识分，有心占阳春。鸾鹤日已疏，燕雀日已亲。
　　小物无大志，安测栖松筠。恩眷多弃故，物情尚逐新。
　　瓦砾暂拂拭，光掩连城珍。唇吻恣谈铄，黄金同灰尘。
　　苏秦北游赵，张禄西入秦。既变嫂叔节，仍摈华阳君。
　　万世金石交，一饷如浮云。骨肉且不顾，何况长羁贫。
　　君莫以富贵，轻忽他年少，听我暂话会稽朱太守。
　　正受冻饿时，索得人家贵傲妇。读书书史未润身，
　　负薪辛苦胝生肘。谓言琴与瑟，糟糠结长久。
　　不分杀人羽翮成，临临冲天妇嫌丑。□□□□□□□。
　　其奈一朝太守振羽仪，乡关昼行衣锦衣。哀哉旧妇何眉目，
　　新婿随行向天哭。寸心金石徒尔为，杯水庭沙空自覆。
　　乃知愚妇人，妒忌阴毒心。唯救眼底事，不思日月深。
　　等闲取羞死，岂如甘布衾。
　　◎卷.12【杂兴】卢仝
　　意智未成百不解，见人富贵亦心爱。等闲对酒呼三达，
　　屠羊杀牛皆自在。放心为乐笙歌攒，壮气激作风霜寒。
　　厨中玉馔盈金盘，方丈厌见嫌不餐。飞鹰跃马实快性，
　　唇腐齿烂空巑岏。岂期福极翻成祸，祸成身诛家亦破。
　　昨朝惆怅不如君，今日悲君不如我。否泰交加无定主，
　　懒学风云戢翎羽。绿酒清琴好养生，出将入相无心取。
　　三五图书旧揣摩，五千道德新规矩。
　　◎卷.13【酬徐公以新文见招】卢仝
　　昨夜霜月明，果有清音生。便欲走相和，愁闻寒玉声。
　　◎卷.14【门箴】卢仝
　　贪残奸酗，狡佞讦愎，身之八杀。背惠，恃己，狎不肖，
　　妒贤能，命之四孽。有是有此予敢辞，无是无此予之师，
　　一日不见予心思。思其人，惧其人。其交其难，敢告于门。
　　◎卷.15【孟夫子生生亭赋】卢仝
　　玉川子沿孟冬之寒流兮，辍棹上登生生亭。夫子何之兮，
　　面逐云没兮南行。百川注海而心不写兮，落日千里凝寒精。
　　予日衰期人生之世斯已矣，爰为今日犹犹岐路之心生。
　　悲夫，南国风涛，鱼龙畜伏。予小子戆朴，必不能济夫子欲。
　　嗟自惭承夫子而不失予兮，传古道甚分明。
　　予且广孤目遐赍于天壤兮，庶得外尽万物变化之幽情。
　　然后惭愧而来归兮，大息吾躬于夫子之亭。


第三百八十九卷
　　◎卷.1【走笔追王内丘】卢仝
　　自识夫子面，便获夫子心。夫子一启颜，义重千黄金。
　　平原孟尝骨已土，始有夫子堪知音。忽然夫子不语，
　　带席帽，骑驴去。余对醁醽不能斟，君且来，
　　余之瞻望心悠哉。零雨其濛愁不散，闲花寂寂斑阶苔。
　　不如对此景，含笑倾金罍。莫问四肢畅，暂取眉头开。
　　弦琴待夫子，夫子来不来。
　　◎卷.2【思君吟寄□□生】卢仝
　　我思君兮河之壖。我为河中之泉，君为河中之青天。
　　天青青，泉泠泠。泉含青天天隔泉，我思君兮心亦然。
　　心亦然，此心复在天之侧。我心为风兮淅淅，
　　君身为云兮幂幂。此风引此云兮云不来，
　　此风此云兮何悠哉，与我身心双裴回。
　　◎卷.3【将归山招冰僧】卢仝
　　买得一片田，济源花洞前。千里石壁坼，一条流泌泉。
　　青松盘樛枝，森森上插青冥天。枝上有□猿，
　　宿处近鹤巢，清唳孤吟声相交。月轮下射空洞响，
　　丝篁成韵风萧萧。我心尘外心，爱此尘外物。
　　欲结尘外交，苦无尘外骨。泌泉有冰公，心静见真佛。
　　可结尘外交，占此松与月。
　　◎卷.4【酬愿公雪中见寄】卢仝
　　积雪三十日，车马路不通。贫病交亲绝，想忆唯愿公。
　　春鸠报春归，苦寒生暗风。檐乳堕悬玉，日脚浮轻红。
　　梅柳意却活，园圃冰始融。更候四体好，方可到寺中。
　　◎卷.5【苦雪寄退之】卢仝
　　天王二月行时令，白银作雪漫天涯。山人门前遍受赐，
　　平地一尺白玉沙。云颓月坏桂英下，鹤毛风剪乱参差。
　　山人屋中冻欲死，千树万树飞春花。菜头出土胶入地，
　　山庄取粟埋却车。冷絮刀生削峭骨，冷齑斧破慰老牙。
　　病妻烟眼泪滴滴，饥婴哭乳声呶呶。市头博米不用物，
　　酒店买酒不肯赊。闻道西风弄剑戟，长阶杀人如乱麻。
　　天眼高开欺草芽，我死未肯兴叹嗟。但恨口中无酒气，
　　刘伶见我相揄揶。清风搅肠筋力绝，白灰压屋梁柱斜。
　　圣明有道□命汉，可得再见朝日耶。柴门没胫昼不扫，
　　黄昏绕树栖寒鸦。唯有河南韩县令，时时醉饱过贫家。
　　◎卷.6【寄赠含曦上人】卢仝
　　楞伽大师兄，夸曦识道理。破锁推玄关，高辩果难揣。
　　论语老庄易，搜索通神鬼。起信中百门，敲骨得佛髓。
　　此外杂经律，泛读一万纸。高殿排名僧，执卷坐累累。
　　化物自一心，三教齐发起。随钟嚼宫商，满口文字美。
　　商贾女郎辈，不曾道生死。纵遇强礼拜，雅语不露齿。
　　劈破天地来，节义可屈指。季展即此僧，孤立无依倚。
　　近来爱作诗，新奇颇烦委。忽忽造古格，削尽俗绮靡。
　　假如慵裹头，但勤读书史。切磋并工夫，休远不可比。
　　怜僧无远□，信佛残未已。貌古饶风情，清论兴亹亹。
　　访余十数度，相去三五里。见时心亦喜，不见心亦喜。
　　见时谈谑乐，四座尽角嘴。不见养天和，无人聒人耳。
　　昨朝披雪来，面色赤靴靴。封灶养黄金，许割方寸匕。
　　泥丸佛□教，怛化庄亦耻。未达不敢尝，孔子疑季子。
　　药成必分余，余必投泥里。不如向阳堂，拨醅泛浮蚁。
　　麹米本无愆，酒成是法水。行道不见心，毁誉徒云尔。
　　雪晴天气和，日光弄梅李。春鸟娇关关，春风醉旎旎。
　　道上正无尘，人家有花卉。高僧有拄杖，愿得数觏止。
　　◎卷.7【听萧君姬人弹琴】卢仝
　　弹琴人似膝上琴，听琴人似匣中弦。二物各一处，
　　音韵何由传。无风质气两相感，万般悲意方缠绵。
　　初时天山之外飞白雪，渐渐万丈涧底生流泉。
　　风梅花落轻扬扬，十指干净声涓涓。昭君可惜嫁单于，
　　沙场不远只眼前。蔡琰薄命没胡虏，乌枭啾唧啼胡天。
　　关山险隔一万里，颜色错漠生风烟。形魄散逐五音尽，
　　双蛾结草空婵娟。中腹苦恨杳不极，新心愁绝难复传。
　　金尊湛湛夜沉沉，馀音叠发清联绵。主人醉盈有得色，
　　座客向隅增内然。孔子怪责颜回瑟，野夫何事萧君筵。
　　拂衣屡命请中废，月照书窗归独眠。
　　◎卷.8【蜻蜓歌（黄河中蜻蜓，其力小，犯险无溺）】卢仝
　　黄河中流日影斜，水天一色无津涯，处处惊波喷流飞雪花。
　　篙工楫师力且武，进寸退尺莫能度。吾甚惧。念汝小虫子，
　　造化借羽翼。随风戏中流，翩然有馀力。吾不如汝无他，
　　无羽翼。吾若有羽翼，则上叩天关。为圣君请贤臣，
　　布惠化于人间。然后东飞浴东溟，吸日精，撼若木之英，
　　纷而零。使地上学仙之子，得而食之皆长生。
　　不学汝无端小虫子，叶叶水上无一事，忽遭风雨水中死。
　　◎卷.9【出山作】卢仝
　　出山忘掩山门路，钓竿插在枯桑树。当时只有鸟窥窬，
　　更亦无人得知处。家僮若失钓鱼竿，定是猿猴把将去。
　　◎卷.10【寄崔柳州】卢仝
　　使者立取书，叠纸生百忧。使君若不信，他时看白头。
　　三百六十州，克情惟柳州。柳州蛮天末，鄙夫嵩之幽。
　　花落陇水头，各自东西流。凛凛长相逐，为谢池上鸥。
　　◎卷.11【赠稚禅师】卢仝
　　春风满禅院，师独坐南轩。万化见中尽，始觉静性尊。
　　我来契平生，目击道自存。与师不动游，游此无迹门。
　　◎卷.12【送好约法师归江南】卢仝
　　杯度度一身，法度度万民。为报江南三二日，
　　这回应见雪中人。
　　◎卷.13【萧二十三赴歙州婚期二首】卢仝
　　淮上客情殊冷落，蛮方春早客何如。
　　相思莫道无来使，回雁峰前好寄书。
　　南方山水生时兴，教有新诗得寄余。
　　路带长安迢递急，多应不逐使君书。
　　◎卷.14【掩关铭】卢仝
　　蛇毒毒有形，药毒毒有名。人毒毒在心，对面如弟兄。
　　美言不可听，深于千丈坑。不如掩关坐，幽鸟时一声。
　　◎卷.15【逢病军人】卢仝
　　行多有病住无粮，万里还乡未到乡。
　　蓬鬓哀吟古城下，不堪秋气入金疮。
　　◎卷.16【山中】卢仝
　　饥拾松花渴饮泉，偶从山后到山前。
　　阳坡软草厚如织，困与鹿麛相伴眠。
　　◎卷.17【除夜】卢仝
　　衰残归未遂，寂寞此宵情。旧国馀千里，新年隔数更。
　　寒犹近北峭，风渐向东生。惟见长安陌，晨钟度火城。
　　殷勤惜此夜，此夜在逡巡。烛尽年还别，鸡鸣老更新。
　　傩声方去病，酒色已迎春。明日持杯处，谁为最后人。


第三百九十卷
　　◎卷.1【李凭箜篌引】李贺
　　吴丝蜀桐张高秋，空白凝云颓不流。江娥啼竹素女愁，
　　李凭中国弹箜篌。昆山玉碎凤凰叫，芙蓉泣露香兰笑。
　　十二门前融冷光，二十三丝动紫皇。女娲炼石补天处，
　　石破天惊逗秋雨。梦入坤山教神妪，老鱼跳波瘦蛟舞。
　　吴质不眠倚桂树，露脚斜飞湿寒兔。
　　◎卷.2【残丝曲】李贺
　　垂杨叶老莺哺儿，残丝欲断黄蜂归。绿鬓年少金钗客，
　　缥粉壶中沉琥珀。花台欲暮春辞去，落花起作回风舞。
　　榆荚相催不知数，沈郎青钱夹城路。
　　◎卷.3【还自会稽歌】李贺
　　野粉椒壁黄，湿萤满梁殿。台城应教人，秋衾梦铜辇。
　　吴霜点归鬓，身与塘蒲晚。脉脉辞金鱼，羁臣守迍贱。
　　◎卷.4【出城寄权璩、杨敬之】李贺
　　草暖云昏万里春，宫花拂面送行人。
　　自言汉剑当飞去，何事还车载病身。
　　◎卷.5【示弟】李贺
　　别弟三年后，还家一日馀。醁醽今夕酒，缃帙去时书。
　　病骨犹能在，人间底事无。何须问牛马，抛掷任枭卢。
　　◎卷.6【竹】李贺
　　入水文光动，抽空绿影春。露华生笋径，苔色拂霜根。
　　织可承香汗，裁堪钓锦鳞。三梁曾入用，一节奉王孙。
　　◎卷.7【同沈驸马赋得御沟水】李贺
　　入苑白泱泱，宫人正靥黄。绕堤龙骨冷，拂岸鸭头香。
　　别馆惊残梦，停杯泛小觞。幸因流浪处，暂得见何郎。
　　◎卷.8【始为奉礼忆昌谷山居】李贺
　　扫断马蹄痕，衙回自闭门。长枪江米熟，小树枣花春。
　　向壁悬如意，当帘阅角巾。犬书曾去洛，鹤病悔游秦。
　　土甑封茶叶，山杯锁竹根。不知船上月，谁棹满溪云。
　　◎卷.9【七夕】李贺
　　别浦今朝暗，罗帷午夜愁。鹊辞穿线月，花入曝衣楼。
　　天上分金镜，人间望玉钩。钱塘苏小小，更值一年秋。
　　◎卷.10【过华清宫】李贺
　　春月夜啼鸦，宫帘隔御花。云生朱络暗，石断紫钱斜。
　　玉碗盛残露，银灯点旧纱。蜀王无近信，泉上有芹芽。
　　◎卷.11【送沈亚之歌】李贺
　　吴兴才人怨春风，桃花满陌千里红。紫丝竹断骢马小，
　　家住钱塘东复东。白藤交穿织书笈，短策齐裁如梵夹。
　　雄光宝矿献春卿，烟底蓦波乘一叶。春卿拾材白日下，
　　掷置黄金解龙马。携笈归江重入门，劳劳谁是怜君者。
　　吾闻壮夫重心骨，古人三走无摧捽。请君待旦事长鞭，
　　他日还辕及秋律。
　　◎卷.12【咏怀二首】李贺
　　长卿怀茂陵，绿草垂石井。弹琴看文君，春风吹鬓影。
　　梁王与武帝，弃之如断梗。惟留一简书，金泥泰山顶。
　　日夕著书罢，惊霜落素丝。镜中聊自笑，讵是南山期。
　　头上无幅巾，苦檗已染衣。不见清溪鱼，饮水得自宜。
　　◎卷.13【追和柳恽】李贺
　　汀洲白蘋草，柳恽乘马归。江头楂树香，岸上蝴蝶飞。
　　酒杯箬叶露，玉轸蜀桐虚。朱楼通水陌，沙暖一双鱼。
　　◎卷.14【春坊正字剑子歌】李贺
　　先辈匣中三尺水，曾入吴潭斩龙子。隙月斜明刮露寒，
　　练带平铺吹不起。蛟胎皮老蒺藜刺，鸊鹈淬花白鹇尾。
　　直是荆轲一片心，莫教照见春坊字。挼丝团金悬bAzy，
　　神光欲截蓝田玉。提出西方白帝惊，嗷嗷鬼母秋郊哭。
　　◎卷.45【贵公子夜阑曲】李贺
　　袅袅沉水烟，乌啼夜阑景。曲沼芙蓉波，腰围白玉冷。
　　◎卷.46【雁门太守行】李贺
　　黑云压城城欲摧，甲光向日金鳞开。角声满天秋色里，
　　寒上燕脂凝夜紫。半卷红旗临易水，霜重鼓寒声不起。
　　报君黄金台上意，提携玉龙为君死。
　　◎卷.47【大堤曲】李贺
　　妾家住横塘，红纱满桂香。青云教绾头上髻，
　　明月与作耳边珰。莲风起，江畔春。大堤上，留北人。
　　郎食鲤鱼尾，妾食猩猩唇。莫指襄阳道，绿浦归帆少。
　　今日菖蒲花，明朝枫树老。
　　◎卷.48【蜀国弦】李贺
　　枫香晚花静，锦水南山影。惊石坠猿哀，竹云愁半岭。
　　凉月生秋浦，玉沙粼粼光。谁家红泪客，不忍过瞿塘。
　　◎卷.49【苏小小墓】李贺
　　幽兰露，如啼眼。无物结同心，烟花不堪剪。草如茵，
　　松如盖。风为裳，水为珮。油壁车，夕相待。冷翠烛，
　　劳光彩。西陵下，风吹雨。
　　◎卷.50【梦天】李贺
　　老兔寒蟾泣天色，云楼半开壁斜白。玉轮轧露湿团光，
　　鸾珮相逢桂香陌。黄尘清水三山下，更变千年如走马。
　　遥望齐州九点烟，一泓海水杯中泻。
　　◎卷.51【唐儿歌（杜豳公之子）】李贺
　　头玉硗硗眉刷翠，杜郎生得真男子。骨重神寒天庙器，
　　一双瞳人剪秋水。竹马梢梢摇绿尾，银鸾睒光踏半臂。
　　东家娇娘求对值，浓笑画空作唐字。眼大心雄知所以，
　　莫忘作歌人姓李。
　　◎卷.52【绿章封事（为吴道士夜醮作）】李贺
　　青霓扣额呼宫神，鸿龙玉狗开天门。石榴花发满溪津，
　　溪女洗花染白云。绿章封事谘元父，六街马蹄浩无主。
　　虚空风气不清泠，短衣小冠作尘土。金家香巷千轮鸣，
　　扬雄秋室无俗声。愿携汉戟招书鬼，休令恨骨填蒿里。
　　◎卷.53【河南府试十二月乐词·正月】李贺
　　上楼迎春新春归，暗黄著柳宫漏迟。薄薄淡霭弄野姿，
　　寒绿幽风生短丝。锦床晓卧玉肌冷，露脸未开对朝暝。
　　官街柳带不堪折，早晚菖蒲胜绾结。
　　◎卷.54【河南府试十二月乐词·二月】李贺
　　二月饮酒采桑津，宜男草生兰笑人。蒲如交剑风如薰，
　　劳劳胡燕怨酣春。薇帐逗烟生绿尘，金翘峨髻愁暮云，
　　沓飒起舞真珠裙。津头送别唱流水，酒客背寒南山死。
　　◎卷.55【河南府试十二月乐词·三月】李贺
　　东方风来满眼春，花城柳暗愁杀人。复宫深殿竹风起，
　　新翠舞衿净如水。光风转蕙百馀里，暖雾驱云扑天地。
　　军装宫妓扫蛾浅，摇摇锦旗夹城暖。曲水漂香去不归，
　　梨花落尽成秋苑。
　　◎卷.56【河南府试十二月乐词·四月】李贺
　　晓凉暮凉树如尽，千山浓绿生云外。依微香雨青氛氲，
　　腻叶蟠花照曲门。金塘闲水摇碧漪，老景沉重无惊飞，
　　堕红残萼暗参差。
　　◎卷.57【河南府试十二月乐词·五月】李贺
　　雕玉押帘额，轻縠笼虚门。井汲铅华水，扇织鸳鸯纹。
　　回雪舞凉殿，甘露洗空绿。罗袖从徊翔，香汗沾宝粟。
　　◎卷.58【河南府试十二月乐词·六月】李贺
　　裁生罗，伐湘竹，帔拂疏霜簟秋玉。炎炎红镜东方开，
　　晕如车轮上裴回，啾啾赤帝骑龙来。
　　◎卷.59【河南府试十二月乐词·七月】李贺
　　星依云渚冷，露滴盘中圆。好花生木末，衰蕙愁空园。
　　夜天如玉砌，池叶极青钱。仅厌舞衫薄，稍知花簟寒。
　　晓风何拂拂，北斗光阑干。
　　◎卷.60【河南府试十二月乐词·八月】李贺
　　孀妾怨夜长，独客梦归家。傍檐虫缉丝，向壁灯垂花。
　　帘外月光吐，帘内树影斜。悠悠飞露姿，点缀池中荷。
　　◎卷.61【河南府试十二月乐词·九月】李贺
　　离宫散萤天似水，竹黄池冷芙蓉死。月缀金铺光脉脉，
　　凉苑虚庭空澹白。露花飞飞风草草，翠锦斓斑满层道。
　　鸡人罢唱晓珑璁，鸦啼金井下疏桐。
　　◎卷.62【河南府试十二月乐词·十月】李贺
　　玉壶银箭稍难倾，釭花夜笑凝幽明。碎霜斜舞上罗幕，
　　烛龙两行照飞阁。珠帷怨卧不成眠，金凤刺衣著体寒，
　　长眉对月斗弯环。
　　◎卷.63【河南府试十二月乐词·十一月】李贺
　　宫城团回凛严光，白天碎碎堕琼芳。挝钟高饮千日酒，
　　却天凝寒作君寿。御沟泉合如环素，火井温泉在何处。
　　◎卷.64【河南府试十二月乐词·十二月】李贺
　　日脚淡光红洒洒，薄霜不销桂枝下。
　　依稀和气排冬严，已就长日辞长夜。
　　◎卷.65【河南府试十二月乐词·闰月】李贺
　　帝重光，年重时，七十二候回环推，天官玉琯灰剩飞。
　　今岁何长来岁迟，王母移桃献天子，羲氏和氏迂龙辔。
　　◎卷.66【天上谣】李贺
　　天河夜转漂回星，银浦流云学水声。玉宫桂树花未落，
　　仙妾采香垂珮缨。秦妃卷帘北窗晓，窗前植桐青凤小。
　　王子吹笙鹅管长，呼龙耕烟种瑶草。粉霞红绶藕丝裙，
　　青洲步拾兰苕春。东指羲和能走马，海尘新生石山下。
　　◎卷.67【浩歌】李贺
　　南风吹山作平地，帝遣天吴移海水。王母桃花千遍红，
　　彭祖巫咸几回死。青毛骢马参差钱，娇春杨柳含细烟。
　　筝人劝我金屈卮，神血未凝身问谁。不须浪饮丁都护，
　　世上英雄本无主。买丝绣作平原君，有酒惟浇赵州土。
　　漏催水咽玉蟾蜍，卫娘发薄不胜梳。看见秋眉换新绿，
　　二十男儿那刺促。
　　◎卷.68【秋来】李贺
　　桐风惊心壮士苦，衰灯络纬啼寒素。谁看青简一编书，
　　不遣花虫粉空蠹。思牵今夜肠应直，雨冷香魂吊书客。
　　秋坟鬼唱鲍家诗，恨血千年土中碧。
　　◎卷.69【帝子歌】李贺
　　洞庭明月一千里，凉风雁啼天在水。九节菖蒲石上死，
　　湘神弹琴迎帝子。山头老桂吹古香，雌龙怨吟寒水光。
　　沙浦走鱼白石郎，闲取真珠掷龙堂。
　　◎卷.70【秦王饮酒】李贺
　　秦王骑虎游八极，剑光照空天自碧。羲和敲日玻璃声，
　　劫灰飞尽古今平。龙头泻酒邀酒星，金槽琵琶夜枨枨。
　　洞庭雨脚来吹笙，酒酣喝月使倒行。银云栉栉瑶殿明，
　　宫门掌事报一更。花楼玉凤声娇狞，海绡红文香浅清，
　　黄鹅跌舞千年觥。仙人烛树蜡烟轻，清琴醉眼泪泓泓。
　　◎卷.71【洛姝真珠】李贺
　　真珠小娘下清廓，洛苑香风飞绰绰。寒鬓斜钗玉燕光，
　　高楼唱月敲悬珰。兰风桂露洒幽翠，红弦袅云咽深思。
　　花袍白马不归来，浓蛾叠柳香唇醉。金鹅屏风蜀山梦，
　　鸾裾凤带行烟重。八骢笼晃脸差移，日丝繁散曛罗洞。
　　市南曲陌无秋凉，楚腰卫鬓四时芳。玉喉窱窱排空光，
　　牵云曳雪留陆郎。
　　◎卷.72【李夫人歌】李贺
　　紫皇宫殿重重开，夫人飞入琼瑶台。绿香绣帐何时歇，
　　青云无光宫水咽。翩联桂花坠秋月，孤鸾惊啼商丝发。
　　红壁阑珊悬珮珰，歌台小妓遥相望。玉蟾滴水鸡人唱，
　　露华兰叶参差光。
　　◎卷.73【走马引】李贺
　　我有辞乡剑，玉锋堪截云。襄阳走马客，意气自生春。
　　朝嫌剑花净，暮嫌剑光冷。能持剑向人，不解持照身。
　　◎卷.74【湘妃】李贺
　　筠竹千年老不死，长伴秦娥盖湘水。蛮娘吟弄满寒空，
　　九山静绿泪花红。离鸾别凤烟梧中，巫云蜀雨遥相通。
　　幽愁秋气上青枫，凉夜波间吟古龙。
　　◎卷.75【南园十三首】李贺
　　花枝草蔓眼中开，小白长红越女腮。
　　可怜日暮嫣香落，嫁与春风不用媒。
　　宫北田塍晓气酣，黄桑饮露窣宫帘。
　　长腰健妇偷攀折，将喂吴王八茧蚕。
　　竹里缲丝挑网车，青蝉独噪日光斜。
　　桃胶迎夏香琥珀，自课越佣能种瓜。
　　三十未有二十馀，白日长饥小甲蔬。
　　桥头长老相哀念，因遗戎韬一卷书。
　　男儿何不带吴钩，收取关山五十州。
　　请君暂上凌烟阁，若个书生万户侯。
　　寻章摘句老雕虫，晓月当帘挂玉弓。
　　不见年年辽海上，文章何处哭秋风。
　　长卿牢落悲空舍，曼倩诙谐取自容。
　　见买若耶溪水剑，明朝归去事猿公。
　　春水初生乳燕飞，黄蜂小尾扑花归。
　　窗含远色通书幌，鱼拥香钩近石矶。
　　泉沙软卧鸳鸯暖，曲岸回篙舴艋迟。
　　泻酒木栏椒叶盖，病容扶起种菱丝。
　　边让今朝忆蔡邕，无心裁曲卧春风。
　　舍南有竹堪书字，老去溪头作钓翁。
　　长峦谷口倚嵇家，白昼千峰老翠华。
　　自履藤鞋收石蜜，手牵苔絮长莼花。
　　松溪黑水新龙卵，桂洞生硝旧马牙。
　　谁遣虞卿裁道帔，轻绡一匹染朝霞。
　　小树开朝径，长茸湿夜烟。柳花惊雪浦，麦雨涨溪田。
　　古刹疏钟度，遥岚破月悬。沙头敲石火，烧竹照渔船。


第三百九十一卷
　　◎卷.1【金铜仙人辞汉歌】李贺
　　茂陵刘郎秋风客，夜闻马嘶晓无迹。画栏桂树悬秋香，
　　三十六宫土花碧。魏官牵车指千里，东关酸风射眸子。
　　空将汉月出宫门，忆君清泪如铅水。衰兰送客咸阳道，
　　天若有情天亦老。携盘独出月荒凉，渭城已远波声小。
　　◎卷.2【古悠悠行】李贺
　　白景归西山，碧华上迢迢。今古何处尽，千岁随风飘。
　　海沙变成石，鱼沫吹秦桥。空光远流浪，铜柱从年消。
　　◎卷.3【黄头郎】李贺
　　黄头郎，捞拢去不归。南浦芙蓉影，愁红独自垂。
　　水弄湘娥珮，竹啼山露月。玉瑟调青门，石云湿黄葛。
　　沙上蘼芜花，秋风已先发。好持扫罗荐，香出鸳鸯热。
　　◎卷.4【马诗二十三首】李贺
　　龙脊贴连钱，银蹄白踏烟。无人织锦韂，谁为铸金鞭。
　　腊月草根甜，天街雪似盐。未知口硬软，先拟蒺藜衔。
　　忽忆周天子，驱车上玉山。鸣驺辞凤苑，赤骥最承恩。
　　此马非凡马，房星本是星。向前敲瘦骨，犹自带铜声。
　　大漠山如雪，燕山月似钩。何当金络脑，快走踏清秋。
　　饥卧骨查牙，粗毛刺破花。鬣焦朱色落，发断锯长麻。
　　西母酒将阑，东王饭已干。君王若燕去，谁为拽车辕。
　　赤兔无人用，当须吕布骑。吾闻果下马，羁策任蛮儿。
　　飂叔去匆匆，如今不豢龙。夜来霜压栈，骏骨折西风。
　　催榜渡乌江，神骓泣向风。君王今解剑，何处逐英雄。
　　内马赐宫人，银鞯刺骐驎。午时盐坂上，蹭蹬溘风尘。
　　批竹初攒耳，桃花未上身。他时须搅阵，牵去借将军。
　　宝玦谁家子，长闻侠骨香。堆金买骏骨，将送楚襄王。
　　香襆赭罗新，盘龙蹙镫鳞。回看南陌上，谁道不逢春。
　　不从桓公猎，何能伏虎威。一朝沟陇出，看取拂云飞。
　　唐剑斩隋公，拳毛属太宗。莫嫌金甲重，且去捉旋风。
　　白铁剉青禾，砧间落细莎。世人怜小颈，金埒畏长牙。
　　伯乐向前看，旋毛在腹间。只今掊白草，何日蓦青山。
　　萧寺驮经马，元从竺国来。空知有善相，不解走章台。
　　重围如燕尾，宝剑似鱼肠。欲求千里脚，先采眼中光。
　　暂系腾黄马，仙人上彩楼。须鞭玉勒吏，何事谪高州。
　　汗血到王家，随鸾撼玉珂。少君骑海上，人见是青骡。
　　武帝爱神仙，烧金得紫烟。厩中皆肉马，不解上青天。
　　◎卷.5【申胡子觱篥歌】李贺
　　颜热感君酒，含嚼芦中声。花娘篸绥妥，休睡芙蓉屏。
　　谁截太平管，列点排空星。直贯开花风，天上驱云行。
　　今夕岁华落，令人惜平生。心事如波涛，中坐时时惊。
　　朔客骑白马，剑弝悬兰缨。俊健如生猱，肯拾蓬中萤。
　　◎卷.6【老夫采玉歌】李贺
　　采玉采玉须水碧，琢作步摇徒好色。老夫饥寒龙为愁，
　　蓝溪水气无清白。夜雨冈头食蓁子，杜鹃口血老夫泪。
　　蓝溪之水厌生人，身死千年恨溪水。斜山柏风雨如啸，
　　泉脚挂绳青袅袅。村寒白屋念娇婴，古台石磴悬肠草。
　　◎卷.7【伤心行】李贺
　　咽咽学楚吟，病骨伤幽素。秋姿白发生，木叶啼风雨。
　　灯青兰膏歇，落照飞蛾舞。古壁生凝尘，羁魂梦中语。
　　◎卷.8【湖中曲】李贺
　　长眉越沙采兰若，桂叶水葓春漠漠。横船醉眠白昼闲，
　　渡口梅风歌扇薄。燕钗玉股照青渠，越王娇郎小字书。
　　蜀纸封巾报云鬓，晚漏壶中水淋尽。
　　◎卷.9【黄家洞】李贺
　　雀步蹙沙声促促，四尺角弓青石镞。黑幡三点铜鼓鸣，
　　高作猿啼摇箭箙。彩巾缠踍幅半斜，溪头簇队映葛花。
　　山潭晚雾吟白鼍，竹蛇飞蠹射金沙。闲驱竹马缓归家，
　　官军自杀容州槎。
　　◎卷.10【屏风曲】李贺
　　蝶栖石竹银交关，水凝绿鸭琉璃钱。团回六曲抱膏兰，
　　将鬟镜上掷金蝉。沉香火暖茱萸烟，酒觥绾带新承欢。
　　月风吹露屏外寒，城上乌啼楚女眠。
　　◎卷.11【南山田中行】李贺
　　秋野明，秋风白，塘水漻漻虫啧啧。云根苔藓山上石，
　　冷红泣露娇啼色。荒畦九月稻叉牙，蛰萤低飞陇径斜。
　　石脉水流泉滴沙，鬼灯如漆点松花。
　　◎卷.12【贵主征行乐】李贺
　　奚骑黄铜连锁甲，罗旗香干金画叶。中军留醉河阳城，
　　娇嘶紫燕踏花行。春营骑将如红玉，走马捎鞭上空绿。
　　女垣素月角咿咿，牙帐未开分锦衣。
　　◎卷.13【酒罢张大彻索赠诗（时张初效潞幕）】李贺
　　长鬣张郎三十八，天遣裁诗花作骨。往还谁是龙头人，
　　公主遣秉鱼须笏。太行青草上白衫，匣中章奏密如蚕。
　　金门石阁知卿有，豸角鸡香早晚含。陇西长吉摧颓客，
　　酒阑感觉中区窄。葛衣断碎赵城秋，吟诗一夜东方白。
　　◎卷.14【罗浮山父与葛篇】李贺
　　依依宜织江雨空，雨中六月兰台风。博罗老仙时出洞，
　　千岁石床啼鬼工。蛇毒浓凝洞堂湿，江鱼不食衔沙立。
　　欲剪箱中一尺天，吴娥莫道吴刀涩。
　　◎卷.15【仁和里杂叙皇甫湜（湜新尉陆浑）】李贺
　　大人乞马癯乃寒，宗人贷宅荒厥垣。横庭鼠径空土涩，
　　出篱大枣垂朱残。安定美人截黄绶，脱落缨裾瞑朝酒。
　　还家白笔未上头，使我清声落人后。枉辱称知犯君眼，
　　排引才升强縆断。洛风送马入长关，阖扇未开逢猰犬。
　　那知坚都相草草，客枕幽单看春老。归来骨薄面无膏，
　　疫气冲头鬓茎少。欲雕小说干天官，宗孙不调为谁怜。
　　明朝下元复西道，崆峒叙别长如天。
　　◎卷.16【宫娃歌】李贺
　　蜡光高悬照纱空，花房夜捣红守宫。象口吹香毾bG暖，
　　七星挂城闻漏板。寒入罘罳殿影昏，彩鸾帘额著霜痕。
　　啼蛄吊月钩栏下，屈膝铜铺锁阿甄。梦入家门上沙渚，
　　天河落处长洲路。愿君光明如太阳，放妾骑鱼撇波去。
　　◎卷.17【堂堂】李贺
　　堂堂复堂堂，红脱梅灰香。十年粉蠹生画梁，
　　饥虫不食推碎黄。蕙花已老桃叶长，禁院悬帘隔御光。
　　华清源中礜石汤，裴回白凤随君王。
　　◎卷.18【勉爱行二首送小季之庐山】李贺
　　洛郊无俎豆，弊厩惭老马。小雁过炉峰，影落楚水下。
　　长船倚云泊，石镜秋凉夜。岂解有乡情，弄月聊呜哑。
　　别柳当马头，官槐如兔目。欲将千里别，持我易斗粟。
　　南云北云空脉断，灵台经络悬春线。青轩树转月满床，
　　下国饥儿梦中见。维尔之昆二十馀，年来持镜颇有须。
　　辞家三载今如此，索米王门一事无。荒沟古水光如刀，
　　庭南拱柳生蛴螬。江干幼客真可念，郊原晚吹悲号号。
　　◎卷.19【致酒行】李贺
　　零落栖迟一杯酒，主人奉觞客长寿。主父西游困不归，
　　家人折断门前柳。吾闻马周昔作新丰客，天荒地老无人识。
　　空将笺上两行书，直犯龙颜请恩泽。我有迷魂招不得，
　　雄鸡一声天下白。少年心事当拏云，谁念幽寒坐呜呃。
　　◎卷.20【长歌续短歌】李贺
　　长歌破衣襟，短歌断白发。秦王不可见，旦夕成内热。
　　渴饮壶中酒，饥拔陇头粟。凄凄四月阑，千里一时绿。
　　夜峰何离离，明月落石底。裴回沿石寻，照出高峰外。
　　不得与之游，歌成鬓先改。
　　◎卷.21【公莫舞歌】李贺
　　方花古础排九楹，刺豹淋血盛银罂。华筵鼓吹无桐竹，
　　长刀直立割鸣筝。横楣粗锦生红纬，日炙锦嫣王未醉。
　　腰下三看宝玦光，项庄掉箾栏前起。材官小臣公莫舞，
　　座上真人赤龙子。芒砀云瑞抱天回，咸阳王气清如水。
　　铁枢铁楗重束关，大旗五丈撞双镮。汉王今日颁秦印，
　　绝膑刳肠臣不论。
　　◎卷.22【昌谷北园新笋四首】李贺
　　箨落长竿削玉开，君看母笋是龙材。
　　更容一夜抽千尺，别却池园数寸泥。
　　斫取青光写楚辞，腻香春粉黑离离。
　　无情有恨何人见，露压烟啼千万枝。
　　家泉石眼两三茎，晓看阴根紫脉生。
　　今年水曲春沙上，笛管新篁拔玉青。
　　古竹老梢惹碧云，茂陵归卧叹清贫。
　　风吹千亩迎雨啸，鸟重一枝入酒尊。
　　◎卷.23【恼公】李贺
　　宋玉愁空断，娇饶粉自红。歌声春草露，门掩杏花丛。
　　注口樱桃小，添眉桂叶浓。晓奁妆秀靥，夜帐减香筒。
　　钿镜飞孤鹊，江图画水葓。陂陀梳碧凤，腰袅带金虫。
　　杜若含清露，河蒲聚紫茸。月分蛾黛破，花合靥朱融。
　　发重疑盘雾，腰轻乍倚风。密书题豆蔻，隐语笑芙蓉。
　　莫锁茱萸匣，休开翡翠笼。弄珠惊汉燕，烧蜜引胡蜂。
　　醉缬抛红网，单罗挂绿蒙。数钱教姹女，买药问巴賨。
　　匀脸安斜雁，移灯想梦熊。肠攒非束竹，胘急是张弓。
　　晚树迷新蝶，残霓忆断虹。古时填渤澥，今日凿崆峒。
　　绣沓褰长幔，罗裙结短封。心摇如舞鹤，骨出似飞龙。
　　井槛淋清漆，门铺缀白铜。隈花开兔径，向壁印狐踪。
　　玳瑁钉帘薄，琉璃叠扇烘。象床缘素柏，瑶席卷香葱。
　　细管吟朝幌，芳醪落夜枫。宜男生楚巷，栀子发金墉。
　　龟甲开屏涩，鹅毛渗墨浓。黄庭留卫瓘，绿树养韩冯。
　　鸡唱星悬柳，鸦啼露滴桐。黄娥初出座，宠妹始相从。
　　蜡泪垂兰烬，秋芜扫绮栊。吹笙翻旧引，沽酒待新丰。
　　短珮愁填粟，长弦怨削菘。曲池眠乳鸭，小阁睡娃僮。
　　褥缝篸双线，钩绦辫五总。蜀烟飞重锦，峡雨溅轻容。
　　拂镜羞温峤，薰衣避贾充。鱼生玉藕下，人在石莲中。
　　含水弯蛾翠，登楼选马騣。使君居曲陌，园令住临邛。
　　桂火流苏暖，金炉细炷通。春迟王子态，莺啭谢娘慵。
　　玉漏三星曙，铜街五马逢。犀株防胆怯，银液镇心忪。
　　跳脱看年命，琵琶道吉凶。王时应七夕，夫位在三宫。
　　无力涂云母，多方带药翁。符因青鸟送，囊用绛纱缝。
　　汉苑寻官柳，河桥阂禁钟。月明中妇觉，应笑画堂空。
　　◎卷.24【感讽五首】李贺
　　合浦无明珠，龙洲无木奴。足知造化力，不给使君须。
　　越妇未织作，吴蚕始蠕蠕。县官骑马来，狞色虬紫须。
　　怀中一方板，板上数行书。不因使君怒，焉得诣尔庐。
　　越妇拜县官，桑牙今尚小。会待春日晏，丝车方掷掉。
　　越妇通言语，小姑具黄粱。县官踏餐去，簿吏复登堂。
　　奇俊无少年，日车何躃躃。我待纡双绶，遗我星星发。
　　都门贾生墓，青蝇久断绝。寒食摇扬天，愤景长肃杀。
　　皇汉十二帝，唯帝称睿哲。一夕信竖儿，文明永沦歇。
　　南山何其悲，鬼雨洒空草。长安夜半秋，风前几人老。
　　低迷黄昏径，袅袅青栎道。月午树无影，一山唯白晓。
　　漆炬迎新人，幽圹萤扰扰。
　　星尽四方高，万物知天曙。己生须己养，荷担出门去。
　　君平久不反，康伯循国路。晓思何譊譊，闤闠千人语。
　　石根秋水明，石畔秋草瘦。侵衣野竹香，蛰蛰垂叶厚。
　　岑中月归来，蟾光挂空秀。桂露对仙娥，星星下云逗。
　　凄凉栀子落，山璺泣清漏。下有张仲蔚，披书案将朽。
　　◎卷.25【三月过行宫】李贺
　　渠水红繁拥御墙，风娇小叶学娥妆。
　　垂帘几度青春老，堪锁千年白日长。


第三百九十二卷
　　◎卷.1【追和何、谢铜雀妓】李贺
　　佳人一壶酒，秋容满千里。石马卧新烟，忧来何所似。
　　歌声且潜弄，陵树风自起。长裾压高台，泪眼看花机。
　　◎卷.2【送秦光禄北征】李贺
　　北虏胶堪折，秋沙乱晓鼙。髯胡频犯塞，骄气似横霓。
　　灞水楼船渡，营门细柳开。将军驰白马，豪彦骋雄材。
　　箭射欃枪落，旗悬日月低。榆稀山易见，甲重马频嘶。
　　天远星光没，沙平草叶齐。风吹云路火，雪污玉关泥。
　　屡断呼韩颈，曾然董卓脐。太常犹旧宠，光禄是新隮。
　　宝玦麒麟起，银壶狒狖啼。桃花连马发，彩絮扑鞍来。
　　呵臂悬金斗，当唇注玉罍。清苏和碎蚁，紫腻卷浮杯。
　　虎鞟先蒙马，鱼肠且断犀。zazb西旅狗，蹙额北方奚。
　　守帐然香暮，看鹰永夜栖。黄龙就别镜，青冢念阳台。
　　周处长桥役，侯调短弄哀。钱塘阶凤羽，正室擘鸾钗。
　　内子攀琪树，羌儿奏落梅。今朝擎剑去，何日刺蛟回。
　　◎卷.25【酬答二首】李贺
　　金鱼公子夹衫长，密装腰鞓割玉方。
　　行处春风随马尾，柳花偏打内家香。
　　雍州二月梅池春，御水䴔䴖暖白蘋。
　　试问酒旗歌板地，今朝谁是拗花人。
　　◎卷.26【画角东城】李贺
　　河转曙萧萧，鸦飞睥睨高。帆长摽越甸，壁冷挂吴刀。
　　淡菜生寒日，鲕鱼潠白涛。水花沾抹额，旗鼓夜迎潮。
　　【谢秀才有妾缟练改从于人秀才引留之不得…嘲谢复继四首】
　　谁知泥忆云，望断梨花春。荷丝制机练，竹叶剪花裙。
　　月明啼阿姊，灯暗会良人。也识君夫婿，金鱼挂在身。
　　铜镜立青鸾，燕脂拂紫绵。腮花弄暗粉，眼尾泪侵寒。
　　碧玉破不复，瑶琴重拨弦。今日非昔日，何人敢正看。
　　洞房思不禁，蜂子作花心。灰暖残香炷，发冷青虫簪。
　　夜遥灯焰短，睡熟小屏深。好作鸳鸯梦，南城罢捣砧。
　　寻常轻宋玉，今日嫁文鸯。戟干横龙簴，刀环倚桂窗。
　　邀人裁半袖，端坐据胡床。泪湿红轮重，栖乌上井梁。
　　◎卷.27【昌谷读书示巴童】李贺
　　虫响灯光薄，宵寒药气浓。君怜垂翅客，辛苦尚相从。
　　◎卷.28【巴童答】李贺
　　巨鼻宜山褐，庞眉入苦吟。非君唱乐府，谁识怨秋深。
　　◎卷.29【代崔家送客】李贺
　　行尽柳烟下，马蹄白翩翩。恐随行处尽，何忍重扬鞭。
　　◎卷.30【出城】李贺
　　雪下桂花稀，啼乌被弹归。关水乘驴影，秦风帽带垂。
　　入乡试万里，无印自堪悲。卿卿忍相问，镜中双泪姿。
　　◎卷.31【莫种树】李贺
　　园中莫种树，种树四时愁。独睡南床月，今秋似去秋。
　　◎卷.32【将发】李贺
　　东床卷席罢，濩落将行去。秋白遥遥空，日满门前路。
　　◎卷.33【追赋画江潭苑四首】李贺
　　吴苑晓苍苍，宫衣水溅黄。小鬟红粉薄，骑马珮珠长。
　　路指台城迥，罗薰袴褶香。行云沾翠辇，今日似襄王。
　　宝袜菊衣单，蕉花密露寒。水光兰泽叶，带重剪刀钱。
　　角暖盘弓易，靴长上马难。泪痕沾寝帐，匀粉照金鞍。
　　剪翅小鹰斜，绦根玉镟花。鞦垂妆钿粟，箭箙钉文牙。
　　狒狒啼深竹，䴔䴖老湿沙。宫官烧蜡火，飞烬污铅华。
　　十骑簇芙蓉，宫衣小队红。练香熏宋鹊，寻箭踏卢龙。
　　旗湿金铃重，霜干玉镫空。今朝画眉早，不待景阳钟。
　　◎卷.34【潞州张大宅病酒，遇江使，寄上十四兄】李贺
　　秋至昭关后，当知赵国寒。系书随短羽，写恨破长笺。
　　病客眠清晓，疏桐坠绿鲜。城鸦啼粉堞，军吹压芦烟。
　　岸帻褰沙幌，枯塘卧折莲。木窗银迹画，石磴水痕钱。
　　旅酒侵愁肺，离歌绕懦弦。诗封两条泪，露折一枝兰。
　　莎老沙鸡泣，松干瓦兽残。觉骑燕地马，梦载楚溪船。
　　椒桂倾长席，鲈鲂斫玳筵。岂能忘旧路，江岛滞佳年。
　　◎卷.35【难忘曲】李贺
　　夹道开洞门，弱杨低画戟。帘影竹华起，箫声吹日色。
　　蜂语绕妆镜，拂蛾学春碧。乱系丁香梢，满栏花向夕。
　　◎卷.36【贾公闾贵婿曲】李贺
　　朝衣不须长，分花对袍缝。嘤嘤白马来，满脑黄金重。
　　今朝香气苦，珊瑚涩难枕。且要弄风人，暖蒲沙上饮。
　　燕语踏帘钩，日虹屏中碧。潘令在河阳，无人死芳色。
　　◎卷.37【夜饮朝眠曲】李贺
　　觞酣出座东方高，腰横半解星劳劳。柳苑鸦啼公主醉，
　　薄露压花蕙园气。玉转湿丝牵晓水，熟粉生香琅玕紫。
　　夜饮朝眠断无事，楚罗之帏卧皇子。
　　◎卷.38【王濬墓下作】李贺
　　人间无阿童，犹唱水中龙。白草侵烟死，秋梨绕地红。
　　古书平黑石，袖剑断青铜。耕势鱼鳞起，坟科马鬣封。
　　菊花垂湿露，棘径卧干蓬。松柏愁香涩，南原几夜风。
　　◎卷.39【客游】李贺
　　悲满千里心，日暖南山石。不谒承明庐，老作平原客。
　　四时别家庙，三年去乡国。旅歌屡弹铗，归问时裂帛。
　　◎卷.40【崇义里滞雨】李贺
　　落莫谁家子，来感长安秋。壮年抱羁恨，梦泣生白头。
　　瘦马秣败草，雨沫飘寒沟。南宫古帘暗，湿景传签筹。
　　家山远千里，云脚天东头。忧眠枕剑匣，客帐梦封侯。
　　◎卷.41【冯小怜】李贺
　　湾头见小怜，请上琵琶弦。破得春风恨，今朝直几钱。
　　裙垂竹叶带，鬓湿杏花烟。玉冷红丝重，齐宫妾驾鞭。
　　◎卷.42【赠陈商】李贺
　　长安有男儿，二十心已朽。楞伽堆案前，楚辞系肘后。
　　人生有穷拙，日暮聊饮酒。只今道已塞，何必须白首。
　　凄凄陈述圣，披褐鉏俎豆。学为尧舜文，时人责衰偶。
　　柴门车辙冻，日下榆影瘦。黄昏访我来，苦节青阳皱。
　　太华五千仞，劈地抽森秀。旁古无寸寻，一上戛牛斗。
　　公卿纵不怜，宁能锁吾口。李生师太华，大坐看白昼。
　　逢霜作朴樕，得气为春柳。礼节乃相去，憔悴如刍狗。
　　风雪直斋坛，墨组贯铜绶。臣妾气态间，唯欲承箕帚。
　　天眼何时开，古剑庸一吼。
　　◎卷.43【钓鱼诗】李贺
　　秋水钓红渠，仙人待素书。菱丝萦独茧，蒲米蛰双鱼。
　　斜竹垂清沼，长纶贯碧虚。饵悬春蜥蜴，钩坠小蟾蜍。
　　詹子情无限，龙阳恨有馀。为看烟浦上，楚女泪沾裾。
　　◎卷.44【奉和二兄罢使遣马归延州】李贺
　　空留三尺剑，不用一丸泥。马向沙场去，人归故国来。
　　笛愁翻陇水，酒喜沥春灰。锦带休惊雁，罗衣尚斗鸡。
　　还吴已渺渺，入郢莫凄凄。自是桃李树，何畏不成蹊。
　　◎卷.45【答赠】李贺
　　本是张公子，曾名萼绿华。沉香熏小像，杨柳伴啼鸦。
　　露重金泥冷，杯阑玉树斜。琴堂沽酒客，新买后园花。
　　◎卷.46【题赵生壁】李贺
　　大妇然竹根，中妇舂玉屑。冬暖拾松枝，日烟坐蒙灭。
　　木藓青桐老，石井水声发。曝背卧东亭，桃花满肌骨。
　　◎卷.47【感春】李贺
　　日暖自萧条，花悲北郭骚。榆穿莱子眼，柳断舞儿腰。
　　上幕迎神燕，飞丝送百劳。胡琴今日恨，急语向檀槽。
　　◎卷.48【仙人】李贺
　　弹琴石壁上，翻翻一仙人。手持白鸾尾，夜扫南山云。
　　鹿饮寒涧下，鱼归清海滨。当时汉武帝，书报桃花春。
　　◎卷.49【河阳歌】李贺
　　染罗衣，秋蓝难著色。不是无心人，为作台邛客。
　　花烧中潬城，颜郎身已老。惜许两少年，抽心似春草。
　　今日见银牌，今夜鸣玉晏。牛头高一尺，隔坐应相见。
　　月从东方来，酒从东方转。觥船饫口红，蜜炬千枝烂。
　　◎卷.50【花游曲】李贺
　　春柳南陌态，冷花寒露姿。今朝醉城外，拂镜浓扫眉。
　　烟湿愁车重，红油覆画衣。舞裙香不暖，酒色上来迟。
　　◎卷.51【春昼】李贺
　　朱城报春更漏转，光风催兰吹小殿。草细堪梳，柳长如线。
　　卷衣秦帝，扫粉赵燕。日含画幕，蜂上罗荐。平阳花坞，
　　河阳花县。越妇支机，吴蚕作茧。菱汀系带，荷塘倚扇。
　　江南有情，塞北无恨。
　　◎卷.52【安乐宫】李贺
　　深井桐乌起，尚复牵情水。未盥邵陵瓜，瓶中弄长翠。
　　新成安乐宫，宫如凤凰翅。歌回蜡板鸣，左悺提壶使。
　　绿蘩悲水曲，茱萸别秋子。
　　◎卷.53【胡蝶飞】李贺
　　杨花扑帐春云热，龟甲屏风醉眼缬。
　　东家胡蝶西家飞，白骑少年今日归。
　　◎卷.54【梁公子】李贺
　　风彩出萧家，本是菖蒲花。南塘莲子熟，洗马走江沙。
　　御笺银沫冷，长簟凤窠斜。种柳营中暗，题书赐馆娃。
　　◎卷.55【牡丹种曲】李贺
　　莲枝未长秦蘅老，走马驮金劚春草。水灌香泥却月盆，
　　一夜绿房迎白晓。美人醉语园中烟，晚华已散蝶又阑。
　　梁王老去罗衣在，拂袖风吹蜀国弦。归霞帔拖蜀帐昏，
　　嫣红落粉罢承恩。檀郎谢女眠何处，楼台月明燕夜语。
　　◎卷.56【后园凿井歌】李贺
　　井上辘轳床上转。水声繁，弦声浅。情若何，荀奉倩。
　　城头日，长向城头住。一日作千年，不须流下去。
　　◎卷.57【开愁歌（华下作）】李贺
　　秋风吹地百草干，华容碧影生晚寒。我当二十不得意，
　　一心愁谢如枯兰。衣如飞鹑马如狗，临岐击剑生铜吼。
　　旗亭下马解秋衣，请贳宜阳一壶酒。壶中唤天云不开，
　　白昼万里闲凄迷。主人劝我养心骨，莫受俗物相填bh。
　　◎卷.58【秦宫诗】李贺
　　越罗衫袂迎春风，玉刻麒麟腰带红。楼头曲宴仙人语，
　　帐底吹笙香雾浓。人间酒暖春茫茫，花枝入帘白日长。
　　飞窗复道传筹饮，十夜铜盘腻烛黄。秃衿小袖调鹦鹉，
　　紫绣麻cj踏哮虎。斫桂烧金待晓筵，白鹿青苏夜半煮。
　　桐英永巷骑新马，内屋深屏生色画。开门烂用水衡钱，
　　卷起黄河向身泻。皇天厄运犹曾裂，秦宫一生花底活。
　　鸾篦夺得不还人，醉睡氍毹满堂月。
　　◎卷.59【古邺城童子谣，效王粲刺曹操】李贺
　　邺城中，暮尘起。将黑丸，斫文吏。棘为鞭，虎为马。
　　团团走，邺城下。切玉剑，射日弓。献何人，奉相公。
　　扶毂来，关右儿。香扫涂，相公归。
　　◎卷.60【杨生青花紫石砚歌】李贺
　　端州石工巧如神，踏天磨刀割紫云。佣刓抱水含满唇，
　　暗洒苌弘冷血痕。纱帷昼暖墨花春，轻沤漂沫松麝薰。
　　干腻薄重立脚匀，数寸光秋无日昏。圆毫促点声静新，
　　孔砚宽顽何足云。
　　◎卷.61【房中思】李贺
　　新桂如蛾眉，秋风吹小绿。行轮出门去，玉銮声断续。
　　月轩下风露，晓庭自幽涩。谁能事贞素，卧听莎鸡泣。
　　◎卷.62【石城晓】李贺
　　月落大堤上，女垣栖乌起。细露湿团红，寒香解夜醉。
　　女牛渡天河，柳烟满城曲。上客留断缨，残蛾斗双绿。
　　春帐依微蝉翼罗，横茵突金隐体花。帐前轻絮鹤毛起，
　　欲说春心无所似。
　　◎卷.63【苦昼短】李贺
　　飞光飞光，劝尔一杯酒。吾不识青天高，黄地厚，
　　唯见月寒日暖，来煎人寿。食熊则肥，食蛙则瘦。
　　神君何在，太一安有。天东有若木，下置衔烛龙。
　　吾将斩龙足，嚼龙肉。使之朝不得回，夜不得伏。
　　自然老者不死，少者不哭。何为服黄金，吞白玉。
　　谁似任公子，云中骑碧驴。刘彻茂陵多滞骨，
　　嬴政梓棺费鲍鱼。
　　◎卷.64【章和二年中】李贺
　　云萧索，田风拂拂，麦芒如篲黍如粟。关中父老百领襦，
　　关东吏人乏诟租。健犊春耕土膏黑，菖蒲丛丛沿水脉。
　　殷勤为我下田租，百钱携偿丝桐客。游春漫光坞花白，
　　野林散香神降席。拜神得寿献天子，七星贯断姮娥死。
　　◎卷.65【春归昌谷】李贺
　　束发方读书，谋身苦不早。终军未乘传，颜子鬓先老。
　　天网信崇大，矫士常慅慅。逸目骈甘华，羁心如荼蓼。
　　旱云二三月，岑岫相颠倒。谁揭赪玉盘，东方发红照。
　　春热张鹤盖，兔目官槐小。思焦面如病，尝胆肠似绞。
　　京国心烂漫，夜梦归家少。发轫东门外，天地皆浩浩。
　　青树骊山头，花风满秦道。宫台光错落，装尽偏峰峤。
　　细绿及团红，当路杂啼笑。香风下高广，鞍马正华耀。
　　独乘鸡栖车，自觉少风调。心曲语形影，只身焉足乐。
　　岂能脱负檐，刻鹤曾无兆。幽幽太华侧，老柏如建纛。
　　龙皮相排戛，翠羽更荡掉。驱趋委憔悴，眺览强容貌。
　　花蔓阂行輈，縠烟暝深徼。少健无所就，入门愧家老。
　　听讲依大树，观书临曲沼。知非出柙虎，甘作藏雾豹。
　　韩鸟处矰缴，湘鯈在笼罩。狭行无廓落，壮士徒轻躁。
　　◎卷.66【昌谷诗（五月二十七日作）】李贺
　　昌谷五月稻，细青满平水。遥峦相压叠，颓绿愁堕地。
　　光洁无秋思，凉旷吹浮媚。竹香满凄寂，粉节涂生翠。
　　草发垂恨鬓，光露泣幽泪。层围烂洞曲，芳径老红醉。
　　攒虫锼古柳，蝉子鸣高邃。大带委黄葛，紫蒲交狭涘。
　　石钱差复藉，厚叶皆蟠腻。汰沙好平白，立马印青字。
　　晚鳞自遨游，瘦鹄暝单跱。嘹嘹湿蛄声，咽源惊溅起。
　　纡缓玉真路，神娥蕙花里。苔絮萦涧砾，山实垂赪紫。
　　小柏俨重扇，肥松突丹髓。鸣流走响韵，垄秋拖光穟。
　　莺唱闵女歌，瀑悬楚练帔。风露满笑眼，骈岩杂舒坠。
　　乱条迸石岭，细颈喧岛毖。日脚扫昏翳，新云启华閟。
　　谧谧厌夏光，商风道清气。高眠服玉容，烧桂祀天几。
　　雾衣夜披拂，眠坛梦真粹。待驾栖鸾老，故宫椒壁圮。
　　鸿珑数铃响，羁臣发凉思。阴藤束朱键，龙帐著魈魅。
　　碧锦帖花檉，香衾事残贵。歌尘蠹木在，舞彩长云似。
　　珍壤割绣段，里俗祖风义。邻凶不相杵，疫病无邪祀。
　　鲐皮识仁惠，丱角知靦耻。县省司刑官，户乏诟租吏。
　　竹薮添堕简，石矶引钩饵。溪湾转水带，芭蕉倾蜀纸。
　　岑光晃縠襟，孤景拂繁事。泉尊陶宰酒，月眉谢郎妓。
　　丁丁幽钟远，矫矫单飞至。霞巘殷嵯峨，危溜听争次。
　　淡蛾流平碧，薄月眇阴悴。凉光入涧岸，廓尽山中意。
　　渔童下宵网，霜禽竦烟翅。潭镜滑蛟涎，浮珠噞鱼戏。
　　风桐瑶匣瑟，萤星锦城使。柳缀长缥带，篁掉短笛吹。
　　石根缘绿藓，芦笋抽丹渍。漂旋弄天影，古桧拏云臂。
　　愁月薇帐红，罥云香蔓刺。芒麦平百井，闲乘列千肆。
　　刺促成纪人，好学鸱夷子。
　　◎卷.67【铜驼悲】李贺
　　落魄三月罢，寻花去东家。谁作送春曲，洛岸悲铜驼。
　　桥南多马客，北山饶古人。客饮杯中酒，驼悲千万春。
　　生世莫徒劳，风吹盘上烛。厌见桃株笑，铜驼夜来哭。
　　◎卷.68【自昌谷到洛后门】李贺
　　九月大野白，苍岑竦秋门。寒凉十月末，露霰濛晓昏。
　　澹色结昼天，心事填空云。道上千里风，野竹蛇涎痕。
　　石涧涷波声，鸡叫清寒晨。强行到东舍，解马投旧邻。
　　东家名廖者，乡曲传姓辛。杖头非饮酒，吾请造其人。
　　始欲南去楚，又将西适秦。襄王与武帝，各自留青春。
　　闻道兰台上，宋玉无归魂。缃缥两行字，蛰虫蠹秋芸。
　　为探秦台意，岂命余负薪。
　　◎卷.69【七月一日晓入太行山】李贺
　　一夕绕山秋，香露溘蒙菉。新桥倚云阪，候虫嘶露朴。
　　洛南今已远，越衾谁为熟。石气何凄凄，老莎如短镞。
　　◎卷.70【秋凉诗，寄正字十二兄】李贺
　　闭门感秋风，幽姿任契阔。大野生素空，天地旷肃杀。
　　露光泣残蕙，虫响连夜发。房寒寸辉薄，迎风绛纱折。
　　披书古芸馥，恨唱华容歇。百日不相知，花光变凉节。
　　弟兄谁念虑，笺翰既通达。青袍度白马，草简奏东阙。
　　梦中相聚笑，觉见半床月。长思剧寻环，乱忧抵覃葛。


第三百九十三卷
　　◎卷.1【艾如张】李贺
　　锦襜褕，绣裆襦。强饮啄，哺尔雏。陇东卧穟满风雨，
　　莫信笼媒陇西去。齐人织网如素空，张在野田平碧中。
　　网丝漠漠无形影，误尔触之伤首红。艾叶绿花谁剪刻，
　　中藏祸机不可测。
　　◎卷.2【上云乐】李贺
　　飞香走红满天春，花龙盘盘上紫云。三千宫女列金屋，
　　五十弦瑟海上闻。天江碎碎银沙路，嬴女机中断烟素。
　　断烟素，缝衣缕，八月一日君前舞。
　　◎卷.3【摩多楼子】李贺
　　玉塞去金人，二万四千里。风吹沙作云，一时渡辽水。
　　天白水如练，甲丝双串断。行行莫苦辛，城月犹残半。
　　晓气朔烟上，趢趗胡马蹄。行人临水别，隔陇长东西。
　　◎卷.4【猛虎行（四言）】李贺
　　长戈莫舂，长弩莫抨。乳孙哺子，教得生狞。
　　举头为城，掉尾为旌。东海黄公，愁见夜行。
　　道逢驺虞，牛哀不平。何用尺刀，壁上雷鸣。
　　泰山之下，妇人哭声。官家有程，吏不敢听。
　　◎卷.5【日出行】李贺
　　白日下昆仑，发光如舒丝。徒照葵藿心，不照游子悲。
　　折折黄河曲，日从中央转。旸谷耳曾闻，若木眼不见。
　　奈尔铄石，胡为销人。羿弯弓属矢那不中，
　　足令久不得奔，讵教晨光夕昏。
　　◎卷.6【苦篁调啸引】李贺
　　请说轩辕在时事，伶伦采竹二十四。伶伦采之自昆丘，
　　轩辕诏遣中分作十二。伶伦以之正音律，轩辕以之调元气。
　　当时黄帝上天时，二十三管咸相随，唯留一管人间吹。
　　无德不能得此管，此管沉埋虞舜祠。
　　◎卷.7【拂舞歌辞】李贺
　　吴娥声绝天，空云闲裴回。门外满车马，亦须生绿苔。
　　尊有乌程酒，劝君千万寿。全胜汉武锦楼上，
　　晓望晴寒饮花露。东方日不破，天光无老时。
　　丹成作蛇乘白雾，千年重化玉井土。从蛇作土一千载，
　　吴堤绿草年年在。背有八卦称神仙，邪鳞顽甲滑腥涎。
　　◎卷.8【夜坐吟】李贺
　　踏踏马蹄谁见过，眼看北斗直天河。西风罗幕生翠波，
　　铅华笑妾颦青蛾。为君起唱长相思，帘外严霜皆倒飞。
　　明星烂烂东方陲，红霞梢出东南涯，陆郎去矣乘班骓。
　　◎卷.9【箜篌引（又曰公无渡河）】李贺
　　公乎公乎，提壶将焉如。屈平沉湘不足慕，
　　徐衍入海诚为愚。公乎公乎，床有菅席盘有鱼。
　　北里有贤兄，东邻有小姑。陇亩油油黍与葫，
　　瓦甒浊醪蚁浮浮。黍可食，醪可饮，公乎公乎其奈居。
　　被发奔流竟何如，贤兄小姑哭呜呜。
　　◎卷.10【巫山高】李贺
　　碧丛丛，高插天，大江翻澜神曳烟。楚魂寻梦风飔然，
　　晓风飞雨生苔钱。瑶姬一去一千年，丁香筇竹啼老猿。
　　古祠近月蟾桂寒，椒花坠红湿云间。
　　◎卷.11【平城下】李贺
　　饥寒平城下，夜夜守明月。别剑无玉花，海风断鬓发。
　　塞长连白空，遥见汉旗红。青帐吹短笛，烟雾湿昼龙。
　　日晚在城上，依稀望城下。风吹枯蓬起，城中嘶瘦马。
　　借问筑城吏，去关几千里。惟愁裹尸归，不惜倒戈死。
　　◎卷.12【江南弄】李贺
　　江中绿雾起凉波，天上叠巘红嵯峨。水风浦云生老竹，
　　渚暝蒲帆如一幅。鲈鱼千头酒百斛，酒中倒卧南山绿。
　　吴歈越吟未终曲，江上团团帖寒玉。
　　◎卷.13【荣华乐（一作东洛梁家谣）】李贺
　　鸢肩公子二十馀，齿编贝，唇激朱。气如虹霓，饮如建瓴，
　　走马夜归叫严更。径穿复道游椒房，龙裘金玦杂花光。
　　玉堂调笑金楼子，台下戏学邯郸倡。口吟舌话称女郎，
　　锦袪绣面汉帝旁。得明珠十斛，白璧一双，
　　新诏垂金曳紫光煌煌。马如飞，人如水，九卿六官皆望履。
　　将回日月先反掌，欲作江河唯画地。峨峨虎冠上切云，
　　竦剑晨趋凌紫氛。绣段千寻贻皂隶，黄金百镒贶家臣。
　　十二门前张大宅，晴春烟起连天碧。金铺缀日杂红光，
　　铜龙啮环似争力。瑶姬凝醉卧芳席，海素笼窗空下隔。
　　丹穴取凤充行庖，玃玃如拳那足食。金蟾呀呀兰烛香，
　　军装武妓声琅珰。谁知花雨夜来过，但见池台春草长。
　　嘈嘈弦吹匝天开，洪崖箫声绕天来。天长一矢贯双虎，
　　云弝绝骋聒旱雷。乱袖交竿管儿舞，吴音绿鸟学言语。
　　能教刻石平紫金，解送刻毛寄新兔。三皇皇后七贵人，
　　五十校尉二将军。当时飞去逐彩云，化作今日京华春。
　　◎卷.14【相劝酒】李贺
　　羲和骋六辔，昼夕不曾闲。弹乌崦嵫竹，抶马蟠桃鞭。
　　蓐收既断翠柳，青帝又造红兰。尧舜至今万万岁，
　　数子将为倾盖间。青钱白璧买无端，丈夫快意方为欢。
　　臛蠵臑熊何足云。会须钟饮北海，箕踞南山。
　　歌淫淫，管愔愔，横波好送雕题金。人生得意且如此，
　　何用强知元化心。相劝酒，终无辍。
　　伏愿陛下鸿名终不歇，子孙绵如石上葛。
　　来长安，车骈骈。中有梁冀旧宅，石崇故园。
　　◎卷.15【瑶华乐】李贺
　　穆天子，走龙媒。八辔冬珑逐天回，五精扫地凝云开。
　　高门左右日月环，四方错镂棱层殷。舞霞垂尾长盘珊，
　　江澄海净神母颜。施红点翠照虞泉，曳云拖玉下昆山。
　　列旆如松，张盖如轮。金风殿秋，清明发春。八銮十乘，
　　矗如云屯。琼钟瑶席甘露文，玄霜绛雪何足云。
　　薰梅染柳将赠君。铅华之水洗君骨，与君相对作真质。
　　◎卷.16【北中寒】李贺
　　一方黑照三方紫，黄河冰合鱼龙死。三尺木皮断文理，
　　百石强车上河水。霜花草上大如钱，挥刀不入迷濛天。
　　争瀯海水飞凌喧，山瀑无声玉虹悬。
　　◎卷.17【梁台古愁】李贺
　　梁王台沼空中立，天河之水夜飞入。台前斗玉作蛟龙，
　　绿粉扫天愁露湿。撞钟饮酒行射天，金虎蹙裘喷血斑。
　　朝朝暮暮愁海翻，长绳系日乐当年。芙蓉凝红得秋色，
　　兰脸别春啼脉脉。芦洲客雁报春来，寥落野篁秋漫白。
　　◎卷.18【公无出门】李贺
　　天迷迷，地密密。熊虺食人魂，雪霜断人骨。
　　嗾犬狺狺相索索，舐掌偏宜佩兰客。帝遣乘轩灾自息，
　　玉星点剑黄金轭。我虽跨马不得还，历阳湖波大如山。
　　毒虬相视振金环，狻猊猰貐吐馋涎。鲍焦一世披草眠，
　　颜回廿九鬓毛斑。颜回非血衰，鲍焦不违天。天畏遭衔啮，
　　所以致之然。分明犹惧公不信，公看呵壁书问天。
　　◎卷.19【神弦别曲】李贺
　　巫山小女隔云别，春风松花山上发。绿盖独穿香径归，
　　白马花竿前孑孑。蜀江风澹水如罗，堕兰谁泛相经过。
　　南山桂树为君死，云衫浅污红脂花。
　　◎卷.20【绿水词】李贺
　　今宵好风月，阿侯在何处。为有倾人色，翻成足愁苦。
　　东湖采莲叶，南湖拔蒲根。未持寄小姑，且持感愁魂。
　　◎卷.21【沙路曲】李贺
　　柳脸半眠丞相树，珮马钉铃踏沙路。断烬遗香袅翠烟，
　　烛骑啼乌上天去。帝家玉龙开九关，帝前动笏移南山。
　　独垂重印押千官，金窠篆字红屈盘。沙路归来闻好语，
　　旱火不光天下雨。
　　◎卷.22【上之回】李贺
　　上之回，大旗喜。悬红云，挞凤尾。剑匣破，舞蛟龙。
　　蚩尤死，鼓逢逢。天高庆雷齐坠地，地无惊烟海千里。
　　◎卷.23【高轩过（韩员外愈、皇甫侍御湜见过，因而命作）】李贺
　　华裾织翠青如葱，金环压辔摇玲珑。马蹄隐耳声隆隆，
　　入门下马气如虹。云是东京才子，文章钜公。
　　二十八宿罗心胸，九精照耀贯当中。殿前作赋声摩空，
　　笔补造化天无功。庞眉书客感秋蓬，谁知死草生华风。
　　我今垂翅附冥鸿，他日不羞蛇作龙。
　　◎卷.24【贝宫夫人】李贺
　　丁丁海女弄金环，雀钗翘揭双翅关。六宫不语一生闲，
　　高悬银榜照青山。长眉凝绿几千年，清凉堪老镜中鸾。
　　秋肌稍觉玉衣寒，空光帖妥水如天。
　　◎卷.25【兰香神女庙（三月中作）】李贺
　　古春年年在，闲绿摇暖云。松香飞晚华，柳渚含日昏。
　　沙砌落红满，石泉生水芹。幽篁画新粉，蛾绿横晓门。
　　弱蕙不胜露，山秀愁空春。舞珮剪鸾翼，帐带涂轻银。
　　兰桂吹浓香，菱藕长莘莘。看雨逢瑶姬，乘船值江君。
　　吹箫饮酒醉，结绶金丝裙。走天呵白鹿，游水鞭锦鳞。
　　密发虚鬟飞，腻颊凝花匀。团鬓分蛛巢，秾眉笼小唇。
　　弄蝶和轻妍，风光怯腰身。深帏金鸭冷，奁镜幽凤尘。
　　踏雾乘同归，撼玉山上闻。
　　◎卷.26【送韦仁实兄弟入关】李贺
　　送客饮别酒，千觞无赭颜。何物最伤心，马首鸣金镮。
　　野色浩无主，秋明空旷间。坐来壮胆破，断目不能看。
　　行槐引西道，青梢长攒攒。韦郎好兄弟，叠玉生文翰。
　　我在山上舍，一亩蒿硗田。夜雨叫租吏，春声暗交关。
　　谁解念劳劳，苍突唯南山。
　　◎卷.27【洛阳城外别皇甫湜】李贺
　　洛阳吹别风，龙门起断烟。冬树束生涩，晚紫凝华天。
　　单身野霜上，疲马飞蓬间。凭轩一双泪，奉坠绿衣前。
　　◎卷.28【溪晚凉】李贺
　　白狐向月号山风，秋寒扫云留碧空。玉烟青湿白如幢，
　　银湾晓转流天东。溪汀眠鹭梦征鸿，轻涟不语细游溶。
　　层岫回岑复叠龙，苦篁对客吟歌筒。
　　◎卷.29【官不来，题皇甫湜先辈厅】李贺
　　官不来，官庭秋，老桐错干青龙愁。书司曹佐走如牛，
　　叠声问佐官来不。官不来，门幽幽。
　　◎卷.30【长平箭头歌】李贺
　　漆灰骨末丹水沙，凄凄古血生铜花。白翎金簳雨中尽，
　　直馀三脊残狼牙。我寻平原乘两马，驿东石田蒿坞下。
　　风长日短星萧萧，黑旗云湿悬空夜。左魂右魄啼肌瘦，
　　酪瓶倒尽将羊炙。虫栖雁病芦笋红，回风送客吹阴火。
　　访古汍澜收断镞，折锋赤璺曾刲肉。南陌东城马上儿，
　　劝我将金换簝竹。
　　◎卷.31【江楼曲】李贺
　　楼前流水江陵道，鲤鱼风起芙蓉老。晓钗催鬓语南风，
　　抽帆归来一日功。鼍吟浦口飞梅雨，竿头酒旗换青苎。
　　萧骚浪白云差池，黄粉油衫寄郎主。新槽酒声苦无力，
　　南湖一顷菱花白。眼前便有千里愁，小玉开屏见山色。
　　◎卷.32【塞下曲】李贺
　　胡角引北风，蓟门白于水。天含青海道，城头月千里。
　　露下旗濛濛，寒金鸣夜刻。蕃甲锁蛇鳞，马嘶青冢白。
　　秋静见旄头，沙远席羁愁。帐北天应尽，河声出塞流。
　　◎卷.33【染丝上春机】李贺
　　玉罂泣水桐花井，蒨丝沉水如云影。美人懒态燕脂愁，
　　春梭抛掷鸣高楼。彩线结茸背复叠，白袷玉郎寄桃叶，
　　为君挑鸾作腰绶，愿君处处宜春酒。
　　◎卷.34【五粒小松歌】李贺
　　蛇子蛇孙鳞蜿蜿，新香几粒洪崖饭。绿波浸叶满浓光，
　　细束龙髯铰刀剪。主人壁上铺州图，主人堂前多俗儒。
　　月明白露秋泪滴，石笋溪云肯寄书。
　　◎卷.35【塘上行】李贺
　　藕花凉露湿，花缺藕根涩。飞下雌鸳鸯，塘水声溘溘。
　　◎卷.36【吕将军歌】李贺
　　吕将军，骑赤兔。独携大胆出秦门，金粟堆边哭陵树。
　　北方逆气污青天，剑龙夜叫将军闲。将军振袖挥剑锷，
　　玉阙朱城有门阁。榼榼银龟摇白马，傅粉女郎火旗下。
　　恒山铁骑请金枪，遥闻箙中花箭香。西郊寒蓬叶如刺，
　　皇天新栽养神骥。厩中高桁排蹇蹄，饱食青刍饮白水。
　　圆苍低迷盖张地，九州人事皆如此。赤山秀铤御时英，
　　绿眼将军会天意。
　　◎卷.37【休洗红】李贺
　　休洗红，洗多红色浅。卿卿骋少年，昨日殷桥见。
　　封侯早归来，莫作弦上箭。
　　◎卷.38【神弦曲】李贺
　　西山日没东山昏，旋风吹马马踏云。画弦素管声浅繁，
　　花裙綷gw步秋尘。桂叶刷风桂坠子，青狸哭血寒狐死。
　　古壁彩虬金帖尾，雨工骑入秋潭水。百年老鸮成木魅，
　　笑声碧火巢中起。
　　◎卷.39【野歌】李贺
　　鸦翎羽箭山桑弓，仰天射落衔芦鸿。麻衣黑肥冲北风，
　　带酒日晚歌田中。男儿屈穷心不穷，枯荣不等嗔天公。
　　寒风又变为春柳，条条看即烟濛濛。
　　◎卷.40【神弦】李贺
　　女巫浇酒云满空，玉炉炭火香冬冬。海神山鬼来座中，
　　纸钱窸窣鸣旋风。相思木帖金舞鸾，攒蛾一啑重一弹。
　　呼星召鬼歆杯盘，山魅食时人森寒。终南日色低平湾，
　　神兮长在有无间。神嗔神喜师更颜，送神万骑还青山。
　　◎卷.41【将进酒】李贺
　　琉璃钟，琥珀浓，小槽酒滴真珠红。烹龙炮凤玉脂泣，
　　罗屏绣幕围香风。吹龙笛，击鼍鼓。皓齿歌，细腰舞。
　　况是青春日将暮，桃花乱落如红雨。劝君终日酩酊醉，
　　酒不到刘伶坟上土。
　　◎卷.42【美人梳头歌】李贺
　　西施晓梦绡帐寒，香鬟堕髻半沉檀。辘轳咿哑转鸣玉，
　　惊起芙蓉睡新足。双鸾开镜秋水光，解鬟临镜立象床。
　　一编香丝云撒地，玉钗落处无声腻。纤手却盘老鸦色，
　　翠滑宝钗簪不得。春风烂熳恼娇慵，十八鬟多无气力。
　　妆成pE鬌欹不斜，云裾数步踏雁沙。背人不语向何处，
　　下阶自折樱桃花。
　　◎卷.43【月漉漉篇】李贺
　　月漉漉，波烟玉。莎青桂花繁，芙蓉别江木。
　　粉态袷罗寒，雁羽铺烟湿。谁能看石帆，乘船镜中入。
　　秋白鲜红死，水香莲子齐。挽菱隔歌袖，绿刺罥银泥。
　　◎卷.44【京城】李贺
　　驱马出门意，牢落长安心。两事谁向道，自作秋风吟。
　　◎卷.45【官街鼓】李贺
　　晓声隆隆催转日，暮声隆隆呼月出。汉城黄柳映新帘，
　　柏陵飞燕埋香骨。磓发千年日长白，孝武秦王听不得。
　　从君翠发芦花色，独共南山守中国。几回天上葬神仙，
　　漏声相将无断缘。
　　◎卷.46【许公子郑姬歌（郑园中请贺作）】李贺
　　许史世家外亲贵，宫锦千端买沉醉。铜驼酒熟烘明胶，
　　古堤大柳烟中翠。桂开客花名郑袖，入洛闻香鼎门口。
　　先将芍药献妆台，后解黄金大如斗。莫愁帘中许合欢，
　　清弦五十为君弹。弹声咽春弄君骨，骨兴牵人马上鞍。
　　两马八蹄踏兰苑，情如合竹谁能见。夜光玉枕栖凤凰，
　　袷罗当门刺纯线。长翻蜀纸卷明君，转角含商破碧云。
　　自从小靥来东道，曲里长眉少见人。相如冢上生秋柏，
　　三秦谁是言情客。蛾鬟醉眼拜诸宗，为谒皇孙请曹植。
　　◎卷.47【新夏歌】李贺
　　晓木千笼真蜡彩，落蕊枯香数分在。阴枝秀牙卷缥茸，
　　长风回气扶葱茏。野家麦畦上新垄，长畛裴回桑柘重。
　　刺香满地菖蒲草，雨梁燕语悲身老。三月摇扬入河道，
　　天浓地浓柳梳扫。
　　◎卷.48【题归梦】李贺
　　长安风雨夜，书客梦昌谷。怡怡中堂笑，小弟栽涧菉。
　　家门厚重意，望我饱饥腹。劳劳一寸心，灯花照鱼目。
　　◎卷.49【经沙苑】李贺
　　野水泛长澜，宫牙开小蒨。无人柳自春，草渚鸳鸯暖。
　　晴嘶卧沙马，老去悲啼展。今春还不归，塞嘤折翅雁。
　　◎卷.50【出城别张又新酬李汉】李贺
　　李子别上国，南山崆峒春。不闻今夕鼓，差慰煎情人。
　　赵壹赋命薄，马卿家业贫。乡书何所报，紫蕨生石云。
　　长安玉桂国，戟带披侯门。惨阴地自光，宝马踏晓昏。
　　腊春戏草苑，玉輓鸣qX辚。绿网缒金铃，霞卷清池漘。
　　开贯泻蚨母，买冰防夏蝇。时宜裂大袂，剑客车盘茵。
　　小人如死灰，心切生秋榛。皇图跨四海，百姓拖长绅。
　　光明霭不发，腰龟徒甃银。吾将噪礼乐，声调摩清新。
　　欲使十千岁，帝道如飞神。华实自苍老，流采长倾湓。
　　没没暗齰舌，涕血不敢论。今将下东道，祭酒而别秦。
　　六郡无剿儿，长刀谁拭尘。地理阳无正，快马逐服辕。
　　二子美年少，调道讲清浑。讥笑断冬夜，家庭疏筱穿。
　　曙风起四方，秋月当东悬。赋诗面投掷，悲哉不遇人。
　　此别定沾臆，越布先裁巾。


第三百九十四卷
　　◎卷.1【南园】李贺
　　方领蕙带折角巾，杜若已老兰苕春。南山削秀蓝玉合，
　　小雨归去飞凉云。熟杏暖香梨叶老，草梢竹栅锁池痕。
　　郑公乡老开酒尊，坐泛楚奏吟招魂。
　　◎卷.2【假龙吟歌】李贺
　　石轧铜杯，吟咏枯瘁。苍鹰摆血，白凤下肺。桂子自落，
　　云弄车盖。木死沙崩恶谿岛，阿母得仙今不老。
　　窞中跳汰截清涎，隈壖卧水埋金爪。崖蹬苍苔吊石发，
　　江君掩帐筼筜折。莲花去国一千年，雨后闻腥犹带铁。
　　◎卷.3【感讽六首】李贺
　　人间春荡荡，帐暖香扬扬。飞光染幽红，夸娇来洞房。
　　舞席泥金蛇，桐竹罗花床。眼逐春瞑醉，粉随泪色黄。
　　王子下马来，曲沼鸣鸳鸯。焉知肠车转，一夕巡九方。
　　苦风吹朔寒，沙惊秦木折。舞影逐空天，画鼓馀清节。
　　蜀书秋信断，黑水朝波咽。娇魂从回风，死处悬乡月。
　　杂杂胡马尘，森森边士戟。天教胡马战，晓云皆血色。
　　妇人携汉卒，箭箙囊巾帼。不惭金印重，踉跄腰鞬力。
　　恂恂乡门老，昨夜试锋镝。走马遣书勋，谁能分粉墨。
　　青门放弹去，马色连空郊。何年帝家物，玉装鞍上摇。
　　去去走犬归，来来坐烹羔。千金不了馔，狢肉称盘臊。
　　试问谁家子，乃老能佩刀。西山白盖下，贤俊寒萧萧。
　　晓菊泫寒露，似悲团扇风。秋凉经汉殿，班子泣衰红。
　　本无辞辇意，岂见入空宫。腰衱珮珠断，灰蝶生阴松。
　　蝶飞红粉台，柳扫吹笙道。十日悬户庭，九秋无衰草。
　　调歌送风转，杯池白鱼小。水宴截香腴，菱科映青罩。
　　zv蒙梨花满，春昏弄长啸。唯愁苦花落，不悟世衰到。
　　抚旧唯销魂，南山坐悲峭。
　　◎卷.1【莫愁曲】李贺
　　草生龙坡下，鸦噪城堞头。何人此城里，城角栽石榴。
　　青丝系五马，黄金络双牛。白鱼驾莲船，夜作十里游。
　　归来无人识，暗上沈香楼。罗床倚瑶瑟，残月倾帘钩。
　　今日槿花落，明朝桐树秋。莫负平生意，何名何莫愁。
　　◎卷.2【夜来乐】李贺
　　红罗复帐金流苏，华灯九枝悬鲤鱼。丽人映月开铜铺，
　　春水滴酒猩猩沽。重一箧，香十株，赤金瓜子兼杂麸。
　　五丝封青凫，阿侯此笑千万馀。南轩汉转帘影疏，
　　桐林哑哑挟子乌。剑崖鞭节青石珠，白騧吹湍凝霜须。
　　漏长送珮承明庐，倡楼嵯峨明月孤。新客下马故客去，
　　绿蝉秀黛重拂梳。
　　◎卷.3【嘲雪】李贺
　　昨日发葱岭，今朝下兰渚。喜从千里来，乱笑含春语。
　　龙沙湿汉旗，凤扇迎秦素。久别辽城鹤，毛衣已应故。
　　◎卷.4【春怀引】李贺
　　芳蹊密影成花洞，柳结浓烟花带重。蟾蜍碾玉挂明弓，
　　捍拨装金打仙凤。宝枕垂云选春梦，钿合碧寒龙脑冻。
　　阿侯系锦觅周郎，凭仗东风好相送。
　　◎卷.5【白虎行】李贺
　　火乌日暗崩腾云，秦皇虎视苍生群。烧书灭国无暇日，
　　铸剑佩玦惟将军。玉坛设醮思冲天，一世二世当万年。
　　烧丹未得不死药，拏舟海上寻神仙。鲸鱼张鬣海波沸，
　　耕人半作征人鬼。雄豪气猛如焰烟，无人为决天河水。
　　谁最苦兮谁最苦，报人义士深相许。渐离击筑荆卿歌，
　　荆卿把酒燕丹语。剑如霜兮胆如铁，出燕城兮望秦月。
　　天授秦封祚未移，衮龙衣点荆卿血。朱旗卓地白虎死，
　　汉皇知是真天子。
　　◎卷.6【有所思】李贺
　　去年陌上歌离曲，今日君书远游蜀。帘外花开二月风，
　　台前泪滴千行竹。琴心与妾肠，此夜断还续。
　　想君白马悬雕弓，世间何处无春风。君心未肯镇如石，
　　妾颜不久如花红。夜残高碧横长河，河上无梁空白波。
　　西风未起悲龙梭，年年织素攒双蛾。江山迢递无休绝，
　　泪眼看灯乍明灭。自从孤馆深锁窗，桂花几度圆还缺。
　　鸦鸦向晓鸣森木，风过池塘响丛玉。白日萧条梦不成，
　　桥南更问仙人卜。
　　◎卷.7【啁少年】李贺
　　青骢马肥金鞍光，龙脑入缕罗衫香。美人狭坐飞琼觞，
　　贫人唤云天上郎。别起高楼临碧筱，丝曳红鳞出深沼。
　　有时半醉百花前，背把金丸落飞鸟。自说生来未为客，
　　一身美妾过三百。岂知劚地种苗家，官税频催勿人织。
　　长得积玉夸豪毅，每揖闲人多意气。生来不读半行书，
　　只把黄金买身贵。少年安得长少年，海波尚变为桑田。
　　荣枯递传急如箭，天公不肯于公偏。莫道韶华镇长在，
　　发白面皱专相待。
　　◎卷.8【高平县东私路】李贺
　　侵侵槲叶香，木花滞寒雨。今夕山上秋，永谢无人处。
　　石谿远荒涩，棠实悬辛苦。古者定幽寻，呼君作私路。
　　◎卷.9【神仙曲】李贺
　　碧峰海面藏灵书，上帝拣作神仙居。清明笑语闻空虚，
　　斗乘巨浪骑鲸鱼。春罗书字邀王母，共宴红楼最深处。
　　鹤羽冲风过海迟，不如却使青龙去。犹疑王母不相许，
　　垂露娃鬟更传语。
　　◎卷.10【龙夜吟】李贺
　　卷发胡儿眼睛绿，高楼夜静吹横竹。一声似向天上来，
　　月下美人望乡哭。直排七点星藏指，暗合清风调宫徵。
　　蜀道秋深云满林，湘江半夜龙惊起。玉堂美人边塞情，
　　碧窗皓月愁中听。寒砧能捣百尺练，粉泪凝珠滴红线。
　　胡儿莫作陇头吟，隔窗暗结愁人心。
　　◎卷.11【昆仑使者】李贺
　　昆仑使者无消息，茂陵烟树生愁色。金盘玉露自淋漓，
　　元气茫茫收不得。麒麟背上石文裂，虬龙鳞下红枝折。
　　何处偏伤万国心，中天夜久高明月。
　　◎卷.12【汉唐姬饮酒歌】李贺
　　御服沾霜露，天衢长蓁棘。金隐秋尘姿，无人为带饰。
　　玉堂歌声寝，芳林烟树隔。云阳台上歌，鬼哭复何益。
　　铁剑常光光，至凶威屡逼。强枭噬母心，奔厉索人魄。
　　相看两相泣，泪下如波激。宁用清酒为，欲作黄泉客。
　　不说玉山颓，且无饮中色。勉从天帝诉，天上寡沈厄。
　　无处张繐帷，如何望松柏。妾身昼团团，君魂夜寂寂。
　　蛾眉自觉长，颈粉谁怜白。矜持昭阳意，不肯看南陌。
　　◎卷.13【听颖师琴歌】李贺
　　别浦云归桂花渚，蜀国弦中双凤语。芙蓉叶落秋鸾离，
　　越王夜起游天姥。暗珮清臣敲水玉，渡海蛾眉牵白鹿。
　　谁看挟剑赴长桥，谁看浸发题春竹。竺僧前立当吾门，
　　梵宫真相眉棱尊。古琴大轸长八尺，峄阳老树非桐孙。
　　凉馆闻弦惊病客，药囊暂别龙须席。请歌直请卿相歌，
　　奉礼官卑复何益。
　　◎卷.14【谣俗】李贺
　　上林胡蝶小，试伴汉家君。飞向南城去，误落石榴裙。
　　脉脉花满树，翾翾燕绕云。出门不识路，羞问陌头人。
　　◎卷.15【静女春曙曲】李贺
　　嫩叶怜芳抱新蕊，泣露枝枝滴夭泪。粉窗香咽颓晓云，
　　锦堆花密藏春睡。恋屏孔雀摇金尾，莺舌分明呼婢子。
　　冰洞寒龙半匣水，一只商鸾逐烟起。
　　◎卷.16【少年乐】李贺
　　芳草落花如锦地，二十长游醉乡里。红缨不动白马骄，
　　垂柳金丝香拂水。吴娥未笑花不开，绿鬓耸堕兰云起。
　　陆郎倚醉牵罗袂，夺得宝钗金翡翠。
　　◎卷.17【句】李贺
　　不见山巅树，摧杌下为薪。日睹井中泥，上出作埃尘。
　　（《箜篌谣》。一作岂甘井中泥，时至出作尘。）
　　情知一丘趣，不谢千里印。
　　倚剑登高台，悠悠送春目。（以上并见《海录碎事》。）


第三百九十五卷
　　◎卷.1【冰柱】刘叉
　　师干久不息，农为兵兮民重嗟。骚然县宇，土崩水溃。
　　畹中无熟谷，垄上无桑麻。王春判序，百卉茁甲含葩。
　　有客避兵奔游僻，跋履险厄至三巴。貂裘蒙茸已敝缕，
　　鬓发蓬舥。雀惊鼠伏，宁遑安处。独卧旅舍无好梦，
　　更堪走风沙。天人一夜剪瑛琭，诘旦都成六出花。
　　南亩未盈尺，纤片乱舞空纷拏。旋落旋逐朝暾化，
　　檐间冰柱若削出交加。或低或昂，小大莹洁，随势无等差。
　　始疑玉龙下界来人世，齐向茅檐布爪牙。又疑汉高帝，
　　西方未斩蛇。人不识，谁为当风杖莫邪。铿镗冰有韵，
　　的皪玉无瑕。不为四时雨，徒于道路成泥柤。不为九江浪，
　　徒为汩没天之涯。不为双井水，满瓯泛泛烹春茶。
　　不为中山浆，清新馥鼻盈百车。不为池与沼，
　　养鱼种芰成霪霪。不为醴泉与甘露，使名异瑞世俗夸。
　　特禀朝澈气，洁然自许靡间其迩遐。森然气结一千里，
　　滴沥声沈十万家。明也虽小，暗之大不可遮。
　　勿被曲瓦，直下不能抑群邪。奈何时逼，不得时在我目中，
　　倏然漂去无馀些。自是成毁任天理，天于此物岂宜有忒赊。
　　反令井蛙壁虫变容易，背人缩首竞呀呀。
　　我愿天子回造化，藏之韫椟玩之生光华。
　　◎卷.2【雪车】刘叉
　　腊令凝绨三十日，缤纷密雪一复一。孰云润泽在枯荄，
　　闤闠饿民冻欲死。死中犹被豺狼食，官车初还城垒未完备。
　　人家千里无烟火，鸡犬何太怨。天下恤吾氓，
　　如何连夜瑶花乱。皎洁既同君子节，沾濡多著小人面。
　　寒锁侯门见客稀，色迷塞路行商断。小小细细如尘间，
　　轻轻缓缓成朴簌。官家不知民馁寒，尽驱牛车盈道载屑玉。
　　载载欲何之，秘藏深宫以御炎酷。徒能自卫九重间，
　　岂信车辙血，点点尽是农夫哭。刀兵残丧后，
　　满野谁为载白骨。远戍久乏粮，太仓谁为运红粟。
　　戎夫尚逆命，扁箱鹿角谁为敌。士夫困征讨，
　　买花载酒谁为适。天子端然少旁求，股肱耳目皆奸慝。
　　依违用事佞上方，犹驱饿民运造化防暑厄。
　　吾闻躬耕南亩舜之圣，为民吞蝗唐之德。
　　未闻eK孽苦苍生，相群相党上下为蝥贼。
　　庙堂食禄不自惭，我为斯民叹息还叹息。
　　◎卷.3【修养】刘叉
　　损神终日谈虚空，不必归命于胎中。我神不西亦不东，
　　烟收云散何濛濛。尝令体如微微风，绵绵不断道自冲。
　　世人逢一不逢一，一回存想一回出。只知一切望一切，
　　不觉一日损一日。劝君修真复识真，世上道人多忤人，
　　披图醮录益乱神。此法那能坚此身，心田自有灵地珍。
　　惜哉自有不自亲，明真汩没随埃尘。
　　◎卷.4【勿执古寄韩潮州】刘叉
　　古人皆执古，不辞冻饿悲。今人亦执古，自取行坐危。
　　老菊凌霜葩，狞松抱雪姿。武王亦至明，宁哀首阳饥。
　　仲尼岂非圣，但为互乡嗤。寸心生万路，今古棼若丝。
　　逐逐行不尽，茫茫休者谁。来恨不可遏，去悔何足追。
　　玉石共笑唾，驽骥相奔驰。请君勿执古，执古徒自隳。
　　◎卷.5【答孟东野】刘叉
　　酸寒孟夫子，苦爱老叉诗。生涩有百篇，谓是琼瑶辞。
　　百篇非所长，忧来豁穷悲。唯有刚肠铁，百炼不柔亏。
　　退之何可骂，东野何可欺。文王已云没，谁顾好爵縻。
　　生死守一丘，宁计饱与饥。万事付杯酒，从人笑狂痴。
　　◎卷.6【自古无长生劝姚合酒（一本作劝杨勉酒）】刘叉
　　奉子一杯酒，为子照颜色。但愿腮上红，莫管颏下白。
　　自古无长生，生者何戚戚。登山勿厌高，四望都无极。
　　丘陇逐日多，天地为我窄。只见李耳书，对之空脉脉。
　　何曾见天上，著得刘安宅。若问长生人，昭昭孔丘籍。
　　◎卷.7【独饮】刘叉
　　尽欲调太羹，自古无好手。所以山中人，兀兀但饮酒。
　　◎卷.8【作诗】刘叉
　　作诗无知音，作不如不作。未逢赓载人，此道终寂寞。
　　有虞今已殁，来者谁为托。朗咏豁心胸，笔与泪俱落。
　　◎卷.9【天津桥】刘叉
　　洛阳宫阙照天地，四面山川无毒气。
　　谁令汉祖都秦关，从此奸雄转相炽。
　　◎卷.10【嘲荆卿】刘叉
　　白虹千里气，血颈一剑义。报恩不到头，徒作轻生士。
　　◎卷.11【代牛言】刘叉
　　渴饮颍水流，饿喘吴门月。黄金如可种，我力终不竭。
　　◎卷.12【莫问卜】刘叉
　　莫问卜，人生吉凶皆自速。伏羲文王若无死，
　　今人不为古人哭。
　　◎卷.13【观八骏图】刘叉
　　穆王八骏走不歇，海外去寻长日月。
　　五云望断阿母宫，归来落得新白发。
　　◎卷.14【经战地】刘叉
　　杀气不上天，阴风吹雨血。冤魂不入地，髑髅哭沙月。
　　人命固有常，此地何夭折。
　　◎卷.15【野哭】刘叉
　　棘针生狞义路闲，野泉相吊声潺潺。
　　哀哉异教溺颓俗，淳源一去何时还。
　　◎卷.16【古怨】刘叉
　　君莫嫌丑妇，丑妇死守贞。山头一怪石，长作望夫名。
　　鸟有并翼飞，兽有比肩行。丈夫不立义，岂如鸟兽情。
　　◎卷.17【烈士咏】刘叉
　　烈士或爱金，爱金不为贫。义死天亦许，利生鬼亦嗔。
　　胡为轻薄儿，使酒杀平人。
　　◎卷.18【狂夫】刘叉
　　大妻唱舜歌，小妻鼓湘瑟。狂夫游冶归，端坐仍作色。
　　不读关雎篇，安知后妃德。
　　◎卷.19【饿咏】刘叉
　　文王久不出，贤士如土贱。妻孥从饿死，敢爱黄金篆。
　　◎卷.20【自问】刘叉
　　自问彭城子，何人授汝颠。酒肠宽似海，诗胆大于天。
　　断剑徒劳匣，枯琴无复弦。相逢不多合，赖是向林泉。
　　◎卷.21【入蜀】刘叉
　　望空问真宰，此路为谁开。峡色侵天去，江声滚地来。
　　孔明深有意，钟会亦何才。信此非人事，悲歌付一杯。
　　◎卷.22【塞上逢卢仝】刘叉
　　直到桑干北，逢君夜不眠。上楼腰脚健，怀土眼睛穿。
　　斗柄寒垂地，河流冻彻天。羁魂泣相向，何事有诗篇。
　　◎卷.23【偶书】刘叉
　　日出扶桑一丈高，人间万事细如毛。
　　野夫怒见不平处，磨损胸中万古刀。
　　◎卷.24【爱碣山石】刘叉
　　碣石何青青，挽我双眼睛。爱尔多古峭，不到人间行。
　　◎卷.25【与孟东野】刘叉
　　寒衣草木皮，饥饭葵藿根。不为孟夫子，岂识市井门。
　　◎卷.26【姚秀才爱予小剑因赠】刘叉
　　一条古时水，向我手心流。临行泻赠君，勿薄细碎仇。
　　◎卷.27【老恨】刘叉
　　雪打杉松残，补书书不完。懒学渭上翁，辛苦把钓竿。


第三百九十六卷
　　◎卷.1【思归乐】元稹
　　山中思归乐，尽作思归鸣。尔是此山鸟，安得失乡名。
　　应缘此山路，自古离人征。阴愁感和气，俾尔从此生。
　　我虽失乡去，我无失乡情。惨舒在方寸，宠辱将何惊。
　　浮生居大块，寻丈可寄形。身安即形乐，岂独乐咸京。
　　命者道之本，死者天之平。安问远与近，何言殇与彭。
　　君看赵工部，八十支体轻。交州二十载，一到长安城。
　　长安不须臾，复作交州行。交州又累岁，移镇广与荆。
　　归朝新天子，济济为上卿。肌肤无瘴色，饮食康且宁。
　　长安一昼夜，死者如陨星。丧车四门出，何关炎瘴萦。
　　况我三十二，百年未半程。江陵道涂近，楚俗云水清。
　　遐想玉泉寺，久闻岘山亭。此去尽绵历，岂无心赏并。
　　红餐日充腹，碧涧朝析酲。开门待宾客，寄书安弟兄。
　　闲穷四声韵，闷阅九部经。身外皆委顺，眼前随所营。
　　此意久已定，谁能求苟荣。所以官甚小，不畏权势倾。
　　倾心岂不易，巧诈神之刑。万物有本性，况复人性灵。
　　金埋无土色，玉坠无瓦声。剑折有寸利，镜破有片明。
　　我可俘为囚，我可刃为兵。我心终不死，金石贯以诚。
　　此诚患不至，诚至道亦亨。微哉满山鸟，叫噪何足听。
　　◎卷.2【春鸠】元稹
　　春鸠与百舌，音响讵同年。如何一时语，俱得春风怜。
　　犹知化工意，当春不生蝉。免教争叫噪，沸渭桃花前。
　　◎卷.3【春蝉】元稹
　　我自东归日，厌苦春鸠声。作诗怜化工，不遣春蝉生。
　　及来商山道，山深气不平。春秋两相似，虫豸百种鸣。
　　风松不成韵，蜩螗沸如羹。岂无朝阳凤，羞与微物争。
　　安得天上雨，奔浑河海倾。荡涤反时气，然后好晴明。
　　◎卷.4【兔丝】元稹
　　人生莫依倚，依倚事不成。君看兔丝蔓，依倚榛与荆。
　　荆榛易蒙密，百鸟撩乱鸣。下有狐兔穴，奔走亦纵横。
　　樵童斫将去，柔蔓与之并。翳荟生可耻，束缚死无名。
　　桂树月中出，珊瑚石上生。俊鹘度海食，应龙升天行。
　　灵物本特达，不复相缠萦。缠萦竟何者，荆棘与飞茎。
　　◎卷.5【古社】元稹
　　古社基址在，人散社不神。惟有空心树，妖狐藏魅人。
　　狐惑意颠倒，臊腥不复闻。丘坟变城郭，花草仍荆榛。
　　良田千万顷，占作天荒田。主人议芟斫，怪见不敢前。
　　那言空山烧，夜随风马奔。飞声鼓鼙震，高焰旗帜翻。
　　逡巡荆棘尽，狐兔无子孙。狐死魅人灭，烟消坛墠存。
　　绕坛旧田地，给授有等伦。农收村落盛，社树新团圆。
　　社公千万岁，永保村中民。
　　◎卷.6【松树】元稹
　　华山高幢幢，上有高高松。株株遥各各，叶叶相重重。
　　槐树夹道植，枝叶俱冥蒙。既无贞直干，复有罥挂虫。
　　何不种松树，使之摇清风。秦时已曾种，憔悴种不供。
　　可怜孤松意，不与槐树同。闲在高山顶，樛盘虬与龙。
　　屈为大厦栋，庇荫侯与公。不肯作行伍，俱在尘土中。
　　◎卷.7【芳树】元稹
　　芳树已寥落，孤英尤可嘉。可怜团团叶，盖覆深深花。
　　游蜂竞钻刺，斗雀亦纷拏。天生细碎物，不爱好光华。
　　非无歼殄法，念尔有生涯。春雷一声发，惊燕亦惊蛇。
　　清池养神蔡，已复长虾蟆。雨露贵平施，吾其春草芽。
　　◎卷.8【桐花】元稹
　　胧月上山馆，紫桐垂好阴。可惜暗澹色，无人知此心。
　　舜没苍梧野，凤归丹穴岑。遗落在人世，光华那复深。
　　年年怨春意，不竞桃杏林。唯占清明后，牡丹还复侵。
　　况此空馆闭，云谁恣幽寻。徒烦鸟噪集，不语山嶔岑。
　　满院青苔地，一树莲花簪。自开还自落，暗芳终暗沈。
　　尔生不得所，我愿裁为琴。安置君王侧，调和元首音。
　　安问宫徵角，先辨雅郑淫。宫弦春以君，君若春日临。
　　商弦廉以臣，臣作旱天霖。人安角声畅，人困斗不任。
　　羽以类万物，祆物神不歆。徵以节百事，奉事罔不钦。
　　五者苟不乱，天命乃可忱。君若问孝理，弹作梁山吟。
　　君若事宗庙，拊以和球琳。君若不好谏，愿献触疏箴。
　　君若不罢猎，请听荒于禽。君若侈台殿，雍门可沾襟。
　　君若傲贤隽，鹿鸣有食芩。君闻祈招什，车马勿駸駸。
　　君若欲败度，中有式如金。君闻薰风操，志气在愔愔。
　　中有阜财语，勿受来献賝。北里当绝听，祸莫大于淫。
　　南风苟不竞，无往遗之擒。奸声不入耳，巧言宁孔壬。
　　枭音亦云革，安得沴与祲。天子既穆穆，群材亦森森。
　　剑士还农野，丝人归织纴。丹凤巢阿阁，文鱼游碧浔。
　　和气浃寰海，易若溉蹄涔。改张乃可鼓，此语无古今。
　　非琴独能尔，事有谕因针。感尔桐花意，闲怨杳难禁。
　　待我持斤斧，置君为大琛。
　　◎卷.9【雉媒】元稹
　　双雉在野时，可怜同嗜欲。毛衣前后成，一种文章足。
　　一雉独先飞，冲开芳草绿。网罗幽草中，暗被潜羁束。
　　剪刀摧六翮，丝线缝双目。啖养能几时，依然已驯熟。
　　都无旧性灵，返与他心腹。置在芳草中，翻令诱同族。
　　前时相失者，思君意弥笃。朝朝旧处飞，往往巢边哭。
　　今朝树上啼，哀音断还续。远见尔文章，知君草中伏。
　　和鸣忽相召，鼓翅遥相瞩。畏我未肯来，又啄翳前粟。
　　敛翮远投君，飞驰势奔蹙。罥挂在君前，向君声促促。
　　信君决无疑，不道君相覆。自恨飞太高，疏罗偶然触。
　　看看架上鹰，拟食无罪肉。君意定何如，依旧雕笼宿。
　　◎卷.10【箭镞】元稹
　　箭镞本求利，淬砺良甚难。砺将何所用，砺以射凶残。
　　不砺射不入，不射人不安。为盗即当射，宁问私与官。
　　夜射官中盗，中之血阑干。带箭君前诉，君王悄不欢。
　　顷曾为盗者，百箭中心攒。竞将儿女泪，滴沥助辛酸。
　　君王责良帅，此祸谁为端。帅言发硎罪，不使刃稍刓。
　　君王不忍杀，逐之如迸丸。仍令后来箭，尽可头团团。
　　发硎去虽远，砺镞心不阑。会射蛟螭尽，舟行无恶澜。
　　◎卷.11【赛神】元稹
　　村落事妖神，林木大如村。事来三十载，巫觋传子孙。
　　村中四时祭，杀尽鸡与豚。主人不堪命，积燎曾欲燔。
　　旋风天地转，急雨江河翻。采薪持斧者，弃斧纵横奔。
　　山深多掩映，仅免鲸鲵吞。主人集邻里，各各持酒樽。
　　庙中再三拜，愿得禾稼存。去年大巫死，小觋又妖言。
　　邑中神明宰，有意效西门。焚除计未决，伺者迭乘轩。
　　庙深荆棘厚，但见狐兔蹲。巫言小神变，可验牛马蕃。
　　邑吏齐进说，幸勿祸乡原。逾年计不定，县听良亦烦。
　　涉夏祭时至，因令修四垣。忧虞神愤恨，玉帛意弥敦。
　　我来神庙下，箫鼓正喧喧。因言遣妖术，灭绝由本根。
　　主人中罢舞，许我重叠论。蜉蝣生湿处，鸱鸮集黄昏。
　　主人邪心起，气焰日夜繁。狐狸得蹊径，潜穴主人园。
　　腥臊袭左右，然后托丘樊。岁深树成就，曲直可轮辕。
　　幽妖尽依倚，万怪之所屯。主人一心好，四面无篱藩。
　　命樵执斤斧，怪木宁遽髡。主人且倾听，再为谕清浑。
　　阿胶在末派，罔象游上源。灵药逡巡尽，黑波朝夕喷。
　　神龙厌流浊，先伐鼍与鼋。鼋鼍在龙穴，妖气常郁温。
　　主人恶淫祀，先去邪与惛。惛邪中人意，蛊祸蚀精魂。
　　德胜妖不作，势强威亦尊。计穷然后赛，后赛复何恩。
　　◎卷.12【大觜乌】元稹
　　阳乌有二类，嘴白者名慈。求食哺慈母，因以此名之。
　　饮啄颇廉俭，音响亦柔雌。百巢同一树，栖宿不复疑。
　　得食先反哺，一身常苦羸。缘知五常性，翻被众禽欺。
　　其一觜大者，攫搏性贪痴。有力强如鹘，有爪利如锥。
　　音声甚eT嗗，潜通妖怪词。受日馀光庇，终天无死期。
　　翱翔富人屋，栖息屋前枝。巫言此乌至，财产日丰宜。
　　主人一心惑，诱引不知疲。转见乌来集，自言家转孳。
　　白鹤门外养，花鹰架上维。专听乌喜怒，信受若神龟。
　　举家同此意，弹射不复施。往往清池侧，却令鹓鹭随。
　　群乌饱粱肉，毛羽色泽滋。远近恣所往，贪残无不为。
　　巢禽攫雏卵，厩马啄疮痍。渗沥脂膏尽，凤凰那得知。
　　主人一朝病，争向屋檐窥。呦鷕呼群鵩，翩翻集怪鸱。
　　主人偏养者，啸聚最奔驰。夜半仍惊噪，鸺鶹逐老狸。
　　主人病心怯，灯火夜深移。左右虽无语，奄然皆泪垂。
　　平明天出日，阴魅走参差。乌来屋檐上，又惑主人儿。
　　儿即富家业，玩好方爱奇。占募能言鸟，置者许高赀。
　　陇树巢鹦鹉，言语好光仪。美人倾心献，雕笼身自持。
　　求者临轩坐，置在白玉墀。先问鸟中苦，便言乌若斯。
　　众乌齐搏铄，翠羽几离披。远掷千馀里，美人情亦衰。
　　举家惩此患，事乌逾昔时。向言池上鹭，啄肉寝其皮。
　　夜漏天终晓，阴云风定吹。况尔乌何者，数极不知危。
　　会结弥天网，尽取一无遗。常令阿阁上，宛宛宿长离。
　　◎卷.13【分水岭】元稹
　　崔嵬分水岭，高下与云平。上有分流水，东西随势倾。
　　朝同一源出，暮隔千里情。风雨各自异，波澜相背惊。
　　势高竞奔注，势曲已回萦。偶值当途石，蹙缩又纵横。
　　有时遭孔穴，变作呜咽声。褊浅无所用，奔波奚所营。
　　团团井中水，不复东西征。上应美人意，中涵孤月明。
　　旋风四面起，并深波不生。坚冰一时合，井深冻不成。
　　终年汲引绝，不耗复不盈。五月金石铄，既寒亦既清。
　　易时不易性，改邑不改名。定如拱北极，莹若烧玉英。
　　君门客如水，日夜随势行。君看守心者，井水为君盟。
　　◎卷.14【四皓庙】元稹
　　巢由昔避世，尧舜不得臣。伊吕虽急病，汤武乃可君。
　　四贤胡为者，千载名氛氲。显晦有遗迹，前后疑不伦。
　　秦政虐天下，黩武穷生民。诸侯战必死，壮士眉亦颦。
　　张良韩孺子，椎碎属车轮。遂令英雄意，日夜思报秦。
　　先生相将去，不复婴世尘。云卷在孤岫，龙潜为小鳞。
　　秦王转无道，谏者鼎镬亲。茅焦脱衣谏，先生无一言。
　　赵高杀二世，先生如不闻。刘项取天下，先生游白云。
　　海内八年战，先生全一身。汉业日已定，先生名亦振。
　　不得为济世，宜哉为隐沦。如何一朝起，屈作储贰宾。
　　安存孝惠帝，摧悴戚夫人。舍大以谋细，虬盘而蠖伸。
　　惠帝竟不嗣，吕氏祸有因。虽怀安刘志，未若周与陈。
　　皆落子房术，先生道何屯。出处贵明白，故吾今有云。


第三百九十七卷
　　◎卷.1【青云驿】元稹
　　岧峣青云岭，下有千仞谿。裴回不可上，人倦马亦嘶。
　　愿登青云路，若望丹霞梯。谓言青云驿，绣户芙蓉闺。
　　谓言青云骑，玉勒黄金蹄。谓言青云具，瑚琏杂象犀。
　　谓言青云吏，的的颜如珪。怀此青云望，安能复久稽。
　　攀援信不易，风雨正凄凄。已怪杜鹃鸟，先来山下啼。
　　才及青云驿，忽遇蓬蒿妻。延我开荜户，凿窦宛如圭。
　　逡巡吏来谒，头白颜色黧。馈食频叫噪，假器仍乞醯。
　　向时延我者，共舍藿与藜。乘我牂牁马，蒙茸大如羝。
　　悔为青云意，此意良噬脐。昔游蜀门下，有驿名青泥。
　　闻名意惨怆，若坠牢与狴。云泥异所称，人物一以齐。
　　复闻阊阖上，下视日月低。银城蕊珠殿，玉版金字题。
　　大帝直南北，群仙侍东西。龙虎俨队仗，雷霆轰鼓鼙。
　　元君理庭内，左右桃花蹊。丹霞烂成绮，景云轻若绨。
　　天池光滟滟，瑶草绿萋萋。众真千万辈，柔颜尽如荑。
　　手持凤尾扇，头戴翠羽笄。云韶互铿戛，霞服相提携。
　　双双发皓齿，各各扬轻袿。天祚乐未极，溟波浩无堤。
　　秽贱灵所恶，安肯问黔黎。桑田变成海，宇县烹为齑。
　　虚皇不愿见，云雾重重翳。大帝安可梦，阊阖何由跻。
　　灵物可见者，愿以谕端倪。虫蛇吐云气，妖氛变虹霓。
　　获麟书诸册，豢龙醢为臡。凤凰占梧桐，丛杂百鸟栖。
　　野鹤啄腥虫，贪饕不如鸡。山鹿藏窟穴，虎豹吞其麛。
　　灵物比灵境，冠履宁甚睽。道胜即为乐，何惭居稗稊。
　　金张好车马，於陵亲灌畦。在梁或在火，不变玉与鹈。
　　上天勿行行，潜穴勿凄凄。吟此青云谕，达观终不迷。
　　◎卷.2【阳城驿】元稹
　　商有阳城驿，名同阳道州。阳公没已久，感我泪交流。
　　昔公孝父母，行与曾闵俦。既孤善兄弟，兄弟和且柔。
　　一夕不相见，若怀三岁忧。遂誓不婚娶，没齿同衾裯。
　　妹夫死他县，遗骨无人收。公令季弟往，公与仲弟留。
　　相别竟不得，三人同远游。共负他乡骨，归来藏故丘。
　　栖迟居夏邑，邑人无苟偷。里中竞长短，来问劣与优。
　　官刑一朝耻，公短终身羞。公亦不遗布，人自不盗牛。
　　问公何能尔，忠信先自修。发言当道理，不顾党与雠。
　　声香渐翕习，冠盖若云浮。少者从公学，老者从公游。
　　往来相告报，县尹与公侯。名落公卿口，涌如波荐舟。
　　天子得闻之，书下再三求。书中愿一见，不异旱地虬。
　　何以持为聘，束帛藉琳球。何以持为御，驷马驾安輈。
　　公方伯夷操，事殷不事周。我实唐士庶，食唐之田畴。
　　我闻天子忆，安敢专自由。来为谏大夫，朝夕侍冕旒。
　　希夷惇薄俗，密勿献良筹。神医不言术，人瘼曾暗瘳。
　　月请谏官俸，诸弟相对谋。皆曰亲戚外，酒散目前愁。
　　公云不有尔，安得此嘉猷。施馀尽酤酒，客来相献酬。
　　日旰不谋食，春深仍弊裘。人心良戚戚，我乐独由由。
　　贞元岁云暮，朝有曲如钩。风波势奔蹙，日月光绸缪。
　　齿牙属为猾，禾黍暗生蟊。岂无司言者，肉食吞其喉。
　　岂无司搏者，利柄扼其鞲。鼻复势气塞，不得辩薰莸。
　　公虽未显谏，惴惴如患瘤。飞章八九上，皆若珠暗投。
　　炎炎日将炽，积燎无人抽。公乃帅其属，决谏同报仇。
　　延英殿门外，叩阁仍叩头。且曰事不止，臣谏誓不休。
　　上知不可遏，命以美语酬。降官司成署，俾之为赘疣。
　　奸心不快活，击刺砺戈矛。终为道州去，天道竟悠悠。
　　遂令不言者，反以言为訧。喉舌坐成木，鹰鹯化为鸠。
　　避权如避虎，冠豸如冠猴。平生附我者，诗人称好逑。
　　私来一执手，恐若坠诸沟。送我不出户，决我不回眸。
　　唯有太学生，各具粮与糇。咸言公去矣，我亦去荒陬。
　　公与诸生别，步步驻行驺。有生不可诀，行行过闽瓯。
　　为师得如此，得为贤者不。道州闻公来，鼓舞歌且讴。
　　昔公居夏邑，狎人如狎鸥。况自为刺史，岂复援鼓桴。
　　滋章一时罢，教化天下遒。炎瘴不得老，英华忽已秋。
　　有鸟哭杨震，无儿悲邓攸。唯馀门弟子，列树松与楸。
　　今来过此驿，若吊汨罗洲。祠曹讳羊祜，此驿何不侔。
　　我愿避公讳，名为避贤邮。此名有深意，蔽贤天所尤。
　　吾闻玄元教，日月冥九幽。幽阴蔽翳者，永为幽翳囚。
　　◎卷.3【苦雨】元稹
　　江瘴气候恶，庭空田地芜。烦昏一日内，阴暗三四殊。
　　巢燕污床席，苍蝇点肌肤。不足生诟怒，但若寡欢娱。
　　夜来稍清晏，放体阶前呼。未饱风月思，已为蚊蚋图。
　　我受簪组身，我生天地炉。炎蒸安敢倦，虫豸何时无。
　　凌晨坐堂庑，努力泥中趋。官家事不了，尤悔亦可虞。
　　门外竹桥折，马惊不敢逾。回头命僮御，向我色踟蹰。
　　自顾方濩落，安能相诘诛。隐忍心愤恨，翻为声喣愉。
　　逡巡崔嵬日，杲曜东南隅。已复云蔽翳，不使及泥涂。
　　良农尽蒲苇，厚地积潢污。三光不得照，万物何由苏。
　　安得飞廉车，磔裂云将躯。又提精阳剑，蛟螭支节屠。
　　阴沴皆电扫，幽妖亦雷驱。煌煌启阊阖，轧轧掉乾枢。
　　东西生日月，昼夜如转珠。百川朝巨海，六龙蹋亨衢。
　　此意倍寥廓，时来本须臾。今也泥鸿洞，鼋鼍真得途。
　　◎卷.4【种竹】元稹
　　昔公怜我直，比之秋竹竿。秋来苦相忆，种竹厅前看。
　　失地颜色改，伤根枝叶残。清风犹淅淅，高节空团团。
　　鸣蝉聒暮景，跳蛙集幽阑。尘土复昼夜，梢云良独难。
　　丹丘信云远，安得临仙坛。瘴江冬草绿，何人惊岁寒。
　　可怜亭亭干，一一青琅玕。孤凤竟不至，坐伤时节阑。
　　◎卷.5【和乐天赠樊著作】元稹
　　君为著作诗，志激词且温。璨然光扬者，皆以义烈闻。
　　千虑竟一失，冰玉不断痕。谬予顽不肖，列在数子间。
　　因君讥史氏，我亦能具陈。羲黄眇云远，载籍无遗文。
　　煌煌二帝道，铺设在典坟。尧心惟舜会，因著为话言。
　　皋夔益稷禹，粗得无间然。缅然千载后，后圣曰孔宣。
　　迥知皇王意，缀书为百篇。是时游夏辈，不敢措舌端。
　　信哉作遗训，职在圣与贤。如何至近古，史氏为闲官。
　　但令识字者，窃弄刀笔权。由心书曲直，不使当世观。
　　贻之千万代，疑言相并传。人人异所见，各各私所遍。
　　以是曰褒贬，不如都无焉。况乃丈夫志，用舍贵当年。
　　顾予有微尚，愿以出处论。出非利吾已，其出贵道全。
　　全道岂虚设，道全当及人。全则富与寿，亏则饥与寒。
　　遂我一身逸，不如万物安。解悬不泽手，拯溺无折旋。
　　神哉伊尹心，可以冠古先。其次有独善，善己不善民。
　　天地为一物，死生为一源。合杂分万变，忽若风中尘。
　　抗哉巢由志，尧舜不可迁。舍此二者外，安用名为宾。
　　持谢著书郎，愚不愿有云。
　　◎卷.6【和乐天感鹤】元稹
　　我有所爱鹤，毛羽霜雪妍。秋霄一滴露，声闻林外天。
　　自随卫侯去，遂入大夫轩。云貌久已隔，玉音无复传。
　　吟君感鹤操，不觉心惕然。无乃予所爱，误为微物迁。
　　因兹谕直质，未免柔细牵。君看孤松树，左右萝茑缠。
　　既可习为饱，亦可薰为荃。期君常善救，勿令终弃捐。
　　◎卷.7【谕宝二首】元稹
　　沉玉在弱泥，泥弱玉易沉。扶桑寒日薄，不照万丈心。
　　安得潜渊虬，拔壑超邓林。泥封泰山阯，水散旱天霖。
　　洗此泥下玉，照耀台殿深。刻为传国宝，神器人不侵。
　　冰置白玉壶，始见清皎洁。珠穿殷红缕，始见明洞彻。
　　镆铘无人淬，两刃幽壤铁。秦镜无人拭，一片埋雾月。
　　骥跼环堵中，骨附筋入节。虬蟠尺泽内，鱼贯蛙同穴。
　　艅艎无巨海，浮浮矜瀎潏。栋梁无广厦，颠倒卧霜雪。
　　大鹏无长空，举翮受羁绁。豫樟无厚地，危柢真卼臲。
　　圭璧无卞和，甘与顽石列。舜禹无陶尧，名随腐草灭。
　　神功伏神物，神物神乃别。神人不世出，所以神功绝。
　　神物岂徒然，用之乃施设。禹功九州理，舜德天下悦。
　　璧充传国玺，圭用祈太折。千寻豫樟干，九万大鹏歇。
　　栋梁庇生民，艅艎济来哲。虬腾旱天雨，骥骋流电掣。
　　镜悬奸胆露，剑拂妖蛇裂。珠玉照乘光，冰莹环坐热。
　　此物比在泥，斯言为谁发。于今尽凡耳，不为君不说。
　　◎卷.8【说剑】元稹
　　吾友有宝剑，密之如密友。我实胶漆交，中堂共杯酒。
　　酒酣肝胆露，恨不眼前剖。高唱荆卿歌，乱击相如缶。
　　更击复更唱，更酌亦更寿。白虹坐上飞，青蛇匣中吼。
　　我闻音响异，疑是干将偶。为君再拜言，神物可见不。
　　君言我所重，我自为君取。迎箧已焚香，近鞘先泽手。
　　徐抽寸寸刃，渐屈弯弯肘。杀杀霜在锋，团团月临纽。
　　逡巡潜虬跃，郁律惊左右。霆电满室光，蛟龙绕身走。
　　我为捧之泣，此剑别来久。铸时近山破，藏在松桂朽。
　　幽匣狱底埋，神人水心守。本是稽泥淬，果非雷焕有。
　　我欲评剑功，愿君良听受。剑可剸犀兕，剑可切琼玖。
　　剑决天外云，剑冲日中斗。剑隳妖蛇腹，剑拂佞臣首。
　　太古初断鳌，武王亲击纣。燕丹卷地图，陈平绾花绶。
　　曾被桂树枝，寒光射林薮。曾经铸农器，利用翦稂莠。
　　神物终变化，复为龙牝牡。晋末武库烧，脱然排户牖。
　　为欲扫群胡，散作弥天帚。自兹失所往，豪英共为诟。
　　今复谁人铸，挺然千载后。既非古风胡，无乃近鸦九。
　　自我与君游，平生益自负。况擎宝剑出，重以雄心扣。
　　此剑何太奇，此心何太厚。劝君慎所用，所用无或苟。
　　潜将辟魑魅，勿但防妾妇。留斩泓下蛟，莫试街中狗。
　　君今困泥滓，我亦坌尘垢。俗耳惊大言，逢人少开口。
　　◎卷.9【书异】元稹
　　孟冬初寒月，渚泽蒲尚青。飘萧北风起，皓雪纷满庭。
　　行过冬至后，冻闭万物零。奔浑驰暴雨，骤鼓轰雷霆。
　　传云不终日，通宵曾莫停。瘴云愁拂地，急溜疑注瓶。
　　汹涌潢潦浊，喷薄鲸鲵腥。跳趫井蛙喜，突兀水怪形。
　　飞蚋奔不死，修蛇蛰再醒。应龙非时出，无乃岁不宁。
　　吾闻阴阳户，启闭各有扃。后时无肃杀，废职乃玄冥。
　　座配五天帝，荐用百品珍。权为祝融夺，神其焉得灵。
　　春秋雷电异，则必书诸经。仲冬雷雨苦，愿省蒙蔽刑。
　　◎卷.10【和乐天折剑头】元稹
　　闻君得折剑，一片雄心起。讵意铁蛟龙，潜在延津水。
　　风云会一合，呼吸期万里。雷震山岳碎，电斩鲸鲵死。
　　莫但宝剑头，剑头非此比。


第三百九十八卷
　　◎卷.1【松鹤】元稹
　　渚宫本坳下，佛庙有台阁。台下三四松，低昂势前却。
　　是时晴景丽，松梢残雪薄。日色相玲珑，纤云映罗幕。
　　逡巡九霄外，似振风中铎。渐见尺帛光，孤飞唳空鹤。
　　裴回耀霜雪，顾慕下寥廓。蹋动樛盘枝，龙蛇互跳跃。
　　俯瞰九江水，旁瞻万里壑。无心眄乌鸢，有字悲城郭。
　　清角已沉绝，虞韶亦冥寞。鶱翻勿重留，幸及钧天作。
　　◎卷.2【竞渡】元稹
　　吾观竞舟子，因测大竞源。天地昔将竞，蓬勃昼夜昏。
　　龙蛇相嗔薄，海岱俱崩奔。群动皆搅挠，化作流浑浑。
　　数极斗心息，太和蒸混元。一气忽为二，矗然画乾坤。
　　日月复照耀，春秋递寒温。八荒坦以旷，万物罗以繁。
　　圣人中间立，理世了不烦。延绵复几岁，逮及羲与轩。
　　炎皇炽如炭，蚩尤扇其燔。有熊竞心起，驱兽出林樊。
　　一战波委焰，再战火燎原。战讫天下定，号之为轩辕。
　　自是岂无竞，琐细不复言。其次有龙竞，竞渡龙之门。
　　龙门浚如泻，淙射不可援。赤鳞化时至，唐突鳍鬣掀。
　　乘风瞥然去，万里黄河翻。接瞬电烻出，微吟霹雳喧。
　　傍瞻旷宇宙，俯瞰卑昆仑。庶类咸在下，九霄行易扪。
　　倏辞蛙黾穴，遽排天帝阍。回悲曝鳃者，未免鲸鲵吞。
　　帝命泽诸夏，不弃虫与昆。随时布膏露，称物施厚恩。
　　草木沾我润，豚鱼望我蕃。向来同竞辈，岂料由我存。
　　壮哉龙竞渡，一竞身独尊。舍此皆蚁斗，竞舟何足论。
　　◎卷.3【寺院新竹】元稹
　　宝地琉璃坼，紫苞琅玕踊。亭亭巧于削，一一大如拱。
　　冰碧林外寒，峰峦眼前耸。槎枒矛戟合，屹仡龙蛇动。
　　烟泛翠光流，岁馀霜彩重。风朝竽籁过，雨夜鬼神恐。
　　佳色有鲜妍，修茎无拥肿。节高迷玉镞，箨缀疑花捧。
　　讵必太山根，本自仙坛种。谁令植幽壤，复此依闲冗。
　　居然霄汉姿，坐受藩篱壅。噪集倦鸱乌，炎昏繁蠛蠓。
　　未遭伶伦听，非安子犹宠。威凤来有时，虚心岂无奉。
　　◎卷.4【酬别致用】元稹
　　风行自委顺，云合非有期。神哉心相见，无眹安得离。
　　我有恳愤志，三十无人知。修身不言命，谋道不择时。
　　达则济亿兆，穷亦济毫厘。济人无大小，誓不空济私。
　　研几未淳熟，与世忽参差。意气一为累，猜仍良已随。
　　昨来窜荆蛮，分与平生隳。那言返为遇，获见心所奇。
　　一见肺肝尽，坦然无滞疑。感念交契定，泪流如断縻。
　　此交定生死，非为论盛衰。此契宗会极，非谓同路歧。
　　君今虎在柙，我亦鹰就羁。驯养保性命，安能奋殊姿。
　　玉色深不变，井水挠不移。相看各年少，未敢深自悲。
　　◎卷.5【竹部（石首县界）】元稹
　　竹部竹山近，岁伐竹山竹。伐竹岁亦深，深林隔深谷。
　　朝朝冰雪行，夜夜豺狼宿。科首霜断蓬，枯形烧馀木。
　　一束十馀茎，千钱百馀束。得钱盈千百，得粟盈斗斛。
　　归来不买食，父子分半菽。持此欲何为，官家岁输促。
　　我来荆门掾，寓食公堂肉。岂惟遍妻孥，亦以及僮仆。
　　分尔有限资，饱我无端腹。愧尔不复言，尔生何太蹙。
　　◎卷.6【赛神】元稹
　　楚俗不事事，巫风事妖神。事妖结妖社，不问疏与亲。
　　年年十月暮，珠稻欲垂新。家家不敛获，赛妖无富贫。
　　杀牛贳官酒，椎鼓集顽民。喧阗里闾隘，凶酗日夜频。
　　岁暮雪霜至，稻珠随陇湮。吏来官税迫，求质倍称缗。
　　贫者日消铄，富亦无仓囷。不谓事神苦，自言诚不真。
　　岳阳贤刺史，念此为俗屯。未可一朝去，俾之为等伦。
　　粗许存习俗，不得呼党人。但许一日泽，不得月与旬。
　　吾闻国侨理，三年名乃振。巫风燎原久，未必怜徙薪。
　　我来歌此事，非独歌政仁。此事四邻有，亦欲闻四邻。
　　◎卷.7【竞舟】元稹
　　楚俗不爱力，费力为竞舟。买舟俟一竞，竞敛贫者赇。
　　年年四五月，茧实麦小秋。积水堰堤坏，拔秧蒲稗稠。
　　此时集丁壮，习竞南亩头。朝饮村社酒，暮椎邻舍牛。
　　祭船如祭祖，习竞如习雠。连延数十日，作业不复忧。
　　君侯馔良吉，会客陈膳羞。画鹢四来合，大竞长江流。
　　建标明取舍，胜负死生求。一时欢呼罢，三月农事休。
　　岳阳贤刺史，念此为俗疣。习俗难尽去，聊用去其尤。
　　百船不留一，一竞不滞留。自为里中戏，我亦不寓游。
　　吾闻管仲教，沐树惩堕游。节此淫竞俗，得为良政不。
　　我来歌此事，非独歌此州。此事数州有，亦欲闻数州。
　　◎卷.8【茅舍】元稹
　　楚俗不理居，居人尽茅舍。茅苫竹梁栋，茅疏竹仍罅。
　　边缘堤岸斜，诘屈檐楹亚。篱落不蔽肩，街衢不容驾。
　　南风五月盛，时雨不来下。竹蠹茅亦干，迎风自焚灺。
　　防虞集邻里，巡警劳昼夜。遗烬一星然，连延祸相嫁。
　　号呼怜谷帛，奔走伐桑柘。旧架已新焚，新茅又初架。
　　前日洪州牧，念此常嗟讶。牧民未及久，郡邑纷如化。
　　峻邸俨相望，飞甍远相跨。旗亭红粉泥，佛庙青鸳瓦。
　　斯事才未终，斯人久云谢。有客自洪来，洪民至今藉。
　　惜其心太亟，作役无容暇。台观亦已多，工徒稍冤咤。
　　我欲他郡长，三时务耕稼。农收次邑居，先室后台榭。
　　启闭既及期，公私亦相借。度材无强略，庀役有定价。
　　不使及僭差，粗得御寒夏。火至殊陈郑，人安极嵩华。
　　谁能继此名，名流袭兰麝。五袴有前闻，斯言我非诈。
　　◎卷.9【后湖】元稹
　　荆有泥泞水，在荆之邑郛。郛前水在后，谓之为后湖。
　　环湖十馀里，岁积潢与污。臭腐鱼鳖死，不植菰与蒲。
　　郑公理三载，其理用喣愉。岁稔民四至，隘廛亦隘衢。
　　公乃署其地，为民先矢谟。人人傥自为，我亦不庀徒。
　　下里得闻之，各各相俞俞。提携翁及孙，捧戴妇与姑。
　　壮者负砾石，老亦捽茅刍。斤磨片片雪，椎隐连连珠。
　　朝餐布庭落，夜宿完户枢。邻里近相告，新戚远相呼。
　　鬻者自为鬻，酤者自为酤。鸡犬丰中市，人民岐下都。
　　百年废滞所，一旦奥浩区。我实司水土，得为官事无。
　　人言贱事贵，贵直不贵谀。此实公所小，安用歌袴襦。
　　答云潭及广，以至鄂与吴。万里尽泽国，居人皆垫濡。
　　富者不容盖，贫者不庇躯。得不歌此事，以我为楷模。
　　◎卷.10【八骏图诗】元稹
　　穆满志空阔，将行九州野。神驭四来归，天与八骏马。
　　龙种无凡性，龙行无暂舍。朝辞扶桑底，暮宿昆仑下。
　　鼻息吼春雷，蹄声裂寒瓦。尾掉沧波黑，汗染白云赭。
　　华輈本修密，翠盖尚妍冶。御者腕不移，乘者寐不假。
　　车无轮扁斫，辔无王良把。虽有万骏来，谁是敢骑者。
　　◎卷.11【画松】元稹
　　张璪画古松，往往得神骨。翠帚扫春风，枯龙戛寒月。
　　流传画师辈，奇态尽埋没。纤枝无萧洒，顽干空突兀。
　　乃悟埃尘心，难状烟霄质。我去淅阳山，深山看真物。
　　◎卷.12【遣兴十首】元稹
　　始见梨花房，坐对梨花白。行看梨叶青，已复梨叶赤。
　　严霜九月半，危蒂几时客。况有高高原，秋风四来迫。
　　莫厌夏日长，莫愁冬日短。欲识短复长，君看寒又暖。
　　城中百万家，冤哀杂丝管。草没奉诚园，轩车昔曾满。
　　孤竹迸荒园，误与蓬麻列。久拥萧萧风，空长高高节。
　　严霜荡群秽，蓬断麻亦折。独立转亭亭，心期凤凰别。
　　艳艳翦红英，团团削翠茎。托根在褊浅，因依泥滓生。
　　中有合欢蕊，池枯难遽呈。凉宵露华重，低徊当月明。
　　晚荷犹展卷，早蝉遽萧嘹。露叶行已重，况乃江风摇。
　　炎夏火再伏，清商暗回飙。寄言抱志士，日月东西跳。
　　买马买锯牙，买犊买破车。养禽当养鹘，种树先种花。
　　人生负俊健，天意与光华。莫学蚯蚓辈，食泥近土涯。
　　爱直莫爱夸，爱疾莫爱斜。爱谟莫爱诈，爱施莫爱奢。
　　择才不求备，任物不过涯。用人如用己，理国如理家。
　　z8々刀刃光，弯弯弓面张。入水斩犀兕，上山椎虎狼。
　　里中无老少，唤作癫儿郎。一日风云会，横行归故乡。
　　团团规内星，未必明如月。托迹近北辰，周天无沦没。
　　老人在南极，地远光不发。见则寿圣明，愿照高高阙。
　　河清谅嘉瑞，吾帝真圣人。时哉不我梦，此时为废民。
　　光阴本跳踯，功业劳苦辛。一到江陵郡，三年成去尘。
　　◎卷.1【野节鞭】元稹
　　神鞭鞭宇宙，玉鞭鞭骐骥。紧綛野节鞭，本用鞭赑屃。
　　使君鞭甚长，使君马亦利。司马并马行，司马马憔悴。
　　短鞭不可施，疾步无由致。使君驻马言，愿以长鞭遗。
　　此遗不寻常，此鞭不容易。金坚无缴绕，玉滑无尘腻。
　　青蛇坼生石，不刺山阿地。乌龟旋眼斑，不染江头泪。
　　长看雷雨痕，未忍驽骀试。持用换所持，无令等闲弃。
　　答云君何奇，赠我君所贵。我用亦不凡，终身保明义。
　　誓以鞭奸顽，不以鞭蹇踬。指撝狡兔踪，决挞怪龙睡。
　　惜令寸寸折，节节不虚坠。因作换鞭诗，诗成谓同志。
　　而我得闻之，笑君年少意。安用换长鞭，鞭长亦奚为。
　　我有鞭尺馀，泥抛风雨渍。不拟闲赠行，唯将烂夸醉。
　　春来信马头，款缓花前辔。愿我迟似挛，饶君疾如翅。


第三百九十九卷
　　◎卷.1【旱灾自咎，贻七县宰同州时】元稹
　　吾闻上帝心，降命明且仁。臣稹苟有罪，胡不灾我身。
　　胡为旱一州，祸此千万人。一旱犹可忍，其旱亦已频。
　　腊雪不满地，膏雨不降春。恻恻诏书下，半减麦与缗。
　　半租岂不薄，尚竭力与筋。竭力不敢惮，惭戴天子恩。
　　累累妇拜姑，呐呐翁语孙。禾黍日夜长，足得盈我囷。
　　还填折粟税，酬偿贳麦邻。苟无公私责，饮水不为贫。
　　欢言未盈口，旱气已再振。六月天不雨，秋孟亦既旬。
　　区区昧陋积，祷祝非不勤。日驰衰白颜，再拜泥甲鳞。
　　归来重思忖，愿告诸邑君。以彼天道远，岂如人事亲。
　　团团囹圄中，无乃冤不申。扰扰食廪内，无乃奸有因。
　　轧轧输送车，无乃使不伦。遥遥负担卒，无乃役不均。
　　今年无大麦，计与珠玉滨。村胥与里吏，无乃求取繁。
　　符下敛钱急，值官因酒嗔。诛求与挞罚，无乃不逡巡。
　　生小下里住，不曾州县门。诉词千万恨，无乃不得闻。
　　强豪富酒肉，穷独无刍薪。俱由案牍吏，无乃移祸屯。
　　官分市井户，迭配水陆珍。未蒙所偿直，无乃不敢言。
　　有一于此事，安可尤苍旻。借使漏刑宪，得不虞鬼神。
　　自顾顽滞牧，坐贻灾沴臻。上羞朝廷寄，下愧闾里民。
　　岂无神明宰，为我同苦辛。共布慈惠语，慰此衢客尘。
　　◎卷.2【虫豸诗·巴蛇（三首）】元稹
　　巴蛇千种毒，其最鼻褰蛇。掉舌翻红焰，盘身蹙白花。
　　喷人竖毛发，饮浪沸泥沙。欲学叔敖瘗，其如多似麻。
　　越岭南滨海，武都西隐戎。雄黄假名石，鷣鸟远难笼。
　　讵有隳肠计，应无破脑功。巴山昼昏黑，妖雾毒濛濛。
　　汉帝斩蛇剑，晋时烧上天。自兹繁巨蟒，往往寿千年。
　　白昼遮长道，青溪蒸毒烟。战龙苍海外，平地血浮船。
　　◎卷.3【虫豸诗·蛒蜂（三首）】元稹
　　巴蛇蟠窟穴，穴下有巢蜂。近树禽垂翅，依原兽绝踪。
　　微遭断手足，厚毒破心胸。昔甚招魂句，那知眼自逢。
　　梨笑清都月，蜂游紫殿春。构脾分部伍，嚼蕊奉君亲。
　　翅羽颇同类，心神固异伦。安知人世里，不有噬人人。
　　兰蕙本同畹，蜂蛇亦杂居。害心俱毒螫，妖焰两吹嘘。
　　雷蛰吞噬止，枯焚巢穴除。可怜相济恶，勿谓祸无馀。
　　◎卷.4【虫豸诗·蜘蛛（三首）】元稹
　　蜘蛛天下足，巴蜀就中多。缝隙容长踦，虚空织横罗。
　　萦缠伤竹柏，吞噬及虫蛾。为送佳人喜，珠栊无奈何。
　　网密将求食，丝斜误著人。因依方纪绪，挂罥遂容身。
　　截道蝉冠碍，漫天玉露频。儿童怜小巧，渐欲及车轮。
　　稚子怜圆网，佳人祝喜丝。那知缘暗隙，忽被啮柔肌。
　　毒腠攻犹易，焚心疗恐迟。看看长祆绪，和扁欲涟洏。
　　◎卷.5【虫豸诗·蚁子（三首）】元稹
　　蚁子生无处，偏因湿处生。阴霪烦扰攘，拾粒苦嘤咛。
　　床上主人病，耳中虚藏鸣。雷霆翻不省，闻汝作牛声。
　　时术功虽细，年深祸亦成。攻穿漏江海，噆食困蛟鲸。
　　敢惮榱dw蠹，深藏柱石倾。寄言持重者，微物莫全轻。
　　攘攘终朝见，悠悠卒岁疑。讵能分牝牡，焉得有蝝蚳。
　　徙市竟何意，生涯都几时。巢由或逢我，应似我相期。
　　◎卷.6【虫豸诗·蟆子（三首）】元稹
　　蟆子微於蚋，朝繁夜则无。毫端生羽翼，针喙噆肌肤。
　　暗毒应难免，羸形日渐枯。将身远相就，不敢恨非辜。
　　晦景权藏毒，明时敢噬人。不劳生诟怒，只足助酸辛。
　　隼眦看无物，蛇躯庇有鳞。天方刍狗我，甘与尔相亲。
　　有口深堪异，趋时讵可量。谁令通鼻息，何故辨馨香。
　　沉水来沧海，崇兰泛露光。那能枉焚爇，尔众我微茫。
　　◎卷.7【虫豸诗·浮尘子（三首）】元稹
　　可叹浮尘子，纤埃喻此微。宁论隔纱幌，并解透绵衣。
　　有毒能成痏，无声不见飞。病来双眼暗，何计辨雰霏。
　　乍可巢蚊睫，胡为附蟒鳞。已微于蠢蠢，仍害及仁人。
　　动植皆分命，毫芒亦是身。哀哉此幽物，生死敌浮尘。
　　但觉皮肤憯，安知琐细来。因风吹薄雾，向日误轻埃。
　　暗啮堪销骨，潜飞有祸胎。然无防备处，留待雪霜摧。
　　◎卷.8【虫豸诗·虻（三首）】元稹
　　阴深山有瘴，湿垫草多虻。众噬锥刀毒，群飞风雨声。
　　汗粘疮痏痛，日曝苦辛行。饱尔蛆残腹，安知天地情。
　　千山溪沸石，六月火烧云。自顾生无类，那堪毒有群。
　　搏牛皮若截，噬马血成文。蹄角尚如此，肌肤安可云。
　　辛螫终非久，炎凉本递兴。秋风自天落，夏蘖与霜澄。
　　一镜开潭面，千锋露石棱。气平虫豸死，云路好攀登。
　　◎卷.9【楚歌十首（江陵时作）】元稹
　　楚人千万户，生死系时君。当璧便为嗣，贤愚安可分。
　　干戈长浩浩，篡乱亦纷纷。纵有明在下，区区何足云。
　　陶虞事已远，尼父独将明。潜穴龙无位，幽林兰自生。
　　楚王谋授邑，此意复中倾。未别子西语，纵来何所成。
　　平王渐昏惑，无极转承恩。子建犹相贰，伍奢安得存。
　　生居宫雉閟，死葬寝园尊。岂料奔吴士，鞭尸郢市门。
　　惧盈因邓曼，罢猎为樊姬。盛德留金石，清风鉴薄帷。
　　襄王忽妖梦，宋玉复淫辞。万事捐宫馆，空山云雨期。
　　宜僚南市住，未省食人恩。临难忽相感，解纷宁用言。
　　何如晋夷甫，坐占紫微垣。看著五胡乱，清谈空自尊。
　　谁恃王深宠，谁为楚上卿。包胥心独许，连夜哭秦兵。
　　千乘徒虚尔，一夫安可轻。殷勤聘名士，莫但倚方城。
　　梁业雄图尽，遗孙世运消。宣明徒有号，江汉不相朝。
　　碑碣高临路，松枝半作樵。唯馀开圣寺，犹学武皇妖。
　　江陵南北道，长有远人来。死别登舟去，生心上马回。
　　荣枯诚异日，今古尽同灰。巫峡朝云起，荆王安在哉。
　　三峡连天水，奔波万里来。风涛各自急，前后苦相推。
　　倒入黄牛漩，惊冲滟滪堆。古今流不尽，流去不曾回。
　　八荒同日月，万古共山川。生死既由命，兴衰还付天。
　　栖栖王粲赋，愤愤屈平篇。各自埋幽恨，江流终宛然。
　　◎卷.10【襄阳道】元稹
　　羊公名渐远，唯有岘山碑。近日称难继，曹王任马彝。
　　椒兰俱下世，城郭到今时。汉水清如玉，流来本为谁。
　　◎卷.11【赋得鱼登龙门（用登字）】元稹
　　鱼贯终何益，龙门在苦登。有成当作雨，无用耻为鹏。
　　激浪诚难溯，雄心亦自凭。风云潜会合，鬐鬣忽腾凌。
　　泥滓辞河浊，烟霄见海澄。回瞻顺流辈，谁敢望同升。
　　◎卷.12【贞元历（是岁秋八月，太上改元永贞，传位今皇帝）】元稹
　　象魏才颁历，龙镳已御天。犹看后元历，新署永贞年。
　　半岁光阴在，三朝礼数迁。无因书简册，空得咏诗篇。
　　◎卷.13【塞马】元稹
　　塞马倦江渚，今朝神彩生。晓风寒猎猎，乍得草头行。
　　夷狄寝烽候，关河无战声。何由当阵面，从尔四蹄轻。
　　◎卷.14【鹿角镇（洞庭湖中地名）】元稹
　　去年湖水满，此地覆行舟。万怪吹高浪，千人死乱流。
　　谁能问帝子，何事宠阳侯。渐恐鲸鲵大，波涛及九州。
　　◎卷.15【感事三首（此后并是学士时作）】元稹
　　为国谋羊舌，从来不为身。此心长自保，终不学张陈。
　　自笑心何劣，区区辨所冤。伯仁虽到死，终不向人言。
　　富贵年皆长，风尘旧转稀。白头方见绝，遥为一沾衣。
　　◎卷.16【题翰林东阁前小松】元稹
　　檐碍修鳞亚，霜侵簇翠黄。唯馀入琴韵，终待舜弦张。


第四百卷
　　◎卷.1【清都夜境（自此至《秋夕》，并年十六至十八时诗）】元稹
　　夜久连观静，斜月何晶荧。寥天如碧玉，历历缀华星。
　　楼榭自阴映，云牖深冥冥。纤埃悄不起，玉砌寒光清。
　　栖鹤露微影，枯松多怪形。南厢俨容卫，音响如可聆。
　　启圣发空洞，朝真趋广庭。闲开蕊珠殿，暗阅金字经。
　　屏气动方息，凝神心自灵。悠悠车马上，浩思安得宁。
　　◎卷.2【春晚寄杨十二，兼呈赵八（时杨生馆于赵氏）】元稹
　　蒙蒙竹树深，帘牖多清阴。避日坐林影，馀花委芳襟。
　　倾尊就残酌，舒卷续微吟。空际飏高蝶，风中聆素琴。
　　广庭备幽趣，复对商山岑。独此爱时景，旷怀云外心。
　　迁莺恋嘉木，求友多好音。自无琅玕实，安得莲花簪。
　　寄之二君子，希见双南金。
　　◎卷.3【与杨十二、李三早入永寿寺看牡丹】元稹
　　晓入白莲宫，琉璃花界净。开敷多喻草，凌乱被幽径。
　　压砌锦地铺，当霞日轮映。蝶舞香暂飘，蜂牵蕊难正。
　　笼处彩云合，露湛红珠莹。结叶影自交，摇风光不定。
　　繁华有时节，安得保全盛。色见尽浮荣，希君了真性。
　　◎卷.4【春馀遣兴】元稹
　　春去日渐迟，庭空草偏长。馀英间初实，雪絮萦蛛网。
　　好鸟多息阴，新篁已成响。帘开斜照入，树褭游丝上。
　　绝迹念物闲，良时契心赏。单衣颇新绰，虚室复清敞。
　　置酒奉亲宾，树萱自怡养。笑倚连枝花，恭扶瑞藤杖。
　　步屟恣优游，望山多气象。云叶遥卷舒，风裾动萧爽。
　　簪缨固烦杂，江海徒浩荡。野马笼赤霄，无由负羁鞅。
　　◎卷.5【忆云之】元稹
　　为鱼实爱泉，食辛宁避蓼。人生既相合，不复论窕窕。
　　沧海良有穷，白日非长皎。何事一人心，各在四方表。
　　泛若逐水萍，居为附松茑。流浪随所之，萦纡牵所绕。
　　百龄颇跼促，况复迷寿夭。芟发君已衰，冠岁予非小。
　　娱乐不及时，暮年壮心少。感此幽念绵，遂为长悄悄。
　　中庭草木春，历乱递相扰。奇树花冥冥，竹竿凤褭褭。
　　幽芳被兰径，安得寄天杪。万里潇湘魂，夜夜南枝鸟。
　　◎卷.6【别李三】元稹
　　阶蓂附瑶砌，丛兰偶芳藿。高位良有依，幽姿亦相托。
　　鲍叔知我贫，烹葵不为薄。半面契始终，千金比然诺。
　　人生系时命，安得无苦乐。但感游子颜，又值馀英落。
　　苍苍秦树云，去去缑山鹤。日暮分手归，杨花满城郭。
　　◎卷.7【秋夕远怀】元稹
　　旦夕天气爽，风飘叶渐轻。星繁河汉白，露逼衾枕清。
　　丹鸟月中灭，莎鸡床下鸣。悠悠此怀抱，况复多远情。
　　◎卷.8【东西道】元稹
　　天皇开四极，便有东西道。万古阅行人，行人几人老。
　　顾我倦行者，息阴何不早。少壮尘事多，那言壮年好。
　　◎卷.9【分流水】元稹
　　古时愁别泪，滴作分流水。日夜东西流，分流几千里。
　　通塞两不见，波澜各自起。与君相背飞，去去心如此。
　　◎卷.10【西还】元稹
　　悠悠洛阳梦，郁郁灞陵树。落日正西归，逢君又东去。
　　◎卷.11【含风夕（此后拾遗时作）】元稹
　　炎昏倦烦久，逮此含风夕。夏服稍轻清，秋堂已岑寂。
　　载欣凉宇旷，复念佳辰掷。络纬惊岁功，顾我何成绩。
　　青荧微月钩，幽晖洞阴魄。水镜涵玉轮，若见渊泉璧。
　　参差帘牖重，次第笼虚白。树影满空床，萤光缀深壁。
　　怅望牵牛星，复为经年隔。露网褭风珠，轻河泛遥碧。
　　讵无深秋夜，感此乍流易。亦有迟暮年，壮年良自惜。
　　循环切中肠，感念追往昔。接瞬无停阴，何言问陈积。
　　馨香推蕙兰，坚贞谕松柏。生物固有涯，安能比金石。
　　况兹百龄内，扰扰纷众役。日月东西驰，飞车无留迹。
　　来者良未穷，去矣定奚适。委顺在物为，营营复何益。
　　◎卷.12【秋堂夕】元稹
　　炎凉正回互，金火郁相乘。云雷时交构，川泽方蒸腾。
　　清风一朝胜，白露忽已凝。草木凡气尽，始见天地澄。
　　况此秋堂夕，幽怀旷无朋。萧条帘外雨，倏闪案前灯。
　　书卷满床席，蟏蛸悬复升。啼儿屡哑咽，倦僮时寝兴。
　　泛览昏夜目，咏谣畅烦膺。况吟获麟章，欲罢久不能。
　　尧舜事已远，丘道安可胜。蜉蝣不信鹤，蜩鷃肯窥鹏。
　　当年且不偶，没世何必称。胡为揭闻见，褒贬贻爱憎。
　　焉用汩其泥，岂在清如冰。非白又非黑，谁能点青蝇。
　　处世苟无闷，佯狂道非弘。无言被人觉，予亦笑孙登。
　　◎卷.13【酬乐天（时乐天摄尉，予为拾遗）】元稹
　　放鹤在深水，置鱼在高枝。升沉或异势，同谓非所宜。
　　君为邑中吏，皎皎鸾凤姿。顾我何为者，翻侍白玉墀。
　　昔作芸香侣，三载不暂离。逮兹忽相失，旦夕梦魂思。
　　崔嵬骊山顶，宫树遥参差。只得两相望，不得长相随。
　　多君岁寒意，裁作秋兴诗。上言风尘苦，下言时节移。
　　官家事拘束，安得携手期。愿为云与雨，会合天之垂。
　　◎卷.14【杨子华画三首】元稹
　　杨画远于展，何言今在兹。依然古妆服，但感时节移。
　　念君一朝意，遗我千载思。子亦几时客，安能长苦悲。
　　皓腕卷红袖，锦鞲臂苍鹗。故人断弦心，稚齿从禽乐。
　　当年惜贵游，遗形寄丹雘。骨象或依稀，铅华已寥落。
　　似对古人民，无复昔城郭。子亦观病身，色空俱寂寞。
　　颠倒世人心，纷纷乏公是。真赏画不成，画赏真相似。
　　丹青各所尚，工拙何足恃。求此妄中精，嗟哉子华子。
　　◎卷.15【西州院（东川官舍）】元稹
　　自入西州院，唯见东川城。今夜城头月，非暗又非明。
　　文案床席满，卷舒赃罪名。惨凄且烦倦，弃之阶下行。
　　怅望天回转，动摇万里情。参辰次第出，牛女颠倒倾。
　　况此风中柳，枝条千万茎。到来篱下笋，亦已长短生。
　　感怆正多绪，鸦鸦相唤惊。墙上杜鹃鸟，又作思归鸣。
　　以彼撩乱思，吟为幽怨声。吟罢终不寝，冬冬复铛铛。
　　◎卷.16【台中鞫狱忆开元观旧事呈损之兼赠周兄四十韵】元稹
　　忆在开元馆，食柏练玉颜。疏慵日高卧，自谓轻人寰。
　　李生隔墙住，隔墙如隔山。怪我久不识，先来问骄顽。
　　十过乃一往，遂成相往还。以我文章卷，文章甚斒斓。
　　因言辛庾辈，亦愿放羸孱。既回数子顾，展转相连攀。
　　驱令选科目，若在闠与闤。学随尘土坠，漫数公卿关。
　　唯恐坏情性，安能惧谤讪。还招辛庾李，静处杯巡环。
　　进取果由命，不由趋险艰。穿杨二三子，弓矢次第弯。
　　推我亦上道，再联朝士班。二月除御史，三月使巴蛮。
　　蛮民詀諵诉，啮指明痛癏。怜蛮不解语，为发昏帅奸。
　　归来五六月，旱色天地殷。分司别兄弟，各各泪潸潸。
　　哀哉剧部职，唯数赃罪锾。死款依稀取，斗辞方便删。
　　道心常自愧，柔发难久黫。折支望车乘，支痛谁置患。
　　奇哉乳臭儿，绯紫绷被间。渐大官渐贵，渐富心渐悭。
　　闹装辔头觼，静拭腰带斑。鹞子绣线oT，狗儿金油环。
　　香汤洗骢马，翠篾笼白鹇。月请公王封，冰受天子颁。
　　开筵试歌舞，别宅宠妖娴。坐卧摩绵褥，捧拥綟丝鬟。
　　旦夕不相离，比翼若飞鸾。而我亦何苦，三十身已鳏。
　　愁吟心骨颤，寒卧支体m5。居处虽幽静，尤悔少愉嬾。
　　不如周道士，鹤岭临钟湾。绕院松瑟瑟，通畦水潺潺。
　　阳坡自寻蕨，村沼看沤菅。穷通两未遂，营营真老闲。
　　◎卷.17【韦氏馆与周隐客、杜归和泛舟】元稹
　　天色低澹澹，池光漫油油。轻舟闲缴绕，不远池上楼。
　　时物欣外奖，真元随内修。神恬津藏满，气委支节柔。
　　众处岂自异，旷怀谁我俦。风车笼野马，八荒安足游。
　　开颜陆浑杜，握手灵都周。持君宝珠赠，顶戴头上头。
　　◎卷.18【刘氏馆集隐客、归和、子元、及之、子蒙、晦之】元稹
　　湿垫缘竹径，寥落护岸冰。偶然沽市酒，不越四五升。
　　诗客爱时景，道人话升腾。笑言各有趣，悠哉古孙登。
　　◎卷.19【寄隐客】元稹
　　我年三十二，鬓有八九丝。非无官次第，其如身早衰。
　　今人夸贵富，肉食与妖姬。而我俱不乐，贵富亦何为。
　　况逢多士朝，贤俊若布棋。班行次第立，朱紫相参差。
　　谟猷密勿进，羽檄纵横驰。监察官甚小，发言无所裨。
　　小官仍不了，谴夺亦已随。时或不之弃，得不自弃之。
　　陶君喜不遇，顾我复何疑。潜书周隐士，白云今有期。
　　◎卷.20【元和五年予官不了罚俸西归三月六日…怆曩游因投五十韵】元稹
　　小年闲爱春，认得春风意。未有花草时，先醲晓窗睡。
　　霞朝澹云色，霁景牵诗思。渐到柳枝头，川光始明媚。
　　长安车马客，倾心奉权贵。昼夜尘土中，那言早春至。
　　此时我独游，我游有伦次。闲行曲江岸，便宿慈恩寺。
　　扣林引寒龟，疏丛出幽翠。凌晨过杏园，晓露凝芳气。
　　初阳好明净，嫩树怜低庳。排房似缀珠，欲啼红脸泪。
　　新莺语娇小，浅水光流利。冷饮空腹杯，因成日高醉。
　　酒醒闻饭钟，随僧受遗施。餐罢还复游，过从上文记。
　　行逢二月半，始足游春骑。是时春已老，我游亦云既。
　　藤开九华观，草结三条隧。新笋踊犀株，落梅翻蝶翅。
　　名倡绣毂车，公子青丝辔。朝士还旬休，豪家得春赐。
　　提携好音乐，翦铲空田地。同占杏花园，喧阗各丛萃。
　　顾予烦寝兴，复往散憔悴。倦仆色肌羸，蹇驴行跛痹。
　　春衫未成就，冬服渐尘腻。倾盖吟短章，书空忆难字。
　　遥闻公主笑，近被王孙戏。邀我上华筵，横头坐宾位。
　　那知我年少，深解酒中事。能唱犯声歌，偏精变筹义。
　　含词待残拍，促舞递繁吹。叫噪掷投盘，生狞摄觥使。
　　逡巡光景晏，散乱东西异。古观闭闲门，依然复幽閟。
　　无端矫情性，漫学求科试。薄艺何足云，虚名偶频遂。
　　拾遗天子前，密奏升平议。召见不须臾，憸庸已猜忌。
　　朝陪香案班，暮作风尘尉。去岁又登朝，登为柏台吏。
　　台官相束缚，不许放情志。寓直劳送迎，上堂烦避讳。
　　分司在东洛，所职尤不易。罚俸得西归，心知受朝庇。
　　常山攻小寇，淮右择良帅。国难身不行，劳生欲何为。
　　吾兄谙性灵，崔子同臭味。投此挂冠词，一生还自恣。


第四百零一卷
　　◎卷.1【寄吴士矩端公五十韵（此后并江陵士曹时作）】元稹
　　昔在凤翔日，十岁即相识。未有好文章，逢人赏颜色。
　　可怜何郎面，二十才冠饰。短发予近梳，罗衫紫蝉翼。
　　伯舅各骄纵，仁兄未摧抑。事业若杯盘，诗书甚徽纆。
　　西州戎马地，贤豪事雄特。百万时可赢，十千良易借。
　　寒食桐阴下，春风柳林侧。藉草送远游，列筵酬博塞。
　　萎蕤云幕翠，灿烂红茵赩。脍缕轻似丝，香醅腻如职。
　　将军频下城，佳人尽倾国。媚语娇不闻，纤腰软无力。
　　歌辞妙宛转，舞态能剜刻。筝弦玉指调，粉汗红绡拭。
　　予时最年少，专务酒中职。未能解生狞，偏矜任狂直。
　　曲庇桃根盏，横讲捎云式。乱布斗分朋，惟新间谗慝。
　　耻作最先吐，羞言未朝食。醉眼渐纷纷，酒声频cH々。
　　扣节参差乱，飞觥往来织。强起相维持，翻成两匍匐。
　　边霜飒然降，战马鸣不息。但喜秋光丽，谁忧塞云黑。
　　常随猎骑走，多在豪家匿。夜饮天既明，朝歌日还昃。
　　荒狂岁云久，名利心潜逼。时辈多得途，亲朋屡相敕。
　　闲因适农野，忽复爱稼穑。平生中圣人，翻然腐肠贼。
　　亦从酒仙去，便被书魔惑。脱迹壮士场，甘心竖儒域。
　　矜持翠筠管，敲断黄金勒。屡益兰膏灯，犹研兔枝墨。
　　崎岖来掉荡，矫枉事沉默。隐笑甚艰难，敛容还屴崱。
　　与君始分散，勉我劳修饰。岐路各营营，别离长恻恻。
　　行看二十载，万事纷何极。相值或须臾，安能洞胸臆。
　　昨来陕郊会，悲欢两难克。问我新相知，但报长相忆。
　　岂无新知者，不及小相得。亦有生岁游，同年不同德。
　　为别讵几时，伊予坠沟洫。大江鼓风浪，远道参荆棘。
　　往事返无期，前途浩难测。一旦得自由，相求北山北。
　　◎卷.2【三月二十四日宿曾峰馆，夜对桐花，寄乐天】元稹
　　微月照桐花，月微花漠漠。怨澹不胜情，低回拂帘幕。
　　叶新阴影细，露重枝条弱。夜久春恨多，风清暗香薄。
　　是夕远思君，思君瘦如削。但感事暌违，非言官好恶。
　　奏书金銮殿，步屣青龙阁。我在山馆中，满地桐花落。
　　◎卷.3【酬乐天书怀见寄】元稹
　　新昌北门外，与君从此分。街衢走车马，尘土不见君。
　　君为分手归，我行行不息。我上秦岭南，君直枢星北。
　　秦岭高崔嵬，商山好颜色。月照山馆花，裁诗寄相忆。
　　天明作诗罢，草草随所如。凭人寄将去，三月无报书。
　　荆州白日晚，城上鼓冬冬。行逢贺州牧，致书三四封。
　　封题乐天字，未坼已沾裳。坼书八九读，泪落千万行。
　　中有酬我诗，句句截我肠。仍云得诗夜，梦我魂凄凉。
　　终言作书处，上直金銮东。诗书费一夕，万恨缄其中。
　　中宵宫中出，复见宫月斜。书罢月亦落，晓灯随暗花。
　　想君书罢时，南望劳所思。况我江上立，吟君怀我诗。
　　怀我浩无极，江水秋正深。清见万丈底，照我平生心。
　　感君求友什，因报壮士吟。持谢众人口，销尽犹是金。
　　◎卷.4【酬乐天登乐游园见忆】元稹
　　昔君乐游园，怅望天欲曛。今我大江上，快意波翻云。
　　秋空压澶漫，澒洞无垢氛。四顾皆豁达，我眉今日伸。
　　长安隘朝市，百道走埃尘。轩车随对列，骨肉非本亲。
　　夸游丞相第，偷入常侍门。爱君直如发，勿念江湖人。
　　◎卷.5【酬乐天早夏见怀】元稹
　　庭柚有垂实，燕巢无宿雏。我亦辞社燕，茫茫焉所如。
　　君诗夏方早，我叹秋已徂。食物风土异，衾裯时节殊。
　　荒草满田地，近移江上居。八日复切九，月明侵半除。
　　◎卷.6【酬乐天劝醉】元稹
　　神曲清浊酒，牡丹深浅花。少年欲相饮，此乐何可涯。
　　沉机造神境，不必悟楞伽。酡颜返童貌，安用成丹砂。
　　刘伶称酒德，所称良未多。愿君听此曲，我为尽称嗟。
　　一杯颜色好，十盏胆气加。半酣得自恣，酩酊归太和。
　　共醉真可乐，飞觥撩乱歌。独醉亦有趣，兀然无与他。
　　美人醉灯下，左右流横波。王孙醉床上，颠倒眠绮罗。
　　君今劝我醉，劝醉意如何。
　　◎卷.7【和乐天初授户曹喜而言志】元稹
　　王爵无细大，得请即为恩。君求户曹掾，贵以禄奉亲。
　　闻君得所请，感我欲沾巾。今人重轩冕，所重华与纷。
　　矜夸仕台阁，奔走无朝昏。君衣不盈箧，君食不满囷。
　　君言养既薄，何以荣我门。披诚再三请，天子怜俭贫。
　　词曹直文苑，捧诏荣且忻。归来高堂上，兄弟罗酒尊。
　　各称千万寿，共饮三四巡。我实知君者，千里能具陈。
　　感君求禄意，求禄殊众人。上以奉颜色，馀以及亲宾。
　　弃名不弃实，谋养不谋身。可怜白华士，永愿凌青云。
　　◎卷.8【和乐天赠吴丹】元稹
　　不识吴生面，久知吴生道。迹虽染世名，心本奉天老。
　　雌一守命门，回九填血脑。委气荣卫和，咽津颜色好。
　　传闻共甲子，衰隤尽枯槁。独有冰雪容，纤华夺鲜缟。
　　问人何能尔，吴实旷怀抱。弁冕徒挂身，身外非所宝。
　　伊予固童昧，希真亦云早。石坛玉晨尊，昼夜长自扫。
　　密印视丹田，游神梦三岛。万过黄庭经，一食青精稻。
　　冥搜方朔桃，结念安期枣。绿发幸未改，丹诚自能保。
　　行当摆尘缨，吴门事探讨。君为先此词，终期搴瑶草。
　　◎卷.9【和乐天秋题曲江】元稹
　　十载定交契，七年镇相随。长安最多处，多是曲江池。
　　梅杏春尚小，芰荷秋已衰。共爱寥落境，相将偏此时。
　　绵绵红蓼水，飏飏白鹭鹚。诗句偶未得，酒杯聊久持。
　　今来云雨旷，旧赏魂梦知。况乃江枫夕，和君秋兴诗。
　　◎卷.10【和乐天别弟后月夜作】元稹
　　闻君别爱弟，明天照夜寒。秋雁拂檐影，晓琴当砌弹。
　　怅望天澹澹，因思路漫漫。吟为别弟操，闻者为辛酸。
　　况我兄弟远，一身形影单。江波浩无极，但见时岁阑。
　　◎卷.11【和乐天秋题牡丹丛】元稹
　　敝宅艳山卉，别来长叹息。吟君晚丛咏，似见摧颓色。
　　欲识别后容，勤过晚丛侧。
　　◎卷.12【春月】元稹
　　春月虽至明，终有霭霭光。不似秋冬色，逼人寒带霜。
　　纤粉澹虚壁，轻烟笼半床。分晖间林影，馀照上虹梁。
　　病久尘事隔，夜闲清兴长。拥抱颠倒领，步屣东西厢。
　　风柳结柔援，露梅飘暗香。雪含樱绽蕊，珠蹙桃缀房。
　　杳杳有馀思，行行安可忘。四邻非旧识，无以话中肠。
　　南有居士俨，默坐调心王。款关一问讯，为我披衣裳。
　　延我入深竹，暖我于小堂。视身琉璃莹，谕指芭蕉黄。
　　复有比丘溢，早传龙树方。口中秘丹诀，肘后悬青囊。
　　锡杖虽独振，刀圭期共尝。未知仙近远，已觉神轻翔。
　　夜久魂耿耿，月明露苍苍。悲哉沉眠士，宁见兹夕良。
　　◎卷.13【月临花（临檎花）】元稹
　　临风飏飏花，透影胧胧月。巫峡隔波云，姑峰漏霞雪。
　　镜匀娇面粉，灯泛高笼缬。夜久清露多，啼珠坠还结。
　　◎卷.14【红芍药】元稹
　　芍药绽红绡，巴篱织青琐。繁丝蹙金蕊，高焰当炉火。
　　翦刻彤云片，开张赤霞裹。烟轻琉璃叶，风亚珊瑚朵。
　　受露色低迷，向人娇婀娜。酡颜醉后泣，小女妆成坐。
　　艳艳锦不如，夭夭桃未可。晴霞畏欲散，晚日愁将堕。
　　结植本为谁，赏心期在我。采之谅多思，幽赠何由果。
　　◎卷.15【送王十一南行】元稹
　　夏水漾天末，晚旸依岸村。风调乌尾劲，眷恋馀芳尊。
　　解袂方瞬息，征帆已翩翻。江豚涌高浪，枫树摇去魂。
　　远戍宗侣泊，暮烟洲渚昏。离心讵几许，骤若移寒温。
　　此别信非久，胡为坐忧烦。我留石难转，君泛云无根。
　　万里湖南月，三声山上猿。从兹耿幽梦，夜夜湘与沅。
　　◎卷.16【三叹】元稹
　　孤剑锋刃涩，犹能神彩生。有时雷雨过，暗吼阗阗声。
　　主人閟灵宝，畏作升天行。淬砺当阳铁，刻为干镆名。
　　远求鸊鹈莹，同用玉匣盛。颜色纵相类，利钝颇相倾。
　　雄为光电烻，雌但深泓澄。龙怒有奇变，青蛇终不惊。
　　仙凤翠皇死，葳蕤光彩低。非无鸳鸾侣，誓不同树栖。
　　飞驰岁云暮，感念雏在泥。顾影不自暖，寄尔蟠桃鸡。
　　驯养岂无愧，类族安得齐。愿言成羽翼，奋翅凌丹梯。
　　天骥失龙偶，三年常夜嘶。哀缘喷风断，渴且含霜啼。
　　长恐绝遗类，不复蹑云霓。非无駉駉者，鹤意不在鸡。
　　春来筋骨瘦，吊影心亦迷。自此渥洼种，应生浊水泥。
　　◎卷.17【遣昼】元稹
　　密竹有清阴，旷怀无尘滓。况乃秋日光，玲珑晓窗里。
　　旬休聊自适，今辰日高起。栉沐坐前轩，风轻镜如水。
　　开卷恣咏谣，望云闲徙倚。新菊媚鲜妍，短萍怜靃靡。
　　扫除田地静，摘掇园蔬美。幽玩惬诗流，空堂称居士。
　　客来伤寂寞，我念遗烦鄙。心迹两相忘，谁能验行止。
　　◎卷.18【冬夜怀李侍御、王太祝、段丞】元稹
　　浩露烟壒尽，月光闲有馀。松篁细阴影，重以帘牖疏。
　　泛览星粲粲，轻河悠碧虚。纤云不成叶，脉脉风丝舒。
　　丹灶炽东序，烧香罗玉书。飘飘魂神举，若骖鸾鹤舆。
　　感念夙昔意，华尚簪与裾。簪裾讵几许，累创吞钩鱼。
　　今闻馨香道，一以悟臭帑。悟觉誓不惑，永抱胎仙居。
　　昼夜欣所适，安知岁云除。行行二三友，君怀复何如。
　　◎卷.19【西斋小松二首】元稹
　　松树短于我，清风亦已多。况乃枝上雪，动摇微月波。
　　幽姿得闲地，讵感岁蹉跎。但恐厦终构，藉君当奈何。
　　簇簇枝新黄，纤纤攒素指。柔苙渐依条，短莎还半委。
　　清风日夜高，凌云意何已。千岁盘老龙，修鳞自兹始。
　　◎卷.20【周先生】元稹
　　寥寥空山岑，冷冷风松林。流月垂鳞光，悬泉扬高音。
　　希夷周先生，烧香调琴心。神力盈三千，谁能还黄金。


第四百零二卷
　　◎卷.1【遣春十首】元稹
　　晓月笼云影，莺声馀雾中。暗芳飘露气，轻寒生柳风。
　　冉冉一趋府，未为劳我躬。因兹得晨起，但觉情兴隆。
　　久雨怜霁景，偶来堤上行。空濛天色嫩，杳淼江面平。
　　百草短长出，众禽高下鸣。春阳各有分，予亦澹无情。
　　镜皎碧潭水，微波粗成文。烟光垂碧草，琼脉散纤云。
　　岸柳好阴影，风裾遗垢氛。悠然送春目，八荒谁与群。
　　低迷笼树烟，明净当霞日。阳焰波春空，平湖漫凝溢。
　　雪鹭远近飞，渚牙浅深出。江流复浩荡，相为坐纡郁。
　　暄寒深浅春，红白前后花。颜色讵相让，生成良有涯。
　　梅芳勿自早，菊秀勿自赊。各将一时意，终年无再华。
　　高屋童稚少，春来归燕多。葺旧良易就，新院亦已罗。
　　俯怜雏化卵，仰愧鹏无窠。巢栋与巢幕，秋风俱奈何。
　　撩乱扑树蜂，摧残恋房蕊。风吹雨又频，安得繁于绮。
　　酒杯沉易过，世事纷何已。莫倚颜似花，君看岁如水。
　　绕郭高高冢，半是荆王墓。后嗣炽阳台，前贤甘荜路。
　　善恶徒自分，波流尽东注。胡然不饮酒，坐落桐花树。
　　花阴莎草长，藉莎闲自酌。坐看莺斗枝，轻花满尊杓。
　　葛巾竹稍挂，书卷琴上阁。沽酒过此生，狂歌眼前乐。
　　梨叶已成阴，柳条纷起絮。波绿紫屏风，螺红碧筹箸。
　　三杯面上热，万事心中去。我意风散云，何劳问行处。
　　◎卷.2【表夏十首】元稹
　　夏风多暖暖，树木有繁阴。新笋紫长短，早樱红浅深。
　　烟花云幕重，榴艳朝景侵。华实各自好，讵云芳意沉。
　　初日满阶前，轻风动帘影。旬时得休浣，高卧阅清景。
　　僮儿拂巾箱，鸦轧深林井。心到物自闲，何劳远箕颍。
　　江瘴炎夏早，蒸腾信难度。今宵好风月，独此荒庭趣。
　　露叶倾暗光，流星委馀素。但恐清夜徂，讵悲朝景暮。
　　孟月夏犹浅，奇云未成峰。度霞红漠漠，压浪白溶溶。
　　玉委有馀润，飙驰无去踪。何如捧云雨，喷毒随蛟龙。
　　流芳递炎景，繁英尽寥落。公署香满庭，晴霞覆阑药。
　　裁红起高焰，缀绿排新萼。凭此遣幽怀，非言念将谑。
　　红丝散芳树，旋转光风急。烟泛被笼香，露浓妆面湿。
　　佳人不在此，恨望阶前立。忽厌夏景长，今春行已及。
　　百舌渐吞声，黄莺正娇小。云鸿方警夜，笼鸡已鸣晓。
　　当时客自适，运去谁能矫。莫厌夏虫多，蜩螗定相扰。
　　翩翩帘外燕，戢戢巢内雏。啖食筋力尽，毛衣成紫襦。
　　朝来各飞去，雄雌梁上呼。养子将备老，恶儿那胜无。
　　西山夏雪消，江势东南泻。风波高若天，滟滪低于马。
　　正被黄牛旋，难期白帝下。我在平地行，翻忧济川者。
　　灵均死波后，是节常浴兰。彩缕碧筠粽，香粳白玉团。
　　逝者良自苦，今人反为欢。哀哉徇名士，没命求所难。
　　◎卷.3【解秋十首】元稹
　　清晨颒寒水，动摇襟袖轻。翳翳林上叶，不知秋暗生。
　　回悲镜中发，华白三四茎。岂无满头黑，念此衰已萌。
　　微霜才结露，翔鸠初变鹰。无乃天地意，使之行小惩。
　　鸱鸮诚可恶，蔽日有高鹏。舍大以擒细，我心终不能。
　　往岁学仙侣，各在无何乡。同时骛名者，次第鹓鹭行。
　　而我两不遂，三十鬓添霜。日暮江上立，蝉鸣枫树黄。
　　后伏火犹在，先秋蝉已多。云色日夜白，骄阳能几何。
　　壤隙漏江海，忽微成网罗。勿言时不至，但恐岁蹉跎。
　　新月才到地，轻河如泛云。萤飞高下火，树影参差文。
　　露簟有微润，清香时暗焚。夜闲心寂默，洞庭无垢氛。
　　霁丽床前影，飘萧帘外竹。簟凉朝睡重，梦觉茶香熟。
　　亲烹园内葵，凭买家家曲。酿酒并毓蔬，人来有棋局。
　　寒竹秋雨重，凌霄晚花落。低回翠玉梢，散乱栀黄萼。
　　颜色有殊异，风霜无好恶。年年百草芳，毕意同萧索。
　　春非我独春，秋非我独秋。岂念百草死，但念霜满头。
　　头白古所同，胡为坐烦忧。茫茫百年内，处身良未休。
　　西风冷衾簟，展转布华茵。来者承玉体，去者流芳尘。
　　适意丑为好，及时疏亦亲。衰周仲尼出，无乃为妖人。
　　漠漠江面烧，微微枫树烟。今日复今夕，秋怀方浩然。
　　况我头上发，衰白不待年。我怀有时极，此意何由诠。
　　◎卷.4【遣病十首】元稹
　　服药备江瘴，四年方一疠。岂是药无功，伊予久留滞。
　　滞留人固薄，瘴久药难制。去日良已甘，归途奈无际。
　　弃置何所任，郑公怜我病。三十九万钱，资予养顽暝。
　　身贱杀何益，恩深报难罄。公其万千年，世有天之郑。
　　忆作孩稚初，健羡成人列。倦学厌日长，嬉游念佳节。
　　今来渐讳年，顿与前心别。白日速如飞，佳晨亦骚屑。
　　昔在痛饮场，憎人病辞醉。病来身怕酒，始悟他人意。
　　怕酒岂不闲，悲无少年气。传语少年儿，杯盘莫回避。
　　忆初头始白，昼夜惊一缕。渐及鬓与须，多来不能数。
　　壮年等闲过，过壮年已五。华发不再青，劳生竟何补。
　　在家非不病，有病心亦安。起居甥侄扶，药饵兄嫂看。
　　今病兄远路，道遥书信难。寄言娇小弟，莫作官家官。
　　燕巢官舍内，我尔俱为客。岁晚我独留，秋深尔安适。
　　风高翅羽垂，路远烟波隔。去去玉山岑，人间网罗窄。
　　檐宇夜来旷，暗知秋已生。卧悲衾簟冷，病觉支体轻。
　　炎昏岂不倦，时去聊自惊。浩叹终一夕，空堂天欲明。
　　秋依静处多，况乃凌晨趣。深竹蝉昼风，翠茸衫晓露。
　　庭莎病看长，林果闲知数。何以强健时，公门日劳骛。
　　朝结故乡念，暮作空堂寝。梦别泪亦流，啼痕暗横枕。
　　昔愁凭酒遣，今病安能饮。落尽秋槿花，离人病犹甚。
　　◎卷.5【寒】元稹
　　江瘴节候暖，腊初梅已残。夜来北风至，喜见今日寒。
　　扣冰浅塘水，拥雪深竹阑。复此满尊醁，但嗟谁与欢。
　　◎卷.6【玉泉道中作】元稹
　　楚俗物候晚，孟冬才有霜。早农半华实，夕水含风凉。
　　遐想云外寺，峰峦渺相望。松门接官路，泉脉连僧房。
　　微露上弦月，暗焚初夜香。谷深烟壒净，山虚钟磬长。
　　念此清境远，复忧尘事妨。行行即前路，勿滞分寸光。
　　◎卷.7【遣病（自此通州后作）】元稹
　　自古谁不死，不复记其名。今年京城内，死者老少并。
　　独孤才四十，仕宦方荣荣。李三三十九，登朝有清声。
　　赵昌八十馀，三拥大将旌。为生信异异，之死同冥冥。
　　其家哭泣爱，一一无异情。其类嗟叹惜，各各无重轻。
　　万龄龟菌等，一死天地平。以此方我病，我病何足惊。
　　借如今日死，亦足了一生。借使到百年，不知何所成。
　　况我早师佛，屋宅此身形。舍彼复就此，去留何所萦。
　　前身为过迹，来世即前程。但念行不息，岂忧无路行。
　　蜕骨龙不死，蜕皮蝉自鸣。胡为神蜕体，此道人不明。
　　持谢爱朋友，寄之仁弟兄。吟此可达观，世言何足听。
　　◎卷.8【感梦（梦故兵部裴尚书相公）】元稹
　　十月初二日，我行蓬州西。三十里有馆，有馆名芳溪。
　　荒邮屋舍坏，新雨田地泥。我病百日馀，肌体顾若刲。
　　气填暮不食，早早掩窦圭。阴寒筋骨病，夜久灯火低。
　　忽然寝成梦，宛见颜如珪。似叹久离别，嗟嗟复凄凄。
　　问我何病痛，又叹何栖栖。答云痰滞久，与世复相暌。
　　重云痰小疾，良药固易挤。前时奉橘丸，攻疾有神功。
　　何不善和疗，岂独头有风。殷勤平生事，款曲无不终。
　　悲欢两相极，以是半日中。言罢相与行，行行古城里。
　　同行复一人，不识谁氏子。逡巡急吏来，呼唤愿且止。
　　驰至相君前，再拜复再起。启云吏有奉，奉命传所旨。
　　事有大惊忙，非君不能理。答云久就闲，不愿见劳使。
　　多谢致勤勤，未敢相唯唯。我因前献言，此事愚可料。
　　乱热由静消，理繁在知要。君如冬月阳，奔走不必召。
　　君如铜镜明，万物自可照。愿君许苍生，勿复高体调。
　　相君不我言，顾我再三笑。行行及城户，黯黯馀日晖。
　　相君不我言，命我从此归。不省别时语，但省涕淋漓。
　　觉来身体汗，坐卧心骨悲。闪闪灯背壁，胶胶鸡去埘。
　　倦童颠倒寝，我泪纵横垂。泪垂啼不止，不止啼且声。
　　啼声觉僮仆，僮仆撩乱惊。问我何所苦，问我何所思。
　　我亦不能语，惨惨即路岐。前经新政县，今夕复明辰。
　　置置满心气，不得说向人。奇哉赵明府，怪我眉不伸。
　　云有北来僧，住此月与旬。自言辨贵骨，谓若识天真。
　　谈游费閟景，何不与逡巡。僧来为予语，语及昔所知。
　　自言有奇中，裴相未相时。读书灵山寺，住处接园篱。
　　指言他日贵，晷刻似不移。我闻僧此语，不觉泪歔欷。
　　因言前夕梦，无人一相谓。无乃裴相君，念我胸中气。
　　遣师及此言，使我尽前事。僧云彼何亲，言下涕不已。
　　我云知我深，不幸先我死。僧云裴相君，如君恩有几。
　　我云滔滔众，好直者皆是。唯我与白生，感遇同所以。
　　官学不同时，生小异乡里。拔我尘土中，使我名字美。
　　美名何足多，深分从此始。吹嘘莫我先，顽陋不我鄙。
　　往往裴相门，终年不曾履。相门多众流，多誉亦多毁。
　　如闻风过尘，不动井中水。前时予掾荆，公在期复起。
　　自从裴公无，吾道甘已矣。白生道亦孤，谗谤销骨髓。
　　司马九江城，无人一言理。为师陈苦言，挥涕满十指。
　　未死终报恩，师听此男子。
　　◎卷.9【和东川李相公慈竹十二韵（次本韵）】元稹
　　慈竹不外长，密比青瑶华。矛攒有森束，玉粒无蹉跎。
　　纤粉妍腻质，细琼交翠柯。亭亭霄汉近，霭霭雨露多。
　　冰碧寒夜耸，箫韶风昼罗。烟含胧胧影，月泛鳞鳞波。
　　鸾凤一已顾，燕雀永不过。幽姿媚庭实，颢气爽天涯。
　　峻节高转露，贞筠寒更佳。托身仙坛上，灵物神所呵。
　　时与天籁合，日闻阳春歌。应怜孤生者，摧折成病痾。


第四百零三卷
　　◎卷.1【酬东川李相公十六韵（次用本韵）】元稹
　　昔附赤霄羽，葳蕤游紫垣。斗班香案上，奏语玉晨尊。
　　戆直撩忌讳，科仪惩傲顽。自从真籍除，弃置勿复论。
　　前时共游者，日夕黄金轩。请帝下巫觋，八荒求我魂。
　　鸾凤屡鸣顾，燕雀尚篱藩。徒令霄汉外，往往尘念存。
　　存念岂虚设，并投琼与璠。弹珠古所讶，此用何太敦。
　　邹律寒气变，郑琴祥景奔。灵芝绕身出，左右光彩繁。
　　碾玉无俗色，蕊珠非世言。重惭前日句，陋若莸并荪。
　　腊月巴地雨，瘴江愁浪翻。因持骇鸡宝，一照浊水昏。
　　◎卷.2【酬独孤二十六送归通州】元稹
　　再拜捧兄赠，拜兄珍重言。我有平生志，临别将具论。
　　十岁慕倜傥，爱白不爱昏。宁爱寒切烈，不爱旸温暾。
　　二十走猎骑，三十游海门。憎兔跳跃跃，恶鹏黑翻翻。
　　鳌钓气方壮，鹘拳心颇尊。下观狰狞辈，一扫冀不存。
　　名冠壮士籍，功酬明主恩。不然合身弃，何况身上痕。
　　金石有销烁，肺腑无寒温。分画久已定，波涛何足烦。
　　尝希苏门啸，讵厌巴树猿。瘴水徒浩浩，浮云亦轩轩。
　　长歌莫长叹，饮斛莫饮樽。生为醉乡客，死作达士魂。
　　◎卷.3【酬刘猛见送】元稹
　　种花有颜色，异色即为妖。养鸟恶羽翮，剪翮不待高。
　　非无剪伤者，物性难自逃。百足虽捷捷，商羊亦翘翘。
　　伊余狷然质，谬入多士朝。任气有愎戆，容身寡朋曹。
　　愚狂偶似直，静僻非敢骄。一为毫发忤，十载山川遥。
　　烁铁不在火，割肌不在刀。险心露山岳，流语翻波涛。
　　六尺安敢主，方寸由自调。神剑土不蚀，异布火不燋。
　　虽无二物姿，庶欲效一毫。未能深蹙蹙，多谢相劳劳。
　　去去我移马，迟迟君过桥。云势正横壑，江流初满槽。
　　持此慰远道，此之为旧交。
　　◎卷.4【酬乐天赴江州路上见寄三首】元稹
　　昔在京城心，今在吴楚末。千山道路险，万里音尘阔。
　　天上参与商，地上胡与越。终天升沉异，满地网罗设。
　　心有无眹环，肠有无绳结。有结解不开，有环寻不歇。
　　山岳移可尽，江海塞可绝。离恨若空虚，穷年思不彻。
　　生莫强相同，相同会相别。
　　襄阳大堤绕，我向堤前住。烛随花艳来，骑送朝云去。
　　万竿高庙竹，三月徐亭树。我昔忆君时，君今怀我处。
　　有身有离别，无地无岐路。风尘同古今，人世劳新故。
　　人亦有相爱，我尔殊众人。朝朝宁不食，日日愿见君。
　　一日不得见，愁肠坐氛氲。如何远相失，各作万里云。
　　云高风苦多，会合难遽因。天上犹有碍，何况地上身。
　　◎卷.5【邮竹】元稹
　　庭有萧萧竹，门有阗阗骑。嚣静本殊途，因依偶同寄。
　　亭亭乍干云，袅袅亦垂地。人有异我心，我无异人意。
　　◎卷.6【落月】元稹
　　落月沉馀影，阴渠流暗光。蚊声霭窗户，萤火绕屋梁。
　　飞幌翠云薄，新荷清露香。不吟复不寐，竟夕池水傍。
　　◎卷.7【高荷】元稹
　　种藕百馀根，高荷才四叶。飐闪碧云扇，团圆青玉叠。
　　亭亭自抬举，鼎鼎难藏擫。不学著水荃，一生长怗怗。
　　◎卷.8【和裴校书鹭鸶飞】元稹
　　鹭鸶鹭鸶何遽飞，鸦惊雀噪难久依。
　　清江见底草堂在，一点白光终不归。
　　◎卷.9【夜池】元稹
　　荷叶团圆茎削削，绿萍面上红衣落。
　　满池明月思啼螀，高屋无人风张幕。
　　◎卷.10【酬杨司业十二兄早秋述情见寄】元稹
　　白发故人少，相逢意弥远。往事共销沉，前期各衰晚。
　　昨来遇弥苦，已复云离巘。秋草古胶庠，寒沙废宫苑。
　　知心岂忘鲍，咏怀难和阮。壮志日萧条，那能竞朝幰。
　　◎卷.11【代杭人作使君一朝去二首】元稹
　　使君一朝去，遗爱在人口。惠化境内春，才名天下首。
　　为问龚黄辈，兼能作诗否。
　　使君一朝去，断肠如剉檗。无复见冰壶，唯应镂金石。
　　自此一州人，生男尽名白。
　　◎卷.12【长庆历】元稹
　　年历复年历，卷尽悲且惜。历日何足悲，但悲年运易。
　　年年岂无叹，此叹何唧唧。所叹别此年，永无长庆历。
　　◎卷.13【顺宗至德大圣大安孝皇帝挽歌词三首（左拾遗时作）】元稹
　　不改延洪祚，因成揖让朝。讴歌同戴启，遏密共思尧。
　　雨露施恩广，梯航会葬遥。号弓那独切，曾感昔年招。
　　前春文祖庙，大舜嗣尧登。及此逾年感，还因是月崩。
　　寿缘追孝促，业在继明兴。俭诏同今古，山川绕灞陵。
　　七月悲风起，凄凉万国人。羽仪经巷内，輼fm转城闉。
　　暝色依陵早，秋声入辂新。自嗟同草木，不识永贞春。
　　◎卷.14【宪宗章武孝皇帝挽歌词三首（膳部员外时作）】元稹
　　国付重离后，身随十圣仙。北辰移帝座，西日到虞泉。
　　方丈言虚设，华胥事眇然。触鳞曾在宥，偏哭堕髯前。
　　天宝遗馀事，元和盛圣功。二凶枭帐下，三叛斩都中。
　　始服沙陀虏，方吞逻逤戎。狼星如要射，犹有鼎湖弓。
　　月落禁垣西，星攒晓仗齐。风传宫漏苦，云拂羽仪低。
　　路隘车千两，桥危马万蹄。共蹉封石检，不为报功泥。
　　◎卷.15【恭王故太妃挽歌词二首（校书郎时作）】元稹
　　燕姞贻天梦，梁王尽孝思。虽从魏诏葬，得用汉藩仪。
　　曙月残光敛，寒箫度曲迟。平生奉恩地，哀挽欲何之。
　　文卫罗新圹，仙娥掩暝山。雪云埋陇合，箫鼓望城还。
　　寒树风难静，霜郊夜更闲。哀荣深孝嗣，仪表在河间。
　　◎卷.16【哭吕衡州六首】元稹
　　气敌三人杰，交深一纸书。我投冰莹眼，君报水怜鱼。
　　髀股惟夸瘦，膏肓岂暇除。伤心死诸葛，忧道不忧馀。
　　望有经纶钓，虔收宰相刀。江文驾风远，云貌接天高。
　　国待球琳器，家藏虎豹韬。尽将千载宝，埋入五原蒿。
　　白马双旌队，青山八阵图。请缨期系虏，枕草誓捐躯。
　　势激三千壮，年应四十无。遥闻不瞑目，非是不怜吴。
　　雕鹗生难敌，沉檀死更香。儿童喧巷市，羸老哭碑堂。
　　雁起沙汀暗，云连海气黄。祝融峰上月，几照北人丧。
　　回雁峰前雁，春回尽却回。联行四人去，同葬一人来。
　　铙吹临江返，城池隔雾开。满船深夜哭，风棹楚猿哀。
　　杜预春秋癖，扬雄著述精。在时兼不语，终古定归名。
　　耒水波文细，湘江竹叶轻。平生思风月，潜寐若为情。
　　◎卷.17【僧如展及韦载同游碧涧寺各赋诗…不复撰成徒以四韵为识】元稹
　　重吟前日他生句，岂料逾旬便隔生。会拟一来身塔下，
　　无因共绕寺廊行。紫毫飞札看犹湿，黄字新诗和未成。
　　纵使得如羊叔子，不闻兼记旧交情。
　　◎卷.18【公安县远安寺水亭见展公题壁漂然泪流因书四韵】元稹
　　碧涧去年会，与师三两人。今来见题壁，师已是前身。
　　芰叶迎僧夏，杨花度俗春。空将数行泪，洒遍塔中尘。
　　◎卷.19【寒食日毛空路示侄晦及从简】元稹
　　我昔孩提从我兄，我今衰白尔初成。
　　分明寄取原头路，百世长须此路行。
　　◎卷.20【别孙村老人（寒食日）】元稹
　　年年渐觉老人稀，欲别孙翁泪满衣。
　　未死不知何处去，此身终向此原归。
　　◎卷.21【和乐天刘家花】元稹
　　闲坊静曲同消日，泪草伤花不为春。
　　遍问旧交零落尽，十人才有两三人。
　　◎卷.22【褒城驿二首】元稹
　　容州诗句在褒城，几度经过眼暂明。
　　今日重看满衫泪，可怜名字已前生。
　　忆昔万株梨映竹，遇逢黄令醉残春。
　　梨枯竹尽黄令死，今日再来衰病身。
　　◎卷.23【和乐天梦亡友刘太白同游二首】元稹
　　君诗昨日到通州，万里知君一梦刘。
　　闲坐思量小来事，只应元是梦中游。
　　老来东郡复西州，行处生尘为丧刘。
　　纵使刘君魂魄在，也应至死不同游。
　　◎卷.24【酬乐天见忆，兼伤仲远】元稹
　　死别重泉閟，生离万里赊。瘴侵新病骨，梦到故人家。
　　遥泪陈根草，闲收落地花。庾公楼怅望，巴子国生涯。
　　河任天然曲，江随峡势斜。与君皆直戆，须分老泥沙。
　　◎卷.25【与乐天同葬杓直】元稹
　　元伯来相葬，山涛誓抚孤。不知他日事，兼得似君无。


第四百零四卷
　　◎卷.1【夜闲（此后并悼亡）】元稹
　　感极都无梦，魂销转易惊。风帘半钩落，秋月满床明。
　　怅望临阶坐，沉吟绕树行。孤琴在幽匣，时迸断弦声。
　　◎卷.2【感小株夜合】元稹
　　纤干未盈把，高条才过眉。不禁风苦动，偏受露先萎。
　　不分秋同尽，深嗟小便衰。伤心落残叶，犹识合昏期。
　　◎卷.3【醉醒】元稹
　　积善坊中前度饮，谢家诸婢笑扶行。
　　今宵还似当时醉，半夜觉来闻哭声。
　　◎卷.4【追昔游】元稹
　　谢傅堂前音乐和，狗儿吹笛胆娘歌。花园欲盛千场饮，
　　水阁初成百度过。醉摘樱桃投小玉，懒梳丛鬓舞曹婆。
　　再来门馆唯相吊，风落秋池红叶多。
　　◎卷.5【空屋题（十月十四日夜）】元稹
　　朝从空屋里，骑马入空台。尽日推闲事，还归空屋来。
　　月明穿暗隙，灯烬落残灰。更想咸阳道，魂车昨夜回。
　　◎卷.6【初寒夜寄卢子蒙】元稹
　　月是阴秋镜，寒为寂寞资。轻寒酒醒后，斜月枕前时。
　　倚壁思闲事，回灯检旧诗。闻君亦同病，终夜远相悲。
　　◎卷.7【城外回，谢子蒙见谕】元稹
　　十里抚柩别，一身骑马回。寒烟半堂影，烬火满庭灰。
　　稚女凭人问，病夫空自哀。潘安寄新咏，仍是夜深来。
　　◎卷.8【谕子蒙】元稹
　　抚稚君休感，无儿我不伤。片云离岫远，双燕念巢忙。
　　大壑谁非水，华星各自光。但令长有酒，何必谢家庄。
　　◎卷.9【遣悲怀三首】元稹
　　谢公最小偏怜女，嫁与黔娄百事乖。顾我无衣搜画箧，
　　泥他沽酒拔金钗。野蔬充膳甘长藿，落叶添薪仰古槐。
　　今日俸钱过十万，与君营奠复营斋。
　　昔日戏言身后意，今朝皆到眼前来。衣裳已施行看尽，
　　针线犹存未忍开。尚想旧情怜婢仆，也曾因梦送钱财。
　　诚知此恨人人有，贫贱夫妻百事哀。
　　闲坐悲君亦自悲，百年都是几多时。邓攸无子寻知命，
　　潘岳悼亡犹费词。同穴窅冥何所望，他生缘会更难期。
　　唯将终夜长开眼，报答平生未展眉。
　　◎卷.10【旅眠】元稹
　　内外都无隔，帷屏不复张。夜眠兼客坐，同在火炉床。
　　◎卷.11【除夜】元稹
　　忆昔岁除夜，见君花烛前。今宵祝文上，重叠叙新年。
　　闲处低声哭，空堂背月眠。伤心小儿女，撩乱火堆边。
　　◎卷.12【感梦】元稹
　　行吟坐叹知何极，影绝魂销动隔年。
　　今夜商山馆中梦，分明同在后堂前。
　　◎卷.13【合衣寝】元稹
　　良夕背灯坐，方成合衣寝。酒醉夜未阑，几回颠倒枕。
　　◎卷.14【竹簟】元稹
　　竹簟衬重茵，未忍都令卷。忆昨初来日，看君自施展。
　　◎卷.15【听庾及之弹乌夜啼引】元稹
　　君弹乌夜啼，我传乐府解古题。良人在狱妻在闺，
　　官家欲赦乌报妻。乌前再拜泪如雨，乌作哀声妻暗语。
　　后人写出乌啼引，吴调哀弦声楚楚。四五年前作拾遗，
　　谏书不密丞相知。谪官诏下吏驱遣，身作囚拘妻在远。
　　归来相见泪如珠，唯说闲宵长拜乌。君来到舍是乌力，
　　妆点乌盘邀女巫。今君为我千万弹，乌啼啄啄泪澜澜。
　　感君此曲有深意，昨日乌啼桐叶坠。当时为我赛乌人，
　　死葬咸阳原上地。
　　◎卷.16【梦井】元稹
　　梦上高高原，原上有深井。登高意枯渴，愿见深泉冷。
　　裴回绕井顾，自照泉中影。沉浮落井瓶，井上无悬绠。
　　念此瓶欲沉，荒忙为求请。遍入原上村，村空犬仍猛。
　　还来绕井哭，哭声通复哽。哽噎梦忽惊，觉来房舍静。
　　灯焰碧胧胧，泪光疑冏冏。钟声夜方半，坐卧心难整。
　　忽忆咸阳原，荒田万馀顷。土厚圹亦深，埋魂在深埂。
　　埂深安可越，魂通有时逞。今宵泉下人，化作瓶相憬。
　　感此涕汍澜，汍澜涕沾领。所伤觉梦间，便觉死生境。
　　岂无同穴期，生期谅绵永。又恐前后魂，安能两知省。
　　寻环意无极，坐见天将昞。吟此梦井诗，春朝好光景。
　　◎卷.17【江陵三梦】元稹
　　平生每相梦，不省两相知。况乃幽明隔，梦魂徒尔为。
　　情知梦无益，非梦见何期。今夕亦何夕，梦君相见时。
　　依稀旧妆服，晻淡昔容仪。不道间生死，但言将别离。
　　分张碎针线，襵叠故屏帏。抚稚再三嘱，泪珠千万垂。
　　嘱云唯此女，自叹总无儿。尚念娇且騃，未禁寒与饥。
　　君复不憘事，奉身犹脱遗。况有官缚束，安能长顾私。
　　他人生间别，婢仆多谩欺。君在或有托，出门当付谁。
　　言罢泣幽噎，我亦涕淋漓。惊悲忽然寤，坐卧若狂痴。
　　月影半床黑，虫声幽草移。心魂生次第，觉梦久自疑。
　　寂默深想像，泪下如流澌。百年永已诀，一梦何太悲。
　　悲君所娇女，弃置不我随。长安远于日，山川云间之。
　　纵我生羽翼，网罗生絷维。今宵泪零落，半为生别滋。
　　感君下泉魄，动我临川思。一水不可越，黄泉况无涯。
　　此怀何由极，此梦何由追。坐见天欲曙，江风吟树枝。
　　古原三丈穴，深葬一枝琼。崩剥山门坏，烟绵坟草生。
　　久依荒陇坐，却望远村行。惊觉满床月，风波江上声。
　　君骨久为土，我心长似灰。百年何处尽，三夜梦中来。
　　逝水良已矣，行云安在哉。坐看朝日出，众鸟双裴回。
　　◎卷.18【张旧蚊帱】元稹
　　逾年间生死，千里旷南北。家居无见期，况乃异乡国。
　　破尽裁缝衣，忘收遗翰墨。独有缬纱帱，凭人远携得。
　　施张合欢榻，展卷双鸳翼。已矣长空虚，依然旧颜色。
　　裴回将就寝，徙倚情何极。昔透香田田，今无魂恻恻。
　　隙穿斜月照，灯背空床黑。达理强开怀，梦啼还过臆。
　　平生贫寡欢，夭枉劳苦忆。我亦距几时，胡为自摧逼。
　　烛蛾焰中舞，茧蚕丛上织。燋烂各自求，他人顾何力。
　　多离因苟合，恶影当务息。往事勿复言，将来幸前识。
　　◎卷.19【独夜伤怀赠呈张侍御（张生近丧妻）】元稹
　　烬火孤星灭，残灯寸焰明。竹风吹面冷，檐雪坠阶声。
　　寡鹤连天叫，寒雏彻夜惊。只应张侍御，潜会我心情。
　　◎卷.20【六年春遣怀八首】元稹
　　伤禽我是笼中鹤，沉剑君为泉下龙。
　　重纩犹存孤枕在，春衫无复旧裁缝。
　　检得旧书三四纸，高低阔狭粗成行。
　　自言并食寻高事，唯念山深驿路长。
　　公无渡河音响绝，已隔前春复去秋。
　　今日闲窗拂尘土，残弦犹迸钿箜篌。
　　婢仆晒君馀服用，娇痴稚女绕床行。
　　玉梳钿朵香胶解，尽日风吹玳瑁筝。
　　伴客销愁长日饮，偶然乘兴便醺醺。
　　怪来醒后傍人泣，醉里时时错问君。
　　我随楚泽波中梗，君作咸阳泉下泥。
　　百事无心值寒食，身将稚女帐前啼。
　　童稚痴狂撩乱走，绣球花仗满堂前。
　　病身一到繐帷下，还向临阶背日眠。
　　小于潘岳头先白，学取庄周泪莫多。
　　止竟悲君须自省，川流前后各风波。
　　◎卷.21【答友封见赠】元稹
　　荀令香销潘簟空，悼亡诗满旧屏风。
　　扶床小女君先识，应为些些似外翁。
　　◎卷.22【梦成之】元稹
　　烛暗船风独梦惊，梦君频问向南行。
　　觉来不语到明坐，一夜洞庭湖水声。
　　◎卷.23【哭小女降真】元稹
　　雨点轻沤风复惊，偶来何事去何情。
　　浮生未到无生地，暂到人间又一生。
　　◎卷.24【哭女樊】元稹
　　秋天净绿月分明，何事巴猿不賸鸣。
　　应是一声肠断去，不容啼到第三声。
　　◎卷.25【哭女樊四十韵（虢州长史时作）】元稹
　　逝者何由见，中人未达情。马无生角望，猿有断肠鸣。
　　去伴投遐徼，来随梦险程。四年巴养育，万里硖回萦。
　　病是他乡染，魂应远处惊。山魈邪乱逼，沙虱毒潜婴。
　　母约看宁辨，余慵疗不精。欲寻方次第，俄值疾充盈。
　　灯火徒相守，香花只浪擎。莲初开月梵，蕣已落朝荣。
　　魄散云将尽，形全玉尚莹。空垂两行血，深送一枝琼。
　　秘祝休巫觋，安眠放使令。旧衣和箧施，残药满瓯倾。
　　乳媪闲于社，医僧婗似酲。悯渠身觉剩，讶佛力难争。
　　骑竹痴犹子，牵车小外甥。等长迷过影，遥戏误啼声。
　　涴纸伤馀画，扶床念试行。独留呵面镜，谁弄倚墙筝。
　　忆昨工言语，怜初妙长成。撩风妒鹦舌，凌露触兰英。
　　翠凤舆真女，红蕖捧化生。只忧嫌五浊，终恐向三清。
　　宿恶诸荤味，悬知众物名。环从枯树得，经认宝函盛。
　　愠怒偏憎数，分张雅爱平。最怜贪栗妹，频救懒书兄。
　　为占娇饶分，良多眷恋诚。别常回面泣，归定出门迎。
　　解怪还家晚，长将远信呈。说人偷罪过，要我抱纵横。
　　腾蹋游江舫，攀缘看乐棚。和蛮歌字拗，学妓舞腰轻。
　　迢递离荒服，提携到近京。未容夸伎俩，唯恨枉聪明。
　　往绪心千结，新丝鬓百茎。暗窗风报晓，秋幌雨闻更。
　　败槿萧疏馆，衰杨破坏城。此中临老泪，仍自哭孩婴。
　　◎卷.26【哭子十首（翰林学士时作）】元稹
　　维鹈受刺因吾过，得马生灾念尔冤。
　　独在中庭倚闲树，乱蝉嘶噪欲黄昏。
　　才能辨别东西位，未解分明管带身。
　　自食自眠犹未得，九重泉路托何人。
　　尔母溺情连夜哭，我身因事有时悲。
　　钟声欲绝东方动，便是寻常上学时。
　　莲花上品生真界，兜率天中离世途。
　　彼此业缘多障碍，不知还得见儿无。
　　节量梨栗愁生疾，教示诗书望早成。
　　鞭扑校多怜校少，又缘遗恨哭三声。
　　深嗟尔更无兄弟，自叹予应绝子孙。
　　寂寞讲堂基址在，何人车马入高门。
　　往年鬓已同潘岳，垂老年教作邓攸。
　　烦恼数中除一事，自兹无复子孙忧。
　　长年苦境知何限，岂得因儿独丧明。
　　消遣又来缘尔母，夜深和泪有经声。
　　乌生八子今无七，猿叫三声月正孤。
　　寂寞空堂天欲曙，拂帘双燕引新雏。
　　频频子落长江水，夜夜巢边旧处栖。
　　若是愁肠终不断，一年添得一声啼。
　　◎卷.27【感逝（浙东）】元稹
　　头白夫妻分无子，谁令兰梦感衰翁。三声啼妇卧床上，
　　一寸断肠埋土中。蜩甲暗枯秋叶坠，燕雏新去夜巢空。
　　情知此恨人皆有，应与暮年心不同。
　　◎卷.28【妻满月日相唁】元稹
　　十月辛勤一月悲，今朝相见泪淋漓。
　　狂风落尽莫惆怅，犹胜因花压折枝。


第四百零五卷
　　◎卷.1【代曲江老人百韵（年十六时作）】元稹
　　何事花前泣，曾逢旧日春。先皇初在镐，贱子正游秦。
　　拨乱干戈后，经文礼乐辰。徽章悬象魏，貔虎画骐驎。
　　光武休言战，唐尧念睦姻。琳琅铺柱础，葛藟茂河漘。
　　尚齿惇耆艾，搜材拔积薪。裴王持藻镜，姚宋斡陶钧。
　　内史称张敞，苍生借寇恂。名卿唯讲德，命士耻忧贫。
　　杞梓无遗用，刍荛不忘询。悬金收逸骥，鼓瑟荐嘉宾。
　　羽翼皆随凤，圭璋肯杂珉。班行容济济，文质道彬彬。
　　百度依皇极，千门辟紫宸。措刑非苟简，稽古蹈因循。
　　书谬偏求伏，诗亡远听申。雄推三虎贾，群擢八龙荀。
　　海外恩方洽，寰中教不泯。儒林精阃奥，流品重清淳。
　　天净三光丽，时和四序均。卑官休力役，蠲赋免艰辛。
　　蛮貊同车轨，乡原尽里仁。帝途高荡荡，风俗厚誾誾。
　　暇日耕耘足，丰年雨露频。戍烟生不见，村竖老犹纯。
　　耒耜勤千亩，牲牢奉六禋。南郊礼天地，东野辟原匀。
　　校猎求初吉，先农卜上寅。万方来合杂，五色瑞轮囷。
　　池籞呈朱雁，坛场得白麟。酹金光照耀，奠璧彩璘玢。
　　掉荡云门发，蹁跹鹭羽振。集灵撞玉磬，和鼓奏金錞。
　　建簴崇牙盛，衔钟兽目嗔。总干形屹崒，戛敔背嶙峋。
　　文物千官会，夷音九部陈。鱼龙华外戏，歌舞洛中嫔。
　　佳节修酺礼，非时宴侍臣。梨园明月夜，花萼艳阳晨。
　　李杜诗篇敌，苏张笔力匀。乐章轻鲍照，碑板笑颜竣。
　　泰狱陪封禅，汾阴颂鬼神。星移逐西顾，风暖助东巡。
　　浴德留汤谷，蒐畋过渭滨。沸天雷殷殷，匝地毂辚辚。
　　沃土心逾炽，豪家礼渐湮。老农羞荷锸，贪贾学垂绅。
　　曲艺争工巧，雕机变组紃。青凫连不解，红粟朽相因。
　　山泽长孳货，梯航竞献珍。翠毛开越巂，龙眼弊瓯闽。
　　玉馔薪燃蜡，椒房烛用银。铜山供横赐，金屋贮宜颦。
　　班女恩移赵，思王赋感甄。辉光随顾步，生死属摇唇。
　　世族功勋久，王姬宠爱亲。街衢连甲第，冠盖拥朱轮。
　　大道垂珠箔，当垆踏锦茵。轩车隘南陌，钟磬满西邻。
　　出入张公子，骄奢石季伦。鸡场潜介羽，马埒并扬尘。
　　韬袖夸狐腋，弓弦尚鹿fc。紫绦牵白犬，绣bi被花駰。
　　箭倒南山虎，鹰擒东郭su。翻身迎过雁，劈肘取回鹑。
　　竟蓄朱公产，争藏邴氏缗。桥桃矜马鹜，倚顿数牛犉。
　　齑斗冬中韭，羹怜远处莼。万钱才下箸，五酘未称醇。
　　曲水闲销日，倡楼醉度旬。探丸依郭解，投辖伴陈遵。
　　共谓长之泰，那知遽构屯。奸心兴桀黠，凶丑比顽嚚。
　　斗柄侵妖彗，天泉化逆鳞。背恩欺乃祖，连祸及吾民。
　　猰貐当前路，鲸鲵得要津。王师才业业，暴卒已sJ々。
　　杂虏同谋夏，宗周暂去豳。陵园深暮景，霜露下秋旻。
　　凤阙悲巢鵩，鹓行乱野麏。华林荒茂草，寒竹碎贞筠。
　　村落空垣坏，城隍旧井堙。破船沉古渡，战鬼聚阴磷。
　　振臂谁相应，攒眉独不伸。毁容怀赤绂，混迹戴黄巾。
　　木梗随波荡，桃源斅隐沦。弟兄书信断，鸥鹭往来驯。
　　忽遇山光澈，遥瞻海气真。秘图推废主，后圣合经纶。
　　野杏浑休植，幽兰不复纫。但惊心愤愤，谁恋水粼粼。
　　尽室杂深洞，轻桡荡小fq。殷勤题白石，怅望出青蘋。
　　梦寐平生在，经过处所新。阮郎迷里巷，辽鹤记城闉。
　　虚过休明代，旋为朽病身。劳生常矻矻，语旧苦谆谆。
　　晚岁多衰柳，先秋愧大椿。眼前年少客，无复昔时人。
　　◎卷.2【开元观闲居，酬吴士矩侍御三十韵（十八时作）】元稹
　　静习狂心尽，幽居道气添。神编启黄简，秘箓捧朱签。
　　烂熳烟霞驻，优游岁序淹。登坛拥旄节，趋殿礼胡髯。
　　醮起彤庭烛，香开白玉奁。结盟金剑重，斩魅宝刀铦。
　　禹步星纲动，焚符灶鬼詹。冥搜呼直使，章奏役飞廉。
　　仙籍聊凭检，浮名复为占。赤诚祈皓鹤，绿发代青缣。
　　虚室常怀素，玄关屡引枮。貂蝉徒自宠，鸥鹭不相嫌。
　　始悟身为患，唯欣禄未恬。龟龙恋淮海，鸡犬傍闾阎。
　　松笠新偏翠，山峰远更尖。箫声吟茂竹，虹影逗虚檐。
　　初日先通牖，轻飔每透帘。露盘朝滴滴，钩月夜纤纤。
　　已得餐霞味，应嗤食蓼甜。工琴闲度昼，耽酒醉销炎。
　　几案随宜设，诗书逐便拈。灌园多抱瓮，刈藿乍腰镰。
　　野鸟终难絷，鹪鹩本易厌。风高云远逝，波骇鲤深潜。
　　邸第过从隔，蓬壶梦寐瞻。所希颜颇练，谁恨突无黔。
　　思拙惭圭璧，词烦杂米盐。谕锥言太小，求药意何谦。
　　语默君休问，行藏我讵兼。狂歌终此曲，情尽口长箝。
　　◎卷.3【病减逢春，期白二十二、辛大不至十韵】元稹
　　病与穷阴退，春从血气生。寒肤渐舒展，阳脉乍虚盈。
　　就日临阶坐，扶床履地行。问人知面瘦，祝鸟愿身轻。
　　风暖牵诗兴，时新变卖声。饥馋看药忌，闲闷点书名。
　　旧雪依深竹，微和动早萌。推迁悲往事，疏数辨交情。
　　琴待嵇中散，杯思阮步兵。世间除却病，何者不营营。
　　◎卷.4【黄明府诗】元稹
　　少年曾痛饮，黄令苦飞觥。席上当时走，马前今日迎。
　　依稀迷姓氏，积渐识平生。故友身皆远，他乡眼暂明。
　　便邀连榻坐，兼共榜船行。酒思临风乱，霜棱扫地平。
　　不堪深浅酌，贪怆古今情。逦迤七盘路，坡陀数丈城。
　　花疑褒女笑，栈想武侯征。一种埋幽石，老闲千载名。
　　◎卷.5【酬翰林白学士代书一百韵（此后江陵时作）】元稹
　　昔岁俱充赋，同年遇有司。八人称迥拔，两郡滥相知。
　　逸骥初翻步，鞲鹰暂脱羁。远途忧地窄，高视觉天卑。
　　并入红兰署，偏亲白玉规。近朱怜冉冉，伐木愿偲偲。
　　鱼鲁非难识，铅黄自懒持。心轻马融帐，谋夺子房帷。
　　秀发幽岩电，清澄隘岸陂。九霄排直上，万里整前期。
　　勇赠栖鸾句，惭当古井诗。多闻全受益，择善颇相师。
　　脱俗殊常调，潜工大有为。还醇凭酎酒，运智托围棋。
　　情会招车胤，闲行觅戴逵。僧餐月灯阁，醵宴劫灰池。
　　胜概争先到，篇章竞出奇。输赢论破的，点窜肯容丝。
　　山岫当街翠，墙花拂面枝。莺声爱娇小，燕翼玩逶迤。
　　辔为逢车缓，鞭缘趁伴施。密携长上乐，偷宿静坊姬。
　　僻性慵朝起，新晴助晚嬉。相欢常满目，别处鲜开眉。
　　翰墨题名尽，光阴听话移。绿袍因醉典，乌帽逆风遗。
　　暗插轻筹箸，仍提小屈卮。本弦才一举，下口已三迟。
　　逃席冲门出，归倡借马骑。狂歌繁节乱，醉舞半衫垂。
　　散漫纷长薄，邀遮守隘岐。几遭朝士笑，兼任巷童随。
　　苟务形骸达，浑将性命推。何曾爱官序，不省计家资。
　　忽悟成虚掷，翻然叹未宜。使回耽乐事，坚赴策贤时。
　　寝食都忘倦，园庐遂绝窥。劳神甘戚戚，攻短过孜孜。
　　叶怯穿杨箭，囊藏透颖锥。超遥望云雨，摆落占泉坻。
　　略削荒凉苑，搜求激直词。那能作牛后，更拟助洪基。
　　唱第听鸡集，趋朝忘马疲。内人舆御案，朝景丽神旗。
　　首被呼名姓，多惭冠等衰。千官容眷盼，五色照离披。
　　鹓侣从兹洽，鸥情转自縻。分张殊品命，中外却驱驰。
　　出入称金籍，东西侍碧墀。斗班云汹涌，开扇雉参差。
　　切愧寻常质，亲瞻咫尺姿。日轮光照耀，龙服瑞葳蕤。
　　誓欲通愚謇，生憎效喔咿。佞存真妾妇，谏死是男儿。
　　便殿承偏召，权臣惧挠私。庙堂虽稷契，城社有狐狸。
　　似锦言应巧，如弦数易欺。敢嗟身暂黜，所恨政无毗。
　　谬辱良由此，升腾亦在斯。再令陪宪禁，依旧履阽危。
　　使蜀常绵远，分台更嶮巇。匿奸劳发掘，破党恶持疑。
　　斧刃迎皆碎，盘牙老未萎。乍能还帝笏，讵忍折吾支。
　　虎尾元来险，圭文却类疵。浮荣齐壤芥，闲气咏江蓠。
　　阙下殷勤拜，樽前啸傲辞。飘沈委蓬梗，忠信敌蛮夷。
　　戏诮青云驿，讥题皓发祠。贪过谷隐寺，留读岘山碑。
　　草没章台阯，堤横楚泽湄。野莲侵稻陇，亚柳压城陴。
　　遇物伤凋换，登楼思漫瀰。金攒嫩橙子，瑿泛远鸬鹚。
　　仰竹藤缠屋，苫茆荻补篱。面梨通蒂朽，火米带芒炊。
　　苇笋针筒束，鯾鱼箭羽鬐。芋羹真底可，鲈鲙漫劳思。
　　北渚销魂望，南风著骨吹。度梅衣色渍，食稗马蹄羸。
　　院榷和泥碱，官酤小麹醨。讹音烦缴绕，轻俗丑威仪。
　　树罕贞心柏，畦丰卫足葵。坳洼饶t3矮，游惰压庸缁。
　　病赛乌称鬼，巫占瓦代龟。连阴蛙张王，瘴疟雪治医。
　　我正穷于是，君宁念及兹。一篇从日下，双鲤送天涯。
　　坐捧迷前席，行吟忘结綦。匡床铺错绣，几案踊灵芝。
　　形影同初合，参商喻此离。扇因秋弃置，镜异月盈亏。
　　壮志诚难夺，良辰岂复追。宁牛终夜永，潘鬓去年衰。
　　溟渤深那测，穹苍意在谁。驭方轻騕袅，车肯重辛夷。
　　卧辙希濡沫，低颜受颔颐。世情焉足怪，自省固堪悲。
　　溷鼠虚求洁，笼禽方讶饥。犹胜忆黄犬，幸得早图之。


第四百零六卷
　　◎卷.1【纪怀，赠李六户曹、崔二十功曹五十韵】元稹
　　昔冠诸生首，初因三道征。公卿碧墀会，名姓白麻称。
　　日月光遥射，烟霄志渐弘。荣班联锦绣，谏纸赐笺藤。
　　便欲呈肝胆，何言犯股肱。椎埋冲斗剑，消碎莹壶冰。
　　赤县才分务，青骢已迥乘。因骑度海鹘，拟杀蔽天鹏。
　　缚虎声空壮，连鳌力未胜。风翻波竟蹙，山压势逾崩。
　　僇辱徒相困，苍黄性不能。酣歌离岘顶，负气入江陵。
　　华表当蟾魄，高楼挂玉绳。角声悲掉荡，城影暗棱层。
　　军幕威容盛，官曹礼数兢。心虽出云鹤，身尚触笼鹰。
　　竦足良甘分，排衙苦未曾。通名参将校，抵掌见亲朋。
　　喣沫求涓滴，沧波怯斗升。荒居邻鬼魅，羸马步殑fF。
　　白草堂檐短，黄梅雨气蒸。沾黏经汗席，飐闪尽油灯。
　　夜怯餐肤蚋，朝烦拂面蝇。过从愁厌贱，专静畏猜仍。
　　旅寓谁堪托，官联自可凭。甲科崔并骛，柱史李齐升。
　　共展排空翼，俱遭激远矰。他乡元易感，同病转相矜。
　　投分多然诺，忘言少爱憎。誓将探肺腑，耻更辨淄渑。
　　会宿形骸远，论交意气增。一心吞渤澥，戮力拔嵩恒。
　　语到磨圭角，疑消破弩症。吹嘘期指掌，患难许檐簦。
　　鎩翮鸾栖棘，藏锋箭在弸。雪中方睹桂，木上莫施罾。
　　且泛夤沿水，兼过被病僧。有时鞭款段，尽日醉懵僜。
　　蹑屐看秧稻，敲船和采菱。叉鱼江火合，唤客谷神应。
　　啸傲虽开口，幽忧复满膺。望云鳍拨剌，透匣色腾凌。
　　每想潢池寇，犹稽赤族惩。夔龙劳算画，貔虎带威棱。
　　逐鸟忠潜奋，悬旌意远凝。弢弓思彻札，绊骥闷牵縆。
　　运甓调辛苦，闻鸡屡寝兴。闲随人兀兀，梦听鼓冬冬。
　　班笔行看掷，黄陂莫漫澄。骐驎高阁上，须及壮时登。
　　◎卷.2【答姨兄胡灵之见寄五十韵】元稹
　　忆昔凤翔城，龆年是事荣。理家烦伯舅，相宅尽吾兄。
　　诗律蒙亲授，朋游忝自迎。题头筠管缦，教射角弓騂。
　　矮马驼騣bi，牦牛兽面缨。对谈依赳赳，送客步盈盈。
　　米碗诸贤让，蠡杯大户倾。一船席外语，三榼拍心精。
　　传盏加分数，横波掷目成。华奴歌淅淅，媚子舞卿卿。
　　斗设狂为好，谁忧饮败名。屠过隐朱亥，楼梦古秦嬴。
　　环坐唯便草，投盘暂废觥。春郊才烂熳，夕鼓已砰轰。
　　荏苒移灰琯，喧阗倦塞兵。糟浆闻渐足，书剑讶无成。
　　抵璧惭虚弃，弹珠觉用轻。遂笼云际鹤，来狎谷中莺。
　　学问攻方苦，篇章兴太清。囊疏萤易透，锥钝股多坑。
　　笔阵戈矛合，文房栋桷撑。豆萁才敏俊，羽猎正峥嵘。
　　岐下寻时别，京师触处行。醉眠街北庙，闲绕宅南营。
　　柳爱凌寒软，梅怜上番惊。观松青黛笠，栏药紫霞英。
　　尽日听僧讲，通宵咏月明。正耽幽趣乐，旋被宦途萦。
　　吏晋资材枉，留秦岁序更。我髯黳数寸，君发白千茎。
　　芸阁怀铅暇，姑峰带雪晴。何由身倚玉，空睹翰飞琼。
　　世道难于剑，谗言巧似笙。但憎心可转，不解跽如擎。
　　始效神羊触，俄随旅雁征。孤芳安可驻，五鼎几时烹。
　　潦倒沉泥滓，欹危践矫衡。登楼王粲望，落帽孟嘉情。
　　巫峡连天水，章台塞路荆。雨摧渔火焰，风引竹枝声。
　　分作屯之蹇，那知困亦亨。官曹三语掾，国器万寻桢。
　　逸杰雄姿迥，皇王雅论评。蕙依潜可习，云合定谁令。
　　原燎逢冰井，鸿流值木罂。智囊推有在，勇爵敢徒争。
　　迅拔看鹏举，高音侍鹤鸣。所期人拭目，焉肯自佯盲。
　　铅钝丁宁淬，芜荒展转耕。穷通须豹变，撄搏笑狼狞。
　　愧捧芝兰赠，还披肺腑呈。此生如未死，未拟变平生。
　　◎卷.3【酬许五康佐（次用本韵）】元稹
　　奋迅君何晚，羁离我讵俦。鹤笼闲警露，鹰缚闷牵鞲。
　　蓬阁深沉省，荆门远慢州。课书同吏职，旅宦各乡愁。
　　白日伤心过，沧江满眼流。嘶风悲代马，喘月伴吴牛。
　　枯涸方穷辙，生涯不系舟。猿啼三峡雨，蝉报两京秋。
　　珠玉惭新赠，芝兰忝旧游。他年问狂客，须向老农求。
　　◎卷.4【送崔侍御之岭南二十韵】元稹
　　汉法戎施幕，秦官郡置监。萧何归旧印，鲍永授新衔。
　　币聘虽盈箧，泥章未破缄。蛛悬丝缭绕，鹊报语詀諵。
　　再砺神羊角，重开宪简函。鞶缨骢赳赳，緌珮绣縿縿。
　　逸翮怜鸿翥，离心觉刃劖。联游亏片玉，洞照失明鉴。
　　遥想车登岭，那无泪满衫。茅蒸连蟒气，衣渍度梅黬。
　　象斗缘谿竹，猿鸣带雨杉。飓风狂浩浩，韶石峻崭崭。
　　宿浦宜深泊，祈泷在至諴。瘴江乘早度，毒草莫亲芟。
　　试蛊看银黑，排腥贵食咸。菌须虫已蠹，果重鸟先鵮。
　　冰莹怀贪水，霜清顾痛岩。珠玑当尽掷，薏苡讵能谗。
　　荆俗欺王粲，吾生问季咸。远书多不达，勤为枉攕攕。
　　◎卷.5【酬段丞与诸棋流会宿弊居见赠二十四韵（次用本韵）】元稹
　　鸣局宁虚日，闲窗任废时。琴书甘尽弃，园井讵能窥。
　　运石疑填海，争筹忆坐帷。赤心方苦斗，红烛已先施。
　　蛇势萦山合，鸿联度岭迟。堂堂排直阵，衮衮逼羸师。
　　悬劫偏深猛，回征特险巇。旁攻百道进，死战万般为。
　　异日玄黄队，今宵黑白棋。斫营看迥点，对垒重相持。
　　善败虽称怯，骄盈最易欺。狼牙当必碎，虎口祸难移。
　　乘胜同三捷，扶颠望一词。希因送目便，敢恃指纵奇。
　　退引防边策，雄吟斩将诗。眠床都浪置，通夕共忘疲。
　　晓雉风传角，寒丛雪压枝。繁星收玉版，残月耀冰池。
　　僧请闻钟粥，宾催下药卮。兽炎馀炭在，蜡泪短光衰。
　　俯仰嗟陈迹，殷勤卜后期。公私牵去住，车马各支离。
　　分作终身癖，兼从是事隳。此中无限兴，唯怕俗人知。
　　◎卷.6【酬窦校书二十韵（次本韵）】元稹
　　鸥鹭元相得，杯觞每共传。芳游春烂熳，晴望月团圆。
　　调笑风流剧，论文属对全。赏花珠并缀，看雪璧常连。
　　竹寺荒唯好，松斋小更怜。潜投孟公辖，狂乞莫愁钱。
　　尘土抛书卷，枪筹弄酒权。令夸齐箭道，力斗抹弓弦。
　　但喜添樽满，谁忧乏桂然。渐轻身外役，浑证饮中禅。
　　及我辞云陛，逢君仕圃田。音徽千里断，魂梦两情偏。
　　足听猿啼雨，深藏马腹鞭。官醪半清浊，夷馔杂腥膻。
　　顾影无依倚，甘心守静专。那知暮江上，俱会落英前。
　　款曲生平在，悲凉岁序迁。鹤方同北渚，鸿又过南天。
　　丽句惭虚掷，沉机懒强牵。粗酬珍重意，工拙定相悬。
　　◎卷.7【泛江玩月十二韵】元稹
　　楚塞分形势，羊公压大邦。因依多士子，参画尽敦厖。
　　岳璧闲相对，荀龙自有双。共将船载酒，同泛月临江。
　　远树悬金镜，深潭倒玉幢。委波添净练，洞照灭凝釭。
　　阗咽沙头市，玲珑竹岸窗。巴童唱巫峡，海客话神泷。
　　已困连飞盏，犹催未倒缸。饮荒情烂熳，风棹乐峥摐。
　　胜事他年忆，愁心此夜降。知君皆逸韵，须为应莛撞。
　　◎卷.8【痁卧闻幕中诸公征乐会饮，因有戏呈三十韵】元稹
　　濩落因寒甚，沉阴与病偕。药囊堆小案，书卷塞空斋。
　　胀腹看成鼓，羸形渐比柴。道情忧易适，温瘴气难排。
　　治t3扶轻仗，开门立静街。耳鸣疑暮角，眼暗助昏霾。
　　野竹连荒草，平陂接断崖。坐隅甘对鵩，当路恐遭豺。
　　蛇蛊迷弓影，雕翎落箭靫。晚篱喧斗雀，残菊半枯荄。
　　怅望悲回雁，依迟傍古槐。一生长苦节，三省讵行怪。
　　奔北翻成勇，司南却是呙。穹苍真漠漠，风雨漫喈喈。
　　彼美犹谿女，其谁占馆娃。诚知通有日，太极浩无涯。
　　布卦求无妄，祈天愿孔皆。藏衰谋计拙，地僻往还乖。
　　况羡莲花侣，方欣绮席谐。钿车迎妓乐，银翰屈朋侪。
　　白纻颦歌黛，同蹄坠舞钗。纤身霞出海，艳脸月临淮。
　　筹箸随宜放，投盘止罚啀。红娘留醉打，觥使及醒差。
　　顾我潜孤愤，何人想独怀。夜灯然檞叶，冻雪堕砖阶。
　　坏壁虚缸倚，深炉小火埋。鼠骄衔笔砚，被冷束筋骸。
　　毕竟图斟酌，先须遣疠痎。枪旗如在手，那复敢崴pN。
　　◎卷.9【酬友封话旧叙怀十二韵（依次重用为韵）】元稹
　　风波千里别，书信二年稀。乍见悲兼喜，犹惊是与非。
　　身名判作梦，杯盏莫相违。草馆同床宿，沙头待月归。
　　春深乡路远，老去宦情微。魏阙何由到，荆州且共依。
　　人欺翻省事，官冷易藏威。但拟驯鸥鸟，无因用弩机。
　　开张图卷轴，颠倒醉衫衣。莼菜银丝嫩，鲈鱼雪片肥。
　　怜君诗似涌，赠我笔如飞。会遣诸伶唱，篇篇入禁闱。
　　◎卷.10【送王协律游杭越十韵】元稹
　　去去莫凄凄，馀杭接会稽。松门天竺寺，花洞若耶溪。
　　浣渚逢新艳，兰亭识旧题。山经秦帝望，垒辨越王栖。
　　江树春常早，城楼月易低。镜呈湖面出，云叠海潮齐。
　　章甫官人戴，莼丝姹女提。长干迎客闹，小市隔烟迷。
　　纸乱红蓝压，瓯凝碧玉泥。荆南无抵物，来日为侬携。
　　◎卷.11【送东川马逢侍御使回十韵】元稹
　　风水荆门阔，文章蜀地豪。眼青宾礼重，眉白众情高。
　　思勇曾吞笔，投虚惯用刀。词锋倚天剑，学海驾云涛。
　　南郡传纱帐，东方让锦袍。旋吟新乐府，便续古离骚。
　　雪岸犹封草，春江欲满槽。饯筵君置醴，随俗我餔糟。
　　莫叹巴三峡，休惊鬓二毛。流年等头过，人世各劳劳。


第四百零七卷
　　◎卷.1【酬卢秘书】元稹
　　偶有冲天气，都无处世才。未容荣路稳，先踏祸机开。
　　分久沉荆掾，惭经厕柏台。理推愁易惑，乡思病难裁。
　　夜伴吴牛喘，春惊朔雁回。北人肠断送，西日眼穿颓。
　　唯望魂归去，那知诏下来。涸鱼千丈水，僵燕一声雷。
　　幽匣提清镜，衰颜拂故埃。梦云期紫阁，厌雨别黄梅。
　　亲戚迎时到，班行见处陪。文工犹畏忌，朝士绝嫌猜。
　　新识蓬山杰，深交翰苑材。连投珠作贯，独和玉成堆。
　　剧敌徒相轧，羸师亦自媒。磨砻刮骨刃，翻掷委心灰。
　　恐被神明哭，忧为造化灾。私调破叶箭，定饮搴旗杯。
　　金宝潜砂砾，芝兰似草莱。凭君毫发鉴，莫遣翳莓苔。
　　◎卷.2【见人咏韩舍人新律诗，因有戏赠】元稹
　　喜闻韩古调，兼爱近诗篇。玉磬声声彻，金铃个个圆。
　　高疏明月下，细腻早春前。花态繁于绮，闺情软似绵。
　　轻新便妓唱，凝妙入僧禅。欲得人人伏，能教面面全。
　　延之苦拘检，摩诘好因缘。七字排居敬，千词敌乐天。
　　殷勤闲太祝，好去老通川。莫漫裁章句，须饶紫禁仙。
　　◎卷.3【奉和权相公行次临阙驿逢郑仆射相公归…赠诗十四韵】元稹
　　帝下赤霄符，搜求造化炉。中台归内座，太一直南都。
　　黄霸乘轺入，王尊叱驭趋。万人东道送，六纛北风驱。
　　栈阁才倾盖，关门已合繻。贯鱼行逦迤，交马语踟蹰。
　　去速熊罴兆，来驰虎豹夫。昔怜三易地，今讶两分途。
　　别路环山雪，离章运寸珠。锋铓断犀兕，波浪没蓬壶。
　　区宇声虽动，淮河孽未诛。将军遥策画，师氏密訏谟。
　　汉上坛仍筑，褒西阵再图。公方先二虏，何暇进愚儒。
　　◎卷.4【酬乐天东南行诗一百韵】元稹
　　我病方吟越，君行已过湖。去应缘直道，哭不为穷途。
　　亚竹寒惊牖，空堂夜向隅。暗魂思背烛，危梦怯乘桴。
　　坐痛筋骸憯，旁嗟物候殊。雨蒸虫沸渭，浪涌怪睢盱。
　　索绠飘蚊蚋，蓬麻甃舳舻。短檐苫稻草，微俸封渔租。
　　泥浦喧捞蛤，荒郊险斗貙。鲸吞近溟涨，猿闹接黔巫。
　　芒屩泅牛妇，丫头荡桨夫。酢醅荷裹卖，醨酒水淋沽。
　　舞态翻鸲鹆，歌词咽鹧鸪。夷音啼似笑，蛮语谜相呼。
　　江郭船添店，山城木竖郛。吠声沙市犬，争食墓林乌。
　　犷俗诚堪惮，妖神甚可虞。欲令仁渐及，已被疟潜图。
　　膳减思调鼎，行稀恐蠹枢。杂莼多剖鳝，和黍半蒸菰。
　　绿粽新菱实，金丸小木奴。芋羹真暂淡，bJ炙漫涂苏。
　　炰鳖那胜羜，烹鯄只似鲈。楚风轻似蜀，巴地湿如吴。
　　气浊星难见，州斜日易晡。通宵但云雾，未酉即桑榆。
　　瘴窟蛇休蛰，炎溪暑不徂。伥魂阴叫啸，鵩貌昼踟蹰。
　　乡里家藏蛊，官曹世乏儒。敛缗偷印信，传箭作符繻。
　　椎髻抛巾帼，镩刀代辘轳。当心鞙铜鼓，背弝射桑弧。
　　岂复民氓料，须将鸟兽驱。是非浑并漆，词讼敢研朱。
　　陋室鸮窥伺，衰形蟒觊觎。鬓毛霜点合，襟泪血痕濡。
　　倍忆京华伴，偏忘我尔躯。谪居今共远，荣路昔同趋。
　　科试铨衡局，衙参典校厨。月中分桂树，天上识昌蒲。
　　应召逢鸿泽，陪游值赐酺。心唯撞卫磬，耳不乱齐竽。
　　海岱词锋截，皇王笔阵驱。疾奔凌騕褭，高唱轧吴歈。
　　点检张仪舌，提携傅说图。摆囊看利颖，开颔出明珠。
　　并取千人特，皆非十上徒。白麻云色腻，墨诏电光粗。
　　众口贪归美，何颜敢妒姝。秦台纳红旭，酆匣洗黄垆。
　　谏猎宁规避，弹豪讵嗫嚅。肺肝憎巧曲，蹊径绝萦迂。
　　誓遣朝纲振，忠饶翰苑输。骥调方汗血，蝇点忽成卢。
　　遂谪栖遑掾，还飞送别盂。痛嗟亲爱隔，颠望友朋扶。
　　狸病翻随鼠，骢羸返作驹。物情良徇俗，时论太诬吾。
　　瓶罄罍偏耻，松摧柏自枯。虎虽遭陷阱，龙不怕泥涂。
　　重喜登贤苑，方欣佐伍符。判身入矛戟，轻敌比锱铢。
　　驿骑来千里，天书下九衢。因教罢飞檄，便许到皇都。
　　舟败罂浮汉，骖疲杖过邘。邮亭一萧索，烽候各崎岖。
　　馈饷人推辂，谁何吏执殳。拔家逃力役，连锁责逋诛。
　　防戍兄兼弟，收田妇与姑。缣缃工女竭，青紫使臣纡。
　　望国参云树，归家满地芜。破窗尘ej々，幽院鸟呜呜。
　　祖竹丛新笋，孙枝压旧梧。晚花狂蛱蝶，残蒂宿茱萸。
　　始悟摧林秀，因衔避缴芦。文房长遣闭，经肆未曾铺。
　　鹓鹭方求侣，鸱鸢已吓雏。征还何郑重，斥去亦须臾。
　　迢递投遐徼，苍黄出奥区。通川诚有咎，湓口定无辜。
　　利器从头匣，刚肠到底刳。薰莸任盛贮，稊稗莫超逾。
　　公干经时卧，钟仪几岁拘。光阴流似水，蒸瘴热于炉。
　　薄命知然也，深交有矣夫。救焚期骨肉，投分刻肌肤。
　　二妙驰轩陛，三英咏袴襦。李多嘲蝘蜓，窦数集蜘蛛。
　　数子皆奇货，唯予独朽株。邯郸笑匍匐，燕蒯受揶揄。
　　懒学三闾愤，甘齐百里愚。耽眠稀醒素，凭醉少嗟吁。
　　学问徒为尔，书题尽已于。别犹多梦寐，情尚感凋枯。
　　近喜司戎健，寻伤掌诰徂。士元名位屈，伯道子孙无。
　　旧好飞琼翰，新诗灌玉壶。几催闲处泣，终作苦中娱。
　　廉蔺声相让，燕秦势岂俱。此篇应绝倒，休漫捋髭须。
　　◎卷.5【和乐天送客游岭南二十韵（次用本韵）】元稹
　　我自离乡久，君那度岭频。一杯魂惨澹，万里路艰辛。
　　江馆连沙市，泷船泊水滨。骑田回北顾，铜柱指南邻。
　　大壑浮三岛，周天过五均。波心涌楼阁，规外布星辰。
　　狒狒穿筒格，猩猩置屐驯。贡兼蛟女绢，俗重语儿巾。
　　舶主腰藏宝，黄家砦起尘。歌钟排象背，炊爨上鱼身。
　　电白雷山接，旗红贼舰新。岛夷徐市种，庙觋赵佗神。
　　鸢跕方知瘴，蛇苏不待春。曙潮云斩斩，夜海火燐燐。
　　冠冕中华客，梯航异域臣。果然皮胜锦，吉了舌如人。
　　风黖秋茅叶，烟埋晓月轮。定应玄发变，焉用翠毛珍。
　　句漏沙须买，贪泉货莫亲。能传稚川术，何患隐之贫。
　　◎卷.6【献荥阳公诗五十韵】元稹
　　郑驿骑翩翩，丘门子弟贤。文翁开学日，正礼骋途年。
　　骏骨黄金买，英髦绛帐延。趋风皆蹀足，侍坐各差肩。
　　解榻招徐稚，登楼引仲宣。凤攒题字扇，鱼落讲经筵。
　　盛气河包济，贞姿岳柱天。皋夔当五百，邹鲁重三千。
　　科斗翻腾取，关雎教授先。篆垂朝露滴，诗缀夜珠联。
　　逸礼多心匠，焚书旧口传。陈遵修尺牍，阮瑀让飞笺。
　　中的颜初启，抽毫踵未旋。森罗万木合，属对百花全。
　　词海跳波涌，文星拂坐悬。戴冯遥避席，祖逖后施鞭。
　　西蜀凌云赋，东阳咏月篇。劲芟鳌足断，精贯虱心穿。
　　浩汗神弥王，鹞飏兴欲仙。冰壶通皓雪，绮树眇晴烟。
　　驱驾雷霆走，铺陈锦绣鲜。清机登穾奥，流韵溢山川。
　　墨客膺潜服，谈宾膝误前。张鳞定摧败，折角反矜怜。
　　句句推琼玉，声声播管弦。纤新撩造化，澒洞斡陶甄。
　　卫磬琤鍧极，齐竽僭滥偏。空虚惭炙輠，点窜许怀铅。
　　惫色秋来草，哀吟雨后蝉。自伤魂惨沮，何暇思幽玄。
　　喜到樽罍侧，愁亲几案边。菁华知竭矣，肺腑尚求旃。
　　抵滞浑成醉，徘徊转慕膻。老叹才渐少，闲苦病相煎。
　　瓦砾难追琢，刍荛分弃捐。漫劳成恳恳，那得美娟娟。
　　拙劣仍非速，迂愚且异专。移时停笔砚，挥景乏戈鋋。
　　仪舌忻犹在，舒帷誓不褰。会将连献楚，深耻谬游燕。
　　蒲有临书叶，韦充读易编。沙须披见宝，经拟带耕田。
　　入雾长期闰，持朱本望研。轮辕呈曲直，凿枘取方圆。
　　呼吸宁徒尔，沾濡岂浪然。过箫资响亮，随水涨沦涟。
　　惜日看圭短，偷光恨壁坚。勤勤雕朽木，细细导蒙泉。
　　传癖今应甚，头风昨已痊。丹青公旧物，一为变蚩妍。


第四百零八卷
　　◎卷.1【酬乐天江楼夜吟稹诗，因成三十韵（次用本韵）】元稹
　　忽见君新句，君吟我旧篇。见当巴徼外，吟在楚江前。
　　思鄙宁通律，声清遂扣玄。三都时觉重，一顾世称妍。
　　排韵曾遥答，分题几共联。昔凭银翰写，今赖玉音宣。
　　布鼓随椎响，坯泥仰匠圆。铃因风断续，珠与调牵绵。
　　阮籍惊长啸，商陵怨别弦。猿羞啼月峡，鹤让警秋天。
　　志士潜兴感，高僧暂废禅。兴飘沧海动，气合碧云连。
　　点缀工微者，吹嘘势特然。休文徒倚槛，彦伯浪回船。
　　伎乐当筵唱，儿童满巷传。改张思妇锦，腾跃贾人笺。
　　魏拙虚教出，曹风敢望痊。定遭才子笑，恐赚学生癫。
　　裁什情何厚，飞书信不专。隼猜鸿蓄缩，虎横犬迍邅。
　　水墨看虽久，琼瑶喜尚全。才从鱼里得，便向市头悬。
　　夜置堂东序，朝铺座右边。手寻韦欲绝，泪滴纸浑穿。
　　甘蔗销残醉，醍醐醒早眠。深藏那遽灭，同咏苦无缘。
　　雅羡诗能圣，终嗟药未仙。五千诚远道，四十已中年。
　　暗魄多相梦，衰容每自怜。卒章还恸哭，蚊蚋溢山川。
　　◎卷.2【酬乐天待漏入阁见赠（时乐天为中书舍人予任翰林士）】元稹
　　未勘银台契，先排浴殿关。沃心因特召，承旨绝常班。
　　飐闪才人袖，呕鸦软举鐶。宫花低作帐，云从积成山。
　　密视枢机草，偷瞻咫尺颜。恩垂天语近，对久漏声闲。
　　丹陛曾同立，金銮恨独攀。笔无鸿业润，袍愧紫文殷。
　　河水通天上，瀛州接世间。谪仙名籍在，何不重来还。
　　◎卷.3【酬乐天早春闲游西湖颇多野趣…亦欲粗为恬养之赠耳】元稹
　　雁思欲回宾，风声乍变新。各携红粉伎，俱伴紫垣人。
　　水面波疑縠，山腰虹似巾。柳条黄大带，茭葑绿文茵。
　　雪尽才通屐，汀寒未有蘋。向阳偏晒羽，依岸小游鳞。
　　浦屿崎岖到，林园次第巡。墨池怜嗜学，丹井羡登真。
　　雅叹游方盛，聊非意所亲。白头辞北阙，沧海是东邻。
　　问俗烦江界，蒐畋想渭津。故交音讯少，归梦往来频。
　　独喜同门旧，皆为列郡臣。三刀连地轴，一苇碍车轮。
　　尚阻青天雾，空瞻白玉尘。龙因雕字识，犬为送书驯。
　　胜事无穷境，流年有限身。懒将闲气力，争斗野塘春。
　　◎卷.4【江边四十韵（此后并江陵时作）】元稹
　　官借江边宅，天生地势坳。欹危饶坏构，迢递接长郊。
　　怪鵩频栖息，跳蛙颇混淆。总无篱缴绕，尤怕虎咆哮。
　　停潦鱼招獭，空仓鼠敌猫。土虚烦穴蚁，柱朽畏藏蛟。
　　蛇虺吞檐雀，豺狼逐野麃。犬惊狂浩浩，鸡乱响嘐嘐。
　　濩落贫甘守，荒凉秽尽包。断帘飞熠耀，当户网蟏蛸。
　　曲突翻成沼，行廊却代庖。桥横老颠枿，马病裛刍茭。
　　一一床头点，连连砌下泡。辱泥疑在绛，避雨想经崤。
　　相顾忧为鳖，谁能复系匏。誓心来利往，卜食过安爻。
　　何计逃昏垫，移文报旧交。栋梁存伐木，苫盖愧分茅。
　　金琯排黄荻，琅玕袅翠梢。花砖水面斗，鸳瓦玉声敲。
　　方础荆山采，修掾郢匠铇。隐锥雷震蛰，破竹箭鸣骹。
　　正寝初停午，频眠欲转胞。囷圆收薄禄，厨敝备嘉肴。
　　各各人宁宇，双双燕贺巢。高门受车辙，华厩称蒲捎。
　　尺寸皆随用，毫厘敢浪抛。篾馀笼白鹤，枝剩架青䴔。
　　制榻容筐篚，施关拒斗筲。栏干防汲井，密室待持胶。
　　庭草佣工薙，园蔬稚子掊。本图闲种植，那要择肥硗。
　　绿柚勤勤数，红榴个个抄。池清漉螃蟹，瓜蠹拾螌蟊。
　　晒篆看沙鸟，磨刀绽海鲛。罗灰修药灶，筑垛阅弓弰。
　　散诞都由习，童蒙剩懒教。最便陶静饮，还作解愁嘲。
　　近浦闻归楫，遥城罢晓铙。王孙如有问，须为并挥鞘。
　　◎卷.5【春六十韵】元稹
　　节应寒灰下，春生返照中。未能消积雪，已渐少回风。
　　迎气邦经重，斋诚帝念隆。龙骧紫宸北，天压翠坛东。
　　仙仗摇佳彩，荣光答圣衷。便从威仰座，随入大罗宫。
　　先到璇渊底，偷穿玳瑁栊。馆娃朝镜晚，太液晓冰融。
　　撩摘芳情遍，搜求好处终。九霄浑可可，万姓尚忡忡。
　　昼漏频加箭，宵晖欲半弓。驱令三殿出，乞与百蛮同。
　　直自方壶岛，斜临绝漠戎。南巡暧珠树，西转丽崆峒。
　　度岭梅甘坼，潜泉脉暗洪。悠悠铺塞草，冉冉著江枫。
　　蚕役投筐妾，耘催荷蓧翁。既蒸难发地，仍送懒归鸿。
　　约略环区宇，殷勤绮镐沣。华山青黛扑，渭水碧沙蒙。
　　宿露清馀霭，晴烟塞迥空。燕巢才点缀，莺舌最惺憁。
　　腻粉梨园白，胭脂桃径红。郁金垂嫩柳，罯画委高笼。
　　地甲门阑大，天开禁掖崇。层台张舞凤，阁道架飞虹。
　　麹糵调神化，鹓鸾竭至忠。歌钟齐锡宴，车服奖庸功。
　　俊造欣时用，闾阎贺岁丰。倡楼妆z8々，农野绿芃芃。
　　贵主骄矜盛，豪家恃赖雄。偏沾打球彩，频得铸钱铜。
　　专杀擒杨若，殊恩赦邓通。女孙新在内，婴稚近封公。
　　游衍关心乐，诗书对面聋。盘筵饶异味，音乐斥庸工。
　　酒爱油衣浅，杯夸玛瑙烘。挑鬟玉钗髻，刺绣宝装拢。
　　启齿呈编贝，弹丝动削葱。醉圆双媚靥，波溢两明瞳。
　　但赏欢无极，那知恨亦充。洞房闲窈窕，庭院独葱茏。
　　谢砌萦残絮，班窗网曙虫。望夫身化石，为伯首如蓬。
　　顾我沉忧士，骑他老病骢。静街乘旷荡，初日接曈曨。
　　饮败肺常渴，魂惊耳更聪。虚逢好阳艳，其那苦昏懵。
　　黾勉还移步，持疑又省躬。慵将疲悴质，漫走倦羸僮。
　　季月行当暮，良辰坐叹穷。晋悲焚介子，鲁愿浴沂童。
　　燧改鲜妍火，阴繁晻澹桐。瑞云低g7々，香雨润濛濛。
　　药溉分窠数，篱栽备幼冲。种莎怜见叶，护笋冀成筒。
　　有梦多为蝶，因蒐定作熊。漂沉随坏芥，荣茂委苍穹。
　　震动风千变，晴和鹤一冲。丁宁搴芳侣，须识未开丛。
　　◎卷.31【月三十韵】元稹
　　蓂叶标新朔，霜豪引细辉。白眉惊半隐，虹势讶全微。
　　凉魄潭空洞，虚弓雁畏威。上弦何汲汲，佳色转依依。
　　绮幕残灯敛，妆楼破镜飞。玲珑穿竹树，岑寂思屏帏。
　　坐爱规将合，行看望已几。绛河冰鉴朗，黄道玉轮巍。
　　迥照偏琼砌，馀光借粉闱。泛池相皎洁，压桂共芳菲。
　　的的当歌扇，娟娟透舞衣。殷勤入怀什，恳款堕云圻。
　　素液传烘盏，鸣琴荐碧徽。椒房深肃肃，兰路霭霏霏。
　　翡翠通帘影，琉璃莹殿扉。西园筵玳瑁，东壁射蛜蝛。
　　老将占天阵，幽人钓石矶。荷锄元亮息，回棹子猷归。
　　迢递同千里，孤高净九围。从星作风雨，配日丽旌旗。
　　麟斗宁徒设，蝇声岂浪讥。司存委卿士，新拜出郊畿。
　　今古虽云极，亏盈不易违。珠胎方夜满，清露忍朝晞。
　　渐减姮娥面，徐收楚练机。卞疑雕璧碎，潘感竟床稀。
　　捐箧辞班女，潜波蔽虙妃。氛埃谁定灭，蟾兔杳难希。
　　须遣圆明尽，良嗟造化非。如能付刀尺，别为创璿玑。
　　◎卷.32【饮致用神麹酒三十韵】元稹
　　七月调神麹，三春酿绿醽。雕镌荆玉盏，烘透内丘瓶。
　　试滴盘心露，疑添案上萤。满尊凝止水，祝地落繁星。
　　翻陋琼浆浊，唯闻石髓馨。冰壶通角簟，金镜彻云屏。
　　雪映烟光薄，霜涵霁色泠。蚌珠悬皎皛，桂魄倒瀴溟。
　　昼洒蝉将饮，宵挥鹤误聆。琉璃惊太白，钟乳讶微青。
　　讵敢辞濡首，并怜可鉴形。行当遣俗累，便得造禅扃。
　　何惮说千日，甘从过百龄。但令长泛蚁，无复恨漂萍。
　　胆壮还增气，机忘反自冥。瓮眠思毕卓，糟籍忆刘伶。
　　仿佛中圣日，希夷夹大庭。眼前须底物，座右任他铭。
　　刮骨都无痛，如泥未拟停。残觞犹漠漠，华烛已荧荧。
　　真性临时见，狂歌半睡听。喧阗争意气，调笑学娉婷。
　　酩酊焉知极，羁离忽暂宁。鸡声催欲曙，蟾影照初醒。
　　咽绝鹃啼竹，萧撩雁去汀。遥城传漏箭，乡寺响风铃。
　　楚泽一为梗，尧阶屡变蓂。醉荒非独此，愁梦几曾经。
　　每耻穷途哭，今那客泪零。感君澄醴酒，不遣渭和泾。
　　◎卷.33【感石榴二十韵】元稹
　　何年安石国，万里贡榴花。迢递河源道，因依汉使槎。
　　酸辛犯葱岭，憔悴涉龙沙。初到摽珍木，多来比乱麻。
　　深抛故园里，少种贵人家。唯我荆州见，怜君胡地赊。
　　从教当路长，兼恣入檐斜。绿叶裁烟翠，红英动日华。
　　新帘裙透影，疏牖烛笼纱。委作金炉焰，飘成玉砌瑕。
　　乍惊珠缀密，终误绣帏奢。琥珀烘梳碎，燕支懒颊涂。
　　风翻一树火，电转五云车。绛帐迎宵日，芙蕖绽早牙。
　　浅深俱隐映，前后各分葩。宿露低莲脸，朝光借绮霞。
　　暗虹徒缴绕，濯锦莫周遮。俗态能嫌旧，芳姿尚可嘉。
　　非专爱颜色，同恨阻幽遐。满眼思乡泪，相嗟亦自嗟。
　　◎卷.34【度门寺】元稹
　　北祖三禅地，西山万树松。门临溪一带，桥映竹千重。
　　翦凿基阶正，包藏景气浓。诸岩分院宇，双岭抱垣墉。
　　舍利开层塔，香炉占小峰。道场居士置，经藏大师封。
　　太子知栽植，神王守要冲。由旬排讲座，丈六写真容。
　　佛语迦陵说，僧行猛虎从。修罗抬日拒，楼至拔霜锋。
　　画井垂枯朽，穿池救噞喁。蕉非难败坏，槿喻暂丰茸。
　　宝界留遗事，金棺灭去踪。钵传烘玛瑙，石长翠芙蓉。
　　影帐纱全落，绳床土半壅。荒林迷醉象，危壁亚盘龙。
　　行色怜初月，归程待晓钟。心源虽了了，尘世苦憧憧。
　　宿荫高声忏，斋粮并力舂。他生再来此，还愿总相逢。
　　◎卷.35【大云寺二十韵】元稹
　　地胜宜台殿，山晴离垢氛。现身千佛国，护世四王军。
　　碧耀高楼瓦，赪飞半壁文。鹤林萦古道，雁塔没归云。
　　幡影中天飏，钟声下界闻。攀萝极峰顶，游目到江濆。
　　驯鸽闲依缀，调猿静守群。虎行风捷猎，龙睡气氛氲。
　　获稻禅衣卷，烧畬劫火焚。新英蜂采掇，荒草象耕耘。
　　钵付灵童洗，香教善女熏。果枝低罯罯，花雨泽雰雰。
　　示化维摩疾，降魔力士勋。听经神变见，说偈鸟纷纭。
　　上境光犹在，深谿暗不分。竹笼烟欲暝，松带日馀曛。
　　真谛成知别，迷心尚有云。多生沉五蕴，宿习乐三坟。
　　谕鹿车虽设，如蚕绪正棼。且将平等义，还奉圣明君。
　　◎卷.36【和友封题开善寺十韵（依次重用本韵）】元稹
　　梁王开佛庙，云构岁时遥。珠缀飞闲鸽，红泥落碎椒。
　　灯笼青焰短，香印白灰销。古匣收遗施，行廊画本朝。
　　藏经沾雨烂，魔女捧花娇。亚树牵藤阁，横查压石桥。
　　竹荒新笋细，池浅小鱼跳。匠正琉璃瓦，僧锄芍药苗。
　　旋蒸茶嫩叶，偏把柳长条。便欲忘归路，方知隐易招。


第四百零九卷
　　◎卷.1【牡丹二首（此后并是校书郎以前作）】元稹
　　簇蕊风频坏，裁红雨更新。眼看吹落地，便别一年春。
　　繁绿阴全合，衰红展渐难。风光一抬举，犹得暂时看。
　　◎卷.2【象人】元稹
　　被色空成象，观空色异真。自悲人是假，那复假为人。
　　◎卷.3【与杨十二巨源、卢十九经济同游大安亭各赋…探得松石】元稹
　　片石与孤松，曾经物外逢。月临栖鹤影，云抱老人峰。
　　蜀客君当问，秦官我旧封。积膏当琥珀，新劫长芙蓉。
　　待补苍苍去，樛柯早变龙。
　　◎卷.4【赋得春雪映早梅】元稹
　　飞舞先春雪，因依上番梅。一枝方渐秀，六出已同开。
　　积素光逾密，真花节暗催。抟风飘不散，见晛忽偏摧。
　　郢曲琴空奏，羌音笛自哀。今朝两成咏，翻挟昔人才。
　　◎卷.5【赋得玉卮无当（韵取卮字）】元稹
　　共惜连城宝，翻成无当卮。讵惭君子贵，深讶巧工隳。
　　泛蚁功全小，如虹色不移。可怜殊砾石，何计辨糟醨。
　　江海诚难满，盘筵莫忘施。纵乖斟酌意，犹得对光仪。
　　◎卷.6【赋得数蓂（元和中作）】元稹
　　将课司天历，先观近砌蓂。一旬开应月，五日数从星。
　　桂满丛初合，蟾亏影渐零。辨时长有素，数闰或馀青。
　　坠叶推前事，新芽察未形。尧年始今岁，方欲瑞千龄。
　　◎卷.7【赋得九月尽（秋字）】元稹
　　霜降三旬后，蓂馀一叶秋。玄阴迎落日，凉魄尽残钩。
　　半夜灰移琯，明朝帝御裘。潘安过今夕，休咏赋中愁。
　　◎卷.8【赋得雨后花】元稹
　　红芳怜静色，深与雨相宜。馀滴下纤蕊，残珠堕细枝。
　　浣花江上思，啼粉镜中窥。念此低回久，风光幸一吹。
　　◎卷.9【早归】元稹
　　春静晓风微，凌晨带酒归。远山笼宿雾，高树影朝晖。
　　饮马鱼惊水，穿花露滴衣。娇莺似相恼，含啭傍人飞。
　　◎卷.10【晚秋】元稹
　　竹露滴寒声，离人晓思惊。酒醒秋簟冷，风急夏衣轻。
　　寝倦解幽梦，虑闲添远情。谁怜独欹枕，斜月透窗明。
　　◎卷.11【送林复梦赴韦令辟】元稹
　　蜀路危于剑，怜君自坦途。几回曾啖炙，千里远衔珠。
　　野性便荒饮，时风忌酒徒。相门多礼让，前后莫相逾。
　　◎卷.12【忆杨十二】元稹
　　杨子爱言诗，春天好咏时。恋花从马滞，联句放杯迟。
　　日映含烟竹，风牵卧柳丝。南山更多兴，须作白云期。
　　◎卷.13【夜合】元稹
　　绮树满朝阳，融融有露光。雨多疑濯锦，风散似分妆。
　　叶密烟蒙火，枝低绣拂墙。更怜当暑见，留咏日偏长。
　　◎卷.14【新竹】元稹
　　新篁才解箨，寒色已青葱。冉冉偏凝粉，萧萧渐引风。
　　扶疏多透日，寥落未成丛。惟有团团节，坚贞大小同。
　　◎卷.15【秋相望】元稹
　　檐月惊残梦，浮凉满夏衾。蟏蛸低户网，萤火度墙阴。
　　炉暗灯光短，床空帐影深。此时相望久，高树忆横岑。
　　◎卷.16【春病】元稹
　　病来闲卧久，因见静时心。残月晓窗迥，落花幽院深。
　　望山移坐榻，行药步墙阴。车马门前度，遥闻哀苦吟。
　　◎卷.17【山竹枝（自化感寺携来，至清源，投之辋川耳）】元稹
　　深院虎溪竹，远公身自栽。多惭折君节，扶我出山来。
　　贵宅安危步，难将混俗材。还投辋川水，从作老龙回。
　　◎卷.18【悟禅三首寄胡果】元稹
　　近闻胡隐士，潜认得心王。不恨百年促，翻悲万劫长。
　　有修终有限，无事亦无殃。慎莫通方便，应机不顿忘。
　　百年都几日，何事苦嚣然。晚岁倦为学，闲心易到禅。
　　病宜多宴坐，贫似少攀缘。自笑无名字，因名自在天。
　　近见新章句，因知见在心。春游晋祠水，晴上霍山岑。
　　问法僧当偈，还丹客赠金。莫惊头欲白，禅观老弥深。
　　◎卷.19【东台去】元稹
　　陶君喜不遇，予每为君言。今日东台去，澄心在陆浑。
　　旋抽随日俸，并买近山园。千万崔兼白，殷勤承主恩。
　　◎卷.20【戴光弓（韦评事见赠也）】元稹
　　潞府筋角劲，戴光因合成。因君怀胆气，赠我定交情。
　　不拟闲穿叶，那能枉始生。唯调一只箭，飞入破聊城。
　　◎卷.21【刘颇诗】元稹
　　一言感激士，三世义忠臣。破瓮嫌妨路，烧庄耻属人。
　　迥分辽海气，闲踏洛阳尘。傥使权由我，还君白马津。
　　◎卷.22【夜饮】元稹
　　灯火隔帘明，竹梢风雨声。诗篇随意赠，杯酒越巡行。
　　漫唱江朝曲，闲征药草名。莫辞终夜饮，朝起又营营。
　　◎卷.23【褒城驿（军大夫严秦修）】元稹
　　严秦修此驿，兼涨驿前池。已种千竿竹，又栽千树梨。
　　四年三月半，新笋晚花时。怅望东川去，等闲题作诗。
　　◎卷.24【闲二首】元稹
　　晻澹洲烟白，篱筛日脚红。江喧过云雨，船泊打头风。
　　艇子收鱼市，鸦儿噪荻丛。不堪堤上立，满眼是蚊虫。
　　青衫经夏黕，白发望乡稠。雨冷新秋簟，星稀欲曙楼。
　　连鸿尽南去，双鲤本东流。北信无人寄，蝉声满树头。
　　◎卷.25【欲曙】元稹
　　江堤阅暗流，漏鼓急残筹。片月低城堞，稀星转角楼。
　　鹤媒华表上，sV鵊柳枝头。不为来趋府，何因欲曙游。
　　◎卷.26【寄胡灵之】元稹
　　早岁颠狂伴，城中共几年。有时潜步出，连夜小亭眠。
　　月影侵床上，花丛在眼前。今宵正风雨，空宅楚江边。
　　◎卷.27【夜雨】元稹
　　水怪潜幽草，江云拥废居。雷惊空屋柱，电照满床书。
　　竹瓦风频裂，茅檐雨渐疏。平生沧海意，此去怯为鱼。
　　◎卷.28【酬李六醉后见寄口号（用本韵）】元稹
　　顿愈关风疾，因吟口号诗。文章纷似绣，珠玉布如棋。
　　健羡觥飞酒，苍黄日映篱。命童寒色倦，抚稚晚啼饥。
　　潦倒惭相识，平生颇自奇。明公将有问，林下是灵龟。
　　◎卷.29【归田（时三十七）】元稹
　　陶君三十七，挂绶出都门。我亦今年去，商山淅岸村。
　　冬修方丈室，春种桔槔园。千万人间事，从兹不复言。
　　◎卷.30【缘路】元稹
　　总是玲珑竹，兼藏浅漫溪。沙平深见底，石乱不成泥。
　　烟火遥村落，桑麻隔稻畦。此中如有问，甘被到头迷。
　　◎卷.31【诮卢戡与予数约游三寺，戡独沉醉而不行】元稹
　　乘兴无羁束，闲行信马蹄。路幽穿竹远，野迥望云低。
　　素帚茅花乱，圆珠稻实齐。如何卢进士，空恋醉如泥。
　　◎卷.32【遣春三首】元稹
　　杨公三不惑，我惑两般全。逢酒判身病，拈花尽意怜。
　　水生低岸没，梅蹙小珠连。千万红颜辈，须惊又一年。
　　柳眼开浑尽，梅心动已阑。风光好时少，杯酒病中难。
　　学问慵都废，声名老更判。唯馀看花伴，未免忆长安。
　　失却游花伴，因风浪引将。柳堤遥认马，梅径误寻香。
　　晚景行看谢，春心渐欲狂。园林都不到，何处枉风光。
　　◎卷.33【岁日】元稹
　　一日今年始，一年前事空。凄凉百年事，应与一年同。
　　◎卷.34【湘南登临湘楼】元稹
　　高处望潇湘，花时万井香。雨馀怜日嫩，岁闺觉春长。
　　霞刹分危榜，烟波透远光。情知楼上好，不是仲宣乡。
　　◎卷.35【晚宴湘亭】元稹
　　晚日宴清湘，晴空走艳阳。花低愁露醉，絮起觉春狂。
　　舞旋红裙急，歌垂碧袖长。甘心出童羖，须一尽时荒。
　　◎卷.36【酒醒】元稹
　　饮醉日将尽，醒时夜已阑。暗灯风焰晓，春席水窗寒。
　　未解萦身带，犹倾坠枕冠。呼儿问狼藉，疑是梦中欢。


第四百一十卷
　　◎卷.1【独游】元稹
　　远地难逢侣，闲人且独行。上山随老鹤，接酒待残莺。
　　花当西施面，泉胜卫玠清。鹈鹕满春野，无限好同声。
　　◎卷.2【洞庭湖】元稹
　　人生除泛海，便到洞庭波。驾浪沉西日，吞空接曙河。
　　虞巡竟安在，轩乐讵曾过。唯有君山下，狂风万古多。
　　◎卷.3【雪天】元稹
　　故乡千里梦，往事万重悲。小雪沉阴夜，闲窗老病时。
　　独闻归去雁，偏咏别来诗。惭愧红妆女，频惊两鬓丝。
　　◎卷.4【赠熊士登】元稹
　　平生本多思，况复老逢春。今日梅花下，他乡值故人。
　　◎卷.5【别岭南熊判官】元稹
　　十年常远道，不忍别离声。况复三巴外，仍逢万里行。
　　桐花新雨气，梨叶晚春晴。到海知何日，风波从此生。
　　◎卷.6【水上寄乐天】元稹
　　眼前明月水，先入汉江流。汉水流江海，西江过庾楼。
　　庾楼今夜月，君岂在楼头。万一楼头望，还应望我愁。
　　◎卷.7【夏阳亭临望，寄河阳侍御尧】元稹
　　望远音书绝，临川意绪长。殷勤眼前水，千里到河阳。
　　◎卷.8【日高睡】元稹
　　隔是身如梦，频来不为名。怜君近南住，时得到山行。
　　◎卷.9【辋川】元稹
　　世累为身累，闲忙不自由。殷勤辋川水，何事出山流。
　　◎卷.10【天坛归】元稹
　　为结区中累，因辞洞里花。还来旧城郭，烟火万人家。
　　◎卷.11【雨后】元稹
　　倦寝数残更，孤灯暗又明。竹梢馀雨重，时复拂帘惊。
　　◎卷.12【晴日】元稹
　　多病苦虚羸，晴明强展眉。读书心绪少，闲卧日长时。
　　◎卷.13【直台】元稹
　　麋入神羊队，鸟惊海鹭眠。仍教百馀日，迎送直厅前。
　　◎卷.14【行宫（一作王建诗）】元稹
　　寥落古行宫，宫花寂寞红。白头宫女在，闲坐说玄宗。
　　◎卷.15【醉行】元稹
　　秋风方索漠，霜貌足暌携。今日骑骢马，街中醉蹋泥。
　　◎卷.16【指巡胡】元稹
　　遣闷多凭酒，公心只仰胡。挺身唯直指，无意独欺愚。
　　◎卷.17【饮新酒】元稹
　　闻君新酒熟，况值菊花秋。莫怪平生志，图销尽日愁。
　　◎卷.18【香球】元稹
　　顺俗唯团转，居中莫动摇。爱君心不恻，犹讶火长烧。
　　◎卷.19【景申秋八首】元稹
　　年年秋意绪，多向雨中生。渐欲烟火近，稍怜衣服轻。
　　咏诗闲处立，忆事夜深行。濩落寻常惯，凄凉别为情。
　　蚊幌雨来卷，烛蛾灯上稀。啼儿冷秋簟，思妇问寒衣。
　　帘断萤火入，窗明蝙蝠飞。良辰日夜去，渐与壮心违。
　　嗢嗢檐溜凝，丁丁窗雨繁。枕倾筒簟滑，幔飐案灯翻。
　　唤魇儿难觉，吟诗婢苦烦。强眠终不著，闲卧暗消魂。
　　瓶泻高檐雨，窗来激箭风。病憎灯火暗，寒觉薄帏空。
　　婢报樵苏竭，妻愁院落通。老夫慵计数，教想蔡城东。
　　风头难著枕，病眼厌看书。无酒销长夜，回灯照小馀。
　　三元推废王，九曜入乘除。廊庙应多算，参差斡太虚。
　　经雨篱落坏，入秋田地荒。竹垂哀折节，莲败惜空房。
　　小片慈菇白，低丛柚子黄。眼前撩乱辈，无不是同乡。
　　雨柳枝枝弱，风光片片斜。蜻蜓怜晓露，蛱蝶恋秋花。
　　饥啅空篱雀，寒栖满树鸦。荒凉池馆内，不似有人家。
　　病苦十年后，连阴十日馀。人方教作鼠，天岂遣为鱼。
　　鲛绽酆城剑，虫凋鬼火书。出闻泥泞尽，何地不摧车。
　　◎卷.20【遣行十首】元稹
　　惨切风雨夕，沉吟离别情。燕辞前日社，蝉是每年声。
　　暗泪深相感，危心亦自惊。不如元不识，俱作路人行。
　　十五年前事，恓惶无限情。病僮更借出，羸马共驰声。
　　射叶杨才破，闻弓雁已惊。小年辛苦学，求得苦辛行。
　　徙倚檐宇下，思量去住情。暗萤穿竹见，斜雨隔窗声。
　　就枕回转数，闻鸡撩乱惊。一家同草草，排比送君行。
　　已怆朋交别，复怀儿女情。相兄亦相旧，同病又同声。
　　白发年年剩，秋蓬处处惊。不堪身渐老，频送异乡行。
　　塞上风雨思，城中兄弟情。北随鹓立位，南送雁来声。
　　遇适尤兼恨，闻书喜复惊。唯应遥料得，知我伴君行。
　　暮欲歌吹乐，暗冲泥水情。稻花秋雨气，江石夜滩声。
　　犬吠穿篱出，鸥眠起水惊。愁君明月夜，独自入山行。
　　七过褒城驿，回回各为情。八年身世梦，一种水风声。
　　寻觅诗章在，思量岁月惊。更悲西塞别，终夜绕池行。
　　褒县驿前境，曲江池上情。南堤衰柳意，西寺晚钟声。
　　云水兴方远，风波心已惊。可怜皆老大，不得自由行。
　　见说巴风俗，都无汉性情。猿声芦管调，羌笛竹鸡声。
　　迎候人应少，平安火莫惊。每逢危栈处，须作贯鱼行。
　　闻道阴平郡，翛然古戍情。桥兼麋鹿蹋，山应鼓鼙声。
　　羌妇梳头紧，蕃牛护尾惊。怜君闲闷极，只傍白江行。
　　◎卷.21【生春二十首（丁酉岁。凡二十章）】元稹
　　何处生春早，春生云色中。笼葱闲著水，晻淡欲随风。
　　度晓分霞态，馀光庇雪融。晚来低漠漠，浑欲泥幽丛。
　　何处生春早，春生漫雪中。浑无到地片，唯逐入楼风。
　　屋上些些薄，池心旋旋融。自悲销散尽，谁假入兰丛。
　　何处生春早，春生霁色中。远林横返照，高树亚东风。
　　水冻霜威庇，泥新地气融。渐知残雪薄，杪近最怜丛。
　　何处生春早，春生曙火中。星围分暗陌，烟气满晴风。
　　宫树栖鸦乱，城楼带雪融。竞排阊阖侧，珂伞自相丛。
　　何处生春早，春生晓禁中。殿阶龙旆日，漏阁宝筝风。
　　药树香烟重，天颜瑞气融。柳梅浑未觉，青紫已丛丛。
　　何处生春早，春生江路中。雨移临浦市，晴候过湖风。
　　芦笋锥犹短，凌澌玉渐融。数宗船载足，商妇两眉丛。
　　何处生春早，春生野墅中。病翁闲向日，征妇懒成风。
　　斫筤天虽暖，穿区冻未融。鞭牛县门外，争土盖蚕丛。
　　何处生春早，春生冰岸中。尚怜扶腊雪，渐觉受东风。
　　织女云桥断，波神玉貌融。便成呜咽去，流恨与莲丛。
　　何处生春早，春生柳眼中。芽新才绽日，茸短未含风。
　　绿误眉心重，黄惊蜡泪融。碧条殊未合，愁绪已先丛。
　　何处生春早，春生梅援中。蕊排难犯雪，香乞拟来风。
　　陇迥羌声怨，江遥客思融。年年最相恼，缘未有诸丛。
　　何处生春早，春生鸟思中。鹊巢移旧岁，鸢羽旋高风。
　　鸿雁惊沙暖，鸳鸯爱水融。最怜双翡翠，飞入小梅丛。
　　何处生春早，春生池榭中。镂琼冰陷日，文縠水回风。
　　柳爱和身动，梅愁合树融。草芽犹未出，挑得小萱丛。
　　何处生春早，春生稚戏中。乱骑残爆竹，争唾小旋风。
　　骂雨愁妨走，呵冰喜旋融。女儿针线尽，偷学五辛丛。
　　何处生春早，春生人意中。晓妆虽近火，晴戏渐怜风。
　　暗入心情懒，先添酒思融。预知花好恶，偏在最深丛。
　　何处生春早，春生半睡中。见灯如见雾，闻雨似闻风。
　　开眼犹残梦，抬身便恐融。却成双翅蝶，还绕庳花丛。
　　何处生春早，春生晓镜中。手寒匀面粉，鬟动倚帘风。
　　宿雾梅心滴，朝光幕上融。思牵梳洗懒，空拔绿丝丛。
　　何处生春早，春生绮户中。玉栊穿细日，罗幔张轻风。
　　柳软腰支嫩，梅香密气融。独眠傍妒物，偷铲合欢丛。
　　何处生春早，春生老病中。土膏蒸足肿，天暖痒头风。
　　似觉肌肤展，潜知血气融。又添新一岁，衰白转成丛。
　　何处生春早，春生客思中。旅魂惊北雁，乡信是东风。
　　纵有心灰动，无由鬓雪融。未知开眼日，空绕未开丛。
　　何处生春早，春生濛雨中。裛尘微有气，拂面细如风。
　　柳误啼珠密，梅惊粉汗融。满空愁淡淡，应豫忆芳丛。
　　◎卷.22【嘉陵水】元稹
　　尔是无心水，东流有恨无。我心无说处，也共尔何殊。
　　◎卷.23【漫天岭赠僧】元稹
　　五上两漫天，因师忏业缘。漫天无尽日，浮世有穷年。
　　◎卷.24【百牢关】元稹
　　天上无穷路，生期七十间。那堪九年内，五度百牢关。
　　◎卷.25【二月十九日酬王十八全素（此后有酬和并次用本韵）】元稹
　　君念世上川，嗟予老瘴天。那堪十日内，又长白头年。
　　◎卷.26【荥阳郑公以稹寓居严茅有池塘之胜寄诗四首因有意献】元稹
　　激射分流阔，湾环此地多。暂停随梗浪，犹阅败霜荷。
　　恨阻还江势，思深到海波。自伤才畎浍，其奈赠珠何。
　　◎卷.27【酬乐天寄蕲州簟】元稹
　　蕲簟未经春，君先拭翠筠。知为热时物，预与瘴中人。
　　碾玉连心润，编牙小片珍。霜凝青汗简，冰透碧游鳞。
　　水魄轻涵黛，琉璃薄带尘。梦成伤冷滑，惊卧老龙身。
　　◎卷.28【酬李浙西先因从事见寄之作】元稹
　　近日金銮直，亲于汉珥貂。内人传帝命，丞相让吾僚。
　　浙郡悬旌远，长安谕日遥。因君蕊珠赠，还一梦烟霄。
　　◎卷.29【酬周从事望海亭见寄】元稹
　　年老无流辈，行稀足薜萝。热时怜水近，高处见山多。
　　衣袖长堪舞，喉咙转解歌。不辞狂复醉，人世有风波。
　　◎卷.30【代杭民答乐天】元稹
　　翠幕笼斜日，朱衣俨别筵。管弦凄欲罢，城郭望依然。
　　路溢新城市，农开旧废田。春坊幸无事，何惜借三年。


第四百一十一卷
　　◎卷.1【杏园（此后并校书郎已前诗）】元稹
　　浩浩长安车马尘，狂风吹送每年春。
　　门前本是虚空界，何事栽花误世人。
　　◎卷.2【菊花】元稹
　　秋丛绕舍似陶家，遍绕篱边日渐斜。
　　不是花中偏爱菊，此花开尽更无花。
　　◎卷.3【酬哥舒大少府寄同年科第】元稹
　　前年科第偏年少，未解知羞最爱狂。九陌争驰好鞍马，
　　八人同著彩衣裳。自言行乐朝朝是，岂料浮生渐渐忙。
　　赖得官闲且疏散，到君花下忆诸郎。
　　◎卷.4【幽栖】元稹
　　野人自爱幽栖所，近对长松远是山。尽日望云心不系，
　　有时看月夜方闲。壶中天地乾坤外，梦里身名旦暮间。
　　辽海若思千岁鹤，且留城市会飞还。
　　◎卷.5【清都春霁，寄胡三、吴十一】元稹
　　蕊珠宫殿经微雨，草树无尘耀眼光。白日当空天气暖，
　　好风飘树柳阴凉。蜂怜宿露攒芳久，燕得新泥拂户忙。
　　时节催年春不住，武陵花谢忆诸郎。
　　◎卷.6【华岳寺】元稹
　　山前古寺临长道，来往淹留为爱山。双燕营巢始西别，
　　百花成子又东还。暝驱羸马频看堠，晓听鸣鸡欲度关。
　　羞见窦师无外役，竹窗依旧老身闲。
　　◎卷.7【天坛上境】元稹
　　野人性僻穷深僻，芸署官闲不似官。万里洞中朝玉帝，
　　九光霞外宿天坛。洪涟浩渺东溟曙，白日低回上境寒。
　　因为南昌检仙籍，马君家世奉还丹。
　　◎卷.8【寻西明寺僧不在】元稹
　　春来日日到西林，飞锡经行不可寻。
　　莲池旧是无波水，莫逐狂风起浪心。
　　◎卷.9【与吴侍御春游】元稹
　　苍龙阙下陪骢马，紫阁峰头见白云。
　　满眼流光随日度，今朝花落更纷纷。
　　◎卷.10【晚春】元稹
　　昼静帘疏燕语频，双双斗雀动阶尘。
　　柴扉日暮随风掩，落尽闲花不见人。
　　◎卷.11【先醉】元稹
　　今日樽前败饮名，三杯未尽不能倾。
　　怪来花下长先醉，半是春风荡酒情。
　　◎卷.12【独醉】元稹
　　一树芳菲也当春，漫随车马拥行尘。
　　桃花解笑莺能语，自醉自眠那藉人。
　　◎卷.13【宿醉】元稹
　　风引春心不自由，等闲冲席饮多筹。
　　朝来始向花前觉，度却醒时一夜愁。
　　◎卷.14【惧醉（答卢子蒙）】元稹
　　闻道秋来怯夜寒，不辞泥水为杯盘。
　　殷勤惧醉有深意，愁到醒时灯火阑。
　　◎卷.15【羡醉】元稹
　　绮陌高楼竞醉眠，共期憔悴不相怜。
　　也应自有寻春日，虚度而今正少年。
　　◎卷.16【忆醉】元稹
　　自叹旅人行意速，每嫌杯酒缓归期。
　　今朝偏遇醒时别，泪落风前忆醉时。
　　◎卷.17【病醉（戏作吴吟，赠卢十九经济张三十四弘辛丈丘度）】元稹
　　醉伴见侬因病酒，道侬无酒不相窥。
　　那知下药还沽底，人去人来剩一卮。
　　◎卷.18【拟醉（自此至《狂醉》，皆是夕所赋）】元稹
　　九月闲宵初向火，一尊清酒始行杯。
　　怜君城外遥相忆，冒雨冲泥黑地来。
　　◎卷.19【劝醉】元稹
　　窦家能酿销愁酒，但是愁人便与销。
　　愿我共君俱寂寞，只应连夜复连朝。
　　◎卷.20【任醉】元稹
　　本怕酒醒浑不饮，因君相劝觉情来。
　　殷勤满酌从听醉，乍可欲醒还一杯。
　　◎卷.21【同醉（吕子元、庾及之、杜归和同隐客泛韦氏池）】元稹
　　柏树台中推事人，杏花坛上炼形真。
　　心源一种闲如水，同醉樱桃林下春。
　　◎卷.22【狂醉】元稹
　　一自柏台为御史，二年辜负两京春。
　　岘亭今日颠狂醉，舞引红娘乱打人。
　　◎卷.23【伴僧行】元稹
　　春来求事百无成，因向愁中识道情。
　　花满杏园千万树，几人能伴老僧行。
　　◎卷.24【古寺】元稹
　　古寺春馀日半斜，竹风萧爽胜人家。
　　花时不到有花院，意在寻僧不在花。
　　◎卷.25【定僧】元稹
　　落魄闲行不著家，遍寻春寺赏年华。
　　野僧偶向花前定，满树狂风满树花。
　　◎卷.26【观心处】元稹
　　满坐喧喧笑语频，独怜方丈了无尘。
　　灯前便是观心处，要似观心有几人。
　　◎卷.27【智度师二首】元稹
　　四十年前马上飞，功名藏尽拥禅衣。
　　石榴园下擒生处，独自闲行独自归。
　　三陷思明三突围，铁衣抛尽衲禅衣。
　　天津桥上无人识，闲凭栏干望落晖。
　　◎卷.28【西明寺牡丹】元稹
　　花向琉璃地上生，光风炫转紫云英。
　　自从天女盘中见，直至今朝眼更明。
　　◎卷.29【忆杨十二】元稹
　　去时芍药才堪赠，看却残花已度春。
　　只为情深偏怆别，等闲相见莫相亲。
　　◎卷.30【送复梦赴韦令幕】元稹
　　世上于今重检身，吾徒耽酒作狂人。
　　西曹旧事多持法，慎莫吐他丞相茵。
　　◎卷.31【送刘太白（太白居从善坊）】元稹
　　洛阳大底居人少，从善坊西最寂寥。
　　想得刘君独骑马，古堤愁树隔中桥。
　　◎卷.32【奉诚园（马司徒旧宅）】元稹
　　萧相深诚奉至尊，旧居求作奉诚园。
　　秋来古巷无人扫，树满空墙闭戟门。
　　◎卷.33【与太白同之东洛至栎阳太白染疾驻行…雪后望山】元稹
　　共作洛阳千里伴，老刘因疾驻行轩。
　　今朝独自山前立，雪满三峰倚寺门。
　　◎卷.34【野狐泉柳林】元稹
　　去日野狐泉上柳，紫牙初绽拂眉低。
　　秋来寥落惊风雨，叶满空林踏作泥。
　　◎卷.35【酬胡三凭人问牡丹】元稹
　　窃见胡三问牡丹，为言依旧满西栏。
　　花时何处偏相忆，寥落衰红雨后看。
　　◎卷.36【酬乐天秋兴见赠…莫怪独吟秋兴苦比君校近二毛年】元稹
　　劝君休作悲秋赋，白发如星也任垂。
　　毕竟百年同是梦，长年何异少何为。


第四百一十二卷
　　◎卷.1【雪后宿同轨店，上法护寺钟楼望月】元稹
　　满山残雪满山风，野寺无门院院空。
　　烟火渐稀孤店静，月明深夜古楼中。
　　◎卷.2【陪韦尚书丈归履信宅，因赠韦氏兄弟】元稹
　　紫垣驺骑入华居，公子文衣护锦舆。
　　眠阁书生复何事，也骑羸马从尚书。
　　◎卷.3【永贞二年正月二日上御丹凤楼赦天下…不及盛观】元稹
　　春来饶梦慵朝起，不看千官拥御楼。
　　却著闲行是忙事，数人同傍曲江头。
　　◎卷.4【韦居守晚岁常言退休之志因署其居曰大隐洞…因赠绝句】元稹
　　谢公潜有东山意，已向朱门启洞门。
　　大隐犹疑恋朝市，不知名作罢归园。
　　◎卷.5【赠李十二牡丹花片，因以饯行】元稹
　　莺涩馀声絮堕风，牡丹花尽叶成丛。
　　可怜颜色经年别，收取朱阑一片红。
　　◎卷.6【题李十一修行里居壁】元稹
　　云阙朝回尘骑合，杏花春尽曲江闲。
　　怜君虽在城中住，不隔人家便是山。
　　◎卷.7【靖安穷居】元稹
　　喧静不由居远近，大都车马就权门。
　　野人住处无名利，草满空阶树满园。
　　◎卷.8【赠乐天】元稹
　　等闲相见销长日，也有闲时更学琴。
　　不是眼前无外物，不关心事不经心。
　　◎卷.9【使东川·骆口驿二首】元稹
　　邮亭壁上数行字，崔李题名王白诗。
　　尽日无人共言语，不离墙下至行时。
　　二星徼外通蛮服，五夜灯前草御文。
　　我到东川恰相半，向南看月北看云。
　　◎卷.10【使东川·清明日】元稹
　　常年寒食好风轻，触处相随取次行。
　　今日清明汉江上，一身骑马县官迎。
　　◎卷.11【使东川·亚枝红】元稹
　　平阳池上亚枝红，怅望山邮事事同。
　　还向万竿深竹里，一枝浑卧碧流中。
　　◎卷.12【使东川·梁州梦】元稹
　　梦君同绕曲江头，也向慈恩院院游。
　　亭吏呼人排去马，所惊身在古梁州。
　　◎卷.13【使东川·南秦雪】元稹
　　帝城寒尽临寒食，骆谷春深未有春。才见岭头云似盖，
　　已惊岩下雪如尘。千峰笋石千株玉，万树松萝万朵银。
　　飞鸟不飞猿不动，青骢御史上南秦。
　　◎卷.14【使东川·江楼月】元稹
　　嘉陵江岸驿楼中，江在楼前月在空。月色满床兼满地，
　　江声如鼓复如风。诚知远近皆三五，但恐阴晴有异同。
　　万一帝乡还洁白，几人潜傍杏园东。
　　◎卷.15【使东川·惭问囚】元稹
　　司马子微坛上头，与君深结白云俦。尚平村落拟连买，
　　王屋山泉为别游。各待陆浑求一尉，共资三径便同休。
　　那知今日蜀门路，带月夜行缘问囚。
　　◎卷.16【使东川·江上行】元稹
　　闷见汉江流不息，悠悠漫漫竟何成。
　　江流不语意相问，何事远来江上行。
　　◎卷.17【使东川·汉江上笛】元稹
　　小年为写游梁赋，最说汉江闻笛愁。
　　今夜听时在何处，月明西县驿南楼。
　　◎卷.18【使东川·邮亭月】元稹
　　君多务实我多情，大抵偏嗔步月明。
　　今夜山邮与蛮嶂，君应坚卧我还行。
　　◎卷.19【使东川·嘉陵驿二首（篇末有怀）】元稹
　　嘉陵驿上空床客，一夜嘉陵江水声。
　　仍对墙南满山树，野花撩乱月胧明。
　　墙外花枝压短墙，月明还照半张床。
　　无人会得此时意，一夜独眠西畔廊。
　　◎卷.20【使东川·百牢关（奉使推小吏任敬仲）】元稹
　　嘉陵江上万重山，何事临江一破颜。
　　自笑只缘任敬仲，等闲身度百牢关。
　　◎卷.21【使东川·江花落】元稹
　　日暮嘉陵江水东，梨花万片逐江风。
　　江花何处最肠断，半落江流半在空。
　　◎卷.22【使东川·嘉陵江二首】元稹
　　秦人惟识秦中水，长想吴江与蜀江。
　　今日嘉川驿楼下，可怜如练绕明窗。
　　千里嘉陵江水声，何年重绕此江行。
　　只应添得清宵梦，时见满江流月明。
　　◎卷.23【使东川·西县驿】元稹
　　去时楼上清明夜，月照楼前撩乱花。
　　今日成阴复成子，可怜春尽未还家。
　　◎卷.24【使东川·望喜驿】元稹
　　满眼文书堆案边，眼昏偷得暂时眠。
　　子规惊觉灯又灭，一道月光横枕前。
　　◎卷.25【使东川·好时节】元稹
　　身骑骢马峨眉下，面带霜威卓氏前。
　　虚度东川好时节，酒楼元被蜀儿眠。
　　◎卷.26【使东川·夜深行】元稹
　　夜深犹自绕江行，震地江声似鼓声。
　　渐见戍楼疑近驿，百牢关吏火前迎。
　　◎卷.27【使东川·望驿台（三月尽）】元稹
　　可怜三月三旬足，怅望江边望驿台。
　　料得孟光今日语，不曾春尽不归来。
　　◎卷.28【赠咸阳少府萧郎】元稹
　　莫怪逢君泪每盈，仲由多感有深情。陆家幼女托良婿，
　　阮氏诸房无外生。顾我自伤为弟拙，念渠能继事姑名。
　　别时何处最肠断，日暮渭阳驱马行。
　　◎卷.29【赠吕三校书】元稹
　　同年同拜校书郎，触处潜行烂熳狂。共占花园争赵辟，
　　竞添钱贯定秋娘。七年浮世皆经眼，八月闲宵忽并床。
　　语到欲明欢又泣，傍人相笑两相伤。
　　◎卷.30【封书】元稹
　　鹤台南望白云关，城市犹存暂一还。
　　书出步虚三百韵，蕊珠文字在人间。
　　◎卷.31【仁风李著作园醉后寄李十】元稹
　　胧明春月照花枝，花下音声是管儿。
　　却笑西京李员外，五更骑马趁朝时。
　　◎卷.32【灯影】元稹
　　洛阳昼夜无车马，漫挂红纱满树头。
　　见说平时灯影里，玄宗潜伴太真游。
　　◎卷.33【贬江陵途中寄乐天、杓直杓直…铁乐天以拾遗在翰林】元稹
　　想到江陵无一事，酒杯书卷缀新文。紫芽嫩茗和枝采，
　　朱橘香苞数瓣分。暇日上山狂逐鹿，凌晨过寺饱看云。
　　算缗草诏终须解，不敢将心远羡君。
　　◎卷.34【渡汉江（去年春，奉使东川，经嶓冢山下）】元稹
　　嶓冢去年寻漾水，襄阳今日渡江濆。山遥远树才成点，
　　浦静沉碑欲辨文。万里朝宗诚可羡，百川流入渺难分。
　　鲵鲸归穴东溟溢，又作波涛随伍员。
　　◎卷.35【哀病骢呈致用】元稹
　　枥上病骢啼褭褭，江边废宅路迢迢。自经梅雨长垂耳，
　　乍食菰蒋欲折腰。金络头衔光未灭，玉花衫色瘦来燋。
　　曾听禁漏惊衙鼓，惯蹋康衢怕小桥。半夜雄嘶心不死，
　　日高饥卧尾还摇。龙媒薄地天池远，何事牵牛在碧霄。
　　◎卷.36【送岭南崔侍御】元稹
　　我是北人长北望，每嗟南雁更南飞。君今又作岭南别，
　　南雁北归君未归。洞主参承惊豸角，岛夷安集慕霜威。
　　黄家贼用镩刀利，白水郎行旱地稀。蜃吐朝光楼隐隐，
　　鳌吹细浪雨霏霏。毒龙蜕骨轰雷鼓，野象埋牙劚石矶。
　　火布垢尘须火浣，木绵温软当绵衣。桄榔面碜槟榔涩，
　　海气常昏海日微。蛟老变为妖妇女，舶来多卖假珠玑。
　　此中无限相忧事，请为殷勤事事依。
　　◎卷.37【酬乐天八月十五夜禁中独直玩月见寄】元稹
　　一年秋半月偏深，况就烟霄极赏心。金凤台前波漾漾，
　　玉钩帘下影沉沉。宴移明处清兰路，歌待新词促翰林。
　　何意枚皋正承诏，瞥然尘念到江阴。
　　◎卷.38【予病瘴，乐天寄通中散、碧腴垂云膏…因有酬答】元稹
　　紫河变炼红霞散，翠液煎研碧玉英。金籍真人天上合，
　　盐车病骥轭前惊。愁肠欲转蛟龙吼，醉眼初开日月明。
　　唯有思君治不得，膏销雪尽意还生。


第四百一十三卷
　　◎卷.1【陪诸公游故江西韦大夫通德湖旧居有感…韦大夫旧僚也】元稹
　　高墉行马接通湖，巨壑藏舟感大夫。尘壁暗埋悲旧札，
　　风帘吹断落残珠。烟波漾日侵颓岸，狐兔奔丛拂坐隅。
　　唯有满园桃李下，膺门偏拜阮元瑜。
　　◎卷.2【送友封二首（黔府窦巩字友封）】元稹
　　桃叶成阴燕引雏，南风吹浪飐樯乌。瘴云拂地黄梅雨，
　　明月满帆青草湖。迢递旅魂归去远，颠狂酒兴病来孤。
　　知君兄弟怜诗句，遍为姑将恼大巫。
　　惠和坊里当时别，岂料江陵送上船。鹏翼张风期万里，
　　马头无角已三年。甘将泥尾随龟后，尚有云心在鹤前。
　　若见中丞忽相问，为言腰折气冲天。
　　◎卷.3【放言五首】元稹
　　近来逢酒便高歌，醉舞诗狂渐欲魔。五斗解酲犹恨少，
　　十分飞盏未嫌多。眼前仇敌都休问，身外功名一任他。
　　死是等闲生也得，拟将何事奈吾何。
　　莫将心事厌长沙，云到何方不是家。酒熟餔糟学渔父。
　　饭来开口似神鸦。竹枝待凤千茎直，柳树迎风一向斜。
　　总被天公沾雨露，等头成长尽生涯。
　　霆轰电烻数声频，不奈狂夫不藉身。纵使被雷烧作烬，
　　宁殊埋骨扬为尘。得成蝴蝶寻花树，傥化江鱼掉锦鳞。
　　必若乖龙在诸处，何须惊动自来人。
　　安得心源处处安，何劳终日望林峦。玉英惟向火中冷，
　　莲叶元来水上干。甯戚饭牛图底事，陆通歌凤也无端。
　　孙登不语启期乐，各自当情各自欢。
　　三十年来世上行，也曾狂走趁浮名。两回左降须知命，
　　数度登朝何处荣。乞我杯中松叶满，遮渠肘上柳枝生。
　　他时定葬烧缸地，卖与人家得酒盛。
　　◎卷.4【刘二十八以文石枕见赠仍题绝句以将厚意…兼广为四韵】元稹
　　枕截文琼珠缀篇，野人酬赠壁州鞭。用长时节君须策，
　　泥醉风云我要眠。歌眄彩霞临药灶，执陪仙仗引炉烟。
　　张骞却上知何日，随会归期在此年。
　　◎卷.5【奉和严司空重阳日同崔常侍崔郎中…登龙山落帽台佳宴】元稹
　　谢公愁思眇天涯，蜡屐登高为菊花。贵重近臣光绮席，
　　笑怜从事落乌纱。萸房暗绽红珠朵，茗碗寒供白露芽。
　　咏碎龙山归去号，马奔流电妓奔车。
　　◎卷.6【送王十一郎游剡中】元稹
　　越州都在浙河湾，尘土消沉景象闲。百里油盆镜湖水，
　　千峰钿朵会稽山。军城楼阁随高下，禹庙烟霞自往还。
　　想得玉郎乘画舸，几回明月坠云间。
　　◎卷.7【送友封】元稹
　　轻风略略柳欣欣，晴色空濛远似尘。斗柄未回犹带闰，
　　江痕潜上已生春。兰成宅里寻枯树，宋玉亭前别故人。
　　心断洛阳三两处，窈娘堤抱古天津。
　　◎卷.8【送致用】元稹
　　泪沾双袖血成文，不为悲身为别君。望鹤眼穿期海外，
　　待乌头白老江濆。遥看逆浪愁翻雪，渐失征帆错认云。
　　欲识九回肠断处，浔阳流水逐条分。
　　◎卷.9【早春登龙山静胜寺时非休浣司空特许是行因赠幕中诸公】元稹
　　谢傅知怜景气新，许寻高寺望江春。龙文远水吞平岸，
　　羊角轻风旋细尘。山茗粉含鹰觜嫩，海榴红绽锦窠匀。
　　归来笑问诸从事，占得闲行有几人。
　　◎卷.10【书乐天纸】元稹
　　金銮殿里书残纸，乞与荆州元判司。
　　不忍拈将等闲用，半封京信半题诗。
　　◎卷.11【酬孝甫见赠十首（各酬本意，次用旧韵）】元稹
　　宋玉秋来续楚词，阴铿官漫足闲诗。
　　亲情书札相安慰，多道萧何作判司。
　　杜甫天材颇绝伦，每寻诗卷似情亲。
　　怜渠直道当时语，不著心源傍古人。
　　十岁荒狂任博徒，挼莎五木掷枭卢。
　　野诗良辅偏怜假，长借金鞍迓酒胡。
　　曾经绰立侍丹墀，绽蕊宫花拂面枝。
　　雉尾扇开朝日出，柘黄衫对碧霄垂。
　　一自低心翰墨场，箭靫抛尽负书囊。
　　近来兼爱休粮药，柏叶纱罗杂豆黄。
　　莫笑风尘满病颜，此生元在有无间。
　　卷舒莲叶终难湿，去住云心一种闲。
　　无事抛棋侵虎口，几时开眼复联行。
　　终须杀尽缘边敌，四面通同掩大荒。
　　原宪甘贫每自开，子春伤足少人哀。
　　巷南唯有陈居士，时学文殊一问来。
　　每识闲人如未识，与君相识更相怜。
　　经旬不解来过宿，忍见空床夜夜眠。
　　开坼新诗展大璆，明珠炫转玉音浮。
　　酬君十首三更坐，减却常时半夜愁。
　　◎卷.12【和乐天招钱蔚章看山绝句】元稹
　　碧落招邀闲旷望，黄金城外玉方壶。
　　人间还有大江海，万里烟波天上无。
　　◎卷.13【折枝花赠行】元稹
　　樱桃花下送君时，一寸春心逐折枝。
　　别后相思最多处，千株万片绕林垂。
　　◎卷.14【寄刘颇二首】元稹
　　平生嗜酒颠狂甚，不许诸公占丈夫。
　　唯爱刘君一片胆，近来还敢似人无。
　　前年碣石烟尘起，共看官军过洛城。
　　无限公卿因战得，与君依旧绿衫行。
　　◎卷.15【晨起送使，病不行，因过王十一馆居二首】元稹
　　自笑今朝误夙兴，逢他御史疟相仍。
　　过君未起房门掩，深映寒窗一盏灯。
　　密宇深房小火炉，饭香鱼熟近中厨。
　　野人爱静仍耽寝，自问黄昏肯去无。
　　◎卷.16【送孙胜】元稹
　　桐花暗澹柳惺憁，池带轻波柳带风。
　　今日与君临水别，可怜春尽宋亭中。
　　◎卷.17【游三寺回呈上府主严司空时因寻寺…故以诗自诮尔】元稹
　　谢公恣纵颠狂掾，触处闲行许自由。举板支颐对山色，
　　当筵吹帽落台头。贪缘稽首他方佛，无暇精心满县囚。
　　莫责寻常吐茵吏，书囊赤白报君侯。
　　◎卷.18【远望】元稹
　　满眼伤心冬景和，一山红树寺边多。
　　仲宣无限思乡泪，漳水东流碧玉波。
　　◎卷.19【早春寻李校书】元稹
　　款款春风澹澹云，柳枝低作翠栊裙。梅含鸡舌兼红气，
　　江弄琼花散绿纹。带雾山莺啼尚小，穿沙芦笋叶才分。
　　今朝何事偏相觅，撩乱芳情最是君。
　　◎卷.20【过襄阳楼呈上府主严司空楼在江陵节度使宅北隅】元稹
　　襄阳楼下树阴成，荷叶如钱水面平。拂水柳花千万点，
　　隔林莺舌两三声。有时水畔看云立，每日楼前信马行。
　　早晚暂教王粲上，庾公应待月分明。
　　◎卷.21【八月六日与僧如展、前松滋主簿韦戴同游碧涧寺…平声韵】元稹
　　空阔长江碍铁围，高低行树倚岩扉。穿廊玉涧喷红旭，
　　踊塔金轮拆翠微。草引风轻驯虎睡，洞驱云入毒龙归。
　　他生莫忘灵山别，满壁人名后会稀。
　　◎卷.22【奉和窦容州】元稹
　　明公莫讶容州远，一路潇湘景气浓。斑竹初成二妃庙，
　　碧莲遥耸九疑峰。禁林闻道长倾凤，池水那能久滞龙。
　　自叹风波去无极，不知何日又相逢。
　　◎卷.23【卢头陀诗】元稹
　　卢师深话出家由，剃尽心花始剃头。马哭青山别车匿，
　　鹊飞螺髻见罗睺。还来旧日经过处，似隔前身梦寐游。
　　为向八龙兄弟说，他生缘会此生休。
　　◎卷.24【醉别卢头陀】元稹
　　醉迷狂象别吾师，梦觉观空始自悲。尽日笙歌人散后，
　　满江风雨独醒时。心超几地行无处，云到何天住有期。
　　顿见佛光身上出，已蒙衣内缀摩尼。


第四百一十四卷
　　◎卷.1【陪张湖南宴望岳楼，稹为监察御史张中丞知杂事】元稹
　　观象楼前奉末班，绛峰只似殿庭间。
　　今日高楼重陪宴，雨笼衡岳是南山。
　　◎卷.2【岳阳楼】元稹
　　岳阳楼上日衔窗，影到深潭赤玉幢。
　　怅望残春万般意，满棂湖水入西江。
　　◎卷.3【寄庾敬休】元稹
　　小来同在曲江头，不省春时不共游。
　　今日江风好暄暖，可怜春尽古湘州。
　　◎卷.4【花栽二首（一作买花栽）】元稹
　　买得山花一两栽，离乡别土易摧颓。
　　欲知北客居南意，看取南花北地来。
　　南花北地种应难，且向船中尽日看。
　　纵使将来眼前死，犹胜抛掷在空栏。
　　◎卷.5【宿石矶】元稹
　　石矶江水夜潺湲，半夜江风引杜鹃。
　　灯暗酒醒颠倒枕，五更斜月入空船。
　　◎卷.6【遭风二十韵】元稹
　　洞庭瀰漫接天回，一点君山似措杯。暝色已笼秋竹树，
　　夕阳犹带旧楼台。湘南贾伴乘风信，夏口篙工厄溯洄。
　　后侣逢滩方拽zB，前宗到浦已眠桅。俄惊四面云屏合，
　　坐见千峰雪浪堆。罔象睢盱频逞怪，石尤翻动忽成灾。
　　胜凌岂但河宫溢，坱轧浑忧地轴摧。疑是阴兵致昏黑，
　　果闻灵鼓借喧豗。龙归窟穴深潭漩，蜃作波涛古岸颓。
　　水客暗游烧野火，枫人夜长吼春雷。浸淫沙市儿童乱，
　　汩没汀洲雁鹜哀。自叹生涯看转烛，更悲商旅哭沉财。
　　樯乌斗折头仓掉，水狗斜倾尾缆开。在昔讵惭横海志，
　　此时甘乏济川才。历阳旧事曾为鳖，鲧穴相传有化能。
　　闭目唯愁满空电，冥心真类不然灰。那知否极休征至，
　　渐觉宵分曙气催。怪族潜收湖黯湛，幽妖尽走日崔嵬。
　　紫衣将校临船问，白马君侯傍柳来。唤上驿亭还酩酊，
　　两行红袖拂樽罍。
　　◎卷.13【赠崔元儒】元稹
　　殷勤夏口阮元瑜，二十年前旧饮徒。最爱轻欺杏园客，
　　也曾辜负酒家胡。些些风景闲犹在，事事颠狂老渐无。
　　今日头盘三两掷，翠娥潜笑白髭须。
　　◎卷.14【鄂州寓馆严涧宅（时涧不在）】元稹
　　凤有高梧鹤有松，偶来江外寄行踪。花枝满院空啼鸟，
　　尘榻无人忆卧龙。心想夜闲唯足梦，眼看春尽不相逢。
　　何时最是思君处，月入斜窗晓寺钟。
　　◎卷.15【送杜元颖】元稹
　　江上五年同送客，与君长羡北归人。
　　今朝又送君先去，千里洛阳城里尘。
　　◎卷.16【贻蜀五首·病马诗寄上李尚书】元稹
　　万里长鸣望蜀门，病身犹带旧疮痕。遥看云路心空在，
　　久服盐车力渐烦。尚有高悬双镜眼，何由并驾两朱轓。
　　唯应夜识深山道，忽遇君侯一报恩。
　　◎卷.17【贻蜀五首·李中丞表臣】元稹
　　韦门同是旧亲宾，独恨潘床簟有尘。十里花溪锦城丽，
　　五年沙尾白头新。倅戎何事劳专席，老掾甘心逐众人。
　　却待文星上天去，少分光影照沉沦。
　　◎卷.18【贻蜀五首·卢评事子蒙】元稹
　　为我殷勤卢子蒙，近来无复昔时同。懒成积疹推难动，
　　禅尽狂心炼到空。老爱早眠虚夜月，病妨杯酒负春风。
　　唯公两弟闲相访，往往潸然一望公。
　　◎卷.19【贻蜀五首·张校书元夫】元稹
　　未面西川张校书，书来稠叠颇相於。我闻声价金应敌，
　　众道风姿玉不如。远处从人须谨慎，少年为事要舒徐。
　　劝君便是酬君爱，莫比寻常赠鲤鱼。
　　◎卷.20【贻蜀五首·韦兵曹臧文】元稹
　　处处侯门可曳裾，人人争事蜀尚书。摩天气直山曾拔，
　　澈底心清水共虚。鹏翼已翻君好去，乌头未变我何如。
　　殷勤为话深相感，不学冯谖待食鱼。
　　◎卷.21【赠严童子（严司空孙字照郎十岁能赋诗往往有奇句）】元稹
　　卫瓘诸孙卫玠珍，可怜雏凤好青春。解拈玉叶排新句，
　　认得金环识旧身。十岁佩觿娇稚子，八行飞札老成人。
　　杨公莫讶清无业，家有骊珠不复贫。
　　◎卷.22【桐孙诗（后元和十年诏召入京及通州司马以后诗）】元稹
　　去日桐花半桐叶，别来桐树老桐孙。
　　城中过尽无穷事，白发满头归故园。
　　◎卷.23【西归绝句十二首】元稹
　　双堠频频减去程，渐知身得近京城。
　　春来爱有归乡梦，一半犹疑梦里行。
　　五年江上损容颜，今日春风到武关。
　　两纸京书临水读，小桃花树满商山。
　　同归谏院韦丞相，共贬河南亚大夫。
　　今日还乡独憔悴，几人怜见白髭须。
　　只去长安六日期，多应及得杏花时。
　　春明门外谁相待，不梦闲人梦酒卮。
　　白头归舍意如何，贺处无穷吊亦多。
　　左降去时裴相宅，旧来车马几人过。
　　还乡何用泪沾襟，一半云霄一半沉。
　　世事渐多饶怅望，旧曾行处便伤心。
　　闲游寺观从容到，遍问亲知次第寻。
　　肠断裴家光德宅，无人扫地戟门深。
　　一世营营死是休，生前无事定无由。
　　不知山下东流水，何事长须日夜流。
　　今朝西渡丹河水，心寄丹河无限愁。
　　若到庄前竹园下，殷勤为绕故山流。
　　寒窗风雪拥深炉，彼此相伤指白须。
　　一夜思量十年事，几人强健几人无。
　　云覆蓝桥雪满溪，须臾便与碧峰齐。
　　风回面市连天合，冻压花枝著水低。
　　寒花带雪满山腰，著柳冰珠满碧条。
　　天色渐明回一望，玉尘随马度蓝桥。
　　◎卷.24【留呈梦得、子厚、致用（题蓝桥驿）】元稹
　　泉溜才通疑夜磬，烧烟馀暖有春泥。千层玉帐铺松盖，
　　五出银区印虎蹄。暗落金乌山渐黑，深埋粉堠路浑迷。
　　心知魏阙无多地，十二琼楼百里西。
　　◎卷.25【小碎】元稹
　　小碎诗篇取次书，等闲题柱意何如。
　　诸郎到处应相问，留取三行代鲤鱼。
　　◎卷.26【和乐天高相宅】元稹
　　莫愁已去无穷事，漫苦如今有限身。
　　二百年来城里宅，一家知换几多人。
　　◎卷.27【和乐天仇家酒】元稹
　　病嗟酒户年年减，老觉尘机渐渐深。
　　饮罢醒馀更惆怅，不如闲事不经心。
　　◎卷.28【和乐天赠云寂僧】元稹
　　欲离烦恼三千界，不在禅门八万条。
　　心火自生还自灭，云师无路与君销。
　　◎卷.29【沣西别乐天博载樊宗宪李景信两秀才…三月三十日相饯送】元稹
　　今朝相送自同游，酒语诗情替别愁。
　　忽到沣西总回去，一身骑马向通州。
　　◎卷.30【寄昙、嵩、寂三上人】元稹
　　长学对治思苦处，偏将死苦教人间。
　　今因为说无生死，无可对治心更闲。
　　◎卷.31【题漫天岭智藏师兰若僧云住此二十八年】元稹
　　僧临大道阅浮生，来往憧憧利与名。
　　二十八年何限客，不曾闲见一人行。
　　◎卷.32【苍溪县寄扬州兄弟】元稹
　　苍溪县下嘉陵水，入峡穿江到海流。
　　凭仗鲤鱼将远信，雁回时节到扬州。
　　◎卷.33【赠吴渠州从姨兄士则】元稹
　　忆昔分襟童子郎，白头抛掷又他乡。三千里外巴南恨，
　　二十年前城里狂。宁氏舅甥俱寂寞，荀家兄弟半沦亡。
　　泪因生别兼怀旧，回首江山欲万行。
　　◎卷.34【长滩梦李绅】元稹
　　孤吟独寝意千般，合眼逢君一夜欢。
　　惭愧梦魂无远近，不辞风雨到长滩。


第四百一十五卷
　　◎卷.1【新政县】元稹
　　新政县前逢月夜，嘉陵江底看星辰。已闻城上三更鼓，
　　不见心中一个人。须鬓暗添巴路雪，衣裳无复帝乡尘。
　　曾沾几许名兼利，劳动生涯涉苦辛。
　　◎卷.2【南昌滩】元稹
　　渠江明净峡逶迤，船到明滩拽zB迟。橹窡动摇妨作梦，
　　巴童指点笑吟诗。畬馀宿麦黄山腹，日背残花白水湄。
　　物色可怜心莫恨，此行都是独行时。
　　◎卷.27【见乐天诗】元稹
　　通州到日日平西，江馆无人虎印泥。
　　忽向破檐残漏处，见君诗在柱心题。
　　◎卷.28【夜坐】元稹
　　雨滞更愁南瘴毒，月明兼喜北风凉。古城楼影横空馆，
　　湿地虫声绕暗廊。萤火乱飞秋已近，星辰早没夜初长。
　　孩提万里何时见，狼藉家书满卧床。
　　◎卷.29【闻乐天授江州司马】元稹
　　残灯无焰影幢幢，此夕闻君谪九江。
　　垂死病中惊坐起，暗风吹雨入寒窗。
　　◎卷.30【岁日赠拒非】元稹
　　君思曲水嗟身老，我望通州感道穷。
　　同入新年两行泪，白头翁坐说城中。
　　◎卷.31【送卢戡】元稹
　　红树蝉声满夕阳，白头相送倍相伤。老嗟去日光阴促，
　　病觉今年昼夜长。顾我亲情皆远道，念君兄弟欲他乡。
　　红旗满眼襄州路，此别泪流千万行。
　　◎卷.32【雨声】元稹
　　风吹竹叶休还动，雨点荷心暗复明。
　　曾向西江船上宿，惯闻寒夜滴篷声。
　　◎卷.33【奉和荥阳公离筵作】元稹
　　南郡生徒辞绛帐，东山妓乐拥油旌。
　　钧天排比箫韶待，犹顾人间有别情。
　　◎卷.34【嘉陵水（此后并通州诗）】元稹
　　古时应是山头水，自古流来江路深。
　　若使江流会人意，也应知我远来心。
　　◎卷.35【阆州开元寺壁题乐天诗】元稹
　　忆君无计写君诗，写尽千行说向谁。
　　题在阆州东寺壁，几时知是见君时。
　　◎卷.36【凭李忠州寄书乐天】元稹
　　万里寄书将出峡，却凭巫峡寄江州。
　　伤心最是江头月，莫把书将上庾楼。
　　◎卷.37【得乐天书】元稹
　　远信入门先有泪，妻惊女哭问何如。
　　寻常不省曾如此，应是江州司马书。
　　◎卷.38【寄乐天】元稹
　　无身尚拟魂相就，身在那无梦往还。
　　直到他生亦相觅，不能空记树中环。
　　◎卷.39【酬知退】元稹
　　终须修到无修处，闻尽声闻始不闻。
　　莫著妄心销彼我，我心无我亦无君。
　　◎卷.40【通州】元稹
　　平生欲得山中住，天与通州绕郡山。
　　睡到日西无一事，月储三万买教闲。
　　◎卷.41【酬乐天书后三韵】元稹
　　今日庐峰霞绕寺，昔时鸾殿凤回书。两封相去八年后，
　　一种俱云五夜初。渐觉此生都是梦，不能将泪滴双鱼。
　　◎卷.42【相忆泪】元稹
　　西江流水到江州，闻道分成九道流。我滴两行相忆泪，
　　遣君何处遣人求。除非入海无由住，纵使逢滩未拟休。
　　会向伍员潮上见，气充顽石报心仇。
　　◎卷.43【喜李十一景信到】元稹
　　何事相逢翻有泪，念君缘我到通州。
　　留君剩住君须住，我不自由君自由。
　　◎卷.44【与李十一夜饮】元稹
　　寒夜灯前赖酒壶，与君相对兴犹孤。
　　忠州刺史应闲卧，江水猿声睡得无。
　　◎卷.45【赠李十一】元稹
　　淮水连年起战尘，油旌三换一何频。
　　共君前后俱从事，羞见功名与别人。
　　◎卷.46【寒食日】元稹
　　今年寒食好风流，此日一家同出游。
　　碧水青山无限思，莫将心道是涪州。
　　◎卷.47【三兄以白角巾寄遗，发不胜冠，因有感叹】元稹
　　病瘴年深浑秃尽，那能胜置角头巾。暗梳蓬发羞临镜，
　　私戴莲花耻见人。白发过于冠色白，银钉少校颔中银。
　　我身四十犹如此，何况吾兄六十身。
　　◎卷.48【别李十一五绝】元稹
　　巴南分与亲情别，不料与君床并头。
　　为我远来休怅望，折君灾难是通州。
　　京城每与闲人别，犹自伤心与白头。
　　今日别君心更苦，别君缘是在通州。
　　万里尚能来远道，一程那忍便分头。
　　鸟笼猿槛君应会，十步向前非我州。
　　来时见我江南岸，今日送君江上头。
　　别后料添新梦寐，虎惊蛇伏是通州。
　　闻君欲去潜销骨，一夜暗添新白头。
　　明朝别后应肠断，独棹破船归到州。
　　◎卷.49【酬乐天醉别】元稹
　　前回一去五年别，此别又知何日回。
　　好住乐天休怅望，匹如元不到京来。
　　◎卷.50【酬乐天雨后见忆】元稹
　　雨滑危梁性命愁，差池一步一生休。
　　黄泉便是通州郡，渐入深泥渐到州。
　　◎卷.51【和乐天过秘阁书省旧厅】元稹
　　闻君西省重徘徊，秘阁书房次第开。壁记欲题三漏合，
　　吏人惊问十年来。经排蠹简怜初校，芸长陈根识旧栽。
　　司马见诗心最苦，满身蚊蚋哭烟埃。
　　◎卷.52【和乐天赠杨秘书】元稹
　　旧与杨郎在帝城，搜天斡地觅诗情。曾因并句甘称小，
　　不为论年便唤兄。刮骨直穿由苦斗，梦肠翻出暂闲行。
　　因君投赠还相和，老去那能竞底名。
　　◎卷.53【和乐天题王家亭子】元稹
　　风吹笋箨飘红砌，雨打桐花尽绿莎。
　　都大资人无暇日，泛池全少买池多。
　　◎卷.54【酬乐天频梦微之】元稹
　　山水万重书断绝，念君怜我梦相闻。
　　我今因病魂颠倒，唯梦闲人不梦君。
　　◎卷.55【琵琶】元稹
　　学语胡儿撼玉玲，甘州破里最星星。
　　使君自恨常多事，不得工夫夜夜听。
　　◎卷.56【春词】元稹
　　山翠湖光似欲流，蜂声鸟思却堪愁。
　　西施颜色今何在，但看春风百草头。


第四百一十六卷
　　◎卷.1【酬乐天春寄微之】元稹
　　鹦心明黠雀幽蒙，何事相将尽入笼。君避海鲸惊浪里，
　　我随巴蟒瘴烟中。千山塞路音书绝，两地知春历日同。
　　一树梅花数升酒，醉寻江岸哭东风。
　　◎卷.2【酬乐天舟泊夜读微之诗】元稹
　　知君暗泊西江岸，读我闲诗欲到明。
　　今夜通州还不睡，满山风雨杜鹃声。
　　◎卷.3【酬乐天武关南见微之题山石榴花诗】元稹
　　比因酬赠为花时，不为君行不复知。
　　又更几年还共到，满墙尘土两篇诗。
　　◎卷.4【酬乐天见寄】元稹
　　三千里外巴蛇穴，四十年来司马官。瘴色满身治不尽，
　　疮痕刮骨洗应难。常甘人向衰容薄，独讶君将旧眼看。
　　前日诗中高盖字，至今唇舌遍长安。
　　◎卷.5【酬乐天得稹所寄纻丝布白轻庸制成衣服以诗报之】元稹
　　湓城万里隔巴庸，纻薄绨轻共一封。腰带定知今瘦小，
　　衣衫难作远裁缝。唯愁书到炎凉变，忽见诗来意绪浓。
　　春草绿茸云色白，想君骑马好仪容。
　　◎卷.6【和乐天寻郭道士不遇（昔尝为僧，于荆州相别）】元稹
　　昔年我见杯中渡，今日人言鹤上逢。两虎定随千岁鹿，
　　双林添作几株松。方瞳应是新烧药，短脚知缘旧施舂。
　　为僧时先有脚疾。欲请僧繇远相画，苦愁频变本形容。
　　◎卷.7【酬乐天寄生衣】元稹
　　秋茅处处流痎疟，夜鸟声声哭瘴云。
　　羸骨不胜纤细物，欲将文服却还君。
　　◎卷.8【酬乐天得微之诗知通州事因成四首】元稹
　　茅檐屋舍竹篱州，虎怕偏蹄蛇两头。暗蛊有时迷酒影，
　　浮尘向日似波流。沙含水弩多伤骨，田仰畬刀少用牛。
　　知得共君相见否，近来魂梦转悠悠。
　　平地才应一顷馀，阁栏都大似巢居。入衙官吏声疑鸟，
　　下峡舟船腹似鱼。市井无钱论尺丈，田畴付火罢耘锄。
　　此中愁杀须甘分，惟惜平生旧著书。
　　哭鸟昼飞人少见，伥魂夜啸虎行多。满身沙虱无防处，
　　独脚山魈不奈何。甘受鬼神侵骨髓，常忧岐路处风波。
　　南歌未有东西分，敢唱沦浪一字歌。
　　荒芜满院不能锄，甑有尘埃圃乏蔬。定觉身将囚一种，
　　未知生共死何如。饥摇困尾丧家狗，热暴枯鳞失水鱼。
　　苦境万般君莫问，自怜方寸本来虚。
　　◎卷.9【酬乐天闻李尚书拜相以诗见贺】元稹
　　初因弹劾死东川，又为亲情弄化权。百口共经三峡水，
　　一时重上两漫天。尚书入用虽旬月，司马衔冤已十年。
　　若待更遭秋瘴后，便愁平地有重泉。
　　◎卷.10【酬乐天叹穷愁见寄】元稹
　　病煎愁绪转纷纷，百里何由说向君。老去心情随日减，
　　远来书信隔年闻。三冬有电连春雨，九月无霜尽火云。
　　并与巴南终岁热，四时谁道各平分。
　　◎卷.11【酬乐天三月三日见寄】元稹
　　当年此日花前醉，今日花前病里销。
　　独倚破帘闲怅望，可怜虚度好春朝。
　　◎卷.12【酬乐天叹损伤见寄】元稹
　　前途何在转茫茫，渐老那能不自伤。病为怕风多睡月，
　　起因花药暂扶床。函关气索迷真侣，峡水波翻碍故乡。
　　唯有秋来两行泪，对君新赠远诗章。
　　◎卷.13【瘴塞】元稹
　　瘴塞巴山哭鸟悲，红妆少妇敛啼眉。
　　殷勤奉药来相劝，云是前年欲病时。
　　◎卷.14【红荆】元稹
　　庭中栽得红荆树，十月花开不待春。
　　直到孩提尽惊怪，一家同是北来人。
　　◎卷.15【黄草峡听柔之琴二首】元稹
　　胡笳夜奏塞声寒，是我乡音听渐难。
　　料得小来辛苦学，又因知向峡中弹。
　　别鹤凄清觉露寒，离声渐咽命雏难。
　　怜君伴我涪州宿，犹有心情彻夜弹。
　　◎卷.16【书剑】元稹
　　渝工剑刃皆欧冶，巴吏书踪尽子云。
　　唯我心知有来处，泊船黄草夜思君。
　　◎卷.17【内状诗寄杨、白二员外（时知制诰）】元稹
　　天门暗辟玉琤鍧，昼送中枢晓禁清。彤管内人书细腻，
　　金奁御印篆分明。冲街不避将军令，跋敕兼题宰相名。
　　南省郎官谁待诏，与君将向世间行。
　　◎卷.18【别毅郎（此后三首，工部侍郎时诗）】元稹
　　尔爷只为一杯酒，此别那知死与生。
　　儿有何辜才七岁，亦教儿作瘴江行。
　　爱惜尔爷唯有我，我今憔悴望何人。
　　伤心自比笼中鹤，翦尽翅翎愁到身。
　　◎卷.19【自责】元稹
　　犀带金鱼束紫袍，不能将命报分毫。
　　他时得见牛常侍，为尔君前捧佩刀。
　　◎卷.20【送公度之福建（此后并同州刺史时作）】元稹
　　棠阴犹在建溪矶，此去那论是与非。
　　若见白头须尽敬，恐曾江岸识胡威。
　　◎卷.21【喜五兄自泗州至】元稹
　　眼中三十年来泪，一望南云一度垂。
　　惭愧临淮李常侍，远教形影暂相随。
　　◎卷.22【杏花】元稹
　　常年出入右银台，每怪春光例早回。
　　惭愧杏园行在景，同州园里也先开。
　　◎卷.23【第三岁日咏春风，凭杨员外寄长安柳】元稹
　　三日春风已有情，拂人头面稍怜轻。
　　殷勤为报长安柳，莫惜枝条动软声。
　　◎卷.24【赠别杨员外巨源】元稹
　　忆昔西河县下时，青山憔悴宦名卑。揄扬陶令缘求酒，
　　结托萧娘只在诗。朱紫衣裳浮世重，苍黄岁序长年悲。
　　白头后会知何日，一盏烦君不用辞。
　　◎卷.25【寄乐天二首】元稹
　　荣辱升沉影与身，世情谁是旧雷陈。唯应鲍叔犹怜我，
　　自保曾参不杀人。山入白楼沙苑暮，潮生沧海野塘春。
　　老逢佳景唯惆怅，两地各伤何限神。
　　论才赋命不相干，凤有文章雉有冠。羸骨欲销犹被刻，
　　疮痕未没又遭弹。剑头已折藏须盖，丁字虽刚屈莫难。
　　休学州前罗刹石，一生身敌海波澜。
　　◎卷.26【听妻弹别鹤操】元稹
　　别鹤声声怨夜弦，闻君此奏欲潸然。
　　商瞿五十知无子，更付琴书与仲宣。
　　◎卷.27【和王侍郎酬广宣上人观放榜后相贺】元稹
　　渥洼徒自有权奇，伯乐书名世始知。竞走墙前希得俊，
　　高悬日下表无私。都中纸贵流传后，海外金填姓字时。
　　珍重刘繇因首荐，为君送和碧云诗。


第四百一十七卷
　　◎卷.1【酬乐天喜邻郡（此后并越州酬和并各次用本韵）】元稹
　　蹇驴瘦马尘中伴，紫绶朱衣梦里身。符竹偶因成对岸，
　　文章虚被配为邻。湖翻白浪常看雪，火照红妆不待春。
　　老大那能更争竞，任君投募醉乡人。
　　◎卷.2【再酬复言和前篇】元稹
　　经过二郡逢贤牧，聚集诸郎宴老身。清夜漫劳红烛会，
　　白头非是翠娥邻。曾携酒伴无端宿，自入朝行便别春。
　　潦倒微之从不占，未知公议道何人。
　　◎卷.3【赠乐天】元稹
　　莫言邻境易经过，彼此分符欲奈何。
　　垂老相逢渐难别，白头期限各无多。
　　◎卷.4【重赠（乐人商玲珑能歌，歌予数十诗）】元稹
　　休遣玲珑唱我诗，我诗多是别君词。
　　明朝又向江头别，月落潮平是去时。
　　◎卷.5【别后西陵晚眺】元稹
　　晚日未抛诗笔砚，夕阳空望郡楼台。
　　与君后会知何日，不似潮头暮却回。
　　◎卷.6【以州宅夸于乐天】元稹
　　州城迥绕拂云堆，镜水稽山满眼来。四面常时对屏障，
　　一家终日在楼台。星河似向檐前落，鼓角惊从地底回。
　　我是玉皇香案吏，谪居犹得住蓬莱。
　　◎卷.7【重夸州宅旦暮景色，兼酬前篇末句】元稹
　　仙都难画亦难书，暂合登临不合居。绕郭烟岚新雨后，
　　满山楼阁上灯初。人声晓动千门辟，湖色宵涵万象虚。
　　为问西州罗刹岸，涛头冲突近何如。
　　◎卷.8【酬乐天吟张员外诗见寄因思上京每与乐天…咏张新诗】元稹
　　乐天书内重封到，居敬堂前共读时。四友一为泉路客，
　　三人两咏浙江诗。别无远近皆难见，老减心情自各知。
　　杯酒与他年少隔，不相酬赠欲何之。
　　◎卷.9【寄乐天】元稹
　　闲夜思君坐到明，追寻往事倍伤情。同登科后心相合，
　　初得官时髭未生。二十年来谙世路，三千里外老江城。
　　犹应更有前途在，知向人间何处行。
　　◎卷.10【戏赠乐天、复言（此后三篇同韵）】元稹
　　乐事难逢岁易徂，白头光景莫令孤。弄涛船更曾观否，
　　望市楼还有会无。眼力少将寻案牍，心情且强掷枭卢。
　　孙园虎寺随宜看，不必遥遥羡镜湖。
　　◎卷.11【重酬乐天】元稹
　　红尘扰扰日西徂，我兴云心两共孤。暂出已遭千骑拥，
　　故交求见一人无。百篇书判从饶白，八米诗章未伏卢。
　　最笑近来黄叔度，自投名刺占陂湖。
　　◎卷.12【再酬复言】元稹
　　绕郭笙歌夜景徂，稽山迥带月轮孤。休文欲咏心应破，
　　道子虽来画得无。顾我小才同培塿，知君险斗敌都卢。
　　不然岂有姑苏郡，拟著陂塘比镜湖。
　　◎卷.13【郡务稍简因得整比旧诗并连缀焚削封章繁委箧笥…乐天】元稹
　　近来章奏小年诗，一种成空尽可悲。书得眼昏朱似碧，
　　用来心破发如丝。催身易老缘多事，报主深恩在几时。
　　天遣两家无嗣子，欲将文集与它谁。
　　◎卷.14【酬乐天馀思不尽加为六韵之作】元稹
　　律吕同声我尔身，文章君是一伶伦。众推贾谊为才子，
　　帝喜相如作侍臣。次韵千言曾报答，直词三道共经纶。
　　元诗驳杂真难辨，白朴流传用转新。蔡女图书虽在口，
　　于公门户岂生尘。商瞿未老犹希冀，莫把籝金便付人。
　　◎卷.15【寄乐天】元稹
　　莫嗟虚老海壖西，天下风光数会稽。灵氾桥前百里镜，
　　石帆山崦五云溪。冰销田地芦锥短，春入枝条柳眼低。
　　安得故人生羽翼，飞来相伴醉如泥。
　　◎卷.16【酬乐天雪中见寄】元稹
　　知君夜听风萧索，晓望林亭雪半糊。撼落不教封柳眼，
　　扫来偏尽附梅株。敲扶密竹枝犹亚，煦暖寒禽气渐苏。
　　坐觉湖声迷远浪，回惊云路在长途。钱塘湖上蘋先合，
　　梳洗楼前粉暗铺。石立玉童披鹤氅，台施瑶席换龙须。
　　满空飞舞应为瑞，寡和高歌只自娱。莫遣拥帘伤思妇，
　　且将盈尺慰农夫。称觞彼此情何异，对景东西事有殊。
　　镜水绕山山尽白，琉璃云母世间无。
　　◎卷.17【和乐天早春见寄】元稹
　　雨香云澹觉微和，谁送春声入棹歌。萱近北堂穿土早，
　　柳偏东面受风多。湖添水色消残雪，江送潮头涌漫波。
　　同受新年不同赏，无由缩地欲如何。
　　◎卷.18【酬复言长庆四年元日郡斋感怀见寄】元稹
　　腊尽残销春又归，逢新别故欲沾衣。自惊身上添年纪，
　　休系心中小是非。富贵祝来何所遂，聪明鞭得转无机。
　　羞看稚子先拈酒，怅望平生旧采薇。去日渐加馀日少，
　　贺人虽闹故人稀。椒花丽句闲重检，艾发衰容惜寸辉。
　　苦思正旦酬白雪，闲观风色动青旂。千官仗下炉烟里，
　　东海西头意独违。
　　◎卷.19【代郡斋神答乐天】元稹
　　虚白堂神传好语，二年长伴独吟时。夜怜星月多离烛，
　　日滉波涛一下帷。为报何人偿酒债，引看墙上使君诗。
　　◎卷.20【酬乐天重寄别】元稹
　　却报君侯听苦辞，老头抛我欲何之。
　　武牢关外虽分手，不似如今衰白时。
　　◎卷.21【和乐天重题别东楼】元稹
　　山容水态使君知，楼上从容万状移。日映文章霞细丽，
　　风驱鳞甲浪参差。鼓催潮户凌晨击，笛赛婆官彻夜吹。
　　唤客潜挥远红袖，卖垆高挂小青旗。賸铺床席春眠处，
　　乍卷帘帷月上时。光景无因将得去，为郎抄在和郎诗。
　　◎卷.22【馀杭周从事以十章见寄词调清婉难于遍酬聊和…答来贶】元稹
　　扰扰纷纷旦暮间，经营闲事不曾闲。多缘老病推辞酒，
　　少有功夫久羡山。清夜笙歌喧四郭，黄昏钟漏下重关。
　　何由得似周从事，醉入人家醒始还。
　　◎卷.23【寄浙西李大夫四首】元稹
　　柳眼梅心渐欲春，白头西望忆何人。
　　金陵太守曾相伴，共蹋银台一路尘。
　　蕊珠深处少人知，网索西临太液池。
　　浴殿晓闻天语后，步廊骑马笑相随。
　　禁林同直话交情，无夜无曾不到明。
　　最忆西楼人静夜，玉晨钟磬两三声。
　　由来鹏化便图南，浙右虽雄我未甘。
　　早渡西江好归去，莫抛舟楫滞春潭。
　　◎卷.24【初除浙东，妻有阻色，因以四韵晓之】元稹
　　嫁时五月归巴地，今日双旌上越州。兴庆首行千命妇，
　　会稽旁带六诸侯。海楼翡翠闲相逐，镜水鸳鸯暖共游。
　　我有主恩羞未报，君于此外更何求。
　　◎卷.25【为乐天自勘诗集因思顷年城南醉归马上递唱艳曲…成篇】元稹
　　春野醉吟十里程，斋宫潜咏万人惊。
　　今宵不寐到明读，风雨晓闻开锁声。
　　◎卷.26【题长庆四年历日尾】元稹
　　残历半张馀十四，灰心雪鬓两凄然。
　　定知新岁御楼后，从此不名长庆年。


第四百一十八卷
　　◎卷.1【梦上天（此后十首，并和刘猛）】元稹
　　梦上高高天，高高苍苍高不极。下视五岳块累累，
　　仰天依旧苍苍色。蹋云耸身身更上，攀天上天攀未得。
　　西瞻若水兔轮低，东望蟠桃海波黑。日月之光不到此，
　　非暗非明烟塞塞。天悠地远身跨风，下无阶梯上无力。
　　来时畏有他人上，截断龙胡斩鹏翼。茫茫漫漫方自悲，
　　哭向青云椎素臆。哭声厌咽旁人恶，唤起惊悲泪飘露。
　　千惭万谢唤厌人，向使无君终不寤。
　　◎卷.2【冬白纻】元稹
　　吴宫夜长宫漏款，帘幕四垂灯焰暖。西施自舞王自管，
　　雪纻翻翻鹤翎散，促节牵繁舞腰懒。舞腰懒，王罢饮，
　　盖覆西施凤花锦。身作匡床臂为枕，朝珮枞玉王晏寝。
　　寝醒阍报门无事，子胥死后言为讳。近王之臣论王意，
　　共笑越王穷惴惴，夜夜抱冰寒不睡。
　　◎卷.3【将进酒】元稹
　　将进酒，将进酒。酒中有毒鸩主父，言之主父伤主母。
　　母为妾地父妾天，仰天俯地不忍言。阳为僵踣主父前，
　　主父不知加妾鞭。旁人知妾为主说，主将泪洗鞭头血。
　　推椎主母牵下堂，扶妾遣升堂上床。将进酒，
　　酒中无毒令主寿。愿主回恩归主母，遣妾如此由主父。
　　妾为此事人偶知，自惭不密方自悲。主今颠倒安置妾，
　　贪天僭地谁不为。
　　◎卷.4【采珠行】元稹
　　海波无底珠沉海，采珠之人判死采。万人判死一得珠，
　　斛量买婢人何在。年年采珠珠避人。今年采珠由海神。
　　海神采珠珠尽死，死尽明珠空海水。珠为海物海属神，
　　神今自采何况人。
　　◎卷.5【董逃行】元稹
　　董逃董逃董卓逃，揩铿戈甲声劳嘈。剜剜深脐脂焰焰，
　　人皆数叹曰，尔独不忆年年取我身上膏。
　　膏销骨尽烟火死，长安城中贼毛起。城门四走公卿士，
　　走劝刘虞作天子。刘虞不敢作天子，曹瞒篡乱从此始。
　　董逃董逃人莫喜，胜负相环相枕倚，缝缀难成裁破易。
　　何况曲针不能伸巧指，欲学裁缝须准拟。
　　◎卷.6【忆远曲】元稹
　　忆远曲，郎身不远郎心远。沙随郎饭俱在匙，
　　郎意看沙那比饭。水中书字无字痕，君心暗画谁会君。
　　况妾事姑姑进止，身去门前同万里。一家尽是郎腹心，
　　妾似生来无两耳。妾身何足言，听妾私劝君。
　　君今夜夜醉何处，姑来伴妾自闭门。嫁夫恨不早，
　　养儿将备老。妾自嫁郎身骨立，老姑为郎求娶妾。
　　妾不忍见姑郎忍见，为郎忍耐看姑面。
　　◎卷.7【夫远征】元稹
　　赵卒四十万，尽为坑中鬼。赵王未信赵母言，
　　犹点新兵更填死。填死之兵兵气索，秦强赵破括敌起。
　　括虽专命起尚轻，何况牵肘之人牵不已。坑中之鬼妻在营，
　　髽麻戴绖鹅雁鸣。送夫之妇又行哭，哭声送死非送行。
　　夫远征，远征不必戍长城，出门便不知死生。
　　◎卷.8【织妇词】元稹
　　织夫何太忙，蚕经三卧行欲老。蚕神女圣早成丝，
　　今年丝税抽征早。早征非是官人恶。去岁官家事戎索。
　　征人战苦束刀疮，主将勋高换罗幕。缫丝织帛犹努力，
　　变缉撩机苦难织。东家头白双女儿，为解挑纹嫁不得。
　　檐前袅袅游丝上，上有蜘蛛巧来往。羡他虫豸解缘天，
　　能向虚空织罗网。
　　◎卷.9【田家词（一作田家行）】元稹
　　牛吒吒，田确确。旱块敲牛蹄趵趵，种得官仓珠颗谷。
　　六十年来兵蔟蔟，月月食粮车辘辘。一日官军收海服，
　　驱牛驾车食牛肉。归来攸得牛两角，重铸锄犁作斤劚。
　　姑舂妇担去输官，输官不足归卖屋，愿官早胜雠早覆。
　　农死有儿牛有犊，誓不遣官军粮不足。
　　◎卷.10【侠客行】元稹
　　侠客不怕死，怕在事不成，事成不肯藏姓名。
　　我非窃贼谁夜行，白日堂堂杀袁盎。九衢草草人面青，
　　此客此心师海鲸。海鲸露背横沧溟，海波分作两处生。
　　分海减海力，侠客有谋，人不识测三尺铁蛇延二国。
　　◎卷.11【君莫非（此后九首和李馀）】元稹
　　鸟不解走，兽不解飞。两不相解，那得相讥。犬不饮露，
　　蝉不啖肥。以蝉易犬，蝉死犬饥。燕在梁栋，鼠在阶基。
　　各自窠窟，人不能移。妇好针缕，夫读书诗。男翁女嫁，
　　卒不相知。惧聋摘耳，效痛嚬眉。我不非尔，尔无我非。
　　◎卷.12【田野狐兔行】元稹
　　种豆耘锄，种禾沟甽。禾苗豆甲，狐榾兔翦。割鹄喂鹰，
　　烹麟啖犬。鹰怕兔毫，犬被狐引。狐兔相须，鹰犬相尽。
　　日暗天寒，禾稀豆损。鹰犬就烹，狐兔俱哂。
　　◎卷.13【当来日大难行】元稹
　　当来日大难行。前有阪，后有坑。大梁侧，小梁倾。
　　两轴相绞，两轮相撑。大牛竖，小牛横。乌啄牛背，
　　足趺力伫。当来日大难行。太行虽险，险可使平。
　　轮轴自挠，牵制不停。泥潦渐久，荆棘旋生。行必不得，
　　不如不行。
　　◎卷.14【人道短】元稹
　　古道天道长人道短，我道天道短人道长。
　　天道昼夜回转不曾住，春秋冬夏忙。颠风暴雨电雷狂，
　　晴被阴暗，月夺日光。往往星宿，日亦堂堂。天既职性命，
　　道德人自强。尧舜有圣德，天不能遣，寿命永昌。
　　泥金刻玉，与秦始皇。周公傅说，何不长宰相。老聃仲尼，
　　何事栖遑。莽卓恭显，皆数十年富贵。梁冀夫妇，
　　车马煌煌。若此颠倒事，岂非天道短，岂非人道长。
　　尧舜留得神圣事，百代天子有典章。仲尼留得孝顺语，
　　千年万岁父子不敢相灭亡。殁后千馀载，
　　唐家天子封作文宣王。老君留得五千字，子孙万万称圣唐。
　　谥作玄元帝，魂魄坐天堂。周公周礼二十卷，
　　有能行者知纪纲。傅说说命三四纸，有能师者称祖宗。
　　天能夭人命，人使道无穷。若此神圣事，谁道人道短，
　　岂非人道长。天能种百草，莸得十年有气息，蕣才一日芳。
　　人能拣得丁沈兰蕙，料理百和香。天解养禽兽，
　　喂虎豹豺狼。人解和曲糵。充礿祀烝尝。杜鹃无百作，
　　天遣百鸟哺雏，不遣哺凤凰。巨蟒寿千岁，
　　天遣食牛吞象充腹肠。蛟螭与变化，鬼怪与隐藏。
　　蚊蚋与利觜，枳棘与锋铓。赖得人道有拣别，
　　信任天道真茫茫。若此撩乱事，岂非天道短，赖得人道长。
　　◎卷.15【苦乐相倚曲】元稹
　　古来苦乐之相倚，近于掌上之十指。君心半夜猜恨生，
　　荆棘满怀天未明。汉成眼瞥飞燕时，可怜班女恩已衰。
　　未有因由相决绝，犹得半年佯暖热。转将深意谕旁人，
　　缉缀瑕疵遣潜说。一朝诏下辞金屋，班姬自痛何仓卒。
　　呼天抚地将自明，不悟寻时暗销骨。白首宫人前再拜，
　　愿将日月相辉解。苦乐相寻昼夜间，灯光那有天明在。
　　主今被夺心应苦，妾夺深恩初为主。欲知妾意恨主时，
　　主今为妾思量取。班姬收泪抱妾身，我曾排摈无限人。
　　◎卷.16【出门行】元稹
　　兄弟同出门，同行不同志。凄凄分歧路，各各营所为。
　　兄上荆山巅，翻石辨虹气。弟沉沧海底，偷珠待龙睡。
　　出门不数年，同归亦同遂。俱用私所珍，升沉自兹异。
　　献珠龙王宫，值龙觅珠次。但喜复得珠，不求珠所自。
　　酬客双龙女，授客六龙辔。遣充行雨神，雨泽随客意。
　　雩夏钟鼓繁，uG秋玉帛积。彩色画廊庙，奴僮被珠翠。
　　骥騄千万双，鸳鸯七十二。言者未摇舌，无人敢轻议。
　　其兄因献璞，再刖不履地。门户亲戚疏，匡床妻妾弃。
　　铭心有所待，视足无所愧。持璞自枕头，泪痕双血渍。
　　一朝龙醒寤，本问偷珠事。因知行雨偏，妻子五刑备。
　　仁兄捧尸哭，势友掉头讳。丧车黔首葬，吊客青蝇至。
　　楚有望气人，王前忽长跪。贺王得贵宝，不远王所莅。
　　求之果如言，剖出浮筠腻。白珩无颜色，垂棘有瑕累。
　　在楚裂地封，入赵连城贵。秦遣李斯书，书为传国瑞。
　　秦亡汉魏传，传者得神器。卞和名永永，与宝不相坠。
　　劝尔出门行，行难莫行易。易得还易失，难同亦难离。
　　善贾识贪廉，良田无稙穉。磨剑莫磨锥，磨锥成小利。
　　◎卷.17【捉捕歌】元稹
　　捉捕复捉捕，莫捉狐与兔。狐兔藏窟穴，豺狼妨道路。
　　道路非不妨，最忧蝼蚁聚。豺狼不陷阱，蝼蚁潜幽蠹。
　　切切主人窗，主人轻细故。延缘蚀dw栌，渐入栋梁柱。
　　梁栋尽空虚，攻穿痕不露。主人坦然意，昼夜安寝寤。
　　网罗布参差，鹰犬走回互。尽力穷窟穴，无心自还顾。
　　客来歌捉捕，歌竟泪如雨。岂是惜狐兔，畏君先后误。
　　愿君扫梁栋，莫遣蝼蚁附。次及清道涂，尽灭豺狼步。
　　主人堂上坐，行客门前度。然后巡野田，遍张畋猎具。
　　外无枭獍援，内有熊罴驱。狡兔掘荒榛，妖狐熏古墓。
　　用力不足多，得禽自无数。畏君听未详，听客有明喻。
　　虮虱谁不轻，鲸鲵谁不恶。在海尚幽遐，在怀交秽污。
　　歌此劝主人，主人那不悟。不悟还更歌，谁能恐违忤。
　　◎卷.18【古筑城曲五解】元稹
　　年年塞下丁，长作出塞兵。自从冒顿强，官筑遮虏城。
　　筑城须努力，城高遮得贼。但恐贼路多，有城遮不得。
　　丁口传父言，莫问城坚不。平城被虏围，汉劚城墙走。
　　因兹请休和，虏往骑来过。半疑兼半信，筑城犹嵯峨。
　　筑城安敢烦，愿听丁一言。请筑鸿胪寺，兼愁虏出关。
　　◎卷.19【估客乐】元稹
　　估客无住著，有利身则行。出门求火伴，入户辞父兄。
　　父兄相教示，求利莫求名。求名有所避，求利无不营。
　　火伴相勒缚，卖假莫卖诚。交关但交假，本生得失轻。
　　自兹相将去，誓死意不更。亦解市头语，便无邻里情。
　　鍮石打臂钏，糯米吹项璎。归来村中卖，敲作金石声。
　　村中田舍娘，贵贱不敢争。所费百钱本，已得十倍赢。
　　颜色转光净，饮食亦甘馨。子本频蕃息，货贩日兼并。
　　求珠驾沧海，采玉上荆衡。北买党项马，西擒吐蕃鹦。
　　炎洲布火浣，蜀地锦织成。越婢脂肉滑，奚僮眉眼明。
　　通算衣食费，不计远近程。经游天下遍，却到长安城。
　　城中东西市，闻客次第迎。迎客兼说客，多财为势倾。
　　客心本明黠，闻语心已惊。先问十常侍，次求百公卿。
　　侯家与主第，点缀无不精。归来始安坐，富与王者勍。
　　市卒酒肉臭，县胥家舍成。岂唯绝言语，奔走极使令。
　　大儿贩材木，巧识梁栋形。小儿贩盐卤，不入州县征。
　　一身偃市利，突若截海鲸。钩距不敢下，下则牙齿横。
　　生为估客乐，判尔乐一生。尔又生两子，钱刀何岁平。


第四百一十九卷
　　◎卷.1【连昌宫词】元稹
　　连昌宫中满宫竹，岁久无人森似束。又有墙头千叶桃，
　　风动落花红蔌蔌。宫边老翁为余泣，小年进食曾因入。
　　上皇正在望仙楼，太真同凭阑干立。楼上楼前尽珠翠，
　　炫转荧煌照天地。归来如梦复如痴，何暇备言宫里事。
　　初过寒食一百六，店舍无烟宫树绿。夜半月高弦索鸣，
　　贺老琵琶定场屋。力士传呼觅念奴，念奴潜伴诸郎宿。
　　须臾觅得又连催，特敕街中许然烛。春娇满眼睡红绡，
　　掠削云鬟旋装束。飞上九天歌一声，二十五郎吹管逐。
　　逡巡大遍凉州彻，色色龟兹轰录续。李谟擫笛傍宫墙，
　　偷得新翻数般曲。平明大驾发行宫，万人歌舞涂路中。
　　百官队仗避岐薛，杨氏诸姨车斗风。明年十月东都破，
　　御路犹存禄山过。驱令供顿不敢藏，万姓无声泪潜堕。
　　两京定后六七年，却寻家舍行宫前。庄园烧尽有枯井，
　　行宫门闭树宛然。尔后相传六皇帝，不到离宫门久闭。
　　往来年少说长安，玄武楼成花萼废。去年敕使因斫竹，
　　偶值门开暂相逐。荆榛栉比塞池塘，狐兔骄痴缘树木。
　　舞榭欹倾基尚在，文窗窈窕纱犹绿。尘埋粉壁旧花钿，
　　乌啄风筝碎珠玉。上皇偏爱临砌花，依然御榻临阶斜。
　　蛇出燕巢盘斗栱，菌生香案正当衙。寝殿相连端正楼，
　　太真梳洗楼上头。晨光未出帘影黑，至今反挂珊瑚钩。
　　指似傍人因恸哭，却出宫门泪相续。自从此后还闭门，
　　夜夜狐狸上门屋。我闻此语心骨悲，太平谁致乱者谁。
　　翁言野父何分别，耳闻眼见为君说。姚崇宋璟作相公，
　　劝谏上皇言语切。燮理阴阳禾黍丰，调和中外无兵戎。
　　长官清平太守好，拣选皆言由相公。开元之末姚宋死，
　　朝廷渐渐由妃子。禄山宫里养作儿，虢国门前闹如市。
　　弄权宰相不记名，依稀忆得杨与李。庙谟颠倒四海摇，
　　五十年来作疮痏。今皇神圣丞相明，诏书才下吴蜀平。
　　官军又取淮西贼，此贼亦除天下宁。年年耕种宫前道，
　　今年不遣子孙耕。老翁此意深望幸，努力庙谋休用兵。
　　◎卷.2【望云骓马歌】元稹
　　忆昔先皇幸蜀时，八马入谷七马疲。肉绽筋挛四蹄脱，
　　七马死尽无马骑。天子蒙尘天雨泣，巉岩道路淋漓湿。
　　峥嵘白草眇难期，謥洞黄泉安可入。朱泚围兵抽未尽，
　　怀光寇骑追行及。嫔娥相顾倚树啼，鹓鹭无声仰天立。
　　圉人初进望云骓，彩色憔悴众马欺。上前喷吼如有意，
　　耳尖卓立节踠奇。君王试遣回胸臆，撮骨锯牙骈两肋。
　　蹄悬四跼脑颗方，胯耸三山尾株直。圉人畏诮仍相惑，
　　此马无良空有力。频频啮掣辔难施，往往跳趫鞍不得。
　　色沮声悲仰天诉，天不遣言君未识。亚身受取白玉羁，
　　开口衔将紫金勒。君王自此方敢骑，似遇良臣久凄恻。
　　龙腾鱼鳖啅然惊，骥肦驴骡少颜色。七圣心迷运方厄，
　　五丁力尽路犹窄。橐它山上斧刃堆，望秦岭下锥头石。
　　五六百里真符县，八十四盘青山驿。掣开流电有辉光，
　　突过浮云无朕迹。地平险尽施黄屋，九九属车十二纛。
　　齐映前导引骓头，严震迎号抱骓足。路旁垂白天宝民，
　　望骓礼拜见骓哭。皆言玄宗当时无此马，不免骑骡来幸蜀。
　　雄雄猛将李令公，收城杀贼豺狼空。天旋地转日再中，
　　天子却坐明光宫。朝廷无事忘征战，校猎朝回暮球宴。
　　御马齐登拟用槽，君王自试宣徽殿。圉人还进望云骓，
　　性强步阔无方便。分騣摆杖头太高，擘肘回头项难转。
　　人人共恶难回跋，潜遣飞龙减刍秣。银鞍绣韂不复施，
　　空尽天年御槽活。当时邹谚已有言，莫倚功高浪开阔。
　　登山纵似望云骓，平地须饶红叱拨。长安三月花垂草，
　　果下翩翩紫骝好。千官暖热李令闲，百马生狞望云老。
　　望云骓，尔之种类世世奇。当时项王乘尔祖，
　　分配英豪称霸主。尔身今日逢圣人，从幸巴渝归入秦。
　　功成事遂身退天之道，何必随群逐队到死蹋红尘。
　　望云骓，用与不用各有时，尔勿悲。
　　◎卷.3【和李校书新题乐府十二首·上阳白发人】元稹
　　天宝年中花鸟使，撩花狎鸟含春思。满怀墨诏求嫔御，
　　走上高楼半酣醉。醉酣直入卿士家，闺闱不得偷回避，
　　良人顾妾心死别，小女呼爷血垂泪。十中有一得更衣，
　　永配深宫作宫婢。御马南奔胡马蹙，宫女三千合宫弃。
　　宫门一闭不复开，上阳花草青苔地。月夜闲闻洛水声，
　　秋池暗度风荷气。日日长看提众门，终身不见门前事。
　　近年又送数人来，自言兴庆南宫至。我悲此曲将彻骨，
　　更想深冤复酸鼻。此辈贱嫔何足言，帝子天孙古称贵。
　　诸王在閤四十年，七宅六宫门户閟。隋炀枝条袭封邑，
　　肃宗血胤无官位。王无妃媵主无婿，阳亢阴淫结灾累。
　　何如决雍顺众流，女遣从夫男作吏。
　　◎卷.4【和李校书新题乐府十二首·华原磬】元稹
　　泗滨浮石裁为磬，古乐疏音少人听。工师小贱牙旷稀，
　　不辨邪声嫌雅正。正声不屈古调高，钟律参差管弦病。
　　铿金戛瑟徒相杂，投玉敲冰杳然零。华原软石易追琢，
　　高下随人无雅郑。弃旧美新由乐胥，自此黄钟不能竞。
　　玄宗爱乐爱新乐，梨园弟子承恩横。霓裳才彻胡骑来，
　　云门未得蒙亲定。我藏古磬藏在心，有时激作南风咏。
　　伯夔曾抚野兽驯，仲尼暂叩春雷盛。何时得向笋簴悬，
　　为君一吼君心醒。愿君每听念封疆，不遣豺狼剿人命。
　　◎卷.5【和李校书新题乐府十二首·五弦弹】元稹
　　赵璧五弦弹徵调，徵声巉绝何清峭。辞雄皓鹤警露啼，
　　失子哀猿绕林啸。风入春松正凌乱，莺含晓舌怜娇妙。
　　呜呜暗溜咽冰泉，杀杀霜刀涩寒鞘。促节频催渐繁拨，
　　珠幢斗绝金铃掉。千靫鸣镝发胡弓，万片清球击虞庙。
众乐虽同第一部，德宗皇帝常偏召。旬休节假暂归来，
　　一声狂杀长安少。主第侯家最难见，挼歌按曲皆承诏。
　　水精帘外教贵嫔，玳瑁筵心伴中要。臣有五贤非此弦，
　　或在拘囚或屠钓。一贤得进胜累百，两贤得进同周召。
　　三贤事汉灭暴强，四贤镇岳宁边徼。五贤并用调五常，
　　五常既叙三光耀。赵璧五弦非此贤，九九何劳设庭燎。
　　◎卷.6【和李校书新题乐府十二首·西凉伎】元稹
　　吾闻昔日西凉州，人烟扑地桑柘稠。蒲萄酒熟恣行乐，
　　红艳青旗朱粉楼。楼下当垆称卓女，楼头伴客名莫愁。
　　乡人不识离别苦，更卒多为沉滞游。哥舒开府设高宴，
　　八珍九酝当前头。前头百戏竞撩乱，丸剑跳踯霜雪浮。
　　狮子摇光毛彩竖，胡腾醉舞筋骨柔。大宛来献赤汗马，
　　赞普亦奉翠茸裘。一朝燕贼乱中国，河湟没尽空遗丘。
　　开远门前万里堠，今来蹙到行原州。去京五百而近何其逼，
　　天子县内半没为荒陬，西凉之道尔阻修。连城边将但高会，
　　每听此曲能不羞。
　　◎卷.7【和李校书新题乐府十二首·法曲】元稹
　　吾闻黄帝鼓清角，弭伏熊罴舞玄鹤。舜持干羽苗革心，
　　尧用咸池凤巢阁。大夏濩武皆象功，功多已讶玄功薄。
　　汉祖过沛亦有歌，秦王破阵非无作。作之宗庙见艰难，
　　作之军旅传糟粕。明皇度曲多新态，宛转侵淫易沉著。
　　赤白桃李取花名，霓裳羽衣号天落。雅弄虽云已变乱，
　　夷音未得相参错。自从胡骑起烟尘，毛毳腥膻满咸洛。
　　女为胡妇学胡妆，伎进胡音务胡乐。火凤声沉多咽绝，
　　春莺啭罢长萧索。胡音胡骑与胡妆，五十年来竞纷泊。
　　◎卷.8【和李校书新题乐府十二首·驯犀】元稹
　　建中之初放驯象，远归林邑近交广。兽返深山鸟构巢，
　　鹰雕鹞鹘无羁鞅。贞元之岁贡驯犀，上林置圈官司养。
　　玉盆金栈非不珍，虎啖狴牢鱼食网。渡江之橘逾汶貉，
　　反时易性安能长。腊月北风霜雪深，踡跼鳞身遂长往。
　　行地无疆费传驿，通天异物罹幽枉。乃知养兽如养人，
　　不必人人自敦奖。不扰则得之于理，不夺有以多于赏。
　　脱衣推食衣食之，不若男耕女令纺。尧民不自知有尧，
　　但见安闲聊击壤。前观驯象后驯犀，理国其如指诸掌。
　　◎卷.9【和李校书新题乐府十二首·立部伎】元稹
　　胡部新声锦筵坐，中庭汉振高音播。太宗庙乐传子孙，
　　取类群凶阵初破。戢戢攒枪霜雪耀，腾腾击鼓云雷磨。
　　初疑遇敌身启行，终象由文士宪左。昔日高宗常立听，
　　曲终然后临玉座。如今节将一掉头，电卷风收尽摧挫。
　　宋晋郑女歌声发，满堂会客齐喧呵。珊珊珮玉动腰身，
　　一一贯珠随咳唾。顷向圜丘见郊祀，亦曾正旦亲朝贺。
　　太常雅乐备宫悬，九奏未终百寮惰。惉滞难令季札辨，
　　迟回但恐文侯卧。工师尽取聋昧人，岂是先王作之过。
　　宋沇尝传天宝季，法曲胡音忽相和。明年十月燕寇来，
　　九庙千门虏尘涴。我闻此语叹复泣，古来邪正将谁奈。
　　奸声入耳佞入心，侏儒饱饭夷齐饿。
　　◎卷.10【和李校书新题乐府十二首·骠国乐】元稹
　　骠之乐器头象驼，音声不合十二和。促舞跳趫筋节硬，
　　繁辞变乱名字讹。千弹万唱皆咽咽，左旋右转空傞傞。
　　俯地呼天终不会，曲成调变当如何。德宗深意在柔远，
　　笙镛不御停娇娥。史馆书为朝贡传，太常编入鞮靺科。
　　古时陶尧作天子，逊遁亲听康衢歌。又遣遒人持木铎，
　　遍采讴谣天下过。万人有意皆洞达，四岳不敢施烦苛。
　　尽令区中击壤块，燕及海外覃恩波。秦霸周衰古官废，
　　下堙上塞王道颇。共矜异俗同声教，不念齐民方荐瘥。
　　传称鱼鳖亦咸若，苟能效此诚足多。借如牛马未蒙泽，
　　岂在抱瓮滋鼋鼍。教化从来有源委，必将泳海先泳河。
　　是非倒置自古有，骠兮骠兮谁尔诃。
　　◎卷.11【和李校书新题乐府十二首·胡旋女】元稹
　　天宝欲末胡欲乱，胡人献女能胡旋。旋得明王不觉迷，
　　妖胡奄到长生殿。胡旋之义世莫知，胡旋之容我能传。
　　蓬断霜根羊角疾，竿戴朱盘火轮炫。骊珠迸珥逐飞星，
　　虹晕轻巾掣流电。潜鲸暗吸笡波海，回风乱舞当空霰。
　　万过其谁辨终始，四座安能分背面。才人观者相为言，
　　承奉君恩在圆变。是非好恶随君口，南北东西逐君眄，
　　柔软依身著佩带，裴回绕指同环钏。佞臣闻此心计回，
　　荧惑君心君眼眩。君言似曲屈为钩，君言好直舒为箭。
　　巧随清影触处行，妙学春莺百般啭。倾天侧地用君力，
　　抑塞周遮恐君见。翠华南幸万里桥，玄宗始悟坤维转。
　　寄言旋目与旋心，有国有家当共谴。
　　◎卷.12【和李校书新题乐府十二首·蛮子朝】元稹
　　西南六诏有遗种，僻在荒陬路寻壅。部落支离君长贱，
　　比诸夷狄为幽冗。犬戎强盛频侵削，降有愤心战无勇。
　　夜防抄盗保深山，朝望烟尘上高冢。鸟道绳桥来款附，
　　非因慕化因危悚。清平官系金呿嵯，求天叩地持双珙。
　　益州大将韦令公，顷实遭时定汧陇。自居剧镇无他绩，
　　幸得蛮来固恩宠。为蛮开道引蛮朝，迎蛮送蛮常继踵。
　　天子临轩四方贺，朝廷无事唯端拱。漏天走马春雨寒，
　　泸水飞蛇瘴烟重。椎头丑类除忧患，肿足役夫劳汹涌。
　　匈奴互市岁不供，云蛮通好辔长em。戎王养马渐多年，
　　南人耗悴西人恐。
　　◎卷.13【和李校书新题乐府十二首·缚戎人】元稹
　　边头大将差健卒，入抄禽生快于鹘。但逢赪面即捉来，
　　半是边人半戎羯。大将论功重多级，捷书飞奏何超忽。
　　圣朝不杀谐至仁，远送炎方示微罚。万里虚劳肉食费，
　　连头尽被毡裘暍。华裀重席卧腥臊，病犬愁鸪声咽嗢。
　　中有一人能汉语，自言家本长城窟。少年随父戍安西，
　　河渭瓜沙眼看没。天宝未乱犹数载，狼星四角光蓬勃。
　　中原祸作边防危，果有豺狼四来伐。蕃马膘成正翘健，
　　蕃兵肉饱争唐突。烟尘乱起无亭燧，主帅惊跳弃旄钺。
　　半夜城摧鹅雁鸣，妻啼子叫曾不歇。阴森神庙未敢依，
　　脆薄河冰安可越。荆棘深处共潜身，前困蒺藜后臲卼。
　　平明蕃骑四面走，古墓深林尽株榾。少壮为俘头被髡，
　　老翁留居足多刖。乌鸢满野尸狼藉，楼榭成灰墙突兀。
　　暗水溅溅入旧池，平沙漫漫铺明月。戎王遣将来安慰，
　　口不敢言心咄咄。供进腋腋御叱般，岂料穹庐拣肥腯。
　　五六十年消息绝，中间盟会又猖獗。眼穿东日望尧云，
　　肠断正朝梳汉发。近年如此思汉者，半为老病半埋骨。
　　常教孙子学乡音，犹话平时好城阙。老者傥尽少者壮，
　　生长蕃中似蕃悖。不知祖父皆汉民，便恐为蕃心矻矻。
　　缘边饱喂十万众，何不齐驱一时发。年年但捉两三人，
　　精卫衔芦塞溟渤。
　　◎卷.14【和李校书新题乐府十二首·阴山道】元稹
　　年年买马阴山道，马死阴山帛空耗。元和天子念女工，
　　内出金银代酬犒。臣有一言昧死进，死生甘分答恩焘。
　　费财为马不独生，耗帛伤工有他盗。臣闻平时七十万匹马，
　　关中不省闻嘶噪。四十八监选龙媒，时贡天庭付良造。
　　如今坰野十无一，尽在飞龙相践暴。万束刍茭供旦暮，
　　千钟菽粟长牵漕。屯军郡国百馀镇，缣缃岁奉春冬劳。
　　税户逋逃例摊配，官司折纳仍贪冒。挑纹变di力倍费，
　　弃旧从新人所好。越縠缭绫织一端，十匹素缣功未到。
　　豪家富贾逾常制，令族清班无雅操。从骑爱奴丝布衫，
　　臂鹰小儿云锦韬。群臣利己要差僭，天子深衷空悯悼。
　　绰立花砖鹓凤行，雨露恩波几时报。


第四百二十卷
　　◎卷.1【有鸟二十章（庚寅）】元稹
　　有鸟有鸟名老鸱，鸱张贪很老不衰。似鹰指爪唯攫肉，
　　戾天羽翮徒翰飞。朝偷暮窃恣昏饱，后顾前瞻高树枝。
　　珠丸弹射死不去，意在护巢兼护儿。
　　有鸟有鸟毛似鹤，行步虽迟性灵恶。主人但见闲慢容，
　　行占蓬莱最高阁。弱羽长忧俊鹘拳，疽肠暗著鹓雏啄。
　　千年不死伴灵龟，枭心鹤貌何人觉。
　　有鸟有鸟如鹳雀，食蛇抱xB天姿恶。行经水浒为毒流，
　　羽拂酒杯为死药。汉后忍渴天岂知，骊姬坟地君宁觉。
　　呜呼为有白色毛，亦得乘轩谬称鹤。
　　有鸟有鸟名为鸠，毛衣软毳心性柔。鹘缘暖足怜不吃，
　　鹞为同科曾共游。飞飞渐上高高阁，百鸟不猜称好逑。
　　佳人许伴鹓雏食，望尔化为张氏钩。
　　有鸟有鸟名野鸡，天姿耿介行步齐。主人偏养怜整顿，
　　玉粟充肠瑶树栖。池塘潜狎不鸣雁，津梁暗引无用鹈。
　　秋鹰迸逐霜鹘远，鵩鸟护巢当昼啼。主人频问遣妖术，
　　力尽计穷音响凄。当时何不早量分，莫遣辉光深照泥。
　　有鸟有鸟群翠碧，毛羽短长心并窄。皆曾偷食渌池鱼，
　　前去后来更逼迫。食鱼满腹各自飞，池上见人长似客。
　　飞飞竞占嘉树林，百鸟不争缘凤惜。
　　有鸟有鸟群纸鸢，因风假势童子牵。去地渐高人眼乱，
　　世人为尔羽毛全。风吹绳断童子走，馀势尚存犹在天。
　　愁尔一朝还到地，落在深泥谁复怜。
　　有鸟有鸟名啄木，木中求食常不足。偏啄邓林求一虫，
　　虫孔未穿长觜秃。木皮已穴虫在心，虫蚀木心根柢覆。
　　可怜树上百鸟儿，有时飞向新林宿。
　　有鸟有鸟众蝙蝠，长伴佳人占华屋。妖鼠多年羽翮生，
　　不辨雌雄无本族。穿墉伺隙善潜身，昼伏宵飞恶明烛。
　　大厦虽存柱石倾，暗啮栋梁成蠹木。
　　有鸟有鸟名为鸮，深藏孔穴难动摇。鹰鹯绕树探不得，
　　随珠弹尽声转娇。主人烦惑罢擒取，许占神林为物妖。
　　当时幸有燎原火，何不鼓风连夜烧。
　　有鸟有鸟名燕子，口中未省无泥滓。春风吹送廊庑间，
　　秋社驱将嵌孔里。雷惊雨洒一时苏，云压霜摧半年死。
　　驱去驱来长信风，暂托栋梁何用喜。
　　有鸟有鸟名老乌，贪痴突悖天下无。田中攫肉吞不足，
　　偏入诸巢探众雏。归来仍占主人树，腹饱巢高声响粗。
　　山鸦野鹊闲受肉，凤凰不得闻罪辜。秋鹰掣断架上索，
　　利爪一挥毛血落。可怜鸦鹊慕腥膻，犹向巢边竞纷泊。
　　有鸟有鸟谓白鹇，雪毛皓白红觜殷。贵人妾妇爱光彩，
　　行提坐臂怡朱颜。妖姬谢宠辞金屋，雕笼又伴新人宿。
　　无心为主拟衔花，空长白毛映红肉。
　　有鸟有鸟群雀儿，中庭啄粟篱上飞。秋鹰欺小嫌不食，
　　凤凰容众从尔随。大鹏忽起遮白日，馀风簸荡山岳移。
　　翩翾百万徒惊噪，扶摇势远何由知。古来妄说衔花报，
　　纵解衔花何所为。可惜官仓无限粟，伯夷饿死黄口肥。
　　有鸟有鸟皆百舌，舌端百啭声咄eu。先春尽学百鸟啼，
　　真伪不分听者悦。伶伦凤律乱宫商，盘木天鸡误时节。
　　朝朝暮暮主人耳，桃李无言管弦咽。五月炎光朱火盛，
　　阳焰烧阴幽响绝。安知不是卷舌星，化作刚刀一时截。
　　有鸟有鸟毛羽黄，雄者为鸳雌者鸯。主人并养七十二，
　　罗列雕笼开洞房。雄鸣一声雌鼓翼，夜不得栖朝不食。
　　气息榻然双翅垂，犹入笼中就颜色。
　　有鸟有鸟名鹞雏，铃子眼睛苍锦襦。贵人腕软怜易臂，
　　奋肘一挥前后呼。俊鹘无由拳狡兔，金雕不得擒魅狐。
　　文王长在苑中猎，何日非熊休卖屠。
　　有鸟有鸟名鹦鹉，养在雕笼解人语。主人曾问私所闻，
　　因说妖姬暗欺主。主人方惑翻见疑，趁归陇底双翅垂。
　　山鸦野雀怪鹦语，竞噪争窥无已时。君不见隋朝陇头姥，
　　娇养双鹦嘱新妇。一鹦曾说妇无仪，悍妇杀鹦欺主母。
　　一鹦闭口不复言，母问不言何太久。鹦言悍妇杀鹦由，
　　母为逐之乡里丑。当时主母信尔言，顾尔微禽命何有。
　　今之主人翻尔疑，何事笼中漫开口。
　　有鸟有鸟名俊鹘，鹞小雕痴俊无匹。雏鸭拂爪血迸天，
　　狡兔中拳头粉骨。平明度海朝未食，拔上秋空云影没。
　　瞥然飞下人不知，搅碎荒城魅狐窟。
　　有鸟有鸟真白鹤，飞上九霄云漠漠。司晨守夜悲鸡犬，
　　啄腐吞腥笑雕鹗。尧年值雪度关山，晋室闻琴下寥廓。
　　辽东尽尔千岁人，怅望桥边旧城郭。
　　◎卷.2【有酒十章】元稹
　　有酒有酒鸡初鸣，夜长睡足神虑清。悄然危坐心不平，
　　浩思一气初彭亨。澒洞浩汗真无名，胡不终浑成。
　　胡为沉浊以升清，矗然分画高下程。天蒸地郁群动萌，
　　毛鳞裸介如鬇鬡。呜呼万物纷已生，我可奈何兮杯一倾。
　　有酒有酒东方明，一杯既进吞元精。尚思天地之始名，
　　一元既二分浊清。地居方直天体明，胡不八荒圢圢如砥平。
　　胡山高屹崒海泓澄，胡不日车杲杲昼夜行，
　　胡为月轮灭缺星fU盯，呜呼不得真宰情，
　　我可奈何兮杯再倾。
　　有酒有酒兮湛渌波，饮将愉兮气弥和。念万古之纷罗，
　　我独慨然而浩歌。歌曰：天耶，地耶，肇万物耶，
　　储胥大庭之君耶。恍耶，忽耶，有耶，传而信耻，
　　久而谬耶。文字生而羲农作耶，仁义别而圣贤出耶。
　　炎始暴耶，蚩尤炽耶，轩辕战耶，不得已耶。仁耶，
　　圣耶，悯人之毒耶。天荡荡耶，尧穆穆耶。岂其让耶，
　　归有德耶。舜其贪耶，德能嗣耶。岂其让耶，授有功耶。
　　禹功大耶，人戴之耶。益不逮耶，启能德耶。家天下耶，
　　荣后嗣耶。于后嗣之荣则可耶，于天下之荣其可耶。
　　呜呼远尧舜之日耶，何弃舜之速耶。辛癸虐耶，汤武革耶。
　　顺天意耶，公天下耶。踵夏荣嗣，私其公耶。并建万国，
　　均其私耶。专征递伐，斗海内耶。秦扫其类，威定之耶。
　　二代而陨，守不仁耶。汉魏而降，乘其机耶。短长理乱，
　　系其术耶。尧耶，舜耶，终不可逮耶。将德之者不位，
　　位者不逮其德耶。时耶，时耶，时其可耶。
　　我可奈何兮一杯又进歌且歌。
　　有酒有酒兮黯兮溟，仰天大呼兮，天漫漫兮高兮青。
　　高兮漫兮吾孰知天否与灵。取人之仰者，
　　无乃在乎昭昭乎曰与夫日星。何三光之并照兮，
　　奄云雨之冥冥。幽妖倏忽兮水怪族形，
　　鼋鼍岸走兮海若斗鲸。河溃溃兮愈浊，济翻翻兮不宁。
　　蛇喷云而出穴，虎啸风兮屡鸣。污高巢而凤去兮，
　　溺厚地而芝兰以之不生。葵心倾兮何向，松影直而孰明。
　　人惧愁兮戴荣，天寂默兮无声。呜呼，天在云之上兮，
　　人在云之下兮，又安能决云而上征。呜呼，
　　既上征之不可兮，我奈何兮杯复倾。
　　有酒有酒香满尊，君宁不饮开君颜。岂不知君饮此心恨，
　　君今独醒谁与言。君宁不见飓风翻海火燎原，
　　巨鳌唐突高焰延。精卫衔芦塞海溢，枯鱼喷沫救池燔。
　　筋疲力竭波更大，鳍燋甲裂身已干。有翼劝尔升九天，
　　有鳞劝尔登龙门。九天下视日月转，龙门上激雷雨奔。
　　螗蜋虽怒谁尔惧，鹖旦虽啼谁尔怜。抟空意远风来壮，
　　我可奈何兮一杯又进消我烦。
　　有酒有酒歌且哀，江春例早多早梅。樱桃桃李相续开，
　　间以木兰之秀香裴回。东风吹尽南风来，莺声渐涩花摧颓。
　　四月清和艳残卉，芍药翻红蒲映水。夏龙痡毒雷雨多，
　　蒲叶离披艳红死。红艳犹存榴树花，紫苞欲绽高笋牙。
　　笋牙成竹冒霜雪，榴花落地还销歇。万古盈亏相逐行，
　　君看夜夜当窗月。荣落亏盈可奈何，生成未遍霜霰过。
　　霜霰过兮复奈何，灵芝夐绝荆棘多。荆棘多兮可奈何，
　　可奈何兮终奈何。秦皇尧舜俱腐骨，
　　我可奈何兮又进一杯歌复歌。
　　有酒有酒方烂漫，饮酣拔剑心眼乱。声若雷砰目流电，
　　醉舞翻环身眩转。乾纲倒轧坤维旋，白日横空星宿见，
　　一夫心醉万物变。何况蚩尤之蹴蹋，安得不以熊罴战。
　　呜呼，风后力牧得亲见，我可奈何兮又进一杯除健羡。
　　有酒有酒兮告临江，风漫漫兮波长。渺渺兮注海，
　　海苍苍兮路茫茫。彼万流之混入兮，
　　又安能分若畎浍淮河与夫岷吴之巨江。味作咸而若一，
　　虽甘淡兮谁谓尔为良。济涓涓而缕贯，
　　将奈何兮万里之浑黄。鲸归穴兮渤溢，鳌载山兮低昂。
　　阴火然兮众族沸渭，飓风作兮昼夜猖狂。顾千珍与万怪兮，
　　皆委润而深藏。信天地之潴蓄兮，
　　我可奈何兮一杯又进兮包大荒。
　　有酒有酒兮日将落，馀光委照在林薄。阳乌撩乱兮屋上栖，
　　阴怪跳趫兮水中跃。月争光兮星又繁，烧横空兮焰仍烁。
　　我可奈何兮时既昏，一杯又进兮聊处廓。
　　有酒有酒兮再祝，祝予心兮何欲。欲天泰而地宁，
　　欲人康而岁熟。欲凤翥而鹓随兮，欲龙亨而骥逐。
　　欲日盛而星微兮，欲滋兰而歼毒。欲人欲而天从，
　　苟天未从兮，我可奈何兮一杯又进聊自足。
　　◎卷.3【华之巫（景戌）】元稹
　　有一人兮神之侧，庙森森兮神默默。神默默兮可奈何，
　　愿一见神兮何可得。女巫索我何所有，神之开闭予之手。
　　我能进若神之前，神不自言寄予口。尔欲见神安尔身，
　　买我神钱沽我酒。我家又有神之盘，尔进此盘神尔安。
　　此盘不进行路难，陆有摧车舟有澜。我闻此语长太息，
　　岂有神明欺正直。尔居大道谁南北，姿矫神言假神力。
　　假神力兮神未悟，行道之人不得度。我欲见神诛尔巫，
　　岂是因巫假神祜。尔巫，尔巫，尔独不闻乎。与其媚于奥，
　　不若媚于灶。使我倾心事尔巫，吾宁驱车守吾道。
　　尔巫尔巫且相保，吾民自有丘之祷。
　　◎卷.4【庙之神】元稹
　　我马烦兮释我车，神之庙兮山之阿。予一拜而一祝，
　　祝予心之无涯。涕汍澜而零落，神寂默而无哗。神兮神兮，
　　奈神之寂默而不言何。复再拜而再祝，鼓吾腹兮歌吾歌。
　　歌曰：今耶，古耶，有耶，无耶。福不自神耶，
　　神不福人耶。巫尔惑耶，稔而诛耶。谒不得耶，
　　终不可谒耶。返吾驾而遵吾道，庙之木兮山之花。


第四百二十一卷
　　◎卷.1【村花晚（庚寅）】元稹
　　三春已暮桃李伤，棠梨花白蔓菁黄。村中女儿争摘将，
　　插刺头鬓相夸张。田翁蚕老迷臭香，晒暴gqgQ熏衣裳。
　　非无后秀与孤芳，奈尔千株万顷之茫茫。
　　天公此意何可量，长教尔辈时节长。
　　◎卷.2【紫踯躅】元稹
　　紫踯躅，灭紫拢裙倚山腹。文君新寡乍归来，
　　羞怨春风不能哭。我从相识便相怜，但是花丛不回目。
　　去年春别湘水头，今年夏见青山曲。迢迢远在青山上，
　　山高水阔难容足。愿为朝日早相暾，愿作轻风暗相触。
　　乐踯躅，我向通州尔幽独。可怜今夜宿青山，
　　何年却向青山宿。山花渐暗月渐明，月照空山满山绿。
　　山空月午夜无人，何处知我颜如玉。
　　◎卷.3【山枇杷】元稹
　　山枇杷，花似牡丹殷泼血。往年乘传过青山，
　　正值山花好时节。压枝凝艳已全开，映叶香苞才半裂。
　　紧搏红袖欲支颐，慢解绛囊初破结。金线丛飘繁蕊乱，
　　珊瑚朵重纤茎折。因风旋落裙片飞，带日斜看目精热。
　　亚水依岩半倾侧，笼云隐雾多愁绝。绿珠语尽身欲投，
　　汉武眼穿神渐灭。秾姿秀色人皆爱，怨媚羞容我偏别。
　　说向闲人人不听，曾向乐天时一说。昨来谷口先相问，
　　及到山前已消歇。左降通州十日迟，又与幽花一年别。
　　山枇杷，尔托深山何太拙。天高万里看不精，
　　帝在九重声不彻。园中杏树良人醉，陌上柳枝年少折。
　　因尔幽芳喻昔贤，磻谿冷坐权门咽。
　　◎卷.4【树上乌（癸卯）】元稹
　　树上乌，洲中有树巢若铺。百巢一树知几乌，
　　一乌不下三四雏，雏又生雏知几雏。老乌未死雏已乌，
　　散向人间何处无。攫麑啄卵方可食，男女群强最多力。
　　灵蛇万古唯一珠，岂可抨弹千万亿。
　　吾不会天教尔辈多子孙，告诉天公天不言。
　　◎卷.5【琵琶歌（寄管儿，兼诲铁山。此后并新题乐府）】元稹
　　琵琶宫调八十一，旋宫三调弹不出。玄宗偏许贺怀智，
　　段师此艺还相匹。自后流传指拨衰，昆仑善才徒尔为。
　　澒声少得似雷吼，缠弦不敢弹羊皮。人间奇事会相续，
　　但有卞和无有玉。段师弟子数十人，李家管儿称上足。
　　管儿不作供奉儿，抛在东都双鬓丝。逢人便请送杯盏，
　　著尽工夫人不知。李家兄弟皆爱酒，我是酒徒为密友。
　　著作曾邀连夜宿，中碾春溪华新绿。平明船载管儿行，
　　尽日听弹无限曲。曲名无限知者鲜，霓裳羽衣偏宛转。
　　凉州大遍最豪嘈，六幺散序多笼撚。我闻此曲深赏奇，
　　赏著奇处惊管儿。管儿为我双泪垂，自弹此曲长自悲。
　　泪垂捍拨朱弦湿，冰泉呜咽流莺涩。因兹弹作雨霖铃，
　　风雨萧条鬼神泣。一弹既罢又一弹，珠幢夜静风珊珊。
　　低回慢弄关山思，坐对燕然秋月寒。月寒一声深殿磬，
　　骤弹曲破音繁并。百万金铃旋玉盘，醉客满船皆暂醒。
　　自兹听后六七年，管儿在洛我朝天。游想慈恩杏园里，
　　梦寐仁风花树前。去年御史留东台，公私蹙促颜不开。
　　今春制狱正撩乱，昼夜推囚心似灰。暂辍归时寻著作，
　　著作南园花坼萼。胭脂耀眼桃正红，雪片满溪梅已落。
　　是夕青春值三五，花枝向月云含吐。著作施樽命管儿，
　　管儿久别今方睹。管儿还为弹六幺，六幺依旧声迢迢。
　　猿鸣雪岫来三峡，鹤唳晴空闻九霄。逡巡弹得六幺彻，
　　霜刀破竹无残节。幽关鸦轧胡雁悲，断弦砉騞层冰裂。
　　我为含凄叹奇绝，许作长歌始终说。艺奇思寡尘事多，
　　许来寒暑又经过。如今左降在闲处，始为管儿歌此歌。
　　歌此歌，寄管儿。管儿管儿忧尔衰，尔衰之后继者谁。
　　继之无乃在铁山，铁山已近曹穆间。性灵甚好功犹浅，
　　急处未得臻幽闲。努力铁山勤学取，莫遣后来无所祖。
　　◎卷.6【小胡笳引（桂府王推官出蜀匠雷氏金徽琴请姜宣弹）】元稹
　　雷氏金徽琴，王君宝重轻千金。三峡流中将得来，
　　明窗拂席幽匣开。朱弦宛转盘凤足，骤击数声风雨回。
　　哀笳慢指董家本，姜生得之妙思忖。泛徽胡雁咽萧萧，
　　绕指辘轳圆衮衮。吞恨缄情乍轻激，故国关山心历历。
　　潺湲疑是雁鸊鹈，砉騞如闻发鸣镝。流宫变徵渐幽咽，
　　别鹤欲飞猿欲绝。秋霜满树叶辞风，寒雏坠地乌啼血。
　　哀弦已罢春恨长，恨长何恨怀我乡。我乡安在长城窟，
　　闻君虏奏心飘忽。何时窄袖短貂裘，胭脂山下弯明月。
　　◎卷.7【去杭州（送王师范）】元稹
　　房杜王魏之子孙，虽及百代为清门。骏骨凤毛真可贵，
　　冈头泽底促足论。去年江上识君面，爱君风貌情已敦。
　　与君言语见君性，灵府坦荡消尘烦。自兹心洽迹亦洽，
　　居常并榻游并轩。柳阴覆岸郑监水，李花压树韦公园。
　　每出新诗共联缀，闲因醉舞相牵援。时寻沙尾枫林夕，
　　夜摘兰丛衣露繁。今君别我欲何去，自言远结迢迢婚。
　　简书五府已再至，波涛万里酬一言。为君再拜赠君语，
　　愿君静听君勿喧。君名师范欲何范，君之烈祖遗范存。
　　永宁昔在抡鉴表，沙汰沉浊澄浚源。君今取友由取士，
　　得不别白清与浑。昔公事主尽忠谠，虽及死谏誓不谖。
　　今君佐藩如佐主，得不陈露酬所恩。昔公为善日不足，
　　假寐待旦朝至尊。今君三十朝未与，得不寸晷倍玙璠。
　　昔公令子尚贵主，公执舅礼妇执笲。返拜之仪自此绝，
　　关雎之化皎不昏。君今远娉奉明祀，得不齐励亲蘋蘩。
　　斯言皆为书佩带，然后别袂乃可扪。别袂可扪不可解，
　　解袂开帆凄别魂。魂摇江树鸟飞没，帆挂樯竿鸟尾翻。
　　翻风驾浪拍何处，直指杭州由上元。上元萧寺基址在，
　　杭州潮水霜雪屯。潮户迎潮击潮鼓，潮平潮退有潮痕。
　　得得为题罗刹石，古来非独伍员冤。
　　◎卷.8【南家桃】元稹
　　南家桃树深红色，日照露光看不得。树小花狂风易吹，
　　一夜风吹满墙北。离人自有经时别，眼前落花心叹息。
　　更待明年花满枝，一年迢递空相忆。
　　◎卷.9【志坚师】元稹
　　嵩山老僧披破衲，七十八年三十腊。灵武朝天辽海征，
　　宇宙曾行三四匝。初因怏怏薙却头，便绕嵩山寂师塔。
　　淮西未返半年前，已见淮西阵云合。
　　◎卷.10【答子蒙】元稹
　　报卢君，门外雪纷纷。纷纷门外雪，城中鼓声绝。
　　强梁御史人觑步，安得夜开沽酒户。
　　◎卷.11【辛夷花（问韩员外）】元稹
　　问君辛夷花，君言已斑驳。不畏辛夷不烂开，
　　顾我筋骸官束缚。缚遣推囚名御史，狼藉囚徒满田地。
　　明日不推缘国忌，依前不得花前醉。韩员外家好辛夷，
　　开时乞取三两枝。折枝为赠君莫惜，纵君不折风亦吹。
　　◎卷.12【厅前柏】元稹
　　厅前柏，知君曾对罗希奭。我本癫狂耽酒人，
　　何事与君为对敌。为对敌，洛阳城中花赤白。花赤白，
　　囚渐多，花之赤白奈尔何。
　　◎卷.13【夜别筵】元稹
　　夜长酒阑灯花长，灯花落地复落床。似我别泪三四行，
　　滴君满坐之衣裳。与君别后泪痕在，年年著衣心莫改。
　　◎卷.14【三泉驿】元稹
　　三泉驿内逢上巳，新叶趋尘花落地。劝君满盏君莫辞，
　　别后无人共君醉。洛阳城中无限人，贵人自贵贫自贫。
　　◎卷.15【何满子歌（张湖南座为唐有态作）】元稹
　　何满能歌能宛转，天宝年中世称罕。婴刑系在囹圄间，
　　水调哀音歌愤懑。梨园弟子奏玄宗，一唱承恩羁网缓。
　　便将何满为曲名，御谱亲题乐府纂。鱼家入内本领绝，
　　叶氏有年声气短。自外徒烦记得词，点拍才成已夸诞。
　　我来湖外拜君侯，正值灰飞仲春琯。广宴江亭为我开，
　　红妆逼坐花枝暖。此时有态蹋华筵，未吐芳词貌夷坦。
　　翠蛾转盼摇雀钗，碧袖歌垂翻鹤卵。定面凝眸一声发，
　　云停尘下何劳算。迢迢击磬远玲玲，一一贯珠匀款款。
　　犯羽含商移调态，留情度意抛弦管。湘妃宝瑟水上来，
　　秦女玉箫空外满。缠绵叠破最殷勤，整顿衣裳颇闲散。
　　冰含远溜咽还通，莺泥晚花啼渐懒。敛黛吞声若自冤，
　　郑袖见捐西子浣。阴山鸣雁晓断行，巫峡哀猿夜呼伴。
　　古者诸侯飨外宾，鹿鸣三奏陈圭瓒。何如有态一曲终，
　　牙筹记令红螺碗。
　　◎卷.16【通州丁溪馆夜别李景信三首】元稹
　　月濛濛兮山掩掩，束束别魂眉敛敛。蠡盏覆时天欲明，
　　碧幌青灯风滟滟。泪消语尽还暂眠，唯梦千山万山险。
　　水环环兮山簇簇，啼鸟声声妇人哭。离床别脸睡还开，
　　灯灺暗飘珠蔌蔌。山深虎横馆无门，夜集巴儿扣空木。
　　雨潇潇兮鹃咽咽，倾冠倒枕灯临灭。倦僮呼唤应复眠，
　　啼鸡拍翅三声绝。握手相看其奈何，奈何其奈天明别。
　　◎卷.17【酬郑从事四年九月宴望海亭，次用旧韵】元稹
　　海亭树木何茏葱，寒光透坼秋玲珑。湖山四面争气色，
　　旷望不与人间同。一拳墺伏东武小，两山斗构秦望雄。
　　嵌空古墓失文种，突兀怪石疑防风。舟船骈比有宗侣，
　　水云滃泱无始终。雪花布遍稻陇白，日脚插入秋波红。
　　兴馀望剧酒四坐，歌声舞艳烟霞中。酒酣从事歌送我，
　　歌云此乐难再逢。良时年少犹健羡，使君况是头白翁。
　　我闻此曲深叹息，唧唧不异秋草虫。忆年十五学构厦，
　　有意盖覆天下穷。安知四十虚富贵，朱紫束缚心志空。
　　妆梳伎女上楼榭，止欲欢乐微茫躬。虽无趣尚慕贤圣，
　　幸有心目知西东。欲将滑甘柔藏府，已被郁噎冲喉咙。
　　君今劝我酒太醉，醉语不复能冲融。劝君莫学虚富贵，
　　不是贤人难变通。


第四百二十二卷
　　◎卷.1【梦游春七十韵】元稹
　　昔岁梦游春，梦游何所遇。梦入深洞中，果遂平生趣。
　　清泠浅漫流，画舫兰篙渡。过尽万株桃，盘旋竹林路。
　　长廊抱小楼，门牖相回互。楼下杂花丛，丛边绕鸳鹭。
　　池光漾霞影，晓日初明煦。未敢上阶行，频移曲池步。
　　乌龙不作声，碧玉曾相慕。渐到帘幕间，裴回意犹惧。
　　闲窥东西閤，奇玩参差布。隔子碧油糊，驼钩紫金镀。
　　逡巡日渐高，影响人将寤。鹦鹉饥乱鸣，娇娃睡犹怒。
　　帘开侍儿起，见我遥相谕。铺设绣红茵，施张钿妆具。
　　潜褰翡翠帷，瞥见珊瑚树。不辨花貌人，空惊香若雾。
　　身回夜合偏，态敛晨霞聚。睡脸桃破风，汗妆莲委露。
　　丛梳百叶髻，金蹙重台屦。纰软钿头裙，玲珑合欢袴。
　　鲜妍脂粉薄，暗淡衣裳故。最似红牡丹，雨来春欲暮。
　　梦魂良易惊，灵境难久寓。夜夜望天河，无由重沿溯。
　　结念心所期，返如禅顿悟。觉来八九年，不向花回顾。
　　杂合两京春，喧阗众禽护。我到看花时，但作怀仙句。
　　浮生转经历，道性尤坚固。近作梦仙诗，亦知劳肺腑。
　　一梦何足云，良时事婚娶。当年二纪初，嘉节三星度。
　　朝蕣玉佩迎，高松女萝附。韦门正全盛，出入多欢裕。
　　甲第涨清池，鸣驺引朱辂。广榭舞萎蕤，长筵宾杂厝。
　　青春讵几日，华实潜幽蠹。秋月照潘郎，空山怀谢傅。
　　红楼嗟坏壁，金谷迷荒戍。石压破阑干，门摧旧梐枑。
　　虽云觉梦殊，同是终难驻。悰绪竟何如，棼丝不成絇。
　　卓女白头吟，阿娇金屋赋。重璧盛姬台，青冢明妃墓。
　　尽委穷尘骨，皆随流波注。幸有古如今，何劳缣比素。
　　况余当盛时，早岁谐如务。诏册冠贤良，谏垣陈好恶。
　　三十再登朝，一登还一仆。宠荣非不早，邅回亦云屡。
　　直气在膏肓，氛氲日沉痼。不言意不快，快意言多忤。
　　忤诚人所贼，性亦天之付。乍可沉为香，不能浮作瓠。
　　诚为坚所守，未为明所措。事事身已经，营营计何误。
　　美玉琢文珪，良金填武库。徒谓自坚贞，安知受砻铸。
　　长丝羁野马，密网罗阴兔。物外各迢迢，谁能远相锢。
　　时来既若飞，祸速当如骛。曩意自未精，此行何所诉。
　　努力去江陵，笑言谁与晤。江花纵可怜，奈非心所慕。
　　石竹逞奸黠，蔓青夸亩数。一种薄地生，浅深何足妒。
　　荷叶水上生，团团水中住。泻水置叶中，君看不相污。
　　◎卷.2【桐花落】元稹
　　莎草遍桐阴，桐花满莎落。盖覆相团圆，可怜无厚薄。
　　昔岁幽院中，深堂下帘幕。同在后门前，因论花好恶。
　　君夸沉檀样，云是指撝作。暗澹灭紫花，句连蹙金萼。
　　都绣六七枝，斗成双孔雀。尾上稠叠花，又将金解络。
　　我爱看不已，君烦睡先著。我作绣桐诗，系君裙带著。
　　别来苦修道，此意都萧索。今日竟相牵，思量偶然错。
　　◎卷.3【梦昔时】元稹
　　闲窗结幽梦，此梦谁人知。夜半初得处，天明临去时。
　　山川已久隔，云雨两无期。何事来相感，又成新别离。
　　◎卷.4【恨妆成】元稹
　　晓日穿隙明，开帷理妆点。傅粉贵重重，施朱怜冉冉。
　　柔鬟背额垂，丛鬓随钗敛。凝翠晕蛾眉，轻红拂花脸。
　　满头行小梳，当面施圆靥。最恨落花时，妆成独披掩。
　　◎卷.5【古决绝词】元稹
　　乍可为天上牵牛织女星，不愿为庭前红槿枝。
　　七月七日一相见，相见故心终不移。那能朝开暮飞去，
　　一任东西南北吹。分不两相守，恨不两相思。对面且如此，
　　背面当可知。春风撩乱伯劳语，况是此时抛去时。
　　握手苦相问，竟不言后期。君情既决绝，妾意已参差。
　　借如死生别，安得长苦悲。
　　噫春冰之将泮，何予怀之独结。有美一人，于焉旷绝。
　　一日不见，比一日于三年，况三年之旷别。
　　水得风兮小而已波，笋在苞兮高不见节。矧桃李之当春，
　　竞众人而攀折。我自顾悠悠而若云，
　　又安能保君皑皑之如雪。感破镜之分明，睹泪痕之馀血。
　　幸他人之既不我先，又安能使他人之终不我夺。已焉哉，
　　织女别黄姑。一年一度暂相见，彼此隔河何事无。
　　夜夜相抱眠，幽怀尚沉结。那堪一年事，长遣一宵说。
　　但感久相思，何暇暂相悦。虹桥薄夜成，龙驾侵晨列。
　　生憎野鹤性迟回，死恨天鸡识时节。曙色渐曈曈，
　　华星欲明灭。一去又一年，一年何可时彻。有此迢递期，
　　不如死生别。天公隔是妒相怜，何不便教相决绝。
　　◎卷.6【樱桃花】元稹
　　樱桃花，一枝两枝千万朵。花砖曾立摘花人，
　　窣破罗裙红似火。
　　◎卷.7【曹十九舞绿钿】元稹
　　急管清弄频，舞衣才揽结。含情独摇手，双袖参差列。
　　騕褭柳牵丝，炫转风回雪。凝眄娇不移，往往度繁节。
　　◎卷.8【闺晚】元稹
　　红裙委砖阶，玉爪kO朱橘。素臆光如砑，明瞳艳凝溢。
　　调弦不成曲，学书徒弄笔。夜色侵洞房，春烟透帘出。
　　◎卷.9【晓将别】元稹
　　风露晓凄凄，月下西墙西。行人帐中起，思妇枕前啼。
　　屑屑命僮御，晨装俨已齐。将去复携手，日高方解携。
　　◎卷.10【蔷薇架（清水驿）】元稹
　　五色阶前架，一张笼上被。殷红稠叠花，半绿鲜明地。
　　风蔓罗裙带，露英莲脸泪。多逢走马郎，可惜帘边思。
　　◎卷.11【月暗】元稹
　　月暗灯残面墙泣，罗缨斗重知啼湿。真珠帘断蝙蝠飞，
　　燕子巢空萤火入。深殿门重夜漏严，柔□□□□年急。
　　君王掌上容一人，更有轻身何处立。
　　◎卷.12【新秋】元稹
　　旦暮已凄凉，离人远思忙。夏衣临晓薄，秋影入檐长。
　　前事风随扇，归心燕在梁。殷勤寄牛女，河汉正相望。
　　◎卷.13【赠双文】元稹
　　艳极翻含怨，怜多转自娇。有时还暂笑，闲坐爱无憀。
　　晓月行看堕，春酥见欲消。何因肯垂手，不敢望回腰。
　　◎卷.14【春别】元稹
　　幽芳本未阑，君去蕙花残。河汉秋期远，关山世路难。
　　云屏留粉絮，风幌引香兰。肠断回文锦，春深独自看。
　　◎卷.15【和乐天示杨琼】元稹
　　我在江陵少年日，知有杨琼初唤出。腰身瘦小歌圆紧，
　　依约年应十六七。去年十月过苏州，琼来拜问郎不识。
　　青衫玉貌何处去，安得红旗遮头白。我语杨琼琼莫语，
　　汝虽笑我我笑汝。汝今无复小腰身，不似江陵时好女。
　　杨琼为我歌送酒，尔忆江陵县中否。江陵王令骨为灰，
　　车来嫁作尚书妇。卢戡及第严涧在，其馀死者十八九。
　　我今贺尔亦自多，尔得老成余白首。
　　◎卷.16【鱼中素】元稹
　　重叠鱼中素，幽缄手自开。斜红馀泪迹，知著脸边来。
　　◎卷.17【代九九】元稹
　　昔年桃李月，颜色共花宜。回脸莲初破，低蛾柳并垂。
　　望山多倚树，弄水爱临池。远被登楼识，潜因倒影窥。
　　隔林徒想像，上砌转逶迤。谩掷庭中果，虚攀墙外枝。
　　强持文玉佩，求结麝香缡。阿母怜金重，亲兄要马骑。
　　把将娇小女，嫁与冶游儿。自隐勤勤索，相要事事随。
　　每常同坐卧，不省暂参差。才学羞兼妒，何言宠便移。
　　青春来易皎，白日誓先亏。僻性嗔来见，邪行醉后知。
　　别床铺枕席，当面指瑕疵。妾貌应犹在，君情遽若斯。
　　的成终世恨，焉用此宵为。鸾镜灯前扑，鸳衾手下隳。
　　参商半夜起，琴瑟一声离。努力新丛艳，狂风次第吹。
　　◎卷.18【卢十九子蒙吟卢七员外洛川怀古六韵，命余和】元稹
　　闻道卢明府，闲行咏洛神。浪圆疑靥笑，波斗忆眉颦。
　　蹀躞桥头马，空濛水上尘。草芽犹犯雪，冰岸欲消春。
　　寓目终无限，通辞未有因。子蒙将此曲，吟似独眠人。
　　◎卷.19【刘、阮妻二首】元稹
　　仙洞千年一度闲，等闲偷入又偷回。
　　桃花飞尽东风起，何处消沉去不来。
　　芙蓉脂肉绿云鬟，罨画楼台青黛山。
　　千树桃花万年药，不知何事忆人间。
　　◎卷.20【桃花】元稹
　　桃花浅深处，似匀深浅妆。春风助肠断，吹落白衣裳。
　　◎卷.21【暮秋】元稹
　　看著墙西日又沉，步廊回合戟门深。
　　栖乌满树声声绝，小玉上床铺夜衾。
　　◎卷.22【压墙花】元稹
　　野性大都迷里巷，爱将高树记人家。
　　春来偏认平阳宅，为见墙头拂面花。
　　◎卷.23【舞腰】元稹
　　裙裾旋旋手迢迢，不趁音声自趁娇。
　　未必诸郎知曲误，一时偷眼为回腰。
　　◎卷.24【白衣裳二首】元稹
　　雨湿轻尘隔院香，玉人初著白衣裳。
　　半含惆怅闲看绣，一朵梨花压象床。
　　藕丝衫子柳花裙，空著沈香慢火熏。
　　闲倚屏风笑周昉，枉抛心力画朝云。
　　◎卷.25【忆事】元稹
　　夜深闲到戟门边，却绕行廊又独眠。
　　明月满庭池水渌，桐花垂在翠帘前。
　　◎卷.26【寄旧诗与薛涛，因成长句】元稹
　　诗篇调态人皆有，细腻风光我独知。月夜咏花怜暗澹，
　　雨朝题柳为欹垂。长教碧玉藏深处，总向红笺写自随。
　　老大不能收拾得，与君闲似好男儿。
　　◎卷.27【友封体】元稹
　　雨送浮凉夏簟清，小楼腰褥怕单轻。微风暗度香囊转，
　　胧月斜穿隔子明。桦烛焰高黄耳吠，柳堤风静紫骝声。
　　频频闻动中门锁，桃叶知嗔未敢迎。
　　◎卷.28【看花】元稹
　　努力少年求好官，好花须是少年看。
　　君看老大逢花树，未折一枝心已阑。
　　◎卷.29【斑竹（得之湘流）】元稹
　　一枝斑竹渡湘沅，万里行人感别魂。
　　知是娥皇庙前物，远随风雨送啼痕。
　　◎卷.30【筝】元稹
　　莫愁私地爱王昌，夜夜筝声怨隔墙。火凤有凰求不得，
　　春莺无伴啭空长。急挥舞破催飞燕，慢逐歌词弄小娘。
　　死恨相如新索妇，枉将心力为他狂。
　　◎卷.31【春晓】元稹
　　半欲天明半未明，醉闻花气睡闻莺。
　　gd儿撼起钟声动，二十年前晓寺情。
　　◎卷.32【所思二首（一作刘禹锡诗，题作有所嗟）】元稹
　　庾亮楼中初见时，武昌春柳似腰肢。
　　相逢相失还如梦，为雨为云今不知。
　　鄂渚濛濛烟雨微，女郎魂逐暮云归。
　　只应长在汉阳渡，化作鸳鸯一只飞。
　　◎卷.33【莺莺诗（一作离思诗之首篇）】元稹
　　殷红浅碧旧衣裳，取次梳头暗淡妆。夜合带烟笼晓日，
　　牡丹经雨泣残阳。低迷隐笑原非笑，散漫清香不似香。
　　频动横波嗔阿母，等闲教见小儿郎。
　　◎卷.34【离思五首（一本并前首作六首）】元稹
　　自爱残妆晓镜中，环钗谩篸绿丝丛。
　　须臾日射燕脂颊，一朵红苏旋欲融。
　　山泉散漫绕阶流，万树桃花映小楼。
　　闲读道书慵未起，水晶帘下看梳头。
　　红罗著压逐时新，吉了花纱嫩麹尘。
　　第一莫嫌材地弱，些些纰缦最宜人。
　　曾经沧海难为水，除却巫山不是云。
　　取次花丛懒回顾，半缘修道半缘君。
　　寻常百种花齐发，偏摘梨花与白人。
　　今日江头两三树，可怜和叶度残春。
　　◎卷.35【杂忆五首】元稹
　　今年寒食月无光，夜色才侵已上床。
　　忆得双文通内里，玉栊深处暗闻香。
　　花笼微月竹笼烟，百尺丝绳拂地悬。
　　忆得双文人静后，潜教桃叶送秋千。
　　寒轻夜浅绕回廊，不辨花丛暗辨香。
　　忆得双文胧月下，小楼前后捉迷藏。
　　山榴似火叶相兼，亚拂砖阶半拂檐。
　　忆得双文独披掩，满头花草倚新帘。
　　春冰消尽碧波湖，漾影残霞似有无。
　　忆得双文衫子薄，钿头云映褪红酥。
　　◎卷.36【有所教】元稹
　　莫画长眉画短眉，斜红伤竖莫伤垂。
　　人人总解争时势，都大须看各自宜。
　　◎卷.37【襄阳为卢窦纪事（第五首一作马戴诗襄阳席上呈于司空）】元稹
　　帝下真符召玉真，偶逢游女暂相亲。
　　素书三卷留为赠，从向人间说向人。
　　风弄花枝月照阶，醉和春睡倚香怀。
　　依稀似觉双环动，潜被萧郎卸玉钗。
　　莺声撩乱曙灯残，暗觅金钗动晓寒。
　　犹带春酲懒相送，樱桃花下隔帘看。
　　琉璃波面月笼烟，暂逐萧郎走上天。
　　今日归时最肠断，回江还是夜来船。
　　花枝临水复临堤，闲照江流亦照泥。
　　千万春风好抬举，夜来曾有凤凰栖。
　　◎卷.38【会真诗三十韵】元稹
　　微月透帘栊，萤光度碧空。遥天初缥缈，低树渐葱茏。
　　龙吹过庭竹，鸾歌拂井桐。罗绡垂薄雾，环佩响轻风。
　　绛节随金母，云心捧玉童。更深人悄悄，晨会雨濛濛。
　　珠莹光文履，花明隐绣栊。宝钗行彩凤，罗帔掩丹虹。
　　言自瑶华浦，将朝碧帝宫。因游李城北，偶向宋家东。
　　戏调初微拒，柔情已暗通。低鬟蝉影动，回步玉尘蒙。
　　转面流花雪，登床抱绮丛。鸳鸯交颈舞，翡翠合欢笼。
　　眉黛羞频聚，朱唇暖更融。气清兰蕊馥，肤润玉肌丰。
　　无力慵移腕，多娇爱敛躬。汗光珠点点，发乱绿松松。
　　方喜千年会，俄闻五夜穷。留连时有限，缱绻意难终。
　　慢脸含愁态，芳词誓素衷。赠环明运合，留结表心同。
　　啼粉流清镜，残灯绕暗虫。华光犹冉冉，旭日渐曈曈。
　　警乘还归洛，吹箫亦上嵩。衣香犹染麝，枕腻尚残红。
　　幂幂临塘草，飘飘思渚蓬。素琴鸣怨鹤，清汉望归鸿。
　　海阔诚难度，天高不易冲。行云无处所，萧史在楼中。
　　◎卷.39【古艳诗二首】元稹
　　春来频到宋家东，垂袖开怀待好风。
　　莺藏柳暗无人语，惟有墙花满树红。
　　深院无人草树光，娇莺不语趁阴藏。
　　等闲弄水浮花片，流出门前赚阮郎。


第四百二十三卷
　　◎卷.1【奉和浙西大夫李德裕述梦四十韵大夫本题言…次本韵】元稹
　　闻有池塘什，还因梦寐遭。攀禾工类蔡，咏豆敏过曹。
　　庄蝶玄言秘，罗禽藻思高。戈矛排笔阵，貔虎让文韬。
　　彩缋鸾凰颈，权奇骥騄髦。神枢千里应，华衮一言褒。
　　李广留飞箭，王祥得佩刀。传乘司隶马，继染翰林毫。
　　辨颖□超脱，词锋岂足櫜。金刚锥透玉，镔铁剑吹毛。
　　顾我曾陪附，思君正郁陶。近酬新乐录，仍寄续离骚。
　　阿阁偏随凤，方壶共跨鳌。借骑银杏叶，横赐锦垂萄。
　　冰井分珍果，金瓶贮御醪。独辞珠有戒，廉取玉非叨。
　　麦纸侵红点，兰灯焰碧高。代予言不易，承圣旨偏劳。
　　绕月同栖鹊，惊风比夜獒。吏传开锁契，神撼引铃绦。
　　渥泽深难报，危心过自操。犯颜诚恳恳，腾口惧忉忉。
　　佩宠虽緺绶，安贫尚葛袍。宾亲多谢绝，延荐必英豪。
　　分阻杯盘会，闲随寺观遨。祇园一林杏，仙洞万株桃。
　　澥海沧波减，昆明劫火熬。未陪登鹤驾，已讣堕乌号。
　　痛泪过江浪，冤声出海涛。尚看恩诏湿，已梦寿宫牢。
　　再造承天宝，新持济巨篙。犹怜弊簪履，重委旧旌旄。
　　北望心弥苦，西回首屡搔。九霄难就日，两浙仅容舠。
　　暮竹寒窗影，衰杨古郡濠。鱼虾集橘市，鹤鹳起亭皋。
　　朽刃休冲斗，良弓枉在弢。早弯摧虎兕，便铸垦蓬蒿。
　　渔艇宜孤棹，楼船称万艘。量材分用处，终不学滔滔。
　　◎卷.2【自述（一作王建宫词）】元稹
　　延英引对碧衣郎，江砚宣毫各别床。
　　天子下帘亲考试，宫人手里过茶汤。
　　◎卷.3【春分投简阳明洞天作】元稹
　　中分春一半，今日半春徂。老惜光阴甚，慵牵兴绪孤。
　　偶成投秘简，聊得泛平湖。郡邑移仙界，山川展画图。
　　旌旗遮屿浦，士女满闉闍。似木吴儿劲，如花越女姝。
　　牛侬惊力直，蚕妾笑睢盱。怪我携章甫，嘲人托鹧鸪。
　　闾阎随地胜，风俗与华殊。跣足沿流妇，丫头避役奴。
　　雕题虽少有，鸡卜尚多巫。乡味尤珍蛤，家神爱事乌。
　　舟船通海峤，田种绕城隅。栉比千艘合，袈裟万顷铺。
　　亥茶阗小市，渔父隔深芦。日脚斜穿浪，云根远曳蒲。
　　凝风花气度，新雨草芽苏。粉坏梅辞萼，红含杏缀珠。
　　薅馀秧渐长，烧后葑犹枯。绿綟高悬柳，青钱密辫榆。
　　驯鸥眠浅濑，惊雉迸平芜。水静王馀见，山空谢豹呼。
　　燕狂捎蛱蝶，螟挂集蒲卢。浅碧鹤新卵，深黄鹅嫩雏。
　　村扉以白板，寺壁耀赪糊。禹庙才离郭，陈庄恰半途。
　　石帆何峭峣，龙瑞本萦纡。穴为探符坼，潭因失箭刳。
　　堤形弯熨斗，峰势踊香炉。幢盖迎三洞，烟霞贮一壶。
　　桃枝蟠复直，桑树亚还扶。鳖解称从事，松堪作大夫。
　　荣光飘殿阁，虚籁合笙竽。庭狎仙翁鹿，池游县令凫。
　　君心除健羡，扣寂入虚无。冈蹋翻星纪，章飞动帝枢。
　　东皇提白日，北斗下玄都。骑吏裙皆紫，科车幰尽朱。
　　地侯鞭社伯，海若跨天吴。雾喷雷公怒，烟扬灶鬼趋。
　　投壶怜玉女，噀饭笑麻姑。果实经千岁，衣裳重六铢。
　　琼杯传素液，金匕进雕胡。掌里承来露，柈中钓得鲈。
　　菌生悲局促，柯烂觉须臾。稊米休言圣，醯鸡益伏愚。
　　鼓鼙催暝色，簪组缚微躯。遂别真徒侣，还来世路衢。
　　题诗叹城郭，挥手谢妻孥。幸有桃源近，全家肯去无。
　　◎卷.4【春游】元稹
　　酒户年年减，山行渐渐难。欲终心懒慢，转恐兴阑散。
　　镜水波犹冷，稽峰雪尚残。不能辜物色，乍可怯春寒。
　　远目伤千里，新年思万端。无人知此意，闲凭小栏干。
　　◎卷.5【除夜酬乐天】元稹
　　引傩绥旆乱毵毵，戏罢人归思不堪。虚涨火尘龟浦北，
　　无由阿伞凤城南。休官期限元同约，除夜情怀老共谙。
　　莫道明朝始添岁，今年春在岁前三。
　　◎卷.6【酬乐天初冬早寒见寄】元稹
　　乍起衣犹冷，微吟帽半欹。霜凝南屋瓦，鸡唱后园枝。
　　洛水碧云晓，吴宫黄叶时。两传千里意，书札不如诗。
　　◎卷.7【酬白乐天杏花园】元稹
　　刘郎不用闲惆怅，且作花间共醉人。
　　算得贞元旧朝士，几人同见太和春。
　　◎卷.8【过东都别乐天二首】元稹
　　君应怪我留连久，我欲与君辞别难。
　　白头徒侣渐稀少，明日恐君无此欢。
　　自识君来三度别，这回白尽老髭须。
　　恋君不去君须会，知得后回相见无。
　　◎卷.9【逢白公】元稹
　　远路事无限，相逢唯一言。月色照荣辱，长安千万门。
　　◎卷.10【酬白太傅】元稹
　　太空秋色凉，独鸟下微阳。三径池塘静，六街车马忙。
　　渐能高酒户，始是入诗狂。官冷且无事，追陪慎莫忘。
　　◎卷.11【和严给事闻唐昌观玉蕊花下有游仙】元稹
　　弄玉潜过玉树时，不教青鸟出花枝。
　　的应未有诸人觉，只是严郎不得知。
　　◎卷.12【赠毛仙翁】元稹
　　仙驾初从蓬海来，相逢又说向天台。一言亲授希微诀，
　　三夕同倾沆瀣杯。此日临风飘羽卫，他年嘉约指盐梅。
　　花前挥手迢遥去，目断霓旌不可陪。
　　◎卷.13【八月十四日夜玩月】元稹
　　犹欠一宵轮未满，紫霞红衬碧云端。
　　谁能唤得姮娥下，引向堂前子细看。
　　◎卷.14【寒食夜】元稹
　　红染桃花雪压梨，玲珑鸡子斗赢时。
　　今年不是明寒食，暗地秋千别有期。
　　◎卷.15【三月三十日程氏馆饯杜十四归京】元稹
　　江春今日尽，程馆祖筵开。我正南冠絷，君寻北路回。
　　谋身诚太拙，从宦苦无媒。处困方明命，遭时不在才。
　　逾年长倚玉，连夜共衔杯。涸溜沾濡沫，馀光照死灰。
　　行看鸿欲翥，敢惮酒相催。拍逐飞觥绝，香随舞袖来。
　　消梨抛五遍，娑葛fg三台。已许尊前倒，临风泪莫颓。
　　◎卷.16【酬张秘书因寄马赠诗】元稹
　　丞相功高厌武名，牵将战马寄儒生。四蹄荀距藏虽尽，
　　六尺须头见尚惊。减粟偷儿憎未饱，骑驴诗客骂先行。
　　劝君还却司空著，莫遣衙参傍子城。
　　◎卷.17【戏酬副使中丞见示四韵】元稹
　　莫恨暂櫜鞬，交游几个全。眼明相见日，肺病欲秋天。
　　五马虚盈枥，双蛾浪满船。可怜俱老大，无处用闲钱。
　　◎卷.18【赠柔之】元稹
　　穷冬到乡国，正岁别京华。自恨风尘眼，常看远地花。
　　碧幢还照曜，红粉莫咨嗟。嫁得浮云婿，相随即是家。
　　◎卷.19【修龟山鱼池示众僧】元稹
　　劝尔诸僧好护持，不须垂钓引青丝。
　　云山莫厌看经坐，便是浮生得道时。
　　◎卷.20【寄赠薛涛】元稹
　　锦江滑腻蛾眉秀，幻出文君与薛涛。言语巧偷鹦鹉舌，
　　文章分得凤凰毛。纷纷辞客多停笔，个个公卿欲梦刀。
　　别后相思隔烟水，菖蒲花发五云高。
　　◎卷.21【赠刘采春】元稹
　　新妆巧样画双蛾，谩里常州透额罗。正面偷匀光滑笏，
　　缓行轻踏破纹波。言辞雅措风流足，举止低回秀媚多。
　　更有恼人肠断处，选词能唱望夫歌。
　　◎卷.22【醉题东武】元稹
　　役役行人事，纷纷碎簿书。功夫两衙尽，留滞七年馀。
　　病痛梅天发，亲情海岸疏。因循未归得，不是忆鲈鱼。
　　◎卷.23【崔徽歌】元稹
　　崔徽本不是娼家，教歌按舞娼家长。使君知有不自由，
　　坐在头时立在掌。有客有客名丘夏，善写仪容得恣把。
　　为徽持此谢敬中，以死报郎为□□。
　　◎卷.24【一字至七字诗·茶】元稹
　　茶，香叶，嫩芽。慕诗客，爱僧家。碾雕白玉，
　　罗织红纱。铫煎黄蕊色，碗转麹尘花。夜后邀陪明月，
　　晨前命对朝霞。洗尽古今人不倦，将知醉后岂堪夸。
　　◎卷.25【句】元稹
　　儿歌杨柳叶，妾拂石榴花。（见《纪事》）
　　松门待制应全远，药树监搜可得知。（《文昌杂录》
　　云：唐宣政殿为正衙，殿庭东西有四松，松下待制官
　　立班之地，旧图犹存。殿门外有药树，监察御史监搜
　　之位在焉。唐制：百官入宫殿门，必搜，监察所掌也。
　　至太和元年，监搜始停）
　　髻鬟峨峨高一尺，门前立地看春风。（《李娃行》，
　　见许彦周《诗话》）


第四百二十四卷
　　◎卷.1【贺雨】白居易
　　皇帝嗣宝历，元和三年冬。自冬及春暮，不雨旱爞爞。
　　上心念下民，惧岁成灾凶。遂下罪己诏，殷勤告万邦。
　　帝曰予一人，继天承祖宗。忧勤不遑宁，夙夜心忡忡。
　　元年诛刘辟，一举靖巴邛。二年戮李锜，不战安江东。
　　顾惟眇眇德，遽有巍巍功。或者天降沴，无乃儆予躬。
　　上思答天戒，下思致时邕。莫如率其身，慈和与俭恭。
　　乃命罢进献，乃命赈饥穷。宥死降五刑，责己宽三农。
　　宫女出宣徽，厩马减飞龙。庶政靡不举，皆出自宸衷。
　　奔腾道路人，伛偻田野翁。欢呼相告报，感泣涕沾胸。
　　顺人人心悦，先天天意从。诏下才七日，和气生冲融。
　　凝为油油云，散作习习风。昼夜三日雨，凄凄复濛濛。
　　万心春熙熙，百谷青芃芃。人变愁为喜，岁易俭为丰。
　　乃知王者心，忧乐与众同。皇天与后土，所感无不通。
　　冠珮何锵锵，将相及王公。蹈舞呼万岁，列贺明庭中。
　　小臣诚愚陋，职忝金銮宫。稽首再三拜，一言献天聪。
　　君以明为圣，臣以直为忠。敢贺有其始，亦愿有其终。
　　◎卷.2【读张籍古乐府】白居易
　　张君何为者，业文三十春。尤工乐府诗，举代少其伦。
　　为诗意如何，六义互铺陈。风雅比兴外，未尝著空文。
　　读君学仙诗，可讽放佚君。读君董公诗，可诲贪暴臣。
　　读君商女诗，可感悍妇仁。读君勤齐诗，可劝薄夫敦。
　　上可裨教化，舒之济万民。下可理情性，卷之善一身。
　　始从青衿岁，迨此白发新。日夜秉笔吟，心苦力亦勤。
　　时无采诗官，委弃如泥尘。恐君百岁后，灭没人不闻。
　　愿藏中秘书，百代不湮沦。愿播内乐府，时得闻至尊。
　　言者志之苗，行者文之根。所以读君诗，亦知君为人。
　　如何欲五十，官小身贱贫。病眼街西住，无人行到门。
　　◎卷.3【哭孔戡】白居易
　　洛阳谁不死，戡死闻长安。我是知戡者，闻之涕泫然。
　　戡佐山东军，非义不可干。拂衣向西来，其道直如弦。
　　从事得如此，人人以为难。人言明明代，合置在朝端。
　　或望居谏司，有事戡必言。或望居宪府，有邪戡必弹。
　　惜哉两不谐，没齿为闲官。竟不得一日，謇謇立君前。
　　形骸随众人，敛葬北邙山。平生刚肠内，直气归其间。
　　贤者为生民，生死悬在天。谓天不爱人，胡为生其贤。
　　谓天果爱民，胡为夺其年。茫茫元化中，谁执如此权。
　　◎卷.4【凶宅】白居易
　　长安多大宅，列在街西东。往往朱门内，房廊相对空。
　　枭鸣松桂树，狐藏兰菊丛。苍苔黄叶地，日暮多旋风。
　　前主为将相，得罪窜巴庸。后主为公卿，寝疾殁其中。
　　连延四五主，殃祸继相锺。自从十年来，不利主人翁。
　　风雨坏檐隙，蛇鼠穿墙墉。人疑不敢买，日毁土木功。
　　嗟嗟俗人心，甚矣其愚蒙。但恐灾将至，不思祸所从。
　　我今题此诗，欲悟迷者胸。凡为大官人，年禄多高崇。
　　权重持难久，位高势易穷。骄者物之盈，老者数之终。
　　四者如寇盗，日夜来相攻。假使居吉土，孰能保其躬。
　　因小以明大，借家可喻邦。周秦宅殽函，其宅非不同。
　　一兴八百年，一死望夷宫。寄语家与国，人凶非宅凶。
　　◎卷.5【梦仙】白居易
　　人有梦仙者，梦身升上清。坐乘一白鹤，前引双红旌。
　　羽衣忽飘飘，玉鸾俄铮铮。半空直下视，人世尘冥冥。
　　渐失乡国处，才分山水形。东海一片白，列岳五点青。
　　须臾群仙来，相引朝玉京。安期羡门辈，列侍如公卿。
　　仰谒玉皇帝，稽首前致诚。帝言汝仙才，努力勿自轻。
　　却后十五年，期汝不死庭。再拜受斯言，既寤喜且惊。
　　秘之不敢泄，誓志居岩扃。恩爱舍骨肉，饮食断膻腥。
　　朝餐云母散，夜吸沆瀣精。空山三十载，日望辎輧迎。
　　前期过已久，鸾鹤无来声。齿发日衰白，耳目减聪明。
　　一朝同物化，身与粪壤并。神仙信有之，俗力非可营。
　　苟无金骨相，不列丹台名。徒传辟谷法，虚受烧丹经。
　　只自取勤苦，百年终不成。悲哉梦仙人，一梦误一生。
　　◎卷.6【观刈麦（时为盩厔县尉）】白居易
　　田家少闲月，五月人倍忙。夜来南风起，小麦覆陇黄。
　　妇姑荷簟食，童稚携壶浆。相随饷田去，丁壮在南冈。
　　足蒸暑土气，背灼炎天光。力尽不知热，但惜夏日长。
　　复有贫妇人，抱子在其傍。右手秉遗穗，左臂悬敝筐。
　　听其相顾言，闻者为悲伤。家田输税尽，拾此充饥肠。
　　今我何功德，曾不事农桑。吏禄三百石，岁晏有馀粮。
　　念此私自愧，尽日不能忘。
　　◎卷.7【题海图屏风（元和己丑年作）】白居易
　　海水无风时，波涛安悠悠。鳞介无小大，遂性各沉浮。
　　突兀海底鳌，首冠三神丘。钓网不能制，其来非一秋。
　　或者不量力，谓兹鳌可求。赑屃牵不动，纶绝沉其钩。
　　一鳌既顿颔，诸鳌齐掉头。白涛与黑浪，呼吸绕咽喉。
　　喷风激飞廉，鼓波怒阳侯。鲸鲵得其便，张口欲吞舟。
　　万里无活鳞，百川多倒流。遂使江汉水，朝宗意亦休。
　　苍然屏风上，此画良有由。
　　◎卷.8【羸骏】白居易
　　骅骝失其主，羸饿无人牧。向风嘶一声，莽苍黄河曲。
　　蹋冰水畔立，卧雪冢间宿。岁暮田野空，寒草不满腹。
　　岂无市骏者，尽是凡人目。相马失于瘦，遂遗千里足。
　　村中何扰扰，有吏征刍粟。输彼军厩中，化作驽骀肉。
　　◎卷.9【废琴】白居易
　　丝桐合为琴，中有太古声。古声澹无味，不称今人情。
　　玉徽光彩灭，朱弦尘土生。废弃来已久，遗音尚泠泠。
　　不辞为君弹，纵弹人不听。何物使之然，羌笛与秦筝。
　　◎卷.10【李都尉古剑】白居易
　　古剑寒黯黯，铸来几千秋。白光纳日月，紫气排斗牛。
　　有客借一观，爱之不敢求。湛然玉匣中，秋水澄不流。
　　至宝有本性，精刚无与俦。可使寸寸折，不能绕指柔。
　　愿快直士心，将断佞臣头。不愿报小怨，夜半刺私仇。
　　劝君慎所用，无作神兵羞。
　　◎卷.11【云居寺孤桐】白居易
　　一株青玉立，千叶绿云委。亭亭五丈馀，高意犹未已。
　　山僧年九十，清净老不死。自云手种时，一颗青桐子。
　　直从萌芽拔，高自毫末始。四面无附枝，中心有通理。
　　寄言立身者，孤直当如此。
　　◎卷.12【京兆府新栽莲（时为盩厔县尉趋府作）】白居易
　　污沟贮浊水，水上叶田田。我来一长叹，知是东溪莲。
　　下有青泥污，馨香无复全。上有红尘扑，颜色不得鲜。
　　物性犹如此，人事亦宜然。托根非其所，不如遭弃捐。
　　昔在溪中日，花叶媚清涟。今来不得地，憔悴府门前。
　　◎卷.13【月夜登阁避暑】白居易
　　旱久炎气盛，中人若燔烧。清风隐何处，草树不动摇。
　　何以避暑气，无如出尘嚣。行行都门外，佛阁正岧峣。
　　清凉近高生，烦热委静销。开襟当轩坐，意泰神飘飘。
　　回看归路傍，禾黍尽枯焦。独善诚有计，将何救旱苗。
　　◎卷.14【初授拾遗】白居易
　　奉诏登左掖，束带参朝议。何言初命卑，且脱风尘吏。
　　杜甫陈子昂，才名括天地。当时非不遇，尚无过斯位。
　　况余蹇薄者，宠至不自意。惊近白日光，惭非青云器。
　　天子方从谏，朝廷无忌讳。岂不思匪躬，适遇时无事。
　　受命已旬月，饱食随班次。谏纸忽盈箱，对之终自愧。
　　◎卷.15【赠元稹】白居易
　　自我从宦游，七年在长安。所得惟元君，乃知定交难。
　　岂无山上苗，径寸无岁寒。岂无要津水，咫尺有波澜。
　　之子异于是，久处誓不谖。无波古井水，有节秋竹竿。
　　一为同心友，三及芳岁阑。花下鞍马游，雪中杯酒欢。
　　衡门相逢迎，不具带与冠。春风日高睡，秋月夜深看。
　　不为同登科，不为同署官。所合在方寸，心源无异端。
　　◎卷.16【哭刘敦质】白居易
　　小树两株柏，新土三尺坟。苍苍白露草，此地哭刘君。
　　哭君岂无辞，辞云君子人。如何天不吊，穷悴至终身。
　　愚者多贵寿，贤者独贱迍。龙亢彼无悔，蠖屈此不伸。
　　哭罢持此辞，吾将诘羲文。
　　◎卷.17【答友问】白居易
　　大圭廉不割，利剑用不缺。当其斩马时，良玉不如铁。
　　置铁在洪炉，铁消易如雪。良玉同其中，三日烧不热。
　　君疑才与德，咏此知优劣。
　　◎卷.18【杂兴三首】白居易
　　楚王多内宠，倾国选嫔妃。又爱从禽乐，驰骋每相随。
　　锦鞲臂花隼，罗袂控金羁。遂习宫中女，皆如马上儿。
　　色禽合为荒，刑政两已衰。云梦春仍猎，章华夜不归。
　　东风二月天，春雁正离离。美人挟银镝，一发叠双飞。
　　飞鸿惊断行，敛翅避蛾眉。君王顾之笑，弓箭生光辉。
　　回眸语君曰，昔闻庄王时。有一愚夫人，其名曰樊姬。
　　不有此游乐，三载断鲜肥。
　　越国政初荒，越天旱不已。风日燥水田，水涸尘飞起。
　　国中新下令，官渠禁流水。流水不入田，壅入王宫里。
　　馀波养鱼鸟，倒影浮楼雉。澹滟九折池，萦回十馀里。
　　四月芰荷发，越王日游嬉。左右好风来，香动芙蓉蕊。
　　但爱芙蓉香，又种芙蓉子。不念阊门外，千里稻苗死。
　　吴王心日侈，服玩尽奇瑰。身卧翠羽帐，手持红玉杯。
　　冠垂明月珠，带束通天犀。行动自矜顾，数步一裴回。
　　小人知所好，怀宝四方来。奸邪得藉手，从此倖门开。
　　古称国之宝，谷米与贤才。今看君王眼，视之如尘灰。
　　伍员谏已死，浮尸去不回。姑苏台下草，麋鹿暗生麑。
　　◎卷.19【宿紫阁山北村】白居易
　　晨游紫阁峰，暮宿山下村。村老见余喜，为余开一尊。
　　举杯未及饮，暴卒来入门。紫衣挟刀斧，草草十馀人。
　　夺我席上酒，掣我盘中飧。主人退后立，敛手反如宾。
　　中庭有奇树，种来三十春。主人惜不得，持斧断其根。
　　口称采造家，身属神策军。主人慎勿语，中尉正承恩。
　　◎卷.20【读汉书】白居易
　　禾黍与稂莠，雨来同日滋。桃李与荆棘，霜降同夜萎。
　　草木既区别，荣枯那等夷。茫茫天地意，无乃太无私。
　　小人与君子，用置各有宜。奈何西汉末，忠邪并信之。
　　不然尽信忠，早绝邪臣窥。不然尽信邪，早使忠臣知。
　　优游两不断，盛业日已衰。痛矣萧京辈，终令陷祸机。
　　每读元成纪，愤愤令人悲。寄言为国者，不得学天时。
　　寄言为臣者，可以鉴于斯。
　　◎卷.21【赠樊著作】白居易
　　阳城为谏议，以正事其君。其手如屈轶，举必指佞臣。
　　卒使不仁者，不得秉国钧。元稹为御史，以直立其身。
　　其心如肺石，动必达穷民。东川八十家，冤愤一言伸。
　　刘辟肆乱心，杀人正纷纷。其嫂曰庾氏，弃绝不为亲。
　　从史萌逆节，隐心潜负恩。其佐曰孔戡，舍去不为宾。
　　凡此士与女，其道天下闻。常恐国史上，但记凤与麟。
　　贤者不为名，名彰教乃敦。每惜若人辈，身死名亦沦。
　　君为著作郎，职废志空存。虽有良史才，直笔无所申。
　　何不自著书，实录彼善人。编为一家言，以备史阙文。
　　◎卷.22【蜀路石妇】白居易
　　道傍一石妇，无记复无铭。传是此乡女，为妇孝且贞。
　　十五嫁邑人，十六夫征行。夫行二十载，妇独守孤茕。
　　其夫有父母，老病不安宁。其妇执妇道，一一如礼经。
　　晨昏问起居，恭顺发心诚。药饵自调节，膳羞必甘馨。
　　夫行竟不归，妇德转光明。后人高其节，刻石像妇形。
　　俨然整衣巾，若立在闺庭。似见舅姑礼，如闻环珮声。
　　至今为妇者，见此孝心生。不比山头石，空有望夫名。
　　◎卷.23【折剑头】白居易
　　拾得折剑头，不知折之由。一握青蛇尾，数寸碧峰头。
　　疑是斩鲸鲵，不然刺蛟虬。缺落泥土中，委弃无人收。
　　我有鄙介性，好刚不好柔。勿轻直折剑，犹胜曲全钩。
　　◎卷.24【登乐游园望】白居易
　　独上乐游园，四望天日曛。东北何霭霭，宫阙入烟云。
　　爱此高处立，忽如遗垢氛。耳目暂清旷，怀抱郁不伸。
　　下视十二街，绿树间红尘。车马徒满眼，不见心所亲。
　　孔生死洛阳，元九谪荆门。可怜南北路，高盖者何人。
　　◎卷.25【酬元九对新栽竹有怀见寄】白居易
　　昔我十年前，与君始相识。曾将秋竹竿，比君孤且直。
　　中心一以合，外事纷无极。共保秋竹心，风霜侵不得。
　　始嫌梧桐树，秋至先改色。不爱杨柳枝，春来软无力。
　　怜君别我后，见竹长相忆。长欲在眼前，故栽庭户侧。
　　分首今何处，君南我在北。吟我赠君诗，对之心恻恻。
　　◎卷.26【感鹤】白居易
　　鹤有不群者，飞飞在野田。饥不啄腐鼠，渴不饮盗泉。
　　贞姿自耿介，杂鸟何翩翾。同游不同志，如此十馀年。
　　一兴嗜欲念，遂为矰缴牵。委质小池内，争食群鸡前。
　　不惟怀稻粱，兼亦竞腥膻。不惟恋主人，兼亦狎乌鸢。
　　物心不可知，天性有时迁。一饱尚如此，况乘大夫轩。
　　◎卷.27【春雪】白居易
　　元和岁在卯，六年春二月。月晦寒食天，天阴夜飞雪。
　　连宵复竟日，浩浩殊未歇。大似落鹅毛，密如飘玉屑。
　　寒销春茫苍，气变风凛冽。上林草尽没，曲江水复结。
　　红乾杏花死，绿冻杨枝折。所怜物性伤，非惜年芳绝。
　　上天有时令，四序平分别。寒燠苟反常，物生皆夭阏。
　　我观圣人意，鲁史有其说。或记水不冰，或书霜不杀。
　　上将儆政教，下以防灾孽。兹雪今如何，信美非时节。
　　◎卷.28【高仆射】白居易
　　富贵人所爱，圣人去其泰。所以致仕年，著在礼经内。
　　玄元亦有训，知止则不殆。二疏独能行，遗迹东门外。
　　清风久销歇，迨此向千载。斯人古亦稀，何况今之代。
　　遑遑名利客，白首千百辈。惟有高仆射，七十悬车盖。
　　我年虽未老，岁月亦云迈。预恐耄及时，贪荣不能退。
　　中心私自儆，何以为我戒。故作仆射诗，书之于大带。
　　◎卷.29【白牡丹（和钱学士作）】白居易
　　城中看花客，旦暮走营营。素华人不顾，亦占牡丹名。
　　闭在深寺中，车马无来声。唯有钱学士，尽日绕丛行。
　　怜此皓然质，无人自芳馨。众嫌我独赏，移植在中庭。
　　留景夜不暝，迎光曙先明。对之心亦静，虚白相向生。
　　唐昌玉蕊花，攀玩众所争。折来比颜色，一种如瑶琼。
　　彼因稀见贵，此以多为轻。始知无正色，爱恶随人情。
　　岂惟花独尔，理与人事并。君看入时者，紫艳与红英。
　　◎卷.30【赠内】白居易
　　生为同室亲，死为同穴尘。他人尚相勉，而况我与君。
　　黔娄固穷士，妻贤忘其贫。冀缺一农夫，妻敬俨如宾。
　　陶潜不营生，翟氏自爨薪。梁鸿不肯仕，孟光甘布裙。
　　君虽不读书，此事耳亦闻。至此千载后，传是何如人。
　　人生未死间，不能忘其身。所须者衣食，不过饱与温。
　　蔬食足充饥，何必膏粱珍。缯絮足御寒，何必锦绣文。
　　君家有贻训，清白遗子孙。我亦贞苦士，与君新结婚。
　　庶保贫与素，偕老同欣欣。
　　◎卷.31【寄唐生】白居易
　　贾谊哭时事，阮籍哭路岐。唐生今亦哭，异代同其悲。
　　唐生者何人，五十寒且饥。不悲口无食，不悲身无衣。
　　所悲忠与义，悲甚则哭之。太尉击贼日，尚书叱盗时。
　　大夫死凶寇，谏议谪蛮夷。每见如此事，声发涕辄随。
　　往往闻其风，俗士犹或非。怜君头半白，其志竟不衰。
　　我亦君之徒，郁郁何所为。不能发声哭，转作乐府诗。
　　篇篇无空文，句句必尽规。功高虞人箴，痛甚骚人辞。
　　非求宫律高，不务文字奇。惟歌生民病，愿得天子知。
　　未得天子知，甘受时人嗤。药良气味苦，琴澹音声稀。
　　不惧权豪怒，亦任亲朋讥。人竟无奈何，呼作狂男儿。
　　每逢群盗息，或遇云雾披。但自高声歌，庶几天听卑。
　　歌哭虽异名，所感则同归。寄君三十章，与君为哭词。
　　◎卷.32【伤唐衢二首】白居易
　　自我心存道，外物少能逼。常排伤心事，不为长叹息。
　　忽闻唐衢死，不觉动颜色。悲端从东来，触我心恻恻。
　　伊昔未相知，偶游滑台侧。同宿李翱家，一言如旧识。
　　酒酣出送我，风雪黄河北。日西并马头，语别至昏黑。
　　君归向东郑，我来游上国。交心不交面，从此重相忆。
　　怜君儒家子，不得诗书力。五十著青衫，试官无禄食。
　　遗文仅千首，六义无差忒。散在京洛间，何人为收拾。
　　忆昨元和初，忝备谏官位。是时兵革后，生民正憔悴。
　　但伤民病痛，不识时忌讳。遂作秦中吟，一吟悲一事。
　　贵人皆怪怒，闲人亦非訾。天高未及闻，荆棘生满地。
　　惟有唐衢见，知我平生志。一读兴叹嗟，再吟垂涕泗。
　　因和三十韵，手题远缄寄。致吾陈杜间，赏爱非常意。
　　此人无复见，此诗犹可贵。今日开箧看，蠹鱼损文字。
　　不知何处葬，欲问先歔欷。终去哭坟前，还君一掬泪。
　　◎卷.33【问友】白居易
　　种兰不种艾，兰生艾亦生。根荄相交长，茎叶相附荣。
　　香茎与臭叶，日夜俱长大。锄艾恐伤兰，溉兰恐滋艾。
　　兰亦未能溉，艾亦未能除。沉吟意不决，问君合何如。
　　◎卷.34【悲哉行】白居易
　　悲哉为儒者，力学不知疲。读书眼欲暗，秉笔手生胝。
　　十上方一第，成名常苦迟。纵有宦达者，两鬓已成丝。
　　可怜少壮日，适在穷贱时。丈夫老且病，焉用富贵为。
　　沉沉朱门宅，中有乳臭儿。状貌如妇人，光明膏粱肌。
　　手不把书卷，身不擐戎衣。二十袭封爵，门承勋戚资。
　　春来日日出，服御何轻肥。朝从博徒饮，暮有倡楼期。
　　平封还酒债，堆金选蛾眉。声色狗马外，其馀一无知。
　　山苗与涧松，地势随高卑。古来无奈何，非君独伤悲。
　　◎卷.35【紫藤】白居易
　　藤花紫蒙茸，藤叶青扶疏。谁谓好颜色，而为害有馀。
　　下如蛇屈盘，上若绳萦纡。可怜中间树，束缚成枯株。
　　柔蔓不自胜，袅袅挂空虚。岂知缠树木，千夫力不如。
　　先柔后为害，有似谀佞徒。附著君权势，君迷不肯诛。
　　又如妖妇人，绸缪蛊其夫。奇邪坏人室，夫惑不能除。
　　寄言邦与家，所慎在其初。毫末不早辨，滋蔓信难图。
　　愿以藤为戒，铭之于座隅。
　　◎卷.36【放鹰】白居易
　　十月鹰出笼，草枯雉兔肥。下鞲随指顾，百掷无一遗。
　　鹰翅疾如风，鹰爪利如锥。本为鸟所设，今为人所资。
　　孰能使之然，有术甚易知。取其向背性，制在饥饱时。
　　不可使长饱，不可使长饥。饥则力不足，饱则背人飞。
　　乘饥纵搏击，未饱须絷维。所以爪翅功，而人坐收之。
　　圣明驭英雄，其术亦如斯。鄙语不可弃，吾闻诸猎师。
　　◎卷.37【慈乌夜啼】白居易
　　慈乌失其母，哑哑吐哀音。昼夜不飞去，经年守故林。
　　夜夜夜半啼，闻者为沾襟。声中如告诉，未尽反哺心。
　　百鸟岂无母，尔独哀怨深。应是母慈重，使尔悲不任。
　　昔有吴起者，母殁丧不临。嗟哉斯徒辈，其心不如禽。
　　慈乌复慈乌，鸟中之曾参。
　　◎卷.38【燕诗示刘叟】白居易
　　梁上有双燕，翩翩雄与雌。衔泥两椽间，一巢生四儿。
　　四儿日夜长，索食声孜孜。青虫不易捕，黄口无饱期。
　　觜爪虽欲敝，心力不知疲。须臾十来往，犹恐巢中饥。
　　辛勤三十日，母瘦雏渐肥。喃喃教言语，一一刷毛衣。
　　一旦羽翼成，引上庭树枝。举翅不回顾，随风四散飞。
　　雌雄空中鸣，声尽呼不归。却入空巢里，啁啾终夜悲。
　　燕燕尔勿悲，尔当返自思。思尔为雏日，高飞背母时。
　　当时父母念，今日尔应知。
　　◎卷.39【采地黄者】白居易
　　麦死春不雨，禾损秋早霜。岁晏无口食，田中采地黄。
　　采之将何用，持以易餱粮。凌晨荷锄去，薄暮不盈筐。
　　携来朱门家，卖与白面郎。与君啖肥马，可使照地光。
　　愿易马残粟，救此苦饥肠。
　　◎卷.40【初入太行路】白居易
　　天冷日不光，太行峰苍莽。尝闻此中险，今我方独往。
　　马蹄冻且滑，羊肠不可上。若比世路难，犹自平于掌。
　　◎卷.41【邓鲂、张彻落第】白居易
　　古琴无俗韵，奏罢无人听。寒松无妖花，枝下无人行。
　　春风十二街，轩骑不暂停。奔车看牡丹，走马听秦筝。
　　众目悦芳艳，松独守其贞。众耳喜郑卫，琴亦不改声。
　　怀哉二夫子，念此无自轻。
　　◎卷.42【送王处士】白居易
　　王门岂无酒，侯门岂无肉。主人贵且骄，待客礼不足。
　　望尘而拜者，朝夕走碌碌。王生独拂衣，遐举如云鹄。
　　宁归白云外，饮水卧空谷。不能随众人，敛手低眉目。
　　扣门与我别，酤酒留君宿。好去采薇人，终南山正绿。
　　◎卷.43【村居苦寒】白居易
　　八年十二月，五日雪纷纷。竹柏皆冻死，况彼无衣民。
　　回观村闾间，十室八九贫。北风利如剑，布絮不蔽身。
　　唯烧蒿棘火，愁坐夜待晨。乃知大寒岁，农者尤苦辛。
　　顾我当此日，草堂深掩门。褐裘覆紖被，坐卧有馀温。
　　幸免饥冻苦，又无垄亩勤。念彼深可愧，自问是何人。
　　◎卷.44【纳粟】白居易
　　有吏夜叩门，高声催纳粟。家人不待晓，场上张灯烛。
　　扬簸净如珠，一车三十斛。犹忧纳不中，鞭责及僮仆。
　　昔余谬从事，内愧才不足。连授四命官，坐尸十年禄。
　　常闻古人语，损益周必复。今日谅甘心，还他太仓谷。
　　◎卷.45【薛中丞】白居易
　　百人无一直，百直无一遇。借问遇者谁，正人行得路。
　　中丞薛存诚，守直心甚固。皇明烛如日，再使秉王度。
　　奸豪与佞巧，非不憎且惧。直道渐光明，邪谋难盖覆。
　　每因匪躬节，知有匡时具。张为坠网纲，倚作颓檐柱。
　　悠哉上天意，报施纷回互。自古已冥茫，从今尤不谕。
　　岂与小人意，昏然同好恶。不然君子人，何反如朝露。
　　裴相昨已夭，薛君今又去。以我惜贤心，五年如旦暮。
　　况闻善人命，长短系运数。今我一涕零，岂为中丞故。
　　◎卷.46【秋池二首】白居易
　　前池秋始半，卉物多摧坏。欲暮槿先萎，未霜荷已败。
　　默然有所感，可以从兹诫。本不种松筠，早凋何足怪。
　　凿池贮秋水，中有蘋与芰。天旱水暗消，塌然委空地。
　　有似泛泛者，附离权与贵。一旦恩势移，相随共憔悴。
　　◎卷.47【夏旱】白居易
　　太阴不离毕，太岁仍在午。旱日与炎风，枯焦我田亩。
　　金石欲销铄，况兹禾与黍。嗷嗷万族中，唯农最辛苦。
　　悯然望岁者，出门何所睹。但见棘与茨，罗生遍场圃。
　　恶苗承沴气，欣然得其所。感此因问天，可能长不雨。
　　◎卷.48【谕友】白居易
　　昨夜霜一降，杀君庭中槐。干叶不待黄，索索飞下来。
　　怜君感节物，晨起步前阶。临风蹋叶立，半日颜色哀。
　　西望长安城，歌钟十二街。何人不欢乐，君独心悠哉。
　　白日头上走，朱颜镜中颓。平生青云心，销化成死灰。
　　我今赠一言，胜饮酒千杯。其言虽甚鄙，可破悒悒怀。
　　朱门有勋贵，陋巷有颜回。穷通各问命，不系才不才。
　　推此自豁豁，不必待安排。
　　◎卷.49【丘中有一士二首（命首句为题）】白居易
　　丘中有一士，不知其姓名。面色不忧苦，血气常和平。
　　每选隙地居，不蹋要路行。举动无尤悔，物莫与之争。
　　藜藿不充肠，布褐不蔽形。终岁守穷饿，而无嗟叹声。
　　岂是爱贫贱，深知时俗情。勿矜罗弋巧，鸾鹤在冥冥。
　　丘中有一士，守道岁月深。行披带索衣，坐拍无弦琴。
　　不饮浊泉水，不息曲木阴。所逢苟非义，粪土千黄金。
　　乡人化其风，熏如兰在林。智愚与强弱，不忍相欺侵。
　　我欲访其人，将行复沉吟。何必见其面，但在学其心。
　　◎卷.50【新制布裘】白居易
　　桂布白似雪，吴绵软于云。布重绵且厚，为裘有馀温。
　　朝拥坐至暮，夜覆眠达晨。谁知严冬月，支体暖如春。
　　中夕忽有念，抚裘起逡巡。丈夫贵兼济，岂独善一身。
　　安得万里裘，盖裹周四垠。稳暖皆如我，天下无寒人。
　　◎卷.51【杏园中枣树】白居易
　　人言百果中，唯枣凡且鄙。皮皴似龟手，叶小如鼠耳。
　　胡为不自知，生花此园里。岂宜遇攀玩，幸免遭伤毁。
　　二月曲江头，杂英红旖旎。枣亦在其间，如嫫对西子。
　　东风不择木，吹喣长未已。眼看欲合抱，得尽生生理。
　　寄言游春客，乞君一回视。君爱绕指柔，从君怜柳杞。
　　君求悦目艳，不敢争桃李。君若作大车，轮轴材须此。
　　◎卷.52【虾蟆（和张十六）】白居易
　　嘉鱼荐宗庙，灵龟贡邦家。应龙能致雨，润我百谷芽。
　　蠢蠢水族中，无用者虾蟆。形秽肌肉腥，出没于泥沙。
　　六月七月交，时雨正滂沱。虾蟆得其志，快乐无以加。
　　地既蕃其生，使之族类多。天又与其声，得以相喧哗。
　　岂惟玉池上，污君清冷波。可独瑶瑟前，乱君鹿鸣歌。
　　常恐飞上天，跳跃随姮娥。往往蚀明月，遣君无奈何。
　　◎卷.53【寄隐者】白居易
　　卖药向都城，行憩青门树。道逢驰驿者，色有非常惧。
　　亲族走相送，欲别不敢住。私怪问道旁，何人复何故。
　　云是右丞相，当国握枢务。禄厚食万钱，恩深日三顾。
　　昨日延英对，今日崖州去。由来君臣间，宠辱在朝暮。
　　青青东郊草，中有归山路。归去卧云人，谋身计非误。
　　◎卷.54【放鱼（自此后诗，到江州作）】白居易
　　晓日提竹篮，家僮买春蔬。青青芹蕨下，叠卧双白鱼。
　　无声但呀呀，以气相喣濡。倾篮写地上，拨剌长尺馀。
　　岂唯刀机忧，坐见蝼蚁图。脱泉虽已久，得水犹可苏。
　　放之小池中，且用救干枯。水小池窄狭，动尾触四隅。
　　一时幸苟活，久远将何如。怜其不得所，移放于南湖。
　　南湖连西江，好去勿踟蹰。施恩即望报，吾非斯人徒。
　　不须泥沙底，辛苦觅明珠。
　　◎卷.55【文柏床】白居易
　　陵上有老柏，柯叶寒苍苍。朝为风烟树，暮为宴寝床。
　　以其多奇文，宜升君子堂。刮削露节目，拂拭生辉光。
　　玄斑状狸首，素质如截肪。虽充悦目玩，终乏周身防。
　　华彩诚可爱，生理苦已伤。方知自残者，为有好文章。
　　◎卷.56【浔阳三题·庐山桂】白居易
　　偃蹇月中桂，结根依青天。天风绕月起，吹子下人间。
　　飘零委何处，乃落匡庐山。生为石上桂，叶如翦碧鲜。
　　枝干日长大，根荄日牢坚。不归天上月，空老山中年。
　　庐山去咸阳，道里三四千。无人为移植，得入上林园。
　　不及红花树，长栽温室前。
　　◎卷.57【浔阳三题·湓浦竹】白居易
　　浔阳十月天，天气仍温燠。有霜不杀草，有风不落木。
　　玄冥气力薄，草木冬犹绿。谁肯湓浦头，回眼看修竹。
　　其有顾盼者，持刀斩且束。剖劈青琅玕，家家盖墙屋。
　　吾闻汾晋间，竹少重如玉。胡为取轻贱，生此西江曲。
　　◎卷.58【浔阳三题·东林寺白莲】白居易
　　东林北塘水，湛湛见底清。中生白芙蓉，菡萏三百茎。
　　白日发光彩，清飙散芳馨。泄香银囊破，泻露玉盘倾。
　　我惭尘垢眼，见此琼瑶英。乃知红莲花，虚得清净名。
　　夏萼敷未歇，秋房结才成。夜深众僧寝，独起绕池行。
　　欲收一颗子，寄向长安城。但恐出山去，人间种不生。
　　◎卷.59【大水】白居易
　　浔阳郊郭间，大水岁一至。闾阎半飘荡，城堞多倾坠。
　　苍茫生海色，渺漫连空翠。风卷白波翻，日煎红浪沸。
　　工商彻屋去，牛马登山避。况当率税时，颇害农桑事。
　　独有佣舟子，鼓枻生意气。不知万人灾，自觅锥刀利。
　　吾无奈尔何，尔非久得志。九月霜降后，水涸为平地。


第四百二十五卷
　　◎卷.1【续古诗十首】白居易
　　戚戚复戚戚，送君远行役。行役非中原，海外黄沙碛。
　　伶俜独居妾，迢递长征客。君望功名归，妾忧生死隔。
　　谁家无夫妇，何人不离坼。所恨薄命身，嫁迟别日迫。
　　妾身有存殁，妾心无改易。生作闺中妇，死作山头石。
　　掩泪别乡里，飘飖将远行。茫茫绿野中，春尽孤客情。
　　驱马上丘陇，高低路不平。风吹棠梨花，啼鸟时一声。
　　古墓何代人，不知姓与名。化作路傍土，年年春草生。
　　感彼忽自悟，今我何营营。
　　朝采山上薇，暮采山上薇。岁晏薇亦尽，饥来何所为。
　　坐饮白石水，手把青松枝。击节独长歌，其声清且悲。
　　枥马非不肥，所苦常絷维。豢豕非不饱，所忧竟为牺。
　　行行歌此曲，以慰常苦饥。
　　雨露长纤草，山苗高入云。风雪折劲木，涧松摧为薪。
　　风摧此何意，雨长彼何因。百丈涧底死，寸茎山上春。
　　可怜苦节士，感此涕盈巾。
　　窈窕双鬟女，容德俱如玉。昼居不逾阈，夜行常秉烛。
　　气如含露兰，心如贯霜竹。宜当备嫔御，胡为守幽独。
　　无媒不得选，年忽过三六。岁暮望汉宫，谁在黄金屋。
　　邯郸进倡女，能唱黄花曲。一曲称君心，恩荣连九族。
　　栖栖远方士，读书三十年。业成无知己，徒步来入关。
　　长安多王侯，英俊竞攀援。幸随众宾末，得厕门馆间。
　　东阁有旨酒，中堂有管弦。何为向隅客，对此不开颜。
　　富贵无是非，主人终日欢。贫贱多悔尤，客子中夜叹。
　　归去复归去，故乡贫亦安。
　　凉风飘嘉树，日夜减芳华。下有感秋妇，攀条苦悲嗟。
　　我本幽闲女，结发事豪家。豪家多婢仆，门内颇骄奢。
　　良人近封侯，出入鸣玉珂。自从富贵来，恩薄谗言多。
　　冢妇独守礼，群妾互奇邪。但信言有玷，不察心无瑕。
　　容光未销歇，欢爱忽蹉跎。何意掌上玉，化为眼中砂。
　　盈盈一尺水，浩浩千丈河。勿言小大异，随分有风波。
　　闺房犹复尔，邦国当如何。
　　心亦无所迫，身亦无所拘。何为肠中气，郁郁不得舒。
　　不舒良有以，同心久离居。五年不见面，三年不得书。
　　念此令人老，抱膝坐长吁。岂无盈尊酒，非君谁与娱。
　　揽衣出门行，游观绕林渠。澹澹春水暖，东风生绿蒲。
　　上有和鸣雁，下有掉尾鱼。飞沉一何乐，鳞羽各有徒。
　　而我方独处，不与之子俱。顾彼自伤己，禽鱼之不如。
　　出游欲遣忧，孰知忧有馀。
　　春旦日初出，曈曈耀晨辉。草木照未远，浮云已蔽之。
　　天地黯以晦，当午如昏时。虽有东南风，力微不能吹。
　　中园何所有，满地青青葵。阳光委云上，倾心欲何依。
　　◎卷.2【秦中吟十首·议婚（一作贫家女）】白居易
　　天下无正声，悦耳即为娱。人间无正色，悦目即为姝。
　　颜色非相远，贫富则有殊。贫为时所弃，富为时所趋。
　　红楼富家女，金缕绣罗襦。见人不敛手，娇痴二八初。
　　母兄未开口，已嫁不须臾。绿窗贫家女，寂寞二十馀。
　　荆钗不直钱，衣上无真珠。几回人欲聘，临日又踟蹰。
　　主人会良媒，置酒满玉壶。四座且勿饮，听我歌两途。
　　富家女易嫁，嫁早轻其夫。贫家女难嫁，嫁晚孝于姑。
　　闻君欲娶妇，娶妇意何如。
　　◎卷.3【秦中吟十首·重赋（一作无名税）】白居易
　　厚地植桑麻，所要济生民。生民理布帛，所求活一身。
　　身外充征赋，上以奉君亲。国家定两税，本意在爱人。
　　厥初防其淫，明敕内外臣。税外加一物，皆以枉法论。
　　奈何岁月久，贪吏得因循。浚我以求宠，敛索无冬春。
　　织绢未成匹，缲丝未盈斤。里胥迫我纳，不许暂逡巡。
　　岁暮天地闭，阴风生破村。夜深烟火尽，霰雪白纷纷。
　　幼者形不蔽，老者体无温。悲喘与寒气，并入鼻中辛。
　　昨日输残税，因窥官库门。缯帛如山积，丝絮如云屯。
　　号为羡馀物，随月献至尊。夺我身上暖，买尔眼前恩。
　　进入琼林库，岁久化为尘。
　　◎卷.4【秦中吟十首·伤宅（一作伤大宅）】白居易
　　谁家起甲第，朱门大道边。丰屋中栉比，高墙外回环。
　　累累六七堂，栋宇相连延。一堂费百万，郁郁起青烟。
　　洞房温且清，寒暑不能干。高堂虚且迥，坐卧见南山。
　　绕廊紫藤架，夹砌红药栏。攀枝摘樱桃，带花移牡丹。
　　主人此中坐，十载为大官。厨有臭败肉，库有贯朽钱。
　　谁能将我语，问尔骨肉间。岂无穷贱者，忍不救饥寒。
　　如何奉一身，直欲保千年。不见马家宅，今作奉诚园。
　　◎卷.5【秦中吟十首·伤友（又云伤苦节士。一作胶漆契）】白居易
　　陋巷孤寒士，出门苦恓恓。虽云志气高，岂免颜色低。
　　平生同门友，通籍在金闺。曩者胶漆契，迩来云雨睽。
　　正逢下朝归，轩骑五门西。是时天久阴，三日雨凄凄。
　　蹇驴避路立，肥马当风嘶。回头忘相识，占道上沙堤。
　　昔年洛阳社，贫贱相提携。今日长安道，对面隔云泥。
　　近日多如此，非君独惨凄。死生不变者，唯闻任与黎。
　　◎卷.6【秦中吟十首·不致仕（一作合致仕）】白居易
　　七十而致仕，礼法有明文。何乃贪荣者，斯言如不闻。
　　可怜八九十，齿堕双眸昏。朝露贪名利，夕阳忧子孙。
　　挂冠顾翠緌，悬车惜朱轮。金章腰不胜，伛偻入君门。
　　谁不爱富贵，谁不恋君恩。年高须告老，名遂合退身。
　　少时共嗤诮，晚岁多因循。贤哉汉二疏，彼独是何人。
　　寂寞东门路，无人继去尘。
　　◎卷.7【秦中吟十首·立碑】白居易
　　勋德既下衰，文章亦陵夷。但见山中石，立作路旁碑。
　　铭勋悉太公，叙德皆仲尼。复以多为贵，千言直万赀。
　　为文彼何人，想见下笔时。但欲愚者悦，不思贤者嗤。
　　岂独贤者嗤，仍传后代疑。古石苍苔字，安知是愧词。
　　我闻望江县，麹令抚茕嫠。在官有仁政，名不闻京师。
　　身殁欲归葬，百姓遮路岐。攀辕不得归，留葬此江湄。
　　至今道其名，男女涕皆垂。无人立碑碣，唯有邑人知。
　　◎卷.8【秦中吟十首·轻肥（一作江南旱）】白居易
　　意气骄满路，鞍马光照尘。借问何为者，人称是内臣。
　　朱绂皆大夫，紫绶或将军。夸赴军中宴，走马去如云。
　　尊罍溢九酝，水陆罗八珍。果擘洞庭橘，脍切天池鳞。
　　食饱心自若，酒酣气益振。是岁江南旱，衢州人食人。
　　◎卷.9【秦中吟十首·五弦（一作五弦琴）】白居易
　　清歌且罢唱，红袂亦停舞。赵叟抱五弦，宛转当胸抚。
　　大声粗若散，飒飒风和雨。小声细欲绝，切切鬼神语。
　　又如鹊报喜，转作猿啼苦。十指无定音，颠倒宫徵羽。
　　坐客闻此声，形神若无主。行客闻此声，驻足不能举。
　　嗟嗟俗人耳，好今不好古。所以绿窗琴，日日生尘土。
　　◎卷.10【秦中吟十首·歌舞（一作伤阌乡县囚）】白居易
　　秦中岁云暮，大雪满皇州。雪中退朝者，朱紫尽公侯。
　　贵有风雪兴，富无饥寒忧。所营唯第宅，所务在追游。
　　朱门车马客，红烛歌舞楼。欢酣促密坐，醉暖脱重裘。
　　秋官为主人，廷尉居上头。日中为一乐，夜半不能休。
　　岂知阌乡狱，中有冻死囚。
　　◎卷.11【秦中吟十首·买花（一作牡丹）】白居易
　　帝城春欲暮，喧喧车马度。共道牡丹时，相随买花去。
　　贵贱无常价，酬直看花数。灼灼百朵红，戋戋五束素。
　　上张幄幕庇，旁织巴篱护。水洒复泥封，移来色如故。
　　家家习为俗，人人迷不悟。有一田舍翁，偶来买花处。
　　低头独长叹，此叹无人喻。一丛深色花，十户中人赋。
　　◎卷.12【赠友五首】白居易
　　一年十二月，每月有常令。君出臣奉行，谓之握金镜。
　　由兹六气顺，以遂万物性。时令一反常，生灵受其病。
　　周汉德下衰，王风始不竞。又从斩晁错，诸侯益强盛。
　　百里不同禁，四时自为政。盛夏兴土功，方春剿人命。
　　谁能救其失，待君佐邦柄。峨峨象魏门，悬法彝伦正。
　　银生楚山曲，金生鄱溪滨。南人弃农业，求之多苦辛。
　　披砂复凿石，矻矻无冬春。手足尽皴胝，爱利不爱身。
　　畬田既慵斫，稻田亦懒耘。相携作游手，皆道求金银。
　　毕竟金与银，何殊泥与尘。且非衣食物，不济饥寒人。
　　弃本以趋末，日富而岁贫。所以先圣王，弃藏不为珍。
　　谁能反古风，待君秉国钧。捐金复抵璧，勿使劳生民。
　　私家无钱炉，平地无铜山。胡为秋夏税，岁岁输铜钱。
　　钱力日已重，农力日已殚。贱粜粟与麦，贱贸丝与绵。
　　岁暮衣食尽，焉得无饥寒。吾闻国之初，有制垂不刊。
　　庸必算丁口，租必计桑田。不求土所无，不强人所难。
　　量入以为出，上足下亦安。兵兴一变法，兵息遂不还。
　　使我农桑人，憔悴畎亩间。谁能革此弊，待君秉利权。
　　复彼租庸法，令如贞观年。
　　京师四方则，王化之本根。长吏久于政，然后风教敦。
　　如何尹京者，迁次不逡巡。请君屈指数，十年十五人。
　　科条日相矫，吏力亦已勤。宽猛政不一，民心安得淳。
　　九州雍为首，群牧之所遵。天下率如此，何以安吾民。
　　谁能变此法，待君赞弥纶。慎择循良吏，令其长子孙。
　　三十男有室，二十女有归。近代多离乱，婚姻多过期。
　　嫁娶既不早，生育常苦迟。儿女未成人，父母已衰羸。
　　凡人贵达日，多在长大时。欲报亲不待，孝心无所施。
　　哀哉三牲养，少得及庭闱。惜哉万钟粟，多用饱妻儿。
　　谁能正婚礼，待君张国维。庶使孝子心，皆无风树悲。
　　◎卷.13【寓意诗五首】白居易
　　豫樟生深山，七年而后知。挺高二百尺，本末皆十围。
　　天子建明堂，此材独中规。匠人执斤墨，采度将有期。
　　孟冬草木枯，烈火燎山陂。疾风吹猛焰，从根烧到枝。
　　养材三十年，方成栋梁姿。一朝为灰烬，柯叶无孑遗。
　　地虽生尔材，天不与尔时。不如粪土英，犹有人掇之。
　　已矣勿重陈，重陈令人悲。不悲焚烧苦，但悲采用迟。
　　赫赫京内史，炎炎中书郎。昨传征拜日，恩赐颇殊常。
　　貂冠水苍玉，紫绶黄金章。佩服身未暖，已闻窜遐荒。
　　亲戚不得别，吞声泣路旁。宾客亦已散，门前雀罗张。
　　富贵来不久，倏如瓦沟霜。权势去尤速，瞥若石火光。
　　不如守贫贱，贫贱可久长。传语宦游子，且来归故乡。
　　促织不成章，提壶但闻声。嗟哉虫与鸟，无实有虚名。
　　与君定交日，久要如弟兄。何以示诚信，白水指为盟。
　　云雨一为别，飞沉两难并。君为得风鹏，我为失水鲸。
　　音信日已疏，恩分日已轻。穷通尚如此，何况死与生。
　　乃知择交难，须有知人明。莫将山上松，结托水上萍。
　　翩翩两玄鸟，本是同巢燕。分飞来几时，秋夏炎凉变。
　　一宿蓬荜庐，一栖明光殿。偶因衔泥处，复得重相见。
　　彼矜杏梁贵，此嗟茅栋贱。眼看秋社至，两处俱难恋。
　　所托各暂时，胡为相叹羡。
　　婆娑园中树，根株大合围。蠢尔树间虫，形质一何微。
　　孰谓虫之微，虫蠹已无期。孰谓树之大，花叶有衰时。
　　花衰夏未实，叶病秋先萎。树心半为土，观者安得知。
　　借问虫何在，在身不在枝。借问虫何食，食心不食皮。
　　岂无啄木鸟，觜长将何为。
　　◎卷.14【读史五首】白居易
　　楚怀放灵均，国政亦荒淫。彷徨未忍决，绕泽行悲吟。
　　汉文疑贾生，谪置湘之阴。是时刑方措，此去难为心。
　　士生一代间，谁不有浮沉。良时真可惜，乱世何足钦。
　　乃知汨罗恨，未抵长沙深。
　　祸患如棼丝，其来无端绪。马迁下蚕室，嵇康就囹圄。
　　抱冤志气屈，忍耻形神沮。当彼戮辱时，奋飞无翅羽。
　　商山有黄绮，颍川有巢许。何不从之游，超然离网罟。
　　山林少羁鞅，世路多艰阻。寄谢伐檀人，慎勿嗟穷处。
　　汉日大将军，少为乞食子。秦时故列侯，老作锄瓜士。
　　春华何暐晔，园中发桃李。秋风忽萧条，堂上生荆杞。
　　深谷变为岸，桑田成海水。势去未须悲，时来何足喜。
　　寄言荣枯者，反复殊未已。
　　含沙射人影，虽病人不知。巧言构人罪，至死人不疑。
　　掇蜂杀爱子，掩鼻戮宠姬。弘恭陷萧望，赵高谋李斯。
　　阴德既必报，阴祸岂虚施。人事虽可罔，天道终难欺。
　　明则有刑辟，幽则有神祇。苟免勿私喜，鬼得而诛之。
　　季子憔悴时，妇见不下机。买臣负薪日，妻亦弃如遗。
　　一朝黄金多，佩印衣锦归。去妻不敢视，妇嫂强依依。
　　富贵家人重，贫贱妻子欺。奈何贫富间，可移亲爱志。
　　遂使中人心，汲汲求富贵。又令下人力，各竞锥刀利。
　　随分归舍来，一取妻孥意。
　　◎卷.15【和答诗十首·和思归乐】白居易
　　山中不栖鸟，夜半声嘤嘤。似道思归乐，行人掩泣听。
　　皆疑此山路，迁客多南征。忧愤气不散，结化为精灵。
　　我谓此山鸟，本不因人生。人心自怀土，想作思归鸣。
　　孟尝平居时，娱耳琴泠泠。雍门一言感，未奏泪沾缨。
　　魏武铜雀妓，日与欢乐并。一旦西陵望，欲歌先涕零。
　　峡猿亦何意，陇水复何情。为入愁人耳，皆为肠断声。
　　请看元侍御，亦宿此邮亭。因听思归鸟，神气独安宁。
　　问君何以然，道胜心自平。虽为南迁客，如在长安城。
　　云得此道来，何虑复何营。穷达有前定，忧喜无交争。
　　所以事君日，持宪立大庭。虽有回天力，挠之终不倾。
　　况始三十馀，年少有直名。心中志气大，眼前爵禄轻。
　　君恩若雨露，君威若雷霆。退不苟免难，进不曲求荣。
　　在火辨玉性，经霜识松贞。展禽任三黜，灵均长独醒。
　　获戾自东洛，贬官向南荆。再拜辞阙下，长揖别公卿。
　　荆州又非远，驿路半月程。汉水照天碧，楚山插云青。
　　江陵橘似珠，宜城酒如饧。谁谓谴谪去，未妨游赏行。
　　人生百岁内，天地暂寓形。太仓一稊米，大海一浮萍。
　　身委逍遥篇，心付头陀经。尚达死生观，宁为宠辱惊。
　　中怀苟有主，外物安能萦。任意思归乐，声声啼到明。
　　◎卷.16【和答诗十首·和阳城驿】白居易
　　商山阳城驿，中有叹者谁。云是元监察，江陵谪去时。
　　忽见此驿名，良久涕欲垂。何故阳道州，名姓同于斯。
　　怜君一寸心，宠辱誓不移。疾恶若巷伯，好贤如缁衣。
　　沉吟不能去，意者欲改为。改为避贤驿，大署于门楣。
　　荆人爱羊祜，户曹改为辞。一字不忍道，况兼姓呼之。
　　因题八百言，言直文甚奇。诗成寄与我，锵若金和丝。
　　上言阳公行，友悌无等夷。骨肉同衾裯，至死不相离。
　　次言阳公迹，夏邑始栖迟。乡人化其风，少长皆孝慈。
　　次言阳公道，终日对酒卮。兄弟笑相顾，醉貌红怡怡。
　　次言阳公节，謇謇居谏司。誓心除国蠹，决死犯天威。
　　终言阳公命，左迁天一涯。道州炎瘴地，身不得生归。
　　一一皆实录，事事无孑遗。凡是为善者，闻之恻然悲。
　　道州既已矣，往者不可追。何世无其人，来者亦可思。
　　愿以君子文，告彼大乐师。附于雅歌末，奏之白玉墀。
　　天子闻此章，教化如法施。直谏从如流，佞臣恶如疵。
　　宰相闻此章，政柄端正持。进贤不知倦，去邪勿复疑。
　　宪臣闻此章，不敢怀依违。谏官闻此章，不忍纵诡随。
　　然后告史氏，旧史有前规。若作阳公传，欲令后世知。
　　不劳叙世家，不用费文辞。但于国史上，全录元稹诗。
　　◎卷.17【和答诗十首·答桐花】白居易
　　山木多蓊郁，兹桐独亭亭。叶重碧云片，花簇紫霞英。
　　是时三月天，春暖山雨晴。夜色向月浅，暗香随风轻。
　　行者多商贾，居者悉黎氓。无人解赏爱，有客独屏营。
　　手攀花枝立，足蹋花影行。生怜不得所，死欲扬其声。
　　截为天子琴，刻作古人形。云待我成器，荐之于穆清。
　　诚是君子心，恐非草木情。胡为爱其华，而反伤其生。
　　老龟被刳肠，不如无神灵。雄鸡自断尾，不愿为牺牲。
　　况此好颜色，花紫叶青青。宜遂天地性，忍加刀斧刑。
　　我思五丁力，拔入九重城。当君正殿栽，花叶生光晶。
　　上对月中桂，下覆阶前蓂。泛拂香炉烟，隐映斧藻屏。
　　为君布绿阴，当暑荫轩楹。沉沉绿满地，桃李不敢争。
　　为君发清韵，风来如叩琼。泠泠声满耳，郑卫不足听。
　　受君封植力，不独吐芬馨。助君行春令，开花应晴明。
　　受君雨露恩，不独含芳荣。戒君无戏言，翦叶封弟兄。
　　受君岁月功，不独资生成。为君长高枝，凤凰上头鸣。
　　一鸣君万岁，寿如山不倾。再鸣万人泰，泰阶为之平。
　　如何有此用，幽滞在岩坰。岁月不尔驻，孤芳坐凋零。
　　请向桐枝上，为余题姓名。待余有势力，移尔献丹庭。
　　◎卷.18【和答诗十首·和大觜乌】白居易
　　乌者种有二，名同性不同。觜小者慈孝，觜大者贪庸。
　　觜大命又长，生来十馀冬。物老颜色变，头毛白茸茸。
　　飞来庭树上，初但惊儿童。老巫生奸计，与乌意潜通。
　　云此非凡鸟，遥见起敬恭。千岁乃一出，喜贺主人翁。
　　祥瑞来白日，神圣占知风。阴作北斗使，能为人吉凶。
　　此乌所止家，家产日夜丰。上以致寿考，下可宜田农。
　　主人富家子，身老心童蒙。随巫拜复祝，妇姑亦相从。
　　杀鸡荐其肉，敬若禋六宗。乌喜张大觜，飞接在虚空。
　　乌既饱膻腥，巫亦飨甘浓。乌巫互相利，不复两西东。
　　日日营巢窟，稍稍近房栊。虽生八九子，谁辨其雌雄。
　　群雏又成长，众觜逞残凶。探巢吞燕卵，入蔟啄蚕虫。
　　岂无乘秋隼，羁绊委高墉。但食乌残肉，无施搏击功。
　　亦有能言鹦，翅碧觜距红。暂曾说乌罪，囚闭在深笼。
　　青青窗前柳，郁郁井上桐。贪乌占栖息，慈乌独不容。
　　慈乌尔奚为，来往何憧憧。晓去先晨鼓，暮归后昏钟。
　　辛苦尘土间，飞啄禾黍丛。得食将哺母，饥肠不自充。
　　主人憎慈乌，命子削弹弓。弦续会稽竹，丸铸荆山铜。
　　慈乌求母食，飞下尔庭中。数粒未入口，一丸已中胸。
　　仰天号一声，似欲诉苍穹。反哺日未足，非是惜微躬。
　　谁能持此冤，一为问化工。胡然大觜乌，竟得天年终。
　　◎卷.19【和答诗十首·答四皓庙】白居易
　　天下有道见，无道卷怀之。此乃圣人语，吾闻诸仲尼。
　　矫矫四先生，同禀希世资。随时有显晦，秉道无磷缁。
　　秦皇肆暴虐，二世遘乱离。先生相随去，商岭采紫芝。
　　君看秦狱中，戮辱者李斯。刘项争天下，谋臣竟悦随。
　　先生如鸾鹤，去入冥冥飞。君看齐鼎中，焦烂者郦其。
　　子房得沛公，自谓相遇迟。八难掉舌枢，三略役心机。
　　辛苦十数年，昼夜形神疲。竟杂霸者道，徒称帝者师。
　　子房尔则能，此非吾所宜。汉高之季年，嬖宠钟所私。
　　冢嫡欲废夺，骨肉相忧疑。岂无子房口，口舌无所施。
　　亦有陈平心，心计将何为。皤皤四先生，高冠危映眉。
　　从容下南山，顾盼入东闱。前瞻惠太子，左右生羽仪。
　　却顾戚夫人，楚舞无光辉。心不画一计，口不吐一词。
　　闇定天下本，遂安刘氏危。子房吾则能，此非尔所知。
　　先生道既光，太子礼甚卑。安车留不住，功成弃如遗。
　　如彼旱天云，一雨百谷滋。泽则在天下，云复归希夷。
　　勿高巢与由，勿尚吕与伊。巢由往不返，伊吕去不归。
　　岂如四先生，出处两逶迤。何必长隐逸，何必长济时。
　　由来圣人道，无朕不可窥。卷之不盈握，舒之亘八陲。
　　先生道甚明，夫子犹或非。愿子辨其惑，为予吟此诗。
　　◎卷.20【和答诗十首·和雉媒】白居易
　　吟君雉媒什，一哂复一叹。和之一何晚，今日乃成篇。
　　岂唯鸟有之，抑亦人复然。张陈刎颈交，竟以势不完。
　　至今不平气，塞绝泜水源。赵襄骨肉亲，亦以利相残。
　　至今不善名，高于磨笄山。况此笼中雉，志在饮啄间。
　　稻粱暂入口，性已随人迁。身苦亦自忘，同族何足言。
　　但恨为媒拙，不足以自全。劝君今日后，养鸟养青鸾。
　　青鸾一失侣，至死守孤单。劝君今日后，结客结任安。
　　主人宾客去，独住在门阑。
　　◎卷.21【和答诗十首·和松树】白居易
　　亭亭山上松，一一生朝阳。森耸上参天，柯条百尺长。
　　漠漠尘中槐，两两夹康庄。婆娑低覆地，枝干亦寻常。
　　八月白露降，槐叶次第黄。岁暮满山雪，松色郁青苍。
　　彼如君子心，秉操贯冰霜。此如小人面，变态随炎凉。
　　共知松胜槐，诚欲栽道傍。粪土种瑶草，瑶草终不芳。
　　尚可以斧斤，伐之为栋梁。杀身获其所，为君构明堂。
　　不然终天年，老死在南冈。不愿亚枝叶，低随槐树行。
　　◎卷.22【和答诗十首·答箭镞】白居易
　　矢人职司忧，为箭恐不精。精在利其镞，错磨锋镝成。
　　插以青竹簳，羽之赤雁翎。勿言分寸铁，为用乃长兵。
　　闻有狗盗者，昼伏夜潜行。摩弓拭箭镞，夜射不待明。
　　一盗既流血，百犬同吠声。狺狺嗥不已，主人为之惊。
　　盗心憎主人，主人不知情。反责镞太利，矢人获罪名。
　　寄言控弦者，愿君少留听。何不向西射，西天有狼星。
　　何不向东射，东海有长鲸。不然学仁贵，三矢平虏庭。
　　不然学仲连，一发下燕城。胡为射小盗，此用无乃轻。
　　徒沾一点血，虚污箭头腥。
　　◎卷.23【和答诗十首·和古社】白居易
　　废村多年树，生在古社隈。为作妖狐窟，心空身未摧。
　　妖狐变美女，社树成楼台。黄昏行人过，见者心裴回。
　　饥雕竟不捉，老犬反为媒。岁媚少年客，十去九不回。
　　昨夜云雨合，烈风驱迅雷。风拔树根出，雷劈社坛开。
　　飞电化为火，妖狐烧作灰。天明至其所，清旷无氛埃。
　　旧地葺村落，新田辟荒莱。始知天降火，不必常为灾。
　　勿谓神默默，勿谓天恢恢。勿喜犬不捕，勿夸雕不猜。
　　寄言狐媚者，天火有时来。
　　◎卷.24【和答诗十首·和分水岭】白居易
　　高岭峻棱棱，细泉流亹亹。势分合不得，东西随所委。
　　悠悠草蔓底，溅溅石罅里。分流来几年，昼夜两如此。
　　朝宗远不及，去海三千里。浸润小无功，山苗长旱死。
　　萦纡用无所，奔迫流不已。唯作呜咽声，夜入行人耳。
　　有源殊不竭，无坎终难止。同出而异流，君看何所似。
　　有似骨肉亲，派别从兹始。又似势利交，波澜相背起。
　　所以赠君诗，将君何所比。不比山上泉，比君井中水。
　　◎卷.25【有木诗八首】白居易
　　有木名弱柳，结根近清池。风烟借颜色，雨露助华滋。
　　峨峨白雪花，袅袅青丝枝。渐密阴自庇，转高梢四垂。
　　截枝扶为杖，软弱不自持。折条用樊圃，柔脆非其宜。
　　为树信可玩，论材何所施。可惜金堤地，栽之徒尔为。
　　有木名樱桃，得地早滋茂。叶密独承日，花繁偏受露。
　　迎风闇摇动，引鸟潜来去。鸟啄子难成，风来枝莫住。
　　低软易攀玩，佳人屡回顾。色求桃李饶，心向松筠妒。
　　好是映墙花，本非当轩树。所以姓萧人，曾为伐樱赋。
　　有木秋不凋，青青在江北。谓为洞庭橘，美人自移植。
　　上受顾盼恩，下勤浇溉力。实成乃是枳，臭苦不堪食。
　　物有似是者，真伪何由识。美人默无言，对之长叹息。
　　中含害物意，外矫凌霜色。仍向枝叶间，潜生刺如棘。
　　有木名杜梨，阴森覆丘壑。心蠹已空朽，根深尚盘薄。
　　狐媚言语巧，鸟妖声音恶。凭此为巢穴，往来互栖托。
　　四傍五六本，叶枝相交错。借问因何生，秋风吹子落。
　　为长社坛下，无人敢芟斫。几度野火来，风回烧不著。
　　有木香苒苒，山头生一蕟。主人不知名，移种近轩闼。
　　爱其有芳味，因以调麹糵。前后曾饮者，十人无一活。
　　岂徒悔封植，兼亦误采掇。试问识药人，始知名野葛。
　　年深已滋蔓，刀斧不可伐。何时猛风来，为我连根拔。
　　有木名水柽，远望青童童。根株非劲挺，柯叶多蒙笼。
　　彩翠色如柏，鳞皴皮似松。为同松柏类，得列嘉树中。
　　枝弱不胜雪，势高常惧风。雪压低还举，风吹西复东。
　　柔芳甚杨柳，早落先梧桐。惟有一堪赏，中心无蠹虫。
　　有木名凌霄，擢秀非孤标。偶依一株树，遂抽百尺条。
　　托根附树身，开花寄树梢。自谓得其势，无因有动摇。
　　一旦树摧倒，独立暂飘飖。疾风从东起，吹折不终朝。
　　朝为拂云花，暮为委地樵。寄言立身者，勿学柔弱苗。
　　有木名丹桂，四时香馥馥。花团夜雪明，叶翦春云绿。
　　风影清似水，霜枝冷如玉。独占小山幽，不容凡鸟宿。
　　匠人爱芳直，裁截为厦屋。干细力未成，用之君自速。
　　重任虽大过，直心终不曲。纵非梁栋材，犹胜寻常木。
　　◎卷.26【叹鲁二首】白居易
　　季桓心岂忠，其富过周公。阳货道岂正，其权执国命。
　　由来富与权，不系才与贤。所托得其地，虽愚亦获安。
　　彘肥因粪壤，鼠稳依社坛。虫兽尚如是，岂谓无因缘。
　　展禽胡为者，直道竟三黜。颜子何如人，屡空聊过日。
　　皆怀王佐道，不践陪臣秩。自古无奈何，命为时所屈。
　　有如草木分，天各与其一。荔枝非名花，牡丹无甘实。
　　◎卷.27【反鲍明远白头吟】白居易
　　炎炎者烈火，营营者小蝇。火不热贞玉，蝇不点清冰。
　　此苟无所受，彼莫能相仍。乃知物性中，各有能不能。
　　古称怨恨死，则人有所惩。惩淫或应可，在道未为弘。
　　譬如蜩鷃徒，啾啾啅龙鹏。宜当委之去，寥廓高飞腾。
　　岂能泥尘下，区区酬怨憎。胡为坐自苦，吞悲仍抚膺。
　　◎卷.28【青冢】白居易
　　上有饥鹰号，下有枯蓬走。茫茫边雪里，一掬沙培塿。
　　传是昭君墓，埋闭蛾眉久。凝脂化为泥，铅黛复何有。
　　唯有阴怨气，时生坟左右。郁郁如苦雾，不随骨销朽。
　　妇人无他才，荣枯系妍否。何乃明妃命，独悬画工手。
　　丹青一诖误，白黑相纷纠。遂使君眼中，西施作嫫母。
　　同侪倾宠幸，异类为配偶。祸福安可知，美颜不如丑。
　　何言一时事，可戒千年后。特报后来姝，不须倚眉首。
　　无辞插荆钗，嫁作贫家妇。不见青冢上，行人为浇酒。
　　◎卷.29【杂感】白居易
　　君子防悔尤，贤人戒行藏。嫌疑远瓜李，言动慎毫芒。
　　立教固如此，抚事有非常。为君持所感，仰面问苍苍。
　　犬啮桃树根，李树反见伤。老龟烹不烂，延祸及枯桑。
　　城门自焚爇，池鱼罹其殃。阳货肆凶暴，仲尼畏于匡。
　　鲁酒薄如水，邯郸开战场。伯禽鞭见血，过失由成王。
　　都尉身降虏，宫刑加子长。吕安兄不道，都市杀嵇康。
　　斯人死已久，其事甚昭彰。是非不由己，祸患安可防。
　　使我千载后，涕泗满衣裳。


第四百二十六卷
　　◎卷.1【七德舞－美拨乱，陈王业也】白居易
　　七德舞，七德歌，传自武德至元和。元和小臣白居易，
　　观舞听歌知乐意，乐终稽首陈其事。太宗十八举义兵，
　　白旄黄钺定两京。擒充戮窦四海清，二十有四功业成。
　　二十有九即帝位，三十有五致太平。功成理定何神速，
　　速在推心置人腹。亡卒遗骸散帛收，饥人卖子分金赎。
　　魏徵梦见子夜泣，张谨哀闻辰日哭。怨女三千放出宫，
　　死囚四百来归狱。剪须烧药赐功臣，李勣呜咽思杀身。
　　含血吮创抚战士，思摩奋呼乞效死。则知不独善战善乘时，
　　以心感人人心归。尔来一百九十载，天下至今歌舞之。
　　歌七德，舞七德，圣人有作垂无极。岂徒耀神武，
　　岂徒夸圣文。太宗意在陈王业，王业艰难示子孙。
　　◎卷.2【法曲－美列圣，正华声也】白居易
　　法曲法曲歌大定，积德重熙有馀庆。永徽之人舞而咏，
　　法曲法曲舞霓裳。政和世理音洋洋，开元之人乐且康。
　　法曲法曲歌堂堂，堂堂之庆垂无疆。中宗肃宗复鸿业，
　　唐祚中兴万万叶。法曲法曲合夷歌，夷声邪乱华声和。
　　以乱干和天宝末，明年胡尘犯宫阙。乃知法曲本华风，
　　苟能审音与政通。一从胡曲相参错，不辨兴衰与哀乐。
　　愿求牙旷正华音，不令夷夏相交侵。
　　◎卷.3【二王后－明祖宗之意也】白居易
　　二王后，彼何人，介公酅公为国宾，周武隋文之子孙。
　　古人有言天下者，非是一人之天下。周亡天下传于隋，
　　隋人失之唐得之。唐兴十叶岁二百，介公酅公世为客。
　　明堂太庙朝享时，引居宾位备威仪。备威仪，助郊祭，
　　高祖太宗之遗制。不独兴灭国，不独继绝世。
　　欲令嗣位守文君，亡国子孙取为戒。
　　◎卷.4【海漫漫－戒求仙也】白居易
　　海漫漫，直下无底傍无边。云涛烟浪最深处，
　　人传中有三神山。山上多生不死药，服之羽化为天仙。
　　秦皇汉武信此语，方士年年采药去。蓬莱今古但闻名，
　　烟水茫茫无觅处。海漫漫，风浩浩，眼穿不见蓬莱岛。
　　不见蓬莱不敢归，童男丱女舟中老。徐福文成多诳诞，
　　上元太一虚祈祷。君看骊山顶上茂陵头，毕竟悲风吹蔓草。
　　何况玄元圣祖五千言，不言药，不言仙，不言白日升青天。
　　◎卷.5【立部伎－刺雅乐之替也】白居易
　　立部伎，鼓笛喧。舞双剑，跳七丸。袅巨索，掉长竿。
　　太常部伎有等级，堂上者坐堂下立。堂上坐部笙歌清，
　　堂下立部鼓笛鸣。笙歌一声众侧耳，鼓笛万曲无人听。
　　立部贱，坐部贵，坐部退为立部伎，击鼓吹笙和杂戏。
　　立部又退何所任，始就乐悬操雅音。雅音替坏一至此，
　　长令尔辈调宫徵。圆丘后土郊祀时，言将此乐感神祇。
　　欲望凤来百兽舞，何异北辕将适楚。工师愚贱安足云，
　　太常三卿尔何人。
　　◎卷.6【华原磬－刺乐工非其人也】白居易
　　华原磬，华原磬，古人不听今人听。泗滨石，泗滨石，
　　今人不击古人击。今人古人何不同，用之舍之由乐工。
　　乐工虽在耳如壁，不分清浊即为聋。梨园弟子调律吕，
　　知有新声不如古。古称浮磬出泗滨，立辨致死声感人。
　　宫悬一听华原石，君心遂忘封疆臣。果然胡寇从燕起，
　　武臣少肯封疆死。始知乐与时政通，岂听铿锵而已矣。
　　磬襄入海去不归，长安市儿为乐师。华原磬与泗滨石，
　　清浊两声谁得知。
　　◎卷.7【上阳白发人－愍怨旷也】白居易
　　上阳人，红颜闇老白发新。绿衣监使守宫门，
　　一闭上阳多少春。玄宗末岁初选入，入时十六今六十。
　　同时采择百馀人，零落年深残此身。忆昔吞悲别亲族，
　　扶入车中不教哭。皆云入内便承恩，脸似芙蓉胸似玉。
　　未容君王得见面，已被杨妃遥侧目。妒令潜配上阳宫，
　　一生遂向空房宿。宿空房，秋夜长，夜长无寐天不明。
　　耿耿残灯背壁影，萧萧暗雨打窗声。春日迟，
　　日迟独坐天难暮。宫莺百啭愁厌闻，梁燕双栖老休妒。
　　莺归燕去长悄然，春往秋来不记年。唯向深宫望明月，
　　东西四五百回圆。今日宫中年最老，大家遥赐尚书号。
　　小头鞋履窄衣裳，青黛点眉眉细长。外人不见见应笑，
　　天宝末年时世妆。上阳人，苦最多。少亦苦，老亦苦，
　　少苦老苦两如何。君不见昔时吕向美人赋，
　　又不见今日上阳白发歌。
　　◎卷.8【胡旋女－戒近习也（天宝末，康居国献之）】白居易
　　胡旋女，胡旋女。心应弦，手应鼓。弦鼓一声双袖举，
　　回雪飘飖转蓬舞。左旋右转不知疲，千匝万周无已时。
　　人间物类无可比，奔车轮缓旋风迟。曲终再拜谢天子，
　　天子为之微启齿。胡旋女，出康居，徒劳东来万里馀。
　　中原自有胡旋者，斗妙争能尔不如。天宝季年时欲变，
　　臣妾人人学圜转。中有太真外禄山，二人最道能胡旋。
　　梨花园中册作妃，金鸡障下养为儿。禄山胡旋迷君眼，
　　兵过黄河疑未反。贵妃胡旋惑君心，死弃马嵬念更深。
　　从兹地轴天维转，五十年来制不禁。胡旋女，莫空舞，
　　数唱此歌悟明主。
　　◎卷.9【新丰折臂翁－戒边功也】白居易
　　新丰老翁八十八，头鬓眉须皆似雪。玄孙扶向店前行，
　　左臂凭肩右臂折。问翁臂折来几年，兼问致折何因缘。
　　翁云贯属新丰县，生逢圣代无征战。惯听梨园歌管声，
　　不识旗枪与弓箭。无何天宝大征兵，户有三丁点一丁。
　　点得驱将何处去，五月万里云南行。闻道云南有泸水，
　　椒花落时瘴烟起。大军徒涉水如汤，未过十人二三死。
　　村南村北哭声哀，儿别爷娘夫别妻。皆云前后征蛮者，
　　千万人行无一回。是时翁年二十四，兵部牒中有名字。
　　夜深不敢使人知，偷将大石捶折臂。张弓簸旗俱不堪，
　　从兹始免征云南。骨碎筋伤非不苦，且图拣退归乡土。
　　此臂折来六十年，一肢虽废一身全。至今风雨阴寒夜，
　　直到天明痛不眠。痛不眠，终不悔，且喜老身今独在。
　　不然当时泸水头，身死魂孤骨不收。应作云南望乡鬼，
　　万人冢上哭呦呦。老人言，君听取。
　　君不闻开元宰相宋开府，不赏边功防黩武。
　　又不闻天宝宰相杨国忠，欲求恩幸立边功。
　　边功未立生人怨，请问新丰折臂翁。
　　◎卷.10【太行路－借夫妇以讽君臣之不终也】白居易
　　太行之路能摧车，若比人心是坦途。巫峡之水能覆舟，
　　若比人心是安流。人心好恶苦不常，好生毛羽恶生疮。
　　与君结发未五载，岂期牛女为参商。古称色衰相弃背，
　　当时美人犹怨悔。何况如今鸾镜中，妾颜未改君心改。
　　为君熏衣裳，君闻兰麝不馨香。为君盛容饰，
　　君看金翠无颜色。行路难，难重陈。人生莫作妇人身，
　　百年苦乐由他人。行路难，难于山，险于水。
　　不独人间夫与妻，近代君臣亦如此。君不见左纳言，
　　右纳史，朝承恩，暮赐死。行路难，不在水，不在山，
　　只在人情反覆间。
　　◎卷.11【司天台－引古以儆今也】白居易
　　司天台，仰观俯察天人际。羲和死来职事废，
　　官不求贤空取艺。昔闻西汉元成间，上陵下替谪见天。
　　北辰微闇少光色，四星煌煌如火赤。耀芒动角射三台，
　　上台半灭中台坼。是时非无太史官，眼见心知不敢言。
　　明朝趋入明光殿，唯奏庆云寿星见。天文时变两如斯，
　　九重天子不得知。不得知，安用台高百尺为。
　　◎卷.12【捕蝗－刺长吏也】白居易
　　捕蝗捕蝗谁家子，天热日长饥欲死。兴元兵后伤阴阳，
　　和气蛊蠹化为蝗。始自两河及三辅，荐食如蚕飞似雨。
　　雨飞蚕食千里间，不见青苗空赤土。河南长吏言忧农，
　　课人昼夜捕蝗虫。是时粟斗钱三百，蝗虫之价与粟同。
　　捕蝗捕蝗竟何利，徒使饥人重劳费。一虫虽死百虫来，
　　岂将人力定天灾。我闻古之良吏有善政，以政驱蝗蝗出境。
　　又闻贞观之初道欲昌，文皇仰天吞一蝗。
　　一人有庆兆民赖，是岁虽蝗不为害。
　　◎卷.13【昆明春－思王泽之广被也】白居易
　　昆明春，昆明春，春池岸古春流新。影浸南山青滉漾，
　　波沉西日红奫沦。往年因旱池枯竭，龟尾曳涂鱼喣沫。
　　诏开八水注恩波，千介万鳞同日活。今来净绿水照天，
　　游鱼鱍鱍莲田田。洲香杜若抽心短，沙暖鸳鸯铺翅眠。
　　动植飞沉皆遂性，皇泽如春无不被。渔者仍丰网罟资，
　　贫人久获菰蒲利。诏以昆明近帝城，官家不得收其征。
　　菰蒲无租鱼无税，近水之人感君惠。感君惠，独何人，
　　吾闻率土皆王民，远民何疏近何亲。愿推此惠及天下，
　　无远无近同欣欣。吴兴山中罢榷茗，鄱阳坑里休封银。
　　天涯地角无禁利，熙熙同似昆明春。
　　◎卷.14【城盐州－美圣谟而诮边将也（贞元壬申岁，特诏城之）】白居易
　　城盐州，城盐州，城在五原原上头。蕃东节度钵阐布，
　　忽见新城当要路。金鸟飞传赞普闻，建牙传箭集群臣。
　　君臣赪面有忧色，皆言勿谓唐无人。自筑盐州十馀载，
　　左衽毡裘不犯塞。昼牧牛羊夜捉生，长去新城百里外。
　　诸边急警劳戍人，唯此一道无烟尘。灵夏潜安谁复辨，
　　秦原暗通何处见。鄜州驿路好马来，长安药肆黄蓍贱。
　　城盐州，盐州未城天子忧。德宗按图自定计，
　　非关将略与庙谋。吾闻高宗中宗世，北虏猖狂最难制。
　　韩公创筑受降城，三城鼎峙屯汉兵。东西亘绝数千里，
　　耳冷不闻胡马声。如今边将非无策，心笑韩公筑城壁。
　　相看养寇为身谋，各握强兵固恩泽。愿分今日边将恩，
　　褒赠韩公封子孙。谁能将此盐州曲，翻作歌词闻至尊。
　　◎卷.15【道州民－美臣遇明主也】白居易
　　道州民，多侏儒，长者不过三尺馀。市作矮奴年进送，
　　号为道州任土贡。任土贡，宁若斯，不闻使人生别离，
　　老翁哭孙母哭儿。一自阳城来守郡，不进矮奴频诏问。
　　城云臣按六典书，任土贡有不贡无。道州水土所生者，
　　只有矮民无矮奴。吾君感悟玺书下，岁贡矮奴宜悉罢。
　　道州民，老者幼者何欣欣。父兄子弟始相保，
　　从此得作良人身。道州民，民到于今受其赐，
　　欲说使君先下泪。仍恐儿孙忘使君，生男多以阳为字。
　　◎卷.16【驯犀－感为政之难终也】白居易
　　驯犀驯犀通天犀，躯貌骇人角骇鸡。海蛮闻有明天子，
　　驱犀乘传来万里。一朝得谒大明宫，欢呼拜舞自论功。
　　五年驯养始堪献，六译语言方得通。上嘉人兽俱来远，
　　蛮馆四方犀入苑。秣以瑶刍锁以金，故乡迢递君门深。
　　海鸟不知钟鼓乐，池鱼空结江湖心。驯犀生处南方热，
　　秋无白露冬无雪。一入上林三四年，又逢今岁苦寒月。
　　饮冰卧霰苦蜷跼，角骨冻伤鳞甲蹜。驯犀死，蛮儿啼，
　　向阙再拜颜色低。奏乞生归本国去，恐身冻死似驯犀。
　　君不见建中初，驯象生还放林邑。君不见贞元末，
　　驯犀冻死蛮儿泣。所嗟建中异贞元，象生犀死何足言。
　　◎卷.17【五弦弹－恶郑之夺雅也】白居易
　　五弦弹，五弦弹，听者倾耳心寥寥。赵璧知君入骨爱，
　　五弦一一为君调。第一第二弦索索，秋风拂松疏韵落。
　　第三第四弦泠泠，夜鹤忆子笼中鸣。第五弦声最掩抑，
　　陇水冻咽流不得。五弦并奏君试听，凄凄切切复铮铮。
　　铁击珊瑚一两曲，冰泻玉盘千万声。铁声杀，冰声寒。
　　杀声入耳肤血憯，寒气中人肌骨酸。曲终声尽欲半日，
　　四坐相对愁无言。座中有一远方士，唧唧咨咨声不已。
　　自叹今朝初得闻，始知孤负平生耳。唯忧赵璧白发生，
　　老死人间无此声。远方士，尔听五弦信为美，
　　吾闻正始之音不如是。正始之音其若何，朱弦疏越清庙歌。
　　一弹一唱再三叹，曲澹节稀声不多。融融曳曳召元气，
　　听之不觉心平和。人情重今多贱古，古琴有弦人不抚。
　　更从赵璧艺成来，二十五弦不如五。
　　◎卷.18【蛮子朝－刺将骄而相备位也】白居易
　　蛮子朝，泛皮船兮渡绳桥，来自巂州道路遥。
　　入界先经蜀川过，蜀将收功先表贺。臣闻云南六诏蛮，
　　东连牂牁西连蕃。六诏星居初琐碎，合为一诏渐强大。
　　开元皇帝虽圣神，唯蛮倔强不来宾。鲜于仲通六万卒，
　　征蛮一阵全军没。至今西洱河岸边，箭孔刀痕满枯骨。
　　谁知今日慕华风，不劳一人蛮自通。诚由陛下休明德，
　　亦赖微臣诱谕功。德宗省表知如此，笑令中使迎蛮子。
　　蛮子导从者谁何，摩挲俗羽双隈伽。清平官持赤藤杖，
　　大将军系金呿嗟。异牟寻男寻阁劝，特敕召对延英殿。
　　上心贵在怀远蛮，引临玉座近天颜。冕旒不垂亲劳俫。
　　赐衣赐食移时对。移时对，不可得，大臣相看有羡色。
　　可怜宰相拖紫佩金章，朝日唯闻对一刻。
　　◎卷.19【骠国乐－欲王化之先迩后远也（贞元十七年来献之）】白居易
　　骠国乐，骠国乐，出自大海西南角。雍羌之子舒难陀，
　　来献南音奉正朔。德宗立仗御紫庭，黈纩不塞为尔听。
　　玉螺一吹椎髻耸，铜鼓一击文身踊。珠缨炫转星宿摇，
　　花鬘斗薮龙蛇动。曲终王子启圣人，臣父愿为唐外臣。
　　左右欢呼何翕习，至尊德广之所及。须臾百辟诣阁门，
　　俯伏拜表贺至尊。伏见骠人献新乐，请书国史传子孙。
　　时有击壤老农父，暗测君心闲独语。闻君政化甚圣明，
　　欲感人心致太平。感人在近不在远，太平由实非由声。
　　观身理国国可济，君如心兮民如体。体生疾苦心憯凄，
　　民得和平君恺悌。贞元之民若未安，骠乐虽闻君不叹。
　　贞元之民苟无病，骠乐不来君亦圣。骠乐骠乐徒喧喧，
　　不如闻此刍荛言。
　　◎卷.20【缚戎人－达穷民之情也】白居易
　　缚戎人，缚戎人，耳穿面破驱入秦。天子矜怜不忍杀，
　　诏徙东南吴与越。黄衣小使录姓名，领出长安乘递行。
　　身被金创面多瘠，扶病徒行日一驿。朝餐饥渴费杯盘，
　　夜卧腥臊污床席。忽逢江水忆交河，垂手齐声呜咽歌。
　　其中一虏语诸虏，尔苦非多我苦多。同伴行人因借问，
　　欲说喉中气愤愤。自云乡管本凉原，大历年中没落蕃。
　　一落蕃中四十载，遣著皮裘系毛带。唯许正朝服汉仪，
　　敛衣整巾潜泪垂。誓心密定归乡计，不使蕃中妻子知。
　　暗思幸有残筋力，更恐年衰归不得。蕃候严兵鸟不飞，
　　脱身冒死奔逃归。昼伏宵行经大漠，云阴月黑风沙恶。
　　惊藏青冢寒草疏，偷渡黄河夜冰薄。忽闻汉军鼙鼓声，
　　路傍走出再拜迎。游骑不听能汉语，将军遂缚作蕃生。
　　配向东南卑湿地，定无存恤空防备。念此吞声仰诉天，
　　若为辛苦度残年。凉原乡井不得见，胡地妻儿虚弃捐。
　　没蕃被囚思汉土，归汉被劫为蕃虏。早知如此悔归来，
　　两地宁如一处苦。缚戎人，戎人之中我苦辛。
　　自古此冤应未有，汉心汉语吐蕃身。


第四百二十七卷
　　◎卷.1【骊宫高－美天子重惜人之财力也】白居易
　　高高骊山上有宫，朱楼紫殿三四重。迟迟兮春日，
　　玉甃暖兮温泉溢。袅袅兮秋风，山蝉鸣兮宫树红。
　　翠华不来岁月久，墙有衣兮瓦有松。吾君在位已五载，
　　何不一幸乎其中。西去都门几多地，吾君不游有深意。
　　一人出兮不容易，六宫从兮百司备。八十一车千万骑，
　　朝有宴饫暮有赐。中人之产数百家，未足充君一日费。
　　吾君修己人不知，不自逸兮不自嬉。吾君爱人人不识，
　　不伤财兮不伤力。骊宫高兮高入云，君之来兮为一身，
　　君之不来兮为万人。
　　◎卷.2【百炼镜－辨皇王鉴也】白居易
　　百炼镜，镕范非常规，日辰处所灵且祇。江心波上舟中铸，
　　五月五日日午时。琼粉金膏磨莹已，化为一片秋潭水。
　　镜成将献蓬莱宫，扬州长吏手自封。人间臣妾不合照，
　　背有九五飞天龙。人人呼为天子镜，我有一言闻太宗。
　　太宗常以人为镜，鉴古鉴今不鉴容。四海安危居掌内，
　　百王治乱悬心中。乃知天子别有镜，不是扬州百炼铜。
　　◎卷.3【青石－激忠烈也】白居易
　　青石出自蓝田山，兼车运载来长安。工人磨琢欲何用，
　　石不能言我代言。不愿作人家墓前神道碣，
　　坟土未干名已灭。不愿作官家道旁德政碑，
　　不镌实录镌虚辞。愿为颜氏段氏碑，雕镂太尉与太师。
　　刻此两片坚贞质，状彼二人忠烈姿。义心如石屹不转，
　　死节如石确不移。如观奋击朱泚日，似见叱诃希烈时。
　　各于其上题名谥，一置高山一沉水。陵谷虽迁碑独存，
　　骨化为尘名不死。长使不忠不烈臣，观碑改节慕为人。
　　慕为人，劝事君。
　　◎卷.4【两朱阁－刺佛寺浸多也】白居易
　　两朱阁，南北相对起。借问何人家，贞元双帝子。
　　帝子吹箫双得仙，五云飘飖飞上天。第宅亭台不将去，
　　化为佛寺在人间。妆阁伎楼何寂静，柳似舞腰池似镜。
　　花落黄昏悄悄时，不闻歌吹闻钟磬。寺门敕榜金字书，
　　尼院佛庭宽有馀。青苔明月多闲地，比屋疲人无处居。
　　忆昨平阳宅初置，吞并平人几家地。仙去双双作梵宫，
　　渐恐人间尽为寺。
　　◎卷.5【西凉伎－刺封疆之臣也】白居易
　　西凉伎，假面胡人假狮子。刻木为头丝作尾，
　　金镀眼睛银帖齿。奋迅毛衣摆双耳，如从流沙来万里。
　　紫髯深目两胡儿，鼓舞跳梁前致辞。应似凉州未陷日，
　　安西都护进来时。须臾云得新消息，安西路绝归不得。
　　泣向狮子涕双垂，凉州陷没知不知。狮子回头向西望，
　　哀吼一声观者悲。贞元边将爱此曲，醉坐笑看看不足。
　　娱宾犒士宴监军，狮子胡儿长在目。有一征夫年七十，
　　见弄凉州低面泣。泣罢敛手白将军，主忧臣辱昔所闻。
　　自从天宝兵戈起，犬戎日夜吞西鄙。凉州陷来四十年，
　　河陇侵将七千里。平时安西万里疆，今日边防在凤翔。
　　缘边空屯十万卒，饱食温衣闲过日。遗民肠断在凉州，
　　将卒相看无意收。天子每思长痛惜，将军欲说合惭羞。
　　奈何仍看西凉伎，取笑资欢无所愧。纵无智力未能收，
　　忍取西凉弄为戏。
　　◎卷.6【八骏图－戒奇物、惩佚游也】白居易
　　穆王八骏天马驹，后人爱之写为图。背如龙兮颈如象，
　　骨耸筋高脂肉壮。日行万里疾如飞，穆王独乘何所之。
　　四荒八极蹋欲遍，三十二蹄无歇时。属车轴折趁不及，
　　黄屋草生弃若遗。瑶池西赴王母宴，七庙经年不亲荐。
　　璧台南与盛姬游，明堂不复朝诸侯。白云黄竹歌声动，
　　一人荒乐万人愁。周从后稷至文武，积德累功世勤苦。
　　岂知才及四代孙，心轻王业如灰土。由来尤物不在大，
　　能荡君心则为害。文帝却之不肯乘，千里马去汉道兴。
　　穆王得之不为戒，八骏驹来周室坏。至今此物尚称珍，
　　不知房星之精下为怪。八骏图，君莫爱。
　　◎卷.7【涧底松－念寒俊也】白居易
　　有松百尺大十围，生在涧底寒且卑。涧深山险人路绝，
　　老死不逢工度之。天子明堂欠梁木，此求彼有两不知。
　　谁喻苍苍造物意，但与之材不与地。金张世禄原宪贫，
　　牛衣寒贱貂蝉贵。貂蝉与牛衣，高下虽有殊。高者未必贤，
　　下者未必愚。君不见沉沉海底生珊瑚，历历天上种白榆。
　　◎卷.8【牡丹芳－美天子忧农也】白居易
　　牡丹芳，牡丹芳，黄金蕊绽红玉房。千片赤英霞烂烂，
　　百枝绛点灯煌煌。照地初开锦绣段，当风不结兰麝囊。
　　仙人琪树白无色，王母桃花小不香。宿露轻盈泛紫艳，
　　朝阳照耀生红光。红紫二色间深浅，向背万态随低昂。
　　映叶多情隐羞面，卧丛无力含醉妆。低娇笑容疑掩口，
　　凝思怨人如断肠。秾姿贵彩信奇绝，杂卉乱花无比方。
　　石竹金钱何细碎，芙蓉芍药苦寻常。遂使王公与卿士，
　　游花冠盖日相望。庳车软舆贵公主，香衫细马豪家郎。
　　卫公宅静闭东院，西明寺深开北廊。戏蝶双舞看人久，
　　残莺一声春日长。共愁日照芳难驻，仍张帷幕垂阴凉。
　　花开花落二十日，一城之人皆若狂。三代以还文胜质，
　　人心重华不重实。重华直至牡丹芳，其来有渐非今日。
　　元和天子忧农桑，恤下动天天降祥。去岁嘉禾生九穗，
　　田中寂寞无人至。今年瑞麦分两歧，君心独喜无人知。
　　无人知，可叹息。我愿暂求造化力，减却牡丹妖艳色。
　　少回卿士爱花心，同似吾君忧稼穑。
　　◎卷.9【红线毯－忧蚕桑之费也】白居易
　　红线毯，择茧缲丝清水煮，拣丝练线红蓝染。
　　染为红线红于蓝，织作披香殿上毯。披香殿广十丈馀，
　　红线织成可殿铺。彩丝茸茸香拂拂，线软花虚不胜物。
　　美人蹋上歌舞来，罗袜绣鞋随步没。太原毯涩毳缕硬，
　　蜀都褥薄锦花冷，不如此毯温且柔，年年十月来宣州。
　　宣城太守加样织，自谓为臣能竭力。百夫同担进宫中，
　　线厚丝多卷不得。宣城太守知不知，一丈毯，千两丝。
　　地不知寒人要暖，少夺人衣作地衣。
　　◎卷.10【杜陵叟－伤农夫之困也】白居易
　　杜陵叟，杜陵居，岁种薄田一顷馀。三月无雨旱风起，
　　麦苗不秀多黄死。九月降霜秋早寒，禾穗未熟皆青干。
　　长吏明知不申破，急敛暴征求考课。典桑卖地纳官租，
　　明年衣食将何如。剥我身上帛，夺我口中粟。
　　虐人害物即豺狼，何必钩爪锯牙食人肉。不知何人奏皇帝，
　　帝心恻隐知人弊。白麻纸上书德音，京畿尽放今年税。
　　昨日里胥方到门，手持尺牒榜乡村。十家租税九家毕，
　　虚受吾君蠲免恩。
　　◎卷.11【缭绫－念女工之劳也】白居易
　　缭绫缭绫何所似，不似罗绡与纨绮。应似天台山上月明前，
　　四十五尺瀑布泉。中有文章又奇绝，地铺白烟花簇雪。
　　织者何人衣者谁，越溪寒女汉宫姬。去年中使宣口敕，
　　天上取样人间织。织为云外秋雁行，染作江南春水色。
　　广裁衫袖长制裙，金斗熨波刀翦纹。异彩奇文相隐映，
　　转侧看花花不定。昭阳舞人恩正深，春衣一对直千金。
　　汗沾粉污不再著，曳土蹋泥无惜心。缭绫织成费功绩，
　　莫比寻常缯与帛。丝细缲多女手疼，扎扎千声不盈尺。
　　昭阳殿里歌舞人。若见织时应也惜。
　　◎卷.12【卖炭翁－苦官市也】白居易
　　卖炭翁，伐薪烧炭南山中。满面尘灰烟火色，
　　两鬓苍苍十指黑。卖炭得钱何所营，身上衣裳口中食。
　　可怜身上衣正单，心忧炭贱愿天寒。夜来城上一尺雪，
　　晓驾炭车辗冰辙。牛困人饥日已高，市南门外泥中歇。
　　翩翩两骑来是谁，黄衣使者白衫儿。手把文书口称敕，
　　回车叱牛牵向北。一车炭，千馀斤，官使驱将惜不得。
　　半匹红纱一丈绫，系向牛头充炭直。
　　◎卷.13【母别子－刺新间旧也】白居易
　　母别子，子别母，白日无光哭声苦。关西骠骑大将军，
　　去年破虏新策勋。敕赐金钱二百万，洛阳迎得如花人。
　　新人迎来旧人弃，掌上莲花眼中刺。迎新弃旧未足悲，
　　悲在君家留两儿。一始扶行一初坐，坐啼行哭牵人衣。
　　以汝夫妇新燕婉，使我母子生别离。不如林中乌与鹊，
　　母不失雏雄伴雌。应似园中桃李树，花落随风子在枝。
　　新人新人听我语，洛阳无限红楼女。但愿将军重立功，
　　更有新人胜于汝。
　　◎卷.14【阴山道－疾贪虏也】白居易
　　阴山道，阴山道，纥逻敦肥水泉好。每至戎人送马时，
　　道旁千里无纤草。草尽泉枯马病羸，飞龙但印骨与皮。
　　五十匹缣易一匹，缣去马来无了日。养无所用去非宜，
　　每岁死伤十六七。缣丝不足女工苦，疏织短截充匹数。
　　藕丝蛛网三丈馀，回纥诉称无用处。咸安公主号可敦，
　　远为可汗频奏论。元和二年下新敕，内出金帛酬马直。
　　仍诏江淮马价缣，从此不令疏短织。合罗将军呼万岁，
　　捧授金银与缣彩。谁知黠虏启贪心，明年马多来一倍。
　　缣渐好，马渐多。阴山虏，奈尔何。
　　◎卷.15【时世妆－儆戎也】白居易
　　时世妆，时世妆，出自城中传四方。时世流行无远近，
　　腮不施朱面无粉。乌膏注唇唇似泥，双眉画作八字低。
　　妍媸黑白失本态，妆成尽似含悲啼。圆鬟无鬓堆髻样，
　　斜红不晕赭面状。昔闻被发伊川中，辛有见之知有戎。
　　元和妆梳君记取，髻堆面赭非华风。
　　◎卷.16【李夫人－鉴嬖惑也】白居易
　　汉武帝，初丧李夫人。夫人病时不肯别，死后留得生前恩。
　　君恩不尽念未已，甘泉殿里令写真。丹青画出竟何益，
　　不言不笑愁杀人。又令方士合灵药，玉釜煎炼金炉焚。
　　九华帐深夜悄悄，反魂香降夫人魂。夫人之魂在何许，
　　香烟引到焚香处。既来何苦不须臾，缥缈悠扬还灭去。
　　去何速兮来何迟，是耶非耶两不知。翠蛾仿佛平生貌，
　　不似昭阳寝疾时。魂之不来君心苦，魂之来兮君亦悲。
　　背灯隔帐不得语，安用暂来还见违。伤心不独汉武帝，
　　自古及今皆若斯。君不见穆王三日哭，重璧台前伤盛姬。
　　又不见泰陵一掬泪，马嵬坡下念杨妃。
　　纵令妍姿艳质化为土，此恨长在无销期。
　　生亦惑，死亦惑，尤物惑人忘不得。
　　人非木石皆有情，不如不遇倾城色。
　　◎卷.17【陵园妾－怜幽闭也（一作托幽闭，喻被谗遭黜也）】白居易
　　陵园妾，颜色如花命如叶。命如叶薄将奈何，
　　一奉寝宫年月多。年月多，时光换，春愁秋思知何限。
　　青丝发落丛鬓疏，红玉肤销系裙慢。忆昔宫中被妒猜，
　　因谗得罪配陵来。老母啼呼趁车别，中官监送锁门回。
　　山宫一闭无开日，未死此身不令出。松门到晓月裴回，
　　柏城尽日风萧瑟。松门柏城幽闭深，闻蝉听燕感光阴。
　　眼看菊蕊重阳泪，手把梨花寒食心。把花掩泪无人见，
　　绿芜墙绕青苔院。四季徒支妆粉钱，三朝不识君王面。
　　遥想六宫奉至尊，宣徽雪夜浴堂春。雨露之恩不及者，
　　犹闻不啻三千人。三千人，我尔君恩何厚薄。
　　愿令轮转直陵园，三岁一来均苦乐。
　　◎卷.18【盐商妇－恶幸人也】白居易
　　盐商妇，多金帛，不事田农与蚕绩。南北东西不失家，
　　风水为乡船作宅。本是扬州小家女，嫁得西江大商客。
　　绿鬟富去金钗多，皓腕肥来银钏窄。前呼苍头后叱婢，
　　问尔因何得如此。婿作盐商十五年，不属州县属天子。
　　每年盐利入官时，少入官家多入私。官家利薄私家厚，
　　盐铁尚书远不知。何况江头鱼米贱，红脍黄橙香稻饭。
　　饱食浓妆倚柁楼，两朵红腮花欲绽。盐商妇，有幸嫁盐商。
　　终朝美饭食，终岁好衣裳。好衣美食来何处，
　　亦须惭愧桑弘羊。桑弘羊，死已久，不独汉时今亦有。
　　◎卷.19【杏为梁－刺居处僭也】白居易
　　右为梁，桂为柱，何人堂室李开府。碧砌红轩色未干，
　　去年身殁今移主。高其墙，大其门，谁家第宅卢将军。
　　素泥朱版光未灭，今日官收别赐人。开府之堂将军宅，
　　造未成时头已白。逆旅重居逆旅中，心是主人身是客。
　　更有愚夫念身后，心虽甚长计非久。穷奢极丽越规模，
　　付子传孙令保守。莫教门外过客闻，抚掌回头笑杀君。
　　君不见马家宅，尚犹存，宅门题作奉诚园。君不见魏家宅，
　　属他人，诏赎赐还五代孙。俭存奢失今在目，
　　安用高墙围大屋。
　　◎卷.20【井底引银瓶－止淫奔也】白居易
　　井底引银瓶，银瓶欲上丝绳绝。石上磨玉簪，
　　玉簪欲成中央折。瓶沉簪折知奈何，似妾今朝与君别。
　　忆昔在家为女时，人言举动有殊姿。婵娟两鬓秋蝉翼，
　　宛转双蛾远山色。笑随戏伴后园中，此时与君未相识。
　　妾弄青梅凭短墙，君骑白马傍垂杨。墙头马上遥相顾，
　　一见知君即断肠。知君断肠共君语，君指南山松柏树。
　　感君松柏化为心，闇合双鬟逐君去。到君家舍五六年，
　　君家大人频有言。聘则为妻奔是妾，不堪主祀奉蘋蘩。
　　终知君家不可住，其奈出门无去处。岂无父母在高堂，
　　亦有亲情满故乡。潜来更不通消息，今日悲羞归不得。
　　为君一日恩，误妾百年身。寄言痴小人家女，
　　慎勿将身轻许人。
　　◎卷.21【官牛－讽执政也】白居易
　　官牛官牛驾官车，浐水岸边般载沙。一石沙，几斤重，
　　朝载暮载将何用。载向五门官道西，绿槐阴下铺沙堤。
　　昨来新拜右丞相，恐怕泥涂污马蹄。右丞相，
　　马蹄蹋沙虽净洁，牛领牵车欲流血。右丞相，
　　但能济人治国调阴阳，官牛领穿亦无妨。
　　◎卷.22【紫毫笔－讥失职也】白居易
　　紫毫笔，尖如锥兮利如刀。江南石上有老兔，
　　吃竹饮泉生紫毫。宣城之人采为笔，千万毛中拣一毫。
　　毫虽轻，功甚重。管勒工名充岁贡，君兮臣兮勿轻用。
　　勿轻用，将何如，愿赐东西府御史，愿颁左右台起居。
　　搦管趋入黄金阙，抽毫立在白玉除。臣有奸邪正衙奏，
　　君有动言直笔书。起居郎，侍御史，尔知紫毫不易致。
　　每岁宣城进笔时，紫毫之价如金贵。慎勿空将弹失仪，
　　慎勿空将录制词。
　　◎卷.23【隋堤柳－悯亡国也】白居易
　　隋堤柳，岁久年深尽衰朽。风飘飘兮雨萧萧，
　　三株两株汴河口。老枝病叶愁杀人，曾经大业年中春。
　　大业年中炀天子，种柳成行夹流水。西自黄河东至淮，
　　绿阴一千三百里。大业末年春暮月，柳色如烟絮如雪。
　　南幸江都恣佚游，应将此柳系龙舟。紫髯郎将护锦缆，
　　青娥御史直迷楼。海内财力此时竭，舟中歌笑何日休。
　　上荒下困势不久，宗社之危如缀旒。炀天子，
　　自言福祚长无穷，岂知皇子封酅公。龙舟未过彭城阁，
　　义旗已入长安宫。萧墙祸生人事变，晏驾不得归秦中。
　　土坟数尺何处葬，吴公台下多悲风。二百年来汴河路，
　　沙草和烟朝复暮。后王何以鉴前王，请看隋堤亡国树。
　　◎卷.24【草茫茫－惩厚葬也】白居易
　　草茫茫，土苍苍。苍苍茫茫在何处，骊山脚下秦皇墓。
　　墓中下涸二重泉，当时自以为深固。下流水银象江海，
　　上缀珠光作乌兔。别为天地于其间，拟将富贵随身去。
　　一朝盗掘坟陵破，龙椁神堂三月火。可怜宝玉归人间，
　　暂借泉中买身祸。奢者狼藉俭者安，一凶一吉在眼前。
　　凭君回首向南望，汉文葬在霸陵原。
　　◎卷.25【古冢狐－戒艳色也】白居易
　　古冢狐，妖且老，化为妇人颜色好。头变云鬟面变妆，
　　大尾曳作长红裳。徐徐行傍荒村路，日欲暮时人静处。
　　或歌或舞或悲啼，翠眉不举花颜低。忽然一笑千万态，
　　见者十人八九迷。假色迷人犹若是，真色迷人应过此。
　　彼真此假俱迷人，人心恶假贵重真。狐假女妖害犹浅，
　　一朝一夕迷人眼。女为狐媚害即深，日长月增溺人心。
　　何况褒妲之色善蛊惑，能丧人家覆人国。
　　君看为害浅深间，岂将假色同真色。
　　◎卷.26【黑潭龙－疾贪吏也】白居易
　　黑潭水深黑如墨，传有神龙人不识。潭上架屋官立祠，
　　龙不能神人神之。丰凶水旱与疾疫，乡里皆言龙所为。
　　家家养豚漉清酒，朝祈暮赛依巫口。神之来兮风飘飘，
　　纸钱动兮锦伞摇。神之去兮风亦静，香火灭兮杯盘冷。
　　肉堆潭岸石，酒泼庙前草。不知龙神享几多，
　　林鼠山狐长醉饱。狐何幸，豚何辜，年年杀豚将喂狐。
　　狐假龙神食豚尽，九重泉底龙知无。
　　◎卷.27【天可度－恶诈人也】白居易
　　天可度，地可量，唯有人心不可防。但见丹诚赤如血，
　　谁知伪言巧似簧。劝君掩鼻君莫掩，使君夫妇为参商。
　　劝君掇蜂君莫掇，使君父子成豺狼。海底鱼兮天上鸟，
　　高可射兮深可钓。唯有人心相对时，咫尺之间不能料。
　　君不见李义府之辈笑欣欣，笑中有刀潜杀人。
　　阴阳神变皆可测，不测人间笑是瞋。
　　◎卷.28【秦吉了－哀冤民也】白居易
　　秦吉了，出南中，彩毛青黑花颈红。耳聪心慧舌端巧，
　　鸟语人言无不通。昨日长爪鸢，今朝大觜乌。
　　鸢捎乳燕一窠覆，乌啄母鸡双眼枯。鸡号堕地燕惊去，
　　然后拾卵攫其雏。岂无雕与鹗，嗉中肉饱不肯搏。
　　亦有鸾鹤群，闲立高飏如不闻。秦吉了，人云尔是能言鸟，
　　岂不见鸡燕之冤苦。吾闻凤凰百鸟主，
　　尔竟不为凤凰之前致一言，安用噪噪闲言语。
　　◎卷.29【鸦九剑－思决壅也】白居易
　　欧冶子死千年后，精灵闇授张鸦九。鸦九铸剑吴山中，
　　天与日时神借功。金铁腾精火翻焰，踊跃求为镆铘剑。
　　剑成未试十馀年，有客持金买一观。谁知闭匣长思用，
　　三尺青蛇不肯蟠。客有心，剑无口，客代剑言告鸦九。
　　君勿矜我玉可切，君勿夸我钟可刜。不如持我决浮云，
　　无令漫漫蔽白日。为君使无私之光及万物，
　　蛰虫昭苏萌草出。
　　◎卷.30【采诗官－监前王乱亡之由也】白居易
　　采诗官，采诗听歌导人言。言者无罪闻者诫，
　　下流上通上下泰。周灭秦兴至隋氏，十代采诗官不置。
　　郊庙登歌赞君美，乐府艳词悦君意。若求兴谕规刺言，
　　万句千章无一字。不是章句无规刺，渐及朝廷绝讽议。
　　诤臣杜口为冗员，谏鼓高悬作虚器。一人负扆常端默，
　　百辟入门两自媚。夕郎所贺皆德音，春官每奏唯祥瑞。
　　君之堂兮千里远，君之门兮九重閟。君耳唯闻堂上言，
　　君眼不见门前事。贪吏害民无所忌，奸臣蔽君无所畏。
　　君不见厉王胡亥之末年，群臣有利君无利。
　　君兮君兮愿听此，欲开壅蔽达人情，先向歌诗求讽刺。


第四百二十八卷
　　◎卷.1【常乐里闲居偶题十六韵兼寄刘十五公舆王十…时为校书郎】白居易
　　帝都名利场，鸡鸣无安居。独有懒慢者，日高头未梳。
　　工拙性不同，进退迹遂殊。幸逢太平代，天子好文儒。
　　小才难大用，典校在秘书。三旬两入省，因得养顽疏。
　　茅屋四五间，一马二仆夫。俸钱万六千，月给亦有馀。
　　既无衣食牵，亦少人事拘。遂使少年心，日日常晏如。
　　勿言无知己，躁静各有徒。兰台七八人，出处与之俱。
　　旬时阻谈笑，旦夕望轩车。谁能雠校闲，解带卧吾庐。
　　窗前有竹玩，门处有酒酤。何以待君子，数竿对一壶。
　　◎卷.2【答元八宗简同游曲江后明日见赠】白居易
　　长安千万人，出门各有营。唯我与夫子，信马悠悠行。
　　行到曲江头，反照草树明。南山好颜色，病客有心情。
　　水禽翻白羽，风荷袅翠茎。何必沧浪去，即此可濯缨。
　　时景不重来，赏心难再并。坐愁红尘里，夕鼓咚咚声。
　　归来经一宿，世虑稍复生。赖闻瑶华唱，再得尘襟清。
　　◎卷.3【感时】白居易
　　朝见日上天，暮见日入地。不觉明镜中，忽年三十四。
　　勿言身未老，冉冉行将至。白发虽未生，朱颜已先悴。
　　人生讵几何，在世犹如寄。虽有七十期，十人无一二。
　　今我犹未悟，往往不适意。胡为方寸间，不贮浩然气。
　　贫贱非不恶，道在何足避。富贵非不爱，时来当自致。
　　所以达人心，外物不能累。唯当饮美酒，终日陶陶醉。
　　斯言胜金玉，佩服无失坠。
　　◎卷.4【首夏同诸校正游开元观，因宿玩月】白居易
　　我与二三子，策名在京师。官小无职事，闲于为客时。
　　沉沉道观中，心赏期在兹。到门车马回，入院巾杖随。
　　清和四月初，树木正华滋。风清新叶影，鸟恋残花枝。
　　向夕天又晴，东南馀霞披。置酒西廊下，待月杯行迟。
　　须臾金魄生，若与吾徒期。光华一照耀，殿角相参差。
　　终夜清景前，笑歌不知疲。长安名利地，此兴几人知。
　　◎卷.5【永崇里观居】白居易
　　季夏中气候，烦暑自此收。萧飒风雨天，蝉声暮啾啾。
　　永崇里巷静，华阳观院幽。轩车不到处，满地槐花秋。
　　年光忽冉冉，世事本悠悠。何必待衰老，然后悟浮休。
　　真隐岂长远，至道在冥搜。身虽世界住，心与虚无游。
　　朝饥有蔬食，夜寒有布裘。幸免冻与馁，此外复何求。
　　寡欲虽少病，乐天心不忧。何以明吾志，周易在床头。
　　◎卷.6【早送举人入试】白居易
　　夙驾送举人，东方犹未明。自谓出太早，已有车马行。
　　骑火高低影，街鼓参差声。可怜早朝者，相看意气生。
　　日出尘埃飞，群动互营营。营营各何求，无非利与名。
　　而我常晏起，虚住长安城。春深官又满，日有归山情。
　　◎卷.7【招王质夫（自此后诗为盩厔尉时作）】白居易
　　濯足云水客，折腰簪笏身。喧闲迹相背，十里别经旬。
　　忽因乘逸兴，莫惜访嚣尘。窗前故栽竹，与君为主人。
　　◎卷.8【祗役骆口，因与王质夫同游秋山，偶题三韵】白居易
　　石拥百泉合，云破千峰开。平生烟霞侣，此地重裴回。
　　今日勤王意，一半为山来。
　　◎卷.9【见萧侍御忆旧山草堂诗，因以继和】白居易
　　琢玉以为架，缀珠以为笼。玉架绊野鹤，珠笼锁冥鸿。
　　鸿思云外天，鹤忆松上风。珠玉信为美，鸟不恋其中。
　　台中萧侍御，心与鸿鹤同。晚起慵冠豸，闲行厌避骢。
　　昨见忆山诗，诗思浩无穷。归梦杳何处，旧居茫水东。
　　秋闲杉桂林，春老芝朮丛。自云别山后，离抱常忡忡。
　　衣绣非不荣，持宪非不雄。所乐不在此，怅望草堂空。
　　◎卷.10【病假中南亭闲望】白居易
　　欹枕不视事，两日门掩关。始知吏役身，不病不得闲。
　　闲意不在远，小亭方丈间。西檐竹梢上，坐见太白山。
　　遥愧峰上云，对此尘中颜。
　　◎卷.11【仙游寺独宿】白居易
　　沙鹤上阶立，潭月当户开。此中留我宿，两夜不能回。
　　幸与静境遇，喜无归侣催。从今独游后，不拟共人来。
　　◎卷.12【前庭凉夜】白居易
　　露簟色似玉，风幌影如波。坐愁树叶落，中庭明月多。
　　◎卷.13【官舍小亭闲望】白居易
　　风竹散清韵，烟槐凝绿姿。日高人吏去，闲坐在茅茨。
　　葛衣御时暑，蔬饭疗朝饥。持此聊自足，心力少营为。
　　亭上独吟罢，眼前无事时。数峰太白雪，一卷陶潜诗。
　　人心各自是，我是良在兹。回谢争名客，甘从君所嗤。
　　◎卷.14【早秋独夜】白居易
　　井梧凉叶动，邻杵秋声发。独向檐下眠，觉来半床月。
　　◎卷.15【听弹古渌水（琴曲名）】白居易
　　闻君古渌水，使我心和平。欲识慢流意，为听疏泛声。
　　西窗竹阴下，竟日有馀清。
　　◎卷.16【松斋自题（时为翰林学士）】白居易
　　非老亦非少，年过三纪馀。非贱亦非贵，朝登一命初。
　　才小分易足，心宽体长舒。充肠皆美食，容膝即安居。
　　况此松斋下，一琴数帙书。书不求甚解，琴聊以自娱。
　　夜直入君门，晚归卧吾庐。形骸委顺动，方寸付空虚。
　　持此将过日，自然多晏如。昏昏复默默，非智亦非愚。
　　◎卷.17【冬夜与钱员外同直禁中】白居易
　　夜深草诏罢，霜月凄凛凛。欲卧暖残杯，灯前相对饮。
　　连铺青缣被，封置通中枕。仿佛百馀宵，与君同此寝。
　　◎卷.18【和钱员外禁中夙兴见示】白居易
　　窗白星汉曙，窗暖灯火馀。坐卷朱里幕，看封紫泥书。
　　窅窅钟漏尽，曈曈霞景初。楼台红照曜，松竹青扶疏。
　　君爱此时好，回头特谓余。不知上清界，晓景复何如。
　　◎卷.19【夏日独直，寄萧侍御】白居易
　　宪台文法地，翰林清切司。鹰猜课野鹤，骥德责山麋。
　　课责虽不同，同归非所宜。是以方寸内，忽忽暗相思。
　　夏日独上直，日长何所为。澹然无他念，虚静是吾师。
　　形委有事牵，心与无事期。中臆一以旷，外累都若遗。
　　地贵身不觉，意闲境来随。但对松与竹，如在山中时。
　　情性聊自适，吟咏偶成诗。此意非夫子，馀人多不知。
　　◎卷.20【松声（修行里张家宅南亭作）】白居易
　　月好好独坐，双松在前轩。西南微风来，潜入枝叶间。
　　萧寥发为声，半夜明月前。寒山飒飒雨，秋琴泠泠弦。
　　一闻涤炎暑，再听破昏烦。竟夕遂不寐，心体俱翛然。
　　南陌车马动，西邻歌吹繁。谁知兹檐下，满耳不为喧。
　　◎卷.21【禁中】白居易
　　门严九重静，窗幽一室闲。好是修心处，何必在深山。
　　◎卷.22【赠吴丹】白居易
　　巧者力苦劳，智者心苦忧。爱君无巧智，终岁闲悠悠。
　　尝登御史府，亦佐东诸侯。手操纠谬简，心运决胜筹。
　　宦途似风水，君心如虚舟。泛然而不有，进退得自由。
　　今来脱豸冠，时往侍龙楼。官曹称心静，居处随迹幽。
　　冬负南荣日，支体甚温柔。夏卧北窗风，枕席如凉秋。
　　南山入舍下，酒瓮在床头。人间有闲地，何必隐林丘。
　　顾我愚且昧，劳生殊未休。一入金门直，星霜三四周。
　　主恩信难报，近地徒久留。终当乞闲官，退与夫子游。
　　◎卷.23【初除户曹，喜而言志】白居易
　　诏授户曹掾，捧诏感君恩。感恩非为己，禄养及吾亲。
　　弟兄俱簪笏，新妇俨衣巾。罗列高堂下，拜庆正纷纷。
　　俸钱四五万，月可奉晨昏。廪禄二百石，岁可盈仓囷。
　　喧喧车马来，贺客满我门。不以我为贪，知我家内贫。
　　置酒延贺客，客容亦欢欣。笑云今日后，不复忧空尊。
　　答云如君言，愿君少逡巡。我有平生志，醉后为君陈。
　　人生百岁期，七十有几人。浮荣及虚位，皆是身之宾。
　　唯有衣与食，此事粗关身。苟免饥寒外，馀物尽浮云。
　　◎卷.24【秋居书怀】白居易
　　门前少宾客，阶下多松竹。秋景下西墙，凉风入东屋。
　　有琴慵不弄，有书闲不读。尽日方寸中，澹然无所欲。
　　何须广居处，不用多积蓄。丈室可容身，斗储可充腹。
　　况无治道术，坐受官家禄。不种一株桑，不锄一垄谷。
　　终朝饱饭餐，卒岁丰衣服。持此知愧心，自然易为足。
　　◎卷.25【禁中晓卧，因怀王起居】白居易
　　迟迟禁漏尽，悄悄暝鸦喧。夜雨槐花落，微凉卧北轩。
　　曙灯残未灭，风帘闲自翻。每一得静境，思与故人言。
　　◎卷.26【养拙】白居易
　　铁柔不为剑，木曲不为辕。今我亦如此，愚蒙不及门。
　　甘心谢名利，灭迹归丘园。坐卧茅茨中，但对琴与尊。
　　身去缰锁累，耳辞朝市喧。逍遥无所为，时窥五千言。
　　无忧乐性场，寡欲清心源。始知不才者，可以探道根。
　　◎卷.27【寄李十一建】白居易
　　外事牵我形，外物诱我情。李君别来久，褊吝从中生。
　　忆昨访君时，立马扣柴荆。有时君未起，稚子喜先迎。
　　连步笑出门，衣翻冠或倾。扫阶苔纹绿，拂榻藤阴清。
　　家酝及春熟，园葵乘露烹。看山东亭坐，待月南原行。
　　门静唯鸟语，坊远少鼓声。相对尽日言，不及利与名。
　　分手来几时，明月三四盈。别时残花落，及此新蝉鸣。
　　芳岁忽已晚，离抱怅未平。岂不思命驾，吏职坐相萦。
　　前时君有期，访我来山城。心赏久云阻，言约无自轻。
　　相去幸非远，走马一日程。
　　◎卷.28【旅次华州，赠袁右丞】白居易
　　渭水绿溶溶，华山青崇崇。山水一何丽，君子在其中。
　　才与世会合，物随诚感通。德星降人福，时雨助岁功。
　　化行人无讼，囹圄千日空。政顺气亦和，黍稷三年丰。
　　客自帝城来，驱马出关东。爱此一郡人，如见太古风。
　　方今天子心，忧人正忡忡。安得天下守，尽得如袁公。
　　◎卷.29【酬杨九弘贞长安病中见寄】白居易
　　伏枕君寂寂，折腰我营营。所嗟经时别，相去一宿程。
　　携手昨何时，昆明春水平。离郡来几日，太白夏云生。
　　之子未得意，贫病客帝城。贫坚志士节，病长高人情。
　　隐几自恬澹，闭门无送迎。龙卧心有待，鹤瘦貌弥清。
　　清机发为文，投我如振琼。何以慰饥渴，捧之吟一声。
　　◎卷.30【禁中寓直梦游仙游寺】白居易
　　西轩草诏暇，松竹深寂寂。月出清风来，忽似山中夕。
　　因成西南梦，梦作游仙客。觉闻宫漏声，犹谓山泉滴。
　　◎卷.31【赠王山人】白居易
　　闻君减寝食，日听神仙说。暗待非常人，潜求长生诀。
　　言长本对短，未离生死辙。假使得长生，才能胜夭折。
　　松树千年朽，槿花一日歇。毕竟共虚空，何须夸岁月。
　　彭殇徒自异，生死终无别。不如学无生，无生即无灭。
　　◎卷.32【秋山】白居易
　　久病旷心赏，今朝一登山。山秋云物冷，称我清羸颜。
　　白石卧可枕，青萝行可攀。意中如有得，尽日不欲还。
　　人生无几何，如寄天地间。心有千载忧，身无一日闲。
　　何时解尘网，此地来掩关。
　　◎卷.33【赠能七伦】白居易
　　涧松高百寻，四时寒森森。临风有清韵，向日无曲阴。
　　如何时俗人，但赏桃李林。岂不知坚贞，芳馨诱其心。
　　能生学为文，气高功亦深。手中一百篇，句句披沙金。
　　苦节二十年，无人振陆沉。今我尚贫贱，徒为尔知音。
　　◎卷.34【题杨颖士西亭】白居易
　　静得亭上境，远谐尘外踪。凭轩东南望，鸟灭山重重。
　　竹露冷烦襟，杉风清病容。旷然宜真趣，道与心相逢。
　　即此可遗世，何必蓬壶峰。
　　◎卷.35【题赠郑秘书征君石沟溪隐居】白居易
　　郑君得自然，虚白生心胸。吸彼沆瀣精，凝为冰雪容。
　　大君贞元初，求贤致时雍。蒲轮入翠微，迎下天台峰。
　　赤城别松乔，黄阁交夔龙。俯仰受三命，从容辞九重。
　　出笼鹤翩翩，归林凤雍雍。在火辨良玉，经霜识贞松。
　　新居寄楚山，山碧溪溶溶。丹灶烧烟煴，黄精花丰茸。
　　蕙帐夜琴澹，桂尊春酒浓。时人不到处，苔石无尘踪。
　　我今何为者，趋世身龙钟。不向林壑访，无由朝市逢。
　　终当解尘缨，卜筑来相从。
　　◎卷.36【及第后归觐，留别诸同年】白居易
　　十年常苦学，一上谬成名。擢第未为贵，贺亲方始荣。
　　时辈六七人，送我出帝城。轩车动行色，丝管举离声。
　　得意减别恨，半酣轻远程。翩翩马蹄疾，春日归乡情。
　　◎卷.37【清夜琴兴】白居易
　　月出鸟栖尽，寂然坐空林。是时心境闲，可以弹素琴。
　　清泠由木性，恬澹随人心。心积和平气，木应正始音。
　　响馀群动息，曲罢秋夜深。正声感元化，天地清沉沉。
　　◎卷.38【郊陶潜体诗十六首】白居易
　　不动者厚地，不息者高天。无穷者日月，长在者山川。
　　松柏与龟鹤，其寿皆千年。嗟嗟群物中，而人独不然。
　　早出向朝市，暮已归下泉。形质及寿命，危脆若浮烟。
　　尧舜与周孔，古来称圣贤。借问今何在，一去亦不还。
　　我无不死药，万万随化迁。所未定知者，修短迟速间。
　　幸及身健日，当歌一尊前。何必待人劝，持此自为欢。
　　翳翳逾月阴，沉沉连日雨。开帘望天色，黄云暗如土。
　　行潦毁我墉，疾风坏我宇。蓬莠生庭院，泥涂失场圃。
　　村深绝宾客，窗晦无俦侣。尽日不下床，跳蛙时入户。
　　出门无所往，入室还独处。不以酒自娱，块然与谁语。
　　朝饮一杯酒，冥心合元化。兀然无所思，日高尚闲卧。
　　暮读一卷书，会意如嘉话。欣然有所遇，夜深犹独坐。
　　又得琴上趣，安弦有馀暇。复多诗中狂，下笔不能罢。
　　唯兹三四事，持用度昼夜。所以阴雨中，经旬不出舍。
　　始悟独往人，心安时亦过。
　　东家采桑妇，雨来苦愁悲。蔟蚕北堂前，雨冷不成丝。
　　西家荷锄叟，雨来亦怨咨。种豆南山下，雨多落为萁。
　　而我独何幸，酝酒本无期。及此多雨日，正遇新熟时。
　　开瓶泻尊中，玉液黄金脂。持玩已可悦，欢尝有馀滋。
　　一酌发好容，再酌开愁眉。连延四五酌，酣畅入四肢。
　　忽然遗我物，谁复分是非。是时连夕雨，酩酊无所知。
　　人心苦颠倒，反为忧者嗤。
　　朝亦独醉歌，暮亦独醉睡。未尽一壶酒，已成三独醉。
　　勿嫌饮太少，且喜欢易致。一杯复两杯，多不过三四。
　　便得心中适，尽忘身外事。更复强一杯，陶然遗万累。
　　一饮一石者，徒以多为贵。及其酩酊时，与我亦无异。
　　笑谢多饮者，酒钱徒自费。
　　天秋无片云，地静无纤尘。团团新晴月，林外生白轮。
　　忆昨阴霖天，连连三四旬。赖逢家酝熟，不觉过朝昏。
　　私言雨霁后，可以罢馀尊。及对新月色，不醉亦愁人。
　　床头残酒榼，欲尽味弥淳。携置南檐下，举酌自殷勤。
　　清光入杯杓，白露生衣巾。乃知阴与晴，安可无此君。
　　我有乐府诗，成来人未闻。今宵醉有兴，狂咏惊四邻。
　　独赏犹复尔，何况有交亲。
　　中秋三五夜，明月在前轩。临觞忽不饮，忆我平生欢。
　　我有同心人，邈邈崔与钱。我有忘形友，迢迢李与元。
　　或飞青云上，或落江湖间。与我不相见，于今四五年。
　　我无缩地术，君非驭风仙。安得明月下，四人来晤言。
　　良夜信难得，佳期杳无缘。明月又不驻，渐下西南天。
　　岂无他时会，惜此清景前。
　　家酝饮已尽，村中无酒酤。坐愁今夜醒，其奈秋怀何。
　　有客忽叩门，言语一何佳。云是南村叟，挈榼来相过。
　　且喜尊不燥，安问少与多。重阳虽已过，篱菊有残花。
　　欢来苦昼短，不觉夕阳斜。老人勿遽起，且待新月华。
　　客去有馀趣，竟夕独酣歌。
　　原生衣百结，颜子食一箪。欢然乐其志，有以忘饥寒。
　　今我何人哉，德不及先贤。衣食幸相属，胡为不自安。
　　况兹清渭曲，居处安且闲。榆柳百馀树，茅茨十数间。
　　寒负檐下日，热濯涧底泉。日出犹未起，日入已复眠。
　　西风满村巷，清凉八月天。但有鸡犬声，不闻车马喧。
　　时倾一尊酒，坐望东南山。稚侄初学步，牵衣戏我前。
　　即此自可乐，庶几颜与原。
　　湛湛尊中酒，有功不自伐。不伐人不知，我今代其说。
　　良将临大敌，前驱千万卒。一箪投河饮，赴死心如一。
　　壮士磨匕首，勇愤气蓬勃。一酣忘报雠，四体如无骨。
　　东海杀孝妇，天旱逾年月。一酌酹其魂，通宵雨不歇。
　　咸阳秦狱气，冤痛结为物。千岁不肯散，一沃亦销失。
　　况兹儿女恨，及彼幽忧疾。快饮无不消，如霜得春日。
　　方知麹糵灵，万物无与匹。
　　烟霞隔悬圃，风波限瀛洲。我岂不欲往，大海路阻修。
　　神仙但闻说，灵药不可求。长生无得者，举世如蜉蝣。
　　逝者不重回，存者难久留。踟蹰未死间，何苦怀百忧。
　　念此忽内热，坐看成白头。举杯还独饮，顾影自献酬。
　　心与口相约，未醉勿言休。今朝不尽醉，知有明朝不。
　　不见郭门外，累累坟与丘。月明愁杀人，黄蒿风飕飕。
　　死者若有知，悔不秉烛游。
　　吾闻浔阳郡，昔有陶征君。爱酒不爱名，忧醒不忧贫。
　　尝为彭泽令，在官才八旬。愀然忽不乐，挂印著公门。
　　口吟归去来，头戴漉酒巾。人吏留不得，直入故山云。
　　归来五柳下，还以酒养真。人间荣与利，摆落如泥尘。
　　先生去已久，纸墨有遗文。篇篇劝我饮，此外无所云。
　　我从老大来，窃慕其为人。其他不可及，且效醉昏昏。
　　楚王疑忠臣，江南放屈平。晋朝轻高士，林下弃刘伶。
　　一人常独醉，一人常独醒。醒者多苦志，醉者多欢情。
　　欢情信独善，苦志竟何成。兀傲瓮间卧，憔悴泽畔行。
　　彼忧而此乐，道理甚分明。愿君且饮酒，勿思身后名。
　　有一燕赵士，言貌甚奇瑰。日日酒家去，脱衣典数杯。
　　问君何落拓，云仆生草莱。地寒命且薄，徒抱王佐才。
　　岂无济时策，君门乏良媒。三献寝不报，迟迟空手回。
　　亦有同门生，先升青云梯。贵贱交道绝，朱门叩不开。
　　及归种禾黍，三岁旱为灾。入山烧黄白，一旦化为灰。
　　蹉跎五十馀，生世苦不谐。处处去不得，却归酒中来。
　　南巷有贵人，高盖驷马车。我问何所苦，四十垂白须。
　　答云君不知，位重多忧虞。北里有寒士，瓮牖绳为枢。
　　出扶桑枣杖，入卧蜗牛庐。散贱无忧患，心安体亦舒。
　　东邻有富翁，藏货遍五都。东京收粟帛，西市鬻金珠。
　　朝营暮计算，昼夜不安居。西舍有贫者，匹妇配匹夫。
　　布裙行赁舂，裋褐坐佣书。以此求口食，一饱欣有馀。
　　贵贱与贫富，高下虽有殊。忧乐与利害，彼此不相逾。
　　是以达人观，万化同一途。但未知生死，胜负两何如。
　　迟疑未知间，且以酒为娱。
　　济水澄而洁，河水浑而黄。交流列四渎，清浊不相伤。
　　太公战牧野，伯夷饿首阳。同时号贤圣，进退不相妨。
　　谓天不爱民，胡为生稻粱。谓天果爱民，胡为生豺狼。
　　谓神福善人，孔圣竟栖遑。谓神祸淫人，暴秦终霸王。
　　颜回与黄宪，何辜早夭亡。蝮蛇与鸩鸟，何得寿延长。
　　物理不可测，神道亦难量。举头仰问天，天色但苍苍。
　　唯当多种黍，日醉手中觞。


第四百二十九卷
　　◎卷.1【自题写真（时为翰林学士）】白居易
　　我貌不自识，李放写我真。静观神与骨，合是山中人。
　　蒲柳质易朽，麋鹿心难驯。何事赤墀上，五年为侍臣。
　　况多刚狷性，难与世同尘。不惟非贵相，但恐生祸因。
　　宜当早罢去，收取云泉身。
　　◎卷.2【遣怀（自此后诗在渭村作）】白居易
　　寓心身体中，寓性方寸内。此身是外物，何足苦忧爱。
　　况有假饰者，华簪及高盖。此又疏于身，复在外物外。
　　操之多惴栗，失之又悲悔。乃知名与器，得丧俱为害。
　　颓然环堵客，萝蕙为巾带。自得此道来，身穷心甚泰。
　　◎卷.3【渭上偶钓】白居易
　　渭水如镜色，中有鲤与鲂。偶持一竿竹，悬钓在其傍。
　　微风吹钓丝，袅袅十尺长。谁知对鱼坐，心在无何乡。
　　昔有白头人，亦钓此渭阳。钓人不钓鱼，七十得文王。
　　况我垂钓意，人鱼又兼忘。无机两不得，但弄秋水光。
　　兴尽钓亦罢，归来饮我觞。
　　◎卷.4【隐几】白居易
　　身适忘四支，心适忘是非。既适又忘适，不知吾是谁。
　　百体如槁木，兀然无所知。方寸如死灰，寂然无所思。
　　今日复明日，身心忽两遗。行年三十九，岁暮日斜时。
　　四十心不动，吾今其庶几。
　　◎卷.5【春眠】白居易
　　新浴肢体畅，独寝神魂安。况因夜深坐，遂成日高眠。
　　春被薄亦暖，朝窗深更闲。却忘人间事，似得枕上仙。
　　至适无梦想，大和难名言。全胜彭泽醉，欲敌曹溪禅。
　　何物呼我觉，伯劳声关关。起来妻子笑，生计春茫然。
　　◎卷.6【闲居】白居易
　　空腹一盏粥，饥食有馀味。南檐半床日，暖卧因成睡。
　　绵袍拥两膝，竹几支双臂。从旦直至昏，身心一无事。
　　心足即为富，身闲乃当贵。富贵在此中，何必居高位。
　　君看裴相国，金紫光照地。心苦头尽白，才年四十四。
　　乃知高盖车，乘者多忧畏。
　　◎卷.7【夏日】白居易
　　东窗晚无热，北户凉有风。尽日坐复卧，不离一室中。
　　中心本无系，亦与出门同。
　　◎卷.8【适意二首】白居易
　　十年为旅客，常有饥寒愁。三年作谏官，复多尸素羞。
　　有酒不暇饮，有山不得游。岂无平生志，拘牵不自由。
　　一朝归渭上，泛如不系舟。置心世事外，无喜亦无忧。
　　终日一蔬食，终年一布裘。寒来弥懒放，数日一梳头。
　　朝睡足始起，夜酌醉即休。人心不过适，适外复何求。
　　早岁从旅游，颇谙时俗意。中年忝班列，备见朝廷事。
　　作客诚已难，为臣尤不易。况余方且介，举动多忤累。
　　直道速我尤，诡遇非吾志。胸中十年内，消尽浩然气。
　　自从返田亩，顿觉无忧愧。蟠木用难施，浮云心易遂。
　　悠悠身与世，从此两相弃。
　　◎卷.9【首夏病间】白居易
　　我生来几时，万有四千日。自省于其间，非忧即有疾。
　　老去虑渐息，年来病初愈。忽喜身与心，泰然两无苦。
　　况兹孟夏月，清和好时节。微风吹袷衣，不寒复不热。
　　移榻树阴下，竟日何所为。或饮一瓯茗，或吟两句诗。
　　内无忧患迫，外无职役羁。此日不自适，何时是适时。
　　◎卷.10【晚春酤酒】白居易
　　百花落如雪，两鬓垂作丝。春去有来日，我老无少时。
　　人生待富贵，为乐常苦迟。不如贫贱日，随分开愁眉。
　　卖我所乘马，典我旧朝衣。尽将酤酒饮，酩酊步行归。
　　名姓日隐晦，形骸日变衰。醉卧黄公肆，人知我是谁。
　　◎卷.11【兰若寓居】白居易
　　名宦老慵求，退身安草野。家园病懒归，寄居在兰若。
　　薜衣换簪组，藜杖代车马。行止辄自由，甚觉身潇洒。
　　晨游南坞上，夜息东庵下。人间千万事，无有关心者。
　　◎卷.12【麹生访宿】白居易
　　西斋寂已暮，叩门声樀樀。知是君宿来，自拂尘埃席。
　　村家何所有，茶果迎来客。贫静似僧居，竹林依四壁。
　　厨灯斜影出，檐雨馀声滴。不是爱闲人，肯来同此夕。
　　◎卷.13【闻庾七左降，因咏所怀】白居易
　　我病卧渭北，君老谪巴东。相悲一长叹，薄命与君同。
　　既叹还自哂，哂叹两未终。后心诮前意，所见何迷蒙。
　　人生大块间，如鸿毛在风。或飘青云上，或落泥涂中。
　　衮服相天下，倘来非我通。布衣委草莽，偶去非吾穷。
　　外物不可必，中怀须自空。无令怏怏气，留滞在心胸。
　　◎卷.14【答卜者】白居易
　　病眼昏似夜，衰鬓飒如秋。除却须衣食，平生百事休。
　　知君善易者，问我决疑不。不卜非他故，人间无所求。
　　◎卷.15【归田三首】白居易
　　人生何所欲，所欲唯两端。中人爱富贵，高士慕神仙。
　　神仙须有籍，富贵亦在天。莫恋长安道，莫寻方丈山。
　　西京尘浩浩，东海浪漫漫。金门不可入，琪树何由攀。
　　不如归山下，如法种春田。
　　种田意已决，决意复何如。卖马买犊使，徒步归田庐。
　　迎春治耒耜，候雨辟菑畬。策杖田头立，躬亲课仆夫。
　　吾闻老农言，为稼慎在初。所施不卤莽，其报必有馀。
　　上求奉王税，下望备家储。安得放慵惰，拱手而曳裾。
　　学农未为鄙，亲友勿笑余。更待明年后，自拟执犁锄。
　　三十为近臣，腰间鸣佩玉。四十为野夫，田中学锄谷。
　　何言十年内，变化如此速。此理固是常，穷通相倚伏。
　　为鱼有深水，为鸟有高木。何必守一方，窘然自牵束。
　　化吾足为马，吾因以行陆。化吾手为弹，吾因以求肉。
　　形骸为异物，委顺心犹足。幸得且归农，安知不为福。
　　况吾行欲老，瞥若风前烛。孰能俄顷间，将心系荣辱。
　　◎卷.16【秋游原上】白居易
　　七月行已半，早凉天气清。清晨起巾栉，徐步出柴荆。
　　露杖筇竹冷，风襟越蕉轻。闲携弟侄辈，同上秋原行。
　　新枣未全赤，晚瓜有馀馨。依依田家叟，设此相逢迎。
　　自我到此村，往来白发生。村中相识久，老幼皆有情。
　　留连向暮归，树树风蝉声。是时新雨足，禾黍夹道青。
　　见此令人饱，何必待西成。
　　◎卷.17【九日登西原宴望（同诸兄弟作）】白居易
　　病爱枕席凉，日高眠未辍。弟兄呼我起，今日重阳节。
　　起登西原望，怀抱同一豁。移座就菊丛，糕酒前罗列。
　　虽无丝与管，歌笑随情发。白日未及倾，颜酡耳已热。
　　酒酣四向望，六合何空阔。天地自久长，斯人几时活。
　　请看原下村，村人死不歇。一村四十家，哭葬无虚月。
　　指此各相勉，良辰且欢悦。
　　◎卷.18【寄同病者】白居易
　　三十生二毛，早衰为沉疴。四十官七品，拙宦非由他。
　　年颜日枯槁，时命日蹉跎。岂独我如此，圣贤无奈何。
　　回观亲旧中，举目尤可嗟。或有终老者，沉贱如泥沙。
　　或有始壮者，飘忽如风花。穷饿与夭促，不如我者多。
　　以此反自慰，常得心平和。寄言同病者，回叹且为歌。
　　◎卷.19【游蓝田山卜居】白居易
　　脱置腰下组，摆落心中尘。行歌望山去，意似归乡人。
　　朝蹋玉峰下，暮寻蓝水滨。拟求幽僻地，安置疏慵身。
　　本性便山寺，应须旁悟真。
　　◎卷.20【村雪夜坐】白居易
　　南窗背灯坐，风霰暗纷纷。寂寞深村夜，残雁雪中闻。
　　◎卷.21【东园玩菊】白居易
　　少年昨已去，芳岁今又阑。如何寂寞意，复此荒凉园。
　　园中独立久，日澹风露寒。秋蔬尽芜没，好树亦凋残。
　　唯有数丛菊，新开篱落间。携觞聊就酌，为尔一留连。
　　忆我少小日，易为兴所牵。见酒无时节，未饮已欣然。
　　近从年长来，渐觉取乐难。常恐更衰老，强饮亦无欢。
　　顾谓尔菊花，后时何独鲜。诚知不为我，借尔暂开颜。
　　◎卷.22【观稼】白居易
　　世役不我牵，身心常自若。晚出看田亩，闲行旁村落。
　　累累绕场稼，啧啧群飞雀。年丰岂独人，禽鸟声亦乐。
　　田翁逢我喜，默起具尊杓。敛手笑相延，社酒有残酌。
　　愧兹勤且敬，藜杖为淹泊。言动任天真，未觉农人恶。
　　停杯问生事，夫种妻儿获。筋力苦疲劳，衣食常单薄。
　　自惭禄仕者，曾不营农作。饥食无所劳，何殊卫人鹤。
　　◎卷.23【闻哭者】白居易
　　昨日南邻哭，哭声一何苦。云是妻哭夫，夫年二十五。
　　今朝北里哭，哭声又何切。云是母哭儿，儿年十七八。
　　四邻尚如此，天下多夭折。乃知浮世人，少得垂白发。
　　余今过四十，念彼聊自悦。从此明镜中，不嫌头似雪。
　　◎卷.24【新构亭台，示诸弟侄】白居易
　　平台高数尺，台上结茅茨。东西疏二牖，南北开两扉。
　　芦帘前后卷，竹簟当中施。清泠白石枕，疏凉黄葛衣。
　　开襟向风坐，夏日如秋时。啸傲颇有趣，窥临不知疲。
　　东窗对华山，三峰碧参差。南檐当渭水，卧见云帆飞。
　　仰摘枝上果，俯折畦中葵。足以充饥渴，何必慕甘肥。
　　况有好群从，旦夕相追随。
　　◎卷.25【自吟拙什，因有所怀】白居易
　　懒病每多暇，暇来何所为。未能抛笔砚，时作一篇诗。
　　诗成淡无味，多被众人嗤。上怪落声韵，下嫌拙言词。
　　时时自吟咏，吟罢有所思。苏州及彭泽，与我不同时。
　　此外复谁爱，唯有元微之。谪向江陵府，三年作判司。
　　相去二千里，诗成远不知。
　　◎卷.26【东坡秋意，寄元八】白居易
　　寥落野陂畔，独行思有馀。秋荷病叶上，白露大如珠。
　　忽忆同赏地，曲江东北隅。秋池少游客，唯我与君俱。
　　啼蛩隐红蓼，瘦马蹋青芜。当时与今日，俱是暮秋初。
　　节物苦相似，时景亦无馀。唯有人分散，经年不得书。
　　◎卷.27【闲居】白居易
　　深闭竹间扉，静扫松下地。独啸晚风前，何人知此意。
　　看山尽日坐，枕帙移时睡。谁能从我游，使君心无事。
　　◎卷.28【咏拙】白居易
　　所禀有巧拙，不可改者性。所赋有厚薄，不可移者命。
　　我性愚且蠢，我命薄且屯。问我何以知，所知良有因。
　　亦曾举两足，学人蹋红尘。从兹知性拙，不解转如轮。
　　亦曾奋六翮，高飞到青云。从兹知命薄，摧落不逡巡。
　　慕贵而厌贱，乐富而恶贫。同此天地间，我岂异于人。
　　性命苟如此，反则成苦辛。以此自安分，虽穷每欣欣。
　　葺茅为我庐，编蓬为我门。缝布作袍被，种谷充盘飧。
　　静读古人书，闲钓清渭滨。优哉复游哉，聊以终吾身。
　　◎卷.29【咏慵】白居易
　　有官慵不选，有田慵不农。屋穿慵不葺，衣裂慵不缝。
　　有酒慵不酌，无异尊常空。有琴慵不弹，亦与无弦同。
　　家人告饭尽，欲炊慵不舂。亲朋寄书至，欲读慵开封。
　　尝闻嵇叔夜，一生在慵中。弹琴复锻铁，比我未为慵。
　　◎卷.30【冬夜】白居易
　　家贫亲爱散，身病交游罢。眼前无一人，独掩村斋卧。
　　冷落灯火暗，离披帘幕破。策策窗户前，又闻新雪下。
　　长年渐省睡，夜半起端坐。不学坐忘心，寂莫安可过。
　　兀然身寄世，浩然心委化。如此来四年，一千三百夜。
　　◎卷.31【村中留李三固言宿】白居易
　　平生早游宦，不道无亲故。如我与君心，相知应有数。
　　春明门前别，金氏陂中遇。村酒两三杯，相留寒日暮。
　　勿嫌村酒薄，聊酌论心素。请君少踟蹰，系马门前树。
　　明年身若健，便拟江湖去。他日纵相思，知君无觅处。
　　后会既茫茫，今宵君且住。
　　◎卷.32【友人夜访】白居易
　　檐间清风簟，松下明月杯。幽意正如此，况乃故人来。
　　◎卷.33【游悟真寺诗（一百三十韵）】白居易
　　元和九年秋，八月月上弦。我游悟真寺，寺在王顺山。
　　去山四五里，先闻水潺湲。自兹舍车马，始涉蓝溪湾。
　　手拄青竹杖，足蹋白石滩。渐怪耳目旷，不闻人世喧。
　　山下望山上，初疑不可攀。谁知中有路，盘折通岩巅。
　　一息幡竿下，再休石龛边。龛间长丈馀，门户无扃关。
　　仰窥不见人，石发垂若鬟。惊出白蝙蝠，双飞如雪翻。
　　回首寺门望，青崖夹朱轩。如擘山腹开，置寺于其间。
　　入门无平地，地窄虚空宽。房廊与台殿，高下随峰峦。
　　岩崿无撮土，树木多瘦坚。根株抱石长，屈曲虫蛇蟠。
　　松桂乱无行，四时郁芊芊。枝梢袅青翠，韵若风中弦。
　　日月光不透，绿阴相交延。幽鸟时一声，闻之似寒蝉。
　　首憩宾位亭，就坐未及安。须臾开北户，万里明豁然。
　　拂檐虹霏微，绕栋云回旋。赤日间白雨，阴晴同一川。
　　野绿簇草树，眼界吞秦原。渭水细不见，汉陵小于拳。
　　却顾来时路，萦纡映朱栏。历历上山人，一一遥可观。
　　前对多宝塔，风铎鸣四端。栾栌与户牖，恰恰金碧繁。
　　云昔迦叶佛，此地坐涅槃。至今铁钵在，当底手迹穿。
　　西开玉像殿，白佛森比肩。斗薮尘埃衣，礼拜冰雪颜。
　　叠霜为袈裟，贯雹为华鬘。逼观疑鬼功，其迹非雕镌。
　　次登观音堂，未到闻栴檀。上阶脱双履，敛足升净筵。
　　六楹排玉镜，四座敷金钿。黑夜自光明，不待灯烛燃。
　　众宝互低昂，碧珮珊瑚幡。风来似天乐，相触声珊珊。
　　白珠垂露凝，赤珠滴血殷。点缀佛髻上，合为七宝冠。
　　双瓶白琉璃，色若秋水寒。隔瓶见舍利，圆转如金丹。
　　玉笛何代物，天人施祇园。吹如秋鹤声，可以降灵仙。
　　是时秋方中，三五月正圆。宝堂豁三门，金魄当其前。
　　月与宝相射，晶光争鲜妍。照人心骨冷，竟夕不欲眠。
　　晓寻南塔路，乱竹低婵娟。林幽不逢人，寒蝶飞翾翾。
　　山果不识名，离离夹道蕃。足以疗饥乏，摘尝味甘酸。
　　道南蓝谷神，紫伞白纸钱。若岁有水旱，诏使修蘋蘩。
　　以地清净故，献奠无荤膻。危石叠四五，pI嵬欹且刓。
　　造物者何意，堆在岩东偏。冷滑无人迹，苔点如花笺。
　　我来登上头，下临不测渊。目眩手足掉，不敢低头看。
　　风从石下生，薄人而上抟。衣服似羽翮，开张欲飞鶱。
　　gf々三面峰，峰尖刀剑攒。往往白云过，决开露青天。
　　西北日落时，夕晖红团团。千里翠屏外，走下丹砂丸。
　　东南月上时，夜气青漫漫。百丈碧潭底，写出黄金盘。
　　蓝水色似蓝，日夜长潺潺。周回绕山转，下视如青环。
　　或铺为慢流，或激为奔湍。泓澄最深处，浮出蛟龙涎。
　　侧身入其中，悬磴尤险艰。扪萝蹋樛木，下逐饮涧猿。
　　雪迸起白鹭，锦跳惊红鳣。歇定方盥漱，濯去支体烦。
　　浅深皆洞彻，可照脑与肝。但爱清见底，欲寻不知源。
　　东崖饶怪石，积甃苍琅玕。温润发于外，其间韫玙璠。
　　卞和死已久，良玉多弃捐。或时泄光彩，夜与星月连。
　　中顶最高峰，拄天青玉竿。q0p0上不得，岂我能攀援。
　　上有白莲池，素葩覆清澜。闻名不可到，处所非人寰。
　　又有一片石，大如方尺砖。插在半壁上，其下万仞悬。
　　云有过去师，坐得无生禅。号为定心石，长老世相传。
　　却上谒仙祠，蔓草生绵绵。昔闻王氏子，羽化升上玄。
　　其西晒药台，犹对芝朮田。时复明月夜，上闻黄鹤言。
　　回寻画龙堂，二叟鬓发斑。想见听法时，欢喜礼印坛。
　　复归泉窟下，化作龙蜿蜒。阶前石孔在，欲雨生白烟。
　　往有写经僧，身静心精专。感彼云外鸽，群飞千翩翩。
　　来添砚中水，去吸岩底泉。一日三往复，时节长不愆。
　　经成号圣僧，弟子名杨难。诵此莲花偈，数满百亿千。
　　身坏口不坏，舌根如红莲。颅骨今不见，石函尚存焉。
　　粉壁有吴画，笔彩依旧鲜。素屏有褚书，墨色如新干。
　　灵境与异迹，周览无不殚。一游五昼夜，欲返仍盘桓。
　　我本山中人，误为时网牵。牵率使读书，推挽令效官。
　　既登文字科，又忝谏诤员。拙直不合时，无益同素餐。
　　以此自惭惕，戚戚常寡欢。无成心力尽，未老形骸残。
　　今来脱簪组，始觉离忧患。及为山水游，弥得纵疏顽。
　　野麋断羁绊，行走无拘挛。池鱼放入海，一往何时还。
　　身著居士衣，手把南华篇。终来此山住，永谢区中缘。
　　我今四十馀，从此终身闲。若以七十期，犹得三十年。
　　◎卷.34【酬张十八访宿见赠（自此后诗为赞善大夫时所作）】白居易
　　昔我为近臣，君常稀到门。今我官职冷，君君来往频。
　　我受狷介性，立为顽拙身。平生虽寡合，合即无缁磷。
　　况君秉高义，富贵视如云。五侯三相家，眼冷不见君。
　　问其所与游，独言韩舍人。其次即及我，我愧非其伦。
　　胡为谬相爱，岁晚逾勤勤。落然颓檐下，一话夜达晨。
　　床单食味薄，亦不嫌我贫。日高上马去，相顾犹逡巡。
　　长安久无雨，日赤风昏昏。怜君将病眼，为我犯埃尘。
　　远从延康里，来访曲江滨。所重君子道，不独愧相亲。
　　◎卷.35【朝归书寄元八】白居易
　　进入阁前拜，退就廊下餐。归来昭国里，人卧马歇鞍。
　　却睡至日午，起坐心浩然。况当好时节，雨后清和天。
　　柿树绿阴合，王家庭院宽。瓶中鄠县酒，墙上终南山。
　　独眠仍独坐，开襟当风前。禅师与诗客，次第来相看。
　　要语连夜语，须眠终日眠。除非奉朝谒，此外无别牵。
　　年长身且健，官贫心甚安。幸无急病痛，不至苦饥寒。
　　自此聊以适，外缘不能干。唯应静者信，难为动者言。
　　台中元侍御，早晚作郎官。未作郎官际，无人相伴闲。
　　◎卷.36【酬吴七见寄】白居易
　　曲江有病客，寻常多掩关。又闻马死来，不出身更闲。
　　闻有送书者，自起出门看。素缄署丹字，中有琼瑶篇。
　　口吟耳自听，当暑忽翛然。似漱寒玉冰，如闻商风弦。
　　首章叹时节，末句思笑言。懒慢不相访，隔街如隔山。
　　尝闻陶潜语，心远地自偏。君住安邑里，左右车徒喧。
　　竹药闭深院，琴尊开小轩。谁知市南地，转作壶中天。
　　君本上清人，名在石堂间。不知有何过，谪作人间仙。
　　常恐岁月满，飘然归紫烟。莫忘蜉蝣内，进士有同年。
　　◎卷.37【昭国闲居】白居易
　　贫闲日高起，门巷昼寂寂。时暑放朝参，天阴少人客。
　　槐花满田地，仅绝人行迹。独在一床眠，清凉风雨夕。
　　勿嫌坊曲远，近即多牵役。勿嫌禄俸薄，厚即多忧责。
　　平生尚恬旷，老大宜安适。何以养吾真，官闲居处僻。
　　◎卷.38【喜陈兄至】白居易
　　黄鸟啼欲歇，青梅结半成。坐怜春物尽，起入东园行。
　　携觞懒独酌，忽闻叩门声。闲人犹喜至，何况是陈兄。
　　从容尽日语，稠叠长年情。勿轻一盏酒，可以话平生。
　　◎卷.39【赠杓直】白居易
　　世路重禄位，栖栖者孔宣。人情爱年寿，夭死者颜渊。
　　二人如何人，不奈命与天。我今信多幸，抚己愧前贤。
　　已年四十四，又为五品官。况兹知足外，别有所安焉。
　　早年以身代，直赴逍遥篇。近岁将心地，回向南宗禅。
　　外顺世间法，内脱区中缘。进不厌朝市，退不恋人寰。
　　自吾得此心，投足无不安。体非导引适，意无江湖闲。
　　有兴或饮酒，无事多掩关。寂静夜深坐，安稳日高眠。
　　秋不苦长夜，春不惜流年。委形老小外，忘怀生死间。
　　昨日共君语，与余心膂然。此道不可道，因君聊强言。
　　◎卷.40【寄张十八】白居易
　　饥止一簟食，渴止一壶浆。出入止一马，寝兴止一床。
　　此外无长物，于我有若亡。胡然不知足，名利心遑遑。
　　念兹弥懒放，积习遂为常。经旬不出门，竟日不下堂。
　　同病者张生，贫僻住延康。慵中每相忆，此意未能忘。
　　迢迢青槐街，相去八九坊。秋来未相见，应有新诗章。
　　早晚来同宿，天气转清凉。
　　◎卷.41【题玉泉寺】白居易
　　湛湛玉泉色，悠悠浮云身。闲心对定水，清净两无尘。
　　手把青筇杖，头戴白纶巾。兴尽下山去，知我是谁人。
　　◎卷.42【朝回游城南】白居易
　　朝退马未困，秋初日犹长。回辔城南去，郊野正清凉。
　　水竹夹小径，萦回绕川冈。仰看晚山色，俯弄秋泉光。
　　青松系我马，白石为我床。常时簪组累，此日和身忘。
　　旦随鹓鹭末，暮游鸥鹤旁。机心一以尽，两处不乱行。
　　谁辨心与迹，非行亦非藏。
　　◎卷.43【舟行（江州路上作）】白居易
　　帆影日渐高，闲眠犹未起。起问鼓枻人，已行三十里。
　　船头有行灶，炊稻烹红鲤。饱食起婆娑，盥漱秋江水。
　　平生沧浪意，一旦来游此。何况不失家，舟中载妻子。
　　◎卷.44【湓浦早冬】白居易
　　浔阳孟冬月，草木未全衰。祇抵长安陌，凉风八月时。
　　日西湓水曲，独行吟旧诗。蓼花始零落，蒲叶稍离披。
　　但作城中想，何异曲江池。
　　◎卷.45【江州雪】白居易
　　新雪满前山，初晴好天气。日西骑马出，忽有京都意。
　　城柳方缀花，檐冰才结穗。须臾风日暖，处处皆飘坠。
　　行吟赏未足，坐叹销何易。犹胜岭南看，雰雰不到地。


第四百三十卷
　　◎卷.1【题浔阳楼（自此后诗江州司马时作）】白居易
　　常爱陶彭泽，文思何高玄。又怪韦江州，诗情亦清闲。
　　今朝登此楼，有以知其然。大江寒见底，匡山青倚天。
　　深夜湓浦月，平旦炉峰烟。清辉与灵气，日夕供文篇。
　　我无二人才，孰为来其间。因高偶成句，俯仰愧江山。
　　◎卷.2【访陶公旧宅】白居易
　　垢尘不污玉，灵凤不啄膻。呜呼陶靖节，生彼晋宋间。
　　心实有所守，口终不能言。永惟孤竹子，拂衣首阳山。
　　夷齐各一身，穷饿未为难。先生有五男，与之同饥寒。
　　肠中食不充，身上衣不完。连征竟不起，斯可谓真贤。
　　我生君之后，相去五百年。每读五柳传，目想心拳拳。
　　昔常咏遗风，著为十六篇。今来访故宅，森若君在前。
　　不慕尊有酒，不慕琴无弦。慕君遗荣利，老死此丘园。
　　柴桑古村落，栗里旧山川。不见篱下菊，但馀墟中烟。
　　子孙虽无闻，族氏犹未迁。每逢姓陶人，使我心依然。
　　◎卷.3【北亭】白居易
　　庐宫山下州，湓浦沙边宅。宅北倚高冈，迢迢数千尺。
　　上有青青竹，竹间多白石。茅亭居上头，豁达门四辟。
　　前楹卷帘箔，北牖施床席。江风万里来，吹我凉淅淅。
　　日高公府归，巾笏随手掷。脱衣恣搔首，坐卧任所适。
　　时倾一杯酒，旷望湖天夕。口咏独酌谣，目送归飞翮。
　　惭无出尘操，未免折腰役。偶获此闲居，谬似高人迹。
　　◎卷.4【泛湓水】白居易
　　四月未全热，麦凉江气秋。湖山处处好，最爱湓水头。
　　湓水从东来，一派入江流。可怜似萦带，中有随风舟。
　　命酒一临泛，舍鞍扬棹讴。放回岸傍马，去逐波间鸥。
　　烟浪始渺渺，风襟亦悠悠。初疑上河汉，中若寻瀛洲。
　　汀树绿拂地，沙草芳未休。青萝与紫葛，枝蔓垂相樛。
　　系缆步平岸，回头望江州。城雉映水见，隐隐如蜃楼。
　　日入意未尽，将归复少留。到官行半岁，今日方一游。
　　此地来何暮，可以写吾忧。
　　◎卷.5【答故人】白居易
　　故人对酒叹，叹我在天涯。见我昔荣遇，念我今蹉跎。
　　问我为司马，官意复如何。答云且勿叹，听我为君歌。
　　我本蓬荜人，鄙贱剧泥沙。读书未百卷，信口嘲风花。
　　自从筮仕来，六命三登科。顾惭虚劣姿，所得亦已多。
　　散员足庇身，薄俸可资家。省分辄自愧，岂为不遇耶。
　　烦君对杯酒，为我一咨蹉。
　　◎卷.6【官舍内新凿小池】白居易
　　帘下开小池，盈盈水方积。中底铺白沙，四隅甃青石。
　　勿言不深广，但取幽人适。泛滟微雨朝，泓澄明月夕。
　　岂无大江水，波浪连天白。未如床席间，方丈深盈尺。
　　清浅可狎弄，昏烦聊漱涤。最爱晓暝时，一片秋天碧。
　　◎卷.7【宿简寂观】白居易
　　岩白云尚屯，林红叶初陨。秋光引闲步，不知身远近。
　　夕投灵洞宿，卧觉尘机泯。名利心既忘，市朝梦亦尽。
　　暂来尚如此，况乃终身隐。何以疗夜饥，一匙云母粉。
　　◎卷.8【读谢灵运诗】白居易
　　吾闻达士道，穷通顺冥数。通乃朝廷来，穷即江湖去。
　　谢公才廓落，与世不相遇。壮志郁不用，须有所泄处。
　　泄为山水诗，逸韵谐奇趣。大必笼天海，细不遗草树。
　　岂惟玩景物，亦欲摅心素。往往即事中，未能忘兴谕。
　　因知康乐作，不独在章句。
　　◎卷.9【北亭独宿】白居易
　　悄悄壁下床，纱笼耿残烛。夜半独眠觉，疑在僧房宿。
　　◎卷.10【约心】白居易
　　黑鬓丝雪侵，青袍尘土涴。兀兀复腾腾，江城一上佐。
　　朝就高斋上，熏然负暄卧。晚下小池前，澹然临水坐。
　　已约终身心，长如今日过。
　　◎卷.11【晚望】白居易
　　江城寒角动，沙洲夕鸟还。独在高亭上，西南望远山。
　　◎卷.12【早春】白居易
　　雪消冰又释，景和风复暄。满庭田地湿，荠叶生墙根。
　　官舍悄无事，日西斜掩门。不开庄老卷，欲与何人言。
　　◎卷.13【春寝】白居易
　　何处春暄来，微和生血气。气熏肌骨畅，东窗一昏睡。
　　是时正月晦，假日无公事。烂熳不能休，自午将及未。
　　缅思少健日，甘寝常自恣。一从衰疾来，枕上无此味。
　　◎卷.14【睡起晏坐】白居易
　　后亭昼眠足，起坐春景暮。新觉眼犹昏，无思心正住。
　　澹寂归一性，虚闲遗万虑。了然此时心，无物可譬喻。
　　本是无有乡，亦名不用处。行禅与坐忘，同归无异路。
　　◎卷.15【咏怀】白居易
　　尽日松下坐，有时池畔行。行立与坐卧，中怀澹无营。
　　不觉流年过，亦任白发生。不为世所薄，安得遂闲情。
　　◎卷.16【春游二林寺】白居易
　　下马二林寺，翛然进轻策。朝为公府吏，暮作灵山客。
　　二月匡庐北，冰雪始消释。阳丛抽茗芽，阴窦泄泉脉。
　　熙熙风土暖，蔼蔼云岚积。散作万壑春，凝为一气碧。
　　身闲易飘泊，官散无牵迫。缅彼十八人，古今同此适。
　　是年淮寇起，处处兴兵革。智士劳思谋，戎臣苦征役。
　　独有不才者，山中弄泉石。
　　◎卷.17【出山吟】白居易
　　朝咏游仙诗，暮歌采薇曲。卧云坐白石，山中十五宿。
　　行随出洞水，回别缘岩竹。早晚重来游，心期瑶草绿。
　　◎卷.18【岁暮】白居易
　　已任时命去，亦从岁月除。中心一调伏，外累尽空虚。
　　名宦意已矣，林泉计何如。拟近东林寺，溪边结一庐。
　　◎卷.19【闻早莺】白居易
　　日出眠未起，屋头闻早莺。忽如上林晓，万年枝上鸣。
　　忆为近臣时，秉笔直承明。春深视草暇，旦暮闻此声。
　　今闻在何处，寂寞浔阳城。鸟声信如一，分别在人情。
　　不作天涯意，岂殊禁中听。
　　◎卷.20【栽杉】白居易
　　劲叶森利剑，孤茎挺端标。才高四五尺，势若干青霄。
　　移栽东窗前，爱尔寒不凋。病夫卧相对，日夕闲萧萧。
　　昨为山中树，今为檐下条。虽然遇赏玩，无乃近尘嚣。
　　犹胜涧谷底，埋没随众樵。不见郁郁松，委质山上苗。
　　◎卷.21【过李生】白居易
　　蘋小蒲叶短，南湖春水生。子近湖边住，静境称高情。
　　我为郡司马，散拙无所营。使君知性野，衙退任闲行。
　　行携小榼出，逢花辄独倾。半酣到子舍，下马扣柴荆。
　　何以引我步，绕篱竹万茎。何以醒我酒，吴音吟一声。
　　须臾进野饭，饭稻茹芹英。白瓯青竹箸，俭洁无膻腥。
　　欲去复裴回，夕鸦已飞鸣。何当重游此，待君湖水平。
　　◎卷.22【咏意】白居易
　　常闻南华经，巧劳智忧愁。不如无能者，饱食但遨游。
　　平生爱慕道，今日近此流。自来浔阳郡，四序忽已周。
　　不分物黑白，但与时沉浮。朝餐夕安寝，用是为身谋。
　　此外即闲放，时寻山水幽。春游慧远寺，秋上庾公楼。
　　或吟诗一章，或饮茶一瓯。身心一无系，浩浩如虚舟。
　　富贵亦有苦，苦在心危忧。贫贱亦有乐，乐在身自由。
　　◎卷.23【食笋】白居易
　　此州乃竹乡，春笋满山谷。山夫折盈抱，抱来早市鬻。
　　物以多为贱，双钱易一束。置之炊甑中，与饭同时熟。
　　紫箨坼故锦，素肌擘新玉。每日遂加餐，经时不思肉。
　　久为京洛客，此味常不足。且食勿踟蹰，南风吹作竹。
　　◎卷.24【游石门涧】白居易
　　石门无旧径，披榛访遗迹。时逢山水秋，清辉如古昔。
　　常闻慧远辈，题诗此岩壁。云覆莓苔封，苍然无处觅。
　　萧疏野生竹，崩剥多年石。自从东晋后，无复人游历。
　　独有秋涧声，潺湲空旦夕。
　　◎卷.25【招东邻】白居易
　　小榼二升酒，新簟六尺床。能来夜话否，池畔欲秋凉。
　　◎卷.26【题元十八溪亭（亭在庐山东南五老峰下）】白居易
　　怪君不喜仕，又不游州里。今日到幽居，了然知所以。
　　宿君石溪亭，潺湲声满耳。饮君螺杯酒，醉卧不能起。
　　见君五老峰，益悔居城市。爱君三男儿，始叹身无子。
　　余方炉峰下，结室为居士。山北与山东，往来从此始。
　　◎卷.27【香炉峰下新置草堂，即事咏怀，题于石上】白居易
　　香炉峰北面，遗爱寺西偏。白石何凿凿，清流亦潺潺。
　　有松数十株，有竹千馀竿。松张翠伞盖，竹倚青琅玕。
　　其下无人居，悠哉多岁年。有时聚猿鸟，终日空风烟。
　　时有沉冥子，姓白字乐天。平生无所好，见此心依然。
　　如获终老地，忽乎不知还。架岩结茅宇，斫壑开茶园。
　　何以洗我耳，屋头飞落泉。何以净我眼，砌下生白莲。
　　左手携一壶，右手挈五弦。傲然意自足，箕踞于其间。
　　兴酣仰天歌，歌中聊寄言。言我本野夫，误为世网牵。
　　时来昔捧日，老去今归山。倦鸟得茂树，涸鱼返清源。
　　舍此欲焉往，人间多险艰。
　　◎卷.28【草堂前新开一池，养鱼种荷，日有幽趣】白居易
　　淙淙三峡水，浩浩万顷陂。未如新塘上，微风动涟漪。
　　小萍加泛泛，初蒲正离离。红鲤二三寸，白莲八九枝。
　　绕水欲成径，护堤方插篱。已被山中客，呼作白家池。
　　◎卷.29【白云期（黄石岩下作）】白居易
　　三十气太壮，胸中多是非。六十身太老，四体不支持。
　　四十至五十，正是退闲时。年长识命分，心慵少营为。
　　见酒兴犹在，登山力未衰。吾年幸当此，且与白云期。
　　◎卷.30【登香炉峰顶】白居易
　　迢迢香炉峰，心存耳目想。终年牵物役，今日方一往。
　　攀萝蹋危石，手足劳俯仰。同游三四人，两人不敢上。
　　上到峰之顶，目眩神怳怳。高低有万寻，阔狭无数丈。
　　不穷视听界，焉识宇宙广。江水细如绳，湓城小于掌。
　　纷吾何屑屑，未能脱尘鞅。归去思自嗟，低头入蚁壤。
　　◎卷.31【答崔侍郎、钱舍人书问，因继以诗】白居易
　　旦暮两蔬食，日中一闲眠。便是了一日，如此已三年。
　　心不择时适，足不拣地安。穷通与远近，一贯无两端。
　　常见今之人，其心或不然。在劳则念息，处静已思喧。
　　如是用身心，无乃自伤残。坐输忧恼便，安得形神全。
　　吾有二道友，蔼蔼崔与钱。同飞青云路，独堕黄泥泉。
　　岁暮物万变，故情何不迁。应为平生心，与我同一源。
　　帝乡远于日，美人高在天。谁谓万里别，常若在目前。
　　泥泉乐者鱼，云路游者鸾。勿言云泥异，同在逍遥间。
　　因君问心地，书后偶成篇。慎勿说向人，人多笑此言。
　　◎卷.32【烹葵】白居易
　　昨卧不夕食，今起乃朝饥。贫厨何所有，炊稻烹秋葵。
　　红粒香复软，绿英滑且肥。饥来止于饱，饱后复何思。
　　忆昔荣遇日，迨今穷退时。今亦不冻馁，昔亦无馀资。
　　口既不减食，身又不减衣。抚心私自问，何者是荣衰。
　　勿学常人意，其间分是非。
　　◎卷.33【小池二首】白居易
　　昼倦前斋热，晚爱小池清。映林馀景没，近水微凉生。
　　坐把蒲葵扇，闲吟三两声。
　　有意不在大，湛湛方丈馀。荷侧泻清露，萍开见游鱼。
　　每一临此坐，忆归青溪居。
　　◎卷.34【闭关】白居易
　　我心忘世久，世亦不我干。遂成一无事，因得长掩关。
　　掩关来几时，仿佛二三年。著书已盈帙，生子欲能言。
　　始悟身向老，复悲世多艰。回顾趋时者，役役尘壤间。
　　岁暮竟何得，不如且安闲。
　　◎卷.35【弄龟罗】白居易
　　有侄始六岁，字之为阿龟。有女生三年，其名曰罗儿。
　　一始学笑语，一能诵歌诗。朝戏抱我足，夜眠枕我衣。
　　汝生何其晚，我年行已衰。物情小可念，人意老多慈。
　　酒美竟须坏，月圆终有亏。亦如恩爱缘，乃是忧恼资。
　　举世同此累，吾安能去之。
　　◎卷.36【截树】白居易
　　种树当前轩，树高柯叶繁。惜哉远山色，隐此蒙笼间。
　　一朝持斧斤，手自截其端。万叶落头上，千峰来面前。
　　忽似决云雾，豁达睹青天。又如所念人，久别一款颜。
　　始有清风至，稍见飞鸟还。开怀东南望，目远心辽然。
　　人各有偏好，物莫能两全。岂不爱柔条，不如见青山。
　　◎卷.37【望江楼上作】白居易
　　江畔百尺楼，楼前千里道。凭高望平远，亦足舒怀抱。
　　驿路使憧憧，关防兵草草。及兹多事日，尤觉闲人好。
　　我年过不惑，休退诚非早。从此拂尘衣，归山未为老。
　　◎卷.38【题座隅】白居易
　　手不任执殳，肩不能荷锄。量力揆所用，曾不敌一夫。
　　幸因笔砚功，得升仕进途。历官凡五六，禄俸及妻孥。
　　左右有兼仆，出入有单车。自奉虽不厚，亦不至饥劬。
　　若有人及此，傍观为何如。虽贤亦为幸，况我鄙且愚。
　　伯夷古贤人，鲁山亦其徒。时哉无奈何，俱化为饿殍。
　　念彼益自愧，不敢忘斯须。平生荣利心，破灭无遗馀。
　　犹恐尘妄起，题此于座隅。
　　◎卷.39【昔与微之在朝日同蓄休退之心迨今十年…且结后期】白居易
　　往子为御史，伊余忝拾遗。皆逢盛明代，俱登清近司。
　　予系玉为佩，子曳绣为衣。从容香烟下，同侍白玉墀。
　　朝见宠者辱，暮见安者危。纷纷无退者，相顾令人悲。
　　宦情君早厌，世事我深知。常于荣显日，已约林泉期。
　　况今各流落，身病齿发衰。不作卧云计，携手欲何之。
　　待君女嫁后，及我官满时。稍无骨肉累，粗有渔樵资。
　　岁晚青山路，白首期同归。
　　◎卷.40【垂钓】白居易
　　临水一长啸，忽思十年初。三登甲乙第，一入承明庐。
　　浮生多变化，外事有盈虚。今来伴江叟，沙头坐钓鱼。
　　◎卷.41【晚燕】白居易
　　百鸟乳雏毕，秋燕独蹉跎。去社日已近，衔泥意如何。
　　不悟时节晚，徒施工用多。人间事亦尔，不独燕营窠。
　　◎卷.42【赎鸡】白居易
　　清晨临江望，水禽正喧繁。凫雁与鸥鹭，游飏戏朝暾。
　　适有鬻鸡者，挈之来远村。飞鸣彼何乐，窘束此何冤。
　　喔喔十四雏，罩缚同一樊。足伤金距缩，头抢花冠翻。
　　经宿废饮啄，日高诣屠门。迟回未死间，饥渴欲相吞。
　　常慕古人道，仁信及鱼豚。见兹生恻隐，赎放双林园。
　　开笼解索时，鸡鸡听我言。与尔镪三百，小惠何足论。
　　莫学衔环雀，崎岖谩报恩。
　　◎卷.43【秋日怀杓直（时杓直出牧澧州）】白居易
　　晚来天色好，独出江边步。忆与李舍人，曲江相近住。
　　常云遇清景，必约同幽趣。若不访我来，还须觅君去。
　　开眉笑相见，把手期何处。西寺老胡僧，南园乱松树。
　　携持小酒榼，吟咏新诗句。同出复同归，从朝直至暮。
　　风雨忽消散，江山眇回互。浔阳与涔阳，相望空云雾。
　　心期自乖旷，时景还如故。今日郡斋中，秋光谁共度。
　　◎卷.44【食后】白居易
　　食罢一觉睡，起来两瓯茶。举头看日影，已复西南斜。
　　乐人惜日促，忧人厌年赊。无忧无乐者，长短任生涯。
　　◎卷.45【齐物二首】白居易
　　青松高百尺，绿蕙低数寸。同生大块间，长短各有分。
　　长者不可退，短者不可进。若用此理推，穷通两无闷。
　　椿寿八千春，槿花不经宿。中间复何有，冉冉孤生竹。
　　竹身三年老，竹色四时绿。虽谢椿有馀，犹胜槿不足。
　　◎卷.46【山下宿】白居易
　　独到山下宿，静向月中行。何处水边碓，夜舂云母声。
　　◎卷.47【题旧写真图】白居易
　　我昔三十六，写貌在丹青。我今四十六，衰悴卧江城。
　　岂比十年老，曾与众苦并。一照旧图画，无复昔仪形。
　　形影默相顾，如弟对老兄。况使他人见，能不昧平生。
　　羲和鞭日走，不为我少停。形骸属日月，老去何足惊。
　　所恨凌烟阁，不得画功名。
　　◎卷.48【闲居】白居易
　　肺病不饮酒，眼昏不读书。端然无所作，身意闲有馀。
　　鸡栖篱落晚，雪映林木疏。幽独已云极，何必山中居。
　　◎卷.49【对酒示行简】白居易
　　今旦一尊酒，欢畅何怡怡。此乐从中来，他人安得知。
　　兄弟唯二人，远别恒苦悲。今春自巴峡，万里平安归。
　　复有双幼妹，笄年未结褵。昨日嫁娶毕，良人皆可依。
　　忧念两消释，如刀断羁縻。身轻心无系，忽欲凌空飞。
　　人生苟有累，食肉常如饥。我心既无苦，饮水亦可肥。
　　行简劝尔酒，停杯听我辞。不叹乡国远，不嫌官禄微。
　　但愿我与尔，终老不相离。
　　◎卷.50【咏怀】白居易
　　冉牛与颜渊，卞和与马迁。或罹天六极，或被人刑残。
　　顾我信为幸，百骸且完全。五十不为夭，吾今欠数年。
　　知分心自足，委顺身常安。故虽穷退日，而无戚戚颜。
　　昔有荣先生，从事于其间。今我不量力，举心欲攀援。
　　穷通不由己，欢戚不由天。命即无奈何，心可使泰然。
　　且务由己者，省躬谅非难。勿问由天者，天高难与言。
　　◎卷.51【夜琴】白居易
　　蜀桐木性实，楚丝音韵清。调慢弹且缓，夜深十数声。
　　入耳澹无味，惬心潜有情。自弄还自罢，亦不要人听。
　　◎卷.52【山中独吟】白居易
　　人各有一癖，我癖在章句。万缘皆已消，此病独未去。
　　每逢美风景，或对好亲故。高声咏一篇，恍若与神遇。
　　自为江上客，半在山中住。有时新诗成，独上东岩路。
　　身倚白石崖，手攀青桂树。狂吟惊林壑，猿鸟皆窥觑。
　　恐为世所嗤，故就无人处。
　　◎卷.53【达理二首】白居易
　　何物壮不老，何时穷不通。如彼音与律，宛转旋为宫。
　　我命独何薄，多悴而少丰。当壮已先衰，暂泰还长穷。
　　我无奈命何，委顺以待终。命无奈我何，方寸如虚空。
　　懵然与化俱，混然与俗同。谁能坐自苦，龃龉于其中。
　　舒姑化为泉，牛哀病作虎。或柳生肘间，或男变为女。
　　鸟兽及水木，本不与民伍。胡然生变迁，不待死归土。
　　百骸是己物，尚不能为主。况彼时命间，倚伏何足数。
　　时来不可遏，命去焉能取。唯当养浩然，吾闻达人语。
　　◎卷.54【湖亭晚望残水】白居易
　　湖上秋泬寥，湖边晚萧瑟。登亭望湖水，水缩湖底出。
　　清渟得早霜，明灭浮残日。流注随地势，洼坳无定质。
　　泓澄白龙卧，宛转青蛇屈。破镜折剑头，光芒又非一。
　　久为山水客，见尽幽奇物。及来湖亭望，此状难谈悉。
　　乃知天地间，胜事殊未毕。
　　◎卷.55【郭虚舟相访】白居易
　　朝暖就南轩，暮寒归后屋。晚酒一两杯，夜棋三数局。
　　寒灰埋暗火，晓焰凝残烛。不嫌贫冷人，时来同一宿。


第四百三十一卷
　　◎卷.1【长庆二年七月自中书舍人出守杭州，路次蓝溪作】白居易
　　太原一男子，自顾庸且鄙。老逢不次恩，洗拔出泥滓。
　　既居可言地，愿助朝廷理。伏阁三上章，戆愚不称旨。
　　圣人存大体，优贷容不死。凤诏停舍人，鱼书除刺史。
　　冥怀齐宠辱，委顺随行止。我自得此心，于兹十年矣。
　　馀杭乃名郡，郡郭临江汜。已想海门山，潮声来入耳。
　　昔予贞元末，羁旅曾游此。甚觉太守尊，亦谙鱼酒美。
　　因生江海兴，每羡沧浪水。尚拟拂衣行，况今兼禄仕。
　　青山峰峦接，白日烟尘起。东道既不通，改辕遂南指。
　　自秦穷楚越，浩荡五千里。闻有贤主人，而多好山水。
　　是行颇为惬，所历良可纪。策马度蓝溪，胜游从此始。
　　◎卷.2【初出城留别】白居易
　　朝从紫禁归，暮出青门去。勿言城东陌，便是江南路。
　　扬鞭簇车马，挥手辞亲故。我生本无乡，心安是归处。
　　◎卷.3【过骆山人野居小池（骆生弃官居此二十馀年）】白居易
　　茅覆环堵亭，泉添方丈沼。红芳照水荷，白颈观鱼鸟。
　　拳石苔苍翠，尺波烟杳渺。但问有意无，勿论池大小。
　　门前车马路，奔走无昏晓。名利驱人心，贤愚同扰扰。
　　善哉骆处士，安置身心了。何乃独多君，丘园居者少。
　　◎卷.4【宿清源寺】白居易
　　往谪浔阳去，夜憩辋溪曲。今为钱塘行，重经兹寺宿。
　　尔来几何岁，溪草二八绿。不见旧房僧，苍然新树木。
　　虚空走日月，世界迁陵谷。我生寄其间，孰能逃倚伏。
　　随缘又南去，好住东廊竹。
　　◎卷.5【宿蓝溪对月（一作宿蓝桥题月）】白居易
　　昨夜凤池头，今夜蓝溪口。明月本无心，行人自回首。
　　新秋松影下，半夜钟声后。清影不宜昏，聊将茶代酒。
　　◎卷.6【自秦望赴五松驿，马上偶睡，睡觉成吟】白居易
　　长途发已久，前馆行未至。体倦目已昏，瞌然遂成睡。
　　右袂尚垂鞭，左手暂委辔。忽觉问仆夫，才行百步地。
　　形神分处所，迟速相乖异。马上几多时，梦中无限事。
　　诚哉达人语，百龄同一寐。
　　◎卷.7【邓州路中作】白居易
　　萧萧谁家村，秋梨叶半坼。漠漠谁家园，秋韭花初白。
　　路逢故里物，使我嗟行役。不归渭北村，又作江南客。
　　去乡徒自苦，济世终无益。自问波上萍，何如涧中石。
　　◎卷.8【朱藤杖紫骢吟】白居易
　　拄上山之上，骑下山之下。江州去日朱藤杖，
　　忠州归日紫骢马。天生二物济我穷，我生合是栖栖者。
　　◎卷.9【桐树馆重题】白居易
　　阶前下马时，梁上题诗处。惨澹病使君，萧疏老松树。
　　自嗟还自哂，又向杭州去。
　　◎卷.10【过紫霞兰若】白居易
　　我爱此山头，及此三登历。紫霞旧精舍，寥落空泉石。
　　朝市日喧隘，云林长悄寂。犹存住寺僧，肯有归山客。
　　◎卷.11【感旧纱帽（帽即故李侍郎所赠）】白居易
　　昔君乌纱帽，赠我白头翁。帽今在顶上，君已归泉中。
　　物故犹堪用，人亡不可逢。岐山今夜月，坟树正秋风。
　　◎卷.12【思竹窗】白居易
　　不忆西省松，不忆南宫菊。惟忆新昌堂，萧萧北窗竹。
　　窗间枕簟在，来后何人宿。
　　◎卷.13【马上作】白居易
　　处世非不遇，荣身颇有馀。勋为上柱国，爵乃朝大夫。
　　自问有何才，两入承明庐。又问有何政，再驾朱轮车。
　　矧予东山人，自惟朴且疏。弹琴复有酒，且慕嵇阮徒。
　　暗被乡里荐，误上贤能书。一列朝士籍，遂为世网拘。
　　高有罾缴忧，下有陷阱虞。每觉宇宙窄，未尝心体舒。
　　蹉跎二十年，颔下生白须。何言左迁去，尚获专城居。
　　杭州五千里，往若投渊鱼。虽未脱簪组，且来泛江湖。
　　吴中多诗人，亦不少酒酤。高声咏篇什，大笑飞杯盂。
　　五十未全老，尚可且欢娱。用兹送日月，君以为何如。
　　秋风起江上，白日落路隅。回首语五马，去矣勿踟蹰。
　　◎卷.14【秋蝶】白居易
　　秋花紫蒙蒙，秋蝶黄茸茸。花低蝶新小，飞戏丛西东。
　　日暮凉风来，纷纷花落丛。夜深白露冷，蝶已死丛中。
　　朝生夕俱死，气类各相从。不见千年鹤，多栖百丈松。
　　◎卷.15【登商山最高顶】白居易
　　高高此山顶，四望唯烟云。下有一条路，通达楚与秦。
　　或名诱其心，或利牵其身。乘者及负者，来去何云云。
　　我亦斯人徒，未能出嚣尘。七年三往复，何得笑他人。
　　◎卷.16【枯桑】白居易
　　道傍老枯树，枯来非一朝。皮黄外尚活，心黑中先焦。
　　有似多忧者，非因外火烧。
　　◎卷.17【山路偶兴】白居易
　　筋力未全衰，仆马不至弱。又多山水趣，心赏非寂寞。
　　扪萝上烟岭，蹋石穿云壑。谷鸟晚仍啼，洞花秋不落。
　　提笼复携榼，遇胜时停泊。泉憩茶数瓯，岚行酒一酌。
　　独吟还独啸，此兴殊未恶。假使在城时，终年有何乐。
　　◎卷.18【山雉】白居易
　　五步一啄草，十步一饮水。适性遂其生，时哉山梁雉。
　　梁上无罾缴，梁下无鹰鹯。雌雄与群雏，皆得终天年。
　　嗟嗟笼下鸡，及彼池中雁。既有稻粱恩，必有牺牲患。
　　◎卷.19【初下汉江舟中作，寄两省给舍】白居易
　　秋水淅红粒，朝烟烹白鳞。一食饱至夜，一卧安达晨。
　　晨无朝谒劳，夜无直宿勤。不知两掖客，何似扁舟人。
　　尚想到郡日，且称守土臣。犹须副忧寄，恤隐安疲民。
　　期年庶报政，三年当退身。终使沧浪水，濯吾缨上尘。
　　◎卷.20【自蜀江至洞庭湖口有感而作】白居易
　　江从西南来，浩浩无旦夕。长波逐若泻，连山凿如劈。
　　千年不壅溃，万姓无垫溺。不尔民为鱼，大哉禹之绩。
　　导岷既艰远，距海无咫尺。胡为不讫功，馀水斯委积。
　　洞庭与青草，大小两相敌。混合万丈深，淼茫千里白。
　　每岁秋夏时，浩大吞七泽。水族窟穴多，农人土地窄。
　　我今尚嗟叹，禹岂不爱惜。邈未究其由，想古观遗迹。
　　疑此苗人顽，恃险不终役。帝亦无奈何，留患与今昔。
　　水流天地内，如身有血脉。滞则为疽疣，治之在针石。
　　安得禹复生，为唐水官伯。手提倚天剑，重来亲指画。
　　疏河似翦纸，决壅同裂帛。渗作膏腴田，蹋平鱼鳖宅。
　　龙宫变闾里，水府生禾麦。坐添百万户，书我司徒籍。
　　◎卷.21【初领郡政衙退登东楼作（自此后诗到杭州后作）】白居易
　　鳏茕心所念，简牍手自操。何言符竹贵，未免州县劳。
　　赖是馀杭郡，台榭绕官曹。凌晨亲政事，向晚恣游遨。
　　山冷微有雪，波平未生涛。水心如镜面，千里无纤毫。
　　直下江最阔，近东楼更高。烦襟与滞念，一望皆遁逃。
　　◎卷.22【清调吟】白居易
　　索索风戒寒，沈沈日藏耀。劝君饮浊醪，听我吟清调。
　　芳节变穷阴，朝光成夕照。与君生此世，不合长年少。
　　今晨从此过，明日安能料。若不结跏禅，即须开口笑。
　　◎卷.23【狂歌词】白居易
　　明月照君席，白露沾我衣。劝君酒杯满，听我狂歌词。
　　五十已后衰，二十已前痴。昼夜又分半，其间几何时。
　　生前不欢乐，死后有馀赀。焉用黄墟下，珠衾玉匣为。
　　◎卷.24【郡亭】白居易
　　平旦起视事，亭午卧掩关。除亲簿领外，多在琴书前。
　　况有虚白亭，坐见海门山。潮来一凭槛，宾至一开筵。
　　终朝对云水，有时听管弦。持此聊过日，非忙亦非闲。
　　山林太寂寞，朝阙空喧烦。唯兹郡阁内，嚣静得中间。
　　◎卷.25【咏怀】白居易
　　昔为凤阁郎，今为二千石。自觉不如今，人言不如昔。
　　昔虽居近密，终日多忧惕。有诗不敢吟，有酒不敢吃。
　　今虽在疏远，竟岁无牵役。饱食坐终朝，长歌醉通夕。
　　人生百年内，疾速如过隙。先务身安闲，次要心欢适。
　　事有得而失，物有损而益。所以见道人，观心不观迹。
　　◎卷.26【立春后五日】白居易
　　立春后五日，春态纷婀娜。白日斜渐长，碧云低欲堕。
　　残冰坼玉片，新萼排红颗。遇物尽欣欣，爱春非独我。
　　迎芳后园立，就暖前檐坐。还有惆怅心，欲别红炉火。
　　◎卷.27【郡中即事】白居易
　　漫漫潮初平，熙熙春日至。空阔远江山，晴明好天气。
　　外有适意物，中无系心事。数篇对竹吟，一杯望云醉。
　　行携杖扶力，卧读书取睡。久养病形骸，深谙闲气味。
　　遥思九城陌，扰扰趋名利。今朝是双日，朝谒多轩骑。
　　宠者防悔尤，权者怀忧畏。为报高车盖，恐非真富贵。
　　◎卷.28【郡斋暇日辱常州陈郎中使君早春晚坐水西馆书事诗…酬之】白居易
　　新年多暇日，晏起褰帘坐。睡足心更慵，日高头未裹。
　　徐倾下药酒，稍爇煎茶火。谁伴寂寥身，无弦琴在左。
　　遥思毗陵馆，春深物袅娜。波拂黄柳梢，风摇白梅朵。
　　衙门排晓戟，铃阁开朝锁。太守水西来，朱衣垂素舸。
　　良辰不易得，佳会无由果。五马正相望，双鱼忽前堕。
　　鱼中获瑰宝，持玩何磊砢。一百六十言，字字灵珠颗。
　　上申心款曲，下叙时坎坷。才富不如君，道孤还似我。
　　敢辞官远慢，且贵身安妥。忽复问荣枯，冥心无不可。
　　◎卷.29【官舍】白居易
　　高树换新叶，阴阴覆地隅。何言太守宅，有似幽人居。
　　太守卧其下，闲慵两有馀。起尝一瓯茗，行读一卷书。
　　早梅结青实，残樱落红珠。稚女弄庭果，嬉戏牵人裾。
　　是日晚弥静，巢禽下相呼。啧啧护儿鹊，哑哑母子乌。
　　岂唯云鸟尔，吾亦引吾雏。
　　◎卷.30【吾雏】白居易
　　吾雏字阿罗，阿罗才七龄。嗟吾不才子，怜尔无弟兄。
　　抚养虽骄騃，性识颇聪明。学母画眉样，效吾咏诗声。
　　我齿今欲堕，汝齿昨始生。我头发尽落，汝顶髻初成。
　　老幼不相待，父衰汝孩婴。缅想古人心，慈爱亦不轻。
　　蔡邕念文姬，于公叹缇萦。敢求得汝力，但未忘父情。
　　◎卷.31【题小桥前新竹招客】白居易
　　雁齿小红桥，垂檐低白屋。桥前何所有，苒苒新生竹。
　　皮开坼褐锦，节露抽青玉。筠翠如可餐，粉霜不忍触。
　　闲吟声未已，幽玩心难足。管领好风烟，轻欺凡草木。
　　谁能有月夜，伴我林中宿。为君倾一杯，狂歌竹枝曲。
　　◎卷.32【病中逢秋，招客夜酌】白居易
　　不见诗酒客，卧来半月馀。合和新药草，寻检旧方书。
　　晚霁烟景度，早凉窗户虚。雪生衰鬓久，秋入病心初。
　　卧簟蕲竹冷，风襟邛葛疏。夜来身校健，小饮复何如。
　　◎卷.33【食饱】白居易
　　食饱拂枕卧，睡足起闲吟。浅酌一杯酒，缓弹数弄琴。
　　既可畅情性，亦足傲光阴。谁知利名尽，无复长安心。
　　◎卷.34【严十八郎中在郡日改制东南楼因名清辉未立标榜…寄严】白居易
　　严郎置兹楼，立名曰清辉。未及署花榜，遽征还粉闱。
　　去来三四年，尘土登者稀。今春新太守，洒扫施帘帏。
　　院柳烟婀娜，檐花雪霏微。看山倚前户，待月阐东扉。
　　碧窗戛瑶瑟，朱栏飘舞衣。烧香卷幕坐，风燕双双飞。
　　君作不得住，我来幸因依。始知天地间，灵境有所归。
　　◎卷.35【南亭对酒送春】白居易
　　含桃实已落，红薇花尚熏。冉冉三月尽，晚莺城上闻。
　　独持一杯酒，南亭送残春。半酣忽长歌，歌中何所云。
　　云我五十馀，未是苦老人。刺史二千石，亦不为贱贫。
　　天下三品官，多老于我身。同年登第者，零落无一分。
　　亲故半为鬼，僮仆多见孙。念此聊自解，逢酒且欢欣。
　　◎卷.36【玩新庭树，因咏所怀】白居易
　　霭霭四月初，新树叶成阴。动摇风景丽，盖覆庭院深。
　　下有无事人，竟日此幽寻。岂惟玩时物，亦可开烦襟。
　　时与道人语，或听诗客吟。度春足芳色，入夜多鸣禽。
　　偶得幽闲境，遂忘尘俗心。始知真隐者，不必在山林。
　　◎卷.37【仲夏斋戒月】白居易
　　仲夏斋戒月，三旬断腥膻。自觉心骨爽，行起身翩翩。
　　始知绝粒人，四体更轻便。初能脱病患，久必成神仙。
　　御寇驭泠风，赤松游紫烟。常疑此说谬，今乃知其然。
　　我今过半百，气衰神不全。已垂两鬓丝，难补三丹田。
　　但减荤血味，稍结清净缘。脱巾且修养，聊以终天年。
　　◎卷.38【除官去未间】白居易
　　除官去未间，半月恣游讨。朝寻霞外寺，暮宿波上岛。
　　新树少于松，平湖半连草。跻攀有次第，赏玩无昏早。
　　有时骑马醉，兀兀冥天造。穷通与生死，其奈吾怀抱。
　　江山信为美，齿发行将老。在郡诚未厌，归乡去亦好。
　　◎卷.39【三年为刺史二首】白居易
　　三年为刺史，无政在人口。唯向城郡中，题诗十馀首。
　　惭非甘棠咏，岂有思人不。
　　三年为刺史，饮冰复食檗。唯向天竺山，取得两片石。
　　此抵有千金，无乃伤清白。
　　◎卷.40【别萱桂】白居易
　　使君竟不住，萱桂徒栽种。桂有留人名，萱无忘忧用。
　　不如江畔月，步步来相送。
　　◎卷.41【自馀杭归宿淮口作】白居易
　　为郡已多暇，犹少勤吏职。罢郡更安闲，无所劳心力。
　　舟行明月下，夜泊清淮北。岂止吾一身，举家同燕息。
　　三年请禄俸，颇有馀衣食。乃至僮仆间，皆无冻馁色。
　　行行弄云水，步步近乡国。妻子在我前，琴书在我侧。
　　此外吾不知，于焉心自得。
　　◎卷.42【舟中李山人访宿】白居易
　　日暮舟悄悄，烟生水沈沈。何以延宿客，夜酒与秋琴。
　　来客道门子，来自嵩高岑。轩轩举云貌，豁豁开清襟。
　　得意言语断，入玄滋味深。默然相顾哂，心适而忘心。
　　◎卷.43【洛下卜居】白居易
　　三年典郡归，所得非金帛。天竺石两片，华亭鹤一支。
　　饮啄供稻粱，包裹用茵席。诚知是劳费，其奈心爱惜。
　　远从馀杭郭，同到洛阳陌。下担拂云根，开笼展霜翮。
　　贞姿不可杂，高性宜其适。遂就无尘坊，仍求有水宅。
　　东南得幽境，树老寒泉碧。池畔多竹阴，门前少人迹。
　　未请中庶禄，且脱双骖易。岂独为身谋，安吾鹤与石。
　　◎卷.44【洛中偶作（自此后在东都作）】白居易
　　五年职翰林，四年莅浔阳。一年巴郡守，半年南宫郎。
　　二年直纶阁，三年刺史堂。凡此十五载，有诗千馀章。
　　境兴周万象，土风备四方。独无洛中作，能不心悢悢。
　　今为青宫长，始来游此乡。裴回伊涧上，睥睨嵩少傍。
　　遇物辄一咏，一咏倾一觞。笔下成释憾，卷中同补亡。
　　往往顾自哂，眼昏须鬓苍。不知老将至，犹自放诗狂。
　　◎卷.45【赠苏少府】白居易
　　籍甚二十年，今日方款颜。相送嵩洛下，论心杯酒间。
　　河亚懒出入，府寮多闭关。苍发彼此老，白日寻常闲。
　　朝从携手出，暮思联骑还。何当挈一榼，同宿龙门山。
　　◎卷.46【移家入新宅】白居易
　　移家入新宅，罢郡有馀赀。既可避燥湿，复免忧寒饥。
　　疾平未还假，官闲得分司。幸有俸禄在，而无职役羁。
　　清旦盥漱毕，开轩卷帘帏。家人及鸡犬，随我亦熙熙。
　　取兴或寄酒，放情不过诗。何必苦修道，此即是无为。
　　外累信已遣，中怀时有思。有思一何远，默坐低双眉。
　　十载囚窜客，万时征戍儿。春朝锁笼鸟，冬夜支床龟。
　　驿马走四蹄，痛酸无歇期。硙牛封两目，昏闭何人知。
　　谁能脱放去，四散任所之。各得适其性，如吾今日时。
　　◎卷.47【琴】白居易
　　置琴曲几上，慵坐但含情。何烦故挥弄，风弦自有声。
　　◎卷.48【鹤】白居易
　　人各有所好，物固无常宜。谁谓尔能舞，不如闲立时。
　　◎卷.49【自咏】白居易
　　夜镜隐白发，朝酒发红颜。可怜假年少，自笑须臾间。
　　朱砂贱如土，不解烧为丹。玄鬓化为雪，未闻休得官。
　　咄哉个丈夫，心性何堕顽。但遇诗与酒，便忘寝与餐。
　　高声发一吟，似得诗中仙。引满饮一盏，尽忘身外缘。
　　昔有醉先生，席地而幕天。于今居处在，许我当中眠。
　　眠罢又一酌，酌罢又一篇。回面顾妻子，生计方落然。
　　诚知此事非，又过知非年。岂不欲自改，改即心不安。
　　且向安处去，其馀皆老闲。
　　◎卷.50【林下闲步，寄皇甫庶子】白居易
　　扶杖起病初，策马力未任。既懒出门去，亦无客来寻。
　　以此遂成闲，闲步绕园林。天晓烟景澹，树寒鸟雀深。
　　一酌池上酒，数声竹间吟。寄言东曹长，当知幽独心。
　　◎卷.51【晏起】白居易
　　鸟鸣庭树上，日照屋檐时。老去慵转极，寒来起尤迟。
　　厚薄被适性，高低枕得宜。神安体稳暖，此味何人知。
　　睡足仰头坐，兀然无所思。如未凿七窍，若都遗四肢。
　　缅想长安客，早朝霜满衣。彼此各自适，不知谁是非。
　　◎卷.52【池畔二首】白居易
　　结构池西廊，疏理池东树。此意人不知，欲为待月处。
　　持刀gN密竹，竹少风来多。此意人不会，欲令池有波。
　　◎卷.53【春葺新居】白居易
　　江州司马日，忠州刺史时。栽松满后院，种柳荫前墀。
　　彼皆非吾土，栽种尚忘疲。况兹是我宅，葺艺固其宜。
　　平旦领仆使，乘春亲指挥。移花夹暖室，徙竹覆寒池。
　　池水变绿色，池芳动清辉。寻芳弄水坐，尽日心熙熙。
　　一物苟可适，万缘都若遗。设如宅门外，有事吾不知。
　　◎卷.54【赠言】白居易
　　捧籝献千金，彼金何足道。临觞赠一言，此言真可宝。
　　流光我已晚，适意君不早。况君春风面，柔促如芳草。
　　二十方长成，三十向衰老。镜中桃李色，不得十年好。
　　胡为坐脉脉，不肯倾怀抱。
　　◎卷.55【泛春池】白居易
　　白蘋湘渚曲，绿筱剡溪口。各在天一涯，信美非吾有。
　　何如此庭内，水竹交左右。霜竹百千竿，烟波六七亩。
　　泓澄动阶砌，澹泞映户牖。蛇皮细有纹，镜面清无垢。
　　主人过桥来，双童扶一叟。恐污清泠波，尘缨先抖擞。
　　波上一叶舟，舟中一尊酒。酒开舟不系，去去随所偶。
　　或绕蒲浦前，或泊桃岛后。未拨落杯花，低冲拂面柳。
　　半酣迷所在，倚榜兀回首。不知此何处，复是人寰否。
　　谁知始疏凿，几主相传受。杨家去云远，田氏将非久。
　　天与爱水人，终焉落吾手。


第四百三十二卷
　　◎卷.1【西明寺牡丹花时忆元九】白居易
　　前年题名处，今日看花来。一作芸香吏，三见牡丹开。
　　岂独花堪惜，方知老暗催。何况寻花伴，东都去未回。
　　讵知红芳侧，春尽思悠哉。
　　◎卷.2【伤杨弘贞】白居易
　　颜子昔短命，仲尼惜其贤。杨生亦好学，不幸复徒然。
　　谁识天地意，独与龟鹤年。
　　◎卷.3【权摄昭应，早秋书事，寄元拾遗，兼呈李司录】白居易
　　夏闰秋候早，七月风骚骚。渭川烟景晚，骊山宫殿高。
　　丹殿子司谏，赤县我徒劳。相去半日程，不得同游遨。
　　到官来十日，览镜生二毛。可怜趋走吏，尘土满青袍。
　　邮传拥两驿，簿书堆六曹。为问纲纪掾，何必使铅刀。
　　◎卷.4【新栽竹】白居易
　　佐邑意不适，闭门秋草生。何以娱野性，种竹百馀茎。
　　见此溪上色，忆得山中情。有时公事暇，尽日绕栏行。
　　勿言根未固，勿言阴未成。已觉庭宇内，稍稍有馀清。
　　最爱近窗卧，秋风枝有声。
　　◎卷.5【秋霖中过尹纵之仙游山居】白居易
　　惨惨八月暮，连连三日霖。邑居尚愁寂，况乃在山林。
　　林下有志士，苦学惜光阴。岁晚千万虑，并入方寸心。
　　岩鸟共旅宿，草虫伴愁吟。秋天床席冷，夜雨灯火深。
　　怜君寂寞意，携酒一相寻。
　　◎卷.6【寄江南兄弟】白居易
　　分散骨肉恋，趋驰名利牵。一奔尘埃马，一泛风波船。
　　忽忆分手时，悯默秋风前。别来朝复夕，积日成七年。
　　花落城中池，春深江上天。登楼东南望，鸟灭烟苍然。
　　相去复几许，道里近三千。平地犹难见，况乃隔山川。
　　◎卷.7【曲江早秋】白居易
　　秋波红蓼水，夕照青芜岸。独信马蹄行，曲江池四畔。
　　早凉晴后至，残暑暝来散。方喜炎燠销，复嗟时节换。
　　我年三十六，冉冉昏复旦。人寿七十稀，七十新过半。
　　且当对酒笑，勿起临风叹。
　　◎卷.8【寄题盩厔厅前双松（两松自仙游山移植县厅）】白居易
　　忆昨为吏日，折腰多苦辛。归家不自适，无计慰心神。
　　手栽两树松，聊以当嘉宾。乘春日一溉，生意渐欣欣。
　　清韵度秋在，绿茸随日新。始怜涧底色，不忆城中春。
　　有时昼掩关，双影对一身。尽日不寂寞，意中如三人。
　　忽奉宣室诏，征为文苑臣。闲来一惆怅，恰似别交亲。
　　早知烟翠前，攀玩不逡巡。悔从白云里，移尔落嚣尘。
　　◎卷.9【翰林院中感秋怀王质夫（王居仙游山）】白居易
　　何处感时节，新蝉禁中闻。宫槐有秋意，风夕花纷纷。
　　寄迹鸳鹭行，归心鸥鹤群。唯有王居士，知予忆白云。
　　何日仙游寺，潭前秋见君。
　　◎卷.10【禁中月】白居易
　　海水明月出，禁中清夜长。东南楼殿白，稍稍上宫墙。
　　净落金塘水，明浮玉砌霜。不比人间见，尘土污清光。
　　◎卷.11【赠卖松者】白居易
　　一束苍苍色，知从涧底来。劚掘经几日，枝叶满尘埃。
　　不买非他意，城中无地栽。
　　◎卷.12【初见白发】白居易
　　白发生一茎，朝来明镜里。勿言一茎少，满头从此始。
　　青山方远别，黄绶初从仕。未料容鬓间，蹉跎忽如此。
　　◎卷.13【别元九后咏所怀】白居易
　　零落桐叶雨，萧条槿花风。悠悠早秋意，生此幽闲中。
　　况与故人别，中怀正无悰。勿云不相送，心到青门东。
　　相知岂在多，但问同不同。同心一人去，坐觉长安空。
　　◎卷.14【禁中秋宿】白居易
　　风翻朱里幕，雨冷通中枕。耿耿背斜灯，秋床一人寝。
　　◎卷.15【早秋曲江感怀】白居易
　　离离暑云散，袅袅凉风起。池上秋又来，荷花半成子。
　　朱颜易销歇，白日无穷已。人寿不如山，年光忽于水。
　　青芜与红蓼，岁岁秋相似。去岁此悲秋，今秋复来此。
　　◎卷.16【寄元九】白居易
　　身为近密拘，心为名检缚。月夜与花时，少逢杯酒乐。
　　唯有元夫子，闲来同一酌。把手或酣歌，展眉时笑谑。
　　今春除御史，前月之东洛。别来未开颜，尘埃满尊杓。
　　蕙风晚香尽，槐雨馀花落。秋意一萧条，离容两寂寞。
　　况随白日老，共负青山约。谁识相念心，鞲鹰与笼鹤。
　　◎卷.17【暮春寄元九】白居易
　　梨花结成实，燕卵化为雏。时物又若此，道情复何如。
　　但觉日月促，不嗟年岁徂。浮生都是梦，老小亦何殊。
　　唯与故人别，江陵初谪居。时时一相见，此意未全除。
　　◎卷.18【早梳头】白居易
　　夜沐早梳头，窗明秋镜晓。飒然握中发，一沐知一少。
　　年事渐蹉跎，世缘方缴绕。不学空门法，老病何由了。
　　未得无生心，白头亦为夭。
　　◎卷.19【出关路】白居易
　　山川函谷路，尘土游子颜。萧条去国意，秋风生故关。
　　◎卷.20【别舍弟后月夜】白居易
　　悄悄初别夜，去住两盘桓。行子孤灯店，居人明月轩。
　　平生共贫苦，未必日成欢。及此暂为别，怀抱已忧烦。
　　况是庭叶尽，复思山路寒。如何为不念，马瘦衣裳单。
　　◎卷.21【新丰路逢故人】白居易
　　尘土长路晚，风烟废宫秋。相逢立马语，尽日此桥头。
　　知君不得意，郁郁来西游。惆怅新丰店，何人识马周。
　　◎卷.22【金銮子晬日】白居易
　　行年欲四十，有女曰金銮。生来始周岁，学坐未能言。
　　惭非达者怀，未免俗情怜。从此累身外，徒云慰目前。
　　若无夭折患，则有婚嫁牵。使我归山计，应迟十五年。
　　◎卷.23【青龙寺早夏】白居易
　　尘埃经小雨，地高倚长坡。日西寺门外，景气含清和。
　　闲有老僧立，静无凡客过。残莺意思尽，新叶阴凉多。
　　春去来几日，夏云忽嵯峨。朝朝感时节，年鬓暗蹉跎。
　　胡为恋朝市，不去归烟萝。青山寸步地，自问心如何。
　　◎卷.24【秋题牡丹丛】白居易
　　晚丛白露夕，衰叶凉风朝。红艳久已歇，碧芳今亦销。
　　幽人坐相对，心事共萧条。
　　◎卷.25【劝酒寄元九】白居易
　　薤叶有朝露，槿枝无宿花。君今亦如此，促促生有涯。
　　既不逐禅僧，林下学楞伽。又不随道士，山中炼丹砂。
　　百年夜分半，一岁春无多。何不饮美酒，胡然自悲嗟。
　　俗号销愁药，神速无以加。一杯驱世虑，两杯反天和。
　　三杯即酩酊，或笑任狂歌。陶陶复兀兀，吾孰知其他。
　　况在名利途，平生有风波。深心藏陷阱，巧言织网罗。
　　举目非不见，不醉欲如何。
　　◎卷.26【曲江感秋（五年作）】白居易
　　沙草新雨地，岸柳凉风枝。三年感秋意，并在曲江池。
　　早蝉已嘹唳，晚荷复离披。前秋去秋思，一一生此时。
　　昔人三十二，秋兴已云悲。我今欲四十，秋怀亦可知。
　　岁月不虚设，此身随日衰。暗老不自觉，直到鬓成丝。
　　◎卷.27【酬张太祝晚秋卧病见寄】白居易
　　高才淹礼寺，短羽翔禁林。西街居处远，北阙官曹深。
　　君病不来访，我忙难往寻。差池终日别，寥落经年心。
　　露湿绿芜地，月寒红树阴。况兹独愁夕，闻彼相思吟。
　　上叹言笑阻，下嗟时岁侵。容衰晓窗镜，思苦秋弦琴。
　　一章锦绣段，八韵琼瑶音。何以报珍重，惭无双南金。
　　◎卷.28【立秋日曲江忆元九】白居易
　　下马柳阴下，独上堤上行。故人千万里，新蝉三两声。
　　城中曲江水，江上江陵城。两地新秋思，应同此日情。
　　◎卷.29【早朝贺雪寄陈山人】白居易
　　长安盈尺雪，早朝贺君喜。将赴银台门，始出新昌里。
　　上堤马蹄滑，中路蜡烛死。十里向北行，寒风吹破耳。
　　待漏午门外，候对三殿里。须鬓冻生冰，衣裳冷如水。
　　忽思仙游谷，暗谢陈居士。暖覆褐裘眠，日高应未起。
　　◎卷.30【初与元九别后忽梦见之及寤而书适至兼寄桐花诗…此寄】白居易
　　永寿寺中语，新昌坊北分。归来数行泪，悲事不悲君。
　　悠悠蓝田路，自去无消息。计君食宿程，已过商山北。
　　昨夜云四散，千里同月色。晓来梦见君，应是君相忆。
　　梦中握君手，问君意何如。君言苦相忆，无人可寄书。
　　觉来未及说，叩门声冬冬。言是商州使，送君书一封。
　　枕上忽惊起，颠倒著衣裳。开缄见手札，一纸十三行。
　　上论迁谪心，下说离别肠。心肠都未尽，不暇叙炎凉。
　　云作此书夜，夜宿商州东。独对孤灯坐，阳城山馆中。
　　夜深作书毕，山月向西斜。月下何所有，一树紫桐花。
　　桐花半落时，复道正相思。殷勤书背后，兼寄桐花诗。
　　桐花诗八韵，思绪一何深。以我今朝意，忆君此夜心。
　　一章三遍读，一句十回吟。珍重八十字，字字化为金。
　　◎卷.31【和元九悼往（感旧蚊帱作）】白居易
　　美人别君去，自去无处寻。旧物零落尽，此情安可任。
　　唯有襭纱幌，尘埃日夜侵。馨香与颜色，不似旧时深。
　　透影灯耿耿，笼光月沈沈。中有孤眠客，秋凉生夜衾。
　　旧宅牡丹院，新坟松柏林。梦中咸阳泪，觉后江陵心。
　　含此隔年恨，发为中夜吟。无论君自感，闻者欲沾襟。
　　◎卷.32【重到渭上旧居】白居易
　　旧居清渭曲，开门当蔡渡。十年方一还，几欲迷归路。
　　追思昔日行，感伤故游处。插柳作高林，种桃成老树。
　　因惊成人者，尽是旧童孺。试问旧老人，半为绕村墓。
　　浮生同过客，前后递来去。白日如弄珠，出没光不住。
　　人物日改变，举目悲所遇。回念念我身，安得不衰暮。
　　朱颜销不歇，白发生无数。唯有山门外，三峰色如故。
　　◎卷.33【白发】白居易
　　白发知时节，暗与我有期。今朝日阳里，梳落数茎丝。
　　家人不惯见，悯默为我悲。我云何足怪，此意尔不知。
　　凡人年三十，外壮中已衰。但思寝食味，已减二十时。
　　况我今四十，本来形貌羸。书魔昏两眼，酒病沉四肢。
　　亲爱日零落，在者仍别离。身心久如此，白发生已迟。
　　由来生老死，三病长相随。除却念无生，人间无药治。
　　◎卷.34【秋日】白居易
　　池残寥落水，窗下悠扬日。袅袅秋风多，槐花半成实。
　　下有独立人，年来四十一。
　　◎卷.35【将之饶州，江浦夜泊】白居易
　　明月满深浦，愁人卧孤舟。烦冤寝不得，夏夜长于秋。
　　苦乏衣食资，远为江海游。光阴坐迟暮，乡国行阻修。
　　身病向鄱阳，家贫寄徐州。前事与后事，岂堪心并忧。
　　忧来起长望，但见江水流。云树霭苍苍，烟波澹悠悠。
　　故园迷处所，一念堪白头。
　　◎卷.36【思归（时初为校书郎）】白居易
　　养无晨昏膳，隐无伏腊资。遂求及亲禄，黾勉来京师。
　　薄俸未及亲，别家已经时。冬积温席恋，春违采兰期。
　　夏至一阴生，稍稍夕漏迟。块然抱愁者，长夜独先知。
　　悠悠乡关路，梦去身不随。坐惜时节变，蝉鸣槐花枝。
　　◎卷.37【冀城北原作】白居易
　　野色何莽苍，秋声亦萧疏。风吹黄埃起，落日驱征车。
　　何代此开国，封疆百里馀。古今不相待，朝市无常居。
　　昔人城邑中，今变为丘墟。昔人墓田中，今化为里闾。
　　废兴相催迫，日月互居诸。世变无遗风，焉能知其初。
　　行人千载后，怀古空踌躇。
　　◎卷.38【客路感秋，寄明准上人】白居易
　　日暮天地冷，雨霁山河清。长风从西来，草木凝秋声。
　　已感岁倏忽，复伤物凋零。孰能不憯凄，天时牵人情。
　　借问空门子，何法易修行。使我忘得心，不教烦恼生。
　　◎卷.39【游襄阳怀孟浩然】白居易
　　楚山碧岩岩，汉水碧汤汤。秀气结成象，孟氏之文章。
　　今我讽遗文，思人至其乡。清风无人继，日暮空襄阳。
　　南望鹿门山，蔼若有馀芳。旧隐不知处，云深树苍苍。
　　◎卷.40【秋暮西归途中书情】白居易
　　耿耿旅灯下，愁多常少眠。思乡贵早发，发在鸡鸣前。
　　九月草木落，平芜连远山。秋阴和曙色，万木苍苍然。
　　去秋偶东游，今秋始西旋。马瘦衣裳破，别家来二年。
　　忆归复愁归，归无一囊钱。心虽非兰膏，安得不自然。
　　◎卷.41【秋怀】白居易
　　月出照北堂，光华满阶墀。凉风从西至，草木日夜衰。
　　桐柳减绿阴，蕙兰消碧滋。感物私自念，我心亦如之。
　　安得长少壮，盛衰迫天时。人生如石火，为乐长苦迟。
　　◎卷.42【别杨颖士、卢克柔、殷尧藩】白居易
　　倦鸟暮归林，浮云晴归山。独有行路子，悠悠不知还。
　　人生苦营营，终日群动间。所务虽不同，同归于不闲。
　　扁舟来楚乡，匹马往秦关。离忧绕心曲，宛转如循环。
　　且持一杯酒，聊以开愁颜。
　　◎卷.43【题赠定光上人】白居易
　　二十身出家，四十心离尘。得径入大道，乘此不退轮。
　　一坐十五年，林下秋复春。春花与秋气，不感无情人。
　　我来如有悟，潜以心照身。误落闻见中，忧喜伤形神。
　　安得遗耳目，冥然反天真。
　　◎卷.44【祇役骆口驿喜萧侍御书至兼睹新诗吟讽通宵因寄八韵】白居易
　　日暮心无憀，吏役正营营。忽惊芳信至，复与新诗并。
　　是时天无云，山馆有月明。月下读数遍，风前吟一声。
　　一吟三四叹，声尽有馀清。雅哉君子文，咏性不咏情。
　　使我灵府中，鄙吝不得生。始知听韶濩，可使心和平。
　　◎卷.45【酬李少府曹长官舍见赠】白居易
　　低腰复敛手，心体不遑安。一落风尘下，方知为吏难。
　　公事与日长，宦情随岁阑。惆怅青袍袖，芸香无半残。
　　赖有李夫子，此怀聊自宽。两心如止水，彼此无波澜。
　　往往簿书暇，相劝强为欢。白马晚蹋雪，渌觞春暖寒。
　　恋月夜同宿，爱山晴共看。野性自相近，不是为同官。
　　◎卷.46【留别】白居易
　　秋凉卷朝簟，春暖撤夜衾。虽是无情物，欲别尚沉吟。
　　况与有情别，别随情浅深。二年欢笑意，一旦东西心。
　　独留诚可念，同行力不任。前事讵能料，后期谅难寻。
　　唯有潺湲泪，不惜共沾襟。
　　◎卷.47【晓别】白居易
　　晓鼓声已半，离筵坐难久。请君断肠歌，送我和泪酒。
　　月落欲明前，马嘶初别后。浩浩暗尘中，何由见回首。
　　◎卷.48【北园】白居易
　　北园东风起，杂花次第开。心知须臾落，一日三四来。
　　花下岂无酒，欲酌复迟回。所思眇千里，谁劝我一杯。
　　◎卷.49【惜栯李花】白居易
　　树小花鲜妍，香繁条软弱。高低二三尺，重叠千万萼。
　　朝艳蔼霏霏，夕凋纷漠漠。辞枝朱粉细，覆地红绡薄。
　　由来好颜色，常苦易销铄。不见莨荡花，狂风吹不落。
　　◎卷.50【照镜】白居易
　　皎皎青铜镜，斑斑白丝鬓。岂复更藏年，实年君不信。
　　◎卷.51【新秋】白居易
　　西风飘一叶，庭前飒已凉。风池明月水，衰莲白露房。
　　其奈江南夜，绵绵自此长。
　　◎卷.52【夜雨】白居易
　　早蛩啼复歇，残灯灭又明。隔窗知夜雨，芭蕉先有声。
　　◎卷.53【秋江送客】白居易
　　秋鸿次第过，哀猿朝夕闻。是日孤舟客，此地亦离群。
　　濛濛润衣雨，漠漠冒帆云。不醉浔阳酒，烟波愁杀人。
　　◎卷.54【感逝寄远】白居易
　　昨日闻甲死，今朝闻乙死。知识三分中，二分化为鬼。
　　逝者不复见，悲哉长已矣。存者今如何，去我皆万里。
　　平生知心者，屈指能有几。通果澧凤州，眇然四君子。
　　相思俱老大，浮世如流水。应叹旧交游，凋零日如此。
　　何当一杯酒，开眼笑相视。
　　◎卷.55【秋月】白居易
　　夜初色苍然，夜深光浩然。稍转西廊下，渐满南窗前。
　　况是绿芜地，复兹清露天。落叶声策策，惊鸟影翩翩。
　　栖禽尚不稳，愁人安可眠。


第四百三十三卷
　　◎卷.1【朱陈村】白居易
　　徐州古丰县，有村曰朱陈。去县百馀里，桑麻青氛氲。
　　机梭声札札，牛驴走纭纭。女汲涧中水，男采山上薪。
　　县远官事少，山深人俗淳。有财不行商，有丁不入军。
　　家家守村业，头白不出门。生为村之民，死为村之尘。
　　田中老与幼，相见何欣欣。一村唯两姓，世世为婚姻。
　　亲疏居有族，少长游有群。黄鸡与白酒，欢会不隔旬。
　　生者不远别，嫁娶先近邻。死者不远葬，坟墓多绕村。
　　既安生与死，不苦形与神。所以多寿考，往往见玄孙。
　　我生礼义乡，少小孤且贫。徒学辨是非，只自取辛勤。
　　世法贵名教，士人重冠婚。以此自桎梏，信为大谬人。
　　十岁解读书，十五能属文。二十举秀才，三十为谏臣。
　　下有妻子累，上有君亲恩。承家与事国，望此不肖身。
　　忆昨旅游初，迨今十五春。孤舟三适楚，羸马四经秦。
　　昼行有饥色，夜寝无安魂。东西不暂住，来往若浮云。
　　离乱失故乡，骨肉多散分。江南与江北，各有平生亲。
　　平生终日别，逝者隔年闻。朝忧卧至暮，夕哭坐达晨。
　　悲火烧心曲，愁霜侵鬓根。一生苦如此，长羡村中民。
　　◎卷.2【读邓鲂诗】白居易
　　尘架多文集，偶取一卷披。未及看姓名，疑是陶潜诗。
　　看名知是君，恻恻令我悲。诗人多蹇厄，近日诚有之。
　　京兆杜子美，犹得一拾遗。襄阳孟浩然，亦闻鬓成丝。
　　嗟君两不如，三十在布衣。擢第禄不及，新婚妻未归。
　　少年无疾患，溘死于路歧。天不与爵寿，唯与好文词。
　　此理勿复道，巧历不能推。
　　◎卷.3【寄元九（自此后在渭村作）】白居易
　　晨鸡才发声，夕雀俄敛冀。昼夜往复来，疾如出入息。
　　非徒改年貌，渐觉无心力。自念因念君，俱为老所逼。
　　君年虽校少，憔悴谪南国。三年不放归，炎瘴消颜色。
　　山无杀草霜，水有含沙蜮。健否远不知，书多隔年得。
　　愿君少愁苦，我亦加餐食。各保金石躯，以慰长相忆。
　　◎卷.4【秋夕】白居易
　　叶声落如雨，月色白似霜。夜深方独卧，谁为拂尘床。
　　◎卷.5【夜雨】白居易
　　我有所念人，隔在远远乡。我有所感事，结在深深肠。
　　乡远去不得，无日不瞻望。肠深解不得，无夕不思量。
　　况此残灯夜，独宿在空堂。秋天殊未晓，风雨正苍苍。
　　不学头陀法，前心安可忘。
　　◎卷.6【秋霁】白居易
　　金火不相待，炎凉雨中变。林晴有残蝉，巢冷无留燕。
　　沉吟卷长簟，怆恻收团扇。向夕稍无泥，闲步青苔院。
　　月出砧杵动，家家捣秋练。独对多病妻，不能理针线。
　　冬衣殊未制，夏服行将绽。何以迎早秋，一杯聊自劝。
　　◎卷.7【叹老三首】白居易
　　晨兴照青镜，形影两寂寞。少年辞我去，白发随梳落。
　　万化成于渐，渐衰看不觉。但恐镜中颜，今朝老于昨。
　　人年少满百，不得长欢乐。谁会天地心，千龄与龟鹤。
　　吾闻善医者，今古称扁鹊。万病皆可治，唯无治老药。
　　我有一握发，梳理何稠直。昔似玄云光，今如素丝色。
　　匣中有旧镜，欲照先叹息。自从头白来，不欲明磨拭。
　　鸦头与鹤颈，至老常如墨。独有人鬓毛，不得终身黑。
　　前年种桃核，今岁成花树。去岁新婴儿，今年已学步。
　　但惊物长成，不觉身衰暮。去矣欲何如，少年留不住。
　　因书今日意，遍寄诸亲故。壮岁不欢娱，长年当悔悟。
　　◎卷.8【送兄弟回雪夜】白居易
　　日晦云气黄，东北风切切。时从村南还，新与兄弟别。
　　离襟泪犹湿，回马嘶未歇。欲归一室坐，天阴多无月。
　　夜长火消尽，岁暮雨凝结。寂寞满炉灰，飘零上阶雪。
　　对雪画寒灰，残灯明复灭。灰死如我心，雪白如我发。
　　所遇皆如此，顷刻堪愁绝。回念入坐忘，转忧作禅悦。
　　平生洗心法，正为今宵设。
　　◎卷.9【溪中早春】白居易
　　南山雪未尽，阴岭留残白。西涧冰已消，春溜含新碧。
　　东风来几日，蛰动萌草坼。潜知阳和功，一日不虚掷。
　　爱此天气暖，来拂溪边石。一坐欲忘归，暮禽声啧啧。
　　蓬蒿隔桑枣，隐映烟火夕。归来问夜餐，家人烹荠麦。
　　◎卷.10【同友人寻涧花】白居易
　　闻有涧底花，贳得村中酒。与君来校迟，已逢摇落后。
　　临觞有遗恨，怅望空溪口。记取花发时，期君重携手。
　　我生日日老，春色年年有。且作来岁期，不知身健否。
　　◎卷.11【登村东古冢】白居易
　　高低古时冢，上有牛羊道。独立最高头，悠哉此怀抱。
　　回头向村望，但见荒田草。村人不爱花，多种栗与枣。
　　自来此村住，不觉风光好。花少莺亦稀，年年春暗老。
　　◎卷.12【梦裴相公】白居易
　　五年生死隔，一夕魂梦通。梦中如往日，同直金銮宫。
　　仿佛金紫色，分明冰玉容。勤勤相眷意，亦与平生同。
　　既寤知是梦，悯然情未终。追想当时事，何殊昨夜中。
　　自我学心法，万缘成一空。今朝为君子，流涕一沾胸。
　　◎卷.13【昼寝】白居易
　　坐整白单衣，起穿黄草履。朝餐盥漱毕，徐下阶前步。
　　暑风微变候，昼刻渐加数。院静地阴阴，鸟鸣新叶树。
　　独行还独卧，夏景殊未暮。不作午时眠，日长安可度。
　　◎卷.14【别行简（时行简辟卢坦剑南东川府）】白居易
　　漠漠病眼花，星星愁鬓雪。筋骸已衰惫，形影仍分诀。
　　梓州二千里，剑门五六月。岂是远行时，火云烧栈热。
　　何言巾上泪，乃是肠中血。念此早归来，莫作经年别。
　　◎卷.15【观儿戏】白居易
　　髫龀七八岁，绮纨三四儿。弄尘复斗草，尽日乐嬉嬉。
　　堂上长年客，鬓间新有丝。一看竹马戏，每忆童騃时。
　　童騃饶戏乐，老大多忧悲。静念彼与此，不知谁是痴。
　　◎卷.16【叹常生】白居易
　　西村常氏子，卧疾不须臾。前旬犹访我，今日忽云殂。
　　时我病多暇，与之同野居。园林青蔼蔼，相去数里馀。
　　村邻无好客，所遇唯农夫。之子何如者，往还犹胜无。
　　于今亦已矣，可为一长吁。
　　◎卷.17【寄元九】白居易
　　一病经四年，亲朋书信断。穷通合易交，自笑知何晚。
　　元君在荆楚，去日唯云远。彼独是何人，心如石不转。
　　忧我贫病身，书来唯劝勉。上言少愁苦，下道加餐饭。
　　怜君为谪吏，穷薄家贫褊。三寄衣食资，数盈二十万。
　　岂是贪衣食，感君心缱绻。念我口中食，分君身上暖。
　　不因身病久，不因命多蹇。平生亲友心，岂得知深浅。
　　◎卷.18【以镜赠别】白居易
　　人言似明月，我道胜明月。明月非不明，一年十二缺。
　　岂如玉匣里，如水常澄澈。月破天暗时，圆明独不歇。
　　我惭貌丑老，绕鬓斑斑雪。不如赠少年，回照青丝发。
　　因君千里去，持此将为别。
　　◎卷.19【城上对月，期友人不至】白居易
　　古人惜昼短，劝令秉烛游。况此迢迢夜，明月满西楼。
　　复有盈尊酒，置在城上头。期君君不至，人月两悠悠。
　　照水烟波白，照人肌发秋。清光正如此，不醉即须愁。
　　◎卷.20【念金銮子二首】白居易
　　衰病四十身，娇痴三岁女。非男犹胜无，慰情时一抚。
　　一朝舍我去，魂影无处所。况念夭札时，呕哑初学语。
　　始知骨肉爱，乃是忧悲聚。唯思未有前，以理遣伤苦。
　　忘怀日已久，三度移寒暑。今日一伤心，因逢旧乳母。
　　与尔为父子，八十有六旬。忽然又不见，迩来三四春。
　　形质本非实，气聚偶成身。恩爱元是妄，缘合暂为亲。
　　念兹庶有悟，聊用遣悲辛。暂将理自夺，不是忘情人。
　　◎卷.21【对酒】白居易
　　人生一百岁，通计三万日。何况百岁人，人间百无一。
　　贤愚共零落，贵贱同埋没。东岱前后魂，北邙新旧骨。
　　复闻药误者，为爱延年术。又有忧死者，为贪政事笔。
　　药误不得老，忧死非因疾。谁言人最灵，知得不知失。
　　何如会亲友，饮此杯中物。能沃烦虑消，能陶真性出。
　　所以刘阮辈，终年醉兀兀。
　　◎卷.22【渭村雨归】白居易
　　渭水寒渐落，离离蒲稗苗。闲傍沙边立，看人刈苇苕。
　　近水风景冷，晴明犹寂寥。复兹夕阴起，野色重萧条。
　　萧条独归路，暮雨湿村桥。
　　◎卷.23【谕怀】白居易
　　黑头日已白，白面日已黑。人生未死间，变化何终极。
　　常言在己者，莫若形与色。一朝改变来，止遏不能得。
　　况彼身外事，悠悠通与塞。
　　◎卷.24【喜友至留宿】白居易
　　村中少宾客，柴门多不开。忽闻车马至，云是故人来。
　　况值风雨夕，愁心正悠哉。愿君且同宿，尽此手中杯。
　　人生开口笑，百年都几回。
　　◎卷.25【西原晚望】白居易
　　花菊引闲行，行上西原路。原上晚无人，因高聊四顾。
　　南阡有烟火，北陌连墟墓。村邻何萧疏，近者犹百步。
　　吾庐在其下，寂寞风日暮。门外转枯蓬，篱根伏寒兔。
　　故园汴水上，离乱不堪去。近岁始移家，飘然此村住。
　　新屋五六间，古槐八九树。便是衰病身，此生终老处。
　　◎卷.26【感镜】白居易
　　美人与我别，留镜在匣中。自从花颜去，秋水无芙蓉。
　　经年不开匣，红埃覆青铜。今朝一拂拭，自照憔悴容。
　　照罢重惆怅，背有双盘龙。
　　◎卷.27【村居卧病三首】白居易
　　戚戚抱羸病，悠悠度朝暮。夏木才结阴，秋兰已含露。
　　前日巢中卵，化作雏飞去。昨日穴中虫，蜕为蝉上树。
　　四时未尝歇，一物不暂住。唯有病客心，沉然独如故。
　　新秋久病容，起步村南道。尽日不逢人，虫声遍荒草。
　　西风吹白露，野绿秋仍早。草木犹未伤，先伤我怀抱。
　　朱颜与玄鬓，强健几时好。况为忧病侵，不得依年老。
　　种黍三十亩，雨来苗渐大。种薤二十畦，秋来欲堪刈。
　　望黍作冬酒，留薤为春菜。荒村百物无，待此养衰瘵。
　　葺庐备阴雨，补褐防寒岁。病身知几时，且作明年计。
　　◎卷.28【沐浴】白居易
　　经年不沐浴，尘垢满肌肤。今朝一澡濯，衰瘦颇有馀。
　　老色头鬓白，病形支体虚。衣宽有剩带，发少不胜梳。
　　自问今年几，春秋四十初。四十已如此，七十复何知。
　　◎卷.29【栽松二首】白居易
　　小松未盈尺，心爱手自移。苍然涧底色，云湿烟霏霏。
　　栽植我年晚，长成君性迟。如何过四十，种此数寸枝。
　　得见成阴否，人生七十稀。
　　爱君抱晚节，怜君含直文。欲得朝朝见，阶前故种君。
　　知君死则已，不死会凌云。
　　◎卷.30【病中友人相访】白居易
　　卧久不记日，南窗昏复昏。萧条草檐下，寒雀朝夕闻。
　　强扶床前杖，起向庭中行。偶逢故人至，便当一逢迎。
　　移榻就斜日，披裘倚前楹。闲谈胜服药，稍觉有心情。
　　◎卷.31【自觉二首】白居易
　　四十未为老，忧伤早衰恶。前岁二毛生，今年一齿落。
　　形骸日损耗，心事同萧索。夜寝与朝餐，其间味亦薄。
　　同岁崔舍人，容光方灼灼。始知年与貌，衰盛随忧乐。
　　畏老老转迫，忧病病弥缚。不畏复不忧，是除老病药。
　　朝哭心所爱，暮哭心所亲。亲爱零落尽，安用身独存。
　　几许平生欢，无限骨肉恩。结为肠间痛，聚作鼻头辛。
　　悲来四支缓，泣尽双眸昏。所以年四十，心如七十人。
　　我闻浮屠教，中有解脱门。置心为止水，视身如浮云。
　　斗擞垢秽衣，度脱生死轮。胡为恋此苦，不去犹逡巡。
　　回念发弘愿，愿此见在身。但受过去报，不结将来因。
　　誓以智慧水，永洗烦恼尘。不将恩爱子，更种悲忧根。
　　◎卷.32【夜雨有念】白居易
　　以道治心气，终岁得晏然。何乃戚戚意，忽来风雨天。
　　既非慕荣显，又不恤饥寒。胡为悄不乐，抱膝残灯前。
　　形影暗相问，心默对以言。骨肉能几人，各在天一端。
　　吾兄寄宿州，吾弟客东川。南北五千里，吾身在中间。
　　欲去病未能，欲住心不安。有如波上舟，此缚而彼牵。
　　自我向道来，于今六七年。炼成不二性，消尽千万缘。
　　唯有恩爱火，往往犹熬煎。岂是药无效，病多难尽蠲。
　　◎卷.33【寄杨六（杨摄万年县尉，余为赞善大夫）】白居易
　　青宫官冷静，赤县事繁剧。一闲复一忙，动作经时隔。
　　清觞久废酌，白日顿虚掷。念此忽踟蹰，悄然心不适。
　　岂无旧交结，久别或迁易。亦有新往还，相见多形迹。
　　唯君于我分，坚久如金石。何况老大来，人情重姻戚。
　　会稀岁月急，此事真可惜。几回开口笑，便到髭须白。
　　公门苦鞅掌，尽日无闲隙。犹冀乘暝来，静言同一夕。
　　◎卷.34【送春】白居易
　　三月三十日，春归日复暮。惆怅问春风，明朝应不住。
　　送春曲江上，眷眷东西顾。但见扑水花，纷纷不知数。
　　人生似行客，两足无停步。日日进前程，前程几多路。
　　兵刀与水火，尽可违之去。唯有老到来，人间无避处。
　　感时良为已，独倚池南树。今日送春心，心如别亲故。
　　◎卷.35【哭李三】白居易
　　去年渭水曲，秋时访我来。今年常乐里，春日哭君回。
　　哭君仰问天，天意安在哉。若必夺其寿，何如不与才。
　　落然身后事，妻病女婴孩。
　　◎卷.36【别李十一后重寄（自此后诗江州路上作）】白居易
　　秋日正萧条，驱车出蓬荜。回望青门道，目极心郁郁。
　　岂独恋乡土，非关慕簪绂。所怆别李君，平生同道术。
　　俱承金马诏，联秉谏臣笔。共上青云梯，中途一相失。
　　江湖我方往，朝廷君不出。蕙带与华簪，相逢是何日。
　　◎卷.37【初出蓝田路作】白居易
　　停骖问前路，路在秋云里。苍苍县南道，去途从此始。
　　绝顶忽上盘，众山皆下视。下视千万峰，峰头如浪起。
　　朝经韩公坡，夕次蓝桥水。浔阳近四千，始行七十里。
　　人烦马蹄跙，劳苦已如此。
　　◎卷.38【仙娥峰下作】白居易
　　我为东南行，始登商山道。商山无数峰，最爱仙娥好。
　　参差树若插，匼匝云如抱。渴望寒玉泉，香闻紫芝草。
　　青崖屏削碧，白石床铺缟。向无如此物，安足留四皓。
　　感彼私自问，归山何不早。可能尘土中，还随众人老。
　　◎卷.39【微雨夜行】白居易
　　漠漠秋云起，稍稍夜寒生。但觉衣裳湿，无点亦无声。
　　◎卷.40【再到襄阳访问旧居】白居易
　　昔到襄阳日，髯髯初有髭。今过襄阳日，髭鬓半成丝。
　　旧游都是梦，乍到忽如归。东郭蓬蒿宅，荒凉今属谁。
　　故知多零落，闾井亦迁移。独有秋江水，烟波似旧时。
　　◎卷.41【寄微之三首】白居易
　　江州望通州，天涯与地末。有山万丈高，有江千里阔。
　　间之以云雾，飞鸟不可越。谁知千古险，为我二人设。
　　通州君初到，郁郁愁如结。江州我方去，迢迢行未歇。
　　道路日乖隔，音信日断绝。因风欲寄语，地远声不彻。
　　生当复相逢，死当从此别。
　　君游襄阳日，我在长安住。今君在通州，我过襄阳去。
　　襄阳九里郭，楼堞连云树。顾此稍依依，是君旧游处。
　　苍茫兼葭水，中有浔阳路。此去更相思，江西少亲故。
　　去国日已远，喜逢物似人。如何含此意，江上坐思君。
　　有如河岳气，相合方氛氲。狂风吹中绝，两处成孤云。
　　风回终有时，云合岂无因。努力各自爱，穷通我尔身。
　　◎卷.42【舟中雨夜】白居易
　　江云暗悠悠，江风冷修修。夜雨滴船背，风浪打船头。
　　船中有病客，左降向江州。
　　◎卷.43【夜闻歌者（宿鄂州）】白居易
　　夜泊鹦鹉洲，江月秋澄澈。邻船有歌者，发词堪愁绝。
　　歌罢继以泣，泣声通复咽。寻声见其人，有妇颜如雪。
　　独倚帆樯立，娉婷十七八。夜泪如真珠，双双堕明月。
　　借问谁家妇，歌泣何凄切。一问一沾襟，低眉终不说。
　　◎卷.44【江楼闻砧（江州作）】白居易
　　江人授衣晚，十月始闻砧。一夕高楼月，万里故园心。
　　◎卷.45【宿东林寺】白居易
　　经窗灯焰短，僧炉火气深。索落庐山夜，风雪宿东林。
　　◎卷.46【忆洛下故园（时淮汝寇戎未灭）】白居易
　　浔阳迁谪地，洛阳离乱年。烟尘三川上，炎瘴九江边。
　　乡心坐如此，秋风仍飒然。
　　◎卷.47【赠别崔五】白居易
　　朝送南去客，暮迎北来宾。孰云当大路，少遇心所亲。
　　劳者念息肩，热者思濯身。何如愁独日，忽见平生人。
　　平生已不浅，是日重殷勤。问从何处来，及此江亭春。
　　江天春多阴，夜月隔重云。移尊树间饮，灯照花纷纷。
　　一会不易得，馀事何足云。明旦又分手，今夕且欢忻。
　　◎卷.48【春晚寄微之】白居易
　　三月江水阔，悠悠桃花波。年芳与心事，此地共蹉跎。
　　南国方谴谪，中原正兵戈。眼前故人少，头上白发多。
　　通州更迢递，春尽复如何。
　　◎卷.49【渐老】白居易
　　今朝复明日，不觉年齿暮。白发逐梳落，朱颜辞镜去。
　　当春颇愁寂，对酒寡欢趣。遇境多怆辛，逢人益敦故。
　　形质属天地，推迁从不住。所怪少年心，销磨落何处。
　　◎卷.50【送幼史】白居易
　　淮右寇未散，江西岁再徂。故里干戈地，行人风雪途。
　　此时与尔别，江畔立踟蹰。
　　◎卷.51【夜雪】白居易
　　已讶衾枕冷，复见窗户明。夜深知雪重，时闻折竹声。
　　◎卷.52【寄行简】白居易
　　郁郁眉多敛，默默口寡言。岂是愿如此，举目谁与欢。
　　去春尔西征，从事巴蜀间。今春我南谪，抱疾江海壖。
　　相去六千里，地绝天邈然。十书九不达，何以开忧颜。
　　渴人多梦饮，饥人多梦餐。春来梦何处，合眼到东川。
　　◎卷.53【首夏】白居易
　　孟夏百物滋，动植一时好。麋鹿乐深林，虫蛇喜丰草。
　　翔禽爱密叶，游鳞悦新藻。天和遗漏处，而我独枯槁。
　　一身在天末，骨肉皆远道。旧国无来人，寇戎尘浩浩。
　　沉忧竟何益，只自劳怀抱。不如放身心，冥然任天造。
　　浔阳多美酒，可使杯不燥。湓鱼贱如泥，烹炙无昏早。
　　朝饭山下寺，暮醉湖中岛。何必归故乡，兹焉可终老。
　　◎卷.54【孟夏思渭村旧居寄舍弟】白居易
　　啧啧雀引雏，稍稍笋成竹。时物感人情，忆我故乡曲。
　　故园渭水上，十载事樵牧。手种榆柳成，阴阴覆墙屋。
　　兔隐豆苗肥，鸟鸣桑椹熟。前年当此时，与尔同游瞩。
　　诗书课弟侄，农圃资童仆。日暮麦登场，天晴蚕坼簇。
　　弄泉南涧坐，待月东亭宿。兴发饮数杯，闷来棋一局。
　　一朝忽分散，万里仍羁束。井鲋思反泉，笼莺悔出谷。
　　九江地卑湿，四月天炎燠。苦雨初入梅，瘴云稍含毒。
　　泥秧水畦稻，灰种畬田粟。已讶殊岁时，仍嗟异风俗。
　　闲登郡楼望，日落江山绿。归雁拂乡心，平湖断人目。
　　殊方我漂泊，旧里君幽独。何时同一瓢，饮水心亦足。
　　◎卷.55【早蝉】白居易
　　六月初七日，江头蝉始鸣。石楠深叶里，薄暮两三声。
　　一催衰鬓色，再动故园情。西风殊未起，秋思先秋生。
　　忆昔在东掖，宫槐花下听。今朝无限思，云树绕湓城。
　　◎卷.56【感情】白居易
　　中庭晒服玩，忽见故乡履。昔赠我者谁，东邻婵娟子。
　　因思赠时语，特用结终始。永愿如履綦，双行复双止。
　　自吾谪江郡，漂荡三千里。为感长情人，提携同到此。
　　今朝一惆怅，反覆看未已。人只履犹双，何曾得相似。
　　可嗟复可惜，锦表绣为里。况经梅雨来，色黯花草死。
　　◎卷.57【南湖晚秋】白居易
　　八月白露降，湖中水方老。旦夕秋风多，衰荷半倾倒。
　　手攀青枫树，足蹋黄芦草。惨澹老容颜，冷落秋怀抱。
　　有兄在淮楚，有弟在蜀道。万里何时来，烟波白浩浩。
　　◎卷.58【郡厅有树，晚荣早凋，人不识名，因题其上】白居易
　　浔阳郡厅后，有树不知名。秋先梧桐落，春后桃李荣。
　　五月始萌动，八月已凋零。左右皆松桂，四时郁青青。
　　岂量雨露恩，沾濡不均平。荣枯各有分，天地本无情。
　　顾我亦相类，早衰向晚成。形骸少多病，三十不丰盈。
　　毛鬓早改变，四十白髭生。谁教两萧索，相对此江城。
　　◎卷.59【感秋怀微之】白居易
　　叶下湖又波，秋风此时至。谁知濩落心，先纳萧条气。
　　推移感流岁，漂泊思同志。昔为烟霄侣，今作泥涂吏。
　　白鸥毛羽弱，青凤文章异。各闭一笼中，岁晚同憔悴。
　　◎卷.60【因沐感发，寄朗上人二首】白居易
　　年长身转慵，百事无所欲。乃至头上发，经年方一沐。
　　沐稀发苦落，一沐仍半秃。短鬓经霜蓬，老面辞春木。
　　强年过犹近，衰相来何速。应是烦恼多，心焦血不足。
　　渐少不满把，渐短不盈尺。况兹短少中，日夜落复白。
　　既无神仙术，何除老死籍。只有解脱门，能度衰苦厄。
　　掩镜望东寺，降心谢禅客。衰白何足言，剃落犹不惜。
　　◎卷.61【早蝉】白居易
　　月出先照山，风生先动水。亦如早蝉声，先入闲人耳。
　　一闻愁意结，再听乡心起。渭上新蝉声，先听浑相似。
　　衡门有谁听，日暮槐花里。
　　◎卷.62【苦热喜凉】白居易
　　经时苦炎暑，心体但烦倦。白日一何长，清秋不可见。
　　岁功成者去，天数极则变。潜知寒燠间，迁次如乘传。
　　火云忽朝敛，金风俄夕扇。枕簟遂清凉，筋骸稍轻健。
　　因思望月侣，好卜迎秋宴。竟夜无客来，引杯还自劝。
　　◎卷.63【早秋晚望，兼呈韦侍郎】白居易
　　九派绕孤城，城高生远思。人烟半在船，野水多于地。
　　穿霞日脚直，驱雁风头利。去国来几时，江上秋三至。
　　夫君亦沦落，此地同飘寄。悯默向隅心，摧颓触笼翅。
　　且谋眼前计，莫问胸中事。浔阳酒甚浓，相劝时时醉。
　　◎卷.64【司马宅】白居易
　　雨径绿芜合，霜园红叶多。萧条司马宅，门巷无人过。
　　唯对大江水，秋风朝夕波。
　　◎卷.65【司马厅独宿】白居易
　　荒凉满庭草，偃亚侵檐竹。府吏下厅帘，家僮开被襆。
　　数声城上漏，一点窗间烛。官曹冷似冰，谁肯来同宿。
　　◎卷.66【梦与李七、庾三十三同访元九】白居易
　　夜梦归长安，见我故亲友。损之在我左，顺之在我右。
　　云是二月天，春风出携手。同过靖安里，下马寻元九。
　　元九正独坐，见我笑开口。还指西院花，仍开北亭酒。
　　如言各有故，似惜欢难久。神合俄顷间，神离欠伸后。
　　觉来疑在侧，求索无所有。残灯影闪墙，斜月光穿牖。
　　天明西北望，万里君知否。老去无见期，踟蹰搔白首。
　　◎卷.67【秋槿】白居易
　　风露飒已冷，天色亦黄昏。中庭有槿花，荣落同一晨。
　　秋开已寂寞，夕陨何纷纷。正怜少颜色，复叹不逡巡。
　　感此因念彼，怀哉聊一陈。男儿老富贵，女子晚婚姻。
　　头白始得志，色衰方事人。后时不获已，安得如青春。
　　◎卷.68【答元郎中、杨员外喜乌见寄（四十四字成）】白居易
　　南宫鸳鸯地，何忽乌来止。故人锦帐郎，闻乌笑相视。
　　疑乌报消息，望我归乡里。我归应待乌头白，
　　惭愧元郎误欢喜。


第四百三十四卷
　　◎卷.1【初入峡有感】白居易
　　上有万仞山，下有千丈水。苍苍两岸间，阔狭容一苇。
　　瞿唐呀直泻，滟滪屹中峙。未夜黑岩昏，无风白浪起。
　　大石如刀剑，小石如牙齿。一步不可行，况千三百里。
　　苒箬竹蔑zB，欹危楫师趾。一跌无完舟，吾生系于此。
　　常闻仗忠信，蛮貊可行矣。自古漂沉人，岂尽非君子。
　　况吾时与命，蹇舛不足恃。常恐不才身，复作无名死。
　　◎卷.9【过昭君村（村在归州东北四十里）】白居易
　　灵珠产无种，彩云出无根。亦如彼姝子，生此遐陋村。
　　至丽物难掩，遽选入君门。独美众所嫉，终弃出塞垣。
　　唯此希代色，岂无一顾恩。事排势须去，不得由至尊。
　　白黑既可变，丹青何足论。竟埋代北骨，不返巴东魂。
　　惨澹晚云水，依稀旧乡园。妍姿化已久，但有村名存。
　　村中有遗老，指点为我言。不取往者戒，恐贻来者冤。
　　至今村女面，烧灼成瘢痕。
　　◎卷.10【自江州至忠州】白居易
　　前在浔阳日，已叹宾朋寡。忽忽抱忧怀，出门无处写。
　　今来转深僻，穷峡巅山下。五月断行舟，滟堆正如马。
　　巴人类猿狖，矍铄满山野。敢望见交亲，喜逢似人者。
　　◎卷.11【初到忠州登东楼，寄万州杨八使君】白居易
　　山束邑居窄，峡牵气候偏。林峦少平地，雾雨多阴天。
　　隐隐煮盐火，漠漠烧畬烟。赖此东楼夕，风月时翛然。
　　凭轩望所思，目断心涓涓。背春有去雁，上水无来船。
　　我怀巴东守，本是关西贤。平生已不浅，流落重相怜。
　　水梗漂万里，笼禽囚五年。新恩同雨露，远郡邻山川。
　　书信虽往复，封疆徒接连。其如美人面，欲见杳无缘。
　　◎卷.12【郡中】白居易
　　乡路音信断，山城日月迟。欲知州近远，阶前摘荔枝。
　　◎卷.13【西楼夜】白居易
　　悄悄复悄悄，城隅隐林杪。山郭灯火稀，峡天星汉少。
　　年光东流水，生计南枝鸟。月没江沈沈，西楼殊未晓。
　　◎卷.14【东楼晓】白居易
　　脉脉复脉脉，东楼无宿客。城暗云雾多，峡深田地窄。
　　宵灯尚留焰，晨禽初展翮。欲知山高低，不见东方白。
　　◎卷.15【寄王质夫】白居易
　　忆始识君时，爱君世缘薄。我亦吏王畿，不为名利著。
　　春寻仙游洞，秋上云居阁。楼观水潺潺，龙潭花漠漠。
　　吟诗石上坐，引酒泉边酌。因话出处心，心期老岩壑。
　　忽从风雨别，遂被簪缨缚。君作出山云，我为入笼鹤。
　　笼深鹤残悴，山远云飘泊。去处虽不同，同负平生约。
　　今来各何在，老去随所托。我守巴南城，君佐征西幕。
　　年颜渐衰飒，生计仍萧索。方含去国愁，且羡从军乐。
　　旧游疑是梦，往事思如昨。相忆春又深，故山花正落。
　　◎卷.16【南宾郡斋即事，寄杨万州】白居易
　　山上巴子城，山下巴江水。中有穷独人，强名为刺史。
　　时时窃自哂，刺史岂如是。仓粟喂家人，黄缣裹妻子。
　　莓苔翳冠带，雾雨霾楼雉。衙鼓暮复朝，郡斋卧还起。
　　回头望南浦，亦在烟波里。而我复何嗟，夫君犹滞此。
　　◎卷.17【招萧处士】白居易
　　峡内岂无人，所逢非所思。门前亦有客，相对不相知。
　　仰望但云树，俯顾惟妻儿。寝食起居外，端然无所为。
　　东郊萧处士，聊可与开眉。能饮满杯酒，善吟长句诗。
　　庭前吏散后，江畔路乾时。请君携竹杖，一赴郡斋期。
　　◎卷.18【庭槐】白居易
　　南方饶竹树，唯有青槐稀。十种七八死，纵活亦支离。
　　何此郡庭下，一株独华滋。蒙蒙碧烟叶，袅袅黄花枝。
　　我家渭水上，此树荫前墀。忽向天涯见，忆在故园时。
　　人生有情感，遇物牵所思。树木犹复尔，况见旧亲知。
　　◎卷.19【送客回晚兴】白居易
　　城上云雾开，沙头风浪定。参差乱山出，澹泞平江净。
　　行客舟已远，居人酒初醒。袅袅秋竹梢，巴蝉声似磬。
　　◎卷.20【东楼竹】白居易
　　潇洒城东楼，绕楼多修竹。森然一万竿，白粉封青玉。
　　卷帘睡初觉，欹枕看未足。影转色入楼，床席生浮绿。
　　空城绝宾客，向夕弥幽独。楼上夜不归，此君留我宿。
　　◎卷.21【九日登巴台】白居易
　　黍香酒初熟，菊暖花未开。闲听竹枝曲，浅酌茱萸杯。
　　去年重阳日，漂泊湓城隈。今岁重阳日，萧条巴子台。
　　旅鬓寻已白，乡书久不来。临觞一搔首，座客亦裴回。
　　◎卷.22【东城寻春】白居易
　　老色日上面，欢情日去心。今既不如昔，后当不如今。
　　今犹未甚衰，每事力可任。花时仍爱出，酒后尚能吟。
　　但恐如此兴，亦随日销沉。东城春欲老，勉强一来寻。
　　◎卷.23【江上送客】白居易
　　江花已萎绝，江草已消歇。远客何处归，孤舟今日发。
　　杜鹃声似哭，湘竹斑如血。共是多感人，仍为此中别。
　　◎卷.24【桐花】白居易
　　春令有常候，清明桐始发。何此巴峡中，桐花开十月。
　　岂伊物理变，信是土宜别。地气反寒暄，天时倒生杀。
　　草木坚强物，所禀固难夺。风候一参差，荣枯遂乖剌。
　　况吾北人性，不耐南方热。强羸寿夭间，安得依时节。
　　◎卷.25【早祭风伯，因怀李十一舍人】白居易
　　远郡虽褊陋，时祀奉朝经。夙兴祭风伯，天气晓冥冥。
　　导骑与从吏，引我出东坰。水雾重如雨，山火高于星。
　　忽忆早朝日，与君趋紫庭。步登龙尾道，却望终南青。
　　一别身向老，所思心未宁。至今想在耳，玉音尚玲玲。
　　◎卷.26【花下对酒二首】白居易
　　蔼蔼江气春，南宾闰正月。梅樱与桃杏，次第城上发。
　　红房烂簇火，素艳纷团雪。香惜委风飘，愁牵压枝折。
　　楼中老太守，头上新白发。冷澹病心情，暄和好时节。
　　故园音信断，远郡亲宾绝。欲问花前尊，依然为谁设。
　　引手攀红樱，红樱落似霰。仰首看白日，白日走如箭。
　　年芳与时景，顷刻犹衰变。况是血肉身，安能长强健。
　　人心苦迷执，慕贵忧贫贱。愁色常在眉，欢容不上面。
　　况吾头半白，把镜非不见。何必花下杯，更待他人劝。
　　◎卷.27【不二门】白居易
　　两眼日将暗，四肢渐衰瘦。束带剩昔围，穿衣妨宽袖。
　　流年似江水，奔注无昏昼。志气与形骸，安得长依旧。
　　亦曾登玉陛，举措多纰缪。至今金阙籍，名姓独遗漏。
　　亦曾烧大药，消息乖火候。至今残丹砂，烧乾不成就。
　　行藏事两失，忧恼心交斗。化作憔悴翁，抛身在荒陋。
　　坐看老病逼，须得医王救。唯有不二门，其间无夭寿。
　　◎卷.28【我身】白居易
　　我身何所似，似彼孤生蓬。秋霜剪根断，浩浩随长风。
　　昔游秦雍间，今落巴蛮中。昔为意气郎，今作寂寥翁。
　　外貌虽寂寞，中怀颇冲融。赋命有厚薄，委心任穷通。
　　通当为大鹏，举翅摩苍穹。穷则为鹪鹩，一枝足自容。
　　苟知此道者，身穷心不穷。
　　◎卷.29【哭王质夫】白居易
　　仙游寺前别，别来十年馀。生别犹怏怏，死别复何如。
　　客从梓潼来，道君死不虚。惊疑心未信，欲哭复踟蹰。
　　踟蹰寝门侧，声发涕亦俱。衣上今日泪，箧中前月书。
　　怜君古人风，重有君子儒。篇咏陶谢辈，风流嵇阮徒。
　　出身既蹇屯，生世仍须臾。诚知天至高，安得不一呼。
　　江南有毒蟒，江北有妖狐。皆享千年寿，多于王质夫。
　　不知彼何德，不识此何辜。
　　◎卷.30【东坡种花二首】白居易
　　持钱买花树，城东坡上栽。但购有花者，不限桃杏梅。
　　百果参杂种，千枝次第开。天时有早晚，地力无高低。
　　红者霞艳艳，白者雪皑皑。游蜂逐不去，好鸟亦来栖。
　　前有长流水，下有小平台。时拂台上石，一举风前杯。
　　花枝荫我头，花蕊落我怀。独酌复独咏，不觉月平西。
　　巴俗不爱花，竟春无人来。唯此醉太守，尽日不能回。
　　东坡春向暮，树木今何如。漠漠花落尽，翳翳叶生初。
　　每日领童仆，荷锄仍决渠。刬土壅其本，引泉溉其枯。
　　小树低数尺，大树长丈馀。封植来几时，高下随扶疏。
　　养树既如此，养民亦何殊。将欲茂枝叶，必先救根株。
　　云何救根株，劝农均赋租。云何茂枝叶，省事宽刑书。
　　移此为郡政，庶几甿俗苏。
　　◎卷.31【登城东古台】白居易
　　迢迢东郊上，有土青崔嵬。不知何代物，疑是巴王台。
　　巴歌久无声，巴宫没黄埃。靡靡春草合，牛羊缘四隈。
　　我来一登眺，目极心悠哉。始见江山势，峰叠水环回。
　　凭高视听旷，向远胸襟开。唯有故园念，时时东北来。
　　◎卷.32【哭诸故人，因寄元八】白居易
　　昨日哭寝门，今日哭寝门。借问所哭谁，无非故交亲。
　　伟卿既长往，质夫亦幽沦。屈指数年世，收涕自思身。
　　彼皆少于我，先为泉下人。我今头半白，焉得身久存。
　　好狂元郎中，相识二十春。昔见君生子，今闻君抱孙。
　　存者尽老大，逝者已成尘。早晚升平宅，开眉一见君。
　　◎卷.33【郡中春宴，因赠诸客】白居易
　　仆本儒家子，待诏金马门。尘忝亲近地，孤负圣明恩。
　　一旦奉优诏，万里牧远人。可怜岛夷帅，自称为使君。
　　身骑牂牁马，口食涂江鳞。暗澹绯衫故，斓斑白发新。
　　是时岁二月，玉历布春分。颁条示皇泽，命宴及良辰。
　　冉冉趋府吏，蚩蚩聚州民。有如蛰虫鸟，亦应天地春。
　　薰草席铺坐，藤枝酒注樽。中庭无平地，高下随所陈。
　　蛮鼓声坎坎，巴女舞蹲蹲。使君居上头，掩口语众宾。
　　勿笑风俗陋，勿欺官府贫。蜂巢与蚁穴，随分有君臣。
　　◎卷.34【开元寺东池早春】白居易
　　池水暖温暾，水清波潋滟。簇簇青泥中，新蒲叶如剑。
　　梅房小白裹，柳彩轻黄染。顺气草熏熏，适情鸥泛泛。
　　旧游成梦寐，往事随阳焱。芳物感幽怀，一动平生念。
　　◎卷.35【东溪种柳】白居易
　　野性爱栽植，植柳水中坻。乘春持斧斫，裁截而树之。
　　长短既不一，高下随所宜。倚岸埋大干，临流插小枝。
　　松柏不可待，楩楠固难移。不如种此树，此树易荣滋。
　　无根亦可活，成阴况非迟。三年未离郡，可以见依依。
　　种罢水边憩，仰头闲自思。富贵本非望，功名须待时。
　　不种东溪柳，端坐欲何为。
　　◎卷.36【卧小斋】白居易
　　朝起视事毕，晏坐饱食终。散步长廊下，卧退小斋中。
　　拙政自多暇，幽情谁与同。孰云二千石，心如田野翁。
　　◎卷.37【步东坡】白居易
　　朝上东坡步，夕上东坡步。东坡何所爱，爱此新成树。
　　种植当岁初，滋荣及春暮。信意取次栽，无行亦无数。
　　绿阴斜景转，芳气微风度。新叶鸟下来，萎花蝶飞去。
　　闲携斑竹杖，徐曳黄麻屦。欲识往来频，青芜成白路。
　　◎卷.38【征秋税毕，题郡南亭】白居易
　　高城直下视，蠢蠢见巴蛮。安可施政教，尚不通语言。
　　且喜赋敛毕，幸闻闾井安。岂伊循良化，赖此丰登年。
　　案牍既简少，池馆亦清闲。秋雨檐果落，夕钟林鸟还。
　　南亭日潇洒，偃卧恣疏顽。
　　◎卷.39【蚊蟆】白居易
　　巴徼炎毒早，二月蚊蟆生。咂肤拂不去，绕耳薨薨声。
　　斯物颇微细，中人初甚轻。如有肤受谮，久则疮痏成。
　　痏成无奈何，所要防其萌。幺虫何足道，潜喻儆人情。
　　◎卷.40【登龙昌上寺望江南山，怀钱舍人】白居易
　　骑马出西郭，悠悠欲何之。独上高寺去，一与白云期。
　　虚槛晚潇洒，前山碧参差。忽似青龙阁，同望玉峰时。
　　因咏松雪句，永怀鸾鹤姿。六年不相见，况乃隔荣衰。
　　◎卷.41【郊下】白居易
　　西日照高树，树头子规鸣。东风吹野水，水畔江蓠生。
　　尽日看山立，有时寻涧行。兀兀长如此，何许似专城。
　　◎卷.42【遣怀】白居易
　　乐往必悲生，泰来由否极。谁言此数然，吾道何终塞。
　　尝求詹尹卜，拂龟竟默默。亦曾仰问天，天但苍苍色。
　　自兹唯委命，名利心双息。近日转安闲，乡园亦休忆。
　　回看世间苦，苦在求不得。我今无所求，庶离忧悲域。
　　◎卷.43【岁晚】白居易
　　霜降水返壑，风落木归山。冉冉岁将宴，物皆复本源。
　　何此南迁客，五年独未还。命屯分已定，日久心弥安。
　　亦尝心与口，静念私自言。去国固非乐，归乡未必欢。
　　何须自生苦，舍易求其难。
　　◎卷.44【负冬日】白居易
　　杲杲冬日出，照我屋南隅。负暄闭目坐，和气生肌肤。
　　初似饮醇醪，又如蛰者苏。外融百骸畅，中适一念无。
　　旷然忘所在，心与虚空俱。
　　◎卷.45【委顺】白居易
　　山城虽荒芜，竹树有嘉色。郡俸诚不多，亦足充衣食。
　　外累由心起，心宁累自息。尚欲忘家乡，谁能算官职。
　　宜怀齐远近，委顺随南北。归去诚可怜，天涯住亦得。
　　◎卷.46【宿溪翁（时初除郎官赴朝）】白居易
　　众心爱金玉，众口贪酒肉。何如此溪翁，饮瓢亦自足。
　　溪南刈薪草，溪北修墙屋。岁种一顷田，春驱两黄犊。
　　于中甚安适，此外无营欲。溪畔偶相逢，庵中遂同宿。
　　醉翁向朝市，问我何官禄。虚言笑杀翁，郎官应列宿。
　　◎卷.47【重过寿泉，忆与杨九别时，因题店壁】白居易
　　商州南十里，有水名寿泉。涌出石崖下，流经山店前。
　　忆昔相送日，我去君言还。寒波与老泪，此地共潺湲。
　　一去历万里，再来经六年。形容已变改，处所犹依然。
　　他日君过此，殷勤吟此篇。
　　◎卷.48【西掖早秋直夜书意（自此后中书舍人时作）】白居易
　　凉风起禁掖，新月生宫沼。夜半秋暗来，万年枝袅袅。
　　炎凉递时节，钟鼓交昏晓。遇圣惜年衰，报恩愁力小。
　　素餐无补益，朱绶虚缠绕。冠盖栖野云，稻粱养山鸟。
　　量能私自省，所得已非少。五品不为贱，五十不为夭。
　　若无知足心，贪求何日了。
　　◎卷.49【庭松】白居易
　　堂下何所有，十松当我阶。乱立无行次，高下亦不齐。
　　高者三丈长，下者十尺低。有如野生物，不知何人栽。
　　接以青瓦屋，承之白沙台。朝昏有风月，燥湿无尘泥。
　　疏韵秋槭槭，凉阴夏凄凄。春深微雨夕，满叶珠蓑蓑。
　　岁暮大雪天，压枝玉皑皑。四时各有趣，万木非其侪。
　　去年买此宅，多为人所咍。一家二十口，移转就松来。
　　移来有何得，但得烦襟开。即此是益友，岂必交贤才。
　　顾我犹俗士，冠带走尘埃。未称为松主，时时一愧怀。
　　◎卷.50【竹窗】白居易
　　常爱辋川寺，竹窗东北廊。一别十馀载，见竹未曾忘。
　　今春二月初，卜居在新昌。未暇作厩库，且先营一堂。
　　开窗不糊纸，种竹不依行。意取北檐下，窗与竹相当。
　　绕屋声淅淅，逼人色苍苍。烟通杳霭气，月透玲珑光。
　　是时三伏天，天气热如汤。独此竹窗下，朝回解衣裳。
　　轻纱一幅巾，小簟六尺床。无客尽日静，有风终夜凉。
　　乃知前古人，言事颇谙详。清风北窗卧，可以傲羲皇。
　　◎卷.51【同韩侍郎游郑家池吟诗小饮】白居易
　　野艇容三人，晚池流浼浼。悠然依棹坐，水思如江海。
　　宿雨洗沙尘，晴风荡烟霭。残阳上竹树，枝叶生光彩。
　　我本偶然来，景物如相待。白鸥惊不起，绿芡行堪采。
　　齿发虽已衰，性灵未云改。逢诗遇杯酒，尚有心情在。
　　◎卷.52【晚归有感】白居易
　　朝吊李家孤，暮问崔家疾。回马独归来，低眉心郁郁。
　　平生所善者，多不过六七。如何十年间，零落三无一。
　　刘曾梦中见，元向花前失。渐老与谁游，春城好风日。
　　◎卷.53【曲江感秋二首】白居易
　　元和二年秋，我年三十七。长庆二年秋，我年五十一。
　　中间十四年，六年居谴黜。穷通与荣悴，委运随外物。
　　遂师庐山远，重吊湘江屈。夜听竹枝愁，秋看滟堆没。
　　近辞巴郡印，又秉纶闱笔。晚遇何足言，白发映朱绂。
　　销沉昔意气，改换旧容质。独有曲江秋，风烟如往日。
　　疏芜南岸草，萧飒西风树。秋到未几时，蝉声又无数。
　　莎平绿茸合，莲落青房露。今日临望时，往年感秋处。
　　池中水依旧，城上山如故。独我鬓间毛，昔黑今垂素。
　　荣名与壮齿，相避如朝暮。时命始欲来，年颜已先去。
　　当春不欢乐，临老徒惊误。故作咏怀诗，题于曲江路。
　　◎卷.54【玩松竹二首】白居易
　　龙蛇隐大泽，麋鹿游丰草。栖凤安于梧，潜鱼乐于藻。
　　吾亦爱吾庐，庐中乐吾道。前松后修竹，偃卧可终老。
　　各附其所安，不知他物好。
　　坐爱前檐前，卧爱北窗北。窗竹多好风，檐松有嘉色。
　　幽怀一以合，俗含随缘息。在尔虽无情，于予即有得。
　　乃知性相近，不必动与植。
　　◎卷.55【衰病无趣，因吟所怀】白居易
　　朝餐多不饱，夜卧常少睡。自觉寝食间，多无少年味。
　　平生好诗酒，今亦将舍弃。酒唯下药饮，无复曾欢醉。
　　诗多听人吟，自不题一字。病姿与衰相，日夜相继至。
　　况当尚少朝，弥惭居近侍。终当求一郡，聚少渔樵费。
　　合口便归山，不问人间事。
　　◎卷.56【逍遥咏】白居易
　　亦莫恋此身，亦莫厌此身。此身何足恋，万劫烦恼根。
　　此身何足厌，一聚虚空尘。无恋亦无厌，始是逍遥人。


第四百三十五卷
　　◎卷.1【短歌行】白居易
　　曈曈太阳如火色，上行千里下一刻。出为白昼入为夜，
　　圆转如珠住不得。住不得，可奈何，为君举酒歌短歌。
　　歌声苦，词亦苦，四座少年君听取。今夕未竟明夕催，
　　秋风才往春风回。人无根蒂时不驻，朱颜白日相隳颓。
　　劝君且强笑一面，劝君且强饮一杯。人生不得长欢乐，
　　年少须臾老到来。
　　◎卷.2【生离别】白居易
　　食檗不易食梅难，檗能苦兮梅能酸。未如生别之为难，
　　苦在心兮酸在肝。晨鸡再鸣残月没，征马连嘶行人出。
　　回看骨肉哭一声，梅酸檗苦甘如蜜。黄河水白黄云秋，
　　行人河边相对愁。天寒野旷何处宿，棠梨叶战风飕飕。
　　生离别，生离别，忧从中来无断绝。忧极心劳血气衰，
　　未年三十生白发。
　　◎卷.3【浩歌行】白居易
　　天长地久无终毕，昨夜今朝又明日。鬓发苍浪牙齿疏，
　　不觉身年四十七。前去五十有几年，把镜照面心茫然。
　　既无长绳系白日，又无大药驻朱颜。朱颜日渐不如故，
　　青史功名在何处。欲留年少待富贵，富贵不来年少去。
　　去复去兮如长河，东流赴海无回波。贤愚贵贱同归尽，
　　北邙冢墓高嵯峨。古来如此非独我，未死有酒且高歌。
　　颜回短命伯夷饿，我今所得亦已多。功名富贵须待命，
　　命若不来知奈何。
　　◎卷.4【王夫子】白居易
　　王夫子，送君为一尉，东南三千五百里。道途虽远位虽卑，
　　月俸犹堪活妻子。男儿口读古人书，束带敛手来从事。
　　近将徇禄给一家，远则行道佐时理，行道佐时须待命，
　　委身下位无为耻。命苟未来且求食，官无卑高及远迩。
　　男儿上既未能济天下，下又不至饥寒死。吾观九品至一品，
　　其间气味都相似。紫绶朱绂青布衫，颜色不同而已矣。
　　王夫子，别有一事欲劝君，遇酒逢春且欢喜。
　　◎卷.5【江南遇天宝乐叟】白居易
　　白头病叟泣且言，禄山未乱入梨园。能弹琵琶和法曲，
　　多在华清随至尊。是时天下太平久，年年十月坐朝元。
　　千官起居环珮合，万国会同车马奔。金钿照耀石瓮寺，
　　兰麝熏煮温汤源。贵妃宛转侍君侧，体弱不胜珠翠繁。
　　冬雪飘飖锦袍暖，春风荡漾霓裳翻。欢娱未足燕寇至，
　　弓劲马肥胡语喧。豳土人迁避夷狄，鼎湖龙去哭轩辕。
　　从此漂沦落南土，万人死尽一身存。秋风江上浪无限，
　　暮雨舟中酒一尊。涸鱼久失风波势，枯草曾沾雨露恩。
　　我自秦来君莫问，骊山渭水如荒村。新丰树老笼明月，
　　长生殿暗锁春云。红叶纷纷盖欹瓦，绿苔重重封坏垣。
　　唯有中官作宫使，每年寒食一开门。
　　◎卷.6【送张山人归嵩阳】白居易
　　黄昏惨惨天微雪，修行坊西鼓声绝。张生马瘦衣且单，
　　夜扣柴门与我别。愧君冒寒来别我，为君酤酒张灯火。
　　酒酣火暖与君言，何事入关又出关。答云前年偶下山，
　　四十馀月客长安。长安古来名利地，空手无金行路难。
　　朝游九城陌，肥马轻车欺杀客。暮宿五侯门，
　　残茶冷酒愁杀人。春明门，门前便是嵩山路。
　　幸有云泉容此身，明日辞君且归去。
　　◎卷.7【醉后走笔酬刘五主簿长句之赠兼简张大贾二十四先辈昆季】白居易
　　刘兄文高行孤立，十五年前名翕习。是时相遇在符离，
　　我年二十君三十。得意忘年心迹亲，寓居同县日知闻。
　　衡门寂寞朝寻我，古寺萧条暮访君。朝来暮去多携手，
　　穷巷贫居何所有。秋灯夜写联句诗，春雪朝倾暖寒酒。
　　陴湖绿爱白鸥飞，濉水清怜红鲤肥。偶语闲攀芳树立，
　　相扶醉蹋落花归。张贾弟兄同里巷，乘闲数数来相访，
　　雨天连宿草堂中，月夜徐行石桥上。我年渐长忽自惊，
　　镜中冉冉髭须生。心畏后时同励志，身牵前事各求名。
　　问我栖栖何所适，乡人荐为鹿鸣客。二千里别谢交游，
　　三十韵诗慰行役。出门可怜唯一身，敝裘瘦马入咸秦。
　　冬冬街鼓红尘暗，晚到长安无主人。二贾二张与余弟，
　　驱车逦迤来相继。操词握赋为干戈，锋锐森然胜气多。
　　齐入文场同苦战，五人十载九登科。二张得隽名居甲，
　　美退争雄重告捷。棠棣辉荣并桂枝，芝兰芳馥和荆叶。
　　唯有沅犀屈未伸，握中自谓骇鸡珍。三年不鸣鸣必大，
　　岂独骇鸡当骇人。元和运启千年圣，同遇明时余最幸。
　　始辞秘阁吏王畿，遽列谏垣升禁闱。蹇步何堪鸣珮玉，
　　衰容不称著朝衣。阊阖晨开朝百辟，冕旒不动香烟碧。
　　步登龙尾上虚空，立去天颜无咫尺。宫花似雪从乘舆，
　　禁月如霜坐直庐。身贱每惊随内宴，才微常愧草天书。
　　晚松寒竹新昌第，职居密近门多闭。日暮银台下直回，
　　故人到门门暂开。回头下马一相顾，尘土满衣何处来。
　　敛手炎凉叙未毕，先说旧山今悔出。岐阳旅宦少欢娱，
　　江左羁游费时日。赠我一篇行路吟，吟之句句披沙金。
　　岁月徒催白发貌，泥涂不屈青云心。谁会茫茫天地意，
　　短才获用长才弃。我随鹓鹭入烟云，谬上丹墀为近臣。
　　君同鸾凤栖荆棘，犹著青袍作选人。惆怅知贤不能荐，
　　徒为出入蓬莱殿。月惭谏纸二百张，岁愧俸钱三十万。
　　大底浮荣何足道，几度相逢即身老。且倾斗酒慰羁愁，
　　重话符离问旧游。北巷邻居几家去，东林旧院何人住。
　　武里村花落复开，流沟山色应如故。感此酬君千字诗，
　　醉中分手又何之。须知通塞寻常事，莫叹浮沉先后时。
　　慷慨临歧重相勉，殷勤别后加餐饭。
　　君不见买臣衣锦还故乡，五十身荣未为晚。
　　◎卷.8【和钱员外答卢员外早春独游曲江见寄长句】白居易
　　春来有色暗融融，先到诗情酒思中。柳岸霏微裛尘雨，
　　杏园澹荡开花风。闻君独游心郁郁，薄晚新晴骑马出。
　　醉思诗侣有同年，春叹翰林无暇日。云夫首倡寒玉音，
　　蔚章继和春搜吟。此时我亦闭门坐，一日风光三处心。
　　◎卷.9【东墟晚歇（时退居渭村）】白居易
　　凉风冷露萧索天，黄蒿紫菊荒凉田。绕冢秋花少颜色，
　　细虫小蝶飞翻翻。中有腾腾独行者，手拄渔竿不骑马。
　　晚从南涧钓鱼回，歇此墟中白杨下。褐衣半故白发新，
　　人逢知我是何人。谁言渭浦栖迟客，曾作甘泉侍从臣。
　　◎卷.10【客中月】白居易
　　客从江南来，来时月上弦。悠悠行旅中，三见清光圆。
　　晓随残月行，夕与新月宿。谁谓月无情，千里远相逐。
　　朝发渭水桥，暮入长安陌。不知今夜月，又作谁家客。
　　◎卷.11【挽歌词】白居易
　　丹旐何飞扬，素骖亦悲鸣。晨光照闾巷，輀车俨欲行。
　　萧条九月天，哀挽出重城。借问送者谁，妻子与弟兄。
　　苍苍上古原，峨峨开新茔。含酸一恸哭，异口同哀声。
　　旧陇转芜绝，新坟日罗列。春风草绿北邙山，
　　此地年年生死别。
　　◎卷.12【长相思】白居易
　　九月西风兴，月冷露华凝。思君秋夜长，一夜魂九升。
　　二月东风来，草拆花心开。思君春日迟，一日肠九回。
　　妾住洛桥北，君住洛桥南。十五即相识，今年二十三。
　　有如女萝草，生在松之侧。蔓短枝苦高，萦回上不得。
　　人言人有愿，愿至天必成。愿作远方兽，步步比肩行。
　　愿作深山木，枝枝连理生。
　　◎卷.13【山鹧鸪】白居易
　　山鹧鸪，朝朝暮暮啼复啼，啼时露白风凄凄。
　　黄茅冈头秋日晚，苦竹岭下寒月低。畬田有粟何不啄，
　　石楠有枝何不栖。迢迢不缓复不急，楼上舟中声暗入。
　　梦乡迁客展转卧，抱儿寡妇彷徨立。山鹧鸪，
　　尔本此乡鸟，生不辞巢不别群，何苦声声啼到晓。
　　啼到晓，唯能愁北人，南人惯闻如不闻。
　　◎卷.14【放旅雁（元和十年冬作）】白居易
　　九江十年冬大雪，江水生冰树枝折。百鸟无食东西飞，
　　中有旅雁声最饥。雪中啄草冰上宿，翅冷腾空飞动迟。
　　江童持网捕将去，手携入市生卖之。我本北人今谴谪，
　　人鸟虽殊同是客。见此客鸟伤客人，赎汝放汝飞入云。
　　雁雁汝飞向何处，第一莫飞西北去。淮西有贼讨未平，
　　百万甲兵久屯聚。官军贼军相守老，食尽兵穷将及汝。
　　健儿饥饿射汝吃，拔汝翅翎为箭羽。
　　◎卷.15【送春归（元和十一年三月三十日作）】白居易
　　送春归，三月尽日日暮时。去年杏园花飞御沟绿，
　　何处送春曲江曲。今年杜鹃花落子规啼，送春何处西江西。
　　帝城送春犹怏怏，天涯送春能不加惆怅。莫惆怅，
　　送春人。冗员无替五年罢，应须准拟再送浔阳春。
　　五年炎凉凡十变，又知此身健不健。好去今年江上春，
　　明年未死还相见。
　　◎卷.16【山石榴寄元九】白居易
　　山石榴，一名山踯躅，一名杜鹃花，杜鹃啼时花扑扑。
　　九江三月杜鹃来，一声催得一枝开。江城上佐闲无事，
　　山下劚得厅前栽。烂熳一阑十八树，根株有数花无数。
　　千房万叶一时新，嫩紫殷红鲜麹尘。泪痕裛损燕支脸，
　　剪刀裁破红绡巾。谪仙初堕愁在世，姹女新嫁娇泥春。
　　日射血珠将滴地，风翻火焰欲烧人。闲折两枝持在手，
　　细看不似人间有。花中此物似西施，芙蓉芍药皆嫫母。
　　奇芳绝艳别者谁，通州迁客元拾遗。拾遗初贬江陵去，
　　去时正值青春暮。商山秦岭愁杀君，山石榴花红夹路。
　　题诗报我何所云，苦云色似石榴裙。当时丛畔唯思我，
　　今日阑前只忆君。忆君不见坐销落，日西风起红纷纷。
　　◎卷.17【画竹歌】白居易
　　植物之中竹难写，古今虽画无似者。萧郎下笔独逼真，
　　丹青以来唯一人。人画竹身肥拥肿，萧画茎瘦节节竦。
　　人画竹梢死羸垂，萧画枝活叶叶动。不根而生从意生，
　　不笋而成由笔成。野塘水边碕岸侧，森森两丛十五茎。
　　婵娟不失筠粉态，萧飒尽得风烟情。举头忽看不似画，
　　低耳静听疑有声。西丛七茎劲而健，省向天竺寺前石上见。
　　东丛八茎疏且寒，忆曾湘妃庙里雨中看。幽姿远思少人别，
　　与君相顾空长叹。萧郎萧郎老可惜，手颤眼昏头雪色。
　　自言便是绝笔时，从今此竹尤难得。
　　◎卷.18【真娘墓（墓在虎丘寺）】白居易
　　真娘墓，虎丘道。不识真娘镜中面，唯见真娘墓头草。
　　霜摧桃李风折莲，真娘死时犹少年。脂肤荑手不牢固，
　　世间尤物难留连。难留连，易销歇。塞北花，江南雪。
　　◎卷.19【长恨歌】白居易
　　汉皇重色思倾国，御宇多年求不得。杨家有女初长成，
　　养在深闺人未识。天生丽质难自弃，一朝选在君王侧。
　　回眸一笑百媚生，六宫粉黛无颜色。春寒赐浴华清池，
　　温泉水滑洗凝脂。侍儿扶起娇无力，始是新承恩泽时。
　　云鬓花颜金步摇，芙蓉帐暖度春宵。春宵苦短日高起，
　　从此君王不早朝。承欢侍宴无闲暇，春从春游夜专夜。
　　后宫佳丽三千人，三千宠爱在一身。金屋妆成娇侍夜，
　　玉楼宴罢醉和春。姊妹弟兄皆列土，可怜光彩生门户。
　　遂令天下父母心，不重生男重生女。骊宫高处入青云，
　　仙乐风飘处处闻。缓歌慢舞凝丝竹，尽日君王看不足。
　　渔阳鞞鼓动地来，惊破霓裳羽衣曲。九重城阙烟尘生，
　　千乘万骑西南行。翠华摇摇行复止，西出都门百馀里。
　　六军不发无奈何，宛转蛾眉马前死。花钿委地无人收，
　　翠翘金雀玉搔头。君王掩面救不得，回看血泪相和流。
　　黄埃散漫风萧索，云栈萦纡登剑阁。峨嵋山下少人行，
　　旌旗无光日色薄。蜀江水碧蜀山青，圣主朝朝暮暮情。
　　行宫见月伤心色，夜雨闻铃肠断声。天旋日转回龙驭，
　　到此踌躇不能去。马嵬坡下泥土中，不见玉颜空死处。
　　君臣相顾尽沾衣，东望都门信马归。归来池苑皆依旧，
　　太液芙蓉未央柳。芙蓉如面柳如眉，对此如何不泪垂。
　　春风桃李花开夜，秋雨梧桐叶落时。西宫南苑多秋草，
　　宫叶满阶红不扫。梨园弟子白发新，椒房阿监青娥老。
　　夕殿萤飞思悄然，孤灯挑尽未成眠。迟迟钟鼓初长夜，
　　耿耿星河欲曙天。鸳鸯瓦冷霜华重，翡翠衾寒谁与共。
　　悠悠生死别经年，魂魄不曾来入梦。临邛道士鸿都客，
　　能以精诚致魂魄。为感君王展转思，遂教方士殷勤觅。
　　排空驭气奔如电，升天入地求之遍。上穷碧落下黄泉，
　　两处茫茫皆不见。忽闻海上有仙山，山在虚无缥缈间。
　　楼阁玲珑五云起，其中绰约多仙子。中有一人字太真，
　　雪肤花貌参差是。金阙西厢叩玉扃，转教小玉报双成。
　　闻道汉家天子使，九华帐里梦魂惊。揽衣推枕起裴回，
　　珠箔银屏逦迤开。云鬓半偏新睡觉，花冠不整下堂来。
　　风吹仙袂飘飖举，犹似霓裳羽衣舞。玉容寂寞泪阑干，
　　梨花一枝春带雨。含情凝睇谢君王，一别音容两渺茫。
　　昭阳殿里恩爱绝，蓬莱宫中日月长。回头下望人寰处，
　　不见长安见尘雾。唯将旧物表深情，钿合金钗寄将去。
　　钗留一股合一扇，钗擘黄金合分钿。但教心似金钿坚，
　　天上人间会相见。临别殷勤重寄词，词中有誓两心知。
　　七月七日长生殿，夜半无人私语时。在天愿作比翼鸟，
　　在地愿为连理枝。天长地久有时尽，此恨绵绵无绝期。
　　◎卷.20【妇人苦】白居易
　　蝉鬓加意梳，蛾眉用心扫。几度晓妆成，君看不言好。
　　妾身重同穴，君意轻偕老。惆怅去年来，心知未能道。
　　今朝一开口，语少意何深。愿引他时事，移君此日心。
　　人言夫妇亲，义合如一身。及至死生际，何曾苦乐均。
　　妇人一丧夫，终身守孤孑。有如林中竹，忽被风吹折。
　　一折不重生，枯死犹抱节。男儿若丧妇，能不暂伤情。
　　应似门前柳，逢春易发荣。风吹一枝折，还有一枝生。
　　为君委曲言，愿君再三听。须知妇人苦，从此莫相轻。
　　◎卷.21【长安道】白居易
　　花枝缺处青楼开，艳歌一曲酒一杯。美人劝我急行乐，
　　自古朱颜不再来。君不见外州客，长安道，一回来，
　　一回老。
　　◎卷.22【潜别离】白居易
　　不得哭，潜别离。不得语，暗相思。两心之外无人知。
　　深笼夜锁独栖鸟，利剑春断连理枝。河水虽浊有清日，
　　乌头虽黑有白时。唯有潜离与暗别，彼此甘心无后期。
　　◎卷.23【隔浦莲】白居易
　　隔浦爱红莲，昨日看犹在。夜来风吹落，只得一回采。
　　花开虽有明年期，复愁明年还暂时。
　　◎卷.24【寒食野望吟】白居易
　　丘墟郭门外，寒食谁家哭。风吹旷野纸钱飞，
　　古墓累累春草绿。棠梨花映白杨树，尽是死生离别处。
　　冥寞重泉哭不闻，萧萧墓雨人归去。
　　◎卷.25【琵琶引】白居易
　　浔阳江头夜送客，枫叶荻花秋索索。主人下马客在船，
　　举酒欲饮无管弦。醉不成欢惨将别，别时茫茫江浸月。
　　忽闻水上琵琶声，主人忘归客不发。寻声暗问弹者谁，
　　琵琶声停欲语迟。移船相近邀相见，添酒回灯重开宴。
　　千呼万唤始出来，犹抱琵琶半遮面。转轴拨弦三两声，
　　未成曲调先有情。弦弦掩抑声声思，似诉平生不得意。
　　低眉信手续续弹，说尽心中无限事。轻拢慢捻抹复挑，
　　初为霓裳后六幺。大弦嘈嘈如急雨，小弦切切如私语。
　　嘈嘈切切错杂弹，大珠小珠落玉盘。间关莺语花底滑，
　　幽咽泉流水下滩。水泉冷涩弦疑绝，疑绝不通声暂歇。
　　别有幽愁暗恨生，此时无声胜有声。银瓶乍破水浆迸，
　　铁骑突出刀枪鸣。曲终收拨当心画，四弦一声如裂帛。
　　东舟西舫悄无言，唯见江心秋月白。沉吟放拨插弦中，
　　整顿衣裳起敛容。自言本是京城女，家在虾蟆陵下住。
十三学得琵琶成，名属教坊第一部。曲罢曾教善才伏，
　　妆成每被秋娘妒。五陵年少争缠头，一曲红绡不知数。
　　钿头云篦击节碎，血色罗裙翻酒污。今年欢笑复明年，
　　秋月春风等闲度。弟走从军阿姨死，暮去朝来颜色故。
　　门前冷落鞍马稀，老大嫁作商人妇。商人重利轻别离，
　　前月浮梁买茶去。去来江口守空船，绕船月明江水寒。
　　夜深忽梦少年事，梦啼妆泪红阑干。我闻琵琶已叹息，
　　又闻此语重唧唧。同是天涯沦落人，相逢何必曾相识。
　　我从去年辞帝京，谪居卧病浔阳城。浔阳小处无音乐，
　　终岁不闻丝竹声。住近湓江地低湿，黄芦苦竹绕宅生。
　　其间旦暮闻何物，杜鹃啼血猿哀鸣。春江花朝秋月夜，
　　往往取酒还独倾。岂无山歌与村笛，呕哑嘲哳难为听。
　　今夜闻君琵琶语，如听仙乐耳暂明。莫辞更坐弹一曲，
　　为君翻作琵琶行。感我此言良久立，却坐促弦弦转急。
　　凄凄不似向前声，满座重闻皆掩泣。座中泣下谁最多，
　　江州司马青衫湿。
　　◎卷.26【简简吟】白居易
　　苏家小女名简简，芙蓉花腮柳叶眼。十一把镜学点妆，
　　十二抽针能绣裳。十三行坐事调品，不肯迷头白地藏。
　　玲珑云髻生花样，飘飖风袖蔷薇香。殊姿异态不可状，
　　忽忽转动如有光。二月繁霜杀桃李，明年欲嫁今年死。
　　丈人阿母勿悲啼，此女不是凡夫妻。恐是天仙谪人世，
　　只合人间十三岁。大都好物不坚牢，彩云易散琉璃脆。
　　◎卷.27【花非花】白居易
　　花非花，雾非雾。夜半来，天明去。来如春梦几多时，
　　去似朝云无觅处。
　　◎卷.28【醉后狂言，酬赠萧、殷二协律】白居易
　　馀杭邑客多羁贫，其间甚者萧与殷。天寒身上犹衣葛，
　　日高甑中未拂尘。江城山寺十一月，北风吹沙雪纷纷。
　　宾客不见绨袍惠，黎庶未沾襦袴恩。此时太守自惭愧，
　　重衣复衾有馀温。因命染人与针女，先制两裘赠二君。
　　吴绵细软桂布密，柔如狐腋白似云。劳将诗书投赠我，
　　如此小惠何足论。我有大裘君未见，宽广和暖如阳春。
　　此裘非缯亦非纩，裁以法度絮以仁。刀尺钝拙制未毕，
　　出亦不独裹一身。若令在郡得五考，与君展覆杭州人。
　　◎卷.29【醉歌（示伎人商玲珑）】白居易
　　罢胡琴，掩秦瑟，玲珑再拜歌初毕。谁道使君不解歌，
　　听唱黄鸡与白日。黄鸡催晓丑时鸣，白日催年酉前没。
　　腰间红绶系未稳，镜里朱颜看已失。玲珑玲珑奈老何，
　　使君歌了汝更歌。


第四百三十六卷
　　◎卷.1【代书诗一百韵寄微之】白居易
　　忆在贞元岁，初登典校司。身名同日授，心事一言知。
　　肺腑都无隔，形骸两不羁。疏狂属年少，闲散为官卑。
　　分定金兰契，言通药石规。交贤方汲汲，友直每偲偲。
　　有月多同赏，无杯不共持。秋风拂琴匣，夜雪卷书帷。
　　高上慈恩塔，幽寻皇子陂。唐昌玉蕊会，崇敬牡丹期。
　　笑劝迂辛酒，闲吟短李诗。儒风爱敦质，佛理赏玄师。
　　度日曾无闷，通宵靡不为。双声联律句，八面对宫棋。
　　往往游三省，腾腾出九逵。寒销直城路，春到曲江池。
　　树暖枝条弱，山晴彩翠奇。峰攒石绿点，柳宛麹尘丝。
　　岸草烟铺地，园花雪压枝。早光红照耀，新溜碧逶迤。
　　幄幕侵堤布，盘筵占地施。征伶皆绝艺，选伎悉名姬。
　　粉黛凝春态，金钿耀水嬉。风流夸堕髻，时世斗啼眉。
　　密坐随欢促，华尊逐胜移。香飘歌袂动，翠落舞钗遗。
　　筹插红螺碗，觥飞白玉卮。打嫌调笑易，饮讶卷波迟。
　　残席喧哗散，归鞍酩酊骑。酡颜乌帽侧，醉袖玉鞭垂。
　　紫陌传钟鼓，红尘塞路岐。几时曾暂别，何处不相随。
　　荏苒星霜换，回环节候催。两衙多请告，三考欲成资。
　　运启千年圣，天成万物宜。皆当少壮日，同惜盛明时。
　　光景嗟虚掷，云霄窃暗窥。攻文朝矻矻，讲学夜孜孜。
　　策目穿如札，锋毫锐若锥。繁张获鸟网，坚守钓鱼坻。
　　并受夔龙荐，齐陈晁董词。万言经济略，三策太平基。
　　中第争无敌，专场战不疲。辅车排胜阵，掎角搴降旗。
　　双阙纷容卫，千僚俨等衰。恩随紫泥降，名向白麻披。
　　既在高科选，还从好爵縻。东垣君谏诤，西邑我驱驰。
　　再喜登乌府，多惭侍赤墀。官班分内外，游处遂参差。
　　每列鹓鸾序，偏瞻獬豸姿。简威霜凛冽，衣彩绣葳蕤。
　　正色摧强御，刚肠嫉喔咿。常憎持禄位，不拟保妻儿。
　　养勇期除恶，输忠在灭私。下鞲惊燕雀，当道慑狐狸。
　　南国人无怨，东台吏不欺。理冤多定国，切谏甚辛毗。
　　造次行于是，平生志在兹。道将心共直，言与行兼危。
　　水暗波翻覆，山藏路险巇。未为明主识，已被倖臣疑。
　　木秀遭风折，兰芳遇霰萎。千钧势易压，一柱力难支。
　　腾口因成痏，吹毛遂得疵。忧来吟贝锦，谪去咏江蓠。
　　邂逅尘中遇，殷勤马上辞。贾生离魏阙，王粲向荆夷。
　　水过清源寺，山经绮季祠。心摇汉皋珮，泪堕岘亭碑。
　　驿路缘云际，城楼枕水湄。思乡多绕泽，望阙独登陴。
　　林晚青萧索，江平绿渺瀰。野秋鸣蟋蟀，沙冷聚鸬鹚。
　　官舍黄茅屋，人家苦竹篱。白醪充夜酌，红粟备晨炊。
　　寡鹤摧风翮，鳏鱼失水鬐。暗雏啼渴旦，凉叶坠相思。
　　一点寒灯灭，三声晓角吹。蓝衫经雨故，骢马卧霜羸。
　　念涸谁濡沫，嫌醒自歠醨。耳垂无伯乐，舌在有张仪。
　　负气冲星剑，倾心向日葵。金言自销铄，玉性肯磷缁。
　　伸屈须看蠖，穷通莫问龟。定知身是患，应用道为医。
　　想子今如彼，嗟予独在斯。无憀当岁杪，有梦到天涯。
　　坐阻连襟带，行乖接履綦。润销衣上雾，香散室中芝。
　　念远缘迁贬，惊时为别离。素书三往复，明月七盈亏。
　　旧里非难到，馀欢不可追。树依兴善老，草傍静安衰。
　　前事思如昨，中怀写向谁。北村寻古柏，南宅访辛夷。
　　此日空搔首，何人共解颐。病多知夜永，年长觉秋悲。
　　不饮长如醉，加餐亦似饥。狂吟一千字，因使寄微之。
　　◎卷.2【和郑元及第后秋归洛下闲居（同高侍郎下隔年及第）】白居易
　　勤苦成名后，优游得意间。玉怜同匠琢，桂恨隔年攀。
　　山静豹难隐，谷幽莺暂还。微吟诗引步，浅酌酒开颜。
　　门迥暮临水，窗深朝对山。云衢日相待，莫误许身闲。
　　◎卷.3【与诸同年贺座主侍郎新拜太常，同宴萧尚书亭子】白居易
　　宠新卿典礼，会盛客征文。不失迁莺侣，因成贺燕群。
　　池台晴间雪，冠盖暮和云。共仰曾攀处，年深桂尚熏。
　　◎卷.4【东都冬日会诸同年宴郑家林亭（得先字）】白居易
　　盛时陪上第，暇日会群贤。桂折因同树，莺迁各异年。
　　宾阶纷组佩，妓席俨花钿。促膝齐荣贱，差肩次后先。
　　助歌林下水，销酒雪中天。他日升沉者，无忘共此筵。
　　◎卷.5【叙德书情四十韵，上宣歙翟中丞】白居易
　　元圣生乘运，忠贤出应期。还将稽古力，助立太平基。
　　土控吴兼越，州连歙与池。山河地襟带，军镇国藩维。
　　廉察安江甸，澄清肃海夷。股肱分外守，耳目付中司。
　　楚老歌来暮，秦人咏去思。望如时雨至，福是岁星移。
　　政静民无讼，刑行吏不欺。撝谦惊主宠，阴德畏人知。
　　白玉惭温色，朱绳让直辞。行为时领袖，言作世蓍龟。
　　盛幕招贤士，连营训锐师。光华下鹓鹭，气色动熊罴。
　　出入麾幢引，登临剑戟随。好风迎解榻，美景待搴帷。
　　晴野霞飞绮，春郊柳宛丝。城乌惊画角，江雁避红旗。
　　藉草朱轮驻，攀花紫绶垂。山宜谢公屐，洲称柳家诗。
　　酒气和芳杜，弦声乱子规。分球齐马首，列舞匝蛾眉。
　　醉惜年光晚，欢怜日影迟。回塘排玉棹，归路拥金羁。
　　自顾龙钟者，尝蒙噢咻之。仰山尘不让，涉海水难为。
　　身忝乡人荐，名因国士推。提携增善价，拂拭长妍姿。
　　射策端心术，迁乔整羽仪。幸穿杨远叶，谬折桂高枝。
　　佩德潜书带，铭仁暗勒肌。饬躬趋馆舍，拜手挹阶墀。
　　霄汉程虽在，风尘迹尚卑。敝衣羞布素，败屋厌茅茨。
　　养乏晨昏膳，居无伏腊资。盛时贫可耻，壮岁病堪嗤。
　　擢第名方立，耽书力未疲。磨铅重剸割，策蹇再奔驰。
　　相马须怜瘦，呼鹰正及饥。扶摇重即事，会有答恩时。
　　◎卷.6【和渭北刘大夫借便秋遮虏，寄朝中亲友】白居易
　　巨镇为邦屏，全材作国桢。韬钤汉上将，文墨鲁诸生。
　　豹虎关西卒，金汤渭北城。宠深初受棨，威重正扬兵。
　　阵占山河布，军谙水草行。夏苗侵虎落，宵遁失蕃营。
　　云队攒戈戟，风行卷旆旌。堠空烽火灭，气胜鼓鼙鸣。
　　胡马辞南牧，周师罢北征。回头问天下，何处有欃枪。
　　◎卷.7【题故曹王宅（宅在檀溪）】白居易
　　甲第何年置，朱门此地开。山当宾阁出，溪绕妓堂回。
　　覆井桐新长，阴窗竹旧栽。池荒红菡萏，砌老绿莓苔。
　　捐馆梁王去，思人楚客来。西园飞盖处，依旧月裴回。
　　◎卷.8【自江陵之徐州路上寄兄弟】白居易
　　岐路南将北，离忧弟与兄。关河千里别，风雪一身行。
　　夕宿劳乡梦，晨装惨旅情。家贫忧后事，日短念前程。
　　烟雁翻寒渚，霜乌聚古城。谁怜陟冈者，西楚望南荆。
　　◎卷.9【酬哥舒大见赠】白居易
　　去岁欢游何处去，曲江西岸杏园东。花下忘归因美景，
　　尊前劝酒是春风。各从微宦风尘里，共度流年离别中。
　　今日相逢愁又喜，八人分散两人同。
　　◎卷.10【和谈校书秋夜感怀，呈朝中亲友】白居易
　　遥夜凉风楚客悲，清砧繁漏月高时。秋霜似鬓年空长，
　　春草如袍位尚卑。词赋擅名来已久，烟霄得路去何迟。
　　汉庭卿相皆知己，不荐扬雄欲荐谁。
　　◎卷.11【感秋寄远】白居易
　　惆怅时节晚，两情千里同。离忧不散处，庭树正秋风。
　　燕影动归翼，蕙香销故丛。佳期与芳岁，牢落两成空。
　　◎卷.12【春题华阳观（观即华阳公主故宅有旧内人存焉）】白居易
　　帝子吹箫逐凤凰，空留仙洞号华阳。
　　落花何处堪惆怅，头白宫人扫影堂。
　　◎卷.13【秋雨中赠元九】白居易
　　不堪红叶青苔地，又是凉风暮雨天。
　　莫怪独吟秋思苦，比君校近二毛年。
　　◎卷.14【城东闲游】白居易
　　宠辱忧欢不到情，任他朝市自营营。
　　独寻秋景城东去，白鹿原头信马行。
　　◎卷.15【答韦八】白居易
　　丽句劳相赠，佳期恨有违。早知留酒待，悔不趁花归。
　　春尽绿醅老，雨多红萼稀。今朝如一醉，犹得及芳菲。
　　◎卷.16【华阳观桃花时招李六拾遗饮】白居易
　　华阳观里仙桃发，把酒看花心自知。
　　争忍开时不同醉，明朝后日即空枝。
　　◎卷.17【和友人洛中春感】白居易
　　莫悲金谷园中月，莫叹天津桥上春。
　　若学多情寻往事，人间何处不伤神。
　　◎卷.18【送张南简入蜀】白居易
　　昨日诏书下，求贤访陆沉。无论能与否，皆起徇名心。
　　君独南游去，云山蜀路深。
　　◎卷.19【寄陆补阙（前年同登科）】白居易
　　忽忆前年科第后，此时鸡鹤暂同群。
　　秋风惆怅须吹散，鸡在中庭鹤在云。
　　◎卷.20【华阳观中八月十五日夜招友玩月】白居易
　　人道秋中明月好，欲邀同赏意如何。
　　华阳洞里秋坛上，今夜清光此处多。
　　◎卷.21【曲江忆元九】白居易
　　春来无伴闲游少，行乐三分减二分。
　　何况今朝杏园里，闲人逢尽不逢君。
　　◎卷.22【过刘三十二故宅】白居易
　　不见刘君来近远，门前两度满枝花。
　　朝来惆怅宣平过，柳巷当头第一家。
　　◎卷.23【下邽庄南桃花】白居易
　　村南无限桃花发，唯我多情独自来。
　　日暮风吹红满地，无人解惜为谁开。
　　◎卷.24【三月三十日题慈恩寺】白居易
　　慈恩春色今朝尽，尽日裴回倚寺门。
　　惆怅春归留不得，紫藤花下渐黄昏。
　　◎卷.25【看恽家牡丹花戏赠李二十】白居易
　　香胜烧兰红胜霞，城中最数令公家。
　　人人散后君须看，归到江南无此花。
　　◎卷.26【春中与卢四周谅华阳观同居】白居易
　　性情懒慢好相亲，门巷萧条称作邻。背烛共怜深夜月，
　　蹋花同惜少年春。杏坛住僻虽宜病，芸阁官微不救贫。
　　文行如君尚憔悴，不知霄汉待何人。
　　◎卷.27【自城东至以诗代书，戏招李六拾遗、崔二十六先辈】白居易
　　青门走马趁心期，惆怅归来已校迟。应过唐昌玉蕊后，
　　犹当崇敬牡丹时。暂游还忆崔先辈，欲醉先邀李拾遗。
　　尚残半月芸香俸，不作归粮作酒赀。
　　◎卷.28【盩厔县北楼望山（自此后诗为畿尉时作）】白居易
　　一为趋走吏，尘土不开颜。孤负平生眼，今朝始见山。
　　◎卷.29【县西郊秋寄赠马造】白居易
　　紫阁峰西清渭东，野烟深处夕阳中。风荷老叶萧条绿，
　　水蓼残花寂寞红。我厌宦游君失意，可怜秋思两心同。
　　◎卷.30【别韦苏州】白居易
　　百年愁里过，万感醉中来。惆怅城西别，愁眉两不开。
　　◎卷.31【戏题新栽蔷薇（时尉盩厔）】白居易
　　移根易地莫憔悴，野外庭前一种春。
　　少府无妻春寂寞，花开将尔当夫人。
　　◎卷.32【酬王十八、李大见招游山】白居易
　　自怜幽会心期阻，复愧嘉招书信频。
　　王事牵身去不得，满山松雪属他人。
　　◎卷.33【县南花下醉中留刘五】白居易
　　百岁几回同酩酊，一年今日最芳菲。
　　愿将花赠天台女，留取刘郎到夜归。
　　◎卷.34【宿杨家】白居易
　　杨氏弟兄俱醉卧，披衣独起下高斋。
　　夜深不语中庭立，月照藤花影上阶。
　　◎卷.35【醉中留别杨六兄弟（三月二十日别）】白居易
　　春初携手春深散，无日花间不醉狂。
　　别后何人堪共醉，犹残十日好风光。
　　◎卷.36【醉中归盩厔】白居易
　　金光门外昆明路，半醉腾腾信马回。
　　数日非关王事系，牡丹花尽始归来。
　　◎卷.37【游云居寺，赠穆三十六地主】白居易
　　乱峰深处云居路，共蹋花行独惜春。
　　胜地本来无定主，大都山属爱山人。
　　◎卷.38【和王十八蔷薇涧花时有怀萧侍御兼见赠】白居易
　　霄汉风尘俱是系，蔷薇花委故山深。
　　怜君独向涧中立，一把红芳三处心。
　　◎卷.39【再因公事到骆口驿】白居易
　　今年到时夏云白，去年来时秋树红。
　　两度见山心有愧，皆因王事到山中。
　　◎卷.40【期李二十文略、王十八质夫不至，独宿仙游寺】白居易
　　文略也从牵吏役，质夫何故恋嚣尘。
　　始知解爱山中宿，千万人中无一人。
　　◎卷.41【酬赵秀才赠新登科诸先辈】白居易
　　莫羡蓬莱鸾鹤侣，道成羽翼自生身。
　　君看名在丹台者，尽是人间修道人。
　　◎卷.42【过天门街】白居易
　　雪尽终南又欲春，遥怜翠色对红尘。
　　千车万马九衢上，回首看山无一人。
　　◎卷.43【惜玉蕊花，有怀集贤王校书起】白居易
　　芳意将阑风又吹，白云离叶雪辞枝。
　　集贤雠校无闲日，落尽瑶花君不知。
　　◎卷.44【春送卢秀才下第游太原谒严尚书】白居易
　　未将时会合，且与俗浮沉。鸿养青冥翮，蛟潜云雨心。
　　烟郊春别远，风碛暮程深。墨客投何处，并州旧翰林。
　　◎卷.45【长安送柳大东归】白居易
　　白社羁游伴，青门远别离。浮名相引住，归路不同归。
　　◎卷.46【送文畅上人东游】白居易
　　得道即无著，随缘西复东。貌依年腊老，心到夜禅空。
　　山宿驯溪虎，江行滤水虫。悠悠尘客思，春满碧云中。
　　◎卷.47【社日关路作】白居易
　　晚景函关路，凉风社日天。青岩新有燕，红树欲无蝉。
　　愁立驿楼上，厌行官堠前。萧条秋兴苦，渐近二毛年。
　　◎卷.48【重到毓村宅有感】白居易
　　欲入中门泪满巾，庭花无主两回春。
　　轩窗帘幕皆依旧，只是堂前欠一人。
　　◎卷.49【乱后过流沟寺】白居易
　　九月徐州新战后，悲风杀气满山河。
　　唯有流沟山下寺，门前依旧白云多。
　　◎卷.50【叹发落】白居易
　　多病多愁心自知，行年未老发先衰。
　　随梳落去何须惜，不落终须变作丝。
　　◎卷.51【留别吴七正字】白居易
　　成名共记甲科上，署吏同登芸阁间。
　　唯是尘心殊道性，秋蓬常转水长闲。
　　◎卷.52【除夜宿洺州】白居易
　　家寄关西住，身为河北游。萧条岁除夜，旅泊在洺州。
　　◎卷.53【邯郸冬至夜思家】白居易
　　邯郸驿里逢冬至，抱膝灯前影伴身。
　　想得家中夜深坐，还应说著远行人。
　　◎卷.54【冬至夜怀湘灵】白居易
　　艳质无由见，寒衾不可亲。何堪最长夜，俱作独眠人。
　　◎卷.55【感故张仆射诸妓】白居易
　　黄金不惜买蛾眉，拣得如花三四枝。
　　歌舞教成心力尽，一朝身去不相随。
　　◎卷.56【游仙游山】白居易
　　暗将心地出人间，五六年来人怪闲。
　　自嫌恋著未全尽，犹爱云泉多在山。
　　◎卷.57【见尹公亮新诗，偶赠绝句】白居易
　　袖里新诗十首馀，吟看句句是琼琚。
　　如何持此将干谒，不及公卿一字书。
　　◎卷.58【长安闲居】白居易
　　风竹松烟昼掩关，意中长似在深山。
　　无人不怪长安住，何独朝朝暮暮间。
　　◎卷.59【早春独游曲江（时为校书郎）】白居易
　　散职无羁束，羸骖少送迎。朝从直城出，春傍曲江行。
　　风起池东暖，云开山北晴。冰销泉脉动，雪尽草芽生。
　　露杏红初坼，烟杨绿未成。影迟新度雁，声涩欲啼莺。
　　闲地心俱静，韶光眼共明。酒狂怜性逸，药效喜身轻。
　　慵慢疏人事，幽栖逐野情。回看芸阁笑，不似有浮名。
　　◎卷.60【秘书省中忆旧山】白居易
　　厌从薄宦校青简，悔别故山思白云。
　　犹喜兰台非傲吏，归时应免动移文。
　　◎卷.61【凉夜有怀（自此后诗并未应举时作）】白居易
　　清风吹枕席，白露湿衣裳。好是相亲夜，漏迟天气凉。
　　◎卷.62【送武士曹归蜀（士曹即武中丞兄）】白居易
　　花落鸟嘤嘤，南归称野情。月宜秦岭宿，春好蜀江行。
　　乡路通云栈，郊扉近锦城。乌台陟冈送，人羡别时荣。
　　◎卷.63【江南送北客，因凭寄徐州兄弟书（时年十五）】白居易
　　故园望断欲何如，楚水吴山万里馀。
　　今日因君访兄弟，数行乡泪一封书。
　　◎卷.64【赋得古原草送别】白居易
　　离离原上草，一岁一枯荣。野火烧不尽，春风吹又生。
　　远芳侵古道，晴翠接荒城。又送王孙去，萋萋满别情。
　　◎卷.65【夜哭李夷道】白居易
　　逝者绝影响，空庭朝复昏。家人哀临毕，夜锁寿堂门。
　　无妻无子何人葬，空见铭旌向月翻。
　　◎卷.66【病中作（时年十八）】白居易
　　久为劳生事，不学摄生道。年少已多病，此身岂堪老。
　　◎卷.67【秋江晚泊】白居易
　　扁舟泊云岛，倚棹念乡国。四望不见人，烟江澹秋色。
　　客心贫易动，日入愁未息。
　　◎卷.68【旅次景空寺宿幽上人院】白居易
　　不与人境接，寺门开向山。暮钟寒鸟聚，秋雨病僧闲。
　　月隐云树外，萤飞廊宇间。幸投花界宿，暂得静心颜。
　　◎卷.69【长安正月十五日】白居易
　　喧喧车骑帝王州，羁病无心逐胜游。
　　明月春风三五夜，万人行乐一人愁。
　　◎卷.70【过高将军墓】白居易
　　原上新坟委一身，城中旧宅有何人。妓堂宾阁无归日，
　　野草山花又欲春。门客空将感恩泪，白杨风里一沾巾。
　　◎卷.71【寒食卧病】白居易
　　病逢佳节长叹息，春雨濛濛榆柳色。羸坐全非旧日容，
　　扶行半是他人力。喧喧里巷蹋青归，笑闭柴门度寒食。
　　◎卷.72【宿桐庐馆，同崔存度醉后作】白居易
　　江海漂漂共旅游，一尊相劝散穷愁。
　　夜深醒后愁还在，雨滴梧桐山馆秋。
　　◎卷.73【江楼望归（时避难在越中）】白居易
　　满眼云水色，月明楼上人。旅愁春入越，乡梦夜归秦。
　　道路通荒服，田园隔虏尘。悠悠沧海畔，十载避黄巾。
　　◎卷.74【除夜寄弟妹】白居易
　　感时思弟妹，不寐百忧生。万里经年别，孤灯此夜情。
　　病容非旧日，归思逼新正。早晚重欢会，羁离各长成。
　　◎卷.75【寒食月夜】白居易
　　风香露重梨花湿，草舍无灯愁未入。
　　南邻北里歌吹时，独倚柴门月中立。
　　◎卷.76【感芍药花，寄正一上人】白居易
　　今日阶前红芍药，几花欲老几花新。开时不解比色相，
　　落后始知如幻身。空门此去几多地，欲把残花问上人。
　　◎卷.77【晚秋闲居】白居易
　　地僻门深少送迎，披衣闲坐养幽情。
　　秋庭不扫携藤杖，闲蹋梧桐黄叶行。
　　◎卷.78【秋暮郊居书怀】白居易
　　郊居人事少，昼卧对林峦。穷巷厌多雨，贫家愁早寒。
　　葛衣秋未换，书卷病仍看。若问生涯计，前溪一钓竿。
　　◎卷.79【为薛台悼亡】白居易
　　半死梧桐老病身，重泉一念一伤神。
　　手携稚子夜归院，月冷空房不见人。
　　◎卷.80【途中寒食】白居易
　　路旁寒食行人尽，独占春愁在路旁。
　　马上垂鞭愁不语，风吹百草野田香。
　　◎卷.81【题流沟寺古松】白居易
　　烟叶葱茏苍麈尾，霜皮剥落紫龙鳞。
　　欲知松老看尘壁，死却题诗几许人。
　　◎卷.82【感月悲逝者】白居易
　　存亡感月一潸然，月色今宵似往年。
　　何处曾经同望月，樱桃树下后堂前。
　　◎卷.83【代邻叟言怀】白居易
　　人生何事心无定，宿昔如今意不同。
　　宿昔愁身不得老，如今恨作白头翁。
　　◎卷.84【自河南经乱关内阻饥兄弟离散各在一处…符离及下邽弟妹】白居易
　　时难年饥世业空，弟兄羁旅各西东。田园寥落干戈后，
　　骨肉流离道路中。吊影分为千里雁，辞根散作九秋蓬。
　　共看明月应垂泪，一夜乡心五处同。
　　◎卷.85【长安早春旅怀】白居易
　　轩车歌吹喧都邑，中有一人向隅立。夜深明月卷帘愁，
　　日暮青山望乡泣。风吹新绿草芽坼，雨洒轻黄柳条湿。
　　此生知负少年春，不展愁眉欲三十。
　　◎卷.86【寒闺夜】白居易
　　夜半衾裯冷，孤眠懒未能。笼香销尽火，巾泪滴成冰。
　　为惜影相伴，通宵不灭灯。
　　◎卷.87【寄湘灵】白居易
　　泪眼凌寒冻不流，每经高处即回头。
　　遥知别后西楼上，应凭栏干独自愁。
　　◎卷.88【冬至宿杨梅馆】白居易
　　十一月中长至夜，三千里外远行人。
　　若为独宿杨梅馆，冷枕单床一病身。
　　◎卷.89【临江送夏瞻（瞻年七十馀）】白居易
　　悲君老别我沾巾，七十无家万里身。
　　愁见舟行风又起，白头浪里白头人。
　　◎卷.90【冬夜示敏巢（时在东都宅）】白居易
　　炉火欲销灯欲尽，夜长相对百忧生。
　　他时诸处重相见，莫忘今宵灯下情。
　　◎卷.91【客中守岁（在柳家庄）】白居易
　　守岁尊无酒，思乡泪满巾。始知为客苦，不及在家贫。
　　畏老偏惊节，防愁预恶春。故园今夜里，应念未归人。
　　◎卷.92【问淮水】白居易
　　自嗟名利客，扰扰在人间。何事长淮水，东流亦不闲。
　　◎卷.93【宿樟亭驿】白居易
　　夜半樟亭驿，愁人起望乡。月明何所见，潮水白茫茫。
　　◎卷.94【及第后忆旧山】白居易
　　偶献子虚登上第，却吟招隐忆中林。
　　春萝秋桂莫惆怅，纵有浮名不系心。
　　◎卷.95【题李次云窗竹】白居易
　　不用裁为鸣凤管，不须截作钓鱼竿。
　　千花百草凋零后，留向纷纷雪里看。
　　◎卷.96【花下自劝酒】白居易
　　酒盏酌来须满满，花枝看即落纷纷。
　　莫言三十是年少，百岁三分已一分。
　　◎卷.97【题李十一东亭】白居易
　　相思夕上松台立，蛩思蝉声满耳秋。
　　惆怅东亭风月好，主人今夜在鄜州。
　　◎卷.98【春村】白居易
　　二月村园暖，桑间戴胜飞。农夫舂旧谷，蚕妾捣新衣。
　　牛马因风远，鸡豚过社稀。黄昏林下路，鼓笛赛神归。
　　◎卷.99【题施山人野居】白居易
　　得道应无著，谋生亦不妨。春泥秧稻暖，夜火焙茶香。
　　水巷风尘少，松斋日月长。高闲真是贵，何处觅侯王。


第四百三十七卷
　　◎卷.1【翰林中送独孤二十七起居罢职出院】白居易
　　碧落留云住，青冥放鹤还。银台向南路，从此到人间。
　　◎卷.2【重寻杏园】白居易
　　忽忆芳时频酩酊，却寻醉处重裴回。
　　杏花结子春深后，谁解多情又独来。
　　◎卷.3【曲江独行（自此后在翰林时作）】白居易
　　独来独去何人识，厩马朝衣野客心。
　　闲爱无风水边坐，杨花不动树阴阴。
　　◎卷.4【同李十一醉忆元九】白居易
　　花时同醉破春愁，醉折花枝当酒筹。
　　忽忆故人天际去，计程今日到凉州。
　　◎卷.5【同钱员外题绝粮僧巨川】白居易
　　三十年来坐对山，唯将无事化人间。
　　斋时往往闻钟笑，一食何如不食闲。
　　◎卷.6【绝句代书赠钱员外】白居易
　　欲寻秋景闲行去，君病多慵我兴孤。
　　可惜今朝山最好，强能骑马出来无。
　　◎卷.7【晚秋有怀郑中旧隐】白居易
　　天高风袅袅，乡思绕关河。寥落归山梦，殷勤采蕨歌。
　　病添心寂寞，愁入鬓蹉跎。晚树蝉鸣少，秋阶日上多。
　　长闲羡云鹤，久别愧烟萝。其奈丹墀上，君恩未报何。
　　◎卷.8【禁中九日对菊花酒忆元九】白居易
　　赐酒盈杯谁共持，宫花满把独相思。
　　相思只傍花边立，尽日吟君咏菊诗。
　　◎卷.9【送王十八归山，寄题仙游寺】白居易
　　曾于太白峰前住，数到仙游寺里来。黑水澄时潭底出，
　　白云破处洞门开。林间暖酒烧红叶，石上题诗扫绿苔。
　　惆怅旧游那复到，菊花时节羡君回。
　　◎卷.10【答张籍，因以代书】白居易
　　怜君马瘦衣裘薄，许到江东访鄙夫。
　　今日正闲天又暖，可能扶病暂来无。
　　◎卷.11【曲江早春】白居易
　　曲江柳条渐无力，杏园伯劳初有声。
　　可怜春浅游人少，好傍池边下马行。
　　◎卷.12【见元九悼亡诗，因以此寄】白居易
　　夜泪暗销明月幌，春肠遥断牡丹庭。
　　人间此病治无药，唯有楞伽四卷经。
　　◎卷.13【寒食夜】白居易
　　无月无灯寒食夜，夜深犹立暗花前。
　　忽因时节惊年几，四十如今欠一年。
　　◎卷.14【杏园花落时招钱员外同醉】白居易
　　花园欲去去应迟，正是风吹狼藉时。
　　近西数树犹堪醉，半落春风半在枝。
　　◎卷.15【重题西明寺牡丹（时元九在江陵）】白居易
　　往年君向东都去，曾叹花时君未回。今年况作江陵别，
　　惆怅花前又独来。只愁离别长如此，不道明年花不开。
　　◎卷.16【同钱员外禁中夜直】白居易
　　宫漏三声知半夜，好风凉月满松筠。
　　此时闲坐寂无语，药树影中唯两人。
　　◎卷.17【禁中夜作，书与元九】白居易
　　心绪万端书两纸，欲封重读意迟迟。
　　五声宫漏初鸣夜，一点窗灯欲灭时。
　　◎卷.18【八月十五日夜禁中独直，对月忆元九】白居易
　　银台金阙夕沈沈，独宿相思在翰林。三五夜中新月色，
　　二千里外故人心。渚宫东面烟波冷，浴殿西头钟漏深。
　　犹恐清光不同见，江陵卑湿足秋阴。
　　◎卷.19【寄陈式五兄】白居易
　　年来白发两三茎，忆别君时髭未生。
　　惆怅料君应满鬓，当初是我十年兄。
　　◎卷.20【庾顺之以紫霞绮远赠，以诗答之】白居易
　　千里故人心郑重，一端香绮紫氛氲。开缄日映晚霞色，
　　满幅风生秋水纹。为褥欲裁怜叶破，制裘将翦惜花分。
　　不如缝作合欢被，寤寐相思如对君。
　　◎卷.21【送元八归凤翔】白居易
　　莫道岐州三日程，其如风雪一身行。
　　与君况是经年别，暂到城来又出城。
　　◎卷.22【雨雪放朝，因怀微之】白居易
　　归骑纷纷满九衢，放朝三日为泥涂。
　　不知雨雪江陵府，今日排衙得免无。
　　◎卷.23【咏怀】白居易
　　岁去年来尘土中，眼看变作白头翁。
　　如何办得归山计，两顷村田一亩宫。
　　◎卷.24【闻微之江陵卧病以大通中散碧腴垂云膏寄之因题四韵】白居易
　　已题一帖红消散，又封一合碧云英。凭人寄向江陵去，
　　道路迢迢一月程。未必能治江上瘴，且图遥慰病中情。
　　到时想得君拈得，枕上开看眼暂明。
　　◎卷.25【酬钱员外雪中见寄】白居易
　　松雪无尘小院寒，闭门不似住长安。
　　烦君想我看心坐，报道心空无可看。
　　◎卷.26【重酬钱员外】白居易
　　雪中重寄雪山偈，问答殷勤四句中。
　　本立空名缘破妄，若能无妄亦无空。
　　◎卷.27【独酌忆微之（时对所赠醆）】白居易
　　独酌花前醉忆君，与君春别又逢春。
　　惆怅银杯来处重，不曾盛酒劝闲人。
　　◎卷.28【微之宅残牡丹】白居易
　　残红零落无人赏，雨打风摧花不全。
　　诸处见时犹怅望，况当元九小亭前。
　　◎卷.29【新磨镜】白居易
　　衰容常晚栉，秋镜偶新磨。一与清光对，方知白发多。
　　鬓毛从幻化，心地付头陀。任意浑成雪，其如似梦何。
　　◎卷.30【感发落】白居易
　　昔日愁头白，谁知未白衰。眼看应落尽，无可变成丝。
　　◎卷.31【八月十五日夜闻崔大员外翰林独直对酒玩月…偶题是诗】白居易
　　秋月高悬空碧外，仙郎静玩禁闱间。岁中唯有今宵好，
　　海内无如此地闲。皓色分明双阙榜，清光深到九门关。
　　遥闻独醉还惆怅，不见金波照玉山。
　　◎卷.32【酬王十八见寄】白居易
　　秋思太白峰头雪，晴忆仙游洞口云。
　　未报皇恩归未得，惭君为寄北山文。
　　◎卷.33【立春日酬钱员外曲江同行见赠】白居易
　　下直遇春日，垂鞭出禁闱。两人携手语，十里看山归。
　　柳色早黄浅，水文新绿微。风光向晚好，车马近南稀。
　　机尽笑相顾，不惊鸥鹭飞。
　　◎卷.34【和钱员外青龙寺上方望旧山】白居易
　　旧峰松雪旧溪云，怅望今朝遥属君。
　　共道使臣非俗吏，南山莫动北山文。
　　◎卷.35【宴周皓大夫光福宅（座上作）】白居易
　　何处风光最可怜，妓堂阶下砌台前。轩车拥路光照地，
　　丝管入门声沸天。绿蕙不香饶桂酒，红樱无色让花钿。
　　野人不敢求他事，唯借泉声伴醉眠。
　　◎卷.36【晚秋夜】白居易
　　碧空溶溶月华静，月里愁人吊孤影。花开残菊傍疏篱，
　　叶下衰桐落寒井。塞鸿飞急觉秋尽，邻鸡鸣迟知夜永。
　　凝情不语空所思，风吹白露衣裳冷。
　　◎卷.37【惜牡丹花二首】白居易
　　惆怅阶前红牡丹，晚来唯有两枝残。
　　明朝风起应吹尽，夜惜衰红把火看。
　　寂寞萎红低向雨，离披破艳散随风。
　　晴明落地犹惆怅，何况飘零泥土中。
　　◎卷.38【答元奉礼同宿见赠】白居易
　　相逢俱叹不闲身，直日常多斋日频。
　　晓鼓一声分散去，明朝风景属何人。
　　◎卷.39【答马侍御见赠】白居易
　　谬入金门侍玉除，烦君问我意何如。蟠木讵堪明主用，
　　笼禽徒与故人疏。苑花似雪同随辇，宫月如眉伴直庐。
　　浅薄求贤思自代，嵇康莫寄绝交书。
　　◎卷.40【上巳日恩赐曲江宴会即事】白居易
　　赐欢仍许醉，此会兴如何。翰苑主恩重，曲江春意多。
　　花低羞艳妓，莺散让清歌。共道升平乐，元和胜永和。
　　◎卷.41【夜惜禁中桃花，因怀钱员外】白居易
　　前日归时花正红，今夜宿时枝半空。
　　坐惜残芳君不见，风吹狼藉月明中。
　　◎卷.42【和钱员外早冬玩禁中新菊】白居易
　　禁署寒气迟，孟冬菊初坼。新黄间繁绿，烂若金照碧。
　　仙郎小隐日，心似陶彭泽。秋怜潭上看，日惯篱边摘。
　　今来此地赏，野意潜自适。金马门内花，玉山峰下客。
　　寒芳引清句，吟玩烟景夕。赐酒色偏宜，握兰香不敌。
　　凄凄百卉死，岁晚冰霜积。唯有此花开，殷勤助君惜。
　　◎卷.43【答刘戒之早秋别墅见寄】白居易
　　凉风木槿篱，暮雨槐花枝。并起新秋思，为得故人诗。
　　避地鸟择木，升朝鱼在池。城中与山下，喧静暗相思。
　　◎卷.44【凉夜有怀】白居易
　　念别感时节，早蛩闻一声。风帘夜凉入，露簟秋意生。
　　灯尽梦初罢，月斜天未明。暗凝无限思，起傍药阑行。
　　◎卷.45【秋思】白居易
　　病眠夜少梦，闲立秋多思。寂寞馀雨晴，萧条早寒至。
　　鸟栖红叶树，月照青苔地。何况镜中年，又过三十二。
　　◎卷.46【禁中闻蛩】白居易
　　悄悄禁门闭，夜深无月明。西窗独暗坐，满耳新蛩声。
　　◎卷.47【秋虫】白居易
　　切切暗窗下，喓喓深草里。秋天思妇心，雨夜愁人耳。
　　◎卷.48【赠别宣上人】白居易
　　上人处世界，清净何所似。似彼白莲花，在水不著水。
　　性真悟泡幻，行洁离尘滓。修道来几时，身心俱到此。
　　嗟余牵世网，不得长依止。离念与碧云，秋来朝夕起。
　　◎卷.49【春夜喜雪，有怀王二十二】白居易
　　夜雪有佳趣，幽人出书帷。微寒生枕席，轻素对阶墀。
　　坐罢楚弦曲，起吟班扇诗。明宜灭烛后，净爱褰帘时。
　　窗引曙色早，庭销春气迟。山阴应有兴，不卧待徽之。
　　◎卷.50【酬和元九东川路诗十二首·骆口驿旧题诗】白居易
　　拙诗在壁无人爱，鸟污苔侵文字残。
　　唯有多情元侍御，绣衣不惜拂尘看。
　　◎卷.51【酬和元九东川路诗十二首·南秦雪】白居易
　　往岁曾为西邑吏，惯从骆口到南秦。三时云冷多飞雪，
　　二月山寒少有春。我思旧事犹惆怅，君作初行定苦辛。
　　仍赖愁猿寒不叫，若闻猿叫更愁人。
　　◎卷.52【酬和元九东川路诗十二首·山枇杷花二首】白居易
　　万重青嶂蜀门口，一树红花山顶头。
　　春尽忆家归未得，低红如解替君愁。
　　叶如裙色碧绡浅，花似芙蓉红粉轻。
　　若使此花兼解语，推囚御史定违程。
　　◎卷.53【酬和元九东川路诗十二首·江楼月】白居易
　　嘉陵江曲曲江池，明月虽同人别离。一宵光景潜相忆，
　　两地阴晴远不知。谁料江边怀我夜，正当池畔望君时。
　　今朝共语方同悔，不解多情先寄诗。
　　◎卷.54【酬和元九东川路诗十二首·亚枝花】白居易
　　山邮花木似平阳，愁杀多情骢马郎。
　　还似升平池畔坐，低头向水自看妆。
　　◎卷.55【酬和元九东川路诗十二首·江上笛】白居易
　　江上何人夜吹笛，声声似忆故园春。
　　此时闻者堪头白，况是多愁少睡人。
　　◎卷.56【酬和元九东川路诗十二首·嘉陵夜有怀二首】白居易
　　露湿墙花春意深，西廊月上半床阴。
　　怜君独卧无言语，唯我知君此夜心。
　　不明不暗胧胧月，不暖不寒慢慢风。
　　独卧空床好天气，平明闲事到心中。
　　◎卷.57【酬和元九东川路诗十二首·夜深行】白居易
　　百牢关外夜行客，三殿角头宵直人。
　　莫道近臣胜远使，其如同是不闲身。
　　◎卷.58【酬和元九东川路诗十二首·望驿台（三月三十日）】白居易
　　靖安宅里当窗柳，望驿台前扑地花。
　　两处春光同日尽，居人思客客思家。
　　◎卷.59【酬和元九东川路诗十二首·江岸梨花】白居易
　　梨花有思缘和叶，一树江头恼杀君。
　　最似孀闺少年妇，白妆素袖碧纱裙。
　　◎卷.60【答谢家最小偏怜女（感元九悼亡诗，因为代答三首）】白居易
　　嫁得梁鸿六七年，耽书爱酒日高眠。雨荒春圃唯生草，
　　雪压朝厨未有烟。身病忧来缘女少，家贫忘却为夫贤。
　　谁知厚俸今无分，枉向秋风吹纸钱。
　　◎卷.61【答骑马入空台】白居易
　　君入空台去，朝往暮还来。我入泉台去，泉门无复开。
　　鳏夫仍系职，稚女未胜哀。寂寞咸阳道，家人覆墓回。
　　◎卷.62【答山驿梦】白居易
　　入君旅梦来千里，闭我幽魂欲二年。
　　莫忘平生行坐处，后堂阶下竹丛前。
　　◎卷.63【和元九与吕二同宿话旧感赠】白居易
　　见君新赠吕君诗，忆得同年行乐时。争入杏园齐马首，
　　潜过柳曲斗蛾眉。八人云散俱游宦，七度花开尽别离。
　　闻道秋娘犹且在，至今时复问微之。
　　◎卷.64【忆元九】白居易
　　渺渺江陵道，相思远不知。近来文卷里，半是忆君诗。
　　◎卷.65【萧员外寄新蜀茶】白居易
　　蜀茶寄到但惊新，渭水煎来始觉珍。
　　满瓯似乳堪持玩，况是春深酒渴人。
　　◎卷.66【寄上大兄（已后诗在邽林居作）】白居易
　　秋鸿过尽无书信，病戴纱巾强出门。
　　独上荒台东北望，日西愁立到黄昏。
　　◎卷.67【病中哭金銮子（小女子名）】白居易
　　岂料吾方病，翻悲汝不全。卧惊从枕上，扶哭就灯前。
　　有女诚为累，无儿岂免怜。病来才十日，养得已三年。
　　慈泪随声迸，悲肠遇物牵。故衣犹架上，残药尚头边。
　　送出深村巷，看封小墓田。莫言三里地，此别是终天。
　　◎卷.68【寄内】白居易
　　条桑初绿即为别，柿叶半红犹未归。
　　不如村妇知时节，解为田夫秋捣衣。
　　◎卷.69【病气】白居易
　　自知气发每因情，情在何由气得平。
　　若问病根深与浅，此身应与病齐生。
　　◎卷.70【叹元九】白居易
　　不入城门来五载，同时班列尽官高。
　　何人牢落犹依旧，唯有江陵元士曹。
　　◎卷.71【眼暗】白居易
　　早年勤倦看书苦，晚岁悲伤出泪多。眼损不知都自取，
　　病成方悟欲如何。夜昏乍似灯将灭，朝暗长疑镜未磨。
　　千药万方治不得，唯应闭目学头陀。
　　◎卷.72【得袁相书】白居易
　　谷苗深处一农夫，面黑头斑手把锄。
　　何意使人犹识我，就田来送相公书。
　　◎卷.73【病中作】白居易
　　病来城里诸亲故，厚薄亲疏心总知。
　　唯有蔚章于我分，深于同在翰林时。
　　◎卷.74【感化寺见元九、刘三十二题名处】白居易
　　微之谪去千馀里，太白无来十一年。
　　今日见名如见面，尘埃壁上破窗前。
　　◎卷.75【游悟贞寺回山下别张殷衡】白居易
　　世缘未了治不得，孤负青山心共知。
　　愁君又入都门去，即是红尘满眼时。
　　◎卷.76【村居寄张殷衡】白居易
　　金氏村中一病夫，生涯濩落性灵迂。唯看老子五千字，
　　不蹋长安十二衢。药铫夜倾残酒暖，竹床寒取旧毡铺。
　　闻君欲发江东去，能到茅庵访别无。
　　◎卷.77【病中得樊大书】白居易
　　荒村破屋经年卧，寂绝无人问病身。
　　唯有东都樊著作，至今书信尚殷勤。
　　◎卷.78【开元九诗书卷】白居易
　　红笺白纸两三束，半是君诗半是书。
　　经年不展缘身病，今日开看生蠹鱼。
　　◎卷.79【昼卧】白居易
　　抱枕无言语，空房独悄然。谁知尽日卧，非病亦非眠。
　　◎卷.80【夜坐】白居易
　　庭前尽日立到夜，灯下有时坐彻明。
　　此情不语何人会，时复长吁一两声。
　　◎卷.81【暮立】白居易
　　黄昏独立佛堂前，满地槐花满树蝉。
　　大抵四时心总苦，就中肠断是秋天。
　　◎卷.82【有感】白居易
　　绝弦与断丝，犹有却续时。唯有衷肠断，应无续得期。
　　◎卷.83【答友问】白居易
　　似玉童颜尽，如霜病鬓新。莫惊身顿老，心更老于身。
　　◎卷.84【村夜】白居易
　　霜草苍苍虫切切，村南村北行人绝。
　　独出前门望野田，月明荞麦花如雪。
　　◎卷.85【闻虫】白居易
　　暗虫唧唧夜绵绵，况是秋阴欲雨天。
　　犹恐愁人暂得睡，声声移近卧床前。
　　◎卷.86【寒食夜有怀】白居易
　　寒食非长非短夜，春风不热不寒天。
　　可怜时节堪相忆，何况无灯各早眠。
　　◎卷.87【赠内】白居易
　　漠漠暗苔新雨地，微微凉露欲秋天。
　　莫对月明思往事，损君颜色减君年。
　　◎卷.88【得钱舍人书问眼疾】白居易
　　春来眼暗少心情，点尽黄连尚未平。
　　唯得君书胜得药，开缄未读眼先明。
　　◎卷.89【还李十一马】白居易
　　传语李君劳寄马，病来唯著杖扶身。
　　纵拟强骑无出处，却将牵与趁朝人。
　　◎卷.90【九日寄行简】白居易
　　摘得菊花携得酒，绕村骑马思悠悠。
　　下邽田地平如掌，何处登高望梓州。
　　◎卷.91【夜坐】白居易
　　斜月入前楹，迢迢夜坐情。梧桐上阶影，蟋蟀近床声。
　　曙傍窗间至，秋从簟上生。感时因忆事，不寝到鸡鸣。
　　◎卷.92【村居二首】白居易
　　田园莽苍经春早，篱落萧条尽日风。
　　若问经过谈笑者，不过田舍白头翁。
　　门闭仍逢雪，厨寒未起烟。贫家重寥落，半为日高眠。
　　◎卷.93【早春】白居易
　　雪散因和气，冰开得暖光。春销不得处，唯有鬓边霜。
　　◎卷.94【和梦游春诗一百韵】白居易
　　昔君梦游春，梦游仙山曲。怳若有所遇，似惬平生欲。
　　因寻菖蒲水，渐入桃花谷。到一红楼家，爱之看不足。
　　池流渡清泚，草嫩蹋绿蓐。门柳暗全低，檐樱红半熟。
　　转行深深院，过尽重重屋。乌龙卧不惊，青鸟飞相逐。
　　渐闻玉珮响，始辨珠履躅。遥见窗下人，娉婷十五六。
　　霞光抱明月，莲艳开初旭。缥缈云雨仙，氛氲兰麝馥。
　　风流薄梳洗，时世宽妆束。袖软异文绫，裾轻单丝縠。
　　裙腰银线压，梳掌金筐蹙。带襭紫蒲萄，袴花红石竹。
　　凝情都未语，付意微相瞩。眉敛远山青，鬟低片云绿。
　　帐牵翡翠带，被解鸳鸯襆。秀色似堪餐，秾华如可掬。
　　半卷锦头席，斜铺绣腰褥。朱唇素指匀，粉汗红绵扑。
　　心惊睡易觉，梦断魂难续。笼委独栖禽，剑分连理木。
　　存诚期有感，誓志贞无黩。京洛八九春，未曾花里宿。
　　壮年徒自弃，佳会应无复。鸾歌不重闻，凤兆从兹卜。
　　韦门女清贵，裴氏甥贤淑。罗扇夹花灯，金鞍攒绣毂。
　　既倾南国貌，遂坦东床腹。刘阮心渐忘，潘杨意方睦。
　　新修履信第，初食尚书禄。九酝备圣贤，八珍穷水陆。
　　秦家重萧史，彦辅怜卫叔。朝馔馈独盘，夜醪倾百斛。
　　亲宾盛辉赫，妓乐纷晔煜。宿醉才解酲，朝欢俄枕麹。
　　饮过君子争，令甚将军酷。酩酊歌鹧鸪，颠狂舞鸲鹆。
　　月流春夜短，日下秋天速。谢傅隙过驹，萧娘风过烛。
　　全凋蕣花折，半死梧桐秃。暗镜对孤鸾，哀弦留寡鹄。
　　凄凄隔幽显，冉冉移寒燠。万事此时休，百身何处赎。
　　提携小儿女，将领旧姻族。再入朱门行，一傍青楼哭。
　　枥空无厩马，水涸失池鹜。摇落废井梧，荒凉故篱菊。
　　莓苔上几阁，尘土生琴筑。舞榭缀蟏蛸，歌梁聚蝙蝠。
　　嫁分红粉妾，卖散苍头仆。门客思彷徨，家人泣咿噢。
　　心期正萧索，宦序仍拘跼。怀策入崤函，驱车辞郏鄏。
　　逢时念既济，聚学思大畜。端详筮仕蓍，磨拭穿杨镞。
　　始从雠校职，首中贤良目。一拔侍瑶墀，再升纡绣服。
　　誓酬君王宠，愿使朝廷肃。密勿奏封章，清明操宪牍。
　　鹰鞲中病下，豸角当邪触。纠谬静东周，申冤动南蜀。
　　危言诋阍寺，直气忤钧轴。不忍曲作钩，乍能折为玉。
　　扪心无愧畏，腾口有谤讟。只要明是非，何曾虞祸福。
　　车摧太行路，剑落酆城狱。襄汉问修途，荆蛮指殊俗。
　　谪为江府掾，遣事荆州牧。趋走谒麾幢，喧烦视鞭朴。
　　簿书常自领，缧囚每亲鞫。竟日坐官曹，经旬旷休沐。
　　宅荒渚宫草，马瘦畬田粟。薄俸等涓毫，微官同桎梏。
　　月中照形影，天际辞骨肉。鹤病翅羽垂，兽穷爪牙缩。
　　行看须间白，谁劝杯中绿。时伤大野麟，命问长沙鵩。
　　夏梅山雨渍，秋瘴江云毒。巴水白茫茫，楚山青簇簇。
　　吟君七十韵，是我心所蓄。既去诚莫追，将来幸前勖。
　　欲除忧恼病，当取禅经读。须悟事皆空，无令念将属。
　　请思游春梦，此梦何闪倏。艳色即空花，浮生乃焦谷。
　　良姻在嘉偶，顷克为单独。入仕欲荣身，须臾成黜辱。
　　合者离之始，乐兮忧所伏。愁恨僧祇长，欢荣刹那促。
　　觉悟因傍喻，迷执由当局。膏明诱暗蛾，阳焱奔痴鹿。
　　贪为苦聚落，爱是悲林麓。水荡无明波，轮回死生辐。
　　尘应甘露洒，垢待醍醐浴。障要智灯烧，魔须慧刀戮。
　　外熏性易染，内战心难衄。法句与心王，期君日三复。
　　◎卷.95【王昭君二首（时年十七）】白居易
　　满面胡沙满鬓风，眉销残黛脸销红。
　　愁苦辛勤憔悴尽，如今却似画图中。
　　汉使却回凭寄语，黄金何日赎蛾眉。
　　君王若问妾颜色，莫道不如宫里时。


第四百三十八卷
　　◎卷.1【渭村退居，寄礼部崔侍郎、翰林钱舍人诗一百韵】白居易
　　圣代元和岁，闲居渭水阳。不才甘命舛，多幸遇时康。
　　朝野分伦序，贤愚定否臧。重文疏卜式，尚少弃冯唐。
　　由是推天运，从兹乐性场。笼禽放高翥，雾豹得深藏。
　　世虑休相扰，身谋且自强。犹须务衣食，未免事农桑。
　　薙草通三径，开田占一坊。昼扉扃白版，夜碓扫黄粱。
　　隙地治场圃，闲时粪土疆。枳篱编刺夹，薤垄擘科秧。
　　穑力嫌身病，农心愿岁穰。朝衣典杯酒，佩剑博牛羊。
　　困倚栽松锸，饥提采蕨筐。引泉来后涧，移竹下前冈。
　　生计虽勤苦，家资甚渺茫。尘埃常满甑，钱帛少盈囊。
　　弟病仍扶杖，妻愁不出房。传衣念蓝缕，举案笑糟糠。
　　犬吠村胥闹，蝉鸣织妇忙。纳租看县帖，输粟问军仓。
　　夕歇攀村树，秋行绕野塘。云容阴惨澹，月色冷悠扬。
　　荞麦铺花白，棠梨间叶黄。早寒风摵摵，新霁月苍苍。
　　园菜迎霜死，庭芜过雨荒。檐空愁宿燕，壁暗思啼螀。
　　眼为看书损，肱因运甓伤。病骸浑似木，老鬓欲成霜。
　　少睡知年长，端忧觉夜长。旧游多废忘，往事偶思量。
　　忽忆烟霄路，常陪剑履行。登朝思检束，入阁学趋跄。
　　命偶风云会，恩覃雨露霶。沾枯发枝叶，磨钝起锋铓。
　　崔阁连镳骛，钱兄接翼翔。齐竽混韶夏，燕石厕琳琅。
　　同日升金马，分宵直未央。共词加宠命，合表谢恩光。
　　厩马骄初跨，天厨味始尝。朝晡颁饼饵，寒暑赐衣裳。
　　对秉鹅毛笔，俱含鸡舌香。青缣衾薄絮，朱里幕高张。
　　昼食恒连案，宵眠每并床。差肩承诏旨，连署进封章。
　　起草偏同视，疑文最共详。灭私容点窜，穷理析毫芒。
　　便共输肝胆，何曾异肺肠。慎微参石奋，决密与张汤。
　　禁闼青交琐，宫垣紫界墙。井阑排菡萏，檐瓦斗鸳鸯。
　　楼额题鳷鹊，池心浴凤凰。风枝万年动，温树四时芳。
　　宿露凝金掌，晨晖上璧珰。砌筠涂绿粉，庭果滴红浆。
　　晓从朝兴庆，春陪宴柏梁。传呼鞭索索，拜舞珮锵锵。
　　仙仗环双阙，神兵辟两厢。火翻红尾旆，冰卓白竿枪。
　　滉漾经鱼藻，深沈近浴堂。分庭皆命妇，对院即储皇。
　　贵主冠浮动，亲王辔闹装。金钿相照耀，朱紫间荧煌。
　　球簇桃花绮，歌巡竹叶觞。洼银中贵带，昂黛内人妆。
　　赐禊东城下，颁酺曲水傍。尊罍分圣酒，妓乐借仙倡。
　　浅酌看红药，徐吟把绿杨。宴回过御陌，行歇入僧房。
　　白鹿原东脚，青龙寺北廊。望春花景暖，避暑竹风凉。
　　下直闲如社，寻芳醉似狂。有时还后到，无处不相将。
　　鸡鹤初虽杂，萧兰久乃彰。来燕隗贵重，去鲁孔恓惶。
　　聚散期难定，飞沉势不常。五年同昼夜，一别似参商。
　　屈折孤生竹，销摧百炼钢。途穷任憔悴，道在肯彷徨。
　　尚念遗簪折，仍怜病雀疮。恤寒分赐帛，救馁减馀粮。
　　药物来盈裹，书题寄满箱。殷勤翰林主，珍重礼闱郎。
　　喣沫诚多谢，抟扶岂所望。提携劳气力，吹簸不飞扬。
　　拙劣才何用，龙钟分自当。妆嫫徒费黛，磨甋讵成璋。
　　习隐将时背，干名与道妨。外身宗老氏，齐物学蒙庄。
　　疏放遗千虑，愚蒙守一方。乐天无怨叹，倚命不劻勷。
　　愤懑胸须豁，交加臂莫攘。珠沉犹是宝，金跃未为祥。
　　泥尾休摇掉，灰心罢激昂。渐闲亲道友，因病事医王。
　　息乱归禅定，存神入坐亡。断痴求慧剑，济苦得慈航。
　　不动为吾志，无何是我乡。可怜身与世，从此两相忘。
　　◎卷.2【酬卢秘书二十韵（时初奉诏除赞善大夫）】白居易
　　谬历文场选，惭非翰苑才。云霄高暂致，毛羽弱先摧。
　　识分忘轩冕，知归返草莱。杜陵书积蠹，丰狱剑生苔。
　　晦厌鸣鸡雨，春惊震蛰雷。旧恩收坠履，新律动寒灰。
　　凤诏容徐起，鹓行许重陪。衰颜虽拂拭，蹇步尚低徊。
　　睡少钟偏警，行迟漏苦摧。风霜趁朝去，泥雪拜陵回。
　　上感君犹念，傍惭友或推。石顽镌费匠，女丑嫁劳媒。
　　倏忽青春度，奔波白日颓。性将时共背，病与老俱来。
　　闻有蓬壶客，知怀杞梓材。世家标甲第，官职滞麟台。
　　笔尽铅黄点，诗成锦绣堆。尝思豁云雾，忽喜访尘埃。
　　心为论文合，眉因劝善开。不胜珍重意，满袖写琼瑰。
　　◎卷.3【题卢秘书夏日新栽竹二十韵】白居易
　　湘竹初封植，卢生此考槃。久持霜节苦，新托露根难。
　　等度须当砌，疏稠要满阑。买怜分薄俸，栽称作闲官。
　　叶翦蓝罗碎，茎抽玉琯端。几声清淅沥，一簇绿檀栾。
　　未夜青岚入，先秋白露团。拂肩摇翡翠，熨手弄琅玕。
　　韵透窗风起，阴铺砌月残。炎天闻觉冷，窄地见疑宽。
　　梢动胜摇扇，枝低好挂冠。碧笼烟幕幕，珠洒雨珊珊。
　　晚箨晴云展，阴芽蛰虺蟠。爱从抽马策，惜未截鱼竿。
　　松韵徒烦听，桃夭不足观。梁惭当家杏，台陋本司兰。
　　撑拨诗人兴，勾牵酒客欢。静连芦簟滑，凉拂葛衣单。
　　岂止消时暑，应能保岁寒。莫同凡草木，一种夏中看。
　　◎卷.4【渭村酬李二十见寄】白居易
　　百里音书何太迟，暮秋把得暮春诗。柳条绿日君相忆，
　　梨叶红时我始知。莫叹学官贫冷落，犹胜村客病支离。
　　形容意绪遥看取，不似华阳观里时。
　　◎卷.5【初授赞善大夫早朝，寄李二十助教】白居易
　　病身初谒青宫日，衰貌新垂白发年。寂寞曹司非热地，
　　萧条风雪是寒天。远坊早起常侵鼓，瘦马行迟苦费鞭。
　　一种共君官职冷，不如犹得日高眠。
　　◎卷.6【欲与元八卜邻，先有是赠】白居易
　　平生心迹最相亲，欲隐墙东不为身。明月好同三径夜，
　　绿杨宜作两家春。每因暂出犹思伴，岂得安居不择邻。
　　何独终身数相见，子孙长作隔墙人。
　　◎卷.7【游城南，留元九、李二十晚归】白居易
　　老游春饮莫相违，不独花稀人亦稀。
　　更劝残杯看日影，犹应趁得鼓声归。
　　◎卷.8【广宣上人以应制诗见示因以赠…居安国寺红楼院以诗供奉】白居易
　　道林谈论惠休诗，一到人天便作师。香积筵承紫泥诏，
　　昭阳歌唱碧云词。红楼许住请银钥，翠辇陪行蹋玉墀。
　　惆怅甘泉曾侍从，与君前后不同时。
　　◎卷.9【重过秘书旧房，因题长句（时为赞善大夫）】白居易
　　阁前下马思裴回，第二房门手自开，昔为白面书郎去，
　　今作苍须赞善来。吏人不识多新补，松竹相亲是旧栽。
　　应有题墙名姓在，试将衫袖拂尘埃。
　　◎卷.10【重到城七绝句·见元九】白居易
　　容貌一日减一日，心情十分无九分。
　　每逢陌路犹嗟叹，何况今朝是见君。
　　◎卷.11【重到城七绝句·高相宅】白居易
　　青苔故里怀恩地，白发新生抱病身。
　　涕泪虽多无哭处，永宁门馆属他人。
　　◎卷.12【重到城七绝句·张十八】白居易
　　谏垣几见迁遗补，宪府频闻转殿监。
　　独有咏诗张太祝，十年不改旧官衔。
　　◎卷.13【重到城七绝句·刘家花】白居易
　　刘家墙上花还发，李十门前草又春。
　　处处伤心心始悟，多情不及少情人。
　　◎卷.14【重到城七绝句·裴五】白居易
　　莫怪相逢无笑语，感今思旧戟门前。
　　张家伯仲偏相似，每见清扬一惘然。
　　◎卷.15【重到城七绝句·仇家酒】白居易
　　年年老去欢情少，处处春来感事深。
　　时到仇家非爱酒，醉时心胜醒时心。
　　◎卷.16【重到城七绝句·恒寂师】白居易
　　旧游分散人零落，如此伤心事几条。
　　会逐禅师坐禅去，一时灭尽定中消。
　　◎卷.17【靖安北街赠李二十】白居易
　　榆荚抛钱柳展眉，两人并马语行迟。
　　还似往年安福寺，共君私试却回时。
　　◎卷.18【重伤小女子】白居易
　　学人言语凭床行，嫩似花房脆似琼。才知恩爱迎三岁，
　　未辨东西过一生。汝异下殇应杀礼，吾非上圣讵忘情。
　　伤心自叹鸠巢拙，长堕春雏养不成。
　　◎卷.19【过颜处士墓】白居易
　　向坟道径没荒榛，满室诗书积暗尘。长夜肯教黄壤晓，
　　悲风不许白杨春。箪瓢颜子生仍促，布被黔娄死更贫。
　　未会悠悠上天意，惜将富寿与何人。
　　◎卷.20【题周皓大夫新亭子二十二韵】白居易
　　东道常为主，南亭别待宾。规模何日创，景致一时新。
　　广砌罗红药，疏窗荫绿筠。锁开宾阁晓，梯上妓楼春。
　　置醴宁三爵，加笾过八珍。茶香飘紫笋，脍缕落红鳞。
　　辉赫车舆闹，珍奇鸟兽驯。猕猴看枥马，鹦鹉唤家人。
　　锦额帘高卷，银花醆慢巡。劝尝光禄酒，许看洛川神。
　　敛翠凝歌黛，流香动舞巾。裙翻绣鸂鶒，梳陷钿麒麟。
　　笛怨音含楚，筝娇语带秦。侍儿催画烛，醉客吐文茵。
　　投辖多连夜，鸣珂便达晨。入朝纡紫绶，待漏拥朱轮。
　　贵介交三事，光荣照四邻。甘浓将奉客，稳暖不缘身。
　　十载歌钟地，三朝节钺臣。爱才心倜傥，敦旧礼殷勤。
　　门以招贤盛，家因好事贫。始知豪杰意，富贵为交亲。
　　◎卷.21【赋得听边鸿】白居易
　　惊风吹起塞鸿群，半拂平沙半入云。
　　为问昭君月下听，何如苏武雪中闻。
　　◎卷.22【见杨弘贞诗赋，因题绝句以自谕】白居易
　　赋句诗章妙入神，未年三十即无身。
　　常嗟薄命形憔悴，若比弘贞是幸人。
　　◎卷.23【病中早春】白居易
　　今朝枕上觉头轻，强起阶前试脚行。膻腻断来无气力，
　　风痰恼得少心情。暖消霜瓦津初合，寒减冰渠冻不成。
　　唯有愁人鬓间雪，不随春尽逐春生。
　　◎卷.24【送人贬信州判官】白居易
　　地僻山深古上饶，土风贫薄道程遥。不唯迁客须恓屑，
　　见说居人也寂寥。溪畔毒沙藏水弩，城头枯树下山魈。
　　若于此郡为卑吏，刺史厅前又折腰。
　　◎卷.25【曲江醉后赠诸亲故】白居易
　　郭东丘墓何年客，江畔风光几日春。只合殷勤逐杯酒，
　　不须疏索向交亲。中天或有长生药，下界应无不死人。
　　除却醉来开口笑，世间何事更关身。
　　◎卷.26【和元八侍御升平新居四绝句·看花屋】白居易
　　忽惊映树新开屋，却似当檐故种花。
　　可惜年年红似火，今春始得属元家。
　　◎卷.27【和元八侍御升平新居四绝句·累土山】白居易
　　堆土渐高山意出，终南移入户庭间。
　　玉峰蓝水应惆怅，恐见新山望旧山。
　　◎卷.28【和元八侍御升平新居四绝句·高亭】白居易
　　亭脊太高君莫拆，东家留取当西山。
　　好看落日斜衔处，一片春岚映半环。
　　◎卷.29【和元八侍御升平新居四绝句·松树】白居易
　　白金换得青松树，君既先栽我不栽。
　　幸有西风易凭仗，夜深偷送好声来。
　　◎卷.30【醉后却寄元九】白居易
　　蒲池村里匆匆别，沣水桥边兀兀回。
　　行到城门残酒醒，万重离恨一时来。
　　◎卷.31【重寄（一作重寄元九）】白居易
　　萧散弓惊雁，分飞剑化龙。悠悠天地内，不死会相逢。
　　◎卷.32【李十一舍人松园饮小酎酒得元八侍御诗叙云在台…酬四韵】白居易
　　爱酒舍人开小酌，能文御史寄新诗。乱松园里醉相忆，
　　古柏厅前忙不知。早夏我当逃暑日，晚衙君是虑囚时。
　　唯应清夜无公事，新草亭中好一期。
　　◎卷.33【重到华阳观旧居】白居易
　　忆昔初年三十二，当时秋思已难堪。
　　若为重入华阳院，病鬓愁心四十三。
　　◎卷.34【答劝酒】白居易
　　莫怪近来都不饮，几回因醉却沾巾。
　　谁料平生狂酒客，如今变作酒悲人。
　　◎卷.35【题王侍御池亭】白居易
　　朱门深锁春池满，岸落蔷薇水浸莎。
　　毕竟林塘谁是主，主人来少客来多。
　　◎卷.36【听水部吴员外新诗，因赠绝句】白居易
　　朱绂仙郎白雪歌，和人虽少爱人多。
　　明朝说与诗人道，水部如今不姓何。
　　◎卷.37【雨夜忆元九】白居易
　　天阴一日便堪愁，何况连宵雨不休。
　　一种雨中君最苦，偏梁阁道向通州。
　　◎卷.38【雨中携元九诗访元八侍御】白居易
　　微之诗卷忆同开，假日多应不入台。
　　好句无人堪共咏，冲泥蹋水就君来。
　　◎卷.39【赠杨秘书巨源】白居易
　　早闻一箭取辽城，相识虽新有故情。清句三朝谁是敌，
　　白须四海半为兄。贫家薙草时时入，瘦马寻花处处行。
　　不用更教诗过好，折君官职是声名。
　　◎卷.40【和武相公感韦令公旧池孔雀（同用深字）】白居易
　　索莫少颜色，池边无主禽。难收带泥翅，易结著人心。
　　顶毳落残碧，尾花销暗金。放归飞不得，云海故巢深。
　　◎卷.41【寄生衣与微之，因题封上】白居易
　　浅色縠衫轻似雾，纺花纱袴薄于云。
　　莫嫌轻薄但知著，犹恐通州热杀君。
　　◎卷.42【白牡丹】白居易
　　白花冷澹无人爱，亦占芳名道牡丹。
　　应似东宫白赞善，被人还唤作朝官。
　　◎卷.43【梦旧】白居易
　　别来老大苦修道，炼得离心成死灰。
　　平生忆念消磨尽，昨夜因何入梦来。
　　◎卷.44【戏题卢秘书新移蔷薇】白居易
　　风动翠条腰袅娜，露垂红萼泪阑干。
　　移他到此须为主，不别花人莫使看。
　　◎卷.45【曲江夜归，闻元八见访】白居易
　　自入台来见面稀，班中遥得揖容辉。
　　早知相忆来相访，悔待江头明月归。
　　◎卷.46【苦热题恒寂师禅室】白居易
　　人人避暑走如狂，独有禅师不出房。
　　可是禅房无热到，但能心静即身凉。
　　◎卷.47【微之到通州日授馆未安见尘壁间有数行字读之…因酬长句】白居易
　　十五年前似梦游，曾将诗句结风流。偶助笑歌嘲阿软，
　　可知传诵到通州。昔教红袖佳人唱，今遣青衫司马愁。
　　惆怅又闻题处所，雨淋江馆破墙头。
　　◎卷.48【得微之到官后书备知通州之事怅然有感因成四章】白居易
　　来书子细说通州，州在山根峡岸头。四面千重火云合，
　　中心一道瘴江流。虫蛇白昼拦官道，蚊蚋黄昏扑郡楼。
　　何罪遣君居此地，天高无处问来由。
　　匼匝巅山万仞馀，人家应似甑中居。寅年篱下多逢虎，
　　亥日沙头始卖鱼。衣斑梅雨长须熨，米涩畬田不解锄。
　　努力安心过三考，已曾愁杀李尚书。
　　人稀地僻医巫少，夏旱秋霖瘴疟多。老去一身须爱惜，
　　别来四体得如何。侏儒饱笑东方朔，薏苡谗忧马伏波。
　　莫遣沉愁结成病，时时一唱濯缨歌。
　　通州海内恓惶地，司马人间冗长官。伤鸟有弦惊不定，
　　卧龙无水动应难。剑埋狱底谁深掘，松偃霜中尽冷看。
　　举目争能不惆怅，高车大马满长安。
　　◎卷.49【病中答招饮者】白居易
　　顾我镜中悲白发，尽君花下醉青春。
　　不缘眼痛兼身病，可是尊前第二人。
　　◎卷.50【燕子楼三首】白居易
　　满窗明月满帘霜，被冷灯残拂卧床。
　　燕子楼中霜月夜，秋来只为一人长。
　　钿晕罗衫色似烟，几回欲著即潸然。
　　自从不舞霓裳曲，叠在空箱十一年。
　　今春有客洛阳回，曾到尚书墓上来。
　　见说白杨堪作柱，争教红粉不成灰。
　　◎卷.51【初贬官过望秦岭（自此后诗江州路上作）】白居易
　　草草辞家忧后事，迟迟去国问前途。
　　望秦岭上回头立，无限秋风吹白须。
　　◎卷.52【蓝桥驿见元九诗（诗中云：江陵归时逢春雪）】白居易
　　蓝桥春雪君归日，秦岭秋风我去时。
　　每到驿亭先下马，循墙绕柱觅君诗。
　　◎卷.53【韩公堆寄元九】白居易
　　韩公堆北涧西头，冷雨凉风拂面秋。
　　努力南行少惆怅，江州犹似胜通州。
　　◎卷.54【发商州】白居易
　　商州馆里停三日，待得妻孥相逐行。
　　若比李三犹自胜，儿啼妇哭不闻声。
　　◎卷.55【武关南见元九题山石榴花见寄】白居易
　　往来同路不同时，前后相思两不知。
　　行过关门三四里，榴花不见见君诗。
　　◎卷.56【红鹦鹉（商山路逢）】白居易
　　安南远进红鹦鹉，色似桃花语似人。
　　文章辩慧皆如此，笼槛何年出得身。
　　◎卷.57【题四皓庙（一作题商山庙）】白居易
　　卧逃秦乱起安刘，舒卷如云得自由。
　　若有精灵应笑我，不成一事谪江州。
　　◎卷.58【罢药】白居易
　　自学坐禅休服药，从他时复病沉沉。
　　此身不要全强健，强健多生人我心。
　　◎卷.59【白鹭】白居易
　　人生四十未全衰，我为愁多白发垂。
　　何故水边双白鹭，无愁头上亦垂丝。
　　◎卷.60【襄阳舟夜】白居易
　　下马襄阳郭，移舟汉阴驿。秋风截江起，寒浪连天白。
　　本是多愁人，复此风波夕。
　　◎卷.61【江夜舟行】白居易
　　烟淡月濛濛，舟行夜色中。江铺满槽水，帆展半樯风。
　　叫曙嗷嗷雁，啼秋唧唧虫。只应催北客，早作白须翁。
　　◎卷.62【红藤杖】白居易
　　交亲过浐别，车马到江回。唯有红藤杖，相随万里来。
　　◎卷.63【江上吟元八绝句】白居易
　　大江深处月明时，一夜吟君小律诗。
　　应有水仙潜出听，翻将唱作步虚词。
　　◎卷.64【途中感秋】白居易
　　节物行摇落，年颜坐变衰。树初黄叶日，人欲白头时。
　　乡国程程远，亲朋处处辞。唯残病与老，一步不相离。
　　◎卷.65【登郢州白雪楼】白居易
　　白雪楼中一望乡，青山蔟蔟水茫茫。
　　朝来渡口逢京使，说道烟尘近洛阳。
　　◎卷.66【舟夜赠内】白居易
　　三声猿后垂乡泪，一叶舟中载病身。
　　莫凭水窗南北望，月明月暗总愁人。
　　◎卷.67【逢旧】白居易
　　我梳白发添新恨，君扫青蛾减旧容。
　　应被傍人怪惆怅，少年离别老相逢。
　　◎卷.68【臼口阻风十日】白居易
　　洪涛白浪塞江津，处处邅回事事迍。世上方为失途客，
　　江头又作阻风人。鱼虾遇雨腥盈鼻，蚊蚋和烟痒满身。
　　老大光阴能几日，等闲臼口坐经旬。
　　◎卷.69【浦中夜泊】白居易
　　暗上江堤还独立，水风霜气夜棱棱。
　　回看深浦停舟处，芦荻花中一点灯。
　　◎卷.70【卢侍御与崔评事为予于黄鹤楼置宴，宴罢同望】白居易
　　江边黄鹤古时楼，劳置华筵待我游。楚思淼茫云水冷，
　　商声清脆管弦秋。白花浪溅头陀寺，红叶林笼鹦鹉洲。
　　总是平生未行处，醉来堪赏醒堪愁。
　　◎卷.71【舟中读元九诗】白居易
　　把君诗卷灯前读，诗尽灯残天未明。
　　眼痛灭灯犹暗坐，逆风吹浪打船声。
　　◎卷.72【舟行阻风，寄李十一舍人】白居易
　　扁舟厌泊烟波上，轻策闲寻浦屿间。虎蹋青泥稠似印，
　　风吹白浪大于山。且愁江郡何时到，敢望京都几岁还。
　　今日料君朝退后，迎寒新酎暖开颜。
　　◎卷.73【雨中题衰柳】白居易
　　湿屈青条折，寒飘黄叶多。不知秋雨意，更遣欲如何。
　　◎卷.74【题王处士郊居】白居易
　　半依云渚半依山，爱此令人不欲还。负郭田园九八顷，
　　向阳茅屋两三间。寒松纵老风标在，野鹤虽饥饮啄闲。
　　一卧江村来早晚，著书盈帙鬓毛斑。
　　◎卷.75【岁晚旅望】白居易
　　朝来暮去星霜换，阴惨阳舒气序牵。万物秋霜能坏色，
　　四时冬日最凋年。烟波半露新沙地，鸟雀群飞欲雪天。
　　向晚苍苍南北望，穷阴旅思两无边。
　　◎卷.76【晏坐闲吟】白居易
　　昔为京洛声华客，今作江湖潦倒翁。意气销磨群动里，
　　形骸变化百年中。霜侵残鬓无多黑，酒伴衰颜只暂红。
　　愿学禅门非想定，千愁万念一时空。
　　◎卷.77【题李山人】白居易
　　厨无烟火室无妻，篱落萧条屋舍低。
　　每日将何疗饥渴，井华云粉一刀圭。
　　◎卷.78【读庄子】白居易
　　去国辞家谪异方，中心自怪少忧伤。
　　为寻庄子知归处，认得无何是本乡。
　　◎卷.79【江楼偶宴赠同座】白居易
　　南浦闲行罢，西楼小宴时。望湖凭槛久，待月放杯迟。
　　江果尝卢橘，山歌听竹枝。相逢且同乐，何必旧相知。
　　◎卷.80【放言五首】白居易
　　朝真暮伪何人辨，古往今来底事无。但爱臧生能诈圣，
　　可知宁子解佯愚。草萤有耀终非火，荷露虽团岂是珠。
　　不取燔柴兼照乘，可怜光彩亦何殊。
　　世途倚伏都无定，尘网牵缠卒未休。祸福回还车转毂，
　　荣枯反覆手藏钩。龟灵未免刳肠患，马失应无折足忧。
　　不信君看弈棋者，输赢须待局终头。
　　赠君一法决狐疑，不用钻龟与祝蓍。试玉要烧三日满，
　　辨材须待七年期。周公恐惧流言后，王莽谦恭未篡时。
　　向使当初身便死，一生真伪复谁知。
　　谁家第宅成还破，何处亲宾哭复歌。昨日屋头堪炙手，
　　今朝门外好张罗。北邙未省留闲地，东海何曾有定波。
　　莫笑贱贫夸富贵，共成枯骨两如何。
　　泰山不要欺毫末，颜子无心羡老彭。松树千年终是朽，
　　槿花一日自为荣。何须恋世常忧死，亦莫嫌身漫厌生。
　　生去死来都是幻，幻人哀乐系何情。
　　◎卷.81【岁暮道情二首】白居易
　　壮日苦曾惊岁月，长年都不惜光阴。
　　为学空门平等法，先齐老少死生心。
　　半故青衫半白头，雪风吹面上江楼。
　　禅功自见无人觉，合是愁时亦不愁。
　　◎卷.82【读李杜诗集，因题卷后】白居易
　　翰林江左日，员外剑南时。不得高官职，仍逢苦乱离。
　　暮年逋客恨，浮世谪仙悲。吟咏留千古，声名动四夷。
　　文场供秀句，乐府待新词。天意君须会，人间要好诗。
　　◎卷.83【强酒】白居易
　　若不坐禅销妄想，即须行醉放狂歌。
　　不然秋月春风夜，争那闲思往事何。
　　◎卷.84【独树浦雨夜寄李六郎中】白居易
　　忽忆两家同里巷，何曾一处不追随。闲游预算分朝日，
　　静语多同待漏时。花下放狂冲黑饮，灯前起坐彻明棋。
　　可知风雨孤舟夜，芦苇丛中作此诗。
　　◎卷.85【听崔七妓人筝】白居易
　　花脸云鬟坐玉楼，十三弦里一时愁。
　　凭君向道休弹去，白尽江州司马头。
　　◎卷.86【望江州】白居易
　　江回望见双华表，知是浔阳西郭门。
　　犹去孤舟三四里，水烟沙雨欲黄昏。
　　◎卷.87【初到江州】白居易
　　浔阳欲到思无穷，庾亮楼南湓口东。树木凋疏山雨后，
　　人家低湿水烟中。菰蒋喂马行无力，芦荻编房卧有风。
　　遥见朱轮来出郭，相迎劳动使君公。
　　◎卷.88【醉后题李、马二妓】白居易
　　行摇云髻花钿节，应似霓裳趁管弦。艳动舞裙浑是火，
　　愁凝歌黛欲生烟。有风纵道能回雪，无水何由忽吐莲。
　　疑是两般心未决，雨中神女月中仙。
　　◎卷.89【卢侍御小妓乞诗，座上留赠】白居易
　　郁金香汗裛歌巾，山石榴花染舞裙。好似文君还对酒，
　　胜于神女不归云。梦中那及觉时见，宋玉荆王应羡君。


第四百三十九卷
　　◎卷.1【东南行一百韵寄通州元九侍御澧州李十一舍人…窦七校书】白居易
　　南去经三楚，东来过五湖。山头看候馆，水面问征途。
　　地远穷江界，天低极海隅。飘零同落叶，浩荡似乘桴。
　　渐觉乡原异，深知土产殊。夷音语嘲哳，蛮态笑睢盱。
　　水市通闤闠，烟村混舳舻。吏征渔户税，人纳火田租。
　　亥日饶虾蟹，寅年足虎貙。成人男作丱，事鬼女为巫。
　　楼暗攒倡妇，堤长簇贩夫。夜船论铺赁，春酒断瓶酤。
　　见果皆卢橘，闻禽悉鹧鸪。山歌猿独叫，野哭鸟相呼。
　　岭徼云成栈，江郊水当郛。月移翘柱鹤，风泛飐樯乌。
　　鳌碍潮无信，蛟惊浪不虞。鼍鸣江擂鼓，蜃气海浮图。
　　树裂山魈穴，沙含水弩枢。喘牛犁紫芋，羸马放青菰。
　　绣面谁家婢，鸦头几岁奴。泥中采菱芡，烧后拾樵苏。
　　鼎腻愁烹鳖，盘腥厌脍鲈。钟仪徒恋楚，张翰浪思吴。
　　气序凉还热，光阴旦复晡。身方逐萍梗，年欲近桑榆。
　　渭北田园废，江西岁月徂。忆归恒惨淡，怀旧忽踟蹰。
　　自念咸秦客，尝为邹鲁儒。蕴藏经国术，轻弃度关繻。
　　赋力凌鹦鹉，词锋敌辘轳。战文重掉鞅，射策一弯弧。
　　崔杜鞭齐下，元韦辔并驱。名声逼扬马，交分过萧朱。
　　世务轻摩揣，周行窃觊觎。风云皆会合，雨露各沾濡。
　　共遇升平代，偏惭固陋躯。承明连夜直，建礼拂晨趋。
　　美服颁王府，珍羞降御厨。议高通白虎，谏切伏青蒲。
　　柏殿行陪宴，花楼走看酺。神旗张鸟兽，天籁动笙竽。
　　戈剑星芒耀，鱼龙电策驱。定场排越伎，促坐进吴歈。
　　缥缈疑仙乐，婵娟胜画图。歌鬟低翠羽，舞汗堕红珠。
　　别选闲游伴，潜招小饮徒。一杯愁已破，三醆气弥粗。
　　软美仇家酒，幽闲葛氏姝。十千方得斗，二八正当垆。
　　论笑杓胡律，谈怜巩嗫嚅。李酣犹短窦，庾醉更蔫迂。
　　鞍马呼教住，骰盘喝遣输。长驱波卷白，连掷采成卢。
　　筹并频逃席，觥严列置盂。满卮那可灌，颓玉不胜扶。
　　入视中枢草，归乘内厩驹。醉曾冲宰相，骄不揖金吾。
　　日近恩虽重，云高势却孤。翻身落霄汉，失脚倒泥涂。
　　博望移门籍，浔阳佐郡符。时情变寒暑，世利算锱铢。
　　即日辞双阙，明朝别九衢。播迁分郡国，次第出京都。
　　秦岭驰三驿，商山上二邘。岘阳亭寂寞，夏口路崎岖。
　　大道全生棘，中丁尽执殳。江关未撤警，淮寇尚稽诛。
　　林对东西寺，山分大小姑。庐峰莲刻削，湓浦带萦纡。
　　九派吞青草，孤城覆绿芜。黄昏钟寂寂，清晓角呜呜。
　　春色辞门柳，秋声到井梧。残芳悲鶗鴂，暮节感茱萸。
　　蕊坼金英菊，花飘雪片芦。波红日斜没，沙白月平铺。
　　几见林抽笋，频惊燕引雏。岁华何倏忽，年少不须臾。
　　眇默思千古，苍茫想八区。孔穷缘底事，颜夭有何辜。
　　龙智犹经醢，龟灵未免刳。穷通应已定，圣哲不能逾。
　　况我身谋拙，逢他厄运拘。漂流随大海，锤锻任洪炉。
　　险阻尝之矣，栖迟命也夫。沉冥消意气，穷饿耗肌肤。
　　防瘴和残药，迎寒补旧襦。书床鸣蟋蟀，琴匣网蜘蛛。
　　贫室如悬磬，端忧剧守株。时遭人指点，数被鬼揶揄。
　　兀兀都疑梦，昏昏半是愚。女惊朝不起，妻怪夜长吁。
　　万里抛朋侣，三年隔友于。自然悲聚散，不是恨荣枯。
　　去夏微之疟，今春席八殂。天涯书达否，泉下哭知无。
　　谩写诗盈卷，空盛酒满壶。只添新怅望，岂复旧欢娱。
　　壮志因愁减，衰容与病俱。相逢应不识，满颔白髭须。
　　◎卷.2【谪居】白居易
　　面瘦头斑四十四，远谪江州为郡吏。逢时弃置从不才，
　　未老衰羸为何事。火烧寒涧松为烬，霜降春林花委地。
　　遭时荣悴一时间，岂是昭昭上天意。
　　◎卷.3【初到江州寄翰林张、李、杜三学士】白居易
　　早攀霄汉上天衢，晚落风波委世途。雨露施恩无厚薄，
　　蓬蒿随分有荣枯。伤禽侧翅惊弓箭，老妇低颜事舅姑。
　　碧落三仙曾识面，年深记得姓名无。
　　◎卷.4【庾楼晓望】白居易
　　独凭朱槛立凌晨，山色初明水色新。竹雾晓笼衔岭月，
　　蘋风暖送过江春。子城阴处犹残雪，衙鼓声前未有尘。
　　三百年来庾楼上，曾经多少望乡人。
　　◎卷.5【宿西林寺】白居易
　　木落天晴山翠开，爱山骑马入山来。
　　心知不及柴桑令，一宿西林便却回。
　　◎卷.6【江楼宴别】白居易
　　楼中别曲催离酌，灯下红裙间绿袍。缥缈楚风罗绮薄，
　　铮鏦越调管弦高。寒流带月澄如镜，夕吹和霜利似刀。
　　尊酒未空欢未尽，舞腰歌袖莫辞劳。
　　◎卷.7【题山石榴花】白居易
　　一丛千朵压阑干，翦碎红绡却作团。风袅舞腰香不尽，
　　露销妆脸泪新干。蔷薇带刺攀应懒，菡萏生泥玩亦难。
　　争及此花檐户下，任人采弄尽人看。
　　◎卷.8【代春赠】白居易
　　山吐晴岚水放光，辛夷花白柳梢黄。
　　但知莫作江西意，风景何曾异帝乡。
　　◎卷.9【答春】白居易
　　草烟低重水花明，从道风光似帝京。
　　其奈山猿江上叫，故乡无此断肠声。
　　◎卷.10【樱桃花下叹白发】白居易
　　逐处花皆好，随年貌自衰。红樱满眼日，白发半头时。
　　倚树无言久，攀条欲放迟。临风两堪叹，如雪复如丝。
　　◎卷.11【惜落花，赠崔二十四】白居易
　　漠漠纷纷不奈何，狂风急雨两相和。
　　晚来怅望君知否，枝上稀疏地上多。
　　◎卷.12【移山樱桃】白居易
　　亦知官舍非吾宅，且劚山樱满院栽。
　　上佐近来多五考，少应四度见花开。
　　◎卷.13【官舍闲题】白居易
　　职散优闲地，身慵老大时。送春唯有酒，销日不过棋。
　　禄米獐牙稻，园蔬鸭脚葵。饱餐仍晏起，馀暇弄龟儿。
　　◎卷.14【晚春登大云寺南楼，赠常禅师】白居易
　　花尽头新白，登楼意若何。岁时春日少，世界苦人多。
　　愁醉非因酒，悲吟不是歌。求师治此病，唯劝读楞伽。
　　◎卷.15【北楼送客归上都】白居易
　　凭高眺远一凄凄，却下朱阑即解携。京路人归天直北，
　　江楼客散日平西。长津欲度回渡尾，残酒重倾簇马蹄。
　　不独别君须强饮，穷愁自要醉如泥。
　　◎卷.16【北亭招客】白居易
　　疏散郡丞同野客，幽闲官舍抵山家。春风北户千茎竹，
　　晚日东园一树花。小醆吹醅尝冷酒，深炉敲火炙新茶。
　　能来尽日观棋否，太守知慵放晚衙。
　　◎卷.17【宿西林寺，早赴东林满上人之会因寄崔二十二员外】白居易
　　谪辞魏阙鹓鸾隔，老入庐山麋鹿随。薄暮萧条投寺宿，
　　凌晨清净与僧期。双林我起闻钟后，只日君趋入阁时。
　　鹏鷃高低分皆定，莫劳心力远相思。
　　◎卷.18【游宝称寺】白居易
　　竹寺初晴日，花塘欲晓春。野猿疑弄客，山鸟似呼人。
　　酒嫩倾金液，茶新碾玉尘。可怜幽静地，堪寄老慵身。
　　◎卷.19【早春闻提壶鸟，因题邻家】白居易
　　厌听秋猿催下泪，喜闻春鸟劝提壶。谁家红树先花发，
　　何处青楼有酒酤。进士粗豪寻静尽，拾遗风采近都无。
　　欲期明日东邻醉，变作腾腾一俗夫。
　　◎卷.20【见紫薇花忆微之】白居易
　　一丛暗淡将何比，浅碧笼裙衬紫巾。
　　除却微之见应爱，人间少有别花人。
　　◎卷.21【蔷薇花一丛独死，不知其故，因有是篇】白居易
　　柯条未尝损，根蕟不曾移。同类今齐茂，孤芳忽独萎。
　　仍怜委地日，正是带花时。碎碧初凋叶，燋红尚恋枝。
　　乾坤无厚薄，草木自荣衰。欲问因何事，春风亦不知。
　　◎卷.22【湖亭望水】白居易
　　久雨南湖涨，新晴北客过。日沉红有影，风定绿无波。
　　岸没闾阎少，滩平船舫多。可怜心赏处，其奈独游何。
　　◎卷.23【闲游】白居易
　　外事因慵废，中怀与静期。寻泉上山远，看笋出林迟。
　　白石磨樵斧，青竿理钓丝。澄清深浅好，最爱夕阳时。
　　◎卷.24【忆微之伤仲远（李三仲远去年春丧）】白居易
　　幽独辞群久，漂流去国赊。只将琴作伴，唯以酒为家。
　　感逝因看水，伤离为见花。李三埋地底，元九谪天涯。
　　举眼青云远，回头白日斜。可能胜贾谊，犹自滞长沙。
　　◎卷.25【过郑处士】白居易
　　闻道移居村坞间，竹林多处独开关。
　　故来不是求他事，暂借南亭一望山。
　　◎卷.26【霖雨苦多，江湖暴涨，块然独望，因题北亭】白居易
　　自作浔阳客，无如苦雨何。阴昏晴日少，闲闷睡时多。
　　湖阔将天合，云低与水和。篱根舟子语，巷口钓人歌。
　　雾岛沉黄气，风帆蹙白波。门前车马道，一宿变江河。
　　◎卷.27【春末夏初闲游江郭二首】白居易
　　闲出乘轻屐，徐行蹋软沙。观鱼傍湓浦，看竹入杨家。
　　林迸穿篱笋，藤飘落水花。雨埋钓舟小，风飏酒旗斜。
　　嫩剥青菱角，浓煎白茗芽。淹留不知夕，城树欲栖鸦。
　　柳影繁初合，莺声涩渐稀。早梅迎夏结，残絮送春飞。
　　西日韶光尽，南风暑气微。展张新小簟，熨帖旧生衣。
　　绿蚁杯香嫩，红丝脍缕肥。故园无此味，何必苦思归。
　　◎卷.28【红藤杖（杖出南蛮）】白居易
　　南诏红藤杖，西江白首人。时时携步月，处处把寻春。
　　劲健孤茎直，疏圆六节匀。火山生处远，泸水洗来新。
　　粗细才盈手，高低仅过身。天边望乡客，何日拄归秦。
　　◎卷.29【风雨中寻李十一，因题船上】白居易
　　匹马来郊外，扁舟在水滨。可怜冲雨客，来访阻风人。
　　小榼酤清醑，行厨煮白鳞。停杯看柳色，各忆故园春。
　　◎卷.30【题庐山山下汤泉】白居易
　　一眼汤泉流向东，浸泥浇草暖无功。
　　骊山温水因何事，流入金铺玉甃中。
　　◎卷.31【寄蕲州簟与元九，因题六韵（时元九鳏居）】白居易
　　笛竹出蕲春，霜刀劈翠筠。织成双锁簟，寄与独眠人。
　　卷作筒中信，舒为席上珍。滑如铺薤叶，冷似卧龙鳞。
　　清润宜乘露，鲜华不受尘。通州炎瘴地，此物最关身。
　　◎卷.32【秋热】白居易
　　西江风候接南威，暑气常多秋气微。
　　犹道江州最凉冷，至今九月著生衣。
　　◎卷.33【题元八溪居】白居易
　　溪岚漠漠树重重，水槛山窗次第逢。晚叶尚开红踯躅，
　　秋芳初结白芙蓉。声来枕上千年鹤，影落杯中五老峰。
　　更愧殷勤留客意，鱼鲜饭细酒香浓。
　　◎卷.34【晚出西郊】白居易
　　散吏闲如客，贫州冷似村。早凉湖北岸，残照郭西门。
　　懒镊从须白，休治任眼昏。老来何所用，少兴不多言。
　　◎卷.35【阶下莲】白居易
　　叶展影翻当砌月，花开香散入帘风。
　　不如种在天池上，犹胜生于野水中。
　　◎卷.36【端居咏怀】白居易
　　贾生俟罪心相似，张翰思归事不如。斜日早知惊鵩鸟，
　　秋风悔不忆鲈鱼。胸襟曾贮匡时策，怀袖犹残谏猎书。
　　从此万缘都摆落，欲携妻子买山居。
　　◎卷.37【夜宿江浦，闻元八改官，因寄此什】白居易
　　君游丹陛已三迁，我泛沧浪欲二年。剑珮晓趋双凤阙，
　　烟波夜宿一渔船。交亲尽在青云上，乡国遥抛白日边。
　　若报生涯应笑杀，结茅栽芋种畬田。
　　◎卷.38【百花亭】白居易
　　朱槛在空虚，凉风八月初。山形如岘首，江色似桐庐。
　　佛寺乘船入，人家枕水居。高亭仍有月，今夜宿何如。
　　◎卷.39【江楼早秋】白居易
　　南国虽多热，秋来亦不迟。湖光朝霁后，竹气晚凉时。
　　楼阁宜佳客，江山入好诗。清风水蘋叶，白露木兰枝。
　　欲作云泉计，须营伏腊资。匡庐一步地，官满更何之。
　　◎卷.40【送客之湖南】白居易
　　年年渐见南方物，事事堪伤北客情。山鬼趫跳唯一足，
　　峡猿哀怨过三声。帆开青草湖中去，衣湿黄梅雨里行。
　　别后双鱼难定寄，近来潮不到湓城。
　　◎卷.41【百花亭晚望夜归】白居易
　　百花亭上晚裴回，云影阴晴掩复开。日色悠扬映山尽，
　　雨声萧飒渡江来。鬓毛遇病双如雪，心绪逢秋一似灰。
　　向夜欲归愁未了，满湖明月小船回。
　　◎卷.42【西楼】白居易
　　小郡大江边，危楼夕照前。青芜卑湿地，白露泬寥天。
　　乡国此时阻，家书何处传。仍闻陈蔡戍，转战已三年。
　　◎卷.43【寻李道士山居，兼呈元明府】白居易
　　尽日行还歇，迟迟独上山。攀藤老筋力，照水病容颜。
　　陶巷招居住，茅家许往还。饱谙荣辱事，无意恋人间。
　　◎卷.44【四十五】白居易
　　行年四十五，两鬓半苍苍。清瘦诗成癖，粗豪酒放狂。
　　老来尤委命，安处即为乡。或拟庐山下，来春结草堂。
　　◎卷.45【寄李相公、崔侍郎、钱舍人】白居易
　　曾陪鹤驭两三仙，亲侍龙舆四五年。天上欢华春有限，
　　世间漂泊海无边。荣枯事过都成梦，忧喜心忘便是禅。
　　官满更归何处去，香炉峰在宅门前。
　　◎卷.46【厅前桂】白居易
　　天台岭上凌霜树，司马厅前委地丛。
　　一种不生明月里，山中犹校胜尘中。
　　◎卷.47【寻王道士药堂，因有题赠】白居易
　　行行觅路缘松峤，步步寻花到杏坛。白石先生小有洞，
　　黄芽姹女大还丹。常悲东郭千家冢，欲乞西山五色丸。
　　但恐长生须有籍，仙台试为检名看。
　　◎卷.48【秋晚】白居易
　　篱菊花稀砌桐落，树阴离离日色薄。单幕疏帘贫寂寞，
　　凉风冷露秋萧索。光阴流转忽已晚，颜色凋残不如昨。
　　莱妻卧病月明时，不捣寒衣空捣药。
　　◎卷.49【南浦岁暮对酒，送王十五归京】白居易
　　腊后冰生覆湓水，夜来云暗失庐山。风飘细雪落如米，
　　索索萧萧芦苇间。此地二年留我住，今朝一酌送君还。
　　相看渐老无过醉，聚散穷通总是闲。
　　◎卷.50【除夜】白居易
　　薄晚支颐坐，中宵枕臂眠。一从身去国，再见日周天。
　　老度江南岁，春抛渭北田。浔阳来早晚，明日是三年。
　　◎卷.51【闻李十一出牧澧州，崔二十二出牧果州，因寄绝句】白居易
　　平生相见即眉开，静念无如李与崔。
　　各是天涯为刺史，缘何不觅九江来。
　　◎卷.52【元和十二年淮寇未平诏停岁仗愤然有感率尔成章】白居易
　　闻停岁仗轸皇情，应为淮西寇未平。不分气从歌里发，
　　无明心向酒中生。愚计忽思飞短檄，狂心便欲请长缨。
　　从来妄动多如此，自笑何曾得事成。
　　◎卷.53【庾楼新岁】白居易
　　岁时销旅貌，风景触乡愁。牢落江湖意，新年上庾楼。
　　◎卷.54【上香炉峰】白居易
　　倚石攀萝歇病身，青筇竹杖白纱巾。
　　他时画出庐山障，便是香炉峰上人。
　　◎卷.55【忆微之】白居易
　　与君何日出屯蒙，鱼恋江湖鸟厌笼。分手各抛沧海畔，
　　折腰俱老绿衫中。三年隔阔音尘断，两地飘零气味同。
　　又被新年劝相忆，柳条黄软欲春风。
　　◎卷.56【雨夜赠元十八】白居易
　　卑湿沙头宅，连阴雨夜天。共听檐溜滴，心事两悠然。
　　把酒循环饮，移床曲尺眠。莫言非故旧，相识已三年。
　　◎卷.57【寒食江畔】白居易
　　草香沙暖水云晴，风景令人忆帝京。还似往年春气味，
　　不宜今日病心情。闻莺树下沈吟立，信马江头取次行。
　　忽见紫桐花怅望，下邽明日是清明。
　　◎卷.58【三月三日登庾楼寄庾三十二】白居易
　　三日欢游辞曲水，二年愁卧在长沙。
　　每登高处长相忆，何况兹楼属庾家。
　　◎卷.59【闻李六景俭自河东令授唐邓行军司马，以诗贺之】白居易
　　谁能淮上静风波，闻道河东应此科。不独文词供奏记，
　　定将谈笑解兵戈。泥埋剑戟终难久，水借蛟龙可在多。
　　四十著绯军司马，男儿官职未蹉跎。
　　◎卷.60【石榴树（一作石楠树）】白居易
　　可怜颜色好阴凉，叶翦红笺花扑霜。伞盖低垂金翡翠，
　　熏笼乱搭绣衣裳。春芽细炷千灯焰，夏蕊浓焚百和香。
　　见说上林无此树，只教桃柳占年芳。
　　◎卷.61【大林寺桃花】白居易
　　人间四月芳菲尽，山寺桃花始盛开。
　　长恨春归无觅处，不知转入此中来。
　　◎卷.62【咏怀】白居易
　　自从委顺任浮沈，渐觉年多功用深。面上减除忧喜色，
　　胸中消尽是非心。妻儿不问唯耽酒，冠盖皆慵只抱琴。
　　长笑灵均不知命，江蓠丛畔苦悲吟。
　　◎卷.63【早发楚城驿】白居易
　　雨过尘埃灭，沿江道径平。月乘残夜出，人趁早凉行。
　　寂历闲吟动，冥濛暗思生。荷塘翻露气，稻垄泻泉声。
　　宿犬闻铃起，栖禽见火惊。曨曨烟树色，十里始天明。
　　◎卷.64【箬岘东池】白居易
　　箬岘亭东有小池，早荷新荇绿参差。
　　中宵把火行人发，惊起双栖白鹭鸶。
　　◎卷.65【建昌江】白居易
　　建昌江水县门前，立马教人唤渡船。
　　忽似往年归蔡渡，草风沙雨渭河边。
　　◎卷.66【哭从弟】白居易
　　伤心一尉便终身，叔母年高新妇贫。
　　一片绿衫消不得，腰金拖紫是何人。
　　◎卷.67【香炉峰下新卜山居，草堂初成，偶题东壁】白居易
　　五架三间新草堂，石阶桂柱竹编墙。南檐纳日冬天暖，
　　北户迎风夏月凉。洒砌飞泉才有点，拂窗斜竹不成行。
　　来春更葺东厢屋，纸阁芦帘著孟光。
　　◎卷.68【重题】白居易
　　喜入山林初息影，厌趋朝市久劳生。早年薄有烟霞志，
　　岁晚深谙世俗情。已许虎溪云里卧，不争龙尾道前行。
　　从兹耳界应清净，免见啾啾毁誉声。
　　长松树下小溪头，班鹿胎巾白布裘。药圃茶园为产业，
　　野麋林鹤是交游。云生涧户衣裳润，岚隐山厨火烛幽。
　　最爱一泉新引得，清泠屈曲绕阶流。
　　日高睡足犹慵起，小阁重衾不怕寒。遗爱寺钟欹枕听，
　　香炉峰雪拨帘看。匡庐便是逃名地，司马仍为送老官。
　　心泰身宁是归处，故乡何独在长安。
　　宦途自此心长别，世事从今口不言。岂止形骸同土木，
　　兼将寿夭任乾坤。胸中壮气犹须遣，身外浮荣何足论。
　　还有一条遗恨事，高家门馆未酬恩。
　　◎卷.69【山中问月】白居易
　　为问长安月，谁教不相离。昔随飞盖处，今照入山时。
　　借助秋怀旷，留连夜卧迟。如归旧乡国，似对好亲知。
　　松下行为伴，溪头坐有期。千岩将万壑，无处不相随。
　　◎卷.70【正月十五日夜东林寺学禅偶怀蓝田杨主簿因呈智禅师】白居易
　　新年三五东林夕，星汉迢迢钟梵迟。花县当君行乐夜，
　　松房是我坐禅时。忽看月满还相忆，始叹春来自不知。
　　不觉定中微念起，明朝更问雁门师。
　　◎卷.71【临水坐】白居易
　　昔为东掖垣中客，今作西方社内人。
　　手把杨枝临水坐，闲思往事似前身。
　　◎卷.72【山居】白居易
　　山斋方独往，尘事莫相仍。蓝舆辞鞍马，缁徒换友朋。
　　朝餐唯药菜，夜伴只纱灯。除却青衫在，其馀便是僧。
　　◎卷.73【遗爱寺】白居易
　　弄日临溪坐，寻花绕寺行。时时闻鸟语，处处是泉声。
　　◎卷.74【山中与元九书，因题书后】白居易
　　忆昔封书与君夜，金銮殿后欲明天。今夜封书在何处，
　　庐山庵里晚灯前。笼鸟槛猿俱未死，人间相见是何年。
　　◎卷.75【黄石岩下作】白居易
　　久别鹓鸾侣，深随鸟兽群。教他远亲故，何处觅知闻。
　　昔日青云意，今移向白云。
　　◎卷.76【戏赠李十三判官】白居易
　　垂鞭相送醉醺醺，遥见庐山指似君。
　　想君初觉从军乐，未爱香炉峰上云。
　　◎卷.77【醉中戏赠郑使君（时使君先归，留妓乐重饮）】白居易
　　密座移红毯，酡颜照渌杯。双娥留且住，五马任先回。
　　醉耳歌催醒，愁眉笑引开。平生少年兴，临老暂重来。
　　◎卷.78【江亭夕望】白居易
　　凭高望远思悠哉，晚上江亭夜未回。日欲没时红浪沸，
　　月初生处白烟开。辞枝雪蕊将春去，满镊霜毛送老来。
　　争敢三年作归计，心知不及贾生才。
　　◎卷.79【酬元员外三月三十日慈恩寺相忆见寄】白居易
　　怅望慈恩三月尽，紫桐花落鸟关关。诚知曲水春相忆，
　　其奈长沙老未还。赤岭猿声催白首，黄茅瘴色换朱颜。
　　谁言南国无霜雪，尽在愁人鬓发间。
　　◎卷.80【偶然二首】白居易
　　楚怀邪乱灵均直，放弃合宜何恻恻。汉文明圣贾生贤，
　　谪向长沙堪叹息。人事多端何足怪，天文至信犹差忒。
　　月离于毕合滂沱，有时不雨何能测。
　　火发城头鱼水里，救火竭池鱼失水。乖龙藏在牛领中，
　　雷击龙来牛枉死。人道蓍神龟骨灵，试卜鱼牛那至此。
　　六十四卦七十钻，毕竟不能知所以。
　　◎卷.81【中秋月】白居易
　　万里清光不可思，添愁益恨绕天涯，谁人陇外久征戍，
　　何处庭前新别离。失宠故姬归院夜，没蕃老将上楼时。
　　照他几许人肠断，玉兔银蟾远不知。
　　◎卷.82【谢李六郎中寄新蜀茶】白居易
　　故情周匝向交亲，新茗分张及病身。红纸一封书后信，
　　绿芽十片火前春。汤添勺水煎鱼眼，末下刀圭搅麹尘。
　　不寄他人先寄我，应缘我是别茶人。
　　◎卷.83【携诸山客同上香炉峰遇雨而还沾濡狼藉互相笑谑题此解嘲】白居易
　　萧洒登山去，龙钟遇雨回。磴危攀薜荔，石滑践莓苔。
　　袜污君相谑，鞋穿我自咍。莫欺泥土脚，曾蹋玉阶来。
　　◎卷.84【彭蠡湖晚归】白居易
　　彭蠡湖天晚，桃花水气春。鸟飞千白点，日没半红轮。
　　何必为迁客，无劳是病身。何来临此望，少有不愁人。
　　◎卷.85【酬赠李炼师见招】白居易
　　几年司谏直承明，今日求真礼上清。曾犯龙鳞容不死，
　　欲骑鹤背觅长生。刘纲有妇仙同得，伯道无儿累更轻。
　　若许移家相近住，便驱鸡犬上层城。
　　◎卷.86【西河雨夜送客】白居易
　　云黑雨翛翛，江昏水暗流。有风催解缆，无月伴登楼。
　　酒罢无多兴，帆开不少留。唯看一点火，遥认是行舟。
　　◎卷.87【登西楼忆行简】白居易
　　每因楼上西南望，始觉人间道路长。碍日暮山青蔟蔟，
　　漫天秋水白茫茫。风波不见三年面，书信难传万里肠。
　　早晚东归来下峡，稳乘船舫过瞿唐。
　　◎卷.88【罗子】白居易
　　有女名罗子，生来才两春。我今年已长，日夜二毛新。
　　顾念娇啼面，思量老病身。直应头似雪，始得见成人。
　　◎卷.89【读僧灵彻诗】白居易
　　东林寺里西廊下，石片镌题数首诗。
　　言句怪来还校别，看名知是老汤师。
　　◎卷.90【听李士良琵琶（人各赋二十八字）】白居易
　　声似胡儿弹舌语，愁如塞月恨边云。
　　闲人暂听犹眉敛，可使和蕃公主闻。
　　◎卷.91【昭君怨】白居易
　　明妃风貌最娉婷，合在椒房应四星。只得当年备宫掖，
　　何曾专夜奉帏屏。见疏从道迷图画，知屈那教配虏庭。
　　自是君恩薄如纸，不须一向恨丹青。
　　◎卷.92【闲吟】白居易
　　自从苦学空门法，销尽平生种种心。
　　唯有诗魔降未得，每逢风月一闲吟。
　　◎卷.93【戏问山石榴】白居易
　　小树山榴近砌栽，半含红萼带花来。
　　争知司马夫人妒，移到庭前便不开。
　　◎卷.94【编集拙诗成一十五卷因题卷末戏赠元九、李二十】白居易
　　一篇长恨有风情，十首秦吟近正声。每被老元偷格律，
　　苦教短李伏歌行。世间富贵应无分，身后文章合有名。
　　莫怪气粗言语大，新排十五卷诗成。
　　◎卷.95【湖上闲望】白居易
　　藤花浪拂紫茸条，菰叶风翻绿剪刀。
　　闲弄水芳生楚思，时时合眼咏离骚。


第四百四十卷
　　◎卷.1【江南谪居十韵】白居易
　　自哂沉冥客，曾为献纳臣。壮心徒许国，薄命不如人。
　　才展凌云翅，俄成失水鳞。葵枯犹向日，蓬断即辞春。
　　泽畔长愁地，天边欲老身。萧条残活计，冷落旧交亲。
　　草合门无径，烟消甑有尘。忧方知酒圣，贫始觉钱神。
　　虎尾难容足，羊肠易覆轮。行藏与通塞，一切任陶钧。
　　◎卷.2【江楼夜吟元九律诗，成三十韵】白居易
　　昨夜江楼上，吟君数十篇。词飘朱槛底，韵堕渌江前。
　　清楚音谐律，精微思入玄。收将白雪丽，夺尽碧云妍。
　　寸截金为句，双雕玉作联。八风凄间发，五彩烂相宣。
　　冰扣声声冷，珠排字字圆。文头交比绣，筋骨软于绵。
　　澒涌同波浪，铮鏦过管弦。醴泉流出地，钧乐下从天。
　　神鬼闻如泣，鱼龙听似禅。星回疑聚集，月落为留连。
　　雁感无鸣者，猿愁亦悄然。交流迁客泪，停住贾人船。
　　暗被歌姬乞，潜闻思妇传。斜行题粉壁，短卷写红笺。
　　肉味经时忘，头风当日痊。老张知定伏，短李爱应颠。
　　道屈才方振，身闲业始专。天教声烜赫，理合命迍邅。
　　顾我文章劣，知他气力全。工夫虽共到，巧拙尚相悬。
　　各有诗千首，俱抛海一边。白头吟处变，青眼望中穿。
　　酬答朝妨食，披寻夜废眠。老偿文债负，宿结字因缘。
　　每叹陈夫子，常嗟李谪仙。名高折人爵，思苦减天年。
　　不得当时遇，空令后代怜。相悲今若此，湓浦与通川。
　　◎卷.3【浔阳岁晚，寄元八郎中、庾三十二员外】白居易
　　阅水年将暮，烧金道未成。丹砂不肯死，白发自须生。
　　病肺惭杯满，衰颜忌镜明。春深旧乡梦，岁晚故交情。
　　一别浮云散，双瞻列宿荣。螭头阶下立，龙尾道前行。
　　封事频闻奏，除书数见名。虚怀事僚友，平步取公卿。
　　漏尽鸡人报，朝回幼女迎。可怜白司马，老大在湓城。
　　◎卷.4【元九以绿丝布白轻褣见寄制成衣服以诗报知】白居易
　　绿丝文布素轻褣，珍重京华手自封。贫友远劳君寄附，
　　病妻亲为我裁缝。袴花白似秋去薄，衫色青于春草浓。
　　欲著却休知不称，折腰无复旧形容。
　　◎卷.5【清明日送韦侍御贬虔州】白居易
　　寂寞清明日，萧条司马家。留饧和冷粥，出火煮新茶。
　　欲别能无酒，相留亦有花。南迁更何处，此地已天涯。
　　◎卷.6【九江春望】白居易
　　淼茫积水非吾土，飘泊浮萍自我身。身外信缘为活计，
　　眼前随事觅交亲。炉烟岂异终南色，湓草宁殊渭北春。
　　此地何妨便终老，譬如元是九江人。
　　◎卷.7【晚题东林寺双池】白居易
　　向晚双池好，初晴百物新。袅枝翻翠羽，溅水跃红鳞。
　　萍泛同游子，莲开当丽人。临流一惆怅，还忆曲江春。
　　◎卷.8【赠内子】白居易
　　白发长兴叹，青娥亦伴愁。寒衣补灯下，小女戏床头。
　　暗淡屏帏故，凄凉枕席秋。贫中有等级，犹胜嫁黔娄。
　　◎卷.9【送客春游岭南二十韵】白居易
　　已讶游何远，仍嗟别太频。离容君蹙促，赠语我殷勤。
　　迢递天南面，苍茫海北漘。诃陵国分界，交趾郡为邻。
　　蓊郁三光晦，温暾四气匀。阴晴变寒暑，昏晓错星辰。
　　瘴地难为老，蛮陬不易驯。土民稀白首，洞主尽黄巾。
　　战舰犹惊浪，戎车未息尘。红旗围卉服，紫绶裹文身。
　　面苦桄榔裛，浆酸橄榄新。牙樯迎海舶，铜鼓赛江神。
　　不冻贪泉暖，无霜毒草春。云烟蟒蛇气，刀剑鳄鱼鳞。
　　路足羁栖客，官多谪逐臣。天黄生飓母，雨黑长枫人。
　　回使先传语，征轩早返轮。须防杯里蛊，莫爱橐中珍。
　　北与南殊俗，身将货孰亲。尝闻君子诫，忧道不忧贫。
　　◎卷.10【自题】白居易
　　功名宿昔人多许，宠辱斯须自不知。一旦失恩先左降，
　　三年随例未量移。马头觅角生何日，石火敲光住几时。
　　前事是身俱若此，空门不去欲何之。
　　◎卷.11【自悲】白居易
　　火宅煎熬地，霜松摧折身。因知群动内，易死不过人。
　　◎卷.12【寻郭道士不遇】白居易
　　郡中乞假来相访，洞里朝元去不逢。看院只留双白鹤，
　　入门惟见一青松。药炉有火丹应伏，云碓无人水自舂。
　　欲问参同契中事，更期何日得从容。
　　◎卷.13【浔阳春三首（元和十二年作）·春生】白居易
　　春生何处暗周游，海角天涯遍始休。先遣和风报消息，
　　续教啼鸟说来由。展张草色长河畔，点缀花房小树头。
　　若到故园应觅我，为传沦落在江州。
　　◎卷.14【浔阳春三首·春来】白居易
　　春来触地故乡情，忽见风光忆两京。金谷踏花香骑入，
　　曲江碾草钿车行。谁家绿酒欢连夜，何处红楼睡失明。
　　独有不眠不醉客，经春冷坐古湓城。
　　◎卷.15【浔阳春三首·春去】白居易
　　一从泽畔为迁客，两度江头送暮春。白发更添今日鬓，
　　青衫不改去年身。百川未有回流水，一老终无却少人。
　　四十六时三月尽，送春争得不殷勤。
　　◎卷.16【梦微之（十二年八月二十日夜）】白居易
　　晨起临风一惆怅，通川湓水断相闻。
　　不知忆我因何事，昨夜三回梦见君。
　　◎卷.17【赠韦炼师】白居易
　　浔阳迁客为居士，身似浮云心似灰。上界女仙无嗜欲，
　　何因相顾两裴回。共疑过去人间世，曾作谁家夫妇来。
　　◎卷.18【问刘十九】白居易
　　绿蚁新醅酒，红泥小火垆。晚来天欲雪，能饮一杯无。
　　◎卷.19【得行简书，闻欲下峡，先以诗寄】白居易
　　朝来又得东川信，欲取春初发梓州。书报九江闻暂喜，
　　路经三峡想还愁。潇湘瘴雾加餐饭，滟滪惊波稳泊舟。
　　欲寄两行迎尔泪，长江不肯向西流。
　　◎卷.20【南湖早春】白居易
　　风回云断雨初晴，返照湖边暖复明。乱点碎红山杏发，
　　平铺新绿水蘋生。翅低白雁飞仍重，舌涩黄鹂语未成。
　　不道江南春不好，年年衰病减心情。
　　◎卷.21【元十八从事南海欲出庐山临别旧居有恋泉声之什…伸别情】白居易
　　贤侯辟士礼从容，莫恋泉声问所从。雨露初承黄纸诏，
　　烟霞欲别紫霄峰。伤弓未息新惊鸟，得水难留久卧龙。
　　我正退藏君变化，一杯可易得相逢。
　　◎卷.22【题韦家泉池】白居易
　　泉落青山出白云，萦村绕郭几家分。
　　自从引作池中水，深浅方圆一任君。
　　◎卷.23【醉中对红叶】白居易
　　临风杪秋树，对酒长年人。醉貌如霜叶，虽红不是春。
　　◎卷.24【遣怀】白居易
　　羲和走驭趁年光，不许人间日月长。遂使四时都似电，
　　争教两鬓不成霜。荣销枯去无非命，壮尽衰来亦是常。
　　已共身心要约定，穷通生死不惊忙。
　　◎卷.25【点额鱼】白居易
　　龙门点额意何如，红尾青鬐却返初。
　　见说在天行雨苦，为龙未必胜为鱼。
　　◎卷.26【闻龟儿咏诗】白居易
　　怜渠已解咏诗章，摇膝支颐学二郎。
　　莫学二郎吟太苦，才年四十鬓如霜。
　　◎卷.27【对酒】白居易
　　未济卦中休卜命，参同契里莫劳心。
　　无如饮此销愁物，一饷愁消直万金。
　　◎卷.28【东墙夜合树去秋为风雨所摧，今年花时，怅然有感】白居易
　　碧荑红缕今何在，风雨飘将去不回。
　　惆怅去年墙下地，今春唯有荠花开。
　　◎卷.29【病起】白居易
　　病不出门无限时，今朝强出与谁期。
　　经年不上江楼醉，劳动春风飏酒旗。
　　◎卷.30【梦亡友刘太白同游彰敬寺】白居易
　　三千里外卧江州，十五年前哭老刘。
　　昨夜梦中彰敬寺，死生魂魄暂同游。
　　◎卷.31【与果上人殁时题此诀别，兼简二林僧社】白居易
　　本结菩提香火社，为嫌烦恼电泡身。
　　不须惆怅从师去，先请西方作主人。
　　◎卷.32【赠写真者】白居易
　　子骋丹青日，予当丑老时。无劳役神思，更画病容仪。
　　迢递麒麟阁，图功未有期。区区尺素上，焉用写真为。
　　◎卷.33【刘十九同宿（时淮寇初破）】白居易
　　红旗破贼非吾事，黄纸除书无我名。
　　唯共嵩阳刘处士，围棋赌酒到天明。
　　◎卷.34【十二年冬江西温暖，喜元八寄金石棱到，因题此诗】白居易
　　今冬腊候不严凝，暖雾温风气上腾。山脚崦中才有雪，
　　江流慢处亦无冰。欲将何药防春瘴，只有元家金石棱。
　　◎卷.35【闲意】白居易
　　不争荣耀任沉沦，日与时疏共道亲。北省朋僚音信断，
　　东林长老往还频。病停夜食闲如社，慵拥朝裘暖似春。
　　渐老渐谙闲气味，终身不拟作忙人。
　　◎卷.36【送友人上峡赴东川辟命】白居易
　　见说瞿塘峡，斜衔滟滪根。难于寻鸟路，险过上龙门。
　　羊角风头急，桃花水色浑。山回若鳌转，舟入似鲸吞。
　　岸合愁天断，波跳恐地翻。怜君经此去，为感主人恩。
　　◎卷.37【夜送孟司功】白居易
　　浔阳白司马，夜送孟功曹。江暗管弦急，楼明灯火高。
　　湖波翻似箭，霜草杀如刀。且莫开征棹，阴风正怒号。
　　◎卷.38【衰病】白居易
　　老辞游冶寻花伴，病别荒狂旧酒徒。
　　更恐五年三岁后，些些谭笑亦应无。
　　◎卷.39【题诗屏风绝句】白居易
　　相忆采君诗作障，自书自勘不辞劳。
　　障成定被人争写，从此南中纸价高。
　　◎卷.40【答微之】白居易
　　君写我诗盈寺壁，我题君句满屏风。
　　与君相遇知何处，两叶浮萍大海中。
　　◎卷.41【偶宴有怀】白居易
　　遇兴寻文客，因欢命酒徒。春游忆亲故，夜会似京都。
　　诗思闲仍在，乡愁醉暂无。狂来欲起舞，惭见白髭须。
　　◎卷.42【山中酬江州崔使君见寄】白居易
　　眷眄情无恨，优容礼有馀。三年为郡吏，一半许山居。
　　酒熟心相待，诗来手自书。庾楼春好醉，明月且回车。
　　◎卷.43【山枇杷】白居易
　　深山老去惜年华，况对东溪野枇杷。火树风来翻绛焰，
　　琼枝日出晒红纱。回看桃李都无色，映得芙蓉不是花。
　　争奈结根深石底，无因移得到人家。
　　◎卷.44【闻李尚书拜相，因以长句寄贺微之】白居易
　　怜君不久在通川，知已新提造化权。夔契定求才济世，
　　张雷应辨气冲天。那知沦落天涯日，正是陶钧海内年。
　　肯向泥中抛折剑，不收重铸作龙泉。
　　◎卷.45【岁暮】白居易
　　穷阴急景坐相催，壮齿韶颜去不回。旧病重因年老发，
　　新愁多是夜长来。膏明自爇缘多事，雁默先烹为不才。
　　祸福细寻无会处，不如且进手中杯。
　　◎卷.46【雨中赴刘十九二林之期及到寺刘已先去因以四韵寄之】白居易
　　云中台殿泥中路，既阻同游懒却还。将谓独愁犹对雨，
　　不知多兴已寻山。才应行到千峰里，只校来迟半日间。
　　最惜杜鹃花烂漫，春风吹尽不同攀。
　　◎卷.47【蔷薇正开春酒初熟因招刘十九张大夫崔二十四同饮】白居易
　　瓮头竹叶经春熟，阶底蔷薇入夏开。似火浅深红压架，
　　如饧气味绿粘台。试将诗句相招去，倘有风情或可来。
　　明日早花应更好，心期同醉卯时杯。
　　◎卷.48【李白墓】白居易
　　采石江边李白坟，绕田无限草连云。可怜荒垄穷泉骨，
　　曾有惊天动地文。但是诗人多薄命，就中沦落不过君。
　　◎卷.49【对酒】白居易
　　漫把参同契，难烧伏火砂。有时成白首，无处问黄芽。
　　幻世如泡影，浮生抵眼花。唯将绿醅酒，且替紫河车。
　　◎卷.50【戏答诸少年】白居易
　　顾我长年头似雪，饶君壮岁气如云。
　　朱颜今日虽欺我，白发他时不放君。
　　◎卷.51【风雨晚泊】白居易
　　苦竹林边芦苇丛，停舟一望思无穷。青苔扑地连春雨，
　　白浪掀天尽日风。忽忽百年行欲半，茫茫万事坐成空。
　　此生飘荡何时定，一缕鸿毛天地中。
　　◎卷.52【题崔使君新楼】白居易
　　忧人何处可销忧，碧瓮红栏湓水头。
　　从此浔阳风月夜，崔公楼替庾公楼。
　　◎卷.53【山中戏问韦侍御】白居易
　　我抱栖云志，君怀济世才。常吟反招隐，那得入山来。
　　◎卷.54【赠昙禅师（梦中作）】白居易
　　五年不入慈恩寺，今日寻师始一来。
　　欲知火宅焚烧苦，方寸如今化作灰。
　　◎卷.55【寄微之】白居易
　　帝城行乐日纷纷，天畔穷愁我与君。秦女笑歌春不见，
　　巴猿啼哭夜常闻。何处琵琶弦似语，谁家呙堕髻如云。
　　人生多少欢娱事，那独千分无一分。
　　◎卷.56【醉吟二首】白居易
　　空王百法学未得，姹女丹砂烧即飞。
　　事事无成身老也，醉乡不去欲何归。
　　两鬓千茎新似雪，十分一醆欲如泥。
　　酒狂又引诗魔发，日午悲吟到日西。
　　◎卷.57【晓寝】白居易
　　转枕重安寝，回头一欠伸。纸窗明觉晓，布被暖知春。
　　莫强疏慵性，须安老大身。鸡鸣一觉睡，不博早朝人。
　　◎卷.58【答元八郎中、杨十二博士】白居易
　　身觉浮云无所著，心同止水有何情。但知潇洒疏朝市，
　　不要崎岖隐姓名。尽日观鱼临涧坐，有时随鹿上山行。
　　谁能抛得人间事，来共腾腾过此生。
　　◎卷.59【湖亭与行简宿】白居易
　　浔阳少有风情客，招宿湖亭尽却回。
　　水槛虚凉风月好，夜深谁共阿怜来。
　　◎卷.60【八月十五日夜湓亭望月】白居易
　　昔年八月十五夜，曲江池畔杏园边。今年八月十五夜，
　　湓浦沙头水馆前。西北望乡何处是，东南见月几回圆。
　　临风一叹无人会，今夜清光似往年。
　　◎卷.61【赠江客】白居易
　　江柳影寒新雨地，塞鸿声急欲霜天。
　　愁君独向沙头宿，水绕芦花月满船。
　　◎卷.62【残暑招客】白居易
　　云截山腰断，风驱雨脚回。早阴江上散，残热日中来。
　　却取生衣著，重拈竹簟开。谁能淘晚热，闲饮两三杯。
　　◎卷.63【浔阳秋怀，赠许明府】白居易
　　霜红二林叶，风白九江波。暝色投烟鸟，秋声带雨荷。
　　马闲无处出，门冷少人过。卤莽还乡梦，依稀望阙歌。
　　共思除醉外，无计奈愁何。试问陶家酒，新篘得几多。
　　◎卷.64【九日醉吟】白居易
　　有恨头还白，无情菊自黄。一为州司马，三见岁重阳。
　　剑匣尘埃满，笼禽日月长。身从渔父笑，门任雀罗张。
　　问疾因留客，听吟偶置觞。叹时论倚伏，怀旧数存亡。
　　奈老应无计，治愁或有方。无过学王绩，唯以醉为乡。
　　◎卷.65【问韦山人山甫】白居易
　　身名身事两蹉跎，试就先生问若何。
　　从此神仙学得否，白须虽有未为多。
　　◎卷.66【送萧炼师步虚词十首，卷后以二绝继之】白居易
　　欲上瀛州临别时，赠君十首步虚词。
　　天仙若爱应相问，可道江州司马诗。
　　花纸瑶缄松墨字，把将天上共谁开。
　　试呈王母如堪唱，发遣双成更取来。
　　◎卷.67【赠李兵马使】白居易
　　身得贰师馀气概，家藏都尉旧诗章。
　　江南别有楼船将，燕颔虬须不姓杨。
　　◎卷.68【题遗爱寺前溪松】白居易
　　偃亚长松树，侵临小石溪。静将流水对，高共远峰齐。
　　翠盖烟笼密，花幢雪压低。与僧清影坐，借鹤稳枝栖。
　　笔写形难似，琴偷韵易迷。暑天风槭槭，晴夜露凄凄。
　　独契依为舍，闲行绕作蹊。栋梁君莫采，留著伴幽栖。
　　◎卷.69【庐山草堂夜雨独宿寄牛二、李七、庾三十二员外】白居易
　　丹霄携手三君子，白发垂头一病翁。兰省花时锦帐下，
　　庐山雨夜草庵中。终身胶漆心应在，半路云泥迹不同。
　　唯有无生三昧观，荣枯一照两成空。
　　◎卷.70【闻杨十二新拜省郎，遥以诗贺】白居易
　　文昌新入有光辉，紫界宫墙白粉闱。晓日鸡人传漏箭，
　　春风侍女护朝衣。雪飘歌句高难和，鹤拂烟霄老惯飞。
　　官职声名俱入手，近来诗客似君稀。
　　◎卷.71【三月三日怀微之】白居易
　　良时光景长虚掷，壮岁风情已暗销。
　　忽忆同为校书日，每年同醉是今朝。
　　◎卷.72【赠韦八】白居易
　　辞君岁久见君初，白发惊嗟两有馀。容鬓别来今至此，
　　心情料取合何如。曾同曲水花亭醉，亦共华阳竹院居。
　　岂料天南相见夜，哀猿瘴雾宿匡庐。
　　◎卷.73【春江闲步，赠张山人】白居易
　　江景又妍和，牵愁发浩歌。晴沙金屑色，春水麹尘波。
　　红簇交枝杏，青含卷叶荷。藉莎怜软暖，憩树爱婆娑。
　　书信朝贤断，知音野老多。相逢不闲语，争奈日长何。
　　◎卷.74【春听琵琶，兼简长孙司户】白居易
　　四弦不似琵琶声，乱写真珠细撼铃。指底商风悲飒飒，
　　舌头胡语苦醒醒。如言都尉思京国，似诉明妃厌虏庭。
　　迁客共君想劝谏，春肠易断不须听。
　　◎卷.75【吴宫辞】白居易
　　一入吴王殿，无人睹翠娥。楼高时见舞，宫静夜闻歌。
　　半露胸如雪，斜回脸似波。妍媸各有分，谁敢妒恩多。
　　◎卷.76【送韦侍御量移金州司马（时予官独未出）】白居易
　　春欢雨露同沾泽，冬叹风霜独满衣。留滞多时如我少，
　　迁移好处似君稀。卧龙云到须先起，蛰燕雷惊尚未飞。
　　莫恨东西沟水别，沧溟长短拟同归。
　　◎卷.77【自到浔阳生三女子，因诠真理，用遣妄怀】白居易
　　宦途本自安身拙，世累由来向老多。远谪四年徒已矣，
　　晚生三女拟如何。预愁嫁娶真成患，细念因缘尽是魔。
　　赖学空王治苦法，须抛烦恼入头陀。
　　◎卷.78【江西裴常侍以优礼见待又蒙赠诗辄叙鄙诚用伸感谢】白居易
　　一从簪笏事金貂，每借温颜放折腰。长觉身轻离泥滓，
　　忽惊手重捧琼瑶。马因回顾虽增价，桐遇知音已半焦。
　　他日秉钧如见念，壮心直气未全销。
　　◎卷.79【自江州司马授忠州刺史，仰荷圣泽，聊书鄙诚】白居易
　　炎瘴抛身远，泥涂索脚难。网初鳞拨剌，笼久翅摧残。
　　雷电颁时令，阳和变岁寒。遗簪承旧念，剖竹授新官。
　　乡觉前程近，心随外事宽。生还应有分，西笑问长安。
　　◎卷.80【除忠州，寄谢崔相公】白居易
　　提拔出泥知力竭，吹嘘生翅见情深。剑锋缺折难冲斗，
　　桐尾烧焦岂望琴。感旧两行年老泪，酬恩一寸岁寒心。
　　忠州好恶何须问，鸟得辞笼不择林。
　　◎卷.81【初除官蒙裴常侍赠鹘衔瑞草绯袍鱼袋因谢惠贶兼抒离情】白居易
　　新授铜符未著绯，因君装束始光辉。惠深范叔绨袍赠，
　　荣过苏秦佩印归。鱼缀白金随步跃，鹘衔红绶绕身飞。
　　明朝恋别朱门泪，不敢多垂恐污衣。
　　◎卷.82【洪州逢熊孺登】白居易
　　靖安院里辛夷下，醉笑狂吟气最粗。
　　莫问别来多少苦，低头看取白髭须。
　　◎卷.83【初著刺史绯，答友人见赠】白居易
　　故人安慰善为辞，五十专城道未迟。徒使花袍红似火，
　　其如蓬鬓白成丝。且贪薄俸君应惜，不称衰容我自知。
　　银印可怜将底用，只堪归舍吓妻儿。
　　◎卷.84【又答贺客】白居易
　　银章暂假为专城，贺客来多懒起迎。
　　似挂绯衫衣架上，朽株枯竹有何荣。
　　◎卷.85【别草堂三绝句】白居易
　　正听山鸟向阳眠，黄纸除书落枕前。
　　为感君恩须暂起，炉峰不拟住多年。
　　久眠褐被为居士，忽挂绯袍作使君。
　　身出草堂心不出，庐山未要勒移文。
　　三间茅舍向山开，一带山泉绕舍回。
　　山色泉声莫惆怅，三年官满却归来。
　　◎卷.86【钟陵饯送】白居易
　　翠幕红筵高在云，歌钟一曲万家闻。
　　路人指点滕王阁，看送忠州白使君。
　　◎卷.87【浔阳宴别（此后忠州路上作）】白居易
　　鞍马军城外，笙歌祖帐前。乘潮发湓口，带雪别庐山。
　　暮景牵行色，春寒散醉颜。共嗟炎瘴地，尽室得生还。
　　◎卷.88【戏赠户部李巡官】白居易
　　好去民曹李判官，少贪公事且谋欢。
　　男儿未死争能料，莫作忠州刺史看。
　　◎卷.89【行次夏口，先寄李大夫】白居易
　　连山断处大江流，红旆逶迤镇上游。幕下翱翔秦御史，
　　军前奔走汉诸侯。曾陪剑履升鸾殿，欲谒旌幢入鹤楼。
　　假著绯袍君莫笑，恩深始得向忠州。
　　◎卷.90【重赠李大夫】白居易
　　早接清班登玉陛，同承别诏直金銮。凤巢阁上容身稳，
　　鹤锁笼中展翅难。流落多年应是命，量移远郡未成官。
　　惭君独不欺憔悴，犹作银台旧眼看。
　　◎卷.91【对镜吟】白居易
　　闲看明镜坐清晨，多病姿容半老身。谁论情性乖时事，
　　自想形骸非贵人。三殿失恩宜放弃，九宫推命合漂沦。
　　如今所得须甘分，腰佩银龟朱两轮。
　　◎卷.92【江州赴忠州，至江陵已来，舟中示舍弟五十韵】白居易
　　昔作咸秦客，常思江海行。今来仍尽室，此去又专城。
　　典午犹为幸，分忧固是荣。簈星州乘送，艛艓驿船迎。
　　共载皆妻子，同游即弟兄。宁辞浪迹远，且贵赏心并。
　　云展帆高挂，飙驰棹迅征。溯流从汉浦，循路转荆衡。
　　山逐时移色，江随地改名。风光近东早，水木向南清。
　　夏口烟孤起，湘川雨半晴。日煎红浪沸，月射白砂明。
　　北渚寒留雁，南枝暖待莺。骈朱桃露萼，点翠柳含萌。
　　亥市鱼盐聚，神林鼓笛鸣。壶浆椒叶气，歌曲竹枝声。
　　系缆怜沙静，垂纶爱岸平。水餐红粒稻，野茹紫花菁。
　　瓯泛茶如乳，台粘酒似饧。脍长抽锦缕，藕脆削琼英。
　　容易来千里，斯须进一程。未曾劳气力，渐觉有心情。
　　卧稳添春睡，行迟带酒酲。忽愁牵世网，便欲濯尘缨。
　　早接文场战，曾争翰苑盟。掉头称俊造，翘足取公卿。
　　且昧随时义，徒输报国诚。众排恩易失，偏压势先倾。
　　虎尾忧危切，鸿毛性命轻。烛蛾谁救活，蚕茧自缠萦。
　　敛手辞双阙，回眸望两京。长沙抛贾谊，漳浦卧刘桢。
　　鶗鴂鸣还歇，蟾蜍破又盈。年光同激箭，乡思极摇旌。
　　潦倒亲知笑，衰羸旧识惊。乌头因感白，鱼尾为劳赪。
　　剑学将何用，丹烧竟不成。孤舟萍一叶，双鬓雪千茎。
　　老见人情尽，闲思物理精。如汤探冷热，似博斗输赢。
　　险路应须避，迷途莫共争。此心知止足，何物要经营。
　　玉向泥中洁，松经雪后贞。无妨隐朝市，不必谢寰瀛。
　　但在前非悟，期无后患婴。多知非景福，少语是元亨。
　　晦即全身药，明为伐性兵。昏昏随世俗，蠢蠢学黎甿。
　　鸟以能言cm，龟缘入梦烹。知之一何晚，犹足保馀生。
　　◎卷.93【题岳阳楼】白居易
　　岳阳城下水漫漫，独上危楼倚曲栏。春岸绿时连梦泽，
　　夕波红处近长安。猿攀树立啼何苦，雁点湖飞渡亦难。
　　此地唯堪画图障，华堂张与贵人看。
　　◎卷.94【入峡次巴东】白居易
　　不知远郡何时到，犹喜全家此去同。万里王程三峡外，
　　百年生计一舟中。巫山暮足沾花雨，陇水春多逆浪风。
　　两片红旌数声鼓，使君艛艓上巴东。
　　◎卷.95【十年三月三十日别微之于沣上十四年…为他年会话张本也】白居易
　　沣水店头春尽日，送君上马谪通川。夷陵峡口明月夜，
　　此处逢君是偶然。一别五年方见面，相携三宿未回船。
　　坐从日暮唯长叹，语到天明竟未眠。齿发蹉跎将五十，
　　关河迢递过三千。生涯共寄沧江上，乡国俱抛白日边。
　　往事渺茫都似梦，旧游流落半归泉。醉悲洒泪春杯里，
　　吟苦支颐晓烛前。莫问龙钟恶官职，且听清脆好文篇。
　　别来只是成诗癖，老去何曾更酒颠。各限王程须去住，
　　重开离宴贵留连。黄牛渡北移征棹，白狗崖东卷别筵。
　　神女台云闲缭绕，使君滩水急潺湲，风凄暝色愁杨柳，
　　月吊宵声哭杜鹃。万丈赤幢潭底日，一条白练峡中天。
　　君还秦地辞炎徼，我向忠州入瘴烟。未死会应相见在，
　　又知何地复何年。
　　◎卷.96【题峡中石上】白居易
　　巫女庙花红似粉，昭君村柳翠于眉。
　　诚知老去风情少，见此争无一句诗。


第四百四十一卷
　　◎卷.1【夜入瞿唐峡】白居易
　　瞿唐天下险，夜上信难哉。岸似双屏合，天如匹帛开。
　　逆风惊浪起，拔zB暗船来。欲识愁多少，高于滟滪堆。
　　◎卷.15【初到忠州赠李六（一作李大夫）】白居易
　　好在天涯李使君，江头相见日黄昏。吏人生梗都如鹿，
　　市井疏芜只抵村。一只兰船当驿路，百层石磴上州门。
　　更无平地堪行处，虚受朱轮五马恩。
　　◎卷.16【郡斋暇日忆庐山草堂兼寄二林僧社三十韵多叙…出处之意】白居易
　　谏诤知无补，迁移分所当。不堪匡圣主，只合事空王。
　　龙象投新社，鹓鸾失故行。沉吟辞北阙，诱引向西方。
　　便住双林寺，仍开一草堂。平治行道路，安置坐禅床。
　　手版支为枕，头巾阁在墙。先生乌几舄，居士白衣裳。
　　竟岁何曾闷，终身不拟忙。灭除残梦想，换尽旧心肠。
　　世界多烦恼，形神久损伤。正从风鼓浪，转作日销霜。
　　吾道寻知止，君恩偶未忘。忽蒙颁凤诏，兼谢剖鱼章。
　　莲静方依水，葵枯重仰阳。三车犹夕会，五马已晨装。
　　去似寻前世，来如别故乡。眉低出鹫岭，脚重下蛇冈。
　　渐望庐山远，弥愁峡路长。香炉峰隐隐，巴字水茫茫。
　　瓢挂留庭树，经收在屋梁。春抛红药圃，夏忆白莲塘。
　　唯拟捐尘事，将何答宠光。有期追永远，无政继龚黄。
　　南国秋犹热，西斋夜暂凉。闲吟四句偈，静对一炉香。
　　身老同丘井，心空是道场。觅僧为去伴，留俸作归粮。
　　为报山中侣，凭看竹下房。会应归去在，松菊莫教荒。
　　◎卷.17【赠康叟】白居易
　　八十秦翁老不归，南宾太守乞寒衣。
　　再三怜汝非他意，天宝遗民见渐稀。
　　◎卷.18【鹦鹉】白居易
　　竟日语还默，中宵栖复惊。身囚缘彩翠，心苦为分明。
　　暮起归巢思，春多忆侣声。谁能拆笼破，从放快飞鸣。
　　◎卷.19【京使回，累得南省诸公书因以长句诗寄谢萧五刘二…员外】白居易
　　雪压泥埋未死身，每劳存问愧交亲。浮萍飘泊三千里，
　　列宿参差十五人。禁月落时君待漏，畬烟深处我行春。
　　瘴乡得老犹为幸，岂敢伤嗟白发新。
　　◎卷.20【东城春意】白居易
　　风软云不动，郡城东北隅。晚来春澹澹，天气似京都。
　　弦管随宜有，杯觞不道无。其如亲故远，无可共欢娱。
　　◎卷.21【木莲树生巴峡山谷间巴民亦呼为黄心树大者…题三绝句云】白居易
　　如折芙蓉栽旱地，似抛芍药挂高枝。
　　云埋水隔无人识，唯有南宾太守知。
　　红似燕支腻如粉，伤心好物不须臾。
　　山中风起无时节，明日重来得在无。
　　已愁花落荒岩底，复恨根生乱石间。
　　几度欲移移不得，天教抛掷在深山。
　　◎卷.22【种桃杏】白居易
　　无论海角与天涯，大抵心安即是家。路远谁能念乡曲，
　　年深兼欲忘京华。忠州且作三年计，种杏栽桃拟待花。
　　◎卷.23【新秋】白居易
　　二毛生镜日，一叶落庭时。老去争由我，愁来欲泥谁。
　　空销闲岁月，不见旧亲知。唯弄扶床女，时时强展眉。
　　◎卷.24【龙昌寺荷池】白居易
　　冷碧新秋水，残红半破莲。从来寥落意，不似此池边。
　　◎卷.25【听竹枝赠李侍御】白居易
　　巴童巫女竹枝歌，懊恼何人怨咽多。
　　暂听遣君犹怅望，长闻教我复如何。
　　◎卷.26【寄胡饼与杨万州】白居易
　　胡麻饼样学京都，面脆油香新出炉。
　　寄与饥馋杨大使，尝看得似辅兴无。
　　◎卷.27【感樱桃花，因招饮客】白居易
　　樱桃昨夜开如雪，鬓发今年白似霜。渐觉花前成老丑，
　　何曾酒后更颠狂。谁能闻此来相劝，共泥春风醉一场。
　　◎卷.28【东亭闲望】白居易
　　东亭尽日坐，谁伴寂寥身。绿桂为佳客，红蕉当美人。
　　笑言虽不接，情状似相亲。不作悠悠想，如何度晚春。
　　◎卷.29【画木莲花图寄元郎中】白居易
　　花房腻似红莲朵，艳色鲜如紫牡丹。
　　唯有诗人能解爱，丹青写出与君看。
　　◎卷.30【和李澧州题韦开州经藏诗】白居易
　　既悟莲花藏，须遗贝叶书。菩提无处所，文字本空虚。
　　观指非知月，忘筌是得鱼。闻君登彼岸，舍筏复何如。
　　◎卷.31【九日题涂溪】白居易
　　蕃草席铺枫叶岸，竹枝歌送菊花杯。
　　明年尚作南宾守，或可重阳更一来。
　　◎卷.32【即事寄微之】白居易
　　畬田涩米不耕锄，旱地荒园少菜蔬。想念土风今若此，
　　料看生计合何如。衣缝纰颣黄丝绢，饭下腥咸白小鱼。
　　饱暖饥寒何足道，此身长短是空虚。
　　◎卷.33【题郡中荔枝诗十八韵，兼寄万州杨八使君】白居易
　　奇果标南土，芳林对北堂。素华春漠漠，丹实夏煌煌。
　　叶捧低垂户，枝擎重压墙。始因风弄色，渐与日争光。
　　夕讶条悬火，朝惊树点妆。深于红踯躅，大校白槟榔。
　　星缀连心朵，珠排耀眼房。紫罗裁衬壳，白玉裹填瓤。
　　早岁曾闻说，今朝始摘尝。嚼疑天上味，嗅异世间香。
　　润胜莲生水，鲜逾橘得霜。燕支掌中颗，甘露舌头浆。
　　物少尤珍重，天高苦渺茫。已教生暑月，又使阻遐方。
　　粹液灵难驻，妍姿嫩易伤。近南光景热，向北道途长。
　　不得充王赋，无由寄帝乡。唯君堪掷赠，面白似潘郎。
　　◎卷.34【留北客】白居易
　　峡外相逢远，樽前一会难。即须分手别，且强展眉欢。
　　楚袖萧条舞，巴弦趣数弹。笙歌随分有，莫作帝乡看。
　　◎卷.35【重寄荔枝与杨使君，时闻杨使君欲种植故有落句之戏】白居易
　　摘来正带凌晨露，寄去须凭下水船。映我绯衫浑不见，
　　对公银印最相鲜。香连翠叶真堪画，红透青笼实可怜。
　　闻道万州方欲种，愁君得吃是何年。
　　◎卷.36【和万州杨使君四绝句·竞渡】白居易
　　竞渡相传为汨罗，不能止遏意无他。
　　自经放逐来憔悴，能校灵均死几多。
　　◎卷.37【和万州杨使君四绝句·江边草】白居易
　　闻君泽畔伤春草，忆在天门街里时。
　　漠漠凄凄愁满眼，就中惆怅是江蓠。
　　◎卷.38【和万州杨使君四绝句·嘉庆李】白居易
　　东都绿李万州栽，君手封题我手开。
　　把得欲尝先怅望，与渠同别故乡来。
　　◎卷.39【和万州杨使君四绝句·白槿花】白居易
　　秋蕣晚英无艳色，何因栽种在人家。
　　使君自别罗敷面，争解回头爱白花。
　　◎卷.40【和行简望郡南山】白居易
　　反照前山云树明，从君苦道似华清。
　　试听肠断巴猿叫，早晚骊山有此声。
　　◎卷.41【种荔枝】白居易
　　红颗珍珠诚可爱，白须太守亦何痴。
　　十年结子知谁在，自向庭中种荔枝。
　　◎卷.42【阴雨】白居易
　　岚雾今朝重，江山此地深。滩声秋更急，峡气晓多阴。
　　望阙云遮眼，思乡雨滴心。将何慰幽独，赖此北窗琴。
　　◎卷.43【送客归京】白居易
　　水陆四千里，何时归到秦。舟辞三峡雨，马入九衢尘。
　　有酒留行客，无书寄贵人。唯凭远传语，好在曲江春。
　　◎卷.44【送萧处士游黔南】白居易
　　能文好饮老萧郎，身似浮云鬓似霜。生计抛来诗是业，
　　家园忘却酒为乡。江从巴峡初成字，猿过巫阳始断肠。
　　不醉黔中争去得，磨围山月正苍苍。
　　◎卷.45【东楼醉】白居易
　　天涯深峡无人地，岁暮穷阴欲夜天。
　　不向东楼时一醉，如何拟过二三年。
　　◎卷.46【寄微之（时微之为虢州司马）】白居易
　　高天默默物茫茫，各有来由致损伤。鹦为能言长剪翅，
　　龟缘难死久支床。莫嫌冷落抛闲地，犹胜炎蒸卧瘴乡。
　　外物竟关身底事，谩排门戟系腰章。
　　◎卷.47【东楼招客夜饮】白居易
　　莫辞数数醉东楼，除醉无因破得愁。
　　唯有绿樽红烛下，暂时不似在忠州。
　　◎卷.48【醉后戏题】白居易
　　自知清冷似冬凌，每被人呼作律僧。
　　今夜酒醺罗绮暖，被君融尽玉壶冰。
　　◎卷.49【冬至夜】白居易
　　老去襟怀常濩落，病来须鬓转苍浪。心灰不及炉中火，
　　鬓雪多于砌下霜。三峡南宾城最远，一年冬至夜偏长。
　　今宵始觉房栊冷，坐索寒衣托孟光。
　　◎卷.50【竹枝词四首】白居易
　　瞿唐峡口水烟低，白帝城头月向西。
　　唱到竹枝声咽处，寒猿暗鸟一时啼。
　　竹枝苦怨怨何人，夜静山空歇又闻。
　　蛮儿巴女齐声唱，愁杀江楼病使君。
　　巴东船舫上巴西，波面风生雨脚齐。
　　水蓼冷花红簇簇，江蓠湿叶碧凄凄。
　　江畔谁人唱竹枝，前声断咽后声迟。
　　怪来调苦缘词苦，多是通州司马诗。
　　◎卷.51【酬严中丞晚眺黔江见寄】白居易
　　江水三回曲，愁人两地情。磨围山下色，明月峡中声。
　　晚后连天碧，秋来彻底清。临流有新恨，照见白须生。
　　◎卷.52【寄题杨万州四望楼】白居易
　　江上新楼名四望，东西南北水茫茫。
　　无由得与君携手，同凭栏干一望乡。
　　◎卷.53【答杨使君登楼见忆】白居易
　　忠万楼中南北望，南州烟水北州云。
　　两州何事偏相忆，各是笼禽作使君。
　　◎卷.54【除夜】白居易
　　岁暮纷多思，天涯渺未归。老添新甲子，病减旧容辉。
　　乡国仍留念，功名已息机。明朝四十九，应转悟前非。
　　◎卷.55【闻雷】白居易
　　瘴地风霜早，温天气候催。穷冬不见雪，正月已闻雷。
　　震蛰虫蛇出，惊枯草木开。空馀客方寸，依旧似寒灰。
　　◎卷.56【春至】白居易
　　若为南国春还至，争向东楼日又长。白片落梅浮涧水，
　　黄梢新柳出城墙。闲拈蕉叶题诗咏，闷取藤枝引酒尝。
　　乐事渐无身渐老，从今始拟负风光。
　　◎卷.57【感春】白居易
　　巫峡中心郡，巴城四面春。草青临水地，头白见花人。
　　忧喜皆心火，荣枯是眼尘。除非一杯酒，何物更关身。
　　◎卷.58【春江】白居易
　　炎凉昏晓苦推迁，不觉忠州已二年。闭阁只听朝暮鼓，
　　上楼空望往来船。莺声诱引来花下，草色句留坐水边。
　　唯有春江看未厌，萦砂绕石渌潺湲。
　　◎卷.59【题东楼前李使君所种樱桃花】白居易
　　身入青云无见日，手栽红树又逢春。
　　唯留花向楼前著，故故抛愁与后人。
　　◎卷.60【巴水】白居易
　　城下巴江水，春来似麹尘。软沙如渭曲，斜岸忆天津。
　　影蘸新黄柳，香浮小白蘋。临流搔首坐，惆怅为何人。
　　◎卷.61【野行】白居易
　　草润衫襟重，沙干屐齿轻。仰头听鸟立，信脚望花行。
　　暇日无公事，衰年有道情。浮生短于梦，梦里莫营营。
　　◎卷.62【送高侍御使回，因寄杨八】白居易
　　明月峡边逢制使，黄茅岸上是忠州。
　　到城莫说忠州恶，无益虚教杨八愁。
　　◎卷.63【奉酬李相公见示绝句（时初闻国丧）】白居易
　　碧油幢下捧新诗，荣贱虽殊共一悲。
　　涕泪满襟君莫怪，甘泉侍从最多时。
　　◎卷.64【喜山石榴花开（去年自庐山移来）】白居易
　　忠州州里今日花，庐山山头去时树。已怜根损斩新栽，
　　还喜花开依旧数。赤玉何人少琴轸，红缬谁家合罗袴。
　　但知烂熳恣情开，莫怕南宾桃李妒。
　　◎卷.65【戏赠萧处士、清禅师】白居易
　　三杯嵬峨忘机客，百衲头陀任运僧。
　　又有放慵巴郡守，不营一事共腾腾。
　　◎卷.66【钱虢州以三堂绝句见寄，因以本韵和之】白居易
　　同事空王岁月深，相思远寄定中吟。
　　遥知清净中和化，只用金刚三昧心。
　　◎卷.67【三月三日】白居易
　　暮春风景初三日，流世光阴半百年。
　　欲作闲游无好伴，半江惆怅却回船。
　　◎卷.68【寒食夜】白居易
　　四十九年身老日，一百五夜月明天。
　　抱膝思量何事在，痴男騃女唤秋千。
　　◎卷.69【代州民问】白居易
　　龙昌寺底开山路，巴子台前种柳林。
　　官职家乡都忘却，谁人会得使君心。
　　◎卷.70【答州民】白居易
　　宦情斗擞随尘去，乡思销磨逐日无。
　　唯拟腾腾作闲事，遮渠不道使君愚。
　　◎卷.71【荔枝楼对酒】白居易
　　荔枝新熟鸡冠色，烧酒初开琥珀香。
　　欲摘一枝倾一醆，西楼无客共谁尝。
　　◎卷.72【房家夜宴喜雪，戏赠主人】白居易
　　风头向夜利如刀，赖此温炉软锦袍。桑落气薰珠翠暖，
　　柘枝声引管弦高。酒钩送醆推莲子，烛泪粘盘垒蒲萄。
　　不醉遣侬争散得，门前雪片似鹅毛。
　　◎卷.73【醉后赠人】白居易
　　香球趁拍回环匼，花醆抛巡取次飞。
　　自入春来未同醉，那能夜去独先归。
　　◎卷.74【初除尚书郎，脱刺史绯】白居易
　　亲宾相贺问何如，服色恩光尽反初。头白喜抛黄草峡，
　　眼明惊拆紫泥书。便留朱绂还铃阁，却著青袍侍玉除。
　　无奈娇痴三岁女，绕腰啼哭觅金鱼。
　　◎卷.75【留题开元寺上方】白居易
　　东寺台阁好，上方风景清。数来犹未厌，长别岂无情。
　　恋水多临坐，辞花剩绕行。最怜新岸柳，手种未全成。
　　◎卷.76【别种东坡花树两绝】白居易
　　三年留滞在江城，草树禽鱼尽有情。
　　何处殷勤重回首，东坡桃李种新成。
　　花林好住莫憔悴，春至但知依旧春。
　　楼上明年新太守，不妨还是爱花人。
　　◎卷.77【别桥上竹】白居易
　　穿桥迸竹不依行，恐碍行人被损伤。
　　我去自惭遗爱少，不教君得似甘棠。
　　◎卷.78【发白狗峡，次黄牛峡登高寺，却望忠州】白居易
　　白狗次黄牛，滩如竹节稠。路穿天地险，人续古今愁。
　　忽见千花塔，因停一叶舟。畏途常迫促，静境暂淹留。
　　巴曲春全尽，巫阳雨半收。北归虽引领，南望亦回头。
　　昔去悲殊俗，今来念旧游。别僧山北寺，抛竹水西楼。
　　郡树花如雪，军厨酒似油。时时大开口，自笑忆忠州。
　　◎卷.79【棣华驿见杨八题梦兄弟诗】白居易
　　遥闻旅宿梦兄弟，应为邮亭名棣华。
　　名作棣华来早晚，自题诗后属杨家。
　　◎卷.80【商山路有感】白居易
　　万里路长在，六年身始归。所经多旧馆，大半主人非。
　　◎卷.81【商山路驿桐树，昔与微之前后题名处】白居易
　　与君前后多迁谪，五度经过此路隅。
　　笑问中庭老桐树，这回归去免来无。
　　◎卷.82【恻恻吟】白居易
　　恻恻复恻恻，逐臣返乡国。前事难重论，少年不再得。
　　泥涂绛老头班白，炎瘴灵均面黎黑。六年不死却归来，
　　道著姓名人不识。
　　◎卷.83【德宗皇帝挽歌词四首】白居易
　　执象宗玄祖，贻谋启孝孙。文高柏梁殿，礼薄霸陵原。
　　宫仗辞天阙，朝仪出国门。生成不可报，二十七年恩。
　　虞帝南巡后，殷宗谅暗中。初辞铸鼎地，已闭望仙宫。
　　晓落当陵月，秋生满旆风。前星承帝座，不使北辰空。
　　业大承宗祖，功成付子孙。睿文诗播乐，遗训史标言。
　　节表中和德，方垂广利恩。悬知千载后，理代数贞元。
　　梦减三龄寿，哀延七月期。寝园愁望远，宫仗哭行迟。
　　云日添寒惨，笳箫向晚悲。因山有遗诏，如葬汉文时。
　　◎卷.84【昭德皇后挽歌词】白居易
　　仙去逍遥境，诗留窈窕章。春归金屋少，夜入寿宫长。
　　凤引曾辞辇，蚕休昔采桑。阴灵何处感，沙麓月无光。
　　◎卷.85【太平乐词二首（已下七首在翰林院时奉敕撰进）】白居易
　　岁丰仍节俭，时泰更销兵。圣念长如此，何忧不太平。
　　湛露浮尧酒，薰风起舜歌。愿同尧舜意，所乐在人和。
　　◎卷.86【小曲新词二首】白居易
　　霁色鲜宫殿，秋声脆管弦。圣明千岁乐，岁岁似今年。
　　红裾明月夜，碧簟早秋时。好向昭阳宿，天凉玉漏迟。
　　◎卷.87【闺怨词三首】白居易
　　朝憎莺百啭，夜妒燕双栖。不惯经春别，谁知到晓啼。
　　珠箔笼寒月，纱窗背晓灯。夜来巾上泪，一半是春冰。
　　关山征戍远，闺阁别离难。苦战应憔悴，寒衣不要宽。
　　◎卷.88【残春曲（禁中口号）】白居易
　　禁苑残莺三四声，景迟风慢暮春情。
　　日西无事墙阴下，闲蹋宫花独自行。
　　◎卷.89【长安春】白居易
　　青门柳枝软无力，东风吹作黄金色。
　　街东酒薄醉易醒，满眼春愁销不得。
　　◎卷.90【长乐坡送人，赋得愁字】白居易
　　行人南北分征路，流水东西接御沟。
　　终日坡前恨离别，谩名长乐是长愁。
　　◎卷.91【独眠吟二首】白居易
　　夜长无睡起阶前，寥落星河欲曙天。
　　十五年来明月夜，何曾一夜不孤眠。
　　独眠客，夜夜可怜长寂寂。就中今夜最愁人，
　　凉月清风满床席。
　　◎卷.92【期不至】白居易
　　红烛清樽久延伫，出门入门天欲曙。
　　星稀月落竟不来，烟柳胧胧鹊飞去。
　　◎卷.93【长洲苑】白居易
　　春入长洲草又生，鹧鸪飞起少人行。
　　年深不辨娃宫处，夜夜苏台空月明。
　　◎卷.94【忆江柳】白居易
　　曾栽杨柳江南岸，一别江南两度春。
　　遥忆青青江岸上，不知攀折是何人。
　　◎卷.95【南浦别】白居易
　　南浦凄凄别，西风袅袅秋。一看肠一断，好去莫回头。
　　◎卷.96【三年别】白居易
　　悠悠一别已三年，相望相思明月天。
　　肠断青天望明月，别来三十六回圆。
　　◎卷.97【伤春词】白居易
　　深浅檐花千万枝，碧纱窗外啭黄鹂。
　　残妆含泪下帘坐，尽日伤春春不知。
　　◎卷.98【后宫词】白居易
　　泪湿罗巾梦不成，夜深前殿按歌声。
　　红颜未老恩先断，斜倚薰笼坐到明。


第四百四十二卷
　　◎卷.1【吟元郎中白须诗，兼饮雪水茶，因题壁上】白居易
　　吟咏霜毛句，闲尝雪水茶。城中展眉处，只是有元家。
　　◎卷.2【吴七郎中山人，待制班中，偶赠绝句】白居易
　　金马东门只日开，汉庭待诏重仙才。
　　第三松树非华表，那得辽东鹤下来。
　　◎卷.3【和张十八秘书谢裴相公寄马】白居易
　　齿齐膘足毛头腻，秘阁张郎叱拨驹。洗了颔花翻假锦，
　　走时蹄汗蹋真珠。青衫乍见曾惊否，红粟难赊得饱无。
　　丞相寄来应有意，遣君骑去上云衢。
　　◎卷.4【答山侣】白居易
　　颔下髭须半是丝，光阴向后几多时。非无解挂簪缨意，
　　未有支持伏腊资。冒热冲寒徒自取，随行逐队欲何为。
　　更惭山侣频传语，五十归来道未迟。
　　◎卷.5【早朝思退居】白居易
　　霜严月苦欲明天，忽忆闲居思浩然。自问寒灯夜半起，
　　何如暖被日高眠。唯惭老病披朝服，莫虑饥寒计俸钱。
　　随有随无且归去，拟求丰足是何年。
　　◎卷.6【曲江亭晚望】白居易
　　曲江岸北凭栏干，水面阴生日脚残。尘路行多绿袍故，
　　风亭立久白须寒。诗成暗著闲心记，山好遥偷病眼看。
　　不被马前提省印，何人信道是郎官。
　　◎卷.7【初除主客郎中知制诰与王十一李七元九…同宿话旧感怀】白居易
　　闲宵静话喜还悲，聚散穷通不自知。已分云泥行异路，
　　忽惊鸡鹤宿同枝。紫垣曹署荣华地，白发郎官老丑时。
　　莫怪不如君气味，此中来校十年迟。
　　◎卷.8【西省对花忆忠州东坡新花树，因寄题东楼】白居易
　　每看阙下丹青树，不忘天边锦绣林。西掖垣中今日眼，
　　南宾楼上去年心。花含春意无分别，物感人情有浅深。
　　最忆东坡红烂熳，野桃山杏水林檎。
　　◎卷.9【寄题忠州小楼桃花】白居易
　　再游巫峡知何日，总是秦人说向谁。
　　长忆小楼风月夜，红栏干上两三枝。
　　◎卷.10【中书连直，寒食不归，因怀元九】白居易
　　去岁清明日，南巴古郡楼。今年寒食夜，西省凤池头。
　　并上新人直，难随旧伴游。诚知视草贵，未免对花愁。
　　鬓发茎茎白，光阴寸寸流。经春不同宿，何异在忠州。
　　◎卷.11【春忆二林寺旧游，因寄朗、满、晦三上人】白居易
　　一别东林三度春，每春常似忆情亲。头陀会里为逋客，
　　供奉班中作老臣。清净久辞香火伴，尘劳难索幻泡身。
　　最惭僧社题桥处，十八人名空一人。
　　◎卷.12【和元少尹新授官】白居易
　　官稳身应泰，春风信马行。纵忙无苦事，虽病有心情。
　　厚禄儿孙饱，前驱道路荣。花时八入直，无暇贺元兄。
　　◎卷.13【朝回和元少尹绝句】白居易
　　朝客朝回回望好，尽纡朱紫佩金银。
　　此时独与君为伴，马上青袍唯两人。
　　◎卷.14【重和元少尹】白居易
　　凤阁舍人京亚尹，白头俱未著绯衫。
　　南宫起请无消息，朝散何时得入衔。
　　◎卷.15【中书夜直梦忠州】白居易
　　阁下灯前梦，巴南城里游。觅花来渡口，寻寺到山头。
　　江色分明绿，猿声依旧愁。禁钟惊睡觉，唯不上东楼。
　　◎卷.16【醉后】白居易
　　酒后高歌且放狂，门前闲事莫思量。
　　犹嫌小户长先醒，不得多时住醉乡。
　　◎卷.17【待漏入阁书事，奉赠元九学士阁老】白居易
　　衙排宣政仗，门启紫宸关。彩笔停书命，花砖趁立班。
　　稀星点银砾，残月堕金环。暗漏犹传水，明河渐下山。
　　从东分地色，向北仰天颜。碧缕炉烟直，红垂佩尾闲。
　　纶闱惭并入，翰苑忝先攀。笑我青袍故，饶君茜绶殷。
　　诗仙归洞里，酒病滞人间。好去鸳鸾侣，冲天便不还。
　　◎卷.18【晚春重到集贤院】白居易
　　官曹清切非人境，风月鲜明是洞天。满砌荆花铺紫毯，
　　隔墙榆荚撒青钱。前时谪去三千里，此地辞来十四年。
　　虚薄至今惭旧职，院名抬举号为贤。
　　◎卷.19【紫薇花】白居易
　　丝纶阁下文书静，钟鼓楼中刻漏长。
　　独坐黄昏谁是伴，紫薇花对紫微郎。
　　◎卷.20【后宫词】白居易
　　雨露由来一点恩，争能遍布及千门。
　　三千宫女胭脂面，几个春来无泪痕。
　　◎卷.21【卜居】白居易
　　游宦京都二十春，贫中无处可安贫。长羡蜗牛犹有舍，
　　不如硕鼠解藏身。且求容立锥头地，免似漂流木偶人。
　　但道吾庐心便足，敢辞湫隘与嚣尘。
　　◎卷.22【题新居寄元八】白居易
　　青龙冈北近西边，移入新居便泰然。冷巷闭门无客到，
　　暖檐移榻向阳眠。阶庭宽窄才容足，墙壁高低粗及肩。
　　莫羡升平元八宅，自思买用几多钱。
　　◎卷.23【登龙尾道南望，忆庐山旧隐】白居易
　　龙尾道边来一望，香炉峰下去无因。青山举眼三千里，
　　白发平头五十人。自笑形骸纡组绶，将何言语掌丝纶。
　　君恩壮健犹难报，况被年年老逼身。
　　◎卷.24【冯阁老处见与严郎中酬和诗，因戏赠绝句】白居易
　　乍来天上宜清净，不用回头望故山。
　　纵有旧游君莫忆，尘心起即堕人间。
　　◎卷.25【见于给事暇日上直寄南省诸郎官诗，因以戏赠】白居易
　　倚作天仙弄地仙，夸张一日抵千年。黄麻敕胜长生箓，
　　白纻词嫌内景篇。云彩误居青琐地，风流合在紫微天。
　　东曹渐去西垣近，鹤驾无妨更著鞭。
　　◎卷.26【题新昌所居】白居易
　　宅小人烦闷，泥深马钝顽。街东闲处住，日午热时还。
　　院窄难栽竹，墙高不见山。唯应方寸内，此地觅宽闲。
　　◎卷.27【西省北院新构小亭种竹开窗东通骑省…隔窗小饮各题四韵】白居易
　　结托白须伴，因依青竹丛。题诗新壁上，过酒小窗中。
　　深院晚无日，虚檐凉有风。金貂醉看好，回首紫垣东。
　　◎卷.28【酬元郎中同制加朝散大夫，书怀见赠】白居易
　　命服虽同黄纸上，官班不共紫垣前。青衫脱早差三日，
　　白发生迟校九年。曩者定交非势利，老来同病是诗篇。
　　终身拟作卧云伴，逐月须收烧药钱。五品足为婚嫁主，
　　绯袍著了好归田。
　　◎卷.29【初著绯戏赠元九】白居易
　　晚遇缘才拙，先衰被病牵。那知垂白日，始是著绯年。
　　身外名徒尔，人间事偶然。我朱君紫绶，犹未得差肩。
　　◎卷.30【和韩侍郎苦雨】白居易
　　润气凝柱础，繁声注瓦沟。暗留窗不晓，凉引簟先秋。
　　叶湿蚕应病，泥稀燕亦愁。仍闻放朝夜，误出到街头。
　　◎卷.31【连雨】白居易
　　风雨暗萧萧，鸡鸣暮复朝。碎声笼苦竹，冷翠落芭蕉。
　　水鸟投檐宿，泥蛙入户跳。仍闻蕃客见，明日欲追朝。
　　◎卷.32【初加朝散大夫又转上柱国】白居易
　　紫微今日烟霄地，赤岭前年泥土身。得水鱼还动鳞鬣，
　　乘轩鹤亦长精神。且惭身忝官阶贵，未敢家嫌活计贫。
　　柱国勋成私自问，有何功德及生人。
　　◎卷.33【行简初授拾遗，同早朝入阁，因示十二韵】白居易
　　夜色尚苍苍，槐阴夹路长。听钟出长乐，传鼓到新昌。
　　宿雨沙堤润，秋风桦烛香。马骄欺地软，人健得天凉。
　　待漏排阊阖，停珂拥建章。尔随黄閤老，吾次紫微郎。
　　并入连称籍，齐趋对折方。斗班花接萼，绰立雁分行。
　　近职诚为美，微才岂合当。纶言难下笔，谏纸易盈箱。
　　老去何侥幸，时来不料量。唯求杀身地，相誓答恩光。
　　◎卷.34【立秋日登乐游园】白居易
　　独行独语曲江头，回马迟迟上乐游。
　　萧飒凉风与衰鬓，谁教计会一时秋。
　　◎卷.35【新秋早起，有怀元少尹】白居易
　　秋来转觉此身衰，晨起临阶盥漱时。漆匣镜明头尽白，
　　铜瓶水冷齿先知。光阴纵惜留难住，官职虽荣得已迟。
　　老去相逢无别计，强开笑口展愁眉。
　　◎卷.36【夜筝】白居易
　　紫袖红弦明月中，自弹自感暗低容。
　　弦凝指咽声停处，别有深情一万重。
　　◎卷.37【妻初授邑号告身】白居易
　　弘农旧县授新封，钿轴金泥诰一通。我转官阶常自愧，
　　君加邑号有何功。花笺印了排窠湿，锦褾装来耀手红。
　　倚得身名便慵堕，日高犹睡绿窗中。
　　◎卷.38【送客南迁】白居易
　　我说南中事，君应不愿听。曾经身困苦，不觉语叮咛。
　　烧处愁云梦，波时忆洞庭。春畬烟勃勃，秋瘴露冥冥。
　　蚊蚋经冬活，鱼龙欲雨腥。水虫能射影，山鬼解藏形。
　　穴掉巴蛇尾，林飘鸩鸟翎。飓风千里黑，qL草四时青。
　　客似惊弦雁，舟如委浪萍。谁人劝言笑，何计慰漂零。
　　慎勿琴离膝，长须酒满瓶。大都从此去，宜醉不宜醒。
　　◎卷.39【暮归】白居易
　　不觉百年半，何曾一日闲。朝随烛影出，暮趁鼓声还。
　　瓮里非无酒，墙头亦有山。归来长困卧，早晚得开颜。
　　◎卷.40【寄远】白居易
　　欲忘忘未得，欲去去无由。两腋不生翅，二毛空满头。
　　坐看新落叶，行上最高楼。暝色无边际，茫茫尽眼愁。
　　◎卷.41【旧房】白居易
　　远壁秋声虫络丝，入檐新影月低眉。
　　床帷半故帘旌断，仍是初寒欲夜时。
　　◎卷.42【钱侍郎使君以题庐山草堂诗见寄，因酬之】白居易
　　殷勤江郡守，怅望掖垣郎。惭见新琼什，思归旧草堂。
　　事随心未得，名与道相妨。若不休官去，人间到老忙。
　　◎卷.43【寄山僧（时年五十）】白居易
　　眼看过半百，早晚扫岩扉。白首谁能住，青山自不归。
　　百千万劫障，四十九年非。会拟抽身去，当风斗擞衣。
　　◎卷.44【慈恩寺有感（时杓直初逝，居敬方病）】白居易
　　自问有何惆怅事，寺门临入却迟回。
　　李家哭泣元家病，柿叶红时独自来。
　　◎卷.45【酬严十八郎中见示】白居易
　　口厌含香握厌兰，紫微青琐举头看。忽惊鬓后苍浪发，
　　未得心中本分官。夜酌满容花色暖，秋吟切骨玉声寒。
　　承明长短君应入，莫忆家江七里滩。
　　◎卷.46【寄王秘书】白居易
　　霜菊花萎日，风梧叶碎时。怪来秋思苦，缘咏秘书诗。
　　◎卷.47【中书寓直（一作中书直堂）】白居易
　　缭绕宫墙围禁林，半开阊阖晓沈沈。天晴更觉南山近，
　　月出方知西掖深。病对词头惭彩笔，老看镜面愧华簪。
　　自嫌野物将何用，土木形骸麋鹿心。
　　◎卷.48【自问】白居易
　　黑花满眼丝满头，早衰因病病因愁。
　　宦途气味已谙尽，五十不休何日休。
　　◎卷.49【曲江独行，招张十八】白居易
　　曲江新岁后，冰与水相和。南岸犹残雪，东风未有波。
　　偶游身独自，相忆意如何。莫待春深去，花时鞍马多。
　　◎卷.50【新居早春二首】白居易
　　静巷无来客，深居不出门。铺沙盖苔面，扫雪拥松根。
　　渐暖宜闲步，初晴爱小园。觅花都未有，唯觉树枝繁。
　　地润东风暖，闲行蹋草芽。呼童遣移竹，留客伴尝茶。
　　溜滴檐冰尽，尘浮隙日斜。新居未曾到，邻里是谁家。
　　◎卷.51【新昌新居书事四十韵，因寄元郎中、张博士】白居易
　　冒宠已三迁，归期始二年。囊中贮馀俸，园外买闲田。
　　狐兔同三径，蒿莱共一廛。新园聊刬秽，旧屋且扶颠。
　　檐漏移倾瓦，梁欹换蠹椽。平治绕台路，整顿近阶砖。
　　巷狭开容驾，墙低垒过肩。门闾堪驻盖，堂室可铺筵。
　　丹凤楼当后，青龙寺在前。市街尘不到，宫树影相连。
　　省史嫌坊远，豪家笑地偏。敢劳宾客访，或望子孙传。
　　不觅他人爱，唯将自性便。等闲栽树木，随分占风烟。
　　逸致因心得，幽期遇境牵。松声疑涧底，草色胜河边。
　　虚润冰销地，晴和日出天。苔行滑如簟，莎坐软于绵。
　　帘每当山卷，帷多带月褰。篱东花掩映，窗北竹婵娟。
　　迹慕青门隐，名惭紫禁仙。假归思晚沐，朝去恋春眠。
　　拙薄才无取，疏慵职不专。题墙书命笔，沽酒率分钱。
　　柏杵舂灵药，铜瓶漱暖泉。炉香穿盖散，笼烛隔纱然。
　　陈室何曾扫，陶琴不要弦。屏除俗事尽，养活道情全。
　　尚有妻孥累，犹为组绶缠。终须抛爵禄，渐拟断腥膻。
　　大抵宗庄叟，私心事竺乾。浮荣水划字，真谛火生莲。
　　梵部经十二，玄书字五千。是非都付梦，语默不妨禅。
　　博士官犹冷，郎中病已痊。多同僻处住，久结静中缘。
　　缓步携筇杖，徐吟展蜀笺。老宜闲语话，闷忆好诗篇。
　　蛮榼来方泻，蒙茶到始煎。无辞数相见，鬓发各苍然。
　　◎卷.52【喜敏中及第，偶示所怀】白居易
　　自知群从为儒少，岂料词场中第频。桂折一枝先许我，
　　杨穿三叶尽惊人。转于文墨须留意，贵向烟霄早致身。
　　莫学尔兄年五十，蹉跎始得掌丝纶。
　　◎卷.53【久不见韩侍郎，戏题四韵以寄之】白居易
　　近来韩阁老，疏我我心知。户大嫌甜酒，才高笑小诗。
　　静吟乖月夜，闲醉旷花时。还有愁同处，春风满鬓丝。
　　◎卷.54【寄白头陀】白居易
　　近见头陀伴，云师老更慵。性灵闲似鹤，颜状古于松。
　　山里犹难觅，人间岂易逢。仍闻移住处，太白最高峰。
　　◎卷.55【和韩侍郎题杨舍人林池见寄】白居易
　　渠水暗流春冻解，风吹日炙不成凝。
　　凤池冷暖君谙在，二月因何更有冰。
　　◎卷.56【勤政楼西老柳】白居易
　　半朽临风树，多情立马人。开元一株柳，长庆二年春。
　　◎卷.57【偶题阁下厅】白居易
　　静爱青苔院，深宜白鬓翁。貌将松共瘦，心与竹俱空。
　　暖有低檐日，春多飏幕风。平生闲境界，尽在五言中。
　　◎卷.58【予与故刑部李侍郎早结道友以药术为事…旧游因贻同志】白居易
　　从哭李来伤道气，自亡元后减诗情。金丹同学都无益，
　　水竹邻居竟不成。月夜若为游曲水，花时那忍到升平。
　　如年七十身犹在，但恐伤心无处行。
　　◎卷.59【送冯舍人阁老往襄阳】白居易
　　紫微阁底送君回，第二厅帘下不开。
　　莫恋汉南风景好，岘山花尽早归来。
　　◎卷.60【莫走柳条词送别】白居易
　　南陌伤心别，东风满把春。莫欺杨柳弱，劝酒胜于人。
　　◎卷.61【酬韩侍郎、张博士雨后游曲江见寄】白居易
　　小园新种红樱树，闲绕花行便当游。
　　何必更随鞍马队，冲泥蹋雨曲江头。
　　◎卷.62【元家花】白居易
　　今日元家宅，樱桃发几枝。稀稠与颜色，一似去年时。
　　失却东园主，春风可得知。
　　◎卷.63【代人赠王员外】白居易
　　好在王员外，平生记得不。共赊黄叟酒，同上莫愁楼。
　　静接殷勤语，狂随烂熳游。那知今日眼，相见冷于秋。
　　◎卷.64【惜小园花】白居易
　　晓来红萼凋零尽，但见空枝四五株。
　　前日狂风昨夜雨，残芳更合得存无。
　　◎卷.65【萧相公宅遇自远禅师，有感而赠】白居易
　　宦途堪笑不胜悲，昨日荣华今日衰。转似秋蓬无定处，
　　长于春梦几多时。半头白发惭萧相，满面红尘问远师。
　　应是世间缘未尽，欲抛官去尚迟疑。
　　◎卷.66【草词毕遇芍药初开因咏小谢红药当阶翻诗…偶成十六韵】白居易
　　罢草紫泥诏，起吟红药诗。词头封送后，花口拆开时。
　　坐对钩帘久，行观步履迟。两三丛烂熳，十二叶参差。
　　背日房微敛，当阶朵旋欹。钗葶抽碧股，粉蕊扑黄丝。
　　动荡情无限，低斜力不支。周回看未足，比谕语难为。
　　勾漏丹砂里，僬侥火焰旗。彤云剩根蒂，绛帻欠缨緌。
　　况有晴风度，仍兼宿露垂。疑香薰罨画，似泪著胭脂。
　　有意留连我，无言怨思谁。应愁明日落，如恨隔年期。
　　菡萏泥连萼，玫瑰刺绕枝。等量无胜者，唯眼与心知。
　　◎卷.67【喜张十八博士除水部员外郎】白居易
　　老何殁后吟声绝，虽有郎官不爱诗。无复篇章传道路，
　　空留风月在曹司。长嗟博士官犹屈，亦恐骚人道渐衰。
　　今日闻君除水部，喜于身得省郎时。
　　◎卷.68【与沈、杨二舍人阁老同食敕赐樱桃玩物感恩因成十四韵】白居易
　　清晓趋丹禁，红樱降紫宸。驱禽养得熟，和叶摘来新。
　　圆转盘倾玉，鲜明笼透银。内园题两字，四掖赐三臣。
　　荧惑晶华赤，醍醐气味真。如珠未穿孔，似火不烧人。
　　杏俗难为对，桃顽讵可伦。肉嫌卢橘厚，皮笑荔枝皴。
　　琼液酸甜足，金丸大小匀。偷须防曼倩，惜莫掷安仁。
　　手擘才离核，匙抄半是津。甘为舌上露，暖作腹中春。
　　已惧长尸禄，仍惊数食珍。最惭恩未报，饱喂不才身。
　　◎卷.69【送严大夫赴桂州】白居易
　　地压坤方重，官兼宪府雄。桂林无瘴气，柏署有清风。
　　山水衙门外，旌旗艛艓中。大夫应绝席，诗酒与谁同。
　　◎卷.70【春夜宿直】白居易
　　三月十四夜，西垣东北廊。碧梧叶重叠，红药树低昂。
　　月砌漏幽影，风帘飘暗香。禁中无宿客，谁伴紫微郎。
　　◎卷.71【夏夜宿直】白居易
　　人少庭宇旷，夜凉风露清。槐花满院气，松子落阶声。
　　寂寞挑灯坐，沉吟蹋月行。年衰自无趣，不是厌承明。
　　◎卷.72【七言十二句赠驾部吴郎中七兄】白居易
　　四月天气和且清，绿槐阴合沙堤平。独骑善马衔镫稳，
　　初著单衣肢体轻。退朝下直少徒侣，归舍闭门无送迎。
　　风生竹夜窗间卧，月照松时台上行。春酒冷尝三数醆，
　　晓琴闲弄十馀声。幽怀静境何人别，唯有南宫老驾兄。
　　◎卷.73【玉真张观主下小女冠阿容】白居易
　　绰约小天仙，生来十六年。姑山半峰雪，瑶水一枝莲。
　　晚院花留立，春窗月伴眠。回眸虽欲语，阿母在傍边。
　　◎卷.74【龙花寺主家小尼（郭代公爱姬薛氏幼尝为尼小名仙人子）】白居易
　　头青眉眼细，十四女沙弥。夜静双林怕，春深一食饥。
　　步慵行道困，起晚诵经迟。应似仙人子，花宫未嫁时。
　　◎卷.75【访陈二】白居易
　　晓垂朱绶带，晚著白纶巾。出去为朝客，归来是野人。
　　两餐聊过日，一榻足容身。此外皆闲事，时时访老陈。
　　◎卷.76【晚亭逐凉】白居易
　　送客出门后，移床下砌初。趁凉行绕竹，引睡卧看书。
　　老更为官拙，慵多向事疏。松窗倚藤杖，人道似僧居。
　　◎卷.77【曲江忆李十一】白居易
　　李君殁后共谁游，柳岸荷亭两度秋。
　　独绕曲江行一匝，依前还立水边愁。
　　◎卷.78【江亭玩春】白居易
　　江亭乘晓阅众芳，春妍景丽草树光。日消石桂绿岚气，
　　风坠木兰红露浆。水蒲渐展书带叶，山榴半含琴轸房。
　　何物春风吹不变，愁人依旧鬓苍苍。
　　◎卷.79【闻夜砧】白居易
　　谁家思妇秋捣帛，月苦风凄砧杵悲。八月九月正长夜，
　　千声万声无了时。应到天明头尽白，一声添得一茎丝。
　　◎卷.80【板桥路】白居易
　　梁苑城西二十里，一渠春水柳千条。若为此路今重过，
　　十五年前旧板桥。曾共玉颜桥上别，不知消息到今朝。
　　◎卷.81【青门柳】白居易
　　青青一树伤心色，曾入几人离恨中。
　　为近都门多送别，长条折尽减春风。
　　◎卷.82【梨园弟子】白居易
　　白头垂泪话梨园，五十年前雨露恩。
　　莫问华清今日事，满山红叶锁宫门。
　　◎卷.83【暮江吟】白居易
　　一道残阳铺水中，半江瑟瑟半江红。
　　可怜九月初三夜，露似真珠月似弓。
　　◎卷.84【思妇眉】白居易
　　春风摇荡自东来，折尽樱桃绽尽梅。
　　惟馀思妇愁眉结，无限春风吹不开。
　　◎卷.85【怨词】白居易
　　夺宠心那惯，寻思倚殿门。不知移旧爱，何处作新恩。
　　◎卷.86【空闺怨】白居易
　　寒月沈沈洞房静，真珠帘外梧桐影。
　　秋霜欲下手先知，灯底裁缝剪刀冷。
　　◎卷.87【秋房夜】白居易
　　云露青天月漏光，中庭立久却归房。
　　水窗席冷未能卧，挑尽残灯秋夜长。
　　◎卷.88【采莲曲】白居易
　　菱叶萦波荷飐风，荷花深处小船通。
　　逢郎欲语低头笑，碧玉搔头落水中。
　　◎卷.89【邻女】白居易
　　娉婷十五胜天仙，白日姮娥旱地莲。
　　何处闲教鹦鹉语，碧纱窗下绣床前。
　　◎卷.90【闺妇】白居易
　　斜凭绣床愁不动，红绡带缓绿鬟低。
　　辽阳春尽无消息，夜合花前日又西。
　　◎卷.91【移牡丹栽】白居易
　　金钱买得牡丹栽，何处辞丛别主来。
　　红芳堪惜还堪恨，百处移将百处开。
　　◎卷.92【听夜筝有感】白居易
　　江州去日听筝夜，白发新生不愿闻。
　　如今格是头成雪，弹到天明亦任君。
　　◎卷.93【代谢好妓答崔员外（谢好，妓也）】白居易
　　青娥小谢娘，白发老崔郎。谩爱胸前雪，其如头上霜。
　　别后曹家碑背上，思量好字断君肠。
　　◎卷.94【琵琶】白居易
　　弦清拨剌语铮铮，背却残灯就月明。
　　赖是心无惆怅事，不然争奈子弦声。
　　◎卷.95【和殷协律琴思】白居易
　　秋水莲冠春草裙，依稀风调似文君。
　　烦君玉指分明语，知是琴心佯不闻。
　　◎卷.96【寄李苏州，兼示杨琼】白居易
　　真娘墓头春草碧，心奴鬓上秋霜白。为问苏台酒席中，
　　使君歌笑与谁同。就中犹有杨琼在，堪上东山伴谢公。
　　◎卷.97【听弹湘妃怨】白居易
　　玉轸朱弦瑟瑟徽，吴娃徵调奏湘妃。
　　分明曲里愁云雨，似道萧萧郎不归。
　　◎卷.98【闲坐】白居易
　　暖拥红炉火，闲搔白发头。百年慵里过，万事醉中休。
　　有室同摩诘，无儿比邓攸。莫论身在日，身后亦无忧。
　　◎卷.99【不睡】白居易
　　焰短寒缸尽，声长晓漏迟。年衰自无睡，不是守三尸。


第四百四十三卷
　　◎卷.1【初罢中书舍人】白居易
　　自惭拙宦叨清贵，还有痴心怕素餐。或望君臣相献替，
　　可图妻子免饥寒。性疏岂合承恩久，命薄元知济事难。
　　分寸宠光酬未得，不休更拟觅何官。
　　◎卷.2【宿阳城驿对月（自此后诗赴杭州路中作）】白居易
　　亲故寻回驾，妻孥未出关。凤凰池上月，送我过商山。
　　◎卷.3【商山路有感】白居易
　　忆昨征还日，三人归路同。此生都是梦，前事旋成空。
　　杓直泉埋玉，虞平烛过风。唯残乐天在，头白向江东。
　　◎卷.4【重感】白居易
　　停骖歇路隅，重感一长吁。扰扰生还死，纷纷荣又枯。
　　困支青竹杖，闲捋白髭须。莫叹身衰老，交游半已无。
　　◎卷.5【逢张十八员外籍】白居易
　　旅思正茫茫，相逢此道傍。晓岚林叶暗，秋露草花香。
　　白发江城守，青衫水部郎。客亭同宿处，忽似夜归乡。
　　◎卷.6【赴杭州重宿棣华驿，见杨八旧诗，感题一绝】白居易
　　往恨今愁应不殊，题诗梁下又踟蹰。
　　羡君犹梦见兄弟，我到天明睡亦无。
　　◎卷.7【寓言题僧】白居易
　　劫风火起烧荒宅，苦海波生荡破船。
　　力小无因救焚溺，清凉山下且安禅。
　　◎卷.8【内乡村路作】白居易
　　日下风高野路凉，缓驱疲马暗思乡。
　　渭村秋物应如此，枣赤梨红稻穗黄。
　　◎卷.9【路上寄银匙与阿龟】白居易
　　谪宦心都惯，辞乡去不难。缘留龟子住，涕泪一阑干。
　　小子须娇养，邹婆为好看。银匙封寄汝，忆我即加餐。
　　◎卷.10【山泉煎茶有怀】白居易
　　坐酌泠泠水，看煎瑟瑟尘。无由持一碗，寄与爱茶人。
　　◎卷.11【郢州赠别王八使君】白居易
　　昔是诗狂客，今为酒病夫。强吟翻怅望，纵醉不欢娱。
　　鬓发三分白，交亲一半无。郢城君莫厌，犹校近京都。
　　◎卷.12【吉祥寺见钱侍郎题名】白居易
　　云雨三年别，风波万里行。愁来正萧索，况见古人名。
　　◎卷.13【重到江州感旧游，题郡楼十一韵】白居易
　　掌纶知是忝，剖竹信为荣。才薄官仍重，恩深责尚轻。
　　昔征从典午，今出自承明。凤诏休挥翰，渔歌欲濯缨。
　　还乘小艛艓，却到古湓城。醉客临江待，禅僧出郭迎。
　　青山满眼在，白发半头生。又校三年老，何曾一事成。
　　重过萧寺宿，再上庾楼行。云水新秋思，闾阎旧日情。
　　郡民犹认得，司马咏诗声。
　　◎卷.14【赠江州李十使君员外十二韵】白居易
　　我本江湖上，悠悠任运身。朝随卖药客，暮伴钓鱼人。
　　迹为烧丹隐，家缘嗜酒贫。经过剡溪雪，寻觅武陵春。
　　岂有疏狂性，堪为侍从臣。仰头惊凤阙，下口触龙鳞。
　　剑佩辞天上，风波向海滨。非贤虚偶圣，无屈敢求伸。
　　昔去曾同日，今来即后尘。中年俱白发，左宦各朱轮。
　　长短才虽异，荣枯事略均。殷勤李员外，不合不相亲。
　　◎卷.15【题别遗爱草堂兼呈李十使君（李亦庐山人，常隐白鹿洞）】白居易
　　曾住炉峰下，书堂对药台。斩新萝径合，依旧竹窗开。
　　砌水亲开决，池荷手自栽。五年方暂至，一宿又须回。
　　纵未长归得，犹胜不到来。君家白鹿洞，闻道亦生苔。
　　◎卷.16【重题（一作重题别遗爱草堂）】白居易
　　泉石尚依依，林疏僧亦稀。何年辞水阁，今夜宿云扉。
　　谩献长杨赋，虚抛薜荔衣。不能成一事，赢得白头归。
　　◎卷.17【夜泊旅望】白居易
　　少睡多愁客，中宵起望乡。沙明连浦月，帆白满船霜。
　　近海江弥阔，迎秋夜更长。烟波三十宿，犹未到钱唐。
　　◎卷.18【九江北岸遇风雨】白居易
　　黄梅县边黄梅雨，白头浪里白头翁。九江阔处不见岸，
　　五月尽时多恶风。人间稳路应无限，何事抛身在此中。
　　◎卷.19【舟中晚起】白居易
　　日高犹掩水窗眠，枕簟清凉八月天。泊处或依沽酒店，
　　宿时多伴钓鱼船。退身江海应无用，忧国朝廷自有贤。
　　且向钱唐湖上去，冷吟闲醉二三年。
　　◎卷.20【秋寒】白居易
　　雪鬓年颜老，霜庭景气秋。病看妻检药，寒遣婢梳头。
　　身外名何有，人间事且休。澹然方寸内，唯拟学虚舟。
　　◎卷.21【初到郡斋寄钱湖州李苏州（聊取二郡一哂故有落句之戏）】白居易
　　俱来沧海郡，半作白头翁。谩道风烟接，何曾笑语同。
　　吏稀秋税毕，客散晚庭空。霁后当楼月，潮来满座风。
　　霅溪殊冷僻，茂苑太繁雄。唯此钱唐郡，闲忙恰得中。
　　◎卷.22【对酒自勉】白居易
　　五十江城守，停杯一自思。头仍未尽白，官亦不全卑。
　　荣宠寻过分，欢娱已校迟。肺伤虽怕酒，心健尚夸诗。
　　夜舞吴娘袖，春歌蛮子词。犹堪三五岁，相伴醉花时。
　　◎卷.23【郡楼夜宴留客】白居易
　　北客劳相访，东楼为一开。褰帘待月出，把火看潮来。
　　艳听竹枝曲，香传莲子杯。寒天殊未晓，归骑且迟回。
　　◎卷.24【醉题候仙亭】白居易
　　蹇步垂朱绶，华缨映白须。何因驻衰老，只有且欢娱。
　　酒兴还应在，诗情可便无。登山与临水，犹未要人扶。
　　◎卷.25【东院】白居易
　　松下轩廊竹下房，暖檐晴日满绳床。净名居士经三卷，
　　荣启先生琴一张。老去齿衰嫌橘醋，病来肺渴觉茶香。
　　有时闲酌无人伴，独自腾腾入醉乡。
　　◎卷.26【虚白堂】白居易
　　虚白堂前衙退后，更无一事到中心。
　　移床就日檐间卧，卧咏闲诗侧枕琴。
　　◎卷.27【闲夜咏怀，因招周协律，刘、薛二秀才】白居易
　　世名检束为朝士，心性疏慵是野夫。高置寒灯如客店，
　　深藏夜火似僧炉。香浓酒熟能尝否，冷淡诗成肯和无。
　　若厌雅吟须俗饮，妓筵勉力为君铺。
　　◎卷.28【晚兴】白居易
　　极浦收残雨，高城驻落晖。山明虹半出，松暗鹤双归。
　　将吏随衙散，文书入务稀。闲吟倚新竹，筠粉污朱衣。
　　◎卷.29【衰病】白居易
　　老与病相仍，华簪发不胜。行多朝散药，睡少夜停灯。
　　禄食分供鹤，朝衣减施僧。性多移不得，郡政谩如绳。
　　◎卷.30【病中对病鹤】白居易
　　同病病夫怜病鹤，精神不损翅翎伤。未堪再举摩霄汉，
　　只合相随觅稻粱。但作悲吟和嘹唳，难将俗貌对昂藏。
　　唯应一事宜为伴，我发君毛俱似霜。
　　◎卷.31【夜归】白居易
　　半醉闲行湖岸东，马鞭敲镫辔珑璁。万株松树青山上，
　　十里沙堤明月中。楼角渐移当路影，潮头欲过满江风。
　　归来未放笙歌散，画戟门开蜡烛红。
　　◎卷.32【腊后岁前遇景咏意】白居易
　　海梅半白柳微黄，冻水初融日欲长。度腊都无苦霜霰，
　　迎春先有好风光。郡中起晚听衙鼓，城上行慵倚女墙。
　　公事渐闲身且健，使君殊未厌馀杭。
　　◎卷.33【白发】白居易
　　雪发随梳落，霜毛绕鬓垂。加添老气味，改变旧容仪。
　　不肯长如漆，无过总作丝。最憎明镜里，黑白半头时。
　　◎卷.34【钱湖州以箬下酒李苏州以…酒相次寄到无因同饮聊咏所怀】白居易
　　劳将箬下忘忧物，寄与江城爱酒翁。铛脚三州何处会，
　　瓮头一醆几时同。倾如竹叶盈樽绿，饮作桃花上面红。
　　莫怪殷勤醉相忆，曾陪西省与南宫。
　　◎卷.35【花楼望雪命宴赋诗】白居易
　　连天际海白皑皑，好上高楼望一回。何处更能分道路，
　　此时兼不认池台。万重云树山头翠，百尺花楼江畔开。
　　素壁联题分韵句，红炉巡饮暖寒杯。冰铺湖水银为面，
　　风卷汀沙玉作堆。绊惹舞人春艳曳，句留醉客夜裴回。
　　输将虚白堂前鹤，失却樟亭驿后梅。别有故情偏忆得，
　　曾经穷苦照书来。
　　◎卷.36【晚岁】白居易
　　壮岁忽已去，浮荣何足论。身为百口长，官是一州尊。
　　不觉白双鬓，徒言朱两轓。病难施郡政，老未答君恩。
　　岁暮别兄弟，年衰无子孙。惹愁谙世网，治苦赖空门。
　　揽带知腰瘦，看灯觉眼昏。不缘衣食系，寻合返丘园。
　　◎卷.37【宿竹阁】白居易
　　晚坐松檐下，宵眠竹阁间。清虚当服药，幽独抵归山。
　　巧未能胜拙，忙应不及闲。无劳别修道，即此是玄关。
　　◎卷.38【岁暮枉衢州张使君书并诗，因以长句报之】白居易
　　西州彼此意何如，官职蹉跎岁欲除。浮石潭边停五马，
　　望涛楼上得双鱼。万言旧手才难敌，五字新题思有馀。
　　贫薄诗家无好物，反投桃李报琼琚。
　　◎卷.39【和薛秀才寻梅花同饮见赠】白居易
　　忽惊林下发寒梅，便试花前饮冷杯。白马走迎诗客去，
　　红筵铺待舞人来。歌声怨处微微落，酒气熏时旋旋开。
　　若到岁寒无雨雪，犹应醉得两三回。
　　◎卷.40【与诸客空腹饮】白居易
　　隔宿书招客，平明饮暖寒。麹神寅日合，酒圣卯时欢。
　　促膝才飞白，酡颜已渥丹。碧筹攒米碗，红袖拂骰盘。
　　醉后歌尤异，狂来舞不难。抛杯语同坐，莫作老人看。
　　◎卷.41【小岁日对酒吟钱湖州所寄诗】白居易
　　独酌无多兴，闲吟有所思。一杯新岁酒，两句故人诗。
　　杨柳初黄日，髭须半白时。蹉跎春气味，彼此老心知。
　　◎卷.42【钱唐湖春行】白居易
　　孤山寺北贾亭西，水面初平云脚低。几处早莺争暖树，
　　谁家新燕啄春泥。乱花渐欲迷人眼，浅草才能没马蹄。
　　最爱湖东行不足，绿杨阴里白沙堤。
　　◎卷.43【题灵隐寺红辛夷花，戏酬光上人】白居易
　　紫粉笔含尖火焰，红胭脂染小莲花。
　　芳情乡思知多少，恼得山僧悔出家。
　　◎卷.44【重向火】白居易
　　火销灰复死，疏弃已经旬。岂是人情薄，其如天气春。
　　风寒忽再起，手冷重相亲。却就红炉坐，心如逢故人。
　　◎卷.45【候仙亭同诸客醉作】白居易
　　谢安山下空携妓，柳恽洲边只赋诗。
　　争及湖亭今日会，嘲花咏水赠蛾眉。
　　◎卷.46【城上】白居易
　　城上冬冬鼓，朝衙复晚衙。为君慵不出，落尽绕城花。
　　◎卷.47【早行林下】白居易
　　披衣未冠栉，晨起入前林。宿露残花气，朝光新叶阴。
　　傍松人迹少，隔竹鸟声深。闲倚小桥立，倾头时一吟。
　　◎卷.48【送李校书趁寒食归义兴山居】白居易
　　大见腾腾诗酒客，不忧生计似君稀。
　　到舍将何作寒食，满船唯载树阴归。
　　◎卷.49【题孤山寺山石榴花示诸僧众】白居易
　　山榴花似结红巾，容艳新妍占断春。色相故关行道地，
　　香尘拟触坐禅人。瞿昙弟子君知否，恐是天魔女化身。
　　◎卷.50【独行】白居易
　　暗诵黄庭经在口，闲携青竹杖随身。
　　晚花新笋堪为伴，独入林行不要人。
　　◎卷.51【二月五日花下作】白居易
　　二月五日花如雪，五十二人头似霜。闻有酒时须笑乐，
　　不关身事莫思量。羲和趁日沉西海，鬼伯驱人葬北邙。
　　只有且来花下醉，从人笑道老颠狂。
　　◎卷.52【戏题木兰花】白居易
　　紫房日照胭脂拆，素艳风吹腻粉开。
　　怪得独饶脂粉态，木兰曾作女郎来。
　　◎卷.53【清明日观妓舞听客诗】白居易
　　看舞颜如玉，听诗韵似金。绮罗从许笑，弦管不妨吟。
　　可惜春风老，无嫌酒醆深。辞花送寒食，并在此时心。
　　◎卷.54【西湖晚归，回望孤山寺，赠诸客】白居易
　　柳湖松岛莲花寺，晚动归桡出道场。卢橘子低山雨重，
　　棕榈叶战水风凉。烟波澹荡摇空碧，楼殿参差倚夕阳。
　　到岸请君回首望，蓬莱宫在海中央。
　　◎卷.55【湖中自照】白居易
　　重重照影看容鬓，不见朱颜见白丝。
　　失却少年无处觅，泥他湖水欲何为。
　　◎卷.56【赠苏炼师】白居易
　　两鬓苍然心浩然，松窗深处药炉前。携将道士通宵语，
　　忘却花时尽日眠。明镜懒开长在匣，素琴欲弄半无弦。
　　犹嫌庄子多词句，只读逍遥六七篇。
　　◎卷.57【杭州春望】白居易
　　望海楼明照曙霞，护江堤白蹋晴沙。涛声夜入伍员庙，
　　柳色春藏苏小家。红袖织绫夸柿蒂，青旗沽酒趁梨花。
　　谁开湖寺西南路，草绿裙腰一道斜。
　　◎卷.58【饮散夜归赠诸客】白居易
　　鞍马夜纷纷，香街起暗尘。回鞭招饮妓，分火送归人。
　　风月应堪惜，杯觞莫厌频。明朝三月尽，忍不送残春。
　　◎卷.59【湖亭晚归】白居易
　　尽日湖亭卧，心闲事亦稀。起因残醉醒，坐待晚凉归。
　　松雨飘藤帽，江风透葛衣。柳堤行不厌，沙软絮霏霏。
　　◎卷.60【东楼南望八韵】白居易
　　不厌东南望，江楼对海门。风涛生有信，天水合无痕。
　　鹢带云帆动，鸥和雪浪翻。鱼盐聚为市，烟火起成村。
　　日脚金波碎，峰头钿点繁。送秋千里雁，报暝一声猿。
　　已豁烦襟闷，仍开病眼昏。郡中登眺处，无胜此东轩。
　　◎卷.61【醉中酬殷协律】白居易
　　泗水亭边一分散，浙江楼上重游陪。挥鞭二十年前别，
　　命驾三千里外来。醉袖放狂相向舞，愁眉和笑一时开。
　　留君夜住非无分，且尽青娥红烛台。
　　◎卷.62【孤山寺遇雨】白居易
　　拂波云色重，洒叶雨声繁。水鹭双飞起，风荷一向翻。
　　空濛连北岸，萧飒入东轩。或拟湖中宿，留船在寺门。
　　◎卷.63【樟亭双樱树】白居易
　　南馆西轩两树樱，春条长足夏阴成。
　　素华朱实今虽尽，碧叶风来别有情。
　　◎卷.64【湖上夜饮】白居易
　　郭外迎人月，湖边醒酒风。谁留使君饮，红烛在舟中。
　　◎卷.65【赠沙鸥】白居易
　　老逼教垂白，官科遣著绯。形骸虽有累，方寸却无机。
　　遇酒多先醉，逢山爱晚归。沙鸥不知我，犹避隼旟飞。
　　◎卷.66【馀杭形胜】白居易
　　馀杭形胜四方无，州傍青山县枕湖。绕郭荷花三十里，
　　拂城松树一千株。梦儿亭古传名谢，教妓楼新道姓苏。
　　独有使君年太老，风光不称白髭须。
　　◎卷.67【江楼夕望招客】白居易
　　海天东望夕茫茫，山势川形阔复长。灯火万家城四畔，
　　星河一道水中央。风吹古木晴天雨，月照平沙夏夜霜。
　　能就江楼销暑否，比君茅舍较清凉。
　　◎卷.68【新秋病起】白居易
　　一叶落梧桐，年光半又空。秋多上阶日，凉足入怀风。
　　病瘦形如鹤，愁焦鬓似蓬。损心诗思里，伐性酒狂中。
　　华盖何曾惜，金丹不致功。犹须自惭愧，得作白头翁。
　　◎卷.69【木芙蓉花下招客饮】白居易
　　晚凉思饮两三杯，召得江头酒客来。
　　莫怕秋无伴醉物，水莲花尽木莲开。
　　◎卷.70【悲歌】白居易
　　白头新洗镜新磨，老逼身来不奈何。耳里频闻故人死，
　　眼前唯觉少年多。塞鸿遇暖犹回翅，江水因潮亦反波。
　　独有衰颜留不得，醉来无计但悲歌。
　　◎卷.71【江楼晚眺，景物鲜奇，吟玩成篇，寄水部张员外】白居易
　　澹烟疏雨间斜阳，江色鲜明海气凉。蜃散云收破楼阁，
　　虹残水照断桥梁。风翻白浪花千片，雁点青天字一行。
　　好著丹青图画取，题诗寄与水曹郎。
　　◎卷.72【夜招周协律，兼答所赠】白居易
　　满眼虽多客，开眉复向谁。少年非我伴，秋夜与君期。
　　落魄俱耽酒，殷勤共爱诗。相怜别有意，彼此老无儿。
　　◎卷.73【重酬周判官】白居易
　　秋爱冷吟春爱醉，诗家眷属酒家仙。
　　若教早被浮名系，可得闲游三十年。
　　◎卷.74【饮后夜醒】白居易
　　黄昏饮散归来卧，夜半人扶强起行。枕上酒容和睡醒，
　　楼前海月伴潮生。将归梁燕还重宿，欲灭窗灯却复明。
　　直至晓来犹妄想，耳中如有管弦声。
　　◎卷.75【代卖薪女赠诸妓】白居易
　　乱蓬为鬓布为巾，晓蹋寒山自负薪。
　　一种钱唐江畔女，著红骑马是何人。
　　◎卷.76【奉和李大夫题新诗二首各六韵·因严亭】白居易
　　箕颍人穷独，蓬壶路阻难。何如兼吏隐，复得事跻攀。
　　岩树罗阶下，江云贮栋间。似移天目石，疑入武丘山。
　　清景徒堪赏，皇恩肯放闲。遥知兴未足，即被诏征还。
　　◎卷.77【奉和李大夫题新诗二首各六韵·忘筌亭】白居易
　　翠巘公门对，朱轩野径连。只开新户牖，不改旧风烟。
　　虚室闲生白，高情澹入玄。酒容同座劝，诗借属城传。
　　自笑沧江畔，遥思绛帐前。亭台随处有，争敢比忘筌。
　　◎卷.78【予以长庆二年冬十月到杭州明年秋九月始与范…遂留绝句】白居易
　　云水埋藏恩德洞，簪裾束缚使君身。
　　暂来不宿归州去，应被山呼作俗人。
　　◎卷.79【早冬】白居易
　　十月江南天气好，可怜冬景似春华。霜轻未杀萋萋草，
　　日暖初干漠漠沙。老柘叶黄如嫩树，寒樱枝白是狂花。
　　此时却羡闲人醉，五马无由入酒家。
　　◎卷.80【岁假内命酒赠周判官、萧协律】白居易
　　共知欲老流年急，且喜新正假日频。闻健此时相劝醉，
　　偷闲何处共寻春。脚随周叟行犹疾，头比萧翁白未匀。
　　岁酒先拈辞不得，被君推作少年人。
　　◎卷.81【与诸客携酒寻去年梅花有感】白居易
　　马上同携今日杯，湖边共觅去春梅。年年只是人空老，
　　处处何曾花不开。诗思又牵吟咏发，酒酣闲唤管弦来。
　　樽前百事皆依旧，点检惟无薛秀才。
　　◎卷.82【醉送李协律赴湖南辟命，因寄沈八中丞】白居易
　　富阳山底樟亭畔，立马停舟飞酒盂。曾共中丞情缱绻，
　　暂留协律语踟蹰。紫微星北承恩去，青草湖南称意无。
　　不羡君官羡君幕，幕中收得阮元瑜。
　　◎卷.83【内道场永讙上人就郡见访善说维摩经临别请诗因以此赠】白居易
　　五夏登坛内殿师，水为心地玉为仪。正传金粟如来偈，
　　何用钱唐太守诗。苦海出来应有路，灵山别后可无期。
　　他生莫忘今朝会，虚白亭中法乐时。
　　◎卷.84【见李苏州示男阿武诗，自感成咏】白居易
　　遥羡青云里，祥鸾正引雏。自怜沧海伴，老蚌不生珠。
　　◎卷.85【正月十五日夜月】白居易
　　岁熟人心乐，朝游复夜游。春风来海上，明月在江头。
　　灯火家家市，笙歌处处楼。无妨思帝里，不合厌杭州。
　　◎卷.86【题州北路傍老柳树】白居易
　　皮枯缘受风霜久，条短为应攀折频。但见半衰当此路，
　　不知初种是何人。雪花零碎逐年减，烟叶稀疏随分新。
　　莫道老株芳意少，逢春犹胜不逢春。
　　◎卷.87【题清头陀】白居易
　　头陀独宿寺西峰，百尺禅庵半夜钟。
　　烟月苍苍风瑟瑟，更无杂树对山松。
　　◎卷.88【自叹二首】白居易
　　形羸自觉朝餐减，睡少偏知夜漏长。
　　实事渐消虚事在，银鱼金带绕腰光。
　　二毛晓落梳头懒，两眼春昏点药频。
　　唯有闲行犹得在，心情未到不如人。
　　◎卷.89【湖上醉中代诸妓寄严郎中】白居易
　　笙歌杯酒正欢娱，忽忆仙郎望帝都。借问连宵直南省，
　　何如尽日醉西湖。蛾眉别久心知否，鸡舌含多口厌无。
　　还有些些惆怅事，春来山路见蘼芜。
　　◎卷.90【自咏】白居易
　　闷发每吟诗引兴，兴来兼酌酒开颜。欲逢假日先招客，
　　正对衙时亦望山。句检簿书多卤莽，堤防官吏少机关。
　　谁能头白劳心力，人道无才也是闲。
　　◎卷.91【晚兴】白居易
　　草浅马翩翩，新晴薄暮天。柳条春拂面，衫袖醉垂鞭。
　　立语花堤上，行吟水寺前。等闲消一日，不觉过三年。
　　◎卷.92【早兴】白居易
　　晨光出照屋梁明，初打开门鼓一声。犬上阶眠知地湿，
　　鸟临窗语报天晴。半销宿酒头仍重，新脱冬衣体乍轻。
　　睡觉心空思想尽，近来乡梦不多成。
　　◎卷.93【竹楼宿】白居易
　　小书楼下千竿竹，深火炉前一醆灯。
　　此处与谁相伴宿，烧丹道士坐禅僧。
　　◎卷.94【湖上招客送春泛舟】白居易
　　欲送残春招酒伴，客中谁最有风情。两瓶箬下新开得，
　　一曲霓裳初教成。排比管弦行翠袖，指麾船舫点红旌。
　　慢牵好向湖心去，恰似菱花镜上行。
　　◎卷.95【戏醉客】白居易
　　莫言鲁国书生懦，莫把杭州刺史欺。
　　醉客请君开眼望，绿杨风下有红旗。
　　◎卷.96【紫阳花】白居易
　　何年植向仙坛上，早晚移栽到梵家。
　　虽在人间人不识，与君名作紫阳花。


第四百四十四卷
　　◎卷.1【郡斋旬假始命宴呈座客示郡寮（自此后在苏州作）】白居易
　　公门日两衙，公假月三旬。衙用决簿领，旬以会亲宾。
　　公多及私少，劳逸常不均。况为剧郡长，安得闲宴频。
　　下车已二月，开筵始今晨。初黔军厨突，一拂郡榻尘。
　　既备献酬礼，亦具水陆珍。萍醅箬溪醑，水鲙松江鳞。
　　侑食乐悬动，佐欢妓席陈。风流吴中客，佳丽江南人。
　　歌节点随袂，舞香遗在茵。清奏凝未阕，酡颜气已春。
　　众宾勿遽起，群寮且逡巡。无轻一日醉，用犒九日勤。
　　微彼九日勤，何以治吾民。微此一日醉，何以乐吾身。
　　◎卷.2【题西亭】白居易
　　朝亦视簿书，暮亦视簿书。簿书视未竟，蟋蟀鸣座隅。
　　始觉芳岁晚，复嗟尘务拘。西园景多暇，可以少踌躇。
　　池鸟澹容与，桥柳高扶疏。烟蔓袅青薜，水花披白蕖。
　　何人造兹亭，华敞绰有馀。四檐轩鸟翅，复屋罗蜘蛛。
　　直廊抵曲房，窈窕深且虚。修竹夹左右，清风来徐徐。
　　此宜宴佳宾，鼓瑟吹笙竽。荒淫即不可，废旷将何如。
　　幸有酒与乐，及时欢且娱。忽其解郡印，他人来此居。
　　◎卷.3【郡中西园】白居易
　　闲园多芳草，春夏香靡靡。深树足佳禽，旦暮鸣不已。
　　院门闭松竹，庭径穿兰芷。爱彼池上桥，独来聊徙倚。
　　鱼依藻长乐，鸥见人暂起。有时舟随风，尽日莲照水。
　　谁知郡府内，景物闲如此。始悟喧静缘，何尝系远迩。
　　◎卷.4【北亭卧】白居易
　　树绿晚阴合，池凉朝气清。莲开有佳色，鹤唳无凡声。
　　唯此闲寂境，惬我幽独情。病假十五日，十日卧兹亭。
　　明朝吏呼起，还复视黎甿。
　　◎卷.5【一叶落】白居易
　　烦暑郁未退，凉飙潜已起。寒温与盛衰，递相为表里。
　　萧萧秋林下，一叶忽先委。勿言微摇落，摇落从此始。
　　◎卷.6【崔湖州赠红石琴荐焕如锦文，无以答之，以诗酬谢】白居易
　　赪锦支绿绮，韵同相感深。千年古涧石，八月秋堂琴。
　　引出山水思，助成金玉音。人间无可比，比我与君心。
　　◎卷.7【九日宴集，醉题郡楼，兼呈周、殷二判官】白居易
　　前年九日馀杭郡，呼宾命宴虚白堂。去年九日到东洛，
　　今年九日来吴乡。两边蓬鬓一时白，三处菊花同色黄。
　　一日日知添老病，一年年觉惜重阳。江南九月未摇落，
　　柳青蒲绿稻穗香。姑苏台榭倚苍霭，太湖山水含清光。
　　可怜假日好天色，公门吏静风景凉。榜舟鞭马取宾客，
　　扫楼拂席排壶觞。胡琴铮鏦指拨剌。吴娃美丽眉眼长。
　　笙歌一曲思凝绝，金钿再拜光低昂。日脚欲落备灯烛，
　　风头渐高加酒浆。觥醆艳翻菡萏叶，舞鬟摆落茱萸房。
　　半酣凭槛起四顾，七堰八门六十坊。远近高低寺间出，
　　东西南北桥相望。水道脉分棹鳞次，里闾棋布城册方。
　　人烟树色无隙罅，十里一片青茫茫。自问有何才与政，
　　高厅大馆居中央。铜鱼今乃泽国节，刺史是古吴都王。
　　郊无戎马郡无事，门有棨戟腰有章。盛时傥来合惭愧，
　　壮岁忽去还感伤。从事醒归应不可，使君醉倒亦何妨。
　　请君停杯听我语，此语真实非虚狂。五旬已过不为夭，
　　七十为期盖是常。须知菊酒登高会，从此多无二十场。
　　◎卷.8【同微之赠别郭虚舟炼师五十韵】白居易
　　我为江司马，君为荆判司。俱当愁悴日，始识虚舟师。
　　师年三十馀，白皙好容仪。专心在铅汞，馀力工琴棋。
　　静弹弦数声，闲饮酒一卮。因指尘土下，蜉蝣良可悲。
　　不闻姑射上，千岁冰雪肌。不见辽城外，古今冢累累。
　　嗟我天地间，有术人莫知。得可逃死籍，不唯走三尸。
　　授我参同契，其辞妙且微。六一閟扃鐍，子午守雄雌。
　　我读随日悟，心中了无疑。黄芽与紫车，谓其坐致之。
　　自负因自叹，人生号男儿。若不佩金印，即合翳玉芝。
　　高谢人间世，深结山中期。泥坛方合矩，铸鼎圆中规。
　　炉橐一以动，瑞气红辉辉。斋心独叹拜，中夜偷一窥。
　　二物正訢合，厥状何怪奇。绸缪夫妇体，狎猎鱼龙姿。
　　简寂馆钟后，紫霄峰晓时。心尘未净洁，火候遂参差。
　　万寿觊刀圭，千功失毫厘。先生弹指起，姹女随烟飞。
　　始知缘会间，阴骘不可移。药灶今夕罢，诏书明日追。
　　追我复追君，次第承恩私。官虽小大殊，同立白玉墀。
　　我直紫微闼，手进赏罚词。君侍玉皇座，口含生杀机。
　　直躬易媒孽，浮俗我瑕疵。转徙今安在，越峤吴江湄。
　　一提支郡印，一建连帅旗。何言四百里，不见如天涯。
　　秋风旦夕来，白日西南驰。雪霜各满鬓，朱紫徒为衣。
　　师从庐山洞，访旧来于斯。寻君又觅我，风驭纷逶迤。
　　帔裾曳黄绢，须发垂青丝。逢人但敛手，问道亦颔颐。
　　孤云难久留，十日告将归。款曲话平昔，殷勤勉衰羸。
　　后会杳何许，前心日磷缁。俗家无异物，何以充别资。
　　素笺一百句，题附元家诗。朱顶鹤一只，与师云间骑。
　　云间鹤背上，故情若相思。时时摘一句，唱作步虚辞。
　　◎卷.9【霓裳羽衣歌（和微之）】白居易
　　我昔元和侍宪皇，曾陪内宴宴昭阳。千歌百舞不可数，
　　就中最爱霓裳舞。舞时寒食春风天，玉钩栏下香案前。
　　案前舞者颜如玉，不著人家俗衣服。虹裳霞帔步摇冠，
　　钿璎累累佩珊珊。娉婷似不任罗绮，顾听乐悬行复止。
　　磬箫筝笛递相搀，击擫弹吹声逦迤。散序六奏未动衣，
　　阳台宿云慵不飞。中序擘騞初入拍，秋竹竿裂春冰拆。
　　飘然转旋回雪轻，嫣然纵送游龙惊。小垂手后柳无力，
　　斜曳裾时云欲生。烟蛾敛略不胜态，风袖低昂如有情。
　　上元点鬟招萼绿，王母挥袂别飞琼。繁音急节十二遍，
　　跳珠撼玉何铿铮。翔鸾舞了却收翅，唳鹤曲终长引声。
　　当时乍见惊心目，凝视谛听殊未足。一落人间八九年，
　　耳冷不曾闻此曲。湓城但听山魈语，巴峡唯闻杜鹃哭。
　　移领钱唐第二年，始有心情问丝竹。玲珑箜篌谢好筝，
　　陈宠觱栗沈平笙。清弦脆管纤纤手，教得霓裳一曲成。
　　虚白亭前湖水畔，前后祗应三度按。便除庶子抛却来，
　　闻道如今各星散。今年五月至苏州，朝钟暮角催白头。
　　贪看案牍常侵夜，不听笙歌直到秋。秋来无事多闲闷，
　　忽忆霓裳无处问。闻君部内多乐徒，问有霓裳舞者无。
　　答云七县十万户，无人知有霓裳舞。唯寄长歌与我来，
　　题作霓裳羽衣谱。四幅花笺碧间红，霓裳实录在其中。
　　千姿万状分明见，恰与昭阳舞者同。眼前仿佛睹形质，
　　昔日今朝想如一。疑从魂梦呼召来，似著丹青图写出。
　　我爱霓裳君合知，发于歌咏形于诗。君不见我歌云，
　　惊破霓裳羽衣曲。又不见我诗云，曲爱霓裳未拍时。
　　由来能事皆有主，杨氏创声君造谱。君言此舞难得人，
　　须是倾城可怜女。吴妖小玉飞作烟，越艳西施化为土。
　　娇花巧笑久寂寥，娃馆苎萝空处所。如君所言诚有是，
　　君试从容听我语。若求国色始翻传，但恐人间废此舞。
　　妍媸优劣宁相远，大都只在人抬举。李娟张态君莫嫌，
　　亦拟随宜且教取。
　　◎卷.10【小童薛阳陶吹觱栗歌（和浙西李大夫作）】白居易
　　剪削干芦插寒竹，九孔漏声五音足。近来吹者谁得名，
　　关璀老死李衮生。衮今又老谁其嗣，薛氏乐童年十二。
　　指点之下师授声，含嚼之间天与气。润州城高霜月明，
　　吟霜思月欲发声。山头江底何悄悄，猿声不喘鱼龙听。
　　翕然声作疑管裂，诎然声尽疑刀截。有时婉软无筋骨，
　　有时顿挫生棱节。急声圆转促不断，轹轹辚辚似珠贯。
　　缓声展引长有条，有条直直如笔描。下声乍坠石沉重，
　　高声忽举云飘萧。明旦公堂陈宴席，主人命乐娱宾客。
　　碎丝细竹徒纷纷，宫调一声雄出群。众音覙缕不落道，
　　有如部伍随将军。嗟尔阳陶方稚齿，下手发声已如此。
　　若教头白吹不休，但恐声名压关李。
　　◎卷.11【啄木曲】白居易
　　莫买宝剪刀，虚费千金直。我有心中愁，知君剪不得。
　　莫磨解结锥，徒劳人气力。我有肠中结，知君解不得。
　　莫染红丝线，徒夸好颜色。我有双泪珠，知君穿不得。
　　莫近红炉火，炎气徒相逼。我有两鬓霜，知君销不得。
　　刀不能剪心愁，锥不能解肠结。线不能穿泪珠，
　　火不能销鬓雪。不如饮此神圣杯，万念千忧一时歇。
　　◎卷.12【题灵岩寺（寺即吴馆娃宫，鸣屟廊砚池采香径遗迹在焉）】白居易
　　娃宫屟廊寻已倾，砚池香径又欲平。二三月时何草绿，
　　几百年来空月明。使君虽老颇多思，携觞领妓处处行。
　　今愁古恨入丝竹，一曲凉州无限情。直自当时到今日，
　　中间歌吹更无声。
　　◎卷.13【双石】白居易
　　苍然两片石，厥状怪且丑。俗用无所堪，时人嫌不取。
　　结从胚浑始，得自洞庭口。万古遗水滨，一朝入吾手。
　　担舁来郡内，洗刷去泥垢。孔黑烟痕深，罅青苔色厚。
　　老蛟蟠作足，古剑插为首。忽疑天上落，不似人间有。
　　一可支吾琴，一可贮吾酒。峭绝高数尺，坳泓容一斗。
　　五弦倚其左，一杯置其右。洼樽酌未空，玉山颓已久。
　　人皆有所好，物各求其偶。渐恐少年场，不容垂白叟。
　　回头问双石，能伴老夫否。石虽不能言，许我为三友。
　　◎卷.14【宿东亭晓兴】白居易
　　温温土炉火，耿耿纱笼烛。独抱一张琴，夜入东斋宿。
　　窗声度残漏，帘影浮初旭。头痒晓梳多，眼昏春睡足。
　　负暄檐宇下，散步池塘曲。南雁去未回，东风来何速。
　　雪依瓦沟白，草绕墙根绿。何言万户州，太守常幽独。
　　◎卷.15【日渐长，赠周、殷二判官】白居易
　　日渐长，春尚早。墙头半露红萼枝，池岸新铺绿芽草。
　　蹋草攀枝仰头叹，何人知此春怀抱。年颜盛壮名未成，
　　官职欲高身已老。万茎白发真堪恨，一片绯衫何足道。
　　赖得君来劝一杯，愁开闷破心头好。
　　◎卷.16【花前叹】白居易
　　前岁花前五十二，今年花前五十五。岁课年功头发知，
　　从霜成雪君看取。几人得老莫自嫌，樊李吴韦尽成土。
　　南州桃李北州梅，且喜年年作花主。花前置酒谁相劝，
　　容坐唱歌满起舞。欲散重拈花细看，争知明日无风雨。
　　◎卷.17【自咏五首】白居易
　　朝亦随群动，暮亦随群动。荣华瞬息间，求得将何用。
　　形骸与冠盖，假合相戏弄。但异睡著人，不知梦是梦。
　　一家五十口，一郡十万户。出为差科头，入为衣食主。
　　水旱合心忧，饥寒须手抚。何异食蓼虫，不知苦是苦。
　　公私颇多事，衰惫殊少欢。迎送宾客懒，鞭笞黎庶难。
　　老耳倦声乐，病口厌杯盘。既无可恋者，何以不休官。
　　一日复一日，自问何留滞。为贪逐日俸，拟作归田计。
　　亦须随丰约，可得无限剂。若待足始休，休官在何岁。
　　官舍非我庐，官园非我树。洛中有小宅，渭上有别墅。
　　既无婚嫁累，幸有归休处。归去诚已迟，犹胜不归去。
　　◎卷.18【和微之听妻弹别鹤操，因为解释其义，依韵加四句】白居易
　　义重莫若妻，生离不如死。誓将死同穴，其奈生无子。
　　商陵追礼教，妇出不能止。舅姑明旦辞，夫妻中夜起。
　　起闻双鹤别，若与人相似。听其悲唳声，亦如不得已。
　　青田八九月，辽城一万里。裴回去住云，呜咽东西水。
　　写之在琴曲，听者酸心髓。况当秋月弹，先入忧人耳。
　　怨抑掩朱弦，沉吟停玉指。一闻无儿叹，相念两如此。
　　无儿虽薄命，有妻偕老矣。幸免生别离，犹胜商陵氏。
　　◎卷.19【题故元少尹集后二首】白居易
　　黄壤讵知我，白头徒忆君。唯将老年泪，一洒故人文。
　　遗文三十轴，轴轴金玉声。龙门原上土，埋骨不埋名。
　　◎卷.20【和微之四月一日作】白居易
　　四月一日天，花稀叶阴薄。泥新燕影忙，蜜熟蜂声乐。
　　麦风低冉冉，稻水平漠漠。芳节或蹉跎，游心稍牢落。
　　春华信为美，夏景亦未恶。飐浪嫩青荷，重栏晚红药。
　　吴宫好风月，越郡多楼阁。两地诚可怜，其奈久离索。
　　◎卷.21【吴中好风景二首】白居易
　　吴中好风景，八月如三月。水荇叶仍香，木莲花未歇。
　　海天微雨散，江郭纤埃灭。暑退衣服干，潮生船舫活。
　　两衙渐多暇，亭午初无热。骑吏语使君，正是游时节。
　　吴中好风景，风景无朝暮。晓色万家烟，秋声八月树。
　　舟移管弦动，桥拥旌旗驻。改号齐云楼，重开武丘路。
　　况当丰岁熟，好是欢游处。州民劝使君，且莫抛官去。
　　◎卷.22【答刘禹锡白太守行】白居易
　　吏满六百石，昔贤辄去之。秩登二千石，今我方罢归。
　　我秩讶已多，我归惭已迟。犹胜尘土下，终老无休期。
　　卧乞百日告，起吟五篇诗。朝与府吏别，暮与州民辞。
　　去年到郡时，麦穗黄离离。今年去郡日，稻花白霏霏。
　　为郡已周岁，半岁罹旱饥。襦袴无一片，甘棠无一枝。
　　何乃老与幼，泣别尽沾衣。下惭苏人泪，上愧刘君辞。
　　◎卷.23【别苏州】白居易
　　浩浩姑苏民，郁郁长洲城。来惭荷宠命，去愧无能名。
　　青紫行将吏，班白列黎氓。一时临水拜，十里随舟行。
　　饯筵犹未收，征棹不可停。稍隔烟树色，尚闻丝竹声。
　　怅望武丘路，沉吟浒水亭。还乡信有兴，去郡能无情。
　　◎卷.24【卯时酒】白居易
　　佛法赞醍醐，仙方夸沆瀣。未如卯时酒，神速功力倍。
　　一杯置掌上，三咽入腹内。煦若春贯肠，暄如日炙背。
　　岂独肢体畅，仍加志气大。当时遗形骸，竟日忘冠带。
　　似游华胥国，疑反混元代。一性既完全，万机皆破碎。
　　半醒思往来，往来吁可怪。宠辱忧喜间，惶惶二十载。
　　前年辞紫闼，今岁抛皂盖。去矣鱼返泉，超然蝉离蜕。
　　是非莫分别，行止无疑碍。浩气贮胸中，青云委身外。
　　扪心私自语，自语谁能会。五十年来心，未如今日泰。
　　况兹杯中物，行坐长相对。
　　◎卷.25【自问行何迟】白居易
　　前月发京口，今辰次淮涯。二旬四百里，自问行何迟。
　　还乡无他计，罢郡有馀资。进不慕富贵，退未忧寒饥。
　　以此易过日，腾腾何所为。逢山辄倚棹，遇寺多题诗。
　　酒醒夜深后，睡足日高时。眼底一无事，心中百不知。
　　想到京国日，懒放亦如斯。何必冒风水，促促赴程归。
　　◎卷.26【除日答梦得同发楚州】白居易
　　共作千里伴，俱为一郡回。岁阴中路尽，乡思先春来。
　　山雪晚犹在，淮冰晴欲开。归欤吟可作，休恋主人杯。
　　◎卷.27【问杨琼】白居易
　　古人唱歌兼唱情，今人唱歌唯唱声。
　　欲说向君君不会，试将此语问杨琼。
　　◎卷.28【有感三首】白居易
　　鬓发已斑白，衣绶方朱紫。穷贱当壮年，富荣临暮齿。
　　车舆红尘合，第宅青烟起。彼来此须去，品物之常理。
　　第宅非吾庐，逆旅暂留止。子孙非我有，委蜕而已矣。
　　有如蚕造茧，又似花生子。子结花暗凋，茧成蚕老死。
　　悲哉可奈何，举世皆如此。
　　莫养瘦马驹，莫教小妓女。后事在目前，不信君看取。
　　马肥快行走，妓长能歌舞。三年五岁间，已闻换一主。
　　借问新旧主，谁乐谁辛苦。请君大带上，把笔书此语。
　　往事勿追思，追思多悲怆。来事勿相迎，相迎已惆怅。
　　不如兀然坐，不如塌然卧。食来即开口，睡来即合眼。
　　二事最关身，安寝加餐饭。忘怀任行止，委命随修短。
　　更若有兴来，狂歌酒一醆。
　　◎卷.29【宿荥阳】白居易
　　生长在荥阳，少小辞乡曲。迢迢四十载，复向荥阳宿。
　　去时十一二，今年五十六。追思儿戏时，宛然犹在目。
　　旧居失处所，故里无宗族。岂唯变市朝，兼亦迁陵谷。
　　独有溱洧水，无情依旧绿。
　　◎卷.30【经溱洧】白居易
　　落日驻行骑，沉吟怀古情。郑风变已尽，溱洧至今清。
　　不见士与女，亦无芍药名。
　　◎卷.31【就花枝】白居易
　　就花枝，移酒海，今朝不醉明朝悔。且算欢娱逐日来，
　　任他容鬓随年改。醉翻衫袖抛小令，笑掷骰盘呼大采。
　　自量气力与心情，三五年间犹得在。
　　◎卷.32【喜雨】白居易
　　圃旱忧葵堇，农旱忧禾菽。人各有所私，我旱忧松竹。
　　松干竹焦死，眷眷在心目。洒叶溉其根，汲水劳僮仆。
　　油云忽东起，凉雨凄相续。似面洗垢尘，如头得膏沐。
　　千柯习习润，万叶欣欣绿。千日浇灌功，不如一霢霂。
　　方知宰生灵，何异活草木。所以圣与贤，同心调玉烛。
　　◎卷.33【题道宗上人十韵】白居易
　　如来说偈赞，菩萨著论议。是故宗律师，以诗为佛事。
　　一音无差别，四句有诠次。欲使第一流，皆知不二义。
　　精洁沾戒体，闲淡藏禅味。从容恣语言，缥缈离文字。
　　旁延邦国彦，上达王公贵。先以诗句牵，后令入佛智。
　　人多爱师句，我独知师意。不似休上人，空多碧云思。
　　◎卷.34【寄皇甫宾客】白居易
　　名利既两忘，形体方自遂。卧掩罗雀门，无人惊我睡。
　　睡足斗擞衣，闲步中庭地。食饱摩挲腹，心头无一事。
　　除却玄晏翁，何人知此味。
　　◎卷.35【寄庾侍郎】白居易
　　一双华亭鹤，数片太湖石。巉巉苍玉峰，矫矫青云翮。
　　是时岁云暮，淡薄烟景夕。庭霜封石棱，池雪印鹤迹。
　　幽致竟谁别，闲静聊自适。怀哉庾顺之，好是今宵客。
　　◎卷.36【寄崔少监】白居易
　　微微西风生，稍稍东方明。入秋神骨爽，琴晓丝桐清。
　　弹为古宫调，玉水寒泠泠。自觉弦指下，不是寻常声。
　　须臾群动息，掩琴坐空庭。直至日出后，犹得心和平。
　　惜哉意未已，不使崔君听。
　　◎卷.37【醉题沈子明壁】白居易
　　不爱君池东十丛菊，不爱君池南万竿竹。爱君帘下唱歌人，
　　色似芙蓉声似玉。我有阳关君未闻，若闻亦应愁杀君。
　　◎卷.38【劝酒】白居易
　　劝君一醆君莫辞，劝君两醆君莫疑，劝君三醆君始知。
　　面上今日老昨日，心中醉时胜醒时。天地迢遥自长久，
　　白兔赤乌相趁走。身后堆金拄北斗，不如生前一樽酒。
　　君不见春明门外天欲明，喧喧歌哭半死生。
　　游人驻马出不得，白舆素车争路行。归去来，头已白，
　　典钱将用买酒吃。
　　◎卷.39【落花】白居易
　　留春春不住，春归人寂寞。厌风风不定，风起花萧索。
　　既兴风前叹，重命花下酌。劝君尝绿醅，教人拾红萼。
　　桃飘火焰焰，梨堕雪漠漠。独有病眼花，春风吹不落。
　　◎卷.40【对镜吟】白居易
　　白头老人照镜时，掩镜沉吟吟旧诗。二十年前一茎白，
　　如今变作满头丝。吟罢回头索杯酒，醉来屈指数亲知。
　　老于我者多穷贱，设使身存寒且饥。少于我者半为土，
　　墓树已抽三五枝。我今幸得见头白，禄俸不薄官不卑。
　　眼前有酒心无苦，只合欢娱不合悲。
　　◎卷.41【耳顺吟，寄敦诗、梦得】白居易
　　三十四十五欲牵，七十八十百病缠。五十六十却不恶，
　　恬淡清净心安然。已过爱贪声利后，犹在病羸昏耄前。
　　未无筋力寻山水，尚有心情听管弦。闲开新酒尝数醆，
　　醉忆旧诗吟一篇。敦诗梦得且相劝，不用嫌他耳顺年。
　　◎卷.42【别毡帐火炉】白居易
　　忆昨腊月天，北风三尺雪。年老不禁寒，夜长安可彻。
　　赖有青毡帐，风前自张设。复此红火炉，雪中相暖热。
　　如鱼入渊水，似兔藏深穴。婉软蛰鳞苏，温燉冻肌活。
　　方安阴惨夕，遽变阳和节。无奈时候迁，岂是恩情绝。
　　毳bD逐日卷，香燎随灰灭。离恨属三春，佳期在十月。
　　但令此身健，不作多时别。
　　◎卷.43【六年春赠分司东都诸公（时为河南尹）】白居易
　　我为同州牧，内愧无才术。忝擢恩已多，遭逢幸非一。
　　偶当谷贱岁，适值民安日。郡县狱空虚，乡闾盗奔逸。
　　其间最幸者，朝客多分秩。行接鸳鹭群，坐成芝兰室。
　　时联拜表骑，间动题诗笔。夜雪秉烛游，春风携榼出。
　　花教莺点检，柳付风排比。法酒淡清浆，含桃袅红实。
　　洛童调金管，卢女铿瑶瑟。黛惨歌思深，腰凝舞拍密。
　　每因同醉乐，自觉忘衰疾。始悟肘后方，不如杯中物。
　　生涯随日过，世事何时毕。老子苦乖慵，希君数牵率。
　　◎卷.44【九日代罗、樊二妓招舒著作（齐梁格）】白居易
　　罗敷敛双袂，樊姬献一杯。不见舒员外，秋菊为谁开。
　　◎卷.45【忆旧游（寄刘苏州）】白居易
　　忆旧游，旧游安在哉。旧游之人半白首，旧游之地多苍苔。
　　江南旧游凡几处，就中最忆吴江隈。长洲苑绿柳万树，
　　齐云楼春酒一杯。阊门晓严旗鼓出，皋桥夕闹船舫回。
　　修蛾慢脸灯下醉，急管繁弦头上催。六七年前狂烂熳，
　　三千里外思裴回。李娟张态一春梦，周五殷三归夜台。
　　虎丘月色为谁好，娃宫花枝应自开。赖得刘郎解吟咏，
　　江山气色合归来。
　　◎卷.46【答崔宾客晦叔十二月四日见寄（来篇云共相呼唤醉归来）】白居易
　　今岁日馀二十六，来岁年登六十二，尚不能忧眼下身，
　　因何更算人间事。居士忘筌默默坐，先生枕麹昏昏睡。
　　早晚相从归醉乡，醉乡去此无多地。
　　◎卷.47【劝我酒】白居易
　　劝我酒，我不辞。请君歌，歌莫迟。歌声长，辞亦切，
　　此辞听者堪愁绝。洛阳女儿面似花，河南大尹头如雪。
　　◎卷.48【赠韦处士，六年夏大热旱】白居易
　　骄阳连毒暑，动植皆枯槁。旱日乾密云，炎烟焦茂草。
　　少壮犹困苦，况予病且老。脱无白栴檀，何以除热恼。
　　汗巾束头鬓，膻食熏襟抱。始觉韦山人，休粮散发好。


第四百四十五卷
　　◎卷.1【和微之诗二十三首·和晨霞（此后在上都作）】白居易
　　君歌仙氏真，我歌慈氏真。慈氏发真念，念此阎浮人。
　　左命大迦叶，右召桓提因。千万化菩萨，百亿诸鬼神。
　　上自非相顶，下及风水轮。胎卵湿化类，蠢蠢难具陈。
　　弘愿在救拔，大悲忘辛勤。无论善不善，岂间冤与亲。
　　抉开生盲眼，摆去烦恼尘。烛以智慧日，洒之甘露津。
　　千界一时度，万法无与邻。借问晨霞子，何如朝玉宸。
　　◎卷.2【和微之诗二十三首·和送刘道士游天台】白居易
　　闻君梦游仙，轻举超世雰。握持尊皇节，统卫吏兵军。
　　灵旗星月象，天衣龙凤纹。佩服交带箓，讽吟蕊珠文。
　　阆宫缥缈间，钧乐依稀闻。斋心谒西母，暝拜朝东君。
　　烟霏子晋裾，霞烂麻姑裙。倏忽别真侣，怅望随归云。
　　人生同大梦，梦与觉谁分。况此梦中梦，悠哉何足云。
　　假如金阙顶，设使银河濆。既未出三界，犹应在五蕴。
　　饮咽日月精，茹嚼沆瀣芬。尚是色香味，六尘之所熏。
　　仙中有大仙，首出梦幻群。慈光一照烛，奥法相絪缊。
　　不知万龄暮，不见三光曛。一性自了了，万缘徒纷纷。
　　苦海不能漂，劫火不能焚。此是竺乾教，先生垂典坟。
　　◎卷.3【和微之诗二十三首·和栉沐寄道友】白居易
　　栉沐事朝谒，中门初动关。盛服去尚早，假寐须臾间。
　　钟声发东寺，夜色藏南山。停骖待五漏，人马同时闲。
　　高星粲金粟，落月沉玉环。出门向关路，坦坦无阻艰。
　　始出里北閈，稍转市西闤。晨烛照朝服，紫烂复朱殷。
　　由来朝廷士，一入多不还。因循掷白日，积渐凋朱颜。
　　青云已难致，碧落安能攀。但且知止足，尚可销忧患。
　　◎卷.4【和微之诗二十三首·和祝苍华】白居易
　　日居复月诸，环回照下土。使我玄云发，化为素丝缕。
　　禀质本羸劣，养生仍莽卤。痛饮困连宵，悲吟饥过午。
　　遂令头上发，种种无尺五。根稀比黍苗，梢细同钗股。
　　岂是乏膏沐，非关栉风雨。最为悲伤多，心焦衰落苦。
　　馀者能有几，落者不可数。秃似鹊填河，堕如乌解羽。
　　苍华何用祝，苦辞亦休吐。匹如剃头僧，岂要巾冠主。
　　◎卷.5【和微之诗二十三首·和我年三首】白居易
　　我年五十七，荣名得几许。甲乙三道科，苏杭两州主。
　　才能本浅薄，心力虚劳苦。可能随众人，终老于尘土。
　　我年五十七，归去诚已迟。历官十五政，数若珠累累。
　　野萍始宾荐，场苗初絷维。因读管萧书，窃慕大有为。
　　及遭荣遇来，乃觉才力羸。黄纸诏频草，朱轮车载脂。
　　妻孥及仆使，皆免寒与饥。省躬私自愧，知我者微之。
　　永怀山阴守，未遂嵩阳期。如何坐留滞，头白江之湄。
　　我年五十七，荣名得非少。报国竟何如，谋身犹未了。
　　昔尝速官谤，恩大而惩小。一黜鹤辞轩，七年鱼在沼。
　　将枯鳞再跃，经铩翮重矫。白日上昭昭，青云高渺渺。
　　平生颇同病，老大宜相晓。紫绶足可荣，白头不为夭。
　　夙怀慕箕颍，晚节期松筱。何当阙下来，同拜陈情表。
　　◎卷.6【和微之诗二十三首·和三月三十日四十韵】白居易
　　送春君何在，君在山阴署。忆我苏杭时，春游亦多处。
　　为君歌往事，岂敢辞劳虑。莫怪言语狂，须知酬答遽。
　　江南腊月半，水冻凝如瘀。寒景尚苍茫，和风已吹嘘。
　　女墙城似灶，雁齿桥如锯。鱼尾上奫沦，草芽生沮洳。
　　律迟太簇管，日缓羲和驭。布泽木龙催，迎春土牛助。
　　雨师习习洒，云将飘飘翥。四野万里晴，千山一时曙。
　　杭土丽且康，苏民富而庶。善恶有惩劝，刚柔无吐茹。
　　两衙少辞牒，四境稀书疏。俗以劳俫安，政因闲暇著。
　　仙亭日登眺，虎丘时游豫。寻幽驻旌轩，选胜回宾御。
　　舟移溪鸟避，乐作林猿觑。池古莫耶沉，石奇罗刹踞。
　　水苗泥易耨，畬粟灰难锄。紫蕨抽出畦，白莲埋在淤。
　　萎花红带黯，湿叶黄含菸。镜动波飐菱，雪回风旋絮。
　　手经攀桂馥，齿为尝梅楚。坐并船脚欹，行多马蹄跙。
　　圣贤清浊醉，水陆鲜肥饫。鱼鲙芥酱调，水葵盐豉絮。
　　虽微五袴咏，幸免兆人诅。但令乐不荒，何必游无倨。
　　吴苑仆寻罢，越城公尚据。旧游几客存，新宴谁人与。
　　莫空文举酒，强下何曾箸。江上易优游，城中多毁誉。
　　分应当自尽，事勿求人恕。我既无子孙，君仍毕婚娶。
　　久为云雨别，终拟江湖去。范蠡有扁舟，陶潜有篮舆。
　　两心苦相忆，两口遥相语。最恨七年春，春来各一处。
　　◎卷.7【和微之诗二十三首·和寄乐天】白居易
　　贤愚类相交，人情之大率。然自古今来，几人号胶漆。
　　近闻屈指数，元某与白乙。旁爱及弟兄，中权避家室。
　　松筠与金石，未足喻坚密。在车如轮辕，在身如肘腋。
　　又如风云会，天使相召匹。不似势利交，有名而无实。
　　顷我在杭岁，值君之越日。望愁来仪迟，宴惜流景疾。
　　坐耀黄金带，酌酡赪玉质。酣歌口不停，狂舞衣相拂。
　　平生赏心事，施展十未一。会笑始哑哑，离嗟乃唧唧。
　　饯筵才收拾，征棹遽排比。后恨苦绵绵，前欢何卒卒。
　　居人色惨淡，行子心纡郁。风袂去时挥，云帆望中失。
　　宿酲和别思，目眩心忽忽。病魂黯然销，老泪凄其出。
　　别君只如昨，芳岁换六七。俱是官家身，后期难自必。
　　◎卷.8【和微之诗二十三首·和寄问刘、白】白居易
　　正与刘梦得，醉笑大开口。适值此诗来，欢喜君知否。
　　遂令高卷幕，兼遣重添酒。起望会稽云，东南一回首。
　　爱君金玉句，举世谁人有。功用随日新，资材本天授。
　　吟哦不能散，自午将及酉。遂留梦得眠，匡床宿东牖。
　　◎卷.9【和微之诗二十三首·和新楼北园偶集从孙公度…皆先归】白居易
　　闻君新楼宴，下对北园花。主人既贤豪，宾客皆才华。
　　初筵日未高，中饮景已斜。天地为幕席，富贵如泥沙。
　　嵇刘陶阮徒，不足置齿牙。卧瓮鄙毕卓，落帽嗤孟嘉。
　　芳草供枕藉，乱莺助喧哗。醉乡得道路，狂海无津涯。
　　一岁春又尽，百年期不赊。同醉君莫辞，独醒古所嗟。
　　销愁若沃雪，破闷如割瓜。称觞起为寿，此乐无以加。
　　歌声凝贯珠，舞袖飘乱麻。相公谓四座，今日非自夸。
　　有奴善吹笙，有婢弹琵琶。十指纤若笋，双鬟黳如鸦。
　　履舄起交杂，杯盘散纷拏。归去勿拥遏，倒载逃难遮。
　　明日宴东武，后日游若耶。岂独相公乐，讴歌千万家。
　　◎卷.10【和微之诗二十三首·和除夜作】白居易
　　君赋此诗夜，穷阴岁之馀。我和此诗日，微和春之初。
　　老知颜状改，病觉肢体虚。头上毛发短，口中牙齿疏。
　　一落老病界，难逃生死墟。况此促促世，与君多索居。
　　君在浙江东，荣驾方伯舆。我在魏阙下，谬乘大夫车。
　　妻孥常各饱，奴婢亦盈庐。唯是利人事，比君全不如。
　　我统十郎官，君领百吏胥。我掌四曹局，君管十乡闾。
　　君为父母君，大惠在资储。我为刀笔吏，小恶乃诛锄。
　　君提七郡籍，我按三尺书。俱已佩金印，尝同趋玉除。
　　外宠信非薄，中怀何不摅。恩光未报答，日月空居诸。
　　磊落尝许君，跼促应笑予。所以自知分，欲先歌归欤。
　　◎卷.11【和微之诗二十三首·和知非】白居易
　　因君知非问，诠较天下事。第一莫若禅，第二无如醉。
　　禅能泯人我，醉可忘荣悴。与君次第言，为我少留意。
　　儒教重礼法，道家养神气。重礼足滋彰，养神多避忌。
　　不如学禅定，中有甚深味。旷廓了如空，澄凝胜于睡。
　　屏除默默念，销尽悠悠思。春无伤春心，秋无感秋泪。
　　坐成真谛乐，如受空王赐。既得脱尘劳，兼应离惭愧。
　　除禅其次醉，此说非无谓。一酌机即忘，三杯性咸遂。
　　逐臣去室妇，降虏败军帅。思苦膏火煎，忧深扃锁秘。
　　须凭百杯沃，莫惜千金费。便似罩中鱼，脱飞生两翅。
　　劝君虽老大，逢酒莫回避。不然即学禅，两途同一致。
　　◎卷.12【和微之诗二十三首·和望晓】白居易
　　休吟稽山晓，听咏秦城旦。鸣鸡初有声，宿鸟犹未散。
　　丁丁漏向尽，冬冬鼓过半。南山青沈沈，东方白漫漫。
　　街心若流水，城角如断岸。星河稍隅落，宫阙方轮焕。
　　朝车雷四合，骑火星一贯。赫奕冠盖盛，荧煌朱紫烂。
　　沙堤亘蟆池，市路绕龙断。白日忽照耀，红尘纷散乱。
　　贵教过客避，荣任行人看。祥烟满虚空，春色无边畔。
　　鹓行候晷刻，龙尾登霄汉。台殿暖宜攀，风光晴可玩。
　　草铺地茵褥，云卷天帏幔。莺杂佩锵锵，花饶衣粲粲。
　　何言终日乐，独起临风叹。叹我同心人，一别春七换。
　　相望山隔碍，欲去官羁绊。何日到江东，超然似张翰。
　　◎卷.13【和微之诗二十三首·和李势女】白居易
　　减一分太短，增一分太长。不朱面若花，不粉肌如霜。
　　色为天下艳，心乃女中郎。自言重不幸，家破身未亡。
　　人各有一死，此死职所当。忍将先人体，与主为疣疮。
　　妾死主意快，从此两无妨。愿信赤心语，速即白刃光。
　　南郡忽感激，却立舍锋铓。抚背称阿姉，归我如归乡。
　　竟以恩信待，岂止猜妒忘。由来几上肉，不足挥干将。
　　南郡死已久，骨枯墓苍苍。愿于墓上头，立石镌此章。
　　劝诫天下妇，不令阴胜阳。
　　◎卷.14【和微之诗二十三首·和酬郑侍御东阳春闷放怀追越游见寄】白居易
　　君得嘉鱼置宾席，乐如南有嘉鱼时。劲气森爽竹竿竦，
　　妍文焕烂芙蓉披。载笔在幕名已重，补衮于朝官尚卑。
　　一缄疏入掩谷永，三都赋成排左思。自言拜辞主人后，
　　离心荡飏风前旗。东南门馆别经岁，春眼怅望秋心悲。
　　昨日嘉鱼来访我，方驾同出何所之。乐游原头春尚早，
　　百舌新语声椑椑。日趁花忙向南拆，风催柳急从东吹。
　　流年惝怳不饶我，美景鲜妍来为谁。红尘三条界阡陌，
　　碧草千里铺郊畿。馀霞断时绮幅裂，斜云展处罗文纰。
　　暮钟远近声互动，暝鸟高下飞追随。酒酣将归未能去，
　　怅然回望天四垂。生何足养嵇著论，途何足泣杨涟洏。
　　胡不花下伴春醉，满酌绿酒听黄鹂。嘉鱼点头时一叹，
　　听我此言不知疲。语终兴尽各分散，东西轩骑分逶迤。
　　此诗勿遣闲人见，见恐与他为笑资。白首旧寮知我者，
　　凭君一咏向周师。
　　◎卷.15【和微之诗二十三首·和自劝二首】白居易
　　稀稀疏疏绕篱竹，窄窄狭狭向阳屋。屋中有一曝背翁，
　　委置形骸如土木。日暮半炉麸炭火，夜深一醆纱笼烛。
　　不知有益及民无，二十年来食官禄。就暖移盘檐下食，
　　防寒拥被帷中宿。秋官月俸八九万，岂徒遣尔身温足。
　　勤操丹笔念黄沙，莫使饥寒囚滞狱。
　　急景凋年急于水，念此揽衣中夜起。门无宿客共谁言，
　　暖酒挑灯对妻子。身饮数杯妻一醆，馀酌分张与儿女。
　　微酣静坐未能眠，风霰萧萧打窗纸。自问有何才与术，
　　入为丞郎出刺史。争知寿命短复长，岂得营营心不止。
　　请看韦孔与钱崔，半月之间四人死。
　　◎卷.16【和微之诗二十三首·和雨中花】白居易
　　真宰倒持生杀柄，闲物命长人短命。松枝上鹤蓍下龟，
　　千年不死仍无病。人生不得似龟鹤，少去老来同旦暝。
　　何异花开旦暝间，未落仍遭风雨横。草得经年菜连月，
　　唯花不与多时节。一年三百六十日，花能几日供攀折。
　　桃李无言难自诉，黄莺解语凭君说。莺虽为说不分明，
　　叶底枝头谩饶舌。
　　◎卷.17【和微之诗二十三首·和晨兴因报问龟儿】白居易
　　冬旦寒惨澹，云日无晶辉。当此岁暮感，见君晨兴诗。
　　君诗亦多苦，苦在兄远离。我苦不在远，缠绵肝与脾。
　　西院病孀妇，后床孤侄儿。黄昏一恸后，夜半十起时。
　　病眼两行血，衰鬓万茎丝。咽绝五脏脉，瘦消百骸脂。
　　双目失一目，四肢断两肢。不如溘然逝，安用半活为。
　　谁谓荼檗苦，荼檗甘如饴。谁谓汤火热，汤火冷如澌。
　　前时君寄诗，忧念问阿龟。喉燥声气窒，经年无报辞。
　　及睹晨兴句，未吟先涕垂。因兹涟洳际，一吐心中悲。
　　茫茫四海间，此苦唯君知。去我四千里，使我告诉谁。
　　仰头向青天，但见雁南飞。凭雁寄一语，为我达微之。
　　弦绝有续胶，树斩可接枝。唯我中肠断，应无连得期。
　　◎卷.18【和微之诗二十三首·和朝回与王炼师游南山下】白居易
　　蔼蔼春景馀，峨峨夏云初。躞蹀退朝骑，飘飖随风裾。
　　晨从四丞相，入拜白玉除。暮与一道士，出寻青溪居。
　　吏隐本齐致，朝野孰云殊。道在有中适，机忘无外虞。
　　但愧烟霄上，鸾凤为吾徒。又惭云林间，鸥鹤不我疏。
　　坐倾数杯酒，卧枕一卷书。兴酣头兀兀，睡觉心于于。
　　以此送日月，问师为何如。
　　◎卷.19【和微之诗二十三首·和尝新酒】白居易
　　空腹尝新酒，偶成卯时醉。醉来拥褐裘，直至斋时睡。
　　睡酣不语笑，真寝无梦寐。殆欲忘形骸，讵知属天地。
　　醒馀和未散，起坐澹无事。举臂一欠伸，引琴弹秋思。
　　◎卷.20【和微之诗二十三首·和顺之琴者】白居易
　　阴阴花院月，耿耿兰房烛。中有弄琴人，声貌俱如玉。
　　清泠石泉引，雅澹风松曲。遂使君子心，不爱凡丝竹。
　　◎卷.21【感旧写真】白居易
　　李放写我真，写来二十载。莫问真何如，画亦销光彩。
　　朱颜与玄鬓，日夜改复改。无磋貌遽非，且喜身犹在。
　　◎卷.22【授太子宾客归洛（自此后东都作）】白居易
　　南省去拂衣，东都来掩扉。病将老齐至，心与身同归。
　　白首外缘少，红尘前事非。怀哉紫芝叟，千载心相依。
　　◎卷.23【秋池二首】白居易
　　身闲无所为，心闲无所思。况当故园夜，复此新秋池。
　　岸暗鸟栖后，桥明月出时。菱风香散漫，桂露光参差。
　　静境多独得，幽怀竟谁知。悠然心中语，自问来何迟。
　　朝衣薄且健，晚簟清仍滑。社近燕影稀，雨馀蝉声歇。
　　闲中得诗境，此境幽难说。露荷珠自倾，风竹玉相戛。
　　谁能一同宿，共玩新秋月。暑退早凉归，池边好时节。
　　◎卷.24【中隐】白居易
　　大隐住朝市，小隐入丘樊。丘樊太冷落，朝市太嚣喧。
　　不如作中隐，隐在留司官。似出复似处，非忙亦非闲。
　　不劳心与力，又免饥与寒。终岁无公事，随月有俸钱。
　　君若好登临，城南有秋山。君若爱游荡，城东有春园。
　　君若欲一醉，时出赴宾筵。洛中多君子，可以恣欢言。
　　君若欲高卧，但自深掩关。亦无车马客，造次到门前。
　　人生处一世，其道难两全。贱即苦冻馁，贵则多忧患。
　　唯此中隐士，致身吉且安。穷通与丰约，正在四者间。
　　◎卷.25【问秋光】白居易
　　殷卿领北镇，崔尹开南幕。外事信为荣，中怀未必乐。
　　何如不才者，兀兀无所作。不引窗下琴，即举池上酌。
　　淡交唯对水，老伴无如鹤。自适颇从容，旁观诚濩落。
　　身心转恬泰，烟景弥淡泊。回首语秋光，东来应不错。
　　◎卷.26【引泉】白居易
　　一为止足限，二为衰疾牵。邴罢不因事，陶归非待年。
　　归来嵩洛下，闭户何翛然。静扫林下地，闲疏池畔泉。
　　伊流狭似带，洛石大如拳。谁教明月下，为我声溅溅。
　　竟夕舟中坐，有时桥上眠。何用施屏障，水竹绕床前。
　　◎卷.27【知足吟（和崔十八未贫作）】白居易
　　不种一陇田，仓中有馀粟。不采一株桑，箱中有馀服。
　　官闲离忧责，身泰无羁束。中人百户税，宾客一年禄。
　　樽中不乏酒，篱下仍多菊。是物皆有馀，非心无所欲。
　　吟君未贫作，同歌知足曲。自问此时心，不足何时足。
　　◎卷.28【酬集贤刘郎中对月见寄，兼怀元浙东】白居易
　　月在洛阳天，天高净如水。下有白头人，揽衣中夜起。
　　思远镜亭上，光深书殿里。眇然三处心，相去各千里。
　　◎卷.29【太湖石】白居易
　　远望老嵯峨，近观怪嶔崟。才高八九尺，势若千万寻。
　　嵌空华阳洞，重叠匡山岑。邈矣仙掌迥，呀然剑门深。
　　形质冠今古，气色通晴阴。未秋已瑟瑟，欲雨先沈沈。
　　天姿信为异，时用非所任。磨刀不如砺，捣帛不如砧。
　　何乃主人意，重之如万金。岂伊造物者，独能知我心。
　　◎卷.30【偶作二首】白居易
　　扰扰贪生人，几何不夭阏。遑遑爱名人，几何能贵达。
　　伊余信多幸，拖紫垂白发。身为三品官，年已五十八。
　　筋骸虽早衰，尚未苦羸惙。资产虽不丰，亦不甚贫竭。
　　登山力犹在，遇酒兴时发。无事日月长，不羁天地阔。
　　安身有处所，适意无时节。解带松下风，抱琴池上月。
　　人间所重者，相印将军钺。谋虑系安危，威权主生杀。
　　焦心一身苦，炙手旁人热。未必方寸间，得如吾快活。
　　日出起盥栉，振衣入道场。寂然无他念，但对一炉香。
　　日高始就食，食亦非膏粱。精粗随所有，亦足饱充肠。
　　日午脱巾簪，燕息窗下床。清风飒然至，卧可致羲皇。
　　日西引杖屦，散步游林塘。或饮茶一醆，或吟诗一章。
　　日入多不食，有时唯命觞。何以送闲夜，一曲秋霓裳。
　　一日分五时，作息率有常。自喜老后健，不嫌闲中忙。
　　是非一以贯，身世交相忘。若问此何许，此是无何乡。
　　◎卷.31【葺池上旧亭】白居易
　　池月夜凄凉，池风晓萧飒。欲入池上冬，先葺池上閤。
　　向暖窗户开，迎寒帘幕合。苔封旧瓦木，水照新朱蜡。
　　软火深土炉，香醪小瓷榼。中有独宿翁，一灯对一榻。
　　◎卷.32【崔十八新池】白居易
　　爱君新小池，池色无人知。见底月明夜，无波风定时。
　　忽看不似水，一泊稀琉璃。
　　◎卷.33【玩止水】白居易
　　动者乐流水，静者乐止水。利物不如流，鉴形不如止。
　　凄清早霜降，淅沥微风起。中面红叶开，四隅绿萍委。
　　广狭八九丈，湾环有涯涘。浅深三四尺，洞彻无表里。
　　净分鹤翘足，澄见鱼掉尾。迎眸洗眼尘，隔胸荡心滓。
　　定将禅不别，明与诚相似。清能律贪夫，淡可交君子。
　　岂唯空狎玩，亦取相伦拟。欲识静者心，心源只如此。
　　◎卷.34【闻崔十八宿予新昌弊宅时予亦宿崔家依仁新亭…聊以写怀】白居易
　　陋巷掩弊庐，高居敞华屋。新昌七株松，依仁万茎竹。
　　松前月台白，竹下风池绿。君向我斋眠，我在君亭宿。
　　平生有微尚，彼此多幽独。何必本主人，两心聊自足。
　　◎卷.35【日长】白居易
　　日长昼加餐，夜短朝馀睡。春来寝食间，虽老犹有味。
　　林塘得芳景，园曲生幽致。爱水多棹舟，惜花不扫地。
　　幸无眼下病，且向樽前醉。身外何足言，人间本无事。
　　◎卷.36【三月三十日作】白居易
　　今朝三月尽，寂寞春事毕。黄鸟渐无声，朱樱新结实。
　　临风独长叹，此叹意非一。半百过九年，艳阳残一日。
　　随年减欢笑，逐日添衰疾。且遣花下歌，送此杯中物。
　　◎卷.37【慵不能】白居易
　　架上非无书，眼慵不能看。匣中亦有琴，手慵不能弹。
　　腰慵不能带，头慵不能冠。午后恣情寝，午时随事餐。
　　一餐终日饱，一寝至夜安。饥寒亦闲事，况乃不饥寒。
　　◎卷.38【晨兴】白居易
　　宿鸟动前林，晨光上东屋。铜炉添早香，纱笼灭残烛。
　　头醒风稍愈，眼饱睡初足。起坐兀无思，叩齿三十六。
　　何以解宿斋，一杯云母粥。
　　◎卷.39【朝课】白居易
　　平甃白石渠，静扫青苔院。池上好风来，新荷大如扇。
　　小亭中何有，素琴对黄卷。蕊珠讽数篇，秋思弹一遍。
　　从容朝课毕，方与客相见。
　　◎卷.40【天竺寺七叶堂避暑】白居易
　　郁郁复郁郁，伏热何时毕。行入七叶堂，烦暑随步失。
　　檐雨稍霏微，窗风正萧瑟。清宵一觉睡，可以销百疾。
　　◎卷.41【香山寺石楼潭夜浴】白居易
　　炎光昼方炽，暑气宵弥毒。摇扇风甚微，褰裳汗霢霂。
　　起向月下行，来就潭中浴。平石为浴床，洼石为浴斛。
　　绡巾薄露顶，草屦轻乘足。清凉咏而归，归上石楼宿。
　　◎卷.42【嗟发落】白居易
　　朝亦嗟发落，暮亦嗟发落。落尽诚可嗟，尽来亦不恶。
　　既不劳洗沐，又不烦梳掠。最宜湿暑天，头轻无髻缚。
　　脱置垢巾帻，解去尘缨络。银瓶贮寒泉，当顶倾一勺。
　　有如醍醐灌，坐受清凉乐。因悟自在僧，亦资于剃削。
　　◎卷.43【安稳眠】白居易
　　家虽日渐贫，犹未苦饥冻。身虽日渐老，幸无急病痛。
　　眼逢闹处合，心向闲时用。既得安稳眠，亦无颠倒梦。
　　◎卷.44【池上夜境】白居易
　　晴空星月落池塘，澄鲜净绿表里光。露簟清莹迎夜滑，
　　风襟潇洒先秋凉。无人惊处野禽下，新睡觉时幽草香。
　　但问尘埃能去否，濯缨何必向沧浪。
　　◎卷.45【书绅】白居易
　　仕有职役劳，农有畎亩勤。优哉分司叟，心力无苦辛。
　　岁晚头又白，自问何欣欣。新酒始开瓮，旧谷犹满囷。
　　吾尝静自思，往往夜达晨。何以送吾老，何以安吾贫。
　　岁计莫如谷，饱则不干人。日计莫如醉，醉则兼忘身。
　　诚知有道理，未敢劝交亲。恐为人所哂，聊自书诸绅。
　　◎卷.46【秋游平泉，赠韦处士、闲禅师】白居易
　　秋景引闲步，山游不知疲。杖藜舍舆马，十里与僧期。
　　昔尝忧六十，四体不支持。今来已及此，犹未苦衰羸。
　　心兴遇境发，身力因行知。寻云到起处，爱泉听滴时。
　　南村韦处士，西寺闲禅师。山头与涧底，闻健且相随。
　　◎卷.47【游坊口悬泉，偶题石上（时为河南尹）】白居易
　　济源山水好，老尹知之久。常日听人言，今秋入吾手。
　　孔山刀剑立，沁水龙蛇走。危磴上悬泉，澄湾转坊口。
　　虚明见深底，净绿无纤垢。仙棹浪悠扬，尘缨风斗薮。
　　岩寒松柏短，石古莓苔厚。锦坐缨高低，翠屏张左右。
　　虽无安石妓，不乏文举酒。谈笑逐身来，管弦随事有。
　　时逢杖锡客，或值垂纶叟。相与澹忘归，自辰将及酉。
　　公门欲返驾，溪路犹回首。早晚重来游，心期罢官后。
　　◎卷.48【对火玩雪】白居易
　　平生所心爱，爱火兼怜雪。火是腊天春，雪为阴夜月。
　　鹅毛纷正堕，兽炭敲初折。盈尺白盐寒，满炉红玉热。
　　稍宜杯酌动，渐引笙歌发。但识欢来由，不知醉时节。
　　银盘堆柳絮，罗袖抟琼屑。共愁明日销，便作经年别。
　　◎卷.49【六年寒食洛下宴游，赠冯、李二少尹】白居易
　　丰年寒食节，美景洛阳城。三尹皆强健，七日尽晴明。
　　东郊蹋青草，南园攀紫荆。风拆海榴艳，露坠木兰英。
　　假开春未老，宴合日屡倾。珠翠混花影，管弦藏水声。
　　佳会不易得，良辰亦难并。听吟歌暂辍，看舞杯徐行。
　　米价贱如土，酒味浓于饧。此时不尽醉，但恐负平生。
　　殷勤二曹长，各捧一银觥。
　　◎卷.50【苦热中寄舒员外】白居易
　　何堪日衰病，复此时炎燠。厌对俗杯盘，倦听凡丝竹。
　　藤床铺晚雪，角枕截寒玉。安得清瘦人，新秋夜同宿。
　　非君固不可，何夕枉高躅。
　　◎卷.51【闲夕】白居易
　　一声早蝉发，数点新萤度。兰釭耿无烟，筠簟清有露。
　　未归后房寝，且下前轩步。斜月入低廊，凉风满高树。
　　放怀常自适，遇境多成趣。何法使之然，心中无细故。
　　◎卷.52【寄情】白居易
　　灼灼早春梅，东南枝最早。持来玩未足，花向手中老。
　　芳香销掌握，怅望生怀抱。岂无后开花，念此先开好。
　　◎卷.53【舒员外游香山寺数日不归兼辱尺书大夸胜事…长句以赠之】白居易
　　香山石楼倚天开，翠屏壁立波环回。黄菊繁时好客到，
　　碧云合处佳人来。酡颜一笑夭桃绽，清吟数声寒玉哀。
　　轩骑逶迟棹容与，留连三日不能回。白头老尹府中坐，
　　早衙才退暮衙催。庭前阶上何所有，累囚成贯案成堆。
　　岂无池塘长秋草，亦有丝竹生尘埃。今日清光昨夜月，
　　竟无人来劝一杯。
　　◎卷.54【早冬游王屋自灵都抵阳台上方望天坛偶吟成章寄…李相公】白居易
　　霜降山水清，王屋十月时。石泉碧漾漾，岩树红离离。
　　朝为灵都游，暮有阳台期。飘然世尘外，鸾鹤如可追。
　　忽念公程尽，复惭身力衰。天坛在天半，欲上心迟迟。
　　尝闻此游者，隐客与损之。各抱贵仙骨，俱非泥垢姿。
　　二人相顾言，彼此称男儿。若不为松乔，即须作皋夔。
　　今果如其语，光彩双葳蕤。一人佩金印，一人翳玉芝。
　　我来高其事，咏叹偶成诗。为君题石上，欲使故山知。
　　◎卷.55【吴宫辞】白居易
　　淡红花帔浅檀蛾，睡脸初开似剪波。
　　坐对珠笼闲理曲，琵琶鹦鹉语相和。


第四百四十六卷
　　◎卷.1【元微之除浙东观察使，喜得杭越邻州，先赠长句】白居易
　　稽山镜水欢游地，犀带金章荣贵身。官职比君虽校小，
　　封疆与我且为邻。郡楼对玩千峰月，江界平分两岸春。
　　杭越风光诗酒主，相看更合与何人。
　　◎卷.2【席上答微之】白居易
　　我住浙江西，君去浙江东。勿言一水隔，便与千里同。
　　富贵无人劝君酒，今宵为我尽杯中。
　　◎卷.3【答微之上船后留别】白居易
　　烛下尊前一分手，舟中岸上两回头。
　　归来虚白堂中梦，合眼先应到越州。
　　◎卷.4【答微之泊西陵驿见寄（一无泊字）】白居易
　　烟波尽处一点白，应是西陵古驿台。
　　知在台边望不见，暮潮空送渡船回。
　　◎卷.5【答微之夸越州州宅】白居易
　　贺上人回得报书，大夸州宅似仙居。厌看冯翊风沙久，
　　喜见兰亭烟景初。日出旌旗生气色，月明楼阁在空虚。
　　知君暗数江南郡，除却馀杭尽不如。
　　◎卷.6【微之重夸州居其落句有西州罗刹之谑因嘲兹石聊以寄怀】白居易
　　君问西州城下事，醉中叠纸为君书。嵌空石面标罗刹，
　　压捺潮头敌子胥。神鬼曾鞭犹不动，波涛虽打欲何如。
　　谁知太守心相似，抵滞坚顽两有馀。
　　◎卷.7【张十八员外以新诗二十五首见寄郡楼月下吟玩…寄微之】白居易
　　秦城南省清秋夜，江郡东楼明月时。去我三千六百里，
　　得君二十五篇诗。阳春曲调高难和，淡水交情老始知。
　　坐到天明吟未足，重封转寄与微之。
　　◎卷.8【酬微之】白居易
　　满帙填箱唱和诗，少年为戏老成悲。声声丽曲敲寒玉，
　　句句妍辞缀色丝。吟玩独当明月夜，伤嗟同是白头时。
　　由来才命相磨折，天遣无儿欲怨谁。
　　◎卷.9【馀思未尽，加为六韵，重寄微之】白居易
　　海内声华并在身，箧中文字绝无伦。遥知独对封章草，
　　忽忆同为献纳臣。走笔往来盈卷轴，除官递互掌丝纶。
　　制从长庆辞高古，诗到元和体变新。各有文姬才稚齿，
　　俱无通子继馀尘。琴书何必求王粲，与女犹胜与外人。
　　◎卷.10【答微之咏怀见寄】白居易
　　閤中同直前春事，船里相逢昨日情。分袂二年劳梦寐，
　　并床三宿话平生。紫微北畔辞宫阙，沧海西头对郡城。
　　聚散穷通何足道，醉来一曲放歌行。
　　◎卷.11【酬微之夸镜湖】白居易
　　我嗟身老岁方徂，君更官高兴转孤。军门郡阁曾闲否，
　　禹穴耶溪得到无。酒盏省陪波卷白，骰盘思共彩呼卢。
　　一泓镜水谁能羡，自有胸中万顷湖。
　　◎卷.12【雪中即事答微之】白居易
　　连夜江云黄惨澹，平明山雪白模糊。银河沙涨三千里，
　　梅岭花排一万株。北市风生飘散面，东楼日出照凝酥。
　　谁家高士关门户，何处行人失道途。舞鹤庭前毛稍定，
　　捣衣砧上练新铺。戏团稚女呵红手，愁坐衰翁对白须。
　　压瘴一州除疾苦，呈丰万井尽欢娱。润含玉德怀君子，
　　寒助霜威忆大夫。莫道烟波一水隔，何妨气候两乡殊。
　　越中地暖多成雨，还有瑶台琼树无。
　　◎卷.13【醉封诗筒寄微之】白居易
　　一生休戚与穷通，处处相随事事同。未死又怜沧海郡，
　　无儿俱作白头翁。展眉只仰三杯后，代面唯凭五字中。
　　为向两州邮吏道，莫辞来去递诗筒。
　　◎卷.14【除夜寄微之】白居易
　　鬓毛不觉白毵毵，一事无成百不堪。共惜盛时辞阙下，
　　同嗟除夜在江南。家山泉石寻常忆，世路风波子细谙。
　　老校于君合先退，明年半百又加三。
　　◎卷.15【苏州李中丞以元日郡斋感怀诗寄微之及予辄依…兼呈微之】白居易
　　白首馀杭白太守，落魄抛名来已久。一辞渭北故园春，
　　再把江南新岁酒。杯前笑歌徒勉强，镜里形容渐衰朽。
　　领郡惭当潦倒年，邻州喜得平生友。长洲草接松江岸，
　　曲水花连镜湖口。老去还能痛饮无，春来曾作闲游否。
　　凭莺传语报李六，倩雁将书与元九。莫嗟一日日催人，
　　且贵一年年入手。
　　◎卷.16【早春西湖闲游怅然兴怀忆与微之同赏…偶成十八韵寄微之】白居易
　　上马复呼宾，湖边景气新。管弦三数事，骑从十馀人。
　　立换登山屐，行携漉酒巾。逢花看当妓，遇草坐为茵。
　　西日笼黄柳，东风荡白蘋。小桥装雁齿，轻浪甃鱼鳞。
　　画舫牵徐转，银船酌慢巡。野情遗世累，醉态任天真。
　　彼此年将老，平生分最亲。高天从所愿，远地得为邻。
　　云树分三驿，烟波限一津。翻嗟寸步隔，却厌尺书频。
　　浙右称雄镇，山阴委重臣。贵垂长紫绶，荣驾大朱轮。
　　出动刀枪队，归生道路尘。雁惊弓易散，鸥怕鼓难驯。
　　百吏瞻相面，千夫捧拥身。自然闲兴少，应负镜湖春。
　　◎卷.17【答微之见寄（时在郡楼对雪）】白居易
　　可怜风景浙东西，先数馀杭次会稽。禹庙未胜天竺寺，
　　钱湖不羡若耶溪。摆尘野鹤春毛暖，拍水沙鸥湿翅低。
　　更对雪楼君爱否，红栏碧甃点银泥。
　　◎卷.18【祭社宵兴灯前偶作】白居易
　　城头传鼓角，灯下整衣冠。夜镜藏须白，秋泉漱齿寒。
　　欲将闲送老，须著病辞官。更待年终后，支持归计看。
　　◎卷.19【闲卧】白居易
　　尽日前轩卧，神闲境亦空。有山当枕上，无事到心中。
　　帘卷侵床日，屏遮入座风。望春春未到，应在海门东。
　　◎卷.20【新春江次】白居易
　　浦干潮未应，堤湿冻初销。粉片妆梅朵，金丝刷柳条。
　　鸭头新绿水，雁齿小红桥。莫怪珂声碎，春来五马骄。
　　◎卷.21【春题湖上】白居易
　　湖上春来似画图，乱峰围绕水平铺。松排山面千重翠，
　　月点波心一颗珠。碧毯线头抽早稻，青罗裙带展新蒲。
　　未能抛得杭州去，一半句留是此湖。
　　◎卷.22【早春忆微之】白居易
　　昏昏老与病相和，感物思君叹复歌。声早鸡先知夜短，
　　色浓柳最占春多。沙头雨染斑斑草，水面风驱瑟瑟波。
　　可道眼前光景恶，其如难见故人何。
　　◎卷.23【失鹤】白居易
　　失为庭前雪，飞因海上风。九霄应得侣，三夜不归笼。
　　声断碧云外，影沉明月中。郡斋从此后，谁伴白头翁。
　　◎卷.24【自感】白居易
　　宴游寝食渐无味，杯酒管弦徒绕身。
　　宾客欢娱僮仆饱，始知官职为他人。
　　◎卷.25【得湖州崔十八使君书喜与杭越邻郡因成长句代贺兼寄微之】白居易
　　三郡何因此结缘，贞元科第忝同年。故情欢喜开书后，
　　旧事思量在眼前。越国封疆吞碧海，杭城楼閤入青烟。
　　吴兴卑小君应屈，为是蓬莱最后仙。
　　◎卷.26【同诸客携酒早看樱桃花】白居易
　　晓报樱桃发，春携酒客过。绿饧粘盏杓，红雪压枝柯。
　　天色晴明少，人生事故多。停杯替花语，不醉拟如何。
　　◎卷.27【柳絮】白居易
　　三月尽是头白日，与春老别更依依。
　　凭莺为向杨花道，绊惹春风莫放归。
　　◎卷.28【早饮湖州酒，寄崔使君】白居易
　　一榼扶头酒，泓澄泻玉壶。十分蘸甲酌，潋艳满银盂。
　　捧出光华动，尝看气味殊。手中稀琥珀，舌上冷醍醐。
　　瓶里有时尽，江边无处沽。不知崔太守，更有寄来无。
　　◎卷.29【病中书事】白居易
　　三载卧山城，闲知节物情。莺多过春语，蝉不待秋鸣。
　　气嗽因寒发，风痰欲雨生。病身无所用，唯解卜阴晴。
　　◎卷.30【与微之唱和来去常以竹筒贮诗陈协律美而成篇因以此答】白居易
　　拣得琅玕截作筒，缄题章句写心胸。随风每喜飞如鸟，
　　渡水常忧化作龙。粉节坚如太守信，霜筠冷称大夫容。
　　烦君赞咏心知愧，鱼目骊珠同一封。
　　◎卷.31【醉戏诸妓】白居易
　　席上争飞使君酒，歌中多唱舍人诗。
　　不知明日休官后，逐我东山去是谁。
　　◎卷.32【北院】白居易
　　北院人稀到，东窗事最偏。竹烟行灶上，石壁卧房前。
　　性拙身多暇，心慵事少缘。还如病居士，唯置一床眠。
　　◎卷.33【酬周协律】白居易
　　五十钱唐守，应为送老官。滥蒙辞客爱，犹作近臣看。
　　凿落愁须饮，琵琶闷遣弹。白头虽强醉，不似少年欢。
　　◎卷.34【题石山人】白居易
　　腾腾兀兀在人间，贵贱贤愚尽往还。膻腻筵中唯饮酒，
　　歌钟会处独思山。存神不许三尸住，混俗无妨两鬓斑。
　　除却馀杭白太守，何人更解爱君闲。
　　◎卷.35【诗解】白居易
　　新篇日日成，不是爱声名。旧句时时改，无妨悦性情。
　　但令长守郡，不觉却归城。只拟江湖上，吟哦过一生。
　　◎卷.36【潮】白居易
　　早潮才落晚潮来，一月周流六十回。
　　不独光阴朝复暮，杭州老去被潮催。
　　◎卷.37【闻歌妓唱严郎中诗，因以绝句寄之（严前为郡守）】白居易
　　已留旧政布中和，又付新词与艳歌。
　　但是人家有遗爱，就中苏小感恩多。
　　◎卷.38【柘枝妓】白居易
　　平铺一合锦筵开，连击三声画鼓催。红蜡烛移桃叶起，
　　紫罗衫动柘枝来。带垂钿胯花腰重，帽转金铃雪面回。
　　看即曲终留不住，云飘雨送向阳台。
　　◎卷.39【急乐世辞（《乐府诗》作《急世乐》）】白居易
　　正抽碧线绣红罗，忽听黄莺敛翠蛾。
　　秋思冬愁春怅望，大都不称意时多。
　　◎卷.40【天竺寺送坚上人归庐山】白居易
　　锡杖登高寺，香炉忆旧峰。偶来舟不系，忽去鸟无踪。
　　岂要留离偈，宁劳动别容。与师俱是梦，梦里暂相逢。
　　◎卷.41【除官赴阙，留赠微之】白居易
　　去年十月半，君来过浙东。今年五月尽，我发向关中。
　　两乡默默心相别，一水盈盈路不通。从此津人应省事，
　　寂寥无复递诗筒。
　　◎卷.42【留题郡斋】白居易
　　吟山歌水嘲风月，便是三年官满时。春为醉眠多闭閤，
　　秋因晴望暂褰帷。更无一事移风俗，唯化州民解咏诗。
　　◎卷.43【别州民】白居易
　　耆老遮归路，壶浆满别筵。甘棠无一树，那得泪潸然。
　　税重多贫户，农饥足旱田。唯留一湖水，与汝救凶年。
　　◎卷.44【留题天竺、灵隐两寺】白居易
　　在郡六百日，入山十二回。宿因月桂落，醉为海榴开。
　　黄纸除书到，青宫诏命催。僧徒多怅望，宾从亦裴回。
　　寺闇烟埋竹，林香雨落梅。别桥怜白石，辞洞恋青苔。
　　渐出松间路，犹飞马上杯。谁教冷泉水，送我下山来。
　　◎卷.45【西湖留别】白居易
　　征途行色惨风烟，祖帐离声咽管弦。翠黛不须留五马，
　　皇恩只许住三年。绿藤阴下铺歌席，红藕花中泊妓船。
　　处处回头尽堪恋，就中难别是湖边。
　　◎卷.46【重寄别微之】白居易
　　凭仗江波寄一辞，不须惆怅报微之。
　　犹胜往岁峡中别，滟滪堆边招手时。
　　◎卷.47【重题别东楼】白居易
　　东楼胜事我偏知，气象多随昏旦移。湖卷衣裳白重叠，
　　山张屏障绿参差。海仙楼塔晴方出，江女笙箫夜始吹。
　　春雨星攒寻蟹火，秋风霞飐弄涛旗。宴宜云髻新梳后，
　　曲爱霓裳未拍时。太守三年嘲不尽，郡斋空作百篇诗。
　　◎卷.48【别周军事】白居易
　　主人头白官仍冷，去后怜君是底人。
　　试谒会稽元相去，不妨相见却殷勤。
　　◎卷.49【看常州柘枝，赠贾使君】白居易
　　莫惜新衣舞柘枝，也从尘污汗沾垂。
　　料君即却归朝去，不见银泥衫故时。
　　◎卷.50【汴河路有感】白居易
　　三十年前路，孤舟重往还。绕身新眷属，举目旧乡关。
　　事去唯留水，人非但见山。啼襟与愁鬓，此日两成斑。
　　◎卷.51【埇桥旧业】白居易
　　别业埇城北，抛来二十春。改移新径路，变换旧村邻。
　　有税田畴薄，无官弟侄贫。田园何用问，强半属他人。
　　◎卷.52【茅城驿】白居易
　　汴河无景思，秋日又凄凄。地薄桑麻瘦，村贫屋舍低。
　　早苗多间草，浊水半和泥。最是萧条处，茅城驿向西。
　　◎卷.53【河阴夜泊忆微之】白居易
　　忆君我正泊行舟，望我君应上郡楼。
　　万里月明同此夜，黄河东面海西头。
　　◎卷.54【杭州回舫】白居易
　　自别钱塘山水后，不多饮酒懒吟诗。
　　欲将此意凭回棹，报与西湖风月知。
　　◎卷.55【途中题山泉】白居易
　　决决涌岩穴，溅溅出洞门。向东应入海，从此不归源。
　　似叶飘辞树，如云断别根。吾身亦如此，何日返乡园。
　　◎卷.56【欲到东洛，得杨使君书，因以此报】白居易
　　向公心切向财疏，淮上休官洛下居。三郡政能从独步，
　　十年生计复何如。使君滩上久分手，别驾渡头先得书。
　　且喜平安又相见，其馀外事尽空虚。
　　◎卷.57【洛下寓居】白居易
　　秋馆清凉日，书因解闷看。夜窗幽独处，琴不为人弹。
　　游宴慵多废，趋朝老渐难。禅僧教断酒，道士劝休官。
　　渭曲庄犹在，钱唐俸尚残。如能便归去，亦不至饥寒。
　　◎卷.58【味道】白居易
　　叩齿晨兴秋院静，焚香冥坐晚窗深。七篇真诰论仙事，
　　一卷檀经说佛心。此日尽知前境妄，多生曾被外尘侵。
　　自嫌习性犹残处，爱咏闲诗好听琴。
　　◎卷.59【好听琴】白居易
　　本性好丝桐，尘机闻即空。一声来耳里，万事离心中。
　　清畅堪销疾，恬和好养蒙。尤宜听三乐，安慰白头翁。
　　◎卷.60【爱咏诗】白居易
　　辞章讽咏成千首，心行归依向一乘。
　　坐倚绳床闲自念，前生应是一诗僧。
　　◎卷.61【酬皇甫庶子见寄】白居易
　　掌纶不称吾应笑，典郡无能我自知。别诏忽惊新命出，
　　同寮偶与夙心期。春坊潇洒优闲地，秋鬓苍浪老大时。
　　独占二疏应未可，龙楼见拟觅分司。
　　◎卷.62【卧疾】白居易
　　闲官卧疾绝经过，居处萧条近洛河。
　　水北水南秋月夜，管弦声少杵声多。
　　◎卷.63【远师】白居易
　　东宫白庶子，南寺远禅师。何处遥相见，心无一事时。
　　◎卷.64【问远师】白居易
　　荤膻停夜食，吟咏散秋怀。笑问东林老，诗应不破斋。
　　◎卷.65【小院酒醒】白居易
　　酒醒闲独步，小院夜深凉。一领新秋簟，三间明月廊。
　　未收残盏杓，初换热衣裳。好是幽眠处，松阴六尺床。
　　◎卷.66【赠侯三郎中】白居易
　　老爱东都好寄身，足泉多竹少埃尘。年丰最喜唯贫客，
　　秋冷先知是瘦人。幸有琴书堪作伴，苦无田宅可为邻。
　　洛中纵未长居得，且与苏田游过春。
　　◎卷.67【求分司东都，寄牛相公十韵】白居易
　　忽忽心如梦，星星鬓似丝。纵贫长有酒，虽老未抛诗。
　　俭薄身都惯，疏顽性颇宜。饭粗餐亦饱，被暖起常迟。
　　万里归何得，三年伴是谁。华亭鹤不去，天竺石相随。
　　王尹贳将马，田家卖与池。开门闲坐日，绕水独行时。
　　懒慢交游许，衰羸相府知。官寮幸无事，可惜不分司。
　　◎卷.68【酬杨八】白居易
　　君以旷怀宜静境，我因蹇步称闲官。
　　闭门足病非高士，劳作云心鹤眼看。
　　◎卷.69【履道新居二十韵】白居易
　　履道坊西角，官河曲北头。林园四邻好，风景一家秋。
　　门闭深沈树，池通浅沮沟。拔青松直上，铺碧水平流。
　　篱菊黄金合，窗筠绿玉稠。疑连紫阳洞，似到白蘋洲。
　　僧至多同宿，宾来辄少留。岂无诗引兴，兼有酒销忧。
　　移榻临平岸，携茶上小舟。果穿闻鸟啄，萍破见鱼游。
　　地与尘相远，人将境共幽。泛潭菱点镜，沉浦月生钩。
　　厨晓烟孤起，庭寒雨半收。老饥初爱粥，瘦冷早披裘。
　　洛下招新隐，秦中忘旧游。辞章留凤阁，班籍寄龙楼。
　　病惬官曹静，闲惭俸禄优。琴书中有得，衣食外何求。
　　济世才无取，谋身智不周。应须共心语，万事一时休。
　　◎卷.70【九日思杭州旧游，寄周判官及诸客】白居易
　　忽忆郡南山顶上，昔时同醉是今辰。笙歌委曲声延耳，
　　金翠动摇光照身。风景不随宫相去，欢娱应逐使君新。
　　江山宾客皆如旧，唯是当筵换主人。
　　◎卷.71【秋晚】白居易
　　烟景淡濛濛，池边微有风。觉寒蛩近壁，知暝鹤归笼。
　　长貌随年改，衰情与物同。夜来霜厚薄，梨叶半低红。
　　◎卷.72【分司】白居易
　　散秩留司殊有味，最宜病拙不才身。行香拜表为公事，
　　碧洛青嵩当主人。已出闲游多到夜，却归慵卧又经旬。
　　钱唐五马留三匹，还拟骑游搅扰春。
　　◎卷.73【河南王尹初到，以诗代书先问之】白居易
　　别来王阁老，三岁似须臾。鬓上斑多少，杯前兴有无。
　　官从分紧慢，情莫问荣枯。许入朱门否，篮舆一病夫。
　　◎卷.74【池西亭】白居易
　　朱栏映晚树，金魄落秋池。还似钱唐夜，西楼月出时。
　　◎卷.75【临池闲卧】白居易
　　小竹围庭匝，平池与砌连。闲多临水坐，老爱向阳眠。
　　营役抛身外，幽奇送枕前。谁家卧床脚，解系钓鱼船。
　　◎卷.76【吾庐】白居易
　　吾庐不独贮妻儿，自觉年侵身力衰。眼下营求容足地，
　　心中准拟挂冠时。新昌小院松当户，履道幽居竹绕池。
　　莫道两都空有宅，林泉风月是家资。
　　◎卷.77【题新居，寄宣州崔相公（所居南邻即崔家池）】白居易
　　门庭有水巷无尘，好称闲官作主人。冷似雀罗虽少客，
　　宽于蜗舍足容身。疏通竹径将迎月，扫掠莎台欲待春。
　　济世料君归未得，南园北曲谩为邻。
　　◎卷.78【忆杭州梅花，因叙旧游，寄萧协律】白居易
　　三年闲闷在馀杭，曾为梅花醉几场。伍相庙边繁似雪，
　　孤山园里丽如妆。蹋随游骑心长惜，折赠佳人手亦香。
　　赏自初开直至落，欢因小饮便成狂。薛刘相次埋新垄，
　　沈谢双飞出故乡。歌伴酒徒零散尽，唯残头白老萧郎。
　　◎卷.79【病中辱张常侍题集贤院诗，因以继和】白居易
　　天禄阁门开，甘泉侍从回。图书皆帝籍，寮友尽仙才。
　　骑省通中掖，龙楼隔上台。犹怜病宫相，诗寄洛阳来。
　　◎卷.80【早春晚归】白居易
　　晚归骑马过天津，沙白桥红返照新。草色连延多隙地，
　　鼓声闲缓少忙人。还如南国饶沟水，不似西京足路尘。
　　金谷风光依旧在，无人管领石家春。
　　◎卷.81【赠杨使君】白居易
　　曾嗟放逐同巴峡，且喜归还会洛阳。时命到来须作用，
　　功名未立莫思量。银衔叱拨欺风雪，金屑琵琶费酒浆。
　　更待城东桃李发，共君沉醉两三场。
　　◎卷.82【赠皇甫庶子】白居易
　　何因散地共徘徊，人道君才我不才。骑少马蹄生易蹶，
　　用稀印锁涩难开。妻知年老添衣絮，婢报天寒拨酒醅。
　　更愧小胥咨拜表，单衫冲雪夜深来。
　　◎卷.83【池上竹下作】白居易
　　穿篱绕舍碧逶迤，十亩闲居半是池。食饱窗间新睡后，
　　脚轻林下独行时。水能性淡为吾友，竹解心虚即我师。
　　何必悠悠人世上，劳心费目觅亲知。
　　◎卷.84【闲出觅春，戏赠诸郎官】白居易
　　年来数出觅风光，亦不全闲亦不忙。放鞚体安骑稳马，
　　隔袍身暖照晴阳。迎春日日添诗思，送老时时放酒狂。
　　除却髭须白一色，其馀未伏少年郎。
　　◎卷.85【别春炉】白居易
　　暖阁春初入，温炉兴稍阑。晚风犹冷在，夜火且留看。
　　独宿相依久，多情欲别难。谁能共天语，长遣四时寒。
　　◎卷.86【泛小fq二首】白居易
　　水一塘，fq一只。fq头漾漾知风起，fq背萧萧闻雨滴。
　　醉卧船中欲醒时，忽疑身是江南客。
　　船缓进，水平流。一茎竹篙剔船尾，两幅青幕覆船头。
　　亚竹乱藤多照岸，如从凤口向湖州。
　　◎卷.87【梦行简】白居易
　　天气妍和水色鲜，闲吟独步小桥边。
　　池塘草绿无佳句，虚卧春窗梦阿怜。
　　◎卷.88【题新居呈王尹，兼简府中三掾】白居易
　　弊宅须重葺，贫家乏羡财。桥凭川守造，树倩府僚栽。
　　朱板新犹湿，红英暖渐开。仍期更携酒，倚槛看花来。
　　◎卷.89【云和】白居易
　　非琴非瑟亦非筝，拨柱推弦调未成。
　　欲散白头千万恨，只消红袖两三声。
　　◎卷.90【春老】白居易
　　欲随年少强游春，自觉风光不属身。
　　歌舞屏风花障上，几时曾画白头人。
　　◎卷.91【春雪过皇甫家】白居易
　　晚来篮舆雪中回，喜遇君家门正开。
　　唯要主人青眼待，琴诗谈笑自将来。
　　◎卷.92【崔侍御以孩子三日示其所生诗见示因以二绝句和之】白居易
　　洞房门上挂桑弧，香水盆中浴凤雏。
　　还似初生三日魄，嫦娥满月即成珠。
　　爱惜肯将同宝玉，喜欢应胜得王侯。
　　弄璋诗句多才思，愁杀无儿老邓攸。
　　◎卷.93【与皇甫庶子同游城东】白居易
　　闲游何必多徒侣，相劝时时举一杯。博望苑中无职役，
　　建春门外足池台。绿油剪叶蒲新长，红蜡黏枝杏欲开。
　　白马朱衣两宫相，可怜天气出城来。
　　◎卷.94【洛城东花下作】白居易
　　记得旧诗章，花多数洛阳。及逢枝似雪，已是鬓成霜。
　　向后光阴促，从前事意忙。无因重年少，何计驻时芳。
　　欲送愁离面，须倾酒入肠。白头无藉在，醉倒亦何妨。
　　◎卷.95【晚春寄微之并崔湖州】白居易
　　洛阳陌上少交亲，履道城边欲暮春。
　　崔在吴兴元在越，出门骑马觅何人。
　　◎卷.96【城东闲行，因题尉迟司业水阁】白居易
　　闲绕洛阳城，无人知姓名。病乘篮舆出，老著茜衫行。
　　处处花相引，时时酒一倾。借君溪阁上，醉咏两三声。
　　◎卷.97【寄皇甫七】白居易
　　孟夏爱吾庐，陶潜语不虚。花樽飘落酒，风案展开书。
　　邻女偷新果，家僮漉小鱼。不知皇甫七，池上兴何如。
　　◎卷.98【访皇甫七】白居易
　　上马行数里，逢花倾一杯。更无停泊处，还是觅君来。


第四百四十七卷
　　◎卷.1【除苏州刺史，别洛城东花】白居易
　　乱雪千花落，新丝两鬓生。老除吴郡守，春别洛阳城。
　　江上今重去，城东更一行。别花何用伴，劝酒有残莺。
　　◎卷.2【奉和汴州令狐令公二十二韵（同用淹字）】白居易
　　客有东征者，夷门一落帆。二年方得到，五日未为淹。
　　在浚旌重葺，游梁馆更添。心因好善乐，貌为礼贤谦。
　　俗阜知敦劝，民安见察廉。仁风扇道路，阴雨膏闾阎。
　　文律操将柄，兵机钓得钤。碧幢油叶叶，红旆火襜襜。
　　景象春加丽，威容晓助严。枪森赤豹尾，纛吒黑龙髯。
　　门静尘初敛，城昏日半衔。选幽开后院，占胜坐前檐。
　　平展丝头毯，高褰锦额帘。雷捶柘枝鼓，雪摆胡腾衫。
　　发滑歌钗坠，妆光舞汗沾。回灯花簇簇，过酒玉纤纤。
　　馔盛盘心殢，醅浓盏底黏。陆珍熊掌烂，海味蟹螯咸。
　　福履千夫祝，形仪四座瞻。羊公长在岘，傅说莫归岩。
　　眷爱人人遍，风情事事兼。犹嫌客不醉，同赋夜厌厌。
　　◎卷.3【船夜援琴】白居易
　　鸟栖鱼不动，月照夜江深。身外都无事，舟中只有琴。
　　七弦为益友，两耳是知音。心静即声淡，其间无古今。
　　◎卷.4【答刘和州禹锡】白居易
　　换印虽频命未通，历阳湖上又秋风。不教才展休明代，
　　为罚诗争造化功。我亦思归田舍下，君应厌卧郡斋中。
　　好相收拾为闲伴，年齿官班约略同。
　　◎卷.5【渡淮】白居易
　　淮水东南阔，无风渡亦难。孤烟生乍直，远树望多圆。
　　春浪棹声急，夕阳帆影残。清流宜映月，今夜重吟看。
　　◎卷.6【赴苏州至常州，答贾舍人】白居易
　　杭城隔岁转苏台，还拥前时五马回。厌见簿书先眼合，
　　喜逢杯酒暂眉开。未酬恩宠年空去，欲立功名命不来。
　　一别承明三领郡，甘从人道是粗才。
　　◎卷.7【去岁罢杭州今春领吴郡惭无善政聊写鄙怀兼寄三相公】白居易
　　为问三丞相，如何秉国钧。那将最剧郡，付与苦慵人。
　　岂有吟诗客，堪为持节臣。不才空饱暖，无惠及饥贫。
　　昨卧南城月，今行北境春。铅刀磨欲尽，银印换何频。
　　杭老遮车辙，吴童扫路尘。虚迎复虚送，惭见两州民。
　　◎卷.8【宣武令狐相公以诗寄赠传播吴中聊奉短草用申酬谢】白居易
　　新诗传咏忽纷纷，楚老吴娃耳遍闻。尽解呼为好才子，
　　不知官是上将军。辞人命薄多无位，战将功高少有文。
　　谢脁篇章韩信钺，一生双得不如君。
　　◎卷.9【自咏】白居易
　　形容瘦薄诗情苦，岂是人间有相人。只合一生眠白屋，
　　何因三度拥朱轮。金章未佩虽非贵，银榼常携亦不贫。
　　唯是无儿头早白，被天磨折恰平均。
　　◎卷.10【吟前篇，因寄微之】白居易
　　君颜贵茂不清羸，君句雄华不苦悲。
　　何事遣君还似我，髭须早白亦无儿。
　　◎卷.11【紫薇花】白居易
　　紫薇花对紫微翁，名目虽同貌不同。独占芳菲当夏景，
　　不将颜色托春风。浔阳官舍双高树，兴善僧庭一大丛。
　　何似苏州安置处，花堂栏下月明中。
　　◎卷.12【自到郡斋仅经旬日方专公务未及宴游偷闲…仍呈吴中诸客】白居易
　　渭北离乡客，江南守土臣。涉途初改月，入境已经旬。
　　甲郡标天下，环封极海滨。版图十万户，兵籍五千人。
　　自顾才能少，何堪宠命频。冒荣惭印绶，虚奖负丝纶。
　　候病须通脉，防流要塞津。救烦无若静，补拙莫如勤。
　　削使科条简，摊令赋役均。以兹为报效，安敢不躬亲。
　　襦袴提于手，韦弦佩在绅。敢辞称俗吏，且愿活疲民。
　　常未征黄霸，湖犹借寇恂。愧无铛脚政，徒忝犬牙邻。
　　制诰夸黄绢，诗篇占白蘋。铜符抛不得，琼树见无因。
　　警寐钟传夜，催衙鼓报晨。唯知对胥吏，未暇接亲宾。
　　色变云迎夏，声残鸟过春。麦风非逐扇，梅雨异随轮。
　　武寺山如故，王楼月自新。池塘闲长草，丝竹废生尘。
　　暑遣烧神酎，晴教z4舞茵。待还公事了，亦拟乐吾身。
　　◎卷.17【题笼鹤】白居易
　　经旬不饮酒，逾月未闻歌。岂是风情少，其如尘事多。
　　虎丘惭客问，娃馆妒人过。莫笑笼中鹤，相看去几何。
　　◎卷.18【答客问杭州】白居易
　　为我踟蹰停酒盏，与君约略说杭州。山名天竺堆青黛，
　　湖号钱唐泻绿油。大屋檐多装雁齿，小航船亦画龙头。
　　所嗟水路无三百，官系何因得再游。
　　◎卷.19【登阊门闲望】白居易
　　阊门四望郁苍苍，始觉州雄土俗强。十万夫家供课税，
　　五千子弟守封疆。阖闾城碧铺秋草，乌鹊桥红带夕阳。
　　处处楼前飘管吹，家家门外泊舟航。云埋虎寺山藏色，
　　月耀娃宫水放光。曾赏钱唐嫌茂苑，今来未敢苦夸张。
　　◎卷.20【代诸妓赠送周判官】白居易
　　妓筵今夜别姑苏，客棹明朝向镜湖。莫泛扁舟寻范蠡，
　　且随五马觅罗敷。兰亭月破能回否，娃馆秋凉却到无。
　　好与使君为老伴，归来休染白髭须。
　　◎卷.21【秋寄微之十二韵】白居易
　　娃馆松江北，稽城浙水东。屈君为长吏，伴我作衰翁。
　　旌旆知非远，烟云望不通。忙多对酒榼，兴少阅诗筒。
　　淡白秋来日，疏凉雨后风。馀霞数片绮，新月一张弓。
　　影满衰桐树，香凋晚蕙丛。饥啼春谷鸟，寒怨络丝虫。
　　览镜头虽白，听歌耳未聋。老愁从此遣，醉笑与谁同。
　　清旦方堆案，黄昏始退公。可怜朝暮景，销在两衙中。
　　◎卷.22【池上早秋】白居易
　　荷芰绿参差，新秋水满池。早凉生北槛，残照下东篱。
　　露饱蝉声懒，风干柳意衰。过潘二十岁，何必更愁悲。
　　◎卷.23【郡西亭偶咏】白居易
　　常爱西亭面北林，公私尘事不能侵。共闲作伴无如鹤，
　　与老相宜只有琴。莫遣是非分作界，须教吏隐合为心。
　　可怜此道人皆见，但要修行功用深。
　　◎卷.24【故衫】白居易
　　闇淡绯衫称老身，半披半曳出朱门。袖中吴郡新诗本，
　　襟上杭州旧酒痕。残色过梅看向尽，故香因洗嗅犹存。
　　曾经烂熳三年著，欲弃空箱似少恩。
　　◎卷.25【郡中夜听李山人弹三乐】白居易
　　风琴秋拂匣，月户夜开关。荣启先生乐，姑苏太守闲。
　　传声千古后，得意一时间。却怪钟期耳，唯听水与山。
　　◎卷.26【东城桂三首】白居易
　　子堕本从天竺寺，根盘今在阖闾城。
　　当时应逐南风落，落向人间取次生。
　　霜雪压多虽不死，荆榛长疾欲相埋。
　　长忧落在樵人手，卖作苏州一束柴。
　　遥知天上桂花孤，试问嫦娥更要无。
　　月宫幸有闲田地，何不中央种两株。
　　◎卷.27【闻行简恩赐章服，喜成长句寄之】白居易
　　吾年五十加朝散，尔亦今年赐服章。齿发恰同知命岁，
　　官衔俱是客曹郎。荣传锦帐花联萼，彩动绫袍雁趁行。
　　大抵著绯宜老大，莫嫌秋鬓数茎霜。
　　◎卷.28【唤笙歌】白居易
　　露坠萎花槿，风吹败叶荷。老心欢乐少，秋眼感伤多。
　　芳岁今如此，衰翁可奈何。犹应不如醉，试遣唤笙歌。
　　◎卷.29【对酒吟】白居易
　　一抛学士笔，三佩使君符。未换银青绶，唯添雪白须。
　　公门衙退掩，妓席客来铺。履舄从相近，讴吟任所须。
　　金衔嘶五马，钿带舞双姝。不得当年有，犹胜到老无。
　　合声歌汉月，齐手拍吴歈。今夜还先醉，应烦红袖扶。
　　◎卷.30【偶饮】白居易
　　三盏醺醺四体融，妓亭檐下夕阳中。千声方响敲相续，
　　一曲云和戛未终。今日心情如往日，秋风气味似春风。
　　唯憎小吏樽前报，道去衙时水五筒。
　　◎卷.31【早发赴洞庭舟中作】白居易
　　阊门曙色欲苍苍，星月高低宿水光。棹举影摇灯烛动，
　　舟移声拽管弦长。渐看海树红生日，遥见包山白带霜。
　　出郭已行十五里，唯消一曲慢霓裳。
　　◎卷.32【宿湖中】白居易
　　水天向晚碧沉沉，树影霞光重叠深。浸月冷波千顷练，
　　苞霜新橘万株金。幸无案牍何妨醉，纵有笙歌不废吟。
　　十只画船何处宿，洞庭山脚太湖心。
　　◎卷.33【拣贡橘书情】白居易
　　洞庭贡橘拣宜精，太守勤王请自行。珠颗形容随日长，
　　琼浆气味得霜成。登山敢惜驽骀力，望阙难伸蝼蚁情。
　　疏贱无由亲跪献，愿凭朱实表丹诚。
　　◎卷.34【夜泛阳坞入明月湾即事，寄崔湖州】白居易
　　湖山处处好淹留，最爱东湾北坞头。掩映橘林千点火，
　　泓澄潭水一盆油。龙头画舸衔明月，鹊脚红旗蘸碧流。
　　为报茶山崔太守，与君各是一家游。
　　◎卷.35【泛太湖书事，寄微之】白居易
　　烟渚云帆处处通，飘然舟似入虚空。玉杯浅酌巡初匝，
　　金管徐吹曲未终。黄夹缬林寒有叶，碧琉璃水净无风。
　　避旗飞鹭翩翻白，惊鼓跳鱼拨剌红。涧雪压多松偃蹇，
　　岩泉滴久石玲珑。书为故事留湖上，吟作新诗寄浙东。
　　军府威容从道盛，江山气色定知同。报君一事君应羡，
　　五宿澄波皓月中。
　　◎卷.36【题新馆】白居易
　　曾为白社羁游子，今作朱门醉饱身。十万户州尤觉贵，
　　二千石禄敢言贫。重裘每念单衣士，兼味尝思旅食人。
　　新馆寒来多少客，欲回歌酒暖风尘。
　　◎卷.37【西楼喜雪命宴】白居易
　　宿云黄惨澹，晓雪白飘飖。散面遮槐市，堆花压柳桥。
　　四郊铺缟素，万室甃琼瑶。银榼携桑落，金炉上丽谯。
　　光迎舞妓动，寒近醉人销。歌乐虽盈耳，惭无五袴谣。
　　◎卷.38【新栽梅】白居易
　　池边新种七株梅，欲到花时点检来。
　　莫怕长洲桃李妒，今年好为使君开。
　　◎卷.39【酬刘和州戏赠】白居易
　　钱唐山水接苏台，两地褰帷愧不才。政事素无争学得，
　　风情旧有且将来。双蛾解珮啼相送，五马鸣珂笑却回。
　　不似刘郎无景行，长抛春恨在天台。
　　◎卷.40【戏和贾常州醉中二绝句】白居易
　　闻道毗陵诗酒兴，近来积渐学姑苏。
　　罨头新令从偷去，刮骨清吟得似无。
　　越调管吹留客曲，吴吟诗送暖寒杯。
　　娃宫无限风流事，好遣孙心暂学来。
　　◎卷.41【岁暮寄微之三首】白居易
　　微之别久能无叹，知退书稀岂免愁。甲子百年过半后，
　　光阴一岁欲终头。池冰晓合胶船底，楼雪晴销露瓦沟。
　　自觉欢情随日减，苏州心不及杭州。
　　荣进虽频退亦频，与君才命不调匀。若不九重中掌事，
　　即须千里外抛身。紫垣南北厅曾对，沧海东西郡又邻。
　　唯欠结庐嵩洛下，一时归去作闲人。
　　白头岁暮苦相思，除却悲吟无可为。枕上从妨一夜睡，
　　灯前读尽十年诗。龙钟校正骑驴日，憔悴通江司马时。
　　若并如今是全活，纡朱拖紫且开眉。
　　◎卷.42【岁日家宴戏示弟侄等兼呈张侍御二十八丈殷判官二十三兄】白居易
　　弟妹妻孥小侄甥，娇痴弄我助欢情。岁盏后推蓝尾酒，
　　春盘先劝胶牙饧。形骸潦倒虽堪叹，骨肉团圆亦可荣。
　　犹有夸张少年处，笑呼张丈唤殷兄。
　　◎卷.43【正月三日闲行】白居易
　　黄鹂巷口莺欲语，乌鹊河头冰欲销。
　　绿浪东西南北水，红栏三百九十桥。
　　鸳鸯荡漾双双翅，杨柳交加万万条。
　　借问春风来早晚，只从前日到今朝。
　　◎卷.44【夜归】白居易
　　逐胜移朝宴，留欢放晚衙。宾寮多谢客，骑从半吴娃。
　　到处销春景，归时及月华。城阴一道直，烛焰两行斜。
　　东吹先催柳，南霜不杀花。皋桥夜沽酒，灯火是谁家。
　　◎卷.45【自叹】白居易
　　岂独年相迫，兼为病所侵。春来痰气动，老去嗽声深。
　　眼暗犹操笔，头斑未挂簪。因循过日月，真是俗人心。
　　◎卷.46【郡中闲独，寄微之及崔湖州】白居易
　　少年宾旅非吾辈，晚岁簪缨束我身。酒散更无同宿客，
　　诗成长作独吟人。蘋洲会面知何日，镜水离心又一春。
　　两处也应相忆在，官高年长少情亲。
　　◎卷.47【小舫】白居易
　　小舫一艘新造了，轻装梁柱庳安篷。深坊静岸游应遍，
　　浅水低桥去尽通。黄柳影笼随棹月，白蘋香起打头风。
　　慢牵欲傍樱桃泊，借问谁家花最红。
　　◎卷.48【马坠强出，赠同座】白居易
　　足伤遭马坠，腰重倩人抬。只合窗间卧，何由花下来。
　　坐依桃叶枝，行呷地黄杯。强出非他意，东风落尽梅。
　　◎卷.49【夜闻贾常州、崔湖州茶山境会想羡欢宴因寄此诗】白居易
　　遥闻境会茶山夜，珠翠歌钟俱绕身。盘下中分两州界，
　　灯前合作一家春。青娥递舞应争妙，紫笋齐尝各斗新。
　　自叹花时北窗下，蒲黄酒对病眠人。
　　◎卷.50【酬微之开拆新楼初毕相报末联见戏之作】白居易
　　海山郁郁石棱棱，新豁高居正好登。南临赡部三千界，
　　东对蓬宫十二层。报我楼成秋望月，把君诗读夜回灯。
　　无妨却有他心眼，妆点亭台即不能。
　　◎卷.51【病中多雨逢寒食】白居易
　　水国多阴常懒出，老夫饶病爱闲眠。三旬卧度莺花月，
　　一半春销风雨天。薄暮何人吹觱篥，新晴几处缚秋千。
　　彩绳芳树长如旧，唯是年年换少年。
　　◎卷.52【清明夜】白居易
　　好风胧月清明夜，碧砌红轩刺史家。
　　独绕回廊行复歇，遥听弦管暗看花。
　　◎卷.53【苏州柳】白居易
　　金谷园中黄袅娜，曲江亭畔碧婆娑。老来处处游行遍，
　　不似苏州柳最多。絮扑白头条拂面，使君无计奈春何。
　　◎卷.54【三月二十八日赠周判官】白居易
　　一春惆怅残三日，醉问周郎忆得无。
　　柳絮送人莺劝酒，去年今日别东都。
　　◎卷.55【偶作】白居易
　　红杏初生叶，青梅已缀枝。阑珊花落后，寂寞酒醒时。
　　坐闷低眉久，行慵举足迟。少年君莫怪，头白自应知。
　　◎卷.56【重答刘和州】白居易
　　分无佳丽敌西施，敢有文章替左司。随分笙歌聊自乐，
　　等闲篇咏被人知。花边妓引寻香径，月下僧留宿剑池。
　　可惜当时好风景，吴王应不解吟诗。
　　◎卷.57【奉送三兄】白居易
　　少年曾管二千兵，昼听笙歌夜斫营。自反丘园头尽白，
　　每逢旗鼓眼犹明。杭州暮醉连床卧，吴郡春游并马行。
　　自愧阿连官职慢，只教兄作使君兄。
　　◎卷.58【城上夜宴】白居易
　　留春不住登城望，惜夜相将秉烛游。风月万家河两岸，
　　笙歌一曲郡西楼。诗听越客吟何苦，酒被吴娃劝不休。
　　从道人生都是梦，梦中欢笑亦胜愁。
　　◎卷.59【重题小舫，赠周从事，兼戏微之】白居易
　　细篷青篾织鱼鳞，小眼红窗衬麹尘。阔狭才容从事座，
　　高低恰称使君身。舞筵须拣腰轻女，仙棹难胜骨重人。
　　不似镜湖廉使出，高樯大艑闹惊春。
　　◎卷.60【吴樱桃】白居易
　　含桃最说出东吴，香色鲜秾气味殊。洽恰举头千万颗，
　　婆娑拂面两三株。鸟偷飞处衔将火，人摘争时蹋破珠。
　　可惜风吹兼雨打，明朝后日即应无。
　　◎卷.61【春尽劝客酒】白居易
　　林下春将尽，池边日半斜。樱桃落砌颗，夜合隔帘花。
　　尝酒留闲客，行茶使小娃。残杯劝不饮，留醉向谁家。
　　◎卷.62【仲夏斋居，偶题八韵，寄微之及崔湖州】白居易
　　腥血与荤蔬，停来一月馀。肌肤虽瘦损，方寸任清虚。
　　体适通宵坐，头慵隔日梳。眼前无俗物，身外即僧居。
　　水榭风来远，松廊雨过初。褰帘放巢燕，投食施池鱼。
　　久别闲游伴，频劳问疾书。不知湖与越，吏隐兴何如。
　　◎卷.63【官宅】白居易
　　红紫共纷纷，祗承老使君。移舟木兰棹，行酒石榴裙。
　　水色窗窗见，花香院院闻。恋他官舍住，双鬓白如云。
　　◎卷.64【六月三日夜闻蝉】白居易
　　荷香清露坠，柳动好风生。微月初三夜，新蝉第一声。
　　乍闻愁北客，静听忆东京。我有竹林宅，别来蝉再鸣。
　　不知池上月，谁拨小船行。
　　◎卷.65【莲石】白居易
　　青石一两片，白莲三四枝。寄将东洛去，心与物相随。
　　石倚风前树，莲栽月下池。遥知安置处，预想发荣时。
　　领郡来何远，还乡去已迟。莫言千里别，岁晚有心期。
　　◎卷.66【眼病二首】白居易
　　散乱空中千片雪，蒙笼物上一重纱。纵逢晴景如看雾，
　　不是春天亦见花。僧说客尘来眼界，医言风眩在肝家。
　　两头治疗何曾瘥，药力微茫佛力赊。
　　眼藏损伤来已久，病根牢固去应难。医师尽劝先停酒，
　　道侣多教早罢官。案上谩铺龙树论，盒中虚撚决明丸。
　　人间方药应无益，争得金篦试刮看。
　　◎卷.67【题东武丘寺六韵】白居易
　　香刹看非远，祇园入始深。龙蟠松矫矫，玉立竹森森。
　　怪石千僧坐，灵池一剑沉。海当亭两面，山在寺中心。
　　酒熟凭花劝，诗成倩鸟吟。寄言轩冕客，此地好抽簪。
　　◎卷.68【夜游西武丘寺八韵】白居易
　　不厌西丘寺，闲来即一过。舟船转云岛，楼阁出烟萝。
　　路入青松影，门临白月波。鱼跳惊秉烛，猿觑怪鸣珂。
　　摇曳双红旆，娉婷十翠娥。香花助罗绮，钟梵避笙歌。
　　领郡时将久，游山数几何。一年十二度，非少亦非多。
　　◎卷.69【咏怀】白居易
　　苏杭自昔称名郡，牧守当今当好官。两地江山蹋得遍，
　　五年风月咏将残。几时酒醆曾抛却，何处花枝不把看。
　　白发满头归得也，诗情酒兴渐阑珊。
　　◎卷.70【重咏】白居易
　　日觉双眸暗，年惊两鬓苍。病应无处避，老更不宜忙。
　　徇俗心情少，休官道理长。今秋归去定，何必重思量。
　　◎卷.71【百日假满】白居易
　　心中久有归田计，身上都无济世才。长告初从百日满，
　　故乡元约一年回。马辞辕下头高举，鹤出笼中翅大开。
　　但拂衣行莫回顾，的无官职趁人来。
　　◎卷.72【九日寄微之】白居易
　　眼闇头风事事妨，绕篱新菊为谁黄。闲游日久心慵倦，
　　痛饮年深肺损伤。吴郡两回逢九月，越州四度见重阳。
　　怕飞杯酒多分数，厌听笙歌旧曲章。蟋蟀声寒初过雨，
　　茱萸色浅未经霜。去秋共数登高会，又被今年减一场。
　　◎卷.73【题报恩寺】白居易
　　好是清凉地，都无系绊身。晚晴宜野寺，秋景属闲人。
　　净石堪敷坐，寒泉可濯巾。自惭容鬓上，犹带郡庭尘。
　　◎卷.74【晚起】白居易
　　卧听冬冬衙鼓声，起迟睡足长心情。华簪脱后头虽白，
　　堆案抛来眼校明。闲上篮舆乘兴出，醉回花舫信风行。
　　明朝更濯尘缨去，闻道松江水最清。
　　◎卷.75【自思益寺次楞伽寺作】白居易
　　朝从思益峰游后，晚到楞伽寺歇时。照水姿容虽已老，
　　上山筋力未全衰。行逢禅客多相问，坐倚渔舟一自思，
　　犹去悬车十五载，休官非早亦非迟。
　　◎卷.76【松江亭携乐观渔宴宿】白居易
　　震泽平芜岸，松江落叶波。在官常梦想，为客始经过。
　　水面排罾网，船头簇绮罗。朝盘鲙红鲤，夜烛舞青娥。
　　雁断知风急，潮平见月多。繁丝与促管，不解和渔歌。
　　◎卷.77【宿灵岩寺上院】白居易
　　高高白月上青林，客去僧归独夜深。荤血屏除唯对酒，
　　歌钟放散只留琴。更无俗物当人眼，但有泉声洗我心。
　　最爱晓亭东望好，太湖烟水绿沉沉。
　　◎卷.78【酬别周从事二首】白居易
　　腰痛拜迎人客倦，眼昏勾押簿书难。
　　辞官归去缘衰病，莫作陶潜范蠡看。
　　洛下田园久抛掷，吴中歌酒莫留连。
　　嵩阳云树伊川月，已校归迟四五年。
　　◎卷.79【武丘寺路（去年重开寺路桃李莲荷约种数千株）】白居易
　　自开山寺路，水陆往来频。银勒牵骄马，花船载丽人。
　　芰荷生欲遍，桃李种仍新。好住湖堤上，长留一道春。
　　◎卷.80【齐云楼晚望偶题十韵兼呈冯侍御，周、殷二协律】白居易
　　潦倒宦情尽，萧条芳岁阑。欲辞南国去，重上北城看。
　　复叠江山壮，平铺井邑宽。人稠过杨府，坊闹半长安。
　　插雾峰头没，穿霞日脚残。水光红漾漾，树色绿漫漫。
　　约略留遗爱，殷勤念旧欢。病抛官职易，老别友朋难。
　　九月全无热，西风亦未寒。齐云楼北面，半日凭栏干。
　　◎卷.81【河亭晴望（九月八日）】白居易
　　风转云头敛，烟销水面开。晴虹桥影出，秋雁橹声来。
　　郡静官初罢，乡遥信未回。明朝是重九，谁劝菊花杯。
　　◎卷.82【留别微之】白居易
　　干时久与本心违，悟道深知前事非。犹厌劳形辞郡印，
　　那将趁伴著朝衣。五千言里教知足，三百篇中劝式微。
　　少室云边伊水畔，比君校老合先归。
　　◎卷.83【自喜】白居易
　　自喜天教我少缘，家徒行计两翩翩。身兼妻子都三口，
　　鹤与琴书共一船。僮仆减来无冗食，资粮算外有馀钱。
　　携将贮作丘中费，犹免饥寒得数年。
　　◎卷.84【武丘寺路宴留别诸妓】白居易
　　银泥裙映锦障泥，画舸停桡马簇蹄。清管曲终鹦鹉语，
　　红旗影动wbxr嘶。渐消醉色朱颜浅，欲语离情翠黛低。
　　莫忘使君吟咏处，女坟湖北武丘西。
　　◎卷.85【江上对酒二首】白居易
　　酒助疏顽性，琴资缓慢情。有慵将送老，无智可劳生。
　　忽忽忘机坐，伥伥任运行。家乡安处是，那独在神京。
　　久贮沧浪意，初辞桎梏身。昏昏常带酒，默默不应人。
　　坐稳便箕踞，眠多爱欠伸。客来存礼数，始著白纶巾。
　　◎卷.86【望亭驿酬别周判官】白居易
　　何事出长洲，连宵饮不休。醒应难作别，欢渐少于愁。
　　灯火穿村市，笙歌上驿楼。何言五十里，已不属苏州。
　　◎卷.87【见小侄龟儿咏灯诗并腊娘制衣，因寄行简】白居易
　　已知腊子能裁服，复报龟儿解咏灯。
　　巧妇才人常薄命，莫教男女苦多能。
　　◎卷.88【酒筵上答张居士】白居易
　　但要前尘减，无妨外相同。虽过酒肆上，不离道场中。
　　弦管声非实，花钿色是空。何人知此义，唯有净名翁。
　　◎卷.89【鹦鹉】白居易
　　陇西鹦鹉到江东，养得经年觜渐红。常恐思归先剪翅，
　　每因喂食暂开笼。人怜巧语情虽重，鸟忆高飞意不同。
　　应似朱门歌舞妓，深藏牢闭后房中。
　　◎卷.90【听琵琶妓弹略略】白居易
　　腕软拨头轻，新教略略成。四弦千遍语，一曲万重情。
　　法向师边得，能从意上生。莫欺江外手，别是一家声。
　　◎卷.91【写新诗寄微之，偶题卷后】白居易
　　写了吟看满卷愁，浅红笺纸小银钩。
　　未容寄与微之去，已被人传到越州。
　　◎卷.92【宝历二年八月三十日夜梦后作】白居易
　　尘缨忽解诚堪喜，世网重来未可知。
　　莫忘全吴馆中梦，岭南泥雨步行时。
　　◎卷.93【与梦得同登栖灵塔（一无栖字）】白居易
　　半月悠悠在广陵，何楼何塔不同登。
　　共怜筋力犹堪在，上到栖灵第九层。
　　◎卷.94【梦苏州水阁，寄冯侍御】白居易
　　扬州驿里梦苏州，梦到花桥水阁头。
　　觉后不知冯侍御，此中昨夜共谁游。
　　◎卷.95【喜罢郡】白居易
　　五年两郡亦堪嗟，偷出游山走看花。自此光阴为己有，
　　从前日月属官家。樽前免被催迎使，枕上休闻报坐衙。
　　睡到午时欢到夜，回看官职是泥沙。
　　◎卷.96【答次休上人】白居易
　　姓白使君无丽句，名休座主有新文。
　　禅心不合生分别，莫爱馀霞嫌碧云。


第四百四十八卷
　　◎卷.1【感悟妄缘，题如上人壁】白居易
　　自从为騃童，直至作衰翁。所好随年异，为忙终日同。
　　弄沙成佛塔，锵玉谒王宫。彼此皆儿戏，须臾即色空。
　　有营非了义，无著是真宗。兼恐勤修道，犹应在妄中。
　　◎卷.2【思子台有感二首】白居易
　　曾家机上闻投杼，尹氏园中见掇蜂。
　　但以恩情生隙罅，何人不解作江充。
　　闇生魑魅蠹生虫，何异谗生疑阻中。
　　但使武皇心似烛，江充不敢作江充。
　　◎卷.3【赋得边城角】白居易
　　边角两三枝，霜天陇上儿。望乡相并立，向月一时吹。
　　战马头皆举，征人手尽垂。呜呜三奏罢，城上展旌旗。
　　◎卷.4【忆洛中所居】白居易
　　忽忆东都宅，春来事宛然。雪销行径里，水上卧房前。
　　厌绿栽黄竹，嫌红种白莲。醉教莺送酒，闲遣鹤看船。
　　幸是林园主，惭为食禄牵。宦情薄似纸，乡思争于弦。
　　岂合姑苏守，归休更待年。
　　◎卷.5【想归田园】白居易
　　恋他朝市求何事，想取丘园乐此身。千首恶诗吟过日，
　　一壶好酒醉消春。归乡年亦非全老，罢郡家仍未苦贫。
　　快活不知如我者，人间能有几多人。
　　◎卷.6【琴茶】白居易
　　兀兀寄形群动内，陶陶任性一生间。自抛官后春多醉，
　　不读书来老更闲。琴里知闻唯渌水，茶中故旧是蒙山。
　　穷通行止长相伴，谁道吾今无往还。
　　◎卷.7【赠楚州郭使君】白居易
　　淮水东南第一州，山围雉堞月当楼。黄金印绶悬腰底，
　　白雪歌诗落笔头。笑看儿童骑竹马，醉携宾客上仙舟。
　　当家美事堆身上，何啻林宗与细侯。
　　◎卷.8【和郭使君题枸杞（一作枸杞寄郭使君）】白居易
　　山阳太守政严明，吏静人安无犬惊。
　　不知灵药根成狗，怪得时闻吠夜声。
　　◎卷.9【初到洛下闲游】白居易
　　汉庭重少身宜退，洛下闲居迹可逃。趁伴入朝应老丑，
　　寻春放醉尚粗豪。诗携彩纸新装卷，酒典绯花旧赐袍。
　　曾在东方千骑上，至今躞蹀马头高。
　　◎卷.10【醉赠刘二十八使君】白居易
　　为我引杯添酒饮，与君把箸击盘歌。诗称国手徒为尔，
　　命压人头不奈何。举眼风光长寂寞，满朝官职独蹉跎。
　　亦知合被才名折，二十三年折太多。
　　◎卷.11【太湖石】白居易
　　烟翠三秋色，波涛万古痕。削成青玉片，截断碧云根。
　　风气通岩穴，苔文护洞门。三峰具体小，应是华山孙。
　　◎卷.12【过敷水】白居易
　　垂鞭欲渡罗敷水，处分鸣驺且缓驱。秦氏双蛾久冥漠，
　　苏台五马尚踟蹰。村童店女仰头笑，今日使君真是愚。
　　◎卷.13【南院】白居易
　　林院无情绪，经春不一开。杨花飞作穗，榆荚落成堆。
　　壮气从中减，流年逐后催。只应如过客，病去老迎来。
　　◎卷.14【闲咏】白居易
　　步月怜清景，眠松爱绿阴。早年诗思苦，晚岁道情深。
　　夜学禅多坐，秋牵兴暂吟。悠然两事外，无处更留心。
　　◎卷.15【初授秘监，拜赐金紫，闲吟小酌，偶写所怀】白居易
　　紫袍新秘监，白首旧书生。鬓雪人间寿，腰金世上荣。
　　子孙无可念，产业不能营。酒引眼前兴，诗留身后名。
　　闲倾三数酌，醉咏十馀声。便是羲皇代，先从心太平。
　　◎卷.16【新昌闲居，招杨郎中兄弟】白居易
　　纱巾角枕病眠翁，忙少闲多谁与同。但有双松当砌下，
　　更无一事到心中。金章紫绶堪如梦，皂盖朱轮别似空。
　　暑月贫家何所有，客来唯赠北窗风。
　　◎卷.17【秘省后厅】白居易
　　槐花雨润新秋地，桐叶风翻欲夜天。
　　尽日后厅无一事，白头老监枕书眠。
　　◎卷.18【松斋偶兴】白居易
　　置心思虑外，灭迹是非间。约俸为生计，随官换往还。
　　耳烦闻晓角，眼醒见秋山。赖此松檐下，朝回半日闲。
　　◎卷.19【和杨郎中贺杨仆射致仕后杨侍郎门生合宴席上作】白居易
　　业重关西继大名，恩深阙下遂高情。祥鳣降伴趋庭鲤，
　　贺燕飞和出谷莺。范蠡舟中无子弟，疏家席上欠门生。
　　可怜玉树连桃李，从古无如此会荣。
　　◎卷.20【松下琴赠客】白居易
　　松寂风初定，琴清夜欲阑。偶因群动息，试拨一声看。
　　寡鹤当徽怨，秋泉应指寒。惭君此倾听，本不为君弹。
　　◎卷.21【秋斋】白居易
　　晨起秋斋冷，萧条称病容。清风两窗竹，白露一庭松。
　　阮籍谋身拙，嵇康向事慵。生涯别有处，浩气在心胸。
　　◎卷.22【涂山寺独游】白居易
　　野径行无伴，僧房宿有期。涂山来去熟，唯是马蹄知。
　　◎卷.23【登观音台望城】白居易
　　百千家似围棋局，十二街如种菜畦。
　　遥认微微入朝火，一条星宿五门西。
　　◎卷.24【登灵应台北望】白居易
　　临高始见人寰小，对远方知色界空。
　　回首却归朝市去，一稊米落太仓中。
　　◎卷.25【酬裴相公题兴化小池见招长句】白居易
　　为爱小塘招散客，不嫌老监与新诗。山公倒载无妨学，
　　范蠡扁舟未要追。蓬断偶飘桃李径，鸥惊误拂凤凰池。
　　敢辞课拙酬高韵，一勺争禁万顷陂。
　　◎卷.26【闲行】白居易
　　五十年来思虑熟，忙人应未胜闲人。林园傲逸真成贵，
　　衣食单疏不是贫。专掌图书无过地，遍寻山水自由身。
　　傥年七十犹强健，尚得闲行十五春。
　　◎卷.27【闲出】白居易
　　兀兀出门何处去，新昌街晚树阴斜。
　　马蹄知意缘行熟，不向杨家即庾家。
　　◎卷.28【与僧智如夜话】白居易
　　懒钝尤知命，幽栖渐得朋。门闲无谒客，室静有禅僧。
　　炉向初冬火，笼停半夜灯。忧劳缘智巧，自喜百无能。
　　◎卷.29【忆庐山旧隐及洛下新居】白居易
　　形骸黾勉班行内，骨肉句留俸禄中。无奈攀缘随手长，
　　亦知恩爱到头空。草堂久闭庐山下，竹院新抛洛水东。
　　自是未能归去得，世间谁要白须翁。
　　◎卷.30【晚寒（晚一作暝）】白居易
　　急景流如箭，凄风利似刀。暝催鸡翅敛，寒束树枝高。
　　缩水浓和酒，加绵厚絮袍。可怜冬计毕，暖卧醉陶陶。
　　◎卷.31【偶眠（偶一作醉）】白居易
　　放杯书案上，枕臂火炉前。老爱寻思事，慵多取次眠。
　　妻教卸乌帽，婢与展青毡。便是屏风样，何劳画古贤。
　　◎卷.32【华城西北雉堞最高崔相公首创楼台钱左丞继种…怅然成咏】白居易
　　高居称君子，潇洒四无邻。丞相栋梁久，使君桃李新。
　　凝情看丽句，驻步想清尘。况是寒天客，楼空无主人。
　　◎卷.33【奉使途中，戏赠张常侍】白居易
　　早风吹土满长衢，驿骑星轺尽疾驱。
　　共笑篮舁亦称使，日驰一驿向东都。
　　◎卷.34【有小白马乘驭多时奉使东行至稠桑驿溘然而毙…题二十韵】白居易
　　能骤复能驰，翩翩白马儿。毛寒一团雪，鬃薄万条丝。
　　皂盖春行日，骊驹晓从时。双旌前独步，五马内偏骑。
　　芳草承蹄叶，垂杨拂顶枝。跨将迎好客，惜不换妖姬。
　　慢鞚游萧寺，闲驱醉习池。睡来乘作梦，兴发倚成诗。
　　鞭为驯难下，鞍缘稳不离。北归还共到，东使亦相随。
　　赭白何曾变，玄黄岂得知。嘶风觉声急，踏雪怪行迟。
　　昨夜犹刍秣，今朝尚絷维。卧槽应不起，顾主遂长辞。
　　尘灭駸駸迹，霜留皎皎姿。度关形未改，过隙影难追。
　　念倍燕求骏，情深项别骓。银收钩臆带，金卸络头羁。
　　何处埋奇骨，谁家觅弊帷。稠桑驿门外，吟罢涕双垂。
　　◎卷.35【题喷玉泉（泉在寿安山下高百馀尺直泻潭中）】白居易
　　泉喷声如玉，潭澄色似空。练垂青嶂上，珠泻绿盆中。
　　溜滴三秋雨，寒生六月风。何时此岩下，来作濯缨翁。
　　◎卷.36【酬皇甫宾客】白居易
　　闲官兼慢使，著处易停轮。况欲逢新岁，仍初见故人。
　　冒寒寻到洛，待暖始归秦。亦拟同携手，城东略看春。
　　◎卷.37【种白莲】白居易
　　吴中白藕洛中栽，莫恋江南花懒开。
　　万里携归尔知否，红蕉朱槿不将来。
　　◎卷.38【答苏庶子】白居易
　　偶作关东使，重陪洛下游。病来从断酒，老去可禁愁。
　　款曲偏青眼，蹉跎各白头。蓬山闲气味，依约似龙楼。
　　◎卷.39【答尉迟少监水阁重宴】白居易
　　人情依旧岁华新，今日重招往日宾。鸡黍重回千里驾，
　　林园闇换四年春。水轩平写琉璃镜，草岸斜铺翡翠茵。
　　闻道经营费心力，忍教成后属他人。
　　◎卷.40【和刘郎中伤鄂姬】白居易
　　不独君嗟我亦嗟，西风北雪杀南花。
　　不知月夜魂归处，鹦鹉洲头第几家。
　　◎卷.41【赠东邻王十三】白居易
　　携手池边月，开襟竹下风。驱愁知酒力，破睡见茶功。
　　居处东西接，年颜老少同。能来为伴否，伊上作渔翁。
　　◎卷.42【早春同刘郎中寄宣武令狐相公】白居易
　　梁园不到一年强，遥想清吟对绿觞。更有何人能饮酌，
　　新添几卷好篇章。马头拂柳时回辔，豹尾穿花暂亚枪。
　　谁引相公开口笑，不逢白监与刘郎。
　　◎卷.43【寄太原李相公】白居易
　　闻道北都今一变，政和军乐万人安。绮罗二八围宾榻，
　　组练三千夹将坛。蝉鬓应夸丞相少，貂裘不觉太原寒。
　　世间大有虚荣贵，百岁无君一日欢。
　　◎卷.44【雪中寄令狐相公，兼呈梦得】白居易
　　兔园春雪梁王会，想对金罍咏玉尘。
　　今日相如身在此，不知客右坐何人。
　　◎卷.45【出使在途所骑马死改乘肩舆将归长安偶咏…寄太原李相公】白居易
　　驿路崎岖泥雪寒，欲登篮舆一长叹。风光不见桃花骑，
　　尘土空留杏叶鞍。丧乘独归殊不易，脱骖相赠岂为难。
　　并州好马应无数，不怕旌旄试觅看。
　　◎卷.46【有双鹤留在洛中忽见刘郎中依然鸣顾刘因为鹤叹…答之】白居易
　　辞乡远隔华亭水，逐我来栖缑岭云。
　　惭愧稻粱长不饱，未曾回眼向鸡群。
　　荒草院中池水畔，衔恩不去又经春。
　　见君惊喜双回顾，应为吟声似主人。
　　◎卷.47【宿窦使君庄水亭】白居易
　　使君何在在江东，池柳初黄杏欲红。
　　有兴即来闲便宿，不知谁是主人翁。
　　◎卷.48【龙门下作】白居易
　　龙门涧下濯尘缨，拟作闲人过此生。
　　筋力不将诸处用，登山临水咏诗行。
　　◎卷.49【姚侍御见过，戏赠】白居易
　　晚起春寒慵裹头，客来池上偶同游。
　　东台御史多提举，莫按金章系布裘。
　　◎卷.50【履道春居】白居易
　　微雨洒园林，新晴好一寻。低风洗池面，斜日拆花心。
　　暝助岚阴重，春添水色深。不如陶省事，犹抱有弦琴。
　　◎卷.51【题洛中第宅】白居易
　　水木谁家宅，门高占地宽。悬鱼挂青甃，行马护朱栏。
　　春榭笼烟暖，秋庭锁月寒。松胶黏琥珀，筠粉扑琅玕。
　　试问池台主，多为将相官。终身不曾到，唯展宅图看。
　　◎卷.52【寄殷协律（多叙江南旧游）】白居易
　　五岁优游同过日，一朝消散似浮云。琴诗酒伴皆抛我，
　　雪月花时最忆君。几度听鸡歌白日，亦曾骑马咏红裙。
　　吴娘暮雨萧萧曲，自别江南更不闻。
　　◎卷.53【洛下诸客就宅相送，偶题西亭】白居易
　　几榻临池坐，轩车冒雪过。交亲致杯酒，僮仆解笙歌。
　　流岁行将晚，浮荣得几多。林泉应问我，不住意如何。
　　◎卷.54【答林泉】白居易
　　好住旧林泉，回头一怅然。渐知吾潦倒，深愧尔留连。
　　欲作栖云计，须营种黍钱。更容求一郡，不得亦归田。
　　◎卷.55【将发洛中枉令狐相公手札兼辱二篇宠行以长句答之】白居易
　　尺素忽惊来梓泽，双金不惜送蓬山。八行落泊飞云雨，
　　五字枪鏦动珮环。玉韵乍听堪醒酒，银钩细读当披颜。
　　收藏便作终身宝，何啻三年怀袖间。
　　◎卷.56【临都驿答梦得六言二首】白居易
　　扬子津头月下，临都驿里灯前。
　　昨日老于前日，去年春似今年。
　　谢守归为秘监，冯公老作郎官。
　　前事不须问著，新诗且更吟看。
　　◎卷.57【喜钱左丞再除华州，以诗伸贺】白居易
　　左辖辍中台，门东委上才。彤襜经宿到，绛帐及春开。
　　民望恳难夺，天心慈易回。那知不隔岁，重借寇恂来。
　　◎卷.58【和钱华州题少华清光绝句】白居易
　　高情雅韵三峰守，主领清光管白云。
　　自笑亦曾为刺史，苏州肥腻不如君。
　　◎卷.59【送陕府王大夫】白居易
　　金马门前回剑珮，铁牛城下拥旌旗。
　　他时万一为交代，留取甘棠三两枝。
　　◎卷.60【代迎春花招刘郎中】白居易
　　幸与松筠相近栽，不随桃李一时开。
　　杏园岂敢妨君去，未有花时且看来。
　　◎卷.61【玩迎春花赠杨郎中】白居易
　　金英翠萼带春寒，黄色花中有几般。
　　恁君与向游人道，莫作蔓菁花眼看。
　　◎卷.62【闲出】白居易
　　身外无羁束，心中少是非。被花留便住，逢酒醉方归。
　　人事行时少，官曹入日稀。春寒游正好，稳马薄绵衣。
　　◎卷.63【座上赠卢判官】白居易
　　把酒承花花落频，花香酒味相和春。
　　莫言不是江南会，虚白亭中旧主人。
　　◎卷.64【曲江有感】白居易
　　曲江西岸又春风，万树花前一老翁。
　　遇酒逢花还且醉，若论惆怅事何穷。
　　◎卷.65【杏园花下赠刘郎中】白居易
　　怪君把酒偏惆怅，曾是贞元花下人。
　　自别花来多少事，东风二十四回春。
　　◎卷.66【花前有感，兼呈崔相公、刘郎中】白居易
　　落花如雪鬓如霜，醉把花看益自伤。少日为名多检束，
　　长年无兴可颠狂。四时轮转春常少，百刻支分夜苦长。
　　何事同生壬子岁，老于崔相及刘郎。
　　◎卷.67【微之就拜尚书居易续除刑部因书贺意兼咏离怀】白居易
　　我为宪部入南宫，君作尚书镇浙东。老去一时成白首，
　　别来七度换春风。簪缨假合虚名在，筋力销磨实事空。
　　远地官高亲故少，些些谈笑与谁同。
　　◎卷.68【喜与韦左丞同入南省，因叙旧以赠之】白居易
　　早年同遇陶钧主，利钝精粗共在熔。金剑淬来长透匣，
　　铅刀磨尽不成锋。差肩北省惭非据，接武南宫幸再容。
　　跛鳖虽迟骐骥疾，何妨中路亦相逢。
　　◎卷.69【伊州】白居易
　　老去将何散老愁，新教小玉唱伊州。
　　亦应不得多年听，未教成时已白头。
　　◎卷.70【早朝】白居易
　　鼓动出新昌，鸡鸣赴建章。翩翩稳鞍马，楚楚健衣裳。
　　宫漏传残夜，城阴送早凉。月堤槐露气，风烛桦烟香。
　　双阙龙相对，千官雁一行。汉庭方尚少，惭叹鬓如霜。
　　◎卷.71【答裴相公乞鹤（一作酬裴相公乞予双鹤）】白居易
　　警露声音好，冲天相貌殊。终宜向辽廓，不称在泥涂。
　　白首劳为伴，朱门幸见呼。不知疏野性，解爱凤池无。
　　◎卷.72【晚从省归】白居易
　　朝回北阙值清晨，晚出南宫送暮春。入去丞郎非散秩，
　　归来诗酒是闲人。犹思泉石多成梦，尚叹簪裾未离身。
　　终是不如山下去，心头眼底两无尘。
　　◎卷.73【北窗闲坐】白居易
　　虚窗两丛竹，静室一炉香。门外红尘合，城中白日忙。
　　无烦寻道士，不要学仙方。自有延年术，心闲岁月长。
　　◎卷.74【酬严给事（闻玉蕊花下有游仙绝句）】白居易
　　嬴女偷乘凤去时，洞中潜歇弄琼枝。
　　不缘啼鸟春饶舌，青琐仙郎可得知。
　　◎卷.75【京路】白居易
　　西来为看秦山雪，东去缘寻洛苑春。
　　来去腾腾两京路，闲行除我更无人。
　　◎卷.76【华州西】白居易
　　每逢人静慵多歇，不计程行困即眠。
　　上得篮舆未能去，春风敷水店门前。
　　◎卷.77【从陕至东京】白居易
　　从陕至东京，山低路渐平。风光四百里，车马十三程。
　　花共垂鞭看，杯多并辔倾。笙歌与谈笑，随分自将行。
　　◎卷.78【送春】白居易
　　银花凿落从君劝，金屑琵琶为我弹。
　　不独送春兼送老，更尝一着更听看。
　　◎卷.79【宿杜曲花下】白居易
　　觅得花千树，携来酒一壶。懒归兼拟宿，未醉岂劳扶。
　　但惜春将晚，宁愁日渐晡。篮舆为卧舍，漆盝是行厨。
　　斑竹盛茶柜，红泥罨饭炉。眼前无所阙，身外更何须。
　　小面琵琶婢，苍头觱篥奴。从君饱富贵，曾作此游无。
　　◎卷.80【逢旧】白居易
　　久别偶相逢，俱疑是梦中。即今欢乐事，放醆又成空。
　　◎卷.81【绣妇叹】白居易
　　连枝花样绣罗襦，本拟新年饷小姑。自觉逢春饶怅望，
　　谁能每日趁功夫。针头不解愁眉结，线缕难穿泪脸珠。
　　虽凭绣床都不绣，同床绣伴得知无。
　　◎卷.82【春词】白居易
　　低花树映小妆楼，春入眉心两点愁。
　　斜倚栏干背鹦鹉，思量何事不回头。
　　◎卷.83【恨词】白居易
　　翠黛眉低敛，红珠泪暗销。从来恨人意，不省似今朝。
　　◎卷.84【山石榴花十二韵】白居易
　　晔晔复煌煌，花中无比方。艳夭宜小院，条短称低廊。
　　本是山头物，今为砌下芳。千丛相向背，万朵互低昂。
　　照灼连朱槛，玲珑映粉墙。风来添意态，日出助晶光。
　　渐绽胭脂萼，犹含琴轸房。离披乱剪彩，斑驳未匀妆。
　　绛焰灯千炷，红裙妓一行。此时逢国色，何处觅天香。
　　恐合栽金阙，思将献玉皇。好差青鸟使，封作百花王。
　　◎卷.85【送敏中归豳宁幕】白居易
　　六十衰翁儿女悲，傍人应笑尔应知。弟兄垂老相逢日，
　　杯酒临欢欲散时。前路加餐须努力，今宵尽醉莫推辞。
　　司徒知我难为别，直过秋归未讶迟。
　　◎卷.86【宴散】白居易
　　小宴追凉散，平桥步月回。笙歌归院落，灯火下楼台。
　　残暑蝉催尽，新秋雁带来。将何迎睡兴，临卧举残杯。
　　◎卷.87【人定】白居易
　　人定月胧明，香消枕簟清。翠屏遮烛影，红袖下帘声。
　　坐久吟方罢，眠初梦未成。谁家教鹦鹉，故故语相惊。
　　◎卷.88【池上】白居易
　　褭褭凉风动，凄凄寒露零。兰衰花始白，荷破叶犹青。
　　独立栖沙鹤，双飞照水萤。若为寥落境，仍值酒初醒。
　　◎卷.89【池窗】白居易
　　池晚莲芳谢，窗秋竹意深。更无人作伴，唯对一张琴。
　　◎卷.90【花酒】白居易
　　香醅浅酌浮如蚁，雪鬓新梳薄似蝉。
　　为报洛城花酒道，莫辞送老二三年。
　　◎卷.91【题崔常侍济源庄】白居易
　　谷口谁家住，云扃锁竹泉。主人何处去，萝薜换貂蝉。
　　籍在金闺内，班排玉扆前。诚知忆山水，归得是何年。
　　◎卷.92【认春戏呈冯少尹、李郎中、陈主簿】白居易
　　认得春风先到处，西园南面水东头。柳初变后条犹重，
　　花未开时枝已稠。闇助醉欢寻绿酒，潜添睡兴著红楼。
　　知君未别阳和意，直待春深始拟游。
　　◎卷.93【魏堤有怀】白居易
　　魏王堤下水，声似使君滩。惆怅回头听，踌蹰立马看。
　　荡风波眼急，翻雪浪心寒。忆得瞿唐事，重吟行路难。
　　◎卷.94【柘枝词】白居易
　　柳闇长廊合，花深小院开。苍头铺锦褥，皓腕捧银杯。
　　绣帽珠稠缀，香衫袖窄裁。将军拄球杖，看按柘枝来。
　　◎卷.95【代梦得吟】白居易
　　后来变化三分贵，同辈凋零太半无。世上争先从尽汝，
　　人间斗在不如吾。竿头已到应难久，局势虽迟未必输。
　　不见山苗与林叶，迎春先绿亦先枯。
　　◎卷.96【寄答周协律（来诗多叙苏州旧游）】白居易
　　故人叙旧寄新篇，惆怅江南到眼前。闇想楼台万馀里，
　　不闻歌吹一周年。桥头谁更看新月，池畔犹应泊旧船。
　　最忆后庭杯酒散，红屏风掩绿窗眠。


第四百四十九卷
　　◎卷.1【太和戊申岁大有年诏赐百寮出城观稼谨书盛事以俟采诗】白居易
　　清晨承诏命，丰岁阅田闾。膏雨抽苗足，凉风吐穗初。
　　早禾黄错落，晚稻绿扶疏。好入诗家咏，宜令史馆书。
　　散为万姓食，堆作九年储。莫道如云稼，今秋云不如。
　　◎卷.2【赠悼怀太子挽歌辞二首（奉诏撰进）】白居易
　　竹马书薨岁，铜龙表葬时。永言窀穸事，全用少阳仪。
　　寿夭由天命，哀荣出圣慈。恭闻褒赠诏，轸念在与夷。
　　剪叶藩封早，承华册命尊。笙歌辞洛苑，风雪蔽梁园。
　　卤簿凌霜宿，铭旌向月翻。宫寮不逮事，哭送出都门。
　　◎卷.3【雨中招张司业宿】白居易
　　过夏衣香润，迎秋簟色鲜。斜支花石枕，卧咏蕊珠篇。
　　泥泞非游日，阴沉好睡天。能来同宿否，听雨对床眠。
　　◎卷.4【和集贤刘学士早朝作】白居易
　　吟君昨日早朝诗，金御炉前唤仗时。烟吐白龙头宛转，
　　扇开青雉尾参差。暂留春殿多称屈，合入纶闱即可知。
　　从此摩霄去非晚，鬓边未有一茎丝。
　　◎卷.5【送陕州王司马建赴任（建，善诗者）】白居易
　　陕州司马去何如，养静资贫两有馀。公事闲忙同少尹，
　　料钱多少敌尚书。只携美酒为行伴，唯作新诗趁下车。
　　自有铁牛无咏者，料君投刃必应虚。
　　◎卷.6【对琴待月】白居易
　　竹院新晴夜，松窗未卧时。共琴为老伴，与月有秋期。
　　玉轸临风久，金波出雾迟。幽音待清景，唯是我心知。
　　◎卷.7【杨家南亭】白居易
　　小亭门向月斜开，满地凉风满地苔。
　　此院好弹秋思处，终须一夜抱琴来。
　　◎卷.8【早寒】白居易
　　黄叶聚墙角，青苔围柱根。被经霜后薄，镜遇雨来昏。
　　半卷寒檐幕，斜开暖阁门。迎冬兼送老，只仰酒盈尊。
　　◎卷.9【斋月静居】白居易
　　病来心静一无思，老去身闲百不为。忽忽眼尘犹爱睡，
　　些些口业尚夸诗。荤腥每断斋居月，香火常亲宴坐时。
　　万虑消停百神泰，唯应寂寞杀三尸。
　　◎卷.10【宿裴相公兴化池亭（兼蒙借船舫游泛）】白居易
　　林亭一出宿风尘，忘却平津是要津。松阁晴看山色近，
　　石渠秋放水声新。孙弘阁闹无闲客，傅说舟忙不借人。
　　何似抡才济川外，别开池馆待交亲。
　　◎卷.11【和刘郎中望终南山秋雪】白居易
　　遍览古今集，都无秋雪诗。阳春先唱后，阴岭未消时。
　　草讶霜凝重，松疑鹤散迟。清光莫独占，亦对白云司。
　　◎卷.12【广府胡尚书频寄诗，因答绝句】白居易
　　尚书清白临南海，虽饮贪泉心不回。
　　唯向诗中得珠玉，时时寄到帝乡来。
　　◎卷.13【送鹤与裴相临别赠诗】白居易
　　司空爱尔尔须知，不信听吟送鹤诗。羽翮势高宁惜别，
　　稻粱恩厚莫愁饥。夜栖少共鸡争树，晓浴先饶凤占池。
　　稳上青云勿回顾，的应胜在白家时。
　　◎卷.14【令狐相公拜尚书后有喜从镇归朝之作刘郎中先和因以继之】白居易
　　车骑新从梁苑回，履声珮响入中台。凤池望在终重去，
　　龙节功成且纳来。金勒最宜乘雪出，玉觞何必待花开。
　　尚书首唱郎中和，不计官资只计才。
　　◎卷.15【送河南尹冯学士赴任】白居易
　　石渠金谷中间路，轩骑翩翩十日程。清洛饮冰添苦节，
　　碧嵩看雪助高情。谩夸河北操旄钺，莫羡江西拥旆旌。
　　何似府寮京令外，别教三十六峰迎。
　　◎卷.16【读鄂公传】白居易
　　高卧深居不见人，功名斗薮似灰尘。
　　唯留一部清商乐，月下风前伴老身。
　　◎卷.17【乌夜啼（一有赋得字）】白居易
　　城上归时晚，庭前宿处危。月明无叶树，霜滑有风枝。
　　啼涩饥喉咽，飞低冻翅垂。画堂鹦鹉鸟，冷暖不相知。
　　◎卷.18【镜换杯】白居易
　　欲将珠匣青铜镜，换取金尊白玉卮。镜里老来无避处，
　　尊前愁至有消时。茶能散闷为功浅，萱纵忘忧得力迟。
　　不似杜康神用速，十分一盏便开眉。
　　◎卷.19【冬夜闻虫】白居易
　　虫声冬思苦于秋，不解愁人闻亦愁。
　　我是老翁听不畏，少年莫听白君头。
　　◎卷.20【双鹦鹉】白居易
　　绿衣整顿双栖起，红觜分明对语时。始觉琵琶弦莽卤，
　　方知吉了舌参差。郑牛识字吾常叹，丁鹤能歌尔亦知。
　　若称白家鹦鹉鸟，笼中兼合解吟诗。
　　◎卷.21【赠朱道士】白居易
　　仪容白皙上仙郎，方寸清虚内道场。两翼化生因服药，
　　三尸卧死为休粮。醮坛北向宵占斗，寝室东开早纳阳。
　　尽日窗间更无事，唯烧一炷降真香。
　　◎卷.22【昨以拙诗十首寄西川杜相公相公亦以新作…用伸答谢】白居易
　　诗家律手在成都，权与寻常将相殊。剪截五言兼用钺，
　　陶钧六义别开炉。惊人卷轴须知有，随事文章不道无。
　　篇数虽同光价异，十鱼目换十骊珠。
　　◎卷.23【和汴州令狐相公新于郡内栽竹百竿拆壁开轩…七言五韵】白居易
　　梁园修竹旧传名，园废年深竹不生。千亩荒凉寻未得，
　　百竿青翠种新成。墙开乍见重添兴，窗静时闻别有情。
　　烟叶蒙笼侵夜色，风枝萧飒欲秋声。更登楼望尤堪重，
　　千万人家无一茎。
　　◎卷.24【重答汝州李六使君见和忆吴中旧游五首】白居易
　　为忆娃宫与虎丘，玩君新作不能休。蜀笺写出篇篇好，
　　吴调吟时句句愁。洛下林园终共住，江南风月会重游。
　　由来事过多堪惜，何况苏州胜汝州。
　　◎卷.25【见殷尧藩侍御忆江南诗三十首诗中多叙苏杭…继和之】白居易
　　江南名郡数苏杭，写在殷家三十章。君是旅人犹苦忆，
　　我为刺史更难忘。境牵吟咏真诗国，兴入笙歌好醉乡。
　　为念旧游终一去，扁舟直拟到沧浪。
　　◎卷.26【闻新蝉赠刘二十八】白居易
　　蝉发一声时，槐花带两枝。只应催我老，兼遣报君知。
　　白发生头速，青云入手迟。无过一杯酒，相劝数开眉。
　　◎卷.27【赠王山人】白居易
　　玉芝观里王居士，服气餐霞善养身。夜后不闻龟喘息，
　　秋来唯长鹤精神。容颜尽怪长如故，名姓多疑不是真。
　　贵重荣华轻寿命，知君闷见世间人。
　　◎卷.28【和刘郎中学士题集贤阁】白居易
　　朱阁青山高庳齐，与君才子作诗题。傍闻大内笙歌近，
　　下视诸司屋舍低。万卷图书天禄上，一条风景月华西。
　　欲知丞相优贤意，百步新廊不蹋泥。
　　◎卷.29【观幻】白居易
　　有起皆因灭，无暌不暂同。从欢终作戚，转苦又成空。
　　次第花生眼，须臾烛过风。更无寻觅处，鸟迹印空中。
　　◎卷.30【病假中庞少尹携鱼酒相过】白居易
　　宦情牢落年将暮，病假联绵日渐深。被老相催虽白首，
　　与春无分未甘心。闲停茶碗从容语，醉把花枝取次吟。
　　劳动故人庞阁老，提鱼携酒远相寻。
　　◎卷.31【听田顺儿歌】白居易
　　戛玉敲冰声未停，嫌云不遏入青冥。
　　争得黄金满衫袖，一时抛与断年听。
　　◎卷.32【听曹刚琵琶兼示重莲】白居易
　　拨拨弦弦意不同，胡啼番语两玲珑。
　　谁能截得曹刚手，插向重莲衣袖中。
　　◎卷.33【酬令狐相公春日寻花见寄六韵】白居易
　　病卧帝王州，花时不得游。老应随日至，春肯为人留。
　　粉坏杏将谢，火繁桃尚稠。白飘僧院地，红落酒家楼。
　　空里雪相似，晚来风不休。吟君怅望句，如到曲江头。
　　◎卷.34【和刘郎中曲江春望见示】白居易
　　芳景多游客，衰翁独在家。肺伤妨饮酒，眼痛忌看花。
　　寺路随江曲，宫墙夹道斜。羡君犹壮健，不枉度年华。
　　◎卷.35【送东都留守令狐尚书赴任】白居易
　　翠华黄屋未东巡，碧洛青嵩付大臣。地称高情多水竹，
　　山宜闲望少风尘。龙门即拟为游客，金谷先凭作主人。
　　歌酒家家花处处，莫空管领上阳春。
　　◎卷.36【自题新昌居止，因招杨郎中小饮】白居易
　　地偏坊远巷仍斜，最近东头是白家。宿雨长齐邻舍柳，
　　晴光照出夹城花。春风小榼三升酒，寒食深炉一碗茶。
　　能到南园同醉否，笙歌随分有些些。
　　◎卷.37【南园试小乐】白居易
　　小园斑驳花初发，新乐铮摐教欲成。红萼紫房皆手植，
　　苍头碧玉尽家生。高调管色吹银字，慢拽歌词唱渭城。
　　不饮一杯听一曲，将何安慰老心情。
　　◎卷.38【和微之春日投简阳明洞天五十韵】白居易
　　青阳行已半，白日坐将徂。越国强仍大，稽城高且孤。
　　利饶盐煮海，名胜水澄湖。牛斗天垂象，台明地展图。
　　瑰奇填市井，佳丽溢闉闍。勾践遗风霸，西施旧俗姝。
　　船头龙夭矫，桥脚兽睢盱。乡味珍蟛蚏，时鲜贵鹧鸪。
　　语言诸夏异，衣服一方殊。捣练蛾眉婢，鸣榔蛙角奴。
　　江清敌伊洛，山翠胜荆巫。华表双栖鹤，联樯几点乌。
　　烟波分渡口，云树接城隅。涧远松如画，洲平水似铺。
　　绿科秧早稻，紫笋折新芦。暖蹋泥中藕，香寻石上蒲。
　　雨来萌尽达，雷后蛰全苏。柳眼黄丝颣，花房绛蜡珠。
　　林风新竹折，野烧老桑枯。带亸长枝蕙，钱穿短贯榆。
　　暄和生野菜，卑湿长街芜。女浣纱相伴，儿烹鲤一呼。
　　山魈啼稚子，林狖挂山都。产业论蚕蚁，孳生计鸭雏。
　　泉岩雪飘洒，苔壁锦漫糊。堰限舟航路，堤通车马途。
　　耶溪岸回合，禹庙径盘纡。洞穴何因凿，星槎谁与刳。
　　石凹仙药臼，峰峭佛香炉。去为投金简，来因挈玉壶。
　　贵仍招客宿，健未要人扶。闻望贤丞相，仪形美丈夫。
　　前驱驻旌旆，偏坐列笙竽。刺史旟翻隼，尚书履曳凫。
　　学禅超后有，观妙造虚无。髻里传僧宝，环中得道枢。
　　登楼诗八咏，置砚赋三都。捧拥罗将绮，趋跄紫与朱。
　　庙谟藏稷契，兵略贮孙吴。令下三军整，风高四海趋。
　　千家得慈母，六郡事严姑。重士过三哺，轻财抵一铢。
　　送觥歌宛转，嘲妓笑卢胡。佐饮时炮鳖，蠲酲数鲙鲈。
　　醉乡虽咫尺，乐事亦须臾。若不中贤圣，何由外智愚。
　　伊予一生志，我尔百年躯。江上三千里，城中十二衢。
　　出多无伴侣，归只对妻孥。白首青山约，抽身去得无。
　　◎卷.39【酬郑侍御多雨春空过诗三十韵（次用本韵）】白居易
　　南雨来多滞，东风动即狂。月行离毕急，龙走召云忙。
　　鬼转雷车响，蛇腾电策光。浸淫天似漏，沮洳地成疮。
　　惨淡阴烟白，空濛宿雾黄。暗遮千里目，闷结九回肠。
　　寂寞羁臣馆，深沉思妇房。镜昏鸾灭影，衣润麝消香。
　　兰湿难纫珮，花凋易落妆。沾黄莺翅重，滋绿草心长。
　　紫陌皆泥泞，黄污共淼茫。恐霖成怪沴，望霁剧祯祥。
　　楚柳腰肢亸，湘筠涕泪滂。昼昏疑是夜，阴盛胜于阳。
　　居士巾皆垫，行人盖尽张。跳蛙还屡出，移蚁欲深藏。
　　端坐交游废，闲行去步妨。愁生垂白叟，恼杀蹋青娘。
　　变海常须虑，为鱼慎勿忘。此时方共惧，何处可相将。
　　已望东溟祷，仍封北户禳。却思逢旱魃，谁喜见商羊。
　　预怕为蚕病，先忧作麦伤。惠应施浃洽，政岂假揄扬。
　　祀典修咸秩，农书振满床。丹诚期恳苦，白日会昭彰。
　　赈廪赒饥户，苫城备坏墙。且当营岁事，宁暇惜年芳。
　　德胜令灾弭，人安在吏良。尚书心若此，不枉系金章。
　　◎卷.40【和春深二十首】白居易
　　何处春深好，春深富贵家。马为中路鸟，妓作后庭花。
　　罗绮驱论队，金银用断车。眼前何所苦，唯苦日西斜。
　　何处春深好，春深贫贱家。荒凉三径草，冷落四邻花。
　　奴困归佣力，妻愁出赁车。途穷平路险，举足剧褒斜。
　　何处春深好，春深执政家。凤池添砚水，鸡树落衣花。
　　诏借当衢宅，恩容上殿车。延英开对久，门与日西斜。
　　何处春深好，春深方镇家。通犀排带胯，瑞鹘勘袍花。
　　飞絮冲球马，垂杨拂妓车。戎装拜春设，左握宝刀斜。
　　何处春深好，春深刺史家。阴繁棠布叶，岐秀麦分花。
　　五匹鸣珂马，双轮画轼车。和风引行乐，叶叶隼旟斜。
　　何处春深好，春深学士家。凤书裁五色，马鬣剪三花。
　　蜡炬开明火，银台赐物车。相逢不敢揖，彼此帽低斜。
　　何处春深好，春深女学家。惯看温室树，饱识浴堂花。
　　御印提随仗，香笺把下车。宋家宫样髻，一片绿云斜。
　　何处春深好，春深御史家。絮萦骢马尾，蝶绕绣衣花。
　　破柱行持斧，埋轮立驻车。入班遥认得，鱼贯一行斜。
　　何处春深好，春深迁客家。一杯寒食酒，万里故园花。
　　炎瘴蒸如火，光阴走似车。为忧鵩鸟至，只恐日光斜。
　　何处春深好，春深经业家。唯求太常第，不管曲江花。
　　折桂名惭郄，收萤志慕车。官场泥补处，最怕寸阴斜。
　　何处春深好，春深隐士家。野衣裁薜叶，山饭晒松花。
　　兰索纫幽珮，蒲轮驻软车。林间箕踞坐，白眼向人斜。
　　何处春深好，春深渔父家。松湾随棹月，桃浦落船花。
　　投饵移轻楫，牵轮转小车。萧萧芦叶里，风起钓丝斜。
　　何处春深好，春深潮户家。涛翻三月雪，浪喷四时花。
　　曳练驰千马，惊雷走万车。馀波落何处，江转富阳斜。
　　何处春深好，春深痛饮家。十分杯里物，五色眼前花。
　　餔歠眠糟瓮，流涎见麹车。中山一沉醉，千度日西斜。
　　何处春深好，春深上巳家。兰亭席上酒，曲洛岸边花。
　　弄水游童棹，湔裾小妇车。齐桡争渡处，一匹锦标斜。
　　何处春深好，春深寒食家。玲珑镂鸡子，宛转彩球花。
　　碧草追游骑，红尘拜扫车。秋千细腰女，摇曳逐风斜。
　　何处春深好，春深博弈家。一先争破眼，六聚斗成花。
　　鼓应投壶马，兵冲象戏车。弹棋局上事，最妙是长斜。
　　何处春深好，春深嫁女家。紫排襦上雉，黄帖鬓边花。
　　转烛初移障，鸣环欲上车。青衣传毡褥，锦绣一条斜。
　　何处春深好，春深娶妇家。两行笼里烛，一树扇间花。
　　宾拜登华席，亲迎障幰车。催妆诗未了，星斗渐倾斜。
　　何处春深好，春深妓女家。眉欺杨柳叶，裙妒石榴花。
　　兰麝熏行被，金铜钉坐车。杭州苏小小，人道最夭斜。
　　◎卷.41【咏家酝十韵】白居易
　　独醒从古笑灵均，长醉如今斅伯伦。旧法依稀传自杜，
　　新方要妙得于陈。井泉王相资重九，麹糵精灵用上寅。
　　酿糯岂劳炊范黍，撇篘何假漉陶巾。常嫌竹叶犹凡浊，
　　始觉榴花不正真。瓮揭开时香酷烈，瓶封贮后味甘辛。
　　捧疑明水从空化，饮似阳和满腹春。色洞玉壶无表里，
　　光摇金醆有精神。能销忙事成闲事，转得忧人作乐人。
　　应是世间贤圣物，与君还往拟终身。
　　◎卷.42【池鹤二首】白居易
　　高竹笼前无伴侣，乱鸡群里有风标。低头乍恐丹砂落，
　　晒翅常疑白雪消。转觉鸬鹚毛色下，苦嫌鹦鹉语声娇。
　　临风一唳思何事，怅望青田云水遥。
　　池中此鹤鹤中稀，恐是辽东老令威。带雪松枝翘膝胫，
　　放花菱片缀毛衣。低回且向林间宿，奋迅终须天外飞。
　　若问故巢知处在，主人相恋未能归。
　　◎卷.43【对酒五首】白居易
　　巧拙贤愚相是非，何如一醉尽忘机。
　　君知天地中宽窄，雕鹗鸾皇各自飞。
　　蜗牛角上争何事，石火光中寄此身。
　　随富随贫且欢乐，不开口笑是痴人。
　　丹砂见火去无迹，白发泥人来不休。
　　赖有酒仙相暖热，松乔醉即到前头。
　　百岁无多时壮健，一春能几日晴明。
　　相逢且莫推辞醉，听唱阳关第四声。
　　昨日低眉问疾来，今朝收泪吊人回。
　　眼前流例君看取，且遣琵琶送一杯。
　　◎卷.44【僧院花】白居易
　　欲悟色空为佛事，故栽芳树在僧家。
　　细看便是华严偈，方便风开智慧花。
　　◎卷.45【老戒】白居易
　　我有白头戒，闻于韩侍郎。老多忧活计，病更恋班行。
　　矍铄夸身健，周遮说话长。不知吾免否，两鬓已成霜。
　　◎卷.46【洛桥寒食日作十韵】白居易
　　上苑风烟好，中桥道路平。蹴球尘不起，泼火雨新晴。
　　宿醉头仍重，晨游眼乍明。老慵虽省事，春诱尚多情。
　　遇客踟蹰立，寻花取次行。连钱嚼金勒，凿落写银罂。
　　府酝伤教送，官娃岂要迎。舞腰那及柳，歌舌不如莺。
　　乡国真堪恋，光阴可合轻。三年遇寒食，尽在洛阳城。
　　◎卷.47【快活】白居易
　　可惜莺啼花落处，一壶浊酒送残春。可怜月好风凉夜，
　　一部清商伴老身。饱食安眠消日月，闲谈冷笑接交亲。
　　谁知将相王侯外，别有优游快活人。
　　◎卷.48【送令狐相公赴太原】白居易
　　六纛双旌万铁衣，并汾旧路满光辉。青衫书记何年去，
　　红旆将军昨日归。诗作马蹄随笔走，猎酣鹰翅伴觥飞。
　　此都莫作多时计，再为苍生入紫微。
　　◎卷.49【不出】白居易
　　檐前新叶覆残花，席上馀杯对早茶。
　　好是老身销日处，谁能骑马傍人家。
　　◎卷.50【惜落花】白居易
　　夜来风雨急，无复旧花林。枝上三分落，园中二寸深。
　　日斜啼鸟思，春尽老人心。莫怪添杯饮，情多酒不禁。
　　◎卷.51【老病】白居易
　　昼听笙歌夜醉眠，若非月下即花前。
　　如今老病须知分，不负春来二十年。
　　◎卷.52【忆晦叔】白居易
　　游山弄水携诗卷，看月寻花把酒杯。
　　六事尽思君作伴，几时归到洛阳来。
　　◎卷.53【送徐州高仆射赴镇】白居易
　　大红旆引碧幢旌，新拜将军指点行。战将易求何足贵，
　　书生难得始堪荣。离筵歌舞花丛散，候骑刀枪雪队迎。
　　应笑蹉跎白头尹，风尘唯管洛阳城。
　　◎卷.54【琴酒】白居易
　　耳根得听琴初畅，心地忘机酒半酣。
　　若使启期兼解醉，应言四乐不言三。
　　◎卷.55【听幽兰】白居易
　　琴中古曲是幽兰，为我殷勤更弄看。
　　欲得身心俱静好，自弹不及听人弹。
　　◎卷.56【六年秋重题白莲】白居易
　　素房含露玉冠鲜，绀叶摇风钿扇圆。本是吴州供进藕，
　　今为伊水寄生莲。移根到此三千里，结子经今六七年。
　　不独池中花故旧，兼乘旧日采花船。
　　◎卷.57【元相公挽歌词三首】白居易
　　铭旌官重威仪盛，骑吹声繁卤簿长。
　　后魏帝孙唐宰相，六年七月葬咸阳。
　　墓门已闭笳箫去，唯有夫人哭不休。
　　苍苍露草咸阳垄，此是千秋第一秋。
　　送葬万人皆惨澹，反虞驷马亦悲鸣。
　　琴书剑珮谁收拾，三岁遗孤新学行。
　　◎卷.58【卧听法曲霓裳】白居易
　　金磬玉笙调已久，牙床角枕睡常迟。朦胧闲梦初成后，
　　宛转柔声入破时。乐可理心应不谬，酒能陶性信无疑。
　　起尝残酌听馀曲，斜背银缸半下帷。
　　◎卷.59【结之】白居易
　　欢爱今何在，悲啼亦是空。同为一夜梦，共过十年中。
　　◎卷.60【五凤楼晚望（六年八月十日作）】白居易
　　晴阳晚照湿烟销，五凤楼高天泬寥。野绿全经朝雨洗，
　　林红半被暮云烧。龙门翠黛眉相对，伊水黄金线一条。
　　自入秋来风景好，就中最好是今朝。
　　◎卷.61【寄刘苏州】白居易
　　去年八月哭微之，今年八月哭敦诗。何堪老泪交流日，
　　多是秋风摇落时。泣罢几回深自念，情来一倍苦相思。
　　同年同病同心事，除却苏州更是谁。
　　◎卷.62【送客】白居易
　　病上篮舆相送来，衰容秋思两悠哉。
　　凉风袅袅吹槐子，却请行人劝一杯。
　　◎卷.63【秋思】白居易
　　夕照红于烧，晴空碧胜蓝。兽形云不一，弓势月初三。
　　雁思来天北，砧愁满水南。萧条秋气味，未老已深谙。
　　◎卷.64【酬梦得秋夕不寐见寄（次用本韵）】白居易
　　碧簟绛纱帐，夜凉风景清。病闻和药气，渴听碾茶声。
　　露竹偷灯影，烟松护月明。何言千里隔，秋思一时生。
　　◎卷.65【题周家歌者】白居易
　　清紧如敲玉，深圆似转簧。一声肠一断，能有几多肠。
　　◎卷.66【忆梦得（梦得能唱竹枝，听者愁绝）】白居易
　　齿发各蹉跎，疏慵与病和。爱花心在否，见酒兴如何。
　　年长风情少，官高俗虑多。几时红烛下，闻唱竹枝歌。
　　◎卷.67【赠同座】白居易
　　春黛双蛾嫩，秋蓬两鬓侵。谋欢身太晚，恨老意弥深。
　　薄解灯前舞，尤能酒后吟。花丛便不入，犹自未甘心。
　　◎卷.68【失婢】白居易
　　宅院小墙庳，坊门帖榜迟。旧恩惭自薄，前事悔难追。
　　笼鸟无常主，风花不恋枝。今宵在何处，唯有月明知。
　　◎卷.69【夜招晦叔】白居易
　　庭草留霜池结冰，黄昏钟绝冻云凝。碧毡帐上正飘雪，
　　红火炉前初炷灯。高调秦筝一两弄，小花蛮榼二三升。
　　为君更奏湘神曲，夜就侬来能不能。
　　◎卷.70【戏答皇甫监（时皇甫监初丧偶）】白居易
　　寒宵劝酒君须饮，君是孤眠七十身。
　　莫道非人身不暖，十分一醆暖于人。
　　◎卷.71【和杨师皋伤小姬英英】白居易
　　自从娇騃一相依，共见杨花七度飞。玳瑁床空收枕席，
　　琵琶弦断倚屏帏。人间有梦何曾入，泉下无家岂是归。
　　坟上少啼留取泪，明年寒食更沾衣。
　　◎卷.72【池边即事】白居易
　　毡帐胡琴出塞曲，兰塘越棹弄潮声。
　　何言此处同风月，蓟北江南万里情。
　　◎卷.73【闻乐感邻】白居易
　　老去亲朋零落尽，秋来弦管感伤多。尚书宅畔悲邻笛，
　　廷尉门前叹雀罗。绿绮窗空分妓女，绛纱帐掩罢笙歌。
　　欢娱未足身先去，争奈书生薄命何。


第四百五十卷
　　◎卷.1【戊申岁暮咏怀三首】白居易
　　穷冬月末两三日，半百年过六七时。龙尾趁朝无气力，
　　牛头参道有心期。荣华外物终须悟，老病傍人岂得知。
　　犹被妻儿教渐退，莫求致仕且分司。
　　唯生一女才十二，只欠三年未六旬。婚嫁累轻何怕老，
　　饥寒心惯不忧贫。紫泥丹笔皆经手，赤绂金章尽到身。
　　更拟踟蹰觅何事，不归嵩洛作闲人。
　　七年囚闭作笼禽，但愿开笼便入林。幸得展张今日翅，
　　不能辜负昔时心。人间祸福愚难料，世上风波老不禁。
　　万一差池似前事，又应追悔不抽簪。
　　◎卷.2【赠梦得】白居易
　　心中万事不思量，坐倚屏风卧向阳。渐觉咏诗犹老丑，
　　岂宜凭酒更粗狂。头垂白发我思退，脚蹋青云君欲忙。
　　只有今春相伴在，花前剩醉两三场。
　　◎卷.3【想东游五十韵】白居易
　　海内时无事，江南岁有秋。生民皆乐业，地主尽贤侯。
　　郊静销戎马，城高逼斗牛。平河七百里，沃壤二三州。
　　坐有湖山趣，行无风浪忧。食宁妨解缆，寝不废乘流。
　　泉石谙天竺，烟霞识虎丘。馀芳认兰泽，遗咏思蘋洲。
　　菡萏红涂粉，菰蒲绿泼油。鳞差渔户舍，绮错稻田沟。
　　紫洞藏仙窟，玄泉贮怪湫。精神昂老鹤，姿彩媚潜虬。
　　静阅天工妙，闲窥物状幽。投竿出比目，掷果下猕猴。
　　味苦莲心小，浆甜蔗节稠。橘苞从自结，藕孔是谁锼。
　　逐日移潮信，随风变棹讴。递夫交烈火，候吏次鸣驺。
　　梵塔形疑踊，阊门势欲浮。客迎携酒榼，僧待置茶瓯。
　　小宴闲谈笑，初筵雅献酬。稍催朱蜡炬，徐动碧牙筹。
　　圆醆飞莲子，长裾曳石榴。柘枝随画鼓，调笑从香球。
　　幕飏云飘槛，帘褰月露钩。舞繁红袖凝，歌切翠眉愁。
　　弦管宁容歇，杯盘未许收。良辰宜酩酊，卒岁好优游。
　　鲙缕鲜仍细，莼丝滑且柔。饱餐为日计，稳睡是身谋。
　　名愧空虚得，官知止足休。自嫌犹屑屑，众笑大悠悠。
　　物表疏形役，人寰足悔尤。蛾须远灯烛，兔勿近罝罘。
　　幻世春来梦，浮生水上沤。百忧中莫入，一醉外何求。
　　未死痴王湛，无儿老邓攸。蜀琴安膝上，周易在床头。
　　去去无程客，行行不系舟。劳君频问讯，劝我少淹留。
　　云雨多分散，关山苦阻修。一吟江月别，七见日星周。
　　珠玉传新什，鹓鸾念故俦。悬旌心宛转，束楚意绸缪。
　　驿舫妆青雀，官槽秣紫骝。镜湖期远泛，禹穴约冥搜。
　　预扫题诗壁，先开望海楼。饮思亲履舄，宿忆并衾裯。
　　志气吾衰也，风情子在不。应须相见后，别作一家游。
　　◎卷.4【病免后喜除宾客】白居易
　　卧在漳滨满十旬，起为商皓伴三人。
　　从今且莫嫌身病，不病何由索得身。
　　◎卷.5【长乐亭留别】白居易
　　灞浐风烟函谷路，曾经几度别长安。昔时蹙促为迁客，
　　今日从容自去官。优诏幸分四皓秩，祖筵惭继二疏欢。
　　尘缨世网重重缚，回顾方知出得难。
　　◎卷.6【陕府王大夫相迎偶赠】白居易
　　紫微阁老自多情，白首园公岂要迎。伴我绿槐阴下歇，
　　向君红旆影前行。纶巾发少浑欹仄，篮舆肩齐甚稳平。
　　但问主人留几日，分司宾客去无程。
　　◎卷.7【别陕州王司马】白居易
　　笙歌惆怅欲为别，风景阑珊初过春。
　　争得遣君诗不苦，黄河岸上白头人。
　　◎卷.8【将至东都先寄令狐留守】白居易
　　黄鸟无声叶满枝，闲吟想到洛城时。惜逢金谷三春尽，
　　恨拜铜楼一月迟。诗境忽来还自得，醉乡潜去与谁期。
　　东都添个狂宾客，先报壶觞风月知。
　　◎卷.9【答崔十八见寄】白居易
　　明朝欲见琴尊伴，洗拭金杯拂玉徽。君乞曹州刺史替，
　　我抛刑部侍郎归。倚疮老马收蹄立，避箭高鸿尽翅飞。
　　岂料洛阳风月夜，故人垂老得相依。
　　◎卷.10【赠皇甫宾客】白居易
　　轻衣稳马槐阴路，渐近东来渐少尘。耳闹久憎闻俗事，
　　眼明初喜见闲人。昔曾对作承华相，今复连为博望宾。
　　始信淡交宜久远，与君转老转相亲。
　　◎卷.11【归履道宅】白居易
　　驿吏引藤舆，家童开竹扉。往时多暂住，今日是长归。
　　眼下有衣食，耳边无是非。不论贫与富，饮水亦应肥。
　　◎卷.12【问江南物】白居易
　　归来未及问生涯，先问江南物在耶。引手摩挲青石笋，
　　回头点检白莲花。苏州舫故龙头暗，王尹桥倾雁齿斜。
　　别有夜深惆怅事，月明双鹤在裴家。
　　◎卷.13【萧庶子相过】白居易
　　半日停车马，何人在白家。殷勤萧庶子，爱酒不嫌茶。
　　◎卷.14【答尉迟少尹问所须】白居易
　　乍到频劳问所须，所须非玉亦非珠。
　　爱君水阁宜闲咏，每有诗成许去无。
　　◎卷.15【咏闲】白居易
　　但有闲销日，都无事系怀。朝眠因客起，午饭伴僧斋。
　　树合阴交户，池分水夹阶。就中今夜好，风月似江淮。
　　◎卷.16【同崔十八寄元浙东王陕州】白居易
　　未能同隐云林下，且复相招禄仕间。随月有钱胜卖药，
　　终年无事抵归山。镜湖水远何由泛，棠树枝高不易攀。
　　惆怅八科残四在，两人荣闹两人闲。
　　◎卷.17【答苏庶子月夜闻家僮奏乐见赠】白居易
　　墙西明月水东亭，一曲霓裳按小伶。
　　不敢邀君无别意，弦生管涩未堪听。
　　◎卷.18【偶吟】白居易
　　里巷多通水，林园尽不扃。松身为外户，池面是中庭。
　　元氏诗三帙，陈家酒一瓶。醉来狂发咏，邻女映篱听。
　　◎卷.19【白莲池泛舟】白居易
　　白藕新花照水开，红窗小舫信风回。
　　谁教一片江南兴，逐我殷勤万里来。
　　◎卷.20【池上即事】白居易
　　行寻甃石引新泉，坐看修桥补钓船。绿竹挂衣凉处歇，
　　清风展簟困时眠。身闲当贵真天爵，官散无忧即地仙。
　　林下水边无厌日，便堪终老岂论年。
　　◎卷.21【酬裴相公见寄二绝】白居易
　　习静心方泰，劳生事渐稀。可怜安稳地，舍此欲何归。
　　一双垂翅鹤，数首解嘲文。总是迂闲物，争堪伴相君。
　　◎卷.22【答梦得闻蝉见寄（一作新蝉酬刘梦得见寄）】白居易
　　开缄思浩然，独咏晚风前。人貌非前日，蝉声似去年。
　　槐花新雨后，柳影欲秋天。听罢无他计，相思又一篇。
　　◎卷.23【令狐尚书许过弊居先赠长句】白居易
　　不矜轩冕爱林泉，许到池头一醉眠。已遣平治行药径，
　　兼教扫拂钓鱼船。应将笔砚随诗主，定有笙歌伴酒仙。
　　只候高情无别物，苍苔石笋白花莲。
　　◎卷.24【自题】白居易
　　老宜官冷静，贫赖俸优饶。热月无堆案，寒天不趁朝。
　　傍看应寂寞，自觉甚逍遥。徒对盈尊酒，兼无愁可销。
　　◎卷.25【答崔十八】白居易
　　劳将白叟比黄公，今古由来事不同。
　　我有商山君未见，清泉白石在胸中。
　　◎卷.26【偶咏】白居易
　　御热蕉衣健，扶羸竹杖轻。诵经凭槛立，散药绕廊行。
　　暝槿无风落，秋虫欲雨鸣。身闲当将息，病亦有心情。
　　◎卷.27【答苏六】白居易
　　但喜暑随三伏去，不知秋送二毛来。
　　更无别计相宽慰，故遣阳关劝一杯。
　　◎卷.28【秋游】白居易
　　下马闲行伊水头，凉风清景胜春游。
　　何事古今诗句里，不多说著洛阳秋。
　　◎卷.29【偶作】白居易
　　张翰一杯酒，荣期三乐歌。聪明伤混沌，烦恼污头陀。
　　簟冷秋生早，阶闲日上多。近来门更静，无雀可张罗。
　　◎卷.30【游平原赠晦叔】白居易
　　照水容虽老，登山力未衰。欲眠先命酒，暂歇亦吟诗。
　　且喜身无缚，终惭鬓有丝。回头语闲伴，闲校十年迟。
　　◎卷.31【不出门】白居易
　　不出门来又数旬，将何销日与谁亲。鹤笼开处见君子，
　　书卷展时逢古人。自静其心延寿命，无求于物长精神。
　　能行便是真修道，何必降魔调伏身。
　　◎卷.32【叹鹤病】白居易
　　右翅低垂左胫伤，可怜风貌甚昂藏。
　　亦知白日青天好，未要高飞且养疮。
　　◎卷.33【临都驿送崔十八】白居易
　　勿言临都五六里，扶病出城相送来。莫道长安一步地，
　　马头西去几时回。与君后会知何处，为我今朝尽一杯。
　　◎卷.34【对镜】白居易
　　三分鬓发二分丝，晓镜秋容相对时。去作忙官应太老，
　　退为闲叟未全迟。静中得味何须道，稳处安身更莫疑。
　　若使至今黄绮在，闻吾此语亦分司。
　　◎卷.35【劝酒十四首·何处难忘酒七首】白居易
　　何处难忘酒，长安喜气新。初登高第后，乍作好官人。
　　省壁明张榜，朝衣稳称身。此时无一醆，争奈帝城春。
　　何处难忘酒，天涯话旧情。青云俱不达，白发递相惊。
　　二十年前别，三千里外行。此时无一醆，何以叙平生。
　　何处难忘酒，朱门羡少年。春分花发后，寒食月明前。
　　小院回罗绮，深房理管弦。此时无一醆，争过艳阳天。
　　何处难忘酒，霜庭老病翁。暗声啼蟋蟀，干叶落梧桐。
　　鬓为愁先白，颜因醉暂红。此时无一醆，何计奈秋风。
　　何处难忘酒，军功第一高。还乡随露布，半路授旌旄。
　　玉柱剥葱手，金章烂椹袍。此时无一醆，何以骋雄豪。
　　何处难忘酒，青门送别多。敛襟收涕泪，簇马听笙歌。
　　烟树灞陵岸，风尘长乐坡。此时无一醆，争奈去留何。
　　何处难忘酒，逐臣归故园。赦书逢驿骑，贺客出都门。
　　半面瘴烟色，满衫乡泪痕。此时无一醆，何物可招魂。
　　◎卷.36【劝酒十四首·不如来饮酒七首】白居易
　　莫隐深山去，君应到自嫌。齿伤朝水冷，貌苦夜霜严。
　　渔去风生浦，樵归雪满岩。不如来饮酒，相对醉厌厌。
　　莫作农夫去，君应见自愁。迎春犁瘦地，趁晚喂羸牛。
　　数被官加税，稀逢岁有秋。不如来饮酒，酒伴醉悠悠。
　　莫作商人去，恓惶君未谙。雪霜行塞北，风水宿江南。
　　藏镪百千万，沉舟十二三。不如来饮酒，仰面醉酣酣。
　　莫事长征去，辛勤难具论。何曾画麟阁，只是老辕门。
　　虮虱衣中物，刀枪面上痕。不如来饮酒，合眼醉昏昏。
　　莫学长生去，仙方误杀君。那将薤上露，拟待鹤边云。
　　矻矻皆烧药，累累尽作坟。不如来饮酒，闲坐醉醺醺。
　　莫上青云去，青云足爱憎。自贤夸智慧，相纠斗功能。
　　鱼烂缘吞饵，蛾焦为扑灯。不如来饮酒，任性醉腾腾。
　　莫入红尘去，令人心力劳。相争两蜗角，所得一牛毛。
　　且灭嗔中火，休磨笑里刀。不如来饮酒，稳卧醉陶陶。
　　◎卷.37【和令狐相公寄刘郎中兼见示长句】白居易
　　日月天衢仰面看，尚淹池凤滞台鸾。碧幢千里空移镇，
　　赤笔三年未转官。别后纵吟终少兴，病来虽饮不多欢。
　　酒军诗敌如相遇，临老犹能一据鞍。
　　◎卷.38【即事】白居易
　　见月连宵坐，闻风尽日眠。室香罗药气，笼暖焙茶烟。
　　鹤啄新晴地，鸡栖薄暮天。自看淘酒米，倚杖小池前。
　　◎卷.39【期宿客不至】白居易
　　风飘雨洒帘帷故，竹映松遮灯火深。
　　宿客不来嫌冷落，一尊酒对一张琴。
　　◎卷.40【问移竹】白居易
　　问君移竹意如何，慎勿排行但间窠。
　　多种少栽皆有意，大都少校不如多。
　　◎卷.41【重阳席上赋白菊】白居易
　　满园花菊郁金黄，中有孤丛色似霜。
　　还似今朝歌酒席，白头翁入少年场。
　　◎卷.42【偶吟二首】白居易
　　眼下有衣兼有食，心中无喜亦无忧。正如身后有何事，
　　应向人间无所求。静念道经深闭目，闲迎禅客小低头。
　　犹残少许云泉兴，一岁龙门数度游。
　　晴教晒药泥茶灶，闲看科松洗竹林。活计纵贫长净洁，
　　池亭虽小颇幽深。厨香炊黍调和酒，窗暖安弦拂拭琴。
　　老去生涯只如此，更无馀事可劳心。
　　◎卷.43【何处春先到】白居易
　　何处春先到，桥东水北亭。冻花开未得，冷酒酌难醒。
　　就日移轻榻，遮风展小屏。不劳人劝醉，莺语渐丁宁。
　　◎卷.44【勉闲游】白居易
　　天时人事常多故，一岁春能几处游。不是尘埃便风雨，
　　若非疾病即悲忧。贫穷心苦多无兴，富贵身忙不自由。
　　唯有分司官恰好，闲游虽老未能休。
　　◎卷.45【寄两银榼与裴侍郎，因题两绝句】白居易
　　贫无好物堪为信，双榼虽轻意不轻。
　　愿奉谢公池上酌，丹心绿酒一时倾。
　　惯和麹糵堪盛否，重用盐梅试洗看。
　　小器不知容几许，襄阳米贱酒升宽。
　　◎卷.46【小桥柳】白居易
　　细水涓涓似泪流，日西惆怅小桥头。
　　衰杨叶尽空枝在，犹被霜风吹不休。
　　◎卷.47【哭微之二首】白居易
　　八月凉风吹白幕，寝门廊下哭微之。
　　妻孥朋友来相吊，唯道皇天无所知。
　　文章卓荦生无敌，风骨英灵殁有神。
　　哭送咸阳北原上，可能随例作灰尘。
　　◎卷.48【马上晚吟】白居易
　　人少街荒已寂寥，风多尘起重萧条。上阳落叶飘宫树，
　　中渡流澌拥渭桥。出早冒寒衣校薄，归迟侵黑酒全消。
　　如今不是闲行日，日短天阴坊曲遥。
　　◎卷.49【醉中重留梦得】白居易
　　刘郎刘郎莫先起，苏台苏台隔云水。
　　酒醆来从一百分，马头去便三千里。
　　◎卷.50【雪夜喜李郎中见访，兼酬所赠】白居易
　　可怜今夜鹅毛雪，引得高情鹤氅人。红蜡烛前明似昼，
　　青毡帐里暖如春。十分满醆黄金液，一尺中庭白玉尘。
　　对此欲留君便宿，诗情酒分合相亲。
　　◎卷.51【任老】白居易
　　不愁陌上春光尽，亦任庭前日影斜。
　　面黑眼昏头雪白，老应无可更增加。
　　◎卷.52【劝欢】白居易
　　火急欢娱慎勿迟，眼看老病悔难追。
　　尊前花下歌筵里，会有求来不得时。
　　◎卷.53【答王尚书问履道池旧桥】白居易
　　虹梁雁齿随年换，素板朱栏逐日修。但恨尚书能久别，
　　莫忘州守不频游。重移旧柱开中眼，乱种新花拥两头。
　　李郭小船何足问，待君乘过济川舟。
　　◎卷.54【晚归府】白居易
　　晚从履道来归府，街路虽长尹不嫌。
　　马上凉于床上坐，绿槐风透紫蕉衫。
　　◎卷.55【从龙潭寺至少林寺，题赠同游者】白居易
　　山屐田衣六七贤，搴芳蹋翠弄潺湲。九龙潭月落杯酒，
　　三品松风飘管弦。强健且宜游胜地，清凉不觉过炎天。
　　始知驾鹤乘云外，别有逍遥地上仙。
　　◎卷.56【夜从法王寺下归岳寺】白居易
　　双刹夹虚空，缘云一径通。似从忉利下，如过剑门中。
　　灯火光初合，笙歌曲未终。可怜狮子座，舁出净名翁。
　　◎卷.57【宿龙潭寺】白居易
　　夜上九潭谁是伴，云随飞盖月随杯。
　　明年尚作三川守，此地兼将歌舞来。
　　◎卷.58【嵩阳观夜奏霓裳】白居易
　　开元遗曲自凄凉，况近秋天调是商。爱者谁人唯白尹，
　　奏时何处在嵩阳。回临山月声弥怨，散入松风韵更长。
　　子晋少姨闻定怪，人间亦便有霓裳。
　　◎卷.59【过元家履信宅】白居易
　　鸡犬丧家分散后，林园失主寂寥时。落花不语空辞树，
　　流水无情自入池。风荡宴船初破漏，雨淋歌阁欲倾欹。
　　前庭后院伤心事，唯是春风秋月知。
　　◎卷.60【和杜录事题红叶】白居易
　　寒山十月旦，霜叶一时新。似烧非因火，如花不待春。
　　连行排绛帐，乱落剪红巾。解驻篮舆看，风前唯两人。
　　◎卷.61【题崔常侍济上别墅（时常侍以长告罢归，今故先报泉石）】白居易
　　求荣争宠任纷纷，脱叶金貂只有君。散员疏去未为贵，
　　小邑陶休何足云。山色好当晴后见，泉声宜向醉中闻。
　　主人忆尔尔知否，抛却青云归白云。
　　◎卷.62【过温尚书旧庄】白居易
　　白石清泉抛济口，碧幢红旆照河阳。
　　村人都不知时事，犹自呼为处士庄。
　　◎卷.63【天坛峰下赠杜录事】白居易
　　年颜气力渐衰残，王屋中峰欲上难。顶上将探小有洞，
　　喉中须咽大还丹。河车九转宜精炼，火候三年在好看。
　　他日药成分一粒，与君先去扫天坛。
　　◎卷.64【赠僧五首·钵塔院如大师（师年八十三）】白居易
　　百千万劫菩提种，八十三年功德林。若不秉持僧行苦，
　　将何报答佛恩深。慈悲不瞬诸天眼，清净无尘几地心。
　　每岁八关蒙九授，殷勤一戒重千金。
　　◎卷.65【赠僧五首·神照上人（照以说坛为佛事）】白居易
　　心如定水随形应，口似悬河逐病治。
　　曾向众中先礼拜，西方去日莫相遗。
　　◎卷.66【赠僧五首·自远禅师（远以无事为佛事）】白居易
　　自出家来长自在，缘身一衲一绳床。
　　令人见即心无事，每一相逢是道场。
　　◎卷.67【赠僧五首·宗实上人（实即樊司空之子舍官位妻子出家）】白居易
　　荣华恩爱弃成唾，戒定真如和作香。
　　今古虽殊同一法，瞿昙抛却转轮王。
　　◎卷.68【赠僧五首·清闲上人（自蜀入洛，于长寿寺说法度人）】白居易
　　梓潼眷属何年别，长寿坛场近日开。
　　应是蜀人皆度了，法轮移向洛中来。
　　◎卷.69【弹秋思】白居易
　　信意闲弹秋思时，调清声直韵疏迟。
　　近来渐喜无人听，琴格高低心自知。
　　◎卷.70【自咏】白居易
　　随宜饮食聊充腹，取次衣裘亦暖身。未必得年非瘦薄，
　　无妨长福是单贫。老龟岂羡牺牲饱，蟠木宁争桃李春。
　　随分自安心自断，是非何用问闲人。
　　◎卷.71【分司初到洛中，偶题六韵，兼戏呈冯尹】白居易
　　相府念多病，春宫容不才。官衔依口得，俸料逐身来。
　　白首林园在，红尘车马回。招呼新客侣，扫掠旧池台。
　　小舫宜携乐，新荷好盖杯。不知金谷主，早晚贺筵开。
　　◎卷.72【春风】白居易
　　春风先发苑中梅，樱杏桃梨次第开。
　　荠花榆荚深村里，亦道春风为我来。


第四百五十一卷
　　◎卷.1【洛阳春】白居易
　　洛阳陌上春长在，惜别今来二十年。
　　唯觅少年心不得，其馀万事尽依然。
　　◎卷.2【恨去年】白居易
　　老去唯耽酒，春来不著家。去年来校晚，不见洛阳花。
　　◎卷.3【早出晚归】白居易
　　早起或因携酒出，晚归多是看花回。
　　若抛风景长闲坐，自问东京作底来。
　　◎卷.4【魏王堤】白居易
　　花寒懒发鸟慵啼，信马闲行到日西。
　　何处未春先有思，柳条无力魏王堤。
　　◎卷.5【尝黄醅新酎忆微之】白居易
　　世间好物黄醅酒，天下闲人白侍郎。爱向卯时谋洽乐，
　　亦曾酉日放粗狂。醉来枕麹贫如富，身后堆金有若亡。
　　元九计程殊未到，瓮头一醆共谁尝。
　　◎卷.6【劝行乐】白居易
　　少年信美何曾久，春日虽迟不再中。
　　欢笑胜愁歌胜哭，请君莫道等头空。
　　◎卷.7【老慵】白居易
　　岂是交亲向我疏，老慵自爱闭门居。
　　近来渐喜知闻断，免恼嵇康索报书。
　　◎卷.8【酬别微之（临都驿醉后作）】白居易
　　沣头峡口钱唐岸，三别都经二十年。且喜筋骸俱健在，
　　勿嫌须鬓各皤然。君归北阙朝天帝，我住东京作地仙。
　　博望自来非弃置，承明重入莫拘牵。醉收杯杓停灯语，
　　寒展衾裯对枕眠。犹被分司官系绊，送君不得过甘泉。
　　◎卷.9【予与微之老而无子发于言叹著在诗篇今年冬各有一子…嘲】白居易
　　常忧到老都无子，何况新生又是儿。阴德自然宜有庆，
　　皇天可得道无知。一园水竹今为主，百卷文章更付谁。
　　莫虑鹓雏无浴处，即应重入凤凰池。
　　五十八翁方有后，静思堪喜亦堪嗟。一珠甚小还惭蚌，
　　八子虽多不羡鸦。秋月晚生丹桂实，春风新长紫兰芽。
　　持杯祝愿无他语，慎勿顽愚似汝爷。
　　◎卷.10【自问】白居易
　　年来私自问，何故不归京。佩玉腰无力，看花眼不明。
　　老慵难发遣，春病易滋生。赖有弹琴女，时时听一声。
　　◎卷.11【晚桃花】白居易
　　一树红桃亚拂池，竹遮松荫晚开时。非因斜日无由见，
　　不是闲人岂得知。寒地生材遗校易，贫家养女嫁常迟。
　　春深欲落谁怜惜，白侍郎来折一枝。
　　◎卷.12【夜调琴忆崔少卿】白居易
　　今夜调琴忽有情，欲弹惆怅忆崔卿。
　　何人解爱中徽上，秋思头边八九声。
　　◎卷.13【阿崔】白居易
　　谢病卧东都，羸然一老夫。孤单同伯道，迟暮过商瞿。
　　岂料鬓成雪，方看掌弄珠。已衰宁望有，虽晚亦胜无。
　　兰入前春梦，桑悬昨日弧。里闾多庆贺，亲戚共欢娱。
　　腻剃新胎发，香绷小绣襦。玉芽开手爪，酥颗点肌肤。
　　弓冶将传汝，琴书勿坠吾。未能知寿夭，何暇虑贤愚。
　　乳气初离壳，啼声渐变雏。何时能反哺，供养白头乌。
　　◎卷.14【赠邻里往还】白居易
　　问予何故独安然，免被饥寒婚嫁牵。骨肉都卢无十口，
　　粮储依约有三年。但能斗薮人间事，便是逍遥地上仙。
　　唯恐往还相厌贱，南家饮酒北家眠。
　　◎卷.15【王子晋庙】白居易
　　子晋庙前山月明，人闻往往夜吹笙。
　　鸾吟凤唱听无拍，多似霓裳散序声。
　　◎卷.16【晚起】白居易
　　起晚怜春暖，归迟爱月明。放慵长饱睡，闻健且闲行。
　　北阙停朝簿，西方入社名。唯吟一句偈，无念是无生。
　　◎卷.17【酬皇甫宾客】白居易
　　玄晏家风黄绮身，深居高卧养精神。性慵无病常称病，
　　心足虽贫不道贫。竹院君闲销永日，花亭我醉送残春。
　　自嫌诗酒犹多兴，若比先生是俗人。
　　◎卷.18【池上赠韦山人】白居易
　　新竹夹平流，新荷拂小舟。众皆嫌好拙，谁肯伴闲游。
　　客为忙多去，僧因饭暂留。独怜韦处士，尽日共悠悠。
　　◎卷.19【无梦】白居易
　　老眼花前暗，春衣雨后寒。旧诗多忘却，新酒且尝看。
　　拙定于身稳，慵应趁伴难。渐销名利想，无梦到长安。
　　◎卷.20【对小潭寄远上人】白居易
　　小潭澄见底，闲客坐开襟。借问不流水，何如无念心。
　　彼惟清且浅，此乃寂而深。是义谁能答，明朝问道林。
　　◎卷.21【闲吟二首】白居易
　　留司老宾客，春尽兴如何。官寺行香少，僧房寄宿多。
　　闲倾一醆酒，醉听两声歌。忆得陶潜语，羲皇无以过。
　　闲游来早晚，已得一周年。嵩洛供云水，朝廷乞俸钱。
　　长歌时独酌，饱食后安眠。闻道山榴发，明朝向玉泉。
　　◎卷.22【独游玉泉寺（三月三十日）】白居易
　　云树玉泉寺，肩舁半日程。更无人作伴，只共酒同行。
　　新叶千万影，残莺三两声。闲游竟未足，春尽有馀情。
　　◎卷.23【晚出寻人不遇】白居易
　　篮舆不乘乘晚凉，相寻不遇亦无妨。
　　轻衣稳马槐阴下，自要闲行一两坊。
　　◎卷.24【苦热】白居易
　　头痛汗盈巾，连宵复达晨。不堪逢苦热，犹赖是闲人。
　　朝客应烦倦，农夫更苦辛。始惭当此日，得作自由身。
　　◎卷.25【销暑】白居易
　　何以销烦暑，端居一院中。眼前无长物，窗下有清风。
　　热散由心静，凉生为室空。此时身自得，难更与人同。
　　◎卷.26【行香归】白居易
　　出作行香客，归如坐夏僧。床前双草屦，檐下一纱灯。
　　珮委腰无力，冠欹发不胜。鸾台龙尾道，合尽少年登。
　　◎卷.27【同王十七庶子李六员外郑二侍御同年四人游龙门有感而作】白居易
　　一曲悲歌酒一尊，同年零落几人存。世如阅水应堪叹，
　　名是浮云岂足论。各从仕禄休明代，共感平生知己恩。
　　今日与君重上处，龙门不是旧龙门。
　　◎卷.28【池上小宴问程秀才】白居易
　　洛下林园好自知，江南景物暗相随。净淘红粒罯香饭，
　　薄切紫鳞烹水葵。雨滴篷声青雀舫，浪摇花影白莲池。
　　停杯一问苏州客，何似吴松江上时。
　　◎卷.29【桥亭卯饮】白居易
　　卯时偶饮斋时卧，林下高桥桥上亭。松影过窗眠始觉，
　　竹风吹雨醉初醒。就荷叶上包鱼鲊，当石渠中浸酒瓶。
　　生计悠悠身兀兀，甘从妻唤作刘伶。
　　◎卷.30【舟中夜坐】白居易
　　潭边霁后多清景，桥下凉来足好风。
　　秋鹤一双船一只，夜深相伴月明中。
　　◎卷.31【戏和微之答窦七行军之作（依本韵）】白居易
　　旌钺从櫜鞬，宾僚礼数全。夔龙来要地，鹓鹭下辽天。
　　赭汗骑骄马，青娥舞醉仙。合成江上作，散到洛中传。
　　陋巷能无酒，贫池亦有船。春装秋未寄，谩道有闲钱。
　　◎卷.32【闲忙】白居易
　　奔走朝行内，栖迟林墅间。多因病后退，少及健时还。
　　斑白霜侵鬓，苍黄日下山。闲忙俱过日，忙校不如闲。
　　◎卷.33【西风】白居易
　　西风来几日，一叶已先飞。新霁乘轻屐，初凉换熟衣。
　　浅渠销慢水，疏竹漏斜晖。薄暮青苔巷，家僮引鹤归。
　　◎卷.34【题西亭】白居易
　　多见朱门富贵人，林园未毕即无身。
　　我今幸作西亭主，已见池塘五度春。
　　◎卷.35【观游鱼】白居易
　　绕池闲步看鱼游，正值儿童弄钓舟。
　　一种爱鱼心各异，我来施食尔垂钩。
　　◎卷.36【看采莲】白居易
　　小桃闲上小莲船，半采红莲半白莲。
　　不似江南恶风浪，芙蓉池在卧床前。
　　◎卷.37【看采菱】白居易
　　菱池如镜净无波，白点花稀青角多。
　　时唱一声新水调，谩人道是采菱歌。
　　◎卷.38【夭老】白居易
　　早世身如风里烛，暮年发似镜中丝。
　　谁人断得人间事，少夭堪伤老又悲。
　　◎卷.39【秋池】白居易
　　洗浪清风透水霜，水边闲坐一绳床。
　　眼尘心垢见皆尽，不是秋池是道场。
　　◎卷.40【登天宫阁】白居易
　　午时乘兴出，薄暮未能还。高上烟中阁，平看雪后山。
　　委形群动里，任性一生间。洛下多闲客，其中我最闲。
　　◎卷.41【新雪二首（寄杨舍人）】白居易
　　不思北省烟霄地，不忆南宫风月天。
　　唯忆静恭杨阁老，小园新雪暖炉前。
　　不思朱雀街东鼓，不忆青龙寺后钟。
　　唯忆夜深新雪后，新昌台上七株松。
　　◎卷.42【日高卧】白居易
　　怕寒放懒日高卧，临老谁言牵率身。夹幕绕房深似洞，
　　重裀衬枕暖于春，小青衣动桃根起，嫩绿醅浮竹叶新。
　　未裹头前倾一醆，何如冲雪趁朝人。
　　◎卷.43【和微之任校书郎日过三乡】白居易
　　三乡过日君年几，今日君年五十馀。
　　不独年催身亦变，校书郎变作尚书。
　　◎卷.44【和微之十七与君别及陇月花枝之咏】白居易
　　别时十七今头白，恼乱君心三十年。
　　垂老休吟花月句，恐君更结后身缘。
　　◎卷.45【和微之叹槿花】白居易
　　朝荣殊可惜，暮落实堪嗟。若向花中比，犹应胜眼花。
　　◎卷.46【思往喜今】白居易
　　忆除司马向江州，及此凡经十五秋。虽在簪裾从俗累，
　　半寻山水是闲游。谪居终带乡关思，领郡犹分邦国忧。
　　争似如今作宾客，都无一念到心头。
　　◎卷.47【题平泉薛家雪堆庄】白居易
　　怪石千年应自结，灵泉一带是谁开。蹙为宛转青蛇项，
　　喷作玲珑白雪堆。赤日旱天长看雨，玄阴腊月亦闻雷。
　　所嗟地去都门远，不得肩舁每日来。
　　◎卷.48【和微之道保生三日】白居易
　　相看鬓似丝，始作弄璋诗。且有承家望，谁论得力时。
　　莫兴三日叹，犹胜七年迟。我未能忘喜，君应不合悲。
　　嘉名称道保，乞姓号崔儿。但恐持相并，蒹葭琼树枝。
　　◎卷.49【哭皇甫七郎中（湜）】白居易
　　志业过玄晏，词华似祢衡。多才非福禄，薄命是聪明。
　　不得人间寿，还留身后名。涉江文一首，便可敌公卿。
　　◎卷.50【晚起】白居易
　　烂熳朝眠后，频伸晚起时。暖炉生火早，寒镜裹头迟。
　　融雪煎香茗，调酥煮乳糜。慵馋还自哂，快活亦谁知。
　　酒性温无毒，琴声淡不悲。荣公三乐外，仍弄小男儿。
　　◎卷.51【疑梦二首】白居易
　　莫惊宠辱虚忧喜，莫计恩雠浪苦辛。
　　黄帝孔丘无处问，安知不是梦中身。
　　鹿疑郑相终难辨，蝶化庄生讵可知。
　　假使如今不是梦，能长于梦几多时。
　　◎卷.52【夜宴惜别】白居易
　　笙歌旖旎曲终头，转作离声满坐愁。筝怨朱弦从此断，
　　烛啼红泪为谁流。夜长似岁欢宜尽，醉未如泥饮莫休。
　　何况鸡鸣即须别，门前风雨冷修修。
　　◎卷.53【归来二周岁】白居易
　　归来二周岁，二岁似须臾。池藕重生叶，林鸦再引雏。
　　时丰实仓廪，春暖葺庖厨。更作三年计，三年身健无。
　　◎卷.54【吾土】白居易
　　身心安处为吾土，岂限长安与洛阳。水竹花前谋活计，
　　琴诗酒里到家乡。荣先生老何妨乐，楚接舆歌未必狂。
　　不用将金买庄宅，城东无主是春光。
　　◎卷.55【题岐王旧山池石壁】白居易
　　树深藤老竹回环，石壁重重锦翠斑。俗客看来犹解爱，
　　忙人到此亦须闲。况当霁景凉风后，如在千岩万壑间。
　　黄绮更归何处去，洛阳城内有商山。
　　◎卷.56【病眼花】白居易
　　头风目眩乘衰老，只有增加岂有瘳。花发眼中犹足怪，
　　柳生肘上亦须休。大窠罗绮看才辨，小字文书见便愁。
　　必若不能分黑白，却应无悔复无尤。
　　◎卷.57【早饮醉中除河南尹敕到】白居易
　　雪拥衡门水满池，温炉卯后暖寒时。绿醅新酎尝初醉，
　　黄纸除书到不知。厚俸自来诚忝滥，老身欲起尚迟疑。
　　应须了却丘中计，女嫁男婚三径资。
　　◎卷.58【除夜】白居易
　　病眼少眠非守岁，老心多感又临春。
　　火销灯尽天明后，便是平头六十人。
　　◎卷.59【府西池】白居易
　　柳无气力枝先动，池有波纹冰尽开。
　　今日不知谁计会，春风春水一时来。
　　◎卷.60【天津桥】白居易
　　津桥东北斗亭西，到此令人诗思迷。眉月晚生神女浦，
　　脸波春傍窈娘堤。柳丝袅袅风缲出，草缕茸茸雨剪齐。
　　报道前驱少呼喝，恐惊黄鸟不成啼。
　　◎卷.61【不准拟二首】白居易
　　篮舆腾腾一老夫，褐裘乌帽白髭须。早衰饶病多蔬食，
　　筋力消磨合有无。不准拟身年六十，上山仍未要人扶。
　　忆昔谪居炎瘴地，巴猿引哭虎随行。多于贾谊长沙苦，
　　小校潘安白发生。不准拟身年六十，游春犹自有心情。
　　◎卷.62【府中夜赏】白居易
　　樱桃厅院春偏好，石井栏堂夜更幽。白粉墙头花半出，
　　绯纱烛下水平流。闲留宾客尝新酒，醉领笙歌上小舟。
　　舞袖飘飖棹容与，忽疑身是梦中游。
　　◎卷.63【府西池北新葺水斋，即事招宾，偶题十六韵】白居易
　　缭绕府西面，潺湲池北头。凿开明月峡，决破白蘋洲。
　　清浅漪澜急，夤缘浦屿幽。直冲行径断，平入卧斋流。
　　石叠青棱玉，波翻白片鸥。喷时千点雨，澄处一泓油。
　　绝境应难别，同心岂易求。少逢人爱玩，多是我淹留。
　　夹岸铺长簟，当轩泊小舟。枕前看鹤浴，床下见鱼游。
　　洞户斜开扇，疏帘半上钩。紫浮萍泛泛，碧亚竹修修。
　　读罢书仍展，棋终局未收。午茶能散睡，卯酒善销愁。
　　檐雨晚初霁，窗风凉欲休。谁能伴老尹，时复一闲游。
　　◎卷.64【哭崔儿】白居易
　　掌珠一颗儿三岁，鬓雪千茎父六旬。岂料汝先为异物，
　　常忧吾不见成人。悲肠自断非因剑，啼眼加昏不是尘。
　　怀抱又空天默默，依前重作邓攸身。
　　◎卷.65【初丧崔儿报微之晦叔】白居易
　　书报微之晦叔知，欲题崔字泪先垂。世间此恨偏敦我，
　　天下何人不哭儿。蝉老悲鸣抛蜕后，龙眠惊觉失珠时。
　　文章十帙官三品，身后传谁庇荫谁。
　　◎卷.66【府斋感怀酬梦得】白居易
　　府伶呼唤争先到，家酝提携动辄随。合是人生开眼日，
　　自当年老敛眉时。丹砂炼作三铢土，玄发看成一把丝。
　　劳寄新诗远安慰，不闻枯树再生枝。
　　◎卷.67【斋居】白居易
　　香火多相对，荤腥久不尝。黄耆数匙粥，赤箭一瓯汤。
　　厚俸将何用，闲居不可忘。明年官满后，拟买雪堆庄。
　　◎卷.68【与诸道者同游二室至九龙潭作】白居易
　　喜逢二室游仙子，厌作三川守土臣。举手摩挲潭上石，
　　开襟斗薮府中尘。他日终为独往客，今朝未是自由身。
　　若言尹是嵩山主，三十六峰应笑人。
　　◎卷.69【履道池上作】白居易
　　家池动作经旬别，松竹琴鱼好在无。树暗小巢藏巧妇，
　　渠荒新叶长慈姑。不因车马时时到，岂觉林园日日芜。
　　犹喜春深公事少，每来花下得踟蹰。
　　◎卷.70【六十拜河南尹】白居易
　　六十河南尹，前途足可知。老应无处避，病不与人期。
　　幸遇芳菲日，犹当强健时。万金何假藉，一醆莫推辞。
　　流水光阴急，浮云富贵迟。人间若无酒，尽合鬓成丝。
　　◎卷.71【重修府西水亭院】白居易
　　因下疏为沼，随高筑作台。龙门分水入，金谷取花栽。
　　绕岸行初匝，凭轩立未回。园西有池位，留与后人开。
　　◎卷.72【与诸公同出城观稼】白居易
　　老尹醉醺醺，来随年少群。不忧头似雪，但喜稼如云。
　　岁望千箱积，秋怜五谷分。何人知帝力，尧舜正为君。
　　◎卷.73【水堂醉卧问杜三十一】白居易
　　闻君洛下住多年，何处春流最可怜。为问魏王堤岸下，
　　何如同德寺门前。无妨水色堪闲玩，不得泉声伴醉眠。
　　那似此堂帘幕底，连明连夜碧潺湲。
　　◎卷.74【岁暮言怀】白居易
　　职与才相背，心将口自言。磨铅教切玉，驱鹤遣乘轩。
　　只合居岩窟，何因入府门。年终若无替，转恐负君恩。
　　◎卷.75【座中戏呈诸少年】白居易
　　衰容禁得无多酒，秋鬓新添几许霜。纵有风情应淡薄，
　　假如老健莫夸张。兴来吟咏从成癖，饮后酣歌少放狂。
　　不为倚官兼挟势，因何入得少年场。
　　◎卷.76【雪后早过天津桥偶呈诸客】白居易
　　官桥晴雪晓峨峨，老尹行吟独一过。紫绶相辉应不恶，
　　白须同色复如何。悠扬短景凋年急，牢落衰情感事多。
　　犹赖洛中饶醉客，时时bZ我唤笙歌。
　　◎卷.77【新制绫袄成，感而有咏】白居易
　　水波文袄造新成，绫软绵匀温复轻。晨兴好拥向阳坐，
　　晚出宜披蹋雪行。鹤氅毳疏无实事，木棉花冷得虚名。
　　宴安往往欢侵夜，卧稳昏昏睡到明。百姓多寒无可救，
　　一身独暖亦何情。心中为念农桑苦，耳里如闻饥冻声。
　　争得大裘长万丈，与君都盖洛阳城。
　　◎卷.78【早春雪后赠洛阳李长官长水郑明府二同年】白居易
　　献岁晴和风景新，铜驼街郭暖无尘。府庭共贺三川雪，
　　县道分行百里春。朱绂洛阳官位屈，青袍长水俸钱贫。
　　有何功德纡金紫，若比同年是幸人。
　　◎卷.79【醉吟】白居易
　　醉来忘渴复忘饥，冠带形骸杳若遗。耳底斋钟初过后，
　　心头卯酒未消时。临风朗咏从人听，看雪闲行任马迟。
　　应被众疑公事慢，承前府尹不吟诗。
　　◎卷.80【府酒五绝·变法】白居易
　　自惭到府来周岁，惠爱威棱一事无。
　　唯是改张官酒法，渐从浊水作醍醐。
　　◎卷.81【府酒五绝·招客】白居易
　　日午微风且暮寒，春风冷峭雪乾残。
　　碧毡帐下红炉畔，试为来尝一醆看。
　　◎卷.82【府酒五绝·辨味】白居易
　　甘露太甜非正味，醴泉虽洁不芳馨。
　　杯中此物何人别，柔旨之中有典刑。
　　◎卷.83【府酒五绝·自劝】白居易
　　忆昔羁贫应举年，脱衣典酒曲江边。
　　十千一斗犹赊饮，何况官供不著钱。
　　◎卷.84【府酒五绝·谕妓】白居易
　　烛泪夜粘桃叶袖，酒痕春污石榴裙。
　　莫辞辛苦供欢宴，老后思量悔煞君。
　　◎卷.85【晚归早出】白居易
　　筋力年年减，风光日日新。退衙归逼夜，拜表出侵晨。
　　何处台无月，谁家池不春。莫言无胜地，自是少闲人。
　　坐厌推囚案，行嫌引马尘。几时辞府印，却作自由身。
　　◎卷.86【南龙兴寺残雪】白居易
　　南龙兴寺春晴后，缓步徐吟绕四廊。老趁风花应不称，
　　闲寻松雪正相当。吏人引从多乘舆，宾客逢迎少下堂。
　　不拟人间更求事，些些疏懒亦何妨。
　　◎卷.87【天宫阁早春】白居易
　　天宫高阁上何频，每上令人耳目新。前日晚登缘看雪，
　　今朝晴望为迎春。林莺何处吟筝柱，墙柳谁家晒麹尘。
　　可惜三川虚作主，风光不属白头人。
　　◎卷.88【履道居三首】白居易
　　莫嫌地窄林亭小，莫厌贫家活计微。
　　大有高门锁宽宅，主人到老不曾归。
　　东里素帷犹未彻，南邻丹旐又新悬。
　　衡门蜗舍自惭愧，收得身来已五年。
　　世事平分众所知，何尝苦乐不相随。
　　唯馀耽酒狂歌客，只有乐时无苦时。
　　◎卷.89【和梦得冬日晨兴】白居易
　　漏传初五点，鸡报第三声。帐下从容起，窗间曨昒明。
　　照书灯未灭，暖酒火重生。理曲弦歌动，先闻唱渭城。
　　◎卷.90【雪夜对酒招客】白居易
　　帐小青毡暖，杯香绿蚁新。醉怜今夜月，欢忆去年人。
　　暗落灯花烬，闲生草座尘。殷勤报弦管，明日有嘉宾。
　　◎卷.91【赠晦叔忆梦得】白居易
　　自别崔公四五秋，因何临老转风流。归来不说秦中事，
　　歇定唯谋洛下游。酒面浮花应是喜，歌眉敛黛不关愁。
　　得君更有无厌意，犹恨尊前欠老刘。
　　◎卷.92【醉后重赠晦叔】白居易
　　老伴知君少，欢情向我偏。无论疏与数，相见辄欣然。
　　各以诗成癖，俱因酒得仙。笑回青眼语，醉并白头眠。
　　岂是今投分，多疑宿结缘。人间更何事，携手送衰年。
　　◎卷.93【睡觉】白居易
　　星河耿耿漏绵绵，月暗灯微欲曙天。转枕频伸书帐下，
　　披裘箕踞火炉前。老眠早觉常残夜，病力先衰不待年。
　　五欲已销诸念息，世间无境可勾牵。


第四百五十二卷
　　◎卷.1【咏兴五首·解印出公府】白居易
　　解印出公府，斗薮尘土衣。百吏放尔散，双鹤随我归。
　　归来履道宅，下马入柴扉。马嘶返旧枥，鹤舞还故池。
　　鸡犬何忻忻，邻里亦依依。年颜老去日，生计胜前时。
　　有帛御冬寒，有谷防岁饥。饱于东方朔，乐于荣启期。
　　人生且如此，此外吾不知。
　　◎卷.2【咏兴五首·出府归吾庐】白居易
　　出府归吾庐，静然安且逸。更无客干谒，时有僧问疾。
　　家僮十馀人，枥马三四匹。慵发经旬卧，兴来连日出。
　　出游爱何处，嵩碧伊瑟瑟。况有清和天，正当疏散日。
　　身闲自为贵，何必居荣秩。心足即非贫，岂唯金满室。
　　吾观权势者，苦以身徇物。炙手外炎炎，履冰中栗栗。
　　朝饥口忘味，夕惕心忧失。但有富贵名，而无富贵实。
　　◎卷.3【咏兴五首·池上有小舟】白居易
　　池上有小舟，舟中有胡床。床前有新酒，独酌还独尝。
　　熏若春日气，皎如秋水光。可洗机巧心，可荡尘垢肠。
　　岸曲舟行迟，一曲进一觞。未知几曲醉，醉入无何乡。
　　寅缘潭岛间，水竹深青苍。身闲心无事，白日为我长。
　　我若未忘世，虽闲心亦忙。世若未忘我，虽退身难藏。
　　我今异于是，身世交相忘。
　　◎卷.4【咏兴五首·四月池水满】白居易
　　四月池水满，龟游鱼跃出。吾亦爱吾池，池边开一室。
　　人鱼虽异族，其乐归于一。且与尔为徒，逍遥同过日。
　　尔无羡沧海，蒲藻可委质。吾亦忘青云，衡茅足容膝。
　　况吾与尔辈，本非蛟龙匹。假如云雨来，只是池中物。
　　◎卷.5【咏兴五首·小庭亦有月】白居易
　　小庭亦有月，小院亦有花。可怜好风景，不解嫌贫家。
　　菱角执笙簧，谷儿抹琵琶。红绡信手舞，紫绡随意歌。
　　村歌与社舞，客哂主人夸。但问乐不乐，岂在钟鼓多。
　　客告暮将归，主称日未斜。请客稍深酌，愿见朱颜酡。
　　客知主意厚，分数随口加。堂上烛未秉，座中冠已峨。
　　左顾短红袖，右命小青娥。长跪谢贵客，蓬门劳见过。
　　客散有馀兴，醉卧独吟哦。幕天而席地，谁奈刘伶何。
　　◎卷.6【秋凉闲卧】白居易
　　残暑昼犹长，早凉秋尚嫩。露荷散清香，风竹含疏韵。
　　幽闲竟日卧，衰病无人问。薄暮宅门前，槐花深一寸。
　　◎卷.7【酬思黯相公见过弊居戏赠】白居易
　　轩盖光照地，行人为裴回。呼传君子出，乃是故人来。
　　访我入穷巷，引君登小台。台前多竹树，池上无尘埃。
　　贫家何所有，新酒三两杯。停杯款曲语，上马复迟回。
　　留守不外宿，日斜宫漏催。但留金刀赠，未接玉山颓。
　　家酝不敢惜，待君来即开。村妓不辞出，恐君冁然咍。
　　◎卷.8【再授宾客分司】白居易
　　优稳四皓官，清崇三品列。伊予再尘忝，内愧非才哲。
　　俸钱七八万，给受无虚月。分命在东司，又不劳朝谒。
　　既资闲养疾，亦赖慵藏拙。宾友得从容，琴觞恣怡悦。
　　乘篮城外去，系马花前歇。六游金谷春，五看龙门雪。
　　吾若默无语，安知吾快活。吾欲更尽言，复恐人豪夺。
　　应为时所笑，苦惜分司阙。但问适意无，岂论官冷热。
　　◎卷.9【把酒】白居易
　　把酒仰问天，古今谁不死。所贵未死间，少忧多欢喜。
　　穷通谅在天，忧喜即由己。是故达道人，去彼而取此。
　　勿言未富贵，久忝居禄仕。借问宗族间，几人拖金紫。
　　勿忧渐衰老，且喜加年纪。试数班行中，几人及暮齿。
　　朝餐不过饱，五鼎徒为尔。夕寝止求安，一衾而已矣。
　　此外皆长物，于我云相似。有子不留金，何况兼无子。
　　◎卷.10【首夏】白居易
　　林静蚊未生，池静蛙未鸣。景长天气好，竟日和且清。
　　春禽馀哢在，夏木新阴成。兀尔水边坐，翛然桥上行。
　　自问一何适，身闲官不轻。料钱随月用，生计逐日营。
　　食饱惭伯夷，酒足愧渊明。寿倍颜氏子，富百黔娄生。
　　有一即为乐，况吾四者并。所以私自慰，虽老有心情。
　　◎卷.11【代鹤】白居易
　　我本海上鹤，偶逢江南客。感君一顾恩，同来洛阳陌。
　　洛阳寡族类，皎皎唯两翼。貌是天与高，色非日浴白。
　　主人诚可恋，其奈轩庭窄。饮啄杂鸡群，年深损标格。
　　故乡渺何处，云水重重隔。谁念深笼中，七换摩天翮。
　　◎卷.12【立秋夕有怀梦得】白居易
　　露簟荻竹清，风扇蒲葵轻。一与故人别，再见新蝉鸣。
　　是夕凉飚起，闲境入幽情。回灯见栖鹤，隔竹闻吹笙。
　　夜茶一两杓，秋吟三数声。所思渺千里，云外长洲城。
　　◎卷.13【哭崔常侍晦叔】白居易
　　顽贱一拳石，精珍百炼金。名价既相远，交分何其深。
　　中诚一以合，外物不能侵。逶迤二十年，与世同浮沈。
　　晚有退闲约，白首归云林。垂老忽相失，悲哉口语心。
　　春日嵩高阳，秋夜清洛阴。丘园共谁卜，山水共谁寻。
　　风月共谁赏，诗篇共谁吟。花开共谁看，酒熟共谁斟。
　　惠死庄杜口，钟殁师废琴。道理使之然，从古非独今。
　　吾道自此孤，我情安可任。唯将病眼泪，一洒秋风襟。
　　◎卷.14【新秋晓兴】白居易
　　浊暑忽已退，清宵未全长。晨釭耿残焰，宿閤凝微香。
　　喔喔鸡下树，辉辉日上梁。枕低茵席软，卧稳身入床。
　　睡足景犹早，起初风乍凉。展张小屏幛，收拾生衣裳。
　　还有惆怅事，迟迟未能忘。拂镜梳白发，可怜冰照霜。
　　◎卷.15【秋日与张宾客舒著作同游龙门醉中狂歌凡二百三十八字】白居易
　　秋天高高秋光清，秋风袅袅秋虫鸣。嵩峰馀霞锦绮卷，
　　伊水细浪鳞甲生。洛阳闲客知无数，少出游山多在城。
　　商岭老人自追逐，蓬丘逸士相逢迎。南出鼎门十八里，
　　庄店逦迤桥道平。不寒不热好时节，鞍马稳快衣衫轻。
　　并辔踟蹰下西岸，扣舷容与绕中汀。开怀旷达无所系，
　　触目胜绝不可名。荷衰欲黄荇犹绿，鱼乐自跃鸥不惊。
　　翠藻蔓长孔雀尾，彩船橹急寒雁声。家酝一壶白玉液，
　　野花数把黄金英。昼游四看西日暮，夜话三及东方明。
　　暂停杯觞辍吟咏，我有狂言君试听。丈夫一生有二志，
　　兼济独善难得并。不能救疗生民病，即须先濯尘土缨。
　　况吾头白眼已暗，终日戚促何所成。不如展眉开口笑，
　　龙门醉卧香山行。
　　◎卷.16【履信池樱桃岛上醉后走笔送别舒员外兼…李卿考功崔郎中】白居易
　　樱桃岛前春，去春花万枝。忽忆与宗卿闲饮日，
　　又忆与考功狂醉时。岁晚无花空有叶，风吹满地乾重叠。
　　蹋叶悲秋复忆春，池边树下重殷勤。今朝一酌临寒水，
　　此地三回别故人。樱桃花，来春千万朵，
　　来春共谁花下坐。不论崔李上青云，明日舒三亦抛我。
　　◎卷.17【秋池独泛】白居易
　　萧疏秋竹篱，清浅秋风池。一只短舫艇，一张斑鹿皮。
　　皮上有野叟，手中持酒卮。半酣箕踞坐，自问身为谁。
　　严子垂钓日，苏门长啸时。悠然意自得，意外何人知。
　　◎卷.18【冬日早起闲咏】白居易
　　水塘耀初旭，风竹飘馀霰。幽境虽目前，不因闲不见。
　　晨起对炉香，道经寻两卷。晚坐拂琴尘，秋思弹一遍。
　　此外更无事，开尊时自劝。何必东风来，一杯春上面。
　　◎卷.19【岁暮】白居易
　　惨澹岁云暮，穷阴动经旬。霜风裂人面，冰雪摧车轮。
　　而我当是时，独不知苦辛。晨炊廪有米，夕爨厨有薪。
　　夹帽长覆耳，重裘宽裹身。加之一杯酒，煦妪如阳春。
　　洛城士与庶，比屋多饥贫。何处炉有火，谁家甑无尘。
　　如我饱暖者，百人无一人。安得不惭愧，放歌聊自陈。
　　◎卷.20【南池早春有怀】白居易
　　朝游北桥上，晚憩南塘畔。西日雪全销，东风冰尽泮。
　　蓰蓰鱼尾掉，瞥瞥鹅毛换。泥暖草芽生，沙虚泉脉散。
　　晴芳冒苔岛，宿润侵蒲岸。洛下日初长，江南春欲半。
　　时光共抛掷，人事堪嗟叹。倚棹忽寻思，去年池上伴。
　　◎卷.21【古意】白居易
　　脉脉复脉脉，美人千里隔。不见来几时，瑶草三四碧。
　　玉琴声悄悄，鸾镜尘幂幂。昔为连理枝，今作分飞翮。
　　寄书多不达，加饭终无益。心肠不自宽，衣带何由窄。
　　◎卷.22【山游示小妓】白居易
　　双鬟垂未合，三十才过半。本是绮罗人，今为山水伴。
　　春泉共挥弄，好树同攀玩。笑容共底迷，酒思风前乱。
　　红凝舞袖急，黛惨歌声缓。莫唱杨柳枝，无肠与君断。
　　◎卷.23【神照禅师同宿】白居易
　　八年三月晦，山梨花满枝。龙门水西寺，夜与远公期。
　　晏坐自相对，密语谁得知。前后际断处，一念不生时。
　　◎卷.24【张常侍相访】白居易
　　西亭晚寂寞，莺散柳阴繁。水户帘不卷，风床席自翻。
　　忽闻车马客，来访蓬蒿门。况是张常侍，安得不开尊。
　　◎卷.25【早夏游宴】白居易
　　虽慵兴犹在，虽老心犹健。昨日山水游，今朝花酒宴。
　　山榴艳似火，王蕊飘如霰。荣落逐瞬迁，炎凉随刻变。
　　未收木绵褥，已动蒲葵扇。且喜物与人，年年得相见。
　　◎卷.26【感白莲花】白居易
　　白白芙蓉花，本生吴江濆。不与红者杂，色类自区分。
　　谁移尔至此，姑苏白使君。初来苦憔悴，久乃芳氛氲。
　　月月叶换叶，年年根生根。陈根与故叶，销化成泥尘。
　　化者日已远，来者日复新。一为池中物，永别江南春。
　　忽想西凉州，中有天宝民。埋殁汉父祖，孳生胡子孙。
　　已忘乡土恋，岂念君亲恩。生人尚复尔，草木何足云。
　　◎卷.27【咏所乐】白居易
　　兽乐在山谷，鱼乐在陂池。虫乐在深草，鸟乐在高枝。
　　所乐虽不同，同归适其宜。不以彼易此，况论是与非。
　　而我何所乐，所乐在分司。分司有何乐，乐哉人不知。
　　官优有禄料，职散无羁縻。懒与道相近，钝将闲自随。
　　昨朝拜表回，今晚行香归。归来北窗下，解巾脱尘衣。
　　冷泉灌我顶，暖水濯四肢。体中幸无疾，卧任清风吹。
　　心中又无事，坐任白日移。或开书一篇，或引酒一卮。
　　但得如今日，终身无厌时。
　　◎卷.28【思旧】白居易
　　闲日一思旧，旧游如目前。再思今何在，零落归下泉。
　　退之服硫黄，一病讫不痊。微之炼秋石，未老身溘然。
　　杜子得丹诀，终日断腥膻。崔君夸药力，经冬不衣绵。
　　或疾或暴夭，悉不过中年。唯予不服食，老命反迟延。
　　况在少壮时，亦为嗜欲牵。但耽荤与血，不识汞与铅。
　　饥来吞热物，渴来饮寒泉。诗役五藏神，酒汩三丹田。
　　随日合破坏，至今粗完全。齿牙未缺落，肢体尚轻便。
　　已开第七秩，饱食仍安眠。且进杯中物，其馀皆付天。
　　◎卷.29【寄卢少尹】白居易
　　老诲心不乱，庄戒形太劳。生命既能保，死籍亦可逃。
　　嘉肴与旨酒，信是腐肠膏。艳声与丽色，真为伐性刀。
　　补养在积功，如裘集众毛。将欲致千里，可得差一毫。
　　颜回何为者，簟瓢才自给。肥醲不到口，年不登三十。
　　张苍何为者，染爱浩无际。妾媵填后房，竟寿百馀岁。
　　苍寿有何德，回夭有何辜。谁谓具圣体，不如肥瓠躯。
　　遂使世俗心，多疑仙道书。寄问卢先生，此理当何如。
　　◎卷.30【池上清晨候皇甫郎中】白居易
　　晓景丽未热，晨飚鲜且凉。池幽绿蘋合，霜洁白莲香。
　　深扫竹间径，静拂松下床。玉柄鹤翎扇，银罂云母浆。
　　屏除无俗物，瞻望唯清光。何人拟相访，嬴女从萧郎。
　　◎卷.31【咏怀】白居易
　　我知世无幻，了无干世意。世知我无堪，亦无责我事。
　　由兹两相忘，因得长自遂。自遂意何如，闲官在闲地。
　　闲地唯东都，东都少名利。闲官是宾客，宾客无牵累。
　　嵇康日日懒，毕卓时时醉。酒肆夜深归，僧房日高睡。
　　形安不劳苦，神泰无忧畏。从官三十年，无如今气味。
　　鸿虽脱罗弋，鹤尚居禄位。唯此未忘怀，有时犹内愧。
　　◎卷.32【北窗三友】白居易
　　今日北窗下，自问何所为。欣然得三友，三友者为谁。
　　琴罢辄举酒，酒罢辄吟诗。三友递相引，循环无已时。
　　一弹惬中心，一咏畅四肢。犹恐中有间，以酒弥缝之。
　　岂独吾拙好，古人多若斯。嗜诗有渊明，嗜琴有启期。
　　嗜酒有伯伦，三人皆吾师。或乏儋石储，或穿带索衣。
　　弦歌复觞咏，乐道知所归。三师去已远，高风不可追。
　　三友游甚熟，无日不相随。左掷白玉卮，右拂黄金徽。
　　兴酣不叠纸，走笔操狂词。谁能持此词，为我谢亲知。
　　纵未以为是，岂以我为非。
　　◎卷.33【吟四虽（杂言）】白居易
　　酒酣后，歌歇时。请君添一酌，听我吟四虽。年虽老，
　　犹少于韦长史。命虽薄，犹胜于郑长水。眼虽病，
　　犹明于徐郎中。家虽贫，犹富于郭庶子。省躬审分何侥幸，
　　值酒逢歌且欢喜。忘荣知足委天和，亦应得尽生生理。
　　◎卷.34【裴侍中晋公以集贤林亭即事诗三十六韵见赠…以伸酬献】白居易
　　三江路千里，五湖天一涯。何如集贤第，中有平津池。
　　池胜主见觉，景新人未知。竹森翠琅玕，水深洞琉璃。
　　水竹以为质，质立而文随。文之者何人，公来亲指麾。
　　疏凿出人意，结构得地宜。灵襟一搜索，胜概无遁遗。
　　因下张沼沚，依高筑阶基。嵩峰见数片，伊水分一支。
　　南溪修且直，长波碧逶迤。北馆壮复丽，倒影红参差。
　　东岛号晨光，杲曜迎朝曦。西岭名夕阳，杳暧留落晖。
　　前有水心亭，动荡架涟漪。后有开阖堂，寒温变天时。
　　幽泉镜泓澄，怪石山欹危。春葩雪漠漠，夏果珠离离。
　　主人命方舟，宛在水中坻。亲宾次第至，酒乐前后施。
　　解缆始登泛，山游仍水嬉。沿洄无滞碍，向背穷幽奇。
　　瞥过远桥下，飘旋深涧陲。管弦去缥缈，罗绮来霏微。
　　棹风逐舞回，梁尘随歌飞。宴馀日云暮，醉客未放归。
　　高声索彩笺，大笑催金卮。唱和笔走疾，问答杯行迟。
　　一咏清两耳，一酣畅四肢。主客忘贵贱，不知俱是谁。
　　客有诗魔者，吟哦不知疲。乞公残纸墨，一扫狂歌词。
　　维云社稷臣，赫赫文武姿。十授丞相印，五建大将旗。
　　四朝致勋华，一身冠皋夔。去年才七十，决赴悬车期。
　　公志不可夺，君恩亦难希。从容就中道，勉黾来保厘。
　　貂蝉虽未脱，鸾皇已不羁。历征今与古，独步无等夷。
　　陆贾功业少，二疏官秩卑。乘舟范蠡惧，辟谷留侯饥。
　　岂若公今日，身安家国肥。羊祜在汉南，空留岘首碑。
　　柳恽在江南，只赋汀洲诗。谢安入东山，但说携蛾眉。
　　山简醉高阳，唯闻倒接z5。岂如公今日，馀力兼有之。
　　愿公寿如山，安乐长在兹。愿我比蒲稗，永得相因依。
　　◎卷.21【晚归香山寺，因咏所怀】白居易
　　我年日已老，我身日已闲。闲出都门望，但见水与山。
　　关塞碧岩岩，伊流清潺潺。中有古精舍，轩户无扃关。
　　岸草歇可藉，径萝行可攀。朝随浮云出，夕与飞鸟还。
　　吾道本迂拙，世途多险艰。尝闻嵇吕辈，尤悔生疏顽。
　　巢悟入箕颍，皓知返商巅。岂唯乐肥遁，聊复祛忧患。
　　吾亦从此去，终老伊嵩间。
　　◎卷.22【张常侍池凉夜闲宴赠诸公】白居易
　　竹桥新月上，水岸凉风至。对月五六人，管弦三两事。
　　留连池上酌，款曲城外意。或啸或讴吟，谁知此闲味。
　　回看市朝客，矻矻趋名利。朝忙少游宴，夕困多眠睡。
　　清凉属吾徒，相逢勿辞醉。
　　◎卷.23【和皇甫郎中秋晓同登天宫阁言怀六韵】白居易
　　碧天忽已高，白日犹未短。玲珑晓楼阁，清脆秋丝管。
　　张翰一杯酣，嵇康终日懒。尘中足忧累，云外多疏散。
　　病木斧斤遗，冥鸿羁绁断。逍遥二三子，永愿为闲伴。
　　◎卷.24【送吕漳州】白居易
　　今朝一壶酒，言送漳州牧。半自要闲游，爱花怜草绿。
　　花前下鞍马，草上携丝竹。行客饮数杯，主人歌一曲。
　　端居惜风景，屡出劳僮仆。独醉似无名，借君作题目。
　　◎卷.25【短歌曲】白居易
　　世人求富贵，多为奉嗜欲。盛衰不自由，得失常相逐。
　　问君少年日，苦学将干禄。负笈尘中游，抱书雪前读。
　　布衾不周体，藜茹才充腹。三十登宦途，五十被朝服。
　　奴温新挟纩，马肥初食粟。未敢议欢游，尚为名检束。
　　耳目聋暗后，堂上调丝竹。牙齿缺落时，盘中堆酒肉。
　　彼来此已去，外馀中不足。少壮与荣华，相避如寒燠。
　　青云去地远，白日经天速。从古无奈何，短歌听一曲。
　　◎卷.26【咏怀】白居易
　　高人乐丘园，中人慕官职。一事尚难成，两途安可得。
　　遑遑干世者，多苦时命塞。亦有爱闲人，又为穷饿逼。
　　我今幸双遂，禄仕兼游息。未尝羡荣华，不省劳心力。
　　妻孥与婢仆，亦免愁衣食。所以吾一家，面无忧喜色。
　　◎卷.27【府西亭纳凉归】白居易
　　避暑府西亭，晚归有闲思。夏浅蝉未多，绿槐阴满地。
　　带宽衫解领，马稳人拢辔。面上有凉风，眼前无俗事。
　　路经府门过，落日照官次。牵联缧绁囚，奔走尘埃吏。
　　低眉悄不语，谁复知兹意。忆得五年前，晚衙时气味。
　　◎卷.28【老热】白居易
　　一饱百情足，一酣万事休。何人不衰老，我老心无忧。
　　仕者拘职役，农者劳田畴。何人不苦热，我热身自由。
　　卧风北窗下，坐月南池头。脑凉脱乌帽，足热濯清流。
　　慵发昼高枕，兴来夜泛舟。何乃有馀适，只缘无过求。
　　或问诸亲友，乐天是与不。亦无别言语，多道天悠悠。
　　悠悠君不知，此味深且幽。但恐君知后，亦来从我游。
　　◎卷.29【新秋喜凉，因寄兵部杨侍郎】白居易
　　外强火未退，中锐金方战。一夕风雨来，炎凉随数变。
　　徐徐炎景度，稍稍凉飙扇。枕簟忽凄清，巾裳亦轻健。
　　老夫纳秋候，心体殊安便。睡足一屈伸，搔首摩挲面。
　　褰帘对池竹，幽寂如僧院。俯观游鱼群，仰数浮云片。
　　闲忙各有趣，彼此宁相见。昨日闻慕巢，召对延英殿。
　　◎卷.30【懒放二首，呈刘梦得、吴方之】白居易
　　青衣报平旦，呼我起盥栉。今早天气寒，郎君应不出。
　　又无宾客至，何以销闲日。已向微阳前，暖酒开诗帙。
　　朝怜一床日，暮爱一炉火。床暖日高眠，炉温夜深坐。
　　雀罗门懒出，鹤发头慵裹。除却刘与吴，何人来问我。
　　◎卷.31【六十六】白居易
　　病知心力减，老觉光阴速。五十八归来，今年六十六。
　　鬓丝千万白，池草八九绿。童稚尽成人，园林半乔木。
　　看山倚高石，引水穿深竹。虽有潺湲声，至今听未足。
　　◎卷.32【三适赠道友】白居易
　　褐绫袍厚暖，卧盖行坐披。紫毡履宽稳，蹇步颇相宜。
　　足适已忘履，身适已忘衣。况我心又适，兼忘是与非。
　　三适今为一，怡怡复熙熙。禅那不动处，混沌未凿时。
　　此固不可说，为君强言之。
　　◎卷.33【洛阳春赠刘李二宾客（齐梁格）】白居易
　　水南冠盖地，城东桃李园。雪消洛阳堰，春入永通门。
　　淑景方霭霭，游人稍喧喧。年丰酒浆贱，日晏歌吹繁。
　　中有老朝客，华发映朱轩。从容三两人，藉草开一尊。
　　尊前春可惜，身外事勿论。明日期何处，杏花游赵村。
　　◎卷.34【寒食】白居易
　　人老何所乐，乐在归乡国。我归故园来，九度逢寒食。
　　故园在何处，池馆东城侧。四邻梨花时，二月伊水色。
　　岂独好风土，仍多旧亲戚。出去恣欢游，归来聊燕息。
　　有官供禄俸，无事劳心力。但恐优稳多，微躬销不得。
　　◎卷.35【和裴令公一日日一年年杂言见赠】白居易
　　一日日，作老翁。一年年，过春风。公心不以贵隔我，
　　我散唯将闲伴公。我无才能忝高秩，合是人间闲散物。
　　公有功德在生民，何因得作自由身。前日魏王潭上宴连夜，
　　今日午桥池头游拂晨。山客砚前吟待月，野人尊前醉送春。
　　不敢与公闲中争第一，亦应占得第二第三人。


第四百五十三卷
　　◎卷.1【题裴晋公女几山刻石诗后】白居易
　　何处画功业，何处题诗篇。麒麟高阁上，女几小山前。
　　尔后多少时，四朝二十年。贼骨化为土，贼垒犁为田。
　　一从贼垒平，陈蔡民晏然。骡军成牛户，鬼火变人烟。
　　生子已嫁娶，种桑亦丝绵。皆云公之德，欲报无由缘。
　　公今在何处，守都镇三川。旧宅留永乐，新居开集贤。
　　公今在何官，被衮珥貂蝉。战袍破犹在，髀肉生欲圆。
　　襟怀转萧洒，气力弥精坚。登山不拄杖，上马能掉鞭。
　　利泽浸入池，福降升自天。昔号天下将，今称地上仙。
　　勿追赤松游，勿拍洪崖肩。商山有遗老，可以奉周旋。
　　◎卷.2【洛阳有愚叟】白居易
　　洛阳有愚叟，白黑无分别。浪迹虽似狂，谋身亦不拙。
　　点检盘中饭，非精亦非粝。点检身上衣，无馀亦无阙。
　　天时方得所，不寒复不热。体气正调和，不饥仍不渴。
　　闲将酒壶出，醉向人家歇。野食或烹鲜，寓眠多拥褐。
　　抱琴荣启乐，荷锸刘伶达。放眼看青山，任头生白发。
　　不知天地内，更得几年活。从此到终身，尽为闲日月。
　　◎卷.3【饱食闲坐】白居易
　　红粒陆浑稻，白鳞伊水鲂。庖童呼我食，饭热鱼鲜香。
　　箸箸适我口，匙匙充我肠。八珍与五鼎，无复心思量。
　　扪腹起盥漱，下阶振衣裳。绕庭行数匝，却上檐下床。
　　箕踞拥裘坐，半身在日旸。可怜饱暖味，谁肯来同尝。
　　是岁太和八，兵销时渐康。朝廷重经术，草泽搜贤良。
　　尧舜求理切，夔龙启沃忙。怀才抱智者，无不走遑遑。
　　唯此不才叟，顽慵恋洛阳。饱食不出门，闲坐不下堂。
　　子弟多寂寞，僮仆少精光。衣食虽充给，神意不扬扬。
　　为尔谋则短，为吾谋甚长。
　　◎卷.4【闲居自题】白居易
　　门前有流水，墙上多高树。竹径绕荷池，萦回百馀步。
　　波闲戏鱼鳖，风静下鸥鹭。寂无城市喧，渺有江湖趣。
　　吾庐在其上，偃卧朝复暮。洛下安一居，山中亦慵去。
　　时逢过客爱，问是谁家住。此是白家翁，闭门终老处。
　　◎卷.5【览镜喜老】白居易
　　今朝览明镜，须鬓尽成丝。行年六十四，安得不衰羸。
　　亲属惜我老，相顾兴叹咨。而我独微笑，此意何人知。
　　笑罢仍命酒，掩镜捋白髭。尔辈且安坐，从容听我词。
　　生若不足恋，老亦何足悲。生若苟可恋，老即生多时。
　　不老即须夭，不夭即须衰。晚衰胜早夭，此理决不疑。
　　古人亦有言，浮生七十稀。我今欠六岁，多幸或庶几。
　　倘得及此限，何羡荣启期。当喜不当叹，更倾酒一卮。
　　◎卷.6【风雪中作】白居易
　　岁暮风动地，夜寒雪连天。老夫何处宿，暖帐温炉前。
　　两重褐绮衾，一领花茸毡。粥熟呼不起，日高安稳眠。
　　是时心与身，了无闲事牵。以此度风雪，闲居来六年。
　　忽思远游客，复想早朝士。蹋冻侵夜行，凌寒未明起。
　　心为身君父，身为心臣子。不得身自由，皆为心所使。
　　我心既知足，我身自安止。方寸语形骸，吾应不负尔。
　　◎卷.7【对琴酒】白居易
　　西窗明且暖，晚坐卷书帷。琴匣拂开后，酒瓶添满时。
　　角尊白螺醆，玉轸黄金徽。未及弹与酌，相对已依依。
　　泠泠秋泉韵，贮在龙凤池。油油春云心，一杯可致之。
　　自古有琴酒，得此味者稀。只因康与籍，及我三心知。
　　◎卷.8【雪中晏起偶咏所怀兼呈张常侍、韦庶子、皇甫郎中】白居易
　　穷阴苍苍雪雰雰，雪深没胫泥埋轮。东家典钱归碍夜，
　　南家贳米出凌晨。我独何者无此弊，复帐重衾暖若春。
　　怕寒放懒不肯动，日高眠足方频伸。瓶中有酒炉有炭，
　　瓮中有饭庖有薪。奴温婢饱身晏起，致兹快活良有因。
　　上无皋陶伯益廊庙材，的不能匡君辅国活生民。
　　下无巢父许由箕颍操，又不能食薇饮水自苦辛。
　　君不见南山悠悠多白云，又不见西京浩浩唯红尘。
　　红尘闹热白云冷，好于冷热中间安置身。三年侥幸忝洛尹，
　　两任优稳为商宾。非贤非愚非智慧，不贵不富不贱贫。
　　冉冉老去过六十，腾腾闲来经七春。不知张韦与皇甫，
　　私唤我作何如人。
　　◎卷.9【和裴侍中南园静兴见示】白居易
　　池馆清且幽，高怀亦如此。有时帘动风，尽日桥照水。
　　静将鹤为伴，闲与云相似。何必学留侯，崎岖觅松子。
　　◎卷.10【春寒】白居易
　　今朝春气寒，自问何所欲。酥暖薤白酒，乳和地黄粥。
　　岂惟厌馋口，亦可调病腹。助酌有枯鱼，佐餐兼旨蓄。
　　省躬念前哲，醉饱多惭忸。君不闻靖节先生尊长空，
　　广文先生饭不足。
　　◎卷.11【菩提寺上方晚望香山寺，寄舒员外】白居易
　　晚登西宝刹，晴望东精舍。反照转楼台，辉辉似图画。
　　冰浮水明灭，雪压松偃亚。石阁僧上来，云汀雁飞下。
　　西京闹于市，东洛闲如社。曾忆旧游无，香山明月夜。
　　◎卷.12【二月一日作，赠韦七庶子】白居易
　　园杏红萼坼，庭兰紫芽出。不觉春已深，今朝二月一。
　　去冬病疮痏，将养遵医术。今春入道场，清净依僧律。
　　尝闻圣贤语，所慎斋与疾。遂使爱酒人，停杯一百日。
　　明朝二月二，疾平斋复毕。应须挈一壶，寻花觅韦七。
　　◎卷.13【犬鸢】白居易
　　晚来天气好，散步中门前。门前何所有，偶睹犬与鸢。
　　鸢饱凌风飞，犬暖向日眠。腹舒稳贴地，翅凝高摩天。
　　上无罗弋忧，下无羁锁牵。见彼物遂性，我亦心适然。
　　心适复何为，一咏逍遥篇。此仍著于适，尚未能忘言。
　　◎卷.14【梦刘二十八，因诗问之】白居易
　　昨夜梦梦得，初觉思踟蹰。忽忘来汝郡，犹疑在吴都。
　　吴都三千里，汝郡二百馀。非梦亦不见，近与远何殊。
　　尚能齐近远，焉用论荣枯。但问寝与食，近日两何如。
　　病后能吟否，春来曾醉无。楼台与风景，汝又何如苏。
　　相思一相报，勿复慵为书。
　　◎卷.15【闲吟】白居易
　　贫穷汲汲求衣食，富贵营营役心力。人生不富即贫穷，
　　光阴易过闲难得。我今幸在穷富间，虽在朝廷不入山。
　　看雪寻花玩风月，洛阳城里七年闲。
　　◎卷.16【西行】白居易
　　衣裘不单薄，车马不羸弱。蔼蔼三月天，闲行亦不恶。
　　寿安流水馆，硖石青山郭。官道柳阴阴，行宫花漠漠。
　　常闻俗间语，有钱在处乐。我虽非富人，亦不苦寂寞。
　　家僮解弦管，骑从携杯杓。时向春风前，歇鞍开一酌。
　　◎卷.17【东归】白居易
　　翩翩平肩舆，中有醉老夫。膝上展诗卷，竿头悬酒壶。
　　食宿无定程，仆马多缓驱。临水歇半日，望山倾一盂。
　　藉草坐嵬峨，攀花行踟蹰。风将景共暖，体与心同舒。
　　始悟有营者，居家如在途。方知无系者，在道如安居。
　　前夕宿三堂，今旦游申湖。残春三百里，送我归东都。
　　◎卷.18【途中作】白居易
　　早起上肩舁，一杯平旦醉。晚憩下肩舁，一觉残春睡。
　　身不经营物，心不思量事。但恐绮与里，只如吾气味。
　　◎卷.19【小台】白居易
　　新树低如帐，小台平似掌。六尺白藤床，一茎青竹杖。
　　风飘竹皮落，苔印鹤迹上。幽境与谁同，闲人自来往。
　　◎卷.20【睡后茶兴忆杨同州】白居易
　　昨晚饮太多，嵬峨连宵醉。今朝餐又饱，烂漫移时睡。
　　睡足摩挲眼，眼前无一事。信脚绕池行，偶然得幽致。
　　婆娑绿阴树，斑驳青苔地。此处置绳床，傍边洗茶器。
　　白瓷瓯甚洁，红炉炭方炽。沫下麹尘香，花浮鱼眼沸。
　　盛来有佳色，咽罢馀芳气。不见杨慕巢，谁人知此味。
　　◎卷.21【题文集柜】白居易
　　破柏作书柜，柜牢柏复坚。收贮谁家集，题云白乐天。
　　我生业文字，自幼及老年。前后七十卷，小大三千篇。
　　诚知终散失，未忍遽弃捐。自开自锁闭，置在书帷前。
　　身是邓伯道，世无王仲宣。只应分付女，留与外孙传。
　　◎卷.22【旱热二首】白居易
　　彤云散不雨，赫日吁可畏。端坐犹挥汗，出门岂容易。
　　忽思公府内，青衫折腰吏。复想驿路中，红尘走马使。
　　征夫更辛苦，逐客弥憔悴。日入尚趋程，宵分不遑寐。
　　安知北窗叟，偃卧风飒至。簟拂碧龙鳞，扇摇白鹤翅。
　　岂唯身所得，兼示心无事。谁言苦热天，元有清凉地。
　　勃勃旱尘气，炎炎赤日光。飞禽飐将坠，行人渴欲狂。
　　壮者不耐饥，饥火烧其肠。肥者不禁热，喘急汗如浆。
　　此时方自悟，老瘦亦何妨。肉轻足健逸，发少头清凉。
　　薄食不饥渴，端居省衣裳。数匙粱饭冷，一领绡衫香。
　　持此聊过日，焉知畏景长。
　　◎卷.23【偶作二首】白居易
　　战马春放归，农牛冬歇息。何独徇名人，终身役心力。
　　来者殊未已，去者不知还。我今悟已晚，六十方退闲。
　　犹胜不悟者，老死红尘间。
　　名无高与卑，未得多健羡。事无小与大，已得多厌贱。
　　如此常自苦，反此或自安。此理知甚易，此道行甚难。
　　勿信人虚语，君当事上看。
　　◎卷.24【池上作（西溪、南潭，皆池中胜地也）】白居易
　　西溪风生竹森森，南潭萍开水沈沈。丛翠万竿湘岸色，
　　空碧一泊松江心。浦派萦回误远近，桥岛向背迷窥临。
　　澄澜方丈若万顷，倒影咫尺如千寻。泛然独游邈然坐，
　　坐念行心思古今。菟裘不闻有泉沼，西河亦恐无云林。
　　岂如白翁退老地，树高竹密池塘深。华亭双鹤白矫矫，
　　太湖四石青岑岑。眼前尽日更无客，膝上此时唯有琴。
　　洛阳冠盖自相索，谁肯来此同抽簪。
　　◎卷.25【何处堪避暑】白居易
　　何处堪避暑，林间背日楼。何处好追凉，池上随风舟。
　　日高饥始食，食竟饱还游。游罢睡一觉，觉来茶一瓯。
　　眼明见青山，耳醒闻碧流。脱袜闲濯足，解巾快搔头。
　　如此来几时，已过六七秋。从心至百骸，无一不自由。
　　拙退是其分，荣耀非所求。虽被世间笑，终无身外忧。
　　此语君莫怪，静思吾亦愁。如何三伏月，杨尹谪虔州。
　　◎卷.26【诏下】白居易
　　昨日诏下去罪人，今日诏下得贤臣。进退者谁非我事，
　　世间宠辱常纷纷。我心与世两相忘，时事虽闻如不闻。
　　但喜今年饱饭吃，洛阳禾稼如秋云。更倾一尊歌一曲，
　　不独忘世兼忘身。
　　◎卷.27【七月一日作】白居易
　　七月一日天，秋生履道里。闲居见清景，高兴从此始。
　　林间暑雨歇，池上凉风起。桥竹碧鲜鲜，岸莎青靡靡。
　　苍然古磐石，清浅平流水。何言中门前，便是深山里。
　　双僮侍坐卧，一杖扶行止。饥闻麻粥香，渴觉云汤美。
　　平生所好物，今日多在此。此外更何思，市朝心已矣。
　　◎卷.28【开襟】白居易
　　开襟何处好，竹下池边地。馀热体犹烦，早凉风有味。
　　黄萎槐蕊结，红破莲芳坠。无奈每年秋，先来入衰思。
　　◎卷.29【自宾客迁太子少傅分司】白居易
　　头上渐无发，耳间新有毫。形容逐日老，官秩随年高。
　　优饶又加俸，闲稳仍分曹。饮食免藜藿，居处非蓬蒿。
　　何言家尚贫，银榼提绿醪。勿谓身未贵，金章照紫袍。
　　诚合知止足，岂宜更贪饕。默默心自问，于国有何劳。
　　◎卷.30【自在】白居易
　　杲杲冬日光，明暖真可爱。移榻向阳坐，拥裘仍解带。
　　小奴捶我足，小婢搔我背。自问我为谁，胡然独安泰。
　　安泰良有以，与君论梗概。心了事未了，饥寒迫于外。
　　事了心未了，念虑煎于内。我今实多幸，事与心和会。
　　内外及中间，了然无一碍。所以日阳中，向君言自在。
　　◎卷.31【咏史（九年十一月作）】白居易
　　秦磨利刀斩李斯，齐烧沸鼎烹郦其。可怜黄绮入商洛，
　　闲卧白云歌紫芝。彼为菹醢机上尽，此为鸾皇天外飞。
　　去者逍遥来者死，乃知祸福非天为。
　　◎卷.32【因梦有悟】白居易
　　交友沦殁尽，悠悠劳梦思。平生所厚者，昨夜梦见之。
　　梦中几许事，枕上无多时。款曲数杯酒，从容一局棋。
　　初见韦尚书，金紫何辉辉。中遇李侍郎，笑言甚怡怡。
　　终为崔常侍，意色苦依依。一夕三改变，梦心不惊疑。
　　此事人尽怪，此理谁得知。我粗知此理，闻于竺乾师。
　　识行妄分别，智隐迷是非。若转识为智，菩提其庶几。
　　◎卷.33【春游】白居易
　　上马临出门，出门复逡巡。回头问妻子，应怪春游频。
　　诚知春游频，其奈老大身。朱颜去复去，白发新更新。
　　请君屈十指，为我数交亲。大限年百岁，几人及七旬。
　　我今六十五，走若下坂轮。假使得七十，只有五度春。
　　逢春不游乐，但恐是痴人。
　　◎卷.34【题天竺南院赠闲元旻清四上人】白居易
　　杂芳涧草合，繁绿岩树新。山深景候晚，四月有馀春。
　　竹寺过微雨，石径无纤尘。白衣一居士，方袍四道人。
　　地是佛国土，人非俗交亲。城中山下别，相送亦殷勤。
　　◎卷.35【哭师皋】白居易
　　南康丹旐引魂回，洛阳篮舁送葬来。北邙原边尹村畔，
　　月苦烟愁夜过半。妻孥兄弟号一声，十二人肠一时断。
　　往者何人送者谁，乐天哭别师皋时。平生分义向人尽，
　　今日哀冤唯我知。我知何益徒垂泪，篮舆回竿马回辔。
　　何日重闻扫市歌，谁家收得琵琶伎。萧萧风树白杨影，
　　苍苍露草青蒿气。更就坟前哭一声，与君此别终天地。
　　◎卷.36【隐几赠客】白居易
　　宦情本淡薄，年貌又老丑。紫绶与金章，于予亦何有。
　　有时独隐几，答然无所偶。卧枕一卷书，起尝一杯酒。
　　书将引昏睡，酒用扶衰朽。客到忽已酣，脱巾坐搔首。
　　疏顽倚老病，容恕惭交友。忽思庄生言，亦拟鞭其后。
　　◎卷.37【夏日作】白居易
　　葛衣疏且单，纱帽轻复宽。一衣与一帽，可以过炎天。
　　止于便吾体，何必被罗纨。宿雨林笋嫩，晨露园葵鲜。
　　烹葵炮嫩笋，可以备朝餐。止于适吾口，何必饫腥膻。
　　饭讫盥漱已，扪腹方果然。婆娑庭前步，安稳窗下眠。
　　外养物不费，内归心不烦。不费用难尽，不烦神易安。
　　庶几无夭阏，得以终天年。
　　◎卷.38【晚凉偶咏】白居易
　　日下西墙西，风来北窗北。中有逐凉人，单床独栖息。
　　飘萧过云雨，摇曳归飞翼。新叶多好阴，初筠有佳色。
　　幽深小池馆，优稳闲官职。不爱勿复论，爱亦不易得。
　　◎卷.39【酬牛相公宫城早秋寓言见示兼呈梦得（时梦得有疾）】白居易
　　七月中气后，金与火交争。一闻白雪唱，暑退清风生。
　　碧树未摇落，寒蝉始悲鸣。夜凉枕簟滑，秋燥衣巾轻。
　　疏受老慵出，刘桢疾未平。何人伴公醉，新月上宫城。
　　◎卷.40【小台晚坐忆梦得】白居易
　　汲泉洒小台，台上无纤埃。解带面西坐，轻襟随风开。
　　晚凉闲兴动，忆同倾一杯。月明候柴户，藜杖何时来。
　　◎卷.41【种桃歌】白居易
　　食桃种其核，一年核生芽。二年长枝叶，三年桃有花。
　　忆昨五六岁，灼灼盛芬华。迨兹八九载，有减而无加。
　　去春已稀少，今春渐无多。明年后年后，芳意当如何。
　　命酒树下饮，停杯拾馀葩。因桃忽自感，悲吒成狂歌。
　　◎卷.42【狂言示诸侄】白居易
　　世欺不识字，我忝攻文笔。世欺不得官，我忝居班秩。
　　人老多病苦，我今幸无疾。人老多忧累，我今婚嫁毕。
　　心安不移转，身泰无牵率。所以十年来，形神闲且逸。
　　况当垂老岁，所要无多物。一裘暖过冬，一饭饱终日。
　　勿言舍宅小，不过寝一室。何用鞍马多，不能骑两匹。
　　如我优幸身，人中十有七。如我知足心，人中百无一。
　　傍观愚亦见，当己贤多失。不敢论他人，狂言示诸侄。
　　◎卷.43【偶以拙诗数首寄呈裴少尹侍郎蒙以盛制四篇…美而谢之】白居易
　　投君之文甚荒芜，数篇价直一束刍。报我之章何璀璨，
　　累累四贯骊龙珠。毛诗三百篇后得，文选六十卷中无。
　　一麋丽龟绝报赛，五鹿连柱难支梧。高兴独因秋日尽，
　　清吟多与好风俱。银钩金错两殊重，宜上屏风张座隅。


第四百五十四卷
　　◎卷.1【六年冬暮赠崔常侍晦叔（时为河南尹）】白居易
　　鬓毛霜一色，光景水争流。易过唯冬日，难销是老愁。
　　香开绿蚁酒，暖拥褐绫裘。已共崔君约，尊前倒即休。
　　◎卷.2【戏招诸客】白居易
　　黄醅绿醑迎冬熟，绛帐红炉逐夜开。
　　谁道洛中多逸客，不将书唤不曾来。
　　◎卷.3【十二月二十三日作，兼呈晦叔】白居易
　　案头历日虽未尽，向后唯残六七行。床下酒瓶虽不满，
　　犹应醉得两三场。病身不许依年老，拙宦虚教逐日忙。
　　闻健偷闲且勤饮，一杯之外莫思量。
　　◎卷.4【七年元日对酒五首】白居易
　　庆吊经过懒，逢迎跪拜迟。不因时节日，岂觉此身羸。
　　众老忧添岁，余衰喜入春。年开第七秩，屈指几多人。
　　三杯蓝尾酒，一碟胶牙饧。除却崔常侍，无人共我争。
　　今朝吴与洛，相忆一欣然。梦得君知否，俱过本命年。
　　同岁崔何在，同年杜又无。应无藏避处，只有且欢娱。
　　◎卷.5【七年春题府厅】白居易
　　潦倒守三川，因循涉四年。推诚废钩距，示耻用蒲鞭。
　　以此称公事，将何销俸钱。虽非好官职，岁久亦妨贤。
　　◎卷.6【早春醉吟，寄太原令狐相公、苏州刘郎中】白居易
　　雪夜闲游多秉烛，花时暂出亦提壶。别来少遇新诗敌，
　　老去难逢旧饮徒。大振威名降北虏，勤行惠化活东吴。
　　不知歌酒腾腾兴，得似河南醉尹无。
　　◎卷.7【洛下送牛相公出镇淮南】白居易
　　北阙至东京，风光十六程。坐移丞相阁，春入广陵城。
　　红旆拥双节，白须无一茎。万人开路看，百吏立班迎。
　　阃外君弥重，尊前我亦荣。何须身自得，将相是门生。
　　◎卷.8【筝】白居易
　　云髻飘萧绿，花颜旖旎红。双眸剪秋水，十指剥春葱。
　　楚艳为门阀，秦声是女工。甲明银玓瓅，柱触玉玲珑。
　　猿苦啼嫌月，莺娇语bZ风。移愁来手底，送恨入弦中。
　　赵瑟清相似，胡琴闹不同。慢弹回断雁，急奏转飞蓬。
　　霜珮锵还委，冰泉咽复通。珠联千拍碎，刀截一声终。
　　倚丽精神定，矜能意态融。歇时情不断，休去思无穷。
　　灯下青春夜，尊前白首翁。且听应得在，老耳未多聋。
　　◎卷.9【洛中春游呈诸亲友】白居易
　　莫叹年将暮，须怜岁又新。府中三遇腊，洛下五逢春。
　　春树花珠颗，春塘水麹尘。春娃无气力，春马有精神。
　　并辔鞭徐动，连盘酒慢巡。经过旧邻里，追逐好交亲。
　　笑语销闲日，酣歌送老身。一生欢乐事，亦不少于人。
　　◎卷.10【酬舒三员外见赠长句】白居易
　　自请假来多少日，五旬光景似须臾。已判到老为狂客，
　　不分当春作病夫。杨柳花飘新白雪，樱桃子缀小红珠。
　　头风不敢多多饮，能酌三分相劝无。
　　◎卷.11【将归一绝】白居易
　　欲去公门返野扉，预思泉竹已依依。
　　更怜家酝迎春熟，一瓮醍醐待我归。
　　◎卷.12【罢府归旧居（自此后重授宾客归履道宅作）】白居易
　　陋巷乘篮入，朱门挂印回。腰间抛组绶，缨上拂尘埃。
　　屈曲闲池沼，无非手自开。青苍好竹树，亦是眼看栽。
　　石片抬琴匣，松枝阁酒杯。此生终老处，昨日却归来。
　　◎卷.13【睡觉偶吟】白居易
　　官初罢后归来夜，天欲明前睡觉时。
　　起坐思量更无事，身心安乐复谁知。
　　◎卷.14【问支琴石】白居易
　　疑因星陨空中落，叹被泥埋涧底沈。天上定应胜地上，
　　支机未必及支琴。提携拂拭知恩否，虽不能言合有心。
　　◎卷.15【自喜】白居易
　　身慵难勉强，性拙易迟回。布被辰时起，柴门午后开。
　　忙驱能者去，闲逐钝人来。自喜谁能会，无才胜有才。
　　◎卷.16【裴常侍以题蔷薇架十八韵见示因广为三十韵以和之】白居易
　　托质依高架，攒花对小堂。晚开春去后，独秀院中央。
　　霁景朱明早，芳时白昼长。秾因天与色，丽共日争光。
　　剪碧排千萼，研朱染万房。烟条涂石绿，粉蕊扑雌黄。
　　根动彤云涌，枝摇赤羽翔。九微灯炫转，七宝帐荧煌。
　　淑气熏行径，清阴接步廊。照梁迷藻棁，耀壁变雕墙。
　　烂若丛然火，殷于叶得霜。胭脂含脸笑，苏合裛衣香。
　　浃洽濡晨露，玲珑漏夕阳。合罗排勘缬，醉晕浅深妆。
　　乍见疑回面，遥看误断肠。风朝舞飞燕，雨夜泣萧娘。
　　桃李惭无语，芝兰让不芳。山榴何细碎，石竹苦寻常。
　　蕙惨偎栏避，莲羞映浦藏。怯教蕉叶战，妒得柳花狂。
　　岂可轻嘲咏，应须痛比方。画屏风自展，绣伞盖谁张。
　　翠锦挑成字，丹砂印著行。猩猩凝血点，瑟瑟蹙金匡。
　　散乱萎红片，尖纤嫩紫芒。触僧飘毳褐，留妓冒罗裳。
　　寡和阳春曲，多情骑省郎。缘夸美颜色，引出好文章。
　　东顾辞仁里，西归入帝乡。假如君爱杀，留著莫移将。
　　◎卷.17【感旧诗卷】白居易
　　夜深吟罢一长吁，老泪灯前湿白须。
　　二十年前旧诗卷，十人酬和九人无。
　　◎卷.18【酬李二十侍郎】白居易
　　笋老兰长花渐稀，衰翁相对惜芳菲。残莺著雨慵休啭，
　　落絮无风凝不飞。行掇木芽供野食，坐牵萝蔓挂朝衣。
　　十年分手今同醉，醉未如泥莫道归。
　　◎卷.19【和梦得】白居易
　　纶阁沈沈天宠命，苏台籍籍有能声。岂唯不得清文力，
　　但恐空传冗吏名。郎署回翔何水部，江湖留滞谢宣城。
　　所嗟非独君如此，自古才难共命争。
　　◎卷.20【赠草堂宗密上人】白居易
　　吾师道与佛相应，念念无为法法能。口藏宣传十二部，
　　心台照耀百千灯。尽离文字非中道，长住虚空是小乘。
　　少有人知菩萨行，世间只是重高僧。
　　◎卷.21【喜照密闲实四上人见过】白居易
　　紫袍朝士白髯翁，与俗乖疏与道通。官秩三回分洛下，
　　交游一半在僧中。臭帑世界终须出，香火因缘久愿同。
　　斋后将何充供养，西轩泉石北窗风。
　　◎卷.22【赠皇甫六张十五李二十三宾客】白居易
　　昨日三川新罢守，今年四皓尽分司。幸陪散秩闲居日，
　　好是登山临水时。家未苦贫常酝酒，身虽衰病尚吟诗。
　　龙门泉石香山月，早晚同游报一期。
　　◎卷.23【微之敦诗晦叔相次长逝，岿然自伤，因成二绝】白居易
　　并失鹓鸾侣，空留麋鹿身。只应嵩洛下，长作独游人。
　　长夜君先去，残年我几何。秋风满衫泪，泉下故人多。
　　◎卷.24【池上闲咏】白居易
　　青莎台上起书楼，绿藻潭中系钓舟。日晚爱行深竹里，
　　月明多上小桥头。暂尝新酒还成醉，亦出中门便当游。
　　一部清商聊送老，白须萧飒管弦秋。
　　◎卷.25【凉风叹】白居易
　　昨夜凉风又飒然，萤飘叶坠卧床前。
　　逢秋莫叹须知分，已过潘安三十年。
　　◎卷.26【和高仆射罢节度让尚书授少保分司喜遂游山水之作】白居易
　　暂辞八座罢双旌，便作登山临水行。能以忠贞酬重任，
　　不将富贵碍高情。朱门出去簪缨从，绛帐归来歌吹迎。
　　鞍辔闹装光满马，何人信道是书生。
　　◎卷.27【送考功崔郎中赴阙】白居易
　　称意新官又少年，秋凉身健好朝天。
　　青云上了无多路，却要徐驱稳著鞭。
　　◎卷.28【重修香山寺毕，题二十二韵以纪之】白居易
　　阙塞龙门口，祇园鹫岭头。曾随减劫坏，今遇胜缘修。
　　再莹新金刹，重装旧石楼。病僧皆引起，忙客亦淹留。
　　四望穷沙界，孤标出赡州。地图铺洛邑，天柱倚崧丘。
　　两面苍苍岸，中心瑟瑟流。波翻八滩雪，堰护一潭油。
　　台殿朝弥丽，房廊夜更幽。千花高下塔，一叶往来舟。
　　岫合云初吐，林开雾半收。静闻樵子语，远听棹郎讴。
　　官散殊无事，身闲甚自由。吟来携笔砚，宿去抱衾裯。
　　霁月当窗白，凉风满簟秋。烟香封药灶，泉冷洗茶瓯。
　　南祖心应学，西方社可投。先宜知止足，次要悟浮休。
　　觉路随方乐，迷涂到老愁。须除爱名障，莫作恋家囚。
　　便合穷年住，何言竟日游。可怜终老地，此是我菟裘。
　　◎卷.29【送杨八给事赴常州】白居易
　　无嗟别青琐，且喜拥朱轮。五十得三品，百千无一人。
　　须勤念黎庶，莫苦忆交亲。此外无过醉，毗陵何限春。
　　◎卷.30【闻歌者唱微之诗】白居易
　　新诗绝笔声名歇，旧卷生尘箧笥深。
　　时向歌中闻一句，未容倾耳已伤心。
　　◎卷.31【醉送李二十常侍赴镇浙东】白居易
　　靖安客舍花枝下，共脱青衫典浊醪。今日洛桥还醉别，
　　金杯翻污麒麟袍。喧阗夙驾君脂辖，酩酊离筵我藉糟。
　　好去商山紫芝伴，珊瑚鞭动马头高。
　　◎卷.32【醉别程秀才】白居易
　　五度龙门点额回，却缘多艺复多才。贫泥客路黏难出，
　　愁锁乡心掣不开。何必更游京国去，不如且入醉乡来。
　　吴弦楚调潇湘弄，为我殷勤送一杯。
　　◎卷.33【自咏】白居易
　　白衣居士紫芝仙，半醉行歌半坐禅。今日维摩兼饮酒，
　　当时绮季不请钱。等闲池上留宾客，随事灯前有管弦。
　　但问此身销得否，分司气味不论年。
　　◎卷.34【把酒思闲事二首】白居易
　　把酒思闲事，春愁谁最深。乞钱羁客面，落第举人心。
　　月下低眉立，灯前抱膝吟。凭君劝一醉，胜与万黄金。
　　把酒思闲事，春娇何处多。试鞍新白马，弄镜小青娥。
　　掌上初教舞，花前欲按歌。凭君劝一醉，劝了问如何。
　　◎卷.35【衰荷】白居易
　　白露凋花花不残，凉风吹叶叶初乾。
　　无人解爱萧条境，更绕衰丛一匝看。
　　◎卷.36【池上送考功崔郎中，兼别房窦二妓】白居易
　　文昌列宿征还日，洛浦行云放散时。
　　鹓鹭上天花逐水，无因再会白家池。
　　◎卷.37【自问】白居易
　　依仁台废悲风晚，履信池荒宿草春。
　　自问老身骑马出，洛阳城里觅何人。
　　◎卷.38【送陈许高仆射赴镇】白居易
　　敦诗说礼中军帅，重士轻财大丈夫。常与师徒同苦乐，
　　不教亲故隔荣枯。花钿坐绕黄金印，丝管行随白玉壶。
　　商皓老狂唯爱醉，时时能寄酒钱无。
　　◎卷.39【青毡帐二十韵】白居易
　　合聚千羊毳，施张百子弮。骨盘边柳健，色染塞蓝鲜。
　　北制因戎创，南移逐虏迁。汰风吹不动，御雨湿弥坚。
　　有顶中央耸，无隅四向圆。傍通门豁尔，内密气温然。
　　远别关山外，初安庭户前。影孤明月夜，价重苦寒年。
　　软暖围毡毯，枪摐束管弦。最宜霜后地，偏称雪中天。
　　侧置低歌座，平铺小舞筵。闲多揭帘入，醉便拥袍眠。
　　铁檠移灯背，银囊带火悬。深藏晓兰焰，暗贮宿香烟。
　　兽炭休亲近，狐裘可弃捐。砚温融冻墨，瓶暖变春泉。
　　蕙帐徒招隐，茅庵浪坐禅。贫僧应叹羡，寒士定留连。
　　客宾于中接，儿孙向后传。王家夸旧物，未及此青毡。
　　◎卷.40【答梦得秋日书怀见寄】白居易
　　幸免非常病，甘当本分衰。眼昏灯最觉，腰瘦带先知。
　　树叶霜红日，髭须雪白时。悲愁缘欲老，老过却无悲。
　　◎卷.41【同诸客题于家公主旧宅】白居易
　　平阳旧宅少人游，应是游人到即愁。布谷鸟啼桃李院，
　　络丝虫怨凤凰楼。台倾滑石犹残砌，帘断珍珠不满钩。
　　闻道至今萧史在，髭须雪白向明州。
　　◎卷.42【答梦得八月十五日夜玩月见寄】白居易
　　南国碧云客，东京白首翁。松江初有月，伊水正无风。
　　远思两乡断，清光千里同。不知娃馆上，何似石楼中。
　　◎卷.43【初冬早起寄梦得】白居易
　　起戴乌纱帽，行披白布裘。炉温先暖酒，手冷未梳头。
　　早起烟霜白，初寒鸟雀愁。诗成遣谁和，还是寄苏州。
　　◎卷.44【秋夜听高调凉州】白居易
　　楼上金风声渐紧，月中银字韵初调。
　　促张弦柱吹高管，一曲凉州入泬寥。
　　◎卷.45【香山寺二绝】白居易
　　空山寂静老夫闲，伴鸟随云往复还。
　　家酝满瓶书满架，半移生计入香山。
　　爱风岩上攀松盖，恋月潭边坐石棱。
　　且共云泉结缘境，他生当作此山僧。
　　◎卷.46【送舒著作重授省郎赴阙】白居易
　　三岁相依在洛都，游花宴月饱欢娱。惜别笙歌多怨咽，
　　愿留轩盖少踟蹰。剑磨光彩依前出，鹏举风云逐后驱。
　　从此求闲应不得，更能重醉白家无。
　　◎卷.47【同诸客嘲雪中马上妓】白居易
　　珊瑚鞭亸马踟蹰，引手低蛾索一盂。腰为逆风成弱柳，
　　面因冲冷作凝酥。银篦稳篸乌罗帽，花襜宜乘叱拨驹。
　　雪里君看何所似，王昭君妹写真图。
　　◎卷.48【喜刘苏州恩赐金紫，遥想贺宴，以诗庆之】白居易
　　海内姑苏太守贤，恩加章绶岂徒然。贺宾喜色欺杯酒，
　　醉妓欢声遏管弦。鱼珮葺鳞光照地，鹘衔瑞带势冲天。
　　莫嫌鬓上些些白，金紫由来称长年。
　　◎卷.49【蓝田刘明府携酌相过与皇甫郎中卯时同饮醉后赠之】白居易
　　腊月九日暖寒客，卯时十分空腹杯。玄晏舞狂乌帽落，
　　蓝田醉倒玉山颓。貌偷花色老暂去，歌蹋柳枝春暗来。
　　不为刘家贤圣物，愁翁笑口大难开。
　　◎卷.50【刘苏州以华亭一鹤远寄，以诗谢之】白居易
　　老鹤风姿异，衰翁诗思深。素毛如我鬓，丹顶似君心。
　　松际雪相映，鸡群尘不侵。殷勤远来意，一只重千金。
　　◎卷.51【早春忆苏州寄梦得】白居易
　　吴苑四时风景好，就中偏好是春天。霞光曙后殷于火，
　　水色晴来嫩似烟。士女笙歌宜月下，使君金紫称花前。
　　诚知欢乐堪留恋，其奈离乡已四年。
　　◎卷.52【尝新酒忆晦叔二首】白居易
　　尊里看无色，杯中动有光。自君抛我去，此物共谁尝。
　　世上强欺弱，人间醉胜醒。自君抛我去，此语更谁听。
　　◎卷.53【负春】白居易
　　病来道士教调气，老去山僧劝坐禅。
　　孤负春风杨柳曲，去年断酒到今年。
　　◎卷.54【池上闲吟二首】白居易
　　高卧闲行自在身，池边六见柳条新。幸逢尧舜无为日，
　　得作羲皇向上人。四皓再除犹且健，三州罢守未全贫。
　　莫愁客到无供给，家酝香浓野菜春。
　　非庄非宅非兰若，竹树池亭十亩馀。非道非僧非俗吏，
　　褐裘乌帽闭门居。梦游信意宁殊蝶，心乐身闲便是鱼。
　　虽未定知生与死，其间胜负两何如。
　　◎卷.55【早春招张宾客】白居易
　　久雨初晴天气新，风烟草树尽欣欣。虽当冷落衰残日，
　　还有阳和暖活身。池色溶溶蓝染水，花光焰焰火烧春。
　　商山老伴相收拾，不用随他年少人。
　　◎卷.56【营闲事】白居易
　　自笑营闲事，从朝到日斜。浇畦引泉脉，扫径避兰芽。
　　暖变墙衣色，晴催木笔花。桃根知酒渴，晚送一瓯茶。
　　◎卷.57【感春】白居易
　　老思不禁春，风光照眼新。花房红鸟觜，池浪碧鱼鳞。
　　倚棹谁为伴，持杯自问身。心情多少在，六十二三人。
　　◎卷.58【春池上戏赠李郎中】白居易
　　满池春水何人爱，唯我回看指似君。
　　直似挼蓝新汁色，与君南宅染罗裙。
　　◎卷.59【玩半开花赠皇甫郎中（八年寒食日池东小楼上作）】白居易
　　勿讶春来晚，无嫌花发迟。人怜全盛日，我爱半开时。
　　紫蜡黏为蒂，红苏点作蕤。成都新夹缬，梁汉碎胭脂。
　　树杪真珠颗，墙头小女儿。浅深妆驳落，高下火参差。
　　蝶戏争香朵，莺啼选稳枝。好教郎作伴，合共酒相随。
　　醉玩无胜此，狂嘲更让谁。犹残少年兴，不似老人诗。
　　西日凭轻照，东风莫杀吹。明朝应烂漫，后夜更离披。
　　林下遥相忆，尊前暗有期。衔杯嚼蕊思，唯我与君知。
　　◎卷.60【池边】白居易
　　柳老香丝宛，荷新钿扇圆。残春深树里，斜日小楼前。
　　醉遣收杯杓，闲听理管弦。池边更无事，看补采莲船。
　　◎卷.61【家酿新熟每尝辄醉妻侄等劝令少饮因成长句以谕之】白居易
　　君应怪我朝朝饮，不说向君君不知。身上幸无疼痛处，
　　瓮头正是撇尝时。刘妻劝谏夫休醉，王侄分疏叔不痴。
　　六十三翁头雪白，假如醒黠欲何为。
　　◎卷.62【送常秀才下第东归】白居易
　　东归多旅恨，西上少知音。寒食看花眼，春风落日心。
　　百忧当二月，一醉直千金。到处公卿席，无辞酒醆深。
　　◎卷.63【且游】白居易
　　手里一杯满，心中百事休。春应唯仰醉，老更不禁愁。
　　弄水回船尾，寻花信马头。眼看筋力减，游得且须游。
　　◎卷.64【题王家庄临水柳亭】白居易
　　弱柳缘堤种，虚亭压水开。条疑逐风去，波欲上阶来。
　　翠羽偷鱼入，红腰学舞回。春愁正无绪，争不尽残杯。
　　◎卷.65【题令狐家木兰花】白居易
　　腻如玉指涂朱粉，光似金刀剪紫霞。
　　从此时时春梦里，应添一树女郎花。
　　◎卷.66【拜表回闲游】白居易
　　玉珮金章紫花绶，纻衫藤带白纶巾。晨兴拜表称朝士，
　　晚出游山作野人。达磨传心令息念，玄元留意遣同尘。
　　八关净戒斋销日，一曲狂歌醉送春。酒肆法堂方丈室，
　　其间岂是两般身。
　　◎卷.67【西街渠中，种莲垒石，颇有幽致，偶题小楼】白居易
　　朱槛低墙上，清流小阁前。雇人栽菡萏，买石造潺湲。
　　影落江心月，声移谷口泉。闲看卷帘坐，醉听掩窗眠。
　　路笑淘官水，家愁费料钱。是非君莫问，一对一翛然。
　　◎卷.68【晚春闲居杨工部寄诗、杨常州寄茶同到因以长句答之】白居易
　　宿酲寂寞眠初起，春意阑珊日又斜。劝我加餐因早笋，
　　恨人休醉是残花。闲吟工部新来句，渴饮毗陵远到茶。
　　兄弟东西官职冷，门前车马向谁家。
　　◎卷.69【玉泉寺南三里涧下多深红踯躅繁艳殊常感惜题诗以示游者】白居易
　　玉泉南涧花奇怪，不似花丛似火堆。今日多情唯我到，
　　每年无故为谁开。宁辞辛苦行三里，更与留连饮两杯。
　　犹有一般辜负事，不将歌舞管弦来。
　　◎卷.70【早服云母散】白居易
　　晓服云英漱井华，寥然身若在烟霞。药销日晏三匙饭，
　　酒渴春深一碗茶。每夜坐禅观水月，有时行醉玩风花。
　　净名事理人难解，身不出家心出家。
　　◎卷.71【三月晦日晚闻鸟声】白居易
　　晚来林鸟语殷勤，似惜风光说向人。遣脱破袍劳报暖，
　　催沽美酒敢辞贫。声声劝醉应须醉，一岁唯残半日春。
　　◎卷.72【早夏游平原回】白居易
　　夏早日初长，南风草木香。肩舆颇平稳，涧路甚清凉。
　　紫蕨行看采，青梅旋摘尝。疗饥兼解渴，一醆冷云浆。
　　◎卷.73【宿天竺寺回】白居易
　　野寺经三宿，都城复一还。家仍念婚嫁，身尚系官班。
　　萧洒秋临水，沉吟晚下山。长闲犹未得，逐日且偷闲。
　　◎卷.74【侍中晋公欲到东洛先蒙书问期宿龙门思往感今辄献长句】白居易
　　昔蒙兴化池头送，今许龙门潭上期。聚散但惭长见念，
　　荣枯安敢道相思。功成名遂来虽久，云卧山游去未迟。
　　闻说风情筋力在，只如初破蔡州时。
　　◎卷.75【奉和晋公侍中蒙除留守行及洛师感悦发中斐然成咏之作】白居易
　　鸾凤翱翔在寥廓，貂蝉萧洒出埃尘。致成尧舜升平代，
　　收得夔龙强健身。抛掷功名还史册，分张欢乐与交亲。
　　商山老皓虽休去，终是留侯门下人。
　　◎卷.76【送刘五司马赴任硖州兼寄崔使君】白居易
　　位下才高多怨天，刘兄道胜独恬然。贫于扬子两三倍，
　　老过荣公六七年。笔砚莫抛留压案，箪瓢从陋也销钱。
　　郡丞自合当优礼，何况夷陵太守贤。
　　◎卷.77【菩提寺上方晚眺】白居易
　　楼阁高低树浅深，山光水色暝沉沉。嵩烟半卷青绡幕，
　　伊浪平铺绿绮衾。飞鸟灭时宜极目，远风来处好开襟。
　　谁知不离簪缨内，长得逍遥自在心。
　　◎卷.78【杨柳枝词八首】白居易
　　六么水调家家唱，白雪梅花处处吹。
　　古歌旧曲君休听，听取新翻杨柳枝。
　　陶令门前四五树，亚夫营里百千条。
　　何似东都正二月，黄金枝映洛阳桥。
　　依依褭褭复青青，句引春风无限情。
　　白雪花繁空扑地，绿丝条弱不胜莺。
　　红板江桥青酒旗，馆娃宫暖日斜时。
　　可怜雨歇东风定，万树千条各自垂。
　　苏州杨柳任君夸，更有钱唐胜馆娃。
　　若解多情寻小小，绿杨深处是苏家。
　　苏家小女旧知名，杨柳风前别有情。
　　剥条盘作银环样，卷叶吹为玉笛声。
　　叶含浓露如啼眼，枝袅轻风似舞腰。
　　小树不禁攀折苦，乞君留取两三条。
　　人言柳叶似愁眉，更有愁肠似柳丝。
　　柳丝挽断肠牵断，彼此应无续得期。


第四百五十五卷
　　◎卷.1【读老子】白居易
　　言者不如知者默，此语吾闻于老君。
　　若道老君是知者，缘何自著五千文。
　　◎卷.2【读庄子】白居易
　　庄生齐物同归一，我道同中有不同。
　　遂性逍遥虽一致，鸾凰终校胜蛇虫。
　　◎卷.3【读禅经】白居易
　　须知诸相皆非相，若住无馀却有馀。言下忘言一时了，
　　梦中说梦两重虚。空花岂得兼求果，阳焰如何更觅鱼。
　　摄动是禅禅是动，不禅不动即如如。
　　◎卷.4【感兴二首】白居易
　　吉凶祸福有来由，但要深知不要忧。只见火光烧润屋，
　　不闻风浪覆虚舟。名为公器无多取，利是身灾合少求。
　　虽异匏瓜难不食，大都食足早宜休。
　　鱼能深入宁忧钓，鸟解高飞岂触罗。热处先争炙手去，
　　悔时其奈噬脐何。尊前诱得猩猩血，幕上偷安燕燕窠。
　　我有一言君记取，世间自取苦人多。
　　◎卷.5【问鹤】白居易
　　乌鸢争食雀争窠，独立池边风雪多。
　　尽日蹋冰翘一足，不鸣不动意如何。
　　◎卷.6【代鹤答】白居易
　　鹰爪攫鸡鸡肋折，鹘拳蹴雁雁头垂。
　　何如敛翅水边立，飞上云松栖稳枝。
　　◎卷.7【闲卧有所思二首】白居易
　　向夕搴帘卧枕琴，微凉入户起开襟。偶因明月清风夜，
　　忽想迁臣逐客心。何处投荒初恐惧，谁人绕泽正悲吟。
　　始知洛下分司坐，一日安闲直万金。
　　权门要路是身灾，散地闲居少祸胎。今日怜君岭南去，
　　当时笑我洛中来。虫全性命缘无毒，木尽天年为不才。
　　大抵吉凶多自致，李斯一去二疏回。
　　◎卷.8【喜闲】白居易
　　萧洒伊嵩下，优游黄绮间。未曾一日闷，已得六年闲。
　　鱼鸟为徒侣，烟霞是往还。伴僧禅闭目，迎客笑开颜。
　　兴发宵游寺，慵时昼掩关。夜来风月好，悔不宿香山。
　　◎卷.9【诗酒琴人例多薄命予酷好三事雅当此科…成狂咏聊写愧怀】白居易
　　爱琴爱酒爱诗客，多贱多穷多苦辛。中散步兵终不贵，
　　孟郊张籍过于贫。一之已叹关于命，三者何堪并在身。
　　只合飘零随草木，谁教凌厉出风尘。荣名厚禄二千石，
　　乐饮闲游三十春。何得无厌时咄咄，犹言薄命不如人。
　　◎卷.10【寄明州于驸马使君三绝句】白居易
　　有花有酒有笙歌，其奈难逢亲故何。
　　近海饶风春足雨，白须太守闷时多。
　　平阳音乐随都尉，留滞三年在浙东。
　　吴越声邪无法用，莫教偷入管弦中。
　　何郎小妓歌喉好，严老呼为一串珠。
　　海味腥咸损声气，听看犹得断肠无。
　　◎卷.11【闲卧】白居易
　　薄食当斋戒，散班同隐沦。佛容为弟子，天许作闲人。
　　唯置床临水，都无物近身。清风散发卧，兼不要纱巾。
　　◎卷.12【春早秋初，因时即事，兼寄浙东李侍郎】白居易
　　春早秋初昼夜长，可怜天气好年光。和风细动帘帷暖，
　　清露微凝枕簟凉。窗下晓眠初减被，池边晚坐乍移床。
　　闲从蕙草侵阶绿，静任槐花满地黄。理曲管弦闻后院，
　　熨衣灯火映深房。四时新景何人别，遥忆多情李侍郎。
　　◎卷.13【新秋喜凉】白居易
　　过得炎蒸月，尤宜老病身。衣裳朝不润，枕簟夜相亲。
　　楼月纤纤早，波风袅袅新。光阴与时节，先感是诗人。
　　◎卷.14【初夏闲吟，兼呈韦宾客】白居易
　　孟夏清和月，东都闲散官。体中无病痛，眼下未饥寒。
　　世事闻常闷，交游见即欢。杯觞留客切，妓乐取人宽。
　　雪鬓随身老，云心著处安。此中殊有味，试说向君看。
　　◎卷.15【哭崔二十四常侍】白居易
　　貂冠初别九重门，马鬣新封四尺坟。薤露歌词非白雪，
　　旌铭官爵是浮云。伯伦每置随身锸，元亮先为自祭文。
　　莫道高风无继者，一千年内有崔君。
　　◎卷.16【奉酬侍中夏中雨后游城南庄见示八韵】白居易
　　岛树间林峦，云收雨气残。四山岚色重，五月水声寒。
　　老鹤两三只，新篁千万竿。化成天竺寺，移得子陵滩。
　　心觉闲弥贵，身缘健更欢。帝将风后待，人作谢公看。
　　甪里年虽老，高阳兴未阑。佳辰不见召，争免趁杯盘。
　　◎卷.17【送兖州崔大夫驸马赴镇（唐人绝句作送崔驸马赴衮州）】白居易
　　戚里夸为贤驸马，儒家认作好诗人。
　　鲁侯不得辜风景，沂水年年有暮春。
　　◎卷.18【少年问】白居易
　　少年怪我问如何，何事朝朝醉复歌。
　　号作乐天应不错，忧愁时少乐时多。
　　◎卷.19【问少年】白居易
　　千首诗堆青玉案，十分酒写白金盂。
　　回头却问诸年少，作个狂夫得了无。
　　◎卷.20【代琵琶弟子谢女师曹供奉寄新调弄谱】白居易
　　琵琶师在九重城，忽得书来喜且惊。一纸展看非旧谱，
　　四弦翻出是新声。蕤宾掩抑娇多怨，散水玲珑峭更清。
　　珠颗泪沾金捍拨，红妆弟子不胜情。
　　◎卷.21【代林园戏赠】白居易
　　南院今秋游宴少，西坊近日往来频。
　　假如宰相池亭好，作客何如作主人。
　　◎卷.22【戏答林园】白居易
　　岂独西坊来往频，偷闲处处作游人。
　　衡门虽是栖迟地，不可终朝锁老身。
　　◎卷.23【重戏赠】白居易
　　集贤池馆从他盛，履道林亭勿自轻。
　　往往归来嫌窄小，年年为主莫无情。
　　◎卷.24【重戏答】白居易
　　小水低亭自可亲，大池高馆不关身。
　　林园莫妒裴家好，憎故怜新岂是人。
　　◎卷.25【早秋登天宫寺阁赠诸客】白居易
　　天宫阁上醉萧辰，丝管闲听酒慢巡。
　　为向凉风清景道，今朝属我两三人。
　　◎卷.26【晓上天津桥闲望偶逢卢郎中、张员外携酒同倾】白居易
　　上阳宫里晓钟后，天津桥头残月前。空阔境疑非下界，
　　飘飖身似在寥天。星河隐映初生日，楼阁葱茏半出烟。
　　此处相逢倾一醆，始知地上有神仙。
　　◎卷.27【八月十五日夜同诸客玩月】白居易
　　月好共传唯此夜，境闲皆道是东都。嵩山表里千重雪，
　　洛水高低两颗珠。清景难逢宜爱惜，白头相劝强欢娱。
　　诚知亦有来年会，保得晴明强健无。
　　◎卷.28【对晚开夜合花赠皇甫郎中】白居易
　　移晚校一月，花迟过半年。红开杪秋日，翠合欲昏天。
　　白露滴未死，凉风吹更鲜。后时谁肯顾，唯我与君怜。
　　◎卷.29【醉游平泉】白居易
　　狂歌箕踞酒尊前，眼不看人面向天。
　　洛客最闲唯有我，一年四度到平泉。
　　◎卷.30【题赠平泉韦征君拾遗】白居易
　　箕颍千年后，唯君得古风。位留丹陛上，身入白云中。
　　躁静心相背，高低迹不同。笼鸡与梁燕，不信有冥鸿。
　　◎卷.31【酬皇甫郎中对新菊花见忆】白居易
　　爱菊高人吟逸韵，悲秋病客感衰怀。黄花助兴方携酒，
　　红叶添愁正满阶。居士荤腥今已断，仙郎杯杓为谁排。
　　愧君相忆东篱下，拟废重阳一日斋。
　　◎卷.32【夜宴醉后留献裴侍中】白居易
　　九烛台前十二姝，主人留醉任欢娱。翩翻舞袖双飞蝶，
　　宛转歌声一索珠。坐久欲醒还酩酊，夜深初散又踟蹰。
　　南山宾客东山妓，此会人间曾有无。
　　◎卷.33【和韦庶子远坊赴宴未夜先归之作兼呈裴员外】白居易
　　促席留欢日未曛，远坊归思已纷纷。无妨按辔行乘月，
　　何必逃杯走似云。银烛忍抛杨柳曲，金鞍潜送石榴裙。
　　到时常晚归时早，笑乐三分校一分。
　　◎卷.34【集贤池答侍中问】白居易
　　主人晚入皇城宿，问客裴回何所须。
　　池月幸闲无用处，今宵能借客游无。
　　◎卷.35【杨柳枝二十韵】白居易
　　小妓携桃叶，新声蹋柳枝。妆成剪烛后，醉起拂衫时。
　　绣履娇行缓，花筵笑上迟。身轻委回雪，罗薄透凝脂。
　　笙引簧频暖，筝催柱数移。乐童翻怨调，才子与妍词。
　　便想人如树，先将发比丝。风条摇两带，烟叶贴双眉。
　　口动樱桃破，鬟低翡翠垂。枝柔腰袅娜，荑嫩手葳蕤。
　　唳鹤晴呼侣，哀猿夜叫儿。玉敲音历历，珠贯字累累。
　　袖为收声点，钗因赴节遗。重重遍头别，一一拍心知。
　　塞北愁攀折，江南苦别离。黄遮金谷岸，绿映杏园池。
　　春惜芳华好，秋怜颜色衰。取来歌里唱，胜向笛中吹。
　　曲罢那能别，情多不自持。缠头无别物，一首断肠诗。
　　◎卷.36【答皇甫十郎中秋深酒熟见忆】白居易
　　烟景冷苍茫，秋深夜夜霜。为思池上酌，先觉瓮头香。
　　未暇倾巾漉，还应染指尝。醍醐惭气味，琥珀让晶光。
　　若许陪歌席，须容散道场。月终斋戒毕，犹及菊花黄。
　　◎卷.37【老去】白居易
　　老去愧妻儿，冬来有劝词。暖寒从饮酒，冲冷少吟诗。
　　战胜心还壮，斋勤体校羸。由来世间法，损益合相随。
　　◎卷.38【送宗实上人游江南】白居易
　　忽辞洛下缘何事，拟向江南住几时。
　　每过渡头应问法，无妨菩萨是船师。
　　◎卷.39【和同州杨侍郎夸柘枝见寄】白居易
　　细吟冯翊使君诗，忆作馀杭太守时。
　　君有一般输我事，柘枝看校十年迟。
　　◎卷.40【冬初酒熟二首】白居易
　　霜繁脆庭柳，风利剪池荷。月色晓弥苦，鸟声寒更多。
　　秋怀久寥落，冬计又如何。一瓮新醅酒，萍浮春水波。
　　酒熟无来客，因成独酌谣。人间老黄绮，地上散松乔。
　　忽忽醒还醉，悠悠暮复朝。残年多少在，尽付此中销。
　　◎卷.41【送姚杭州赴任，因思旧游二首】白居易
　　与君细话杭州事，为我留心莫等闲。闾里固宜勤抚恤，
　　楼台亦要数跻攀。笙歌缥缈虚空里，风月依稀梦想间。
　　且喜诗人重管领，遥飞一醆贺江山。
　　渺渺钱唐路几千，想君到后事依然。静逢竺寺猿偷橘，
　　闲看苏家女采莲。故妓数人凭问讯，新诗两首倩留传。
　　舍人虽健无多兴，老校当时八九年。
　　◎卷.42【寄李相公】白居易
　　渐老只谋欢，虽贫不要官。唯求造化力，试为驻春看。
　　◎卷.43【冬日平泉路晚归】白居易
　　山路难行日易斜，烟村霜树欲栖鸦。
　　夜归不到应闲事，热饮三杯即是家。
　　◎卷.44【利仁北街作】白居易
　　草色斑斑春雨晴，利仁坊北面西行。
　　踟蹰立马缘何事，认得张家歌吹声。
　　◎卷.45【洛阳堰闲行】白居易
　　洛阳堰上新晴日，长夏门前欲暮春。
　　遇酒即沽逢树歇，七年此地作闲人。
　　◎卷.46【过永宁】白居易
　　村杏野桃繁似雪，行人不醉为谁开。
　　赖逢山县卢明府，引我花前劝一杯。
　　◎卷.47【往年稠桑曾丧白马题诗厅壁今来尚存又复感怀更题绝句】白居易
　　路傍埋骨蒿草合，壁上题诗尘藓生。
　　马死七年犹怅望，自知无乃太多情。
　　◎卷.48【罗敷水】白居易
　　野店东头花落处，一条流水号罗敷。
　　芳魂艳骨知何处，春草茫茫墓亦无。
　　◎卷.49【路逢青州王大夫赴镇，立马赠别】白居易
　　大旆拥金羁，书生得者稀。何劳问官职，岂不见光辉。
　　赫赫人争看，翩翩马欲飞。不期前岁尹，驻节语依依。
　　◎卷.50【和杨同州寒食乾坑会后闻杨工部欲到知予与工部有宿酲】白居易
　　夜饮归常晚，朝眠起更迟。举头中酒后，引手索茶时。
　　拂枕青长袖，欹簪白接z5。宿酲无兴味，先是肺神知。
　　◎卷.21【和刘汝州酬侍中见寄长句因书集贤坊胜事戏而问之】白居易
　　洛川汝海封畿接，履道集贤来往频。一复时程虽不远，
　　百馀步地更相亲。朱门陪宴多投辖，青眼留欢任吐茵。
　　闻道郡斋还有酒，花前月下对何人。
　　◎卷.22【池上二绝】白居易
　　山僧对棋坐，局上竹阴清。映竹无人见，时闻下子声。
　　小娃撑小艇，偷采白莲回。不解藏踪迹，浮萍一道开。
　　◎卷.23【白羽扇】白居易
　　素是自然色，圆因裁制功。飒如松起籁，飘似鹤翻空。
　　盛夏不销雪，终年无尽风。引秋生手里，藏月入怀中。
　　麈尾斑非疋，蒲葵陋不同。何人称相对，清瘦白须翁。
　　◎卷.24【五月斋戒罢宴彻乐闻韦宾客皇甫郎中饮会亦稀…长句呈谢】白居易
　　妓房匣镜满红埃，酒库封瓶生绿苔。居士尔时缘护戒，
　　车公何事亦停杯。散斋香火今朝散，开素盘筵后日开。
　　随意往还君莫怪，坐禅僧去饮徒来。
　　◎卷.25【闲园独赏（因梦得所寄蜂鹤之咏，因成此篇以和之）】白居易
　　午后郊园静，晴来景物新。雨添山气色，风借水精神。
　　永日若为度，独游何所亲。仙禽狎君子，芳树倚佳人。
　　蚁斗王争肉，蜗移舍逐身。蝶双知伉俪，蜂分见君臣。
　　蠢蠕形虽小，逍遥性即均。不知鹏与鷃，相去几微尘。
　　◎卷.26【种柳三咏】白居易
　　白头种松桂，早晚见成林。不及栽杨柳，明年便有阴。
　　春风为催促，副取老人心。
　　从君种杨柳，夹水意如何。准拟三年后，青丝拂绿波。
　　仍教小楼上，对唱柳枝歌。
　　更想五年后，千千条麹尘。路傍深映月，楼上暗藏春。
　　愁杀闲游客，闻歌不见人。
　　◎卷.27【偶吟】白居易
　　好官病免曾三度，散地归休已七年。老自退闲非世弃，
　　贫蒙强健是天怜。韦荆南去留春服，王侍中来乞酒钱。
　　便得一年生计足，与君美食复甘眠。
　　◎卷.28【池上即事】白居易
　　移床避日依松竹，解带当风挂薜萝。钿砌池心绿蘋合，
　　粉开花面白莲多。久阴新霁宜丝管，苦热初凉入绮罗。
　　家酝瓶空人客绝，今宵争奈月明何。
　　◎卷.29【南塘暝兴】白居易
　　水色昏犹白，霞光暗渐无。风荷摇破扇，波月动连珠。
　　蟋蟀啼相应，鸳鸯宿不孤。小僮频报夜，归步尚踟蹰。
　　◎卷.30【小宅】白居易
　　小宅里闾接，疏篱鸡犬通。渠分南巷水，窗借北家风。
　　庾信园殊小，陶潜屋不丰。何劳问宽窄，宽窄在心中。
　　◎卷.31【谕亲友】白居易
　　适情处处皆安乐，大抵园林胜市朝。烦闹荣华犹易过，
　　优闲福禄更难销。自怜老大宜疏散，却被交亲叹寂寥。
　　终日相逢不相见，两心相去一何遥。
　　◎卷.32【龙门送别皇甫泽州赴任、韦山人南游】白居易
　　隼旟归洛知何日，鹤驾还嵩莫过春。
　　惆怅香山云水冷，明朝便是独游人。
　　◎卷.33【刘苏州寄酿酒糯米李浙东寄杨柳枝舞衫偶因尝酒…寄谢之】白居易
　　柳枝谩蹋试双袖，桑落初香尝一杯。金屑醅浓吴米酿，
　　银泥衫稳越娃裁。舞时已觉愁眉展，醉后仍教笑口开。
　　惭愧故人怜寂寞，三千里外寄欢来。
　　◎卷.34【诏授同州刺史，病不赴任，因咏所怀】白居易
　　同州慵不去，此意复谁知。诚爱俸钱厚，其如身力衰。
　　可怜病判案，何似醉吟诗。劳逸悬相远，行藏决不疑。
　　徒烦人劝谏，只合自寻思。白发来无限，青山去有期。
　　野心惟怕闹，家口莫愁饥。卖却新昌宅，聊充送老资。
　　◎卷.35【寄杨六侍郎（时杨初授户部，予不赴同州）】白居易
　　西户最荣君好去，左冯虽稳我慵来。
　　秋风一箸鲈鱼鲙，张翰摇头唤不回。
　　◎卷.36【韦七自太子宾客再除秘书监，以长句贺而饯之】白居易
　　离筵莫怆且同欢，共贺新恩拜旧官。屈就商山伴麋鹿，
　　好归芸阁狎鹓鸾。落星石上苍苔古，画鹤厅前白露寒。
　　老监姓名应在壁，相思试为拂尘看。
　　◎卷.37【酒熟忆皇甫十】白居易
　　新酒此时熟，故人何日来。自从金谷别，不见玉山颓。
　　疏索柳花碗，寂寥荷叶杯。今冬问毡帐，雪里为谁开。
　　◎卷.38【九年十一月二十一日感事而作（其日独游香山寺）】白居易
　　祸福茫茫不可期，大都早退似先知。当君白首同归日，
　　是我青山独往时。顾索素琴应不暇，忆牵黄犬定难追。
　　麒麟作脯龙为醢，何似泥中曳尾龟。
　　◎卷.39【即事重题】白居易
　　重裘暖帽宽毡履，小阁低窗深地炉。
　　身稳心安眠未起，西京朝士得知无。
　　◎卷.40【将归渭村先寄舍弟】白居易
　　一年年觉此身衰，一日日知前事非。咏月嘲风先要减，
　　登山临水亦宜稀。子平嫁娶贫中毕，元亮田园醉里归。
　　为报阿连寒食下，与吾酿酒扫柴扉。
　　◎卷.41【看嵩洛有叹】白居易
　　今日看嵩洛，回头叹世间。荣华急如水，忧患大于山。
　　见苦方知乐，经忙始爱闲。未闻笼里鸟，飞出肯飞还。
　　◎卷.42【咏怀】白居易
　　随缘逐处便安闲，不入朝廷不住山。心似虚舟浮水上，
　　身同宿鸟寄林间。尚平婚嫁了无累，冯翊符章封却还。
　　处分贫家残活计，匹如身后莫相关。
　　◎卷.43【咏老赠梦得】白居易
　　与君俱老也，自问老何如。眼涩夜先卧，头慵朝未梳。
　　有时扶杖出，尽日闭门居。懒照新磨镜，休看小字书。
　　情于故人重，迹共少年疏。唯是闲谈兴，相逢尚有馀。


第四百五十六卷
　　◎卷.1【从同州刺史改授太子少傅分司】白居易
　　承华东署三分务，履道西池七过春。歌酒优游聊卒岁，
　　园林萧洒可终身。留侯爵秩诚虚贵，疏受生涯未苦贫。
　　月俸百千官二品，朝廷雇我作闲人。
　　◎卷.2【奉和裴令公新成午桥庄绿野堂即事】白居易
　　旧径开桃李，新池凿凤凰。只添丞相阁，不改午桥庄。
　　远处尘埃少，闲中日月长。青山为外屏，绿野是前堂。
　　引水多随势，栽松不趁行。年华玩风景，春事看农桑。
　　花妒谢家妓，兰偷荀令香。游丝飘酒席，瀑布溅琴床。
　　巢许终身稳，萧曹到老忙。千年落公便，进退处中央。
　　◎卷.3【自题小草亭】白居易
　　新结一茅茨，规模俭且卑。土阶全垒块，山木半留皮。
　　阴合连藤架，丛香近菊篱。壁宜藜杖倚，门称荻帘垂。
　　窗里风清夜，檐间月好时。留连尝酒客，句引坐禅师。
　　伴宿双栖鹤，扶行一侍儿。绿醅量醆饮，红稻约升炊。
　　龌龊豪家笑，酸寒富室欺。陶庐闲自爱，颜巷陋谁知。
　　蝼蚁谋深穴，鹪鹩占小枝。各随其分足，焉用有馀为。
　　◎卷.4【自咏】白居易
　　细故随缘尽，衰形具体微。斗闲僧尚闹，较瘦鹤犹肥。
　　老遣宽裁袜，寒教厚絮衣。马从衔草展，鸡任啄笼飞。
　　只要天和在，无令物性违。自馀君莫问，何是复何非。
　　◎卷.5【新亭病后独坐，招李侍郎公垂】白居易
　　新亭未有客，竟日独何为。趁暖泥茶灶，防寒夹竹篱。
　　头风初定后，眼暗欲明时。浅把三分酒，闲题数句诗。
　　应须置两榻，一榻待公垂。
　　◎卷.6【闲卧寄刘同州】白居易
　　软褥短屏风，昏昏醉卧翁。鼻香茶熟后，腰暖日阳中。
　　伴老琴长在，迎春酒不空。可怜闲气味，唯欠与君同。
　　◎卷.7【残酌晚餐】白居易
　　闲倾残酒后，暖拥小炉时。舞看新翻曲，歌听自作词。
　　鱼香肥泼火，饭细滑流匙。除却慵馋外，其馀尽不知。
　　◎卷.8【喜见刘同州梦得】白居易
　　紫绶白髭须，同年二老夫。论心共牢落，见面且欢娱。
　　酒好携来否，诗多记得无。应须为春草，五马少踟蹰。
　　◎卷.9【裴令公席上赠别梦得】白居易
　　年老官高多别离，转难相见转相思。
　　雪销酒尽梁王起，便是邹枚分散时。
　　◎卷.10【寻春题诸家园林】白居易
　　闻健朝朝出，乘春处处寻。天供闲日月，人借好园林。
　　渐以狂为态，都无闷到心。平生身得所，未省似而今。
　　◎卷.11【又题一绝】白居易
　　貌随年老欲何如，兴遇春牵尚有馀。
　　遥见人家花便入，不论贵贱与亲疏。
　　◎卷.12【家园三绝】白居易
　　沧浪峡水子陵滩，路远江深欲去难。
　　何似家池通小院，卧房阶下插鱼竿。
　　篱下先生时得醉，瓮间吏部暂偷闲。
　　何如家酝双鱼榼，雪夜花时长在前。
　　鸳鸯怕捉竟难亲，鹦鹉虽笼不著人。
　　何似家禽双白鹤，闲行一步亦随身。
　　◎卷.13【老来生计】白居易
　　老来生计君看取，白日游行夜醉吟。陶令有田唯种黍，
　　邓家无子不留金。人间荣耀因缘浅，林下幽闲气味深。
　　烦虑渐消虚白长，一年心胜一年心。
　　◎卷.14【早春题少室东岩】白居易
　　三十六峰晴，雪销岚翠生。月留三夜宿，春引四山行。
　　远草初含色，寒禽未变声。东岩最高石，唯我有题名。
　　◎卷.15【早春即事】白居易
　　眼重朝眠足，头轻宿酒醒。阳光满前户，雪水半中庭。
　　物变随天气，春生逐地形。北檐梅晚白，东岸柳先青。
　　葱垄抽羊角，松巢堕鹤翎。老来诗更拙，吟罢少人听。
　　◎卷.16【叹春风兼赠李二十侍郎二绝】白居易
　　树根雪尽催花发，池岸冰消放草生。
　　唯有须霜依旧白，春风于我独无情。
　　道场斋戒今初毕，酒伴欢娱久不同。
　　不把一杯来劝我，无情亦得似春风。
　　◎卷.17【春来频与李二宾客郭外同游，因赠长句】白居易
　　风光引步酒开颜，送老消春嵩洛间。朝蹋落花相伴出，
　　暮随飞鸟一时还。我为病叟诚宜退，君是才臣岂合闲。
　　可惜济时心力在，放教临水复登山。
　　◎卷.18【二月二日】白居易
　　二月二日新雨晴，草芽菜甲一时生。
　　轻衫细马春年少，十字津头一字行。
　　◎卷.19【奉和令公绿野堂种花】白居易
　　绿野堂开占物华，路人指道令公家。
　　令公桃李满天下，何用堂前更种花。
　　◎卷.20【清明日登老君阁望洛城，赠韩道士】白居易
　　风光烟火清明日，歌哭悲欢城市间。何事不随东洛水，
　　谁家又葬北邙山。中桥车马长无已，下渡舟航亦不闲。
　　冢墓累累人扰扰，辽东怅望鹤飞还。
　　◎卷.21【三月三日】白居易
　　画堂三月初三日，絮扑窗纱燕拂檐。莲子数杯尝冷酒，
　　柘枝一曲试春衫。阶临池面胜看镜，户映花丛当下帘。
　　指点楼南玩新月，玉钩素手两纤纤。
　　◎卷.22【雨中听琴者弹别鹤操】白居易
　　双鹤分离一何苦，连阴雨夜不堪闻。
　　莫教迁客孀妻听，嗟叹悲啼eW杀君。
　　◎卷.23【酬郑二司录与李六郎中寒食日相过，同宴见赠】白居易
　　偶因冷节会嘉宾，况是平生心所亲。迎接须矜疏傅老，
　　只供莫笑阮家贫。杯盘狼藉宜侵夜，风景阑珊欲过春。
　　相对喜欢还怅望，同年只有此三人。
　　◎卷.24【喜杨六侍御同宿（一喜下有与字）】白居易
　　岸帻静言明月夜，匡床闲卧落花朝。二三月里饶春睡，
　　七八年来不早朝。浊水清尘难会合，高鹏低鷃各逍遥。
　　眼看又上青云去，更卜同衾一两宵。
　　◎卷.25【残春咏怀，赠杨慕巢侍郎】白居易
　　位逾三品日，年过六旬时。不道官班下，其如筋力衰。
　　犹怜好风景，转重旧亲知。少壮难重得，欢娱且强为。
　　兴来池上酌，醉出袖中诗。静话开襟久，闲吟放醆迟。
　　落花无限雪，残鬓几多丝。莫说伤心事，春翁易酒悲。
　　◎卷.26【闲居春尽】白居易
　　闲泊池舟静掩扉，老身慵出客来稀。愁应暮雨留教住，
　　春被残莺唤遣归。揭瓮偷尝新熟酒，开箱试著旧生衣。
　　冬裘夏葛相催促，垂老光阴速似飞。
　　◎卷.27【春尽日天津桥醉吟偶呈李尹侍郎】白居易
　　宿雨洗天津，无泥未有尘。初晴迎早夏，落照送残春。
　　兴发诗随口，狂来酒寄身。水边行嵬峨，桥上立逡巡。
　　疏傅心情老，吴公政化新。三川徒有主，风景属闲人。
　　◎卷.28【池上逐凉二首】白居易
　　青苔地上消残暑，绿树阴前逐晚凉。轻屐单衫薄纱帽，
　　浅池平岸庳藤床。簪缨怪我情何薄，泉石谙君味甚长。
　　遍问交亲为老计，多言宜静不宜忙。
　　窗间睡足休高枕，水畔闲来上小船。棹遣秃头奴子拨，
　　茶教纤手侍儿煎。门前便是红尘地，林外无非赤日天。
　　谁信好风清簟上，更无一事但翛然。
　　◎卷.29【香山避暑二绝】白居易
　　六月滩声如猛雨，香山楼北畅师房。
　　夜深起凭阑干立，满耳潺湲满面凉。
　　纱巾草履竹疏衣，晚下香山蹋翠微。
　　一路凉风十八里，卧乘篮舆睡中归。
　　◎卷.30【老夫】白居易
　　七八年来游洛都，三分游伴二分无。风前月下花园里，
　　处处唯残个老夫。世事劳心非富贵，人间实事是欢娱。
　　谁能逐我来闲坐，时共酣歌倾一壶。
　　◎卷.31【香山下卜居】白居易
　　老须为老计，老计在抽簪。山下初投足，人间久息心。
　　乱藤遮石壁，绝涧护云林。若要深藏处，无如此处深。
　　◎卷.32【无长物】白居易
　　莫讶家居窄，无嫌活计贫。只缘无长物，始得作闲人。
　　青竹单床簟，乌纱独幅巾。其馀皆称是，亦足奉吾身。
　　◎卷.33【宿香山寺酬广陵牛相公见寄】白居易
　　手札八行诗一篇，无由相见但依然。君匡圣主方行道，
　　我事空王正坐禅。支许徒思游白月，夔龙未放下青天。
　　应须且为苍生住，犹去悬车十四年。
　　◎卷.34【以诗代书，寄户部杨侍郎，劝买东邻王家宅】白居易
　　劝君买取东邻宅，与我衡门相并开。云映嵩峰当户牖，
　　月和伊水入池台。林园亦要闻闲置，筋力应须及健回。
　　莫学因循白宾客，欲年六十始归来。
　　◎卷.35【赠谈客】白居易
　　上客清谈何亹亹，幽人闲思自寥寥。
　　请君休说长安事，膝上风清琴正调。
　　◎卷.36【初入香山院对月（太和六年秋作）】白居易
　　老住香山初到夜，秋逢白月正圆时。
　　从今便是家山月，试问清光知不知。
　　◎卷.37【题龙门堰西涧】白居易
　　东岸菊丛西岸柳，柳阴烟合菊花开。一条秋水琉璃色，
　　阔狭才容小舫回。除却悠悠白少傅，何人解入此中来。
　　◎卷.38【秋霖中奉裴令公见招早出赴会马上先寄六韵】白居易
　　雨暗三秋日，泥深一尺时。老人平旦出，自问欲何之。
　　不是寻医药，非干送别离。素书传好语，绛帐赴佳期。
　　续借桃花马，催迎杨柳姬。只愁张录事，罚我怪来迟。
　　◎卷.39【尝酒听歌招客】白居易
　　一瓮香醪新插刍，双鬟小妓薄能讴。管弦渐好新教得，
　　罗绮虽贫免外求。世上贪忙不觉苦，人间除醉即须愁。
　　不知此事君知否，君若知时从我游。
　　◎卷.40【八月三日夜作】白居易
　　露白月微明，天凉景物清。草头珠颗冷，楼角玉钩生。
　　气爽衣裳健，风疏砧杵鸣。夜衾香有思，秋簟冷无情。
　　梦短眠频觉，宵长起暂行。烛凝临晓影，虫怨欲寒声。
　　槿老花先尽，莲凋子始成。四时无了日，何用叹衰荣。
　　◎卷.41【病中赠南邻觅酒】白居易
　　头痛牙疼三日卧，妻看煎药婢来扶。
　　今朝似校抬头语，先问南邻有酒无。
　　◎卷.42【晓眠后寄杨户部】白居易
　　软绫腰褥薄绵被，凉冷秋天稳暖身。
　　一觉晓眠殊有味，无因寄与早朝人。
　　◎卷.43【秋雨夜眠】白居易
　　凉冷三秋夜，安闲一老翁。卧迟灯灭后，睡美雨声中。
　　灰宿温瓶火，香添暖被笼。晓晴寒未起，霜叶满阶红。
　　◎卷.44【喜梦得自冯翊归洛，兼呈令公】白居易
　　上客新从左辅回，高阳兴助洛阳才。已将四海声名去，
　　又占三春风景来。甲子等头怜共老，文章敌手莫相猜。
　　邹枚未用争诗酒，且饮梁王贺喜杯。
　　◎卷.45【斋戒满夜，戏招梦得】白居易
　　纱笼灯下道场前，白日持斋夜坐禅。无复更思身外事，
　　未能全尽世间缘。明朝又拟亲杯酒，今夕先闻理管弦。
　　方丈若能来问疾，不妨兼有散花天。
　　◎卷.46【和令公问刘宾客归来称意无之作】白居易
　　水南秋一半，风景未萧条。皂盖回沙苑，蓝舆上洛桥。
　　闲尝黄菊酒，醉唱紫芝谣。称意那劳问，请钱不早朝。
　　◎卷.47【酬梦得穷秋夜坐，即事见寄】白居易
　　焰细灯将尽，声遥漏正长。老人秋向火，小女夜缝裳。
　　菊悴篱经雨，萍销水得霜。今冬暖寒酒，先拟共君尝。
　　◎卷.48【偶于维扬牛相公处觅得筝筝未到先寄诗来走笔戏答】白居易
　　楚匠饶巧思，秦筝多好音。如能惠一面，何啻直双金。
　　玉柱调须品，朱弦染要深。会教魔女弄，不动是禅心。
　　◎卷.49【答梦得秋庭独坐见赠】白居易
　　林梢隐映夕阳残，庭际萧疏夜气寒。霜草欲枯虫思急，
　　风枝未定鸟栖难。容衰见镜同惆怅，身健逢杯且喜欢。
　　应是天教相暖热，一时垂老与闲官。
　　◎卷.50【长斋月满携酒先与梦得对酌醉中同赴令公之宴戏赠梦得】白居易
　　斋宫前日满三旬，酒榼今朝一拂尘。乘兴还同访戴客，
　　解酲仍对姓刘人。病心汤沃寒灰活，老面花生朽木春。
　　若怕平原怪先醉，知君未惯吐车茵。
　　◎卷.51【奉酬淮南牛相公思黯见寄二十四韵（每对双关分叙两意）】白居易
　　白老忘机客，牛公济世贤。鸥栖心恋水，鹏举翅摩天。
　　累就优闲秩，连操造化权。贫司甚萧洒，荣路自喧阗。
　　望苑三千日，台阶十五年。是人皆弃忘，何物不陶甄。
　　篮舆游嵩岭，油幢镇海壖。竹篙撑钓艇，金甲拥楼船。
　　雪夜寻僧舍，春朝列妓筵。长斋俨香火，密宴簇花钿。
　　自觉闲胜闹，遥知醉笑禅。是非分未定，会合杳无缘。
　　我正思扬府，君应望洛川。西来风袅袅，南去雁连连。
　　日落龙门外，潮生瓜步前。秋同一时尽，月共两乡圆。
　　旧眷交欢在，新文气调全。惭无白雪曲，难答碧云篇。
　　金谷诗谁赏，芜城赋众传。珠应哂鱼目，铅未伏龙泉。
　　远讯惊魔物，深情寄酒钱。霜纨一百匹，玉柱十三弦。
　　楚醴来尊里，秦声送耳边。何时红烛下，相对一陶然。
　　◎卷.52【吴秘监每有美酒独酌独醉但蒙诗报不以饮招…酬兼呈梦得】白居易
　　蓬山仙客下烟霄，对酒唯吟独酌谣。不怕道狂挥玉爵，
　　亦曾乘兴解金貂。君称名士夸能饮，我是愚夫肯见招。
　　赖有伯伦为醉伴，何愁不解傲松乔。
　　◎卷.53【酬梦得霜夜对月见怀】白居易
　　凄清冬夜景，摇落长年情。月带新霜色，砧和远雁声。
　　暖怜炉火近，寒觉被衣轻。枕上酬佳句，诗成梦不成。
　　◎卷.54【初冬月夜得皇甫泽州手札并诗数篇因遣报书偶题长句】白居易
　　清泠玉韵两三章，落箔银钩七八行。心逐报书悬雁足，
　　梦寻来路绕羊肠。水南地空多明月，山北天寒足早霜。
　　最恨泼醅新熟酒，迎冬不得共君尝。
　　◎卷.55【雪中酒熟，欲携访吴监，先寄此诗】白居易
　　新雪对新酒，忆同倾一杯。自然须访戴，不必待延枚。
　　陈榻无辞解，袁门莫懒开。笙歌与谈笑，随事自将来。
　　◎卷.56【酬令公雪中见赠，讶不与梦得同相访】白居易
　　雪似鹅毛飞散乱，人披鹤氅立裴回。
　　邹生枚叟非无兴，唯待梁王召即来。
　　◎卷.57【题酒瓮呈梦得】白居易
　　若无清酒两三瓮，争向白须千万茎。麹糵销愁真得力，
　　光阴催老苦无情。凌烟阁上功无分，伏火炉中药未成。
　　更拟共君何处去，且来同作醉先生。
　　◎卷.58【迂叟】白居易
　　一辞魏阙就商宾，散地闲居八九春。初时被目为迂叟，
　　近日蒙呼作隐人。冷暖俗情谙世路，是非闲论任交亲。
　　应须绳墨机关外，安置疏愚钝滞身。
　　◎卷.59【洛下闲居，寄山南令狐相公】白居易
　　已收身向园林下，犹寄名于禄仕间。不锻嵇康弥懒静，
　　无金疏傅更贫闲。支分门内馀生计，谢绝朝中旧往还。
　　唯是相君忘未得，时思汉水梦巴山。
　　◎卷.60【惜春赠李尹】白居易
　　春色有时尽，公门终日忙。两衙但不阙，一醉亦何妨。
　　芳树花团雪，衰翁鬓扑霜。知君倚年少，未苦惜风光。
　　◎卷.61【对酒劝令公开春游宴】白居易
　　时泰岁丰无事日，功成名遂自由身。前头更有忘忧日，
　　向上应无快活人。自去年来多事故，从今日去少交亲。
　　宜须数数谋欢会，好作开成第二春。
　　◎卷.62【与梦得偶同到敦诗宅，感而题壁】白居易
　　山东才副苍生愿，川上俄惊逝水波。履道凄凉新第宅，
　　宣城零落旧笙歌。园荒唯有薪堪采，门冷兼无雀可罗。
　　今日相逢偶同到，伤心不是故经过。
　　◎卷.63【杨六尚书新授东川节度使，代妻戏贺兄嫂二绝】白居易
　　刘纲与妇共升仙，弄玉随夫亦上天。
　　何似沙哥领崔嫂，碧油幢引向东川。
　　金花银碗饶君用，罨画罗衣尽嫂裁。
　　觅得黔娄为妹婿，可能空寄蜀茶来。
　　◎卷.64【闲游即事】白居易
　　郊野游行熟，村园次第过。蓦山寻浥涧，蹋水渡伊河。
　　寒食青青草，春风瑟瑟波。逢人共杯酒，随马有笙歌。
　　胜事经非少，芳辰过亦多。还须自知分，不老拟如何。
　　◎卷.65【六十六】白居易
　　七十欠四岁，此生那足论。每因悲物故，还且喜身存。
　　安得头长黑，争教眼不昏。交游成拱木，婢仆见曾孙。
　　瘦觉腰金重，衰怜鬓雪繁。将何理老病，应付与空门。
　　◎卷.66【池上早春，即事招梦得】白居易
　　老更惊年改，闲先觉日长。晴熏榆荚黑，春染柳梢黄。
　　云破山呈色，冰融水放光。低平稳船舫，轻暖好衣裳。
　　白角三升榼，红茵六尺床。偶游难得伴，独醉不成狂。
　　我有中心乐，君无外事忙。经过莫慵懒，相去两三坊。
　　◎卷.67【因梦得题公垂所寄蜡烛，因寄公垂】白居易
　　照梁初日光相似，出水新莲艳不如。
　　却寄两条君令取，明年双引入中书。
　　◎卷.68【令公南庄花柳正盛，欲偷一赏，先寄二篇】白居易
　　最忆楼花千万朵，偏怜堤柳两三株。
　　拟提社酒携村妓，擅入朱门莫怪无。
　　可惜亭台闲度日，欲偷风景暂游春。
　　只愁花里莺饶舌，飞入宫城报主人。
　　◎卷.69【春夜宴席上戏赠裴淄川】白居易
　　九十不衰真地仙，六旬犹健亦天怜。今年相遇莺花月，
　　此夜同欢歌酒筵。四座齐声和丝竹，两家随分斗金钿。
　　留君到晓无他意，图向君前作少年。
　　◎卷.70【赠梦得】白居易
　　年颜老少与君同，眼未全昏耳未聋。放醉卧为春日伴，
　　趁欢行入少年丛。寻花借马烦川守，弄水偷船恼令公。
　　闻道洛城人尽怪，呼为刘白二狂翁。
　　◎卷.71【晚春欲携酒寻沈四著作，先以六韵寄之】白居易
　　病容衰惨澹，芳景晚蹉跎。无计留春得，争能奈老何。
　　篇章慵报答，杯宴喜经过。顾我酒狂久，负君诗债多。
　　敢辞携绿蚁，只愿见青娥。最忆阳关唱，真珠一串歌。
　　◎卷.72【三月三日祓禊洛滨】白居易
　　三月草萋萋，黄莺歇又啼。柳桥晴有絮，沙路润无泥。
　　禊事修初半，游人到欲齐。金钿耀桃李，丝管骇凫鹥。
　　转岸回船尾，临流簇马蹄。闹翻扬子渡，蹋破魏王堤。
　　妓接谢公宴，诗陪荀令题。舟同李膺泛，醴为穆生携。
　　水引春心荡，花牵醉眼迷。尘街从鼓动，烟树任鸦栖。
　　舞急红腰软，歌迟翠黛低。夜归何用烛，新月凤楼西。
　　◎卷.73【同梦得暮春寄贺东西川二杨尚书】白居易
　　龙节对持真可爱，雁行相接更堪夸。两川风景同三月，
　　千里江山属一家。鲁卫定知连气色，潘杨亦觉有光华。
　　应怜洛下分司伴，冷宴闲游老看花。
　　◎卷.74【喜小楼西新柳抽条】白居易
　　一行弱柳前年种，数尺柔条今日新。渐欲拂他骑马客，
　　未多遮得上楼人。须教碧玉羞眉黛，莫与红桃作麹尘。
　　为报金堤千万树，饶伊未敢苦争春。
　　◎卷.75【晚春酒醒寻梦得】白居易
　　料合同惆怅，花残酒亦残。醉心忘老易，醒眼别春难。
　　独出虽慵懒，相逢定喜欢。还携小蛮去，试觅老刘看。
　　◎卷.76【感事】白居易
　　服气崔常侍，烧丹郑舍人。常期生羽翼，那忽化灰尘。
　　每遇凄凉事，还思潦倒身。唯知趁杯酒，不解炼金银。
　　睡适三尸性，慵安五藏神。无忧亦无喜，六十六年春。
　　◎卷.77【和裴令公南庄绝句】白居易
　　陶庐僻陋那堪比，谢墅幽微不足攀。
　　何似嵩峰三十六，长随申甫作家山。
　　◎卷.78【宅西有流水墙下构小楼临玩之时颇有幽趣…吟偶题五绝句】白居易
　　伊水分来不自由，无人解爱为谁流。
　　家家抛向墙根底，唯我栽莲越小楼。
　　水色波文何所似，麹尘罗带一条斜。
　　莫言罗带春无主，自置楼来属白家。
　　日滟水光摇素壁，风飘树影拂朱栏。
　　皆言此处宜弦管，试奏霓裳一曲看。
　　霓裳奏罢唱梁州，红袖斜翻翠黛愁。
　　应是遥闻胜近听，行人欲过尽回头。
　　独醉还须得歌舞，自娱何必要亲宾。
　　当时一部清商乐，亦不长将乐外人。
　　◎卷.79【偶作】白居易
　　篮舁出即忘归舍，柴户昏犹未掩关。闻客病时惭体健，
　　见人忙处觉心闲。清凉秋寺行香去，和暖春城拜表还。
　　木雁一篇须记取，致身才与不才间。
　　◎卷.80【因梦得酬牛相公初到洛中小饮见赠】白居易
　　淮南挥手抛红旆，洛下回头向白云。政事堂中老丞相，
　　制科场里旧将军。宫城烟月饶全占，关塞风光请半分。
　　诗酒放狂犹得在，莫欺白叟与刘君。
　　◎卷.81【幽居早秋闲咏】白居易
　　幽僻嚣尘外，清凉水木间。卧风秋拂簟，步月夜开关。
　　且得身安泰，从他世险艰。但休争要路，不必入深山。
　　轩鹤留何用，泉鱼放不还。谁人知此味，临老十年闲。
　　◎卷.82【和令狐仆射小饮听阮咸】白居易
　　掩抑复凄清，非琴不是筝。还弹乐府曲，别占阮家名。
　　古调何人识，初闻满座惊。落盘珠历历，摇珮玉琤琤。
　　似劝杯中物，如含林下情。时移音律改，岂是昔时声。
　　◎卷.83【烧药不成命酒独醉】白居易
　　白发逢秋王，丹砂见火空。不能留姹女，争免作衰翁。
　　赖有杯中绿，能为面上红。少年心不远，只在半酣中。
　　◎卷.84【送卢郎中赴河东裴令公幕】白居易
　　别时暮雨洛桥岸，到日凉风汾水波。
　　荀令见君应问我，为言秋草闭门多。
　　◎卷.85【送李滁州】白居易
　　君于觉路深留意，我亦禅门薄致功。未悟病时须去病，
　　已知空后莫依空。白衣卧病嵩山下，皂盖行春楚水东。
　　谁道三年千里别，两心同在道场中。
　　◎卷.86【长斋月满寄思黯】白居易
　　一日不见如三月，一月相思如七年。似隔山河千里地，
　　仍当风雨九秋天。明朝斋满相寻去，挈榼抱衾同醉眠。
　　◎卷.87【冬夜对酒寄皇甫十】白居易
　　霜杀中庭草，冰生后院池。有风空动树，无叶可辞枝。
　　十月苦长夜，百年强半时。新开一瓶酒，那得不相思。
　　◎卷.88【岁除夜对酒】白居易
　　衰翁岁除夜，对酒思悠然。草白经霜地，云黄欲雪天。
　　醉依香枕坐，慵傍暖炉眠。洛下闲来久，明朝是十年。


第四百五十七卷
　　◎卷.1【寄献北都留守裴令公】白居易
　　天上中台正，人间一品高。休明值尧舜，勋业过萧曹。
　　始擅文三捷，终兼武六韬。动人名赫赫，忧国意忉忉。
　　荡蔡擒封豕，平齐斩巨鳌。两河收土宇，四海定波涛。
　　宠重移宫龠，恩新换阃旄。保厘东宅静，守护北门牢。
　　晋国封疆阔，并州士马豪。胡兵惊赤帜，边雁避乌号。
　　令下流如水，仁沾泽似膏。路喧歌五袴，军醉感单醪。
　　将校森貔武，宾僚俨隽髦。客无烦夜柝，吏不犯秋毫。
　　神在台骀助，魂亡猃狁逃。德星销彗孛，霖雨灭腥臊。
　　烽戍高临代，关河远控洮。汾云晴漠漠，朔吹冷颾颾。
　　豹尾交牙戟，虬须捧佩刀。通天白犀带，照地紫麟袍。
　　羌管吹杨柳，燕姬酌蒲萄。银含凿落盏，金屑琵琶槽。
　　遥想从军乐，应忘报国劳。紫微留北阙，绿野寄东皋。
　　忽忆前时会，多惭下客叨。清宵陪宴话，美景从游遨。
　　花月还同赏，琴诗雅自操。朱弦拂宫徵，洪笔振风骚。
　　近竹开方丈，依林架桔槔。春池八九曲，画舫两三艘。
　　径滑苔黏屐，潭深水没篙。绿丝萦岸柳，红粉映楼桃。
　　为穆先陈醴，招刘共藉糟。舞鬟金翡翠，歌颈玉蛴螬。
　　盛德终难过，明时岂易遭。公虽慕张范，帝未舍伊皋。
　　眷恋心方结，踟蹰首已搔。鸾皇上寥廓，燕雀任蓬蒿。
　　欲献文狂简，徒烦思郁陶。可怜四百字，轻重抵鸿毛。
　　◎卷.2【和东川杨慕巢尚书府中独坐感戚在怀见寄十四韵】白居易
　　我是知君者，君今意若何。穷通时不定，苦乐事相和。
　　东蜀欢殊渥，西江叹逝波。只缘荣贵极，翻使感伤多。
　　行断风惊雁，年侵日下坡。片心休惨戚，双鬓已蹉跎。
　　紫绶黄金印，青幢白玉珂。老将荣补贴，愁用道销磨。
　　外府饶杯酒，中堂有绮罗。应须引满饮，何不放狂歌。
　　锦水通巴峡，香山对洛河。将军驰铁马，少傅步铜驼。
　　深契怜松竹，高情忆薜萝。悬车年甚远，未敢故相过。
　　◎卷.3【分司洛中多暇数与诸客宴游醉后狂吟偶成十韵…奇章公】白居易
　　性与时相远，身将世两忘。寄名朝士籍，寓兴少年场。
　　老岂无谈笑，贫犹有酒浆。随时来伴侣，逐日用风光。
　　数数游何爽，些些病未妨。天教荣启乐，人恕接舆狂。
　　改业为逋客，移家住醉乡。不论招梦得，兼拟诱奇章。
　　要路风波险，权门市井忙。世间无可恋，不是不思量。
　　◎卷.4【小岁日喜谈氏外孙女孩满月】白居易
　　今旦夫妻喜，他人岂得知。自嗟生女晚，敢讶见孙迟。
　　物以稀为贵，情因老更慈。新年逢吉日，满月乞名时。
　　桂燎熏花果，兰汤洗玉肌。怀中有可抱，何必是男儿。
　　◎卷.5【闲吟赠皇甫郎中亲家翁（新与皇甫结姻）】白居易
　　谁能嗟叹光阴暮，岂复忧愁活计贫。忽忽不知头上事，
　　时时犹忆眼中人。早为良友非交势，晚接嘉姻不失亲。
　　最喜两家婚嫁毕，一时抽得尚平身。
　　◎卷.6【梦得卧病，携酒相寻，先以此寄】白居易
　　病来知少客，谁可以为娱。日晏开门未，秋寒有酒无。
　　自宜相慰问，何必待招呼。小疾无妨饮，还须挈一壶。
　　◎卷.7【酬思黯戏赠同用狂字】白居易
　　钟乳三千两，金钗十二行。妒他心似火，欺我鬓如霜。
　　慰老资歌笑，销愁仰酒浆。眼看狂不得，狂得且须狂。
　　◎卷.8【又戏答绝句（来句云不是道公狂不得，恨公逢我不教狂）】白居易
　　狂夫与我两相忘，故态些些亦不妨。
　　纵酒放歌聊自乐，接舆争解教人狂。
　　◎卷.9【令狐相公与梦得交情素深眷予分亦不浅一闻薨逝…继和】白居易
　　缄题重叠语殷勤，存没交亲自此分。前月使来犹理命，
　　今朝诗到是遗文。银钩见晚书无报，玉树埋深哭不闻。
　　最感一行绝笔字，尚言千万乐天君。
　　◎卷.10【洛下雪中频与刘李二宾客宴集，因寄汴州李尚书】白居易
　　水南水北雪纷纷，雪里欢游莫厌频。日日暗来唯老病，
　　年年少去是交亲。碧毡帐暖梅花湿，红燎炉香竹叶春。
　　今日邹枚俱在洛，梁园置酒召何人。
　　◎卷.11【看梦得题答李侍郎诗诗中有文星之句因戏和之】白居易
　　看题锦绣报琼瑰，俱是人天第一才。
　　好遣文星守躔次，亦须防有客星来。
　　◎卷.12【闲适】白居易
　　禄俸优饶官不卑，就中闲适是分司。风光暖助游行处，
　　雨雪寒供饮宴时。肥马轻裘还且有，粗歌薄酒亦相随。
　　微躬所要今皆得，只是蹉跎得校迟。
　　◎卷.13【戏答思黯（思黯有能筝者，以此戏之）】白居易
　　何时得见十三弦，待取无云有月天。
　　愿得金波明似镜，镜中照出月中仙。
　　◎卷.14【酬裴令公赠马相戏】白居易
　　安石风流无奈何，欲将赤骥换青娥。
　　不辞便送东山去，临老何人与唱歌。
　　◎卷.15【新岁赠梦得】白居易
　　暮齿忽将及，同心私自怜。渐衰宜减食，已喜更加年。
　　紫绶行联袂，篮舆出比肩。与君同甲子，岁酒合谁先。
　　◎卷.16【早春持斋，答皇甫十见赠】白居易
　　正月晴和风气新，纷纷已有醉游人。
　　帝城花笑长斋客，三十年来负早春。
　　◎卷.17【戏赠梦得，兼呈思黯】白居易
　　霜鬓莫欺今老矣，一杯莫笑便陶然。陈郎中处为高户，
　　裴使君前作少年。顾我独狂多自哂，与君同病最相怜。
　　月终斋满谁开素，须拟奇章置一筵。
　　◎卷.18【早春忆游思黯南庄，因寄长句】白居易
　　南庄胜处心常忆，借问轩车早晚游。美景难忘竹廊下，
　　好风争奈柳桥头。冰消见水多于地，雪霁看山尽入楼。
　　若待春深始同赏，莺残花落却堪愁。
　　◎卷.19【酬皇甫十早春对雪见赠】白居易
　　漠漠复雰雰，东风散玉尘。明催竹窗晓，寒退柳园春。
　　绿酝香堪忆，红炉暖可亲。忍心三两日，莫作破斋人。
　　◎卷.20【奉和思黯自题南庄见示兼呈梦得】白居易
　　谢家别墅最新奇，山展屏风花夹篱。晓月渐沉桥脚底，
　　晨光初照屋梁时。台头有酒莺呼客，水面无尘风洗池。
　　除却吟诗两闲客，此中情状更谁知。
　　◎卷.21【送蕲春李十九使君赴郡】白居易
　　可怜官职好文词，五十专城未是迟。晓日镜前无白发，
　　春风门外有红旗。郡中何处堪携酒，席上谁人解和诗。
　　唯共交亲开口笑，知君不及洛阳时。
　　◎卷.22【自题酒库】白居易
　　野鹤一辞笼，虚舟长任风。送愁还闹处，移老入闲中。
　　身更求何事，天将富此翁。此翁何处当，酒库不曾空。
　　◎卷.23【寒食日寄杨东川】白居易
　　不知杨六逢寒食，作底欢娱过此辰。兜率寺高宜望月，
　　嘉陵江近好游春。蛮旗似火行随马，蜀妓如花坐绕身。
　　不使黔娄夫妇看，夸张富贵向何人。
　　◎卷.24【醉后听唱桂华曲】白居易
　　桂华词意苦丁宁，唱到常娥醉便醒。
　　此是人间肠断曲，莫教不得意人听。
　　◎卷.25【酬梦得以予五月长斋延僧徒绝宾友见戏十韵】白居易
　　宾客懒逢迎，翛然池馆清。檐闲空燕语，林静未蝉鸣。
　　荤血还休食，杯觞亦罢倾。三春多放逸，五月暂修行。
　　香印朝烟细，纱灯夕焰明。交游诸长老，师事古先生。
　　禅后心弥寂，斋来体更轻。不唯忘肉味，兼拟灭风情。
　　蒙以声闻待，难将戏论争。虚空若有佛，灵运恐先成。
　　◎卷.26【奉和裴令公三月上巳日游太原龙泉忆去岁禊洛见示之作】白居易
　　去岁暮春上巳，共泛洛水中流。今岁暮春上巳，
　　独立香山下头。风光闲寂寂，旌旆远悠悠。
　　丞相府归晋国，太行山碍并州。鹏背负天龟曳尾，
　　云泥不可得同游。
　　◎卷.27【又和令公新开龙泉晋水二池】白居易
　　旧有潢污泊，今为白水塘。笙歌闻四面，楼阁在中央。
　　春变烟波色，晴添树木光。龙泉信为美，莫忘午桥庄。
　　◎卷.28【早夏晓兴赠梦得】白居易
　　窗明帘薄透朝光，卧整巾簪起下床。背壁灯残经宿焰，
　　开箱衣带隔年香。无情亦任他春去，不醉争销得昼长。
　　一部清商一壶酒，与君明日暖新堂。
　　◎卷.29【春日题乾元寺上方最高峰亭】白居易
　　危亭绝顶四无邻，见尽三千世界春。但觉虚空无障碍，
　　不知高下几由旬。回看官路三条线，却望都城一片尘。
　　宾客暂游无半日，王侯不到便终身。始知天造空闲境，
　　不为忙人富贵人。
　　◎卷.30【奉和思黯相公以李苏州所寄太湖石奇状绝伦…呈梦得】白居易
　　错落复崔嵬，苍然玉一堆。峰骈仙掌出，罅坼剑门开。
　　峭顶高危矣，盘根下壮哉。精神欺竹树，气色压亭台。
　　隐起磷磷状，凝成瑟瑟胚。廉棱露锋刃，清越扣琼瑰。
　　岌嶪形将动，巍峨势欲摧。奇应潜鬼怪，灵合蓄云雷。
　　黛润沾新雨，斑明点古苔。未曾栖鸟雀，不肯染尘埃。
　　尖削琅玕笋，洼剜玛瑙罍。海神移碣石，画障簇天台。
　　在世为尤物，如人负逸才。渡江一苇载，入洛五丁推。
　　出处虽无意，升沉亦有媒。拔从水府底，置向相庭隈。
　　对称吟诗句，看宜把酒杯。终随金砺用，不学玉山颓。
　　疏傅心偏爱，园公眼屡回。共嗟无此分，虚管太湖来。
　　◎卷.31【奉和思黯相公雨后林园四韵见示】白居易
　　新晴夏景好，复此池边地。烟树绿含滋，水风清有味。
　　便成林下隐，都忘门前事。骑吏引归轩，始知身富贵。
　　◎卷.32【晚夏闲居，绝无宾客，欲寻梦得，先寄此诗】白居易
　　鱼笋朝餐饱，蕉纱暑服轻。欲为窗下寝，先傍水边行。
　　晴引鹤双舞，秋生蝉一声。无人解相访，有酒共谁倾。
　　老更谙时事，闲多见物情。只应刘与白，二叟自相迎。
　　◎卷.33【寄李蕲州】白居易
　　下车书奏龚黄课，动笔诗传鲍谢风。江郡讴谣夸杜母，
　　洛城欢会忆车公。笛愁春尽梅花里，簟冷秋生薤叶中。
　　不道蕲州歌酒少，使君难称与谁同。
　　◎卷.34【酬思黯相公晚夏雨后感秋见赠】白居易
　　暮去朝来无歇期，炎凉暗向雨中移。夜长只合愁人觉，
　　秋冷先应瘦客知。两幅彩笺挥逸翰，一声寒玉振清辞。
　　无忧无病身荣贵，何故沉吟亦感时。
　　◎卷.35【久雨闲闷，对酒偶吟】白居易
　　凄凄苦雨暗铜驼，袅袅凉风起漕河。自夏及秋晴日少，
　　从朝至暮闷时多。鹭临池立窥鱼笱，隼傍林飞拂雀罗。
　　赖有杯中神圣物，百忧无奈十分何。
　　◎卷.36【雨后秋凉】白居易
　　夜来秋雨后，秋气飒然新。团扇先辞手，生衣不著身。
　　更添砧引思，难与簟相亲。此境谁偏觉，贫闲老瘦人。
　　◎卷.37【酬梦得早秋夜对月见寄】白居易
　　吾衰寡情趣，君病懒经过。其奈西楼上，新秋明月何。
　　庭芜凄白露，池色澹金波。况是初长夜，东城砧杵多。
　　◎卷.38【题谢公东山障子】白居易
　　贤愚共在浮生内，贵贱同趋群动间。多见忙时已衰病，
　　少闻健日肯休闲。鹰饥受绁从难退，鹤老乘轩亦不还。
　　唯有风流谢安石，拂衣携妓入东山。
　　◎卷.39【谢杨东川寄衣服】白居易
　　年年衰老交游少，处处萧条书信稀。
　　唯有巢兄不相忘，春茶未断寄秋衣。
　　◎卷.40【咏怀寄皇甫朗之】白居易
　　老大多情足往还，招僧待客夜开关。学调气后衰中健，
　　不用心来闹处闲。养病未能辞薄俸，忘名何必入深山。
　　与君别有相知分，同置身于木雁间。
　　◎卷.41【东城晚归】白居易
　　一条邛杖悬龟榼，双角吴童控马衔。
　　晚入东城谁识我，短靴低帽白蕉衫。
　　◎卷.42【与梦得沽酒闲饮，且约后期】白居易
　　少时犹不忧生计，老后谁能惜酒钱。共把十千沽一斗，
　　相看七十欠三年。闲征雅令穷经史，醉听清吟胜管弦。
　　更待菊黄家酝熟，共君一醉一陶然。
　　◎卷.43【与牛家妓乐雨后合宴】白居易
　　玉管清弦声旖旎，翠钗红袖坐参差。两家合奏洞房夜，
　　八月连阴秋雨时。歌脸有情凝睇久，舞腰无力转裙迟。
　　人间欢乐无过此，上界西方即不知。
　　◎卷.44【和杨六尚书喜两弟汉公转吴兴鲁士赐章服…长句见示】白居易
　　华筵贺客日纷纷，剑外欢娱洛下闻。朱绂宠光新照地，
　　彤襜喜气远凌云。荣联花萼诗难和，乐助埙篪酒易醺。
　　感羡料应知我意，今生此事不如君。
　　◎卷.45【自咏】白居易
　　须白面微红，醺醺半醉中。百年随手过，万事转头空。
　　卧疾瘦居士，行歌狂老翁。仍闻好事者，将我画屏风。
　　◎卷.46【梦得相过援琴命酒因弹秋思偶咏所怀兼寄继之待价二相府】白居易
　　闲居静侣偶相招，小饮初酣琴欲调。我正风前弄秋思，
　　君应天上听云韶。时和始见陶钧力，物遂方知盛圣朝。
　　双凤栖梧鱼在藻，飞沈随分各逍遥。
　　◎卷.47【九月八日酬皇甫十见赠】白居易
　　君方对酒缀诗章，我正持斋坐道场。处处追游虽不去，
　　时时吟咏亦无妨。霜蓬旧鬓三分白，露菊新花一半黄。
　　惆怅东篱不同醉，陶家明日是重阳。
　　◎卷.48【慕巢尚书书云室人欲为置一歌者非所安也…因而和之】白居易
　　东川已过二三春，南国须求一两人。富贵大都多老大，
　　欢娱太半为亲宾。如愁翠黛应堪重，买笑黄金莫诉贫。
　　他日相逢一杯酒，尊前还要落梁尘。
　　◎卷.49【杪秋独夜】白居易
　　无限少年非我伴，可怜清夜与谁同。欢娱牢落中心少，
　　亲故凋零四面空。红叶树飘风起后，白须人立月明中。
　　前头更有萧条物，老菊衰兰三两丛。
　　◎卷.50【凭李睦州访徐凝山人（凝即睦州之民也）】白居易
　　郡守轻诗客，乡人薄钓翁。解怜徐处士，唯有李郎中。
　　◎卷.51【苏州故吏】白居易
　　江南故吏别来久，今日池边识我无。
　　不独使君头似雪，华亭鹤死白莲枯。
　　◎卷.52【得杨湖州书颇夸抚民接宾纵酒题诗因以绝句戏之】白居易
　　岂独爱民兼爱客，不唯能饮又能文。
　　白蘋洲上春传语，柳使君输杨使君。
　　◎卷.53【天宫阁秋晴晚望】白居易
　　洛城秋霁后，梵阁暮登时。此日风烟好，今秋节候迟。
　　霞光红泛艳，树影碧参差。莫虑言归晚，牛家有宿期。
　　◎卷.54【酬梦得暮秋晴夜对月相忆】白居易
　　霁月光如练，盈庭复满池。秋深无热后，夜浅未寒时。
　　露叶团荒菊，风枝落病梨。相思懒相访，应是各年衰。
　　◎卷.55【同梦得和思黯见赠来诗中先叙三人同宴之欢…兼吟鄙怀】白居易
　　醉伴腾腾白与刘，何朝何夕不同游。留连灯下明犹饮，
　　断送尊前倒即休。催老莫嫌孙稚长，加年须喜鬓毛秋。
　　教他伯道争存活，无子无孙亦白头。
　　◎卷.56【听歌】白居易
　　管妙弦清歌入云，老人合眼醉醺醺。
　　诚知不及当年听，犹觉闻时胜不闻。
　　◎卷.57【三年冬随事铺设小堂寝处稍似稳暖因念衰病偶吟所怀】白居易
　　小宅非全陋，中堂不甚卑。聊堪会亲族，足以贮妻儿。
　　暖帐迎冬设，温炉向夜施。裘新青兔褐，褥软白猿皮。
　　似鹿眠深草，如鸡宿稳枝。逐身安枕席，随事有屏帷。
　　病致衰残早，贫营活计迟。由来蚕老后，方是茧成时。
　　◎卷.58【初冬即事呈梦得】白居易
　　青毡帐暖喜微雪，红地炉深宜早寒。走笔小诗能和否，
　　泼醅新酒试尝看。僧来乞食因留宿，客到开尊便共欢。
　　临老交亲零落尽，希君恕我取人宽。
　　◎卷.59【自罢河南已换七尹每一入府怅然旧游因宿内厅…韦尹常侍】白居易
　　每日河南府，依然似到家。杯尝七尹酒，树看十年花。
　　且健须欢喜，虽衰莫叹嗟。迎门无故吏，侍坐有新娃。
　　暖阁谋宵宴，寒庭放晚衙。主人留宿定，一任夕阳斜。
　　◎卷.60【天寒晚起引酌咏怀寄许州王尚书、汝州李常侍】白居易
　　叶覆冰池雪满山，日高慵起未开关。寒来更亦无过醉，
　　老后何由可得闲。四海故交唯许汝，十年贫健是樊蛮。
　　相思莫忘樱桃会，一放狂歌一破颜。
　　◎卷.61【四年春】白居易
　　柳梢黄嫩草芽新，又入开成第四春。近日放慵多不出，
　　少年嫌老可相亲。分司吉傅频过舍，致仕崔卿拟卜邻。
　　时辈推迁年事到，往还多是白头人。
　　◎卷.62【白发】白居易
　　白发生来三十年，而今须鬓尽皤然。歌吟终日如狂叟，
　　衰疾多时似瘦仙。八戒夜持香火印，三光朝念蕊珠篇。
　　其馀便被春收拾，不作闲游即醉眠。
　　◎卷.63【追欢偶作】白居易
　　追欢逐乐少闲时，补贴平生得事迟。何处花开曾后看，
　　谁家酒熟不先知。石楼月下吹芦管，金谷风前舞柳枝。
　　十听春啼变莺舌，三嫌老丑换蛾眉。乐天一过难知分，
　　犹自咨嗟两鬓丝。
　　◎卷.64【公垂尚书以白马见寄，光洁稳善，以诗谢之】白居易
　　翩翩白马称金羁，领缀银花尾曳丝。毛色鲜明人尽爱，
　　性灵驯善主偏知。免将妾换惭来处，试使奴牵欲上时。
　　不蹶不惊行步稳，最宜山简醉中骑。
　　◎卷.65【西楼独立】白居易
　　身著白衣头似雪，时时醉立小楼中。
　　路人回顾应相怪，十一年来见此翁。
　　◎卷.66【书事咏怀】白居易
　　官俸将生计，虽贫岂敢嫌。金多输陆贾，酒足胜陶潜。
　　床暖僧敷坐，楼晴妓卷帘。日遭斋破用，春赖闰加添。
　　老向欢弥切，狂于饮不廉。十年闲未足，亦恐涉无厌。
　　◎卷.67【酬梦得比萱草见赠】白居易
　　杜康能散闷，萱草解忘忧。借问萱逢杜，何如白见刘。
　　老衰胜少夭，闲乐笑忙愁。试问同年内，何人得白头。
　　◎卷.68【问皇甫十】白居易
　　苦乐心由我，穷通命任他。坐倾张翰酒，行唱接舆歌。
　　荣盛傍看好，优闲自适多。知君能断事，胜负两如何。
　　◎卷.69【早春独登天宫阁】白居易
　　天宫日暖阁门开，独上迎春饮一杯。
　　无限游人遥怪我，缘何最老最先来。
　　◎卷.70【送苏州李使君赴郡二绝句】白居易
　　忆抛印绶辞吴郡，衰病当时已有馀。
　　今日贺君兼自喜，八回看换旧铜鱼。
　　馆娃宫深春日长，乌鹊桥高秋夜凉。
　　风月不知人世变，奉君直似奉吴王。
　　◎卷.71【长洲曲新词】白居易
　　茂苑绮罗佳丽地，女湖桃李艳阳时。
　　心奴已死胡容老，后辈风流是阿谁。
　　◎卷.72【忆江南词三首（此曲亦名《谢秋娘》，每首五句）】白居易
　　江南好，风景旧曾谙。日出江花红胜火，春来江水绿如蓝。
　　能不忆江南？
　　江南忆，最忆是杭州。山寺月中寻桂子，郡亭枕上看潮头。
　　何日更重游？
　　江南忆，其次忆吴宫。吴酒一杯春竹叶，吴娃双舞醉芙蓉。
　　早晚复相逢。


第四百五十八卷
　　◎卷.1【病中诗十五首·初病风】白居易
　　六十八衰翁，乘衰百疾攻。朽株难免蠹，空穴易来风。
　　肘痹宜生柳，头旋剧转蓬。恬然不动处，虚白在胸中。
　　◎卷.2【病中诗十五首·枕上作】白居易
　　风疾侵凌临老头，血凝筋滞不调柔。甘从此后支离卧，
　　赖是从前烂漫游。回思往事纷如梦，转觉馀生杳若浮。
　　浩气自能充静室，惊飙何必荡虚舟。腹空先进松花酒，
　　膝冷重装桂布裘。若问乐天忧病否，乐天知命了无忧。
　　◎卷.3【病中诗十五首·答闲上人来问因何风疾】白居易
　　一床方丈向阳开，劳动文殊问疾来。
　　欲界凡夫何足道，四禅天始免风灾。
　　◎卷.4【病中诗十五首·病中五绝句】白居易
　　世间生老病相随，此事心中久自知。
　　今日行年将七十，犹须惭愧病来迟。
　　方寸成灰鬓作丝，假如强健亦何为。
　　家无忧累身无事，正是安闲好病时。
　　李君墓上松应拱，元相池头竹尽枯。
　　多幸乐天今始病，不知合要苦治无。
　　目昏思寝即安眠，足软妨行便坐禅。
　　身作医王心是药，不劳和扁到门前。
　　交亲不要苦相忧，亦拟时时强出游。
　　但有心情何用脚，陆乘肩舆水乘舟。
　　◎卷.5【病中诗十五首·送嵩客】白居易
　　登山临水分无期，泉石烟霞今属谁。
　　君到嵩阳吟此句，与教二十六峰知。
　　◎卷.6【病中诗十五首·罢灸】白居易
　　病身佛说将何喻，变灭须臾岂不闻。
　　莫遣净名知我笑，休将火艾灸浮云。
　　◎卷.7【病中诗十五首·卖骆马】白居易
　　五年花下醉骑行，临卖回头嘶一声。
　　项籍顾骓犹解叹，乐天别骆岂无情。
　　◎卷.8【病中诗十五首·别柳枝】白居易
　　两枝杨柳小楼中，袅袅多年伴醉翁。
　　明日放归归去后，世间应不要春风。
　　◎卷.9【病中诗十五首·就暖偶酌戏诸诗酒旧侣】白居易
　　低屏软褥卧藤床，舁向前轩就日阳。一足任他为外物，
　　三杯自要沃中肠。头风若见诗应愈，齿折仍夸笑不妨。
　　细酌徐吟犹得在，旧游未必便相忘。
　　◎卷.10【病中诗十五首·岁暮呈思黯相公、皇甫朗之及梦得尚书】白居易
　　岁暮皤然一老夫，十分流辈九分无。
　　莫嫌身病人扶侍，犹胜无身可遣扶。
　　◎卷.11【病中诗十五首·自解】白居易
　　房传往世为禅客，王道前生应画师。我亦定中观宿命，
　　多生债负是歌诗。不然何故狂吟咏，病后多于未病时。
　　◎卷.12【岁暮病怀赠梦得（时与梦得同患足疾）】白居易
　　十年四海故交亲，零落唯残两病身。共遣数奇从是命，
　　同教步蹇有何因。眼随老减嫌长夜，体待阳舒望早春。
　　新乐堂前旧池上，相过亦不要他人。
　　◎卷.13【雪后过集贤裴令公旧宅有感】白居易
　　梁王捐馆后，枚叟过门时。有泪人还泣，无情雪不知。
　　台亭留尽在，宾客散何之。唯有萧条雁，时来下故池。
　　◎卷.14【酬梦得贫居咏怀见赠】白居易
　　岁阴生计两蹉跎，相顾悠悠醉且歌。厨冷难留乌止屋，
　　门闲可与雀张罗。病添庄舄吟声苦，贫欠韩康药债多。
　　日望挥金贺新命，俸钱依旧又如何。
　　◎卷.15【酬梦得见喜疾瘳】白居易
　　暖卧摩绵褥，晨倾药酒螺。昏昏布裘底，病醉睡相和。
　　末疾徒云尔，馀年有几何。须知差与否，相去校无多。
　　◎卷.16【夜闻筝中弹潇湘送神曲感旧】白居易
　　缥缈巫山女，归来七八年。殷勤湘水曲，留在十三弦。
　　苦调吟还出，深情咽不传。万重云水思，今夜月明前。
　　◎卷.17【感苏州旧舫】白居易
　　画梁朽折红窗破，独立池边尽日看。
　　守得苏州船舫烂，此身争合不衰残。
　　◎卷.18【感旧石上字】白居易
　　闲拨船行寻旧池，幽情往事复谁知。
　　太湖石上镌三字，十五年前陈结之。
　　◎卷.19【见敏中初到邠宁秋日登城楼诗诗中颇多乡思因以寄和】白居易
　　想尔到边头，萧条正值秋。二年贫御史，八月古邠州。
　　丝管闻虽乐，风沙见亦愁。望乡心若苦，不用数登楼。
　　◎卷.20【斋戒】白居易
　　每因斋戒断荤腥，渐觉尘劳染爱轻。六贼定知无气色，
　　三尸应恨少恩情。酒魔降伏终须尽，诗债填还亦欲平。
　　从此始堪为弟子，竺乾师是古先生。
　　◎卷.21【戏礼经老僧】白居易
　　香火一炉灯一盏，白头夜礼佛名经。
　　何年饮著声闻酒，直到如今醉未醒。
　　◎卷.22【近见慕巢尚书诗中屡有叹老思退之意又于洛下…谕之】白居易
　　近见诗中叹白发，遥知阃外忆东都。烟霞偷眼窥来久，
　　富贵粘身摆得无。新置林园犹濩落，未终婚嫁且踟蹰。
　　应须待到悬车岁，然后东归伴老夫。
　　◎卷.23【对镜偶吟，赠张道士抱元】白居易
　　闲来对镜自思量，年貌衰残分所当。白发万茎何所怪，
　　丹砂一粒不曾尝。眼昏久被书料理，肺渴多因酒损伤。
　　今日逢师虽已晚，枕中治老有何方。
　　◎卷.24【病入新正】白居易
　　枕上惊新岁，花前念旧欢。是身老所逼，非意病相干。
　　风月情犹在，杯觞兴渐阑。便休心未伏，更试一春看。
　　◎卷.25【卧疾来早晚】白居易
　　卧疾来早晚，悬悬将十旬。婢能寻本草，犬不吠医人。
　　酒瓮全生醭，歌筵半委尘。风光还欲好，争向枕前春。
　　◎卷.26【强起迎春，戏寄思黯】白居易
　　杖策人扶废病身，晴和强起一迎春。
　　他时蹇跛纵行得，笑杀平原楼上人。
　　◎卷.27【梦得前所酬篇有炼尽美少年之句因思往事…以长句答之】白居易
　　炼尽少年成白首，忆初相识到今朝。昔饶春桂长先折，
　　今伴寒松取后凋。生事纵贫犹可过，风情虽老未全销。
　　声华宠命人皆得，若个如君历七朝。
　　◎卷.28【病后寒食】白居易
　　故纱绛帐旧青毡，药酒醺醺引醉眠。斗擞弊袍春晚后，
　　摩挲病脚日阳前。行无筋力寻山水，坐少精神听管弦。
　　抛掷风光负寒食，曾来未省似今年。
　　◎卷.29【老病相仍以诗自解】白居易
　　荣枯忧喜与彭殇，都是人间戏一场。虫臂鼠肝犹不怪，
　　鸡肤鹤发复何伤。昨因风发甘长往，今遇阳和又小康。
　　还似远行装束了，迟回且住亦何妨。
　　◎卷.30【皇甫郎中亲家翁赴任绛州，宴送出城赠别】白居易
　　慕贤入室交先定，结援通家好复成。新妇不嫌贫活计，
　　娇孙同慰老心情。洛桥歌酒今朝散，绛路风烟几日行。
　　欲识离群相恋意，为君扶病出都城。
　　◎卷.31【春暖】白居易
　　风痹宜和暖，春来脚较轻。莺留花下立，鹤引水边行。
　　发少嫌巾重，颜衰讶镜明。不论亲与故，自亦昧平生。
　　◎卷.32【残春晚起，伴客笑谈】白居易
　　掩户下帘朝睡足，一声黄鸟报残春。披衣岸帻日高起，
　　两角青衣扶老身。策杖强行过里巷，引杯闲酌伴亲宾。
　　莫言病后妨谈笑，犹恐多于不病人。
　　◎卷.33【送唐州崔使君侍亲赴任】白居易
　　连持使节历专城，独贺崔侯最庆荣。乌府一抛霜简去，
　　朱轮四从板舆行。发时止许沙鸥送，到日方乘竹马迎。
　　唯虑郡斋宾友少，数杯春酒共谁倾。
　　◎卷.34【春晚咏怀赠皇甫朗之】白居易
　　艳阳时节又蹉跎，迟暮光阴复若何。一岁平分春日少，
　　百年通计老时多。多中更被愁牵引，少处兼遭病折磨。
　　赖有销忧治闷药，君家浓酎我狂歌。
　　◎卷.35【春尽日宴罢，感事独吟（开成五年三月三十日作）】白居易
　　五年三月今朝尽，客散筵空独掩扉。病共乐天相伴住，
　　春随樊子一时归。闲听莺语移时立，思逐杨花触处飞。
　　金带缒腰衫委地，年年衰瘦不胜衣。
　　◎卷.36【病中辱崔宣城长句见寄兼有觥绮之赠因以四韵总而酬之】白居易
　　刘桢病发经春卧，谢脁诗来尽日吟。三道旧夸收片玉，
　　一章新喜获双金。信题霞绮缄情重，酒试银觥表分深。
　　科第门生满霄汉，岁寒少得似君心。
　　◎卷.37【前有别杨柳枝绝句梦得继和云春尽絮飞留不得…戏答】白居易
　　柳老春深日又斜，任他飞向别人家。
　　谁能更学孩童戏，寻逐春风捉柳花。
　　◎卷.38【池上早夏】白居易
　　水积春塘晚，阴交夏木繁。舟船如野渡，篱落似江村。
　　静拂琴床席，香开酒库门。慵闲无一事，时弄小娇孙。
　　◎卷.39【谈氏外孙生三日喜是男偶吟成篇兼戏呈梦得】白居易
　　玉芽珠颗小男儿，罗荐兰汤浴罢时。芣苡春来盈女手，
　　梧桐老去长孙枝。庆传媒氏燕先贺，喜报谈家乌预知。
　　明日贫翁具鸡黍，应须酬赛引雏诗。
　　◎卷.40【开成大行皇帝挽歌词四首，奉敕撰进】白居易
　　御宇恢皇化，传家叶至公。华夷臣妾内，尧舜弟兄中。
　　制度移民俗，文章变国风。开成与贞观，实录事多同。
　　晏驾辞双阙，灵仪出九衢。上云归碧落，下席葬苍梧。
　　蓂晚馀尧历，龟新启夏图。三朝联棣萼，从古帝王无。
　　严恭七月礼，哀恸万人心。地感胜秋气，天愁结夕阴。
　　鼎湖龙渐远，濛汜日初沈。唯有云韶乐，长留治世音。
　　化成同轨表清平，恩结连枝感圣明。帝与九龄虽吉梦，
　　山呼万岁是虚声。月低仪仗辞兰路，风引笳箫入柏城。
　　老病龙髯攀不及，东周退傅最伤情。
　　◎卷.41【时热少客，因咏所怀】白居易
　　冠栉心多懒，逢迎兴渐微。况当时热甚，幸遇客来稀。
　　湿洒池边地，凉开竹下扉。露床青篾簟，风架白蕉衣。
　　院静留僧宿，楼空放妓归。衰残强欢宴，此事久知非。
　　◎卷.42【宣州崔大夫阁老忽以近诗数十首见示吟讽之下…郡斋】白居易
　　谢玄晖殁吟声寝，郡阁寥寥笔砚闲。无复新诗题壁上，
　　虚教远岫列窗间。忽惊歌雪今朝至，必恐文星昨夜还。
　　再喜宣城章句动，飞觞遥贺敬亭山。
　　◎卷.43【足疾】白居易
　　足疾无加亦不瘳，绵春历夏复经秋。开颜且酌尊中酒，
　　代步多乘池上舟。幸有眼前衣食在，兼无身后子孙忧。
　　应须学取陶彭泽，但委心形任去留。
　　◎卷.44【晚池泛舟，遇景成咏，赠吕处士】白居易
　　岸浅桥平池面宽，飘然轻棹泛澄澜。风宜扇引开怀入，
　　树爱舟行仰卧看。别境客稀知不易，能诗人少咏应难。
　　唯怜吕叟时相伴，同把磻溪旧钓竿。
　　◎卷.45【梦微之】白居易
　　夜来携手梦同游，晨起盈巾泪莫收。漳浦老身三度病，
　　咸阳草树八回秋。君埋泉下泥销骨，我寄人间雪满头。
　　阿卫韩郎相次去，夜台茫昧得知不。
　　◎卷.46【感秋咏意】白居易
　　炎凉迁次速如飞，又脱生衣著熟衣。绕壁暗蛩无限思，
　　恋巢寒燕未能归。须知流辈年年失，莫叹衰容日日非。
　　旧语相传聊自慰，世间七十老人稀。
　　◎卷.47【老病幽独，偶吟所怀】白居易
　　眼渐昏昏耳渐聋，满头霜雪半身风。已将身出浮云外，
　　犹寄形于逆旅中。觞咏罢来宾阁闭，笙歌散后妓房空。
　　世缘俗念消除尽，别是人间清净翁。
　　◎卷.48【和杨尚书罢相后夏日游永安水亭兼招本曹杨侍郎同行】白居易
　　道行无喜退无忧，舒卷如云得自由。良冶动时为哲匠，
　　巨川济了作虚舟。竹亭阴合偏宜夏，水槛风凉不待秋。
　　遥爱翩翩双紫凤，入同官署出同游。
　　◎卷.49【在家出家】白居易
　　衣食支吾婚嫁毕，从今家事不相仍。夜眠身是投林鸟，
　　朝饭心同乞食僧。清唳数声松下鹤，寒光一点竹间灯。
　　中宵入定跏趺坐，女唤妻呼多不应。
　　◎卷.50【夜凉】白居易
　　露白风清庭户凉，老人先著夹衣裳。
　　舞腰歌袖抛何处，唯对无弦琴一张。
　　◎卷.51【继之尚书自余病来寄遗非一又蒙览醉吟先生…酬谢】白居易
　　衰残与世日相疏，惠好唯君分有馀。茶药赠多因病久，
　　衣裳寄早及寒初。交情郑重金相似，诗韵清锵玉不如。
　　醉傅狂言人尽笑，独知我者是尚书。
　　◎卷.52【五年秋病后独宿香山寺三绝句】白居易
　　经年不到龙门寺，今夜何人知我情。
　　还向畅师房里宿，新秋月色旧滩声。
　　饮徒歌伴今何在，雨散云飞尽不回。
　　从此香山风月夜，只应长是一身来。
　　石盆泉畔石楼头，十二年来昼夜游。
　　更过今年年七十，假如无病亦宜休。
　　◎卷.53【题香山新经堂招僧】白居易
　　烟满秋堂月满庭，香花漠漠磬泠泠。
　　谁能来此寻真谛，白老新开一藏经。
　　◎卷.54【偶题邓公（公即给事中珽之子也，饥穷老病，退居此村）】白居易
　　偶因携酒寻村客，聊复回车访薜萝。且值雪寒相慰问，
　　不妨春暖更经过。翁居山下年空老，我得人间事校多。
　　一种共翁头似雪，翁无衣食自如何。
　　◎卷.55【早入皇城赠王留守仆射】白居易
　　津桥残月晓沈沈，风露凄清禁署深。
　　城柳宫槐谩摇落，悲愁不到贵人心。
　　◎卷.56【寄题庐山旧草堂，兼呈二林寺道侣】白居易
　　三十年前草堂主，而今虽在鬓如丝。登山寻水应无力，
　　不似江州司马时。渐伏酒魔休放醉，犹残口业未抛诗。
　　君行过到炉峰下，为报东林长老知。
　　◎卷.57【改业】白居易
　　先生老去饮无兴，居士病来闲有馀。犹觉醉吟多放逸，
　　不如禅定更清虚。柘枝紫袖教丸药，羯鼓苍头遣种蔬。
　　却被山僧戏相问，一时改业意何如。
　　◎卷.58【山下留别佛光和尚】白居易
　　劳师送我下山行，此别何人识此情。
　　我已七旬师九十，当知后会在他生。
　　◎卷.59【山中五绝句·岭上云】白居易
　　岭上白云朝未散，田中青麦旱将枯。
　　自生自灭成何事，能逐东风作雨无。
　　◎卷.60【山中五绝句·石上苔】白居易
　　漠漠斑斑石上苔，幽芳静绿绝纤埃。
　　路傍凡草荣遭遇，曾得七香车辗来。
　　◎卷.61【山中五绝句·林下樗】白居易
　　香檀文桂苦雕镌，生理何曾得自全。
　　知我无材老樗否，一枝不损尽天年。
　　◎卷.62【山中五绝句·涧中鱼】白居易
　　海水桑田欲变时，风涛翻覆沸天池。
　　鲸吞蛟斗波成血，深涧游鱼乐不知。
　　◎卷.63【山中五绝句·洞中蝙蝠】白居易
　　千年鼠化白蝙蝠，黑洞深藏避网罗。
　　远害全身诚得计，一生幽暗又如何。
　　◎卷.64【自戏三绝句·心问身】白居易
　　心问身云何泰然，严冬暖被日高眠。
　　放君快活知恩否，不早朝来十一年。
　　◎卷.65【自戏三绝句·身报心】白居易
　　心是身王身是宫，君今居在我宫中。
　　是君家舍君须爱，何事论恩自说功。
　　◎卷.66【自戏三绝句·心重答身】白居易
　　因我疏慵休罢早，遣君安乐岁时多。
　　世间老苦人何限，不放君闲奈我何。
　　◎卷.67【会昌元年春五绝句·病后喜过刘家】白居易
　　忽忆前年初病后，此生甘分不衔杯。
　　谁能料得今春事，又向刘家饮酒来。
　　◎卷.68【会昌元年春五绝句·赠举之仆射】白居易
　　鸡球饧粥屡开筵，谈笑讴吟间管弦。
　　一月三回寒食会，春光应不负今年。
　　◎卷.69【会昌元年春五绝句·卢尹贺梦得会中作】白居易
　　病闻川守贺筵开，起伴尚书饮一杯。
　　任意少年长笑我，老人自觅老人来。
　　◎卷.70【会昌元年春五绝句·题朗之槐亭】白居易
　　春风可惜无多日，家酝唯残软半瓶。
　　犹望君归同一醉，篮舁早晚入槐亭。
　　◎卷.71【会昌元年春五绝句·劝梦得酒】白居易
　　谁人功画麒麟阁，何客新投魑魅乡。
　　两处荣枯君莫问，残春更醉两三场。
　　◎卷.72【过裴令公宅二绝句】白居易
　　风吹杨柳出墙枝，忆得同欢共醉时。
　　每到集贤坊地过，不曾一度不低眉。
　　梁王旧馆雪濛濛，愁杀邹枚二老翁。
　　假使明朝深一尺，亦无人到兔园中。
　　◎卷.73【百日假满，少傅官停，自喜言怀】白居易
　　长告今朝满十旬，从兹萧洒便终身。老嫌手重抛牙笏，
　　病喜头轻换角巾。疏傅不朝悬组绶，尚平无累毕婚姻。
　　人言世事何时了，我是人间事了人。
　　◎卷.74【早热】白居易
　　畏景又加旱，火云殊未收。篱暄饥有雀，池涸渴无鸥。
　　岸帻头仍痛，褰裳汗亦流。若为当此日，迁客向炎州。
　　◎卷.75【题崔少尹上林坊新居】白居易
　　坊静居新深且幽，忽疑缩地到沧洲。宅东篱缺嵩峰出，
　　堂后池开洛水流。高下三层盘野径，沿洄十里泛渔舟。
　　若能为客烹鸡黍，愿伴田苏日日游。
　　◎卷.76【新涧亭】白居易
　　烟萝初合涧新开，闲上西亭日几回。
　　老病归山应未得，且移泉石就身来。
　　◎卷.77【对酒有怀寄李十九郎中】白居易
　　往年江外抛桃叶，去岁楼中别柳枝。寂寞春来一杯酒，
　　此情唯有李君知。吟君旧句情难忘，风月何时是尽时。
　　◎卷.78【杨六尚书频寄新诗诗中多有思闲相就之志…报而谕之】白居易
　　君年殊未及悬车，未合将闲逐老夫。身健正宜金印绶，
　　位高方称白髭须。若论尘事何由了，但问云心自在无。
　　进退是非俱是梦，丘中阙下亦何殊。
　　◎卷.79【偶吟自慰兼呈梦得（予与梦得甲子同，今俱七十）】白居易
　　且喜同年满七旬，莫嫌衰病莫嫌贫。已为海内有名客，
　　又占世间长命人。耳里声闻新将相，眼前失尽故交亲。
　　尊荣富寿难兼得，闲坐思量最要身。
　　◎卷.80【寄潮州杨继之】白居易
　　相府潮阳俱梦中，梦中何者是穷通。
　　他时事过方应悟，不独荣空辱亦空。
　　◎卷.81【雪暮偶与梦得同致仕裴宾客王尚书饮】白居易
　　黄昏惨惨雪霏霏，白首相欢醉不归。
　　四个老人三百岁，人间此会亦应稀。
　　◎卷.82【雪朝乘兴欲诣李司徒留守，先以五韵戏之】白居易
　　夜寒生酒思，晓雪引诗情。热饮一两盏，冷吟三五声。
　　铺花怜地冻，销玉畏天晴。好拂乌巾出，宜披鹤氅行。
　　梁园应有兴，何不召邹生。
　　◎卷.83【赠思黯】白居易
　　为怜清浅爱潺湲，一日三回到水边。
　　若道归仁滩更好，主人何故别三年。
　　◎卷.84【听歌六绝句·听都子歌】白居易
　　都子新歌有性灵，一声格转已堪听。
　　更听唱到嫦娥字，犹有樊家旧典刑。
　　◎卷.85【听歌六绝句·乐世（一名六么）】白居易
　　管急弦繁拍渐稠，绿腰宛转曲终头。
　　诚知乐世声声乐，老病人听未免愁。
　　◎卷.86【听歌六绝句·水调（第五遍乃五言调调韵最切）】白居易
　　五言一遍最殷勤，调少情多似有因。
　　不会当时翻曲意，此声肠断为何人。
　　◎卷.87【听歌六绝句·想夫怜】白居易
　　玉管朱弦莫急催，容听歌送十分杯。
　　长爱夫怜第二句，请君重唱夕阳开。
　　◎卷.88【听歌六绝句·何满子】白居易
　　世传满子是人名，临就刑时曲始成。
　　一曲四调歌八叠，从头便是断肠声。
　　◎卷.89【听歌六绝句·离别难】白居易
　　绿杨陌上送行人，马去车回一望尘。
　　不觉别时红泪尽，归来无泪可沾巾。
　　◎卷.90【闲乐】白居易
　　坐安卧稳舆平肩，倚杖披衫绕四边。空腹三杯卯后酒，
　　曲肱一觉醉中眠。更无忙苦吟闲乐，恐是人间自在天。


第四百五十九卷
　　◎卷.1【立秋夕凉风忽至炎暑稍消即事咏怀寄汴州…尚书】白居易
　　袅袅檐树动，好风西南来。红缸霏微灭，碧幌飘飖开。
　　披襟有馀凉，拂簟无纤埃。但喜烦暑退，不惜光阴催。
　　河秋稍清浅，月午方裴回。或行或坐卧，体适心悠哉。
　　美人在浚都，旌旗绕楼台。虽非沧溟阻，难见如蓬莱。
　　蝉迎节又换，雁送书未回。君位日宠重，我年日摧颓。
　　无因风月下，一举平生杯。
　　◎卷.2【开成二年夏闻新蝉赠梦得】白居易
　　十载与君别，常感新蝉鸣。今年共君听，同在洛阳城。
　　噪处知林静，闻时觉景清。凉风忽袅袅，秋思先秋生。
　　残槿花边立，老槐阴下行。虽无索居恨，还动长年情。
　　且喜未聋耳，年年闻此声。
　　◎卷.3【题牛相公归仁里宅新成小滩】白居易
　　平生见流水，见此转留连。况此朱门内，君家新引泉。
　　伊流决一带，洛石砌千拳。与君三伏月，满耳作潺湲。
　　深处碧磷磷，浅处清溅溅。碕岸束呜咽，沙汀散沦涟。
　　翻浪雪不尽，澄波空共鲜。两岸滟滪口，一泊潇湘天。
　　曾作天南客，漂流六七年。何山不倚杖，何水不停船。
　　巴峡声心里，松江色眼前。今朝小滩上，能不思悠然。
　　◎卷.4【春日闲居三首】白居易
　　陶云爱吾庐，吾亦爱吾屋。屋中有琴书，聊以慰幽独。
　　是时三月半，花落庭芜绿。舍上晨鸠鸣，窗间春睡足。
　　睡足起闲坐，景晏方栉沐。今日非十斋，庖童馈鱼肉。
　　饥来恣餐歠，冷热随所欲。饱竟快搔爬，筋骸无检束。
　　岂徒畅肢体，兼欲遗耳目。便可傲松乔，何假杯中渌。
　　广池春水平，群鱼恣游泳。新林绿阴成，众鸟欣相鸣。
　　时我亦潇洒，适无累与病。鱼鸟人则殊，同归于遂性。
　　缅思山梁雉，时哉感孔圣。圣人不得所，慨然叹时命。
　　我今对鳞羽，取乐成谣咏。得所仍得时，吾生一何幸。
　　劳者不觉歌，歌其劳苦事。逸者不觉歌，歌其逸乐意。
　　问我逸如何，闲居多兴味。问我乐如何，闲官少忧累。
　　又问俸厚薄，百千随月至。又问年几何，七十行欠二。
　　所得皆过望，省躬良可愧。马闲无羁绊，鹤老有禄位。
　　设自为化工，优饶只如是。安得不歌咏，默默受天赐。
　　◎卷.5【小阁闲坐】白居易
　　阁前竹萧萧，阁下水潺潺。拂簟卷帘坐，清风生其间。
　　静闻新蝉鸣，远见飞鸟还。但有巾挂壁，而无客叩关。
　　二疏返故里，四老归旧山。吾亦适所愿，求闲而得闲。
　　◎卷.6【游平泉宴浥涧，宿香山石楼，赠座客】白居易
　　逸少集兰亭，季伦宴金谷。金谷太繁华，兰亭阙丝竹。
　　何如今日会，浥涧平泉曲。杯酒与管弦，贫中随分足。
　　紫鲜林笋嫩，红润园桃熟。采摘助盘筵，芳滋盈口腹。
　　闲吟暮云碧，醉藉春草绿。舞妙艳流风，歌清叩寒玉。
　　古诗惜昼短，劝我令秉烛。是夜勿言归，相携石楼宿。
　　◎卷.7【池上幽境】白居易
　　袅袅过水桥，微微入林路。幽境深谁知，老身闲独步。
　　行行何所爱，遇物自成趣。平滑青盘石，低密绿阴树。
　　石上一素琴，树下双草屦。此是荣先生，坐禅三乐处。
　　◎卷.8【夏日闲放】白居易
　　时暑不出门，亦无宾客至。静室深下帘，小庭新扫地。
　　褰裳复岸帻，闲傲得自恣。朝景枕簟清，乘凉一觉睡。
　　午餐何所有，鱼肉一两味。夏服亦无多，蕉纱三五事。
　　资身既给足，长物徒烦费。若比箪瓢人，吾今太富贵。
　　◎卷.9【和思黯居守独饮偶醉见示六韵时梦得和篇先成…美之】白居易
　　宫漏滴渐阑，城乌啼复歇。此时若不醉，争奈千门月。
　　主人中夜起，妓烛前罗列。歌袂默收声，舞鬟低赴节。
　　弦吟玉柱品，酒透金杯热。朱颜忽已酡，清奏犹未阕。
　　妍词黯先唱，逸韵刘继发。铿然双雅音，金石相磨戛。
　　◎卷.10【和梦得洛中早春见赠七韵】白居易
　　众皆赏春色，君独怜春意。春意竟如何，老夫知此味。
　　烛馀减夜漏，衾暖添朝睡。恬和台上风，虚润池边地。
　　开迟花养艳，语懒莺含思。似讶隔年斋，如劝迎春醉。
　　何日同宴游，心期二月二。
　　◎卷.11【樱桃花下有感而作（开成三年春季美周宾客南池者）】白居易
　　蔼蔼美周宅，樱繁春日斜。一为洛下客，十见池上花。
　　烂熳岂无意，为君占年华。风光饶此树，歌舞胜诸家。
　　失尽白头伴，长成红粉娃。停杯两相顾，堪喜亦堪嗟。
　　◎卷.12【洗竹】白居易
　　布裘寒拥颈，毡履温承足。独立冰池前，久看洗霜竹。
　　先除老且病，次去纤而曲。剪弃犹可怜，琅玕十馀束。
　　青青复籊籊，颇异凡草木。依然若有情，回头语僮仆。
　　小者截鱼竿，大者编茅屋。勿作篲与箕，而令粪土辱。
　　◎卷.13【新沐浴】白居易
　　形适外无恙，心恬内无忧。夜来新沐浴，肌发舒且柔。
　　宽裁夹乌帽，厚絮长白裘。裘温裹我足，帽暖覆我头。
　　先进酒一杯，次举粥一瓯。半酣半饱时，四体春悠悠。
　　是月岁阴暮，惨冽天地愁。白日冷无光，黄河冻不流。
　　何处征戍行，何人羁旅游。穷途绝粮客，寒狱无灯囚。
　　劳生彼何苦，遂性我何优。抚心但自愧，孰知其所由。
　　◎卷.14【三年除夜】白居易
　　晰晰燎火光，氲氲腊酒香。嗤嗤童稚戏，迢迢岁夜长。
　　堂上书帐前，长幼合成行。以我年最长，次第来称觞。
　　七十期渐近，万缘心已忘。不唯少欢乐，兼亦无悲伤。
　　素屏应居士，青衣侍孟光。夫妻老相对，各坐一绳床。
　　◎卷.15【自题小园】白居易
　　不斗门馆华，不斗林园大。但斗为主人，一坐十馀载。
　　回看甲乙第，列在都城内。素垣夹朱门，蔼蔼遥相对。
　　主人安在哉，富贵去不回。池乃为鱼凿，林乃为禽栽。
　　何如小园主，拄杖闲即来。亲宾有时会，琴酒连夜开。
　　以此聊自足，不羡大池台。
　　◎卷.16【病中宴坐】白居易
　　有酒病不饮，有诗慵不吟。头眩罢垂钩，手痹休援琴。
　　竟日悄无事，所居闲且深。外安支离体，中养希夷心。
　　窗户纳秋景，竹木澄夕阴。宴坐小池畔，清风时动襟。
　　◎卷.17【戒药】白居易
　　促促急景中，蠢蠢微尘里。生涯有分限，爱恋无终已。
　　早夭羡中年，中年羡暮齿。暮齿又贪生，服食求不死。
　　朝吞太阳精，夕吸秋石髓。徼福反成灾，药误者多矣。
　　以之资嗜欲，又望延甲子。天人阴骘间，亦恐无此理。
　　域中有真道，所说不如此。后身始身存，吾闻诸老氏。
　　◎卷.18【赠梦得】白居易
　　前日君家饮，昨日王家宴。今日过我庐，三日三会面。
　　当歌聊自放，对酒交相劝。为我尽一杯，与君发三愿。
　　一愿世清平，二愿身强健。三愿临老头，数与君相见。
　　◎卷.19【逸老（庄子云：劳我以生，逸我以老，息我以死也）】白居易
　　白日下駸駸，青天高浩浩。人生在其中，适时即为好。
　　劳我以少壮，息我以衰老。顺之多吉寿，违之或凶夭。
　　我初五十八，息老虽非早。一闲十三年，所得亦不少。
　　况加禄仕后，衣食常温饱。又从风疾来，女嫁男婚了。
　　胸中一无事，浩气凝襟抱。飘若云信风，乐于鱼在藻。
　　桑榆坐已暮，钟漏行将晓。皤然七十翁，亦足称寿考。
　　筋骸本非实，一束芭蕉草。眷属偶相依，一夕同栖鸟。
　　去何有顾恋，住亦无忧恼。生死尚复然，其馀安足道。
　　是故临老心，冥然合玄造。
　　◎卷.20【遇物感兴因示子弟】白居易
　　圣择狂夫言，俗信老人语。我有老狂词，听之吾语汝。
　　吾观器用中，剑锐锋多伤。吾观形骸内，骨劲齿先亡。
　　寄言处世者，不可苦刚强。龟性愚且善，鸠心钝无恶。
　　人贱拾支床，鹘欺擒暖脚。寄言立身者，不得全柔弱。
　　彼固罹祸难，此未免忧患。于何保终吉，强弱刚柔间。
　　上遵周孔训，旁鉴老庄言。不唯鞭其后，亦要轭其先。
　　◎卷.21【首夏南池独酌】白居易
　　春尽杂英歇，夏初芳草深。薰风自南至，吹我池上林。
　　绿蘋散还合，赪鲤跳复沈。新叶有佳色，残莺犹好音。
　　依然谢家物，池酌对风琴。惭无康乐作，秉笔思沈吟。
　　境胜才思劣，诗成不称心。
　　◎卷.22【官俸初罢，亲故见忧，以诗谕之】白居易
　　七年为少傅，品高俸不薄。乘轩已多惭，况是一病鹤。
　　又及悬车岁，筋力转衰弱。岂以贫是忧，尚为名所缚。
　　今春始病免，缨组初摆落。蜩甲有何知，云心无所著。
　　囷中残旧谷，可备岁饥恶。园中多新蔬，未至食藜藿。
　　不求安师卜，不问陈生药。但对丘中琴，时开池上酌。
　　信风舟不系，掉尾鱼方乐。亲友不我知，而忧我寂寞。
　　◎卷.23【闲居偶吟，招郑庶子、皇甫郎中】白居易
　　自哂此迂叟，少迂老更迂。家计不一问，园林聊自娱。
　　竹间琴一张，池上酒一壶。更无俗物到，但与秋光俱。
　　古石苍错落，新泉碧萦纡。焉用车马客，即此是吾徒。
　　犹有所思人，各在城一隅。杳然爱不见，搔首方踟蹰。
　　玄晏风韵远，子真云貌孤。诚知厌朝市，何必忆江湖。
　　能来小涧上，一听潺湲无。
　　◎卷.24【亭西墙下伊渠水中置石激流潺湲成韵颇有幽趣以诗记之】白居易
　　嵌巉嵩石峭，皎洁伊流清。立为远峰势，激作寒玉声。
　　夹岸罗密树，面滩开小亭。忽疑严子濑，流入洛阳城。
　　是时群动息，风静微月明。高枕夜悄悄，满耳秋泠泠。
　　终日临大道，何人知此情。此情苟自惬，亦不要人听。
　　◎卷.25【闲题家池，寄王屋张道士】白居易
　　有石白磷磷，有水清潺潺。有叟头似雪，婆娑乎其间。
　　进不趋要路，退不入深山。深山太濩落，要路多险艰。
　　不如家池上，乐逸无忧患。有食适吾口，有酒酡吾颜。
　　恍惚游醉乡，希夷造玄关。五千言下悟，十二年来闲。
　　富者我不顾，贵者我不攀。唯有天坛子，时来一往还。
　　◎卷.26【李卢二中丞各创山居俱夸胜绝然去城稍远…聊戏二君】白居易
　　龙门苍石壁，浥涧碧潭水。各在一山隅，迢遥几十里。
　　清镜碧屏风，惜哉信为美。爱而不得见，亦与无相似。
　　闻君每来去，矻矻事行李。脂辖复裹粮，心力颇劳止。
　　未如吾舍下，石与泉甚迩。凿凿复溅溅，昼夜流不已。
　　洛石千万拳，衬波铺锦绮。海珉一两片，激濑含宫徵。
　　绿宜春濯足，净可朝漱齿。绕砌紫鳞游，拂帘白鸟起。
　　何言履道叟，便是沧浪子。君若趁归程，请君先到此。
　　愿以潺湲声，洗君尘土耳。
　　◎卷.27【北窗竹石】白居易
　　一片瑟瑟石，数竿青青竹。向我如有情，依然看不足。
　　况临北窗下，复近西塘曲。筠风散馀清，苔雨含微绿。
　　有妻亦衰老，无子方茕独。莫掩夜窗扉，共渠相伴宿。
　　◎卷.28【饮后戏示弟子】白居易
　　吾为尔先生，尔为吾弟子。孔门有遗训，复坐吾告尔。
　　先生馔酒食，弟子服劳止。孝敬不在他，在兹而已矣。
　　欲我少忧愁，欲我多欢喜。无如酝好酒，酒须多且旨。
　　旨即宾可留，多即罍不耻。吾更有一言，尔宜听入耳。
　　人老多忧贫，人病多忧死。我今虽老病，所忧不在此。
　　忧在半酣时，尊空座客起。
　　◎卷.29【闲坐看书，贻诸少年】白居易
　　雨砌长寒芜，风庭落秋果。窗间有闲叟，尽日看书坐。
　　书中见往事，历历知福祸。多取终厚亡，疾驱必先堕。
　　劝君少干名，名为锢身锁。劝君少求利，利是焚身火。
　　我心知已久，吾道无不可。所以雀罗门，不能寂寞我。
　　◎卷.30【梦上山（时足疾未平）】白居易
　　夜梦上嵩山，独携藜杖出。千岩与万壑，游览皆周毕。
　　梦中足不病，健似少年日。既悟神返初，依然旧形质。
　　始知形神内，形病神无疾。形神两是幻，梦寐俱非实。
　　昼行虽蹇涩，夜步颇安逸。昼夜既平分，其间何得失。
　　◎卷.31【对酒闲吟，赠同老者】白居易
　　人生七十稀，我年幸过之。远行将尽路，春梦欲觉时。
　　家事口不问，世名心不思。老既不足叹，病亦不能治。
　　扶持仰婢仆，将养信妻儿。饥饱进退食，寒暄加减衣。
　　声妓放郑卫，裘马脱轻肥。百事尽除去，尚馀酒与诗。
　　兴来吟一篇，吟罢酒一卮。不独适情性，兼用扶衰羸。
　　云液洒六腑，阳和生四肢。于中我自乐，此外吾不知。
　　寄问同老者，舍此将安归。莫学蓬心叟，胸中残是非。
　　◎卷.32【晚起闲行】白居易
　　皤然一老子，拥裘仍隐几。坐稳夜忘眠，卧安朝不起。
　　起来无可作，闭目时叩齿。静对铜炉香，暖漱银瓶水。
　　午斋何俭洁，饼与蔬而已。西寺讲楞伽，闲行一随喜。
　　◎卷.33【香山居士写真诗】白居易
　　昔作少学士，图形入集贤。今为老居士，写貌寄香山。
　　鹤毳变玄发，鸡肤换朱颜。前形与后貌，相去三十年。
　　勿叹韶华子，俄成皤叟仙。请看东海水，亦变作桑田。
　　◎卷.34【二年三月五日斋毕开素当食偶吟赠妻弘农郡君】白居易
　　睡足肢体畅，晨起开中堂。初旭泛帘幕，微风拂衣裳。
　　二婢扶盥栉，双童舁簟床。庭东有茂树，其下多阴凉。
　　前月事斋戒，昨日散道场。以我久蔬素，加笾仍异粮。
　　鲂鳞白如雪，蒸炙加桂姜。稻饭红似花，调沃新酪浆。
　　佐以脯醢味，间之椒薤芳。老怜口尚美，病喜鼻闻香。
　　娇騃三四孙，索哺绕我傍。山妻未举案，馋叟已先尝。
　　忆同牢卺初，家贫共糟糠。今食且如此，何必烹猪羊。
　　况观姻族间，夫妻半存亡。偕老不易得，白头何足伤。
　　食罢酒一杯，醉饱吟又狂。缅想梁高士，乐道喜文章。
　　徒夸五噫作，不解赠孟光。
　　◎卷.35【不出门】白居易
　　弥月不出门，永日无来宾。食饱更拂床，睡觉一嚬伸。
　　轻箑白鸟羽，新簟青箭筠。方寸方丈室，空然两无尘。
　　披衣腰不带，散发头不巾。袒跣北窗下，葛天之遗民。
　　一日亦自足，况得以终身。不知天壤内，目我为何人。
　　◎卷.36【感旧】白居易
　　晦叔坟荒草已陈，梦得墓湿土犹新。微之捐馆将一纪，
　　杓直归丘二十春。城中虽有故第宅，庭芜园废生荆榛。
　　箧中亦有旧书札，纸穿字蠹成灰尘。平生定交取人窄，
　　屈指相知唯五人。四人先去我在后，一枝蒲柳衰残身。
　　岂无晚岁新相识，相识面亲心不亲。人生莫羡苦长命，
　　命长感旧多悲辛。
　　◎卷.37【送毛仙翁（江州司马时作）】白居易
　　仙翁已得道，混迹寻岩泉。肌肤冰雪莹，衣服云霞鲜。
　　绀发丝并致，龆容花共妍。方瞳点玄漆，高步凌非烟。
　　几见桑海变，莫知龟鹤年。所憩九清外，所游五岳巅。
　　轩昊旧为侣，松乔难比肩。每嗟人世人，役役如狂颠。
　　孰能脱羁鞅，尽遭名利牵。貌随岁律换，神逐光阴迁。
　　惟余负忧谴，憔悴湓江壖。衰鬓忽霜白，愁肠如火煎。
　　羁旅坐多感，裴回私自怜。晴眺五老峰，玉洞多神仙。
　　何当悯湮厄，授道安虚孱。我师惠然来，论道穷重玄。
　　浩荡八溟阔，志泰心超然。形骸既无束，得丧亦都捐。
　　岂识椿菌异，那知鹏鷃悬。丹华既相付，促景定当延。
　　玄功曷可报，感极惟勤拳。霓旌不肯驻，又归武夷川。
　　语罢倏然别，孤鹤升遥天。赋诗叙明德，永续步虚篇。
　　◎卷.38【达哉乐天行（一作健哉乐天行）】白居易
　　达哉达哉白乐天，分司东都十三年。七旬才满冠已挂，
　　半禄未及车先悬。或伴游客春行乐，或随山僧夜坐禅。
　　二年忘却问家事，门庭多草厨少烟。庖童朝告盐米尽，
　　侍婢暮诉衣裳穿。妻孥不悦甥侄闷，而我醉卧方陶然。
　　起来与尔画生计，薄产处置有后先。先卖南坊十亩园，
　　次卖东都五顷田。然后兼卖所居宅，仿佛获缗二三千。
　　半与尔充衣食费，半与吾供酒肉钱。吾今已年七十一，
　　眼昏须白头风眩。但恐此钱用不尽，即先朝露归夜泉。
　　未归且住亦不恶，饥餐乐饮安稳眠。死生无可无不可，
　　达哉达哉白乐天。
　　◎卷.39【春池闲泛】白居易
　　绿塘新水平，红槛小舟轻。解缆随风去，开襟信意行。
　　浅怜清演漾，深爱绿澄泓。白扑柳飞絮，红浮桃落英。
　　古文科斗出，新叶剪刀生。树集莺朋友，云行雁弟兄。
　　飞沈皆适性，酣咏自怡情。花助银杯气，松添玉轸声。
　　鱼跳何事乐，鸥起复谁惊。莫唱沧浪曲，无尘可濯缨。
　　◎卷.40【池上寓兴二绝】白居易
　　濠梁庄惠谩相争，未必人情知物情。
　　獭捕鱼来鱼跃出，此非鱼乐是鱼惊。
　　水浅鱼稀白鹭饥，劳心瞪目待鱼时。
　　外容闲暇中心苦，似是而非谁得知。
　　◎卷.41【宴后题府中水堂赠卢尹中丞（昔予为尹日创造之）】白居易
　　水斋岁久渐荒芜，自愧甘棠无一株。新酒客来方宴饮，
　　旧堂主在重欢娱。莫言杨柳枝空老，直致樱桃树已枯。
　　从我到君十一尹，相看自置府来无。
　　◎卷.42【和敏中洛下即事（时敏中为殿中分司）】白居易
　　昨日池塘春草生，阿连新有好诗成。花园到处莺呼入，
　　骢马游时客避行。水暖鱼多似南国，人稀尘少胜西京。
　　洛中佳境应无限，若欲谙知问老兄。
　　◎卷.43【送敏中新授户部员外郎西归】白居易
　　千里归程三伏天，官新身健马翩翩。行冲赤日加餐饭，
　　上到青云稳著鞭。长庆老郎唯我在，客曹故事望君传。
　　前鸿后雁行难续，相去迢迢二十年。
　　◎卷.44【南侍御以石相赠，助成水声，因以绝句谢之】白居易
　　泉石磷磷声似琴，闲眠静听洗尘心。
　　莫轻两片青苔石，一夜潺湲直万金。
　　◎卷.45【闲居自题，戏招宿客】白居易
　　水畔竹林边，闲居二十年。健常携酒出，病即掩门眠。
　　解绶收朝佩，褰裳出野船。屏除身外物，摆落世间缘。
　　报曙窗何早，知秋簟最先。微风深树里，斜日小楼前。
　　渠口添新石，篱根写乱泉。欲招同宿客，谁解爱潺湲。
　　◎卷.46【李留守相公见过池上泛舟举酒话及翰林旧事…以献之】白居易
　　引棹寻池岸，移尊就菊丛。何言济川后，相访钓船中。
　　白首故情在，青云往事空。同时六学士，五相一渔翁。
　　◎卷.47【闰九月九日独饮】白居易
　　黄花丛畔绿尊前，犹有些些旧管弦。偶遇闰秋重九日，
　　东篱独酌一陶然。自从九月持斋戒，不醉重阳十五年。
　　◎卷.48【览卢子蒙侍御旧诗多与微之唱和感今伤昔…题于卷后】白居易
　　早闻元九咏君诗，恨与卢君相识迟。今日逢君开旧卷，
　　卷中多道赠微之。相看掩泪情难说，别有伤心事岂知。
　　闻道咸阳坟上树，已抽三丈白杨枝。
　　◎卷.49【寒亭留客】白居易
　　今朝闲坐石亭中，炉火销残尊又空。
　　冷落若为留客住，冰池霜竹雪髯翁。
　　◎卷.50【新小滩】白居易
　　石浅沙平流水寒，水边斜插一渔竿。
　　江南客见生乡思，道似严陵七里滩。
　　◎卷.51【和李中丞与李给事山居雪夜同宿小酌】白居易
　　宪府触邪峨豸角，琐闱驳正犯龙鳞。那知近地斋居客，
　　忽作深山同宿人。一盏寒灯云外夜，数杯温酎雪中春。
　　林泉莫作多时计，谏猎登封忆旧臣。
　　◎卷.52【履道西门二首】白居易
　　履道西门有弊居，池塘竹树绕吾庐。豪华肥壮虽无分，
　　饱暖安闲即有馀。行灶朝香炊早饭，小园春暖掇新蔬。
　　夷齐黄绮夸芝蕨，比我盘飧恐不如。
　　履道西门独掩扉，官休病退客来稀。亦知轩冕荣堪恋，
　　其奈田园老合归。跛鳖难随骐骥足，伤禽莫趁凤凰飞。
　　世间认得身人少，今我虽愚亦庶几。
　　◎卷.53【偶吟】白居易
　　人生变改故无穷，昔是朝官今野翁。久寄形于朱紫内，
　　渐抽身入蕙荷中。无情水任方圆器，不系舟随去住风。
　　犹有鲈鱼莼菜兴，来春或拟往江东。
　　◎卷.54【雪夜小饮赠梦得】白居易
　　同为懒慢园林客，共对萧条雨雪天。小酌酒巡销永夜，
　　大开口笑送残年。久将时背成遗老，多被人呼作散仙。
　　呼作散仙应有以，曾看东海变桑田。
　　◎卷.55【岁暮夜长病中灯下闻卢尹夜宴以诗戏之且为来日张本也】白居易
　　荣闹兴多嫌昼短，衰闲睡少觉明迟。当君秉烛衔杯夜，
　　是我停飧服药时。枕上愁吟堪发病，府中欢笑胜寻医。
　　明朝强出须谋乐，不拟车公更拟谁。
　　◎卷.56【病中数会张道士见讥，以此答之】白居易
　　亦知数出妨将息，不可端居守寂寥。病即药窗眠尽日，
　　兴来酒席坐通宵。贤人易狎须勤饮，姹女难禁莫慢烧。
　　张道士输白道士，一杯沆瀣便逍遥。
　　◎卷.57【卯饮】白居易
　　短屏风掩卧床头，乌帽青毡白氎裘。
　　卯饮一杯眠一觉，世间何事不悠悠。
　　◎卷.58【寄题馀杭郡楼，兼呈裴使君】白居易
　　官历二十政，宦游三十秋。江山与风月，最忆是杭州。
　　北郭沙堤尾，西湖石岸头。绿觞春送客，红烛夜回舟。
　　不敢言遗爱，空知念旧游。凭君吟此句，题向望涛楼。
　　◎卷.59【杨六尚书留太湖石在洛下借置庭中因对举杯寄赠绝句】白居易
　　借君片石意何如，置向庭中慰索居。
　　每就玉山倾一酌，兴来如对醉尚书。
　　◎卷.60【喜入新年自咏（时年七十一）】白居易
　　白须如雪五朝臣，又值新正第七旬。老过占他蓝尾酒，
　　病馀收得到头身。销磨岁月成高位，比类时流是幸人。
　　大历年中骑竹马，几人得见会昌春。
　　◎卷.61【滩声】白居易
　　碧玉班班沙历历，清流决决响泠泠。
　　自从造得滩声后，玉管朱弦可要听。
　　◎卷.62【题石泉】白居易
　　殷勤傍石绕泉行，不说何人知我情。
　　渐恐耳聋兼眼暗，听泉看石不分明。
　　◎卷.63【送王卿使君赴任苏州因思花迎新使感旧游…西院一别】白居易
　　一别苏州十八载，时光人事随年改。不论竹马尽成人，
　　亦恐桑田半为海。莺入故宫含意思，花迎新使生光彩。
　　为报江山风月知，至今白使君犹在。
　　◎卷.64【出斋日喜皇甫十早访】白居易
　　三旬斋满欲衔杯，平旦敲门门未开。
　　除却朗之携一榼，的应不是别人来。
　　◎卷.65【会昌二年春题池西小楼】白居易
　　花边春水水边楼，一坐经今四十秋。望月桥倾三遍换，
　　采莲船破五回修。园林一半成乔木，邻里三分作白头。
　　苏李冥蒙随烛灭，陈樊漂泊逐萍流。虽贫眼下无妨乐，
　　纵病心中不与愁。自笑灵光岿然在，春来游得且须游。
　　◎卷.66【酬南洛阳早春见赠】白居易
　　物华春意尚迟回，赖有东风昼夜催。寒缒柳腰收未得，
　　暖熏花口噤初开。欲披云雾联襟去，先喜琼琚入袖来。
　　久病长斋诗老退，争禁年少洛阳才。
　　◎卷.67【对新家酝玩自种花】白居易
　　香麹亲看造，芳丛手自栽。迎春报酒熟，垂老看花开。
　　红蜡半含萼，绿油新酦醅。玲珑五六树，潋滟两三杯。
　　恐有狂风起，愁无好客来。独酣还独语，待取月明回。
　　◎卷.68【携酒往朗之庄居同饮】白居易
　　慵中又少经过处，别后都无劝酒人。
　　不挈一壶相就醉，若为将老度残春。
　　◎卷.69【以诗代书，酬慕巢尚书见寄】白居易
　　书意诗情不偶然，苦云梦想在林泉。愿为愚谷烟霞侣，
　　思结空门香火缘。每愧尚书情眷眷，自怜居士病绵绵。
　　不知待得心期否，老校于君六七年。
　　◎卷.70【春尽日】白居易
　　芳景销残暑气生，感时思事坐含情。无人开口共谁语，
　　有酒回头还自倾。醉对数丛红芍药，渴尝一碗绿昌明。
　　春归似遣莺留语，好住园林三两声。
　　◎卷.71【招山僧】白居易
　　能入城中乞食否，莫辞尘土污袈裟。
　　欲知住处东城下，绕竹泉声是白家。
　　◎卷.72【夏日与闲禅师林下避暑】白居易
　　洛景城西尘土红，伴僧闲坐竹泉东。绿萝潭上不见日，
　　白石滩边长有风。热恼渐知随念尽，清凉常愿与人同。
　　每因毒暑悲亲故，多在炎方瘴海中。
　　◎卷.73【题新涧亭，兼酬寄朝中亲故见赠】白居易
　　何处披襟风快哉，一亭临涧四门开。金章紫绶辞腰去，
　　白石清泉就眼来。自得所宜还独乐，各行其志莫相咍。
　　禽鱼出得池笼后，纵有人呼可更回。
　　◎卷.74【病中看经赠诸道侣】白居易
　　右眼昏花左足风，金篦石水用无功。不如回念三乘乐，
　　便得浮生百病空。无子同居草庵下，有妻偕老道场中。
　　何烦更请僧为侣，月上新归伴病翁。
　　◎卷.75【游丰乐招提佛光三寺】白居易
　　竹鞋葵扇白绡巾，林野为家云是身。山寺每游多寄宿，
　　都城暂出即经旬。汉容黄绮为逋客，尧放巢由作外臣。
　　昨日制书临郡县，不该愚谷醉乡人。
　　◎卷.76【醉中得上都亲友书以予停俸多时忧…乘酒兴咏而报之】白居易
　　头白醉昏昏，狂歌秋复春。一生耽酒客，五度弃官人。
　　异世陶元亮，前生刘伯伦。卧将琴作枕，行以锸随身。
　　岁要衣三对，年支谷一囷。园葵烹佐饭，林叶扫添薪。
　　没齿甘蔬食，摇头谢缙绅。自能抛爵禄，终不恼交亲。
　　但得杯中渌，从生甑上尘。烦君问生计，忧醒不忧贫。
　　◎卷.77【池畔逐凉】白居易
　　风清泉冷竹修修，三伏炎天凉似秋。黄犬引迎骑马客，
　　青衣扶下钓鱼舟。衰容自觉宜闲坐，蹇步谁能更远游。
　　料得此身终老处，只应林下与滩头。
　　◎卷.78【池鹤八绝句·鸡赠鹤】白居易
　　一声警露君能薄，五德司晨我用多。
　　不会悠悠时俗士，重君轻我意如何。
　　◎卷.79【池鹤八绝句·鹤答鸡】白居易
　　尔争伉俪泥中斗，吾整羽仪松上栖。
　　不可遣他天下眼，却轻野鹤重家鸡。
　　◎卷.80【池鹤八绝句·乌赠鹤】白居易
　　与君白黑大分明，纵不相亲莫见轻。
　　我每夜啼君怨别，玉徽琴里忝同声。
　　◎卷.81【池鹤八绝句·鹤答乌】白居易
　　吾爱栖云上华表，汝多攫肉下田中。
　　吾音中羽汝声角，琴曲虽同调不同。
　　◎卷.82【池鹤八绝句·鸢赠鹤】白居易
　　君夸名鹤我名鸢，君叫闻天我戾天。
　　更有与君相似处，饥来一种啄腥膻。
　　◎卷.83【池鹤八绝句·鹤答鸢】白居易
　　无妨自是莫相非，清浊高低各有归。
　　鸾鹤群中彩云里，几时曾见喘鸢飞。
　　◎卷.84【池鹤八绝句·鹅赠鹤】白居易
　　君因风送入青云，我被人驱向鸭群。
　　雪颈霜毛红网掌，请看何处不如君。
　　◎卷.85【池鹤八绝句·鹤答鹅】白居易
　　右军殁后欲何依，只合随鸡逐鸭飞。
　　未必牺牲及吾辈，大都我瘦胜君肥。
　　◎卷.86【谈氏小外孙玉童】白居易
　　外翁七十孙三岁，笑指琴书欲遣传。自念老夫今耄矣，
　　因思稚子更茫然。中郎馀庆钟羊祜，子幼能文似马迁。
　　才与不才争料得，东床空后且娇怜。
　　◎卷.87【送后集往庐山东林寺，兼寄云皋上人】白居易
　　后集寄将何处去，故山迢递在匡庐。旧僧独有云皋在，
　　三二年来不得书。别后道情添几许，老来筋力又何如。
　　来生缘会应非远，彼此年过七十馀。
　　◎卷.88【客有说（客即李浙东也，所说不能具录其事）】白居易
　　近有人从海上回，海山深处见楼台。
　　中有仙龛虚一室，多传此待乐天来。
　　◎卷.89【答客说】白居易
　　吾学空门非学仙，恐君此说是虚传。
　　海山不是吾归处，归即应归兜率天。
　　◎卷.90【哭刘尚书梦得二首】白居易
　　四海齐名白与刘，百年交分两绸缪。同贫同病退闲日，
　　一死一生临老头。杯酒英雄君与操，文章微婉我知丘。
　　贤豪虽殁精灵在，应共微之地下游。
　　今日哭君吾道孤，寝门泪满白髭须。不知箭折弓何用，
　　兼恐唇亡齿亦枯。窅窅穷泉埋宝玉，駸駸落景挂桑榆。
　　夜台暮齿期非远，但问前头相见无。


第四百六十卷
　　◎卷.1【昨日复今辰】白居易
　　昨日复今辰，悠悠七十春。所经多故处，却想似前身。
　　散秩优游老，闲居净洁贫。螺杯中有物，鹤氅上无尘。
　　解佩收朝带，抽簪换野巾。风仪与名号，别是一生人。
　　◎卷.2【病疮】白居易
　　门有医来往，庭无客送迎。病销谈笑兴，老足叹嗟声。
　　鹤伴临池立，人扶下砌行。脚疮春断酒，那得有心情。
　　◎卷.3【游赵村杏花】白居易
　　赵村红杏每年开，十五年来看几回。
　　七十三人难再到，今春来是别花来。
　　◎卷.4【刑部尚书致仕】白居易
　　十五年来洛下居，道缘俗累两何如。迷路心回因向佛，
　　宦途事了是悬车。全家遁世曾无闷，半俸资身亦有馀。
　　唯是名衔人不会，毗耶长者白尚书。
　　◎卷.5【初致仕后戏酬留守牛相公，并呈分司诸寮友】白居易
　　南北东西无所羁，挂冠自在胜分司。探花尝酒多先到，
　　拜表行香尽不知。炮笋烹鱼饱餐后，拥袍枕臂醉眠时。
　　报君一语君应笑，兼亦无心羡保厘。
　　◎卷.6【问诸亲友】白居易
　　七十人难到，过三更较稀。占花租野寺，定酒典朝衣。
　　趁醉春多出，贪欢夜未归。不知亲故口，道我是耶非。
　　◎卷.7【戏问牛司徒】白居易
　　抖擞尘缨捋白须，半酣扶起问司徒。
　　不知诏下悬车后，醉舞狂歌有例无。
　　◎卷.8【不与老为期】白居易
　　不与老为期，因何两鬓丝。才应免夭促，便已及衰羸。
　　昨夜梦何在，明朝身不知。百忧非我所，三乐是吾师。
　　闭目常闲坐，低头每静思。存神机虑息，养气语言迟。
　　行亦携诗箧，眠多枕酒卮。自惭无一事，少有不安时。
　　◎卷.9【开龙门八节石滩诗二首】白居易
　　铁凿金锤殷若雷，八滩九石剑棱摧。竹篙桂楫飞如箭，
　　百筏千艘鱼贯来。振锡导师凭众力，挥金退傅施家财。
　　他时相逐四方去，莫虑尘沙路不开。
　　七十三翁旦暮身，誓开险路作通津。夜舟过此无倾覆，
　　朝胫从今免苦辛。十里叱滩变河汉，八寒阴狱化阳春。
　　我身虽殁心长在，暗施慈悲与后人。
　　◎卷.10【闲坐】白居易
　　婆娑放鸡犬，嬉戏任儿童。闲坐槐阴下，开襟向晚风。
　　沤麻池水里，晒枣日阳中。人物何相称，居然田舍翁。
　　◎卷.11【酬寄牛相公同宿话旧劝酒见赠】白居易
　　每来政事堂中宿，共忆华阳观里时。日暮独归愁米尽，
　　泥深同出借驴骑。交游今日唯残我，富贵当年更有谁。
　　彼此相看头雪白，一杯可合重推辞。
　　◎卷.12【道场独坐】白居易
　　整顿衣巾拂净床，一瓶秋水一炉香。不论烦恼先须去，
　　直到菩提亦拟忘。朝谒久停收剑珮，宴游渐罢废壶觞。
　　世间无用残年处，只合逍遥坐道场。
　　◎卷.13【偶作寄朗之】白居易
　　历想为官日，无如刺史时。欢娱接宾客，饱暖及妻儿。
　　自到东都后，安闲更得宜。分司胜刺史，致仕胜分司。
　　何况园林下，欣然得朗之。仰名同旧识，为乐即新知。
　　有雪先相访，无花不作期。斗醲干酿酒，夸妙细吟诗。
　　里巷千来往，都门五别离。岐分两回首，书到一开眉。
　　叶落槐亭院，冰生竹阁池。雀罗谁问讯，鹤氅罢追随。
　　身与心俱病，容将力共衰。老来多健忘，唯不忘相思。
　　◎卷.14【狂吟七言十四韵】白居易
　　亦知世是休明世，自想身非富贵身。但恐人间为长物，
　　不如林下作遗民。游依二室成三友，住近双林当四邻。
　　性海澄渟平少浪，心田洒扫净无尘。香山闲宿一千夜，
　　梓泽连游十六春。是客相逢皆故旧，无僧每见不殷勤。
　　药停有喜闲销疾，金尽无忧醉忘贫。补绽衣裳愧妻女，
　　支持酒肉赖交亲。俸随日计钱盈贯，禄逐年支粟满囷。
　　洛堰鱼鲜供取足，游村果熟馈争新。诗章人与传千首，
　　寿命天教过七旬。点检一生徼幸事，东都除我更无人。
　　◎卷.15【喜裴涛使君携诗见访，醉中戏赠】白居易
　　忽闻扣户醉吟声，不觉停杯倒屣迎。
　　共放诗狂同酒癖，与君别是一亲情。
　　◎卷.16【得潮州杨相公继之书并诗，以此寄之】白居易
　　诗情书意两殷勤，来自天南瘴海滨。初睹银钩还启齿，
　　细吟琼什欲沾巾。凤池隔绝三千里，蜗舍沈冥十五春。
　　唯有新昌故园月，至今分照两乡人。
　　◎卷.17【宿府池西亭】白居易
　　池上平桥桥下亭，夜深睡觉上桥行。
　　白头老尹重来宿，十五年前旧月明。
　　◎卷.18【闲眠】白居易
　　暖床斜卧日曛腰，一觉闲眠百病销。
　　尽日一餐茶两碗，更无所要到明朝。
　　◎卷.19【杨柳枝词】白居易
　　一树春风千万枝，嫩于金色软于丝。
　　永丰西角荒园里，尽日无人属阿谁。
　　◎卷.20【诏取永丰柳植禁苑感赋】白居易
　　一树衰残委泥土，双枝荣耀植天庭。
　　定知玄象今春后，柳宿光中添两星。
　　◎卷.21【斋居春久，感事遣怀】白居易
　　斋戒坐三旬，笙歌发四邻。月明停酒夜，眼暗看花人。
　　赖学空为观，深知念是尘。犹思闲语笑，未忘旧交亲。
　　久作龙门主，多为兔苑宾。水嬉歌尽日，雪宴烛通晨。
　　事事皆过分，时时自问身。风光抛得也，七十四年春。
　　◎卷.22【每见吕南二郎中新文辄窃有所叹惜因成长句以咏所怀】白居易
　　双金百炼少人知，纵我知君徒尔为。望梅阁老无妨渴，
　　画饼尚书不救饥。白日回头看又晚，青云举足蹑何迟。
　　壮年可惜虚销掷，遣把闲杯吟咏诗。
　　◎卷.23【胡吉郑刘卢张等六贤皆多年寿予亦次焉…纪之传好事者】白居易
　　七人五百七十岁，拖紫纡朱垂白须。手里无金莫嗟叹，
　　尊中有酒且欢娱。诗吟两句神还王，酒饮三杯气尚粗。
　　嵬峨狂歌教婢拍，婆娑醉舞遣孙扶。天年高过二疏傅，
　　人数多于四皓图。除却三山五天竺，人间此会更应无。
　　◎卷.24【欢喜二偈】白居易
　　得老加年诚可喜，当春对酒亦宜欢。
　　心中别有欢喜事，开得龙门八节滩。
　　眼暗头旋耳重听，唯馀心口尚醒醒。
　　今朝欢喜缘何事，礼彻佛名百部经。
　　◎卷.25【闲居贫活计】白居易
　　冠盖闲居少，箪瓢陋巷深。称家开户牖，量力置园林。
　　俭薄身都惯，营为力不任。饥烹一斤肉，暖卧两重衾。
　　尊有陶潜酒，囊无陆贾金。莫嫌贫活计，更富即劳心。
　　◎卷.26【赠诸少年】白居易
　　少年莫笑我蹉跎，听我狂翁一曲歌。入手荣名取虽少，
　　关心稳事得还多。老惭退马沾刍秣，高喜归鸿脱弋罗。
　　官给俸钱天与寿，些些贫病奈吾何。
　　◎卷.27【感所见】白居易
　　巧者焦劳智者愁，愚翁何喜复何忧。莫嫌山木无人用，
　　大胜笼禽不自由。网外老鸡因断尾，盘中鲜鲙为吞钩。
　　谁人会我心中事，冷笑时时一掉头。
　　◎卷.28【寄黔州马常侍】白居易
　　闲看双节信为贵，乐饮一杯谁与同。
　　可惜风情与心力，五年抛掷在黔中。
　　◎卷.29【和李相公留守题漕上新桥六韵（同用黎字）】白居易
　　选石铺新路，安桥压古堤。似从银汉下，落傍玉川西。
　　影定栏杆倒，标高华表齐。烟开虹半见，月冷鹤双栖。
　　材映夔龙小，功嫌元凯低。从容济世后，馀力及黔黎。
　　◎卷.30【闲居】白居易
　　风雨萧条秋少客，门庭冷静昼多关。金羁骆马近卖却，
　　罗袖柳枝寻放还。书卷略寻聊取睡，酒杯浅把粗开颜。
　　眼昏入夜休看月，脚重经春不上山。心静无妨喧处寂，
　　机忘兼觉梦中闲。是非爱恶销停尽，唯寄空身在世间。
　　◎卷.31【新秋夜雨】白居易
　　蟋蟀暮啾啾，光阴不少留。松檐半夜雨，风幌满床秋。
　　曙早灯犹在，凉初簟未收。新晴好天气，谁伴老人游。
　　◎卷.32【春眠】白居易
　　枕低被暖身安稳，日照房门帐未开。
　　还有少年春气味，时时暂到梦中来。
　　◎卷.33【喜老自嘲】白居易
　　面黑头雪白，自嫌还自怜。毛龟蓍下老，蝙蝠鼠中仙。
　　名籍同逋客，衣装类古贤。裘轻被白氎，靴暖蹋乌毡。
　　周易休开卦，陶琴不上弦。任从人弃掷，自与我周旋。
　　铁马因疲退，铅刀以钝全。行开第八秩，可谓尽天年。
　　◎卷.34【能无愧】白居易
　　十两新绵褐，披行暖似春。一团香絮枕，倚坐稳于人。
　　婢仆遣他尝药草，儿孙与我拂衣巾。回看左右能无愧，
　　养活枯残废退身。
　　◎卷.35【河阳石尚书破回鹘迎贵主过上党射…称叹不足以诗美之】白居易
　　塞北虏郊随手破，山东贼垒掉鞭收。乌孙公主归秦地，
　　白马将军入潞州。剑拔青鳞蛇尾活，弦抨赤羽火星流。
　　须知鸟目犹难漏，纵有天狼岂足忧。画角三声刁斗晓，
　　清商一部管弦秋。他时麟阁图勋业，更合何人居上头。
　　◎卷.36【自咏老身示诸家属】白居易
　　寿及七十五，俸沾五十千。夫妻偕老日，甥侄聚居年。
　　粥美尝新米，袍温换故绵。家居虽濩落，眷属幸团圆。
　　置榻素屏下，移炉青帐前。书听孙子读，汤看侍儿煎。
　　走笔还诗债，抽衣当药钱。支分闲事了，爬背向阳眠。
　　◎卷.37【自问此心呈诸老伴】白居易
　　朝问此心何所思，暮问此心何所为。不入公门慵敛手，
　　不看人面免低眉。居士室间眠得所，少年场上饮非宜。
　　闲谈亹亹留诸老，美酝徐徐进一卮。心未曾求过分事，
　　身常少有不安时。此心除自谋身外，更问其馀尽不知。
　　◎卷.38【六年立春日人日作】白居易
　　二日立春人七日，盘蔬饼饵逐时新。年方吉郑犹为少，
　　家比刘韩未是贫。乡园节岁应堪重，亲故欢游莫厌频。
　　试作循潮封眼想，何由得见洛阳春。
　　◎卷.39【斋居偶作】白居易
　　童子装炉火，行添一炷香。老翁持麈尾，坐拂半张床。
　　卷缦看天色，移斋近日阳。甘鲜新饼果，稳暖旧衣裳。
　　止足安生理，悠闲乐性场。是非一以遣，动静百无妨。
　　岂有物相累，兼无情可忘。不须忧老病，心是自医王。
　　◎卷.40【咏身】白居易
　　自中风来三历闰，从悬车后几逢春。周南留滞称遗老，
　　汉上羸残号半人。薄有文章传子弟，断无书札答交亲。
　　馀年自问将何用，恐是人间剩长身。
　　◎卷.41【予与山南王仆射起、淮南李仆射绅…举之、公垂二相公】白居易
　　故交海内只三人，二坐岩廊一卧云。老爱诗书还似我，
　　荣兼将相不如君。百年胶漆初心在，万里烟霄中路分。
　　阿阁鸾凰野田鹤，何人信道旧同群。
　　◎卷.42【读道德经】白居易
　　玄元皇帝著遗文，乌角先生仰后尘。金玉满堂非己物，
　　子孙委蜕是他人。世间尽不关吾事，天下无亲于我身。
　　只有一身宜爱护，少教冰炭逼心神。
　　◎卷.43【禽虫十二章】白居易
　　燕违戊巳鹊避岁，兹事因何羽族知。
　　疑有凤凰颁鸟历，一时一日不参差。
　　水中科斗长成蛙，林下桑虫老作蛾。
　　蛙跳蛾舞仰头笑，焉用鹍鹏鳞羽多。
　　江鱼群从称妻妾，塞雁联行号弟兄。
　　但恐世间真眷属，亲疏亦是强为名。
　　蚕老茧成不庇身，蜂饥蜜熟属他人。
　　须知年老忧家者，恐是二虫虚苦辛。
　　阿阁鹓鸾田舍乌，妍蚩贵贱两悬殊。
　　如何闭向深笼里，一种摧颓触四隅。
　　兽中刀枪多怒吼，鸟遭罗弋尽哀鸣。
　　羔羊口在缘何事，暗死屠门无一声。
　　蟭螟杀敌蚊巢上，蛮触交争蜗角中。
　　应是诸天观下界，一微尘内斗英雄。
　　蟏蛸网上罥蜉蝣，反覆相持死始休。
　　何异浮生临老日，一弹指顷报恩雠。
　　蚁王化饭为臣妾，蜾母偷虫作子孙。
　　彼此假名非本物，其间何怨复何恩。
　　豆苗鹿嚼解乌毒，艾叶雀衔夺燕巢。
　　鸟兽不曾看本草，谙知药性是谁教。
　　一鼠得仙生羽翼，众鼠相看有羡色。
　　岂知飞上未半空，已作乌鸢口中食。
　　鹅乳养雏遗在水，鱼心想子变成鳞。
　　细微幽隐何穷事，知者唯应是圣人。


第四百六十一卷
　　◎卷.1【窗中列远岫】白居易
　　天静秋山好，窗开晓翠通。遥怜峰窈窕，不隔竹朦胧。
　　万点当虚室，千重叠远空。列檐攒秀气，缘隙助清风。
　　碧爱新晴后，明宜反照中。宣城郡斋在，望与古时同。
　　◎卷.2【玉水记方流】白居易
　　良璞含章久，寒泉彻底幽。矩浮光滟滟，方折浪悠悠。
　　凌乱波纹异，萦回水性柔。似风摇浅濑，疑月落清流。
　　潜颍应傍达，藏真岂上浮。玉人如不见，沦弃即千秋。
　　◎卷.3【大社观献捷诗】白居易
　　淮海妖氛灭，乾坤嘉气通。班师郊社内，操袂凯歌中。
　　庙算无遗策，天兵不战功。小臣同鸟兽，率舞向皇风。
　　◎卷.4【自诲】白居易
　　乐天乐天，来与汝言。汝宜拳拳，终身行焉。物有万类，
　　锢人如锁。事有万感，爇人如火。万类递来，锁汝形骸。
　　使汝未老，形枯如柴。万感递至，火汝心怀。使汝未死，
　　心化为灰。乐天乐天，可不大哀，汝胡不惩往而念来。
　　人生百岁七十稀，设使与汝七十期。汝今年已四十四，
　　却后二十六年能几时。汝不思二十五六年来事，
　　疾速倏忽如一寐。往日来日皆瞥然，胡为自苦于其间。
　　乐天乐天，可不大哀。而今而后，汝宜饥而食，渴而饮；
　　昼而兴，夜而寝；无浪喜，无妄忧；病则卧，死则休。
　　此中是汝家，此中是汝乡，汝何舍此而去，自取其遑遑。
　　遑遑兮欲安往哉，乐天乐天归去来。
　　◎卷.5【三谣·蟠木谣】白居易
　　蟠木蟠木，有似我身；不中乎器，无用于人。
　　下拥肿而上辚菌，桷不桷兮轮不轮。
　　天子建明堂兮既非梁栋，诸侯斫大辂兮材又不中。
　　唯我病夫，或有所用。用尔为几，承吾臂支吾颐而已矣。
　　不伤尔性，不枉尔理。尔怏怏为几之外，无所用尔。
　　尔既不材，吾亦不材，胡为乎人间裴回？蟠木蟠木，
　　吾与汝归草堂去来。
　　◎卷.6【三谣·素屏谣】白居易
　　素屏素屏，胡为乎不文不饰，不丹不青？
　　当世岂无李阳冰之篆字，张旭之笔迹？边鸾之花鸟，
　　张璪之松石？吾不令加一点一画于其上，欲尔保真而全白。
　　吾于香炉峰下置草堂，二屏倚在东西墙。
　　夜如明月入我室，晓如白云围我床。我心久养浩然气，
　　亦欲与尔表里相辉光。尔不见当今甲第与王宫，
　　织成步障银屏风。缀珠陷钿贴云母，五金七宝相玲珑。
　　贵豪待此方悦目，晏然寝卧乎其中。素屏素屏，
　　物各有所宜，用各有所施。尔今木为骨兮纸为面，
　　舍吾草堂欲何之？
　　◎卷.7【三谣·朱藤谣】白居易
　　朱藤朱藤，温如红玉，直如朱绳。自我得尔以为杖，
　　大有裨于股肱。前年左选，东南万里。交游别我于国门，
　　亲友送我于浐水。登高山兮车倒轮摧，渡汉水兮马跙蹄开。
　　中途不进，部曲多回。唯此朱藤，实随我来。瘴疠之乡，
　　无人之地。扶卫衰病，驱诃魑魅。吾独一身，赖尔为二。
　　或水或陆，自北徂南。泥黏雪滑，足力不堪。吾本两足，
　　得尔为三。紫霄峰头，黄石岩下。松门石磴，不通舆马。
　　吾与尔披云拨水，环山绕野。二年蹋遍匡庐间，
　　未尝一步而相舍。虽有佳子弟、良友朋，扶危助蹇，
　　不如朱藤。嗟乎，穷既若是，通复何如，吾不以常杖待尔，
　　尔勿以常人望吾。朱藤朱藤，吾虽青云之上、黄泥之下，
　　誓不弃尔于斯须。
　　◎卷.8【无可奈何歌】白居易
　　无可奈何兮，白日走而朱颜颓。少日往而老日催，
　　生者不住兮死者不回。况乎宠辱丰悴之外物，
　　又何常不十去而一来？去不可挽兮来不可推，
　　无可奈何兮，已焉哉。惟天长而地久，前无始兮后无终。
　　嗟吾生之几何，寄瞬息乎其中。又如太仓之稊米，
　　委一粒于万钟。何不与道逍遥，委化从容，纵心放志，
　　泄泄融融。胡为乎分爱恶于生死，系忧喜于穷通。
　　倔强其骨髓，龃龉其心胸。合冰炭以交战，只自苦兮厥躬。
　　彼造物者，云何不为？此与化者，云何不随？或喣或吹，
　　或盛或衰，虽千变与万化，委一顺以贯之。为彼何非，
　　为此何是？谁冥此心，梦蝶之子。何祸非福，何吉非凶？
　　谁达此观，丧马之翁。俾吾为秋毫之杪，吾亦自足，
　　不见其小；俾吾为泰山之阿，吾亦无馀，不见其多。
　　是以达人静则吻然与阴合迹，动则浩然与阳同波。
　　委顺而已，孰知其他。时邪命邪，吾其无奈彼何；
　　委邪顺邪，彼亦无奈吾何。夫两无奈何，
　　然后能冥至顺而合太和。故吾所以饮太和，扣至顺，
　　而为无可奈何之歌。
　　◎卷.9【池上篇】白居易
　　十亩之宅，五亩之园。有水一池，有竹千竿。勿谓土狭，
　　勿谓地偏。足以容膝，足以息肩。有堂有庭，有桥有船。
　　有书有酒，有歌有弦。有叟在中，白须飘然。识分知足，
　　外无求焉。如鸟择木，姑务巢安。如龟居坎，不知海宽。
　　灵鹤怪石，紫菱白莲。皆吾所好，尽在吾前。时饮一杯，
　　或吟一篇。妻孥熙熙，鸡犬闲闲。优哉游哉，
　　吾将终老乎其间。
　　◎卷.10【齿落辞】白居易
　　嗟嗟乎双齿，自吾有之尔，俾尔嚼肉咀蔬，衔杯漱水；
　　丰吾肤革，滋吾血髓；从幼逮老，勤亦至矣。幸有辅车，
　　非无龂齶。胡然舍我，一旦双落。齿虽无情，吾岂无情。
　　老与齿别，齿随涕零。我老日来，尔去不回。嗟嗟乎双齿，
　　孰谓而来哉，孰谓而去哉？齿不能言，请以意宣。
　　为口中之物，忽乎六十馀年。昔君之壮也，血刚齿坚；
　　今君之老矣，血衰齿寒。辅车龂齶，日削月朘。
　　上参差而下卼臲，曾何足以少安。嘻，君其听哉：
　　女长辞姥，臣老辞主。发衰辞头，叶枯辞树。物无细大，
　　功成者去。君何嗟嗟，独不闻诸道经：我身非我有也，
　　盖天地之委形；君何嗟嗟，又不闻诸佛说：是身如浮云，
　　须臾变灭。由是而言，君何有焉？所宜委百骸而顺万化，
　　胡为乎嗟嗟于一牙一齿之间。吾应曰：吾过矣，尔之言然。
　　◎卷.11【不能忘情吟】白居易
　　鬻骆马兮放杨柳枝，掩翠黛兮顿金羁。
　　马不能言兮长鸣而却顾，杨柳枝再拜长跪而致辞。
　　辞曰：主乘此骆五年，凡千有八百日。衔橛之下，
　　不惊不逸。素事主十年，凡三千有六百日。巾栉之间，
　　无违无失。今素貌虽陋，未至衰摧。骆力犹壮，
　　又无虺隤。即骆之力，尚可以代主一步；素之歌，
　　亦可以送主一杯。一旦双去，有去无回。故素将去，
　　其辞也苦；骆将去，其鸣也哀。此人之情也，马之情也，
　　岂主君独无情哉？予俯而叹，仰而咍，且曰：骆，骆，
　　尔勿嘶：素，素，尔勿啼。骆反厩，素反闺。吾疾虽作，
　　年虽颓，幸未及项籍之将死。何必一日之内，
　　弃骓兮而别虞兮。乃目素兮素兮，为我歌杨柳枝。
　　我姑酌彼金罍，我与尔归醉乡去来。


第四百六十二卷
　　◎卷.1【劝酒（以下见《文苑英华》）】白居易
　　昨与美人对尊酒，朱颜如花腰似柳。今与美人倾一杯，
　　秋风飒飒头上来。年光似水向东去，两鬓不禁白日催。
　　东邻起楼高百尺，璇题照日光相射。珠翠无非二八人，
　　盘筵何啻三千客。邻家儒者方下帷，夜诵古书朝忍饥。
　　身年三十未入仕，仰望东邻安可期。一朝逸翮乘风势，
　　金榜高张登上第。春闱未了冬登科，九万抟风谁与继。
　　不逾十稔居台衡，门前车马纷纵横。人人仰望在何处，
　　造化笔头云雨生。东邻高楼色未改，主人云亡息犹在。
　　金玉车马一不存，朱门更有何人待。墙垣反锁长安春，
　　楼台渐渐属西邻。松篁薄暮亦栖鸟，桃李无情还笑人。
　　忆昔东邻宅初构，云甍彩栋皆非旧。玳瑁筵前翡翠栖，
　　芙蓉池上鸳鸯斗。日往月来凡几秋，一衰一盛何悠悠。
　　但教帝里笙歌在，池上年年醉五侯。
　　◎卷.2【南阳小将张彦硖口镇税人场射虎歌】白居易
　　海内昔年狎太平，横目穰穰何峥嵘。天生天杀岂天怒，
　　忍使朝朝喂猛虎。关东驿路多丘荒，行人最忌税人场。
　　张彦雄特制残暴，见之叱起如叱羊。鸣弦霹雳越幽阻，
　　往往依林犹旅拒。草际旋看委锦茵，腰间不更抽白羽。
　　老饕已毙众雏恐，童稚揶揄皆自勇。忠良效顺势亦然，
　　一剑猜狂敢轻动。有文有武方为国，不是英雄伏不得。
　　试征张彦作将军，几个将军愿策勋。
　　◎卷.3【阴雨】白居易
　　润叶濡枝浃四方，浓云来去势何长。
　　旷然寰宇清风满，救旱功高暑气凉。
　　◎卷.4【喜雨】白居易
　　西北油然云势浓，须臾滂沛雨飘空。
　　顿疏万物焦枯意，定看秋郊稼穑丰。
　　◎卷.5【过故洛城】白居易
　　故城门前春日斜，故城门里无人家。
　　市朝欲认不知处，漠漠野田飞草花。
　　◎卷.6【江南喜逢萧九彻因话长安旧游戏赠五十韵（见才调集）】白居易
　　忆昔嬉游伴，多陪欢宴场。寓居同永乐，幽会共平康。
　　师子寻前曲，声儿出内坊。花深态奴宅，竹错得怜堂。
　　庭晚开红药，门闲荫绿杨。经过悉同巷，居处尽连墙。
　　时世高梳髻，风流澹作妆。戴花红石竹，帔晕紫槟榔。
　　鬓动悬蝉翼，钗垂小凤行。拂胸轻粉絮，暖手小香囊。
　　选胜移银烛，邀欢举玉觞。炉烟凝麝气，酒色注鹅黄。
　　急管停还奏，繁弦慢更张。雪飞回舞袖，尘起绕歌梁。
　　旧曲翻调笑，新声打义扬。名情推阿轨，巧语许秋娘。
　　风暖春将暮，星回夜未央。宴馀添粉黛，坐久换衣裳。
　　结伴归深院，分头入洞房。彩帷开翡翠，罗荐拂鸳鸯。
　　留宿争牵袖，贪眠各占床。绿窗笼水影，红壁背灯光。
　　索镜收花钿，邀人解袷裆。暗娇妆靥笑，私语口脂香。
　　怕听钟声坐，羞明映缦藏。眉残蛾翠浅，鬟解绿云长。
　　聚散知无定，忧欢事不常。离筵开夕宴，别骑促晨装。
　　去住青门外，留连浐水傍。车行遥寄语，马驻共相望。
　　云雨分何处，山川共异方。野行初寂寞，店宿乍恓惶。
　　别后嫌宵永，愁来厌岁芳。几看花结子，频见露为霜。
　　岁月何超忽，音容坐渺茫。往还书断绝，来去梦游扬。
　　自我辞秦地，逢君客楚乡。常嗟异岐路，忽喜共舟航。
　　话旧堪垂泪，思乡数断肠。愁云接巫峡，泪竹近潇湘。
　　月落江湖阔，天高节候凉。浦深烟渺渺，沙冷月苍苍。
　　红叶江枫老，青芜驿路荒。野风吹蟋蟀，湖水浸菰蒋。
　　帝路何由见，心期不可忘。旧游千里外，往事十年强。
　　春昼提壶饮，秋林摘橘尝。强歌还自感，纵饮不成狂。
　　永夜长相忆，逢君各共伤。殷勤万里意，并写赠萧郎。
　　◎卷.7【赠薛涛（见张为主客图）】白居易
　　蛾眉山势接云霓，欲逐刘郎北路迷。
　　若似剡中容易到，春风犹隔武陵溪。
　　◎卷.8【酬令狐留守尚书见赠十韵】白居易
　　长庆清风在，夔龙燮理馀。太和膏雨降，周邵保厘初。
　　嵩少当宫署，伊瀍入禁渠。晓关开玉兔，夕钥纳银鱼。
　　旧眷怜移疾，新吟念索居。离声双白鹂，行色一篮舆。
　　罢免无馀俸，休闲有敝庐。慵于嵇叔夜，渴似马相如。
　　酒每蒙酤我，诗尝许起予。洛中归计定，一半为尚书。
　　◎卷.9【听芦管】白居易
　　幽咽新芦管，凄凉古竹枝。似临猿峡唱，疑在雁门吹。
　　调为高多切，声缘小乍迟。粗豪嫌觱篥，细妙胜参差。
　　云水巴南客，风沙陇上儿。屈原收泪夜，苏武断肠时。
　　仰秣胡驹听，惊栖越鸟知。何言胡越异，闻此一同悲。
　　◎卷.10【送滕庶子致仕归婺州】白居易
　　春风秋月携歌酒，八十年来玩物华。已见曾孙骑竹马，
　　犹听侍女唱梅花。入乡不杖归时健，出郭乘轺到处夸。
　　儿著绣衣身衣锦，东阳门户胜滕家。
　　◎卷.11【送刘郎中赴任苏州】白居易
　　仁风膏雨去随轮，胜境欢游到逐身。水驿路穿儿店月，
　　花船棹入女湖春。宣城独咏窗中岫，柳恽单题汀上蘋。
　　何似姑苏诗太守，吟诗相继有三人。
　　◎卷.12【福先寺雪中饯刘苏州】白居易
　　送君何处展离筵，大梵王宫大雪天。庾岭梅花落歌管，
　　谢家柳絮扑金田。乱从纨袖交加舞，醉入篮舆取次眠。
　　却笑召邹兼访戴，只持空酒驾空船。
　　◎卷.13【除夜言怀，兼赠张常侍】白居易
　　三百六旬今夜尽，六十四年明日催。不用叹身随日老，
　　亦须知寿逐年来。加添雪兴凭毡帐，消杀春愁付酒杯。
　　唯恨诗成君去后，红笺纸卷为谁开。
　　◎卷.14【送张常侍西归】白居易
　　二年花下为闲伴，一旦尊前弃老夫。西午桥街行怅望，
　　南龙兴寺立踟蹰。洛城久住留情否，省骑重归称意无。
　　出镇归朝但相访，此身应不离东都。
　　◎卷.15【和河南郑尹新岁对雪】白居易
　　白雪吟诗铃阁开，故情新兴两裴回。昔经勤苦照书卷，
　　今助欢娱飘酒杯。楚客难酬郢中曲，吴公兼占洛阳才。
　　铜街金谷春知否，又有诗人作尹来。
　　◎卷.16【吹笙内人出家】白居易
　　雨露难忘君念重，电泡易灭妾身轻。金刀已剃头然发，
　　玉管休吹肠断声。新戒珠从衣里得，初心莲向火中生。
　　道场夜半香花冷，犹在灯前礼佛名。
　　◎卷.17【醉中见微之旧卷有感】白居易
　　今朝何事一沾襟，检得君诗醉后吟。老泪交流风病眼，
　　春笺摇动酒杯心。银钩尘覆年年暗，玉树泥埋日日深。
　　闻道墓松高一丈，更无消息到如今。
　　◎卷.18【寿安歇马重吟】白居易
　　春衫细薄马蹄轻，一日迟迟进一程。野枣花含新蜜气，
　　山禽语带破匏声。垂鞭晚就槐阴歇，低倡闲冲柳絮行。
　　忽忆家园须速去，樱桃欲熟笋应生。
　　◎卷.19【赠张处士山人】白居易
　　萝襟蕙带竹皮巾，虽到尘中不染尘。每见俗人多惨澹，
　　惟逢美酒即殷勤。浮云心事谁能会，老鹤风标不可亲。
　　世说三生如不谬，共疑巢许是前身。
　　◎卷.20【池畔闲坐，兼呈侍中】白居易
　　池畔最平处，树阴新合时。移床解衣带，坐任清风吹。
　　举棹鸟先觉，垂纶鱼未知。前头何所有，一卷晋公诗。
　　◎卷.21【初冬即事忆皇甫十】白居易
　　冷竹风成韵，荒街叶作堆。欲寻联句卷，先饮暖寒杯。
　　帽为迎霜戴，炉因试火开。时时还有客，终不当君来。
　　◎卷.22【小庭寒夜寄梦得】白居易
　　庭小同蜗舍，门闲称雀罗。火将灯共尽，风与雪相和。
　　老睡随年减，衰情向夕多。不知同病者，争奈夜长何。
　　◎卷.23【西还寿安路西歇马】白居易
　　槐阴歇鞍马，柳絮惹衣巾。日晚独归路，春深多思人。
　　去家才百里，为客只三旬。已念纱窗下，应生宝瑟尘。
　　◎卷.24【雨中访崔十八】白居易
　　肩舁仍挈榼，莫怪就君来。秋雨经三宿，无人劝一杯。
　　◎卷.25【梦得得新诗】白居易
　　池上今宵风月凉，闲教少乐理霓裳。
　　集仙殿里新词到，便播笙歌作乐章。
　　◎卷.26【初见刘二十八郎中有感】白居易
　　欲话毗陵君反袂，欲言夏口我沾衣。
　　谁知临老相逢日，悲叹声多语笑稀。
　　◎卷.27【夜题玉泉】白居易
　　遇客多言爱山水，逢僧尽道厌嚣尘。
　　玉泉潭畔松间宿，要且经年无一人。
　　◎卷.28【拜表早出，赠皇甫宾客】白居易
　　一月一回同拜表，莫辞侵早过中桥。
　　老于君者应无数，犹趁西京十五朝。
　　◎卷.29【赠郑尹】白居易
　　府池东北旧亭台，久别长思醉一回。
　　但请主人空扫地，自携杯酒管弦来。
　　◎卷.30【别杨同州后却寄】白居易
　　潘驿桥南醉中别，下邽村北醒时归。
　　春风怪我君知否，榆叶杨花扑面飞。
　　◎卷.31【狐泉店前作】白居易
　　野狐泉上柳花飞，逐水东流便不归。
　　花水悠悠两无意，因风吹落偶相依。
　　◎卷.32【赠卢绩】白居易
　　馀杭县里卢明府，虚白亭中白舍人。
　　今日相逢头似雪，一杯相劝送残春。
　　◎卷.33【与裴华州同过敷水戏赠】白居易
　　使君五马且踟蹰，马上能听绝句无。
　　每过桑间试留意，何妨后代有罗敷。
　　◎卷.34【闲游】白居易
　　欲笑随情酒逐身，此身虽老未辜春。
　　春来点检闲游数，犹自多于年少人。
　　◎卷.35【招韬光禅师（见咸淳临安志）】白居易
　　白屋炊香饭，荤膻不入家。滤泉澄葛粉，洗手摘藤花。
　　青芥除黄叶，红姜带紫芽。命师相伴食，斋罢一瓯茶。
　　◎卷.36【和柳公权登齐云楼】白居易
　　楼外春晴百鸟鸣，楼中春酒美人倾。路旁花日添衣色，
　　云里天风散珮声。向此高吟谁得意，偶来闲客独多情。
　　佳时莫起兴亡恨，游乐今逢四海清。
　　◎卷.37【毛公坛】白居易
　　毛公坛上片云闲，得道何年去不还。
　　千载鹤翎归碧落，五湖空镇万重山。
　　◎卷.38【灵岩寺】白居易
　　馆娃宫畔千年寺，水阔云多客到稀。
　　闻说春来更惆怅，百花深处一僧归。
　　◎卷.39【白云泉】白居易
　　天平山上白云泉，云自无心水自闲。
　　何必奔冲山下去，更添波浪向人间。
　　◎卷.40【寄韬光禅师】白居易
　　一山门作两山门，两寺原从一寺分。东涧水流西涧水，
　　南山云起北山云。前台花发后台见，上界钟声下界闻。
　　遥想吾师行道处，天香桂子落纷纷。
　　◎卷.41【和梦得夏至忆苏州呈卢宾客】白居易
　　忆在苏州日，常谙夏至筵。粽香筒竹嫩，炙脆子鹅鲜。
　　水国多台榭，吴风尚管弦。每家皆有酒，无处不过船。
　　交印君相次，褰帷我在前。此乡俱老矣，东望共依然。
　　洛下麦秋月，江南梅雨天。齐云楼上事，已上十三年。
　　◎卷.42【曲江】白居易
　　细草岸西东，酒旗摇水风。楼台在花杪，鸥鹭下烟中。
　　翠幄晴相接，芳洲夜暂空。何人赏秋景，兴与此时同。
　　◎卷.43【岁夜咏怀，兼寄思黯】白居易
　　遍数故交亲，何人得六旬。今年已入手，馀事岂关身。
　　老自无多兴，春应不拣人。陶窗与弘阁，风景一时新。
　　◎卷.44【寒食日过枣团店】白居易
　　寒食枣团店，春低杨柳枝。酒香留客住，莺语和人诗。
　　困立攀花久，慵行上马迟。若为将此意，前字与僧期。
　　◎卷.45【宿张云举院】白居易
　　不食胡麻饭，杯中自得仙。隔房招好客，可室致芳筵。
　　美酝香醪嫩，时新异果鲜。夜深唯畏晓，坐稳不思眠。
　　棋罢嫌无敌，诗成愧在前。明朝题壁上，谁得众人传。
　　◎卷.46【惜花】白居易
　　可怜夭艳正当时，刚被狂风一夜吹。
　　今日流莺来旧处，百般言语泥空枝。
　　◎卷.47【七夕】白居易
　　烟霄微月澹长空，银汉秋期万古同。
　　几许欢情与离恨，年年并在此宵中。
　　◎卷.48【宿诚禅师山房题赠】白居易
　　不出孤峰上，人间四十秋。视身如传舍，阅世任东流。
　　法为因缘立，心从次第修。中宵问真偈，有住是吾忧。
　　◎卷.49【新池】白居易
　　数日自穿凿，引泉来近陂。寻渠通咽处，绕岸待清时。
　　深好求鱼养，闲堪与鹤期。幽声听难尽，入夜睡常迟。
　　◎卷.50【南池】白居易
　　萧条微雨绝，荒岸抱清源。入舫山侵塞，分泉道接村。
　　秋声依树色，月影在蒲根。淹泊方难遂，他宵关梦魂。
　　◎卷.51【宿池上】白居易
　　泉来从绝壑，亭敞在中流。竹密无空岸，松长可绊舟。
　　蟪蛄潭上夜，河汉岛前秋。异夕期新涨，携琴却此游。
　　◎卷.52【翻经台（见咸淳临安志）】白居易
　　一会灵山犹未散，重翻贝叶有来由。
　　是名精进才开眼，岩石无端亦点头。
　　◎卷.53【寄题上强山精舍寺（见王象之《舆地纪胜》）】白居易
　　惯游山水住南州，行尽天台及虎丘。
　　惟有上强精舍寺，最堪游处未曾游。
　　◎卷.54【一字至七字诗（赋得诗）】白居易
　　诗。绮美，瑰奇。明月夜，落花时。能助欢笑，亦伤别离。
　　调清金石怨，吟苦鬼神悲。天下只应我爱，世间唯有君知。
　　自从都尉别苏句，便到司空送白辞。
　　◎卷.55【九老图诗】白居易
　　雪作须眉云作衣，辽东华表鹤双归。
　　当时一鹤犹希有，何况今逢两令威。
　　◎卷.56【和裴相公傍水闲行绝句】白居易
　　行寻春水坐看山，早出中书晚未还。
　　为报野僧岩客道，偷闲气味胜长闲。


第四百六十三卷
　　◎卷.1【七老会诗（杲年八十九）】胡杲
　　闲居同会在三春，大抵愚年最出群。霜鬓不嫌杯酒兴，
　　白头仍爱玉炉熏。裴回玩柳心犹健，老大看花意却勤。
　　凿落满斟判酩酊，香囊高挂任氤氲。搜神得句题红叶，
　　望景长吟对白云。今日交情何不替，齐年同事圣明君。
　　◎卷.2【七老会诗（皎年八十八）】吉皎
　　休官罢任已闲居，林苑园亭兴有馀。对酒最宜花藻发，
　　邀欢不厌柳条初。低腰醉舞垂绯袖，击筑讴歌任褐裾。
　　宁用管弦来合杂，自亲松竹且清虚。飞觥酒到须先酌，
　　赋咏成诗不住书。借问商山贤四皓，不知此后更何如。
　　◎卷.3【七老会诗（真年八十七）】刘真
　　垂丝今日幸同筵，朱紫居身是大年。赏景尚知心未退，
　　吟诗犹觉力完全。闲庭饮酒当三月，在席挥毫象七贤。
　　山茗煮时秋雾碧，玉杯斟处彩霞鲜。临阶花笑如歌妓，
　　傍竹松声当管弦。虽未学穷生死诀，人间岂不是神仙。
　　◎卷.4【七老会诗（据年八十五）】郑据
　　东洛幽闲日暮春，邀欢多是白头宾。官班朱紫多相似，
　　年纪高低次第匀。联句每言松竹意，停杯多说古今人。
　　更无外事来心肺，空有清虚入思神。醉舞两回迎劝酒，
　　狂歌一曲会娱身。今朝何事偏情重，同作明时列任臣。
　　◎卷.5【七老会诗（真年八十三）】卢真
　　三春已尽洛阳宫，天气初晴景象中。千朵嫩桃迎晓日，
　　万株垂柳逐和风。非论官位皆相似，及至年高亦共同。
　　对酒歌声犹觉妙，玩花诗思岂能穷。先时共作三朝贵，
　　今日犹逢七老翁。但愿醁醽常满酌，烟霞万里会应同。
　　◎卷.6【七老会诗（浑年七十七）】张浑
　　幽亭春尽共为欢，印绶居身是大官。遁迹岂劳登远岫，
　　垂丝何必坐谿磻。诗联六韵犹应易，酒饮三杯未觉难。
　　每况襟怀同宴会，共将心事比波澜。风吹野柳垂罗带，
　　日照庭花落绮纨。此席不烦铺锦帐，斯筵堪作画图看。
　　◎卷.7【一字至七字诗·竹】韦式
　　竹。临池，似玉。裛露静，和烟绿。抱节宁改，贞心自束。
　　渭曲偏种多，王家看不足。仙杖正惊龙化，美实当随凤熟。
　　唯愁吹作别离声，回首驾骖舞阵速。
　　◎卷.8【奉和白太守拣橘】张彤
　　凌霜远涉太湖深，双卷朱旗望橘林。树树笼烟疑带火，
　　山山照日似悬金。行看采掇方盈手，暗觉馨香已满襟。
　　拣选封题皆尽力，无人不感近臣心。
　　◎卷.9【和白太守拣贡橘】周元范
　　离离朱实绿丛中，似火烧山处处红。影下寒林沈绿水，
　　光摇高树照晴空。银章自竭人臣力，玉液谁知造化功。
　　看取明朝船发后，馀香犹尚逐仁风。
　　◎卷.10【句】周元范
　　谁云蒿上烟，随云依碧落。（投白公）
　　莫怪西陵风景别，镜湖花草为先春。（贺朱庆馀及第。
　　已上并见张为《主客图》）
　　◎卷.11【书巫山神女祠】繁知一
　　忠州刺史今才子，行到巫山必有诗。
　　为报高唐神女道，速排云雨候清词。
　　◎卷.12【唐昌观玉蕊花折有仙人游怅然成二绝】严休复
　　终日斋心祷玉宸，魂销目断未逢真。
　　不如满树琼瑶蕊，笑对藏花洞里人。
　　羽车潜下玉龟山，尘世何由睹蕣颜。
　　唯有多情枝上雪，好风吹缀绿云鬟。
　　◎卷.13【江亭寓目】卢拱
　　江郭带林峦，津亭倚槛看。水风蒲叶战，沙雨鹭鸶寒。
　　晚木初凋柳，秋丛欲败兰。哀猿自相叫，乡泪好无端。
　　◎卷.14【中元日观法事】卢拱
　　西孟逢秋序，三元得气中。云迎碧落步，章奏玉皇宫。
　　坛滴槐花露，香飘柏子风。羽衣凌缥缈，瑶毂转虚空。
　　久慕餐霞客，常悲习蓼虫。青囊如可授，从此访鸿蒙。
　　◎卷.15【句】卢拱
　　地甃如拳石，溪横似叶舟。（骆浚春日，见《语林》）
　　◎卷.16【苏州元日郡斋感怀，寄越州元相公、杭州白舍人】李谅
　　称庆还乡郡吏归，端忧明发俨朝衣。首开三百六旬日，
　　新知四十九年非。当官补拙犹勤虑，游宦量才已息机。
　　举族共资随月俸，一身惟忆故山薇。旧交邂逅封疆近，
　　老牧萧条宴赏稀。书札每来同笑语，篇章时到借光辉。
　　丝纶暂厌分符竹，舟楫初登拥羽旗。未知今日情何似，
　　应与幽人事有违。
　　◎卷.17【月生】刘猛
　　月生十五前，日望光彩圆。月满十五后，日畏光彩瘦。
　　不见夜花色，一尊成暗酒。匣中苔背铜，光短不照空。
　　不惜补明月，惭无此良工。
　　◎卷.18【苦雨】刘猛
　　自念数年间，两手中藏钩。于心且无恨，他日为我羞。
　　古老传童歌，连淫亦兵象。夜梦戈甲鸣，苦不愿年长。
　　◎卷.19【晓】刘猛
　　朝梳一把白，夜泪千滴雨。可耻垂拱时，老作在家女。
　　◎卷.20【献卢尚书】万彤云
　　荷衣拭泪几回穿，欲谒朱门抵上天。
　　不是尚书轻下客，山家无物与王权。
　　◎卷.21【和白尚书赋永丰柳】卢贞
　　一树依依在永丰，两枝飞去杳无踪。
　　玉皇曾采人间曲，应逐歌声入九重。
　　◎卷.22【和刘梦得岁夜怀友】卢贞
　　文翰走天下，琴尊卧洛阳。贞元朝士尽，新岁一悲凉。
　　名早缘才大，官迟为寿长。时来知病已，莫叹步趋妨。


第四百六十四卷
　　◎卷.1【和李校书雨中自秘省见访知早入朝便入集贤不遇诗】王起
　　台庭才子来款扉，典校初从天禄归。已惭陋巷回玉趾，
　　仍闻细雨沾彩衣。诘朝始趋凤阙去，此日遂愁鸡黍违。
　　忆昨谬官在乌府，喜君对门讨鱼鲁。直庐相望夜每阑，
　　高阁遥临月时吐。昔闻三入承明庐，今来重入中秘书。
　　校文复忝丞相属，博物更与张侯居。新冠峨峨不变铁，
　　旧泉脉脉犹在渠。忽枉情人吐芳讯，临风不羡潘锦舒。
　　忆见青天霞未卷，吟玩瑶华不知晚。自怜岂是风引舟，
　　如何渐与蓬山远。
　　◎卷.2【贡举人谒先师闻雅乐】王起
　　蔼蔼观光士，来同鹄鹭群。鞠躬遗像在，稽首雅歌闻。
　　度曲飘清汉，馀音遏晓云。两楹凄已合，九仞杳难分。
　　断续同清吹，洪纤入紫氛。长言听已罢，千载仰斯文。
　　◎卷.3【浊水求珠】王起
　　行潦沈明月，光辉也不浮。识珍能洞鉴，精宝此来求。
　　几被泥沙杂，常随混浊流。润川终自媚，照乘且何由。
　　的皪终难掩，晶荧愿见收。蛇行无胫至，饮德已闻酬。
　　◎卷.4【和周侍郎见寄】王起
　　贡院离来二十霜，谁知更忝主文场。杨叶纵能穿旧的，
　　桂枝何必爱新香。九重每忆同仙禁，六义初吟得夜光。
　　莫道相知不相见，莲峰之下欲征黄。
　　◎卷.5【赠毛仙翁】王起
　　冰霜肌骨称童年，羽驾何由到俗间。丹灶化金留秘诀，
　　仙宫嗽玉叩玄关。壶中世界青天近，洞里烟霞白日闲。
　　若许随师去尘网，愿陪鸾鹤向三山。
　　◎卷.6【赋花】王起
　　花。点缀，分葩。露初裛，月未斜。一枝曲水，千树山家。
　　戏蝶未成梦，娇莺语更夸。既见东园成径，何殊西子同车。
　　渐觉风飘轻似雪，能令醉者乱如麻。
　　◎卷.7【赋得浊水求珠】王损之
　　积水非澄彻，明珠不易求。依稀沈极浦，想像在中流。
　　瞪目思清浅，褰裳恨暗投。徒看川色媚，空爱夜光浮。
　　月入疑龙吐，星归似蚌游。终希识珍者，采掇冀冥搜。
　　◎卷.8【赋得行不由径】王炎
　　邪径趋时捷，端心恶此名。长衢贵高步，大路自规行。
　　且虑萦纡僻，将求坦荡情。讵同流俗好，方保立身贞。
　　远迹如违险，修仁在履平。始知夫子道，从此得坚诚。
　　◎卷.9【赋得行不由径（一作萧昕诗）】封孟绅
　　欲速意何成，康庄欲砥平。天衢皆利往，吾道泰方行。
　　不复由莱径，无由见蒋生。三条遵广达，九轨尚安贞。
　　紫陌悠悠去，芳尘步步清。澹台千载后，公正有遗名。
　　◎卷.10【题马侍中燧木香亭】邵楚苌
　　春日迟迟木香阁，窈窕佳人褰绣幕。淋漓玉露滴紫蕤，
　　绵蛮黄鸟窥朱萼。横汉碧云歌处断，满地花钿舞时落。
　　树影参差斜入檐，风动玲珑水晶箔。
　　◎卷.11【赋得玉水记方流】郑俞
　　积水綦文动，因知玉产幽。如天涵素色，侔地引方流。
　　潜润滋云起，荧华射浪浮。鱼龙泉不夜，草木岸无秋。
　　璧沼宁堪比，瑶池讵可俦。若非悬坐测，谁复寄冥搜。
　　◎卷.12【赋得玉水记方流】吴丹
　　玉泉何处记，四折水纹浮。润下宁逾矩，居方在上流。
　　映空虚漾漾，涵白净悠悠。影碎疑冲斗，光清耐触舟。
　　珪璋分辨状，沙砾共怀柔。愿赴朝宗日，萦回入御沟。
　　◎卷.13【赋得玉水记方流】王鉴
　　玉润在中洲，光临碕岸幽。氤氲冥瑞影，演漾度方流。
　　乍似轻涟合，还疑骇浪收。夤缘知有异，洞彻信无俦。
　　比德称殊赏，含辉处至柔。沉沦如见念，况乃属时休。
　　◎卷.14【赋得玉水记方流】陈昌言
　　明媚如怀玉，奇姿自托幽。白虹深不见，绿水折空流。
　　方珏清沙遍，纵横气色浮。类圭才有角，写月让成钩。
　　久处沉潜贵，希当特达收。滔滔在何许，揭厉愿从游。
　　◎卷.15【白日丽江皋（一作鲍溶诗）】陈昌言
　　迟景临遥水，晴空似不高。清明开晓镜，昭晰辨秋毫。
　　郁郁长堤土，离离浅渚毛。烟销占一候，风静拥千艘。
　　独媚青春柳，宜看白鹭涛。何年谢公赏，遗韵在江皋。
　　◎卷.16【赋得玉水记方流】杜元颖
　　重泉生美玉，积水异常流。始玩清堪赏，因知宝可求。
　　斗回虹气见，磬折紫光浮。中矩皆明德，同方叶至柔。
　　月华偏共映，风暖伫将游。遇鉴终无暗，逢时愿见收。
　　◎卷.17【太常观阅骠国新乐】胡直钧
　　异音来骠国，初被奉常人。才可宫商辨，殊惊节奏新。
　　转规回绣面，曲折度文身。舒散随鸾吹，喧呼杂鸟春。
　　襟衽怀旧识，丝竹变恒陈。何事留中夏，长令表化淳。
　　◎卷.18【行不由径】俞简
　　古人心有尚，乃是孔门生。为计安贫乐，当从大道行。
　　讵应流远迹，方欲料前程。捷径虽云易，长衢岂不平。
　　后来无枉路，先达擅前名。一示遵途意，微衷益自精。
　　◎卷.19【丁巳岁八月祭武侯祠堂，因题临淮公旧碑】杨嗣复
　　斋庄修祀事，旌旆出效闉。薙草轩墀狭，涂墙赭垩新。
　　谋猷期作圣，风俗奉为神。酹酒成坳泽，持兵列偶人。
　　非才膺宠任，异代揖芳尘。况是平津客，碑前泪满巾。
　　◎卷.20【仪凤】杨嗣复
　　八方该帝泽，威凤忽来宾。向日朱光动，迎风翠羽新。
　　低昂多异趣，饮啄迥无邻。郊薮今翔集，河图意等伦。
　　闻韶知鼓舞，偶圣愿逡巡。比屋初同俗，垂恩击壤人。
　　◎卷.21【赠毛仙翁】杨嗣复
　　天上玉郎骑白鹤，肘后金壶盛妙药。暂游下界傲五侯，
　　重看当时旧城郭。羽衣茸茸轻似雪，云上双童持绛节。
　　王母亲缝紫锦囊，令向怀中藏秘诀。令威子晋皆俦侣，
　　东岳同寻太真女。搜奇缀韵和阳春，文章不是人间语。
　　药成自固黄金骨，天地齐兮身不没。日月宫中便是家，
　　下视昆仑何突兀。童姿玉貌谁方比，玄发绿髯光弥弥。
　　满朝将相门弟子，随师尽愿抛尘滓。九转琅玕必有馀，
　　愿乞刀圭救生死。
　　◎卷.22【题李处士山居】杨嗣复
　　卧龙决起为时君，寂寞匡庐惟白云。
　　今日仲容修故业，草堂焉敢更移文。
　　◎卷.23【谢寄新茶】杨嗣复
　　石上生芽二月中，蒙山顾渚莫争雄。
　　封题寄与杨司马，应为前衔是相公。


第四百六十五卷
　　◎卷.1【卢十五竹亭送侄偁归山】杨衡
　　落叶寒拥壁，清霜夜沾石。正是忆山时，复送归山客。
　　殷勤一尊酒，晓月当窗白。
　　◎卷.2【旅次江亭】杨衡
　　扣舷不能寐，皓露清衣襟。弥伤孤舟夜，远结万里心。
　　幽兴惜瑶草，素怀寄鸣琴。三奏月初上，寂寥寒江深。
　　◎卷.3【赋得夜雨滴空阶送魏秀才】杨衡
　　委檐方滴滴，沾红复洒绿。醉听乍朦胧，愁闻多断续。
　　始兼泉向细，稍杂更声促。百虑自萦心，况有人如玉。
　　◎卷.4【征人】杨衡
　　西风屡鸣雁，东郊未升日。繁烟幕幕昏，暗骑萧萧出。
　　望云愁玉塞，眠月想蕙质。借问露沾衣，何如香满室。
　　◎卷.5【游陆先生故岩居】杨衡
　　独壑临万嶂，苍苔绝行迹。仰窥猿挂树，俯对鹤巢石。
　　上有一岩屋，相传灵人宅。深林无阳晖，幽水转鲜碧。
　　拾薪遇遗鼎，探穴得古籍。结念候云兴，烧香坐终夕。
　　◎卷.6【题玄和师仙药室】杨衡
　　山边萧寂室，石掩浮云扃。绕室微有路，松烟深冥冥。
　　入松汲寒水，对鹤问仙经。石几香未尽，水花风欲零。
　　何年去华表，几度穷苍冥。却顾宦游子，眇如霜中萤。
　　◎卷.7【宿陆氏斋赋得残灯诗】杨衡
　　殷勤照永夜，属思未成眠。馀辉含薄雾，落烬迸空筵。
　　谁比秦楼晓，缄愁别幌前。
　　◎卷.8【夷陵郡内叙别】杨衡
　　礼娶嗣明德，同牢夙所钦。况蒙生死契，岂顾蓬蒿心。
　　雁币任野薄，恩爱缘义深。同声若鼓瑟，合韵似鸣琴。
　　将迓空未立，就赘意难任。皎月托言誓，沧波信浮沉。
　　荆台理晨辙，巫渚疑宵襟。悯悯百虑起，回回万恨深。
　　候更促徒侣，先晓彻夜禽。灯彩凝寒风，蝉思噪密林。
　　留念同心带，赠远芙蓉簪。抚怀极投漆，感物重黄金。
　　分鸾岂遐阻，别剑念相寻。倘甘蓬户贱，愿俟故山岑。
　　◎卷.9【将之荆州南与张伯刚马惣钟陵夜别】杨衡
　　荆台别路长，密绪分离状。莫诉杯来促，更筹屡已倡。
　　烛花侵雾暗，瑟调寒风亮。谁念晓帆开，默睇参差浪。
　　◎卷.10【经端溪峡中】杨衡
　　阴岸东流水，上有微风生。素羽漾翠涧，碧苔敷丹英。
　　重林宿雨晦，远岫孤霞明。飞猱相攀牵，白云乱纵横。
　　有客溯轻楫，阅胜匪羁程。逍遥一息间，粪土五侯荣。
　　搴茗庶蠲热，漱泉聊析酲。寄言丝竹者，讵识松风声。
　　◎卷.11【南海苦雨，寄赠王四侍御】杨衡
　　炎风杂海气，暑雨每成霖。涂泥亲杖屦，苔藓渍衣襟。
　　念近剧怀远，涉浅定知深。暗沟夜滴滴，荒庭昼霪霪。
　　折简展离旷，理径俟招寻。处阴诚多惨，况乃触隅禽。
　　◎卷.12【秋夜闲居，即事寄庐山郑员外、蜀郡符处士】杨衡
　　忧思繁未整，良辰会无由。引领迟佳音，星纪屡以周。
　　蓬阆绝华耀，况乃处穷愁。坠叶寒拥砌，灯火夜悠悠。
　　开琴弄清弦，窥月俯澄流。冉冉鸿雁度，萧萧帷箔秋。
　　怅怀石门咏，缅慕碧鸡游。仿佛蒙颜色，崇兰隐芳洲。
　　◎卷.13【寄赠田仓曹湾】杨衡
　　芳兰媚庭除，灼灼红英舒。身为陋巷客，门有绛辕车。
　　朝览夷胡传，暮习颍阳书。盻云高羽翼，待贾蕴璠玙。
　　缨弁虽云阻，音尘岂复疏。若因风雨晦，应念寂寥居。
　　◎卷.14【咏春色】杨衡
　　霭霭复濛濛，非雾满晴空。密添宫柳翠，暗泄路桃红。
　　萦丝光乍失，缘隙影才通。夕迷鸳枕上，朝漫绮弦中。
　　促驷驰香陌，劳莺转艳丛。可怜肠断望，并在洛城东。
　　◎卷.15【送春】杨衡
　　三月三十日，春归日复暮。惆怅问春风，明朝应不住。
　　送春曲江上，眷眷东西顾。但见扑水花，纷纷不知数。
　　人生似行客，两足无停步。日日进前程，前程几多路。
　　兵刃与水火，尽可违之去。惟有老到来，人间无避处。
　　感时良未已，独倚池南树。今日送春心，心如别亲故。
　　◎卷.16【游峡山寺】杨衡
　　结构天南畔，胜绝固难俦。幸蒙时所漏，遂得恣闲游。
　　路石荫松盖，槛藤维鹤舟。雨霁花木润，风和景气柔。
　　宝殿敞丹扉，灵幡垂绛旒。照曜芙蓉壶，金人居上头。
　　翔禽拂危刹，落日避层楼。端溪弥漫驶，曲涧潺湲流。
　　高居何重沓，登览自夷犹。烟霞无隐态，岩洞讵遗幽。
　　奔驷非久耀，驰波肯暂留。会从香火缘，灭迹此山丘。
　　◎卷.17【宿陟岵寺云律师院】杨衡
　　像宇郁参差，宝林疏复密。中有弥天子，燃灯坐虚室。
　　心证红莲喻，迹羁青眼律。玉炉扬翠烟，金经开缥帙。
　　肆陈坚固学，破我梦幻质。碧水洒尘缨，凉扇当夏日。
　　宿禽讵相保，迸火烟欲失。愿回戚促劳，趋隅事休逸。
　　◎卷.18【秋夜桂州宴送郑十九侍御】杨衡
　　秋至触物愁，况当离别筵。短歌销夜烛，繁绪遍高弦。
　　桂水舟始泛，兰堂榻讵悬。一杯勾离阻，三载奉周旋。
　　鸦噪更漏飒，露濡风景鲜。斯须不共此，且为更留连。
　　◎卷.19【九日陪樊尚书龙山宴集】杨衡
　　孟嘉从宴地，千乘复登临。缘危陟高步，凭旷写幽襟。
　　黄花玩初馥，翠物喜盈斟。云杂组绣色，乐和山水音。
　　旆摇秋吹急，筵卷夕光沉。都人瞻骑火，犹知隔寺深。
　　◎卷.20【江陵送客归河北】杨衡
　　远客归故里，临路结裴回。山长水复阔，无因重此来。
　　聊将歌一曲，送子手中杯。
　　◎卷.21【送郑丞之罗浮中习业】杨衡
　　百年泛飘忽，万事系衰荣。高鸿脱矰缴，达士去簪缨。
　　始从天目游，复作罗浮行。云卧石林密，月窥花洞明。
　　全形在气和，习默凭境清。夙秘绛囊诀，屡投金简名。
　　钟管促离觞，烟霞随去程。何当真府内，重得款平生。
　　◎卷.22【送王秀才往安南】杨衡
　　君为蹈海客，客路谁谙悉。鲸度乍疑山，鸡鸣先见日。
　　所嗟回棹晚，倍结离情密。无贪合浦珠，念守江陵橘。
　　◎卷.23【送公孙器自桂林归蜀】杨衡
　　桂林浅复碧，潺湲半露石。将乘触物舟，暂驻飞空锡。
　　蜀乡异青眼，蓬户高朱戟。风度杳难寻，云飘讵留迹。
　　旧户闲花草，驯鸽傍檐隙。挥手共忘怀，日堕千山夕。
　　◎卷.24【赠罗浮易炼师】杨衡
　　海上多仙峤，灵人信长生。荣卫冰雪姿，咽嚼日月精。
　　默书绛符遍，晦步斗文成。翠发披肩长，金盖凌风轻。
　　晓籁息尘响，天鸡叱幽声。碧树来户阴，丹霞照窗明。
　　焚香叩虚寂，稽首回太清。鸾鹭振羽仪，飞翻拂旆旌。
　　左挹玉泉液，右搴云芝英。念得参龙驾，攀天度赤城。
　　◎卷.25【登紫霄峰赠黄仙师】杨衡
　　紫霄不可涉，灵峰信穹崇。下有琼树枝，上有翠发翁。
　　鸡鸣秋汉侧，日出红霞中。璨璨真仙子，执旄为侍童。
　　焚香杳忘言，默念合太空。世华徒熠耀，虚室自朦胧。
　　云飞琼瑶圃，龟息芝兰丛。玉箓掩不开，天窗微微风。
　　兹焉悟佳旨，尘境亦幽通。浩渺临广津，永用挹无穷。
　　◎卷.26【乌啼曲】杨衡
　　可怜杨叶复杨花，雪净烟深碧玉家。乌栖不定枝条弱，
　　城头夜半声哑哑。浮萍流荡门前水，任罥芙蓉莫浣纱。
　　◎卷.27【白纻歌二首】杨衡
　　玉缨翠佩杂轻罗，香汗微渍朱颜酡。为君起唱白纻歌，
　　清声袅云繁思多，凝笳哀瑟时相和。金壶半倾芳夜促，
　　梁尘霏霏暗红烛。令君安坐听终曲，坠叶飘花难再复。
　　蹑珠履，步琼筵，轻身起舞红烛前。芳姿艳态妖且妍，
　　回眸转袖暗催弦。凉风萧萧漏水急，月华泛艳红莲湿，
　　牵裙揽带翻成泣。
　　◎卷.28【长门怨】杨衡
　　丝声繁兮管声急，珠帘不卷风吹入。万遍凝愁枕上听，
　　千回候命花间立。望望昭阳信不来。回眸独掩红巾泣。
　　◎卷.29【寄彻公】杨衡
　　北风吹霜霜月明，荷叶枯尽越水清。
　　别来几度龙宫宿，雪山童子应相逐。
　　◎卷.30【哭李象】杨衡
　　白鸡黄犬不将去，寂寞空馀葬时路。草死花开年复年，
　　后人知是何人墓。忆君思君独不眠，夜寒月照青枫树。
　　◎卷.31【宿云溪观，赋得秋灯引送客】杨衡
　　云房寄宿秋夜客，一灯荧荧照虚壁。虫声呼客客未眠，
　　几人语话清景侧。不可离别愁纷多，秋灯秋灯奈别何。
　　◎卷.32【采莲曲】杨衡
　　凝鲜雾渚夕，阳艳绿波风。鱼游乍散藻，露重稍欹红。
　　楚客伤暮节，吴娃泣败丛。促令芳本固，宁望雪霜中。
　　◎卷.33【他乡七夕】杨衡
　　汉渚常多别，山桥忽重游。向云迎翠辇，当月拜珠旒。
　　寝幌凝宵态，妆奁闭晓愁。不堪鸣杼日，空对白榆秋。
　　◎卷.34【春日偶题】杨衡
　　何处春先到，桥东水北亭。冻花开未得，冷酒酌难醒。
　　就日移轻榻，遮风展小屏。更无人劝饮，莺语渐叮咛。
　　◎卷.35【题山寺】杨衡
　　千峰白露后，云壁挂残灯。曙色海边日，经声松下僧。
　　意闲门不闭，年去水空澄。稽首如何问，森罗尽一乘。
　　◎卷.36【广州石门寺重送李尚赴朝，时兼宗正卿】杨衡
　　象阙趋云陛，龙宫憩石门。清铙犹启路，黄发重攀辕。
　　藻变朝天服，珠怀委地言。那令蓬蒿客，兹席未离尊。
　　◎卷.37【送孔周之南海谒王尚书】杨衡
　　泛棹若流萍，桂寒山更青。望云生碧落，看日下沧溟。
　　潮尽收珠母，沙闲拾翠翎。自趋龙戟下，再为诵芳馨。
　　◎卷.38【冬夜举公房送崔秀才归南阳】杨衡
　　闻君动征棹，犯夜故来寻。强置一尊酒，重款百年心。
　　灯白霜气冷，室虚松韵深。南阳三顾地，幸偶价千金。
　　◎卷.39【送陈房谒抚州周使君】杨衡
　　匡山一亩宫，尚有桂兰丛。凿壁年虽异，穿杨志幸同。
　　貌羸缘塞苦，道蹇为囊空。去谒临川守，因怜鹤在笼。
　　◎卷.40【山斋独宿赠晏上人】杨衡
　　幢幢云树秋，黄叶下山头。虫响夜难度，梦闲神不游。
　　窗灯寒几尽，帘雨晓阶愁。何以禅栖客，灰心在沃州。
　　◎卷.41【桂州与陈羽念别】杨衡
　　惨戚损志抱，因君时解颜。重叹今夕会，复在几夕间。
　　碧桂水连海，苍梧云满山。茫茫从此去，何路入秦关。
　　◎卷.42【经赵处士居】杨衡
　　云居避世客，发白习儒经。有地水空绿，无人山自青。
　　废梁悲逝水，卧木思荒庭。向夕霏烟敛，徒看处士星。
　　◎卷.43【病中赴袁州次香馆】杨衡
　　病舆憩上馆，缭绕向山隅。荒葛漫欹壁，幽禽啄朽株。
　　力微怯升降，意欲结踟躇。谁能挹香水，一为濯烦纡。
　　◎卷.44【送人流雷州】杨衡
　　逐客指天涯，人间此路赊。地图经大庾，水驿过长沙。
　　腊月雷州雨，秋风桂岭花。不知荒徼外，何处有人家。
　　◎卷.45【送彻公】杨衡
　　白首年空度，幽居俗岂知。败蕉依晚日，孤鹤立秋墀。
　　久客何由造，禅门不可窥。会同尘外友，斋沐奉威仪。
　　◎卷.46【赠庐山道士】杨衡
　　寂寥高室古松寒，松下仙人字委鸾。头垂白发朝鸣磬，
　　手把青芝夜绕坛。物像自随尘外灭，真源长向性中看。
　　悠悠万古皆如此，秋比松枝春比兰。
　　◎卷.47【赋得直如朱丝弦】杨衡
　　寂寞瑶琴上，深知直者情。幸传朱鹭曲，那止素丝名。
　　瑞草人空仰，王言世久行。大方闻正位，乐府动清声。
　　文武音初合，宫商调屡更。谁能向机杼，终日泣无成。
　　◎卷.48【早春即事】杨衡
　　眼重朝眠足，头轻宿醉醒。阳光满前户，雪水半中庭。
　　候变随天气，春生逐地形。北檐梅晚白，东岸柳先青。
　　葱垄抽羊角，松巢堕鹤翎。老来诗更拙，吟罢少人听。
　　◎卷.49【题花树】杨衡
　　都无看花意，偶到树边来。可怜枝上色，一一为愁开。
　　◎卷.50【宿吉祥寺寄庐山隐者】杨衡
　　风鸣云外钟，鹤宿千年松。相思杳不见，月出山重重。
　　◎卷.51【边思】杨衡
　　苏武节旄尽，李陵音信稀。梅当陇上发，人向陇头归。
　　◎卷.52【夜半步次古城】杨衡
　　茫茫死复生，惟有古时城。夜半无鸟雀，花枝当月明。
　　◎卷.53【春梦】杨衡
　　空庭日照花如锦，红妆美人当昼寝。
　　傍人不知梦中事，唯见玉钗时坠枕。
　　◎卷.54【宿青牛谷】杨衡
　　随云步入青牛谷，青牛道士留我宿。
　　可怜夜久月明中，唯有坛边一枝竹。
　　◎卷.55【槿（一作戎昱诗）】杨衡
　　自用金钱买槿栽，二年方始一花开。
　　怜红未许家人见，胡蝶争知早到来。
　　◎卷.56【九日】杨衡
　　黄菊紫菊傍篱落，摘菊泛酒爱芳新。
　　不堪今日望乡意，强插茱萸随众人。
　　◎卷.57【仙女词】杨衡
　　玉京初侍紫皇君，金缕鸳鸯满绛裙。
　　仙宫一闭无消息，遥结芳心向碧云。
　　◎卷.58【句】杨衡
　　贤人处霄汉，荒泽自耕耘。
　　陇首降时雨，雷声出夏云。（答崔钱二补阙见《诗式》）
　　一一鹤声飞上天。（见《纪事》）


第四百六十六卷
　　◎卷.1【享太庙乐章】牛僧孺
　　湜湜颀颀，融昭德辉。不纽不舒，贯成九围。
　　武烈文经，敷施当宜。纂尧付启，亿万熙熙。
　　◎卷.2【乐天梦得有岁夜诗聊以奉和】牛僧孺
　　惜岁岁今尽，少年应不知。凄凉数流辈，欢喜见孙儿。
　　暗减一身力，潜添满鬓丝。莫愁花笑老，花自几多时。
　　◎卷.3【李苏州遗太湖石奇状绝伦因题二十韵奉呈梦得、乐天】牛僧孺
　　胚浑何时结，嵌空此日成。掀蹲龙虎斗，挟怪鬼神惊。
　　带雨新水静，轻敲碎玉鸣。搀叉锋刃簇，缕络钓丝萦。
　　近水摇奇冷，依松助澹清。通身鳞甲隐，透穴洞天明。
　　丑凸隆胡准，深凹刻兕觥。雷风疑欲变，阴黑讶将行。
　　噤z9微寒早，轮囷数片横。地祇愁垫压，鳌足困支撑。
　　珍重姑苏守，相怜懒慢情。为探湖里物，不怕浪中鲸。
　　利涉馀千里，山河仅百程。池塘初展见，金玉自凡轻。
　　侧眩魂犹悚，周观意渐平。似逢三益友，如对十年兄。
　　旺兴添魔力，消烦破宿酲。媲人当绮皓，视秩即公卿。
　　念此园林宝，还须别识精。诗仙有刘白，为汝数逢迎。
　　◎卷.3【席上赠刘梦得】牛僧孺
　　粉署为郎四十春，今来名辈更无人。休论世上升沉事，
　　且斗樽前见在身。珠玉会应成咳唾，山川犹觉露精神。
　　莫嫌恃酒轻言语，曾把文章谒后尘。
　　◎卷.4【句】牛僧孺
　　但愁封寄去，魔物或惊禅。（《赠白乐天筝》）
　　惟羡东都白居士，年年香积问禅师。（《赠白》，下同）
　　不是道公狂不得，恨公逢我不教狂。
　　地瘦草丛短。
　　求人气色沮，凭酒意乃伸。
　　◎卷.5【赋得月照冰池】叶季良
　　霁夕云初敛，栖娥月未亏。圆光生碧海，素色满瑶池。
　　天迥轮空见，波凝影讵窥。浮霜玉比彩，照像镜同规。
　　皎洁寒偏净，裴回夜转宜。谁怜幽境在，长与赏心随。
　　◎卷.6【赋得琢玉成器】叶季良
　　片玉寄幽石，纷纶当代名。荆人献始遇，良匠琢初成。
　　冰映寒光动，虹开晚色明。雅容看更澈，馀响扣弥清。
　　自与琼瑶比，方随掌握荣。因知君有用，高价伫连城。
　　◎卷.7【省试吴宫教美人战】叶季良
　　强吴矜霸略，讲武在深宫。尽出娇娥妓，先观上将风。
　　挥戈罗袖卷，擐甲汗妆红。掩笑分旗下，含羞入队中。
　　鼓停行未正，刑举令才崇。自可威邻国，何劳逞战功。
　　◎卷.8【题历山司徒右长史祖宅】湛贲
　　隳官长史籍，高步历山椒。丽句传黄绢，香名播宋朝。
　　分能知止足，迹贵出尘嚣。松竹心长固，池台兴自饶。
　　龙宫欣访旧，莺谷忝迁乔。从事叨承乏，铜章愧在腰。
　　◎卷.9【伏览吕侍郎丘员外旧题十三代祖历山草堂诗因书记事】湛贲
　　名遂贵知己，道胜方晦迹。高居葺莲宫，遗文焕石壁。
　　桑田代已变，池草春犹碧。识曲遇周郎，知音荷宗伯。
　　调逸南平兆，风清建安迹。祖德今发扬，还同书史册。
　　◎卷.10【别慧山书堂】湛贲
　　卷帘晓望云平槛，下榻宵吟月半窗。
　　病守未能依结社，更施何术去为邦。
　　◎卷.11【暮春自南台丞再除给事中（仍是本厅几榻杖履宛然如旧）】薛存诚
　　再入青锁闱，忝官诚自非。拂尘惊物在，开户似僧归。
　　积草渐无径，残花犹洒衣。禁垣偏日近，行坐是恩辉。
　　◎卷.12【御制段太尉碑（一作薛有诚诗）】薛存诚
　　葬仪从俭礼，刊石荷尧君。露迹垂繁字，天哀洒丽文。
　　诏深荣嗣子，海变记孤坟。宝思皆涵象，皇心永念勋。
　　雅词黄绢妙，渥泽紫泥分。青史应同久，芳名万古闻。
　　◎卷.13【御题国子监门】薛存诚
　　宸翰符玄造，荣题国子门。笔锋回日月，字势动乾坤。
　　檐下云光绝，梁间鹊影翻。张英圣莫拟，索靖妙难言。
　　为著盘龙迹，能彰舞凤蹲。更随垂露像，常以沐皇恩。
　　◎卷.14【御箭连中双兔】薛存诚
　　宸游经上苑，羽猎向闲田。狡兔初迷窟，纤骊讵著鞭。
　　三驱仍百步，一发遂双连。影射含霜草，魂消向月弦。
　　驩声动寒木，喜气满晴天。那似陈王意，空随乐府篇。
　　◎卷.15【太学创置石经】薛存诚
　　圣唐复古制，德义功无替。奥旨悦诗书，遗文分篆隶。
　　银钩互交映，石壁靡尘翳。永与乾坤期，不逐日月逝。
　　儒林道益广，学者心弥锐。从此理化成，恩光遍遐裔。
　　◎卷.16【观南郊回仗】薛存诚
　　传警千门寂，南郊彩仗回。但惊龙再见，谁识日双开。
　　德泽施云雨，恩光变烬灰。阅兵貔武振，听乐凤凰来。
　　候刻移宸辇，遵时集观台。多惭远臣贱，不得礼容陪。
　　◎卷.17【闻击壤】薛存诚
　　尧年听野老，击壤复何云。自谓欢由己，宁知德在君。
　　气平闲易畅，声贺作难分。耕凿方随日，恩威比望云。
　　篑桴均下调，和木等南薰。无落于吾事，谁将帝已闻。
　　◎卷.18【膏泽多丰年】薛存诚
　　帝德方多泽，莓莓井径同。八方甘雨布，四远报年丰。
　　廒庾千厢在，幽流万壑通。候时勤稼穑，击壤乐农功。
　　畎亩人无惰，田庐岁不空。何须忧伏腊，千载贺尧风。
　　◎卷.19【东都父老望幸】薛存诚
　　銮舆秦地久，羽卫洛阳空。彼土虽凭固，兹川乃得中。
　　龙颜觐白日，鹤发仰清风。望幸诚逾邈，怀来意不穷。
　　昔因封泰岳，今伫蹑维嵩。天地心无异，神祇理亦同。
　　翠华翔渭北，玉检候关东。众愿其难阻，明君早勒功。
　　◎卷.20【嵩山望幸】薛存诚
　　峻极位何崇，方知造化功。降灵逢圣主，望幸表维嵩。
　　隐映连青壁，嵯峨向碧空。象车因叶瑞，龙驾愿升中。
　　万岁声长在，千岩气转雄。东都歌盛事，西笑伫皇风。
　　◎卷.21【华清宫望幸】薛存诚
　　骊岫接新丰，岧峣驾碧空。凿山开秘殿，隐雾蔽仙宫。
　　绛阙犹栖凤，雕梁尚带虹。温泉曾浴日，华馆旧迎风。
　　肃穆瞻云辇，深沉闭绮栊。东郊望幸处，瑞气霭濛濛。
　　◎卷.22【谒见日将至双阙】薛存诚
　　晓色临双阙，微臣礼位陪。远惊龙凤睹，谁识冕旒开。
　　蔼蔼千年盛，颙颙万国来。天文标日月，时令布云雷。
　　迥出黄金殿，全分白玉台。雕虫竟何取，瞻恋不知回。
　　◎卷.23【南至日隔仗望含元殿炉香】裴次元
　　冕旒初负扆，卉服尽朝天。旸谷初移日，金炉渐起烟。
　　芬馨流远近，散漫入貂蝉。霜仗凝逾白，朱栏映转鲜。
　　始看浮阙在，稍见逐风迁。为沐皇家庆，来瞻羽卫前。
　　◎卷.24【律中应钟（一作裴元诗）】裴次元
　　律穷方数寸，室暗在三重。伶管灰先动，秦正节已逢。
　　商声辞玉笛，羽调入金钟。密叶翻霜彩，轻冰敛水容。
　　望鸿南去绝，迎气北来浓。愿托无凋性，寒林自比松。
　　◎卷.25【赋得亚父碎玉斗】裴次元
　　雄谋竟不决，宝玉将何爱。倏尔霜刃挥，飒然春冰碎。
　　飞光动旗帜，散响惊环珮。霜浓绣帐前，星流锦筵内。
　　图王业已失，为虏言空悔。独有青史中，英风冠千载。
　　◎卷.26【句】裴次元
　　积高依郡城，迥拔凌霄汉。（题望京山，见《闽志》）
　　◎卷.27【并州路（一作杨达诗，题云塞下作）】李宣远
　　秋日并州路，黄榆落故关。孤城吹角罢，数骑射雕还。
　　帐幕遥临水，牛羊自下山。征人正垂泪，烽火起云间。
　　◎卷.28【近无西耗（一作李敬方诗）】李宣远
　　远戎兵压境，迁客泪横襟。烽堠惊秦塞，囚居困越吟。
　　自怜牛马走，未识犬羊心。一月无消息，西看日又沉。
　　◎卷.29【曲江亭望慈恩寺杏园花发】李君何
　　春晴凭水轩，仙杏发南园。开蕊风初晓，浮香景欲暄。
　　光华临御陌，色相对空门。野雪遥添净，山烟近借繁。
　　地闲分鹿苑，景胜类桃源。况值新晴日，芳枝度彩鸳。
　　◎卷.30【除夜书情】周弘亮
　　何处风尘岁，云阳古驿前。三冬不再稔，晓日又明年。
　　春入江南柳，寒归塞北天。还伤知候客，花景对韦编。
　　◎卷.31【曲江亭望慈恩寺杏园花发】周弘亮
　　江亭闲望处，远近见秦源。古寺迟春景，新花发杏园。
　　萼中轻蕊密，枝上素姿繁。拂雨云初起，含风雪欲翻。
　　容辉明十地，香气遍千门。愿莫随桃李，芳菲不为言。
　　◎卷.32【故乡除夜】周弘亮
　　三百六十日云终，故乡还与异乡同。非唯律变情堪恨，
　　抑亦才疏命未通。何处夜歌销腊酒，谁家高烛候春风。
　　诗成始欲吟将看，早是去年牵课中。
　　◎卷.33【曲江亭望慈恩寺杏园花发】陈翥
　　曲江晴望好，近接梵王家。十亩开金地，千林发杏花。
　　映雪犹误雪，煦日欲成霞。紫陌传香远，红泉落影斜。
　　园中春尚早，亭上路非赊。芳景堪游处，其如惜物华。
　　◎卷.34【曲江亭望慈恩寺杏园花发】曹著
　　渚亭临净域，凭望一开轩。晚日分初地，东风发杏园。
　　异香飘九陌，丽色映千门。照灼瑶华散，葳蕤玉露繁。
　　未教游妓折，乍听早莺喧。谁复争桃李，含芳自不言。
　　◎卷.35【鱼上冰】王公亮
　　春生寒气减，稍动久潜鱼。乍喜东风至，来看曲岸初。
　　出冰朱鬣见，望日锦鳞舒。渐觉流澌近，还欣掉尾馀。
　　噞喁情自乐，沿溯意宁疏。倘得随鲲化，终能上太虚。
　　◎卷.36【赋得竹箭有筠】张仲方
　　东南生绿竹，独美有筠箭。枝叶讵曾凋，风霜孰云变。
　　偏宜林表秀，多向岁寒见。碧色乍葱茏，清光常蒨练。
　　皮开凤彩出，节劲龙文现。爱此守坚贞，含歌属时彦。
　　◎卷.37【赠毛仙翁】张仲方
　　毛仙翁，毛仙翁，容貌常如二八童。几岁头梳云鬓绿，
　　无时面带桃花红。眼前人世阅沧海，肘后药成辞月宫。
　　方口秀眉编贝齿，了然炅炅双瞳子。芝椿禀气本坚强，
　　龟鹤计年应不死。四海五山长独游，矜贫傲富欺王侯。
　　灵通指下砖甓化，瑞气炉中金玉流。定是烟霞列仙侣，
　　暂来尘俗救危苦。紫霞妖女琼华飞，秘法虔心传付与。
　　阴功足，阴功成，羽驾何年归上清。待我休官了婚嫁，
　　桃源洞里觅仙兄。
　　◎卷.38【句】张仲方
　　入门池色静，登阁雨声来。（见《三山志》）
　　◎卷.39【和白乐天（时以太子宾客分司东都）】崔玄亮
　　病馀归到洛阳头，拭目开眉见白侯。凤诏恐君今岁去，
　　龙门欠我旧时游。几人樽下同歌咏，数盏灯前共献酬。
　　相对忆刘刘在远，寒宵耿耿梦长洲。
　　◎卷.40【临终诗】崔玄亮
　　暂荣暂悴石敲火，即空即色眼生花。
　　许时为客今归去，大历元年是我家。
　　◎卷.41【句】崔玄亮
　　共相呼唤醉归来。
　　◎卷.42【省试临渊羡鱼】徐牧
　　清泚濯缨处，今来喜一临。惭无下钓处，空有羡鱼心。
　　退省时频改，谋身岁屡沉。鬣成川上媚，网就水宁深。
　　赪尾临波里，朱须破浪浔。此时倘不漏，江上免行吟。
　　◎卷.43【淮南游故居感旧，酬西川李尚书德裕】王播
　　昔年献赋去江湄，今日行春到却悲。三径仅存新竹树，
　　四邻惟见旧孙儿。壁间潜认偷光处，川上宁忘结网时。
　　更见桥边记名姓，始知题柱免人嗤。
　　◎卷.44【题木兰院二首】王播
　　三十年前此院游，木兰花发院新修。
　　如今再到经行处，树老无花僧白头。
　　上堂已了各西东，惭愧闍黎饭后钟。
　　三十年来尘扑面，如今始得碧纱笼。
　　◎卷.45【上巳接清明游宴】独孤良弼
　　上巳欢初罢，清明赏又追。闰年侵旧历，令节并芳时。
　　细雨莺飞重，春风酒酝迟。寻花迷白雪，看柳拆青丝。
　　淑气如相待，天和意为谁。吁嗟名未立，空咏宴游诗。
　　◎卷.46【次潭州，酬唐侍御、姚员外游道林岳麓寺题示】沈传师
　　承明年老辄自论，乞得湘守东南奔。为闻楚国富山水，
　　青嶂逦迤僧家园。含香珥笔皆眷旧，谦抑自忘台省尊。
　　不令执简候亭馆，直许携手游山樊。忽惊列岫晓来逼，
　　朔雪洗尽烟岚昏。碧波回屿三山转，丹槛缭郭千艘屯。
　　华镳躞蹀绚砂步，大旆彩错辉松门。樛枝竞骛龙蛇势，
　　折干不灭风霆痕。相重古殿倚岩腹，别引新径萦云根。
　　目伤平楚虞帝魂，情多思远聊开樽。危弦细管逐歌飘，
　　画鼓绣靴随节翻。锵金七言凌老杜，入木八法蟠高轩。
　　嗟余潦倒久不利，忍复感激论元元。
　　◎卷.47【和李德裕观玉蕊花见怀之作】沈传师
　　曾对金銮直，同依玉树阴。雪英飞舞近，烟叶动摇深。
　　素萼年年密，衰容日日侵。劳君想华发，近欲不胜簪。
　　◎卷.48【赠毛仙翁】沈传师
　　安期何事出云烟，为把仙方与世传。只向人间称百岁，
　　谁知洞里过千年。青牛到日迎方朔，丹灶开时共稚川。
　　更说桃源更深处，异花长占四时天。
　　◎卷.49【寄大府兄侍史（见《云烟过眼录》）】沈传师
　　积雪山阴马过难，残更深夜铁衣寒。
　　将军破了单于阵，更把兵书仔细看。
　　◎卷.50【蒙泉（见《方舆胜览》》）】沈传师
　　京路马駸駸，尘劳日向深。蒙泉聊息驾，可以洗君心。
　　◎卷.51【春从何处来】白行简
　　欲识春生处，先从木德来。入门潜报柳，度岭暗惊梅。
　　透雪寒光散，消冰水镜开。晓迎郊骑发，夜逐斗杓回。
　　淑气空中变，新声雨后催。偏宜资律吕，应是候阳台。
　　◎卷.52【贡院楼北新栽小松】白行简
　　华省春霜曙，楼阴植小松。移根依厚地，委质别危峰。
　　北户知犹远，东堂幸见容。心坚终待鹤，枝嫩未成龙。
　　夜影看仍薄，朝岚色渐浓。山苗不可荫，孤直俟秦封。
　　◎卷.53【金在熔】白行简
　　巨橐方熔物，洪炉欲范金。紫光看渐发，赤气望逾深。
　　焰热晴云变，烟浮昼景阴。坚刚由我性，鼓铸任君心。
　　踊跃徒标异，沈潜自可钦。何当得成器，待叩向知音。
　　◎卷.54【归马华山】白行简
　　牧野功成后，周王战马闲。驱驰休伏皂，饮龁任依山。
　　逐日朝仍去，随风暮自还。冰生疑陇坂，叶落似榆关。
　　躞蹀仙峰下，腾骧渭水湾。幸逢时偃武，不复鼓鼙间。
　　◎卷.55【夫子鼓琴得其人】白行简
　　宣父穷玄奥，师襄授素琴。稍殊流水引，全辨圣人心。
　　慕德声逾感，怀人意自深。泠泠传妙手，摵摵振空林。
　　促调清风至，操弦白日沈。曲终情不尽，千古仰知音。
　　◎卷.56【李都尉重阳日得苏属国书】白行简
　　降虏意何如，穷荒九月初。三秋异乡节，一纸故人书。
　　对酒情无极，开缄思有馀。感时空寂寞，怀旧几踌躇。
　　雁尽平沙迥，烟销大漠虚。登台南望处，掩泪对双鱼。
　　◎卷.57【在巴南望郡南山呈乐天（时从乐天忠州）】白行简
　　临江一嶂白云间，红绿层层锦绣班。
　　不作巴南天外意，何殊昭应望骊山。
　　◎卷.58【春云】裴澄
　　漠漠复溶溶，乘春任所从。映林初展叶，触石未成峰。
　　旭日消寒翠，晴烟点净容。霏微将似灭，深浅又如重。
　　薄彩临溪散，轻阴带雨浓。空馀负樵者，岭上自相逢。
　　◎卷.59【赋得沽美玉】罗立言
　　谁怜被褐士，怀玉正求沽。成器终期达，逢时岂见诬。
　　宝同珠照乘，价重剑论都。浮彩朝虹满，悬光夜月孤。
　　几年沦瓦砾，今日出泥涂。采斫资良匠，无令瑕掩瑜。
　　◎卷.60【寒食遣怀】张灿
　　繁华泣清露，悄悄落衣巾。明日逢寒食，春风见故人。
　　病来羞滞楚，西去欲迷秦。憔悴此时久，青山归四邻。


第四百六十七卷
　　◎卷.1【春日山亭】牟融
　　醉来重整华阳巾，搔首惊看白发新。莫道愁多因病酒，
　　只缘命薄不辞贫。龙鱼失水难为用，龟玉蒙尘未见珍。
　　正是圣朝全盛日，讵知林下有闲人。
　　◎卷.2【寄周韶州】牟融
　　十年学道困穷庐，空有长才重老儒。功业要当垂永久，
　　利名那得在须臾。山中荆璞谁知玉，海底骊龙不见珠。
　　寄语故人休怅怏，古来贤达事多殊。
　　◎卷.3【秋夜醉归，有感而赋】牟融
　　衔杯谁道易更阑，沉醉归来不自欢。惆怅后时孤剑冷，
　　寂寥无寐一灯残。竹窗凉雨鸣秋籁，江郭清砧捣夜寒。
　　多少客怀消不得，临风搔首浩漫漫。
　　◎卷.4【寄范使君】牟融
　　未秋为别已终秋，咫尺娄江路阻修。心上惟君知委曲，
　　眼前独我逐漂流。从来姑息难为好，到底依栖总是诹。
　　西望家山成浩叹，临风搔首不胜愁。
　　◎卷.5【送罗约】牟融
　　雨晴江馆柳依依，握手那堪此别离。独鹤孤琴随远旆，
　　红亭绿酒惜分岐。月明野店闻鸡早，花暗关城匹马迟。
　　后夜定知相忆处，东风回首不胜悲。
　　◎卷.6【题李昭训山水】牟融
　　卜筑藏修地自偏，尊前诗酒集群贤。半岩松暝时藏鹤，
　　一枕秋声夜听泉。风月谩劳酬逸兴，渔樵随处度流年。
　　南州人物依然在，山水幽居胜辋川。
　　◎卷.7【处厚游杭，作诗寄之】牟融
　　江村摇落暂逢秋，况是闻君独远游。浙水风烟思吊古，
　　楚乡人物赋登楼。书沈寒雁云边影，梦绕清猿月下愁。
　　念我故人劳碌久，不如投老卧沧洲。
　　◎卷.8【山中有怀李十二】牟融
　　林前风景晚苍苍，林下怀人路杳茫。白发流年淹旧业，
　　碧山茅屋卧斜阳。客边秋兴悲张翰，病里春情笑沈郎。
　　何事登楼□□□，几回搔首□思归。
　　◎卷.9【客中作】牟融
　　异乡岁晚怅离怀，游子驱驰愧不才。夜夜砧声催客去，
　　年年雁影带寒来。半林残叶迎霜落，三径黄花近节开。
　　几度无聊倍惆怅，临风搔首独兴哀。
　　◎卷.10【山寺律僧画兰竹图】牟融
　　偶来绝顶兴无穷，独有山僧笔最工。绿径日长袁户在，
　　紫荃秋晚谢庭空。离花影度湘江月，遗珮香生洛浦风。
　　欲结岁寒盟不去，忘机相对画图中。
　　◎卷.11【送客之杭】牟融
　　西风吹冷透貂裘，行色匆匆不暂留。帆带夕阳投越浦，
　　心随明月到杭州。风清听漏惊乡梦，灯下闻歌乱别愁。
　　悬想到杭州兴地，尊前应与话离忧。
　　◎卷.12【有感二首】牟融
　　何事离怀入梦频，贫居寂寞四无邻。诗因韵险难成律，
　　酒为愁多不顾身。眼底故人惊岁别，尊前华发逐时新。
　　十年飘泊如萍迹，一度登临一怅神。
　　搔首临风独倚栏，客边惊觉岁华残。栖迟未遇常鋾荐，
　　邂逅宁弹贡禹冠。有兴不愁诗韵险，无聊只怕酒杯乾。
　　何如日日长如醉，付与诗人一笑看。
　　◎卷.13【送沈侯之京】牟融
　　悠悠旌旆出东楼，特出仙郎上帝州。刘旻才高能富国，
　　萧何人杰足封侯。关河弱柳垂金缕，水驿青帘拂画楼。
　　欲尽故人尊酒意，春风江上暂停舟。
　　◎卷.14【寄羽士】牟融
　　别来有路隔仙凡，几度临风欲去难。乐道无时忘鹤伴，
　　谈玄何日到星坛。山中胜景常留客，林下清风好炼丹。
　　使我浮生尘鞅脱，相从应得一盘桓。
　　◎卷.15【题赵支】牟融
　　林间曲径掩衡茅，绕屋青青翡翠梢。一枕秋声鸾舞月，
　　半窗云影鹤归巢。曾闻贾谊陈奇策，肯学扬雄赋解嘲。
　　我有清风高节在，知君不负岁寒交。
　　◎卷.16【司马迁墓】牟融
　　落落长才负不羁，中原回首益堪悲。英雄此日谁能荐，
　　声价当时众所推。一代高风留异国，百年遗迹剩残碑。
　　经过词客空惆怅，落日寒烟赋黍离。
　　◎卷.17【春游】牟融
　　锦袍日暖耀冰蚕，上客陪游酒半酣。笑拂吟鞭邀好兴，
　　醉欹乌帽逞雄谈。楼前弱柳摇金缕，林外遥山隔翠岚。
　　正是太平行乐处，春风花下且停骖。
　　◎卷.18【水西草堂】牟融
　　萝径萧然曲业存，闲云流水四无邻。身留白屋潜踪迹，
　　门□□吟学隐沦。吟对琴尊江上月，笑看花木镜中春。
　　遗书自有亲□处，何必驱驰扰世尘。
　　◎卷.19【送羽衣之京】牟融
　　羽衣缥缈拂尘嚣，怅别河梁赠柳条。阆苑云深孤鹤迥，
　　蓬莱天近一身遥。香浮宝辇仙风润，花落瑶坛绛雨消。
　　自是长生林下客，也陪鸳鹭入清朝。
　　◎卷.20【题道院壁】牟融
　　山中旧宅四无邻，草净云和迥绝尘。神枣胡麻能饭客，
　　桃花流水荫通津。星坛火伏烟霞暝，林壑春香鸟雀驯。
　　若使凡缘终可脱，也应从此度闲身。
　　◎卷.21【赠欧阳詹】牟融
　　为客囊无季子金，半生踪迹任浮沉。服勤因念劬劳重，
　　思养徒怀感慨深。岛外断云凝远日，天涯芳草动愁心。
　　家林千里遥相忆，几度停车一怅吟。
　　◎卷.22【邵公母】牟融
　　搔首惊闻楚些歌，拂衣归去泪悬河。劬劳常想三春恨，
　　思养其如寸草何。浙水梦怀千里远，苏台愁望白云多。
　　伤心独有黄堂客，几度临风咏蓼莪。
　　◎卷.23【客中作】牟融
　　千里云山恋旧游，寒窗凉雨夜悠悠。浮亭花竹频劳梦，
　　别路风烟半是愁。芳草傍人空对酒，流年多病倦登楼。
　　一杯重向樽前醉，莫遣相思累白头。
　　◎卷.24【赠杨处厚】牟融
　　十年学道苦劳神，赢得尊前一病身。天上故人皆自贵，
　　山中明月独相亲。客心淡泊偏宜静，吾道从容不厌贫。
　　几度临风一回首，笑看华发及时新。
　　◎卷.25【重赠张籍】牟融
　　旧日仪容只宛然，笑谈不觉度流年。凡缘未了嗟无子，
　　薄命能孤不怨天。一醉便同尘外客，百杯疑是酒中仙。
　　人生随处堪为乐，管甚秋香满鬓边。
　　◎卷.26【赠殷以道】牟融
　　世路红尘懒步趋，长年结屋傍岩隅。独留乡井诚非隐，
　　老向山林不自愚。肯信白圭终在璞，谁怜沧海竟遗珠。
　　闲来抚景穷吟处，尊酒临风不自娱。
　　◎卷.27【翁母些】牟融
　　满头华发向人垂，长逝音容迥莫追。先垄每怀风木夜，
　　画堂无复彩衣时。停车遥望孤云影，翘首惊看吊鹤悲。
　　独有贤人崇孝义，伤心共咏蓼莪诗。
　　◎卷.28【题山庄】牟融
　　萝屋萧萧事事幽，临风搔首远凝眸。东园松菊存遗业，
　　晚景桑榆乐旧游。吟对清尊江上月，笑谈华发镜中秋。
　　床头浊酒时时漉，上客相过一任留。
　　◎卷.29【沈存尚林亭夜宴】牟融
　　草堂寂寂景偏幽，到此令人一纵眸。松菊寒香三径晚，
　　桑榆烟景两淮秋。近山红叶堆林屋，隔浦青帘拂画楼。
　　终日忘情能自乐，清尊应得遣闲愁。
　　◎卷.30【题孙君山亭】牟融
　　长年乐道远尘氛，静筑藏修学隐沦。吟对琴樽庭下月，
　　笑看花木槛前春。闲来欲著登山屐，醉里还披漉酒巾。
　　林壑能忘轩冕贵，白云黄鹤好相亲。
　　◎卷.31【题徐俞山居】牟融
　　青山重叠巧裁攒，引水流泉夜激湍。岚锁岩扉清昼暝，
　　云归松壑翠阴寒。不因李相门前见，曾向袁生画里看。
　　老我不堪诗思杳，几回吟倚曲栏干。
　　◎卷.32【送范启东还京】牟融
　　萧萧行李上征鞍，满目离情欲去难。客里故人尊酒别，
　　天涯游子弊裘寒。官桥杨柳和愁折，驿路梅花带雪看。
　　重到京华旧游处，春风佳丽好盘桓。
　　◎卷.33【楼城叙别】牟融
　　故人为客上神州，倾盖相逢感昔游。屈指年华嗟远别，
　　对床风雨话离愁。清樽不负花前约，白发惊看镜里秋。
　　此际那堪重分手，绿波芳草暂停舟。
　　◎卷.34【写意二首】牟融
　　寂寥荒馆闭闲门，苔径阴阴屐少痕。白发颠狂尘梦断，
　　青毡泠落客心存。高山流水琴三弄，明月清风酒一樽。
　　醉后曲肱林下卧，此生荣辱不须论。
　　萧萧华发满头生，深远蓬门倦送迎。独喜冥心无外慕，
　　自怜知命不求荣。闲情欲赋思陶令。卧病何人问马卿。
　　林下贫居甘困守，尽教城市不知名。
　　◎卷.35【赠浙西李相公】牟融
　　长庚烈烈独遥天，盛世应知降谪仙。月里昔曾分兔药，
　　人间今喜得椿年。文章政事追先达，冠盖声华羡昔贤。
　　尊酒与君称寿毕，春风入醉绮罗筵。
　　◎卷.36【天台】牟融
　　碧溪流水泛桃花，树绕天台迥不赊。洞里无尘通客境，
　　人间有路入仙家。鸡鸣犬吠三山近，草静云和一径斜。
　　此地不知何处去，暂留琼珮卧烟霞。
　　◎卷.37【送陈衡】牟融
　　秋江烟景晚苍苍，江上离人促去航。千里一官嗟独往，
　　十年双鬓付三霜。云迷楼曲亲庭远，梦绕通山客路长。
　　不必临风悲冷落，古来白首尚为郎。
　　◎卷.38【送沈翔】牟融
　　江上西风一棹归，故人此别会应稀。清朝尽道无遗逸，
　　当路谁曾访少微。谩有才华嗟未达，闲寻鸥鸟暂忘机。
　　临岐不用空惆怅，未必新丰老布衣。
　　◎卷.39【过蠡湖】牟融
　　东湖烟水浩漫漫，湘浦秋声入夜寒。风外暗香飘落粉，
　　月中清影舞离鸾。多情袁尹频移席，有道乔仙独倚阑。
　　几度篝帘相对处，无边诗思到吟坛。
　　◎卷.40【登环翠楼】牟融
　　山中地僻好藏修，寂寂幽居架小楼。云树四围当户暝，
　　烟岚一带隔帘浮。举杯对月邀诗兴，抚景令人豁醉眸。
　　我亦人间肥遁客，也将踪迹寄林丘。
　　◎卷.41【游淮云寺】牟融
　　白云深锁沃州山，冠盖登临众仰攀。松径风清闻鹤唳，
　　昙花香暝见僧还。玄机隐隐应难觉，尘事悠悠了不关。
　　兴尽凡缘因未晚，裴回依旧到人间。
　　◎卷.42【游报本寺】牟融
　　山房寂寂荜门开，此日相期社友来。雅兴共寻方外乐，
　　新诗争羡郢中才。茶烟袅袅笼禅榻，竹影萧萧扫径苔。
　　醉后不知明月上，狂歌直到夜深回。
　　了然尘事不相关，锡杖时时独看山。白发任教双鬓改，
　　黄金难买一生闲。不留活计存囊底，赢得诗名满世间。
　　自笑微躯长碌碌，几时来此学无还。
　　◎卷.43【题陈侯竹亭】牟融
　　曾向幽亭一榻分，清风满座绝尘氛。丹山凤泣钩帘听，
　　沧海龙吟对酒闻。漠漠暝阴笼砌月，盈盈寒翠动湘云。
　　岁寒高节谁能识，独有王猷爱此君。
　　◎卷.44【送报本寺分韵得通字】牟融
　　几度乘闲谒梵宫，此郎声价重江东。贵侯知重曾忘势，
　　闲客频来也悟空。满地新蔬和雨绿，半林残叶带霜红。
　　□□□□□□□，□□□□□□□。
　　◎卷.45【寄永平友人】牟融
　　故人千里隔天涯，几度临风动远思。贾谊上书曾伏阙，
　　仲舒陈策欲匡时。高风落落谁同调，往事悠悠我独悲。
　　何日归来话畴昔，一樽重叙旧襟期。
　　朔风猎猎惨寒沙，关月寥寥咽暮笳。放逐一心终去国，
　　驱驰千里未还家。青蝇点玉原非病，沧海遗珠世所嗟。
　　直道未容淹屈久，暂劳踪迹寄天涯。
　　◎卷.46【陈使君山庄】牟融
　　新卜幽居地自偏，士林争羡使君贤。数椽潇洒临溪屋，
　　十亩膏腴附郭田。流水断桥芳草路，淡烟疏雨落花天。
　　秋成准拟重来此，沉醉何妨一榻眠。
　　◎卷.47【题寺壁】牟融
　　僧家胜景瞰平川，雾重岚深马不前。宛转数声花外鸟，
　　往来几叶渡头船。青山远隔红尘路，碧殿深笼绿树烟。
　　闻道此中堪遁迹，肯容一榻学逃禅。
　　◎卷.48【送徐浩】牟融
　　渡口潮平促去舟，莫辞尊酒暂相留。弟兄聚散云边雁，
　　踪迹浮沉水上鸥。千里好山青入楚，几家深树碧藏楼。
　　知君此去情偏切，堂上椿萱雪满头。
　　◎卷.49【谢惠剑】牟融
　　感君三尺铁，挥攉鬼神惊。浩气中心发，雄风两腋生。
　　犬戎从此灭，巢穴不时平。万里横行去，封侯赖有成。
　　◎卷.50【送僧】牟融
　　梵王生别思，之子事遐征。烟水浮杯渡，云山只履行。
　　三生尘梦醒，一锡衲衣轻。此去家林近，飘飘物外情。
　　◎卷.51【送友人】牟融
　　有客棹扁舟，相逢不暂留。衣冠重文物，诗酒足风流。
　　官路生归兴，家林想旧游。临岐分手后，乘月过苏州。
　　◎卷.52【题朱庆馀闲居四首】牟融
　　潇洒藏修处，琴书与画图。白丁门外远，俗子眼前无。
　　楚楚临轩竹，青青映水蒲。道人能爱静，诸事近清枯。
　　尽日衡门闭，苍苔一径新。客心非厌静，悟道不忧贫。
　　白屋悬尘榻，清樽忆故人。近来疏懒甚，诗债后吟身。
　　闲客幽栖处，潇然一草庐。路通元亮宅，门对子云居。
　　按剑心犹壮，琴书乐有馀。黄金都散尽，收得邺侯书。
　　寂寥荒馆下，投老欲何为。草色凝陈榻，书声出董帷。
　　闲云长作伴，归鹤独相随。才薄知无用，安贫不自危。
　　◎卷.53【寄张源】牟融
　　咫尺西江路，悲欢暂莫闻。青年俱未达，白社独离群。
　　曲径荒秋草，衡茅掩夕曛。相思不相见，愁绝赋停云。
　　◎卷.54【题竹】牟融
　　潇洒碧玉枝，清风追晋贤。数点渭川雨，一缕湘江烟。
　　不见凤凰尾，谁识珊瑚鞭。柯亭丁相遇，惊听奏钧天。
　　◎卷.55【有感】牟融
　　盛世嗟沉伏，中情怏未舒。途穷悲阮籍，病久忆相如。
　　无客空尘榻，闲门闭草庐。不胜岑绝处，高卧半床书。
　　◎卷.56【题山房壁】牟融
　　珠林春寂寂，宝地夜沉沉。玄奥凝神久，禅机入妙深。
　　参同大块理，窥测至人心。定处波罗蜜，须从物外寻。
　　◎卷.57【访请上人】牟融
　　曲径绕丛林，钟声杂梵音。松风吹定衲，萝月照禅心。
　　抚景吟行远，谈玄入悟深。不能尘鞅脱，聊复一登临。
　　◎卷.58【送范启东】牟融
　　杨柳春江上，东风一棹轻。行囊归客兴，尊酒故人情。
　　画史名当代，声华重两京。临岐分手处，无奈别离生。
　　◎卷.59【客中作】牟融
　　十年江汉客，几度帝京游。迹比风前叶，身如水上鸥。
　　醉吟愁里月，羞对镜中秋。怅望频回首，西风忆故丘。
　　◎卷.60【赠韩翃】牟融
　　京国久知名，江河近识荆。不辞今日醉，便有故人情。
　　细雨孤鸿远，西风一棹轻。暂时分手去，应不负诗盟。
　　◎卷.61【禁烟作】牟融
　　柳拖金缕拂朱栏，花扑香尘满绣鞍。
　　尊酒临风酬令节，越罗衣薄觉春寒。
　　◎卷.62【闽中回】牟融
　　帆影随风过富阳，橹声摇月下钱塘。
　　千山积雪凝寒碧，梦入枫宸绕御床。


第四百六十八卷
　　◎卷.1【苦妇词】刘言史
　　地远易骄崇，用刑匪精研。哀哉苦妇身，夫死百殃缠。
　　草草催出门，衣堕发披肩。独随军吏行，当夕余欲迁。
　　来时已厌生，到此自不全。临江卧黄砂，二子死在边。
　　气哕不发声，背头血涓涓。有时强为言，只是尤青天。
　　稿蓐无一枝，冷气两悬悬。穷荒夷教卑，骨肉病弃捐。
　　况非本族音，肌露谁为怜。事痛感行宾，住得贪程船。
　　必当负严法，岂有胎孕篇。游畋复释麛，羔兔尚免鹯。
　　何处摈逐深，一罪三见颠。校尉勋望重，幕府才且贤。
　　兰裙间珠履，食玉处花筵。但勿轻所暗，莫虑无人焉。
　　◎卷.2【与孟郊洛北野泉上煎茶】刘言史
　　粉细越笋芽，野煎寒溪滨。恐乖灵草性，触事皆手亲。
　　敲石取鲜火，撇泉避腥鳞。荧荧爨风铛，拾得坠巢薪。
　　洁色既爽别，浮氲亦殷勤。以兹委曲静，求得正味真。
　　宛如摘山时，自歠指下春。湘瓷泛轻花，涤尽昏渴神。
　　此游惬醒趣，可以话高人。
　　◎卷.3【七夕歌】刘言史
　　星寥寥兮月细轮，佳期可想兮不可亲。云衣香薄妆态新，
　　彩輧悠悠度天津。玉幌相逢夜将极，妖红惨黛生愁色。
　　寂寞低容入旧机，歇著金梭思往夕。人间不见因谁知，
　　万家闺艳求此时。碧空露重彩盘湿，花上乞得蜘蛛丝。
　　◎卷.4【立秋日】刘言史
　　商风动叶初，萧索一贫居。老性容茶少，羸肌与簟疏。
　　旧醅难重漉，新菜未胜鉏。才薄无潘兴，便便画偃庐。
　　◎卷.5【题茅山仙台药院】刘言史
　　扰扰浮生外，华阳一洞春。道书金字小，仙圃玉苗新。
　　芝草迎飞燕，桃花笑俗人。楼台争耸汉，鸡犬亦嫌秦。
　　愿得青芽散，长年驻此身。
　　◎卷.6【送婆罗门归本国】刘言史
　　刹利王孙字迦摄，竹锥横写叱萝叶。遥知汉地未有经，
　　手牵白马绕天行。龟兹碛西胡雪黑，大师冻死来不得。
　　地尽年深始到船，海里更行三十国。行多耳断金环落，
　　冉冉悠悠不停脚。马死经留却去时，往来应尽一生期。
　　出漠独行人绝处，碛西天漏雨丝丝。
　　◎卷.7【潇湘游】刘言史
　　夷女采山蕉，缉纱浸江水。野花满髻妆色新，
　　闲歌欸乃深峡里。欸乃知从何处生，当时泣舜肠断声。
　　翠华寂寞婵娟没，野筱空馀红泪情。青烟冥冥覆杉桂，
　　崖壁凌天风雨细。昔人幽恨此地遗，绿芳红艳含怨姿。
　　清猿未尽鼯鼠切，泪水流到湘妃祠。北人莫作潇湘游，
　　九疑云入苍梧愁。
　　◎卷.8【放萤怨】刘言史
　　放萤去，不须留，聚时年少今白头。架中科斗万馀卷，
　　一字千回重照见。青云杳渺不可亲，开囊欲放增馀怨。
　　且逍遥，还酩酊，仲舒漫不窥园井。那将寂寞老病身，
　　更就微虫借光影。欲放时，泪沾裳。冲篱落，千点光。
　　◎卷.9【观绳伎（潞府李相公席上作）】刘言史
　　泰陵遗乐何最珍，彩绳冉冉天仙人。广场寒食风日好，
　　百夫伐鼓锦臂新。银画青绡抹云发，高处绮罗香更切。
　　重肩接立三四层，著屐背行仍应节。两边丸剑渐相迎，
　　侧身交步何轻盈。闪然欲落却收得，万人肉上寒毛生。
　　危机险势无不有，倒挂纤腰学垂柳。下来一一芙蓉姿，
　　粉薄钿稀态转奇。坐中还有沾巾者，曾见先皇初教时。
　　◎卷.10【买花谣】刘言史
　　杜陵村人不田穑，入谷经谿复缘壁。每至南山草木春，
　　即向侯家取金碧。幽艳凝华春景曙，林夫移得将何处。
　　蝶惜芳丛送下山，寻断孤香始回去。豪少居连鳷鹊东，
　　千金使买一株红。院多花少栽未得，零落绿娥纤指中。
　　咸阳亲戚长安里，无限将金买花子。浇红湿绿千万家，
　　青丝玉轳声哑哑。
　　◎卷.11【王中丞宅夜观舞胡腾（王中丞武俊也）】刘言史
　　石国胡儿人见少，蹲舞尊前急如鸟。织成蕃帽虚顶尖，
　　细氎胡衫双袖小。手中抛下蒲萄盏，西顾忽思乡路远。
　　跳身转毂宝带鸣，弄脚缤纷锦靴软。四座无言皆瞪目，
　　横笛琵琶遍头促。乱腾新毯雪朱毛，傍拂轻花下红烛。
　　酒阑舞罢丝管绝，木槿花西见残月。
　　◎卷.12【竹里梅】刘言史
　　竹里梅花相并枝，梅花正发竹枝垂。
　　风吹总向竹枝上，直似王家雪下时。
　　◎卷.13【春过赵墟】刘言史
　　下马邯郸陌头歇，寂寥崩隧临车辙。古柏重生枝亦乾，
　　馀燎见风幽焰灭。白蒿微发紫槿新，行人感此复悲春。
　　◎卷.14【初下东周赠孟郊】刘言史
　　鹤老身更b3，龟死壳亦灵。正信非外沿，终始全本情。
　　童子不戏尘，积书就岩扃。身著木叶衣，养鹿兼牸耕。
　　偶随下山云，荏苒失故程。渐入机险中，危思难太行。
　　十发九缕丝，悠然东周城。言词野麋态，出口多累形。
　　因依汉元寮，未似羁细轻。冷灶助新热，静砧与寒声。
　　断蓬在门栏，岂当桃李荣。寄食若蠹虫，侵损利微生。
　　固非拙为强，懦劣外疗并。素坚冰蘖心，洁持保坚贞。
　　修文返正风，刊字齐古经。惭将衰末分，高栖喧世名。
　　◎卷.15【过春秋峡】刘言史
　　峭壁苍苍苔色新，无风晴景自胜春。
　　不知何树幽崖里，腊月开花似北人。
　　◎卷.16【长门怨】刘言史
　　独坐炉边结夜愁，暂时思去亦难留。
　　手持金箸垂红泪，乱拨寒灰不举头。
　　◎卷.17【春游曲】刘言史
　　花颔红騣一何偏，绿槐香陌欲朝天。
　　仍嫌众里娇行疾，傍镫深藏白玉鞭。
　　喷沫团香小桂条，玉鞭兼赐霍嫖姚。
　　弄影便从天禁出，碧蹄声碎五门桥。
　　◎卷.18【广州王园寺伏日即事寄北中亲友】刘言史
　　南越逢初伏，东林度一朝。曲池煎畏景，高阁绝微飙。
　　竹簟移先洒，蒲葵破复摇。地偏毛瘴近，山毒火威饶。
　　裛汗絺如濯，亲床枕并烧。坠枝伤翠羽，萎叶惜红蕉。
　　且困流金炽，难成独酌谣。望霖窥润础，思吹候生条。
　　旅恨生乌浒，乡心系洛桥。谁怜在炎客，一夕壮容销。
　　◎卷.19【立秋】刘言史
　　兹晨戒流火，商飙早已惊。云天收夏色，木叶动秋声。
　　◎卷.20【别落花】刘言史
　　风艳霏霏去，羁人处处游。明年纵相见，不在此枝头。
　　◎卷.21【登甘露台】刘言史
　　偶至无尘空翠间，雨花甘露境闲闲。
　　身心未寂终为累，非想天中独退还。
　　◎卷.22【夜泊润州江口】刘言史
　　秋江欲起白头波，贾客瞻风无渡河。
　　千船火绝寒宵半，独听钟声觉寺多。
　　◎卷.23【看山木瓜花二首】刘言史
　　裛露凝氛紫艳新，千般婉娜不胜春。
　　年年此树花开日，出尽丹阳郭里人。
　　柔枝湿艳亚朱栏，暂作庭芳便欲残。
　　深藏数片将归去，红缕金针绣取看。
　　◎卷.24【题十三弟竹园】刘言史
　　绕屋扶疏耸翠茎，苔滋粉漾有幽情。
　　丹阳万户春光静，独自君家秋雨声。
　　◎卷.25【乐府杂词三首】刘言史
　　紫禁梨花飞雪毛，春风丝管翠楼高。
　　城里万家闻不见，君王试舞郑樱桃。
　　蝉鬓红冠粉黛轻，云和新教羽衣成。
　　月光如雪金阶上，迸却颇梨义甲声。
　　不耐檐前红槿枝，薄妆春寝觉仍迟。
　　梦中无限风流事，夫婿多情亦未知。
　　◎卷.26【岁暮题杨录事江亭（杨生，蜀客）】刘言史
　　垂丝蜀客涕濡衣，岁尽长沙未得归。
　　肠断锦帆风日好，可怜桐鸟出花飞。
　　◎卷.27【冬日峡中旅泊】刘言史
　　霜月明明雪复残，孤舟夜泊使君滩。
　　一声钟出远山里，暗想雪窗僧起寒。
　　◎卷.28【泊花石浦】刘言史
　　旧业丛台废苑东，几年为梗复为蓬。
　　杜鹃啼断回家梦，半在邯郸驿树中。
　　◎卷.29【闻崔倚旅葬】刘言史
　　远客那能返故庐，苍梧埋骨痛何如。
　　他时亲戚空相忆，席上同悲一纸书。
　　◎卷.30【赋蕃子牧马】刘言史
　　碛净山高见极边，孤烽引上一条烟。
　　蕃落多晴尘扰扰，天军猎到鸊鹈泉。
　　◎卷.31【牧马泉】刘言史
　　平沙漫漫马悠悠，弓箭闲抛郊水头。
　　鼠毛衣里取羌笛，吹向秋天眉眼愁。
　　◎卷.32【越井台望】刘言史
　　独立阳台望广州，更添羁客异乡愁。
　　晚潮未至早潮落，井邑暂依沙上头。
　　◎卷.33【扶病春亭】刘言史
　　强梳稀发著纶巾，舍杖空行试病身。
　　花间自欲裴回立，稚子牵衣不许人。
　　◎卷.34【赠童尼】刘言史
　　旧时艳质如明玉，今日空心是冷灰。
　　料得襄王惆怅极，更无云雨到阳台。
　　◎卷.35【读故友于君集】刘言史
　　大底从头总是悲，就中偏怆筑城词。
　　依然想得初成日，寄出秋山与我时。
　　◎卷.36【病僧二首】刘言史
　　竺国乡程算不回，病中衣锡遍浮埃。
　　如今汉地诸经本，自过流沙远背来。
　　空林衰病卧多时，白发从成数寸丝。
　　西行却过流沙日，枕上寥寥心独知。
　　◎卷.37【右军墨池】刘言史
　　永嘉人事尽归空，逸少遗居蔓草中。
　　至今池水涵馀墨，犹共诸泉色不同。
　　◎卷.38【送僧归山】刘言史
　　楚俗翻花自送迎，密人来往岂知情。
　　夜行独自寒山寺，雪径泠泠金锡声。
　　◎卷.39【题源分竹亭】刘言史
　　绕屋扶疏千万竿，年年相诱独行看。
　　日光不透烟常在，先校诸家一月寒。
　　◎卷.40【山寺看樱桃花题僧壁】刘言史
　　楚寺春风腊尽时，含桃先坼一千枝。
　　老僧不语傍边坐，花发人来总不知。
　　◎卷.41【伤清江上人】刘言史
　　往年偏共仰师游，闻过流沙泪不休。
　　此身岂得多时住，更著尘心起外愁。
　　◎卷.42【山寺看海榴花】刘言史
　　琉璃地上绀宫前，发翠凝红已十年。
　　夜久月明人去尽，火光霞焰递相燃。
　　◎卷.43【赠成炼师四首】刘言史
　　花冠蕊帔色婵娟，一曲清箫凌紫烟。
　　不知今日重来意，更住人间几百年。
　　黄昏骑得下天龙，巡遍茅山数十峰。
　　采芝却到蓬莱上，花里犹残碧玉钟。
　　等闲何处得灵方，丹脸云鬟日月长。
　　大罗过却三千岁，更向人间魅阮郎。
　　曾随阿母汉宫斋，凤驾龙輧列玉阶。
　　当时白燕无寻处，今日云鬟见玉钗。
　　◎卷.44【上巳日陪襄阳李尚书宴光风亭】刘言史
　　碧池萍嫩柳垂波，绮席丝镛舞翠娥。
　　为报会稽亭上客，永和应不胜元和。
　　◎卷.45【奉酬】刘言史
　　闰馀春早景沉沉，禊饮风亭恣赏心。
　　红袖青娥留永夕，汉阴宁肯羡山阴。
　　◎卷.46【病中客散复言怀】刘言史
　　华发离披卧满头，暗虫衰草入乡愁。
　　枕前人去空庭暮，又见芭蕉白露秋。
　　◎卷.47【处州月夜穆中丞席和主人】刘言史
　　羌竹繁弦银烛红，月光初出柳城东。
　　忽见隐侯裁一咏，还须书向郡楼中。
　　◎卷.48【寻花】刘言史
　　游春未足春将度，访紫寻红少在家。
　　借问流莺与飞蝶，更知何处有幽花。
　　◎卷.49【赠陈长史妓（本内宫人）】刘言史
　　宝钿云和玉禁仙，深含媚靥袅朱弦。
　　春风不怕君王恨，引出幽花落外边。
　　◎卷.50【题王况故居】刘言史
　　入巷萧条起悲绪，儿女犹居旧贫处。
　　尘满空床屋见天，独作驴鸣一声去。
　　◎卷.51【偶题】刘言史
　　迟日新妆游冶娘，盈盈彩艇白莲塘。
　　掬水远湿岸边郎，红绡缕中玉钏光。
　　◎卷.52【恸柳论】刘言史
　　孀妻栖户仍无嗣，欲访孤坟谁引至。
　　裴回无处展哀情，惟有衣襟知下泪。
　　◎卷.53【夜入简子古城】刘言史
　　远火荧荧聚寒鬼，绿焰欲销还复起。
　　夜深风雪古城空，行客衣襟汗如水。
　　◎卷.54【桂江中题香顶台】刘言史
　　岧岧香积凌空翠，天上名花落幽地。
　　老僧相对竟无言，山鸟却呼诸佛字。
　　◎卷.55【僧檐前独竹咏】刘言史
　　乱石田中寄孤本，亭亭不住凌虚引。
　　欲以袈裟拂著来，一边碧玉无轻粉。
　　◎卷.56【送人随姊夫任云安令】刘言史
　　闲逐维私向武城，北风青雀片时行。
　　孤帆瞥过荆州岸，认得瞿塘急浪声。
　　◎卷.57【山中喜崔补阙见寻】刘言史
　　鹿袖青藜鼠耳巾，潜夫岂解拜朝臣。
　　白屋藜床还共入，山妻老大不羞人。
　　◎卷.58【偶题二首】刘言史
　　金榜荣名俱失尽，病身为庶更投魑。
　　春娥慢笑无愁色，别向人家舞柘枝。
　　得罪除名谪海头，惊心无暇与身愁。
　　中使不知何处住，家书莫寄向春州。
　　◎卷.59【嘉兴社日】刘言史
　　消渴天涯寄病身，临邛知我是何人。
　　今年社日分馀肉，不值陈平又不均。
　　◎卷.60【席上赠李尹】刘言史
　　伛偻山夫发似丝，松间石上坐多时。
　　瓢饮不曾看酒肆，世人空笑亦何为。
　　◎卷.61【弼公院问病】刘言史
　　一头细发两分丝，卧见芭蕉白露滋。
　　欲令居士身无病，直待众生苦尽时。
　　◎卷.62【惜花】刘言史
　　年少共怜含露色，老人偏惜委尘红。
　　如何遂得心中事，每要花时不厌风。
　　◎卷.63【代胡僧留别】刘言史
　　此地缘疏语未通，归时老病去无穷。
　　定知不彻南天竺，死在条支阴碛中。
　　◎卷.64【桂江逢王使君旅榇归】刘言史
　　故人丹旐出南威，少妇随丧哭渐归。
　　遥想北原新垄上，日寒光浅水松稀。
　　◎卷.65【玉京词】刘言史
　　绝景寥寥日更迟，人间甲子不同时。
　　未知樵客终何得，归后无家是看棋。
　　◎卷.66【葛巾歌（贝州漳南县赠杨炯燗）】刘言史
　　一片白葛巾，潜夫自能结。篱边折枯蒿，聊用簪华发。
　　有时醉倒长松侧，酒醒不见心还忆。谷鸟衔将却趁来，
　　野风吹去还寻得。十年紫竹溪南住，迹同玄豹依深雾。
　　草堂窗底漉春醅，山寺门前逢暮雨。临汝袁郎得相见，
　　闲云引到东阳县。鲁性将他类此身，还拈野物赠傍人。
　　空留棁仗犊鼻裈，濛濛烟雨归山村。
　　◎卷.67【北原情三首】刘言史
　　错莫天色愁，挽歌出重闉。谁家白网车，送客入幽尘。
　　铭旌下官道，葬舆去辚辚。萧条黄蒿中，奠酒花翠新。
　　米雪晚霏微，墓成悄无人。乌鸢下空地，烟火残荒榛。
　　生人更多苦，入户事盈身。营营日易深，却到不得频。
　　寂寥孤隧头，草绿棠梨春。
　　洛阳城北山，古今葬冥客。聚骨朽成泥，此山土多白。
　　近来送葬人，亦去闻归声。岂能车轮疾，渐是墓侵城。
　　城中人不绝，哀挽相次行。莫非北邙后，重向洛城生。
　　卜地起孤坟，全家送葬去。归来却到时，不复重知处。
　　叠叠葬相续，土乾草已绿。列纸泻壶浆，空向春云哭。
　　◎卷.68【林中独醒】刘言史
　　晚来林沼静，独坐间瓢尊。向己非前迹，齐心欲不言。
　　微凉生乱筱，轻馥起孤萱。未得浑无事，瓜田草正繁。
　　◎卷.69【江陵客舍留别樊尚书】刘言史
　　信陵门馆下，多病有归思。坠履忘情后，寒灰更湿时。
　　委栏芳蕙晚，凭几雪髫垂。明日秋关外，单车风雨随。


第四百六十九卷
　　◎卷.1【拟古咏河边枯树】长孙佐辅
　　野火烧枝水洗根，数围孤树半心存。
　　应是无机承雨露，却将春色寄苔痕。
　　◎卷.2【别友人】长孙佐辅
　　愁多不忍醒时别，想极还寻静处行。
　　谁遣同衾又分手，不如行路本无情。
　　◎卷.3【伤故人歌妓】长孙佐辅
　　愁脸无红衣满尘，万家门户不容身。
　　曾将一笑君前去，误杀几多回顾人。
　　◎卷.4【南中客舍对雨送故人归北】长孙佐辅
　　猿声啾啾雁声苦，卷帘相对愁不语。几年客吴君在楚，
　　况送君归我犹阻。家书作得不忍封，北风吹断阶前雨。
　　◎卷.5【杭州秋日别故友】长孙佐辅
　　相见又相别，大江秋水深。悲欢一世事，去住两乡心。
　　淅沥篱下叶，凄清阶上琴。独随孤棹去，何处更同衾。
　　◎卷.6【代别后梦别】长孙佐辅
　　别中还梦别，悲后更生悲。觉梦俱千里，追随难再期。
　　翻思梦里苦，却恨觉来迟。纵是非真事，何妨梦会时。
　　◎卷.7【答边信（一作代答边信同心结）】长孙佐辅
　　征人去年戍辽水，夜得边书字盈纸。挥刀就烛裁红绮，
　　结作同心答千里。君寄边书书莫绝，妾答同心心自结。
　　同心再解心不离，书字频看字愁灭。结成一夜和泪封，
　　贮书只在怀袖中。莫如书字故难久，愿学同心长可同。
　　◎卷.8【对镜吟】长孙佐辅
　　忆昔逢君新纳娉，青铜铸出千年镜。意怜光彩固无瑕，
　　义比恩情永相映。每将鉴面兼鉴心，鉴来不辍情逾深。
　　君非结心空结带，结处尚新恩已背。开帘览镜悲难语，
　　对面相看孟门阻。掩匣徒惭双凤飞，悬台欲效孤鸾舞。
　　昔日照来人共许，今朝照罢自生疑。镜上有尘犹可淬，
　　君恩讵肯无回时。
　　◎卷.9【山行书事】长孙佐辅
　　日落风bk々，驱车行远郊。中心有所悲，古墓穿黄茅。
　　茅中狐兔窠，四面乌鸢巢。鬼火时独出，人烟不相交。
　　行行近破村，一径欹还坳。迎霜听蟋蟀，向月看蟏蛸。
　　翁喜客来至，客业羞厨庖。浊醪夸泼蚁，时果仍新苞。
　　相劝对寒灯，呼儿爇枯梢。性朴颇近古，其言无斗筲。
　　忧欢世上并，岁月途中抛。谁知问津客，空作扬雄嘲。
　　◎卷.10【古宫怨】长孙佐辅
　　窗前好树名玫瑰，去年花落今年开。无情春色尚识返，
　　君心忽断何时来。忆昔妆成候仙仗，宫琐玲珑日新上。
　　拊心却笑西子嚬，掩鼻谁忧郑姬谤。草染文章衣下履，
　　花黏甲乙床前帐。三千玉貌休自夸，十二金钗独相向。
　　盛衰倾夺欲何如，娇爱翻悲逐佞谀。重远岂能惭沼鹄，
　　弃前方见泣船鱼。看笼不记熏龙脑，咏扇空曾秃鼠须。
　　始喜类萝新托柏，终伤如荠却甘荼。院深独开还独闭，
　　鹦鹉惊飞苔覆地。满箱旧赐前日衣，渍枕新垂夜来泪。
　　痕多开镜照还悲，绿髻青蛾尚未衰。莫道新缣长绝比，
　　犹逢故剑会相追。
　　◎卷.11【关山月】长孙佐辅
　　凄凄还切切，戍客多离别。何处最伤心，关山见秋月。
　　关月竟如何，由来远近过。始经玄菟塞，终绕白狼河。
　　忽忆秦楼妇，流光应共有。已得并蛾眉，还知揽纤手。
　　去岁照同行，比翼复连形。今宵照独立，顾影自茕茕。
　　馀晖惭西落，夜夜看如昨。借问映旌旗，何如鉴帷幕。
　　拂晓朔风悲，蓬惊雁不飞。几时征戍罢，还向月中归。
　　◎卷.12【陇西行】长孙佐辅
　　阴云凝朔气，陇上正飞雪。四月草不生，北风劲如切。
　　朝来羽书急，夜救长城窟。道隘行不前，相呼抱鞍歇。
　　人寒指欲堕，马冻蹄亦裂。射雁旋充饥，斧冰还止渴。
　　宁辞解围斗，但恐乘疲没。早晚边候空，归来养羸卒。
　　◎卷.13【寻山家（见《才调集》，《纪事》作羊士谔诗）】长孙佐辅
　　独访山家歇还涉，茅屋斜连隔松叶。
　　主人闻语未开门，绕篱野菜飞黄蝶。
　　◎卷.14【山居】长孙佐辅
　　看书爱幽寂，结宇青冥间。飞泉引风听，古桂和云攀。
　　地深草木稠，境静鱼鸟闲。阴气晚出谷，朝光先照山。
　　有时独杖藜，入夜犹启关。星昏归鸟过，火出樵童还。
　　神体自和适，不是离人寰。
　　◎卷.15【楚州盐壒古墙望海】长孙佐辅
　　混沌本冥冥，泄为洪川流。雄哉大造化，万古横中州。
　　我从西北来，登高望蓬丘。阴晴乍开合，天地相沉浮。
　　长风卷繁云，日出扶桑头。水净露鲛室，烟销凝蜃楼。
　　时来会云翔，道蹇即津游。明发促归轸，沧波非宿谋。
　　◎卷.16【闻韦驸马使君迁拜台州】长孙佐辅
　　溟藩轸帝忧，见说初鸣驺。德胜祸先戢，情闲思自流。
　　蚕殷桑柘空，廪实雀鼠稠。谏虎昔赐骏，安人将问牛。
　　曾陪后乘光，共逐平津游。旌旆拥追赏，歌钟催献酬。
　　音徽一寂寥，贵贱双沉浮。北郭乏中崖，东方称上头。
　　跻山望百城，目尽增遐愁。海逼日月近，天高星汉秋。
　　无阶异渐鸿，有志惭驯鸥。终期促孤棹，暂访天台幽。
　　◎卷.17【山行经村径】长孙佐辅
　　一径有人迹，到来唯数家。依稀听机杼，寂历看桑麻。
　　雨湿渡头草，风吹坟上花。却驱羸马去，数点归林鸦。
　　◎卷.18【野田行】张碧
　　风昏昼色飞斜雨，冤骨千堆髑髅语。八纮牢落人物悲，
　　是个田园荒废主。悲嗟自古争天下，几度乾坤复如此。
　　秦皇矻矻筑长城，汉祖区区白蛇死。野田之骨兮又成尘，
　　楼阁风烟兮还复新。愿得华山之下长归马，
　　野田无复堆冤者。
　　◎卷.19【贫女】张碧
　　岂是昧容华，岂不知机织。自是生寒门，良媒不相识。
　　◎卷.20【幽思】张碧
　　金炉烟霭微，银釭残影灭。出户独裴回，落花满明月。
　　◎卷.21【惜花三首】张碧
　　千枝万枝占春开，彤霞著地红成堆。
　　一窖闲愁驱不去，殷勤对尔酌金杯。
　　老鸦拍翼盘空疾，准拟浮生如瞬息。
　　阿母蟠桃香未齐，汉皇骨葬秋山碧。
　　朝开暮落煎人老，无人为报东君道。
　　留取秾红伴醉吟，莫教少女来吹扫。
　　◎卷.22【游春引三首】张碧
　　句芒爱弄春风权，开萌发翠无党偏。
　　句芒小女精神巧，机罗杼绮满平川。
　　五陵年少轻薄客，蛮锦花多春袖窄。
　　酌桂鸣金玩物华，星蹄绣毂填香陌。
　　千条碧绿轻拖水，金毛泣怕春江死。
　　万汇俱含造化恩，见我春工无私理。
　　◎卷.23【农父】张碧
　　运锄耕劚侵星起，陇亩丰盈满家喜。
　　到头禾黍属他人，不知何处抛妻子。
　　◎卷.24【古意】张碧
　　銮舆不碾香尘灭，更残三十六宫月。
　　手持纨扇独含情，秋风吹落横波血。
　　◎卷.25【秋日登岳阳楼晴望】张碧
　　三秋倚练飞金盏，洞庭波定平如刬。天高云卷绿罗低，
　　一点君山碍人眼。漫漫万顷铺琉璃，烟波阔远无鸟飞。
　　西南东北竞无际，直疑侵断青天涯。屈原回日牵愁吟，
　　龙宫感激致应沈。贾生憔悴说不得，茫茫烟霭堆湖心。
　　◎卷.26【鸿沟】张碧
　　毒龙衔日天地昏，八纮叆叇生愁云。秦园走鹿无藏处，
　　纷纷争处蜂成群。四溟波立鲸相吞，荡摇五岳崩山根。
　　鱼虾舞浪狂鳅鲲，龙蛇胆战登鸿门。星旗羽镞强者尊，
　　黑风白雨东西屯。山河欲拆人烟分，壮士鼓勇君王存。
　　项庄愤气吐不得，亚父斗声天上闻。玉光堕地惊昆仑，
　　留侯气魄吞太华。舌头一寸生阳春，神农女娲愁不言。
　　蛇枯老媪啼泪痕，星曹定秤秤王孙。项籍骨轻迷精魂，
　　沛公仰面争乾坤。须臾垓下贼星起，歌声缭绕凄人耳。
　　吴娃捧酒横秋波，霜天月照空城垒。力拔山兮忽到此，
　　骓嘶懒渡乌江水。新丰瑞色生楼台，西楚寒蒿哭愁鬼。
　　三尺霜鸣金匣里，神光一掉八千里。汉皇骤马意气生，
　　西南扫地迎天子。
　　◎卷.27【美人梳头】张碧
　　玉堂花院小枝红，绿窗一片春光晓。玉容惊觉浓睡醒，
　　圆蟾挂出妆台表。金盘解下丛鬟碎，三尺巫云绾朝翠。
　　皓指高低寸黛愁，水精梳滑参差坠。须臾拢掠蝉鬓生，
　　玉钗冷透冬冰明。芙蓉拆向新开脸，秋泉慢转眸波横。
　　鹦鹉偷来话心曲，屏风半倚遥山绿。
　　◎卷.28【题祖山人池上怪石】张碧
　　寒姿数片奇突兀，曾作秋江秋水骨。先生应是厌风云，
　　著向江边塞龙窟。我来池上倾酒尊，半酣书破青烟痕。
　　参差翠缕摆不落，笔头惊怪黏秋云。
　　我闻吴中项容水墨有高价，邀得将来倚松下。
　　铺却双缯直道难，掉首空归不成画。
　　◎卷.29【山居雨霁即事（一作长孙佐辅诗）】张碧
　　结茅苍岭下，自与喧卑隔。况值雷雨晴，郊原转岑寂。
　　出门看反照，绕屋残溜滴。古路绝人行，荒陂响蝼蝈。
　　篱崩瓜豆蔓，圃坏牛羊迹。断续古祠鸦，高低远村笛。
　　喜闻东皋润，欲往未通屐。杖策试危桥，攀萝瞰苔壁。
　　邻翁夜相访，缓酌聊跂石。新月出污尊，浮云在巾舄。
　　常隳腐儒操，谬习经邦画。有待时未知，非关慕沮溺。
　　◎卷.30【赠琴棋僧歌】张瀛
　　我尝听师法一说，波上莲花水中月。不垢不净是色空，
　　无法无空亦无灭。我尝听师禅一观，浪溢鳌头蟾魄满。
　　河沙世界尽空空，一寸寒灰冷灯畔。我又听师琴一抚，
　　长松唤住秋山雨。弦中雅弄若铿金，指下寒泉流太古。
　　我又听师棋一著，山顶坐沈红日脚。阿谁称是国手人，
　　罗浮道士赌却鹤，输却药。法怀斟下红霞丹，
　　束手不敢争头角。


第四百七十卷
　　◎卷.1【妾换马】卢殷
　　伴凤楼中妾，如龙枥上宛。同年辞旧宠，异地受新恩。
　　香阁更衣处，尘蒙喷草痕。连嘶将忍泪，俱恋主人门。
　　◎卷.2【七夕】卢殷
　　河耿月凉时，牵牛织女期。欢娱方在此，漏刻竟由谁。
　　定不嫌秋驶，唯当乞夜迟。全胜客子妇，十载泣生离。
　　◎卷.3【月夜】卢殷
　　露下凉生簟，无人月满庭。难闻逆河浪，徒望白榆星。
　　树绕孤栖鹊，窗飞就暗萤。移时宿兰影，思共习芳馨。
　　◎卷.4【仲夏寄江南】卢殷
　　五月行将近，三年客未回。梦成千里去，酒醒百忧来。
　　晚暮时看槿，悲酸不食梅。空将白团扇，从寄复裴回。
　　◎卷.5【欲销云】卢殷
　　欲隐从龙质，仍馀触石文。霏微依碧落，仿佛误非云。
　　度月光无隔，倾河影不分。如逢作霖处，当为起氤氲。
　　◎卷.6【遇边使】卢殷
　　累年无的信，每夜梦边城。袖掩千行泪，书封一尺情。
　　◎卷.7【移住别居】卢殷
　　自到西川住，唯君别有情。常逢对门远，又隔一重城。
　　◎卷.8【堋口逢友人】卢殷
　　艰难别离久，中外往还深。已改当时法，空馀旧日心。
　　◎卷.9【雨霁登北岸寄友人】卢殷
　　稻黄扑扑黍油油，野树连山涧自流。
　　忆得年时冯翊部，谢郎相引上楼头。
　　◎卷.10【长安亲故】卢殷
　　楚兰不佩佩吴钩，带酒城头别旧游。
　　年事已多筋力在，试将弓箭到并州。
　　◎卷.11【悲秋】卢殷
　　秋空雁度青天远，疏树蝉嘶白露寒。
　　阶下败兰犹有气，手中团扇渐无端。
　　◎卷.12【晚蝉】卢殷
　　深藏高柳背斜晖，能轸孤愁减昔围。
　　犹畏旅人头不白，再三移树带声飞。
　　◎卷.13【维扬郡西亭赠友人】卢殷
　　萍飒风池香满船，杨花漠漠暮春天。
　　玉人此日心中事，何似乘羊入市年。
　　◎卷.14【终南精舍月中闻磬】独孤申叔
　　精庐残夜景，天宇灭埃氛。幽磬此时击，馀音几处闻。
　　随风树杪去，支策月中分。断绝如残漏，凄清不隔云。
　　羁人方罢梦，独雁忽迷群。响尽河汉落，千山空纠纷。
　　◎卷.15【题汉州西湖】严公弼
　　西湖创置自房公，心匠纵横造化同。
　　见说凤池推独步，高名何事滞川中。
　　◎卷.16【题汉州西湖】严公贶
　　凤沼才难尽，馀思凿西湖。珍木罗修岸，冰光映坐隅。
　　琴台今寂寞，竹岛尚萦纡。犹蕴济川志，芳名终不渝。
　　◎卷.17【湘弦曲】庄南杰
　　楚云铮铮戛秋露，巫云峡雨飞朝暮。古磬高敲百尺楼，
　　孤猿夜哭千丈树。云轩碾火声珑珑，连山卷尽长江空。
　　莺啼寂寞花枝雨，鬼啸荒郊松柏风。满堂怨咽悲相续，
　　苦调中含古离曲。繁弦响绝楚魂遥，湘江水碧湘山绿。
　　◎卷.18【黄雀行】庄南杰
　　穿屋穿墙不知止，争树争巢入营死。林间公子挟弹弓，
　　一丸致毙花丛里。小口黄雏未有知，青天不解高高飞。
　　虞人设网当要路，白日啾嘲祸万机。
　　◎卷.19【雁门太守行】庄南杰
　　旌旗闪闪摇天末，长笛横吹虏尘阔。跨下嘶风白练狞，
　　腰间切玉青蛇活。击革摐金燧牛尾，犬羊兵败如山死。
　　九泉寂寞葬秋虫，湿云荒草啼秋思。
　　◎卷.20【阳春曲】庄南杰
　　紫锦红囊香满风，金鸾玉轼摇丁冬。沙鸥白羽翦晴碧，
　　野桃红艳烧春空。芳草绵延锁平地，垄蝶双双舞幽翠。
　　凤叶龙吟白日长，落花声底仙娥醉。
　　◎卷.21【伤歌行】庄南杰
　　兔走乌飞不相见，人事依稀速如电。王母夭桃一度开，
　　玉楼红粉千回变。车驰马走咸阳道，石家旧宅空荒草。
　　秋雨无情不惜花，芙蓉一一惊香倒。劝君莫谩栽荆棘，
　　秦皇虚费驱山力。英风一去更无言，白骨沉埋暮山碧。
　　◎卷.22【无题】李溟
　　乔木挂斗邑，水驿坏门开。向月片帆去，背云行雁来。
　　晚年名利迹，宁免路岐哀。前计不能息，若为玄鬓回。
　　◎卷.23【客舍喜友人相访】贺兰朋吉
　　荒居无四邻，谁肯访来频。古树秋中叶，他乡病里身。
　　雁声风送急，萤影月流新。独为成名晚，多惭见友人。
　　◎卷.24【诣李侍郎】王鲁复
　　文字元无底，功夫转到难。苦心三百首，暂请侍郎看。
　　◎卷.25【吊灵均】王鲁复
　　万古汨罗深，骚人道不沉。明明唐日月，应见楚臣心。
　　◎卷.26【吊韩侍郎】王鲁复
　　星落少微宫，高人入古风。几年才子泪，并写五言中。
　　◎卷.27【故白岩禅师院】王鲁复
　　能师还世名还在，空闭禅堂满院苔。
　　花树不随人寂寞，数枝犹自出墙来。
　　◎卷.28【招玉川子咏新文】徐希仁
　　清气宿我心，结为清泠音。一夜吟不足，君来相和吟。


第四百七十一卷
　　◎卷.1【五杂组】雍裕之
　　五杂组，刺绣窠。往复还，织锦梭。不得已，戍交河。
　　◎卷.2【剪彩花】雍裕之
　　敢竞桃李色，自呈刀尺功。蝶犹迷剪翠，人岂辨裁红。
　　◎卷.3【春晦送客（一作三月晦日郊外送客）】雍裕之
　　野酌乱无巡，送君兼送春。明年春色至，莫作未归人。
　　◎卷.4【自君之出矣】雍裕之
　　自君之出矣，宝镜为谁明。思君如陇水，长闻呜咽声。
　　◎卷.5【四气】雍裕之
　　春禽犹竞啭，夏木忽交阴。稍觉秋山远，俄惊冬霰深。
　　◎卷.6【四色】雍裕之
　　壶中冰始结，盘上露初圆。何意瑶池雪，欲夺鹤毛鲜。
　　道士牛已至，仙家鸟亦来。骨为神不朽，眼向故人开。
　　劳鲂莲渚内，汗马火旂间。平生血诚尽，不独左轮殷。
　　已见池尽墨，谁言突不黔。漆身恩未报，貂裘弊岂嫌。
　　◎卷.7【大言】雍裕之
　　四溟杯渌醑，五岳髻青螺。挥汗曾成雨，画地亦成河。
　　◎卷.8【细言】雍裕之
　　蚊眉自可托，蜗角岂劳争。欲效丝毫力，谁知蝼蚁诚。
　　◎卷.9【山中桂】雍裕之
　　八树拂丹霄，四时青不凋。秋风何处起，先袅最长条。
　　◎卷.10【芦花】雍裕之
　　夹岸复连沙，枝枝摇浪花。月明浑似雪，无处认渔家。
　　◎卷.11【江边柳】雍裕之
　　袅袅古堤边，青青一树烟。若为丝不断，留取系郎船。
　　◎卷.12【江上山】雍裕之
　　绮霞明赤岸，锦缆绕丹枝。楚客正愁绝，西风且莫吹。
　　◎卷.13【游丝】雍裕之
　　游丝何所似，应最似春心。一向风前乱，千条不可寻。
　　◎卷.14【柳絮】雍裕之
　　无风才到地，有风还满空。缘渠偏似雪，莫近鬓毛生。
　　◎卷.15【残莺】雍裕之
　　花阑莺亦懒，不语似含情。何言百啭舌，唯馀一两声。
　　◎卷.16【早蝉】雍裕之
　　一声清溽暑，几处促流年。志士心偏苦，初闻独泫然。
　　◎卷.17【秋蛩】雍裕之
　　雨绝苍苔地，月斜青草阶。蛩鸣谁不怨，况是正离怀。
　　◎卷.18【江上闻猿】雍裕之
　　枫岸月斜明，猿啼旅梦惊。愁多肠易断，不待第三声。
　　◎卷.19【折柳赠行人】雍裕之
　　那言柳乱垂，尽日任风吹。欲识千条恨，和烟折一枝。
　　◎卷.20【题蒲葵扇】雍裕之
　　倾心曾向日，在手幸摇风。羡尔逢提握，知名自谢公。
　　◎卷.21【赠苦行僧】雍裕之
　　幽深红叶寺，清净白毫僧。古殿长鸣磬，低头礼昼灯。
　　◎卷.22【两头纤纤】雍裕之
　　两头纤纤八字眉，半白半黑灯影帷。
　　腷腷膊膊晓禽飞，磊磊落落秋果垂。
　　◎卷.23【了语】雍裕之
　　扫却烟尘寇初剿，深水高林放鱼鸟。
　　鸡人唱绝残漏晓，仙乐拍终天悄悄。
　　◎卷.24【不了语】雍裕之
　　浮名世利知多少，朝市喧喧尘扰扰。
　　车马交驰往复来，钟鼓相催天又晓。
　　◎卷.25【听弹沈湘】雍裕之
　　贾谊投文吊屈平，瑶琴能写此时情。
　　秋风一奏沈湘曲，流水千年作恨声。
　　◎卷.26【豪家夏冰咏】雍裕之
　　金错银盘贮赐冰，清光如耸玉山棱。
　　无论尘客闲停扇，直到消时不见蝇。
　　◎卷.27【宿棣华馆闻雁】雍裕之
　　不堪旅宿棣花馆，况有离群鸿雁声。
　　一点秋灯残影下，不知寒梦几回惊。
　　◎卷.28【农家望晴】雍裕之
　　尝闻秦地西风雨，为问西风早晚回。
　　白发老农如鹤立，麦场高处望云开。
　　◎卷.29【宫人斜】雍裕之
　　几多红粉委黄泥，野鸟如歌又似啼。
　　应有春魂化为燕，年来飞入未央栖。
　　◎卷.30【曲江池上】雍裕之
　　殷勤春在曲江头，全藉群仙占胜游。
　　何必三山待鸾鹤，年年此地是瀛洲。


第四百七十二卷
　　◎卷.1【奉陪吕使君楼上夜看花】段弘古
　　城上芳园花满枝，城头太守夜看时。
　　为报林中高举烛，感人情思欲题诗。
　　◎卷.2【所居寺院凉夜书情，呈上吕和叔温郎中】何元上
　　庾公念病宜清暑，遣向僧家占上方。月光似水衣裳湿，
　　松气如秋枕簟凉。幸以薄才当客次，无因弱羽逐鸾翔。
　　何由一示云霄路，肠断星星两鬓霜。
　　◎卷.3【塞上闻笛（一作和王七度玉门关上吹笛）】宋济
　　胡儿吹笛戍楼间，楼上萧条海月闲。
　　借问梅花何处落，风吹一夜满关山。
　　◎卷.4【东邻美人歌】宋济
　　花暖江城斜日阴，莺啼绣户晓云深。
　　春风不道珠帘隔，传得歌声与客心。
　　◎卷.5【题李八百洞】符载
　　太极之年混沌坼，此山亦是神仙宅。
　　后世何人来飞升，紫阳真人李八百。
　　◎卷.6【甘州歌】符载
　　月里嫦娥不画眉，只将云雾作罗衣。
　　不知梦逐青鸾去，犹把花枝盖面归。
　　◎卷.7【句】符载
　　绿迸穿篱笋，红飘隔户花。（见《杨慎外集》）
　　◎卷.8【贞元八年十二月谒先主庙绝句三首】张俨
　　仗顺继皇业，并吞势由己。天命屈雄图，谁歌大风起。
　　得股肱贤明，能以奇用兵。何事伤客情，何人归帝京。
　　雄名垂竹帛，荒陵压阡陌。终古更何闻，悲风入松柏。
　　◎卷.9【题安乐山（合江青溪上六七里，隋刘珍登真之地，有祠）】先汪
　　碧峰横倚白云端，隋氏真人化迹残。
　　翠柏不凋龙骨瘦，石泉犹在镜光寒。
　　◎卷.10【姑熟杂咏（一作李白诗）·姑熟溪】李赤
　　爱此溪水闲，乘流兴无极。击楫怕鸥惊，垂竿待鱼食。
　　波翻晓霞影，岸叠春山色。何处浣纱人，红颜未相识。
　　◎卷.11【姑熟杂咏·丹阳湖】李赤
　　湖与元气通，风波浩难止。天外贾客归，云间片帆起。
　　龟游莲叶上，鸟宿芦花里。少女棹舟归，歌声逐流水。
　　◎卷.12【姑熟杂咏·谢公宅】李赤
　　青山日将暝，寂寞谢公宅。竹里无人声，池中虚月白。
　　荒庭衰草遍，废井苍苔积。唯有清风闻，时时起泉石。
　　◎卷.13【姑熟杂咏·凌歊台】李赤
　　旷望登古台，台高极人目。叠嶂列远空，闲花杂平陆。
　　白云入窗牖，野翠生松竹。欲览碑上文，苔侵岂堪读。
　　◎卷.14【姑熟杂咏·桓公井】李赤
　　桓公名已古，废井曾未竭。石甃冷苍苔，寒泉湛孤月。
　　秋来桐暂落，春至桃还发。路远人罕窥，谁能见清澈。
　　◎卷.15【姑熟杂咏·慈姥竹】李赤
　　野竹攒石生，含烟映江岛。翠色落波深，虚声带寒早。
　　龙吟曾未听，凤曲吹应好。不学蒲柳凋，贞心常自保。
　　◎卷.16【姑熟杂咏·望夫山】李赤
　　颙望临碧空，怨情感离别。芳草不知愁，岩花但争发。
　　云山万重隔，音信千里绝。春去秋复来，相思几时歇。
　　◎卷.17【姑熟杂咏·牛渚矶】李赤
　　绝壁临巨川，连峰势相向。乱石流洑间，回波自成浪。
　　但惊群木秀，莫测精灵状。更听猿夜啼，忧心醉江上。
　　◎卷.18【姑熟杂咏·灵墟山】李赤
　　丁令辞世人，拂衣向仙路。伏炼九丹成，方随五云去。
　　松萝蔽幽洞，桃杏深隐处。不知曾化鹤，辽海归几度。
　　◎卷.19【姑熟杂咏·天门山】李赤
　　迥出江水上，双峰自相对。岸映松色寒，石分浪花碎。
　　参差远天际，缥缈晴霞外。落日舟去遥，回首沈青霭。
　　◎卷.20【敕赠康尚书美人】薛zm
　　天门喜气晓氛氲，圣主临轩召冠军。
　　欲令从此行霖雨，先赐巫山一片云。
　　◎卷.21【将赴东都上李相国】孙叔向
　　四海兵初偃，平津阁正开。谁知大炉火，还有不然灰。
　　◎卷.22【题昭应温泉】孙叔向
　　一道温泉绕御楼，先皇曾向此中游。
　　虽然水是无情物，也到宫前咽不流。
　　◎卷.23【送咸安公主】孙叔向
　　卤簿迟迟出国门，汉家公主嫁乌孙。
　　玉颜便向穹庐去，卫霍空承明主恩。
　　◎卷.24【边城柳】刘皂
　　一株新柳色，十里断孤城。为近东西路，长悬离别情。
　　◎卷.25【长门怨三首】刘皂
　　雨滴长门秋夜长，愁心和雨到昭阳。
　　泪痕不学君恩断，拭却千行更万行。
　　宫殿沈沈月欲分，昭阳更漏不堪闻。
　　珊瑚枕上千行泪，不是思君是恨君。
　　蝉鬓慵梳倚帐门，蛾眉不扫惯承恩。
　　旁人未必知心事，一面残妆空泪痕。
　　◎卷.26【旅次朔方（一作贾岛诗）】刘皂
　　客舍并州数十霜，归心日夜忆咸阳。
　　无端又渡桑干水，却望并州似故乡。
　　◎卷.27【早起】杨厚
　　星汉转寒更，伊余索寞情。钟催归梦断，雁引远愁生。
　　危壁兰光暗，疏帘露气清。闲庭聊一望，海日未分明。
　　◎卷.28【长门怨】裴交泰
　　自闭长门经几秋，罗衣湿尽泪还流。
　　一种蛾眉明月夜，南宫歌管北宫愁。
　　◎卷.29【禁中送任山人】李秘
　　子去非长往，君恩取大还。补天留彩石，缩地入青山。
　　献寿千春外，来朝数月间。莫抛残药物，窃取驻童颜。
　　◎卷.30【府试中元观道流步虚（一作殷尧藩诗）】殷尧恭
　　玄都开秘箓，白石礼先生。上界秋光静，中元夜景清。
　　星辰朝帝处，鸾鹤步虚声。玉洞花长发，珠宫月最明。
　　扫坛天地肃，投简鬼神惊。倘赐刀圭药，还成不死名。
　　◎卷.31【王仙坛】林杰
　　羽客已登仙路去，丹炉草木尽凋残。
　　不知千载归何日，空使时人扫旧坛。
　　◎卷.32【乞巧】林杰
　　七夕今宵看碧霄，牵牛织女渡河桥。
　　家家乞巧望秋月，穿尽红丝几万条。
　　◎卷.33【句】林杰
　　金盘摘下挂朱颗，红壳开时饮玉浆。（咏荔枝见《纪事》）
　　◎卷.34【哭林杰】郑立之
　　才高未及贾生年，何事孤魂逐逝川。
　　萤聚帐中人已去，鹤离台上月空圆。
　　◎卷.35【咏和亲】苏郁
　　关月夜悬青冢镜，寒云秋薄汉宫罗。
　　君王莫信和亲策，生得胡雏虏更多。
　　◎卷.36【鹦鹉词】苏郁
　　莫把金笼闭鹦鹉，个个分明解人语。
　　忽然更向君前言，三十六宫愁几许。
　　◎卷.37【步虚词】苏郁
　　十二楼藏玉堞中，凤凰双宿碧芙蓉。
　　流霞浅酌谁同醉，今夜笙歌第几重。
　　◎卷.38【句】苏郁
　　吟倚雨残树，月收山下村。（见张为《主客图》）
　　◎卷.39【赋得琢玉成器】浩虚舟
　　已沐识坚贞，应怜器未成。辉山方可重，散璞乍堪惊。
　　玷灭随心正，瑕消夺眼明。琢磨虹气在，拂拭水容生。
　　赏玩冰光冷，提携月魄轻。伫当亲捧握，瑚琏幸齐名。
　　◎卷.40【责商山四皓】蔡京
　　秦末家家思逐鹿，商山四皓独忘机。
　　如何鬓发霜相似，更出深山定是非。
　　◎卷.41【假节邕交道由吴溪】蔡京
　　停桡横水中，举目孤烟外。借问吴溪人，谁家有山卖。
　　◎卷.42【咏子规】蔡京
　　千年冤魄化为禽，永逐悲风叫远林。愁血滴花春艳死，
　　月明飘浪冷光沉。凝成紫塞风前泪，惊破红楼梦里心。
　　肠断楚词归不得，剑门迢递蜀江深。
　　◎卷.43【献蔡京】张顶
　　抛却长竿卷却丝，手持蓑笠献新诗。
　　临川太守清如镜，不是渔人下钓时。


第四百七十三卷
　　◎卷.1【享惠昭太子庙乐章】李逢吉
　　既洁酒醴，聿陈熟腥。肃将震念，昭格储灵。
　　展矣礼典，薰然德馨。愔愔管磬，亦具是听。
　　◎卷.2【望京楼上寄令狐华州】李逢吉
　　祇役滞南服，颓思属暮年。闲上望京台，万山蔽其前。
　　落日归飞翼，连翩东北天。涪江适在下，为我久潺湲。
　　中叶成文教，德威清远边。颁条信徒尔，华发生苍然。
　　寄怀三峰守，岐路隔云烟。
　　◎卷.3【再赴襄阳，辱宣武相公贻诗，今用奉酬】李逢吉
　　解韍辞丹禁，扬旌去赤墀。自惊非素望，何力及清时。
　　又据三公席，多惭四老祠。岘山风已远，棠树事难追。
　　江汉饶春色，荆蛮足梦思。唯怜吐凤句，相示凿龙期。
　　◎卷.4【奉送李相公重镇襄阳】李逢吉
　　海内埏埴遍，汉阴旌旆还。望留丹阙下，恩在紫霄间。
　　冰雪背秦岭，风烟经武关。树皆人尚爱，辕即吏曾攀。
　　自惜两心合，相看双鬓斑。终期谢戎务，同隐凿龙山。
　　◎卷.5【和严揆省中宿斋遇令狐员外当直之作】李逢吉
　　致斋分直宿南宫，越石卢谌此夜同。位极班行犹念旧，
　　名题章奏亦从公。曾驱爪士三边静，新赠髯参六义穷。
　　竟夕文昌知有月，可怜如在庾楼中。
　　◎卷.6【奉酬忠武李相公见寄】李逢吉
　　直继先朝卫与英，能移孝友作忠贞。剑门失险曾缚虎，
　　淮水安流缘斩鲸。黄阁碧幢惟是俭，三公二伯未为荣。
　　惠连忽赠池塘句，又遣羸师破胆惊。
　　◎卷.7【酬致政杨祭酒见寄】李逢吉
　　初还相印罢戎旃，获守皇居在紫烟。妄比酂侯功蔑尔，
　　每怀疏傅意悠然。应将半俸沾闾里，料入中条访洞天。
　　十载别离那可道，倍令惊喜见来篇。
　　◎卷.8【送令狐秀才赴举】李逢吉
　　子有雄文藻思繁，龆年射策向金门。前随鸾鹤登霄汉，
　　却望风沙走塞垣。独忆忘机陪出处，自怜何力继飞翻。
　　那堪两地生离绪，蓬户长扃行旅喧。
　　◎卷.9【郡斋卧疾赠昼上人】于頔
　　夙陪翰墨徒，深论穷文格。丽则风骚后，公然我词客。
　　晚依方外友，极理探精赜。吻合南北宗，昼公我禅伯。
　　尤明性不染，故我行贞白。随顺令得解，故我言芳泽。
　　霅水漾清浔，吴山横碧岑。含珠复蕴玉，价重双南金。
　　的皪曜奇彩，凄清流雅音。商声发楚调，调切谱瑶琴。
　　吴山为我高，霅水为我深。万景徒有象，孤云本无心。
　　众木岂无声，椅桐有清响。众耳岂不聆，钟期有真赏。
　　高洁古人操，素怀夙所仰。觌君冰雪姿，祛我淫滞想。
　　常吟柳恽诗，苕浦久相思。逮此远为郡，蘋洲芳草衰。
　　逢师年腊长，值我病容羸。共话无生理，聊用契心期。
　　◎卷.10【和丘员外题湛长史旧居】于頔
　　萧条历山下，水木无氛滓。王门结长裾，岩扃怡暮齿。
　　昔贤枕高躅，今彦仰知止。依依瞩烟霞，眷眷返墟里。
　　湛生久已没，丘也亦同耻。立言咸不朽，何必在青史。
　　◎卷.11【寒夜闻霜钟】卢景亮
　　洪钟发长夜，清响出层岑。暗入繁霜切，遥传古寺深。
　　何城乱远漏，几处杂疏砧。已警离人梦，仍沾旅客襟。
　　待时当命侣，抱器本无心。倘若无知者，谁能设此音。
　　◎卷.12【南溪诗】李渤
　　玄岩丽南溪，新泉发幽色。岩泉孕灵秀，云烟纷崖壁。
　　斜峰信天插，奇洞固神辟。窈窕去未穷，环回势难极。
　　玉池似无水，玄井昏不测。仙户掩复开，乳膏凝更滴。
　　丹砂有遗址，石径无留迹。南眺苍梧云，北望洞庭客。
　　萧条风烟外，爽朗形神寂。若值浮丘翁，从此谢尘役。
　　◎卷.13【喜弟淑再至为长歌】李渤
　　前年别时秋九月，白露吹霜金吹烈。离鸿一别影初分，
　　泪袖双挥心哽咽。别来几度得音书，南岳知□□□□。
　　庐山峨峨倚天碧，捧排空崖千万尺。社榜长题高士名，
　　食堂每记云山迹。我本开云此山住，偶为名利相萦误。
　　自负心机四十年，羞闻社客山中篇。忧时魂梦忆归路，
　　觉来疑在林中眠。昨日亭前乌鹊喜，果得今朝尔来此。
　　吾吟行路五十篇，尽说江南数千里。自怜兄弟今五人，
　　共萦儒素家尚贫。虽然廪饩各不一，就中总免拘常伦。
　　长兄年少曾落托，拔剑沙场随卫霍。口里虽谭周孔文，
　　怀中不舍孙吴略。次兄一生能苦节，夏聚流萤冬映雪。
　　非论疾恶志如霜，更觉临泉心似铁。第三之兄更奇异，
　　昂昂独负青云志。下看金玉不如泥，肯道王侯身可贵。
　　却愁清逸不干时，高踪大器无人知。倘逢感激许然诺，
　　必能万古留清规。念尔年来方二十，夙夜孜孜能独立。
　　卷中笔落星汉摇，洞里丹灵鬼神泣。嗟余流浪心最狂，
　　十年学剑逢时康。心中不解事拘束，世间谈笑多相妨。
　　广海青山殊未足，逢著高楼还醉宿。朝走安公枥上驹，
　　暮伦陶令篱边菊。近来诗思殊无况，苦被时流不相放。
　　云腾浪走势未衰，鹤膝蜂腰岂能障。送尔为文殊不识，
　　贵从一一传胸臆。若到湖南见紫霄，会须待我同攀陟。
　　◎卷.14【留别南溪二首】李渤
　　常叹春泉去不回，我今此去更难来。
　　欲知别后留情处，手种岩花次第开。
　　如云不厌苍梧远，似雁逢春又北归。
　　惟有隐山溪上月，年年相望两依依。
　　◎卷.15【桂林叹雁】李渤
　　三朝四黜倦遐征，往复皆愁万里程。
　　尔解分飞却回去，我方从此向南行。
　　◎卷.16【享惠昭太子庙乐章】孟简
　　喧喧金石容既缺，肃肃羽驾就行列。
　　缑山遗响昔所闻，庙庭进旅今攸设。
　　◎卷.17【拟古】孟简
　　剑客不夸貌，主人知此心。但营纤毫义，肯计千万金。
　　勇发看鸷击，愤来听虎吟。平生贵酬德，刃敌无幽深。
　　◎卷.18【咏欧阳行周事】孟简
　　有客西北逐，驱马次太原。太原有佳人，神艳照行云。
　　座上转横波，流光注夫君。夫君意荡漾，即日相交欢。
　　定情非一词，结念誓青山。生死不变易，中诚无间言。
　　此为太学徒，彼属北府官。中夜欲相从，严城限军门。
　　白日欲同居，君畏仁人闻。忽如陇头水，坐作东西分。
　　惊离肠千结，滴泪眼双昏。本达京师回，贺期相追攀。
　　宿约始乖阻，彼忧已缠绵。高髻若黄鹂，危鬓如玉蝉。
　　纤手自整理，剪刀断其根。柔情托侍儿，为我遗所欢。
　　所欢使者来，侍儿因复前。抆泪取遗寄，深诚祈为传。
　　封来赠君子，愿言慰穷泉。使者回复命，迟迟蓄悲酸。
　　詹生喜言旋，倒履走迎门。长跪听未毕，惊伤涕涟涟。
　　不饮亦不食，哀心百千端。襟情一夕空，精爽旦日残。
　　哀哉浩然气，溃散归化元。短生虽别离，长夜无阻难。
　　双魂终会合，两剑遂蜿蜒。丈夫早通脱，巧笑安能干。
　　防身本苦节，一去何由还。后生莫沈迷，沈迷丧其真。
　　◎卷.19【惜分阴】孟简
　　业广因功苦，拳拳志士心。九流难酌挹，四海易消沈。
　　对景嗟移晷，窥园讵改阴。三冬劳聚学，驷景重兼金。
　　刺股情方励，偷光思益深。再中如可冀，终嗣绝编音。
　　◎卷.20【嘉禾合颖】孟简
　　玉烛将成岁，封人亦自歌。八方沾圣泽，异亩发嘉禾。
　　共秀芳何远，连茎瑞且多。颖低甘露滴，影乱惠风过。
　　表稔由神化，为祥识气和。因知兴嗣岁，王道旧无颇。
　　◎卷.21【赋得亚父碎玉斗】孟简
　　献谋既我违，积愤从心痗。鸿门入已迫，赤帝时潜退。
　　宝位方苦竞，玉斗何情爱。犹看虹气凝，讵惜冰姿碎。
　　而嗟大事返，当起千里悔。谁为西楚王，坐见东城溃。
　　◎卷.22【酬施先辈】孟简
　　襄阳才子得声多，四海皆传古镜歌。
　　乐府正声三百首，梨园新入教青娥。
　　◎卷.23【寄李十员外】王仲舒
　　百丈悬泉旧卧龙，欲将肝胆佐时雍。
　　惟愁又入烟霞去，知在庐峰第几重。
　　◎卷.24【访羊尊师（一作贾岛诗）】孙革
　　松下问童子，言师采药去。只在此山中，云深不知处。
　　◎卷.25【晚眺】汪万於
　　杖策倚柴门，泉声隔岸闻。夕阳诸岭出，晴雪万山分。
　　静对豺狼窟，幽观鹿豕群。今宵寒月近，东北扫浮云。
　　◎卷.26【亚父碎玉斗】何儒亮
　　嬴女昔解网，楚王有遗躅。破关既定秦，碎首闻献玉。
　　贞姿应刃散，清响因风续。匪徇切泥功，将明怀璧辱。
　　莫量汉祖德，空受项君勖。事去见前心，千秋渭水绿。
　　◎卷.27【赠毛仙翁】李宗闵
　　不知仙客占青春，肌骨才教称两旬。俗眼暂惊相见日，
　　疑心未测几时人。闲推甲子经何代，笑说浮生老此身。
　　残药倘能沾朽质，愿将霄汉永为邻。
　　◎卷.28【池州夫子庙麟台】韦表微
　　二仪既闭，三象乃乖。圣道埋郁，人心不开。
　　上无文武，下有定哀。吁嗟麟兮，孰为来哉。
　　周虽不纲，孔实嗣圣。诗书既删，礼乐大定。
　　劝善惩恶，奸邪乃正。吁嗟麟兮，克昭符命。
　　圣与时合，代行位尊。苟或乖戾，身穷道存。
　　於昭鲁邑，栖迟孔门。吁嗟麟兮，孰知其仁。
　　运极数残，德至时否。楚国浸广，秦封益侈。
　　墙仞迫厄，崎岖阙里。吁嗟麟兮，靡有攸止。
　　世治则麟，世乱则麇。出非其时，麋鹿同群。
　　孔不自圣，麟不自祥。吁嗟麟兮，天何所亡。


第四百七十四卷
　　◎卷.1【送马向入蜀】徐凝
　　游子出咸京，巴山万里程。白云连鸟道，青壁遰猿声。
　　雨雪经泥坂，烟花望锦城。工文人共许，应纪蜀中行。
　　◎卷.2【送李补阙归朝】徐凝
　　驷马归咸秦，双凫出海门。还从清切禁，再沐圣明恩。
　　礼乐中朝贵，文章大雅存。江湖多放逸，献替欲谁论。
　　◎卷.3【送日本使还】徐凝
　　绝国将无外，扶桑更有东。来朝逢圣日，归去及秋风。
　　夜泛潮回际，晨征苍莽中。鲸波腾水府，蜃气壮仙宫。
　　天眷何期远，王文久已同。相望杳不见，离恨托飞鸿。
　　◎卷.4【题开元寺牡丹】徐凝
　　此花南地知难种，惭愧僧闲用意栽。海燕解怜频睥睨，
　　胡蜂未识更徘徊。虚生芍药徒劳妒，羞杀玫瑰不敢开。
　　惟有数苞红萼在，含芳只待舍人来。
　　◎卷.5【香炉峰】徐凝
　　香炉一峰绝，顶在寺门前。尽是玲珑石，时生旦暮烟。
　　◎卷.6【白铜鞮】徐凝
　　騕褭锦障泥，楼头日又西。留欢住不住，素齿白铜鞮。
　　◎卷.7【杨叛儿】徐凝
　　哀怨杨叛儿，骀荡郎知否。香死博山炉，烟生白门柳。
　　◎卷.8【春寒】徐凝
　　乱雪从教舞，回风任听吹。春寒能作底，已被柳条欺。
　　◎卷.9【庐山独夜】徐凝
　　寒空五老雪，斜月九江云。钟声知何处，苍苍树里闻。
　　◎卷.10【天台独夜】徐凝
　　银地秋月色，石梁夜溪声。谁知屐齿尽，为破烟苔行。
　　◎卷.11【送寒岩归士】徐凝
　　不挂丝纩衣，归向寒岩栖。寒岩风雪夜，又过岩前溪。
　　◎卷.12【送陈司马】徐凝
　　家寄茅洞中，身游越城下。宁知许长史，不忆陈司马。
　　◎卷.13【武夷山仙城】徐凝
　　武夷无上路，毛径不通风。欲共麻姑住，仙城半在空。
　　◎卷.14【避暑二首】徐凝
　　一株金染密，数亩碧鲜疏。避暑临溪坐，何妨直钓鱼。
　　斑多筒簟冷，发少角冠清。避暑长林下，寒蝉又有声。
　　◎卷.15【浙西李尚书奏毁淫昏庙】徐凝
　　传闻废淫祀，万里静山陂。欲慰灵均恨，先烧靳尚祠。
　　◎卷.16【酬相公再游云门寺】徐凝
　　远羡五云路，逶迤千骑回。遗簪唯一去，贵赏不重来。
　　◎卷.17【杭州祝涛头二首】徐凝
　　不道沙堤尽，犹欺石栈顽。寄言飞白雪，休去打青山。
　　倒打钱塘郭，长驱白浪花。吞吴休得也，输却五千家。
　　◎卷.18【问渔叟】徐凝
　　生事同漂梗，机心在野船。如何临逝水，白发未忘筌。
　　◎卷.19【云封庵】徐凝
　　登岩背山河，立石秋风里。隐见浙江涛，一尺东沟水。
　　◎卷.20【汉宫曲】徐凝
　　水色帘前流玉霜，赵家飞燕侍昭阳。
　　掌中舞罢箫声绝，三十六宫秋夜长。
　　◎卷.21【和嵩阳客月夜忆上清人】徐凝
　　独夜嵩阳忆上仙，月明三十六峰前。
　　瑶池月胜嵩阳月，人在玉清眠不眠。
　　◎卷.22【八月望夕雨】徐凝
　　今年八月十五夜，寒雨萧萧不可闻。
　　如练如霜在何处，吴山越水万重云。
　　◎卷.23【观浙江涛】徐凝
　　浙江悠悠海西绿，惊涛日夜两翻覆。
　　钱塘郭里看潮人，直至白头看不足。
　　◎卷.24【庐山瀑布】徐凝
　　虚空落泉千仞直，雷奔入江不暂息。
　　今古长如白练飞，一条界破青山色。
　　◎卷.25【嘉兴寒食】徐凝
　　嘉兴郭里逢寒食，落日家家拜扫回。
　　唯有县前苏小小，无人送与纸钱来。
　　◎卷.26【忆扬州】徐凝
　　萧娘脸下难胜泪，桃叶眉头易得愁。
　　天下三分明月夜，二分无赖是扬州。
　　◎卷.27【八月灯夕寄游越施秀才】徐凝
　　四天净色寒如水，八月清辉冷似霜。
　　想得越人今夜见，孟家珠在镜中央。
　　◎卷.28【八月十五夜】徐凝
　　皎皎秋空八月圆，常娥端正桂枝鲜。
　　一年无似如今夜，十二峰前看不眠。
　　◎卷.29【题伍员庙】徐凝
　　千载空祠云海头，夫差亡国已千秋。
　　浙波只有灵涛在，拜奠青山人不休。
　　◎卷.30【员峤先生】徐凝
　　员峤先生无白发，海烟深处采青芝。
　　逢人借问陶唐主，欲进冰蚕五色丝。
　　◎卷.31【莫愁曲】徐凝
　　玳瑁床头刺战袍，碧纱窗外叶骚骚。
　　若为教作辽西梦，月冷如丁风似刀。
　　◎卷.32【寄白司马】徐凝
　　三条九陌花时节，万户千车看牡丹。
　　争遣江州白司马，五年风景忆长安。
　　◎卷.33【相思林】徐凝
　　游客远游新过岭，每逢芳树问芳名。
　　长林遍是相思树，争遣愁人独自行。
　　◎卷.34【寄海峤丈人】徐凝
　　万丈只愁沧海浅，一身谁测岁华遥。
　　自言来此云边住，曾看秦王树石桥。
　　◎卷.35【寄潘先生】徐凝
　　至人知姓不知名，闻道黄金骨节轻。
　　世上仙方无觅处，欲来西岳事先生。
　　◎卷.36【宫中曲二首】徐凝
　　披香侍宴插山花，厌著龙绡著越纱。
　　恃赖倾城人不及，檀妆唯约数条霞。
　　身轻入宠尽恩私，腰细偏能舞柘枝。
　　一日新妆抛旧样，六宫争画黑烟眉。
　　◎卷.37【七夕】徐凝
　　一道鹊桥横渺渺，千声玉佩过玲玲。
　　别离还有经年客，怅望不如河鼓星。
　　◎卷.38【八月九月望夕雨】徐凝
　　八月繁云连九月，两回三五晦漫漫。
　　一年怅望秋将尽，不得常娥正面看。
　　◎卷.39【喜雪】徐凝
　　长爱谢家能咏雪，今朝见雪亦狂歌。
　　杨花道即偷人句，不那杨花似雪何。
　　◎卷.40【春饮】徐凝
　　乌家若下蚁还浮，白玉尊前倒即休。
　　不是春来偏爱酒，应须得酒遣春愁。
　　◎卷.41【二月望日】徐凝
　　长短一年相似夜，中秋未必胜中春。
　　不寒不暖看明月，况是从来少睡人。
　　◎卷.42【读远书】徐凝
　　两转三回读远书，画檐愁见燕归初。
　　百花时节教人懒，云髻朝来不欲梳。
　　◎卷.43【古树】徐凝
　　古树欹斜临古道，枝不生花腹生草。
　　行人不见树少时，树见行人几番老。
　　◎卷.44【独住僧】徐凝
　　百补袈裟一比丘，数茎长睫覆青眸。
　　多应独住山林惯，唯照寒泉自剃头。
　　◎卷.45【伤画松道芬上人（因画钓台江山而逝）】徐凝
　　百法驱驰百年寿，五劳消瘦五株松。
　　昨来闻道严陵死，画到青山第几重。
　　◎卷.46【观钓台画图】徐凝
　　一水寂寥青霭合，两崖崔崒白云残。
　　画人心到啼猿破，欲作三声出树难。
　　◎卷.47【荆巫梦思】徐凝
　　楚水白波风袅袅，荆门暮色雨萧萧。
　　相思合眼梦何处，十二峰高巴字遥。
　　◎卷.48【浙东故孟尚书种柳】徐凝
　　孟家种柳东城去，临水逶迤思故人。
　　不似当时大司马，重来得见汉南春。
　　◎卷.49【长洲览古】徐凝
　　吴王上国长洲奢，翠黛寒江一道斜。
　　伤见摧残旧宫树，美人曾插九枝花。
　　◎卷.50【却归旧山望月有寄】徐凝
　　年年明月总相似，大抵人情自不同。
　　今夜故山依旧见，班家扇样碧峰东。
　　◎卷.51【再归松溪旧居宿西林】徐凝
　　五粒松深溪水清，众山摇落月偏明。
　　西林静夜重来宿，暗记人家犬吠声。
　　◎卷.52【玩花五首】徐凝
　　一树梨花春向暮，雪枝残处怨风来。
　　明朝渐校无多去，看到黄昏不欲回。
　　麹尘溪上素红枝，影在溪流半落时。
　　时人自惜花肠断，春风却是等闲吹。
　　朱霞焰焰山枝动，绿野声声杜宇来。
　　谁为蜀王身作鸟，自啼还自有花开。
　　谁家踯躅青林里，半见殷花焰焰枝。
　　忆得倡楼人送客，深红衫子影门时。
　　花到蔷薇明艳绝，燕支颗破麦风秋。
　　一番弄色一番退，小妇轻妆大妇愁。
　　◎卷.53【长庆春】徐凝
　　山头水色薄笼烟，久客新愁长庆年。
　　身上五劳仍病酒，夭桃窗下背花眠。
　　◎卷.54【山鹧鸪词】徐凝
　　南越岭头山鹧鸪，传是当时守贞女。
　　化为飞鸟怨何人，犹有啼声带蛮语。
　　◎卷.55【郑女出参丈人词】徐凝
　　凤钗翠翘双宛转，出见丈人梳洗晚。
　　掣曳罗绡跪拜时，柳条无力花枝软。
　　◎卷.56【春雨】徐凝
　　花时闷见联绵雨，云入人家水毁堤。
　　昨日春风源上路，可怜红锦枉抛泥。
　　◎卷.57【和白使君木兰花】徐凝
　　枝枝转势雕弓动，片片摇光玉剑斜。
　　见说木兰征戍女，不知那作酒边花。
　　◎卷.58【正月十五夜呈幕中诸公】徐凝
　　宵游二万七千人，独坐重城圈一身。
　　步月游山俱不得，可怜辜负白头春。
　　◎卷.59【乐府新诗】徐凝
　　一声卢女十三弦，早嫁城西好少年。
　　不羡越溪歌者苦，采莲归去绿窗眠。
　　◎卷.60【春陪相公看花宴会二首】徐凝
　　丞相邀欢事事同，玉箫金管咽东风。
　　百分春酒莫辞醉，明日的无今日红。
　　木兰花谢可怜条，远道音书转寂寥。
　　春去一年春又尽，几回空上望江桥。
　　◎卷.61【牡丹】徐凝
　　何人不爱牡丹花，占断城中好物华。
　　疑是洛川神女作，千娇万态破朝霞。
　　◎卷.62【过马当】徐凝
　　风波隐隐石苍苍，送客灵鸦拂去樯。
　　三月尽头云叶秀，小姑新著好衣裳。
　　◎卷.63【金谷览古】徐凝
　　金谷园中数尺土，问人知是绿珠台。
　　绿珠歌舞天下绝，唯与石家生祸胎。
　　◎卷.64【上阳红叶】徐凝
　　洛下三分红叶秋，二分翻作上阳愁。
　　千声万片御沟上，一片出宫何处流。
　　◎卷.65【洛城秋砧】徐凝
　　三川水上秋砧发，五凤楼前明月新。
　　谁为秋砧明月夜，洛阳城里更愁人。
　　◎卷.66【和川守侍郎缑山题仙庙】徐凝
　　王子缑山石殿明，白家诗句咏吹笙。
　　安知散席人间曲，不是寥天鹤上声。
　　◎卷.67【和夜题玉泉寺】徐凝
　　岁岁云山玉泉寺，年年车马洛阳尘。
　　风清月冷水边宿，诗好官高能几人。
　　◎卷.68【和秋游洛阳】徐凝
　　洛阳自古多才子，唯爱春风烂漫游。
　　今到白家诗句出，无人不咏洛阳秋。
　　◎卷.69【和嘲春风】徐凝
　　源上拂桃烧水发，江边吹杏暗园开。
　　可怜半死龙门树，懊恼春风作底来。
　　◎卷.70【侍郎宅泛池】徐凝
　　莲子花边回竹岸，鸡头叶上荡兰舟。
　　谁知洛北朱门里，便到江南绿水游。
　　◎卷.71【和侍郎邀宿不至】徐凝
　　蟾蜍有色门应锁，街鼓无声夜自深。
　　料得白家诗思苦，一篇诗了一弹琴。
　　◎卷.72【自鄂渚至河南将归江外留辞侍郎】徐凝
　　一生所遇唯元白，天下无人重布衣。
　　欲别朱门泪先尽，白头游子白身归。
　　◎卷.73【蛮入西川后】徐凝
　　守隘一夫何处在，长桥万里只堪伤。
　　纷纷塞外乌蛮贼，驱尽江头濯锦娘。
　　◎卷.74【忆紫溪】徐凝
　　长忆紫溪春欲尽，千岩交映水回斜。
　　岩空水满溪自紫，水态更笼南烛花。
　　◎卷.75【夸红槿】徐凝
　　谁道槿花生感促，可怜相计半年红。
　　何如桃李无多少，并打千枝一夜风。
　　◎卷.76【题缙云山鼎池二首】徐凝
　　黄帝旌旗去不回，空馀片石碧崔嵬。
　　有时风卷鼎湖浪，散作晴天雨点来。
　　天地茫茫成古今，仙都凡有几人寻。
　　到来唯见山高下，只是不知湖浅深。
　　◎卷.77【宿冽上人房】徐凝
　　浮生不定若蓬飘，林下真僧偶见招。
　　觉后始知身是梦，更闻寒雨滴芭蕉。
　　◎卷.78【汴河览古】徐凝
　　炀帝龙舟向此行，三千宫女采桡轻。
　　渡河不似如今唱，为是杨家怨思声。
　　◎卷.79【柬白丈人】徐凝
　　昔时丈人鬓发白，千年松下锄茯苓。
　　今来见此松树死，丈人斩新鬓发青。
　　◎卷.80【览镜词】徐凝
　　宝镜磨来寒水清，青衣把就绿窗明。
　　潘郎懊恼新秋发，拔却一茎生两茎。
　　◎卷.81【寄玄阳先生】徐凝
　　不能相见见人传，rv岸山中岱岸边。
　　颜貌只如三二十，道年三百亦藏年。
　　◎卷.82【白人】徐凝
　　暖风入烟花漠漠，白人梳洗寻常薄。
　　泥郎为插珑璁钗，争教一朵牙云落。
　　◎卷.83【奉酬元相公上元】徐凝
　　出拥楼船千万人，入为台辅九霄身。
　　如何更羡看灯夜，曾见宫花拂面春。
　　◎卷.84【奉和鹦鹉】徐凝
　　毛羽曾经翦处残，学人言语道暄寒。
　　任饶长被金笼阖，也免栖飞雨雪难。
　　◎卷.85【将至妙喜寺】徐凝
　　清风袅袅越水陂，远树苍苍妙喜寺。
　　自有车轮与马蹄，未曾到此波心地。
　　◎卷.86【红蕉】徐凝
　　红蕉曾到岭南看，校小芭蕉几一般。
　　差是斜刀剪红绢，卷来开去叶中安。
　　◎卷.87【见少室】徐凝
　　适我一箪孤客性，问人三十六峰名。
　　青云无忘白云在，便可嵩阳老此生。
　　◎卷.88【语儿见新月】徐凝
　　几处天边见新月，经过草市忆西施。
　　娟娟水宿初三夜，曾伴愁蛾到语儿。
　　◎卷.89【回施先辈见寄新诗二首】徐凝
　　九幽仙子西山卷，读了绦绳系又开。
　　此卷玉清宫里少，曾寻真诰读诗来。
　　紫河车里丹成也，皂荚枝头早晚飞。
　　料得仙宫列仙籍，如君进士出身稀。
　　◎卷.90【送沈亚之赴郢掾】徐凝
　　千万乘骢沈司户，不须惆怅郢中游。
　　几年白雪无人唱，今日唯君上雪楼。
　　◎卷.91【答白公】徐凝
　　高景争来草木头，一生心事酒前休。
　　山公自是仙人侣，携手醉登城上楼。
　　◎卷.92【句】徐凝
　　青山旧路在，白首醉还乡。（《别白公》）
　　试到第三桥，便入千顷花。（以上并见《纪事》）
　　乱后见淮水，归心忽迢遥。（《京都还汴口作》）
　　乍疑鲸喷浪，忽似鹢凌风。呀呷汀洲动，喧阗里巷空。
　　（《竞渡》。见《诗式》）


第四百七十五卷
　　◎卷.1【奉和圣制南郊礼毕诗】李德裕
　　磬筦歌大吕，冕裘旅天神。烧萧辟阊阖，祈谷为蒸人。
　　羽旗洒轻雪，麦陇含阳春。昌运岁今会，王猷从此新。
　　三臣皆就日，万国望如云。仁寿信非远，群生方在钧。
　　◎卷.2【郊坛回舆中书二相公蒙圣慈召至御马前仰感恩…相公】李德裕
　　七萃和銮动，三条葆吹回。相星环日道，苍马近龙媒。
　　咫尺天颜接，光华喜气来。自惭衰且病，无以效涓埃。
　　◎卷.3【寒食日三殿侍宴，奉进诗一首】李德裕
　　宛转龙歌节，参差燕羽高。风光摇禁柳，霁色暖宫桃。
　　春露明仙掌，晨霞照御袍。雪凝陈组练，林植耸干旄。
　　广乐初跄凤，神山欲抃鳌。鸣笳朱鹭起，叠鼓紫騂豪。
　　象舞严金铠，丰歌耀宝刀。不劳孙子法，自得太公韬。
　　分席罗玄冕，行觞举绿醪。彀中时落羽，橦末乍升猱。
　　瑞景开阴翳，薰风散郁陶。天颜欢益醉，臣节劲尤高。
　　楛矢方来贡，雕弓已载櫜。英威扬绝漠，神算尽临洮。
　　赤县阳和布，苍生雨露膏。野平惟有麦，田辟久无蒿。
　　禄秩荣三事，功勋乏一毫。寝谋惭汲黯，秉羽贵孙敖。
　　焕若游玄圃，欢如享太牢。轻生何以报，只自比鸿毛。
　　◎卷.4【雨中自秘书省访王三侍御知早入朝便入集贤…诗赠之】李德裕
　　共怜独鹤青霞姿，瀛洲故山归已迟。仁者焉能效鸷鹗，
　　飞舞自合追长离。梧桐迥齐鳷鹊观，烟雨屡拂蛟龙旗。
　　鸿雁冲飙去不尽，寒声晚下天泉池。顾我蓬莱静无事，
　　玉版宝书藏众瑞。青编尽以汲冢来，科斗皆从鲁室至。
　　金门待诏何逍遥，名儒早问张子侨。王褒轶材晚始入，
　　宫女已能传洞箫。应令柏台长对户，别来相望独寥寥。
　　◎卷.5【奉和太原张尚书山亭书怀】李德裕
　　岩石在朱户，风泉当翠楼。始知岘亭赏，难与清晖留。
　　馀景淡将夕，凝岚轻欲收。东山有归志，方接赤松游。
　　◎卷.6【奉和韦侍御陪相公游开义五言六韵】李德裕
　　羊公追胜概，兹地暂逍遥。风景同南岘，丹青见北朝。
　　石渠清夏气，高树激鲜飙。念法珍禽集，闻经醉象调。
　　偶分甘露味，偏觉众香饶。为问毗城内，馀薰几日销。
　　◎卷.7【赠圆明上人（圆公，佛顶之最）】李德裕
　　远公说易长松下，龙树双经海藏中。
　　今日导师闻佛慧，始知前路化成空。
　　◎卷.8【赠奉律上人（律公精于维摩经）】李德裕
　　知君学地厌多闻，广渡群生出世氛。
　　饭色不应殊宝器，树香皆遣入禅薰。
　　◎卷.9【戏赠慎微寺主道安上座三僧正】李德裕
　　甘露洒空惟一味，旃檀移植自成薰。
　　遥知畅献分南北，应用调柔致六群。
　　◎卷.10【长安秋夜】李德裕
　　内宫传诏问戎机，载笔金銮夜始归。
　　万户千门皆寂寂，月中清露点朝衣。
　　◎卷.11【清冷池怀古（余别有序刻石）】李德裕
　　区囿三百里，常闻驷马来。旌旗朝甬道，箫鼓燕平台。
　　追昔赋文雅，从容游上才。竹园秋水净，风苑雪烟开。
　　牛祸衅将发，羊孙谋始回。袁丝徒伏剑，长孺欲成灰。
　　兴废由所感，湮沦斯可哀。空留故池雁，刷羽尚徘徊。
　　◎卷.12【述梦诗四十韵】李德裕
　　赋命诚非薄，良时幸已遭。君当尧舜日，官接凤凰曹。
　　目睇烟霄阔，心惊羽翼高。椅梧连鹤禁，壀堄接龙韬。
　　我后怜词客，吾僚并隽髦。著书同陆贾，待诏比王褒。
　　重价连悬璧，英词淬宝刀。泉流初落涧，露滴更濡毫。
　　赤豹欣来献，彤弓喜暂櫜。非烟含瑞气，驯雉洁霜毛。
　　静室便幽独，虚楼散郁陶。花光晨艳艳，松韵晚骚骚。
　　画壁看飞鹤，仙图见巨鳌。倚檐阴药树，落格蔓蒲桃。
　　荷静蓬池鲙，冰寒郢水醪。荔枝来自远，卢橘赐仍叨。
　　麝气随兰泽，霜华入杏膏。恩光惟觉重，携挈未为劳。
　　夕阅梨园骑，宵闻禁仗獒。扇回交彩翟，雕起飏银绦。
　　辔待袁丝揽，书期蜀客操。尽规常謇謇，退食尚忉忉。
　　龟顾垂金钮，鸾飞曳锦袍。御沟杨柳弱，天厩骕骦豪。
　　屡换青春直，闲随上苑遨。烟低行殿竹，风拆绕墙桃。
　　聚散俄成昔，悲愁益自熬。每怀仙驾远，更望茂陵号。
　　地接三茅岭，川迎伍子涛。花迷瓜步暗，石固蒜山牢。
　　兰野凝香管，梅洲动翠篙。泉鱼惊彩妓，溪鸟避干旄。
　　感旧心犹绝，思归首更搔。无聊燃蜜炬，谁复劝金舠。
　　岚气朝生栋，城阴夜入濠。望烟归海峤，送雁渡江皋。
　　宛马嘶寒枥，吴钩在锦弢。未能追狡兔，空觉长黄蒿。
　　水国逾千里，风帆过万艘。阅川终古恨，惟见暮滔滔。
　　◎卷.13【招隐山观玉蕊树戏书即事奉寄江西沈大夫阁老】李德裕
　　玉蕊天中树，金闺昔共窥。落英闲舞雪，蜜叶乍低帷。
　　旧赏烟霄远，前欢岁月移。今来想颜色，还似忆琼枝。
　　◎卷.14【寄题惠林李侍郎旧馆】李德裕
　　栋宇非吾室，烟山是我邻。百龄惟待尽，一世乐长贫。
　　半壁悬秋日，空林满夕尘。只应双鹤吊，松路更无人。
　　◎卷.15【寄茅山孙炼师】李德裕
　　何地最翛然，华阳第八天。松风清有露，萝月净无烟。
　　乍警瑶坛鹤，时嘶玉树蝉。欲驰千里恋，惟有凤门泉。
　　石上谿荪发紫茸，碧山幽蔼水溶溶。
　　菖花定是无人见，春日惟应羽客逢。
　　独寻兰渚玩迟晖，闲倚松窗望翠微。
　　遥想春山明月曙，玉坛清磬步虚归。
　　◎卷.16【题奇石（石在浙西公署）】李德裕
　　蕴玉抱清辉，闲庭日潇洒。块然天地间，自是孤生者。
　　◎卷.17【送张中丞入台从事】李德裕
　　驿骑朝天去，江城眷阙深。夜珠先去握，芳桂乍辞阴。
　　泽国三千里，羁孤万感心。自嗟文废久，此曲为卢谌。
　　◎卷.18【怀京国】李德裕
　　海上东风犯雪来，腊前先折镜湖梅。
　　遥思禁苑青春夜，坐待宫人画诏回。
　　◎卷.19【追和太师颜公同清远道士游虎丘寺】李德裕
　　茂苑有灵峰，嗟余未游观。藏山半平陆，坏谷为高岸。
　　冈绕数仞墙，岩潜千丈干。乃知造化意，回斡资奇玩。
　　镠腾昔虎踞，剑没尝龙焕。潭黛入海底，崟岑耸霄半。
　　层峦未升日，哀狖宁知旦。绿筱夏凝阴，碧林秋不换。
　　冥搜既窈窕，回望何萧散。川晴岚气收，江春杂英乱。
　　逸人缀清藻，前哲留篇翰。共扣哀玉音，皆舒文绣段。
　　难追彦回赏，徒起兴公叹。一夕如再升，含毫星斗烂。
　　◎卷.20【东郡怀古二首·王京兆】李德裕
　　河水昔将决，冲波溢川浔。峥嵘金堤下，喷薄风雷音。
　　投马灾未弭，为鱼叹方深。惟公执珪璧，誓与身俱沉。
　　诚信不虚发，神明宜尔临。湍流自此回，咫尺焉能侵。
　　逮我守东郡，凄然怀所钦。虽非识君面，自谓知君心。
　　意气苟相合，神明无古今。登城见遗庙，日夕空悲吟。
　　◎卷.21【东郡怀古二首·阳给事】李德裕
　　宋氏远家左，豺狼满中州。阳君守滑台，终古垂英猷。
　　数仞城既毁，万夫心莫留。跳身入飞镞，免胄临霜矛。
　　毕命在旗下，僵尸横道周。义风激河汴，壮气沦山丘。
　　嗟尔抱忠烈，古来谁与俦。就烹感汉使，握节悲阳秋。
　　颜子缀清藻，铿然如素璆。徘徊望故垒，尚想精魂游。
　　◎卷.22【秋日登郡楼望赞皇山感而成咏】李德裕
　　昔人怀井邑，为有挂冠期。顾我飘蓬者，长随泛梗移。
　　越吟因病感，潘鬓入秋悲。北指邯郸道，应无归去期。
　　◎卷.23【雨后净望河西连山怆然成咏】李德裕
　　宿雨初收晚吹繁，秋光极目自销魂。烟山北下归辽海，
　　鸿雁南飞出蓟门。只恨无功书史籍，岂悲临老事戎轩。
　　唯怀药饵蠲衰病，为惜馀年报主恩。
　　◎卷.24【秋日美晴，郡楼闲眺，寄荆南张书记】李德裕
　　高槛凉风起，清川旭景开。秋声向野去，爽气自山来。
　　霄外鸿初返，檐间燕已归。不因烟雨夕，何处梦阳台。
　　◎卷.25【故人寄茶】李德裕
　　剑外九华英，缄题下玉京。开时微月上，碾处乱泉声。
　　半夜邀僧至，孤吟对竹烹。碧流霞脚碎，香泛乳花轻。
　　六腑睡神去，数朝诗思清。其馀不敢费，留伴读书行。
　　◎卷.26【奉送相公十八丈镇扬州（一作和王播游故居感旧）】李德裕
　　千骑风生大旆舒，春江重到武侯庐。共悬龟印衔新绶，
　　同忆鳣庭访旧居。取履桥边啼鸟换，钓璜溪畔落花初。
　　今来却笑临邛客，入蜀空驰使者车。
　　◎卷.27【题剑门】李德裕
　　奇峰百仞悬，清眺出岚烟。迥若戈回日，高疑剑倚天。
　　参差霞壁耸，合沓翠屏连。想是三刀梦，森然在目前。
　　◎卷.28【汉州月夕游房太尉西湖】李德裕
　　丞相鸣琴地，何年闭玉徽。偶因明月夕，重敞故楼扉。
　　桃柳谿空在，芙蓉客暂依。谁怜济川楫，长与夜舟归。
　　◎卷.29【重题】李德裕
　　晚日临寒渚，微风发棹讴。凤池波自阔，鱼水运难留。
　　亭古思宏栋，川长忆夜舟。想公高世志，只似冶城游。
　　◎卷.30【房公旧竹亭闻琴缅慕风流神期如在因重题此作】李德裕
　　流水音长在，青霞意不传。独悲形解后，谁听广陵弦。
　　◎卷.31【忆金门旧游奉寄江西沈大夫】李德裕
　　东望沧溟路几重，无因白首更相逢。已悲泉下双琪树，
　　又惜天边一卧龙。人事升沉才十载，宦游漂泊过千峰。
　　思君远寄西山药，岁暮相期向赤松。
　　◎卷.32【早入中书行公主册礼事毕，登集贤阁成咏】李德裕
　　明星入东陌，灿灿光层宙。皎月映高梧，轻风发凉候。
　　金门列葆吹，钟室传清漏。简册自中来，貂黄忝宣授。
　　更登天禄阁，极眺终南岫。遥羡商山翁，闲歌紫芝秀。
　　晨兴念始辱，夕惕思致寇。倾夺非我心，凄然感田窦。
　　◎卷.33【题罗浮石（刻于石上）】李德裕
　　清景持芳菊，凉天倚茂松。名山何必去，此地有群峰。
　　◎卷.34【重过列子庙追感顷年自淮服与居守王仆射…四韵奉寄】李德裕
　　白首过遗庙，朱轮入故城。已惭联左揆，犹喜抗前旌。
　　曳履忘年旧，弹冠久要情。重看题壁处，岂羡弃繻生。
　　◎卷.35【遥伤茅山县孙尊师三首】李德裕
　　蝉蜕遗虚白，蜺飞入上清。同人悲剑解，旧友觉衣轻。
　　黄鹄遥将举，斑麟俨未行。惟应鲍靓室，中夜识琴声。
　　金格期初至，飙轮去不停。山摧武担石，天陨少微星。
　　弟子悲徐甲，门人泣蔡经。空闻留玉舄，犹在阜乡亭。
　　空宇留丹灶，层霞被羽衣。旧山闻鹿化，遗舄尚凫飞。
　　数日奇香在，何年白鹤归。想君旋下泪，方款里闾扉。
　　◎卷.36【尊师是桃源黄先生传法弟子常见尊师称先师灵迹…旧馆】李德裕
　　后学方成市，吾师又上宾。洞天应不夜，源树只如春。
　　棋客留童子，山精避直神。无因握石髓，及与养生人。
　　◎卷.37【仆射相公偶话于故集贤张学士厅写得德裕…献此诗】李德裕
　　赋感邻人笛，诗留夫子墙。延年如有作，应不用山王。
　　◎卷.38【惠泉】李德裕
　　兹泉由太洁，终不畜纤鳞。到底清何益，含虚势自贫。
　　明玑难秘彩，美玉讵潜珍。未及黄陂量，滔滔岂有津。
　　◎卷.39【无题】李德裕
　　松倚苍崖老，兰临碧洞衰。不劳邻舍笛，吹起旧时悲。
　　◎卷.40【题冠盖里（在襄州南大山下）】李德裕
　　偶来冠盖里，愧是旧三公。自喜无兵术，轻裘上閟宫。
　　◎卷.41【离平泉马上作（一作离东都平泉）】李德裕
　　十年紫殿掌洪钧，出入三朝一品身。文帝宠深陪雉尾，
　　武皇恩厚宴龙津。黑山永破和亲虏，乌领全阬跋扈臣。
　　自是功高临尽处，祸来名灭不由人。
　　◎卷.42【谪岭南道中作】李德裕
　　岭水争分路转迷，桄榔椰叶暗蛮溪。愁冲毒雾逢蛇草，
　　畏落沙虫避燕泥。五月畬田收火米，三更津吏报潮鸡。
　　不堪肠断思乡处，红槿花中越鸟啼。
　　◎卷.43【到恶溪夜泊芦岛】李德裕
　　甘露花香不再持，远公应怪负前期。青蝇岂独悲虞氏，
　　黄犬应闻笑李斯。风雨瘴昏蛮日月，烟波魂断恶溪时。
　　岭头无限相思泪，泣向寒梅近北枝。
　　◎卷.44【登崖州城作】李德裕
　　独上高楼望帝京，鸟飞犹是半年程。
　　青山似欲留人住，百匝千遭绕郡城。
　　◎卷.45【鸳鸯篇】李德裕
　　君不见昔时同心人，化作鸳鸯鸟。和鸣一夕不暂离，
　　交颈千年尚为少。二月草菲菲，山樱花未稀。金塘风日好，
　　何处不相依。既逢解佩游女，更值凌波宓妃。精光摇翠盖，
　　丽色映珠玑。双影相伴，双心莫违。淹留碧沙上，
　　荡漾洗红衣。春光兮宛转，嬉游兮未反。宿莫近天泉池，
　　飞莫近长洲苑。尔愿欢爱不相忘，须去人间罗网远。
　　南有潇湘洲，且为千里游。洞庭无苦寒，沅江多碧流。
　　昔为薄命妾，无日不含愁。今为水中鸟，颉颃自相求。
　　洛阳女儿在青阁，二月罗衣轻更薄。金泥文彩未足珍，
　　画作鸳鸯始堪著。亦有少妇破瓜年，春闺无伴独婵娟。
　　夜夜学织连枝锦，织作鸳鸯人共怜。悠悠湘水滨，
　　清浅漾初蘋。菖花发艳无人识，江柳逶迤空自春。
　　唯怜独鹤依琴曲，更念孤鸾隐镜尘。愿作鸳鸯被，
　　长覆有情人。
　　◎卷.46【南梁行（和二十二兄）】李德裕
　　江南郁郁春草长，悠悠汉水浮清光。杂英飞尽空和景，
　　绿杨阴重官舍静。此时醉客纵横书，公言可荐承明庐。
　　青天诏下宠光至，颁籍金闺征石渠。重归山路烟岚隔，
　　巫山未深晚花折。涧底红光夺目燃，摇风有毒愁行客。
　　杜鹃啼咽花亦殷，声悲绝艳连空山。斜阳瞥映浅深树，
　　云雨翻迷崖谷间。山鸡锦质矜毛羽，透竹穿萝命俦侣。
　　乔木幽谷上下同，雄雌不异飞栖处。望秦峰迥过商颜，
　　浪叠云堆万簇山。行尽杳冥青嶂外，九重钟漏紫云间。
　　元和列侍明光殿，谏草初焚市朝变。北阙趋臣半隙尘，
　　南梁笑客皆飞霰。追思感叹却昏迷，霜鬓愁吟到晓鸡。
　　故园岁深开断简，秋堂月晓掩遗袿。呜呜晓角霞辉粲，
　　抚剑当楹一长叹。刍狗无由学圣贤，空持感激终昏旦。
　　◎卷.47【近于伊川卜山居将命者画图而至欣然有感…青田胎化鹤】李德裕
　　弱岁弄词翰，遂叨明主恩。怀章过越邸，建旆守吴门。
　　西圯阴难驻，东皋意尚存。惭逾六百石，愧负五千言。
　　寄世知婴缴，辞荣类触藩。欲追绵上隐，况近子平村。
　　邑有桐乡爱，山馀黍谷暄。既非逃相地，乃是故侯园。
　　野竹多微径，严泉岂一源。映池方树密，傍涧古藤繁。
　　邛杖堪扶老，黄牛已服辕。只应将唳鹤，幽谷共翩翻。
　　◎卷.48【忆平泉山居，赠沈吏部一首（中书作）】李德裕
　　昔闻羊叔子，茅屋在东渠。岂不念归路，徘徊畏简书。
　　乃知轩冕客，自与田园疏。殁世有遗恨，精诚何所如。
　　嗟予寡时用，夙志在林闾。虽抱山水癖，敢希仁智居。
　　清泉绕舍下，修竹荫庭除。幽径松盖密，小池莲叶初。
　　从来有好鸟，近复跃鲦鱼。少室映川陆，鸣皋对蓬庐。
　　张何旧寮寀，相勉在悬舆。常恐似伯玉，瞻前惭魏舒。
　　◎卷.49【夏晚有怀平泉林居（宜春作）】李德裕
　　孟夏守畏途，舍舟在徂暑。愀然何所念，念我龙门坞。
　　密竹无蹊径，高松有四五。飞泉鸣树间，飒飒如度雨。
　　菌桂秀层岭，芳荪媚幽渚。稚子候我归，衡门独延伫。
　　谁言圣与哲，曾是不怀土。公旦既思周，宣尼亦念鲁。
　　矧余窜炎裔，日夕谁晤语。眷阙悲子牟，班荆感椒举。
　　凄凄视环玦，恻恻步庭庑。岂待庄舄吟，方知倦羁旅。
　　◎卷.50【早秋龙兴寺江亭闲眺忆龙门山居寄崔张旧从事（宜春作）】李德裕
　　江亭感秋至，兰径悲露泫。粳稻秀晚川，杉松郁晴巘。
　　嗟予有林壑，兹夕念原衍。绿筱连岭多，青莎近溪浅。
　　渊明菊犹在，仲蔚蒿莫翦。乔木粲凌苕，阴崖积幽藓。
　　遥思伊川水，北渡龙门岘。苍翠双阙间，逶迤清滩转。
　　故人在乡国，岁晏路悠缅。惆怅此生涯，无由共登践。
　　◎卷.51【比闻龙门敬善寺有红桂树独秀伊川尝于江南…赠陈侍御】李德裕
　　昔闻红桂枝，独秀龙门侧。越叟遗数株，周人未尝识。
　　平生爱此树，攀玩无由得。君子知我心，因之为羽翼。
　　岂烦嘉客誉，且就清阴息。来自天姥岑，长疑翠岚色。
　　芬芳世所绝，偃蹇枝渐直。琼叶润不凋，珠英粲如织。
　　犹疑翡翠宿，想待鹓雏食。宁止暂淹留，终当更封植。
　　◎卷.52【怀山居邀松阳子同作】李德裕
　　我有爱山心，如饥复如渴。出谷一年馀，常疑十年别。
　　春思岩花烂，夏忆寒泉冽。秋忆泛兰卮，冬思玩松雪。
　　晨思小山桂，暝忆深潭月。醉忆剖红梨，饭思食紫蕨。
　　坐思藤萝密，步忆莓苔滑。昼夜百刻中，愁肠几回绝。
　　每念羊叔子，言之岂常辍。人生不如意，十乃居七八。
　　我未及悬舆，今犹佩朝绂。焉能逐糜鹿，便得游林樾。
　　范恣沧波舟，张怀赤松列。惟应讵身恤，岂敢忘臣节。
　　器满自当欹，物盈终有缺。从兹返樵径，庶可希前哲。
　　◎卷.53【思归赤松村呈松阳子】李德裕
　　昔人思避世，惟恐不深幽。禽庆潜名岳，鸱夷漾钓舟。
　　顾余知止足，所乐在归休。不似寻山者，忘家恣远游。
　　◎卷.54【近腊对雪有怀林居】李德裕
　　蓬门常昼掩，竹径寂无人。鸟起飘松霰，麇行动谷榛。
　　应知禽鱼侣，合与薜萝亲。遥忆平皋望，溪烟已发春。
　　◎卷.55【思山居一十首·清明后忆山中】李德裕
　　遥思寒食后，野老林下醉。月照一山明，风吹百花气。
　　飞泉与万籁，仿佛疑箫吹。不待曙华分，已应喧鸟至。
　　◎卷.56【思山居一十首·题寄商山石】李德裕
　　绮皓岩中石，尝经伴隐沦。紫芝呈几曲，红藓閟千春。
　　聊用支琴尾，宁惟倚病身。自知来处所，何暇问严遵。
　　◎卷.57【思山居一十首·忆种苽时】李德裕
　　尚平方毕娶，疏广念归期。涧底松成盖，檐前桂长枝。
　　径闲芳草合，山静落花迟。虽有苽园在，无因及种时。
　　◎卷.58【思山居一十首·春日独坐思归】李德裕
　　壮龄心已尽，孤赏意犹存。岂望图麟阁，惟思卧鹿门。
　　无谋堪适野，何力可拘原。只有容身去，幽山自灌园。
　　◎卷.59【思山居一十首·思登家山林岭】李德裕
　　自知无世用，只是爱山游。旧有嵇康懒，今惭赵武偷。
　　登峦未觉疾，泛水便忘忧。最惜残筋力，扪萝遍一丘。
　　◎卷.60【思山居一十首·思乡园老人】李德裕
　　常羡荜门翁，所思惟岁稔。遥知松月曙，尚在山窗寝。
　　兰气入幽帘，禽言傍孤枕。晨兴步岩径，更酌寒泉饮。
　　◎卷.61【思山居一十首·寄龙门僧】李德裕
　　龙门有开士，爱我春潭碧。清景出东山，闲来玩松石。
　　应怜林壑主，远作沧溟客。为我谢此僧，终当理归策。
　　◎卷.62【思山居一十首·忆药苗】李德裕
　　溪上药苗齐，丰茸正堪掇。皆能扶我寿，岂止坚肌骨。
　　味掩商山芝，英逾首阳蕨。岂如甘谷士，只得香泉啜。
　　◎卷.63【思山居一十首·忆村中老人春酒（有刘、杨二叟善酿）】李德裕
　　二叟茅茨下，清晨饮浊醪。雨残红芍药，风落紫樱桃。
　　巢燕衔泥疾，檐虫挂网高。闲思春谷事，转觉宦途劳。
　　◎卷.64【思山居一十首·忆葛胜木禅床】李德裕
　　忆我斋中榻，寒宵几独眠。管宁穿亦坐，徐孺去常悬。
　　虫网垂应遍，苔痕染更鲜。何人及身在，归对老僧禅。
　　◎卷.65【思山居一十首·初夏有怀山居】李德裕
　　山中有所忆，夏景始清幽。野竹阴无日，岩泉冷似秋。
　　翠岑当累榭，皓月入轻舟。只有思归夕，空帘且梦游。
　　◎卷.66【张公超谷中石】李德裕
　　鼓箧依绿槐，横经起秋雾。有时连岳客，尚办弦歌处。
　　自予去幽谷，谁人袭芳杜。空留古苔石，对我岩中树。
　　◎卷.67【初归平泉，过龙门南岭，遥望山居即事】李德裕
　　初归故乡陌，极望且徐轮。近野樵蒸至，平泉烟火新。
　　农夫馈鸡黍，渔子荐霜鳞。惆怅怀杨仆，惭为关外人。
　　◎卷.68【伊川晚眺】李德裕
　　桑叶初黄梨叶红，伊川落日尽无风。
　　汉储何假终南客，甪里先生在谷中。
　　◎卷.69【潭上喜见新月】李德裕
　　簪组十年梦，园庐今夕情。谁怜故乡月，复映碧潭生。
　　皓彩松上见，寒光波际轻。还将孤赏意，暂寄玉琴声。
　　◎卷.70【郊外即事寄侍郎大尹】李德裕
　　高秋惭非隐，闲林喜退居。老农争席坐，稚子带经锄。
　　竹径难回骑，仙舟但跂予。岂知陶靖节，只自爱吾庐。
　　◎卷.71【山居遇雪喜道者相访】李德裕
　　幽居近谷西，乔木与山齐。野竹连池合，岩松映雪低。
　　喜君来白社，值我在青谿。应笑於陵子，遗荣自灌畦。
　　◎卷.72【雪霁晨起】李德裕
　　雪覆寒溪竹，风卷野田蓬。四望无行迹，谁怜孤老翁。
　　◎卷.73【洛中士君子多以平泉见呼愧获方外方之名…奉寄刘宾客】李德裕
　　非高柳下逸，自爱竹林闲。才异居东里，愚因在北山。
　　径荒寒未扫，门设昼长关。不及鸱夷子，悠悠烟水间。
　　◎卷.74【早春至言禅公法堂忆平泉别业（金陵作）】李德裕
　　昔我伊原上，孤游竹树间。人依红桂静，鸟傍碧潭闲。
　　松盖低春雪，藤轮倚暮山。永怀桑梓邑，衰老若为还。
　　◎卷.75【峡山亭月夜独宿对樱桃花有怀伊川别墅金陵作】李德裕
　　皎月照芳树，鲜葩含素辉。愁人惜春夜，达曙想岩扉。
　　风静阴满砌，露浓香入衣。恨无金谷妓，为我奏思归。
　　◎卷.76【春暮思平泉杂咏二十首·望伊川（自此并淮南作）】李德裕
　　远村寒食后，细雨度川来。芳草连谿合，梨花映墅开。
　　槿篱悬落照，松径长新苔。向夕亭皋望，游禽几处回。
　　◎卷.77【春暮思平泉杂咏二十首·潭上紫藤】李德裕
　　故乡春欲尽，一岁芳难再。岩树已青葱，吾庐日堪爱。
　　幽溪人未去，芳草行应碍。遥忆紫藤垂，繁英照潭黛。
　　◎卷.78【春暮思平泉杂咏二十首·书楼晴望】李德裕
　　幽居人世外，久厌市朝喧。苍翠连双阙，微茫认九原。
　　残红映巩树，斜日照轘辕。薄暮柴扉掩，谁知仲蔚园。
　　◎卷.79【春暮思平泉杂咏二十首·西岭望鸣皋山】李德裕
　　高秋对凉野，四望何萧瑟。远见鸣皋山，青峰原上出。
　　晨兴采薇蕨，向暮归蓬荜。讵假数挥金，餐和养馀日。
　　◎卷.80【春暮思平泉杂咏二十首·瀑泉亭】李德裕
　　向老多悲恨，凄然念一丘。岩泉终古在，风月几年游。
　　菌阁饶佳树，菱潭有钓舟。不如羊叔子，名与岘山留。
　　◎卷.81【春暮思平泉杂咏二十首·红桂树】李德裕
　　欲求尘外物，此树是瑶林。后素合馀绚，如丹见本心。
　　妍姿无点辱，芳意托幽深。愿以鲜葩色，凌霜照碧浔。
　　◎卷.82【春暮思平泉杂咏二十首·金松（出天台山，叶带金色）】李德裕
　　台岭生奇树，佳名世未知。纤纤疑大菊，落落是松枝。
　　照日含金晰，笼烟淡翠滋。勿言人去晚，犹有岁寒期。
　　◎卷.83【春暮思平泉杂咏二十首·月桂（出蒋山，浅黄色）】李德裕
　　何年霜夜月，桂子落寒山。翠干生岩下，金英在世间。
　　幽崖空自老，清汉未知还。惟有凉秋夜，嫦娥来暂攀。
　　◎卷.84【春暮思平泉杂咏二十首·山桂（此花紫色，英藻繁缛）】李德裕
　　吾爱山中树，繁英满目鲜。临风飘碎锦，映日乱非烟。
　　影入春潭底，香凝月榭前。岂知幽独客，赖此当朱弦。
　　◎卷.85【春暮思平泉杂咏二十首·柏】李德裕
　　闻有三株树，惟应秘阆风。珊瑚不生叶，朱草又无丛。
　　未若凌云柏，常能终岁红。晨霞与落日，相照在岩中。
　　◎卷.86【春暮思平泉杂咏二十首·芳荪】李德裕
　　楚客重兰荪，遗芳今未歇。叶抽清浅水，花照暄妍节。
　　紫艳映渠鲜，轻香含露洁。离居若有赠，暂与幽人折。
　　◎卷.87【春暮思平泉杂咏二十首·流杯亭】李德裕
　　激水自山椒，析波分浅濑。回环疑古篆，诘曲如萦带。
　　宁愬羽觞迟，惟欢亲友会。欲知中圣处，皓月临松盖。
　　◎卷.88【春暮思平泉杂咏二十首·东谿】李德裕
　　近蓄东谿水，悠悠起渌波。彩鸳留不去，芳草日应多。
　　夹岸生奇筱，缘岩覆女萝。兰桡思无限，为感濯缨歌。
　　◎卷.89【春暮思平泉杂咏二十首·鸂鶒】李德裕
　　清沚双鸂鶒，前年海上雏。今来恋洲屿，思若在江湖。
　　欲起摇荷盖，闲飞溅水珠。不能常泛泛，惟作逐波凫。
　　◎卷.90【春暮思平泉杂咏二十首·西园】李德裕
　　西园最多趣，永日自忘归。石濑流清浅，风岑澹翠微。
　　晓翻红药艳，晴袅碧潭辉。独望娟娟月，宵分半掩扉。
　　◎卷.91【春暮思平泉杂咏二十首·海石楠】李德裕
　　昔见历阳山，鸡笼已孤秀。今看海峤树，翠盖何幽茂。
　　霰雪讵能侵，烟岚自相揉。攀条独临憩，况值清阴昼。
　　◎卷.92【春暮思平泉杂咏二十首·双碧潭】李德裕
　　清剡与严湍，潺湲皆可忆。适来玩山水，无此秋潭色。
　　莫辨幽兰丛，难分翠禽翼。迟迟洲渚步，临眺忘餐食。
　　◎卷.93【春暮思平泉杂咏二十首·竹径】李德裕
　　野竹自成径，绕溪三里馀。檀栾被层阜，萧瑟荫清渠。
　　日落见林静，风行知谷虚。田家故人少，谁肯共焚鱼。
　　◎卷.94【春暮思平泉杂咏二十首·花药栏】李德裕
　　蕙草春已碧，兰花秋更红。四时发英艳，三径满芳丛。
　　秀色濯清露，鲜辉摇惠风。王孙未知返，幽赏竟谁同。
　　◎卷.95【春暮思平泉杂咏二十首·自叙（非尚子遍游五岳）】李德裕
　　五岳径虽深，遍游心已荡。苟能知止足，所遇皆清旷。
　　七十难可期，一丘乃微尚。遥怀少室山，常恐非吾望。
　　◎卷.96【首夏清景想望山居】李德裕
　　嘉树阴初合，山中赏更新。禽言未知夏，兰径尚馀春。
　　散满萝垂带，扶疏桂长轮。丹青写不尽，宵梦叹非真。
　　累榭空留月，虚舟若待人。何时倚兰棹，相与掇汀蘋。
　　◎卷.97【思平泉树石杂咏一十首·钓台】李德裕
　　我有严湍思，怀人访故台。客星依钓隐，仙石逐槎回。
　　倒影含清沚，凝阴长碧苔。飞泉信可挹，幽客未归来。
　　◎卷.98【思平泉树石杂咏一十首·似鹿石】李德裕
　　林中有奇石，仿佛兽潜行。乍似依岩桂，还疑食野苹。
　　茸长绿藓映，斑细紫苔生。不是见羁者，何劳如顿缨。
　　◎卷.99【思平泉树石杂咏一十首·海上石笋】李德裕
　　常爱仙都山，奇峰千仞悬。迢迢一何迥，不与众山连。
　　忽逢海峤石，稍慰平生忆。何以慰我心，亭亭孤且直。
　　◎卷.100【思平泉树石杂咏一十首·叠石（此石韩给事所遗）】李德裕
　　潺湲桂水湍，漱石多奇状。鳞次冠烟霞，蝉联叠波浪。
　　今来碧梧下，迥出秋潭上。岁晚苔藓滋，怀贤益惆怅。
　　◎卷.101【思平泉树石杂咏一十首·重台芙蓉】李德裕
　　芙蓉含露时，秀色波中溢。玉女袭朱裳，重重映皓质。
　　晨霞耀丹景，片片明秋日。兰泽多众芳，妍姿不相匹。
　　◎卷.102【思平泉树石杂咏一十首·白鹭鹚】李德裕
　　余心怜白鹭，潭上日相依。拂石疑星落，凌风似雪飞。
　　碧沙常独立，清景自忘归。所乐惟烟水，徘徊恋钓矶。
　　◎卷.103【思平泉树石杂咏一十首·海鱼骨】李德裕
　　昔日任公子，期年钓此鱼。无由见成岳，聊喜识专车。
　　皎皎连霜月，高高映碧渠。陶潜虽好事，观海只披图。
　　◎卷.104【思平泉树石杂咏一十首·泛池舟】李德裕
　　桂舟兰作枻，芬芳皆绝世。只可弄潺湲，焉能济大川。
　　树悬凉夜月，风散碧潭烟。未得同鱼子，菱歌共扣舷。
　　◎卷.105【思平泉树石杂咏一十首·舴艋舟】李德裕
　　无轻舴艋舟，始自鸱夷子。双阙挂朝衣，五湖极烟水。
　　时游杏坛下，乍入湘川里。永日歌濯缨，超然谢尘滓。
　　◎卷.106【思平泉树石杂咏一十首·二猿】李德裕
　　钓濑水涟漪，富春山合沓。松上夜猿鸣，谷中清响合。
　　冲网忽见羁，故山从此辞。无由碧潭饮，争接绿萝枝。
　　◎卷.107【思在山居日偶成此咏邀松阳子同作】李德裕
　　闲思昔岁事，忽忽念伊川。乘月步秋坂，满山闻石泉。
　　回塘碧潭映，高树绿萝悬。露下叫田鹤，风来嘶晚蝉。
　　怀兹长在梦，归去且无缘。幽谷人未至，兰苕应更鲜。
　　◎卷.108【重忆山居六首·平泉源】李德裕
　　山谷才浮芥，中园已滥觞。逶迤过竹坞，浩淼走兰塘。
　　夜静闻鱼跃，风微见雁翔。从兹东向海，可泛济川航。
　　◎卷.109【重忆山居六首·泰山石（兖州从事所寄）】李德裕
　　鸡鸣日观望，远与扶桑对。沧海似熔金，众山如点黛。
　　遥知碧峰首，独立烟岚内。此石依五松，苍苍几千载。
　　◎卷.110【重忆山居六首·巫山石】李德裕
　　十二峰前月，三声猿夜愁。此中多怪石，日夕漱寒流。
　　必是归星渚，先求历斗牛。还疑烟雨霁，仿佛是嵩丘。
　　◎卷.111【重忆山居六首·罗浮山（番禺连帅所遗）】李德裕
　　龙伯钓鳌时，蓬莱一峰坼。飞来碧海畔，遂与三山隔。
　　其下多长溪，潺湲淙乱石。知君分如此，赠逾荆山璧。
　　◎卷.112【重忆山居六首·漏潭石（鲁客见遗）】李德裕
　　常疑六合外，未信漆园书。及此闻溪漏，方欣验尾闾。
　　大哉天地气，呼吸有盈虚。美石劳相赠，琼瑰自不如。
　　◎卷.113【重忆山居六首·钓石（于谿人处求得）】李德裕
　　严光隐富春，山色谿又碧。所钓不在鱼，挥纶以自适。
　　余怀慕君子，且欲坐潭石。持此返伊川，悠然慰衰疾。
　　◎卷.114【怀伊川郊居】李德裕
　　衰疾常怀土，郊园欲掩扉。虽知明目地，不及有身归。
　　巩树秋阴遍，伊原霁色微。此生看白首，良愿已应违。
　　◎卷.115【晨起见雪忆山居】李德裕
　　忽忆岩中雪，谁人拂薜萝。竹梢低未举，松盖偃应多。
　　山溜随冰落，林麇带霰过。不劳闻鹤语，方奏苦寒歌。
　　◎卷.116【忆平泉杂咏·忆初暖】李德裕
　　今日初春暖，山中事若何。雪开喧鸟至，澌散跃鱼多。
　　幽翠生松栝，轻烟起薜萝。柴扉常昼掩，惟有野人过。
　　◎卷.117【忆平泉杂咏·忆辛夷（余赴金陵日，辛夷欲开）】李德裕
　　昔年将出谷，几日对辛夷。倚树怜芳意，攀条惜岁滋。
　　清阴须暂憩，秀色正堪思。只待挥金日，殷勤泛羽卮。
　　◎卷.118【忆平泉杂咏·忆寒梅】李德裕
　　寒塘数树梅，常近腊前开。雪映缘岩竹，香侵泛水苔。
　　遥思清景暮，还有野禽来。谁是攀枝客，兹辰醉始回。
　　◎卷.119【忆平泉杂咏·忆药栏】李德裕
　　野人清旦起，扫雪见兰芽。始畎春泉入，惟愁暮景斜。
　　未抽萱草叶，才发款冬花。谁念江潭老，中宵旅梦赊。
　　◎卷.120【忆平泉杂咏·忆茗芽】李德裕
　　谷中春日暖，渐忆掇茶英。欲及清明火，能销醉客酲。
　　松花飘鼎泛，兰气入瓯轻。饮罢闲无事，扪萝溪上行。
　　◎卷.121【忆平泉杂咏·忆野花（余未尝春到故园）】李德裕
　　虽游洛阳道，未识故园花。晓忆东谿雪，晴思冠岭霞。
　　谷深兰色秀，村迥柳阴斜。怅望龙门晚，谁知小隐家。
　　◎卷.122【忆平泉杂咏·忆春雨】李德裕
　　春鸠鸣野树，细雨入池塘。潭上花微落，溪边草更长。
　　梳风白鹭起，拂水彩鸳翔。最羡归飞燕，年年在故乡。
　　◎卷.123【忆平泉杂咏·忆晚眺】李德裕
　　伊川新雨霁，原上见春山。缑岭晴虹断，龙门宿鸟还。
　　牛羊平野外，桑柘夕烟间。不及乡园叟，悠悠尽日闲。
　　◎卷.124【忆平泉杂咏·忆新藤】李德裕
　　遥闻碧潭上，春晚紫藤开。水似晨霞照，林疑彩凤来。
　　清香凝岛屿，繁艳映莓苔。金谷如相并，应将锦帐回。
　　◎卷.125【忆平泉杂咏·忆春耕】李德裕
　　郊外杏花坼，林间布谷鸣。原田春雨后，谿水夕流平。
　　野老荷蓑至，和风吹草轻。无因共沮溺，相与事岩耕。
　　◎卷.126【余所居平泉村舍近蒙韦常侍大尹特改嘉名因寄诗以谢】李德裕
　　未谢留侯疾，常怀仲蔚园。闲谣紫芝曲，归梦赤松村。
　　忽改蓬蒿色，俄吹黍谷暄。多惭孔北海，传教及衡门。
　　◎卷.127【山信至说平泉别墅草木滋长地转幽深怅然思归复此作】李德裕
　　忽闻樵客语，暂慰野人心。幽径芳兰密，闲庭秀木深。
　　麇麚来涧底，凫鹄遍川浔。谁念沧溟上，归欤起叹音。
　　◎卷.128【临海太守惠予赤城石，报以是诗】李德裕
　　闻君采奇石，剪断赤城霞。潭上倒虹影，波中摇日华。
　　仙岩接绛气，谿路杂桃花。若值客星去，便应随海槎。
　　◎卷.129【上巳忆江南禊事】李德裕
　　黄河西绕郡城流，上巳应无祓禊游。
　　为忆渌江春水色，更无宵梦向吴州。
　　◎卷.130【北固怀古】李德裕
　　自有此山川，于今几太守。近世二千石，毕公宣化厚。
　　丞相量纳川，平阳气冲斗。三贤若时雨，所至跻仁寿。
　　◎卷.131【汨罗】李德裕
　　远谪南荒一病身，停舟暂吊汨罗人。都缘靳尚图专国，
　　岂是怀王厌直臣。万里碧潭秋景静，四时愁色野花新。
　　不劳渔父重相问，自有招魂拭泪巾。
　　◎卷.132【岭外守岁（一作李福业诗）】李德裕
　　冬逐更筹尽，春随斗柄回。寒暄一夜隔，客鬓两年催。
　　◎卷.133【访韦楚老不遇】李德裕
　　昔日征黄绮，余惭在凤池。今来招隐士，恨不见琼枝。
　　◎卷.134【题柳郎中故居】李德裕
　　下马荒阶日欲曛，潺潺石溜静中闻。
　　鸟啼花发人声绝，寂寞山窗掩白云。
　　◎卷.135【盘陀岭驿楼】李德裕
　　嵩少心期杳莫攀，好山聊复一开颜。
　　明朝便是南荒路，更上层楼望故关。
　　◎卷.136【句】李德裕
　　检经求绿字，凭酒借红颜。
　　君不见秋山寂历风飙歇，半夜青崖吐明月。
　　寒光乍出松筱间，万籁萧萧从此发。忽闻歌管吟朔风，
　　精魂想在幽岩中。（霜夜听小童薛阳陶吹笛）
　　银花悬院榜，神撼引铃绦。（题学士院）
　　葳蕤轻风里，若衔若垂何可拟。（以上并《事文类聚》）
　　自从一梦高唐后，可是无人胜楚王。（《赋巫山神女》，
　　见《云溪友议》）
　　牛羊具特俎。（《武昌诗》，见《东观馀论》）
　　心悟觉身劳，云中弃宝刀。久闲生髀肉，多寿长眉毫。
　　（《有怀甘露寺自省上人》，《京口志》）
　　书空跷足睡，路险侧身行。（德裕尝吟此句云是先达诗。
　　附记见《桂苑丛谈》）
　　谁家幼女敲箸歌，何处丁妻点灯织。
　　鱼虾集橘市。（以下并《海录碎事》）
　　休咎占人甲，挨持见天丁。
　　洛下推年少，山东许地高。
　　世上文章士，谁为第一人。老生夸隐拙，时辈毁尖新。
　　dc濴寒泉深百尺。
　　奇觚率尔操，讽谏欣然纳。


第四百七十六卷
　　◎卷.1【至日荷李常侍过郊居】熊孺登
　　贱子守柴荆，谁人记姓名。风云千骑降，草木一阳生。
　　礼异江河动，欢殊里巷惊。称觞容侍坐，看竹许同行。
　　遇觉沧溟浅，恩疑太岳轻。尽搜天地物，无谕此时情。
　　◎卷.2【日暮天无云】熊孺登
　　杳杳复苍然，无云日暮天。象分青气外，景尽赤霄前。
　　渐吐星河色，遥生水木烟。从容难附丽，顾步欲澄鲜。
　　但见收三素，何能测上玄。应非暂呈瑞，不许出山川。
　　◎卷.3【新成小亭月夜】熊孺登
　　已被月知处，斩新风到来。无人伴幽境，多取木兰栽。
　　◎卷.4【和窦中丞岁酒喜见小男两岁】熊孺登
　　更添十岁应为相，岁酒从今把未休。
　　闻得一毛添五色，眼看相逐凤池头。
　　◎卷.5【寒食】熊孺登
　　东风泼火雨新休，舁尽春泥扫雪沟。
　　走马犊车当御路，汉阳公主谢鸡球。
　　◎卷.6【送僧游山】熊孺登
　　云身自在山山去，何处灵山不是归。
　　日暮寒林投古寺，雪花飞满水田衣。
　　◎卷.7【雪中答僧书】熊孺登
　　八行银字非常草，六出天花尽是梅。
　　无所与陈童子别，雪中辛苦远山来。
　　◎卷.8【题逍遥楼伤故韦大夫】熊孺登
　　利及生人无更为，落花流水旧城池。
　　逍遥楼上雕龙字，便是羊公堕泪碑。
　　◎卷.9【戏赠费冠卿】熊孺登
　　但恐红尘虚白首，宁论蹇逸分先后。
　　莫占莺花笑寂寥，长安春色年年有。
　　◎卷.10【与左兴宗湓城别】熊孺登
　　江逢九派人将别，猿到三声月为秋。
　　不知相见更何日，此夜少年堪白头。
　　◎卷.11【八月十五夜卧疾】熊孺登
　　一年只有今宵月，尽上江楼独病眠。
　　寂寞竹窗闲不闭，夜深斜影到床前。
　　◎卷.12【正月十五日】熊孺登
　　汉家遗事今宵见，楚郭明灯几处张。
　　深夜行歌声绝后，紫姑神下月苍苍。
　　◎卷.13【曲池陪宴即事上窦中丞】熊孺登
　　水自山阿绕坐来，珊瑚台上木绵开。
　　欲知举目无情罚，一片花流酒一杯。
　　◎卷.14【董监庙】熊孺登
　　仁杰淫祠废欲无，枯枫老栎两三株。
　　神乌惯得商人食，飞趁征帆过蠡湖。
　　◎卷.15【赠侯山人】熊孺登
　　一见清容惬素闻，有人传是紫阳君。
　　来时玉女裁春服，剪破湘山几片云。
　　◎卷.16【送马判官赴安南】熊孺登
　　故人交趾去从军，应笑狂生挥阵云。
　　省得蔡州今日事，旧曾都护帐前闻。
　　◎卷.17【送准上人归石经院】熊孺登
　　旃檀刻像今犹少，白石镌经古未曾。
　　归去更寻翻译寺，前山应遇雁门僧。
　　◎卷.18【寒食野望】熊孺登
　　拜扫无过骨肉亲，一年唯此两三辰。
　　冢头莫种有花树，春色不关泉下人。
　　◎卷.19【祗役遇风谢湘中春色】熊孺登
　　水生风熟布帆新，只见公程不见春。
　　应被百花撩乱笑，比来天地一闲人。
　　◎卷.20【湘江夜泛】熊孺登
　　江流如箭月如弓，行尽三湘数夜中。
　　无那子规知向蜀，一声声似怨春风。
　　◎卷.21【蜀江水（来自蕃界）】熊孺登
　　日夜朝宗来万里，共怜江水引蕃心。
　　若论巴峡愁人处，猿比滩声是好音。
　　◎卷.22【寄安南马中丞】熊孺登
　　龙韬能致虎符分，万里霜台压瘴云。
　　蕃客不须愁海路，波神今伏马将军。
　　◎卷.23【甘子堂陪宴上韦大夫】熊孺登
　　武陵楼上春长早，甘子堂前花落迟。
　　楚乐怪来声竞起，新歌尽是大夫词。
　　◎卷.24【青溪村居二首】熊孺登
　　家占溪南千个竹，地临湖上一群山。
　　渔船多在马长放，出处自由闲不闲。
　　深树黄鹂晓一声，林西江上月犹明。
　　野人早起无他事，贪绕沙泉看笋生。
　　◎卷.25【奉和兴元郑相公早春送杨侍郎】熊孺登
　　征鞍欲上醉还留，南浦春生百草头。
　　丞相新裁别离曲，声声飞出旧梁州。
　　◎卷.26【送舍弟孺复往庐山】熊孺登
　　能骑竹马辨西东，未省烟花暂不同。
　　第一早归春欲尽，庐山好看过湖风。
　　◎卷.27【野别留少微上人】熊孺登
　　若为相见还分散，翻觉浮云亦不闲。
　　何处留师暂且住，家贫唯有坐中山。
　　◎卷.28【经古墓】熊孺登
　　碑折松枯山火烧，夜台从闭不曾朝。
　　那将逝者比流水，流水东流逢上潮。
　　◎卷.29【赠灵彻上人】熊孺登
　　诗句能生世界春，僧家更有姓汤人。
　　况闻暗忆前朝事，知是修行第几身。
　　◎卷.30【春郊醉中赠章八元】熊孺登
　　三月踏青能几日，百回添酒莫辞频。
　　看君倒卧杨花里，始觉春光为醉人。


第四百七十七卷
　　◎卷.1【怀古】李涉
　　尼父未适鲁，屡屡倦迷津。徒怀教化心，纡郁不能伸。
　　一遇知己言，万方始喧喧。至今百王则，孰不挹其源。
　　◎卷.2【咏古】李涉
　　大智思济物，道行心始休。垂纶自消息，岁月任春秋。
　　纣虐武既贤，风云固可求。顺天行杀机，所向协良谋。
　　况以丈人师，将济安川流。何劳问枯骨，再取阴阳筹。
　　霸国不务仁，兵戈恣相酬。空令渭水迹，千古独悠悠。
　　◎卷.3【题清溪鬼谷先生旧居】李涉
　　翠壁开天池，青崖列云树。水容不可状，杳若清河雾。
　　常闻先生教，指示秦仪路。二子才不同，逞词过尺度。
　　偶因从吏役，远到冥栖处。松月想旧山，烟霞了如故。
　　未遑炼金鼎，日觉容光暮。万虑随境生，何由返真素。
　　寂寞天籁息，清迥鸟声曙。回首望重重，无期挹风驭。
　　◎卷.4【感兴】李涉
　　隋氏造宫阙，峨峨倚云烟。搜奇竭四海，立制谋千年。
　　秦兵半夜来，烈火焚高台。万人聚筋血，一旦为尘埃。
　　君看汴河路，尚说隋家柳。但问哭陵人，秋草没来久。
　　◎卷.5【鹧鸪词二首】李涉
　　湘江烟水深，沙岸隔枫林。何处鹧鸪飞，日斜斑竹阴。
　　二女空垂泪，三闾枉自沉。惟有鹧鸪啼，独伤行客心。
　　越冈连越井，越鸟更南飞。何处鹧鸪啼，夕烟东岭归。
　　岭外行人少，天涯北客稀。鹧鸪啼别处，相对泪沾衣。
　　◎卷.6【山中】李涉
　　无奈牧童何，放牛吃我竹。隔林呼不应，叫笑如生鹿。
　　欲报田舍翁，更深不归屋。
　　◎卷.7【寄荆娘写真】李涉
　　章华台南莎草齐，长河柳色连金堤。青楼曈曨曙光蚤，
　　梨花满巷莺新啼。章台玉颜年十六，小来能唱西梁曲。
　　教坊大使久知名，郢上词人歌不足。少年才子心相许，
　　夜夜高堂梦云雨。五铢香帔结同心，三寸红笺替传语。
　　缘池并戏双鸳鸯，田田翠叶红莲香。百年恩爱两相许，
　　一夕不见生愁肠。上清仙女征游伴，欲从湘灵住河汉。
　　只愁陵谷变人寰，空叹桑田归海岸。愿分精魄定形影，
　　永似银壶挂金井。召得丹青绝世工，写真与身真相同。
　　忽然相对两不语，疑是妆成来镜中。岂期人愿天不违，
　　云輧却驻从山归。画图封裹寄箱箧，洞房艳艳生光辉。
　　良人翻作东飞翼，却遣江头问消息。经年不得一封书，
　　翠幕云屏绕空壁。结客有少年，名总身姓江。
　　征帆三千里，前月发豫章。知我别时言，识我马上郎。
　　恨无羽翼飞，使我徒怨沧波长。开箧取画图，
　　寄我形影与客将。如今憔悴不相似，恐君重见生悲伤。
　　苍梧九疑在何处，斑斑竹泪连潇湘。
　　◎卷.8【与弟渤新罗剑歌】李涉
　　我有神剑异人与，暗中往往精灵语。识者知从东海来，
　　来时一夜因风雨。长河临晓北斗残，秋水露背青螭寒。
　　昨夜大梁城下宿，不借eZ跌光颜看。刃边飒飒尘沙缺，
　　瘢痕半是蛟龙血。雷焕张华久已无，沉冤知向何人说。
　　我有爱弟都九江，一条直气今无双。青光好去莫惆怅，
　　必斩长鲸须少壮。
　　◎卷.9【六叹（本六首，今存三首）】李涉
　　绮罗香风翡翠车，清明独傍芙蓉渠。上有云鬟洞仙女，
　　垂罗掩縠烟中语。风月频惊桃李时，沧波久别鸳鸿侣。
　　欲传一札孤飞翼，山长水远无消息。却锁重门一院深，
　　半夜空庭明月色。
　　深院梧桐夹金井，上有辘轳青丝索。美人清昼汲寒泉，
　　寒泉欲上银瓶落。迢迢碧甃千馀尺，竟日倚阑空叹息。
　　惆怅不来照明镜，却掩洞房抱寂寂。
　　汉臣一没丁零塞，牧羊西过阴沙外。朝凭南雁信难回，
　　夜望北辰心独在。汉家茅土横九州，高门长戟封王侯。
　　但将钟鼓悦私爱，肯以犬羊为国羞。夜宿寒云卧冰雪，
　　严风触刃垂旌节。丁年奉使白头归，泣尽李陵衣上血。
　　◎卷.10【春山三朅来】李涉
　　钓鱼朅来春日暖，沿溪不厌舟行缓。野竹初栽碧玉长，
　　澄潭欲下青丝短。昔人避世兼避雠。暮栖云外朝悠悠。
　　我今无事亦如此，赤鲤忽到长竿头。泛泛随波凡几里，
　　碧莎如烟沙似砥。瘦壁横空怪石危，山花斗日禽争水。
　　有时带月归扣舷，身闲自是渔家仙。
　　山上朅来采新茗，新花乱发前山顶。琼英动摇钟乳碧，
　　丛丛高下随崖岭。未必蓬莱有仙药，能向鼎中云漠漠。
　　越瓯遥见裂鼻香，欲觉身轻骑白鹤。
　　采药朅来药苗盛，药生只傍行人径。世人重耳不重目，
　　指似药苗心不足。野客住山三十载，妻儿共寄浮云外。
　　小男学语便分别，已辩君臣知匹配。都市广长开大铺，
　　疾来求者多相误。见说韩康旧姓名，识之不识先相怒。
　　◎卷.11【牧童词】李涉
　　朝牧牛，牧牛下江曲。夜牧牛，牧牛度村谷。
　　荷蓑出林春雨细，芦管卧吹莎草绿。乱插蓬蒿箭满腰，
　　不怕猛虎欺黄犊。
　　◎卷.12【醉中赠崔膺】李涉
　　与君兄弟匡岭故，与君相逢扬子渡。白浪南分吴塞云，
　　绿杨深入隋宫路。隋家文物今虽改，舞馆歌台基尚在。
　　炀帝陵边草木深，汴河流水空归海。古今悠悠人自别，
　　此地繁华终未歇。大道青楼夹翠烟，琼墀绣帐开明月。
　　与君一言两相许，外舍形骸中尔女。扬州歌酒不可追，
　　洛神映箔湘妃语。白马黄金为身置，谁能独羡他人醉。
　　暂到香炉一夕间，能展愁眉百世事。君看白日光如箭，
　　一度别来颜色变。早谋侯印佩腰间，莫遣看花鬓如霰。
　　◎卷.13【岳阳别张祜】李涉
　　十年蹭蹬为逐臣，鬓毛白尽巴江春。鹿鸣猿啸虽寂寞，
　　水蛟山魅多精神。山疟困中闻有赦，死灰不望光阴借。
　　半夜州符唤牧童，虚教衰病生惊怕。巫峡洞庭千里馀，
　　蛮陬水国何亲疏。由来真宰不宰我，徒劳叹者怀吹噓。
　　霸桥昔与张生别，万变桑田何处说。龙蛇纵在没泥涂，
　　长衢却为驽骀设。爱君气坚风骨峭，文章真把江淹笑。
　　洛下诸生惧刺先，乌鸢不得齐鹰鹞。岳阳西南湖上寺，
　　水阁松房遍文字。新钉张生一首诗，自馀吟著皆无味。
　　策马前途须努力，莫学龙钟虚叹息。
　　◎卷.14【寄河阳从事杨潜】李涉
　　忆昨天台寻石梁，赤城枕下看扶桑。金乌欲上海如血，
　　翠色一点蓬莱光。安期先生不可见，蓬莱目极沧海长。
　　回舟偶得风水便，烟帆数夕归潇湘。潇湘水清岩嶂曲，
　　夜宿朝游常不足。一自无名身事闲，五湖云月偏相属。
　　进者恐不荣，退者恐不深。鱼游鸟逝两虽异，
　　彼此各有遂生心。身解耕耘妾能织，岁晏饥寒免相逼。
　　稚子才年七岁馀，渔樵一半分渠力。吾友从军在河上，
　　腰佩吴钩佐飞将。偶与嵩山道士期，西寻汴水来相访。
　　见君颜色犹憔悴，知君未展心中事。落日驱车出孟津，
　　高歌共叹伤心地。洛邑秦城少年别，两都陈事空闻说。
　　汉家天子不东游，古木行宫闭烟月。洛滨老翁年八十，
　　西望残阳临水泣。自言生长开元中，武皇恩化亲沾及。
　　当时天下无甲兵，虽闻赋敛毫毛轻。红车翠盖满衢路，
　　洛中欢笑争逢迎。一从戎马来幽蓟，山谷虎狼无捍制。
　　九重宫殿闭豺狼，万国生人自相噬。蹭蹬疮痍今不平，
　　干戈南北常纵横。中原膏血焦欲尽，四郊贪将犹凭陵。
　　秦中豪宠争出群，巧将言智宽明君。南山四皓不敢语，
　　渭上钓人何足云。君不见昔时槐柳八百里，
　　路傍五月清阴起。只今零落几株残，枯根半死黄河水。
　　◎卷.15【重登滕王阁】李涉
　　滕王阁上唱伊州，二十年前向此游。
　　半是半非君莫问，好山长在水长流。
　　◎卷.16【重到襄阳哭亡友韦寿朋】李涉
　　故人坟树立秋风，伯道无儿迹便空。
　　重到笙歌分散地，隔江吹笛月明中。
　　◎卷.17【再至长安】李涉
　　十年谪宦鬼方人，三遇鸿恩始到秦。
　　今日九衢骑马望，却疑浑是刹那身。
　　◎卷.18【赠道器法师】李涉
　　冰作形容雪作眉，早知谈论两川知。
　　如今不用空求佛，但把令狐宰相诗。
　　◎卷.19【庐山得元侍御书】李涉
　　惭君知我命龙钟，一纸书来意万重。
　　正著白衣寻古寺，忽然邮递到云峰。
　　◎卷.20【竹枝词】李涉
　　荆门滩急水潺潺，两岸猿啼烟满山。
　　渡头少年应官去，月落西陵望不还。
　　巫峡云开神女祠，绿潭红树影参差。
　　不劳戍口初相问，无义滩头剩别离。
　　石壁千重树万重，白云斜掩碧芙蓉。
　　昭君溪上年年月，偏照婵娟色最浓。
　　十二峰头月欲低，空聆滩上子规啼。
　　孤舟一夜东归客，泣向东风忆建溪。
　　◎卷.21【京口送朱昼之淮南（一作寄赠妓人）】李涉
　　两行客泪愁中落，万树山花雨后残。
　　君到扬州见桃叶，为传风水渡江难。
　　◎卷.22【题鹤林寺僧舍（寺在镇江）】李涉
　　终日昏昏醉梦间，忽闻春尽强登山。
　　因过竹院逢僧话，又得浮生半日闲。
　　◎卷.23【重过文上人院】李涉
　　南随越鸟北燕鸿，松月三年别远公。
　　无限心中不平事，一宵清话又成空。
　　◎卷.24【双峰寺得舍弟书】李涉
　　暂入松门拜祖师，殷勤再读塔前碑。
　　回头忽向寻阳使，太守如今是惠持。
　　◎卷.25【木兰花】李涉
　　碧落真人著紫衣，始堪相并木兰枝。
　　今朝绕郭花看遍，尽是深村田舍儿。
　　◎卷.26【过招隐寺】李涉
　　每忆中林访惠持，今来正遇早春时。
　　自从休去无心事，唯向高僧说便知。
　　◎卷.27【酬举生许遇山居】李涉
　　琉璃潭上新秋月，清净泉中智惠珠。
　　不似本宗疏二教，许过云壑访潜夫。
　　◎卷.28【春晚游鹤林寺寄使府诸公】李涉
　　野寺寻花春已迟，背岩唯有两三枝。
　　明朝携酒犹堪赏，为报春风且莫吹。
　　◎卷.29【题开圣寺】李涉
　　宿雨初收草木浓，群鸦飞散下堂钟。
　　长廊无事僧归院，尽日门前独看松。
　　◎卷.30【奉使淮南】李涉
　　汉使征兵诏未休，两行旌旆接扬州。
　　试上高楼望春色，一年风景尽堪愁。
　　◎卷.31【登北固山亭】李涉
　　海绕重山江抱城，隋家宫苑此分明。
　　居人不觉三吴恨，却笑关河又战争。
　　◎卷.32【秋日过员太祝林园】李涉
　　望水寻山二里馀，竹林斜到地仙居。
　　秋光何处堪消日，玄晏先生满架书。
　　◎卷.33【题武关】李涉
　　来往悲欢万里心，多从此路计浮沉。
　　皆缘不得空门要，舜葬苍梧直到今。
　　◎卷.34【题温泉】李涉
　　能使时平四十春，开元圣主得贤臣。
　　当时姚宋并燕许，尽是骊山从驾人。
　　◎卷.35【经溳川馆寄使府群公】李涉
　　溳川水竹十家馀，渔艇蓬门对岸居。
　　大胜尘中走鞍马，与他军府判文书。
　　◎卷.36【葺夷陵幽居】李涉
　　负郭依山一径深，万竿如朿翠沉沉。
　　从来爱物多成癖，辛苦移家为竹林。
　　◎卷.37【再游头陀寺】李涉
　　无因暂泊鲁阳戈，白发兼愁日日多。
　　只恐雪晴花便尽，数来山寺亦无他。
　　◎卷.38【看射柳枝】李涉
　　玉弝朱弦敕赐弓，新加二斗得秋风。
　　万人齐看翻金勒，百步穿杨逐箭空。
　　◎卷.39【寄峡州韦郎中】李涉
　　年过五十鬓如丝，不必前程更问师。
　　幸得休耕乐尧化，楚山深处最相宜。
　　◎卷.40【赠田玉卿】李涉
　　长安里巷旧邻居，未解梳头五岁馀。
　　今朝嫁得风流婿，歌舞闲时看读书。
　　◎卷.41【题招隐寺即戴颙旧宅】李涉
　　两崖古树千般色，一井寒泉数丈冰。
　　欲问前朝戴居士，野烟秋色是丘陵。
　　◎卷.42【山居送僧】李涉
　　失意因休便买山，白云深处寄柴关。
　　若逢城邑人相问，报道花时也不闲。
　　◎卷.43【过襄阳上于司空頔】李涉
　　方城汉水旧城池，陵谷依然世自移。
　　歇马独来寻故事，逢人唯说岘山碑。
　　◎卷.44【送魏简能东游二首】李涉
　　献赋论兵命未通，却乘羸马出关东。
　　灞陵原上重回首，十载长安似梦中。
　　燕市悲歌又送君，目随征雁过寒云。
　　孤亭宿处时看剑，莫使尘埃蔽斗文。
　　◎卷.45【中秋夜君山台望月】李涉
　　大堤花里锦江前，诗酒同游四十年。
　　不料中秋最明夜，洞庭湖上见当天。
　　◎卷.46【酬彭伉】李涉
　　公孙阁里见君初，衣锦南归二十馀。
　　莫叹屈声犹未展，同年今日在中书。
　　◎卷.47【硖石遇赦】李涉
　　天网初开释楚囚，残骸已废自知休。
　　荷蓑不是人间事，归去沧江有钓舟。
　　◎卷.48【赠龙泉洞尘上人】李涉
　　八十山僧眼未昏，独寻流水到穷源。
　　自言共得龙神语，拟作茅庵住洞门。
　　◎卷.49【题湖台】李涉
　　山有松门江有亭，不劳他处问青冥。
　　有时带月床舁到，一阵风来酒尽醒。
　　◎卷.50【送妻入道】李涉
　　人无回意似波澜，琴有离声为一弹。
　　纵使空门再相见，还如秋月水中看。
　　◎卷.51【遇湖州妓宋态宜二首】李涉
　　曾识云仙至小时，芙蓉头上绾青丝。
　　当时惊觉高唐梦，唯有如今宋玉知。
　　陵阳夜会使君筵，解语花枝出眼前。
　　一从明月西沉海，不见嫦娥二十年。
　　◎卷.52【逢旧二首】李涉
　　碧落高高云万重，当时孤鹤去无踪。
　　不期陵谷迁朝市，今日辽东特地逢。
　　将作乘槎去不还，便寻云海住三山。
　　不知留得支机石，却逐黄河到世间。
　　◎卷.53【润州听暮角（一作晚泊润州闻角）】李涉
　　江城吹角水茫茫，曲引边声怨思长。
　　惊起暮天沙上雁，海门斜去两三行。
　　◎卷.54【头陀寺看竹】李涉
　　寺前新笋已成竿，策马重来独自看。
　　可惜班皮空满地，无人解取作头冠。
　　◎卷.55【奉使京西】李涉
　　卢龙已复两河平，烽火楼边处处耕。
　　何事书生走羸马，原州城下又添兵。
　　◎卷.56【题连云堡】李涉
　　由来天地有关扃，断壑连山接杳冥。
　　一出纵知边上事，满朝谁信语堪听。
　　◎卷.57【再宿武关（一作从秦城回再题武关）】李涉
　　远别秦城万里游，乱山高下出商州。
　　关门不锁寒溪水，一夜潺湲送客愁。
　　◎卷.58【长安闷作】李涉
　　宵分独坐到天明，又策羸骖信脚行。
　　每日除书空满纸，不曾闻有介推名。
　　◎卷.59【和尚书舅见寄】李涉
　　欲随流水去幽栖，喜伴归云入虎溪。
　　深谢陈蕃怜寂寞，远飞芳字警沉迷。
　　◎卷.60【送王六觐巢县叔父二首】李涉
　　巢岸南分战鸟山，水云程尽到东关。
　　弦歌自是君家事，莫怪今来一邑闲。
　　长忆山阴旧会时，王家兄弟尽相随。
　　老来放逐潇湘路，泪滴秋风引献之。
　　◎卷.61【偶怀】李涉
　　转知名宦是悠悠，分付空源始到头。
　　待送妻儿下山了，便随云水一生休。
　　◎卷.62【秋夜题夷陵水馆】李涉
　　凝碧初高海气秋，桂轮斜落到江楼。
　　三更浦上巴歌歇，山影沉沉水不流。
　　◎卷.63【与梧州刘中丞】李涉
　　三代卢龙将相家，五分符竹到天涯。
　　瘴山江上重相见，醉里同看豆蔻花。
　　◎卷.64【听多美唱歌】李涉
　　黄莺慢转引秋蝉，冲断行云直入天。
　　一曲梁州听初了，为君别唱想夫怜。
　　◎卷.65【题涧饮寺】李涉
　　百年如梦竟何成，白发重来此地行。
　　还似萧郎许玄度，再看庭石悟前生。
　　◎卷.66【题苏仙宅枯松】李涉
　　几年苍翠在仙家，一旦枝枯类海槎。
　　不如酸涩棠梨树，却占高城独放花。
　　◎卷.67【山居】李涉
　　一从身世两相遗，往往关门到午时。
　　想得俗流应大笑，不知年老识便宜。
　　◎卷.68【听邻女吟】李涉
　　含情遥夜几人知，闲咏风流小谢诗。
　　还似霓旌下烟露，月边吹落上清词。
　　◎卷.69【题宇文秀才樱桃】李涉
　　风光莫占少年家，白发殷勤最恋花。
　　今日颠狂任君笑，趁愁得醉眼麻茶。
　　◎卷.70【汉上偶题】李涉
　　谪仙唐世游兹郡，花下听歌醉眼迷。
　　今日汉江烟树尽，更无人唱白铜鞮。
　　◎卷.71【送杨敬之倅湖南】李涉
　　久嗟尘匣掩青萍，见说除书试一听。
　　闻君却作长沙傅，便逐秋风过洞庭。
　　◎卷.72【送孙尧夫赴举】李涉
　　自说轩皇息战威，万方无复事戎衣。
　　却教孙子藏兵法，空把文章向礼闱。
　　◎卷.73【题水月台】李涉
　　平流白日无人爱，桥上闲行若个知。
　　水似晴天天似水，两重星点碧琉璃。
　　◎卷.74【早春霁后发头陀寺寄院中】李涉
　　红楼金刹倚晴冈，雨雪初收望汉阳。
　　草檄可中能有暇，迎春一醉也无妨。
　　◎卷.75【哭田布】李涉
　　魏师临阵却抽营，谁管豺狼作信兵。
　　纵使将军能伏剑，何人岛上哭田横。
　　◎卷.76【黄葵花】李涉
　　此花莫遣俗人看，新染鹅黄色未乾。
　　好逐秋风上天去，紫阳宫女要头冠。
　　◎卷.77【别南溪二首】李涉
　　如云不厌苍梧远，似雁逢春又北飞。
　　唯有隐山溪上月，年年相望两依依。
　　常叹春泉去不回，我今此去更难来。
　　欲知别后留情处，手种岩花次第开。
　　◎卷.78【井栏砂宿遇夜客】李涉
　　暮雨萧萧江上村，绿林豪客夜知闻。
　　他时不用逃名姓，世上如今半是君。
　　◎卷.79【谢王连州送海阳图】李涉
　　谢家为郡实风流，画得青山寄楚囚。
　　惊起草堂寒气晚，海阳潮水到床头。
　　◎卷.80【再谪夷陵题长乐寺】李涉
　　当时谪宦向夷陵，愿得身闲便作僧。
　　谁知渐渐因缘重，羞见长燃一盏灯。
　　◎卷.81【谴谪康州先寄弟渤】李涉
　　唯将直道信苍苍，可料无名抵宪章。
　　阴骘却应先有谓，已交鸿雁早随阳。
　　◎卷.82【赠廖道士】李涉
　　膏已明煎信矣哉，二年人世不归来。
　　庭前为报仙桃树，今岁花时好好开。
　　◎卷.83【山花】李涉
　　六出花开赤玉盘，当中红湿耐春寒。
　　长安若在五侯宅，谁肯将钱买牡丹。
　　◎卷.84【听歌】李涉
　　飒飒先飞梁上尘，朱唇不动翠眉颦。
　　愿得春风吹更远，直教愁杀满城人。
　　◎卷.85【送颜觉赴举】李涉
　　颜子将才应四科，料量时辈更谁过。
　　居然一片荆山玉，可怕无人是卞和。
　　◎卷.86【题五松驿】李涉
　　云木苍苍数万株，此中言命的应无。
　　人生不得如松树，却遇秦封作大夫。
　　◎卷.87【湘妃庙】李涉
　　斑竹林边有古祠，鸟啼花发尽堪悲。
　　当时惆怅同今日，南北行人可得知。
　　◎卷.88【赠长安小主人】李涉
　　上清真子玉童颜，花态娇羞月思闲。
　　仙路迷人应有术，桃源不必在深山。
　　◎卷.89【邠州词献高尚书三首】李涉
　　单于都护再分疆，西引双旌出帝乡。
　　朝日诏书添战马，即闻千骑取河湟。
　　将家难立是威声，不见多传卫霍名。
　　一自元和平蜀后，马头行处即长城。
　　朔方忠义旧来闻，尽是邠城父子军。
　　今日兵符归上将，旄头不用更妖氛。
　　◎卷.90【游西林寺】李涉
　　十地初心在此身，水能生月即离尘。
　　如今再结林中社，可羡当年会里人。
　　◎卷.91【题白鹿兰若】李涉
　　只去都门十里强，竹阴流水绕回廊。
　　满城车马皆知有，每唤同游尽道忙。
　　◎卷.92【寄赵准乞湘川山居】李涉
　　闲说班超有旧居，山横水曲占商於。
　　知君不用磻溪石，乞取终年独钓鱼。
　　◎卷.93【晓过函谷关】李涉
　　因韩为赵两游秦，十月冰霜渡孟津。
　　纵使鸡鸣遇关吏，不知余也是何人。
　　◎卷.94【奉和九弟渤见寄绝句】李涉
　　忽启新缄吟近诗，诗中韵出碧云词。
　　且喜陟冈愁已散，登舟只恨渡江迟。
　　◎卷.95【赠友人孩子】李涉
　　骊龙颔下亦生珠，便与人间众宝殊。
　　他时若要追风日，须得君家万里驹。
　　◎卷.96【奉宣慰使鱼十四郎】李涉
　　年才二十众知名，孤鹤仪容彻骨清。
　　口传天语来人世，却逐祥云上玉京。
　　◎卷.97【题善光寺】李涉
　　云门天竺旧姻缘，临老移家住玉泉。
　　早到可中溳南寺，免得翻经住几年。
　　◎卷.98【题宣化寺道光上人居】李涉
　　二十年前不系身，草堂曾与雪为邻。
　　常思和尚当时语，衣钵留将与此人。
　　◎卷.99【柳枝词】李涉
　　锦池江上柳垂桥，风引蝉声送寂寥。
　　不必如丝千万缕，只禁离恨两三条。
　　◎卷.100【竹枝词】李涉
　　十二山晴花尽开，楚宫双阙对阳台。
　　细腰争舞君沉醉，白日秦兵天下来。
　　◎卷.101【竹里】李涉
　　竹里编茅倚石根，竹茎疏处见前村。
　　闲眠尽日无人到，自有春风为扫门。
　　◎卷.102【失题】李涉
　　华表千年一鹤归，丹砂为顶雪为衣。
　　泠泠仙语人听尽，却向五云翻翅飞。


第四百七十八卷
　　◎卷.1【云安公主下降奉诏作催妆诗】陆畅
　　云安公主贵，出嫁五侯家。天母亲调粉，日兄怜赐花。
　　催铺百子帐，待障七香车。借问妆成未，东方欲晓霞。
　　◎卷.2【山出云】陆畅
　　灵山蓄云彩，纷郁出清晨。望树繁花白，看峰小雪新。
　　映松张盖影，依涧布鱼鳞。高似从龙处，低如触石频。
　　浓光藏半岫，浅色类飘尘。玉叶开天际，遥怜占早春。
　　◎卷.3【惊雪】陆畅
　　怪得北风急，前庭如月辉。天人宁许巧，剪水作花飞。
　　◎卷.4【闻早蝉】陆畅
　　落日早蝉急，客心闻更愁。一声来枕上，梦里故园秋。
　　◎卷.5【别刘端公】陆畅
　　连骑出都门，秋蝉噪高柳。落日辞故人，自醉不关酒。
　　◎卷.6【新晴爱月（一作山斋玩月）】陆畅
　　野性平生惟爱月，新晴半夜睹蝉娟。
　　起来自擘纱窗破，恰漏清光落枕前。
　　◎卷.7【云安公主出降杂咏催妆二首】陆畅
　　天上琼花不避秋，今宵织女嫁牵牛。
　　万人惟待乘鸾出，乞巧齐登明月楼。
　　少妆银粉饰金钿，端正天花贵自然。
　　闻道禁中时节异，九秋香满镜台前。
　　◎卷.8【坐障】陆畅
　　白玉为竿丁字成，黄金绣带短长轻。
　　强遮天上花颜色，不隔云中语笑声。
　　◎卷.9【帘】陆畅
　　劳将素手卷虾须，琼室流光更缀珠。
　　玉漏报来过半夜，可怜潘岳立踟蹰。
　　◎卷.10【阶】陆畅
　　甃玉编金次第平，花纹隐起踏无声。
　　几重便上华堂里，得见天人吹凤笙。
　　◎卷.11【扇】陆畅
　　宝扇持来入禁宫，本教花下动香风。
　　姮娥须逐彩云降，不可通宵在月中。
　　◎卷.12【解内人嘲（一作酬宫人）】陆畅
　　粉面仙郎选圣朝，偶逢秦女学吹箫。
　　须教翡翠闻王母，不奈乌鸢噪鹊桥。
　　◎卷.13【成都赠别席夔】陆畅
　　不值分流二江水，定应犹得且同行。
　　三千里外情人别，更被子规啼数声。
　　◎卷.14【游城东王驸马亭】陆畅
　　城外无尘水间松，秋天木落见山容。
　　共寻萧史江亭去，一望终南紫阁峰。
　　◎卷.15【望毛女峰】陆畅
　　我种东峰千叶莲，此峰毛女始求仙。
　　今朝暗算当时事，已是人间七万年。
　　◎卷.16【送李山人归山】陆畅
　　来从千山万山里，归向千山万山去。
　　山中白云千万重，却望人间不知处。
　　◎卷.17【长安新晴】陆畅
　　九重深浅人不知，金殿玉楼倚朝日。
　　一夜城中新雨晴，御沟流得宫花出。
　　◎卷.18【出蓝田关寄董使君】陆畅
　　万里烟萝锦帐间，云迎水送度蓝关。
　　七盘九折难行处，尽是龚黄界外山。
　　◎卷.19【题悟公禅堂】陆畅
　　临坛付法十三春，家本长城若下人。
　　芸阁少年应不识，南山钞主是前身。
　　◎卷.20【宿陕府北楼奉酬崔大夫二首】陆畅
　　楼压黄河山满坐，风清水凉谁忍卧。
　　人定军州禁漏传，不妨秋月城头过。
　　一别朱门三四春，再来应笑尚风尘。
　　昨宵唯有楼前月，识是谢公诗酒人。
　　◎卷.21【陕州逢窦巩同宿，寄江陵韦协律】陆畅
　　共出丘门岁九霜，相逢凄怆对离觞。
　　荆南为报韦从事，一宿同眠御史床。
　　◎卷.22【夜到泗州酬崔使君】陆畅
　　徐城洪尽到淮头，月里山河见泗州。
　　闻道泗滨清庙磬，雅声今在谢家楼。
　　◎卷.23【送崔员外使回入京金钩驿逢因赠】陆畅
　　六星宫里一星归，行到金钩近紫微。
　　侍史别来经岁月，今宵应梦护香衣。
　　◎卷.24【成都送别费冠卿】陆畅
　　红椒花落桂花开，万里同游俱未回。
　　莫厌客中频送客，思乡独上望乡台。
　　◎卷.25【题商山庙】陆畅
　　商洛秦时四老翁，人传羽化此山空。
　　若无仙眼何由见，总在庙前花洞中。
　　◎卷.26【题独孤少府园林】陆畅
　　四面青山是四邻，烟霞成伴草成茵。
　　年年洞口桃花发，不记曾经迷几人。
　　◎卷.27【送独孤秀才下第归太白山】陆畅
　　逸翮暂时成落羽，将归太白赏灵踪。
　　须寻最近碧霄处，拟倩和云买一峰。
　　◎卷.28【下第后病中】陆畅
　　献玉频年命未通，穷秋成病悟真空。
　　笑看朝市趋名者，不病那知在病中。
　　◎卷.29【送深上人归江南】陆畅
　　留得莲花偈付谁，独携金策欲归时。
　　江南无限萧家寺，曾与白云何处期。
　　◎卷.30【题自然观】陆畅
　　剑阁门西第一峰，道陵成道有高踪。
　　行人若上升仙处，须拨白云三四重。
　　◎卷.31【疾愈步庭花】陆畅
　　桃红李白觉春归，强步闲庭力尚微。
　　从困不扶灵寿杖，恐惊花里早莺飞。
　　◎卷.32【筹笔店江亭】陆畅
　　九折岩边下马行，江亭暂歇听江声。
　　白云绿树不关我，枉与樵人乐一生。
　　◎卷.33【赠贺若少府】陆畅
　　十日广陵城里住，听君花下抚金徽。
　　新声指上怀中纸，莫怪潜偷数曲归。
　　◎卷.34【太子刘舍人邀看花】陆畅
　　年少风流七品官，朱衣白马冶游盘。
　　负心不报春光主，几处偷看红牡丹。
　　◎卷.35【蔷薇花】陆畅
　　锦窠花朵灯丛醉，翠叶眉稠裛露垂。
　　莫引美人来架下，恐惊红片落燕支。
　　◎卷.36【句】陆畅
　　蜀道易，易于履平地。（《蜀道易》）
　　蝉噪入云树，风开无主花。（《崔谏议林亭》）


第四百七十九卷
　　◎卷.1【应制贺边军支春衣】柳公权
　　去岁虽无战，今年未得归。皇恩何以报，春日得春衣。
　　挟纩非真纩，分衣是假衣。从今貔武士，不惮戍金微。
　　◎卷.2【应制为宫嫔咏】柳公权
　　不分前时忤主恩，已甘寂寞守长门。
　　今朝却得君王顾，重入椒房拭泪痕。
　　◎卷.3【题朱审寺壁山水画】柳公权
　　朱审偏能视夕岚，洞边深墨写秋潭。
　　与君一顾西墙画，从此看山不向南。
　　◎卷.4【阊门即事】柳公权
　　耕夫占募逐楼船，春草青青万顷田。
　　试上吴门看郡郭，清明几处有新烟。
　　◎卷.5【贡院楼北新栽小松】吴武陵
　　拂槛爱贞容，移根自远峰。已曾经草没，终不任苔封。
　　叶少初陵雪，鳞生欲化龙。乘春濯雨露，得地近垣墉。
　　逐吹香微动，含烟色渐浓。时回日月照，为谢小山松。
　　◎卷.6【题路左佛堂】吴武陵
　　雀儿来逐飏风高，下视鹰鹯意气豪。
　　自谓能生千里翼，黄昏依旧委蓬蒿。
　　◎卷.7【盛山十二诗·隐月岫】韦处厚
　　初映钩如线，终衔镜似钩。远澄秋水色，高倚晓河流。
　　◎卷.8【盛山十二诗·流杯渠】韦处厚
　　激曲萦飞箭，浮沟泛满卮。将来山太守，早向习家池。
　　◎卷.9【盛山十二诗·竹岩】韦处厚
　　不资冬日秀，为作暑天寒。先植诚非凤，来翔定是鸾。
　　◎卷.10【盛山十二诗·绣衣石榻（为温侍御置）】韦处厚
　　巉巉雪中峤，磊磊标方峭。勿为枕苍山，还当础清庙。
　　◎卷.11【盛山十二诗·宿云亭】韦处厚
　　雨合飞危砌，天开卷晓窗。齐平联郭柳，带绕抱城江。
　　◎卷.12【盛山十二诗·梅谿】韦处厚
　　夹岸凝清素，交枝漾浅沦。味调方荐实，腊近又先春。
　　◎卷.13【盛山十二诗·桃坞】韦处厚
　　喷日舒红景，通蹊茂绿阴。终期王母摘，不羡武陵深。
　　◎卷.14【盛山十二诗·胡卢沼】韦处厚
　　疏凿徒为巧，圆洼自可澄。倒花纷错秀，鉴月静涵冰。
　　◎卷.15【盛山十二诗·茶岭】韦处厚
　　顾渚吴商绝，蒙山蜀信稀。千丛因此始，含露紫英肥。
　　◎卷.16【盛山十二诗·盘石磴】韦处厚
　　缭绕缘云上，璘玢甃玉联。高高曾几折，极目瞰秋鸢。
　　◎卷.17【盛山十二诗·琵琶台】韦处厚
　　褊地难层土，因厓遂削成。浅深岚嶂色，尽向此中呈。
　　◎卷.18【盛山十二诗·上士瓶泉（为柳律师置）】韦处厚
　　绠汲岂无井，颠崖贵非浚。愿洒尘垢馀，一雨根茎润。
　　◎卷.19【客思吟】杨敬之
　　禾黍正离离，南园剪白芝。细腰沈赵女，高髻唱蛮姬。
　　路愧前冈月，梳惭一颔丝。乡人不可语，独念畏人知。
　　◎卷.20【赠项斯】杨敬之
　　几度见诗诗总好，及观标格过于诗。
　　平生不解藏人善，到处逢人说项斯。
　　◎卷.21【句】杨敬之
　　霜树鸟栖夜，空街雀报明。
　　碧山相倚暮，归雁一行斜。（并见张为《主客图》）
　　◎卷.22【初日照凤楼】李虞仲
　　旭日烟云殿，朝阳烛帝居。断霞生峻宇，通阁丽晴虚。
　　流彩连朱槛，腾辉照绮疏。曈曨晨景里，明灭晓光初。
　　户牖仙山近，轩楹凤翼舒。还如王母过，遥度五云车。
　　◎卷.23【郡斋三月下旬作（以下三首一作崔护诗）】张又新
　　春事日已歇，池塘旷幽寻。残红披独坠，初绿间浅深。
　　偃仰倦芳褥，顾步爱新阴。谋春未及竟，夏初遽见侵。
　　◎卷.24【五月水边柳】张又新
　　结根挺涯涘，垂影覆清浅。睡脸寒未开，懒腰晴更软。
　　摇空条已重，拂水带方展。似醉烟景凝，如愁月露泫。
　　丝长鱼误恐，枝弱禽惊践。怅别几多情，含春任攀搴。
　　◎卷.25【三月五日陪大夫泛长沙东湖（一作李群玉诗）】张又新
　　上巳馀风景，芳辰集远坰。彩舟浮泛荡，绣毂下娉婷。
　　栖树回葱蒨，笙歌转杳冥。湖光迷翡翠，草色醉蜻蜓。
　　鸟弄桐花日，鱼翻谷雨萍。从今留胜会，谁看画兰亭。
　　◎卷.26【赠广陵妓】张又新
　　云雨分飞二十年，当时求梦不曾眠。
　　今来头白重相见，还上襄王玳瑁筵。
　　◎卷.27【牡丹】张又新
　　牡丹一朵值千金，将谓从来色最深。
　　今日满栏开似雪，一生辜负看花心。
　　◎卷.28【游白鹤山】张又新
　　白鹤山边秋复春，张文宅畔少风尘。
　　欲驱五马寻真隐，谁是当初□竹人。
　　◎卷.29【行田诗（一作白石岩）】张又新
　　白石岩前湖水春，湖边旧境有清尘。
　　欲追谢守行田意，今古同忧是长人。
　　◎卷.30【罗浮山】张又新
　　江北重峦积翠浓，绮霞遥映碧芙蓉。
　　不知末后沧溟上，减却瀛洲第几峰。
　　◎卷.31【青障山（一作慈湖山）】张又新
　　一派远光澄碧月，万株耸翠猎金飙。
　　陶仙谩学长生术，暑往寒来更寂寥。
　　◎卷.32【中界山】张又新
　　瑟瑟峰头玉水流，晋时遗迹更堪愁。
　　愁人到此劳长望，何处烟波是祖州。
　　◎卷.33【帆游山】张又新
　　涨海尝从此地流，千帆飞过碧山头。
　　君看深谷为陵后，翻覆人间未肯休。
　　◎卷.34【谢池】张又新
　　郡郭东南积谷山，谢公曾是此跻攀。
　　今来惟有灵池月，犹是婵娟一水间。
　　◎卷.35【华盖山】张又新
　　一岫坡陀凝绿草，千重虚翠透红霞。
　　愁来始上消归思，见尽江城数百家。
　　◎卷.36【吹台山】张又新
　　吹台山上彩烟凝，日落云收叠翠屏。
　　应谓焦桐堪采斫，不知谁是柳吴兴。
　　◎卷.37【青岙山】张又新
　　灵海泓澄匝翠峰，昔贤心赏已成空。
　　今朝亭馆无遗制，积水沧浪一望中。
　　◎卷.38【孤屿】张又新
　　碧水逶迤浮翠巘，绿萝蒙密媚晴江。
　　不知谁与名孤屿，其实中川是一双。
　　◎卷.39【春草池】张又新
　　谢公梦草一差微，谪宦当时道不机。
　　且谓飞霞游赏地，池塘烟柳亦依依。
　　◎卷.40【春色满皇州】封敖
　　帝里春光正，葱茏喜气浮。锦铺仙禁侧，镜写曲江头。
　　红萼开萧阁，黄丝拂御楼。千门歌吹动，九陌绮罗游。
　　日近风先满，仁深泽共流。应非憔悴质，辛苦在神州。
　　◎卷.41【题西隐寺】封敖
　　三年未到九华山，终日披图一室间。秋寺喜因晴后赏，
　　灵峰看待足时还。猿从有性留僧坐，云霭无心伴客闲。
　　胜事倘能销岁月，已co名利不相关。
　　◎卷.42【奉和白敏中圣道和平致兹休运岁终功就合咏盛明呈上】马植
　　舜德尧仁化犬戎，许提河陇款皇风。指挥貙武皆神算，
　　恢拓乾坤是圣功。四帅有征无汗马，七关虽戍已弢弓。
　　天留此事还英主，不在他年在大中。
　　◎卷.43【夏日途中】李廓
　　树夹炎风路，行人正午稀。初蝉数声起，戏蝶一团飞。
　　日色欺清镜，槐膏点白衣。无成归故里，自觉少光辉。
　　◎卷.44【长安少年行】李廓
　　金紫少年郎，绕街鞍马光。身从左中尉，官属右春坊。
　　刬戴扬州帽，重薰异国香。垂鞭踏青草，来去杏园芳。
　　追逐轻薄伴，闲游不著绯。长拢出猎马，数换打球衣。
　　晓日寻花去，春风带酒归。青楼无昼夜，歌舞歇时稀。
　　日高春睡足，帖马赏年华。倒插银鱼袋，行随金犊车。
　　还携新市酒，远醉曲江花。几度归侵黑，金吾送到家。
　　好胜耽长夜，天明烛满楼。留人看独脚，赌马换偏头。
　　乐奏曾无歇，杯巡不暂休。时时遥冷笑，怪客有春愁。
　　遨游携艳妓，装束似男儿。杯酒逢花住，笙歌簇马吹。
　　莺声催曲急，春色送归迟。不以闻街鼓，华筵待月移。
　　赏春惟逐胜，大宅可曾归。不乐还逃席，多狂惯衩衣。
　　歌人踏日起，语燕卷帘飞。妇好唯相妒，倡楼不醉稀。
　　戟门连日闭，苦饮惜残春。开锁通新客，教姬屈醉人。
　　倩歌牵白马，自舞踏红茵。时辈皆相许，平生不负身。
　　新年高殿上，始见有光辉。玉雁排方带，金鹅立仗衣。
　　酒深和碗赐，马疾打珂飞。朝下人争看，香街意气归。
　　游市慵骑马，随姬入坐车。楼边听歌吹，帘外见莺花。
　　乐眼从人闹，归心畏日斜。苍头来去报，饮伴到倡家。
　　小妇教鹦鹉，头边唤醉醒。犬娇眠玉簟，鹰掣撼金铃。
　　碧地攒花障，红泥待客亭。虽然长按曲，不饮不曾听。
　　◎卷.45【鸡鸣曲】李廓
　　星稀月没入五更，胶胶角角鸡初鸣。征人牵马出门立，
　　辞妾欲向安西行。再鸣引颈檐头下，楼中角声催上马。
　　才分曙色第二鸣，旌旆红尘已出城。妇人上城乱招手，
　　夫婿不闻遥哭声。长恨鸡鸣别时苦，不遣鸡栖近窗户。
　　◎卷.46【镜听词（古之镜听，犹今之瓢卦也）】李廓
　　匣中取镜辞灶王，罗衣掩尽明月光。昔时长著照容色，
　　今夜潜将听消息。门前地黑人来稀，无人错道朝夕归。
　　更深弱体冷如铁，绣带菱花怀里热。铜片铜片如有灵，
　　愿照得见行人千里形。
　　◎卷.47【猛士行】李廓
　　战鼓惊沙恶天色，猛士虬髯眼前黑。单于衣锦日行兵，
　　阵头走马生擒得。幽并少年不敢轻，虎狼窟里空手行。
　　◎卷.48【送振武将军】李廓
　　叶叶归边骑，风头万里干。金装腰带重，铁缝耳衣寒。
　　芦酒烧蓬暖，霜鸿捻箭看。黄河古戍道，秋雪白漫漫。
　　◎卷.49【落第】李廓
　　榜前潜制泪，众里自嫌身。气味如中酒，情怀似别人。
　　暖风张乐席，晴日看花尘。尽是添愁处，深居乞过春。
　　◎卷.50【赠商山东于岭僧】李廓
　　商岭东西路欲分，两间茅屋一溪云。
　　师言耳重知师意，人是人非不欲闻。
　　◎卷.51【上令狐舍人】李廓
　　名利生愁地，贫居岁月移。买书添架上，断酒过花时。
　　宿客嫌吟苦，乖童恨睡迟。近来唯俭静，持此答深知。


第四百八十卷
　　◎卷.1【南梁行】李绅
　　江城郁郁春草长，悠悠汉水浮青光。杂英飞尽空昼景，
　　绿杨重阴官舍静。此时醉客纵横书，公言可荐承明庐。
　　青天诏下宠光至，颁籍金闺征石渠。秭归山路烟岚隔，
　　山木幽深晚花拆。涧底红光夺火燃，摇风扇毒愁行客。
　　杜鹃啼咽花亦殷，声悲绝艳连空山。斜阳瞥映浅深树，
　　云雨翻迷崖谷间。山鸡锦质矜毛羽，透竹穿萝命俦侣。
　　乔木幽谿上下同，雄雌不惑飞栖处。望秦峰回过商颜，
　　浪叠云堆万簇山。行尽杳冥青嶂外，九重钟漏紫霄间。
　　元和列侍明光殿，谏草初焚市朝变。北阙趋承半隙尘，
　　南梁笑客皆飞霰。追思感叹却昏迷，霜鬓愁吟到晓鸡。
　　故箧岁深开断简，秋堂月曙掩遗题。呜呜晓角霞辉粲，
　　抚剑当应一长叹。刍狗无由学圣贤，空持感激终昏旦。
　　◎卷.2【趋翰苑遭诬构四十六韵】李绅
　　九五当乾德，三千应瑞符。纂尧昌圣历，宗禹盛丕图。
　　画象垂新令，消兵易旧谟。选贤方去智，招谏忽升愚。
　　大乐调元气，神功运化炉。脱鳞超沆瀣，翻翼集蓬壶。
　　捧日恩光别，抽毫顾问殊。凤形怜采笔，龙颔借骊珠。
　　掷地声名寡，摩天羽翮孤。洁身酬雨露，利口扇谗谀。
　　碧海同宸眷，鸿毛比贱躯。辨疑分黑白，举直牴朋徒。
　　庭兽方呈角，阶蓂始效莩。日倾乌掩魄，星落斗摧枢。
　　坠剑悲乔岳，号弓泣鼎湖。乱群逢害马，择肉纵狂貙。
　　胆为隳肝竭，心因沥血枯。满帆摧骇浪，征棹折危途。
　　燕客书方诈，尧门信未孚。谤兴金就铄，毁极玉生瘉。
　　砺吻矜先搏，张罗骋疾驱。地嫌稀魍魉，海恨止番禺。
　　瘴岭冲蛇入，蒸池蹑虺趋。望天收雪涕，看镜揽霜须。
　　草毒人惊剪，茅荒室未诛。火风晴处扇，山鬼雨中呼。
　　穷老乡关远，羁愁骨肉无。鹊灵窥牖户，龟瑞出泥途。
　　烟岛深千瘴，沧波淼四隅。海标传信使，江棹认妻孥。
　　到接三冬暮，来经六月徂。暗滩朝不怒，惊濑夜无虞。
　　俯首安羸业，齐眉慰病夫。涸鱼思雨润，僵燕望雷苏。
　　诏下因颁朔，恩移讵省辜。诳天犹指鹿，依社尚凭狐。
　　度岭瞻牛斗，浮江淬辘轳。未平人睚眦，谁惧鬼揶揄。
　　盆浦潮通楚，匡山地接吴。庾楼清桂满，远寺素莲敷。
　　仿佛皆停马，悲欢尽隙驹。旧交封宿草，衰鬓重生刍。
　　万戟分梁苑，双旌寄鲁儒。駸駸移岁月，冉冉近桑榆。
　　疲马愁千里，孤鸿念五湖。终当赋归去，那更学杨朱。
　　◎卷.3【忆春日太液池亭候对（长庆三年）】李绅
　　宫莺报晓瑞烟开，三岛灵禽拂水回。桥转彩虹当绮殿，
　　舰浮花鹢近蓬莱。草承香辇王孙长，桃艳仙颜阿母栽。
　　簪笔此时方侍从，却思金马笑邹枚。
　　◎卷.4【忆夜直金銮殿承旨】李绅
　　月当银汉玉绳低，深听箫韶碧落齐。门压紫垣高绮树，
　　阁连青琐近丹梯。墨宣外渥催飞诏，草布深恩促换题。
　　明日独归花路远，可怜人世隔云霓。
　　◎卷.5【忆春日曲江宴后许至芙蓉园】李绅
　　春风上苑开桃李，诏许看花入御园。香径草中回玉勒，
　　凤凰池畔泛金樽。绿丝垂柳遮风暗，红药低丛拂砌繁。
　　归绕曲江烟景晚，未央明月锁千门。
　　◎卷.6【新昌宅书堂前有药树一株今已盈拱前长庆中…名之天上树】李绅
　　白榆星底开红甲，珠树宫中长紫霄。丹彩结心才辨质，
　　碧枝抽叶乍成条。羽衣道士偷玄圃，金简真人护玉苗。
　　长带九天馀雨露，近来葱翠欲成乔。
　　◎卷.7【过荆门】李绅
　　荆江水阔烟波转，荆门路绕山葱蒨。帆势侵云灭又明，
　　山程背日昏还见。青青麦陇啼飞鸦，寂寞野径棠梨花。
　　行行驱马万里远，渐入烟岚危栈赊。林中有鸟飞出谷，
　　月上千岩一声哭。肠断思归不可闻，人言恨魄来巴蜀。
　　我听此鸟祝我魂，魂死莫学声衔冤。纵为羽族莫栖息，
　　直上青云呼帝阍。此时山月如衔镜，岩树参差互辉映。
　　皎洁深看入涧泉，分明细见樵人径。阴森鬼庙当邮亭，
　　鸡豚日宰闻膻腥。愚夫祸福自迷惑，魍魉凭何通百灵。
　　月低山晓问行客，已酹椒浆拜荒陌。惆怅忠贞徒自持，
　　谁祭山头望夫石。
　　◎卷.8【涉沅潇】李绅
　　屈原死处潇湘阴，沧浪淼淼云沉沉。蛟龙长怒虎长啸，
　　山木翛翛波浪深。烟横日落惊鸿起，山映馀霞杳千里。
　　鸿叫离离入暮天，霞消漠漠深云水。水灵江暗扬波涛，
　　鼋鼍动荡风骚骚。行人愁望待明月，星汉沉浮v0鬼号。
　　屈原尔为怀王没，水府通天化灵物。何不驱雷击电除奸邪，
　　可怜空作沈泉骨。举杯沥酒招尔魂，月影滉漾开乾坤。
　　波白水黑山隐见，汨罗之上遥昏昏。风帆候晓看五两，
　　戍鼓咚咚远山响。潮满江津猿鸟啼，荆夫楚语飞蛮桨。
　　潇湘岛浦无人居，风惊水暗惟鲛鱼。行来击棹独长叹，
　　问尔精魄何所如。
　　◎卷.9【逾岭峤止荒陬抵高要】李绅
　　天将南北分寒燠，北被羔裘南卉服。寒气凝为戎虏骄，
　　炎蒸结作虫虺毒。周王止化惟荆蛮，汉武凿远通孱颜。
　　南标铜柱限荒徼，五岭从兹穷险艰。衡山截断炎方北，
　　回雁峰南瘴烟黑。万壑奔伤溢作泷，湍飞浪激如绳直。
　　千崖傍耸猿啸悲，丹蛇玄虺潜蜲蛇。泷夫拟楫劈高浪，
　　瞥忽浮沉如电随。岭头刺竹蒙笼密，火拆红蕉焰烧日。
　　岭上泉分南北流，行人照水愁肠骨。阴森石路盘萦纡，
　　雨寒日暖常斯须。瘴云暂卷火山外，苍茫海气穷番禺。
　　鹧鸪猿鸟声相续，椎髻哓呼同戚促。百处谿滩异雨晴，
　　四时雷电迷昏旭。鱼肠雁足望缄封，地远三江岭万重。
　　鱼跃岂通清远峡，雁飞难渡漳江东。云蒸地热无霜霰，
　　桃李冬华匪时变。天际长垂饮涧虹，檐前不去衔泥燕。
　　幸逢雷雨荡妖昏，提挈悲欢出海门。西日眼明看少长，
　　北风身醒辨寒温。贾生谪去因前席，痛哭书成竟何益。
　　物忌忠良表是非，朝驱绛灌为雠敌。明皇圣德异文皇，
　　不使无辜困鬼方。汉日傅臣终委弃，如今衰叟重辉光。
　　高明白日恩深海，齿发虽残壮心在。空愧驽骀异一毛，
　　无令朽骨惭千载。
　　◎卷.10【移九江（效何水部。余自九江及今周一纪矣）】李绅
　　秋波入白水，帆去侵空小。五两剧奔星，樯乌疾飞鸟。
　　盆城依落日，盆浦看云眇。云眇更苍苍，匡山低夕阳。
　　楚客喜风水，秦人悲异乡。异乡秋思苦，江皋月华吐。
　　漾漾隐波亭，悠悠通月浦。津桥归候吏，竹巷开门户。
　　容膝有匡床，及肩才数堵。隙光非白驹，悬磬我无虞。
　　体瘦寡行立，家肥安啜哺。天书怜谴谪，重作朱轓客。
　　四座眼全青，一麾头半白。今来思往事，往事益凄然。
　　风月同今昔，悲欢异目前。四时嗟阅水，一纪换流年。
　　独有西庭鹤，孤鸣白露天。
　　◎卷.11【泛五湖（效谢惠连）】李绅
　　范子蜕冠履，扁舟逸霄汉。嗟予抱险艰，怵惕惊弥漫。
　　穷通泛滥劳，趣适殊昏旦。浴日荡层空，浮天淼无畔。
　　依滩落叶聚，立浦惊鸿散。浪叠雪峰连，山孤翠崖断。
　　风帆同巨壑，云矗成高岸。宇宙可东西，星辰沈粲烂。
　　霞生澒洞远，月吐青荧乱。岂复问津迷，休为吕梁叹。
　　漂沈自讵保，覆溺心长判。吴越郡异乡，婴童及为玩。
　　依稀占井邑，嘹唳同鹅鹳。举棹未宵分，维舟方日旰。
　　徵斯济川力，若鼓凌风翰。易狎当悔游，临深罔知难。
　　◎卷.12【过钟陵（余长庆三年除江西观察使，奉诏不之任）】李绅
　　龙沙江尾抱钟陵，水郭村桥晚景澄。江对楚山千里月，
　　郭连渔浦万家灯。省抛双旆辞荣宠，遽落丹霄起爱憎。
　　惆怅旧游同草露，却思恩顾一沾膺。
　　◎卷.13【溯西江】李绅
　　江风不定半晴阴，愁对花时尽日吟。孤棹自迟从蹭蹬，
　　乱帆争疾竞浮沉。一身累困怀千载，百口无虞贵万金。
　　空阔远看波浪息，楚山安稳过云岑。
　　◎卷.14【早发】李绅
　　沙洲月落宿禽惊，潮起风微晓雾生。黄鹤浪明知上信，
　　黑龙山暗避前程。火旗似辨吴门戍，水驿遥迷楚塞城。
　　萧索更看江叶下，两乡俱是宦游情。
　　◎卷.15【守滁阳深秋忆登郡城望琅琊】李绅
　　山城小阁临青嶂，红树莲宫接薜萝。斜日半岩开古殿，
　　野烟浮水掩轻波。菊迎秋节西风急，雁引砧声北思多。
　　深夜独吟还不寐，坐看凝露满庭莎。
　　◎卷.16【滁阳春日怀果园闲宴（园中杂树，多手植也）】李绅
　　西园到日栽桃李，红白低枝拂酒杯。繁艳只愁风处落，
　　醉筵多就月中开。劝人莫折怜芳早，把烛频看畏晓催。
　　闻道数年深草露，几株犹得近池台。
　　◎卷.17【悲善才】李绅
　　穆王夜幸蓬池曲，金銮殿开高秉烛。东头弟子曹善才，
　　琵琶请进新翻曲。翠蛾列坐层城女，笙笛参差齐笑语。
　　天颜静听朱丝弹，众乐寂然无敢举。衔花金凤当承拨，
　　转腕拢弦促挥抹，花翻凤啸天上来，裴回满殿飞春雪。
　　抽弦度曲新声发，金铃玉珮相瑳切。流莺子母飞上林，
　　仙鹤雌雄唳明月。此时奉诏侍金銮，别殿承恩许召弹。
　　三月曲江春草绿，九霄天乐下云端。紫髯供奉前屈膝，
　　尽弹妙曲当春日。寒泉注射陇水开，胡雁翻飞向天没。
　　日曛尘暗车马散，为惜新声有馀叹。明年冠剑闭桥山，
　　万里孤臣投海畔。笼禽铩翮尚还飞，白首生从五岭归。
　　闻道善才成朽骨，空馀弟子奉音徽。南谯寂寞三春晚，
　　有客弹弦独凄怨。静听深奏楚月光，忆昔初闻曲江宴。
　　心悲不觉泪阑干，更为调弦反覆弹。秋吹动摇神女佩，
　　月珠敲击水晶盘。自怜淮海同泥滓，恨魄凝心未能死。
　　惆怅追怀万事空，雍门感慨徒为尔。
　　◎卷.18【闻里谣效古歌】李绅
　　乡里儿，桑麻郁郁禾黍肥，冬有褴襦夏有絺。
　　兄锄弟耨妻在机，夜犬不吠开蓬扉。乡里儿，醉还饱，
　　浊醪初熟劝翁媪。鸣鸠拂羽知年好，齐和杨花踏春草。
　　劝年少，乐耕桑。使君为我剪荆棘，使君为我驱豺狼。
　　林中无虎山有鹿，水底无蛟鱼有鲂。父渔子猎日归暮，
　　月明处处舂黄粱。乡里儿，东家父老为尔言，
　　鼓腹那知生育恩？莫令太守驰朱轓，悬鼓一鸣卢鹊喧。
　　恶声主吏噪尔门，唧唧力力烹鸡豚。乡里儿，莫悲咤。
　　上有明王颁诏下，重选贤良恤孤寡。春日迟迟驱五马，
　　留犊投钱以为谢。乡里儿，终尔词。我无工巧唯无私，
　　举手一挥临路岐。
　　◎卷.19【转寿春守太和庚戌岁二月祗命寿阳时替裴…诗人之末云】李绅
　　未登崖谷寻丹灶，且历轩窗看壁题。那遇八公生羽翼，
　　空悲七子委尘泥。旧坛无复翔云鹤，废垒曾经振鼓鼙。
　　点检遗编尽朝菌，应难求望一刀圭。
　　◎卷.20【忆寿春废虎坑余以春二月至郡主吏举所职称霍…去郡三载】李绅
　　匪将履尾求兢惕，那效探雏所患争。当路绝群尝诫暴，
　　为猫驱獮亦先迎。每推至化宣余力，岂用潜机害尔生。
　　休逐豺狼止贪戾，好为仁兽答皇明。
　　◎卷.21【寿阳罢郡日有诗十首与追怀…物·肥河维舟阻冻祗待敕命】李绅
　　罢分符竹作闲官，舟冻肥河拟棹难。食蘗苦心甘处困，
　　饮冰持操敢辞寒。夜灯空应渔家火，朝食还依雁宿滩。
　　西奏血诚遥稽首，乞容归病老江干。
　　淮阳效理空多病，疏受辞荣岂恋班。陈力不任趋北阙，
　　有家无处寄东山。疲骖岂念前程税，倦鸟安能待暮还。
　　珍重八公山下叟，不劳重泪更追攀。
　　◎卷.22【寿阳罢郡日有诗十首与追怀不殊今编…纪瑞物·别连理树】李绅
　　垂阴敢慕甘棠叶，附干将呈瑞木符。十步兰茶同秀彩，
　　万年枝叶表皇图。芟夷不及知无患，雨露曾沾自不枯。
　　好住孤根托桃李，莫令从此混樵苏。
　　◎卷.23【寿阳罢郡日有诗十首…不殊今编于后兼纪瑞物·虎不食人】李绅
　　南山白额同驯扰，亦变仁心去杀机。不竞牛甘令买患，
　　免遭狐假妄凭威。渡河岂适他邦害，据谷终无暴物非。
　　尔效驺虞护生草，岂徒柔伏在淮淝。
　　◎卷.24【寿阳罢郡日…瑞物·发寿阳分司敕到又遇新正感怀书事】李绅
　　休为建隼临淝守，转作垂丝入洛人。罢阅旧林三载籍，
　　又开新历四年春。云遮北雁愁行客，柳起东风慰病身。
　　渐喜雪霜消解尽，得随风水到天津。
　　◎卷.25【寿阳罢郡日有诗十首与追怀…兼纪瑞物物·初出淝口入淮】李绅
　　东风百里雪初晴，淝口冰开好濯缨。野老拥途知意重，
　　病夫抛郡喜身轻。人心莫厌如弦直，淮水长怜似镜清。
　　回首夕岚山翠远，楚郊烟树隐襄城。
　　◎卷.26【寿阳罢郡日有诗十首与追怀…兼纪瑞物物·入淮至盱眙】李绅
　　山凝翠黛孤峰迥，淮起银花五两高。天外绮霞迷海鹤，
　　日边红树艳仙桃。岸惊目眩同奔马，浦溢心疑睹抃鳌。
　　寄谢云帆疾飞鸟，莫夸回雁卷轻毛。
　　◎卷.27【寿阳罢郡日有诗十首与追怀…兼纪瑞物物·忆东湖】李绅
　　菱歌罢唱鹢舟回，雪鹭银鸥左右来。霞散浦边云锦截，
　　月升湖面镜波开。鱼惊翠羽金鳞跃，莲脱红衣紫菂摧。
　　淮口值春偏怅望，数株临水是寒梅。


第四百八十一卷
　　◎卷.1【七年初到洛阳寓居宣教里时已春暮而四老俱在洛中分司】李绅
　　青莎满地无三径，白发缘头忝四人。官职谬齐商岭客，
　　姓名那重汉廷臣。圣朝寡罪容衰齿，愚叟多惭未退身。
　　惟有门人怜钝拙，劝教沈醉洛阳春。
　　◎卷.2【初秋忽奉诏除浙东观察使检校右貂】李绅
　　龙楼寄引簪裾客，凤阙陪趋朔望朝。疏受杜门期脱屣，
　　买臣归邸忽乘轺。印封龟纽知颁爵，冠饰蝉緌更珥貂。
　　飞诏宠荣欢里舍，岂徒斑白与垂髫。
　　◎卷.3【忆至巩县河宿待家累追怀】李绅
　　巩树翻红秋日斜，水分伊洛照馀霞。弓开后骑低初月，
　　鹗驻前旌拂暮鸦。闺信坐迟青玉案，弄儿闲望白羊车。
　　今来忆事凉风晚，烟浦空悲黄菊花。
　　◎卷.4【宿扬州】李绅
　　江横渡阔烟波晚，潮过金陵落叶秋。嘹唳塞鸿经楚泽，
　　浅深红树见扬州。夜桥灯火连星汉，水郭帆樯近斗牛。
　　今日市朝风俗变，不须开口问迷楼。
　　◎卷.5【忆被牛相留醉州中时无他宾牛公夜出真珠辈数人】李绅
　　严城画角三声闭，清宴金樽一夕同。银烛坐隅听子夜，
　　宝筝筵上起春风。酒徵旧对惭衰质，曲换新词感上宫。
　　淮海一从云雨散，杳然俱是梦魂中。
　　◎卷.6【早渡扬子江（时王璠在浙西）】李绅
　　日冲海浪翻银屋，江转秋波走雪山。青嶂迥开蹲虎戍，
　　碧流潜伏跃龙关。地分吴楚星辰内，水迫沧溟宇宙间。
　　焚却戍船无战伐，使知风教被乌蛮。
　　◎卷.7【忆过润州】李绅
　　昔年从宦干戈地，黄绶青春一鲁儒。弓犯控弦招武旅，
　　剑当抽匣问狂夫。帛书投笔封鱼腹，玄发冲冠捋虎须。
　　谈笑谢金何所愧，不为偷买用兵符。
　　◎卷.8【忆登栖霞寺峰（效梁简文）】李绅
　　香印烟火息，法堂钟磬馀。纱灯耿晨焰，释子安禅居。
　　林叶脱红影，竹烟含绮疏。星珠错落耀，月宇参差虚。
　　顾眺匪恣适，旷襟怀卷舒。江海淼清荡，丘陵何所如。
　　滔滔可问津，耕者非长沮。茅岭感仙客，萧园成古墟。
　　移步下碧峰，涉涧更踌躇。乌噪啄秋果，翠惊衔素鱼。
　　回塘彩鹢来，落景标林箊。漾漾棹翻月，萧萧风袭裾。
　　劳歌起旧思，戚叹竟难摅。却数共游者，凋落非里闾。
　　◎卷.9【忆万岁楼望金山】李绅
　　楼高雉堞千师垒，峰拔惊波万壑攒。山绝地维消虎踞，
　　水浮天险尚龙盘。蜃嘘云拱飞江岛，鳌喷仙岩隔海澜。
　　长对碧波临古渡，几经风月与悲欢。
　　◎卷.10【过梅里七首家于无锡四十载今敝庐数堵…于后·上家山】李绅
　　上家山，家山依旧好。昔去松桂长，今来容须老。
　　上家山，临古道。高低入云树，芜没连天草。草色绿萋萋，
　　寒蛩遍草啼。噪鸦啼树远，行雁帖云齐。岩光翻落日，
　　僧火开经室。竹洞磬声长，松楼钟韵疾。苔阶泉溜鈌，
　　石甃青莎密。旧径行处迷，前交坐中失。叹息整华冠，
　　持怀强自欢。笑歌怜稚孺，弦竹纵吹弹。山明溪月上，
　　酒满心聊放。丱发此淹留，垂丝匪闲旷。青山不可上，
　　昔事还惆怅。况复白头人，追怀空望望。
　　◎卷.11【过梅里七首家…今列题于后·忆东郭居（效丘迟）】李绅
　　昔余过稚齿，从师昧知奥。徒怀利物心，不获藏身宝。
　　曳娄一缝掖，出处劳昏早。醒醉迷啜哺，衣裳辨颠倒。
　　忠诚贯白日，直已凭苍昊。卷舌堕谗谀，惊波息行潦。
　　衰禽识旧木，疲马知归道。杨柳长庭柯，兰荃覆阶草。
　　旌旄光里舍，骑服欢妻嫂。绿鬓绝新知，苍须稀旧老。
　　冠緌身忝贵，斋沐心常祷。笙磬谅谐和，庭除还洒扫。
　　栖迟还竹巷，物役浸江岛。倏忽变星霜，悲伤满衷抱。
　　◎卷.12【过梅里七首家…今列题于后·忆题惠山寺书堂】李绅
　　故山一别光阴改，秋露清风岁月多。松下壮心年少去，
　　池边衰影老人过。白云生灭依岩岫，青桂荣枯托薜萝。
　　惟有此身长是客，又驱旌旆寄烟波。
　　◎卷.13【过梅里七首家…今列题于后·忆西湖双鸂鶒（效鲍明远）】李绅
　　双鸂鶒，锦毛斓斑长比翼。戏绕莲丛回锦臆，
　　照灼花丛两相得。渔歌惊起飞南北，缭绕追随不迷惑。
　　云间上下同栖息，不作惊禽远相忆。东家少妇机中语，
　　剪断回文泣机杼。徒嗟孔雀衔毛羽，一去东南别离苦。
　　五里裴回竟何补。
　　◎卷.14【过梅里七首家…今敝庐数堵犹存今列题于后·早梅桥】李绅
　　早梅花，满枝发。东风报春春未彻，紫萼迎风玉珠裂。
　　杨柳未黄莺结舌，委素飘香照新月。桥边一树伤离别，
　　游荡行人莫攀折。不竞江南艳阳节，任落东风伴春雪。
　　◎卷.15【过梅里七首家…今敝庐数堵犹存今列题于后·翡翠坞】李绅
　　翡翠飞飞绕莲坞，一啄嘉鱼一鸣舞。莲茎触散莲叶欹，
　　露滴珠光似还浦。虞人掠水轻浮弋，翡翠惊飞飞不息。
　　直上层空翠影高，还向云间双比翼。弹射莫及弋不得，
　　日暮虞人空叹息。
　　◎卷.16【过梅里七首家…今敝庐数堵犹存今列题于后·忆放鹤】李绅
　　羽毛似雪无瑕点，顾影秋池舞白云。闲整素仪三岛近，
　　回飘清唳九霄闻。好风顺举应摩日，逸翮将成莫恋群。
　　凌励坐看空碧外，更怜凫鹭老江濆。
　　◎卷.17【过吴门二十四韵】李绅
　　烟水吴都郭，阊门架碧流。绿杨深浅巷，青翰往来舟。
　　朱户千家室，丹楹百处楼。水光摇极浦，草色辨长洲。
　　忆作麻衣翠，曾为旅棹游。放歌随楚老，清宴奉诸侯。
　　花寺听莺入，春湖看雁留。里吟传绮唱，乡语认歈讴。
　　桥转攒虹饮，波通斗鹢浮。竹扉梅圃静，水巷橘园幽。
　　缝堵荒麋苑，穿岩破虎丘。旧风犹越鼓，馀俗尚吴钩。
　　故馆曾闲访，遗基亦遍搜。吹台山木尽，香径佛宫秋。
　　帐殿菰蒲掩，云房露雾收。苎萝妖覆灭，荆棘鬼包羞。
　　风月俄黄绶，经过半白头。重来冠盖客，非复别离愁。
　　候火分通陌，前旌驻外邮。水风摇彩旆，堤柳引鸣驺。
　　问吏儿孙隔，呼名礼敬修。顾瞻殊宿昔，语默过悲忧。
　　义感心空在，容衰日易偷。还持沧海诏，从此布皇猷。
　　◎卷.18【杭州天竺、灵隐二寺顷岁亦布衣一游…追思为诗二首】李绅
　　翠岩幽谷高低寺，十里松风碧嶂连。开尽春花芳草涧，
　　遍通秋水月明泉。石文照日分霞壁，竹影侵云拂暮烟。
　　时有猿猱扰钟磬，老僧无复得安禅。
　　人烟不隔江城近，水石虽清海气深。波动只观罗刹相，
　　静居难识梵王心。鱼扃昼锁龙宫宝，雁塔高摩欲界金。
　　近日尤闻重雕饰，世人遥礼二檀林。
　　◎卷.19【渡西陵十六韵】李绅
　　雨送奔涛远，风收骇浪平。截流张旆影，分岸走鼙声。
　　兽逐衔波涌，龟艨喷棹轻。海门凝雾暗，江渚湿云横。
　　雁翼看舟子，鱼鳞辨水营。骑交遮戍合，戈簇拥沙明。
　　谬履千夫长，将询百吏情。下车占黍稷，冬雨害粢盛。
　　望祷依前圣，垂休冀厚生。半江犹惨澹，全野已澄清。
　　爱景三辰朗，祥农万庾盈。浦程通曲屿，海色媚重城。
　　弓日鞬櫜动，旗风虎豹争。及郊挥白羽，入里卷红旌。
　　恺悌思陈力，端庄冀表诚。临人与安俗，非止奉师贞。
　　◎卷.20【新楼诗二十首·新楼】李绅
　　戎容罢引旌旗卷，朱户褰开雉堞高。山耸翠微连郡阁，
　　地临沧海接灵鳌。坐疑许宅驱鸡犬，笑类樊妻化羽毛。
　　惆怅桂枝零落促，莫思方朔种仙桃。
　　◎卷.21【新楼诗二十首·海榴亭（在新楼北花开最早所望更高）】李绅
　　海榴亭早开繁蕊，光照晴霞破碧烟。高近紫霄疑菡萏，
　　迥依江月半婵娟。怀芳不作翻风艳，别萼犹含泣露妍。
　　摇落旧丛云水隔，不堪行坐数流年。
　　◎卷.22【新楼诗二十首·望海亭（在卧龙山顶上越中最高处）】李绅
　　乌盈兔缺天涯迥，鹤背松梢拂槛低。湖镜坐隅看匣满，
　　海涛生处辨云齐。夕岚明灭江帆小，烟树苍茫客思迷。
　　萧索感心俱是梦，九天应共草萋萋。
　　◎卷.23【新楼诗二十首·杜鹃楼】李绅
　　杜鹃如火千房拆，丹槛低看晚景中。繁艳向人啼宿露，
　　落英飘砌怨春风。早梅昔待佳人折，好月谁将老子同。
　　惟有此花随越鸟，一声啼处满山红。
　　◎卷.24【新楼诗二十首·满桂楼】李绅
　　为怜湖水通宵望，不学樊杨却月楼。惟待素规澄满镜，
　　莫看纤魄挂如钩。卷帘方影侵红烛，绕竹斜晖透碧流。
　　萧瑟晓风闻木落，此时何异洞庭秋。
　　◎卷.25【新楼诗二十首·东武亭】李绅
　　绿波春水湖光满，丹槛连楹碧嶂遥。兰鹢对飞渔棹急，
　　彩虹翻影海旗摇。斗疑斑虎归三岛，散作游龙上九霄。
　　鼍鼓若雷争胜负，柳堤花岸万人招。
　　◎卷.26【新楼诗二十首·龙宫寺】李绅
　　银地溪边遇衲师，笑将花宇指潜知。定观玄度生前事，
　　不道灵山别后期。真相有无因色界，化城兴灭在莲基。
　　好令沧海龙宫子，长护金人旧浴池。
　　◎卷.27【新楼诗二十首·禹庙】李绅
　　削平水土穷沧海，畚锸东南尽会稽。山拥翠屏朝玉帛，
　　穴通金阙架云霓。秘文镂石藏青壁，宝检封云化紫泥。
　　清庙万年长血食，始知明德与天齐。
　　◎卷.28【新楼诗二十首·晏安寺】李绅
　　寺深松桂无尘事，地接荒郊带夕阳。啼鸟歇时山寂寂，
　　野花残处月苍苍。绛纱凝焰开金像，清梵销声闭竹房。
　　丘垄渐平边茂草，九原何处不心伤。
　　◎卷.29【新楼诗二十首·龟山】李绅
　　一峰凝黛当明镜，十仞乔松倚翠屏。秋月满时侵兔魄，
　　素波摇处动龟形。旧深崖谷藏仙岛，新结楼台起佛扃。
　　不学大蛟凭水怪，等闲雪雨害生灵。
　　◎卷.30【新楼诗二十首·重台莲】李绅
　　绿荷舒卷凉风晓，红萼开萦紫菂重。游女汉皋争笑脸，
　　二妃湘浦并愁容。自含秋露贞姿结，不竞春妖冶态秾。
　　终恐玉京仙子识，却将归种碧池峰。
　　◎卷.31【新楼诗二十首·橘园】李绅
　　江城雾敛轻霜早，园橘千株欲变金。朱实摘时天路近，
　　素英飘处海云深。惧同枳棘愁迁徙，每抱馨香委照临。
　　怜尔结根能自保，不随寒暑换贞心。
　　◎卷.32【新楼诗二十首·寒林寺】李绅
　　最深城郭在人烟，疑借壶中到梵天。岩树桂花开月殿，
　　石楼风铎绕金仙。地无尘染多灵草，室鉴真空有定泉。
　　应是法宫传觉路，使无烦恼见青莲。
　　◎卷.33【新楼诗二十首·北楼樱桃花】李绅
　　开花占得春光早，雪缀云装万萼轻。凝艳拆时初照日，
　　落英频处乍闻莺。舞空柔弱看无力，带月葱茏似有情。
　　多事东风入闺闼，尽飘芳思委江城。
　　◎卷.34【新楼诗二十首·城上蔷薇】李绅
　　蔷薇繁艳满城阴，烂熳开红次第深。新蕊度香翻宿蝶，
　　密房飘影戏晨禽。窦闺织妇惭诗句，南国佳人怨锦衾。
　　风月寂寥思往事，暮春空赋白头吟。
　　◎卷.35【新楼诗二十首·南庭竹】李绅
　　东南旧美凌霜操，五月凝阴入坐寒。烟惹翠梢含玉露，
　　粉开春箨耸琅玕。莫令戏马童儿见，试引为龙道士看。
　　知尔结根香实在，凤凰终拟下云端。
　　◎卷.36【新楼诗二十首·琪树】李绅
　　石桥峰上栖玄鹤，碧阙岩边荫羽人。冰叶万条垂碧实，
　　玉珠千日保青春。月中泣露应同浥，涧底侵云尚有尘。
　　徒使茯苓成琥珀，不为松老化龙鳞。
　　◎卷.37【新楼诗二十首·海棠】李绅
　　海边佳树生奇彩，知是仙山取得栽。琼蕊籍中闻阆苑，
　　紫芝图上见蓬莱。浅深芳萼通宵换，委积红英报晓开。
　　寄语春园百花道，莫争颜色泛金杯。
　　◎卷.38【新楼诗二十首·水寺】李绅
　　烟波野寺经过处，水国苍茫梦想中。云散浦间江月迥，
　　日曛洲渚海潮通。坐看鱼鸟沈浮远，静见楼台上下同。
　　闻道化城方便喻，只应从此到龙宫。
　　◎卷.39【新楼诗二十首·灵汜桥】李绅
　　灵汜桥边多感伤，分明湖派绕回塘。岸花前后闻幽鸟，
　　湖月高低怨绿杨。能促岁阴惟白发，巧乘风马是春光。
　　何须化鹤归华表，却数凋零念越乡。
　　◎卷.40【若耶溪（西施采莲、欧冶铸剑所）】李绅
　　岚光花影绕山阴，山转花稀到碧浔。倾国美人妖艳远，
　　凿山良冶铸炉深。凌波莫惜临妆面，莹锷当期出匣心。
　　应是蛟龙长不去，若耶秋水尚沈沈。
　　◎卷.41【登禹庙回降雪五言二十韵】李绅
　　金奏云坛毕，同云拂雪来。玉田千亩合，琼室万家开。
　　湖暗冰封镜，山明树变梅。裂缯分井陌，连璧混楼台。
　　麻引诗人兴，盐牵谢女才。细疑歌响尽，旅作舞腰回。
　　著水鹅毛失，铺松鹤羽摧。半崖云掩映，当砌月裴回。
　　遇物纤能状，随方巧若裁。玉花全缀萼，珠蚌尽呈胎。
　　志士书频照，鲛人杼正催。妒妆凌粉匣，欺酒上琼杯。
　　海使迷奔辙，江涛认暗雷。疾飘风作驭，轻集霰为媒。
　　剑客休矜利，农师正念摧。瑞彰知有感，灵贶表无灾。
　　尧历占新庆，虞阶想旧陪。粉凝莺阁下，银结凤池隈。
　　鸡树花惊笑，龙池絮欲猜。劳歌会稽守，遥祝永康哉。
　　◎卷.42【题法华寺五言二十韵】李绅
　　花界无生地，慈宫有相天。化娥腾宝像，留影閟金仙。
　　殿涌全身塔，池开半月泉。十峰排碧落，双涧合清涟。
　　药草经行遍，香灯次第燃。戒珠高腊护，心印祖僧传。
　　瓶识先罗汉，衣存旧福田。幻身观火宅，昏眼照青莲。
　　住觉超真境，依游渡法船。化城珠百亿，灵迹冠三千。
　　萧壁将沈影，梁薪尚缀烟。色尘知有数，劫烬岂无年。
　　龙喷疑通海，鲸吞想漏川。磬疏闻启梵，钟息见安禅。
　　指喻三车觉，开迷五阴缠。教通方便入，心达是非诠。
　　贝叶千花藏，檀林万宝篇。坐严狮子迅，幢饰网珠悬。
　　极乐知无碍，分明应有缘。还将意功德，留偈法王前。


第四百八十二卷
　　◎卷.1【宿越州天王寺】李绅
　　海隅布政惭期月，江上沾巾愧万人。休按簿书惩黠吏，
　　未齐风俗昧良臣。壶冰自洁中无玷，镜水非求下见鳞。
　　清夜佛宫观色相，却归前老更前身。
　　◎卷.2【却渡西陵别越中父老】李绅
　　海潮晚上江风急，津吏篙师语默齐。倾手奉觞看故老，
　　拥流争拜见孩提。惭非杜母临襄岘，自鄙朱翁别会稽。
　　渐举云帆烟水阔，杳然凫雁各东西。
　　◎卷.3【却到浙西】李绅
　　临平水竭蒹葭死，里社萧条旅馆秋。尝叹晋郊无乞籴，
　　岂忘吴俗共分忧。野悲扬目称嗟食，林极翳桑顾所求。
　　苛政尚存犹惕息，老人偷拜拥前舟。
　　◎卷.4【苏州不住遥望武丘报恩两寺】李绅
　　秋山古寺东西远，竹院松门怅望同。幽鸟静时侵径月，
　　野烟消处满林风。塔分朱雁馀霞外，刹对金螭落照中。
　　官备散寮身却累，往来惭谢二莲宫。
　　◎卷.5【回望馆娃故宫】李绅
　　江云断续草绵连，云隔秋波树覆烟。飘雪荻花铺涨渚，
　　变霜枫叶卷平田。雀愁化水喧斜日，鸿怨惊风叫暮天。
　　因问馆娃何所恨，破吴红脸尚开莲。
　　◎卷.6【姑苏台杂句】李绅
　　越王巧破夫差国，来献黄金重雕刻。西施醉舞花艳倾，
　　妒月娇娥恣妖惑。姑苏百尺晓铺开，楼楣尽化黄金台。
　　歌清管咽欢未极，越师戈甲浮江来。伍胥抉目看吴灭，
　　范蠡全身霸西越。寂寞千年尽古墟，萧条两地皆明月。
　　灵岩香径掩禅扉，秋草荒凉遍落晖。江浦回看鸥鸟没，
　　碧峰斜见鹭鸶飞。如今白发星星满，却作闲官不闲散。
　　野寺经过惧悔尤，公程迫蹙悲秋馆。吴乡越国旧淹留，
　　草树烟霞昔遍游。云木梦回多感叹，不惟惆怅至长洲。
　　◎卷.7【开元寺】李绅
　　十层花宇真毫相，数仞峰峦閟月扉。攒立宝山中色界，
　　散周香海小轮围。坐隅咫尺窥岩壑，窗外高低辨翠微。
　　难保尔形终不转，莫令偷拂六铢衣。
　　◎卷.8【皋桥】李绅
　　伯鸾憔悴甘飘寓，非向嚣尘隐姓名。鸿鹄羽毛终有志，
　　素丝琴瑟自谐声。故桥秋月无家照，古井寒泉见底清。
　　犹有馀风未磨灭，至今乡里重和鸣。
　　◎卷.9【真娘墓】李绅
　　一株繁艳春城尽，双树慈门忍草生。愁态自随风烛灭，
　　爱心难逐雨花轻。黛消波月空蟾影，歌息梁尘有梵声。
　　还似钱塘苏小小，只应回首是卿卿。
　　◎卷.10【却望无锡芙蓉湖】李绅
　　水宽山远烟岚迥，柳岸萦回在碧流。
　　清昼不风凫雁少，却疑初梦镜湖秋。
　　丹橘村边独火微，碧流明处雁初飞。
　　萧条落叶垂杨岸，隔水寥寥闻捣衣。
　　逐波云影参差远，背日岚光隐见深。
　　犹似望中连海树，月生湖上是山阴。
　　旧山认得烟岚近，湖水平铺碧岫间。
　　喜见云泉还怅望，自惭山叟不归山。
　　翠崖幽谷分明处，倦鸟归云在眼前。
　　惆怅白头为四老，远随尘土去伊川。
　　◎卷.11【重到惠山】李绅
　　碧峰依旧松筠老，重得经过已白头。俱是海天黄叶信，
　　两逢霜节菊花秋。望中白鹤怜归翼，行处青苔恨昔游。
　　还向窗间名姓下，数行添记别离愁。
　　◎卷.12【鉴玄影堂】李绅
　　香灯寂寞网尘中，烦恼身须色界空。龙钵已倾无法雨，
　　虎床犹在有悲风。定心池上浮泡没，招手岩边梦幻通。
　　深夜月明松子落，俨然听法侍生公。
　　◎卷.13【别石泉】李绅
　　素沙见底空无色，青石潜流暗有声。微渡竹风涵淅沥，
　　细浮松月透轻明。桂凝秋露添灵液，茗折香芽泛玉英。
　　应是梵宫连洞府，浴池今化醒泉清。
　　◎卷.14【别双温树】李绅
　　翠条盈尺怜孤秀，植向西窗待月轩。轻剪绿丝秋叶暗，
　　密扶纤干夏阴繁。故山手种空怀想，温室心知不敢言。
　　看尔拂云今得地，莫随陵谷改深根。
　　◎卷.15【重别西湖】李绅
　　浦边梅叶看凋落，波上双禽去寂寥。吹管曲传花易失，
　　织文机学羽难飘。雪欺春早摧芳萼，隼励秋深拂翠翘。
　　繁艳彩毛无处所，尽成愁叹别谿桥。
　　◎卷.16【毗陵东山】李绅
　　昔人别馆淹留处，卜筑东山学谢家。丛桂半空摧枳棘，
　　曲池平尽隔烟霞。重开渔浦连天月，更种春园满地花。
　　依旧秋风还寂寞，数行衰柳宿啼鸦。
　　◎卷.17【建元寺（一作和郭郧寒食）】李绅
　　江城物候伤心地，远寺经过禁火辰。芳草垄边回首客，
　　野花丛里断肠人。紫荆繁艳空门昼，红药深开古殿春。
　　叹息光阴催白发，莫悲风月独沾巾。
　　◎卷.18【却到金陵登北固亭】李绅
　　龙形江影隔云深，虎势山光入浪沈。潮蹙海风驱万里，
　　日浮天堑洞千寻。众峰作限横空碧，一柱中维彻底金。
　　还叱楫师看五两，莫令辜负济川心。
　　◎卷.19【望鹤林寺】李绅
　　鹤栖峰下青莲宇，花发江城世界春。红照日高殷夺火，
　　紫凝霞曙莹销尘。每思载酒悲前事，欲问题诗想旧身。
　　自叹秋风劳物役，白头拘束一闲人。
　　◎卷.20【宿瓜州】李绅
　　烟昏水郭津亭晚，回望金陵若动摇。冲浦回风翻宿浪，
　　照沙低月敛残潮。柳经寒露看萧索，人改衰容自寂寥。
　　官冷旧谙唯旅馆，岁阴轻薄是凉飙。
　　◎卷.21【入扬州郭】李绅
　　菊芳沙渚残花少，柳过秋风坠叶疏。堤绕门津喧井市，
　　路交村陌混樵渔。畏冲生客呼童仆，欲指潮痕问里闾。
　　非为掩身羞白发，自缘多病喜肩舆。
　　◎卷.22【宿扬州水馆】李绅
　　舟依浅岸参差合，桥映晴虹上下连。轻楫过时摇水月，
　　远灯繁处隔秋烟。却思海峤还凄叹，近涉江涛更凛然。
　　闲凭栏干指星汉，尚疑轩盖在楼船。
　　◎卷.23【州中小饮便别牛相】李绅
　　笙歌罢曲辞宾侣，庭竹移阴就小斋。愁不解颜徒满酌，
　　病非伤肺为忧怀。耻矜学步贻身患，岂慕醒狂蹑祸阶。
　　从此别离长酩酊，洛阳狂狷任椎埋。
　　◎卷.24【却过淮阴吊韩信庙】李绅
　　功高自弃汉元臣，遗庙阴森楚水滨。英主任贤增虎翼，
　　假王徼福犯龙鳞。贱能忍耻卑狂少，贵乏怀忠近佞人。
　　徒用千金酬一饭，不知明哲重防身。
　　◎卷.25【却入泗口】李绅
　　洪河一派清淮接，堤草芦花万里秋。烟树寂寥分楚泽，
　　海云明灭满扬州。望深江汉连天远，思起乡闾满眼愁。
　　惆怅路岐真此处，夕阳西没水东流。
　　◎卷.26【重入洛阳东门】李绅
　　商颜重命伊川叟，时事知非入洛人。连野碧流通御苑，
　　满阶秋草过天津。每惭清秩容衰齿，犹有华簪寄病身。
　　驱马独归寻里巷，日斜行处旧红尘。
　　◎卷.27【拜三川守】李绅
　　恭承宠诏临伊洛，静守朝章化比闾。风变市儿惊偃草，
　　雨晴郊薮谬随车。改张琴瑟移胶柱，止息笙篁辨鲁鱼。
　　唯有从容期一德，使齐文教奉皇居。
　　◎卷.28【庆云见】李绅
　　礼成中岳陈金册，祥报卿云冠玉峰。轻未透林疑待凤，
　　细非行雨讵从龙。卷风变彩霏微薄，照日笼光映隐重。
　　还入九霄成沆瀣，夕岚生处鹤归松。
　　◎卷.29【灵蛇见少林寺】李绅
　　琐文结绶灵蛇降，蠖屈螭盘顾视闲。鳞蹙翠光抽璀璨，
　　腹连金彩动弯环。已应蜕骨风雷后，岂效衔珠草莽间。
　　知尔全身护昆阆，不矜挥尾在常山。
　　◎卷.30【拜宣武军节度使】李绅
　　油幢并入虎旗开，锦橐从天凤诏来。星应魏师新鼓角，
　　地嫌梁苑旧池台。日晖红旆分如电，人拥青门动若雷。
　　伊洛镜清回首处，是非纷杂任尘埃。
　　◎卷.31【到宣武三十韵】李绅
　　七月趋梁苑，三年谢尹京。旧风除物蠹，新律奉师贞。
　　龙节双油重，蛇矛百练明。跃鱼连后旆，腾虎耀前旌。
　　路转金神并，川开铁马横。拥旄差白羽，分辔引红缨。
　　在浚风烟接，维嵩巩洛清。贯鱼奔骑疾，连雁卷行轻。
　　烟垒风调角，秋原雨洗兵。宿云看布甲，疏柳见分营。
　　鼓彻通宵警，和门候晓晴。虎符三校列，鱼胄万夫迎。
　　弄马猿猱健，奔车角牴呈。驾肩傍隘道，张幕内连楹。
　　森戟承三令，攒戈退一声。及郊知雨过，观俗辨风行。
　　望宋怜思女，游梁念客卿。义夫留感激，公子播英名。
　　泽广豚鱼洽，恩宣岂弟生。善师忘任智，中略在推诚。
　　式宴歌钟合，陈筵绮绣并。戏鼙千卒跃，均酒百壶倾。
　　乐与师徒共，欢从井邑盈。教通因渐染，人悦尚和平。
　　授钺惭分阃，登坛荷列城。虚裘朝独坐，雄剑夜孤鸣。
　　白发侵霜变，丹心捧日惊。卫青终保志，潘岳未忘情。
　　期月终迷化，三年讵有成。惟看波海动，天外斩长鲸。


第四百八十三卷
　　◎卷.1【江南暮春寄家】李绅
　　雒阳城见梅迎雪，鱼口桥逢雪送梅。剑水寺前芳草合，
　　镜湖亭上野花开。江鸿断续翻云去，海燕差池拂水回。
　　想得心知近寒食，潜听喜鹊望归来。
　　◎卷.2【奉酬乐天立秋夕有怀见寄】李绅
　　深夜星汉静，秋风初报凉。阶篁淅沥响，露叶参差光。
　　冰兔半升魄，铜壶微滴长。薄帷乍飘卷，襟带轻摇飏。
　　此际昏梦清，斜月满轩房。屣履步前楹，剑戟森在行。
　　重城宵正分，号鼓互相望。独坐有所思，夫君鸾凤章。
　　天津落星河，一苇安可航。龙泉白玉首，鱼服黄金装。
　　报国未知效，惟鹈徒在梁。裴回顾戎旃，颢气生东方。
　　衰叶满栏草，斑毛盈镜霜。羸牛未脱辕，老马强腾骧。
　　吟君白雪唱，惭愧巴人肠。
　　◎卷.3【山出云】李绅
　　杳霭祥云起，飘飏翠岭新。萦峰开石秀，吐叶间松春。
　　林静翻空少，山明度岭频。回崖时掩鹤，幽涧或随人。
　　姑射朝凝雪，阳台晚伴神。悠悠九霄上，应坐玉京宾。
　　◎卷.4【上党奏庆云见】李绅
　　飞龙久驭宇，真气尚兴云。五色传嘉瑞，千龄表圣君。
　　从风忽萧索，依汉更氛氲。影彻天初霁，光鲜日未曛。
　　表祥近自远，垂化聚还分。宁作无依者，空传陶令文。
　　◎卷.5【华山庆云见】李绅
　　圣主祠名岳，高峰发庆云。金柯初缭绕，玉叶渐氛氲。
　　气色含珠日，晴夫吐翠雰。依稀来鹤态，仿佛列山群。
　　万树流光影，千潭写锦文。苍生欣有望，祥瑞在吾君。
　　◎卷.6【欲到西陵寄王行周】李绅
　　西陵沙岸回流急，船底粘沙去岸遥。驿吏递呼催下缆，
　　棹郎闲立道齐桡。犹瞻伍相青山庙，未见双童白鹤桥。
　　欲责舟人无次第，自知贪酒过春潮。
　　◎卷.7【华顶】李绅
　　欲向仙峰炼九丹，独瞻华顶礼仙坛。石标琪树凌空碧，
　　水挂银河映月寒。天外鹤声随绛节，洞中云气隐琅玕。
　　浮生未有从师地，空诵仙经想羽翰。
　　◎卷.8【莺莺歌（一作东飞伯劳西飞燕歌，为莺莺作）】李绅
　　伯劳飞迟燕飞疾，垂杨绽金花笑日。绿窗娇女字莺莺，
　　金雀娅鬟年十七。黄姑上天阿母在，寂寞霜姿素莲质。
　　门掩重关萧寺中，芳草花时不曾出。
　　◎卷.9【赠毛仙翁】李绅
　　忆昔我祖神仙主，玄元皇帝周柱史。曾师轩黄友尧汤，
　　混迹和光佐周武。周之天子无仙气，成武康昭都瞥尔。
　　穆王粗识神仙事，八极轮蹄方逞志。鹤发韬真世不知，
　　日月星辰几回死。金鼎作丹丹化碧，三万六千神入宅。
　　仙兄受术几千年，已是当时驾鸿客。海光悠容天路长，
　　春风玉女开宫院。紫笔亲教书姓名，玉皇诏刻青金简。
　　桂窗一别三千春，秦妃镜里娥眉新。忽控香虬天上去，
　　海隅劫石霄花尘。一从仙驾辞中土，顽日昏风老无主。
　　九州争夺无时休，八骏垂头避豺虎。我亦玄元千世孙，
　　眼穿望断苍烟根。花麟白凤竟冥寞，飞春走月劳神昏。
　　百年命促奔马疾，愁肠盘结心摧崒。今朝稽首拜仙兄，
　　愿赠丹砂化秋骨。
　　◎卷.10【和晋公三首】李绅
　　凤仪常欲附，蚊力自知微。愿假樽罍末，膺门自此依。
　　貂蝉公独步，鸳鹭我同群。插羽先飞酒，交锋便著文。
　　穷阴初莽苍，离思渐氛氲。残雪午桥岸，斜阳伊水滨。
　　◎卷.11【古风二首】李绅
　　春种一粒粟，秋成万颗子。四海无闲田，农夫犹饿死。
　　锄禾日当午，汗滴禾下土。谁知盘中餐，粒粒皆辛苦。
　　◎卷.12【柳二首】李绅
　　陶令门前罥接篱，亚夫营里拂朱旗。
　　人事推移无旧物，年年春至绿垂丝。
　　千条垂柳拂金丝，日暖牵风叶学眉。
　　愁见花飞狂不定，还同轻薄五陵儿。
　　◎卷.13【题白乐天文集】李绅
　　寄玉莲花藏，缄珠贝叶扃。院闲容客读，讲倦许僧听。
　　部列雕金榜，题存刻石铭。永添鸿宝集，莫杂小乘经。
　　◎卷.14【答章孝标】李绅
　　假金方用真金镀，若是真金不镀金。
　　十载长安得一第，何须空腹用高心。
　　◎卷.15【朱槿花】李绅
　　瘴烟长暖无霜雪，槿艳繁花满树红。
　　每叹芳菲四时厌，不知开落有春风。
　　◎卷.16【至潭州闻猿】李绅
　　昔陪天上三清客，今作端州万里人。
　　湘浦更闻猿夜啸，断肠无泪可沾巾。
　　◎卷.17【江亭】李绅
　　瘴江昏雾连天合，欲作家书更断肠。
　　今日病身悲状候，岂能埋骨向炎荒。
　　◎卷.18【红蕉花】李绅
　　红蕉花样炎方识，瘴水溪边色最深。
　　叶满丛深殷似火，不唯烧眼更烧心。
　　◎卷.19【忆汉月】李绅
　　花开花落无时节，春去春来有底凭。
　　燕子不藏雷不蛰，烛烟昏雾暗腾腾。
　　◎卷.20【端州江亭得家书二首】李绅
　　雨中鹊语喧江树，风处蛛丝飏水浔。
　　开拆远书何事喜，数行家信抵千金。
　　长安别日春风早，岭外今来白露秋。
　　莫道淮南悲木叶，不闻摇落更堪愁。
　　◎卷.21【闻猿】李绅
　　见说三声巴峡深，此时行者尽沾襟。
　　端州江口连云处，始信哀猿伤客心。
　　◎卷.22【赠韦金吾】李绅
　　自报金吾主禁兵，腰间宝剑重横行。
　　接舆也是狂歌客，更就将军乞一声。
　　◎卷.23【长门怨】李绅
　　宫殿沈沈晓欲分，昭阳更漏不堪闻。
　　珊瑚枕上千行泪，不是思君是恨君。
　　◎卷.24【龟山寺鱼池】李绅
　　汲水添池活白莲，十千鬐鬣尽生天。
　　凡庸不识慈悲意，自葬江鱼入九泉。
　　剃发多缘是代耕，好闻人死恶人生。
　　祇园说法无高下，尔辈何劳尚世情。
　　◎卷.25【赋月】李绅
　　月。光辉，皎洁。耀乾坤，静空阔。圆满中秋，玩争诗哲。
　　玉兔镝难穿，桂枝人共折。万象照乃无私，琼台岂遮君谒。
　　抱琴对弹别鹤声，不得知音声不切。
　　◎卷.26【句】李绅
　　君咏风月夕，余当童稚年。闲窗读书罢，偷咏左司篇。
　　（韦应物为滁州刺史，有《登北楼》诗。绅后为刺史继和，
　　存句止此，见《方舆胜览》）


第四百八十四卷
　　◎卷.1【和太原张相公山亭怀古】崔公信
　　叠石状崖巘，翠含城上楼。前移庐霍峰，远带沅湘流。
　　潇洒主人静，夤缘芳径幽。清辉在昏旦，岂异东山游。
　　◎卷.2【过小妓英英墓】杨虞卿
　　萧晨骑马出皇都，闻说埋冤在路隅。别我已为泉下土，
　　思君犹似掌中珠。四弦品柱声初绝，三尺孤坟草已枯。
　　兰质蕙心何所在，焉知过者是狂夫。
　　◎卷.3【句】杨虞卿
　　河势昆仑远，山形菡萏秋。（《过华作》）
　　◎卷.4【和段相公登武担寺西台】杨汝士
　　清净此道宫，层台复倚空。偶时三伏外，列席九霄中。
　　平视云端路，高临树杪风。自怜荣末座，前日别池笼。
　　◎卷.5【和段相公夏登张仪楼】杨汝士
　　从公城上来，秋近绝纤埃。楼古秦规在，江分蜀望开。
　　远山标宿雪，末席本寒灰。陪赏今为忝，临欢敢诉杯。
　　◎卷.6【和宗人尚书嗣复祠祭武侯毕，题临淮公旧碑】杨汝士
　　古柏森然地，修严蜀相祠。一过荣异代，三顾盛当时。
　　功德流何远，馨香荐未衰。敬名探国志，饰像慰甿思。
　　昔谒从征盖，今闻拥信旗。固宜光宠下，有泪刻前碑。
　　◎卷.7【宴杨仆射新昌里第】杨汝士
　　隔坐应须赐御屏，尽将仙翰入高冥。文章旧价留鸾掖，
　　桃李新阴在鲤庭。再岁生徒陈贺宴，一时良史尽传馨。
　　当时疏广虽云盛，讵有兹筵醉绿醽。
　　◎卷.8【建节后偶作】杨汝士
　　抛却弓刀上砌台，上方台榭与云开。
　　山僧见我衣裳窄，知道新从战地来。
　　◎卷.9【题画山水】杨汝士
　　太华峰前是故乡，路人遥指读书堂。
　　如今老大骑官马，羞向关西道姓杨。
　　◎卷.10【贺筵占赠营妓】杨汝士
　　郎君得意及青春，蜀国将军又不贫。
　　一曲高歌红一匹，两头娘子谢夫人。
　　◎卷.11【句】杨汝士
　　昔日兰亭无艳质，此时金谷有高人。（裴令公居守东洛，
　　夜宴半酣，公索句，元白有得色，时公为破题，次至汝
　　士云云。白知不能加，遽裂之，曰：“笙歌鼎沸，勿作
　　冷淡生活。”元顾白曰：“乐天所谓能全其名者也。”）
　　◎卷.12【赋得芙蓉出水】陈至
　　菡萏迎秋吐，夭摇映水滨。剑芒开宝匣，峰影写蒲津。
　　下覆参差荇，高辞苒弱蘋。自当巢翠甲，非止戏赪鳞。
　　莫以时先后，而言色故新。芳香正堪玩，谁报涉江人。
　　◎卷.13【荐冰】陈至
　　凌寒开涸沍，寝庙致精诚。色静澄三酒，光寒肃两楹。
　　形盐非近进，玉豆为潜英。礼自春分展，坚从北陆成。
　　藉茅心共结，出鉴水渐明。幸得来观荐，灵台一小生。
　　◎卷.14【句】陈至
　　藻井尚寒龙迹在，红楼初施日光通。（《红楼院》）
　　◎卷.15【荐冰】赵蕃
　　仲月开凌室，斋心感圣情。寒姿分玉坐，皓彩发丹楹。
　　积素因风壮，虚空向日明。遥涵窗户冷，近映冕旒清。
　　在掌光逾澈，当轩质自轻。良辰方可致，由此表精诚。
　　◎卷.16【老人星】赵蕃
　　大史占南极，秋分见寿星。增辉延宝历，发曜起祥经。
　　灼烁依狼地，昭彰近帝庭。高悬方杳杳，孤白乍荧荧。
　　应见光新吐，休征德自形。既能符圣祚，从此表遐龄。


第四百八十五卷
　　◎卷.1【古意】鲍溶
　　女萝寄青松，绿蔓花绵绵。三五定君婚，结发早移天。
　　肃肃羔雁礼，泠泠琴瑟篇。恭承采蘩祀，敢效同车贤。
　　皎日不留景，良辰如逝川。愁心忽移爱，花貌无归妍。
　　翠袖皓珠粉，碧阶封绿钱。新人易如玉，废瑟难为弦。
　　寄谢蕣华木，荣君香阁前。岂无摇落苦，贵与根蒂连。
　　希君旧光景，照妾薄暮年。
　　◎卷.2【萧史图歌】鲍溶
　　霜绡数幅八月天，彩龙引凤堂堂然。小载萧仙穆公女，
　　随仙上归玉京去。仙路迢遥烟几重，女衣清净云三素。
　　胡髯毵珊云髻光，翠蕤皎洁琼华凉。露痕烟迹渍红貌，
　　疑别秦宫初断肠。此天每在西北上，紫霄洞客晓烟望。
　　◎卷.3【会仙歌】鲍溶
　　轻轻濛濛，龙言凤语何从容，耳有响兮目无踪。杳杳默默，
　　花张锦织，王母初自昆仑来，茅盈王方平在侧。
　　青毛仙鸟衔锦符，谨上阿环起居王母书。始知仙事亦多故，
　　一隔绛河千岁馀。详玉字，多喜气，瑶台明月来堕地。
　　冠剑低昂蹈舞频，礼容尽若君臣事。愿言小仙艺，
　　姓名许飞琼，洞阴玉磬敲天声。乐王母，一送玉杯长命酒。
　　碧花醉，灵扬扬，笑赐二子长生方。二子未及伸拜谢，
　　苍苍上兮皇皇下。
　　◎卷.4【李夫人歌】鲍溶
　　璿闺羽帐华烛陈，方士夜降夫人神。葳蕤半露芙蓉色，
　　窈窕将期环珮身。丽如三五月，可望难亲近。
　　嚬黛含犀竟不言，春思秋怨谁能问。欲求巧笑如生时，
　　歌尘在空瑟衔丝。神来未及梦相见，帝比初亡心更悲。
　　爱之欲其生又死，东流万代无回水。宫漏丁丁夜向晨，
　　烟消雾散愁方士。
　　◎卷.5【水殿采菱歌】鲍溶
　　宫鸦叫赤光，潮声入宫宫影凉。火华啼露卷横塘，
　　金堤四合宛柔扬。美人荷裙芙蓉妆，柔荑萦雾棹龙航。
　　采莲一声歌态长，青丝结眼捕鸳鸯。
　　◎卷.6【周先生画洞庭歌】鲍溶
　　江南客，水为乡，舟为宅，能以笔锋知地脉。
　　闲分楚水入丹青，不下此堂临洞庭。水文不浪烟不动，
　　木末棱棱山碧重。帝子应哀窈窕云，客人似得婵娟梦。
　　六月火光衣上生，斋心寂听潺湲声。林冰摇镜水拂簟，
　　尽日独卧秋风清。因游洞庭不出户，疑君如有长生路。
　　玉壶先生在何处？
　　◎卷.7【霓裳羽衣歌】鲍溶
　　玉烟生窗午轻凝，晨华左耀鲜相凌。人言天孙机上亲手迹，
　　有时怨别无所惜。遂令武帝厌云韶，金针天丝缀飘飘。
　　五声写出心中见，拊石喧金柏梁殿。此衣春日赐何人，
　　秦女腰肢轻若燕。香风间旋众彩随，联联珍珠贯长丝。
　　眼前意是三清客，星宿离离绕身白。鸾凤有声不见身，
　　出宫入徵随伶人。神仙如月只可望，瑶华池头几惆怅。
　　乔山一闭曲未终，鼎湖秋惊白头浪。
　　◎卷.8【寓兴】鲍溶
　　念来若望神，追往如话梦。梦神不无迹，谁使烦心用。
　　鲁圣虚泣麟，楚狂浪歌凤。那言阮家子，更作穷途恸。
　　◎卷.9【游山】鲍溶
　　白道行深云，云高路弥细。时时天上客，遗路人间世。
　　烟花最深处，井臼得空刺。天寒鹤巢林，石长泉脉闭。
　　神化万灵集，心期一朝契。不见金板书，谁知阮家裔。
　　终期太古人，问取松柏岁。
　　◎卷.10【隋宫】鲍溶
　　御街多行客，行客悲春风。楚老几代人，种田炀帝宫。
　　零落池台势，高低禾黍中。
　　◎卷.11【怀仙二首】鲍溶
　　昆仑九层台，台上宫城峻。西母持地图，东来献虞舜。
　　虞宫礼成后，回驾仙风顺。十二楼上人，笙歌沸天引。
　　裴回扶桑路，白日生离恨。青鸟更不来，麻姑断书信。
　　乃知东海水，清浅谁能问。
　　阆峰绮阁几千丈，瑶水西流十二城。
　　曾见周灵王太子，碧桃花下自吹笙。
　　◎卷.12【怀远人】鲍溶
　　远道在天际，客行如浮云。浮云不知归，似我长望君。
　　秋至汉水高，南音何时闻。瑶草难远寄，西风气氤氲。
　　常恐山岳游，不反鸾凤群。无厌坐迟人，风雨惊斯文。
　　◎卷.13【怀尹真人】鲍溶
　　万里叠嶂翠，一心浮云闲。羽人杏花发，倚树红琼颜。
　　流水杳冥外，女萝阴荫间。却思人间世，多恐不可还。
　　青鸟飞难远，春云晴不闲。但恐五灵车，山上复有山。
　　◎卷.14【秋晚铜山道中宿隐者】鲍溶
　　我乡山川遥，秋晚空景促。天明共云散，日落依鸟宿。
　　主人逃名子，鹤发卧空谷。野言得真风，山貌宜古服。
　　喜于无声地，暂傲羲皇俗。秋窗照疏萤，寒犬吠落木。
　　朝隐留此处，一点天边宿。今忆见此时，添悲览止足。
　　迟迟清夜昼，幽路出深竹。笑谢万户侯，余将耻干禄。
　　◎卷.15【感怀】鲍溶
　　宿心不觉远，事去劳追忆。旷古川上怀，东流几时息。
　　门前青山路，眼见归不得。晓梦云月光，过秋兰蕙色。
　　◎卷.16【经秦皇墓】鲍溶
　　左岗青虬盘，右坂白虎踞。谁识此中陵，祖龙藏身处。
　　别为一天地，下入三泉路。珠华翔青鸟，玉影耀白兔。
　　山河一易姓，万事随人去。白昼盗开陵，玄冬火焚树。
　　哀哉送死厚，乃为弃身具。死者不复知，回看汉文墓。
　　◎卷.17【将归旧山留别孟郊】鲍溶
　　择木无利刃，羡鱼无巧纶。如何不量力，自取中路贫。
　　前者不厌耕，一日不离亲。今来千里外，我心不在身。
　　悠悠慈母心，惟愿才如人。蚕桑能几许，衣服常著新。
　　一饭吐尺丝，谁见此殷勤。别君归耕去，持火烧车轮。
　　◎卷.18【留辞杜员外式方】鲍溶
　　东风吹旅怀，乡梦无夜无。惭见君子堂，贫思上归途。
　　海岳泛念深，涓尘复何须。婆娑不在本，屈曲无弦弧。
　　恻恻奉离尊，承欢独向隅。时当凤来日，孰用鸡鸣夫。
　　回首九仙门，皇家在玉壶。惭非海人别，泪下不成珠。
　　◎卷.19【长城】鲍溶
　　蒙公虏生人，北筑秦氏冤。祸兴萧墙内，万里防祸根。
　　城成六国亡，宫阙启千门。生人半为土，何用空中原。
　　奈何家天下，骨肉尚无恩。投沙拥海水，安得久不翻。
　　乘高惨人魂，寒日易黄昏。枯骨贯朽铁，砂中如有言。
　　万古骊山下，徒悲野火燔。
　　◎卷.20【蔡平喜遇河阳马判官宽话别】鲍溶
　　从事东军正四年，相逢且喜偃兵前。看寻狡兔翻三窟，
　　见射妖星落九天。江上柳营回鼓角，河阳花府望神仙。
　　秋风萧飒醉中别，白马嘶霜雁叫烟。
　　◎卷.21【寄福州从事殷尧藩】鲍溶
　　越岭寒轻物象殊，海城台阁似蓬壶。几回入市鲛绡女，
　　终岁啼花山鹧鸪。雷令剑龙知去未，虎夷云鹤亦来无。
　　就中静事冥宵话，何惜双轮访病夫。
　　◎卷.22【壮士行】鲍溶
　　西方太白高，壮士羞病死。心知报恩处，对酒歌易水。
　　沙鸿嗥天末，横剑别妻子。苏武执节归，班超束书起。
　　山河不足重，重在遇知己。
　　◎卷.23【章华宫行】鲍溶
　　烟渚南鸿呼晓群，章华宫娥怨行云。十二巫峰仰天绿，
　　金车何处邀云宿。小腰婑堕三千人，宫衣水碧颜青春。
　　岂无一人似神女，忍使黛蛾常不伸。黛蛾不伸犹自可，
　　春朝诸处门常锁。
　　◎卷.24【倚瑟行】鲍溶
　　金舆传惊灞浐水，龙旗参天行殿巍。左文皇帝右慎姬，
　　北面侍臣张释之。因高知处邯郸道，寿陵已见生秋草。
　　万世何人不此归，一言出口堪生老。高歌倚瑟流清悲，
　　徐乐哀生知为谁。臣惊欢叹不可放，愿赐一言释名妄。
　　明珠为日红亭亭，水银为河玉为星。泉宫一闭秦国丧，
　　牧童弄火骊山上。与世无情在速贫，弃尸于野由斯葬。
　　生死茫茫不可知，视不一姓君莫悲。始皇有训二世哲，
　　君独何人至于斯。灞陵一代无发毁，俭风本是张廷尉。
　　◎卷.25【辞辇行】鲍溶
　　汉家代久淳风薄，帝重微行极荒乐。青娥三千奉一人，
　　班女不以色事君。朝停玉辇诏同载，三十六宫皆眄睐。
　　不惊六马缓天仪，从容鸣环前致辞。君恩如海深难竭，
　　妾命如丝轻易绝。愿陪阿母同小星，敢使太阳齐万物。
　　周末幽王不可宗，妾闻上圣遗休风。五更三老侍白日，
　　八十一女居深宫。愿将辇内有馀席，回赐忠臣妾恩泽。
　　一时节义动贤君，千年名姓香氛氲，渐台水死何伤闻。
　　◎卷.26【巢乌行】鲍溶
　　乌生几子林萧条，雄乌求食雌守巢。夜愁风雨巢倾覆，
　　常见一乌巢下宿。日长雏饥雄未回，雌乌下巢去哀哀。
　　野田春尽少遗谷，寻食不得饥飞来。黄雀亦引数青雀，
　　雀飞未远乌惊落。既分青雀啖尔雏，尔雏虽长心何如。
　　将飞不飞犹未忍，古瑟写哀哀不尽。杀生养生复养生，
　　呜呜啧啧何时平。
　　◎卷.27【姑苏宫行】鲍溶
　　姑苏宫，九层金台半虚空。雕楹璇题斗皎洁，
　　中有妖姬似明月。西见洞庭秋镜开，水华百里盘宫来。
　　越王采女能水戏，仙舟如龙旌曳翠。羽盖晴翻橘柚香，
　　玉笙夜送芙蓉醉。归帆平静君无劳，还从下下上高高。
　　◎卷.28【悲哉行】鲍溶
　　促促晨复昏，死生同一源。贵年不惧老，贱老伤久存。
　　朗朗哭前歌，绛旌引幽魂。来为千金子，去卧百草根。
　　黄土塞生路，悲风送回辕。金鞍旧良马，四顾不入门。
　　生结千岁念，荣华及百孙。黄金买性命，白刃酬一言。
　　宁知北山下，松柏侵田园。
　　◎卷.29【元日早朝行（一作鲍防诗）】鲍溶
　　乾元发生春为宗，盛德在天斗建东。东方岁星大明宫，
　　南山喜气摇晴空。望云五等舞万玉，献寿一声出千峰。
　　文章垂彩礼乐正，太白下直旌旗红。旌旗不断春风前，
　　直如朱绳非尔妍。
　　◎卷.30【秋怀五首】鲍溶
　　促促生有涯，营营意无限。无限意未申，有涯生已晚。
　　恩荣不可恃，天道归寸管。老如影随人，时若车下坂。
　　行者归期尽，居人心更远。凉风日萧条，亲戚长在眼。
　　多忧知无奈，圣贤莫能免。客鸟投本枝，生生复深浅。
　　秋晓客迢迢，月清风楚楚。草虫夜侵我，唧唧床下语。
　　流年白日驰，微愿不我与。心如缫丝纶，展转多头绪。
　　凭觞散烦襟，援瑟清夜拊。回感帝子心，空堂有烟雨。
　　丝减悲不减，器新声更古。一弦有馀哀，何况二十五。
　　九月夜如年，幽房劳别梦。不知别日远，夜夜犹相送。
　　玉床暗虫响，锦席寒泪冻。明镜失旧人，空林误归凤。
　　新年堪爱惜，锦字亦珍重。一念皎皎时，幽襟非所用。
　　金气白日来，疏黄满河关。平居乏愉悦，况复身险艰。
　　一忆故乡居，一望客人还。两心四海中，谁不伤朱颜。
　　双燕不巢树，浮萍不出山。性命君由天，安得易其间。
　　休悲砌虫苦，此日无人闲。
　　龙荒变露色，燕雁南为客。游子声影中，涕零念离析。
　　四时如车马，转此今与昔。往叹在空中，存事委幽迹。
　　翩翩日敛照，朗朗月系夕。物生春不留，年壮老还迫。
　　天机杳何为，长寿与松柏。
　　◎卷.31【秋夜对月怀李正封】鲍溶
　　援琴怅独立，高月对秋堂。美人远于月，徒望空景光。
　　坐忆执手时，七弦起凄凉。平生知音少，君子安可忘。
　　客意如梦寐，路岐遍四方。日远迷所之，满天心暗伤。
　　主奉二鲤鱼，中含五文章。惜无千金答，愁思盈中肠。
　　此夕临风叹，零露沾衣裳。
　　◎卷.32【庐山石镜】鲍溶
　　东岩采薇人，岩际朝见月。怪堕幽萝间，非时更澄彻。
　　绿萝就玉兔，再与高鸟歇。清光照掌中，始悟石上发。
　　谁传阴阳火，铸此天地物。深影藏半山，虚轮带凝雪。
　　早回谢公赏，今遇樵夫说。白日乘彩霞，翩翩对容发。
　　我图辨鬼魅，信美留烟阙。形神乍相逢，竟夕难取别。
　　如其终身照，可化黄金骨。
　　◎卷.33【与峨眉山道士期尽日不至】鲍溶
　　倾景安再中，人生有何常。胡为少君别，风驭峨眉阳。
　　结我千日期，青山故人堂。期尽师不至，望云空烧香。
　　顾惭有限身，易老白日光。怀君屡惊叹，支体安能强。
　　往闻清修箓，未究服食方。瑶田有灵芝，眼见不得尝。
　　玉壶贮天地，岁月亦已长。若用壶中景，东溟又堪伤。
　　寄言赤玉箫，夜夜吹清商。
　　◎卷.34【述德上太原严尚书绶（一作王尚书，无绶字）】鲍溶
　　帝命河岳神，降灵翼轩辕。天王委管籥，开闭秦北门。
　　顶戴日月光，口宣雨露言。甲马不及汗，天骄自亡魂。
　　清冢入内地，黄河穷本源。风云寝气象，鸟兽翔旗幡。
　　军人歌无胡，长剑倚昆仑。终古鞭血地，到今耕稼繁。
　　樵客天一畔，何由拜旌轩。愿请执御臣，为公动朱轓。
　　岂令群荒外，尚有辜帝恩。愿陈田舍歌，暂息四座喧。
　　条桑去附枝，薙草绝本根。可惜汉公主，哀哀嫁乌孙。
　　◎卷.35【山中怀刘修】鲍溶
　　松老秋意孤，夜凉吟风水。山人在远道，相忆中夜起。
　　春光如不至，幽兰含香死。响象离鹤情，念来一相似。
　　月斜掩扉卧，又在梦魂里。
　　◎卷.36【塞下】鲍溶
　　北风号蓟门，杀气日夜兴。咸阳三千里，驿马如饥鹰。
　　行子久去乡，逢山不敢登。寒日惨大野，虏云若飞鹏。
　　西北防秋军，麾幢宿层层。匈奴天未丧，战鼓长登登。
　　汉卒马上老，繁缨空丝绳。诚知天所骄，欲罢又不能。
　　◎卷.37【送僧南游】鲍溶
　　且攀隋宫柳，莫忆江南春。师有怀乡志，未为无事人。
　　◎卷.38【行路难】鲍溶
　　玉堂向夕如无人，丝竹俨然宫商死。细人何言入君耳，
　　尘生金樽酒如水。君今不念岁蹉跎，雁天明明凉露多。
　　华灯清凝久照夜，彩僮窈窕虚垂萝。入宫见妒君不察，
　　暮入此地生风波。此时不乐早休息，女颜易老君如何。
　　◎卷.39【子规】鲍溶
　　中林子规啼，云是古蜀帝。蜀帝胡为鸟，惊急如罪戾。
　　一啼艳阳节，春色亦可替。再啼孟夏林，密叶堪委翳。
　　三啼凉秋晓，百卉无生意。四啼玄冥冬，云物惨不霁。
　　芸黄壮士发，沾洒妖姬袂。悲深寒乌雏，哀掩病鹤翅。
　　胡为托幽命，庇质无完毳。戚戚含至冤，卑卑忌群势。
　　吾闻凤凰长，羽族皆受制。盍分翡翠毛，使学鹦鹉慧。
　　敌怨不在弦，一哀尚能继。那令不知休，泣血经世世。
　　古风失中和，衰代因郑卫。三叹尚淫哀，向渴嘻流涕。
　　如因异声感，乐与中肠契。至教一昏芜，生人遂危脆。
　　古意叹通近，如上青天际。荼蓼久已甘，空劳堇葵惠。
　　谁闻子规苦，思与正声计。
　　◎卷.40【秋夜闻郑山人弹楚妃怨】鲍溶
　　明月摇落夜，深堂清净弦。中间楚妃奏，十指哀婵娟。
　　寥寥夜含风，荡荡意如泉。寂寞物无象，依稀语空烟。
　　旅人多西望，客雁难南前。由来感神事，岂为无情传。
　　容华能几时，不再来者年。此夕河汉上，双星含凄然。
　　◎卷.41【忆旧游】鲍溶
　　忆求无何乡，了在赤谷村。仙人居其中，将往问所存。
　　日入濛汜宿，石烟抱山门。明月久不下，半峰照啼猿。
　　堂上白鹤翁，神清心无烦。斋心侍席前，跪请长生恩。
　　云昔崆峒老，何词受轩辕。从星使变化，任日张乾坤。
　　若到旧乡里，宛如曾讨论。风移岩花气，珠贯金经言。
　　凉夜惜易尽，青烟谢晨喧。自唯腥膻体，难久留其藩。
　　几世身在梦，百年云无根。悠悠竟何事，愚智相忧冤。
　　叹息几晚寤，蒙师招其魂。至今瑶华心，每想清水源。
　　◎卷.42【白露】鲍溶
　　清蝉暂休响，丰露还移色。金飙爽晨华，玉壶增夜刻。
　　已低疏萤焰，稍减哀蝉力。迎社促燕心，助风劳雁翼。
　　一悲纨扇情，再想清浅忆。高高拜月归，轧轧挑灯织。
　　盈盈玉盘泪，何处无消息。
　　◎卷.43【经隐叟】鲍溶
　　行蹋门外泉，坐披床上云。谁将许由事，万古留与君。
　　虚洞闭金锁，蠹简藏鸟文。萝景深的的，蕙风闲薰薰。
　　余有世上心，此来未及群。殷勤讳名姓，莫遣樵客闻。
　　◎卷.44【秋暮山中怀李端公益】鲍溶
　　旧事与日远，秋花仍旧香。前年绣衣客，此节过此堂。
　　侍臣不自高，笑脱绣衣裳。眠云有馀态，入鸟不乱行。
　　我恐云岚色，损君鞍马光。君言此何言，且共覆前觞。
　　古人重一笑，买日轻金装。日尽秉烛游，千年不能忘。
　　君言此何言，明日皆异乡。明日非今日，山下道路长。
　　一从山下来，天地再炎凉。此中会难得，梦君马玄黄。
　　◎卷.45【苦哉远征人】鲍溶
　　征人歌古曲，携手上河梁。李陵死别处，窅杳玄冥乡。
　　忆昔从此路，连年征鬼方。久行迷汉历，三死毡衣裳。
　　百战身且在，微功信难忘。远承云台议，非势孰敢当。
　　落日吊李广，白首过河阳。闲弓失月影，劳剑无龙光。
　　去日始束发，今来发成霜。虚名乃闲事，生见父母乡。
　　掩抑大风歌，裴回少年场。诚哉古人言，鸟尽良弓藏。
　　◎卷.46【悼豆卢策先辈】鲍溶
　　丧车出东门，生时马无力。何处入黄泉，嵩高山西北。
　　室人万里外，久望君官职。今与牵衣儿，翻号死消息。
　　平生江海上，我不空相识。远客迷畏途，孤鸿伤一翼。
　　行将鸡黍祭，已是乌鸢食。劝酒执御郎，行人有哀色。
　　先悲三尺土，经岁哭不得。眼前双双流，故袂安可拭。
　　一拜隔千里，生人意何极。唯有阳春曲，永播清玉德。
　　◎卷.47【首夏】鲍溶
　　昨日青春去，晚峰尚含妍。虽留有馀态，脉脉防忧煎。
　　幽人惜时节，对此感流年。
　　◎卷.48【寄天台准公】鲍溶
　　赤城桥东见月夜，佛垄寺边行月僧。
　　闲蹋莓苔绕琪树，海光清净对心灯。
　　◎卷.49【送僧东游】鲍溶
　　风流东晋后，外学入僧家。独唱郢中雪，还游天际霞。
　　云村共香饭，水月喻秋花。景物添新致，前程讵可涯。
　　◎卷.50【送僧之宣城】鲍溶
　　昔从谢太守，宾客宛陵城。有日持斋戒，高僧识姓名。
　　秋风送客去，安得尽忘情。
　　◎卷.51【宣城北楼，昔从顺阳公会于此】鲍溶
　　诗楼郡城北，窗牖敬亭山。几步尘埃隔，终朝世界闲。
　　凭师看粉壁，名姓在其间。
　　◎卷.52【东高峰（一作东峰亭）】鲍溶
　　东亭最高峙，春树绕山腰。画里青鸾客，云中碧玉箫。
　　秋风若西望，为我一长谣。
　　◎卷.53【禅定寺经院】鲍溶
　　莲华不朽寺，雕刻满山根。石汗知天雨，金泥落圣言。
　　思量施金客，千古独消魂。
　　◎卷.54【范真传侍御累有寄，因奉酬十首】鲍溶
　　昨日新花红满眼，今朝美酒绿留人。
　　更宜明月含芳露，凭杖萧郎夜赏春。
　　白雪翦花朱蜡蒂，折花传笑惜春人。
　　请君白日留明日，一醉春光莫厌频。
　　云髻凤文细，对君歌少年。万金酬一顾，可惜十千钱。
　　玉管倾杯乐，春园斗草情。野花无限意，处处逐人行。
　　闻道中山酒，一杯千日醒。黄莺似传语，劝酒太叮咛。
　　红袂歌声起，因君始得闻。黄昏小垂手，与我驻浮云。
　　相劝醉年华，莫醒春日斜。春风宛陵道，万里晋阳花。
　　碧绿草萦堤，红蓝花满溪。愿君常践蹋，莫使暗萋萋。
　　萋萋巫峡云，楚客莫留恩。岁久晋阳道，谁能向太原。
　　岁酒劝屠苏，楚声山鹧鸪。春风入君意，千日不须臾。


第四百八十六卷
　　◎卷.1【越女词】鲍溶
　　越女芙蓉妆，浣纱清浅水。忽惊春心晓，不敢思君子。
　　君子纵我思，宁来浣溪里。
　　◎卷.2【弄玉词二首】鲍溶
　　素女结念飞天行，白玉参差凤凰声，天仙借女双翅猛。
　　五灯绕身生，入烟去无影。
　　三清弄玉秦公女，嫁得天上人。琼箫碧月唤朱雀，
　　携手上谒玉晨君。夫妻同寿，万万青春。
　　◎卷.3【山行经樵翁】鲍溶
　　我心劳我身，远道谁与论。心如木中火，忧至常自燔。
　　披访结恩地，世人轻报恩。女无良媒识，知入何人门。
　　寒日行深山，路由谷中村。田翁樵采熟，男女讴吟喧。
　　借问身命谋，上言愧乾坤。时清公赋薄，力勤地利繁。
　　下念草木年，坐家见重孙。举案馈宾客，糟浆盈陶尊。
　　醉闲鹿裘暖，白发舞轩轩。仰羡太古人，余将破行辕。
　　遑遑问身事，师友难为言。离歌又行去，落日低寒泉。
　　◎卷.4【途中旅思二首】鲍溶
　　喔喔鸡鸣晓，萧萧马辞枥。草草名利区，居人少于客。
　　生期三万日，童耄半虚掷。修短命半中，忧欢复相敌。
　　朝提黄金爵，暮造青松宅。来往日相悲，北邙田土窄。
　　峨峨西天岳，锦绣明翠壁。中有不死乡，千年无人迹。
　　心期周太子，下马拜虚碧。鹤驾如可从，他年执烟策。
　　星出方问宿，睡眼始朦胧。天光见地色，上路车幢幢。
　　时物既老大，众山何枯空。青冥见古柏，寥朗闻疏鸿。
　　独步天地间，无因为君忠。白毛寻人忧，生此头发中。
　　跃马非壮岁，报恩无高功。斯言化为火，日夜焚深衷。
　　◎卷.5【旧镜】鲍溶
　　婵娟本家镜，与妾归君子。每忆并照时，相逢明月里。
　　春风忽分影，白日难依倚。珠粉不结花，玉珰宁辉耳。
　　心期不可见，不保长如此。华发一欺人，青铜化为鬼。
　　良人有归日，肯学妖桃李。瑶匣若浮云，冥冥藏玉水。
　　侍儿不遣照，恐学孤鸾死。
　　◎卷.6【宿悟空寺赠僧】鲍溶
　　劳者谣烛蛾，致身何营营。雪山本师在，心地如镜清。
　　往与本师别，人间买浮名。朝光畏不久，内火烧人情。
　　迷路喜未远，宿留化人城。前心宛如此，了了随静生。
　　维持薝卜花，却与前心行。
　　◎卷.7【感兴】鲍溶
　　幽人无近迹，别易会则稀。黄鹤亦姓丁，寥寥何处飞。
　　时见海上山，绕云心依依。谅无驭风术，中路愁虚归。
　　童发慕道心，壮年堕尘机。白日不饶我，如今事皆非。
　　群羊化石尽，双凫与我违。□岳黄金富，轩辕晓霞衣。
　　谁令日在眼，容色烟云微。
　　◎卷.8【秋思】鲍溶
　　楚客秋更悲，皇皇无声地。时无无事人，我命与身异。
　　良时如飞鸟，回掌成故事。蹉跎秋定还，凝冽坚冰至。
　　人生不期老，华发谁能避。感此惜壮年，壮年少为贵。
　　我生虽努力，荣途难自致。徒为击角歌，且惭雕剑字。
　　吾师罕言命，感激潜伤思。
　　◎卷.9【客途逢乡人旋别】鲍溶
　　惊鸿一断行，天远会无因。无因忽相会，感叹若有神。
　　我乡路三千，百里一主人。一宿独何恋，何况旧乡邻。
　　牢落岁华晏，相怜客中贫。迎霜君衣暖，与我同一身。
　　谁在天日下，此生能不勤。青萍寄流水，安得长相亲。
　　明发更远道，山河重苦辛。
　　◎卷.10【隋帝陵下】鲍溶
　　白露沾衣隋主宫，云亭月馆楚淮东。盘龙楼舰浮冤水，
　　雕锦帆幢使乱风。长夜应怜桀何罪，告成合笑禹无功。
　　伤心近似骊山路，陵树无根秋草中。
　　◎卷.11【洛阳春望】鲍溶
　　五凤楼南望洛阳，龙门回合抱苍苍。受朝前殿云霞暖，
　　封岳行宫草木香。四海为家知德盛，二京有宅卜年长。
　　东人犹忆时巡礼，愿觐元和日月光。
　　◎卷.12【始见二毛】鲍溶
　　玄发迎忧光色阑，衰华因镜强相看。百川赴海返潮易，
　　一叶报秋归树难。初弄藕丝牵欲断，又惊机素翦仍残。
　　颜生岂是光阴晚，余亦何人不自宽。
　　◎卷.13【巫山怀古】鲍溶
　　十二峰峦斗翠微，石烟花雾犯容辉。青春楚女妒云老，
　　白日神人入梦稀。银箭暗凋歌夜烛，珠泉频点舞时衣。
　　谁伤宋玉千年后，留得青山辨是非。
　　◎卷.14【郊天回】鲍溶
　　日动萧烟上泰坛，帝从黄道整和銮。风前貔武回雕仗，
　　云里神龙起画竿。金鸟赦书鸣九夜，玉山寿酒舞千官。
　　始知报本终朝礼，旧典时巡只自难。
　　◎卷.15【温泉宫】鲍溶
　　忆昔开元天地平，武皇十月幸华清。山蒸阴火云三素，
　　日落温泉鸡一鸣。彩羽鸟仙歌不死，翠霓童妾舞长生。
　　仍闻老叟垂黄发，犹说龙髯缥缈情。
　　◎卷.16【寄归】鲍溶
　　塞草黄来见雁稀，陇云白后少人归。新丝强入未衰鬓，
　　别泪应沾独宿衣。几夕精诚拜初月，每秋河汉对空机。
　　更看出猎相思苦，不射秋田朝雉飞。
　　◎卷.17【赠远】鲍溶
　　辛苦关西车骑官，几年旌节客河兰。金泥舞虎精神暗，
　　银缕交龙气色寒。欲和古诗成窦锦，倍悲秋扇损齐纨。
　　莫劳雁足传书信，愿向凌烟阁上看。
　　◎卷.18【九日与友人登高】鲍溶
　　云木疏黄秋满川，茱萸风里一尊前。几回为客逢佳节，
　　曾见何人再少年。霜报征衣冷针指，雁惊幽梦泪婵娟。
　　古来醉乐皆难得，留取穷通付上天。
　　◎卷.19【赠杨炼师】鲍溶
　　柴烟衣上绣春云，清隐山书小篆文。
　　明月在天将凤管，夜深吹向玉晨君。
　　◎卷.20【玉清坛】鲍溶
　　上阳宫里女，玉色楚人多。西信无因得，东游奈乐何。
　　◎卷.21【答客】鲍溶
　　竹间深路马惊嘶，独入蓬门半似迷。
　　劳问圃人终岁事，桔槔声里雨春畦。
　　◎卷.22【隋宫】鲍溶
　　柳塘烟起日西斜，竹浦风回雁弄沙。
　　炀帝春游古城在，坏宫芳草满人家。
　　◎卷.23【送僧文江】鲍溶
　　吴王剑池上，禅子石房深。久慕白云性，忽劳青玉音。
　　孤高知胜鹤，清雅似闻琴。此韵书珍重，烦师出定吟。
　　◎卷.24【古意】鲍溶
　　重锦化为泥，翦刀误人事。夜裁远道书，翦破相思字。
　　妾心不自信，远道终难寄。客心固多疑，肯信非人意。
　　万里不言远，归书长相次。可即由此书，空房□忌讳。
　　◎卷.25【山中冬思二首】鲍溶
　　山深先冬寒，败叶与林齐。门巷非世路，何人念穷栖。
　　哀风破山起，夕雪误鸣鸡。巢鸟侵旦出，饥猿无声啼。
　　晨兴动烟火，开云伐冰溪。老木寒更瘦，阴云晴亦低。
　　我贫自求力，颜色常低迷。时思灵台下，游子正凄凄。
　　雪壮冰亦坚，冻涧如平地。幽人毛褐暖，笑就糟床醉。
　　唤人空谷应，开火寒猿至。拾薪煮秋栗，看鼎书古字。
　　忽忆南涧游，衣巾多云气。露脚寻逸僧，谘量意中事。
　　◎卷.26【读史】鲍溶
　　鬼书报秦亡，天地亦云闭。赤龙吟大野，老母哭白帝。
　　苍苍无白日，项氏徒先济。六合已姓刘，鸿门事难制。
　　坑降嬴政在，衣锦人望替。宿昔见汉兵，龙蛇满旌棨。
　　始矜山可拔，终叹骓不逝。区区亚父心，未究天人际。
　　萧张马无汗，盛业垂千世。
　　◎卷.27【冬夜答客】鲍溶
　　冬日诚可爱，不如夜漏多。幸君霜露里，车马犯寒过。
　　学耕不逢年，稂莠败黍禾。岂唯亲宾散，鸟鼠移巢窠。
　　独见青松心，凌霜庇柔萝。壮日贱若此，留恩意如何。
　　因忆古丈夫，一言重山河。临风弹楚剑，为子奏燕歌。
　　◎卷.28【宿吴兴道中苕村】鲍溶
　　浮客倦长道，秋深夜如年。久行惜日月，常起鸡鸣前。
　　夕计今日程，息车在苕川。霜中水南寺，金磬泠泠然。
　　畴昔此林下，归心巢顶禅。身依寤昏寐，智月生虚圆。
　　羁旅违我程，去留难双全。观身话往事，如梦游青天。
　　明发止宾从，寄声琴上弦。聊书越人意，此曲名思仙。
　　◎卷.29【代楚老酬主人】鲍溶
　　流水为我乡，扁舟为我宅。二毛去天远，几日人间客。
　　曈曈衔山景，渺渺翔云迹。从时无定心，病处不暖席。
　　烦君问岐路，为我生凄戚。百年衣食身，未死皆有役。
　　曾伤无遗嗣，纵有复何益。终古北邙山，樵人卖松柏。
　　◎卷.30【沛中怀古】鲍溶
　　烟芜歌风台，此是赤帝乡。赤帝今已矣，大风邈凄凉。
　　惟昔仗孤剑，十年朝八荒。人言生处乐，万乘巡东方。
　　高台何巍巍，行殿起中央。兴言万代事，四坐沾衣裳。
　　我为异代臣，酌水祀先王。抚事复怀昔，临风独彷徨。
　　◎卷.31【夏日华山别韩博士愈】鲍溶
　　别地泰华阴，孤亭潼关口。夏日可畏时，望山易迟久。
　　暂因车马倦，一逐云先后。碧霞气争寒，黄鸟语相诱。
　　三峰多异态，迥举仙人手。天晴捧日轮，月夕弄星斗。
　　幽疑白帝近，明见黄河走。远心不期来，真境非吾有。
　　鸟鸣草木下，日息天地右。踯躅因风松，青冥谢仙叟。
　　不知无声泪，中感一颜厚。青霄上何阶，别剑空朗扣。
　　故乡此关外，身与名相守。迹比断根蓬，忧如长饮酒。
　　生离抱多恨，方寸安可受。咫尺岐路分，苍烟蔽回首。
　　◎卷.32【春日言怀】鲍溶
　　湛湛琴前酒，期自赏青春。胡为缄笑语，深念不思身。
　　寂寂花舞多，嘤嘤鸟言频。心悲兄弟远，愿见相似人。
　　江界田土卑，竞来东作勤。岁寒虚尽力，家外无强亲。
　　杳窅青云望，无途同苦辛。
　　◎卷.33【题吴征君岩居】鲍溶
　　尧泽润天下，许由心不知。真风存绵绵，常与达者期。
　　有道吾不仕，有生吾不欺。澹然灵府中，独见太古时。
　　地脉发醴泉，岩根生灵芝。天文若通会，星影应离离。
　　亭亭傅氏岩，何独万古思。
　　◎卷.34【云溪竹园翁】鲍溶
　　硠硠云溪里，翠竹和云生。古泉积涧深，竦竦如刻成。
　　楚客卧云老，世间无姓名。因兹千亩业，以代双牛耕。
　　乱林不可留，寸茎不可轻。风暖斗出地，仰齐故年茎。
　　幽室结白茅，密叶罗众清。照水寒澹荡，对山绿峥嵘。
　　苍松含古貌，秋桂俨白英。相看受天风，深夜戛击声。
　　◎卷.35【窃览都官李郎中和李舍人益酬张舍人弘静…闻雅琴见寄】鲍溶
　　朝草天子奏，夜语思忧琴。因声含香气，其韵流水音。
　　仙乐朱凤意，灵芝紫鸾心。翻然远求友，岂独双归林。
　　松吹暑中冷，星花池上深。倘俾有声乐，请以丝和金。
　　◎卷.36【长安言怀】鲍溶
　　殷殷生念厚，戚戚劳者多。二时昼夜等，百岁讵几何。
　　日下文翰苑，侧身识经过。千虑恐一失，翔阳已蹉跎。
　　临觞翦众忧，静寄丝桐歌。思归绕十指，五声不相和。
　　暮天还巢翼，明日陨叶柯。高谢岩谷人，鹿衣带女萝。
　　生不去亲爱，浮名若风波。谁令不及此，亲爱隔山河。
　　◎卷.37【秋思三首】鲍溶
　　胡风吹雁翼，远别无人乡。君近雁来处，几回断君肠。
　　昔奉千日书，抚心怨星霜。无书又千日，世路重茫茫。
　　燕国有佳丽，蛾眉富春光。自然君归晚，花落君空堂。
　　君其若不然，岁晚双鸳鸯。
　　顾兔蚀残月，幽光不如星。女儿晚事夫，颜色同秋萤。
　　秋日边马思，武夫不遑宁。燕歌易水怨，剑舞蛟龙腥。
　　风折连枝树，水翻无蒂萍。立身多门户，何必燕山铭。
　　生世不如鸟，双双比翼翎。
　　季秋天地闲，万物生意足。我忧长于生，安得及草木。
　　试从古人愿，致酒歌秉烛。燕赵皆世人，讵能长似玉。
　　俯怜老期近，仰视日车速。萧飒御风君，魂梦愿相逐。
　　百年夜销半，端为重缨束。
　　◎卷.38【归雁】鲍溶
　　南国春早暖，渚蒲正月生。东风吹雁心，上下和乐声。
　　绕水半空去，拂云偕相迎。如防失群怨，预有侵夜惊。
　　渺邈天外影，支离塞中莺。自顾摧颓羽，偏感南北情。
　　乍甘烟雾劳，不顾龙沙荣。虽乐未归意，终不能自鸣。
　　喜去春月满，归来秋风清。啼馀碧窗梦，望断阴山行。
　　不及瑶wG燕，寄身金宫楹。
　　◎卷.39【悲湘灵】鲍溶
　　山上凉云收，日斜川风止。娥皇五十弦，秋深汉江水。
　　初因无象外，牵感百忧里。霜露结瑶华，烟波劳玉指。
　　将随落叶去，又绕疏蘋起。哀响云合来，清馀桐半死。
　　女颜万岁后，岂复婵娟子。不道神无悲，那能久如此。
　　魂魄无不之，九山徒相似。没没竟不从，唯伤远人耳。
　　斑斑泪篁下，恐有学瑟鬼。
　　◎卷.40【闻蝉】鲍溶
　　高蝉旦夕唳，景物浮凉气。木叶渐惊年，锦字因络纬。
　　稍断当窗梦，更凄临水意。清香笋蒂风，晓露莲花泪。
　　馀引未全歇，凝悲寻迥至。星井欲望河，月扇看藏笥。
　　谁念因声感，放歌写人事。
　　◎卷.41【怀幽期】鲍溶
　　清砧击霜天外发，楚僧期到石上月。寒峰深虚独绕尽，
　　夜水浅急不可越。窅机冥智难思量，无尽性月如空王。
　　眼界行处不著我，天花下来惟有香，我今胡为寄他乡。
　　◎卷.42【思琴高】鲍溶
　　琴仙人，得仙去。万古钓龙空有处，我持曲钩思白鱼。
　　仙溪绿尽含空虚，天钧踪迹无遗馀。烧香寄影在岩树，
　　东礼海日鸡鸣初。
　　◎卷.43【得储道士书】鲍溶
　　婵娟春尽暮心秋，邻里同年半白头。
　　为问蓬莱近消息，海波平静好东游。
　　◎卷.44【寒夜吟】鲍溶
　　九衢金吾夜行行，上宫玉漏遥分明。霜飙乘阴扫地起，
　　旅鸿迷雪绕枕声。远人归梦既不成，留家惜夜欢心发。
　　罗幕画堂深皎洁，兰烟对酒客几人。兽火扬光二三月，
　　细腰楚姬丝竹间。白纻长袖歌闲闲，岂识苦寒损朱颜。
　　◎卷.45【采莲曲二首】鲍溶
　　弄舟朅来南塘水，荷叶映身摘莲子。暑衣清净鸳鸯喜，
　　作浪舞花惊不起。殷勤护惜纤纤指，水菱初熟多新刺。
　　采莲朅来水无风，莲潭如鉴松如龙。夏衫短袖交斜红，
　　艳歌笑斗新芙蓉，戏鱼往听莲叶东。
　　◎卷.46【玉山谣奉送王隐者】鲍溶
　　凤凰城南玉山高，石脚耸立争雄豪。攒峰胎玉气色润，
　　百泉透云流不尽。万古分明对眼开，五烟窈窕呈祥近。
　　有客师事金身仙，用金买得山中田。闲开玉水灌芝草，
　　静醉天酒松间眠。心期南溟万里外，出山几遇光阴改。
　　水玉丁东不可闻，冰华皎洁应如待。秋风引吾歌去来，
　　玉山彩翠遥相催。殷勤千树玉山顶，碧洞寥寥寒锦苔。
　　◎卷.47【岐路】鲍溶
　　北风送微寒，徒侣勤远征。忧人席不暖，残月马上明。
　　飘飘岐路间，长见日初生。重嶂晓色浅，疏猿寒啼清。
　　人间多岐路，常恐终身行。回见四方人，车轮无留声。
　　空谷亦堪隐，下田非懒耕。古人有遗训，饱食非亲荣。
　　我生礼义乡，少小见太平。圣贤犹羁旅，况复非其名。
　　◎卷.48【陇头水】鲍溶
　　陇头水，千古不堪闻。生归苏属国，死别李将军。
　　细响风凋草，清哀雁落云。
　　◎卷.49【沙上月】鲍溶
　　黄昏潮落南沙明，月光涵沙秋雪清。
　　水文不上烟不荡，平平玉田冷空旷。
　　◎卷.50【赠李黯将军】鲍溶
　　细柳连营石堑牢，平安狼火赤星高。岩云入角雕龙爽，
　　寒日摇旗画兽豪。搜伏雄儿欺魍魉，射声游骑怯分毫。
　　圣人唯有河湟恨，寰海无虞在一劳。
　　◎卷.51【人日陪宣州范中丞传正与范侍御宴（一作鲍防诗）】鲍溶
　　人日春风绽早梅，谢家兄弟看花来。吴姬对客歌千曲，
　　秦女留人酒百杯。丝柳向空轻婉转，玉山看日渐裴回。
　　流光易去欢难得，莫厌频频上此台。
　　◎卷.52【古鉴】鲍溶
　　古鉴含灵气象和，蛟龙盘鼻护金波。隐山道士未曾识，
　　负局先生不敢磨。曾向春窗分绰约，误回秋水照蹉跎。
　　世间纵有应难比，十斛明珠酬未多。
　　◎卷.53【送王炼师】鲍溶
　　圣母祠堂药树香，邑君承命荐椒浆。风云大感精神地，
　　雷雨频过父母乡。尽日一川侵草绿，回车二麦绕山黄。
　　野人久会神仙事，敢奏歌钟庆万箱。
　　◎卷.54【寄张十七校书李仁行秀才】鲍溶
　　去年八月此佳辰，池上闲闲四五人。久行月影愁迷梦，
　　误入华光笑认春。一与清风上芸阁，再期秋雨过龙津。
　　今年此日何由见，蓬户萧条对病身。
　　◎卷.55【送王损之秀才赴举】鲍溶
　　青门珮兰客，淮水誓风流。名在乡书贡，心期月殿游。
　　平沙大河急，细雨二陵秋。感此添离恨，年光不少留。
　　◎卷.56【旧镜】鲍溶
　　团团铜镜似潭水，心爱玉颜私自亲。
　　一经离别少年改，难与清光相见新。
　　◎卷.57【忆郊天】鲍溶
　　忆向郊坛望武皇，九军旗帐下南方。六龙日驭天行健，
　　神母呈图地道光。浓暖气中生历草，是非烟里爱瑶浆。
　　至今满耳箫韶曲，徒羡瑶池舞凤凰。
　　◎卷.58【期尽】鲍溶
　　鱼锁生衣门不开，玉筐金月共尘埃。
　　青山石妇千年望，雷雨曾知来不来。
　　◎卷.59【晚山蝉】鲍溶
　　山蝉秋晚妨人语，客子惊心马亦嘶。能阅几时新碧树，
　　不知何日寂金闺。若逢海月明千里，莫忘何郎寄一题。
　　◎卷.60【秋暮送裴垍员外刺婺州】鲍溶
　　婺女星边气不秋，金华山水似瀛州。
　　含香太守心清净，去与神仙日日游。
　　◎卷.61【寄薛膺昆季】鲍溶
　　楚山清洛两无期，梦里春风玉树枝。
　　何况芙蓉楼上客，海门江月亦相思。
　　◎卷.62【杨真人箓中像】鲍溶
　　画中留得清虚质，人世难逢白鹤身。
　　应见茅盈哀老弟，为持金箓救生人。
　　◎卷.63【寄卢给事汀吴员外丹】鲍溶
　　姓丁黄鹤辽东去，客倩仙翁海上人。
　　闻道姓名多改变，只今偕是圣朝臣。
　　◎卷.64【怀王直秀才】鲍溶
　　乡无竹圃为三径，贫寄邻家已二年。
　　惟有素风身未坠，世间开口不言钱。
　　◎卷.65【赠真公影堂】鲍溶
　　旧房西壁画支公，昨暮今晨色不同。
　　远客闲心无处所，独添香火望虚空。
　　◎卷.66【赠僧戒休】鲍溶
　　风行露宿不知贫，明月为心又是身。
　　欲问月中无我法，无人无我问何人。
　　◎卷.67【秋夜怀紫阁峰僧】鲍溶
　　满山雨色应难见，隔涧经声又不闻。
　　紫阁夜深多入定，石台谁为扫秋云。
　　◎卷.68【酬江公见寄】鲍溶
　　曾答雁门偈，为怜同社人。多惭惠休句，偕得此阳春。
　　◎卷.69【送罗侍御归西台】鲍溶
　　归台新柱史，辞府旧英髦。劝酒莲幕贵，望尘骢马高。
　　诗情分绣段，剑彩拂霜毫。此举关风化，谁云别恨劳。
　　◎卷.70【宿水亭】鲍溶
　　雕楹彩槛压通波，鱼鳞碧幕衔曲玉。
　　夜深星月伴芙蓉，如在广寒宫里宿。
　　◎卷.71【寄峨嵋山杨炼师】鲍溶
　　道士夜诵蕊珠经，白鹤下绕香烟听。
　　夜移经尽人上鹤，仙风吹入秋冥冥。
　　◎卷.72【寄海陵韩长官】鲍溶
　　吏散重门印不开，玉琴招鹤舞裴回。
　　野人为此多东望，云雨仍从海上来。
　　◎卷.73【淮南卧病感路群侍御访别】鲍溶
　　西台御史重难言，落木疏篱绕病魂。
　　一望青云感骢马，款行黄草出柴门。
　　◎卷.74【题禅定寺集公竹院】鲍溶
　　公门得休静，禅寺少逢迎。任客看花醉，随僧入竹行。
　　归时常犯夜，云里有经声。
　　◎卷.75【风筝】鲍溶
　　何响与天通，瑶筝挂望中。彩弦非触指，锦瑟忽闻风。
　　雁柱虚连势，鸾歌且坠空。夜和霜击磬，晴引凤归桐。
　　幽咽谁生怨，清泠自匪躬。秦姬收宝匣，搔首不成功。


第四百八十七卷
　　◎卷.1【经旧游】鲍溶
　　游鱼怀故池，倦鸟怀故窠。故山系归念，行坐青巍峨。
　　羸马经旧途，此乡喜重过。居人无故老，倍感别日多。
　　但见野中坟，累累如青螺。凉风日摇落，桑下松婆娑。
　　叹息追古人，临风伤逝波。古人无不死，叹息欲如何。
　　朅来遂远心，默默存天和。
　　◎卷.2【过薛舍人旧隐】鲍溶
　　寝门来哭夜，此月小祥初。风意犹忆瑟，萤光乍近书。
　　墙蒿藏宿鸟，池月上钩鱼。徒引相思泪，涓涓东逝馀。
　　◎卷.3【山居】鲍溶
　　窈窕垂涧萝，蒙茸黄葛花。鸳鸯怜碧水，照影舞金沙。
　　◎卷.4【暮秋与裴居晦宴因见采菊花之作（一作暮作秋见菊）】鲍溶
　　菊花低色过重阳，似忆王孙白玉觞。
　　今日王孙好收采，高天已下两回霜。
　　◎卷.5【望麻姑山】鲍溶
　　幽人往往怀麻姑，浮世悠悠仙景殊。
　　自从青鸟不堪使，更得蓬莱消息无。
　　◎卷.6【湖上望月】鲍溶
　　湖上清凉月更好，天边旅人犹未归。
　　几见金波满还破，草虫声畔露沾衣。
　　◎卷.7【襄阳怀古】鲍溶
　　襄阳太守沈碑意，身后身前几年事。
　　湘江千岁未为陵，水底鱼龙应识字。
　　◎卷.8【秋夜对月寄僧特】鲍溶
　　忆见特公赏秋处，凉溪看月清光寒。
　　今夕深溪又相映，特公何处共团圆。
　　◎卷.9【望江中金山寺】鲍溶
　　一朵蓬莱在世间，梵王宫阙翠云间。
　　近南溪水更清浅，闻道游人未忍还。
　　◎卷.10【宿青牛谷梁炼师仙居】鲍溶
　　随云步入青牛谷，青牛道士留我宿。
　　可怜夜久月中行，惟有坛边一枝竹。
　　◎卷.11【得僧书】鲍溶
　　身归紫霄岭，书下白云来。翦笋发寒字，烧花芳夜雷。
　　想随香驭至，不假定钟催。
　　◎卷.12【见袁德师侍御说江南有仙檀花，因以戏赠】鲍溶
　　闻说天坛花耐凉，笑风含露对秋光。
　　欲求御史更分别，何似衣花岁岁香。
　　◎卷.13【和王璠侍御酬友人赠白角冠】鲍溶
　　芙蓉寒艳镂冰姿，天朗灯深拔豸时。
　　好见吹笙伊洛上，紫烟丹凤亦相随。
　　◎卷.14【送僧择栖游天台二首】鲍溶
　　身非居士常多病，心爱空王稍觉闲。
　　师问寄禅何处所，浙东青翠沃洲山。
　　金岭雪晴僧独归，水文霞彩衲禅衣。
　　可怜石室烧香夜，江月对心无是非。
　　◎卷.15【上巳日寄樊瓘、樊宗宪，兼呈上浙东孟中丞简】鲍溶
　　世间禊事风流处，镜里云山若画屏。
　　今日会稽王内史，好将宾客醉兰亭。
　　◎卷.16【暮春戏赠樊宗宪】鲍溶
　　羌笛胡琴春调长，美人何处乐年芳。野船弄酒鸳鸯醉，
　　官路攀花騕褭狂。应和朝云垂手语，肯嫌夜色断刀光。
　　◎卷.17【酬王侍御】鲍溶
　　惭非青玉制，故以赠仙郎。希冀留书閤，提携在笔床。
　　讵能辉绣服，安得似芸香。所报何珍重，清明胜夜光。
　　◎卷.18【寄宋申锡评事时从李少师移军回归】鲍溶
　　君逐元侯静虏归，虎旗龙节驻春晖。欲求岱岳燔柴礼，
　　已锡鲁人缝掖衣。长剑一时天外倚，五云多绕日边飞。
　　心期共贺太平世，去去故乡亲食薇。
　　◎卷.19【夏日怀杜悰驸马】鲍溶
　　五月清凉萧史家，瑶池分水种菱花。回文地簟龙鳞浪，
　　交锁天窗蝉翼纱。闲遣青琴飞小雪，自看碧玉破甘瓜。
　　仍闻圣主知书癖，凤阁烧香对五车。
　　◎卷.20【莺雏】鲍溶
　　双莺衔野蝶，枝上教雏飞。避日花阴语，愁风竹里啼。
　　须防美人赏，为尔好毛衣。
　　◎卷.21【上阳宫月】鲍溶
　　水北宫城夜柝严，宫西新月影纤纤。受环花幌小开镜，
　　移烛瑶房皆卷帘。学织机边娥影静，拜新衣上露华沾。
　　合裁班扇思行幸，愿托凉风箧笥嫌。
　　◎卷.22【淮南卧病闻李相夷简移军山阳以靖东寇感激之下因抒长句】鲍溶
　　太白星前龙虎符，元臣出将顺天诛。教闻清净萧丞相，
　　计立安危范大夫。玉帐黄昏大刁斗，月营寒晓小单于。
　　鲁连未必蹈沧海，应见麒麟新画图。
　　◎卷.23【读淮南李相行营至楚州诗】鲍溶
　　阃外建牙威不宾，古来戡难忆忠臣。已分舟楫归元老，
　　更使熊罴属丈人。玄象合教沧海晏，青龙喜应太山春。
　　来年二月登封礼，去望台星扈日轮。
　　◎卷.24【读李相心中乐】鲍溶
　　负海狂鲸纵巨鳞，四朝天子阻时巡。谁将侯玉乖南面，
　　几使戎车殷左轮。久作妖星虚费日，终□天洞亦何人。
　　果闻丞相心中乐，上赞陶唐一万春。
　　◎卷.25【闻国家将行封禅聊抒臣情】鲍溶
　　云雨由来随六龙，玉泥瑶检不乾封。山知槱柞新烟火，
　　臣望箫韶旧鼓钟。清跸间过素王庙，翠华高映大夫松。
　　旅中病客谙尧曲，身贱何由奏九重。
　　◎卷.26【和淮南李相公夷简喜平淄青回军之作】鲍溶
　　横笛临吹发晓军，元戎幢节拂寒云。搜山羽骑乘风引，
　　下濑楼船背水分。天际兽旗摇火焰，日前鱼甲动金文。
　　马毛不汗东方靖，行见萧何第一勋。
　　◎卷.27【秋暮八月十五夜与王璠侍御赏月因怆远离聊以奉寄】鲍溶
　　前月月明夜，美人同远光。清尘一以间，今夕坐相忘。
　　风落芙蓉露，凝馀绣服香。
　　◎卷.28【送萧世秀才】鲍溶
　　心交别我西京去，愁满春魂不易醒。
　　从此无人访穷病，马蹄车辙草青青。
　　◎卷.29【怀惠明禅师】鲍溶
　　秋天欲霜夜无风，我意不在天地中。雪山世界此凉夜，
　　宝月独照琉璃宫。解空长老莲花手，曾以佛书亲指授。
　　雪岭无人又问来，十年夏腊平安否。
　　◎卷.30【吴中夜别】鲍溶
　　楚客秋思著黄叶，吴姬夜歌停碧云。
　　声尽灯前各流泪，水天凉冷雁离群。
　　◎卷.31【隋家井】鲍溶
　　玉钩栏下寒泉水，金辘轳边影照人。
　　此水今为九泉路，数枝花照数堆尘。
　　◎卷.32【寄王璠侍御求蜀笺】鲍溶
　　蜀川笺纸彩云初，闻说王家最有馀。
　　野客思将池上学，石楠红叶不堪书。
　　◎卷.33【湘妃列女操】鲍溶
　　有虞夫人哭虞后，淑女何事又伤离。竹上泪迹生不尽，
　　寄哀云和五十丝。云和终奏钧天曲，乍听宝琴遥嗣续。
　　三湘测测流急绿，秋夜露寒蜀帝飞。枫林月斜楚臣宿，
　　更疑川宫日黄昏。暗携女手殷勤言，环珮玲珑有无间。
　　终疑既远双悄悄，苍梧旧云岂难召，老猿心寒不可啸。
　　目眄眄兮意蹉跎，魂腾腾兮惊秋波。曲一尽兮忆再奏，
　　众弦不声且如何。
　　◎卷.34【羽林行】鲍溶
　　朝出羽林宫，入参云台议。独请万里行，不奏和亲事。
　　君王重年少，深纳开边利。宝马雕玉鞍，一朝从万骑。
　　煌煌都门外，祖帐光七贵。歌钟乐行军，云物惨别地。
　　箫笳整部曲，幢盖动郊次。临风亲戚怀，满袖儿女泪。
　　行行复何赠，长剑报恩字。
　　◎卷.35【鸣雁行】鲍溶
　　七月朔方雁心苦，联影翻空落南土。八月江南阴复晴，
　　浮云绕天难夜行。羽翼劳痛心虚惊，一声相呼百处鸣。
　　楚童夜宿烟波侧，沙上布罗连草色。月暗风悲欲下天，
　　不知何处容栖息。楚童胡为伤我神，尔不曾作远行人。
　　江南羽族本不少，宁得网罗此客鸟。
　　◎卷.36【织妇词】鲍溶
　　百日织彩丝，一朝停杼机。机中有双凤，化作天边衣。
　　使人马如风，诚不阻音徽。影响随羽翼，双双绕君飞。
　　行人岂愿行，不怨不知归。所怨天尽处，何人见光辉。
　　◎卷.37【塞上行】鲍溶
　　西风应时筋角坚，承露牧马水草冷。
　　可怜黄河九曲尽，毡馆牢落胡无影。
　　◎卷.38【采珠行】鲍溶
　　东方暮空海面平，骊龙弄珠烧月明。海人惊窥水底火，
　　百宝错落随龙行。浮心一夜生奸见，月质龙躯看几遍。
　　擘波下去忘此身，迢迢谓海无灵神。海宫正当龙睡重，
　　昨夜孤光今得弄。河伯空忧水府贫，天吴不敢相惊动。
　　一团冰容掌上清，四面人入光中行。腾华乍摇白日影，
　　铜镜万古羞为灵。海边老翁怨狂子，抱珠哭向无底水。
　　一富何须龙颔前，千金几葬鱼腹里。鳞虫变化为阴阳，
　　填海破山无景光。拊心仿佛失珠意，此土为尔离农桑。
　　饮风衣日亦饱暖，老翁掷却荆鸡卵。
　　◎卷.39【采葛行】鲍溶
　　春溪几回葛花黄，黄麝引子山山香。蛮女不惜手足损，
　　钩刀一一牵柔长。葛丝茸茸春雪体，深涧择泉清处洗。
　　殷勤十指蚕吐丝，当窗袅袅声高机。织成一尺无一两，
　　供进天子五月衣。水精夏殿开凉户，冰山绕座犹难御。
　　衣亲玉体又何如，杳然独对秋风曙。镜湖女儿嫁鲛人，
　　鲛绡逼肖也不分。吴中角簟泛清水，摇曳胜被三素云。
　　自兹贡荐无人惜，那敢更争龙手迹。蛮女将来海市头，
　　卖与岭南贫估客。
　　◎卷.40【南塘二首】鲍溶
　　南塘旅舍秋浅清，夜深绿蘋风不生。
　　莲花受露重如睡，斜月起动鸳鸯声。
　　塘东白日驻红雾，早鱼翻光落碧浔。
　　画舟兰棹欲破浪，恐畏惊动莲花心。
　　◎卷.41【东邻女】鲍溶
　　双飞鹧鸪春影斜，美人盘金衣上花。
　　身为父母几时客，一生知向何人家。
　　◎卷.42【寄李都护】鲍溶
　　去年河上送行人，万里弓旌一武臣。
　　闻道玉关烽火灭，犬戎知有外家亲。
　　◎卷.43【长安旅舍怀旧山】鲍溶
　　昨夜清凉梦本山，眠云唤鹤有惭颜。
　　青莲道士长堪羡，身外无名至老闲。
　　◎卷.44【汉宫词二首】鲍溶
　　柏梁宸居清窈窕，东方先生夜待诏。
　　夜久月当承露盘，内人吹笙舞凤鸾。
　　月映东窗似玉轮，未央前殿绝声尘。
　　宫槐花落西风起，鹦鹉惊寒夜唤人。
　　◎卷.45【荐冰】鲍溶
　　西陆宜先启，春寒寝庙清。历官分气候，天子荐精诚。
　　已辨瑶池色，如和玉珮鸣。礼馀神转肃，曙后月残明。
　　雅合霜容洁，非同雪体轻。空怜一掬水，珍重此时情。
　　◎卷.46【送薛补阙入朝（一作鲍防诗）】鲍溶
　　平原门下十馀人，独受恩多未杀身。每叹陆家兄弟少，
　　更怜杨氏子孙贫。柴门已断施行马，鲁酒那能醉近臣。
　　赖有军中遗令在，犹将谈笑对风尘。
　　◎卷.47【句】鲍溶
　　万里岐路多，一身天地窄。（见张为《主客图》）


第四百八十八卷
　　◎卷.1【荐冰】卢钧
　　荐冰朝日后，辟庙晓光清。不改晶荧质，能彰雨露情。
　　且无霜共洁，岂与水均明。在捧摇寒色，当呈表素诚。
　　凝姿陈俎豆，浮彩映窗楹。皎皎盘盂侧，棱棱严气生。
　　◎卷.2【荐冰】范传质
　　乘春方启闭，羞献有常程。洁朗寒光彻，辉华素彩明。
　　色凝霜雪净，影照冕旒清。肃肃将崇礼，兢兢示捧盈。
　　方圆陈玉座，小大表精诚。朝觌当西陆，桃弧每共行。
　　◎卷.3【赋得芙蓉出水】贾谟
　　的皪舒芳艳，红姿映绿蘋。摇风开细浪，出沼媚清晨。
　　翻影初迎日，流香暗袭人。独披千叶浅，不竞百花春。
　　鱼戏参差动，龟游次第新。涉江如可采，从此免迷津。
　　◎卷.4【恩赐魏文贞公诸孙旧第以导直臣】陈彦博
　　阿衡随逝水，池馆主他人。天意能酬德，云孙喜庇身。
　　生前由直道，殁后振芳尘。雨露新恩日，芝兰旧里春。
　　勋庸留十代，光彩映诸邻。共贺升平日，从兹得谏臣。
　　◎卷.5【使南海道长沙，题道林岳麓寺】唐扶
　　道林岳麓仲与昆，卓荦请从先后论。松根踏云二千步，
　　始见大屋开三门。泉清或戏蛟龙窟，殿豁数尽高帆掀。
　　即今异鸟声不断，闻道看花春更繁。从容一衲分若有，
　　萧瑟两鬓吾能髡。逢迎侯伯转觉贵，膜拜佛像心加尊。
　　稍揖皇英颒浓泪，试与屈贾招清魂。荒唐大树悉楠桂，
　　细碎枯草多兰荪，沙弥去学五印字，静女来悬千尺幡。
　　主人念我尘眼昏，半夜号令期至暾。迟回虽得上白舫，
　　羁泄不敢言绿尊。两祠物色采拾尽，壁间杜甫真少恩。
　　晚来光彩更腾射，笔锋正健如可吞。
　　◎卷.6【和兵部郑侍郎省中四松诗】唐扶
　　幽抱应无语，贞松遂自栽。寄怀丞相业，因擢大夫材。
　　日射苍鳞动，尘迎翠帚回。嫩茸含细粉，初叶泛新杯。
　　偶圣为舟去，逢时与鹤来。寒声连晓竹，静气结阴苔。
　　赫奕鸣驺至，荧煌洞户开。良辰一临眺，憩树几裴回。
　　恨发风期阻，诗从绮思裁。还闻旧凋契，凡在此中培。
　　◎卷.7【和兵部郑侍郎省中四松诗】陶雍
　　右相历兵署，四松皆手栽。劚时惊鹤去，移处带云来。
　　根倍双桐植，花分八桂开。生成造化力，长作栋梁材。
　　岂羡兰依省，犹嫌柏占台。出楼终百尺，入梦已三台。
　　幽韵和宫漏，馀香度酒杯。拂冠枝上雪，染履影中苔。
　　高位相承地，新诗寡和才。何由比萝蔓，樊附在条枚。
　　◎卷.8【谭子池】郭周藩
　　澄水一百步，世名谭子池。余诘陵阳叟，此池当因谁。
　　父老谓余说，本郡谭叔皮。开元末年中，生子字阿宜。
　　坠地便能语，九岁多须眉。不饮亦不食，未尝言渴饥。
　　十五锐行走，快马不能追。二十入山林，一去无还期。
　　父母忆念深，乡闾为立祠。大历元年春，此儿忽来归。
　　头冠簪凤凰，身著霞裳衣。普遍拯疲俗，丁宁告亲知。
　　余为神仙官，下界不可祈。恐为妖魅假，不如早平夷。
　　此有黄金藏，镇在兹庙基。发掘散生聚，可以救贫羸。
　　金出继灵泉，湛若清琉璃。泓澄表符瑞，水旱无竭时。
　　言讫辞冲虚，杳霭上玄微。凡情留不得，攀望众号悲。
　　寻禀神仙诫，彻庙劚开窥。果获无穷宝，均融沾因危。
　　巨源出岭顶，喷涌世间稀。异境流千古，终年福四维。
　　◎卷.9【金谷园花发怀古】侯冽
　　金谷千年后，春花发满园。红芳徒笑日，秾艳尚迎轩。
　　雨湿轻光软，风摇碎影翻。犹疑施锦帐，堪叹罢朱纨。
　　愁态莺吟涩，啼容露缀繁。殷勤问前事，桃李竟无言。
　　◎卷.10【花发上林】侯冽
　　花发三阳盛，香飘五柞深。素晖云积苑，红彩绣张林。
　　落水随鱼戏，摇风映鸟吟。琼楼出高艳，玉辇驻浓阴。
　　乱蝶枝开影，繁蜂蕊上音。鲜芳盈禁籞，布泽荷天心。
　　◎卷.11【金谷园花发怀古】王质
　　寂寥金谷涧，花发旧时园。人事空怀古，烟霞此独存。
　　管弦非上客，歌舞少王孙。繁蕊风惊散，轻红鸟乍翻。
　　山川终不改，桃李自无言。今日经尘路，凄凉讵可论。
　　◎卷.12【和太原张相公山亭怀古】高铢
　　斗石类岩巘，飞流泻潺湲。远壑檐宇际，孤峦雉堞间。
　　何必到海岳，境幽机自闲。兹焉得高趣，高步谢东山。


第四百八十九卷
　　◎卷.1【八月五日中部官舍读唐历天宝已来追怆故事】舒元舆
　　将寻国朝事，静读柳芳历。八月日之五，开卷忽感激。
　　正当天宝末，抚事坐追惜。仰思圣明帝，贻祸在肘腋。
　　杨李盗吏权，贪残日狼藉。燕戎伺其便，百万奋长戟。
　　两河连烟尘，二京成瓦砾。生人死欲尽，揳业犹不息。
　　肃宗传宝图，寇难连年击。天地方开泰，铸鼎成继述。
　　万国哭龙衮，悲思动蛮貊。自此千秋节，不复动金石。
　　悲风扬霜天，繐帷冷尘席。零落太平老，东西乱离客。
　　往往为余言，呜咽泪双滴。况当近塞地，哀吹起边笛。
　　抚几观陈文，使我心不怿。花萼笑繁华，温泉树容碧。
　　霓裳烟云尽，梨园风雨隔。露囊与金镜，东逝惊波溺。
　　昔闻欢娱事，今日成惨戚。神仙不可求，剑玺苔文积。
　　万古长恨端，萧萧泰陵陌。
　　◎卷.2【坊州按狱】舒元舆
　　中部接戎塞，顽山四周遭。风冷木长瘦，石硗人亦劳。
　　牧守苟怀仁，痒之时为搔。其爱如赤子，始得无啼号。
　　奈何贪狼心，润屋沉脂膏。攫搏如猛虎，吞噬若狂獒。
　　山秃逾高采，水穷益深捞。龟鱼既绝迹，鹿兔无遗毛。
　　氓苦税外缗，吏忧笑中刀。大君明四目，烛之洞秋毫。
　　眷兹一州命，虑齐坠波涛。临轩诏小臣，汝往穷贪饕。
　　分明举公法，为我缓穷骚。小臣诚小心，奉命如煎熬。
　　饮冰不待夕，驱马凌晨皋。及此督簿书，游词出狴牢。
　　门墙见狼狈，案牍闻腥臊。探情与之言，变态如奸猱。
　　真非既巧饰，伪意乃深韬。去恶犹农夫，稂莠须耘耨。
　　恢恢布疏网，罪者何由逃。自顾孱钝姿，利器非能操。
　　六旬始归奏，霜落秋原蒿。寄谢守土臣，努力清郡曹。
　　须知所甚卑，勿谓天之高。
　　◎卷.3【桥山怀古】舒元舆
　　轩辕厌代千万秋，渌波浩荡东南流。今来古往无不死，
　　独有天地长悠悠。我乘驿骑到中部，古闻此地为渠搜。
　　桥山突兀在其左，荒榛交锁寒风愁。神仙天下亦如此，
　　况我戚促同蜉游。谁言衣冠葬其下，不见弓剑何人收。
　　哀喧叫笑牧童戏，阴天月落狐狸游。却思皇坟立人极，
　　车轮马迹无不周。洞庭张乐降玄鹤，涿鹿大战摧蚩尤。
　　知勇神天不自大，风后力牧输长筹。襄城迷路问童子，
　　帝乡归去无人留。崆峒求道失遗迹，荆山铸鼎馀荒丘。
　　君不见黄龙飞去山下路，断髯成草风飕飕。
　　◎卷.4【坊州按狱苏氏庄记室二贤自鄜州走马…寂寞因成诗寄之】舒元舆
　　十年一相见，世俗信多岐。云雨易分散，山川长间之。
　　我衔凤阙恩，按狱桥山陲。君在龙骧府，掌奏羽檄词。
　　相去百馀里，魂梦自相驰。形容在胸臆，书札通相思。
　　烦君爱我深，轻车忽载脂。塞门秋色老，霜气方凝姿。
　　此地少平川，冈阜相参差。谁知路非远，行者多云疲。
　　君能犯劲风，信宿凌欹危。情亲不自倦，下马开双眉。
　　相对坐沉吟，屈指惊岁时。万事且莫问，一杯欣共持。
　　阳乌忽西倾，明蟾挂高枝。卷帘引瑶玉，灭烛临霜墀。
　　中庭有疏芦，淅淅闻风吹。长河卷云色，凝碧无瑕疵。
　　一言开我怀，旷然澹希夷。悠悠夜方永，冷思偏相宜。
　　眉睫无他人，与君闲解题。陶然叩寂寞，再请吟清诗。
　　得意且忘言，何况竹与丝。顷刻过三夕，起坐轻四肢。
　　明朝告行去，惨然还别离。出门送君去，君马扬金羁。
　　回来坐空堂，寂寞无人知。重重碧云合，何处寻佳期。
　　◎卷.5【履春冰】舒元舆
　　投迹清冰上，凝光动早春。兢兢愁陷履，步步怯移身。
　　鸟照微生水，狐听或过人。细迁形外影，轻蹑镜中轮。
　　咫尺忧偏远，危疑惧已频。愿坚容足分，莫使独惊神。
　　◎卷.6【赠李翱】舒元舆
　　湘江舞罢忽成悲，便脱蛮靴出绛帷。
　　谁是蔡邕琴酒客，魏公怀旧嫁文姬。


第四百九十卷
　　◎卷.1【登长安慈恩寺塔】卢宗回
　　东方晓日上翔鸾，西转苍龙拂露盘。渭水寒光摇藻井，
　　玉峰晴色上朱阑。九重宫阙参差见，百二山河表里观。
　　暂辍去蓬悲不定，一凭金界望长安。
　　◎卷.2【古镜歌】周匡物
　　轩辕铸镜谁将去，曾被良工泻金取。明月中心桂不生，
　　轻冰面上菱初吐。蛟龙久无雷雨声，鸾凤空踏莓苔舞。
　　欲向高台对晓开，不知谁是孤光主。
　　◎卷.3【及第谣】周匡物
　　水国寒消春日长，燕莺催促花枝忙。风吹金榜落凡世，
　　三十三人名字香。遥望龙墀新得意，九天敕下多狂醉。
　　骅骝一百三十蹄，踏破蓬莱五云地。物经千载出尘埃，
　　从此便为天下瑞。
　　◎卷.4【及第后谢座主】周匡物
　　一从东越入西秦，十度闻莺不见春。试向昆山投瓦砾，
　　便容灵沼濯埃尘。悲欢暗负风云力，感激潜生草木身。
　　中夜自将形影语，古来吞炭是何人。
　　◎卷.5【自题读书堂】周匡物
　　窗外卷帘侵碧落，槛前敲竹响青冥。
　　黄昏不欲留人宿，云起风生龙虎醒。
　　◎卷.6【应举题钱塘公馆】周匡物
　　万里茫茫天堑遥，秦皇底事不安桥。
　　钱塘江口无钱过，又阻西陵两信潮。
　　◎卷.7【题旅榇（一作葬宝鸡逆旅士人铭诗）】廖有方
　　嗟君没世委空囊，几度劳心翰墨场。
　　半面为君申一恸，不知何处是家乡。
　　◎卷.8【立春日呈宫傅侍郎】皇甫曙
　　朝旦微风吹晓霞，散为和气满家家。不知容貌潜消落，
　　且喜春光动物华。出问池冰犹塞岸，归寻园柳未生芽。
　　摩娑酒瓮重封闭，待入新年共赏花。
　　◎卷.9【赋得玉声如乐】潘存实
　　表质自坚贞，因人一扣鸣。静将金并响，妙与乐同声。
　　杳杳疑风送，泠泠似曲成。韵含湘瑟切，音带舜弦清。
　　不独藏虹气，犹能畅物情。后夔如为听，从此振琮琤。
　　◎卷.10【送林刺史简言之漳州】陈去疾
　　江树欲含曛，清歌一送君。征骖辞荔浦，别袂暗松云。
　　路狭横柯度，山深坠叶闻。明朝宿何处，未忍醉中分。
　　◎卷.11【忆山中】陈去疾
　　长吟重悒然，为忆山中年。清瑟泛遥夜，乱花随暮烟。
　　珠林馀露气，乳窦滴香泉。迹远尘埃外，花开绮藻前。
　　岩罗云貌逸，竹抱水容妍。蕙磴飞英绕，萍潭片影悬。
　　林藏诸曲胜，台擅一峰偏。会可标真寄，焚香对石筵。
　　◎卷.12【元夕京城和欧阳衮】陈去疾
　　兰焰芳芬彻晓开，珠光新霭映人来。歌迎甲夜催银管，
　　影动繁星缀玉台。别有朱门春澹荡，不妨芝火翠崔嵬。
　　此时月色同沾醉，何处游轮陌上回。
　　◎卷.13【送韩将军之雁门】陈去疾
　　荒塞峰烟百道驰，雁门风色暗旌旗。破围铁骑长驱疾，
　　饮血将军转战危。画角吹开边月静，缦缨不信虏尘窥。
　　归来长揖功成后，黄石当年故有期。
　　◎卷.14【赋得骐骥长鸣】陈去疾
　　骐骥忻知己，嘶鸣忽异常。积悲摅怨抑，一举彻穹苍。
　　迹类三年鸟，心驰五达庄。何言从蹇踬，今日逐腾骧。
　　牛皂休维絷，天衢恣陆梁。向非逢伯乐，谁足见其长。
　　◎卷.15【偶题】陈去疾
　　魂梦天南垂，宿昔万里道。池台花气深，到处生春草。
　　◎卷.16【春宫曲】陈去疾
　　流莺春晓唤樱桃，花外传呼殿影高。
　　抱里琵琶最承宠，君王敕赐玉檀槽。
　　◎卷.17【采莲曲】陈去疾
　　粉光花色叶中开，荷气衣香水上来。
　　棹响清潭见斜领，双鸳何事亦相猜。
　　◎卷.18【踏歌行】陈去疾
　　鸳鸯楼下万花新，翡翠宫前百戏陈。
　　夭矫翔龙衔火树，飞来瑞凤散芳春。
　　仙跸初传紫禁香，瑞云开处夜花芳。
　　繁弦促管升平调，绮缀丹莲借月光。
　　◎卷.19【塞下曲】陈去疾
　　春至金河雪似花，萧条玉塞但胡沙。
　　晓来重上关城望，惟见惊尘不见家。
　　◎卷.20【送人谪幽州】陈去疾
　　临路深怀放废惭，梦中犹自忆江南。
　　莫言塞北春风少，还胜炎荒入瘴岚。
　　◎卷.21【西上辞母坟】陈去疾
　　高盖山头日影微，黄昏独立宿禽稀。
　　林间滴酒空垂泪，不见丁宁嘱早归。


第四百九十一卷
　　◎卷.1【履春冰】张萧远
　　一步一愁新，轻轻恐陷人。薄光全透日，残影半销春。
　　蝉想行时翼，鱼惊蹋处鳞。底虚难驻足，岸阔怯回身。
　　岂暇踟蹰久，宁辞顾盼频。愿将兢慎意，从此赴通津。
　　◎卷.2【观灯】张萧远
　　十万人家火烛光，门门开处见红妆。歌钟喧夜更漏暗，
　　罗绮满街尘土香。星宿别从天畔出，莲花不向水中芳。
　　宝钗骤马多遗落，依旧明朝在路傍。
　　◎卷.3【送宫人入道】张萧远
　　舍宠求仙畏色衰，辞天素面立阶墀。金丹拟驻千年貌，
　　玉指休匀八字眉。师主与收珠翠后，君王看戴角冠时。
　　从来宫女皆相妒，闻向瑶台尽泪垂。
　　◎卷.4【句】张萧远
　　秦云寂寂僧还定，尽日无人鹿绕床。
　　日暮风吹官渡柳，白鸦飞出石头墙。（《废城》）
　　双双白燕入祠堂。（乳石洞玉女祠。并见《主客图》）。
　　◎卷.5【见志】李播
　　去岁买琴不与价，今年沽酒未还钱。
　　门前债主雁行立，屋里醉人鱼贯眠。
　　◎卷.6【鱼上冰】王季则
　　北陆收寒尽，东风解冻初。冰消通浅溜，气变跃潜鱼。
　　应节似知化，扬鬐任所如。浮沉非乐藻，沿溯异传书。
　　结网时空久，临川意有馀。为龙将可望，今日愧才虚。
　　◎卷.7【鱼上冰（一作王公亮诗）】纪元皋
　　春生寒气灭，稍动伏泉鱼。乍喜东风至，来观曲浦初。
　　近冰朱鬣见，望日锦鳞舒。渐觉流澌退，还忻掉尾馀。
　　噞喁情自乐，沿溯意宁疏。倘得随鲲化，终能戾太虚。
　　◎卷.8【鱼上冰】吴晃
　　春水潜鳞发，寒潭旧藻疏。扬鬐顺气后，振鬣上冰初。
　　戏广怜空洁，浮清媚景虚。戒贪还避饵，思达每怀书。
　　湿映流澌薄，狂游触浪馀。终希泮涣泽，为化北溟鱼。
　　◎卷.9【赠柳氏妓】郑还古
　　冶艳出神仙，歌声胜管弦。词轻白纻曲，歌遏碧云天。
　　未拟生裴秀，如何乞郑玄。不堪金谷水，横过坠楼前。
　　◎卷.10【吉州道中】郑还古
　　吉州新置掾，驰驿到条山。薏苡殊非谤，羊肠未是艰。
　　自惭多白发，争敢竞朱颜。若有前生债，今朝不懊还。
　　◎卷.11【望思台】郑还古
　　谗语能令骨肉离，奸情难测事堪悲。
　　何因掘得江充骨，捣作微尘祭望思。
　　◎卷.12【日南长至】独孤铉
　　玉历颁新律，凝阴发一阳。轮辉犹惜短，圭影此偏长。
　　晷度经南斗，流晶尽北堂。乍疑周户耀，可爱逗林光。
　　积雪销微照，初萌动早芒。更升台上望，云物已昭彰。
　　◎卷.13【延平天庆观】王初
　　剑化江边绿构新，层台不染玉梯尘。千章隐篆标龙简，
　　一曲空歌降凤钧。岚气湿衣云叶晚，天香飘户月枝春。
　　盟经早晚闻仙语，学种三芝伴羽人。
　　◎卷.14【送叶秀才】王初
　　快骑璁珑刻玉羁，河梁返照上征衣。层冰春近蟠龙起，
　　九泽云闲独鹤飞。行想北山清梦断，重游西洛故人稀。
　　汉庭狗监深知己，有日前驱负弩归。
　　◎卷.15【送王秀才谒池州吴都督】王初
　　池阳去去跃雕鞍，十里长亭百草干。衣袂障风金镂细，
　　剑光横雪玉龙寒。晴郊别岸乡魂断，晓树啼乌客梦残。
　　南馆星郎东道主，摇鞭休问路行难。
　　◎卷.16【青帝】王初
　　青帝邀春隔岁还，月娥孀独夜漫漫。韩凭舞羽身犹在，
　　素女商弦调未残。终古兰岩栖偶鹤，从来玉谷有离鸾。
　　几时幽恨飘然断，共待天池一水干。
　　◎卷.17【银河】王初
　　阊阖疏云漏绛津，桥头秋夜鹊飞频。犹残仙媛湔裙水，
　　几见星妃度袜尘。历历素榆飘玉叶，涓涓清月湿冰轮。
　　年来若有乘槎客，为吊波灵是楚臣。
　　◎卷.18【书秋】王初
　　千里南云度塞鸿，秋容无迹淡平空。人间玉岭清宵月，
　　天上银河白昼风。潘赋登山魂易断，楚歌遗佩怨何穷。
　　往来未若奇张翰，欲鲙霜鲸碧海东。
　　◎卷.19【自和书秋】王初
　　陇首斜飞避弋鸿，颓云萧索见层空。汉宫夜结双茎露，
　　阊阖凉生六幕风。湘女怨弦愁不禁，鄂君香被梦难穷。
　　江边两桨连歌渡，惊散游鱼莲叶东。
　　◎卷.20【立春后作】王初
　　东君珂佩响珊珊，青驭多时下九关。
　　方信玉霄千万里，春风犹未到人间。
　　◎卷.21【梅花二首】王初
　　应为阳春信未传，固将青艳属残年。
　　东君欲待寻佳约，剩寄衣香与粉绵。
　　迎春雪艳飘零极，度夕蟾华掩映多。
　　欲托清香传远信，一枝无计奈愁何。
　　◎卷.22【春日咏梅花二首】王初
　　靓妆才罢粉痕新，递晓风回散玉尘。
　　若遣有情应怅望，已兼残雪又兼春。
　　青帝来时值远芳，残花残雪尚交光。
　　隔年拟待春消息，得见春风已断肠。
　　◎卷.23【即夕】王初
　　榆叶飘零碧汉流，玉蟾珠露两清秋。
　　仙家若有单栖恨，莫向银台半夜游。
　　◎卷.24【送陈校勘入宿】王初
　　日落风回卷碧霓，芳蓬一夜拆龙泥。
　　银台级级连清汉，桂子香浓月杵低。
　　◎卷.25【即夕】王初
　　风幌凉生白袷衣，星榆才乱绛河低。
　　月明休近相思树，恐有韩凭一处栖。
　　◎卷.26【早春咏雪】王初
　　句芒宫树已先开，珠蕊琼花斗剪裁。
　　散作上林今夜雪，送教春色一时来。
　　◎卷.27【望雪】王初
　　银花珠树晓来看，宿醉初醒一倍寒。
　　已似王恭披鹤氅，凭栏仍是玉栏干。
　　◎卷.28【雪霁】王初
　　星榆叶叶昼离披，云粉千重凝不飞。
　　昆玉楼台珠树密，夜来谁向月中归。
　　◎卷.29【舟次汴堤】王初
　　曲岸兰丛雁飞起，野客维舟碧烟里。
　　竿头五两转天风，白日杨花满流水。
　　◎卷.30【玉声如乐】刘轲
　　玉叩能旋止，人言与乐并。繁音忽已阕，雅韵诎然清。
　　佩想停仙步，泉疑咽夜声。曲终无异听，响极有馀情。
　　特达知难拟，玲珑岂易名。昆山如可得，一片伫为荣。
　　◎卷.31【喜陈懿老示新制】朱昼
　　一别一千日，一日十二忆。苦心无闲时，今夕见玉色。
　　玉色复何异，弘明含群德。有文如星宿，飞入我胸臆。
　　忧愁方破坏，欢喜重补塞。使我心貌全，且非黄金力。
　　将攀下风手，愿假仙鸾翼。
　　◎卷.32【赠友人古镜】朱昼
　　我有古时镜，初自坏陵得。蛟龙犹泥蟠，魑魅幸月蚀。
　　摩久见菱蕊，青于蓝水色。赠君将照色，无使心受惑。
　　◎卷.33【赋得花藤药合寄颍阴故人】朱昼
　　藤生南海滨，引蔓青且长。剪削为花枝，何人无文章。
　　非才亦有心，割骨闻馀芳。繁叶落何处，孤贞在中央。
　　愿盛黄金膏，寄与青眼郎。路远莫知意，水深天苍苍。
　　◎卷.34【春色满皇州（一作薛能诗）】滕迈
　　蔼蔼复悠悠，春归十二楼。最明云里阙，先满日边州。
　　色媚青门外，光摇紫陌头。上林荣旧树，太液镜新流。
　　暖带祥烟起，清添瑞景浮。阳和如启蛰，从此事芳游。
　　◎卷.35【杨柳枝词】滕迈
　　三条陌上拂金羁，万里桥边映酒旗。
　　此日令人肠欲断，不堪将入笛中吹。
　　◎卷.36【句】滕迈
　　陶令门前罥接z5，亚夫营里拂朱旗。（《柳》，
　　见《云溪友议》）
　　◎卷.13【留别吉州太守宗人迈】滕倪
　　秋初江上别旌旗，故国无家泪欲垂。千里未知投足处，
　　前程便是听猿时。误攻文字身空老，却返渔樵计已迟。
　　羽翼凋零飞不得，丹霄无路接差池。
　　◎卷.14【句】滕倪
　　映水有深意，见人无惧心。（《题鹭鸶障子》。
　　以下并见《云溪友议》）
　　白发不能容相国，也同闲客满头生。


第四百九十二卷
　　◎卷.1【吴宫】殷尧藩
　　吴王爱歌舞，夜夜醉婵娟。见日吹红烛，和尘扫翠钿。
　　徒令勾践霸，不信子胥贤。莫问长洲草，荒凉无限年。
　　◎卷.2【久雨】殷尧藩
　　云影蔽遥空，无端淡复浓。两旬绵密雨，二月似深冬。
　　诗酒从教数，帘帏一任重。孰知春有地，微露小桃红。
　　◎卷.3【郊行逢社日】殷尧藩
　　酒熟送迎便，村村庆有年。妻孥亲稼穑，老稚效渔畋。
　　红树青林外，黄芦白鸟边。稔看风景美，宁不羡归田。
　　◎卷.4【过友人幽居】殷尧藩
　　身坐众香国，蒲团诗思新。一贫曾累我，此兴未输人。
　　陋巷谁为俗，寒窗不染尘。石斋盟四友，年下顿生春。
　　◎卷.5【过雍陶博士邸中饮（一作赠陈十四）】殷尧藩
　　落叶下萧萧，幽居远市朝。偶成投辖饮，不待致书招。
　　塞雁冲寒过，山云傍槛飘。此身何所似，天地一渔樵。
　　◎卷.6【游王羽士山房】殷尧藩
　　落日半楼明，琳宫事事清。山横万古色，鹤带九皋声。
　　易作神仙侣，难忘父子情。道人应识我，未肯说长生。
　　◎卷.7【署中答武功姚合】殷尧藩
　　原中多阴雨，惟留一室明。自宜居静者，谁得问先生。
　　深井泉香出，危沙药更荣。全家笑无辱，曾不见戈兵。
　　◎卷.8【赠龙阳尉马戴】殷尧藩
　　早学全身术，惟令耕近田。自输官税后，常卧晚云边。
　　细草沿阶长，高萝出石悬。向来名姓茂，空被外情牵。
　　◎卷.9【上巳日赠都上人】殷尧藩
　　三月初三日，千家与万家。蝶飞秦地草，莺入汉宫花。
　　鞍马皆争丽，笙歌尽斗奢。吾师无所愿，惟愿老烟霞。
　　曲水公卿宴，香尘尽满街。无心修禊事，独步到禅斋。
　　细草萦愁目，繁花逆旅怀。绮罗人走马，遗落凤凰钗。
　　◎卷.10【送沈亚之尉南康】殷尧藩
　　行迈南康路，客心离怨多。暮烟葵叶屋，秋月竹枝歌。
　　孤鹤唳残梦，惊猿啸薜萝。对江翘首望，愁泪叠如波。
　　◎卷.11【奉送刘使君王屋山隐居】殷尧藩
　　散发风檐下，沈沈日渐曛。鹰拳擒野雀，蛛网猎飞蚊。
　　群动能归计，吾生亦谩勤。尘缘难著眼，晚兴寄青云。
　　◎卷.12【寄许浑秀才】殷尧藩
　　文字饥难煮，为农策最良。兴来鉏晓月，倦后卧斜阳。
　　秋稼连千顷，春花醉几场。任他名利客，车马闹康庄。
　　◎卷.13【送客游吴】殷尧藩
　　吴国水中央，波涛白渺茫。衣逢梅雨渍，船入稻花香。
　　海戍通盐灶，山村带蜜房。欲知苏小小，君试到钱塘。
　　◎卷.14【陆丞相故宅】殷尧藩
　　衣冠零落久，今日事堪伤。厨起青烟薄，门开白日长。
　　残梅欹古道，名石卧颓墙。山色依然好，兴衰未可量。
　　◎卷.15【中元日观诸道士步虚】殷尧藩
　　玄都开秘箓，白石礼先生。上界秋光净，中元夜气清。
　　星辰朝帝处，鸾鹤步虚声。玉洞花长发，珠宫月最明。
　　扫坛天地肃，投简鬼神惊。倘赐刀圭药，还留不死名。
　　◎卷.16【醉赠刘十二（一作寄岭南张明府）】殷尧藩
　　春草正凄凄，知君过恶溪。莺将吉了语，猿共猓然啼。
　　别路魂先断，还家梦几迷。定寻雷令剑，应识越王笄。
　　树色多于北，潮声少向西。椰花好为酒，谁伴醉如泥。
　　◎卷.17【早朝】殷尧藩
　　曙钟催入紫宸朝，列炬流虹映绛绡。天近鳌头花簇仗，
　　风低豹尾乐鸣韶。衣冠一变无夷俗，律令重颁有正条。
　　昨日钟山甘露降，玻璃满赐出宫瓢。
　　◎卷.18【帝京二首】殷尧藩
　　列郡征才起俊髦，万机独使圣躬劳。开藩上相颁龙节，
　　破虏将军展豹韬。地入黄图三辅壮，天垂华盖七星高。
　　迎春别赐瑶池宴，捧进金盘五色桃。
　　龙虎山河御气通，遥瞻帝阙五云红。英雄尽入江东籍，
　　将相多收蓟北功。礼乐日稽三代盛，梯航岁贡万方同。
　　都将俭德熙文治，淳俗应还太古风。
　　◎卷.19【宫词】殷尧藩
　　悄悄深宫不见人，倚阑惟见石麒麟。芙蓉帐冷愁长夜，
　　翡翠帘垂隔小春。天远难通青鸟信，风寒欲动锦花茵。
　　夜深怕有羊车过，自起笼灯看雪纹。
　　◎卷.20【郊居作】殷尧藩
　　碧树浓阴护短垣，苍江春暖渚凫喧。买鱼试唤鸣榔艇，
　　寻鹤因行隔垄村。生理何凭文是业，世情纵遣酒盈樽。
　　相逢谓我迂疏甚，欲辨还憎恐失言。
　　◎卷.21【闲居】殷尧藩
　　茂苑闲居木石同，旋开小径翦蒿蓬。虚游心在鸿濛外，
　　穴处身疑培塿中。花影一阑吟夜月，松声半榻卧秋风。
　　百年寄傲聊容膝，何必高车驷马通。
　　◎卷.22【暮春述怀】殷尧藩
　　为客山南二十年，愁来怳近落花天。阴云带雨连山脊，
　　湿气成岚滴树巅。邻屋有声敲石火，野禽无语避茶烟。
　　此时若遇孙阳顾，肯服盐车不受鞭。
　　◎卷.23【端午日】殷尧藩
　　少年佳节倍多情，老去谁知感慨生。不效艾符趋习俗，
　　但祈蒲酒话升平。鬓丝日日添头白，榴锦年年照眼明。
　　千载贤愚同瞬息，几人湮没几垂名。
　　◎卷.24【九日】殷尧藩
　　万里飘零十二秋，不堪今倚夕阳楼。壮怀空掷班超笔，
　　久客谁怜季子裘。瘴雨蛮烟朝暮景，平芜野草古今愁。
　　酣歌欲尽登高兴，强把黄花插满头。
　　◎卷.25【九日病起】殷尧藩
　　重阳开满菊花金，病起支床惜赏心。紫蟹霜肥秋纵好，
　　绿醅蚁滑晚慵斟。眼窥薄雾行殊倦，身怯寒风坐未禁。
　　沈醉又成来岁约，遣怀聊作记时吟。
　　◎卷.26【寒夜】殷尧藩
　　云冷江空岁暮时，竹阴梅影月参差。鸡催梦枕司晨早，
　　更咽寒城报点迟。人事纷华潜动息，天心静默运推移。
　　凭谁荡涤穷残候，入眼东风喜在期。
　　◎卷.27【喜雨】殷尧藩
　　临岐终日自裴回，干我茅斋半亩苔。山上乱云随手变，
　　浙东飞雨过江来。一元和气归中正，百怪苍渊起蛰雷。
　　千里稻花应秀色，酒樽风月醉亭台。
　　◎卷.28【春游】殷尧藩
　　明日城东看杏花，叮咛童子蚤将车。路从丹凤楼前过，
　　酒向金鱼馆里赊。绿水满沟生杜若，暖云将雨湿泥沙。
　　绝胜羊傅襄阳道，车骑西风拥鼓笳。
　　◎卷.29【夜酌溪楼】殷尧藩
　　楼居溪上凉生早，坐对城头起暮笳。打鼓泊船何处客，
　　捣衣隔竹是谁家。玉绳低转宵初迥，银烛高烧月近斜。
　　得意引杯须痛饮，好怀那许负年华。
　　◎卷.30【旅行（一作金陵道中）】殷尧藩
　　烟树寒林半有无，野人行李更萧疏。堠长堠短逢官马，
　　山北山南闻鹧鸪。万里关河成传舍，五更风雨忆呼卢。
　　寂寥一点寒灯在，酒熟邻家许夜沽。
　　◎卷.31【下第东归作】殷尧藩
　　十载驱驰倦荷锄，三年生计鬓萧疏。辛勤几逐英雄后，
　　乙榜犹然姓氏虚。欲射狼星把弓箭，休将萤火读诗书。
　　身贱自惭贫骨相，朗啸东归学钓鱼。
　　◎卷.32【还京口】殷尧藩
　　黄鹤山头雪未消，行人归计在今朝。城高铁瓮江山壮，
　　地接金陵草木凋。北府市楼闻旧酒，南桥官柳识归桡。
　　吏民莫见参军面，水宿风餐鬓发焦。
　　◎卷.33【襄口阻风】殷尧藩
　　雪浪排空接海门，孤舟三日阻龙津。曹瞒曾堕周郎计，
　　王导难遮庾亮尘。鸥散白云沈远浦，花飞红雨送残春。
　　篙师整缆候明发，仍谒荒祠问鬼神。
　　◎卷.34【潭州独步】殷尧藩
　　鹤发垂肩懒著巾，晚凉独步楚江滨。一帆暝色鸥边雨，
　　数尺筇枝物外身。习巧未逢医拙手，闻歌先识采莲人。
　　笑看斥鷃飞翔去，乐处蓬莱便有春。
　　◎卷.35【金陵怀古】殷尧藩
　　黄道天清拥珮珂，东南王气秣陵多。江吞彭蠡来三蜀，
　　地接昆仑带九河。凤阙晓霞红散绮，龙池春水绿生波。
　　华夷混一归真主，端拱无为乐太和。
　　◎卷.36【登凤凰台二首】殷尧藩
　　凤凰台上望长安，五色宫袍照水寒。彩笔十年留翰墨，
　　银河一夜卧阑干。三山飞鸟江天暮，六代离宫草树残。
　　始信人生如一梦，壮怀莫使酒杯干。
　　梧桐叶落秋风老，人去台空凤不来。梁武台城芳草合，
　　吴王宫殿野花开。石头城下春生水，燕子堂前雨长苔。
　　莫问人间兴废事，百年相遇且衔杯。
　　◎卷.37【韩信庙】殷尧藩
　　长空鸟尽将军死，无复中原入马蹄。身向九泉还属汉，
　　功超诸将合封齐。荒凉古庙惟松柏，咫尺长陵又鹿麋。
　　此日深怜萧相国，竟无一语到金闺。
　　◎卷.38【访许浑】殷尧藩
　　去郭来寻隐者居，柳阴假步小篮舆。每期会面初偿约，
　　却计论心旧得书。浅绿垣墙绵薜荔，淡红池沼映芙渠。
　　为言肯共留连饮，涧有青芹罟有鱼。
　　◎卷.39【李舍人席上感遇】殷尧藩
　　微云敛雨天气清，松声出树秋泠泠。窗户长含碧萝色，
　　溪流时带蛟龙腥。一官到手不可避，万事役我徒劳形。
　　飘然曳杖出门去，无数好山江上横。
　　◎卷.40【和赵相公登鹳雀楼（楼在河中府，前瞻中条，下瞰大河）】殷尧藩
　　危楼高架泬寥天，上相闲登立彩旃。树色到京三百里，
　　河流归汉几千年。晴峰耸日当周道，秋谷垂花满舜田。
　　云路何人见高志，最看西面赤阑前。
　　◎卷.41【冬至酬刘使君】殷尧藩
　　异乡冬至又今朝，回首家山入梦遥。渐喜一阳从地复，
　　却怜群沴逐冰消。梅含露蕊知迎腊，柳拂宫袍忆候朝。
　　多少故人承宴赏，五云堆里听箫韶。
　　◎卷.42【李节度平虏诗】殷尧藩
　　百万王师下日边，将军雄略可图全。元勋未论封茅异，
　　捷势应知破竹然。燕警无烽清朔漠，秦文有宝进蓝田。
　　太平从此销兵甲，记取红羊换劫年。
　　◎卷.43【金陵上李公垂侍郎】殷尧藩
　　海国微茫散晓暾，郁葱佳气满乾坤。六朝空据长江险，
　　一统今归圣代尊。西北诸峰连朔漠，东南众水合昆仑。
　　愿从吾道禧文运，再使河清俗化淳。
　　◎卷.44【赠惟俨师】殷尧藩
　　焕然文采照青春，一策江湖自在身。云锁木龛聊息影，
　　雪香纸袄不生尘。谈禅早续灯无尽，护法重编论有神。
　　拟扫绿阴浮佛寺，桫椤高树结为邻。
　　◎卷.45【寄许浑秀才】殷尧藩
　　万木惊秋叶渐稀，静探造化见玄机。眼前谁悟先天理，
　　去后还知今日非。树拥秣陵千嶂合，云开萧寺一僧归。
　　汉廷累下征贤诏，未许严陵老钓矶。
　　◎卷.46【送白舍人渡江】殷尧藩
　　晓发龙江第一程，诸公同济似登瀛。海门日上千峰出，
　　桃叶波平一棹轻。横锁已沈王濬筏，投鞭难阻谢玄兵。
　　片时喜得东风便，回首钟声隔凤城。
　　◎卷.47【送刘禹锡侍御出刺连州】殷尧藩
　　遐荒迢递五羊城，归兴浓消客里情。家近似忘山路险，
　　土甘殊觉瘴烟轻。梅花清入罗浮梦，荔子红分广海程。
　　此去定知偿隐趣，石田春雨读书耕。
　　◎卷.48【送韦侍御报使西蕃】殷尧藩
　　归奏圣朝行万里，却衔天诏报蕃臣。本是诸生守文墨，
　　今将匹马静烟尘。旅宿关河逢暮雨，春耕亭障识遗民。
　　此去多应收故地，宁辞沙塞往来频。
　　◎卷.49【寒食城南即事因访蓝田韦明府】殷尧藩
　　闲出城南禁火天，路傍骑马独摇鞭。青松古墓伤碑碣，
　　红杏春园羡管弦。徒说鸊鹈膏玉剑，漫夸蚨血点铜钱。
　　世间尽是悠悠事，且饮韦家冷酒眠。
　　◎卷.50【送源中丞使新罗（一作姚合诗）】殷尧藩
　　赤墀奉命使殊方，官重霜台紫绶光。玉节在船清海怪，
　　金函开诏抚夷王。云晴渐觉山川异，风便宁知道路长。
　　谁得似君将雨露，海东万里洒扶桑。
　　◎卷.51【送景玄上人还山】殷尧藩
　　嵩阳听罢讲经钟，远访庭闱锡度空。蒲履谩从归后织，
　　衲衣犹记别时缝。地横龙朔连沙暝，山入乌桓碧树重。
　　梵宇传来金贝叶，花前拜捧慰亲容。
　　◎卷.52【宫人入道】殷尧藩
　　卸却宫妆锦绣衣，黄冠素服制相宜。锡名近奉君王旨，
　　佩箓新参老氏师。白昼无情趋玉陛，清宵有梦步瑶池。
　　绿鬟女伴含愁别，释尽当年妒宠私。
　　◎卷.53【友人山中梅花】殷尧藩
　　南国看花动远情，沈郎诗苦瘦容生。铁心自儗山中赋，
　　玉笛谁将月下横。临水一枝春占早，照人千树雪同清。
　　好风吹醒罗浮梦，莫听空林翠羽声。
　　◎卷.54【客中有感】殷尧藩
　　天地一身在，头颅五十过。流年消壮志，空使泪成河。
　　◎卷.55【忆家二首】殷尧藩
　　新霁飏林初，蘋花贴岸舒。故乡今夜月，犹得照孤庐。
　　树拥溪边阁，山浮雨后岚。白头归未得，梦里望江南。
　　◎卷.56【江行二首】殷尧藩
　　暝色沧州迥，秋声玉峡长。只因江上月，不觉过浔阳。
　　晚泊长江口，寒沙白似霜。年光流不尽，东去水声长。
　　◎卷.57【偶题】殷尧藩
　　越女收龙眼，蛮儿拾象牙。长安千万里，走马送谁家。
　　◎卷.58【关中伤乱后】殷尧藩
　　去岁干戈险，今年蝗旱忧。关西归战马，海内卖耕牛。
　　◎卷.59【楚江怀古】殷尧藩
　　骚灵不可见，楚些竟谁闻。欲采蘋花去，沧州隔暮云。
　　◎卷.60【张飞庙】殷尧藩
　　威名垂万古，勇力冠当时。回首三分国，何人赋黍离。
　　◎卷.61【生公讲台】殷尧藩
　　暝色护楼台，阴云昼未开。一尘无处著，花雨遍苍苔。
　　◎卷.62【席上听琴】殷尧藩
　　高堂流月明，万籁不到耳。一听清心魂，飞絮春纷起。
　　◎卷.63【酬雍秀才二首】殷尧藩
　　晚市人烟合，归帆带夕阳。栖迟未归客，犹著锦衣裳。
　　卧病茅窗下，惊闻两月过。兴来聊赋咏，清婉逼阴何。
　　◎卷.64【竹】殷尧藩
　　窗户尽萧森，空阶凝碧阴。不缘冰雪里，为识岁寒心。
　　◎卷.65【春怨】殷尧藩
　　柳花扑帘春欲尽，绿阴障林莺乱啼。
　　只愁明日送春去，落日满园啼竹鸡。
　　◎卷.66【馆娃宫】殷尧藩
　　宫女三千去不回，真珠翠羽是尘埃。
　　夫差旧国久破碎，红燕自归花自开。
　　◎卷.67【汉宫词三首】殷尧藩
　　成帝夫人泪满怀，璧宫相趁落空阶。
　　可怜玉貌花前死，惟有君恩白燕钗。
　　霍家有女字成君，年少教人著绣裙。
　　枉杀宫中许皇后，椒房恩泽是浮云。
　　骏马金鞍白玉鞭，宫中来取李延年。
　　承恩直日鸳鸯殿，一曲清歌在九天。
　　◎卷.68【同州端午】殷尧藩
　　鹤发垂肩尺许长，离家三十五端阳。
　　儿童见说深惊讶，却问何方是故乡。
　　◎卷.69【夜过洞庭】殷尧藩
　　笙歌只解闹花天，谁是敲冰掉小船。
　　为觅潇湘幽隐处，夜深载月听鸣泉。
　　◎卷.70【游山南寺二首】殷尧藩
　　山中尽日无人到，竹外交加百鸟鸣。
　　昨日小楼微雨过，樱桃花落晚风晴。
　　踏碎羊山黄叶堆，天飞细雨隐轻雷。
　　朗陵莫讶来何晚，不忍听君话别杯。
　　◎卷.71【寄太仆田卿二首】殷尧藩
　　客窗强饮太匆匆，急雨寒风意万重。
　　蓦上心来消未得，梦回又听五更钟。
　　一阳才动伏群阴，万物于今寓太音。
　　若喜长生添线日，微微消息识天心。
　　◎卷.72【新昌井】殷尧藩
　　辘轳千转劳筋力，待得甘泉渴杀人。
　　且共山麋同饮涧，玉沙铺底浅磷磷。
　　◎卷.73【经靖安里】殷尧藩
　　巷底萧萧绝市尘，供愁疏雨打黄昏。
　　悠然一曲泉明调，浅立闲愁轻闭门。
　　◎卷.74【闻筝歌】殷尧藩
　　凄凄切切断肠声，指滑音柔万种情。
　　花影深沈遮不住，度帏穿幕又残更。
　　◎卷.75【吹笙歌】殷尧藩
　　伶儿竹声愁绕空，秦女泪湿燕支红。
　　玉桃花片落不住，三十六簧能唤风。
　　◎卷.76【赠歌人郭婉二首】殷尧藩
　　石家金谷旧歌人，起唱花筵泪满巾。
　　红粉少年诸弟子，一时惆怅望梁尘。
　　云满衣裳月满身，轻盈归步过流尘。
　　五更无限留连意，常恐风花又一春。
　　◎卷.77【潭州席上赠舞柘枝妓】殷尧藩
　　姑苏太守青娥女，流落长沙舞柘枝。
　　坐满绣衣皆不识，可怜红脸泪双垂。
　　◎卷.78【句】殷尧藩
　　瘴雨出虹蝀，蛮烟渡江急。尝闻岛夷俗，犀象满城邑。
　　（《寄岭南张明甫》，见《方舆胜览》）。


第四百九十三卷
　　◎卷.1【虎丘山真娘墓】沈亚之
　　金钗沦剑壑，兹地似花台。油壁何人值，钱塘度曲哀。
　　翠馀长染柳，香重欲薰梅。但道行云去，应随魂梦来。
　　◎卷.2【答殷尧藩赠罢泾源记室】沈亚之
　　劳君辍雅话，听说事疆场。提笔从征虏，飞书始伏羌。
　　河流辞马岭，节卧听龙骧。孤负平生剑，空怜射斗光。
　　◎卷.3【五月六日，发石头城，步望前船，示舍弟兼寄侯郎】沈亚之
　　客子去淮阳，逶迤别梦长。水关开夜锁，雾棹起晨凉。
　　烟月期同赏，风波勿异行。隐山曾撼橹，转濑指遥樯。
　　蒲叶吴刀绿，筠筒楚粽香。因书报惠远，为我忆檀郎。
　　◎卷.4【别庞子肃】沈亚之
　　自为应仙才，丹砂炼几回。山秋梦桂树，月晓忆瑶台。
　　雨雪依岩避，烟云逐步开。今朝龙仗去，早晚鹤书来。
　　◎卷.5【春色满皇州】沈亚之
　　何处春辉好，偏宜在雍州。花明夹城道，柳暗曲江头。
　　风软游丝重，光融瑞气浮。斗鸡怜短草，乳燕傍高楼。
　　绣毂盈香陌，新泉溢御沟。回看日欲暮，还骑似川流。
　　◎卷.6【宿白马津寄寇立】沈亚之
　　客思听蛩嗟，秋怀似乱砂。剑头悬日影，蝇鼻落灯花。
　　天外归鸿断，漳南别路赊。闻君同旅舍，几得梦还家。
　　◎卷.7【汴州船行赋岸傍所见】沈亚之
　　古木晓苍苍，秋林拂岸香。露珠虫网细，金缕兔丝长。
　　秋浪时回沫，惊鳞乍触航。蓬烟拈绿线，棘实缀红囊。
　　乱穗摇鼯尾，出根挂凤肠。聊持一濯足，谁道比沧浪。
　　◎卷.8【送文颖上人游天台】沈亚之
　　露花浮翠瓦，鲜思起芳丛。此际断客梦，况复别志公。
　　既历天台去，言过赤城东。莫说人间事，崎岖尘土中。
　　◎卷.9【宿后自华阳行次昭应寄王直方】沈亚之
　　重归能几日，物意早如春。暖色先骊岫，寒声别雁群。
　　川光如戏剑，帆态似翔云。为报东园蝶，南枝日已曛。
　　◎卷.10【题海榴树呈八叔大人】沈亚之
　　曾在蓬壶伴众仙，文章枝叶五云边。几时奉宴瑶台下，
　　何日移荣玉砌前。染日裁霞深雨露，凌寒送暖占风烟。
　　应笑强如河畔柳，逢波逐浪送张骞。
　　◎卷.11【西蕃请谒庙】沈亚之
　　肃肃层城里，巍巍祖庙清。圣恩覃布濩，异域献精诚。
　　冠盖分行列，戎夷辨姓名。礼终齐百拜，心洁表忠贞。
　　瑞气千重色，箫韶九奏声。仗移迎日转，旌动逐风轻。
　　休运威仪正，年推俎豆盈。不才惭圣泽，空此望华缨。
　　◎卷.12【劝政楼下观百官献寿】沈亚之
　　御气黄花节，临轩紫陌头。早阳生彩仗，霁色入仙楼。
　　献寿皆鸳鹭，瞻天在冕旒。菊尊开九日，凤历启千秋。
　　乐阕祥烟起，杯酣瑞影收。年年歌舞夕，此地庆皇休。
　　◎卷.13【山出云】沈亚之
　　片云朝出岫，孤色迥难亲。盖小辞山早，根轻触石新。
　　飘扬经绿野，明丽照青春。拂树疑舒叶，临江似结鳞。
　　从龙方有感，捧日岂无因。看助为霖去，恩沾雨露均。
　　◎卷.14【曲江亭望慈恩杏花发】沈亚之
　　曲台晴好望，近接梵王家。十亩开金地，千株发杏花。
　　带云犹误雪，映日欲欺霞。紫陌传香远，红泉落影斜。
　　园中春尚早，亭上路非赊。芳景偏堪赏，其如积岁华。
　　◎卷.15【村居】沈亚之
　　有树巢宿鸟，无酒共客醉。月上蝉韵残，梧桐阴绕地。
　　独出村舍门，吟剧微风起。萧萧芦荻丛，叫啸如山鬼。
　　应缘我憔悴，为我哭秋思。
　　◎卷.16【春词酬元微之（一作施肩吾诗）】沈亚之
　　黄莺啼时春日高，红芳发尽井边桃。
　　美人手暖裁衣易，片片轻花落翦刀。
　　◎卷.17【题侯仙亭】沈亚之
　　新创仙亭覆石坛，雕梁峻宇入云端。
　　岭北啸猿高枕听，湖南山色卷帘看。
　　◎卷.18【送庞子肃】沈亚之
　　三年游宦也迷津，马困长安九陌尘。
　　都作无成不归去，古来妻嫂笑苏秦。
　　◎卷.19【梦挽秦弄玉】沈亚之
　　泣葬一枝红，生同死不同。金钿坠芳草，香绣满春风。
　　旧日闻箫处，高楼当月中。梨花寒食夜，深闭翠微宫。
　　◎卷.20【梦别秦穆公】沈亚之
　　击髆舞，恨满烟光无处所。泪如雨，欲拟著辞不成语。
　　金凤衔红旧绣衣，几度宫中同看舞。人间春日正欢乐，
　　日暮东风何处去。
　　◎卷.21【梦游秦宫（一作题宫门）】沈亚之
　　君王多感放东归，从此秦宫不复期。
　　春景似伤秦丧主，落花如雨泪胭脂。
　　◎卷.22【湘中怨】沈亚之
　　隆佳秀兮昭盛时，播薰绿兮淑华归。顾室荑与处萼兮，
　　潜重房以饰姿。见稚态之韶羞兮，蒙长霭以为帏。
　　醉融光兮渺渺瀰瀰，迷千里兮涵烟眉，晨陶陶兮暮熙熙。
　　舞婑那之秾条兮，骋盈盈以披迟。酡游颜兮倡蔓卉縠，
　　流茜霓兮石发髓旎。（《风光词》）。
　　溯青山兮江之隅，拖湘波兮袅绿裾。荷拳拳兮未舒，
　　匪同归兮将焉如。（《汜人歌》）。
　　◎卷.23【文祝延二阕】沈亚之
　　闽山之杭杭兮水堋堋，吞荒抱大兮香叠层。
　　腾气清浑兮朝昏，神生其中兮宅幽凝。居如山兮惠如水，
　　处端卓兮赴下而忘鄙。集人之祈兮从人之所市，
　　攀清明兮叩仿佛。我民清兮期吉日，愿听诚兮陈所当。
　　侯临我兮恩如光，照导兮天覆。惠流吾兮乐且康，
　　恭闻侯兮饮食失常。民萦忧兮心苦疮，饱我之饥兮侯由有谷。
　　神有泽兮宜荫沃，脱侯之恙兮归侯之多福。
　　群卑勤之恭洁兮，鉴贞盟乎山竹。（右一阕为祈神）。
　　兕载吹兮音咿咿，铜铙呶兮睋呼眓睢。樟之盖兮麓下，
　　云垂幄兮为帷。合吾民兮将安，维吾侯之康兮乐欣。
　　肴盘列兮答神，神摆渔篁兮降拂窣窣。
　　右持妓兮左夫人，态修邃兮佻眇。调丹含琼兮瑳佳笑，
　　馨炮膻燔兮溢按豆。爵盎无虚兮果摭杂佑，
　　秋云清醉兮流融光。巫裾旋兮觋袖翔，
　　瞪虚凝兮览回杨。语神欢兮酒云央，望吾侯兮遵赏事。
　　朝马驾兮搦宝辔，千弭函弦兮森道骑。吾何乐兮神轩，
　　维侯之康兮居游自遂。（右一阕为酬神）。


第四百九十四卷
　　◎卷.1【及第后过扬子江】施肩吾
　　忆昔将贡年，抱愁此江边。鱼龙互闪烁，黑浪高于天。
　　今日步春草，复来经此道。江神也世情，为我风色好。
　　◎卷.2【夜宴曲】施肩吾
　　兰缸如昼晓不眠，玉堂夜起沈香烟。青娥一行十二仙，
　　欲笑不笑桃花然。碧窗弄娇梳洗晚，户外不知银汉转。
　　被郎嗔罚琉璃盏，酒入四肢红玉软。
　　◎卷.3【效古兴】施肩吾
　　金雀无旧钗，缃绮无旧裾。唯有一寸心，长贮万里夫。
　　南轩夜虫织已促，北牖飞蛾绕残烛。只言众口铄千金，
　　谁信独愁销片玉。不知岁晚归不归，又将啼眼缝征衣。
　　◎卷.4【古别离二首】施肩吾
　　古人谩歌西飞燕，十年不见狂夫面。三更风作切梦刀，
　　万转愁成系肠线。所嗟不及牛女星，一年一度得相见。
　　老母别爱子，少妻送征郎。血流既四面，乃一断二肠。
　　不愁寒无衣，不怕饥无粮。惟恐征战不还乡，
　　母化为鬼妻为孀。
　　◎卷.5【壮士行】施肩吾
　　一斗之胆撑脏腑，如磥之筋碍臂骨。有时误入千人丛，
　　自觉一身横突兀。当今四海无烟尘，胸襟被压不得伸。
　　冻枭残虿我不取，污我匣里青蛇鳞。
　　◎卷.6【代征妇怨】施肩吾
　　寒窗羞见影相随，嫁得五陵轻薄儿。长短艳歌君自解，
　　浅深更漏妾偏知。画裙多泪鸳鸯湿，云鬓慵梳玳瑁垂。
　　何事不看霜雪里，坚贞惟有古松枝。
　　◎卷.7【送人南游】施肩吾
　　见说南行偏不易，中途莫忘寄书频。凌空瘴气堕飞鸟，
　　解语山魈恼病人。闽县绿娥能引客，泉州乌药好防身。
　　异花奇竹分明看，待汝归来画取真。
　　◎卷.8【赠边将】施肩吾
　　轻生奉国不为难，战苦身多旧箭瘢。玉匣锁龙鳞甲冷，
　　金铃衬鹘羽毛寒。皂貂拥出花当背，白马骑来月在鞍。
　　犹恐犬戎临虏塞，柳营时把阵图看。
　　◎卷.9【上礼部侍郎陈情】施肩吾
　　九重城里无亲识，八百人中独姓施。弱羽飞时攒箭险，
　　蹇驴行处薄冰危。晴天欲照盆难反，贫女如花镜不知。
　　却向从来受恩地，再求青律变寒枝。
　　◎卷.10【早春残雪】施肩吾
　　春景照林峦，玲珑雪影残。井泉添碧甃，药圃洗朱栏。
　　云路迷初醒，书堂映渐难。花分梅岭色，尘减玉阶寒。
　　远称栖松鹤，高宜点露盘。伫逢春律后，阴谷始堪看。
　　◎卷.11【送端上人游天台】施肩吾
　　师今欲向天台去，来说天台意最真。溪过石桥为险处，
　　路逢毛褐是真人。云边望字钟声远，雪里寻僧脚迹新。
　　只可且论经夏别，莫教琪树两回春。
　　◎卷.12【惜花】施肩吾
　　落尽万株红，无人解系风。今朝芳径里，惆怅锦机空。
　　◎卷.13【冲夜行】施肩吾
　　夜行无月时，古路多荒榛。山鬼遥把火，自照不照人。
　　◎卷.14【夜愁曲】施肩吾
　　歌者歌未绝，愁人愁转增。空把琅玕枝，强挑无心灯。
　　◎卷.15【杂古词五首】施肩吾
　　可怜江北女，惯唱江南曲。摇荡木兰舟，双凫不成浴。
　　郎为七上香，妾作笼下灰。归时即暖热，去罢生尘埃。
　　夜裁鸳鸯绮，朝织蒲桃绫。欲试一寸心，待缝三尺冰。
　　怜时鱼得水，怨罢商与参。不如山栀子，却能结同心。
　　红颜感暮花，白日同流水。思君若孤灯，一夜一心死。
　　◎卷.16【幼女词】施肩吾
　　幼女才六岁，未知巧与拙。向夜在堂前，学人拜新月。
　　◎卷.17【买地词】施肩吾
　　买地不惜钱，为多芳桂丛。所期在清凉，坐起闻香风。
　　◎卷.18【弋阳访古】施肩吾
　　行逢葛溪水，不见葛仙人。空抛青竹杖，咒作葛陂神。
　　◎卷.19【幽居乐】施肩吾
　　万籁不在耳，寂寥心境清。无妨数茎竹，时有萧萧声。
　　◎卷.20【湘川怀古】施肩吾
　　湘水终日流，湘妃昔时哭。美色已成尘，泪痕犹在竹。
　　◎卷.21【秋山吟】施肩吾
　　夜吟秋山上，袅袅秋风归。月色清且冷，桂香落人衣。
　　◎卷.22【寒夜】施肩吾
　　三复招隐吟，不知寒夜深。看看西来月，移到青天心。
　　◎卷.23【湘竹词】施肩吾
　　万古湘江竹，无穷奈怨何。年年长春笋，只是泪痕多。
　　◎卷.24【观花后游慈恩寺】施肩吾
　　世事知难了，应须问苦空。羞将看花眼，来入梵王宫。
　　◎卷.25【乞巧词】施肩吾
　　乞巧望星河，双双并绮罗。不嫌针眼小，只道月明多。
　　◎卷.26【不见来词】施肩吾
　　乌鹊语千回，黄昏不见来。漫教脂粉匣，闭了又重开。
　　◎卷.27【夜起来（一作起夜来）】施肩吾
　　香销连理带，尘覆合欢杯。懒卧相思枕，愁吟夜起来。
　　◎卷.28【笑卿卿词】施肩吾
　　笑向卿卿道，耽书夜夜多。出来看玉兔，又欲过银河。
　　◎卷.29【感遇词】施肩吾
　　一种貌如仙，人情要自偏。罗敷有底好，最得使君怜。
　　◎卷.30【及第后夜访月仙子】施肩吾
　　自喜寻幽夜，新当及第年。还将天上桂，来访月中仙。
　　◎卷.31【定情乐】施肩吾
　　敢嗟君不怜，自是命不谐。著破三条裙，却还双股钗。
　　感郎双条脱，新破八幅绡。不惜榆荚钱，买人金步摇。
　　◎卷.32【宿南一上人山房】施肩吾
　　窗牖月色多，坐卧禅心静。青鬼来试人，夜深弄灯影。
　　◎卷.33【兰渚泊】施肩吾
　　家在洞水西，身作兰渚客。天昼无纤云，独坐空江碧。
　　◎卷.34【经吴真君旧宅】施肩吾
　　古仙炼丹处，不测何岁年。至今空宅基，时有五色烟。
　　◎卷.35【古相思】施肩吾
　　十访九不见，甚于菖蒲花。可怜云中月，今夜堕我家。
　　◎卷.36【瀑布】施肩吾
　　豁开青冥颠，写出万丈泉。如裁一条素，白日悬秋天。
　　◎卷.37【金尺石】施肩吾
　　丹砂画顽石，黄金横一尺。人世较短长，仙家爱平直。
　　◎卷.38【秋洞宿】施肩吾
　　夜深秋洞里，风雨报龙归。何事触人睡，不教胡蝶飞。
　　◎卷.39【效古词】施肩吾
　　姊妹无多兄弟少，举家钟爱年最小。
　　有时绕树山鹊飞，贪看不待画眉了。
　　◎卷.40【山中得刘秀才京书】施肩吾
　　自笑家贫客到疏，满庭烟草不能锄。
　　今朝谁料三千里，忽得刘京一纸书。
　　◎卷.41【望夫词】施肩吾
　　手爇寒灯向影频，回文机上暗生尘。
　　自家夫婿无消息，却恨桥头卖卜人。
　　◎卷.42【忆四明山泉】施肩吾
　　爱彼山中石泉水，幽深夜夜落空里。
　　至今忆得卧云时，犹自涓涓在人耳。
　　◎卷.43【西山静中吟】施肩吾
　　重重道气结成神，玉阙金堂逐日新。
　　若数西山得道者，连予便是十三人。
　　◎卷.44【天柱山赠峨嵋田道士】施肩吾
　　古称天柱连九天，峨嵋道士栖其巅。
　　近闻教得玄鹤舞，试凭驱出青芝田。
　　◎卷.45【夜岩谣】施肩吾
　　夜上幽岩踏灵草，松枝已疏桂枝老。
　　新诗几度惜不吟，此处一声风月好。
　　◎卷.46【岛夷行】施肩吾
　　腥臊海边多鬼市，岛夷居处无乡里。
　　黑皮年少学采珠，手把生犀照咸水。
　　◎卷.47【帝宫词】施肩吾
　　自得君王宠爱时，敢言春色上寒枝。
　　十年宫里无人问，一日承恩天下知。
　　◎卷.48【叹花词】施肩吾
　　前日满林红锦遍，今日绕林看不见。
　　空馀古岸泥土中，零落胭脂两三片。
　　◎卷.49【杜鹃花词】施肩吾
　　杜鹃花时夭艳然，所恨帝城人不识。
　　丁宁莫遣春风吹，留与佳人比颜色。
　　◎卷.50【晓光词】施肩吾
　　日轮浮动羲和推，东方一轧天门开。
　　风神为我扫烟雾，四海荡荡无尘埃。
　　◎卷.51【望晓词】施肩吾
　　揽衣起兮望秋河，濛濛远雾飞轻罗。
　　蟠桃树上日欲出，白榆枝畔星无多。
　　◎卷.52【海边远望】施肩吾
　　扶桑枝边红皎皎，天鸡一声四溟晓。
　　偶看仙女上青天，鸾鹤无多采云少。
　　◎卷.53【听南僧说偈词】施肩吾
　　师子座中香已发，西方佛偈南僧说。
　　惠风吹尽六条尘，清净水中初见月。
　　◎卷.54【春日美新绿词】施肩吾
　　前日萌芽小于粟，今朝草树色已足。
　　天公不语能运为，驱遣羲和染新绿。
　　◎卷.55【对月忆嵩阳故人】施肩吾
　　团团月光照西壁，嵩阳故人千里隔。
　　不知三十六峰前，定为何处峰前客。
　　◎卷.56【赠莎地道士】施肩吾
　　莎地阴森古莲叶，游龟暗老青苔甲。
　　池边道士夸眼明，夜取蟭螟摘蚊睫。
　　◎卷.57【效古词】施肩吾
　　莫愁新得年十六，如蛾双眉长带绿。
　　初学箜篌四五人，莫愁独自声前足。
　　◎卷.58【冬日观早朝】施肩吾
　　紫烟捧日炉香动，万马千车踏新冻。
　　绣衣年少朝欲归，美人犹在青楼梦。
　　◎卷.59【观吴偃画松】施肩吾
　　君有绝艺终身宝，方寸巧心通万造。
　　忽然写出涧底松，笔下看看一枝老。
　　◎卷.60【题山僧水阁】施肩吾
　　山房水阁连空翠，沈沈下有蛟龙睡。
　　老僧趺坐入定时，不知花落黄金地。
　　◎卷.61【登岘亭怀孟生】施肩吾
　　岘山自高水自绿，后辈词人心眼俗。
　　鹿门才子不再生，怪景幽奇无管属。
　　◎卷.62【吴中代蜀客吟】施肩吾
　　身狎吴儿家在蜀，春深屡唱思乡曲。
　　峨眉风景无主人，锦江悠悠为谁绿。
　　◎卷.63【戏咏榆荚】施肩吾
　　风吹榆钱落如雨，绕林绕屋来不住。
　　知尔不堪还酒家，漫教夷甫无行处。
　　◎卷.64【寄李补阙】施肩吾
　　苍生应怪君起迟，蒲轮重辗嵩阳道。
　　功成名遂来不及，三十六峰仙鹤老。
　　◎卷.65【贫客吟】施肩吾
　　l6毯敝衣无处结，寸心耿耿如刀切。
　　今朝欲泣泉客珠，及到盘中却成血。
　　◎卷.66【诮山中叟】施肩吾
　　老人今年八十几，口中零落残牙齿。
　　天阴伛偻带嗽行，犹向岩前种松子。
　　◎卷.67【闻山中步虚声】施肩吾
　　何人步虚南峰顶，鹤唳九天霜月冷。
　　仙词偶逐东风来，误飘数声落尘境。
　　◎卷.68【题龙池山人】施肩吾
　　主人家在龙池侧，水中有鱼不敢食。
　　终朝采药供仙厨，却笑桃花少颜色。
　　◎卷.69【玩新桃花】施肩吾
　　几叹红桃开未得，忽惊造化新装饰。
　　一种同沾荣盛时，偏荷清光借颜色。
　　◎卷.70【山石榴花】施肩吾
　　深色胭脂碎剪红，巧能攒合是天公。
　　莫言无物堪相比，妖艳西施春驿中。
　　◎卷.71【玩友人庭竹】施肩吾
　　曾去玄洲看种玉，那似君家满庭竹。
　　客来不用呼清风，此处挂冠凉自足。
　　◎卷.72【秋夜山居二首】施肩吾
　　幽居正想餐霞客，夜久月寒珠露滴。
　　千年独鹤两三声，飞下岩前一枝柏。
　　去雁声遥人语绝，谁家素机织新雪。
　　秋山野客醉醒时，百尺老松衔半月。
　　◎卷.73【秋夜山中别友人】施肩吾
　　独鹤孤云两难说，明朝又作东西别。
　　知君少壮无几年，莫爱闲吟老松月。
　　◎卷.74【赠别王炼师往罗浮】施肩吾
　　道俗骈阗留不住，罗浮山上有心期。
　　却愁仙处人难到，别后音书寄与谁。
　　◎卷.75【春日餐霞阁】施肩吾
　　洒水初晴物候新，餐霞阁上最宜春。
　　山花四面风吹入，为我铺床作锦茵。
　　◎卷.76【喜友再相逢】施肩吾
　　三十年前与君别，可怜容色夺花红。
　　谁知日月相催促，此度见君成老翁。
　　◎卷.77【候仙词】施肩吾
　　西归公子何时降，南岳先生早晚来。
　　巡历世间犹未遍，乞求鸾鹤且裴回。
　　◎卷.78【修仙词】施肩吾
　　丹田自种留年药，玄谷长生续命芝。
　　世上漫忙兼漫走，不知求己更求谁。
　　◎卷.79【夏日题方师院】施肩吾
　　火天无处买清风，闷发时来入梵宫。
　　只向方师小廊下，回看门外是樊笼。
　　◎卷.80【春游乐】施肩吾
　　一年三百六十日，赏心那似春中物。
　　草迷曲坞花满园，东家少年西家出。
　　◎卷.81【仙客归乡词二首】施肩吾
　　六合八荒游未半，子孙零落暂归来。
　　井边不认捎云树，多是门人在后栽。
　　洞中日月洞中仙，不算离家是几年。
　　出郭始知人代变，又须抛却古时钱。
　　◎卷.82【云州饮席】施肩吾
　　酒肠虽满少欢情，身在云州望帝城。
　　巡次合当谁改令，先须为我打还京。
　　◎卷.83【戏赠李主簿】施肩吾
　　官罢江南客恨遥，二年空被酒中消。
　　不知暗数春游处，偏忆扬州第几桥。
　　◎卷.84【春词（一作沈亚之诗）】施肩吾
　　黄鸟啼多春日高，红芳开尽井边桃。
　　美人手暖裁衣易，片片轻云落剪刀。
　　◎卷.85【题景上人山门】施肩吾
　　水有青莲沙有金，老僧于此独观心。
　　愁人欲寄中峰宿，只恐白猿啼夜深。
　　◎卷.86【妓人残妆词】施肩吾
　　云髻已收金凤凰，巧匀轻黛约残妆。
　　不知昨夜新歌响，犹在谁家绕画梁。
　　◎卷.87【临水亭】施肩吾
　　只怪素亭黏黛色，溪烟为我染莓苔。
　　欲知源上春风起，看取桃花逐水来。
　　◎卷.88【听范玄长吟】施肩吾
　　声声扣出碧琅玕，能使秋猿欲叫难。
　　诗兴未穷心更远，手垂青拂向云看。
　　◎卷.89【观叶生画花】施肩吾
　　心窍玲珑貌亦奇，荣枯只在手中移。
　　今朝故向霜天里，点破繁花四五枝。
　　◎卷.90【洗丹沙词】施肩吾
　　千淘万洗紫光攒，夜火荧荧照玉盘。
　　恐是麻姑残米粒，不曾将与世人看。
　　◎卷.91【长安春夜吟】施肩吾
　　露盘滴时河汉微，美人灯下裁春衣。
　　蟾蜍东去鹊南飞，芸香省中郎不归。
　　◎卷.92【自述】施肩吾
　　箧贮灵砂日日看，欲成仙法脱身难。
　　不知谁向交州去，为谢罗浮葛长官。
　　◎卷.93【少年行】施肩吾
　　醉骑白马走空衢，恶少皆称电不如。
　　五凤街头新勒辔，半垂衫袖揖金吾。
　　◎卷.94【越中遇寒食】施肩吾
　　去岁清明霅溪口，今朝寒食镜湖西。
　　信知天地心不易，还有子规依旧啼。
　　◎卷.95【赠采药叟】施肩吾
　　老去唯将药裹行，无家无累一身轻。
　　却教年少取书卷，小字灯前斗眼明。
　　◎卷.96【清夜忆仙宫子】施肩吾
　　夜静门深紫洞烟，孤行独坐忆神仙。
　　三清宫里月如昼，十二宫楼何处眠。
　　◎卷.97【江南怨】施肩吾
　　愁见桥边荇叶新，兰舟枕水楫生尘。
　　从来不是无莲采，十顷莲塘卖与人。
　　◎卷.98【送绝尘子归旧隐二首】施肩吾
　　云水千重绕洞门，独归何处是桃源。
　　仙方不用随身去，留与人间老子孙。
　　班藤为杖草为衣，万壑千峰独自归。
　　纵令相忆谁相报，桂树岩边人信稀。
　　◎卷.99【送裴秀才归淮南】施肩吾
　　怪来频起咏刀头，枫叶枝边一夕秋。
　　又向江南别才子，却将风景过扬州。
　　◎卷.100【钱塘渡口】施肩吾
　　天堑茫茫连沃焦，秦皇何事不安桥。
　　钱塘渡口无钱纳，已失西兴两信潮。
　　◎卷.101【春日宴徐君池亭】施肩吾
　　暂凭春酒换愁颜，今日应须醉始还。
　　池上有门君莫掩，从教野客见青山。
　　◎卷.102【山中送友人】施肩吾
　　欲折杨枝别恨生，一重枝上一啼莺。
　　乱山重叠云相掩，君向乱山何处行。
　　◎卷.103【寄王少府】施肩吾
　　采松仙子徒销日，吃菜山僧枉过生。
　　多谢蓝田王少府，人间诗酒最关情。
　　◎卷.104【赠女道士郑玉华二首】施肩吾
　　玄发新簪碧藕花，欲添肌雪饵红砂。
　　世间风景那堪恋，长笑刘郎漫忆家。
　　明镜湖中休采莲，却师阿母学神仙。
　　朱丝误落青囊里，犹是箜篌第几弦。
　　◎卷.105【寄西台李侍御】施肩吾
　　二千馀里采琼瑰，到处伤心瓦砾堆。
　　唯有绣衣周柱史，独将珠玉挂西台。
　　◎卷.106【赠凌仙姥】施肩吾
　　阿母从天降几时，前朝惟有汉皇知。
　　仙桃不啻三回熟，饱见东方一小儿。
　　◎卷.107【晚春送王秀才游剡川】施肩吾
　　越山花去剡藤新，才子风光不厌春。
　　第一莫寻溪上路，可怜仙女爱迷人。
　　◎卷.108【冯上人院】施肩吾
　　扰扰凡情逐水流，世间多喜复多忧。
　　一回行到冯公院，便欲令人百事休。
　　◎卷.109【金吾词】施肩吾
　　行拥朱轮锦幨儿，望仙门外叱金羁。
　　染须偷嫩无人觉，唯有平康小妇知。
　　◎卷.110【观舞女】施肩吾
　　缠红结紫畏风吹，袅娜初回弱柳枝。
　　买笑未知谁是主，万人心逐一人移。
　　◎卷.111【鄠县村居】施肩吾
　　欲住村西日日慵，上山无水引高踪。
　　谁能求得秦皇术，为我先驱紫阁峰。
　　◎卷.112【酬周秀才】施肩吾
　　三展蜀笺皆郢曲，我心珍重甚琼瑶。
　　应缘水府龙神睡，偷得蛟人五色绡。
　　◎卷.113【旅次文水县喜遇李少府】施肩吾
　　为君三日废行程，一县官人是酒朋。
　　共忆襄阳同醉处，尚书坐上纳银觥。
　　◎卷.114【夏雨后题青荷兰若】施肩吾
　　僧舍清凉竹树新，初经一雨洗诸尘。
　　微风忽起吹莲叶，青玉盘中泻水银。
　　◎卷.115【途中逢少女】施肩吾
　　身倚西门笑向东，牡丹初折一枝红。
　　市头日卖千般镜，知落谁家新匣中。
　　◎卷.116【山中玩白鹿】施肩吾
　　绕洞寻花日易销，人间无路得相招。
　　呦呦白鹿毛如雪，踏我桃花过石桥。
　　◎卷.117【山居乐】施肩吾
　　鸾鹤每于松下见，笙歌常向坐中闻。
　　手持十节龙头杖，不指虚空即指云。
　　◎卷.118【襄阳曲】施肩吾
　　大堤女儿郎莫寻，三三五五结同心。
　　清晨对镜理容色，意欲取郎千万金。
　　◎卷.119【望夫词二首】施肩吾
　　看看北雁又南飞，薄幸征夫久不归。
　　蟢子到头无信处，凡经几度上人衣。
　　何事经年断书信，愁闻远客说风波。
　　西家还有望夫伴，一种泪痕儿最多。
　　◎卷.120【少妇游春词】施肩吾
　　簇锦攒花斗胜游，万人行处最风流。
　　无端自向春园里，笑摘青梅叫阿侯。
　　◎卷.121【折柳枝】施肩吾
　　伤见路边杨柳春，一重折尽一重新。
　　今年还折去年处，不送去年离别人。
　　◎卷.122【归将吟】施肩吾
　　百战放归成老翁，馀生得出死人中。
　　今朝授敕三回舞，两赐青娥又拜公。
　　◎卷.123【惜花词】施肩吾
　　千树繁红绕碧泉，正宜尊酒对芳年。
　　明朝欲饮还来此，只怕春风却在前。
　　◎卷.124【抛缠头词】施肩吾
　　翠娥初罢绕梁词，又见双鬟对舞时。
　　一抱红罗分不足，参差裂破凤凰儿。
　　◎卷.125【望骑马郎】施肩吾
　　碧蹄新压步初成，玉色郎君弄影行。
　　赚杀唱歌楼上女，伊州误作石州声。
　　◎卷.126【春日钱塘杂兴二首】施肩吾
　　酒姥溪头桑袅袅，钱塘郭外柳毵毵。
　　路逢邻妇遥相问，小小如今学养蚕。
　　西邻年少问东邻，柳岸花堤几处新。
　　昨夜雨多春水阔，隔江桃叶唤何人。
　　◎卷.127【玩手植松】施肩吾
　　却思毫末栽松处，青翠才将众草分。
　　今日散材遮不得，看看气色欲凌云。
　　◎卷.128【夜笛词】施肩吾
　　皎洁西楼月未斜，笛声寥亮入东家。
　　却令灯下裁衣妇，误剪同心一半花。
　　◎卷.129【赠郑伦吹凤管】施肩吾
　　喃喃解语凤凰儿，曾听梨园竹里吹。
　　谁谓五陵年少子，还将此曲暗相随。
　　◎卷.130【蜀茗词】施肩吾
　　越碗初盛蜀茗新，薄烟轻处搅来匀。
　　山僧问我将何比，欲道琼浆却畏嗔。
　　◎卷.131【春霁】施肩吾
　　煎茶水里花千片，候客亭中酒一樽。
　　独对春光还寂寞，罗浮道士忽敲门。
　　◎卷.132【讽山云】施肩吾
　　闲云生叶不生根，常被重重蔽石门。
　　赖有风帘能扫荡，满山晴日照乾坤。
　　◎卷.133【日晚归山词】施肩吾
　　虎迹新逢雨后泥，无人家处洞边溪。
　　独行归客晚山里，赖有鹧鸪临路岐。
　　◎卷.134【玩花词】施肩吾
　　今朝造化使春风，开折西施面上红。
　　竟日眼前犹不足，数株舁入寸心中。
　　◎卷.135【长安早春】施肩吾
　　报花消息是春风，未见先教何处红。
　　想得芳园十馀日，万家身在画屏中。
　　◎卷.136【再酬李先辈】施肩吾
　　清辞再发郢人家，字字新移锦上花。
　　能使龙宫买绡女，低回不敢织轻霞。
　　◎卷.137【寄隐者】施肩吾
　　路绝空林无处问，幽奇山水不知名。
　　松门拾得一片屐，知是高人向此行。
　　◎卷.138【寄四明山子】施肩吾
　　高栖只在千峰里，尘世望君那得知。
　　长忆去年风雨夜，向君窗下听猿时。
　　◎卷.139【观美人】施肩吾
　　漆点双眸鬓绕蝉，长留白雪占胸前。
　　爱将红袖遮娇笑，往往偷开水上莲。
　　◎卷.140【收妆词】施肩吾
　　斜月胧胧照半床，茕茕孤妾懒收妆。
　　灯前再览青铜镜，枉插金钗十二行。
　　◎卷.141【仙女词】施肩吾
　　仙女群中名最高，曾看王母种仙桃。
　　手题金简非凡笔，道是天边玉兔毛。
　　◎卷.142【仙翁词】施肩吾
　　世间无远可为游，六合朝行夕已周。
　　坛上夜深风雨静，小仙乘月击苍虬。
　　◎卷.143【遇李山人】施肩吾
　　游山游水几千重，二十年中一度逢。
　　别易会难君且住，莫交青竹化为龙。
　　◎卷.144【同张炼师溪行】施肩吾
　　青溪道士紫霞巾，洞里仙家旧是邻。
　　每见桃花逐流水，无回不忆武陵人。
　　◎卷.145【桃源词二首】施肩吾
　　夭夭花里千家住，总为当时隐暴秦。
　　归去不论无旧识，子孙今亦是他人。
　　秦世老翁归汉世，还同白鹤返辽城。
　　纵令记得山川路，莫问当时州县名。
　　◎卷.146【送道友游山】施肩吾
　　欲驻如今未老形，万重山上九芝清。
　　君今若问采芝路，踏水踏云攀杳冥。
　　◎卷.147【赠王屋刘道士】施肩吾
　　小有洞中长住客，大罗天下后来仙。
　　出门即是寻常处，未可还它跨鹤鞭。
　　◎卷.148【谢自然升仙】施肩吾
　　分明得道谢自然，古来漫说尸解仙。
　　如花年少一女子，身骑白鹤游青天。
　　◎卷.149【秋吟献李舍人】施肩吾
　　肠结愁根酒不消，新惊白发长愁苗。
　　主司傥许题名姓，笔下看成度海桥。
　　◎卷.150【山中喜静和子见访】施肩吾
　　绝壁深溪无四邻，每逢猿鹤即相亲。
　　小奴惊出垂藤下，山犬今朝吠一人。
　　◎卷.151【春日题罗处士山舍】施肩吾
　　乱叠千峰掩翠微，高人爱此自忘机。
　　春风若扫阶前地，便是山花带锦飞。
　　◎卷.152【访松岭徐炼师】施肩吾
　　千仞峰头一谪仙，何时种玉已成田。
　　开经犹在松阴里，读到南华第几篇。
　　◎卷.153【江南织绫词】施肩吾
　　卿卿买得越人丝，贪弄金梭懒画眉。
　　女伴能来看新bE，鸳鸯正欲上花枝。
　　◎卷.154【宿兰若】施肩吾
　　听钟投宿入孤烟，岩下病僧犹坐禅。
　　独夜客心何处是，秋云影里一灯然。
　　◎卷.155【题禅僧院】施肩吾
　　栖禅枝畔数花新，飞作琉璃池上尘。
　　谷鸟自啼猿自叫，不能愁得定中人。
　　◎卷.156【送绝粒僧】施肩吾
　　碧洞青萝不畏深，免将饥渴累禅心。
　　若期野客来相访，一室无烟何处寻。
　　◎卷.157【早春游曲江】施肩吾
　　芳处亦将枯槁同，应缘造化未施功。
　　羲和若拟动炉鞴，先铸曲江千树红。
　　◎卷.158【佳人览镜】施肩吾
　　每坐台前见玉容，今朝不与昨朝同。
　　良人一夜出门宿，减却桃花一半红。
　　◎卷.159【遇王山人】施肩吾
　　每欲寻君千万峰，岂知人世也相逢。
　　一瓢遗却在何处，应挂天台最老松。
　　◎卷.160【遇醉道士】施肩吾
　　霞帔寻常带酒眠，路傍疑是酒中仙。
　　醉来不住人家宿，多向远山松月边。
　　◎卷.161【送人归台州】施肩吾
　　莫驱归骑且徘徊，更遣离情四五杯。
　　醉后不忧迷客路，遥看瀑布识天台。
　　◎卷.162【赠施仙姑】施肩吾
　　缥缈吾家一女仙，冰容虽小不知年。
　　有时频夜看明月，心在嫦娥几案边。
　　◎卷.163【山院观花】施肩吾
　　初来唯见空树枝，今朝满院花如雪。
　　门前为报诸少年，明日来迟不堪折。
　　◎卷.164【经桃花夫人庙】施肩吾
　　谁能枉驾入荒榛，随例形相土木身。
　　不及连山种桃树，花开犹得识夫人。
　　◎卷.165【代农叟吟】施肩吾
　　且将一笑悦丰年，渐老那能日日眠。
　　引客特来山地上，坐看秋水落红莲。
　　◎卷.166【下第春游】施肩吾
　　羁情含蘖复含辛，泪眼看花只似尘。
　　天遣春风领春色，不教分付与愁人。
　　◎卷.167【送僧游越】施肩吾
　　麻衣年少雪为颜，却笑孤云未是闲。
　　此去若逢花柳月，栖禅莫向苎罗山。
　　◎卷.168【遇越州贺仲宣】施肩吾
　　君在镜湖西畔住，四明山下莫经春。
　　门前几个采莲女，欲泊莲舟无主人。
　　◎卷.169【江南积雨叹】施肩吾
　　人厌为霖水毁溪，床边生菌路成泥。
　　雨师一日三回到，栋里闲云岂得栖。
　　◎卷.170【云中道上作】施肩吾
　　羊马群中觅人道，雁门关外绝人家。
　　昔时闻有云中郡，今日无云空见沙。
　　◎卷.171【同诸隐者夜登四明山】施肩吾
　　半夜寻幽上四明，手攀松桂触云行。
　　相呼已到无人境，何处玉箫吹一声。
　　◎卷.172【戏郑申府】施肩吾
　　年少郑郎那解愁，春来闲卧酒家楼。
　　胡姬若拟邀他宿，挂却金鞭系紫骝。
　　◎卷.173【宿干越亭】施肩吾
　　琵琶洲上人行绝，干越亭中客思多。
　　月满秋江山冷落，不知谁问夜如何。
　　◎卷.174【少女词二首】施肩吾
　　娇羞不肯点新黄，踏过金钿出绣床。
　　信物无端寄谁去，等闲裁破锦鸳鸯。
　　同心带里脱金钱，买取头花翠羽连。
　　手执木兰犹未惯，今朝初上采菱船。
　　◎卷.175【冬词】施肩吾
　　锦绣堆中卧初起，芙蓉面上粉犹残。
　　台前也欲梳云髻，只怕盘龙手捻难。
　　◎卷.176【昭君怨】施肩吾
　　马上徒劳别恨深，总缘如玉不输金。
　　已知贱妾无归日，空荷君王有悔心。
　　◎卷.177【赠仙子】施肩吾
　　欲令雪貌带红芳，更取金瓶泻玉浆。
　　凤管鹤声来未足，懒眠秋月忆萧郎。
　　◎卷.178【越溪怀古】施肩吾
　　忆昔西施人未求，浣纱曾向此溪头。
　　一朝得侍君王侧，不见玉颜空水流。
　　◎卷.179【秋夜山中赠别友人】施肩吾
　　何处邀君话别情，寒山木落月华清。
　　莫愁今夜无诗思，已听秋猿第一声。
　　◎卷.180【大堤新咏】施肩吾
　　行路少年知不知，襄阳全欠旧来时。
　　宜城贾客载钱出，始觉大堤无女儿。
　　◎卷.181【宿四明山】施肩吾
　　黎洲老人命余宿，杳然高顶浮云平。
　　下视不知几千仞，欲晓不晓天鸡声。
　　◎卷.182【禁中新柳】施肩吾
　　万条金钱带春烟，深染青丝不直钱。
　　又免生当离别地，宫鸦啼处禁门前。
　　◎卷.183【酬张明府】施肩吾
　　潘令新诗忽寄来，分明绣段对花开。
　　此时欲醉红楼里，正被歌人劝一杯。
　　◎卷.184【安吉天宁寺闻磬】施肩吾
　　玉磬敲时清夜分，老龙吟断碧天云。
　　邻房逢见广州客，曾向罗浮山里闻。
　　◎卷.185【句】施肩吾
　　年来如抛梭，不老应不得。（以下见《纪事》）。
　　花眼绽红斟酒看，药心抽绿带烟锄。（赠友人下第闲居）
　　颠狂楚客歌成雪，媚赖吴娘笑是盐。
　　荷翻紫盖摇波面，蒲莹青刀插水湄。
　　烟黏薜荔龙须软，雨压芭蕉凤翅垂。（二联并百韵，
　　山居诗所存，不见其全）
　　茶为涤烦子，酒为忘忧君。（见《说郛》）。
　　锄药顾老叟，焚香呼小青。（见陈继儒《珍珠船》）
　　遗却白鸡呼喌喌。（见《野客丛谈》）。
　　五通本是佛家奴，身著青衣一足无。（寺宿为五通所挠作。
　　以下见《海录碎事》）
　　天边有仙药，为我补三关。
　　世人谁不爱年长，所欲皆非保命方。
　　但看日及花，惟是朝可怜。（《槿花》）。
　　池塘已长鸡头叶，篱落初开狗脊花。（赠临平湖主人）
　　出路船为脚，供官本是奴。（《赠盐官主人》）
　　一言感著热铁心，为人剑下偷青娥。（《老侠词》）
　　青鬓丈人不识愁。


第四百九十五卷
　　◎卷.1【不赴拾遗召】费冠卿
　　君亲同是先王道，何如骨肉一处老。
　　也知臣子合佐时，自古荣华谁可保。
　　◎卷.2【闲居即事】费冠卿
　　生计唯将三尺僮，学他贤者隐墙东。照眠夜后多因月，
　　扫地春来只藉风。几处红旗驱战士，一园青草伴衰翁。
　　子房仙去孔明死，更有何人解指踪。
　　◎卷.3【酬范中丞见】费冠卿
　　花宫柳陌正从行，紫袂金鞍问姓名。战国方须礼干木，
　　康时何必重侯嬴。捧将束帛山僮喜，传示银钩邑客惊。
　　直为云泥相去远，一言知己杀身轻。
　　◎卷.4【秋日与冷然上人寺庄观稼】费冠卿
　　世人从扰扰，独自爱身闲。美景当新霁，随僧过远山。
　　村桥出秋稼，空翠落澄湾。唯有中林犬，犹应望我还。
　　◎卷.5【题中峰】费冠卿
　　中峰高拄泬寥天，上有茅庵与石泉。
　　晴景猎人曾望见，青蓝色里一僧禅。
　　◎卷.6【蒙召拜拾遗书情二首】费冠卿
　　拾遗帝侧知难得，官紧才微恐不胜。
　　好是中朝绝亲友，九华山下诏来征。
　　三千里外一微臣，二十年来任运身。
　　今日忽蒙天子召，自惭惊动国中人。
　　◎卷.7【挂树藤】费冠卿
　　本为独立难，寄彼高树枝。蔓衍数条远，溟濛千朵垂。
　　向日助成阴，当风藉持危。谁言柔可屈，坐见蟠蛟螭。
　　◎卷.8【枕流石】费冠卿
　　不为幽岸隐，古色涵空出。愿以清泚流，鉴此坚贞质。
　　傍临玉光润，时泻苔花密。往往惊游鳞，尚疑垂钓日。
　　◎卷.9【久居京师感怀诗】费冠卿
　　茕独不为苦，求名始辛酸。上国无交亲，请谒多少难。
　　九月风到面，羞汗成冰片。求名俟公道，名与公道远。
　　力尽得一名，他喜我且轻。家书十年绝，归去知谁荣。
　　马嘶渭桥柳，特地起秋声。
　　◎卷.10【答萧建】费冠卿
　　自地上青峰，悬崖一万重。践危频侧足，登堑半齐胸。
　　飞狖啼攀桂，游人喘倚松。入林寒z9々，近瀑雨濛濛。
　　径滑石棱上，寺开山掌中。幡花扑净地，台殿印晴空。
　　胜境层层别，高僧院院逢。泉鱼候洗钵，老玃戏撞钟。
　　外户凭云掩，中厨课水舂。搜泥时和面，拾橡半添穜。
　　渡壑缘槎险，持灯入洞穷。夹天开壁峭，透石蹙波雄。
　　润蔼清无土，潭深碧有龙。畬田一片净，谷树万株浓。
　　野客登临惯，山房幽寂同。寒炉树根火，夏牖竹稍风。
　　边鄙筹贤相，黔黎托圣躬。君能弃名利，岁晏一相从。
　　◎卷.31【代书问费征君九华亭】萧建
　　见说九华峰上寺，日宫犹在下方开。
　　其中幽境客难到，请为诗中图画来。
　　◎卷.32【献主文】刘虚白
　　二十年前此夜中，一般灯烛一般风。
　　不知岁月能多少，犹著麻衣待至公。
　　◎卷.33【句】刘虚白
　　知道醉乡无户税，任他荒却下丹田。
　　◎卷.34【山出云（元和元年试）】张复
　　山静云初吐，霏微触石新。无心离碧岫，有叶占青春。
　　散类如虹气，轻同不让尘。凌空还似翼，映润欲成鳞。
　　异起临汾鼎，疑随出峡神。为霖终济旱，非独降贤人。
　　◎卷.35【山出云】张胜之
　　片云初出岫，孤迥色难亲。盖小辞山近，根轻触石新。
　　飘飖经绿野，明丽照晴春。拂树疑舒叶，临流似结鳞。
　　从龙方有感，捧日岂无因。看取为霖去，恩沾雨露均。


第四百九十六卷
　　◎卷.1【送狄尚书镇太原】姚合
　　授钺儒生贵，倾朝赴饯筵。麾幢官在省，礼乐将临边。
　　代马龙相杂，汾河海暗连。远戎移帐幕，高鸟避旌旃。
　　天下屯兵处，皇威破虏年。防秋嫌垒近，入塞必身先。
　　中外恩重叠，科名岁接连。散材无所用，老向琐闱眠。
　　◎卷.2【送杨尚书祭西岳】姚合
　　报功严祀典，宠诏下明庭。酒气飘林岭，香烟入杳冥。
　　乐清三奏备，词直百神听。衣拂云霞湿，诗通水石灵。
　　何因逐驺骑，暂得到岩扃。
　　◎卷.3【送李侍御过夏州（一作送李廓侍郎）】姚合
　　酬恩不顾名，走马觉身轻。迢递河边路，苍茫塞上城。
　　沙寒无宿雁，虏近少闲兵。饮罢挥鞭去，旁人意气生。
　　◎卷.4【送李起居赴池州】姚合
　　天子念疲民，分忧辍侍臣。红旗高起焰，绿野静无尘。
　　阙下亲知别，江南惠化新。朝昏即千里，且愿话逡巡。
　　◎卷.5【送刘詹事赴寿州】姚合
　　殷勤莫遽起，四坐悉同袍。世上诗难得，林中酒更高。
　　隋堤傍杨柳，楚驿在波涛。别后书频寄，无辞费笔毫。
　　◎卷.6【送裴大夫赴亳州】姚合
　　杭人遮道路，垂泣浙江前。谯国迎舟舰，行歌汴水边。
　　周旋君量远，交代我才偏。寒日严旌戟，晴风出管弦。
　　一杯诚淡薄，四坐愿留连。异政承殊泽，应为天下先。
　　◎卷.7【送徐州韦仅行军】姚合
　　饯幕俨征轩，行军归大藩。山程度函谷，水驿到夷门。
　　晓日诗情远，春风酒色浑。逡巡何足贵，所贵尽残樽。
　　◎卷.8【送刘禹锡郎中赴苏州】姚合
　　三十年来天下名，衔恩东守阖闾城。初经咸谷眠山驿，
　　渐入梁园问水程。霁日满江寒浪静，春风绕郭白蘋生。
　　虎丘野寺吴中少，谁伴吟诗月里行。
　　州城全是故吴宫，香径难寻古藓中。云水计程千里远，
　　轩车送别九衢空。鹤声高下听无尽，潮色朝昏望不同。
　　太守吟诗人自理，小斋闲卧白蘋风。
　　◎卷.9【送贾谟赴共城营田】姚合
　　上国羞长选，戎装贵所从。山田依法种，兵食及时供。
　　水气诗书软，岚烟笔砚浓。几时无事扰，相见得从容。
　　◎卷.10【送裴宰君】姚合
　　见说为官处，烟霞思不穷。夜猿啼户外，瀑水落厨中。
　　名药人难识，仙山路易通。还应施静化，谁复与君同。
　　◎卷.11【送顾非熊下第归越】姚合
　　失意寻归路，亲知不复过。家山去城远，日月在船多。
　　楚塞数逢雁，浙江长有波。秋风别乡老，还听鹿鸣歌。
　　◎卷.12【送雍陶游蜀】姚合
　　春色三千里，愁人意未开。木梢穿栈出，雨势隔江来。
　　荒馆因花宿，深山羡客回。相如何物在，应只有琴台。
　　◎卷.13【送崔约下第归扬州】姚合
　　满座诗人吟送酒，离城此会亦应稀。春风下第时称屈，
　　秋卷呈亲自束归。日晚山花当马落，天阴水鸟傍船飞。
　　江边道路多苔藓，尘土无由得上衣。
　　◎卷.14【送李廓侍御赴西川行营】姚合
　　不道弓箭字，罢官唯醉眠。何人荐筹策，走马逐旌旃。
　　阵变孤虚外，功成语笑前。从今巂州路，无复有烽烟。
　　◎卷.15【送杨尚书赴东川】姚合
　　却縠诗书将，衔恩赴梓州。绕身垂印绶，护马执戈矛。
　　剑阁和铭峭，巴江带字流。从来皆惜别，此别复何愁。
　　◎卷.16【送邢郎中赴太原】姚合
　　上将得良策，恩威作长城。如今并州北，不见有胡兵。
　　晋野雨初足，汾河波亦清。所从古无比，意气送君行。
　　◎卷.17【送裴中丞赴华州】姚合
　　我梦何曾应，看君渡浐川。自无仙掌分，非是圣心偏。
　　径草多生药，庭花半落泉。人间有此郡，况在凤城边。
　　◎卷.18【送徐员外赴河中从事】姚合
　　赤府从军美，儒衣结束轻。凉飙下山寺，晓浪满关城。
　　闲坐饶诗景，高眠长道情。将军不战术，计日立功名。
　　◎卷.19【送殷尧藩侍御赴同州】姚合
　　吟诗掷酒船，仙掌白楼前。从事关中贵，主人天下贤。
　　此生无了日，终岁踏离筵。何计因归去，深山恣意眠。
　　◎卷.20【送崔中丞赴郑州】姚合
　　仆射陂前郡，清高越四邻。丹霄凤诏下，太守虎符新。
　　雾湿关城月，花香驿路尘。连枝相庭树，岁岁一家春。
　　◎卷.21【送丁端公赴河阴】姚合
　　炎天木叶焦，晓夕绝凉飙。念子独归县，何人不在朝。
　　市连风浪动，帆彻海门遥。饮尽樽中酒，同年同寂寥。
　　◎卷.22【送郑尚书赴兴元】姚合
　　儒有登坛贵，何人得此功。红旗烧密雪，白马踏长风。
　　斧钺来天上，诗书理汉中。方知百胜略，应不在弯弓。
　　◎卷.23【送田使君赴蔡州】姚合
　　长年离别情，百盏酒须倾。诗外应无思，人间半是行。
　　路遥嘶白马，林断出红旌。功业今应立，淮西有劲兵。
　　◎卷.24【送无可上人游边】姚合
　　一钵与三衣，经行远近随。出家还养母，持律复能诗。
　　春雪离京厚，晨钟近塞迟。亦知莲府客，夜坐喜同师。
　　◎卷.25【送僧】姚合
　　人间扰扰唯闲事，自见高人只有诗。
　　寂寞嵩峰云外寺，常多梦里过斋时。
　　城中听得新经论，却过关东说向人。
　　旧国门徒终日望，见时应是见真身。
　　◎卷.26【送宋慎言】姚合
　　童稚便知闻，如今只有君。百篇诗尽和，一盏酒须分。
　　驿路多连水，州城半在云。离情同落叶，向晚更纷纷。
　　◎卷.27【送家兄赴任昭义】姚合
　　早得白眉名，之官濠上城。别离浮世事，迢递长年情。
　　广陌垂花影，遥林起雨声。出关春草长，过汴夏云生。
　　黠吏先潜去，疲人相次迎。宴馀和酒拜，魂梦共东行。
　　◎卷.28【送崔玄亮赴果州冬夜宴韩卿宅】姚合
　　兰烛照重茵，飞杯复几分。主人寒不寐，上客晓离群。
　　骑吏缘青壁，旌旗度白云。剑铭生藓色，巴字叠冰文。
　　华省思仙侣，疲民爱使君。泠泠唯自适，郡邸有谁闻。
　　◎卷.29【送喻凫校书归毗陵】姚合
　　主人庭叶黑，诗稿更谁书。阙下科名出，乡中赋籍除。
　　山春烟树众，江远晚帆疏。吾亦家吴者，无因到弊庐。
　　◎卷.30【送董正字武归常州觐亲】姚合
　　路岐知不尽，离别自无穷。行客心方切，主人樽未空。
　　楚樯收月下，江树在潮中。人各还家去，还家庆不同。
　　◎卷.31【送萧正字往蔡州贺裴相淮西平】姚合
　　相府旌旄重，还邀上客行。今朝郭门路，初彻蔡州城。
　　从马唯提酒，防身不要兵。从来皆作使，君去是时平。
　　◎卷.32【送进士田卓入华山】姚合
　　何物随身去，六经与一琴。辞家计已久，入谷住应深。
　　偶坐僧同石，闲书叶满林。业成须谒帝，无贮白云心。
　　◎卷.33【送右司薛员外赴处州】姚合
　　怀中天子书，腰下使君鱼。瀑布和云落，仙都与世疏。
　　远程兼水陆，半岁在舟车。相送难相别，南风入夏初。
　　◎卷.34【送王建秘书往渭南庄】姚合
　　白须芸阁吏，羸马月中行。庄僻难寻路，官闲易出城。
　　看山多失饭，过寺故题名。秋日田家作，唯添集卷成。
　　◎卷.35【送殷尧藩侍御游山南】姚合
　　诗境西南好，秋深昼夜蛩。人家连水影，驿路在山峰。
　　谷静云生石，天寒雪覆松。我为公府系，不得此相从。
　　◎卷.36【送李植侍御】姚合
　　圣代无邪触，空林獬豸归。谁知陇山鸟，长绕玉楼飞。
　　风雨依山急，云泉入郭微。无同昔年别，别后寄书稀。
　　◎卷.37【送王澹】姚合
　　常省为官处，门前数树松。寻山屐费齿，书石笔无锋。
　　果熟猿偷乱，花繁鸟语重。今来为客去，惜取最高峰。
　　◎卷.38【送崔之仁（一作别刘得仁）】姚合
　　欲出还成住，前程甚谪迁。佯眠随客醉，愁坐似僧禅。
　　旧国归何处，春山买欠钱。几时无一事，长在故人边。
　　◎卷.39【送孙山人】姚合
　　山翁来帝里，不肯住多时。尘土衣裳重，腥膻仆隶饥。
　　林中愁不到，城外老应迟。喧寂一为别，相逢未有期。
　　◎卷.40【送费骧】姚合
　　兄寒弟亦饥，力学少闲时。何路免为客，无门卖得诗。
　　几人携酒送，独我入山迟。少小同居止，今朝始别离。
　　◎卷.41【送河中杨少府宴崔驸马宅】姚合
　　凤凰楼下醉醺醺，晚出东门蝉渐闻。不使乡人治驿路，
　　却将家累宿山云。闲时采药随僧去，每月请钱共客分。
　　县吏若非三载满，自知无计更寻君。
　　◎卷.42【送文著上人游越】姚合
　　水石随缘岂计程，东吴相遇别西京。夜禅月下袈裟湿，
　　晓上山巅锡杖鸣。念我为官应易老，羡师依佛学无生。
　　越中多有前朝寺，处处铁钟石磬声。
　　◎卷.43【送无可上人游越（一作送无可住越州）】姚合
　　清晨相访立门前，麻履方袍一少年。懒读经文求作佛，
　　愿攻诗句觅升仙。芳春山影花连寺，独夜潮声月满船。
　　今日送行偏惜别，共师文字有因缘。
　　◎卷.44【送洛阳张员外】姚合
　　饯客未归城，东来驺骑迎。千山嵩岳峭，百县洛阳清。
　　朔雁和云度，川风吹雨晴。藓庭公事暇，应只独吟行。
　　◎卷.45【送少府田中丞入西蕃】姚合
　　萧关路绝久，石堠亦为尘。护塞空兵帐，和戎在使臣。
　　风沙去国远，雨雪换衣频。若问凉州事，凉州多汉人。
　　◎卷.46【送王龟处士】姚合
　　送客客为谁，朱门处士稀。唯修曾子行，不著老莱衣。
　　古寺随僧饭，空林共鸟归。壶中驻年药，烧得献庭闱。
　　◎卷.47【送崔郎中赴常州】姚合
　　贵是鴒原在紫微，荣逢知己领黄扉。人间盛事今全得，
　　江上政声复欲归。风起满城山果落，雨馀穿宅水禽飞。
　　昔年尝作毗陵客，石峭泉清天下稀。
　　◎卷.48【送林使君赴邵州】姚合
　　诏书飞下五云间，才子分符不等闲。驿路算程多是水，
　　州图管地少于山。江头斑竹寻应遍，洞里丹砂自采还。
　　清净化人人自理，终朝无事更相关。
　　◎卷.49【送别友人（一作别友人山居）】姚合
　　独向山中觅紫芝，山人勾引住多时。摘花浸酒春愁尽，
　　烧竹煎茶夜卧迟。泉落林梢多碎滴，松生石底足旁枝。
　　明朝却欲归城市，问我来期总不知。
　　◎卷.50【送李琮归灵州觐省】姚合
　　饯席离人起，贪程醉不眠。风沙移道路，仆马识山川。
　　塞树花开小，关城雪下偏。胡尘今已尽，应便促朝天。
　　◎卷.51【送任畹评事赴沂海】姚合
　　掷笔不作尉，戎衣从嫖姚。严冬入都门，仆马气益豪。
　　沂州右镇雄，士勇旌旗高。洛东无忧虞，半夜开虎牢。
　　丈夫贵功勋，不贵爵禄饶。仰眠作书生，衣食何由销。
　　任生非常才，临事胆不摇。必当展长画，逆波斩鲸鳌。
　　九陌尘土黑，话别立远郊。孟坚勒燕然，岂独在汉朝。
　　◎卷.52【送李馀及第归蜀】姚合
　　蜀山高岧峣，蜀客无平才。日饮锦江水，文章盈其怀。
　　十年作贡宾，九年多邅回。春来登高科，升天得梯阶。
　　手持冬集书，还家献庭闱。人生此为荣，得如君者稀。
　　李白蜀道难，羞为无成归。子今称意行，所历安觉危。
　　与子久相从，今朝忽乖离。风飘海中船，会合难自期。
　　长安米价高，伊我常渴饥。临岐歌送子，无声但陈词。
　　义交外不亲，利交内相违。勉子慎其道，急若食与衣。
　　苦爇道路赤，行人念前驰。一杯不可轻，远别方自兹。
　　◎卷.53【送饶州张使君】姚合
　　鄱阳胜事闻难比，千里连连是稻畦。山寺去时通水路，
　　郡图开处是诗题。化行应免农人困，庭静惟多野鹤栖。
　　饮罢春明门外别，萧条驿路夕阳低。
　　◎卷.54【送张宗原】姚合
　　东门送客道，春色如死灰。一客失意行，十客颜色低。
　　住者既无家，去者又非归。穷愁一成疾，百药不可治。
　　子贤我且愚，命分不合齐。谁开蹇踬门，日日同游栖。
　　子行何所之，切切食与衣。谁能买仁义，令子无寒饥。
　　野田不生草，四向生路岐。士人甚商贾，终日须东西。
　　鸿雁春北去，秋风复南飞。勉君向前路，无失相见期。
　　◎卷.55【送王求】姚合
　　士有经世筹，自无活身策。求食道路间，劳困甚徒役。
　　我身与子同，日被饥寒迫。侧望卿相门，难入坚如石。
　　为农昧耕耘，作商迷贸易。空把书卷行，投人买罪责。
　　六月南风多，苦旱土色赤。坐家心尚焦，况乃远作客。
　　羸马出郭门，饯饮晓连夕。愿君似醉肠，莫谩生忧戚。
　　◎卷.56【送朱庆馀及第后归越】姚合
　　劝君缓上车，乡里有吾庐。未得同归去，空令相见疏。
　　山晴栖鹤起，天晓落潮初。此庆将谁比，献亲冬集书。
　　◎卷.57【送朱庆馀越州归觐】姚合
　　乡书落姓名，太守拜亲荣。访我波涛郡，还家雾雨城。
　　海山窗外近，镜水世间清。何计随君去，邻墙过此生。
　　◎卷.58【送任尊师归蜀觐亲】姚合
　　白云修道者，归去春风前。玉简通仙籍，金丹驻母年。
　　锦文江一色，酒气雨相连。众说君平死，真师易义全。
　　◎卷.59【送友人游蜀】姚合
　　送君一壶酒，相别野庭边。马上过秋色，舟中到锦川。
　　峡猿啼夜雨，蜀鸟噪晨烟。莫便不回首，风光促几年。
　　◎卷.60【送杜立归蜀】姚合
　　迢递三千里，西南是去程。杜陵家已尽，蜀国客重行。
　　雪照巴江色，风吹栈阁声。马嘶山稍暖，人语店初明。
　　旅梦心多感，孤吟气不平。谁为李白后，为访锦官城。
　　◎卷.61【送韩湘赴江西从事】姚合
　　年少登科客，从军诏命新。行装有兵器，祖席尽诗人。
　　细雨湘城暮，微风楚水春。浔阳应足雁，梦泽岂无尘。
　　猿叫来山顶，潮痕在树身。从容多暇日，佳句寄须频。
　　◎卷.62【送潘传秀才归宣州】姚合
　　李白坟三尺，嵯峨万古名。因君还故里，为我吊先生。
　　晴日移虹影，空山出鹤声。老郎闲未得，无计此中行。
　　◎卷.63【送僧默然】姚合
　　出家侍母前，至孝自通禅。伏日江头别，秋风樯下眠。
　　鸟声猿更促，石色树相连。此路多如此，师行亦有缘。
　　◎卷.64【送陟遐上人游天台】姚合
　　万叠赤城路，终年游客稀。朝来送师去，自觉有家非。
　　石净山光远，云深海色微。此诗成亦鄙，为我写岩扉。
　　◎卷.65【送盛秀才赴举】姚合
　　重重吴越浙江潮，刺史何门始得消。五字州人唯有此，
　　四邻风景合相饶。橘村篱落香潜度，竹寺虚空翠自飘。
　　君去九衢须说我，病成疏懒懒趋朝。
　　◎卷.66【送僧贞实归杭州天竺】姚合
　　石桥寺里最清凉，闻说茆庵寄上方。林外猿声连院磬，
　　月中潮色到禅床。他生念我身何在，此世唯师性亦忘。
　　九陌相逢千里别，青山重叠树苍苍。
　　◎卷.67【送卢二弟茂才罢举游洛谒新相】姚合
　　踏碎作赋笔，驱车出上京。离筵俯岐路，四坐半公卿。
　　守命贫难掷，忧身梦数惊。今朝赴知己，休咏苦辛行。
　　◎卷.68【送任畹及第归蜀中觐亲】姚合
　　子规啼欲死，君听固无愁。阙下声名出，乡中意气游。
　　东川横剑阁，南斗近刀州。神圣题前字，千人看不休。
　　◎卷.69【送杜观罢举东游】姚合
　　秋风离九陌，心事岂云安。曾是求名苦，当知此去难。
　　辛勤程自远，寂寞夜多寒。诗句无人识，应须把剑看。
　　◎卷.70【送狄兼谟下第归故山】姚合
　　慈恩塔上名，昨日败垂成。赁舍应无直，居山岂钓声。
　　半年犹小隐，数日得闲行。映竹窥猿剧，寻云探鹤情。
　　爱花高酒户，煮药污茶铛。莫便多时住，烟霄路在城。
　　◎卷.71【送源中丞赴新罗】姚合
　　赤墀赐对使殊方，官重霜台紫绶光。玉节在船清海怪，
　　金函开诏拜夷王。云晴渐觉山川异，风便那知道路长。
　　谁得似君将雨露，海东万里洒扶桑。
　　◎卷.72【送陈倜赴江陵从事】姚合
　　荆州胜事众皆闻，幕下今朝又得君。才子何须藉科第，
　　男儿终久要功勋。江村竹树多于草，山路尘埃半是云。
　　新什定知饶景思，不应一向赋从军。
　　◎卷.73【送张郎中副使赴泽潞】姚合
　　晓陌事戎装，风流粉署郎。机筹通变化，除拜出寻常。
　　地冷饶霜气，山高碍雁行。应无离别恨，车马自生光。
　　◎卷.74【送陆畅侍御归扬州】姚合
　　故园偏接近，霅水洞庭边。归去知何日，相逢各长年。
　　山川南北路，风雪别离天。楚色穷冬烧，淮声独夜船。
　　从军丞相府，谈笑酒杯前。
　　◎卷.75【送韦瑶校书赴越】姚合
　　寄家临禹穴，乘传出秦关。霜落橘满地，潮来帆近山。
　　相门宾益贵，水国事多闲。晨省高堂后，馀欢杯酒间。
　　◎卷.76【送雍陶及第归觐】姚合
　　献亲冬集书，比橘复何如。此去关山远，相思笑语疏。
　　路寻丹壑断，人近白云居。幽石题名处，凭君亦记余。
　　◎卷.77【送李秀才赴举】姚合
　　罗刹楼头醉，送君西入京。秦吴无限地，山水半分程。
　　海上烟霞湿，关中日月明。登科旧乡里，当为改嘉名。
　　◎卷.78【送李传秀才归宣州】姚合
　　谢守青山宅，山孤宅亦平。池塘无复见，春草野中生。
　　常日登楼望，今朝送客行。殷勤拂石壁，为我一书名。
　　◎卷.79【送元绪上人游商山】姚合
　　万法空门里，师修历几生。过来心已悟，未到行弥精。
　　溪寂钟还度，林昏锡独鸣。朝簪抽未得，此别岂忘情。
　　◎卷.80【送僧栖真归杭州天竺寺】姚合
　　吏事日纷然，无因到佛前。劳师相借问，知我亦通禅。
　　古寺杉松出，残阳钟磬连。草庵盘石上，归此是因缘。
　　◎卷.81【送敬法师归福州】姚合
　　结得随缘伴，蝉鸣方出关。新经译旧寺，故国与谁还。
　　斋为无钟早，心因罢讲闲。东南数千里，何处不逢山。
　　◎卷.82【送清敬闍黎归浙西】姚合
　　大地无生理，吴中岂是归。自翻贝叶偈，人施福田衣。
　　夏尽滩声出，潮来日色微。郡斋师去后，寂寞夜吟稀。
　　◎卷.83【送贾岛及钟浑】姚合
　　日日攻诗亦自强，年年供应在名场。
　　春风驿路归何处，紫阁山边是草堂。
　　◎卷.84【送僧游边（一作送无可）】姚合
　　师向边头去，边人业障轻。腥膻斋自洁，部落讲还成。
　　传教多离寺，随缘不计程。三千世界内，何处是无生。
　　◎卷.85【送澄江上人赴兴元郑尚书招】姚合
　　师经非纸上，师佛在心中。觉路何曾异，行人自不同。
　　水云晴亦雨，山木夜多风。闻结西方社，尚书待远公。
　　◎卷.86【送马戴下第客游】姚合
　　昨来送君处，亦是九衢中。此日殷勤别，前时寂寞同。
　　鸟啼寒食雨，花落暮春风。向晚离人起，筵收樽未空。
　　◎卷.87【送薛二十三郎中赴婺州】姚合
　　我住浙江西，君去浙江东。日日心来往，不畏浙江风。
　　◎卷.88【送独孤焕评事赴丰州】姚合
　　东门携酒送廷评，结束从军塞上行。深碛路移唯马觉，
　　断蓬风起与雕平。烟生远戍侵云色，冰叠黄河长雪声。
　　须凿燕然山上石，登科记里是闲名。
　　◎卷.89【送张齐物主簿赴内乡（一作送张主簿赴山）】姚合
　　几年山下事仙翁，名在长生箓籍中。
　　烧得药成须寄我，曾为主簿与君同。
　　◎卷.90【送王嗣之典仪城】姚合
　　日日思朝位，偷闲城外行。唯求采药者，不道在官名。
　　好异嫌山浅，寻幽喜径生。病来文字拙，不要把归城。
　　◎卷.91【别贾岛】姚合
　　懒作住山人，贫家日赁身。书多笔渐重，睡少枕长新。
　　野客狂无过，诗仙瘦始真。秋风千里去，谁与我相亲。
　　◎卷.92【别李馀】姚合
　　病童随瘦马，难算往来程。野寺僧相送，河桥酒滞行。
　　足愁无道性，久客会人情。何计羁穷尽，同居不出城。
　　◎卷.93【别胡逸】姚合
　　记得春闱同席试，逡巡何啻十年馀。
　　今日相逢又相送，予乘五马子单车。
　　◎卷.94【惜别】姚合
　　酒阑歌罢更迟留，携手思量凭翠楼。桃李容华犹叹月，
　　风流才器亦悲秋。光阴不觉朝昏过，岐路无穷早晚休。
　　似把剪刀裁别恨，两人分得一般愁。
　　◎卷.95【欲别】姚合
　　山川重叠远茫茫，欲别先忧别恨长。红芍药花虽共醉，
　　绿蘼芜影又分将。鸳鸯有路高低去，鸿雁南飞一两行。
　　惆怅与君烟景迥，不知何日到潇湘。
　　◎卷.96【别杭州】姚合
　　醉与江涛别，江涛惜我游。他年婚嫁了，终老此江头。


第四百九十七卷
　　◎卷.1【寄贾岛】姚合
　　漫向城中住，儿童不识钱。瓮头寒绝酒，灶额晓无烟。
　　狂发吟如哭，愁来坐似禅。新诗有几首，旋被世人传。
　　◎卷.2【寄王度居士】姚合
　　憔悴王居士，颠狂不称时。天公与贫病，时辈复轻欺。
　　茅屋随年借，盘餐逐日移。弃嫌官似梦，珍重酒如师。
　　无竹栽芦看，思山叠石为。静窗留客话，古寺觅僧棋。
　　瘦马寒来死，羸童饿得痴。唯应寻阮籍，心事远相知。
　　◎卷.3【寄杨茂卿校书】姚合
　　去年别君时，同宿黎阳城。黄河冻欲合，船入冰罅行。
　　君为使滑州，我来西入京。丈夫不泣别，旁人叹无情。
　　到京就省试，落籍先有名。惭辱乡荐书，忽欲自受刑。
　　还家岂无路，羞为路人轻。决心住城中，百败望一成。
　　腐草众所弃，犹能化为萤。岂我愚暗身，终久不发明。
　　所悲道路长，亲爱难合并。还如舟与车，奔走各异程。
　　耳目甚短狭，背面若聋盲。安得学白日，远见君仪形。
　　◎卷.4【寄杜师义】姚合
　　出处难相见，同城似异乡。点兵寻户籍，烧药试仙方。
　　事校千般别，心还一种忙。黄金如化得，相寄亦何妨。
　　◎卷.5【寄陆浑县尉李景先】姚合
　　微俸还同请，唯君独自闲。地偏无驿路，药贱管仙山。
　　月色生松里，泉声在石间。吟诗复饮酒，何事更相关。
　　◎卷.6【寄酬卢侍御】姚合
　　诗新得意恣狂疏，挥手终朝力有馀。
　　今到诗家浑手战，欲题名字倩人书。
　　◎卷.7【寄主客张郎中】姚合
　　年长方慕道，金丹事参差。故园归未得，秋风思难持。
　　蹇拙公府弃，朴静高人知。以我齐杖屦，昏旭讵相离。
　　吟诗红叶寺，对酒黄菊篱。所赏未及毕，后游良有期。
　　粲粲华省步，屑屑旅客姿。未同山中去，固当殊路岐。
　　◎卷.8【寄鄠县尉李廓少府】姚合
　　岁满休为吏，吟诗著白衣。爱山闲卧久，在世此心稀。
　　听鹤向风立，捕鱼乘月归。此君才不及，谬得侍彤闱。
　　◎卷.9【寄紫阁隐者】姚合
　　自闻憔客说，无计得相寻。几世传高卧，全家在一林。
　　养情书览苦，采药路多深。愿得为邻里，谁能说此心。
　　◎卷.10【寄国子杨巨源祭酒】姚合
　　日日新诗出，城中写不禁。清高疑对竹，闲雅胜闻琴。
　　门户饶秋景，儿童解冷吟。云山今作主，还借外人寻。
　　◎卷.11【寄永乐长官殷尧藩】姚合
　　故人为吏隐，高卧簿书间。绕院唯栽药，逢僧只说山。
　　此宵欢不接，穷岁信空还。何计相寻去，严风雪满关。
　　◎卷.12【冬夜书事寄两省阁老】姚合
　　天寒渐觉雁声疏，新月微微玉漏初。海峤只宜今日去，
　　故乡已过十年馀。发稀岂易胜玄冕，眼暗应难写谏书。
　　阁下群公尽高思，谁能携酒访贫居。
　　◎卷.13【寄灵一律师】姚合
　　梵书钞律千馀纸，净院焚香独受持。
　　童子病来烟火绝，清泉漱口过斋时。
　　◎卷.14【郡中书事寄默然上人】姚合
　　郡中饶野兴，过客亦淹留。看月江楼晓，寻山石径秋。
　　意归何处老，谁免此生愁。长爱东林子，安禅百事休。
　　◎卷.15【寄张徯】姚合
　　幽处寻书坐，朝朝闭竹扉。山僧封茗寄，野客乞诗归。
　　秋卷多唯好，时名屈更肥。明年取前字，杯酒赛春辉。
　　◎卷.16【寄李频】姚合
　　闭门常不出，惟觉长庭莎。朋友来看少，诗书卧读多。
　　命随才共薄，愁与醉相和。珍重君名字，新登甲乙科。
　　◎卷.17【寄李群玉】姚合
　　九衢名与利，无计扰闲人。道远期轻世，才高贵重身。
　　石脂稀胜乳，玉粉细于尘。骨换肌肤腻，心灵气色真。
　　嵩山高到日，洛水暖如春。居住应安稳，黄金几灶新。
　　◎卷.18【病中书事寄友人】姚合
　　终日自缠绕，此身无适缘。万愁生雨夜，百病凑衰年。
　　多睡憎明屋，慵行待暖天。疮头梳有虱，风耳乱无蝉。
　　换白方多错，回金法不全。家贫何所怨，将在老僧边。
　　◎卷.19【九日寄钱可复】姚合
　　数杯黄菊酒，千里白云天。上国名方振，戎州病未痊。
　　静愁惟忆醉，闲走不胜眠。惆怅东门别，相逢知几年。
　　◎卷.20【春日早朝寄刘起居】姚合
　　九衢寒雾敛，双阙曙光分。彩仗迎春日，香烟接瑞雪。
　　珮声清漏间，天语侍臣闻。莫笑冯唐老，还来谒圣君。
　　◎卷.21【秋日寄李支使】姚合
　　秋思朝来起，侵人暑稍微。晓眠离北户，午饭尚生衣。
　　山静云初白，枝高果渐稀。闻君家海上，莫与燕同归。
　　◎卷.22【寄汴州令狐楚相公】姚合
　　汴水从今不复浑，秋风鼙鼓动城根。梁园台馆关东少，
　　相府旌旗天下尊。诗好四方谁敢和，政成三郡自无冤。
　　几时诏下归丹阙，还领千官入阁门。
　　◎卷.23【寄东都分司白宾客】姚合
　　阙下高眠过十旬，南宫印绶乞离身。诗中得意应千首，
　　海内嫌官只一人。宾客分司真是隐，山泉绕宅岂辞贫。
　　竹斋晚起多无事，唯到龙门寺里频。
　　◎卷.24【寄裴起居】姚合
　　千官晓立炉烟里，立近丹墀是起居。
　　彩笔专书皇帝语，书成几卷太平书。
　　◎卷.25【寄狄拾遗，时为魏州从事】姚合
　　少在兵马间，长还系戎职。鸡飞不得远，岂要生羽翼。
　　三年城中游，与君最相识。应知我中肠，不苟念衣食。
　　主人树勋名，欲灭天下贼。愚虽乏智谋，愿陈一夫力。
　　人生须气健，饥冻缚不得。睡当一席宽，觉乃千里窄。
　　古人不惧死，所惧死无益。至交不可合，一合难离坼。
　　君尝相劝勉，苦语毒胸臆。百年心知同，谁限河南北。
　　◎卷.26【金州书事寄山中旧友】姚合
　　安康虽好郡，刺史是憨翁。买酒终朝饮，吟诗一室空。
　　自知为政拙，众亦觉心公。亲事星河在，忧人骨肉同。
　　簿书岚色里，鼓角水声中。井邑神州接，帆樯海路通。
　　野亭晴带雾，竹寺夏多风。溉稻长洲白，烧林远岫红。
　　旧山期已失，芳草思何穷。林下无相笑，男儿五马雄。
　　◎卷.27【寄紫阁无名头陀（自新罗来）】姚合
　　峭行得如如，谁分圣与愚。不眠知梦妄，无号免人呼。
　　山海禅皆遍，华夷佛岂殊。何因接师话，清净在斯须。
　　◎卷.28【寄郁上人】姚合
　　此生修道浅，愁见未来身。谁为传真谛，唯应是上人。
　　自悲年已长，渐觉事难亲。不向禅门去，他门无了因。
　　◎卷.29【寄孙路秀才】姚合
　　幽居邻里少，江际复山阿。潮去蝉声出，天晴鹤语多。
　　老人能步蹇，才子奈贫何。曾见春官语，年来虚甲科。
　　◎卷.30【寄安陆友人】姚合
　　别路在春色，故人云梦中。鸟啼三月雨，蝶舞百花风。
　　烟束远山碧，霞欹落照红。想君登此兴，回首念飘蓬。
　　◎卷.31【寄马戴】姚合
　　天府鹿鸣客，幽山秋未归。我知方甚爱，众说以为非。
　　隔屋闻泉细，和云见鹤微。新诗此处得，清峭比应稀。
　　◎卷.32【寄贾岛，时任普州司仓】姚合
　　长沙事可悲，普掾罪谁知。千载人空尽，一家冤不移。
　　吟寒应齿落，才峭自名垂。地远山重叠，难传相忆词。
　　◎卷.33【寄杨工部，闻毗陵舍弟自罨溪入茶山】姚合
　　采茶溪路好，花影半浮沉。画舸僧同上，春山客共寻。
　　芳新生石际，幽嫩在山阴。色是春光染，香惊日气侵。
　　试尝应酒醒，封进定恩深。芳贻千里外，怡怡太府吟。
　　◎卷.34【寄陕州王司马】姚合
　　家寄秦城非本心，偶然头上有朝簪。自当台直无因醉，
　　一别诗宗更懒吟。世事每将愁见扰，年光唯与老相侵。
　　欲知居处堪长久，须向山中学煮金。
　　◎卷.35【寄贾岛】姚合
　　寂寞荒原下，南山只隔篱。家贫唯我并，诗好复谁知。
　　草色无穷处，虫声少尽时。朝昏鼓不到，闲卧益相宜。
　　◎卷.36【寄崔之仁山人】姚合
　　百门坡上住，石屋两三间。日月难教老，妻儿乞与闲。
　　仙经拣客问，药债煮金还。何计能相访，终身得在山。
　　◎卷.37【寄嵩岳程光范】姚合
　　相别何容易，相逢便岁年。客来嫌路远，谁得到君边。
　　岳色鸟啼里，钟声竹影前。只应访支遁，时得话诗篇。
　　◎卷.38【洛下夜会寄贾岛】姚合
　　洛下攻诗客，相逢只是吟。夜觞欢稍静，寒屋坐多深。
　　乌府偶为吏，沧江长在心。忆君难就寝，烛灭复星沉。
　　◎卷.39【寄华州李中丞】姚合
　　毛女峰前郡，烟霞气转清。庭分灵掌影，窗度瀑泉声。
　　藓径人稀到，松斋药自生。常餐亦芝朮，闲客是公卿。
　　看水逢仙鹤，登楼见帝城。养生非酒病，难隐是诗名。
　　省署尝连步，江皋欲独耕。偶题无六义，聊以达微诚。
　　◎卷.40【病中辱谏议惠甘菊药苗，因以诗赠】姚合
　　萧萧一亩宫，种菊十馀丛。采摘和芳露，封题寄病翁。
　　熟宜茶鼎里，餐称石瓯中。香洁将何比，从来味不同。
　　◎卷.41【舟行书事，寄杭州崔员外】姚合
　　张颐任酒浇，开眼信花烧。旧国归何滞，新知别又遥。
　　夜行篙触石，晚泊缆依桥。若未重相见，无门解寂寥。
　　◎卷.42【寄元绪上人】姚合
　　石窗紫藓墙，此世此清凉。研露题诗洁，消冰煮茗香。
　　闲云春影薄，孤磬夜声长。何计休为吏，从师老草堂。
　　◎卷.43【寄白阁默然】姚合
　　白阁峰头雪，城中望亦寒。高僧多默坐，清夜到明看。
　　世上无诸苦，林间只一餐。尝闻南北教，所得比师难。
　　◎卷.44【夏日书事寄丘亢处士】姚合
　　暑天难可度，岂复更持觞。树里鸣蝉咽，宫中午漏长。
　　病夫心益躁，静者室应凉。几欲相寻去，红尘满路旁。
　　◎卷.45【秋中寄崔道士】姚合
　　贫居雀喧噪，况乃静巷陌。夜眠睡不成，空庭闻露滴。
　　旁有一杯酒，欢然如对客。月光久逾明，照得笔墨白。
　　平生志舒豁，难可似兹夕。四肢得自便，虽劳不为役。
　　故人山中住，善治活身策。五谷口不尝，比僧更闲寂。
　　我今暂得安，自谓脱幽戚。君身长逍遥，日月争老得。
　　◎卷.46【寄华州崔中丞】姚合
　　莲华峰下郡，仙洞亦难胜。闾里苍苔水，虚空瀑布冰。
　　酒香和药熟，山峭过云登。清净黎人泰，唯忧急诏征。
　　◎卷.47【秋日书事，寄秘书窦少监】姚合
　　秋气日骚骚，星星双鬓毛。凉天吟自远，清夜梦还高。
　　林下期同去，人间共是劳。头巾何所直，且漉瓮头糟。
　　◎卷.48【友人南游不回因寄】姚合
　　相思春树绿，千里亦依依。鄠杜月频满，潇湘人不归。
　　桂花风畔落，烟草蝶双飞。一别无消息，水南车迹稀。
　　◎卷.49【早春山居寄城中知己】姚合
　　阳和潜发荡寒阴，便使川原景象深。入户风泉声沥沥，
　　当轩云岫影沉沉。残云带雨轻飘雪，嫩柳含烟小绽金。
　　虽有眼前诗酒兴，邀游争得称闲心。
　　◎卷.50【辞白宾客归后寄】姚合
　　千骑红旗不可攀，水头独立暮方还。
　　家人怪我浑如病，尊酒休倾笔砚间。
　　◎卷.51【寄右史李定言（许浑集寄李定言律诗第二三联即此四句）】姚合
　　才归龙尾含鸡舌，更立螭头运兔毫。
　　阊阖欲开金漏尽，冕旒初坐御香高。
　　◎卷.52【寄绛州李使君】姚合
　　独施清静化，千里管横汾。黎庶应深感，朝廷亦细闻。
　　心期在黄老，家事是功勋。物外须仙侣，人间要使君。
　　花多匀地落，山近满厅云。戎客无因去，西看白日曛。
　　◎卷.53【寄送卢拱秘书游魏州】姚合
　　太行山下路，荆棘昨来平。一自开元后，今逢上客行。
　　地形吞北虏，人事接东京。扫洒氛埃静，游从气概生。
　　蓟门春不艳，淇水暖还清。看野风情远，寻花酒病成。
　　官闲身自在，诗逸语纵横。车马回应晚，烟光满去程。
　　◎卷.54【秋晚夜坐寄院中诸曹长】姚合
　　腰间垂印囊，白发未归乡。还往应相责，朝昏亦自伤。
　　穷愁山影峭，独夜漏声长。寂寞难成寐，寒灯侵晓光。
　　◎卷.55【书怀寄友人】姚合
　　精心奉北宗，微宦在南宫。举世劳为适，开门事不穷。
　　年来复几日，蝉去又鸣鸿。衰疾谁人问，闲情与酒通。
　　四邻寒稍静，九陌夜方空。知老何山是，思归愚谷中。
　　◎卷.56【寄无可上人】姚合
　　十二门中寺，诗僧寺独幽。多年松色别，后夜磬声秋。
　　见世虑皆尽，来生事更修。终须执瓶钵，相逐入牛头。
　　◎卷.57【寄晖上人】姚合
　　日出月复没，悠悠昏与明。修持经几劫，清净到今生。
　　林下知无相，人间苦是情。终期逐师去，不拟老尘缨。
　　◎卷.58【寄李干】姚合
　　寻常自怪诗无味，虽被人吟不喜闻。
　　见说与君同一格，数篇到火却休焚。
　　◎卷.59【寄贾岛浪仙】姚合
　　悄悄掩门扉，穷窘自维絷。世途已昧履，生计复乖缉。
　　疏我非常性，端峭尔孤立。往还纵云久，贫蹇岂自习。
　　所居率荒野，宁似在京邑。院落夕弥空，虫声雁相及。
　　衣巾半僧施，蔬药常自拾。凛凛寝席单，翳翳灶烟湿。
　　颓篱里人度，败壁邻灯入。晓思已暂舒，暮愁还更集。
　　风凄林叶萎，苔糁行径涩。海峤誓同归，橡栗充朝给。
　　◎卷.60【寄九华费冠卿】姚合
　　逍遥罾缴外，高鸟与潜鱼。阙下无朝籍，林间有诏书。
　　夜眠青玉洞，晓饭白云蔬。四海人空老，九华君独居。
　　此心谁复识，日与世情疏。
　　◎卷.61【寄不疑上人】姚合
　　是法修行遍，方栖不二门。随缘嫌寺著，见性觉经繁。
　　所叹身将老，始闻师一言。尘沙千万劫，劫尽佛长存。
　　◎卷.62【寄主客刘郎中】姚合
　　汉朝共许贾生贤，迁谪还应是宿缘。仰德多时方会面，
　　拜兄何暇更论年。嵩山晴色来城里，洛水寒光出岸边。
　　清景早朝吟丽思，题诗应费益州笺。
　　◎卷.63【寄周十七起居】姚合
　　冬冬九陌鼓声齐，百辟朝天马乱嘶。月照浓霜寒更远，
　　风吹红烛举还低。官清立在金炉北，仗下归眠玉殿西。
　　莫笑老人多独出，晴山荒景觅诗题。
　　◎卷.64【秋夜寄默然上人】姚合
　　霜月静幽居，闲吟梦觉初。秋深夜迢递，年长意萧疏。
　　海上归难遂，人间事尽虚。赖师方便语，渐得识真如。
　　◎卷.65【寄王玄伯】姚合
　　夜归晓出满衣尘，转觉才名带累身。
　　莫觅旧来终日醉，世间杯酒属闲人。
　　◎卷.66【寄山中友人】姚合
　　昨秋今复春，役役是非身。海上无归路，城中作老人。
　　流年何处在，白日每朝新。闻有长生术，将求未有因。
　　◎卷.67【寄陕府内兄郭冏端公】姚合
　　蹇钝无大计，酷嗜进士名。为文性不高，三年住西京。
　　相府执文柄，念其心专精。薄艺不退辱，特列为门生。
　　事出自非意，喜常少于惊。春榜四散飞，数日遍八纮。
　　眼始见花发，耳得闻鸟鸣。免同去年春，兀兀聋与盲。
　　家寄河朔间，道路出陕城。暌违逾十年，一会豁素诚。
　　同游山水穷，狂饮飞大觥。起坐不相离，有若亲弟兄。
　　中外无亲疏，所算在其情。久客贵优饶，一醉旧疾平。
　　家远归思切，风雨甚亦行。到兹恋仁贤，淹滞一月程。
　　新诗忽见示，气逸言纵横。缠绵意千里，骚雅文发明。
　　永昼吟不休，咽喉干无声。羁贫重金玉，今日金玉轻。
　　◎卷.68【寄题蔡州蒋亭兼简田使君】姚合
　　几岁乱军里，蒋亭名不销。无人知旧径，有药长新苗。
　　树宿山禽静，池通野水遥。何因同此醉，永望思萧条。
　　◎卷.69【山居寄友人】姚合
　　独在山阿里，朝朝遂性情。晓泉和雨落，秋草上阶生。
　　因客始沽酒，借书方到城。诗情聊自遣，不是趁声名。
　　◎卷.70【寄崔之仁山人】姚合
　　不得之仁消息久，秋来体色复何如。苦将杯酒判身病，
　　狂作文章信手书。官职卑微从客笑，性灵闲野向钱疏。
　　几时身计浑无事，拣取深山一处居。
　　◎卷.71【寄主客刘员外（禹锡）】姚合
　　蝉稀虫唧唧，露重思悠悠。静者多便夜，豪家不见秋。
　　同归方欲就，微恙几时瘳。今日沧江上，何人理钓舟。
　　◎卷.72【山中寄友人】姚合
　　路岐何渺邈，在客易蹉跎。却是去家远，因循住日多。
　　几看春草绿，又见塞鸿过。未有进身处，忍教抛薜萝。
　　◎卷.73【寄友人】姚合
　　日暮掩重扉，抽簪复解衣。漏声林下静，萤色月中微。
　　秋霁露华结，夜深人语稀。殷勤故山路，谁与我同归。
　　◎卷.74【寄李馀卧疾】姚合
　　穷节弥惨栗，我讵自云乐。伊人婴疾恙，所对唯苦药。
　　寂寞行稍稀，清羸餐自薄。幽斋外浮事，梦寐亦简略。
　　雪户掩复明，风帘卷还落。方持数杯酒，勉子同斟酌。
　　◎卷.75【寄白石师（师无名，常居白石谷中，因为号）】姚合
　　白石师何在，师禅白石中。无情云可比，不食鸟难同。
　　屦下苍苔雪，龛前瀑布风。相寻未有计，只是礼虚空。
　　◎卷.76【寄贾岛】姚合
　　疏拙只如此，此身谁与同。高情向酒上，无事在山中。
　　渐老病难理，久贫吟益空。赖君时访宿，不避北斋风。
　　◎卷.77【寄默然上人】姚合
　　晨餐夜复眠，日与月相连。天下谁无病，人间乐是禅。
　　几生通佛性，一室但香烟。结得无为社，还应有宿缘。
　　◎卷.78【寄不出院僧】姚合
　　不行门外地，斋戒得清真。长食施来饭，深居锁定身。
　　朝昏常傍佛，起坐省逢人。非独心常净，衣无一点尘。
　　◎卷.79【万年县中雨夜会宿寄皇甫甸】姚合
　　县斋还寂寞，夕雨洗苍苔。清气灯微润，寒声竹共来。
　　虫移上阶近，客起到门回。想得吟诗处，唯应对酒杯。
　　◎卷.80【寄旧山隐者】姚合
　　别君须臾间，历日两度新。念彼白日长，复值人事并。
　　未改当时居，心事如野云。朝朝恣行坐，百事都不闻。
　　奈何道未尽，出山最艰辛。奔走衢路间，四枝不属身。
　　名在进士场，笔毫争等伦。我性本朴直，词理安得文。
　　纵然自称心，又不合众人。以此名字低，不如风中尘。
　　昨逢卖药客，云是居山邻。说君忆我心，憔悴其形神。
　　昔是同枝鸟，今作万里分。万里亦未遥，喧静终难群。
　　◎卷.81【新居秋夕寄李廓】姚合
　　羁滞多共趣，屡屡同室眠。稍暇更访诣，宁唯候招延。
　　愧君备蔬药，识我性所便。罢吏童仆去，洒扫或自专。
　　古巷人易息，疏迥自江边。幸当中秋夕，复此无云天。
　　月华更漏清，露叶光彩鲜。四邻亦悄悄，中怀益缠绵。
　　兹境罕能致，居闲得弥偏。数杯罢复饮，共想山中年。
　　◎卷.82【赠卢大夫将军】姚合
　　将军身在城，讵得虏尘清。酿酒邀闲客，吟诗直禁营。
　　苍鹰春不下，战马夜空鸣。碣石应无业，皇州独有名。
　　上山嫌髀重，拔剑叹衣生。公议今如此，登坛到即行。
　　◎卷.83【赠供奉僧次融】姚合
　　会解如来意，僧家独有君。开经对天子，骑马过声闻。
　　本寺远于日，新诗高似云。热时吟一句，凉冷胜秋分。
　　◎卷.84【赠王尊师】姚合
　　先生自说瀛洲路，多在青松白石间。海岸夜中常见日，
　　仙宫深处却无山。犬随鹤去游诸洞，龙作人来问大还。
　　今日偶闻尘外事，朝簪未掷复何颜。
　　◎卷.85【赠常州院僧】姚合
　　一住毗陵寺，师应只信缘。院贫人施食，窗静鸟窥禅。
　　古磬声难尽，秋灯色更鲜。仍闻开讲日，湖上少鱼船。
　　◎卷.86【赠卢沙弥小师】姚合
　　怕见世间事，削头披佛衣。年小未受戒，会解如老师。
　　天与出家肠，一食斋不饥。麻履踏雪路，与马不肯骑。
　　嫌我身腥膻，似我见戎夷。彼此见会异，对面成别离。
　　我师文宣王，立教垂书诗。但全仁义心，自然便慈悲。
　　两教大体同，无处辨是非。莫以衣服别，到头不相知。
　　◎卷.87【赠张籍太祝】姚合
　　绝妙江南曲，凄凉怨女诗。古风无手敌，新语是人知。
　　飞动应由格，功夫过却奇。麟台添集卷，乐府换歌词。
　　李白应先拜，刘祯必自疑。贫须君子救，病合国家医。
　　野客开山借，邻僧与米炊。甘贫辞聘币，依选受官资。
　　多见愁连晓，稀闻债尽时。圣朝文物盛，太祝独低眉。
　　◎卷.88【赠丘郎中】姚合
　　绕篱栽杏种黄精，晓侍炉烟暮出城。
　　万事将身求总易，学君难得是长生。
　　◎卷.89【赠王建司马】姚合
　　久向空门隐，交亲亦不知。文高轻古意，官冷似前资。
　　老觉僧斋健，贫还酒债迟。仙方小字写，行坐把相随。
　　◎卷.90【赠任士曹】姚合
　　宪皇十一祀，共得春闱书。道直淹曹掾，命通侍玉除。
　　浮生年月促，九陌笑言疏。何计同归去，沧江有弊庐。
　　◎卷.91【赠刘叉】姚合
　　自君离海上，垂钓更何人。独宿空堂雨，闲行九陌尘。
　　避时曾变姓，救难似嫌身。何处相期宿，咸阳酒市春。
　　◎卷.92【赠僧绍明】姚合
　　西方清净路，此路出何门。见说师知处，从来佛不言。
　　今生多病恼，自晓至黄昏。唯寐方无事，那堪梦亦喧。
　　◎卷.93【赠张质山人】姚合
　　先生居处僻，荆棘与墙齐。酒好宁论价，诗狂不著题。
　　烧成度世药，踏尽上山梯。懒听闲人语，争如谷鸟啼。
　　◎卷.94【赠少室山麻襦僧】姚合
　　只辫麻为衲，此中经几春。庵前多猛兽，径小绝行人。
　　泉近濆瓶履，山深少垢尘。想师正法指，喻我独迷津。
　　◎卷.95【赠王山人】姚合
　　贤哲论独诞，吾宗次定今。诗吟天地广，觉印果因深。
　　教演归恭敬，名标中外钦。既能施六度，了悟达双林。
　　◎卷.96【赠终南山傅山人】姚合
　　七十未成事，终南苍鬓翁。老来诗兴苦，贫去酒肠空。
　　蟠蛰身仍病，鹏抟力未通。已无烧药本，唯有著书功。
　　白马时何晚，青龙岁欲终。生涯枯叶下，家口乱云中。
　　潭静鱼惊水，天晴鹤唳风。悲君还姓傅，独不梦高宗。
　　◎卷.97【使两浙赠罗隐】姚合
　　平日时风好涕流，谗书虽盛一名休。寰区叹屈瞻天问，
　　夷貊闻诗过海求。向夕便思青琐拜，近年寻伴赤松游。
　　何当世祖从人望，早以公台命卓侯。


第四百九十八卷
　　◎卷.1【闲居遣怀十首】姚合
　　身外无徭役，开门百事闲。倚松听唳鹤，策杖望秋山。
　　萍任连池绿，苔从匝地斑。料无车马客，何必扫柴关。
　　闲卧销长日，亲朋笑我疏。诗篇随分有，人事度年无。
　　情性僻难改，愁怀酒为除。谁能思此计，空备满床书。
　　白日逍遥过，看山复绕池。展书寻古事，翻卷改新诗。
　　赊酒风前酌，留僧竹里棋。同人笑相问，羡我足闲时。
　　好景时牵目，茅斋兴有馀。远山经雨后，庭树得秋初。
　　道侣怜栽药，高人笑养鱼。优游随本性，甘被弃慵疏。
　　永日厨烟绝，何曾暂废吟。闲时随思缉，小酒恣情斟。
　　看月嫌松密，垂纶爱水深。世间多少事，无事可关心。
　　一生能几日，愁恨也无端。遇酒酕醄饮，逢花烂熳看。
　　青云非失路，白发未相干。以此多携解，将心但自宽。
　　万事徒纷扰，难关枕上身。朗吟销白日，沈醉度青春。
　　演步怜山近，闲眠厌客频。市朝曾不到，长免满衣尘。
　　野性多疏惰，幽栖更称情。独行看影笑，闲坐弄琴声。
　　懒拜腰肢硬，慵趋礼乐生。业文随日遣，不是为求名。
　　生计甘寥落，高名愧自由。惯无身外事，不信世间愁。
　　好酒盈杯酌，闲诗任笔酬。凉风从入户，云水更宜秋。
　　拙直难和洽，从人笑掩关。不能行户外，宁解走尘间。
　　被酒长酣思，无愁可上颜。何言归去事，著处是青山。
　　◎卷.2【武功县中作三十首（一作武功县闲居）】姚合
　　县去帝城远，为官与隐齐。马随山鹿放，鸡杂野禽栖。
　　绕舍惟藤架，侵阶是药畦。更师嵇叔夜，不拟作书题。
　　方拙天然性，为官是事疏。惟寻向山路，不寄入城书。
　　因病多收药，缘餐学钓鱼。养身成好事，此外更空虚。
　　微官如马足，只是在泥尘。到处贫随我，终年老趁人。
　　簿书销眼力，杯酒耗心神。早作归休计，深居养此身。
　　簿书多不会，薄俸亦难销。醉卧慵开眼，闲行懒系腰。
　　移花兼蝶至，买石得云饶。且自心中乐，从他笑寂寥。
　　晓钟惊睡觉，事事便相关。小市柴薪贵，贫家砧杵闲。
　　读书多旋忘，赊酒数空还。长羡刘伶辈，高眠出世间。
　　性疏常爱卧，亲故笑悠悠。纵出多携枕，因衙始裹头。
　　上山方觉老，过寺暂忘愁。三考千馀日，低腰不拟休。
　　客至皆相笑，诗书满卧床。爱闲求病假，因醉弃官方。
　　鬓发寒唯短，衣衫瘦渐长。自嫌多检束，不似旧来狂。
　　一日看除目，终年损道心。山宜冲雪上，诗好带风吟。
　　野客嫌知印，家人笑买琴。只应随分过，已是错弥深。
　　邻里皆相爱，门开数见过。秋凉送客远，夜静咏诗多。
　　就架题书目，寻栏记药窠。到官无别事，种得满庭莎。
　　穷达天应与，人间事莫论。微官长似客，远县岂胜村。
　　竟日多无食，连宵不闭门。斋心调笔砚，唯写五千言。
　　县僻仍牢落，游人到便回。路当边地去，村入郭门来。
　　酒户愁偏长，诗情病不开。可曾衙小吏，恐谓踏青苔。
　　自下青山路，三年著绿衣。官卑食肉僭，才短事人非。
　　野客教长醉，高僧劝早归。不知何计是，免与本心违。
　　月出方能起，庭前看种莎。吏来山鸟散，酒熟野人过。
　　岐路荒城少，烟霞远岫多。同官数相引，下马上西坡。
　　作吏荒城里，穷愁欲不胜。病多唯识药，年老渐亲僧。
　　梦觉空堂月，诗成满砚冰。故人多得路，寂寞不相称。
　　谁念东山客，栖栖守印床。何年得事尽，终日逐人忙。
　　醉卧谁知叫，闲书不著行。人间长检束，与此岂相当。
　　朝朝眉不展，多病怕逢迎。引水远通涧，垒山高过城。
　　秋灯照树色，寒雨落池声。好是吟诗夜，披衣坐到明。
　　簿籍谁能问，风寒趁早眠。每旬常乞假，隔月探支钱。
　　还往嫌诗僻，亲情怪酒颠。谋身须上计，终久是归田。
　　闭门风雨里，落叶与阶齐。野客嫌杯小，山翁喜枕低。
　　听琴知道性，寻药得诗题。谁更能骑马，闲行只杖藜。
　　腥膻都不食，稍稍觉神清。夜犬因风吠，邻鸡带雨鸣。
　　守官常卧病，学道别称名。小有洞中路，谁能引我行。
　　宦名浑不计，酒熟且开封。晴月销灯色，寒天挫笔锋。
　　惊禽时并起，闲客数相逢。旧国萧条思，青山隔几重。
　　假日多无事，谁知我独忙。移山入县宅，种竹上城墙。
　　惊蝶遗花蕊，游蜂带蜜香。唯愁明早出，端坐吏人旁。
　　门外青山路，因循自不归。养生宜县僻，说品喜官微。
　　净爱山僧饭，闲披野客衣。谁怜幽谷鸟，不解入城飞。
　　一官无限日，愁闷欲何如。扫舍惊巢燕，寻方落壁鱼。
　　从僧乞净水，凭客报闲书。白发谁能镊，年来四十馀。
　　朝朝门不闭，长似在山时。宾客抽书读，儿童斫竹骑。
　　久贫还易老，多病懒能医。道友应相怪，休官日已迟。
　　戚戚常无思，循资格上官。闲人得事晚，常骨觅仙难。
　　醉卧疑身病，贫居觉道宽。新诗久不写，自算少人看。
　　漫作容身计，今知拙有馀。青衫迎驿使，白发忆山居。
　　道友怜蔬食，吏人嫌草书。须为长久事，归去自耕锄。
　　主印三年坐，山居百事休。焚香开敕库，踏月上城楼。
　　饮酒多成病，吟诗易长愁。殷勤问渔者，暂借手中钩。
　　长忆青山下，深居遂性情。垒阶溪石净，烧竹灶烟轻。
　　点笔图云势，弹琴学鸟声。今朝知县印，梦里百忧生。
　　自知狂僻性，吏事固相疏。只是看山立，无嫌出县居。
　　印朱沾墨砚，户籍杂经书。月俸寻常请，无妨乏斗储。
　　作吏无能事，为文旧致功。诗标八病外，心落百忧中。
　　拜别登朝客，归依炼药翁。不知还往内，谁与此心同。
　　◎卷.3【罢武功县将入城】姚合
　　乍抛衫笏觉身轻，依旧还称学道名。欲泥山僧分屋住，
　　羞从野老借牛耕。妻儿尽怕为逋客，亲故相邀遣到城。
　　无奈同官珍重意，几回临路却休行。
　　青衫脱下便狂歌，种薤栽莎劚古坡。野客相逢添酒病，
　　春山暂上著诗魔。亦知官罢贫还甚，且喜闲来睡得多。
　　欲与九衢亲故别，明朝拄杖始经过。
　　◎卷.4【秋日闲居二首】姚合
　　九陌宅重重，何门怜此翁。荒庭唯菊茂，幽径与山通。
　　落叶带衣上，闲云来酒中。此心谁得见，林下鹿应同。
　　先忆花时节，家山听更归。爱诗看古集，忆酒典寒衣。
　　睡少身还健，愁多食不肥。自怜疏懒性，无事出门稀。
　　◎卷.5【闲居晚夏】姚合
　　闲居无事扰，旧病亦多痊。选字诗中老，看山屋外眠。
　　片霞侵落日，繁叶咽鸣蝉。对此心还乐，谁知乏酒钱。
　　◎卷.6【闲居】姚合
　　不自识疏鄙，终年住在城。过门无马迹，满宅是蝉声。
　　带病吟虽苦，休官梦已清。何当学禅观，依止古先生。
　　◎卷.7【街西居三首】姚合
　　受得山野性，住城多事违。青山在宅南，回首东西稀。
　　浅浅一井泉，数家同汲之。独我恶水浊，凿井庭之陲。
　　自凿还自饮，亦为众所非。吁嗟世间事，洁身诚难为。
　　日出穷巷喜，温然胜重衣。重衣岂不暖，所暖人不齐。
　　兀兀复行行，不离阶与墀。
　　丈夫非马蹄，安得知路岐。穷贱餐茹薄，兴与养性宜。
　　乃知长生术，豪贵难得之。
　　◎卷.8【闲居遣兴】姚合
　　终年城里住，门户似山林。客怪身名晚，妻嫌酒病深。
　　写方多识药，失谱废弹琴。文字非经济，空虚用破心。
　　◎卷.9【庄居即事】姚合
　　休看小字大书名，向日持经眼却明。时过无心求富贵，
　　身闲不梦见公卿。因寻岳寺荤辛断，自到王城礼数生。
　　斜月照床新睡觉，西风半夜鹤来声。
　　◎卷.10【亲仁里居】姚合
　　三年赁舍亲仁里，寂寞何曾似在城。饮酒自缘防冷病，
　　寻人多是为闲行。轩车无路通门巷，亲友因诗道姓名。
　　自别青山归未得，羡君长听石泉声。
　　◎卷.11【庄居野行】姚合
　　客行野田间，比屋皆闭户。借问屋中人，尽去作商贾。
　　官家不税商，税农服作苦。居人尽东西，道路侵垄亩。
　　采玉上山颠，探珠入水府。边兵索衣食，此物同泥土。
　　古来一人耕，三人食犹饥。如今千万家，无一把锄犁。
　　我仓常空虚，我田生蒺藜。上天不雨粟，何由活烝黎。
　　◎卷.12【春日闲居】姚合
　　居止日萧条，庭前唯药苗。身闲眠自久，眼荖视还遥。
　　檐燕酬莺语，邻花杂絮飘。客来无酒饮，搔首掷空瓢。
　　◎卷.13【独居】姚合
　　深闭柴门长不出，功夫自课少闲时。翻音免问他人字，
　　覆局何劳对手棋。生计如云无定所，穷愁似影每相随。
　　到头归向青山是，尘路茫茫欲告谁。
　　◎卷.14【早春闲居】姚合
　　寂寞日何为，闲居春色迟。惊风起庭雪，寒雨长檐澌。
　　强饮樽中酒，嘲山世外诗。此生仍且在，难与老相离。
　　◎卷.15【原上新居（一作王建诗）】姚合
　　秋来梨果熟，行哭小儿饥。邻富鸡长往，庄贫客渐稀。
　　借牛耕地晚，卖树纳钱迟。墙下当官道，依前夹竹篱。
　　◎卷.16【将归山】姚合
　　野人惯去山中住，自到城来闷不胜。宫树蝉声多却乐，
　　侯门月色少于灯。饥来唯拟重餐药，归去还应只别僧。
　　闻道旧溪茆屋畔，春风新上数枝藤。
　　◎卷.17【山中述怀】姚合
　　为客久未归，寒山独掩扉。晓来山鸟散，雨过杏花稀。
　　天远云空积，溪深水自微。此情对春色，尽醉欲忘机。
　　◎卷.18【偶然书怀】姚合
　　十年通籍入金门，自愧名微枉搢绅。炼得丹砂疑不食，
　　从兹白发日相亲。家山迢递归无路，杯酒稀疏病到身。
　　汉有冯唐唐有我，老为郎吏更何人。
　　◎卷.19【客舍有怀】姚合
　　旅人无事喜，终日思悠悠。逢酒嫌杯浅，寻书怕字稠。
　　贫来许钱圣，梦觉见身愁。寂寞中林下，饥鹰望到秋。
　　◎卷.20【及第后夜中书事】姚合
　　夜睡常惊起，春光属野夫。新衔添一字，旧友逊前途。
　　喜过还疑梦，狂来不似儒。爱花持烛看，忆酒犯街沽。
　　天上名应定，人间盛更无。报恩丞相閤，何啻杀微躯。
　　◎卷.21【偶题】姚合
　　年年九陌看春还，旧隐空劳梦寐间。迟日逍遥芸草长，
　　圣朝清净谏臣闲。偶逢游客同倾酒，自有前驺耻见山。
　　道侣书来相责诮，朝朝欲报作何颜。
　　◎卷.22【感时】姚合
　　忆昔未出身，索寞无精神。逢人话天命，自贱如埃尘。
　　君今才出身，飒爽鞍马春。逢人话天命，自重如千钧。
　　信涉名利道，举动皆丧真。君今自世情，何况天下人。
　　◎卷.23【忆山】姚合
　　闲处无人到，乖疏称野情。日高搔首起，林下散衣行。
　　泉引窗前过，云看石罅生。别来愁欲老，虚负出山名。
　　◎卷.24【客游旅怀】姚合
　　客行无定止，终日路岐间。马为赊来贵，僮缘借得顽。
　　诗书愁触雨，店舍喜逢山。旧业嵩阳下，三年未得还。
　　◎卷.25【迎春】姚合
　　半年留醉待花开，晓去迎春夜始回。风暖慢行寻曲水，
　　天晴远望立高台。亦知无处将诗请，唯得终朝把酒催。
　　今日柳条全弄色，游人相伴看春来。
　　◎卷.26【游春十二首】姚合
　　正月一日后，寻春更不眠。自知还近僻，众说过于颠。
　　看水宁依路，登山欲到天。悠悠芳思起，多是晚风前。
　　官卑长少事，县僻又无城。未晓冲寒起，迎春忍病行。
　　树枝风掉软，菜甲土浮轻。好个林间鹊，今朝足喜声。
　　诗酒相牵引，朝朝思不穷。苔痕雪水里，春色竹烟中。
　　迎雨缘池草，摧花倚树风。书非名利事，爱此少人同。
　　尘中主印吏，谁遣有高情。趁暖檐前坐，寻芳树底行。
　　土融凝墅色，冰败满池声。渐觉春相泥，朝来睡不轻。
　　疏顽无异事，随例但添年。旧历藏深箧，新衣薄絮绵。
　　暖风浑酒色，晴日畅琴弦。同伴无辞困，游春贵在先。
　　看春长不足，岂更觉身劳。寺里花枝净，山中水色高。
　　嫩云轻似絮，新草细如毛。并起诗人思，还应费笔毫。
　　悠悠小县吏，憔悴入新年。远思遭诗恼，闲情被酒牵。
　　恋花林下饮，爱草野中眠。疏懒今成性，谁人肯更怜。
　　处处春光遍，游人亦不稀。向阳倾冷酒，看影试新衣。
　　嫩树行移长，幽禽语旋飞。同来皆去尽，冲夜独吟归。
　　朝朝看春色，春色似相怜。酒醒莺啼里，诗成蝶舞前。
　　摘花盈手露，折竹满庭烟。亲故多相笑，疏狂似少年。
　　卑官还不恶，行止得逍遥。晴野花侵路，春陂水上桥。
　　尘埃生暖色，药草长新苗。看却烟光散，狂风处处飘。
　　身被春光引，经时更不归。嚼花香满口，书竹粉黏衣。
　　弄日莺狂语，迎风蝶倒飞。自知疏懒性，得事亦应稀。
　　晓脱青衫出，闲行气味长。一瓶春酒色，数顷野花香。
　　朝客闻应羡，山僧见亦狂。不将僮仆去，恐为损风光。
　　◎卷.27【赏春】姚合
　　闲人只是爱春光，迎得春来喜欲狂。买酒怕迟教走马，
　　看花嫌远自移床。娇莺语足方离树，戏蝶飞高始过墙。
　　颠倒醉眠三数日，人间百事不思量。
　　◎卷.28【春日即事】姚合
　　春来眠不得，谁复念生涯。夜听四邻乐，朝寻九陌花。
　　轻烟浮草色，微雨濯年华。乞假非关病，朝衣在酒家。
　　◎卷.29【春日江次】姚合
　　野步出茆斋，闲行坐石台。久悲乡路远，犹喜杏花开。
　　鸥鹭皆飞去，帆樯何处来。因凝千里目，落日尚徘徊。
　　◎卷.30【扬州春词三首】姚合
　　广陵寒食天，无雾复无烟。暖日凝花柳，春风散管弦。
　　园林多是宅，车马少于船。莫唤游人住，游人困不眠。
　　满郭是春光，街衢土亦香。竹风轻履舄，花露腻衣裳。
　　谷鸟鸣还艳，山夫到更狂。可怜游赏地，炀帝国倾亡。
　　江北烟光里，淮南胜事多。市鄽持烛入，邻里漾船过。
　　有地惟栽竹，无家不养鹅。春风荡城郭，满耳是笙歌。
　　◎卷.31【寒食二首（一作张籍诗）】姚合
　　今朝一百五，出户雨初晴。舞爱双飞蝶，歌闻百啭莺。
　　江深青草岸，花满白云城。为政多孱懦，应无酷吏名。
　　出城烟火少，况复是今朝。闲坐将谁语，临觞只自谣。
　　阶前春藓遍，衣上落花飘。伎乐州人戏，使君心寂寥。
　　◎卷.32【暮春书事】姚合
　　穷巷少芳菲，苍苔一径微。酒醒闻客别，年长送春归。
　　宿愿眠云峤，浮名系锁闱。未因丞相庇，难得脱朝衣。
　　◎卷.33【春晚雨中】姚合
　　寂寂春将老，闲人强自欢。迎风莺语涩，带雨蝶飞难。
　　傍砌木初长，眠花景渐阑。临轩平目望，情思若为宽。
　　◎卷.34【送春】姚合
　　昨迎今复送，来晚去逡巡。芳尽空繁树，愁多独病身。
　　静思倾酒懒，闲望上楼频。为向春风道，明年早报春。
　　◎卷.35【别春】姚合
　　留春不得被春欺，春若无情遣泥谁。寂寞自疑生冷病，
　　凄凉还似别亲知。随风未辨归何处，浇酒唯求住少时。
　　一去近当三百日，从朝至夜是相思。
　　◎卷.36【夏夜】姚合
　　闲斋深夜静，独坐又闲行。密树月笼影，疏篱水隔声。
　　断猿时叫谷，栖鸟每摇柽。寂寞求名士，谁知此夕情。
　　◎卷.37【秋日有怀】姚合
　　秋来不复眠，但觉思悠然。菊色欲经露，虫声渐替蝉。
　　诗情生酒里，心事在山边。旧里无因到，西风又一年。
　　◎卷.38【秋夕遣怀】姚合
　　昨宵白露下，秋气满山城。风劲衣巾脆，窗虚笔墨轻。
　　临书爱真迹，避酒怕狂名。只拟随麋鹿，悠悠过一生。
　　◎卷.39【秋中夜坐】姚合
　　疏散永无事，不眠常夜分。月中松露滴，风引鹤同闻。
　　◎卷.40【同卫尉崔少卿九月六日饮】姚合
　　酒熟菊还芳，花飘盏亦香。与君先一醉，举世待重阳。
　　风色初晴利，虫声向晚长。此时如不饮，心事亦应伤。
　　◎卷.41【九日忆砚山旧居】姚合
　　帝里闲人少，谁同把酒杯。砚山篱下菊，今日几枝开。
　　晓角惊眠起，秋风引病来。长年归思切，更值雁声催。
　　◎卷.42【秋晚江次】姚合
　　萧萧晚景寒，独立望江壖。沙渚几行雁，风湾一只船。
　　落霞澄返照，孤屿隔微烟。极目思无尽，乡心到眼前。
　　◎卷.43【除夜二首】姚合
　　衰残归未遂，寂寞此宵情。旧国当千里，新年隔数更。
　　寒犹近北峭，风渐向东生。谁见长安陌，晨钟度火城。
　　殷勤惜此夜，此夜在逡巡。烛尽年还别，鸡鸣老更新。
　　傩声方去疫，酒色已迎春。明日持杯处，谁为最后人。
　　◎卷.44【晦日送穷三首】姚合
　　年年到此日，沥酒拜街中。万户千门看，无人不送穷。
　　送穷穷不去，相泥欲何为。今日官家宅，淹留又几时。
　　古人皆恨别，此别恨消魂。只是空相送，年年不出门。
　　◎卷.45【咏云】姚合
　　霭霭纷纷不可穷，戛笙歌处尽随龙。来依银汉一千里，
　　归傍巫山十二峰。呈瑞每闻开丽色，避风仍见挂乔松。
　　怜君翠染双蝉鬓，镜里朝朝近玉容。
　　◎卷.46【咏雪】姚合
　　愁云残腊下阳台，混却乾坤六出开。与月交光呈瑞色，
　　共花争艳傍寒梅。飞随郢客歌声远，散逐宫娥舞袖回。
　　其那知音不相见，剡溪乘兴为君来。
　　◎卷.47【郡中对雪】姚合
　　霏微著草树，渐布与阶平。远近如空色，飘飏无落声。
　　飞鸦疑翅重，去马觉蹄轻。遥想故山下，樵夫应滞行。
　　◎卷.48【对月】姚合
　　银轮玉兔向东流，莹净三更正好游。
　　一片黑云何处起，皂罗笼却水精球。
　　◎卷.49【八月十五夜看月】姚合
　　亭亭千万里，三五复秋中。此夕光应绝，常时思不同。
　　九霄微有露，四海静无风。惆怅逡巡别，谁能看碧空。
　　◎卷.50【赋月华临静夜】姚合
　　长空埃壒灭，皎皎月华临。色正秋将半，光鲜夜自深。
　　九霄晴更彻，四野气难侵。静照遥山出，孤明列宿沉。
　　高人应不寐，惊鹊复何心。漏尽东方晓，佳期何处寻。
　　◎卷.51【酬任畴协律夏中苦雨见寄】姚合
　　银汉波澜溢，经旬雨未休。细听宜隔牖，远望忆高楼。
　　风急飘还断，云低落更稠。走童惊掣电，饥鸟啄浮沤。
　　丝网张空际，蛛绳续瓦沟。青蛙多入户，潢潦欲胜舟。
　　雷怒疑山破，池浑似土流。灰人漫禳厌，水马恣沈浮。
　　广陌应翻浪，贫居恐作湫。阳精藏不耀，阴气盛难收。
　　远色重林暮，繁声四壁秋。望晴思见日，防冷欲披裘。
　　枕润眠还懒，车羸出转忧。散空烟漠漠，迸溜竹修修。
　　树暗蝉吟咽，巢倾燕语愁。琴书凉簟净，灯烛夜窗幽。
　　天下那能向，龙边岂易求。湿烟凝灶额，荒草覆墙头。
　　酒思凄方罢，诗情耿始抽。下床先仗屐，汲井恐飘瓯。
　　危坐徒相忆，佳期未有由。劳君寄新什，终日不能酬。
　　◎卷.52【和座主相公雨中作】姚合
　　清气润华屋，东风吹雨匀。花低惊艳重，竹净觉声真。
　　山际凝如雾，云中散似尘。萧萧下碧落，点点救生民。
　　缓洒雷霆细，微沾瓦砾新。诗成难继和，造化笔通神。
　　◎卷.53【恶神行雨】姚合
　　凶神扇pQ恶神行，汹涌挨排白雾生。风击水凹波扑凸，
　　雨漴山口地嵌坑。龙喷黑气翻腾滚，鬼掣红光劈划揁。
　　哮吼忽雷声揭石，满天啾唧闹轰轰。
　　◎卷.54【苦雨】姚合
　　江昏山半晴，南阻绝人行。葭菼连云色，松杉共雨声。
　　早秋仍燕舞，深夜更鼍鸣。为报迷津客，讹言未可轻。


第四百九十九卷
　　◎卷.1【题凤翔西郭新亭】姚合
　　西郭尘埃外，新亭制度奇。地形当要处，人力是闲时。
　　结构方殊绝，高低更合宜。栋梁清俸买，松竹远山移。
　　佛寺幽难敌，仙家景可追。良工惭巧尽，上客恨逢迟。
　　两面寒波涨，当前软柳垂。清虚宜月入，凉冷胜风吹。
　　宴赏军容静，登临妓乐随。鱼龙听弦管，凫鹤识旌旗。
　　泛鹢春流阔，飞觞白日欹。闲花长在户，嫩藓乍缘墀。
　　永望情无极，频来困不辞。云峰晴转翠，烟树晓逾滋。
　　向野惟贪静，临空遽觉危。行人如不到，游乐更何为。
　　◎卷.2【题金州西园九首·江榭】姚合
　　亭亭白云榭，下有清江流。见江不得亲，不如波上鸥。
　　有榭江可见，无榭无双眸。
　　◎卷.3【题金州西园九首·药堂】姚合
　　僮仆不到阈，双扉常自关。四壁画远水，堂前耸秋山。
　　时闻有仙鼠，窃药檐隙间。
　　◎卷.4【题金州西园九首·草阁】姚合
　　编草覆柏椽，轩扉皆竹织。閤成似僧居，学僧居未得。
　　有时公府劳，还复来此息。
　　◎卷.5【题金州西园九首·松坛】姚合
　　盘盘松上盖，下覆青石坛。月中零露垂，日出露尚漙。
　　山翁称绝境，海桥无所观。
　　◎卷.6【题金州西园九首·葼径】姚合
　　药院径亦高，往来踏葼影。方当繁暑日，草屩微微冷。
　　爱此不能行，折薪坐煎茗。
　　◎卷.7【题金州西园九首·垣竹】姚合
　　种竹爱庭际，亦以资玩赏。穷秋雨萧条，但见墙垣长。
　　宣尼高数仞，固应非土壤。
　　◎卷.8【题金州西园九首·石庭】姚合
　　布石满山庭，磷磷洁还清。幽人常履此，月下屐齿鸣。
　　药草枝叶动，似向山中生。
　　◎卷.9【题金州西园九首·莓苔】姚合
　　茅堂阶岂高，数寸是苔藓。只恐秋雨中，窗户亦不溅。
　　眼前无此物，我情何由遣。
　　◎卷.10【题金州西园九首·芭蕉屏】姚合
　　芭蕉丛丛生，月照参差影。数叶大如墙，作我门之屏。
　　稍稍闻见稀，耳目得安静。
　　◎卷.11【杏溪十首·杏溪】姚合
　　桃花四散飞，桃子压枝垂。寂寂青阴里，幽人举步迟。
　　殷勤念此径，我去复来谁。
　　◎卷.12【杏溪十首·莲塘】姚合
　　方塘菡萏高，繁艳相照耀。幽人夜眠起，忽疑野中烧。
　　晓寻不知休，白石岸亦峭。
　　◎卷.13【杏溪十首·架水藤】姚合
　　濛濛紫花藤，下复清溪水。若遣随波流，不如风飘起。
　　风飘或近堤，随波千万里。
　　◎卷.14【杏溪十首·石潭】姚合
　　晓向潭上行，夕就潭边宿。清冷无波澜，潎潎鱼相逐。
　　钓翁坐不起，见我往来熟。
　　◎卷.15【杏溪十首·溪路】姚合
　　此路何潇洒，永无公卿迹。日日多往来，藜杖与桑屐。
　　路边何所有，磊磊青渌石。
　　◎卷.16【杏溪十首·望江峰】姚合
　　念昔有此峰，在彼江陵先。举世未能知，愚亦望同贤。
　　我来心益闷，欲上天公笺。
　　◎卷.17【杏溪十首·杏水】姚合
　　不与江水接，自出林中央。穿花复远水，一山闻杏香。
　　我来持茗瓯，日屡此来尝。
　　◎卷.18【杏溪十首·渚上竹】姚合
　　叶叶新春筠，下复清浅流。微风屡此来，决决复修修。
　　诗人月下吟，月堕吟不休。
　　◎卷.19【杏溪十首·枫林堰】姚合
　　森森枫树林，护此石门堰。杏堤数里馀，枫影覆亦遍。
　　鸬鹚与钓童，质异同所愿。
　　◎卷.20【杏溪十首·石濑】姚合
　　散漫复潺湲，半砂半和石。清风波亦无，历历鱼可搦。
　　我来亦屡久，归路常日夕。
　　◎卷.21【陕下厉玄侍御宅五题·濯缨溪】姚合
　　旧山宁要去，此有濯缨泉。晓景松枝覆，秋光月色连。
　　行寻屐齿尽，坐对角巾偏。寂寂幽栖处，无妨请俸钱。
　　◎卷.22【陕下厉玄侍御宅五题·垂钓亭】姚合
　　由钓起茅亭，柴扉复竹楹。波清见丝影，坐久识鱼情。
　　白鸟依窗宿，青蒲傍砌生。欲同渔父舍，须自减逢迎。
　　◎卷.23【陕下厉玄侍御宅五题·吟诗岛】姚合
　　幽岛藓层层，诗人日日登。坐危石是榻，吟冷唾成冰。
　　静对唯秋水，同来但老僧。竹枝题字处，小篆复谁能。
　　◎卷.24【陕下厉玄侍御宅五题·竹里径】姚合
　　微径婵娟里，唯闻静者知。迹深苔长处，步狭笋生时。
　　高是连幽树，穷应到曲池。纱巾灵寿杖，行乐复相宜。
　　◎卷.25【陕下厉玄侍御宅五题·泛觞泉】姚合
　　不上酒家楼，池边日献酬。杯来转巴字，客坐绕方流。
　　酹滴苔纹断，泉连石岸秋。若能山下置，岁晚愿同游。
　　◎卷.26【题僧院引泉】姚合
　　泉眼高千尺，山僧取得归。架空横竹引，凿石透渠飞。
　　洗药溪流浊，浇花雨力微。朝昏长绕看，护惜似持衣。
　　◎卷.27【题家园新池】姚合
　　数日自穿池，引泉来近陂。寻渠通咽处，绕岸待清时。
　　深好求鱼养，闲堪与鹤期。幽声听难尽，入夜睡常迟。
　　◎卷.28【咏盆池】姚合
　　浮萍重叠水团圆，客绕千遭屐齿痕。
　　莫惊池里寻常满，一井清泉是上源。
　　◎卷.29【买太湖石】姚合
　　我尝游太湖，爱石青嵯峨。波澜取不得，自后长咨嗟。
　　奇哉卖石翁，不傍豪贵家。负石听苦吟，虽贫亦来过。
　　贵我辨识精，取价复不多。比之昔所见，珍怪颇更加。
　　背面淙注痕，孔隙若琢磨。水称至柔物，湖乃生壮波。
　　或云此天生，嵌空亦非他。气质偶不合，如地生江河。
　　置之书房前，晓雾常纷罗。碧光入四邻，墙壁难蔽遮。
　　客来谓我宅，忽若岩之阿。
　　◎卷.30【天竺寺殿前立石】姚合
　　补天残片女娲抛，扑落禅门压地坳。霹雳划深龙旧攫，
　　屈槃痕浅虎新抓。苔黏月眼风挑剔，尘结云头雨磕敲。
　　秋至莫言长矻立，春来自有薜萝交。
　　◎卷.31【杭州观潮】姚合
　　楼有章亭号，涛来自古今。势连沧海阔，色比白云深。
　　怒雪驱寒气，狂雷散大音。浪高风更起，波急石难沈。
　　鸟惧多遥过，龙惊不敢吟。坳如开玉穴，危似走琼岑。
　　但褫千人魄，那知伍相心。岸摧连古道，洲涨踣丛林。
　　跳沫山皆湿，当江日半阴。天然与禹凿，此理遣谁寻。
　　◎卷.32【题李频新居】姚合
　　赁居求贱处，深僻任人嫌。盖地花如绣，当门竹胜帘。
　　劝僧尝药酒，教仆辨书签。庭际山宜小，休令著石添。
　　◎卷.33【寄题纵上人院】姚合
　　营营是与非，前乐后还悲。今世已如此，他生愿似师。
　　禅房空旦暮，画壁半陈隋。绕径苍苔迹，幽人来是谁。
　　◎卷.34【题山寺】姚合
　　千重山崦里，楼阁影参差。未暇寻僧院，先看置寺碑。
　　竹深行渐暗，石稳坐多时。古塔虫蛇善，阴廊鸟雀痴。
　　云开上界近，泉落下方迟。为爱青桐叶，因题满树诗。
　　◎卷.35【题贞女祠】姚合
　　此女骨为土，贞名不可移。精灵閟何处，蘋藻奠空祠。
　　水石生异状，杉松无病枝。我来方谢雨，延滞失归期。
　　◎卷.36【题刑部马员外修行里南街新居】姚合
　　帝里谁无宅，青山只属君。闲窗连竹色，幽砌上苔文。
　　远近高低树，东西南北云。朝朝常独见，免被四邻分。
　　◎卷.37【题郭侍郎亲仁里幽居】姚合
　　入门尘外思，苔径药苗间。洞里应生玉，庭前自有山。
　　帝城唯此静，朝客更谁闲。野鹤松中语，时时去复还。
　　◎卷.38【题宣义池亭】姚合
　　春入池亭好，风光暖更鲜。寻芳行不困，逐胜坐还迁。
　　细草乱如发，幽禽鸣似弦。苔文翻古篆，石色学秋天。
　　花落能漂酒，萍开解避船。暂来还愈疾，久住合成仙。
　　迸笋支阶起，垂藤压树偏。此生应借看，自计买无钱。
　　◎卷.39【题薛十二池亭（一作王建诗）】姚合
　　每日树边消一日，绕池行过又须行。异花多是非时有，
　　好竹皆当要处生。斜立小桥看岛势，远移幽石作泉声。
　　浮萍著岸风吹歇，水面无尘晚更清。
　　◎卷.40【题大理崔少卿驸马林亭】姚合
　　每来归意懒，都尉似山人。台榭栖双鹭，松篁隔四邻。
　　迸泉清胜雨，深洞暖如春。更看题诗处，前轩粉壁新。
　　◎卷.41【题杭州南亭】姚合
　　旧隐即云林，思归日日深。如今来此地，无复有前心。
　　古石生灵草，长松栖异禽。暮潮檐下过，溅浪湿衣襟。
　　◎卷.42【题郑驸马林亭】姚合
　　东园连宅起，胜事与心期。幽洞自生药，新篁迸入池。
　　密林行不尽，芳草坐难移。石翠疑无质，莺歌似有词。
　　莎台高出树，藓壁净题诗。我独多来赏，九衢人不知。
　　◎卷.43【题厉玄侍御所居】姚合
　　幽栖一亩宫，清峭似山峰。邻里不通径，俸钱唯买松。
　　野人时寄宿，谷鸟自相逢。朝路床前是，谁知晓起慵。
　　◎卷.44【题田将军宅】姚合
　　焚香书院最风流，莎草缘墙绿藓秋。近砌别穿浇药井，
　　临街新起看山楼。栖禽恋竹明犹在，闲客观花夜未休。
　　好是暗移城里宅，清凉浑得似江头。
　　◎卷.45【题崔驸马宅】姚合
　　心在林泉身在城，凤凰楼下得闲名。洞中见凿寻仙路，
　　月里犹烧煮药铛。数树异花皆敕赐，并竿修竹自天生。
　　诗人多说离君宅，不得青苔地上行。
　　◎卷.46【题河上亭】姚合
　　亭亭河上亭，鱼踯水禽鸣。九曲何时尽，千峰今日清。
　　晨光秋更远，暑气夏常轻。杯里移樯影，琴中有浪声。
　　岸莎连砌静，渔火入窗明。来此多沈醉，神高无宿酲。
　　◎卷.47【题长安薛员外水阁】姚合
　　亭亭新阁成，风景益鲜明。石尽太湖色，水多湘渚声。
　　翠筠和粉长，零露逐荷倾。时倚高窗望，幽寻小径行。
　　林疏看鸟语，池近识鱼情。政暇招闲客，唯将酒送迎。
　　◎卷.48【题梁国公主池亭】姚合
　　平阳池馆枕秦川，门锁南山一带烟。素奈花开西子面，
　　绿榆枝种沈郎钱。装帘玳瑁随风落，庭岸䴔䴖趁暖眠。
　　寂寞空馀歌舞地，玉箫惊起凤归天。
　　◎卷.49【寄题尉迟少卿郊居】姚合
　　卿仕在关东，林居思不穷。朝衣挂壁上，厩马放田中。
　　隅坐唯禅子，随行只药童。砌莎留宿露，庭竹出清风。
　　浓翠生苔点，辛香发桂丛。莲池伊水入，石径远山通。
　　愚者心还静，高人迹自同。无能相近住，终日羡邻翁。
　　◎卷.50【题永城驿】姚合
　　秋赋春还计尽违，自知身是拙求知。惟思旷海无休日，
　　却喜孤舟似去时。连浦一程兼汴宋，夹堤千柳杂唐隋。
　　从来此恨皆前达，敢负吾君作楚词。


第五百卷
　　◎卷.1【过张邯郸庄】姚合
　　客行长似病，烦热束四肢。到君读书堂，忽若逢良医。
　　堂前水交流，堂下树交枝。两门延风凉，洗我昏浊肌。
　　与子还往熟，坐卧恣所宜。时时相献酬，文字当酒卮。
　　野饭具藜藿，永日亦不饥。苟餐非其所，鲙炙为蒺藜。
　　时清士人闲，耕作唯文词。岂独乡里荐，当取四海知。
　　◎卷.2【过杨处士幽居】姚合
　　引水穿风竹，幽声胜远溪。裁衣延野客，翦翅养山鸡。
　　酒熟听琴酌，诗成削树题。惟愁春气暖，松下雪和泥。
　　◎卷.3【过李处士山居】姚合
　　闲居昼掩扉，门柳荫蔬畦。因病方收药，寻僧始度溪。
　　少逢人到户，时有燕衔泥。萧洒身无事，名高孰与齐。
　　◎卷.4【过无可僧院】姚合
　　忆师眠复起，永夜思迢迢。月下门方掩，林中寺更遥。
　　钟声空下界，池色在清宵。终拟修禅观，窗间卷欲烧。
　　◎卷.5【过稠上人院】姚合
　　清羸一饭师，闲院亦披衣。应诏常翻译，修心出是非。
　　雪中疏磬度，林际晚风归。蔬食常来此，人间护净稀。
　　◎卷.6【过不疑上人院】姚合
　　九经通大义，内典自应精。帘冷连松影，苔深减履声。
　　相逢幸此日，相失恐来生。觉路何门去，师须引我行。
　　◎卷.7【过昙花宝上人院】姚合
　　九陌最幽寺，吾师院复深。烟霜同覆屋，松竹杂成林。
　　鸟语境弥寂，客来机自沈。早知能到此，应不戴朝簪。
　　◎卷.8【过杜氏江亭】姚合
　　上国千馀里，逢春且胜游。暂闻新鸟戏，似解旅人愁。
　　野色吞山尽，江烟衬水流。村醪须一醉，无恨滞行舟。
　　◎卷.9【过张云峰院宿】姚合
　　不吃胡麻饭，杯中自得仙。隔篱招好客，扫室置芳筵。
　　家酝香醪嫩，时新异果鲜。夜深唯畏晓，坐稳岂思眠。
　　棋罢嫌无敌，诗成贵在前。明朝题壁上，谁得众人传。
　　◎卷.10【过钦上人院】姚合
　　有相无相身，唯师说始真。修篁半庭影，清磬几僧邻。
　　古壁丹青落，虚檐鸟雀驯。伊余求了义，羸马往来频。
　　◎卷.11【过无可上人院】姚合
　　寥寥听不尽，孤磬与疏钟。烦恼师长别，清凉我暂逢。
　　蚁行经古藓，鹤毳落深松。自想归时路，尘埃复几重。
　　◎卷.12【过城南僧院】姚合
　　寺对远山起，幽居仍是师。斜阳通暗隙，残雪落疏篱。
　　松静鹤栖定，廊虚钟尽迟。朝朝趋府吏，来此是相宜。
　　◎卷.13【过灵泉寺】姚合
　　偶寻灵迹去，幽径入氲氛。转壑惊飞鸟，穿山踏乱云。
　　水从岩下落，溪向寺前分。释子游何处，空堂日渐曛。
　　◎卷.14【过天津桥晴望】姚合
　　闲立津桥上，寒光动远林。皇宫对嵩顶，清洛贯城心。
　　雪路初晴出，人家向晚深。自从王在镐，天宝至如今。
　　◎卷.15【春日游慈恩寺】姚合
　　年长归何处，青山未有家。赏春无酒饮，多看寺中花。
　　◎卷.16【游天台上方（一作游天长寺上方）】姚合
　　晓上上方高处立，路人羡我此时身。
　　白云向我头上过，我更羡他云路人。
　　◎卷.17【游终南山】姚合
　　策杖度溪桥，云深步数劳。青猿吟岭际，白鹤坐松梢。
　　天外浮烟远，山根野水交。自缘名利系，好此结蓬茆。
　　◎卷.18【游杏溪兰若】姚合
　　踏得度溪湾，晨游暮不还。月明松影路，春满杏花山。
　　戏狖跳林末，高僧住石间。未肯离腰组，来此复何颜。
　　◎卷.19【游谢公亭】姚合
　　行行方避梦，又到谢亭来。举世皆如此，伊余何处回。
　　竹鲜多透石，泉洁亦无苔。坐与僧同语，谁能顾酒杯。
　　◎卷.20【游阳河岸】姚合
　　终日游山困，今朝始傍河。寻芳愁路尽，逢景畏人多。
　　鸟语催沽酒，鱼来似听歌。醉时眠石上，肢体自婆娑。
　　◎卷.21【游河桥晓望】姚合
　　闲上津桥立，天涯一望间。秋风波上岸，旭日气连山。
　　偶圣今方变，朝宗岂复还。昆仑在蕃界，作将亦何颜。
　　◎卷.22【秋夜月中登天坛】姚合
　　秋蟾流异彩，斋洁上坛行。天近星辰大，山深世界清。
　　仙飙石上起，海日夜中明。何计长来此，闲眠过一生。
　　◎卷.23【游昊天玄都观（一作裴考功、厉察院同游昊天玄都观）】姚合
　　性同相见易，紫府共闲行。阴径红桃落，秋坛白石生。
　　藓文连竹色，鹤语应松声。风定药香细，树声泉气清。
　　垂檐灵草影，绕壁古山名。围外坊无禁，归时踏月明。
　　◎卷.24【同裴起居厉侍御放朝游曲江】姚合
　　暑月放朝频，青槐路绝尘。雨晴江色出，风动草香新。
　　独立分幽岛，同行得静人。此欢宜稍滞，此去与谁亲。
　　◎卷.25【晓望华清宫】姚合
　　晓看楼殿更鲜明，遥隔朱栏见鹿行。
　　武帝自知身不死，教修玉殿号长生。
　　◎卷.26【夏日登楼晚望】姚合
　　避暑高楼上，平芜望不穷。鸟穷山色去，人歇树阴中。
　　数带长河水，千条弱柳风。暗思多少事，懒话与芝翁。
　　◎卷.27【霁后登楼】姚合
　　高楼初霁后，远望思无穷。雨洗青山净，春蒸大野融。
　　碧池舒暖景，弱柳亸和风。为有登临兴，独吟落照中。
　　◎卷.28【早夏郡楼宴集】姚合
　　官散有闲情，登楼步稍轻。窗云带雨气，林鸟杂人声。
　　晓日襟前度，微风酒上生。城中会难得，扫壁各书名。
　　◎卷.29【夜宴太仆田卿宅】姚合
　　故人九寺长，邀我此同欢。永夜开筵静，中年饮酒难。
　　微风侵烛影，叠漏过林端。腊后分朝日，天明几刻残。
　　◎卷.30【春日同会卫尉崔少卿宅】姚合
　　诗家会诗客，池阁晓初晴。鸟尽山中语，琴多谱外声。
　　映花相劝酒，入洞各题名。疏野常如此，谁人信在城。
　　◎卷.31【军城夜会】姚合
　　军城夜禁乐，饮酒每题诗。坐稳吟难尽，寒多醉较迟。
　　远钟惊漏压，微月被灯欺。此会诚堪惜，天明是别离。
　　◎卷.32【晦日宴刘值录事宅】姚合
　　花落莺飞深院静，满堂宾客尽诗人。
　　城中杯酒家家有，唯是君家酒送春。
　　◎卷.33【宴光禄田卿宅】姚合
　　竹里开华馆，珍羞次第尝。春风酒影动，晴日乐声长。
　　久坐难辞醉，衰年亦暂狂。殷勤还继烛，永夕梦相妨。
　　◎卷.34【会将作崔监东园】姚合
　　墙北走红尘，墙东接白云。山光衣上见，药气酒中闻。
　　此会诚堪惜，穷秋日又曛。人间唯有醉，醉后复何云。
　　◎卷.35【同诸公会太府韩卿宅】姚合
　　九寺名卿才思雄，邀欢笔下与杯中。六街鼓绝尘埃息，
　　四座筵开语笑同。焰焰兰缸明狭室，丁丁玉漏发深宫。
　　即听鸡唱天门晓，吏事相牵西复东。
　　◎卷.36【乞酒】姚合
　　闻君有美酒，与我正相宜。溢瓮清如水，黏杯半似脂。
　　岂唯消旧病，且要引新诗。况此便便腹，无非是满卮。
　　◎卷.37【寄卫拾遗乞酒】姚合
　　老人罢卮酒，不醉已经年。自饮君家酒，一杯三日眠。
　　味轻花上露，色似洞中泉。莫厌时时寄，须知法未传。
　　◎卷.38【乞新茶】姚合
　　嫩绿微黄碧涧春，采时闻道断荤辛。
　　不将钱买将诗乞，借问山翁有几人。
　　◎卷.39【西掖寓直春晓闻残漏】姚合
　　直庐仙掖近，春气曙犹寒。隐隐银河在，丁丁玉漏残。
　　微风飘更切，万籁杂应难。凤阁明初启，鸡人唱渐阑。
　　静宜来禁里，清是下云端。我识朝天路，从容自整冠。
　　◎卷.40【杭州郡斋南亭】姚合
　　符印悬腰下，东山不得归。独行南北近，渐老往还稀。
　　迸笋侵窗长，惊蝉出树飞。田田池上叶，长是使君衣。
　　◎卷.41【郡中西园（一作许浑诗）】姚合
　　西园春欲尽，芳草径难分。静语唯幽鸟，闲眠独使君。
　　密林生雨气，古石带潮文。虽去清秋远，朝朝见白云。
　　◎卷.42【杭州官舍偶书】姚合
　　钱塘刺史谩题诗，贫褊无恩懦少威。春尽酒杯花影在，
　　潮回画槛水声微，闲吟山际邀僧上，暮入林中看鹤归。
　　无术理人人自理，朝朝渐觉簿书稀。
　　◎卷.43【省直书事】姚合
　　默默沧江老，官分右掖荣。立朝班近殿，奏直上知名。
　　晓雾和香气，晴楼下乐声。蜀笺金屑腻，月兔笔毫精。
　　禁树霏烟覆，宫墙瑞草生。露盘秋更出，玉漏昼还清。
　　碧藓无尘染，寒蝉似鸟鸣。竹深云自宿，天近日先明。
　　孱懦难封诏，疏愚但掷觥。素餐终日足，宁免众人轻。
　　◎卷.44【杭州官舍即事】姚合
　　临江府署清，闲卧复闲行。苔藓疏尘色，梧桐出雨声。
　　渐除身外事，暗作道家名。更喜仙山近，庭前药自生。
　　◎卷.45【假日书事呈院中司徒】姚合
　　十日公府静，巾栉起清晨。寒蝉近衰柳，古木似高人。
　　学佛宁忧老，为儒自喜贫。海山归未得，芝朮梦中春。
　　◎卷.46【书县丞旧厅】姚合
　　宫殿半山上，人家向下居。古厅眠易魇，老吏语多虚。
　　雨水浇荒竹，溪沙拥废渠。圣朝收外府，皆是九天除。
　　◎卷.47【县中秋宿】姚合
　　鼓绝门方掩，萧条作吏心。露垂庭际草，萤照竹间禽。
　　棋罢嫌无月，眠迟听尽砧。还知未离此，时复更相寻。
　　◎卷.48【夏夜宿江驿】姚合
　　竹屋临江岸，清宵兴自长。夜深倾北斗，叶落映横塘。
　　渚闹渔歌响，风和角粽香。却愁南去棹，早晚到潇湘。
　　◎卷.49【陕城即事】姚合
　　左右分京阙，黄河与宅连。何功来此地，窃位已经年。
　　天下才弥小，关中镇最先。陇山望可见，惆怅是穷边。


第五百零一卷
　　◎卷.1【和东都令狐留守相公（一作奉寄东都留守令狐相公）】姚合
　　除官东守洛阳宫，恩比藩方任更雄。拜表出时传七刻，
　　排班衙日有三公。旌旗严重临关外，庭宇清深接禁中。
　　三十六峰诗酒思，朝朝闲望与谁同。
　　◎卷.2【和高谏议蒙兼宾客时入翰苑】姚合
　　兼秩恩归第一流，时寻仙路向瀛洲。钟声迢递银河晓，
　　林色葱笼玉露秋。紫殿讲筵邻御座，青宫宾榻入龙楼。
　　从来共结归山侣，今日多应独自休。
　　◎卷.3【和卢给事酬裴员外】姚合
　　南山雪色彻皇州，钟鼓声交晓气浮。鸳鹭簪裾上龙尾，
　　蓬莱宫殿压鳌头。夕郎夜直吟仙掖，天乐和声下禁楼。
　　赠答诗成才思敌，病夫欲和几朝愁。
　　◎卷.4【和裴结端公早朝（一作和郭端公早朝）】姚合
　　鱼钥千门启，鸡人唱晓传。冕旒临玉殿，丞相入炉烟。
　　列位同居左，分行忝在前。仰闻天语近，俯拜珮声连。
　　彩仗祥光动，彤庭霁色鲜。威仪谁可纪，柱史有新篇。
　　◎卷.5【和门下李相饯西蜀相公】姚合
　　圣朝同舜日，作相有夔龙。理化知无外，烝黎尽可封。
　　燮和皆达识，出入并登庸。武骑增馀勇，儒冠贵所从。
　　赠诗全六义，出镇越千峰。连日陈天乐，芳筵叠酒钟。
　　乌台情已洽，凤阁分弥浓。栈转旌摇水，崖高马蹋松。
　　恩深施远俗，化美见前踪。江晓流巴字，山晴耸剑峰。
　　双油拥上宰，四海羡临邛。先路声华远，离京诏旨重。
　　岁除今向尽，春色即相逢。嫩叶抽赪蕊，新苔长翠茸。
　　冰销鱼潎潎，林暖鸟噰噰。泉落闻难尽，花开看不供。
　　青城方眷恋，黄阁竟从容。计日归台席，还听长乐钟。
　　◎卷.6【和座主相公西亭秋日即事】姚合
　　西亭秋望好，宁要更垂帘。夫子墙还峻，酂侯宅过谦。
　　微风红叶下，新雨绿苔黏。窗外松初长，栏中药旋添。
　　海图装玉轴，书目记牙签。竹色晴连地，山光远入檐。
　　酒浓杯稍重，诗冷语多尖。属和才虽浅，题高免客嫌。
　　◎卷.7【和秘书崔少监春日游青龙寺僧院】姚合
　　官清书府足闲时，晓起攀花折柳枝。九陌城中寻不尽，
　　千峰寺里看相宜。高人酒味多和药，自古风光只属诗。
　　见说往来多静者，未知前日更逢谁。
　　◎卷.8【和李绅助教不赴看花】姚合
　　笑辞聘礼深坊住，门馆长闲似退居。太学官资清品秩，
　　高人公事说经书。年华未是登朝晚，春色何因向酒疏。
　　且看牡丹吟丽句，不知此外复何如。
　　◎卷.9【和李十二舍人冬至日】姚合
　　献寿人皆庆，南山复北堂。从今千万日，此日又初长。
　　◎卷.10【和裴令公新成绿野堂即事】姚合
　　结构立嘉名，轩窗四面明。丘墙高莫比，萧宅僻还清。
　　池际龟潜戏，庭前药旋生。树深檐稍邃，石峭径难平。
　　道旷襟情远，神闲视听精。古今功独出，大小隐俱成。
　　曙雨新苔色，秋风长桂声。携诗就竹写，取酒对花倾。
　　古寺招僧饭，方塘看鹤行。人间无此贵，半仗暮归城。
　　◎卷.11【和厉玄侍御题户部李相公庐山西林草堂】姚合
　　茅屋临江起，登庸复应期。遥知归去日，自致太平时。
　　幽药禅僧护，高窗宿鸟窥。行人尽歌咏，唯子独能诗。
　　◎卷.12【和郑相演杨尚书蜀中唱和诗】姚合
　　天福坤维厚，忠贤拥节旄。江同渭滨远，山似傅岩高。
　　元气符才格，文星照笔毫。五言全丽则，六义出风骚。
　　圣日麻双下，洪炉柄共操。宠荣连雨露，先后比萧曹。
　　唱绝时难和，吟多客讵劳。四方虽纸贵，谁怕费钱刀。
　　◎卷.13【和户部侍郎省中晚归】姚合
　　寒日南宫晚，闲吟半醉归。位高行路静，诗好和人稀。
　　古树苔文匝，遥峰雪色微。宁知逢彩笔，寂寞有光辉。
　　◎卷.14【和元八郎中秋居】姚合
　　圣代无为化，郎中似散仙。晚眠随客醉，夜坐学僧禅。
　　酒用林花酿，茶将野水煎。人生知此味，独恨少因缘。
　　◎卷.15【和李十二舍人、裴四二舍人两阁老酬白少傅见寄】姚合
　　罢草王言星岁久，嵩高山色日相亲。萧条雨夜吟连晓，
　　撩乱花时看尽春。此世逍遥应独得，古来闲散有谁邻。
　　林中长老呼居士，天下书生仰达人。酒挈数瓶杯亦阔，
　　诗成千首语皆新。纶闱并命诚宜贺，不念衰年寄上频。
　　◎卷.16【和刘禹锡主客冬初拜表怀上都故人】姚合
　　九陌喧喧骑吏催，百官拜表禁城开。林疏晓日明红叶，
　　尘静寒霜覆绿苔。玉佩声微班始定，金函光动按初来。
　　此时共想朝天客，谢食方从阁里回。
　　◎卷.17【和太仆田卿酬殷尧藩侍御见寄】姚合
　　往还知分熟，酬赠思同新。嗜饮殷偏逸，闲吟卿亦贫。
　　古苔寒更翠，修竹静无邻。促席灯浮酒，听鸿霜满身。
　　浅才唯是我，高论更何人。携手宜相访，穷行少路尘。
　　◎卷.18【和膳部李郎中秋夕】姚合
　　淅淅复修修，凉风似水流。此生难免老，举世大同愁。
　　萤影明苔藓，鸿声傍斗牛。犹分省署直，何日是归休。
　　◎卷.19【和前吏部韩侍郎夜泛南溪】姚合
　　辞得官来疾渐平，世间难有此高情。
　　新秋月满南溪里，引客乘船处处行。
　　◎卷.20【和王郎中题华州李中丞厅】姚合
　　莲华峰下郡斋前，绕砌穿池贮瀑泉。
　　君到亦应闲不得，主人草圣复诗仙。
　　◎卷.21【和厉玄侍御、无可上人会宿见寄】姚合
　　九衢难会宿，况复是寒天。朝客清贫老，林僧默悟禅。
　　眠迟消漏水，吟苦堕寒涎。异日来寻我，沧江有钓船。
　　◎卷.22【和令狐六员外直夜即事寄上相公】姚合
　　霜台同处轩窗接，粉署先登语笑疏。皓月满帘听玉漏，
　　紫泥盈手发天书。吟诗清美招闲客，对酒逍遥卧直庐。
　　荣贵人间难有比，相公离此十年馀。
　　◎卷.23【答孟侍御早朝见寄】姚合
　　河倾月向西，九陌鼓声齐。尘静霜华远，烟生曙色低。
　　禁门人已度，宫树鸟犹栖。疏懒劳相问，登山有旧梯。
　　◎卷.24【和友人新居园上】姚合
　　新居多野思，不似在京城。墙上云相压，庭前竹乱生。
　　寻师望药力，依谱上琴声。好是中秋夜，无尘有月明。
　　◎卷.25【和裴令公游南庄忆白二十、韦七二宾客】姚合
　　四郊初雨歇，高树滴犹残。池满红莲湿，云收绿野宽。
　　花开半山晓，竹动数村寒。斗雀翻衣袂，惊鱼触钓竿。
　　樽前多野客，膝下尽郎官。劚石通泉脉，移松出药栏。
　　关东分务重，天下似公难。半醉思韦白，题诗染彩翰。
　　◎卷.26【和李舍人秋日卧疾言怀】姚合
　　闲卧襟情远，西风菊渐芳。虚窗通晓景，珍簟卷秋光。
　　果坠青莎径，尘离绿藓墙。药奁开静室，书阁出丛篁。
　　对酒吟难尽，思山梦稍长。王言生彩笔，朝服惹炉香。
　　松影幽连砌，虫声冷到床。诗成谁敢和，清思若怀霜。
　　◎卷.27【和李十二舍人直日放朝对雪】姚合
　　今朝街鼓何人听，朝客开门对雪眠。
　　岂比直庐丹禁里，九重天近色弥鲜。
　　◎卷.28【答李频秀才】姚合
　　一年离九陌，壁上挂朝袍。物外诗情远，人间酒味高。
　　思归知病长，失寝觉神劳。衰老无多思，因君把笔毫。
　　◎卷.29【答胡遇】姚合
　　一会一分离，贫游少定期。酒多为客稳，米贵入城迟。
　　晴日偷将睡，秋山乞与诗。纵然眉得展，不似见君时。
　　◎卷.30【答友人招游】姚合
　　不来知尽怪，失意懒春游。闻鸟宁惊梦，看花怕引愁。
　　赌棋招敌手，沽酒自扶头。何似华筵上，推辞候到筹。
　　◎卷.31【答窦知言】姚合
　　冬日易惨恶，暴风拔山根。尘沙落黄河，浊波如地翻。
　　飞鸟皆束翼，居人不开门。独我赴省期，冒此驰毂辕。
　　陕城城西边，逢子亦且奔。所趋事一心，相见如弟昆。
　　我惨得子舒，我寒得子温。同行十日程，僮仆性亦敦。
　　到京人事多，日无闲精魂。念子珍重我，吐辞发蒙昏。
　　反复千万意，一百六十言。格高思清冷，山低济浑浑。
　　尝闻朋友惠，赠言始为恩。金玉日消费，好句长存存。
　　倒篚别收贮，不与俗士论。每当清夜吟，使我如哀猿。
　　◎卷.32【酬田就】姚合
　　闲居多僻静，犹恐道相违。只是夜深坐，那堪春未归。
　　嫩苔粘野色，香絮扑人衣。纵有野僧到，终朝不话非。
　　◎卷.33【酬礼部李员外见寄】姚合
　　本求仙郡是闲居，岂向郎官更有书。溪石谁思玉匠爱，
　　烟鸿愿与弋人疏。自来江上眠方稳，旧在城中病悉除。
　　唯见君诗难便舍，寒宵吟到晓更初。
　　◎卷.34【酬令狐郎中见寄】姚合
　　昨是儿童今是翁，人间日月急如风。
　　常闻欲向沧江去，除我无人与子同。
　　◎卷.35【酬李廓精舍南台望月见寄】姚合
　　看月空门里，诗家境有馀。露寒僧梵出，林静鸟巢疏。
　　远色当秋半，清光胜夜初。独无台上思，寂寞守吾庐。
　　◎卷.36【酬光禄田卿末伏见寄】姚合
　　下伏秋期近，还知扇渐疏。惊飙坠邻果，暴雨落江鱼。
　　贵寺虽同秩，闲曹只管书。朝朝廊下食，相庇在肴菹。
　　◎卷.37【酬薛奉礼见赠之作】姚合
　　栖栖沧海一耕人，诏遣江边作使君。山顶雨馀青到地，
　　涛头风起白连云。诗成客见书墙和，药熟僧来就鼎分。
　　珍重来章相借分，芳名未识已曾闻。
　　◎卷.38【酬卢汀谏议】姚合
　　粟如流水帛如山，依念仓边语笑间。篇什纵横文案少，
　　亲朋撩乱吏人闲。杯觞引满从衣湿，墙壁书多任手顽。
　　遥贺来年二三月，彩衣先辈过春关。
　　◎卷.39【酬万年张郎中见寄】姚合
　　贡籍常同府，周行今一时。谏曹诚已忝，京邑岂相宜。
　　黑发年来尽，沧江归去迟。何时得携手，林下静吟诗。
　　◎卷.40【酬光禄田卿六韵见寄】姚合
　　以病辞朝谒，迂疏种药翁。心弥念鱼鸟，诏遣理兵戎。
　　绕户旌旗影，吹人鼓角风。雪晴嵩岳顶，树老陕城宫。
　　莅职才微薄，归山路未通。名卿诗句峭，诮我在关东。
　　◎卷.41【酬杨汝士尚书喜人移居】姚合
　　未得沧江外，衰残读药书。圣朝优上秩，仁里许闲居。
　　树对枝相接，泉同井不疏。酬章深自鄙，欲寄复踌躇。
　　◎卷.42【酬田卿书斋即事见寄】姚合
　　幽斋琴思静，晚下紫宸朝。旧隐同溪远，周行隔品遥。
　　深槐蝉唧唧，疏竹雨萧萧。不是相寻懒，烦君举酒瓢。
　　◎卷.43【酬张籍司业见寄】姚合
　　日日在心中，青山青桂丛。高人多爱静，归路亦应同。
　　罢吏方无病，因僧得解空。新诗劳见问，吟对竹林风。
　　◎卷.44【谢汾州田大夫寄茸毡葡萄】姚合
　　筐封紫葡萄，筒卷白茸毛。卧暖身应健，含消齿免劳。
　　衾衣疏不称，梨栗鄙难高。晓起题诗报，寒澌满笔毫。
　　◎卷.45【牧杭州谢李太尉德裕】姚合
　　皇恩特许拜杭坛，欲谢旌旄去就难。
　　偷拟白头瞻画戟，四神俱散发毛寒。
　　◎卷.46【杏园宴上谢座主】姚合
　　得陪桃李植芳丛，别感生成太昊功。
　　今日无言春雨后，似含冷涕谢东风。
　　◎卷.47【谢韬光上人】姚合
　　上方清净无因住，唯愿他生得住持。
　　只恐无生复无我，不知何处更逢师。
　　◎卷.48【谢秦校书与无可上人见访】姚合
　　道同无宿约，三伏自从容。窗豁山侵座，扇摇风下松。
　　客吟多绕竹，僧饭只凭钟。向晚分归路，莓苔行迹重。
　　◎卷.49【喜胡遇至】姚合
　　穷居稀出入，门户满尘埃。病少闲人问，贫唯密友来。
　　茅斋从扫破，药酒遣生开。多事经时别，还愁不宿回。
　　就林烧嫩笋，绕树拣香梅。相对题新什，迟成举罚杯。
　　◎卷.50【喜贾岛至】姚合
　　布囊悬蹇驴，千里到贫居。饮酒谁堪伴，留诗自与书。
　　爱眠知不醉，省语似相疏。军吏衣裳窄，还应暗笑余。
　　◎卷.51【喜喻凫至】姚合
　　欲出心还懒，闲吟绕寝床。道书虫食尽，酒律客偷将。
　　愁至为多病，贫来减得狂。见君何所似，如热得清凉。
　　◎卷.52【喜雍陶秋夜访宿】姚合
　　晓立侍炉烟，夜归蓬荜眠。露华明菊上，萤影灭灯前。
　　清漏和砧叠，栖禽与叶连。高人来此宿，为似在山颠。
　　◎卷.53【喜贾岛雨中访宿】姚合
　　雨里难逢客，闲吟不复眠。虫声秋并起，林色夜相连。
　　爱酒此生里，趋朝未老前。终须携手去，沧海棹鱼船。
　　◎卷.54【喜马戴冬夜见过期无可上人不至】姚合
　　客来初夜里，药酒自开封。老渐多归思，贫惟长病容。
　　苦寒灯焰细，近晓鼓声重。僧可还相舍，深居闭古松。
　　内殿臣相命，开樽话旧时。夜钟催鸟绝，积雪阻僧期。
　　林静寒声远，天阴曙色迟。今宵复何夕，鸣珮坐相随。
　　◎卷.55【访僧法通不遇】姚合
　　访师师不遇，礼佛佛无言。依旧将烦恼，黄昏入宅门。
　　◎卷.56【夜期友生不至】姚合
　　忍寒停酒待君来，酒作凌澌火作灰。
　　半夜出门重立望，月明先自下高台。
　　◎卷.57【寻僧不遇】姚合
　　入门愁自散，不假见僧翁。花落煎茶水，松生醒酒风。
　　拂床寻古画，拔刺看新丛。别有游人见，多疑住此中。
　　◎卷.58【过友人山庄】姚合
　　蕙带缠腰复野蔬，一庄水竹数房书。
　　举头忽见南山雪，便说休官相近居。
　　◎卷.59【奉和前司封苏郎中喜严常侍萧给事见访惊斑鬓之什】姚合
　　绕鬓沧浪有几茎，珥貂相问夕郎惊。只应为酒微微变，
　　不是因年渐渐生。东观诗成号良史，中台官罢揖高名。
　　即提彩笔裁天诏，谁得吟诗自在行。
　　◎卷.60【奉和门下相公雨中寄裴给事】姚合
　　晓起闲看雨，垂檐自滴阶。风清想林壑，云湿似江淮。
　　石信浮沤重，泥从积藓埋。气消浓酒力，心助独吟怀。
　　飒飒通琴韵，萧萧静竹斋。彩毫无限思，念与夕郎乖。
　　◎卷.61【答韩湘】姚合
　　疏散无世用，为文乏天格。把笔日不休，忽忽有所得。
　　所得良自慰，不求他人识。子独访我来，致诗过相饰。
　　君子无浮言，此诗应亦直。但虑忧我深，鉴亦随之惑。
　　子在名场中，屡战还屡北。我无数子明，端坐空叹息。
　　昨闻过春关，名系吏部籍。三十登高科，前涂浩难测。
　　诗人多峭冷，如水在胸臆。岂随寻常人，五藏为酒食。
　　期来作酬章，危坐吟到夕。难为间其辞，益贵我纸墨。
　　◎卷.62【奉和四松】姚合
　　四松相对植，苍翠映中台。擢干凌空去，移根劚石开。
　　阴阳气潜煦，造化手亲栽。日月滋佳色，烟霄长异材。
　　清音胜在涧，寒影遍生苔。静绕霜沾履，闲看酒满杯。
　　同荣朱户际，永日白云隈。密叶闻风度，高枝见鹤来。
　　赏心难可尽，丽什妙难裁。此地无因到，循环几百回。


第五百零二卷
　　◎卷.1【和李补阙曲江看莲花】姚合
　　露荷迎曙发，灼灼复田田。乍见神应骇，频来眼尚颠。
　　光凝珠有蒂，焰起火无烟。粉腻黄丝蕊，心重碧玉钱。
　　日浮秋转丽，雨洒晚弥鲜。醉艳酣千朵，愁红思一川。
　　绿茎扶萼正，翠菂满房圆。淡晕还殊众，繁英得自然。
　　高名犹不厌，上客去争先。景逸倾芳酒，怀浓习彩笺。
　　海霞宁有态，蜀锦不成妍。客至应消病，僧来欲破禅。
　　晓多临水立，夜只傍堤眠。金似明沙渚，灯疑宿浦船。
　　风惊丛乍密，鱼戏影微偏。秾彩烧晴雾，殷姿缬碧泉。
　　画工投粉笔，宫女弃花钿。鸟恋惊难起，蜂偷困不前。
　　绕行香烂熳，折赠意缠绵。谁计江南曲，风流合管弦。
　　◎卷.2【和王郎中召看牡丹】姚合
　　葩叠萼相重，烧栏复照空。妍姿朝景里，醉艳晚烟中。
　　乍怪霞临砌，还疑烛出笼。绕行惊地赤，移坐觉衣红。
　　殷丽开繁朵，香浓发几丛。裁绡样岂似，染茜色宁同。
　　嫩畏人看损，鲜愁日炙融。婵娟涵宿露，烂熳抵春风。
　　纵赏襟情合，闲吟景思通。客来归尽懒，莺恋语无穷。
　　万物珍那比，千金买不充。如今难更有，纵有在仙宫。
　　◎卷.3【咏南池嘉莲】姚合
　　芙蓉池里叶田田，一本双花出碧泉。浓淡共妍香各散，
　　东西分艳蒂相连。自知政术无他异，纵是祯祥亦偶然。
　　四野人闻皆尽喜，争来入郭看嘉莲。
　　◎卷.4【种苇】姚合
　　欲种数茎苇，出门来往频。近陂收本土，选地问幽人。
　　静看唯思长，初移未觉匀。坐中寻竹客，将去更逡巡。
　　◎卷.5【采松花】姚合
　　拟服松花无处学，嵩阳道士忽相教。
　　今朝试上高枝采，不觉倾翻仙鹤巢。
　　◎卷.6【咏新菊】姚合
　　黄金色未足，摘取且尝新。若待重阳日，何曾异众人。
　　◎卷.7【杨柳枝词五首】姚合
　　黄金丝挂粉墙头，动似颠狂静似愁。
　　游客见时心自醉，无因得见谢家楼。
　　叶叶如眉翠色浓，黄莺偏恋语从容。
　　桥边陌上无人识，雨湿烟和思万重。
　　江上东西离别饶，旧条折尽折新条。
　　亦知春色人将去，犹胜狂风取次飘。
　　二月杨花触处飞，悠悠漠漠自东西。
　　谢家咏雪徒相比，吹落庭前便作泥。
　　江亭杨柳折还垂，月照深黄几树丝。
　　见说隋堤枯已尽，年年行客怪春迟。
　　◎卷.8【郡中冬夜闻蛩】姚合
　　秋蛩声尚在，切切起苍苔。久是忘情者，今还有事来。
　　微霜风稍静，圆月雾初开。此思谁能遣，应须执酒杯。
　　◎卷.9【闻新蝉寄李馀】姚合
　　往年六月蝉应到，每到闻时骨欲惊。
　　今日槐花还似发，却愁听尽更无声。
　　◎卷.10【闻蝉寄贾岛】姚合
　　秋来吟更苦，半咽半随风。禅客心应乱，愁人耳愿聋。
　　雨晴烟树里，日晚古城中。远思应难尽，谁当与我同。
　　◎卷.11【题鹤雏】姚合
　　羽毛生未齐，嶛峭丑于鸡。夜夜穿笼出，捣衣砧上栖。
　　◎卷.12【咏莺】姚合
　　春来深谷雪方消，莺别寒林傍翠条。到处为怜烟景好，
　　隔帘多爱语声娇。不同蜀魄啼残月，唯逐天鸡转诘朝。
　　少妇听时思旧曲，玉楼从此动云韶。
　　◎卷.13【老马】姚合
　　卧来扶不起，唯向主人嘶。惆怅东郊道，秋来雨作泥。
　　◎卷.14【咏镜】姚合
　　铸为明镜绝尘埃，翡翠窗前挂玉台。绣带共寻龙口出，
　　菱花争向匣中开。孤光常见鸾踪在，分处还因鹊影回。
　　好是照身宜谢女，嫦娥飞向玉宫来。
　　◎卷.15【咏破屏风（一作章孝标诗）】姚合
　　时人嫌古画，倚壁不曾收。露滴胶山断，风吹绢海秋。
　　残雪飞屋里，片水落床头。尚胜凡花鸟，君能补缀不。
　　◎卷.16【古碑】姚合
　　荒田一片石，文字满青苔。不是逢闲客，何人肯读来。
　　◎卷.17【拾得古砚】姚合
　　僻性爱古物，终岁求不获。昨朝得古砚，黄河滩之侧。
　　念此黄河中，应有昔人宅。宅亦作流水，斯砚未变易。
　　波澜所激触，背面生罅隙。质状朴且丑，今人作不得。
　　捧持且惊叹，不敢施笔墨。或恐先圣人，尝用修六籍。
　　置之洁净室，一日三磨拭。大喜豪贵嫌，久长得保惜。
　　◎卷.18【裴大夫见过】姚合
　　湖南谯国尽英髦，心事相期节义高。
　　解下佩刀无所惜，新闻天子付三刀。
　　◎卷.19【谢韬光上人赠百龄藤杖】姚合
　　衰病近来行少力，光公乞我百龄藤。
　　闲来杖此向何处，过水缘山只访僧。
　　◎卷.20【咏贵游】姚合
　　贵游多爱向深春，到处香凝数里尘。红杏花开连锦障，
　　绿杨阴合拂朱轮。凤凰尊畔飞金盏，丝竹声中醉玉人。
　　日暮垂鞭共归去，西园宾客附龙鳞。
　　◎卷.21【穷边词二首】姚合
　　将军作镇古汧洲，水腻山春节气柔。
　　清夜满城丝管散，行人不信是边头。
　　箭利弓调四镇兵，蕃人不敢近东行。
　　沿边千里浑无事，唯见平安火入城。
　　◎卷.22【剑器词三首】姚合
　　圣朝能用将，破敌速如神。掉剑龙缠臂，开旗火满身。
　　积尸川没岸，流血野无尘。今日当场舞，应知是战人。
　　昼渡黄河水，将军险用师。雪光偏著甲，风力不禁旗。
　　阵变龙蛇活，军雄鼓角知。今朝重起舞，记得战酣时。
　　破虏行千里，三军意气粗。展旗遮日黑，驱马饮河枯。
　　邻境求兵略，皇恩索阵图。元和太平乐，自古恐应无。
　　◎卷.23【从军乐二首】姚合
　　每日寻兵籍，经年别酒徒。眼疼长不校，肺病且还无。
　　僮仆惊衣窄，亲情觉语粗。几时得归去，依旧作山夫。
　　朝朝十指痛，唯署点兵符。贫贱依前在，颠狂一半无。
　　身惭山友弃，胆赖酒杯扶。谁道从军乐，年来镊白须。
　　◎卷.24【敬宗皇帝挽词三首】姚合
　　从谏停东幸，垂衣宝历昌。汉昭登位少，周代卜年长。
　　彩仗三清路，麻衣万国丧。玄宫今一闭，终古柏苍苍。
　　晚色启重扉，旌旗路渐移。荆山鼎成日，湘浦竹斑时。
　　臣子终身感，山园七月期。金茎看尚在，承露复何为。
　　紫陌起仙飙，川原共寂寥。灵輴万国护，仪殿百神朝。
　　漏滴秋风路，笳吟灞水桥。微臣空感咽，踊绝觉天遥。
　　◎卷.25【文宗皇帝挽词三首】姚合
　　垂拱开成化，愔愔雅乐全。千官方就日，四海忽无天。
　　尧舜非传子，殷周但卜年。圣功青史外，刊石在陵前。
　　代以无为理，车书万国同。继兄还付弟，授圣悉推公。
　　云雾疑无日，笳箫别起风。金茎难复见，寒露落空中。
　　龙归攀不得，髯在侍臣边。彻奠新阡起，登山吉从全。
　　关河佳气散，夷夏哭声连。寂寞玄宫闭，朝昏千万年。
　　◎卷.26【庄恪太子挽词二首】姚合
　　晓漏启严城，宫臣缟素行。灵仪先卤簿，新谥在铭旌。
　　云晦郊原色，风连霰雪声。凄凉望苑路，春草即应生。
　　寒日青宫闭，玄堂渭水滨。华夷笺乍绝，凶吉礼空新。
　　薤露歌连哭，泉扉夜作晨。吹笙今一去，千古在逡巡。
　　◎卷.27【哭费拾遗征君】姚合
　　服儒师道旨，粝食卧中林。谁识先生事，无身是本心。
　　空山流水远，故国白云深。日夕谁来哭，唯应猿鸟吟。
　　◎卷.28【哭砚山孙道士】姚合
　　修短皆由命，暗怀师出尘。岂知修道者，难免不亡身。
　　永秘黄庭诀，高悬漉酒巾。可怜白犬子，闲吠远行人。
　　◎卷.29【哭贾岛二首】姚合
　　白日西边没，沧波东去流。名虽千古在，身已一生休。
　　岂料文章远，那知瑞草秋。曾闻有书剑，应是别人收。
　　杳杳黄泉下，嗟君向此行。有名传后世，无子过今生。
　　新墓松三尺，空阶月二更。从今旧诗卷，人觅写应争。
　　◎卷.30【杨给事师皋哭亡爱姬英英窃闻诗人多赋因而继和】姚合
　　真珠为土玉为尘，未识遥闻鼻亦辛。天上还应收至宝，
　　世间难得是佳人。朱丝自断虚银烛，红粉潜销冷绣裀。
　　见说忘情唯有酒，夕阳对酒更伤神。
　　◎卷.31【喜览泾州卢侍御诗卷】姚合
　　新诗十九首，丽格出青冥。得处神应骇，成时力尽停。
　　正愁闻更喜，沈醉见还醒。自是天才健，非关笔砚灵。
　　◎卷.32【喜览裴中丞诗卷（一作寄裴使君）】姚合
　　新诗盈道路，清韵似敲金。调格江山峻，功夫日月深。
　　蜀笺方入写，越客始消吟。后辈难知处，朝朝枉用心。
　　◎卷.33【心怀霜】姚合
　　欲识为诗苦，秋霜若在心。神清方耿耿，气肃觉沈沈。
　　皓素中方委，严凝得更深。依稀轻夕渚，仿佛在寒林。
　　思劲凄孤韵，声酸激冷吟。还如饮冰士，励节望知音。
　　◎卷.34【听僧云端讲经】姚合
　　无生深旨诚难解，唯是师言得正真。
　　远近持斋来谛听，酒坊鱼市尽无人。
　　◎卷.35【腊日猎】姚合
　　健夫结束执旌旗，晓度长江自合围。野外狐狸搜得尽，
　　天边鸿雁射来稀。苍鹰落日饥唯急，白马平川走似飞。
　　蜡节畋游非为己，莫惊刺史夜深归。
　　◎卷.36【闻魏州破贼】姚合
　　生灵苏息到元和，上将功成自执戈。烟雾扫开尊北岳，
　　蛟龙斩断净南河。旗回海眼军容壮，兵合天心杀气多。
　　从此四方无一事，朝朝雨露是恩波。
　　◎卷.37【下第】姚合
　　枉为乡里举，射鹄艺浑疏。归路羞人问，春城赁舍居。
　　闭门辞杂客，开箧读生书。以此投知己，还因胜自馀。
　　◎卷.38【得舍弟书】姚合
　　亲戚多离散，三年独在城。贫居深稳卧，晚学爱闲名。
　　小弟有书至，异乡无地行。悲欢相并起，何处说心情。
　　◎卷.39【病僧】姚合
　　三年病不出，苔藓满藤鞋。倚壁看经坐，闻钟吃药斋。
　　茶烟熏杀竹，檐雨滴穿阶。无暇频相访，秋风寂寞怀。
　　◎卷.40【成名后留别从兄】姚合
　　一辞山舍废躬耕，无事悠悠住帝城。为客衣裳多不稳，
　　和人诗句固难精。几年秋赋唯知病，昨日春闱偶有名。
　　却出关东悲复喜，归寻弟妹别仁兄。
　　◎卷.41【佛舍见胡子有嘲（一作嘲胡子小男）】姚合
　　明明复夜夜，胡子即成翁。唯是真知性，不来生灭中。
　　◎卷.42【白鼻騧】姚合
　　为底胡姬酒，长来白鼻騧。摘莲抛水上，郎意在浮花。
　　◎卷.43【崔少卿鹤】姚合
　　入门石径半高低，闲处无非是药畦。
　　致得仙禽无去意，花间舞罢洞中栖。
　　◎卷.44【新昌里】姚合
　　旧客常乐坊，井泉浊而咸。新屋新昌里，井泉清而甘。
　　僮仆惯苦饮，食美翻憎嫌。朝朝忍饥行，戚戚如难堪。
　　中下无正性，所习便淫耽。一染不可变，甚于茜与蓝。
　　近贫日益廉，近富日益贪。以此当自警，慎勿信邪谗。
　　◎卷.45【塞下曲】姚合
　　碛露黄云下，凝寒鼓不鸣。战须移死地，军讳杀降兵。
　　印马秋遮虏，蒸沙夜筑城。旧乡归不得，都尉负功名。
　　◎卷.46【从军行】姚合
　　滥得进士名，才用苦不长。性癖艺亦独，十年作诗章。
　　六义虽粗成，名字犹未扬。将军俯招引，遣脱儒衣裳。
　　常恐虚受恩，不惯把刀枪。又无远筹略，坐使虏灭亡。
　　昨来发兵师，各各赴战场。顾我同老弱，不得随戎行。
　　丈夫生世间，职分贵所当。从军不出门，岂异病在床。
　　谁不恋其家，其家无风霜。鹰鹘念搏击，岂贵食满肠。
　　◎卷.47【杏园】姚合
　　江头数顷杏花开，车马争先尽此来。
　　欲待无人连夜看，黄昏树树满尘埃。
　　◎卷.48【闲居】姚合
　　日日门长闭，怜家亦懒过。头风春饮苦，眼晕夜书多。
　　幽鸟偏栖竹，凡人笑种莎。近来难得酒，无计奈愁何。
　　◎卷.49【句】姚合
　　天遥来雁小，江阔去帆孤。（见《画苑》，郭熙取作画意）
　　南陌游人回首去，东林道者杖藜归。（咏道旁亭子）
　　萄藤洞庭头，引叶漾盈摇。皎洁钩高挂，玲珑影落寮。
　　阴烟压幽屋，濛密梦冥苗。清秋青且翠，冬到冻都凋。
　　（《蒲萄架》）


第五百零三卷
　　◎卷.1【留辞杭州姚合郎中】周贺
　　波涛千里隔，抱疾亦相寻。会宿逢高士，辞归值积霖。
　　丛桑山店迥，孤烛海船深。尚有重来约，知无省阁心。
　　◎卷.2【酬吴之问见赠（一作酬吴处士。一作寄朱庆馀）】周贺
　　已当鸣雁夜，多事不同居。故疾离城晚，秋霖见月疏。
　　趁风开静户，带叶卷残书。荡桨期南去，荒园久废锄。
　　◎卷.3【送分定归灵夏】周贺
　　南游多老病，见说讲经稀。塞寺几僧在，关城空自归。
　　带河衰草断，映日旱沙飞。却到禅斋后，边军识衲衣。
　　◎卷.4【与崔弇话别】周贺
　　归思缘平泽，幽斋夜话迟。人寻冯翊去，草向建康衰。
　　雨雪生中路，干戈阻后期。几年方见面，应是镊苍髭。
　　◎卷.5【题何氏池亭】周贺
　　信是虚闲地，亭高亦有苔。绕池逢石坐，穿竹引山回。
　　果落纤萍散，龟行细草开。主人偏好事，终不厌频来。
　　◎卷.6【送表兄东南游】周贺
　　山水叠层层，吾兄涉又登。挂帆春背雁，寻磬夜逢僧。
　　雪溜悬衡岳，江云盖秣陵。评文永不忘，此说是中兴。
　　◎卷.7【送康绍归建业】周贺
　　南朝秋色满，君去意如何。帝业空城在，民田坏冢多。
　　月圆台独上，栗绽寺频过。篱下西江阔，相思见白波。
　　◎卷.8【再过王辂原居纳凉】周贺
　　夏天多忆此，早晚得秋分。旧月来还见，新蝉坐忽闻。
　　扇风调病叶，沟水隔残云。别有微凉处，从容不似君。
　　◎卷.9【送耿山人归湖南（一作送耿逸人南归）】周贺
　　南行随越僧，别业几池菱。两鬓已垂白，五湖归挂罾。
　　夜涛鸣栅锁，寒苇露船灯。去此应无事，却来知不能。
　　◎卷.10【送省己上人归太原】周贺
　　惜别听边漏，窗灯落烬重。寒僧回绝塞，夕雪下穷冬。
　　出定闻残角，休兵见坏锋。何年更来此，老却倚阶松。
　　◎卷.11【宿甄山南溪昼公院（一作宿杼山昼公禅堂）】周贺
　　从作两河客，别离经半年。却来峰顶宿，知废甄南禅。
　　馀雾沉斜月，孤灯照落泉。何当闲事尽，相伴老溪边。
　　◎卷.12【相次寻举客寄住人（一作再经三叟居）】周贺
　　停桡因旧识，白发向波涛。以我往来倦，知君耕稼劳。
　　渚田临舍尽，坂路出檐高。游者还南去，终期伴尔曹。
　　◎卷.13【出关寄贾岛】周贺
　　旧乡无子孙，谁共老青门。迢递早秋路，别离深夜村。
　　伊流偕行客，岳响答啼猿。去后期招隐，何当复此言。
　　◎卷.14【暮冬长安旅舍】周贺
　　湖外谁相识，思归日日频。遍寻新住客，少见故乡人。
　　失计空知命，劳生耻为身。惟看洞庭树，即是旧山春。
　　◎卷.15【赠胡僧】周贺
　　瘦形无血色，草屦著行穿。闲话似持咒，不眠同坐禅。
　　背经来汉地，袒膊过冬天。情性人难会，游方应信缘。
　　◎卷.16【赠李主簿】周贺
　　税时兼主印，每日得闲稀。对酒妨料吏，为官亦典衣。
　　案迟吟坐待，宅近步行归。见说论诗道，应愁判是非。
　　◎卷.17【同朱庆馀宿翊西上人房】周贺
　　溪僧还共谒，相与坐寒天。屋雪凌高烛，山茶称远泉。
　　夜清更彻寺，空阔雁冲烟。莫怪多时话，重来又隔年。
　　◎卷.18【寄姚合郎中】周贺
　　转刺名山郡，连年别省曹。分题得客少，著价买书高。
　　晚柳蝉和角，寒城烛照涛。鄱溪卧疾久，未获后乘骚。
　　◎卷.19【休粮僧】周贺
　　一斋难过日，况是更休粮。养力时行道，闻钟不上堂。
　　唯留温药火，未写化金方。旧有山厨在，从僧请作房。
　　◎卷.20【怀西峰隐者】周贺
　　灌木藏岑色，天寒望即愁。高斋何日去，远瀑入城流。
　　腊近溪书绝，灯残夜雪稠。迩来相忆处，枕上苦吟休。
　　◎卷.21【赠柏岩禅师】周贺
　　野寺绝依念，灵山会遍行。老来披衲重，病后读经生。
　　乞食嫌村远，寻溪爱路平。多年柏岩住，不记柏岩名。
　　◎卷.22【旅怀】周贺
　　不觉月又尽，未归还到春。雪通庐岳梦，树匝草堂身。
　　泽雁和寒露，江槎带远薪。何年自此去，旧国复为邻。
　　◎卷.23【缑氏韦明府厅】周贺
　　贵邑清风满，谁同上宰心。杉松出郭外，雨电下嵩阴。
　　度雁方离垒，来僧始别岑。西池月才迥，会接一宵吟。
　　◎卷.24【送朱庆馀（一作广陵道逢方干）】周贺
　　野客行无定，全家在浦东。寄眠僧阁静，赠别橐金空。
　　旧里千山隔，归舟百计同。药资如有分，相约老吴中。
　　◎卷.25【宿开元寺楼】周贺
　　西峰残日落，谁见寂寥心。孤枕客眠久，两廊僧话深。
　　寒扉关雨气，风叶隐钟音。此爱东楼望，仍期别夜寻。
　　◎卷.26【送僧还南岳】周贺
　　辞僧下水栅，因梦岳钟声。远路独归寺，几时重到城。
　　风高寒叶落，雨绝夜堂清。自说深居后，邻州亦不行。
　　◎卷.27【秋思】周贺
　　杨柳已秋思，楚田仍刈禾。归心病起切，败叶夜来多。
　　细雨城蝉噪，残阳峤客过。旧山馀业在，杳隔洞庭波。
　　◎卷.28【旅情】周贺
　　黄叶下阶频，徐徐起病身。残秋萤出尽，独夜雁来新。
　　别业去千里，旧乡空四邻。孤舟寻几度，又识岳阳人。
　　◎卷.29【送灵应禅师（一作送禅师）】周贺
　　寒天仍远去，离寺雪霏霏。古迹曾重到，生涯不暂归。
　　坐禅山店暝，补衲夜灯微。巡礼何时住，相逢的是稀。
　　◎卷.30【送陆判官防秋（一作送防秋人）】周贺
　　匹马无穷地，三年逐大军。算程淮邑远，起帐夕阳曛。
　　瀑浪行时漱，边笳语次闻。要传书札去，应到碛东云。
　　◎卷.31【山居秋思】周贺
　　一从云水住，曾不下西岑。落木孤猿在，秋庭积雾深。
　　泉流通井脉，虫响出墙阴。夜静溪声彻，寒灯尚独吟。
　　◎卷.32【赠皎然上人】周贺
　　竹庭瓶水新，深称北窗人。讲罢见黄叶，诗成寻旧邻。
　　锡阴迷坐石，池影露斋身。苦作南行约，劳生始问津。
　　◎卷.33【春日山居寄友人】周贺
　　春居无俗喧，时立涧前村。路远少来客，山深多过猿。
　　带岩松色老，临水杏花繁。除忆文流外，何人更可言。
　　◎卷.34【留别南徐故人】周贺
　　三年蒙见待，此夕是前程。未断却来约，且伸临去情。
　　潮回滩鸟下，月上客船明。他日南徐道，缘君又重行。
　　◎卷.35【送僧归江南】周贺
　　洗足北林去，远途今已分。麻衣行岳色，竹杖带湘云。
　　饥鼠缘危壁，寒狸出坏坟。前峰一声磬，此夕不同闻。
　　◎卷.36【早春越中留故人（一作早秋别卢玄休）】周贺
　　此行经岁近，唯约半年回。野渡人初过，前山云未开。
　　雁群逢晓断，林色映川来。清夜芦中客，严家旧钓台。
　　◎卷.37【送友人】周贺
　　弹琴多去情，浮楫背潮行。人望丰壖宿，虫依蠹木鸣。
　　樯烟离浦色，芦雨入船声。如疾登云路，凭君寄此生。
　　◎卷.38【春日重到王依村居】周贺
　　野烟居舍在，曾约此重过。久雨初招客，新田未种禾。
　　夜虫鸣井浪，春鸟宿庭柯。莫为儿孙役，馀生能几何。
　　◎卷.39【入静隐寺途中作】周贺
　　乱云迷远寺，入路认青松。鸟道缘巢影，僧鞋印雪踪。
　　草烟连野烧，溪雾隔霜钟。更遇樵人问，犹言过数峰。
　　◎卷.40【送杨岳归巴陵】周贺
　　何处得乡信，告行当雨天。人离京口日，潮送岳阳船。
　　孤鸟背林色，远帆开浦烟。悲君唯此别，不肯话回年。
　　◎卷.41【赠朱庆馀校书】周贺
　　风泉尽结冰，寒梦彻西陵。越信楚城得，远怀中夜兴。
　　树停沙岛鹤，茶会石桥僧。寺阁边官舍，行吟过几层。
　　◎卷.42【逢播公】周贺
　　带病希相见，西城早晚来。衲衣风坏帛，香印雨沾灰。
　　坐久钟声尽，谈馀岳影回。却思同宿夜，高枕说天台。
　　◎卷.43【寻北冈韩处士】周贺
　　相过值早凉，松帚扫山床。坐石泉痕黑，登城藓色黄。
　　逆风沈寺磬，初日晒邻桑。几处逢僧说，期来宿北冈。
　　◎卷.44【哭闲霄上人】周贺
　　林径西风急，松枝讲钞馀。冻髭亡夜剃，遗偈病时书。
　　地燥焚身后，堂空著影初。吊来频落泪，曾忆到吾庐。
　　◎卷.45【城中秋作】周贺
　　已落关东叶，空悬浙右心。寒灯随故病，伏雨接秋霖。
　　客话曾谁和，虫声少我吟。蒹葭半波水，夜夜宿边禽。
　　◎卷.46【玉芝观王道士（一作章道士房）】周贺
　　四面杉萝合，空堂画老仙。蠹根停雪水，曲角积茶烟。
　　道至心极尽，宵晴瑟韵全。暂来还又去，未得坐经年。
　　◎卷.47【出关后寄贾岛】周贺
　　故国知何处，西风已度关。归人值落叶，远路入寒山。
　　多难喜相识，久贫宁自闲。唯将往来信，遥慰别离颜。
　　◎卷.48【题昼公院（一作四明兰若赠寂禅师）】周贺
　　丛木开风径，过从白昼寒。舍深原草合，茶疾竹薪干。
　　夕雨生眠兴，禅心少话端。频来觉无事，尽日坐相看。
　　◎卷.49【京口赠崔固】周贺
　　积雨晴时近，西风叶满泉。相逢嵩岳客，共听楚城蝉。
　　宿馆横秋岛，归帆涨远田。别多还寂寞，不似剡中年。
　　◎卷.50【书实上人房（一作送晏上人，一作寄林禅师）】周贺
　　绝顶言无伴，长怀剃发师。禅中灯落烬，讲次柏生枝。
　　沙井泉澄疾，秋钟韵尽迟。里闾还受请，空有向南期。
　　◎卷.51【送张諲之睦州】周贺
　　遥忆新安旧，扁舟往复还。浅深看水石，来往逐云山。
　　到县馀花在，过门五柳闲。东征随子去，俱隐薜萝间。
　　◎卷.52【赠王道士】周贺
　　药力资苍鬓，应非旧日身。一为嵩岳客，几葬洛阳人。
　　石缝瓢探水，云根斧斫薪。关西来往路，谁得水银银。
　　◎卷.53【冬日山居思乡】周贺
　　大野始严凝，云天晓色澄。树寒稀宿鸟，山迥少来僧。
　　背日收窗雪，开炉释砚冰。忽然归故国，孤想寓西陵。
　　◎卷.54【如空上人移居大云寺】周贺
　　竹溪人请住，何日向中峰。瓦舍山情少，斋身疾色浓。
　　夏高移坐次，菊浅露行踪。来往湓城下，三年两度逢。
　　◎卷.55【送幻群法师】周贺
　　北京一别后，吴楚几听砧。住久白发出，讲长枯叶深。
　　香连邻舍像，磬彻远巢禽。寂默应关道，何人见此心。
　　◎卷.56【春喜友人至山舍】周贺
　　鸟鸣春日晓，喜见竹门开。路自高岩出，人骑大马来。
　　折花林影断，移石洞阴回。更欲留深语，重城暮色催。
　　◎卷.57【春日重至南徐旧居】周贺
　　绿水阴空院，春深喜再来。独眠从草长，留酒看花开。
　　过雨还山出，向风孤鸟回。忽思秋夕事，云物却悠哉。
　　◎卷.58【早秋过郭涯书堂（一作郭劲书斋）】周贺
　　暑消冈舍清，闲语有馀情。涧水生茶味，松风灭扇声。
　　远分临海雨，静觉掩山城。此地秋吟苦，时来绕菊行。
　　◎卷.59【长安送人（一作送乡人）】周贺
　　上国多离别，年年渭水滨。空将未归意，说向欲行人。
　　雁度池塘月，山连井邑春。临岐惜分手，日暮一沾巾。
　　◎卷.60【寄宁海李明府】周贺
　　山县风光异，公门水石清。一官居外府，几载别东京。
　　故疾梅天发，新诗雪夜成。家贫思减选，时静忆归耕。
　　把疏寻书义，澄心得狱情。梦灵邀客解，剑古拣人呈。
　　守月通宵坐，寻花迥路行。从来爱知道，何虑白髭生。
　　◎卷.61【投江州张郎中】周贺
　　要地无闲日，仍容冒谒频。借山年涉闰，寝郡月逾旬。
　　驿径曾冲雪，方泉省涤尘。随行溪路细，接话草堂新。
　　减药痊馀癖，飞书苦问贫。噪蝉离宿壳，吟客寄秋身。
　　炼句贻箱箧，悬图见蜀岷。使君匡岳近，终作社中人。
　　◎卷.62【晚题江馆（一作晚秋江馆书事寄姚郎中）】周贺
　　病寄曲江居带城，傍门孤柳一蝉鸣。澄波月上见鱼掷，
　　晚径叶多闻犬行。越岛夜无侵阁色，寺钟凉有隔原声。
　　故园尽卖休官去，潮水秋来空自平。
　　◎卷.63【秋晚归庐山留别道友】周贺
　　病起陵阳思翠微，秋风动后著行衣。月生石齿人同见，
　　霜落木梢愁独归。已许衲僧修静社，便将樵叟对闲扉。
　　不嫌旧隐相随去，庐岳临天好息机。
　　◎卷.64【同徐处士秋怀少室旧居（一作秋日同朱庆馀怀少室旧隐）】周贺
　　曾居少室黄河畔，秋梦长悬未得回。扶病半年离水石，
　　思归一夜隔风雷。荒斋几遇僧眠后，晚菊频经鹿踏来。
　　灯下此心谁共说，傍松幽径已多栽。
　　◎卷.65【赠神遘上人】周贺
　　草履蒲团山意存，坐看庭木长桐孙。行斋罢讲仍香气，
　　布褐离床带雨痕。夏满寻医还出寺，晴来晒疏暂开门。
　　道情淡薄闲愁尽，霜色何因入鬓根。
　　◎卷.66【赠道人（一作赠李道士）】周贺
　　布褐高眠石窦春，迸泉多溅黑纱巾。摇头说易当朝客，
　　落手围棋对俗人。自算天年穷甲子，谁同雨夜守庚申。
　　拟归太华何时去，他日相寻乞药银。
　　◎卷.67【赠厉玄侍御】周贺
　　山松径与瀑泉通，巾舄行吟想越中。塞雁去经华顶末，
　　乡僧来自海涛东。关分河汉秋钟绝，露滴弥猴夜岳空。
　　抱疾因寻周柱史，杜陵寒叶落无穷。
　　◎卷.68【送韩评事（一作韩评事别业）】周贺
　　门枕平湖秋景好，水烟松色远相依。罢官馀俸租田种，
　　送客回舟载石归。离岸游鱼逢浪返。望巢寒鸟逆风飞。
　　嵩阳旧隐多时别，闭目闲吟忆翠微。
　　◎卷.69【宿隐静寺上人】周贺
　　一宿五峰杯度寺，虚廊中夜磬声分。疏林未落上方月，
　　深涧忽生平地云。幽鸟背泉栖静境，远人当烛想遗文。
　　暂来此地歇劳足，望断故山沧海濆。
　　◎卷.70【寄新头陀】周贺
　　见说北京寻祖后，瓶盂自挈绕穷边。相逢竹坞晦暝夜，
　　一别苕溪多少年。远洞省穿湖底过，断崖曾向壁中禅。
　　青城不得师同住，坐想沧江忆浩然。
　　◎卷.71【湘汉旅怀翁杰】周贺
　　一宿空江听急流，仍同贾客坐归舟。远书来隔巴陵雨，
　　衰鬓去经彭蠡秋。不拟为身谋旧业，终期断谷隐高丘。
　　吾宗尚作无憀者，中夜闲吟生旅愁。
　　◎卷.72【寄韩司兵（一作泗上逢韩司徒归北）】周贺
　　多病十年无旧识，沧州乱后只逢君。已知罢秩辞泷水，
　　相劝移家近岳云。泗上旅帆侵叠浪，雪中归路踏荒坟。
　　若为此别终期老，书札何因寄北军。
　　◎卷.73【寺居寄杨侍御】周贺
　　雨过北林空晚凉，院闲人去掩斜阳。十年多病度落叶，
　　万里乱愁生夜床。终欲返耕甘性拙，久惭他事与身忙。
　　还知谢客名先重，肯为诗篇问楚狂。
　　◎卷.74【上陕府姚中丞】周贺
　　此心长爱狎禽鱼，仍候登封独著书。领郡只嫌生药少，
　　在官长恨与山疏。成家尽是经纶后，得句应多谏诤馀。
　　见说养真求退静，溪南泉石许同居。
　　◎卷.75【赠僧】周贺
　　藩府十年为律业，南朝本寺往来新。辞归几别深山客，
　　赴请多从远处人。松吹入堂资讲力，野蔬供饭爽禅身。
　　他年更息登坛计，应与云泉作四邻。
　　◎卷.76【送石协律归吴】周贺
　　僧窗梦后忆归耕，水涉应多半月程。幕府罢来无药价，
　　纱巾带去有山情。夜随净渚离蛩语，早过寒潮背井行。
　　已让辟书称抱疾，沧洲便许白髭生。
　　◎卷.77【寄金陵僧】周贺
　　水石致身闲自得，平云竹阁少炎蒸。斋床几减供禽食，
　　禅径寒通照像灯。觅句当秋山落叶，临书近腊砚生冰。
　　行登总到诸山寺，坐听蝉声满四棱。
　　◎卷.78【送忍禅师归庐岳（一作送庐岳僧。一作朱庆馀诗）】周贺
　　浪匝湓城岳壁青，白头僧去扫禅扃。龛灯度雪补残衲，
　　山日上轩看旧经。泉水带冰寒溜涩，薜萝新雨曙烟腥。
　　已知身事非吾道，甘卧荒斋竹满庭。
　　◎卷.79【赠姚合郎中】周贺
　　望重来为守土臣，清高还似武功贫。道从会解唯求静，
　　诗造玄微不趁新。玉帛已知难挠思，云泉终是得闲身。
　　两衙向后长无事，门馆多逢请益人。
　　◎卷.80【宿李主簿（一作刘员外）】周贺
　　独树倚亭新月入，城墙四面锁山多。
　　去年今夜还来此，坐见西风袅鹊窠。
　　◎卷.81【寄潘纬】周贺
　　杨柳垂丝与地连，归来一醉向溪边。
　　相逢头白莫惆怅，世上无人长少年。
　　◎卷.82【浔阳与孙郎中宴回】周贺
　　别酒已酣春漏前，他人扶上北归船。
　　浔阳渡口月未上，渔火照江仍独眠。
　　◎卷.83【送宗禅师（一作送僧归南岳）】周贺
　　衡阳到却十三春，行脚同来有几人。
　　老大又思归岳里，当时来漆祖师身。
　　◎卷.84【送僧】周贺
　　草履初登南客船，铜瓶犹贮北山泉。
　　衡阳旧寺秋归去，门锁寒潭几树蝉。
　　◎卷.85【送蜀僧】周贺
　　万里独行无弟子，惟赍筇竹与檀龛。
　　看经更向吴中老，应是山川似剑南。
　　◎卷.86【过僧竹院】周贺
　　一生爱竹自未有，每到此房归不能。
　　高人留宿话禅后，寂寞雨堂空夜灯。
　　◎卷.87【忆浔阳旧居兼感长孙郎中（一作寄长孙中丞）】周贺
　　浔阳却到是何日，此地今无旧使君。
　　长忆穷冬宿庐岳，瀑泉冰折共僧闻。
　　◎卷.88【送郭秀才归金陵】周贺
　　夏后客堂黄叶多，又怀家国起悲歌。酒前欲别语难尽，
　　云际相思心若何。鸟下独山秋寺磬，人随大舸晚江波。
　　南徐旧业几时到，门掩残阳积翠萝。
　　◎卷.89【宿李枢书斋】周贺
　　小斋经暮雨，四面绝纤埃。眠客闻风觉，飞虫入烛来。
　　夜凉书读遍，月正户全开。住远稀相见，留连宿始回。
　　◎卷.90【杪秋登江楼（一作岳阳楼）】周贺
　　平楚起寒色，长沙犹未还。世情何处淡，湘水向人闲。
　　空翠隐高鸟，夕阳归远山。孤云万馀里，惆怅洞庭间。
　　◎卷.91【秋宿洞庭】周贺
　　洞庭初叶下，旅客不胜愁。明月天涯夜，青山江上秋。
　　一官成白首，万里寄沧洲。只被浮名系，宁无愧海鸥。
　　◎卷.92【重阳（一作九月九日）】周贺
　　云木疏黄秋满川，茱萸风里一樽前。几回为客逢佳节，
　　曾见何人再少年。霜报征衣冷针指，雁惊幽隐泣云泉。
　　古来醉乐皆难得，留取穷通委上天。
　　◎卷.93【送李亿东归】周贺
　　黄山远隔秦树，紫禁斜通渭城。别路青青柳发，
　　前溪漠漠花生。和风澹荡归客，落日殷勤早莺。
　　灞上金樽未饮，宴歌已有馀声。


第五百零四卷
　　◎卷.1【泊灵溪馆】郑巢
　　孤吟疏雨绝，荒馆乱峰前。晓鹭栖危石，秋萍满败船。
　　溜从华顶落，树与赤城连。已有求闲意，相期在暮年。
　　◎卷.2【瀑布寺贞上人院】郑巢
　　林疏多暮蝉，师去宿山烟。古壁灯熏画，秋琴雨润弦。
　　竹间窥远鹤，岩上取寒泉。西岳沙房在，归期更几年。
　　◎卷.3【寄贞法师】郑巢
　　巡礼知难尽，幽人见亦稀。几年潭上过，何待雪中归。
　　远瀑穿经室，寒螀发定衣。无因寻道者，独坐对松扉。
　　◎卷.4【送灵溪李侍郎】郑巢
　　貂裘离阙下，初佐汉元勋。河偃流澌叠，沙晴远树分。
　　牛羊下暮霭，鼓角调寒云。中夕萧关宿，边声不可闻。
　　◎卷.5【送姚郎中罢郡游越】郑巢
　　逍遥方罢郡，高兴接东瓯。几处行杉径，何时宿石楼。
　　湘声穿古窦，华影在空舟。惆怅云门路，无因得从游。
　　◎卷.6【送魏校书赴夏口从事】郑巢
　　西风吹远蝉，驿路在云边。独梦诸山外，高谈大旆前。
　　夜灯分楚塞，秋角满湘船。郡邑多岩窦，何方便学仙。
　　◎卷.7【送衡州薛从事】郑巢
　　吟去望双旌，沧洲晚气清。遥分高岳色，乱出远蝉声。
　　楚霁云连寺，湘寒浪浸城。孤猿不可听，一听白髭生。
　　◎卷.8【送边使】郑巢
　　关河度几重，边色上离容。灞水方为别，沙场又入冬。
　　曙雕回大旆，夕雪没前峰。汉使多长策，须令远国从。
　　◎卷.9【送人赴举】郑巢
　　篇章动玉京，坠叶满前程。旧国与僧别，秋江罢钓行。
　　马过隋代寺，樯出楚山城。应近嵩阳宿，潜闻瀑布声。
　　◎卷.10【送袁肇归山阴】郑巢
　　论文意有违，寒雨洒行衣。南渡久谁语，后吟今独归。
　　河帆因树落，沙鸟背潮飞。若值云门侣，多因宿翠微。
　　◎卷.11【送李式】郑巢
　　潇湘路杳然，清兴起秋前。去寺多随磬，看山半在船。
　　绿云天外鹤，红树雨中蝉。莫使游华顶，逍遥更过年。
　　◎卷.12【送韦弇】郑巢
　　挂席曙钟初，家山半在吴。橹声过远寺，江色润秋芜。
　　陂鹤巢城木，边鸿宿岸芦。知君当永夜，独钓五湖隅。
　　◎卷.13【送人南游】郑巢
　　南京路悄然，欹石漱流泉。远寺寒云外，扬帆暑雨前。
　　雁行回晓岫，蜃色上湖田。更想清吟处，多同隐者眠。
　　◎卷.14【送省空上人归南岳】郑巢
　　又归衡岳寺，旧院树冥冥。坐石缝寒衲，寻龛补坏经。
　　峤云笼曙磬，潭草落秋萍。谁伴高窗宿，禅衣挂桂馨。
　　◎卷.15【送象上人还山中】郑巢
　　竹锡与袈裟，灵山笑暗霞。泉痕生净藓，烧力落寒花。
　　高户闲听雪，空窗静捣茶。终期宿华顶，须会说三巴。
　　◎卷.16【送僧归富春】郑巢
　　忆过僧禅处，遥山抱竹门。古房关藓色，秋径扫潮痕。
　　石净闻泉落，沙寒见鹤翻。终当从此望，更与道人言。
　　◎卷.17【送琇上人】郑巢
　　古殿焚香外，清羸坐石棱。茶烟开瓦雪，鹤迹上潭冰。
　　孤磬侵云动，灵山隔水登。白云归意远，旧寺在庐陵。
　　◎卷.18【哭虚海上人】郑巢
　　一化西风外，禅流稍稍分。买碑行暮雨，斫石葬寒云。
　　静户关松色，荒斋聚鸟群。朗吟声不倦，高传有遗文。
　　◎卷.19【和姚郎中题凝公院】郑巢
　　后房寒竹连，白昼坐冥然。片衲何山至，空堂几夜禅。
　　叶侵经上字，冰结砚中泉。雪夕谁同话，悬灯古像前。
　　◎卷.20【赠丘先生】郑巢
　　云泉心不爽，垂日坐柴关。砚取檐前雨，图开异国山。
　　原僧招过宿，沙鸟伴长闲。地与中峰近，残阳独不还。
　　◎卷.21【赠蛮僧】郑巢
　　南海何年过，中林一磬微。病逢秋雨发，心逐暮潮归。
　　久卧前山寺，犹逢故国衣。近来慵步履，石藓满柴扉。
　　◎卷.22【秋思】郑巢
　　寒蛩鸣不定，郭外水云幽。南浦雁来日，北窗人卧秋。
　　病身多在远，生计少于愁。薄暮西风急，清砧响未休。
　　◎卷.23【楚城秋夕】郑巢
　　故苑多愁夕，西风木叶黄。寒江浸雾月，晓角满城霜。
　　弟侄来书少，关河去路长。几时停桂楫，故国隔潇湘。
　　◎卷.24【秋日陪姚郎中登郡中南亭】郑巢
　　云水生寒色，高亭发远心。雁来疏角韵，槐落减秋阴。
　　隔石尝茶坐，当山抱瑟吟。谁知潇洒意，不似有朝簪。
　　◎卷.25【宿天竺寺】郑巢
　　暮过潭上寺，独宿白云间。钟磬遥连树，星河半隔山。
　　石中泉暗落，松外户初关。却忆终南里，前秋此夕还。
　　◎卷.26【陈氏园林】郑巢
　　当门三四峰，高兴几人同。寻鹤新泉外，留僧古木中。
　　蝉鸣槐叶雨，鱼散芰荷风。多喜陪幽赏，清吟绕石丛。
　　◎卷.27【题崔中丞北斋】郑巢
　　湖近草侵庭，秋来道兴生。寒潮添井味，远漏带松声。
　　放卷听泉坐，寻僧踏雪行。何年各无事，高论宿青城。
　　◎卷.28【题崔行先石室别墅】郑巢
　　山空水绕篱，几日此栖迟。采菊频秋醉，留僧拟夜棋。
　　桂阴生野菌，石缝结寒澌。更喜连幽洞，唯君与我知。
　　◎卷.29【题灵隐寺皖公院】郑巢
　　山寒叶满衣，孤鹤偶清羸。已在云房老，休为内殿期。
　　岚昏声磬早，果熟唤猿迟。未得终高论，明朝更别离。


第五百零五卷
　　◎卷.1【题寺壁二首】吕群
　　路行三蜀尽，身及一阳生。赖有残灯火，相依坐到明。
　　社后辞巢燕，霜前别蒂蓬。愿为蝴蝶梦，飞去觅关中。
　　◎卷.2【黄蜀葵】崔涯
　　野栏秋景晚，疏散两三枝。嫩碧浅轻态，幽香闲澹姿。
　　露倾金盏小，风引道冠欹。独立悄无语，清愁人讵知。
　　◎卷.3【咏春风】崔涯
　　动地经天物不伤，高情逸韵住何方。扶持燕雀连天去，
　　断送杨花尽日狂。绕桂月明过万户，弄帆晴晚渡三湘。
　　孤云虽是无心物，借便吹教到帝乡。
　　◎卷.4【竹】崔涯
　　领得溪风不放回，傍窗缘砌遍庭栽。须招野客为邻住，
　　看引山禽入郭来。幽院独惊秋气早，小门深向绿阴开。
　　谁怜翠色兼寒影，静落茶瓯与酒杯。
　　◎卷.5【侠士诗】崔涯
　　太行岭上二尺雪，崔涯袖中三尺铁。
　　一朝若遇有心人，出门便与妻儿别。
　　◎卷.6【别妻】崔涯
　　陇上泉流陇下分，断肠呜咽不堪闻。
　　嫦娥一入月中去，巫峡千秋空白云。
　　◎卷.7【杂嘲二首】崔涯
　　二年不到宋家东，阿母深居僻巷中。
　　含泪向人羞不语，琵琶弦断倚屏风。
　　日暮迎来香閤中，百年心事一宵同。
　　寒鸡鼓翼纱窗外，已觉恩情逐晓风。
　　◎卷.8【悼妓】崔涯
　　赤板桥西小竹篱，槿花还似去年时。
　　淡黄衫子浑无色，肠断丁香画雀儿。
　　◎卷.9【自苏州至望亭驿有作（一作李嘉祐诗）】郭良骥
　　南浦菰蒲绕白蘋，东吴黎庶逐黄巾。野棠自发空流水，
　　江燕初归不见人。远岫依依如送客，平田渺渺独伤春。
　　那堪回首长洲苑，烽火年年报虏尘。
　　◎卷.10【邺中行】郭良骥
　　年去年来秋更春，魏家园庙已成尘。
　　只今惟有西陵在，无复当时歌舞人。
　　◎卷.11【公无渡河】王睿
　　浊波洋洋兮凝晓雾，公无渡河兮公竟渡。
　　风号水激兮呼不闻，提壶看入兮中流去。
　　浪摆衣裳兮随步没，沉尸深入兮蛟螭窟。
　　蛟螭尽醉兮君血干，推出黄沙兮泛君骨。
　　当时君死妾何适，遂就波涛合魂魄。愿持精卫衔石心，
　　穷取河源塞泉脉。
　　◎卷.12【松】王睿
　　寒松耸拔倚苍岑，绿叶扶疏自结阴。丁固梦时还有意，
　　秦王封日岂无心。常将正节栖孤鹤，不遣高枝宿众禽。
　　好是特凋群木后，护霜凌雪翠逾深。
　　◎卷.13【竹】王睿
　　庭竹森疏玉质寒，色包葱碧尽琅玕。翠筠不乐湘娥泪，
　　斑箨堪裁汉主冠。成韵含风已萧瑟，媚涟凝渌更檀栾。
　　此君引凤为龙日，耸节稍云直上看。
　　◎卷.14【解昭君怨】王睿
　　莫怨工人丑画身，莫嫌明主遣和亲。
　　当时若不嫁胡虏，只是宫中一舞人。
　　◎卷.15【祠渔山神女歌二首】王睿
　　蓪草头花椰叶裙，蒲葵树下舞蛮云。
　　引领望江遥滴酒，白蘋风起水生文。
　　枨枨山响答琵琶，酒湿青莎肉饲鸦。
　　树叶无声神去后，纸钱灰出木绵花。
　　◎卷.16【牡丹（一作王毂诗）】王睿
　　牡丹妖艳乱人心，一国如狂不惜金。
　　曷若东园桃与李，果成无语自成阴。
　　◎卷.17【秋（一作王毂诗）】王睿
　　蝉噪古槐疏叶下，树衔斜日映孤城。
　　欲知潘鬓愁多少，一夜新添白数茎。
　　◎卷.18【燕（一作王毂诗）】王睿
　　海燕双飞意若何，曲梁呕嘎语声多。
　　茅檐不必嫌卑陋，犹胜吴宫爇尔窠。
　　◎卷.19【白云向空尽（一作周成诗）】焦郁
　　白云升远岫，摇曳入晴空。乘化随舒卷，无心任始终。
　　欲销仍带日，将断更因风。势薄飞难定，天高色易穷。
　　影收元气表，光灭太虚中。倘若从龙去，还施济物功。
　　◎卷.20【春雪】焦郁
　　散漫天涯色，乘春四望平。不分残照影，何处断鸿声。
　　缭绕先经塞，霏微近过城。因风低未敛，带雨重还轻。
　　干吕知时泰，如膏候岁成。小儒同品物，无以答皇明。
　　春雪空濛帘外斜，霏微半入野人家。
　　长天远树山山白，不辨梅花与柳花。
　　◎卷.21【赠去婢】崔郊
　　公子王孙逐后尘，绿珠垂泪滴罗巾。
　　侯门一入深如海，从此萧郎是路人。
　　◎卷.22【江西投谒所知为典客所阻因赋】刘鲁风
　　万卷书生刘鲁风，烟波万里谒文翁。
　　无钱乞与韩知客，名纸毛生不肯通。
　　◎卷.23【玉清行】柳泌
　　遥遥寒冬时，萧萧蹑太无。仰望蕊宫殿，横天临不虚。
　　下看白日流，上造真皇居。西牖日门开，南衢星宿疏。
　　王母来瑶池，庆云拥琼舆。嵬峨丹凤冠，摇曳紫霞裾。
　　照彻圣姿严，飘飖神步徐。仙郎执玉节，侍女捧金书。
　　灵香散彩烟，北阙路輧阗。龙马行无迹，歌钟声沸天。
　　驭风升宝座，郁景晏华筵。妙奏三春曲，高罗万古仙。
　　七珍飞满座，九液酌如泉。灵佩垂轩下，旗幡列帐前。
　　狮麟威赫赫，鸾凤影翩翩。顾盼乃须臾，已是数千年。
　　◎卷.24【琼台】柳泌
　　崖壁盘空天路回，白云行尽见琼台。
　　洞门黯黯阴云闭，金阙曈曈日殿开。
　　◎卷.25【操莲曲】何希尧
　　锦莲浮处水粼粼，风外香生袜底尘。
　　荷叶荷裙相映色，闻歌不见采莲人。
　　◎卷.26【一枝花】何希尧
　　几树晴葩映水开，乱红狼藉点苍苔。
　　东风留得残枝在，为惜馀芳独看来。
　　◎卷.27【柳枝词】何希尧
　　大堤杨柳雨沈沈，万缕千条惹恨深。
　　飞絮满天人去远，东风无力系春心。
　　◎卷.28【海棠】何希尧
　　著雨胭脂点点消，半开时节最妖娆。
　　谁家更有黄金屋，深锁东风贮阿娇。
　　◎卷.29【遗临平监吏】朱冲和
　　三千里外布干戈，果得鲸鲵入网罗。
　　今日宝刀无杀气，只缘君处受恩多。
　　◎卷.30【荻塘西庄赠房元垂】张光朝
　　门在荻塘西，塘高何联联。往昔分地利，远近无闲田。
　　水国信污下，霖霪即成川。苗稼尽淹没，兹乡独丰年。
　　家肥待亲懿，人乐思管弦。日晏始能起，盥漱看厨烟。
　　酝酒寒正熟，养鱼长食鲜。黄昏钟未鸣，偃息早已眠。
　　何意久城市，寂寥丘中缘。俯仰在颜色，区区人事间。
　　忆昔炎汉时，乃知绮季贤。静默不能仕，养老终南山。
　　◎卷.31【天门街西观荣王聘妃（荣王，宪宗幼子）】张光朝
　　仙媛来朱邸，名山出紫微。三周初展义，百两遂言归。
　　郑国通梁苑，天津接帝畿。桥成乌鹊助，盖转凤凰飞。
　　霜仗迎秋色，星缸满夜辉。从兹磐石固，应为得贤妃。
　　◎卷.32【天门街西观荣王聘妃】梁铉
　　帝子乘龙夜，三星照户前。两行宫火出，十里道铺筵。
　　罗绮明中识，箫韶暗里传。灯攒九华扇，帐撒五铢钱。
　　交颈文鸳合，和鸣彩凤连。欲知来日美，双拜紫微天。


第五百零六卷
　　◎卷.1【上浙东元相】章孝标
　　婺女星边喜气频，越王台上坐诗人。雪晴山水勾留客，
　　风暖旌旗计会春。黎庶已同猗顿富，烟花却为相公贫。
　　何言禹迹无人继，万顷湖田又斩新。
　　◎卷.2【赠茅山高拾遗蔓】章孝标
　　人皆贪禄利，白首更营营。若见无为理，兼忘不朽名。
　　幽禽窥饭下，好药入篱生。梦觉幽泉滴，应疑禁漏声。
　　◎卷.3【次韵和光禄钱卿二首】章孝标
　　大隐严城内，闲门向水开。扇风知暑退，树影觉秋来。
　　望远云生海，行稀砌长苔。废兴今古事，何必叹池灰。
　　闲论忧王室，愁眉仗酒开。方嗟三覆役，又喜四愁来。
　　晨起萤穿竹，晡餐鸟下苔。同期阳月至，灵室祝葭灰。
　　◎卷.4【赠庐山钱卿】章孝标
　　象魏抽簪早，匡庐筑室牢。宦情归去薄，天爵隐来高。
　　箧有新征诏，囊馀旧缊袍。何如舍麋鹿，明主仰风骚。
　　◎卷.5【山中送进士刘蟾赴举】章孝标
　　去住迹虽异，爱憎情不同。因君向帝里，使我厌山中。
　　故友多朝客，新文尽国风。艺精心更苦，何患不成功。
　　◎卷.6【送进士陈峣往睦州谒冯郎中】章孝标
　　孤帆几日程，投刺水边城。倚棹逢春老，登筵见月生。
　　饮酣杯有浪，棋散漏无声。太守怜才者，从容礼不轻。
　　◎卷.7【丰城剑池即事】章孝标
　　神物不复见，小池空在兹。因嫌冲斗夜，未是偃戈时。
　　岸古鱼藏穴，蒲凋翠立危。吾皇别有剑，何必铸金为。
　　◎卷.8【咏弓】章孝标
　　较量武艺论勋庸，曾发将军箭落鸿。握内从夸弯似月，
　　眼前还怕撇来风。只知击起穿雕镞，不解容和射鹄功。
　　得病自从杯里后，至今形状怕相逢。
　　◎卷.9【送无相禅师入关】章孝标
　　九衢车马尘，不染了空人。暂舍中峰雪，应看内殿春。
　　斋心无外事，定力见前身。圣主方崇教，深宜谒紫宸。
　　◎卷.10【赠匡山道者】章孝标
　　尝闻一粒功，足以反衰容。方寸如不达，此生安可逢。
　　寄书时态尽，忆语道情浓。争得携巾屦，同归鸟外峰。
　　◎卷.11【道者与金丹开合已失，因为二首，再有投掷】章孝标
　　木钻钻盘石，辛勤四十年。一朝才见物，五色互呈妍。
　　七魄憎阳盛，三彭恶命延。被他迷失却，叹息只潸然。
　　阴阳曾作炭，造化亦分功。减自青囊里，收安玉合中。
　　凡材难度世，神物自归空。惆怅流年速，看成白首翁。
　　◎卷.12【思越州山水寄朱庆馀】章孝标
　　窗户潮头雪，云霞镜里天。岛桐秋送雨，江艇暮摇烟。
　　藕折莲芽脆，茶挑茗眼鲜。还将欧冶剑，更淬若耶泉。
　　◎卷.13【蜀中上王尚书】章孝标
　　梓桐花幕碧云浮，天许文星寄上头。武略剑峰环相府，
　　诗情锦浪浴仙洲。丁香风里飞笺草，邛竹烟中动酒钩。
　　自古名高闲不得，肯容王粲赋登楼。
　　◎卷.14【赠陆鬯浙西进诗除官】章孝标
　　帝城云物得阳春，水国烟花失主人。
　　昨日天风吹乐府，六宫丝管一时新。
　　◎卷.15【古行宫】章孝标
　　瓦烟疏冷古行宫，寂寞朱门反锁空。残粉水银流砌下，
　　堕环秋月落泥中。莺传旧语娇春日，花学严妆妒晓风。
　　天子时清不巡幸，只应鸾凤集梧桐。
　　◎卷.16【题上皇观】章孝标
　　烟霞星盖七星坛，想像先朝驻禁銮。辇路已平栽药地，
　　皇风犹在步虚寒。楼台瑞气晴萧索，杉桧龙身老屈蟠。
　　翻感惠休并李郭，剑门空处望长安。
　　◎卷.17【鹰】章孝标
　　星眸未放瞥秋毫，频掣金铃试雪毛。会使老拳供口腹，
　　莫辞亲手啖腥臊。穿云自怪身如电，煞兔谁知吻胜刀。
　　可惜忍饥寒日暮，向人鵮断碧丝绦。
　　◎卷.18【方山寺松下泉】章孝标
　　石脉绽寒光，松根喷晓霜。注瓶云母滑，漱齿茯苓香。
　　野客偷煎茗，山僧惜净床。三禅不要问，孤月在中央。
　　◎卷.19【瀑布】章孝标
　　秋河溢长空，天洒万丈布。深雷隐云壑，孤电挂岩树。
　　沧溟晓喷寒，碧落晴荡素。非趋下流急，热使不得住。
　　◎卷.20【送张使君赴饶州（一作送饶州张蒙使君赴任）】章孝标
　　饶阳因富得州名，不独农桑别有营。日暖提筐依茗树，
　　天阴把酒入银坑。江寒鱼动枪旗影，山晚云和鼓角声。
　　太守能诗兼爱静，西楼见月几篇成。
　　◎卷.21【和滕迈先辈伤马】章孝标
　　浮云变化失龙儿，始忆嘶风喷沫时。蹄想尘中翻碧玉，
　　尾休烟里掉青丝。曾同客舍吞饥渴，久共名场踏嶮巇。
　　今日枥前兴一叹，不关行李乏金羁。
　　◎卷.22【省试骐骥长鸣】章孝标
　　有马骨堪惊，无人眼暂明。力穷吴坂峻，嘶苦朔风生。
　　逐逐怀良御，萧萧顾乐鸣。瑶池期弄影，天路拟飞声。
　　皎月谁知种，浮云莫问程。盐车今愿脱，千里为君行。
　　◎卷.23【鲤鱼】章孝标
　　眼似真珠鳞似金，时时动浪出还沈。
　　河中得上龙门去，不叹江湖岁月深。
　　◎卷.24【饥鹰词】章孝标
　　遥想平原兔正肥，千回砺吻振毛衣。
　　纵令啄解丝绦结，未得人呼不敢飞。
　　◎卷.25【归燕词辞工部侍郎（一作下第后献主司）】章孝标
　　旧垒危巢泥已落，今年故向社前归。
　　连云大厦无栖处，更望谁家门户飞。
　　◎卷.26【归海上旧居】章孝标
　　乡路绕蒹葭，萦纡出海涯。人衣披蜃气，马迹印盐花。
　　草没题诗石，潮摧坐钓槎。还归旧窗里，凝思向馀霞。
　　◎卷.27【答友人惠牙簪】章孝标
　　牙簪不可忘，来处隔炎荒。截得半环月，磨成四寸霜。
　　晓辞梳齿腻，秋入发根凉。好是纱巾下，纤纤锥出囊。
　　◎卷.28【日者】章孝标
　　十指中央了五行，说人休咎见前生。
　　我来本乞真消息，却怕呵钱卦欲成。
　　◎卷.29【送金可纪归新罗】章孝标
　　登唐科第语唐音，望日初生忆故林。鲛室夜眠阴火冷，
　　蜃楼朝泊晓霞深。风高一叶飞鱼背，潮净三山出海心。
　　想把文章合夷乐，蟠桃花里醉人参。
　　◎卷.30【闻角】章孝标
　　边秋画角怨金微，半夜对吹惊贼围。塞雁绕空秋不下，
　　胡云著草冻还飞。关头老马嘶看月，碛里疲兵泪湿衣。
　　馀韵袅空何处尽，戍天寥落晓星稀。
　　◎卷.31【梦乡】章孝标
　　家住吴王旧苑东，屋头山水胜屏风。
　　寻常梦在秋江上，钓艇游扬藕叶中。
　　◎卷.32【织绫词】章孝标
　　去年蚕恶绫帛贵，官急无丝织红泪。残经脆纬不通梭，
　　鹊凤阑珊失头尾。今年蚕好缲白丝，鸟鲜花活人不知。
　　瑶台雪里鹤张翅，禁苑风前梅折枝。不学邻家妇慵懒，
　　蜡揩粉拭谩官眼。
　　◎卷.33【诸葛武侯庙】章孝标
　　木牛零落阵图残，山姥烧钱古柏寒。
　　七纵七擒何处在，茅花枥叶盖神坛。
　　◎卷.34【长安秋夜】章孝标
　　田家无五行，水旱卜蛙声。牛犊乘春放，儿童候暖耕。
　　池塘烟未起，桑柘雨初晴。步晚香醪熟，村村自送迎。
　　◎卷.35【钱塘赠武翊黄】章孝标
　　曾将心剑作戈矛，一战名场造化愁。花锦文章开四面，
　　天人科第上三头。鸳鸿待侣飞清禁，山水缘情住外州。
　　时伴庾公看海月，好吟诗断望潮楼。
　　◎卷.36【风不鸣条（一作左牢诗）】章孝标
　　旭日悬清景，微风在绿条。入松声不发，过柳影空摇。
　　长养应潜变，扶疏每暗飘。有林时杳杳，无树暂萧萧。
　　慢逐清烟散，轻和瑞气饶。丰年知有待，歌咏美唐尧。
　　◎卷.37【贻美人】章孝标
　　诸侯帐下惯新妆，皆怯刘家薄媚娘。宝髻巧梳金翡翠，
　　罗裙宜著绣鸳鸯。轻轻舞汗初沾袖，细细歌声欲绕梁。
　　何事不归巫峡去，故来人世断人肠。
　　◎卷.38【闻云中唳鹤】章孝标
　　久在青田唳，天高忽暂闻。翩翩萦碧落，嘹唳入重云。
　　出谷莺何待，鸣岐凤欲群。九皋宁足道，此去透絪缊。
　　◎卷.39【柘枝】章孝标
　　柘枝初出鼓声招，花钿罗衫耸细腰。移步锦靴空绰约，
　　迎风绣帽动飘飖。亚身踏节鸾形转，背面羞人凤影娇。
　　只恐相公看未足，便随风雨上青霄。
　　◎卷.40【上太皇先生】章孝标
　　颢气贯精神，苍崖老姓名。烟霞空送景，水木苦无情。
　　劚药云根断，眠花石面平。折松开月色，决水放秋声。
　　颜为忘忧嫩，身缘绝粒轻。围棋看局势，对镜戮妖精。
　　过海量鲸力，归天算鹤程。露凝钟乳冷，风定玉箫清。
　　坐觉衣裳古，行疑羽翼生。应怜市朝客，开眼锁浮荣。
　　◎卷.41【破山水屏风（一作姚合诗）】章孝标
　　时人嫌古画，倚壁不曾收。雨滴胶山断，风吹绢海秋。
　　残云飞屋里，片水落床头。尚胜凡花鸟，君能补缀休。
　　◎卷.42【览杨校书文卷】章孝标
　　跪伸霜素剖琅玕，身堕瑶池魄暗寒。红锦晚开云母殿，
　　白珠秋写水精盘。情高鹤立昆仑峭，思壮鲸跳渤澥宽。
　　谁有轩辕古铜片，为持相并照妖看。
　　◎卷.43【送陈校书赴蔡州幕】章孝标
　　天假纵横入幕筹，东南顿减一方忧。行赍健笔辞天阁，
　　坐见妖星落蔡州。青草袍襟翻日脚，黄金马镫照旄头。
　　此行领取从军乐，莫虑功名不拜侯。
　　◎卷.44【少年行】章孝标
　　平明小猎出中军，异国名香满袖薰。画榼倒悬鹦鹉嘴，
　　花衫对舞凤凰文。手抬白马嘶春雪，臂竦青骹入暮云。
　　落日胡姬楼上饮，风吹箫管满楼闻。
　　◎卷.45【蜀中赠广上人】章孝标
　　曾持麈尾引金根，万乘前头草五言。疏讲青龙归禁苑，
　　歌抄白雪乞梨园。朝惊云气遮天阁，暮踏猿声入剑门。
　　今日西川无子美，诗风又起浣花村。
　　◎卷.46【和顾校书新开井】章孝标
　　霜锸破桐阴，青丝试浅深。月轮开地脉，镜面写天心。
　　碧甃花千片，香泉乳百寻。欲知争汲引，听取辘轳音。
　　◎卷.47【游云际寺】章孝标
　　衫袖拂青冥，推鞍上翠屏。尘埃辞马尾，城阙入窗棂。
　　云领浮名去，钟撞大梦醒。茫茫山下事，满眼送流萍。
　　◎卷.48【赠刘宽夫昆季（一作赠刘侍郎兄弟三人同时及第）】章孝标
　　文聚星辰衣彩霞，问谁兄弟是刘家。雁行云掺参差翼，
　　琼树风开次第花。天假声名悬日月，国凭骚雅变浮华。
　　曾穷晋汉儒林传，龙虎虽多未足夸。
　　◎卷.49【赠杭州严史君】章孝标
　　州青县白浙河濆，饱向苍龙阙下闻。鼓角自严寒海月，
　　旌旗不动湿江云。风骚处处文章主，井邑家家父母君。
　　长恐抱辕留不住，九天鸳鹭待成群。
　　◎卷.50【题朱秀城南亭子】章孝标
　　朱家亭子象悬匏，阶莹青莎栋剪茆。瘿挂眼开欺鸲鹆，
　　花缘网结妒螵蛸。有时风月输三虎，无壁琴书属四郊。
　　土木欲知精洁处，社天归燕怯安巢。
　　◎卷.51【上西川王尚书】章孝标
　　人人入蜀谒文翁，妍丑终须露镜中。诗景荒凉难道合，
　　客情疏密分当同。城南歌吹琴台月，江上旌旗锦水风。
　　下客低头来又去，暗堆冰炭在深衷。
　　◎卷.52【骆谷行】章孝标
　　扪云袅栈入青冥，鞿马铃骡傍日星。仰踏剑棱梯万仞，
　　下缘冰岫杳千寻。山花织锦时聊看，涧水弹琴不暇听。
　　若比争名求利处，寻思此路却安宁。
　　◎卷.53【初及第归酬孟元翊见赠】章孝标
　　六年衣破帝城尘，一日天池水脱鳞。未有片言惊后辈，
　　不无惭色见同人。每登公宴思来日，渐听乡音认本身。
　　何幸致诗相慰贺，东归花发杏桃春。
　　◎卷.54【淮南李相公绅席上赋春雪】章孝标
　　六出花飞处处飘，粘窗著砌上寒条。
　　朱门到晓难盈尺，尽是三军喜气消。
　　◎卷.55【及第后寄广陵故人（一作寄淮南李相公绅）】章孝标
　　及第全胜十政官，金鞍镀了出长安。
　　马头渐入扬州郭，为报时人洗眼看。
　　◎卷.56【小松】章孝标
　　爪叶鳞条龙不盘，梳风幕翠一庭寒。
　　莫言只是人长短，须作浮云向上看。
　　◎卷.57【宫词】章孝标
　　明日銮舆欲向东，守宫金翠带愁红。
　　九门佳气已西去，千里花开一夜风。
　　◎卷.58【题杭州樟亭驿】章孝标
　　樟亭驿上题诗客，一半寻为山下尘。
　　世事日随流水去，红花还似白头人。
　　◎卷.59【刘侍中宅盘花紫蔷薇】章孝标
　　真宰偏饶丽景家，当春盘出带根霞。
　　从开一朵朝衣色，免踏尘埃看杂花。
　　◎卷.60【题东林寺寄江州李员外】章孝标
　　山势棱层入杳冥，寺形高下趁山行。象牙床坐莲花佛，
　　玛瑙函盛贝叶经。日映砌阴移宝阁，风吹天乐动金铃。
　　门前更有清江水，便是浔阳太守厅。
　　◎卷.61【玄都观栽桃十韵】章孝标
　　驱使鬼神功，攒栽万树红。薰香丹凤阙，妆点紫琼宫。
　　宝帐重庶日，妖金遍累空。色然烧药火，影舞步虚风。
　　粉扑青牛过，枝惊白鹤冲。拜星春锦上，服食晚霞中。
　　棋局阴长合，箫声秘不通。艳阳迷俗客，幽邃失壶公。
　　根柢终盘石，桑麻自转蓬。求师饱灵药，他日访辽东。
　　◎卷.62【僧院小松】章孝标
　　抛杉背柏冷僧帘，锁月梳风出殿檐。
　　还似天台新雨后，小峰云外碧尖尖。
　　◎卷.63【春原早望】章孝标
　　一忝乡书荐，长安未得回。年光逐渭水，春色上秦台。
　　燕掠平芜去，人冲细雨来。东风生故里，又过几花开。
　　◎卷.64【西山广福院】章孝标
　　野寺孤峰上，危楼耸翠微。卷帘沧海近，洗钵白云飞。
　　竹影临经案，松花点衲衣。日斜登望处，湖畔一僧归。
　　◎卷.65【游地肺】章孝标
　　市朝扰扰千古，林壑冥冥四贤。黄鹤不归丹灶，
　　白云自养芝田。溪滩永夜流月，羽翼清秋在天。
　　高迹无人更蹑，碧峰寥落孤烟。
　　◎卷.66【八月】章孝标
　　徙倚仙居绕翠楼，分明宫漏静兼秋。
　　长安夜夜家家月，几处笙歌几处愁。
　　◎卷.67【题紫微山上方】章孝标
　　地势连沧海，山名号紫微。景闲僧坐久，路僻客来稀。
　　峡影云相照，河流石自围。尘喧都不到，安得此忘归。


第五百零七卷
　　◎卷.1【题杜宾客新丰里幽居】蒋防
　　退迹依三径，辞荣继二疏。圣情容解印，帝里许悬车。
　　已去龙楼籍，犹分御廪储。风泉输耳目，松竹助玄虚。
　　调护心常在，山林意有馀。应嗤紫芝客，远就白云居。
　　◎卷.2【望禁苑祥光】蒋防
　　嘉瑞生天色，葱茏几效祥。树摇三殿侧，日映九城傍。
　　仙雾今同色，卿云未可章。拱汾疑鼎气，临渭比荧光。
　　岂并春风旧，俄同圣寿长。微臣时一望，短羽欲翱翔。
　　◎卷.3【冬至日祥风应候（一作穆寂诗）】蒋防
　　节逢清景空，气占二仪中。独喜登高日，先知应候风。
　　瑞呈光舜化，庆表盛尧聪。况与承时叶，还将入律同。
　　微微万井逼，习习九门通。绕殿炉烟起，殷勤报岁功。
　　◎卷.4【春风扇微和】蒋防
　　丽日催迟景，和风扇早春。暖浮丹凤阙，韶媚黑龙津。
　　澹荡迎仙仗，霏微送画轮。绿摇官柳散，红待禁花新。
　　舞席皆回雪，歌筵暗送尘。幸当阳律候，惟愿及佳辰。
　　◎卷.5【日暖万年枝】蒋防
　　新阳归上苑，嘉树独含妍。散漫添和气，曈曨卷曙烟。
　　流辉宜圣日，接影贵芳年。自与恩光近，那关煦妪偏。
　　结根诚得地，表寿愿符天。谁道凌寒质，从兹不暧然。
　　◎卷.6【秋月悬清辉】蒋防
　　秋月沿霄汉，亭亭委素辉。山明桂花发，池满夜珠归。
　　入牖人偏揽，临枝鹊正飞。影连平野净，轮度晓云微。
　　晶晃浮轻露，裴回映薄帷。此时千里道，延望独依依。
　　◎卷.7【八风从律】蒋防
　　制律窥元化，因声感八风。还从万籁起，更与五音同。
　　习习芦灰上，泠泠玉管中。气随时物好，响彻霁天空。
　　自得阴阳顺，能令惠泽通。愿吹寒谷里，从此达前蒙。
　　◎卷.8【藩臣恋魏阙】蒋防
　　剖竹随皇命，分忧镇大藩。恩波怀魏阙，献纳望天阍。
　　政奉南风顺，心依北极尊。梦魂通玉陛，动息寄朱轩。
　　直以蒸黎念，思陈政化源。如何子牟意，今古道斯存。
　　◎卷.9【秋稼如云】蒋防
　　肆目如云处，三田大有秋。葱茏初蔽野，散漫正盈畴。
　　稍混从龙势，宁同触石幽。紫芒分幂幂，青颖澹油油。
　　始惬仓箱望，终无灭裂忧。西成知不远，雨露复何酬。
　　◎卷.10【玉卮无当】蒋防
　　美玉常为器，兹焉变漏卮。酒浆悲莫挹，樽俎念空施。
　　符彩功难补，盈虚数已亏。岂惟孤玩好，抑亦类瑕疵。
　　清越音虽在，操持意渐隳。赋形期大匠，良璞勿同斯。
　　◎卷.11【至人无梦】蒋防
　　已赜希微理，知将静默邻。坐忘宁有梦，迹灭未凝神。
　　化蝶诚知幻，征兰匪契真。抱玄虽解带，守一自离尘。
　　寥朗壶中晓，虚明洞里春。翛然碧霞客，那比漆园人。
　　◎卷.12【玄都楼桃】蒋防
　　旧传天上千年熟，今日人间五日香。
　　红软满枝须作意，莫交方朔施偷将。
　　◎卷.13【题李宾客旧居】李虞
　　逢时不得致升平，岂是明君忘姓名。
　　眼暗发枯缘世事，今来无泪哭先生。
　　◎卷.14【前相国赞皇公早葺平泉山居暂还憩…十四首奉寄】裴潾
　　动复有原，进退有期。用在得正，明以知微。夫惟哲人，
　　会且有归。静固胜热，安每虑危。将憩于盘，止亦先机。
　　植爱在根，钟福有兆。珠潜巨海，玉蕴昆峤。披室生白，
　　照夜成昼。挥翰飞文，入侍左右。出纳帝命，弘兹在宥。
　　历难求试，执宪成风。四镇咸乂，三阶以融。捧日柱天，
　　造膝纳忠。建储固本，树屏息戎。彼狐彼鼠，窒穴扫踪。
　　我力或屈，我躬莫污。三黜如饴，三起惟惧。再宾为宠，
　　一麾为饫。昔在治繁，常思归去。今则合契，行斯中虑。
　　有凤自南，亦翙其羽。好姱佳丽，于伊之浒。五彩含章，
　　九苞合矩。佩仁服义，鸣中律吕。我来思卷，薄言遵渚。
　　凿龙中辟，伊原古奔。下有秘洞，豁起石门。竹涧水横，
　　松架雪屯。岫环如壁，岩虚若轩。朝昏含景，夏凊冬温。
　　南溪回舟，西岭望竦。水远如空，山微似巃。二室峰连，
　　四山骈耸。五女乍欹，玉华独踊。云翔日耀，如戴如拱。
　　飞泉挂空，如决天浔。万仞悬注，直贯潭心。月正中央，
　　洞见浅深。群山无影，孤鹤时吟。我啸我歌，或眺或临。
　　鸟之在巢，风起林摇。退翔城颠，翠虬扪天。雨止雪旋，
　　亦息于渊。人皆知进，我独止焉。人皆务明，我独晦焉。
　　邈矣其山，默矣其泉。
　　寝丘之田，土山之上。孙既贻谋，谢亦遐想。俭则为福，
　　华固难长。宁若我心，一泉一壤。造适为足，超然孤赏。
　　其风自西，言发帝庭。飘彼黄素，堕于山楹。公拜稽首，
　　靡敢受荣。宸严再临，俾抚百城。恋此莫处，星言其征。
　　公昔南迈，我不及睹。言旋旧观，莫获安语。今则不遑，
　　载鶱载举。离忧莫写，欢好曷叙。怆矣东望，泣涕如雨。
　　山嵇之旧，刘卢之恩。举世莫尚，惟公是敦。哀我蠢蠢，
　　念我谆谆。振此铩翮，扇之腾翻。斯德未报，只誓子孙。
　　迢迢秦塞，南望吴门。对酒不饮，设琴不援。何以代面，
　　寄之濡翰。何以写怀，诗以足言。无密玉音，以慰我魂。
　　◎卷.15【白牡丹（一作长安牡丹）】裴潾
　　长安豪贵惜春残，争赏先开紫牡丹。
　　别有玉杯承露冷，无人起就月中看。
　　◎卷.16【送黄明府晔赴岳州湘阴任】刘三复
　　拟占名场第一科，龙门十上困风波。三年护塞从戎远，
　　万里投荒失意多。花县到时铜墨贵，叶舟行处水云和。
　　遥知布惠苏民后，应向祠堂吊汨罗。
　　◎卷.17【留题桂州碧浔亭】韦瓘
　　半年领郡固无劳，一日为心素所操。轮奂未成绳墨在，
　　规模已壮闶闳高。理人虽切才常短，薄宦都缘命不遭。
　　从此归耕洛川上，大千江路任风涛。
　　◎卷.18【赠毛仙翁】崔郾
　　存亡去住一壶中，兄事安期弟葛洪。甲子已过千岁鹤，
　　仪容方称十年童。心灵暗合行人数，药力潜均造化功。
　　终待此身无系累，武陵山下等黄公。


第五百零八卷
　　◎卷.1【鸟散馀花落】孔温业
　　美景春堪赏，芳园白日斜。共看飞好鸟，复见落馀花。
　　来往惊翻电，经过想散霞。雨馀飘处处，风送满家家。
　　求友声初去，离枝色可嗟。从兹时节换，谁为惜年华。
　　◎卷.2【鸟散馀花落】赵存约
　　春晓游禽集，幽庭几树花。坐来惊艳色，飞去堕晴霞。
　　翅拂繁枝落，风添舞影斜。彩云飘玉砌，绛雪下仙家。
　　分散音初静，凋零蕊带葩。空阶瞻玩久，应共惜年华。
　　◎卷.3【鸟散馀花落】窦洵直
　　晚树春归后，花飞鸟下初。参差分羽翼，零落满空虚。
　　风外清香转，林边艳影疏。轻盈疑雪舞，仿佛似霞舒。
　　万片情难极，迁乔思有馀。微臣一何幸，吟赏对寒居。
　　◎卷.4【公无渡河】陈标
　　阴云飒飒浪花愁，半度惊湍半挂舟。声尽云天君不住，
　　命悬鱼鳖妾同休。黛娥芳脸垂珠泪，罗袜香裾赴碧流。
　　馀魄岂能衔木石，独将遗恨付箜篌。
　　◎卷.5【秦王卷衣】陈标
　　秦王宫阙霭春烟，珠树琼枝近碧天。御气馨香苏合启，
　　帘光浮动水精悬。霏微罗縠随芳袖，宛转鲛鮹逐宝筵。
　　从此咸阳一回首，暮云愁色已千年。
　　◎卷.6【婕妤怨】陈标
　　掌上恩移玉帐空，香珠满眼泣春风。飘零怨柳凋眉翠，
　　狼藉愁桃坠脸红。凤辇只应三殿北，鸾声不向五湖中。
　　笙歌处处回天眷，独自无情长信宫。
　　◎卷.7【饮马长城窟】陈标
　　日日风吹虏骑尘，年年饮马汉营人。千堆战骨那知主，
　　万里枯沙不辨春。浴谷气寒愁坠指，断崖冰滑恐伤神。
　　金鞍玉勒无颜色，泪满征衣怨暴秦。
　　◎卷.8【江南行】陈标
　　水光春色满江天，蘋叶风吹荷叶钱。香蚁翠旗临岸市，
　　艳娥红袖渡江船。晓惊白鹭联翩雪，浪蹙青茭潋滟烟。
　　不怕江洲芳草暮，待将秋兴折湖莲。
　　◎卷.9【长安秋思（一作白纻歌）】陈标
　　吴女秋机织曙霜，冰蚕吐丝月盈筐。金刀玉指裁缝促，
　　水殿花楼弦管长。舞袖慢移凝瑞雪，歌尘微动避雕梁。
　　唯愁陌上芳菲度，狼藉风池荷叶黄。
　　◎卷.10【赠元和十三年登第进士】陈标
　　春官南院粉墙东，地色初分月色红。文字一千重马拥，
　　喜欢三十二人同。眼看鱼变辞凡水，心逐鹦飞出瑞风。
　　莫怪云泥从此别，总曾惆怅去年中。
　　◎卷.11【焦桐树】陈标
　　江上烹鱼采野樵，鸾枝摧折半曾烧。未经良匠材虽散，
　　待得知音尾已焦。若使琢磨徽白玉，便来风律轸青瑶。
　　还能万里传山水，三峡泉声岂寂寥。
　　◎卷.12【寄友人】陈标
　　杜甫在时贪入蜀，孟郊生处却归秦。
　　如今始会麻姑意，借问山川与后人。
　　◎卷.13【啄木谣】陈标
　　丁丁向晚急还稀，啄遍庭槐未肯归。
　　终日与君除蠹害，莫嫌无事不频飞。
　　◎卷.14【僧院牡丹】陈标
　　琉璃地上开红艳，碧落天头散晓霞。
　　应是向西无地种，不然争肯重莲花。
　　◎卷.15【蜀葵】陈标
　　眼前无奈蜀葵何，浅紫深红数百窠。
　　能共牡丹争几许，得人嫌处只缘多。
　　◎卷.16【离家】袁不约
　　步步远晨昏，凄心出里门。见乌唯有泪，看雁更伤魂。
　　宿酒宁辞醉，回书讳苦言。野人应怪笑，不解爱田园。
　　◎卷.17【送人至岭南】袁不约
　　度岭春风暖，花多不识名。瘴烟迷月色，巴路傍溪声。
　　畏药将银试，防蛟避水行。知君怜酒兴，莫杀醉猩猩。
　　◎卷.18【长安夜游】袁不约
　　凤城连夜九门通，帝女皇妃出汉宫。千乘宝莲珠箔卷，
　　万条银烛碧纱笼。歌声缓过青楼月，香霭潜来紫陌风。
　　长乐晓钟归骑后，遗簪堕珥满街中。
　　◎卷.19【病宫人（一作张祜诗）】袁不约
　　佳人卧病动经秋，帘幕褴縿不挂钩。四体强扶藤夹膝，
　　双环慵整玉搔头。花颜有幸君王问，药饵无徵待诏愁。
　　惆怅近来销瘦尽，泪珠时傍枕函流。
　　◎卷.20【句】袁不约
　　愁声秋绕杵，寒色碧归山。（《深秋》）
　　送将欢笑去，收得寂寥回。（《客去》）
　　◎卷.21【临邛怨】李馀
　　藕花衫子柳花裙，多著沈香慢火熏。
　　惆怅妆成君不见，空教绿绮伴文君。
　　◎卷.22【寒食】李馀
　　玉轮江上雨丝丝，公子游春醉不知。
　　翦渡归来风正急，水溅鞍帕嫩鹅儿。
　　◎卷.23【句】李馀
　　长安东门别，立马生白发。
　　霁后轩盖繁，南山瑞烟发。
　　尝忧车马繁，土薄闻水声。（并见张为《主客图》）
　　◎卷.24【至日上公献寿酒】白敏中
　　候晓天门辟，朝天万国同。瑞云升观阙，香气映华宫。
　　日色临仙籞，龙颜对昊宫。羽仪瞻百姓，献寿侍三公。
　　化被君王洽，恩沾草木丰。自欣朝玉座，宴此咏皇风。
　　◎卷.25【贺收复秦原诸州诗】白敏中
　　一诏皇城四海颁，丑戎无数束身还。戍楼吹笛人休战，
　　牧野嘶风马自闲。河水九盘收数曲，天山千里锁诸关。
　　西边北塞今无事，为报东南夷与蛮。
　　◎卷.26【句】白敏中
　　南浦花临水，东楼月映风。（镇剑南，经忠州，寻乐天
　　遗迹作。见《纪事》）
　　◎卷.27【遣兴】李敬方
　　果窥丹灶鹤，莫羡白头翁。日月仙壶外，筋骸药臼中。
　　云归无定所，鸟迹不留空。何必劳方寸，岖崎问远公。
　　◎卷.28【劝酒】李敬方
　　不向花前醉，花应解笑人。只忧连夜雨，又过一年春。
　　日日无穷事，区区有限身。若非杯酒里，何以寄天真。
　　◎卷.29【近无西耗（一作李宣远诗）】李敬方
　　远戎兵压境，迁客泪横襟。烽候惊春塞，缧囚困越吟。
　　自怜牛马走，未识犬羊心。一月无消息，西看日又沈。
　　◎卷.30【天台晴望（时左迁台州刺史。题一作喜晴）】李敬方
　　天台十二旬，一片雨中春。林果黄梅尽，山苗半夏新。
　　阳乌晴展翅，阴魄夜飞轮。坐冀无云物，分明见北辰。
　　◎卷.31【闻高侍御卒贬所】李敬方
　　西京高院长，直气似吾徒。走马论边备，飞声感庙谟。
　　官移人未察，身没事多符。寂寞他年后，名编野史无。
　　◎卷.32【题黄山汤院】李敬方
　　楚镇惟黄岫，灵泉浴圣源。煎熬何处所，炉炭孰司存。
　　沙暖泉长拂，霜笼水更温。不疏还自决，虽挠未尝浑。
　　地启岩为洞，天开石作盆。常留今日色，不减故年痕。
　　阴焰潜生海，阳光暗烛坤。定应邻火宅，非独过焦原。
　　龙讶经冬润，莺疑满谷暄。善烹寒食茗，能变早春园。
　　及物功何大，随流道益尊。洁斋齐物主，疗病夺医门。
　　外秘千峰秀，旁通百潦奔。禅家休问疾，骚客罢招魂。
　　卧理黔川守，分忧汉主恩。惨伤因有暇，徒御诫无喧。
　　痒闷头风切，爬搔臂力烦。披榛通白道，束马置朱幡。
　　谢屐缘危磴，戎装逗远村。慢游登竹径，高步入山根。
　　崖巘差行灶，蓬茅过小轩。御寒增帐幕，甃影尽玙璠。
　　不与华池语，宁将浴室论。洗心过顷刻，浸发迨朝暾。
　　汗洽聊箕踞，支羸暂虎蹲。濯缨闲更入，漱齿渴仍吞。
　　气燠胜重絸，风和敌一尊。适来还蹭蹬，复出又攀援。
　　形秽忻除垢，神嚣喜破昏。明夷徵立象，既济感文言。
　　已阂眠沙麂，仍妨卧石猿。香驱蒸雾起，烟霿湿云屯。
　　破险更祠宇，凭高易庙垣。旧基绝仄足，新构忽行鹓。
　　胜地非无栋，征途遽改辕。贪程归路远，折政讼庭繁。
　　兴往留年月，诗成遗子孙。已镌东壁石，名姓寄无垠。
　　◎卷.33【太和公主还宫】李敬方
　　二纪烟尘外，凄凉转战归。胡笳悲蔡琰，汉使泣明妃。
　　金殿更戎幄，青祛换毳衣。登车随伴仗，谒庙入中闱。
　　汤沐疏封在，关山故梦非。笑看鸿北向，休咏鹊南飞。
　　宫髻怜新样，庭柯想旧围。生还侍儿少，熟识内家稀。
　　凤去楼扃夜，鸾孤匣掩辉。应怜禁园柳，相见倍依依。
　　◎卷.34【汴河直进船】李敬方
　　汴水通淮利最多，生人为害亦相和。
　　东南四十三州地，取尽脂膏是此河。
　　◎卷.35【享太庙乐章】李回
　　受天明命，敷祐下土。化时以俭，卫文以武。
　　氛消夷夏，俗臻往古。亿万斯年，形于律吕。
　　◎卷.36【天长路别朱大山路却寄】李回
　　驿骑难随伴，寻山半忆君。苍崖残月路，犹数过溪云。
　　◎卷.37【寄酬朱大后亭夜坐留别】李回
　　十夜郡城宿，苦吟身未闲。那堪西郭别，雪路问青山。
　　◎卷.38【祖龙行】常楚老
　　黑云兵气射天裂，壮士朝眠梦冤结。祖龙一夜死沙丘，
　　胡亥空随鲍鱼辙。腐肉偷生三千里，伪书先赐扶苏死。
　　墓接骊山土未乾，瑞光已向芒砀起。陈胜城中鼓三下，
　　秦家天地如崩瓦。龙蛇撩乱入咸阳，少帝空随汉家马。
　　◎卷.39【江上蚊子】常楚老
　　飘摇挟翅亚红腹，江边夜起如雷哭。请问贪婪一点心。
　　臭腐填腹几多足。越女如花住江曲，嫦娥夜夜凝双睩。
　　怕君撩乱锦窗中，十轴轻绡围夜玉。
　　◎卷.40【句】常楚老
　　一从黄帝葬桥山，碧落千门锁元气。（《天上行》。
　　《诗话总归》）
　　◎卷.41【九成宫（一作华清宫）】李甘
　　中原无鹿海无波，凤辇鸾旗出幸多。
　　今日故宫归寂寞，太平功业在山河。
　　◎卷.42【谒李相不遇】平曾
　　老夫三日门前立，珠箔银屏昼不开。
　　诗卷却抛书袋里，正如闲看华山来。
　　◎卷.43【留别薛仆射（薛平仆射出镇浙西主礼稍薄曾留诗讽之）】平曾
　　梯山航海几崎岖，来谒金陵薛大夫。毛发竖时趋剑戟，
　　衣冠俨处拜冰壶。诚知两轴非珠玉，深愧三缣恤旅途。
　　明日过江风景好，不堪回首望勾吴。
　　◎卷.44【絷白马诗上薛仆射】平曾
　　白马披鬃练一团，今朝被绊欲行难。雪中放去空留迹，
　　月下牵来只见鞍。向北长鸣天外远，临风斜控耳边寒。
　　自知毛骨还应异，更请孙阳仔细看。
　　◎卷.45【题所书黄庭经后（泥金正书）】景审
　　金粉为书重莫过，黄庭旧许右军多。
　　请看今日酬恩德，何似当年为爱鹅。
　　◎卷.46【句】景审
　　暮鸦不噪禁城树，衙鼓未残兵卫秋。（见张为《主客图》）


第五百零九卷
　　◎卷.1【秋日陕州道中作】顾非熊
　　孤客秋风里，驱车入陕西。关河午时路，村落一声鸡。
　　树势标秦远，天形到岳低。谁知我名姓，来往自栖栖。
　　◎卷.2【经杭州】顾非熊
　　郡郭绕江濆，人家近白云。晚涛临槛看，夜橹隔城闻。
　　浦转山初尽，虹斜雨未分。有谁知我意，心绪逐鸥群。
　　◎卷.3【经河中】顾非熊
　　一望蒲城路，关河气象雄。楼台山色里，杨柳水声中。
　　思起怀吴客，行斜向碛鸿。我来寻古迹，唯见舜祠风。
　　◎卷.4【送僧归洞庭】顾非熊
　　江山万万重，归去指何峰。未入连云寺，先斋越浪钟。
　　岛香回栈柏，秋荫出庵松。若救吴人病，须降震泽龙。
　　◎卷.5【题觉真上人院】顾非熊
　　长安车马地，此院闭松声。新罢九天讲，旧曾诸岳行。
　　能诗因作偈，好客岂关名。约我中秋夜，同来看月明。
　　◎卷.6【寄太白无能禅师】顾非熊
　　太白山中寺，师居最上方。猎人偷佛火，栎鼠戏禅床。
　　定久衣尘积，行稀径草长。有谁来问法，林杪过残阳。
　　◎卷.7【舒州酬别侍御】顾非熊
　　故交他郡见，下马失愁容。执手向残日，分襟在晚钟。
　　乡心随皖水，客路过庐峰。众惜君材器，何为滞所从。
　　◎卷.8【姚岩寺路怀友（一作桃岩怀贾岛）】顾非熊
　　路向姚岩寺，多行洞壑间。鹤声连坞静，溪色带村闲。
　　疏叶秋前渚，斜阳雨外山。怜君不得见，诗思最相关。
　　◎卷.9【天河阁到啼猿阁即事】顾非熊
　　万壑褒中路，何层不架虚。湿云和栈起，燋枿带畲馀。
　　岩狖牵垂果，湍禽接迸鱼。每逢维艇处，坞里有人居。
　　◎卷.10【夏日会修行段将军宅】顾非熊
　　爱君书院静，莎覆藓阶浓。连穗古藤暗，领雏幽鸟重。
　　樽前迎远客，林杪见晴峰。谁谓朱门内，云山满座逢。
　　◎卷.11【送杭州姚员外】顾非熊
　　浙江江上郡，杨柳到时春。堑起背城雁，帆分向海人。
　　峤云侵寺吐，汀月隔楼新。静理更何事，还应咏白蘋。
　　◎卷.12【送朴处士归新罗】顾非熊
　　少年离本国，今去已成翁。客梦孤舟里，乡山积水东。
　　鳌沈崩巨岸，龙斗出遥空。学得中华语，将归谁与同。
　　◎卷.13【送马戴入山】顾非熊
　　古木乱重重，何人识去踪。斜阳收万壑，圆月上三峰。
　　云里泉萦石，窗间鸟下松。唯应采药客，时与此相逢。
　　◎卷.14【送喻凫春归江南】顾非熊
　　去年登第客，今日及春归。莺影离秦马，莲香入楚衣。
　　里闾争庆贺，亲戚共光辉。唯我门前浦，苔应满钓矶。
　　◎卷.15【送友人及第归苏州】顾非熊
　　见君先得意，希我命还通。不道才堪并，多缘蹇共同。
　　鹤鸣荒苑内，鱼跃夜潮中。若问家山路，知连震泽东。
　　◎卷.16【送皇甫司录赴黔南幕】顾非熊
　　黔南从事客，禄利先来饶。官受外台屈，家移一舸遥。
　　夜猿声不断，寒木叶微凋。远别因多感，新郎倍寂寥。
　　◎卷.17【寄九华山费拾遗】顾非熊
　　先生九华隐，鸟道隔尘埃。石室和云住，山田引烧开。
　　久闻仙客降，高卧诏书来。一入深林去，人间更不回。
　　◎卷.18【雁】顾非熊
　　逐暖来南国，迎寒背朔云。下时波势出，起处阵形分。
　　声急奔前侣，行低续后群。何人寄书札，绝域可知闻。
　　◎卷.19【铜雀妓】顾非熊
　　鸦散陵树晓，筵开繐帐空。婵娟宠休妒，歌舞怨来同。
　　往事与尘化，新愁生曲终。回轩叶正落，寂寞听秋风。
　　◎卷.20【早秋雨夕】顾非熊
　　贫居常寂寞，况复是秋天。黄叶如霜后，清风似水边。
　　中宵疑有雁，当夕暂无蝉。就枕终难寐，残灯灭又然。
　　◎卷.21【天津桥晚望】顾非熊
　　晴登洛桥望，寒色古槐稀。流水东不息，翠华西未归。
　　云收中岳近，钟出后宫微。回首禁门路，群鸦度落晖。
　　◎卷.22【月夜登王屋仙坛】顾非熊
　　月临峰顶坛，气爽觉天宽。身去银河近，衣沾玉露寒。
　　云中日已赤，山外夜初残。即此是仙境，惟愁再上难。
　　◎卷.23【下第后晓坐】顾非熊
　　远客滞都邑，老惊时节催。海边身梦觉，枕上鼓声来。
　　起见银河没，坐知阊阖开。何为此生内，终夜泣尘埃。
　　◎卷.24【下第后送友人不及】顾非熊
　　失意经寒食，情偏感别离。来逢人已去，坐见柳空垂。
　　细雨飞黄鸟，新蒲长绿池。自倾相送酒，终不展愁眉。
　　◎卷.25【与无可宿辉公院】顾非熊
　　夜僧同静语，秋寺近严城。世路虽多梗，玄心各自明。
　　寒池清月彩，危阁听林声。倘许双摩顶，随缘万劫生。
　　◎卷.26【题平陆县亭】顾非熊
　　孤亭临峭岸，别有远泉来。山与中条合，河逢一曲回。
　　夜声多雁过，晚色乱云开。却自求僮仆，淹留莫谩催。
　　◎卷.27【题马儒乂石门山居】顾非熊
　　寻君石门隐，山近渐无青。鹿迹入柴户，树身穿草亭。
　　云低收药径，苔惹取泉瓶。此地客难到，夜琴谁共听。
　　◎卷.28【题春明门外镇国禅院】顾非熊
　　空门临大道，师坐此中禅。过客自生敬，焚香惟默然。
　　书灯明象外，古木覆檐前。不得如驯鸽，人间万虑牵。
　　◎卷.29【夏夜汉渚归舟即事】顾非熊
　　扁舟江濑尽，归路海山青。巨浸分圆象，危樯入众星。
　　雨遥明电影，蜃晓识楼形。不是长游客，那知造化灵。
　　◎卷.30【酬均州郑使君见送归茅山】顾非熊
　　饯行诗意厚，惜别独筵重。解缆城边柳，还舟海上峰。
　　饮猿当濑见，浴鸟带槎逢。吏隐应难逐，为霖是蛰龙。
　　◎卷.31【成名后将归茅山酬群公见送】顾非熊
　　此名谁不得，人贺至公难。素业承家了，离筵去国欢。
　　暮天行雁断，晓渡落潮寒。旧隐茅峰下，松根石上盘。
　　◎卷.32【酬陈摽评事喜及第与段何共贻】顾非熊
　　至公平得意，自喜不因媒。榜入金门去，名从玉案来。
　　欢情听鸟语，笑眼对花开。若拟华筵贺，当期醉百杯。
　　◎卷.33【关试后嘉会里闻蝉感怀呈主司】顾非熊
　　昔闻惊节换，常抱异乡愁。今听当名遂，方欢上国游。
　　吟才依树午，风已报庭秋。并觉声声好，怀恩忽泪流。
　　◎卷.34【赠友人】顾非熊
　　吾友昔同道，唯予今独行。青云期未遂，白发镊还生。
　　旧隐连江色，新春闻鸟声。休明独不遇，何计可归耕。
　　◎卷.35【落第后赠同居友人】顾非熊
　　有情天地内，多感是诗人。见月长怜夜，看花又惜春。
　　愁为终日客，闲过少年身。寂寞正相对，笙歌满四邻。
　　◎卷.36【冬日寄蔡先辈校书京】顾非熊
　　弱冠下茅岭，中年道不行。旧交因贵绝，新月对愁生。
　　旅思风飘叶，归心雁过城。惟君知我苦，何异爨桐鸣。
　　◎卷.37【行经褒城寄兴元姚从事】顾非熊
　　往岁客龟城，同时听鹿鸣。君兼莲幕贵，我得桂枝荣。
　　栈阁危初尽，褒川路忽平。心期一壶酒，静话别离情。
　　◎卷.38【下第后寄高山人】顾非熊
　　我家堂屋前，仰视大茅巅。潭静鸟声异，地寒松色鲜。
　　人眠瓮牖月，鹿饮竹门泉。多愧邻高隐，无成又一年。
　　◎卷.39【寄紫阁无名新罗头陀僧】顾非熊
　　棕床已自檠，野宿更何营。大海谁同过，空山虎共行。
　　身心相外尽，鬓发定中生。紫阁人来礼，无名便是名。
　　◎卷.40【送信州卢员外兼寄薛员外】顾非熊
　　五马弋阳行，分忧出禁城。粉闱移席近，茜旆越疆行。
　　德茂荣方渐，仁深瑞必呈。疲甿复何幸，前政已残声。
　　◎卷.41【送于中丞入回鹘】顾非熊
　　风沙万里行，边色看双旌。去展中华礼，将安外国情。
　　朝衣惊异俗，牙帐见新正。料得归来路，春深草未生。
　　◎卷.42【送李廓侍御赴剑南】顾非熊
　　鸟道见狼烟，元戎正急贤。图书借朋友，吟咏入戈鋋。
　　山色城池近，江声鼓角连。不应夸战胜，知在檄蛮篇。
　　◎卷.43【送友人归汉阳】顾非熊
　　樽前别楚客，云水思萦回。秦野春将尽，商山花不开。
　　鸥惊帆乍起，虹见雨初来。自有归期在，蝉声处处催。
　　◎卷.44【送造微上人归淮南觐兄】顾非熊
　　到家方坐夏，柳巷对兄禅。雨断芜城路，虹分建邺天。
　　赴斋随野鹤，迎水上渔船。终拟归何处，三湘思渺然。
　　◎卷.45【赋得江边柳送陈许郭员外】顾非熊
　　拂水复含烟，行分古岸边。春风正摇落，客思共悠然。
　　絮急频萦水，根灵复系船。微阴覆离岸，只此醉昏眠。
　　◎卷.46【武宗挽歌词二首】顾非熊
　　睿略皇威远，英风帝业开。竹林方受位，薤露忽兴哀。
　　静塞妖星落，和戎贵主回。龙髯不可附，空见望仙台。
　　苍生期渐泰，皇道欲中兴。国用销灵像，农功复冗僧。
　　冕旒辞北阙，歌舞怨西陵。惟有金茎石，长宵对玉绳。
　　◎卷.47【会中赋得新年】顾非熊
　　万古如昨日，一年加一晨。暗生无限事，潜老几多人。
　　归路旧侣尽，故乡回雁新。那堪独惆怅，犹是白衣身。
　　◎卷.48【斜谷邮亭玩海棠花】顾非熊
　　忽识海棠花，令人只叹嗟。艳繁惟共笑，香近试堪夸。
　　驻骑忘山险，持杯任日斜。何川是多处，应绕羽人家。
　　◎卷.49【万年厉员外宅残菊】顾非熊
　　才过重阳后，人心已为残。近霜须苦惜，带蝶更宜看。
　　色减频经雨，香销恐渐寒。今朝陶令宅，不醉却应难。
　　◎卷.50【题永福寺临淮亭（亭即司马复明府所置）】顾非熊
　　淮上前朝寺，因公始建亭。虽无山可望，多有鹤堪听。
　　引客闲垂钓，看僧静灌瓶。带潮秋见月，隔竹晓闻经。
　　水气侵衣冷，蘋风入座馨。路逢沙獭上，船值海人停。
　　砧杵鸣孤戍，乌鸢下远汀。连波芳草阔，极目暮天青。
　　创置嗟心匠，幽栖得地形。常来劝农事，赖此近郊坰。
　　◎卷.51【陈情上郑主司】顾非熊
　　登第久无缘，归情思渺然。艺惭公道日，身贱太平年。
　　未识笙歌乐，虚逢岁月迁。羁怀吟独苦，愁眼愧花妍。
　　求达非荣己，修辞欲继先。秦城春十二，吴苑路三千。
　　茅屋山岚入，柴门海浪连。遥心犹送雁，归梦不离船。
　　时节思家夜，风霜作客天。庭闱乖旦暮，兄弟阻团圆。
　　朝乏新知己，村荒旧业田。受恩期望外，效死誓生前。
　　愿察为裘意，彷徉和角篇。恳情今吐尽，万一冀哀怜。
　　◎卷.52【长安清明言怀】顾非熊
　　明时帝里遇清明，还逐游人出禁城。九陌芳菲莺自啭，
　　万家车马雨初晴。客中下第逢今日，愁里看花厌此生。
　　春色来年谁是主，不堪憔悴更无成。
　　◎卷.53【出塞即事二首】顾非熊
　　塞山行尽到乌延，万顷沙堆见极边。河上月沉鸿雁起，
　　碛中风度犬羊膻。席箕草断城池外，护柳花开帐幕前。
　　此处游人堪下泪，更闻终日望狼烟。
　　贺兰山便是戎疆，此去萧关路几荒。无限城池非汉界，
　　几多人物在胡乡。诸侯持节望吾土，男子生身负我唐。
　　回望风光成异域，谁能献计复河湟。
　　◎卷.54【送李相公昭义平复起彼宣慰员外副行】顾非熊
　　天井虽收寇未平，所司促战急王程。晓驰云骑穿花去，
　　夜与星郎带月行。新咏尽题关外事，故乡因过洛阳城。
　　时逢寒食游人识，竟说从来有大名。
　　◎卷.55【送从叔尉渑池】顾非熊
　　同登科第皆清列，尚爱东畿一尉闲。虽有田园供海畔，
　　且无宗党在朝班。甘贫只为心知道，晚达多缘性好山。
　　白首青衫犹未换，又骑羸马出函关。
　　◎卷.56【哭韩将军】顾非熊
　　将军不复见仪形，笑语随风入杳冥。战马旧骑嘶引葬，
　　歌姬新嫁哭辞灵。功勋客问求为志，服玩僧收与转经。
　　寂寞一家春色里，百花开落满山庭。
　　◎卷.57【崔卿双白鹭】顾非熊
　　朝客高清爱水禽，绿波双鹭在园林。立当风里丝摇急，
　　步绕池边字印深。刷羽竞生堪画势，依泉各有取鱼心。
　　我乡多傍门前见，坐觉烟波思不禁。
　　◎卷.58【子夜夏秋二曲】顾非熊
　　相持薄罗扇，绿树听鸣蜩。君筵呈妙舞，香汗湿鲛绡。
　　银床梧叶下，便觉漏声长。露砌蛩吟切，那怜白苎凉。
　　◎卷.59【关山月】顾非熊
　　海上清光发，边营照转凄。深闺此宵梦，带月过辽西。
　　◎卷.60【采莲词】顾非熊
　　纤手折芙蕖，花洒罗衫湿。女伴唤回船，前溪风浪急。
　　◎卷.61【秋月夜】顾非熊
　　旅雁迎风度，阶翻月露华。砧声鸣夜永，江上几多家。
　　◎卷.62【登楼】顾非熊
　　登楼一南望，淮树楚山连。见雁无书寄，归吴定此年。
　　◎卷.63【阊门书感】顾非熊
　　凫鹥踏波舞，树色接横塘。远近蘼芜绿，吴宫总夕阳。
　　◎卷.64【送内乡张主簿赴任】顾非熊
　　松窗久是餐霞客，山县新为主印官。
　　混俗故来分利禄，不教长作异人看。
　　◎卷.65【瓜洲送朱万言】顾非熊
　　渡头风晚叶飞频，君去还吴我入秦。
　　双泪别家犹未断，不堪仍送故乡人。
　　◎卷.66【秋夜长安病后作】顾非熊
　　秋中帝里经旬雨，晴后蝉声更不闻。
　　牢落闲庭新病起，故乡南去雁成群。
　　◎卷.67【题王使君片石】顾非熊
　　势似孤峰一片成，坐来疑有白云生。
　　主人莫怪殷勤看，远客长怀旧隐情。
　　◎卷.68【暮春早起】顾非熊
　　柳梢暗露滴清晨，帘下偏惊独起人。
　　鶗鴂数声花渐落，园林是处总残春。
　　◎卷.69【途次怀归】顾非熊
　　陇头禾偃乳乌飞，兀倚征鞍倍忆归。
　　正值江南新酿熟，可容闲却老莱衣。
　　◎卷.70【寄陆隐君】顾非熊
　　相思迢递隔重城，鸟散阶前竹坞清。
　　定拟秋凉过南崦，长松石上听泉声。
　　◎卷.71【寄吴山净上人】顾非熊
　　忆共蒲团话夜钟，别来落叶閟行踪。
　　遥知黛色秋常玩，住向灵岩第几峰。
　　◎卷.72【送徐五纶南行过吴】顾非熊
　　吴门东去路三千，到得阊门暂泊船。
　　老父出迎应倒屣，贫居江上信谁传。


第五百一十卷
　　◎卷.1【游天台山】张祜
　　崔嵬海西镇，灵迹传万古。群峰日来朝，累累孙侍祖。
　　三茅即拳石，二室犹块土。傍洞窟神仙，中岩宅龙虎。
　　名从乾取象，位与坤作辅。鸾鹤自相群，前人空若瞽。
　　巉巉割秋碧，娲女徒巧补。视听出尘埃，处高心渐苦。
　　才登招手石，肘底笑天姥。仰看华盖尖，赤日云上午。
　　奔雷撼深谷，下见山脚雨。回首望四明，矗若城一堵。
　　昏晨邈千态，恐动非自主。控鹄大梦中，坐觉身栩栩。
　　东溟子时月，却孕元化母。彭蠡不盈杯，浙江微辨缕。
　　石梁屹横架，万仞青壁竖。却瞰赤城颠，势来如刀弩。
　　盘松国清道，九里天莫睹。穹崇上攒三，突兀傍耸五。
　　空崖绝凡路，痴立麋与麈。邈峻极天门，觑深窥地户。
　　金庭路非远，徒步将欲举。身乐道家流，惇儒若一矩。
　　行寻白云叟，礼象登峻宇。佛窟绕杉岚，仙坛半榛莽。
　　悬崖与飞瀑，险喷难足俯。海眼三井通，洞门双阙拄。
　　琼台下昏侧，手足前采乳。但造不死乡，前劳何足数。
　　◎卷.2【送蜀客】张祜
　　楚客去岷江，西南指天末。平生不达意，万里船一发。
　　行行三峡夜，十二峰顶月。哀猿别曾林，忽忽声断咽。
　　嘉陵水初涨，岩岭耗积雪。不妨高唐云，却藉宋玉说。
　　峨眉远凝黛，脚底谷洞穴。锦城昼氲氲，锦水春活活。
　　成都滞游地，酒客须醉杀。莫恋卓家垆，相如已屑屑。
　　◎卷.3【团扇郎】张祜
　　白团扇，今来此去捐。愿得入郎手，团圆郎眼前。
　　◎卷.4【西江行】张祜
　　日下西塞山，南来洞庭客。晴空一鸟渡，万里秋江碧。
　　惆怅异乡人，偶言空脉脉。
　　◎卷.5【溳川寺路】张祜
　　日沉西涧阴，远驱愁突兀。烟苔湿凝地，露竹光滴月。
　　时见一僧来，脚边云勃勃。
　　◎卷.6【夜雨】张祜
　　霭霭云四黑，秋林响空堂。始从寒瓦中，淅沥断人肠。
　　愁肠方九回，寂寂夜未央。
　　◎卷.7【秋晚途中作】张祜
　　落日驰车道，秋郊思不胜。水云遥断绪，山日半衔棱。
　　远吠邻村处，计想羡他能。
　　◎卷.8【拔蒲歌】张祜
　　拔蒲来，领郎镜湖边。郎心在何处，莫趁新莲去。
　　拔得无心蒲，问郎看好无。
　　◎卷.9【车遥遥】张祜
　　东方曨曨车轧轧，地色不分新去辙。闺门半掩窗半空，
　　斑斑枕花残泪红。君心若车千万转，妾身如辙遗渐远。
　　碧川迢迢山宛宛，马蹄在耳轮在眼。桑间女儿情不浅，
　　莫道野蚕能作茧。
　　◎卷.10【捉搦歌】张祜
　　门上关，墙上棘，窗中女子声唧唧。洛阳大道徒自直。
　　女子心在婆舍侧，呜呜笼鸟触四隅。养男男娶妇，
　　养女女嫁夫。阿婆六十翁七十，不知女子长日泣，
　　从他嫁去无悒悒。
　　◎卷.11【雁门太守行】张祜
　　城头月没霜如水，趚趚踏沙人似鬼。灯前拭泪试香裘，
　　长引一声残漏子。驼囊泻酒酒一杯，前头滴血心不回。
　　闺中年少妻莫哀，鱼金虎竹天上来，雁门山边骨成灰。
　　◎卷.12【思归引】张祜
　　重重作闺清旦鐍，两耳深声长不彻。深宫坐愁百年身，
　　一片玉中生愤血。焦桐弹罢丝自绝，漠漠暗魂愁夜月。
　　故乡不归谁共穴，石上作蒲蒲九节。
　　◎卷.13【司马相如琴歌】张祜
　　凤兮凤兮非无皇，山重水阔不可量。
　　梧桐结阴在朝阳，濯羽弱水鸣高翔。
　　◎卷.14【雉朝飞操】张祜
　　朝阳陇东泛暖景，双啄双飞双顾影。朱冠锦襦聊日整，
　　漠漠雾中如衣褧。伤心卢女弦，七十老翁长独眠。
　　雄飞在草雌在田，衷肠结愤气呵天。圣人在上心不偏，
　　翁得女妻甚可怜。
　　◎卷.15【观徐州李司空猎】张祜
　　晓出郡城东，分围浅草中。红旗开向日，白马骤迎风。
　　背手抽金镞，翻身控角弓。万人齐指处，一雁落寒空。
　　◎卷.16【猎】张祜
　　残猎渭城东，萧萧西北风。雪花鹰背上，冰片马蹄中。
　　臂挂捎荆兔，腰悬落箭鸿。归来逞馀勇，儿子乱弯弓。
　　◎卷.17【鹦鹉】张祜
　　栖栖南越鸟，色丽思沈淫。暮隔碧云海，春依红树林。
　　雕笼悲敛翅，画阁岂关心。无事能言语，人闻怨恨深。
　　◎卷.18【再吟鹦鹉】张祜
　　万里去心违，奇毛觉自非。美人怜解语，凡鸟畏多机。
　　未胜无丹嘴，何劳事绿衣。雕笼终不恋，会向故山归。
　　◎卷.19【酬郑模司直见寄】张祜
　　故人沧海曲，聊复话平生。喜是狂奴态，羞为老婢声。
　　宦途终日薄，身事长年轻。犹赖书千卷，长随一棹行。
　　◎卷.20【送苏绍之归岭南】张祜
　　孤舟越客吟，万里旷离襟。夜月江流阔，春云岭路深。
　　珠繁杨氏果，翠耀孔家禽。无复天南梦，相思空树林。
　　◎卷.21【送沈下贤谪尉南康】张祜
　　秋风江上草，先是客心摧。万里故人去，一行新雁来。
　　山高云绪断，浦迥日波颓。莫怪南康远，相思不可裁。
　　◎卷.22【送卢弘本浙东觐省】张祜
　　东望故山高，秋归值小舠。怀中陆绩橘，江上伍员涛。
　　好去宁鸡口，加餐及蟹螯。知君思无倦，为我续离骚。
　　◎卷.23【晚次荆溪馆呈崔明府】张祜
　　舣舟阳羡馆，飞步缭疏楹。山暝水云碧，月凉烟树清。
　　长桥深漾影，远橹下摇声。况是无三害，弦歌初政成。
　　◎卷.24【寄朗州徐员外】张祜
　　江岭昔飘蓬，人间值俊雄。关西今孔子，城北旧徐公。
　　清夜游何处，良辰此不同。伤心几年事，一半在湖中。
　　◎卷.25【旅次上饶溪】张祜
　　碧溪行几折，凝棹宿汀沙。角断孤城掩，楼深片月斜。
　　夜桥昏水气，秋竹静霜华。更想曾题壁，凋零可叹嗟。
　　◎卷.26【送徐彦夫南迁】张祜
　　万里客南迁，孤城涨海边。瘴云秋不断，阴火夜长然。
　　月上行虚市，风回望舶船。知君还自洁，更为酌贪泉。
　　◎卷.27【送韦整尉长沙】张祜
　　远远长沙去，怜君利一官。风帆彭蠡疾，云水洞庭宽。
　　木客提蔬束，江乌接饭丸。莫言卑湿地，未必乏新欢。
　　◎卷.28【送外甥】张祜
　　衰年生侄少，唯尔最关心。偶作魏舒别，聊为殷浩吟。
　　白波舟不定，黄叶路难寻。自此尊中物，谁当更共斟。
　　◎卷.29【赠薛鼎臣侍御（一作送刘崇德尉睦州建德县）】张祜
　　一命前途远，双曹小邑闲。夜潮人到郭，春雾鸟啼山。
　　浅濑横沙堰，高岩峻石斑。不堪曾倚棹，犹复梦升攀。
　　◎卷.30【送曾黯游夔州】张祜
　　不远夔州路，层波滟滪连。下来千里峡，入去一条天。
　　树色秋帆上，滩声夜枕前。何堪正危侧，百丈半山颠。
　　◎卷.31【送李长史归涪州】张祜
　　涪江江上客，岁晚却还乡。暮过高唐雨，秋经巫峡霜。
　　急滩船失次，叠嶂树无行。好为题新什，知君思不常。
　　◎卷.32【赠契衡上人】张祜
　　小门开板阁，终日是逢迎。语笑人同坐，修持意别行。
　　水花秋始发，风竹夏长清。一恨凄惶久，怜师记姓名。
　　◎卷.33【走笔赠许玖赴桂州命】张祜
　　桂林真重德，莲幕藉殊才。直气自消瘴，远心无暂灰。
　　剑棱丛石险，箭激乱流回。莫说雁不到，长江鱼尽来。
　　◎卷.34【题上饶亭】张祜
　　溪亭拂一琴，促轸坐披衿。夜月水南寺，秋风城外砧。
　　早霜红叶静，新雨碧潭深。唯是壶中物，忧来且自斟。
　　◎卷.35【题僧壁】张祜
　　出门无一事，忽忽到天涯。客地多逢酒，僧房却厌花。
　　棋因王粲覆，鼓是祢衡挝。自喜疏成品，生前不怨嗟。
　　◎卷.36【寄卢载】张祜
　　故人卢氏子，十载旷佳期。少见双鱼信，多闻八米诗。
　　侏儒他甚饱，款段尔应羸。忽谓今刘二，相逢不熟槌。
　　◎卷.37【送杨秀才游蜀】张祜
　　鄂渚逢游客，瞿塘上去船。峡深明月夜，江静碧云天。
　　旧俗巴渝舞，新声蜀国弦。不堪挥惨恨，一涕自潸然。
　　◎卷.38【送杨秀才往夔州】张祜
　　鄂渚逢游客，瞿塘上去船。江连万里海，峡入一条天。
　　鸟影沉沙日，猿声隔树烟。新诗逢北使，为草几巴笺。
　　◎卷.39【途中逢李道实游蔡州】张祜
　　征马汉江头，逢君上蔡游。野桥经亥市，山路过申州。
　　僻地人行涩，荒林虎迹稠。殷勤话新守，生物赖诸侯。
　　◎卷.40【富阳道中送王正夫】张祜
　　析析上荒原，霜林赤叶翻。孤帆天外出，远戍日中昏。
　　摘橘防深刺，攀萝畏断根。何堪衰草色，一酌送王孙。
　　◎卷.41【送韦正字析贯赴制举】张祜
　　可爱汉文年，鸿恩荡海壖。木鸡方备德，金马正求贤。
　　大战希游刃，长途在著鞭。伫看晁董策，便向史中传。
　　◎卷.42【赠贞固上人】张祜
　　南国披僧籍，高标一道林。律仪精毡布，真行正吞针。
　　掇火身潜起，焚香口旋吟。非论坐中社，余亦旧知音。
　　◎卷.43【题赠志凝上人】张祜
　　悟色身无染，观空事不生。道心长日笑，觉路几年行。
　　片月山林静，孤云海棹轻。愿为尘外契，一就智珠明。
　　◎卷.44【送琼贞发述怀】张祜
　　送出南溪日，离情不忍看。渐遥犹顾首，帆去意难判。
　　最恨临行夜，相期几百般。但能存岁节，终久得同欢。
　　◎卷.45【寄灵澈上人】张祜
　　老僧何处寺，秋梦绕江滨。独树月中鹤，孤舟云外人。
　　荣华长指幻，衰病久观身。应笑无成者，沧洲垂一轮。
　　◎卷.46【溪行寄京师故人道侣】张祜
　　白日长多事，清溪偶独寻。云归秋水阔，月出夜山深。
　　坐想天涯去，行悲泽畔吟。东郊故人在，应笑未抽簪。
　　◎卷.47【赠僧云栖】张祜
　　麈尾与筇枝，几年离石坛。梵馀林雪厚，棋罢岳钟残。
　　开卷喜先悟，漱瓶知早寒。衡阳寺前雁，今日到长安。
　　◎卷.48【送魏尚书赴镇州行营】张祜
　　河塞日駸駸，恩仇报尽深。伍员忠是节，陆绩孝为心。
　　坐激书生愤，行歌壮士吟。惭非燕地客，不得受黄金。
　　◎卷.49【寄迁客】张祜
　　万里南迁客，辛勤岭路遥。溪行防水弩，野店避山魈。
　　瘴海须求药，贪泉莫举瓢。但能坚志义，白日甚昭昭。
　　◎卷.50【题苏小小墓】张祜
　　漠漠穷尘地，萧萧古树林。脸浓花自发，眉恨柳长深。
　　夜月人何待，春风鸟为吟。不知谁共穴，徒愿结同心。
　　◎卷.51【江南作（一作江上旅泊）】张祜
　　楚塞南行久，秦城北望遥。少年花已过，衰病柳先凋。
　　客泪收回日，乡心寄落潮。殷勤问春雁，何处是烟霄。
　　◎卷.52【题王右丞山水障二首】张祜
　　精华在笔端，咫尺匠心难。日月中堂见，江湖满座看。
　　夜凝岚气湿，秋浸壁光寒。料得昔人意，平生诗思残。
　　右丞今已殁，遗画世间稀。咫尺江湖尽，寻常鸥鸟飞。
　　山光全在掌，云气欲生衣。以此常为玩，平生沧海机。
　　◎卷.53【将之衡阳道中作】张祜
　　万里南方去，扁舟泛自身。长年无爱物，深话少情人。
　　醉卧襟长散，闲书字不真。衡阳路犹远，独与雁为宾。
　　◎卷.54【读狄梁公传】张祜
　　失运庐陵厄，乘时武后尊。五丁扶造化，一柱正乾坤。
　　上保储皇位，深然国老勋。圣朝虽百代，长合问王孙。
　　◎卷.55【题真娘墓（在虎丘西寺内）】张祜
　　佛地葬罗衣，孤魂此是归。舞为蝴蝶梦，歌谢伯劳飞。
　　翠发朝云在，青蛾夜月微。伤心一花落，无复怨春辉。
　　◎卷.56【洞庭南馆】张祜
　　一径逗霜林，朱栏绕碧岑。地盘云梦角，山镇洞庭心。
　　树白看烟起，沙红见日沉。还因此悲屈，惆怅又行吟。
　　◎卷.57【题赠仲仪上人院】张祜
　　星霜几朝寺，香火静居人。黄叶不经意，青山无事身。
　　抛生台上日，结座履中尘。自说一时课，别来诗更新。
　　◎卷.58【题圣女庙】张祜
　　古庙无人入，苍皮涩老桐。蚁行蝉壳上，蛇窜雀巢中。
　　浅水孤舟泊，轻尘一座蒙。晚来云雨去，荒草是残风。
　　◎卷.59【题山水障子】张祜
　　一见秋山色，方怜画手稀。波涛连壁动，云物下檐飞。
　　岭树冬犹发，江帆暮不归。端然是渔叟，相向日依依。
　　◎卷.60【咏风】张祜
　　摇摇歌扇举，悄悄舞衣轻。引笛秋临塞，吹沙夜绕城。
　　向峰回雁影，出峡送猿声。何似琴中奏，依依别带情。
　　◎卷.61【奉和令狐相公送陈肱侍御】张祜
　　高馆动离瑟，亲宾聊叹稀。笑歌情不尽，欢待礼无违。
　　清露府莲结，碧云皋鹤飞。还家与□惠，雨露岂殊归。
　　◎卷.62【陪范宣城北楼夜宴】张祜
　　华轩敞碧流，官妓拥诸侯。粉项高丛鬓，檀妆慢裹头。
　　亚身摧蜡烛，斜眼送香球。何处偏堪恨，千回下客筹。
　　◎卷.63【宪宗皇帝挽歌词】张祜
　　呜咽上攀龙，升平不易逢。武皇虚好道，文帝未登封。
　　寿域无千载，泉门是九重。桥山非远地，云去莫疑峰。
　　◎卷.64【发蜀客】张祜
　　风吹鲁国人，飘荡蜀江滨。湿地饶蛙黾，衰年足鬼神。
　　时清归去路，日复病来身。千万长堤柳，从他烂熳春。
　　◎卷.65【江城晚眺】张祜
　　重槛构云端，江城四郁盘。河流出郭静，山色对楼寒。
　　浪草侵天白，霜林映日丹。悠然此江思，树杪几樯竿。
　　◎卷.66【题樟亭】张祜
　　晓霁凭虚槛，云山四望通。地盘江岸绝，天映海门空。
　　树色连秋霭，潮声入夜风。年年此光景，催尽白头翁。
　　◎卷.67【乐静】张祜
　　引手强篸巾，徐徐起病身。远心群野鹤，闲话对村人。
　　发匣琴徽静，开瓶酒味真。纵闻兵赋急，原宪本家贫。
　　◎卷.68【登广武原】张祜
　　广武原西北，华夷此浩然。地盘山入海，河绕国连天。
　　远树千门邑，高樯万里船。乡心日云暮，犹在楚城边。
　　◎卷.69【观宋州田大夫打球】张祜
　　白马顿红缨，梢球紫袖轻。晓冰蹄下裂，寒瓦杖头鸣。
　　叉手胶粘去，分鬃线道絣。自言无战伐，髀肉已曾生。
　　◎卷.70【题丹阳永泰寺练湖亭】张祜
　　小槛俯澄鲜，龙宫浸浩然。孤光悬夜月，一片割秋天。
　　浅派胤沙草，馀波漂岸船。聊当因畎浍，披拂坐潺湲。
　　◎卷.71【题程氏书斋】张祜
　　僻巷难通马，深园不藉篱。青萝缠柏叶，红粉坠莲枝。
　　雨燕衔泥近，风鱼咂网迟。缘君寻小阮，好是更题诗。
　　◎卷.72【毁浮图年逢东林寺旧】张祜
　　可惜东林寺，空门失所依。翻经谢灵运，画壁陆探微。
　　隙地泉声在，荒途马迹稀。殷勤话僧辈，未敢保儒衣。
　　◎卷.73【贵池道中作】张祜
　　羸骖驱野岸，山远路盘盘。清露月华晓，碧江星影寒。
　　离群徒长泣，去国自加餐。霄汉宁无旧，相哀自语端。
　　◎卷.74【喜王子载话旧】张祜
　　相逢青眼日，相叹白头时。累话三朝事，重看一局棋。
　　欢娱非老大，成长是婴儿。且尽尊中物，无烦更后期。
　　◎卷.75【秋日病中】张祜
　　析析檐前竹，秋声拂簟凉。病加阴已久，愁觉夜初长。
　　坐拾车前子，行看肘后方。无端忧食忌，开镜倍萎黄。
　　◎卷.76【访许用晦】张祜
　　远郭日曛曛，停桡一访君。小桥通野水，高树入江云。
　　酒兴曾无敌，诗情旧逸群。怪来音信少，五十我无闻。
　　◎卷.77【题海盐南馆】张祜
　　故人营此地，台馆尚依依。黑夜山魈语，黄昏海燕归。
　　旧阴杨叶在，残雨槿花稀。无复南亭赏，高檐红烛辉。
　　◎卷.78【晚秋江上作】张祜
　　万里穷秋客，萧条对落晖。烟霞山鸟散，风雨庙神归。
　　地远蛩声切，天长雁影稀。那堪正砧杵，幽思想寒衣。
　　◎卷.79【吴宫曲】张祜
　　日下苑西宫，花飘香径红。玉钗斜白燕，罗带弄青虫。
　　皓齿初含雪，柔枝欲断风。可怜倾国艳，谁信女为戎。
　　◎卷.80【赋昭君冢】张祜
　　万里关山冢，明妃旧死心。恨为秋色晚，愁结暮云阴。
　　夜切胡风起，天高汉月临。已知无玉貌，何事送黄金。
　　◎卷.81【哭汴州陆大夫】张祜
　　利剑太坚操，何妨拔一毛。冤深陆机雾，愤积伍员涛。
　　直道非无验，明时不录劳。谁当青史上，卒为显词褒。
　　◎卷.82【晚夏归别业】张祜
　　古岸扁舟晚，荒园一径微。鸟啼新果熟，花落故人稀。
　　宿润侵苔甃，斜阳照竹扉。相逢尽乡老，无复话时机。
　　◎卷.83【公子行】张祜
　　春色满城池，杯盘著处移。镫金斜雁子，鞍帕嫩鹅儿。
　　买笑歌桃李，寻歌折柳枝。可怜明月夜，长是管弦随。
　　◎卷.84【题曾氏园林】张祜
　　十亩长堤宅，萧疏半老槐。醉眠风卷簟，棋罢月移阶。
　　斫树遗桑斧，浇花湿笋鞋。还将齐物论，终岁自安排。
　　◎卷.85【读始兴公传】张祜
　　殁世议方存，升平道几论。诗情光日月，笔力动乾坤。
　　乱首光雄算，朝纲在典坟。明时封禅绩，山下见丘门。
　　◎卷.86【中秋月】张祜
　　碧落桂含姿，清秋是素期。一年逢好夜，万里见明时。
　　绝域行应久，高城下更迟。人间系情事，何处不相思。
　　◎卷.87【江西道中作三首】张祜
　　日落江村远，烟云度几重。问人孤驿路，驱马乱山峰。
　　夜入霜林火，寒生水寺钟。凄凉哭途意，行处又饥凶。
　　西江江上月，远远照征衣。夜色草中网，秋声林外机。
　　渚田牛路熟，石岸客船稀。无复是乡井，鹧鸪聊自飞。
　　秋滩一望平，远远见山城。落日啼乌桕，空林露寄生。
　　烧畬残火色，荡桨夜溪声。况是会游处，桑田小变更。
　　◎卷.88【题常州水西馆】张祜
　　隙地丛筠植，修廊列堵环。楼台疏占水，冈岸远成山。
　　尽日草深映，无风舟自闲。聊当俟芳夕，一泛芰荷间。
　　◎卷.89【题李渎山居玉潭（一作玉潭山居）】张祜
　　古树千年色，苍崖百尺阴。发寒泉气静，神骇玉光沉。
　　上穴青冥小，中连碧海深。何当烟月下，一听夜龙吟。
　　◎卷.90【题陆墉金沙洞居】张祜
　　东溪泉一眼，归卧惬高疏。决水金沙静，梯云石壁虚。
　　细吟搔短发，深话笑长裾。莫道遗名品，尝闻入洛初。
　　◎卷.91【题陆敦礼山居伏牛潭】张祜
　　伏牛真怪事，馀胜几人谙。日彩沉青壁，烟容静碧潭。
　　泛心何虑冷，漱齿讵忘甘。幸挈壶中物，期君正兴酣。
　　◎卷.92【旅次石头岸】张祜
　　行行石头岸，身事两相违。旧国日边远，故人江上稀。
　　水声寒不尽，山色暮相依。惆怅未成语，数行鸦又飞。
　　◎卷.93【观宋州于使君家乐琵琶】张祜
　　历历四弦分，重来上界闻。玉盘飞夜雹，金磬入秋云。
　　陇雾笳凝水，砂风雁咽群。不堪天塞恨，青冢是昭君。
　　◎卷.94【筝】张祜
　　绰绰下云烟，微收皓腕鲜。夜风生碧柱，春水咽红弦。
　　翠佩轻犹触，莺枝涩未迁。芳音何更妙，清月共婵娟。
　　◎卷.95【歌】张祜
　　一夜列三清，闻歌曲阜城。雪飞红烬影，珠贯碧云声。
　　皓齿娇微发，青蛾怨自生。不知新弟子，谁解啭喉轻。
　　◎卷.96【笙】张祜
　　董双成一妙，历历韵风篁。清露鹤声远，碧云仙吹长。
　　气侵银项湿，膏胤漆瓢香。曲罢不知处，巫山空夕阳。
　　◎卷.97【五弦】张祜
　　小小月轮中，斜抽半袖红。玉瓶秋滴水，珠箔夜悬风。
　　徵调侵弦乙，商声过指拢。只愁才曲罢，云雨去巴东。
　　◎卷.98【觱篥】张祜
　　一管妙清商，纤红玉指长。雪藤新换束，霞锦旋抽囊。
　　并揭声犹远，深含曲未央。坐中知密顾，微笑是周郎。
　　◎卷.99【笛】张祜
　　紫清人一管，吹在月堂中。雁起雪云夕，龙吟烟水空。
　　虏尘深汉地，羌思切边风。试弄阳春曲，西园桃已红。
　　◎卷.100【舞】张祜
　　荆台呈妙舞，云雨半罗衣。袅袅腰疑折，褰褰袖欲飞。
　　雾轻红踯躅，风艳紫蔷薇。强许传新态，人间弟子稀。
　　◎卷.101【箜篌】张祜
　　星汉夜牢牢，深帘调更高。乱流公莫度，沉骨妪空嗥。
　　向月轻轮甲，迎风重纫条。不堪闻别引，沧海恨波涛。
　　◎卷.102【箫】张祜
　　清籁远愔愔，秦楼夜思深。碧空人已去，沧海凤难寻。
　　杳妙和云绝，依微向水沉。还将九成意，高阁伫芳音。
　　◎卷.103【夕次桐庐】张祜
　　百里清溪口，扁舟此去过。晚潮风势急，寒叶雨声多。
　　戍出山头鼓，樵通竹里歌。不堪无酒夜，回首梦烟波。
　　◎卷.104【入潼关】张祜
　　都城三百里，雄险此回环。地势遥尊岳，河流侧让关。
　　秦皇曾虎视，汉祖昔龙颜。何处枭凶辈，干戈自不闲。
　　◎卷.105【南宫叹亦述玄宗追恨太真妃事】张祜
　　北陆冰初结，南宫漏更长。何劳却睡草，不验返魂香。
　　月隐仙娥艳，风残梦蝶扬。徒悲旧行迹，一夜玉阶霜。
　　◎卷.106【题平望驿】张祜
　　一派吴兴水，西来此驿分。路遥经几日，身去是孤云。
　　雨气朝忙蚁，雷声夜聚蚊。何堪秋草色，到处重离群。
　　◎卷.107【隋宫怀古】张祜
　　废宫深苑路，炀帝此东行。往事馀山色，流年是水声。
　　古墙丹雘尽，深栋黑煤生。惆怅从今客，经过未了情。
　　◎卷.108【偶苏求至话别（后六句与送苏绍之归岭南诗同）】张祜
　　几年沧海别，万里白头吟。夜月江流阔，春云岭路深。
　　珠繁杨氏果，翠耀孔家禽。无复天南梦，相思空树林。
　　◎卷.109【秋霁】张祜
　　垂老归休意，栖栖陋巷中。暗灯棋子落，残语酒瓶空。
　　滴幂侵檐露，虚疏入槛风。何妨一蝉嘒，自抱木兰丛。
　　◎卷.110【咏史二首】张祜
　　汉代非良计，西戎世世尘。无何求善马，不算苦生民。
　　外国雠虚结，中华愤莫伸。却教为后耻，昭帝远和亲。
　　留名鲁连去，于世绝遗音。尽爱聊城下，宁知沧海深。
　　偶然飞一箭，无事在千金。回望凌烟阁，何人是此心。
　　◎卷.111【洞房燕】张祜
　　清晓洞房开，佳人喜燕来。乍疑钗上动，轻似掌中回。
　　暗语临窗户，深窥傍镜台。新妆正含思，莫拂画梁埃。
　　◎卷.112【答僧赠柱杖】张祜
　　千回掌上横，珍重远方情。客问何人与，闽僧寄一茎。
　　画空疑未决，卓地计初成。幸以文堪采，扶持力不轻。
　　◎卷.113【鹭鸶】张祜
　　深窥思不穷，揭趾浅沙中。一点山光净，孤飞潭影空。
　　暗栖松叶露，双下蓼花风。好是沧波侣，垂丝趣亦同。
　　◎卷.114【塞下】张祜
　　万里配长征，连年惯野营。入群来拣马，抛伴去擒生。
　　箭插雕翎阔，弓盘鹊角轻。闲看行近远，西去受降城。
　　◎卷.115【忆云阳宅】张祜
　　一别云阳宅，深愁度岁华。翠浓春槛柳，红满夜庭花。
　　鸟影垂纤竹，鱼行践浅沙。聊当因寤寐，归思浩无涯。
　　◎卷.116【题造微禅师院】张祜
　　夜香闻偈后，岑寂掩双扉。照竹灯和雪，穿云月到衣。
　　草堂疏磬断，江寺故人稀。唯忆江南雨，春风独鸟归。
　　◎卷.117【酬武蕴之，乙丑之岁始见华发余自悲遂成继和】张祜
　　贾生年尚少，华发近相侵。不是流光促，因缘别恨深。
　　怜君成苦调，感我独长吟。岂料清秋日，星星共映簪。
　　◎卷.118【题万道人禅房】张祜
　　何处凿禅壁，西南江上峰。残阳过远水，落叶满疏钟。
　　世事静中去，道心尘外逢。欲知情不动，床下虎留踪。
　　◎卷.119【病后访山客】张祜
　　久病倦衾枕，独行来访君。因逢归马客，共对出溪云。
　　新月坐中见，暮蝉愁处闻。相欢贵无事，莫想路歧分。
　　◎卷.120【题松汀驿】张祜
　　山色远含空，苍茫泽国东。海明先见日，江白迥闻风。
　　鸟道高原去，人烟小径通。那知旧遗逸，不在五湖中。
　　◎卷.121【处士隐居】张祜
　　斜日半飞阁，高帘轻翳空。清香芙蓉水，碧冷琅玕风。
　　绝岸派沿洑，修廊趾崇隆。唯当饵仙术，坐作朱颜翁。
　　◎卷.122【早春钱塘湖晚眺】张祜
　　落日下林坂，抚襟睇前踪。轻澌流回浦，残雪明高峰。
　　仰视天宇旷，俯登云树重。聊当问真界，昨夜西峦钟。
　　◎卷.123【濠州水馆】张祜
　　高阁去烦燠，客心遂安舒。清流中浴鸟，白石下游鱼。
　　秋树色凋翠，夜桥声袅虚。南轩更何待，坐见玉蟾蜍。
　　◎卷.124【石头城寺】张祜
　　山势抱烟光，重门突兀傍。连檐金像阁，半壁石龛廊。
　　碧树丛高顶，清池占下方。徒悲宦游意，尽日老僧房。
　　◎卷.125【伤迁客殁南中】张祜
　　故人何处殁，谪宦极南天。远地身狼狈，穷途事果然。
　　白须才过海，丹旐却归船。肠断相逢路，新来客又迁。
　　◎卷.126【乌夜啼】张祜
　　忽忽南飞返，危丝共怨凄。暗霜移树宿，残夜绕枝啼。
　　咽绝声重叙，愔淫思乍迷。不妨还报喜，误使玉颜低。
　　◎卷.127【题润州金山寺】张祜
　　一宿金山寺，超然离世群。僧归夜船月，龙出晓堂云。
　　树色中流见，钟声两岸闻。翻思在朝市，终日醉醺醺。
　　◎卷.128【题润州甘露寺】张祜
　　千重构横险，高步出尘埃。日月光先见，江山势尽来。
　　冷云归水石，清露滴楼台。况是东溟上，平生意一开。
　　◎卷.129【题杭州孤山寺】张祜
　　楼台耸碧岑，一径入湖心。不雨山长润，无云水自阴。
　　断桥荒藓涩，空院落花深。犹忆西窗月，钟声在北林。
　　◎卷.130【题馀杭县龙泉观】张祜
　　四回山一面，台殿已嵯峨。中路见山远，上方行石多。
　　天晴花气漫，地暖鸟音和。徒漱葛仙井，此生其奈何。
　　◎卷.131【题径山大觉禅师影堂】张祜
　　超然彼岸人，一径谢微尘。见相即非相，观身岂是身。
　　空门性未灭，旧里化犹新。谩指堂中影，谁言影似真。
　　◎卷.132【题濠州钟离寺】张祜
　　遥遥东郭寺，数里占原田。远岫碧光合，长淮清派连。
　　院藏归鸟树，钟到落帆船。唯羡空门叟，栖心尽百年。
　　◎卷.133【秋夜宿灵隐寺师上人】张祜
　　月色荒城外，江声野寺中。贫知交道薄，老信释门空。
　　露叶凋阶藓，风枝戛井桐。不妨无酒夜，闲话值生公。
　　◎卷.134【题苏州灵岩寺】张祜
　　碧海西陵岸，吴王此盛时。山行今佛寺，水见旧宫池。
　　亡国人遗恨，空门事少悲。聊当值僧语，尽日把松枝。
　　◎卷.135【题苏州楞伽寺】张祜
　　楼台山半腹，又此一经行。树隔夫差苑，溪连勾践城。
　　上坡松径涩，深坐石池清。况是西峰顶，凄凉故国情。
　　◎卷.136【题苏州思益寺】张祜
　　四面山形断，楼台此迥临。两峰高崒屼，一水下淫渗。
　　凿石西龛小，穿松北坞深。会当来结社，长日为僧吟。
　　◎卷.137【题重居寺】张祜
　　浮图经近郭，长日羡僧闲。竹径深开院，松门远对山。
　　重廊标板榜，高殿锁金环。更问寻雷室，西行咫尺间。
　　◎卷.138【题善权寺】张祜
　　碧峰南一寺，最胜是仙源。峻坂依岩壁，清泉泄洞门。
　　金函崇宝藏，玉树閟灵根。寄谢香花叟，高踪不可援。
　　◎卷.139【题南陵隐静寺】张祜
　　松径上登攀，深行烟霭间。合流厨下水，对耸殿前山。
　　润壁鸟音迥，泉源僧步闲。更怜飞一锡，天外与云还。
　　◎卷.140【题丘山寺】张祜
　　几代儒家业，何年佛寺碑。地平边海处，江出上山时。
　　故国人长往，空门事可知。凄凉问禅客，身外即无为。
　　◎卷.141【题道光上人山院】张祜
　　真僧上方界，山路正岩岩。地僻泉长冷，亭香草不凡。
　　火田生白菌，烟岫老青杉。尽日唯山水，当知律行严。
　　◎卷.142【赠庐山僧】张祜
　　一室炉峰下，荒榛手自开。粉牌新薤叶，竹援小葱台。
　　树黑云归去，山明日上来。便知心是佛，坚坐对寒灰。
　　◎卷.143【题惠山寺（一作常州无锡县惠山寺）】张祜
　　旧宅人何在，空门客自过。泉声到池尽，山色上楼多。
　　小洞生斜竹，重阶夹细莎。殷勤望城市，云水暮钟和。
　　◎卷.144【题虎丘寺】张祜
　　轻棹驻回流，门登西虎丘。雾青山月晓，云白海天秋。
　　倚殿松株涩，欹庭石片幽。青蛾几时墓，空色尚悠悠。
　　◎卷.145【题普贤寺】张祜
　　何人知寺路，松竹暗春山。潭黑龙应在，巢空鹤未还。
　　经年来客倦，半日与僧闲。更共尝新茗，闻钟笑语间。
　　◎卷.146【题虎丘东寺】张祜
　　云树拥崔嵬，深行异俗埃。寺门山外入，石壁地中开。
　　仰砌池光动，登楼海气来。伤心万古意，金玉葬寒灰。
　　◎卷.147【题虎丘西寺】张祜
　　嚣尘楚城外，一寺枕通波。松色入门远，冈形连院多。
　　花时长到处，别路半经过。惆怅旧禅客，空房深薜萝。
　　◎卷.148【题招隐寺】张祜
　　千年戴颙宅，佛庙此崇修。古井人名在，清泉鹿迹幽。
　　竹光寒闭院，山影夜藏楼。未得高僧旨，烟霞空暂游。
　　◎卷.149【塞下曲】张祜
　　二十逐嫖姚，分兵远戍辽。雪迷经塞夜，冰壮渡河朝。
　　促放雕难下，生骑马未调。小儒何足问，看取剑横腰。
　　◎卷.150【宿淮阴水馆】张祜
　　积水自成阴，昏昏月映林。五更离浦棹，一夜隔淮砧。
　　漂母乡非远，王孙道岂沉。不当无健妪，谁肯效前心。
　　◎卷.151【题小松】张祜
　　何处劚云烟，新移此馆前。碧姿尘不染，清影露长鲜。
　　耸地心才直，凌云操未全。可悲人自老，何日是千年。
　　◎卷.152【夏日梅溪馆寄庞舍人】张祜
　　东阳宾礼重，高馆望行期。埽簟因松叶，篸瓜使竹枝。
　　卷帘闻鸟近，翻枕梦人迟。坐听津桥说，今营太守碑。
　　◎卷.153【感河上兵】张祜
　　一闻河塞上，非是欲权兵。首尾诚须畏，膏肓慎勿轻。
　　多门徒可入，尽室且思行。莫为无媒者，沧浪不濯缨。
　　◎卷.154【赠淮南将（一作少年行）】张祜
　　年少好风情，垂鞭眦睚行。带金狮子小，裘锦麒麟狞。
　　拣匠装银镫，堆钱买钿筝。李陵虽效死，时论亦轻生。
　　◎卷.155【题惠昌上人】张祜
　　半岩开一室，香穟细氛氲。石上漱秋水，月中行夏云。
　　律持僧讲疏，经诵梵书文。好是风廊下，遥遥挂褐裙。
　　◎卷.156【塞上曲】张祜
　　边风卷地时，日暮帐初移。碛迥三通角，山寒一点旗。
　　连收榻索马，引满射雕儿。莫道功勋细，将军昔戍师。
　　◎卷.157【折杨柳】张祜
　　红粉青楼曙，垂杨仲月春。怀君重攀折，非妾妒腰身。
　　舞带萦丝断，娇娥向叶嚬。横吹凡几曲，独自最愁人。
　　◎卷.158【采桑】张祜
　　自古多征战，由来尚甲兵。长驱千里去，一举两番平。
　　按剑从沙漠，歌谣满帝京。寄言天下将，须立武功名。
　　◎卷.159【禅智寺】张祜
　　宝殿依山嶮，临虚势若吞。画檐齐木末，香砌压云根。
　　远景窗中岫，孤烟竹里村。凭高聊一望，乡思隔吴门。
　　◎卷.160【寄题商洛王隐居】张祜
　　近逢商洛口，知尔坐南塘。草阁平春水，柴门掩夕阳。
　　随蜂收野蜜，寻麝采生香。更忆前年醉，松花满石床。
　　◎卷.161【送客归湘楚】张祜
　　无辞一杯酒，昔日与君深。秋色换归鬓，曙光生别心。
　　桂花山庙冷，枫树水楼阴。此路千馀里，应劳楚客吟。
　　◎卷.162【登金山寺】张祜
　　古今斯岛绝，南北大江分。水阔吞沧海，亭高宿断云。
　　返潮千涧落，啼鸟半空闻。皆是登临处，归航酒半醺。


第五百一十一卷
　　◎卷.1【洛阳感寓】张祜
　　扰扰都城晓四开，不关名利也尘埃。千门甲第身遥入，
　　万里铭旌死后来。洛水暮烟横莽苍，邙山秋日露崔嵬。
　　须知此事堪为镜，莫遣黄金漫作堆。
　　◎卷.2【从军行】张祜
　　少年金紫就光辉，直指边城虎翼飞。一卷旌收千骑虏，
　　万全身出百重围。黄云断塞寻鹰去，白草连天射雁归。
　　白首汉廷刀笔吏，丈夫功业本相依。
　　◎卷.3【爱妾换马（后首一作陈标诗）】张祜
　　一面妖桃千里蹄，娇姿骏骨价应齐。乍牵玉勒辞金栈，
　　催整花钿出绣闺。去日岂无沾袂泣，归时还有顿衔嘶。
　　婵娟躞蹀春风里，挥手摇鞭杨柳堤。
　　绮阁香销华厩空，忍将行雨换追风。休怜柳叶双眉翠，
　　却爱桃花两耳红。侍宴永辞春色里，趁朝休立漏声中。
　　恩劳未尽情先尽，暗泣嘶风两意同。
　　◎卷.4【病宫人（一作袁不约诗）】张祜
　　佳人卧病动经秋，帘幕褴縿不挂钩。四体强扶藤夹膝，
　　双鬟慵插玉搔头。花颜有幸君王问，药饵无征待诏愁。
　　惆怅近来消瘦尽，泪珠时傍枕函流。
　　◎卷.5【观杭州柘枝】张祜
　　舞停歌罢鼓连催，软骨仙蛾暂起来。红罨画衫缠腕出，
　　碧排方胯背腰来。旁收拍拍金铃摆，却踏声声锦袎摧。
　　看著遍头香袖褶，粉屏香帕又重隈。
　　◎卷.6【周员外席上观柘枝（一作周员外出双舞柘枝妓）】张祜
　　画鼓拖环锦臂攘，小娥双换舞衣裳。金丝蹙雾红衫薄，
　　银蔓垂花紫带长。鸾影乍回头并举，凤声初歇翅齐张。
　　一时欻腕招残拍，斜敛轻身拜玉郎。
　　◎卷.7【观杨瑗柘枝】张祜
　　促叠蛮鼍引柘枝，卷帘虚帽带交垂。紫罗衫宛蹲身处，
　　红锦靴柔踏节时。微动翠蛾抛旧态，缓遮檀口唱新词。
　　看看舞罢轻云起，却赴襄王梦里期。
　　◎卷.8【感王将军柘枝妓殁】张祜
　　寂寞春风旧柘枝，舞人休唱曲休吹。鸳鸯钿带抛何处，
　　孔雀罗衫付阿谁。画鼓不闻招节拍，锦靴空想挫腰肢。
　　今来座上偏惆怅，曾是堂前教彻时。
　　◎卷.9【扬州法云寺双桧】张祜
　　谢家双植本图荣，树老人因地变更。朱顶鹤知深盖偃，
　　白眉僧见小枝生。高临月殿秋云影，静入风檐夜雨声。
　　纵使百年为上寿，绿阴终借暂时行。
　　◎卷.10【忆游天台寄道流】张祜
　　忆昨天台到赤城，几朝仙籁耳中生。云龙出水风声过，
　　海鹤鸣皋日色清。石笋半山移步险，桂花当洞拂衣轻。
　　今来尽是人间梦，刘阮茫茫何处行。
　　◎卷.11【寄王尊师】张祜
　　天台南洞一灵仙，骨耸冰棱貌莹然。曾对浦云长昧齿，
　　重来华表不知年。溪桥晚下玄龟出，草露朝行白鹿眠。
　　犹忆夜深华盖上，更无人处话丹田。
　　◎卷.12【公子行】张祜
　　锦堂昼永绣帘垂，立却花骢待出时。红粉美人擎酒劝，
　　青衣年少臂鹰随。轻将玉杖敲花片，旋把金鞭约柳枝。
　　近地独游三五骑，等闲行傍曲江池。
　　◎卷.13【寓怀寄苏州刘郎中（时以天平公荐罢归）】张祜
　　一闻周召佐明时，西望都门强策羸。天子好文才自薄，
　　诸侯力荐命犹奇。贺知章口徒劳说，孟浩然身更不疑。
　　唯是胜游行未遍，欲离京国尚迟迟。
　　◎卷.14【和杜牧之齐山登高】张祜
　　秋溪南岸菊霏霏，急管烦弦对落晖。红叶树深山径断，
　　碧云江静浦帆稀。不堪孙盛嘲时笑，愿送王弘醉夜归。
　　流落正怜芳意在，砧声徒促授寒衣。
　　◎卷.15【题于越亭】张祜
　　扁舟亭下驻烟波，十五年游重此过。洲觜露沙人渡浅，
　　树稍藏竹鸟啼多。山衔落照欹红盖，水蹙斜文卷绿罗。
　　肠断中秋正圆月，夜来谁唱异乡歌。
　　◎卷.16【秋夜登润州慈和寺上方】张祜
　　清夜浮埃暂歇鄽，塔轮金照露华鲜。人行中路月生海，
　　鹤语上方星满天。楼影半连深岸水，钟声寒彻远林烟。
　　僧房闭尽下楼去，一半梦魂离世缘。
　　◎卷.17【寄献萧相公】张祜
　　东去江干是胜游，鼎湖兴望不堪愁。谢安近日违朝旨，
　　傅说当时允帝求。暂向聊城飞一箭，长为沧海系扁舟。
　　分明此事无人见，白首相看未肯休。
　　◎卷.18【哭京兆庞尹】张祜
　　扬子江头昔共迷，一为京兆隔云泥。故人昨日同时吊，
　　旧马今朝别处嘶。向壁愁眉无复画，扶床稚齿已能啼。
　　也知世路名堪贵，谁信庄周论物齐。
　　◎卷.19【送周尚书赴滑台】张祜
　　楚谣襦袴整三年，喉舌新恩下九天。鼓角雄都分节钺，
　　蛇龙旧国罢楼船。昆河已在兵钤内，堂柳空留鹤岭前。
　　多病无由酬一顾，鄢陵千骑去翩翩。
　　◎卷.20【和杜使君九华楼见寄】张祜
　　孤城高柳晓鸣鸦，风帘半钩清露华。九峰聚翠宿危槛，
　　一夜孤光悬冷沙。出岸远晖帆欲落，入谿寒影雁差斜。
　　杜陵归去春应早，莫厌青山谢脁家。
　　◎卷.21【送人归蜀】张祜
　　锦城春色溯江源，三峡经过几夜猿。红树两厓开霁色，
　　碧岩千仞涨波痕。萧萧暮雨荆王梦，漠漠春烟蜀帝魂。
　　长怨相如留滞处，富家还忆卓王孙。
　　◎卷.22【酬答柳宗言秀才见赠】张祜
　　南下天台厌绝冥，五湖波上泛如萍。江鸥自戏为踪迹，
　　野鹿闲惊是性灵。任子偶垂沧海钓，戴逵虚认少微星。
　　金门后俊徒相唁，且为人间寄茯苓。
　　◎卷.23【题杭州天竺寺】张祜
　　西南山最胜，一界是诸天。上路穿岩竹，分流入寺泉。
　　蹑云丹井畔，望月石桥边。洞壑江声远，楼台海气连。
　　塔明春岭雪，钟散暮松烟。何处去犹恨，更看峰顶莲。
　　◎卷.24【题杭州灵隐寺】张祜
　　峰峦开一掌，朱槛几环延。佛地花分界，僧房竹引泉。
　　五更楼下月，十里郭中烟。后塔耸亭后，前山横阁前。
　　溪沙涵水静，涧石点苔鲜。好是呼猿久，西岩深响连。
　　◎卷.25【中秋夜杭州玩月】张祜
　　万古太阴精，中秋海上生。鬼愁缘辟照，人爱为高明。
　　历历华星远，霏霏薄晕萦。影流江不尽，轮曳谷无声。
　　似镜当楼晓，如珠出浦盈。岸沙全借白，山木半含清。
　　小槛循环看，长堤蹋阵行。殷勤未归客，烟水夜来情。
　　◎卷.26【高闲上人】张祜
　　座上辞安国，禅房恋沃州。道心黄叶老，诗思碧云秋。
　　卷轴朝廷饯，书函内库收。陶欣入社叟，生怯论经俦。
　　日色屏初揭，风声笔未休。长波溢海岸，大点出嵩丘。
　　不绝羲之法，难穷智永流。殷勤一笺在，留著看银钩。
　　◎卷.27【题灵隐寺师一上人十韵】张祜
　　八十空门子，深山土木骸。片衣闲自衲，单食老长斋。
　　道性终能遣，人情少不乖。樔枸居上院，薜荔俯层阶。
　　洗钵前临水，窥门外有柴。朗吟挥竹拂，高楫曳芒鞋。
　　迸笋斜穿坞，飞泉下喷崖。种花忻土润，拨石虑沙埋。
　　旧往师招隐，初临我咏怀。何当缘兴玩，更为表新牌。
　　◎卷.28【投常州从兄中丞】张祜
　　扁舟何所往，言入善人邦。旧爱鹏抟海，今闻虎渡江。
　　士因为政乐，儒为说诗降。素履冰容静，新词玉润枞。
　　金鱼聊解带，画鹢稍移桩。邀妓思逃席，留宾命倒缸。
　　史材谁是伍，经术世无双。广厦当宏构，洪钟并待撞。
　　成龙须讲邴，展骥莫先庞。应念宗中末，秋萤照一窗。
　　◎卷.29【送王昌涉侍御】张祜
　　十里指东平，军前首出征。诸侯青服旧，御史紫衣荣。
　　入陈枭心死，分围虎力生。画时安楚塞，刻日下齐城。
　　号令朝移幕，偷踪夜斫营。云梯曾险上，地道惯深行。
　　举旆招降将，投戈趁败兵。自惭居虏者，当此立功名。
　　◎卷.30【少年乐（一作贵家郎）】张祜
　　二十便封侯，名居第一流。绿鬟深小院，清管下高楼。
　　醉把金船掷，闲敲玉镫游。带盘红鼹鼠，袍砑紫犀牛。
　　锦袋归调箭，罗鞋起拨球。眼前长贵盛，那信世间愁。
　　◎卷.31【华清宫和杜舍人】张祜
　　五十年天子，离宫旧粉墙。登封时正泰，御宇日初长。
　　上位先名实，中兴事宪章。举戎轻甲胄，馀地取河湟。
　　道帝玄元祖，儒封孔子王。因缘百司署，丛会一人汤。
　　渭水波摇绿，秦山草半黄。马头开夜照，鹰眼利星芒。
　　下箭朱弓满，鸣鞭皓腕攘。畋思获吕望，谏祇避周昌。
　　兔迹贪前逐，枭心不早防。几添鹦鹉劝，频赐荔支尝。
　　月锁千门静，天高一笛凉。细音摇翠佩，轻步宛霓裳。
　　祸乱根潜结，升平意遽忘。衣冠逃犬虏，鼙鼓动渔阳。
　　外戚心殊迫，中途事可量。雪埋妃子貌，刃断禄儿肠。
　　近侍烟尘隔，前踪辇路荒。益知迷宠佞，惟恨丧忠良。
　　北阙尊明主，南宫逊上皇。禁清馀凤吹，池冷映龙光。
　　祝寿山犹在，流年水共伤。杜鹃魂厌蜀，蝴蝶梦悲庄。
　　雀卵遗雕栱，虫丝罥画梁。紫苔侵壁润，红树闭门芳。
　　守吏齐鸳瓦，耕民得翠珰。欢康昔时乐，讲武旧兵场。
　　暮草深岩霭，幽花坠径香。不堪垂白叟，行折御沟杨。
　　◎卷.32【穆护砂】张祜
　　玉管朝朝弄，清歌日日新。折花当驿路，寄与陇头人。
　　◎卷.33【思归乐二首】张祜
　　晚日催弦管，春风入绮罗。杏花如有意，偏落舞衫多。
　　万里春应尽，三江雁亦稀。连天汉水广，孤客未言归。
　　◎卷.34【金殿乐】张祜
　　入夜秋砧动，千声起四邻。不缘楼上月，应为陇头人。
　　◎卷.35【墙头花二首】张祜
　　蟋蟀鸣洞房，梧桐落金井。为君裁舞衣，天寒剪刀冷。
　　妾有罗衣裳，秦王在时作。为舞春风多，秋来不堪著。
　　◎卷.36【胡渭州】张祜
　　杨柳千寻色，桃花一苑芳。风吹入帘里，唯有惹衣香。
　　◎卷.37【白鼻騧】张祜
　　为底胡姬酒，长来白鼻騧。摘莲抛水上，郎意在浮花。
　　◎卷.38【戎浑（即王维观猎诗前四句）】张祜
　　风劲角弓鸣，将军猎渭城。草枯鹰眼疾，雪尽马蹄轻。
　　◎卷.39【杨下采桑】张祜
　　飞丝惹绿尘，软叶对孤轮。今朝入园去，物色强著人。
　　◎卷.40【宫词二首】张祜
　　故国三千里，深宫二十年。一声河满子，双泪落君前。
　　自倚能歌日，先皇掌上怜。新声何处唱，肠断李延年。
　　◎卷.41【昭君怨二首】张祜
　　万里边城远，千山行路难。举头唯见日，何处是长安。
　　汉庭无大议，戎虏几先和。莫羡倾城色，昭君恨最多。
　　◎卷.42【夕次竟陵】张祜
　　南风吹五两，日暮竟陵城。肠断巴江月，夜蝉何处声。
　　◎卷.43【信州水亭】张祜
　　南檐架短廊，沙路白茫茫。尽日不归处，一庭栀子香。
　　◎卷.44【苏小小歌三首】张祜
　　车轮不可遮，马足不可绊。长怨十字街，使郎心四散。
　　新人千里去，故人千里来。剪刀横眼底，方觉泪难裁。
　　登山不愁峻，涉海不愁深。中擘庭前枣，教郎见赤心。
　　◎卷.45【树中草】张祜
　　青青树中草，托根非不危。草生树却死，荣枯君可知。
　　◎卷.46【七里濑渔家】张祜
　　七里垂钓叟，还傍钓台居。莫恨无名姓，严陵不卖鱼。
　　◎卷.47【读曲歌五首】张祜
　　窗中独自起，帘外独自行。愁见蜘蛛织，寻思直到明。
　　碓上米不舂，窗中丝罢络。看渠驾去车，定是无四角。
　　不见心相许，徒云脚漫勤。摘荷空摘叶，是底采莲人。
　　窗外山魈立，知渠脚不多。三更机底下，摸著是谁梭。
　　郎去摘黄瓜，郎来收赤枣。郎耕种麻地，今作西舍道。
　　◎卷.48【玉树后庭花】张祜
　　轻车何草草，独唱后庭花。玉座谁为主，徒悲张丽华。
　　◎卷.49【莫愁乐】张祜
　　侬居石城下，郎到石城游。自郎石城出，长在石城头。
　　◎卷.50【襄阳乐】张祜
　　大堤花月夜，长江春水流。东风正上信，春夜特来游。
　　◎卷.51【自君之出矣】张祜
　　自君之出矣，万物看成古。千寻葶苈枝，急奈长长苦。
　　◎卷.52【梦江南】张祜
　　行吟洞庭句，不见洞庭人。尽日碧江梦，江南红树春。
　　◎卷.53【将离岳州留献徐员外】张祜
　　高斋长对酒，下客亦沾鱼。不为江南去，还来郡北居。
　　◎卷.54【题彭泽卢明府新楼】张祜
　　碧落新楼迥，清池古树闲。先贤尽为宰，空看县南山。
　　◎卷.55【赠禅师】张祜
　　坐见三生事，宗传一衲来。已知无法说，心向定中灰。
　　◎卷.56【江南逢故人】张祜
　　河洛多尘事，江山半旧游。春风故人夜，又醉白蘋洲。
　　◎卷.57【松江怀古】张祜
　　碧树吴洲远，青山震泽深。无人踪范蠡，烟水暮沈沈。
　　◎卷.58【书愤】张祜
　　三十未封侯，颠狂遍九州。平生镆铘剑，不报小人雠。
　　◎卷.59【题孟处士宅】张祜
　　高才何必贵，下位不妨贤。孟简虽持节，襄阳属浩然。
　　◎卷.60【首阳竹】张祜
　　首阳山下路，孤竹节长存。为问无心草，如何庇本根。
　　◎卷.61【题僧影堂】张祜
　　寒叶坠清霜，空帘著烬香。生前既无事，何事更悲伤。
　　◎卷.62【边思】张祜
　　苏武节旌尽，李陵音信稀。花当陇上发，人向陇头归。
　　◎卷.63【题弋阳馆】张祜
　　一叶飘然下弋阳，残霞昏日树苍苍。
　　吴溪漫淬干将剑，却是猿声断客肠。
　　◎卷.64【题秀师影堂】张祜
　　阴阴古寺杉松下，记得长明一焰灯。
　　尽日看山人不会，影堂中是别来僧。
　　◎卷.65【赠李修源（一作送温飞卿赴方城）】张祜
　　岳阳新尉晓衙参，却是傍人意未甘。
　　昨夜与君思贾谊，长沙犹在洞庭南。
　　◎卷.66【瓜洲闻晓角】张祜
　　寒耿稀星照碧霄，月楼吹角夜江遥。
　　五更人起烟霜静，一曲残声遍落潮。
　　◎卷.67【元日仗】张祜
　　文武千官岁仗兵，万方同轨奏升平。
　　上皇一御含元殿，丹凤门开白日明。
　　◎卷.68【连昌宫】张祜
　　龙虎旌旗雨露飘，玉楼歌断碧山遥。
　　玄宗上马太真去，红树满园香自销。
　　◎卷.69【正月十五夜灯】张祜
　　千门开锁万灯明，正月中旬动帝京。
　　三百内人连袖舞，一时天上著词声。
　　◎卷.70【上巳乐】张祜
　　猩猩血彩系头标，天上齐声举画桡。
　　却是内人争意切，六宫红袖一时招。
　　◎卷.71【千秋乐】张祜
　　八月平时花萼楼，万方同乐奏千秋。
　　倾城人看长竿出，一伎初成赵解愁。
　　◎卷.72【春莺啭】张祜
　　兴庆池南柳未开，太真先把一枝梅。
　　内人已唱春莺啭，花下傞傞软舞来。
　　◎卷.73【大酺乐二首】张祜
　　车驾东来值太平，大酺三日洛阳城。
　　小儿一伎竿头绝，天下传呼万岁声。
　　紫陌酺归日欲斜，红尘开路薛王家。
　　双鬟笑说楼前鼓，两仗争轮好落花。
　　◎卷.74
　　凝碧池边敛翠眉，景阳楼下绾青丝。
　　那胜妃子朝元阁，玉手和烟弄一枝。
　　◎卷.93【华清宫四首】张祜
　　风树离离月稍明，九天龙气在华清。
　　宫门深锁无人觉，半夜云中羯鼓声。
　　天阙沈沈夜未央，碧云仙曲舞霓裳。
　　一声玉笛向空尽，月满骊山宫漏长。
　　红树萧萧阁半开，上皇曾幸此宫来。
　　至今风俗骊山下，村笛犹吹阿滥堆。
　　水绕宫墙处处声，残红长绿露华清。
　　武皇一夕梦不觉，十二玉楼空月明。
　　◎卷.94【赠窦家小儿】张祜
　　深绿衣裳小小人，每来听里解相亲。
　　天生合去云霄上，一尺松栽已出尘。
　　◎卷.95【听崔莒侍御叶家歌】张祜
　　宛罗重縠起歌筵，活凤生花动碧烟。
　　一声唱断无人和，触破秋云直上天。
　　◎卷.96【长门怨】张祜
　　日映宫墙柳色寒，笙歌遥指碧云端。
　　珠铅滴尽无心语，强把花枝冷笑看。
　　◎卷.97【读老庄】张祜
　　等闲缉缀闲言语，夸向时人唤作诗。
　　昨日偶拈庄老读，万寻山上一毫厘。
　　◎卷.98【偶题】张祜
　　古来名下岂虚为，李白颠狂自称时。
　　唯恨世间无贺老，谪仙长在没人知。
　　◎卷.99【别玉华仙侣】张祜
　　绕舍烟霞为四邻，寒泉白石日相亲。
　　尘机不尽住不得，珍重玉山山上人。
　　◎卷.100【汴上送客（一作汴上同杨升秀才送客归）】张祜
　　河流西下雁南飞，楚客相逢泪湿衣。
　　张翰思归何太切，扁舟不住又东归。
　　◎卷.101【邮亭残花（一作平原路上题邮亭残花）】张祜
　　云暗山横日欲斜，邮亭下马对残花。
　　自从身逐征西府，每到花时不在家。
　　◎卷.102【秋时送郑侍御】张祜
　　离鸿声怨碧云净，楚瑟调高清晓天。
　　尽日相看俱不语，西风摇落数枝莲。
　　◎卷.103【宿武牢关】张祜
　　行人候晓久裴徊，不待鸡鸣未得开。
　　堪羡寒溪自无事，潺潺一夜宿关来。
　　◎卷.104【夜宿湓浦逢崔升】张祜
　　江流不动月西沈，南北行人万里心。
　　况是相逢雁天夕，星河寥落水云深。
　　◎卷.105【京城寓怀】张祜
　　三十年持一钓竿，偶随书荐入长安。
　　由来不是求名者，唯待春风看牡丹。
　　◎卷.106【集灵台二首（后篇一作杜甫诗）】张祜
　　日光斜照集灵台，红树花迎晓露开。
　　昨夜上皇新授箓，太真含笑入帘来。
　　虢国夫人承主恩，平明骑马入宫门。
　　却嫌脂粉污颜色，淡扫蛾眉朝至尊。
　　◎卷.107【感归】张祜
　　行却江南路几千，归来不把一文钱。
　　乡人笑我穷寒鬼，还似襄阳孟浩然。
　　◎卷.108【偶作】张祜
　　遍识青霄路上人，相逢只是语逡巡。
　　可胜饮尽江南酒，岁月犹残李白身。
　　◎卷.109【劝饮酒】张祜
　　烧得硫黄漫学仙，未胜长付酒家钱。
　　窦常不吃齐推乐，却在人间八十年。
　　◎卷.110【阿鸨汤】张祜
　　月照宫城红树芳，绿窗灯影在雕梁。
　　金舆未到长生殿，妃子偷寻阿鸨汤。
　　◎卷.111【马嵬坡】张祜
　　旌旗不整奈君何，南去人稀北去多。
　　尘土已残香粉艳，荔枝犹到马嵬坡。
　　◎卷.112【太真香囊子】张祜
　　蹙金妃子小花囊，销耗胸前结旧香。
　　谁为君王重解得，一生遗恨系心肠。
　　◎卷.113【雨霖铃】张祜
　　雨霖铃夜却归秦，犹见张徽一曲新。
　　长说上皇和泪教，月明南内更无人。
　　◎卷.114【听歌二首（前篇一作听刘端公田家歌，后篇作耿家歌）】张祜
　　儿郎漫说转喉轻，须待情来意自生。
　　只是眼前丝竹和，大家声里唱新声。
　　十二年前边塞行，坐中无语叹歌情。
　　不堪昨夜先垂泪，西去阳关第一声。
　　◎卷.115【听筝（一作题宋州田大夫家乐丘家筝）】张祜
　　十指纤纤玉笋红，雁行轻遏翠弦中。
　　分明似说长城苦，水咽云寒一夜风。
　　◎卷.116【王家琵琶】张祜
　　金屑檀槽玉腕明，子弦轻撚为多情。
　　只愁拍尽凉州破，画出风雷是拨声。
　　◎卷.117【李家柘枝】张祜
　　红铅拂脸细腰人，金绣罗衫软著身。
　　长恐舞时残拍尽，却思云雨更无因。
　　◎卷.118【楚州韦中丞箜篌】张祜
　　千重钩锁撼金铃，万颗真珠泻玉瓶。
　　恰值满堂人欲醉，甲光才触一时醒。
　　◎卷.119【边上逢歌者】张祜
　　垂老秋歌出塞庭，遏云相付旧秦青。
　　少年翻掷新声尽，却向人前侧耳听。
　　◎卷.120【马嵬归】张祜
　　云愁鸟恨驿坡前，孑孑龙旗指望贤。
　　无复一生重语事，柘黄衫袖掩潸然。
　　◎卷.121【塞上闻笛（一作董家笛）】张祜
　　一夜梅花笛里飞，冷沙晴槛月光辉。
　　北风吹尽向何处，高入塞云燕雁稀。
　　◎卷.122【经旧游】张祜
　　去年来送行人处，依旧虫声古岸南。
　　斜日照溪云影断，水葓花穗倒空潭。
　　◎卷.123【东山寺】张祜
　　寒色苍苍老柏风，石苔清滑露光融。
　　半夜四山钟磬尽，水精宫殿月玲珑。
　　◎卷.124【峰顶寺】张祜
　　月明如水山头寺，仰面看天石上行。
　　夜半深廊人语定，一枝松动鹤来声。
　　◎卷.125【题润州鹤林寺】张祜
　　古寺名僧多异时，道情虚遣俗情悲。
　　千年鹤在市朝变，来去旧山人不知。
　　◎卷.126【题胜上人山房】张祜
　　清昼房廊山半开，一瓶新汲洒莓苔。
　　古松百尺始生叶，飒飒风声天上来。
　　◎卷.127【李夫人词】张祜
　　延年不语望三星，莫说夫人上涕零。
　　争奈世间惆怅在，甘泉宫夜看图形。
　　◎卷.128【题金陵渡】张祜
　　金陵津渡小山楼，一宿行人自可愁。
　　潮落夜江斜月里，两三星火是瓜州。
　　◎卷.129【过阴陵】张祜
　　壮士凄惶到山下，行人惆怅上山头。
　　生前此路已迷失，寂寞孤魂何处游。
　　◎卷.130【纵游淮南】张祜
　　十里长街市井连，月明桥上看神仙。
　　人生只合扬州死，禅智山光好墓田。
　　◎卷.131【登乐游原】张祜
　　几年诗酒滞江干，水积云重思万端。
　　今日南方惆怅尽，乐游原上见长安。
　　◎卷.132【过石头城】张祜
　　累累墟墓葬西原，六代同归蔓草根。
　　唯是岁华流尽处，石头城下水千痕。
　　◎卷.133【黄蜀葵花】张祜
　　名花八叶嫩黄金，色照书窗透竹林。
　　无奈美人闲把嗅，直疑檀口印中心。
　　◎卷.134【杨花】张祜
　　散乱随风处处匀，庭前几日雪花新。
　　无端惹著潘郎鬓，惊杀绿窗红粉人。
　　◎卷.135【蔷薇花】张祜
　　晓风抹尽燕支颗，夜雨催成蜀锦机。
　　当昼开时正明媚，故乡疑是买臣归。
　　◎卷.136【戏颜郎中猎】张祜
　　忽闻射猎出军城，人著戎衣马带缨。
　　倒把角弓呈一箭，满川狐兔当头行。
　　◎卷.137【江上旅泊呈杜员外】张祜
　　牛渚南来沙岸长，远吟佳句望池阳。
　　野人未必非毛遂，太守还须是孟尝。
　　◎卷.138【容儿钵头】张祜
　　争走金车叱鞅牛，笑声唯是说千秋。
　　两边角子羊门里，犹学容儿弄钵头。
　　◎卷.139【热戏乐】张祜
　　热戏争心剧火烧，铜槌暗热不相饶。
　　上皇失喜宁王笑，百尺幢竿果动摇。
　　◎卷.140【玉环琵琶】张祜
　　宫楼一曲琵琶声，满眼云山是去程。
　　回顾段师非汝意，玉环休把恨分明。
　　◎卷.141【题酸枣驿前碑】张祜
　　苍苔古涩自雕疏，谁道中郎笔力馀。
　　长爱当时遇王粲，每来碑下不关书。
　　◎卷.142【题朱兵曹山居】张祜
　　朱氏西斋万卷书，水门山阔自高疏。
　　我来穿穴非无意，愿向君家作壁鱼。
　　◎卷.143【题画僧二首（前篇一作酬信上人赠张僧繇画僧）】张祜
　　骨峭情高彼岸人，一杯长泛海为津。
　　僧仪又入清流品，却恐前生是许询。
　　瘦颈隆肩碧眼生，翰林亲赞虎头能。
　　终年不语看如意，似证禅心入大乘。
　　◎卷.144【送走马使】张祜
　　新样花文配蜀罗，同心双带蹙金蛾。
　　惯将喉舌传军好，马迹铃声遍两河。
　　◎卷.145【题御沟】张祜
　　万树垂杨拂御沟，溶溶漾漾绕神州。
　　都缘济物心无阻，从此恩波处处流。
　　◎卷.146【题青龙寺】张祜
　　二十年沈沧海间，一游京国也应闲。
　　人人尽到求名处，独向青龙寺看山。
　　◎卷.147【硫黄】张祜
　　一粒硫黄入贵门，寝堂深处问玄言。
　　时人尽说韦山甫，昨日馀干吊子孙。
　　◎卷.148【散花楼】张祜
　　锦江城外锦城头，回望秦川上轸忧。
　　正值血魂来梦里，杜鹃声在散花楼。
　　◎卷.149【王家五弦】张祜
　　五条弦出万端情，撚拨间关漫态生。
　　唯羡风流田太守，小金铃子耳边鸣。
　　◎卷.150【听薛阳陶吹芦管】张祜
　　紫清人下薛阳陶，末曲新笳调更高。
　　无奈一声天外绝，百年已死断肠刀。
　　◎卷.151【过汾水关】张祜
　　千里南来背日行，关门无事一侯嬴。
　　山根百尺路前去，十夜耳中汾水声。
　　◎卷.152【樱桃】张祜
　　石榴未拆梅犹小，爱此山花四五株。
　　斜日庭前风袅袅，碧油千片漏红珠。
　　◎卷.153【酬凌秀才惠枕】张祜
　　八寸黄杨惠不轻，虎头光照簟文清。
　　空心想此缘成梦，拔剑灯前一夜行。
　　◎卷.154【感春申君】张祜
　　薄俗何心议感恩，谄容卑迹赖君门。
　　春申还道三千客，寂寞无人杀李园。
　　◎卷.155【孟才人叹】张祜
　　偶因歌态咏娇嚬，传唱宫中十二春。
　　却为一声河满子，下泉须吊旧才人。
　　◎卷.156【听简上人吹芦管三首】张祜
　　蜀国僧吹芦一枝，陇西游客泪先垂。
　　至今留得新声在，却为中原人不知。
　　细芦僧管夜沈沈，越鸟巴猿寄恨吟。
　　吹到耳边声尽处，一条丝断碧云心。
　　月落江城树绕鸦，一声芦管是天涯。
　　分明西国人来说，赤佛堂西是汉家。
　　◎卷.157【听岳州徐员外弹琴】张祜
　　玉律潜符一古琴，哲人心见圣人心。
　　尽日南风似遗意，九疑猿鸟满山吟。
　　◎卷.158【钩弋夫人词】张祜
　　惆怅云陵事不回，万金重更筑仙台。
　　莫言天上无消息，犹是夫人作鸟来。
　　◎卷.159【鸿沟】张祜
　　龙蛇百战争天下，各制雄心指此沟。
　　宁似九州分国土，地图初割海中流。
　　◎卷.160【悲纳铁】张祜
　　长闻为政古诸侯，使佩刀人尽佩牛。
　　谁谓今来正耕垦，却销农器作戈矛。
　　◎卷.161【胡渭州】张祜
　　亭亭孤月照行舟，寂寂长江万里流。
　　乡国不知何处是，云山漫漫使人愁。
　　◎卷.162【破阵乐】张祜
　　秋风四面足风沙，塞外征人暂别家。
　　千里不辞行路远，时光早晚到天涯。
　　◎卷.163【枫桥】张祜
　　长洲苑外草萧萧，却算游城岁月遥。
　　唯有别时今不忘，暮烟疏雨过枫桥。
　　◎卷.164【句】张祜
　　万国见清道，一身成白头。（《上令狐相公》。
　　以下见《纪事》）
　　此地荣辱盛，岂宜山中人。（《秋晚》）
　　椿儿绕树春园里，桂子寻花夜月中。（见《桂苑丛谈》）
　　一身扶杖二儿随。（见《野客丛谈》）
　　夏雨莲苞破，秋风桂子凋。（《题天竺寺》。
　　以下并见《海录碎事》）
　　杜鹃花发杜鹃叫，乌臼花生乌臼啼。
　　茶风无奈笔，酒秃不胜簪。


第五百一十二卷
　　◎卷.1【答李昌期】杨洵美
　　三山载群仙，峨峨咸浪中。云衣剪不得，此路安可从。
　　我生亦何事，出门如飞蓬。白日又黄昏，所悲瑶草空。
　　虫声故乡梦，枕上禾黍风。吾道如未丧，天运何时通。
　　◎卷.2【宫词】长孙翱
　　一道甘泉接御沟，上皇行处不曾秋。
　　谁言水是无情物，也到宫前咽不流。
　　◎卷.3【和于中丞登越王楼见寄】卢求
　　高情推谢守，善政属绵州。未落紫泥诏，闲登白雪楼。
　　晴江如送日，寒岭镇迎秋。满壁朝天士，唯予不系舟。
　　◎卷.4【雨】欧阳衮
　　细雨弄春阴，馀寒入昼深。山姿轻薄雾，烟色澹幽林。
　　鹿践莓苔滑，鱼牵水荇沈。怀情方未已，清酒漫须斟。
　　◎卷.5【田家】欧阳衮
　　黯黯日将夕，牛羊村外来。岩阿青气发，篱落杏花开。
　　草木应初感，鶬鹒亦已催。晚间春作好，行乐不须猜。
　　◎卷.6【神光寺】欧阳衮
　　香刹悬青磴，飞楼界碧空。石门栖怖鸽，慈塔绕归鸿。
　　有法将心镜，无名属性通。从来乐幽寂，寻觅未能穷。
　　◎卷.7【和项斯游头陀寺上方】欧阳衮
　　步入桃源里，晴花更满枝。峰回山意旷，林杳竹光迟。
　　远寺寻龙藏，名香发雁池。间能将远语，况及上阳时。
　　◎卷.8【秦原道中】欧阳衮
　　分险架长澜，斜梁控夕峦。宿云依岭断，初月入江寒。
　　缁化秦裘敝，尘惊汉策残。无言倦行旅，遥路属时难。
　　◎卷.9【月峰寺忆理公】欧阳衮
　　共来江海上，清论一宵同。禅榻浑依旧，心期浩已空。
　　惊春花落树，闻梵涧摇风。二谛欣咨启，还应梦寐通。
　　◎卷.10【寄陈去疾进士】欧阳衮
　　放迹疑辞垢，栖心亦道门。玄言萝幌馥，诗思竹炉温。
　　解带摇花落，弹琴散鸟喧。江山兹夕意，唯有素交存。
　　◎卷.11【听郢客歌阳春白雪】欧阳衮
　　寂听郢中人，高歌已绝伦。临风飘白雪，向日奏阳春。
　　调雅偏盈耳，声长杳入神。连连贯珠并，袅袅遏云频。
　　度曲知难和，凝情想任真。周郎如赏羡，莫使滞芳晨。
　　◎卷.12【南涧寺】欧阳衮
　　春寺无人乱鸟啼，藤萝阴磴野僧迷。云藏古壁遗龙象，
　　草没香台抱鹿麛。松籁泠泠疑梵呗，柳烟历历见招提。
　　为耽寂乐亲禅侣，莫怪闲行费马蹄。


第五百一十三卷
　　◎卷.1【献岁书情】裴夷直
　　白发添双鬓，空宫又一年。音书鸿不到，梦寐兔空悬。
　　地远星辰侧，天高雨露偏。圣期知有感，云海漫相连。
　　◎卷.2【奉和大梁相公重九日军中宴会之什】裴夷直
　　今古同嘉节，欢娱但异名。陶公缘绿醑，谢傅为苍生。
　　酒泛金英丽，诗通玉律清。何言辞物累，方系万人情。
　　◎卷.3【奉和大梁相公同张员外重九日宴集】裴夷直
　　重九思嘉节，追欢从谢公。酒清欺玉露，菊盛愧金风。
　　不待秋蟾白，须沈落照红。更将门下客，酬和管弦中。
　　◎卷.4【同乐天中秋夜洛河玩月二首】裴夷直
　　清洛半秋悬璧月，彩船当夕泛银河。苍龙颔底珠皆没，
　　白帝心边镜乍磨。海上几时霜雪积，人间此夜管弦多。
　　须知天地为炉意，尽取黄金铸作波。
　　不热不寒三五夕，晴川明月正相临。千珠竞没苍龙颔，
　　一镜高悬白帝心。几处凄凉缘地远，有时惆怅值云阴。
　　如何清洛如清昼，共见初升又见沈。
　　◎卷.5【和邢郎中病中重阳强游乐游原】裴夷直
　　嘉晨令节共陶陶，风景牵情并不劳。晓日整冠兰室静，
　　秋原骑马菊花高。晴光一一呈金刹，诗思浸浸逼水曹。
　　何必销忧凭外物，只将清韵敌春醪。
　　◎卷.6【观淬龙泉剑】裴夷直
　　欧冶将成器，风胡幸见逢。发硎思剸玉，投水化为龙。
　　讵肯藏深匣，终朝用刜钟。莲花生宝锷，秋日励霜锋。
　　炼质才三尺，吹毛过百重。击磨如不倦，提握愿长从。
　　◎卷.7【春色满皇州】裴夷直
　　寒销山水地，春遍帝王州。北阙晴光动，南山喜气浮。
　　夭红妆暖树，急绿走阴沟。思妇开香阁，王孙上玉楼。
　　氛氲直城北，骀荡曲江头。今日灵台下，翻然却是愁。
　　◎卷.8【亚夫碎玉斗（一作裴次元诗）】裴夷直
　　雄谋竟不决，宝玉终不爱。倏尔霜刃挥，飒然春冰碎。
　　飞光动旗帜，散响惊环珮。霜洒绣障前，星流锦筵内。
　　图王业已失，为虏言空悔。独有青史中，英风观千载。
　　◎卷.9【水亭】裴夷直
　　岁律行将变，君恩竟未回。门前即潮水，朝去暮常来。
　　◎卷.10【扬州寄诸子】裴夷直
　　千里隔烟波，孤舟宿何处。遥思耿不眠，淮南夜风雨。
　　◎卷.11【酬卢郎中游寺见招不遇】裴夷直
　　偶出送山客，不知游梵宫。秋光古松下，谁伴一仙翁。
　　◎卷.12【寓言】裴夷直
　　秋树却逢暖，未凋能几时。何须尚松桂，摇动暂青枝。
　　◎卷.13【唁人丧侍儿】裴夷直
　　夜情河耿耿，春恨草绵绵。唯有嫦娥月，从今照墓田。
　　◎卷.14【席上夜别张主簿】裴夷直
　　红烛剪还明，绿尊添又满。不愁前路长，只畏今宵短。
　　◎卷.15【方丈泉】裴夷直
　　循涯不知浅，见底似非深。永日无波浪，澄澄照我心。
　　◎卷.16【晚望】裴夷直
　　日下夕阴长，前山凝积翠。白鸟一行飞，联联粉书字。
　　◎卷.17【前山】裴夷直
　　只谓一苍翠，不知犹数重。晚来云映处，更见两三峰。
　　◎卷.18【发交州日留题解炼师房】裴夷直p;
　　◎卷.19【令和州买松】裴夷直
　　好觅凌霜质，仍须带雨栽。须知剖竹日，便是看松来。
　　◎卷.20【题断金集后（一作令狐楚诗）】裴夷直
　　一览断金集，再悲埋玉人。牙弦千古绝，珠泪万行新。
　　◎卷.21【晚凉】裴夷直
　　檐前蔽日多高树，竹下添池有小渠。
　　山客野僧归去后，晚凉移案独临书。
　　◎卷.22【和周侍御洛城雪】裴夷直
　　天街飞辔踏琼英，四顾全疑在玉京。
　　一种相如抽秘思，兔园那比凤凰城。
　　◎卷.23【奉和大梁相公送人二首】裴夷直
　　谢公日日伤离别，又向西堂送阿连。
　　想到越中秋已尽，镜河应羡月团圆。
　　北津杨柳迎烟绿，南岸阑干映水红。
　　君到襄阳渡江处，始应回首忆羊公。
　　◎卷.24【酬唐仁烈相别后喜阻风未发见寄】裴夷直
　　离心一起泪双流，春浪无情也白头。
　　风若有知须放去，莫教重别又重愁。
　　◎卷.25【秦中卧病思归】裴夷直
　　索索凉风满树头，破窗残月五更秋。
　　病身归处吴江上，一寸心中万里愁。
　　◎卷.26【送王缋】裴夷直
　　翠羽长将玉树期，偶然飞下肯多时。
　　翩翩一路岚阴晚，却入青葱宿旧枝。
　　◎卷.27【赠美人琴弦】裴夷直
　　应从玉指到金徽，万态千情料可知。
　　今夜灯前湘水怨，殷勤封在七条丝。
　　◎卷.28【病中知皇子陂荷花盛发寄王缋】裴夷直
　　十里莲塘路不赊，病来帘外是天涯。
　　烦君四句遥相寄，应得诗中便看花。
　　◎卷.29【戏唐仁烈（一作岁日先把屠苏酒戏唐仁烈）】裴夷直
　　自知年几偏应少，先把屠苏不让春。
　　倘更数年逢此日，还应惆怅羡他人。
　　◎卷.30【上下七盘二首】裴夷直
　　斗回山路掩皇州，二载欢娱一望休。
　　从此万重青嶂合，无因更得重回头。
　　商山半月雨漫漫，偶值新晴下七盘。
　　山似换来天似洗，可怜风日到长安。
　　裴夷直
　　月上江平夜不风，伏波遗迹半成空。
　　今宵倍欲悲陵谷，铜柱分明在水中。
　　◎卷.44【鹦鹉】裴夷直
　　劝尔莫移禽鸟性，翠毛红觜任天真。
　　如今漫学人言巧，解语终须累尔身。
　　◎卷.45【寄婺州李给事二首】裴夷直
　　心尽玉皇恩已远，迹留江郡宦应孤。
　　不知壮气今何似，犹得凌云贯日无。
　　瘴鬼翻能念直心，五年相遇不相侵。
　　目前唯有思君病，无底沧溟未是深。
　　◎卷.46【秋日】裴夷直
　　六眸龟北凉应早，三足乌南日正长。
　　常记京关怨摇落，如今目断满林霜。
　　◎卷.47【遣意】裴夷直
　　梧桐坠露悲先朽，松桂凌霜倚后枯。
　　不是世间长在物，暂分贞脆竟何殊。
　　◎卷.48【戏酬惟赏上人】裴夷直
　　师是浮云无著身，我居尘网敢相亲。
　　应从海上秋风便，偶自飞来不为人。
　　◎卷.49【寓言】裴夷直
　　流水颓阳不暂停，东流西落两无情。
　　不是世间人自老，古来华发此中生。
　　◎卷.50【忆家】裴夷直
　　天海相连无尽处，梦魂来往尚应难。
　　谁言南海无霜雪，试向愁人两鬓看。
　　◎卷.51【留客】裴夷直
　　青梅欲熟笋初长，嫩绿新阴绕砌凉。
　　湖馆翛然无俗客，白衣居士且匡床。
　　◎卷.52【别蕲春王判官】裴夷直
　　四十年来真久故，三千里外暂相逢。
　　今日一杯成远别，烟波眇眇恨重重。
　　◎卷.53【将发循州社日于所居馆宴送】裴夷直
　　浪花如雪叠江风，社过高秋万恨中。
　　明日便随江燕去，依依俱是故巢空。


第五百一十四卷
　　◎卷.1【泛溪】朱庆馀
　　曲渚回花舫，生衣卧向风。鸟飞溪色里，人语棹声中。
　　馀卉才分影，新蒲自作丛。前湾更幽绝，虽浅去犹通。
　　◎卷.2【宿陈处士书斋】朱庆馀
　　结茅当此地，下马见高情。菰叶寒塘晚，杉阴白石明。
　　向炉新茗色，隔雪远钟声。闲得相逢少，吟多寐不成。
　　◎卷.3【上宣州沈大夫】朱庆馀
　　科名继世古来稀，高步何年下紫微。帝命几曾移重镇，
　　时清犹望领春闱。登朝旧友常思见，开幕贤人并望归。
　　今日得游风化地，却回沧海有光辉。
　　◎卷.4【杭州送萧宝校书】朱庆馀
　　马识青山路，人随白浪船。别君犹有泪，学道谩经年。
　　◎卷.5【送盛长史（盛随军）】朱庆馀
　　莫辞东路远，此别岂闲行。职处中军要，官兼上佐荣。
　　野亭枫叶暗，秋水藕花明。拜省期将近，孤舟促去程。
　　◎卷.6【宿道士观】朱庆馀
　　堂闭仙人影，空坛月露初。闲听道家子，盥漱读灵书。
　　◎卷.7【湖州韩使君置宴（一作陪韩中丞宴不饮酒）】朱庆馀
　　老大成名仍足病，纵听丝竹也无欢。
　　高情太守容闲坐，借与青山尽日看。
　　◎卷.8【题仙游寺】朱庆馀
　　石抱龙堂藓石干，山遮白日寺门寒。
　　长松瀑布饶奇状，曾有仙人驻鹤看。
　　◎卷.9【宫词】朱庆馀
　　寂寂花时闭院门，美人相并立琼轩。
　　含情欲说宫中事，鹦鹉前头不敢言。
　　◎卷.10【公子行】朱庆馀
　　闲从结客冶游时，忘却红楼薄暮期。
　　醉上黄金堤上去，马鞭捎断绿杨丝。
　　◎卷.11【送陈摽】朱庆馀
　　满酌劝童仆，好随郎马蹄。春风慎行李，莫上白铜鞮。
　　◎卷.12【寻古观】朱庆馀
　　仙观曾过知不远，花藏石室杳难寻。
　　泉边白鹿闻人语，看过天坛渐入深。
　　◎卷.13【南岭路】朱庆馀
　　越岭向南风景异，人人传说到京城。
　　经冬来往不踏雪，尽在刺桐花下行。
　　◎卷.14【陪江州李使君重阳宴百花亭】朱庆馀
　　闲携九日酒，共到百花亭。醉里求诗境，回看岛屿青。
　　◎卷.15【上张水部】朱庆馀
　　出入门阑久，儿童亦有情。不忘将姓字，常说向公卿。
　　每许连床坐，仍容并马行。恩深转无语，怀抱甚分明。
　　◎卷.16【凤翔西池与贾岛纳凉】朱庆馀
　　四面无炎气，清池阔复深。蝶飞逢草住，鱼戏见人沈。
　　拂石安茶器，移床选树阴。几回同到此，尽日得闲吟。
　　◎卷.17【上汴州令狐相公】朱庆馀
　　罢相恩犹在，那容处静司。政严初领节，名重更因诗。
　　公事巡营外，戎装拜敕时。恭闻长与善，应念出身迟。
　　◎卷.18【送于中丞入蕃册立】朱庆馀
　　上马生边思，戎装别众僚。双旌衔命重，空碛去程遥。
　　迥没沙中树，孤飞雪外雕。蕃庭过册礼，几日却回朝。
　　◎卷.19【送淮阴丁明府】朱庆馀
　　之官未入境，已有爱人心。遣吏回中路，停舟对远林。
　　岛声淮浪静，雨色稻苗深。暇日公门掩，唯应伴客吟。
　　◎卷.20【送韦校书佐灵州幕】朱庆馀
　　共知行处乐，犹惜此时分。职已为书记，官曾校典坟。
　　寒城初落叶，高戍远生云。边事何须问，深谋只在君。
　　◎卷.21【上江州李史君】朱庆馀
　　起家声望重，自古更谁过。得在朝廷少，还因谏诤多。
　　经年愁瘴疠，几处遇恩波。入境无馀事，唯闻父老歌。
　　◎卷.22【发凤翔后涂中怀田少府】朱庆馀
　　识君春未半，意欲住经秋。见酒连诗句，逢花跋马头。
　　别来唯独宿，梦里尚同游。所在求飧过，无因离得愁。
　　◎卷.23【雪夜与真上人宿韩协律宅】朱庆馀
　　斜雪微沾砌，空堂夜语清。逆风听漏短，回烛向楼明。
　　盥漱随禅伴，讴吟得野情。此欢那敢忘，世贵丈夫名。
　　◎卷.24【与贾岛、顾非熊、无可上人宿万年姚少府宅】朱庆馀
　　莫厌通宵坐，贫中会聚难。堂虚雪气入，灯在漏声残。
　　役思因生病，当禅岂觉寒。开门各有事，非不惜馀欢。
　　◎卷.25【震为苍筤竹】朱庆馀
　　为擢东方秀，修然异众筠。青苍才映粉，蒙密正含春。
　　嫩箨沾微雨，幽根绝细尘。乍怜分径小，偏觉带烟新。
　　结实皆留凤，垂阴似庇人。顾唯竿在手，深水挂赪鳞。
　　◎卷.26【题青龙寺】朱庆馀
　　寺好因岗势，登临值夕阳。青山当佛阁，红叶满僧廊。
　　竹色连平地，虫声在上方。最怜东面静，为近楚城墙。
　　◎卷.27【送滕庶子致仕归江南】朱庆馀
　　常怀独往意，此日去朝簪。丹诏荣归骑，清风满故林。
　　诸侯新起敬，遗老重相寻。在处饶山水，堪行慰所心。
　　◎卷.28【夏日题武功姚主簿】朱庆馀
　　亭午无公事，垂帘树色间。僧来茶灶动，吏去印床闲。
　　傍竹行寻巷，当门立看山。吟诗老不倦，未省话官班。
　　◎卷.29【送张景宣下第东归（归扬州觐省）】朱庆馀
　　归省值花时，闲吟落第诗。高情怜道在，公论觉才遗。
　　春雨连淮暗，私船过马迟。离心可惆怅，为有入城期。
　　◎卷.30【送顾非熊下第归】朱庆馀
　　但取诗名远，宁论下第频。惜为今日别，共受几年贫。
　　听雨宿吴寺，过江逢越人。知从本府荐，秋晚又辞亲。
　　◎卷.31【送韦繇校书赴浙东幕】朱庆馀
　　丞相辟书新，秋关独去人。官离芸阁早，名占甲科频。
　　水驿迎船火，山城候骑尘。湖边寄家久，到日喜荣亲。
　　◎卷.32【寻贾岛所居】朱庆馀
　　求闲身未得，此日到京东。独在钟声外，相逢树色中。
　　谁言人渐老，所向意皆同。月上因留宿，移床对药丛。
　　◎卷.33【题毗陵上人院】朱庆馀
　　院深终日静，落叶覆秋虫。盥漱新斋后，修行未老中。
　　映松山色远，隔水磬声通。此处宜清夜，高吟永与同。
　　◎卷.34【送李侍御入蕃】朱庆馀
　　远使随双节，新官属外台。戎装非好武，书记本多才。
　　移帐依泉宿，迎人带雪来。心知玉关道，稀见一花开。
　　◎卷.35【望萧关】朱庆馀
　　渐见风沙暗，萧关欲到时。儿童能探火，妇女解缝旗。
　　川绝衔鱼鹭，林多带箭麋。暂来戎马地，不敢苦吟诗。
　　◎卷.36【送韩校书赴江西幕】朱庆馀
　　从军五湖外，终是称诗人。酒后愁将别，涂中过却春。
　　山桥槲叶暗，水馆燕巢新。驿舫迎应远，京书寄自频。
　　野情随到处，公务日关身。久共趋名利，龙钟独滞秦。
　　◎卷.37【题寄王秘书】朱庆馀
　　唯求买药价，此外更无机。扶病看红叶，辞官著白衣。
　　断篱通野径，高树荫邻扉。时馥留僧宿，馀人得见稀。
　　◎卷.38【山居】朱庆馀
　　归来青壁下，又见满篱霜。转觉琴斋静，闲从菊地荒。
　　山泉共鹿饮，林果让僧尝。时复收新药，随云过石梁。
　　◎卷.39【重过惟贞上人院】朱庆馀
　　老去唯求静，都忘外学名。扫床秋叶满，对客远云生。
　　香閤闲留宿，晴阶暖共行。窗西暮山色，依旧入诗情。
　　◎卷.40【与石昼秀才过普照寺】朱庆馀
　　问人知寺路，松竹暗春山。潭黑龙应在，巢空鹤未还。
　　经年为客倦，半日与僧闲。更共尝新茗，闻钟笑语间。
　　◎卷.41【题任处士幽居】朱庆馀
　　惜与幽人别，停舟对草堂。湖云侵卧位，杉露滴茶床。
　　山月吟时在，池花觉后香。生涯无一物，谁与读书粮。
　　◎卷.42【送僧往太原谒李司空】朱庆馀
　　已共邻房别，应无更住心。中时过野店，后夜宿寒林。
　　寺去人烟远，城连塞雪深。禅馀得新句，堪对上公吟。
　　◎卷.43【将之上京别淮南书记李侍御】朱庆馀
　　心地偶相见，语多为别难。诗成公府晚，路入翠微寒。
　　逢石自应坐，有花谁共看。身为当去雁，云尽到长安。
　　◎卷.44【韩协律相送精舍读书四韵奉寄呈陆补阙】朱庆馀
　　白鹤西山别，更看上去船。遥知寻寺路，应念宿江烟。
　　到处无闲日，回期已隔年。何因陪夜坐，清论谏臣边。
　　◎卷.45【过苏州晓上人院】朱庆馀
　　夏满律当清，无中景自生。移松不避远，取石亦亲行。
　　经案离时少，绳床著处平。若将林下比，应只欠泉声。
　　◎卷.46【送僧游缙云】朱庆馀
　　但望青山去，何山不是缘。寺幽堪讲律，月冷称当禅。
　　水落无风夜，猿吟欲雨天。寻师若有路，终作缓归年。
　　◎卷.47【赠道者】朱庆馀
　　自识来清瘦，寻常语论真。药成休伏火，符验不传人。
　　独有年过鹤，曾无病到身。潜教问弟子，居处与谁邻。
　　◎卷.48【杭州卢录事山亭】朱庆馀
　　山色满公署，到来诗景饶。解衣临曲榭，隔竹见红蕉。
　　清漏焚香夕，轻岚视事朝。静中看锁印，高处见迎潮。
　　曳履庭芜近，当身树叶飘。傍城馀菊在，步入一仙瓢。
　　◎卷.49【送品上人入秦】朱庆馀
　　独去何人见，林塘共寂寥。生缘闻磬早，觉路出尘遥。
　　江雪沾新草，秦园发故条。心知禅定处，石室对芭蕉。
　　◎卷.50【题蔷薇花】朱庆馀
　　四面垂条密，浮阴入夏清。绿攒伤手刺，红堕断肠英。
　　粉著蜂须腻，光凝蝶翅明。雨中看亦好，况复值初晴。
　　◎卷.51【题胡氏溪亭】朱庆馀
　　亭与溪相近，无时不有风。涧松生便黑，野藓看多红。
　　雨足秋声后，山沈夜色中。主人能守静，略与客心同。
　　◎卷.52【看涛】朱庆馀
　　不知来远近，但见白峨峨。风雨驱寒玉，鱼龙迸上波。
　　声长势未尽，晓去夕还过。要路横天堑，其如造化何。
　　◎卷.53【和刘补阙秋园寓兴之什十首】朱庆馀
　　闲园清气满，新兴日堪追。隔水蝉鸣后，当檐雁过时。
　　雨馀槐穟重，霜近药苗衰。不以朝簪贵，多将野客期。
　　谁言高静意，不异在衡茅。竹冷人离洞，天晴鹤出巢。
　　深篱藏白菌，荒蔓露青匏。几见中宵月，清光坠树梢。
　　逍遥人事外，杖屦入杉萝。草色寒犹在，虫声晚渐多。
　　静逢山鸟下，幽称野僧过。几许新开菊，闲从落叶和。
　　留情清景宴，朝罢有馀闲。蝶散红兰外，萤飞白露间。
　　墙高微见寺，林静远分山。吟足期相访，残阳自掩关。
　　深斋尝独处，讵肯厌秋声。翠筱寒愈静，孤花晚更明。
　　每因逢石坐，多见抱书行。入夜听疏杵，遥知耿此情。
　　苍翠经宵在，园庐景自深。风凄欲去燕，月思向来砧。
　　碧石当莎径，寒烟冒竹林。杯瓢闲寄咏，清绝是知音。
　　门巷唯苔藓，谁言不称贫。台闲人下晚，果熟鸟来频。
　　石脉潜通井，松枝静离尘。残蔬得晴后，又见一番新。
　　卷帘天色静，近濑觉衣单。蕉叶犹停翠，桐阴已爽寒。
　　云从高处望，琴爱静时弹。正去重阳近，吟秋意未阑。
　　竹径通邻圃，清深称独游。虫丝交影细，藤子坠声幽。
　　积润苔纹厚，迎寒荠叶稠。闲来寻古画，未废执茶瓯。
　　风物已萧飒，晚烟生霁容。斜分紫陌树，远隔翠微钟。
　　宿客论文静，闲灯落烬重。无穷林下意，真得古人风。
　　◎卷.54【上翰林蒋防舍人】朱庆馀
　　清重可过知内制，从前礼绝外庭人。看花在处多随驾，
　　召宴无时不及旬。马自赐来骑觉稳，诗缘得后意长新。
　　应怜独在文场久，十有馀年浪过春。
　　◎卷.55【上翰林李舍人】朱庆馀
　　记得早年曾拜识，便怜孤进赏文章。免令汩没惭时辈，
　　与作声名彻举场。一自凤池承密旨，今因世路接馀光。
　　云泥虽隔思长在，纵使无成也不忘。
　　◎卷.56【题章正字道正新居（孝标）】朱庆馀
　　独在御楼南畔住，生涯还似旧时贫。全无竹可侵行径，
　　一半花犹属别人。吟处不妨嫌鼓闹，眼前唯称与僧邻。
　　近来渐觉青莎巷，车马过从已有尘。
　　◎卷.57【送李馀及第归蜀】朱庆馀
　　从得高科名转盛，亦言归去满城知。发时谁不开筵送，
　　到处人争与马骑。剑路红蕉明栈阁，巴村绿树荫神祠。
　　乡中后辈游门馆，半是来求近日诗。
　　◎卷.58【送唐中丞开淘西湖夏日游泛因书示郡人】朱庆馀
　　萍岸新淘见碧霄，中流相去忽成遥。空馀孤屿来诗景，
　　无复横槎碍柳条。红旆路幽山翠湿，锦帆风起浪花飘。
　　共知浸润同雷泽，何虑川源有旱苗。
　　◎卷.59【过旧宅（一作题王侯废宅）】朱庆馀
　　古巷戟门谁旧宅，早曾闻说属官家。更无新燕来巢屋，
　　唯有闲人去看花。空厩欲摧尘满枥，小池初涸草侵沙。
　　荣华事歇皆如此，立马踟蹰到日斜。
　　◎卷.60【鄂渚送白舍人赴杭州】朱庆馀
　　岂知鹦鹉洲边路，得见凤凰池上人。
　　从此不同诸客礼，故乡西与郡城邻。
　　◎卷.61【题崔驸马林亭】朱庆馀
　　选居幽近御街东，易得诗人聚会同。白练鸟飞深竹里，
　　朱弦琴在乱书中。亭开山色当高枕，楼静箫声落远风。
　　何事宦涂犹寂寞，都缘清苦道难通。
　　◎卷.62【赠韩协律】朱庆馀
　　永日微吟在竹前，骨清唯爱漱寒泉。门闲多有投文客，
　　身病长无买药钱。岭寺听猿频独宿，湖亭避宴动经年。
　　亲知尽怪疏荣禄，的是将心暗学禅。
　　◎卷.63【自萧关望临洮】朱庆馀
　　玉关西路出临洮，风卷边沙入马毛。寺寺院中无竹树，
　　家家壁上有弓刀。惟怜战士垂金甲，不尚游人著白袍。
　　日暮独吟秋色里，平原一望戍楼高。
　　◎卷.64【送崔约下第归淮南觐省】朱庆馀
　　远忆拜亲留不住，出门行计与谁同。程涂半是依船上，
　　请谒多愁值雨中。堰水静连堤树绿，村桥时映野花红。
　　回期须及来春事，莫便江边逐钓翁。
　　◎卷.65【羽林郎】朱庆馀
　　紫髯年少奉恩初，直阁将军尽不如。酒后引兵围百草，
　　风前驻旆领边书。宅将公主同时赐，官与中郎共日除。
　　大笑鲁儒年四十，腰间犹未识金鱼。
　　◎卷.66【归故园】朱庆馀
　　桑柘骈阗数亩间，门前五柳正堪攀。尊中美酒长须满，
　　身外浮名总是闲。竹径有时风为扫，柴门无事日常关。
　　于焉已是忘机地，何用将金别买山。
　　◎卷.67【同友人看花】朱庆馀
　　寻花不问春深浅，纵是残红也入诗。
　　每个树边行一匝，谁家园里最多时。
　　◎卷.68【种花】朱庆馀
　　忆昔两京官道上，可怜桃李昼阴垂。
　　不知谁作巡花使，空记玄宗遣种时。
　　◎卷.69【早发庐江涂中遇雪寄李侍御】朱庆馀
　　芦苇声多雁满陂，湿云连野见山稀。
　　遥知将吏相逢处，半是春城贺雪归。
　　◎卷.70【登望云亭招友】朱庆馀
　　日日恐无云可望，不辞逐静望来频。
　　共知亭下眠云远，解到上头能几人。
　　◎卷.71【刘补阙西亭晚宴】朱庆馀
　　虫声已尽菊花干，共立松阴向晚寒。
　　对酒看山俱惜去，不知斜月下栏干。
　　◎卷.72【送长安罗少府】朱庆馀
　　科名再得年犹少，今日休官更觉贤。去国已辞趋府伴，
　　向家还入渡江船。雪晴新雁斜行出，潮落残云远色鲜。
　　在处若逢山水住，到时应不及秋前。
　　◎卷.73【林下招胡长官（一作寄招胡明府）】朱庆馀
　　语低清貌似休粮，称著朱衣入草堂。
　　销暑近来无别物，桂阴当午满绳床。
　　◎卷.74【与真上人一二禅师题玢寺主院】朱庆馀
　　杖屦相随任处便，不唯空寄上方眠。
　　归时亦取湖边路，晚映枫林共上船。
　　◎卷.75【寻僧】朱庆馀
　　吟背春城出草迟，天晴紫阁赴僧期。
　　山边树下行人少，一派新泉日午时。
　　◎卷.76【题王丘长史宅】朱庆馀
　　更无人吏在门前，不似居官似学仙。药气暗侵朝服上，
　　花阴晚到簿书边。玉琴闲把看山坐，筒簟长铺与客眠。
　　时见街中骑瘦马，低头只是为诗篇。
　　◎卷.77【寄刘少府】朱庆馀
　　唯爱图书兼古器，在官犹自未离贫。
　　更闻县去青山近，称与诗人作主人。
　　◎卷.78【哭胡遇】朱庆馀
　　寻僧昨日尚相随，忽见绯幡意可知。题处旧诗休更读，
　　买来新马忆曾骑。不应随分空营奠，终拟求人与立碑。
　　每向宣阳里中过，遥闻哭临泪先垂。
　　◎卷.79【自述】朱庆馀
　　诗人甘寂寞，居处遍苍苔。后夜蟾光满，邻家树影来。
　　岂知莲帐好，自爱草堂开。愿答相思意，援毫愧不才。


第五百一十五卷
　　◎卷.1【省试晦日与同志昆明池泛舟】朱庆馀
　　故人同泛处，远色望中明。静见沙痕露，微思月魄生。
　　周回馀雪在，浩渺暮云平。戏鸟随兰棹，空波荡石鲸。
　　劫灰难问理，岛树偶知名。自省曾追赏，无如此日情。
　　◎卷.2【送崔拾遗赴阙】朱庆馀
　　清貌凌寒玉，朝来拜拾遗。行承天子诏，去感主人知。
　　剑佩分班日，风霜独立时。名高住不得，非与九霄期。
　　◎卷.3【酬李处士见赠】朱庆馀
　　干上非无援，才多却累身。云霄未得路，江海作闲人。
　　久别唯谋道，相逢不话贫。行藏一如此，可便老风尘。
　　◎卷.4【送僧游温州】朱庆馀
　　夏满随所适，江湖非系缘。卷经离峤寺，隔苇上秋船。
　　水落无风夜，猿啼欲雨天。石门期独往，谢守有遗篇。
　　◎卷.5【梦谢亭】朱庆馀
　　梦后何人见，孤亭似旧时。褰开诚得地，冥感竟因诗。
　　不往过应少，悲来下独迟。顾惭非谢客，灵贶杳难追。
　　◎卷.6【河亭】朱庆馀
　　孤亭临绝岸，猿鸟识幽蹊。花落曾谁到，诗成独未题。
　　潮痕经雨在，石笋与杉齐。谢守便登陟，秋来屐齿低。
　　◎卷.7【送吴秀才之山西】朱庆馀
　　泽潞西边路，兰桡北去人。出门谁恨别，投分不缘贫。
　　杯酒从年少，知音在日新。东湖发诗意，夏卉竟如春。
　　◎卷.8【和处州严郎中游南溪】朱庆馀
　　四望非人境，从前洞穴深。潭清蒲远岸，岚积树无阴。
　　看草初移屐，扪萝忽并簪。世嫌山水僻，谁伴谢公吟。
　　◎卷.9【秋宵宴别卢侍御】朱庆馀
　　风亭弦管绝，玉漏一声新。绿茗香醒酒，寒灯静照人。
　　清班无意恋，素业本来贫。明发青山道，谁逢去马尘。
　　◎卷.10【酬于訢校书见贻】朱庆馀
　　能□得从军，清嬴□□□。绮罗徒满目，山水不离心。
　　暂别愁花老，相思倚竹阴。家贫无以养，未可话抽簪。【将之上京留别淮南书记李侍御】朱庆馀
　　半似无名位，门当静处开。人心皆向德，物色不供才。
　　酒兴春边过，军谋意外来。取名荣相府，却虑诏书催。
　　◎卷.18【送祝秀才归衢州】朱庆馀
　　旧隐縠溪上，忆归年已深。学徒花下别，乡路雪边寻。
　　骑吏陪春赏，江僧伴晚吟。高科如在意，当自惜光阴。
　　◎卷.19【过孟浩然旧居】朱庆馀
　　命合终山水，才非不称时。冢边空有树，身后独无儿。
　　散尽诗篇本，长存道德碑。平生谁见重，应只是王维。
　　◎卷.20【送虚上人游天台】朱庆馀
　　青冥通去路，谁见独随缘。此地春前别，何山夜后禅。
　　石桥隐深树，朱阙见晴天。好是修行处，师当住几年。
　　◎卷.21【孔尚书致仕因而有寄赠】朱庆馀
　　高人心易足，三表乞身闲。与世长疏索，唯僧得往还。
　　直声留阙下，生事在林间。时复逢清景，乘车看远山。
　　◎卷.22【和处州韦使君新开南溪】朱庆馀
　　地里光图谶，樵人共说深。悠然想高躅，坐使变荒岑。
　　疏凿因殊旧，亭台亦自今。静容猿暂下，闲与鹤同寻。
　　转旆驯禽起，褰帷瀑溜侵。石稀潭见底，岚暗树无阴。
　　跻险难通屐，攀栖称抱琴。云风开物意，潭水识人心。
　　携榼巡花遍，移舟惜景沈。世嫌山水僻，谁伴谢公吟。
　　◎卷.23【送罗先辈书记归后却还闽中留别】朱庆馀
　　同是越人从小别，忽归乡里见皆惊。湖边访旧知谁在，
　　幕下留欢但觉荣。望岭又生红槿思，登车岂倦白云程。
　　况当季父承恩日，廉问南州政已成。
　　◎卷.24【送浙东陆中丞】朱庆馀
　　坐将文教镇藩维，花满东南圣主知。公务肯容私暂入，
　　丰年长与德相随。无贤不是朱门客，有子皆如玉树枝。
　　自爱此身居乐土，咏歌林下日忘疲。
　　◎卷.25【送元处士游天台】朱庆馀
　　青冥路口绝人行，独与僧期上赤城。树列烟岚春更好，
　　溪藏冰雪夜偏明。空山雉雊禾苗短，野馆风来竹气清。
　　若过石桥看瀑布，不妨高处便题名。
　　◎卷.26【吴兴新堤】朱庆馀
　　春堤一望思无涯，树势还同水势斜。深映菰蒲三十里，
　　晴分功利几千家。谋成既不劳人力，境远偏宜隔浪花。
　　若与青山长作固，汀洲肯恨柳丝遮。
　　◎卷.27【酬萧员外见寄】朱庆馀
　　麦风吹雨正徘徊，忽报书从郡阁来。道薄谬应宗伯选，
　　诗成徒费谢公才。九霄示路空知感，十上惊魂尚未回。
　　胜寄幸容溪馆宿，龙钟惭见妓筵开。倘期霁后陪新兴，
　　一滴还须当一杯。
　　◎卷.28【台州郑员外郡斋双鹤】朱庆馀
　　丹顶分明音响别，况闻来处隔云涛。情悬碧落飞何晚，
　　立近清池意自高。向夜双栖惊玉漏，临轩对舞拂朱袍。
　　仙郎为尔开笼早，莫虑回翔损羽毛。
　　◎卷.29【送窦秀才】朱庆馀
　　江南才子日纷纷，少有篇章得似君。清话未同山寺宿，
　　离歌已向客亭闻。梅天马上愁黄鸟，泽国帆前见白云。
　　通籍名高年又少，回头应笑晚从军。
　　◎卷.30【送邵州林使君】朱庆馀
　　轩车此去也逢时，地近湘南颇入诗。一月计程那是远，
　　中年出守未为迟。水边花气熏章服，岭上岚光照画旗。
　　想得化行风土变，州人应为立生祠。
　　◎卷.31【送饶州张使君】朱庆馀
　　白头为郡清秋别，山水南行岂觉赊。楚老只应思入境，
　　吴儿从此去移家。馆依高岭分樟叶，路出重江见苇花。
　　务退唯当吟咏苦，留心曾不在生涯。
　　◎卷.32【题开元寺】朱庆馀
　　西入山门十里程，粉墙书字甚分明。萧帝坏陵深虎迹，
　　广师遗院闭松声。长廊画剥僧形影，石壁尘昏客姓名。
　　何必更将空色遣，眼前人事是浮生。
　　◎卷.33【与庞复言携酒望洞庭】朱庆馀
　　南湖春色通平远，贪记诗情忘酒杯。帆自巴陵山下过，
　　雨从神女峡边来。青蒲映水疏还密，白鸟翻空去复回。
　　尽日与君同看望，了然胜见画屏开。
　　◎卷.34【送浙东周判官】朱庆馀
　　久闻从事沧江外，谁谓无官已白头。来备戎装嘶数骑，
　　去持丹诏入孤舟。蝉鸣远驿残阳树，鹭起湖田片雨秋。
　　到日重陪丞相宴，镜湖新月在城楼。
　　◎卷.35【塞下曲】朱庆馀
　　万里去长征，连年惯野营。入群来择马，抛伴去擒生。
　　箭撚雕翎阔，弓盘鹊角轻。问看行近远，西过受降城。
　　◎卷.36【送僧】朱庆馀
　　客行皆有为，师去是闲游。野望携金策，禅栖寄石楼。
　　山深松翠冷，潭静菊花秋。几处题青壁，袈裟溅瀑流。
　　◎卷.37【望早日】朱庆馀
　　窗下闻鸡后，苍茫映远林。才分天地色，便禁虎狼心。
　　是处程涂远，何山洞府深。此时堪伫望，万象豁尘襟。
　　◎卷.38【旅中秋月有怀】朱庆馀
　　久客未还乡，中秋倍可伤。暮天飞旅雁，故国在衡阳。
　　岛外归云迥，林间坠叶黄。数宵千里梦，时见旧书堂。
　　◎卷.39【十六夜月】朱庆馀
　　昨夜忽已过，冰轮始觉亏。孤光犹不定，浮世更堪疑。
　　影落澄江海，寒生静路岐。皎然银汉外，长有众星随。
　　◎卷.40【行路难】朱庆馀
　　世事浇浮后，艰难向此生。人心不自足，公道为谁平。
　　德丧淳风尽，年荒蔓草盈。堪悲山下路，非只客中行。
　　◎卷.41【闲居冬末寄友人】朱庆馀
　　短亭分袂后，倚槛思偏孤。雨雪落残腊，轮蹄在远涂。
　　人情难故旧，草色易凋枯。共有男儿事，何年入帝都。
　　◎卷.42【望九疑】朱庆馀
　　浮生犹役役，未得便寻真。白日如无路，青山岂有人。
　　烟收遥岫小，雨过晚川新。倚杖何凝望，中宵梦往频。
　　◎卷.43【赠陈逸人】朱庆馀
　　乐道辞荣禄，安居桂水东。得闲多事外，知足少年中。
　　药圃无凡草，松庭有素风。朝昏吟步处，琴酒与谁同。
　　◎卷.44【湖中闲夜遣兴】朱庆馀
　　钓艇同琴酒，良宵背水滨。风波不起处，星月尽随身。
　　浦迥湘烟卷，林香岳气春。谁知此中兴，宁羡五湖人。
　　◎卷.45【题娥皇庙】朱庆馀
　　娥皇挥涕处，东望九疑天。往事难重问，孤峰尚惨然。
　　夜深寒峒响，秋近碧萝鲜。未省明君意，遗踪万古传。
　　◎卷.46【送友人赴举】朱庆馀
　　世路□□久，嗟君进取身。十年虽苦志，万里托何人。
　　处困非乖道，求名本为亲。惟应□□意，先与化龙鳞。
　　◎卷.47【中秋月】朱庆馀
　　自古分功定，唯应缺又盈。一宵当皎洁，四海尽澄清。
　　静觉风微起，寒过雪乍倾。孤高稀此遇，吟赏倍牵情。
　　◎卷.48【宿山居】朱庆馀
　　山店灯前客，酬身未有媒。乡关贫后别，风雨夜深来。
　　上国求丹桂，衡门长绿苔。堪惊双鬓雪，不待岁寒催。
　　◎卷.49【夏末留别洞庭知己】朱庆馀
　　清秋时节近，分袂独凄然。此地折高柳，何门听暮蝉。
　　浪摇湖外日，山背楚南天。空感迢迢事，荣归在几年。
　　◎卷.50【过洞庭】朱庆馀
　　帆挂狂风起，茫茫既往时。波涛如未息，舟楫亦堪疑。
　　旅雁投孤岛，长天下四维。前程有平处，谁敢与心期。
　　◎卷.51【旅中过重阳】朱庆馀
　　一岁重阳至，羁游在异乡。登高思旧友，满目是穷荒。
　　草际飞云片，天涯落雁行。故山篱畔菊，今日为谁黄。
　　◎卷.52【送人下第归】朱庆馀
　　独立身难达，新春与志违。异乡青草长，故国白头归。
　　岸阔湖波溢，程遥楚岫微。高秋期再会，此去莫忘机。
　　◎卷.53【叙吟】朱庆馀
　　雅道辛勤久，潜疑鬓雪侵。未能酬片善，难更免孤吟。
　　有景皆牵思，无愁不到心。遥天一轮月，几夜见西沈。
　　◎卷.54【塞下感怀】朱庆馀
　　塞下闲为客，乡心岂易安。程涂过万里，身事尚孤寒。
　　竟日风沙急，临秋草木残。何年方致主，时拂剑尘看。
　　◎卷.55【宿江馆】朱庆馀
　　江馆迢遥处，知音信渐赊。夜深乡梦觉，窗下月明斜。
　　起雁看荒草，惊波尚白沙。那堪动乡思，故国在天涯。
　　◎卷.56【早梅】朱庆馀
　　天然根性异，万物尽难陪。自古承春早，严冬斗雪开。
　　艳寒宜雨露，香冷隔尘埃。堪把依松竹，良涂一处栽。
　　◎卷.57【夏日访贞上人院】朱庆馀
　　炎夏寻灵境，高僧澹荡中。命棋隈绿竹，尽日有清风。
　　流水离经阁，闲云入梵宫。此时袪万虑，直似出尘笼。
　　◎卷.58【春日旅次】朱庆馀
　　林中莺又啭，为客恨因循。故里遥千里，青春过数春。
　　弟兄来渐少，岁月去何频。早晚荣归计，中堂会所亲。
　　◎卷.59【赠至寂禅师】朱庆馀
　　处世唯据衲，禅门几岁寒。法空无所染，性悟不多看。
　　竟日门长掩，相逢草自残。有时寻道侣，飞锡度峰峦。
　　◎卷.60【闲居即事】朱庆馀
　　深嶂多幽景，闲居野兴清。满庭秋雨过，连夜绿苔生。
　　石面横琴坐，松阴采药行。超然尘事外，不似绊浮名。
　　◎卷.61【废宅花】朱庆馀
　　数树荒庭上，芬芳映绿苔。自缘逢暖发，不是为人开。
　　色艳莺犹在，香消蝶已回。相从无胜事，谁向此倾杯。
　　◎卷.62【寄友人】朱庆馀
　　当代知音少，相思在此身。一分南北路，长问往来人。
　　是处应为客，何门许扫尘。凭书正惆怅，蜀魄数声新。
　　◎卷.63【途中感怀】朱庆馀
　　世上名利牵，途中意惨然。到家能几日，为客便经年。
　　迹似萍随水，情同鹤在田。何当功业遂，归路下遥天。
　　◎卷.64【赠道者】朱庆馀
　　独住神仙境，门当瀑布开。地多临水石，行不惹尘埃。
　　风起松花散，琴鸣鹤翅回。还归九天上，时有故人来。
　　◎卷.65【长安春日野中】朱庆馀
　　青春思楚地，闲步出秦城。满眼是岐路，何年见弟兄。
　　烟霞装媚景，霄汉指前程。尽日徘徊处，归鸿过玉京。
　　◎卷.66【长城】朱庆馀
　　秦帝防胡虏，关心倍可嗟。一人如有德，四海尽为家。
　　往事乾坤在，荒基草木遮。至今徒者骨，犹自哭风沙。
　　◎卷.67【酬李躔侍御】朱庆馀
　　此去非关兴，君行不当游。无因两处马，共饮一溪流。
　　◎卷.68【别李侍御后亭夜坐却寄】朱庆馀
　　已作亭下别，未忘灯下情。吟多欲就枕，更漏转分明。
　　◎卷.69【题钱宇别墅】朱庆馀
　　林居向晚饶清景，惜去非关恋酒杯。石净每因杉露滴，
　　地幽渐觉水禽来。药蔬秋后供僧尽，竹杖吟中望月回。
　　红叶闲飘篱落迥，行人远见草堂开。
　　◎卷.70【近试上张籍水部（一作闺意献张水部）】朱庆馀
　　洞房昨夜停红烛，待晓堂前拜舅姑。
　　妆罢低声问夫婿，画眉深浅入时无。
　　◎卷.71【留别卢玄休归荆门】朱庆馀
　　江边离别心，言罢各沾襟。以我去帆远，知君离恨深。
　　云开孤鸟出，浪起白鸥沈。更作来年约，阳台许伴寻。
　　◎卷.72【采莲】朱庆馀
　　隔烟花草远濛濛，恨个来时路不同。
　　正是停桡相遇处，鸳鸯飞去急流中。
　　◎卷.73【都门晚望】朱庆馀
　　绿槐花堕御沟边，步出都门雨后天。
　　日暮野人耕种罢，烽楼原上一条烟。
　　◎卷.74【舜井】朱庆馀
　　碧甃磷磷不记年，青萝锁在小山颠。
　　向来下视千山水，疑是苍梧万里天。
　　◎卷.75【商州王中丞留吃枳壳】朱庆馀
　　方物就中名最远，只应愈疾味偏佳。
　　若交尽乞人人与，采尽商山枳壳花。
　　◎卷.76【登玄都阁】朱庆馀
　　野色晴宜上阁看，树阴遥映御沟寒。
　　豪家旧宅无人住，空见朱门锁牡丹。
　　◎卷.77【赠凤翔柳司录】朱庆馀
　　杏园北寺题名日，数到如今四十年。
　　点检生涯与官职，一茎野竹在身边。
　　◎卷.78【啄木儿】朱庆馀
　　丁丁向晚急还稀，啄遍庭槐未肯归。
　　终日与君除蠹害，莫嫌无事不频飞。
　　◎卷.79【榜曲】朱庆馀
　　荷花明灭水烟空，惆怅来时径不同。
　　欲到前洲堪入处，鸳鸯飞出碧流中。
　　◎卷.80【逢山人】朱庆馀
　　星月相逢现此身，自然无迹又无尘。
　　秋来若向金天会，便是青莲叶上人。
　　◎卷.81【过耶溪】朱庆馀
　　春溪缭绕出无穷，两岸桃花正好风。
　　恰是扁舟堪入处，鸳鸯飞起碧流中。
　　◎卷.82【贺张水部员外拜命】朱庆馀
　　省中官最美，无似水曹郎。前代佳名逊，当时重姓张。
　　白须吟丽句，红叶吐朝阳。徒有归山意，君恩未可忘。
　　◎卷.83【送璧州刘使君】朱庆馀
　　王府登朝后，巴乡典郡新。江分入峡路，山见采鞭人。
　　旧业孤城梦，生祠几处身。知君素清俭，料得却来贫。
　　◎卷.84【赠江夏卢使君】朱庆馀
　　诗人中最屈，无与使君俦。白发虽求退，明时合见收。
　　登山犹自健，纵酒可多愁。好是能骑马，相逢见鄂州。
　　◎卷.85【送崔秀才游江陵】朱庆馀
　　樽前荆楚客，云外思萦回。秦野春已尽，商山花正开。
　　鸥惊帆乍起，虹见雨初来。自有归期在，蝉声处处催。
　　◎卷.86【观涛】朱庆馀
　　木落霜飞天地清，空江百里见潮生。鲜飙出海鱼龙气，
　　晴雪喷山雷鼓声。云日半阴川渐满，客帆皆过浪难平。
　　高楼晓望无穷意，丹叶黄花绕郡城。
　　◎卷.87【南湖】朱庆馀
　　湖上微风小槛凉，翻翻菱荇满回塘。野船著岸入春草，
　　水鸟带波飞夕阳。芦叶有声疑露雨，浪花无际似潇湘。
　　飘然蓬艇东归客，尽日相看忆楚乡。
　　◎卷.88【镜湖西岛言事】朱庆馀
　　慵拙幸便荒僻地，纵闻猿鸟亦何愁。偶因药酒欺梅雨，
　　却著寒衣过麦秋。岁计有馀添橡实，生涯一半在渔舟。
　　世人若便无知己，应向此溪成白头。
　　◎卷.89【送刘思复南河从军】朱庆馀
　　七千里别宁无恨，且贵从军乐事多。不驻节旄先候发，
　　偶逢山寺亦难过。蛮人独放畬田火，海兽群游落日波。
　　远作受恩身不易，莫抛书剑近笙歌。


第五百一十六卷
　　◎卷.1【宣武军镇作】王彦威
　　天兵十万勇如貔，正是酬恩报国时。汴水波澜喧鼓角，
　　隋堤杨柳拂旌旗。前驱红旆关西将，坐间青娥赵国姬。
　　寄语长安旧冠盖，粗官到底是男儿。
　　◎卷.2【春雪映早梅】庾敬休
　　清晨凝雪彩，新候变庭梅。树爱春荣遍，窗惊曙色催。
　　寒江添粉壁，积润履青苔。分明六出瑞，隐映几枝开。
　　闻笛花疑落，挥琴兴转来。曲成非寡和，长使思悠哉。
　　◎卷.3【题雁塔】许玫
　　宝轮金地压人寰，独坐苍冥启玉关。北岭风烟开魏阙，
　　南轩气象镇商山。灞陵车马垂杨里，京国城池落照间。
　　暂放尘心游物外，六街钟鼓又催还。
　　◎卷.4【从军行】厉玄
　　边草旱不春，剑光增野尘。战场收骥尾，清瀚怯龙鳞。
　　帆色起归越，松声厌避秦。几时逢范蠡，处处是通津。
　　◎卷.5【寄婺州温郎中（时刺睦州）】厉玄
　　积雪没兰溪，邻州望不迷。波中分雁宿，树杪接猿啼。
　　婺女家空在，星郎手未携。故山新寺额，掩泣荷重题。
　　◎卷.6【送顾非熊及第归茅山】厉玄
　　故山登第去，不似旧归难。帆卷江初夜，梅生洞少寒。
　　采薇留客饮，折竹扫仙坛。名在仪曹籍，何人肯挂冠。
　　◎卷.7【送黄晔明府岳州湘阴赴任】厉玄
　　恩沾谴雪几人同，归宰湘阴六月中。商岭马嘶残暑雨，
　　席帆高挂早秋风。贡名频向书闱失，飞檄曾传朔漠空。
　　西省尚嗟君宦远，水鸡啼处莫听鸿。
　　◎卷.8【缑山月夜闻王子晋吹笙】厉玄
　　缑山明月夜，岑寂隔尘氛。紫府参差曲，清宵次第闻。
　　韵流多入洞，声度半和云。拂竹鸾惊侣，经松鹤对群。
　　蟾光听处合，仙路望中分。坐惜千岩曙，遗香过汝坟。
　　◎卷.9【和白敏中圣德和平致兹休运岁终功就合咏盛明呈上】魏扶
　　萧关新复旧山川，古戍秦原景象鲜。戎虏乞降归惠化，
　　皇威渐被慑腥膻。穹庐远戍烟尘灭，神武光扬竹帛传。
　　左衽尽知歌帝泽，从兹不更备三边。
　　◎卷.10【贡院题】魏扶
　　梧桐叶落满庭阴，锁闭朱门试院深。
　　曾是昔年辛苦地，不将今日负初心。
　　◎卷.11【赋愁】魏扶
　　愁。迥野，深秋。生枕上，起眉头。闺阁危坐，风尘远游。
　　巴猿啼不住，谷水咽还流。送客泊舟入浦，思乡望月登楼。
　　烟波早晚长羁旅，弦管终年乐五侯。
　　◎卷.12【登郡中销暑楼寄东川汝士】杨汉公
　　岧峣下瞰霅溪流，极目烟波望梓州。
　　虽有清风当夏景，只能销暑不销忧。
　　◎卷.13【明月楼】杨汉公
　　吴兴城阙水云中，画舫青帘处处通。
　　溪上玉楼楼上月，清光合作水晶宫。
　　◎卷.14【送阆州妓人归老】何扶
　　竹翠婵娟草径幽，佳人归老傍汀洲。玉蟾露冷梁尘暗，
　　金凤花开云鬓秋。十亩稻香新绿野，一声歌断旧青楼。
　　芭蕉半卷西池雨，日暮门前双白鸥。
　　◎卷.15【寄旧同年】何扶
　　金榜题名墨尚新，今年依旧去年春。
　　花间每被红妆问，何事重来只一人。
　　◎卷.16【望九华山】柴夔
　　九华如剑插云霓，青霭连空望欲迷。北截吴门疑地尽，
　　南连楚界觉天低。龙池水蘸中秋月，石路人攀上汉梯。
　　惆怅旧游无复到，会须登此出尘泥。
　　◎卷.17【寄妾赵氏（一作赵氏诗）】房千里
　　鸾凤分飞海树秋，忍听钟鼓越王楼。只应霜月明君意，
　　缓抚瑶琴送我愁。山远莫教双泪尽，雁来空寄八行幽。
　　相如若返临邛市，画舸朱轩万里游。
　　◎卷.18【早行】刘郇伯
　　钟静人犹寝，天高月自凉。一星深戍火，残月半桥霜。
　　客老愁尘下，蝉寒怨路傍。青山依旧色，宛是马卿乡。
　　◎卷.19【句】刘郇伯
　　人生分外愁。（郇伯与范酂为友，酂得句云：
　　“岁尽天涯雨。”久而莫属，郇伯云云，范甚赏之。
　　见《北梦琐言》）
　　◎卷.20【赠成都僧】李章武
　　南宗尚许通方便，何处心中更有经。
　　好去苾刍云水畔，何山松柏不青青。
　　◎卷.21【享太庙乐章】萧仿
　　圣祚无疆，庆传乐章。金枝繁茂，玉叶延长。
　　海渎常晏，波涛不扬。汪汪美化，垂范今王。
　　◎卷.22【享太庙乐章】萧仿
　　于铄丕嗣，惟帝之光。羽籥象德，金石荐祥。
　　圣系无极，景命永昌。神降上哲，维天配长。
　　◎卷.23【答杨尚书】柳棠
　　未向燕台逢厚礼，幸因社会接馀欢。
　　一鱼吃了终无愧，鹍化为鹏也不难。
　　◎卷.24【席上戏东川杨尚书】柳棠
　　莫言名位未相俦，风月何曾阻献酬。
　　前辈不须轻后辈，靖安今日在衡州。
　　◎卷.25【缑山月夜闻王子晋吹笙（与厉玄同题）】钟辂
　　月满缑山夜，风传子晋笙。初闻盈谷远，渐听入云清。
　　杳异人间曲，遥分鹤上情。孤鸾惊欲舞，万籁寂无声。
　　此夕留烟驾，何时返玉京。唯愁音响绝，晓色出都城。


第五百一十七卷
　　◎卷.1【南溪书院】杨发
　　茅屋住来久，山深不置门。草生垂井口，花发接篱根。
　　入院将雏鸟，攀萝抱子猿。曾逢异人说，风景似桃源。
　　◎卷.2【春园醉醒闲卧小斋】杨发
　　酣醉送馀春，醒来恨更频。花残蜂蠹物，叶暗鸟欺人。
　　帘闭高眠贵，斋空浩气新。从今北窗蝶，长是梦中身。
　　◎卷.3【小园秋兴】杨发
　　谁言帝城里，独作野人居。石磴晴看叠，山苗晚自锄。
　　相惭五秉粟，尚癖一车书。昔日扬雄宅，还无卿相舆。
　　◎卷.4【与诸公池上待月】杨发
　　树密云萦岸，池遥水际空。芰开方吐镜，蘋动欲含风。
　　渐映沙汀白，微分渚叶红。金波宜共赏，仙棹一宵同。
　　◎卷.5【檐雀】杨发
　　弱羽怯孤飞，投檐幸所依。衔环唯报德，贺厦本知归。
　　红觜休争顾，丹心自识机。从来攀凤足，生死恋光辉。
　　◎卷.6【残花（一作罗隐诗）】杨发
　　已笑良时晚，仍悲别酒催。暖芳随日薄，残片逐风回。
　　黛敛愁歌扇，妆残泣镜台。繁阴莫矜衒，终是共尘埃。
　　◎卷.7【山泉（一作李才江诗）】杨发
　　半空飞下水，势去响如雷。静彻啼猿寺，高陵坐客台。
　　耳同经剑阁，身若到天台。溅树吹成冻，邻祠触作灰。
　　深中试榔栗，浅处落莓苔。半夜重城闭，潺湲枕底来。
　　◎卷.8【秋晚日少陵原游山泉之什】杨发
　　喧浊侵肌性未沈，每来云外恣幽寻。尘衣更喜秋泉洁，
　　倦迹方依竹洞深。暂过偶然应系分，有期终去但劳心。
　　唯怜一夜空山月，似许他年伴独吟。
　　◎卷.9【秋晴独立南亭】杨发
　　昼对南风独闭关，暗期幽鸟去仍还。如今有待终身贵，
　　未若忘机尽日闲。心似蒙庄游物外，官惭许掾在人间。
　　开襟自向清风笑，无限秋光为解颜。
　　◎卷.10【宿黄花馆】杨发
　　孤馆萧条槐叶稀，暮蝉声隔水声微。年年为客路无尽，
　　日日送人身未归。何处迷鸿离浦月，谁家愁妇捣霜衣。
　　夜深不卧帘犹卷，数点残萤入户飞。
　　◎卷.11【南野逢田客】杨发
　　桑柘悠悠水蘸堤，晚风晴景不妨犁。高机犹织卧蚕子，
　　下坂未饥逢饲妻。杏色满林羊酪熟，麦凉浮垄雉媒低。
　　生时自乐死由命，万事在天管不迷。
　　◎卷.12【东斋夜宴酬绍之起居见赠】杨发
　　龙门八上不知津，唯有君心困益亲。白社追游名自远，
　　青袍相映道逾新。十年江海鱼缄尽，一夜笙歌凤吹频。
　　渐老旧交情更重，莫将美酒负良辰。
　　◎卷.13【玩残花】杨发
　　十日浓芳一岁程，东风初急眼偏明。
　　低枝似泥幽人醉，莫道无情似有情。
　　◎卷.14【咏蛙】杨收
　　兔边分玉树，龙底耀铜仪。会当同鼓吹，不复问官私。
　　◎卷.15【笔】杨收
　　虽匪囊中物，何坚不可钻。一朝操政柄，定使冠三端。
　　◎卷.16【嘲吴人观者】杨收
　　尔幸无羸角，何用触吾藩。若是升堂者，还应自得门。
　　◎卷.17【甲子岁书事（时会昌四年，讨刘稹也）】杨乘
　　竖子未鼎烹，大君尚旰食。风雷随出师，云霞有战色。
　　犒功椎万牛，募勇悬千帛。武士日曳柴，飞将兢执馘。
　　喜气迎捷书，欢声送羽檄。天兵日雄强，桀犬稍离析。
　　贼臂既已断，贼喉既已扼。乐祸但鲸鲵，同恶为肘腋。
　　小大势难侔，逆顺初不敌。违命固天亡，恃险乖长策。
　　虿毒久萌牙，狼顾非日夕。礼貌忽骄狂，疏奏遂指斥。
　　动众岂佳兵，含忍恐无益。鸿恩既已孤，小效不足惜。
　　腐儒一铅刀，投笔时感激。帝阍不敢干，恓恓坐长画。
　　◎卷.18【南徐春日怀古】杨乘
　　六代骄奢地，三春物象繁。灵湖通涨海，天堑隔中原。
　　晓渡高帆驶，阴风巨舰翻。旌旗西日落，戈甲夏云屯。
　　豹变资陈武，龙飞拥晋元。风流前事尽，文物旧仪存。
　　邪侮尝移润，忠贞几度冤。兴亡山兀兀，今古水浑浑。
　　露滴蜂偷蕊，莺啼日到轩。酒肠堆曲糵，诗思绕乾坤。
　　愁梦全无蝶，离忧每愧萱。形骸劳大块，玉石任炎昆。
　　出处宁由己，升沈未足言。且应中圣乐，坐起任昏昏。
　　◎卷.19【吴中书事】杨乘
　　十万人家天堑东，管弦台榭满春风。名归范蠡五湖上，
　　国破西施一笑中。香径自生兰叶小，响廊深映月华空。
　　尊前多暇但怀古，尽日愁吟谁与同。
　　◎卷.20【建邺怀古】杨乘
　　故城故垒满江濆，尽是干戈旧苦辛。
　　见此即须知帝力，生来便作太平人。
　　◎卷.21【榜句】杨乘
　　伶俜乖拙两何如，昼泥琴声夜泥书。
　　数拍胡笳弹未熟，故人新命画胡车。
　　◎卷.22【题杨收相公宅】尹璞
　　祸福从来路不遥，偶然平地上烟霄。
　　烟霄未稳还平地，门对孤峰占寂寥。


第五百一十八卷
　　◎卷.1【明月照高楼】雍陶
　　朗月何高高，楼中帘影寒。一妇独含叹，四坐谁成欢。
　　时节屡已移，游旅杳不还。沧溟倘未涸，妾泪终不干。
　　君若无定云，妾若不动山。云行出山易，山逐云去难。
　　愿为边塞尘，因风委君颜。君颜良洗多，荡妾浊水间。
　　◎卷.2【酬秘书王丞见寄】雍陶
　　朝下有闲思，南沟边水行。因来见寥落，转自叹平生。
　　白首丈夫气，赤心知己情。留诗本相慰，却忆苦吟声。
　　◎卷.3【僧金河戍客】雍陶
　　惯猎金河路，曾逢雪不迷。射雕青冢北，走马黑山西。
　　戍远旌幡少，年深帐幕低。酬恩须尽敌，休说梦中闺。
　　◎卷.4【孤桐】雍陶
　　疏桐馀一干，风雨日萧条。岁晚琴材老，天寒桂叶凋。
　　已悲根半死，复恐尾全焦。幸在龙门下，知音肯寂寥。
　　◎卷.5【秋露】雍陶
　　白露暧秋色，月明清漏中。痕沾珠箔重，点落玉盘空。
　　竹动时惊鸟，莎寒暗滴虫。满园生永夜，渐欲与霜同。
　　◎卷.6【送徐使君赴岳州】雍陶
　　渺渺楚江上，风旗摇去舟。马归云梦晚，猿叫洞庭秋。
　　别思满南渡，乡心生北楼。巴陵山水郡，应称谢公游。
　　◎卷.7【送裴璋还蜀因亦怀归】雍陶
　　客在剑门外，新年音信稀。自为千里别，已送几人归。
　　陌上月初落，马前花正飞。离言殊未尽，春雨满行衣。
　　◎卷.8【送前鄠县李少府】雍陶
　　近出圭峰下，还期又不赊。身闲多宿寺，官满未移家。
　　罢钓临秋水，开尊对月华。自当蓬阁选，岂得卧烟霞。
　　◎卷.9【送宜春裴明府之任】雍陶
　　南行春已满，路半水茫然。楚望花当渡，湘阴橘满川。
　　山横湖色上，帆出鸟行前。此任无辞远，亲人贵用还。
　　◎卷.10【赠宗静上人】雍陶
　　世上方传教，山中未得归。闲花飘讲席，驯鸽污禅衣。
　　积雨谁过寺，残钟自掩扉。寒来垂顶帽，白发剃应稀。
　　◎卷.11【同贾岛宿无可上人院】雍陶
　　何处销愁宿，携囊就远僧。中宵吟有雪，空屋语无灯。
　　静境唯闻铎，寒床但枕肱。还因爱闲客，始得见南能。
　　◎卷.12【和刘补阙秋园寓兴六首】雍陶
　　水木夕阴冷，池塘秋意多。庭风吹故叶，阶露净寒莎。
　　愁燕窥灯语，情人见月过。砧声听已别，虫响复相和。
　　闭门无事后，此地即山中。但觉鸟声异，不知人境同。
　　晚花开为雨，残果落因风。独坐还吟酌，诗成酒已空。
　　自得家林趣，常时在外稀。对僧餐野食，迎客著山衣。
　　雀斗翻檐散，蝉惊出树飞。功成他日后，何必五湖归。
　　秋色庭芜上，清朝见露华。疏篁抽晚笋，幽药吐寒芽。
　　引水新渠净，登台小径斜。人来多爱此，萧爽似仙家。
　　禁掖朝回后，林园胜赏时。野人来辨药，庭鹤往看棋。
　　晚日明丹枣，朝霜润紫梨。还因重风景，犹自有秋诗。
　　圣代少封事，闲居方屏喧。漏寒云外阙，木落月中园。
　　山鸟宿檐树，水萤流洞门。无人见清景，林下自开尊。
　　◎卷.13【岳阳晚景】雍陶
　　汉阳无远寺，见说过汾城。云雨经春客，江山几日程。
　　终随鸥鸟去，只在海潮生。前路逢渔父，多愁问姓名。
　　◎卷.14【塞上宿野寺】雍陶
　　塞上蕃僧老，天寒疾上关。远烟平似水，高树暗如山。
　　去马朝常急，行人夜始闲。更深听刁斗，时到磬声间。
　　◎卷.15【寒食夜池上对月怀友】雍陶
　　人间多别离，处处是相思。海内无烟夜，天涯有月时。
　　跳鱼翻荇叶，惊鹊出花枝。亲友皆千里，三更独绕池。
　　◎卷.16【自述】雍陶
　　万事谁能问，一名犹未知。贫当多累日，闲过少年时。
　　灯下和愁睡，花前带酒悲。无谋常委命，转觉命堪疑。
　　◎卷.17【送契玄上人南游】雍陶
　　红叶落湘川，枫明映水天。寻钟过楚寺，拥锡上泷船。
　　病客思留药，迷人待说禅。南中多古迹，应访虎溪泉。
　　◎卷.18【少年行（一作汉宫少年行）】雍陶
　　不倚军功有侠名，可怜球猎少年情。戴铃健鹘随声下，
　　撼珮骄骢弄影行。觅匠重装燕客剑，对人新按越姬筝。
　　岂知儒者心偏苦，吟向秋风白发生。
　　◎卷.19【咏双白鹭（一作崔少府池鹭）】雍陶
　　双鹭应怜水满池，风飘不动顶丝垂。立当青草人先见，
　　行榜白莲鱼未知。一足独拳寒雨里，数声相叫早秋时。
　　林塘得尔须增价，况与诗家物色宜。
　　◎卷.20【晴诗（一作塞路初晴）】雍陶
　　晚虹斜日塞天昏，一半山川带雨痕。新水乱侵青草路，
　　残烟犹傍绿杨村。胡人羊马休南牧，汉将旌旗在北门。
　　行子喜闻无战伐，闲看游骑猎秋原。
　　◎卷.21【送徐山人归睦州旧隐】雍陶
　　君在桐庐何处住，草堂应与戴家邻。初归山犬翻惊主，
　　久别江鸥却避人。终日欲为相逐计，临岐空羡独行身。
　　秋风钓艇遥相忆，七里滩西片月新。
　　◎卷.22【到蜀后记途中经历】雍陶
　　剑峰重叠雪云漫，忆昨来时处处难。大散岭头春足雨，
　　褒斜谷里夏犹寒。蜀门去国三千里，巴路登山八十盘。
　　自到成都烧酒熟，不思身更入长安。
　　◎卷.23【忆山寄僧】雍陶
　　尘路谁知蹋雪踪，到来空认出云峰。天晴远见月中树，
　　风便细听烟际钟。阅世数思僧并院，忆山长羡鹤归松。
　　新愁旧恨多难说，半在眉间半在胸。
　　◎卷.24【赠玉芝观王尊师】雍陶
　　处处烟霞寻总遍，却来城市喜逢师。时流见说无人在，
　　年纪唯应有鹤知。大药已成宁畏晚，小松初种不嫌迟。
　　长忧一日归天去，未授灵方遣问谁。
　　◎卷.25【哭饶州吴谏议使君】雍陶
　　忽闻身谢满朝惊，俄感鄱阳罢市情。遗爱永存今似古，
　　高名不朽死如生。神仙难见青骡事，谏议空留白马名。
　　授馆曾为门下客，几回垂泪过宣平。
　　◎卷.26【经杜甫旧宅】雍陶
　　浣花溪里花多处，为忆先生在蜀时。万古只应留旧宅，
　　千金无复换新诗。沙崩水槛鸥飞尽，树压村桥马过迟。
　　山月不知人事变，夜来江上与谁期。
　　◎卷.27【河阴新城】雍陶
　　高城新筑压长川，虎踞龙盘气色全。五里似云根不动，
　　一重如月晕长圆。河流暗与沟池合，山色遥将睥睨连。
　　自有此来当汴口，武牢何用锁风烟。
　　◎卷.28【秋居病中】雍陶
　　幽居悄悄何人到，落日清凉满树梢。新句有时愁里得，
　　古方无效病来抛。荒檐数蝶悬蛛网，空屋孤萤入燕巢。
　　独卧南窗秋色晚，一庭红叶掩衡茅。
　　◎卷.29【罢还边将】雍陶
　　白须虏将话边事，自失公权怨语多。汉主岂劳思李牧，
　　赵王犹是用廉颇。新鹰饱肉唯闲猎，旧剑生衣懒更磨。
　　百战无功身老去，羡他年少渡黄河。
　　◎卷.30【永乐殷尧藩明府县池嘉莲咏】雍陶
　　青蘋白石匝莲塘，水里莲开带瑞光。露湿红芳双朵重，
　　风飘绿蒂一枝长。同心栀子徒夸艳，合穗嘉禾岂解香。
　　不独丰祥先有应，更宜花县对潘郎。
　　◎卷.31【酬李绀岁除送酒】雍陶
　　岁尽贫生事事须，就中深恨酒钱无。故人充寿能分送，
　　远客消愁免自沽。一夜四乘倾凿落，五更三点把屠苏。
　　已供时节深珍重，况许今朝更挈壶。
　　◎卷.32【蜀路倦行因有所感】雍陶
　　乱峰碎石金牛路，过客应骑铁马行。白日欲斜催后乘，
　　青云何处问前程。飞蝇一一皆先去，度鸟双双亦远鸣。
　　蹇步不唯伤旅思，此中兼见宦途情。
　　◎卷.33【寄永乐殷尧藩明府】雍陶
　　古县萧条秋景晚，昔年陶令亦如君。头巾漉酒临黄菊，
　　手板支颐向白云。百里岂能容骥足，九霄终自别鸡群。
　　相思不恨书来少，佳句多从阙下闻。
　　◎卷.34【蜀中战后感事】雍陶
　　蜀道英灵地，山重水又回。文章四子盛，道路五丁开。
　　词客题桥去，忠臣叱驭来。卧龙同骇浪，跃马比浮埃。
　　已谓无妖土，那知有祸胎。蕃兵依濮柳，蛮旆指江梅。
　　战后悲逢血，烧馀恨见灰。空留犀厌怪，无复酒除灾。
　　岁积苌弘怨，春深杜宇哀。家贫移未得，愁上望乡台。
　　◎卷.35【答蜀中经蛮后友人马艾见寄】雍陶
　　茜马渡泸水，北来如鸟轻。几年朝凤阙，一日破龟城。
　　此地有征战，谁家无死生。人悲还旧里，鸟喜下空营。
　　弟侄意初定，交朋心尚惊。自从经难后，吟苦似猿声。
　　◎卷.36【卢岳闲居十韵】雍陶
　　扰扰走人寰，争如占得闲。防愁心付酒，求静力登山。
　　见药芳时采，逢花好处攀。望云开病眼，临涧洗愁颜。
　　春色流岩下，秋声碎竹间。锦文苔点点，钱样菊斑斑。
　　路远朝无客，门深夜不关。鹤飞高缥缈，莺语巧绵蛮。
　　养拙甘沈默，忘怀绝险艰。更怜云外路，空去又空还。
　　◎卷.37【送于中丞使北蕃】雍陶
　　朔将引双旌，山遥碛雪平。经年通国信，计日得蕃情。
　　野次依泉宿，沙中望火行。远雕秋有力，寒马夜无声。
　　看猎临胡帐，思乡见汉城。来春拥边骑，新草满归程。
　　◎卷.38【和河南白尹西池北新葺水斋招赏十二韵】雍陶
　　二室峰前水，三川府右亭。乱流深竹径，分绕小花汀。
　　池角通泉脉，堂心豁地形。坐中寒瑟瑟，床下细泠泠。
　　雨夜思巫峡，秋朝想洞庭。千年孤镜碧，一片远天青。
　　鱼戏摇红尾，鸥闲退白翎。荷倾泻珠露，沙乱动金星。
　　藤架如纱帐，苔墙似锦屏。龙门人少到，仙棹自多停。
　　游忆高僧伴，吟招野客听。馀波不能惜，便欲养浮萍。
　　◎卷.39【感兴】雍陶
　　贫女貌非丑，要须缘嫁迟。还似求名客，无媒不及时。
　　◎卷.40【长安客感】雍陶
　　日过千万家，一家非所依。不及行尘影，犹随马蹄归。
　　◎卷.41【春怀旧游】雍陶
　　吟想旧经过，花时奈远何。别来长似见，春梦入关多。
　　◎卷.42【离京城宿商山作】雍陶
　　山月吟声苦，春风引思长。无由及尘土，犹带杏花香。
　　◎卷.43【秋馆雨夜】雍陶
　　夜雨空馆静，幽人起裴回。长安醉眠客，岂知新雁来。
　　◎卷.44【闻子规】雍陶
　　百鸟有啼时，子规声不歇。春寒四邻静，独叫三更月。
　　◎卷.45【怀无可上人】雍陶
　　山寺秋时后，僧家夏满时。清凉多古迹，几处有新诗。
　　◎卷.46【长安客感】雍陶
　　客泪如危叶，长悬零落心。况是悲秋日，临风制不禁。
　　◎卷.47【送客遥望】雍陶
　　别远心更苦，遥将目送君。光华不可见，孤鹤没秋云。
　　◎卷.48【伤靡草】雍陶
　　靡草似客心，年年亦先死。无由伴花落，暂得因风起。
　　◎卷.49【放鹤】雍陶
　　从今一去不须低，见说辽东好去栖。
　　努力莫辞仙路远，白云飞处免群鸡。
　　◎卷.50【早秋月夜】雍陶
　　身闲伴月夜深行，风触衣裳四体轻。
　　为见近来天气好，几篇诗兴入秋成。
　　◎卷.51【蝉】雍陶
　　高树蝉声入晚云，不唯愁我亦愁君。
　　何时各得身无事，每到闻时似不闻。
　　◎卷.52【公子行】雍陶
　　公子风流嫌锦绣，新裁白纻作春衣。
　　金鞭留当谁家酒，拂柳穿花信马归。
　　◎卷.53【题情尽桥】雍陶
　　从来只有情难尽，何事名为情尽桥。
　　自此改名为折柳，任他离恨一条条。
　　◎卷.54【峡中行】雍陶
　　两崖开尽水回环，一叶才通石罅间。
　　楚客莫言山势险，世人心更险于山。
　　◎卷.55【韦处士郊居】雍陶
　　满庭诗境飘红叶，绕砌琴声滴暗泉。
　　门外晚晴秋色老，万条寒玉一溪烟。
　　◎卷.56【秋怀】雍陶
　　古槐烟薄晚鸦愁，独向黄昏立御沟。
　　南国望中生远思，一行新雁去汀洲。
　　◎卷.57【再下第将归荆楚上白舍人】雍陶
　　穷通应计一时间，今日甘从刖足还。
　　长倚玉人心自醉，不辞归去哭荆山。
　　◎卷.58【春行武关作】雍陶
　　风香春暖展归程，全胜游仙入洞情。
　　一路缘溪花覆水，不妨闲看不妨行。
　　◎卷.59【恨别二首】雍陶
　　知君饯酒深深意，图使行人涕不流。
　　如今却恨酒中别，不得一言千里愁。
　　人言日远还疏索，别后都非未别心。
　　唯我忆君千里意，一年不见一重深。
　　◎卷.60【送人归吴】雍陶
　　远爱春波正满湖，羡君东去是归途。
　　吟诗好向月中宿，一叫水天沙鹤孤。
　　◎卷.61【喜梦归】雍陶
　　旅馆岁阑频有梦，分明最似此宵希。
　　觉来莫道还无益，未得归时且当归。
　　◎卷.62【路中问程知欲达青云驿】雍陶
　　行愁驿路问来人，西去经过愿一闻。
　　落日回鞭相指点，前程从此是青云。
　　◎卷.63【题君山（一作洞庭诗）】雍陶
　　风波不动影沈沈，翠色全微碧色深。
　　应是水仙梳洗处，一螺青黛镜中心。
　　◎卷.64【离家后作】雍陶
　　世上无媒似我希，一身惟有影相随。
　　出门便作焚舟计，生不成名死不归。
　　◎卷.65【寄题岘亭】雍陶
　　岘亭留恨为伤杯，未得醒醒看便回。
　　却想醉游如梦见，直疑元本不曾来。
　　◎卷.66【病鹤】雍陶
　　忆得当时病未遭，身为仙驭雪为毛。
　　今来沙上飞无力，羞见樯乌立处高。
　　◎卷.67【状春】雍陶
　　含春笑日花心艳，带雨牵风柳态妖。
　　珍重两般堪比处，醉时红脸舞时腰。
　　◎卷.68【春咏】雍陶
　　风恼花枝不耐频，等闲飞落易愁人。
　　殷勤最是章台柳，一树千条管带春。
　　◎卷.69【非酒】雍陶
　　人人慢说酒消忧，我道翻为引恨由。
　　一夜醒来灯火暗，不应愁事亦成愁。
　　◎卷.70【苦寒】雍陶
　　今年无异去年寒，何事朝来独忍难。
　　应是渐为贫客久，锦衣著尽布衣单。
　　◎卷.71【送客】雍陶
　　若论秋思人人苦，最觉愁多客又深。
　　何况病来惆怅尽，不知争作送君心。
　　◎卷.72【人问应举】雍陶
　　莫惊西上独迟回，只为衡门未有媒。
　　惆怅赋成身不去，一名闲事逐秋回。
　　◎卷.73【送客不及】雍陶
　　水阔江天两不分，行人两处更相闻。
　　遥遥已失风帆影，半日虚销指点云。
　　◎卷.74【闻杜鹃二首】雍陶
　　碧竿微露月玲珑，谢豹伤心独叫风。
　　高处已应闻滴血，山榴一夜几枝红。
　　蜀客春城闻蜀鸟，思归声引未归心。
　　却知夜夜愁相似，尔正啼时我正吟。
　　◎卷.75【西归出斜谷】雍陶
　　行过险栈出褒斜，出尽平川似到家。
　　万里客愁今日散，马前初见米囊花。
　　◎卷.76【宿嘉陵驿（一作嘉陵馆楼）】雍陶
　　离思茫茫正值秋，每因风景却生愁。
　　今宵难作刀州梦，月色江声共一楼。
　　◎卷.77【旅怀】雍陶
　　旧里已悲无产业，故山犹恋有烟霞。
　　自从为客归时少，旅馆僧房却是家。
　　◎卷.78【贫居春怨】雍陶
　　贫居尽日冷风烟，独向檐床看雨眠。
　　寂寞春风花落尽，满庭榆荚似秋天。
　　◎卷.79【忆江南旧居】雍陶
　　闲思往事在湖亭，亭上秋灯照月明。
　　宿客尽眠眠不得，半窗残月带潮声。
　　◎卷.80【夷陵城】雍陶
　　世家曾览楚英雄，国破城荒万事空。
　　唯有邮亭阶下柳，春来犹似细腰宫。
　　◎卷.81【访友人幽居二首】雍陶
　　落花门外春将尽，飞絮庭前日欲高。
　　深院客来人未起，黄鹂枝上啄樱桃。
　　莎深苔滑地无尘，竹冷花迟剩驻春。
　　尽日弄琴谁共听，与君兼鹤是三人。
　　◎卷.82【宿大彻禅师故院】雍陶
　　竹房谁继生前事，松月空悬过去心。
　　秋磬数声天欲晓，影堂斜掩一灯深。
　　◎卷.83【送蜀客】雍陶
　　剑南风景腊前春，山鸟江风得雨新。
　　莫怪送君行较远，自缘身是忆归人。
　　◎卷.84【题宝应县】雍陶
　　雪楼当日动晴寒，渭水梁山鸟外看。
　　闻说德宗曾到此，吟诗不敢倚阑干。
　　◎卷.85【和孙明府怀旧山】雍陶
　　五柳先生本在山，偶然为客落人间。
　　秋来见月多归思，自起开笼放白鹇。
　　◎卷.86【城西访友人别墅】雍陶
　　澧水桥西小路斜，日高犹未到君家。
　　村园门巷多相似，处处春风枳壳花。
　　◎卷.87【题大安池亭】雍陶
　　幽岛曲池相隐映，小桥虚阁半高低。
　　好风好月无人宿，夜夜水禽船上栖。
　　◎卷.88【送春】雍陶
　　勿言春尽春还至，少壮看花复几回。
　　今日已从愁里去，明年更莫共愁来。
　　◎卷.89【武侯庙古柏】雍陶
　　密叶四时同一色，高枝千岁对孤峰。
　　此中疑有精灵在，为见盘根似卧龙。
　　◎卷.90【哀蜀人为南蛮俘虏五章·初出成都闻哭声】雍陶
　　但见城池还汉将，岂知佳丽属蛮兵。
　　锦江南度遥闻哭，尽是离家别国声。
　　◎卷.91【哀蜀人为南蛮俘虏五章·过大渡河蛮使许之泣望乡国】雍陶
　　大渡河边蛮亦愁，汉人将渡尽回头。
　　此中剩寄思乡泪，南去应无水北流。
　　◎卷.92【哀蜀人为南蛮俘虏五章·出青溪关有迟留之意】雍陶
　　欲出乡关行步迟，此生无复却回时。
　　千冤万恨何人见，唯有空山鸟兽知。
　　◎卷.93【哀蜀人为南蛮俘虏五章·别巂州一时恸哭云日为之变色】雍陶
　　越巂城南无汉地，伤心从此便为蛮。
　　冤声一恸悲风起，云暗青天日下山。
　　◎卷.94【哀蜀人为南蛮俘虏五章·入蛮界不许有悲泣之声】雍陶
　　云南路出陷河西，毒草长青瘴色低。
　　渐近蛮城谁敢哭，一时收泪羡猿啼。
　　◎卷.95【宿石门山居】雍陶
　　窗灯欲灭夜愁生，萤火飞来促织鸣。
　　宿客几回眠又起，一溪秋水枕边声。
　　◎卷.96【过旧宅看花】雍陶
　　山桃野杏两三栽，树树繁花去复开。
　　今日主人相引看，谁知曾是客移来。
　　◎卷.97【寄襄阳章孝标】雍陶
　　青油幕下白云边，日日空山夜夜泉。
　　闻说小斋多野意，枳花阴里麝香眠。
　　◎卷.98【洛中感事】雍陶
　　洛城今古足繁华，最恨乔家似石家。
　　行到窈娘身没处，水边愁见亚枝花。
　　◎卷.99【阴地关见入蕃公主石上手迹】雍陶
　　汉家公主昔和蕃，石上今馀手迹存。
　　风雨几年侵不灭，分明纤指印苔痕。
　　◎卷.100【美人春风怨】雍陶
　　澹荡春风满眼来，落花飞蝶共裴回。
　　偏能飘散同心蒂，无那愁眉吹不开。
　　◎卷.101【过南邻花园】雍陶
　　莫怪频过有酒家，多情长是惜年华。
　　春风堪赏还堪恨，才见开花又落花。
　　◎卷.102【劝行乐】雍陶
　　老去风光不属身，黄金莫惜买青春。
　　白头纵作花园主，醉折花枝是别人。
　　◎卷.103【渡桑干河】雍陶
　　南客岂曾谙塞北，年年唯见雁飞回。
　　今朝忽渡桑干水，不似身来似梦来。
　　◎卷.104【月下喜吕郎中除兵部】雍陶
　　北阙云间见碧天，南宫月似旧时圆。
　　喜看列宿今朝正，休叹参差十四年。
　　◎卷.105【天津桥望春】雍陶
　　津桥春水浸红霞，烟柳风丝拂岸斜。
　　翠辇不来金殿闭，宫莺衔出上阳花。
　　◎卷.106【自蔚州南入真谷有似剑门，因有归思】雍陶
　　我家蜀地身离久，忽见胡山似剑门。
　　马上欲垂千里泪，耳边唯欠一声猿。
　　◎卷.107【再经天涯地角山】雍陶
　　每忆云山养短才，悔缘名利入尘埃。
　　十年马足行多少，两度天涯地角来。
　　◎卷.108【题等界寺二首】雍陶
　　吴蜀千年等界村，英雄无主岂长存。
　　思量往事今何在，万里山中一寺门。
　　两国道涂都万里，来从此地等平分。
　　行人竞说东西利，事不关心耳不闻。
　　◎卷.109【洛源驿戏题】雍陶
　　柳阴春岭鸟新啼，暖色浓烟深处迷。
　　如恨往来人不见，水声呦咽出花溪。
　　◎卷.110【遣愁】雍陶
　　抛掷泥中一听沈，不能三叹引愁深。
　　莫言客子无愁易，须识愁多暗损心。
　　◎卷.111【送友人弃官归山居】雍陶
　　不爱人间紫与绯，却思松下著山衣。
　　春郊雨尽多新草，一路青青蹋雨归。
　　◎卷.112【山行】雍陶
　　野花幽鸟几千般，头白山僧遍识难。
　　世上游人无复见，一生唯向画图看。
　　◎卷.113【送客二首】雍陶
　　与君同在少年场，知己萧条壮士伤。
　　可惜报恩无处所，却提孤剑过咸阳。
　　行人立马强盘回，别字犹含未忍开。
　　好去出门休落泪，不如前路早归来。
　　◎卷.114【安国寺赠广宣上人】雍陶
　　马急人忙尘路喧，几从朝出到黄昏。
　　今来合掌听师语，一似敲冰清耳根。
　　◎卷.115【初醒】雍陶
　　心中得胜暂抛愁，醉卧京风拂簟秋。
　　半夜觉来新酒醒，一条斜月到床头。
　　◎卷.116【送客归襄阳旧居】雍陶
　　襄阳耆旧别来稀，此去何人共掩扉。
　　唯有白铜鞮上月，水楼闲处待君归。
　　◎卷.117【夜闻方响】雍陶
　　方响闻时夜已深，声声敲著客愁心。
　　不知正在谁家乐，月下犹疑是远砧。
　　◎卷.118【路逢有似亡友者，恻然赋此】雍陶
　　吾友今生不可逢，风流空想旧仪容。
　　朝来马上频回首，惆怅他人似蔡邕。
　　◎卷.119【望月怀江上旧游】雍陶
　　往岁曾随江客船，秋风明月洞庭边。
　　为看今夜天如水，忆得当时水似天。
　　◎卷.120【途中西望】雍陶
　　行行何处散离愁，长路无因暂上楼。
　　唯到高原即西望，马知人意亦回头。
　　◎卷.121【题友人所居（即故元少尹宅）】雍陶
　　亚尹故居经几主，只因君住有诗情。
　　夜吟邻叟闻惆怅，七八年来无此声。
　　◎卷.122【蔚州晏内遇新雪】雍陶
　　胡卢河畔逢秋雪，疑是风飘白鹤毛。
　　坐客停杯看未定，将军已湿褐花袍。
　　◎卷.123【句】雍陶
　　古木闽州道，驱羸落照间。投村碍野水，问店隔荒山。
　　（见《泉州志》）


第五百一十九卷
　　◎卷.1【立春日】李远
　　暖日傍帘晓，浓春开箧红。钗斜穿彩燕，罗薄剪春虫。
　　巧著金刀力，寒侵玉指风。娉婷何处戴，山鬓绿成丛。
　　◎卷.2【翦彩】李远
　　翦彩赠相亲，银钗缀凤真。双双衔绶鸟，两两度桥人。
　　叶逐金刀出，花随玉指新。愿君千万岁，无岁不逢春。
　　◎卷.3【题僧院】李远
　　不用问汤休，何人免白头。百年如过鸟，万事尽浮沤。
　　别绪长牵梦，情由乱种愁。却嫌风景丽，窗外碧云秋。
　　◎卷.4【观廉女真葬（女真善隶书，常为内中学士）】李远
　　玉窗抛翠管，轻袖掩银鸾。错落云车断，丁泠金磬寒。
　　鹤寻深院宿，人借旧书看。寂寞焚香处，红花满石坛。
　　◎卷.5【闲居】李远
　　尘事久相弃，沈浮皆不知。牛羊归古巷，燕雀绕疏篱。
　　买药经年晒，留僧尽日棋。唯忧钓鱼伴，秋水隔波时。
　　◎卷.6【及第后送家兄游蜀】李远
　　人谁无远别，此别意多违。正鹄虽言中，冥鸿不共飞。
　　玉京烟雨断，巴国梦魂归。若过严家濑，殷勤看钓矶。
　　◎卷.7【送人入蜀】李远
　　蜀客本多愁，君今是胜游。碧藏云外树，红露驿边楼。
　　杜魄呼名语，巴江作字流。不知烟雨夜，何处梦刀州。
　　◎卷.8【游故王驸马池亭】李远
　　花树杳玲珑，渔舟处处通。醉销罗绮艳，香暖芰荷风。
　　野鸟翻萍绿，斜桥印水红。子猷箫管绝，谁爱碧鲜浓。
　　◎卷.9【悲铜雀台】李远
　　西陵树已尽，铜雀思偏多。雪密疑楼阁，花开想绮罗。
　　影销堂上舞，声断帐前歌。唯有漳河水，年年旧绿波。
　　◎卷.10【陪新及第赴同年会】李远
　　曾攀芳桂英，处处共君行。今日杏园宴，当时天乐声。
　　柳浓堪系马，花上未藏莺。满座皆仙侣，同年别有情。
　　◎卷.11【咏雁】李远
　　早晚辞沙漠，南来处处飞。关山多雨雪，风水损毛衣。
　　碧海魂应断，红楼信自稀。不知矰缴外，留得几行归。
　　◎卷.12【与碧溪上人别】李远
　　欲入凤城游，西溪别惠休。色随花旋落，年共水争流。
　　客思偏来夜，蝉声觉送秋。明朝逢旧侣，唯拟上歌楼。
　　◎卷.13【赠殷山人】李远
　　有客抱琴宿，值予多怨怀。啼乌弦易断，啸鹤调难谐。
　　曲罢月移幌，韵清风满斋。谁能将此妙，一为奏金阶。
　　◎卷.14【咏壁鱼】李远
　　鳞细粉光鲜，开书乱眼前。透窗疑漏网，落砚似流泉。
　　潜穴河图内，吞钩乙字边。莫言鬐鬣小，食尽白蘋篇。
　　◎卷.15【听话丛台】李远
　　有客新从赵地回，自言曾上古丛台。云遮襄国天边去，
　　树绕漳河地里来。弦管变成山鸟哢，绮罗留作野花开。
　　金舆玉辇无行迹，风雨惟知长绿苔。
　　◎卷.16【失鹤】李远
　　秋风吹却九皋禽，一片闲云万里心。碧落有情应怅望，
　　青天无路可追寻。来时白云翎犹短，去日丹砂顶渐深。
　　华表柱头留语后，更无消息到如今。
　　◎卷.17【赠写御容李长史】李远
　　玉座尘消砚水清，龙髯不动彩毫轻。初分隆准山河秀，
　　乍点重瞳日月明。宫女卷帘皆暗认，侍臣开殿尽遥惊。
　　三朝供奉无人敌，始觉僧繇浪得名。
　　◎卷.18【赠潼关不下山僧】李远
　　与君同在苦空间，君得空门我爱闲。禁足已教修雁塔，
　　终身不拟下鸡山。窗中遥指三千界，枕上斜看百二关。
　　香茗一瓯从此别，转蓬流水几时还。
　　◎卷.19【过旧游见双鹤怆然有怀】李远
　　谢公何岁掩松楸，双鹤依然傍玉楼。朱顶巑岏荒草上，
　　雪毛零落小池头。蓬瀛路断君何在，云水情深我尚留。
　　他日若来华表上，更添多少令威愁。
　　◎卷.20【赠友人】李远
　　凤城烟霭思偏多，曾向刘郎住处过。银烛焰前贪劝酒，
　　玉箫声里已闻歌。佳人惜别看嘶马，公子含情向翠蛾。
　　今日重来门巷改，出墙桐树绿婆娑。
　　◎卷.21【赠南岳僧】李远
　　曾住衡阳岳寺边，门开江水与云连。数州城郭藏寒树，
　　一片风帆著远天。猿啸不离行道处，客来皆到卧床前。
　　今朝惆怅红尘里，惟忆闲陪尽日眠。
　　◎卷.22【赠弘文杜校书】李远
　　高倚霞梯万丈馀，共看移步入宸居。晓随鹓鹭排金锁，
　　静对铅黄校玉书。漠漠禁烟笼远树，泠泠宫漏响前除。
　　还闻汉帝亲词赋，好为从容奏子虚。
　　◎卷.23【听王氏话归州昭君庙】李远
　　献之闲坐说归州，曾到昭君庙里游。自古行人多怨恨，
　　至今乡土尽风流。泉如珠泪侵阶滴，花似红妆满岸愁。
　　河畔犹残翠眉样，有时新月傍帘钩。
　　◎卷.24【过马嵬山（一作李益诗）】李远
　　金甲云旗尽日回，仓皇罗袖满尘埃。浓香犹自飘銮辂，
　　恨魄无因离马嵬。南内宫人悲帐殿，东溟方士问蓬莱。
　　唯馀坡上弯环月，时送残蛾入帝台。
　　◎卷.25【吴越怀古】李远
　　吴越千年奈怨何，两宫清吹作樵歌。姑苏一败云无色，
　　范蠡长游水自波。霞拂故城疑转旆，月依荒树想嚬蛾。
　　行人欲问西施馆，江鸟寒飞碧草多。
　　◎卷.26【长安即事寄友人】李远
　　绮陌千年思断蓬，今来还宿凤城东。瑶台钟鼓长依旧，
　　巫陕烟花自不同。千结故心为怨网，万条新景作愁笼。
　　何时更伴刘郎去，却见夭桃满树红。
　　◎卷.27【闻明上人逝寄友人】李远
　　萧寺曾过最上方，碧桐浓叶覆西廊。游人缥缈红衣乱，
　　座客从容白日长。别后旋成庄叟梦，书来忽报惠休亡。
　　他时若更相随去，只是含酸对影堂。
　　◎卷.28【赠咸阳李少府】李远
　　美貌雄才已少齐，宝书仙简两看题。金刀片片裁新锦，
　　玉步重重上旧梯。鹏到碧天排雾去，凤游琼树拣枝栖。
　　蓬瀛宴罢试回首，一望尘中路正迷。
　　◎卷.29【邻人自金仙观移竹】李远
　　移居新竹已堪看，劚破莓苔得几竿。圆节不教伤粉箨，
　　低枝犹拟拂霜坛。墙头枝动如烟绿，枕上风来送夜寒。
　　第一莫教渔父见，且从萧飒满朱栏。
　　◎卷.30【慈恩寺避暑】李远
　　香荷疑散麝，风铎似调琴。不觉清凉晚，归人满柳阴。
　　◎卷.31【读田光传】李远
　　秦灭燕丹怨正深，古来豪客尽沾襟。
　　荆卿不了真闲事，辜负田光一片心。
　　◎卷.32【友人下第因以赠之】李远
　　刘毅虽然不掷卢，谁人不道解樗蒲。
　　黄金百万终须得，只有挼莎更一呼。
　　◎卷.33【咏鸳鸯】李远
　　鸳鸯离别伤，人意似鸳鸯。试取鸳鸯看，多应断寸肠。
　　◎卷.34【赠筝妓伍卿】李远
　　轻轻没后更无筝，玉腕红纱到伍卿。
　　座客满筵都不语，一行哀雁十三声。
　　◎卷.35【黄陵庙词（一作李群玉诗）】李远
　　黄陵庙前莎草春，黄陵女儿蒨裙新。
　　轻舟小楫唱歌去，水远山长愁杀人。
　　◎卷.36【句】李远
　　人事三杯酒，流年一局棋。（《北梦琐言》）。
　　青山不厌三杯酒，长日惟消一局棋。（《唐语林》）。


第五百二十卷
　　◎卷.1【感怀诗一首（时沧州用兵）】杜牧
　　高文会隋季，提剑徇天意。扶持万代人，步骤三皇地。
　　圣云继之神，神仍用文治。德泽酌生灵，沉酣薰骨髓。
　　旄头骑箕尾，风尘蓟门起。胡兵杀汉兵，尸满咸阳市。
　　宣皇走豪杰，谈笑开中否。蟠联两河间，烬萌终不弭。
　　号为精兵处，齐蔡燕赵魏。合环千里疆，争为一家事。
　　逆子嫁虏孙，西邻聘东里。急热同手足，唱和如宫徵。
　　法制自作为，礼文争僭拟。压阶螭斗角，画屋龙交尾。
　　署纸日替名，分财赏称赐。刳隍by万寻，缭垣叠千雉。
　　誓将付孱孙，血绝然方已。九庙仗神灵，四海为输委。
　　如何七十年，汗赩含羞耻。韩彭不再生，英卫皆为鬼。
　　凶门爪牙辈，穰穰如儿戏。累圣但日吁，阃外将谁寄。
　　屯田数十万，堤防常慑惴。急征赴军须，厚赋资凶器。
　　因隳画一法，且逐随时利。流品极蒙尨，网罗渐离弛。
　　夷狄日开张，黎元愈憔悴。邈矣远太平，萧然尽烦费。
　　至于贞元末，风流恣绮靡。艰极泰循来，元和圣天子。
　　元和圣天子，英明汤武上。茅茨覆宫殿，封章绽帷帐。
　　伍旅拔雄儿，梦卜庸真相。勃云走轰霆，河南一平荡。
　　继于长庆初，燕赵终舁襁。携妻负子来，北阙争顿颡。
　　故老抚儿孙，尔生今有望。茹鲠喉尚隘，负重力未壮。
　　坐幄无奇兵，吞舟漏疏网。骨添蓟垣沙，血涨滹沱浪。
　　只云徒有征，安能问无状。一日五诸侯，奔亡如鸟往。
　　取之难梯天，失之易反掌。苍然太行路，翦翦还榛莽。
　　关西贱男子，誓肉虏杯羹。请数系虏事，谁其为我听。
　　荡荡乾坤大，曈曈日月明。叱起文武业，可以豁洪溟。
　　安得封域内，长有扈苗征。七十里百里，彼亦何尝争。
　　往往念所至，得醉愁苏醒。韬舌辱壮心，叫阍无助声。
　　聊书感怀韵，焚之遗贾生。
　　◎卷.2【杜秋娘诗】杜牧
　　京江水清滑，生女白如脂。其间杜秋者，不劳朱粉施。
　　老濞即山铸，后庭千双眉。秋持玉斝醉，与唱金缕衣。
　　濞既白首叛，秋亦红泪滋。吴江落日渡，灞岸绿杨垂。
　　联裾见天子，盼眄独依依。椒壁悬锦幕，镜奁蟠蛟螭。
　　低鬟认新宠，窈袅复融怡。月上白璧门，桂影凉参差。
　　金阶露新重，闲捻紫箫吹。莓苔夹城路，南苑雁初飞。
　　红粉羽林杖，独赐辟邪旗。归来煮豹胎，餍饫不能饴。
　　咸池升日庆，铜雀分香悲。雷音后车远，事往落花时。
　　燕禖得皇子，壮发绿緌緌。画堂授傅姆，天人亲捧持。
　　虎睛珠络褓，金盘犀镇帷。长杨射熊罴，武帐弄哑咿。
　　渐抛竹马剧，稍出舞鸡奇。崭崭整冠珮，侍宴坐瑶池。
　　眉宇俨图画，神秀射朝辉。一尺桐偶人，江充知自欺。
　　王幽茅土削，秋放故乡归。觚棱拂斗极，回首尚迟迟。
　　四朝三十载，似梦复疑非。潼关识旧吏，吏发已如丝。
　　却唤吴江渡，舟人那得知。归来四邻改，茂苑草菲菲。
　　清血洒不尽，仰天知问谁。寒衣一匹素，夜借邻人机。
　　我昨金陵过，闻之为歔欷。自古皆一贯，变化安能推。
　　夏姬灭两国，逃作巫臣姬。西子下姑苏，一舸逐鸱夷。
　　织室魏豹俘，作汉太平基。误置代籍中，两朝尊母仪。
　　光武绍高祖，本系生唐儿。珊瑚破高齐，作婢舂黄糜。
　　萧后去扬州，突厥为阏氏。女子固不定，士林亦难期。
　　射钩后呼父，钓翁王者师。无国要孟子，有人毁仲尼。
　　秦因逐客令，柄归丞相斯。安知魏齐首，见断箦中尸。
　　给丧蹶张辈，廊庙冠峨危。珥貂七叶贵，何妨戎虏支。
　　苏武却生返，邓通终死饥。主张既难测，翻覆亦其宜。
　　地尽有何物，天外复何之。指何为而捉，足何为而驰。
　　耳何为而听，目何为而窥。已身不自晓，此外何思惟。
　　因倾一樽酒，题作杜秋诗。愁来独长咏，聊可以自怡。
　　◎卷.3【郡斋独酌（黄州作）】杜牧
　　前年鬓生雪，今年须带霜。时节序鳞次，古今同雁行。
　　甘英穷西海，四万到洛阳。东南我所见，北可计幽荒。
　　中画一万国，角角棋布方。地顽压不穴，天迥老不僵。
　　屈指百万世，过如霹雳忙。人生落其内，何者为彭殇？
　　促束自系缚，儒衣宽且长。旗亭雪中过，敢问当垆娘。
　　我爱李侍中，标标七尺强。白羽八扎弓，髀压绿檀枪。
　　风前略横阵，紫髯分两傍。淮西万虎士，怒目不敢当。
　　功成赐宴麟德殿，猿超鹘掠广球场。三千宫女侧头看，
　　相排踏碎双明珰。旌竿幖幖旗z8々，意气横鞭归故乡。
　　我爱朱处士，三吴当中央。罢亚百顷稻，西风吹半黄。
　　尚可活乡里，岂唯满囷仓？后岭翠扑扑，前溪碧泱泱。
　　雾晓起凫雁，日晚下牛羊。叔舅欲饮我，社瓮尔来尝。
　　伯姊子欲归，彼亦有壶浆。西阡下柳坞，东陌绕荷塘。
　　姻亲骨肉舍，烟火遥相望。太守政如水，长官贪似狼。
　　征输一云毕，任尔自存亡。我昔造其室，羽仪鸾鹤翔。
　　交横碧流上，竹映琴书床。出语无近俗，尧舜禹武汤。
　　问今天子少，谁人为栋梁？我曰天子圣，晋公提纪纲。
　　联兵数十万，附海正诛沧。谓言大义小不义，
　　取易卷席如探囊。犀甲吴兵斗弓弩，蛇矛燕戟驰锋铓。
　　岂知三载几百战，钩车不得望其墙！答云此山外，
　　有事同胡羌。谁将国伐叛，话与钓鱼郎？溪南重回首，
　　一径出修篁。尔来十三岁，斯人未曾忘。往往自抚己，
　　泪下神苍茫。御史诏分洛，举趾何猖狂！阙下谏官业，
　　拜疏无文章。寻僧解忧梦，乞酒缓愁肠。岂为妻子计，
　　未去山林藏。平生五色线，愿补舜衣裳。弦歌教燕赵，
　　兰芷浴河湟。腥膻一扫洒，凶狠皆披攘。生人但眠食，
　　寿域富农桑。孤吟志在此，自亦笑荒唐。江郡雨初霁，
　　刀好截秋光。池边成独酌，拥鼻菊枝香。
　　醺酣更唱太平曲，仁圣天子寿无疆。
　　◎卷.27【张好好诗】杜牧
　　君为豫章姝，十三才有馀。翠茁凤生尾，丹叶莲含跗。
　　高阁倚天半，章江联碧虚。此地试君唱，特使华筵铺。
　　主人顾四座，始讶来踟蹰。吴娃起引赞，低徊映长裾。
　　双鬟可高下，才过青罗襦。盼盼乍垂袖，一声雏凤呼。
　　繁弦迸关纽，塞管裂圆芦。众音不能逐，袅袅穿云衢。
　　主人再三叹，谓言天下殊。赠之天马锦，副以水犀梳。
　　龙沙看秋浪，明月游朱湖。自此每相见，三日已为疏。
　　玉质随月满，艳态逐春舒。绛唇渐轻巧，云步转虚徐。
　　旌旆忽东下，笙歌随舳舻。霜凋谢楼树，沙暖句溪蒲。
　　身外任尘土，樽前极欢娱。飘然集仙客，讽赋欺相如。
　　聘之碧瑶珮，载以紫云车。洞闭水声远，月高蟾影孤。
　　尔来未几岁，散尽高阳徒。洛城重相见，婥婥为当垆。
　　怪我苦何事，少年垂白须。朋游今在否，落拓更能无。
　　门馆恸哭后，水云秋景初。斜日挂衰柳，凉风生座隅。
　　洒尽满襟泪，短歌聊一书。
　　◎卷.28【冬至日寄小侄阿宜诗】杜牧
　　小侄名阿宜，未得三尺长。头圆筋骨紧，两眼明且光。
　　去年学官人，竹马绕四廊。指挥群儿辈，意气何坚刚。
　　今年始读书，下口三五行。随兄旦夕去，敛手整衣裳。
　　去岁冬至日，拜我立我旁。祝尔愿尔贵，仍且寿命长。
　　今年我江外，今日生一阳。忆尔不可见，祝尔倾一觞。
　　阳德比君子，初生甚微茫。排阴出九地，万物随开张。
　　一似小儿学，日就复月将。勤勤不自已，二十能文章。
　　仕宦至公相，致君作尧汤。我家公相家，剑佩尝丁当。
　　旧第开朱门，长安城中央。第中无一物，万卷书满堂。
　　家集二百编，上下驰皇王。多是抚州写，今来五纪强。
　　尚可与尔读，助尔为贤良。经书括根本，史书阅兴亡。
　　高摘屈宋艳，浓薰班马香。李杜泛浩浩，韩柳摩苍苍。
　　近者四君子，与古争强梁。愿尔一祝后，读书日日忙。
　　一日读十纸，一月读一箱。朝廷用文治，大开官职场。
　　愿尔出门去，取官如驱羊。吾兄苦好古，学问不可量。
　　昼居府中治，夜归书满床。后贵有金玉，必不为汝藏。
　　崔昭生崔芸，李兼生窟郎。堆钱一百屋，破散何披猖。
　　今虽未即死，饿冻几欲僵。参军与县尉，尘土惊劻勷。
　　一语不中治，笞箠身满疮。官罢得丝发，好买百树桑。
　　税钱未输足，得米不敢尝。愿尔闻我语，欢喜入心肠。
　　大明帝宫阙，杜曲我池塘。我若自潦倒，看汝争翱翔。
　　总语诸小道，此诗不可忘。
　　◎卷.29【李甘诗】杜牧
　　太和八九年，训注极虓虎。潜身九地底，转上青天去。
　　四海镜清澄，千官云片缕。公私各闲暇，追游日相伍。
　　岂知祸乱根，枝叶潜滋莽。九年夏四月，天诫若言语。
　　烈风驾地震，狞雷驱猛雨。夜于正殿阶，拔去千年树。
　　吾君不省觉，二凶日威武。操持北斗柄，开闭天门路。
　　森森明庭士，缩缩循墙鼠。平生负奇节，一旦如奴虏。
　　指名为锢党，状迹谁告诉。喜无李杜诛，敢惮髡钳苦。
　　时当秋夜月，日值曰庚午。喧喧皆传言，明晨相登注。
　　予时与和鼎，官班各持斧。和鼎顾予言，我死知处所。
　　当庭裂诏书，退立须鼎俎。君门晓日开，赭案横霞布。
　　俨雅千官容，勃郁吾累怒。适属命鄜将，昨之传者误。
　　明日诏书下，谪斥南荒去。夜登青泥坂，坠车伤左股。
　　病妻尚在床，稚子初离乳。幽兰思楚泽，恨水啼湘渚。
　　怳怳三闾魂，悠悠一千古。其冬二凶败，涣汗开汤罟。
　　贤者须丧亡，谗人尚堆堵。予于后四年，谏官事明主。
　　常欲雪幽冤，于时一裨补。拜章岂艰难，胆薄多忧惧。
　　如何干斗气，竟作炎荒土。题此涕滋笔，以代投湘赋。
　　◎卷.30【洛中送冀处士东游】杜牧
　　处士有儒术，走可挟车輈。坛宇宽帖帖，符彩高酋酋。
　　不爱事耕稼，不乐干王侯。四十馀年中，超超为浪游。
　　元和五六岁，客于幽魏州。幽魏多壮士，意气相淹留。
　　刘济愿跪履，田兴请建筹。处士拱两手，笑之但掉头。
　　自此南走越，寻山入罗浮。愿学不死药，粗知其来由。
　　却于童顶上，萧萧玄发抽。我作八品吏，洛中如系囚。
　　忽遭冀处士，豁若登高楼。拂榻与之坐，十日语不休。
　　论今星璨璨，考古寒飕飕。治乱掘根本，蔓延相牵钩。
　　武事何骏壮，文理何优柔。颜回捧俎豆，项羽横戈矛。
　　祥云绕毛发，高浪开咽喉。但可感神鬼，安能为献酬。
　　好入天子梦，刻像来尔求。胡为去吴会，欲浮沧海舟。
　　赠以蜀马箠，副之胡罽裘。饯酒载三斗，东郊黄叶稠。
　　我感有泪下，君唱高歌酬。嵩山高万尺，洛水流千秋。
　　往事不可问，天地空悠悠。四百年炎汉，三十代宗周。
　　二三里遗堵，八九所高丘。人生一世内，何必多悲愁。
　　歌阕解携去，信非吾辈流。
　　◎卷.31【送沈士赴苏州，李中丞招以诗赠行】杜牧
　　山城树叶红，下有碧溪水。溪桥向吴路，酒旗夸酒美。
　　下马此送君，高歌为君醉。念君苞材能，百工在城垒。
　　空山三十年，鹿裘挂窗睡。自言陇西公，飘然我知己。
　　举酒属吴门，今朝为君起。悬弓三百斤，囊书数万纸。
　　战贼即战贼，为吏即为吏。尽我所有无，惟公之指使。
　　予曰陇西公，滔滔大君子。常思抡群材，一为国家治。
　　譬如匠见木，碍眼皆不弃。大者粗十围，小者细一指。
　　cq橛与栋梁，施之皆有位。忽然竖明堂，一挥立能致。
　　予亦何为者，亦受公恩纪。处士有常言，残虏为犬豕。
　　常恨两手空，不得一马箠。今依陇西公，如虎傅两翅。
　　公非刺史材，当坐岩廊地。处士魁奇姿，必展平生志。
　　东吴饶风光，翠巘多名寺。疏烟亹亹秋，独酌平生思。
　　因书问故人，能忘批纸尾。公或忆姓名，为说都憔悴。
　　◎卷.32【长安送友人游湖南（一作长安送人）】杜牧
　　子性剧弘和，愚衷深褊狷。相舍嚣譊中，吾过何由鲜。
　　楚南饶风烟，湘岸苦萦宛。山密夕阳多，人稀芳草远。
　　青梅繁枝低，斑笋新梢短。莫哭葬鱼人，酒醒且眠饭。
　　◎卷.33【皇风】杜牧
　　仁圣天子神且武，内兴文教外披攘。以德化人汉文帝，
　　侧身修道周宣王。e4蹊巢穴尽窒塞，礼乐刑政皆弛张。
　　何当提笔侍巡狩，前驱白旆吊河湟。
　　◎卷.34【雪中书怀】杜牧
　　腊雪一尺厚，云冻寒顽痴。孤城大泽畔，人疏烟火微。
　　愤悱欲谁语，忧愠不能持。天子号仁圣，任贤如事师。
　　凡称曰治具，小大无不施。明庭开广敞，才隽受羁维。
　　如日月縆升，若鸾凤葳蕤。人才自朽下，弃去亦其宜。
　　北虏坏亭障，闻屯千里师。牵连久不解，他盗恐旁窥。
　　臣实有长策，彼可徐鞭笞。如蒙一召议，食肉寝其皮。
　　斯乃庙堂事，尔微非尔知。向来躐等语，长作陷身机。
　　行当腊欲破，酒齐不可迟。且想春候暖，瓮间倾一卮。
　　◎卷.35【雨中作】杜牧
　　贱子本幽慵，多为隽贤侮。得州荒僻中，更值连江雨。
　　一褐拥秋寒，小窗侵竹坞。浊醪气色严，皤腹瓶罂古。
　　酣酣天地宽，怳怳嵇刘伍。但为适性情，岂是藏鳞羽。
　　一世一万朝，朝朝醉中去。
　　◎卷.36【偶游石盎僧舍（宣州作）】杜牧
　　敬岑草浮光，句沚水解脉。益郁乍怡融，凝严忽颓坼。
　　梅颣暖眠酣，风绪和无力。凫浴涨汪汪，雏娇村幂幂。
　　落日美楼台，轻烟饰阡陌。潋绿古津远，积润苔基释。
　　孰谓汉陵人，来作江汀客。载笔念无能，捧筹惭所画。
　　任辔偶追闲，逢幽果遭适。僧语淡如云，尘事繁堪织。
　　今古几辈人，而我何能息。
　　◎卷.37【赴京初入汴口，晓景即事，先寄兵部李郎中】杜牧
　　清淮控隋漕，北走长安道。樯形栉栉斜，浪态迤迤好。
　　初旭红可染，明河澹如扫。泽阔鸟来迟，村饥人语早。
　　露蔓虫丝多，风蒲燕雏老。秋思高萧萧，客愁长袅袅。
　　因怀京洛间，宦游何戚草。什伍持津梁，澒涌争追讨。
　　翾便讵可寻，几秘安能考。小人乏馨香，上下将何祷。
　　唯有君子心，显豁知幽抱。
　　◎卷.38【独酌】杜牧
　　长空碧杳杳，万古一飞鸟。生前酒伴闲，愁醉闲多少。
　　烟深隋家寺，殷叶暗相照。独佩一壶游，秋毫泰山小。
　　◎卷.39【惜春】杜牧
　　春半年已除，其馀强为有。即此醉残花，便同尝腊酒。
　　怅望送春杯，殷勤扫花帚。谁为驻东流，年年长在手。
　　◎卷.40【题安州浮云寺楼寄湖州张郎中】杜牧
　　去夏疏雨馀，同倚朱阑语。当时楼下水，今日到何处。
　　恨如春草多，事与孤鸿去。楚岸柳何穷，别愁纷若絮。
　　◎卷.41【过骊山作】杜牧
　　始皇东游出周鼎，刘项纵观皆引颈。削平天下实辛勤，
　　却为道傍穷百姓。黔首不愚尔益愚，千里函关囚独夫。
　　牧童火入九泉底，烧作灰时犹未枯。
　　◎卷.42【池州送孟迟先辈】杜牧
　　昔子来陵阳，时当苦炎热。我虽在金台，头角长垂折。
　　奉披尘意惊，立语平生豁。寺楼最鶱轩，坐送飞鸟没。
　　一樽中夜酒，半破前峰月。烟院松飘萧，风廊竹交戛。
　　时步郭西南，缭径苔圆折。好鸟响丁丁，小溪光汃汃。
　　篱落见娉婷，机丝弄哑轧。烟湿树姿娇，雨馀山态活。
　　仲秋往历阳，同上牛矶歇。大江吞天去，一练横坤抹。
　　千帆美满风，晓日殷鲜血。历阳裴太守，襟韵苦超越。
　　鞔鼓画麒麟，看君击狂节。离袖飐应劳，恨粉啼还咽。
　　明年忝谏官，绿树秦川阔。子提健笔来，势若夸父渴。
　　九衢林马挝，千门织车辙。秦台破心胆，黥阵惊毛发。
　　子既屈一鸣，余固宜三刖。慵忧长者来，病怯长街喝。
　　僧炉风雪夜，相对眠一褐。暖灰重拥瓶，晓粥还分钵。
　　青云马生角，黄州使持节。秦岭望樊川，只得回头别。
　　商山四皓祠，心与樗蒲说。大泽蒹葭风，孤城狐兔窟。
　　且复考诗书，无因见簪笏。古训屹如山，古风冷刮骨。
　　周鼎列瓶罂，荆璧横抛摋。力尽不可取，忽忽狂歌发。
　　三年未为苦，两郡非不达。秋浦倚吴江，去楫飞青鹘。
　　溪山好画图，洞壑深闺闼。竹冈森羽林，花坞团宫缬。
　　景物非不佳，独坐如鞲绁。丹鹊东飞来，喃喃送君札。
　　呼儿旋供衫，走门空踏袜。手把一枝物，桂花香带雪。
　　喜极至无言，笑馀翻不悦。人生直作百岁翁，
　　亦是万古一瞬中。我欲东召龙伯翁，上天揭取北斗柄。
　　蓬莱顶上斡海水，水尽到底看海空。月于何处去，
　　日于何处来？跳丸相趁走不住，
　　尧舜禹汤文武周孔皆为灰。酌此一杯酒，与君狂且歌。
　　离别岂足更关意，衰老相随可奈何。
　　◎卷.43【重送】杜牧
　　手撚金仆姑，腰悬玉辘轳。爬头峰北正好去，
　　系取可汗钳作奴。六宫虽念相如赋，其那防边重武夫。
　　◎卷.44【题池州弄水亭】杜牧
　　弄水亭前溪，飐滟翠绡舞。绮席草芊芊，紫岚峰伍伍。
　　螭蟠得形势，翚飞如轩户。一镜奁曲堤，万丸跳猛雨。
　　槛前燕雁栖，枕上巴帆去。丛筠侍修廊，密蕙媚幽圃。
　　杉树碧为幢，花骈红作堵。停樽迟晚月，咽咽上幽渚。
　　客舟耿孤灯，万里人夜语。漫流罥苔槎，饥凫晒雪羽。
　　玄丝落钩饵，冰鳞看吞吐。断霓天帔垂，狂烧汉旗怒。
　　旷朗半秋晓，萧瑟好风露。光洁疑可揽，欲以襟怀贮。
　　幽抱吟九歌，羁情思湘浦。四时皆异状，终日为良遇。
　　小山浸石棱，撑舟入幽处。孤歌倚桂岩，晚酒眠松坞。
　　纡馀带竹村，蚕乡足砧杵。塍泉落环珮，畦苗差纂组。
　　风俗知所尚，豪强耻孤侮。邻丧不相舂，公租无诟负。
　　农时贵伏腊，簪瑱事礼赂。乡校富华礼，征行产强弩。
　　不能自勉去，但愧来何暮。故园汉上林，信美非吾土。
　　◎卷.45【题宣州开元寺（寺置于东晋时）】杜牧
　　南朝谢脁城，东吴最深处。亡国去如鸿，遗寺藏烟坞。
　　楼飞九十尺，廊环四百柱。高高下下中，风绕松桂树。
　　青苔照朱阁，白鸟两相语。溪声入僧梦，月色晖粉堵。
　　阅景无旦夕，凭阑有今古。留我酒一樽，前山看春雨。
　　◎卷.46【大雨行（开成三年宣州开元寺作）】杜牧
　　东垠黑风驾海水，海底卷上天中央。三吴六月忽凄惨，
　　晚后点滴来苍茫。铮栈雷车轴辙壮，矫躩蛟龙爪尾长。
　　神鞭鬼驭载阴帝，来往喷洒何颠狂。四面崩腾玉京仗，
　　万里横互羽林枪。云缠风束乱敲磕，黄帝未胜蚩尤强。
　　百川气势苦豪俊，坤关密锁愁开张。太和六年亦如此，
　　我时壮气神洋洋。东楼耸首看不足，恨无羽翼高飞翔。
　　尽召邑中豪健者，阔展朱盘开酒场。奔觥槌鼓助声势，
　　眼底不顾纤腰娘。今年闒茸鬓已白，奇游壮观唯深藏。
　　景物不尽人自老，谁知前事堪悲伤。
　　◎卷.47【自宣州赴官入京，路逢裴坦判官归宣州，因题赠】杜牧
　　敬亭山下百顷竹，中有诗人小谢城。城高跨楼满金碧，
　　下听一溪寒水声。梅花落径香缭绕，雪白玉珰花下行。
　　萦风酒旆挂朱阁，半醉游人闻弄笙。我初到此未三十，
　　头脑钐利筋骨轻。画堂檀板秋拍碎，一引有时联十觥。
　　老闲腰下丈二组，尘土高悬千载名。重游鬓白事皆改，
　　唯见东流春水平。对酒不敢起，逢君还眼明。
　　云罍看人捧，波脸任他横。一醉六十日，古来闻阮生。
　　是非离别际，始见醉中情。今日送君话前事，
　　高歌引剑还一倾。江湖酒伴如相问，终老烟波不计程。
　　◎卷.48【赠宣州元处士】杜牧
　　陵阳北郭隐，身世两忘者。蓬蒿三亩居，宽于一天下。
　　樽酒对不酌，默与玄相话。人生自不足，爱叹遭逢寡。
　　◎卷.49【村行】杜牧
　　春半南阳西，柔桑过村坞。袅袅垂柳风，点点回塘雨。
　　蓑唱牧牛儿，篱窥蒨裙女。半湿解征衫，主人馈鸡黍。
　　◎卷.50【史将军二首】杜牧
　　长鉟周都尉，闲如秋岭云。取蝥弧登垒，以骈邻翼军。
　　百战百胜价，河南河北闻。今遇太平日，老去谁怜君。
　　壮气盖燕赵，耽耽魁杰人。弯弧五百步，长戟八十斤。
　　河湟非内地，安史有遗尘。何日武台坐，兵符授虎臣。


第五百二十一卷
　　◎卷.1【华清宫三十韵】杜牧
　　绣岭明珠殿，层峦下缭墙。仰窥丹槛影，犹想赭袍光。
　　昔帝登封后，中原自古强。一千年际会，三万里农桑。
　　几席延尧舜，轩墀接禹汤。雷霆驰号令，星斗焕文章。
　　钓筑乘时用，芝兰在处芳。北扉闲木索，南面富循良。
　　至道思玄圃，平居厌未央。钩陈裹岩谷，文陛压青苍。
　　歌吹千秋节，楼台八月凉。神仙高缥缈，环珮碎丁当。
　　泉暖涵窗镜，云娇惹粉囊。嫩岚滋翠葆，清渭照红妆。
　　帖泰生灵寿，欢娱岁序长。月闻仙曲调，霓作舞衣裳。
　　雨露偏金穴，乾坤入醉乡。玩兵师汉武，回手倒干将。
　　鲸鬣掀东海，胡牙揭上阳。喧呼马嵬血，零落羽林枪。
　　倾国留无路，还魂怨有香。蜀峰横惨澹，秦树远微茫。
　　鼎重山难转，天扶业更昌。望贤馀故老，花萼旧池塘。
　　往事人谁问，幽襟泪独伤。碧檐斜送日，殷叶半凋霜。
　　迸水倾瑶砌，疏风罅玉房。尘埃羯鼓索，片段荔枝筐。
　　鸟啄摧寒木，蜗涎蠹画梁。孤烟知客恨，遥起泰陵傍。
　　◎卷.2【长安杂题长句六首】杜牧
　　觚棱金碧照山高，万国珪璋捧赭袍。舐笔和铅欺贾马，
　　赞功论道鄙萧曹。东南楼日珠帘卷，西北天宛玉厄豪。
　　四海一家无一事，将军携镜泣霜毛。
　　晴云似絮惹低空，紫陌微微弄袖风。韩嫣金丸莎覆绿，
　　许公鞯汗杏黏红。烟生窈窕深东第，轮撼流苏下北宫。
　　自笑苦无楼护智，可怜铅椠竟何功。
　　雨晴九陌铺江练，岚嫩千峰叠海涛。南苑草芳眠锦雉，
　　夹城云暖下霓旄。少年羁络青纹玉，游女花簪紫蒂桃。
　　江碧柳深人尽醉，一瓢颜巷日空高。
　　束带谬趋文石陛，有章曾拜皂囊封。期严无奈睡留癖，
　　势窘犹为酒泥慵。偷钓侯家池上雨，醉吟隋寺日沈钟。
　　九原可作吾谁与，师友琅琊邴曼容。
　　洪河清渭天池浚，太白终南地轴横。祥云辉映汉宫紫，
　　春光绣画秦川明。草妒佳人钿朵色，风回公子玉衔声。
　　六飞南幸芙蓉苑，十里飘香入夹城。
　　丰貂长组金张辈，驷马文衣许史家。白鹿原头回猎骑，
　　紫云楼下醉江花。九重树影连清汉，万寿山光学翠华。
　　谁识大君谦让德，一毫名利斗蛙蟆。
　　◎卷.3【河湟】杜牧
　　元载相公曾借箸，宪宗皇帝亦留神。旋见衣冠就东市，
　　忽遗弓剑不西巡。牧羊驱马虽戎服，白发丹心尽汉臣。
　　唯有凉州歌舞曲，流传天下乐闲人。
　　◎卷.4【许七侍御弃官东归潇洒江南颇闻自适高秋企望…十韵】杜牧
　　天子绣衣吏，东吴美退居。有园同庾信，避事学相如。
　　兰畹晴香嫩，筠溪翠影疏。江山九秋后，风月六朝馀。
　　锦帙开诗轴，青囊结道书。霜岩红薜荔，露沼白芙蕖。
　　睡雨高梧密，棋灯小阁虚。冻醪元亮秫，寒鲙季鹰鱼。
　　尘意迷今古，云情识卷舒。他年雪中棹，阳羡访吾庐。
　　◎卷.5【李给事中敏二首】杜牧
　　一章缄拜皂囊中，懔懔朝廷有古风。元礼去归缑氏学，
　　江充来见犬台宫。纷纭白昼惊千古，鈇锧朱殷几一空。
　　曲突徙薪人不会，海边今作钓鱼翁。
　　晚发闷还梳，忆君秋醉馀。可怜刘校尉，曾讼石中书。
　　消长虽殊事，仁贤每自如。因看鲁褒论，何处是吾庐。
　　◎卷.6【题永崇西平王宅太尉愬院六韵】杜牧
　　天下无双将，关西第一雄。授符黄石老，学剑白猿翁。
　　矫矫云长勇，恂恂郄縠风。家呼小太尉，国号大梁公。
　　半夜龙骧去，中原虎穴空。陇山兵十万，嗣子握雕弓。
　　◎卷.7【东兵长句十韵】杜牧
　　上党争为天下脊，邯郸四十万秦坑。狂童何者欲专地，
　　圣主无私岂玩兵。玄象森罗摇北落，诗人章句咏东征。
　　雄如马武皆弹剑，少似终军亦请缨。屈指庙堂无失策，
　　垂衣尧舜待升平。羽林东下雷霆怒，楚甲南来组练明。
　　即墨龙文光照曜，常山蛇阵势纵横。落雕都尉万人敌，
　　黑槊将军一鸟轻。渐见长围云欲合，可怜穷垒带犹萦。
　　凯歌应是新年唱，便逐春风浩浩声。
　　◎卷.8【过勤政楼】杜牧
　　千秋令节名空在，承露丝囊世已无。
　　唯有紫苔偏得意，年年因雨上金铺。
　　◎卷.9【过魏文贞公宅（一作题魏文贞）】杜牧
　　蟪蛄宁与雪霜期，贤哲难教俗士知。
　　可怜贞观太平后，天且不留封德彝。
　　◎卷.10【早春阁下寓直萧九舍人亦直内署，因寄书怀四韵】杜牧
　　御水初销冻，宫花尚怯寒。千峰横紫翠，双阙凭阑干。
　　玉漏轻风顺，金茎淡日残。王乔在何处，清汉正骖鸾。
　　◎卷.11【秋晚与沈十七舍人期游樊川不至】杜牧
　　邀侣以官解，泛然成独游。川光初媚日，山色正矜秋。
　　野竹疏还密，岩泉咽复流。杜村连潏水，晚步见垂钩。
　　◎卷.12【念昔游三首】杜牧
　　十载飘然绳检外，樽前自献自为酬。
　　秋山春雨闲吟处，倚遍江南寺寺楼。
　　云门寺外逢猛雨，林黑山高雨脚长。
　　曾奉郊宫为近侍，分明㧐㧐羽林枪。
　　李白题诗水西寺，古木回岩楼阁风。
　　半醒半醉游三日，红白花开山雨中。
　　◎卷.13【今皇帝陛下一诏征兵…次第归降臣获睹圣功辄献歌咏】杜牧
　　捷书皆应睿谋期，十万曾无一镞遗。汉武惭夸朔方地，
　　周宣休道太原师。威加塞外寒来早，恩入河源冻合迟。
　　听取满城歌舞曲，凉州声韵喜参差。
　　◎卷.14【奉和白相公圣德和平致兹休运岁终功就合咏盛…长句四韵】杜牧
　　行看腊破好年光，万寿南山对未央。黠戛可汗修职贡，
　　文思天子复河湟。应须日驭西巡狩，不假星弧北射狼。
　　吉甫裁诗歌盛业，一篇江汉美宣王。
　　◎卷.15【过华清宫绝句三首】杜牧
　　长安回望绣成堆，山顶千门次第开。
　　一骑红尘妃子笑，无人知是荔枝来。
　　新丰绿树起黄埃，数骑渔阳探使回。
　　霓裳一曲千峰上，舞破中原始下来。
　　万国笙歌醉太平，倚天楼殿月分明。
　　云中乱拍禄山舞，风过重峦下笑声。
　　◎卷.16【登乐游原】杜牧
　　长空澹澹孤鸟没，万古销沉向此中。
　　看取汉家何事业，五陵无树起秋风。
　　◎卷.17【闻庆州赵纵使君与党项战中箭身死，辄书长句】杜牧
　　将军独乘铁骢马，榆溪战中金仆姑。死绥却是古来有，
　　骁将自惊今日无。青史文章争点笔，朱门歌舞笑捐躯。
　　谁知我亦轻生者，不得君王丈二殳。
　　◎卷.18【送容州唐中丞赴镇】杜牧
　　交阯同星座，龙泉佩斗文。烧香翠羽帐，看舞郁金裙。
　　鹢首冲泷浪，犀渠拂岭云。莫教铜柱北，空说马将军。
　　◎卷.19【夏州崔常侍自少常亚列出领麾幢十韵】杜牧
　　帝命诗书将，登坛礼乐卿。三边要高枕，万里得长城。
　　对客犹褒博，填门已旆旌。腰间五绶贵，天下一家荣。
　　野水差新燕，芳郊哢夏莺。别风嘶玉勒，残日望金茎。
　　榆塞孤烟媚，银川绿草明。戈矛虓虎士，弓箭落雕兵。
　　魏绛言堪采，陈汤事偶成。若须垂竹帛，静胜是功名。
　　◎卷.20【街西长句】杜牧
　　碧池新涨浴娇鸦，分锁长安富贵家。游骑偶同人斗酒，
　　名园相倚杏交花。银鞦騕褭嘶宛马，绣鞅璁珑走钿车。
　　一曲将军何处笛，连云芳草日初斜。
　　◎卷.21【春申君】杜牧
　　烈士思酬国士恩，春申谁与快冤魂。
　　三千宾客总珠履，欲使何人杀李园。
　　◎卷.22【奉陵宫人】杜牧
　　相如死后无词客，延寿亡来绝画工。
　　玉颜不是黄金少，泪滴秋山入寿宫。
　　◎卷.23【读韩杜集】杜牧
　　杜诗韩集愁来读，似倩麻姑痒处抓。
　　天外凤凰谁得髓，无人解合续弦胶。
　　◎卷.24【春日言怀寄虢州李常侍十韵】杜牧
　　岸藓生红药，岩泉涨碧塘。地分莲岳秀，草接鼎原芳。
　　雨派潈漴急，风畦芷若香。织蓬眠舴艋，惊梦起鸳鸯。
　　论吐开冰室，诗陈曝锦张。貂簪荆玉润，丹穴凤毛光。
　　今日还珠守，何年执戟郎。且嫌游昼短，莫问积薪长。
　　无计披清裁，唯持祝寿觞。愿公如卫武，百岁尚康强。
　　◎卷.25【李侍郎于阳羡里富有泉石牧亦于阳羡粗有薄产…四韵】杜牧
　　冥鸿不下非无意，塞马归来是偶然。紫绶公卿今放旷，
　　白头郎吏尚留连。终南山下抛泉洞，阳羡溪中买钓船。
　　欲与明公操履杖，愿闻休去是何年。
　　◎卷.26【赠李处士长句四韵】杜牧
　　玉函怪牒锁灵篆，紫洞香风吹碧桃。老翁四目牙爪利，
　　掷火万里精神高。霭霭祥云随步武，累累秋冢叹蓬蒿。
　　三山朝去应非久，姹女当窗绣羽袍。
　　◎卷.27【送国棋王逢】杜牧
　　玉子纹楸一路饶，最宜檐雨竹萧萧。羸形暗去春泉长，
　　拔势横来野火烧。守道还如周柱史，鏖兵不羡霍嫖姚。
　　浮生七十更万日，与子期于局上销。
　　◎卷.28【重送绝句】杜牧
　　绝艺如君天下少，闲人似我世间无。
　　别后竹窗风雪夜，一灯明暗覆吴图。
　　◎卷.29【少年行】杜牧
　　连环羁玉声光碎，绿锦蔽泥虬卷高。
　　春风细雨走马去，珠落璀璀白罽袍。
　　◎卷.30【奉和门下相公送西川相公兼领相印出镇全蜀诗十八韵】杜牧
　　盛业冠伊唐，台阶翊戴光。无私天雨露，有截舜衣裳。
　　蜀辍新衡镜，池留旧凤凰。同心真石友，写恨蔑河梁。
　　虎骑摇风旆，貂冠韵水苍。彤弓随武库，金印逐文房。
　　栈压嘉陵咽，峰横剑阁长。前驱二星去，开险五丁忙。
　　回首峥嵘尽，连天草树芳。丹心悬魏阙，往事怆甘棠。
　　治化轻诸葛，威声慑夜郎。君平教说卦，夫子召升堂。
　　塞接西山雪，桥维万里樯。夺霞红锦烂，扑地酒垆香。
　　忝逐三千客，曾依数仞墙。滞顽堪白屋，攀附亦同行。
　　肉管伶伦曲，箫韶清庙章。唱高知和寡，小子斐然狂。
　　◎卷.31【朱坡】杜牧
　　下杜乡园古，泉声绕舍啼。静思长惨切，薄宦与乖暌。
　　北阙千门外，南山午谷西。倚川红叶岭，连寺绿杨堤。
　　迥野翘霜鹤，澄潭舞锦鸡。涛惊堆万岫，舸急转千溪。
　　眉点萱牙嫩，风条柳幄迷。岸藤梢虺尾，沙渚印麑蹄。
　　火燎湘桃坞，波光碧绣畦。日痕縆翠巘，陂影堕晴霓。
　　蜗壁斓斑藓，银筵豆蔻泥。洞云生片段，苔径缭高低。
　　偃蹇松公老，森严竹阵齐。小莲娃欲语，幽笋稚相携。
　　汉馆留馀趾，周台接故蹊。蟠蛟冈隐隐，班雉草萋萋。
　　树老萝纡组，岩深石启闺。侵窗紫桂茂，拂面翠禽栖。
　　有计冠终挂，无才笔谩提。自尘何太甚，休笑触藩羝。
　　◎卷.32【早春寄岳州李使君，李善棋爱酒，情地闲雅】杜牧
　　城高倚峭巘，地胜足楼台。朔漠暖鸿去，潇湘春水来。
　　萦盈几多思，掩抑若为裁。返照三声角，寒香一树梅。
　　乌林芳草远，赤壁健帆开。往事空遗恨，东流岂不回。
　　分符颍川政，吊屈洛阳才。拂匣调珠柱，磨铅勘玉杯。
　　棋翻小窟势，垆拨冻醪醅。此兴予非薄，何时得奉陪。
　　◎卷.33【送王侍御赴夏口座主幕】杜牧
　　君为珠履三千客，我是青衿七十徒。礼数全优知隗始，
　　讨论常见念回愚。黄鹤楼前春水阔，一杯还忆故人无。
　　◎卷.34【自贻】杜牧
　　杜陵萧次君，迁少去官频。寂寞怜吾道，依稀似古人。
　　饰心无彩缋，到骨是风尘。自嫌如匹素，刀尺不由身。
　　◎卷.35【自遣】杜牧
　　四十已云老，况逢忧窘馀。且抽持板手，却展小年书。
　　嗜酒狂嫌阮，知非晚笑蘧。闻流宁叹吒，待俗不亲疏。
　　遇事知裁剪，操心识卷舒。还称二千石，于我意何如。
　　◎卷.36【题桐叶】杜牧
　　去年桐落故溪上，把笔偶题归燕诗。江楼今日送归燕，
　　正是去年题叶时。叶落燕归真可惜，东流玄发且无期。
　　笑筵歌席反惆怅，明月清风怆别离。庄叟彭殇同在梦，
　　陶潜身世两相遗。一丸五色成虚语，石烂松薪更莫疑。
　　哆侈不劳文似锦，进趋何必利如锥。钱神任尔知无敌，
　　酒圣于吾亦庶几。江畔秋光蟾阁镜，槛前山翠茂陵眉。
　　樽香轻泛数枝菊，檐影斜侵半局棋。休指宦游论巧拙，
　　只将愚直祷神祇。三吴烟水平生念，宁向闲人道所之。
　　◎卷.37【沈下贤】杜牧
　　斯人清唱何人和，草径苔芜不可寻。
　　一夕小敷山下梦，水如环珮月如襟。
　　◎卷.38【李和鼎】杜牧
　　鵩鸟飞来庚子直，谪去日蚀辛卯年。
　　由来枉死贤才事，消长相持势自然。
　　◎卷.39【赠沈学士张歌人】杜牧
　　拖袖事当年，郎教唱客前。断时轻裂玉，收处远缲烟。
　　孤直縆云定，光明滴水圆。泥情迟急管，流恨咽长弦。
　　吴苑春风起，河桥酒旆悬。凭君更一醉，家在杜陵边。
　　◎卷.40【忆游朱坡四韵】杜牧
　　秋草樊川路，斜阳覆盎门。猎逢韩嫣骑，树识馆陶园。
　　带雨经荷沼，盘烟下竹村。如今归不得，自戴望天盆。
　　◎卷.41【朱坡绝句三首】杜牧
　　故国池塘倚御渠，江城三诏换鱼书。
　　贾生辞赋恨流落，只向长沙住岁馀。
　　烟深苔巷唱樵儿，花落寒轻倦客归。
　　藤岸竹洲相掩映，满池春雨鸊鹈飞。
　　乳肥春洞生鹅管，沼避回岩势犬牙。
　　自笑卷怀头角缩，归盘烟磴恰如蜗。
　　◎卷.42【出宫人二首】杜牧
　　闲吹玉殿昭华管，醉折梨园缥蒂花。
　　十年一梦归人世，绛缕犹封系臂纱。
　　平阳拊背穿驰道，铜雀分香下璧门。
　　几向缀珠深殿里，妒抛羞态卧黄昏。
　　◎卷.43【长安秋望】杜牧
　　楼倚霜树外，镜天无一毫。南山与秋色，气势两相高。
　　◎卷.44【独酌】杜牧
　　窗外正风雪，拥炉开酒缸。何如钓船雨，篷底睡秋江。
　　◎卷.45【醉眠】杜牧
　　秋醪雨中熟，寒斋落叶中。幽人本多睡，更酌一樽空。
　　◎卷.46【不饮赠酒】杜牧
　　细算人生事，彭殇共一筹。与愁争底事，要尔作戈矛。
　　◎卷.47【昔事文皇帝三十二韵】杜牧
　　昔事文皇帝，叨官在谏垣。奏章为得地，齰齿负明恩。
　　金虎知难动，毛釐亦耻言。掩头虽欲吐，到口却成吞。
　　照胆常悬镜，窥天自戴盆。周钟既窕槬，黥阵亦瘢痕。
　　凤阙觚棱影，仙盘晓日暾。雨晴文石滑，风暖戟衣翻。
　　每虑号无告，长忧骇不存。随行唯跼蹐，出语但寒暄。
　　宫省咽喉任，戈矛羽卫屯。光尘皆影附，车马定西奔。
　　亿万持衡价，锱铢挟契论。堆时过北斗，积处满西园。
　　接棹隋河溢，连蹄蜀栈刓。漉空沧海水，搜尽卓王孙。
　　斗巧猴雕刺，夸趫索挂跟。狐威假白额，枭啸得黄昏。
　　馥馥芝兰圃，森森枳棘藩。吠声嗾国猘，公议怯膺门。
　　窜逐诸丞相，苍茫远帝阍。一名为吉士，谁免吊湘魂。
　　间世英明主，中兴道德尊。昆冈怜积火，河汉注清源。
　　川口堤防决，阴车鬼怪掀。重云开朗照，九地雪幽冤。
　　我实刚肠者，形甘短褐髡。曾经触虿尾，犹得凭熊轩。
　　杜若芳洲翠，严光钓濑喧。溪山侵越角，封壤尽吴根。
　　客恨萦春细，乡愁压思繁。祝尧千万寿，再拜揖馀樽。
　　◎卷.48【道一大尹存之、庭美二学士简于圣明…四韵呈上三君子】杜牧
　　九金神鼎重丘山，五玉诸侯杂珮环。星座通霄狼鬣暗，
　　戍楼吹笛虎牙闲。斗间紫气龙埋狱，天上洪炉帝铸颜。
　　若念西河旧交友，鱼符应许出函关。
　　◎卷.49【杏园】杜牧
　　夜来微雨洗芳尘，公子骅骝步贴匀。
　　莫怪杏园憔悴去，满城多少插花人。
　　◎卷.50【春晚题韦家亭子】杜牧
　　拥鼻侵襟花草香，高台春去恨茫茫。
　　蔫红半落平池晚，曲渚飘成锦一张。
　　◎卷.51【过田家宅】杜牧
　　安邑南门外，谁家板筑高。奉诚园里地，墙缺见蓬蒿。
　　◎卷.52【见宋拾遗题名处，感而成诗】杜牧
　　窜逐穷荒与死期，饿唯蒿藿病无医。
　　怜君更抱重泉恨，不见崇山谪去时。
　　◎卷.53【雪晴访赵嘏街西所居三韵】杜牧
　　命代风骚将，谁登李杜坛。少陵鲸海动，翰苑鹤天寒。
　　今日访君还有意，三条冰雪独来看。
　　◎卷.54【将赴吴兴登乐游原一绝】杜牧
　　清时有味是无能，闲爱孤云静爱僧。
　　欲把一麾江海去，乐游原上望昭陵。
　　◎卷.55【洛阳长句二首】杜牧
　　草色人心相与闲，是非名利有无间。桥横落照虹堪画，
　　树锁千门鸟自还。芝盖不来云杳杳，仙舟何处水潺潺。
　　君王谦让泥金事，苍翠空高万岁山。
　　天汉东穿白玉京，日华浮动翠光生。桥边游女珮环委，
　　波底上阳金碧明。月锁名园孤鹤唳，川酣秋梦凿龙声。
　　连昌绣岭行宫在，玉辇何时父老迎。
　　◎卷.56【洛中监察病假满，送韦楚老拾遗归朝】杜牧
　　洛桥风暖细翻衣，春引仙官去玉墀。独鹤初冲太虚日，
　　九牛新落一毛时。行开教化期君是，卧病神祇祷我知。
　　十载丈夫堪耻处，朱云犹掉直言旗。
　　◎卷.57【东都送郑处诲校书归上都】杜牧
　　悠悠渠水清，雨霁洛阳城。槿堕初开艳，蝉闻第一声。
　　故人容易去，白发等闲生。此别无多语，期君晦盛名。
　　◎卷.58【故洛阳城有感】杜牧
　　一片宫墙当道危，行人为尔去迟迟。筚圭苑里秋风后，
　　平乐馆前斜日时。锢党岂能留汉鼎，清谈空解识胡儿。
　　千烧万战坤灵死，惨惨终年鸟雀悲。


第五百二十二卷
　　◎卷.1【扬州三首】杜牧
　　炀帝雷塘土，迷藏有旧楼。谁家唱水调，明月满扬州。
　　骏马宜闲出，千金好旧游。喧阗醉年少，半脱紫茸裘。
　　秋风放萤苑，春草斗鸡台。金络擎雕去，鸾环拾翠来。
　　蜀船红锦重，越橐水沈堆。处处皆华表，淮王奈却回。
　　街垂千步柳，霞映两重城。天碧台阁丽，风凉歌管清。
　　纤腰间长袖，玉珮杂繁缨。拖轴诚为壮，豪华不可名。
　　自是荒淫罪，何妨作帝京。
　　◎卷.2【润州二首】杜牧
　　句吴亭东千里秋，放歌曾作昔年游。青苔寺里无马迹，
　　绿水桥边多酒楼。大抵南朝皆旷达，可怜东晋最风流。
　　月明更想桓伊在，一笛闻吹出塞愁。
　　谢脁诗中佳丽地，夫差传里水犀军。城高铁瓮横强弩，
　　柳暗朱楼多梦云。画角爱飘江北去，钓歌长向月中闻。
　　扬州尘土试回首，不惜千金借与君。
　　◎卷.3【题扬州禅智寺】杜牧
　　雨过一蝉噪，飘萧松桂秋。青苔满阶砌，白鸟故迟留。
　　暮霭生深树，斜阳下小楼。谁知竹西路，歌吹是扬州。
　　◎卷.4【西江怀古】杜牧
　　上吞巴汉控潇湘，怒似连山净镜光。魏帝缝囊真戏剧，
　　苻坚投箠更荒唐。千秋钓艇歌明月，万里沙鸥弄夕阳，
　　范蠡清尘何寂寞，好风唯属往来商。
　　◎卷.5【江南怀古】杜牧
　　车书混一业无穷，井邑山川今古同。
　　戊辰年向金陵过，惆怅闲吟忆庾公。
　　◎卷.6【江南春绝句】杜牧
　　千里莺啼绿映红，水村山郭酒旗风。
　　南朝四百八十寺，多少楼台烟雨中。
　　◎卷.7【将赴宣州留题扬州禅智寺】杜牧
　　故里溪头松柏双，来时尽日倚松窗。
　　杜陵隋苑已绝国，秋晚南游更渡江。
　　◎卷.8【题宣州开元寺水阁阁下宛溪夹溪居人】杜牧
　　六朝文物草连空，天淡云闲今古同。鸟去鸟来山色里，
　　人歌人哭水声中。深秋帘幕千家雨，落日楼台一笛风。
　　惆怅无因见范蠡，参差烟树五湖东。
　　◎卷.9【宣州送裴坦判官往舒州，时牧欲赴官归京】杜牧
　　日暖泥融雪半销，行人芳草马声骄。九华山路云遮寺，
　　清弋江村柳拂桥。君意如鸿高的的，我心悬旆正摇摇。
　　同来不得同归去，故国逢春一寂寥。
　　◎卷.10【句溪夏日送卢霈秀才归王屋山将欲赴举】杜牧
　　野店正纷泊，茧蚕初引丝。行人碧溪渡，系马绿杨枝。
　　苒苒迹始去，悠悠心所期。秋山念君别，惆怅桂花时。
　　◎卷.11【自宣城赴官上京】杜牧
　　潇洒江湖十过秋，酒杯无日不淹留。谢公城畔溪惊梦，
　　苏小门前柳拂头。千里云山何处好，几人襟韵一生休。
　　尘冠挂却知闲事，终拟蹉跎访旧游。
　　◎卷.12【春末题池州弄水亭】杜牧
　　使君四十四，两佩左铜鱼。为吏非循吏，论书读底书。
　　晚花红艳静，高树绿阴初。亭宇清无比，溪山画不如。
　　嘉宾能啸咏，宫妓巧妆梳。逐日愁皆碎，随时醉有馀。
　　偃须求五鼎，陶只爱吾庐。趣向人皆异，贤豪莫笑渠。
　　◎卷.13【登池州九峰楼寄张祜】杜牧
　　百感中来不自由，角声孤起夕阳楼。碧山终日思无尽，
　　芳草何年恨即休。睫在眼前长不见，道非身外更何求。
　　谁人得似张公子，千首诗轻万户侯。
　　◎卷.14【齐安郡晚秋】杜牧
　　柳岸风来影渐疏，使君家似野人居。云容水态还堪赏，
　　啸志歌怀亦自如。雨暗残灯棋散后，酒醒孤枕雁来初。
　　可怜赤壁争雄渡，唯有蓑翁坐钓鱼。
　　◎卷.15【九日齐安登高】杜牧
　　江涵秋影雁初飞，与客携壶上翠微。尘世难逢开口笑，
　　菊花须插满头归。但将酩酊酬佳节，不用登临叹落晖。
　　古往今来只如此，牛山何必泪沾衣。
　　◎卷.16【池州春送前进士蒯希逸】杜牧
　　芳草复芳草，断肠还断肠。自然堪下泪，何必更残阳。
　　楚岸千万里，燕鸿三两行。有家归不得，况举别君觞。
　　◎卷.17【齐安郡中偶题二首】杜牧
　　两竿落日溪桥上，半缕轻烟柳影中。
　　多少绿荷相倚恨，一时回首背西风。
　　秋声无不搅离心，梦泽蒹葭楚雨深。
　　自滴阶前大梧叶，干君何事动哀吟。
　　◎卷.18【齐安郡后池绝句】杜牧
　　菱透浮萍绿锦池，夏莺千啭弄蔷薇。
　　尽日无人看微雨，鸳鸯相对浴红衣。
　　◎卷.19【题齐安城楼】杜牧
　　呜咽江楼角一声，微阳潋潋落寒汀。
　　不用凭阑苦回首，故乡七十五长亭。
　　◎卷.20【池州李使君没后十一日处州新命始到后见归妓感而成诗】杜牧
　　缙云新命诏初行，才是孤魂寿器成。黄壤不知新雨露，
　　粉书空换旧铭旌。巨卿哭处云空断，阿鹜归来月正明。
　　多少四年遗爱事，乡闾生子李为名。
　　◎卷.21【见刘秀才与池州妓别】杜牧
　　远风南浦万重波，未似生离别恨多。楚管能吹柳花怨，
　　吴姬争唱竹枝歌。金钗横处绿云堕，玉箸凝时红粉和。
　　待得枚皋相见日，自应妆镜笑蹉跎。
　　◎卷.22【池州废林泉寺】杜牧
　　废寺林溪上，颓垣倚乱峰。看栖归树鸟，犹想过山钟。
　　石路寻僧去，此生应不逢。
　　◎卷.23【忆齐安郡】杜牧
　　平生睡足处，云梦泽南州。一夜风欺竹，连江雨送秋。
　　格卑常汩汩，力学强悠悠。终掉尘中手，潇湘钓漫流。
　　◎卷.24【池州清溪】杜牧
　　弄溪终日到黄昏，照数秋来白发根。
　　何物赖君千遍洗，笔头尘土渐无痕。
　　◎卷.25【游池州林泉寺金碧洞】杜牧
　　袖拂霜林下石棱，潺湲声断满溪冰。
　　携茶腊月游金碧，合有文章病茂陵。
　　◎卷.26【即事（黄州作）】杜牧
　　因思上党三年战，闲咏周公七月诗。竹帛未闻书死节，
　　丹青空见画灵旗。萧条井邑如鱼尾，早晚干戈识虎皮。
　　莫笑一麾东下计，满江秋浪碧参差。
　　◎卷.27【赠李秀才（是上公孙子）】杜牧
　　骨清年少眼如冰，凤羽参差五色层。
　　天上麒麟时一下，人间不独有徐陵。
　　◎卷.28【寄李起居四韵】杜牧
　　楚女梅簪白雪姿，前溪碧水冻醪时。云罍心凸知难捧，
　　凤管簧寒不受吹。南国剑眸能盼眄，侍臣香袖爱僛垂。
　　自怜穷律穷途客，正怯孤灯一局棋。
　　◎卷.29【题池州贵池亭】杜牧
　　势比凌歊宋武台，分明百里远帆开。
　　蜀江雪浪西江满，强半春寒去却来。
　　◎卷.30【兰溪（在蕲州西）】杜牧
　　兰溪春尽碧泱泱，映水兰花雨发香。
　　楚国大夫憔悴日，应寻此路去潇湘。
　　◎卷.31【睦州四韵】杜牧
　　州在钓台边，溪山实可怜。有家皆掩映，无处不潺湲。
　　好树鸣幽鸟，晴楼入野烟。残春杜陵客，中酒落花前。
　　◎卷.32【秋晚早发新定】杜牧
　　解印书千轴，重阳酒百缸。凉风满红树，晓月下秋江。
　　岩壑会归去，尘埃终不降。悬缨未敢濯，严濑碧淙淙。
　　◎卷.33【除官归京睦州雨霁】杜牧
　　秋半吴天霁，清凝万里光。水声侵笑语，岚翠扑衣裳。
　　远树疑罗帐，孤云认粉囊。溪山侵两越，时节到重阳。
　　顾我能甘贱，无由得自强。误曾公触尾，不敢夜循墙。
　　岂意笼飞鸟，还为锦帐郎。网今开傅燮，书旧识黄香。
　　姹女真虚语，饥儿欲一行。浅深须揭厉，休更学张纲。
　　◎卷.34【夜泊桐庐眠先寄苏台卢郎中】杜牧
　　水槛桐庐馆，归舟系石根。笛吹孤戍月，犬吠隔溪村。
　　十载违清裁，幽怀未一论。苏台菊花节，何处与开樽。
　　◎卷.35【新转南曹未叙朝散初秋暑退出守吴兴书此篇以自见志】杜牧
　　捧诏汀洲去，全家羽翼飞。喜抛新锦帐，荣借旧朱衣。
　　且免材为累，何妨拙有机。宋株聊自守，鲁酒怕旁围。
　　清尚宁无素，光阴亦未晞。一杯宽幕席，五字弄珠玑。
　　越浦黄柑嫩，吴溪紫蟹肥。平生江海志，佩得左鱼归。
　　◎卷.36【题白蘋洲】杜牧
　　山鸟飞红带，亭薇拆紫花。溪光初透彻，秋色正清华。
　　静处知生乐，喧中见死夸。无多珪组累，终不负烟霞。
　　◎卷.37【题茶山（在宜兴）】杜牧
　　山实东吴秀，茶称瑞草魁。剖符虽俗吏，修贡亦仙才。
　　溪尽停蛮棹，旗张卓翠苔。柳村穿窈窕，松涧渡喧豗。
　　等级云峰峻，宽平洞府开。拂天闻笑语，特地见楼台。
　　泉嫩黄金涌，牙香紫璧裁。拜章期沃日，轻骑疾奔雷。
　　舞袖岚侵涧，歌声谷答回。磬音藏叶鸟，雪艳照潭梅。
　　好是全家到，兼为奉诏来。树阴香作帐，花径落成堆。
　　景物残三月，登临怆一杯。重游难自克，俯首入尘埃。
　　◎卷.38【茶山下作】杜牧
　　春风最窈窕，日晓柳村西。娇云光占岫，健水鸣分溪。
　　燎岩野花远，戛瑟幽鸟啼。把酒坐芳草，亦有佳人携。
　　◎卷.39【入茶山下题水口草市绝句】杜牧
　　倚溪侵岭多高树，夸酒书旗有小楼。
　　惊起鸳鸯岂无恨，一双飞去却回头。
　　◎卷.40【春日茶山病不饮酒，因呈宾客】杜牧
　　笙歌登画船，十日清明前。山秀白云腻，溪光红粉鲜。
　　欲开未开花，半阴半晴天。谁知病太守，犹得作茶仙。
　　◎卷.41【不饮赠官妓】杜牧
　　芳草正得意，汀洲日欲西。无端千树柳，更拂一条溪。
　　几朵梅堪折，何人手好携。谁怜佳丽地，春恨却凄凄。
　　◎卷.42【早春赠军事薛判官】杜牧
　　雪后新正半，春来四刻长。晴梅朱粉艳，嫩水碧罗光。
　　弦管开双调，花钿坐两行。唯君莫惜醉，认取少年场。
　　◎卷.43【代吴兴妓春初寄薛军事】杜牧
　　雾冷侵红粉，春阴扑翠钿。自悲临晓镜，谁与惜流年。
　　柳暗霏微雨，花愁黯淡天。金钗有几只，抽当酒家钱。
　　◎卷.44【八月十二日得替后移居霅溪馆，因题长句四韵】杜牧
　　万家相庆喜秋成，处处楼台歌板声。千岁鹤归犹有恨，
　　一年人住岂无情。夜凉溪馆留僧话，风定苏潭看月生。
　　景物登临闲始见，愿为闲客此闲行。
　　◎卷.45【初冬夜饮】杜牧
　　淮阳多病偶求欢，客袖侵霜与烛盘。
　　砌下梨花一堆雪，明年谁此凭阑干。
　　◎卷.46【栽竹】杜牧
　　本因遮日种，却似为溪移。历历羽林影，疏疏烟露姿。
　　萧骚寒雨夜，敲劼晚风时。故国何年到，尘冠挂一枝。
　　◎卷.47【梅】杜牧
　　轻盈照溪水，掩敛下瑶台。妒雪聊相比，欺春不逐来。
　　偶同佳客见，似为冻醪开。若在秦楼畔，堪为弄玉媒。
　　◎卷.48【山石榴】杜牧
　　似火山榴映小山，繁中能薄艳中闲。
　　一朵佳人玉钗上，只疑烧却翠云鬟。
　　◎卷.49【柳长句】杜牧
　　日落水流西复东，春光不尽柳何穷。巫娥庙里低含雨，
　　宋玉宅前斜带风。不嫌榆荚共争翠，深与桃花相映红。
　　灞上汉南千万树，几人游宦别离中。
　　◎卷.50【隋堤柳】杜牧
　　夹岸垂杨三百里，只应图画最相宜。
　　自嫌流落西归疾，不见东风二月时。
　　◎卷.51【柳绝句】杜牧
　　数树新开翠影齐，倚风情态被春迷。
　　依依故国樊川恨，半掩村桥半掩溪。
　　◎卷.52【独柳】杜牧
　　含烟一株柳，拂地摇风久。佳人不忍折，怅望回纤手。
　　◎卷.53【早雁】杜牧
　　金河秋半虏弦开，云外惊飞四散哀。仙掌月明孤影过，
　　长门灯暗数声来。须知胡骑纷纷在，岂逐春风一一回。
　　莫厌潇湘少人处，水多菰米岸莓苔。
　　◎卷.54【䴔䴖】杜牧
　　芝茎抽绀趾，清唳掷金梭。日翅闲张锦，风池去罥罗。
　　静眠依翠荇，暖戏折高荷。山阴岂无尔，茧字换群鹅。
　　◎卷.55【鹦鹉】杜牧
　　华堂日渐高，雕槛系红绦。故国陇山树，美人金剪刀。
　　避笼交翠尾，罅嘴静新毛。不念三缄事，世途皆尔曹。
　　◎卷.56【鹤】杜牧
　　清音迎晓月，愁思立寒蒲。丹顶西施颊，霜毛四皓须。
　　碧云行止躁，白鹭性灵粗。终日无群伴，溪边吊影孤。
　　◎卷.57【鸦】杜牧
　　扰扰复翻翻，黄昏飏冷烟。毛欺皇后发，声感楚姬弦。
　　蔓垒盘风下，霜林接翅眠。只如西旅样，头白岂无缘。
　　◎卷.58【鹭鸶】杜牧
　　雪衣雪发青玉觜，群捕鱼儿溪影中。
　　惊飞远映碧山去，一树梨花落晚风。
　　◎卷.59【村舍燕】杜牧
　　汉宫一百四十五，多下珠帘闭琐窗。
　　何处营巢夏将半，茅檐烟里语双双。
　　◎卷.60【归燕】杜牧
　　画堂歌舞喧喧地，社去社来人不看。
　　长是江楼使君伴，黄昏犹待倚阑干。
　　◎卷.61【伤猿】杜牧
　　独折南园一朵梅，重寻幽坎已生苔。
　　无端晚吹惊高树，似袅长枝欲下来。
　　◎卷.62【还俗老僧】杜牧
　　雪发不长寸，秋寒力更微。独寻一径叶，犹挈衲残衣。
　　日暮千峰里，不知何处归。
　　◎卷.63【斫竹】杜牧
　　寺废竹色死，宦家宁尔留。霜根渐随斧，风玉尚敲秋。
　　江南苦吟客，何处送悠悠。
　　◎卷.64【将赴湖州留题亭菊】杜牧
　　陶菊手自种，楚兰心有期。遥知渡江日，正是撷芳时。
　　◎卷.65【折菊】杜牧
　　篱东菊径深，折得自孤吟。雨中衣半湿，拥鼻自知心。
　　◎卷.66【云（一作褚载诗）】杜牧
　　尽日看云首不回，无心都大似无才。
　　可怜光彩一片玉，万里晴天何处来。
　　◎卷.67【醉后题僧院】杜牧
　　离心忽忽复凄凄，雨晦倾瓶取醉泥。
　　可羡高僧共心语，一如携稚往东西。
　　◎卷.68【题禅院（一作醉后题僧院）】杜牧
　　觥船一棹百分空，十岁青春不负公。
　　今日鬓丝禅榻畔，茶烟轻飏落花风。
　　◎卷.69【哭李给事中敏】杜牧
　　阳陵郭门外，陂阤丈五坟。九泉如结友，兹地好埋君。
　　◎卷.70【黄州竹径斗】杜牧
　　竹浊蟠小径，屈折斗蛇来。三年得归去，知绕几千回。
　　◎卷.71【题敬爱寺楼】杜牧
　　暮景千山雪，春寒百尺楼。独登还独下，谁会我悠悠。
　　◎卷.72【送刘秀才归江陵】杜牧
　　彩服鲜华觐渚宫，鲈鱼新熟别江东。刘郎浦夜侵船月，
　　宋玉亭春弄袖风。落落精神终有立，飘飘才思杳无穷。
　　谁人世上为金口，借取明时一荐雄。
　　◎卷.73【见吴秀才与池妓别，因成绝句】杜牧
　　红烛短时羌笛怨，清歌咽处蜀弦高。
　　万里分飞两行泪，满江寒雨正萧骚。
　　◎卷.74【湖南正初招李郢秀才】杜牧
　　行乐及时时已晚，对酒当歌歌不成。千里暮山重叠翠，
　　一溪寒水浅深清。高人以饮为忙事，浮世除诗尽强名。
　　看著白蘋芽欲吐，雪舟相访胜闲行。
　　◎卷.75【赠朱道灵】杜牧
　　刘根丹篆三千字，郭璞青囊两卷书。
　　朱渚矶南谢山北，白云深处有岩居。
　　◎卷.76【屏风绝句】杜牧
　　屏风周昉画纤腰，岁久丹青色半销。
　　斜倚玉窗鸾发女，拂尘犹自妒娇娆。
　　◎卷.77【哭韩绰】杜牧
　　平明送葬上都门，绋翣交横逐去魂。
　　归来冷笑悲身事，唤妇呼儿索酒盆。
　　◎卷.78【新定途中】杜牧
　　无端偶效张文纪，下杜乡园别五秋。
　　重过江南更千里，万山深处一孤舟。
　　◎卷.79【题新定八松院小石】杜牧
　　雨滴珠玑碎，苔生紫翠重。故关何日到，且看小三峰。
　　◎卷.80【往年随故府吴兴公夜泊芜湖口今赴官西去…因成十六韵】杜牧
　　南指陵阳路，东流似昔年。重恩山未答，双鬓雪飘然。
　　数仞惭投迹，群公愧拍肩。驽骀蒙锦绣，尘土浴潺湲。
　　郭隗黄金峻，虞卿白璧鲜。貔貅环玉帐，鹦鹉破蛮笺。
　　极浦沈碑会，秋花落帽筵。旌旗明迥野，冠珮照神仙。
　　筹画言何补，优容道实全。讴谣人扑地，鸡犬树连天。
　　紫凤超如电，青襟散似烟。苍生未经济，坟草已芊绵。
　　往事惟沙月，孤灯但客船。岘山云影畔，棠叶水声前。
　　故国还归去，浮生亦可怜。高歌一曲泪，明日夕阳边。


第五百二十三卷
　　◎卷.1【怀钟陵旧游四首】杜牧
　　一谒征南最少年，虞卿双璧截肪鲜。歌谣千里春长暖，
　　丝管高台月正圆。玉帐军筹罗俊彦，绛帷环珮立神仙。
　　陆公馀德机云在，如我酬恩合执鞭。
　　滕阁中春绮席开，柘枝蛮鼓殷晴雷。垂楼万幕青云合，
　　破浪千帆阵马来。未掘双龙牛斗气，高悬一榻栋梁材。
　　连巴控越知何事，珠翠沉檀处处堆。
　　十顷平湖堤柳合，岸秋兰芷绿纤纤。一声明月采莲女，
　　四面朱楼卷画帘。白鹭烟分光的的，微涟风定翠vz々。
　　斜辉更落西山影，千步虹桥气象兼。
　　控压平江十万家，秋来江静镜新磨。城头晚鼓雷霆后，
　　桥上游人笑语多。日落汀痕千里色，月当楼午一声歌。
　　昔年行乐秾桃畔，醉与龙沙拣蜀罗。
　　◎卷.43【台城曲二首】杜牧
　　整整复斜斜，随旗簇晚沙。门外韩擒虎，楼头张丽华。
　　谁怜容足地，却羡井中蛙。
　　王颁兵势急，鼓下坐蛮奴。潋滟倪塘水，叉牙出骨须。
　　干芦一炬火，回首是平芜。
　　◎卷.44【江上雨寄崔碣】杜牧
　　春半平江雨，圆文破蜀罗。声眠篷底客，寒湿钓来蓑。
　　暗澹遮山远，空濛著柳多。此时怀旧恨，相望意如何。
　　◎卷.45【罢钟陵幕吏十三年，来泊湓浦，感旧为诗】杜牧
　　青梅雨中熟，樯倚酒旗边。故国残春梦，孤舟一褐眠。
　　摇摇远堤柳，暗暗十程烟。南奏钟陵道，无因似昔年。
　　◎卷.46【商山麻涧】杜牧
　　云光岚彩四面合，柔柔垂柳十馀家。雉飞鹿过芳草远，
　　牛巷鸡埘春日斜。秀眉老父对樽酒，蒨袖女儿簪野花。
　　征车自念尘土计，惆怅溪边书细沙。
　　◎卷.47【商山富水驿（驿本名与阳谏议同姓名，因此改为富水驿）】杜牧
　　益戆由来未觉贤，终须南去吊湘川。当时物议朱云小，
　　后代声华白日悬。邪佞每思当面唾，清贫长欠一杯钱。
　　驿名不合轻移改，留警朝天者惕然。
　　◎卷.48【丹水】杜牧
　　何事苦萦回，离肠不自裁。恨身随梦去，春态逐云来。
　　沈定蓝光彻，喧盘粉浪开。翠岩三百尺，谁作子陵台。
　　◎卷.49【题武关】杜牧
　　碧溪留我武关东，一笑怀王迹自穷。郑袖娇娆酣似醉，
　　屈原憔悴去如蓬。山墙谷堑依然在，弱吐强吞尽已空。
　　今日圣神家四海，戍旗长卷夕阳中。
　　◎卷.50【除官赴阙商山道中绝句】杜牧
　　水叠鸣珂树如帐，长杨春殿九门珂。
　　我来惆怅不自决，欲去欲住终如何。
　　◎卷.51【汉江】杜牧
　　溶溶漾漾白鸥飞，绿净春深好染衣。
　　南去北来人自老，夕阳长送钓船归。
　　◎卷.52【襄阳雪夜感怀】杜牧
　　往事起独念，飘然自不胜。前滩急夜响，密雪映寒灯。
　　的的三年梦，迢迢一线縆。明朝楚山上，莫上最高层。
　　◎卷.53【咏歌圣德，远怀天宝，因题关亭长句四韵】杜牧
　　圣敬文思业太平，海寰天下唱歌行。秋来气势洪河壮，
　　霜后精神泰华狞，广德者强朝万国，用贤无敌是长城。
　　君王若悟治安论，安史何人敢弄兵。
　　◎卷.54【途中作】杜牧
　　绿树南阳道，千峰势远随。碧溪风澹态，芳树雨馀姿。
　　野渡云初暖，征人袖半垂。残花不足醉，行乐是何时。
　　◎卷.55【重到襄阳，哭亡友韦寿朋（一作重宿襄州哭韦楚老拾遗）】杜牧
　　故人坟树立秋风，伯道无儿迹更空。
　　重到笙歌分散地，隔江吹笛月明中。
　　◎卷.56【赤壁（一作李商隐诗）】杜牧
　　折戟沈沙铁未销，自将磨洗认前朝。
　　东风不与周郎便，铜雀春深锁二乔。
　　◎卷.57【云梦泽】杜牧
　　日旗龙旆想飘扬，一索功高缚楚王。
　　直是超然五湖客，未如终始郭汾阳。
　　◎卷.58【除官行至昭应，闻友人出官因寄】杜牧
　　贱子来千里，明公去一麾。可能休涕泪，岂独感恩知。
　　草木穷秋后，山川落照时。如何望故国，驱马却迟迟。
　　◎卷.59【寄浙东韩八评事】杜牧
　　一笑五云溪上舟，跳丸日月十经秋。鬓衰酒减欲谁泥，
　　迹辱魂惭好自尤。梦寐几回迷蛱蝶，文章应解伴牢愁。
　　无穷尘土无聊事，不得清言解不休。
　　◎卷.60【泊秦淮】杜牧
　　烟笼寒水月笼沙，夜泊秦淮近酒家。
　　商女不知亡国恨，隔江犹唱后庭花。
　　◎卷.61【秋浦途中】杜牧
　　萧萧山路穷秋雨，淅淅溪风一岸蒲。
　　为问寒沙新到雁，来时还下杜陵无。
　　◎卷.62【题桃花夫人（即息夫人）庙】杜牧
　　细腰宫里露桃新，脉脉无言度几春。
　　至竟息亡缘底事，可怜金谷坠楼人。
　　◎卷.63【初春有感，寄歙州邢员外】杜牧
　　雪涨前溪水，啼声已绕滩。梅衰未减态，春嫩不禁寒。
　　迹去梦一觉，年来事百般。闻君亦多感，何处倚阑干。
　　◎卷.64【书怀寄中朝往还】杜牧
　　平生自许少尘埃，为吏尘中势自回。朱绂久惭官借与，
　　白题还叹老将来。须知世路难轻进，岂是君门不大开。
　　霄汉几多同学伴，可怜头角尽卿材。
　　◎卷.65【寄崔钧】杜牧
　　缄书报子玉，为我谢平津。自愧扫门士，谁为乞火人。
　　词臣陪羽猎，战将骋骐驎。两地差池恨，江汀醉送君。
　　◎卷.66【初春雨中舟次和州横江裴使君见迎李赵二秀才…许浑先辈】杜牧
　　芳草渡头微雨时，万株杨柳拂波垂。蒲根水暖雁初浴，
　　梅径香寒蜂未知。辞客倚风吟暗淡，使君回马湿旌旗。
　　江南仲蔚多情调，怅望春阴几首诗。
　　◎卷.67【和州绝句】杜牧
　　江湖醉渡十年春，牛渚山边六问津。
　　历阳前事知何实，高位纷纷见陷人。
　　◎卷.68【题乌江亭】杜牧
　　胜败兵家事不期，包羞忍耻是男儿。
　　江东子弟多才俊，卷土重来未可知。
　　◎卷.69【题横江馆】杜牧
　　孙家兄弟晋龙骧，驰骋功名业帝王。
　　至竟江山谁是主，苔矶空属钓鱼郎。
　　◎卷.70【寄澧州张舍人笛】杜牧
　　发匀肉好生春岭，截玉钻星寄使君。檀的染时痕半月，
　　落梅飘处响穿云。楼中威凤倾冠听，沙上惊鸿掠水分。
　　遥想紫泥封诏罢，夜深应隔禁墙闻。
　　◎卷.71【寄扬州韩绰判官】杜牧
　　青山隐隐水迢迢，秋尽江南草木凋。
　　二十四桥明月夜，玉人何处教吹箫。
　　◎卷.72【送李群玉赴举】杜牧
　　故人别来面如雪，一榻拂云秋影中。
　　玉白花红三百首，五陵谁唱与春风。
　　◎卷.73【送薛种游湖南】杜牧
　　贾傅松醪酒，秋来美更香。怜君片云思，一去绕潇湘。
　　◎卷.74【题寿安县甘棠馆御沟】杜牧
　　一渠东注芳华苑，苑锁池塘百岁空。
　　水殿半倾蟾口涩，为谁流下蓼花中。
　　◎卷.75【汴河怀古】杜牧
　　锦缆龙舟隋炀帝，平台复道汉梁王。
　　游人闲起前朝念，折柳孤吟断杀肠。
　　◎卷.76【汴河阻冻】杜牧
　　千里长河初冻时，玉珂瑶珮响参差。
　　浮生却似冰底水，日夜东流人不知。
　　◎卷.77【酬张祜处士见寄长句四韵】杜牧
　　七子论诗谁似公，曹刘须在指挥中。荐衡昔日知文举，
　　乞火无人作蒯通。北极楼台长挂梦，西江波浪远吞空。
　　可怜故国三千里，虚唱歌词满六宫。
　　◎卷.78【寄宣州郑谏议】杜牧
　　大夫官重醉江东，潇洒名儒振古风。文石陛前辞圣主。
　　碧云天外作冥鸿。五言宁谢颜光禄，百岁须齐卫武公。
　　再拜宜同丈人行，过庭交分有无同。
　　◎卷.79【题元处士高亭（宣州）】杜牧
　　水接西江天外声，小斋松影拂云平。
　　何人教我吹长笛，与倚春风弄月明。
　　◎卷.80【郑瓘协律】杜牧
　　广文遗韵留樗散，鸡犬图书共一船。
　　自说江湖不归事，阻风中酒过年年。
　　◎卷.81【和野人殷潜之题筹笔驿十四韵】杜牧
　　三吴裂婺女，九锡狱孤儿。霸主业未半，本朝心是谁。
　　永安宫受诏，筹笔驿沉思。画地乾坤在，濡毫胜负知。
　　艰难同草创，得失计毫厘。寂默经千虑，分明浑一期。
　　川流萦智思，山耸助扶持。慷慨匡时略，从容问罪师。
　　褒中秋鼓角，渭曲晚旌旗。仗义悬无敌，鸣攻故有辞。
　　若非天夺去，岂复虑能支。子夜星才落，鸿毛鼎便移。
　　邮亭世自换，白日事长垂。何处躬耕者，犹题殄瘁诗。
　　◎卷.82【重题绝句一首】杜牧
　　邮亭寄人世，人世寄邮亭。何如自筹度，鸿路有冥冥。
　　◎卷.83【送陆洿郎中弃官东归】杜牧
　　少微星动照春云，魏阙衡门路自分。
　　倏去忽来应有意，世间尘土谩疑君。
　　◎卷.84【寄珉笛与宇文舍人】杜牧
　　调高银字声还侧，物比柯亭韵校奇。
　　寄与玉人天上去，桓将军见不教吹。
　　◎卷.85【寄内兄和州崔员外十二韵】杜牧
　　历阳崔太守，何日不含情。恩义同钟李，埙篪实弟兄。
　　光尘能混合，擘画最分明。台阁仁贤誉，闺门孝友声。
　　西方像教毁，南海绣衣行。金橐宁回顾，珠簟肯一枨。
　　只宜裁密诏，何自取专城。进退无非道，徊翔必有名。
　　好风初婉软，离思苦萦盈。金马旧游贵，桐庐春水生。
　　雨侵寒牖梦，梅引冻醪倾。共祝中兴主，高歌唱太平。
　　◎卷.86【遣兴】杜牧
　　镜弄白髭须，如何作老夫。浮生长勿勿，儿小且呜呜。
　　忍过事堪喜，泰来忧胜无。治平心径熟，不遣有穷途。
　　◎卷.87【早秋】杜牧
　　疏雨洗空旷，秋标惊意新。大热去酷吏，清风来故人。
　　尊酒酌未酌，晚花嚬不嚬。铢秤与缕雪，谁觉老陈陈。
　　◎卷.88【秋思】杜牧
　　热去解钳釱，飘萧秋半时。微雨池塘见，好风襟袖知。
　　发短梳未足，枕凉闲且欹。平生分过此，何事不参差。
　　◎卷.89【途中一绝】杜牧
　　镜中丝发悲来惯，衣上尘痕拂渐难。
　　惆怅江湖钓竿手，却遮西日向长安。
　　◎卷.90【春尽途中】杜牧
　　田园不事来游宦，故国谁教尔别离。
　　独倚关亭还把酒，一年春尽送春诗。
　　◎卷.91【题村舍】杜牧
　　三树稚桑春未到，扶床乳女午啼饥。
　　潜销暗铄归何处，万指侯家自不知。
　　◎卷.92【代人寄远六言二首】杜牧
　　河桥酒旆风软，候馆梅花雪娇。
　　宛陵楼上瞪目，我郎何处情饶。
　　绣领任垂蓬髻，丁香闲结春梢。
　　剩肯新年归否，江南绿草迢迢。
　　◎卷.93【闺情】杜牧
　　娟娟却月眉，新鬓学鸦飞。暗砌匀檀粉，晴窗画夹衣。
　　袖红垂寂寞，眉黛敛衣稀。还向长陵去，今宵归不归。
　　◎卷.94【旧游】杜牧
　　闲吟芍药诗，惆望久嚬眉。盼眄回眸远，纤衫整髻迟。
　　重寻春昼梦，笑把浅花枝。小市长陵住，非郎谁得知。
　　◎卷.95【寄远】杜牧
　　只影随惊雁，单栖锁画笼。向春罗袖薄，谁念舞台风。
　　◎卷.96【帘】杜牧
　　徒云逢剪削，岂谓见偏装。凤节轻雕日，鸾花薄饰香。
　　问屏何屈曲，怜帐解周防。下渍金阶露，斜分碧瓦霜。
　　沈沈伴春梦，寂寂侍华堂。谁见昭阳殿，真珠十二行。
　　◎卷.97【寄题甘露寺北轩】杜牧
　　曾向蓬莱宫里行，北轩阑槛最留情。孤高堪弄桓伊笛，
　　缥缈宜闻子晋笙。天接海门秋水色，烟笼隋苑暮钟声。
　　他年会著荷衣去，不向山僧说姓名。
　　◎卷.98【题青云馆】杜牧
　　虬蟠千仞剧羊肠，天府由来百二强。四皓有芝轻汉祖，
　　张仪无地与怀王。云连帐影萝阴合，枕绕泉声客梦凉。
　　深处会容高尚者，水苗三顷百株桑。
　　◎卷.99【正初奉酬歙州刺史邢群】杜牧
　　翠岩千尺倚溪斜，曾得严光作钓家。越嶂远分丁字水，
　　腊梅迟见二年花。明时刀尺君须用，幽处田园我有涯。
　　一壑风烟阳羡里，解龟休去路非赊。
　　◎卷.100【江上偶见绝句】杜牧
　　楚江寒食橘花时，野渡临风驻彩旗。
　　草色连云人去住，水纹如縠燕差池。
　　◎卷.101【题木兰庙】杜牧
　　弯弓征战作男儿，梦里曾经与画眉。
　　几度思归还把酒，拂云堆上祝明妃。
　　◎卷.102【入商山】杜牧
　　早入商山百里云，蓝溪桥下水声分。
　　流水旧声人旧耳，此回呜咽不堪闻。
　　◎卷.103【偶题】杜牧
　　甘罗昔作秦丞相，子政曾为汉辇郎。
　　千载更逢王侍读，当时还道有文章。
　　◎卷.104【送卢秀才一绝】杜牧
　　春濑与烟远，送君孤棹开。潺湲如不改，愁更钓鱼来。
　　◎卷.105【醉题】杜牧
　　金镊洗霜鬓，银觥敌露桃。醉头扶不起，三丈日还高。
　　◎卷.106【题商山四皓庙一绝】杜牧
　　吕氏强梁嗣子柔，我于天性岂恩雠。
　　南军不袒左边袖，四老安刘是灭刘。
　　◎卷.107【送隐者一绝】杜牧
　　无媒径路草萧萧，自古云林远市朝。
　　公道世间唯白发，贵人头上不曾饶。
　　◎卷.108【题张处士山庄一绝】杜牧
　　好鸟疑敲磬，风蝉认轧筝。修篁与嘉树，偏倚半岩生。
　　◎卷.109【有怀重送斛斯判官】杜牧
　　苍苍烟月满川亭，我有劳歌一为听。
　　将取离魂随白骑，三台星里拜文星。
　　◎卷.110【赠别二首】杜牧
　　娉娉褭褭十三馀，豆蔻梢头二月初。
　　春风十里扬州路，卷上珠帘总不如。
　　多情却似总无情，唯觉尊前笑不成。
　　蜡烛有心还惜别，替人垂泪到天明。
　　◎卷.111【寄远】杜牧
　　前山极远碧云合，清夜一声白雪微。
　　欲寄相思千里月，溪边残照雨霏霏。
　　◎卷.112【少年行】杜牧
　　官为骏马监，职帅羽林儿。两绶藏不见，落花何处期。
　　猎敲白玉镫，怒袖紫金锤。田窦长留醉，苏辛曲让岐。
　　豪持出塞节，笑别远山眉。捷报云台贺，公卿拜寿卮。
　　◎卷.113【盆池】杜牧
　　凿破苍苔地，偷他一片天。白云生镜里，明月落阶前。
　　◎卷.114【有寄】杜牧
　　云阔烟深树，江澄水浴秋。美人何处在，明月万山头。


第五百二十四卷
　　◎卷.1【斑竹筒簟】杜牧
　　血染斑斑成锦纹，昔年遗恨至今存。
　　分明知是湘妃泣，何忍将身卧泪痕。
　　◎卷.2【和严恽秀才落花】杜牧
　　共惜流年留不得，且环流水醉流杯。
　　无情红艳年年盛，不恨凋零却恨开。
　　◎卷.3【倡楼戏赠】杜牧
　　细柳桥边深半春，缬衣帘里动香尘。
　　无端有寄闲消息，背插金钗笑向人。
　　◎卷.4【初上船留寄】杜牧
　　烟水本好尚，亲交何惨凄。况为珠履客，即泊锦帆堤。
　　沙雁同船去，田鸦绕岸啼。此时还有味，必卧日从西。
　　◎卷.5【秋岸】杜牧
　　河岸微退落，柳影微凋疏。船上听呼稚，堤南趁漉鱼。
　　数帆旗去疾，一艇箭回初。曾入相思梦，因凭附远书。
　　◎卷.6【过大梁闻河亭方宴赠孙子端】杜牧
　　梁园纵玩归应少，赋雪搜才去必频。
　　板落岂缘无罚酒，不教客右更添人。
　　◎卷.7【题吴兴消暑楼十二韵】杜牧
　　晴日登攀好，危楼物象饶。一溪通四境，万岫饶层霄。
　　鸟翼舒华屋，鱼鳞棹短桡。浪花机乍织，云叶匠新雕。
　　台榭罗嘉卉，城池敞丽谯。蟾蜍来作鉴，螮蝀引成桥。
　　燕任随秋叶，人空集早潮。楚鸿行尽直，沙鹭立偏翘。
　　暮角凄游旅，清歌惨泬寥。景牵游目困，愁托酒肠销。
　　远吹流松韵，残阳渡柳桥。时陪庾公赏，还悟脱烦嚣。
　　◎卷.8【奉送中丞姊夫俦自大理卿出镇江西叙事书怀因成十二韵】杜牧
　　惟帝忧南纪，搜贤与大藩。梅仙调步骤，庾亮拂櫜鞬。
　　一室何劳扫，三章自不冤。精明如定国，孤峻似陈蕃。
　　灞岸秋犹嫩，蓝桥水始喧。红旓挂石壁，黑槊断云根。
　　滕阁丹霄倚，章江碧玉奔。一声仙妓唱，千里暮江痕。
　　私好初童稚，官荣见子孙。流年休挂念，万事至无言。
　　玉辇君频过，冯唐将未论。庸书酬万债，竹坞问樊村。
　　◎卷.9【中丞业深韬略，志在功名，再奉长句一篇兼有谘劝】杜牧
　　樯似邓林江拍天，越香巴锦万千千。滕王阁上柘枝鼓，
　　徐孺亭西铁轴船。八部元侯非不贵，万人师长岂无权。
　　要君严重疏欢乐，犹有河湟可下鞭。
　　◎卷.10【和裴杰秀才新樱桃】杜牧
　　新果真琼液，人应宴紫兰。圆疑窃龙颔，色已夺鸡冠。
　　远火微微辨，繁星历历看。茂先知味好，曼倩恨偷难。
　　忍用烹酥酪，从将玩玉盘。流年如可驻，何必九华丹。
　　◎卷.11【春思】杜牧
　　岂君心的的，嗟我泪涓涓。绵羽啼来久，锦鳞书未传。
　　兽垆凝冷焰，罗幕蔽晴烟。自是求佳梦，何须讶昼眠。
　　◎卷.12【代人作】杜牧
　　楼高春日早，屏束麝烟堆。盼眄凝魂别，依稀梦雨来。
　　绿鬟羞妥麽，红颊思天偎。斗草怜香蕙，簪花间雪梅。
　　戍辽虽咽切，游蜀亦迟回。锦字梭悬壁，琴心月满台。
　　笑筵凝贝启，眠箔晓珠开。腊破征车动，袍襟对泪裁。
　　◎卷.13【偶题二首】杜牧
　　劳劳千里身，襟袂满行尘。深夜悬双泪，短亭思远人。
　　苍江程未息，黑水梦何频。明月轻桡去，唯应钓赤鳞。
　　有恨秋来极，无端别后知。夜阑终耿耿，明发竟迟迟。
　　信已凭鸿去，归唯与燕期。只因明月见，千里两相思。
　　◎卷.14【冬至日遇京使发寄舍弟】杜牧
　　远信初凭双鲤去，他乡正遇一阳生。尊前岂解愁家国，
　　辇下唯能忆弟兄。旅馆夜忧姜被冷，暮江寒觉晏裘轻。
　　竹门风过还惆怅，疑是松窗雪打声。
　　◎卷.15【洛下送张曼容赴上党召】杜牧
　　歌阕樽残恨却偏，凭君不用设离筵。未趋雉尾随元老，
　　且蓦羊肠过少年。七叶汉貂真密近，一枝诜桂亦徒然。
　　羽书正急征兵地，须遣头风处处痊。
　　◎卷.16【宣州留赠】杜牧
　　红铅湿尽半罗裙，洞府人间手欲分。满面风流虽似玉，
　　四年夫婿恰如云。当春离恨杯长满，倚柱关情日渐曛。
　　为报眼波须稳当，五陵游宕莫知闻。
　　◎卷.17【寄题宣州开元寺】杜牧
　　松寺曾同一鹤栖，夜深台殿月高低。
　　何人为倚东楼柱，正是千山雪涨溪。
　　◎卷.18【赠张祜】杜牧
　　诗韵一逢君，平生称所闻。粉毫唯画月，琼尺只裁云。
　　黥阵人人慑，秋星历历分。数篇留别我，羞杀李将军。
　　◎卷.19【残春独来南亭因寄张祜】杜牧
　　暖云如粉草如茵，独步长堤不见人。一岭桃花红锦黦，
　　半溪山水碧罗新。高枝百舌犹欺鸟，带叶梨花独送春。
　　仲蔚欲知何处在，苦吟林下拂诗尘。
　　◎卷.20【宣州开元寺南楼】杜牧
　　小楼才受一床横，终日看山酒满倾。
　　可惜和风夜来雨，醉中虚度打窗声。
　　◎卷.21【寄远人】杜牧
　　终日求人卜，回回道好音。那时离别后，入梦到如今。
　　◎卷.22【别沈处士】杜牧
　　旧事参差梦，新程逦迤秋。故人如见忆，时到寺东楼。
　　◎卷.23【留赠】杜牧
　　舞靴应任闲人看，笑脸还须待我开。
　　不用镜前空有泪，蔷薇花谢即归来。
　　◎卷.24【奉和仆射相公春泽稍愆圣君轸虑嘉雪忽降…成四韵】杜牧
　　飘来鸡树凤池边，渐压琼枝冻碧涟。银阙双高银汉里，
　　玉山横列玉墀前。昭阳殿下风回急，承露盘中月彩圆。
　　上相抽毫歌帝德，一篇风雅美丰年。
　　◎卷.25【寄李播评事】杜牧
　　子列光殊价，明时忍自高。宁无好舟楫，不泛恶风涛。
　　大翼终难戢，奇锋且自韬。春来烟渚上，几净雪霜毫。
　　◎卷.26【送牛相出镇襄州】杜牧
　　盛时常注意，南雍暂分茅。紫殿辞明主，岩廊别旧交。
　　危幢侵碧雾，寒旆猎红旓。德业悬秦镜，威声隐楚郊。
　　拜尘先洒泪，成厦昔容巢。遥仰沈碑会，鸳鸯玉佩敲。
　　◎卷.27【送薛邽二首】杜牧
　　可怜走马骑驴汉，岂有风光肯占伊。
　　只有三张最惆怅，下山回马尚迟迟。
　　小捷风流已俊才，便将红粉作金台。
　　明年未去池阳郡，更乞春时却重来。
　　◎卷.28【见穆三十宅中庭海榴花谢】杜牧
　　矜红掩素似多才，不待樱桃不逐梅。春到未曾逢宴赏，
　　雨馀争解免低徊。巧穷南国千般艳，趁得春风二月开。
　　堪恨王孙浪游去，落英狼藉始归来。
　　◎卷.29【留诲曹师等诗】杜牧
　　万物有丑好，各一姿状分。唯人即不尔，学与不学论。
　　学非探其花，要自拨其根。孝友与诚实，而不忘尔言。
　　根本既深实，柯叶自滋繁。念尔无忽此，期以庆吾门。
　　◎卷.30【洛阳】杜牧
　　文争武战就神功，时似开元天宝中。已建玄戈收相土，
　　应回翠帽过离宫。侯门草满宜寒兔，洛浦沙深下塞鸿。
　　疑有女娥西望处，上阳烟树正秋风。
　　◎卷.31【寄唐州李玭尚书】杜牧
　　累代功勋照世光，奚胡闻道死心降。书功笔秃三千管，
　　领节门排十六双，先揖耿弇声寂寂，今看黄霸事摐摐。
　　时人欲识胸襟否，彭蠡秋连万里江。
　　◎卷.32【南陵道中】杜牧
　　南陵水面漫悠悠，风紧云轻欲变秋。
　　正是客心孤回处，谁家红袖凭江楼。
　　◎卷.33【登九峰楼】杜牧
　　晴江滟滟含浅沙，高低绕郭滞秋花。牛歌鱼笛山月上，
　　鹭渚鹙梁溪日斜。为郡异乡徒泥酒，杜陵芳草岂无家。
　　白头搔杀倚柱遍，归棹何时闻轧鸦。
　　◎卷.34【别家】杜牧
　　初岁娇儿未识爷，别爷不拜手吒叉。
　　拊头一别三千里，何日迎门却到家。
　　◎卷.35【归家（一作赵嘏诗）】杜牧
　　稚子牵衣问，归来何太迟。共谁争岁月，赢得鬓边丝。
　　◎卷.36【雨】杜牧
　　连云接塞添迢递，洒幕侵灯送寂寥。
　　一夜不眠孤客耳，主人窗外有芭蕉。
　　◎卷.37【送人】杜牧
　　鸳鸯帐里暖芙蓉，低泣关山几万重。
　　明镜半边钗一股，此生何处不相逢。
　　◎卷.38【遣怀】杜牧
　　道泰时还泰，时来命不来。何当离城市，高卧博山隈。
　　◎卷.39【醉赠薛道封】杜牧
　　饮酒论文四百刻，水分云隔二三年。
　　男儿事业知公有，卖与明君直几钱。
　　◎卷.40【歙州卢中丞见惠名酝】杜牧
　　谁怜贱子启穷途，太守封来酒一壶。攻破是非浑似梦，
　　削平身世有如无。醺醺若借嵇康懒，兀兀仍添宁武愚。
　　犹念悲秋更分赐，夹溪红蓼映风蒲。
　　◎卷.41【咏袜】杜牧
　　钿尺裁量减四分，纤纤玉笋裹轻云。
　　五陵年少欺他醉，笑把花前出画裙。
　　◎卷.42【宫祠二首】杜牧
　　蝉翼轻绡傅体红，玉肤如醉向春风。
　　深宫锁闭犹疑惑，更取丹沙试辟宫。
　　监宫引出暂开门，随例须朝不是恩。
　　银钥却收金锁合，月明花落又黄昏。
　　◎卷.43【月】杜牧
　　三十六宫秋夜深，昭阳歌断信沈沈。
　　唯应独伴陈皇后，照见长门望幸心。
　　◎卷.44【忍死留别献盐铁裴相公二十叔】杜牧
　　贤相辅明主，苍生寿域开。青春辞白日，幽壤作黄埃。
　　岂是无多士，偏蒙不弃才。孤坟三尺土，谁可为培栽。
　　◎卷.45【悲吴王城】杜牧
　　二月春风江上来，水精波动碎楼台。吴王宫殿柳含翠，
　　苏小宅房花正开。解舞细腰何处往，能歌姹女逐谁回。
　　千秋万古无消息，国作荒原人作灰。
　　◎卷.46【闺情代作】杜牧
　　梧桐叶落雁初归，迢递无因寄远衣。月照石泉金点冷，
　　凤酣箫管玉声微。佳人刀杵秋风外，荡子从征梦寐希。
　　遥望戍楼天欲晓，满城冬鼓白云飞。
　　◎卷.47【寄沈褒秀才】杜牧
　　晴河万里色如刀，处处浮云卧碧桃。仙桂茂时金镜晓，
　　洛波飞处玉容高。雄如宝剑冲牛斗，丽似鸳鸯养羽毛。
　　他日忆君何处望，九天香满碧萧骚。
　　◎卷.48【入关】杜牧
　　东西南北数衢通，曾取江西径过东。
　　今日更寻南去路，未秋应有北归鸿。
　　◎卷.49【及第后寄长安故人】杜牧
　　东都放榜未花开，三十三人走马回。
　　秦地少年多酿酒，已将春色入关来。
　　◎卷.50【偶作】杜牧
　　才子风流咏晓霞，倚楼吟住日初斜。
　　惊杀东邻绣床女，错将黄晕压檀花。
　　◎卷.51【赠终南兰若僧】杜牧
　　北阙南山是故乡，两枝仙桂一时芳。
　　休公都不知名姓，始觉禅门气味长。
　　◎卷.52【遣怀】杜牧
　　落魄江南载酒行，楚腰肠断掌中轻。
　　十年一觉扬州梦，赢得青楼薄幸名。
　　◎卷.53【秋感】杜牧
　　金风万里思何尽，玉树一窗秋影寒。
　　独掩柴门明月下，泪流香袂倚阑干。
　　◎卷.54【赠渔父】杜牧
　　芦花深泽静垂纶，月夕烟朝几十春。
　　自说孤舟寒水畔，不曾逢著独醒人。
　　◎卷.55【叹花】杜牧
　　自恨寻芳到已迟，往年曾见未开时。
　　如今风摆花狼藉，绿叶成阴子满枝。
　　◎卷.56【题刘秀才新竹】杜牧
　　数茎幽玉色，晓夕翠烟分。声破寒窗梦，根穿绿藓纹。
　　渐笼当槛日，欲碍入帘云。不是山阴客，何人爱此君。
　　◎卷.57【山行】杜牧
　　远上寒山石径斜，白云生处有人家。
　　停车坐爱枫林晚，霜叶红于二月花。
　　◎卷.58【书怀】杜牧
　　满眼青山未得过，镜中无那鬓丝何。
　　只言旋老转无事，欲到中年事更多。
　　◎卷.59【紫薇花】杜牧
　　晓迎秋露一枝新，不占园中最上春。
　　桃李无言又何在，向风偏笑艳阳人。
　　◎卷.60【醉后呈崔大夫】杜牧
　　谢傅秋凉阅管弦，徒教贱子侍华筵。
　　溪头正雨归不得，辜负东窗一觉眠。
　　◎卷.61【和宣州沈大夫登北楼书怀】杜牧
　　兵符严重辞金马，星剑光芒射斗牛。笔落青山飘古韵，
　　帐开红旆照高秋。香连日彩浮绡幕，溪逐歌声绕画楼。
　　可惜登临佳丽地，羽仪须去凤池游。
　　◎卷.62【夜雨】杜牧
　　九月三十日，雨声如别秋。无端满阶叶，共白几人头。
　　点滴侵寒梦，萧骚著淡愁。渔歌听不唱，蓑湿棹回舟。
　　◎卷.63【方响】杜牧
　　数条秋水挂琅玕，玉手丁当怕夜寒。
　　曲尽连敲三四下，恐惊珠泪落金盘。
　　◎卷.64【将出关宿层峰驿，却寄李谏议】杜牧
　　孤驿在重阻，云根掩柴扉。数声暮禽切，万壑秋意归。
　　心驰碧泉涧，目断青琐闱。明日武关外，梦魂劳远飞。
　　◎卷.65【使回枉唐州崔司马书，兼寄四韵因和】杜牧
　　清晨候吏把书来，十载离忧得暂开。痴叔去时还读易，
　　仲容多兴索衔杯。人心计日殷勤望，马首随云早晚回。
　　莫为霜台愁岁暮，潜龙须待一声雷。
　　◎卷.66【郡斋秋夜即事，寄斛斯处士许秀才】杜牧
　　有客谁人肯夜过，独怜风景奈愁何。边鸿怨处迷霜久，
　　庭树空来见月多。故国杳无千里信，采弦时伴一声歌。
　　驰心只待城乌晓，几对虚檐望白河。
　　◎卷.67【早春题真上人院（生天宝初）】杜牧
　　清羸已近百年身，古寺风烟又一春。
　　寰海自成戎马地，唯师曾是太平人。
　　◎卷.68【对花微疾不饮，呈坐中诸公】杜牧
　　花前虽病亦提壶，数调持觞兴有无。
　　尽日临风羡人醉，雪香空伴白髭须。
　　◎卷.69【酬王秀才桃花园见寄】杜牧
　　桃满西园淑景催，几多红艳浅深开。
　　此花不逐溪流出，晋客无因入洞来。
　　◎卷.70【走笔送杜十三归京】杜牧
　　烟鸿上汉声声远，逸骥寻云步步高。
　　应笑内兄年六十，郡城闲坐养霜毛。
　　◎卷.71【送王十至褒中因寄尚书】杜牧
　　阙下经年别，人间两地情。坛场新汉将，烟月古隋城。
　　雁去梁山远，云高楚岫明。君家荷藕好，缄恨寄遥程。
　　◎卷.72【后池泛舟送王十】杜牧
　　相送西郊暮景和，青苍竹外绕寒波。
　　为君蘸甲十分饮，应见离心一倍多。
　　◎卷.73【重送王十】杜牧
　　执袂还应立马看，向来离思始知难。
　　雁飞不见行尘灭，景下山遥极目寒。
　　◎卷.74【洛阳秋夕】杜牧
　　泠泠寒水带霜风，更在天桥夜景中。
　　清禁漏闲烟树寂，月轮移在上阳宫。
　　◎卷.75【赠猎骑】杜牧
　　已落双雕血尚新，鸣鞭走马又翻身。
　　凭君莫射南来雁，恐有家书寄远人。
　　◎卷.76【怀吴中冯秀才】杜牧
　　长洲苑外草萧萧，却算游程岁月遥。
　　唯有别时今不忘，暮烟秋雨过枫桥。
　　◎卷.77【寄东塔僧】杜牧
　　初月微明漏白烟，碧松梢外挂青天。
　　西风静起传深夜，应送愁吟入夜禅。
　　◎卷.78【秋夕】杜牧
　　红烛秋光冷画屏，轻罗小扇扑流萤。
　　天阶夜色凉如水，坐看牵牛织女星。
　　◎卷.79【瑶瑟】杜牧
　　玉仙瑶瑟夜珊珊，月过楼西桂烛残。
　　风景人间不如此，动摇湘水彻明寒。
　　◎卷.80【送故人归山】杜牧
　　三清洞里无端别，又拂尘衣欲卧云。
　　看著挂冠迷处所，北山萝月在移文。
　　◎卷.81【闻角】杜牧
　　晓楼烟槛出云霄，景下林塘已寂寥。
　　城角为秋悲更远，护霜云破海天遥。
　　◎卷.82【押兵甲发谷口寄诸公】杜牧
　　晓涧青青桂色孤，楚人随玉上天衢。
　　水辞谷口山寒少，今日风头校暖无。
　　◎卷.83【和令狐侍御赏蕙草】杜牧
　　寻常诗思巧如春，又喜幽亭蕙草新。
　　本是馨香比君子，绕栏今更为何人。
　　◎卷.84【偶题】杜牧
　　道在人间或可传，小还轻变已多年。
　　今来海上升高望，不到蓬莱不是仙。
　　◎卷.85【三川驿伏览座主舍人留题】杜牧
　　旧迹依然已十秋，雪山当面照银钩。
　　怀恩泪尽霜天晓，一片馀霞映驿楼。
　　◎卷.86【陕州醉赠裴四同年】杜牧
　　凄风洛下同羁思，迟日棠阴得醉歌。
　　自笑与君三岁别，头衔依旧鬓丝多。
　　◎卷.87【破镜】杜牧
　　佳人失手镜初分，何日团圆再会君。
　　今朝万里秋风起，山北山南一片云。
　　◎卷.88【长安雪后】杜牧
　　秦陵汉苑参差雪，北阙南山次第春。
　　车马满城原上去，岂知惆怅有闲人。
　　◎卷.89【华清宫】杜牧
　　零叶翻红万树霜，玉莲开蕊暖泉香。
　　行云不下朝元阁，一曲淋铃泪数行。
　　◎卷.90【冬日题智门寺北楼】杜牧
　　满怀多少是恩酬，未见功名已白头。
　　不为寻山试筋力，岂能寒上背云楼。
　　◎卷.91【别王十后遣京使累路附书】杜牧
　　重关晓度宿云寒，羸马缘知步步难。
　　此信的应中路见，乱山何处拆书看。
　　◎卷.92【许秀才至辱李蕲州绝句，问断酒之情因寄】杜牧
　　有客南来话所思，故人遥枉醉中诗。
　　暂因微疾须防酒，不是欢情减旧时。
　　◎卷.93【送张判官归兼谒鄂州大夫】杜牧
　　处士闻名早，游秦献疏回。腹中书万卷，身外酒千杯。
　　江雨春波阔，园林客梦催。今君拜旌戟，凛凛近霜台。
　　◎卷.94【宿长庆寺】杜牧
　　南行步步远浮尘，更近青山昨夜邻。高铎数声秋撼玉，
　　霁河千里晓横银。红蕖影落前池净，绿稻香来野径频。
　　终日官闲无一事，不妨长醉是游人。
　　◎卷.95【望少华三首】杜牧
　　身随白日看将老，心与青云自有期。
　　今对晴峰无十里，世缘多累暗生悲。
　　文字波中去不还，物情初与是非闲。
　　时名竟是无端事，羞对灵山道爱山。
　　眼看云鹤不相随，何况尘中事作为。
　　好伴羽人深洞去，月前秋听玉参差。
　　◎卷.96【登澧州驿楼寄京兆韦尹（尹曾典此郡）】杜牧
　　一话涔阳旧使君，郡人回首望青云。
　　政声长与江声在，自到津楼日夜闻。
　　◎卷.97【长安晴望】杜牧
　　翠屏山对凤城开，碧落摇光霁后来。
　　回识六龙巡幸处，飞烟闲绕望春台。
　　◎卷.98【岁旦朝回口号】杜牧
　　星河犹在整朝衣，远望天门再拜归。
　　笑向春风初五十，敢言知命且知非。
　　◎卷.99【骕骦骏】杜牧
　　瑶池罢游宴，良乐委尘沙。遭遇不遭遇，盐车与鼓车。
　　◎卷.100【龙丘途中二首（一作李商隐诗）】杜牧
　　汉苑残花别，吴江盛夏来。唯看万树合，不见一枝开。
　　水色饶湘浦，滩声怯建溪。泪流回月上，可得更猿啼。
　　◎卷.101【宫人冢】杜牧
　　尽是离宫院中女，苑墙城外冢累累。
　　少年入内教歌舞，不识君王到老时。
　　◎卷.102【寄浙西李判官】杜牧
　　燕台上客意何如，四五年来渐渐疏。直道莫抛男子业，
　　遭时还与故人书。青云满眼应骄我，白发浑头少恨渠。
　　唯念贤哉崔大让，可怜无事不歌鱼。
　　◎卷.103【寄杜子二首】杜牧
　　不识长杨事北胡，且教红袖醉来扶。
　　狂风烈焰虽千尺，豁得平生俊气无。
　　武牢关吏应相笑，个里年年往复来。
　　若问使君何处去，为言相忆首长回。
　　◎卷.104【卢秀才将出王屋，高步名场，江南相逢赠别】杜牧
　　王屋山人有古文，欲攀青桂弄氛氲。将携健笔干明主，
　　莫向仙坛问白云。驰逐宁教争处让，是非偏忌众人分。
　　交游话我凭君道，除却鲈鱼更不闻。
　　◎卷.105【送刘三复郎中赴阙】杜牧
　　横溪辞寂寞，金马去追游。好是鸳鸯侣，正逢霄汉秋。
　　玉珂声琐琐，锦帐梦悠悠。微笑知今是，因风谢钓舟。
　　◎卷.106【羊栏浦夜陪宴会】杜牧
　　戈槛营中夜未央，雨沾云惹侍襄王。球来香袖依稀暖，
　　酒凸觥心泛滟光。红弦高紧声声急，珠唱铺圆袅袅长。
　　自比诸生最无取，不知何处亦升堂。
　　◎卷.107【送杜顗赴润州幕】杜牧
　　少年才俊赴知音，丞相门栏不觉深。直道事人男子业，
　　异乡加饭弟兄心。还须整理韦弦佩，莫独矜夸玳瑁簪。
　　若去上元怀古去，谢安坟下与沉吟。
　　◎卷.108【有感】杜牧
　　宛溪垂柳最长枝，曾被春风尽日吹。
　　不堪攀折犹堪看，陌上少年来自迟。
　　◎卷.109【书怀寄卢州（一作泸州守）】杜牧
　　谢山南畔州，风物最宜秋。太守悬金印，佳人敞画楼。
　　凝缸暗醉夕，残月上汀州。可惜当年鬓，朱门不得游。
　　◎卷.110【贺崔大夫崔正字】杜牧
　　内举无惭古所难，燕台遥想拂尘冠。登龙有路水不峻，
　　一雁背飞天正寒。别夜酒馀红烛短，映山帆满碧霞残。
　　谢公楼下潺湲响，离恨诗情添几般。
　　◎卷.111【江南送左师】杜牧
　　江南为客正悲秋，更送吾师古渡头。
　　惆怅不同尘土别，水云踪迹去悠悠。
　　◎卷.112【寝夜】杜牧
　　蛩唱如波咽，更深似水寒。露华惊弊褐，灯影挂尘冠。
　　故国初离梦，前溪更下滩。纷纷毫发事，多少宦游难。
　　◎卷.113【十九兄郡楼有宴，病不赴】杜牧
　　十二层楼敞画檐，连去歌尽草纤纤。
　　空堂病怯阶前月，燕子嗔垂一竹帘。
　　◎卷.114【愁】杜牧
　　聚散竟无形，回肠自结成。古今留不得，离别又潜生。
　　降虏将军思，穷秋远客情。何人更憔悴，落第泣秦京。
　　◎卷.115【隋苑（一作李商隐诗，题云定子）】杜牧
　　红霞一抹广陵春，定子当筵睡脸新。
　　却笑吃亏隋炀帝，破家亡国为谁人。
　　◎卷.116【芭蕉】杜牧
　　芭蕉为雨移，故向窗前种。怜渠点滴声，留得归乡梦。
　　梦远莫归乡，觉来一翻动。
　　◎卷.117【汴人舟行答张祜】杜牧
　　千万长河共使船，听君诗句倍怆然。
　　春风野岸名花发，一道帆樯画柳烟。
　　◎卷.118【牧陪昭应卢郎中在江西宣州佐今吏部沈公幕罢府…投寄】杜牧
　　燕雁下扬州，凉风柳陌愁。可怜千里梦，还是一年秋。
　　宛水环朱槛，章江敞碧流。谬陪吾益友，只事我贤侯。
　　印组萦光马，锋铓看解牛。井闾安乐易，冠盖惬依投。
　　政简稀开阁，功成每运筹。送春经野坞，迟日上高楼。
　　玉裂歌声断，霞飘舞带收。泥情斜拂印，别脸小低头。
　　日晚花枝烂，釭凝粉彩稠。未曾孤酩酊，剩肯只淹留。
　　重德俄征宠，诸生苦宦游。分途之绝国，洒泪拜行輈。
　　聚散真漂梗，光阴极转邮。铭心徒历历，屈指尽悠悠。
　　君作烹鲜用，谁膺仄席求。卷怀能愤悱，卒岁且优游。
　　去矣时难遇，沽哉价莫酬。满枝为鼓吹，衷甲避戈矛。
　　隋帝宫荒草，秦王土一丘。相逢好大笑，除此总云浮。


第五百二十五卷
　　◎卷.1【寓言】杜牧
　　暖风迟日柳初含，顾影看身又自惭。
　　何事明朝独惆怅，杏花时节在江南。
　　◎卷.2【猿】杜牧
　　月白烟青水暗流，孤猿衔恨叫中秋。
　　三声欲断疑肠断，饶是少年今白头。
　　何处吹笳薄暮天，塞垣高鸟没狼烟。
　　游人一听头堪白，苏武争禁十九年。
　　海路无尘边草新，荣枯不见绿杨春。
　　白沙日暮愁云起，独感离乡万里人。
　　胡雏吹笛上高台，寒雁惊飞去不回。
　　尽日春风吹不散，只应分付客愁来。
　　◎卷.12【春日寄许浑先辈】杜牧
　　蓟北雁初去，湘南春又归。水流沧海急，人到白头稀。
　　塞路尽何处，我愁当落晖。终须接鸳鹭，霄汉共高飞。
　　◎卷.13【经阖闾城】杜牧
　　遗踪委衰草，行客思悠悠。昔日人何处，终年水自流。
　　孤烟村戍远，乱雨海门秋。吟罢独归去，烟云尽惨愁。
　　◎卷.14【并州道中】杜牧
　　行役我方倦，苦吟谁复闻。戍楼春带雪，边角暮吹云。
　　极目无人迹，回头送雁群。如何遣公子，高卧醉醺醺。
　　◎卷.15【别怀】杜牧
　　相别徒成泣，经过总是空。劳生惯离别，夜梦苦西东。
　　去路三湘浪，归程一片风。他年寄消息，书在鲤鱼中。
　　◎卷.16【渔父】杜牧
　　白发沧浪上，全忘是与非。秋潭垂钓去，夜月叩船归。
　　烟影侵芦岸，潮痕在竹扉。终年狎鸥鸟，来去且无机。
　　◎卷.17【秋梦】杜牧
　　寒空动高吹，月色满清砧。残梦夜魂断，美人边思深。
　　孤鸿秋出塞，一叶暗辞林。又寄征衣去，迢迢天外心。
　　◎卷.18【早秋客舍】杜牧
　　风吹一片叶，万物已惊秋。独夜他乡泪，年年为客愁。
　　别离何处尽，摇落几时休。不及磻溪叟，身闲长自由。
　　◎卷.19【逢故人】杜牧
　　故交相见稀，相见倍依依。尘路事不尽，云岩闲好归。
　　投人销壮志，徇俗变真机。又落他乡泪，风前一满衣。
　　◎卷.20【秋晚江上遣怀】杜牧
　　孤舟天际外，去路望中赊。贫病远行客，梦魂多在家。
　　蝉吟秋色树，鸦噪夕阳沙。不拟彻双鬓，他方掷岁华。
　　◎卷.21【长安夜月】杜牧
　　寒光垂静夜，皓彩满重城。万国尽分照，谁家无此明。
　　古槐疏影薄，仙桂动秋声。独有长门里，蛾眉对晓晴。
　　◎卷.22【云】杜牧
　　东西那有碍，出处岂虚心。晓入洞庭阔，暮归巫峡深。
　　渡江随鸟影，拥树隔猿吟。莫隐高唐去，枯苗待作霖。
　　◎卷.23【春怀】杜牧
　　年光何太急，倏忽又青春。明月谁为主，江山暗换人。
　　莺花潜运老，荣乐渐成尘。遥忆朱门柳，别离应更频。
　　◎卷.24【逢故人】杜牧
　　年年不相见，相见却成悲。教我泪如霰，嗟君发似丝。
　　正伤携手处，况值落花时。莫惜今宵醉，人间忽忽期。
　　◎卷.25【闲题】杜牧
　　男儿所在即为家，百镒黄金一朵花。
　　借问春风何处好，绿杨深巷马头斜。
　　◎卷.26【金谷园】杜牧
　　繁华事散逐香尘，流水无情草自春。
　　日暮东风怨啼鸟，落花犹似堕楼人。
　　◎卷.27【重登科】杜牧
　　星汉离宫月出轮，满街含笑绮罗春。
　　花前每被青蛾问，何事重来只一人。
　　◎卷.28【游边】杜牧
　　黄沙连海路无尘，边草长枯不见春。
　　日暮拂云堆下过，马前逢著射雕人。
　　◎卷.29【将赴池州道中作】杜牧
　　青阳云水去年寻，黄绢歌诗出翰林。投辖暂停留酒客，
　　绛帷斜系满松阴。妖人笑我不相问，道者应知归路心。
　　南去南来尽乡国，月明秋水只沈沈。
　　◎卷.30【隋宫春】杜牧
　　龙舟东下事成空，蔓草萋萋满故宫。
　　亡国亡家为颜色，露桃犹自恨春风。
　　◎卷.31【蛮中醉（一作张籍诗）】杜牧
　　瘴塞蛮江入洞流，人家多在竹棚头。
　　青山海上无城郭，唯见松牌出象州。
　　◎卷.32【寓题】杜牧
　　把酒直须判酩酊，逢花莫惜暂淹留。
　　假如三万六千日，半是悲哀半是愁。
　　◎卷.33【送赵十二赴举】杜牧
　　省事却因多事力，无心翻似有心来。
　　秋风郡阁残花在，别后何人更一杯。
　　◎卷.34【偶呈郑先辈】杜牧
　　不语亭亭俨薄妆，画裙双凤郁金香。
　　西京才子旁看取，何似乔家那窈娘。
　　◎卷.35【子规（又见《李白集》，题作宣城见杜鹃花）】杜牧
　　蜀地曾闻子规鸟，宣城又见杜鹃花。
　　一叫一回肠一断，三春三月忆三巴。
　　◎卷.36【江楼】杜牧
　　独酌芳春酒，登楼已半醺。谁惊一行雁，冲断过江云。
　　◎卷.37【旅宿】杜牧
　　旅馆无良伴，凝情自悄然。寒灯思旧事，断雁警愁眠。
　　远梦归侵晓，家书到隔年。湘江好烟月，门系钓鱼船。
　　◎卷.38【杜鹃】杜牧
　　杜宇竟何冤，年年叫蜀门。至今衔积恨，终古吊残魂。
　　芳草迷肠结，红花染血痕。山川尽春色，呜咽复谁论。
　　◎卷.39【闻蝉】杜牧
　　火云初似灭，晓角欲微清。故国行千里，新蝉忽数声。
　　时行仍仿佛，度日更分明。不敢频倾耳，唯忧白发生。
　　◎卷.40【送友人】杜牧
　　十载名兼利，人皆与命争。青春留不住，白发自然生。
　　夜雨滴乡思，秋风从别情。都门五十里，驰马逐鸡声。
　　◎卷.41【旅情】杜牧
　　窗虚枕簟凉，寝倦忆潇湘。山色几时老，人心终日忙。
　　松风半夜雨，帘月满堂霜。匹马好归去，江头橘正香。
　　◎卷.42【晓望】杜牧
　　独起望山色，水鸡鸣蓼洲。房星随月晓，楚木向云秋。
　　曲渚疑江尽，平沙似浪浮。秦原在何处，泽国碧悠悠。
　　◎卷.43【贻友人】杜牧
　　自是东西客，逢人又送人。不应相见老，只是别离频。
　　度日还知暮，平生未识春。傥无迁谷分，归去养天真。
　　◎卷.44【书事】杜牧
　　自笑走红尘，流年旧复新。东风半夜雨，南国万家春。
　　失计抛鱼艇，何门化涸鳞。是谁添岁月，老却暗投人。
　　◎卷.45【别鹤】杜牧
　　分飞共所从，六翮势催风。声断碧云外，影孤明月中。
　　青田归路远，丹桂旧巢空。矫翼知何处，天涯不可穷。
　　◎卷.46【晚泊】杜牧
　　帆湿去悠悠，停桡宿渡头。乱烟迷野岸，独鸟出中流。
　　篷雨延乡梦，江风阻暮秋。傥无身外事，甘老向扁舟。
　　◎卷.47【山寺】杜牧
　　峭壁引行径，截溪开石门。泉飞溅虚槛，云起涨河轩。
　　隔水看来路，疏篱见定猿。未闲难久住，归去复何言。
　　◎卷.48【早行】杜牧
　　垂鞭信马行，数里未鸡鸣。林下带残梦，叶飞时忽惊。
　　霜凝孤鹤迥，月晓远山横。僮仆休辞险，时平路复平。
　　◎卷.49【秋日偶题】杜牧
　　荷花兼柳叶，彼此不胜秋。玉露滴初泣，金风吹更愁。
　　绿眉甘弃坠，红脸恨飘流。叹息是游子，少年还白头。
　　◎卷.50【忆归】杜牧
　　新城非故里，终日想柴扃。兴罢花还落，愁来酒欲醒。
　　何人初发白，几处乱山青。远忆湘江上，渔歌对月听。
　　◎卷.51【偶见（黄州作）】杜牧
　　朔风高紧掠河楼，白鼻騧郎白罽裘。
　　有个当垆明似月，马鞭斜揖笑回头。
　　◎卷.52【醉倒】杜牧
　　日晴空乐下仙云，俱在凉亭送使君。
　　莫辞一盏即相请，还是三年更不闻。
　　◎卷.53【酬许十三秀才兼依来韵】杜牧
　　多为裁诗步竹轩，有时凝思过朝昏。篇成敢道怀金璞，
　　吟苦唯应似岭猿。迷兴每惭花月夕，寄愁长在别离魂。
　　凭君把卷侵寒烛，丽句时传画戟门。
　　◎卷.54【后池泛舟送王十秀才】杜牧
　　城日晚悠悠，弦歌在碧流。夕风飘度曲，烟屿隐行舟。
　　问拍拟新令，怜香占彩球。当筵虽一醉，宁复缓离愁。
　　◎卷.55【书情】杜牧
　　谁家洛浦神，十四五来人。媚发轻垂额，香衫软著身。
　　摘莲红袖湿，窥渌翠蛾频。飞鹊徒来往，平阳公主亲。
　　◎卷.56【兵部尚书席上作】杜牧
　　华堂今日绮筵开，谁唤分司御史来。
　　偶发狂言惊满坐，三重粉面一时回。
　　◎卷.57【骕骦坂】杜牧
　　荆州一万里，不如蒯易度。仰首望飞鸣，伊人何异趣。


第五百二十六卷
　　◎卷.1【冬日五湖馆水亭怀别】杜牧
　　芦荻花多触处飞，独凭虚槛雨微微。寒林叶落鸟巢出，
　　古渡风高渔艇稀。云抱四山终日在，草荒三径几时归。
　　江城向晚西流急，无限乡心闻捣衣。
　　◎卷.2【不寝】杜牧
　　到晓不成梦，思量堪白头。多无百年命，长有万般愁。
　　世路应难尽，营生卒未休。莫言名与利，名利是身仇。
　　◎卷.3【泊松江（一作许浑诗，题作夜泊松江渡寄友人）】杜牧
　　清露白云明月天，与君齐棹木兰船。
　　南湖风雨一相失，夜泊横塘心渺然。
　　◎卷.4【题水西寺】杜牧
　　三日去还住，一生焉再游。含情碧溪水，重上粲公楼。
　　◎卷.5【赠别宣州崔群相公】杜牧
　　衰散相逢洛水边，却思同在紫薇天。
　　尽将舟楫板桥去，早晚归来更济川。
　　◎卷.6【闻开江相国宋（一作宋相公申锡）下世二首】杜牧
　　权门阴进夺移才，驿骑如星堕峡来。晁氏有恩忠作祸，
　　贾生无罪直为灾。贞魂误向崇山没，冤气疑从湘水回。
　　毕竟成功何处是，五湖云月一帆开。
　　月落清湘棹不喧，玉杯瑶瑟奠蘋蘩。谁令力制乘轩鹤，
　　自取机沉在槛猿。位极乾坤三事贵，谤兴华夏一夫冤。
　　宵衣旰食明天子，日伏青蒲不为言。
　　◎卷.7【出关】杜牧
　　朝缨初解佐江濆，麋鹿心知自有群。汉囿猎稀慵献赋，
　　楚山耕早任移文。卧归渔浦月连海，行望凤城花隔云。
　　关吏不须迎马笑，去时无意学终军。
　　◎卷.8【暝投云智寺渡溪不得，却取沿江路往】杜牧
　　双岩泻一川，回马断桥前。古庙阴风地，寒钟暮雨天。
　　沙虚留虎迹，水滑带龙涎。却下临江路，潮深无渡船。
　　◎卷.9【宣城赠萧兵曹（一作许浑诗）】杜牧
　　桂楫谪湘渚，三年波上春。舟寒句溪雪，衣故洛城尘。
　　客道耻摇尾，皇恩宽犯鳞。花时去国远，月夕上楼频。
　　赊酒不辞病，佣书非为贫。行吟值渔父，坐隐对樵人。
　　紫陌罢双辙，碧潭穷一纶。高秋更南去，烟水是通津。
　　◎卷.10【过鲍溶宅有感】杜牧
　　寥落故人宅，重来身已亡。古苔残墨沼，深竹旧书堂。
　　秋色池馆静，雨声云木凉。无因展交道，日暮倍心伤。
　　◎卷.11【寄兄弟（又见《许浑集》，题作寄小弟）】杜牧
　　江城红叶尽，旅思倍凄凉。孤梦家山远，独眠秋夜长。
　　道存空倚命，身贱未归乡。南望仍垂泪，天边雁一行。
　　◎卷.12【秋日】杜牧
　　有计自安业，秋风罢远吟。买山惟种竹，对客更弹琴。
　　烟起药厨晚，杵声松院深。闲眠得真性，惆怅旧时心。
　　◎卷.13【卜居招书侣】杜牧
　　忆昨未知道，临川每羡鱼。世途行处见，人事病来疏。
　　微雨秋栽竹，孤灯夜读书。怜君亦同志，晚岁傍山居。
　　◎卷.14【西山草堂】杜牧
　　何处人事少，西峰旧草堂。晒书秋日晚，洗药石泉香。
　　后岭有微雨，北窗生晓凉。徒劳问归路，峰叠绕家乡。
　　◎卷.15【贻隐者】杜牧
　　回报隐居山，莫忧山兴阑。求人颜色尽，知道性情宽。
　　信谱弹琴误，缘崖劚药难。东皋亦自给，殊愧远相安。
　　◎卷.16【石池】杜牧
　　通竹引泉脉，泓澄深石盆。惊鱼翻藻叶，浴鸟上松根。
　　残月留山影，高风耗水痕。谁家洗秋药，来往自开门。
　　◎卷.17【送苏协律从事振武】杜牧
　　琴尊诗思劳，更欲学龙韬。王粲暂投笔，吕虔初佩刀。
　　夜吟关月苦，秋望塞云高。去去从军乐，雕飞岱马豪。
　　◎卷.18【怀政禅师院】杜牧
　　山斋路几层，败衲学真乘。寒暑移双树，光阴尽一灯。
　　风飘高竹雪，泉涨小池冰。莫讶频来此，修身欲到僧。
　　◎卷.19【送荔浦蒋明府赴任】杜牧
　　路长春欲尽，歌怨酒多酣。白社莲塘北，青袍桂水南。
　　驿行盘鸟道，船宿避龙潭。真得诗人趣，烟霞处处谙。
　　◎卷.20【秋夕有怀】杜牧
　　念远坐西阁，华池涵月凉。书回秋欲尽，酒醒夜初长。
　　露白莲衣浅，风清蕙带香。前年此佳景，兰棹醉横塘。
　　◎卷.21【秋霁寄远】杜牧
　　初霁独登赏，西楼多远风。横烟秋水上，疏雨夕阳中。
　　高树下山鸟，平芜飞草虫。唯应待明月，千里与君同。
　　◎卷.22【经古行宫（一作经华清宫）】杜牧
　　台阁参差倚太阳，年年花发满山香。重门勘锁青春晚，
　　深殿垂帘白日长。草色芊绵侵御路，泉声呜咽绕宫墙。
　　先皇一去无回驾，红粉云环空断肠。
　　◎卷.23【宣州开元寺赠惟真上人】杜牧
　　曾与径山为小师，千年僧行众人知。夜深月色当禅处，
　　斋后钟声到讲时。经雨绿苔侵古画，过秋红叶落新诗。
　　劝君莫厌江城客，虽在风尘别有期。
　　◎卷.24【秋晚怀茅山石涵村舍】杜牧
　　十亩山田近石涵，村居风俗旧曾谙。帘前白艾惊春燕，
　　篱上青桑待晚蚕。云暖采茶来岭北，月明沽酒过溪南。
　　陵阳秋尽多归思，红树萧萧覆碧潭。
　　◎卷.25【留题李侍御书斋】杜牧
　　曾话平生志，书斋几见留。道孤心易感，恩重力难酬。
　　独立千峰晚，频来一叶秋。鸡鸣应有处，不学泪空流。
　　◎卷.26【行次白沙馆，先寄上河南王侍郎】杜牧
　　夜程何处宿，山叠树层层。孤馆闲秋雨，空堂停曙灯。
　　歌惭渔浦客，诗学雁门僧。此意无人识，明朝见李膺。
　　◎卷.27【贵游】杜牧
　　朝回珮马草萋萋，年少恩深卫霍齐。斧钺旧威龙塞北，
　　池台新赐凤城西。门通碧树开金锁，楼对青山倚玉梯。
　　南陌行人尽回首，笙歌一曲暮云低。
　　◎卷.28【越中】杜牧
　　石城花暖鹧鸪飞，征客春帆秋不归。
　　犹自保郎心似石，绫梭夜夜织寒衣。
　　◎卷.29【闻范秀才自蜀游江湖】杜牧
　　蜀道下湘渚，客帆应不迷。江分三峡响，山并九华齐。
　　秋泊雁初宿，夜吟猿乍啼。归时慎行李，莫到石城西。
　　◎卷.30【绿萝】杜牧
　　绿萝萦数匝，本在草堂间。秋色寄高树，昼阴笼近山。
　　移花疏处过，劚药困时攀。日暮微风起，难寻旧径还。
　　◎卷.31【宿东横山濑】杜牧
　　孤舟路渐赊，时见碧桃花。溪雨滩声急，岩风树势斜。
　　猕猴悬弱柳，鸂鶒睡横楂。谩向仙林宿，无人识阮家。
　　◎卷.32【贻迁客】杜牧
　　无机还得罪，直道不伤情。微雨昏山色，疏笼闭鹤声。
　　闲居多野客，高枕见江城。门外长溪水，怜君又濯缨。
　　◎卷.33【陵阳送客】杜牧
　　南楼送郢客，西郭望荆门。凫鹄下寒渚，牛羊归远村。
　　兰舟倚行棹，桂酒掩馀樽。重此一留宿，前汀烟月昏。
　　◎卷.34【寄桐江隐者（一作许浑诗）】杜牧
　　潮去潮来洲渚春，山花如绣草如茵。
　　严陵台下桐江水，解钓鲈鱼能几人。
　　◎卷.35【长兴里夏日寄南邻避暑】杜牧
　　侯家大道傍，蝉噪树苍苍。开锁洞门远，卷帘官舍凉。
　　栏围红药盛，架引绿萝长。永日一欹枕，故山云水乡。
　　◎卷.36【送太昱禅师（一作许浑诗）】杜牧
　　禅床深竹里，心与径山期。结社多高客，登坛尽小师。
　　早秋归寺远，新雨上滩迟。别后江云碧，南斋一首诗。
　　◎卷.37【梁秀才以早春旅次大梁将归郊扉言怀兼别示…走笔依韵】杜牧
　　玉塞功犹阻，金门事已陈。世途皆扰扰，乡党尽循循。
　　客道难投足，家声易发身。松篁标节晚，兰蕙吐词春。
　　处困羞摇尾，怀忠壮犯鳞。宅临三楚水，衣带二京尘。
　　敛迹愁山鬼，遗形慕谷神。采芝先避贵，栽橘早防贫。
　　弦泛桐材响，杯澄糯醁醇。但寻陶令集，休献楚王珍。
　　林密闻风远，池平见月匀。藤龛红婀娜，苔磴绿嶙峋。
　　雪树交梁苑，冰河涨孟津。面邀文作友，心许德为邻。
　　旅馆将分被，婴儿共洒巾。渭阳连汉曲，京口接漳滨。
　　通塞时应定，荣枯理会均。儒流当自勉，妻族更谁亲。
　　照瞩三光政，生成四气仁。磻溪有心者，垂白肯湮沦。
　　◎卷.38【川守大夫刘公早岁寓居敦行里肆有题壁十韵…辄献此诗】杜牧
　　旅馆当年葺，公才此日论。林繁轻竹祖，树暗惜桐孙。
　　炼药藏金鼎，疏泉陷石盆。散科松有节，深薙草无根。
　　龙卧池犹在，莺迁谷尚存。昔为扬子宅，今是李膺门。
　　积学萤尝聚，微词凤早吞。百年明素志，三顾起新恩。
　　雪耀冰霜冷，尘飞水墨昏。莫教垂露迹，岁晚杂苔痕。
　　◎卷.39【中秋日拜起居表晨渡天津桥即事十六韵献…兼呈工部刘公】杜牧
　　碧树康庄内，清川巩洛间。坛分中岳顶，城缭大河湾。
　　广殿含凉静，深宫积翠闲。楼齐云漠漠，桥束水潺潺。
　　过雨柽枝润，迎霜柿叶殷。紫鳞冲晚浪，白鸟背秋山。
　　月拜西归表，晨趋北向班，鸳鸿随半仗，貔虎护重关。
　　玉帐才容足，金樽暂解颜。迹留伤堕屦，恩在乐衔环。
　　南省兰先握，东堂桂早攀。龙门君夭矫，莺谷我绵蛮。
　　分薄嵇心懒，哀多庾鬓班。人惭公幹卧，频送子牟还。
　　自睹宸居壮，谁忧国步艰。只应时与醉，因病纵疏顽。
　　◎卷.40【分司东都寓居履道叨承川尹刘侍郎大夫恩知上四十韵】杜牧
　　命世须人瑞，匡君在岳灵。气和薰北陆，襟旷纳东溟。
　　赋妙排鹦鹉，诗能继鶺鴒。蒲亲香案色，兰动粉闱馨。
　　周孔传文教，萧曹授武经。家僮谙禁掖，厩马识金铃。
　　性与奸邪背，心因启沃冥。进贤光日月，诛恶助雷霆。
　　阊阖开时召，箫韶奏处听。水精悬御幄，云母展宫屏。
　　捧诏巡汧陇，飞书护井陉。先声威虎兕，馀力活蟭螟。
　　荣重秦军箭，功高汉将铭。戈鋋回紫塞，干戚散彤庭。
　　顺美皇恩洽，扶颠国步宁。禹谟推掌诰，汤网属司刑。
　　稚榻蓬莱掩，膺舟巩洛停。马群先去害，民籍更添丁。
　　猾吏门长塞，豪家户不扃。四知台上镜，三惑井中瓶。
　　雅韵凭开匣，雄铓待发硎。火中胶绿树，泉下劚青萍。
　　五岳期双节，三台空一星。凤池方注意，麟阁会图形。
　　寒暑逾流电，光阴甚建瓴。散曹分已白，崇直眼由青。
　　赐第成官舍，佣居起客亭。松筠侵巷陌，禾黍接郊坰。
　　宿雨回为沼。春沙淀作汀。鱼罾栖翡翠，蛛网挂蜻蜓。
　　迟晓河初转，伤秋露已零。梦馀钟杳杳，吟罢烛荧荧。
　　字小书难写，杯迟酒易醒。久贫惊早雁，多病放残萤。
　　雪劲孤根竹，风凋数荚蓂。转喉空婀娜，垂手自娉婷。
　　胫细摧新履，腰羸减旧鞓。海边慵逐臭，尘外怯吞腥。
　　隐豹窥重巘，潜虬避浊泾。商歌如不顾，归棹越南da。
　　◎卷.41【题白云楼（一作许浑诗，题作汉水伤稼）】杜牧
　　西北楼开四望通，残霞成绮月悬弓。江村夜涨浮天水，
　　泽国秋生动地风。高下绿苗千顷尽，新陈红粟万箱空。
　　才微分薄忧何益，却欲回心学塞翁。
　　◎卷.42【赠别】杜牧
　　眼前迎送不曾休，相续轮蹄似水流。门外若无南北路，
　　人间应免别离愁。苏秦六印归何日，潘岳双毛去值秋。
　　莫怪分襟衔泪语，十年耕钓忆沧洲。
　　◎卷.43【秋夜与友人宿】杜牧
　　楚国同游过十霜，万重心事几堪伤。蒹葭露白莲塘浅，
　　砧杵夜清河汉凉。云外山川归梦远，天涯岐路客愁长。
　　寒城欲晓闻吹笛，犹卧东轩月满床。
　　◎卷.44【将赴京留赠僧院】杜牧
　　九衢尘土递追攀，马迹轩车日暮间。玄发尽惊为客换，
　　白头曾见几人闲。空悲浮世云无定，多感流年水不还。
　　谢却从前受恩地，归来依止叩禅关。
　　◎卷.45【寄湘中友人】杜牧
　　莫恋醉乡迷酒杯，流年长怕少年催。西陵水阔鱼难到，
　　南回路遥书未回。匹马计程愁日尽，一蝉何事引秋来。
　　相如已定题桥志，江上无由梦钓台。
　　◎卷.46【江上逢友人】杜牧
　　故国归人酒一杯，暂停兰棹共裴回。村连三峡暮云起，
　　潮送九江寒雨来。已作相如投赋计，还凭殷浩寄书回。
　　到时若见东篱菊，为问经霜几度开。
　　◎卷.47【金谷怀古】杜牧
　　凄凉遗迹洛川东，浮世荣枯万古同。桃李香消金谷在，
　　绮罗魂断玉楼空。往年人事伤心外，今日风光属梦中。
　　徒想夜泉流客恨，夜泉流恨恨无穷。
　　◎卷.48【寄卢先辈】杜牧
　　一从分首剑江滨，南国相思寄梦频。书去又逢商岭雪，
　　信回应过洞庭春。关河日日悲长路，霄汉年年望后尘。
　　愿指丹梯曾到处，莫教犹作独迷人。
　　◎卷.49【南楼夜】杜牧
　　玉管金樽夜不休，如悲昼短惜年流。歌声袅袅彻清夜，
　　月色娟娟当翠楼。枕上暗惊垂钓梦，灯前偏起别家愁。
　　思量今日英雄事，身到簪裾已白头。
　　◎卷.50【行经庐山东林寺】杜牧
　　离魂断续楚江壖，叶坠初红十月天。紫陌事多难暂息，
　　青山长在好闲眠。方趋上国期干禄，未得空堂学坐禅。
　　他岁若教如范蠡，也应须入五湖烟。
　　◎卷.51【途中逢故人，话西山读书早曾游览】杜牧
　　西岩曾到读书堂，穿竹行莎十里强。湖上梦馀波滟滟，
　　岭头愁断路茫茫。经过事寄烟霞远，名利尘随日月长。
　　莫道少年头不白，君看潘岳几茎霜。
　　◎卷.52【将赴京题陵阳王氏水居】杜牧
　　帘卷平芜接远天，暂宽行役到樽前。是非境里有闲日，
　　荣辱尘中无了年。山簇暮云千野雨，江分秋水九条烟。
　　马蹄不道贪西去，争向一声高树蝉。
　　◎卷.53【送别】杜牧
　　溪边杨柳色参差，攀折年年赠别离。一片风帆望已极，
　　三湘烟水返何时。多缘去棹将愁远，犹倚危亭欲下迟。
　　莫殢酒杯闲过日，碧云深处是佳期。
　　◎卷.54【寄远】杜牧
　　两叶愁眉愁不开，独含惆怅上层台。碧云空断雁行处，
　　红叶已凋人未来。塞外音书无信息，道傍车马起尘埃。
　　功名待寄凌烟阁，力尽辽城不肯回。
　　◎卷.55【新柳】杜牧
　　无力摇风晓色新，细腰争妒看来频。绿阴未覆长堤水，
　　金穗先迎上苑春。几处伤心怀远路，一枝和雨送行尘。
　　东门门外多离别，愁杀朝朝暮暮人。
　　◎卷.56【旅怀作】杜牧
　　促促因吟昼短诗，朝惊秾色暮空枝。无情春色不长久，
　　有限年光多盛衰。往事只应随梦里，劳生何处是闲时。
　　眼前扰扰日一日，暗送白头人不知。
　　◎卷.57【雁】杜牧
　　万里衔芦别故乡，云飞雨宿向潇湘。数声孤枕堪垂泪，
　　几处高楼欲断肠。度日翩翩斜避影，临风一一直成行，
　　年年辛苦来衡岳，羽翼摧残陇塞霜。
　　◎卷.58【惜春】杜牧
　　花开又花落，时节暗中迁。无计延春日，何能驻少年。
　　小丛初散蝶，高柳即闻蝉。繁艳归何处，满山啼杜鹃。
　　◎卷.59【鸳鸯】杜牧
　　两两戏沙汀，长疑画不成。锦机争织样，歌曲爱呼名。
　　好育顾栖息，堪怜泛浅清。凫鸥皆尔类，惟羡独含情。
　　◎卷.60【闻雁】杜牧
　　带霜南去雁，夜好宿汀沙。惊起向何处，高飞极海涯。
　　入云声渐远，离岳路由赊。归梦当时断，参差欲到家。
　　◎卷.61【江楼晚望】杜牧
　　湖山翠欲结蒙笼，汗漫谁游夕照中。初语燕雏知社日，
　　习飞鹰隼识秋风。波摇珠树千寻拔，山凿金陵万仞空。
　　不欲登楼更怀古，斜阳江上正飞鸿。


第五百二十七卷
　　◎卷.1【九日（以下补遗）】杜牧
　　金英繁乱拂阑香，明府辞官酒满缸。
　　还有玉楼轻薄女，笑他寒燕一双双。
　　◎卷.2【寄牛相公】杜牧
　　汉水横冲蜀浪分，危楼点的拂孤云。
　　六年仁政讴歌去，柳绕春堤处处闻。
　　◎卷.3【为人题赠二首】杜牧
　　我乏青云称，君无买笑金。虚传南国貌，争奈五陵心。
　　桂席尘瑶珮，琼炉烬水沉。凝魂空荐梦，低耳悔听琴。
　　月落珠帘卷，春寒锦幕深。谁家楼上笛，何处月明砧。
　　兰径飞蝴蝶，筠笼语翠襟。和簪抛凤髻，将泪入鸳衾。
　　的的新添恨，迢迢绝好音。文园终病渴，休咏白头吟。
　　绿树莺莺语，平江燕燕飞。枕前闻雁去，楼上送春归。
　　半月縆双脸，凝腰素一围。西墙苔漠漠，南浦梦依依。
　　有恨簪花懒，无聊斗草稀。雕笼长惨淡，兰畹谩芳菲。
　　镜敛青蛾黛，灯挑皓腕肌。避人匀迸泪，拖袖倚残晖。
　　有貌虽桃李，单栖足是非。云輧载驭去，寒夜看裁衣。
　　◎卷.4【怀紫阁山】杜牧
　　学他趋世少深机，紫阁青霄半掩扉。山路远怀王子晋，
　　诗家长忆谢玄晖。百年不肯疏荣辱，双鬓终应老是非。
　　人道青山归去好，青山曾有几人归。
　　◎卷.5【题孙逸人山居】杜牧
　　长悬青紫与芳枝，尘刹无应免别离。马上多于在家日，
　　樽前堪忆少年时。关河客梦还乡远，雨雪山程出店迟。
　　却羡高人终此老，轩车过尽不知谁。
　　◎卷.6【中途寄友人】杜牧
　　道傍高木尽依依，落叶惊风处处飞。未到乡关闻早雁，
　　独于客路授寒衣。烟霞旧想长相阻，书剑投人久不归。
　　何日一名随事了，与君同采碧溪薇。
　　◎卷.7【怅诗】杜牧
　　自是寻春去校迟，不须惆怅怨芳时。
　　狂风落尽深红色，绿叶成阴子满枝。
　　◎卷.8【吴宫词二首】杜牧
　　越兵驱绮罗，越女唱吴歌。宫烬花声少，台荒麋迹多。
　　茱萸垂晓露，菡萏落秋波。无遣君王醉，满城嚬翠蛾。
　　香径绕吴宫，千帆落照中。鹤鸣山苦雨，鱼跃水多风。
　　城带晚莎绿，池边秋蓼红。当年国门外，谁信伍员忠。
　　◎卷.9【金陵】杜牧
　　始发碧江口，旷然谐远心。风清舟在鉴，日落水浮金。
　　瓜步逢潮信，台城过雁音。故乡何处是，云外即乔林。
　　◎卷.10【即事】杜牧
　　小院无人雨长苔，满庭修竹间疏槐。
　　春愁兀兀成幽梦，又被流莺唤醒来。
　　◎卷.11【七夕】杜牧
　　云阶月地一相过，未抵经年别恨多。
　　最恨明朝洗车雨，不教回脚渡天河。
　　◎卷.12【蔷薇花】杜牧
　　朵朵精神叶叶柔，雨晴香拂醉人头。
　　石家锦幛依然在，闲倚狂风夜不收。
　　◎卷.13【句】杜牧
　　幽人听达曙，聊罢苏床琴。（《海录碎事》）。
　　鱼多知海熟，药少觉山贫。（以下《方舆胜览》）。
　　土控吴兼越，州连歙与池。山河地襟带，军镇国藩维。
　　绿水棹云月，洞庭归路长。春桥垂酒幔，夜栅集茶樯。
　　箬影沉溪暖，蘋花绕郭香。（出守吴兴）。
　　经冬野菜青青色，未腊山梅树树花。（《优古堂诗话》）
　　半破前峰月。


第五百二十八卷
　　◎卷.1【陪王尚书泛舟莲池】许浑
　　莲塘移画舸，泛泛日华清。水暖鱼频跃，烟秋雁早鸣。
　　舞疑回雪态，歌转遏云声。客散山公醉，风高月满城。
　　◎卷.2【赠裴处士】许浑
　　为儒白发生，乡里早闻名。暖酒雪初下，读书山欲明。
　　字形翻鸟迹，诗调合猿声。门外沧浪水，知君欲濯缨。
　　◎卷.3【对雪】许浑
　　飞舞北风凉，玉人歌玉堂。帘帷增曙色，珠翠发寒光。
　　柳重絮微湿，梅繁花未香。兹辰贺丰岁，箫鼓宴梁王。
　　◎卷.4【王居士】许浑
　　筇杖倚柴关，都城卖卜还。雨中耕白水，云外劚青山。
　　有药身长健，无机性自闲。即应生羽翼，华表在人间。
　　◎卷.5【早秋三首】许浑
　　遥夜泛清瑟，西风生翠萝。残萤委玉露，早雁拂银河。
　　高树晓还密，远山晴更多。淮南一叶下，自觉老烟波。
　　一叶下前墀，淮南人已悲。蹉跎青汉望，迢递白云期。
　　老信相如渴，贫忧曼倩饥。生公与园吏，何处是吾师。
　　蓟北雁犹远，淮南人已悲。残桃间堕井，新菊亦侵篱。
　　书剑岂相误，琴尊聊自持。西斋风雨夜，更有咏贫诗。
　　◎卷.6【洛东兰若夜归（一作自溪东兰若夜归）】许浑
　　一衲老禅床，吾生半异乡。管弦愁里老，书剑梦中忙。
　　鸟急山初暝，蝉稀树正凉。又归何处去，尘路月苍苍。
　　◎卷.7【送段觉归杜曲闲居】许浑
　　书剑南归去，山扉别几年。苔侵岩下路，果落洞中泉。
　　红叶高斋雨，青萝曲槛烟。宁知远游客，羸马太行前。
　　◎卷.8【寄天乡寺仲仪上人富春孙处士】许浑
　　诗僧与钓翁，千里两情通。云带雁门雪，水连渔浦风。
　　心期荣辱外，名挂是非中。岁晚亦归去，田园清洛东。
　　◎卷.9【寄契盈上人】许浑
　　何处是西林，疏钟复远砧。雁来秋水阔，鸦尽夕阳沉。
　　婚嫁乖前志，功名异夙心。汤师不可问，江上碧云深。
　　◎卷.10【晨起二首（后首一题作山斋秋晚）】许浑
　　桂树绿层层，风微烟露凝。檐楹衔落月，帏幌映残灯。
　　蕲簟曙香冷，越瓶秋水澄。心闲即无事，何异住山僧。
　　残月皓烟露，掩门深竹斋。水虫鸣曲槛，山鸟下空阶。
　　清镜晓看发，素琴秋寄怀。因知北窗客，日与世情乖。
　　◎卷.11【晓发鄞江北渡寄崔韩二先辈（一作晓发鄞江寄崔寿韩）】许浑
　　南北信多岐，生涯半别离。地穷山尽处，江泛水寒时。
　　露晓蒹葭重，霜晴橘柚垂。无劳促回楫，千里有心期。
　　◎卷.12【盈上人】许浑
　　月沉霜已凝，无梦竟寒灯。寄世何殊客，修身未到僧。
　　二毛梳上雪，双泪枕前冰。借问曹溪路，山多路几层。
　　◎卷.13【广陵道中】许浑
　　城势已坡陀，城边东逝波。绿桑非苑树，青草是宫莎。
　　山暝牛羊少，水寒凫雁多。因高一回首，还咏黍离歌。
　　◎卷.14【宿开元寺楼（一作宿开元寺西楼闻歌感赋）】许浑
　　谁家歌袅袅，孤枕在西楼。竹色寒清簟，松香染翠帱。
　　月移珠殿晓，风递玉筝秋。日出应移棹，三湘万里愁。
　　◎卷.15【洞灵观冬青】许浑
　　霜霰不凋色，两株交石坛。未秋红实浅，经夏绿阴寒。
　　露重蝉鸣急，风多鸟宿难。何如西禁柳，晴舞玉阑干。
　　◎卷.16【送友人自荆襄归江东（友人新丧偶）】许浑
　　商洛转江濆，一杯聊送君。剑愁龙失伴，琴怨鹤离群。
　　楚驿枕秋水，湘帆凌暮云。猿声断肠夜，应向雨中闻。
　　◎卷.17【送杨处士叔初卜居曲江】许浑
　　雁门归去远，垂老脱袈裟。萧寺休为客，曹溪便寄家。
　　绿琪千岁树，黄槿四时花。别怨应无限，门前桂水斜。
　　◎卷.28【发灵溪馆】许浑
　　山多水不穷，一叶似渔翁。鸟浴寒潭雨，猿吟暮岭风。
　　杂英垂锦绣，众籁合丝桐。应有曹溪路，千岩万壑中。
　　◎卷.29【题杜居士（一作赠题杜隐居）】许浑
　　松偃石床平，何人识姓名。溪冰寒棹响，岩雪夜窗明。
　　机尽心猿伏，神闲意马行。应知此来客，身世两无情。
　　◎卷.30【神女祠（一作圣女庙）】许浑
　　停车祀圣女，凉叶下阴风。龙气石床湿，鸟声山庙空。
　　长眉留桂绿，丹脸寄莲红。莫学阳台畔，朝云暮雨中。
　　◎卷.31【送李定言南游】许浑
　　酒酣轻别恨，酒醒复离忧。远水应移棹，高峰更上楼。
　　簟凉清露夜，琴响碧天秋。重惜芳尊宴，满城无旧游。
　　◎卷.32【早发中岩寺别契直上人】许浑
　　苍苍松桂阴，残月半西岑。素壁寒灯暗，红炉夜火深。
　　厨开山鼠散，钟尽岭猿吟。行役方如此，逢师懒话心。
　　◎卷.33【行次潼关题驿后轩】许浑
　　飞阁极层台，终南此路回。山形朝阙去，河势抱关来。
　　雁过秋风急，蝉鸣宿雾开。平生无限意，驱马任尘埃。
　　◎卷.34【晨至南亭呈裴明府】许浑
　　南斋梦钓竿，晨起月犹残。露重萤依草，风高蝶委兰。
　　池光秋镜澈，山色晓屏寒。更恋陶彭泽，无心议去官。
　　◎卷.35【灞东题司马郊园（一作题张司马灞东郊园）】许浑
　　楚翁秦塞住，昔事李轻车。白社贫思橘，青门老仰瓜。
　　读书三径草，沽酒一篱花。更欲寻芝朮，商山便寄家。
　　◎卷.36【游维山新兴寺，宿石屏村谢叟家】许浑
　　晚过石屏村，村长日渐曛。僧归下岭见，人语隔溪闻。
　　谷响寒耕雪，山明夜烧云。家家扣铜鼓，欲赛鲁将军。
　　◎卷.37【送从兄归隐蓝溪二首】许浑
　　名高犹素衣，穷巷掩荆扉。渐老故人少，久贫豪客稀。
　　塞云横剑望，山月抱琴归。几日蓝溪醉，藤花拂钓矶。
　　京洛多高盖，怜兄剧断蓬。身随一剑老，家入万山空。
　　夜忆萧关月，行悲易水风。无人知此意，甘卧白云中。
　　◎卷.38【村舍（一作送从兄归隐蓝溪第三首）】许浑
　　燕雁下秋塘，田家自此忙。移蔬通远水，收果待繁霜。
　　野碓舂粳滑，山厨焙茗香。客来还有酒，随事宿茅堂。
　　◎卷.39【思归】许浑
　　叠嶂平芜外，依依识旧邦。气高诗易怨，愁极酒难降。
　　树暗支公院，山寒谢守窗。殷勤楼下水，几日到荆江。
　　◎卷.40【晚泊七里滩】许浑
　　天晚日沈沈，归舟系柳阴。江村平见寺，山郭远闻砧。
　　树密猿声响，波澄雁影深。荣华暂时事，谁识子陵心。
　　◎卷.41【寄题南山王隐居（一作王隐士居）】许浑
　　近逢商洛客，知尔住南塘。草阁平春水，柴门掩夕阳。
　　随蜂收野蜜，寻麝采生香。更忆前年醉，松花满石床。
　　◎卷.42【晨装（洛中次甘水，一作甘泉）】许浑
　　带月饭行侣，西游关塞长。晨鸡鸣远戍，宿雁起寒塘。
　　云四卷山雪，风凝千树霜。谁家游侠子，沉醉卧兰堂。
　　◎卷.43【题韦隐居西斋（一作题韦处士山居）】许浑
　　劚药去还归，家人半掩扉。山风藤子落，溪雨豆花肥。
　　寺远僧来少，桥危客到稀。不闻砧杵动，应解制荷衣。
　　◎卷.44【送李溟秀才西行】许浑
　　万里不辞劳，寒装叠缊袍。停车山店雨，挂席海门涛。
　　鹰势暮偏急，鹤声秋更高。知君北邙路，留剑泣黄蒿。


第五百二十九卷
　　◎卷.1【经马镇西宅（一作马镇西故第）】许浑
　　将军久已没，行客自兴哀。功业山长在，繁华水不回。
　　乱藤侵废井，荒菊上丛台。借问此中事，几家歌舞来。
　　◎卷.2【重游郁林寺道玄上人院】许浑
　　藤杖叩松关，春溪劚药还。雨晴巢燕急，波暖浴鸥闲。
　　倚槛花临水，回舟月照山。忆归师莫笑，书剑在人间。
　　◎卷.3【泛溪】许浑
　　疑与武陵通，青溪碧嶂中。水寒深见石，松晚静闻风。
　　遁迹驱鸡吏，冥心失马翁。才应毕婚嫁，还此息微躬。
　　◎卷.4【送楼烦李别驾】许浑
　　琴清诗思劳，更欲学龙韬。王粲暂停笔，吕虔初佩刀。
　　夜吟关月静，秋望塞云高。去去从军乐，雕飞代马豪。
　　◎卷.5【闻两河用兵因贻友人（茅山兼寄李丛时两河用兵）】许浑
　　故人日已远，身事与谁论。性拙难趋世，心孤易感恩。
　　秋悲怜宋玉，夜舞笑刘琨。徒有干时策，青山尚掩门。
　　◎卷.6【献白尹（即乐天也）】许浑
　　醉舞任生涯，褐宽乌帽斜。庾公先在郡，疏傅早还家。
　　林晚鸟争树，园春蜂护花。高吟应更逸，嵩洛旧烟霞。
　　◎卷.7【茅山赠梁尊师】许浑
　　云屋何年客，青山白日长。种花春扫雪，看箓夜焚香。
　　上象壶中阔，平生梦里忙。幸承仙籍后，乞取大还方。
　　◎卷.8【闻薛先辈陪大夫看早梅因寄】许浑
　　涧梅寒正发，莫信笛中吹。素艳雪凝树，清香风满枝。
　　折惊山鸟散，携任野蜂随。今日从公醉，何人倒接z5。
　　◎卷.45【送前缑氏韦明府南游】许浑
　　酒阑横剑歌，日暮望关河。道直去官早，家贫为客多。
　　山昏函谷雨，木落洞庭波。莫尽远游兴，故园荒薜萝。
　　◎卷.46【看雪】许浑
　　松亚竹珊珊，心知万井欢。山明迷旧径，溪满涨新澜。
　　客醉瑶台曙，兵防玉塞寒。红楼知有酒，谁肯学袁安。
　　◎卷.47【赠僧（一作赵嘏诗）】许浑
　　心法本无住，流沙归复来。锡随山鸟动，经附海船回。
　　洗足柳遮寺，坐禅花委苔。唯将一童子，又欲上天台。
　　◎卷.48【趋慈和寺移宴】许浑
　　高寺移清宴，渔舟系绿萝。潮平秋水阔，云敛暮山多。
　　广槛停箫鼓，繁弦散绮罗。西楼半床月，莫问夜如何。
　　◎卷.49【留赠偃师主人】许浑
　　孤城漏未残，徒侣拂征鞍。洛北去游远，淮南归梦阑。
　　晓灯回壁暗，晴雪卷帘寒。强尽主人酒，出门行路难。
　　◎卷.50【送南陵李少府（李公自淮楚之南昌）】许浑
　　高人亦未闲，来往楚云间。剑在心应壮，书穷鬓已斑。
　　落帆秋水寺，驱马夕阳山。明日南昌尉，空斋又掩关。
　　◎卷.51【别韦处士】许浑
　　南北断蓬飞，别多相见稀。更伤今日酒，未换昔年衣。
　　旧友几人在，故乡何处归。秦原向西路，云晚雪霏霏。
　　◎卷.52【九日登樟亭驿楼】许浑
　　鲈鲙与莼羹，西风片席轻。潮回孤岛晚，云敛众山晴。
　　丹羽下高阁，黄花垂古城。因秋倍多感，乡树接咸京。
　　◎卷.53【再游越中，伤朱馀庆协律好直上人】许浑
　　昔年湖上客，留访雪山翁。王氏船犹在，萧家寺已空。
　　月高花有露，烟合水无风。处处多遗韵，何曾入剡中。
　　◎卷.54【京口津亭送张崔二侍御（一作津亭送张崔侍御府散北归）】许浑
　　爱树满西津，津亭堕泪频。素车应度洛，珠履更归秦。
　　水接三湘暮，山通五岭春。伤离与怀旧，明日白头人。
　　◎卷.55【江楼夜别】许浑
　　离别奈情何，江楼凝艳歌。蕙兰秋露重，芦苇夜风多。
　　深怨寄清瑟，远愁生翠蛾。酒酣相顾起，明月棹寒波。
　　◎卷.56【送惟素上人归新安】许浑
　　山空叶复落，一径下新安。风急渡溪晚，雪晴归寺寒。
　　寻云策藤杖，向日倚蒲团。宁忆西游客，劳劳歌路难。
　　◎卷.57【霅上宴别】许浑
　　山断水茫茫，洛人西路长。笙歌留远棹，风雨寄华堂。
　　红壁耿秋烛，翠帘凝晓香。谁堪从此去，云树满陵阳。
　　◎卷.58【下第别友人杨至之】许浑
　　花落水潺潺，十年离旧山。夜愁添白发，春泪减朱颜。
　　孤剑北游塞，远书东出关。逢君话心曲，一醉灞陵间。
　　◎卷.59【寻戴处士】许浑
　　车马长安道，谁知大隐心。蛮僧留古镜，蜀客寄新琴。
　　晒药竹斋暖，捣茶松院深。思君一相访，残雪似山阴。
　　◎卷.60【放猿】许浑
　　殷勤解金锁，昨夜雨凄凄。山浅忆巫峡，水寒思建溪。
　　远寻红树宿，深向白云啼。好觅来时路，烟萝莫共迷。
　　◎卷.61【将离郊园留示弟侄】许浑
　　身贱与心违，秋风生旅衣。久贫辞国远，多病在家稀。
　　山暝客初散，树凉人未归。西都万馀里，明旦别柴扉。
　　◎卷.62【夜归丁卯桥村舍】许浑
　　月凉风静夜，归客泊岩前。桥响犬遥吠，庭空人散眠。
　　紫蒲低水槛，红叶半江船。自有还家计，南湖二顷田。
　　◎卷.63【题青山馆（谢公馆）】许浑
　　昔人诗酒地，芳草思王孙。白水半塘岸，青山横郭门。
　　悬岩碑已折，盘石井犹存。无处继行乐，野花空一尊。
　　◎卷.64【秋日众哲馆对竹（一作题渚塘馆竹）】许浑
　　萧萧凌雪霜，浓翠异三湘。疏影月移壁，寒声风满堂。
　　卷帘秋更早，高枕夜偏长。忽忆秦溪路，万竿今正凉。
　　◎卷.65【春日题韦曲野老村舍二首】许浑
　　绕屋遍桑麻，村南第一家。林繁树势直，溪转水纹斜。
　　竹院昼看笋，药栏春卖花。故园归未得，到此是天涯。
　　北岭枕南塘，数家村落长。莺啼幼妇懒，蚕出小姑忙。
　　烟草近沟湿，风花临路香。自怜非楚客，春望亦心伤。
　　◎卷.66【崇圣寺别杨至之】许浑
　　萧寺暂相逢，离忧满病容。寒斋秋少燕，阴壁夜多蛩。
　　树暗水千里，山深云万重。怀君在书信，莫过雁回峰。
　　◎卷.67【途经李翰林墓】许浑
　　气逸何人识，才高举世疑。祢生狂善赋，陶令醉能诗。
　　碧水鲈鱼思，青山鵩鸟悲。至今孤冢在，荆棘楚江湄。
　　◎卷.68【严陵钓台贻行侣】许浑
　　故人天下定，垂钓碧岩幽。旧迹随台古，高名寄水流。
　　鸟喧群木晚，蝉急众山秋。更待新安月，凭君暂驻舟。
　　◎卷.69【南楼春望】许浑
　　南楼春一望，云水共昏昏。野店归山路，危桥带郭村。
　　晴烟和草色，夜雨长溪痕。下岸谁家住，残阳半掩门。
　　◎卷.70【送无梦道人先归甘露寺】许浑
　　飘飘随晚浪，杯影入鸥群。岸冻千船雪，岩阴一寺云。
　　夜灯江北见，寒磬水西闻。鹤岭烟霞在，归期不羡君。
　　◎卷.71【闲居孟夏即事（一作孟夏有怀）】许浑
　　绿树荫青苔，柴门临水开。簟凉初熟麦，枕腻乍经梅。
　　鱼跃海风起，鼍鸣江雨来。佳人竟何处，日夕上楼台。
　　◎卷.72【题灞西骆隐士】许浑
　　磻溪连灞水，商岭接秦山。青汉不回驾，白云长掩关。
　　雀喧知鹤静，凫戏识鸥闲。却笑南昌尉，悠悠城市间。
　　◎卷.73【溪亭二首】许浑
　　溪亭四面山，横柳半溪湾。蝉响螳螂急，鱼深翡翠闲。
　　水寒留客醉，月上与僧还。犹恋萧萧竹，西斋未掩关。
　　暖枕眠溪柳，僧斋昨夜期。茶香秋梦后，松韵晚吟时。
　　共戏鱼翻藻，争栖鸟坠枝。重阳应一醉，栽菊助东篱。
　　◎卷.74【秋日赴阙题潼关驿楼（一作行次潼关，逢魏扶东归）】许浑
　　红叶晚萧萧，长亭酒一瓢。残云归太华，疏雨过中条。
　　树色随山迥，河声入海遥。帝乡明日到，犹自梦渔樵。
　　◎卷.75【吴门送客早发】许浑
　　吴歌咽深思，楚客怨归程。寺晓楼台迥，江秋管吹清。
　　早潮低水槛，残月下山城。惆怅回舟日，湘南春草生。
　　◎卷.76【送太昱禅师】许浑
　　禅床深竹里，心与径山期。结社多高客，登坛尽小师。
　　早秋归寺远，新雨上滩迟。别后江云碧，南斋一首诗。
　　◎卷.77【旅怀】许浑
　　征车何轧轧，南北极天涯。孤枕易为客，远书难到家。
　　乡连云外树，城闭月中花。犹有扁舟思，前年别若耶。


第五百三十卷
　　◎卷.1【南亭与首公宴集（一作与群公宴南亭）】许浑
　　秋来水上亭，几处似岩扃。戏鸟翻江叶，游龟带绿萍。
　　管弦心戚戚，罗绮鬓星星。行乐非吾事，西斋尚有萤。
　　◎卷.2【早发寿安次永寿渡】许浑
　　东西车马尘，巩洛与咸秦。山月夜行客，水烟朝渡人。
　　树凉风皓皓，滩浅石磷磷。会待功名就，扁舟寄此身。
　　◎卷.3【泊松江渡（一作南游泊船江驿）】许浑
　　漠漠故宫地，月凉风露幽。鸡鸣荒戍晓，雁过古城秋。
　　杨柳北归路，蒹葭南渡舟。去乡今已远，更上望京楼。
　　◎卷.4【送鱼思别处士归有怀（一作南亭送张祜）】许浑
　　宴罢众宾散，长歌携一卮。溪亭相送远，山郭独归迟。
　　风槛夕云散，月轩寒露滋。病来双鬓白，不是旧离时。
　　◎卷.5【重经姑苏怀古二首（一作杜牧之诗）】许浑
　　越兵驱绮罗，越女唱吴歌。宫尽燕声少，台荒麋迹多。
　　茱萸垂晓露，菡萏落秋波。无复君王醉，满城颦翠蛾。
　　香径绕吴宫，千帆落照中。鹳鸣山欲雨，鱼跃水多风。
　　城带晚莎绿，池连秋蓼红。当年国门外，谁识伍员忠。
　　◎卷.6【将赴京师，留题孙处士山居二首】许浑
　　草堂近西郭，遥对敬亭开。枕腻海云起，簟凉山雨来。
　　高歌怀地肺，远赋忆天台。应学相如志，终须驷马回。
　　西岩有高兴，路僻几人知。松荫花开晚，山寒酒熟迟。
　　游从随野鹤，休息遇灵龟。长见邻翁说，容华似旧时。
　　◎卷.7【下第寓居崇圣寺感事】许浑
　　怀土泣京华，旧山归路赊。静依禅客院，幽学野人家。
　　林晚鸟争树，园春蝶护花。东门有闲地，谁种邵平瓜。
　　◎卷.8【晓发天井关寄李师晦】许浑
　　山在水滔滔，流年欲二毛。湘潭归梦远，燕赵客程劳。
　　露晓红兰重，云晴碧树高。逢秋正多感，万里别同袍。
　　◎卷.9【喜远书】许浑
　　端居换时节，离恨隔龙泷。苔色上春阁，柳阴移晚窗。
　　寄怀因桂水，流泪极枫江。此日南来使，金盘鱼一双。
　　◎卷.10【怀江南同志】许浑
　　南国别经年，云晴波接天。蒲深鸂鶒戏，花暖鹧鸪眠。
　　竹暗湘妃庙，枫阴楚客船。唯应洞庭月，万里共婵娟。
　　◎卷.11【洛中秋日】许浑
　　故国无归处，官闲忆远游。吴僧秣陵寺，楚客洞庭舟。
　　久病先知雨，长贫早觉秋。壮心能几许，伊水更东流。
　　◎卷.12【将赴京师蒜山津送客还荆渚】许浑
　　尊前万里愁，楚塞与皇州。云识潇湘雨，风知鄠杜秋。
　　潮平犹倚棹，月上更登楼。他日沧浪水，渔歌对白头。
　　◎卷.13【潼关兰若】许浑
　　来往几经过，前轩枕大河。远帆春水阔，高寺夕阳多。
　　蝶影下红药，鸟声喧绿萝。故山归未得，徒咏采芝歌。
　　◎卷.14【玩残雪寄江南尹刘大夫】许浑
　　艳阳无处避，皎洁不成容。素质添瑶水，清光散玉峰。
　　眠鸥犹恋草，栖鹤未离松。闻在金銮望，群仙对九重。
　　◎卷.15【陪越中使院诸公，镜波馆饯明台裴郑二使君】许浑
　　倾幕来华馆，淹留二使君。舞移清夜月，歌断碧空云。
　　海郡楼台接，江船剑戟分。明时自鶱翥，无复叹离群。
　　◎卷.16【春泊弋阳】许浑
　　江行春欲半，孤枕弋阳堤。云暗犹飘雪，潮寒未应溪。
　　饮猿闻棹散，飞鸟背船低。此路成幽绝，家山巩洛西。
　　◎卷.17【晨别翛然上人】许浑
　　吴僧诵经罢，败衲倚蒲团。钟韵花犹敛，楼阴月向残。
　　晴山开殿响，秋水卷帘寒。独恨孤舟去，千滩复万滩。
　　◎卷.18【送客江行】许浑
　　萧萧芦荻花，郢客独辞家。远棹依山响，危樯转浦斜。
　　不寒澄浅石，潮落涨虚沙。莫与征徒望，乡园去渐赊。
　　◎卷.19【将归涂口，宿郁林寺道玄上人院二首】许浑
　　西岩一磬长，僧起树苍苍。开殿洒寒水，诵经焚晚香。
　　竹风云渐散，杉露月犹光。无复重来此，归舟凌夕阳。
　　春寻采药翁，归路宿禅宫。云起客眠处，月残僧定中。
　　藤花深洞水，槲叶满山风。清境不能住，朝朝惭远公。
　　◎卷.20【题宣州元处士幽居】许浑
　　潺湲绕门水，未省濯缨尘。鸟散千岩曙，蜂来一径春。
　　杉松还待客，芝朮不求人。宁学磻溪叟，逢时罢隐沦。
　　◎卷.21【送李秀才】许浑
　　南楼送郢客，西郭见荆门。凫鹄下寒渚，牛羊归远村。
　　兰舟倚行棹，桂酒掩馀尊。重此一留宿，前村烟水昏。
　　◎卷.22【题倪处士旧居】许浑
　　儒翁九十馀，旧向此山居。生寄一壶酒，死留千卷书。
　　槛摧新竹少，池浅故莲疏。但有子孙在，带经还荷锄。
　　◎卷.23【赠梁将军】许浑
　　曾经黑山虏，一剑出重围。年长穷书意，时清隐钓矶。
　　高斋云外住，瘦马月中归。唯说乡心苦，春风雁北飞。
　　◎卷.24【春望思旧游】许浑
　　适意极春日，南台披薜萝。花光晴漾漾，山色昼峨峨。
　　湘水美人远，信陵豪客多。唯凭一瓢酒，弹瑟纵高歌。
　　◎卷.25【病中二首】许浑
　　三年婴酒渴，高卧似袁安。秋色鬓应改，夜凉心已宽。
　　风衣藤簟滑，露井竹床寒。卧忆郊扉月，恩深未挂冠。
　　私归人暂适，扶杖绕西林。风急柳溪响，露寒莎径深。
　　一身仍白发，万虑只丹心。此意无言处，高窗托素琴。
　　◎卷.26【姑熟官舍寄汝洛友人】许浑
　　官静亦无能，平生少面朋。务开唯印吏，公退只棋僧。
　　药鼎初寒火，书龛欲夜灯。安知北溟水，终日送抟鹏。
　　◎卷.27【恩德寺】许浑
　　楼台横复重，犹有半岩空。萝洞浅深水，竹廊高下风。
　　晴山疏雨后，秋树断云中。未尽平生意，孤帆又向东。
　　◎卷.28【天竺寺题葛洪井】许浑
　　羽客炼丹井，井留人已无。旧泉青石下，馀甃碧山隅。
　　云朗镜开匣，月寒冰在壶。仍闻酿仙酒，此水过琼酴。
　　◎卷.29【朗上人院晨坐】许浑
　　簟凉襟袖清，月没尚残星。山果落秋院，水花开晓庭。
　　疏藤风袅袅，圆桂露冥冥。正忆江南寺，岩斋闻诵经。
　　◎卷.30【送客归湘楚】许浑
　　无辞一杯酒，昔日与君深。秋色换归鬓，曙光生别心。
　　桂花山庙冷，枫树水楼阴。此路千馀里，应劳楚客吟。
　　◎卷.31【过故友旧居】许浑
　　往年公子宅，夜宴乐难忘。高竹动疏翠，早莲飘暗香。
　　珠盘凝宝瑟，绮席递华觞。今日皆何处，闭门春草长。
　　◎卷.32【送客归峡中（一作将赴京师，津亭别萧处士）】许浑
　　津亭多别离，杨柳半无枝。住接猿啼处，行逢雁过时。
　　江风飏帆急，山月下楼迟。还就西斋宿，烟波劳梦思。
　　◎卷.33【题冲沼上人院】许浑
　　劚石种松子，数根侵杳冥。天寒犹讲律，雨暗尚寻经。
　　小殿灯千盏，深炉水一瓶。碧云多别思，休到望溪亭。
　　◎卷.34【和毕员外雪中见寄】许浑
　　仙署淹清景，雪华松桂阴。夜凌瑶席宴，春寄玉京吟。
　　烛晃垂罗幕，香寒重绣衾。相思不相访，烟月剡溪深。
　　◎卷.35【春醉】许浑
　　酒醲花一树，何暇卓文君。客坐长先饮，公闲半已曛。
　　水乡春足雨，山郭夜多云。何以参禅理，荣枯尽不闻。
　　◎卷.36【题岫上人院】许浑
　　病客与僧闲，频来不掩关。高窗云外树，疏磬雨中山。
　　离索秋虫响，登临夕鸟还。心知落帆处，明月浙河湾。
　　◎卷.37【送客南归有怀】许浑
　　绿水暖青蘋，湘潭万里春。瓦尊迎海客，铜鼓赛江神。
　　避雨松枫岸，看云杨柳津。长安一杯酒，座上有归人。
　　◎卷.38【李生弃官入道因寄】许浑
　　西岩一径通，知学采芝翁。寒暑丹心外，光阴白发中。
　　水深鱼避钓，云迥鹤辞笼。坐想还家日，人非井邑空。
　　◎卷.39【长兴里夏日南邻避暑】许浑
　　侯门大道傍，蝉噪树苍苍。开锁洞门远，下帘宾馆凉。
　　栏围红药盛，架引绿萝长。永日一欹枕，故山云水乡。
　　◎卷.40【送韩校书】许浑
　　恨与前欢隔，愁因此会同。迹高芸阁吏，名散雪楼翁。
　　城闭三秋雨，帆飞一夜风。酒醒鲈鲙美，应在竟陵东。
　　◎卷.41【秋晚登城】许浑
　　城高不可下，永日一登临。曲槛凉飙急，空楼返照深。
　　苇花迷夕棹，梧叶散秋砧。谩作归田赋，蹉跎岁欲阴。
　　◎卷.42【江西郑常侍赴镇之日有寄，因酬和】许浑
　　来暮亦何愁，金貂在鹢舟。旆随寒浪动，帆带夕阳收。
　　布令滕王阁，裁诗郢客楼。即应归凤沼，中外赞天休。
　　◎卷.43【蒙河南刘大夫见示与吏部张公喜雪酬唱，辄敢攀和】许浑
　　风度龙山暗，云凝象阙阴。瑞花琼树合，仙草玉苗深。
　　欲醉梁王酒，先调楚客琴。即应携手去，将此助商霖。
　　◎卷.44【下第送宋秀才游岐下、杨秀才还江东】许浑
　　年来不自得，一望几伤心。风转蕙兰色，月移松桂阴。
　　马随边草远，帆落海云深。明旦各分首，更听梁甫吟。
　　◎卷.45【南亭偶题】许浑
　　城下水萦回，潮冲野艇来。鸟惊山果落，龟泛绿萍开。
　　白首书千卷，朱颜酒一杯。南轩自流涕，不是望燕台。
　　◎卷.46【与裴三十秀才自越西归望亭阻冻登虎丘山寺精舍】许浑
　　春草越吴间，心期旦夕还。酒乡逢客病，诗境遇僧闲。
　　倚棹冰生浦，登楼雪满山。东风不可待，归鬓坐斑斑。


第五百三十一卷
　　◎卷.1【太和初靖恭里感事】许浑
　　清湘吊屈原，垂泪撷蘋蘩。谤起乘轩鹤，机沉在槛猿。
　　乾坤三事贵，华夏一夫冤。宁有唐虞世，心知不为言。
　　◎卷.2【与侯春时同年南池夜话】许浑
　　芦苇暮修修，溪禽上钓舟。露凉花敛夕，风静竹含秋。
　　素志应难契，清言岂易求。相欢一瓢酒，明日醉西楼。
　　◎卷.3【广陵送剡县薛明府赴任】许浑
　　车马楚城壕，清歌送浊醪。露花羞别泪，烟草让归袍。
　　鸟浴春塘暖，猿吟暮岭高。寻仙在仙骨，不用废牛刀。
　　◎卷.4【游果昼二僧院】许浑
　　何必老林泉，冥心便是禅。讲时开院去，斋后下帘眠。
　　镜朗灯分焰，香销印绝烟。真乘不可到，云尽月明天。
　　◎卷.5【题官舍】许浑
　　燕雁水乡飞，京华信自稀。簟瓢贫守道，书剑病忘机。
　　叠鼓吏初散，繁钟鸟独归。高梧与疏柳，风雨似郊扉。
　　◎卷.6【酬报先上人登楼见寄（上人自峡下来）】许浑
　　丹叶下西楼，知君万里愁。钟非黔峡寺，帆是敬亭舟。
　　山色和云暮，湖光共月秋。天台多道侣，何惜更南游。
　　◎卷.7【晓过郁林寺戏呈李明府】许浑
　　身闲白日长，何处不寻芳。山崦登楼寺，谿湾泊晚樯。
　　洞花蜂聚蜜，岩柏麝留香。若指求仙路，刘郎学阮郎。
　　◎卷.8【泛舟寻郁林寺道玄上人遇雨而返因寄】许浑
　　禅扉倚石梯，云湿雨凄凄。草色分松径，泉声咽稻畦。
　　棹移滩鸟没，钟断岭猿啼。入夜花如雪，回舟忆剡溪。
　　◎卷.9【郁林寺】许浑
　　台殿冠嵯峨，春来日日过。水分诸院少，云近上方多。
　　众籁凝丝竹，繁英耀绮罗。酒酣诗自逸，乘月棹寒波。
　　◎卷.10【题崇圣寺（寺，故行宫也）】许浑
　　西林本行殿，池榭日坡阤。雨过水初涨，云开山渐多。
　　晓街垂御柳，秋院闭宫莎。借问龙归处，鼎湖空碧波。
　　◎卷.11【赠高处士】许浑
　　宅前云水满，高兴一书生。垂钓有深意，望山多远情。
　　夜棋留客宿，春酒劝僧倾。未作干时计，何人问姓名。
　　◎卷.12【送僧归金山寺】许浑
　　老归江上寺，不忘旧师恩。驻锡逢山色，停杯见浪痕。
　　秋涛吞楚驿，晓月上荆门。为访题诗处，莓苔几字存。
　　◎卷.13【金谷桃花】许浑
　　花在舞楼空，年年依旧红。泪光停晓露，愁态倚春风。
　　开处妾先死，落时君亦终。东流两三片，应在夜泉中。
　　◎卷.14【忆长洲】许浑
　　香径小船通，菱歌绕故宫。鱼沉秋水静，鸟宿暮山空。
　　荷叶桥边雨，芦花海上风。归心无处托，高枕画屏中。
　　◎卷.15【寄殷尧藩（一作再寄殷尧藩秀才）】许浑
　　直道知难用，经年向水滨。宅从栽竹贵，家为买书贫。
　　就学多新客，登朝尽故人。蓬莱自有路，莫羡武陵春。
　　◎卷.16【题邹处士隐居（一作题裴处士园林）】许浑
　　桑柘满江村，西斋接海门。浪冲高岸响，潮入小池浑。
　　岩树阴棋局，山花落酒樽。相逢亦留宿，还似识王孙。
　　◎卷.17【送僧归敬亭山寺】许浑
　　十年剑中路，传尽本师经。晓月下黔峡，秋风归敬亭。
　　开门新树绿，登阁旧山青。遥想论禅处，松阴水一瓶。
　　◎卷.18【新卜原上居寄袁校书】许浑
　　贫居乐游此，江海思迢迢。雪夜书千卷，花时酒一瓢。
　　独愁秦树老，孤梦楚山遥。有路应相念，风尘满黑貂。
　　◎卷.19【天街晓望】许浑
　　明星低未央，莲阙迥苍苍。叠鼓催残月，疏钟迎早霜。
　　关防浮瑞气，宫馆耀神光。再拜为君寿，南山高且长。
　　◎卷.20【江上喜洛中亲友继至】许浑
　　战马昔纷纷，风惊嵩少尘。全家南渡远，旧友北来频。
　　罢酒松筠晚，赋诗杨柳春。谁言今夜月，同是洛阳人。
　　◎卷.21【下第归朱方寄刘三复】许浑
　　素衣京洛尘，归棹过南津。故里迹犹在，旧交心更新。
　　月高萧寺夜，风暖庾楼春。诗酒应无暇，朝朝问旅人。
　　◎卷.22【送人归吴兴】许浑
　　绿水棹云月，洞庭归路长。春桥悬酒幔，夜栅集茶樯。
　　箬叶沉溪暖，蘋花绕郭香。应逢柳太守，为说过潇湘。
　　◎卷.23【月夜期友人不至】许浑
　　坐待故人宿，月华清兴秋。管弦谁处醉，池馆此时愁。
　　风过渚荷动，露含山桂幽。孤吟不可曙，昨夜共登楼。
　　◎卷.24【白马寺不出院僧】许浑
　　禅空心已寂，世路任多岐。到院客长见，闭关人不知。
　　寺喧听讲绝，厨远送斋迟。墙外洛阳道，东西无尽时。
　　◎卷.25【寄袁校书（一作袁都校书）】许浑
　　扰扰换时节，旧山琪树阴。犹乖清汉志，空负白云心。
　　广陌埃尘远，重门管吹深。劳歌极西望，芸省有知音。
　　◎卷.26【赠柳璟、冯陶二校书】许浑
　　霄汉两飞鸣，喧喧动禁城。桂堂同日盛，芸阁间年荣。
　　香掩蕙兰气，韵高鸾鹤声。应怜茂陵客，未有子虚名。
　　◎卷.27【王秀才自越见寻不遇，题诗而回，因以酬寄】许浑
　　南斋知数宿，半为木兰开。晴阁留诗遍，春帆载酒回。
　　烟深扬子宅，云断越王台。自有孤舟兴，何妨更一来。
　　◎卷.28【秋霁潼关驿亭】许浑
　　霁色明高巘，关河独望遥。残云归太华，疏雨过中条。
　　鸟散绿萝静，蝉鸣红树凋。何言此时节，去去任蓬飘。
　　◎卷.29【送客归兰溪】许浑
　　花下送归客，路长应过秋。暮随江鸟宿，寒共岭猿愁。
　　众水喧严濑，群峰抱沉楼。因君几南望，曾向此中游。
　　◎卷.30【贻终南山隐者】许浑
　　中岩多少隐，提榼抱琴游。潭冷薜萝晚，山香松桂秋。
　　瓢闲高树挂，杯急曲池流。独有迷津客，东西南北愁。
　　◎卷.31【送李文明下第鄜州觐兄】许浑
　　征夫天一涯，醉赠别吾诗。雁迥参差远，龙多次第迟。
　　宁歌还夜苦，宋赋更秋悲。的的遥相待，清风白露时。
　　◎卷.32【送段觉归东阳兼寄窦使君】许浑
　　山水引归路，陆郎从此谙。秋茶垂露细，寒菊带霜甘。
　　台倚乌龙岭，楼侵白雁潭。沈公如借问，心在浙河南。
　　◎卷.33【韶州送窦司直北归】许浑
　　江曲山如画，贪程亦驻舟。果随岩狖落，槎带水禽流。
　　客散他乡夜，人归故国秋。樽前挂帆去，风雨下西楼。
　　◎卷.34【伤冯秀才】许浑
　　旅葬不可问，茫茫西陇头。水云青草湿，山月白杨愁。
　　琴信有时罢，剑伤无处留。淮南旧烟月，孤棹更逢秋。
　　◎卷.35【送郑寂上人南行】许浑
　　儒家有释子，年少学支公。心出是非外，迹辞荣辱中。
　　锡寒秦岭月，杯急楚江风。离怨故园里，小秋梨叶红。
　　◎卷.36【赠王处士】许浑
　　归卧养天真，鹿裘乌角巾。茂陵闲久病，彭泽醉长贫。
　　冠盖西园夜，笙歌北里春。谁怜清渭曲，又老钓鱼人。
　　◎卷.37【送友人归荆楚】许浑
　　调瑟劝离酒，苦谙荆楚门。竹斑悲帝女，草绿怨王孙。
　　潮落九疑迥，雨连三峡昏。同来不同去，迢递更伤魂。
　　◎卷.38【重伤杨攀处士二首（攀自号绿云翁）】许浑
　　绿云多学术，黄发竟无成。酒纵山中性，诗留海上名。
　　读书新树老，垂钓旧矶平。今日悲前事，西风闻哭声。
　　从官任直道，几处脱长裾。殁后儿犹小，葬来人渐疏。
　　新邻占池馆，长史觅图书。身贱难相报，平生恨有馀。
　　◎卷.39【送友人罢举归东海】许浑
　　沧波天堑外，何岛是新罗。舶主辞番远，棋僧入汉多。
　　海风吹白鹤，沙日晒红螺。此去知投笔，须求利剑磨。
　　◎卷.40【西园（一作姚合诗）】许浑
　　西园春欲尽，芳草径难分。静语唯幽鸟，闲眠独使君。
　　密林生雨气，古石带苔文。虽去清朝远，朝朝见白云。
　　◎卷.41【苦雨】许浑
　　江昏山半晴，南阻绝人行。葭菼连云色，杉松共雨声。
　　早秋仍燕舞，深夜更鼍鸣。为报迷津客，讹言未可轻。
　　◎卷.42【游茅山】许浑
　　步步入山门，仙家鸟径分。渔樵不到处，麋鹿自成群。
　　石面迸出水，松头穿破云。道人星月下，相次礼茅君。
　　◎卷.43【洛阳道中】许浑
　　洛阳多旧迹，一日几堪愁。风起林花晚，月明陵树秋。
　　兴亡不可问，自古水东流。


第五百三十二卷
　　◎卷.1【江上燕别（一作赵嘏诗，题作汾上宴别）】许浑
　　云物如故乡，山川异岐路。年来未归客，马上春欲暮。
　　一樽花下酒，残日水西树。不待管弦终，摇鞭背花去。
　　◎卷.2【卜居招书侣】许浑
　　忆昨未知道，临川每羡鱼。世途行处见，人事病来疏。
　　微雨秋栽竹，孤灯夜读书。怜君亦同志，晚岁傍山居。
　　◎卷.3【西山草堂】许浑
　　何处少人事，西山旧草堂。晒书秋日晚，洗药石泉香。
　　浚岭有朝雨，北窗生夜凉。从劳问归路，峰叠绕家乡。
　　◎卷.4【赠隐者】许浑
　　回报隐居士，莫愁山兴阑。求人颜色尽，知道性情宽。
　　信谱弹琴误，缘崖劚药难。东皋亦自给，殊愧远相安。
　　◎卷.5【舟次武陵寄天竺僧无昼】许浑
　　谿长山几重，十里万株松。秋日下丹槛，暮云归碧峰。
　　树栖新放鹤，潭隐旧降龙。还在孤舟宿，卧闻初夜钟。
　　◎卷.6【寄小弟】许浑
　　江城红叶尽，旅思复凄伤。孤梦家山远，独眠秋夜长。
　　道存空倚命，身贱未归乡。南望空垂泪，天边雁一行。
　　◎卷.7【秋日】许浑
　　有计自安业，秋风罢苦吟。买山兼种竹，对客更弹琴。
　　烟起药园晚，杵声松院深。闲眠得真性，惆怅旧时心。
　　◎卷.8【石池】许浑
　　通竹引泉脉，泓澄潋石盆。惊鱼翻藻叶，浴鸟上松根。
　　残月留山影，高风耗水痕。谁家秋洗药，来往自开门。
　　◎卷.9【留题李侍御书斋】许浑
　　昔话平生志，高斋曾见留。道孤心易感，恩重力难酬。
　　独立千峰晓，频来一叶秋。鸡鸣应有处，不觉泪空流。
　　◎卷.10【行次白沙馆，先寄上河南王侍御】许浑
　　夜程何处宿，山叠树层层。孤馆闭秋雨，空堂停曙灯。
　　歌惭渔浦客，诗学雁门僧。此意无人识，明朝见李膺。
　　◎卷.11【紫藤】许浑
　　绿萝萦数匝，本在草堂间。秋色寄高树，昼阴笼远山。
　　移花疏处种，劚药困时攀。日暮微风起，难寻旧径还。
　　◎卷.12【暝投灵智寺渡谿不得，却取沿江路往】许浑
　　双岩泻一川，回马断桥前。古庙阴风地，寒钟暮雨天。
　　沙虚留虎迹，水滑带龙涎。却下临江路，潮深无渡船。
　　◎卷.13【下第归蒲城墅居】许浑
　　失意归三径，伤春别九门。薄烟杨柳路，微雨杏花村。
　　牧竖还呼犊，邻翁亦抱孙。不知余正苦，迎马问寒温。
　　◎卷.30【怀政禅师院】许浑
　　山斋路几层，败衲学真乘。寒暑移双树，光阴尽一灯。
　　风飘高竹雪，泉涨小池冰。莫讶频来此，修身欲到僧。
　　◎卷.31【秋夕有怀】许浑
　　念远坐西阁，华池涵月凉。书回秋欲尽，酒醒夜初长。
　　露白莲衣浅，风清蕙带香。前年此佳景，兰棹醉横塘。
　　◎卷.32【秋霁寄远】许浑
　　初霁独登赏，西楼多远风。横烟秋水上，疏雨夕阳中。
　　高树下山鸟，平芜飞草虫。唯应待明月，千里与君同。
　　◎卷.33【闻范秀才自蜀游江湖】许浑
　　蜀道下湘渚，客帆应不迷。江分三峡响，山并九华齐。
　　秋泊雁初宿，夜吟猿乍啼。归时慎行李，莫到石城西。
　　◎卷.34【惜春】许浑
　　花开又花落，时节暗中迁。无计延春日，可能留少年。
　　小丛初散蝶，高柳即闻蝉。繁艳归何处，满山啼杜鹃。
　　◎卷.35【题愁】许浑
　　聚散竟无形，回肠百结成。古今销不得，离别觉潜生。
　　降虏将军思，穷秋远客情。何人更憔悴，落第泣秦京。
　　◎卷.36【鸳鸯】许浑
　　两两戏沙汀，长疑画不成。锦机争织样，歌曲爱呼名。
　　好□顾栖息，堪怜泛浅清。凫鸥皆尔类，唯羡独含情。
　　◎卷.37【闻雁】许浑
　　带霜南去雁，夜好宿汀沙。惊起向何处，高飞极海涯。
　　入云声渐远，离岳路犹赊。归梦当时断，参差欲到家。
　　◎卷.38【不寝】许浑
　　到晓不成梦，思量堪白头。多无百年命，长有万般愁。
　　世事应难尽，营生卒未休。莫言名与利，名利是身仇。
　　◎卷.39【宿东横山（一作东横小濑）】许浑
　　孤舟路渐赊，时见碧桃花。溪雨滩声急，岩风树势斜。
　　猕猴垂弱蔓，鹳鹤睡横槎。谩向仙林宿，无人识阮家。
　　◎卷.40【早行】许浑
　　失枕惊先起，人家半梦中。闻鸡凭早晏，占斗认西东。
　　辔湿知行露，衣单觉晓风。秋阳弄光影，忽吐半林红。
　　◎卷.41【陪郑史君泛舟晚归】许浑
　　南郭望归处，郡楼高卷帘。平桥低皂盖，曲岸转彤襜。
　　江晚笙歌促，山晴鼓角严。羊公莫先醉，清晓月纤纤。
　　◎卷.42【酬殷尧藩】许浑
　　相如愧许询，寥落向溪滨。竹马儿犹小，荆钗妇惯贫。
　　独愁忧过日，多病不如人。莫怪青袍选，长安隐旧春。
　　◎卷.43【赠迁客】许浑
　　无机还得罪，直道不伤情。微雨昏山色，疏笼闭鹤声。
　　闲居多野客，高枕见江城。门外长溪水，怜君又濯缨。
　　◎卷.44【征西旧卒】许浑
　　少年乘勇气，百战过乌孙。力尽边城难，功加上将恩。
　　晓风听戍角，残月倚营门。自说轻生处，金疮有旧痕。
　　◎卷.45【南陵留别段氏兄弟】许浑
　　不知身老大，犹似旧时狂。为酒游山县，留诗遍草堂。
　　归期秋未尽，离恨日偏长。更羡君兄弟，参差雁一行。
　　◎卷.46【旅中别侄暐】许浑
　　相见又南北，中宵泪满襟。旅游知世薄，贫别觉情深。
　　歌管一尊酒，山川万里心。此身多在路，休诵异乡吟。
　　◎卷.47【松江渡送人（一作松江怀古）】许浑
　　故国今何在，扁舟竟不归。云移山漠漠，江阔树依依。
　　晚色千帆落，秋声一雁飞。此时兼送客，凭槛欲沾衣。
　　◎卷.48【过鲍溶宅有感】许浑
　　寥落故人宅，重来身已亡。古苔残墨沼，深竹旧书堂。
　　秋色馆池静，雨声云木凉。无因展交道，日暮倍心伤。


第五百三十三卷
　　◎卷.1【金陵怀古】许浑
　　玉树歌残王气终，景阳兵合戍楼空。松楸远近千官冢，
　　禾黍高低六代宫。石燕拂云晴亦雨，江豚吹浪夜还风。
　　英雄一去豪华尽，唯有青山似洛中。
　　◎卷.2【姑苏怀古】许浑
　　宫馆馀基辍棹过，黍苗无限独悲歌。荒台麋鹿争新草，
　　空苑凫鹥占浅莎。吴岫雨来虚槛冷，楚江风急远帆多。
　　可怜国破忠臣死，日日东流生白波。
　　◎卷.3【凌歊台（台在当涂县北，宋高祖所筑）】许浑
　　宋祖凌高乐未回，三千歌舞宿层台。湘潭云尽暮山出，
　　巴蜀雪消春水来。行殿有基荒荠合，寝园无主野棠开。
　　百年便作万年计，岩畔古碑空绿苔。
　　◎卷.4【骊山（一作途经骊山（一作望华清宫感事）】许浑
　　闻说先皇醉碧桃，日华浮动郁金袍。风随玉辇笙歌迥，
　　云卷珠帘剑佩高。凤驾北归山寂寂，龙旟西幸水滔滔。
　　贵妃没后巡游少，瓦落宫墙见野蒿。
　　◎卷.5【咸阳城东楼（一作咸阳城西楼晚眺，一作西门）】许浑
　　一上高城万里愁，蒹葭杨柳似汀洲。溪云初起日沈阁，
　　山雨欲来风满楼。鸟下绿芜秦苑夕，蝉鸣黄叶汉宫秋。
　　行人莫问当年事，故国东来渭水流。
　　◎卷.6【京口闲居寄京洛友人（一作两都亲友）】许浑
　　吴门烟月昔同游，枫叶芦花并客舟。聚散有期云北去，
　　浮沈无计水东流。一尊酒尽青山暮，千里书回碧树秋。
　　何处相思不相见，凤城龙阙楚江头。
　　◎卷.7【冬日登越王台怀归】许浑
　　月沉高岫宿云开，万里归心独上来。河畔雪飞扬子宅，
　　海边花盛越王台。泷分桂岭鱼难过，瘴近衡峰雁却回。
　　乡信渐稀人渐老，只应频看一枝梅。
　　◎卷.8【对雪】许浑
　　云度龙山暗倚城，先飞淅沥引轻盈。素娥冉冉拜瑶阙，
　　皓鹤纷纷朝玉京。阴岭有风梅艳散，寒林无月桂华生。
　　剡溪一醉十年事，忽忆棹回天未明。
　　◎卷.9【送萧处士归缑岭别业】许浑
　　醉斜乌帽发如丝，曾看仙人一局棋。宾馆有鱼为客久，
　　乡书无雁到家迟。缑山住近吹笙庙，湘水行逢鼓瑟祠。
　　今夜月明何处宿，九疑云尽碧参差。
　　◎卷.10【与郑二秀才同舟东下洛中，亲朋送至景云寺】许浑
　　三十六峰横一川，绿波无路草芊芊。牛羊晚食铺平地，
　　雕鹗晴飞摩远天。洛客尽回临水寺，楚人皆逐下江船。
　　东西未有相逢日，更把繁华共醉眠。
　　◎卷.11【长安岁暮】许浑
　　独望天门倚剑歌，干时无计老关河。东归万里惭张翰，
　　西上四年羞卞和。花暗楚城春醉少，月凉秦塞夜愁多。
　　三山岁岁有人去，唯恐海风生白波。
　　◎卷.12【赠茅山高拾遗】许浑
　　谏猎归来绮季歌，大茅峰影满秋波。山斋留客扫红叶，
　　野艇送僧披绿莎。长覆旧图棋势尽，遍添新品药名多。
　　云中黄鹄日千里，自宿自飞无网罗。
　　◎卷.13【李秀才近自涂口迁居新安适枉缄书见宽悲戚因以此答】许浑
　　远书开罢更依依，晨坐高台竟落晖。颜巷雪深人已去，
　　庾楼花盛客初归。东堂望绝迁莺起，南国哀馀候雁飞。
　　今日劳君犹问讯，一官唯长故山薇。
　　◎卷.14【赠萧兵曹先辈】许浑
　　广陵堤上昔离居，帆转潇湘万里馀。楚客病时无鵩鸟，
　　越乡归处有鲈鱼。潮生水郭蒹葭响，雨过山城橘柚疏。
　　闻说携琴兼载酒，邑人争识马相如。
　　◎卷.15【题舒女庙】许浑
　　山乐来迎去不言，庙前高柳水禽喧。绮罗无色雨侵帐，
　　珠翠有声风绕幡。妆镜尚疑山月满，寝屏犹认野花繁。
　　孤舟梦断行云散，何限离心寄晓猿。
　　◎卷.16【姑孰官舍】许浑
　　草生宫舍似闲居，雪照南窗满素书。贫后始知为吏拙，
　　病来还喜识人疏。青云岂有窥梁燕，浊水应无避钓鱼。
　　不待秋风便归去，紫阳山下是吾庐。
　　◎卷.17【凌歊台送韦（一作韩）秀才】许浑
　　云起高台日未沉，数村残照半岩阴，野蚕成茧桑柘尽，
　　溪鸟引雏蒲稗深。帆势依依投极浦，钟声杳杳隔前林。
　　故山迢递故人去，一夜月明千里心。
　　◎卷.18【送岭南卢判官罢职归华阴山居】许浑
　　曾事刘琨雁塞空，十年书剑任飘蓬。东堂旧屈移山志，
　　南国新留煮海功。还挂一帆青海上，更开三径碧莲中。
　　关西旧友如相问，已许沧浪伴钓翁。
　　◎卷.19【将度故城湖阻风夜泊永阳戍】许浑
　　行尽青溪日已蹉，云容山影水嵯峨。楼前归客怨清梦，
　　楼上美人凝夜歌。独树高高风势急，平湖渺渺月明多。
　　终期一艇载樵去，来往使帆凌白波。
　　◎卷.20【郑侍御厅玩鹤】许浑
　　碧天飞舞下晴莎，金阁瑶池绝网罗。岩响数声风满树，
　　岸移孤影雪凌波。缑山去远云霄迥，辽海归迟岁月多。
　　双翅一开千万里，只应栖隐恋乔柯。
　　◎卷.21【南亭夜坐，贻开元禅定二道者】许浑
　　暮暮焚香何处宿，西岩一室映疏藤。光阴难驻迹如客，
　　寒暑不惊心似僧。高树有风闻夜磬，远山无月见秋灯。
　　身闲境静日为乐，若问其馀非我能。
　　◎卷.22【朱坡故少保杜公池亭】许浑
　　杜陵池榭绮城东，孤岛回汀路不穷。高岫乍疑三峡近，
　　远波初似五湖通。楸梧叶暗潇潇雨，菱荇花香淡淡风。
　　还有昔时巢燕在，飞来飞去画堂中。
　　◎卷.23【秋日早朝（一作秋日候扇）】许浑
　　宵衣应待绝更筹，环佩锵锵月下楼。井转辘轳千树晓，
　　锁开阊阖万山秋。龙旗尽列趋金殿，雉扇才分见玉旒。
　　虚戴铁冠无一事，沧江归去老渔舟。
　　◎卷.24【沧浪峡】许浑
　　缨带流尘发半霜，独寻残月下沧浪。一声溪鸟暗云散，
　　万片野花流水香。昔日未知方外乐，暮年初信梦中忙。
　　红虾青鲫紫芹脆，归去不辞来路长。
　　◎卷.25【故洛城（一作登故洛阳城）】许浑
　　禾黍离离半野蒿，昔人城此岂知劳。水声东去市朝变，
　　山势北来宫殿高。鸦噪暮云归古堞，雁迷寒雨下空壕。
　　可怜缑岭登仙子，犹自吹笙醉碧桃。
　　◎卷.26【闻释子栖玄欲奉道因寄】许浑
　　欲求真诀恋禅扃，羽帔方袍尽有情。仙骨本微灵鹤远，
　　法心潜动毒龙惊。三山未有偷桃计，四海初传问菊名。
　　今日劝师师莫惑，长生难学证无生。
　　◎卷.27【南海府罢南康阻浅行侣稍稍登陆…主人燕饯至频暮宿东溪】许浑
　　暗滩水落涨虚沙，滩去秦吴万里赊。马上折残江北柳，
　　舟中开尽岭南花。离歌不断如留客，归梦初惊似到家。
　　山鸟一声人未起，半床春月在天涯。
　　◎卷.28【秋晚云阳驿西亭莲池】许浑
　　心忆莲池秉烛游，叶残花败尚维舟。烟开翠扇清风晓，
　　水泥红衣白露秋。神女暂来云易散，仙娥初去月难留。
　　空怀远道难持赠，醉倚阑干尽日愁。
　　◎卷.29【题勤尊师历阳山居】许浑
　　二十知兵在羽林，中年潜识子房心。苍鹰出塞胡尘灭。
　　白鹤还乡楚水深。春坼酒瓶浮药气，晚携棋局带松阴。
　　鸡笼山上云多处，自劚黄精不可寻。
　　◎卷.30【怀旧居】许浑
　　兵书一箧老无功，故国郊扉在梦中。藤蔓覆梨张谷暗。
　　草花侵菊庾园空。朱门迹忝登龙客，白屋心期失马翁。
　　楚水吴山何处是，北窗残月照屏风。
　　◎卷.31【祗命许昌自郊居，移就公馆秋日寄茅山高拾遗】许浑
　　一笛迎风万叶飞，强携刀笔换荷衣。潮寒水国秋砧早，
　　月暗山城夜漏稀。岩响远闻樵客过，浦深遥送钓童归。
　　中年未识从军乐，虚近三茅望少微。
　　◎卷.32【伤虞将军（一作伤河东虞押衙）】许浑
　　白首从军未有名，近将孤剑到江城。巴童戍久能番语，
　　胡马调多解汉行。对雪夜穷黄石略，望云秋计黑山程。
　　可怜身死家犹远，汴水东流无哭声。
　　◎卷.33【晚自朝台津至韦隐居郊园】许浑
　　秋来凫雁下方塘，系马朝台步夕阳。村径绕山松叶暗，
　　野门临水稻花香。云连海气琴书润，风带潮声枕簟凉。
　　西下磻溪犹万里，可能垂白待文王。
　　◎卷.34【寓居开元精舍，酬薛秀才见贻】许浑
　　知己萧条信陆沉，茂陵扶疾卧西林。芰荷风起客堂静，
　　松桂月高僧院深。清露下时伤旅鬓，白云归处寄乡心。
　　怜君诗句犹相忆，题在空斋夜夜吟。
　　◎卷.35【别刘秀才（一作留别裴秀才）】许浑
　　三献无功玉有瑕，更携书剑客天涯。孤帆夜别潇湘雨，
　　广陌春期鄠杜花。灯照水萤千点灭，棹惊滩雁一行斜。
　　关河万里秋风急，望见乡山不到家。
　　◎卷.36【早发天台中岩寺度关岭次天姥岑】许浑
　　来往天台天姥间，欲求真诀驻衰颜。星河半落岩前寺，
　　云雾初开岭上关。丹壑树多风浩浩，碧溪苔浅水潺潺。
　　可知刘阮逢人处，行尽深山又是山。
　　◎卷.37【游钱塘青山李隐居西斋（一作李郢诗）】许浑
　　小隐西亭为客开，翠萝深处遍苍苔。林间扫石安棋局，
　　岩下分泉递酒杯。兰叶露光秋月上，芦花风起夜潮来。
　　云山绕屋犹嫌浅，欲棹渔舟近钓台。
　　◎卷.38【春日郊园戏赠杨嘏评事】许浑
　　十里蒹葭入薜萝，春风谁许暂鸣珂。相如渴后狂还减，
　　曼倩归来语更多。门枕碧溪冰皓耀，槛齐青嶂雪嵯峨。
　　野桥沽酒茅檐醉，谁羡红楼一曲歌。
　　◎卷.39【晚自东郭回留一二游侣】许浑
　　乡心迢递宦情微，吏散寻幽竟落晖。林下草腥巢鹭宿，
　　洞前云湿雨龙归。钟随野艇回孤棹，鼓绝山城掩半扉。
　　今夜西斋好风月，一瓢春酒莫相违。
　　◎卷.40【与郑秀才叔侄会送杨秀才昆仲东归】许浑
　　书剑功迟白发新，异乡仍送故乡人。阮公留客竹林晚，
　　田氏到家荆树春。雪尽塞鸿南翥少，风来胡马北嘶频。
　　洞庭烟月如终老，谁是长杨谏猎臣。
　　◎卷.41【送郭秀才游天台】许浑
　　云埋阴壑雪凝峰，半壁天台已万重。人度碧溪疑辍棹，
　　僧归苍岭似闻钟。暖眠鸂鶒晴滩草，高挂猕猴暮涧松。
　　曾约共游今独去，赤城西面水溶溶。
　　◎卷.42【送张尊师归洞庭】许浑
　　能琴道士洞庭西，风满归帆路不迷。对岸水花霜后浅，
　　傍檐山果雨来低。杉松近晚移茶灶，岩谷初寒盖药畦。
　　他日相思两行字，无人知处武陵溪。
　　◎卷.43【移摄太平寄前李明府】许浑
　　病移岩邑称闲身，何处风光贳酒频。溪柳绕门彭泽令，
　　野花连洞武陵人。娇歌自驻壶中景，艳舞长留海上春。
　　早晚高台更同醉，绿萝如帐草如茵。


第五百三十四卷
　　◎卷.1【再游姑苏玉芝观】许浑
　　高梧一叶下秋初，迢递重廊旧寄居。月过碧窗今夜酒，
　　雨昏红壁去年书。玉池露冷芙蓉浅，琼树风高薜荔疏。
　　明日挂帆更东去，仙翁应笑为鲈鱼。
　　◎卷.2【夜归驿楼】许浑
　　水晚云秋山不穷，自疑身在画屏中。孤舟移棹一江月，
　　高阁卷帘千树风。窗下覆棋残局在，橘边沽酒半坛空。
　　早炊香稻待鲈鲙，南渚未明寻钓翁。
　　◎卷.3【题灵山寺行坚师院】许浑
　　西岩一径不通樵，八十持杯未觉遥。龙在石潭闻夜雨，
　　雁移沙渚见秋潮。经函露湿文多暗，香印风吹字半销。
　　应笑东归又南去，越山无路水迢迢。
　　◎卷.4【湖州韦长史山居（即皎然旧宅）】许浑
　　一官唯买昼公堂，但得身闲日自长。琴曲少声重勘谱，
　　药丸多忌更寻方。溪浮箬叶添醅绿，泉绕松根助茗香。
　　明日鳜鱼何处钓，门前春水似沧浪。
　　◎卷.5【赠李伊阙】许浑
　　桐履如飞不可寻，一壶双笈峄阳琴。舟横野渡寒风急，
　　门掩荒山夜雪深。贫笑白驹无去意，病惭黄鹄有归心。
　　云间二室劳君画，水墨苍苍半壁阴。
　　◎卷.6【重游练湖怀旧】许浑
　　西风渺渺月连天，同醉兰舟未十年。鵩鸟赋成人已没，
　　嘉鱼诗在世空传。荣枯尽寄浮云外，哀乐犹惊逝水前。
　　日暮长堤更回首，一声邻笛旧山川。
　　◎卷.7【乘月棹舟送大历寺灵聪上人不及】许浑
　　万峰秋尽百泉清，旧锁禅扉在赤城。枫浦客来烟未散，
　　竹窗僧去月犹明。杯浮野渡鱼龙远，锡响空山虎豹惊。
　　一字不留何足讶，白云无路水无情。
　　◎卷.8【汴河亭】许浑
　　广陵花盛帝东游，先劈昆仑一派流。百二禁兵辞象阙，
　　三千宫女下龙舟。凝云鼓震星辰动。拂浪旗开日月浮。
　　四海义师归有道，迷楼还似景阳楼。
　　◎卷.9【村舍二首】许浑
　　自翦青莎织雨衣，南峰烟火是柴扉。莱妻早报蒸藜熟，
　　童子遥迎种豆归。鱼下碧潭当镜跃，鸟还青嶂拂屏飞。
　　花时未免人来往，欲买严光旧钓矶。
　　尚平多累自归难，一日身闲一日安。山径晓云收猎网，
　　水门凉月挂鱼竿。花间酒气春风暖，竹里棋声暮雨寒。
　　三顷水田秋更熟，北窗谁拂旧尘冠。
　　◎卷.10【郑秀才东归凭达家书】许浑
　　欲寄家书少客过，闭门心远洞庭波。两岩花落夜风急，
　　一径草荒春雨多。愁泛楚江吟浩渺，忆归吴岫梦嵯峨。
　　贫居不问应知处，溪上闲船系绿萝。
　　◎卷.11【伤故湖州李郎中】许浑
　　政成身没共兴衰，乡路兵戈旅榇回。城上暮云凝鼓角，
　　海边春草闭池台。经年未葬家人散，昨夜因斋故吏来。
　　南北相逢皆掩泣，白蘋洲暖百花开。
　　◎卷.12【和友人送僧归桂州灵岩寺】许浑
　　楚客送僧归桂阳，海门帆势极潇湘。碧云千里暮愁合，
　　白雪一声春思长。柳絮拥堤添衲软，松花浮水注瓶香。
　　南京长老几年别，闻道半岩多影堂。
　　◎卷.13【淮阴阻风寄呈楚州韦中丞】许浑
　　垂钓京江欲白头，江鱼堪钓却西游。刘伶台下稻花晚，
　　韩信庙前枫叶秋。淮月未明先倚槛，海云初起更维舟。
　　河桥有酒无人醉，独上高城望庾楼。
　　◎卷.14【途经敷水】许浑
　　修蛾颦翠倚柔桑，遥谢春风白面郎。五夜有情随暮雨，
　　百年无节待秋霜。重寻绣带朱藤合，更认罗裙碧草长。
　　何处野花何处水，下峰流出一渠香。
　　◎卷.15【和人贺杨仆射致政】许浑
　　莲府公卿拜后尘，手持优诏挂朱轮。从军幕下三千客，
　　闻礼庭中七十人。锦帐丽词推北巷，画堂清乐掩南邻。
　　岂同王谢山阴会，空叙流杯醉暮春。
　　◎卷.16【题四皓庙】许浑
　　桂香松暖庙门开，独泻椒浆奠一杯。秦法欲兴鸿已去，
　　汉储将废凤还来。紫芝翳翳多青草，白石苍苍半绿苔。
　　山下驿尘南窜路，不知冠盖几人回。
　　◎卷.17【鹤林寺中秋夜玩月（一作八月十五夜宿鹤林寺玩月）】许浑
　　待月东林月正圆，广庭无树草无烟。中秋云尽出沧海，
　　半夜露寒当碧天。轮彩渐移金殿外，镜光犹挂玉楼前。
　　莫辞达曙殷勤望，一堕西岩又隔年。
　　◎卷.18【南海府罢归京口经大庾岭赠张明府】许浑
　　楼船旌旆极天涯，一剑从军两鬓华。回日眼明河畔草。
　　去时肠断岭头花。陶诗尽写行过县，张赋初成卧到家。
　　官满知君有归处，姑苏台上旧烟霞。
　　◎卷.19【题卫将军庙】许浑
　　武牢关下护龙旗，挟槊弯弧马上飞。汉业未兴王霸在，
　　秦军才散鲁连归。坟穿大泽埋金剑，庙枕长溪挂铁衣。
　　欲奠忠魂何处问，苇花枫叶雨霏霏。
　　◎卷.20【访别韦隐居不值】许浑
　　犬吠双岩碧树间，主人朝出半开关。汤师阁上留诗别，
　　杜叟桥边载酒还。栎坞炭烟晴过岭，蓼村渔火夜移湾。
　　故乡芜没兵戈后，凭向溪南买一山。
　　◎卷.21【送前东阳于明府由鄂渚归故林】许浑
　　结束征东换黑貂，灞西风雨正潇潇。茂陵久病书千卷，
　　彭泽初归酒一瓢。帆背夕阳湓水阔，棹经沧海甑山遥。
　　殷勤为谢南溪客，白首萤窗未见招。
　　◎卷.22【听歌鹧鸪辞】许浑
　　南国多情多艳词，鹧鸪清怨绕梁飞。甘棠城上客先醉，
　　苦竹岭头人未归。响转碧霄云驻影，曲终清漏月沈晖。
　　山行水宿不知远，犹梦玉钗金缕衣。
　　◎卷.23【寄题华严韦秀才院】许浑
　　三面楼台百丈峰，西岩高枕树重重。晴攀翠竹题诗滑，
　　秋摘黄花酿酒浓。山殿日斜喧鸟雀，石潭波动戏鱼龙。
　　今来故国遥相忆，月照千山半夜钟。
　　◎卷.24【戏代李协律松江有赠】许浑
　　蜀客操琴吴女歌，明珠十斛是天河。霜凝薜荔怯秋树，
　　露滴芙蓉愁晚波。兰浦远乡应解珮，柳堤残月未鸣珂。
　　西楼沉醉不知散，潮落洞庭洲渚多。
　　◎卷.25【送黄隐居归南海】许浑
　　瘴雾南边久寄家，海中来往信流槎。林藏狒狒多残笋，
　　树过猩猩少落花。深洞有云龙蜕骨，半岩无草象生牙。
　　知君爱宿层峰顶，坐到三更见日华。
　　◎卷.26【朝台送客有怀】许浑
　　赵佗西拜已登坛，马援南征土宇宽。越国旧无唐印绶，
　　蛮乡今有汉衣冠。江云带日秋偏热，海雨随风夏亦寒。
　　岭北归人莫回首，蓼花枫叶万重滩。
　　◎卷.27【自楞伽寺晨起泛舟，道中有怀】许浑
　　碧树苍苍茂苑东，佳期迢递路何穷。一声山鸟曙云外，
　　万点水萤秋草中。门掩竹斋微有月，棹移兰渚淡无风。
　　欲知此路堪惆怅，菱叶蓼花连故宫。
　　◎卷.28【十二月拜起居表回】许浑
　　一章西奏拜仙曹，回马天津北望劳。寒水欲春冰彩薄，
　　晓山初霁雪峰高。楼形向日攒飞凤，宫势凌波压抃鳌。
　　空锁烟霞绝巡幸，周人谁识郁金袍。
　　◎卷.29【观章中丞夜按歌舞】许浑
　　夜按双娃禁曲新，东西箫鼓接云津。舞衫未换红铅湿，
　　歌扇初移翠黛颦。彩槛烛烟光吐日，画屏香雾暖如春。
　　西楼月在襄王醉，十二山高不见人。
　　◎卷.30【重游飞泉观题故梁道士宿龙池】许浑
　　西岩泉落水容宽，灵物蜿蜒黑处蟠。松叶正秋琴韵响，
　　菱花初晓镜光寒。云开星月浮山殿，雨过风雷绕石坛。
　　仙客不归龙亦去，稻畦长满此池干。
　　◎卷.31【下第贻友人】许浑
　　身在关西家洞庭，夜寒歌苦烛荧荧。人心高下月中桂，
　　客思往来波上萍。马氏识君眉最白，阮公留我眼长青。
　　花前失意共寥落，莫遣东风吹酒醒。
　　◎卷.32【晚登龙门驿楼】许浑
　　鱼龙多处凿门开，万古人知夏禹材。青嶂远分从地断，
　　洪流高泻自天来。风云有路皆烧尾，波浪无程尽曝腮。
　　心感膺门身过此，晚山秋树独徘徊。
　　◎卷.33【题故李秀才居（一作伤李秀才）】许浑
　　曾醉笙歌日正迟，醉中相送易前期。橘花满地人亡后，
　　菰叶连天雁过时。琴倚旧窗尘漠漠，剑埋新冢草离离。
　　河桥酒熟平生事，更向东流奠一厄。
　　◎卷.34【韶州韶阳楼夜宴（一作题韶州驿楼）】许浑
　　待月西楼卷翠罗，玉杯瑶瑟近星河。帘前碧树穷秋密，
　　窗外青山薄暮多。鸲鹆未知狂客醉，鹧鸪先让美人歌。
　　使君莫惜通宵饮，刀笔初从马伏波。
　　◎卷.35【闻韶州李相公移拜郴州因寄】许浑
　　诏移丞相木兰舟，桂水潺湲岭北流。青汉梦归双阙曙，
　　白云吟过五湖秋。恩回玉扆人先喜，道在金縢世不忧。
　　闻说公卿尽南望，甘棠花暖凤池头。
　　◎卷.36【游江令旧宅】许浑
　　身没南朝宅已荒，邑人犹赏旧风光。芹根生叶石池浅，
　　桐树落花金井香。带暖山蜂巢画阁，欲阴溪燕集书堂。
　　闲愁此地更西望，潮浸台城春草长。
　　◎卷.37【灞上逢元九处士东归】许浑
　　瘦马频嘶灞水寒，灞南高处望长安。何人更结王生袜，
　　此客虚弹贡氏冠。江上蟹螯沙渺渺，坞中蜗壳雪漫漫。
　　旧交已变新知少，却伴渔郎把钓竿。
　　◎卷.38【别张秀才】许浑
　　不知何计写离忧，万里山川半旧游。风卷暮沙和雪起，
　　日融春水带冰流。凌晨客泪分东郭，竟夕乡心共北楼。
　　青桂一枝年少事，莫因鲈鲙涉穷秋。
　　◎卷.39【别表兄军倅】许浑
　　卢橘花香拂钓矶，佳人犹舞越罗衣。三洲水浅鱼来少，
　　五岭山高雁到稀。客路晚依红树宿，乡关朝望白云归。
　　交亲不念征南吏，昨夜风帆去似飞。
　　◎卷.40【题苏州虎丘寺僧院】许浑
　　暂引寒泉濯远尘，此生多是异乡人。荆溪夜雨花开疾，
　　吴苑秋风月满频。万里高低门外路，百年荣辱梦中身。
　　世间谁似西林客，一卧烟霞四十春。
　　◎卷.41【酬郭少府先奉使巡涝见寄兼呈裴明府】许浑
　　载书携榼别池龙，十幅轻帆处处通。谢脁宅荒山翠里，
　　王敦城古月明中。江村夜涨浮天水，泽国秋生动地风。
　　饱食鲙鱼榜归楫，待君琴酒醉陶公。
　　◎卷.42【出永通门经李氏庄】许浑
　　飞轩危槛百花堂，朝宴歌钟暮已荒。中散狱成琴自怨，
　　步兵厨废酒犹香。风池宿鸟喧朱阁，雨砌秋萤拂画梁。
　　力保山河家又庆，只应中令敌汾阳。


第五百三十五卷
　　◎卷.1【汉水伤稼】许浑
　　西北楼开四望通，残霞成绮月悬弓。江村夜涨浮天水，
　　泽国秋生动地风。高下绿苗千顷尽，新陈红粟万廒空。
　　才微分薄忧何益，却欲回心学钓翁。
　　◎卷.2【送王总下第归丹阳】许浑
　　秦楼心断楚江湄，系马春风酒一卮。汴水月明东下疾，
　　练塘花发北来迟。青芜定没安贫处，黄叶应催献赋诗。
　　凭寄家书为回报，旧乡还有故人知。
　　◎卷.3【南阳道中】许浑
　　月斜孤馆傍村行，野店高低带古城。篱上晓花斋后落，
　　井边秋叶社前生。饥乌索哺随雏叫，乳牸慵归望犊鸣。
　　荒草连天风动地，不知谁学武侯耕。
　　◎卷.4【破北虏太和公主归宫阙】许浑
　　毳幕承秋极断蓬，飘飖一剑黑山空。匈奴北走荒秦垒，
　　贵主西还盛汉宫。定是庙谟倾种落，必知边寇畏骁雄。
　　恩沾残类从归去，莫使华人杂犬戎。
　　◎卷.5【李定言自殿院衔命归阙，拜员外郎迁右史因寄】许浑
　　白笔南征变二毛，越山愁瘴海惊涛。才归龙尾含鸡舌，
　　更立螭头运兔毫。阊阖欲开宫漏尽，冕旒初坐御香高。
　　吴中旧侣君先贵，曾忆王祥与佩刀。
　　◎卷.6【早秋韶阳夜雨】许浑
　　宋玉含凄梦亦惊，芙蓉山响一猿声。阴云迎雨枕先润，
　　夜电引雷窗暂明。暗惜水花飘广槛，远愁风叶下高城。
　　西归万里未千里，应到故园春草生。
　　◎卷.7【将为南行陪尚书崔公宴海榴堂】许浑
　　朝宴华堂暮未休，几人偏得谢公留。风传鼓角霜侵戟，
　　云卷笙歌月上楼。宾馆尽开徐稚榻，客帆空恋李膺舟。
　　谩夸书剑无知己，水远山长步步愁。
　　◎卷.8【赠王山人】许浑
　　贳酒携琴访我频，始知城市有闲人。君臣药在宁忧病，
　　子母钱成岂患贫。年长每劳推甲子，夜寒初共守庚申。
　　近来闻说烧丹处，玉洞桃花万树春。
　　◎卷.9【宣城崔大夫召联句，偶疾不获赴因献】许浑
　　心慕知音命自拘，画堂闻欲试吹竽。茂陵罢酒惭中圣，
　　漳浦题诗怯大巫。鬐鬣几年伤在藻，羽毛终日羡栖梧。
　　还愁旅棹空归去，枫叶荷花钓五湖。
　　◎卷.10【赠郑处士】许浑
　　道傍年少莫矜夸，心在重霄鬓未华。杨子可曾过北里，
　　鲁人何必敬东家。寒云晓散千峰雪，暖雨晴开一径花。
　　且卖湖田酿春酒，与君书剑是生涯。
　　◎卷.11【正元（一作元日，一作元正）】许浑
　　高揭鸡竿辟帝阍，祥风微暖瑞云屯。千官共削奸臣迹，
　　万国初衔圣主恩。宫殿雪华齐紫阁，关河春色到青门。
　　华夷一轨人方泰，莫学论兵误至尊。
　　◎卷.12【登尉佗楼】许浑
　　刘项持兵鹿未穷，自乘黄屋岛夷中。南来作尉任嚣力，
　　北向称臣陆贾功。箫鼓尚陈今世庙，旌旗犹镇昔时宫。
　　越人未必知虞舜，一奏薰弦万古风。
　　◎卷.13【韶州驿楼宴罢】许浑
　　檐外千帆背夕阳，归心杳杳鬓苍苍。岭猿群宿夜山静，
　　沙鸟独飞秋水凉。露堕桂花棋局湿，风吹荷叶酒瓶香。
　　主人不醉下楼去，月在南轩更漏长。
　　◎卷.14【和淮南王相公与宾僚同游瓜洲别业，题旧书斋】许浑
　　碧油红旆想青衿，积雪窗前尽日吟。巢鹤去时云树老，
　　卧龙归处石潭深。道傍苦李犹垂实，城外甘棠已布阴。
　　宾御莫辞岩下醉，武丁高枕待为霖。
　　◎卷.15【送卢先辈自衡岳赴复州嘉礼二首】许浑
　　名振金闺步玉京，暂留沧海见高情。众花尽处松千尺，
　　群鸟喧时鹤一声。朱阁簟凉疏雨过，碧溪船动早潮生。
　　离心不异西江水，直送征帆万里行。
　　湘南诗客海中行，鹏翅垂云不自矜。秋水静磨金镜土，
　　夜风寒结玉壶冰。万重岭峤辞衡岳，千里山陂问竟陵。
　　醉倚西楼人已远，柳溪无浪月澄澄。
　　◎卷.16【哭杨攀处士】许浑
　　先生忧道乐清贫，白发终为不仕身。嵇阮没来无酒客，
　　应刘亡后少诗人。山前月照荒坟晓，溪上花开旧宅春。
　　昨夜回舟更惆怅，至今钟磬满南邻。
　　◎卷.17【宿松江驿却寄苏州一二同志（一作宿望亭驿寄苏州同游）】许浑
　　候馆人稀夜自长，姑苏台远树苍苍。江湖潮落高楼迥，
　　河汉秋归广簟凉。月转碧梧移鹊影，露低红叶湿萤光。
　　西园诗侣应多思，莫醉笙歌掩画堂。
　　◎卷.18【卢山人自巴蜀由湘潭归茅山因赠】许浑
　　太乙灵方炼紫荷，紫荷飞尽发皤皤。猿啼巫峡晓云薄，
　　雁宿洞庭秋月多。导引岂如桃叶舞，步虚宁比竹枝歌。
　　华阳旧隐莫归去，水没芝田生绿莎。
　　◎卷.19【颍州从事西湖亭宴饯】许浑
　　西湖清宴不知回，一曲离歌酒一杯。城带夕阳闻鼓角，
　　寺临秋水见楼台。兰堂客散蝉犹噪，桂楫人稀鸟自来。
　　独想征车过巩洛，此中霜菊绕潭开。
　　◎卷.20【瓜洲留别李诩】许浑
　　泣玉三年一见君，白衣憔悴更离群。柳堤惜别春潮落，
　　花榭留欢夜漏分。孤馆宿时风带雨，远帆归处水连云。
　　悲歌曲尽莫重奏，心绕关河不忍闻。
　　◎卷.21【余谢病东归，王秀才见寄，今潘秀才南棹奉酬】许浑
　　酷似牢之玉不如，落星山下白云居。春耕旋构金门客，
　　夜学兼修玉府书。风扫碧云迎鸷鸟，水还沧海养嘉鱼。
　　莫将年少轻时节，王氏家风在石渠。
　　◎卷.22【献韶阳相国崔公】许浑
　　一匮为功极九层，康庄犹自剑棱棱。舟回北渚经年泊，
　　门接东山尽日登。万国已闻传玉玺，百官犹望启金縢。
　　贤臣会致唐虞世，独倚江楼笑范增。
　　◎卷.23【郡斋夜坐寄旧乡二侄】许浑
　　千官奉职衮龙垂，旅卧淮阳鬓日衰。三月已乖棠树政，
　　二年空负竹林期。楼侵白浪风来远，城抱丹岩日到迟。
　　长欲挂帆君莫笑，越禽花晚梦南枝。
　　◎卷.24【病间寄郡中文士】许浑
　　卢橘含花处处香，老人依旧卧清漳。心同客舍惊秋早，
　　迹似僧斋厌夜长。风卷翠帘琴自响，露凝朱阁簟先凉。
　　明朝欲醉文中彦，犹觉吟声带越乡。
　　◎卷.25【贺少师相公致政】许浑
　　六十悬车自古稀，我公年少独忘机。门临二室留侯隐，
　　棹倚三川越相归。不拟优游同陆贾，已回清白遗胡威。
　　龙城凤沼棠阴在，只恐归鸿更北飞。
　　◎卷.26【题崔处士山居】许浑
　　坐穷今古掩书堂，二顷湖田一半荒。荆树有花兄弟乐，
　　橘林无实子孙忙。龙归晓洞云犹湿，麝过春山草自香。
　　向夜欲归心万里，故园松月更苍苍。
　　◎卷.27【疾后与郡中群公宴李秀才】许浑
　　强留佳客宴王孙，岩上馀花落酒樽。书院欲开虫网户，
　　讼庭犹掩雀罗门。耳虚尽日疑琴癖，眼暗经秋觉镜昏。
　　莫引刘安倚西槛，夜来红叶下江村。
　　◎卷.28【晨起白云楼寄龙兴江准上人兼呈窦秀才】许浑
　　兹楼今是望乡台，乡信全稀晓雁哀。山翠万重当槛出，
　　水华千里抱城来。东岩月在僧初定，南浦花残客未回。
　　欲吊灵均能赋否，秋风还有木兰开。
　　◎卷.29【宴饯李员外】许浑
　　病守江城眼暂开，昔年吴越共衔杯。膺舟出镇虚陈榻，
　　郑履还京下隗台。云叶渐低朱阁掩，浪花初起画樯回。
　　心期解印同君醉，九曲池西望月来。
　　◎卷.30【酬钱汝州】许浑
　　白雪多随汉水流，谩劳旌旆晚悠悠。笙歌暗写终年恨，
　　台榭潜消尽日忧。鸟散落花人自醉，马嘶芳草客先愁。
　　怪来雅韵清无敌，三十六峰当庾楼。
　　◎卷.31【将归姑苏南楼饯送李明府】许浑
　　无处登临不系情，一凭春酒醉高城。暂移罗绮见山色，
　　才驻管弦闻水声。花落西亭添别恨，柳阴南浦促归程。
　　前期迢递今宵短，更倚朱阑待月明。
　　◎卷.32【和浙西从事刘三复送僧南归】许浑
　　楚客送僧归故乡，海门帆势极潇湘。碧云千里暮愁合，
　　白雪一声春思长。满院草花平讲席，绕龛藤叶盖禅床。
　　怜师不得随师去，已戴儒冠事素王。
　　◎卷.33【送上元王明府赴任（一作送友人浙西任宰）】许浑
　　莫言名重懒驱鸡，六代江山碧海西。日照蒹葭明楚塞，
　　烟分杨柳见隋堤。荒城树暗沉书浦，旧宅花连罨画溪。
　　官满定知归未得，九重霄汉有丹梯。
　　◎卷.34【送沈卓少府任江都（一作赵嘏诗）】许浑
　　炀帝都城春水边，笙歌夜上木兰船。三千宫女自涂地，
　　十万人家如洞天。艳艳花枝官舍晚，重重云影寺墙连。
　　少年作尉须兢慎，莫向楼前坠马鞭。
　　◎卷.35【酬邢杜二员外】许浑
　　雪带东风洗画屏，客星悬处聚文星。未归嵩岭暮云碧，
　　久别杜陵春草青。熊轼并驱因雀噪，隼旟齐驻是鸿冥。
　　岂知京洛旧亲友，梦绕潺湲江上亭。
　　◎卷.36【经故丁补阙郊居】许浑
　　死酬知己道终全，波暖孤冰且自坚。鵩上承尘才一日，
　　鹤归华表已千年。风吹药蔓迷樵径，雨暗芦花失钓船。
　　四尺孤坟何处是，阖闾城外草连天。
　　◎卷.37【陪宣城大夫崔公泛后池兼北楼宴二首】许浑
　　陪泛芳池醉北楼，水花繁艳照膺舟。亭台阴合树初昼，
　　弦管韵高山欲秋。皆贺虢岩终选傅，自伤燕谷未逢邹。
　　昔时恩遇今能否，一尉沧洲已白头。
　　江上西来共鸟飞，剪荷浮泛似轻肥。王珣作簿公曾喜，
　　刘表为邦客尽依。云外轩窗通早景，风前箫鼓送残晖。
　　宛陵行乐金陵住，遥对家山未忆归。
　　◎卷.38【留别赵端公】许浑
　　海门征棹赴龙泷，暂寄华筵倒玉缸。箫鼓散时逢夜雨，
　　绮罗分处下秋江。孤帆已过滕王阁，高榻留眠谢守窗。
　　却愿烟波阻风雪，待君同拜碧油幢。
　　◎卷.39【寄阳陵处士（一作寄昭亭杨处士，一作寄陵阳元处士）】许浑
　　旧隐青山紫桂阴，一书迢递寄归心。谢公楼上晚花盛。
　　扬子宅前春草深。吴岫雨来溪鸟浴，楚江云暗岭猿吟，
　　野人宁忆沧洲畔，会待吹嘘定至音。
　　◎卷.40【与张道士同访李隐君不遇】许浑
　　千岩万壑独携琴，知在陵阳不可寻。去辙已平秋草遍，
　　空斋长掩暮云深。霜寒橡栗留山鼠，月冷菰蒲散水禽。
　　唯有西邻张仲蔚，坐来同怆别离心。
　　◎卷.41【闻州中有宴寄崔大夫兼简邢群评事】许浑
　　箫管筵间列翠蛾，玉杯金液耀金波。池边雨过飘帷幕，
　　海上风来动绮罗。颜子巷深青草遍，庾君楼迥碧山多。
　　甘心不及同年友，卧听行云一曲歌。
　　◎卷.42【寄殷尧藩先辈】许浑
　　十载功名翰墨林，为从知己信浮沈。青山有雪谙松性，
　　碧落无云称鹤心。带月独归萧寺远，玩花频醉庾楼深。
　　思君一见如琼树，空把新诗尽日吟。
　　◎卷.43【赠河东虞押衙二首】许浑
　　长剑高歌换素衣，君恩未报不言归。旧精鸟篆谙书体，
　　新授龙韬识战机。万里往来征马瘦，十年离别故人稀。
　　生平志气何人见，空上西楼望落晖。
　　吴门风水各萍流，月满花开懒独游。万里山川分晓梦，
　　四邻歌管送春愁。昔年顾我长青眼，今日逢君尽白头。
　　莫向尊前更惆怅，古来投笔尽封侯。
　　◎卷.44【陵阳春日（一作移摄太守寄汝洛旧游）】许浑
　　百年身世似飘蓬，泽国移家叠嶂中。万里绿波鱼恋钓，
　　九重青汉鹤愁笼。西池水冷春岩雪，南浦花香晓树风。
　　纵倒芳尊心不醉，故人多在洛城东。
　　◎卷.45【酬杜补阙初春雨中舟次横江喜裴郎中相迎见寄】许浑
　　江馆维舟为庾公，暖波微渌雨濛濛。红桥迤逦春岩下，
　　朱旆联翩晓树中。柳滴圆波生细浪，梅含香艳吐轻风。
　　郢歌莫问青山吏，鱼在深池鸟在笼。
　　◎卷.46【送张厚浙东谒丁常侍（一作送张厚浙东修谒）】许浑
　　凉露清蝉柳陌空，故人遥指浙江东。青山有雪松当涧，
　　碧落无云鹤出笼。齐唱离歌愁晚月，独看征棹怨秋风。
　　定知洛下声名士，共说膺门得孔融。
　　◎卷.47【酬副使郑端公见寄】许浑
　　一日高名遍九州，玄珠仍向道中求。郢中白雪惭新唱，
　　涂上青山忆旧游。笙磬有文终易别，珠玑无价竟难酬。
　　柳营迢递江风阔，夜夜孤吟月下楼。
　　◎卷.48【酬绵州于中丞使君见寄】许浑
　　故人书信越褒斜，新意虽多旧约赊。皆就一麾先去国，
　　共谋三径未还家，荆巫夜隔巴西月，鄢郢春连汉上花。
　　半月离居犹怅望，可堪垂白各天涯。


第五百三十六卷
　　◎卷.1【春早郡楼书事寄呈府中群公】许浑
　　两鬓垂丝发半霜，石城孤梦绕襄阳。鸳鸿幕里莲披槛，
　　虎豹营中柳拂墙。画舸欲行春水急，翠帘初卷暮山长。
　　岘亭风起花千片，流入南湖尽日香。
　　◎卷.2【元处士自洛归宛陵山居见示詹事相公饯行之什因赠】许浑
　　紫霄峰下绝韦编，旧隐相如结袜前。月落尚留东閤醉，
　　风高还忆北窗眠。江城夜别潇潇雨，山槛晴归漠漠烟。
　　一顷豆花三顷竹，想应抛却钓鱼船。
　　◎卷.3【送元昼上人归苏州兼寄张厚二首】许浑
　　自卜闲居荆水头，感时相别思悠悠。一樽酒尽青山暮，
　　千里书回碧树秋。深巷久贫知寂寞，小诗多病尚风流。
　　昼公此去应相问，为说沾巾忆旧游。
　　三年无事客吴乡，南陌春园碧草长。共醉八门回画舸，
　　独还三径掩书堂。前山雨过池塘满，小院秋归枕簟凉。
　　经岁别离心自苦，何堪黄叶落清漳。
　　◎卷.4【送陆拾遗东归】许浑
　　独振儒风遇盛时，紫泥初降世人知。文章报主非无意，
　　书剑还家素有期。秋寺卧云移棹晚，暮江乘月落帆迟。
　　东归自是缘清兴，莫比商山咏紫芝。
　　◎卷.5【湖南徐明府余之南邻，久不还家，因题林馆】许浑
　　湘南官罢不归来，高阁经年掩绿苔。鱼溢池塘秋雨过，
　　鸟还洲岛暮潮回。阶前石稳棋终局，窗外山寒酒满杯。
　　借问先生独何处，一篱疏菊又花开。
　　◎卷.6【酬和杜侍御】许浑
　　花时曾省杜陵游，闻下书帷不举头。因过石城先访戴，
　　欲朝金阙暂依刘。征帆夜转鸬鹚穴，骋骑春辞鹳雀楼。
　　正把新诗望南浦，棹歌应是木兰舟。
　　◎卷.7【酬河中杜侍御重寄】许浑
　　五色如丝下碧空，片帆还绕楚王宫。文章已变南山雾，
　　羽翼应抟北海风。春雪预呈霜简白，晓霞先染绣衣红。
　　十千沽酒留君醉，莫道归心似转蓬。
　　◎卷.8【寄献三川守刘公】许浑
　　三川歌颂彻咸秦，十二楼前侍从臣。休闭玉笼留鸑鷟，
　　早开金埒纵麒麟。花深稚榻迎何客，月在膺舟醉几人。
　　自笑东风过寒食，茂陵寥落未知春。
　　半年三度转蓬居，锦帐心阑羡隼旟。老去自惊秦塞雁，
　　病来先忆楚江鱼。长闻季氏千金诺，更望刘公一纸书。
　　春雪未晴春酒贵，莫教愁杀马相如。
　　◎卷.9【送段觉之西蜀结婚（一作送段觉之西川过婚礼后归觐）】许浑
　　词赋名高身不闲，采衣如锦度函关。镜中鸾影胡威去，
　　剑外花归卫玠还。秋浪远侵黄鹤岭，暮云遥断碧鸡山。
　　时人若问西游客，心在重霄鬓欲斑。
　　◎卷.10【长庆寺遇常州阮秀才】许浑
　　高阁晴轩对一峰，毗陵书客此相逢。晚收红叶题诗遍，
　　秋待黄花酿酒浓。山馆日斜喧鸟雀，石潭波动戏鱼龙。
　　上方有路应知处，疏磬寒蝉树几重。
　　◎卷.11【赠闲师（一作送令闲上人）】许浑
　　近日高僧更有谁，宛陵山下遇闲师。东林共许三乘学，
　　南国争传五字诗。初到庾楼红叶坠，夜投萧寺碧云随。
　　秋江莫惜题佳句，正是磷磷见底时。
　　◎卷.12【东游留别李丛秀才】许浑
　　烦君沽酒强登楼，罢唱离歌说远游。文字岂劳诸子重，
　　风尘多幸故人忧。数程山路长侵夜，千里家书动隔秋。
　　起凭栏干各垂泪，又驱羸马向东州。
　　◎卷.13【竹林寺别友人（一作与德玄别，一作李玄）】许浑
　　骚人吟罢起乡愁，暗觉年华似水流。花满谢城伤共别，
　　蝉鸣萧寺喜同游。前山月落杉松晚，深夜风清枕簟秋。
　　明日分襟又何处，江南江北路悠悠。
　　◎卷.14【送处士武君归章洪山居（一作送武全通处士归隐洪山）】许浑
　　形影无群消息沉，登闻三击血沾襟。皇纲一日开冤气，
　　青史千年重壮心。却望乌台春树老，独归蜗舍暮云深。
　　他时纵有征书至，雪满空山不可寻。
　　◎卷.15【题义女亭】许浑
　　身没兰闺道日明，郭南寻得旧池亭。诗人愁立暮山碧，
　　贾客怨离秋草青。四望月沉疑掩镜，两檐花动认收屏。
　　至今乡里风犹在，借问谁传义女铭。
　　◎卷.16【吴门送振武李从事】许浑
　　晚促离筵醉玉缸，伊州一曲泪双双。欲携刀笔从新幕，
　　更宿烟霞别旧窗。胡马近秋侵紫塞，吴帆乘月下清江。
　　嫖姚若许传书檄，坐筑三城看受降。
　　◎卷.17【郊居春日有怀府中诸公并柬王兵曹】许浑
　　欲学渔翁钓艇新，濯缨犹惜九衢尘。花前更谢依刘客，
　　雪后空怀访戴人。僧舍覆棋消白日，市楼赊酒过青春。
　　一山桃杏同时发，谁似东风不厌贫。
　　◎卷.18【同韦少尹伤故卫尉李少卿】许浑
　　客醉更长乐未穷，似知身世一宵空。香街宝马嘶残月，
　　暖阁佳人哭晓风。未卷绣筵朱阁上，已开尘席画屏中。
　　何须更赋山阳笛，寒月沉西水向东。
　　◎卷.19【舟行早发庐陵郡郭寄滕郎中】许浑
　　楚客停桡太守知，露凝丹叶自秋悲。蟹螯只恐相如渴，
　　鲈鲙应防曼倩饥。风卷曙云飘角远，雨昏寒浪挂帆迟。
　　离心更羡高斋夕，巫峡花深醉玉卮。
　　◎卷.20【闻边将刘皋无辜受戮】许浑
　　外监多假帝王尊，威胁偏裨势不存。才许誓心安玉垒，
　　已伤传首动金门。三千客里宁无义，五百人中必有恩。
　　却赖汉庭多烈士，至今犹自伏蒲轮。
　　◎卷.21【送薛秀才南游】许浑
　　姑苏城外柳初凋，同上江楼更寂寥。绕壁旧诗尘漠漠，
　　对窗寒竹雨潇潇。怜君别路随秋雁，尽我离觞任晚潮。
　　从此草玄应有处，白云青嶂一相招。
　　◎卷.22【夜归孤山寺却寄卢郎中】许浑
　　青山有志路犹赊，心在琴书自忆家。醉别庾楼山色晓，
　　夜归萧寺月光斜。落帆露湿回塘柳，别院风惊满地花。
　　他日此身须报德，莫言空爱旧烟霞。
　　◎卷.23【赠桐庐房明府先辈】许浑
　　帝城春榜谪灵仙，四海声华二十年。阙下书功无后辈，
　　卷中文字掩前贤。官闲每喜江山静，道在宁忧雨露偏。
　　自笑小儒非一鹗，亦趋门屏冀相怜。
　　◎卷.24【甘露寺感事贻同志】许浑
　　云蔽长安路更赊，独随渔艇老天涯。青山尽日寻黄绢，
　　沧海经年梦绛纱。雪愤有期心自壮，报恩无处发先华。
　　东堂旧侣勤书剑，同出膺门是一家。
　　◎卷.25【泛溪夜回寄道玄上人】许浑
　　南郭烟光异世间，碧桃红杏水潺潺。猿来近岭猕猴散，
　　鱼下深潭翡翠闲。犹阻晚风停桂楫，欲乘春月访松关。
　　几回策杖终难去，洞口云归不见山。
　　◎卷.26【客至】许浑
　　得路逢津更俊才，可怜鞍马照春来。残花几日小斋闭，
　　大笑一声幽抱开。袖拂碧溪寒缭绕，冠欹红树晚徘徊。
　　相逢少别更堪恨，何必秋风江上台。
　　◎卷.27【经李给事旧居】许浑
　　归作儒翁出致君，故山谁复有遗文。汉庭使气摧张禹，
　　楚国怀忧送范云。枫叶暗时迷旧宅，芳花落处认荒坟。
　　朱弦一奏沉湘怨，风起寒波日欲曛。
　　◎卷.28【新兴道中】许浑
　　芙蓉村步失官金，折狱无功不可寻。初挂海帆逢岁暮，
　　却开山馆值春深。波浑未辨鱼龙迹，雾暗宁知蚌鹬心。
　　夜榜归舟望渔火，一溪风雨两岩阴。
　　◎卷.29【下第有怀亲友】许浑
　　万山晴雪九衢尘，何处风光寄梦频。花盛庾园携酒客，
　　草深颜巷读书人。征帆又过湘南月，旅馆还悲渭水春。
　　无限别情多病后，杜陵寥落在漳滨。
　　◎卷.30【中秋夕寄大梁刘尚书】许浑
　　汴人迎拜洛人留，虎豹旌旗拥碧油。刁斗严更军耳目，
　　戈鋋长控国咽喉。柳营出号风生纛，莲幕题诗月上楼。
　　应念散郎千里外，去年今夜醉兰舟。
　　◎卷.31【卧病（时在京都）】许浑
　　寒窗灯尽月斜晖，佩马朝天独掩扉。清露已凋秦塞柳，
　　白云空长越山薇。病中送客难为别，梦里还家不当归。
　　惟有寄书书未得，卧闻燕雁向南飞。
　　◎卷.32【残雪】许浑
　　忆昨新春霰雪飞，阶前檐上斗寒姿。狂风送在竹深处，
　　隔日未消花发时。轻压嫩蔬旁出土，冷冲幽鸟别寻枝。
　　晚来又喜登楼见，一曲高歌和者谁。
　　◎卷.33【和常秀才寄简归州郑使君借猿】许浑
　　谢守携猿东路长，袅藤穿竹似潇湘。碧山初暝啸秋月，
　　红树生寒啼晓霜。陌上楚人皆驻马，里中巴客半归乡。
　　心知欲借南游侣，未到三声恐断肠。
　　◎卷.34【送人之任邛州】许浑
　　绿发监州丹府归，还家乐事我先知。群童竹马交迎日，
　　二老兰觞初见时。黄卷新书芸委积，青山旧路菊离披。
　　亨衢自有横飞势，便到西垣视训辞。
　　◎卷.35【和河南杨少尹奉陪薛司空石笋诗】许浑
　　暖溪寒井碧岩前，谢傅宾朋盛绮筵。云断石峰高并笋，
　　日临山势远开莲。闲留幢节低春水，醉拥笙歌出暮烟。
　　闻道诗成归已夕，柳风花露月初圆。
　　◎卷.36【献鄜坊丘常侍】许浑
　　诏选将军护北戎，身骑白马臂彤弓。柳营远识金貂贵，
　　榆塞遥知玉帐雄。秋槛鼓鼙惊朔雪，晓阶旗纛起边风。
　　蓬莱每望平安火，应奏班超定远功。
　　◎卷.37【寄当涂李远】许浑
　　赋拟相如诗似陶，云阳烟月又同袍。车前骥病驽骀逸，
　　架上鹰闲鸟雀高。旧日乐贫能饮水，他时随俗愿餔糟。
　　不须倚向青山住，咏雪题诗用意劳。
　　◎卷.38【和崔大夫新广北楼登眺】许浑
　　北望高楼夏亦寒，山重水阔接长安。修梁暗换丹楹小，
　　疏牖全开彩槛宽。风卷浮云披睥睨，露凉明月坠阑干。
　　庾公恋阙怀乡处，目送归帆下远滩。
　　◎卷.39【送客自两河归江南（一作西河送客归江南）】许浑
　　两河庶事已堪伤，南客秋归路更长。台畔古松悲魏帝，
　　苑边修竹吊梁王。山行露变茱萸色，水宿风披菡萏香。
　　遥羡落帆逢旧友，绿蛾青鬓醉横塘。
　　◎卷.40【题陆侍御林亭】许浑
　　野水通池石叠台，五营无事隐雄才。松斋下马书千卷，
　　兰舫逢人酒一杯。寒树雪晴红艳吐，远山云晓翠光来。
　　定知别后无多日，海柳江花次第开。
　　◎卷.41【泊蒜山津闻东林寺光仪上人物故】许浑
　　云斋曾宿借方袍，因说浮生大梦劳。言下是非齐虎尾，
　　宿来荣辱比鸿毛。孤舟千棹水犹阔，寒殿一灯夜更高。
　　明日东林有谁在，不堪秋磬拂烟涛。
　　◎卷.42【春日思旧游寄南徐从事刘三复】许浑
　　风暖曲江花半开，忽思京口共衔杯。湘潭云尽暮山出，
　　巴蜀雪消春水来。怀玉尚悲迷楚塞，捧金犹羡乐燕台。
　　蓟门高处极归思，陇雁北飞双燕回。
　　◎卷.43【郊园秋日寄洛中友人】许浑
　　楚水西来天际流，感时伤别思悠悠。一尊酒尽青山暮，
　　万里书回碧树秋。日落远波惊宿雁，风吹轻浪起眠鸥。
　　嵩阳亲友如相问，潘岳闲居欲白头。
　　◎卷.44【送杜秀才归桂林】许浑
　　桂州南去与谁同，处处山连水自通。两岸晓霞千里草，
　　半帆斜日一江风。瘴雨欲来枫树黑，火云初起荔枝红。
　　愁君路远销年月，莫滞三湘五岭中。
　　◎卷.45【春雨舟中次和横江裴使君见迎李赵二秀才同来…寄江南】许浑
　　芳草渡头微雨时，万株杨柳拂波垂。蒲根水暖雁初落，
　　梅径香寒蜂未知。词客倚风吹暗淡，使君回马湿旌旗。
　　江南仲蔚多情调，怅望青云几首诗。
　　◎卷.46【东陵赴京道病东归寓居开元寺寄卢员外宋魏二先辈】许浑
　　西风吹雨雁初时，病寄僧斋罢献书。万里咸秦劳我马，
　　四邻松桂忆吾庐。沧洲有约心还静，青汉无媒迹自疏。
　　不是醉眠愁不散，莫言琴酒学相如。
　　◎卷.47【闻开江宋相公申锡下世二首】许浑
　　权门阴奏夺移才，馹骑如星堕峡来。晁氏有恩忠作祸，
　　贾生无罪直为灾。贞魂误向崇山殁，冤气疑从汨水回。
　　毕竟功成何处是，五湖云月一帆开。
　　月落湘潭棹不喧，玉杯瑶瑟奠蘋蘩。谁能力制乘时鹤，
　　自取机沉在槛猿。位极乾坤三事贵，谤兴华夏一夫冤。
　　宵衣旰食明天子，日伏青蒲不敢言。
　　◎卷.48【赠所知】许浑
　　因钓鲈鱼住浙河，挂帆千里亦相过。茅檐夜醉平阶月，
　　兰棹春归拍岸波。湖日似阴鼍鼓响，海云才起蜃楼多。
　　明时又作闲居赋，谁荐东门策四科。
　　◎卷.49【谢人赠鞭】许浑
　　蜀国名鞭见惠稀，驽骀从此长光辉。独根拥肿来云岫，
　　紫陌提携在绣衣。几度拂花香里过，也曾敲镫月中归。
　　莫言三尺长无用，百万军中要指挥。
　　◎卷.50【早秋寄刘尚书】许浑
　　天生心识富人侯，将相门中第一流。旗纛早开擒虎帐，
　　戈鋋初发斩鲸舟。柳营书号海山暝，菌阁赋诗江树秋。
　　昨夜雨凉今夜月，笙歌应醉最高楼。
　　◎卷.51【及第后春情】许浑
　　世间得意是春风，散诞经过触处通。细摇柳脸牵长带，
　　慢撼桃株舞碎红。也从吹幌惊残梦，何处飘香别故丛。
　　犹以西都名下客，今年一月始相逢。
　　◎卷.52【归长安】许浑
　　三年何处泪汍澜，白帝城边晓角残。非是无心恋巫峡，
　　自缘□臂到长安。黔江水暖还曾饮，楚岫云深不识寒。
　　大抵莫教闻雨后，此时肠断不应难。
　　◎卷.53【经古行宫】许浑
　　台阁参差倚太阳，年年花发满山香。重门勘锁青春晚，
　　深院垂帘白昼长。草色芊绵侵御路，泉声呜咽绕宫墙。
　　先皇一去无回驾，红粉云鬟空断肠。
　　◎卷.54【秋晚怀茅山石涵村舍】许浑
　　十亩山田近石涵，村居风俗旧曾谙。帘前白艾惊春燕，
　　篱上青桑待晚蚕。云暖采茶来岭北，月明沽酒过溪南。
　　陵阳秋尽多归思，红树萧萧覆碧潭。
　　◎卷.55【贵游】许浑
　　朝回佩马早凄凄，年少恩深卫霍齐。斧钺旧威龙塞北，
　　池台新赐凤城西。门通碧树开金锁，楼对青山倚玉梯。
　　南陌行人尽回首，笙歌一曲暮云低。
　　◎卷.56【赠别】许浑
　　眼前迎送不曾休，相续轮蹄似水流。门外若无南北路，
　　人间应免别离愁。苏秦六印归何日，潘岳双毛去值秋。
　　莫怪分襟衔泪语，十年耕钓忆沧洲。
　　◎卷.57【秋夜与友人宿】许浑
　　楚国同游过十霜，万重心事几堪伤。蒹葭露白莲塘浅，
　　砧杵夜清河汉凉。云外山川归梦远，天涯岐路客愁长。
　　寒城欲晓闻吹笛，犹卧东轩月满床。
　　◎卷.58【将赴京留赠僧院】许浑
　　九衢尘土递追攀，马迹轩车日暮间。玄发尽惊为客换，
　　白头曾见几人闲。空悲浮世云无定，多感流年水不还。
　　谢却从前受恩地，归来依止叩禅关。
　　◎卷.59【寄湘中友人】许浑
　　莫恋醉乡迷酒杯，流年长怕老年催。西陵水阔鱼难到，
　　南国路遥书未回。匹马计程愁日尽，一蝉何事引秋来。
　　相如已定题桥志，江上无由梦钓台。
　　◎卷.60【江上逢友人】许浑
　　故国归人酒一杯，暂停兰棹共徘徊。村连三峡暮云起，
　　潮送九江寒雨来。已作相如投赋计，还凭殷浩寄书回。
　　到时若见东篱菊，为问经霜几度开。
　　◎卷.61【金谷怀古】许浑
　　凄凉遗迹洛川东，浮世荣枯万古同。桃李香销金谷在，
　　绮罗魂断玉楼空。往年人事伤心外，今日风光属梦中。
　　□□□□□□□，□□□□□□□。
　　◎卷.62【经行庐山东林寺】许浑
　　离魂断续楚江壖，叶坠初红十月天。紫陌事多难数悉，
　　青山长在好闲眠。方趋上国期干禄，未得空堂学坐禅。
　　他岁若教如范蠡，也应须入五湖烟。
　　◎卷.63【途中逢故人，话西山读书早曾游览】许浑
　　西岩曾到读书堂，穿竹行沙十里强。湖上梦馀波滟滟，
　　岭头愁断路茫茫。经过事寄烟霞远，名利尘随日月长。
　　莫道少年头不白，君看潘岳几茎霜。
　　◎卷.64【将赴京题陵阳王氏水居】许浑
　　帘卷平芜接远天，暂宽行役到尊前。是非境里有闲日，
　　荣辱尘中无了年。山簇暮云千野雨，江分秋水九条烟。
　　马蹄不道贪西去，争向一声高树蝉。
　　◎卷.65【冬日五浪馆水亭怀别】许浑
　　芦荻花多触处飞，独凭虚槛雨微微。寒林叶落鸟巢出，
　　古渡浪高鱼艇稀。云抱四山终日在，草荒三径几时归。
　　江城向暝东风急，一半乡愁闻捣衣。
　　◎卷.66【送别】许浑
　　溪边杨柳色参差，攀折年年赠别离。一片风帆望已极，
　　三湘烟水返何时。多缘去棹将愁远，犹倚危楼欲下迟。
　　莫殢酒杯闲过日，碧云深处是佳期。
　　◎卷.67【寄远】许浑
　　两叶愁眉愁不开，独含惆怅上层台。碧云空断雁行处，
　　红叶已凋人未来。塞外音书无信息，道傍车马起尘埃。
　　功名待寄凌烟阁，力尽辽城不肯回。
　　◎卷.68【新柳】许浑
　　无力摇风晓色新，细腰争妒看来频。绿阴未覆长堤水，
　　金穗先迎上苑春。几处伤心怀远路，一枝和日送行尘。
　　东□门外多离别，愁杀朝朝暮暮人。
　　◎卷.69【旅怀作】许浑
　　促促因吟昼短诗，朝惊秾色暮空枝。无情春色不长久，
　　有限年光多盛衰。往事只应随梦里，劳生何处是闲时。
　　眼前扰扰日一日，暗送白头人不知。
　　◎卷.70【雁】许浑
　　万里衔芦别故乡，云飞水宿向潇湘。数声孤枕堪垂泪，
　　几处高楼欲断肠。度日翩翩斜避影，临风一一直成行。
　　年年辛苦来衡岳，羽翼摧残陇塞霜。
　　◎卷.71【出关】许浑
　　朝缨初解佐江滨，麋鹿心知自有群。汉囿猎稀慵献赋，
　　楚山耕早任移文。卧归渔浦月连海，行望凤城花隔云。
　　关吏不须迎马笑，去时无意学终军。
　　◎卷.72【寄房千里博士】许浑
　　春风白马紫丝缰，正值蚕眠未采桑。五夜有心随暮雨，
　　百年无节待秋霜。重寻绣带朱藤合，更认罗裙碧草长。
　　为报西游减离恨，阮郎才去嫁刘郎。


第五百三十七卷
　　◎卷.1【泛五云溪】许浑
　　此溪何处路，遥问白髯翁。佛庙千岩里，人家一岛中。
　　鱼倾荷叶露，蝉噪柳林风。急濑鸣车轴，微波漾钓筒。
　　石苔萦棹绿，山果拂舟红。更就千村宿，溪桥与剡通。
　　◎卷.2【寄郴州李相公】许浑
　　高楼王与谢，逸韵比南金。不遇销忧日，埃尘谁复寻。
　　旷怀澹得丧，失意纵登临。彩槛浮云迥，绮窗明月深。
　　虬龙压沧海，鸳鸾思邓林。青云伤国器，白发轸乡心。
　　功高恩自洽，道直谤徒侵。应笑灵均恨，江畔独行吟。
　　◎卷.3【赠萧炼师】许浑
　　曾试昭阳曲，瑶斋帝自临。红珠络绣帽，翠钿束罗襟。
　　双阙胡尘起，千门宿露阴。出宫迷国步，回驾轸皇心。
　　桂殿春空晚，椒房夜自深。急宣求故剑，冥契得遗簪。
　　暗记神仙传，潜封女史箴。壶中知日永，掌上畏年侵。
　　莫比班家扇，宁同卓氏琴。云车辞凤辇，羽帔别鸳衾。
　　网断鱼游藻，笼开鹤戏林。洛烟浮碧汉，嵩月上丹岑。
　　露草争三秀，风篁共八音。吹笙延鹤舞，敲磬引龙吟。
　　旄节纤腰举，霞杯皓腕斟。还磨照宝镜，犹插辟寒金。
　　东海人情变，南山圣寿沈。朱颜常似渥，绿发已如寻。
　　养气齐生死，留形尽古今。更求应不见，鸡犬日駸駸。
　　◎卷.4【冬日宣城开元寺赠元孚上人】许浑
　　一钵事南宗，僧仪称病容。曹溪花里别，萧寺竹前逢。
　　烛影深寒殿，经声彻曙钟。欲斋檐睡鸽，初定壁吟蛩。
　　诗继休遗韵，书传永逸踪。艺多人誉洽，机绝道情浓。
　　汲涧瓶沈藻，眠阶锡挂松。云鸣新放鹤，池卧旧降龙。
　　露茗山厨焙，霜粳野碓舂。梵文明处译，禅衲暖时缝。
　　层塔题应遍，飞轩步不慵。绣梁交薜荔，画井倒芙蓉。
　　翠户垂旗网，朱窗列剑锋。寒风金磬远，晴雪玉楼重。
　　妙理三乘达，清才万象供。山高横睥睨，滩浅聚艨艟。
　　微雾苍平楚，残晖淡远峰。林疏霜摵摵，波静月溶溶。
　　剑出因雷焕，琴全遇蔡邕。西方知有社，支许合相从。
　　◎卷.5【维舟秦淮过温州李给事宅】许浑
　　给事为郎日，青溪醉隐衔。冰池通极浦，雪径绕高岩。
　　珠玉砂同弃，松筠草共芟。帝图忧一失，臣节耻三缄。
　　代有王陵戆，时无靳尚谗。定应标直笔，宁为发空函。
　　雾黑连云栈，风狂截海帆。石梯迎雨润，沙井带潮咸。
　　蜡屐青筇杖，篮舆白罽衫。应劳北归梦，山路正巉巉。
　　◎卷.6【登蒜山观发军】许浑
　　羽檄征兵急，辕门选将雄。犬羊忧破竹，貔虎极飞蓬。
　　定系猖狂虏，何烦矍铄翁。更探黄石略，重振黑山功。
　　别马嘶营柳，惊乌散井桐。低星连宝剑，残月让雕弓。
　　浪晓戈鋋里，山晴鼓角中。甲开鱼照水，旗飏虎拏风。
　　去想金河远，行知玉塞空。汉庭应有问，师律在元戎。
　　◎卷.7【送从兄别驾归蜀】许浑
　　闻与湘南令，童年侍玉墀。家留秦塞曲，官谪瘴溪湄。
　　道直奸臣屏，冤深圣主知。逝川东去疾，霈泽北来迟。
　　青汉龙髯绝，苍岑马鬣移。风凄闻笛处，月惨罢琴时。
　　客路黄公庙，乡关白帝祠。已称鹦鹉赋，宁诵鶺鴒诗。
　　远道书难达，长亭酒莫持。当凭蜀江水，万里寄相思。
　　◎卷.8【金陵阻风登延祚阁】许浑
　　极目皆陈迹，披图问远公。戈鋋三国后，冠盖六朝中。
　　葛蔓交残垒，芒花没后宫。水流箫鼓绝，山在绮罗空。
　　极浦千艘聚，高台一径通。云移吴岫雨，潮转楚江风。
　　登阁渐漂梗，停舟忆断蓬。归期与归路，杉桂海门东。
　　◎卷.9【送林处士自闽中道越由霅抵两川】许浑
　　书剑少青眼，烟波初白头。乡关背梨岭，客路转蘋洲。
　　处困道难固，乘时恩易酬。镜中非访戴，剑外欲依刘。
　　高枕海天暝，落帆江雨秋。鼍声应远鼓，蜃气学危楼。
　　智士役千虑，达人经百忧。唯闻陶靖节，多在醉乡游。
　　◎卷.10【宣城赠萧兵曹】许浑
　　桂楫谪湘渚，三年波上春。舟寒剡溪雪，衣破洛城尘。
　　客道耻摇尾，皇恩宽犯鳞。花时去国远，月夕上楼频。
　　贪酒不辞病，佣书非为贫。行吟值渔父，坐隐对樵人。
　　紫陌罢双辙，碧潭穷一纶。高歌更南去，烟水是通津。
　　◎卷.11【秋夕宴李侍御宅】许浑
　　公子徵词客，秋堂递玉杯。月高罗幕卷，风度锦屏开。
　　凤管添簧品，鹍弦促柱哀。转喉云旋合，垂手露徐来。
　　烛换三条烬，香销十炷灰。蛩声闻鼓歇，萤焰触帘回。
　　广槛烟分柳，空庭露积苔。解酲须满酌，应为拨新醅。
　　◎卷.12【晨自竹径至龙兴寺崇隐上人院】许浑
　　佛寺通南径，僧堂倚北坡。藤阴迷晚竹，苔滑仰晴莎。
　　病忆春前别，闲宜雨后过。石横闻水远，林缺见山多。
　　欲结三天社，初降十地魔。毒龙来有窟，灵鹤去无窠。
　　客路随萍梗，乡园失薜萝。禅心如可学，不藉鲁阳戈。
　　◎卷.13【岁暮自广江至新兴往复中题峡山寺四首】许浑
　　夜醉晨方醒，孤吟恐失群。海鰌潮上见，江鹄雾中闻。
　　未腊梅先实，经冬草自薰。树随山崦合，泉到石棱分。
　　虎迹空林雨，猿声绝岭云。萧萧异乡鬓，明日共丝棼。
　　薄暮缘西峡，停桡一访僧。鹭巢横卧柳，猿饮倒垂藤。
　　水曲岩千叠，云重树百层。山风寒殿磬，溪雨夜船灯。
　　滩涨危槎没，泉冲怪石崩。中台一襟泪，岁杪别良朋。
　　密树分苍壁，长溪抱碧岑。海风闻鹤远，潭日见鱼深。
　　松盖环清韵，榕根架绿阴。洞丁多斫石，蛮女半淘金。
　　南浦惊春至，西楼送月沉。江流不过岭，何处寄归心。
　　月在行人起，千峰复万峰。海虚争翡翠，溪逻斗芙蓉。
　　古木高生槲，阴池满种松。火探深洞燕，香送远潭龙。
　　蓝坞寒先烧，禾堂晚并舂。更投何处宿，西峡隔云钟。
　　◎卷.14【南海使院对菊怀丁卯别墅】许浑
　　何处曾移菊，溪桥鹤岭东。篱疏还有艳，园小亦无丛。
　　日晚秋烟里，星繁晓露中。影摇金涧水，香染玉潭风。
　　罢酒惭陶令，题诗答谢公。朝来数花发，身在尉佗宫。
　　◎卷.15【和李相国】许浑
　　巨实珍吴果，驯雏重越禽。摘来渔浦上，携在兔园阴。
　　霜合凝丹颊，风披敛素襟。刀分琼液散，笼簌雪华深。
　　虎帐斋中设，龙楼洛下吟。含消兼受彩，应贵冢卿心。
　　◎卷.16【陪少师李相国崔宾客宴居守狄仆射池亭】许浑
　　池色似潇湘，仙舟正日长。燕飞惊蛱蝶，鱼跃动鸳鸯。
　　云聚歌初转，风回舞欲翔。暖醅松叶嫩，寒粥杏花香。
　　罗绮留春色，笙竽送晚光。何须明月夜，红烛在华堂。
　　◎卷.17【和宾客相国咏雪】许浑
　　近腊千岩白，迎春四气催。云阴连海起，风急度山来。
　　尽日隋堤絮，经冬越岭梅。艳疑歌处散，轻似舞时回。
　　道蕴诗传丽，相如赋骋才。霁添松筱媚，寒积蕙兰猜。
　　暗涨宫池水，平封辇路埃。烛龙初照耀，巢鹤乍裴回。
　　檐日琼先挂，墙风粉旋摧。五门环玉垒，双阙对瑶台。
　　绮席陵寒坐，珠帘远曙开。灵芝霜下秀，仙桂月中栽。
　　卷幌书千帙，援琴酒百杯。垂休编太史，呈瑞表中台。
　　皓夜迷三径，浮光彻九垓。兹辰是丰岁，歌咏属良哉。
　　◎卷.18【奉和卢大夫新立假山】许浑
　　岩谷留心赏，为山极自然。孤峰空迸笋，攒萼旋开莲。
　　黛色朱楼下，云形绣户前。砌尘凝积霭，檐溜挂飞泉。
　　树暗壶中月，花香洞里天。何如谢康乐，海峤独题篇。
　　◎卷.19【奉命和后池十韵】许浑
　　叠石通溪水，量波失旧规。芳洲还屈曲，朱阁更逶迤。
　　浴鸟翻荷叶，惊蝉出柳丝。翠烟秋桧耸，红露晓莲披。
　　攀槛登楼近，停桡待客迟。野桥从浪没，轻舸信风移。
　　竹韵迁棋局，松阴递酒卮。性闲鸥自识，心远鹤先知。
　　应想秦人会，休怀越相祠。当期穆天子，箫鼓宴瑶池。


第五百三十八卷
　　◎卷.1【雨后思湖上居（─作雨中忆湖山居）】许浑
　　前山风雨凉，歇马坐垂杨。何处芙蓉落，南渠秋水香。
　　◎卷.2【闻歌】许浑
　　新秋弦管清，时转遏云声。曲尽不知处，月高风满城。
　　◎卷.3【思天台】许浑
　　赤城云雪深，山客负归心。昨夜西斋宿，月明琪树阴。
　　◎卷.4【长安早春怀江南】许浑
　　云月有归处，故山清洛南。如何一花发，春梦遍江潭。
　　◎卷.5【塞下】许浑
　　夜战桑干北，秦兵半不归。朝来有乡信，犹自寄征衣。
　　◎卷.6【送客南归（一作寓居崇圣寺送客南浦）】许浑
　　野寺薜萝晚，官渠杨柳春。归心已无限，更送洞庭人。
　　◎卷.7【寄桐江隐者】许浑
　　潮去潮来洲渚春，山花如绣草如茵。
　　严陵台下桐江水，解钓鲈鱼能几人。
　　◎卷.8【送曾主簿归楚州省觐，予亦明日归姑孰】许浑
　　帆转清淮极鸟飞，落帆应换老莱衣。
　　河亭未醉先惆怅，明日还从此路归。
　　◎卷.9【重别（时诸妓同饯，一作重别曾主簿）】许浑
　　泪沿红粉湿罗巾，重系兰舟劝酒频。
　　留却一枝河畔柳，明朝犹有远行人。
　　◎卷.10【湖上】许浑
　　仿佛欲当三五夕，万蝉清杂乱泉纹。
　　钓鱼船上一尊酒，月出渡头零落云。
　　◎卷.11【夜泊永乐有怀】许浑
　　莲渚愁红荡碧波，吴娃齐唱采莲歌。
　　横塘一别已千里，芦苇萧萧风雨多。
　　◎卷.12【宿水阁】许浑
　　野客从来不解愁，等闲乘月海西头。
　　未知南陌谁家子，夜半吹笙入水楼。
　　◎卷.13【谢亭送别】许浑
　　劳歌一曲解行舟，红叶青山水急流。
　　日暮酒醒人已远，满天风雨下西楼。
　　◎卷.14【酬李当】许浑
　　知有瑶华手自开，巴人虚唱懒封回。
　　山阴一夜满溪雪，借问扁舟来不来。
　　◎卷.15【蝉】许浑
　　噪柳鸣槐晚未休，不知何事爱悲秋。
　　朱门大有长吟处，刚傍愁人又送愁。
　　◎卷.16【夜过松江渡寄友人】许浑
　　清露白云明月天，与君齐棹木兰船。
　　南湖风雨一相失，夜泊横塘心渺然。
　　◎卷.17【守风淮阴】许浑
　　遥见江阴夜渔客，因思京口钓鱼时。
　　一潭明月万株柳，自去自来人不知。
　　◎卷.18【亡题】许浑
　　商岭采芝寻四老，紫阳收朮访三茅。
　　欲求不死长生诀，骨里无仙不肯教。
　　◎卷.19【送杨发东归】许浑
　　红花半落燕于飞，同客长安今独归。
　　一纸乡书报兄弟，还家羞著别时衣。
　　◎卷.20【寄宋邧（一作寄宋次都，一作寄友人）】许浑
　　朱槛烟霜夜坐劳，美人南国旧同袍。
　　山长水远无消息，瑶瑟一弹秋月高。
　　◎卷.21【题四老庙二首（一作重经四皓庙）】许浑
　　峨峨商岭采芝人，雪顶霜髯虎豹茵。
　　山酒一卮歌一曲，汉家天子忌功臣。
　　避秦安汉出蓝关，松桂花阴满旧山。
　　自是无人有归意，白云常在水潺潺。
　　◎卷.22【夏日寄江上亲友】许浑
　　雨过前山日未斜，清蝉嘒嘒落槐花。
　　车轮南北已无限，江上故人才到家。
　　◎卷.23【下第怀友人】许浑
　　独掩衡门花盛时，一封书信缓归期。
　　南宗更有潇湘客，夜夜月明闻竹枝。
　　◎卷.24【客有卜居不遂薄游汧陇因题】许浑
　　海燕西飞白日斜，天门遥望五侯家。
　　楼台深锁无人到，落尽春风第一花。
　　◎卷.25【陈宫怨二首】许浑
　　风暖江城白日迟，昔人遗事后人悲。
　　草生宫阙国无主，玉树后庭花为谁。
　　地雄山险水悠悠，不信隋兵到石头。
　　玉树后庭花一曲，与君同上景阳楼。
　　◎卷.26【经故太尉段公庙】许浑
　　静想追兵缓翠华，古碑荒庙闭松花。
　　纪生不向荥阳死，争有山河属汉家。
　　◎卷.27【途经秦始皇墓】许浑
　　龙盘虎踞树层层，势入浮云亦是崩。
　　一种青山秋草里，路人唯拜汉文陵。
　　◎卷.28【游楞伽寺】许浑
　　碧烟秋寺泛潮来，水浸城根古堞摧。
　　尽日伤心人不见，石榴花满旧琴台。
　　◎卷.29【缑山庙】许浑
　　王子吹箫月满台，玉箫清转鹤裴回。
　　曲终飞去不知处，山下碧桃春自开。
　　◎卷.30【送薛先辈入关】许浑
　　一卮春酒送离歌，花落敬亭芳草多。
　　欲问归期已深醉，只应孤梦绕关河。
　　◎卷.31【鸿沟】许浑
　　相持未定各为君，秦政山河此地分。
　　力尽乌江千载后，古沟芳草起寒云。
　　◎卷.32【韩信庙】许浑
　　朝言云梦暮南巡，已为功名少退身。
　　尽握兵权犹不得，更将心计托何人。
　　◎卷.33【过湘妃庙】许浑
　　古木苍山掩翠娥，月明南浦起微波。
　　九疑望断几千载，斑竹泪痕今更多。
　　◎卷.34【寄云际寺敬上人】许浑
　　万山秋雨水萦回，红叶多从紫阁来。
　　云冷竹斋禅衲薄，已应飞锡过天台。
　　◎卷.35【秋思】许浑
　　琪树西风枕簟秋，楚云湘水忆同游。
　　高歌一曲掩明镜，昨日少年今白头。
　　◎卷.36【送宋处士归山】许浑
　　卖药修琴归去迟，山风吹尽桂花枝。
　　世间甲子须臾事，逢著仙人莫看棋。
　　◎卷.37【听琵琶】许浑
　　欲写明妃万里情，紫槽红拨夜丁丁。
　　胡沙望尽汉宫远，月落天山闻一声。
　　◎卷.38【秦楼曲】许浑
　　秦女梦馀仙路遥，月窗风簟夜迢迢。
　　潘郎翠凤双飞去，三十六宫闻玉箫。
　　◎卷.39【旌儒庙】许浑
　　寒陌阴风万古悲，儒冠相枕死秦时。
　　庙前亦有商山路，不学老翁歌紫芝。
　　◎卷.40【览故人题僧院诗】许浑
　　高阁清吟寄远公，四时云月一篇中。
　　今来借问独何处，日暮槿花零落风。
　　◎卷.41【楚宫怨二首】许浑
　　十二山晴花尽开，楚宫双阙对阳台。
　　细腰争舞君沉醉，白日秦兵天上来。
　　猎骑秋来在内稀，渚宫云雨湿龙衣。
　　腾腾战鼓动城阙，江畔射麋殊未归。
　　◎卷.42【听唱山鹧鸪（一作听吹鹧鸪）】许浑
　　金谷歌传第一流，鹧鸪清怨碧烟愁。
　　夜来省得曾闻处，万里月明湘水秋。
　　◎卷.43【晨起西楼】许浑
　　留情深处驻横波，敛翠凝红一曲歌。
　　明月下楼人未散，共愁三径是天河。
　　◎卷.44【酬江西卢端公蓝口阻风见寄之什】许浑
　　又携刀笔泛膺舟，蓝口风高桂楫留。
　　还似郢中歌一曲，夜来春雪照西楼。
　　◎卷.45【赠何处士】许浑
　　东别茅峰北去秦，梅仙书里说真人。
　　白头主印青山下，虽遇唐生不敢亲。
　　◎卷.46【鹭鸶】许浑
　　西风澹澹水悠悠，雪点丝飘带雨愁。
　　何限归心倚前閤，绿蒲红蓼练塘秋。
　　◎卷.47【学仙二首】许浑
　　汉武迎仙紫禁秋，玉笙瑶瑟祀昆丘。
　　年年望断无消息，空闭重城十二楼。
　　心期仙诀意无穷，采画云车起寿宫。
　　闻有三山未知处，茂陵松柏满西风。
　　◎卷.48【酬康州韦侍御同年】许浑
　　桂楫美人歌木兰，西风袅袅露漙漙。
　　夜长曲尽意不尽，月在清湘洲渚寒。
　　◎卷.49【紫藤】许浑
　　绿蔓秾阴紫袖低，客来留坐小堂西。
　　醉中掩瑟无人会，家近江南罨画溪。
　　◎卷.50【宿咸宜观】许浑
　　羽袖飘飘杳夜风，翠幢归殿玉坛空。
　　步虚声尽天未晓，露压桃花月满宫。
　　◎卷.51【金谷园】许浑
　　三惑沉身是此园，古藤荒草野禽喧。
　　二十四友一朝尽，爱妾坠楼何足言。
　　◎卷.52【送崔珦入朝】许浑
　　书剑功迟白发新，强登萧寺送归秦。
　　月斜松桂倚高阁，明夜江南江北人。
　　◎卷.53【病中和大夫玩江月】许浑
　　江上悬光海上生，仙舟迢递绕军营。
　　高歌一曲同筵醉，却是刘桢坐到明。
　　◎卷.54【读戾太子传】许浑
　　佞臣巫蛊已相疑，身没湖边筑望思。
　　今日更归何处是，年年芳草上台基。
　　◎卷.55【酬对雪见寄】许浑
　　飞度龙山下远空，拂檐萦竹昼濛濛。
　　知君吟罢意无限，曾听玉堂歌北风。
　　◎卷.56【王可封临终】许浑
　　十世为儒少子孙，一生长负信陵恩。
　　今朝埋骨寒山下，为报慈亲休倚门。
　　◎卷.57【僧院影堂】许浑
　　香销云凝旧僧家，僧刹残灯壁半斜。
　　日暮松烟空漠漠，秋风吹破妙莲华。
　　◎卷.58【记梦】许浑
　　晓入瑶台露气清，座中唯有许飞琼。
　　尘心未尽俗缘在，十里下山空月明。
　　◎卷.59【三十六湾】许浑
　　缥缈临风思美人，荻花枫叶带离声。
　　夜深吹笛移船去，三十六湾秋月明。
　　◎卷.60【越中】许浑
　　石城花暖鹧鸪飞，征客春帆秋不归。
　　犹自保郎心似石，绫梭夜夜织寒衣。


第五百三十九卷
　　◎卷.1【锦瑟】李商隐
　　锦瑟无端五十弦，一弦一柱思华年。庄生晓梦迷蝴蝶，
　　望帝春心托杜鹃。沧海月明珠有泪，蓝田日暖玉生烟。
　　此情可待成追忆，只是当时已惘然。
　　◎卷.2【重过圣女祠】李商隐
　　白石岩扉碧藓滋，上清沦谪得归迟。一春梦雨常飘瓦，
　　尽日灵风不满旗。萼绿华来无定所，杜兰香去未移时。
　　玉郎会此通仙籍，忆向天阶问紫芝。
　　◎卷.3【寄罗劭兴】李商隐
　　棠棣黄花发，忘忧碧叶齐。人闲微病酒，燕重远兼泥。
　　混沌何由凿，青冥未有梯。高阳旧徒侣，时复一相携。
　　◎卷.4【令狐舍人说昨夜西掖玩月因戏赠】李商隐
　　昨夜玉轮明，传闻近太清。凉波冲碧瓦，晓晕落金茎。
　　露索秦宫井，风弦汉殿筝。几时绵竹颂，拟荐子虚名。
　　◎卷.5【崔处士】李商隐
　　真人塞其内，夫子入于机。未肯投竿起，惟欢负米归。
　　雪中东郭履，堂上老莱衣。读遍先贤传，如君事者稀。
　　◎卷.6【自喜】李商隐
　　自喜蜗牛舍，兼容燕子巢。绿筠遗粉箨，红药绽香苞。
　　虎过遥知阱，鱼来且佐庖。慢行成酩酊，邻壁有松醪。
　　◎卷.7【题僧壁】李商隐
　　舍生求道有前踪，乞脑剜身结愿重。大去便应欺粟颗，
　　小来兼可隐针锋。蚌胎未满思新桂，琥珀初成忆旧松。
　　若信贝多真实语，三生同听一楼钟。
　　◎卷.8【霜月】李商隐
　　初闻征雁已无蝉，百尺楼高水接天。
　　青女素娥俱耐冷，月中霜里斗婵娟。
　　◎卷.9【异俗二首（时从事岭南）】李商隐
　　鬼疟朝朝避，春寒夜夜添。未惊雷破柱，不报水齐檐。
　　虎箭侵肤毒，鱼钩刺骨铦。鸟言成谍诉，多是恨彤幨。
　　户尽悬秦网，家多事越巫。未曾容獭祭，只是纵猪都。
　　点对连鳌饵，搜求缚虎符。贾生兼事鬼，不信有洪炉。
　　◎卷.10【归墅】李商隐
　　行李逾南极，旬时到旧乡。楚芝应遍紫，邓橘未全黄。
　　渠浊村舂急，旗高社酒香。故山归梦喜，先入读书堂。
　　◎卷.11【商於】李商隐
　　商於朝雨霁，归路有秋光。背坞猿收果，投岩麝退香。
　　建瓴真得势，横戟岂能当。割地张仪诈，谋身绮季长。
　　清渠州外月，黄叶庙前霜。今日看云意，依依入帝乡。
　　◎卷.12【和孙朴韦蟾孔雀咏】李商隐
　　此去三梁远，今来万里携。西施因网得，秦客被花迷。
　　可在青鹦鹉，非关碧野鸡。约眉怜翠羽，刮目想金篦。
　　瘴气笼飞远，蛮花向坐低。轻于赵皇后，贵极楚悬黎。
　　都护矜罗幕，佳人炫绣袿。屏风临烛釦，捍拨倚香脐。
　　旧思牵云叶，新愁待雪泥。爱堪通梦寐，画得不端倪。
　　地锦排苍雁，帘钉镂白犀。曙霞星斗外，凉月露盘西。
　　妒好休夸舞，经寒且少啼。红楼三十级，稳稳上丹梯。
　　◎卷.13【人欲】李商隐
　　人欲天从竟不疑，莫言圆盖便无私。
　　秦中已久乌头白，却是君王未备知。
　　◎卷.14【华山题王母祠】李商隐
　　莲华峰下锁雕梁，此去瑶池地共长。
　　好为麻姑到东海，劝栽黄竹莫栽桑。
　　◎卷.15【华清宫（天宝六载，改骊山温泉宫曰华清宫）】李商隐
　　华清恩幸古无伦，犹恐蛾眉不胜人。
　　未免被他褒女笑，只教天子暂蒙尘。
　　◎卷.16【楚泽】李商隐
　　夕阳归路后，霜野物声干。集鸟翻渔艇，残虹拂马鞍。
　　刘桢元抱病，虞寄数辞官。白袷经年卷，西来及早寒。
　　◎卷.17【蝉】李商隐
　　本以高难饱，徒劳恨费声。五更疏欲断，一树碧无情。
　　薄宦梗犹泛，故园芜已平。烦君最相警，我亦举家清。
　　◎卷.18【江亭散席循柳路吟（归官舍）】李商隐
　　春咏敢轻裁，衔辞入半杯。已遭江映柳，更被雪藏梅。
　　寡和真徒尔，殷忧动即来。从诗得何报，惟感二毛催。
　　◎卷.19【潭州】李商隐
　　潭州官舍暮楼空，今古无端入望中。湘泪浅深滋竹色，
　　楚歌重叠怨兰丛。陶公战舰空滩雨，贾傅承尘破庙风。
　　目断故园人不至，松醪一醉与谁同。
　　◎卷.20【赠刘司户（蕡）】李商隐
　　江风吹浪动云根，重碇危樯白日昏。已断燕鸿初起势，
　　更惊骚客后归魂。汉廷急诏谁先入，楚路高歌自欲翻。
　　万里相逢欢复泣，凤巢西隔九重门。
　　◎卷.21【哭刘司户二首】李商隐
　　离居星岁易，失望死生分。酒瓮凝馀桂，书签冷旧芸。
　　江风吹雁急，山木带蝉曛。一叫千回首，天高不为闻。
　　有美扶皇运，无谁荐直言。已为秦逐客，复作楚冤魂。
　　湓浦应分派，荆江有会源。并将添恨泪，一洒问乾坤。
　　◎卷.22【悼伤后赴东蜀辟至散关遇雪】李商隐
　　剑外从军远，无家与寄衣。散关三尺雪，回梦旧鸳机。
　　◎卷.23【乐游原】李商隐
　　向晚意不适，驱车登古原。夕阳无限好，只是近黄昏。
　　◎卷.24【北齐二首】李商隐
　　一笑相倾国便亡，何劳荆棘始堪伤。
　　小怜玉体横陈夜，已报周师入晋阳。
　　巧笑知堪敌万几，倾城最在著戎衣。
　　晋阳已陷休回顾，更请君王猎一围。
　　◎卷.25【街西池馆】李商隐
　　白阁他年别，朱门此夜过。疏帘留月魄，珍簟接烟波。
　　太守三刀梦，将军一箭歌。国租容客旅，香熟玉山禾。
　　◎卷.26【南朝】李商隐
　　玄武湖中玉漏催，鸡鸣埭口绣襦回。谁言琼树朝朝见，
　　不及金莲步步来。敌国军营漂木柹，前朝神庙锁烟煤。
　　满宫学士皆颜色，江令当年只费才。
　　◎卷.27【复京】李商隐
　　虏骑胡兵一战摧，万灵回首贺轩台。
　　天教李令心如日，可要昭陵石马来。
　　◎卷.28【浑河中】李商隐
　　九庙无尘八马回，奉天城垒长春苔。
　　咸阳原上英雄骨，半向君家养马来。
　　◎卷.29【鄠杜马上念汉书（一云五陵怀古）】李商隐
　　世上苍龙种，人间武帝孙。小来惟射猎，兴罢得乾坤。
　　渭水天开苑，咸阳地献原。英灵殊未已，丁傅渐华轩。
　　◎卷.30【柳】李商隐
　　动春何限叶，撼晓几多枝。解有相思否，应无不舞时。
　　絮飞藏皓蝶，带弱露黄鹂。倾国宜通体，谁来独赏眉。
　　◎卷.31【巴江柳】李商隐
　　巴江可惜柳，柳色绿侵江。好向金銮殿，移阴入绮窗。
　　◎卷.32【咸阳】李商隐
　　咸阳宫阙郁嵯峨，六国楼台艳绮罗。
　　自是当时天帝醉，不关秦地有山河。
　　◎卷.33【同崔八诣药山访融禅师】李商隐
　　共受征南不次恩，报恩惟是有忘言。
　　岩花涧草西林路，未见高僧只见猿。
　　◎卷.34【闻著明凶问哭寄飞卿】李商隐
　　昔叹谗销骨，今伤泪满膺。空馀双玉剑，无复一壶冰。
　　江势翻银砾，天文露玉绳。何因携庾信，同去哭徐陵。
　　◎卷.35【听鼓】李商隐
　　城头叠鼓声，城下暮江清。欲问渔阳掺，时无祢正平。
　　◎卷.36【送崔珏往西川】李商隐
　　年少因何有旅愁，欲为东下更西游。一条雪浪吼巫峡，
　　千里火云烧益州。卜肆至今多寂寞，酒垆从古擅风流。
　　浣花笺纸桃花色，好好题诗咏玉钩。
　　◎卷.37【代赠】李商隐
　　杨柳路尽处，芙蓉湖上头。虽同锦步障，独映钿箜篌。
　　鸳鸯可羡头俱白，飞去飞来烟雨秋。
　　◎卷.38【桂林】李商隐
　　城窄山将压，江宽地共浮。东南通绝域，西北有高楼。
　　神护青枫岸，龙移白石湫。殊乡竟何祷，箫鼓不曾休。
　　◎卷.39【夜雨寄北】李商隐
　　君问归期未有期，巴山夜雨涨秋池。
　　何当共剪西窗烛，却话巴山夜雨时。
　　◎卷.40【陈后宫】李商隐
　　茂苑城如画，阊门瓦欲流。还依水光殿，更起月华楼。
　　侵夜鸾开镜，迎冬雉献裘。从臣皆半醉，天子正无愁。
　　◎卷.41【属疾】李商隐
　　许靖犹羁宦，安仁复悼亡。兹辰聊属疾，何日免殊方。
　　秋蝶无端丽，寒花只暂香。多情真命薄，容易即回肠。
　　◎卷.42【石榴】李商隐
　　榴枝婀娜榴实繁，榴膜轻明榴子鲜。
　　可羡瑶池碧桃树，碧桃红颊一千年。
　　◎卷.43【明日】李商隐
　　天上参旗过，人间烛焰销。谁言整双履，便是隔三桥。
　　知处黄金锁，曾来碧绮寮。凭栏明日意，池阔雨萧萧。
　　◎卷.44【饮席戏赠同舍】李商隐
　　洞中屐响省分携，不是花迷客自迷。珠树重行怜翡翠，
　　玉楼双舞羡鹍鸡。兰回旧蕊缘屏绿，椒缀新香和壁泥。
　　唱尽阳关无限叠，半杯松叶冻颇黎。
　　◎卷.45【西溪】李商隐
　　近郭西溪好，谁堪共酒壶。苦吟防柳恽，多泪怯杨朱。
　　野鹤随君子，寒松揖大夫。天涯常病意，岑寂胜欢娱。
　　◎卷.46【忆梅】李商隐
　　定定住天涯，依依向物华。寒梅最堪恨，常作去年花。
　　◎卷.47【赠柳】李商隐
　　章台从掩映，郢路更参差。见说风流极，来当婀娜时。
　　桥回行欲断，堤远意相随。忍放花如雪，青楼扑酒旗。
　　◎卷.48【谑柳】李商隐
　　已带黄金缕，仍飞白玉花。长时须拂马，密处少藏鸦。
　　眉细从他敛，腰轻莫自斜。玳梁谁道好，偏拟映卢家。
　　◎卷.49【北禽】李商隐
　　为恋巴江好，无辞瘴雾蒸。纵能朝杜宇，可得值苍鹰。
　　石小虚填海，芦铦未破矰。知来有乾鹊，何不向雕陵。
　　◎卷.50【初起】李商隐
　　想像咸池日欲光，五更钟后更回肠。
　　三年苦雾巴江水，不为离人照屋梁。
　　◎卷.51【楚宫】李商隐
　　复壁交青琐，重帘挂紫绳。如何一柱观，不碍九枝灯。
　　扇薄常规月，钗斜只镂冰。歌成犹未唱，秦火入夷陵。
　　◎卷.52【柳】李商隐
　　柳映江潭底有情，望中频遣客心惊。
　　巴雷隐隐千山外，更作章台走马声。
　　◎卷.53【石城】李商隐
　　石城夸窈窕，花县更风流。簟冰将飘枕，帘烘不隐钩。
　　玉童收夜钥，金狄守更筹。共笑鸳鸯绮，鸳鸯两白头。
　　◎卷.54【韩碑】李商隐
　　元和天子神武姿，彼何人哉轩与羲。誓将上雪列圣耻，
　　坐法宫中朝四夷。淮西有贼五十载，封狼生貙貙生罴。
　　不据山河据平地，长戈利矛日可麾。帝得圣相相曰度，
　　贼斫不死神扶持。腰悬相印作都统，阴风惨淡天王旗。
　　愬武古通作牙爪，仪曹外郎载笔随。行军司马智且勇，
　　十四万众犹虎貔。入蔡缚贼献太庙，功无与让恩不訾。
　　帝曰汝度功第一，汝从事愈宜为辞。愈拜稽首蹈且舞，
　　金石刻画臣能为。古者世称大手笔，此事不系于职司。
　　当仁自古有不让，言讫屡颔天子颐。公退斋戒坐小阁，
　　濡染大笔何淋漓。点窜尧典舜典字，涂改清庙生民诗。
　　文成破体书在纸，清晨再拜铺丹墀。表曰臣愈昧死上，
　　咏神圣功书之碑。碑高三丈字如斗，负以灵鳌蟠以螭。
　　句奇语重喻者少，谗之天子言其私。长绳百尺拽碑倒，
　　粗砂大石相磨治。公之斯文若元气，先时已入人肝脾。
　　汤盘孔鼎有述作，今无其器存其辞。呜呼圣皇及圣相，
　　相与烜赫流淳熙。公之斯文不示后，曷与三五相攀追。
　　愿书万本诵万过，口角流沫右手胝。传之七十有二代，
　　以为封禅玉检明堂基。
　　◎卷.55【令狐八拾遗见招送裴十四归华州】李商隐
　　二十中郎未足希，骊驹先自有光辉。兰亭宴罢方回去，
　　雪夜诗成道韫归。汉苑风烟吹客梦，云台洞穴接郊扉。
　　嗟予久抱临邛渴，便欲因君问钓矶。
　　◎卷.56【离思】李商隐
　　气尽前溪舞，心酸子夜歌。峡云寻不得，沟水欲如何。
　　朔雁传书绝，湘篁染泪多。无由见颜色，还自托微波。
　　◎卷.57【宿骆氏亭寄怀崔雍崔衮】李商隐
　　竹坞无尘水槛清，相思迢递隔重城。
　　秋阴不散霜飞晚，留得枯荷听雨声。
　　◎卷.58【风雨】李商隐
　　凄凉宝剑篇，羁泊欲穷年。黄叶仍风雨，青楼自管弦。
　　新知遭薄俗，旧好隔良缘。心断新丰酒，销愁斗几千。
　　◎卷.59【梦泽】李商隐
　　梦泽悲风动白茅，楚王葬尽满城娇。
　　未知歌舞能多少，虚减宫厨为细腰。
　　◎卷.60【赠歌妓二首】李商隐
　　水精如意玉连环，下蔡城危莫破颜。
　　红绽樱桃含白雪，断肠声里唱阳关。
　　白日相思可奈何，严城清夜断经过。
　　只知解道春来瘦，不道春来独自多。
　　◎卷.61【谢书】李商隐
　　微意何曾有一毫，空携笔砚奉龙韬。
　　自蒙半夜传衣后，不羡王祥得佩刀。
　　◎卷.62【寄令狐学士】李商隐
　　秘殿崔嵬拂彩霓，曹司今在殿东西。赓歌太液翻黄鹄，
　　从猎陈仓获碧鸡。晓饮岂知金掌迥，夜吟应讶玉绳低。
　　钧天虽许人间听，阊阖门多梦自迷。
　　◎卷.63【酬令狐郎中见寄】李商隐
　　望郎临古郡，佳句洒丹青。应自丘迟宅，仍过柳恽汀。
　　封来江渺渺，信去雨冥冥。句曲闻仙诀，临川得佛经。
　　朝吟支客枕，夜读漱僧瓶。不见衔芦雁，空流腐草萤。
　　土宜悲坎井，天怒识雷霆。象卉分疆近，蛟涎浸岸腥。
　　补羸贪紫桂，负气托青萍。万里悬离抱，危于讼閤铃。
　　◎卷.64【七月二十八日夜与王郑二秀才听雨后梦作】李商隐
　　初梦龙宫宝焰然，瑞霞明丽满晴天。旋成醉倚蓬莱树，
　　有个仙人拍我肩。少顷远闻吹细管，闻声不见隔飞烟。
　　逡巡又过潇湘雨，雨打湘灵五十弦。瞥见冯夷殊怅望，
　　鲛绡休卖海为田。亦逢毛女无憀极，龙伯擎将华岳莲。
　　恍惚无倪明又暗，低迷不已断还连。觉来正是平阶雨，
　　独背寒灯枕手眠。
　　◎卷.65【寄令狐郎中】李商隐
　　嵩云秦树久离居，双鲤迢迢一纸书。
　　休问梁园旧宾客，茂陵秋雨病相如。
　　◎卷.66【漫成三首】李商隐
　　不妨何范尽诗家，未解当年重物华。
　　远把龙山千里雪，将来拟并洛阳花。
　　沈约怜何逊，延年毁谢庄。清新俱有得，名誉底相伤。
　　雾夕咏芙蕖，何郎得意初。此时谁最赏，沈范两尚书。
　　◎卷.67【无题（一云阳城）】李商隐
　　白道萦回入暮霞，斑骓嘶断七香车。
　　春风自共何人笑，枉破阳城十万家。
　　◎卷.68【槿花二首】李商隐
　　燕体伤风力，鸡香积露文。殷鲜一相杂，啼笑两难分。
　　月里宁无姊，云中亦有君。三清与仙岛，何事亦离群。
　　珠馆薰燃久，玉房梳扫馀。烧兰才作烛，襞锦不成书。
　　本以亭亭远，翻嫌眽眽疏。回头问残照，残照更空虚。
　　◎卷.69【哭刘蕡】李商隐
　　上帝深宫闭九阍，巫咸不下问衔冤。广陵别后春涛隔，
　　湓浦书来秋雨翻。只有安仁能作诔，何曾宋玉解招魂。
　　平生风义兼师友，不敢同君哭寝门。
　　◎卷.70【杜司勋（牧）】李商隐
　　高楼风雨感斯文，短翼差池不及群。
　　刻意伤春复伤别，人间惟有杜司勋。
　　◎卷.71【荆门西下】李商隐
　　一夕南风一叶危，荆云回望夏云时。人生岂得轻离别，
　　天意何曾忌嶮巇。骨肉书题安绝徼，蕙兰蹊径失佳期。
　　洞庭湖阔蛟龙恶，却羡杨朱泣路岐。
　　◎卷.72【碧瓦】李商隐
　　碧瓦衔珠树，红轮结绮寮。无双汉殿鬓，第一楚宫腰。
　　雾唾香难尽，珠啼冷易销。歌从雍门学，酒是蜀城烧。
　　柳暗将翻巷，荷欹正抱桥。钿辕开道入，金管隔邻调。
　　梦到飞魂急，书成即席遥。河流冲柱转，海沫近槎飘。
　　吴市蠀蛦甲，巴賨翡翠翘。他时未知意，重叠赠娇饶。
　　◎卷.73【蝶】李商隐
　　叶叶复翻翻，斜桥对侧门。芦花惟有白，柳絮可能温。
　　西子寻遗殿，昭君觅故村。年年芳物尽，来别败兰荪。
　　◎卷.74【蝇蝶鸡麝鸾凤等成篇】李商隐
　　韩蝶翻罗幕，曹蝇拂绮窗。斗鸡回玉勒，融麝暖金釭。
　　玳瑁明书阁，琉璃冰酒缸。画楼多有主，鸾凤各双双。
　　◎卷.75【韩翃舍人即事】李商隐
　　萱草含丹粉，荷花抱绿房。鸟应悲蜀帝，蝉是怨齐王。
　　通内藏珠府，应官解玉坊。桥南荀令过，十里送衣香。
　　◎卷.76【公子】李商隐
　　一盏新罗酒，凌晨恐易消。归应冲鼓半，去不待笙调。
　　歌好惟愁和，香浓岂惜飘。春场铺艾帐，下马雉媒娇。
　　◎卷.77【子初全溪作】李商隐
　　全溪不可到，况复尽馀醅。汉苑生春水，昆池换劫灰。
　　战蒲知雁唼，皱月觉鱼来。清兴恭闻命，言诗未敢回。
　　◎卷.78【杨本胜说于长安见小男阿衮】李商隐
　　闻君来日下，见我最娇儿。渐大啼应数，长贫学恐迟。
　　寄人龙种瘦，失母凤雏痴。语罢休边角，青灯两鬓丝。
　　◎卷.79【西溪】李商隐
　　怅望西溪水，潺湲奈尔何。不惊春物少，只觉夕阳多。
　　色染妖韶柳，光含窈窕萝。人间从到海，天上莫为河。
　　凤女弹瑶瑟，龙孙撼玉珂。京华他夜梦，好好寄云波。
　　◎卷.80【柳下暗记】李商隐
　　无奈巴南柳，千条傍吹台。更将黄映白，拟作杏花媒。
　　◎卷.81【妓席】李商隐
　　乐府闻桃叶，人前道得无。劝君书小字，慎莫唤官奴。
　　◎卷.82【少年】李商隐
　　外戚平羌第一功，生年二十有重封。直登宣室螭头上，
　　横过甘泉豹尾中。别馆觉来云雨梦，后门归去蕙兰丛。
　　灞陵夜猎随田窦，不识寒郊自转蓬。
　　◎卷.83【无题】李商隐
　　近知名阿侯，住处小江流。腰细不胜舞，眉长惟是愁。
　　黄金堪作屋，何不作重楼。
　　◎卷.84【玄微先生】李商隐
　　仙翁无定数，时入一壶藏。夜夜桂露湿，村村桃水香。
　　醉中抛浩劫，宿处起神光。药裹丹山凤，棋函白石郎。
　　弄河移砥柱，吞日倚扶桑。龙竹裁轻策，鲛绡熨下裳。
　　树栽嗤汉帝，桥板笑秦王。径欲随关令，龙沙万里强。
　　◎卷.85【药转】李商隐
　　郁金堂北画楼东，换骨神方上药通。露气暗连青桂苑，
　　风声偏猎紫兰丛。长筹未必输孙皓，香枣何劳问石崇。
　　忆事怀人兼得句，翠衾归卧绣帘中。
　　◎卷.86【岳阳楼】李商隐
　　欲为平生一散愁，洞庭湖上岳阳楼。
　　可怜万里堪乘兴，枉是蛟龙解覆舟。
　　◎卷.87【寄成都高苗二从事】李商隐
　　家近红蕖曲水滨，全家罗袜起秋尘。
　　莫将越客千丝网，网得西施别赠人。
　　◎卷.88【岳阳楼】李商隐
　　汉水方城带百蛮，四邻谁道乱周班。
　　如何一梦高唐雨，自此无心入武关。
　　◎卷.89【越燕二首】李商隐
　　上国社方见，此乡秋不归。为矜皇后舞，犹著羽人衣。
　　拂水斜纹乱，衔花片影微。卢家文杏好，试近莫愁飞。
　　将泥红蓼岸，得草绿杨村。命侣添新意，安巢复旧痕。
　　去应逢阿母，来莫害王孙。记取丹山凤，今为百鸟尊。
　　◎卷.90【杜工部蜀中离席】李商隐
　　人生何处不离群，世路干戈惜暂分。雪岭未归天外使，
　　松州犹驻殿前军。座中醉客延醒客，江上晴云杂雨云。
　　美酒成都堪送老，当垆仍是卓文君。
　　◎卷.91【隋宫】李商隐
　　紫泉宫殿锁烟霞，欲取芜城作帝家。玉玺不缘归日角，
　　锦帆应是到天涯。于今腐草无萤火，终古垂杨有暮鸦。
　　地下若逢陈后主，岂宜重问后庭花。
　　◎卷.92【二月二日】李商隐
　　二月二日江上行，东风日暖闻吹笙。花须柳眼各无赖，
　　紫蝶黄蜂俱有情。万里忆归元亮井，三年从事亚夫营。
　　新滩莫悟游人意，更作风檐夜雨声。
　　◎卷.93【筹笔驿】李商隐
　　猿鸟犹疑畏简书，风云常为护储胥。徒令上将挥神笔，
　　终见降王走传车。管乐有才终不忝，关张无命欲何如。
　　他年锦里经祠庙，梁父吟成恨有馀。
　　◎卷.94【屏风】李商隐
　　六曲连环接翠帷，高楼半夜酒醒时。
　　掩灯遮雾密如此，雨落月明俱不知。
　　◎卷.95【春日】李商隐
　　欲入卢家白玉堂，新春催破舞衣裳。
　　蝶衔红蕊蜂衔粉，共助青楼一日忙。
　　◎卷.96【武侯庙古柏】李商隐
　　蜀相阶前柏，龙蛇捧閟宫。阴成外江畔，老向惠陵东。
　　大树思冯异，甘棠忆召公。叶凋湘燕雨，枝拆海鹏风。
　　玉垒经纶远，金刀历数终。谁将出师表，一为问昭融。
　　◎卷.97【风】李商隐
　　撩钗盘孔雀，恼带拂鸳鸯。罗荐谁教近，斋时锁洞房。
　　◎卷.98【即日】李商隐
　　一岁林花即日休，江间亭下怅淹留。重吟细把真无奈，
　　已落犹开未放愁。山色正来衔小苑，春阴只欲傍高楼。
　　金鞍忽散银壶漏，更醉谁家白玉钩。
　　◎卷.99【九成宫（九成宫本隋仁寿宫贞观间修之以避暑因更名）】李商隐
　　十二层城阆苑西，平时避暑拂虹霓。云随夏后双龙尾，
　　风逐周王八骏蹄。吴岳晓光连翠巘，甘泉晚景上丹梯。
　　荔枝卢橘沾恩幸，鸾鹊天书湿紫泥。
　　◎卷.100【少将】李商隐
　　族亚齐安陆，风高汉武威。烟波别墅醉，花月后门归。
　　青海闻传箭，天山报合围。一朝携剑起，上马即如飞。
　　◎卷.101【咏史】李商隐
　　历览前贤国与家，成由勤俭破由奢。何须琥珀方为枕，
　　岂得真珠始是车。运去不逢青海马，力穷难拔蜀山蛇。
　　几人曾预南薰曲，终古苍梧哭翠华。
　　◎卷.102【赠白道者（一作咏史第二首）】李商隐
　　十二楼前再拜辞，灵风正满碧桃枝。
　　壶中若是有天地，又向壶中伤别离。
　　◎卷.103【无题二首】李商隐
　　昨夜星辰昨夜风，画楼西畔桂堂东。身无彩凤双飞翼，
　　心有灵犀一点通。隔座送钩春酒暖，分曹射覆蜡灯红。
　　嗟余听鼓应官去，走马兰台类断蓬。
　　闻道阊门萼绿华，昔年相望抵天涯。
　　岂知一夜秦楼客，偷看吴王苑内花。
　　◎卷.104【汉宫词】李商隐
　　青雀西飞竟未回，君王长在集灵台。
　　侍臣最有相如渴，不赐金茎露一杯。
　　◎卷.105【无题四首】李商隐
　　来是空言去绝踪，月斜楼上五更钟。梦为远别啼难唤，
　　书被催成墨未浓。蜡照半笼金翡翠，麝熏微度绣芙蓉。
　　刘郎已恨蓬山远，更隔蓬山一万重。
　　飒飒东风细雨来，芙蓉塘外有轻雷。金蟾啮锁烧香入，
　　玉虎牵丝汲井回。贾氏窥帘韩掾少，宓妃留枕魏王才。
　　春心莫共花争发，一寸相思一寸灰。
　　含情春晼晚，暂见夜阑干。楼响将登怯，帘烘欲过难。
　　多羞钗上燕，真愧镜中鸾。归去横塘晓，华星送宝鞍。
　　何处哀筝随急管，樱花永巷垂杨岸。东家老女嫁不售，
　　白日当天三月半。溧阳公主年十四，清明暖后同墙看。
　　归来展转到五更，梁间燕子闻长叹。
　　◎卷.106【赴职梓潼留别畏之员外同年】李商隐
　　佳兆联翩遇凤凰，雕文羽帐紫金床。桂花香处同高第，
　　柿叶翻时独悼亡。乌鹊失栖长不定，鸳鸯何事自相将。
　　京华庸蜀三千里，送到咸阳见夕阳。
　　◎卷.107【桂林路中作】李商隐
　　地暖无秋色，江晴有暮晖。空馀蝉嘒嘒，犹向客依依。
　　村小犬相护，沙平僧独归。欲成西北望，又见鹧鸪飞。
　　◎卷.108【无题】李商隐
　　照梁初有情，出水旧知名。裙衩芙蓉小，钗茸翡翠轻。
　　锦长书郑重，眉细恨分明。莫近弹棋局，中心最不平。
　　◎卷.109【蝶三首】李商隐
　　初来小苑中，稍与琐闱通。远恐芳尘断，轻忧艳雪融。
　　只知防皓露，不觉逆尖风。回首双飞燕，乘时入绮栊。
　　长眉画了绣帘开，碧玉行收白玉台。
　　为问翠钗钗上凤，不知香颈为谁回。
　　寿阳公主嫁时妆，八字宫眉捧额黄。
　　见我佯羞频照影，不知身属冶游郎。
　　◎卷.110【无题二首】李商隐
　　八岁偷照镜，长眉已能画。十岁去踏青，芙蓉作裙衩。
　　十二学弹筝，银甲不曾卸。十四藏六亲，悬知犹未嫁。
　　十五泣春风，背面秋千下。
　　幽人不倦赏，秋暑贵招邀。竹碧转怅望，池清尤寂寥。
　　露花终裛湿，风蝶强娇饶。此地如携手，兼君不自聊。
　　◎卷.111【王十二兄与畏之员外相访见招小饮…以悼亡日近不去因寄】李商隐
　　谢傅门庭旧末行，今朝歌管属檀郎。更无人处帘垂地，
　　欲拂尘时簟竟床。嵇氏幼男犹可悯，左家娇女岂能忘。
　　秋霖腹疾俱难遣，万里西风夜正长。
　　◎卷.112【隋宫（一云隋堤）】李商隐
　　乘兴南游不戒严，九重谁省谏书函。
　　春风举国裁宫锦，半作障泥半作帆。
　　◎卷.113【落花】李商隐
　　高阁客竟去，小园花乱飞。参差连曲陌，迢递送斜晖。
　　肠断未忍扫，眼穿仍欲归。芳心向春尽，所得是沾衣。
　　◎卷.114【月】李商隐
　　池上与桥边，难忘复可怜。帘开最明夜，簟卷已凉天。
　　流处水花急，吐时云叶鲜。姮娥无粉黛，只是逞婵娟。
　　◎卷.115【赠宗鲁筇竹杖】李商隐
　　大夏资轻策，全溪赠所思。静怜穿树远，滑想过苔迟。
　　鹤怨朝还望，僧闲暮有期。风流真底事，常欲傍清羸。
　　◎卷.116【垂柳】李商隐
　　娉婷小苑中，婀娜曲池东。朝佩皆垂地，仙衣尽带风。
　　七贤宁占竹，三品且饶松。肠断灵和殿，先皇玉座空。
　　◎卷.117【曲池】李商隐
　　日下繁香不自持，月中流艳与谁期。迎忧急鼓疏钟断，
　　分隔休灯灭烛时。张盖欲判江滟滟，回头更望柳丝丝。
　　从来此地黄昏散，未信河梁是别离。
　　◎卷.118【代应二首】李商隐
　　沟水分流西复东，九秋霜月五更风。
　　离鸾别凤今何在，十二玉楼空更空。
　　昨夜双钩败，今朝百草输。关西狂小吏，惟喝绕床卢。
　　◎卷.119【席上作】李商隐
　　淡云轻雨拂高唐，玉殿秋来夜正长。
　　料得也应怜宋玉，一生惟事楚襄王。
　　◎卷.120【访隐者不遇成二绝】李商隐
　　秋水悠悠浸墅扉，梦中来数觉来稀。
　　玄蝉去尽叶黄落，一树冬青人未归。
　　城郭休过识者稀，哀猿啼处有柴扉。
　　沧江白日樵渔路，日暮归来雨满衣。
　　◎卷.121【破镜】李商隐
　　玉匣清光不复持，菱花散乱月轮亏。
　　秦台一照山鸡后，便是孤鸾罢舞时。
　　◎卷.122【无题】李商隐
　　紫府仙人号宝灯，云浆未饮结成冰。
　　如何雪月交光夜，更在瑶台十二层。
　　◎卷.123【赠庾十二朱版】李商隐
　　固漆投胶不可开，赠君珍重抵琼瑰。
　　君王晓坐金銮殿，只待相如草诏来。
　　◎卷.124【李花】李商隐
　　李径独来数，愁情相与悬。自明无月夜，强笑欲风天。
　　减粉与园箨，分香沾渚莲。徐妃久已嫁，犹自玉为钿。
　　◎卷.125【柳】李商隐
　　曾逐东风拂舞筵，乐游春苑断肠天。
　　如何肯到清秋日，已带斜阳又带蝉。
　　◎卷.126【三月十日流杯亭】李商隐
　　身属中军少得归，木兰花尽失春期。
　　偷随柳絮到城外，行过水西闻子规。
　　◎卷.127【过招国李家南园二首】李商隐
　　潘岳无妻客为愁，新人来坐旧妆楼。
　　春风犹自疑联句，雪絮相和飞不休。
　　长亭岁尽雪如波，此去秦关路几多。
　　惟有梦中相近分，卧来无睡欲如何。
　　◎卷.128【留赠畏之】李商隐
　　清时无事奏明光，不遣当关报早霜。中禁词臣寻引领，
　　左川归客自回肠。郎君下笔惊鹦鹉，侍女吹笙弄凤凰。
　　空寄大罗天上事，众仙同日咏霓裳。
　　待得郎来月已低，寒暄不道醉如泥。
　　五更又欲向何处，骑马出门乌夜啼。
　　户外重阴黯不开，含羞迎夜复临台。
　　潇湘浪上有烟景，安得好风吹汝来。
　　◎卷.129【为有】李商隐
　　为有云屏无限娇，凤城寒尽怕春宵。
　　无端嫁得金龟婿，辜负香衾事早朝。
　　◎卷.130【无题】李商隐
　　相见时难别亦难，东风无力百花残。春蚕到死丝方尽，
　　蜡炬成灰泪始干。晓镜但愁云鬓改，夜吟应觉月光寒。
　　蓬山此去无多路，青鸟殷勤为探看。
　　◎卷.131【碧城三首】李商隐
　　碧城十二曲阑干，犀辟尘埃玉辟寒。阆苑有书多附鹤，
　　女床无树不栖鸾。星沈海底当窗见，雨过河源隔座看。
　　若是晓珠明又定，一生长对水晶盘。
　　对影闻声已可怜，玉池荷叶正田田。不逢萧史休回首，
　　莫见洪崖又拍肩。紫凤放娇衔楚佩，赤鳞狂舞拨湘弦。
　　鄂君怅望舟中夜，绣被焚香独自眠。
　　七夕来时先有期，洞房帘箔至今垂。玉轮顾兔初生魄，
　　铁网珊瑚未有枝。检与神方教驻景，收将凤纸写相思。
　　武皇内传分明在，莫道人间总不知。
　　◎卷.132【对雪二首】李商隐
　　寒气先侵玉女扉，清光旋透省郎闱。梅花大庾岭头发，
　　柳絮章台街里飞。欲舞定随曹植马，有情应湿谢庄衣。
　　龙山万里无多远，留待行人二月归。
　　旋扑珠帘过粉墙，轻于柳絮重于霜。已随江令夸琼树，
　　又入卢家妒玉堂。侵夜可能争桂魄，忍寒应欲试梅妆。
　　关河冻合东西路，肠断斑骓送陆郎。
　　◎卷.133【蜂】李商隐
　　小苑华池烂熳通，后门前槛思无穷。宓妃腰细才胜露，
　　赵后身轻欲倚风。红壁寂寥崖蜜尽，碧帘迢递雾巢空。
　　青陵粉蝶休离恨，长定相逢二月中。
　　◎卷.134【公子】李商隐
　　外戚封侯自有恩，平明通籍九华门。
　　金唐公主年应小，二十君王未许婚。
　　◎卷.135【赋得鸡】李商隐
　　稻粱犹足活诸雏，妒敌专场好自娱。
　　可要五更惊晓梦，不辞风雪为阳乌。
　　◎卷.136【明神】李商隐
　　明神司过岂令冤，暗室由来有祸门。
　　莫为无人欺一物，他时须虑石能言。
　　◎卷.137【辛未七夕】李商隐
　　恐是仙家好别离，故教迢递作佳期。由来碧落银河畔，
　　可要金风玉露时。清漏渐移相望久，微云未接过来迟。
　　岂能无意酬乌鹊，惟与蜘蛛乞巧丝。
　　◎卷.138【壬申七夕】李商隐
　　已驾七香车，心心待晓霞。风轻惟响珮，日薄不嫣花。
　　桂嫩传香远，榆高送影斜。成都过卜肆，曾妒识灵槎。
　　◎卷.139【壬申闰秋题赠乌鹊】李商隐
　　绕树无依月正高，邺城新泪溅云袍。
　　几年始得逢秋闰，两度填河莫告劳。
　　◎卷.140【端居】李商隐
　　远书归梦两悠悠，只有空床敌素秋。
　　阶下青苔与红树，雨中寥落月中愁。
　　◎卷.141【夜半】李商隐
　　三更三点万家眠，露欲为霜月堕烟。
　　斗鼠上堂蝙蝠出，玉琴时动倚窗弦。
　　◎卷.142【玉山】李商隐
　　玉山高与阆风齐，玉水清流不贮泥。何处更求回日驭，
　　此中兼有上天梯。珠容百斛龙休睡，桐拂千寻凤要栖。
　　闻道神仙有才子，赤箫吹罢好相携。
　　◎卷.143【张恶子庙】李商隐
　　下马捧椒浆，迎神白玉堂。如何铁如意，独自与姚苌。
　　◎卷.144【雨】李商隐
　　摵摵度瓜园，依依傍竹轩。秋池不自冷，风叶共成喧。
　　窗迥有时见，檐高相续翻。侵宵送书雁，应为稻粱恩。
　　◎卷.145【菊】李商隐
　　暗暗淡淡紫，融融冶冶黄。陶令篱边色，罗含宅里香。
　　几时禁重露，实是怯残阳。愿泛金鹦鹉，升君白玉堂。
　　◎卷.146【牡丹】李商隐
　　锦帏初卷卫夫人，绣被犹堆越鄂君。垂手乱翻雕玉佩，
　　招腰争舞郁金裙。石家蜡烛何曾剪，荀令香炉可待熏。
　　我是梦中传彩笔，欲书花叶寄朝云。
　　◎卷.147【北楼】李商隐
　　春物岂相干，人生只强欢。花犹曾敛夕，酒竟不知寒。
　　异域东风湿，中华上象宽。此楼堪北望，轻命倚危栏。
　　◎卷.148【拟沈下贤】李商隐
　　千二百轻鸾，春衫瘦著宽。倚风行稍急，含雪语应寒。
　　带火遗金斗，兼珠碎玉盘。河阳看花过，曾不问潘安。
　　◎卷.149【蝶】李商隐
　　飞来绣户阴，穿过画楼深。重傅秦台粉，轻涂汉殿金。
　　相兼惟柳絮，所得是花心。可要凌孤客，邀为子夜吟。
　　◎卷.150【饮席代官妓赠两从事】李商隐
　　新人桥上著春衫，旧主江边侧帽檐。
　　愿得化为红绶带，许教双凤一时衔。
　　◎卷.151【代魏宫私赠】李商隐
　　来时西馆阻佳期，去后漳河隔梦思。
　　知有宓妃无限意，春松秋菊可同时。
　　◎卷.152【代元城吴令暗为答】李商隐
　　背阙归藩路欲分，水边风日半西曛。
　　荆王枕上原无梦，莫枉阳台一片云。
　　◎卷.153【牡丹】李商隐
　　压径复缘沟，当窗又映楼。终销一国破，不啻万金求。
　　鸾凤戏三岛，神仙居十洲。应怜萱草淡，却得号忘忧。
　　◎卷.154【百果嘲樱桃】李商隐
　　珠实虽先熟，琼莩纵早开。流莺犹故在，争得讳含来。
　　◎卷.155【樱桃答】李商隐
　　众果莫相诮，天生名品高。何因古乐府，惟有郑樱桃。
　　◎卷.156【晓坐（一云后閤）】李商隐
　　后閤罢朝眠，前墀思黯然。梅应未假雪，柳自不胜烟。
　　泪续浅深绠，肠危高下弦。红颜无定所，得失在当年。
　　◎卷.157【咏史】李商隐
　　北湖南埭水漫漫，一片降旗百尺竿。
　　三百年间同晓梦，钟山何处有龙盘。
　　◎卷.158【一片】李商隐
　　一片非烟隔九枝，蓬峦仙仗俨云旗。天泉水暖龙吟细，
　　露畹春多凤舞迟。榆荚散来星斗转，桂花寻去月轮移。
　　人间桑海朝朝变，莫遣佳期更后期。
　　◎卷.159【日射】李商隐
　　日射纱窗风撼扉，香罗拭手春事违。
　　回廊四合掩寂寞，碧鹦鹉对红蔷薇。
　　◎卷.160【题鹅】李商隐
　　眠沙卧水自成群，曲岸残阳极浦云。
　　那解将心怜孔翠，羁雌长共故雄分。
　　◎卷.161【华清宫】李商隐
　　朝元阁迥羽衣新，首按昭阳第一人。
　　当日不来高处舞，可能天下有胡尘。
　　◎卷.162【梓潼望长卿山至巴西复怀谯秀】李商隐
　　梓潼不见马相如，更欲南行问酒垆。
　　行到巴西觅谯秀，巴西惟是有寒芜。
　　◎卷.163【齐宫词】李商隐
　　永寿兵来夜不扃，金莲无复印中庭。
　　梁台歌管三更罢，犹自风摇九子铃。
　　◎卷.164【十一月中旬至扶风界见梅花】李商隐
　　匝路亭亭艳，非时裛裛香。素娥惟与月，青女不饶霜。
　　赠远虚盈手，伤离适断肠。为谁成早秀，不待作年芳。
　　◎卷.165【青陵台】李商隐
　　青陵台畔日光斜，万古贞魂倚暮霞。
　　莫讶韩凭为蛱蝶，等闲飞上别枝花。
　　◎卷.166【东还】李商隐
　　自有仙才自不知，十年长梦采华芝。
　　秋风动地黄云暮，归去嵩阳寻旧师。
　　◎卷.167【酬崔八早梅有赠兼示之作】李商隐
　　知访寒梅过野塘，久留金勒为回肠。谢郎衣袖初翻雪，
　　荀令熏炉更换香。何处拂胸资蝶粉，几时涂额藉蜂黄。
　　维摩一室虽多病，亦要天花作道场。
　　◎卷.168【春风】李商隐
　　春风虽自好，春物太昌昌。若教春有意，惟遣一枝芳。
　　我意殊春意，先春已断肠。
　　◎卷.169【蜀桐】李商隐
　　玉垒高桐拂玉绳，上含非雾下含冰。
　　枉教紫凤无栖处，斫作秋琴弹坏陵。
　　◎卷.170【汉宫】李商隐
　　通灵夜醮达清晨，承露盘晞甲帐春。
　　王母不来方朔去，更须重见李夫人。
　　◎卷.171【判春】李商隐
　　一桃复一李，井上占年芳。笑处如临镜，窥时不隐墙。
　　敢言西子短，谁觉宓妃长。珠玉终相类，同名作夜光。
　　◎卷.172【促漏】李商隐
　　促漏遥钟动静闻，报章重叠杳难分。舞鸾镜匣收残黛，
　　睡鸭香炉换夕熏。归去定知还向月，梦来何处更为云。
　　南塘渐暖蒲堪结，两两鸳鸯护水纹。
　　◎卷.173【江东】李商隐
　　惊鱼拨剌燕翩翾，独自江东上钓船。
　　今日春光太漂荡，谢家轻絮沈郎钱。
　　◎卷.174【读任彦升碑】李商隐
　　任昉当年有美名，可怜才调最纵横。
　　梁台初建应惆怅，不得萧公作骑兵。
　　◎卷.175【荷花】李商隐
　　都无色可并，不奈此香何。瑶席乘凉设，金羁落晚过。
　　回衾灯照绮，渡袜水沾罗。预想前秋别，离居梦棹歌。
　　◎卷.176【五松驿】李商隐
　　独下长亭念过秦，五松不见见舆薪。
　　只应既斩斯高后，寻被樵人用斧斤。
　　◎卷.177【灞岸】李商隐
　　山东今岁点行频，几处冤魂哭虏尘。
　　灞水桥边倚华表，平时二月有东巡。
　　◎卷.178【送臻师二首】李商隐
　　昔去灵山非拂席，今来沧海欲求珠。
　　楞伽顶上清凉地，善眼仙人忆我无。
　　苦海迷途去未因，东方过此几微尘。
　　何当百亿莲花上，一一莲花见佛身。
　　◎卷.179【七夕】李商隐
　　鸾扇斜分凤幄开，星桥横过鹊飞回。
　　争将世上无期别，换得年年一度来。
　　◎卷.180【谢先辈防记念拙诗甚多，异日偶有此寄】李商隐
　　晓用云添句，寒将雪命篇。良辰多自感，作者岂皆然。
　　熟寝初同鹤，含嘶欲并蝉。题时长不展，得处定应偏。
　　南浦无穷树，西楼不住烟。改成人寂寂，寄与路绵绵。
　　星势寒垂地，河声晓上天。夫君自有恨，聊借此中传。
　　◎卷.181【马嵬二首】李商隐
　　冀马燕犀动地来，自埋红粉自成灰。
　　君王若道能倾国，玉辇何由过马嵬。
　　海外徒闻更九州，他生未卜此生休。空闻虎旅传宵柝，
　　无复鸡人报晓筹。此日六军同驻马，当时七夕笑牵牛。
　　如何四纪为天子，不及卢家有莫愁。
　　◎卷.182【可叹】李商隐
　　幸会东城宴未回，年华忧共水相催。梁家宅里秦宫入，
　　赵后楼中赤凤来。冰簟且眠金镂枕，琼筵不醉玉交杯。
　　宓妃愁坐芝田馆，用尽陈王八斗才。
　　◎卷.183【望喜驿别嘉陵江水二绝】李商隐
　　嘉陵江水此东流，望喜楼中忆阆州。
　　若到阆中还赴海，阆州应更有高楼。
　　千里嘉陵江水色，含烟带月碧于蓝。
　　今朝相送东流后，犹自驱车更向南。
　　◎卷.184【别薛岩宾】李商隐
　　曙爽行将拂，晨清坐欲凌。别离真不那，风物正相仍。
　　漫水任谁照，衰花浅自矜。还将两袖泪，同向一窗灯。
　　桂树乖真隐，芸香是小惩。清规无以况，且用玉壶冰。
　　◎卷.185【富平少侯】李商隐
　　七国三边未到忧，十三身袭富平侯。不收金弹抛林外，
　　却惜银床在井头。彩树转灯珠错落，绣檀回枕玉雕锼。
　　当关不报侵晨客，新得佳人字莫愁。
　　◎卷.186【肠】李商隐
　　有怀非惜恨，不奈寸肠何。即席回弥久，前时断固多。
　　热应翻急烧，冷欲彻微波。隔树澌澌雨，通池点点荷。
　　倦程山向背，望国阙嵯峨。故念飞书及，新欢借梦过。
　　染筠休伴泪，绕雪莫追歌。拟问阳台事，年深楚语讹。
　　◎卷.187【赠宇文中丞】李商隐
　　欲构中天正急材，自缘烟水恋平台。
　　人间只有嵇延祖，最望山公启事来。
　　◎卷.188【晓起】李商隐
　　拟杯当晓起，呵镜可微寒。隔箔山樱熟，褰帷桂烛残。
　　书长为报晚，梦好更寻难。影响输双蝶，偏过旧畹兰。
　　◎卷.189【闺情】李商隐
　　红露花房白蜜脾，黄蜂紫蝶两参差。
　　春窗一觉风流梦，却是同袍不得知。
　　◎卷.190【月夕】李商隐
　　草下阴虫叶上霜，朱栏迢递压湖光。
　　兔寒蟾冷桂花白，此夜姮娥应断肠。
　　◎卷.191【杏花】李商隐
　　上国昔相值，亭亭如欲言。异乡今暂赏，眽眽岂无恩。
　　援少风多力，墙高月有痕。为含无限意，遂对不胜繁。
　　仙子玉京路，主人金谷园。几时辞碧落，谁伴过黄昏。
　　镜拂铅华腻，炉藏桂烬温。终应催竹叶，先拟咏桃根。
　　莫学啼成血，从教梦寄魂。吴王采香径，失路入烟村。
　　◎卷.192【灯】李商隐
　　皎洁终无倦，煎熬亦自求。花时随酒远，雨后背窗休。
　　冷暗黄茅驿，暄明紫桂楼。锦囊名画掩，玉局败棋收。
　　何处无佳梦，谁人不隐忧。影随帘押转，光信簟文流。
　　客自胜潘岳，侬今定莫愁。固应留半焰，回照下帏羞。
　　◎卷.193【清河】李商隐
　　舟小回仍数，楼危凭亦频。燕来从及社，蝶舞太侵晨。
　　绛雪除烦后，霜梅取味新。年华无一事，只是自伤春。
　　◎卷.194【袜】李商隐
　　尝闻宓妃袜，渡水欲生尘。好借常娥著，清秋踏月轮。
　　◎卷.195【追代卢家人嘲堂内】李商隐
　　道却横波字，人前莫谩羞。只应同楚水，长短入淮流。
　　◎卷.196【代应】李商隐
　　本来银汉是红墙，隔得卢家白玉堂。
　　谁与王昌报消息，尽知三十六鸳鸯。
　　◎卷.197【离亭赋得折杨柳二首（乐府诗题作杨柳枝）】李商隐
　　暂凭樽酒送无憀，莫损愁眉与细腰。
　　人世死前惟有别，春风争拟惜长条。
　　含烟惹雾每依依，万绪千条拂落晖。
　　为报行人休尽折，半留相送半迎归。
　　◎卷.198【寄永道士】李商隐
　　共上云山独下迟，阳台白道细如丝。
　　君今并倚三珠树，不记人间落叶时。
　　◎卷.199【华州周大夫宴席】李商隐
　　郡斋何用酒如泉，饮德先时已醉眠。
　　若共门人推礼分，戴崇争得及彭宣。
　　◎卷.200【荆山】李商隐
　　压河连华势孱颜，鸟没云归一望间。
　　杨仆移关三百里，可能全是为荆山。
　　◎卷.201【次陕州先寄源从事】李商隐
　　离思羁愁日欲晡，东周西雍此分涂。
　　回銮佛寺高多少，望尽黄河一曲无。
　　◎卷.202【过郑广文旧居（郑虔）】李商隐
　　宋玉平生恨有馀，远循三楚吊三闾。
　　可怜留著临江宅，异代应教庾信居。
　　◎卷.203【东下三旬苦于风土马上戏作】李商隐
　　路绕函关东复东，身骑征马逐惊蓬。
　　天池辽阔谁相待，日日虚乘九万风。
　　◎卷.204【莫愁】李商隐
　　雪中梅下与谁期，梅雪相兼一万枝。
　　若是石城无艇子，莫愁还自有愁时。
　　◎卷.205【梦令狐学士】李商隐
　　山驿荒凉白竹扉，残灯向晓梦清晖。
　　右银台路雪三尺，凤诏裁成当直归。
　　◎卷.206【涉洛川】李商隐
　　通谷阳林不见人，我来遗恨古时春。
　　宓妃漫结无穷恨，不为君王杀灌均。
　　◎卷.207【有感】李商隐
　　中路因循我所长，古来才命两相妨。
　　劝君莫强安蛇足，一盏芳醪不得尝。
　　◎卷.208【宫妓】李商隐
　　珠箔轻明拂玉墀，披香新殿斗腰支。
　　不须看尽鱼龙戏，终遣君王怒偃师。
　　◎卷.209【宫辞】李商隐
　　君恩如水向东流，得宠忧移失宠愁。
　　莫向尊前奏花落，凉风只在殿西头。
　　◎卷.210【代赠二首】李商隐
　　楼上黄昏欲望休，玉梯横绝月中钩。
　　芭蕉不展丁香结，同向春风各自愁。
　　东南日出照高楼，楼上离人唱石州。
　　总把春山扫眉黛，不知供得几多愁。
　　◎卷.211【楚吟】李商隐
　　山上离宫宫上楼，楼前宫畔暮江流。
　　楚天长短黄昏雨，宋玉无愁亦自愁。
　　◎卷.212【瑶池】李商隐
　　瑶池阿母绮窗开，黄竹歌声动地哀。
　　八骏日行三万里，穆王何事不重来。
　　◎卷.213【柳】李商隐
　　为有桥边拂面香，何曾自敢占流光。
　　后庭玉树承恩泽，不信年华有断肠。
　　◎卷.214【寄在朝郑曹独孤李四同年】李商隐
　　昔岁陪游旧迹多，风光今日两蹉跎。
　　不因醉本兰亭在，兼忘当年旧永和。


第五百四十卷
　　◎卷.1【南朝】李商隐
　　地险悠悠天险长，金陵王气应瑶光。
　　休夸此地分天下，只得徐妃半面妆。
　　◎卷.2【题汉祖庙】李商隐
　　乘运应须宅八荒，男儿安在恋池隍。
　　君王自起新丰后，项羽何曾在故乡。
　　◎卷.3【韩冬郎即席为诗相送一座尽惊他日余方…兼呈畏之员外】李商隐
　　十岁裁诗走马成，冷灰残烛动离情。
　　桐花万里丹山路，雏凤清于老凤声。
　　剑栈风樯各苦辛，别时冰雪到时春。
　　为凭何逊休联句，瘦尽东阳姓沈人。
　　◎卷.4【评事翁寄赐饧粥走笔为答】李商隐
　　粥香饧白杏花天，省对流莺坐绮筵。
　　今日寄来春已老，凤楼迢递忆秋千。
　　◎卷.5【东阿王】李商隐
　　国事分明属灌均，西陵魂断夜来人。
　　君王不得为天子，半为当时赋洛神。
　　◎卷.6【圣女祠】李商隐
　　松篁台殿蕙香帏，龙护瑶窗凤掩扉。无质易迷三里雾，
　　不寒长著五铢衣。人间定有崔罗什，天上应无刘武威。
　　寄问钗头双白燕，每朝珠馆几时归。
　　◎卷.7【独居有怀】李商隐
　　麝重愁风逼，罗疏畏月侵。怨魂迷恐断，娇喘细疑沈。
　　数急芙蓉带，频抽翡翠簪。柔情终不远，遥妒已先深。
　　浦冷鸳鸯去，园空蛱蝶寻。蜡花长递泪，筝柱镇移心。
　　觅使嵩云暮，回头灞岸阴。只闻凉叶院，露井近寒砧。
　　◎卷.8【过景陵】李商隐
　　武皇精魄久仙升，帐殿凄凉烟雾凝。
　　俱是苍生留不得，鼎湖何异魏西陵。
　　◎卷.9【临发崇让宅紫薇】李商隐
　　一树浓姿独看来，秋庭暮雨类轻埃。不先摇落应为有，
　　已欲别离休更开。桃绶含情依露井，柳绵相忆隔章台。
　　天涯地角同荣谢，岂要移根上苑栽。
　　◎卷.10【及第东归次灞上，却寄同年】李商隐
　　芳桂当年各一枝，行期未分压春期。江鱼朔雁长相忆，
　　秦树嵩云自不知。下苑经过劳想像，东门送饯又差池。
　　灞陵柳色无离恨，莫枉长条赠所思。
　　◎卷.11【野菊（又见《孙逖集》，题作咏楼前海石榴）】李商隐
　　苦竹园南椒坞边，微香冉冉泪涓涓。已悲节物同寒雁，
　　忍委芳心与暮蝉。细路独来当此夕，清尊相伴省他年。
　　紫云新苑移花处，不敢霜栽近御筵。
　　◎卷.12【板桥晓别】李商隐
　　回望高城落晓河，长亭窗户压微波。
　　水仙欲上鲤鱼去，一夜芙蓉红泪多。
　　◎卷.13【过伊仆射旧宅】李商隐
　　朱邸方酬力战功，华筵俄叹逝波穷。回廊檐断燕飞去，
　　小阁尘凝人语空。幽泪欲干残菊露，馀香犹入败荷风。
　　何能更涉泷江去，独立寒流吊楚宫。
　　◎卷.14【关门柳】李商隐
　　永定河边一行柳，依依长发故年春。
　　东来西去人情薄，不为清阴减路尘。
　　◎卷.15【酬别令狐补阙】李商隐
　　惜别夏仍半，回途秋已期。那修直谏草，更赋赠行诗。
　　锦段知无报，青萍肯见疑。人生有通塞，公等系安危。
　　警露鹤辞侣，吸风蝉抱枝。弹冠如不问，又到扫门时。
　　◎卷.16【银河吹笙】李商隐
　　怅望银河吹玉笙，楼寒院冷接平明。重衾幽梦他年断，
　　别树羁雌昨夜惊。月榭故香因雨发，风帘残烛隔霜清。
　　不须浪作缑山意，湘瑟秦箫自有情。
　　◎卷.17【与同年李定言曲水闲话戏作】李商隐
　　海燕参差沟水流，同君身世属离忧。相携花下非秦赘，
　　对泣春天类楚囚。碧草暗侵穿苑路，珠帘不卷枕江楼。
　　莫惊五胜埋香骨，地下伤春亦白头。
　　◎卷.18【彭城公薨后赠杜二十七胜李十七潘二君…安平公门下】李商隐
　　梁山兖水约从公，两地参差一旦空。
　　谢墅庾村相吊后，自今岐路各西东。
　　◎卷.19【闻歌】李商隐
　　敛笑凝眸意欲歌，高云不动碧嵯峨。铜台罢望归何处，
　　玉辇忘还事几多。青冢路边南雁尽，细腰宫里北人过。
　　此声肠断非今日，香灺灯光奈尔何。
　　◎卷.20【赠华阳宋真人兼寄清都刘先生】李商隐
　　沦谪千年别帝宸，至今犹谢蕊珠人。但惊茅许同仙籍，
　　不道刘卢是世亲。玉检赐书迷凤篆，金华归驾冷龙鳞。
　　不因杖屦逢周史，徐甲何曾有此身。
　　◎卷.21【楚宫二首（后首一作天水闲话旧事）】李商隐
　　十二峰前落照微，高唐宫暗坐迷归。
　　朝云暮雨长相接，犹自君王恨见稀。
　　月姊曾逢下彩蟾，倾城消息隔重帘。已闻佩响知腰细，
　　更辨弦声觉指纤。暮雨自归山悄悄，秋河不动夜厌厌。
　　王昌且在墙东住，未必金堂得免嫌。
　　◎卷.22【和友人戏赠二首（一作和令狐八戏题）】李商隐
　　东望花楼曾不同，西来双燕信休通。仙人掌冷三霄露，
　　玉女窗虚五夜风。翠袖自随回雪转，烛房寻类外庭空。
　　殷勤莫使清香透，牢合金鱼锁桂丛。
　　迢递青门有几关，柳梢楼角见南山。明珠可贯须为佩，
　　白璧堪裁且作环。子夜休歌团扇掩，新正未破剪刀闲。
　　猿啼鹤怨终年事，未抵熏炉一夕间。
　　◎卷.23【题二首后重有戏赠任秀才】李商隐
　　一丈红蔷拥翠筠，罗窗不识绕街尘。峡中寻觅长逢雨，
　　月里依稀更有人。虚为错刀留远客，枉缘书札损文鳞。
　　适知小阁还斜照，羡杀乌龙卧锦茵。
　　◎卷.24【有感二首（乙卯年有感丙辰年诗成二诗纪甘露之变）】李商隐
　　九服归元化，三灵叶睿图。如何本初辈，自取屈牦诛。
　　有甚当车泣，因劳下殿趋。何成奏云物，直是灭萑苻。
　　证逮符书密，辞连性命俱。竟缘尊汉相，不早辨胡雏。
　　鬼箓分朝部，军烽照上都。敢云堪恸哭，未免怨洪炉。
　　丹陛犹敷奏，彤庭欻战争。临危对卢植，始悔用庞萌。
　　御仗收前殿，兵徒剧背城。苍黄五色棒，掩遏一阳生。
　　古有清君侧，今非乏老成。素心虽未易，此举太无名。
　　谁瞑衔冤目，宁吞欲绝声。近闻开寿宴，不废用咸英。
　　◎卷.25【重有感】李商隐
　　玉帐牙旗得上游，安危须共主君忧。窦融表已来关右，
　　陶侃军宜次石头。岂有蛟龙愁失水，更无鹰隼与高秋。
　　昼号夜哭兼幽显，早晚星关雪涕收。
　　◎卷.26【寿安公主出降】李商隐
　　沩水闻贞媛，常山索锐师。昔忧迷帝力，今分送王姬。
　　事等和强虏，恩殊睦本枝。四郊多垒在，此礼恐无时。
　　◎卷.27【夕阳楼】李商隐
　　花明柳暗绕天愁，上尽重城更上楼。
　　欲问孤鸿向何处，不知身世自悠悠。
　　◎卷.28【春雨】李商隐
　　怅卧新春白袷衣，白门寥落意多违。红楼隔雨相望冷，
　　珠箔飘灯独自归。远路应悲春晼晚，残宵犹得梦依稀。
　　玉珰缄札何由达，万里云罗一雁飞。
　　◎卷.29【中元作】李商隐
　　绛节飘飖宫国来，中元朝拜上清回。羊权须得金条脱，
　　温峤终虚玉镜台。曾省惊眠闻雨过，不知迷路为花开。
　　有娀未抵瀛洲远，青雀如何鸩鸟媒。
　　◎卷.30【鸳鸯】李商隐
　　雌去雄飞万里天，云罗满眼泪潸然。
　　不须长结风波愿，锁向金笼始两全。
　　◎卷.31【楚宫】李商隐
　　湘波如泪色漻漻，楚厉迷魂逐恨遥。枫树夜猿愁自断，
　　女萝山鬼语相邀。空归腐败犹难复，更困腥臊岂易招。
　　但使故乡三户在，彩丝谁惜惧长蛟。
　　◎卷.32【妓席暗记送同年独孤云之武昌】李商隐
　　叠嶂千重叫恨猿，长江万里洗离魂。
　　武昌若有山头石，为拂苍苔检泪痕。
　　◎卷.33【宿晋昌亭闻惊禽】李商隐
　　羁绪鳏鳏夜景侵，高窗不掩见惊禽。飞来曲渚烟方合，
　　过尽南塘树更深。胡马嘶和榆塞笛，楚猿吟杂橘村砧。
　　失群挂木知何限，远隔天涯共此心。
　　◎卷.34【深宫】李商隐
　　金殿销香闭绮栊，玉壶传点咽铜龙。狂飙不惜萝阴薄，
　　清露偏知桂叶浓。斑竹岭边无限泪，景阳宫里及时钟。
　　岂知为雨为云处，只有高唐十二峰。
　　◎卷.35【明禅师院酬从兄见寄】李商隐
　　贞吝嫌兹世，会心驰本原。人非四禅缚，地绝一尘喧。
　　霜露欹高木，星河压故园。斯游傥为胜，九折幸回轩。
　　◎卷.36【寄裴衡】李商隐
　　别地萧条极，如何更独来。秋应为黄叶，雨不厌青苔。
　　沈约只能瘦，潘仁岂是才。杂情堪底寄，惟有冷于灰。
　　◎卷.37【即日】李商隐
　　小苑试春衣，高楼倚暮晖。夭桃惟是笑，舞蝶不空飞。
　　赤岭久无耗，鸿门犹合围。几家缘锦字，含泪坐鸳机。
　　◎卷.38【淮阳路】李商隐
　　荒村倚废营，投宿旅魂惊。断雁高仍急，寒溪晓更清。
　　昔年尝聚盗，此日颇分兵。猜贰谁先致，三朝事始平。
　　◎卷.39【崇让宅东亭醉后沔然有作】李商隐
　　曲岸风雷罢，东亭霁日凉。新秋仍酒困，幽兴暂江乡。
　　摇落真何遽，交亲或未忘。一帆彭蠡月，数雁塞门霜。
　　俗态虽多累，仙标发近狂。声名佳句在，身世玉琴张。
　　万古山空碧，无人鬓免黄。骅骝忧老大，鶗鴂妒芬芳。
　　密竹沈虚籁，孤莲泊晚香。如何此幽胜，淹卧剧清漳。
　　◎卷.40【晚晴】李商隐
　　深居俯夹城，春去夏犹清。天意怜幽草，人间重晚晴。
　　并添高阁迥，微注小窗明。越鸟巢干后，归飞体更轻。
　　◎卷.41【迎寄韩鲁州（瞻同年）】李商隐
　　积雨晚骚骚，相思正郁陶。不知人万里，时有燕双高。
　　寇盗缠三辅，莓苔滑百牢。圣朝推卫霍，归日动仙曹。
　　◎卷.42【武夷山】李商隐
　　只得流霞酒一杯，空中箫鼓几时回。
　　武夷洞里生毛竹，老尽曾孙更不来。
　　◎卷.43【一片】李商隐
　　一片琼英价动天，连城十二昔虚传。
　　良工巧费真为累，楮叶成来不直钱。
　　◎卷.44【寄成都高苗二从事（时二公从事商隐座主府）】李商隐
　　红莲幕下紫梨新，命断湘南病渴人。
　　今日问君能寄否，二江风水接天津。
　　◎卷.45【郑州献从叔舍人褎】李商隐
　　蓬岛烟霞阆苑钟，三官笺奏附金龙。茅君奕世仙曹贵，
　　许掾全家道气浓。绛简尚参黄纸案，丹炉犹用紫泥封。
　　不知他日华阳洞，许上经楼第几重。
　　◎卷.46【西南行却寄相送者】李商隐
　　百里阴云覆雪泥，行人只在雪云西。
　　明朝惊破还乡梦，定是陈仓碧野鸡。
　　◎卷.47【四皓庙】李商隐
　　羽翼殊勋弃若遗，皇天有运我无时。
　　庙前便接山门路，不长青松长紫芝。
　　◎卷.48【题白石莲花寄楚公】李商隐
　　白石莲花谁所共，六时长捧佛前灯。空庭苔藓饶霜露，
　　时梦西山老病僧。大海龙宫无限地，诸天雁塔几多层。
　　漫夸鹙子真罗汉，不会牛车是上乘。
　　◎卷.49【安定城楼】李商隐
　　迢递高城百尺楼，绿杨枝外尽汀洲。贾生年少虚垂泪，
　　王粲春来更远游。永忆江湖归白发，欲回天地入扁舟。
　　不知腐鼠成滋味，猜意鸳雏竟未休。
　　◎卷.50【隋宫守岁】李商隐
　　消息东郊木帝回，宫中行乐有新梅。沈香甲煎为庭燎，
　　玉液琼苏作寿杯。遥望露盘疑是月，远闻鼍鼓欲惊雷。
　　昭阳第一倾城客，不踏金莲不肯来。
　　◎卷.51【利州江潭作（感孕金轮所）】李商隐
　　神剑飞来不易销，碧潭珍重驻兰桡。自携明月移灯疾，
　　欲就行云散锦遥。河伯轩窗通贝阙，水宫帷箔卷冰绡。
　　他时燕脯无人寄，雨满空城蕙叶雕。
　　◎卷.52【即目】李商隐
　　地宽楼已迥，人更迥于楼。细意经春物，伤酲属暮愁。
　　望赊殊易断，恨久欲难收。大势真无利，多情岂自由。
　　空园兼树废，败港拥花流。书去青枫驿，鸿归杜若洲。
　　单栖应分定，辞疾索谁忧。更替林鸦恨，惊频去不休。
　　◎卷.53【相思（一作相思树上）】李商隐
　　相思树上合欢枝，紫凤青鸾共羽仪。
　　肠断秦台吹管客，日西春尽到来迟。
　　◎卷.54【茂陵】李商隐
　　汉家天马出蒲梢，苜蓿榴花遍近郊。内苑只知含凤觜，
　　属车无复插鸡翘。玉桃偷得怜方朔，金屋修成贮阿娇。
　　谁料苏卿老归国，茂陵松柏雨萧萧。
　　◎卷.55【镜槛】李商隐
　　镜槛芙蓉入，香台翡翠过。拨弦惊火凤，交扇拂天鹅。
　　隐忍阳城笑，喧传郢市歌。仙眉琼作叶，佛髻钿为螺。
　　五里无因雾，三秋只见河。月中供药剩，海上得绡多。
　　玉集胡沙割，犀留圣水磨。斜门穿戏蝶，小阁锁飞蛾。
　　骑襜侵鞯卷，车帷约幰鈋。传书两行雁，取酒一封驼。
　　桥迥凉风压，沟横夕照和。待乌燕太子，驻马魏东阿。
　　想像铺芳褥，依稀解醉罗。散时帘隔露，卧后幕生波。
　　梯稳从攀桂，弓调任射莎。岂能抛断梦，听鼓事朝珂。
　　◎卷.56【送郑大台文南觐（郑畋）】李商隐
　　黎辟滩声五月寒，南风无处附平安。
　　君怀一匹胡威绢，争拭酬恩泪得干。
　　◎卷.57【风】李商隐
　　迥拂来鸿急，斜催别燕高。已寒休惨淡，更远尚呼号。
　　楚色分西塞，夷音接下牢。归舟天外有，一为戒波涛。
　　◎卷.58【洞庭鱼】李商隐
　　洞庭鱼可拾，不假更垂罾。闹若雨前蚁，多于秋后蝇。
　　岂思鳞作簟，仍计腹为灯。浩荡天池路，翱翔欲化鹏。
　　◎卷.59【天涯】李商隐
　　春日在天涯，天涯日又斜。莺啼如有泪，为湿最高花。
　　◎卷.60【喜舍弟羲叟及第上礼部魏公】李商隐
　　国以斯文重，公仍内署来。风标森太华，星象逼中台。
　　朝满迁莺侣，门多吐凤才。宁同鲁司寇，惟铸一颜回。
　　◎卷.61【哀筝】李商隐
　　延颈全同鹤，柔肠素怯猿。湘波无限泪，蜀魄有馀冤。
　　轻幰长无道，哀筝不出门。何由问香炷，翠幕自黄昏。
　　◎卷.62【自南山北归经分水岭】李商隐
　　水急愁无地，山深故有云。那通极目望，又作断肠分。
　　郑驿来虽及，燕台哭不闻。犹馀遗意在，许刻镇南勋。
　　◎卷.63【旧顿（顿，宿食处也。天子行幸住宿处，亦曰顿）】李商隐
　　东人望幸久咨嗟，四海于今是一家。
　　犹锁平时旧行殿，尽无宫户有宫鸦。
　　◎卷.64【代董秀才却扇】李商隐
　　莫将画扇出帷来，遮掩春山滞上才。
　　若道团圆似明月，此中须放桂花开。
　　◎卷.65【有感】李商隐
　　非关宋玉有微辞，却是襄王梦觉迟。
　　一自高唐赋成后，楚天云雨尽堪疑。
　　◎卷.66【骊山有感】李商隐
　　骊岫飞泉泛暖香，九龙呵护玉莲房。
　　平明每幸长生殿，不从金舆惟寿王。
　　◎卷.67【别智玄法师】李商隐
　　云鬓无端怨别离，十年移易住山期。
　　东西南北皆垂泪，却是杨朱真本师。
　　◎卷.68【赠孙绮新及第】李商隐
　　长乐遥听上苑钟，彩衣称庆桂香浓。
　　陆机始拟夸文赋，不觉云间有士龙。
　　◎卷.69【代秘书赠弘文馆诸校书】李商隐
　　清切曹司近玉除，比来秋兴复何如。
　　崇文馆里丹霜后，无限红梨忆校书。
　　◎卷.70【乱石】李商隐
　　虎踞龙蹲纵复横，星光渐减雨痕生。
　　不须并碍东西路，哭杀厨头阮步兵。
　　◎卷.71【日日】李商隐
　　日日春光斗日光，山城斜路杏花香。
　　几时心绪浑无事，得及游丝百尺长。
　　◎卷.72【过楚宫】李商隐
　　巫峡迢迢旧楚宫，至今云雨暗丹枫。
　　微生尽恋人间乐，只有襄王忆梦中。
　　◎卷.73【龙池】李商隐
　　龙池赐酒敞云屏，羯鼓声高众乐停。
　　夜半宴归宫漏永，薛王沉醉寿王醒。
　　◎卷.74【泪】李商隐
　　永巷长年怨绮罗，离情终日思风波。湘江竹上痕无限，
　　岘首碑前洒几多。人去紫台秋入塞，兵残楚帐夜闻歌。
　　朝来灞水桥边问，未抵青袍送玉珂。
　　◎卷.75【十字水期韦潘侍御同年不至时韦寓居水次故郭汾宁宅】李商隐
　　伊水溅溅相背流，朱栏画阁几人游。漆灯夜照真无数，
　　蜡炬晨炊竟未休。顾我有怀同大梦，期君不至更沈忧。
　　西园碧树今谁主，与近高窗卧听秋。
　　◎卷.76【流莺】李商隐
　　流莺漂荡复参差，渡陌临流不自持。巧啭岂能无本意，
　　良辰未必有佳期。风朝露夜阴晴里，万户千门开闭时。
　　曾苦伤春不忍听，凤城何处有花枝。
　　◎卷.77【出关宿盘豆馆对丛芦有感】李商隐
　　芦叶梢梢夏景深，邮亭暂欲洒尘襟。昔年曾是江南客，
　　此日初为关外心。思子台边风自急，玉娘湖上月应沉。
　　清声不远行人去，一世荒城伴夜砧。
　　◎卷.78【和韩录事送宫人入道】李商隐
　　星使追还不自由，双童捧上绿琼輈。九枝灯下朝金殿，
　　三素云中侍玉楼。凤女颠狂成久别，月娥孀独好同游。
　　当时若爱韩公子，埋骨成灰恨未休。
　　◎卷.79【即目】李商隐
　　小鼎煎茶面曲池，白须道士竹间棋。
　　何人书破蒲葵扇，记著南塘移树时。
　　◎卷.80【圣女祠】李商隐
　　杳蔼逢仙迹，苍茫滞客途。何年归碧落，此路向皇都。
　　消息期青雀，逢迎异紫姑。肠回楚国梦，心断汉宫巫。
　　从骑裁寒竹，行车荫白榆。星娥一去后，月姊更来无。
　　寡鹄迷苍壑，羁凰怨翠梧。惟应碧桃下，方朔是狂夫。
　　◎卷.81【七月二十九日崇让宅宴作】李商隐
　　露如微霰下前池，月过回塘万竹悲。浮世本来多聚散，
　　红蕖何事亦离披。悠扬归梦惟灯见，濩落生涯独酒知。
　　岂到白头长只尔，嵩阳松雪有心期。
　　◎卷.82【赠从兄阆之】李商隐
　　怅望人间万事违，私书幽梦约忘机。荻花村里鱼标在，
　　石藓庭中鹿迹微。幽径定携僧共入，寒塘好与月相依。
　　城中猘犬憎兰佩，莫损幽芳久不归。
　　◎卷.83【吴宫】李商隐
　　龙槛沉沉水殿清，禁门深掩断人声。
　　吴王宴罢满宫醉，日暮水漂花出城。
　　◎卷.84【常娥】李商隐
　　云母屏风烛影深，长河渐落晓星沈。
　　常娥应悔偷灵药，碧海青天夜夜心。
　　◎卷.85【残花】李商隐
　　残花啼露莫留春，尖发谁非怨别人。
　　若但掩关劳独梦，宝钗何日不生尘。
　　◎卷.86【天津西望】李商隐
　　虏马崩腾忽一狂，翠华无日到东方。
　　天津西望肠真断，满眼秋波出苑墙。
　　◎卷.87【西亭】李商隐
　　此夜西亭月正圆，疏帘相伴宿风烟。
　　梧桐莫更翻清露，孤鹤从来不得眠。
　　◎卷.88【忆住一师】李商隐
　　无事经年别远公，帝城钟晓忆西峰。
　　炉烟消尽寒灯晦，童子开门雪满松。
　　◎卷.89【昨夜】李商隐
　　不辞鶗鴂妒年芳，但惜流尘暗烛房。
　　昨夜西池凉露满，桂花吹断月中香。
　　◎卷.90【海客】李商隐
　　海客乘槎上紫氛，星娥罢织一相闻。
　　只应不惮牵牛妒，聊用支机石赠君。
　　◎卷.91【初食笋呈座中】李商隐
　　嫩箨香苞初出林，於陵论价重如金。
　　皇都陆海应无数，忍剪凌云一寸心。
　　◎卷.92【早起】李商隐
　　风露澹清晨，帘间独起人。莺花啼又笑，毕竟是谁春。
　　◎卷.93【寄蜀客】李商隐
　　君到临邛问酒垆，近来还有长卿无。
　　金徽却是无情物，不许文君忆故夫。
　　◎卷.94【行至金牛驿寄兴元渤海尚书】李商隐
　　楼上春云水底天，五云章色破巴笺。诸生个个王恭柳，
　　从事人人庾杲莲。六曲屏风江雨急，九枝灯檠夜珠圆。
　　深惭走马金牛路，骤和陈王白玉篇。
　　◎卷.95【深树见一颗樱桃尚在】李商隐
　　高桃留晚实，寻得小庭南。矮堕绿云髻，欹危红玉簪。
　　惜堪充凤食，痛已被莺含。越鸟夸香荔，齐名亦未甘。
　　◎卷.96【细雨】李商隐
　　帷飘白玉堂，簟卷碧牙床。楚女当时意，萧萧发彩凉。
　　◎卷.97【歌舞】李商隐
　　遏云歌响清，回雪舞腰轻。只要君流眄，君倾国自倾。
　　◎卷.98【海上】李商隐
　　石桥东望海连天，徐福空来不得仙。
　　直遣麻姑与搔背，可能留命待桑田。
　　◎卷.99【魏侯第东北楼堂郢叔言别，聊用书所见成篇】李商隐
　　暗楼连夜阁，不拟为黄昏。未必断别泪，何曾妨梦魂。
　　疑穿花逶迤，渐近火温黁。海底翻无水，仙家却有村。
　　锁香金屈戌，殢酒玉昆仑。羽白风交扇，冰清月映盆。
　　旧欢尘自积，新岁电犹奔。霞绮空留段，云峰不带根。
　　念君千里舸，江草漏灯痕。
　　◎卷.100【白云夫旧居】李商隐
　　平生误识白云夫，再到仙檐忆酒垆。
　　墙外万株人绝迹，夕阳惟照欲栖乌。
　　◎卷.101【同学彭道士参寥】李商隐
　　莫羡仙家有上真，仙家暂谪亦千春。
　　月中桂树高多少，试问西河斫树人。
　　◎卷.102【到秋】李商隐
　　扇风淅沥簟流离，万里南风滞所思。
　　守到清秋还寂寞，叶丹苔碧闭门时。
　　◎卷.103【华师】李商隐
　　孤鹤不睡云无心，衲衣筇杖来西林。
　　院门昼锁回廊静，秋日当阶柿叶阴。
　　◎卷.104【华岳下题西王母庙】李商隐
　　神仙有分岂关情，八马虚随落日行。
　　莫恨名姬中夜没，君王犹自不长生。
　　◎卷.105【过华清内厩门】李商隐
　　华清别馆闭黄昏，碧草悠悠内厩门。
　　自是明时不巡幸，至今青海有龙孙。
　　◎卷.106【乐游原】李商隐
　　万树鸣蝉隔岸虹，乐游原上有西风。
　　羲和自趁虞泉宿，不放斜阳更向东。
　　◎卷.107【赠荷花】李商隐
　　世间花叶不相伦，花入金盆叶作尘。惟有绿荷红菡萏，
　　卷舒开合任天真。此花此叶常相映，翠减红衰愁杀人。
　　◎卷.108【丹丘】李商隐
　　青女丁宁结夜霜，羲和辛苦送朝阳。
　　丹丘万里无消息，几对梧桐忆凤凰。
　　◎卷.109【房君珊瑚散】李商隐
　　不见姮娥影，清秋守月轮。月中闲杵臼，桂子捣成尘。
　　◎卷.110【小桃园】李商隐
　　竟日小桃园，休寒亦未暄。坐莺当酒重，送客出墙繁。
　　啼久艳粉薄，舞多香雪翻。犹怜未圆月，先出照黄昏。
　　◎卷.111【嘲樱桃】李商隐
　　朱实鸟含尽，青楼人未归。南园无限树，独自叶如帏。
　　◎卷.112【和张秀才落花有感】李商隐
　　晴暖感馀芳，红苞杂绛房。落时犹自舞，扫后更闻香。
　　梦罢收罗荐，仙归敕玉箱。回肠九回后，犹有剩回肠。
　　◎卷.113【代越公房妓嘲徐公主（一作代公主答）】李商隐
　　笑啼俱不敢，几欲是吞声。遽遣离琴怨，都由半镜明。
　　应防啼与笑，微露浅深情。
　　◎卷.114【代贵公主】李商隐
　　芳条得意红，飘落忽西东。分逐春风去，风回得故丛。
　　明朝金井露，始看忆春风。
　　◎卷.115【凤】李商隐
　　万里峰峦归路迷，未判容彩借山鸡。
　　新春定有将雏乐，阿阁华池两处栖。
　　◎卷.116【昭肃皇帝挽歌辞三首】李商隐
　　九县怀雄武，三灵仰睿文。周王传叔父，汉后重神君。
　　玉律朝惊露，金茎夜切云。笳箫凄欲断，无复咏横汾。
　　玉塞惊宵柝，金桥罢举烽。始巢阿阁凤，旋驾鼎湖龙。
　　门咽通神鼓，楼凝警夜钟。小臣观吉从，犹误欲东封。
　　莫验昭华琯，虚传甲帐神。海迷求药使，雪隔献桃人。
　　桂寝青云断，松扉白露新。万方同象鸟，举恸满秋尘。
　　◎卷.117【梓州罢吟寄同舍】李商隐
　　不拣花朝与雪朝，五年从事霍嫖姚。君缘接座交珠履，
　　我为分行近翠翘。楚雨含情皆有托，漳滨卧病竟无憀。
　　长吟远下燕台去，惟有衣香染未销。
　　◎卷.118【无题二首】李商隐
　　凤尾香罗薄几重，碧文圆顶夜深缝。扇裁月魄羞难掩，
　　车走雷声语未通。曾是寂寥金烬暗，断无消息石榴红。
　　斑骓只系垂杨岸，何处西南任好风。
　　重帷深下莫愁堂，卧后清宵细细长。神女生涯原是梦，
　　小姑居处本无郎。风波不信菱枝弱，月露谁教桂叶香。
　　直道相思了无益，未妨惆怅是清狂。
　　◎卷.119【病中早访招国李十将军遇挈家游曲江】李商隐
　　十顷平波溢岸清，病来惟梦此中行。
　　相如未是真消渴，犹放沱江过锦城。
　　◎卷.120【昨日】李商隐
　　昨日紫姑神去也，今朝青鸟使来赊。未容言语还分散，
　　少得团圆足怨嗟。二八月轮蟾影破，十三弦柱雁行斜。
　　平明钟后更何事，笑倚墙边梅树花。
　　◎卷.121【樱桃花下】李商隐
　　流莺舞蝶两相欺，不取花芳正结时。
　　他日未开今日谢，嘉辰长短是参差。
　　◎卷.122【故驿迎吊故桂府常侍有感】李商隐
　　饥乌翻树晚鸡啼，泣过秋原没马泥。
　　二纪征南恩与旧，此时丹旐玉山西。
　　◎卷.123【槿花】李商隐
　　风露凄凄秋景繁，可怜荣落在朝昏。
　　未央宫里三千女，但保红颜莫保恩。
　　◎卷.124【暮秋独游曲江】李商隐
　　荷叶生时春恨生，荷叶枯时秋恨成。
　　深知身在情长在，怅望江头江水声。
　　◎卷.125【任弘农尉献州刺史乞假还京】李商隐
　　黄昏封印点刑徒，愧负荆山入座隅。
　　却羡卞和双刖足，一生无复没阶趋。
　　◎卷.126【赠句芒神】李商隐
　　佳期不定春期赊，春物夭阏兴咨嗟。
　　愿得句芒索青女，不教容易损年华。
　　◎卷.127【无愁果有愁曲北齐歌】李商隐
　　东有青龙西白虎，中含福星包世度。玉壶渭水笑清潭，
　　凿天不到牵牛处。骐驎踏云天马狞，牛山撼碎珊瑚声。
　　秋娥点滴不成泪，十二玉楼无故钉。推烟唾月抛千里，
　　十番红桐一行死。白杨别屋鬼迷人，空留暗记如蚕纸。
　　日暮向风牵短丝，血凝血散今谁是。
　　◎卷.128【房中曲】李商隐
　　蔷薇泣幽素，翠带花钱小。娇郎痴若云，抱日西帘晓。
　　枕是龙宫石，割得秋波色。玉簟失柔肤，但见蒙罗碧。
　　忆得前年春，未语含悲辛。归来已不见，锦瑟长于人。
　　今日涧底松，明日山头檗。愁到天池翻，相看不相识。
　　◎卷.129【齐梁晴云】李商隐
　　缓逐烟波起，如妒柳绵飘。故临飞阁度，欲入回陂销。
　　萦歌怜画扇，敞景弄柔条。更奈天南位，牛渚宿残宵。
　　◎卷.130【效徐陵体赠更衣】李商隐
　　密帐真珠络，温帏翡翠装。楚腰知便宠，宫眉正斗强。
　　结带悬栀子，绣领刺鸳鸯。轻寒衣省夜，金斗熨沈香。
　　◎卷.131【又效江南曲】李商隐
　　郎船安两桨，侬舸动双桡。扫黛开宫额，裁裙约楚腰。
　　乖期方积思，临酒欲拌娇。莫以采菱唱，欲羡秦台箫。
　　◎卷.132【月夜重寄宋华阳姊妹】李商隐
　　偷桃窃药事难兼，十二城中锁彩蟾。
　　应共三英同夜赏，玉楼仍是水精帘。
　　◎卷.133【访人不遇留别馆】李商隐
　　卿卿不惜锁窗春，去作长楸走马身。
　　闲倚绣帘吹柳絮，日高深院断无人。
　　◎卷.134【雨中长乐水馆送赵十五滂不及】李商隐
　　碧云东去雨云西，苑路高高驿路低。
　　秋水绿芜终尽分，夫君太骋锦障泥。
　　◎卷.135【汴上送李郢之苏州】李商隐
　　人高诗苦滞夷门，万里梁王有旧园。烟幌自应怜白纻，
　　月楼谁伴咏黄昏。露桃涂颊依苔井，风柳夸腰住水村。
　　苏小小坟今在否，紫兰香径与招魂。
　　◎卷.136【赠郑谠处士】李商隐
　　浪迹江湖白发新，浮云一片是吾身。寒归山观随棋局，
　　暖入汀洲逐钓轮。越桂留烹张翰鲙，蜀姜供煮陆机莼。
　　相逢一笑怜疏放，他日扁舟有故人。
　　◎卷.137【复至裴明府所居】李商隐
　　伊人卜筑自幽深，桂巷杉篱不可寻。柱上雕虫对书字，
　　槽中瘦马仰听琴。求之流辈岂易得，行矣关山方独吟。
　　赊取松醪一斗酒，与君相伴洒烦襟。
　　◎卷.138【览古】李商隐
　　莫恃金汤忽太平，草间霜露古今情。空糊赪壤真何益，
　　欲举黄旗竟未成。长乐瓦飞随水逝，景阳钟堕失天明。
　　回头一吊箕山客，始信逃尧不为名。
　　◎卷.139【子初郊墅】李商隐
　　看山对酒君思我，听鼓离城我访君。腊雪已添墙下水，
　　斋钟不散槛前云。阴移竹柏浓还淡，歌杂渔樵断更闻。
　　亦拟村南买烟舍，子孙相约事耕耘。
　　◎卷.140【汉南书事】李商隐
　　西师万众几时回，哀痛天书近已裁。文吏何曾重刀笔，
　　将军犹自舞轮台。几时拓土成王道，从古穷兵是祸胎。
　　陛下好生千万寿，玉楼长御白云杯。
　　◎卷.141【当句有对】李商隐
　　密迩平阳接上兰，秦楼鸳瓦汉宫盘。池光不定花光乱，
　　日气初涵露气干。但觉游蜂饶舞蝶，岂知孤凤忆离鸾。
　　三星自转三山远，紫府程遥碧落宽。
　　◎卷.142【井络】李商隐
　　井络天彭一掌中，漫夸天设剑为峰。阵图东聚燕江石，
　　边柝西悬雪岭松。堪叹故君成杜宇，可能先主是真龙。
　　将来为报奸雄辈，莫向金牛访旧踪。
　　◎卷.143【写意】李商隐
　　燕雁迢迢隔上林，高秋望断正长吟。人间路有潼江险，
　　天外山惟玉垒深。日向花间留返照，云从城上结层阴。
　　三年已制思乡泪，更入新年恐不禁。
　　◎卷.144【随师东】李商隐
　　东征日调万黄金，几竭中原买斗心。军令未闻诛马谡，
　　捷书惟是报孙歆。但须鸑鷟巢阿阁，岂假鸱鸮在泮林。
　　可惜前朝玄菟郡，积骸成莽阵云深。
　　◎卷.145【宋玉】李商隐
　　何事荆台百万家，惟教宋玉擅才华。楚辞已不饶唐勒，
　　风赋何曾让景差。落日渚宫供观阁，开年云梦送烟花。
　　可怜庾信寻荒径，犹得三朝托后车。
　　◎卷.146【韩同年新居饯韩西迎家室戏赠】李商隐
　　籍籍征西万户侯，新缘贵婿起朱楼。一名我漫居先甲，
　　千骑君翻在上头。云路招邀回彩凤，天河迢递笑牵牛。
　　南朝禁脔无人近，瘦尽琼枝咏四愁。
　　◎卷.147【奉和太原公送前杨秀才戴兼招杨正字戎】李商隐
　　潼关地接古弘农，万里高飞雁与鸿。桂树一枝当白日，
　　芸香三代继清风。仙舟尚惜乖双美，彩服何由得尽同。
　　谁惮士龙多笑疾，美髭终类晋司空。
　　◎卷.148【池边】李商隐
　　玉管葭灰细细吹，流莺上下燕参差。
　　日西千绕池边树，忆把枯条撼雪时。
　　◎卷.149【贾生】李商隐
　　宣室求贤访逐臣，贾生才调更无伦。
　　可怜夜半虚前席，不问苍生问鬼神。
　　◎卷.150【送王十三校书分司】李商隐
　　多少分曹掌秘文，洛阳花雪梦随君。
　　定知何逊缘联句，每到城东忆范云。
　　◎卷.151【寄恼韩同年二首（时韩住萧洞）】李商隐
　　帘外辛夷定已开，开时莫放艳阳回。
　　年华若到经风雨，便是胡僧话劫灰。
　　龙山晴雪凤楼霞，洞里迷人有几家。
　　我为伤春心自醉，不劳君劝石榴花。
　　◎卷.152【谒山】李商隐
　　从来系日乏长绳，水去云回恨不胜。
　　欲就麻姑买沧海，一杯春露冷如冰。
　　◎卷.153【钧天】李商隐
　　上帝钧天会众灵，昔人因梦到青冥。
　　伶伦吹裂孤生竹，却为知音不得听。
　　◎卷.154【失猿】李商隐
　　祝融南去万重云，清啸无因更一闻。
　　莫遣碧江通箭道，不教肠断忆同群。
　　◎卷.155【戏题友人壁】李商隐
　　花径逶迤柳巷深，小阑亭午啭春禽。
　　相如解作长门赋，却用文君取酒金。
　　◎卷.156【假日】李商隐
　　素琴弦断酒瓶空，倚坐欹眠日已中。
　　谁向刘灵天幕内，更当陶令北窗风。
　　◎卷.157【寄远】李商隐
　　姮娥捣药无时已，玉女投壶未肯休。
　　何日桑田俱变了，不教伊水向东流。
　　◎卷.158【王昭君】李商隐
　　毛延寿画欲通神，忍为黄金不顾人。
　　马上琵琶行万里，汉宫长有隔生春。
　　◎卷.159【旧将军】李商隐
　　云台高议正纷纷，谁定当时荡寇勋。
　　日暮灞陵原上猎，李将军是故将军。
　　◎卷.160【曼倩辞】李商隐
　　十八年来堕世间，瑶池归梦碧桃闲。
　　如何汉殿穿针夜，又向窗中觑阿环。
　　◎卷.161【所居】李商隐
　　窗下寻书细，溪边坐石平。水风醒酒病，霜日曝衣轻。
　　鸡黍随人设，蒲鱼得地生。前贤无不谓，容易即遗名。
　　◎卷.162【高松】李商隐
　　高松出众木，伴我向天涯。客散初晴候，僧来不语时。
　　有风传雅韵，无雪试幽姿。上药终相待，他年访伏龟。
　　◎卷.163【访秋】李商隐
　　酒薄吹还醒，楼危望已穷。江皋当落日，帆席见归风。
　　烟带龙潭白，霞分鸟道红。殷勤报秋意，只是有丹枫。
　　◎卷.164【昭州】李商隐
　　桂水春犹早，昭川日正西。虎当官道斗，猿上驿楼啼。
　　绳烂金沙井，松干乳洞梯。乡音殊可骇，仍有醉如泥。
　　◎卷.165【哭刘司户蕡】李商隐
　　路有论冤谪，言皆在中兴。空闻迁贾谊，不待相孙弘。
　　江阔惟回首，天高但抚膺。去年相送地，春雪满黄陵。
　　◎卷.166【裴明府居止】李商隐
　　爱君茅屋下，向晚水溶溶。试墨书新竹，张琴和古松。
　　坐来闻好鸟，归去度疏钟。明日还相见，桥南贳酒醲。
　　◎卷.167【陆发荆南始至商洛】李商隐
　　昔去真无奈，今还岂自知。青辞木奴橘，紫见地仙芝。
　　四海秋风阔，千岩暮景迟。向来忧际会，犹有五湖期。
　　◎卷.168【陈后宫】李商隐
　　玄武开新苑，龙舟宴幸频。渚莲参法驾，沙鸟犯句陈。
　　寿献金茎露，歌翻玉树尘。夜来江令醉，别诏宿临春。
　　◎卷.169【乐游原】李商隐
　　春梦乱不记，春原登已重。青门弄烟柳，紫阁舞云松。
　　拂砚轻冰散，开尊绿酎浓。无悰托诗遣，吟罢更无悰。
　　◎卷.170【赠子直花下（令狐绹字子直）】李商隐
　　池光忽隐墙，花气乱侵房。屏缘蝶留粉，窗油蜂印黄。
　　官书推小吏，侍史从清郎。并马更吟去，寻思有底忙。
　　◎卷.171【小园独酌】李商隐
　　柳带谁能结，花房未肯开。空馀双蝶舞，竟绝一人来。
　　半展龙须席，轻斟玛瑙杯。年年春不定，虚信岁前梅。
　　◎卷.172【思归】李商隐
　　固有楼堪倚，能无酒可倾。岭云春沮洳，江月夜晴明。
　　鱼乱书何托，猿哀梦易惊。旧居连上苑，时节正迁莺。
　　◎卷.173【献寄旧府开封公（开封公，令狐楚也）】李商隐
　　幕府三年远，春秋一字褒。书论秦逐客，赋续楚离骚。
　　地理南溟阔，天文北极高。酬恩抚身世，未觉胜鸿毛。
　　◎卷.174【向晚】李商隐
　　当风横去幰，临水卷空帷。北土秋千罢，南朝祓禊归。
　　花情羞脉脉，柳意怅微微。莫叹佳期晚，佳期自古稀。
　　◎卷.175【春游】李商隐
　　桥峻斑骓疾，川长白鸟高。烟轻惟润柳，风滥欲吹桃。
　　徙倚三层阁，摩挲七宝刀。庾郎年最少，青草妒春袍。
　　◎卷.176【离席】李商隐
　　出宿金尊掩，从公玉帐新。依依向馀照，远远隔芳尘。
　　细草翻惊雁，残花伴醉人。杨朱不用劝，只是更沾巾。
　　◎卷.177【俳谐】李商隐
　　短顾何由遂，迟光且莫惊。莺能歌子夜，蝶解舞宫城。
　　柳讶眉双浅，桃猜粉太轻。年华有情状，吾岂怯平生。
　　◎卷.178【细雨】李商隐
　　萧洒傍回汀，依微过短亭。气凉先动竹，点细未开萍。
　　稍促高高燕，微疏的的萤。故园烟草色，仍近五门青。
　　◎卷.179【商於新开路】李商隐
　　六百商於路，崎岖古共闻。蜂房春欲暮，虎阱日初曛。
　　路向泉间辨，人从树杪分。更谁开捷径，速拟上青云。
　　◎卷.180【题郑大有隐居】李商隐
　　结构何峰是，喧闲此地分。石梁高泻月，樵路细侵云。
　　偃卧蛟螭室，希夷鸟兽群。近知西岭上，玉管有时闻。
　　◎卷.181【夜饮】李商隐
　　卜夜容衰鬓，开筵属异方。烛分歌扇泪，雨送酒船香。
　　江海三年客，乾坤百战场。谁能辞酩酊，淹卧剧清漳。
　　◎卷.182【江上】李商隐
　　万里风来地，清江北望楼。云通梁苑路，月带楚城秋。
　　刺字从漫灭，归途尚阻修。前程更烟水，吾道岂淹留。
　　◎卷.183【凉思】李商隐
　　客去波平槛，蝉休露满枝。永怀当此节，倚立自移时。
　　北斗兼春远，南陵寓使迟。天涯占梦数，疑误有新知。
　　◎卷.184【鸾凤】李商隐
　　旧镜鸾何处，衰桐凤不栖。金钱饶孔雀，锦段落山鸡。
　　王子调清管，天人降紫泥。岂无云路分，相望不应迷。
　　◎卷.185【李卫公（德裕）】李商隐
　　绛纱弟子音尘绝，鸾镜佳人旧会稀。
　　今日致身歌舞地，木棉花暖鹧鸪飞。
　　◎卷.186【韦蟾（一作寄怀韦蟾）】李商隐
　　谢家离别正凄凉，少傅临岐赌佩囊。
　　却忆短亭回首处，夜来烟雨满池塘。
　　◎卷.187【自贶】李商隐
　　陶令弃官后，仰眠书屋中。谁将五斗米，拟换北窗风。
　　◎卷.188【蝶】李商隐
　　孤蝶小徘徊，翩翾粉翅开。并应伤皎洁，频近雪中来。
　　◎卷.189【夜意】李商隐
　　帘垂幕半卷，枕冷被仍香。如何为相忆，魂梦过潇湘。
　　◎卷.190【因书】李商隐
　　绝徼南通栈，孤城北枕江。猿声连月槛，鸟影落天窗。
　　海石分棋子，郫筒当酒缸。生归话辛苦，别夜对凝釭。
　　◎卷.191【奉寄安国大师兼简子蒙】李商隐
　　忆奉莲花座，兼闻贝叶经。岩光分蜡屐，涧响入铜瓶。
　　日下徒推鹤，天涯正对萤。鱼山羡曹植，眷属有文星。
　　◎卷.192【闲游】李商隐
　　危亭题竹粉，曲沼嗅荷花。数日同携酒，平明不在家。
　　寻幽殊未极，得句总堪夸。强下西楼去，西楼倚暮霞。
　　◎卷.193【县中恼饮席】李商隐
　　晚醉题诗赠物华，罢吟还醉忘归家。
　　若无江氏五色笔，争奈河阳一县花。
　　◎卷.194【题李上谟壁】李商隐
　　旧著思玄赋，新编杂拟诗。江庭犹近别，山舍得幽期。
　　嫩割周颙韭，肥烹鲍照葵。饱闻南烛酒，仍及拨醅时。
　　◎卷.195【江村题壁】李商隐
　　沙岸竹森森，维艄听越禽。数家同老寿，一径自阴深。
　　喜客尝留橘，应官说采金。倾壶真得地，爱日静霜砧。
　　◎卷.196【即日】李商隐
　　桂林闻旧说，曾不异炎方。山响匡床语，花飘度腊香。
　　几时逢雁足，著处断猿肠。独抚青青桂，临城忆雪霜。
　　◎卷.197【漫成五章】李商隐
　　沈宋裁辞矜变律，王杨落笔得良朋。
　　当时自谓宗师妙，今日惟观对属能。
　　李杜操持事略齐，三才万象共端倪。
　　集仙殿与金銮殿，可是苍蝇惑曙鸡。
　　生儿古有孙征虏，嫁女今无王右军。
　　借问琴书终一世，何如旗盖仰三分。
　　代北偏师衔使节，关中裨将建行台。
　　不妨常日饶轻薄，且喜临戎用草莱。
　　郭令素心非黩武，韩公本意在和戎。
　　两都耆旧偏垂泪，临老中原见朔风。
　　◎卷.198【射鱼曲】李商隐
　　思牢弩箭磨青石，绣额蛮渠三虎力。寻潮背日伺泅鳞，
　　贝阙夜移鲸失色。纤纤粉簳馨香饵，绿鸭回塘养龙水。
　　含冰汉语远于天，何由回作金盘死。
　　◎卷.199【日高】李商隐
　　镀镮故锦縻轻拖，玉xC不动便门锁。水精眠梦是何人，
　　栏药日高红髲bQ。飞香上云春诉天，云梯十二门九关。
　　轻身灭影何可望，粉蛾帖死屏风上。
　　◎卷.200【宫中曲】李商隐
　　云母滤宫月，夜夜白于水。赚得羊车来，低扇遮黄子。
　　水精不觉冷，自刻鸳鸯翅。蚕缕茜香浓，正朝缠左臂。
　　巴笺两三幅，满写承恩字。欲得识青天，昨夜苍龙是。
　　◎卷.201【海上谣】李商隐
　　桂水寒于江，玉兔秋冷咽。海底觅仙人，香桃如瘦骨。
　　紫鸾不肯舞，满翅蓬山雪。借得龙堂宽，晓出揲云发。
　　刘郎旧香炷，立见茂陵树。云孙帖帖卧秋烟，
　　上元细字如蚕眠。
　　◎卷.202【李夫人三首】李商隐
　　一带不结心，两股方安髻。惭愧白茅人，月没教星替。
　　剩结茱萸枝，多擘秋莲的。独自有波光，彩囊盛不得。
　　蛮丝系条脱，妍眼和香屑。寿宫不惜铸南人，
　　柔肠早被秋眸割。清澄有馀幽素香，鳏鱼渴凤真珠房。
　　不知瘦骨类冰井，更许夜帘通晓霜。土花漠漠云茫茫，
　　黄河欲尽天苍苍。
　　◎卷.203【景阳宫井双桐】李商隐
　　秋港菱花干，玉盘明月蚀。血渗两枯心，情多去未得。
　　徒经白门伴，不见丹山客。未待刻作人，愁多有魂魄。
　　谁将玉盘与，不死翻相误。天更阔于江，孙枝觅郎主。
　　昔妒邻宫槐，道类双眉敛。今日繁红樱，抛人占长簟。
　　翠襦不禁绽，留泪啼天眼。寒灰劫尽问方知，
　　石羊不去谁相绊。
　　◎卷.204【秋日晚思】李商隐
　　桐槿日零落，雨馀方寂寥。枕寒庄蝶去，窗冷胤萤销。
　　取适琴将酒，忘名牧与樵。平生有游旧，一一在烟霄。
　　◎卷.205【春宵自遣】李商隐
　　地胜遗尘事，身闲念岁华。晚晴风过竹，深夜月当花。
　　石乱知泉咽，苔荒任径斜。陶然恃琴酒，忘却在山家。
　　◎卷.206【七夕偶题】李商隐
　　宝婺摇珠佩，常娥照玉轮。灵归天上匹，巧遗世间人。
　　花果香千户，笙竽滥四邻。明朝晒犊鼻，方信阮家贫。
　　◎卷.207【灵仙阁晚眺寄郓州韦评事】李商隐
　　愚公方住谷，仁者本依山。共誓林泉志，胡为尊俎间。
　　华莲开菡萏，荆玉刻孱颜。爽气临周道，岚光入汉关。
　　满壶从蚁泛，高阁已苔斑。想就安车召，宁期负矢还。
　　潘游全璧散，郭去半舟闲。定笑幽人迹，鸿轩不可攀。
　　◎卷.208【幽居冬暮】李商隐
　　羽翼摧残日，郊园寂寞时。晓鸡惊树雪，寒鹜守冰池。
　　急景忽云暮，颓年浸已衰。如何匡国分，不与夙心期。
　　◎卷.209【过姚孝子庐偶书】李商隐
　　拱木临周道，荒庐积古苔。鱼因感姜出，鹤为吊陶来。
　　两鬓蓬常乱，双眸血不开。圣朝敦尔类，非独路人哀。
　　◎卷.210【赋得月照冰池】李商隐
　　皓月方离海，坚冰正满池。金波双激射，璧彩两参差。
　　影占徘徊处，光含的皪时。高低连素色，上下接清规。
　　顾兔飞难定，潜鱼跃未期。鹊惊俱欲绕，狐听始无疑。
　　似镜将盈手，如霜恐透肌。独怜游玩意，达晓不知疲。
　　◎卷.211【永乐县所居一草一木无非自栽今春悉已芳茂因书即事一章】李商隐
　　手种悲陈事，心期玩物华。柳飞彭泽雪，桃散武陵霞。
　　枳嫩栖鸾叶，桐香待凤花。绶藤萦弱蔓，袍草展新芽。
　　学植功虽倍，成蹊迹尚赊。芳年谁共玩，终老邵平瓜。
　　◎卷.212【南潭上亭宴集以疾后至因而抒情】李商隐
　　马卿聊应召，谢傅已登山。歌发百花外，乐调深竹间。
　　鹢舟萦远岸，鱼钥启重关。莺蝶如相引，烟萝不暇攀。
　　佳人启玉齿，上客颔朱颜。肯念沉痾士，俱期倒载还。
　　◎卷.213【寒食行次冷泉驿】李商隐
　　驿途仍近节，旅宿倍思家。独夜三更月，空庭一树花。
　　介山当驿秀，汾水绕关斜。自怯春寒苦，那堪禁火赊。
　　◎卷.214【寄华岳孙逸人】李商隐
　　灵岳几千仞，老松逾百寻。攀崖仍蹑壁，啖叶复眠阴。
　　海上呼三岛，斋中戏五禽。唯应逢阮籍，长啸作鸾音。
　　◎卷.215【戏题赠稷山驿吏王全】李商隐
　　绛台驿吏老风尘，耽酒成仙几十春。
　　过客不劳询甲子，惟书亥字与时人。
　　◎卷.216【和韦潘前辈七月十二日夜泊池州城下先寄上李使君】李商隐
　　桂含爽气三秋首，蓂吐中旬二叶新。
　　正是澄江如练处，玄晖应喜见诗人。
　　◎卷.217【花下醉】李商隐
　　寻芳不觉醉流霞，倚树沉眠日已斜。
　　客散酒醒深夜后，更持红烛赏残花。
　　◎卷.218【所居永乐县久旱，县宰祈祷得雨，因赋诗】李商隐
　　甘膏滴滴是精诚，昼夜如丝一尺盈。
　　只怪闾阎喧鼓吹，邑人同报朿长生。


第五百四十一卷
　　◎卷.1【正月十五夜闻京有灯，恨不得观】李商隐
　　月色灯光满帝都，香车宝辇隘通衢。
　　身闲不睹中兴盛，羞逐乡人赛紫姑。
　　◎卷.2【赠赵协律皙】李商隐
　　俱识孙公与谢公，二年歌哭处还同。已叨邹马声华末，
　　更共刘卢族望通。南省恩深宾馆在，东山事往妓楼空。
　　不堪岁暮相逢地，我欲西征君又东。
　　◎卷.3【摇落】李商隐
　　摇落伤年日，羁留念远心。水亭吟断续，月幌梦飞沉。
　　古木含风久，疏萤怯露深。人闲始遥夜，地迥更清砧。
　　结爱曾伤晚，端忧复至今。未谙沧海路，何处玉山岑。
　　滩激黄牛暮，云屯白帝阴。遥知沾洒意，不减欲分襟。
　　◎卷.4【滞雨】李商隐
　　滞雨长安夜，残灯独客愁。故乡云水地，归梦不宜秋。
　　◎卷.5【偶题二首】李商隐
　　小亭闲眠微醉消，山榴海柏枝相交。
　　水文簟上琥珀枕，傍有堕钗双翠翘。
　　清月依微香露轻，曲房小院多逢迎。
　　春丛定见饶栖鸟，饮罢莫持红烛行。
　　◎卷.6【月】李商隐
　　过水穿楼触处明，藏人带树远含清。
　　初生欲缺虚惆怅，未必圆时即有情。
　　◎卷.7【夜冷】李商隐
　　树绕池宽月影多，村砧坞笛隔风萝。
　　西亭翠被馀香薄，一夜将愁向败荷。
　　◎卷.8【正月崇让宅】李商隐
　　密锁重关掩绿苔，廊深阁迥此徘徊。先知风起月含晕，
　　尚自露寒花未开。蝙拂帘旌终展转，鼠翻窗网小惊猜。
　　背灯独共馀香语，不觉犹歌起夜来。
　　◎卷.9【城外】李商隐
　　露寒风定不无情，临水当山又隔城。
　　未必明时胜蚌蛤，一生长共月亏盈。
　　◎卷.10【撰彭阳公志文毕有感】李商隐
　　延陵留表墓，岘首送沈碑。敢伐不加点，犹当无愧辞。
　　百生终莫报，九死谅难追。待得生金后，川原亦几移。
　　◎卷.11【北青萝】李商隐
　　残阳西入崦，茅屋访孤僧。落叶人何在，寒云路几层。
　　独敲初夜磬，闲倚一枝藤。世界微尘里，吾宁爱与憎。
　　◎卷.12【戏赠张书记】李商隐
　　别馆君孤枕，空庭我闭关。池光不受月，野气欲沉山。
　　星汉秋方会，关河梦几还。危弦伤远道，明镜惜红颜。
　　古木含风久，平芜尽日闲。心知两愁绝，不断若寻环。
　　◎卷.13【幽人】李商隐
　　丹灶三年火，苍崖万岁藤。樵归说逢虎，棋罢正留僧。
　　星斗同秦分，人烟接汉陵。东流清渭苦，不尽照衰兴。
　　◎卷.14【念远】李商隐
　　日月淹秦甸，江湖动越吟。苍桐应露下，白阁自云深。
　　皎皎非鸾扇，翘翘失凤簪。床空鄂君被，杵冷女媭砧。
　　北思惊沙雁，南情属海禽。关山已摇落，天地共登临。
　　◎卷.15【过故崔兖海宅与崔明秀才话旧因寄旧僚杜赵李三掾】李商隐
　　绛帐恩如昨，乌衣事莫寻。诸生空会葬，旧掾已华簪。
　　共入留宾驿，俱分市骏金。莫凭无鬼论，终负托孤心。
　　◎卷.16【微雨】李商隐
　　初随林霭动，稍共夜凉分。窗迥侵灯冷，庭虚近水闻。
　　◎卷.17【南山赵行军新诗盛称游宴之洽，因寄一绝】李商隐
　　莲幕遥临黑水津，櫜鞬无事但寻春。
　　梁王司马非孙武，且免宫中斩美人。
　　◎卷.18【曲江】李商隐
　　望断平时翠辇过，空闻子夜鬼悲歌。金舆不返倾城色，
　　玉殿犹分下苑波。死忆华亭闻唳鹤，老忧王室泣铜驼。
　　天荒地变心虽折，若比阳春意未多。
　　◎卷.19【景阳井】李商隐
　　景阳宫井剩堪悲，不尽龙鸾誓死期。
　　肠断吴王宫外水，浊泥犹得葬西施。
　　◎卷.20【故番禺侯以赃罪致不辜，事觉，母者他日过其门】李商隐
　　饮鸩非君命，兹身亦厚亡。江陵从种橘，交广合投香。
　　不见千金子，空馀数仞墙。杀人须显戮，谁举汉三章。
　　◎卷.21【咏云】李商隐
　　捧月三更断，藏星七夕明。才闻飘迥路，旋见隔重城。
　　潭暮随龙起，河秋压雁声。只应惟宋玉，知是楚神名。
　　◎卷.22【夜出西溪】李商隐
　　东府忧春尽，西溪许日曛。月澄新涨水，星见欲销云。
　　柳好休伤别，松高莫出群。军书虽倚马，犹未当能文。
　　◎卷.23【效长吉】李商隐
　　长长汉殿眉，窄窄楚宫衣。镜好鸾空舞，帘疏燕误飞。
　　君王不可问，昨夜约黄归。
　　◎卷.24【柳】李商隐
　　江南江北雪初消，漠漠轻黄惹嫩条。灞岸已攀行客手，
　　楚宫先骋舞姬腰。清明带雨临官道，晚日含风拂野桥。
　　如线如丝正牵恨，王孙归路一何遥。
　　◎卷.25【九月於东逢雪】李商隐
　　举家忻共报，秋雪堕前峰。岭外他年忆，於东此日逢。
　　粒轻还自乱，花薄未成重。岂是惊离鬓，应来洗病容。
　　◎卷.26【四皓庙】李商隐
　　本为留侯慕赤松，汉庭方识紫芝翁。
　　萧何只解追韩信，岂得虚当第一功。
　　◎卷.27【送阿龟归华】李商隐
　　草堂归意背烟萝，黄绶垂腰不奈何。
　　因汝华阳求药物，碧松根下茯苓多。
　　◎卷.28【九日】李商隐
　　曾共山翁把酒时，霜天白菊绕阶墀。十年泉下无人问，
　　九日樽前有所思。不学汉臣栽苜蓿，空教楚客咏江蓠。
　　郎君官贵施行马，东阁无因再得窥。
　　◎卷.29【僧院牡丹】李商隐
　　薄叶风才倚，枝轻雾不胜。开先如避客，色浅为依僧。
　　粉壁正荡水，缃帏初卷灯。倾城惟待笑，要裂几多缯。
　　◎卷.30【赠司勋杜十三员外】李商隐
　　杜牧司勋字牧之，清秋一首杜秋诗。前身应是梁江总，
　　名总还曾字总持。心铁已从干镆利，鬓丝休叹雪霜垂。
　　汉江远吊西江水，羊祜韦丹尽有碑。
　　◎卷.31【高花】李商隐
　　花将人共笑，篱外露繁枝。宋玉临江宅，墙低不碍窥。
　　◎卷.32【嘲桃】李商隐
　　无赖夭桃面，平时露井东。春风为开了，却拟笑春风。
　　◎卷.33【送丰都李尉】李商隐
　　万古商於地，凭君泣路岐。固难寻绮季，可得信张仪。
　　雨气燕先觉，叶阴蝉遽知。望乡尤忌晚，山晚更参差。
　　◎卷.34【天平公座中呈令狐令公时蔡京在坐京曾为僧徒故有第五句】李商隐
　　罢执霓旌上醮坛，慢妆娇树水晶盘。更深欲诉蛾眉敛，
　　衣薄临醒玉艳寒。白足禅僧思败道，青袍御史拟休官。
　　虽然同是将军客，不敢公然子细看。
　　◎卷.35【江上忆严五广休（一本入集外诗）】李商隐
　　征南幕下带长刀，梦笔深藏五色毫。
　　逢著澄江不敢咏，镇西留与谢功曹。
　　◎卷.36【饯席重送从叔余之梓州】李商隐
　　莫叹万重山，君还我未还。武关犹怅望，何况百牢关。
　　◎卷.37【访隐】李商隐
　　路到层峰断，门依老树开。月从平楚转，泉自上方来。
　　薤白罗朝馔，松黄暖夜杯。相留笑孙绰，空解赋天台。
　　◎卷.38【寓兴】李商隐
　　薄宦仍多病，从知竟远游。谈谐叨客礼，休浣接冥搜。
　　树好频移榻，云奇不下楼。岂关无景物，自是有乡愁。
　　◎卷.39【东南】李商隐
　　东南一望日中乌，欲逐羲和去得无。
　　且向秦楼棠树下，每朝先觅照罗敷。
　　◎卷.40【归来】李商隐
　　旧隐无何别，归来始更悲。难寻白道士，不见惠禅师。
　　草径虫鸣急，沙渠水下迟。却将波浪眼，清晓对红梨。
　　◎卷.41【子直晋昌李花（得分字）】李商隐
　　吴馆何时熨，秦台几夜熏。绡轻谁解卷，香异自先闻。
　　月里谁无姊，云中亦有君。樽前见飘荡，愁极客襟分。
　　◎卷.42【河清与赵氏昆季宴集得拟杜工部】李商隐
　　胜概殊江右，佳名逼渭川。虹收青嶂雨，鸟没夕阳天。
　　客鬓行如此，沧波坐渺然。此中真得地，漂荡钓鱼船。
　　◎卷.43【寓目】李商隐
　　园桂悬心碧，池莲饫眼红。此生真远客，几别即衰翁。
　　小幌风烟入，高窗雾雨通。新知他日好，锦瑟傍朱栊。
　　◎卷.44【题道静院院在中条山故王颜中丞所置虢州刺史…写真存焉】李商隐
　　紫府丹成化鹤群，青松手植变龙文。壶中别有仙家日，
　　岭上犹多隐士云。独坐遗芳成故事，褰帷旧貌似元君。
　　自怜筑室灵山下，徒望朝岚与夕曛。
　　◎卷.45【赋得桃李无言】李商隐
　　夭桃花正发，秾李蕊方繁。应候非争艳，成蹊不在言。
　　静中霞暗吐，香处雪潜翻。得意摇风态，含情泣露痕。
　　芬芳光上苑，寂默委中园。赤白徒自许，幽芳谁与论。
　　◎卷.46【登霍山驿楼】李商隐
　　庙列前峰迥，楼开四望穷。岭鼷岚色外，陂雁夕阳中。
　　弱柳千条露，衰荷一面风。壶关有狂孽，速继老生功。
　　◎卷.47【寄和水部马郎中题兴德驿，时昭义已平】李商隐
　　仙郎倦去心，郑驿暂登临。水色潇湘阔，沙程朔漠深。
　　鹢舟时往复，鸥鸟恣浮沉。更想逢归马，悠悠岳树阴。
　　◎卷.48【题小松】李商隐
　　怜君孤秀植庭中，细叶轻阴满座风。桃李盛时虽寂寞，
　　雪霜多后始青葱。一年几变枯荣事，百尺方资柱石功。
　　为谢西园车马客，定悲摇落尽成空。
　　◎卷.49【行次昭应县道上，送户部李郎中充昭义攻讨】李商隐
　　将军大旆扫狂童，诏选名贤赞武功。暂逐虎牙临故绛，
　　远含鸡舌过新丰。鱼游沸鼎知无日，鸟覆危巢岂待风。
　　早勒勋庸燕石上，伫光纶綍汉廷中。
　　◎卷.50【水斋】李商隐
　　多病欣依有道邦，南塘宴起想秋江。卷帘飞燕还拂水，
　　开户暗虫犹打窗。更阅前题已披卷，仍斟昨夜未开缸。
　　谁人为报故交道，莫惜鲤鱼时一双。
　　◎卷.51【奉同诸公题河中任中丞新创河亭四韵之作】李商隐
　　万里谁能访十洲，新亭云构压中流。河鲛纵玩难为室，
　　海蜃遥惊耻化楼。左右名山穷远目，东西大道锁轻舟。
　　独留巧思传千古，长与蒲津作胜游。
　　◎卷.52【过故府中武威公交城旧庄感事（武威公王茂元也）】李商隐
　　信陵亭馆接郊畿，幽象遥通晋水祠。日落高门喧燕雀，
　　风飘大树撼熊罴。新蒲似笔思投日，芳草如茵忆吐时。
　　山下只今黄绢字，泪痕犹堕六州儿。
　　◎卷.53【赠田叟】李商隐
　　荷筱衰翁似有情，相逢携手绕村行。烧畬晓映远山色，
　　伐树暝传深谷声。鸥鸟忘机翻浃洽，交亲得路昧平生。
　　抚躬道地诚感激，在野无贤心自惊。
　　◎卷.54【赠别前蔚州契苾使君】李商隐
　　何年部落到阴陵，奕世勤王国史称。夜卷牙旗千帐雪，
　　朝飞羽骑一河冰。蕃儿襁负来青冢，狄女壶浆出白登。
　　日晚鸊鹈泉畔猎，路人遥识郅都鹰。
　　◎卷.55【和人题真娘墓（真娘吴中乐妓墓在虎丘山下寺中）】李商隐
　　虎丘山下剑池边，长遣游人叹逝川。罥树断丝悲舞席，
　　出云清梵想歌筵。柳眉空吐效颦叶，榆荚还飞买笑钱。
　　一自香魂招不得，只应江上独婵娟。
　　◎卷.56【人日即事】李商隐
　　文王喻复今朝是，子晋吹笙此日同。舜格有苗旬太远，
　　周称流火月难穷。镂金作胜传荆俗，翦彩为人起晋风。
　　独想道衡诗思苦，离家恨得二年中。
　　◎卷.57【春日寄怀】李商隐
　　世间荣落重逡巡，我独丘园坐四春。纵使有花兼有月，
　　可堪无酒又无人。青袍似草年年定，白发如丝日日新。
　　欲逐风波千万里，未知何路到龙津。
　　◎卷.58【和刘评事永乐闲居见寄】李商隐
　　白社幽闲君暂居，青云器业我全疏。看封谏草归鸾掖，
　　尚贲衡门待鹤书。莲耸碧峰关路近，荷翻翠扇水堂虚。
　　自探典籍忘名利，欹枕时惊落蠹鱼。
　　◎卷.59【和马郎中移白菊见示】李商隐
　　陶诗只采黄金实，郢曲新传白雪英。素色不同篱下发，
　　繁花疑自月中生。浮杯小摘开云母，带露全移缀水精。
　　偏称含香五字客，从兹得地始芳荣。
　　◎卷.60【喜闻太原同院崔侍御台拜兼寄在台三二同年之什】李商隐
　　鹏鱼何事遇屯同，云水升沉一会中。刘放未归鸡树老，
　　邹阳新去兔园空。寂寥我对先生柳，赫奕君乘御史骢。
　　若向南台见莺友，为传垂翅度春风。
　　◎卷.61【喜雪】李商隐
　　朔雪自龙沙，呈祥势可嘉。有田皆种玉，无树不开花。
　　班扇慵裁素，曹衣讵比麻。鹅归逸少宅，鹤满令威家。
　　寂寞门扉掩，依稀履迹斜。人疑游面市，马似困盐车。
　　洛水妃虚妒，姑山客漫夸。联辞虽许谢，和曲本惭巴。
　　粉署闱全隔，霜台路正赊。此时倾贺酒，相望在京华。
　　◎卷.62【柳枝五首】李商隐
　　花房与蜜脾，蜂雄蛱蝶雌。同时不同类，那复更相思。
　　本是丁香树，春条结始生。玉作弹棋局，中心亦不平。
　　嘉瓜引蔓长，碧玉冰寒浆。东陵虽五色，不忍值牙香。
　　柳枝井上蟠，莲叶浦中干。锦鳞与绣羽，水陆有伤残。
　　画屏绣步障，物物自成双。如何湖上望，只是见鸳鸯。
　　◎卷.63【燕台四首·春】李商隐
　　风光冉冉东西陌，几日娇魂寻不得。蜜房羽客类芳心，
　　冶叶倡条遍相识。暖蔼辉迟桃树西，高鬟立共桃鬟齐。
　　雄龙雌凤杳何许，絮乱丝繁天亦迷。醉起微阳若初曙，
　　映帘梦断闻残语。愁将铁网罥珊瑚，海阔天翻迷处所。
　　衣带无情有宽窄，春烟自碧秋霜白。研丹擘石天不知，
　　愿得天牢锁冤魄。夹罗委箧单绡起，香肌冷衬琤琤珮。
　　今日东风自不胜，化作幽光入西海。
　　◎卷.64【燕台四首·夏】李商隐
　　前阁雨帘愁不卷，后堂芳树阴阴见。石城景物类黄泉，
　　夜半行郎空柘弹。绫扇唤风阊阖天，轻帷翠幕波渊旋。
　　蜀魂寂寞有伴未，几夜瘴花开木棉。桂宫留影光难取，
　　嫣薰兰破轻轻语。直教银汉堕怀中，未遣星妃镇来去。
　　浊水清波何异源，济河水清黄河浑。安得薄雾起缃裙，
　　手接云輧呼太君。
　　◎卷.65【燕台四首·秋】李商隐
　　月浪冲天天宇湿，凉蟾落尽疏星入。云屏不动掩孤嚬，
　　西楼一夜风筝急。欲织相思花寄远，终日相思却相怨。
　　但闻北斗声回环，不见长河水清浅。金鱼锁断红桂春，
　　古时尘满鸳鸯茵。堪悲小苑作长道，玉树未怜亡国人。
　　瑶琴愔愔藏楚弄，越罗冷薄金泥重。帘钩鹦鹉夜惊霜，
　　唤起南云绕云梦。双珰丁丁联尺素，内记湘川相识处。
　　歌唇一世衔雨看，可惜馨香手中故。
　　◎卷.66【燕台四首·冬】李商隐
　　天东日出天西下，雌凤孤飞女龙寡。青溪白石不相望，
　　堂中远甚苍梧野。冻壁霜华交隐起，芳根中断香心死。
　　浪乘画舸忆蟾蜍，月娥未必婵娟子。楚管蛮弦愁一概，
　　空城舞罢腰支在。当时欢向掌中销，桃叶桃根双姊妹。
　　破鬟矮堕凌朝寒，白玉燕钗黄金蝉。风车雨马不持去，
　　蜡烛啼红怨天曙。
　　◎卷.67【河内诗二首】李商隐
　　鼍鼓沉沉虬水咽，秦丝不上蛮弦绝。常娥衣薄不禁寒，
　　蟾蜍夜艳秋河月。碧城冷落空蒙烟，帘轻幕重金钩栏。
　　灵香不下两皇子，孤星直上相风竿。八桂林边九芝草，
　　短襟小鬓相逢道。入门暗数一千春，愿去闰年留月小。
　　栀子交加香蓼繁，停辛伫苦留待君。
　　阊门日下吴歌远，陂路绿菱香满满。后溪暗起鲤鱼风，
　　船旗闪断芙蓉干。轻身奉君畏身轻，双桡两桨樽酒清。
　　莫因风雨罢团扇，此曲断肠惟北声。低楼小径城南道，
　　犹自金鞍对芳草。
　　◎卷.68【赠送前刘五经映三十四韵】李商隐
　　建国宜师古，兴邦属上庠。从来以儒戏，安得振朝纲。
　　叔世何多难，兹基遂已亡。泣麟犹委吏，歌凤更佯狂。
　　屋壁馀无几，焚坑逮可伤。挟书秦二世，坏宅汉诸王。
　　草草临盟誓，区区务富强。微茫金马署，狼藉斗鸡场。
　　尽欲心无窍，皆如面正墙。惊疑豹文鼠，贪窃虎皮羊。
　　南渡宜终否，西迁冀小康。策非方正士，贡绝孝廉郎。
　　海鸟悲钟鼓，狙公畏服裳。多岐空扰扰，幽室竟伥伥。
　　凝邈为时范，虚空作士常。何由羞五霸，直自呰三皇。
　　别派驱杨墨，他镳并老庄。诗书资破冢，法制困探囊。
　　周礼仍存鲁，隋师果禅唐。鼎新麾一举，革故法三章。
　　星宿森文雅，风雷起退藏。缧囚为学切，掌故受经忙。
　　夫子时之彦，先生迹未荒。褐衣终不召，白首兴难忘。
　　感激殊非圣，栖迟到异粻。片辞褒有德，一字贬无良。
　　燕地尊邹衍，西河重卜商。式闾真道在，拥彗信谦光。
　　获预青衿列，叨来绛帐旁。虽从各言志，还要大为防。
　　勿谓孤寒弃，深忧讦直妨。叔孙谗易得，盗跖暴难当。
　　雁下秦云黑，蝉休陇叶黄。莫逾巾屦念，容许后升堂。
　　◎卷.69【哭遂州萧侍郎二十四韵（萧浣）】李商隐
　　遥作时多难，先令祸有源。初惊逐客议，旋骇党人冤。
　　密侍荣方入，司刑望愈尊。皆因优诏用，实有谏书存。
　　苦雾三辰没，穷阴四塞昏。虎威狐更假，隼击鸟逾喧。
　　徒欲心存阙，终遭耳属垣。遗音和蜀魄，易箦对巴猿。
　　有女悲初寡，无男泣过门。朝争屈原草，庙馁莫敖魂。
　　迥阁伤神峻，长江极望翻。青云宁寄意，白骨始沾恩。
　　早岁思东阁，为邦属故园。登舟惭郭泰，解榻愧陈蕃。
　　分以忘年契，情犹锡类敦。公先真帝子，我系本王孙。
　　啸傲张高盖，从容接短辕。秋吟小山桂，春醉后堂萱。
　　自叹离通籍，何尝忘叫阍。不成穿圹入，终拟上书论。
　　多士还鱼贯，云谁正骏奔。暂能诛倏忽，长与问乾坤。
　　蚁漏三泉路，螀啼百草根。始知同泰讲，徼福是虚言。
　　◎卷.70【送千牛李将军赴阙五十韵】李商隐
　　照席琼枝秀，当年紫绶荣。班资古直阁，勋伐旧西京。
　　在昔王纲紊，因谁国步清。如无一战霸，安有大横庚。
　　内竖依凭切，凶门责望轻。中台终恶直，上将更要盟。
　　丹陛祥烟灭，皇闱杀气横。喧阗众狙怒，容易八蛮惊。
　　梼杌宽之久，防风戮不行。素来矜异类，此去岂亲征。
　　舍鲁真非策，居邠未有名。曾无力牧御，宁待雨师迎。
　　火箭侵乘石，云桥逼禁营。何时绝刁斗，不夜见欃枪。
　　屡亦闻投鼠，谁其敢射鲸。世情休念乱，物议笑轻生。
　　大卤思龙跃，苍梧失象耕。灵衣沾愧汗，仪马困阴兵。
　　别馆兰薰酷，深宫蜡焰明。黄山遮舞态，黑水断歌声。
　　纵未移周鼎，何辞免赵坑。空拳转斗地，数板不沈城。
　　且欲凭神算，无因计力争。幽囚苏武节，弃市仲由缨。
　　下殿言终验，增埤事早萌。蒸鸡殊减膳，屑麹异和羹。
　　否极时还泰，屯馀运果亨。流离几南渡，仓卒得西平。
　　神鬼收昏黑，奸凶首满盈。官非督护贵，师以丈人贞。
　　覆载还高下，寒暄急改更。马前烹莽卓，坛上揖韩彭。
　　扈跸三才正，回军六合晴。此时惟短剑，仍世尽双旌。
　　顾我由群从，逢君叹老成。庆流归嫡长，贻厥在名卿。
　　隼击须当要，鹏抟莫问程。趋朝排玉座，出位泣金茎。
　　幸藉梁园赋，叨蒙许氏评。中郎推贵婿，定远重时英。
　　政已标三尚，人今伫一鸣。长刀悬月魄，快马骇星精。
　　披豁惭深眷，睽离动素诚。蕙留春晼晚，松待岁峥嵘。
　　异县期回雁，登时已饭鲭。去程风刺刺，别夜漏丁丁。
　　庾信生多感，杨朱死有情。弦危中妇瑟，甲冷想夫筝。
　　会与秦楼凤，俱听汉苑莺。洛川迷曲沼，烟月两心倾。
　　◎卷.71【咏怀寄秘阁旧僚二十六韵】李商隐
　　年鬓日堪悲，衡茅益自嗤。攻文枯若木，处世钝如锤。
　　敢忘垂堂戒，宁将暗室欺。悬头曾苦学，折臂反成医。
　　仆御嫌夫懦，孩童笑叔痴。小男方嗜栗，幼女漫忧葵。
　　遇炙谁先啖，逢齑即便吹。官衔同画饼，面貌乏凝脂。
　　典籍将蠡测，文章若管窥。图形翻类狗，入梦肯非罴。
　　自哂成书簏，终当咒酒卮。懒沾襟上血，羞镊镜中丝。
　　橐籥言方喻，樗蒱齿讵知。事神徒惕虑，佞佛愧虚辞。
　　曲艺垂麟角，浮名状虎皮。乘轩宁见宠，巢幕更逢危。
　　礼俗拘嵇喜，侯王忻戴逵。途穷方结舌，静胜但支颐。
　　粝食空弹剑，亨衢讵置锥。柏台成口号，芸阁暂肩随。
　　悔逐迁莺伴，谁观择虱时。瓮间眠太率，床下隐何卑。
　　奋迹登弘阁，摧心对董帷。校雠如有暇，松竹一相思。
　　◎卷.72【戊辰会静中出贻同志二十韵】李商隐
　　大道谅无外，会越自登真。丹元子何索，在己莫问邻。
　　蒨璨玉琳华，翱翔九真君。戏掷万里火，聊召六甲旬。
　　瑶简被灵诰，持符开七门。金铃摄群魔，绛节何兟兟。
　　吟弄东海若，笑倚扶桑春。三山诚迥视，九州扬一尘。
　　我本玄元胄，禀华由上津。中迷鬼道乐，沉为下土民。
　　托质属太阴，炼形复为人。誓将覆宫泽，安此真与神。
　　龟山有慰荐，南真为弥纶。玉管会玄圃，火枣承天姻。
　　科车遏故气，侍香传灵氛。飘飖被青霓，婀娜佩紫纹。
　　林洞何其微，下仙不与群。丹泥因未控，万劫犹逡巡。
　　荆芜既以薙，舟壑永无湮。相期保妙命，腾景侍帝宸。
　　◎卷.73【和郑愚赠汝阳王孙家筝妓二十韵】李商隐
　　冰雾怨何穷，秦丝娇未已。寒空烟霞高，白日一万里。
　　碧嶂愁不行，浓翠遥相倚。茜袖捧琼姿，皎日丹霞起。
　　孤猿耿幽寂，西风吹白芷。回首苍梧深，女萝闭山鬼。
　　荒郊白鳞断，别浦晴霞委。长彴压河心，白道连地尾。
　　秦人昔富家，绿窗闻妙旨。鸿惊雁背飞，象床殊故里。
　　因令五十丝，中道分宫徵。斗粟配新声，娣侄徒纤指。
　　风流大堤上，怅望白门里。蠹粉实雌弦，灯光冷如水。
　　羌管促蛮柱，从醉吴宫耳。满内不扫眉，君王对西子。
　　初花惨朝露，冷臂凄愁髓。一曲送连钱，远别长于死。
　　玉砌衔红兰，妆窗结碧绮。九门十二关，清晨禁桃李。
　　◎卷.74【四年…遂作忆雪又作残雪诗各一百言以寄情于游旧·忆雪】李商隐
　　爱景人方乐，同雪候稍愆。徒闻周雅什，愿赋朔风篇。
　　欲俟千箱庆，须资六出妍。咏留飞絮后，歌唱落梅前。
　　庭树思琼蕊，妆楼认粉绵。瑞邀盈尺日，丰待两岐年。
　　预约延枚酒，虚乘访戴船。映书孤志业，披氅阻神仙。
　　几向霜阶步，频将月幌褰。玉京应已足，白屋但颙然。
　　◎卷.75【四年冬以退居蒲之永乐渴然有农夫望岁之志…游旧·残雪】李商隐
　　旭日开晴色，寒空失素尘。绕墙全剥粉，傍井渐消银。
　　刻兽摧盐虎，为山倒玉人。珠还犹照魏，璧碎尚留秦。
　　落日惊侵昼，馀光误惜春。檐冰滴鹅管，屋瓦镂鱼鳞。
　　岭霁岚光坼，松暄翠粒新。拥林愁拂尽，著砌恐行频。
　　焦寝忻无患，梁园去有因。莫能知帝力，空此荷平均。
　　◎卷.76【大卤平后移家到永乐县居书怀十韵寄刘韦…于此县寄居】李商隐
　　驱马绕河干，家山照露寒。依然五柳在，况值百花残。
　　昔去惊投笔，今来分挂冠。不忧悬磬乏，乍喜覆盂安。
　　甑破宁回顾，舟沉岂暇看。脱身离虎口，移疾就猪肝。
　　鬓入新年白，颜无旧日丹。自悲秋获少，谁惧夏畦难。
　　逸志忘鸿鹄，清香披蕙兰。还持一杯酒，坐想二公欢。
　　◎卷.77【河阳诗】李商隐
　　黄河摇溶天上来，玉楼影近中天台。龙头泻酒客寿杯，
　　主人浅笑红玫瑰。梓泽东来七十里，长沟复堑埋云子。
　　可惜秋眸一脔光，汉陵走马黄尘起。南浦老鱼腥古涎，
　　真珠密字芙蓉篇。湘中寄到梦不到，衰容自去抛凉天。
　　忆得蛟丝裁小卓，蛱蝶飞回木绵薄。绿绣笙囊不见人，
　　一口红霞夜深嚼。幽兰泣露新香死，画图浅缥松溪水。
　　楚丝微觉竹枝高，半曲新辞写绵纸。巴西夜市红守宫，
　　后房点臂斑斑红。堤南渴雁自飞久，芦花一夜吹西风。
　　晓帘串断蜻蜓翼，罗屏但有空青色。玉湾不钓三千年，
　　莲房暗被蛟龙惜。湿银注镜井口平，鸾钗映月寒铮铮。
　　不知桂树在何处，仙人不下双金茎。百尺相风插重屋，
　　侧近嫣红伴柔绿。百劳不识对月郎，湘竹千条为一束。
　　◎卷.78【自桂林奉使江陵途中感怀寄献尚书】李商隐
　　下客依莲幕，明公念竹林。纵然膺使命，何以奉徽音。
　　投刺虽伤晚，酬恩岂在今。迎来新琐闼，从到碧瑶岑。
　　水势初知海，天文始识参。固惭非贾谊，惟恐后陈琳。
　　前席惊虚辱，华樽许细斟。尚怜秦痔苦，不遣楚醪沈。
　　既载从戎笔，仍披选胜襟。泷通伏波柱，帘对有虞琴。
　　宅与严城接，门藏别岫深。阁凉松冉冉，堂静桂森森。
　　社内容周续，乡中保展禽。白衣居士访，乌帽逸人寻。
　　佞佛将成传，耽书或类淫。长怀五羖赎，终著九州箴。
　　良讯封鸳绮，馀光借玳簪。张衡愁浩浩，沈约瘦愔愔。
　　芦白疑粘鬓，枫丹欲照心。归期无雁报，旅抱有猿侵。
　　短日安能驻，低云只有阴。乱鸦冲晒网，寒女簇遥砧。
　　东道违宁久，西园望不禁。江生魂黯黯，泉客泪涔涔。
　　逸翰应藏法，高辞肯浪吟。数须传庾翼，莫独与卢谌。
　　假寐凭书簏，哀吟叩剑镡。未尝贪偃息，那复议登临。
　　彼美回清镜，其谁受曲针。人皆向燕路，无乃费黄金。
　　◎卷.79【送从翁从东川弘农尚书幕】李商隐
　　大镇初更帅，嘉宾素见邀。使车无远近，归路更烟霄。
　　稳放骅骝步，高安翡翠巢。御风知有在，去国肯无聊。
　　早忝诸孙末，俱从小隐招。心悬紫云阁，梦断赤城标。
　　素女悲清瑟，秦娥弄玉箫。山连玄圃近，水接绛河遥。
　　岂意闻周铎，翻然慕舜韶。皆辞乔木去，远逐断蓬飘。
　　薄俗谁其激，斯民已甚恌。鸾皇期一举，燕雀不相饶。
　　敢共颓波远，因之内火烧。是非过别梦，时节惨惊飙。
　　未至谁能赋，中干欲病痟。屡曾纡锦绣，勉欲报琼瑶。
　　我恐霜侵鬓，君先绶挂腰。甘心与陈阮，挥手谢松乔。
　　锦里差邻接，云台闭寂寥。一川虚月魄，万崦自芝苗。
　　瘴雨泷间急，离魂峡外销。非关无烛夜，其奈落花朝。
　　几处逢鸣佩，何筵不翠翘。蛮童骑象舞，江市卖鲛绡。
　　南诏知非敌，西山亦屡骄。勿贪佳丽地，不为圣明朝。
　　少减东城饮，时看北斗杓。莫因乖别久，遂逐岁寒凋。
　　盛幕开高宴，将军问故僚。为言公玉季，早日弃渔樵。
　　◎卷.80【李肱所遗画松诗书两纸得四十韵】李商隐
　　万草已凉露，开图披古松。青山遍沧海，此树生何峰。
　　孤根邈无倚，直立撑鸿濛。端如君子身，挺若壮士胸。
　　樛枝势夭矫，忽欲蟠拏空。又如惊螭走，默与奔云逢。
　　孙枝擢细叶，旖旎狐裘茸。邹颠蓐发软，丽姬眉黛浓。
　　视久眩目睛，倏忽变辉容。竦削正稠直，婀娜旋敷峰。
　　又如洞房冷，翠被张穹笼。亦若暨罗女，平旦妆颜容。
　　细疑袭气母，猛若争神功。燕雀固寂寂，雾露常冲冲。
　　香兰愧伤暮，碧竹惭空中。可集呈瑞凤，堪藏行雨龙。
　　淮山桂偃蹇，蜀郡桑重童。枝条亮眇脆，灵气何由同。
　　昔闻咸阳帝，近说稽山侬。或著仙人号，或以大夫封。
　　终南与清都，烟雨遥相通。安知夜夜意，不起西南风。
　　美人昔清兴，重之犹月钟。宝笥十八九，香缇千万重。
　　一旦鬼瞰室，稠叠张羉罿。赤羽中要害，是非皆匆匆。
　　生如碧海月，死践霜郊蓬。平生握中玩，散失随奴童。
　　我闻照妖镜，及与神剑锋。寓身会有地，不为凡物蒙。
　　伊人秉兹图，顾眄择所从。而我何为者，开颜捧灵踪。
　　报以漆鸣琴，悬之真珠栊。是时方暑夏，座内若严冬。
　　忆昔谢四骑，学仙玉阳东。千株尽若此，路入琼瑶宫。
　　口咏玄云歌，手把金芙蓉。浓蔼深霓袖，色映琅玕中。
　　悲哉堕世网，去之若遗弓。形魄天坛上，海日高瞳瞳。
　　终骑紫鸾归，持寄扶桑翁。
　　◎卷.81【戏题枢言草阁三十二韵】李商隐
　　君家在河北，我家在山西。百岁本无业，阴阴仙李枝。
　　尚书文与武，战罢幕府开。君从渭南至，我自仙游来。
　　平昔苦南北，动成云雨乖。逮今两携手，对若床下鞋。
　　夜归碣石馆，朝上黄金台。我有苦寒调，君抱阳春才。
　　年颜各少壮，发绿齿尚齐。我虽不能饮，君时醉如泥。
　　政静筹画简，退食多相携。扫掠走马路，整顿射雉翳。
　　春风二三月，柳密莺正啼。清河在门外，上与浮云齐。
　　欹冠调玉琴，弹作松风哀。又弹明君怨，一去怨不回。
　　感激坐者泣，起视雁行低。翻忧龙山雪，却杂胡沙飞。
　　仲容铜琵琶，项直声凄凄。上贴金捍拨，画为承露鸡。
　　君时卧掁触，劝客白玉杯。苦云年光疾，不饮将安归。
　　我赏此言是，因循未能谐。君言中圣人，坐卧莫我违。
　　榆荚乱不整，杨花飞相随。上有白日照，下有东风吹。
　　青楼有美人，颜色如玫瑰。歌声入青云，所痛无良媒。
　　少年苦不久，顾慕良难哉。徒令真珠肶，裛入珊瑚腮。
　　君今且少安，听我苦吟诗。古诗何人作，老大徒伤悲。
　　◎卷.82【偶成转韵七十二句赠四同舍】李商隐
　　沛国东风吹大泽，蒲青柳碧春一色。我来不见隆准人，
　　沥酒空馀庙中客。征东同舍鸳与鸾，酒酣劝我悬征鞍。
　　蓝山宝肆不可入，玉中仍是青琅玕。武威将军使中侠，
　　少年箭道惊杨叶。战功高后数文章，怜我秋斋梦蝴蝶。
　　诘旦九门传奏章，高车大马来煌煌。路逢邹枚不暇揖，
　　腊月大雪过大梁。忆昔公为会昌宰，我时入谒虚怀待。
　　众中赏我赋高唐，回看屈宋由年辈。公事武皇为铁冠，
　　历厅请我相所难。我时憔悴在书阁，卧枕芸香春夜阑。
　　明年赴辟下昭桂，东郊恸哭辞兄弟。韩公堆上跋马时，
　　回望秦川树如荠。依稀南指阳台云，鲤鱼食钩猿失群。
　　湘妃庙下已春尽，虞帝城前初日曛。谢游桥上澄江馆，
　　下望山城如一弹。鹧鸪声苦晓惊眠，朱槿花娇晚相伴。
　　顷之失职辞南风，破帆坏桨荆江中。斩蛟断璧不无意，
　　平生自许非匆匆。归来寂寞灵台下，著破蓝衫出无马。
　　天官补吏府中趋，玉骨瘦来无一把。手封狴牢屯制囚，
　　直厅印锁黄昏愁。平明赤帖使修表，上贺嫖姚收贼州。
　　旧山万仞青霞外，望见扶桑出东海。爱君忧国去未能，
　　白道青松了然在。此时闻有燕昭台，挺身东望心眼开。
　　且吟王粲从军乐，不赋渊明归去来。彭门十万皆雄勇，
　　首戴公恩若山重。廷评日下握灵蛇，书记眠时吞彩凤。
　　之子夫君郑与裴，何甥谢舅当世才。青袍白简风流极，
　　碧沼红莲倾倒开。我生粗疏不足数，梁父哀吟鸲鹆舞。
　　横行阔视倚公怜，狂来笔力如牛弩。借酒祝公千万年，
　　吾徒礼分常周旋。收旗卧鼓相天子，相门出相光青史。
　　◎卷.83【五言述德抒情诗一首四十韵献上杜七兄仆射相公（杜悰）】李商隐
　　帝作黄金阙，仙开白玉京。有人扶太极，惟岳降元精。
　　耿贾官勋大，荀陈地望清。旂常悬祖德，甲令著嘉声。
　　经出宣尼壁，书留晏子楹。武乡传阵法，践土主文盟。
　　自昔流王泽，由来仗国桢。九河分合沓，一柱忽峥嵘。
　　得主劳三顾，惊人肯再鸣。碧虚天共转，黄道日同行。
　　后饮曹参酒，先和傅说羹。即时贤路辟，此夜泰阶平。
　　愿保无疆福，将图不朽名。率身期济世，叩额虑兴兵。
　　感念殽尸露，咨嗟赵卒坑。傥令安隐忍，何以赞贞明。
　　恶草虽当路，寒松实挺生。人言真可畏，公意本无争。
　　故事留台阁，前驱且旆旌。芙蓉王俭府，杨柳亚夫营。
　　清啸频疏俗，高谈屡析酲。过庭多令子，乞墅有名甥。
　　南诏应闻命，西山莫敢惊。寄辞收的博，端坐扫欃枪。
　　雅宴初无倦，长歌底有情。槛危春水暖，楼迥雪峰晴。
　　移席牵缃蔓，回桡扑绛英。谁知杜武库，只见谢宣城。
　　有客趋高义，于今滞下卿。登门惭后至，置驿恐虚迎。
　　自是依刘表，安能比老彭。雕龙心已切，画虎意何成。
　　岂有曾黔突，徒劳不倚衡。乘时乖巧宦，占象合艰贞。
　　废忘淹中学，迟回谷口耕。悼伤潘岳重，树立马迁轻。
　　陇鸟悲丹觜，湘兰怨紫茎。归期过旧岁，旅梦绕残更。
　　弱植叨华族，衰门倚外兄。欲陈劳者曲，未唱泪先横。
　　◎卷.84【今月二日不自量度辄以诗一首四十韵…咏叹不足之义也】李商隐
　　家擅无双誉，朝居第一功。四时当首夏，八节应条风。
　　涤濯临清济，巉岩倚碧嵩。鲍壶冰皎洁，王佩玉丁东。
　　处剧张京兆，通经戴侍中。将星临迥夜，卿月丽层穹。
　　下令销秦盗，高谈破宋聋。含霜太山竹，拂雾峄阳桐。
　　乐道乾知退，当官蹇匪躬。服箱青海马，入兆渭川熊。
　　固是符真宰，徒劳让化工。凤池春潋艳，鸡树晓曈曨。
　　愿守三章约，还期九译通。薰琴调大舜，宝瑟和神农。
　　慷慨资元老，周旋值狡童。仲尼羞问阵，魏绛喜和戎。
　　款款将除蠹，孜孜欲达聪。所求因渭浊，安肯与雷同。
　　物议将调鼎，君恩忽赐弓。开吴相上下，全蜀占西东。
　　锐卒鱼悬饵，豪胥鸟在笼。疲民呼杜母，邻国仰羊公。
　　置驿推东道，安禅合北宗。嘉宾增重价，上士悟真空。
　　扇举遮王导，樽开见孔融。烟飞愁舞罢，尘定惜歌终。
　　岸柳兼池绿，园花映烛红。未曾周顗醉，转觉季心恭。
　　系滞喧人望，便蕃属圣衷。天书何日降，庭燎几时烘。
　　早岁乖投刺，今晨幸发蒙。远途哀跛鳖，薄艺奖雕虫。
　　故事曾尊隗，前修有荐雄。终须烦刻画，聊拟更磨礱。
　　蛮岭晴留雪，巴江晚带枫。营巢怜越燕，裂帛待燕鸿。
　　自苦诚先檗，长飘不后蓬。容华虽少健，思绪即悲翁。
　　感激淮山馆，优游碣石宫。待公三入相，丕祚始无穷。
　　◎卷.85【骄儿诗】李商隐
　　衮师我骄儿，美秀乃无匹。文葆未周晬，固已知六七。
　　四岁知名姓，眼不视梨栗。交朋颇窥观，谓是丹穴物。
　　前朝尚器貌，流品方第一。不然神仙姿，不尔燕鹤骨。
　　安得此相谓，欲慰衰朽质。青春妍和月，朋戏浑甥侄。
　　绕堂复穿林，沸若金鼎溢。门有长者来，造次请先出。
　　客前问所须，含意下吐实。归来学客面，e5败秉爷笏。
　　或谑张飞胡，或笑邓艾吃。豪鹰毛崱屴，猛马气佶傈。
　　截得青筼筜，骑走恣唐突。忽复学参军，按声唤苍鹘。
　　又复纱灯旁，稽首礼夜佛。仰鞭罥蛛网，俯首饮花蜜。
　　欲争蛱蝶轻，未谢柳絮疾。阶前逢阿姊，六甲颇输失。
　　凝走弄香奁，拔脱金屈戌。抱持多反侧，威怒不可律。
　　曲躬牵窗网，衉唾拭琴漆。有时看临书，挺立不动膝。
　　古锦请裁衣，玉轴亦欲乞。请爷书春胜，春胜宜春日。
　　芭蕉斜卷笺，辛夷低过笔。爷昔好读书，恳苦自著述。
　　憔悴欲四十，无肉畏蚤虱。儿慎勿学爷，读书求甲乙。
　　穰苴司马法，张良黄石术。便为帝王师，不假更纤悉。
　　况今西与北，羌戎正狂悖。诛赦两未成，将养如痼疾。
　　儿当速成大，探雏入虎穴。当为万户侯，勿守一经帙。
　　◎卷.86【行次西郊作一百韵】李商隐
　　蛇年建午月，我自梁还秦。南下大散关，北济渭之滨。
　　草木半舒坼，不类冰雪晨。又若夏苦热，燋卷无芳津。
　　高田长檞枥，下田长荆榛。农具弃道旁，饥牛死空墩。
　　依依过村落，十室无一存。存者皆面啼，无衣可迎宾。
　　始若畏人问，及门还具陈。右辅田畴薄，斯民常苦贫。
　　伊昔称乐土，所赖牧伯仁。官清若冰玉，吏善如六亲。
　　生儿不远征，生女事四邻。浊酒盈瓦缶，烂谷堆荆囷。
　　健儿庇旁妇，衰翁舐童孙。况自贞观后，命官多儒臣。
　　例以贤牧伯，徵入司陶钧。降及开元中，奸邪挠经纶。
　　晋公忌此事，多录边将勋。因令猛毅辈，杂牧升平民。
　　中原遂多故，除授非至尊。或出幸臣辈，或由帝戚恩。
　　中原困屠解，奴隶厌肥豚。皇子弃不乳，椒房抱羌浑。
　　重赐竭中国，强兵临北边。控弦二十万，长臂皆如猿。
　　皇都三千里，来往同雕鸢。五里一换马，十里一开筵。
　　指顾动白日，暖热回苍旻。公卿辱嘲叱，唾弃如粪丸。
　　大朝会万方，天子正临轩。采旂转初旭，玉座当祥烟。
　　金障既特设，珠帘亦高褰。捋须蹇不顾，坐在御榻前。
　　忤者死艰屦，附之升顶颠。华侈矜递衒，豪俊相并吞。
　　因失生惠养，渐见征求频。奚寇西北来，挥霍如天翻。
　　是时正忘战，重兵多在边。列城绕长河，平明插旗幡。
　　但闻虏骑入，不见汉兵屯。大妇抱儿哭，小妇攀车轓。
　　生小太平年，不识夜闭门。少壮尽点行，疲老守空村。
　　生分作死誓，挥泪连秋云。廷臣例獐怯，诸将如羸奔。
　　为贼扫上阳，捉人送潼关。玉辇望南斗，未知何日旋。
　　诚知开辟久，遘此云雷屯。送者问鼎大，存者要高官。
　　抢攘互间谍，孰辨枭与鸾。千马无返辔，万车无还辕。
　　城空鼠雀死，人去豺狼喧。南资竭吴越，西费失河源。
　　因今左藏库，摧毁惟空垣。如人当一身，有左无右边。
　　筋体半痿痺，肘腋生臊膻。列圣蒙此耻，含怀不能宣。
　　谋臣拱手立，相戒无敢先。万国困杼轴，内库无金钱。
　　健儿立霜雪，腹歉衣裳单。馈饷多过时，高估铜与铅。
　　山东望河北，爨烟犹相联。朝廷不暇给，辛苦无半年。
　　行人搉行资，居者税屋椽。中间遂作梗，狼藉用戈鋋。
　　临门送节制，以锡通天班。破者以族灭，存者尚迁延。
　　礼数异君父，羁縻如羌零。直求输赤诚，所望大体全。
　　巍巍政事堂，宰相厌八珍。敢问下执事，今谁掌其权。
　　疮疽几十载，不敢扶其根。国蹙赋更重，人稀役弥繁。
　　近年牛医儿，城社更扳援。盲目把大旆，处此京西藩。
　　乐祸忘怨敌，树党多狂狷。生为人所惮，死非人所怜。
　　快刀断其头，列若猪牛悬。凤翔三百里，兵马如黄巾。
　　夜半军牒来，屯兵万五千。乡里骇供亿，老少相扳牵。
　　儿孙生未孩，弃之无惨颜。不复议所适，但欲死山间。
　　尔来又三岁，甘泽不及春。盗贼亭午起，问谁多穷民。
　　节使杀亭吏，捕之恐无因。咫尺不相见，旱久多黄尘。
　　官健腰佩弓，自言为官巡。常恐值荒迥，此辈还射人。
　　愧客问本末，愿客无因循。郿坞抵陈仓，此地忌黄昏。
　　我听此言罢，冤愤如相焚。昔闻举一会，群盗为之奔。
　　又闻理与乱，在人不在天。我愿为此事，君前剖心肝。
　　叩头出鲜血，滂沱污紫宸。九重黯已隔，涕泗空沾唇。
　　使典作尚书，厮养为将军。慎勿道此言，此言未忍闻。
　　◎卷.87【井泥四十韵】李商隐
　　皇都依仁里，西北有高斋。昨日主人氏，治井堂西陲。
　　工人三五辈，辇出土与泥。到水不数尺，积共庭树齐。
　　他日井甃毕，用土益作堤。曲随林掩映，缭以池周回。
　　下去冥寞穴，上承雨露滋。寄辞别地脉，因言谢泉扉。
　　升腾不自意，畴昔忽已乖。伊余掉行鞅，行行来自西。
　　一日下马到，此时芳草萋。四面多好树，旦暮云霞姿。
　　晚落花满地，幽鸟鸣何枝。萝幄既已荐，山樽亦可开。
　　待得孤月上，如与佳人来。因兹感物理，恻怆平生怀。
　　茫茫此群品，不定轮与蹄。喜得舜可禅，不以瞽瞍疑。
　　禹竟代舜立，其父吁咈哉。嬴氏并六合，所来因不韦。
　　汉祖把左契，自言一布衣。当涂佩国玺，本乃黄门携。
　　长戟乱中原，何妨起戎氐。不独帝王耳，臣下亦如斯。
　　伊尹佐兴王，不藉汉父资。磻溪老钓叟，坐为周之师。
　　屠狗与贩缯，突起定倾危。长沙启封土，岂是出程姬。
　　帝问主人翁，有自卖珠儿。武昌昔男子，老苦为人妻。
　　蜀王有遗魄，今在林中啼。淮南鸡舐药，翻向云中飞。
　　大钧运群有，难以一理推。顾于冥冥内，为问秉者谁。
　　我恐更万世，此事愈云为。猛虎与双翅，更以角副之。
　　凤凰不五色，联翼上鸡栖。我欲秉钧者，朅来与我偕。
　　浮云不相顾，寥泬谁为梯。悒怏夜将半，但歌井中泥。
　　◎卷.88【夜思（以下续新添诗）】李商隐
　　银箭耿寒漏，金釭凝夜光。彩鸾空自舞，别燕不相将。
　　寄恨一尺素，含情双玉珰。会前犹月在，去后始宵长。
　　往事经春物，前期托报章。永令虚粲枕，长不掩兰房。
　　觉动迎猜影，疑来浪认香。鹤应闻露警，蜂亦为花忙。
　　古有阳台梦，今多下蔡倡。何为薄冰雪，消瘦滞非乡。
　　◎卷.89【思贤顿（即望贤宫也）】李商隐
　　内殿张弦管，中原绝鼓鼙。舞成青海马，斗杀汝南鸡。
　　不见华胥梦，空闻下蔡迷。宸襟他日泪，薄暮望贤西。
　　◎卷.90【无题】李商隐
　　万里风波一叶舟，忆归初罢更夷犹。碧江地没元相引，
　　黄鹤沙边亦少留。益德冤魂终报主，阿童高义镇横秋。
　　人生岂得长无谓，怀古思乡共白头。
　　◎卷.91【有怀在蒙飞卿】李商隐
　　薄宦频移疾，当年久索居。哀同庾开府，瘦极沈尚书。
　　城绿新阴远，江清返照虚。所思惟翰墨，从古待双鱼。
　　◎卷.92【春深脱衣】李商隐
　　睥睨江鸦集，堂皇海燕过。减衣怜蕙若，展帐动烟波。
　　日烈忧花甚，风长奈柳何。陈遵容易学，身世醉时多。
　　◎卷.93【怀求古翁】李商隐
　　何时粉署仙，傲兀逐戎旃。关塞犹传箭，江湖莫系船。
　　欲收棋子醉，竟把钓车眠。谢脁真堪忆，多才不忌前。
　　◎卷.94【五月六日夜忆往岁秋与彻师同宿（知玄法师弟子僧彻）】李商隐
　　紫阁相逢处，丹岩议宿时。堕蝉翻败叶，栖鸟定寒枝。
　　万里飘流远，三年问讯迟。炎方忆初地，频梦碧琉璃。
　　◎卷.95【城上】李商隐
　　有客虚投笔，无憀独上城。沙禽失侣远，江树著阴轻。
　　边遽稽天讨，军须竭地征。贾生游刃极，作赋又论兵。
　　◎卷.96【如有】李商隐
　　如有瑶台客，相难复索归。芭蕉开绿扇，菡萏荐红衣。
　　浦外传光远，烟中结响微。良宵一寸焰，回首是重帏。
　　◎卷.97【朱槿花二首】李商隐
　　莲后红何患，梅先白莫夸。才飞建章火，又落赤城霞。
　　不卷锦步障，未登油壁车。日西相对罢，休浣向天涯。
　　勇多侵路去，恨有碍灯还。嗅自微微白，看成沓沓殷。
　　坐疑忘物外，归去有帘间。君问伤春句，千辞不可删。
　　◎卷.98【寓怀】李商隐
　　彩鸾餐颢气，威凤入卿云。长养三清境，追随五帝君。
　　烟波遗汲汲，矰缴任云云。下界围黄道，前程合紫氛。
　　金书惟是见，玉管不胜闻。草为回生种，香缘却死熏。
　　海明三岛见，天迥九江分。搴树无劳援，神禾岂用耘。
　　斗龙风结阵，恼鹤露成文。汉岭霜何早，秦宫日易曛。
　　星机抛密绪，月杵散灵氛。阳鸟西南下，相思不及群。
　　◎卷.99【木兰】李商隐
　　二月二十二，木兰开坼初。初当新病酒，复自久离居。
　　愁绝更倾国，惊新闻远书。紫丝何日障，油壁几时车。
　　弄粉知伤重，调红或有馀。波痕空映袜，烟态不胜裾。
　　桂岭含芳远，莲塘属意疏。瑶姬与神女，长短定何如。
　　◎卷.100【细雨成咏献尚书河东公】李商隐
　　洒砌听来响，卷帘看已迷。江间风暂定，云外日应西。
　　稍稍落蝶粉，班班融燕泥。飐萍初过沼，重柳更缘堤。
　　必拟和残漏，宁无晦暝鼙。半将花漠漠，全共草萋萋。
　　猿别方长啸，乌惊始独栖。府公能八咏，聊且续新题。
　　◎卷.101【病中闻河东公乐营置酒口占寄上】李商隐
　　闻驻行春旆，中途赏物华。缘忧武昌柳，遂忆洛阳花。
　　嵇鹤元无对，荀龙不在夸。只将沧海月，长压赤城霞。
　　兴欲倾燕馆，欢终到习家。风长应侧帽，路隘岂容车。
　　楼迥波窥锦，窗虚日弄纱。锁门金了鸟，展障玉鸦叉。
　　舞妙从兼楚，歌能莫杂巴。必投潘岳果，谁掺祢衡挝。
　　刻烛当时忝，传杯此夕赊。可怜漳浦卧，愁绪独如麻。
　　◎卷.102【回中牡丹为雨所败二首】李商隐
　　下苑他年未可追，西州今日忽相期。水亭暮雨寒犹在，
　　罗荐春香暖不知。舞蝶殷勤收落蕊，佳人惆怅卧遥帷。
　　章台街里芳菲伴，且问宫腰损几枝。
　　浪笑榴花不及春，先期零落更愁人。玉盘迸泪伤心数，
　　锦瑟惊弦破梦频。万里重阴非旧圃，一年生意属流尘。
　　前溪舞罢君回顾，并觉今朝粉态新。
　　◎卷.103【拟意】李商隐
　　怅望逢张女，迟回送阿侯。空看小垂手，忍问大刀头。
　　妙选茱萸帐，平居翡翠楼。云屏不取暖，月扇未遮羞。
　　上掌真何有，倾城岂自由。楚妃交荐枕，汉后共藏阄。
　　夫向羊车觅，男从凤穴求。书成祓禊帖，唱杀畔牢愁。
　　夜杵鸣江练，春刀解若榴。象床穿幰网，犀帖钉窗油。
　　仁寿遗明镜，陈仓拂彩球。真防舞如意，佯盖卧箜篌。
　　濯锦桃花水，溅裙杜若洲。鱼儿悬宝剑，燕子合金瓯。
　　银箭催摇落，华筵惨去留。几时销薄怒，从此抱离忧。
　　帆落啼猿峡，樽开画鹢舟。急弦肠对断，翦蜡泪争流。
　　璧马谁能带，金虫不复收。银河扑醉眼，珠串咽歌喉。
　　去梦随川后，来风贮石邮。兰丛衔露重，榆荚点星稠。
　　解佩无遗迹，凌波有旧游。曾来十九首，私谶咏牵牛。
　　◎卷.104【谢往桂林至彤庭窃咏】李商隐
　　辰象森罗正，句陈翊卫宽。鱼龙排百戏，剑佩俨千官。
　　城禁将开晚，宫深欲曙难。月轮移枍诣，仙路下栏干。
　　共贺高禖应，将陈寿酒欢。金星压芒角，银汉转波澜。
　　王母来空阔，羲和上屈盘。凤凰传诏旨，獬廌冠朝端。
　　造化中台座，威风上将坛。甘泉犹望幸，早晚冠呼韩。
　　◎卷.105【烧香曲】李商隐
　　钿云蟠蟠牙比鱼，孔雀翅尾蛟龙须。漳宫旧样博山炉，
　　楚娇捧笑开芙蕖。八蚕茧绵小分炷，兽焰微红隔云母。
　　白天月泽寒未冰，金虎含秋向东吐。玉佩呵光铜照昏，
　　帘波日暮冲斜门。西来欲上茂陵树，柏梁已失栽桃魂。
　　露庭月井大红气，轻衫薄细当君意。蜀殿琼人伴夜深，
　　金銮不问残灯事。何当巧吹君怀度，襟灰为土填清露。
　　◎卷.106【送从翁东川弘农尚书幕】李商隐
　　昔帝回冲眷，维皇恻上仁。三灵迷赤气，万汇叫苍旻。
　　刊木方隆禹，陛陑始创殷。夏台曾圮闭，汜水敢逡巡。
　　拯溺休规步，防虞要徙薪。蒸黎今得请，宇宙昨还淳。
　　缵祖功宜急，贻孙计甚勤。降灾虽代有，稔恶不无因。
　　宫掖方为蛊，边隅忽遘迍。献书秦逐客，间谍汉名臣。
　　北伐将谁使，南征决此辰。中原重板荡，玄象失钩陈。
　　诘旦违清道，衔枚别紫宸。兹行殊厌胜，故老遂分新。
　　去异封于巩，来宁避处豳。永嘉几失坠，宣政遽酸辛。
　　元子当传启，皇孙合授询。时非三揖让，表请再陶钧。
　　旧好盟还在，中枢策屡遵。苍黄传国玺，违远属车尘。
　　雏虎如凭怒，漦龙性漫驯。封崇自何等，流落乃斯民。
　　逗挠官军乱，优容败将频。早朝披草莽，夜缒达丝纶。
　　忘战追无及，长驱气益振。妇言终未易，庙算况非神。
　　日驭难淹蜀，星旄要定秦。人心诚未去，天道亦无亲。
　　锦水湔云浪，黄山扫地春。斯文虚梦鸟，吾道欲悲麟。
　　断续殊乡泪，存亡满席珍。魂销季羔窦，衣化子张绅。
　　建议庸何所，通班昔滥臻。浮生见开泰，独得咏汀蘋。
　　◎卷.107【晋昌晚归马上赠】李商隐
　　西北朝天路，登临思上才。城闲烟草遍，村暗雨云回。
　　人岂无端别，猿应有意哀。征南予更远，吟断望乡台。
　　◎卷.108【哭虔州杨侍郎（虞卿）】李商隐
　　汉网疏仍漏，齐民困未苏。如何大丞相，翻作弛刑徒。
　　中宪方外易，尹京终就拘。本矜能弭谤，先议取非辜。
　　巧有凝脂密，功无一柱扶。深知狱吏贵，几迫季冬诛。
　　叫帝青天阔，辞家白日晡。流亡诚不吊，神理若为诬。
　　在昔恩知忝，诸生礼秩殊。入韩非剑客，过赵受钳奴。
　　楚水招魂远，邙山卜宅孤。甘心亲垤蚁，旋踵戮城狐。
　　阴骘今如此，天灾未可无。莫凭牲玉请，便望救焦枯。
　　◎卷.109【寄太原卢司空三十韵（卢钧）】李商隐
　　隋舰临淮甸，唐旗出井陉。断鳌支四柱，卓马济三灵。
　　祖业隆盘古，孙谋复大庭。从来师俊杰，可以焕丹青。
　　旧族开东岳，雄图奋北溟。邪同獬廌触，乐伴凤凰听。
　　酣战仍挥日，降妖亦斗霆。将军功不伐，叔舅德惟馨。
　　鸡塞谁生事，狼烟不暂停。拟填沧海鸟，敢竞太阳萤。
　　内草才传诏，前茅已勒铭。那劳出师表，尽入大荒经。
　　德水萦长带，阴山绕画屏。只忧非綮肯，未觉有膻腥。
　　保佐资冲漠，扶持在杳冥。乃心防暗室，华发称明廷。
　　按甲神初静，挥戈思欲醒。羲之当妙选，孝若近归宁。
　　月色来侵幌，诗成有转櫺。罗含黄菊宅，柳恽白蘋汀。
　　神物龟酬孔，仙才鹤姓丁。西山童子药，南极老人星。
　　自顷徒窥管，于今愧挈瓶。何由叨末席，还得叩玄扃。
　　庄叟虚悲雁，终童漫识鼮。幕中虽策画，剑外且伶俜。
　　俣俣行忘止，鳏鳏卧不瞑。身应瘠于鲁，泪欲溢为荥。
　　禹贡思金鼎，尧图忆土铏。公乎来入相，王欲驾云亭。
　　◎卷.110【安平公诗（故赠尚书韩氏）】李商隐
　　丈人博陵王名家，怜我总角称才华。华州留语晓至暮，
　　高声喝吏放两衙。明朝骑马出城外，送我习业南山阿。
　　仲子延岳年十六，面如白玉欹乌纱。其弟炳章犹两丱，
　　瑶林琼树含奇花。陈留阮家诸侄秀，逦迤出拜何骈罗。
　　府中从事杜与李，麟角虎翅相过摩。清词孤韵有歌响，
　　击触钟磬鸣环珂。三月石堤冻销释，东风开花满阳坡。
　　时禽得伴戏新木，其声尖咽如鸣梭。公时载酒领从事，
　　踊跃鞍马来相过。仰看楼殿撮清汉，坐视世界如恒沙。
　　面热脚掉互登陟，青云表柱白云崖。一百八句在贝叶，
　　三十三天长雨花。长者子来辄献盖，辟支佛去空留靴。
　　公时受诏镇东鲁，遣我草诏随车牙。顾我下笔即千字，
　　疑我读书倾五车。呜呼大贤苦不寿，时世方士无灵砂。
　　五月至止六月病，遽颓泰山惊逝波。明年徒步吊京国，
　　宅破子毁哀如何。西风冲户卷素帐，隙光斜照旧燕窠。
　　古人常叹知己少，况我沦贱艰虞多。如公之德世一二，
　　岂得无泪如黄河。沥胆咒愿天有眼，君子之泽方滂沱。
　　◎卷.111【赤壁（又见《杜牧集》）】李商隐
　　折戟沈沙铁未销，自将磨洗认前朝。
　　东风不与周郎便，铜雀春深锁二乔。
　　◎卷.112【垂柳】李商隐
　　垂柳碧鬅茸，楼昏雨带容。思量成夜梦，束久废春慵。
　　梳洗凭张敞，乘骑笑稚恭。碧虚随转笠，红烛近高舂。
　　怨目明秋水，愁眉淡远峰。小阑花尽蝶，静院醉醒蛩。
　　旧作琴台凤，今为药店龙。宝奁抛掷久，一任景阳钟。
　　◎卷.113【清夜怨】李商隐
　　含泪坐春宵，闻君欲度辽。绿池荷叶嫩，红砌杏花娇。
　　曙月当窗满，征云出塞遥。画楼终日闭，清管为谁调。
　　◎卷.114【定子（此诗又见《杜牧外集》，题作隋苑）】李商隐
　　檀槽一抹广陵春，定子初开睡脸新。
　　却笑吃虚隋炀帝，破家亡国为何人。
　　◎卷.115【木兰花】李商隐
　　洞庭波冷晓侵云，日日征帆送远人。
　　几度木兰舟上望，不知元是此花身。
　　◎卷.116【游灵伽寺（以下见《统签》）】李商隐
　　碧烟秋寺泛湖来，水打城根古堞摧。
　　尽日伤心人不见，石榴花满旧琴台。
　　◎卷.117【龙丘途中】李商隐
　　汉苑残花别，吴江盛夏来。惟看万树谷，不见一枝开。
　　水色饶湘浦，滩声怯建溪。泪流回月上，可得更猿啼。
　　◎卷.118【句】李商隐
　　兰膏爇处心犹浅，银烛烧残焰不馨。好向书生窗畔种，
　　免教辛苦更囊萤。（金灯花。《事文类聚》）。
　　遥想故园陌，桃李正酣酣。（以下见《海录碎事》）
　　头上金雀钗，腰珮翠琅玕。
　　芦洲客雁报春来。


第五百四十二卷
　　◎卷.1【送友人归宜春】纪唐夫
　　落花兼柳絮，无处不纷纷。远道空归去，流莺独自闻。
　　墅桥喧碓水，山郭入楼云。故里南陔曲，秋期欲送君。
　　◎卷.2【骢马曲】纪唐夫
　　连钱出塞蹋沙蓬，岂比当时御史骢。逐北自谙深碛路，
　　连嘶谁念静边功。登山每与青云合，弄影应知碧草同。
　　今日虏平将换妾，不如罗袖舞春风。
　　◎卷.3【送温庭筠尉方城】纪唐夫
　　何事明时泣玉频，长安不见杏园春。凤凰诏下虽沾命，
　　鹦鹉才高却累身。且尽绿醽销积恨，莫辞黄绶拂行尘。
　　方城若比长沙路，犹隔千山与万津。
　　◎卷.4【及第后宿平康里（一作平康妓诗）】裴思谦
　　银缸斜背解鸣珰，小语偷声贺玉郎。
　　从此不知兰麝贵，夜来新染桂枝香。
　　◎卷.5【都堂试贡士日庆春雪】李衢
　　锡瑞来丰岁，旌贤入贡辰。轻摇梅共笑，飞袅柳知春。
　　绕砌封琼屑，依阶喷玉尘。蜉蝣吟更古，科斗映还新。
　　鹤毳迷难辨，冰壶鉴易真。因歌大君德，率舞咏陶钧。
　　◎卷.6【都堂试贡士日庆春雪】李损之
　　春雪昼悠扬，飘飞试士场。缀毫疑起草，沾字共成章。
　　匝地如铺练，凝阶似截肪。鹅毛萦树合，柳絮带风狂。
　　息疫方殊庆，丰年已报祥。应知郢上曲，高唱出东堂。
　　◎卷.7【除夜长安作（一作李京诗）】李景
　　长安朔风起，穷巷掩双扉。新岁明朝是，故乡何路归。
　　鬓丝饶镜色，隙雪夺灯辉。却羡秦州雁，逢春尽北飞。
　　◎卷.8【都堂试贡士日庆春雪】李景
　　密雪分天路，群才坐粉廊。霭空迷昼景，临宇借寒光。
　　似暖花消地，无声玉满堂。洒池偏误曲，留砚忽因方。
　　几处曹风比，何人谢赋长。春晖早相照，莫滞九衢芳。
　　◎卷.9【登景云寺阁】张元宗
　　胡马饮河洛，我家从此迁。今来独垂泪，三十六峰前。
　　◎卷.10【望终南山】张元宗
　　红尘白日长安路，马足车轮不暂闲。
　　唯有茂陵多病客，每来高处望南山。
　　◎卷.11【省试霓裳羽衣曲】李肱
　　开元太平时，万国贺丰岁。梨园献旧曲，玉座流新制。
　　凤管递参差，霞衣竞摇曳。宴罢水殿空，辇馀春草细。
　　蓬壶事已久，仙乐功无替。讵肯听遗音，圣明知善继。
　　◎卷.12【句】李肱
　　水光先见月，露气早知秋。（见《万花谷》）。
　　◎卷.13【永州送侄归宜春】郑史
　　宋玉正秋悲，那堪更别离。从来襟上泪，尽作鬓边丝。
　　永水清如此，袁江色可知。到家黄菊坼，亦莫怪归迟。
　　◎卷.14【秋日零陵与幕下诸宾游河夜饮】郑史
　　湘月蘋风乍畅襟，烛前江水练千寻。新秋宋玉能为赋，
　　永夕袁安好共吟。辇下翠蛾须强展，尊中绿蚁且徐斟。
　　汀沙渐有珠凝露，缓棹兰桡任夜深。
　　◎卷.15【赠妓行云诗】郑史
　　最爱铅华薄薄妆，更兼衣著又鹅黄。
　　从来南国名佳丽，何事今朝在北行。
　　◎卷.16【纪梦（一作梦入琼台，本事诗及唐诗纪事并作许浑）】许瀍
　　晚入瑶台露气清，天风飞下步虚声。
　　尘心未尽俗缘在，十里下山空月明。
　　◎卷.17【题朝阳岩】牛丛
　　蹑石攀萝路不迷，晓天风好浪花低。
　　洞名独占朝阳号，应有梧桐待凤栖。
　　◎卷.18【咸阳有怀】陈上美
　　山连河水碧氛氲，瑞气东移拥圣君。秦苑有花空笑日，
　　汉陵无主自侵云。古槐堤上莺千啭，远渚沙中鹭一群。
　　赖与渊明同把菊，烟郊西望夕阳曛。
　　◎卷.19【晴望九华山】杨鸿
　　九华闲望簇清虚，气象群峰尽不如。
　　惆怅都南挂冠吏，无人解向此山居。
　　◎卷.20【正月】赵璜
　　正月今朝半，阳台信未回。水芹寒不食，山杏雨应开。
　　世网留三宿，真源寄一杯。因声谢猿鸟，岁晏会归来。
　　◎卷.21【七夕诗（一作李郢诗）】赵璜
　　乌鹊桥头双扇开，年年一度过河来。莫嫌天上稀相见，
　　犹胜人间去不回。欲减烟花饶俗世，暂烦云月掩楼台。
　　别时旧路长清浅，岂肯离情似死灰。
　　◎卷.22【曲江上巳】赵璜
　　长堤十里转香车，两岸烟花锦不如。
　　欲问神仙在何处，紫云楼阁向空虚。
　　◎卷.23【题七夕图】赵璜
　　帝子吹箫上翠微，秋风一曲凤凰归。
　　明年七月重相见，依旧高悬织女机。
　　◎卷.24【登明戍堡】潘咸
　　来经古城上，极目思无穷。寇尽烟萝外，人归蔓草中。
　　峰峦当阙古，堞垒对云空。不见昔名将，徒称有战功。
　　◎卷.25【送陈明府之任】潘咸
　　客见天台县，闾阎树色间。骖回几临水，带缓独开山。
　　吏散落花尽，人居远岛闲。过于老莱子，端简独承颜。
　　◎卷.26【长安春暮】潘咸
　　客在关西春暮夜，还同江外已清明。
　　三更独立看花月，惟欠子规啼一声。
　　◎卷.27【舟行】潘咸
　　平沙极浦无人度，犹系孤舟寒草西。
　　半夜起看潮上月，万山中有一猿啼。
　　◎卷.28【送僧】潘咸
　　阙下僧归山顶寺，却看朝日下方明。
　　莫道野人寻不见，半天云里有钟声。
　　◎卷.29【句】潘咸
　　栈踏猿声暮，江看剑影秋。（送人游蜀）
　　僧老白云上，磬寒高鸟边。
　　心已同猿狖，不闻人是非。
　　行人渡流水，白马入前山。
　　秋深雪满黄金塞，夜夜鸿声入汉阳。（上并见《主客图》）
　　◎卷.30【秋晚同友人闲步】薛莹
　　藉草与行莎，相看日未斜。断崖分鸟道，疏树见人家。
　　望远临孤石，吟馀落片霞。野情看不足，归路思犹赊。
　　◎卷.31【宿仙都观阴王二君修道处】薛莹
　　十载别仙峰，峰前千古踪。阴王修道处，云雪满高松。
　　洞口风雷异，池心星汉重。明朝下山去，片月落残钟。
　　◎卷.32【宿东岩寺晓起】薛莹
　　野寺寒塘晓，游人一梦分。钟残数树月，僧起半岩云。
　　宿鸟惊初见，幽泉落不闻。吟馀凭前槛，红叶下纷纷。
　　◎卷.33【秋日湖上】薛莹
　　落日五湖游，烟波处处愁。沈浮千古事，谁与问东流。
　　◎卷.34【江山闲望】薛莹
　　渺渺无穷尽，风涛几日平。年光与人事，东去一声声。
　　◎卷.35【访武陵道者不遇】薛莹
　　花发鸟仍啼，行行路欲迷。二真无问处，虚度武陵溪。
　　◎卷.36【寄旧山隐侣】薛莹
　　旧山诸隐沦，身在苦无身。莫锁白云路，白云多误人。
　　◎卷.37【羡僧】薛莹
　　处世曾无著，生前事尽非。一瓶兼一衲，南北去如归。
　　◎卷.38【锦】薛莹
　　轧轧弄寒机，功多力渐微。惟忧机上锦，不称舞人衣。
　　◎卷.39【中秋月】薛莹
　　三十六旬盈复缺，百年堪喜又堪伤。
　　劝君莫惜登楼望，云放婵娟不久长。
　　◎卷.40【句】薛莹
　　单棹横疏雨，江滩秋泊时。
　　花留身住越，月递梦还秦。
　　◎卷.41【赠毛仙翁】崔元略
　　莫将凡圣比云泥，椿菌之年本不齐。度世无劳大稻米，
　　升天只用半刀圭。人间嗟对黄昏槿，海上闲听碧落鸡。
　　旌节行中令引道，便从尘外踏丹梯。
　　◎卷.42【太学创置石经】冯涯
　　圣唐复古制，德义功无替。奥旨悦诗书，遗文分篆隶。
　　银钩互交映，石壁靡尘翳。永与乾坤期，不逐日月逝。
　　儒林道益广，学者心弥锐。从此理化成，恩光遍遐裔。


第五百四十三卷
　　◎卷.1【赠李商隐】喻凫
　　羽翼恣抟扶，山河使笔驱。月疏吟夜桂，龙失咏春珠。
　　草细盘金勒，花繁倒玉壶。徒嗟好章句，无力致前途。
　　◎卷.2【元日即事】喻凫
　　敛板贺交亲，称觞讵有巡。年光悲掷旧，景色喜呈新。
　　水柳烟中重，山梅雪后真。不知将白发，何以度青春。
　　◎卷.3【送贾岛往金州谒姚员外】喻凫
　　山光与水色，独往此中深。溪沥椒花气，岩盘漆叶阴。
　　潇湘终共去，巫峡羡先寻。几夕江楼月，玄晖伴静吟。
　　◎卷.4【送友人罢举归蜀】喻凫
　　憔悴满衣尘，风光岂属身。卖琴红粟贵，看镜白髭新。
　　栈畔谁高步，巴边自问津。凄然莫滴血，杜宇正哀春。
　　◎卷.5【送卫尉之延陵】喻凫
　　草木正花时，交亲触雨辞。一官之任远，尽室出城迟。
　　乳滴茅君洞，鸦鸣季子祠。想知佐理暇，日有咏怀诗。
　　◎卷.6【送越州高录事】喻凫
　　官曹权纪纲，行李半舟航。浦溆潮来广，川源鸟去长。
　　笋成稽岭岸，莲发镜湖香。泽国还之任，鲈鱼浪得尝。
　　◎卷.7【送潘咸】喻凫
　　时时赍破囊，访我息闲坊。煮雪问茶味，当风看雁行。
　　心齐山鹿逸，句敌柳花狂。坚苦今如此，前程岂渺茫。
　　◎卷.8【送友人下第归宁】喻凫
　　紫阁雪未尽，杏园花亦寒。灞西辞旧友，楚外忆新安。
　　细雨猿啼枿，微阳鹭起滩。旋应赴秋贡，讵得久承欢。
　　◎卷.9【游北山寺】喻凫
　　烟冈影畔寺，游步此时孤。庭静众药在，鹤闲双桧枯。
　　蓝峰露秋院，灞水入春厨。便可栖心迹，如何返旧途。
　　◎卷.10【冬日题无可上人院】喻凫
　　入户道心生，茶间踏叶行。泻风瓶水涩，承露鹤巢轻。
　　阁北长河气，窗东一桧声。诗言与禅味，语默此皆清。
　　◎卷.11【游云际寺】喻凫
　　涧壑吼风雷，香门绝顶开。阁寒僧不下，钟定虎常来。
　　鸟啄林稍果，鼯跳竹里苔。心源无一事，尘界拟休回。
　　◎卷.12【题翠微寺】喻凫
　　沿溪又涉巅，始喜入前轩。钟度鸟沈壑，殿扃云湿幡。
　　凉泉堕众石，古木彻疏猿。月上僧阶近，斯游岂易言。
　　◎卷.13【广德官舍二松】喻凫
　　杨公休簿领，二木日坚牢。直甚彰吾节，清终庇尔曹。
　　幽阴月里细，冷树雪中高。谁见干霄后，枝飘白鹤毛。
　　◎卷.14【浴马】喻凫
　　解控复收鞭，长津动细涟。空蹄沈绿玉，阔臆没连钱。
　　沫漩桥声下，嘶盘柳影边。常闻禀龙性，固与白波便。
　　◎卷.15【和段学士南亭春日对雨】喻凫
　　晨飞晚未休，兰阁客吟愁。萧飒柳边挂，萦纡花底流。
　　声繁乍离籁，洒急不成沤。经夕江湖思，烟波一钓舟。
　　◎卷.16【书怀】喻凫
　　只是守琴书，僧中独寓居。心唯务鹤静，分合与名疏。
　　暮雨啼螀次，凉风落木初。家山太湖渌，归去复何如。
　　◎卷.17【一公房】喻凫
　　幽深谁掩关，清净自多闲。一雨收众木，孤云生远山。
　　花萎绿苔上，鸽乳翠楼间。岚霭燃香夕，容听半偈还。
　　◎卷.18【晚次临泾】喻凫
　　路入犬羊群，城寒雉堞曛。居人只尚武，过客谩投文。
　　马怯奔浑水，雕沈莽苍云。沙田积蒿艾，竟夕见烧焚。
　　◎卷.19【王母祠前写望】喻凫
　　云霞千古事，桃李旧花颜。芳信沈青鸟，空祠掩暮山。
　　香传一座暗，柳匝万家闲。那复伤神所，河昏落日间。
　　◎卷.20【游暖泉精舍】喻凫
　　坞木殿前空，山河泽国同。鸟闲沙影上，泉落树阴中。
　　缆舸蒲花水，萦幡柳絮风。翛然方寸地，何事更悲蓬。
　　◎卷.21【怀乡】喻凫
　　秋风江上家，钓艇泊芦花。断岸绿杨荫，疏篱红槿遮。
　　鼍鸣积雨窟，鹤步夕阳沙。抱疾僧窗夜，归心过月斜。
　　◎卷.22【岫禅师南溪兰若】喻凫
　　锡影配瓶光，孤溪照草堂。水悬青石磴，钟动白云床。
　　树色含残雨，河流带夕阳。唯应无月夜，瞑目见他方。
　　◎卷.23【龙翔寺寄李频】喻凫
　　钟声南北寺，不道往来遥。人事因循过，时光荏苒销。
　　悬灯洒砌雨，上阁绕云雕。即是洲中柳，嘶蝉急暮条。
　　◎卷.24【送武瑴之邠宁】喻凫
　　戍路少人踪，边烟淡复浓。诗宁写别恨，酒不上离容。
　　燕拂沙河柳，鸦高石窟钟。悠然一暌阻，山叠虏云重。
　　◎卷.25【夏日题岫禅师房】喻凫
　　朝朝声磬罢，章子扫藤阴。花过少游客，日长无事心。
　　回山闭院直，落水下桥深。安得开方便，容身老此林。
　　◎卷.26【夏日因怀阳羡旧游寄裴书记】喻凫
　　落日太湖西，波涵万象低。藕花熏浦溆，菱蔓匿凫鹥。
　　树及长桥尽，滩回七里迷。还应坐筹暇，时一梦荆溪。
　　◎卷.27【呈薛博士】喻凫
　　辛勤长在学，一室少曾开。时忆暮山寺，独登衰草台。
　　名期五字立，迹愧九年来。此意今聊写，还希君子哀。
　　◎卷.28【即事】喻凫
　　抱杖立溪口，迎秋看塞门。连山互苍翠，二水各清浑。
　　笛发孤烟戍，鸦归夕照村。萋萋芳草色，终是忆王孙。
　　◎卷.29【龙翔寺阁夜怀渭南张少府】喻凫
　　春城带病别，秋塞见除书。况是神仙吏，仍非尘土居。
　　河风吹鸟迥，岳雨滴桐疏。坐阁驰思夕，沙东凉月虚。
　　◎卷.30【夏日龙翔寺居即事寄崔侍御】喻凫
　　古刹一幡斜，吹门水过沙。数声钟里饭，双影树间茶。
　　落日穷荒雨，微风古堑花。何当戴豸客，复此问生涯。
　　◎卷.31【龙翔寺居喜胡权见访因宿】喻凫
　　林栖无异欢，煮茗就花栏。雀啅北冈晓，僧开西阁寒。
　　冲桥二水急，扣月一钟残。明发还分手，徒悲行路难。
　　◎卷.32【宿石窟寺】喻凫
　　一刹古冈南，孤钟撼夕岚。客闲明月阁，僧闭白云庵。
　　野鹤立枯枿，天龙吟净潭。因知不生理，合自此中探。
　　◎卷.33【夏日龙翔寺寄张侍御】喻凫
　　沙西林杪寺，殿倚石棱开。晓月僧汲井，残阳钟殷台。
　　河冲绿野去，鸟背白云来。日夕唯增思，京关未想回。
　　◎卷.34【秋日将归长安留别王尚书】喻凫
　　朔漠正秋霖，西风传夕砧。沧洲未归迹，华发受恩心。
　　露色冈莎冷，蝉声坞木深。清晨鈇钺内，只献白云吟。
　　◎卷.35【龙翔寺言怀】喻凫
　　眠云喜道存，读易过朝昏。乔木青连郭，长河白泻门。
　　钟沈残月坞，鸟去夕阳村。搜此成闲句，期逢作者论。
　　◎卷.36【龙翔寺居夏日寄献王尚书】喻凫
　　那期高旆下，得遇重臣知。泉石容居止，风沙免路岐。
　　河兼落下望，句入大荒思。无复愁烦暑，回山翠阁危。
　　◎卷.37【题弘济寺不出院僧】喻凫
　　楚鞋应此世，只绕砌苔休。色相栽花视，身心坐石修。
　　声寒通节院，城黑见烽楼。欲取闲云并，闲云有去留。
　　◎卷.38【寄刘录事】喻凫
　　城西青岛寺，累夏漱寒泉。今在提纲所，应难扫石眠。
　　风沙榆塞迥，波浪橘洲偏。重整潇湘棹，心期更几年。
　　◎卷.39【酬王檀见寄】喻凫
　　驰心栖杳冥，何物比清泠。夜月照巫峡，秋风吹洞庭。
　　酬难尘鬓皓，坐久壁灯青。竟晚苍山咏，乔枝有鹤听。
　　◎卷.40【寺居秋日对雨有怀】喻凫
　　修修复雭雭，黄叶此时飞。隐几客吟断，邻房僧话稀。
　　鸽寒栖树定，萤湿在窗微。即事潇湘渚，渔翁披草衣。
　　◎卷.41【答刘录事夜月怀湘西友人见寄】喻凫
　　相逢仍朔漠，相问即波涛。江思苇花折，笛声关月高。
　　簿书君阅倦，章句我吟劳。竟夕空凭阁，长河漴石壕。
　　◎卷.42【上高侍御】喻凫
　　旧隐白云峰，生涯落叶同。关河一栖旅，杨柳十东风。
　　迹处龙钟内，声居汩没中。酬恩若有地，宁止杀微躬。
　　◎卷.43【冬日寄友人】喻凫
　　空为梁甫吟，谁竟是知音。风雪坐闲夜，乡园来旧心。
　　沧江孤棹迥，落日一钟深。君子久忘我，此诚甘自沈。
　　◎卷.44【冬夜宿余正字静恭里闲居】喻凫
　　每来多便宿，不负白云言。古木朔风动，寒城疏雪翻。
　　微灯悬刻漏，旧梦返湘沅。先是琴边起，知为阁务繁。
　　◎卷.45【得子侄书】喻凫
　　远书来阮巷，阙下见江东。不得经史力，枉抛耕稼功。
　　雁天霞脚雨，渔夜苇条风。无复琴杯兴，开怀向尔同。
　　◎卷.46【献知己】喻凫
　　亦忝受恩身，当殊投刺新。竟蒙分玉石，终不离埃尘。
　　大谷非无暖，幽枝自未春。昏昏过朝夕，应念苦吟人。
　　◎卷.47【赠张濆处士】喻凫
　　露白覆棋宵，林青读易朝。道高天子问，名重四方招。
　　许鹤归华顶，期僧过石桥。虽然在京国，心迹自逍遥。
　　◎卷.48【早秋寺居酬张侍御六韵见寄】喻凫
　　六十上清冥，晓缄东越藤。山光紫衣陟，寺影白云凝。
　　湿叶起寒鸟，深林惊古僧。微风窗静展，细雨阁吟登。
　　清韵岳磬远，佳音湖水澄。却思前所献，何以豸冠称。
　　◎卷.49【和段学士对雪】喻凫
　　盈尺知丰稔，开窗对酒壶。飘当大野匝，洒到急流无。
　　密际西风尽，凝间朔气扶。干摧鸟栖枿，冷射夜残垆。
　　赞月登斜汉，兼沙搅北湖。惭于郢客坐，一此调巴歈。
　　◎卷.50【监试夜雨滴空阶】喻凫
　　霎霎复凄凄，飘松又洒槐。气濛蛛网槛，声叠藓花阶。
　　古壁青灯动，深庭湿叶埋。徐垂旧鸳瓦，竞历小茅斋。
　　冷与阴虫间，清将玉漏谐。病身唯展转，谁见此时怀。
　　◎卷.51【春雨如膏】喻凫
　　幂幂敛轻尘，濛濛湿野春。细光添柳重，幽点溅花匀。
　　惨淡游丝景，阴沈落絮辰。回低飞蝶翅，寒滴语禽身。
　　洒岳摧馀雪，吹江叠远蘋。东城与西陌，晴后趣何新。
　　◎卷.52【送友人南中访旧知】喻凫
　　春尽大方游，思君便白头。地蒸川有毒，天暖树无秋。
　　水急三巴险，猿分五岭愁。为缘知己分，南国必淹留。
　　◎卷.53【玄都观李尊师】喻凫
　　藓帻翠髯公，存思古观空。晓坛柽叶露，晴圃柳花风。
　　寿已将椿并，棋难见局终。何当与高鹤，飞去海光中。
　　◎卷.54【送石贲归吴兴】喻凫
　　同志幸同年，高堂君独还。齐荣恩未报，共隐事皆闲。
　　访寺临河岸，开楼见海山。洛中推二陆，莫久恋乡关。
　　◎卷.55【感遇】喻凫
　　江乡十年别，京国累日同。在客几多事，俱付酒杯中。
　　◎卷.56【晚思】喻凫
　　鹤下紫阁云，沈沈翠微雨。独坐正无言，孤庄一声杵。
　　◎卷.57【赠空禅师】喻凫
　　虎见修行久，松知夏腊高。寒堂坐风雨，瞑目尚波涛。
　　◎卷.58【西山寒日逢韦侍御】喻凫
　　獬豸霜中貌，龙钟病后颜。惨伤此身事，风雪动江山。
　　◎卷.59【题禅院】喻凫
　　无花地亦香，有鹤松多直。向此奚必孤，山僧尽相识。
　　◎卷.60【惊秋】喻凫
　　莺啭才间关，蝉鸣旋萧屑。如何两鬓毛，不作千枝雪。
　　◎卷.61【经刘校书墓】喻凫
　　远冢松回曲渚风，一官闻是校书终。
　　霜情月思今何在，零落人间策子中。
　　◎卷.62【蒋处士宅喜闲公至】喻凫
　　绝杯夏别螺江渡，单钵春过处士斋。
　　尝茗议空经不夜，照花明月影侵阶。
　　◎卷.63【绝句（一作忆友人）】喻凫
　　银地无尘金菊开，紫梨红枣堕莓苔。
　　一泓秋水一轮月，今夜故人来不来。
　　◎卷.64【句】喻凫
　　颜凋明镜觉，思苦白云知。
　　沧洲迷钓隐，紫阁负僧期。（见张为《主客图》）。


第五百四十四卷
　　◎卷.1【听歌】刘得仁
　　朱槛满明月，美人歌落梅。忽惊尘起处，疑是有风来。
　　一曲听初彻，几年愁暂开。东南正云雨，不得见阳台。
　　◎卷.2【青龙寺僧院】刘得仁
　　常多簪组客，非独看高松。此地堪终日，开门见数峰。
　　苔新禽迹少，泉冷树阴重。师意如山里，空房晓暮钟。
　　◎卷.3【夏夜会同人】刘得仁
　　沈沈清暑夕，星斗俨虚空。岸帻栖禽下，烹茶玉漏中。
　　形骸忘已久，偃仰趣无穷。日汲泉来漱，微开密筱风。
　　◎卷.4【游崔监丞城南别业】刘得仁
　　门与青山近，青山复几重。雪融皇子岸，春浥翠微峰。
　　地有经冬草，林无未老松。竹寒溪隔寺，晴日直闻钟。
　　◎卷.5【答韦先辈春雨后见寄】刘得仁
　　风散五更雨，鸟啼三月春。轩窗透初日，砚席绝纤尘。
　　帝里峰头出，邻家树色新。怜君高且静，有句寄闲人。
　　◎卷.6【题吴先生山居】刘得仁
　　先生此幽隐，便可谢人群。潭底见秋石，树间飞霁云。
　　山居心已惯，俗事耳憎闻。念我要多疾，开炉药许分。
　　◎卷.7【晚游慈恩寺】刘得仁
　　寺去幽居近，每来因采薇。伴僧行不困，临水语忘归。
　　磬动青林晚，人惊白鹭飞。堪嗟浮俗事，皆与道相违。
　　◎卷.8【题王处士山居】刘得仁
　　茅堂入谷远，林暗绝其邻。终日有流水，经年无到人。
　　溪云常欲雨，山洞别开春。自得仙家术，栽松独养真。
　　◎卷.9【宿僧院】刘得仁
　　禅地无尘夜，焚香话所归。树摇幽鸟梦，萤入定僧衣。
　　破月斜天半，高河下露微。翻令嫌白日，动即与心违。
　　◎卷.10【晓别吕山人】刘得仁
　　疏钟兼漏尽，曙色照青氛。栖鹤出高树，山人归白云。
　　月盈期重宿，丹熟约相分。羡入秋风洞，幽泉仔细闻。
　　◎卷.11【送知全禅师南游】刘得仁
　　师誉振京城，谈空万乘听。北行山已雪，南去木犹青。
　　夜岳禅销月，秋潭汲动星。回期不可定，孤鹤在高冥。
　　◎卷.12【上张水部】刘得仁
　　出入门阑久，儿童亦有情。不须将姓字，长说向公卿。
　　每许连床坐，时容并马行。恩深转无语，怀抱自分明。
　　◎卷.13【塞上行作】刘得仁
　　乡井从离别，穷边触目愁。生人居外地，塞雪下中秋。
　　雁举之衡翅，河穿入虏流。将军心莫苦，向此取封侯。
　　◎卷.14【赠江夏卢使君】刘得仁
　　诗人中最屈，无与使君俦。白发虽求退，明时合见收。
　　登山犹自健，纵酒可多愁。好是能骑马，相逢见鄂州。
　　◎卷.15【冬夜寄白阁僧】刘得仁
　　营营不自息，暌阔数年情。林下期难遂，人间事旋生。
　　鸟栖寒水迥，月映积冰清。石室焚香坐，悬知不为名。
　　◎卷.16【送姚合郎中任杭州】刘得仁
　　水陆中分程，看花一月行。会稽山隔浪，天竺树连城。
　　候吏赍鱼印，迎船载旆旌。渡江春始半，列屿草初生。
　　◎卷.17【西园】刘得仁
　　夏圃秋凉入，树低逢帻欹。水声翻败堰，山翠湿疏篱。
　　绿滑莎藏径，红连果压枝。幽人更何事，旦夕与僧期。
　　◎卷.18【昊天观新栽竹】刘得仁
　　清风枝叶上，山鸟已栖来。根别古沟岸，影生秋观苔。
　　遍思诸草木，惟此出尘埃。恨为移君晚，空庭更拟栽。
　　◎卷.19【晚步曲江因谒慈恩寺恭上人】刘得仁
　　岂曰趣名者，年年待命通。坐令青嶂上，兴起白云中。
　　岸浸如天水，林含似雨风。南宗犹有碍，西寺问恭公。
　　◎卷.20【送姚处士归亳州】刘得仁
　　白发麻衣破，还谯别弟回。首垂听乐泪，花落待歌杯。
　　石路寻芝熟，柴门有鹿来。明王下征诏，应就碧峰开。
　　◎卷.21【寄楼子山云栖上人】刘得仁
　　一室凿崔嵬，危梯叠藓苔。永无尘事到，时有至人来。
　　涧谷冬深静，烟岚日午开。修身知得地，京寺未言回。
　　◎卷.22【秋夜喜友人宿】刘得仁
　　莫说春闱事，清宵且共吟。频年遗我辈，何日遇知音。
　　逼曙天倾斗，将寒叶坠林。无将簪绂意，只损壮夫心。
　　◎卷.23【秋日同僧宿西池】刘得仁
　　菡萏遍秋水，隔林香似焚。僧同池上宿，霞向月边分。
　　渚鸟栖蒲立，城砧接曙闻。来宵莫他约，重此话孤云。
　　◎卷.24【宿韦津山居】刘得仁
　　永夕见招宿，诗书盈草堂。静吟倾美酒，高论出名场。
　　窗飒松篁韵，庭兼雪月光。心期身未老，一去泛潇湘。
　　◎卷.25【夜携酒访崔正字】刘得仁
　　只应芸阁吏，知我僻兼愚。吟兴忘饥冻，生涯任有无。
　　惨云埋远岫，阴吹吼寒株。忽起围炉思，招携酒满壶。
　　◎卷.26【送蔡京东归迎侍】刘得仁
　　高堂惟两别，此别是荣归。薄俸迎亲远，平时知己稀。
　　郓郊秋木见，鲁寺夜钟微。近腊西来日，多逢霰雪飞。
　　◎卷.27【中秋】刘得仁
　　尘里兼尘外，咸期此夕明。一年惟一度，长恐有云生。
　　露洗微埃尽，光濡是物清。朗吟看正好，惆怅又西倾。
　　◎卷.28【池上宿】刘得仁
　　事事不求奢，长吟省叹嗟。无才堪世弃，有句向谁夸。
　　老树呈秋色，空池浸月华。凉风白露夕，此境属诗家。
　　◎卷.29【秋夕即事】刘得仁
　　永夕坐暝久，萧萧猿狖啼。漏微砧韵隔，月落斗杓低。
　　危叶无风坠，幽禽并树栖。自怜在岐路，不醉亦沉迷。
　　◎卷.30【晚夏】刘得仁
　　日夕是西风，流光半已空。山光渐凝碧，树叶即翻红。
　　学浅惭多士，秋成羡老农。谁怜信公道，不泣路岐中。
　　◎卷.31【夏日即事】刘得仁
　　到晓改诗句，四邻嫌苦吟。中宵横北斗，夏木隐栖禽。
　　天地先秋肃，轩窗映月深。幽庭多此景，惟恐曙光侵。
　　◎卷.32【夏日通济里居酬诸先辈见访】刘得仁
　　君子远相寻，联镳到敝林。有诗谁索和，无酒可赊斟。
　　门列晴峰色，堂开古木阴。何因驻清听，惟恐日西沉。
　　◎卷.33【寄姚谏议】刘得仁
　　鸣鞭静路尘，籍籍谏垣臣。函疏封还密，炉香侍立亲。
　　箧多临水作，窗宿卧云人。危坐开寒纸，灯前起草频。
　　◎卷.34【和厉玄侍御题户部相公庐山草堂】刘得仁
　　白云居创毕，诏入凤池年。林长双峰树，潭分并寺泉。
　　石溪盘鹤外，岳室闭猿前。柱史题诗后，松前更肃然。
　　◎卷.35【题山中故静禅师】刘得仁
　　寂灭身何在，门人隔此生。影悬尘已厚，塔种柏初成。
　　溪院秋先雪，山堂古有精。当时挂锡处，树老几枝倾。
　　◎卷.36【夏日游慈恩寺】刘得仁
　　何处消长日，慈恩精舍频。僧高容野客，树密绝嚣尘。
　　闲上凌虚塔，相逢避暑人。却愁归去路，马迹并车轮。
　　◎卷.37【题终南麻先生寂禅师石室】刘得仁
　　因居石室贫，五十二回春。拥褐冥心客，穷经暮齿人。
　　翠沉空水定，雨绝片云新。危细秋峰径，相随到顶频。
　　◎卷.38【送灵武朱书记】刘得仁
　　灵帅与谁善，得君宾幕中。从容应尽礼，赞画致元功。
　　连塞云长惨，才秋树半空。相如偏自惬，掌记复乘骢。
　　◎卷.39【吊草堂禅师】刘得仁
　　杖履疑师在，房关四壁蛩。贮瓶经腊水，响塔隔山钟。
　　乳鸽沿苔井，斋猿散雪峰。如何不相见，倚遍寺前松。
　　◎卷.40【早春送湘潭李少府之任】刘得仁
　　柳新春水湄，春岸草离离。祖席觞云尽，离人泪各垂。
　　业文传不朽，作尉岂多时。公退琴堂上，风吹斑竹枝。
　　◎卷.41【送越客归】刘得仁
　　霜薄东南地，江枫落未齐。众山离楚上，孤棹宿吴西。
　　渚客留僧语，笼猿失子啼。到家冬即是，荷尽若耶溪。
　　◎卷.42【送周钺往江夏】刘得仁
　　东西南北郡，自说遍曾游。人世终多故，皇都不少留。
　　郢城帆过夜，汉水月方秋。此谒亲知去，闻猿岂解愁。
　　◎卷.43【送河池李明府之任】刘得仁
　　河池安所理，种柳与弹琴。自合清时化，仍资白首吟。
　　程馀行片月，公退入遥林。想得询民瘼，方称单父心。
　　◎卷.44【送蔡京侍御赴大梁幕】刘得仁
　　同城各多故，会面亦稀疏。及道须相别，临岐恨有馀。
　　梁园飞楚鸟，汴水走淮鱼。众说裁军檄，陈琳远不如。
　　◎卷.45【哭鲍溶有感】刘得仁
　　寥落故人宅，今来身已亡。古苔封墨沼，深竹映书堂。
　　秋色池馆静，雨声云水凉。无因展交道，日暮剖心肠。
　　◎卷.46【送僧归玉泉寺】刘得仁
　　玉泉归故刹，便老是僧期。乱木孤蝉后，寒山绝鸟时。
　　若寻流水去，转出白云迟。见说千峰路，溪深复顶危。
　　◎卷.47【宣义池上】刘得仁
　　修篁夹绿池，幽絮此中飞。何必青山远，仍将白发归。
　　鸟啼亦有恨，鸥习总无机。树起秋风细，西林磬入微。
　　◎卷.48【回中夜访独孤从事】刘得仁
　　满庭霜月魄，风静绝纤闻。边境时无事，州城夜访君。
　　拥裘听塞角，酌醴话湘云。赞佐元戎美，恩齐十万军。
　　◎卷.49【宿宣义池亭】刘得仁
　　暮色绕柯亭，南山幽竹青。夜深斜舫月，风定一池星。
　　岛屿无人迹，菰蒲有鹤翎。此中足吟眺，何用泛沧溟。
　　◎卷.50【送智玄首座归蜀中旧山】刘得仁
　　像教得重兴，因师说大乘。从来悟明主，今去证高僧。
　　蜀国烟霞异，灵山水月澄。乡闾诸善友，喜似见南能。
　　◎卷.51【贺顾非熊及第其年内索文章】刘得仁
　　愚为童稚时，已解念君诗。及得高科晚，须逢圣主知。
　　花前翻有泪，鬓上却无丝。从此东归去，休为坠叶期。
　　◎卷.52【冬日骆家亭子】刘得仁
　　亭台腊月时，松竹见贞姿。林积烟藏日，风吹水合池。
　　恨无人此住，静有鹤相窥。是景吟诗遍，真于野客宜。
　　◎卷.53【题邵公禅院（一作冬日题邵公院）】刘得仁
　　无事门多掩，阴阶竹扫苔。劲风吹雪聚，渴鸟啄冰开。
　　树向寒山得，人从瀑布来。终期天目老，擎锡逐云回。
　　◎卷.54【忆鹤】刘得仁
　　自尔归仙后，经秋又过春。白云寻不得，紫府去无因。
　　此地空明月，何山伴羽人。终期华表上，重见令威身。
　　◎卷.55【听夜泉】刘得仁
　　静里层层石，潺湲到鹤林。流回出几洞，源远历千岑。
　　寒助空山月，清兼此夜心。幽人听达曙，相和藓床吟。
　　◎卷.56【乐游原春望】刘得仁
　　乐游原上望，望尽帝都春。始觉繁华地，应无不醉人。
　　云开双阙丽，柳映九衢新。爱此频来往，多闲逐此身。
　　◎卷.57【赠雍陶博士】刘得仁
　　腹是群书笥，官为六义师。情高少尘事，朝下足闲时。
　　有句同人伏，无私胄子知。汉庭公议在，正与触邪宜。
　　◎卷.58【夏日感怀寄所知】刘得仁
　　了了见岐路，欲行难负心。趋时不圆转，自古易湮沉。
　　日正林方合，蜩鸣夏已深。中郎今远在，谁识爨桐音。
　　◎卷.59【陈情上知己】刘得仁
　　性与才俱拙，名场迹甚微。久居颜亦厚，独立事多非。
　　刻骨搜新句，无人悯白衣。明时自堪恋，不是不知机。
　　◎卷.60【秋夜寄友人二首】刘得仁
　　永夜无他虑，长吟毕二更。暗灯摇碧影，滞雨滴阶声。
　　道进愁还浅，年加睡自轻。如何得深术，相与舍浮名。
　　所思同海岱，所梦亦烟波。默坐看山久，闲行值寺过。
　　独吟黄叶乱，相去碧峰多。我有归心在，君行竟若何。
　　◎卷.61【寄春坊顾校书】刘得仁
　　宁因不得志，寂寞本相宜。冥目冥心坐，花开花落时。
　　数畦蔬甲出，半梦鸟声移。只恐龙楼吏，归山又见违。
　　◎卷.62【寄雍陶先辈】刘得仁
　　久别青云士，幽人分固然。愁心不易去，蹇步卒难前。
　　尽落经霜叶，频阴欲雪天。归山自有限，岂待白头年。
　　◎卷.63【对月寄雍陶】刘得仁
　　圆明寒魄上，天地一光中。临水通宵坐，知君此兴同。
　　华凝衣有露，静极树无风。若向湘江见，湘江彻底空。
　　◎卷.64【寄谢观】刘得仁
　　十五年馀苦，今朝始遇君。无惭于白日，不枉别孤云。
　　得失天难问，称扬鬼亦闻。此恩销镂骨，吟坐叶纷纷。
　　◎卷.65【送鄂州崔大夫赴镇】刘得仁
　　廉问帝难人，朝廷辍重臣。入山初有雪，登路正无尘。
　　去国鸣驺缓，经云住旆频。千峰与万木，清听雨情新。
　　◎卷.66【送钱给事赴虢州】刘得仁
　　帝心忧虢俗，暂辍掖垣臣。疲瘵初承制，乡闾似得春。
　　化成应有瑞，位重转闻贫。用作盐梅日，争回卧辙人。
　　◎卷.67【送雍陶侍御赴兖州裴尚书命】刘得仁
　　纶阁知孤直，翻论北巷贤。且縻莲幕里，会致玉阶前。
　　洙泗秋微动，龟蒙月正圆。元戎军务息，清句待君联。
　　◎卷.68【送新罗人归本国】刘得仁
　　鸡林隔巨浸，一住一年行。日近国先曙，风吹海不平。
　　眼穿乡井树，头白渺瀰程。到彼星霜换，唐家语却生。
　　◎卷.69【送车涛罢举归山】刘得仁
　　朝是暮还非，人情冷暖移。浮生只如此，强进欲何为。
　　要路知无援，深山必遇师。怜君明此理，休去不迟疑。
　　◎卷.70【送王书记归邠州】刘得仁
　　陈琳轻一别，马上意超然。来日行烦暑，归时听早蝉。
　　阴云翳城郭，细雨紊山川。从事公刘地，元戎旧礼贤。
　　◎卷.71【送谢观之剑南从事】刘得仁
　　迢递从知己，他人敢更言。离京虽未腊，到府已应暄。
　　飞急奔行雁，啼酸忆子猿。江山无限思，君拟共谁论。
　　◎卷.72【送顾非熊作尉盱眙】刘得仁
　　一名兼一尉，未足是君伸。历数为诗者，多来作谏臣。
　　路翻平楚阔，草带古淮新。天下虽云大，同声有几人。
　　◎卷.73【送高湘及第后东归觐叔】刘得仁
　　此去几般荣，登科鼎足名。无惭入南巷，高价耸东京。
　　窗对嵩山碧，庭来洛水声。门前桃李树，一径已阴成。
　　◎卷.74【送友人下第归觐】刘得仁
　　君此卜行日，高堂应梦归。莫将和氏泪，滴著老莱衣。
　　岳雨连河细，田禽出麦飞。到家调膳后，吟苦落蝉晖。
　　◎卷.75【送友人下第归扬州觐省】刘得仁
　　新柳间花垂，东西京路岐。园林知自到，寝食计相思。
　　雨断淮山出，帆扬楚树移。晨昏心已泰，蝉发是回时。
　　◎卷.76【早行】刘得仁
　　万类半已动，此心宁自安。月沉平野尽，星隐曙空残。
　　马渡横流广，人行湛露寒。还思犹梦者，不信早行难。
　　◎卷.77【通济里居酬卢肇见寻不遇】刘得仁
　　衡门掩绿苔，树下绝尘埃。偶赴高僧约，旋知长者来。
　　云山堪眺望，车马必裴回。问以何为待，惭无酒一杯。
　　◎卷.78【赠王尊师】刘得仁
　　为道常日损，尊师修此心。挂肩黄布被，穿发白蒿簪。
　　符札灵砂字，弦弹古素琴。囊中曾有药，点土亦成金。
　　◎卷.79【冬夜与蔡校书宿无可上人院】刘得仁
　　儒释偶同宿，夜窗寒更清。忘机于世久，晤语到天明。
　　月倒高松影，风旋一磬声。真门犹是幻，不用觉浮生。
　　◎卷.80【冬日喜同志宿】刘得仁
　　相逢话清夜，言实转相知。共道名虽切，唯论命不疑。
　　吟身坐霜石，眠鸟握风枝。别忆天台客，烟霞昔有期。
　　◎卷.81【逢吕上山人】刘得仁
　　尘里正愁老，相逢眼益明。从前枉多病，此后鲜疏名。
　　古柏今收子，深山许事兄。长生如有分，愿逐到蓬瀛。
　　◎卷.82【春暮对雨】刘得仁
　　春暮雨微微，翻疑坠叶时。气蒙杨柳重，寒勒牡丹迟。
　　未夕鸟先宿，望晴人有期。何当廓阴闭，新暑竹风吹。
　　◎卷.83【长信宫】刘得仁
　　簟凉秋气初，长信恨何如。拂黛月生指，解鬟云满梳。
　　一从悲画扇，几度泣前鱼。坐听南宫乐，清风摇翠裾。
　　◎卷.84【初夏题段郎中修竹里南园】刘得仁
　　高人游息处，与此曲池连。密树才春后，深山在目前。
　　远峰初绝雨，片石欲生烟。数有僧来宿，应缘静好禅。
　　◎卷.85【题景玄禅师院】刘得仁
　　古僧精进者，师复是谁流。道贵行无我，禅难说到头。
　　汲泉羸鹤立，拥褐老猿愁。曾住深山院，何如此院幽。
　　◎卷.86【夏日樊川别业即事】刘得仁
　　无事称无才，柴门亦罕开。脱巾吟永日，著屐步荒台。
　　风卷微尘上，霆将暴雨来。终南云渐合，咫尺失崔嵬。
　　◎卷.87【寄无可上人】刘得仁
　　省学为诗日，宵吟每达晨。十年期是梦，一事未成身。
　　枉别山中客，殊非世上人。今来已如此，须得桂荣新。
　　◎卷.88【和范校书赠造微上人】刘得仁
　　得性见微公，何曾执著空。修心将佛并，吐论与儒通。
　　晓漱松杉下，宵禅雪月中。他生有缘会，君子亦应同。
　　◎卷.89【访曲江胡处士】刘得仁
　　何况归山后，而今已似仙。卜居天苑畔，闲步禁楼前。
　　落日明沙岸，微风上纸鸢。静还林石下，坐读养生篇。
　　◎卷.90【慈恩寺塔下避暑】刘得仁
　　古松凌巨塔，修竹映空廊。竟日闻虚籁，深山只此凉。
　　僧真生我静，水淡发茶香。坐久东楼望，钟声振夕阳。
　　◎卷.91【秋晚与友人游青龙寺】刘得仁
　　高视终南秀，西风度阁凉。一生同隙影，几处好山光。
　　暮鸟投嬴木，寒钟送夕阳。因居话心地，川冥宿僧房。
　　◎卷.92【春日雨后作】刘得仁
　　朝来微有雨，天地爽无尘。北阙明如画，南山碧动人。
　　车舆终日别，草树一城新。枉是吾君戚，何门谒紫宸。
　　◎卷.93【别王山人】刘得仁
　　旨甘虽自足，未是禄荣亲。尚逐趋时伴，多离有道人。
　　山居衣以草，生寄药随身。不食长无疾，年知出十旬。
　　◎卷.94【赠陶山人】刘得仁
　　处士例营营，惟君纵此生。闲能资寿考，健不换公卿。
　　药圃妻同耨，山田子共耕。定知丹熟后，无姓亦无名。


第五百四十五卷
　　◎卷.1【禁署早春晴望】刘得仁
　　御林闻有早莺声，玉槛春香九陌晴。寒著霁云归紫阁，
　　暖浮佳气动芳城。宫池日到冰初解，辇路风吹草欲生。
　　鸳侣此时皆赋咏，商山雪在思尤清。
　　◎卷.2【山中寻道人不遇】刘得仁
　　年过弱冠风尘里，常拟随师学炼形。石路特来寻道者，
　　云房空见有仙经。棋于松底留残局，鹤向潭边退数翎。
　　便欲此居闲到老，先生何日下青冥。
　　◎卷.3【赠敬晊助教二首（一作无可诗）】刘得仁
　　到来常听说清虚，手把玄元七字书。仙籍不知名姓有，
　　道情惟见往来疏。已能绝粒无饥色，早晚休官买隐居。
　　便欲去随为弟子，片云孤鹤可相于。
　　街西静观求居处，不到权门到寺频。禁掖人知连状荐，
　　国庠官满一家贫。清仪称是蓬瀛客，直气堪为谏诤臣。
　　自顾无成年渐长，报恩惟愿杀微身。
　　◎卷.4【送祖山人归山】刘得仁
　　独来朝市笑浮云，却忆烟霞出帝城。不说金丹能点化，
　　空教弟子学长生。壶中泻酒看云影，洞里逢师下鹤迎。
　　料得仙家玉牌上，已镌白日上升名。
　　◎卷.5【监试莲花峰】刘得仁
　　太华万馀重，岧峣只此峰。当秋倚寥泬，入望似芙蓉。
　　翠拔千寻直，青危一朵秾。气分毛女秀，灵有羽人踪。
　　倒影侵官路，流香激庙松。尘埃终不及，车马自憧憧。
　　◎卷.6【京兆府试目极千里】刘得仁
　　献赋多年客，低眉恨不前。此心常郁矣，纵目忽超然。
　　送骥登长路，看鸿入远天。古墟烟幂幂，穷野草绵绵。
　　树与金城接，山疑桂水连。何当开霁日，无物翳平川。
　　◎卷.7【寻陈处士山堂】刘得仁
　　步溪凡几转，始得见幽踪。路隐千根树，门开万仞峰。
　　片云生石窦，浅水卧枯松。穷谷风光冷，深山翠碧浓。
　　鹤看空里过，仙向坐中逢。底露秋潭水，声微暮观钟。
　　他年来此定，异日愿相容。且喜今归去，人间事更慵。
　　◎卷.8【题从伯舍人道正里南园】刘得仁
　　帝里馀新第，朱门面碧岑。曙堂增爽气，乔木动清阴。
　　直去亲瑶陛，朝回在竹林。风流才子调，好尚古人心。
　　薜荔遮窗暗，莓苔近井深。礼无青草隔，诗共白衣吟。
　　轩静留孤鹤，庭虚到远砧。掩关裁凤诏，开镜理琼簪。
　　种植今如此，尘埃永不侵。云奔投刺者，日日待为霖。
　　◎卷.9【赋得听松声】刘得仁
　　庭际微风动，高松韵自生。听时无物乱，尽日觉神清。
　　强与幽泉并，翻嫌细雨并。拂空增鹤唳，过牖合琴声。
　　况复当秋暮，偏宜在月明。不知深涧底，萧瑟有谁听。
　　◎卷.10【宿普济寺】刘得仁
　　京寺数何穷，清幽此不同。曲江临阁北，御苑自墙东。
　　广陌车音急，危楼夕景通。乱峰沉暝野，毒暑过秋空。
　　幡飏虚无里，星生杳霭中。月光笼月殿，莲气入莲宫。
　　缀草凉天露，吹人古木风。饮茶除假寐，闻磬释尘蒙。
　　童子眠苔净，高僧话漏终。待鸣晓钟后，万井复朣胧。
　　◎卷.11【和郑校书夏日游郑泉】刘得仁
　　太虚悬畏景，古木蔽清阴。爰有泉堪挹，闲思日可寻。
　　来闻鸣滴滴，照竦碧沈沈。几脉成溪壑，何人测浅深。
　　澄时无一物，分处历千林。净溉灵根药，凉浮玉翅禽。
　　饮疑蠲宿疾，见自失烦襟。僧共云前濑，龙和月下吟。
　　叠光轻吹动，彻底晓霞侵。不用频游去，令君少进心。
　　◎卷.12【和段校书冬夕寄题庐山】刘得仁
　　名高身未到，此恨蓄多时。是夕吟因话，他年必去随。
　　尝闻庐岳顶，半入楚江湄。几处悬崖上，千寻瀑布垂。
　　炉峰松淅沥，湓浦柳参差。日色连湖白，钟声拂浪迟。
　　烟梯缘薜荔，岳寺步欹危。地本饶灵草，林曾出祖师。
　　石楼霞耀壁，猿树鹤分枝。细径萦岩末，高窗见海涯。
　　嵌空寒更极，寂寞夜尤思。阴谷冰埋术，仙田雪覆芝。
　　乱泉禅客濑，异迹逸人知。藓室新开灶，柽潭未了棋。
　　如何遂闲放，长得在希夷。空务渔樵事，方无道路悲。
　　谢公台尚在，陶令柳潜衰。尘外难相许，人间贵迹遗。
　　虽怀丹桂影，不忘白云期。仁者终携手，今朝预赋诗。
　　◎卷.13【书事寄万年厉员外】刘得仁
　　帝城皆剧县，令尹美居东。遂拜赵张下，暂离星象中。
　　拥归从北阙，送上动南宫。紫禁黄山绕，沧溟素浐通。
　　封疆亲日月，邑里出王公。赋税充天府，歌谣入圣聪。
　　土膏寒麦覆，人海昼尘蒙。廨宇松连翠，朝街火散红。
　　文场新桂茂，粉署旧兰崇。留客挥盈爵，抽毫咏早鸿。
　　前驺潘岳贵，故里邵平穷。劝隐莲峰久，期耕树谷同。
　　凫飞将去叶，剑气尚埋丰。何必华阴土，方垂拂拭功。
　　◎卷.14【上姚谏议】刘得仁
　　高文与盛德，皆谓古无伦。圣代生才子，明庭有谏臣。
　　已瞻龙衮近，渐向凤池新。却忆波涛郡，来时岛屿春。
　　名因诗句大，家似布衣贫。曾暗投新轴，频闻奖滞身。
　　照吟清夕月，送药紫霞人。终计依门馆，何疑不化鳞。
　　◎卷.15【上翰林丁学士】刘得仁
　　今代如尧代，征贤察众情。久聆推行实，然后佐聪明。
　　官自文华重，恩因顾问生。词人求作称，天子许和羹。
　　御柳凋霜晚，宫泉滴月清。直庐寒漏近，秋烛白麻成。
　　玉殿移时对，金舆数侍行。赐衣香未散，借马色难名。
　　时辈何偏羡，儒流此最荣。终当闻燮理，寰宇永升平。
　　◎卷.16【二（一本将后四句作下第吟绝句）】刘得仁
　　何处访岐路，青云但忆归。风尘数年限，门馆一生依。
　　外族帝王是，中朝亲旧稀。翻令浮议者，不许九霄飞。
　　◎卷.17【山中舒怀寄上丁学士】刘得仁
　　五字投精鉴，惭非大雅词。本求闲赐览，岂料便蒙知。
　　幽拙欣殊幸，提携更不疑。弱苗须雨长，懒翼在风吹。
　　砺镞端杨叶，光门待桂枝。计闻尘里誉，因和禁中诗。
　　◎卷.18【莺出谷】刘得仁
　　东风潜启物，动息意皆新。此鸟从幽谷，依林报早春。
　　出寒虽未及，振羽渐能频。稍类冲天鹤，多随折桂人。
　　尊前喧有语，花里昼藏身。若向秾华处，馀禽不见亲。
　　◎卷.19【哭翰林丁侍郎】刘得仁
　　相知出肺腑，非旧亦非亲。每见云霄侣，多扬鄙拙身。
　　即期扶泰运，岂料哭贤人。应是随先帝，依前作近臣。
　　平生任公直，爱弟尚风尘。宅闭青松古，坟临赤水新。
　　官清仍齿壮，儿小复家贫。惆怅天难问，空流泪满巾。
　　◎卷.20【陈情上李景让大夫】刘得仁
　　一被浮名误，旋遭白发侵。裴回恋明主，梦寐在秋岑。
　　遇物唯多感，居常只是吟。待时钳定口，经事压低心。
　　辛苦文场久，因缘戚里深。老迷新道路，贫卖旧园林。
　　晴赏行闻水，宵棋坐见参。龟留闲去问，僧约偶来寻。
　　望喜潜凭鹊，娱情愿有琴。此生如遂意，誓死报知音。
　　上德怜孤直，唯公拔陆沉。丘山恩忽被，蝼蚁力难任。
　　作鉴明同日，听言重若金。从兹更无限，翘足俟为霖。
　　◎卷.21【和郑先辈谢秩闲居寓书所怀】刘得仁
　　西风日夜吹，万木共离披。近甸新晴后，高人得意时。
　　暂闲心亦泰，论道面难欺。把笔还诗债，将琴当酒资。
　　蓝衫悬竹桁，乌帽挂松枝。名占文章重，官归谏宪迟。
　　生涯贫帝里，公议到台司。室冷沾苔藓，门清绝路岐。
　　莫言邻白屋，即贺立丹墀。岂虑尘埃久，云霄故有期。
　　◎卷.22【病中晨起即事寄场中往还】刘得仁
　　昨日离尘里，今朝懒已成。岂能为久隐，更欲泥浮名。
　　虚牖晨光白，幽园晓气清。戴沙寻水去，披雾入林行。
　　叠叶孤禽在，初阳半树明。桑麻新雨润，芦荻古波声。
　　易向田家熟，元于世路生。病多三径塞，吟苦四邻惊。
　　◎卷.23【悲老宫人】刘得仁
　　白发宫娃不解悲，满头犹自插花枝。
　　曾缘玉貌君王宠，准拟人看似旧时。
　　◎卷.24【村中闲步】刘得仁
　　闲共野人临野水，新秋高树挂清晖。
　　不知尘里无穷事，白鸟双飞入翠微。
　　◎卷.25【上巳日】刘得仁
　　未敢分明赏物华，十年如见梦中花。
　　游人过尽衡门掩，独自凭栏到日斜。
　　◎卷.26【省试日上崔侍郎四首】刘得仁
　　衣上年年泪血痕，只将怀抱诉乾坤。
　　如今主圣臣贤日，岂致人间一物冤。
　　如病如痴二十秋，求名难得又难休。
　　回看骨肉须堪耻，一著麻衣便白头。
　　戚里称儒愧小才，礼闱公道此时开。
　　他人何事虚相指，明主无私不是媒。
　　方寸终朝似火然，为求白日上青天。
　　自嗟辜负平生眼，不识春光二十年。
　　◎卷.27【秋夜】刘得仁
　　秋气满堂孤烛冷，清宵无寐忆山归。
　　窗前月过三更后，细竹吟风似雨微。
　　◎卷.28【长门怨】刘得仁
　　争得一人闻此怨，长门深夜有妍姝。
　　早知雨露翻相误，只插荆钗嫁匹夫。
　　◎卷.29【贾妇怨】刘得仁
　　嫁与商人头欲白，未曾一日得双行。
　　任君逐利轻江海，莫把风涛似妾轻。
　　◎卷.30【寄友人】刘得仁
　　风飒沉思眼忽开，尘埃污得是庸才。
　　那堪更见巢松鹤，飞入青云不下来。
　　◎卷.31【晏起】刘得仁
　　日过辰时犹在梦，客来应笑也求名。
　　浮生自得长高枕，不向人间与命争。
　　◎卷.32【马上别单于刘评事（时太和公主还京，评事罢举起职）】刘得仁
　　庙谋宏远人难测，公主生还帝感深。
　　天下底平须共喜，一时闲事莫惊心。
　　◎卷.33【赠从弟谷】刘得仁
　　此世荣枯岂足惊，相逢惟要眼长青。
　　从来不爱三闾死，今日凭君莫独醒。
　　◎卷.34【别山居】刘得仁
　　万壑千岩景象开，登临未足又须回。
　　凭师莫断松间路，秋月圆时弟子来。
　　◎卷.35【赠道人】刘得仁
　　长在城中无定业，卖丹磨镜两途贫。
　　三山来往寻常事，不省曾惊市井人。
　　◎卷.36【对月寄同志】刘得仁
　　霜满中庭月在林，塞鸿频过又更深。
　　支颐不语相思坐，料得君心似我心。
　　◎卷.37【忆鹤】刘得仁
　　白丝翎羽丹砂顶，晓度秋烟出翠微。
　　来向孤松枝上立，见人吟苦却高飞。
　　◎卷.38【云门寺】刘得仁
　　上方僧又起，清磬出林初。吟苦晓灯暗，露零秋草疏。
　　旧山多梦到，流水送愁馀。寄寺欲经岁，惭无亲故书。
　　◎卷.39【中秋宿邓逸人居】刘得仁
　　偶与山僧宿，吟诗坐到明。夜凉耽月色，秋渴漱泉声。
　　涧木如竿耸，窗云作片生。白衣闲自贵，不揖汉公卿。
　　◎卷.40【句】刘得仁
　　外家虽是帝，当路且无亲。（《读书志》）
　　白日只如哭，黄泉免恨无。（哭贾岛，以下《吟窗杂录》）
　　身闲甘旨下，白发太平人。
　　同游芳草寺，见示白云诗。（以下《海录碎事》）
　　犹祈启金口，一为动文权。
　　深山寺路千层石，竹杖棕鞋便可登。


第五百四十六卷
　　◎卷.1【题山院】权审
　　万叶风声利，一山秋气寒。晓霜浮碧瓦，落日度朱栏。
　　◎卷.2【绝句】权审
　　得即高歌失即休，多悲多恨谩悠悠。
　　今朝有酒今朝醉，明日愁来明日愁。
　　◎卷.3【郡中有怀寄上睦州员外杜十三兄】邢群
　　城枕溪流更浅斜，丽谯连带邑人家。经冬野菜青青色，
　　未腊山梅处处花。虽免嶂云生岭上，永无音信到天涯。
　　如今岁晏从羁滞，心喜弹冠事不赊。
　　◎卷.4【早发灵芝望九华寄杜员外使君】曹汾
　　戴月早辞三秀馆，迟明初识九华峰。嵯嵯玉剑寒铓利，
　　袅袅青莲翠叶重。奇状却疑人画出。岚光如为客添浓。
　　行春若到五溪上，此处褰帷正面逢。
　　◎卷.5【落花】严恽
　　春光冉冉归何处，更向花前把一杯。
　　尽日问花花不语，为谁零落为谁开。
　　◎卷.6【题筹笔驿】殷潜之
　　江东矜割据，邺下夺孤嫠。霸略非匡汉，宏图欲佐谁。
　　奏书辞后主，仗剑出全师。重袭褒斜路，悬开反正旗。
　　欲将苞有截，必使举无遗。沈虑经谋际，挥毫决胜时。
　　圜觚当分画，前箸此操持。山秀扶英气，川流入妙思。
　　算成功在彀，运去事终亏。命屈天方厌，人亡国自随。
　　艰难推旧姓，开创极初基。总叹曾过地，宁探作教资。
　　若归新历数，谁复顾衰危。报德兼明道，长留识者知。
　　◎卷.7【送高遂赴举】祝元膺
　　句曲旧宅真，自产日月英。既涵岳渎气，安无神仙名。
　　松桂逦迤色，与君相送情。
　　◎卷.8【寄道友】祝元膺
　　两颔凝清霜，玉炉焚天香。为我延岁华，得入不死乡。
　　◎卷.9【梦仙谣】祝元膺
　　蟾蜍夜作青冥烛，螮蝀晴为碧落梯。
　　好个分明天上路，谁教深入武陵溪。
　　◎卷.10【句】祝元膺
　　雾纹斑似豹，水力健如龙。（见张为《主客图》）
　　◎卷.11【贺邓璠使君正拜袁州】彭蟾
　　六年惠爱及黎甿，大府论功俟陟明。尺一诏书天上降，
　　二千石禄世间荣。新添画戟门增峻，旧蹑青云路转平。
　　更待皇恩醒善政，碧油幢到郡斋迎。
　　◎卷.12【和严恽落花诗】王枢
　　花落花开人世梦，衰荣闲事且持杯。
　　春风底事轻摇落，何似从来不要开。
　　◎卷.13【咏宣律和尚袈裟】张希复
　　共覆三衣中夜寒，披时不镇尼师坛。
　　无因盖得龙宫地，畦里尘飞叶相残。
　　◎卷.14【莺出谷】钱可复
　　玉律阳和变，时禽羽翮新。载飞初出谷，一啭已惊人。
　　拂柳宜烟暖，冲花觉露春。抟风翻翰疾，向日弄吭频。
　　求友心何切，迁乔幸有因。华林高玉树，栖托及芳晨。
　　◎卷.15【莺出谷】张鹭
　　弱柳随俦匹，迁莺正及春。乘风音响远，映日羽毛新。
　　已得辞幽谷，还将脱俗尘。鸳鸾方可慕，燕雀迥无邻。
　　游止知难屈，翻飞在此伸。一枝如借便，终冀托深仁。
　　◎卷.16【莺出谷】刘庄物
　　幸因辞旧谷，从此及芳晨。欲语如调舌，初飞似畏人。
　　风调归影便，日暖吐声频。翔集知无阻，联绵贵有因。
　　喜迁乔木近，宁厌对花新。堪念微禽意，关关也爱春。


第五百四十七卷
　　◎卷.1【题吕食新水阁兼寄南商州郎中】朱景玄
　　丹槛初结构，孤高冠清川。庭临谷中树，檐落山上泉。
　　晓色挂残月，夜声杂繁弦。青春去如水，康乐归何年。
　　◎卷.2【华山南望春】朱景玄
　　灵岳多异状，巉巉出虚空。闲云恋岩壑，起灭苍翠中。
　　皓气澄野水，神光秘琼宫。鹤巢前林雪，瀑落满涧风。
　　春尽花未发，川回路难穷。何因著山屐，鹿迹寻羊公。
　　◎卷.3【水阁】朱景玄
　　楼居半池上，澄影共相空。谢守题诗处，莲开净碧中。
　　◎卷.4【迎风亭】朱景玄
　　山雨留清气，溪飙送早凉。时回石门步，阶下碧云光。
　　◎卷.5【双槠亭】朱景玄
　　连檐对双树，冬翠夏无尘。未肯惭桃李，成阴不待春。
　　◎卷.6【莲亭】朱景玄
　　回塘最幽处，拍水小亭开。莫怪阑干湿，䴔䴖夜宿来。
　　◎卷.7【中峰亭】朱景玄
　　中峰上翠微，窗晓早霞飞。几引登山屐，春风踏雪归。
　　◎卷.8【飞云亭】朱景玄
　　上结孤圆顶，飞轩出泰清。有时迷处所，梁栋晓云生。
　　◎卷.9【四望亭】朱景玄
　　高亭群峰首，四面俯晴川。每见晨光晓，阶前万井烟。
　　◎卷.10【望莲台】朱景玄
　　秋台好登望，菡萏发清池。半似红颜醉，凌波欲暮时。
　　◎卷.11【茶亭】朱景玄
　　静得尘埃外，茶芳小华山。此亭真寂寞，世路少人闲。
　　◎卷.12【宿新安村步】朱景玄
　　淅淅寒流涨浅沙，月明空渚遍芦花。
　　离人偶宿孤村下，永夜闻砧一两家。
　　◎卷.13【远闻本郡行春到旧山二首】朱景玄
　　一身从宦留京邑，五马遥闻到旧山。
　　已领烟霞光野径，深惭老幼候柴关。
　　清风借响松筠外，画隼停晖水石间。
　　定掩溪名在图传，共知轩盖此登攀。
　　◎卷.14【和崔使君临发不得观积雪】朱景玄
　　贫居稍与池塘近，旬日轩车不降来。
　　一树琼花空有待，晓风看落满青苔。
　　◎卷.15【句】朱景玄
　　塞鸿先秋去，边草入夏生。（见《酉阳杂俎》）
　　◎卷.16【别青州妓段东美】薛宜僚
　　经年邮驿许安栖，一会他乡别恨迷。
　　今日海帆飘万里，不堪肠断对含啼。
　　阿母桃花方似锦，王孙草色正如烟。
　　不须更向沧溟望，惆怅欢情恰一年。
　　◎卷.17【咏韦皋】郭圆
　　宣父从周又适秦，昔贤谁少出风尘。
　　当时甚讶张延赏，不识韦皋是贵人。
　　◎卷.18【进宣宗收复河湟诗】崔铉
　　边陲万里注恩波，宇宙群芳洽凯歌。右地名王争解辫，
　　远方戎垒尽投戈。烟尘永息三秋戍，瑞气遥清九折河。
　　共遇圣明千载运，更观俗阜与时和。
　　◎卷.19【咏架上鹰】崔铉
　　天边心胆架头身，欲拟飞腾未有因。
　　万里碧霄终一去，不知谁是解绦人。
　　◎卷.20【越亭二十韵】元晦
　　乏才叨八使，徇禄非三顾。南服颁诏条，东林证迷误。
　　未闻述职效，偶脱嚣烦趣。激水浚坳塘，缘崖欹磴步。
　　西岩焕朝旭，深壑囊宿雾。影气爽衣巾，凉飔轻杖履。
　　临高神虑寂，远眺川原布。孤帆逗汀烟，翻鸦集江树。
　　独探洞府静，恍若偓佺遇。一瞬契真宗，百年成妄故。
　　孱颜石户启，杳霭溪云度。松籁韵宫商，鸳甍势翔溯。
　　津梁危彴架，济物虚舟渡。环流驰羽觞，金英妒妆嫭。
　　笳吟寒垒迥，鸟噪空山暮。怅望麋鹿心，低回车马路。
　　悬冠谢陶令，褫珮怀疏傅。遐想蜕缨緌，徒惭恤襦袴。
　　福盈祸之倚，权胜道所恶。何必栖禅关，无言自冥悟。
　　◎卷.21【除浙东留题桂郡林亭】元晦
　　紫泥远自金銮降，朱旆翻驰镜水头。陶令风光偏畏夜，
　　子牟衰鬓暗惊秋。西邻月色何时见，南国春光岂再游。
　　莫遣艳歌催客醉，不堪回首翠蛾愁。
　　◎卷.22【句】元晦
　　石静如开镜，山高若耸莲。笋竿抽玉管，花蔓缀金钿。
　　（岩光亭楼海虞衡志）。
　　◎卷.23【和元常侍除浙东留题】路贯
　　谢安致理逾三载，黄霸清声彻九重。犹辍珮环归凤阙，
　　且将仁政到稽峰。林间立马罗千骑，池上开筵醉一钟。
　　共喜甘棠有新咏，独惭霜鬓又攀龙。
　　◎卷.24【赠巩畴】郑薰
　　密雪松桂寒，书窗导馀清。风撼冰玉碎，阶前琴磬声。
　　榻静几砚洁，帙散缣缃明。高论展僧肇，精言资巩生。
　　立意加玄虚，析理分纵横。万化悉在我，一物安能惊。
　　江海何所动，丘山常自平。迟速不相阂，后先徒起争。
　　镜照分妍丑，秤称分重轻。颜容宁入鉴，铢两岂关衡。
　　蕴微道超忽，剖镫音泠泠。纸上掣牢键，舌端摇利兵。
　　圆澈保直性，客尘排妄情。有住即非住，无行即是行。
　　疏越舍朱弦，哇淫鄙秦筝。淡薄贵无味，羊斟惭大羹。
　　洪远包乾坤，幽窅潜沈冥。罔烦跬步举，顿达万里程。
　　庐远尚莫晓，隐留曾误听。直须持妙说，共诣毗耶城。
　　◎卷.25【句】郑薰
　　项斯逢水部，谁道不关情。


第五百四十八卷
　　◎卷.1【镊白曲】薛逢
　　去年镊白鬓，镜里犹堪认年少。今年镊白发，
　　两眼昏昏手战跳。满酌浓酹假颜色，颜色不扬翻自笑。
　　少年曾读古人书，本期独善安有馀。虽盖长安一片瓦，
　　未遑卒岁容宁居。前年依亚成都府，月请俸缗六十五。
　　妻儿骨肉愁欲来，偏梁阁道归得否？长安六月尘亘天，
　　池塘鼎沸林欲燃。合家恸哭出门送，独驱匹马陵山巅。
　　到官只是推诚信，终日兢兢幸无吝。丞相知怜为小心，
　　忽然奏佩专城印。专城俸入一倍多，况兼职禄霜峨峨。
　　山妻稚女悉迎到，时列绿樽酣酒歌。醉来便向樽前倒，
　　风月满头丝皓皓。虽然减得阖门忧，又加去国五年老。
　　五年老，知奈何？来日少，去日多。金锤锤碎黄金镊，
　　更唱樽前老去歌。
　　◎卷.2【君不见】薛逢
　　君不见，马侍中，气吞河朔称英雄；君不见，韦太尉，
　　二十年前镇蜀地。一朝冥漠归下泉，功业声名两憔悴。
　　奉诚园里蒿棘生，长兴街南沙路平。当时带砺在何处，
　　今日子孙无地耕。或闻羁旅甘常调，簿尉文参各天表。
　　清明纵便天使来，一把纸钱风树杪。碑文半缺碑堂摧，
　　祁连冢象狐兔开。野花似雪落何处，棠梨树下香风来。
　　马侍中，韦太尉，盛去衰来片时事。人生倏忽一梦中，
　　何必深深固权位！
　　◎卷.3【老去也】薛逢
　　惆怅人生不满百，一事无成头雪白。回看幼累与老妻，
　　俱是途中远行客。匣中旧镜照胆明，昔曾见我髭未生。
　　朝巾暮栉不自省，老皮皴皱文纵横。合掌髻子蒜许大，
　　此日方知非是我。暗数七旬能几何，不觉中肠热如火。
　　老去也，争奈何？敲酒盏，唱短歌。短歌未竟日已没，
　　月映西南庭树柯。
　　◎卷.4【追昔行】薛逢
　　朝光如飞犹尚可，暮更如箭不容卧。犍为穿城更漏频，
　　一一皆从枕边过。一夕凡几更，一更凡几声。
　　青春枉向镜中老，白发虚从愁里生。曾窥帝里东邻女，
　　自比桃花镜中许。一朝嫁得征戍儿，荷戈千里防秋去。
　　去时只作旦暮期，别后生死俱不知。风惊粉色入蝉鬓，
　　愁送镜花潜堕枝。前年因出长安陌，见一女人头雪白。
　　日中扶杖憩树阴，仿佛形容认相识。向予吁嗟还独语，
　　曾与君家邻舍住。当时妾嫁与征人，几向墙头诮夫主。
　　花开叶落何推迁，屈指数当三十年。眉头薤叶同枯叶，
　　琴上朱弦成断弦。嫁时宝镜依然在，鹊影菱花满光彩。
　　梦里长嗟离别多，愁中不觉颜容改。叹息人生能几何，
　　喜君颜貌未蹉跎。因君下马重相顾，请奏青门肠断歌。
　　◎卷.5【醉春风】薛逢
　　去年春似今年春，依旧野花愁杀人。犍为县里古城上，
　　开是好花飞是尘。戏蝶狂蜂相往返，一枝花上声千万。
　　时节先从暖处开，北枝未发南枝晚。江城太守须髯苍，
　　忽然置酒开华堂。歌儿舞女亦随后，暂醉始知天地长。
　　顷年曾作东周掾，同舍寻春屡开宴。斗门亭上柳如丝，
　　洛水桥边月如练。洛阳风俗不禁街，骑马夜归香满怀。
　　坐客争吟云碧句，美人醉赠珊瑚钗。日往月来何草草，
　　今年又校三年老。槽中骏马不能骑，惆怅落花开满道。
　　为报时人知不知，看花对酒定无疑。君看野外孤坟下，
　　石羊石马是谁家？
　　◎卷.6【邻相反行】薛逢
　　东家有儿年十五，只向田园独辛苦。夜开沟水绕稻田，
　　晓叱耕牛垦塉土。西家有儿才弱龄，仪容清峭云鹤形。
　　涉书猎史无早暮，坐期朱紫如拾青。东家西家两相诮，
　　西儿笑东东又笑。西云养志与荣名，彼此相非不同调。
　　东家自云虽苦辛，躬耕早暮及所亲。男舂女爨二十载，
　　堂上未为衰老人。朝机暮织还充体，馀者到兄还及弟。
　　春秋伏腊长在家，不许妻奴暂违礼。尔今二十方读书，
　　十年取第三十馀。往来途路长离别，几人便得升公车。
　　纵令得官身须老，衔恤终天向谁道？百年骨肉归下泉，
　　万里枌榆长秋草。我今躬耕奉所天，耘锄刈获当少年。
　　面上笑添今日喜，肩头薪续厨中烟。纵使此身头雪白，
　　又有儿孙还稼穑。家藏一卷古孝经，世世相传皆得力。
　　为报西家知不知，何须谩笑东家儿。生前不得供甘滑，
　　殁后扬名徒尔为。
　　◎卷.7【灵台家兄古镜歌】薛逢
　　一尺圆潭深黑色，篆文如丝人不识。耕夫云住赫连城，
　　赫连城下亲耕得。镜上磨莹一月馀，日中渐见菱花舒。
　　金膏洗拭鉎涩尽，黑云吐出新蟾蜍。人言此是千年物，
　　百鬼闻之形暗栗，玉匣曾经龙照来，岂宜更鉴农夫质。
　　有时霹雳半夜惊，窗中飞电如晦明。盘龙鳞胀玉匣溢，
　　牙爪触风时有声。耕夫不解珍灵异，翻惧赫连神作祟。
　　十千卖与灵台兄，百丈灵湫坐中至。溢匣水色如玉倾，
　　儿童不敢窥泓澄。寒光照人近不得，坐愁雷电湫中生。
　　吾兄吾兄须爱惜，将来慎勿虚抛掷。兴云致雨会有时，
　　莫遣红妆秽灵迹。
　　◎卷.8【观竞渡（一作刘禹锡诗，一作张建封诗）】薛逢
　　三月三日天清明，杨花绕江啼晓莺。使君未出郡斋内，
　　江上已闻齐和声。使君出时皆有引，马前已被红旗阵。
　　两岸罗衣破鼻香，银钗照日如霜刃。鼓声三下红旗开，
　　两龙跃出浮水来。擢影干波飞万剑，鼓声劈浪鸣千雷。
　　雷声冲急波相近，两龙望标目如瞬。江上人呼霹雳声，
　　竿头彩挂虹霓晕。前船抢水已得标，后船失势空挥桡。
　　疮眉血首争不定，输岸一朋心似烧。只将标示输赢赏，
　　两岸十舟五来往。须臾戏罢各东西，竟脱文身请书上。
　　吾今细观竞渡儿，何殊当路权相持。不思得所各休去，
　　会到摧舟折楫时。
　　◎卷.9【酬牛秀才登楼见示】薛逢
　　旅馆再经秋，心烦懒上楼。年光同过隙，人事且随流。
　　骨肉凭书问，乡关托梦游。所嗟山郡酒，倾尽只添忧。
　　◎卷.10【夏夜宴明月湖】薛逢
　　夏夜宴南湖，琴觞兴不孤。月摇天上桂，星泛浦中珠。
　　助照萤随舫，添盘笋迸厨。圣朝思静默，堪守谷中愚。
　　◎卷.11【大水】薛逢
　　暴雨逐惊雷，从风忽骤来。浪驱三岛至，江拆二仪开。
　　势恐圆枢折，声疑厚轴摧。冥心问元化，天眼几时回。
　　◎卷.12【席上酬东川严中丞叙旧见赠】薛逢
　　昔记披云日，今逾二十年。声名俱是梦，恩旧半归泉。
　　朱绂惭衰齿，红妆惨别筵。离歌正凄切，休更促危弦。
　　◎卷.13【禁火】薛逢
　　日日冒烟尘，忽忽禁火辰。塞榆关水湿，边草贼回春。
　　岁月伤风迈，疮痍念苦辛。沙中看白骨，肠断故乡人。
　　◎卷.14【咏柳】薛逢
　　弱植惊风急自伤，暮来翻遣思悠扬。曾飘紫陌随高下，
　　敢拂朱阑竞短长。萦砌乍飞还乍舞，扑池如雪又如霜。
　　莫令岐路频攀折，渐拟垂阴到画堂。
　　◎卷.15【宫词】薛逢
　　十二楼中尽晓妆，望仙楼上望君王。锁衔金兽连环冷，
　　水滴铜龙昼漏长。云髻罢梳还对镜，罗衣欲换更添香。
　　遥窥正殿帘开处，袍袴宫人扫御床。
　　◎卷.16【长安春日】薛逢
　　穷途日日困泥沙，上苑年年好物华。荆棘不当车马道，
　　管弦长奏绮罗家。王孙草上悠扬蝶，少女风前烂熳花。
　　懒出任从游子笑，入门还是旧生涯。
　　◎卷.17【韦寿博书斋（一作温庭筠诗）】薛逢
　　玄晏先生已白头，不随鹓鹭狎群鸥。元卿谢免开三径，
　　平仲朝归卧一裘。醉后独知殷甲子，病来犹作晋春秋。
　　尘缨未濯今如此，野水无情处处流。
　　◎卷.18【潼关河亭】薛逢
　　重冈如抱岳如蹲，屈曲秦川势自尊。天地并功开帝宅，
　　山河相湊束龙门。橹声呕轧中流渡，柳色微茫远岸村。
　　满眼波涛终古事，年来惆怅与谁论。
　　◎卷.19【送衢州崔员外】薛逢
　　笑分铜虎别京师，岭下山川想到时。红树暗藏殷浩宅，
　　绿萝深覆偃王祠。风茅向暖抽书带，露竹迎风舞钓丝。
　　休指岩西数归日，知君已负白云期。
　　◎卷.20【开元后乐】薛逢
　　莫奏开元旧乐章，乐中歌曲断人肠。邠王玉笛三更咽，
　　虢国金车十里香。一自犬戎生蓟北，便从征战老汾阳。
　　中原骏马搜求尽，沙苑年来草又芳。
　　◎卷.21【汉武宫辞】薛逢
　　汉武清斋夜筑坛，自斟明水醮仙官。殿前玉女移香案，
　　云际金人捧露盘。绛节几时还入梦，碧桃何处更骖鸾。
　　茂陵烟雨埋弓剑，石马无声蔓草寒。
　　◎卷.22【潼关驿亭】薛逢
　　河上关门日日开，古今名利旋堪哀。终军壮节埋黄土，
　　杨震丰碑翳绿苔。寸禄应知沾有分，一官常惧处非才。
　　犹惊往岁同袍者，尚逐江东计吏来。
　　◎卷.23【五峰隐者】薛逢
　　烟霞壁立水溶溶，路转崖回旦暮中。鸂鶒畏人沈涧月，
　　山羊投石挂岩松。高斋既许陪云宿，晚稻何妨为客舂。
　　今日见君嘉遁处，悔将名利役疏慵。
　　◎卷.24【上吏部崔相公】薛逢
　　龙门曾共战惊澜，雷电浮云出浚湍。紫府有名同羽化，
　　碧霄无路却泥蟠。公车未结王生袜，客路虚弹贡禹冠。
　　今日垆锤任真宰，暂回风水不应难。
　　◎卷.25【送刘郎中牧杭州】薛逢
　　一州横制浙江湾，台榭参差积翠间。楼下潮回沧海浪，
　　枕边云起剡溪山。吴江水色连堤阔，越俗舂声隔岸还。
　　圣代牧人无远近，好将能事济清闲。
　　◎卷.26【贫女吟】薛逢
　　残妆满面泪阑干，几许幽情欲话难。云髻懒梳愁拆凤，
　　翠蛾羞照恐惊鸾。南邻送女初鸣珮，北里迎妻已梦兰。
　　惟有深闺憔悴质，年年长凭绣床看。
　　◎卷.27【夜宴观妓】薛逢
　　灯火荧煌醉客豪，卷帘罗绮艳仙桃。纤腰怕束金蝉断，
　　鬓发宜簪白燕高。愁傍翠蛾深八字，笑回丹脸利双刀。
　　无因得荐阳台梦，愿拂馀香到缊袍。
　　◎卷.28【送西川杜司空赴镇】薛逢
　　黑眉玄发尚依然，紫绶金章五十年。三入凤池操国柄，
　　八分龙节付兵权。东周城阙中天外，西蜀楼台落日边。
　　莫遣洪垆旷真宰，九流人物待陶甄。
　　◎卷.29【长安夜雨】薛逢
　　滞雨通宵又彻明，百忧如草雨中生。心关桂玉天难晓，
　　运落风波梦亦惊。压树早鸦飞不散，到窗寒鼓湿无声。
　　当年志气俱消尽，白发新添四五茎。
　　◎卷.30【猎骑】薛逢
　　兵印长封入卫稀，碧空云尽早霜微。浐川桑落雕初下，
　　渭曲禾收兔正肥。陌上管弦清似语，草头弓马疾如飞。
　　岂知万里黄云戍，血迸金疮卧铁衣。
　　◎卷.31【金城宫】薛逢
　　忆昔明皇初御天，玉舆频此驻神仙。龙盘藻井喷红艳，
　　兽坐金床吐碧烟。云外笙歌岐薛醉，月中台榭后妃眠。
　　自从戎马生河雒，深锁蓬莱一百年。
　　◎卷.32【惊秋】薛逢
　　露竹风蝉昨夜秋，百年心事付东流。明霜义分成虚话，
　　阜俗文章惜暗投。长笑李斯称溷鼠，每多庄叟喻牺牛。
　　五湖烟水盈归梦，芦荻花中一钓舟。
　　◎卷.33【六街尘】薛逢
　　六街尘起鼓冬冬，马足车轮在处通。百役并驱衣食内，
　　四民长走路岐中。年光与物随流水，世事如花落晓风。
　　名利到身无了日，不知今古旋成空。
　　◎卷.34【悼古】薛逢
　　细推今古事堪愁，贵贱同归土一丘。汉武玉堂人岂在，
　　石家金谷水空流。光阴自旦还将暮，草木从春又到秋。
　　闲事与时俱不了，且将身暂醉乡游。
　　◎卷.35【九华观废月池（一作题昭华公主废池馆）】薛逢
　　曾发箫声水槛前，夜蟾寒沼两婵娟。微波有恨终归海，
　　明月无情却上天。白鸟带将林外雪，绿荷枯尽渚中莲。
　　荣华不肯人间住，须读庄生第一篇。
　　◎卷.36【社日游开元观（时当水荒之后）】薛逢
　　松柏当轩蔓桂篱，古坛衰草暮风吹。荒凉院宇无人到，
　　寂寞烟霞只自知。浪渍法堂馀像设，水存虚殿半科仪。
　　因求天宝年中梦，故事分明载折碑。
　　◎卷.37【九日曲池游眺】薛逢
　　陌上秋风动酒旗，江头丝竹竞相追。正当海晏河清日，
　　便是修文偃武时。绣毂尽为行乐伴，艳歌皆属太平诗。
　　微臣幸忝颁尧历，一望郊原惬所思。
　　◎卷.38【九日郡斋有感】薛逢
　　白日贪长夜更长，百般无意更思量。三冬不见秦中雪，
　　九日惟添鬓畔霜。霞泛水文沈暮色，树凌金气发秋光。
　　楼前野菊无多少，一雨重开一番黄。
　　◎卷.39【九日嘉州发军亭即事】薛逢
　　三江分注界平沙，何处云山是我家。舞鹤洲中翻白浪，
　　掬金滩上折黄花。不愁故国归无日，却恨浮名苦有涯。
　　向暮酒酣宾客散，水天狼藉变馀霞。
　　◎卷.40【九日雨中言怀】薛逢
　　糕果盈前益自愁，那堪风雨滞刀州。单床冷席他乡梦，
　　紫樧黄花故国秋。万里音书何寂寂，百年生计甚悠悠。
　　潜将满眼思家泪，洒寄长江东北流。
　　◎卷.41【题剑门先寄上西蜀杜司徒】薛逢
　　峭壁横空限一隅，划开元气建洪枢。梯航百货通邦计，
　　键闭诸蛮屏帝都。西蹙犬戎威北狄，南吞荆郢制东吴。
　　千年管钥谁熔范，只自先天造化炉。
　　◎卷.42【八月初一驾幸延喜楼看冠带降戎】薛逢
　　城头旭日照阑干，城下降戎彩仗攒。九陌尘埃千骑合，
　　万方臣妾一声欢。楼台乍仰中天易，衣服初回左衽难。
　　清水莫教波浪浊，从今赤岭属长安。
　　◎卷.43【送司徒相公赴阙】薛逢
　　丞相衔恩赴阙时，锦城寒菊始离披。龙媒旧识朝天路，
　　鸡树长虚入梦枝。十载殿廷连步武，两来庸蜀抚疲羸。
　　莫愁中土无人识，自有明明圣主知。
　　◎卷.44【送灵州田尚书】薛逢
　　阴风猎猎满旗竿，白草飕飕剑气攒。九姓羌浑随汉节，
　　六州蕃落从戎鞍。霜中入塞雕弓硬，月下翻营玉帐寒。
　　今日路傍谁不指，穰苴门户惯登坛。
　　◎卷.45【座中走笔送前萧使君】薛逢
　　笙歌惨惨咽离筵，槐柳阴阴五月天。未学苏秦荣佩印，
　　却思平子赋归田。芙蓉欲绽溪边蕊，杨柳初迷渡口烟。
　　自笑无成今老大，送君垂泪郭门前。
　　◎卷.46【重送徐州李从事商隐】薛逢
　　晓乘征骑带犀渠，醉别都门惨袂初。莲府望高秦御史，
　　柳营官重汉尚书。斩蛇泽畔人烟晓，戏马台前树影疏。
　　尺组挂身何用处，古来名利尽丘墟。
　　◎卷.47【醉中闻甘州】薛逢
　　老听笙歌亦解愁，醉中因遣合甘州。行追赤岭千山外，
　　坐想黄河一曲流。日暮岂堪征妇怨，路傍能结旅人愁。
　　左绵刺史心先死，泪满朱弦催白头。
　　◎卷.48【北亭醉后叙旧赠东川陈书记】薛逢
　　二十年前事尽空，半随波浪半随风。谋身喜断韩鸡尾，
　　辱命羞携楚鹊笼。符竹谬分锦水外，妻孥犹隔散关东。
　　临岐莫怪朱弦绝，曾是君家入爨桐。
　　◎卷.49【宣政殿前陪位观册顺宗宪宗皇帝尊号】薛逢
　　楼头钟鼓递相催，曙色当衙晓仗开。孔雀扇分香案出，
　　衮龙衣动册函来。金泥照耀传中旨，玉节从容引上台。
　　盛礼永尊徽号毕，圣慈南面不胜哀。
　　◎卷.50【元日楼前观仗】薛逢
　　千门曙色锁寒梅，五夜疏钟晓箭催。宝马占堤朝阙去，
　　香车争路进名来。天临玉几班初合，日照金鸡仗欲回。
　　更傍紫微瞻北斗，上林佳气满楼台。
　　曈曈初日照楼台，漠漠祥云雉扇开。星驻冕旒三殿晓，
　　云翻珠翠六宫来。山呼圣寿烟霞动，风转金章鸟兽回。
　　欲识普恩无远近，万方欢忭一声雷。
　　◎卷.51【醉中看花因思去岁之任】薛逢
　　去岁乘轺出上京，军机旦暮促前程。狂花野草途中恨，
　　春月秋风剑外情。愁见瘴烟遮路色，厌闻溪水下滩声。
　　不辞醉伴诸年少，羞对红妆白发生。
　　◎卷.52【题白马驿】薛逢
　　晚麦芒干风似秋，旅人方作蜀门游。家林渐隔梁山远，
　　客路长依汉水流。满壁存亡俱是梦，百年荣辱尽堪愁。
　　胸中愤气文难遣，强指丰碑哭武侯。
　　◎卷.53【题筹笔驿】薛逢
　　天地三分魏蜀吴，武侯倔起赞訏谟。身依豪杰倾心术，
　　目对云山演阵图。赤伏运衰功莫就，皇纲力振命先徂。
　　出师表上留遗恳，犹自千年激壮夫。
　　◎卷.54【贺杨收作相】薛逢
　　阙下憧憧车马尘，沈浮相次宦游身。须知金印朝天客，
　　同是沙堤避路人。威凤偶时因瑞圣，应龙无水谩通神。
　　立门不是趋时客，始向穷途学问津。
　　◎卷.55【元日田家】薛逢
　　南村晴雪北村梅，树里茅檐晓尽开。蛮榼出门儿妇去，
　　乌龙迎路女郎来。相逢但祝新正寿，对举那愁暮景催。
　　长笑士林因宦别，一官轻是十年回。
　　◎卷.56【送庆上人归湖州因寄道儒座主】薛逢
　　上人今去白蘋洲，霅水苕溪我旧游。夜雨暗江渔火出，
　　夕阳沈浦雁花收。闲听别鸟啼红树，醉看归僧棹碧流。
　　若见儒公凭寄语，数茎霜鬓已惊秋。
　　◎卷.57【早发剡山（一作赵嘏诗）】薛逢
　　正怀何谢俯长流，更览馀封识嵊州。树色老依官舍晚，
　　溪声凉傍客衣秋。南岩气爽横郛郭，天姥云晴拂寺楼。
　　日暮不堪还上马，蓼花风起路悠悠。
　　◎卷.58【题春台观】薛逢
　　殿前松柏晦苍苍，杏绕仙坛水绕廊。垂露额题精思院，
　　博山炉袅降真香。苔侵古碣迷陈事，云到中峰失上方。
　　便拟寻溪弄花去，洞天谁更待刘郎。
　　◎卷.59【春晚东园晓思】薛逢
　　剑外春馀日更长，东园留醉乐高张。松杉露滴无情泪，
　　桃杏风飘不语香。莺恋叶深啼绿树，燕窥巢稳坐雕梁。
　　也知留滞年华晚，争那樽前乐未央。
　　◎卷.60【芙蓉溪送前资州裴使君归京宁拜户部裴侍郎】薛逢
　　桑柘林枯荞麦干，欲分离袂百忧攒。临溪莫话前途远，
　　举酒须歌后会难。薄宦未甘霜发改，夹衣犹耐水风寒。
　　遥知阮巷归宁日，几院儿童候马看。
　　◎卷.61【伏闻令公疾愈对见延英，因有贺诗远封投献】薛逢
　　吉语云云海外传，令公疾愈起朝天。皇风再扇寰区内，
　　人镜重开日月边。光启四门通寿域，深疏万顷溉情田。
　　陪臣自讶迷津久，愿识方舟济巨川。
　　◎卷.62【题独孤处士村居】薛逢
　　江上园庐荆作扉，男驱耕犊妇鸣机。林峦当户茑萝暗，
　　桑柘绕村姜芋肥。几亩稻田还谓业，两间茆舍亦言归。
　　何如一被风尘染，到老云云相是非。
　　◎卷.63【题上皇观】薛逢
　　狂寇穷兵犯帝畿，上皇曾此振戎衣。门前卫士传清警，
　　砌下奚官扫翠微。云驻寿宫三洞启，日回仙仗六龙归。
　　当时丹凤衔书处，老柏苍苍已合围。
　　◎卷.64【奉和仆射相公送东川李支使归使府夏侯相公】薛逢
　　两地交通布政和，上台深喜使星过。欢留白日千钟酒，
　　调入青云一曲歌。寒柳翠添微雨重，腊梅香绽细枝多。
　　平津万一言卑散，莫忘高松寄女萝。
　　◎卷.65【送封尚书节制兴元】薛逢
　　大封茅土镇褒中，醉出都门杀气雄。陌上晚花迎虎节，
　　马前新月学弯弓。珂临响涧声先合，旆到春山色更红。
　　欲识真心报天子，满旗全是发生风。
　　◎卷.66【送西川梁常侍之新筑龙山城并锡赉两州刺史及部落酋长等】薛逢
　　圣主忧夷貊，屯师剪束钦。皇家思眷祐，星使忽登临。
　　用命期开国，违天必衅碪。化须均草树，恩不间飞沈。
　　束马凌苍壁，扪萝上碧岑。瘴川风自热，剑阁气长阴。
　　迅濑从天急，乔松入地深。仰观唯一径，俯瞰即千寻。
　　水作新城带，山为故垒襟。东开洞君听，南辟纳蛮心。
　　渥泽濡三部，衣冠化雨林。带文雕白玉，符理篆黄金。
　　鸟道经邛僰，星缠过觜参。回轩如睿奖，休作苦辛吟。
　　◎卷.67【河满子】薛逢
　　系马宫槐老，持杯店菊黄。故交今不见，流恨满川光。
　　◎卷.68【题黄花驿】薛逢
　　孤戍迢迢蜀路长，鸟鸣山馆客思乡。
　　更看绝顶烟霞外，数树岩花照夕阳。
　　◎卷.69【凉州词】薛逢
　　昨夜蕃兵报国仇，沙州都护破凉州。
　　黄河九曲今归汉，塞外纵横战血流。
　　◎卷.70【嘉陵江】薛逢
　　备问嘉陵江水湄，百川东去尔西之。
　　但教清浅源流在，天路朝宗会有期。
　　◎卷.71【观猎】薛逢
　　马缩寒毛鹰落膘，角弓初暖箭新调。
　　平原踏尽无禽出，竟日翻身望碧霄。
　　◎卷.72【狼烟】薛逢
　　三道狼烟过碛来，受降城上探旗开。
　　传声却报边无事，自是官军入抄回。
　　◎卷.73【侠少年】薛逢
　　绿眼胡鹰踏锦鞲，五花骢马白貂裘。
　　往来三市无人识，倒把金鞭上酒楼。
　　◎卷.74【感塞】薛逢
　　满塞旌旗镇上游，各分天子一方忧。
　　无因得见歌舒翰，可惜西山十八州。
　　◎卷.75【听曹刚弹琵琶】薛逢
　　禁曲新翻下玉都，四弦掁触五音殊。
　　不知天上弹多少，金凤衔花尾半无。
　　◎卷.76【定山寺】薛逢
　　十里松萝映碧苔，一川晴色镜中开。
　　遥闻上界翻经处，片片香云出院来。
　　◎卷.77【越王楼送高梓州入朝】薛逢
　　乘递初登建外州，倾心喜事富人侯。让当游艺依仁日，
　　便到攀辕卧辙秋。容听巴歌消子夜，许陪仙躅上危楼。
　　欲知恨恋情深处，听取长江旦暮流。
　　◎卷.78【送李蕴赴郑州因献卢郎中（以下九首并见《赵嘏集》）】薛逢
　　仆射陂西想到时，满川晴色见旌旗。马融闲卧笛声远，
　　王粲醉吟楼影移。几日赋诗秋水寺，经年草诏白云司。
　　唯君此去人多羡，却是恩深自不知。
　　◎卷.79【送裴评事】薛逢
　　塞垣从事识兵机，只拟平戎不拟归。入夜笳声含白发，
　　报秋榆叶落征衣。城临战垒黄云晚，马渡寒沙夕照微。
　　此别不应书断绝，满天霜雪有鸿飞。
　　◎卷.80【送沈单作尉江都（一作许浑诗）】薛逢
　　炀帝都城春水边，笙歌夜上木兰船。三千宫女自涂地，
　　十万人家如洞天。焰焰花枝官舍晚，重重云影寺墙连。
　　少年作尉须矜慎，莫向楼前坠马鞭。
　　◎卷.81【送薛耽先辈归谒汉南】薛逢
　　云绕千峰驿路长，谢家联句待檀郎。手持碧落新攀桂，
　　月在东轩旧选床。几日旌幢延骏马，到时冰玉动华堂。
　　孔门多少风流处，不遣颜回识醉乡。
　　◎卷.82【送同年郑祥先辈归汉南（时恩门相公镇山南）】薛逢
　　年来惊喜两心知，高处同攀次第枝。人倚绣屏闲赏夜，
　　马嘶花径醉归时。声名本自文章得，藩溷曾劳笔砚随。
　　家去恩门四千里，只应从此梦旌旗。
　　◎卷.83【李先辈擢第东归有赠送】薛逢
　　金榜前头无是非，平人分得一枝归。正怜日暖云飘路，
　　何处宴回风满衣。门掩长淮心更远，渡连芳草马如飞。
　　茂陵自笑犹多病，空有书斋在翠微。
　　◎卷.84【送韩绛归淮南寄韩绰先辈】薛逢
　　岛上花枝系钓船，隋家宫畔水连天。江帆自落鸟飞外，
　　月观静依春色边。门巷草生车辙在，朝廷恩及雁行联。
　　相逢且问昭州事，曾鼓庄盆对逝川。
　　◎卷.85【送卢缄归扬州】薛逢
　　曾向雷塘寄掩扉，荀家灯火有馀辉。关河日暮望空极，
　　杨柳渡头人独归。隋苑荒台风袅袅，灞陵残雨梦依依。
　　今年春色还相误，为我江边谢钓矶。
　　◎卷.86【送剡客】薛逢
　　两重江外片帆斜，数里林塘绕一家。门掩右军馀水石，
　　路横诸谢旧烟霞。扁舟几处逢溪雪，长笛何人怨柳花。
　　若到天台洞阳观，葛洪丹井在云涯。
　　◎卷.87【凉州词】薛逢
　　千里东归客，无心忆旧游。挂帆游□水，高枕到青州。
　　君住孤山下，烟深夜径长。辕门渡绿水，游苑绕垂杨。
　　树发花如锦，莺啼柳若丝。更游欢宴地，愁见别离时。
　　◎卷.88【送萧俛相公归山（一作赵嘏诗）】薛逢
　　眼前轩冕是鸿毛，天上人情谩自劳。
　　脱却朝衣便东去，青云不及白云高。
　　◎卷.89【石膏枕】薛逢
　　表里通明不假雕，冷于春雪白于瑶。
　　朝来送在凉床上，只怕风吹日炙销。
　　◎卷.90【句】薛逢
　　草荒留客院，泥卧喂生台。（《游废寺》。
　　以下见《海录碎事》）
　　碧碎鸳鸯瓦，香埋菡萏垆。
　　初日晖晖上彩旄。
　　金鞍俯鞚尘开处，银镝离弦中处声。（《猎》）。
　　昨日鸿毛万钧重，今朝山岳一朝轻。（《旧唐书》本传：
　　王铎作相，逢有诗云云，铎怨之）


第五百四十九卷
　　◎卷.1【汾上宴别（一作许浑诗）】赵嘏
　　云物如故乡，山川知异路。年来未归客，马上春色暮。
　　一尊花下酒，残日水西树。不待管弦终，摇鞭背花去。
　　◎卷.2【书斋雪后】赵嘏
　　拥褐坐茅檐，春晴喜初日。微风入桃径，爽气归缥帙。
　　频时苦风雪，就景理巾栉。树暖高鸟来，窗闲曙云出。
　　乡遥路难越，道蹇时易失。欲静又不能，东山负芝朮。
　　◎卷.3【寄道者】赵嘏
　　洞庭先生归路长，海云望极春茫茫。
　　别来几度向蓬岛，自傍瑶台折灵草。
　　◎卷.4【虎丘寺赠渔处士】赵嘏
　　兰若云深处，前年客重过。岩空秋色动，水阔夕阳多。
　　早负江湖志，今如鬓发何。唯思闲胜我，钓艇在烟波。
　　◎卷.5【陪崔璞侍御和崔gC春日有怀】赵嘏
　　诗家本多感，况值广陵春。暖驻含窗日，香馀醉袖尘。
　　浮名皆有分，一笑最关身。自此容依托，清才两故人。
　　◎卷.6【昔昔盐二十首（以薛道衡诗每句为题）·垂柳覆金堤】赵嘏
　　新年垂柳色，袅袅对空闺。不畏芳菲好，自缘离别啼。
　　因风飘玉户，向日映金堤。驿使何时度，还将赠陇西。
　　◎卷.7【昔昔盐二十首·蘼芜叶复齐】赵嘏
　　提筐红叶下，度日采蘼芜。掬翠香盈袖，看花忆故夫。
　　叶齐谁复见，风暖恨偏孤。一被春光累，容颜与昔殊。
　　◎卷.8【昔昔盐二十首·水溢芙蓉沼】赵嘏
　　渌沼春光后，青青草色浓。绮罗惊翡翠，暗粉妒芙蓉。
　　云遍窗前见，荷翻镜里逢。将心托流水，终日渺无从。
　　◎卷.9【昔昔盐二十首·花飞桃李蹊】赵嘏
　　远期难可托，桃李自依依。花径无容迹，戎裘未下机。
　　随风开又落，度日扫还飞。欲折枝枝赠，那知归不归。
　　◎卷.10【昔昔盐二十首·采桑秦氏女】赵嘏
　　南陌采桑出，谁知妾姓秦。独怜倾国貌，不负早莺春。
　　珠履荡花湿，龙钩折桂新。使君那驻马，自有侍中人。
　　◎卷.11【昔昔盐二十首·织锦窦家妻】赵嘏
　　当年谁不羡，分作窦家妻。锦字行行苦，罗帏日日啼。
　　岂知登陇远，只恨下机迷。直候阳关使，殷勤寄海西。
　　◎卷.12【昔昔盐二十首·关山别荡子】赵嘏
　　那堪闻荡子，迢递涉关山。肠为马嘶断，衣从泪滴斑。
　　愁看塞上路，讵惜镜中颜。傥见征西雁，应传一字还。
　　◎卷.13【昔昔盐二十首·风月守空闺】赵嘏
　　良人犹远戍，耿耿夜闺空。绣户流宵月，罗帏坐晚风。
　　魂飞沙帐北，肠断玉关中。尚自无消息，锦衾那得同。
　　◎卷.14【昔昔盐二十首·恒敛千金笑】赵嘏
　　玉颜恒自敛，羞出镜台前。早惑阳城客，今悲华锦筵。
　　从军人更远，投喜鹊空传。夫婿交河北，迢迢路几千。
　　◎卷.15【昔昔盐二十首·长垂双玉啼】赵嘏
　　双双红泪堕，度日暗中啼。雁出居延北，人犹辽海西。
　　向灯垂玉枕，对月洒金闺。不惜罗衣湿，惟愁归意迷。
　　◎卷.16【昔昔盐二十首·蟠龙随镜隐】赵嘏
　　鸾镜无由照，蛾眉岂忍看。不知愁发换，空见隐龙蟠。
　　那惬红颜改，偏伤白日残。今朝窥玉匣，双泪落阑干。
　　◎卷.17【昔昔盐二十首·彩凤逐帷低】赵嘏
　　巧绣双飞凤，朝朝伴下帷。春花那见照，暮色已频欺。
　　欲卷思君处，将啼裛泪时。何年征戍客，传语报佳期。
　　◎卷.18【昔昔盐二十首·惊魂同夜鹊】赵嘏
　　万里无人见，众情难与论。思君常入梦，同鹊屡惊魂。
　　孤寝红罗帐，双啼玉箸痕。妾心甘自保，岂复暂忘恩。
　　◎卷.19【昔昔盐二十首·倦寝听晨鸡】赵嘏
　　去去边城骑，愁眠掩夜闺。披衣窥落月，拭泪待鸣鸡。
　　不愤连年别，那看长夜啼。功成应自恨，早晚发辽西。
　　◎卷.20【昔昔盐二十首·暗牖悬蛛网】赵嘏
　　暗中蛛网织，历乱绮窗前。万里终无信，一条徒自悬。
　　分从珠露滴，愁见隙风牵。妾意何聊赖，看看剧断弦。
　　◎卷.21【昔昔盐二十首·空梁落燕泥】赵嘏
　　春至今朝燕，花时伴独啼。飞斜珠箔隔，语近画梁低。
　　帷卷闲窥户，床空暗落泥。谁能长对此，双去复双栖。
　　◎卷.22【昔昔盐二十首·前年过代北】赵嘏
　　代北几千里，前年又复经。燕山云自合，胡塞草应青。
　　铁马喧鼙鼓，蛾眉怨锦屏。不知羌笛曲，掩泪若为听。
　　◎卷.23【昔昔盐二十首·今岁往辽西】赵嘏
　　万里飞书至，闻君已渡辽。只谙新别苦，忘却旧时娇。
　　烽戍年将老，红颜日向凋。胡沙兼汉苑，相望几迢迢。
　　◎卷.24【昔昔盐二十首·一去无还意】赵嘏
　　良人征绝域，一去不言还。百战攻胡虏，三冬阻玉关。
　　萧萧边马思，猎猎戍旗闲。独抱千重恨，连年未解颜。
　　◎卷.25【昔昔盐二十首·那能惜马蹄】赵嘏
　　云中路杳杳，江畔草凄凄。妾久垂珠泪，君何惜马蹄。
　　边风悲晓角，营月怨春鼙。未道休征战，愁眉又复低。
　　◎卷.26【送韦处士归省朔方】赵嘏
　　映柳见行色，故山当落晖。青云知已殁，白首一身归。
　　满袖萧关雨，连沙塞雁飞。到家翻有喜，借取老莱衣。
　　◎卷.27【送权先辈归觐信安】赵嘏
　　衣彩独归去，一枝兰更香。马嘶芳草渡，门掩百花塘。
　　野色亭台晚，滩声枕簟凉。小斋松岛上，重叶覆书堂。
　　◎卷.28【风蝉】赵嘏
　　风蝉旦夕鸣，伴夜送秋声。故里客归尽，水边身独行。
　　噪轩高树合，惊枕暮山横。听处无人见，尘埃满甑生。
　　◎卷.29【重寄卢中丞】赵嘏
　　贱子来还去，何人伴使君。放歌迎晚醉，指路上高云。
　　此夜雁初至，空山雨独闻。别多头欲白，惆怅惜馀醺。
　　◎卷.30【晓发（一作姚鹄诗）】赵嘏
　　旅行宜早发，况复是南归。月影缘山尽，钟声隔浦微。
　　星残萤共映，叶落鸟惊飞。去去渡南渚，村深人出稀。
　　◎卷.31【送友人郑州归觐】赵嘏
　　为有趋庭恋，应忘道路赊。风消荥泽冻，雨静圃田沙。
　　古陌人来远，遥天雁势斜。园林新到日，春酒酌梨花。
　　◎卷.32【洛中逢卢郢石归觐】赵嘏
　　不堪俱失意，相送出东周。缘切倚门恋，倍添为客愁。
　　春山和雪静，寒水带冰流。别后期君处，灵源紫阁秋。
　　◎卷.33【赠越客】赵嘏
　　故国波涛隔，明时心久留。献书双阙晚，看月五陵秋。
　　南棹何当返，长江忆共游。定知钓鱼伴，相望在汀州。
　　◎卷.34【经无锡县醉后吟】赵嘏
　　客过无名姓，扁舟系柳阴。穷秋南国泪，残日故乡心。
　　京洛衣尘在，江湖酒病深。何须觅陶令，乘醉自横琴。
　　◎卷.35【东归道中二首】赵嘏
　　平生事行役，今日始知非。岁月老将至，江湖春未归。
　　传家有天爵，主祭用儒衣。何必劳知己，无名亦息机。
　　未明唤僮仆，江上忆残春。风雨落花夜，山川驱马人。
　　星星一镜发，草草百年身。此日念前事，沧洲情更亲。
　　◎卷.36【旅次商山】赵嘏
　　役役依山水，何曾似问津。断崖如避马，芳树欲留人。
　　日夕猿鸟伴，古今京洛尘。一枝甘已失，辜负故园春。
　　◎卷.37【长洲】赵嘏
　　扁舟殊不系，浩荡路才分。范蠡湖中树，吴王苑外云。
　　悲心人望月，独夜雁离群。明发还驱马，关城见日曛。
　　◎卷.38【江边】赵嘏
　　终日劳车马，江边款行扉。残花春浪阔，小酒故人稀。
　　戍鼓客帆远，津云夕照微。何由兄与弟，俱及暮春归。
　　◎卷.39【宿灵岩寺（即古吴官）】赵嘏
　　明月溪头寺，虫声满橘洲。倚栏香径晚，移石太湖秋。
　　古树云归尽，荒台水更流。无人见惆怅，独上最高楼。
　　◎卷.40【越中寺居】赵嘏
　　迟客疏林下，斜溪小艇通。野桥连寺月，高竹半楼风。
　　水静鱼吹浪，枝闲鸟下空。数峰相向绿，日夕郡城东。
　　◎卷.41【赠金刚三藏（一作许浑诗）】赵嘏
　　心法云无住，流沙归复来。锡随山鸟动，经附海船回。
　　洗足柳遮寺，坐禅花委苔。惟将一童子，又欲过天台。
　　◎卷.42【长安晚秋（一作秋望，一作秋夕）】赵嘏
　　云物凄凉拂曙流，汉家宫阙动高秋。残星几点雁横塞，
　　长笛一声人倚楼。紫艳半开篱菊静，红衣落尽渚莲愁。
　　鲈鱼正美不归去，空戴南冠学楚囚。
　　◎卷.43【齐安早秋】赵嘏
　　流年堪惜又堪惊，砧杵风来满郡城。高鸟过时秋色动，
　　征帆落处暮云平。思家正叹江南景，听角仍含塞北情。
　　此日沾襟念岐路，不知何处是前程。
　　◎卷.44【东望】赵嘏
　　楚江横在草堂前，杨柳洲西载酒船。两见梨花归不得，
　　每逢寒食一潸然。斜阳映阁山当寺，微绿含风月满川。
　　同郡故人攀桂尽，把诗吟向泬寥天。
　　◎卷.45【长安月夜与友人话故山（一作旧山，一作故人）】赵嘏
　　宅边秋水浸苔矶，日日持竿去不归。杨柳风多潮未落，
　　蒹葭霜冷雁初飞。重嘶匹马吟红叶，却听疏钟忆翠微。
　　今夜秦城满楼月，故人相见一沾衣。
　　◎卷.46【题横水驿双峰院松（一作横水馆双松）】赵嘏
　　故园溪上雪中别，野馆门前云外逢。白发渐多何事苦，
　　清阴长在好相容。迎风几拂朝天骑，带月犹含度岭钟。
　　更忆葛洪丹井畔，数株临水欲成龙。
　　◎卷.47【发剡中（武德中置嵊州）】赵嘏
　　正怀何谢俯长流，更览馀封识嵊州。树色老依官舍晚，
　　溪声凉傍客衣秋。南岩气爽横郛郭，天姥云晴拂寺楼。
　　日暮不堪还上马，蓼花风起路悠悠。
　　◎卷.48【登安陆西楼】赵嘏
　　楼上华筵日日开，眼前人事只堪哀。征车自入红尘去，
　　远水长穿绿树来。云雨暗更歌舞伴，山川不尽别离杯。
　　无由并写春风恨，欲下郧城首重回。
　　◎卷.49【九日陪越州元相燕龟山寺】赵嘏
　　佳晨何处泛花游，丞相筵开水上头。双影旆摇山雨霁，
　　一声歌动寺云秋。林光静带高城晚，湖色寒分半槛流。
　　共贺万家逢此节，可怜风物似荆州。
　　◎卷.50【经汉武泉】赵嘏
　　芙蓉苑里起清秋，汉武泉声落御沟。他日江山映蓬鬓，
　　二年杨柳别渔舟。竹间驻马题诗去，物外何人识醉游。
　　尽把归心付红叶，晚来随水向东流。
　　◎卷.51【曲江春望怀江南故人】赵嘏
　　杜若洲边人未归，水寒烟暖想柴扉。故园何处风吹柳，
　　新雁南来雪满衣。目极思随原草遍，浪高书到海门稀。
　　此时愁望情多少，万里春流绕钓矶。
　　◎卷.52【上令狐相公】赵嘏
　　鹗在卿云冰在壶，代天才业奉訏谟。荣同伊陟传朱户，
　　秀比王商入画图。昨夜星辰回剑履，前年风月满江湖。
　　不知机务时多暇，犹许诗家属和无。
　　◎卷.53【忆山阳】赵嘏
　　家在枚皋旧宅边，竹轩晴与楚坡连。芰荷香绕垂鞭袖，
　　杨柳风横弄笛船。城碍十洲烟岛路，寺临千顷夕阳川。
　　可怜时节堪归去，花落猿啼又一年。
　　◎卷.54【二（一作寒食遣怀）】赵嘏
　　折柳城边起暮愁，可怜春色独怀忧。伤心正叹人间事，
　　回首更惭江上鸥。鶗鴂声中寒食雨，芙蓉花外夕阳楼。
　　凭高满眼送清渭，去傍故山山下流。
　　◎卷.55【送僧归庐山】赵嘏
　　禅栖忽忆五峰游，去著方袍谢列侯。经启楼台千叶曙，
　　锡含风雨一枝秋。题诗片石侵云在，洗钵香泉覆菊流。
　　却忆前年别师处，马嘶残月虎溪头。
　　◎卷.56【赠天卿寺神亮上人（师不下寺已五年）】赵嘏
　　五看春尽此江濆，花自飘零日自曛。空有慈悲随物念，
　　已无踪迹在人群。迎秋日色檐前见，入夜钟声竹外闻。
　　笑指白莲心自得，世间烦恼是浮云。
　　◎卷.57【降虏】赵嘏
　　广武溪头降虏稀，一声寒角怨金微。河湟不在春风地，
　　歌舞空裁雪夜衣。铁马半嘶边草去，狼烟高映塞鸿飞。
　　扬雄尚白相如吃，今日何人从猎归。
　　◎卷.58【平戎（时谏官谕北虏未回，天德军帅请修城备之）】赵嘏
　　边声一夜殷秋鼙，牙帐连烽拥万蹄。武帝未能忘塞北，
　　董生才足使胶西。冰横晓渡胡兵合，雪满穷沙汉骑迷。
　　自古平戎有良策，将军不用倚云梯。
　　◎卷.59【宿楚国寺有怀】赵嘏
　　风动衰荷寂寞香，断烟残月共苍苍。寒生晚寺波摇壁，
　　红堕疏林叶满床。起雁似惊南浦棹，阴云欲护北楼霜。
　　江边松菊荒应尽，八月长安夜正长。
　　◎卷.60【早发剡中石城寺】赵嘏
　　暂息劳生树色间，平明机虑又相关。吟辞宿处烟霞去，
　　心负秋来水石闲。竹户半开钟未绝，松枝静霁鹤初还。
　　明朝一倍堪惆怅，回首尘中见此山。
　　◎卷.61【寄归】赵嘏
　　三年踏尽化衣尘，只见长安不见春。马过雪街天未曙，
　　客迷关路泪空频。桃花坞接啼猿寺，野竹庭通画鹢津。
　　早晚相酬身事了，水边归去一闲人。
　　◎卷.62【献淮南李相公】赵嘏
　　傅岩高静见台星，庙略当时讨不庭。万里有云归碧落，
　　百川无浪到沧溟。军中老将传兵术，江上诸侯受政经。
　　闻道国人思再入，熔金新铸鹤仪形。
　　◎卷.63【宛陵寓居上沈大夫二首】赵嘏
　　满耳歌谣满眼山，宛陵城郭翠微间。人情已觉春长在，
　　溪户仍将水共闲。晓色入楼红蔼蔼，夜声寻砌碧潺潺。
　　幽云高鸟俱无事，晚伴西风醉客还。
　　溪树参差绿可攀，谢家云水满东山。能忘天上他年贵，
　　来结林中一日闲。醉叩玉盘歌袅袅，暖鸣幽涧鸟关关。
　　觥筹不尽须归去，路在春风缥缈间。
　　◎卷.64【淮信贺滕迈台州】赵嘏
　　凋瘵民思太古风，上贤绥辑副宸衷。舟移清镜禹祠北，
　　路转翠屏天姥东。旌旆影前横竹马，咏歌声里乐樵童。
　　遥知到郡沧波晏，三岛离离一望中。
　　◎卷.65【下第寄宣城幕中诸公】赵嘏
　　一醉曾将万事齐，暂陪欢去便如泥。黄花李白墓前路，
　　碧浪桓彝宅后溪。九月霜中随计吏，十年江上灌春畦。
　　莫言春尽不惆怅，自有闲眠到日西。
　　◎卷.66【送令狐郎中赴郢州】赵嘏
　　佐幕才多始拜侯，一门清贵动神州。霜蹄晓驻秦云断，
　　野旆晴翻郢树秋。几处尘生随候骑，半江帆尽见分流。
　　大冯罢相吟诗地，莫惜频登白雪楼。
　　◎卷.67【送卢缄归扬州】赵嘏
　　曾向雷塘寄掩扉，荀家灯火有馀辉。关河日暮望空极，
　　杨柳渡头人独归。隋苑荒台风袅袅，灞陵残雨梦依依。
　　今年春色还相误，为我江边谢钓矶。
　　◎卷.68【送李裴评事】赵嘏
　　塞垣从事识兵机，只拟平戎不拟归。入夜笳声含白发，
　　报秋榆叶落征衣。城临战垒黄云晚，马渡寒沙夕照微。
　　此别不应书断绝，满天霜雪有鸿飞。
　　◎卷.69【别麻氏】赵嘏
　　晓哭呱呱动四邻，于君我作负心人。出门便涉东西路，
　　回首初惊枕席尘。满眼泪珠和语咽，旧窗风月更谁亲。
　　分离况值花时节，从此东风不似春。
　　◎卷.70【代人赠别】赵嘏
　　月自斜窗梦自惊，衷肠中有万愁生。清猿处处三声尽，
　　碧落悠悠一水横。平子定情词丽绝，诗人匪石誓分明。
　　会须携手乘鸾去，箫史楼台在玉京。
　　◎卷.71【寒食新丰别友人】赵嘏
　　一百五日家未归，新丰鸡犬独依依。满楼春色傍人醉，
　　半夜雨声前计非。缭绕沟塍含绿晚，荒凉树石向川微。
　　东风吹泪对花落，憔悴故交相见稀。
　　◎卷.72【李侍御归山同宿华严寺】赵嘏
　　家有青山近玉京，风流柱史早知名。园林手植自含绿，
　　霄汉眼看当去程。处处白云迷驻马，家家红树近流莺。
　　相逢一宿最高寺，夜夜翠微泉落声。
　　◎卷.73【今年新先辈以遏密之际每有宴集必资清谈书此奉贺】赵嘏
　　天上高高月桂丛，分明三十一枝风。满怀春色向人动，
　　遮路乱花迎马红。鹤驭回飘云雨外，兰亭不在管弦中。
　　居然自是前贤事，何必青楼倚翠空。
　　◎卷.74【自遣】赵嘏
　　晚树疏蝉起别愁，远人回首忆沧洲。江连故国无穷恨，
　　日带残云一片秋。久客转谙时态薄，多情只共酒淹留。
　　到头生长烟霞者，须向烟霞老始休。
　　◎卷.75【浙东陪元相公游云门寺】赵嘏
　　松下山前一径通，烛迎千骑满山红。溪云乍敛幽岩雨，
　　晓气初高大旆风。小槛宴花容客醉，上方看竹与僧同。
　　归来吹尽岩城角，路转横塘乱水东。
　　◎卷.76【陪韦中丞宴扈都头花园（一作楚州宴花楼）】赵嘏
　　门下烟横载酒船，谢家携客醉华筵。寻花偶坐将军树，
　　饮水方重刺史天。几曲艳歌春色里，断行高鸟暮云边。
　　分明听得舆人语，愿及行春更一年。
　　◎卷.77【花园即事呈常（一作韦中丞）】赵嘏
　　烟暖池塘柳覆台，百花园里看花来。烧衣焰席三千树，
　　破鼻醒愁一万杯。不肯为歌随拍落，却因令舞带香回。
　　山公仰尔延宾客，好傍春风次第开。
　　◎卷.78【宿何书记先辈延福新居】赵嘏
　　松下有琴闲未收，一灯高为石丛留。诗情似到山家夜，
　　树色轻含御水秋。小榼提携终永日，半斑容鬓漫生愁。
　　因君抚掌问时俗，紫阁堆檐不举头。
　　◎卷.79【秦中逢王处士】赵嘏
　　万水东流去不回，先生独自负仙才。蕊宫横浪海边别，
　　鹤翅驻云天上来。几处吹箫森羽卫，谁家残月下楼台。
　　春风正好分琼液，乞取当时白玉杯。
　　◎卷.80【江上逢许逸人】赵嘏
　　是非处处生尘埃，唯君襟抱无嫌猜。收帆依雁湓浦宿，
　　带雨别僧衡岳回。芳樽稍驻落日唱，醉袖更拂长云开。
　　清秋华发好相似，却把钓竿归去来。
　　◎卷.81【和令狐补阙春日独游西街】赵嘏
　　左掖初辞近侍班，马嘶寻得过街闲。映鞭柳色微遮水，
　　随步花枝欲碍山。暖泛鸟声来席上，醉从诗句落人间。
　　此时失意哀吟客，更觉风流不可攀。
　　◎卷.82【广陵答崔琛】赵嘏
　　棹倚隋家旧院墙，柳金梅雪扑檐香。朱楼映日重重晚，
　　碧水含光滟滟长。八斗已闻传姓字，一枝何足计行藏。
　　声名官职应前定，且把旌麾入醉乡。
　　◎卷.83【答友人】赵嘏
　　诗家才子酒家仙，游宦曾依积水边。窗户动摇三岛树，
　　琴尊安稳五湖船。罗浮道士分琼液，锦席佳人艳楚莲。
　　今日相逢朗吟罢，满城砧杵一灯前。
　　◎卷.84【送张又新除温州】赵嘏
　　东晋江山称永嘉，莫辞红旆向天涯。凝弦夜醉松亭月，
　　歇马晓寻溪寺花。地与剡川分水石，境将蓬岛共烟霞。
　　却愁明诏徵非晚，不得秋来见海槎。
　　◎卷.85【送滕迈郎中赴睦州】赵嘏
　　郡斋秋尽一江横，频命郎官地更清。星月去随新诏动，
　　旌旗遥映故山明。诗寻片石依依晚，帆挂孤云杳杳轻。
　　想到钓台逢竹马，只应歌咏伴猿声。
　　◎卷.86【送剡客（一作薛逢诗）】赵嘏
　　两重江外片帆斜，数里林塘绕一家。门掩右军馀水石，
　　路横诸谢旧烟霞。扁舟几处逢溪雪，长笛何人怨柳花。
　　若到天台洞阳观，葛洪丹井在云涯。
　　◎卷.87【李先辈擢第东归有赠送（一作薛逢诗）】赵嘏
　　金榜前头无是非，平人分得一枝归。正怜日暖云飘路，
　　何处宴回风满衣。门掩长淮心更远，渡连芳草马如飞。
　　茂陵自笑犹多病，空有书斋在翠微。
　　◎卷.88【送同年郑祥先辈归汉南（时恩门相公镇山南）】赵嘏
　　年来惊喜两心知，高处同攀次第枝。人倚绣屏闲赏夜，
　　马嘶花径醉归时。声名本是文章得，藩阃曾劳笔砚随。
　　家去恩门四千里，只应从此梦旌旗。
　　◎卷.89【送沈单作尉江都（一作许浑诗）】赵嘏
　　炀帝都城春水边，笙歌夜上木兰船。三千宫女自涂地，
　　十万人家如洞天。焰焰花枝官舍晚，重重云影寺墙连。
　　少年作尉须矜慎，莫向楼前坠马鞭。
　　◎卷.90【送李蕴赴郑州因献卢郎中俶】赵嘏
　　仆射陂西想到时，满川晴色见旌旗。马融闲卧笛声远，
　　王粲醉吟楼影移。几日赋诗秋水寺，经年草诏白云司。
　　唯君此去人多羡，却是恩深自不知。
　　◎卷.91【送韩绛归淮南寄韩绰先辈】赵嘏
　　岛上花枝系钓船，隋家宫畔水连天。江帆自落鸟飞外，
　　月观静依春色边。门巷草生车辙在，朝廷恩及雁行联。
　　相逢且问昭州事，曾鼓庄盆对逝川。
　　◎卷.92【送薛耽先辈归谒汉南】赵嘏
　　雪绕千峰驿路长，谢家联句待檀郎。手持碧落新攀桂，
　　月在东轩旧选床。几日旌幢延骏马，到时冰玉动华堂。
　　孔门多少风流处，不遣颜回识醉乡。
　　◎卷.93【送陈嘏登第作尉归觐】赵嘏
　　千峰归去旧林塘，溪县门前即故乡。曾把桂夸春里巷，
　　重怜身称锦衣裳。洲迷翠羽云遮槛，露湿红蕉月满廊。
　　就养举朝人共羡，清资让却校书郎。
　　◎卷.94【送裴延翰下第归觐滁州】赵嘏
　　失意何曾恨解携，问安归去秣陵西。郡斜杨柳春风岸，
　　山映楼台明月溪。江上诗书悬素业，日边门户倚丹梯。
　　一枝攀折回头是，莫向清秋惜马蹄。
　　◎卷.95【题崇圣寺简云端僧录】赵嘏
　　暮尘飘尽客愁长，来扣禅关月满廊。宋玉逢秋空雪涕，
　　净名无地可容床。高云覆槛千岩树，疏磬含风一夜霜。
　　回首故园红叶外，只将多病告医王。
　　◎卷.96【越中寺居寄上主人】赵嘏
　　野寺初容访静来，晚晴江上见楼台。中林有路到花尽，
　　一日无人看竹回。自晒诗书经雨后，别留门户为僧开。
　　苦心若是酬恩事，不敢吟春忆酒杯。
　　◎卷.97【早出洞仙观】赵嘏
　　露浓如水洒苍苔，洞口烟萝密不开。残月色低当户后，
　　晓钟声迥隔山来。春生药圃芝犹短，夜醮斋坛鹤未回。
　　愁是独寻归路去，人间步步是尘埃。
　　◎卷.98【题昭应王明府溪亭】赵嘏
　　靖节何须彭泽逢，菊洲松岛水悠溶。行人自折门前柳，
　　高鸟不离溪畔峰。晓渭度檐帆的的，晚原含雨树重重。
　　轩车过尽无公事，枕上一声长乐钟。
　　◎卷.99【赠王先生】赵嘏
　　太一真人隐翠霞，早年曾降蔡经家。羽衣使者峭于鹤，
　　鸟爪侍娘飘若花。九鼎栏干归马齿，三山窕窈步云涯。
　　时因弟子偷灵药，散落人间驻物华。
　　◎卷.100【赠道者】赵嘏
　　华盖飘飘绿鬓翁，往来朝谒蕊珠宫。几年山下阴阳鼎，
　　尽日涧边桃李风。野迹似云无处著，仙容如水与谁同。
　　应怜有客外妻子，思在长生一顾中。
　　◎卷.101【王先生不别而去】赵嘏
　　仙翁归袖拂烟霓，一卷素书还独携。劚药满囊身不病，
　　抱琴何处鹤同栖。沾衣尽日看山坐，搔首残春向路迷。
　　树树白云幽径绝，短船空倚武陵溪。
　　◎卷.102【山阳卢明府以双鹤寄遗，白氏以诗回答，因寄和】赵嘏
　　缑山双去羽翰轻，应为仙家好弟兄。茅固枕前秋对舞，
　　陆云溪上夜同鸣。紫泥封处曾回首，碧落归时莫问程。
　　自笑沧江一渔叟，何由似尔到层城。
　　◎卷.103【赠李秘书】赵嘏
　　束带临风气调新，孔门才业独谁伦。杉松韵冷雪溪暗，
　　鸾鹤势高天路春。美玉韫来休问价，芳枝攀去正无尘。
　　莫将芸阁轻科第，须作人间第一人。
　　◎卷.104【回于道中寄舒州李珏相公】赵嘏
　　都无鄙吝隔尘埃，昨日丘门避席来。静语乍临清庙瑟，
　　披风如在九层台。几烦命妓浮溪棹，再许论诗注酒杯。
　　从此微尘知感恋，七真台上望三台。
　　◎卷.105【舒州献李相公】赵嘏
　　野人留得五湖船，丞相兴歌郡国年。醉笔倚风飘涧雪，
　　静襟披月坐楼天。鹤归华表山河在，气返青云雨露全。
　　闻说万方思旧德，一时倾望重陶甄。
　　◎卷.106【成名年献座主仆射兼呈同年】赵嘏
　　拂烟披月羽毛新，千里初辞九陌尘。曾失玄珠求象罔，
　　不将双耳负伶伦。贾嵩词赋相如手，杨乘歌篇李白身。
　　除却今年仙侣外，堂堂又见两三春。
　　◎卷.107【抒怀上歙州卢中丞宣州杜侍郎】赵嘏
　　东来珠履与旌旗，前者登朝亦一时。竹马迎呼逢稚子，
　　柏台长告见男儿。花飘舞袖楼相倚，角送归轩客尽随。
　　独有贱夫怀感激，十年两地负恩知。
　　◎卷.108【山阳韦中丞罢郡因献】赵嘏
　　笙歌只是旧笙歌，肠断风流奈别何。照物二年春色在，
　　感恩千室泪痕多。尽将魂梦随西去，犹望旌旗暂一过。
　　今日尊前无限思，万重云月隔烟波。
　　◎卷.109【山阳即席献裴中丞】赵嘏
　　早年天上见清尘，今日楼中醉一春。暂肯剖符临水石，
　　几曾焚笔动星辰。琼台雪映迢迢鹤，蓬岛波横浩浩津。
　　好是仙家羽衣使，欲教垂涕问何人。
　　◎卷.110【西峰即事献沈大夫】赵嘏
　　松竹闲游道路身，衣襟落尽往来尘。山连谢宅馀霞在，
　　水映琴溪旧浪春。拂榻从容今有地，酬恩寂寞久无人。
　　安知不及屠沽者，曾对青萍泪满巾。
　　◎卷.111【杜陵贻杜牧侍御（一作题杜侍御别业）】赵嘏
　　紫陌尘多不可寻，南溪酒熟一披襟。山高昼枕石床隐，
　　泉落夜窗烟树深。白首寻人嗟问计，青云无路觅知音。
　　唯君怀抱安如水，他日门墙许醉吟。
　　◎卷.112【下第后上李中丞】赵嘏
　　落第逢人恸哭初，平生志业欲何如。鬓毛洒尽一枝桂，
　　泪血滴来千里书。谷外风高摧羽翮，江边春在忆樵渔。
　　唯应感激知恩地，不待功成死有馀。
　　◎卷.113【浙东赠李副使员外】赵嘏
　　妙尽戎机佐上台，少年清苦自霜台。马嘶深竹闲宜贵，
　　花拂朱衣美称才。早入半缘分务重，晚吟多是看山回。
　　名高渐少翻飞伴，几度烟霄独去来。
　　◎卷.114【寄淮南幕中刘员外】赵嘏
　　郎官何逊最风流，爱月怜山不下楼。三佐戎旃换朱绂，
　　一辞兰省见清秋。桂生岩石本潇洒，鹤到烟空更自由。
　　休向西斋久闲卧，满朝倾盖是依刘。
　　◎卷.115【薛廷范从事自宣城至因赠】赵嘏
　　少年从事霍嫖姚，来自枫林度柳桥。金管别筵楼灼灼，
　　玉溪回首马萧萧。清风气调真君辈，知己风流满圣朝。
　　独有故人愁欲死，晚檐疏雨动空瓢。
　　◎卷.116【寄浔阳赵校书】赵嘏
　　帘下秋江夜影空，倚楼人在月明中。不将行止问朝列，
　　唯脱衣裳与钓翁。几处别巢悲去燕，十年回首送归鸿。
　　那应更结庐山社，见说心闲胜远公。
　　◎卷.117【赠李从贵】赵嘏
　　白马嘶风何处还，鞭梢拂地看南山。珠帘卷尽不回首，
　　春色欲阑休闭关。花外鸟归残雨暮，竹边人语夕阳闲。
　　知君旧隐嵩云下，岩桂从今几更攀。
　　◎卷.118【赠陈正字】赵嘏
　　鲁儒今日意何如，名挂春官选籍初。野艇几曾寻水去，
　　故山从此与云疏。吟怜受露花阴足，行觉嘶风马力馀。
　　闻说晚心心更静，竹间依旧卧看书。
　　◎卷.119【洞庭寄所思】赵嘏
　　日断兰台空望归，锦衾香冷梦来稀。书中自报刀头约，
　　天上三看破镜飞。孤浪谩疑红脸笑，轻云忽似舞罗衣。
　　遥知不语坐相忆，寂寞洞房寒烛微。
　　◎卷.120【代人赠杜牧侍御（宣州会中）】赵嘏
　　郎作东台御史时，妾长西望敛双眉。一从诏下人皆羡，
　　岂料恩衰不自知。高阙如天萦晓梦，华筵似水隔秋期。
　　坐来情态犹无限，更向楼前舞柘枝。
　　◎卷.121【旅馆闻雁别友人】赵嘏
　　路绕秋塘首独搔，背群燕雁正呼号。故关何处重相失，
　　碧落有云终自高。旅宿去缄他日恨，单飞谁见此生劳。
　　行衣湿尽千山雪，肠断金笼好羽毛。
　　◎卷.122【泊凫矶江馆】赵嘏
　　风雪晴来岁欲除，孤舟晚下意何如。月当轩色湖平后，
　　雁断云声夜起初。傍晓管弦何处静，犯寒杨柳绕津疏。
　　三间茅屋东溪上，归去生涯竹与书。
　　◎卷.123【春尽独游慈恩寺南池】赵嘏
　　竹外池塘烟雨收，送春无伴亦迟留。秦城马上半年客，
　　潘鬓水边今日愁。气变晚云红映阙，风含高树碧遮楼。
　　杏园花落游人尽，独为圭峰一举头。
　　◎卷.124【重游楚国寺】赵嘏
　　往事飘然去不回，空馀山色在楼台。池塘风暖雁寻去，
　　松桂寺高人独来。庄叟著书真达者，贾生挥涕信悠哉。
　　老僧心地闲于水，犹被流年日日催。
　　◎卷.125【三像寺酬元秘书】赵嘏
　　官总芸香阁署崇，可怜诗句落春风。偶然侍坐水声里，
　　还许醉吟松影中。车马照来红树合，烟霞咏尽翠微空。
　　不因高寺闲回首，谁识飘飘一寒翁。
　　◎卷.126【献淮南李仆射】赵嘏
　　早年曾谒富民侯，今日难甘失鹄羞。新诺似山无力负，
　　旧恩如水满身流。马嘶红叶萧萧晚，日照长江滟滟秋。
　　功德万重知不惜，一言抛得百生愁。
　　◎卷.127【江亭晚望】赵嘏
　　碧江凉冷雁来疏，闲望江云思有馀。秋馆池亭荷叶歇，
　　野人篱落豆花初。无愁自得仙翁术，多病能忘太史书。
　　闻说故园香稻熟，片帆归去就鲈鱼。
　　◎卷.128【赠曹处士幽居】赵嘏
　　勾漏先生冰玉然，曾将八石问群仙。中山暂醉一千日，
　　南苑往来三百年。棋局不收花满洞，霓旌欲别浪翻天。
　　何须更学鸱夷子，头白江湖一短船。
　　◎卷.129【重阳日示舍弟（时在吴门）】赵嘏
　　多少乡心入酒杯，野塘今日菊花开。新霜何处雁初下，
　　故国穷秋首正回。渐老向人空感激，一生驱马傍尘埃。
　　侯门无路提携尔，虚共扁舟万里来。
　　◎卷.130【客至（一作许浑诗）】赵嘏
　　得路逢津更俊才，可怜鞍马照春来。残花几日小斋闭，
　　大笑一声幽抱开。袖拂碧溪寒缭绕，冠欹红树晚裴回。
　　相逢少别更堪恨，何必秋风江上台。


第五百五十卷
　　◎卷.1【岁暮江轩寄卢端公】赵嘏
　　积水生高浪，长风自北时。万艘俱拥棹，上客独吟诗。
　　路以重湖阻，心将小谢期。渚云愁正断，江雁重惊悲。
　　笑忆游星子，歌寻罢贵池。梦来孤岛在，醉醒百忧随。
　　戍迥烟生晚，江寒鸟过迟。问山樵者对，经雨钓船移。
　　敢叹今留滞，犹胜曩别离。醉从陶令得，善必丈人知。
　　道蹇才何取，恩深剑不疑。此身同岸柳，只待变寒枝。
　　◎卷.2【秋日吴中观贡藕】赵嘏
　　野艇几西东，清泠映碧空。褰衣来水上，捧玉出泥中。
　　叶乱田田绿，莲馀片片红。激波才入选，就日已生风。
　　御洁玲珑膳，人怀拔擢功。梯山谩多品，不与世流同。
　　◎卷.3【华清宫和杜舍人（一作张祜诗）】赵嘏
　　五十年天子，离宫仰峻墙。登封时正泰，御宇日何长。
　　上位先名实，中兴事宪章。起戎轻甲胄，馀地复河湟。
　　道帝玄元祖，儒封孔子王。因缘百司署，丛会一人汤。
　　渭水波摇绿，秦郊草半黄。马驯金勒细，鹰健玉铃锵。
　　下箭朱弓满，鸣鞭皓腕攘。畋思获吕望，谏只避周昌。
　　兔迹贪前逐，枭心不早防。几添鹦鹉劝，先赐荔枝尝。
　　月锁千门静，天吹一笛凉。细音摇羽珮，轻步宛霓裳。
　　祸乱基潜结，升平意遽忘。衣冠逃犬虏，鼙鼓动渔阳。
　　外戚心殊迫，中途事可量。血埋妃子艳，创断禄儿肠。
　　近侍烟尘隔，前踪辇路荒。益知迷宠佞，遗恨丧贤良。
　　北阙尊明主，南宫逊上皇。禁清馀凤吹，池冷睡龙光。
　　祝寿山犹在，流年水共伤。杜鹃魂厌蜀，蝴蝶梦悲庄。
　　雀卵遗雕栱，虫丝罥画梁。紫苔侵壁润，红树闭门芳。
　　守吏齐鸳瓦，耕民得翠珰。登年齐酺乐，讲武旧兵场。
　　暮草深岩翠，幽花坠径香。不堪垂白叟，行折御沟杨。
　　◎卷.4【下第】赵嘏
　　南溪抱瓮客，失意自怀羞。晚路谁携手，残春自白头。
　　◎卷.5【到家（一作杜牧诗，题作归家）】赵嘏
　　童稚苦相问，归来何太迟。共谁争岁月，赢得鬓边丝。
　　◎卷.6【春酿】赵嘏
　　春酿正风流，梨花莫问愁。马卿思一醉，不惜鹔鹴裘。
　　◎卷.7【寒塘】赵嘏
　　晓发梳临水，寒塘坐见秋。乡心正无限，一雁度南楼。
　　◎卷.8【寄前黄州窦使君】赵嘏
　　池上笙歌寂不闻，楼中愁杀碧虚云。
　　玉壶凝尽重重泪，寄与风流旧使君。
　　◎卷.9【八月二十九日宿怀】赵嘏
　　秋天睛日菊还香，独坐书斋思已长。
　　无奈风光易流转，强须倾酒一杯觞。
　　◎卷.10【泗上奉送相公】赵嘏
　　语堪铭座默含春，西汉公卿绝比伦。
　　今日抱辕留不得，欲挥双涕学舒人。
　　◎卷.11【赠桐乡丞】赵嘏
　　舟触长松岸势回，潺湲一夜绕亭台。
　　若教靖节先生见，不肯更吟归去来。
　　◎卷.12【哭李进士】赵嘏
　　牵马街中哭送君，灵车辗雪隔城闻。
　　唯有山僧与樵客，共舁孤榇入幽坟。
　　◎卷.13【重阳】赵嘏
　　节逢重九海门外，家在五湖烟水东。
　　还向秋山觅诗句，伴僧吟对菊花风。
　　◎卷.14【重阳日即事】赵嘏
　　病酒坚辞绮席春，菊花空伴水边身。
　　由来举止非闲雅，不是龙山落帽人。
　　◎卷.15【十无诗寄桂府杨中丞】赵嘏
　　琴酒曾将风月须，谢公名迹满江湖。
　　不知贵拥旌旗后，犹暇怜诗爱酒无。
　　东省南宫兴不孤，几因诗酒谬招呼。
　　一从开署芙蓉幕，曾向风前记得无。
　　遥闻桂水绕城隅，城上江山满画图。
　　为问訾家洲畔月，清秋拟许醉狂无。
　　日暮江边一小儒，空怜未有白髭须。
　　马融已贵诸生老，犹自容窥绛帐无。
　　一种吟诗号孔徒，沧江有客独疏愚。
　　初筵尽辟知名士，许到风前月下无。
　　望断南云日已晡，便应凭梦过重湖。
　　不知自古登龙者，曾有因诗泥得无。
　　早游门馆一樵夫，只爱吟诗傍药炉。
　　旌旆满江身不见，思言记得颍川无。
　　孔融襟抱称名儒，爱物怜才与世殊。
　　今日宾阶忘姓字，当时省记荐雄无。
　　僻爱江山俯坐隅，人间不是便为图。
　　尊前为问神仙伴，肯向三清慰荐无。
　　膺门不避额逢珠，绝境由来卷轴须。
　　早忝阿戎诗友契，趋庭曾荐祢生无。
　　◎卷.16【寄山僧】赵嘏
　　云里幽僧不置房，橡花藤叶盖禅床。
　　朝来逢著山中伴，闻说新移最上方。
　　◎卷.17【喜张濆及第】赵嘏
　　九转丹成最上仙，青天暖日踏云轩。
　　春风贺喜无言语，排比花枝满杏园。
　　◎卷.18【赠张濆榜头被驳落】赵嘏
　　莫向花前泣酒杯，谪仙依旧是仙才。
　　犹堪与世为祥瑞，曾到蓬山顶上来。
　　◎卷.19【悼亡二首】赵嘏
　　一烛从风到奈何，二年衾枕逐流波。
　　虽知不得公然泪，时泣阑干恨更多。
　　明月萧萧海上风，君归泉路我飘蓬。
　　门前虽有如花貌，争奈如花心不同。
　　◎卷.20【宫乌栖】赵嘏
　　宫乌栖处玉楼深，微月生檐夜夜心。
　　香辇不回花自落，春来空佩辟寒金。
　　◎卷.21【长信宫（一作孟迟诗）】赵嘏
　　君恩已尽欲何归，犹有残香在舞衣。
　　自恨身轻不如燕，春来长绕御帘飞。
　　◎卷.22【广陵城（一作孟迟诗）】赵嘏
　　红映高台绿绕城，城边春草傍墙生。
　　隋家不向此中尽，汴水应无东去声。
　　◎卷.23【冷日过骊山（一作孟迟诗）】赵嘏
　　冷日微烟渭水愁，翠华宫树不胜秋。
　　霓裳一曲千门锁，白尽梨园弟子头。
　　◎卷.24【下第后归永乐里自题二首】赵嘏
　　无地无媒只一身，归来空拂满床尘。
　　尊前尽日谁相对，唯有南山似故人。
　　玄发侵愁忽似翁，暖尘寒袖共东风。
　　公卿门户不知处，立马九衢春影中。
　　◎卷.25【出试日独游曲江】赵嘏
　　江莎渐映花边绿，楼日自开池上春。
　　双鹤绕空来又去，不知临水有愁人。
　　◎卷.26【题曹娥庙】赵嘏
　　青娥埋没此江滨，江树飕飗惨暮云。
　　文字在碑碑已堕，波涛辜负色丝文。
　　◎卷.27【题段氏中台】赵嘏
　　看山台下水无尘，碧筱前头曲水春。
　　独对一尊风雨夜，不知家有早朝人。
　　◎卷.28【华州座中献卢给事】赵嘏
　　送迎皆到三峰下，满面烟霜满马尘。
　　自是追攀认知己，青云不假送迎人。
　　◎卷.29【商山道中（一作度商山晚静，又作净）】赵嘏
　　和如春色净如秋，五月商山是胜游。
　　当昼火云生不得，一溪萦作万重愁。
　　◎卷.30【赠歙州妓】赵嘏
　　滟滟横波思有馀，庾楼明月堕云初。
　　扬州寒食春风寺，看遍花枝尽不如。
　　◎卷.31【赠王明府】赵嘏
　　五柳逢秋影渐微，陶潜恋酒不知归。
　　但存物外醉乡在，谁向人间问是非。
　　◎卷.32【吕校书雨中见访】赵嘏
　　竹阁斜溪小槛明，惟君来赏见山情。
　　马嘶风雨又归去，独听子规千万声。
　　◎卷.33【千秋岭下】赵嘏
　　知有岩前万树桃，未逢摇落思空劳。
　　年年盛发无人见，三十六溪春水高。
　　◎卷.34【歙州道中仆逃】赵嘏
　　去跳风雨几奔波，曾共辛勤奈若何。
　　莫遣穷归不知处，秋山重叠戍旗多。
　　◎卷.35【重阳日寄韦舍人】赵嘏
　　节过重阳菊委尘，江边病起杖扶身。
　　不知此日龙山会，谁是风流落帽人。
　　◎卷.36【赠薛勋下第】赵嘏
　　一掷虽然未得卢，惊人不用绕床呼。
　　牢之坐被青云逼，只问君能酷似无。
　　◎卷.37【宛陵望月寄沈学士】赵嘏
　　一川如画敬亭东，待诏闲游处处同。
　　天竺山前镜湖畔，何如今日庾楼中。
　　◎卷.38【翡翠岩】赵嘏
　　芙蓉幕里千场醉，翡翠岩前半日闲。
　　惆怅晋朝人不到，谢公抛力上东山。
　　◎卷.39【发新安后途中寄卢中丞二首】赵嘏
　　楼上风流庾使君，笙歌曾醉此中闻。
　　目前已是陵阳路，回首丛山满眼云。
　　晚树萧萧促织愁，风帘似水满床秋。
　　千山不碍笙歌月，谁伴羊公上夜楼。
　　◎卷.40【留题兴唐寺】赵嘏
　　满水楼台满寺山，七年今日共跻攀。
　　月高对菊问行客，去折芳枝早晚还。
　　◎卷.41【广陵道】赵嘏
　　斗鸡台边花照尘，炀帝陵下水含春。
　　青云回翅北归雁，白首哭途何处人。
　　◎卷.42【茅山道中】赵嘏
　　溪树重重水乱流，马嘶残雨晚程秋。
　　门前便是仙山路，目送归云不得游。
　　◎卷.43【江上与兄别】赵嘏
　　楚国湘江两渺瀰，暖川晴雁背帆飞。
　　人间离别尽堪哭，何况不知何日归。
　　◎卷.44【落第】赵嘏
　　九陌初晴处处春，不能回避看花尘。
　　由来得丧非吾事，本是钓鱼船上人。
　　◎卷.45【宛陵馆冬青树（一作汉阴亭树）】赵嘏
　　碧树如烟覆晚波，清秋欲尽客重过。
　　故园亦有如烟树，鸿雁不来风雨多。
　　◎卷.46【赠五老韩尊师】赵嘏
　　有客斋心事玉晨，对山须鬓绿无尘。
　　住山道士年如鹤，应识当时五老人。
　　◎卷.47【经汾阳旧宅】赵嘏
　　门前不改旧山河，破虏曾轻马伏波。
　　今日独经歌舞地，古槐疏冷夕阳多。
　　◎卷.48【寄卢中丞】赵嘏
　　叶覆清溪滟滟红，路横秋色马嘶风。
　　独携一榼郡斋酒，吟对青山忆谢公。
　　◎卷.49【途中】赵嘏
　　故园回首雁初来，马上千愁付一杯。
　　惟有新诗似相识，暮山吟处共徘徊。
　　◎卷.50【寄裴澜】赵嘏
　　绮云初堕亭亭月，锦席惟横滟滟波。
　　宋玉逢秋正高卧，一篇吟尽奈情何。
　　◎卷.51【淮南丞相坐赠歌者虞姹】赵嘏
　　绮筵无处避梁尘，虞姹清歌日日新。
　　来值渚亭花欲尽，一声留得满城春。
　　◎卷.52【酬段侍御】赵嘏
　　莲花上客思闲闲，数首新诗到筚关。
　　吟得楚天风雨霁，一条江水两三山。
　　◎卷.53【寻僧二首】赵嘏
　　台殿参差日堕尘，坞西归去一庵云。
　　寒泉何处夜深落，声隔半岩疏叶闻。
　　溪户无人谷鸟飞，石桥横木挂禅衣。
　　看云日暮倚松立，野水乱鸣僧未归。
　　◎卷.54【发柏梯寺】赵嘏
　　一泓秋水千竿竹，静得劳生半日身。
　　犹有向西无限地，别僧骑马入红尘。
　　◎卷.55【西江晚泊】赵嘏
　　茫茫霭霭失西东，柳浦桑村处处同。
　　戍鼓一声帆影尽，水禽飞起夕阳中。
　　◎卷.56【南池】赵嘏
　　照影池边多少愁，往来重见此塘秋。
　　芙蓉苑外新经雨，红叶相随何处流。
　　◎卷.57【江楼旧感】赵嘏
　　独上江楼思渺然，月光如水水如天。
　　同来望月人何处，风影依稀似去年。
　　◎卷.58【南园】赵嘏
　　雨过郊园绿尚微，落花惆怅满尘衣。
　　芳尊有酒无人共，日暮看山还独归。
　　◎卷.59【南亭】赵嘏
　　孤亭影在乱花中，怅望无人此醉同。
　　听尽暮钟犹独坐，水边襟袖起春风。
　　◎卷.60【赠女仙】赵嘏
　　水思云情小凤仙，月涵花态语如弦。
　　不因金骨三清客，谁识吴州有洞天。
　　◎卷.61【宣州送判官】赵嘏
　　来时健笔佐嫖姚，去折槐花度野桥。
　　谁见尊前此惆怅，一声歌尽路迢迢。
　　◎卷.62【宿僧院】赵嘏
　　月满长空树满霜，度云低拂近檐床。
　　林中夜半一声磬，卧见高僧入道场。
　　◎卷.63【寻僧】赵嘏
　　斜日横窗起暗尘，水边门户闭闲春。
　　千竿竹里花枝动，只道无人似有人。
　　◎卷.64【经王先生故居】赵嘏
　　晚波东去海茫茫，谁识蓬山不死乡。
　　弄玉已归萧史去，碧楼红树倚斜阳。
　　◎卷.65【送从翁中丞奉使黠戛斯六首】赵嘏
　　扬雄词赋举天闻，万里油幢照塞云。
　　仆射峰西几千骑，一时迎著汉将军。
　　旌旗杳杳雁萧萧，春尽穷沙雪未消。
　　料得坚昆受宣后，始知公主已归朝。
　　虽言穷北海云中，属国当时事不同。
　　九姓如今尽臣妾，归期那肯待秋风。
　　牢山望断绝尘氛，滟滟河西拂地云。
　　谁见鲁儒持汉节，玉关降尽可汗军。
　　山川险易接胡尘，秦汉图来或未真。
　　自此尽知边塞事，河湟更欲托何人。
　　秦皇无策建长城，刘氏仍穷北路兵。
　　若遇单于旧牙帐，却应伤叹汉公卿。
　　◎卷.66【东亭柳】赵嘏
　　拂水斜烟一万条，几随春色倚河桥。
　　不知别后谁攀折，犹自风流胜舞腰。
　　◎卷.67【僧舍二首】赵嘏
　　只言双鬓未蹉跎，独奈牛羊送日何。
　　禅客不归车马去，晚檐山色为谁多。
　　溪上禅关水木间，水南山色与僧闲。
　　春风尽日无来客，幽磬一声高鸟还。
　　◎卷.68【新月】赵嘏
　　玉钩斜傍画檐生，云匣初开一寸明。
　　何事最能悲少妇，夜来依约落边城。
　　◎卷.69【赠皇甫垣】赵嘏
　　养由弓箭已无功，牢落生涯事事同。
　　相劝一杯寒食酒，几多辛苦到春风。
　　◎卷.70【四祖寺】赵嘏
　　千株松下双峰寺，一盏灯前万里身。
　　自为心猿不调伏，祖师元是世间人。
　　◎卷.71【听蝉】赵嘏
　　噪蝉声乱日初曛，弦管楼中永不闻。
　　独奈愁人数茎发，故园秋隔五湖云。
　　◎卷.72【寄远】赵嘏
　　禁钟声尽见栖禽，关塞迢迢故国心。
　　无限春愁莫相问，落花流水洞房深。
　　◎卷.73【池上】赵嘏
　　正怜佳月夜深坐，池上暖回燕雁声。
　　犹有渔舟系江岸，故人归尽独何情。
　　◎卷.74【春日书怀】赵嘏
　　暖莺春日舌难穷，枕上愁生晓听中。
　　应袅绿窗残梦断，杏园零落满枝风。
　　◎卷.75【赠别】赵嘏
　　水边秋草暮萋萋，欲驻残阳恨马蹄。
　　曾是管弦同醉伴，一声歌尽各东西。
　　◎卷.76【灵岩寺】赵嘏
　　馆娃宫伴千年寺，水阔云多客到稀。
　　闻说春来更惆怅，百花深处一僧归。
　　◎卷.77【代人听琴二首】赵嘏
　　抱琴花夜不胜春，独奏相思泪满巾。
　　第五指中心最恨，数声呜咽为何人。
　　湘娥不葬九疑云，楚水连天坐忆君。
　　惟有啼乌旧名在，忍教呜咽夜长闻。
　　◎卷.78【访沈舍人不遇】赵嘏
　　溪翁强访紫微郎，晓鼓声中满鬓霜。
　　知在禁闱人不见，好风飘下九天香。
　　◎卷.79【座上献元相公】赵嘏
　　寂寞堂前日又曛，阳台去作不归云。
　　从来闻说沙吒利，今日青娥属使君。
　　◎卷.80【遣兴二首】赵嘏
　　溪花入夏渐稀疏，雨气如秋麦熟初。
　　终日苦吟人不会，海边兄弟久无书。
　　读彻残书弄水回，暮天何处笛声哀。
　　花前独立无人会，依旧去年双燕来。
　　◎卷.81【送李给事（一作萧俛相公归山）】赵嘏
　　眼前轩冕是鸿毛，天上人间漫自劳。
　　脱却朝衣独归去，青云不及白云高。
　　◎卷.82【宿僧舍】赵嘏
　　高僧夜滴芙蓉漏，远客窗含杨柳风。
　　何处相逢话心地，月明身在磬声中。
　　◎卷.83【吴门梦故山】赵嘏
　　心熟家山梦不迷，孤峰寒绕一条溪。
　　秋窗觉后情无限，月堕馆娃宫树西。
　　◎卷.84【别李谱】赵嘏
　　尊前路映暮尘红，池上琴横醉席风。
　　今日别君如别鹤，声容长在楚弦中。
　　◎卷.85【和杜侍郎题禅智寺南楼】赵嘏
　　楼畔花枝拂槛红，露天香动满帘风。
　　谁知野寺遗钿处，尽在相如春思中。
　　◎卷.86【发青山】赵嘏
　　凫鹥声暖野塘春，鞍马嘶风驿路尘。
　　一宿青山又前去，古来难得是闲人。
　　◎卷.87【入蓝关】赵嘏
　　微烟已辨秦中树，远梦更依江上台。
　　看落晚花还怅望，鲤鱼时节入关来。
　　◎卷.88【落第寄沈询】赵嘏
　　穿杨力尽独无功，华发相期一夜中。
　　别到江头旧吟处，为将双泪问春风。
　　◎卷.89【送韦中丞】赵嘏
　　二年恩意是春辉，清净胸襟似者希。
　　泣尽楚人多少泪，满船唯载酒西归。
　　◎卷.90【咏端正春树】赵嘏
　　一树繁阴先著名，异花奇叶俨天成。
　　马嵬此去无多地，只合杨妃墓上生。
　　◎卷.91【叙事献同州侍御三首】赵嘏
　　青云席中罗袜尘，白首江上吟诗人。
　　登龙不及三千士，虚度膺门二十春。
　　平生望断云层层，紫府杳是他人登。
　　却应归访溪边寺，说向当时同社僧。
　　尊前谁伴谢公游，莲岳晴来翠满楼。
　　坐见一方金变化，独吟红药对残秋。
　　◎卷.92【婺州宴上留别（一作婺州宴留上萧员外）】赵嘏
　　双溪楼影向云横，歌舞高台晚更清。
　　独自下楼骑瘦马，摇鞭重入乱蝉声。
　　◎卷.93【别牛郎中门馆】赵嘏
　　整襟收泪别朱门，自料难酬顾念恩。
　　招得片魂骑匹马，西风斜日入秋原。
　　◎卷.94【山中寄卢简求】赵嘏
　　竹西池上有花开，日日幽吟看又回。
　　心忆郡中萧记室，何时暂别醉乡来。
　　◎卷.95【寄梁佾兄弟】赵嘏
　　桃李春多翠影重，竹楼当月夜无风。
　　荀家兄弟来还去，独倚栏干花露中。
　　◎卷.96【同州南亭陪刘侍郎送刘先辈】赵嘏
　　处处云随晚望开，洞庭秋水管弦来。
　　谢公待醉消离恨，莫惜临川酒一杯。
　　◎卷.97【赠馆驿刘巡官】赵嘏
　　云别青山马踏尘，负才难觅作闲人。
　　莫言馆驿无公事，诗酒能消一半春。
　　◎卷.98【赠解头贾嵩】赵嘏
　　贾生名迹忽无伦，十月长安看尽春。
　　顾我先鸣还自笑，空沾一第是何人。
　　◎卷.99【题僧壁】赵嘏
　　晓望疏林露满巾，碧山秋寺属闲人。
　　溪头尽日看红叶，却笑高僧衣有尘。
　　◎卷.100【沙溪馆（一作仙娥驿）】赵嘏
　　翠湿衣襟山满楼，竹间溪水绕床流。
　　行人莫羡邮亭吏，生向此中今白头。
　　◎卷.101【李侍御归炭谷山居，同宿华严寺】赵嘏
　　家在青山近玉京，日云红树满归程。
　　相逢一宿最高寺，半夜翠微泉落声。
　　◎卷.102【过喷玉泉】赵嘏
　　平生半为山淹留，马上欲去还回头。
　　两京尘路一双鬓，不见玉泉千万秋。
　　◎卷.103【汉阴庭树】赵嘏
　　掘沟引水浇蔬圃，插竹为篱护药苗。
　　杨柳如丝风易乱，梅花似雪日难消。
　　◎卷.104【送王龟拾遗谢官后归浐水山居】赵嘏
　　水边残雪照亭台，台上风襟向雪开。
　　还似当时姓丁鹤，羽毛成后一归来。
　　◎卷.105【宿长水主人】赵嘏
　　白云溪北丛岩东，树石夜与潺湲通。
　　行人一宿翠微月，二十五弦声满风。
　　◎卷.106【寒食离白沙】赵嘏
　　莫惊客路已经年，尚有青春一半妍。
　　试上方坦望春野，万条杨柳拂青天。
　　◎卷.107【将发循州社日于所居馆宴送】赵嘏
　　浪花如雪叠江风，社过高秋万恨中。
　　明日便随江燕去，依依俱是故巢空。
　　◎卷.108【句】赵嘏
　　浮云悲晚翠，落日泣秋风。（见《万花谷》）。
　　语风双燕立，袅树百劳飞。
　　松岛鹤归书信绝，橘洲风起梦魂香。
　　徒知六国随斤斧，莫有群儒定是非。（题秦皇句，
　　宣宗览之不悦。以上见《优古堂诗话》）
　　一千里色中秋月，十万军声半夜潮。（钱塘）。
　　梁王旧馆已秋色，珠履少年轻绣衣。（以上见《主客图》）


第五百五十一卷
　　◎卷.1【汉堤诗】卢肇
　　阴沴奸阳，来暴于襄。洎入大郛，波端若铓。触厚摧高，
　　不知其防。骇溃颠委，万室皆毁。灶登蛟鼍，堂集鳣鲔。
　　惟恩若雠，母不能子。洪溃既涸，閈闳其虚。以隳我堵，
　　以剥我庐。酸伤顾望，若践丘墟。帝曰念嗟，朕日南顾。
　　流灾降慝，天曷台怒。滔滔襄郊，捽我婴孺。于惟馀甿，
　　饥伤喘呼。斯为淫痍，孰往膏傅。惟汝元寮，佥举明哲。
　　我公用谐，苴茅杖节。来视襄人，噢咻提挈。不日不月，
　　咍乎抃悦。乃泳故堤，陷于沙泥。缺落坳圮，由东讫西。
　　公曰呜呼，汉之有堤。实命襄人，不力乃力。则及乃身，
　　具锸与畚。汉堤其新，帝廪有粟。帝府有缗，尔成尔堤。
　　必锡尔勤，襄人怡怡。听命襄浒，背囊肩杵。奔走蹈舞，
　　分之卒伍。令以麾鼓，寻尺既度。日月可数，登登嶪嶪。
　　周旋上下，披岘斫楚。飞石挽土，举筑殷雷。骇汗霏雨，
　　疲癃鳏独。奋有筋膂，呀吁来助。提筐负筥，不劳其劳。
　　杂沓笑语，咸曰卢公，来赐我生。斯堤既成，蜿蜿而平。
　　确尔山固，屹如云横。汉流虽狂，坚不可蚀。代千年亿，
　　与天无极。惟公之堤，昔在人心。既筑既成，横之于南。
　　萌渚不峻，此门不深。今复在兹，于汉之阴。斯堤已崇，
　　兹民获祐。齯童相庆，室以完富。贻于襄人，愿保厥寿。
　　繄公之功，赫焉如昼。捍此巨灾，崒若京阜。天子赐之，
　　百姓载之。族孙作诗，昭示厥后。
　　◎卷.2【题甘露寺】卢肇
　　北固岩端寺，佳名自上台。地从京口断，山到海门回。
　　曙色烟中灭，潮声日下来。一隅通雉堞，千仞耸楼台。
　　林暗疑降虎，江空想度杯。福庭增气象，仙磬落昭回。
　　觉路花非染，流年景谩催。隋宫凋绿草，晋室散黄埃。
　　西蜀波湍尽，东溟日月开。如登最高处，应得见蓬莱。
　　◎卷.3【江陵府初试澄心如水】卢肇
　　丹心何所喻，唯水并清虚。莫测千寻底，难知一勺初。
　　内明非有物，上善本无鱼。澹泊随高下，波澜逐卷舒。
　　养蒙方浩浩，出险每徐徐。若灌情田里，常流尽不如。
　　◎卷.4【风不鸣条】卢肇
　　习习和风至，过条不自鸣。暗通青律起，远傍白蘋生。
　　拂树花仍落，经林鸟自惊。几牵萝蔓动，潜惹柳丝轻。
　　入谷迷松响，开窗失竹声。薰弦方在御，万国仰皇情。
　　◎卷.5【别宜春赴举】卢肇
　　秋天草木正萧疏，西望秦关别旧居。筵上芳樽今日酒，
　　箧中黄卷古人书。辞乡且伴衔芦雁，入海终为戴角鱼。
　　长短九霄飞直上，不教毛羽落空虚。
　　◎卷.6【射策后作】卢肇
　　射策明时愧不才，敢期青律变寒灰。晴怜断雁侵云去，
　　暖见醯鸡傍酒来。箭发尚忧杨叶远，愁生只恐杏花开。
　　曲江春浅人游少，尽日看山醉独回。
　　◎卷.7【和主司王起（一作奉和主司王仆射答周侍郎贺放榜作）】卢肇
　　嵩高降德为时生，洪笔三题造化名。凤诏伫归专北极，
　　骊珠搜得尽东瀛。褒衣已换金章贵，禁掖曾随玉树荣。
　　明日定知同相印，青衿新列柳间营。
　　◎卷.8【及第送潘图归宜春】卢肇
　　三载皇都恨食贫，北溟今日化穷鳞。青云乍喜逢知己，
　　白社犹悲送故人。对酒共惊千里别，看花自感一枝春。
　　君归为说龙门寺，雷雨初生电绕身。
　　◎卷.9【将归宜春留题新安馆】卢肇
　　东里如今号郑乡，西家昔日近丘墙。芸台四部添新学，
　　秘殿三年学老郎。天外鸳鸾愁不见，山中云鹤喜相忘。
　　犹张皂盖归蓬荜，直谓时无许子将。
　　◎卷.10【竞渡诗（一作及第后江宁观竞渡寄袁州剌史成应元）】卢肇
　　石溪久住思端午，馆驿楼前看发机。鼙鼓动时雷隐隐，
　　兽头凌处雪微微。冲波突出人齐譀，跃浪争先鸟退飞。
　　向道是龙刚不信，果然夺得锦标归。
　　◎卷.11【除歙州途中寄座主王侍郎】卢肇
　　忽忝专城奉六条，自怜出谷屡迁乔。驱车虽道还家近，
　　捧日惟愁去国遥。朱户昨经新棨戟，风帆常觉恋箪瓢。
　　江天夜夜知消息，长见台星在碧霄。
　　◎卷.12【御沟水】卢肇
　　万壑朝溟海，萦回岁月多。无如此沟水，咫尺奉天波。
　　◎卷.13【杨柳枝】卢肇
　　青鸟泉边草木春，黄云塞上是征人。
　　归来若得长条赠，不惮风霜与苦辛。
　　◎卷.14【新植红茶花偶出被人移去以诗索之】卢肇
　　严恨柴门一树花，便随香远逐香车。
　　花如解语还应道，欺我郎君不在家。
　　◎卷.15【戏题（肇初计偕至襄阳，奇章公方有真珠之惑）】卢肇
　　神女初离碧玉阶，彤云犹拥牡丹鞋。
　　知道相公怜玉腕，强将纤手整金钗。
　　◎卷.16【成名后作】卢肇
　　桂在蟾宫不可攀，功成业熟也何难。
　　今朝折得东归去，共与乡闾年少看。
　　◎卷.17【登祝融寺兰若（一作登南岳月宫兰若）】卢肇
　　祝融绝顶万馀层，策杖攀萝步步登。
　　行到月宫霞外寺，白云相伴两三僧。
　　◎卷.18【被谪连州】卢肇
　　黄绢外孙翻得罪，华颠故老莫相嗤。
　　连州万里无亲戚，旧识唯应有荔枝。
　　◎卷.19【谪后再书一绝】卢肇
　　崆峒道士误烧丹，赤鼠黄牙几许难。
　　坠堕阎浮南斗下，不知何事犯星官。
　　◎卷.20【题清远峡观音院二首】卢肇
　　清潭洞澈深千丈，危岫攀萝上几层。
　　秋尽更无黄叶树，夜阑唯对白头僧。
　　风入古松添急雨，月临虚槛背残灯。
　　老猿啸狖还欺客，来撼窗前百尺藤。
　　◎卷.21【喜杨舍人入翰林】卢肇
　　御笔亲批翰长衔，夜开金殿送瑶缄。
　　平明玉案临宣室，已见龙光出傅岩。
　　◎卷.22【谪连州书春牛榜子】卢肇
　　阳和未解逐民忧，雪满群山对白头。
　　不得职田饥欲死，儿侬何事打春牛。
　　◎卷.23【送弟】卢肇
　　去日家无担石储，汝须勤若事樵渔。
　　古人尽向尘中远，白日耕田夜读书。
　　◎卷.24【牧童】卢肇
　　谁人得似牧童心，牛上横眠秋听深。
　　时复往来吹一曲，何愁南北不知音。
　　◎卷.25【嘲小儿】卢肇
　　贪生只爱眼前珍，不觉风光度岁频。
　　昨日见来骑竹马，今朝早是有年人。
　　◎卷.26【金钱花】卢肇
　　轮郭休夸四字书，红窠写出对庭除。
　　时时买得佳人笑，本色金钱却不如。
　　◎卷.27【木笔花】卢肇
　　软如新竹管初齐，粉腻红轻样可携。
　　谁与诗人偎槛看，好于笺墨并分题。
　　◎卷.28【句】卢肇
　　君梦涔阳月，中秋忆棹歌。（见《岳州府志》）。
　　妙吹应谐凤，工书定得鹅。（李群玉善急就章，
　　喜食鹅，肇赠句云云。见《纪事》）
　　亭边古木昼阴阴，亭下寒潭百丈深。黄菊旧连陶令宅，
　　青山遥负向平心。（题绿阴亭。见《临江府志》）。


第五百五十二卷
　　◎卷.1【塞下曲】丁棱
　　北风鸣晚角，雨雪塞云低。烽举战军动，天寒征马嘶。
　　出营红旆展，过碛暗沙迷。诸将年皆老，何时罢鼓鼙。
　　◎卷.2【和主司王起（一作和主司王仆射答华州周侍郎贺放榜作）】丁棱
　　公心独立副天心，三辖春闱冠古今。兰署门生皆入室，
　　莲峰太守别知音。同升翰苑时名重，遍历朝端主意深。
　　新有受恩江海客，坐听朝夕继为霖。
　　◎卷.3【和主司王起（一作和主司王仆射酬周侍郎贺放榜）】高退之
　　昔年桃李已滋荣，今日兰荪又发生。葑菲采时皆有道，
　　权衡分处且无情。叨陪鸳鹭朝天客，共作门阑出谷莺。
　　何事感恩偏觉重，忽闻金榜扣柴荆。
　　◎卷.4【和主司王起（一作和主司酬周侍郎）】孟球
　　当年门下化龙成，今日馀波进后生。仙籍共知推丽藻，
　　禁垣同得荐嘉名。桃蹊早茂夸新萼，菊圃初开耀晚英。
　　谁料羽毛方出谷，许教齐和九皋呜。
　　◎卷.5【和主司王起（一作和主司酬周侍郎）】刘耕
　　孔门频建铸颜功，紫绶青衿感激同。一篑勤劳成太华，
　　三年恩德仰维嵩。杨随前辈穿皆中，桂许平人折欲空。
　　惭和周郎应见顾，感知大造竟无穷。
　　◎卷.6【和主司王起（一作和主司酬周侍郎）】裴翻
　　常将公道选群生，犹被春闱屈重名。文柄久持殊岁纪，
　　恩门三启动寰瀛。云霄幸接鸳鸾盛，变化欣同草木荣。
　　乍得阳和如细柳，参差长近亚夫营。
　　◎卷.7【和主司王起（一作和主司酬周侍郎）】樊骧
　　满朝簪发半门生，又见新书甲乙名。孤进自今开道路，
　　至公依旧振寰瀛。云飞太华清词著，花发长安白屋荣。
　　忝受恩光同上客，惟将报德是经营。
　　◎卷.8【和主司王起（一作和主司酬周侍郎）】崔轩
　　满朝朱紫半门生，新榜劳人又得名。国器旧知收片玉，
　　朝宗转觉集登瀛。同升翰苑三年美，继入花源九族荣。
　　共仰莲峰听雪唱，欲赓仙曲意怔营。
　　◎卷.9【和主司王起（一作和主司酬周侍郎）】蒯希逸
　　一振声华入紫薇，三开秦镜照春闱。龙门旧列金章贵，
　　莺谷新迁碧落飞。恩感风雷宜变化，诗裁锦绣借光辉。
　　谁知散质多荣忝，鸳鹭清尘接布衣。
　　◎卷.10【句】蒯希逸
　　蟾蜍醉里破，蛱蝶梦中残。（牛相在扬州，常称之）。
　　山险不曾离马后，酒醒长见在床前。（希逸有仆武干，
　　相随十馀岁。希逸擢第，乞归养亲。留之不得，
　　以诗送之，士人皆有继和。并见《纪事》）
　　◎卷.11【望九华山】林滋
　　兹山突出何怪奇，上有万状无凡姿。大者嶙峋若奔兕，
　　小者pI嵬如婴儿。玉柱金茎相拄枝，干空逾碧势参差。
　　虚中始讶巨灵擘，陡处乍惊愚叟移。萝烟石月相蔽亏，
　　天风袅袅猿咿咿。龙潭万古喷飞溜，虎穴几人能得窥？
　　吁予比年爱灵境，到此始觉魂神驰。如何独得百丈索，
　　直上高峰抛俗羁。
　　◎卷.12【春望】林滋
　　春海镜长天，青郊丽上年。林光虚霁晓，山翠薄晴烟。
　　气暖禽声变，风恬草色鲜。散襟披石磴，韶景自深怜。
　　◎卷.13【蠡泽旅怀】林滋
　　谁言行旅日，况复桃花时。水即沧溟远，星从天汉垂。
　　川光独鸟暮，林色落英迟。岂是王程急，偏多游子悲。
　　◎卷.14【宴韦侍御新亭】林滋
　　烟磴披青霭，风筵藉紫苔。花香凌桂醑，竹影落藤杯。
　　鸣籁将歌远，飞枝拂舞开。未愁留兴晚，明月度云来。
　　◎卷.15【人日】林滋
　　春辉新入碧烟开，芳院初将穆景来。共向花前图瑞胜，
　　试看池上动轻苔。林香半落沾罗幌。蕙色微含近酒杯。
　　闻道宸游方命赏，应随思赉喜昭回。
　　◎卷.16【和主司王起（一作和主司酬周侍郎）】林滋
　　龙门一变荷生成，况是三传不朽名。美誉早闻喧北阙，
　　颓波今见走东瀛。鸳行既接参差影，鸡树仍同次第荣。
　　从此青衿与朱紫，升堂侍宴更何营。
　　◎卷.17【听蜀道士琴歌】李宣古
　　至道不可见，正声难得闻。忽逢羽客抱绿绮，
　　西别峨嵋峰顶云。初排□面蹑轻响，似掷细珠鸣玉上。
　　忽挥素爪画七弦，苍崖劈裂迸碎泉。愤声高，怨声咽，
　　屈原叫天两妃绝。朝雉飞，双鹤离，属玉夜啼独鹜悲。
　　吹我神飞碧霄里，牵我心灵入秋水。有如驱逐太古来，
　　邪淫辟荡贞心开。孝为子，忠为臣，不独语言能教人。
　　前弄啸，后弄嚬，一舒一惨非冬春。从朝至暮听不足，
　　相将直说瀛洲宿。更深弹罢背孤灯，窗雪萧萧打寒竹。
　　人间岂合值仙踪，此别多应不再逢。抱琴却上瀛洲去，
　　一片白云千万峰。
　　◎卷.18【和主司王起（一作和主司酬周侍郎）】李宣古
　　恩光忽逐晓春生，金榜前头忝姓名。三感至公裨造化，
　　重扬文德振寰瀛。伫为霖雨曾相贺，半在云霄觉更荣。
　　何处新诗添照灼，碧莲峰下柳间营。
　　◎卷.19【杜司空席上赋】李宣古
　　红灯初上月轮高，照见堂前万朵桃。觱栗调清银象管，
　　琵琶声亮紫檀槽。能歌姹女颜如玉，解引萧郎眼似刀。
　　争奈夜深抛耍令，舞来挼去使人劳。
　　◎卷.20【赋寒食日亥时（一作寒食夜）】李宣古
　　人定朱门尚未开，初星粲粲照人回。
　　此时寒食无烟火，花柳苍苍月欲来。
　　◎卷.21【句】李宣古
　　翠盖不西来，池上天池歇。
　　冉冉池上烟。盈盈池上柳。生贵非道傍，不断行人手。
　　（张为《主客图》）。
　　◎卷.22【风不鸣条（一作舒元舆）】黄颇
　　五纬起祥飙，无声瑞圣朝。稍开含露蕊，才转惹烟条。
　　密叶应潜变，低枝几暗摇。林间莺欲啭，花下蝶微飘。
　　初满沿堤草，因生逐水苗。太平无一事，天外奏虞韶。
　　◎卷.23【和主司王起（一作和主司酬周侍郎）】黄颇
　　二十二年文教主，三千上士满皇州。独陪宣父蓬瀛奏，
　　方接颜生鲁卫游。多羡龙门齐变化，屡看鸡树第名流。
　　千堂何处最荣美，朱紫环尊几处酬。
　　◎卷.24【闻宜春诸举子陪郡主登河梁玩月】黄颇
　　一年秋半月当空，遥羡飞觞接庾公。虹影迥分银汉上，
　　兔辉全写玉筵中。笙歌送尽迎寒漏，冰雪吟消永夜风。
　　虽向东堂先折桂，不如宾席此时同。
　　◎卷.25【和主司王起（一作和主司酬周侍郎）】张道符
　　三开文镜继芳声，暗暗云霄接去程。会压洪波先得路，
　　早升清禁共垂名。莲峰对处朱轮贵，金榜传时玉韵成。
　　更许下才听白雪，一枝今过郄诜荣。
　　◎卷.26【和主司王起（一作和主司酬周侍郎）】丘上卿
　　常将公道选诸生，不是鸳鸿不得名。天上宴回联步武，
　　禁中麻出满寰瀛。簪裾尽过前贤贵，门馆仍叨旧学荣。
　　看著凤池相继入，都堂那肯滞关营。
　　◎卷.27【和主司王起（一作和主司酬周侍郎）】石贯
　　重德由来为国生，五朝清显冠公卿。风波久伫济川楫，
　　羽翼三迁出谷莺。绛帐青衿同日贵，春兰秋菊异时荣。
　　孔门弟子皆贤哲，谁料穷儒忝一名。
　　◎卷.28【和主司王起（一作和主司酬周侍郎）】李潜
　　文学宗师心秤平，无私三用佐贞明。恩波旧是仙舟客，
　　德宇新添月桂名。兰署崇资金色重，莲峰高唱玉音清。
　　羽毛方荷生成力，难继鸾皇上汉声。
　　◎卷.29【和主司王起（一作和主司酬周侍郎）】孟守
　　科文又主守初时，光显门生济会期。美擅东堂登甲乙，
　　荣同内署侍恩私。群莺共喜新迁木，双凤皆当即入池。
　　别有倍深知感士，曾经两度得芳枝。
　　◎卷.30【和主司王起（一作和主司酬周侍郎）】唐思言
　　儒雅皆传德教行，几崇浮俗赞文明。龙门昔上波涛远，
　　禁署同登渥泽荣。虚散谬当陪杞梓，后先宁异感生成。
　　时方侧席征贤急，况说歌谣近帝京。
　　◎卷.31【风不鸣条（一作章孝标诗）】戈牢
　　旭日悬清景，微风在绿条。入松声不发，度柳影空摇。
　　长养应潜变，扶疏每暗飘。有林时袅袅，无树渐萧萧。
　　慢逐青烟散，轻和瑞气饶。丰年知有待，歌咏美唐尧。
　　◎卷.32【和主司王起（一作和主司酬周侍郎）】戈牢
　　圣乾文德最称贤，自古儒生少比肩。再启龙门将二纪，
　　两司莺谷已三年。蓬山皆美成荣贵，金榜谁知忝后先。
　　正是感恩流涕日，但思旌旆碧峰前。
　　◎卷.33【风不鸣条】金厚载
　　寂寂曙风生，迟迟散野轻。露华摇有滴，林叶袅无声。
　　暗剪丛芳发，空传谷鸟鸣。悠扬韶景静，澹荡霁烟横。
　　远水波澜息，荒郊草树荣。吾君垂至化，万类共澄清。
　　◎卷.34【和主司王起（一作和主司酬周侍郎）】金厚载
　　长庆曾收间世英，果居台阁冠公卿。天书再受恩波远，
　　金榜三开日月明。已见差肩趋翰苑，更期连步掌台衡。
　　小儒谬迹云霄路，心仰莲峰望太清。
　　◎卷.35【风不鸣条】王甚夷
　　圣日祥风起，韶晖助发生。蒙蒙遥野色，袅袅细条轻。
　　荏弱看渐动，怡和吹不鸣。枝含馀露湿，林霁晓烟平。
　　缥缈春光媚，悠扬景气晴。康哉帝尧代，寰宇共澄清。
　　◎卷.36【和主司王起（一作和主司酬周侍郎）】王甚夷
　　春闱帝念主生成，长庆公闻两岁名。有蕴赤心分雨露，
　　无私和气浃寰瀛。龙门乍出难胜幸，鸳侣先行是最荣。
　　遥仰高峰看白雪，多惭属和意屏营。


第五百五十三卷
　　◎卷.1【送李潜归绵州觐省】姚鹄
　　朱楼对翠微，红旆出重扉。此地千人望，寥天一鹤归。
　　雪封山崦白，鸟拂栈梁飞。谁比趋庭恋，骊珠耀彩衣。
　　◎卷.2【塞外寄张侍御】姚鹄
　　千里入黄云，羁愁日日新。疏钟关路晓，远雨寒山春。
　　南眺有归雁，北来无故人。却思陪宴处，回望与天邻。
　　◎卷.3【晓发（一作赵嘏诗）】姚鹄
　　旅行宜早发，况复是南归。月影缘山尽，钟声隔浦微。
　　残星萤共失，落叶鸟和飞。去去渡南浦，村中人出稀。
　　◎卷.4【题终南山隐者居】姚鹄
　　开门绝壑旁，蹑藓过花梁。路入峰峦影，风来芝朮香。
　　夜吟明雪牖，春梦闭云房。尽室更何有，一琴兼一觞。
　　◎卷.5【嘉川驿楼晚望】姚鹄
　　楼压寒江上，开帘对翠微。斜阳诸岭暮，古渡一僧归。
　　窗迥云冲起，汀遥鸟背飞。谁言坐多倦，目极自忘机。
　　◎卷.6【送人归吴】姚鹄
　　东吴与上国，万里路迢迢。为别晨昏久，全轻水陆遥。
　　湘阴岛上寺，楚色月中潮。到此一长望，知君积恨销。
　　◎卷.7【送石贯归湖州】姚鹄
　　同志幸同年，高堂君独还。齐荣恩未报，共隐事应闲。
　　访寺临湖岸，开楼见海山。洛中推二陆，莫久恋乡关。
　　◎卷.8【送刘耕归舒州】姚鹄
　　四座莫纷纷，须臾岐路分。自从同得意，谁不惜离群。
　　旧国连青海，归程在白云。弃繻当日路，应竞看终军。
　　◎卷.9【寄赠许璋少府】姚鹄
　　若说君高道，何人更得如。公庭唯树石，生计是琴书。
　　诗句峭无敌，文才清有馀。不知尺水内，争滞北溟鱼。
　　◎卷.10【寄雍陶先辈】姚鹄
　　知音杳何处，书札寄无由。独宿月中寺，相思天畔楼。
　　露凝衰草白，萤度远烟秋。怅望难归枕，吟劳生夜愁。
　　◎卷.11【寄友人】姚鹄
　　西风又开菊，久客意如何。旧国天涯远，清砧月夜多。
　　明时难际会，急景易蹉跎。抱玉终须献，谁言恋薜萝。
　　◎卷.12【感怀陈情】姚鹄
　　恩重空感激，何门誓杀身。谬曾分玉石，竟自困风尘。
　　阴谷非因暖，幽丛岂望春。升沉在言下，应念异他人。
　　◎卷.13【送程秀才下第归蜀】姚鹄
　　莺迁与鶂退，十载泣岐分。蜀道重来老，巴猿此去闻。
　　晓程侵岭雪，远栈入谿云。莫滞趋庭恋，荣亲只待君。
　　◎卷.14【旱鱼词上苗相公】姚鹄
　　似龙鳞已足，唯是欠登门。日里腮犹湿，泥中目未昏。
　　乞锄防蚁穴，望水泻金盆。他日能为雨，公田报此恩。
　　◎卷.15【野寺寓居即事二首】姚鹄
　　南山色当户，初日半檐时。鹤去卧看远，僧来嫌起迟。
　　窗明云影断，庭晓树阴移。何处题新句，连溪密叶垂。
　　古寺更何有，当庭唯折幢。伴僧青藓榻，对雨白云窗。
　　暝色生前岭，离魂隔远江。沙洲半藜草，飞鹭白双双。
　　◎卷.16【襄州献卢尚书】姚鹄
　　立事成功尽远图，一方独与万方殊。藩臣皆竞师兵略，
　　相国今多揖庙谟。礼乐政行凋弊俗，歌谣声彻帝王都。
　　即随凤诏归何处，只是操持造化炉。
　　◎卷.17【将归蜀留献恩地仆射二首】姚鹄
　　自持衡镜采幽沈，此事常闻旷古今。危叶只将终委地，
　　焦桐谁料却为琴。蒿莱讵报生成德，犬马空怀感恋心。
　　明日还家盈眼血，定应回首即沾襟。
　　江上长思狎钓翁，此心难与昨心同。自承丘壑新恩重，
　　已分烟霞旧隐空。龙变偶因资巨浪，鸟飞谁肯借高风。
　　应怜死节无门效，永叹潜怀似转蓬。
　　◎卷.18【随州献李侍御二首】姚鹄
　　彩笔曾专造化权，道尊翻向宦途闲。端居有地唯栽药，
　　静坐无时不忆山。德望旧悬霄汉外，政声新溢路岐间。
　　众知圣主搜贤相，朝夕欲征黄霸还。
　　再刖未甘何处说，但垂双泪出咸秦。风尘匹马来千里，
　　蓬梗全家望一身。旧隐每怀空竟夕，愁眉不展几经春。
　　今朝傥降非常顾，倒屐宁惟有古人。
　　◎卷.19【虢州献杨抑卿二首】姚鹄
　　盖世英华更有谁，赋成传写遍坤维。名科累中求贤日，
　　苦节高标守郡时。楼上叫云秋鼓角，林间宿鹤夜旌旗。
　　征归诏下应非久，德望人情在凤池。
　　碧山曾共惜分阴，暗学相如赋上林。到此敢逾千里恨，
　　归家且遂十年心。疏愚只怯膺门险，浅薄争窥孔室深。
　　一顾傥怜持苦节，更令何处问升沉。
　　◎卷.20【赠边将】姚鹄
　　三边近日往来通，尽是将军镇抚功。兵统万人为上将，
　　威加千里慑西戎。清笳绕塞吹寒月，红旆当山肃晓风。
　　却恨北荒沾雨露，无因扫尽虏庭空。
　　◎卷.21【送费炼师供奉赴上都】姚鹄
　　缩地周游不计程，古今应只有先生。已同化鹤临华表，
　　又见骖龙向玉清。萝磴静攀云共过，雪坛当醮月孤明。
　　无因相逐朝天帝，空羡烟霞得送迎。
　　◎卷.22【和徐先辈秋日游泾州南亭呈三二同年】姚鹄
　　多此欢情泛鹢舟，桂枝同折塞同游。声喧岛上巢松鹤，
　　影落杯中过水鸥。送日暮钟交戍岭，叫云寒角动城楼。
　　酒酣笑语秋风里，谁道槐花更起愁。
　　◎卷.23【送黄颇归袁】姚鹄
　　莫倦连期在醉乡，孔门多恋惜分行。文章声价从来重，
　　霄汉途程此去长。何处听猿临万壑，几宿因月滞三湘。
　　炉峰若上应相忆，不得同过惠远房。
　　◎卷.24【和陕州参军李通微首夏书怀呈同寮张裳段群二先辈】姚鹄
　　公门何事更相牵，邵伯优贤任养闲。满院落花从覆地，
　　半檐初日未开关。寻仙郑谷烟霞里，避暑柯亭树石间。
　　独为高怀谁和继，掾曹同处桂同攀。
　　◎卷.25【玉真观寻赵尊师不遇】姚鹄
　　羽客朝元昼掩扉，林中一径雪中微。松阴绕院鹤相对，
　　山色满楼人未归。尽日独思风驭返，寥天几望野云飞。
　　凭高目断无消息，自醉自吟愁落晖。
　　◎卷.26【及第后上主司王起】姚鹄
　　三年竭力向春闱，塞断浮华众路岐。盛选栋梁非昔日，
　　平均雨露及明时。登龙旧美无邪径，折桂新荣尽直枝。
　　莫道只陪金马贵，相期更在凤凰池。
　　◎卷.27【送贺知章入道】姚鹄
　　若非尧运及垂衣，肯许巢由脱俗机。太液始同黄鹤下，
　　仙乡已驾白云归。还披旧褐辞金殿，却捧玄珠向翠微。
　　羁束惭无仙药分，随车空有梦魂飞。
　　◎卷.28【送友人出塞】姚鹄
　　帝城春色著寒梅，去恨离怀醉不开。作别欲将何计免，
　　此行应又隔年回。入河残日雕西尽，卷雪惊蓬马上来。
　　有思莫忘清塞学，众传君负佐王才。
　　◎卷.29【送僧归新罗】姚鹄
　　淼淼万馀里，扁舟发落晖。沧溟何岁别，白首此时归。
　　寒暑途中变，人烟岭外稀。惊天巨鳌斗，蔽日大鹏飞。
　　雪入行砂屦，云生坐石衣。汉风深习得，休恨本心违。
　　◎卷.30【奉和秘监从翁夏日陕州河亭晚望】姚鹄
　　洪河何处望，一境在孤烟。极野如蓝日，长波似镜年。
　　卷帘花影里，倚槛鹤巢边。霞焰侵旌旆，滩声杂管弦。
　　钟微来叠岫，帆远落遥天。过客多相指，应疑会水仙。
　　◎卷.31【风不鸣条】姚鹄
　　吾君理化清，上瑞报时平。晓吹何曾歇，柔条自不鸣。
　　花香知暗度，柳动觉潜生。只见低垂影，那闻击触声。
　　大王初溥畅，少女正轻盈。幸遇无私力，幽芳愿发荣。
　　◎卷.32【书情献知己】姚鹄
　　日日恨何穷，巴云旧隐空。一为栖寓客，二见北归鸿。
　　有道期攀桂，无门息转蓬。赁居将罄比，乞食与僧同。
　　花月登临处，江山怅望中。众皆轻病骥，谁肯救焦桐。
　　坐惜春还至，愁吟夜每终。谷寒思变律，叶晚怯回风。
　　谒蔡惭王粲，怜衡冀孔融。深恩知尚在，何处问穷通。
　　◎卷.33【和工部杨尚书重送绝句】姚鹄
　　桂枝攀得献庭闱，何似空怀楚橘归。
　　好控扶摇早回首，人人思看大鹏飞。


第五百五十四卷
　　◎卷.1【寄石桥僧】项斯
　　逢师入山日，道在石桥边。别后何人见，秋来几处禅。
　　溪中云隔寺，夜半雪添泉。生有天台约，知无却出缘。
　　◎卷.2【送欧阳衮归闽中】项斯
　　秦城几年住，犹著故乡衣。失意时相识，成名后独归。
　　海秋蛮树黑，岭夜瘴禽飞。为学心难满，知君更掩扉。
　　◎卷.3【古观】项斯
　　置观碑已折，看松年不分。洞中谁识药，门外日添坟。
　　放去龟随水，呼来鹿怕薰。坛边见灰火，几烧祭星文。
　　◎卷.4【题令狐处士溪居】项斯
　　白发已过半，无心离此溪。病尝山药遍，贫起草堂低。
　　为月窗从破，因诗壁重泥。近来常夜坐，寂寞与僧齐。
　　◎卷.5【送僧归南岳】项斯
　　心知衡岳路，不怕去人稀。船里谁鸣磬，沙头自曝衣。
　　有家从小别，是寺即言归。料得逢春住，当禅云满扉。
　　◎卷.6【宁州春思】项斯
　　失意离城早，边城任见花。初为断酒客，旧识卖书家。
　　寒寺稀无雪，春风亦有沙。思归频入梦，即路不言赊。
　　◎卷.7【山友赠藓花冠】项斯
　　尘污出华发，惭君青藓冠。此身闲未得，终日戴应难。
　　好就松阴挂，宜当枕石看。会须寻道士，簪去绕霜坛。
　　◎卷.8【蛮家】项斯
　　领得卖珠钱，还归铜柱边。看儿调小象，打鼓试新船。
　　醉后眠神树，耕时语瘴烟。不逢寒便老，相问莫知年。
　　◎卷.9【早春题湖上顾氏新居二首】项斯
　　近得水云看，门长侵早开。到时微有雪，行处又无苔。
　　劝酒客初醉，留茶僧未来。每逢晴暖日，唯见乞花栽。
　　门不当官道，行人到亦稀。故从餐后出，方至夜深归。
　　开箧拣书卷，扫床移褐衣。几时同买宅，相近有柴扉。
　　◎卷.10【苍梧云气】项斯
　　何年化作愁，漠漠便难收。数点山能远，平铺水不流。
　　湿连湘竹暮，浓盖舜坟秋。亦有思归客，看来尽白头。
　　◎卷.11【晚春花】项斯
　　阴洞日光薄，花开不及时。当春无半树，经烧足空枝。
　　疏与香风会，细将泉影移。此中人到少，开尽几人知。
　　◎卷.12【宿胡氏溪亭】项斯
　　独住水声里，有亭无热时。客来因月宿，床势向山移。
　　鹤睡松枝定，萤归葛叶垂。寂寥犹欠伴，谁为报僧知。
　　◎卷.13【送华阴隐者】项斯
　　往往到城市，得非征药钱。世人空识面，弟子莫知年。
　　自说能医死，相期更学仙。近来移住处，毛女旧峰前。
　　◎卷.14【落第后寄江南亲友】项斯
　　古巷槐阴合，愁多昼掩扉。独存过江马，强拂看花衣。
　　送客心先醉，寻僧夜不归。龙钟易惆怅，莫遣寄书稀。
　　◎卷.15【欲别】项斯
　　花时人欲别，每日醉樱桃。买酒金钱尽，弹筝玉指劳。
　　归期无岁月，客路有风涛。锦缎裁衣赠，麒麟落剪刀。
　　◎卷.16【留别张水部籍】项斯
　　省中重拜别，兼领寄人书。已念此行远，不应相问疏。
　　子城西并宅，御水北同渠。要取春前到，乘闲候起居。
　　◎卷.17【小古镜】项斯
　　字已无人识，唯应记铸年。见来深似水，携去重于钱。
　　鸾翅巢空月，菱花遍小天。宫中照黄帝，曾得化为仙。
　　◎卷.18【题太白山隐者】项斯
　　高居在幽岭，人得见时稀。写箓扃虚白，寻僧到翠微。
　　扫坛星下宿，收药雨中归。从服小还后，自疑身解飞。
　　◎卷.19【病中怀王展先辈在天台】项斯
　　枕上用心静，唯应改旧诗。强行休去早，暂卧起还迟。
　　因说来归处，却愁初病时。赤城山下寺，无计得相随。
　　◎卷.20【鲤鱼】项斯
　　似龙鳞又足，只是欠登门。月里腮犹湿，泥中目未昏。
　　乞锄防蚁穴，望水写金盆。他日能为雨，公田报此恩。
　　◎卷.21【子规（一作贾岛诗）】项斯
　　游魂自相叫，宁复记前身。飞过人家月，声连客路春。
　　梦边催晓急，愁外送风频。自有沾花血，相和泪滴新。
　　◎卷.22【边州客舍】项斯
　　开门不成出，麦色遍前坡。自小诗名在，如今白发多。
　　经年无越信，终日厌蕃歌。近寺居僧少，春来亦懒过。
　　◎卷.23【赠道者】项斯
　　晏来知养气，度日语时稀。到处留丹井，终寒不絮衣。
　　病乡多惠药，鬼俗有符威。自说身轻健，今年数梦飞。
　　◎卷.24【边游】项斯
　　古镇门前去，长安路在东。天寒明堠火，日晚裂旗风。
　　塞馆皆无事，儒装亦有弓。防秋故乡卒，暂喜语音同。
　　◎卷.25【夜泊淮阴】项斯
　　夜入楚家烟，烟中人未眠。望来淮岸尽，坐到酒楼前。
　　灯影半临水，筝声多在船。乘流向东去，别此易经年。
　　◎卷.26【远水】项斯
　　渺渺浸天色，一边生晚光。阔浮萍思远，寒入雁愁长。
　　北极连平地，东流即故乡。扁舟来宿处，仿佛似潇湘。
　　◎卷.27【黄州暮愁】项斯
　　凌澌冲泪眼，重叠自西来。即夜寒应合，非春暖不开。
　　岂无登陆计，宜弃济川材。愿寄浮天外，高风万里回。
　　◎卷.28【晓发昭应】项斯
　　行人见雪愁，初作帝乡游。旅店开偏早，乡帆去未收。
　　灯残催卷席，手冷怕梳头。是物寒无色，汤泉正自流。
　　◎卷.29【赠金州姚合使君】项斯
　　为郎名更重，领郡是蹉跎。官壁题诗尽，衙庭看鹤多。
　　城池连草堑，篱落带椒坡。未觉旗幡贵，闲行触处过。
　　◎卷.30【送殷中丞游边】项斯
　　话别无长夜，灯前闻曙鸦。已行难避雪，何处合逢花。
　　野寺门多闭，羌楼酒不赊。还须见边将，谁拟静尘沙。
　　◎卷.31【寄坐夏僧】项斯
　　坐夏日偏长，知师在律堂。多因束带热，更忆剃头凉。
　　苔色侵经架，松阴到簟床。还应炼诗句，借卧石池傍。
　　◎卷.32【寄卢式】项斯
　　到处久南望，未知何日回。寄书频到海，得梦忽闻雷。
　　岭日当秋暗，蛮花近腊开。白身居瘴疠，谁不惜君才。
　　◎卷.33【日东病僧】项斯
　　云水绝归路，来时风送船。不言身后事，犹坐病中禅。
　　深壁藏灯影，空窗出艾烟。已无乡土信，起塔寺门前。
　　◎卷.34【泛溪】项斯
　　溪船泛渺瀰，渐觉灭炎辉。动水花连影，逢人鸟背飞。
　　深犹见白石，凉好换生衣。未得多诗句，终须隔宿归。
　　◎卷.35【送顾少府（一作送顾逢尉永康）】项斯
　　作尉年犹少，无辞去路赊。渔舟县前泊，山吏日高衙。
　　幽景临溪寺，秋蝉织杼家。行程须过越，先醉镜湖花。
　　◎卷.36【咸阳别李处士】项斯
　　古道自迢迢，咸阳离别桥。越人闻水处，秦树带霜朝。
　　驻马言难尽，分程望易遥。秋前未相见，此意转萧条。
　　◎卷.37【寄流人】项斯
　　毒草不曾枯，长添客健无。雾开蛮市合，船散海城孤。
　　象迹频藏齿，龙涎远蔽珠。家人秦地老，泣对日南图。
　　◎卷.38【华顶道者】项斯
　　仙人掌中住，生有上天期。已废烧丹处，犹多种杏时。
　　养龙于浅水，寄鹤在高枝。得道复无事，相逢尽日棋。
　　◎卷.39【酬从叔听夜泉见寄】项斯
　　梦罢更开户，寒泉声隔云。共谁寻最远，独自坐偏闻。
　　岩际和风滴，溪中泛月分。岂知当此夜，流念到江濆。
　　◎卷.40【和李用夫栽小松】项斯
　　移来未换叶，已胜在空山。静对心标直，遥吟境助闲。
　　影侵残雪际，声透小窗间。即耸凌空干，翛翛岂易攀。
　　◎卷.41【哭南流人】项斯
　　遥见南来使，江头哭问君。临终时有雪，旅葬处无云。
　　官库空收剑，蛮僧共起坟。知名人尚少，谁为录遗文。
　　◎卷.42【经李白墓】项斯
　　夜郎归未老，醉死此江边。葬阙官家礼，诗残乐府篇。
　　游魂应到蜀，小碣岂旌贤。身没犹何罪，遗坟野火燃。
　　◎卷.43【春夜樊川竹亭陪诸同年宴】项斯
　　相知皆是旧，每恨独游频。幸此同芳夕，宁辞倒醉身。
　　灯光遥映烛，萼粉暗飘茵。明月分归骑，重来更几春。
　　◎卷.44【送僧】项斯
　　灵山巡未遍，不作住持心。逢寺暂投宿，是山皆独寻。
　　有时过静界，在处想空林。从小即行脚，出家来至今。
　　◎卷.45【送苏处士归西山】项斯
　　南游何所为，一箧又空归。守道安清世，无心换白衣。
　　深林蝉噪暮，绝顶客来稀。早晚重相见，论诗更及微。
　　◎卷.46【游烂柯山】项斯
　　步步出尘氛，溪山别是春。坛边时过鹤，棋处寂无人。
　　访古碑多缺，探幽路不真。翻疑归去晚，清世累移晨。
　　◎卷.47【送友人之永嘉】项斯
　　长贫知不易，去计拟何逃。相对人愁别，经过几处劳。
　　城连沙岫远，山断夏云高。犹想成诗处，秋灯半照涛。
　　◎卷.48【巴中逢故人】项斯
　　劳思空积岁，偶会更无由。以分难相舍，将行且暂留。
　　路岐何处极，江峡半猿愁。到此分南北，离怀岂易收。
　　◎卷.49【送归江州友人初下第（一作送友人下第归）】项斯
　　名高不俟召，收采献君门。偶屈应缘数，他人尽为冤。
　　新春城外路，旧隐水边村。归去无劳久，知君更待论。
　　◎卷.50【舜城怀古】项斯
　　禅禹逊尧聪，巍巍盛此中。四隅咸启圣，万古赖成功。
　　道德去弥远，山河势不穷。停车一再拜，帝业即今同。
　　◎卷.51【送刘道士之成都严真观】项斯
　　严君名不朽，道出二经中。归去精诚恳，还应梦寐通。
　　池台镜定月，松桧雨馀风。想对灵玄忆，人间恋若空。
　　◎卷.52【汉南遇友人】项斯
　　此身西复东，何计此相逢。梦尽吴越水，恨深襄汉钟。
　　积云开去路，曙雪叠前峰。谁即知非旧，怜君忽见容。
　　◎卷.53【游头陀寺上方】项斯
　　高步陟崔嵬，吟闲路惜回。寺知何代有，僧见梵天来。
　　暮霭连沙积，馀霞遍槛开。更期招静者，长啸上南台。
　　◎卷.54【送友人游河东】项斯
　　停车晓烛前，一语几潸然。路去干戈日，乡遥饥馑年。
　　湖波晴见雁，槐驿晚无蝉。莫纵经时住，东南书信偏。
　　◎卷.55【中秋夜怀】项斯
　　趋驰早晚休，一岁又残秋。若只如今日，何难至白头。
　　沧波归处远，旅食尚边愁。赖见前贤说，穷通不自由。
　　◎卷.56【寄富春孙路处士】项斯
　　平生醉与吟，谁是见君心。上国一归去，沧江闲至今。
　　钟繁秋寺近，峰阔晚涛深。疏放长如此，何人长得寻。
　　◎卷.57【送客归新罗】项斯
　　君家沧海外，一别见何因。风土虽知教，程途自致贫。
　　浸天波色晚，横笛鸟行春。明发千樯下，应无更远人。
　　◎卷.58【杭州江亭留题登眺】项斯
　　处处日驰销，凭轩夕似朝。渔翁闲鼓棹，沙鸟戏迎潮。
　　树间津亭密，城连坞寺遥。因谁报隐者，向此得耕樵。
　　◎卷.59【荆州夜与友亲相遇】项斯
　　山海两分岐，停舟偶似期。别来何限意，相见却无辞。
　　坐永神凝梦，愁繁鬓欲丝。趋名易迟晚，此去莫经时。
　　◎卷.60【送友人游边】项斯
　　方春到帝京，有恋有愁并。万里江海思，半年沙塞程。
　　绿阴斜向驿，残照远侵城。自可资新课，还期振盛名。
　　◎卷.61【题赠宣州亢拾遗】项斯
　　传骑一何催，山门昼未开。高人终避世，圣主不遗才。
　　坐次欹临水，门中独举杯。谁为旦夕侣，深寺数僧来。
　　◎卷.62【姚氏池亭】项斯
　　池馆饶嘉致，幽人惬所闲。筱风能动浪，岸树不遮山。
　　啸槛鱼惊后，眠窗鹤语间。何须说庐阜，深处更跻攀。
　　◎卷.63【送友人之江南】项斯
　　东南路苦辛，去路见无因。万里此相送，故交谁更亲。
　　日浮汀草绿，烟霁海山春。握手无别赠，为予书札频。
　　◎卷.64【彭蠡湖春望】项斯
　　湖亭东极望，远棹不须回。遍草新湖落，连天众雁来。
　　芦洲残照尽，云障积烟开。更想鸱夷子，扁舟安在哉。
　　◎卷.65【闻友人会裴明府县楼】项斯
　　闲阁雨吹尘，陶家揖上宾。湖山万叠翠，门树一行春。
　　景遍归檐燕，歌喧已醉身。登临兴不足，喜有数来因。
　　◎卷.66【归家山行】项斯
　　献赋才何拙，经时不耻归。能知此意是，甘取众人非。
　　遍陇耕无圃，缘溪钓有矶。此怀难自遣，期在振儒衣。
　　◎卷.67【长安书怀呈知己】项斯
　　江湖归不易，京邑计长贫。独夜有知己，论心无故人。
　　一灯愁里梦，九陌病中春。为问清平日，无门致出身。
　　◎卷.68【闻蝉】项斯
　　动叶复惊神，声声断续匀。坐来同听者，俱是未归人。
　　一棹三湘浪，单车二蜀尘。伤秋各有日，千可念因循。
　　◎卷.69【李处士道院南楼】项斯
　　霜晚复秋残，楼明近远山。满壶邀我醉，一榻为僧闲。
　　树簇孤汀眇，帆欹积浪间。从容更南望，殊欲外人寰。
　　◎卷.70【送顾非熊及第归茅山】项斯
　　吟诗三十载，成此一名难。自有恩门入，全无帝里欢。
　　湖光愁里碧，岩景梦中寒。到后松杉月，何人共晓看。
　　◎卷.71【春日题李中丞樊川别墅】项斯
　　心知受恩地，到此亦裴回。上路移时立，中轩隔宿来。
　　川光通沼沚，寺影带楼台。无限成蹊树，花多向客开。
　　◎卷.72【龙州与韩将军夜会】项斯
　　庭绿草纤纤，边州白露沾。别歌缘剑起，客泪是愁添。
　　见月鹊啼树，避风云满帘。将军尽尊酒，楼上赋星占。
　　◎卷.73【途中逢友人】项斯
　　长大有南北，山川各所之。相逢孤馆夜，共忆少年时。
　　烂醉百花酒，狂题几首诗。来朝又分袂，后会鬓应丝。
　　◎卷.74【送友人下第归襄阳】项斯
　　失意已春残，归愁与别难。山分关路细，江绕夜城寒。
　　草色连晴坂，鼍声离晓滩。差池是秋赋，何以暂怀安。
　　◎卷.75【宿山寺】项斯
　　栗叶重重复翠微，黄昏溪上语人稀。月明古寺客初到，
　　风度闲门僧未归。山果经霜多自落，水萤穿竹不停飞。
　　中宵能得几时睡，又被钟声催著衣。
　　◎卷.76【病鹤】项斯
　　青云有意力犹微，岂料低回得所依。幸念翅因风雨困，
　　岂教身陷稻粱肥。曾游碧落宁无侣，见有清池不忍飞。
　　纵使他年引仙驾，主人恩在亦应归。
　　◎卷.77【梦仙】项斯
　　昨宵魂梦到仙津，得见蓬山不死人。云叶许裁成野服，
　　玉浆教吃润愁身。红楼近月宜寒水，绿杏摇风占古春。
　　次第引看行未遍，浮光牵入世间尘。
　　◎卷.78【古扇】项斯
　　昨日裁成夺夏威，忽逢秋节便相违。寒尘妒尽秦王女，
　　凉殿恩随汉主妃。似月旧临红粉面，有风休动麝香衣。
　　千年萧瑟关人事，莫语当时掩泪归。
　　◎卷.79【泾州听张处士弹琴】项斯
　　边州独夜正思乡，君又弹琴在客堂。
　　仿佛不离灯影外，似闻流水到潇湘。
　　◎卷.80【赠别】项斯
　　鱼在深泉鸟在云，从来只得影相亲。
　　他时纵有逢君处，应作人间白发身。
　　◎卷.81【对鲙】项斯
　　行到鲈鱼乡里时，鲙盘如雪怕风吹。
　　犹怜醉里江南路，马上垂鞭学钓时。
　　◎卷.82【忆朝阳峰前居】项斯
　　每忆闲眠处，朝阳最上峰。溪僧来自远，林路出无踪。
　　败褐黏苔遍，新题出石重。霞光侵曙发，岚翠近秋浓。
　　健羡机能破，安危道不逢。雪残猿到阁，庭午鹤离松。
　　此地虚为别，人间久未容。何时无一事，却去养疏慵。
　　◎卷.83【暮上瞿唐峡】项斯
　　自古艰难地，孤舟旦暮程。独愁空托命，省已是轻生。
　　有树皆相倚，无岩不倒倾。蛟螭波数怒，鬼怪火潜明。
　　履道知无负，离心自要惊。何年面骨肉，细话苦辛行。
　　◎卷.84【和李中丞醉中期王征君月夜同游浐水旧居】项斯
　　醉后情俱远，难忘素浐间。照花深处月，当户旧时山。
　　事想同清话，欢期一破颜。风流还爱竹，此夜尚思闲。
　　◎卷.85【浊水求珠】项斯
　　灵魄自沉浮，从来任浊流。愿从深处得，不向暗中投。
　　圆月时堪惜，沧波路可求。沙寻龙窟远，泥访蚌津幽。
　　是宝终知贵，唯恩且用酬。如能在公掌，的不负明眸。
　　◎卷.86【江村夜泊】项斯
　　日落江路黑，前村人语稀。几家深树里，一火夜渔归。
　　◎卷.87【落第后归觐喜逢僧再阳】项斯
　　相逢须强笑，人世别离频。去晓长侵月，归乡动隔春。
　　见僧心暂静，从俗事多屯。宇宙诗名小，山河客路新。
　　翠桐犹入爨，青镜未辞尘。逸足常思骥，随群且退鳞。
　　宴乖红杏寺，愁在绿杨津。羞病难为药，开眉懒顾人。
　　◎卷.88【送越僧元瑞】项斯
　　静中无伴侣，今亦独随缘。昨夜离空室，焚香净去船。
　　◎卷.89【旧宫人】项斯
　　自出先皇玉殿中，衣裳不更染深红。宫钗折尽垂空鬓，
　　内扇穿多减半风。桃熟亦曾君手赐，酒阑犹候妾歌终。
　　如今还向城边住，御水东流意不通。
　　◎卷.90【梦游仙】项斯
　　梦游飞上天家楼，珠箔当风挂玉钩。鹦鹉隔帘呼再拜，
　　水仙移镜懒梳头。丹霞不是人间晓，碧树仍逢岫外秋。
　　将谓便长于此地，鸡声入耳所堪愁。
　　◎卷.91【送宫人入道】项斯
　　愿随仙女董双成，王母前头作伴行。初戴玉冠多误拜，
　　欲辞金殿别称名。将敲碧落新斋磬，却进昭阳旧赐筝。
　　旦暮焚香绕坛上，步虚犹作按歌声。
　　◎卷.92【长安退将】项斯
　　塞晚冲沙损眼明，归来养病住秦京。上高楼阁看星坐，
　　著白衣裳把剑行。常说老身思斗将，最悲无力制蕃营。
　　翠眉红脸和回鹘，惆怅中原不用兵。
　　◎卷.93【遥装夜】项斯
　　卷席贫抛壁下床，且铺他处对灯光。欲行千里从今夜，
　　犹惜残春发故乡。蚊蚋已生团扇急，衣裳未了剪刀忙。
　　谁知更有芙蓉浦，南去令人愁思长。
　　◎卷.94【送苗七求职】项斯
　　相逢未得三回笑，风送离情入剪刀。客路最能销日月，
　　梦魂空自畏波涛。独眠秋夜琴声急，未拜军城剑色高。
　　去去缘多山与海，鹤身宁肯为飞劳。
　　◎卷.95【山行（一作山中作）】项斯
　　青枥林深亦有人，一渠流水数家分。山当日午回峰影，
　　草带泥痕过鹿群。蒸茗气从茅舍出，缲丝声隔竹篱闻。
　　行逢卖药归来客，不惜相随入岛云。
　　◎卷.96【题永忻寺影堂】项斯
　　不遇修寺日，无钱入影堂。故来空礼拜，临去重添香。
　　僧得名难近，灯传火已长。发心依止后，借住有邻房。
　　◎卷.97【献令狐相公，时相公郊坛行事回（一作赵嘏诗）】项斯
　　鹗在卿云冰在壶，代天才业本訏谟。荣同伊陟传朱户，
　　秀比王商入画图。昨夜星辰回剑履，前年风月满江湖。
　　不知机务时多暇，还许诗家属和无。
　　◎卷.98【句】项斯
　　佳人背江坐，眉际列烟树。（《庾楼燕》）。
　　马蹄没青莎，船迹成空波。
　　春风吹两意，何意更相值。（《古意》。
　　以上并见张为《主客图》）更望会稽何处是，沙连竹箭白鹇群。（见《吟窗杂录》）。


第五百五十五卷
　　◎卷.1【校猎曲】马戴
　　楚子畋郊野，布罟笼天涯。浮云张作罗，万草结成罝。
　　意在绝飞鸟，臂弓腰镆铘。远将射勾践，次欲诛夫差。
　　壮志一朝尽，他□□繁华。当时能猎贤，保国兼保家。
　　◎卷.2【蛮家】马戴
　　领得卖珠钱，还归铜柱边。看儿调小象，打鼓放新船。
　　醉后眠神树，耕时语瘴烟。又逢衰蹇老，相问莫知年。
　　◎卷.3【春思】马戴
　　初日照杨柳，玉楼含翠阴。啼春独鸟思，望远佳人心。
　　幽怨贮瑶瑟，韶光凝碧林。所思曾不见，芳草意空深。
　　◎卷.4【送从叔赴南海幕】马戴
　　洞庭秋色起，哀狖更难闻。身往海边郡，帆悬天际云。
　　炎州罗翠鸟，瘴岭控蛮军。信息来非易，堪悲此路分。
　　◎卷.5【江行留别】马戴
　　吴楚半秋色，渡江逢苇花。云侵帆影尽，风逼雁行斜。
　　返照开岚翠，寒潮荡浦沙。余将何所往，海峤拟营家。
　　◎卷.6【将别寄友人】马戴
　　帝乡归未得，辛苦事羁游。别馆一尊酒，客程千里秋。
　　霜风红叶寺，夜雨白蘋洲。长恐此时泪，不禁和恨流。
　　◎卷.7【客行】马戴
　　路岐长不尽，客恨杳难通。芦荻晚汀雨，柳花南浦风。
　　乱钟嘶马急，残日半帆红。却羡渔樵侣，闲歌落照中。
　　◎卷.8【过野叟居】马戴
　　野人闲种树，树老野人前。居止白云内，渔樵沧海边。
　　呼儿采山药，放犊饮溪泉。自著养生论，无烦忧暮年。
　　◎卷.9【答光州王使君】马戴
　　信来淮上郡，楚岫入秦云。自顾为儒者，何由答使君。
　　蜕风蝉半失，阻雨雁频闻。欲识平生分，他时别纪勋。
　　◎卷.10【下第再过崔邵池阳居】马戴
　　岂无故乡路，路远未成归。关内相知少，海边来信稀。
　　离云空石穴，芳草偃郊扉。谢子一留宿，此心聊息机。
　　◎卷.11【夕次淮口】马戴
　　天涯秋光尽，木末群鸟还。夜久游子息，月明岐路闲。
　　风生淮水上，帆落楚云间。此意竟谁见，行行非故关。
　　◎卷.12【落日怅望】马戴
　　孤云与归鸟，千里片时间。念我一何滞，辞家久未还。
　　微阳下乔木，远色隐秋山。临水不敢照，恐惊平昔颜。
　　◎卷.13【早发故山作】马戴
　　云门夹峭石，石路荫长松。谷响猿相应，山深水复重。
　　餐霞人不见，采药客犹逢。独宿灵潭侧，时闻岳顶钟。
　　◎卷.14【下第别郜扶（一作大，一作秩）】马戴
　　穷途别故人，京洛泣风尘。在世即应老，他乡又欲春。
　　平生空志学，晚岁拙谋身。静话归休计，唯将海上亲。
　　◎卷.15【寄终南真空禅师】马戴
　　闲想白云外，了然清净僧。松门山半寺，夜雨佛前灯。
　　此境可长住，浮生自不能。一从林下别，瀑布几成冰。
　　◎卷.16【长安寓居寄赠贾岛（一作长安赠贾岛）】马戴
　　岁暮见华发，平生志半空。孤云不我弃，归隐与谁同。
　　枉道紫宸谒，妨栽丹桂丛。何如随野鹿，栖止石岩中。
　　◎卷.17【秋郊夕望】马戴
　　度鸟向栖急，阴虫逢夜多。馀霞媚秋汉，迥月濯沧波。
　　蔓草将萎绝，流年其奈何。耿然摇落思，独酌不成歌。
　　◎卷.18【赠越客】马戴
　　故国波涛隔，明时已久留。献书双阙晚，看月五陵秋。
　　南棹何时返，长江忆共游。遥知钓船畔，相望在汀洲。
　　◎卷.19【送顾非熊下第归江南】马戴
　　无成西别秦，返驾江南春。草际楚田雁，舟中吴苑人。
　　残云挂绝岛，迥树入通津。想到长洲日，门前多白蘋。
　　◎卷.20【汧上劝旧友】马戴
　　斗酒故人同，长歌起北风。斜阳高垒闭，秋角暮山空。
　　雁叫寒流上，萤飞薄雾中。坐来生白发，况复久从戎。
　　◎卷.21【送狄参军赴杭州】马戴
　　新官非次受，圣主宠前勋。关雪发车晚，风涛挂席闻。
　　海门山叠翠，湖岸郡藏云。执简从公后，髯参岂胜君。
　　◎卷.22【过故人所迁新居】马戴
　　金马诏何晚，茂陵居近修。客来云雨散，鸟下梧桐秋。
　　迥汉衔天阙，遥泉响御沟。坐看凉月上，为子一淹留。
　　◎卷.23【落照（一作耿湋诗）】马戴
　　照曜天山外，飞鸦几共过。微红拂秋汉，片白透长波。
　　影促寒汀薄，光残古木多。金霞与云气，散漫复相和。
　　◎卷.24【宿崔邵池阳别墅】马戴
　　杨柳色已改，郊原日复低。烟生寒渚上，霞散乱山西。
　　待月人相对，惊风雁不齐。此心君莫问，旧国去将迷。
　　◎卷.25【楚江怀古三首】马戴
　　露气寒光集，微阳下楚丘。猿啼洞庭树，人在木兰舟。
　　广泽生明月，苍山夹乱流。云中君不降，竟夕自悲秋。
　　惊鸟去无际，寒蛩鸣我傍。芦洲生早雾，兰隰下微霜。
　　列宿分穷野，空流注大荒。看山候明月，聊自整云装。
　　野风吹蕙带，骤雨滴兰桡。屈宋魂冥寞，江山思寂寥。
　　阴霓侵晚景，海树入回潮。欲折寒芳荐，明神讵可招。
　　◎卷.26【远水】马戴
　　荡漾空沙际，虚明入远天。秋光照不极，鸟影去无边。
　　势引长云断，波轻片雪连。汀洲杳难到，万古覆苍烟。
　　◎卷.27【夕发邠宁寄从弟（一作寄舒从事）】马戴
　　半酣走马别，别后锁边城。日落月未上，鸟栖人独行。
　　方驰故国恋，复怆长年情。入夜不能息，何当闲此生。
　　◎卷.28【赠别北客】马戴
　　君生游侠地，感激气何高。饮尽玉壶酒，赠留金错刀。
　　雁关飞霰雪，鲸海落云涛。决去如征鸟，离心空自劳。
　　◎卷.29【夜下湘中】马戴
　　洞庭人夜别，孤棹下湘中。露洗寒山遍，波摇楚月空。
　　密林飞暗狖，广泽发鸣鸿。行值扬帆者，江分又不同。
　　◎卷.30【送吕郎中牧东海郡】马戴
　　假道经淮泗，樯乌集隼旟。芜城沙菼接，波岛石林疏。
　　海鹤空庭下，夷人远岸居。山乡足遗老，伫听荐贤书。
　　◎卷.31【山行偶作】马戴
　　缘危路忽穷，投宿值樵翁。鸟下山含暝，蝉鸣露滴空。
　　石门斜月入，云窦暗泉通。寂寞生幽思，心疑旧隐同。
　　◎卷.32【巴江夜猿】马戴
　　日饮巴江水，还啼巴岸边。秋声巫峡断，夜影楚云连。
　　露滴青枫树，山空明月天。谁知泊船者，听此不能眠。
　　◎卷.33【送田使君牧蔡州】马戴
　　主意思政理，牧人官不轻。树多淮右地，山远汝南城。
　　望稼周田隔，登楼楚月生。悬知蒋亭下，渚鹤伴闲行。
　　◎卷.34【雀台怨】马戴
　　魏宫歌舞地，蝶戏鸟还鸣。玉座人难到，铜台雨滴平。
　　西陵树不见，漳浦草空生。万恨尽埋此，徒悬千载名。
　　◎卷.35【早发故园】马戴
　　语别在中夜，登车离故乡。曙钟寒出岳，残月迥凝霜。
　　风柳条多折，沙云气尽黄。行逢海西雁，零落不成行。
　　◎卷.36【赠别江客】马戴
　　湘中有岑穴，君去挂帆过。露细蒹葭广，潮回岛屿多。
　　汀洲延夕照，枫叶坠寒波。应使同渔者，生涯许钓歌。
　　◎卷.37【宿翠微寺】马戴
　　处处松阴满，樵开一径通。鸟归云壑静，僧语石楼空。
　　积翠含微月，遥泉韵细风。经行心不厌，忆在故山中。
　　◎卷.38【霁后寄白阁僧】马戴
　　苍翠霾高雪，西峰鸟外看。久披山衲坏，孤坐石床寒。
　　盥手水泉滴，燃灯夜烧残。终期老云峤，煮药伴中餐。
　　◎卷.39【送僧归金山寺】马戴
　　金陵山色里，蝉急向秋分。迥寺横洲岛，归僧渡水云。
　　夕阳依岸尽，清磬隔潮闻。遥想禅林下，炉香带月焚。
　　◎卷.40【新秋雨霁宿王处士东郊】马戴
　　夕阳逢一雨，夜木洗清阴。露气竹窗静，秋光云月深。
　　煎尝灵药味，话及故山心。得意两不寐，微风生玉琴。
　　◎卷.41【关山曲二首】马戴
　　金甲耀兜鍪，黄金拂紫骝。叛羌旗下戮，陷壁夜中收。
　　霜霰戎衣月，关河碛气秋。箭疮殊未合，更遣击兰州。
　　火发龙山北，中宵易左贤。勒兵临汉水，惊雁散胡天。
　　木落防河急，军孤受敌偏。犹闻汉皇怒，按剑待开边。
　　◎卷.42【塞下曲二首】马戴
　　旌旗倒北风，霜霰逐南鸿。夜救龙城急，朝焚虏帐空。
　　骨销金镞在，鬓改玉关中。却想羲轩氏，无人尚战功。
　　广漠云凝惨，日斜飞霰生。烧山搜猛兽，伏道击回兵。
　　风折旗竿曲，沙埋树杪平。黄云飞旦夕，偏奏苦寒声。
　　◎卷.43【广陵曲】马戴
　　葱茏桂树枝，高系黄金羁。叶隐青蛾翠，花飘白玉墀。
　　上鸣间关鸟，下醉游侠儿。炀帝国已破，此中都不知。
　　◎卷.44【送人游蜀】马戴
　　别离杨柳陌，迢递蜀门行。若听清猿后，应多白发生。
　　虹霓侵栈道，风雨杂江声。过尽愁人处，烟花是锦城。
　　◎卷.45【宿无可上人房（一作宿翠微寺）】马戴
　　稀逢息心侣，细话远山期。河汉秋深夜，杉梧露滴时。
　　风传林磬响，月掩草堂迟。坐卧禅心在，浮生皆不知。
　　◎卷.46【旅次夏州】马戴
　　嘶马发相续，行次夏王台。锁郡云阴暮，鸣笳烧色来。
　　霜繁边上宿，鬓改碛中回。怅望胡沙晓，惊蓬朔吹催。
　　◎卷.47【同庄秀才宿镇星观】马戴
　　的的星河落，沾苔复洒松。湿光微泛草，石翠澹摇峰。
　　野观云和月，秋城漏间钟。知君亲此境，九陌少相逢。
　　◎卷.48【鹳雀楼晴望】马戴
　　尧女楼西望，人怀太古时。海波通禹凿，山木闭虞祠。
　　鸟道残虹挂，龙潭返照移。行云如可驭，万里赴心期。
　　◎卷.49【赠淮南将】马戴
　　何事淮南将，功高业未成。风涛辞海郡，雷雨镇山营。
　　度碛黄云起，防秋白发生。密机曾制敌，忧国更论兵。
　　塞色侵旗动，寒光锁甲明。自怜心有作，独立望专征。
　　◎卷.50【寄贾岛】马戴
　　海上不同来，关中俱久住。寻思别山日，老尽经行树。
　　志业人未闻，时光鸟空度。风悲汉苑秋，雨滴秦城暮。
　　佩玉与锵金，非亲亦非故。朱颜枉自毁，明代空相遇。
　　岁晏各能归，心知旧岐路。
　　◎卷.51【湘川吊舜】马戴
　　伊予生好古，吊舜苍梧间。白日坐将没，游波凝不还。
　　九疑云动影，旷野竹成班。雁集蒹葭渚，猿啼雾露山。
　　南风吹早恨，瑶瑟怨长闲。元化谁能问，天门恨久关。
　　◎卷.52【送僧归闽中旧寺】马戴
　　寺隔海山遥，帆前落叶飘。断猿通楚塞，惊鹭出兰桡。
　　星月浮波岛，烟萝渡石桥。钟声催野饭，秋色落寒潮。
　　旧社人多老，闲房树半凋。空林容病士，岁晚待相招。
　　◎卷.53【寄远】马戴
　　坐想亲爱远，行嗟天地阔。积疹甘毁颜，沈忧更销骨。
　　迢迢游子心，望望归云没。乔木非故里，高楼共明月。
　　夜深秋风多，闻雁来天末。
　　◎卷.54【经咸阳北原】马戴
　　秦山曾共转，秦云自舒卷。古来争雄图，到此多不返。
　　野狖穴孤坟，农人耕废苑。川长波又逝，日与岁俱晚。
　　夜入咸阳中，悲吞不能饭。
　　◎卷.55【冬日寄洛中杨少尹】马戴
　　黄河岸柳衰，城下度流澌。年长从公懒，天寒入府迟。
　　家山望几遍，魏阙赴何时。怀古心谁识，应多谒舜祠。
　　◎卷.56【浙江夜宿】马戴
　　落帆人更起，露草满汀洲。远狖啼荒峤，孤萤溺漫流。
　　积阴开片月，爽气集高秋。去去胡为恋，搴芳时一游。
　　◎卷.57【寄西岳白石僧】马戴
　　挂锡中峰上，经行踏石梯。云房出定后，岳月在池西。
　　峭壁残霞照，欹松积雪齐。年年著山屐，曾得到招提。
　　◎卷.58【同州冬日陪吴常侍闲宴】马戴
　　中天白云散，集客郡斋时。陶性聊飞爵，看山忽罢棋。
　　雪花凝始散，木叶脱无遗。静理良多暇，招邀惬所思。
　　◎卷.59【答鄜畤友人同宿见示】马戴
　　为客自堪悲，风尘日满衣。承明无计入，旧隐但怀归。
　　雪积孤城暗，灯残晓角微。相逢喜同宿，此地故人稀。
　　◎卷.60【题僧禅院（一作题兴善寺英律师院）】马戴
　　虚室焚香久，禅心悟几生。滤泉侵月起，扫径避虫行。
　　树隔前朝在，苔滋废渚平。我来风雨夜，像设一灯明。
　　◎卷.61【怀故山寄贾岛】马戴
　　心偶羡明代，学诗观国风。自从来阙下，未胜在山中。
　　丹桂日应老，白云居久空。谁能谢时去，聊与此生同。
　　◎卷.62【灞上秋居】马戴
　　灞原风雨定，晚见雁行频。落叶他乡树，寒灯独夜人。
　　空园白露滴，孤壁野僧邻。寄卧郊扉久，何门致此身。
　　◎卷.63【寄崇德里居作】马戴
　　扫君园林地，泽我清凉襟。高鸟云路晚，孤蝉杨柳深。
　　风微汉宫漏，月迥秦城砧。光景坐如此，徒怀经济心。
　　◎卷.64【河梁别】马戴
　　河梁送别者，行哭半非亲。此路足征客，胡天多杀人。
　　金罍照离思，宝瑟凝残春。早晚期相见，垂杨凋复新。
　　◎卷.65【留别定襄卢军事】马戴
　　行行与君别，路在雁门西。秋色见边草，军声闻戍鼙。
　　酣歌击宝剑，跃马上金堤。归去咸阳里，平生志不迷。
　　◎卷.66【送杜秀才东游】马戴
　　羁游年复长，去日值秋残。草出函关白，云藏野渡寒。
　　鸿多霜雪重，山广道途难。心事何人识，斗牛应数看。
　　◎卷.67【怀黄颇】马戴
　　有客南浮去，平生与我同。炎州结遥思，芳杜采应空。
　　秦雁归侵月，湘猿戏褭枫。期君翼明代，未可恋山中。
　　◎卷.68【陇上独望】马戴
　　斜日挂边树，萧萧独望间。阴云藏汉垒，飞火照胡山。
　　陇首行人绝，河源夕鸟还。谁为立勋者，可惜宝刀闲。
　　◎卷.69【长安书怀】马戴
　　岐路今如此，还堪恸哭频。关中成久客，海上老诸亲。
　　谷口田应废，乡山草又春。年年销壮志，空作献书人。
　　◎卷.70【邯郸驿楼作】马戴
　　芜没丛台久，清漳废御沟。蝉鸣河外树，人在驿西楼。
　　云烧天中赤，山当日落秋。近郊经战后，处处骨成丘。
　　◎卷.71【别家后次飞狐西即事】马戴
　　远归从此别，亲爱失天涯。去国频回首，方秋不在家。
　　鸣蛩闻塞路，冷雁背龙沙。西次桑干曲，洲中见荻花。
　　◎卷.72【题青龙寺镜公房】马戴
　　一室意何有，闲门为我开。炉香寒自灭，履雪饭初回。
　　窗迥孤山入，灯残片月来。禅心方此地，不必访天台。


第五百五十六卷
　　◎卷.1【边城独望】马戴
　　聊凭危堞望，倍起异乡情。霜落蒹葭白，山昏雾露生。
　　河滩胡雁下，戎垒汉鼙惊。独树残秋色，狂歌泪满缨。
　　◎卷.2【江亭赠别】马戴
　　长亭晚送君，秋色渡江濆。衰柳风难定，寒涛雪不分。
　　猿声离楚峡，帆影入湘云。独泛扁舟夜，山钟可卧闻。
　　◎卷.3【旅次寄贾岛兼简无可上人】马戴
　　相思边草长，回望水连空。雁过当行次，蝉鸣复客中。
　　壮年看即改，羸病计多同。傥宿林中寺，深凭问远公。
　　◎卷.4【寄剡中友人】马戴
　　故人今在剡，秋草意如何。岭暮云霞杂，潮回岛屿多。
　　沃洲僧几访，天姥客谁过。岁晚偏相忆，风生隔楚波。
　　◎卷.5【送国子韦丞】马戴
　　临水独相送，归期千里间。云回逢过雨，路转入连山。
　　一骑行芳草，新蝉发故关。遥聆茂陵下，夜启竹扉闲。
　　◎卷.6【题吴发原南居】马戴
　　闲居谁厌僻，门掩汉祠前。山色夏云映，树阴幽草连。
　　晴光分渚曲，绿气冒原田。何日远游罢，高枝已噪蝉。
　　◎卷.7【雒中寒夜姚侍御宅怀贾岛】马戴
　　夜木动寒色，雒阳城阙深。如何异乡思，更抱故人心。
　　微月关山远，闲阶霜霰侵。谁知石门路，待与子同寻。
　　◎卷.8【征妇叹】马戴
　　稚子在我抱，送君登远道。稚子今已行，念君上边城。
　　蓬根既无定，蓬子焉用生。但见请防胡，不闻言罢兵。
　　及老能得归，少者还长征。
　　◎卷.9【山中寄姚合员外】马戴
　　朝与城阙别，暮同麋鹿归。鸟鸣松观静，人过石桥稀。
　　木叶摇山翠，泉痕入涧扉。敢招仙署客，暂此拂朝衣。
　　◎卷.10【中秋月】马戴
　　阴魄出海上，望之增苦吟。冷搜骊颔重，寒彻蚌胎深。
　　皓气笼诸夏，清光射万岑。悠然天地内，皎洁一般心。
　　◎卷.11【下第寄友人】马戴
　　金门君待问，石室我思归。圣主尊黄屋，何人荐白衣。
　　年来御沟柳，赠别雨霏霏。
　　◎卷.12【寄广州杨参军】马戴
　　南方春景好，念子缓归心。身方脱野服，冠未系朝簪。
　　足恣平生赏，无虞外役侵。汀洲观鸟戏，向月和猿吟。
　　税驾楚山广，扬帆湘水深。采奇搜石穴，怀胜即枫林。
　　怅望极霞际，流情堕海阴。前朝杳难问，叹息洒鸣琴。
　　◎卷.13【离夜二首】马戴
　　东征辽水迥，北近单于台。戎衣挂宝剑，玉箸衔金杯。
　　红烛暗将灭，翠蛾终不开。
　　凝夜照离色，恐闻啼晚鸦。前年营雁塞，明月戍龙沙。
　　曾与五陵子，休装孤剑花。
　　◎卷.14【答太原从军杨员外送别】马戴
　　君将海月珮，赠之光我行。见知言不浅，怀报意非轻。
　　反照临岐思，中年未达情。河梁人送别，秋汉雁相鸣。
　　衰柳摇边吹，寒云冒古城。西游还献赋，应许托平生。
　　◎卷.15【送从叔重赴海南从事】马戴
　　又从连帅请，还作岭南行。穷海何时到，孤帆累月程。
　　乱蝉吟暮色，哀狖落秋声。晚路潮波起，寒葭雾雨生。
　　沙埋铜柱没，山簇瘴云平。念此别离苦，其如宗从情。
　　◎卷.16【送韩校书江西从事】马戴
　　出关寒色尽，云梦草生新。雁背岳阳雨，客行江上春。
　　遥程随水阔，枉路倒帆频。夕照临孤馆，朝霞发广津。
　　湖山潮半隔，郡壁岸斜邻。自此钟陵道，裁书有故人。
　　◎卷.17【送顾少府之永康】马戴
　　婺女星边去，春生即有花。寒关云复雪，古渡草连沙。
　　宿次吴江晚，行侵日徼斜。官传梅福政，县顾赤松家。
　　烧起明山翠，潮回动海霞。清高宜阅此，莫叹近天涯。
　　◎卷.18【幽上留别令狐侍郎】马戴
　　自别丘中隐，频年哭路岐。辛勤今若是，少壮岂多时。
　　露滴阴虫苦，秋声远客悲。晚营严鼓角，红叶拂旌旗。
　　北阙虚延望，西林久见思。川流寒水急，云返故山迟。
　　落照游人去，长空独鸟随。不堪风景隔，忠信寡相知。
　　◎卷.19【襄阳席上呈于司空（一作元稹诗）】马戴
　　花枝临水复临堤，也照清江也照泥。
　　寄语东君好抬举，夜来曾伴凤凰栖。
　　◎卷.20【宿裴氏溪居怀厉玄先辈】马戴
　　树下孤石坐，草间微有霜。同人不同北，云鸟自南翔。
　　迢递夜山色，清泠泉月光。西风耿离抱，江海遥相望。
　　◎卷.21【集宿姚殿中宅期僧无可不至】马戴
　　殿中日相命，开尊话旧时。馀钟催鸟绝，积雪阻僧期。
　　林静寒光远，天阴曙色迟。今夕复何夕，人谒去难追。
　　◎卷.22【宿贾岛原居（一作寻贾岛原东居）】马戴
　　寒雁过原急，渚边秋色深。烟霞向海岛，风雨宿园林。
　　俱住明时愿，同怀故国心。未能先隐迹，聊此一相寻。
　　◎卷.23【赠别空公】马戴
　　云门秋却入，微径久无人。后夜中峰月，空林百衲身。
　　寂寥寒磬尽，盥漱瀑泉新。履迹谁相见，松风扫石尘。
　　◎卷.24【府试观开元皇帝东封图】马戴
　　俨若翠华举，登封图乍开。冕旒明主立，冠剑侍臣陪。
　　迹类飞仙去，光同拜日来。粉痕疑检玉，黛色讶生苔。
　　挂壁云将起，陵风仗若回。何年复东幸，鲁叟望悠哉。
　　◎卷.25【府试水始冰】马戴
　　南池寒色动，北陆岁阴生。薄薄流澌聚，漓漓翠潋平。
　　暗沾霜稍厚，回照日还轻。乳窦悬残滴，湘流减恨声。
　　即堪金井贮，会映玉壶清。洁白心虽识，空期饮此明。
　　◎卷.26【边馆逢贺秀才】马戴
　　贫病无疏我与君，不知何事久离群。鹿裘共弊同为客，
　　龙阙将移拟献文。空馆夕阳鸦绕树，荒城寒色雁和云。
　　不堪吟断边笳晓，叶落东西客又分。
　　◎卷.27【宿王屋天坛】马戴
　　星斗半沈苍翠色，红霞远照海涛分。折松晓拂天坛雪，
　　投简寒窥玉洞云。绝顶醮回人不见，深林磬度鸟应闻。
　　未知谁与传金箓，独向仙祠拜老君。
　　◎卷.28【岐阳逢曲阳故人话旧】马戴
　　异地还相见，平生问可知。壮年俱欲暮，往事尽堪悲。
　　道路频艰阻，亲朋久别离。解兵逃白刃，谒帝值明时。
　　淹疾生涯故，因官事业移。鸡鸣关月落，雁度朔风吹。
　　客泪翻岐下，乡心落海湄。积愁何计遣，满酌浣相思。
　　◎卷.29【赠禅僧】马戴
　　弟子人天遍，童年在沃洲。开禅山木长，浣衲海沙秋。
　　振锡摇汀月，持瓶接瀑流。赤城何日上，鄙愿从师游。
　　◎卷.30【题庐山寺】马戴
　　白茅为屋宇编荆，数处阶墀石叠成。东谷笑言西谷响，
　　下方云雨上方晴。鼠惊樵客缘苍壁，猿戏山头撼紫柽。
　　别有一条投涧水，竹筒斜引入茶铛。
　　◎卷.31【题石瓮寺】马戴
　　僧室并皇宫，云门辇路同。渭分双阙北，山迥五陵东。
　　修绠悬林表，深泉汲洞中。人烟窥垤蚁，鸳瓦拂冥鸿。
　　藓壁松生峭，龛灯月照空。稀逢息心侣，独礼竺乾公。
　　◎卷.32【谒仙观二首】马戴
　　我生求羽化，斋沐造仙居。葛蔓没丹井，石函盛道书。
　　寒松多偃侧，灵洞遍清虚。一就泉西饮，云中采药蔬。
　　山空蕙气香，乳管折云房。愿值壶中客，亲传肘后方。
　　三更礼星斗，寸匕服丹霜。默坐树阴下，仙经横石床。
　　◎卷.33【送朴山人归新罗】马戴
　　浩渺行无极，扬帆但信风。云山过海半，乡树入舟中。
　　波定遥天出，沙平远岸穷。离心寄何处，目断曙霞东。
　　◎卷.34【题静住寺钦用上人房】马戴
　　寺近朝天路，多闻玉佩音。鉴人开慧眼，归鸟息禅心。
　　磬接星河曙，窗连夏木深。此中能宴坐，何必在云林。
　　◎卷.35【赠杨先辈（一作送杨之梁先辈）】马戴
　　平生闲放久，野鹿许为群。居止邻西岳，轩窗度白云。
　　斋心饭松子，话道接茅君。汉主思清净，休书谏猎文。
　　◎卷.36【酬李景章先辈】马戴
　　平生诗句忝多同，不得陪君奉至公。金镝自宜先中鹄，
　　铅刀甘且学雕虫。莺啼细柳临关路，燕接飞花绕汉宫。
　　九陌芳菲人竞赏，此时心在别离中。
　　◎卷.37【赠祠部令狐郎中】马戴
　　官初执宪称雄才，省转为郎雅望催。待制松阴移玉殿，
　　分宵露气静天台。算棋默向孤云坐，随鹤闲穷片水回。
　　忽忆十年相识日，小儒新自海边来。
　　◎卷.38【送册东夷王使】马戴
　　越海传金册，华夷礼命行。片帆秋色动，万里信潮生。
　　日映孤舟出，沙连绝岛明。翳空翻大鸟，飞雪洒长鲸。
　　旧鬓回应改，遐荒梦易惊。何当理风楫，天外问来程。
　　◎卷.39【送武陵王将军】马戴
　　河外今无事，将军有战名。艰难长剑缺，功业少年成。
　　晓仗亲云陛，寒宵突禁营。朱旗身外色，玉漏耳边声。
　　开閤谈宾至，调弓过雁惊。为儒多不达，见学请长缨。
　　◎卷.40【赠鄠县尉李先辈二首】马戴
　　同人家鄠杜，相见罢官时。野坐苔生石，荒居菊入篱。
　　听蝉临水久，送鹤背山迟。未拟还城阙，溪僧别有期。
　　休官不到阙，求静匪营他。种药唯愁晚，看云肯厌多。
　　渚边逢鹭下，林表伴僧过。闲检仙方试，松花酒自和。
　　◎卷.41【边将】马戴
　　玉榼酒频倾，论功笑李陵。红缰跑骏马，金镞掣秋鹰。
　　塞迥连天雪，河深彻底冰。谁言提一剑，勤苦事中兴。
　　◎卷.42【下第别令狐员外】马戴
　　论文期雨夜，饮酒及芳晨。坐叹百花发，潜惊双鬓新。
　　旧交多得路，别业远仍贫。便欲辞知己，归耕海上春。
　　◎卷.43【送春坊董正字浙右归觐】马戴
　　去觐毗陵日，秋残建业中。莎垂石城古，山阔海门空。
　　灌木寒樯远，层波皓月同。何当复雠校，春集少阳宫。
　　◎卷.44【送和北虏使】马戴
　　路始阴山北，迢迢雨雪天。长城人过少，沙碛马难前。
　　日入流沙际，阴生瀚海边。刀镮向月动，旌纛冒霜悬。
　　逐兽孤围合，交兵一箭传。穹庐移斥候，烽火绝祁连。
　　汉将行持节，胡儿坐控弦。明妃的回面，南送使君旋。
　　◎卷.45【摅情留别并州从事】马戴
　　浅学长自鄙，谬承贤达知。才希汉主召，玉任楚人疑。
　　年长惭漂泊，恩深惜别离。秋光独鸟过，暝色一蝉悲。
　　鹤发生何速，龙门上苦迟。雕虫羞朗鉴，干禄贵明时。
　　故国诚难返，青云致未期。空将感激泪，一自洒临岐。
　　◎卷.46【酬田卿送西游】马戴
　　华堂开翠簟，惜别玉壶深。客去当烦暑，蝉鸣复此心。
　　废城乔木在，古道浊河侵。莫虑西游远，西关绝陇阴。
　　◎卷.47【雪中送青州薛评事】马戴
　　腊景不可犯，从戎难自由。怜君急王事，走马赴边州。
　　岳雪明日观，海云冒营丘。惭无斗酒泻，敢望御重裘。
　　◎卷.48【哭京兆庞尹】马戴
　　神州丧贤尹，父老泣关中。未尽群生愿，才留及物功。
　　清光沉皎月，素业振遗风。履迹莓苔掩，珂声紫陌空。
　　从来受知者，会葬汉陵东。
　　◎卷.49【路傍树】马戴
　　古树何人种，清阴减昔时。莓苔根半露，风雨节偏危。
　　虫蠹心将穴，蝉催叶向衰。樵童不须翦，聊起邵公思。
　　◎卷.50【送客南游】马戴
　　拟卜何山隐，高秋指岳阳。苇干云梦色，橘熟洞庭香。
　　疏雨残虹影，回云背鸟行。灵均如可问，一为哭清湘。
　　◎卷.51【寄襄阳王公子】马戴
　　君马勒金羁，君家贮玉笄。白云登岘首，碧树醉铜鞮。
　　泽广荆州北，山多汉水西。鹿门知不隐，芳草自萋萋。
　　◎卷.52【集宿姚侍御宅怀永乐宰殷侍御】马戴
　　石田虞芮接，种树白云阴。穴闭神踪古，河流禹凿深。
　　樵人应满郭，仙鸟几巢林。此会偏相语，曾供雪夜吟。
　　◎卷.53【易水怀古】马戴
　　荆卿西去不复返，易水东流无尽期。
　　落日萧条蓟城北，黄沙白草任风吹。
　　◎卷.54【送僧二首】马戴
　　亲在平阳忆久归，洪河雨涨出关迟。
　　独过旧寺人稀识，一一杉松老别时。
　　龛中破衲自持行，树下禅床坐一生。
　　来往白云知岁久，满山猿鸟会经声。
　　◎卷.55【赠友人边游回（一作薛能诗）】马戴
　　游子新从绝塞回，自言曾上李陵台。
　　尊前语尽北风起，秋色萧条胡雁来。
　　◎卷.56【山中作】马戴
　　屐齿无泥竹策轻，莓苔梯滑夜难行。
　　独开石室松门里，月照前山空水声。
　　◎卷.57【出塞词】马戴
　　金带连环束战袍，马头冲雪度临洮。
　　卷旗夜劫单于帐，乱斫胡儿缺宝刀。
　　◎卷.58【寄云台观田秀才】马戴
　　云压松枝拂石窗，幽人独坐鹤成双。
　　晚来漱齿敲冰渚，闲读仙书倚翠幢。
　　◎卷.59【边上送杨侍御鞫狱回】马戴
　　狱成冤雪晚云开，豸角威清塞雁回。
　　飞将送迎遥避马，离亭不敢劝金杯。
　　◎卷.60【射雕骑】马戴
　　蕃面将军著鼠裘，酣歌冲雪在边州。
　　猎过黑山犹走马，寒雕射落不回头。
　　◎卷.61【高司马移竹】马戴
　　丛居堂下幸君移，翠掩灯窗露叶垂。
　　莫羡孤生在山者，无人看著拂云枝。
　　◎卷.62【赠前蔚州崔使君】马戴
　　战回脱剑绾铜鱼，塞雁迎风避隼旟。
　　欲识前时为郡政，校成上下考新书。
　　◎卷.63【秋思二首】马戴
　　万木秋霖后，孤山夕照馀。田园无岁计，寒近忆樵渔。
　　亭树霜霰满，野塘凫鸟多。蕙兰不可折，楚老徒悲歌。
　　◎卷.64【黄神谷纪事】马戴
　　霹雳振秋岳，折松横洞门。云龙忽变化，但觉玉潭昏。
　　◎卷.65【过亡友墓】马戴
　　忆昨送君葬，今看坟树高。寻思后期者，只是益生劳。
　　◎卷.66【闻瀑布冰折】马戴
　　万仞冰峭折，寒声投白云。光摇山月堕，我向石床闻。
　　◎卷.67【赠道者】马戴
　　深居白云穴，静注赤松经。往往龙潭上，焚香礼斗星。
　　◎卷.68【华下逢杨侍御】马戴
　　巨灵掌上月，玉女盆中泉。柱史息车看，孤云心浩然。
　　◎卷.69【新春闻赦（龙阳作）】马戴
　　道在猜谗息，仁深疾苦除。尧聪能下听，汤网本来疏。
　　◎卷.70【送李侍御福建从事】马戴
　　晋安来越国，蔓草故宫迷。钓渚龙应在，琴台鹤乱栖。
　　泛涛明月广，边海众山齐。宾府通兰棹，蛮僧接石梯。
　　片云和瘴湿，孤屿映帆低。上客多诗兴，秋猿足夜啼。
　　◎卷.71【酬刑部姚郎中】马戴
　　路岐人不见，尚得记心中。月忆潇湘渚，春生兰杜丛。
　　鸟啼花半落，人散爵方空。所赠诚难答，泠然一雅风。
　　◎卷.72【送柳秀才往连州看弟】马戴
　　离人非逆旅，有弟谪连州。楚雨沾猿暮，湘云拂雁秋。
　　蒹葭行广泽，星月棹寒流。何处江关锁，风涛阻客愁。
　　◎卷.73【晚眺有怀】马戴
　　点点抱离念，旷怀成怨歌。高台试延望，落照在寒波。
　　此地芳草歇，旧山乔木多。悠然暮天际，但见鸟相过。
　　◎卷.74【山中兴作】马戴
　　高高丹桂枝，袅袅女萝衣。密叶浮云过，幽阴暮鸟归。
　　月和风翠动，花落瀑泉飞。欲剪兰为佩，中林露未晞。
　　◎卷.75【送皇甫协律淮南从事】马戴
　　辟书丞相草，招作广陵行。隋柳疏淮岸，汀洲接海城。
　　楚樯经雨泊，烟月隔潮生。谁与同尊俎，鸡鸾集虎营。
　　◎卷.76【别灵武令狐校书】马戴
　　北风吹别思，落月度关河。树隐流沙短，山平近塞多。
　　雁池戎马饮，雕帐戍人过。莫虑行军苦，华夷道正和。
　　◎卷.77【田氏南楼对月】马戴
　　主人同露坐，明月在高台。咽咽阴虫叫，萧萧寒雁来。
　　影摇疏木落，魄转曙钟开。幸免丹霞映，清光溢酒杯。
　　◎卷.78【送宗密上人】马戴
　　门前九陌尘，石上定中身。近放辽天鹤，曾为南岳人。
　　腊高松叶换，雪尽茗芽新。一自传香后，名山愿卜邻。
　　◎卷.79【白鹿原晚望】马戴
　　浐曲雁飞下，秦原人葬回。丘坟与城阙，草树共尘埃。
　　◎卷.80【失意书怀呈知己】马戴
　　直道何由启圣君，非才谁敢议论文。心存黄箓兼丹诀，
　　家忆青山与白云。麋鹿幽栖闲可近，鸳鸾高举势宜分。
　　微生不学刘琨辈，剑刃相交拟立勋。
　　◎卷.81【春日寻浐川王处士】马戴
　　碧草径微断，白云扉晚开。罢琴松韵发，鉴水月光来。
　　宿鸟排花动，樵童浇竹回。与君同露坐，涧石拂青苔。
　　◎卷.82【宿阳台观】马戴
　　玉洞仙何在，炉香客自焚。醮坛围古木，石磬响寒云。
　　曙月孤霞映，悬流峭壁分。心知人世隔，坐与鹤为群。
　　◎卷.83【寄金州姚使君员外】马戴
　　老怀清净化，乞去守洵阳。废井人应满，空林虎自藏。
　　迸泉疏石窦，残雨发椒香。山缺通巴峡，江流带楚樯。
　　忧农生野思，祷庙结云装。覆局松移影，听琴月堕光。
　　鸟鸣开郡印，僧去置禅床。罢贡金休凿，凌寒笋更长。
　　退公披鹤氅，高步隔鹓行。相见朱门内，麾幢拂曙霜。
　　◎卷.84【中秋夜坐有怀】马戴
　　秋光动河汉，耿耿曙难分。堕露垂丛药，残星间薄云。
　　心悬赤城峤，志向紫阳君。雁过海风起，萧萧时独闻。
　　◎卷.85【题镜湖野老所居（一作秦系诗）】马戴
　　湖里寻君去，樵风往返吹。树喧巢鸟出，路细葑田移。
　　沤苎成鱼网，枯根是酒卮。老年唯自适，生事任群儿。
　　◎卷.86【题女道士居（不饵芝朮四十馀年，一作秦系诗）】马戴
　　不饵住云溪，休丹罢药畦。杏花虚结子，石髓任成泥。
　　扫地青牛卧，栽松白鹤栖。共知仙女丽，莫是阮郎妻。
　　◎卷.87【送王道士（一作秦系诗）】马戴
　　真人俄整舄，双鹤屡飞翔。恐入壶中住，须传肘后方。
　　霓裳云气润，石径术苗香。一去何时见，仙家日月长。
　　◎卷.88【送道友入天台山作】马戴
　　却忆天台去，移居海岛空。观寒琪树碧，雪浅石桥通。
　　漱齿飞泉外，餐霞早境中。终期赤城里，披氅与君同。
　　◎卷.89【题章野人山居（一作秦系诗）】马戴
　　带郭茅亭诗兴饶，回看一曲倚危桥。门前山色能深浅，
　　壁上湖光自动摇。闲花散落填书帙，戏鸟低飞碍柳条。
　　向此隐来经几载，如今已是汉家朝。
　　◎卷.90【江中遇客】马戴
　　危石江中起，孤云岭上还。相逢皆得意，何处是乡关。
　　◎卷.91【期王炼师不至（一作秦系诗）】马戴
　　黄精蒸罢洗琼杯，林下从留石上苔。
　　昨日围棋未终局，多乘白鹤下山来。
　　◎卷.92【秋日送僧志幽归山寺（一作秦系诗）】马戴
　　禅室绳床在翠微，松间荷笠一僧归。
　　磬声寂历宜秋夜，手冷灯前自衲衣。
　　◎卷.93【句】马戴
　　申胥任向秦庭哭，靳尚终贻楚国忧。


第五百五十七卷
　　◎卷.1【寄宜阳兄弟】易重
　　六年雁序恨分离，诏下今朝遇已知。上国皇风初喜日，
　　御阶恩渥属身时。内庭再考称文异，圣主宣名奖艺奇。
　　故里仙才若相问，一春攀得两重枝。
　　◎卷.2【发蕙风馆遇阴不见九华山有作】孟迟
　　我来淮阴城，千江万山无不经。山青水碧千万丈，
　　奇峰急派何纵横！又闻九华山，山顶连青冥。太白有逸韵，
　　使我西南行。一步一攀策，前行正鸡鸣。阴云冉冉忽飞起，
　　千里万里危峥嵘。譬如天之有日蚀，使我昏沈犹不明。
　　人家敲镜救不得，光阴却属贪狼星。恨亦不能通，
　　言亦不足听。长鞭挥马出门去，是以九华为不平。
　　◎卷.3【寄浙右旧幕僚】孟迟
　　由来恶舌驷难追，自古无媒谤所归。勾践岂能容范蠡，
　　李斯何暇救韩非。巨拳岂为鸡挥肋，强弩那因鼠发机。
　　惭愧故人同鲍叔，此心江柳尚依依。
　　◎卷.4【壮士吟】孟迟
　　壮士何曾悲，悲即无回期。如何易水上，未歌泪先垂。
　　◎卷.5【徐波渡】孟迟
　　晓月千重树，春烟十里溪。过来还过去，此路不知迷。
　　◎卷.6【题嘉祥驿】孟迟
　　树顶烟微绿，山根菊暗香。何人独鞭马，落日上嘉祥。
　　◎卷.7【怀郑洎】孟迟
　　风兰舞幽香，雨叶堕寒滴。美人来不来，前山看向夕。
　　◎卷.8【长信宫（一作赵嘏诗）】孟迟
　　君恩已尽欲何归，犹有残香在舞衣。
　　自恨身轻不如燕，春来还绕御帘飞。
　　◎卷.9【闺情】孟迟
　　山上有山归不得，湘江暮雨鹧鸪飞。
　　蘼芜亦是王孙草，莫送春香入客衣。
　　◎卷.10【莲塘】孟迟
　　脉脉低回殷袖遮，脸横秋水髻盘鸦。
　　莲茎有刺不成折，尽日岸傍空看花。
　　◎卷.11【还淮却寄睢阳】孟迟
　　梁王池苑已苍然，满树斜阳极浦烟。
　　尽日回头看不见，两行愁泪上南船。
　　◎卷.12【乌江】孟迟
　　中分岂是无遗策，百战空劳不逝骓。
　　大业固非人事及，乌江亭长又何知。
　　◎卷.13【新安故关】孟迟
　　汉帝英雄重武材，崇山险处凿门开。
　　如今更有将军否，移取潼关向北来。
　　◎卷.14【广陵城（一作赵嘏诗）】孟迟
　　红绕高台绿绕城，城边春草傍墙生。
　　隋家不向此中尽，汴水应无东去声。
　　◎卷.15【过骊山（一作赵嘏诗）】孟迟
　　冷日微烟渭水愁，华清宫树不胜秋。
　　霓裳一曲千门锁，白尽梨园弟子头。
　　◎卷.16【吴故宫】孟迟
　　越女歌长君且听，芙蓉香满水边城。
　　岂知一日终非主，犹自如今有怨声。
　　◎卷.17【兰昌宫】孟迟
　　宫门两片掩埃尘，墙上无花草不春。
　　谁见当时禁中事，阿娇解佩与何人。
　　◎卷.18【宫人斜】孟迟
　　云惨烟愁苑路斜，路傍丘冢尽宫娃。
　　茂陵不是同归处，空寄香魂著野花。
　　◎卷.19【句】孟迟
　　天地有时饶一掷。江山无主任平分。（过垓下，《纪事》）
　　◎卷.20【和于兴宗登越王楼诗】王铎
　　谢脁题诗处，危楼压郡城。雨馀江水碧，云断雪山明。
　　锦绣来仙境，风光入帝京。恨无青玉案，何以报高情。
　　◎卷.21【谒梓潼张恶子庙】王铎
　　盛唐圣主解青萍，欲振新封济顺名。夜雨龙抛三尺匣，
　　春云凤入九重城。剑门喜气随雷动，玉垒韶光待贼平。
　　惟报关东诸将相，柱天功业赖阴兵。
　　◎卷.22【罢都统守镇滑州作】王铎
　　用军何事敢迁延，恩重才轻分使然。黜诏已闻来阙下，
　　檄书犹未遍军前。腰间尽解苏秦印，波上虚迎范蠡船。
　　正会星辰扶北极，却驱戈甲镇南燕。三尘上相逢明主，
　　九合诸侯愧昔贤。看却中兴扶大业，杀身无路好归田。
　　◎卷.23【句】王铎
　　华表尚迷丁令鹤，竹坡犹认葛溪龙。（见《吟窗杂录》）。
　　◎卷.24【中秋月直禁苑】郑畋
　　禁署方怀忝，纶闱已再加。暂来西掖路，还整上清槎。
　　恍惚归丹地，深严宿绛霞。幽襟聊自适，闲弄紫薇花。
　　◎卷.25【麦穗两岐】郑畋
　　圣虑忧千亩，嘉苗荐两岐。如云方表盛，成穗忽标奇。
　　瑞露纵横滴，祥风左右吹。讴歌连上苑，化日遍平陂。
　　史册书堪重，丹青画更宜。愿依连理树，俱作万年枝。
　　◎卷.26【五月一日紫宸候对时属禁直穿内而行因书六韵】郑畋
　　朱夏五更后，步廊三里馀。有人从翰苑，穿入内中书。
　　漏响飘银箭，灯光照玉除。禁扉犹锁钥，宫妓已妆梳。
　　紫府游应似，钧天梦不如。尘埃九重外，谁信在清虚。
　　◎卷.27【题缑山王子晋庙】郑畋
　　有昔灵王子，吹笙溯泬。六宫攀不住，三岛去相招。
　　亡国原陵古，宾天岁月遥。无蹊窥海曲，有庙访山椒。
　　石帐龙蛇拱，云栊彩翠销。露坛装琬琰，真像写松乔。
　　珠馆青童宴，琳宫阿母朝。气舆仙女侍，天马吏兵调。
　　湘妓红丝瑟，秦郎白管箫。西城要绰约，南岳命娇娆。
　　句曲觞金洞，天台啸石桥。晚花珠弄蕊，春茹玉生苗。
　　二景神光秘，三元宝箓饶。雾垂鸦翅发，冰束虎章腰。
　　鹤驭争衔箭，龙妃合献绡。衣从星渚浣，丹就日宫烧。
　　物外花尝满，人间叶自凋。望台悲汉戾，阅水笑梁昭。
　　古殿香残灺，荒阶柳长条。几曾期七日，无复降重霄。
　　嵩岭连天汉，伊澜入海潮。何由得真诀，使我佩环飘。
　　◎卷.28【初秋寓直三首】郑畋
　　晓星独挂结麟楼，三殿风高药树秋。
　　玉笛数声飘不住，问人依约在东头。
　　宿鸟翩翩落照微，石台楼阁锁重扉。
　　步廊无限金羁响，应是诸司扈从归。
　　幽阁焚香万虑凝，下帘胎息过禅僧。
　　玉堂分照无人后，消尽金盆一碗冰。
　　◎卷.29【夜景又作】郑畋
　　铃绦无响闭珠宫，小阁凉添玉蕊风。
　　枕簟满床明月到，自疑身在五云中。
　　◎卷.30【杪秋夜直】郑畋
　　蕊宫裁诏与宵分，虽在青云忆白云。
　　待报君恩了归去，山翁何急草移文。
　　◎卷.31【禁直寄崔员外】郑畋
　　银台楼北蕊珠宫，夐与人间路不同。
　　在省五更春睡侣，早来分梦玉堂中。
　　◎卷.32【闻号】郑畋
　　陛兵偏近羽林营，夜静仍传禁号声。
　　应笑执金双阙下，近南犹隔两重城。
　　◎卷.33【禁直和人饮酒】郑畋
　　卉醴陀花物外香，清浓标格胜椒浆。
　　我来尚有钧天会，犹得金尊半日尝。
　　◎卷.34【下直早出】郑畋
　　诸司人尽马蹄稀，紫帕云竿九钉归。
　　偏觉石台清贵处，榜悬金字射晴晖。
　　◎卷.35【金銮坡上南望】郑畋
　　玉晨钟韵上清虚，画戟祥烟拱帝居。
　　极眼向南无限地，绿烟深处认中书。
　　◎卷.36【酬隐珪舍人寄红烛】郑畋
　　蜜炬殷红画不如，且将归去照吾庐。
　　今来并得三般事，灵运诗篇逸少书。
　　◎卷.37【马嵬坡】郑畋
　　玄宗回马杨妃死，云雨虽亡日月新。
　　终是圣明天子事，景阳宫井又何人。
　　◎卷.38【句】郑畋
　　圆明青z3饭，光润碧霞浆。（见《古今诗话》）。
　　浴殿晴秋倘中谢，残英犹可醉琼杯。（《紫薇花》。
　　见《海录碎事》）
　　◎卷.7【题九华山】谭铢
　　忆闻九华山，尚在童稚年。浮沉任名路，窥仰会无缘。
　　罢职池阳时，复遭迎送牵。因兹契诚愿，瞩望枕席前。
　　况值春正浓，气色无不全。或如碧玉静，或似青霭鲜。
　　或接白云堆，或映红霞天。呈姿既不一，变态何啻千。
　　巍峨本无动，崇峻性岂偏。外景自隐隐，潜虚固幽玄。
　　我来暗凝情，务道志更坚。色与山异性，性并山亦然。
　　境变山不动，性存形自迁。自迁不阻俗，自定不失贤。
　　浮华与朱紫，安可迷心田。
　　◎卷.8【真娘墓】谭铢
　　武丘山下冢累累，松柏萧条尽可悲。
　　何事世人偏重色，真娘墓上独题诗。
　　◎卷.9【望九华山】卢嗣立
　　九华深翠落轩楹，迥眺澄江气象明。不遇阴霾孤岫隐，
　　正当寒日众峰呈。坐观风雪销烦思，惜别烟岚驻晓行。
　　得路归山期早诀，夜来潜已告精诚。
　　◎卷.10【应举日寄兄弟】朱可名
　　废刈镜湖田，上书紫阁前。愁人久委地，诗道未闻天。
　　不是烧金手，徒抛钓月船。多惭兄弟意，不敢问林泉。
　　◎卷.11【河出荣光】张良器
　　引派昆山峻，朝宗海路长。千龄逢圣主，五色瑞荣光。
　　隐映浮中国，晶明助太阳。坤维连浩漫，天汉接微茫。
　　丹阙清氛里，函关紫气旁。位尊常守伯，道泰每呈祥。
　　习坎灵逾久，居卑德有常。龙门如可涉，忠信是舟梁。


第五百五十八卷
　　◎卷.1【新雪八韵（一作闲居新雪）】薛能
　　大雪满初晨，开门万象新。龙钟鸡未起，萧索我何贫。
　　耀若花前境，清如物外身。细飞斑户牖，干洒乱松筠。
　　正色凝高岭，随流助要津。鼎消微是滓，车碾半和尘。
　　茶兴留诗客，瓜情想戍人。终篇本无字，谁别胜阳春。
　　◎卷.2【国学试风化下】薛能
　　霁阙露穹崇，含生仰圣聪。英明高比日，声教下如风。
　　静发宸居内，低来品物中。南薰歌自溥，北极响皆通。
　　蘋末看无状，人间觉有功。因今委泥者，睹此忘途穷。
　　◎卷.3【升平词十首（乐府作升平乐）】薛能
　　瑞气绕宫楼，皇居信上游。远冈连圣祚，平地载神州。
　　会合皆重译，潺湲近八流。中兴岂假问，据此自千秋。
　　寥泬敞延英，朝班立位横。宣传无草动，拜舞有衣声。
　　鸳瓦霜消湿，虫丝日照明。辛勤自不到，遥见似前程。
　　处处是欢心，时康岁已深。不同三尺剑，应似五弦琴。
　　寿笑山犹尽，明嫌日有阴。何当怜一物，亦遣断愁吟。
　　曙质绝埃氛，彤庭列禁军。圣颜初对日，龙尾竞缘云。
　　佩响交成韵，帘阴暖带纹。逍遥岂有事，于此咏南薰。
　　一物至周天，洪纤尽晏然。车书无异俗，甲子并丰年。
　　奇技皆归朴，征夫亦服田。君王故不有，台鼎合韦弦。
　　日日听歌谣，区中尽祝尧。虫蝗初不害，夷狄近全销。
　　史笔惟书瑞，天台绝见妖。因令匹夫志，转欲事清朝。
　　品物尽昭苏，神功复帝谟。他时应有寿，当代且无虞。
　　赐历通遐俗，移关入半胡。鹪鹩一何幸，于此寄微躯。
　　无战复无私，尧时即此时。焚香临极早，待月卷帘迟。
　　端拱乾坤内，何言黈纩垂。君看圣明验，只此是神龟。
　　旭日上清穹，明堂坐圣聪。衣裳承瑞气，冠冕盖重瞳。
　　花木经宵露，旌旗入仗风。何期于此地，见说是神工。
　　五帝三皇主，萧曹魏邴臣。文章惟返朴，戈甲尽生尘。
　　谏纸应无用，朝纲自有伦。升平不可记，所见是闲人。
　　◎卷.4【送冯温往河外】薛能
　　琴剑事行装，河关出北方。秦音尽河内，魏画自黎阳。
　　野日村苗熟，秋霜馆叶黄。风沙问船处，应得立清漳。
　　◎卷.5【送从兄之太原副使】薛能
　　少载琴书去，须知暂佐军。初程见西岳，尽室渡横汾。
　　元日何州住，枯风宿馆闻。都门送行处，青紫骑纷纷。
　　◎卷.6【送马戴书记之太原】薛能
　　一曲大河声，全家几日行。从容长约夜，差互忽离城。
　　镇北胡沙浅，途中霍岳横。相逢莫已讯，诗雅负雄名。
　　◎卷.7【送友人出塞】薛能
　　榆关到不可，何况出榆关。春草临岐断，边楼带日闲。
　　人归穹帐外，鸟乱废营间。此地堪愁想，霜前作意还。
　　◎卷.8【送李溟出塞】薛能
　　边城官尚恶，况乃是羁游。别路应相忆，离亭更少留。
　　黄沙人外阔，飞雪马前稠。甚险穹庐宿，无为过代州。
　　◎卷.9【寄终南隐者】薛能
　　海日东南出，应开岭上扉。扫坛花入篲，科竹露沾衣。
　　饭后嫌身重，茶中见鸟归。相思爱民者，难说与亲违。
　　◎卷.10【赠隐者】薛能
　　自得高闲性，平生向北栖。月潭云影断，山叶雨声齐。
　　庭树人书匝，栏花鸟坐低。相留永不忘，经宿话丹梯。
　　◎卷.11【惜春】薛能
　　花开亦花落，时节暗中迁。无计延春日，可能留少年。
　　小丛初散蝶，高柳即闻蝉。繁艳归何处，满山啼杜鹃。
　　◎卷.12【送人自苏州之长沙县官】薛能
　　驱马复乘流，何时发虎丘。全家上南岳，一尉事诸侯。
　　茶煮朝宗水，船停调角州。炎方好将息，卑湿旧堪忧。
　　◎卷.13【早春归山中旧居】薛能
　　茫茫驱匹马，归处是荒榛。猿迹破庭雪，鼠踪生甑尘。
　　开门冲网断，扫叶放苔匀。为惜诗情错，应难致此身。
　　◎卷.14【麟中寓居寄蒲中友人】薛能
　　萧条秋雨地，独院阻同群。一夜惊为客，多年不见君。
　　边心生落日，乡思羡归云。更在相思处，子规灯下闻。
　　◎卷.15【关中送别】薛能
　　一行千里外，几事寸心间。才子贫堪叹，男儿别是闲。
　　黄河淹华岳，白日照潼关。若值乡人问，终军贱不还。
　　◎卷.16【中秋夜寄李溟】薛能
　　满魄断埃氛，牵吟并舍闻。一年唯此夜，到晚愿无云。
　　待赏从初出，看行过二分。严城亦已闭，悔不预期君。
　　◎卷.17【赠禅师】薛能
　　梦想青山寺，前年住此中。夜堂吹竹雨，春地落花风。
　　旧句师曾见，清斋我亦同。浮生蹇莫问，辛苦未成功。
　　◎卷.18【送禅僧】薛能
　　寒空孤鸟度，落日一僧归。近寺路闻梵，出郊风满衣。
　　步摇瓶浪起，盂戛磬声微。还坐栖禅所，荒山月照扉。
　　◎卷.19【赠隐者】薛能
　　门前虽有径，绝向世间行。薙草因逢药，移花便得莺。
　　甘贫原是道，苦学不为名。莫怪苍髭晚，无机任世情。
　　◎卷.20【冬日送僧归吴中旧居】薛能
　　去扫冬林下，闲持未遍经。为山低凿牖，容月广开庭。
　　旧业云千里，生涯水一瓶。还应觅新句，看雪倚禅扃。
　　◎卷.21【恭禧皇太后挽歌词三首】薛能
　　八月曾殊选，三星固异仪。袝陵经灞浐，归赗杂华夷。
　　旌去题新谥，宫存锁素帏。重泉应不恨，生见太平时。
　　月落娥兼隐，宫空后岂还。衔哀穷地界，亲莅泣天颜。
　　旧住留丹药，新陵在碧山。国人伤莫及，应只咏关关。
　　配圣三朝隔，灵仪万姓哀。多年好黄老，旧日荐贤才。
　　道著标彤管，宫闲闭绿苔。平生六衣在，曾著祀高禖。
　　◎卷.22【送胡澳下第归蒲津】薛能
　　无媒甘下飞，君子尚麻衣。岁月终荣在，家园近且归。
　　山光临舜庙，河气隔王畿。甚积汤原思，青青宿麦肥。
　　◎卷.23【春日闲居】薛能
　　权门多见薄，吾道岂终行。散地徒忧国，良时不在城。
　　花繁春正王，茶美梦初惊。赖有兹文在，犹堪畅此生。
　　◎卷.24【题逃户】薛能
　　几界瞢农桑，凶年竟失乡。朽关生湿菌，倾屋照斜阳。
　　雨水淹残臼，葵花压倒墙。明时岂致此，应自负苍苍。
　　◎卷.25【郊居答客】薛能
　　傍舍虫声满，残秋宿雨村。远劳才子骑，光顾野人门。
　　败叶盘空蔓，雕丛露暗根。相携未尽语，川月照黄昏。
　　◎卷.26【早春归山中旧居（一作寓居有怀呈旧知）】薛能
　　绿草闭闲院，悄然花正开。新年人未去，戊日燕还来。
　　雨地残枯沫，灯窗积旧煤。归田语不忘，樗散料非才。
　　◎卷.27【下第后春日长安寓居三首】薛能
　　一榜尽精选，此身犹陆沉。自无功谠分，敢抱怨尤心。
　　暖陌开花气，春居闭日阴。相知岂不有，知浅未知深。
　　暂屈固何恨，所忧无此时。隔年空仰望，临日又参差。
　　劳力且成病，壮心能不衰。犹将琢磨意，更欲候宗师。
　　关东归不得，岂是爱他乡。草碧馀花落，春闲白日长。
　　全家期圣泽，半路敢农桑。独立应无侣，浮生欲自伤。
　　◎卷.28【春早选寓长安二首】薛能
　　疏拙自沉昏，长安岂是村。春非闲客事，花在五侯门。
　　道僻惟忧祸，诗深不敢论。扬雄若有荐，君圣合承恩。
　　旧论已浮海，此心犹滞秦。上僚如报国，公道岂无人。
　　岩隐悬溪瀑，城居入榻尘。渔舟即拟去，不待晚年身。
　　◎卷.29【送进士许棠下第东归】薛能
　　长安那不住，西笑又东行。若以贫无计，何因事有成。
　　云峰天外出，江色草中明。谩忝相于分，吾言世甚轻。
　　◎卷.30【咏岛】薛能
　　孤岛如江上，诗家犹闭门。一池分倒影，空舸系荒根。
　　烟湿高吟石，云生偶坐痕。登临有新句，公退与谁论。
　　◎卷.31【冬日写怀】薛能
　　幕府尽平蛮，客留戎阃间。急流霜夹水，轻霭日连山。
　　设醴徒惭楚，为郎未姓颜。斯文苦不胜，会拟老民闲。
　　◎卷.32【和杨中丞早春即事】薛能
　　贵宅登临地，春来见物华。远江桥外色，繁杏竹边花。
　　戍客烽楼迥，文君酒幔斜。新题好不极，珠府未穷奢。
　　◎卷.33【闻官军破吉浪戎小而固虑史氏遗忽因记为二章】薛能
　　一战便抽兵，蛮孤吉浪平。通连无旧穴，要害有新城。
　　昼卒烽前寝，春农界上耕。高楼一拟望，新雨剑南清。
　　泸水断嚣氛，妖巢已自焚。汉江无敌国，蛮物在回军。
　　越巂通游国，苴咩闭聚蚊。空馀罗凤曲，哀思满边云。
　　◎卷.34【寒食有怀】薛能
　　流落伤寒食，登临望岁华。村球高过索，坟树绿和花。
　　晋聚应搜火，秦喧定走车。谁知恨榆柳，风景似吾家。
　　◎卷.35【绵楼】薛能
　　溪边人浣纱，楼下海棠花。极望虽怀土，多情拟置家。
　　前山应象外，此地已天涯。未有销忧赋，梁王礼欲奢。
　　◎卷.36【雕堂】薛能
　　丈室久多病，小园晴独游。鸣蛩孤烛雨，啅雀一篱秋。
　　圣主恩难谢，生灵志亦忧。他年谁识我，心迹在徐州。
　　◎卷.37【赠歌人】薛能
　　温燠坐相侵，罗襦一水沉。拜深知有意，令背不无心。
　　近住应名玉，前生约姓阴。东山期已定，相许便抽簪。
　　◎卷.38【柘枝词三首（乐府诗集题作柘枝调）】薛能
　　同营三十万，震鼓伐西羌。战血粘秋草，征尘搅夕阳。
　　归来人不识，帝里独戎装。
　　悬军征拓羯，内地隔萧关。日色昆仑上，风声朔漠间。
　　何当千万骑，飒飒贰师还。
　　意气成功日，春风起絮天。楼台新邸第，歌舞小婵娟。
　　急破催摇曳，罗衫半脱肩。
　　◎卷.39【咏柳花】薛能
　　浮生失意频，起絮又飘沦。发自谁家树，飞来独院春。
　　朝容萦断砌，晴影过诸邻。乱掩宫中蝶，繁冲陌上人。
　　随波应到海，沾雨或依尘。会向慈恩日，轻轻对此身。
　　◎卷.40【一叶落】薛能
　　轻叶独悠悠，天高片影流。随风来此地，何树落先秋。
　　变色黄应近，辞林绿尚稠。无双浮水面，孤绝落关头。
　　乍减诚难觉，将凋势未休。客心空自比，谁肯问新愁。
　　◎卷.41【行路难】薛能
　　何处力堪殚，人心险万端。藏山难测度，暗水自波澜。
　　对面如千里，回肠似七盘。已经吴坂困，欲向雁门难。
　　南北诚须泣，高深不可干。无因善行止，车辙得平安。
　　◎卷.42【蔡州蒋亭】薛能
　　草径彻林间，过桥如入山。蔡侯添水榭，蒋氏本柴关。
　　静泛穷幽趣，惊飞湿醉颜。恨无优俸买，来得暂时闲。
　　步与招提接，舟临夕照还。春风应不到，前想负花湾。
　　◎卷.43【戏题】薛能
　　闪闪动鸣珰，初来烛影傍。拥头珠翠重，萦步绮罗长。
　　静发歌如磬，连飘气觉香。不言微有笑，多媚总无妆。
　　坐缺初离席，帘垂却入房。思惟不是梦，此会胜高唐。
　　◎卷.44【酬曹侍御见寄】薛能
　　儒道苦不胜，迩来惟慕禅。触途非巧者，于世分沉然。
　　要地羞难入，闲居钝更便。清和挑菜食，闷寂闭花眠。
　　累遣期抛俸，机忘怕与权。妨春愁筦榷，响夜忆林泉。
　　匪石从遭刖，珠膏枉被煎。讨论唯子厚，藏退合吾先。
　　旧制群英伏，来章六义全。休旬一拟和，乡思乱情田。
　　◎卷.45【送赵道士归天目旧山】薛能
　　愚朴尚公平，此心邻道情。有缘终自鄙，何计逐师行。
　　日者闻高躅，时人盖强名。口无滋味入，身有羽仪生。
　　奏乞还乡远，诗曾对御成。土毛珍到越，尘发倦离京。
　　符叱风雷恶，朝修月露清。观临天目顶，家住海潮声。
　　道引图看足，参同注解精。休粮一拟问，窗草俟回程。
　　◎卷.46【除夜作】薛能
　　和吹度穹旻，虚徐接建寅。不辞加一岁，唯喜到三春。
　　燎照云烟好，幡悬井邑新。祯祥应北极，调燮验平津。
　　树欲含迟日，山将退旧尘。兰萎残此夜，竹爆和诸邻。
　　祝寿思明圣，驱傩看鬼神。团圆多少辈，眠寝独劳筋。
　　茜旆犹双节，雕盘又五辛。何当平贼后，归作自由身。
　　◎卷.47【桃花】薛能
　　香色自天种，千年岂易逢。开齐全未落，繁极欲相重。
　　冷湿朝如淡，晴干午更浓。风光新社燕，时节旧春农。
　　篱落欹临竹，亭台盛间松。乱缘堪羡蚁，深入不如蜂。
　　有影宜暄煦，无言自冶容。洞连非俗世，溪静接仙踪。
　　子熟河应变，根盘土已封。西王潜爱惜，东朔盗过从。
　　醉席眠英好，题诗恋景慵。芳菲聊一望，何必在临邛。
　　◎卷.48【黄河】薛能
　　何处发昆仑，连乾复浸坤。波浑经雁塞，声振自龙门。
　　岸裂新冲势，滩馀旧落痕。横沟通海上，远色尽山根。
　　勇逗三峰坼，雄标四渎尊。湾中秋景树，阔外夕阳村。
　　沫乱知鱼呴，槎来见鸟蹲。飞沙当白日，凝雾接黄昏。
　　润可资农亩，清能表帝恩。雨吟堪极目，风度想惊魂。
　　显瑞龟曾出，阴灵伯固存。盘涡寒渐急，浅濑暑微温。
　　九曲终柔胜，常流可暗吞。人间无博望，谁复到穷源。
　　◎卷.49【华岳】薛能
　　簇簇复亭亭，三峰卓杳冥。每思穷本末，应合记图经。
　　发地连宫观，冲天接井星。河微临巨势，秦重载奇形。
　　太古朝群后，中央擘巨灵。邻州犹映槛，几县恰当庭。
　　鹤毳坛风乱，龙漦洞水腥。望遥通北极，上彻见东溟。
　　客玩晴难偶，农祈雨必零。度关无暑气，过路得愁醒。
　　羽客时应见，霜猿夜可听。顶悬飞瀑峻，崦合白云青。
　　混石猜良玉，寻苗得茯苓。从官知侧近，悉俸致岩扃。
　　◎卷.50【秋雨】薛能
　　宿雨觉才初，亭林忽复徐。簇声诸树密，悬滴四檐疏。
　　省漏疑方丈，愁炊问斗储。步难多入屐，窗浅欲飘书。
　　动蠖苍苔静，藏蚕落叶虚。吹交来翕习，雷慢歇踌躇。
　　滞已妨行路，晴应好荷锄。醉楼思蜀客，鯹市想淮鱼。
　　径草因缘合，栏花自此除。有形皆霢霂，无地不污潴。
　　境晦宜甘寝，风清□退居。我魂惊晓簟，邻话喜秋蔬。
　　既用功成岁，旋应惨变舒。仓箱足可恃，归去傲吾庐。
　　◎卷.51【春色满皇州（一作滕迈诗）】薛能
　　蔼蔼复悠悠，春归十二楼。最明云里阙，先满日边州。
　　色媚青门外，光摇紫陌头。上林荣旧树，太液镜新流。
　　暖带祥烟起，清添瑞景浮。阳和如启蛰，从此事芳游。
　　◎卷.52【寄唁张乔喻坦之】薛能
　　何事尽参差，惜哉吾子诗。日令销此道，天亦负明时。
　　有路当重振，无门即不知。何当见尧日，相与啜浇漓。
　　◎卷.53【赠僧】薛能
　　尽日行方到，何年独此林。客归惟鹤伴，人少似师心。
　　坐石落松子，禅床摇竹阴。山灵怕惊定，不遣夜猿吟。


第五百五十九卷
　　◎卷.1【春日旅舍书怀】薛能
　　出去归来旅食人，麻衣长带几坊尘。开门草色朝无客，
　　落案灯花夜一身。贫舍卧多消永日，故园莺老忆残春。
　　蹉跎冠盖谁相念，二十年中尽苦辛。
　　◎卷.2【秋日将离滑台酬所知二首】薛能
　　身起中宵骨亦惊，一分年少已无成。松吹竹簟朝眠冷，
　　雨湿蔬餐宿疾生。僮汲野泉兼土味，马磨霜树作秋声。
　　相知莫话诗心苦，未似前贤取得名。
　　灯涩秋光静不眠，叶声身影客窗前。闲园露湿鸣蛩夜，
　　急雨风吹落木天。城见远山应北岳，野多空地本南燕。
　　明朝欲别忘形处，愁把离杯听管弦。
　　◎卷.3【下第后夷门乘舟至永城驿题】薛能
　　秋赋春还计尽违，自知身是拙求知。唯思旷海为休处，
　　忽喜孤舟似去时。连浦一城兼汴宋，夹堤千柳杂唐隋。
　　从来此恨皆前达，敢负吾君作楚辞。
　　◎卷.4【秋夜旅舍寓怀】薛能
　　庭锁荒芜独夜吟，西风吹动故山心。三秋木落半年客，
　　满地月明何处砧。渔唱乱沿汀鹭合，雁声寒咽陇云深。
　　平生只有松堪对，露浥霜欺不受侵。
　　◎卷.5【洛下寓怀】薛能
　　胡为遭遇孰为官，朝野君亲各自欢。敢向官途争虎首，
　　尚嫌身累爱猪肝。冰霜谷口晨樵远，星火炉边夜坐寒。
　　唯有报恩心未剖，退居犹欲佩芄兰。
　　◎卷.6【题平湖】薛能
　　平湖湖畔雨晴新，南北东西不隔尘。映野烟波浮动日，
　　损花风雨寂寥春。山无俗路藏高士，岸泊仙舟忆主人。
　　那得载来都未保，此心离此甚情亲。
　　◎卷.7【平阳寓怀】薛能
　　晋国风流阻洳川，家家弦管路岐边。曾为郡职随分竹，
　　亦作歌词乞采莲。北榭远峰闲即望，西湖残景醉常眠。
　　墙花此日休回避，不是当时恶少年。
　　◎卷.8【留题汾上旧居】薛能
　　乡园一别五年归，回首人间总祸机。尚胜邻翁常寂寞，
　　敢嫌裘马未轻肥。尘颜不见应消落，庭树曾栽已合围。
　　难说累牵还却去，可怜榆柳尚依依。
　　◎卷.9【怀汾上旧居】薛能
　　素汾千载傍吾家，常忆衡门对浣纱。好事喜逢投宿客，
　　刈田因得自生瓜。山头鼓笛阴沉庙，陌上薪蒸突兀车。
　　投暗作珠何所用，被人专拟害灵蛇。
　　◎卷.10【送同儒大德归柏梯寺】薛能
　　柏梯还拟谢微官，遥拟千峰送法兰。行径未曾青石断，
　　拂床终有白云残。京尘濯后三衣洁，山舍禅初万象安。
　　薇蕨纵多师莫踏，我心犹欲尽图看。
　　◎卷.11【春日使府寓怀二首】薛能
　　一想流年百事惊，已抛渔父戴尘缨。青春背我堂堂去，
　　白发欺人故故生。道困古来应有分，诗传身后亦何荣。
　　谁怜合负清朝力，独把风骚破郑声。
　　平生无解亦无操，永日书生坐独劳。唯觉宦情如水薄，
　　不知人事有山高。孤心好直迍犹强，病发慵梳痒更搔。
　　何事故溪归未得，几抛清浅泛红桃。
　　◎卷.12【许州题德星亭】薛能
　　瀵水南流东有堤，堤边亭是武陵溪。槎松配石堪僧坐，
　　蕊杏含春欲鸟啼。高树月生沧海外，远郊山在夕阳西。
　　频来不似军从事，只戴纱巾曳杖藜。
　　◎卷.13【送人归上党（时潞寇初平）】薛能
　　燕台基坏穴狐蛇，计拙因循岁月赊。兵革未销王在镐，
　　桑蚕临熟客还家。霏微对岸漳边雨，堆阜邻疆蓟北沙。
　　若到长平战场地，为求遗镞辟魔邪。
　　◎卷.14【春日重游平湖】薛能
　　湖上春风发管弦，须临三十此离筵。离人忽有重来日，
　　游女初非旧少年。官职已辜疲瘵望，诗名空被后生传。
　　啼莺莫惜蹉跎恨，闲事听吟一两篇。
　　◎卷.15【并州】薛能
　　少年流落在并州，裘脱文君取次游。携挈共过芳草渡，
　　登临齐凭绿杨楼。庭前蛱蝶春方好，床上樗蒲宿未收。
　　坊号偃松人在否，饼炉南畔曲西头。
　　◎卷.16【相国陇西公南征，能以留务独宿府城作】薛能
　　吾君贤相事南征，独宿军厨负请缨。灯室卧孤如怨别，
　　月阶簪草似临行。高墉撼铎思巴栈，老木嗥风念野营。
　　殊忆好僧招不及，夜来仓卒锁严城。
　　◎卷.17【早春书事】薛能
　　百蛮降伏委三秦，锦里风回岁已新。渠滥水泉花巷湿，
　　日销冰雪柳营春。何年道胜苏群物，尽室天涯是旅人。
　　焚却蜀书宜不读，武侯无可律余身。
　　◎卷.18【春日书怀】薛能
　　伯牙琴绝岂求知，往往情牵自有诗。垄月正当寒食夜，
　　春阴初过海棠时。耽书未必酬良相，断酒唯堪作老师。
　　多病不任衣更薄，东风台上莫相吹。
　　◎卷.19【投杜舍人】薛能
　　床上新诗诏草和，栏边清酒落花多。闲消白日舍人宿，
　　梦觉紫薇山鸟过。春刻几分添禁漏，夏桐初叶满庭柯。
　　风骚委地苦无主，此事圣君终若何。
　　◎卷.20【献仆射相公】薛能
　　清如冰雪重如山，百辟严趋礼绝攀。强虏外闻应丧胆，
　　平人相见尽开颜。朝廷有道青春好，门馆无私白日闲。
　　致却垂衣更何事，几多诗句咏关关。
　　◎卷.21【上盐铁尚书（时太庙宿斋）】薛能
　　南宫环雉隔嚣尘，况值清斋宿大臣。城绝鼓钟更点后，
　　雨凉烟树月华新。檐前漱晓穹苍碧，庭下眠秋沆瀣津。
　　闻说务闲心更静，此时忧国合求人。
　　◎卷.22【汉南春望】薛能
　　独寻春色上高台，三月皇州驾未回。几处松筠烧后死，
　　谁家桃李乱中开。奸邪用法原非法，唱和求才不是才。
　　自古浮云蔽白日，洗天风雨几时来。
　　◎卷.23【晚春】薛能
　　恶怜风景极交亲，每恨年年作瘦人。卧晚不曾抛好夜，
　　情多唯欲哭残春。阴成杏叶才通日，雨著杨花已污尘。
　　无限后期知有在，只愁烦作总戎身。
　　◎卷.24【将赴镇过太康县有题】薛能
　　才入东郊便太康，自听何暮岂龚黄。晴村透日桑榆影，
　　晓露湿秋禾黍香。十万旌旗移巨镇，几多輗軏负孤庄。
　　时人欲识征东将，看取欃枪落太荒。
　　◎卷.25【彭门解嘲二首】薛能
　　呜呜吹角贰师营，落日身闲笑傲行。尽觉文章尊万事，
　　却嫌官职剩双旌。终休未拟降低屈，忽遇还须致太平。
　　频上水楼谁会我，泗滨浮磬是同声。
　　伤禽栖后意犹惊，偶向黐竿脱此生。身外不思簪组事，
　　耳中唯要管弦声。耽吟乍可妨时务，浅饮无因致宿酲。
　　秦客莫嘲瓜戍远，水风潇洒是彭城。
　　◎卷.26【清河泛舟】薛能
　　都人层立似山丘，坐啸将军拥棹游。绕郭烟波浮泗水，
　　一船丝竹载凉州。城中睹望皆丹雘，旗里惊飞尽白鸥。
　　儒将不须夸郄縠，未闻诗句解风流。
　　◎卷.27【新竹】薛能
　　柳营茅土倦粗材，因向山家乞翠栽。清露便教终夜滴，
　　好风疑是故园来。栏边匠去朱犹湿，溉后虫浮穴暗开。
　　他日会应威凤至，莫辞公府受尘埃。
　　◎卷.28【晚春】薛能
　　征东留滞一年年，又向军前遇火前。画出鹢舟宜祓禊，
　　镂成鸡卵有秋千。澄明烟水孤城立，狼藉风花落日眠。
　　赖指清和樱笋熟，不然愁杀暮春天。
　　◎卷.29【题彭祖楼】薛能
　　新晴天状湿融融，徐国滩声上下洪。极目澄鲜无限景，
　　入怀轻好可怜风。身防潦倒师彭祖，妓拥登临愧谢公。
　　谁致此楼潜惠我，万家残照在河东。
　　◎卷.30【汉庙祈雨回阳春亭有怀】薛能
　　南荣轩槛接城闉，适罢祈农此访春。九九已从南至尽，
　　芊芊初傍北篱新。池中水是前秋雨，陌上风惊自古尘。
　　欲召罗敷倾一盏，乘闲言语不容人。
　　◎卷.31【送李倍秀才】薛能
　　南朝才子尚途穷，毕竟应须问叶公。书剑伴身离泗上，
　　雪风吹面立船中。家园枣熟归圭窦，会府槐疏试射弓。
　　相顾日偏留不得，夜深聊欲一杯同。
　　◎卷.32【重游德星亭感事】薛能
　　颍水川中枕水台，当时离别此重来。舟沉土岸生新草，
　　诗映纱笼有薄埃。事系兴亡人少到，地当今古我迟回。
　　残阳照树明于旭，犹向池边把酒杯。
　　◎卷.33【许州题观察判官厅】薛能
　　三载从戎类系匏，重游全许尚分茅。刘郎别后无遗履，
　　丁令归来有旧巢。冬暖井梧多未落，夜寒窗竹自相敲。
　　纤腰弟子知千恨，笑与扬雄作解嘲。
　　◎卷.34【闲题】薛能
　　八年藩翰似侨居，只此谁知报玉除。旧将已成三仆射，
　　老身犹是六尚书。时丁厚讟终无咎，道致中兴尚有馀。
　　为问春风谁是主，空催弱柳拟何如。
　　◎卷.35【送福建李大夫】薛能
　　洛州良牧帅瓯闽，曾是西垣作谏臣。红旆已胜前尹正，
　　尺书犹带旧丝纶。秋来海有幽都雁，船到城添外国人。
　　行过小藩应大笑，只知夸近不知贫。
　　◎卷.36【送李倍巡官归永乐旧居】薛能
　　羡君归去五峰前，往往星河实见仙。麦垄夏枯成废地，
　　枣枝秋赤近高天。山泉饮犊流多变，村酒经蚕味可怜。
　　曾约道门终老住，步虚声里寄闲眠。
　　◎卷.37【赠歌者】薛能
　　一字新声一颗珠，转喉疑是击珊瑚。听时坐部音中有，
　　唱后樱花叶里无。汉浦蔑闻虚解佩，临邛焉用枉当垆。
　　谁人得向青楼宿，便是仙郎不是夫。
　　◎卷.38【舞者】薛能
　　绿毛钗动小相思，一唱南轩日午时。慢靸轻裾行欲近，
　　待调诸曲起来迟。筵停匕箸无非听，吻带宫商尽是词。
　　为问倾城年几许，更胜琼树是琼枝。
　　◎卷.39【天际识归舟】薛能
　　斜日满江楼，天涯照背流。同人在何处，远目认孤舟。
　　帆省当时席，歌声旧日讴。人浮津济晚，棹倚泬寥秋。
　　晴阔忻全见，归迟怪久游。离居意无限，贪此望难休。
　　◎卷.40【和曹侍御除夜有怀】薛能
　　有病无媒客，多慵亦太疏。自怜成叔夜，谁与荐相如。
　　嗜退思年老，谙空笑岁除。迹闲过寺宿，头暖近阶梳。
　　春立穷冬后，阳生旧物初。叶多庭不扫，根在径新锄。
　　田事终归彼，心情倦老於。斫材须见像，藏剑岂为鱼。
　　效浅惭尹禄，恩多负辟书。酬知必拟共，勿使浪踌躇。
　　◎卷.41【华清宫和杜舍人（一作张祜诗，一作赵嘏诗）】薛能
　　五十年天子，离宫仰峻墙。登封时正泰，御宇日何长。
　　上位先名实，中兴事宪章。起戎轻甲胄，馀地复河湟。
　　道降玄元祖，儒封孔子王。因缘百司署，聚会一人汤。
　　渭水波摇绿，秦山草半黄。马驯金勒细，鹰健玉铃锵。
　　下箭朱方满，鸣鞭皓腕攘。畋思获吕望，谏只避周昌。
　　兔迹贪前逐，枭心不早防。几添鹦鹉劝，先赐荔枝尝。
　　月锁千门静，天吹一笛凉。细音摇羽佩，轻步宛霓裳。
　　祸乱基潜结，升平意遽忘。衣冠逃犬虏，鼙鼓动渔阳。
　　外戚心殊迫，中原事可量。血埋妃子艳，刃断禄儿肠。
　　近侍烟尘隔，前踪辇路荒。益知迷宠佞，遗恨丧贤良。
　　北阙尊明主，南宫逊上皇。禁清馀凤吹，池冷睡龙光。
　　祝寿山犹在，流年水共伤。杜鹃魂厌蜀，蝴蝶梦悲庄。
　　雀卵遗雕栱，虫丝罥画梁。紫苔侵壁润，红树闭门芳。
　　守吏齐鸳瓦，耕民得翠珰。登年昔酺乐，讲武旧兵场。
　　暮草深岩翠，幽花坠径香。不堪垂白叟，行折御沟杨。
　　◎卷.42【送浙东王大夫】薛能
　　天爵擅忠贞，皇恩复宠荣。远源过晋史，甲族本缑笙。
　　亚相兼尤美，周行历尽清。制除天近晓，衙谢草初生。
　　宾客招闲地，戎装拥上京。九街鸣玉勒，一宅照红旌。
　　细雨当离席，遥花显去程。佩刀畿甸色，歌吹馆桥声。
　　騕褭从秦赐，艅艎到汴迎。步沙逢霁月，宿岸致严更。
　　渤澥流东鄙，天台压属城。众谈称重镇，公意念疲甿。
　　井邑曾多难，疮痍此未平。察应均赋敛，逃必复桑耕。
　　隼重权兼帅，鼍雄设有兵。越台随厚俸，剡硾得尤名。
　　夜蜡州中宴，春风部外行。香奁扃凤诏，朱篆动龙坑。
　　报后功何患，投虚论素精。徵还真指掌，感激自关情。
　　旧业怀昏作，微班负旦评。空馀骚雅事，千古傲刘桢。
　　◎卷.43【送李殷游京西】薛能
　　立马送君地，黯然愁到身。万途皆有匠，六义独无人。
　　莫怪敢言此，已能甘世贫。时来贵亦在，事是掩何因。
　　投刺皆羁旅，游边更苦辛。岐山终蜀境，泾水复蛮尘。
　　埋没餐须强，炎蒸醉莫频。俗徒欺合得，吾道死终新。
　　展分先难许，论诗永共亲。归京稍作意，充斥犯西邻。
　　◎卷.44【长安送友人之黔南】薛能
　　衡岳犹云过，君家独几千。心从贱游话，分向禁城偏。
　　陆路终何处，三湘在素船。琴书去迢递，星路照潺湲。
　　台镜簪秋晚，盘蔬饭雨天。同文到乡尽，殊国共行连。
　　后会应多日，归程自一年。贫交永无忘，孤进合相怜。
　　◎卷.45【寄李频】薛能
　　长安千万蹊，迷者自多迷。直性身难达，良时日易低。
　　环檐消旧雪，晴气满春泥。那得同君去，逢峰苦爱齐。
　　◎卷.46【赠苗端公二首】薛能
　　繁总近何如，君才必有馀。身欢步兵酒，吏写鲁连书。
　　坐默闻鼙吹，庭班见雪初。沉碑若果去，一为访邻居。
　　至老不相疏，斯言不是虚。两心宜一体，同舍又邻居。
　　晓角秋砧外，清云白月初。从军何有用，未造鲁连书。
　　◎卷.47【寄河南郑侍郎】薛能
　　三峡与三壕，门阑梦去劳。细冰和洛水，初雪洒嵩高。
　　大雅何由接，微荣亦已逃。寒窗不可寐，风地叶萧骚。
　　◎卷.48【蒙恩除侍御史行次华州寄蒋相】薛能
　　林下天书起遁逃，不堪移疾入尘劳。黄河近岸阴风急，
　　仙掌临关旭日高。行野众喧闻雁发，宿亭孤寂有狼嗥。
　　荀家位极兼禅理，应笑埋轮著所操。
　　◎卷.49【寄唐州杨郎中】薛能
　　关睢憔悴一儒生，忽把鱼须事圣明。贫得俸钱还乍喜，
　　晚登朝序却无荣。前年坐蜀同樽俎，此日边淮独旆旌。
　　班列道孤君不见，曲江春暖共僧行。
　　◎卷.50【塞上蒙汝州任中丞寄书】薛能
　　三省推贤两掖才，关东深许稍迟回。舟浮汝水通淮去，
　　雨出嵩峰到郡来。投札转京忧不远，枉缄经虏喜初开。
　　西楼一望知无极，更与何人把酒杯。
　　◎卷.51【题盐铁李尚书浐州别业】薛能
　　鹿原阴面浐州湄，坐觉林泉逼梦思。闲景院开花落后，
　　湿香风好雨来时。邻惊麦野闻雏雉，别创茅亭住老师。
　　备足好中还有阙，许昌军里李陵诗。


第五百六十卷
　　◎卷.1【送刘驾归京】薛能
　　相逢听一吟，惟我不降心。在世忧何事，前生得至音。
　　蒲多南去远，汾尽北游深。为宿关亭日，苍苍晓欲临。
　　◎卷.2【夏日寺中有怀】薛能
　　亭午四邻睡，院中唯鸟鸣。当门塞鸿去，欹枕世人情。
　　地燥苍苔裂，天凉晚月生。归家岂不愿，辛苦未知名。
　　◎卷.3【夏日蒲津寺居二首】薛能
　　日日闲车马，谁来访此身。一门兼鹤静，四院与僧邻。
　　雨室墙穿溜，风窗笔染尘。空馀气长在，天子用平人。
　　故国有如梦，省来长远游。清晨起闲院，疏雨似深秋。
　　宿寝书棱叠，行吟杖迹稠。天晴岂能出，春暖未更裘。
　　◎卷.4【北都题崇福寺（寺即高祖旧宅）】薛能
　　此地潜龙寺，何基即帝台。细花庭树荫，清气殿门开。
　　长老多相识，旬休暂一来。空空亦拟解，干进幸无媒。
　　◎卷.5【题龙兴寺】薛能
　　高户列禅房，松门到上方。像开祇树岭，人施蜀城香。
　　地遍磷磷石，江移孑孑樯。林僧语不尽，身役事梁王。
　　◎卷.6【题大云寺西阁】薛能
　　阁临偏险寺当山，独坐西城笑满颜。四野有歌行路乐，
　　五营无战射堂闲。鼙和调角秋空外，砧办征衣落照间。
　　方拟杀身酬圣主，敢于高处恋乡关。
　　◎卷.7【舟行至平羌】薛能
　　貔虎直沙壖，严更护早眠。簇霜孤驿树，落日下江船。
　　暂去非吴起，终休爱鲁连。平羌无一术，候吏莫加笾。
　　◎卷.8【题开元寺阁】薛能
　　一阁见一郡，乱流仍乱山。未能终日住，尤爱暂时闲。
　　唱棹吴门去，啼林杜宇还。高僧不可羡，西景掩禅关。
　　◎卷.9【凌云寺】薛能
　　像阁与山齐，何人致石梯。万烟生聚落，一崦露招提。
　　斋月人来上，残阳鸽去栖。从边亦已极，烽火是沈黎。
　　◎卷.10【石堂溪】薛能
　　三面接渔樵，前门向郡桥。岸沙崩橘树，山径入茶苗。
　　夜拥军烟合，春浮妓舸邀。此心无与醉，花影莫相烧。
　　◎卷.11【荔枝楼】薛能
　　高槛起边愁，荔枝谁致楼。会须教匠坼，不欲见蛮陬。
　　树痺无春影，天连觉汉流。仲宣如可拟，即此是荆州。
　　◎卷.12【圣冈】薛能
　　古迹是何王，平身入石房。远村通后径，一郡隔前冈。
　　昼静唯禅客，春来有女郎。独醒回不得，无事可焚香。
　　◎卷.13【蜀州郑史君寄鸟觜茶，因以赠答八韵】薛能
　　鸟觜撷浑牙，精灵胜镆铘。烹尝方带酒，滋味更无茶。
　　拒碾乾声细，撑封利颖斜。衔芦齐劲实，啄木聚菁华。
　　盐损添常诫，姜宜著更夸。得来抛道药，携去就僧家。
　　旋觉前瓯浅，还愁后信赊。千惭故人意，此惠敌丹砂。
　　◎卷.14【暇日寓怀寄朝中亲友】薛能
　　命与才违岂自由，我身何负我身愁。临生白发方监郡，
　　遥耻青衣懒上楼。过客闷嫌疏妓乐，小儿憨爱□貔貅。
　　闲吟一寄清朝侣，未必淮阴不拜侯。
　　◎卷.15【春日寓怀】薛能
　　幽拙未谋身，无端患不均。盗憎犹念物，花尽不知春。
　　井邑常多弊，江山岂有神。犍为何处在，一拟吊埋轮。
　　◎卷.16【监郡犍为舟中寓题寄同舍】薛能
　　一寝闲身万事空，任天教作假文翁。旗穿岛树孤舟上，
　　家在山亭每日中。叠果盘餐丹橘地，若花床席早梅风。
　　佳期说尽君应笑，刘表尊前且不同。
　　◎卷.17【江柳】薛能
　　条绿似垂缨，离筵日照轻。向人虽有态，伤我为无情。
　　桥远孤临水，墙低半出营。天津曾此见，亦是怆行行。
　　◎卷.18【寄吉谏议】薛能
　　将迎须学返抽身，合致蹉跎敢效颦。性静拟归无上士，
　　迹疏常负有情人。终凭二顷谋婚嫁，谬著千篇断斧斤。
　　闻说旧交贤且达，欲弹章甫自羞贫。
　　◎卷.19【江上寄情】薛能
　　天际归舟浩荡中，我关王泽道何穷。未为时彦徒经国，
　　尚有边兵耻佐戎。酿黍气香村欲社，斫桑春尽野无风。
　　年来断定知休处，一树繁花一亩宫。
　　◎卷.20【平盖观】薛能
　　巨柏与山高，玄门静有猱。春风开野杏，落日照江涛。
　　白璧心难说，青云世未遭。天涯望不极，谁识咏离骚。
　　◎卷.21【春霁】薛能
　　久客孤舟上，天涯漱晓津。野芳桤似柳，江霁雪和春。
　　吏叫能惊鹭，官粗实害身。何当穷蜀境，却忆滞游人。
　　◎卷.22【春居即事】薛能
　　云密露晨晖，西园独掩扉。雨新临断火，春冷著单衣。
　　榆荚奔风健，兰芽负土肥。交亲不是变，自作寄书稀。
　　◎卷.23【边城寓题】薛能
　　孤蹇复飘零，天涯若堕萤。东风吹痼疾，暖日极青冥。
　　蚕市归农醉，渔舟钓客醒。论邦苦不早，只此负王庭。
　　◎卷.24【春日江居寓怀】薛能
　　归兴乍离边，兰桡复锦川。斫春槎枿树，消雪土膏田。
　　岸暖寻新菜，舟寒著旧绵。临邛若个是，欲向酒家眠。
　　◎卷.25【边城作】薛能
　　行止象分符，监州是戏儒。管排蛮户远，出箐鸟巢孤。
　　北向秦何在，南来蜀已无。怀沙悔不及，只有便乘桴。
　　◎卷.26【闻李夷遇下第东归因以寄赠】薛能
　　囊中书是居山写，海畔家贫乞食还。吾子莫愁登第晚，
　　古人惟爱贱游闲。舟行散适江亭上，郡宴歌吟蜡烛间。
　　从此乐章休叙战，汉兵无阵亦无蛮。
　　◎卷.27【留题】薛能
　　茶兴复诗心，一瓯还一吟。压春甘蔗冷，喧雨荔枝深。
　　骤去无遗恨，幽栖已遍寻。蛾眉不可到，高处望千岑。
　　◎卷.28【春日北归舟中有怀】薛能
　　尽日绕盘飧，归舟向蜀门。雨干杨柳渡，山热杏花村。
　　净镜空山晓，孤灯极浦昏。边城不是意，回首未终恩。
　　◎卷.29【初发嘉州寓题】薛能
　　劳我是犍为，南征又北移。唯闻杜鹃夜，不见海棠时。
　　在闇曾无负，含灵合有知。州人若爱树，莫损召南诗。
　　◎卷.30【题汉州西湖】薛能
　　西湖天下名，可以濯吾缨。况是携家赏，从妨半驿程。
　　尝茶春味渴，断酒晚怀清。尽得幽人趣，犹嫌守吏迎。
　　重餐逢角暮，百事喜诗成。坐阻湘江谪，谁为话政声。
　　◎卷.31【自广汉游三学山】薛能
　　残阳终日望栖贤，归路携家得访禅。世缺一来应薄命，
　　雨留三宿是前缘。诗题不忍离岩下，屐齿难忘在水边。
　　猿鸟可知僧可会，此心常似有香烟。
　　◎卷.32【三学山开照寺】薛能
　　尽室遍相将，中方上下方。夜深楠树远，春气陌林香。
　　圣迹留岩险，灵灯出混茫。何因将慧剑，割爱事空王。
　　◎卷.33【雨霁北归留题三学山】薛能
　　远树平川半夕阳，锦城遥辨立危墙。闲思胜事多遗恨，
　　却悔公心是谩忙。灌口阙寻惭远客，峨嵋乖约负支郎。
　　灵龛一望终何得，谬有人情满蜀乡。
　　◎卷.34【行次灵龛驿寄西蜀尚书】薛能
　　北客推车指蜀门，乾阳知已近临坤。从辞府郭常回首，
　　欲别封疆更感恩。援寡圣朝难望阙，暑催蚕麦得归村。
　　雷公解劚冲天气，白日何辜遣戴盆。
　　◎卷.35【雨霁宿望喜驿】薛能
　　风雷一罢思何清，江水依然浩浩声。飞鸟旋生啼鸟在，
　　后人常似古人情。将来道路终须达，过去山川实不平。
　　闲想更逢知旧否，馆前杨柳种初成。
　　◎卷.36【筹笔驿（余为蜀从事，病武侯非王佐才，因有是题）】薛能
　　葛相终宜马革还，未开天意便开山。生欺仲达徒增气，
　　死见王阳合厚颜。流运有功终是扰，阴符多术得非奸。
　　当初若欲酬三顾，何不无为似有鳏。
　　◎卷.37【通仙洞】薛能
　　高龛险欲摧，百尺洞门开。白日仙何在，清风客暂来。
　　临崖松直上，避石水低回。贾掾曾空去，题诗岂易哉。
　　◎卷.38【嘉陵驿见贾岛旧题】薛能
　　贾子命堪悲，唐人独解诗。左迁今已矣，清绝更无之。
　　毕竟吾犹许，商量众莫疑。嘉陵四十字，一一是天资。
　　◎卷.39【嘉陵驿（一作题嘉陵江驿）】薛能
　　江涛千叠阁千层，衔尾相随尽室登。稠树蔽山闻杜宇，
　　午烟薰日食嘉陵。频题石上程多破，暂歇泉边起不能。
　　如此幸非名利切，益州来日合携僧。
　　◎卷.40【嘉陵驿】薛能
　　尽室可招魂，蛮馀出蜀门。雹凉随雨气，江热傍山根。
　　蚕月缲丝路，农时碌碡村。干将磨欲尽，无位可酬恩。
　　◎卷.41【西县途中二十韵】薛能
　　野客误桑麻，从军带镆铘。岂论之白帝，未合过黄花。
　　落日投江县，征尘漱齿牙。蜀音连井络，秦分隔褒斜。
　　硖路商逢使，山邮雀啅蛇。忆归临角黍，良遇得新瓜。
　　食久庭阴转，行多屐齿洼。气清岩下瀑，烟漫雨馀畬。
　　黄鸟当蚕候，稀蒿杂麦查。汗凉风似雪，浆度蜜如沙。
　　野色生肥芋，乡仪捣散茶。梯航经杜宇，烽候彻苴咩。
　　逗石流何险，通关运固赊。葛侯真竭泽，刘主合亡家。
　　陷彼贪功吠，贻为黩武夸。阵图谁许可，庙貌我揄揶。
　　闲事休征汉，斯行且咏巴。音繁来有铎，軏尽去无车。
　　溢目看风景，清怀啸月华。焰樵烹紫笋，腰簟憩乌纱。
　　杞国忧寻悟，临邛渴自加。移文莫有诮，必不滞天涯。
　　◎卷.42【西县作】薛能
　　三年西蜀去如沉，西县西来出万岑。树石向闻清汉浪，
　　水风初见绿萍阴。平郊不爱行增气，好井无疑漱入心。
　　从此渐知光景异，锦都回首尽愁吟。
　　◎卷.43【分山岭望灵宝峰】薛能
　　千寻万仞峰，灵宝号何从。盛立同吾道，贪程阻圣踪。
　　岭奇应有药，壁峭尽无松。那得休于是，蹉跎亦卧龙。
　　◎卷.44【水帘吟】薛能
　　万滴相随万响兼，路尘天产尽旁沾。源从颢气何因绝，
　　派助前溪岂觉添。豪客每来清夏葛，愁人才见认秋檐。
　　嘉名已极终难称，别是风流不是帘。
　　◎卷.45【褒斜道中】薛能
　　十驿褒斜到处慵，眼前常似接灵踪。江遥旋入旁来水，
　　山豁犹藏向后峰。鸟径恶时应立虎，畬田闲日自烧松。
　　行吟却笑公车役，夜发星驰半不逢。
　　◎卷.46【褒城驿有故元相公旧题诗，因仰叹而作】薛能
　　鄂相顷题应好池，题云万竹与千梨。我来已变当初地，
　　前过应无继此诗。敢叹临行殊旧境，惟愁后事劣今时。
　　闲吟四壁堪搔首，频见青蘋白鹭鸶。
　　◎卷.47【题褒城驿池】薛能
　　池馆通秦槛向衢，旧闻佳赏此踟蹰。清凉不散亭犹在，
　　事力何销舫已无。钓客坐风临岛屿，牧牛当雨食菰蒲。
　　西川吟吏偏思葺，只恐归寻水亦枯。
　　◎卷.48【送崔学士赴东川】薛能
　　羽人仙籍冠浮丘，欲作酂侯且蜀侯，导骑已多行剑阁，
　　亲军全到近绵州。文翁劝学人应恋，魏绛和戎戍自休。
　　唯有夜樽欢莫厌，庙堂他日少闲游。
　　◎卷.49【海棠】薛能
　　酷烈复离披，玄功莫我知。青苔浮落处，暮柳间开时。
　　带醉游人插，连阴被叟移。晨前清露湿，晏后恶风吹。
　　香少传何许，妍多画半遗。岛苏涟水脉，庭绽粒松枝。
　　偶泛因沉砚，闲飘欲乱棋。绕山生玉垒，和郡遍坤维。
　　负赏惭休饮，牵吟分失饥。明年应不见，留此赠巴儿。
　　◎卷.50【咏夹径菊】薛能
　　夹径尽黄英，不通人并行。几曾相对绽，元自两行生。
　　丛比高低等，香连左右并。畔摇风势断，中夹日华明。
　　间隔蛩吟隔，交横蝶乱横。频应泛桑落，摘处近前楹。
　　◎卷.51【碧鲜亭春题竹】薛能
　　竹少竹更重，碧鲜疆更名。有栏常凭立，无径独穿行。
　　夕月阴何乱，春风叶尽轻。已闻图画客，兼写薛先生。
　　◎卷.52【行径】薛能
　　盘径入依依，旋惊幽鸟飞。寻多苔色古，踏碎箨声微。
　　鞭节横妨户，枝梢动拂衣。前溪闻到处，应接钓鱼矶。
　　◎卷.53【新柳】薛能
　　轻轻须重不须轻，众木难成独早成。柔性定胜刚性立，
　　一枝还引万枝生。天钟和气元无力，时遇风光别有情。
　　谁道少逢知己用，将军因此建雄名。
　　◎卷.54【牡丹四首】薛能
　　异色禀陶甄，常疑主者偏。众芳殊不类，一笑独奢妍。
　　颗折羞含懒，丛虚隐陷圆。亚心堆胜被，美色艳于莲。
　　品格如寒食，精光似少年。种堪收子子，价合易贤贤。
　　迥秀应无妒，奇香称有仙。深阴宜映幕，富贵助开筵。
　　蜀水争能染，巫山未可怜。数难忘次第，立困恋傍边。
　　逐日愁风雨，和星祝夜天。且从留尽赏，离此便归田。
　　万朵照初筵，狂游忆少年。晓光如曲水，颜色似西川。
　　白向庚辛受，朱从造化研。众开成伴侣，相笑极神仙。
　　见焰宁劳火，闻香不带烟。自高轻月桂，非偶贱池莲。
　　影接雕盘动，丛遭恶草偏。招欢忧事阻，就卧觉情牵。
　　四面宜绨锦，当头称管弦。泊来莺定忆，粉扰蝶何颠。
　　苏息承朝露，滋荣仰霁天。压栏多尽好，敌国贵宜然。
　　未落须迷醉，因兹任病缠。人谁知极物，空负感麟篇。
　　去年零落暮春时，泪湿红笺怨别离。常恐便随巫峡散，
　　何因重有武陵期。传情每向馨香得，不语还应彼此知。
　　欲就栏边安枕席，夜深闲共说相思。
　　牡丹愁为牡丹饥，自惜多情欲瘦羸。浓艳冷香初盖后，
　　好风乾雨正开时。吟蜂遍坐无闲蕊，醉客曾偷有折枝。
　　京国别来谁占玩，此花光景属吾诗。
　　◎卷.55【使院栽苇】薛能
　　戛戛复差差，一丛千万枝。格如僧住处，栽得吏闲时。
　　笋自厅中出，根从府外移。从军无宿例，空想夜风吹。
　　◎卷.56【失鹤二首】薛能
　　偶背雕笼与我违，四方端伫竟忘归。谁家白日云间见，
　　何处沧洲雨里飞。曾啄稻粱残粒在，旧翘泥潦半踪稀。
　　凭人转觉多相误，尽道皤然作令威。
　　华表翘风未可期，变丁投卫两堪疑。应缘失路防人损，
　　空有归心最我知。但见空笼抛夕月，若何无树宿荒陂。
　　不然直道高空外，白水青山属腊师。
　　◎卷.57【答贾支使寄鹤】薛能
　　瑞羽奇姿踉跄形，称为仙驭过清冥。何年厚禄曾居卫，
　　几世前身本姓丁。幸有远云兼远水，莫临华表望华亭。
　　劳君赠我清歌侣，将去田园夜坐听。
　　◎卷.58【陈州刺史寄鹤】薛能
　　临风高视耸奇形，渡海冲天想尽经。因得羽仪来合浦，
　　便无魂梦去华亭。春飞见境乘桴切，夜唳闻时醉枕醒。
　　南守欲知多少重，抚毛千万唤丁丁。
　　◎卷.59【孔雀】薛能
　　偶有功名正俗才，灵禽何事降瑶台。天仙黼黻毛应是，
　　宫后屏帏尾忽开。曾处嶂中真雾隐，每过庭下似春来。
　　佳人为我和衫拍，遣作傞傞送一杯。
　　◎卷.60【鄜州进白野鹊】薛能
　　轻毛叠雪翅开霜，红觜能深练尾长。名应玉符朝北阙，
　　色柔金性瑞西方。不忧云路填河远，为对天颜送喜忙。
　　从此定知栖息处，月宫琼树是仙乡。
　　◎卷.61【早蝉】薛能
　　不见上庭树，日高声忽吟。他人岂无耳，远客自关心。
　　暂落还因雨，横飞亦向林。分明去年意，从此渐闻砧。
　　◎卷.62【申湖】薛能
　　昔年依峡寺，每日见申湖。下泪重来此，知心一已无。
　　雨霖舟色暗，岸拔木形枯。旧境深相恼，新春宛不殊。
　　方来寻熟侣，起去恨惊凫。忍事花何笑，喧吟瀑正粗。
　　堪忧从宦到，倍遣曩怀孤。上马终回首，傍人怪感吁。
　　◎卷.63【谢刘相寄天柱茶】薛能
　　两串春团敌夜光，名题天柱印维扬。偷嫌曼倩桃无味，
　　捣觉嫦娥药不香。惜恐被分缘利市，尽应难觅为供堂。
　　粗官寄与真抛却，赖有诗情合得尝。
　　◎卷.64【题后集】薛能
　　诗源何代失澄清，处处狂波污后生。常感道孤吟有泪，
　　却缘风坏语无情。难甘恶少欺韩信，枉被诸侯杀祢衡。
　　纵到缑山也无益，四方联络尽蛙声。
　　◎卷.65【秋晚送无可上人】薛能
　　半夜觉松雨，照书灯悄然。河声才淅沥，旧业近潺湲。
　　坐滴寒更尽，吟惊宿鹤迁。相思不相见，日短复愁牵。
　　◎卷.66【赠源寂禅师】薛能
　　瓶钵镇随腰，怡然处寂寥。门禅从北祖，僧格似南朝。
　　性近徒相许，缘多愧未销。何传能法慧，此岸要津桥。
　　◎卷.67【赠禅师】薛能
　　嗜欲本无性，此生长在禅。九州空有路，一室独多年。
　　鸣磬微尘落，移瓶湿地圆。相寻偶同宿，星月坐忘眠。
　　◎卷.68【夏日青龙寺寻僧二首】薛能
　　帝里欲何待，人间无阙遗。不能安旧隐，都属扰明时。
　　违理须齐辱，雄图岂藉知。纵横悉已误，斯语是吾师。
　　得官殊未喜，失计是忘愁。不是无心速，焉能有自由。
　　凉风盈夏扇，蜀茗半形瓯。笑向权门客，应难见道流。
　　◎卷.69【寄题巨源禅师】薛能
　　风雨禅思外，应残木槿花。何年别乡土，一衲代袈裟。
　　日气侵瓶暖，雷声动枕斜。还当扫楼影，天晚自煎茶。
　　◎卷.70【题河中亭子】薛能
　　河擘双流岛在中，岛中亭上正南空，蒲根旧浸临关道，
　　沙色遥飞傍苑风。晴见树卑知岳大，晚闻车乱觉桥通。
　　无穷胜事应须宿，霜白蒹葭月在东。
　　◎卷.71【逢友人边游回（一作马戴诗）】薛能
　　游子新从绝塞回，自言曾上李陵台。
　　尊前语尽北风起，秋色萧条胡雁来。
　　◎卷.72【春雨】薛能
　　电阔照潺潺，惊流往复还。远声如有洞，迷色似无山。
　　利物乾坤内，并风竹树间。静思来朔漠，愁望满柴关。
　　迸湿消尘虑，吹风触疾颜。谁知草茅径，沾此尚虚闲。
　　◎卷.73【夏雨】薛能
　　何处发天涯，风雷一道赊。去声随地急，残势傍楼斜。
　　透树垂红叶，沾尘带落花。潇湘无限思，闲看下蒹葭。
　　◎卷.74【秋夜山中述事】薛能
　　初宵门未掩，独坐对霜空。极目故乡月，满溪寒草风。
　　樵声当岭上，僧语在云中。正恨归期晚，萧萧闻塞鸿。
　　◎卷.75【长安道】薛能
　　汲汲复营营，东西连两京。关繻古若在，山岳累应成。
　　各自有身事，不相知姓名。交驰兼众类，分散入重城。
　　此去应无尽，万方人旋生。空馀片言苦，来往觅刘桢。
　　◎卷.76【酬泗州韦中丞埇上日寄赠兼次本韵】薛能
　　鲁儒相悟欲成空，学尽文章不见功。官自掖垣飘海上，
　　镇从随岸入山中。尝遭火发瞿云宅，争得天如老氏弓。
　　何意杜陵怀宝客，也随迷路出关东。
　　◎卷.77【泛觞池】薛能
　　通咽远华樽，泛觞名自君。净看筹见影，轻动酒生纹。
　　细滴随杯落，来声就浦分。便应半酣后，清冷漱兼云。


第五百六十一卷
　　◎卷.1【荔枝诗】薛能
　　颗如松子色如樱，未识蹉跎欲半生。
　　岁杪监州曾见树，时新入座久闻名。
　　◎卷.2【丁巳上元日放三雉】薛能
　　婴网虽皆困，褰笼喜共归。无心期尔报，相见莫惊飞。
　　◎卷.3【寓题（一作边城寓题）】薛能
　　王泽犹来雅在新，尚词微事可愁人。
　　淫哇满眼关雎弱，犹贺清朝有此身。
　　◎卷.4【望蜀亭】薛能
　　树簇烟迷蜀国深，岭头分界恋登临。
　　前轩一望无他处，从此西川只在心。
　　◎卷.5【游嘉州后溪（开元观闲游，因及后溪，偶成二韵）】薛能
　　山屐经过满径踪，隔溪遥见夕阳舂。
　　当时诸葛成何事，只合终身作卧龙。
　　◎卷.6【自讽】薛能
　　千题万咏过三旬，忘食贪魔作瘦人。
　　行处便吟君莫笑，就中诗病不任春。
　　◎卷.7【乞假归题候馆】薛能
　　仆带雕弓马似飞，老莱衣上著戎衣。
　　邮亭不暇吟山水，塞外经年皆未归。
　　◎卷.8【监郡犍为将归使府登楼寓题】薛能
　　几日监临向蜀春，错抛歌酒强忧人。
　　江楼一望西归去，不负嘉州只负身。
　　◎卷.9【过象耳山二首】薛能
　　一色青松几万栽，异香薰路带花开。
　　山门欲别心潜愿，更到蜀中还到来。
　　到处逢山便欲登，自疑身作住来僧。
　　徒行至此三千里，不是有缘应不能。
　　◎卷.10【圣灯】薛能
　　莽莽空中稍稍灯，坐看迷浊变清澄。
　　须知火尽烟无益，一夜栏边说向僧。
　　◎卷.11【过昌利观有怀】薛能
　　万仞云峰八石泉，李君仙后更谁仙。
　　我来驻马人何问，老柏无多不种田。
　　◎卷.12【蜀路】薛能
　　剑阁缘云拂斗魁，疾风生树过龙媒。
　　前程憩罢知无益，但是驽蹄亦到来。
　　◎卷.13【山下偶作】薛能
　　零雨沾山百草香，树梢高顶尽斜阳。
　　横流巨石皆堪住，何事无僧有石房。
　　◎卷.14【伏牛山】薛能
　　虎蹲峰状屈名牛，落日连村好望秋。
　　不为时危耕不得，一黎风雨便归休。
　　◎卷.15【老圃堂（一作曹邺诗）】薛能
　　邵平瓜地接吾庐，谷雨乾时偶自锄。
　　昨日春风欺不在，就床吹落读残书。
　　◎卷.16【春题】薛能
　　柳莫摇摇花莫开，此心因病亦成灰。
　　人生只有家园乐，及取春农归去来。
　　◎卷.17【并州寓怀】薛能
　　人多知遇独难求，人负知音独爱酬。
　　常恐此心无乐处，枉称年少在并州。
　　◎卷.18【中秋旅舍（一作中秋旅舍书怀）】薛能
　　云卷庭虚月逗空，一方秋草尽鸣虫。
　　是时兄弟正南北，黄叶满阶来去风。
　　◎卷.19【符亭二首】薛能
　　符亭之地雅离群，万古悬泉一旦新。
　　若念农桑也如此，县人应得似行人。
　　山如巫峡烟云好，路似嘉祥水木清。
　　大抵游人总应爱，就中难说是诗情。
　　◎卷.20【秋夜听任郎中琴】薛能
　　十指宫商膝上秋，七条丝动雨修修。
　　空堂半夜孤灯冷，弹著乡心欲白头。
　　◎卷.21【留别关东旧游】薛能
　　我去君留十载中，未曾相见及花红。
　　他时住得君应老，长短看花心不同。
　　◎卷.22【赠出塞客】薛能
　　出郊征骑逐飞埃，此别惟愁春未回。
　　寒叶夕阳投宿意，芦关门向远河开。
　　◎卷.23【秋溪独坐】薛能
　　黄叶分飞砧上下，白云零落马东西。
　　人生万意此端坐，日暮水深流出溪。
　　◎卷.24【蒲中霁后晚望】薛能
　　河边霁色无人见，身带春风立岸头。
　　浊水茫茫有何意，日斜还向古蒲州。
　　◎卷.25【宋氏林亭】薛能
　　地湿莎青雨后天，桃花红近竹林边。
　　行人本是农桑客，记得春深欲种田。
　　◎卷.26【云花寺寓居赠海岸上人】薛能
　　暂寄空门未是归，上方林榭独儒衣。
　　吾师不语应相怪，频惹街尘入寺飞。
　　◎卷.27【关中秋夕】薛能
　　簟湿秋庭岳在烟，露光明滑竹苍然。
　　何人意绪还相似，鹤宿松枝月半天。
　　◎卷.28【西县道中有短亭，岩穴飞泉隔江洒至，因成二首】薛能
　　风凉津湿共微微，隔岸泉冲石窍飞。
　　争得巨灵从野性，旧乡无此擘将归。
　　一瀑三峰赤日天，路人才见便翛然。
　　谁能夜向山根宿，凉月初生的有仙。
　　◎卷.29【省试夜（一作韦承贻诗）】薛能
　　白莲千朵照廊明，一片承平雅颂声。
　　更报第三条烛尽，文昌风景画难成。
　　◎卷.30【过骊山】薛能
　　丹雘苍苍簇背山，路尘应满旧帘间。
　　玄宗不是偏行乐，只为当时四海闲。
　　◎卷.31【曲江醉题】薛能
　　闲身行止属年华，马上怀中尽落花。
　　狂遍曲江还醉卧，觉来人静日西斜。
　　◎卷.32【参军厅新池】薛能
　　帘外无尘胜物外，墙根有竹似山根。
　　流泉不至客来久，坐见新池落旧痕。
　　◎卷.33【太原使院晚出】薛能
　　青门无路入清朝，滥作将军最下僚。
　　同舍尽归身独在，晚风开印叶萧萧。
　　◎卷.34【寒食日曲江】薛能
　　曲水池边青草岸，春风林下落花杯。
　　都门此日是寒食，人去看多身独来。
　　◎卷.35【盩厔官舍新竹】薛能
　　心觉清凉体似吹，满风轻撼叶垂垂。
　　无端种在幽闲地，众鸟嫌寒凤未知。
　　◎卷.36【京中客舍闻筝】薛能
　　十二三弦共五音，每声如截远人心。
　　当时向秀闻邻笛，不是离家岁月深。
　　◎卷.37【铜雀台】薛能
　　魏帝当时铜雀台，黄花深映棘丛开。
　　人生富贵须回首，此地岂无歌舞来。
　　◎卷.38【寿安水馆】薛能
　　地接山林兼有石，天悬星月更无云。
　　惊鸥上树满池水，瀺灂一声中夜闻。
　　◎卷.39【雨后早发永宁】薛能
　　春霖朝罢客西东，雨足泥声路未通。
　　独爱千峰最高处，一峰初日白云中。
　　◎卷.40【宿仙游寺望月生峰】薛能
　　公门身入洞门行，出阱离笼似有情。
　　僧语夜凉云树黑，月生峰上月初生。
　　◎卷.41【秋题】薛能
　　独坐东南见晓星，白云微透泬寥清。
　　磷磷甃石堪僧坐，一叶梧桐落半庭。
　　◎卷.42【和友人寄怀】薛能
　　从来行乐近来希，蘧瑗知言与我违。
　　自是衰心不如旧，非关四十九年非。
　　◎卷.43【子夜】薛能
　　嫖姚家宴敌吴王，子夜歌声满画堂。
　　此日相逢眉翠尽，女真行李乞斋粮。
　　◎卷.44【雁和韦侍御】薛能
　　肃肃雍雍义有馀，九天莺凤莫相疏。
　　唯应静向山窗过，激发英雄夜读书。
　　◎卷.45【和府帅相公】薛能
　　竹映高墙似傍山，邹阳归后令威还。
　　君看将相才多少，两首诗成七步间。
　　◎卷.46【又和留山鸡】薛能
　　五色文胜百鸟王，相思兼绝寄芸香。
　　由来不是池中物，鸡树归时即取将。
　　◎卷.47【舟中酬杨中丞春早见寄】薛能
　　锦楼春望忆丹楹，更遇高情说早莺。
　　江上境寒吟不得，湿风梅雨满船轻。
　　◎卷.48【寒食日题】薛能
　　美人寒食事春风，折尽青青赏尽红。
　　夜半无灯还有睡，秋千悬在月明中。
　　◎卷.49【杏花】薛能
　　活色生香第一流，手中移得近青楼。
　　谁知艳性终相负，乱向春风笑不休。
　　◎卷.50【黄蜀葵】薛能
　　娇黄新嫩欲题诗，尽日含毫有所思。
　　记得玉人初病起，道家妆束厌禳时。
　　◎卷.51【春咏】薛能
　　春来还似去年时，手把花枝唱竹枝。
　　狂瘦未曾餐有味，不缘中酒却缘诗。
　　◎卷.52【赠欢娘（八岁善吹笙）】薛能
　　一束龙吟细竹枝，青娥擎在手中吹。
　　当时纵使双成在，不得如伊是小时。
　　◎卷.53【戏瞻相】薛能
　　失意蹉跎到旧游，见吹杨柳便遮羞。
　　瞻相赵女休相拽，不及人前诈摆头。
　　◎卷.54【赠解诗歌人】薛能
　　同有诗情自合亲，不须歌调更含嚬。
　　朝天御史非韩寿，莫窃香来带累人。
　　◎卷.55【赠韦氏歌人二首】薛能
　　弦管声凝发唱高，几人心地暗伤刀。
　　思量更有何堪比，王母新开一树桃。
　　一曲新声惨画堂，可能心事忆周郎。
　　朝来为客频开口，绽尽桃花几许香。
　　◎卷.56【加阶】薛能
　　二年中散似稽康，此日无功换宠光。
　　唯有一般酬圣主，胜于东晋是文章。
　　◎卷.57【野园】薛能
　　野园无鼓又无旗，鞍马传杯用柳枝。
　　娇养翠娥无怕惧，插人头上任风吹。
　　◎卷.58【郊亭】薛能
　　郊亭宴罢欲回车，满郭传呼调角初。
　　尚拥笙歌归未得，笑娥扶著醉尚书。
　　◎卷.59【老僧】薛能
　　清瘦形容八十馀，匏悬篱落似村居。
　　劝师莫羡人间有，幸是元无免破除。
　　◎卷.60【僧窗】薛能
　　不悟时机滞有馀，近来为事更乖疏。
　　朱轮皂盖蹉跎尽，犹爱明窗好读书。
　　◎卷.61【题平等院】薛能
　　十里城中一院僧，各持巾钵事南能。
　　还应笑我功名客，未解嫌官学大乘。
　　◎卷.62【影灯夜二首（一作上元诗）】薛能
　　偃王灯塔古徐州，二十年来乐事休。
　　此日将军心似海，四更身领万人游。
　　十万军城百万灯，酥油香暖夜如烝。
　　红妆满地烟光好，只恐笙歌引上升。
　　◎卷.63【许州旌节到作】薛能
　　两地旌旗拥一身，半缘伤旧半荣新。
　　州人若忆将军面，写取雕堂报国真。
　　◎卷.64【重游通波亭】薛能
　　十年抛掷故园花，最忆红桃竹外斜。
　　此日郊亭心乍喜，败榆芳草似还家。
　　◎卷.65【戏舸】薛能
　　远舸冲开一路萍，岸傍偷上小茅亭。
　　游人莫觅杯盘分，此地才应聚德星。
　　◎卷.66【偶题】薛能
　　到处吟兼上马吟，总无愁恨自伤心。
　　无端梦得钧天乐，尽觉宫商不是音。
　　◎卷.67【折杨柳十首】薛能
　　华清高树出离宫，南陌柔条带暖风。
　　谁见轻阴是良夜，瀑泉声畔月明中。
　　洛桥晴影覆江船，羌笛秋声湿塞烟。
　　闲想习池公宴罢，水蒲风絮夕阳天。
　　嫩绿轻悬似缀旒，路人遥见隔宫楼。
　　谁能更近丹墀种，解播皇风入九州。
　　暖风晴日断浮埃，废路新条发钓台。
　　处处轻阴可惆怅，后人攀处古人栽。
　　潭上江边袅袅垂，日高风静絮相随。
　　青楼一树无人见，正是女郎眠觉时。
　　汴水高悬百万条，风清两岸一时摇。
　　隋家力尽虚栽得，无限春风属圣朝。
　　和风烟树九重城，夹路春阴十万营。
　　唯向边头不堪望，一株憔悴少人行。
　　窗外齐垂旭日初，楼边轻暖好风徐。
　　游人莫道栽无益，桃李清阴却不如。
　　众木犹寒独早青，御沟桥畔曲江亭。
　　陶家旧日应如此，一院春条绿绕厅。
　　帐偃缨垂细复繁，令人心想石家园。
　　风条月影皆堪重，何事侯门爱树萱。
　　◎卷.68【柳枝四首】薛能
　　数首新诗带恨成，柳丝牵我我伤情。
　　柔娥幸有腰支稳，试踏吹声作唱声。
　　高出军营远映桥，贼兵曾斫火曾烧。
　　风流性在终难改，依旧春来万万条。
　　县依陶令想嫌迂，营畔将军即大粗。
　　此日与君除万恨，数篇风调更应无。
　　狂似纤腰嫩胜绵，自多情态竟谁怜。
　　游人不折还堪恨，抛向桥边与路边。
　　◎卷.69【柳枝词五首】薛能
　　朝阳晴照绿杨烟，一别通波十七年。
　　应有旧枝无处觅，万株风里卓旌旃。
　　晴垂芳态吐牙新，雨摆轻条湿面春。
　　别有出墙高数尺，不知摇动是何人。
　　暖梳簪朵事登楼，因挂垂杨立地愁。
　　牵断绿丝攀不得，半空悬着玉搔头。
　　西园高树后庭根，处处寻芳有折痕。
　　终忆旧游桃叶舍，一株斜映竹篱门。
　　刘白苏台总近时，当初章句是谁推。
　　纤腰舞尽春杨柳，未有侬家一首诗。
　　◎卷.70【吴姬十首】薛能
　　夜锁重门昼亦监，眼波娇利瘦岩岩。
　　偏怜不怕傍人笑，自把春罗等舞衫。
　　龙麝薰多骨亦香，因经寒食好风光。
　　何人画得天生态，枕破施朱隔宿妆。
　　滴滴春霖透荔枝，笔题笺动手中垂。
　　天阴不得君王召，嚬著青蛾作小诗。
　　钿合重盛绣结深，昭阳初幸赐同心。
　　君知一夜恩多少，明日宣教放德音。
　　退红香汗湿轻纱，高卷蚊厨独卧斜。
　　娇泪半垂珠不破，恨君瞋折后庭花。
　　取次衣裳尽带珠，别添龙脑裛罗襦。
　　年来寄与乡中伴，杀尽春蚕税亦无。
　　画烛烧兰暖复迷，殿帏深密下银泥。
　　开门欲作侵晨散，已是明朝日向西。
　　楼台重叠满天云，殷殷鸣鼍世上闻。
　　此日杨花初似雪，女儿弦管弄参军。
　　冠剪黄绡帔紫罗，薄施铅粉画青娥。
　　因将素手夸纤巧，从此椒房宠更多。
　　身是三千第一名，内家丛里独分明。
　　芙蓉殿上中元日，水拍银台弄化生。
　　◎卷.71【题于公花园】薛能
　　含桃庄主后园深，繁实初成静扫阴。
　　若使明年花可待，应须恼破事花心。
　　◎卷.72【登城】薛能
　　偶作闲身上古城，路人遥望不相惊。
　　无端将吏逡巡至，又作都头一队行。
　　◎卷.73【好客】薛能
　　好客连宵在醉乡，蜡烟红暖胜春光。
　　谁人肯信山僧语，寒雨唯煎治气汤。
　　◎卷.74【赠普恭禅师】薛能
　　一日迢迢每一餐，我心难伏我无难。
　　南檐十月绳床暖，背卷真经向日看。
　　◎卷.75【赠无表禅师】薛能
　　笠戴圆阴楚地棕，磬敲清乡蜀山铜。
　　秋来说偈寅朝殿，爽爽杨枝满手风。
　　◎卷.76【彭门偶题】薛能
　　淮王西舍固非夫，柳恽偏州未是都。
　　直到春秋诸列国，拥旄才子也应无。
　　◎卷.77【嘲赵璘】薛能
　　巡关每傍摴蒲局，望月还登乞巧楼。
　　第一莫教娇太过，缘人衣带上人头。
　　◎卷.78【句】薛能
　　百首如一首，卷初如卷终。（《北梦琐言》：能以诗自负，
　　还刘得仁卷，题诗云云）
　　坐久仆头出，语多僧齿寒。（《南部新书》）
　　西塞长云尽，南湖片月斜。（《古今诗话》）
　　李白终无取，陶潜固不刊。（《论诗》见《郑谷集注》）
　　我身若在开元日，争遣名为李翰林。（寄符郎中，
　　见《郑集》）


第五百六十二卷
　　◎卷.1【早春】刘威
　　晓来庭户外，草树似依依。一夜东风起，万山春色归。
　　冰消泉派动，日暖露珠晞。已酝看花酒，娇莺莫预飞。
　　◎卷.2【伤春感怀】刘威
　　花飞惜不得，年长更堪悲。春尽有归日，老来无去时。
　　风前千片雪，镜里数茎丝。肠断青山暮，独攀杨柳枝。
　　◎卷.3【闰三月】刘威
　　三年皆一闰，此闰胜常时。莫怪花开晚，都缘春尽迟。
　　节分炎气近，律应蕙风移。梦得成胡蝶，芳菲幸不遗。
　　◎卷.4【早秋游湖上亭】刘威
　　危亭秋尚早，野思已无穷。竹叶一尊酒，荷香四座风。
　　晓烟孤屿外，归鸟夕阳中。渐爱湖光冷，移舟月满空。
　　◎卷.5【宿渔家】刘威
　　竹屋清江上，风烟四五家。水园分芰叶，邻界认芦花。
　　雨到鱼翻浪，洲回鸟傍沙。月明何处去，片片席帆斜。
　　◎卷.6【旅中早秋】刘威
　　金威生止水，爽气遍遥空。草色萧条路，槐花零落风。
　　夜来万里月，觉后一声鸿。莫问前程事，飒然沙上蓬。
　　◎卷.7【早秋西归有怀】刘威
　　求归方有计，惜别更堪愁。上马江城暮，出郊山戍秋。
　　暗销何限事，白尽去年头。莫怪频惆怅，异乡难再游。
　　◎卷.8【冬夜旅怀】刘威
　　寒窗危竹枕，月过半床阴。嫩叶不归梦，晴虫成苦吟。
　　酒无通夜力，事满五更心。寂寞谁相似，残灯与素琴。
　　◎卷.9【塞上作】刘威
　　萧萧陇水侧，落日客愁中。古塞一声笛，长沙千里风。
　　鸟无栖息处，人爱战争功。数夜城头月，弯弯如引弓。
　　◎卷.10【秋日寄陈景孚秀才】刘威
　　征车日已远，物候尚凄凄。风叶青桐落，露花红槿低。
　　心随秦国远，梦到楚山迷。却恨衔芦雁，秋飞不向西。
　　◎卷.11【冬日送友人西归】刘威
　　北风吹别思，杳杳度云山。满望是归处，一生犹未闲。
　　知音方见誉，浮宦久相关。空有心如月，同居千里还。
　　◎卷.12【感寓】刘威
　　海竭山移岁月深，分明齐得世人心。颜回徒恨少成古，
　　彭祖何曾老至今。须向道中平贵贱，还从限内任浮沉。
　　他年免似骊山鬼，信有蓬莱不可寻。
　　◎卷.13【七夕】刘威
　　乌鹊桥成上界通，千秋灵会此宵同。云收喜气星楼晓，
　　香拂轻尘玉殿空。翠辇不行青草路，金銮徒候白榆风。
　　采盘花阁无穷意，只在游丝一缕中。
　　◎卷.14【晚春陪王员外东塘游宴】刘威
　　水绿山青春日长，政成因暇泛回塘。初移柳岸笙歌合，
　　欲过蘋洲罗绮香。共济已惊依玉树，随流还许醉金觞。
　　一声画角严城暮，云雨分时满路光。
　　◎卷.15【游东湖黄处士园林】刘威
　　偶向东湖更向东，数声鸡犬翠微中。遥知杨柳是门处，
　　似隔芙蓉无路通。樵客出来山带雨，渔舟过去水生风。
　　物情多与闲相称，所恨求安计不同。
　　◎卷.16【题许子正处士新池】刘威
　　坐爱风尘日已西，功成得与化工齐。巧分孤岛思何远，
　　欲似五湖心易迷。渐有野禽来试水，又怜春草自侵堤。
　　那堪更到芙蓉拆，晚夕香联桃李蹊。
　　◎卷.17【旅怀】刘威
　　物态人心渐渺茫，十年徒学钓沧浪。老将何面还吾土，
　　梦有惊魂在楚乡。自是一身嫌苟合，谁怜今日欲佯狂。
　　无名无位却无事，醉落乌纱卧夕阳。
　　◎卷.18【早秋归】刘威
　　数口飘零身未回，梦魂遥断越王台。家书欲寄雁飞远，
　　客恨正深秋又来。风解绿杨三署冷，月当银汉四山开。
　　茫茫归路在何处，砧杵一声心已摧。
　　◎卷.19【欧阳示新诗因贻四韵】刘威
　　冲戛瑶琼得至音，数篇清越应南金。都由苦思无休日，
　　已证前贤不到心。风入寒松声自古，水归沧海意皆深。
　　欲知字字惊神鬼，一气秋时试夜吟。
　　◎卷.20【尉迟将军】刘威
　　天仗拥门希授钺，重臣入梦岂安金。江河定后威风在，
　　社稷危来寄托深。扶病暂将弓试力，感恩重与剑论心。
　　明妃若遇英雄世，青冢何由怨陆沉。
　　◎卷.21【赠欧阳秀才】刘威
　　桐上知音日下身，道光谁不仰清尘。偶来水馆逢为客，
　　旧熟诗名似故人。永日空惊沧海阔。何年重见白头新。
　　权门要路应行遍，闲伴山夫一夜贫。
　　◎卷.22【赠道者】刘威
　　五云深处有真仙，岁月催多却少年。入郭不知今世事，
　　卖丹犹觅古时钱。闲寻白鹿眠瑶草，暗摘红桃去洞天。
　　时向人间深夜坐，鬼神长在药囊边。
　　◎卷.23【赠道者】刘威
　　道帔轻裾三岛云，绿髯长占镜中春。高风已驾祥鸾驭，
　　浮世休惊野马尘。过海独辞王母面，度关谁识老聃身。
　　儒生也爱长生术，不见人间大笑人。
　　◎卷.24【遣怀寄欧阳秀才】刘威
　　地上江河天上乌，百年流转只须臾。平生闲过日将日，
　　欲老始知吾负吾。似豹一班时或有，如龟三顾岂全无。
　　古来晚达人何限，莫笑空枝犹望苏。
　　◎卷.25【送元秀才入道】刘威
　　不教荣乐损天机，愿逐鸾皇次第飞。明月满时开道帔，
　　欲尘飘处脱儒衣，只携仙籍还金洞，便与时流隔翠微。
　　空有缄题报亲爱，一千年后始西归。
　　◎卷.26【三闾大夫】刘威
　　三闾一去湘山老，烟水悠悠痛古今。青史已书殷鉴在，
　　词人劳咏楚江深。竹移低影潜贞节，月入中流洗恨心。
　　再引离骚见微旨，肯教渔父会升沈。
　　◎卷.27【伤曾秀才马】刘威
　　买得龙媒越水濆，轻桃细杏色初分。秋归未过阳关日，
　　夜魄忽销阴塞云。吴练已知随影没，朔风犹想带嘶闻。
　　临轩振策休惆怅，坐致烟霄只在君。
　　◎卷.28【喷玉泉冥会诗八首·白衣叟途中吟二首】李玖
　　春草萋萋春水绿，野棠开尽飘香玉。
　　绣岭宫前鹤发人，犹唱开元太平曲。
　　厌世逃名者，谁能答姓名。曾闻王乐否，眷取路傍情。
　　◎卷.29【喷玉泉冥会诗八首·白衣叟述甘棠馆西楹诗】李玖
　　浮云凄惨日微明，沉痛将军负罪名。白昼叫阍无近戚，
　　缟衣饮气只门生。佳人暗泣填宫泪，厩马连嘶换主声。
　　六合茫茫皆汉土，此身无处哭田横。
　　◎卷.30【喷玉泉冥会诗八首·白衣叟喷玉泉感旧游书怀】李玖
　　树色川光向晚晴，旧曾游处事分明。鼠穿月榭荆榛合，
　　草掩花园畦垄平。迹陷黄沙仍未寤，罪标青简竟何名。
　　伤心谷口东流水，犹喷当时寒玉声。
　　◎卷.31【喷玉泉冥会诗八首·四丈夫同赋】李玖
　　鸟啼莺语思何穷，一世荣华一梦中。李固有冤藏蠹简，
　　邓攸无子续清风。文章高韵传流水，丝管遗音托草虫。
　　春月不知人事改，闲垂光影照洿宫。
　　桃蹊李径尽荒凉，访旧寻新益自伤。虽有衣衾藏李固，
　　终无表疏雪王章。羁魂尚觉霜风冷，朽骨徒惊月桂香。
　　天爵竟为人爵误，谁能高叫问苍苍。
　　落花寂寂草绵绵，云影山光尽宛然。坏室基摧新石鼠，
　　潴宫水引故山泉。青云自致惭天爵，白首同归感昔贤。
　　惆怅林间中夜月，孤光曾照读书筵。
　　新荆棘路旧衡门，又驻高车会一尊。寒骨未沾新雨露，
　　春风不长败兰荪。丹诚岂分埋幽壤，白日终希照覆盆。
　　珍重昔年金谷友，共来泉际话幽魂。
　　◎卷.32【下第归宜春酬黄颇饯别】潘唐
　　圣代澄清雨露均，独怀惆怅出咸秦。承明未荐相如赋，
　　故国犹惭季子贫。御苑钟声临远水，都门树色背行尘。
　　一从此地曾携手，益羡江头桃李春。


第五百六十三卷
　　◎卷.1【题泐潭】裴休
　　泐潭形胜地，祖塔在云湄。浩劫有穷日，真风无坠时。
　　岁华空自老，消息竟谁知。到此轻尘虑，功名自可遗。
　　◎卷.2【赠黄蘖山僧希运】裴休
　　曾传达士心中印，额有圆珠七尺身。挂锡十年栖蜀水，
　　浮杯今日渡漳滨。一千龙象随高步，万里香华结胜因。
　　拟欲事师为弟子，不知将法付何人。
　　◎卷.3【登望京楼赋】令狐绹
　　夷门一镇五经秋，未得朝天不免愁。
　　因上此楼望京国，便名楼作望京楼。
　　◎卷.4【享太庙乐章】夏侯孜
　　于铄令主，圣祚重昌。兴起教义，申明典章。
　　俗尚素朴，人皆乐康。积德可报，流庆无疆。
　　◎卷.5【和重阳锡宴御制诗】魏谟
　　四方无事去，宸豫杪秋来。八水寒光起，千山霁色开。
　　◎卷.6【贺王仆射放榜】周墀
　　文场三化鲁儒生，三十馀年振重名。曾忝木鸡夸羽翼，
　　又陪金马入蓬瀛。虽欣月桂居先折，更羡春兰最后荣。
　　欲到龙门看风雨，关防不许暂离营。
　　◎卷.7【酬李常侍立秋日奉诏祭岳见寄】周墀
　　秋祠灵岳奉尊罍，风过深林古柏开。莲掌月高珪币列，
　　金天雨露鬼神陪。质明三献虽终礼，祈寿千年别上杯。
　　岂是琐才能祀事，洪农太守主张来。
　　◎卷.8【寄华州周侍郎立秋日奉诏祭岳诗】李景让
　　关河豁静晓云开，承诏秋祠太守来。山霁莲花添翠黛，
　　路阴桐叶少尘埃。朱轓入庙威仪肃，玉佩升坛步武回。
　　往岁今朝几时事，谢君非重我非才。
　　◎卷.9【句】李景让
　　成都十万户，抛若一鸿毛。（见《北梦琐言》）
　　◎卷.10【续梦中十韵】郑颢
　　间岁流虹节，归轩出禁扃。奔波陶畏景，萧洒梦殊庭。
　　境象非曾到，崇严昔未经。日斜乌敛翼，风动鹤飘翎。
　　异苑人争集，凉台笔不停。石门雾露白，玉殿莓苔青。
　　若匪灾先兆，何缘思入冥。御炉虚仗马，华盖负云亭。
　　白日成千古，金縢閟九龄。小臣哀绝笔，湖上泣青萍。
　　◎卷.11【扬州送人】刘绮庄
　　桂楫木兰舟，枫江竹箭流。故人从此去，望远不胜愁。
　　落日低帆影，归风引棹讴。思君折杨柳，泪尽武昌楼。
　　◎卷.12【置酒】刘绮庄
　　酒熟人须饮，春还鬓已秋。愿逢千日醉，得逭百年愁。
　　卒卒周姬旦，栖栖鲁孔丘。平生能几日，不及且遨游。
　　◎卷.13【重阳宴东观山亭和从事卢顺之】张固
　　乱山青翠郡城东，爽节凭高一望通。交友会时丝管合，
　　羽觞飞处笑言同。金英耀彩晴云外，玉树凝霜暮雨中。
　　高咏已劳潘岳思，醉欢惭道自车公。
　　◎卷.14【独秀山】张固
　　孤峰不与众山俦，直入青云势未休。
　　曾得乾坤融结意，擎天一柱在南州。
　　◎卷.15【长门怨】刘皋
　　营营孤思通，寂寂长门夜。妾妒亦知非，君恩那不借。
　　携琴就玉阶，调悲声未谐。将心寄明月，流影入君怀。
　　◎卷.16【宿日观东房诗】李质
　　曾入桃溪路，仙源信少双。洞霞飘素练，藓壁画阴窗。
　　古木愁撑月，危峰欲堕江。自吟空向寂，谁共倒秋缸。
　　◎卷.17【赠副戎】南卓
　　翱翔曾在玉京天，堕落江南路几千。
　　从事不须轻县宰，满身犹带御炉烟。
　　◎卷.18【命妓盛小丛歌饯崔侍御还阙】李讷
　　绣衣奔命去情多，南国佳人敛翠娥。
　　曾向教坊听国乐，为君重唱盛丛歌。
　　◎卷.19【李尚书命妓歌饯有作奉酬】崔元范
　　羊公留宴岘山亭，洛浦高歌五夜情。
　　独向柏台为老吏，可怜林木响馀声。
　　◎卷.20【和李尚书命妓歌饯崔侍御】杨知至
　　燕赵能歌有几人，为花回雪似含颦。
　　声随御史西归去，谁伴文翁怨九春。
　　◎卷.21【覆落后呈同年】杨知至
　　由来梁雁与冥鸿，不合翩翩向碧空。寒谷谩劳邹氏律，
　　长天独遇宋都风。此时泣玉情虽异，他日衔环事亦同。
　　二月春光正摇荡，无因得醉杏园中。
　　◎卷.22【送韦觐谪潘州】李明远
　　北鸟飞不到，南人谁去游。天涯浮瘴水，岭外向潘州。
　　草木春秋暮，猿猱日夜愁。定知迁客泪，应只对君流。
　　◎卷.23【前望江麹令颂德】萧缜
　　政绩虽殊道且同，无辞买石纪前功。
　　谁论重德光青史，过里犹歌卧辙风。
　　◎卷.24【重阳东观席上赠侍郎张固】卢顺之
　　渡江旌旆动鱼龙，令节开筵上碧峰。翡翠巢低岩桂小，
　　茱萸房湿露香浓。白云郊外无尘事，黄菊筵中尽醉容。
　　好是谢公高兴处，夕阳归骑出疏松。
　　◎卷.25【责汉水辞】李善夷
　　汉之广兮，风波四起。虽有风波，不如蹄涔之水。
　　蹄涔之水，不为下国而倾天子。汉之深兮，其堤莫量。
　　虽云莫量，不如行潦之汪。行潦之汪，不为下国而溺天王。
　　汉之美者曰鲂。吾虽饥不食其鲂，恐污吾之饥肠。
　　◎卷.26【大堤曲】李善夷
　　酒旗相望大堤头，堤下连樯堤上楼。
　　日暮行人争渡急，桨声幽轧满中流。
　　◎卷.27【金灯】卢溵
　　疏茎秋拥翠，幽艳夕添红。有月长灯在，无烟烬火同。
　　香浓初受露，势庳不知风。应笑金台上，先随晓漏终。
　　◎卷.28【和李尚书命妓饯崔侍御】卢溵
　　乌台上客紫髯公，共捧天书静境中。
　　桃朵不辞歌白苎，耶溪暮雨起樵风。
　　◎卷.29【对酒】赵牧
　　云翁耕扶桑，种黍养日乌。手挼六十花甲子，
　　循环落落如弄珠。长绳系日未是愚，有翁临镜捋白须。
　　饥魂吊骨吟古书，冯唐八十无高车。人生如云在须臾，
　　何乃自苦八尺躯，裂衣换酒且为娱，劝君朝饮一瓢，
　　夜饮一壶。杞天崩，雷腾腾，桀非尧是何足凭。
　　桐君桂父岂胜我，醉里白龙多上升。菖蒲花开鱼尾定，
　　金丹始可延君命。
　　◎卷.30【南歌子词三首】裴諴
　　不是厨中丳，争知炙里心。井边银钏落，展转恨还深。
　　不信长相忆，抬头问取天。风吹荷叶动，无夜不摇莲。
　　簳蜡为红烛，情知不自由。细丝斜结网，争奈眼相钩。
　　◎卷.31【新添声杨柳枝词】裴諴
　　思量大是恶姻缘，只得相看不得怜。
　　愿作琵琶槽那畔，得他长抱在胸前。
　　独房莲子没有看，偷折莲时命也拌。
　　若有所由来借问，但道偷莲是下官。


第五百六十四卷
　　◎卷.1【夏杪登越王楼临涪江望雪山寄朝中知友】于兴宗
　　巴西西北楼，堪望亦堪愁。山乱江回远，川清树欲秋。
　　晴明中雪岭，烟霭下渔舟。写寄朝天客，知余恨独游。
　　◎卷.2【东阳涵碧亭（《金华志》：兴宗宝历初令东阳创此亭）】于兴宗
　　高低竹杂松，积翠复留风。路剧阴溪里，寒生暑气中。
　　◎卷.3【奉酬绵州中丞以江山小图远垂赐及兼寄诗】李朋
　　巴江与雪山，井邑共回环。图写丹青内，分明烟霭间。
　　移君名郡兴，助我小斋闲。日想登临处，高踪不可攀。
　　◎卷.4【奉酬于中丞登越王楼见寄之什】杨牢
　　剑外书来日，惊忙自折封。丹青得山水，强健慰心胸。
　　事少胜诸郡，江回见几重。宁悲久作别，且似一相逢。
　　诗合焚香咏，愁应赖酒浓。庾楼寒更忆，肠断雪千峰。
　　◎卷.5【赠舍弟】杨牢
　　秦云蜀浪两堪愁，尔养晨昏我远游。千里客心难寄梦，
　　两行乡泪为君流。早驱风雨知龙圣，饿食鱼虾觉虎羞。
　　袖里镆铘光似水，丈夫不合等闲休。
　　◎卷.6【句】杨牢
　　虾蟆欲吃月，保护常教圆。
　　心明外不察，月向怀中圆。
　　罗帏若不卷，谁道中无人。（牢性情急，累居幕府，
　　主人多不容，同列有谗之者，与之诗，见《语林》）
　　魁形下方天顶亚，二十四寸窗中月。（牢年六岁，
　　母俾就学，误入人家，乃父友也。方弹棋，戏以局为题，
　　命俾赋之，牢应声而作，见《纪事》）
　　◎卷.7【和绵州于中丞登越王楼见寄（时为同州刺史）】李续
　　早年登此楼，退想不胜愁。地远二千里，时将四十秋。
　　邅迍多失路，华皓任虚舟。诗酒虽堪使，何因得共游。
　　◎卷.8【和绵州于中丞登越王楼作】李汶儒
　　珍重巴西守，殷勤寄远情。剑峰当户碧，诗韵满楼清。
　　日照涪川阔，烟笼雪峤明。徵黄看即及，莫叹滞江城。
　　◎卷.9【和于中丞夏杪登越王楼望雪山见寄】田章
　　志乖多感物，临眺更增愁。暑候虽云夏，江声已似秋。
　　雪遥难辨木，村近好维舟。莫恨归朝晚，朝簪拟胜游。
　　◎卷.10【和绵州于中丞登越王楼作】薛蒙
　　左绵江上楼，五马此销愁。暑退千山雪，风来万木秋。
　　邅回犹刺郡，系滞似维舟。即有徵黄日，名川莫厌游。
　　◎卷.11【和绵州于中丞登越王楼作】李邺
　　长听巴西事，看图胜所闻。江楼明返照，雪岭乱晴云。
　　景象诗情在，幽奇笔迹分。使君徒说好，不只怨离群。
　　◎卷.12【和绵州于中丞登越王楼作二首（时为校书郎）】于瑰
　　楼因藩邸号，川势似依楼。显敞含清暑，岚光入素秋。
　　山宜姑射貌，江泛李膺舟。郢曲思朋执，轻纱画胜游。
　　极目郡城楼，浮云拂槛愁。政成多暇日，诗思动先秋。
　　远霁千岩雪，随波一叶舟。昔曾窥粉绘，今愿许陪游。
　　◎卷.13【和于中丞登越王楼】王严
　　雉堞临朱槛，登兹便散愁。蝉声怨炎夏，山色报新秋。
　　江转穿云树，心闲随叶舟。仲宣徒有叹，谢守几追游。
　　◎卷.14【题越王楼寄献中丞使君】刘暌
　　朱轩迥压碧烟州，昔岁贤王是胜游。山簇剑峰朝阙远，
　　水如巴字绕城流。人间物象分千里，天上笙歌醉五侯。
　　今日登临无限意，同沾惠化自销愁。
　　◎卷.15【秋日登越王楼献于中丞】李渥
　　越王曾牧剑南州，因向城隅建此楼。横玉远开千峤雪，
　　暗雷下听一江流。画檐先弄朝阳色，朱槛低临众木秋。
　　徒学仲宣聊四望，且将词赋好依刘。
　　◎卷.16【洋州于中丞顷牧左绵题诗越王楼上朝贤继和辄课四韵】刘璐
　　隔政代君侯，多惭迹令猷。山光来户牖，江鸟满汀洲。
　　雅韵徵朝客，清词写郡楼。至今谣未已，注意在洋州。
　　◎卷.17【和于中丞登越王楼作】卢栯
　　图画越王楼，开缄慰别愁。山光涵雪冷，水色带江秋。
　　云岛孤征雁，烟帆一叶舟。向风舒霁景，如伴谢公游。
　　◎卷.18【飞鸿响远音】李体仁
　　漠漠微霜夕，翩翩出渚鸿。清声流迥野，高韵入寥空。
　　旧质经寒塞，残音响远风。萦雪犹类网，避月尚疑弓。
　　弱羽虽能振，丹霄竟未通。欲知多怨思，听取暮烟中。


第五百六十五卷
　　◎卷.1【春愁】韩琮
　　金乌长飞玉兔走，青鬓长青古无有。秦娥十六语如弦，
　　未解贪花惜杨柳。吴鱼岭雁无消息，水誓兰情别来久。
　　劝君年少莫游春，暖风迟日浓于酒。
　　◎卷.2【牡丹（一作咏牡丹未开者）】韩琮
　　残花何处藏，尽在牡丹房。嫩蕊包金粉，重葩结绣囊。
　　云凝巫峡梦，帘闭景阳妆。应恨年华促，迟迟待日长。
　　◎卷.3【兴平县野中得落星石移置县斋】韩琮
　　的的堕芊苍，茫茫不记年。几逢疑虎将，应逐犯牛仙。
　　择地依兰畹，题诗间锦钱。何时成五色，却上女娲天。
　　◎卷.4【题商山店】韩琮
　　商山驿路几经过，未到仙娥见谢娥。红锦机头抛皓腕，
　　绿云鬟下送横波。佯嗔阿母留宾客，暗为王孙换绮罗。
　　碧涧门前一条水，岂知平地有天河。
　　◎卷.5【风】韩琮
　　竞持飘忽意何穷，为盛为衰半不同。偃草喜逢新雨后，
　　鸣条愁听晓霜中。凉飞玉管来秦甸，暗袅花枝入楚宫。
　　莫见东风便无定，满帆还有济川功。
　　◎卷.6【云】韩琮
　　深惹离情霭落晖，如车如盖早依依。山头触石应常在，
　　天际从龙自不归。莫向隙窗笼夜月，好来仙洞湿行衣。
　　春风淡荡无心后，见说襄王梦亦稀。
　　◎卷.7【露】韩琮
　　长随圣泽堕尧天，濯遍幽兰叶叶鲜。才喜轻尘销陌上，
　　已愁新月到阶前。文腾要地成非久，珠缀秋荷偶得圆。
　　几处花枝抱离恨，晓风残月正潸然。
　　◎卷.8【霞】韩琮
　　应是行云未拟归，变成春态媚晴晖。深如绮色斜分阁，
　　碎似花光散满衣。天际欲销重惨淡，镜中闲照正依稀。
　　晓来何处低临水，无限鸳鸯妒不飞。
　　◎卷.9【颍亭】韩琮
　　颍上新亭瞰一川，几重旧址敞幽关。寒声北下当轩水，
　　翠影西来扑槛山。远目静随孤鹤去，高情常共白云闲。
　　知君久负巢由志，早晚相忘寂寞间。
　　◎卷.10【咏马】韩琮
　　曾经伯乐识长鸣，不似龙行不敢行。金埒未登嘶若是，
　　盐车犹驾瘦何惊。难逢王济知音癖，欲就燕昭买骏名。
　　早晚飞黄引同皂，碧云天上作鸾鸣。
　　◎卷.11【题圭峰下长孙家林亭】韩琮
　　赵国林亭二百年，绿苔如毯葛如烟。闲期竹色摇霜看，
　　醉惜松声枕月眠。出树圭峰寒压坐，入篱沙濑碧流天。
　　明知富贵非身物，莫为金章堕地仙。
　　◎卷.12【牡丹】韩琮
　　桃时杏日不争浓，叶帐阴成始放红。晓艳远分金掌露，
　　暮香深惹玉堂风。名移兰杜千年后，贵擅笙歌百醉中。
　　如梦如仙忽零落，暮霞何处绿屏空。
　　◎卷.13【雨】韩琮
　　阴云拂地散丝轻，长得为霖济物名。夜浦涨归天堑阔，
　　春风洒入御沟平。轩车几处归频湿，罗绮何人去欲生。
　　不及流他荷叶上，似珠无数转分明。
　　◎卷.14【京西即事】韩琮
　　秋草河兰起阵云，凉州唯向管弦闻。豺狼毳幕三千帐，
　　貔虎金戈十万军。候骑北来惊有说，戍楼西望悔为文。
　　昭阳亦待平安火，谁握旌旗不见勋。
　　◎卷.15【公子行】韩琮
　　紫袖长衫色，银蝉半臂花。带装盘水玉，鞍绣坐云霞。
　　别殿承恩泽，飞龙赐渥洼。控罗青褭辔，镂象碧熏葩。
　　意气倾歌舞，阑珊走钿车。袖障云缥缈，钗转凤欹斜。
　　珠卷迎归箔，雕笼晃醉纱。唯无难夜日，不得似仙家。
　　◎卷.16【秋晚信州推院亲友或责无书，即事寄答】韩琮
　　官信安仁拙，书非叔夜慵。谬驰骢马传，难附鲤鱼封。
　　万里劳何补，千年运忝逢。不量横草力，虚慕入云踪。
　　洁水空澄鉴，持铅亦砺锋。月寒深夜桂，霜凛近秋松。
　　宪摘无逃魏，冤申得梦冯。问狸将挟虎，歼虿敢虞蜂。
　　商吹移砧调，春华改镜容。归期方畹积，愁思暮山重。
　　仙鼠犹惊燕，莎鸡欲变蛩。唯应碧湘浦，云落及芙蓉。
　　◎卷.17【晚春江晴寄友人（一作晚春别）】韩琮
　　晚日低霞绮，晴山远画眉。春青河畔草，不是望乡时。
　　◎卷.18【凉州词】韩琮
　　树发花如锦，莺啼柳若丝。更游欢宴地，悲见别离时。
　　◎卷.19【暮春浐水送别（一作暮春送客）】韩琮
　　绿暗红稀出凤城，暮云楼阁古今情。
　　行人莫听宫前水，流尽年光是此声。
　　◎卷.20【骆谷晚望】韩琮
　　秦川如画渭如丝，去国还家一望时。
　　公子王孙莫来好，岭花多是断肠枝。
　　◎卷.21【二月二日游洛源】韩琮
　　旧苑新晴草似苔，人还香在踏青回。
　　今朝此地成惆怅，已后逢春更莫来。
　　◎卷.22【柳（一作和白乐天诏取永丰柳植上苑，时为东都留守）】韩琮
　　折柳歌中得翠条，远移金殿种青霄。
　　上阳宫女含声送，不忿先归舞细腰。
　　◎卷.23【杨柳枝】韩琮
　　梁苑隋堤事已空，万条犹舞旧春风。
　　那堪更想千年后，谁见杨花入汉宫。
　　◎卷.24【杨柳枝词】韩琮
　　枝斗纤腰叶斗眉，春来无处不如丝。
　　霸陵原上多离别，少有长条拂地垂。


第五百六十六卷
　　◎卷.1【和襄阳徐相公商贺徐副使加章绶】王传
　　朱紫联辉照日新，芳菲全属断金人。华筵重处宗盟地，
　　白雪飞时郢曲春。仙府色饶攀桂侣，莲花光让握兰身。
　　自怜亦是膺门客，吟想恩荣气益振。
　　◎卷.2【和李尚书命妓饯崔侍御】卢邺
　　何郎载酒别贤侯，更吐歌珠宴庾楼。
　　莫道江南不同醉，即陪舟楫上京游。
　　◎卷.3【松】陆肱
　　雪霜知劲质，今古占嘉名。断砌盘根远，疏林偃盖清。
　　鹤栖何代色，僧老四时声。郁郁心弥久，烟高万井生。
　　◎卷.4【赠王福娘（一作赠美人）】崔澹
　　怪得清风送异香，娉婷仙子曳霓裳。
　　惟应错认偷桃客，曼倩曾为汉侍郎。
　　◎卷.5【答问读书居】莫宣卿
　　书屋倚麒麟，不同牛马路。床头万卷书，溪上五龙渡。
　　井汲冽寒泉，桂花香玉露。茅檐无外物，只见青云护。
　　◎卷.6【百官乘月早朝听残漏】莫宣卿
　　建礼俨朝冠，重门耿夜阑。碧空蟾魄度，清禁漏声残。
　　候晓车舆合，凌霜剑佩寒。星河犹皎皎，银箭尚珊珊。
　　杳霭祥光起，霏微瑞气攒。忻逢圣明代，长愿接鹓鸾。
　　◎卷.7【赋得水怀珠】莫宣卿
　　长川含媚色，波底孕灵珠。素魄生蘋末，圆规照水隅。
　　沦涟冰彩动，荡漾瑞光铺。迥夜星同贯，清秋岸不枯。
　　江妃思在掌，海客亦忘躯。合浦当还日，恩威信已敷。
　　◎卷.8【句】莫宣卿
　　我本南山凤，岂同凡鸟群。（见《封川志》）
　　◎卷.9【和李尚书命妓饯崔侍御】封彦卿
　　莲府才为绿水宾，忽乘骢马入咸秦。
　　为君唱作西河调，日暮偏伤去住人。
　　◎卷.10【赠释疏言还道林寺诗】李节
　　湘川狺狺兮俗犷且佷，利杀业偷兮吏莫之驯。
　　繄释氏兮易暴使仁，释何在兮释在斯文，
　　湘水滔滔兮四望何依，猿狖腾拏兮云树飞飞。
　　月沉浦兮烟暝山，樯席卷兮橹床闲。偃仰兮啸咏，
　　鼓长江兮何时还。
　　湘川超忽兮落日啘啘，松覆秋亭兮兰被春苑。
　　上人去兮几千里，何日同游兮湘川水。
　　◎卷.11【和柯古穷居苦日喜雨】韦蟾
　　贞机澹少思，雅尚防多僻。揽葛犹不畏，劳形同处瘠。
　　头焦讵是焚，背汗宁关炙。方欣见润础，那虞悲铄石。
　　道与古人期，情难物外适。几怀朱邸绶，颇旷金门藉。
　　清奥已萧萧，陈柯将槭槭。玉律诗调正，琼卮酒肠窄。
　　衣桁袭中单，浴床抛下绤。黎侯寓于卫，六义非凡格。
　　◎卷.12【岳麓道林寺】韦蟾
　　石门迥接苍梧野，愁色阴深二妃寡。广殿崔嵬万壑间，
　　长廓诘曲千岩下。静听林飞念佛鸟，细看壁画驮经马。
　　暖日斜明螮蝀梁，湿烟散幂鸳鸯瓦。北方部落檀香塑，
　　西国文书贝叶写。坏栏迸竹醉好题，窄路垂藤困堪把。
　　沈裴笔力斗雄壮，宋杜词源两风雅。他方居士来施斋，
　　彼岸上人投结夏。悲我未离扰扰徒，劝我休学悠悠者。
　　何时得与刘遗民，同入东林远公社。
　　◎卷.13【上元三首】韦蟾
　　新正圆月夜，尤重看灯时。累塔嫌沙细，成文讶笔迟。
　　归牛疑燧落，过雁误书迟。生惜兰膏烬，远为隔岁期。
　　举烛光才起，挥毫势竞分。点时惊坠石，挑处接崩云。
　　辞异秦丞相，铭非窦冠军。唯愁残焰落，逢玉亦俱焚。
　　多宝神光动，生金瑞色浮。照人低入郭，伴月夜当楼。
　　熏穴应无取，焚林固有求。夜阑陪玉帐，不见九枝留。
　　◎卷.14【梅】韦蟾
　　高树临溪艳，低枝隔竹繁。何须是桃李，然后欲忘言。
　　拟折魂先断，须看眼更昏。谁知南陌草，却解望王孙。
　　◎卷.15【送卢潘尚书之灵武】韦蟾
　　贺兰山下果园成，塞北江南旧有名。水木万家朱户暗，
　　弓刀千队铁衣鸣。心源落落堪为将，胆气堂堂合用兵。
　　却使六番诸子弟，马前不信是书生。
　　◎卷.16【题僧壁】韦蟾
　　一竹横檐挂净巾，灶无烟火地无尘。
　　剃头未必知心法，要且闲于名利人。
　　◎卷.17【赠商山僧】韦蟾
　　商岭东西路欲分，两间茅屋一溪云。
　　师言耳重知师意，人是人非不欲闻。
　　◎卷.18【长乐驿谑李汤给事题名】韦蟾
　　渭水秦川拂眼明，希仁何事寡诗情。
　　只应学得虞姬婿，书字才能记姓名。
　　◎卷.19【句】韦蟾
　　争挥钩弋手，竞耸踏摇身。伤颊讵关舞，捧心非效嚬。
　　（襄阳风光亭夜宴有妓醉殴赋。见《纪事》）
　　◎卷.20【赋得寿星见】卢渥
　　玄象今何应，时和政亦平。祥为一人寿，色映九霄明。
　　皎洁垂银汉，光芒近斗城。含规同月满，表瑞得天清。
　　甘露盈条降，非烟向日生。无如此嘉祉，率土荷秋成。
　　◎卷.21【题嘉祥驿】卢渥
　　交亲荣饯洛城空，秉钺戎装上将同。星使自天丹诏下，
　　雕鞍照地数程中。马嘶静谷声偏响，旆映晴山色更红。
　　到后定知人易化，满街棠树有遗风。
　　◎卷.22【九华山】郭夔
　　岩翠凌云出迥然，岧峣万丈倚秋天。暮风飘送当轩色，
　　晓雾斜飞入槛烟。帘卷倚屏双影聚，镜开朱户九条悬。
　　画图何必家家有，自有画图来目前。
　　◎卷.23【送莫仲节状元归省】柳珪
　　青骢聚送谪仙人，南国荣亲不及君。椰子味从今日近，
　　鹧鸪声向旧山闻。孤猿夜叫三湘月，匹马时侵五岭云。
　　想到故乡应腊过，药栏犹有异花薰。


第五百六十七卷
　　◎卷.1【津阳门诗】郑嵎
　　津阳门北临通逵，雪风猎猎飘酒旗。泥寒款段蹶不进，
　　疲童退问前何为。酒家顾客催解装，案前罗列樽与卮。
　　青钱琐屑安足数，白醪软美甘如饴。开垆引满相献酬，
　　枯肠渴肺忘朝饥。愁忧似见出门去，渐觉春色入四肢。
　　主翁移客挑华灯，双肩隐膝乌帽欹。笑云鲐老不为礼，
　　飘萧雪鬓双垂颐。问余何往凌寒曦，顾翁枯朽郎岂知。
　　翁曾豪盛客不见，我自为君陈昔时。时平亲卫号羽林，
　　我才十五为孤儿。射熊搏虎众莫敌，弯弧出入随佽飞。
　　此时初创观风楼，檐高百尺堆华榱。楼南更起斗鸡殿，
　　晨光山影相参差。其年十月移禁仗，山下栉比罗百司。
　　朝元阁成老君见，会昌县以新丰移。幽州晓进供奉马，
　　玉珂宝勒黄金羁。五王扈驾夹城路，传声校猎渭水湄。
　　羽林六军各出射，笼山络野张罝维。雕弓绣韣不知数，
　　翻身灭没皆蛾眉。赤鹰黄鹘云中来，妖狐狡兔无所依。
　　人烦马殆禽兽尽，百里腥膻禾黍稀。暖山度腊东风微，
　　宫娃赐浴长汤池。刻成玉莲喷香液，漱回烟浪深逶迤。
　　犀屏象荐杂罗列，锦凫绣雁相追随。破簪碎钿不足拾，
　　金沟残溜和缨緌。上皇宽容易承事，十家三国争光辉。
　　绕床呼卢恣樗博，张灯达昼相谩欺。相君侈拟纵骄横，
　　日从秦虢多游嬉。朱衫马前未满足，更驱武卒罗旌旗。
　　画轮宝轴从天来，云中笑语声融怡。鸣鞭后骑何躞蹀，
　　宫妆襟袖皆仙姿。青门紫陌多春风，风中数日残春遗。
　　骊驹吐沫一奋迅，路人拥篲争珠玑。八姨新起合欢堂，
　　翔鹍贺燕无由窥。万金酬工不肯去，矜能恃巧犹嗟咨。
　　四方节制倾附媚，穷奢极侈沽恩私。堂中特设夜明枕，
　　银烛不张光鉴帷。瑶光楼南皆紫禁，梨园仙宴临花枝。
　　迎娘歌喉玉窈窕，蛮儿舞带金葳蕤。三郎紫笛弄烟月，
　　怨如别鹤呼羁雌。玉奴琵琶龙香拨，倚歌促酒声娇悲。
　　饮鹿泉边春露晞，粉梅檀杏飘朱墀。金沙洞口长生殿，
　　玉蕊峰头王母祠。禁庭术士多幻化，上前较胜纷相持。
　　罗公如意夺颜色，三藏袈裟成散丝。蓬莱池上望秋月，
　　无云万里悬清辉。上皇夜半月中去，三十六宫愁不归。
　　月中秘乐天半间，丁珰玉石和埙篪。宸聪听览未终曲，
　　却到人间迷是非。千秋御节在八月，会同万国朝华夷。
　　花萼楼南大合乐，八音九奏鸾来仪。都卢寻橦诚龌龊，
　　公孙剑伎方神奇。马知舞彻下床榻，人惜曲终更羽衣。
　　禄山此时侍御侧，金鸡画障当罘罳。绣do衣褓日屃赑，
　　甘言狡计愈娇痴。诏令上路建甲第，楼通走马如飞翚。
　　大开内府恣供给，玉缶金筐银簸箕。异谋潜炽促归去，
　　临轩赐带盈十围。忠臣张公识逆状，日日切谏上弗疑。
　　汤成召浴果不至，潼关已溢渔阳师。御街一夕无禁鼓，
　　玉辂顺动西南驰。九门回望尘坌多，六龙夜驭兵卫疲。
　　县官无人具军顿，行宫彻屋屠云螭。马嵬驿前驾不发，
　　宰相射杀冤者谁。长眉鬓发作凝血，空有君王潜涕洟。
　　青泥坂上到三蜀，金堤城边止九旂。移文泣祭昔臣墓，
　　度曲悲歌秋雁辞。明年尚父上捷书，洗清观阙收封畿。
　　两君相见望贤顿，君臣鼓舞皆歔欷。宫中亲呼高骠骑，
　　潜令改葬杨真妃。花肤雪艳不复见，空有香囊和泪滋。
　　銮舆却入华清宫，满山红实垂相思。飞霜殿前月悄悄，
　　迎春亭下风飔飔。雪衣女失玉笼在，长生鹿瘦铜牌垂。
　　象床尘凝罨飒被，画檐虫网颇梨碑。碧菱花覆云母陵，
　　风篁雨菊低离披。真人影帐偏生草，果老药堂空掩扉。
　　鼎湖一日失弓剑，桥山烟草俄霏霏。空闻玉碗入金市，
　　但见铜壶飘翠帷。开元到今逾十纪，当初事迹皆残隳。
　　竹花唯养栖梧凤，水藻周游巢叶龟。会昌御宇斥内典，
　　去留二教分黄缁。庆山污潴石瓮毁，红楼绿阁皆支离。
　　奇松怪柏为樵苏，童山眢谷亡嶮巇，烟中壁碎摩诘画，
　　云间字失玄宗诗。石鱼岩底百寻井，银床下卷红绠迟。
　　当时清影荫红叶，一旦飞埃埋素规。韩家烛台倚林杪，
　　千枝灿若山霞摛。昔年光彩夺天月，昨日销熔当路岐。
　　龙宫御榜高可惜，火焚牛挽临崎峗。孔雀松残赤琥珀，
　　鸳鸯瓦碎青琉璃。今我前程能几许，徒有馀息筋力羸。
　　逢君话此空洒涕，却忆欢娱无见期。主翁莫泣听我语，
　　宁劳感旧休吁嘻。河清海宴不难睹，我皇已上升平基。
　　湟中土地昔湮没，昨夜收复无疮痍。戎王北走弃青冢，
　　虏马西奔空月支。两逢尧年岂易偶，愿翁颐养丰肤肌。
　　平明酒醒便分首，今夕一樽翁莫违。
　　◎卷.2【春日即事】崔橹
　　一百五日又欲来，梨花梅花参差开。行人自笑不归去，
　　瘦马独吟真可哀。杏酪渐香邻舍粥，榆烟将变旧炉灰。
　　画桥春暖清歌夜，肯信愁肠日九回。
　　◎卷.3【春晚岳阳言怀二首】崔橹
　　烟花零落过清明，异国光阴老客情。云梦夕阳愁里色，
　　洞庭春浪坐来声。天边一与旧山别，江上几看芳草生。
　　独倚阑干意难写，暮笳呜咽调孤城。
　　翠烟如钿柳如环，晴倚南楼独看山。江国草花三月暮，
　　帝城尘梦一年间。虚舟尚叹萦难解，飞鸟空惭倦未还。
　　何以不羁詹父伴，睡烟歌月老潺潺。
　　◎卷.4【过蛮溪渡】崔橹
　　绿杨如发雨如烟，立马危桥独唤船。山口断云迷旧路，
　　渡头芳草忆前年。身随远道徒悲梗，诗卖明时不直钱。
　　归去楚台还有计，钓船春雨日高眠。
　　◎卷.5【岸梅】崔橹
　　含情含怨一枝枝，斜压渔家短短篱。惹袖尚馀香半日，
　　向人如诉雨多时。初开偏称雕梁画，未落先愁玉笛吹。
　　行客见来无去意，解帆烟浦为题诗。
　　◎卷.6【重阳日次荆南路经武宁驿】崔橹
　　茱萸冷吹溪口香，菊花倒绕山脚黄。家山去此强百里，
　　弟妹待我醉重阳。风健早鸿高晓景，露清圆碧照秋光。
　　莫看时节年年好，暗送搔头逐手霜。
　　◎卷.7【述怀】崔橹
　　白首成何事，无欢可替悲。空馀酒中兴，犹似少年时。
　　◎卷.8【三月晦日送客】崔橹
　　野酌乱无巡，送君兼送春。明年春色至，莫作未归人。
　　◎卷.9【华清宫三首】崔橹
　　草遮回磴绝鸣銮，云树深深碧殿寒。
　　明月自来还自去，更无人倚玉栏干。
　　障掩金鸡蓄祸机，翠华西拂蜀云飞。
　　珠帘一闭朝元阁，不见人归见燕归。
　　门横金锁悄无人，落日秋声渭水滨。
　　红叶下山寒寂寂，湿云如梦雨如尘。
　　◎卷.10【题云梦亭】崔橹
　　薄烟如梦雨如尘，霜景晴来却胜春。
　　好住池西红叶树，何年今日伴何人。
　　◎卷.11【有酒失于虔州陆郎中肱，以诗谢之】崔橹
　　醉时颠蹶醒时羞，麹糵推人不自由。
　　叵耐一双穷相眼，不堪花卉在前头。
　　◎卷.12【闻笛（一作华清宫）】崔橹
　　银河漾漾月晖晖，楼碍星边织女机。
　　横玉叫云天似水，满空霜逐一声飞。
　　◎卷.13【山路见花】崔橹
　　晓红初拆露香新，独立空山冷笑人。
　　春意自知无主惜，恣风吹逐马蹄尘。
　　◎卷.14【暮春对花】崔橹
　　病香无力被风欺，多在青苔少在枝。
　　马上行人莫回首，断君肠是欲残时。
　　◎卷.15【句】崔橹
　　强半瘦因前夜雪，数枝愁向晚天来。（《梅花》。
　　以下并见《摭言》）
　　无人解把无尘袖，盛取残香尽日怜。（《莲花》）
　　一番春雨吹巢冷，半朵山花咽觜香。（《山鹊》）
　　云生柱础降龙地，露洗林峦放鹤天。
　　菱叶乍翻人采后，荇花初没舸行时。（池上，见《诗史》）


第五百六十八卷
　　◎卷.1【乌夜号】李群玉
　　层波隔梦渚，一望青枫林。有鸟在其间，达晓自悲吟。
　　是时月黑天，四野烟雨深。如闻生离哭，其声痛人心。
　　悄悄夜正长，空山响哀音。远客不可听，坐愁华发侵。
　　既非蜀帝魂，恐是桓山禽。四子各分散，母声犹至今。
　　◎卷.2【升仙操】李群玉
　　嬴女去秦宫，琼笙飞碧空。凤台闭烟雾，鸾吹飘天风。
　　复闻周太子，亦遇浮丘公。丛簧发天弄，轻举紫霞中。
　　浊世不久驻，清都路何穷。一去霄汉上，世人那得逢。
　　◎卷.3【雨夜呈长官】李群玉
　　远客坐长夜，雨声孤寺秋。请量东海水，看取浅深愁。
　　愁穷重于山，终年压人头。朱颜与芳景，暗赴东波流。
　　鳞翼思风水，青云方阻修。孤灯冷素艳，虫响寒房幽。
　　借问陶渊明，何物号忘忧。无因一酩酊，高枕万情休。
　　◎卷.4【小弟艎南游近书来】李群玉
　　湘南客帆稀，游子寡消息。经时停尺素，望尽云边翼。
　　笑言频梦寐，独立想容色。落景无来人，修江入天白。
　　停停倚门念，瑟瑟风雨夕。何处泊扁舟，迢递湍波侧。
　　秋归旧窗竹，永夜一凄寂。吟尔鶺鴒篇，中宵慰相忆。
　　◎卷.5【赠方处士】李群玉
　　白衣方外人，高闲溪中鹤。无心恋稻粱，但以林泉乐。
　　赤霄终得意，天池俟飞跃。岁晏入帝乡，期君在寥廓。
　　◎卷.6【秋怨】李群玉
　　瑟瑟凉海气，西来送愁容。金风死绿蕙，玉露生寒松。
　　所思在溟碧，无因一相逢。登楼睇去翼，目尽沧波重。
　　虚窗度流萤，斜月啼幽蛩。疏红落残艳，冷水凋芙蓉。
　　岁暮空太息，年华逐遗踪。凝情耿不寐，揽涕起疏慵。
　　◎卷.7【感春】李群玉
　　春情不可状，艳艳令人醉。暮水绿杨愁，深窗落花思。
　　吴宫新暖日，海燕双飞至。秋思逐烟光，空濛满天地。
　　◎卷.8【山中秋夕】李群玉
　　抱琴出南楼，气爽浮云灭。松风吹天箫，竹路踏碎月。
　　后山鹤唳定，前浦荷香发。境寂良夜深，了与人间别。
　　◎卷.9【将游罗浮登广陵楞伽台别羽客】李群玉
　　清远登高台，晃朗纵览历。濯泉唤仙风，于此荡灵魄。
　　冷光邀远目，百里见海色。送云归蓬壶，望鹤灭秋碧。
　　波澜收日气，天自回澄寂。百越落掌中，十洲点空白。
　　身居飞鸟上，口咏玄元籍。飘如出尘笼，想望吹箫客。
　　冥冥人间世，歌笑不足惜。朅来罗浮巅，披云炼琼液。
　　谢公云岑兴，可以蹑高迹。吾将抱瑶琴，绝境纵所适。
　　◎卷.10【卢溪道中】李群玉
　　晓发潺湲亭，夜宿潺湲水。风篁扫石濑，琴声九十里。
　　光奔觉来眼，寒落梦中耳。曾向三峡行，巴江亦如此。
　　◎卷.11【湖中古愁三首】李群玉
　　凉风西海来，直渡洞庭水。翛翛木叶下，白浪连天起。
　　蘅兰委皓雪，百草一时死。摧残负志人，感叹何穷已。
　　昔我睹云梦，穷秋经汨罗。灵均竟不返，怨气成微波。
　　奠桂开古祠，朦胧入幽萝。落日潇湘上，凄凉吟九歌。
　　南云哭重华，水死悲二女。天边九点黛，白骨迷处所。
　　朦胧波上瑟，清夜降北渚。万古一双魂，飘飘在烟雨。
　　◎卷.12【别狄佩（梁公玄孙，旅于南国）】李群玉
　　翠竹不着花，凤雏长忍饥。未开凡霄翮，空把碧梧枝。
　　圣人奏云韶，祥凤一来仪。文章耀白日，众鸟莫敢窥。
　　郁抑不自言，凡鸟何由知。当看九千仞，飞出太平时。
　　◎卷.13【古镜】李群玉
　　明月何处来，朦胧在人境。得非轩辕作，妙绝世莫并。
　　瑶匣开旭日，白电走孤影。泓澄一尺天，彻底寒霜景。
　　冰辉凛毛发，使我肝胆冷。忽惊行深幽，面落九秋井。
　　云天入掌握，爽朗神魂净。不必负局仙，金沙发光炯。
　　阴沉蓄灵怪，可与天地永。恐为悲龙吟，飞去在俄顷。
　　◎卷.14【我思何所在】李群玉
　　我思何所在，乃在阳台侧。良宵相望时，空此明月色。
　　归魂泊湘云，飘荡去不得。觉来理舟楫，波浪春湖白。
　　烟光浩楚秋，瑶草不忍摘。因书天末心，系此双飞翼。
　　◎卷.15【送萧绾之桂林（时群玉游豫章）】李群玉
　　兰香佩兰人，弄兰兰江春。尔为兰林秀，芳藻惊常伦。
　　灿灿凤池裔，一毛今再新。竹花不给口，憔悴清湘滨。
　　一朝南溟飞，彩翮不可亲。苍梧云水晚，离思空凝颦。
　　我亦纵烟棹，西浮彭蠡津。丈夫未虎变，落魄甘风尘。
　　大禹惜寸阴，况我无才身。流光销道路，以此生嗟辛。
　　万里阔分袂，相思杳难申。桂水秋更碧，寄书西上鳞。
　　◎卷.16【感兴四首】李群玉
　　子云吞白凤，遂吐太玄书。幽微十万字，枝叶何扶疏。
　　婉娈猛虎口，甘言累其初。一睹美新作，斯瑕安可除。
　　昔窃不死药，奔空有嫦娥。盈盈天上艳，孤洁栖金波。
　　织女了无语，长宵隔银河。轧轧挥素手，几时停玉梭。
　　洞房三五夕，金釭凝焰灭。美人抱云和，斜倚纱窗月。
　　沈吟想幽梦，闺思深不说。弦冷玉指寒，含颦待明发。
　　朔雁衔边秋，寒声落燕代。先惊愁人耳，颜发潜消改。
　　凝云蔽洛浦，梦寐劳光彩。天边无书来，相思泪成海。
　　◎卷.17【将之吴越留别坐中文酒诸侣】李群玉
　　秋色满水国，江湖兴萧然。氛埃敛八极，万里净澄鲜。
　　涔浦纵孤棹，吴门渺三千。回随衡阳雁，南入洞庭天。
　　早闻陆士龙，矫掌跨山川。非思鲈鱼脍，且弄五湖船。
　　暝泊远浦霞，晓饭芦洲烟。风流访王谢，佳境恣洄沿。
　　霜剪别岸柳，香枯北池莲。岁华坐摇落，寂寂感流年。
　　明朝即漂萍，离憾无由宣。相思空江上，何处金波圆。
　　◎卷.18【大云池泛舟】李群玉
　　九月莲花死，萍枯霜水清。船浮天光远，棹拂翠澜轻。
　　古木□□□，了无烟霭生。游鳞泳皎洁，洞见逍遥情。
　　渔父一曲歌，沧浪遂知名。未知斯水上，可以濯吾缨。
　　◎卷.19【送友人之峡】李群玉
　　东吴有赋客，愿识阳台仙。彩毫飞白云，不减郢中篇。
　　楚水五月浪，轻舟入暮烟。巫云多感梦，桂楫早回旋。
　　◎卷.20【登宜春醉宿景星寺寄郑判官兼简空上人】李群玉
　　晓发碧水阳，暝宿金山寺。松风洒寒雨，淅沥醒馀醉。
　　夜中香积饭，蔬粒俱精异。境寂灭尘愁，神高得诗思。
　　皎皎荥阳子，芳春富才义。涨海豁心源，冰壶见门地。
　　碧霄有鸠序，未展联行翅。俱笑一尺绳，三年绊骐骥。
　　摧藏担簦客，郁抑胸襟事。名业尔未从，临风嘿舒志。
　　一身渺云岭，中夜空涕泗。侧枕对孤灯，衾寒不成寐。
　　粮薪极桂玉，大道生榛刺。耻息恶木阴，难书剑歌意。
　　扬鞭入莽苍，山驿凌烟翠。越鸟日南飞，芳音愿相次。
　　◎卷.21【江楼独酌怀从叔】李群玉
　　水国发爽气，川光静高秋。酣歌金尊醁，送此清风愁。
　　楚色忽满目，滩声落西楼。云翻天边叶，月弄波上钩。
　　芳意长摇落，蘅兰谢汀洲。长吟碧云合，怅望江之幽。
　　◎卷.22【登章华楼】李群玉
　　楚子故宫地，苍然云水秋。我来览从事，落景空生愁。
　　伯业没荆棘，雄图成古丘。沈吟问鼎语，但见东波流。
　　征鸿引乡心，一去何悠悠。晴湖碧云晚，暝色空高楼。
　　迢递趋远峤，微茫入孤舟。空路不堪望，西风白浪稠。
　　◎卷.23【骢马】李群玉
　　浮云何权奇，绝足世未知。长嘶清海风，蹀躞振云丝。
　　由来渥洼种，本是苍龙儿。穆满不再活，无人昆阆骑。
　　若识跃峤怯，宁劳耀金羁。青刍与白水，空笑驽骀肥。
　　伯乐傥一见，应惊耳长垂。当思八荒外，逐日向瑶池。
　　◎卷.24【赠方处士兼以写别】李群玉
　　天与云鹤情，人间恣诗酒。龙宫奉采觅，澒洞一千首。
　　清如南薰丝，韵若黄钟吼。喜于风骚地，忽见陶谢手。
　　籍籍九江西，篇篇在人口。芙蓉为芳菲，未落诸花后。
　　所知心眼大，别自开户牖。才力似风鹏，谁能算升斗。
　　无营傲云竹，琴帙静为友。鸾凤戢羽仪，骐骥在郊薮。
　　镜湖春水绿，越客忆归否。白衣四十秋，逍遥一何久。
　　此身无定迹，又逐浮云走。离思书不穷，残阳落江柳。
　　◎卷.25【湘西寺霁夜】李群玉
　　雨过琉璃宫，佳兴浩清绝。松风冷晴滩，竹路踏碎月。
　　月波荡如水，气爽星朗灭。皓夜千树寒，峥嵘万岩雪。
　　后山鹤唳断，前池荷香发。境寂凉夜深，神思空飞越。
　　◎卷.26【伤思】李群玉
　　八月白露浓，芙蓉抱香死。红枯金粉堕，寥落寒塘水。
　　西风团叶下，叠縠参差起。不见棹歌人，空垂绿房子。
　　◎卷.27【送郑京昭之云安】李群玉
　　君吟高唐赋，路过巫山渚。莫令巫山下，幽梦惹云雨。
　　往事几千年，芬菲今尚传。空留荆王馆，岩嶂深苍然。
　　楚水五月浪，轻舟入蘋烟。送君扬楫去，愁绝郢城篇。
　　◎卷.28【送处士自番禺东游便归苏台别业】李群玉
　　哑轧暮江上，橹声摇落心。宛陵三千里，路指吴云深。
　　莼菜动归兴，忽然闻会吟。南浮龙川月，东下敬亭岑。
　　多君咏逍遥，结萝碧溪阴。高笼华表鹤，静对幽兰琴。
　　汗漫江海思，傲然抽冠簪。归屿未云寂，还家应追寻。
　　二陆文苑秀，岧峣怀所钦。惜我入洛晚，不睹双南金。
　　江左风流尽，名贤成古今。送君无限意，别酒但加斟。
　　◎卷.29【法华微上人盛话金山境胜，旧游在目，吟成此篇】李群玉
　　江上青莲宫，人间蓬莱岛。烟霞与波浪，隐映楼台好。
　　潮门梵音静，海日天光早。愿与灵鹫人，吟经此终老。
　　◎卷.30【洞庭入澧江寄巴丘故人】李群玉
　　四月桑半枝，吴蚕初弄丝。江行好风日，燕舞轻波时。
　　去事旋成梦，来欢难预期。唯凭东流水，日夜寄相思。
　　◎卷.31【自澧浦东游江表，途出巴丘，投员外从公虞】李群玉
　　短翮后飞者，前攀鸾鹤翔。力微应万里，矫首空苍苍。
　　谁昔探花源，考槃西岳阳。高风动商洛，绮皓无馨香。
　　一朝下蒲轮，清辉照岩廊。孤醒立众醉，古道何由昌。
　　经术震浮荡，国风扫齐梁。文襟即玄圃，笔下成琳琅。
　　霞水散吟啸，松筠奉琴觞。冰壶避皎洁，武库羞锋铓。
　　小子书代耕，束发颇自强。艰哉水投石，壮志空摧藏。
　　十年侣龟鱼，垂头在沅湘。巴歌掩白雪，鲍肆埋兰芳。
　　骚雅道未丧，何忧名不彰。饥寒束困厄，默塞飞星霜。
　　百志不成一，东波掷年光。尘生脱粟甑，万里违高堂。
　　中夜恨火来，焚烧九回肠。平明梁山泪，缘枕沾匡床。
　　依泊洞庭波，木叶忽已黄。哀砧捣秋色，晓月啼寒螀。
　　复此棹孤舟，云涛浩茫茫。朱门待媒势，短褐谁揄扬。
　　仰羡野陂凫，无心忧稻粱。不如天边雁，南北皆成行。
　　男儿白日间，变化未可量。所希困辱地，剪拂成腾骧。
　　咋笔话肝肺，咏兹枯鱼章。何由首西路，目断白云乡。
　　◎卷.32【洞庭驿楼雪夜宴集，奉赠前湘州张员外】李群玉
　　昔与张湘州，闲登岳阳楼。目穷衡巫表，兴尽荆吴秋。
　　掷笔落郢曲，巴人不能酬。是时簪裾会，景物穷冥搜。
　　误忝玳筵秀，得陪文苑游。几篇云楣上，风雨沉银钩。
　　□□□□□，□□□沧洲。童儿待郭伋，竹马空迟留。
　　路指云汉津，谁能吟四愁。银壶傲海雪，青管罗名讴。
　　贱子迹未安，谋身拙如鸠。分随烟霞老，岂有风云求。
　　不逐万物化，但贻知己羞。方穷立命说，战胜心悠悠。
　　不然蹲会稽，钩下三五牛。所期波涛助，燀赫呈吞舟。
　　◎卷.33【送郑子宽弃官东游便归女几】李群玉
　　八月湖浸天，扬帆入秋色。岷峨雪气来，寒涨潇湘碧。
　　子真冥鸿志，不逐笼下翼。九女叠云屏，於焉恣栖息。
　　新诗山水思，静入陶谢格。困醉松花春，追攀紫烟客。
　　相逢十年旧，嚬笑等欢慽。一饭玉露蔬，中肠展堆积。
　　停食不尽意，倾意怅可惜。云水一分飞，离忧洞庭侧。
　　回车三乡路，仙菊正堪摘。寄谢杜兰香，何年别张硕。
　　◎卷.34【长沙九日登东楼观舞】李群玉
　　南国有佳人，轻盈绿腰舞。华筵九秋暮，飞袂拂云雨。
　　翩如兰苕翠，婉如游龙举。越艳罢前溪，吴姬停白纻。
　　慢态不能穷，繁姿曲向终。低回莲破浪，凌乱雪萦风。
　　坠珥时流盻，修裾欲溯空。唯愁捉不住，飞去逐惊鸿。
　　◎卷.35【龙山人惠石廪方及团茶】李群玉
　　客有衡岳隐，遗余石廪茶。自云凌烟露，采掇春山芽。
　　珪璧相压叠，积芳莫能加。碾成黄金粉，轻嫩如松花。
　　红炉爨霜枝，越儿斟井华。滩声起鱼眼，满鼎漂清霞。
　　凝澄坐晓灯，病眼如蒙纱。一瓯拂昏寐，襟鬲开烦拏。
　　顾渚与方山，谁人留品差？持瓯默吟味，摇膝空咨嗟。
　　◎卷.36【宿鸟远峡化台遇风雨】李群玉
　　孤鹤长松颠，独宿万岩雨。龙湫在石脚，引袂时一取。
　　惊风折乔木，飞焰猎窗户。半夜霹雳声，高斋有人语。
　　◎卷.37【岳阳春晚】李群玉
　　不觉春物老，块然湖上楼。云沙鹧鸪思，风日沅湘愁。
　　去翼灭云梦，来帆指昭丘。所嗟芳桂晚，寂寞对汀洲。
　　◎卷.38【汉阳春晚】李群玉
　　汉阳抱青山，飞楼映湘渚。白云蔽黄鹤，绿树藏鹦鹉。
　　凭高送春目，流恨伤千古。遐思祢衡才，令人怨黄祖。
　　◎卷.39【将离澧浦置酒野屿奉怀沈正字昆弟三人联登高第】李群玉
　　春月三改兔，花枝成绿阴。年光东流水，浩叹伤羁心。
　　酌桂烟屿晚，鴂鸣江草深。良图一超忽，万恨空相寻。
　　上国刈翘楚，才微甘陆沉。无灯假贫女，有泪沾牛衾。
　　衡岳三麒麟，各振黄钟音。卿云被文彩，芳价摇词林。
　　夫子芸阁英，养鳞湘水浔。晴沙踏兰菊，隐几当青岑。
　　明月洞庭上，悠扬挂离襟。停觞一摇笔，聊寄生刍吟。
　　◎卷.40【湘中别成威闍黎】李群玉
　　至哉彼上人，冰霜凛规则。游心杳何境，宴坐入冥默。
　　解空与密行，名腊信崇德。吐论驾秋涛，龙宫发胸臆。
　　群迷行大夜，浩浩一昏黑。赤水千丈深，玄珠几人得。
　　持杯挹溟涨，至理安可测。宁假喻芭蕉，真成嗅薝卜。
　　松声扫白月，霁夜来静域。清梵罢法筵，天香满衣襋。
　　何方济了岸，祗仗慈航力。愿与十八贤，同栖翠莲国。
　　◎卷.41【别尹炼师】李群玉
　　吾家五千言，至道悬日月。若非函谷令，谁注流沙说。
　　多君飞升志，机悟独超拔。学道玉笥山，烧丹白云穴。
　　南穷衡疑秀，采药历幽绝。夜卧瀑布风，朝行碧岩雪。
　　洞宫四百日，玉籍恣探阅。徒以菌蟪姿，缅攀修真诀。
　　尘笼罩浮世，遐思空飞越。一罢棋酒欢，离情满寥泬。
　　愿骑紫盖鹤，早向黄金阙。城市不可留，尘埃秽仙骨。
　　◎卷.42【饭僧】李群玉
　　好读天竺书，为寻无生理。焚香面金偈，一室唯巾水。
　　交信方外言，二三空门子。峻范照秋霜，高标掩僧史。
　　清晨洁蔬茗，延请良有以。一落喧哗竞，栖心愿依止。
　　奔曦入半百，冉冉颓濛汜。云泛名利心，风轻是非齿。
　　向为情爱缚，未尽金仙旨。以静制猿心，将虞瞥然起。
　　纶巾与藜杖，此意真已矣。他日云壑间，来寻幽居士。
　　◎卷.43【赠回雪】李群玉
　　回雪舞萦盈，萦盈若回雪。腰支一把玉，只恐风吹折。
　　如能买一笑，满斗量明月。安得金莲花，步步承罗袜。
　　◎卷.44【将之京国赠薛员外】李群玉
　　黄叶下空馆，寂寥寒雨愁。平居岁华晏，络纬啼林幽。
　　节物凋壮志，咄嗟不能休。空怀赵鞅叹，变化良无由。
　　所思杳何知，侧身仰皇州。苍烟晦楚野，寒浪埋昭丘。
　　赵壹赋命薄，陈思多世忧。翻然羡鱼鸟，畅矣山川游。
　　薛公龙泉姿，其气在斗牛。南冠束秀发，白石劳悲讴。
　　圭衮照崇阅，文儒嗣箕裘。旷然方寸地，霁海浮云舟。
　　澧浦一遗佩，郢南再悲秋。叫阍路既阻，浩荡怀灵修。
　　莫奏武溪笛，且登仲宣楼。亨通与否闭，物理相沉浮。
　　天子坐宣室，夔龙奉谟猷。行当赐环去，岂作遗贤羞。
　　◎卷.45【送魏珪觐省】李群玉
　　木落楚色深，风高浪花白。送君飞一叶，鸟逝入空碧。
　　猗欤白华秀，伤心倚门夕。不知云涨遥，万里看咫尺。
　　萧萧青枫岸，去掩江山宅。离觞有黄花，节物助凄戚。
　　潇湘入da桂，一路萦水石。烟萝拂行舟，玉濑锵枕席
　　多君林泉趣，耽玩日成癖。长啸凌清晖，襟情当雪涤。
　　登龙屈指内，飞誉甚籍籍。未折月中枝，宁随宋都鶂。
　　曰余吞声地，举足伤瓦砾。见尔一开颜，温明乃珠璧。
　　春风到云峤，把酒时相忆。豆蔻花入船，鹧鸪啼送客。
　　飏天与瘴海，此去备沿历。珍重春官英，加餐数刀帛。
　　◎卷.46【始忝四座奏状闻荐蒙恩授官旋进歌诗延英宣…二十四韵】李群玉
　　两鬓有二毛，光阴流浪中。形骸日土木，志气随云风。
　　冥默楚江畔，萧条林巷空。幽鸟事翔翥，敛翼依蒿蓬。
　　一饭五放箸，愀然念途穷。孟门在步武，所向何由通。
　　只征大易言，物否不可终。庶期白雪调，一奏惊凡聋。
　　昨忝丞相召，扬鞭指冥鸿。姓名挂丹诏，文句飞天聪。
　　解薜龙凤署，怀铅兰桂丛。声名仰闻见，烟汉陪高踪。
　　峨峨群玉山，肃肃紫殿东。神飙泛钟漏，佳气浮筠松。
　　自顾珉玞璞，何缘侣圭琮。群贤垂重价，省已增磨砻。
　　天子栖穆清，三台付夔龙。九霄降雨露，万国望时雍。
　　巍巍致君期，勋华将比崇。承天四柱石，嶷若窥衡嵩。
　　日见帝道升，谋猷垂景钟。寰瀛纳寿域，翔泳皆冲融。
　　百神俨云亭，伫将告成功。吾徒事文藻，骧首歌登封。
　　◎卷.47【穆天子】李群玉
　　穆满恣逸志，而轻天下君。一朝得八骏，逐日西溟濆。
　　寂漠崦嵫幽，绝迹留空文。三千閟宫艳，怨绝宁胜云。
　　或言帝轩辕，乘龙凌紫氛。桥山葬弓剑，暧昧竟难分。
　　不思五弦琴，作歌咏南薰。但听西王母，瑶池吟白云。
　　◎卷.48【广州重别方处士之封川（久约同游罗浮期素秋而行）】李群玉
　　楚国傲名客，九州遍芳声。白衣谢簪绂，云卧重岩扃。
　　长波飞素舸，五月下南溟。大笑相逢日，天边作酒星。
　　七年一云雨，常恨辉容隔。天末又分襟，离忧鬓堪白。
　　愿回凌潮楫，且著登山屐。共期罗浮秋，与子醉海色。
　　◎卷.49【洞庭遇秋】李群玉
　　尘愁老来颜，久与江山隔。逍遥澄湖上，洗眼见秋色。
　　凉波弄轻棹，湖月生远碧。未减遥客情，西望杳何极。
　　◎卷.50【寄短书歌】李群玉
　　骨肉萍蓬各天末，十度附书九不达。孤台冷眼无来人，
　　楚水秦天莽空阔。翔雁横秋过洞庭，西风落日浪峥嵘。
　　三年音信凝颦外，一曲哀歌白发生。
　　◎卷.51【王内人琵琶引】李群玉
　　檀槽一曲黄钟羽，细拨紫云金凤语。万里胡天海寒秋，
　　分明弹出风沙愁。三千宫嫔推第一，敛黛倾鬟艳兰室。
　　嬴女停吹降浦箫，嫦娥净掩空波瑟。翠幕横云蜡焰光，
　　银龙吐酒菊花香，皓魄翻（下缺）
　　◎卷.52【醒起独酌怀友】李群玉
　　西风静夜吹莲塘，芙蓉破红金粉香。摘花把酒弄秋芳，
　　吴云楚水愁茫茫。美人此夕不入梦，独宿高楼明月凉。
　　◎卷.53【竞渡时在湖外偶为成章】李群玉
　　雷奔电逝三千儿，彩舟画楫射初晖。喧江雷鼓鳞甲动，
　　三十六龙衔浪飞。灵均昔日投湘死，千古沉魂在湘水。
　　绿草斜烟日暮时，笛声幽远愁江鬼。


第五百六十九卷
　　◎卷.1【新荷】李群玉
　　田田八九叶，散点绿池初。嫩碧才平水，圆阴已蔽鱼。
　　浮萍遮不合，弱荇绕犹疏。增在春波底，芳心卷未舒。
　　◎卷.2【初月二首】李群玉
　　滟滟流光浅，娟娟泛露轻。云间龙爪落，帘上玉钩明。
　　桂树枝犹小，仙人影未成。欲为千里别，倚幌独含情。
　　凝颦立户前，细魄向娟娟。破镜徒相问，刀头恐隔年。
　　轻轻摇远水，脉脉下春烟。别后春江上，随人何处圆。
　　◎卷.3【石潴】李群玉
　　古岸陶为器，高林尽一焚。焰红湘浦口，烟浊洞庭云。
　　迥野煤飞乱，遥空爆响闻。地形穿凿势，恐到祝融坟。
　　◎卷.4【云安】李群玉
　　滩恶黄牛吼，城孤白帝秋。水寒巴字急，歌迥竹枝愁。
　　树暗荆王馆，云昏蜀客舟。瑶姬不可见，行雨在高丘。
　　◎卷.5【石头城】李群玉
　　伯业随流水，寒芜上古城。长空横海色，断岸落潮声。
　　八极悲扶拄，五湖来止倾。东南天子气，扫地入函京。
　　◎卷.6【湖阔】李群玉
　　楚色笼青草，秋风洗洞庭。夕霏生水寺，初月尽云汀。
　　棹响来空阔，渔歌发杳冥。欲浮阑下艇，一到斗牛星。
　　◎卷.7【失鹤】李群玉
　　瑶台烟雾外，一去不回心。清海蓬壶远，秋风碧落深。
　　堕翎留片雪，雅操入孤琴。岂是笼中物，云萝莫更寻。
　　◎卷.8【腊夜雪霁月彩交光开阁临轩竟睡不得…寄江陵副使杜中丞】李群玉
　　月华临霁雪，皓彩射貂裘。桂酒寒无醉，银笙冻不流。
　　怀哉梁苑客，思作剡溪游。竟夕吟琼树，川途恨阻修。
　　◎卷.9【长沙陪裴大夫登北楼】李群玉
　　岩嶂随高步，琴尊奉胜游。金风吹绿簟，湘水入朱楼。
　　朗抱云开月，高情鹤见秋。登临多暇日，非为赋消忧。
　　◎卷.10【登蒲涧寺后二岩三首】李群玉
　　五仙骑五羊，何代降兹乡。涧有尧年韭，山馀禹日粮。
　　楼台笼海色，草树发天香。浩啸波光里，浮溟兴甚长。
　　行尽崎岖路，惊从汗漫游。青天豁眼快，碧海醒心秋。
　　便欲寻河汉，因之犯斗牛。九霄身自致，何必遇浮丘。
　　南溟吞越绝，极望碧鸿濛。龙渡潮声里，雷喧雨气中。
　　赵佗丘垄灭，马援鼓鼙空。遐想鱼鹏化，开襟九万风。
　　◎卷.11【早鸿】李群玉
　　木落波浪动，南飞闻夜鸿。参差天汉雾，嘹唳月明风。
　　野水莲茎折，寒泥稻穗空。无令一行侣，相失五湖中。
　　◎卷.12【旅泊】李群玉
　　摇落江天里，飘零倚客舟。短篇才遣闷，小酿不供愁。
　　沙雨潮痕细，林风月影稠。书空闲度日，深拥破貂裘。
　　◎卷.13【半醉】李群玉
　　处俗常如病，看花亦似秋。若无时复酒，宁遣镇长愁。
　　渐觉身非我，都迷蝶与周。何烦五色药，尊下即丹丘。
　　◎卷.14【昼寐】李群玉
　　筠桂晚萧疏，任人嘲宰予。鸟惊林下梦，风展枕前书。
　　正作庄生蝶，谁知惠子鱼。人间无乐事，直拟到华胥。
　　◎卷.15【晚莲】李群玉
　　露冷芳意尽，稀疏空碧荷。残香随暮雨，枯蕊堕寒波。
　　楚客罢奇服，吴姬停棹歌。涉江无可寄，幽恨竟如何。
　　◎卷.16【将之番禺留别湖南府幕】李群玉
　　本乏烟霞志，那随鸳鹭游。一枝仍未定，数粒欲何求。
　　溟涨道途远，荆吴云雪愁。会登梅岭翠，南翥入炎洲。
　　◎卷.17【宵民】李群玉
　　大雅无忧怨，宵民有爱憎。鲁侯天不遇，臧氏尔何能。
　　惨惨心如虺，营营舌似蝇。谁于销骨地，一鉴玉壶冰。
　　◎卷.18【吾道】李群玉
　　吾道成微哂，时情付绝言。凤兮衰已尽，犬也吠何繁。
　　轻重忧衡曲，妍媸虑镜昏。方忻耳目净，谁到翟公门。
　　◎卷.19【与三山人夜话（一作与濮阳夏侯吴三山人夜话）】李群玉
　　静谈云鹤趣，高会两三贤。酒思弹琴夜，茶芳向火天。
　　兔裘堆膝暖，鸠杖倚床偏。各厌池笼窄，相看意浩然。
　　◎卷.20【春寒】李群玉
　　拨火垂帘夕，将暄向冷天。闷斟壶酒暖，愁听雨声眠。
　　处世心悠尔，干时思索然。春光看已半，明日又藏烟。
　　◎卷.21【广江驿饯筵留别】李群玉
　　别筵欲尽秋，一醉海西楼。夜雨寒潮水，孤灯万里舟。
　　酒飞鹦鹉重，歌送鹧鸪愁。惆怅三年客，难期此处游。
　　◎卷.22【桑落洲】李群玉
　　九江寒露夕，微浪北风生。浦屿渔人火，蒹葭凫雁声。
　　颓云晦庐岳，微鼓辨湓城。远忆天边弟，曾从此路行。
　　◎卷.23【杜门】李群玉
　　且咏闲居赋，飞翔去未能。春风花屿酒，秋雨竹溪灯。
　　世路变陵谷，时情验友朋。达生书一卷，名利付春冰。
　　◎卷.24【池州封员外郡斋双鹤丹顶霜翎仙态浮旷罢政之日因呈此章】李群玉
　　潇洒二白鹤，对之高兴清。寒溪侣云水，朱阁伴琴笙。
　　顾慕稻粱惠，超遥江海情。应携帝乡去，仙阙看飞鸣。
　　◎卷.25【经费拾遗所居呈封员外】李群玉
　　云卧竟不起，少微空陨光。唯应孔北海，为立郑公乡。
　　旧馆苔藓合，幽斋松菊荒。空馀书带草，日日上阶长。
　　◎卷.26【送秦炼师】李群玉
　　紫府静沈沈，松轩思别琴。水流宁有意，云泛本无心。
　　锦洞桃花远，青山竹叶深。不因时卖药，何路更相寻。
　　◎卷.27【湘阴县送迁客北归】李群玉
　　不须留薏苡，重遣世人疑。瘴染面如檗，愁熏头似丝。
　　黄梅住雨外，青草过湖时。今日开汤网，冥飞亦未迟。
　　◎卷.28【九日陪崔大夫宴清河亭】李群玉
　　玉醴浮金菊，云亭敞玳筵。晴山低画浦，斜雁远书天。
　　谢胱离都日，殷公出守年。不知瑶水宴，谁和白云篇。
　　◎卷.29【送房处士闲游】李群玉
　　采药陶贞白，寻山许远游。刀圭藏妙用，岩洞契冥搜。
　　花月三江水，琴尊一叶舟。羡君随野鹤，长揖稻粱愁。
　　◎卷.30【赠花】李群玉
　　酒为看花酝，花须趁酒红。莫令芳树晚，使我绿尊空。
　　金谷园无主，桃源路不通。纵非乘露折，长短尽随风。
　　◎卷.31【洞庭风雨二首】李群玉
　　面南一片黑，俄起北风颠。浪泼巴陵树，雷烧鹿角田。
　　鱼龙方簸荡，云雨正喧阗。想赭君山日，秦皇怒赫然。
　　巨浸吞湘澧，西风忽怒号。水将天共黑，云与浪争高。
　　羽化思乘鲤，山漂欲抃鳌。阳乌犹曝翅，真恐湿蟠桃。
　　◎卷.32【临水蔷薇】李群玉
　　堪爱复堪伤，无情不久长。浪摇千脸笑，风舞一丛芳。
　　似濯文君锦，如窥汉女妆。所思云雨外，何处寄馨香。
　　◎卷.33【中秋维舟君山看月二首】李群玉
　　汗漫铺澄碧，朦胧吐玉盘。雨师清滓秽，川后扫波澜。
　　气射繁星灭，光笼八表寒。来从云涨迥，路上碧霄宽。
　　熠耀游何处，蟾蜍食渐残。棹翻银浪急，林映白虹攒。
　　练彩连河晓，冰晖压树干。夜深高不动，天下仰头看。
　　◎卷.34【桂州经佳人故居琪树】李群玉
　　种树人何在，攀枝空叹嗟。人无重见日，树有每年花。
　　满院雀声暮，半庭春景斜。东风不知恨，遍地落馀霞。
　　◎卷.35【赠元绂】李群玉
　　相逢在总角，与子即同心。隐石那知玉，披沙始遇金。
　　兰秋香不死，松晚翠方深。各保芳坚性，宁忧霜霰侵。
　　◎卷.36【中秋广江驿示韦益】李群玉
　　莫惜三更坐，难消万里情。同看一片月，俱在广州城。
　　泪逐金波满，魂随夜鹊惊。支颐乡思断，无语到鸡鸣。
　　◎卷.37【九日越台】李群玉
　　旭日高山上，秋天大海隅。黄花罗粔籹，绛实簇茱萸。
　　病久欢情薄，乡遥客思孤。无心同落帽，天际望归途。
　　◎卷.38【中秋越台看月】李群玉
　　海雨洗尘埃，月从空碧来。水光笼草树，练影挂楼台。
　　皓曜迷鲸目，晶荧失蚌胎。宵分凭槛望，应合见蓬莱。
　　◎卷.39【长沙开元寺昔与故长林许侍御题松竹联句】李群玉
　　墙阴数行字，怀旧惨伤情。薜荔侵年月，莓苔压姓名。
　　逝川前后水，浮世短长生。独立秋风暮，凝颦隔郢城。
　　◎卷.40【伤友】李群玉
　　玉棺来九天，凫舄掩穷泉。芜没池塘屿，凄凉翰墨筵。
　　短期存大梦，旧好委浮烟。我有幽兰曲，因君遂绝弦。
　　◎卷.41【法性寺六祖戒坛】李群玉
　　初地无阶级，馀基数尺低。天香开茉莉，梵树落菩提。
　　惊俗生真性，青莲出淤泥。何人得心法，衣钵在曹溪。
　　◎卷.42【东湖二首】李群玉
　　晚景微雨歇，逍遥湖上亭。波闲鱼弄饵，树静鸟遗翎。
　　性野难依俗，诗玄自入冥。何繇遂潇洒，高枕对云汀。
　　雨气消残暑，苍苍月欲升。林间风卷簟，栏下水摇灯。
　　迥野垂银镜，层峦挂玉绳。重期浮小楫，来摘半湖菱。
　　◎卷.43【湖阁晓晴寄呈从翁二首】李群玉
　　岭日开寒雾，湖光荡霁华。风乌摇径柳，水蝶恋幽花。
　　蜀国地西极，吴门天一涯。轻舟栏下去，点点入湘霞。
　　高秋凭远槛，万里看新晴。重雾披天急，千云触石轻。
　　湖山四五点，湘雁两三声。遥想潘园里，琴尊兴转清。
　　◎卷.44【同张明府游溇水亭】李群玉
　　草色绿溪晚，梅香生縠文。云天敛馀霁，水木笼微曛。
　　垂钓坐方屿，幽禽时一闻。何当五柳下，酌醴吟庭筠。
　　◎卷.45【七月十五夜看月】李群玉
　　朦胧南溟月，汹涌出云涛。下射长鲸眼，遥分玉兔毫。
　　势来星斗动，路越青冥高。竟夕瞻光彩，昂头把白醪。
　　◎卷.46【北风】李群玉
　　病发干垂枕，临风强起梳。蝶飞魂尚弱，蚁斗体犹虚。
　　瘦骨呻吟后，羸容几杖初。庭幽行药静，凉暑翠筠疏。
　　◎卷.47【游玉芝观】李群玉
　　寻仙向玉清，独倚雪初晴。木落寒郊迥，烟开叠嶂明。
　　片云盘鹤影，孤磬杂松声。且共探玄理，归途月未生。
　　◎卷.48【中秋夜南楼寄友人】李群玉
　　海月出银浪，湖光射高楼。朗吟无渌酒，贱价买清秋。
　　气冷鱼龙寂，轮高星汉幽。他乡此夜客，对景饯多愁。
　　◎卷.49【三月五日陪裴大夫泛长沙东湖（一作张又新诗）】李群玉
　　上巳馀风景，芳辰集远坰。彩舟浮滉荡，绣毂下娉婷。
　　林榭回葱蒨，笙歌转杳冥。湖光迷翡翠，草色醉蜻蜓。
　　鸟弄桐花日，鱼翻谷雨萍。从今留胜会，谁肯画兰亭。
　　◎卷.50【龟】李群玉
　　静养千年寿，重泉自隐居。不应随跛鳖，宁肯滞凡鱼。
　　灵腹唯玄露，芳巢必翠蕖。扬花输蚌蛤，奔月恨蟾蜍。
　　曳尾辞泥后，支床得水初。冠山期不小，铸印事宁虚。
　　有志酬毛宝，无心畏豫且。他时清洛汭，会荐帝尧书。
　　◎卷.51【长沙春望寄涔阳故人】李群玉
　　清明别后雨晴时，极浦空颦一望眉。湖畔春山烟黯黯，
　　云中远树黑离离。依微水戍闻疏鼓，掩映河桥见酒旗。
　　风暖草长愁自醉，行吟无处寄相思。
　　◎卷.52【金塘路中】李群玉
　　山连楚越复吴秦，蓬梗何年是住身。黄叶黄花古城路，
　　秋风秋雨别家人。冰霜想度商於冻，桂玉愁居帝里贫。
　　十口系心抛不得，每回回首即长颦。
　　◎卷.53【自遣】李群玉
　　翻覆升沉百岁中，前途一半已成空。浮生暂寄梦中梦，
　　世事如闻风里风。修竹万竿资阒寂，古书千卷要穷通。
　　一壶浊酒暄和景，谁会陶然失马翁。
　　◎卷.54【送于少监自广州还紫逻】李群玉
　　鸣皋山水似麻源，谢监东还忆故园。海峤烟霞轻逸翰，
　　洛川花木待回轩。宦情薄去诗千首，世事闲来酒一尊。
　　明日中书见颜范，始应通籍入金门。
　　◎卷.55【石门韦明府为致东阳潭石鲫鲙】李群玉
　　锦鳞衔饵出清涟，暖日江亭动鲙筵。叠雪乱飞消箸底，
　　散丝繁洒拂刀前。太湖浪说朱衣鲋，汉浦休夸缩项鳊。
　　隽味品流知第一，更劳霜橘助芳鲜。
　　◎卷.56【规公业在净名得甚深义仆近获顾长康月宫真影…以屈瞻礼】李群玉
　　五浊之世尘冥冥，达观栖心于此经。但用须弥藏芥子，
　　安知牛迹笑东溟。生公吐辩真无敌，顾氏传神实有灵。
　　今日净开方丈室，一飞白足到茅亭。
　　◎卷.57【玉真观】李群玉
　　高情帝女慕乘鸾，绀发初簪玉叶冠。秋月无云生碧落，
　　素蕖寒露出情澜。层城烟雾将归远，浮世尘埃久住难。
　　一自箫声飞去后，洞宫深掩碧瑶坛。
　　◎卷.58【辱绵州于中丞书信】李群玉
　　一缄垂露到云林，中有孙阳念骥心。万木自凋山不动，
　　百川皆旱海长深。风标想见瑶台鹤，诗韵如闻渌水琴。
　　他日纵陪池上酌，已应难到暝猿吟。
　　◎卷.59【送崔使君萧山祷雨甘泽遽降】李群玉
　　谢公一拜敬亭祠，五马旋归下散丝。不假土龙呈夭矫，
　　自然石燕起参差。预听禾稼如云语，应有空濛似雾时。
　　已向为霖报消息，颍川征诏是前期。
　　◎卷.60【重经巴丘追感（开成初，陪故员外从翁诗酒游泛）】李群玉
　　昔年高接李膺欢，日泛仙舟醉碧澜。诗句乱随青草发，
　　酒肠俱逐洞庭宽。浮生聚散云相似，往事微茫梦一般。
　　今日片帆城下去，秋风回首泪阑干。
　　◎卷.61【湘阴江亭却寄友人】李群玉
　　湘岸初晴淑景迟，风光正是客愁时。幽花暮落骚人浦，
　　芳草春深帝子祠。往事隔年如过梦，旧游回首谩劳思。
　　烟波自此扁舟去，小酌文园杳未期。
　　◎卷.62【哭郴州王使君】李群玉
　　银章朱绂照云骢，六换鱼书惠化崇。瑶树忽倾沧海里，
　　醉乡翻在夜台中。东山妓逐飞花散，北海尊随逝水空。
　　曾是绮罗筵上客，一来长恸向春风。
　　◎卷.63【九日巴丘杨公台上宴集】李群玉
　　凄凄霜日上高台，水国秋深客思哀。万叠银山寒浪起，
　　一行斜字早鸿来。谁家捣练孤城暮，何处题衣远信回。
　　江汉路长身不定，菊花三笑旅萍开。
　　◎卷.64【奉和张舍人送秦炼师归岑公山】李群玉
　　仙翁归卧翠微岑，一夜西风月峡深。松径定知芳草合，
　　玉书应念素尘侵。闲云不系东西影，野鹤宁知去住心。
　　兰浦苍苍春欲暮，落花流水怨离琴。
　　◎卷.65【送陶少府赴选】李群玉
　　陶君官兴本萧疏，长傍青山碧水居。久向三茅穷艺术，
　　仍传五柳旧琴书。迹同飞鸟栖高树，心似闲云在太虚。
　　自是葛洪求药价，不关梅福恋簪裾。
　　◎卷.66【寄张祜（祜亦未面，频寄声相闻）】李群玉
　　越水吴山任兴行，五湖云月挂高情。不游都邑称平子，
　　只向江东作步兵。昔岁芳声到童稚，老来佳句遍公卿。
　　如君气力波澜地，留取阴何沈范名。
　　◎卷.67【寄长沙许侍御】李群玉
　　三年文会许追随，和遍南朝杂体诗。未把彩毫还郭璞，
　　乞留残锦与丘迟。竹斋琴酒欢成梦，水寺烟霞赏对谁。
　　今日秋风满湘浦，只应搔首咏琼枝。
　　◎卷.68【望月怀友（一作寄人）】李群玉
　　浮云卷尽看朣胧，直出沧溟上碧空。盈手水光寒不湿，
　　流天素彩静无风。酒花荡漾金尊里，棹影飘飖玉浪中。
　　川路正长难可越，美人千里思何穷。
　　◎卷.69【和吴中丞悼笙妓】李群玉
　　丽质仙姿烟逐风，凤凰声断吹台空。多情草色怨还绿，
　　无主杏花春自红。堕珥尚存芳树下，馀香渐减玉堂中。
　　唯应去抱云和管，从此长归阿母宫。
　　◎卷.70【薛侍御处乞靴】李群玉
　　越客南来夸桂麖，良工用意巧缝成。看时共说茱萸皱，
　　著处嫌无鸲鹆鸣。百里奚身悲甚似，五羊皮价敢全轻。
　　日于文苑陪高步，赢得芳尘接武名。
　　◎卷.71【九子坡闻鹧鸪】李群玉
　　落照苍茫秋草明，鹧鸪啼处远人行。正穿诘曲崎岖路，
　　更听钩輈格磔声。曾泊桂江深岸雨，亦于梅岭阻归程。
　　此时为尔肠千断，乞放今宵白发生。
　　◎卷.72【凉公从叔春祭广利王庙】李群玉
　　龙骧伐鼓下长川，直济云涛古庙前。海客敛威惊火旆，
　　天吴收浪避楼船。阴灵向作南溟王，祀典高齐五岳肩。
　　从此华夷封域静，潜熏玉烛奉尧年。
　　◎卷.73【长沙紫极宫雨夜愁坐】李群玉
　　独坐高斋寒拥衾，洞宫台殿窅沉沉。春灯含思静相伴，
　　夜雨滴愁更向深。穷达未知他日事，是非皆到此时心。
　　羁栖摧剪平生志，抱膝时为梁甫吟。
　　◎卷.74【送人隐居（一作卢逸人隐居）】李群玉
　　棋局茅亭幽涧滨，竹寒江静远无人。村梅尚敛风前笑，
　　沙草初偷雪后春。鹏鷃喻中消日月，沧浪歌里放心神。
　　平生自有烟霞志，久欲抛身狎隐沦。
　　◎卷.75【江楼闲望怀关中亲故】李群玉
　　摇落江天欲尽秋，远鸿高送一行愁。音书寂绝秦云外，
　　身世蹉跎楚水头。年貌暗随黄叶去，时情深付碧波流。
　　风凄日冷江湖晚，驻目寒空独倚楼。
　　◎卷.76【请告南归留别同馆（中元作）】李群玉
　　一点灯前独坐身，西风初动帝城砧。不胜庾信乡关思，
　　遂作陶潜归去吟。书阁乍离情黯黯，彤庭回望肃沈沈。
　　应怜一别瀛洲侣，万里单飞云外深。
　　◎卷.77【仙明洲口号】李群玉
　　长爱沙洲水竹居，暮江春树绿阴初。浪翻新月金波浅，
　　风损轻云玉叶疏。半浦夜歌闻荡桨，一星幽火照叉鱼。
　　二年此处寻佳句，景物常输楚客书。
　　◎卷.78【送萧十二校书赴郢州婚姻】李群玉
　　蓬莱才子即萧郎，彩服青书卜凤凰。玉珮定催红粉色，
　　锦衾应惹翠云香。马穿暮雨荆山远，人宿寒灯郢梦长。
　　领取和鸣好风景，石城花月送归乡。
　　◎卷.79【送隐者归罗浮】李群玉
　　春山杳杳日迟迟，路入云峰白犬随。两卷素书留贳酒，
　　一柯樵斧坐看棋。蓬莱道士飞霞履，清远仙人寄好诗。
　　自此尘寰音信断，山川风月永相思。
　　◎卷.80【献王中丞时有除拜】李群玉
　　登仙望绝李膺舟，从此青蝇点遂稠。半夜剑吹牛斗动，
　　二年门掩雀罗愁。张仪会展平生舌，韩信那惭跨下羞。
　　他日图勋画麟阁，定呈肝胆始应休。
　　◎卷.81【哭小女痴儿】李群玉
　　平生未省梦熊罴，稚女如花坠晓枝。条蔓纵横输葛藟，
　　子孙蕃育羡螽斯。方同王衍钟情切，犹念商瞿有庆迟。
　　负尔五年恩爱泪，眼中惟有涸泉知。
　　◎卷.82【醉后赠冯姬】李群玉
　　黄昏歌舞促琼筵，银烛台西见小莲。二寸横波回慢水，
　　一双纤手语香弦。桂形浅拂梁家黛，瓜字初分碧玉年。
　　愿托襄王云雨梦，阳台今夜降神仙。
　　◎卷.83【广州陪凉公从叔越台宴集】李群玉
　　一径松梢踏石梯，步穷身在白云西。日衔赤浪金车没，
　　天拂沧波翠幕低。高鸟散飞惊大旆，长风万里卷秋鼙。
　　玉钩挂海笙歌合，珠履三千半似泥。
　　◎卷.84【留别马使君】李群玉
　　俱来海上叹烟波，君佩银鱼我触罗。蜀国才微甘放荡，
　　专城年少岂蹉跎。应怜旅梦千重思，共怆离心一曲歌。
　　唯有管弦知客意，分明吹出感恩多。
　　◎卷.85【将欲南行陪崔八宴海榴亭】李群玉
　　朝宴华堂暮未休，几人偏得谢公留。风传鼓角霜侵戟，
　　云卷笙歌月上楼。宾馆尽开徐孺榻，客帆空恋李膺舟。
　　谩夸书剑无归处，水远山长步步愁。
　　◎卷.86【湖寺清明夜遣怀】李群玉
　　柳暗花香愁不眠，独凭危槛思凄然。野云将雨渡微月，
　　沙鸟带声飞远天。久向饥寒抛弟妹，每因时节忆团圆。
　　饧餐冷酒明年在，未定萍蓬何处边。
　　◎卷.87【九日】李群玉
　　年年羞见菊花开，十度悲秋上楚台。半岭残阳衔树落，
　　一行斜雁向人来。行云永绝襄王梦，野水偏伤宋玉怀。
　　丝管阑珊归客尽，黄昏独自咏诗回。
　　◎卷.88【同郑相并歌姬小饮戏赠（一作杜丞相悰筵中赠美人）】李群玉
　　裙拖六幅湘江水，鬓耸巫山一段云。风格只应天上有，
　　歌声岂合世间闻。胸前瑞雪灯斜照，眼底桃花酒半醺。
　　不是相如怜赋客，争教容易见文君。
　　◎卷.89【秣陵怀古】李群玉
　　野花黄叶旧吴宫，六代豪华烛散风，龙虎势衰佳气歇，
　　凤凰名在故台空。市朝迁变秋芜绿，坟冢高低落照红。
　　霸业鼎图人去尽，独来惆怅水云中。
　　◎卷.90【黄陵庙】李群玉
　　小姑洲北浦云边，二女容华自俨然。野庙向江春寂寂，
　　古碑无字草芊芊。风回日暮吹芳芷，月落山深哭杜鹃。
　　犹似含颦望巡狩，九疑愁断隔湘川。
　　◎卷.91【送唐侍御福建省兄】李群玉
　　桂枝攀尽贾家才，霄汉春风棣萼开。世掌纶言传大笔，
　　官分鸿序压霜台。闽山翠卉迎飞旆，越水清纹散落梅。
　　到日池塘春草绿，谢公应梦惠连来。
　　◎卷.92【送秦炼师归岑公山】李群玉
　　紫泥飞诏下金銮，列象分明世仰观。北省谏书藏旧草，
　　南宫郎署握新兰。春归凤沼恩波暖，晓入鸳行瑞气寒。
　　偏是此生栖息者，满衣零泪一时干。
　　◎卷.93【浔阳观水】李群玉
　　朝宗汉水接阳台，唅呀填坑吼作雷。莫见九江平稳去，
　　还从三峡嶮巇来，南经梦泽宽浮日，西出岷山劣泛杯。
　　直至沧溟涵贮尽，深沉不动浸昭回。
　　◎卷.94【谪仙吟赠赵道士】李群玉
　　汗漫东游黄鹤雏，缙云仙子住清都。三元麟凤推高座，
　　六甲风雷閟小壶。日月暗资灵寿药，山河直拟化生符。
　　若为失意居蓬岛，鳌足尘飞桑树枯。
　　◎卷.95【长沙陪裴大夫夜宴】李群玉
　　东山夜宴酒成河，银烛荧煌照绮罗。四面雨声笼笑语，
　　满堂香气泛笙歌。泠泠玉漏初三滴，滟滟金觞已半酡。
　　共向柏台窥雅量，澄陂万顷见天和。
　　◎卷.96【宝剑】李群玉
　　雷焕丰城掘剑池，年深事远迹依稀。泥沙难掩冲天气，
　　风雨终思发匣时。夜电尚摇池底影，秋莲空吐锷边辉。
　　自从星坼中台后，化作双龙去不归。
　　◎卷.97【人日梅花病中作】李群玉
　　去年今日湘南寺，独把寒梅愁断肠。今年此日江边宅，
　　卧见琼枝低压墙。半落半开临野岸，团情团思醉韶光。
　　玉鳞寂寂飞斜月，素艳亭亭对夕阳。已被儿童苦攀折，
　　更遭风雨损馨香。洛阳桃李渐撩乱，回首行宫春景长。


第五百七十卷
　　◎卷.1【静夜相思】李群玉
　　山空天籁寂，水榭延轻凉。浪定一浦月，藕花闲自香。
　　◎卷.2【桂州经佳人故居】李群玉
　　桂水依旧绿，佳人本不还。只应随暮雨，飞入九疑山。
　　◎卷.3【放鱼】李群玉
　　早觅为龙去，江湖莫漫游。须知香饵下，触口是铦钩。
　　◎卷.4【莲叶】李群玉
　　根是泥中玉，心承露下珠。在君塘下种，埋没任春浦。
　　◎卷.5【客愁二首】李群玉
　　客愁看柳色，日日逐春深。荡漾春风起，谁知历乱心。
　　客愁看柳色，日日逐春长。凭送湘流水，绵绵入帝乡。
　　◎卷.6【洞庭干二首】李群玉
　　借问蓬莱水，谁逢清浅年。伤心云梦泽，岁岁作桑田。
　　朱宫紫贝阙，一旦作沙洲。八月还平在，鱼虾不用愁。
　　◎卷.7【病起别主人】李群玉
　　益愧千金少，情将一饭殊。恨无泉客泪，尽泣感恩珠。
　　◎卷.8【火炉前坐】李群玉
　　孤灯照不寐，风雨满西林。多少关心事，书灰到夜深。
　　◎卷.9【古词】李群玉
　　一合相思泪，临江洒素秋。碧波如会意，却与向西流。
　　◎卷.10【嘲卖药翁】李群玉
　　劚尽春山土，辛勤卖药翁。莫抛破笠子，留作败天公。
　　◎卷.11【伤小女痴儿】李群玉
　　哭尔春日短，支颐长叹嗟。不如半死树，犹吐一枝花。
　　◎卷.12【青鹢】李群玉
　　独立蒹葭雨，低飞浦屿风。须知毛色下，莫入鹭鸶丛。
　　◎卷.13【池塘晚景】李群玉
　　风荷珠露倾，惊起睡䴔䴖。月落池塘静，金刀剪一声。
　　◎卷.14【役从叔】李群玉
　　可惜出群蹄，毛焦久卧泥。孙阳如不顾，骐骥向谁嘶。
　　◎卷.15【恼自澄】李群玉
　　常闻天女会，玉指散天花。莫遣春风里，红芳点袈裟。
　　◎卷.16【读贾谊传】李群玉
　　卑湿长沙地，空抛出世才。已齐生死理，鵩鸟莫为灾。
　　◎卷.17【寄人】李群玉
　　寄语双莲子，须知用意深。莫嫌一点苦，便拟弃莲心。
　　◎卷.18【寄韦秀才】李群玉
　　荆台兰渚客，寥落共含情。空馆相思夜，孤灯照雨声。
　　◎卷.19【春日寄友（一作春日南台初晴望寄友）】李群玉
　　晴气熏樱蕊，丰蒙雪满林。请君三斗酒，醉卧白罗岑。
　　◎卷.20【题竹】李群玉
　　一顷含秋绿，森风十万竿。气吹朱夏转，声扫碧霄寒。
　　◎卷.21【怀初公】李群玉
　　不见休上人，空伤碧云思。何处开宝书，秋风海光寺。
　　◎卷.22【龙安寺佳人阿最歌八首】李群玉
　　团团明月面，冉冉柳枝腰。未入鸳鸯被，心长似火烧。
　　见面知何益，闻名忆转深。拳挛荷叶子，未得展莲心。
　　欲摘不得摘，如看波上花。若教亲玉树，情愿作蒹葭。
　　门路穿茶焙，房门映竹烟。会须随鹿女，乞火到窗前。
　　不是求心印，都缘爱绿珠。何须同泰寺，然后始为奴。
　　既为金界客，任改净人名。愿扫琉璃地，烧香过一生。
　　素腕撩金索，轻红约翠纱。不如栏下水，终日见桃花。
　　第一龙宫女，相怜是阿谁。好鱼输獭尽，白鹭镇长饥。
　　◎卷.23【野鸭】李群玉
　　鸂鶒借毛衣，喧呼鹰隼稀。云披菱藻地，任汝作群飞。
　　◎卷.24【题二妃庙】李群玉
　　黄陵庙前春已空，子规啼血滴松风。
　　不知精爽归何处，疑是行云秋色中。
　　◎卷.25【寄友二首】李群玉
　　野水晴山雪后时，独行村落更相思。
　　无因一向溪头醉，处处寒梅映酒旗。
　　花落轻寒酒熟迟，醉眠不及落花期。
　　愁人相忆春山暮，烟树苍苍播谷时。
　　◎卷.26【桃源】李群玉
　　我到瞿真上升处，山川四望使人愁。
　　紫雪白鹤去不返，唯有桃花溪水流。
　　◎卷.27【题王侍御宅】李群玉
　　门向沧江碧岫开，地多鸥鹭少尘埃。
　　绿阴十里滩声里，闲自王家看竹来。
　　◎卷.28【闻湘南从叔朝觐】李群玉
　　长沙地窄却回时，舟楫駸駸向凤池。
　　为报湘川神女道，莫教云雨湿旌旗。
　　◎卷.29【汉阳太白楼】李群玉
　　江上层楼翠霭间，满帘春水满窗山。
　　青枫绿草将愁去，远入吴云暝不还。
　　◎卷.30【送客】李群玉
　　沅水罗文海燕回，柳条牵恨到荆台。
　　定知行路春愁里，故郢城边见落梅。
　　◎卷.31【醴陵道中】李群玉
　　别酒离亭十里强，半醒半醉引愁长。
　　无端寂寂春山路，雪打溪梅狼藉香。
　　◎卷.32【校书叔遗暑服】李群玉
　　翠云箱里叠樬栊，楚葛湘纱净似空。
　　便著清江明月夜，轻凉与挂一身风。
　　◎卷.33【赠魏三十七】李群玉
　　名珪字玉净无瑕，美誉芳声有数车。
　　莫放焰光高二丈，来年烧杀杏园花。
　　◎卷.34【酬崔表仁】李群玉
　　昨日朱门一见君，忽惊野鹤在鸡群。
　　不应长啄潢污水，早晚归飞碧落云。
　　◎卷.35【旅游番禺献凉公】李群玉
　　帝乡群侣杳难寻，独立沧洲岁暮心。
　　野鹤栖飞无远近，稻粱多处是恩深。
　　◎卷.36【长沙元门寺张璪员外壁画】李群玉
　　片石长松倚素楹，翛然云壑见高情。
　　世人只爱凡花鸟，无处不知梁广名。
　　◎卷.37【请告出春明门】李群玉
　　本不将心挂名利，亦无情意在樊笼。
　　鹿裘藜杖且归去，富贵荣华春梦中。
　　◎卷.38【引水行】李群玉
　　一条寒玉走秋泉，引出深萝洞口烟。
　　十里暗流声不断，行人头上过潺湲。
　　◎卷.39【移松竹】李群玉
　　龙髯凤尾乱飕飕，带雾停风一亩秋。
　　待取满庭苍翠合，酒尊书案闭门休。
　　◎卷.40【叹灵鹫寺山榴】李群玉
　　水蝶岩蜂俱不知，露红凝艳数千枝。
　　山深春晚无人赏，即是杜鹃催落时。
　　◎卷.41【黄陵庙（一作李远诗）】李群玉
　　黄陵庙前莎草春，黄陵女儿茜裙新。
　　轻舟短棹唱歌去，水远山长愁杀人。
　　◎卷.42【北亭】李群玉
　　斜雨飞丝织晓空，疏帘半卷野亭风。
　　荷花向尽秋光晚，零落残红绿沼中。
　　◎卷.43【送客往涔阳】李群玉
　　春与春愁逐日长，远人天畔远思乡。
　　蘋生水绿不归去，孤负东溪七里庄。
　　◎卷.44【寄友人鹿胎冠子】李群玉
　　数点疏星紫锦斑，仙家新样剪三山。
　　宜与谢公松下戴，净簪云发翠微间。
　　◎卷.45【江南】李群玉
　　鳞鳞别浦起微波，泛泛轻舟桃叶歌。
　　斜雪北风何处宿，江南一路酒旗多。
　　◎卷.46【答友人寄新茗】李群玉
　　满火芳香碾麹尘，吴瓯湘水绿花新。
　　愧君千里分滋味，寄与春风酒渴人。
　　◎卷.47【峡山寺上方】李群玉
　　满院泉声水殿凉，疏帘微雨野松香。
　　东峰下视南溟月，笑踏金波看海光。
　　◎卷.48【秋登涔阳城二首】李群玉
　　万户砧声水国秋，凉风吹起故乡愁。
　　行人望远偏伤思，白浪青枫满北楼。
　　穿针楼上闭秋烟，织女佳期又隔年。
　　斜笛夜深吹不落，一条银汉挂秋天。
　　◎卷.49【钓鱼】李群玉
　　七尺青竿一丈丝，菰浦叶里逐风吹。
　　几回举手抛芳饵，惊起沙滩水鸭儿。
　　◎卷.50【酬魏三十七】李群玉
　　静里寒香触思初，开缄忽见二琼琚。
　　一吟丽可风流极，没得弘文李校书。
　　◎卷.51【赠琵琶妓】李群玉
　　我见鸳鸯飞水上，君还望月苦相思。
　　一双裙带同心结，早寄黄鹂孤雁儿。
　　◎卷.52【落帆后赋得二绝】李群玉
　　平湖茫茫春日落，危樯独映沙洲泊。
　　上岸闲寻细草行，古查飞起黄金鹗。
　　水浮秋烟沙晓雪，皎洁无风灯影彻。
　　海客云帆未挂时，相与缘江拾明月。
　　◎卷.53【赠人】李群玉
　　曾留宋玉旧衣裳，惹得巫山梦里香。
　　云雨无情难管领，任他别嫁楚襄王。
　　◎卷.54【赠妓人】李群玉
　　谁家少女字千金，省向人间逐处寻。
　　今日分明花里见，一双红脸动春心。
　　◎卷.55【山榴】李群玉
　　洞中春气蒙笼暄，尚有红英千树繁。
　　可怜夹水锦步障，羞数石家金谷园。
　　◎卷.56【鸂鶒】李群玉
　　锦羽相呼暮沙曲，波上双声戛哀玉。
　　霞明川静极望中，一时飞灭青山绿。
　　◎卷.57【沅江渔者】李群玉
　　倚棹汀洲沙日晚，江鲜野菜桃花饭。
　　长歌一曲烟霭深，归去沧江绿波远。
　　◎卷.58【题金山寺石堂】李群玉
　　白波四面照楼台，日夜潮声绕寺回。
　　千叶红莲高会处，几曾龙女献珠来。
　　◎卷.59【戏赠魏十四】李群玉
　　兰浦秋来烟雨深，几多情思在琴心。
　　知君调得东家子，早晚和鸣入锦衾。
　　◎卷.60【和人赠别】李群玉
　　嚬黛低红别怨多，深亭芳恨满横波。
　　声中唱出缠绵意，泪落灯前一曲歌。
　　◎卷.61【宿巫山庙二首】李群玉
　　寂寞高堂别楚君，玉人天上逐行云。
　　停舟十二峰峦下，幽佩仙香半夜闻。
　　庙闭春山晓月光，波声回合树苍苍。
　　自从一别襄王梦，云雨空飞巫峡长。
　　◎卷.62【伤柘枝妓】李群玉
　　曾见双鸾舞镜中，联飞接影对春风。
　　今来独在花筵散，月满秋天一半空。
　　◎卷.63【题樱桃】李群玉
　　春初携酒此花间，几度临风倒玉山。
　　今日叶深黄满树，再来惆怅不能攀。
　　◎卷.64【恼从兄】李群玉
　　芳草萋萋新燕飞，芷汀南望雁书稀。
　　武陵洞里寻春客，已被桃花迷不归。
　　◎卷.65【紫极宫斋后】李群玉
　　紫府空歌碧落寒，晓星寥亮月光残。
　　一群白鹤高飞上，唯有松风吹石坛。
　　◎卷.66【春晚】李群玉
　　思乡之客空凝嚬，天边欲尽未尽春。
　　独攀江树深不语，芳草落花愁杀人。
　　◎卷.67【喜浑吉见访】李群玉
　　公子春衫桂水香，远冲飞雪过书堂。
　　贫家冷落难消日，唯有松筠满院凉。
　　◎卷.68【索曲送酒】李群玉
　　帘外春风正落梅，须求狂药解愁回。
　　烦君玉指轻拢撚，慢拨鸳鸯送一杯。
　　◎卷.69【山驿梅花】李群玉
　　生在幽崖独无主，溪萝涧鸟为俦侣。
　　行人陌上不留情，愁香空谢深山雨。
　　◎卷.70【重阳日上渚宫杨尚书】李群玉
　　落帽台边菊半黄，行人惆怅对重阳。
　　荆州一见桓宣武，为趁悲秋入帝乡。
　　◎卷.71【书院二小松】李群玉
　　一双幽色出凡尘，数粒秋烟二尺鳞。
　　从此静窗闻细韵，琴声长伴读书人。
　　◎卷.72【劝人庐山读书】李群玉
　　怜君少隽利如锋，气爽神清刻骨聪。
　　片玉若磨唯转莹，莫辞云水入庐峰。
　　◎卷.73【言怀】李群玉
　　白鹤高飞不逐群，嵇康琴酒鲍昭文。
　　此身未有栖归处，天下人间一片云。
　　◎卷.74【闻笛】李群玉
　　冉冉生山草何异，截而吹之动天地。
　　望乡台上望乡时，不独落梅兼落泪。
　　◎卷.75【晓宴】李群玉
　　金波西倾银汉落，绿树含烟倚朱阁。
　　晓华胧xz闻调笙，一点残灯隔罗幕。
　　◎卷.76【将游荆州投魏中丞】李群玉
　　贫埋病压老巑岏，拂拭菱花不喜看。
　　又恐无人肯青眼，事须凭仗小还丹。
　　◎卷.77【二辛夷】李群玉
　　狂吟辞舞双白鹤，霜翎玉羽纷纷落。
　　空庭向晚春雨微，却敛寒香抱瑶萼。
　　◎卷.78【题龙潭西斋】李群玉
　　寂寞幽斋暝烟起，满径西风落松子。
　　远公一去兜率宫，唯有面前虎溪水。
　　◎卷.79【中秋寄南海梁侍御】李群玉
　　海静天高景气殊，鲸睛失彩蚌潜珠。
　　不知今夜越台上，望见瀛洲方丈无。
　　◎卷.80【戏赠姬人（一作张祜与杜牧联句诗）】李群玉
　　骰子巡抛裹手拈，无因得见玉纤纤。
　　但知谑道金钗落，图向人前露指尖。
　　◎卷.81【大庾山岭别友人】李群玉
　　筼筜无子鸳雏饥，毛彩凋摧不得归。
　　谁念火云千嶂里，低身犹傍鹧鸪飞。
　　◎卷.82【石门戍】李群玉
　　到此空思吴隐之，潮痕草蔓上幽碑。
　　人来皆望珠玑去，谁咏贪泉四句诗。
　　◎卷.83【文殊院避暑】李群玉
　　赤日黄埃满世间，松声入耳即心闲。
　　愿寻五百仙人去，一世清凉住雪山。
　　◎卷.84【南庄春晚二首】李群玉
　　连云草映一条陂，鸂鶒双双带水飞。
　　南村小路桃花落，细雨斜风独自归。
　　草暖沙长望去舟，微茫烟浪向巴丘。
　　沅江寂寂春归尽，水绿蘋香人自愁。
　　◎卷.85【湘妃庙】李群玉
　　少将风月怨平湖，见尽扶桑水到枯。
　　相约杏花坛上去，画栏红紫斗樗蒲。


第五百七十一卷
　　◎卷.1【古意】贾岛
　　碌碌复碌碌，百年双转毂。志士终夜心，良马白日足。
　　俱为不等闲，谁是知音目。眼中两行泪，曾吊三献玉。
　　◎卷.2【望山】贾岛
　　南山三十里，不见逾一旬。冒雨时立望，望之如朋亲。
　　虬龙一掬波，洗荡千万春。日日雨不断，愁杀望山人。
　　天事不可长，劲风来如奔。阴霪一以扫，浩翠写国门。
　　长安百万家，家家张屏新。谁家最好山，我愿为其邻。
　　◎卷.3【北岳庙】贾岛
　　天地有五岳，恒岳居其北。岩峦叠万重，诡怪浩难测。
　　人来不敢入，祠宇白日黑。有时起霖雨，一洒天地德。
　　神兮安在哉，永康我王国。
　　◎卷.4【朝饥】贾岛
　　市中有樵山，此舍朝无烟。井底有甘泉，釜中乃空然。
　　我要见白日，雪来塞青天。坐闻西床琴，冻折两三弦。
　　饥莫诣他门，古人有拙言。
　　◎卷.5【哭卢仝】贾岛
　　贤人无官死，不亲者亦悲。空令古鬼哭，更得新邻比。
　　平生四十年，惟著白布衣。天子未辟召，地府谁来追。
　　长安有交友，托孤遽弃移。冢侧志石短，文字行参差。
　　无钱买松栽，自生蒿草枝。在日赠我文，泪流把读时。
　　从兹加敬重，深藏恐失遗。
　　◎卷.6【剑客（一作述剑）】贾岛
　　十年磨一剑，霜刃未曾试。今日把似君，谁为不平事。
　　◎卷.7【口号】贾岛
　　中夜忽自起，汲此百尺泉。林木含白露，星斗在青天。
　　◎卷.8【寄远】贾岛
　　别肠多郁纡，岂能肥肌肤。始知相结密，不及相结疏。
　　疏别恨应少，密离恨难袪。门前南流水，中有北飞鱼。
　　鱼飞向北海，可以寄远书。不惜寄远书，故人今在无。
　　况此数尺身，阻彼万里途。自非日月光，难以知子躯。
　　◎卷.9【斋中】贾岛
　　眈静非谬为，本性实疏索。斋中一就枕，不觉白日落。
　　低扉碍轩辔，寡德谢接诺。丛菊在墙阴，秋穷未开萼。
　　所餐类病马，动影似移岳。欲驻迫逃衰，岂殊辞绠缚。
　　已见饱时雨，应丰蔬与药。
　　◎卷.10【感秋】贾岛
　　商气飒已来，岁华又虚掷。朝云藏奇峰，暮雨洒疏滴。
　　几蜩嘿凉叶，数蛩思阴壁。落日空馆中，归心远山碧。
　　昔人多秋感，今人何异昔。四序驰百年，玄发坐成白。
　　喧喧徇声利，扰扰同辙迹。傥无世上怀，去偃松下石。
　　◎卷.11【玩月】贾岛
　　寒月破东北，贾生立西南。西南立倚何，立倚青青杉。
　　近月有数星，星名未详谙。但爱杉倚月，我倚杉为三。
　　月乃不上杉，上杉难相参。眙愕子细视，睛瞳桂枝劖。
　　目常有热疾，久视无烦炎。以手扪衣裳，零露已濡沾。
　　久立双足冻，时向股髀淹。立久病足折，兀然黐胶粘。
　　他人应已睡，转喜此景恬。此景亦胡及，而我苦淫耽。
　　无异市井人，见金不知廉。不知此夜中，几人同无厌。
　　待得上顶看，未拟归枕函。强步望寝斋，步步情不堪。
　　步到竹丛西，东望如隔帘。却坐竹丛外，清思刮幽潜。
　　量知爱月人，身愿化为蟾。
　　◎卷.12【辞二知己】贾岛
　　一双千岁鹤，立别孤翔鸿。波岛忽已暮，海雨寒濛濛。
　　离人闻美弹，亦与哀弹同。况兹切切弄，绕彼行行躬。
　　云飞北岳碧，火息西山红。何以代远诚，折芳腊雪中。
　　◎卷.13【义雀行和朱评事】贾岛
　　玄鸟雄雌俱，春雷惊蛰馀。口衔黄河泥，空即翔天隅。
　　一夕皆莫归，哓哓遗众雏。双雀抱仁义，哺食劳劬劬。
　　雏既逦迤飞，云间声相呼。燕雀虽微类，感愧诚不殊。
　　禽贤难自彰，幸得主人书。
　　◎卷.14【宿悬泉驿】贾岛
　　晓行沥水楼，暮到悬泉驿。林月值云遮，山灯照愁寂。
　　◎卷.15【辩士】贾岛
　　辩士多毁訾，不闻谈己非。猛虎恣杀暴，未尝啮妻儿。
　　此理天所感，所感当问谁。求食饲雏禽，吐出美言词。
　　善哉君子人，扬光掩瑕玼。
　　◎卷.16【不欺】贾岛
　　上不欺星辰，下不欺鬼神。知心两如此，然后何所陈。
　　食鱼味在鲜，食蓼味在辛。掘井须到流，结交须到头。
　　此语诚不谬，敌君三万秋。
　　◎卷.17【绝句】贾岛
　　海底有明月，圆于天上轮。得之一寸光，可买千里春。
　　◎卷.18【寓兴】贾岛
　　莫居暗室中，开目闭目同。莫趋碧霄路，容飞不容步。
　　暗室未可居，碧霄未可趋。劝君跨仙鹤，日下云为衢。
　　◎卷.19【游仙】贾岛
　　借得孤鹤骑，高近金乌飞。掬河洗老貌，照月生光辉。
　　天中鹤路直，天尽鹤一息。归来不骑鹤，身自有羽翼。
　　若人无仙骨，芝朮徒烦食。
　　◎卷.20【枕上吟】贾岛
　　夜长忆白日，枕上吟千诗。何当苦寒气，忽被东风吹。
　　冰开鱼龙别，天波殊路岐。
　　◎卷.21【双鱼谣（时韩职方书中以孟常州简诗见示）】贾岛
　　天河堕双鲂，飞我庭中央。掌握尺馀雪，劈开肠有璜。
　　见令馋舌短，烹绕邻舍香。一得古诗字，与玉含异藏。
　　◎卷.22【易水怀古】贾岛
　　荆卿重虚死，节烈书前史。我叹方寸心，谁论一时事。
　　至今易水桥，寒风兮萧萧。易水流得尽，荆卿名不消。
　　◎卷.23【早起】贾岛
　　北客入西京，北雁再离北。秋寝独前兴，天梭星落织。
　　耽玩馀恬爽，顾盼轻痾力。旅途少颜尽，明镜劝仙食。
　　出门路纵横，张家路最直。昨夜梦见书，张家厅上壁。
　　◎卷.24【客喜】贾岛
　　客喜非实喜，客悲非实悲。百回信到家，未当身一归。
　　未归长嗟愁，嗟愁填中怀。开口吐愁声，还却入耳来。
　　常恐泪滴多，自损两目辉。鬓边虽有丝，不堪织寒衣。
　　◎卷.25【延寿里精舍寓居】贾岛
　　旅托避华馆，荒楼遂愚慵。短庭无繁植，珍果春亦浓。
　　侧庐废扃枢，纤魄时卧逢。耳目乃鄽井，肺肝即岩峰。
　　汲泉饮酌馀，见我闲静容。霜蹊犹舒英，寒蝶断来踪。
　　双履与谁逐，一寻青瘦筇。
　　◎卷.26【赠智朗禅师】贾岛
　　上人分明见，玉兔潭底没。上人光惨貌，古来恨峭发。
　　涕辞孔颜庙，笑访禅寂室。步随青山影，坐学白塔骨。
　　解听无弄琴，不礼有身佛。欲问师何之，忽与我相别。
　　率赋赠远言，言惭非子曰。
　　◎卷.27【送沈秀才下第东归】贾岛
　　曲言恶者谁，悦耳如弹丝。直言好者谁，刺耳如长锥。
　　沈生才俊秀，心肠无邪欺。君子忌苟合，择交如求师。
　　毁出疾夫口，腾入礼部闱。下第子不耻，遗才人耻之。
　　东归家室远，掉辔时参差。浙云近吴见，汴柳接楚垂。
　　明年春光别，回首不复疑。
　　◎卷.28【酬栖上人】贾岛
　　夜久城馆闲，情幽出在山。新月有微辉，朗朗空庭间。
　　处世虽识机，伊余多掩关。松姿度腊见，篱药知春还。
　　静览冰雪词，厚为酬赠颜。东林有踯躅，脱屣期共攀。
　　◎卷.29【冬月长安雨中见终南雪】贾岛
　　秋节新已尽，雨疏露山雪。西峰稍觉明，残滴犹未绝。
　　气侵瀑布水，冻著白云穴。今朝灞浐雁，何夕潇湘月。
　　想彼石房人，对雪扉不闭。
　　◎卷.30【寄孟协律】贾岛
　　我有吊古泣，不泣向路岐。挥泪洒暮天，滴著桂树枝。
　　别后冬节至，离心北风吹。坐孤雪扉夕，泉落石桥时。
　　不惊猛虎啸，难辱君子词。欲酬空觉老，无以堪远持。
　　岧峣倚角窗，王屋悬清思。
　　◎卷.31【和刘涵】贾岛
　　京官始云满，野人依旧闲。闭扉一亩居，中有古风还。
　　市井日已午，幽窗梦南山。乔木覆北斋，有鸟鸣其间。
　　前日远岳僧，来时与开关。新题惊我瘦，窥镜见丑颜。
　　陶情惜清澹，此意复谁攀。
　　◎卷.32【明月山怀独孤崇鱼琢】贾岛
　　明月长在目，明月长在心。在心复在目，何得稀去寻。
　　试望明月人，孟夏树蔽岑。想彼叹此怀，乐喧忘幽林。
　　乡本北岳外，悔恨东夷深。愿缩地脉还，岂待天恩临。
　　非不渴隐秀，却嫌他事侵。或云岳楼钟，来绕草堂吟。
　　当从令尹后，再往步柏林。
　　◎卷.33【投张太祝】贾岛
　　风骨高更老，向春初阳葩。泠泠月下韵，一一落海涯。
　　有子不敢和，一听千叹嗟。身卧东北泥，魂挂西南霞。
　　手把一枝栗，往轻觉程赊。水天朔方色，暖日嵩根花。
　　达闲幽栖山，遣寻种药家。欲买双琼瑶，惭无一木瓜。
　　◎卷.34【咏韩氏二子】贾岛
　　千岩一尺璧，八月十五夕。清露堕桂花，白鸟舞虚碧。
　　◎卷.35【送别】贾岛
　　丈夫未得意，行行且低眉。素琴弹复弹，会有知音知。
　　◎卷.36【携新文诣张籍韩愈途中成】贾岛
　　袖有新成诗，欲见张韩老。青竹未生翼，一步万里道。
　　仰望青冥天，云雪压我脑。失却终南山，惆怅满怀抱。
　　安得西北风，身愿变蓬草。地只闻此语，突出惊我倒。
　　◎卷.37【上谷送客游江湖】贾岛
　　莫叹迢递分，何殊咫尺别。江楼到夜登，还见南台月。
　　◎卷.38【重酬姚少府】贾岛
　　隙月斜枕旁，讽咏夏贻什。如今何时节，虫虺亦已蛰。
　　答迟礼涉傲，抱疾思加涩。仆本胡为者，衔肩贡客集。
　　茫然九州内，譬如一锥立。欺暗少此怀，自明曾沥泣。
　　量无趫勇士，诚欲戈矛戢。原阁期跻攀，潭舫偶俱入。
　　深斋竹木合，毕夕风雨急。俸利沐均分，价称烦嘘噏。
　　百篇见删罢，一命嗟未及。沧浪愚将还，知音激所习。
　　◎卷.39【投孟郊】贾岛
　　月中有孤芳，天下聆薰风。江南有高唱，海北初来通。
　　容飘清冷馀，自蕴襟抱中。止息乃流溢，推寻却冥濛。
　　我知雪山子，谒彼偈句空。必竟获所实，尔焉遂深衷。
　　录之孤灯前，犹恨百首终。一吟动狂机，万疾辞顽躬。
　　生平面未交，永夕梦辄同。叙诘谁君师，讵言无吾宗。
　　余求履其迹，君曰可但攻。啜波肠易饱，揖险神难从。
　　前岁曾入洛，差池阻从龙。萍家复从赵，云思长萦萦。
　　嵩海每可诣，长途追再穷。原倾肺肠事，尽入焦梧桐。
　　◎卷.40【代边将】贾岛
　　持戈簇边日，战罢浮云收。露草泣寒霁，夜泉鸣陇头。
　　三尺握中铁，气冲星斗牛。报国不拘贵，愤将平虏雠。
　　◎卷.41【寄刘栖楚】贾岛
　　趋走与偃卧，去就自殊分。当窗一重树，上有万里云。
　　离披不相顾，仿佛类人群。友生去更远，来书绝如焚。
　　蝉吟我为听，我歌蝉岂闻。岁暮傥旋归，晤言桂氛氲。
　　◎卷.42【寄丘儒】贾岛
　　地近轻数见，地远重一面。一面如何重，重甚珍宝片。
　　自经失欢笑，几度腾霜霰。此心镇悬悬，天象固回转。
　　长安秋风高，子在东甸县。仪形信寂蔑，风雨岂乖间。
　　凭人报消息，何易凭笔砚。俱不尽我心，终须对君宴。
　　◎卷.43【送陈商】贾岛
　　古道长荆棘，新岐路交横。君于荒榛中，寻得古辙行。
　　足踏圣人路，貌端禅士形。我曾接夜谈，似听讲一经。
　　联翩曾数举，昨登高第名。釜底绝烟火，晓行皇帝京。
　　上客远府游，主人须目明。青云别青山，何日复可升。
　　◎卷.44【送张校书季霞】贾岛
　　从京去容州，马在船上多。容州几千里，直傍青天涯。
　　掌记试校书，未称高词华。义往不可屈，出家如入家。
　　城市七月初，热与夏未差。饯君到野地，秋凉满山坡。
　　南境异北候，风起无尘沙。秦吟宿楚泽，海酒落桂花。
　　暂醉即还醒，彼土生桂茶。
　　◎卷.45【寄友人】贾岛
　　同人半年别，一别寂来音。赖有别时文，相思时一吟。
　　我常倦投迹，君亦知此衿。笔砚且勿弃，苏张曾陆沉。
　　但存舌在口，当冀身遂心。君看明月夜，松桂寒森森。
　　◎卷.46【答王参】贾岛
　　寸晷不相待，四时互如竞。客思先觉秋，虫声苦知暝。
　　霜松积旧翠，露月团如镜。诗负属景同，琴孤坐堂听。
　　相期黄菊节，别约红桃径。每把式微篇，临风一长咏。
　　◎卷.47【延康吟】贾岛
　　寄居延寿里，为与延康邻。不爱延康里，爱此里中人。
　　人非十年故，人非九族亲。人有不朽语，得之烟山春。
　　◎卷.48【戏赠友人】贾岛
　　一日不作诗，心源如废井。笔砚为辘轳，吟咏作縻绠。
　　朝来重汲引，依旧得清冷。书赠同怀人，词中多苦辛。
　　◎卷.49【寓兴】贾岛
　　真集道方至，貌殊妒还多。山泉入城池，自然生浑波。
　　今时出古言，在众翻为讹。有琴含正韵，知音者如何。
　　一生足感激，世言忽嵯峨。不得市井味，思响吾岩阿。
　　浮华岂我事，日月徒蹉跎。旷哉颍阳风，千载无其他。
　　◎卷.50【怀郑从志】贾岛
　　西风吹阴云，雨雪半夜收。忽忆天涯人，起看斗与牛。
　　故人别二年，我意如百秋。音信两杳杳，谁云昔绸缪。
　　平明一封书，寄向东北舟。翩翩春归鸟，会自为匹俦。
　　◎卷.51【易州登龙兴寺楼望郡北高峰】贾岛
　　郡北最高峰，巉岩绝云路。朝来上楼望，稍觉得幽趣。
　　朦胧碧烟里，群岭若相附。何时一登陟，万物皆下顾。
　　◎卷.52【送郑山人游江湖】贾岛
　　南游衡岳上，东往天台里。足蹑华顶峰，目观沧海水。
　　◎卷.53【就峰公宿】贾岛
　　河出鸟宿后，萤火白露中。上人坐不倚，共我论量空。
　　残月华晻暧，远水响玲珑。尔时无了梦，兹宵方未穷。
　　◎卷.54【刘景阳东斋】贾岛
　　松阴连竹影，中有芜苔井。清风此地多，白日空自永。
　　景阳公干孙，诗句得真景。劝我不须归，月出东斋静。
　　◎卷.55【对菊】贾岛
　　九日不出门，十日见黄菊。灼灼尚繁英，美人无消息。
　　◎卷.56【送集文上人游方】贾岛
　　来从道陵井，双木溪边会。分首芳草时，远意青天外。
　　此游诣几岳，嵩华衡恒泰。
　　◎卷.57【题岸上人郡内闲居】贾岛
　　静向方寸求，不居山嶂幽。池开菡萏香，门闭莓苔秋。
　　金玉重四句，秕糠轻九流。炉烟上乔木，钟磬下危楼。
　　手种一株松，贞心与师俦。
　　◎卷.58【游子】贾岛
　　游子喜乡远，非吾忆归庐。谁知奔他山，自欲早旋车。
　　朝赏暮已足，图归愿无馀。当期附鹏翼，未偶方踌躇。
　　◎卷.59【寄山中王参】贾岛
　　我看岳西云，君看岳北月。长怀燕城南，相送十里别。
　　别来千馀日，日日忆不歇。远寄一纸书，数字论白发。
　　◎卷.60【送汲鹏】贾岛
　　淮南卧理后，复逢君姓汲。文采非寻常，志愿期卓立。
　　深江东泛舟，夕阳眺原隰。夏夜言诗会，往往追不及。
　　◎卷.61【寄令狐相公（一作赴长江道中）】贾岛
　　策杖驰山驿，逢人问梓州。长江那可到，行客替生愁。


第五百七十二卷
　　◎卷.1【哭柏岩和尚】贾岛
　　苔覆石床新，师曾占几春。写留行道影，焚却坐禅身。
　　塔院关松雪，经房锁隙尘。自嫌双泪下，不是解空人。
　　◎卷.2【山中道士】贾岛
　　头发梳千下，休粮带瘦容。养雏成大鹤，种子作高松。
　　白石通宵煮，寒泉尽日舂。不曾离隐处，那得世人逢。
　　◎卷.3【就可公宿】贾岛
　　十里寻幽寺，寒流数派分。僧同雪夜坐，雁向草堂闻。
　　静语终灯焰，馀生许峤云。由来多抱疾，声不达明君。
　　◎卷.4【旅游】贾岛
　　此心非一事，书札若为传。旧国别多日，故人无少年。
　　空巢霜叶落，疏牖水萤穿。留得林僧宿，中宵坐默然。
　　◎卷.5【送邹明府游灵武】贾岛
　　曾宰西畿县，三年马不肥。债多平剑与，官满载书归。
　　边雪藏行径，林风透卧衣。灵州听晓角，客馆未开扉。
　　◎卷.6【题皇甫荀蓝田厅】贾岛
　　任官经一年，县与玉峰连。竹笼拾山果，瓦瓶担石泉。
　　客归秋雨后，印锁暮钟前。久别丹阳浦，时时梦钓船。
　　◎卷.7【赠王将军】贾岛
　　宿卫炉烟近，除书墨未干。马曾金镞中，身有宝刀瘢。
　　父子同时捷，君王画阵看。何当为外帅，白日出长安。
　　◎卷.8【下第】贾岛
　　下第只空囊，如何住帝乡。杏园啼百舌，谁醉在花傍。
　　泪落故山远，病来春草长。知音逢岂易，孤棹负三湘。
　　◎卷.9【寄贺兰朋吉】贾岛
　　往往东林下，花香似火焚。故园从小别，夜雨近秋闻。
　　野菜连寒水，枯株簇古坟。泛舟同远客，寻寺入幽云。
　　斜日扉多掩，荒田径细分。相思蝉几处，偶坐蝶成群。
　　会宿曾论道，登高省议文。苦吟遥可想，边叶向纷纷。
　　◎卷.10【忆吴处士】贾岛
　　半夜长安雨，灯前越客吟。孤舟行一月，万水与千岑。
　　岛屿夏云起，汀洲芳草深。何当折松叶，拂石剡溪阴。
　　◎卷.11【哭孟郊】贾岛
　　身死声名在，多应万古传。寡妻无子息，破宅带林泉。
　　冢近登山道，诗随过海船。故人相吊后，斜日下寒天。
　　◎卷.12【送崔定】贾岛
　　未知游子意，何不避炎蒸。几日到汉水，新蝉鸣杜陵。
　　秋江待得月，夜语恨无僧。巴峡吟过否，连天十二层。
　　◎卷.13【寄白阁默公】贾岛
　　已知归白阁，山远晚晴看。石室人心静，冰潭月影残。
　　微云分片灭，古木落薪干。后夜谁闻磬，西峰绝顶寒。
　　◎卷.14【雨后宿刘司马池上】贾岛
　　蓝溪秋漱玉，此地涨清澄。芦苇声兼雨，芰荷香绕灯。
　　岸头秦古道，亭面汉荒陵。静想泉根本，幽崖落几层。
　　◎卷.15【送朱可久归越中】贾岛
　　石头城下泊，北固暝钟初。汀鹭潮冲起，船窗月过虚。
　　吴山侵越众，隋柳入唐疏。日欲躬调膳，辟来何府书。
　　◎卷.16【送田卓入华山】贾岛
　　幽深足暮蝉，惊觉石床眠。瀑布五千仞，草堂瀑布边。
　　坛松涓滴露，岳月泬寥天。鹤过君须看，上头应有仙。
　　◎卷.17【送董正字常州觐省】贾岛
　　相逐一行鸿，何时出碛中。江流翻白浪，木叶落青枫。
　　轻楫浮吴国，繁霜下楚空。春来欢侍阻，正字在东宫。
　　◎卷.18【酬姚少府】贾岛
　　梅树与山木，俱应摇落初。柴门掩寒雨，虫响出秋蔬。
　　枯槁彰清镜，孱愚友道书。刊文非不朽，君子自相于。
　　◎卷.19【送无可上人】贾岛
　　圭峰霁色新，送此草堂人。麈尾同离寺，蛩鸣暂别亲。
　　独行潭底影，数息树边身。终有烟霞约，天台作近邻。
　　◎卷.20【送李骑曹（一作胄）】贾岛
　　归骑双旌远，欢生此别中。萧关分碛路，嘶马背寒鸿。
　　朔色晴天北，河源落日东。贺兰山顶草，时动卷帆风。
　　◎卷.21【送乌行中石淙别业】贾岛
　　寒水长绳汲，丁泠数滴翻。草通石淙脉，砚带海潮痕。
　　岳色何曾远，蝉声尚未繁。劳思当此夕，苗稼在西原。
　　◎卷.22【送觉兴上人归中条山兼谒河中李司空】贾岛
　　又忆西岩寺，秦原草白时。山寻樵径上，人到雪房迟。
　　暮磬潭泉冻，荒林野烧移。闻师新译偈，说拟对旌麾。
　　◎卷.23【寄无可上人】贾岛
　　僻寺多高树，凉天忆重游。磬过沟水尽，月入草堂秋。
　　穴蚁苔痕静，藏蝉柏叶稠。名山思遍往，早晚到嵩丘。
　　◎卷.24【南池】贾岛
　　萧条微雨绝，荒岸抱清源。入舫山侵塞，分泉稻接村。
　　秋声依树色，月影在蒲根。淹泊方难遂，他宵关梦魂。
　　◎卷.25【寄龙池寺贞空二上人】贾岛
　　受请终南住，俱妨去石桥。林中秋信绝，峰顶夜禅遥。
　　寒草烟藏虎，高松月照雕。霜天期到寺，寺置即前朝。
　　◎卷.26【送贞空二上人】贾岛
　　林下中餐后，天涯欲去时。衡阳过有伴，梦泽出应迟。
　　石磬疏寒韵，铜瓶结夜澌。殷勤讶此别，且未定归期。
　　◎卷.27【送裴校书】贾岛
　　拜官从秘省，署职在藩维。多故长疏索，高秋远别离。
　　天寒泗上醉，夜静岳阳棋。使府临南海，帆飞到不迟。
　　◎卷.28【升道精舍南台对月寄姚合】贾岛
　　月向南台见，秋霖洗涤馀。出逢危叶落，静看众峰疏。
　　冷露常时有，禅窗此夜虚。相思聊怅望，润气遍衣初。
　　◎卷.29【即事】贾岛
　　索莫对孤灯，阴云积几层。自嗟怜十上，谁肯待三征。
　　心被通人见，文叨大匠称。悲秋秦塞草，怀古汉家陵。
　　城静高崖树，漏多幽沼冰。过声沙岛鹭，绝行石庵僧。
　　岂谓旧庐在，谁言归未曾。
　　◎卷.30【黄子陂上韩吏部】贾岛
　　石楼云一别，二十二三春。相逐升堂者，几为埋骨人。
　　涕流闻度瘴，病起喜还秦。曾是令勤道，非惟恤在迍。
　　疏衣蕉缕细，爽味茗芽新。钟绝滴残雨，萤多无近邻。
　　溪潭承到数，位秩见辞频。若个山招隐，机忘任此身。
　　◎卷.31【投李益】贾岛
　　四十归燕字，千年外始吟。已将书北岳，不用比南金。
　　◎卷.32【吊孟协律】贾岛
　　才行古人齐，生前品位低。葬时贫卖马，远日哭惟妻。
　　孤冢北邙外，空斋中岳西。集诗应万首，物象遍曾题。
　　◎卷.33【送人适越】贾岛
　　高城满夕阳，何事欲沾裳。迁客蓬蒿暮，游人道路长。
　　晴湖胜镜碧，寒柳似金黄。若有相思梦，殷勤载八行。
　　◎卷.34【送僧游衡岳】贾岛
　　心知衡岳路，不怕去人稀。船里犹鸣磬，溪头自曝衣。
　　有家从小别，无寺不言归。料得逢寒住，当禅雪满扉。
　　◎卷.35【送路】贾岛
　　别我就蓬蒿，日斜飞伯劳。龙门流水急，嵩岳片云高。
　　叹命无知己，梳头落白毛。从军当此去，风起广陵涛。
　　◎卷.36【洛阳道中寄弟】贾岛
　　趋走迫流年，惭经此路偏。密云埋二室，积雪度三川。
　　生类梗萍泛，悲无金石坚。翻鸿有归翼，极目仰联翩。
　　◎卷.37【登江亭晚望】贾岛
　　浩渺浸云根，烟岚没远村。鸟归沙有迹，帆过浪无痕。
　　望水知柔性，看山欲倦魂。纵情犹未已，回马欲黄昏。
　　◎卷.38【送耿处士】贾岛
　　一瓶离别酒，未尽即言行。万水千山路，孤舟几月程。
　　川原秋色静，芦苇晚风鸣。迢递不归客，人传虚隐名。
　　◎卷.39【过唐校书书斋】贾岛
　　池满风吹竹，时时得爽神。声齐雏鸟语，画卷老僧真。
　　月出行几步，花开到四邻。江湖心自切，未可挂头巾。
　　◎卷.40【送杜秀才东游】贾岛
　　东游谁见待，尽室寄长安。别后叶频落，去程山已寒。
　　大河风色度，旷野烧烟残。匣有青铜镜，时将照鬓看。
　　◎卷.41【送天台僧】贾岛
　　远梦归华顶，扁舟背岳阳。寒蔬修净食，夜浪动禅床。
　　雁过孤峰晓，猿啼一树霜。身心无别念，馀习在诗章。
　　◎卷.42【怀紫阁隐者】贾岛
　　寂寥思隐者，孤烛坐秋霖。梨栗猿喜熟，云山僧说深。
　　寄书应不到，结伴拟同寻。废寝方终夕，迢迢紫阁心。
　　◎卷.43【雨夜同厉玄怀皇甫荀】贾岛
　　桐竹绕庭匝，雨多风更吹。还如旧山夜，卧听瀑泉时。
　　碛雁来期近，秋钟到梦迟。沟西吟苦客，中夕话兼思。
　　◎卷.44【秋暮】贾岛
　　北门杨柳叶，不觉已缤纷。值鹤因临水，迎僧忽背云。
　　白须相并出，清泪两行分。默默空朝夕，苦吟谁喜闻。
　　◎卷.45【哭胡遇】贾岛
　　夭寿知齐理，何曾免叹嗟。祭回收朔雪，吊后折寒花。
　　野水秋吟断，空山暮影斜。弟兄相识遍，犹得到君家。
　　◎卷.46【送丹师归闽中】贾岛
　　波涛路杳然，衰柳落阳蝉。行李经雷电，禅前漱岛泉。
　　归林久别寺，过越未离船。自说从今去，身应老海边。
　　◎卷.47【送安南惟鉴法师】贾岛
　　讲经春殿里，花绕御床飞。南海几回渡，旧山临老归。
　　潮摇蛮草落，月湿岛松微。空水既如彼，往来消息稀。
　　◎卷.48【题李凝幽居】贾岛
　　闲居少邻并，草径入荒园。鸟宿池边树，僧敲月下门。
　　过桥分野色，移石动云根。暂去还来此，幽期不负言。
　　◎卷.49【送韩湘】贾岛
　　挂席从古路，长风起广津。楚城花未发，上苑蝶来新。
　　半没湖波月，初生岛草春。孤霞临石镜，极浦映村神。
　　细响吟干苇，馀馨动远蘋。欲凭将一札，寄与沃洲人。
　　◎卷.50【寄董武】贾岛
　　虽同一城里，少省得从容。门掩园林僻，日高巾帻慵。
　　孤鸿来半夜，积雪在诸峰。正忆毗陵客，声声隔水钟。
　　◎卷.51【宿赟上人房】贾岛
　　阶前多是竹，闲地拟栽松。朱点草书疏，雪平麻履踪。
　　御沟寒夜雨，宫寺静时钟。此时无他事，来寻不厌重。
　　◎卷.52【访李甘原居】贾岛
　　原西居处静，门对曲江开。石缝衔枯草，查根上净苔。
　　翠微泉夜落，紫阁鸟时来。仍忆寻淇岸，同行采蕨回。
　　◎卷.53【题山寺井】贾岛
　　沈沈百尺馀，功就岂斯须。汲早僧出定，凿新虫自无。
　　藏源重嶂底，澄翳大空隅。此地如经劫，凉潭会共枯。
　　◎卷.54【僻居无可上人相访】贾岛
　　自从居此地，少有事相关。积雨荒邻圃，秋池照远山。
　　砚中枯叶落，枕上断云闲。野客将禅子，依依偏往还。
　　◎卷.55【送李馀及第归蜀】贾岛
　　知音伸久屈，觐省去光辉。津渡逢清夜，途程尽翠微。
　　云当绵竹叠，鸟离锦江飞。肯寄书来否，原居出亦稀。
　　◎卷.56【荒斋】贾岛
　　草合径微微，终南对掩扉。晚凉疏雨绝，初晓远山稀。
　　落叶无青地，闲身著白衣。朴愚犹本性，不是学忘机。
　　◎卷.57【夜喜贺兰三见访】贾岛
　　漏钟仍夜浅，时节欲秋分。泉聒栖松鹤，风除翳月云。
　　踏苔行引兴，枕石卧论文。即此寻常静，来多只是君。
　　◎卷.58【题青龙寺镜公房】贾岛
　　一夕曾留宿，终南摇落时。孤灯冈舍掩，残磬雪风吹。
　　树老因寒折，泉深出井迟。疏慵岂有事，多失上方期。
　　◎卷.59【送陈判官赴绥德】贾岛
　　将军邀入幕，束带便离家。身暖蕉衣窄，天寒碛日斜。
　　火烧冈断苇，风卷雪平沙。丝竹丰州有，春来只欠花。
　　◎卷.60【送唐环归敷水庄】贾岛
　　毛女峰当户，日高头未梳。地侵山影扫，叶带露痕书。
　　松径僧寻药，沙泉鹤见鱼。一川风景好，恨不有吾庐。
　　◎卷.61【原东居喜唐温琪频至】贾岛
　　曲江春草生，紫阁雪分明。汲井尝泉味，听钟问寺名。
　　墨研秋日雨，茶试老僧铛。地近劳频访，乌纱出送迎。
　　◎卷.62【送敡法师】贾岛
　　度岁不相见，严冬始出关。孤烟寒色树，高雪夕阳山。
　　瀑布寺应到，牡丹房甚闲。南朝遗迹在，此去几时还。
　　◎卷.63【寄钱庶子】贾岛
　　曲江春水满，北岸掩柴关。只有僧邻舍，全无物映山。
　　树阴终日扫，药债隔年还。犹记听琴夜，寒灯竹屋间。
　　◎卷.64【原上秋居】贾岛
　　关西又落木，心事复如何。岁月辞山久，秋霖入夜多。
　　鸟从井口出，人自洛阳过。倚仗聊闲望，田家未剪禾。
　　◎卷.65【夏夜】贾岛
　　原寺偏邻近，开门物景澄。磬通多叶罅，月离片云棱。
　　寄宿山中鸟，相寻海畔僧。唯愁秋色至，乍可在炎蒸。
　　◎卷.66【冬夜】贾岛
　　羁旅复经冬，瓢空盎亦空。泪流寒枕上，迹绝旧山中。
　　凌结浮萍水，雪和衰柳风。曙光鸡未报，嘹唳两三鸿。
　　◎卷.67【送厉宗上人】贾岛
　　拥策背岷峨，终南雨雪和。漱泉秋鹤至，禅树夜猿过。
　　高顶白云尽，前山黄叶多。曾吟庐岳上，月动九江波。
　　◎卷.68【寄李存穆】贾岛
　　闻道船中病，似忧亲弟兄。信来从水路，身去到柴城。
　　久别长须鬓，相思书姓名。忽然消息绝，频梦却还京。
　　◎卷.69【赠无怀禅师】贾岛
　　身从劫劫修，果以此生周。禅定石床暖，月移山树秋。
　　捧盂观宿饭，敲磬过清流。不掩玄关路，教人问白头。
　　◎卷.70【寄武功姚主簿】贾岛
　　居枕江沱北，情悬渭曲西。数宵曾梦见，几处得书披。
　　驿路穿荒坂，公田带淤泥。静棋功奥妙，闲作韵清凄。
　　锄草留丛药，寻山上石梯。客回河水涨，风起夕阳低。
　　空地苔连井，孤村火隔溪。卷帘黄叶落，锁印子规啼。
　　陇色澄秋月，边声入战鼙。会须过县去，况是屡招携。
　　◎卷.71【题刘华书斋】贾岛
　　白石床无尘，青松树有鳞。一莺啼带雨，两树合从春。
　　荒榭苔胶砌，幽丛果堕榛。偶来疏或数，当暑夕胜晨。
　　露滴星河水，巢重草木薪。终南同往意，赵北独游身。
　　渡叶司天漏，惊蛩远地人。机清公干族，也莫卧漳滨。
　　◎卷.72【送卢秀才游潞府】贾岛
　　雨馀滋润在，风不起尘沙。边日寡文思，送君吟月华。
　　过山干相府，临水宿僧家。能赋焉长屈，芳春宴杏花。
　　◎卷.73【送南康姚明府】贾岛
　　铜章美少年，小邑在南天。版籍多迁客，封疆接洞田。
　　静江鸣野鼓，发缆带村烟。却笑陶元亮，何须忆醉眠。
　　◎卷.74【送友人弃官游江左】贾岛
　　羡君休作尉，万事且全身。寰海多虞日，江湖独往人。
　　姓名何处变，鸥鸟几时亲。别后吴中使，应须访子真。
　　◎卷.75【雨中怀友人】贾岛
　　对雨思君子，尝茶近竹幽。儒家邻古寺，不到又逢秋。
　　◎卷.76【寄远】贾岛
　　家住锦水上，身征辽海边。十书九不到，一到忽经年。
　　◎卷.77【南斋】贾岛
　　独自南斋卧，神闲景亦空。有山来枕上，无事到心中。
　　帘卷侵床月，屏遮入座风。望春春未至，应在海门东。
　　◎卷.78【早春题友人湖上新居二首（一作项斯诗）】贾岛
　　近得云中路，门长侵早开。到时犹有雪，行处已无苔。
　　劝酒客初醉，留茶僧未来。每逢晴暖日，惟见乞花栽。
　　门不当官道，行人到亦稀。故从餐后出，多是夜深归。
　　开箧收诗卷，扫床移卧衣。几时同买宅，相送有柴扉。
　　◎卷.79【送雍陶入蜀】贾岛
　　江山事若谙，那肯滞云南。草色分危磴，杉阴近古潭。
　　日斜褒谷鸟，夏浅巂州蚕。吾自疑双鬓，相逢更不堪。
　　◎卷.80【张郎中过原东居】贾岛
　　年长惟添懒，经旬止掩关。高人餐药后，下马此林间。
　　对坐天将暮，同来客亦闲。几时能重至，水味似深山。
　　◎卷.81【答王建秘书】贾岛
　　人皆闻蟋蟀，我独恨蹉跎。白发无心镊，青山去意多。
　　信来漳浦岸，期负洞庭波。时扫高槐影，朝回或恐过。
　　◎卷.82【送李馀往湖南】贾岛
　　昔去候温凉，秋山满楚乡。今来从辟命，春物遍涔阳。
　　岳石挂海雪，野枫堆渚樯。若寻吾祖宅，寂寞在潇湘。
　　◎卷.83【偶作】贾岛
　　野步随吾意，那知是与非。稔年时雨足，闰月暮蝉稀。
　　独树依冈老，遥峰出草微。园林自有主，宿鸟且同归。
　　◎卷.84【过雍秀才居】贾岛
　　夏木鸟巢边，终南岭色鲜。就凉安坐石，煮茗汲邻泉。
　　钟远清霄半，蜩稀暑雨前。幽斋如葺罢，约我一来眠。
　　◎卷.85【寄顾非熊】贾岛
　　知君归有处，山水亦难齐。犹去潇湘远，不闻猿狖啼。
　　穴通茆岭下，潮满石头西。独立生遥思，秋原日渐低。
　　◎卷.86【送神邈法师】贾岛
　　柳絮落濛濛，西州道路中。相逢春忽尽，独去讲初终。
　　行疾遥山雨，眠迟后夜风。绕房三两树，回日叶应红。
　　◎卷.87【送慈恩寺霄韵法师谒太原李司空】贾岛
　　何故谒司空，云山知几重。碛遥来雁尽，雪急去僧逢。
　　清磬先寒角，禅灯彻晓烽。旧房闲片石，倚著最高松。
　　◎卷.88【送知兴上人】贾岛
　　久住巴兴寺，如今始拂衣。欲临秋水别，不向故园归。
　　锡挂天涯树，房开岳顶扉。下看千里晓，霜海日生微。
　　◎卷.89【送惠雅法师归玉泉】贾岛
　　只到潇湘水，洞庭湖未游。饮泉看月别，下峡听猿愁。
　　讲不停雷雨，吟当近海流。降霜归楚夕，星冷玉泉秋。
　　◎卷.90【忆江上吴处士】贾岛
　　闽国扬帆去，蟾蜍亏复团。秋风生渭水，落叶满长安。
　　此地聚会夕，当时雷雨寒。兰桡殊未返，消息海云端。
　　◎卷.91【题张博士新居】贾岛
　　青枫何不种，林在洞庭村。应为三湘远，难移万里根。
　　斗牛初过伏，菡萏欲香门。旧即湖山隐，新庐葺此原。
　　◎卷.92【石门陂留辞从叔谟】贾岛
　　幽鸟飞不远，此行千里间。寒冲陂水雾，醉下菊花山。
　　有耻长为客，无成又入关。何时临涧柳，吾党共来攀。
　　◎卷.93【送朱兵曹回越】贾岛
　　星彩练中见，澄江岂有泥。潮生垂钓罢，楚尽去樯西。
　　碛鸟辞沙至，山鼯隔水啼。会稽半侵海，涛白禹祠溪。
　　◎卷.94【怀博陵故人】贾岛
　　孤城易水头，不忘旧交游。雪压围棋石，风吹饮酒楼。
　　路遥千万里，人别十三秋。吟苦相思处，天寒水急流。
　　◎卷.95【夕思】贾岛
　　秋宵已难曙，漏向二更分。我忆山水坐，虫当寂寞闻。
　　洞庭风落木，天姥月离云。会自东浮去，将何欲致君。
　　◎卷.96【寄河中杨少尹】贾岛
　　非惟咎曩时，投刺诣门迟。怅望三秋后，参差万里期。
　　禹留疏凿迹，舜在寂寥祠。此到杳难共，回风逐所思。
　　◎卷.97【孟融逸人】贾岛
　　孟君临水居，不食水中鱼。衣褐唯粗帛，筐箱只素书。
　　树林幽鸟恋，世界此心疏。拟棹孤舟去，何峰又结庐。
　　◎卷.98【晚晴见终南诸峰】贾岛
　　秦分积多峰，连巴势不穷。半旬藏雨里，此日到窗中。
　　圆魄将升兔，高空欲叫鸿。故山思不见，碣石泬寥东。
　　◎卷.99【宿池上】贾岛
　　泉来从绝壑，亭敞在中流。竹密无空岸，松长可绊舟。
　　蟪蛄潭上夜，河汉岛前秋。异夕期深涨，携琴却此游。
　　◎卷.100【喜姚郎中自杭州回】贾岛
　　路多枫树林，累日泊清阴。来去泛流水，翛然适此心。
　　一披江上作，三起月中吟。东省期司谏，云门悔不寻。
　　◎卷.101【送郑长史之岭南（一本题作送郑史）】贾岛
　　云林颇重叠，岑渚复幽奇。汨水斜阳岸，骚人正则祠。
　　苍梧多蟋蟀，白露湿江蓠。擢第荣南去，晨昏近九疑。
　　◎卷.102【送李溟谒宥州李权使君】贾岛
　　英雄典宥州，迢递苦吟游。风宿骊山下，月斜灞水流。
　　去时初落叶，回日定非秋。太守携才子，看鹏百尺楼。
　　◎卷.103【永福湖和杨郑州】贾岛
　　积水还平岸，春来引郑溪。旧渠通郭下，新堰绝湖西。
　　嵩少分明对，潇湘阔狭齐。客游随庶子，孤屿草萋萋。
　　◎卷.104【题长江】贾岛
　　言心俱好静，廨署落晖空。归吏封宵钥，行蛇入古桐。
　　长江频雨后，明月众星中。若任迁人去，西溪与剡通。
　　◎卷.105【泥阳馆】贾岛
　　客愁何并起，暮送故人回。废馆秋萤出，空城寒雨来。
　　夕阳飘白露，树影扫青苔。独坐离容惨，孤灯照不开。
　　◎卷.106【送徐员外赴河中】贾岛
　　原野正萧瑟，中间分散情。吏从甘扈罢，诏许朔方行。
　　边日沉残角，河关截夜城。云居闲独往，长老出房迎。
　　◎卷.107【送贺兰上人】贾岛
　　野僧来别我，略坐傍泉沙。远道擎空钵，深山蹋落花。
　　无师禅自解，有格句堪夸。此去非缘事，孤云不定家。


第五百七十三卷
　　◎卷.1【送令狐绹相公】贾岛
　　梁园趋戟节，海草几枯春。风水难遭便，差池未振鳞。
　　姓名犹语及，门馆阻何因。苦拟修文卷，重擎献匠人。
　　吟看青岛处，朝退赤墀晨。根爱杉栽活，枝怜雪霰新。
　　缀篇嗟调逸，不和揣才贫。早晚还霖雨，滂沱洗月轮。
　　揠苗方灭裂，成器待陶钧。困坂思回顾，迷邦辄问津。
　　数行望外札，绝句握中珍。是日荣游汴，当时怯往陈。
　　鸿舂乖汉爵，桢病卧漳滨。岳整五千仞，云惟一片身。
　　故山离未死，秋水宿经旬。下第能无恧，高科恐有神。
　　罢耕田料废，省钓岸应榛。慷慨知音在，谁能泪堕巾。
　　◎卷.2【寄沧州李尚书】贾岛
　　沧溟深绝阔，西岸郭东门。戈者罗夷鸟，桴人思峤猿。
　　威棱高腊冽，煦育极春温。陂淀封疆内，蒹葭壁垒根。
　　摇鞞边地脉，愁箭虎狼魂。水县卖纱市，盐田煮海村。
　　枝条分御叶，家世食唐恩。武可纵横讲，功从战伐论。
　　天涯生月片，屿顶涌泉源。非是泥池物，方因雷雨尊。
　　沉谋藏未露，邻境帖无喧。青冢骄回鹘，萧关陷叶蕃。
　　何时霖岁旱，早晚雪邦冤。迢递瞻旌纛，浮阳寄咏言。
　　◎卷.3【逢旧识】贾岛
　　几岁阻干戈，今朝劝酒歌。羡君无白发，走马过黄河。
　　旧宅兵烧尽，新宫日奏多。妖星还有角，数尺铁重磨。
　　◎卷.4【崇圣寺斌公房】贾岛
　　近来惟一食，树下掩禅扉。落日寒山磬，多年坏衲衣。
　　白须长更剃，青霭远还归。仍说游南岳，经行是息机。
　　◎卷.5【送李傅侍郎剑南行营】贾岛
　　走马从边事，新恩受外台。勇看双节出，期破八蛮回。
　　许国家无恋，盘江栈不摧。移军刁斗逐，报捷剑门开。
　　角咽猕猴叫，鼙干霹雳来。去年新甸邑，犹滞佐时才。
　　◎卷.6【别徐明府】贾岛
　　抱琴非本意，生事偶相萦。口尚袁安节，身无子贱名。
　　地寒春雪盛，山浅夕风轻。百战馀荒野，千夫渐耦耕。
　　一杯宜独夜，孤客恋交情。明日疲骖去，萧条过古城。
　　◎卷.7【岐下送友人归襄阳】贾岛
　　蹉跎随泛梗，羁旅到西州。举翮笼中鸟，知心海上鸥。
　　山光分首暮，草色向家秋。若更登高岘，看碑定泪流。
　　◎卷.8【送友人游蜀】贾岛
　　万岑深积翠，路向此中难。欲暮多羁思，因高莫远看。
　　卓家人寂寞，扬子业凋残。唯有岷江水，悠悠带月寒。
　　◎卷.9【送郑少府】贾岛
　　江岸一相见，空令惜此分。夕阳行带月，酌水少留君。
　　野地初烧草，荒山过雪云。明年还调集，蝉可在家闻。
　　◎卷.10【子规（一作项斯诗）】贾岛
　　游魂自相叫，宁复记前身。飞过邻家月，声连野路春。
　　梦边催晓急，愁处送风频。自有沾花血，相和雨滴新。
　　◎卷.11【送僧归天台】贾岛
　　辞秦经越过，归寺海西峰。石涧双流水，山门九里松。
　　曾闻清禁漏，却听赤城钟。妙宇研磨讲，应齐智者踪。
　　◎卷.12【让纠曹上乐使君】贾岛
　　战战复兢兢，犹如履薄冰。虽然叨一掾，还似说三乘。
　　瓶汲南溪水，书来北岳僧。戆愚兼抱疾，权纪不相应。
　　◎卷.13【赠友人】贾岛
　　五字诗成卷，清新韵具偕。不同狂客醉，自伴律僧斋。
　　春别和花树，秋辞带月淮。却归登第日，名近榜头排。
　　◎卷.14【送雍陶及第归成都宁亲】贾岛
　　不唯诗著籍，兼又赋知名。议论于题称，春秋对问精。
　　半应阴骘与，全赖有司平。归去峰峦众，别来松桂生。
　　涨江流水品，当道白云坑。勿以攻文捷，而将学剑轻。
　　制衣新濯锦，开酝旧烧罂。同日升科士，谁同膝下荣。
　　◎卷.15【谢令狐绹相公赐衣九事】贾岛
　　长江飞鸟外，主簿跨驴归。逐客寒前夜，元戎予厚衣。
　　雪来松更绿，霜降月弥辉。即日调殷鼎，朝分是与非。
　　◎卷.16【送金州鉴周上人】贾岛
　　地必寻天目，溪仍住若耶。帆随风便发，月不要云遮。
　　极浦浮霜雁，回潮落海查。峨嵋省春上，立雪指流沙。
　　◎卷.17【送谭远上人】贾岛
　　下视白云时，山房盖树皮。垂枝松落子，侧顶鹤听棋。
　　清净从沙劫，中终未日欹。金光明本行，同侍出峨嵋。
　　◎卷.18【新年】贾岛
　　嗟以龙钟身，如何岁复新。石门思隐久，铜镜强窥频。
　　花发新移树，心知故国春。谁能平此恨，岂是北宗人。
　　◎卷.19【送僧】贾岛
　　出家从丱岁，解论造玄门。不惜挥谈柄，谁能听至言。
　　中时山果熟，后夏竹阴繁。此去逢何日，峨嵋晓复昏。
　　◎卷.20【送姚杭州】贾岛
　　白云峰下城，日夕白云生。人老江波钓，田侵海树耕。
　　吴山钟入越，莲叶吹摇旌。诗异石门思，涛来向越迎。
　　◎卷.21【夜集田卿宅】贾岛
　　朗咏高斋下，如将古调弹。翻鸿向桂水，来雪渡桑干。
　　滴滴玉漏曙，翛翛竹籁残。曩年曾宿此，亦值五陵寒。
　　◎卷.22【寄山友长孙栖峤】贾岛
　　此时气萧飒，琴院可应关。鹤似君无事，风吹雨遍山。
　　松生青石上，泉落白云间。有径连高顶，心期相与还。
　　◎卷.23【酬厉玄】贾岛
　　我来从北鄙，子省涉西陵。白发初相识，秋山拟共登。
　　邻居帝城雨，会宿御沟冰。未报见贻作，耿然中夜兴。
　　◎卷.24【送刘式洛中觐省】贾岛
　　晴峰三十六，侍立上春台。同宿别离恨，共看星月回。
　　野莺临苑语，河棹历江来。便寄相思札，缄封花下开。
　　◎卷.25【送空公往金州】贾岛
　　七百里山水，手中楖栗粗。松生师坐石，潭涤祖传盂。
　　长拟老岳峤，又闻思海湖。惠能同俗姓，不是岭南卢。
　　◎卷.26【赠绍明上人】贾岛
　　未住青云室，中秋独往年。上方嵩若寺，下视雨和烟。
　　祖岂无言去，心因断臂传。不知能已后，更有几灯然。
　　◎卷.27【赠弘泉上人】贾岛
　　洗足下蓝岭，古师精进同。心知溪卉长，居此玉林空。
　　西殿宵灯磬，东林曙雨风。旧峰邻太白，石座雨苔濛。
　　◎卷.28【送宣皎上人游太白】贾岛
　　剃发鬓无雪，去年三十三。山过春草寺，磬度落花潭。
　　得句才邻约，论宗意在南。峰灵疑懒下，苍翠太虚参。
　　◎卷.29【病起】贾岛
　　高丘归未得，空自责迟回。身事岂能遂，兰花又已开。
　　病令新作少，雨阻故人来。灯下南华卷，袪愁当酒杯。
　　◎卷.30【送殷侍御赴同州】贾岛
　　冯翊蒲西郡，沙冈拥地形。中条全离岳，清渭半和泾。
　　夜暮眠明月，秋深至洞庭。犹来交辟士，事别偃林扃。
　　◎卷.31【送沈鹤】贾岛
　　家楚婿于秦，携妻云养亲。陆行千里外，风一卷帆新。
　　夜泊疏山雨，秋吟捣药轮。芜城登眺作，才动广陵人。
　　◎卷.32【秋夜仰怀钱孟二公琴客会】贾岛
　　月色四时好，秋光君子知。南山昨夜雨，为我写清规。
　　独鹤耸寒骨，高杉韵细飔。仙家缥缈弄，仿佛此中期。
　　◎卷.33【赠李金州】贾岛
　　绮里祠前后，山程践白云。溯流随大旆，登岸见全军。
　　晓角吹人梦，秋风卷雁群。雾开方露日，汉水底沙分。
　　◎卷.34【酬姚合校书】贾岛
　　因贫行远道，得见旧交游。美酒易倾尽，好诗难卒酬。
　　公堂朝共到，私第夜相留。不觉入关晚，别来林木秋。
　　◎卷.35【送独孤马二秀才居明月山读书】贾岛
　　濯志俱高洁，儒科慕冉颜。家辞临水郡，雨到读书山。
　　栖鸟棕花上，声钟砾阁间。寂寥窗户外，时见一舟还。
　　◎卷.36【病蝉】贾岛
　　病蝉飞不得，向我掌中行。拆翼犹能薄，酸吟尚极清。
　　露华凝在腹，尘点误侵睛。黄雀并鸢鸟，俱怀害尔情。
　　◎卷.37【青门里作】贾岛
　　燕存鸿已过，海内几人愁。欲问南宗理，将归北岳修。
　　若无攀桂分，只是卧云休。泉树一为别，依稀三十秋。
　　◎卷.38【卢秀才南台】贾岛
　　居在青门里，台当千万岑。下因冈助势，上有树交阴。
　　陵远根才近，空长畔可寻。新晴登啸处，惊起宿枝禽。
　　◎卷.39【寄李輈侍郎】贾岛
　　终过盟津书，分明梦不虚。人从清渭别，地隔太行馀。
　　宾幕谁嫌静，公门但晏如。櫑鞞干霹雳，斜汉湿蟾蜍。
　　追琢垂今后，敦庞得古初。井台怜操筑，漳岸想丕疏。
　　亦翼铿珉珮，终当直石渠。此身多抱疾，幽里近营居。
　　忆漱苏门涧，经浮楚泽潴。松栽侵古影，荤断尚芹菹。
　　语嘿曾延接，心源离滓淤。谁言姓琴氏，独跨角生鱼。
　　◎卷.40【寄令狐绹相公】贾岛
　　驴骏胜羸马，东川路匪赊。一缄论贾谊，三蜀寄严家。
　　澄彻霜江水，分明露石沙。话言声及政，栈阁谷离斜。
　　自著衣偏暖，谁忧雪六花。裹裳留阔襆，防患与通茶。
　　山馆中宵起，星河残月华。双僮前日雇，数口向天涯。
　　良乐知骐骥，张雷验镆铘。谦光贤将相，别纸圣龙蛇。
　　岂有斯言玷，应无白璧瑕。不妨圆魄里，人亦指虾蟆。
　　◎卷.41【再投李益常侍】贾岛
　　何处初投刺，当时赴尹京。淹留花柳变，然诺肺肠倾。
　　避暑蝉移树，高眠雁过城。人家嵩岳色，公府洛河声。
　　联句逢秋尽，尝茶见月生。新衣裁白苎，思从曲江行。
　　◎卷.42【积雪】贾岛
　　昔属时霖滞，今逢腊雪多。南猜飘桂渚，北讶雨交河。
　　尽灭平芜色，弥重古木柯。空中离白气，岛外下沧波。
　　隐者迷樵道，朝人冷玉珂。夕繁仍昼密，漏间复钟和。
　　想积高嵩顶，新秋皎月过。
　　◎卷.43【过杨道士居】贾岛
　　先生修道处，茆屋远嚣氛。叩齿坐明月，支颐望白云。
　　精神含药色，衣服带霞纹。无话瀛洲路，多年别少君。
　　◎卷.44【赠僧】贾岛
　　乱山秋木穴，里有灵蛇藏。铁锡挂临海，石楼闻异香。
　　出尘头未白，入定衲凝霜。莫话五湖事，令人心欲狂。
　　◎卷.45【送友人游塞】贾岛
　　飘蓬多塞下，君见益潸然。迥碛沙衔日，长河水接天。
　　夜泉行客火，晓戍向京烟。少结相思恨，佳期芳草前。
　　◎卷.46【思游边友人】贾岛
　　凝愁对孤烛，昨日饮离杯。叶下故人去，天中新雁来。
　　连沙秋草薄，带雪暮山开。苑北红尘道，何时见远回。
　　◎卷.47【秋暮寄友人】贾岛
　　寥落关河暮，霜风树叶低。远天垂地外，寒日下峰西。
　　有志烟霞切，无家岁月迷。清宵话白阁，已负十年栖。
　　◎卷.48【寄令狐绹相公】贾岛
　　官高频敕授，老免把犁锄。一主长江印，三封东省书。
　　不无濠上思，唯食圃中蔬。梦幻将泡影，浮生事只如。
　　◎卷.49【和孟逸人林下道情】贾岛
　　四气相陶铸，中庸道岂销。夏云生此日，春色尽今朝。
　　陋巷贫无闷，毗耶疾未调。已栽天末柏，合抱岂非遥。
　　◎卷.50【宿姚少府北斋】贾岛
　　石溪同夜泛，复此北斋期。鸟绝吏归后，蛩鸣客卧时。
　　锁城凉雨细，开印曙钟迟。忆此漳川岸，如今是别离。
　　◎卷.51【雪晴晚望】贾岛
　　倚杖望晴雪，溪云几万重。樵人归白屋，寒日下危峰。
　　野火烧冈草，断烟生石松。却回山寺路，闻打暮天钟。
　　◎卷.52【送崔峤游潇湘】贾岛
　　功烈尚书孙，琢磨风雅言。渡河山凿处，陟岘汉滩喧。
　　梦想吟天目，宵同话石门。枫林叶欲下，极浦月清暾。
　　◎卷.53【寄朱锡珪】贾岛
　　远泊与谁同，来从古木中。长江人钓月，旷野火烧风。
　　梦泽吞楚大，闽山厄海丛。此时樯底水，涛起屈原通。
　　◎卷.54【马戴居华山因寄】贾岛
　　玉女洗头盆，孤高不可言。瀑流莲岳顶，河注华山根。
　　绝雀林藏鹘，无人境有猿。秋蟾才过雨，石上古松门。
　　◎卷.55【寄胡遇】贾岛
　　一自残春别，经炎复到凉。萤从枯树出，蛩入破阶藏。
　　落叶书胜纸，闲砧坐当床。东门因送客，相访也何妨。
　　◎卷.56【送李戎扶侍往寿安】贾岛
　　二千馀里路，一半是波涛。未晓著衣起，出城逢日高。
　　关山多寇盗，扶侍带弓刀。临别不挥泪，谁知心郁陶。
　　◎卷.57【送孙逸人】贾岛
　　衣屡犹同俗，妻儿亦宛然。不餐能累月，无病已多年。
　　是药皆谙性，令人渐信仙。杖头书数卷，荷入翠微烟。
　　◎卷.58【寄华山僧】贾岛
　　遥知白石室，松柏隐朦胧。月落看心次，云生闭目中。
　　五更钟隔岳，万尺水悬空。苔藓嵌岩所，依稀有径通。
　　◎卷.59【送李登少府】贾岛
　　伊阳耽酒尉，朗咏醉醒新。应见嵩山里，明年踯躅春。
　　一千寻树直，三十六峰邻。流水潺潺处，坚贞玉涧珉。
　　◎卷.60【易州过郝逸人居】贾岛
　　每逢词翰客，邀我共寻君。果见闲居赋，未曾流俗闻。
　　也知邻市井，宛似出嚣氛。却笑巢由辈，何须隐白云。
　　◎卷.61【酬鄠县李廓少府见寄】贾岛
　　稍怜公事退，复遇夕阳时。北朔霜凝竹，南山水入篱。
　　吟怀沧海侣，空问白云师。恨不相从去，心惟野鹤知。
　　◎卷.62【净业寺与前鄠县李廓少府同宿】贾岛
　　来从城上峰，京寺暮相逢。往往语复默，微微雨洒松。
　　家贫初罢吏，年长畏闻蛩。前日犹拘束，披衣起晓钟。
　　◎卷.63【送南卓归京】贾岛
　　残春别镜陂，罢郡未霜髭。行李逢炎暑，山泉满路岐。
　　云藏巢鹤树，风触啭莺枝。三省同虚位，双旌带去思。
　　入城宵梦后，待漏月沉时。长策并忠告，从容写玉墀。
　　◎卷.64【卧疾走笔酬韩愈书问】贾岛
　　一卧三四旬，数书惟独君。愿为出海月，不作归山云。
　　身上衣频寄，瓯中物亦分。欲知强健否，病鹤未离群。
　　◎卷.65【长孙霞李溟自紫阁白阁二峰见访】贾岛
　　寂寞吾庐贫，同来二阁人。所论唯野事，招作住云邻。
　　古寺期秋宿，平林散早春。漱流今已矣，巢许岂尧臣。
　　◎卷.66【送惟一游清凉寺】贾岛
　　去有巡台侣，荒溪众树分。瓶残秦地水，锡入晋山云。
　　秋月离喧见，寒泉出定闻。人间临欲别，旬日雨纷纷。
　　◎卷.67【郑尚书新开涪江二首】贾岛
　　岸凿青山破，江开白浪寒。日沉源出海，春至草生滩。
　　梓匠防波溢，蓬仙畏水干。从今疏决后，任雨滞峰峦。
　　不侵南亩务，已拔北江流。涪水方移岸，浔阳有到舟。
　　潭澄初捣药，波动乍垂钩。山可疏三里，从知历亿秋。
　　◎卷.68【寄乔侍郎】贾岛
　　大宁犹未到，曾渡北浮桥。晓出爬船寺，手擎紫栗条。
　　差池不相见，怅望至今朝。近日营家计，绳悬一小瓢。
　　◎卷.69【送去华法师】贾岛
　　在越居何寺，东南水路归。秋江洗一钵，寒日晒三衣。
　　默听鸿声尽，行看叶影飞。囊中无宝货，船户夜扃稀。
　　◎卷.70【送蔡京】贾岛
　　跃蹄归鲁日，带漏别秦星。易折芳条桂，难穷邃义经。
　　登封多泰岳，巡狩遍沧溟。家在何林下，梁山翠满庭。
　　◎卷.71【慈恩寺上座院】贾岛
　　未委衡山色，何如对塔峰。曩宵曾宿此，今夕值秋浓。
　　羽族栖烟竹，寒流带月钟。井甘源起异，泉涌渍苔封。
　　◎卷.72【题朱庆馀所居】贾岛
　　天寒吟竟晓，古屋瓦生松。寄信船一只，隔乡山万重。
　　树来沙岸鸟，窗度雪楼钟。每忆江中屿，更看城上峰。
　　◎卷.73【送黄知新归安南】贾岛
　　池亭沉饮遍，非独曲江花。地远路穿海，春归冬到家。
　　火山难下雪，瘴土不生茶。知决移来计，相逢期尚赊。
　　◎卷.74【赠胡禅归】贾岛
　　自是根机钝，非关夏腊深。秋来江上寺，夜坐岭南心。
　　井凿山含月，风吹磬出林。祖师携只履，去路杳难寻。
　　◎卷.75【元日女道士受箓】贾岛
　　元日更新夜，斋身称净衣。数星连斗出，万里断云飞。
　　霜下磬声在，月高坛影微。立听师语了，左肘系符归。
　　◎卷.76【重与彭兵曹】贾岛
　　故人在城里，休寄海边书。渐去老不远，别来情岂疏。
　　砚冰催腊日，山雀到贫居。每有平戎计，官家别敕除。
　　◎卷.77【赠庄上人】贾岛
　　不语焚香坐，心知道已成。流年衰此世，定力见他生。
　　暮雪馀春冷，寒灯续昼明。寻常五侯至，敢望下阶迎。
　　◎卷.78【落第东归逢僧伯阳】贾岛
　　相逢须语笑，人世别离频。晓至长侵月，思乡动隔春。
　　见僧心暂静，从俗事多迍。宇宙诗名小，山河客路新。
　　翠桐犹入爨，清镜未辞尘。逸足思奔骥，随群且退鳞。
　　宴乖红杏寺，愁在绿杨津。老病难为乐，开眉赖故人。
　　◎卷.79【皇甫主簿期游山不及赴】贾岛
　　休官匹马在，新意入山中。更住应难遂，前期恨不同。
　　集蝉苔树僻，留客雨堂空。深夜谁相访，惟当清净翁。
　　◎卷.80【宿成湘林下】贾岛
　　相访夕阳时，千株木未衰。石泉流出谷，山雨滴栖鸱。
　　漏向灯听数，酒因客寝迟。今宵不尽兴，更有月明期。
　　◎卷.81【喜雍陶至】贾岛
　　今朝笑语同，几日百忧中。鸟度剑门静，蛮归泸水空。
　　步霜吟菊畔，待月坐林东。且莫孤此兴，勿论穷与通。
　　◎卷.82【酬胡遇】贾岛
　　丽句传人口，科名立可图。移居见山烧，买树带巢乌。
　　游远风涛急，吟清雪月孤。却思初识面，仍未有多须。
　　◎卷.83【宿慈恩寺郁公房】贾岛
　　病身来寄宿，自扫一床闲。反照临江磬，新秋过雨山。
　　竹阴移冷月，荷气带禅关。独住天台意，方从内请还。
　　◎卷.84【送褚山人归日本】贾岛
　　悬帆待秋水，去入杳冥间。东海几年别，中华此日还。
　　岸遥生白发，波尽露青山。隔水相思在，无书也是闲。
　　◎卷.85【寄韩湘】贾岛
　　过岭行多少，潮州涨满川。花开南去后，水冻北归前。
　　望鹭吟登阁，听猿泪滴船。相思堪面话，不著尺书传。
　　◎卷.86【雨夜寄马戴】贾岛
　　芳林杏花树，花落子西东。今夕曲江雨，寒催朔北风。
　　乡书沧海绝，隐路翠微通。寂寂相思际，孤釭残漏中。
　　◎卷.87【喜无可上人游山回】贾岛
　　一食复何如，寻山无定居。相逢新夏满，不见半年馀。
　　听话龙潭雪，休传鸟道书。别来还似旧，白发日高梳。
　　◎卷.88【寄毗陵彻公】贾岛
　　身依吴寺老，黄叶几回看。早讲林霜在，孤禅隙月残。
　　井通潮浪远，钟与角声寒。已有南游约，谁言礼谒难。
　　◎卷.89【送韦琼校书】贾岛
　　宾佐兼归觐，此行江汉心。别离从阙下，道路向山阴。
　　孤屿消寒沫，空城滴夜霖。若邪溪畔寺，秋色共谁寻。
　　◎卷.90【寄刘侍御】贾岛
　　衣多苔藓痕，犹拟更趋门。自夏虽无病，经秋不过原。
　　积泉留岱鸟，叠岫隔巴猿。琴月西斋集，如今岂复言。
　　◎卷.91【送穆少府知眉州】贾岛
　　剑门倚青汉，君昔未曾过。日暮行人少，山深异鸟多。
　　猿啼和峡雨，栈尽到江波。一路白云里，飞泉洒薜萝。
　　◎卷.92【二月晦日留别鄠中友人】贾岛
　　立马柳花里，别君当酒酣。春风渐向北，云雁不飞南。
　　明晓日初一，今年月又三。鞭羸去暮色，远岳起烟岚。
　　◎卷.93【送李校书赴吉期】贾岛
　　筮算重重吉，良期讵可迁。不同牛女夜，是配凤凰年。
　　佩玉春风里，题章蜡烛前。诗书与箴训，夫哲又妻贤。
　　◎卷.94【宿孤馆】贾岛
　　落日投村戍，愁生为客途。寒山晴后绿，秋月夜来孤。
　　橘树千株在，渔家一半无。自知风水静，舟系岸边芦。
　　◎卷.95【哭宗密禅师】贾岛
　　鸟道雪岑巅，师亡谁去禅。几尘增灭后，树色改生前。
　　层塔当松吹，残踪傍野泉。唯嗟听经虎，时到坏庵边。
　　◎卷.96【宿山寺】贾岛
　　众岫耸寒色，精庐向此分。流星透疏木，走月逆行云。
　　绝顶人来少，高松鹤不群。一僧年八十，世事未曾闻。
　　◎卷.97【送友人如边】贾岛
　　去日重阳后，前程菊正芳。行车辗秋岳，落叶坠寒霜。
　　云入汉天白，风高碛色黄。蒲轮待恐晚，求荐向诸方。
　　◎卷.98【题竹谷上人院】贾岛
　　禅庭高鸟道，回望极川原。樵径连峰顶，石泉通竹根。
　　木深犹积雪，山浅未闻猿。欲别尘中苦，愿师贻一言。
　　◎卷.99【京北原作】贾岛
　　登原见城阙，策蹇思炎天。日午路中客，槐花风处蝉。
　　远山秦木上，清渭汉陵前。何事居人世，皆从名利牵。
　　◎卷.100【寄江上人】贾岛
　　紫阁旧房在，新家中岳东。烟波千里隔，消息一朝通。
　　寒日汀洲路，秋晴岛屿风。分明杜陵叶，别后两经红。
　　◎卷.101【送僧归太白山】贾岛
　　坚冰连夏处，太白接青天。云塞石房路，峰明雨外巅。
　　夜禅临虎穴，寒漱撇龙泉。后会不期日，相逢应信缘。
　　◎卷.102【暮过山村】贾岛
　　数里闻寒水，山家少四邻。怪禽啼旷野，落日恐行人。
　　初月未终夕，边烽不过秦。萧条桑柘外，烟火渐相亲。
　　◎卷.103【鹭鸶】贾岛
　　求鱼未得食，沙岸往来行。岛月独栖影，暮天寒过声。
　　堕巢因木折，失侣遇弦惊。频向烟霄望，吾知尔去程。
　　◎卷.104【内道场僧弘绍】贾岛
　　麟德燃香请，长安春几回。夜闲同像寂，昼定为吾开。
　　讲罢松根老，经浮海水来。六年双足履，只步院中苔。
　　◎卷.105【蒋亭和蔡湘州】贾岛
　　蒋宅为亭榭，蔡城东郭门。潭连秦相井，松老汉朝根。
　　已积苍苔遍，何曾旧径存。高斋无事后，时复一携尊。
　　◎卷.106【光州王建使君水亭作】贾岛
　　楚水临轩积，澄鲜一亩馀。柳根连岸尽，荷叶出萍初。
　　极浦清相似，幽禽到不虚。夕阳庭际眺，槐雨滴疏疏。
　　◎卷.107【留别光州王使君建】贾岛
　　杜陵千里外，期在末秋归。既见林花落，须防木叶飞。
　　楚从何地尽，淮隔数峰微。回首馀霞失，斜阳照客衣。
　　◎卷.108【宿姚合宅寄张司业籍】贾岛
　　闲宵因集会，柱史话先生。身爱无一事，心期往四明。
　　松枝影摇动，石磬响寒清。谁伴南斋宿，月高霜满城。
　　◎卷.109【哭张籍】贾岛
　　精灵归恍惚，石磬韵曾闻。即日是前古，谁人耕此坟。
　　旧游孤棹远，故域九江分。本欲蓬瀛去，餐芝御白云。
　　◎卷.110【灵准上人院】贾岛
　　掩扉当太白，腊数等松椿。禁漏来遥夜，山泉落近邻。
　　经声终卷晓，草色几芽春。海内知名士，交游准上人。
　　◎卷.111【寄柳舍人宗元】贾岛
　　格与功俱造，何人意不降。一宵三梦柳，孤泊九秋江。
　　擢第名重列，冲天字几双。誓为仙者仆，侧执驭风幢。
　　◎卷.112【送玄岩上人归西蜀】贾岛
　　玉垒山中寺，幽深胜概多。药成彭祖捣，顶受七轮摩。
　　去腊催今夏，流光等逝波。会当依粪扫，五岳遍头陀。
　　◎卷.113【寄宋州田中丞】贾岛
　　古郡近南徐，关河万里馀。相思深夜后，未答去秋书。
　　自别知音少，难忘识面初。旧山期已久，门掩数畦蔬。
　　◎卷.114【送朱休归剑南】贾岛
　　剑南归受贺，太学赋声雄。山路长江岸，朝阳十月中。
　　芽新抽雪茗，枝重集猿枫。卓氏琴台废，深芜想径通。
　　◎卷.115【寄长武朱尚书】贾岛
　　不日即登坛，枪旗一万竿。角吹边月没，鼓绝爆雷残。
　　中国今如此，西荒可取难。白衣思请谒，徒步在长安。
　　◎卷.116【送皇甫侍御】贾岛
　　晓钟催早期，自是赴嘉招。舟泊湘江阔，田收楚泽遥。
　　雁惊起衰草，猿渴下寒条。来使黔南日，时应问寂寥。
　　◎卷.117【郊居即事】贾岛
　　住此园林久，其如未是家。叶书传野意，檐溜煮胡茶。
　　雨后逢行鹭，更深听远蛙。自然还往里，多是爱烟霞。
　　◎卷.118【夜集姚合宅期可公不至】贾岛
　　公堂秋雨夜，已是念园林。何事疾病日，重论山水心。
　　孤灯明腊后，微雪下更深。释子乖来约，泉西寒磬音。
　　◎卷.119【喜李馀自蜀至】贾岛
　　迢递岷峨外，西南驿路高。几程寻嶮栈，独宿听寒涛。
　　白鸟飞还立，青猿断更号。往来从此过，词体近风骚。
　　◎卷.120【王侍御南原庄】贾岛
　　买得足云地，新栽药数窠。峰头盘一径，原下注双河。
　　春寺闲眠久，晴台独上多。南斋宿雨后，仍许重来麽。
　　◎卷.121【送康秀才】贾岛
　　俱为落第年，相识落花前。酒泻两三盏，诗吟十数篇。
　　行岐逢塞雨，嘶马上津船。树影高堂下，回时应有蝉。
　　◎卷.122【送僧】贾岛
　　此生披衲过，在世得身闲。日午游都市，天寒往华山。
　　言归文字外，意出有无间。仙掌云边树，巢禽时出关。
　　◎卷.123【寄魏少府】贾岛
　　来时乖面别，终日使人惭。易记卷中句，难忘灯下谈。
　　湿苔粘树瘿，瀑布溅房庵。音信如相惠，移居古井南。
　　◎卷.124【原居即事言怀赠孙员外】贾岛
　　出入土门偏，秋深石色泉。径通原上草，地接水中莲。
　　采菌依馀枿，拾薪逢刈田。镊撏白发断，兵阻尺书传。
　　避路来华省，抄诗上彩笺。高斋久不到，犹喜未经年。
　　◎卷.125【登楼】贾岛
　　秋日登高望，凉风吹海初。山川明已久，河汉没无馀。
　　远近涯寥夐，高低中太虚。赋因王阁笔，思比谢游疏。
　　◎卷.126【上乐使君救康成公（一作陈陶续古诗）】贾岛
　　曾梦诸侯笑，康囚议脱枷。千根池里藕，一朵火中花。
　　◎卷.127【昆明池泛舟】贾岛
　　一枝青竹榜，泛泛绿萍里。不见钓鱼人，渐入秋塘水。
　　◎卷.128【送僧】贾岛
　　大内曾持论，天南化俗行。旧房山雪在，春草岳阳生。
　　晓了莲经义，堪任宝盖迎。王侯皆护法，何寺讲钟鸣。
　　◎卷.129【送刘知新往襄阳】贾岛
　　此别诚堪恨，荆襄是旧游。眼光悬欲落，心绪乱难收。
　　花木三层寺，烟波五相楼。因君两地去，长使梦悠悠。
　　◎卷.130【寄慈恩寺郁上人】贾岛
　　中秋期夕望，虚室省相容。北斗生清漏，南山出碧重。
　　露寒鸠宿竹，鸿过月圆钟。此夜情应切，衡阳旧住峰。


第五百七十四卷
　　◎卷.1【送饶州张使君】贾岛
　　终南云雨连城阙，去路西江白浪头。滁上郡斋离昨日，
　　鄱阳农事劝今秋。道心生向前朝寺，文思来因静夜楼。
　　借问泊帆干谒者，谁人曾听峡猿愁。
　　◎卷.2【观冬设上东川杨尚书】贾岛
　　匏革奏冬非独乐，军城未晓启重门。何时却入三台贵，
　　此日空知八座尊。罗绮舞中收雨点，貔貅阃外卷云根。
　　逐迁属吏随宾列，拨棹扁舟不忘恩。
　　◎卷.3【巴兴作】贾岛
　　三年未省闻鸿叫，九月何曾见草枯。寒暑气均思白社，
　　星辰位正忆皇都。苏卿持节终还汉，葛相行师自渡泸。
　　乡味朔山林果别，北归期挂海帆孤。
　　◎卷.4【早蝉】贾岛
　　早蝉孤抱芳槐叶，噪向残阳意度秋。也任一声催我老，
　　堪听两耳畏吟休。得非下第无高韵，须是青山隐白头。
　　若问此心嗟叹否，天人不可怨而尤。
　　◎卷.5【投元郎中】贾岛
　　心在潇湘归未期，卷中多是得名诗。高台聊望清秋色，
　　片水堪留白鹭鸶。省宿有时闻急雨，朝回尽日伴禅师。
　　旧文去岁曾将献，蒙与人来说始知。
　　◎卷.6【阮籍啸台】贾岛
　　如闻长啸春风里，荆棘丛边访旧踪。
　　地接苏门山近远，荒台突兀抵高峰。
　　◎卷.7【滕校书使院小池】贾岛
　　小池谁见凿时初，走水南来十里馀。
　　楼上日斜吹暮角，院中人出锁游鱼。
　　◎卷.8【送陕府王建司马】贾岛
　　司马虽然听晓钟，尚犹高枕恣疏慵。请诗僧过三门水，
　　卖药人归五老峰。移舫绿阴深处息，登楼凉夜此时逢。
　　杜陵惆怅临相饯，未寝月前多屐踪。
　　◎卷.9【上谷旅夜】贾岛
　　世难那堪恨旅游，龙钟更是对穷秋。故园千里数行泪，
　　邻杵一声终夜愁。月到寒窗空皓晶，风翻落叶更飕飗。
　　此心不向常人说，倚识平津万户侯。
　　◎卷.10【寄无得头陀】贾岛
　　夏腊今应三十馀，不离树下冢间居。貌堪良匠抽毫写，
　　行称高僧续传书。落涧水声来远远，当空月色自如如。
　　白衣只在青门里，心每相亲迹且疏。
　　◎卷.11【崔卿池上双白鹭】贾岛
　　鹭雏相逐出深笼，顶各有丝茎数同。洒石多霜移足冷，
　　隔城远树挂巢空。其如尽在滩声外，何似双飞浦色中。
　　见此池潭卿自凿，清泠太液底潜通。
　　◎卷.12【送胡道士】贾岛
　　短褐身披满渍苔，灵溪深处观门开。却从城里移琴去，
　　许到山中寄药来。临水古坛秋醮罢，宿杉幽鸟夜飞回。
　　丹梯愿逐真人上，日夕归心白发催。
　　◎卷.13【寄韩潮州愈】贾岛
　　此心曾与木兰舟，直到天南潮水头。隔岭篇章来华岳，
　　出关书信过泷流。峰悬驿路残云断，海浸城根老树秋。
　　一夕瘴烟风卷尽，月明初上浪西楼。
　　◎卷.14【酬张籍王建】贾岛
　　疏林荒宅古坡前，久住还因太守怜。渐老更思深处隐，
　　多闲数得上方眠。鼠抛贫屋收田日，雁度寒江拟雪天。
　　身是龙钟应是分，水曹芸阁枉来篇。
　　◎卷.15【逢博陵故人彭兵曹】贾岛
　　曲阳分散会京华，见说三年住海涯。别后解餐蓬虆子，
　　向前未识牧丹花。偶逢日者教求禄，终傍泉声拟置家。
　　蹋雪携琴相就宿，夜深开户斗牛斜。
　　◎卷.16【赠牛山人】贾岛
　　二十年中饵茯苓，致书半是老君经。东都旧住商人宅，
　　南国新修道士亭。凿石养峰休买蜜，坐山秤药不争星。
　　古来隐者多能卜，欲就先生问丙丁。
　　◎卷.17【送于中丞使回纥册立】贾岛
　　君立天骄发使车，册文字字著金书。渐通青冢乡山尽，
　　欲达皇情译语初。调角寒城边色动，下霜秋碛雁行疏。
　　旌旗来往几多日，应向途中见岁除。
　　◎卷.18【送刘侍御重使江西】贾岛
　　时当苦热远行人，石壁飞泉溅马身。又到钟陵知务大，
　　还浮湓浦属秋新。早程猿叫云深极，宿馆禽惊叶动频。
　　前者已闻廉使荐，兼言有画静边尘。
　　◎卷.19【赠圆上人】贾岛
　　诵经千纸得为僧，麈尾持行不拂蝇。古塔月高闻咒水，
　　新坛日午见烧灯。一双童子浇红药，百八真珠贯彩绳。
　　且说近来心里事，仇雠相对似亲朋。
　　◎卷.20【处州李使君改任遂州因寄赠】贾岛
　　庭树几株阴入户，主人何在客闻蝉。钥开原上高楼锁，
　　瓶汲池东古井泉。趁静野禽曾后到，休吟邻叟始安眠。
　　仙都山水谁能忆，西去风涛书满船。
　　◎卷.21【酬慈恩寺文郁上人】贾岛
　　袈裟影入禁池清，犹忆乡山近赤城。篱落罅间寒蟹过，
　　莓苔石上晚蛩行。期登野阁闲应甚，阻宿山房疾未平。
　　闻说又寻南岳去，无端诗思忽然生。
　　◎卷.22【访鉴玄师侄】贾岛
　　维摩青石讲初休，缘访亲宗到普州。
　　我有军持凭弟子，岳阳溪里汲寒流。
　　◎卷.23【夜坐】贾岛
　　蟋蟀渐多秋不浅，蟾蜍已没夜应深。
　　三更两鬓几枝雪，一念双峰四祖心。
　　◎卷.24【送别】贾岛
　　门外便伸千里别，无车不得到河梁。
　　高楼直上百馀尺，今日为君南望长。
　　◎卷.25【闻蝉感怀】贾岛
　　新蝉忽发最高枝，不觉立听无限时。
　　正遇友人来告别，一心分作两般悲。
　　◎卷.26【夏夜上谷宿开元寺】贾岛
　　诗成一夜月中题，便卧松风到曙鸡。
　　带月时闻山鸟语，郡城知近武陵溪。
　　◎卷.27【送于总持归京】贾岛
　　出家初隶何方寺，上国西明御水东。
　　却见旧房阶下树，别来二十一春风。
　　◎卷.28【崔卿池上鹤】贾岛
　　月中时叫叶纷纷，不异洞庭霜夜闻。
　　翎羽如今从放长，犹能飞起向孤云。
　　◎卷.29【登田中丞高亭】贾岛
　　高亭林表迥嵯峨，独坐秋宵不寝多。
　　玉兔玉人歌里出，白云难似莫相和。
　　◎卷.30【友人婚杨氏催妆】贾岛
　　不知今夕是何夕，催促阳台近镜台。
　　谁道芙蓉水中种，青铜镜里一枝开。
　　◎卷.31【酬朱侍御望月见寄】贾岛
　　他寝此时吾不寝，近秋三五日逢晴。
　　相思唯有霜台月，望尽孤光见却生。
　　◎卷.32【题韦云叟草堂】贾岛
　　新起此堂开北窗，当窗山隔一重江。
　　白茅草苫重重密，爱此秋天夜雨淙。
　　◎卷.33【和韩吏部泛南溪】贾岛
　　溪里晚从池岸出，石泉秋急夜深闻。
　　木兰船共山人上，月映渡头零落云。
　　◎卷.34【方镜】贾岛
　　背如刀截机头锦，面似升量涧底泉。
　　铜雀台南秋日后，照来照去已三年。
　　◎卷.35【酬姚合】贾岛
　　黍穗豆苗侵古道，晴原午后早秋时。
　　故人相忆僧来说，杨柳无风蝉满枝。
　　◎卷.36【送灵应上人】贾岛
　　遍参尊宿游方久，名岳奇峰问此公。
　　五月半间看瀑布，青城山里白云中。
　　◎卷.37【赠丘先生】贾岛
　　常言吃药全胜饭，华岳松边采茯神。
　　不遣髭须一茎白，拟为白日上升人。
　　◎卷.38【渡桑干】贾岛
　　客舍并州已十霜，归心日夜忆咸阳。
　　无端更渡桑干水，却望并州是故乡。
　　◎卷.39【夜期啸客吕逸人不至】贾岛
　　逸人期宿石床中，遣我开扉对晚空。
　　不知何处啸秋月，闲著松门一夜风。
　　◎卷.40【夜集乌行中所居】贾岛
　　环炉促席复持杯，松院双扉向月开。
　　座上同声半先达，名山独入此心来。
　　◎卷.41【赠梁浦秀才斑竹拄杖】贾岛
　　拣得林中最细枝，结根石上长身迟。
　　莫嫌滴沥红斑少，恰似湘妃泪尽时。
　　◎卷.42【寻石瓮寺上方】贾岛
　　野寺入时春雪后，崎岖得到此房前。
　　老僧不出迎朝客，已住上方三十年。
　　◎卷.43【早秋寄题天竺灵隐寺】贾岛
　　峰前峰后寺新秋，绝顶高窗见沃洲。人在定中闻蟋蟀，
　　鹤从栖处挂猕猴。山钟夜渡空江水，汀月寒生古石楼。
　　心忆悬帆身未遂，谢公此地昔年游。
　　◎卷.44【黎阳寄姚合】贾岛
　　魏都城里曾游熟，才子斋中止泊多。去日绿杨垂紫陌，
　　归时白草夹黄河。新诗不觉千回咏，古镜曾经几度磨。
　　惆怅心思滑台北，满杯浓酒与愁和。
　　◎卷.45【送崔约秀才】贾岛
　　归宁仿佛三千里，月向船窗见几宵。野鼠独偷高树果，
　　前山渐见短禾苗。更深栅锁淮波疾，苇动风生雨气遥。
　　重入石头城下寺，南朝杉老未干燋。
　　◎卷.46【咏怀】贾岛
　　纵把书看未省勤，一生生计只长贫。可能在世无成事，
　　不觉离家作老人。中岳深林秋独往，南原多草夜无邻。
　　经年抱疾谁来问，野鸟相过啄木频。
　　◎卷.47【夏日寄高洗马】贾岛
　　三十年来长在客，两三行泪忽然垂。白衣苍鬓经过懒，
　　赤日朱门偃息迟。花发应耽新熟酒，草颠还写早朝诗。
　　不缘马死西州去，画角堪听是晓吹。
　　◎卷.48【送周判官元范赴越】贾岛
　　原下相逢便别离，蝉鸣关路使回时。过淮渐有悬帆兴，
　　到越应将坠叶期。城上秋山生菊早，驿西寒渡落潮迟。
　　已曾几遍随旌旆，去谒荒郊大禹祠。
　　◎卷.49【送罗少府归牛渚】贾岛
　　作尉长安始三日，忽思牛渚梦天台。楚山远色独归去，
　　灞水空流相送回。霜覆鹤身松子落，月分萤影石房开。
　　白云多处应频到，寒涧泠泠漱古苔。
　　◎卷.50【题童真上人】贾岛
　　江上修持积岁年，滩声未拟住潺湲。誓从五十身披衲，
　　便向三千界坐禅。月峡青城那有滞，天台庐岳岂无缘。
　　昨宵忽梦游沧海，万里波涛在目前。
　　◎卷.51【赠温观主】贾岛
　　一别罗浮竟未还，观深廊古院多关。君来几日行虚洞，
　　仙去空坛在远山。胎息存思当黑处，井华悬绠取朝间。
　　弊庐道室虽邻近，自乐冬阳炙背闲。
　　◎卷.52【贺庞少尹除太常少卿】贾岛
　　太白山前终日见，十旬假满拟秋寻。中峰绝顶非无路，
　　北阙除书阻入林。朝谒此时闲野屐，宿斋何处止鸣砧。
　　省中石镫陪随步，唯赏烟霞不厌深。
　　◎卷.53【上邠宁刑司徒】贾岛
　　箭头破帖浑无敌，杖底敲球远有声。马走千蹄朝万乘，
　　地分三郡拥双旌。春风欲尽山花发，晓角初吹客梦惊。
　　不是邢公来镇此，长安西北未能行。
　　◎卷.54【欲游嵩岳留别李少尹益】贾岛
　　孤策迟回洛水湄，孤禽嘹唳幸人知。嵩岳望中常待我，
　　河梁欲上未题诗。新秋爱月愁多雨，古观逢仙看尽棋。
　　微眇此来将敢问，凤凰何日定归池。
　　◎卷.55【病鹘吟】贾岛
　　俊鸟还投高处栖，腾身戛戛下云梯。有时透雾凌空去，
　　无事随风入草迷。迅疾月边捎玉兔，迟回日里拂金鸡。
　　不缘毛羽遭零落，焉肯雄心向尔低。
　　◎卷.56【赠僧】贾岛
　　从来多是游山水，省泊禅舟月下涛。初过石桥年尚少，
　　久辞天柱腊应高。青松带雪悬铜锡，白发如霜落铁刀。
　　常恐画工援笔写，身长七尺有眉毫。
　　◎卷.57【赠翰林】贾岛
　　清重无过知内制，从前礼绝外庭人。看花在处多随驾，
　　召宴无时不及身。马自赐来骑觉稳，诗缘见彻语长新。
　　应怜独向名场苦，曾十馀年浪过春。
　　◎卷.58【颂德上贾常侍】贾岛
　　边臣说使朝天子，发语轰然激夏雷。高节羽书期独传，
　　分符绛郡滞长材。啁啾鸟恐鹰鹯起，流散人归父母来。
　　自顾此身无所立，恭谈祖德朵颐开。
　　◎卷.59【田将军书院】贾岛
　　满庭花木半新栽，石自平湖远岸来。笋迸邻家还长竹，
　　地经山雨几层苔。井当深夜泉微上，阁入高秋户尽开。
　　行背曲江谁到此，琴书锁著未朝回。
　　◎卷.60【投庞少尹】贾岛
　　闭户息机搔白首，中庭一树有清阴。年年不改风尘趣，
　　日日转多泉石心。病起望山台上立，觉来听雨烛前吟。
　　庞公相识元和岁，眷分依依直至今。
　　◎卷.61【夏夜登南楼】贾岛
　　水岸寒楼带月跻，夏林初见岳阳溪。
　　一点新萤报秋信，不知何处是菩提。
　　◎卷.62【题青龙寺】贾岛
　　碣石山人一轴诗，终南山北数人知。
　　拟看青龙寺里月，待无一点夜云时。
　　◎卷.63【赠李文通】贾岛
　　营当万胜冈头下，誓立千年不朽功。
　　天子手擎新钺斧，谏官请赠李文通。
　　◎卷.64【题虢州三堂赠吴郎中（一作题虢州吴郎中三堂）】贾岛
　　无穷草树昔谁栽，新起临湖白石台。半岸泥沙孤鹤立，
　　三堂风雨四门开。荷翻团露惊秋近，柳转斜阳过水来。
　　昨夜北楼堪朗咏，虢城初锁月裴回。
　　◎卷.65【送僧】贾岛
　　池上时时松雪落，焚香烟起见孤灯。
　　静夜忆谁来对坐，曲江南岸寺中僧。
　　◎卷.66【三月晦日赠刘评事】贾岛
　　三月正当三十日，风光别我苦吟身。
　　共君今夜不须睡，未到晓钟犹是春。
　　◎卷.67【送张道者】贾岛
　　新岁抱琴何处去，洛阳三十六峰西。
　　生来未识山人面，不得一听乌夜啼。
　　◎卷.68【题鱼尊师院】贾岛
　　老子堂前花万树，先生曾见几回春。
　　夜煎白石平明吃，不拟教人哭此身。
　　◎卷.69【宿村家亭子（一作宿杜司空东亭，或题杜司户亭子）】贾岛
　　床头枕是溪中石，井底泉通竹下池。
　　宿客未眠过夜半，独闻山雨到来时。
　　◎卷.70【送称上人】贾岛
　　归蜀拟从巫峡过，何时得入旧房禅。
　　寺中来后谁身化，起塔栽松向野田。
　　◎卷.71【杨秘书新居】贾岛
　　城角新居邻静寺，时从新阁上经楼。
　　南山泉入宫中去，先向诗人门外流。
　　◎卷.72【听乐山人弹易水】贾岛
　　朱丝弦底燕泉急，燕将云孙白日弹。
　　嬴氏归山陵已掘，声声犹带发冲冠。
　　◎卷.73【经苏秦墓】贾岛
　　沙埋古篆折碑文，六国兴亡事系君。
　　今日凄凉无处说，乱山秋尽有寒云。
　　◎卷.74【题戴胜】贾岛
　　星点花冠道士衣，紫阳宫女化身飞。
　　能传上界春消息，若到蓬山莫放归。
　　◎卷.75【题隐者居】贾岛
　　虽有柴门常不关，片云孤木伴身闲。
　　犹嫌住久人知处，见拟移家更上山。
　　◎卷.76【哭孟东野】贾岛
　　兰无香气鹤无声，哭尽秋天月不明。
　　自从东野先生死，侧近云山得散行。
　　◎卷.77【过京索先生坟】贾岛
　　京索先生三尺坟，秋风漠漠吐寒云。
　　从来有恨君多哭，今日何人更哭君。
　　◎卷.78【客思】贾岛
　　促织声尖尖似针，更深刺著旅人心。
　　独言独语月明里，惊觉眠童与宿禽。
　　◎卷.79【盐池院观鹿】贾岛
　　条峰五老势相连，此鹿来从若个边。
　　别有野麋人不见，一生长饮白云泉。
　　◎卷.80【黄鹄下太液池】贾岛
　　高飞空外鹄，下向禁中池。岸印行踪浅，波摇立影危。
　　来从千里岛，舞拂万年枝。踉跄孤风起，裴回水沫移。
　　幽音清露滴，野性白云随。太液无弹射，灵禽翅不垂。
　　◎卷.81【代旧将】贾岛
　　旧事说如梦，谁当信老夫。战场几处在，部曲一人无。
　　落日收病马，晴天晒阵图。犹希圣朝用，自镊白髭须。
　　◎卷.82【老将】贾岛
　　胆壮乱须白，金疮蠹百骸。旌旗犹入梦，歌舞不开怀。
　　燕雀来鹰架，尘埃满箭靫。自夸勋业重，开府是官阶。
　　◎卷.83【春行】贾岛
　　去去行人远，尘随马不穷。旅情斜日后，春色早烟中。
　　流水穿空馆，闲花发故宫。旧乡千里思，池上绿杨风。
　　◎卷.84【题郑常侍厅前竹】贾岛
　　绿竹临诗酒，婵娟思不穷。乱枝低积雪，繁叶亚寒风。
　　萧飒疑泉过，萦回有径通。侵庭根出土，隔壁笋成丛。
　　疏影纱窗外，清音宝瑟中。卷帘终日看，欹枕几秋同。
　　万顷歌王子，千竿伴阮公。露光怜片片，雨润爱濛濛。
　　嶰谷蛮湖北，湘川灀水东。何如轩槛侧，苍翠袅长空。
　　◎卷.85【早行】贾岛
　　早起赴前程，邻鸡尚未鸣。主人灯下别，羸马暗中行。
　　蹋石新霜滑，穿林宿鸟惊。远山钟动后，曙色渐分明。
　　◎卷.86【送人南归】贾岛
　　分手向天涯，迢迢泛海波。虽然南地远，见说北人多。
　　山暖花常发，秋深雁不过。炎方饶胜事，此去莫蹉跎。
　　◎卷.87【送人南游】贾岛
　　此别天涯远，孤舟泛海中。夜行常认火，帆去每因风。
　　蛮国人多富，炎方语不同。雁飞难度岭，书信若为通。
　　◎卷.88【送道者】贾岛
　　独向山中见，今朝又别离。一心无挂住，万里独何之。
　　到处绝烟火，逢人话古时。此行无弟子，白犬自相随。
　　◎卷.89【风蝉】贾岛
　　风蝉旦夕鸣，伴叶送新声。故里客归尽，水边身独行。
　　噪轩高树合，惊枕暮山横。听处无人见，尘埃满甑生。
　　◎卷.90【清明日园林寄友人】贾岛
　　今日清明节，园林胜事偏。晴风吹柳絮，新火起厨烟。
　　杜草开三径，文章忆二贤。几时能命驾，对酒落花前。
　　◎卷.91【上杜驸马】贾岛
　　玉山突兀压乾坤，出得朱门入戟门。妻是九重天子女，
　　身为一品令公孙。鸳鸯殿里参皇后，龙凤堂前贺至尊。
　　今日澧阳非久驻，伫为霖雨拜新恩。
　　◎卷.92【莲峰歌】贾岛
　　锦砾潺湲玉溪水，晓来微雨藤花紫。冉冉山鸡红尾长，
　　一声樵斧惊飞起。松剌梳空石差齿，烟香风软人参蕊。
　　阳崖一梦伴云根，仙菌灵芝梦魂里。
　　◎卷.93【壮士吟】贾岛
　　壮士不曾悲，悲即无回期。如何易水上，未歌先泪垂。
　　◎卷.94【题兴化园亭】贾岛
　　破却千家作一池，不栽桃李种蔷薇。
　　蔷薇花落秋风起，荆棘满庭君始知。
　　◎卷.95【竹】贾岛
　　篱外清阴接药栏，晓风交戛碧琅玕。
　　子猷没后知音少，粉节霜筠漫岁寒。
　　◎卷.96【李斯井】贾岛
　　井存上蔡南门外，置此井时来相秦。
　　断绠数寻垂古甃，取将寒水是何人。
　　◎卷.97【题诗后】贾岛
　　二句三年得，一吟双泪流。知音如不赏，归卧故山秋。
　　◎卷.98【送友人之南陵】贾岛
　　莫叹徒劳向宦途，不群气岸有谁如。南陵暂掌仇香印，
　　北阙终行贾谊书。好趁江山寻胜境，莫辞韦杜别幽居。
　　少年跃马同心使，免得诗中道跨驴。
　　◎卷.99【寻人不遇】贾岛
　　闻说到扬州，吹箫有旧游。人来多不见，莫是上迷楼。
　　◎卷.100【寻隐者不遇（一作孙革访羊尊师诗）】贾岛
　　松下问童子，言师采药去。只在此山中，云深不知处。
　　◎卷.101【行次汉上】贾岛
　　习家池沼草萋萋，岚树光中信马蹄。
　　汉主庙前湘水碧，一声风角夕阳低。
　　◎卷.102【马嵬】贾岛
　　长川几处树青青，孤驿危楼对翠屏。
　　一自上皇惆怅后，至今来往马蹄腥。
　　◎卷.103【冬夜送人】贾岛
　　平明走马上村桥，花落梅溪雪未消。
　　日短天寒愁送客，楚山无限路迢迢。
　　◎卷.104【句】贾岛
　　晴风吹柳絮，新火起厨烟。（见《事文类聚》）。
　　长江风送客，孤馆雨留人。（见《杨升庵集》）。
　　古岸崩将尽，平沙长未休。（见《吟窗杂录》）。
　　不如牛与羊，犹得日暮归。（见《纪事》）。


第五百七十五卷
　　◎卷.1【鸡鸣埭曲】温庭筠
　　南朝天子射雉时，银河耿耿星参差。铜壶漏断梦初觉，
　　宝马尘高人未知。鱼跃莲东荡宫沼，濛濛御柳悬栖鸟。
　　红妆万户镜中春，碧树一声天下晓。盘踞势穷三百年，
　　朱方杀气成愁烟。彗星拂地浪连海，战鼓渡江尘涨天。
　　绣龙画雉填宫井，野火风驱烧九鼎。殿巢江燕砌生蒿，
　　十二金人霜炯炯。芊绵平绿台城基，暖色春容荒古陂。
　　宁知玉树后庭曲，留待野棠如雪枝。
　　◎卷.2【织锦词】温庭筠
　　丁东细漏侵琼瑟，影转高梧月初出。簇簌金梭万缕红，
　　鸳鸯艳锦初成匹。锦中百结皆同心，蕊乱云盘相间深。
　　此意欲传传不得，玫瑰作柱朱弦琴。为君裁破合欢被，
　　星斗迢迢共千里。象尺熏炉未觉秋，碧池已有新莲子。
　　◎卷.3【夜宴谣】温庭筠
　　长钗坠发双蜻蜓，碧尽山斜开画屏。虬须公子五侯客，
　　一饮千钟如建瓴。鸾咽姹唱圆无节，眉敛湘烟袖回雪。
　　清夜恩情四座同，莫令沟水东西别。亭亭蜡泪香珠残，
　　暗露晓风罗幕寒。飘飖戟带俨相次，二十四枝龙画竿。
　　裂管萦弦共繁曲，芳樽细浪倾春醁。高楼客散杏花多，
　　脉脉新蟾如瞪目。
　　◎卷.4【莲浦谣】温庭筠
　　鸣桡轧轧溪溶溶，废绿平烟吴苑东。水清莲媚两相向，
　　镜里见愁愁更红。白马金鞭大堤上，西江日夕多风浪。
　　荷心有露似骊珠，不是真圆亦摇荡。
　　◎卷.5【郭处士击瓯歌】温庭筠
　　佶栗金虬石潭古，勺陂潋滟幽修语。湘君宝马上神云，
　　碎佩丛铃满烟雨。吾闻三十六宫花离离，软风吹春星斗稀。
　　玉晨冷磬破昏梦，天露未干香著衣。兰钗委坠垂云发，
　　小响丁当逐回雪。晴碧烟滋重叠山，罗屏半掩桃花月。
　　太平天子驻云车，龙炉勃郁双蟠拏。宫中近臣抱扇立，
　　侍女低鬟落翠花。乱珠触续正跳荡，倾头不觉金乌斜。
　　我亦为君长叹息，缄情远寄愁无色。莫沾香梦绿杨丝。
　　千里春风正无力。
　　◎卷.6【遐水谣】温庭筠
　　天兵九月渡遐水，马踏沙鸣惊雁起。杀气空高万里情，
　　塞寒如箭伤眸子。狼烟堡上霜漫漫，枯叶号风天地干。
　　犀带鼠裘无暖色，清光炯冷黄金鞍。虏尘如雾昏亭障，
　　陇首年年汉飞将。麟阁无名期未归，楼中思妇徒相望。
　　◎卷.7【晓仙谣】温庭筠
　　玉妃唤月归海宫，月色澹白涵春空。银河欲转星靥靥，
　　碧浪叠山埋早红。宫花有露如新泪，小苑丛丛入寒翠。
　　绮阁空传唱漏声，网轩未辨凌云字。遥遥珠帐连湘烟，
　　鹤扇如霜金骨仙。碧箫曲尽彩霞动，下视九州皆悄然。
　　秦王女骑红尾凤，半空回首晨鸡弄。雾盖狂尘亿兆家，
　　世人犹作牵情梦。
　　◎卷.8【锦城曲】温庭筠
　　蜀山攒黛留晴雪，簝笋蕨芽萦九折。江风吹巧剪霞绡，
　　花上千枝杜鹃血。杜鹃飞入岩下丛，夜叫思归山月中。
　　巴水漾情情不尽，文君织得春机红。怨魄未归芳草死，
　　江头学种相思子。树成寄与望乡人，白帝荒城五千里。
　　◎卷.9【生禖屏风歌】温庭筠
　　玉墀暗接昆仑井，井上无人金索冷。画壁阴森九子堂，
　　阶前细月铺花影。绣屏银鸭香蓊蒙，天上梦归花绕丛。
　　宜男漫作后庭草，不似樱桃千子红。
　　◎卷.10【嘲春风】温庭筠
　　春风何处好，别殿饶芳草。苒袅转鸾旗，萎蕤吹雉葆。
　　扬芳历九门，澹荡入兰荪。争奈白团扇，时时偷主恩。
　　◎卷.11【舞衣曲】温庭筠
　　藕肠纤缕抽轻春，烟机漠漠娇娥嚬。金梭淅沥透空薄，
　　剪落交刀吹断云。张家公子夜闻雨，夜向兰堂思楚舞。
　　蝉衫麟带压愁香，偷得莺簧锁金缕。管含兰气娇语悲，
　　胡槽雪腕鸳鸯丝。芙蓉力弱应难定，杨柳风多不自持，
　　回嚬笑语西窗客，星斗寥寥波脉脉。不逐秦王卷象床，
　　满楼明月梨花白。
　　◎卷.12【张静婉采莲歌】温庭筠
　　兰膏坠发红玉春，燕钗拖颈抛盘云。城边杨柳向娇晚，
　　门前沟水波粼粼。麒麟公子朝天客，珂马珰珰度春陌。
　　掌中无力舞衣轻，剪断鲛绡破春碧。抱月飘烟一尺腰，
　　麝脐龙髓怜娇娆，秋罗拂水碎光动，露重花多香不销。
　　鸂鶒交交塘水满，绿芒如粟莲茎短。一夜西风送雨来，
　　粉痕零落愁红浅。船头折藕丝暗牵，藕根莲子相留连。
　　郎心似月月未缺，十五十六清光圆。
　　◎卷.13【湘宫人歌】温庭筠
　　池塘芳草湿，夜半东风起。生绿画罗屏，金壶贮春水。
　　黄粉楚宫人，芳花玉刻鳞。娟娟照棋烛，不语两含嚬。
　　◎卷.14【黄昙子歌】温庭筠
　　参差绿蒲短，摇艳云塘满。红潋荡融融，莺翁鸂鶒暖。
　　萋芊小成路，马上修蛾懒。罗衫袅回风，点粉金鹂卵。
　　◎卷.15【觱篥歌（李相妓人吹）】温庭筠
　　蜡烟如纛新蟾满，门外平沙草芽短。黑头丞相九天归。
　　夜听飞琼吹朔管。情远气调兰蕙薰，天香瑞彩含絪缊。
　　皓然纤指都揭血，日暖碧霄无片云。含商咀徵双幽咽，
　　软縠疏罗共萧屑。不尽长圆叠翠愁，柳风吹破澄潭月。
　　鸣梭淅沥金丝蕊，恨语殷勤陇头水。汉将营前万里沙，
　　更深一一霜鸿起。十二楼前花正繁，交枝簇蒂连壁门。
　　景阳宫女正愁绝，莫使此声催断魂。
　　◎卷.16【照影曲】温庭筠
　　景阳妆罢琼窗暖，欲照澄明香步懒。桥上衣多抱彩云，
　　金鳞不动春塘满。黄印额山轻为尘，翠鳞红稚俱含嚬。
　　桃花百媚如欲语，曾为无双今两身。
　　◎卷.17【拂舞词（一作公无渡河）】温庭筠
　　黄河怒浪连天来，大响谹谹如殷雷。龙伯驱风不敢上，
　　百川喷雪高崔嵬。二十三弦何太哀，请公勿渡立徘徊。
　　下有狂蛟锯为尾，裂帆截棹磨霜齿。神椎凿石塞神潭，
　　白马zazb赤尘起。公乎跃马扬玉鞭，灭没高蹄日千里。
　　◎卷.5【太液池歌】温庭筠
　　腥鲜龙气连清防，花风漾漾吹细光。叠澜不定照天井，
　　倒影荡摇晴翠长。平碧浅春生绿塘，云容雨态连青苍。
　　夜深银汉通柏梁，二十八宿朝玉堂。
　　◎卷.6【雉场歌】温庭筠
　　茭叶萋萋接烟曙，鸡鸣埭上梨花露。彩仗锵锵已合围，
　　绣翎白颈遥相妒。雕尾扇张金缕高，碎铃素拂骊驹豪。
　　绿场红迹未相接，箭发铜牙伤彩毛。麦陇桑阴小山晚，
　　六虬归去凝笳远。城头却望几含情，青亩春芜连石苑。
　　◎卷.7【雍台歌】温庭筠
　　太子池南楼百尺，入窗新树疏帘隔。黄金铺首画钩陈，
　　羽葆停幢拂交戟。盘纡阑楯临高台，帐殿临流鸾扇开。
　　早雁惊鸣细波起，映花卤簿龙飞回。
　　◎卷.8【吴苑行】温庭筠
　　锦雉双飞梅结子，平春远绿窗中起。吴江澹画水连空，
　　三尺屏风隔千里。小苑有门红扇开，天丝舞蝶共徘徊。
　　绮户雕楹长若此，韶光岁岁如归来。
　　◎卷.9【常林欢歌】温庭筠
　　宜城酒熟花覆桥，沙晴绿鸭鸣咬咬。秾桑绕舍麦如尾，
　　幽轧鸣机双燕巢。马声特特荆门道，蛮水扬光色如草。
　　锦荐金炉梦正长，东家咿喔鸡鸣早。
　　◎卷.10【塞寒行】温庭筠
　　燕弓弦劲霜封瓦，朴簌寒雕睇平野，一点黄尘起雁喧，
　　白龙堆下千蹄马。河源怒浊风如刀，剪断朔云天更高。
　　晚出榆关逐征北，惊沙飞迸冲貂袍。心许凌烟名不灭，
　　年年锦字伤离别。彩毫一画竟何荣，空使青楼泪成血。
　　◎卷.11【湖阴词】温庭筠
　　祖龙黄须珊瑚鞭，铁骢金面青连钱。虎髯拔剑欲成梦，
　　日压贼营如血鲜。海旗风急惊眠起，甲重光摇照湖水。
　　苍黄追骑尘外归，森索妖星阵前死。五陵愁碧春萋萋，
　　霸川玉马空中嘶。羽书如电入青琐，雪腕如槌催画鞞。
　　白虬天子金煌铓，高临帝座回龙章。吴波不动楚山晚，
　　花压阑干春昼长。
　　◎卷.12【蒋侯神歌】温庭筠
　　楚神铁马金鸣珂，夜动蛟潭生素波。商风刮水报西帝，
　　庙前古树蟠白蛇。吴王赤斧斫云阵，画堂列壁丛霜刃。
　　巫娥传意托悲丝，铎语琅琅理双鬓。湘烟刷翠湘山斜，
　　东方日出飞神鸦。青云自有黑龙子，潘妃莫结丁香花。
　　◎卷.13【汉皇迎春词】温庭筠
　　春草芊芊晴扫烟，宫城大锦红殷鲜。海日初融照仙掌，
　　淮王小队缨铃响。猎猎东风焰赤旗，画神金甲葱龙网。
　　钜公步辇迎句芒，复道扫尘燕彗长。豹尾竿前赵飞燕，
　　柳风吹尽眉间黄。碧草含情杏花喜，上林莺啭游丝起。
　　宝马摇环万骑归，恩光暗入帘栊里。


第五百七十六卷
　　◎卷.1【兰塘词】温庭筠
　　塘水汪汪凫唼喋，忆上江南木兰楫。绣颈金须荡倒光，
　　团团皱绿鸡头叶。露凝荷卷珠净圆，紫菱刺短浮根缠。
　　小姑归晚红妆浅，镜里芙蓉照水鲜。东沟潏潏劳回首，
　　欲寄一杯琼液酒。知道无郎却有情，长教月照相思柳。
　　◎卷.2【晚归曲】温庭筠
　　格格水禽飞带波，孤光斜起夕阳多。湖西山浅似相笑，
　　菱刺惹衣攒黛蛾。青丝系船向江木，兰芽出土吴江曲。
　　水极晴摇泛滟红，草平春染烟绵绿。玉鞭骑马杨叛儿，
　　刻金作凤光参差。丁丁暖漏滴花影，催入景阳人不知。
　　弯堤弱柳遥相瞩，雀扇团圆掩香玉。莲塘艇子归不归，
　　柳暗桑秾闻布谷。
　　◎卷.3【故城曲】温庭筠
　　漠漠沙堤烟，堤西雉子斑。雉声何角角，麦秀桑阴闲。
　　游丝荡平绿，明灭时相续。白马金络头，东风故城曲。
　　故城殷贵嫔，曾占未来春。自从香骨化，飞作马蹄尘。
　　◎卷.4【昆明池水战词】温庭筠
　　汪汪积水光连空，重叠细纹晴漾红。赤帝龙孙鳞甲怒，
　　临流一盼生阴风。鼍鼓三声报天子，雕旌兽舰凌波起。
　　雷吼涛惊白石山，石鲸眼裂蟠蛟死。溟池海浦俱喧豗。
　　青帜白旌相次来。箭羽枪缨三百万，踏翻西海生尘埃。
　　茂陵仙去菱花老，唼唼游鱼近烟岛。渺莽残阳钓艇归，
　　绿头江鸭眠沙草。
　　◎卷.5【谢公墅歌】温庭筠
　　朱雀航南绕香陌，谢郎东墅连春碧。鸠眠高柳日方融，
　　绮榭飘飖紫庭客。文楸方罫花参差，心阵未成星满池。
　　四座无喧梧竹静，金蝉玉柄俱持颐。对局含情见千里，
　　都城已得长蛇尾。江南王气系疏襟，未许苻坚过淮水。
　　◎卷.6【罩鱼歌（杂言）】温庭筠
　　朝罩罩城南，暮罩罩城西。两浆鸣幽幽，莲子相高低。
　　持罩入深水，金鳞大如手。鱼尾迸圆波，千珠落湘藕。
　　风飔飔，雨离离，菱尖茭刺鸂鶒飞。水连网眼白如影，
　　淅沥篷声寒点微。楚岸有花花盖屋，金塘柳色前溪曲。
　　悠溶杳若去无穷，五色澄潭鸭头绿。
　　◎卷.7【春洲曲】温庭筠
　　韶光染色如蛾翠，绿湿红鲜水容媚。苏小慵多兰渚闲，
　　融融浦日䴔䴖寐。紫骝蹀躞金衔嘶，岸上扬鞭烟草迷。
　　门外平桥连柳堤，归来晚树黄莺啼。
　　◎卷.8【台城晓朝曲】温庭筠
　　司马门前火千炬，阑干星斗天将曙。朱网龛鬖丞相车，
　　晓随叠鼓朝天去。博山镜树香zv茸，袅袅浮航金画龙。
　　大江敛势避辰极，两阙深严烟翠浓。
　　◎卷.27【走马楼三更曲】温庭筠
　　春姿暖气昏神沼，李树拳枝紫芽小。玉皇夜入未央宫，
　　长火千条照栖鸟。马过平桥通画堂，虎幡龙戟风飘扬。
　　帘间清唱报寒点，丙舍无人遗烬香。
　　◎卷.28【达摩支曲（杂言）】温庭筠
　　捣麝成尘香不灭，拗莲作寸丝难绝。红泪文姬洛水春，
　　白头苏武天山雪。君不见无愁高纬花漫漫，
　　漳浦宴馀清露寒。一旦臣僚共囚虏，欲吹羌管先汍澜。
　　旧臣头鬓霜华早，可惜雄心醉中老。万古春归梦不归，
　　邺城风雨连天草。
　　◎卷.29【阳春曲】温庭筠
　　云母空窗晓烟薄，香昏龙气凝晖阁。霏霏雾雨杏花天，
　　帘外春威著罗幕。曲阑伏槛金麒麟，沙苑芳郊连翠茵。
　　厩马何能啮芳草，路人不敢随流尘。
　　◎卷.30【湘东宴曲】温庭筠
　　湘东夜宴金貂人，楚女含情娇翠嚬。玉管将吹插钿带，
　　锦囊斜拂双麒麟。重城漏断孤帆去，唯恐琼签报天曙。
　　万户沈沈碧树圆，云飞雨散知何处。欲上香车俱脉脉，
　　清歌响断银屏隔。堤外红尘蜡炬归，楼前澹月连江白。
　　◎卷.31【东郊行】温庭筠
　　斗鸡台下东西道，柳覆班骓蝶萦草。坱霭韶容锁澹愁，
　　青筐叶尽蚕应老。绿渚幽香生白蘋，差差小浪吹鱼鳞。
　　王孙骑马有归意，林彩着空如细尘。安得人生各相守，
　　烧船破栈休驰走。世上方应无别离，路傍更长千株柳。
　　◎卷.32【水仙谣】温庭筠
　　水客夜骑红鲤鱼，赤鸾双鹤蓬瀛书。轻尘不起雨新霁，
　　万里孤光含碧虚。露魄冠轻见云发，寒丝七炷香泉咽。
　　夜深天碧乱山姿，光碎平波满船月。
　　◎卷.33【东峰歌】温庭筠
　　锦砾潺湲玉溪水，晓来微雨藤花紫。冉冉山鸡红尾长，
　　一声樵斧惊飞起。松刺梳空石差齿，烟香风软人参蕊。
　　阳崖一梦伴云根，仙菌灵芝梦魂里。
　　◎卷.34【会昌丙寅丰岁歌（杂言）】温庭筠
　　丙寅岁，休牛马，风如吹烟，日如渥赭。九重天子调天下，
　　春绿将年到西野。西野翁，生儿童，门前好树青zv茸。
　　zv茸单衣麦田路，村南娶妇桃花红。新姑车右及门柱，
　　粉项韩凭双扇中。喜气自能成岁丰，农祥尔物来争功。
　　◎卷.1【碌碌古词】温庭筠
　　左亦不碌碌，右亦不碌碌。野草自根肥，羸牛生健犊。
　　融蜡作杏蒂，男儿不恋家。春风破红意，女颊如桃花。
　　忠言未见信，巧语翻咨嗟。一鞘无两刃，徒劳油壁车。
　　◎卷.2【春野行（杂言）】温庭筠
　　草浅浅，春如剪。花压李娘愁，饥蚕欲成茧。
　　东城年少气堂堂，金丸惊起双鸳鸯。含羞更问卫公子，
　　月到枕前春梦长。
　　◎卷.3【醉歌】温庭筠
　　檐柳初黄燕新乳，晓碧芊绵过微雨。树色深含台榭情，
　　莺声巧作烟花主。锦袍公子陈杯觞，拨醅百瓮春酒香。
　　入门下马问谁在，降阶握手登华堂。临邛美人连山眉，
　　低抱琵琶含怨思。朔风绕指我先笑，明月入怀君自知。
　　劝君莫惜金樽酒，年少须臾如覆手。辛勤到老慕箪瓢，
　　于我悠悠竟何有。洛阳卢仝称文房，妻子脚秃舂黄粮。
　　阿耋光颜不识字，指麾豪俊如驱羊。天犀压断朱鼹鼠，
　　瑞锦惊飞金凤凰。其馀岂足沾牙齿，欲用何能报天子。
　　驽马垂头抢暝尘，骅骝一日行千里。但有沉冥醉客家，
　　支颐瞪目持流霞。唯恐南国风雨落，碧芜狼藉棠梨花。
　　◎卷.4【江南曲】温庭筠
　　妾家白蘋浦，日上芙蓉楫。轧轧摇桨声，移舟入茭叶。
　　溪长茭叶深，作底难相寻。避郎郎不见，鸂鶒自浮沉。
　　拾萍萍无根，采莲莲有子。不作浮萍生，宁为藕花死。
　　岸傍骑马郎，乌帽紫游缰。含愁复含笑，回首问横塘。
　　妾住金陵浦，门前朱雀航。流苏持作帐，芙蓉持作梁。
　　出入金犊幰，兄弟侍中郎。前年学歌舞，定得郎相许。
　　连娟眉绕山，依约腰如杵。凤管悲若咽，鸾弦娇欲语。
　　扇薄露红铅，罗轻压金缕。明月西南楼，珠帘玳瑁钩。
　　横波巧能笑，弯蛾不识愁。花开子留树，草长根依土。
　　早闻金沟远，底事归郎许。不学杨白花，朝朝泪如雨。
　　◎卷.5【堂堂曲】温庭筠
　　钱唐岸上春如织，淼淼寒潮带晴色。淮南游客马连嘶，
　　碧草迷人归不得。风飘客意如吹烟。纤指殷勤伤雁弦。
　　一曲堂堂红烛筵，长鲸泻酒如飞泉。
　　◎卷.6【惜春词】温庭筠
　　百舌问花花不语，低回似恨横塘雨。蜂争粉蕊蝶分香，
　　不似垂杨惜金缕。愿君留得长妖韶，莫逐东风还荡摇。
　　秦女含嚬向烟月，愁红带露空迢迢。
　　◎卷.7【春愁曲】温庭筠
　　红丝穿露珠帘冷，百尺哑哑下纤绠。远翠愁山入卧屏，
　　两重云母空烘影。凉簪坠发春眠重，玉兔煴香柳如梦。
　　锦叠空床委堕红，飔飔扫尾双金凤。蜂喧蝶驻俱悠扬，
　　柳拂赤栏纤草长。觉后梨花委平绿，春风和雨吹池塘。
　　◎卷.8【苏小小歌】温庭筠
　　买莲莫破券，买酒莫解金。酒里春容抱离恨，
　　水中莲子怀芳心。吴宫女儿腰似束，家在钱唐小江曲。
　　一自檀郎逐便风，门前春水年年绿。
　　◎卷.9【春江花月夜词】温庭筠
　　玉树歌阑海云黑，花庭忽作青芜国。秦淮有水水无情，
　　还向金陵漾春色。杨家二世安九重，不御华芝嫌六龙。
　　百幅锦帆风力满，连天展尽金芙蓉。珠翠丁星复明灭，
　　龙头劈浪哀笳发。千里涵空澄水魂，万枝破鼻飘香雪。
　　漏转霞高沧海西，颇黎枕上闻天鸡。蛮弦代写曲如语，
　　一醉昏昏天下迷。四方倾动烟尘起，犹在浓香梦魂里。
　　后主荒宫有晓莺，飞来只隔西江水。
　　◎卷.10【懊恼曲】温庭筠
　　藕丝作线难胜针，蕊粉染黄那得深。玉白兰芳不相顾，
　　青楼一笑轻千金。莫言自古皆如此，健剑刜钟铅绕指。
　　三秋庭绿尽迎霜，惟有荷花守红死。庐江小吏朱斑轮，
　　柳缕吐芽香玉春。两股金钗已相许，不令独作空成尘。
　　悠悠楚水流如马，恨紫愁红满平野。野土千年怨不平，
　　至今烧作鸳鸯瓦。
　　◎卷.11【三洲词】温庭筠
　　团圆莫作波中月，洁白莫为枝上雪。月随波动碎潾潾，
　　雪似梅花不堪折。李娘十六青丝发，画带双花为君结。
　　门前有路轻别离，唯恐归来旧香灭。


第五百七十七卷
　　◎卷.1【春晓曲（一作齐梁体）】温庭筠
　　家临长信往来道，乳燕双双拂烟草。油壁车轻金犊肥，
　　流苏帐晓春鸡早。笼中娇鸟暖犹睡，帘外落花闲不扫。
　　衰桃一树近前池，似惜红颜镜中老。
　　◎卷.2【猎骑辞】温庭筠
　　早辞平扆殿，夕奉湘南宴。香兔抱微烟，重鳞叠轻扇。
　　蚕饥使君马，雁避将军箭。宝柱惜离弦，流黄悲赤县。
　　理钗低舞鬓，换袖回歌面。晚柳未如丝，春花已如霰。
　　所嗟故里曲，不及青楼宴。
　　◎卷.3【西州词（吴声）】温庭筠
　　悠悠复悠悠，昨日下西州。西州风色好，遥见武昌楼。
　　武昌何郁郁，侬家定无匹。小妇被流黄，登楼抚瑶瑟。
　　朱弦繁复轻，素手直凄清。一弹三四解，掩抑似含情。
　　南楼登且望，西江广复平。艇子摇两桨，催过石头城。
　　门前乌臼树，惨澹天将曙。鸂鶒飞复还，郎随早帆去。
　　回头语同伴，定复负情侬。去帆不安幅，作抵使西风。
　　他日相寻索，莫作西州客。西州人不归，春草年年碧。
　　◎卷.4【烧歌】温庭筠
　　起来望南山，山火烧山田。微红夕如灭，短焰复相连。
　　差差向岩石，冉冉凌青壁。低随回风尽，远照檐茅赤。
　　邻翁能楚言，倚插欲潸然。自言楚越俗，烧畬为早田。
　　豆苗虫促促，篱上花当屋。废栈豕归栏，广场鸡啄粟。
　　新年春雨晴，处处赛神声。持钱就人卜，敲瓦隔林鸣。
　　卜得山上卦，归来桑枣下。吹火向白茅，腰镰映赪蔗。
　　风驱槲叶烟，槲树连平山。迸星拂霞外，飞烬落阶前。
　　仰面呻复嚏，鸦娘咒丰岁。谁知苍翠容，尽作官家税。
　　◎卷.5【长安寺】温庭筠
　　仁祠写露宫，长安佳气浓。烟树含葱蒨，金刹映zv茸。
　　绣户香焚象，珠网玉盘龙。宝题斜翡翠，天井倒芙蓉。
　　幡长回远吹，窗虚含晓风。游骑迷青锁，归鸟思华钟。
　　云栱承跗逦，羽葆背花重。所嗟莲社客，轻荡不相从。
　　◎卷.43【和沈参军招友生观芙蓉池】温庭筠
　　桂栋坐清晓，瑶琴商凤丝。况闻楚泽香，适与秋风期。
　　遂从棹萍客，静啸烟草湄。倒影回澹荡，愁红媚涟漪。
　　湘茎久鲜涩，宿雨增离披。而我江海意，楚游动梦思。
　　北渚水云叶，南塘烟雾枝。岂亡台榭芳，独与鸥鸟知。
　　珠坠鱼迸浅，影多凫泛迟。落英不可攀，返照昏澄陂。
　　◎卷.44【寓怀】温庭筠
　　诚足不顾得，妄矜徒有言。语斯谅未尽，隐显何悠然。
　　洵彼都邑盛，眷惟车马喧。自期尊客卿，非意干王孙。
　　衔知有贞爵，处实非厚颜。苟无海岱气，奚取壶浆恩。
　　唯丝南山杨，适我松菊香。鹏鹍诚未忆，谁谓凌风翔。
　　◎卷.45【余昔自西滨得兰数本移艺于庭亦既逾岁…遂寄情于此】温庭筠
　　寓赏本殊致，意幽非我情。吾常有流浅，外物无重轻。
　　各言艺幽深，彼美香素茎。岂为赏者设，自保孤根生。
　　易地无赤株，丽土亦同荣。赏际林壑近，泛馀烟露清。
　　余怀既郁陶，尔类徒纵横。妍蚩苟不信，宠辱何为惊。
　　贞隐谅无迹，激时犹拣名。幽丛霭绿畹，岂必怀归耕。
　　◎卷.46【秋日】温庭筠
　　爽气变昏旦，神皋遍原隰。烟华久荡摇，石涧仍清急。
　　柳暗山犬吠，蒲荒水禽立。菊花明欲迷，枣叶光如湿。
　　天籁思林岭，车尘倦都邑。譸张夙所违，悔吝何由入。
　　芳草秋可藉，幽泉晓堪汲。牧羊烧外鸣，林果雨中拾。
　　复此遂闲旷，翛然脱羁絷。田收鸟雀喧，气肃龙蛇蛰。
　　佳节足丰穰，良朋阻游集。沉机日寂寥，葆素常呼吸。
　　投迹倦攸往，放怀志所执。良时有东菑，吾将事蓑笠。
　　◎卷.47【七夕】温庭筠
　　鸣机札札停金梭，芙蓉澹荡生池波。神轩红粉陈香罗，
　　凤低蝉薄愁双蛾。微光奕奕凌天河，鸾咽鹤唳飘飖歌。
　　弯桥销尽愁奈何，天气骀荡云陂阤。平明花木有秋意，
　　露湿彩盘蛛网多。
　　◎卷.48【酬友人】温庭筠
　　辞荣亦素尚，倦游非夙心。宁复思金籍，独此卧烟林。
　　闲云无定貌，佳树有馀阴。坐久芰荷发，钓阑茭苇深。
　　游鱼自摇漾，浴鸟故浮沉。唯君清露夕，一为洒烦襟。
　　◎卷.49【观舞妓】温庭筠
　　朔音悲嘒管，瑶踏动芳尘。总袖时增怨，听破复含嚬。
　　凝腰倚风软，花题照锦春。朱弦固凄紧，琼树亦迷人。
　　◎卷.50【边笳曲（一作齐梁体）】温庭筠
　　朔管迎秋动，雕阴雁来早。上郡隐黄云，天山吹白草。
　　嘶马悲寒碛，朝阳照霜堡。江南戍客心，门外芙蓉老。
　　◎卷.51【经西坞偶题】温庭筠
　　摇摇弱柳黄鹂啼，芳草无情人自迷。日影明灭金色鲤，
　　杏花唼喋青头鸡。微红奈蒂惹峰粉，洁白芹芽穿燕泥。
　　借问含嚬向何事，昔年曾到武陵溪。
　　◎卷.52【金虎台】温庭筠
　　碧草连金虎，青苔蔽石麟。皓齿芳尘起，纤腰玉树春。
　　倚瑟红铅湿，分香翠黛嚬。谁言奉陵寝，相顾复沾巾。
　　◎卷.53【侠客行（一作齐梁体）】温庭筠
　　欲出鸿都门，阴云蔽城阙。宝剑黯如水，微红湿馀血。
　　白马夜频惊，三更霸陵雪。
　　◎卷.54【咏晓】温庭筠
　　虫歇纱窗静，鸦散碧梧寒。稍惊朝珮动，犹传清漏残。
　　乱珠凝烛泪，微红上露盘。褰衣复理鬓，馀润拂芝兰。
　　◎卷.55【芙蓉】温庭筠
　　剌茎澹荡碧，花片参差红。吴歌秋水冷，湘庙夜云空。
　　浓艳香露里，美人青镜中。南楼未归客，一夕练塘东。
　　◎卷.56【敕勒歌塞北】温庭筠
　　敕勒金fj壁，阴山无岁华。帐外风飘雪，营前月照沙。
　　羌儿吹玉管，胡姬踏锦花。却笑江南客，梅落不归家。
　　◎卷.57【邯郸郭公词】温庭筠
　　金笳悲故曲，玉座积深尘。言是邯郸伎，不见邺城人。
　　青苔竟埋骨，红粉自伤神。唯有漳河柳，还向旧营春。
　　◎卷.58【古意】温庭筠
　　莫莫复莫莫，丝萝缘涧壑。散木无斧斤，纤茎得依托。
　　枝低浴鸟歇，根静悬泉落。不虑见春迟，空伤致身错。
　　◎卷.59【齐宫】温庭筠
　　白马杂金饰，言从雕辇回。粉香随笑度，鬓态伴愁来。
　　远水斜如剪，青莎绿似裁。所恨章华日，冉冉下层台。
　　◎卷.60【春日（一作齐梁体）】温庭筠
　　柳岸杏花稀，梅梁乳燕飞。美人鸾镜笑，嘶马雁门归。
　　楚宫云影薄，台城心赏违。从来千里恨，边色满戎衣。
　　◎卷.61【咏春幡】温庭筠
　　闲庭见早梅，花影为谁栽。碧烟随刃落，蝉鬓觉春来。
　　代郡嘶金勒，梵声悲镜台。玉钗风不定，香步独徘徊。
　　◎卷.62【陈宫词】温庭筠
　　鸡鸣人草草，香辇出宫花。妓语细腰转，马嘶金面斜。
　　早莺随彩仗，惊雉避凝笳。淅沥湘风外，红轮映曙霞。
　　◎卷.63【春日野行】温庭筠
　　骑马踏烟莎，青春奈怨何。蝶翎朝粉尽，鸦背夕阳多。
　　柳艳欺芳带，山愁萦翠蛾。别情无处说，方寸是星河。
　　◎卷.64【咏嚬（一作齐梁体）】温庭筠
　　毛羽敛愁翠，黛娇攒艳春。恨容偏落泪，低态定思人。
　　枕上梦随月，扇边歌绕尘。玉钩鸾不住，波浅石磷磷。
　　◎卷.65【中书令裴公挽歌词二首】温庭筠
　　王俭风华首，萧何社稷臣。丹阳布衣客，莲渚白头人。
　　铭勒燕山暮，碑沉汉水春。从今虚醉饱，无复污车茵。
　　箭下妖星落，风前杀气回。国香荀令去，楼月庾公来。
　　玉玺终无虑，金縢意不开。空嗟荐贤路，芳草满燕台。
　　◎卷.66【唐庄恪太子挽歌词二首】温庭筠
　　叠鼓辞宫殿，悲笳降杳冥。影离云外日，光灭火前星。
　　邺客瞻秦苑，商公下汉庭。依依陵树色，空绕古原青。
　　东府虚容卫，西园寄梦思。凤悬吹曲夜，鸡断问安时。
　　尘陌都人恨，霜郊赗马悲。唯馀埋璧地，烟草近丹墀。
　　◎卷.67【秘书刘尚书挽歌词二首】温庭筠
　　王笔活鸾凤，谢诗生芙蓉。学筵开绛帐，谈柄发洪钟。
　　粉署见飞鵩，玉山猜卧龙。遗风丽清韵，萧散九原松。
　　麈尾近良玉，鹤裘吹素丝。坏陵殷浩谪，春墅谢安棋。
　　京口贵公子，襄阳诸女儿。折花兼踏月，多唱柳郎词。
　　◎卷.68【太子西池二首（一作齐梁体）】温庭筠
　　梨花雪压枝，莺啭柳如丝。懒逐妆成晓，春融梦觉迟。
　　鬓轻全作影，嚬浅未成眉。莫信张公子，窗间断暗期。
　　花红兰紫茎，愁草雨新晴。柳占三春色，莺偷百鸟声。
　　日长嫌辇重，风暖觉衣轻。薄暮香尘起，长杨落照明。
　　◎卷.69【西陵道士茶歌】温庭筠
　　乳窦溅溅通石脉，绿尘愁草春江色。涧花入井水味香，
　　山月当人松影直。仙翁白扇霜鸟翎，拂坛夜读黄庭经。
　　疏香皓齿有馀味，更觉鹤心通杳冥。
　　◎卷.70【过西堡塞北】温庭筠
　　浅草干河阔，丛棘废城高。白马犀匕首，黑裘金佩刀。
　　霜清彻兔目，风急吹雕毛。一经何用厄，日暮涕沾袍。


第五百七十八卷
　　◎卷.1【送李亿东归】温庭筠
　　黄山远隔秦树，紫禁斜通渭城。别路青青柳弱，
　　前溪漠漠苔生。和风澹荡归客，落月殷勤早莺。
　　灞上金樽未饮，宴歌已有馀声。
　　◎卷.2【开圣寺】温庭筠
　　路分谿石夹烟丛，十里萧萧古树风。出寺马嘶秋色里，
　　向陵鸦乱夕阳中。竹间泉落山厨静，塔下僧归影殿空。
　　犹有南朝旧碑在，耻将兴废问休公。
　　◎卷.3【赠蜀府将（蛮入成都，频著功劳）】温庭筠
　　十年分散剑关秋，万事皆随锦水流。志气已曾明汉节，
　　功名犹自滞吴钩。雕边认箭寒云重，马上听笳塞草愁。
　　今日逢君倍惆怅，灌婴韩信尽封侯。
　　◎卷.4【西江贻钓叟骞生（一作西江寄友人骞生）】温庭筠
　　晴江如镜月如钩，泛滟苍茫送客愁。衣泪潜生竹枝曲，
　　春潮遥上木兰舟。事随云去身难到，梦逐烟销水自流。
　　昨日欢娱竟何在，一枝梅谢楚江头。
　　◎卷.5【寄清源寺僧】温庭筠
　　石路无尘竹径开，昔年曾伴戴颙来。窗间半偈闻钟后，
　　松下残棋送客回。帘向玉峰藏夜雪，砌因蓝水长秋苔。
　　白莲社里如相问，为说游人是姓雷。
　　◎卷.6【重游圭峰宗密禅师精庐（一作哭卢处士）】温庭筠
　　百尺青崖三尺坟，微言已绝杳难闻。戴颙今日称居士，
　　支遁他年识领军。暂对杉松如结社，偶同麋鹿自成群。
　　故山弟子空回首，葱岭唯应见宋云。
　　◎卷.7【题李处士幽居】温庭筠
　　水玉簪头白角巾，瑶琴寂历拂轻尘。浓阴似帐红薇晚，
　　细雨如烟碧草春。隔竹见笼疑有鹤，卷帘看画静无人。
　　南山自是忘年友，谷口徒称郑子真。
　　◎卷.8【利州南渡】温庭筠
　　澹然空水对斜晖，曲岛苍茫接翠微，波上马嘶看棹去，
　　柳边人歇待船归。数丛沙草群鸥散，万顷江田一鹭飞。
　　谁解乘舟寻范蠡，五湖烟水独忘机。
　　◎卷.9【赠李将军】温庭筠
　　谁言荀羡爱功勋，年少登坛众所闻。曾以能书称内史，
　　又因明易号将军。金沟故事春长在，玉轴遗文火半焚。
　　不学龙骧画山水，醉乡无迹似闲云。
　　◎卷.10【寒食日作】温庭筠
　　红深绿暗径相交，抱暖含芳披紫袍。彩索平时墙婉娩，
　　轻球落处晚寥梢，窗中草色妒鸡卵，盘上芹泥憎燕巢。
　　自有玉楼春意在，不能骑马度烟郊。
　　◎卷.11【李羽处士寄新酝走笔戏酬】温庭筠
　　高谈有伴还成薮，沉醉无期即是乡。已恨流莺欺谢客，
　　更将浮蚁与刘郎。檐前柳色分张绿，窗外花枝借助香。
　　所恨玳筵红烛夜，草玄寥落近回塘。
　　◎卷.12【郊居秋日有怀一二知己】温庭筠
　　稻田凫雁满晴沙，钓渚归来一径斜。门带果林招邑吏，
　　井分蔬圃属邻家。皋原寂历垂禾穗，桑竹参差映豆花。
　　自笑谩怀经济策，不将心事许烟霞。
　　◎卷.13【题友人池亭（一作偶题林亭）】温庭筠
　　月榭风亭绕曲池，粉垣回互瓦参差。侵帘片白摇翻影，
　　落镜愁红写倒枝。鸂鶒刷毛花荡漾，鹭鸶拳足雪离披。
　　山翁醉后如相忆，羽扇清樽我自知。
　　◎卷.14【南湖】温庭筠
　　湖上微风入槛凉，翻翻菱荇满回塘。野船著岸偎春草，
　　水鸟带波飞夕阳。芦叶有声疑雾雨，浪花无际似潇湘。
　　飘然篷艇东归客，尽日相看忆楚乡。
　　◎卷.15【赠袁司录（一即丞相淮阳公之犹子与庭筠有旧也）】温庭筠
　　一朝辞满有心期，花发杨园雪压枝。刘尹故人谙往事，
　　谢郎诸弟得新知。金钗醉就胡姬画，玉管闲留洛客吹。
　　记得襄阳耆旧语，不堪风景岘山碑。
　　◎卷.16【题西明寺僧院】温庭筠
　　曾识匡山远法师，低松片石对前墀。为寻名画来过院，
　　因访闲人得看棋。新雁参差云碧处，寒鸦辽乱叶红时。
　　自知终有张华识，不向沧洲理钓丝。
　　◎卷.17【偶题】温庭筠
　　微风和暖日鲜明，草色迷人向渭城。吴客卷帘闲不语，
　　楚娥攀树独含情。红垂果蒂樱桃重，黄染花丛蝶粉轻。
　　自恨青楼无近信，不将心事许卿卿。
　　◎卷.18【寄湘阴阎少府乞钓轮子】温庭筠
　　钓轮形与月轮同，独茧和烟影似空。若向三湘逢雁信，
　　莫辞千里寄渔翁。篷声夜滴松江雨，菱叶秋传镜水风。
　　终日垂钩还有意，尺书多在锦鳞中。
　　◎卷.19【哭王元裕】温庭筠
　　闻说萧郎逐逝川，伯牙因此绝清弦。柳边犹忆青骢影，
　　坟上俄生碧草烟。箧里诗书疑谢后，梦中风貌似潘前。
　　他时若到相寻处，碧树红楼自宛然。
　　◎卷.20【法云寺双桧（一作晋朝柏树）】温庭筠
　　晋朝名辈此离群，想对浓阴去住分。题处尚寻王内史，
　　画时应是顾将军。长廊夜静声疑雨，古殿秋深影胜云。
　　一下南台到人世，晓泉清籁更难闻。
　　◎卷.21【送陈嘏之侯官兼简李常侍】温庭筠
　　纵得步兵无绿蚁，不缘句漏有丹砂。殷勤为报同袍友，
　　我亦无心似海槎。春服照尘连草色，夜船闻雨滴芦花。
　　梅仙自是青云客，莫羡相如却到家。
　　◎卷.22【春日野行】温庭筠
　　雨涨西塘金堤斜，碧草芊芊晴吐芽。野岸明媚山芍药，
　　水田叫噪官虾蟆。镜中有浪动菱蔓，陌上无风飘柳花。
　　何事轻桡句溪客，绿萍方好不归家。
　　◎卷.23【溪上行】温庭筠
　　绿塘漾漾烟濛濛，张翰此来情不穷。雪羽褵褷立倒影，
　　金鳞拨剌跳晴空。风翻荷叶一向白，雨湿蓼花千穗红。
　　心羡夕阳波上客，片时归梦钓船中。
　　◎卷.24【投翰林萧舍人】温庭筠
　　人间鹓鹭杳难从，独恨金扉直九重。万象晚归仁寿镜，
　　百花春隔景阳钟。紫微芒动词初出，红烛香残诰未封。
　　每过朱门爱庭树，一枝何日许相容。
　　◎卷.25【春日偶作】温庭筠
　　西园一曲艳阳歌，扰扰车尘负薜萝。自欲放怀犹未得，
　　不知经世竟如何。夜闻猛雨判花尽，寒恋重衾觉梦多。
　　钓渚别来应更好，春风还为起微波。
　　◎卷.26【春暮宴罢寄宋寿先辈】温庭筠
　　斜掩朱门花外钟，晓莺时节好相逢。窗间桃蕊宿妆在，
　　雨后牡丹春睡浓。苏小风姿迷下蔡，马卿才调似临邛。
　　谁怜芳草生三径，参佐桥西陆士龙。
　　◎卷.27【马嵬驿】温庭筠
　　穆满曾为物外游，六龙经此暂淹留。返魂无验青烟灭，
　　埋血空生碧草愁。香辇却归长乐殿，晓钟还下景阳楼。
　　甘泉不复重相见，谁道文成是故侯。
　　◎卷.28【和道溪君别业（一作和友人溪居别业）】温庭筠
　　积润初销碧草新，凤阳晴日带雕轮。风飘弱柳平桥晚，
　　雪点寒梅小苑春。屏上楼台陈后主，镜中金翠李夫人。
　　花房透露红珠落，蛱蝶双飞护粉尘。
　　◎卷.29【奉天西佛寺】温庭筠
　　忆昔狂童犯顺年，玉虬闲暇出甘泉。宗臣欲舞千钧剑，
　　追骑犹观七宝鞭。星背紫垣终扫地，日归黄道却当天。
　　至今南顿诸耆旧，犹指榛芜作弄田。
　　◎卷.30【题望苑驿（东有马嵬驿西有端正树一作相思树）】温庭筠
　　弱柳千条杏一枝，半含春雨半垂丝。景阳寒井人难到，
　　长乐晨钟鸟自知。花影至今通博望，树名从此号相思。
　　分明十二楼前月，不向西陵照盛姬。
　　◎卷.31【寄分司元庶子兼呈元处士】温庭筠
　　闭门高卧莫长嗟，水木凝晖属谢家。缑岭参差残晓雪，
　　洛波清浅露晴沙。刘公春尽芜菁色，华廙愁深苜蓿花。
　　月榭知君还怅望，碧霄烟阔雁行斜。
　　◎卷.32【题柳】温庭筠
　　杨柳千条拂面丝，绿烟金穗不胜吹。香随静婉歌尘起，
　　影伴娇娆舞袖垂。羌管一声何处曲，流莺百啭最高枝。
　　千门九陌花如雪，飞过宫墙两自知。
　　◎卷.33【和友人悼亡（一作丧歌姬）】温庭筠
　　玉貌潘郎泪满衣，画罗轻鬓雨霏微。红兰委露愁难尽，
　　白马朝天望不归。宝镜尘昏鸾影在，钿筝弦断雁行稀。
　　春来多少伤心事，碧草侵阶粉蝶飞。
　　◎卷.34【李羽处士故里】温庭筠
　　柳不成丝草带烟，海槎东去鹤归天。愁肠断处春何限，
　　病眼开时月正圆。花若有情还怅望，水应无事莫潺湲。
　　终知此恨销难尽，辜负南华第一篇。
　　◎卷.35【却经商山寄昔同行人】温庭筠
　　曾道逍遥第一篇，尔来无处不恬然。便同南郭能忘象，
　　兼笑东林学坐禅。人事转新花烂熳，客程依旧水潺湲，
　　若教犹作当时意，应有垂丝在鬓边。
　　◎卷.36【池塘七夕】温庭筠
　　月出西南露气秋，绮罗河汉在斜沟。杨家绣作鸳鸯幔，
　　张氏金为翡翠钩。香烛有花妨宿燕，画屏无睡待牵牛。
　　万家砧杵三篙水，一夕横塘似旧游。
　　◎卷.37【偶游】温庭筠
　　曲巷斜临一水间，小门终日不开关。红珠斗帐樱桃熟，
　　金尾屏风孔雀闲。云髻几迷芳草蝶，额黄无限夕阳山。
　　与君便是鸳鸯侣，休向人间觅往还。
　　◎卷.38【寄河南杜少尹】温庭筠
　　十载归来鬓未凋，玳簪珠履见常僚。岂关名利分荣路，
　　自有才华作庆霄。鸟影参差经上苑，骑声断续过中桥。
　　夕阳亭畔山如画，应念田歌正寂寥。
　　◎卷.39【赠知音】温庭筠
　　翠羽花冠碧树鸡，未明先向短墙啼。窗间谢女青蛾敛，
　　门外萧郎白马嘶。星汉渐移庭竹影，露珠犹缀野花迷。
　　景阳宫里钟初动，不语垂鞭上柳堤。
　　◎卷.40【过陈琳墓】温庭筠
　　曾于青史见遗文，今日飘蓬过古坟。词客有灵应识我，
　　霸才无主始怜君。石麟埋没藏春草，铜雀荒凉对暮云。
　　莫怪临风倍惆怅，欲将书剑学从军。
　　◎卷.41【题崔公池亭旧游（一作题怀贞亭旧游）】温庭筠
　　皎镜方塘菡萏秋，此来重见采莲舟。谁能不逐当年乐，
　　还恐添成异日愁。红艳影多风袅袅，碧空云断水悠悠。
　　檐前依旧青山色，尽日无人独上楼。
　　◎卷.42【回中作】温庭筠
　　苍莽寒空远色愁，呜呜戍角上高楼。吴姬怨思吹双管，
　　燕客悲歌别五侯。千里关山边草暮，一星烽火朔云秋。
　　夜来霜重西风起，陇水无声冻不流。
　　◎卷.43【西江上送渔父】温庭筠
　　却逐严光向若耶，钓轮菱棹寄年华。三秋梅雨愁枫叶，
　　一夜篷舟宿苇花。不见水云应有梦，偶随鸥鹭便成家。
　　白蘋风起楼船暮，江燕双双五两斜。
　　◎卷.44【经故秘书崔监扬州南塘旧居】温庭筠
　　昔年曾识范安成，松竹风姿鹤性情。西掖曙河横漏响，
　　北山秋月照江声。乘舟觅吏经舆县，为酒求官得步兵。
　　千顷水流通故墅，至今留得谢公名。
　　◎卷.45【七夕】温庭筠
　　鹊归燕去两悠悠，青琐西南月似钩。天上岁时星右转，
　　世间离别水东流。金风入树千门夜，银汉横空万象秋。
　　苏小横塘通桂楫，未应清浅隔牵牛。
　　◎卷.46【题韦筹博士草堂（一作薛逢诗，题作韦寿博书斋）】温庭筠
　　玄晏先生已白头，不随鹓鹭狎群鸥。元卿谢免开三径，
　　平仲朝归卧一裘。醉后独知殷甲子，病来犹作晋春秋。
　　沧浪未濯尘缨在，野水无情处处流。
　　◎卷.47【和友人题壁】温庭筠
　　冲尚犹来出范围，肯将经世作风徽。三台位缺严陵卧，
　　百战功高范蠡归。自欲一鸣惊鹤寝，不应孤愤学牛衣。
　　西州未有看棋暇，涧户何由得掩扉。
　　◎卷.48【春日将欲东归寄新及第苗绅先辈（一作下第寄司马札）】温庭筠
　　几年辛苦与君同，得丧悲欢尽是空。犹喜故人先折桂，
　　自怜羁客尚飘蓬。三春月照千山道，十日花开一夜风。
　　知有杏园无路入，马前惆怅满枝红。
　　◎卷.49【经李征君故居（一作王建诗）】温庭筠
　　露浓烟重草萋萋，树映阑干柳拂堤。一院落花无客醉，
　　五更残月有莺啼。芳筵想像情难尽，故榭荒凉路已迷。
　　惆怅羸骖往来惯，每经门巷亦长嘶。
　　◎卷.50【送崔郎中赴幕】温庭筠
　　一别黔巫似断弦，故交东去更凄然。心游目送三千里，
　　雨散云飞二十年。发迹岂劳天上桂，属词还得幕中莲。
　　相思休话长安远，江月随人处处圆。
　　◎卷.51【经旧游（一作怀真珠亭）】温庭筠
　　珠箔金钩对彩桥，昔年于此见娇娆。香灯怅望飞琼鬓，
　　凉月殷勤碧玉箫。屏倚故窗山六扇，柳垂寒砌露千条。
　　坏墙经雨苍苔遍，拾得当时旧翠翘。
　　◎卷.52【老君庙】温庭筠
　　紫气氤氲捧半岩，莲峰仙掌共巉巉。庙前晚色连寒水，
　　天外斜阳带远帆。百二关山扶玉座，五千文字閟瑶缄。
　　自怜金骨无人识，知有飞龟在石函。
　　◎卷.53【过五丈原】温庭筠
　　铁马云雕久绝尘，柳阴高压汉营春。天晴杀气屯关右，
　　夜半妖星照渭滨。下国卧龙空误主，中原逐鹿不因人。
　　象床锦帐无言语，从此谯周是老臣。
　　◎卷.54【和友人伤歌姬】温庭筠
　　月缺花残莫怆然，花须终发月终圆。更能何事销芳念，
　　亦有浓华委逝川。一曲艳歌留婉转，九原春草妒婵娟。
　　王孙莫学多情客，自古多情损少年。
　　◎卷.55【山中与诸道友夜坐闻边防不宁因示同志】温庭筠
　　龙砂铁马犯烟尘，迹近群鸥意倍亲。风卷蓬根屯戊己，
　　月移松影守庚申。韬钤岂足为经济，岩壑何尝是隐沦。
　　心许故人知此意，古来知者竟谁人。
　　◎卷.56【秘书省有贺监知章草题诗笔力遒健风尚高远…因有此作】温庭筠
　　越溪渔客贺知章，任达怜才爱酒狂。鸂鶒苇花随钓艇，
　　蛤蜊菰菜梦横塘。几年凉月拘华省，一宿秋风忆故乡。
　　荣路脱身终自得，福庭回首莫相忘。出笼鸾鹤归辽海，
　　落笔龙蛇满坏墙。李白死来无醉客，可怜神彩吊残阳。
　　◎卷.57【题裴晋公林亭】温庭筠
　　谢傅林亭暑气微，山丘零落閟音徽。东山终为苍生起，
　　南浦虚言白首归。池凤已传春水浴，渚禽犹带夕阳飞。
　　悠然到此忘情处，一日何妨有万几。


第五百七十九卷
　　◎卷.1【车驾西游因而有作】温庭筠
　　宣曲长杨瑞气凝，上林狐兔待秋鹰。
　　谁将词赋陪雕辇，寂寞相如卧茂林。
　　◎卷.2【伤温德彝（一作伤边将）】温庭筠
　　昔年戎虏犯榆关，一败龙城匹马还。
　　侯印不闻封李广，他人丘垄似天山。
　　◎卷.3【赠少年】温庭筠
　　江海相逢客恨多，秋风叶下洞庭波。
　　酒酣夜别淮阴市，月照高楼一曲歌。
　　◎卷.4【赠郑征君家匡山首春与丞相赞皇公游止】温庭筠
　　一抛兰棹逐燕鸿，曾向江湖识谢公。
　　每到朱门还怅望，故山多在画屏中。
　　◎卷.5【夏中病痁作】温庭筠
　　山鬼扬威正气愁，便辞珍簟袭狐裘。
　　西窗一夕悲人事，团扇无情不待秋。
　　◎卷.6【题友人居】温庭筠
　　尽日松堂看画图，绮疏岑寂似清都。
　　若教烟水无鸥鸟，张翰何由到五湖。
　　◎卷.7【题李相公敕赐锦屏风】温庭筠
　　丰沛曾为社稷臣，赐书名画墨犹新。
　　几人同保山河誓，犹自栖栖九陌尘。
　　◎卷.8【蔡中郎坟】温庭筠
　　古坟零落野花春，闻说中郎有后身。
　　今日爱才非昔日，莫抛心力作词人。
　　◎卷.9【元处士池上】温庭筠
　　蓼穗菱丛思蟪蛄，水萤江鸟满烟蒲。
　　愁红一片风前落，池上秋波似五湖。
　　◎卷.10【华阴韦氏林亭】温庭筠
　　自有林亭不得闲，陌尘宫树是非间。
　　终南长在茅檐外，别向人间看华山。
　　◎卷.11【寄裴生乞钓钩】温庭筠
　　一随菱棹谒王侯，深愧移文负钓舟。
　　今日太湖风色好，却将诗句乞鱼钩。
　　◎卷.12【长安春晚二首】温庭筠
　　曲江春半日迟迟，正是王孙怅望时。
　　杏花落尽不归去，江上东风吹柳丝。
　　四方无事太平年，万象鲜明禁火前。
　　九重细雨惹春色，轻染龙池杨柳烟。
　　◎卷.13【三月十八日雪中作】温庭筠
　　芍药蔷薇语早梅，不知谁是艳阳才。
　　今朝领得春风意，不复饶君雪里开。
　　◎卷.14【咸阳值雨】温庭筠
　　咸阳桥上雨如悬，万点空濛隔钓船。
　　还似洞庭春水色，晓云将入岳阳天。
　　◎卷.15【弹筝人】温庭筠
　　天宝年中事玉皇，曾将新曲教宁王。
　　钿蝉金雁今零落，一曲伊州泪万行。
　　◎卷.16【瑶瑟怨】温庭筠
　　冰簟银床梦不成，碧天如水夜云轻。
　　雁声远过潇湘去，十二楼中月自明。
　　◎卷.17【题端正树】温庭筠
　　路傍佳树碧云愁，曾侍金舆幸驿楼。
　　草木荣枯似人事，绿阴寂寞汉陵秋。
　　◎卷.18【渭上题三首】温庭筠
　　吕公荣达子陵归，万古烟波绕钓矶。
　　桥上一通名利迹，至今江鸟背人飞。
　　目极云霄思浩然，风帆一片水连天。
　　轻桡便是东归路，不肯忘机作钓船。
　　烟水何曾息世机，暂时相向亦依依。
　　所嗟白首磻溪叟，一下渔舟更不归。
　　◎卷.19【经故翰林袁学士居】温庭筠
　　剑逐惊波玉委尘，谢安门下更何人。
　　西州城外花千树，尽是羊昙醉后春。
　　◎卷.20【题城南杜邠公林亭（时公镇淮南自西蜀移节）】温庭筠
　　卓氏垆前金线柳，隋家堤畔锦帆风。
　　贪为两地分霖雨，不见池莲照水红。
　　◎卷.21【夜看牡丹】温庭筠
　　高低深浅一阑红，把火殷勤绕露丛。
　　希逸近来成懒病，不能容易向春风。
　　◎卷.22【宿城南亡友别墅】温庭筠
　　水流花落叹浮生，又伴游人宿杜城。
　　还似昔年残梦里，透帘斜月独闻莺。
　　◎卷.23【过分水岭】温庭筠
　　溪水无情似有情，入山三日得同行。
　　岭头便是分头处，惜别潺湲一夜声。
　　◎卷.24【鄠杜郊居】温庭筠
　　槿篱芳援近樵家，垄麦青青一径斜。
　　寂寞游人寒食后，夜来风雨送梨花。
　　◎卷.25【题河中紫极宫】温庭筠
　　昔年曾伴玉真游，每到仙宫即是秋。
　　曼倩不归花落尽，满丛烟露月当楼。
　　◎卷.26【四皓】温庭筠
　　商於甪里便成功，一寸沉机万古同。
　　但得戚姬甘定分，不应真有紫芝翁。
　　◎卷.27【赠张炼师】温庭筠
　　丹溪药尽变金骨，清洛月寒吹玉笙。
　　他日隐居无访处，碧桃花发水纵横。


第五百八十卷
　　◎卷.1【病中书怀呈友人】温庭筠
　　逸足皆先路，穷郊独向隅。顽童逃广柳，羸马卧平芜。
　　黄卷嗟谁问，朱弦偶自娱。鹿鸣皆缀士，雌伏竟非夫。
　　采地荒遗野，爰田失故都。亡羊犹博簺，牧马倦呼卢。
　　奕世参周禄，承家学鲁儒。功庸留剑舄，铭戒在盘盂。
　　经济怀良画，行藏识远图。未能鸣楚玉，空欲握隋珠。
　　定为鱼缘木，曾因兔守株。五车堆缥帙，三径阖绳枢。
　　适与群英集，将期善价沽。叶龙图夭矫，燕鼠笑胡卢。
　　赋分知前定，寒心畏厚诬。蹑尘追庆忌，操剑学班输。
　　文囿陪多士，神州试大巫。对虽希鼓瑟，名亦滥吹竽。
　　正使猜奔竞，何尝计有无。镏惔虚访觅，王霸竟揶揄。
　　市义虚焚券，关讥谩弃繻。至言今信矣，微尚亦悲夫。
　　白雪调歌响，清风乐舞雩。胁肩难黾勉，搔首易嗟吁。
　　角胜非能者，推贤见射乎。兕觥增恐竦，杯水失锱铢。
　　粉垛收丹采，金髇隐仆姑。垂櫜羞尽爵，扬觯辱弯弧。
　　虎拙休言画，龙希莫学屠。转蓬随款段，耘草辟墁垆。
　　受业乡名郑，藏机谷号愚。质文精等贯，琴筑韵相须。
　　筑室连中野，诛茅接上腴。苇花纶虎落，松瘿斗栾栌。
　　静语莺相对，闲眠鹤浪俱。蕊多劳蝶翅，香酷坠蜂须。
　　芳草迷三岛，澄波似五湖。跃鱼翻藻荇，愁鹭睡葭芦。
　　暝渚藏鸂鶒，幽屏卧鹧鸪。苦辛随艺殖，甘旨仰樵苏。
　　笑语空怀橘，穷愁亦据梧。尚能甘半菽，非敢薄生刍。
　　钓石封苍藓，芳蹊艳绛跗。树兰畦缭绕，穿竹路萦纡。
　　机杼非桑女，林园异木奴。横竿窥赤鲤，持翳望青鸬。
　　泮水思芹味，琅琊得稻租。杖轻藜拥肿，衣破芰披敷。
　　芳意忧鶗鴂，愁声觉蟪蛄。短檐喧语燕，高木堕饥鼯。
　　事迫离幽墅，贫牵犯畏途。爱憎防杜挚，悲叹似杨朱。
　　旅食常过卫，羁游欲渡泸。塞歌伤督护，边角思单于。
　　堡戍标枪槊，关河锁舳舻。威容尊大树，刑法避秋荼。
　　远目穷千里，归心寄九衢。寝甘诚系滞，浆馈贵睢盱。
　　怀刺名先远，干时道自孤。齿牙频激发，簦笈尚崎岖。
　　莲府侯门贵，霜台帝命俞。骥蹄初蹑景，鹏翅欲抟扶。
　　寓直回骢马，分曹对暝乌。百神歆仿佛，孤竹韵含胡。
　　凤阙分班立，鹓行竦剑趋。触邪承密勿，持法奉訏谟。
　　鸣玉锵登降，衡牙响曳娄。祀亲和氏璧，香近博山炉。
　　瑞景森琼树，轻水莹玉壶。豸冠簪铁柱，螭首对金铺。
　　内史书千卷，将军画一厨。眼明惊气象，心死伏规模。
　　岂意观文物，保劳琢碔砆。草肥牧騕褭，苔涩淬昆吾。
　　乡思巢枝鸟，年华过隙驹。衔恩空抱影，酬德未捐躯。
　　时辈推良友，家声继令图。致身伤短翮，骧首顾疲驽。
　　班马方齐骛，陈雷亦并驱。昔皆言尔志，今亦畏吾徒。
　　有气干牛斗，无人辩辘轳。客来斟绿蚁，妻试踏青蚨。
　　积毁方销骨，微瑕惧掩瑜。蛇予犹转战，鱼服自囚拘。
　　欲就欺人事，何能逭鬼诛。是非迷觉梦，行役议秦吴。
　　凛冽风埃惨，萧条草木枯。低徊伤志气，蒙犯变肌肤。
　　旅雁唯闻叫，饥鹰不待呼。梦梭抛促织，心茧学蜘蛛。
　　宁复机难料，庸非信未孚。激扬衔箭虎，疑惧听冰狐。
　　处己将营窟，论心若合符。浪言辉棣萼，何所托葭莩。
　　乔木能求友，危巢莫吓雏。风华飘领袖，诗礼拜衾繻。
　　欹枕情何苦，同舟道岂殊。放怀亲蕙芷，收迹异桑榆。
　　赠远聊攀柳，栽书欲截蒲。瞻风无限泪，回首更踟蹰。
　　◎卷.2【感旧陈情五十韵献淮南李仆射】温庭筠
　　嵇绍垂髫日，山涛筮仕年。琴樽陈席上，纨绮拜床前。
　　邻里才三徙，云霄已九迁。感深情惝怳，言发泪潺湲。
　　忆昔龙图盛，方今鹤羽全。桂枝香可袭，杨叶旧频穿。
　　玉籍标人瑞，金丹化地仙。赋成攒笔写，歌出满城传。
　　既矫排虚翅，将持造物权。万灵思鼓铸，群品待陶甄。
　　视草丝纶出，持纲雨露悬。法行黄道内，居近翠华边。
　　书迹临汤鼎，吟声接舜弦。白麻红烛夜，清漏紫微天。
　　雷电随神笔，鱼龙落彩笺。闲宵陪雍时，清暑在甘泉。
　　耿介非持禄，优游是养贤。冰清临百粤，风靡化三川。
　　委寄崇推毂，威仪压控弦。梁园提彀骑，淮水换戎旃。
　　照日青油湿，迎风锦帐鲜。黛蛾陈二八，珠履列三千。
　　舞转回红袖，歌愁敛翠钿。满堂开照曜，分座俨婵娟。
　　油额芙蓉帐，香尘玳瑁筵。绣旗随影合，金阵似波旋。
　　缇幕深回互，朱门暗接连。彩虬蟠画戟，花马立金鞭。
　　有客将谁托，无媒窃自怜。抑扬中散曲，漂泊孝廉船。
　　未展干时策，徒抛负郭田。转蓬犹邈尔，怀橘更潸然。
　　投足乖蹊径，冥心向简编。未知鱼跃地，空愧鹿鸣篇。
　　稷下期方至，漳滨病未痊。定非笼外鸟，真是壳中蝉。
　　蕙径邻幽澹，荆扉兴静便。草堂苔点点，蔬囿水溅溅。
　　钓罢溪云重，樵归涧月圆。懒多成宿疢，愁甚似春眠。
　　木直终难怨，膏明只自煎。郑乡空健羡，陈榻未招延。
　　旅食逢春尽，羁游为事牵。宦无毛义檄，婚乏阮修钱。
　　冉弱营中柳，披敷幕下莲。傥能容委质，非敢望差肩。
　　涩剑犹堪淬，馀朱或可研。从师当鼓箧，穷理久忘筌。
　　折简能荣瘁，遣簪莫弃捐。韶光如见借，寒谷变风烟。
　　◎卷.3【题翠微寺二十二韵（太宗升遐之所）】温庭筠
　　邠土初成邑，虞宾竟让王。乾符初得位，天弩夜收铓。
　　偃息齐三代，优游念四方。万灵扶正寝，千嶂抱重冈。
　　幽石归阶陛，乔柯入栋梁。火云如沃雪，汤殿似含霜。
　　涧籁添仙曲，岩花借御香。野麋陪兽舞，林鸟逐鹓行。
　　镜写三秦色，窗摇八水光。问云征楚女，疑粉试何郎。
　　兰芷承雕辇，杉萝入画堂。受朝松露晓，颁朔桂烟凉。
　　岚湿金铺外，溪鸣锦幄傍。倚丝忧汉祖，持璧告秦皇。
　　短景催风驭，长星属羽觞。储君犹问竖，元老已登床。
　　鹤盖趋平乐，鸡人下建章。龙髯悲满眼，螭首泪沾裳。
　　叠鼓严灵仗，吹笙送夕阳。断泉辞剑佩，昏日伴旂常。
　　遗庙青莲在，颓垣碧草芳。无因奏韶濩，流涕对幽篁。
　　◎卷.4【过孔北海墓二十韵】温庭筠
　　抚事如神遇，临风独涕零。墓平春草绿，碑折古苔青。
　　珪玉埋英气，山河孕炳灵。发言惊辨囿，撝翰动文星。
　　蕴策期干世，持权欲反经。激扬思壮志，流落叹颓龄。
　　恶木人皆息，贪泉我独醒。轮辕无匠石，刀几有庖丁。
　　碌碌迷藏器，规规守挈瓶。愤容凌鼎镬，公议动朝廷。
　　故国将辞宠，危邦竟缓刑。钝工磨白璧，凡石砺青萍。
　　揭日昭东夏，抟风滞北溟。后尘遵轨辙，前席咏仪型。
　　木秀当忧悴，弦伤不底宁。矜夸遭斥鷃，光彩困飞萤。
　　白羽留谈柄，清风袭德馨。鸾凰婴雪刃，狼虎犯云屏。
　　兰蕙荒遗址，榛芜蔽旧坰。镮辕近沂水，何事恋明庭。
　　◎卷.5【过华清宫二十二韵】温庭筠
　　忆昔开元日，承平事胜游。贵妃专宠幸，天子富春秋。
　　月白霓裳殿，风干羯鼓楼。斗鸡花蔽膝，骑马玉搔头。
　　绣毂千门妓，金鞍万户侯。薄云欹雀扇，轻雪犯貂裘。
　　过客闻韶濩，居人识冕旒。气和春不觉，烟暖霁难收。
　　涩浪和琼甃，晴阳上彩斿。卷衣轻鬓懒，窥镜澹蛾羞。
　　屏掩芙蓉帐，帘褰玳瑁钩。重瞳分渭曲，纤手指神州。
　　御案迷萱草，天袍妒石榴。深岩藏浴凤，鲜隰媚潜虬。
　　不料邯郸虱，俄成即墨牛。剑锋挥太皞，旗焰拂蚩尤。
　　内嬖陪行在，孤臣预坐筹。瑶簪遗翡翠，霜仗驻骅骝。
　　艳笑双飞断，香魂一哭休。早梅悲蜀道，高树隔昭丘。
　　朱阁重霄近，苍崖万古愁。至今汤殿水，呜咽县前流。
　　◎卷.6【洞户二十二韵】温庭筠
　　洞户连珠网，方疏隐碧浔。烛盘烟坠烬，帘压月通阴。
　　粉白仙郎署，霜清玉女砧。醉乡高窈窈，棋阵静愔愔。
　　素手琉璃扇，玄髫玳瑁簪。昔邪看寄迹，栀子咏同心。
　　树列千秋胜，楼悬七夕针。旧词翻白纻，新赋换黄金。
　　唳鹤调蛮鼓，惊蝉应宝琴。舞疑繁易度，歌转断难寻。
　　露委花相妒，风欹柳不禁。桥弯双表迥，池涨一篙深。
　　清跸传恢囿，黄旗幸上林。神鹰参翰苑，天马破蹄涔。
　　武库方题品，文园有好音。朱茎殊菌蠢，丹桂欲萧森。
　　黼帐回瑶席，华灯对锦衾。画图惊走兽，书帖得来禽。
　　河曙秦楼映，山晴魏阙临。绿囊逢赵后，青锁见王沈。
　　任达嫌孤愤，疏慵倦九箴。若为南遁客，犹作卧龙吟。


第五百八十一卷
　　◎卷.1【送洛南李主簿】温庭筠
　　想君秦塞外，因见楚山青。槲叶晓迷路，枳花春满庭。
　　禄优仍侍膳，官散得专经。子敬怀愚谷，归心在翠屏。
　　◎卷.2【巫山神女庙】温庭筠
　　黯黯闭宫殿，霏霏荫薜萝。晓峰眉上色，春水脸前波。
　　古树芳菲尽，扁舟离恨多。一丛斑竹夜，环佩响如何。
　　◎卷.3【地肺山春日】温庭筠
　　冉冉花明岸，涓涓水绕山。几时抛俗事，来共白云闲。
　　◎卷.4【题陈处士幽居】温庭筠
　　松轩尘外客，高枕自萧疏。雨后苔侵井，霜来叶满渠。
　　闲看镜湖画，秋得越僧书。若待前溪月，谁人伴钓鱼。
　　◎卷.5【握柘词】温庭筠
　　杨柳萦桥绿，玫瑰拂地红。绣衫金騕褭，花髻玉珑璁。
　　宿雨香潜润，春流水暗通。画楼初梦断，晓日照湘风。
　　◎卷.6【题卢处士山居（一作处士卢岵山居）】温庭筠
　　西溪问樵客，遥识楚人家。古树老连石，急泉清露沙。
　　千峰随雨暗，一径入云斜。日暮飞鸦集，满山荞麦花。
　　◎卷.7【初秋寄友人】温庭筠
　　闲梦正悠悠，凉风生竹楼。夜琴知欲雨，晓簟觉新秋。
　　独鸟楚山远，一蝉关树愁。凭将离别恨，江外问同游。
　　◎卷.8【题丰安里王相林亭二首（公明太玄经）】温庭筠
　　花竹有薄埃，嘉游集上才。白蘋安石渚，红叶子云台。
　　朱户雀罗设，黄门驭骑来。不知淮水浊，丹藕为谁开。
　　偶到乌衣巷，含情更惘然。西州曲堤柳，东府旧池莲。
　　星坼悲元老，云归送墨仙。谁知济川楫，今作野人船。
　　◎卷.9【早秋山居】温庭筠
　　山近觉寒早，草堂霜气晴。树凋窗有日，池满水无声。
　　果落见猿过，叶干闻鹿行。素琴机虑静，空伴夜泉清。
　　◎卷.10【和友人盘石寺逢旧友】温庭筠
　　楚寺上方宿，满堂皆旧游。月溪逢远客，烟浪有归舟。
　　江馆白蘋夜，水关红叶秋。西风吹暮雨，汀草更堪愁。
　　◎卷.11【送人南游】温庭筠
　　送君游楚国，江浦树苍然。沙净有波迹，岸平多草烟。
　　角悲临海郡，月到渡淮船。唯以一杯酒，相思高楚天。
　　◎卷.12【赠郑处士】温庭筠
　　飘然随钓艇，云水是天涯。红叶下荒井，碧梧侵古槎。
　　醉收陶令菊，贫卖邵平瓜。更有相期处，南篱一树花。
　　◎卷.13【江岸即事】温庭筠
　　水容侵古岸，峰影度青蘋。庙竹唯闻鸟，江帆不见人。
　　雀声花外暝，客思柳边春。别恨转难尽，行行汀草新。
　　◎卷.14【赠隐者】温庭筠
　　茅堂对薇蕨，炉暖一裘轻。醉后楚山梦，觉来春鸟声。
　　采茶溪树绿，煮药石泉清。不问人间事，忘机过此生。
　　◎卷.15【渚宫晚春寄秦地友人】温庭筠
　　风华已眇然，独立思江天。凫雁野塘水，牛羊春草烟。
　　秦原晓重叠，灞浪夜潺湲。今日思归客，愁容在镜悬。
　　◎卷.16【碧涧驿晓思】温庭筠
　　香灯伴残梦，楚国在天涯。月落子规歇，满庭山杏花。
　　◎卷.17【送并州郭书记】温庭筠
　　宾筵得佳客，侯印有光辉。候骑不传箭，回文空上机。
　　塞城收马去，烽火射雕归。惟有严家濑，回环径草微。
　　◎卷.18【赠越僧岳云二首】温庭筠
　　世机消已尽，巾屦亦飘然。一室故山月，满瓶秋涧泉。
　　禅庵过微雪，乡寺隔寒烟。应共白莲客，相期松桂前。
　　兰亭旧都讲，今日意如何。有树关深院，无尘到浅莎。
　　僧居随处好，人事出门多。不及新春雁，年年镜水波。
　　◎卷.19【咏山鸡】温庭筠
　　万壑动晴景，山禽凌翠微。绣翎翻草去，红觜啄花归。
　　巢暖碧云色，影孤清镜辉。不知春树伴，何处又分飞。
　　◎卷.20【清旦题采药翁草堂】温庭筠
　　幽人寻药径，来自晓云边。衣湿术花雨，语成松岭烟。
　　解藤开涧户，踏石过溪泉。林外晨光动，山昏鸟满天。
　　◎卷.21【商山早行】温庭筠
　　晨起动征铎，客行悲故乡。鸡声茅店月，人迹板桥霜。
　　槲叶落山路，枳花明驿墙。因思杜陵梦，凫雁满回塘。
　　◎卷.22【题竹谷神祠（一作谷神庙）】温庭筠
　　苍苍松竹晚，一径入荒祠。古树风吹马，虚廊日照旗。
　　烟煤朝奠处，风雨夜归时。寂寞东湖客，空看蒋帝碑。
　　◎卷.23【途中有怀】温庭筠
　　驱车何日闲，扰扰路岐间。岁暮自多感，客程殊未还。
　　亭皋汝阳道，风雪穆陵关。腊后寒梅发，谁人在故山。
　　◎卷.24【经李处士杜城别业】温庭筠
　　忆昔几游集，今来倍叹伤。百花情易老，一笑事难忘。
　　白社已萧索，青楼空艳阳。不闲云雨梦，犹欲过高唐。
　　◎卷.25【登李羽士东楼】温庭筠
　　经客有馀音，他年终故林。高楼本危睇，凉月更伤心。
　　此意竟难折，伊人成古今。流尘其可欲，非复懒鸣琴。
　　◎卷.26【题僧泰恭院二首】温庭筠
　　昔岁东林下，深公识姓名。尔来辞半偈，空复叹劳生。
　　忧患慕禅味，寂寥遗世情。所归心自得，何事倦尘缨。
　　微生竟劳止，晤言犹是非。出门还有泪，看竹暂忘机。
　　爽气三秋近，浮生一笑稀。故山松菊在，终欲掩荆扉。
　　◎卷.27【西游书怀】温庭筠
　　渭川通野戍，有路上桑干。独鸟青天暮，惊麏赤烧残。
　　高秋辞故国，昨日梦长安。客意自如此，非关行路难。
　　◎卷.28【送人东游】温庭筠
　　荒戍落黄叶，浩然离故关。高风汉阳渡，初日郢门山。
　　江上几人在，天涯孤棹还。何当重相见，尊酒慰离颜。
　　◎卷.29【寄山中友人】温庭筠
　　惟昔有归趣，今兹固愿言。啸歌成往事，风雨坐凉轩。
　　时物信佳节，岁华非故园。固知春草色，何意为王孙。
　　◎卷.30【偶题】温庭筠
　　孔雀眠高阁，樱桃拂短檐。画明金冉冉，筝语玉纤纤。
　　细雨无妨烛，轻寒不隔帘。欲将红锦段，因梦寄江淹。
　　◎卷.31【赠考功卢郎中】温庭筠
　　白首方辞满，荆扉对渚田。雪中无陋巷，醉后似当年。
　　一笈负山药，两瓶携涧泉。夜来风浪起，何处认渔船。
　　◎卷.32【题萧山庙】温庭筠
　　故道木阴浓，荒祠山影东。杉松一庭雨，幡盖满堂风。
　　客奠晓莎湿，马嘶秋庙空。夜深池上歇，龙入古潭中。
　　◎卷.33【春日寄岳州从事李员外二首】温庭筠
　　苒弱楼前柳，轻空花外窗。蝶高飞有伴，莺早语无双。
　　剪胜裁春字，开屏见晓江。从来共情战，今日欲归降。
　　从小识宾卿，恩深若弟兄。相逢在何日，此别不胜情。
　　红粉座中客，彩斿江上城。尚平婚嫁累，无路逐双旌。
　　◎卷.34【和段少常柯古】温庭筠
　　称觞惭座客，怀刺即门人。素向宁知贵，清淡不厌贫。
　　野梅江上晚，堤柳雨中春。未报淮南诏，何劳问白蘋。
　　◎卷.35【海榴】温庭筠
　　海榴开似火，先解报春风。叶乱裁笺绿，花宜插鬓红。
　　蜡珠攒作蒂，缃彩剪成丛。郑驿多归思，相期一笑同。
　　◎卷.36【李先生别墅望僧舍宝刹，因作双韵声】温庭筠
　　栖息消心象，檐楹溢艳阳。帘栊兰露落，邻里柳林凉。
　　高阁过空谷，孤竿隔古冈。潭庐同淡荡，仿佛复芬芳。
　　◎卷.37【敷水小桃盛开因作】温庭筠
　　敷水小桥东，娟娟照露丛。所嗟非胜地，堪恨是春风。
　　二月艳阳节，一枝惆怅红。定知留不住，吹落路尘中。


第五百八十二卷
　　◎卷.1【寄山中人】温庭筠
　　月中一双鹤，石上千尺松。素琴入爽籁，山酒和春容。
　　幽瀑有时断，片云无所从。何事苏门生，携手东南峰。
　　◎卷.2【送淮阴孙令之官】温庭筠
　　隋堤杨柳烟，孤棹正悠然。萧寺通淮戍，芜城枕楚壖。
　　鱼盐桥上市，灯火雨中船。故老青葭岸，先知i7子贤。
　　◎卷.3【宿辉公精舍】温庭筠
　　禅房无外物，清话此宵同。林彩水烟里，涧声山月中。
　　橡霜诸壑霁，杉火一炉空。拥褐寒更彻，心知觉路通。
　　◎卷.4【旅泊新津却寄一二知己】温庭筠
　　维舟息行役，霁景近江村。并起别离恨，似闻歌吹喧。
　　高林月初上，远水雾犹昏。王粲平生感，登临几断魂。
　　◎卷.5【赠僧云栖】温庭筠
　　麈尾与筇杖，几年离石坛。梵馀林雪厚，棋罢岳钟残。
　　开卷喜先悟，漱瓶知早寒。衡阳寺前雁，今日到长安。
　　◎卷.6【雪夜与友生同宿晓寄近邻】温庭筠
　　闭门群动息，积雪透疏林。有客寒方觉，无声晓已深。
　　正繁闻近雁，并落起栖禽。寂寞寒塘路，怜君独阻寻。
　　◎卷.7【题造微禅师院】温庭筠
　　夜香闻偈后，岑寂掩双扉。照竹灯和雪，看松月到衣。
　　草堂疏磬断，江寺故人稀。唯忆湘南雨，春风独鸟归。
　　◎卷.8【正见寺晓别生公】温庭筠
　　清晓盥秋水，高窗留夕阴。初阳到古寺，宿鸟起寒林。
　　香火有良愿，宦名非素心。灵山缘未绝，他日重来寻。
　　◎卷.9【旅次盱眙县】温庭筠
　　离离麦擢芒，楚客意偏伤。波上旅愁起，天边归路长。
　　孤桡投楚驿，残月在淮樯。外杜三千里，谁人数雁行。
　　◎卷.10【鄠郊别墅寄所知】温庭筠
　　持颐望平绿，万景集所思。南塘遇新雨，百草生容姿。
　　幽鸟不相识，美人如何期。徒然委摇荡，惆怅春风时。
　　◎卷.11【京兆公池上作】温庭筠
　　稻香山色叠，平野接荒陂。莲折舟行远，萍多钓下迟。
　　坏堤泉落处，凉簟雨来时。京口兵堪用，何因入梦思。
　　◎卷.12【卢氏池上遇雨赠同游者】温庭筠
　　簟翻凉气集，溪上润残棋。萍皱风来后，荷喧雨到时。
　　寂寥闲望久，飘洒独归迟。无限松江恨，烦君解钓丝。
　　◎卷.13【题薛昌之所居】温庭筠
　　所得乃清旷，寂寥常掩关。独来春尚在，相得暮方还。
　　花白风露晚，柳青街陌闲。翠微应有雪，窗外见南山。
　　◎卷.14【东归有怀】温庭筠
　　晴川通野陂，此地昔伤离。一去迹常在，独来心自知。
　　鹭眠茭叶折，鱼静蓼花垂。无限高秋泪，扁舟极路岐。
　　◎卷.15【休浣日西掖谒所知】温庭筠
　　赤墀高阁自从容，玉女窗扉报曙钟。日丽九门青锁闼，
　　雨晴双阙翠微峰。毫端蕙露滋仙草，琴上薰风入禁松。
　　荀令凤池春婉娩，好将馀润变鱼龙。
　　◎卷.16【博山】温庭筠
　　博山香重欲成云，锦段机丝妒鄂君。粉蝶团飞花转影，
　　彩鸳双泳水生纹。青楼二月春将半，碧瓦千家日未曛。
　　见说杨朱无限泪，岂能空为路岐分。
　　◎卷.17【送卢处士游吴越】温庭筠
　　羡君东去见残梅，唯有王孙独未回。吴苑夕阳明古堞，
　　越宫春草上高台。波生野水雁初下，风满驿楼潮欲来。
　　试逐渔舟看雪浪，几多江燕荇花开。
　　◎卷.18【过新丰】温庭筠
　　一剑乘时帝业成，沛中乡里到咸京。寰区已作皇居贵，
　　风月犹含白社情。泗水旧亭春草遍，千门遗瓦古苔生。
　　至今留得离家恨，鸡犬相闻落照明。
　　◎卷.19【过潼关】温庭筠
　　地形盘屈带河流，景气澄明是胜游。十里晓鸡关树暗，
　　一行寒雁陇云愁。片时无事溪泉好，尽日凝眸岳色秋。
　　麈尾角巾应旷望，更嗟芳霭隔秦楼。
　　◎卷.20【题西平王旧赐屏风】温庭筠
　　曾向金扉玉砌来，百花鲜湿隔尘埃。披香殿下樱桃熟，
　　结绮楼前芍药开。朱鹭已随新卤簿，黄鹂犹湿旧池台。
　　世间刚有东流水，一送恩波更不回。
　　◎卷.21【河中陪帅游亭（一作陪河中节度使游河亭）】温庭筠
　　倚阑愁立独徘徊，欲赋惭非宋玉才。满座山光摇剑戟，
　　绕城波色动楼台。鸟飞天外斜阳尽，人过桥心倒影来。
　　添得五湖多少恨，柳花飘荡似寒梅。
　　◎卷.22【和赵嘏题岳寺】温庭筠
　　疏钟细响乱鸣泉，客省高临似水天。岚翠暗来空觉润，
　　涧茶馀爽不成眠。越僧寒立孤灯外，岳月秋当万木前。
　　张邴宦情何太薄，远公窗外有池莲。
　　◎卷.23【苏武庙】温庭筠
　　苏武魂销汉使前，古祠高树两茫然。云边雁断胡天月，
　　陇上羊归塞草烟。回日楼台非甲帐，去时冠剑是丁年。
　　茂陵不见封侯印，空向秋波哭逝川。
　　◎卷.24【送客偶作】温庭筠
　　石路荒凉接野蒿，西风吹马利如刀。小桥连驿杨柳晚，
　　废寺入门禾黍高。鸡犬夕阳喧县市，凫鹥秋水曝城壕。
　　故山有梦不归去，官树陌尘何太劳。
　　◎卷.25【寒食前有怀】温庭筠
　　万物鲜华雨乍晴，春寒寂历近清明。残芳荏苒双飞蝶，
　　晓睡朦胧百啭莺。旧侣不归成独酌，故园虽在有谁耕。
　　悠然更起严滩恨，一宿东风蕙草生。
　　◎卷.26【宿云际寺】温庭筠
　　白盖微云一径深，东峰弟子远相寻。苍苔路熟僧归寺，
　　红叶声乾鹿在林。高阁清香生静境，夜堂疏磬发禅心。
　　自从紫桂岩前别，不见南能直至今。
　　◎卷.27【寄岳州李外郎远】温庭筠
　　含蘋不语坐持颐，天远楼高宋玉悲。湖上残棋人散后，
　　岳阳微雨鸟来迟。早梅犹得回歌扇，春水还应理钓丝。
　　独有袁宏正憔悴，一樽惆怅落花时。
　　◎卷.28【游南塘寄知者】温庭筠
　　白鸟梳翎立岸莎，藻花菱刺泛微波。烟光似带侵垂柳，
　　露点如珠落卷荷。楚水晓凉催客早，杜陵秋思傍蝉多。
　　镏公不信归心切，听取江楼一曲歌。
　　◎卷.29【寄卢生】温庭筠
　　遗业荒凉近故都，门前堤路枕平湖。绿杨阴里千家月，
　　红藕香中万点珠。此地别来双鬓改，几时归去片帆孤。
　　他年犹拟金貂换，寄语黄公旧酒垆。
　　◎卷.30【春日访李十四处士】温庭筠
　　花深桥转水潺潺，甪里先生自闭关。看竹已知行处好，
　　望云空得暂时闲。谁言有策堪经世，自是无钱可买山。
　　一局残棋千点雨，绿萍池上暮方还。
　　◎卷.31【宿松门寺】温庭筠
　　白石青崖世界分，卷帘孤坐对氛氲。林间禅室春深雪，
　　潭上龙堂夜半云。落月苍凉登阁在，晓钟摇荡隔江闻。
　　西山旧是经行地，愿漱寒瓶逐领军。
　　◎卷.32【咏寒宵】温庭筠
　　寒宵何耿耿，良宴有馀姿。宝靺徘徊处，熏炉怅望时。
　　曲琼垂翡翠，斜月到罘罳。委坠金釭烬，阑珊玉局棋。
　　话穷犹注睇，歌罢尚持颐。晻暖遥相属，氛氲积所思。
　　秦蛾卷衣晚，胡雁度云迟。上郡归来梦，那知锦字诗。
　　◎卷.33【寄渚宫遗民弘里生】温庭筠
　　柳弱湖堤曲，篱疏水巷深。酒阑初促席，歌罢欲分襟。
　　波月欺华烛，汀云润故琴。镜清花并蒂，床冷簟连心。
　　荷叠平桥暗，萍稀败舫沉。城头五通鼓，窗外万家砧。
　　异县鱼投浪，当年鸟共林。八行香未灭，千里梦难寻。
　　未肯睽良愿，空期嗣好音。他时因咏作，犹得比南金。
　　◎卷.34【春尽与友人入裴氏林探渔竿】温庭筠
　　一径互纡直，茅棘亦已繁。晴阳入荒竹，暧暧和春园。
　　倚杖息惭倦，徘徊恋微暄。历寻婵娟节，剪破苍筤根。
　　地闭修茎孤，林振馀箨翻。适心在所好，非必寻湘沅。
　　◎卷.35【春日】温庭筠
　　问君何所思，迢递艳阳时。门静人归晚，墙高蝶过迟。
　　一双青琐燕，千万绿杨丝。屏上吴山远，楼中朔管悲。
　　宝书无寄处，香毂有来期。草色将林彩，相添入黛眉。
　　◎卷.36【洛阳】温庭筠
　　巩树先春雪满枝，上阳宫柳啭黄鹂。
　　桓谭未便忘西笑，岂为长安有凤池。
　　◎卷.37【题贺知章故居叠韵作】温庭筠
　　废砌翳薜荔，枯湖无菰蒲。老媪饱藁草，愚儒输逋租。
　　◎卷.38【雨中与李先生期垂钓先后相失，因作叠韵】温庭筠
　　隔石觅屐迹，西溪迷鸡啼。小鸟扰晓沼，犁泥齐低畦。


第五百八十三卷
　　◎卷.1【春日雨】温庭筠
　　细雨濛濛入绛纱，湖亭寒食孟珠家。
　　南朝漫自称流品，宫体何曾为杏花。
　　◎卷.2【细雨】温庭筠
　　凭轩望秋雨，凉入暑衣清。极目鸟频没，片时云复轻。
　　沼萍开更敛，山叶动还鸣。楚客秋江上，萧萧故国情。
　　◎卷.3【秋雨】温庭筠
　　云满鸟行灭，池凉龙气腥。斜飘看棋簟，疏洒望山亭。
　　细响鸣林叶，圆文破沼萍。秋阴杳无际，平野但冥冥。
　　◎卷.4【春初对暮雨】温庭筠
　　淅沥生丛筱，空濛泫网轩。暝姿看远树，春意入尘根。
　　点细飘风急，声轻入夜繁。雀喧争槿树，人静出蔬园。
　　瓦湿光先起，房深影易昏。不应江上草，相与滞王孙。
　　◎卷.5【雪二首】温庭筠
　　砚水池先冻，窗风酒易消。鸦声出山郭，人迹过村桥。
　　稍急方萦转，才深未寂寥。细光穿暗隙，轻白驻寒条。
　　草静封还折，松欹堕复摇。谢庄今病眼，无意坐通宵。
　　羸骖出更慵，林寺已疏钟。踏紧寒声涩，飞交细点重。
　　圃斜人过迹，阶静鸟行踪。寂寞梁鸿病，谁人代夜舂。
　　◎卷.6【送人游淮海（一作宿友人池）】温庭筠
　　背樯灯色暗，宿客梦初成。半夜竹窗雨，满池荷叶声。
　　簟凉秋閤思，木落故山情。明发又愁起，桂花溪水清。
　　◎卷.7【原隰荑绿柳】温庭筠
　　迥野韶光早，晴川柳满堤。拂尘生嫩绿，披雪见柔荑。
　　碧玉牙犹短，黄金缕未齐。腰肢弄寒吹，眉意入春闺。
　　预恐狂夫折，迎牵逸客迷。新莺将出谷，应借一枝栖。
　　◎卷.8【宿秦生山斋】温庭筠
　　衡巫路不同，结室在东峰。岁晚得支遁，夜寒逢戴颙。
　　龛灯落叶寺，山雪隔林钟。行解无由发，曹溪欲施舂。
　　◎卷.9【赠楚云上人】温庭筠
　　松根满苔石，尽日闭禅关。有伴年年月，无家处处山。
　　烟波五湖远，瓶屦一身闲。岳寺蕙兰晚，几时幽鸟还。
　　◎卷.10【宿白盖峰寺寄僧】温庭筠
　　山房霜气晴，一宿遂平生。閤上见林影，月中闻涧声。
　　佛灯销永夜，僧磬彻寒更。不学何居士，焚香为宦情。
　　◎卷.11【送僧东游】温庭筠
　　师归旧山去，此别已凄然。灯影秋江寺，篷声夜雨船。
　　鸥飞吴市外，麟卧晋陵前。若到东林社，谁人更问禅。
　　◎卷.12【盘石寺留别成公】温庭筠
　　槲叶萧萧带苇风，寺前归客别支公。三秋岸雪花初白，
　　一夜林霜叶尽红。山叠楚天云压塞，浪遥吴苑水连空。
　　悠然旅榜频回首，无复松窗半偈同。
　　◎卷.13【题中南佛塔寺】温庭筠
　　鸣泉隔翠微，千里到柴扉。地胜人无欲，林昏虎有威。
　　涧苔侵客屦，山雪入禅衣。桂树芳阴在，还期岁晏归。
　　◎卷.14【马嵬佛寺】温庭筠
　　荒鸡夜唱战尘深，五鼓雕舆过上林。才信倾城是真语，
　　直教涂地始甘心。两重秦苑成千里，一炷胡香抵万金。
　　曼倩死来无绝艺，后人谁肯惜青禽。
　　◎卷.15【清凉寺】温庭筠
　　黄花红树谢芳蹊，宫殿参差黛巘西。诗閤晓窗藏雪岭，
　　画堂秋水接蓝溪。松飘晚吹摐金铎，竹荫寒苔上石梯。
　　妙迹奇名竟何在，下方烟暝草萋萋。
　　◎卷.16【赠卢长史】温庭筠
　　移病欲成隐，扁舟归旧居。地深新事少，官散故交疏。
　　道直更无侣，家贫唯有书。东门烟水梦，非独为鲈鱼。
　　◎卷.17【秋日旅舍寄义山李侍御】温庭筠
　　一水悠悠隔渭城，渭城风物近柴荆。寒蛩乍响催机杼，
　　旅雁初来忆弟兄。自为林泉牵晓梦，不关砧杵报秋声。
　　子虚何处堪消渴，试向文园问长卿。
　　◎卷.18【晚坐寄友人】温庭筠
　　九枝灯在琐窗空，希逸无聊恨不同。晓梦未离金夹膝，
　　早寒先到石屏风。遗簪可惜三秋白，蜡烛犹残一寸红。
　　应卷鰕帘看皓齿，镜中惆怅见梧桐。
　　◎卷.19【送渤海王子归本国】温庭筠
　　疆理虽重海，车书本一家。盛勋归旧国，佳句在中华。
　　定界分秋涨，开帆到曙霞。九门风月好，回首是天涯。
　　◎卷.20【送北阳袁明府】温庭筠
　　楚乡千里路，君去及良晨。苇浦迎船火，茶山候吏尘。
　　桑浓蚕卧晚，麦秀雉声春。莫作东篱兴，青云有故人。
　　◎卷.21【送李生归旧居】温庭筠
　　一从征战后，故社几人归。薄宦离山久，高谈与世稀。
　　夕阳当板槛，春日入柴扉。莫却严滩意，西溪有钓矶。
　　◎卷.22【早春浐水送友人】温庭筠
　　青门烟野外，渡浐送行人。鸭卧溪沙暖，鸠鸣社树春。
　　残波青有石，幽草绿无尘。杨柳东风里，相看泪满巾。
　　◎卷.23【送襄州李中丞赴从事】温庭筠
　　汉庭文采有相如，天子通宵爱子虚。把钓看棋高兴尽，
　　焚香起草宦情疏。楚山重叠当归路，溪月分明到直庐。
　　江雨潇潇帆一片，此行谁道为鲈鱼。
　　◎卷.24【江上别友人】温庭筠
　　秋色满葭菼，离人西复东。几年方暂见，一笑又难同。
　　地势萧陵歇，江声禹庙空。如何暮滩上，千里逐征鸿。
　　◎卷.25【与友人别】温庭筠
　　半醉别都门，含凄上古原。晚风杨叶社，寒食杏花村。
　　薄暮牵离绪，伤春忆晤言。年芳本无限，何况有兰孙。
　　◎卷.26【鸿胪寺有开元中锡宴堂楼台池沼雅为胜绝荒凉…成四十韵】温庭筠
　　明皇昔御极，神圣垂耿光。沈机发雷电，逸躅陵尧汤。
　　西覃积石山，北至穷发乡。四凶有獬豸，一臂无螳螂。
　　婵娟得神艳，郁烈闻国香。紫绦鸣羯鼓，玉管吹霓裳。
　　禄山未封侯，林甫才为郎。昭融廓日月，妥帖安纪纲。
　　群生到寿域，百辟趋明堂。四海正夷宴，一尘不飞扬。
　　天子自犹豫，侍臣宜乐康。轧然阊阖开，赤日生扶桑。
　　玉砌露盘纡，金壶漏丁当。剑佩相击触，左右随趋跄。
　　玄珠十二旒，红粉三千行。顾盻生羽翼，叱嗟回雪霜。
　　神霞凌云阁，春水骊山阳。盘斗九子粽，瓯擎五云浆。
　　双琼京兆博，七鼓邯郸娼。毰毸碧鸡斗，茏葱翠雉场。
　　仗官绣蔽膝，宝马金镂锡。椒涂隔鹦鹉，柘弹惊鸳鸯。
　　猗欤华国臣，鬓发俱苍苍。锡宴得幽致，车从真炜煌。
　　画鹢照鱼鳖，鸣驺乱甃鶬。飐滟荡碧波，炫煌迷横塘。
　　萦盈舞回雪，宛转歌绕梁。艳带画银络，宝梳金钿筐。
　　沈冥类汉相，醉倒疑楚狂。一旦紫微东，胡星森耀芒。
　　凭陵逐鲸鲵，唐突驱犬羊。纵火三月赤，战尘千里黄。
　　殽函与府寺，从此俱荒凉。兹地乃蔓草，故基摧坏墙。
　　枯池接断岸，唧唧啼寒螀。败荷塌作泥，死竹森如枪。
　　游人问老吏，相对聊感伤。岂必见麋鹿，然后堪回肠。
　　幸今遇太平，令节称羽觞。谁知曲江曲，岁岁栖鸾凰。
　　◎卷.27【访知玄上人遇暴经因有赠】温庭筠
　　缥帙无尘满画廊，钟山弟子静焚香。惠能未肯传心法，
　　张湛徒劳与眼方。风飏檀烟销篆印，日移松影过禅床。
　　客儿自有翻经处，江上秋来蕙草荒。
　　◎卷.28【寄崔先生】温庭筠
　　往年江海别元卿，家近山阳古郡城。莲浦香中离席散，
　　柳堤风里钓船横。星霜荏苒无音信，烟水微茫变姓名。
　　菰黍正肥鱼正美，五侯门下负平生。
　　◎卷.29【敬答李先生】温庭筠
　　七里滩声舜庙前，杏花初盛草芊芊。绿昏晴气春风岸，
　　红漾轻纶野水天。不为伤离成极望，更因行乐惜流年。
　　一瓢无事麛裘暖，手弄溪波坐钓船。
　　◎卷.30【宿沣曲僧舍】温庭筠
　　东郊和气新，芳霭远如尘。客舍停疲马，僧墙画故人。
　　沃田桑景晚，平野菜花春。更想严家濑，微风荡白蘋。
　　◎卷.31【宿一公精舍】温庭筠
　　夜阑黄叶寺，瓶锡两俱能。松下石桥路，雨中山殿灯。
　　茶炉天姥客，棋席剡溪僧。还笑长门赋，高秋卧茂陵。
　　◎卷.32【月中宿云居寺上方】温庭筠
　　虚閤披衣坐，寒阶踏叶行。众星中夜少，圆月上方明。
　　霭尽无林色，暄馀有涧声。只应愁恨事，还逐晓光生。
　　◎卷.33【登卢氏台】温庭筠
　　胜地当通邑，前山有故居。台高秋尽出，林断野无馀。
　　白露鸣蛩急，晴天度雁疏。由来放怀地，非独在吾庐。
　　◎卷.34【牡丹二首】温庭筠
　　轻阴隔翠帏，宿雨泣晴晖。醉后佳期在，歌馀旧意非。
　　蝶繁经粉住，蜂重抱香归。莫惜薰炉夜，因风到舞衣。
　　水漾晴红压叠波，晓来金粉覆庭莎。裁成艳思偏应巧，
　　分得春光最数多。欲绽似含双靥笑，正繁疑有一声歌。
　　华堂客散帘垂地，想凭阑干敛翠蛾。
　　◎卷.35【反生桃花发因题】温庭筠
　　疾眼逢春四壁空，夜来山雪破东风。未知王母千年熟，
　　且共刘郎一笑同。已落又开横晚翠，似无如有带朝红。
　　僧虔蜡炬高三尺，莫惜连宵照露丛。
　　◎卷.36【杏花】温庭筠
　　红花初绽雪花繁，重叠高低满小园。正见盛时犹怅望，
　　岂堪开处已缤翻。情为世累诗千首，醉是吾乡酒一樽。
　　杳杳艳歌春日午，出墙何处隔朱门。
　　◎卷.37【和太常杜少卿东都修行里有嘉莲】温庭筠
　　春秋罢注直铜龙，旧宅嘉莲照水红。两处龟巢清露里，
　　一时鱼跃翠茎东。同心表瑞荀池上，半面分妆乐镜中。
　　应为临川多丽句，故持重艳向西风。
　　◎卷.38【题磁岭海棠花】温庭筠
　　幽态竟谁赏，岁华空与期。岛回香尽处，泉照艳浓时。
　　蜀彩淡摇曳，吴妆低怨思。王孙又谁恨，惆怅下山迟。
　　◎卷.39【苦楝花】温庭筠
　　院里莺歌歇，墙头蝶舞孤。天香薰羽葆，宫紫晕流苏。
　　晻暧迷青琐，氤氲向画图。只应春惜别，留与博山炉。
　　◎卷.40【自有扈至京师已后朱樱之期】温庭筠
　　露圆霞赤数千枝，银笼谁家寄所思。秦苑飞禽谙熟早，
　　杜陵游客恨来迟。空看翠幄成阴日，不见红珠满树时。
　　尽日徘徊浓影下，只应重作钓鱼期。
　　◎卷.41【答段柯古见嘲】温庭筠
　　彩翰殊翁金缭绕，一千二百逃飞鸟。
　　尾薪桥下未为痴，暮雨朝云世间少。
　　◎卷.42【莲花】温庭筠
　　绿塘摇滟接星津，轧轧兰桡入白蘋。
　　应为洛神波上袜，至今莲蕊有香尘。
　　◎卷.43【过吴景帝陵】温庭筠
　　王气销来水淼茫，岂能才与命相妨。
　　虚开直渎三千里，青盖何曾到洛阳。
　　◎卷.44【龙尾驿妇人图】温庭筠
　　慢笑开元有幸臣，直教天子到蒙尘。
　　今来看画犹如此，何况亲逢绝世人。
　　◎卷.45【薛氏池垂钓】温庭筠
　　池塘经雨更苍苍，万点荷珠晓气凉。
　　朱瑀空偷御沟水，锦鳞红尾属严光。
　　◎卷.46【简同志】温庭筠
　　开济由来变盛衰，五车才得号镃基。
　　留侯功业何容易，一卷兵书作帝师。
　　◎卷.47【瑟瑟钗】温庭筠
　　翠染冰轻透露光，堕云孙寿有馀香。
　　只因七夕回天浪，添作湘妃泪两行。
　　◎卷.48【元日】温庭筠
　　神耀破氛昏，新阳入晏温。绪风调玉吹，端日应铜浑。
　　威凤跄瑶簴，升龙护璧门。雨旸春令煦，裘冕晬容尊。
　　◎卷.49【二月十五日樱桃盛开自所居蹑履吟玩竞名王泽章洋才】温庭筠
　　晓觉笼烟重，春深染雪轻。静应留得蝶，繁欲不胜莺。
　　影乱晨飙急，香多夜雨晴。似将千万恨，西北为卿卿。
　　◎卷.50【寒食节日寄楚望二首】温庭筠
　　芳兰无意绿，弱柳何穷缕。心断入淮山，梦长穿楚雨。
　　繁花如二八，好月当三五。愁碧竟平皋，韶红换幽圃。
　　流莺隐员树，乳燕喧馀哺。旷望恋曾台，离忧集环堵。
　　当年不自遣，晚得终何补。郑谷有樵苏，归来要腰斧。
　　家乏两千万，时当一百五。飔飔杨柳风，穰穰樱桃雨。
　　年芳苦沉潦，心事如摧橹。金犊近兰汀，铜龙接花坞。
　　青葱建杨宅，隐辚端门鼓。彩素拂庭柯，轻球落邻圃。
　　三春谢游衍，一笑牵规矩。独有恩泽侯，归来看楚舞。
　　◎卷.51【清明日】温庭筠
　　清娥画扇中，春树郁金红。出犯繁花露，归穿弱柳风。
　　马骄偏避幰，鸡骇乍开笼。柘弹何人发，黄鹂隔故宫。
　　◎卷.52【禁火日】温庭筠
　　骀荡清明日，储胥小苑东。舞衫萱草绿，春鬓杏花红。
　　马辔轻衔雪，车衣弱向风。□愁闻百舌，残睡正朦胧。
　　◎卷.53【嘲三月十八日雪】温庭筠
　　三月雪连夜，未应伤物华。只缘春欲尽，留著伴梨花。
　　◎卷.54【杨柳八首（一作杨柳枝）】温庭筠
　　宜春苑外最长条，闲袅春风伴舞腰。
　　正是玉人肠断处，一渠春水赤阑桥。
　　南内墙东御路旁，预知春色柳丝黄。
　　杏花未肯无情思，何是情人最断肠。
　　苏小门前柳万条，毵毵金线拂平桥。
　　黄莺不语东风起，深闭朱门伴细腰。
　　金缕毵毵碧瓦沟，六宫眉黛惹春愁。
　　晚来更带龙池雨，半拂阑干半入楼。
　　馆娃宫外邺城西，远映征帆近拂堤。
　　系得王孙归意切，不关春草绿萋萋。
　　两两黄鹂色似金，袅枝啼露动芳音。
　　春来幸自长如线，可惜牵缠荡子心。
　　御柳如丝映九重，凤凰窗柱绣芙蓉。
　　景阳楼畔千条露，一面新妆待晓钟。
　　织锦机边莺语频，停梭垂泪忆征人。
　　塞门三月犹萧索，纵有垂杨未觉春。
　　◎卷.55【客愁】温庭筠
　　客愁看柳色，日日逐春深。荡漾春风里，谁知历乱心。
　　◎卷.56【和周繇（一作和周繇广阳公宴嘲段成式诗）】温庭筠
　　齐马驰千驷，卢姬逞十三。玳筵方喜睐，金勒自zazb。
　　堕珥情初洽，鸣鞭战未酣。神交花冉冉，眉语柳毵毵。
　　却略青鸾镜，翘翻翠凤篸。专城有佳对，宁肯顾春蚕。
　　◎卷.43【光风亭夜宴妓有醉殴者】温庭筠
　　吴国初成阵，王家欲解围。拂巾双雉叫，飘瓦两鸳飞。
　　◎卷.44【南歌子词二首（一作添声杨柳枝辞）】温庭筠
　　一尺深红胜曲尘，天生旧物不如新。
　　合欢桃核终堪恨，里许元来别有人。
　　井底点灯深烛伊，共郎长行莫围棋。
　　玲珑骰子安红豆，入骨相思知不知。
　　◎卷.45【题李卫公诗二首】温庭筠
　　蒿棘深春卫国门，九年于此盗乾坤。两行密疏倾天下，
　　一夜阴谋达至尊。肉视具僚忘匕箸，气吞同列削寒温。
　　当时谁是承恩者，肯有馀波达鬼村。
　　势欲凌云威触天，权倾诸夏力排山。三年骥尾有人附，
　　一日龙须无路攀。画閤不开梁燕去，朱门罢扫乳鸦还。
　　千岩万壑应惆怅，流水斜倾出武关。
　　◎卷.46【题谷隐兰若】温庭筠
　　风带巢熊拗树声，老僧相引入云行。
　　半坡新路畬才了，一谷寒烟烧不成。
　　◎卷.47【观棋（一作段成式诗）】温庭筠
　　闲对楸枰倾一壶，黄华坪上几成卢。
　　他时谒帝铜龙水，便赌宣城太守无。
　　◎卷.48【句】温庭筠
　　春水碧于天，画船听雨眠。（见《优古堂诗话》）
　　绿树绕村含细雨，寒潮背郭卷平沙。（《送人》，
　　见《诗人玉屑》）


第五百八十四卷
　　◎卷.1【观山灯献徐尚书】段成式
　　风杪影凌乱，露轻光陆离。如霞散仙掌，似烧上峨嵋。
　　道树千花发，扶桑九日移。因山成众像，不复藉蟠螭。
　　涌出多宝塔，往来飞锡僧。分明三五月，传照百千灯。
　　驯狖移高柱，庆云遮半层。夜深寒焰白，犹自缀金绳。
　　磊落风初定，轻明云乍妨。疏中摇月彩，繁处杂星芒。
　　火树枝柯密，烛龙鳞甲张。穷愁读书者，应得假馀光。
　　◎卷.2【和徐商贺卢员外赐绯】段成式
　　云雨轩悬莺语新，一篇佳句占阳春。银黄年少偏欺酒，
　　金紫风流不让人。连璧座中斜日满，贯珠歌里落花频。
　　莫辞倒载吟归去，看欲东山又吐茵。
　　◎卷.3【河出荣光】段成式
　　符命自陶唐，吾君应会昌。千年清德水，九折满荣光。
　　极岸浮佳气，微波照夕阳。澄辉明贝阙，散彩入龙堂。
　　近带关云紫，遥连日道黄。冯夷矜海若，汉武贵宣房。
　　渐没孤槎影，仍呈一苇航。抚躬悲未济，作颂喜时康。
　　◎卷.4【哭李群玉】段成式
　　曾话黄陵事，今为白日催。老无儿女累，谁哭到泉台。
　　◎卷.5【寄温飞卿笺纸】段成式
　　三十六鳞充使时，数番犹得裹相思。
　　待将袍袄重抄了，尽写襄阳播掿词。
　　◎卷.6【题石泉兰若】段成式
　　矗竹为篱松作门，石楠阴底藉芳荪。
　　方袍近日少平叔，注得逍遥无处论。
　　◎卷.7【怯酒赠周繇（一作答周为宪看牡丹）】段成式
　　大白东西飞正狂，新刍石冻杂梅香。
　　诗中反语常回避，尤怯花前唤索郎。
　　◎卷.8【牛尊师宅看牡丹】段成式
　　洞里仙春日更长，翠丛风翦紫霞芳。
　　若为萧史通家客，情愿扛壶入醉乡。
　　◎卷.9【观棋（一作温庭筠诗）】段成式
　　闲对弈楸倾一壶，黄羊枰上几成都。
　　他时谒帝铜池晓，便赌宣城太守无。
　　◎卷.10【题僧壁（一本有和韦蟾三字）】段成式
　　有僧支颊撚眉毫，起就夕阳磨剃刀。
　　到此既知闲最乐，俗心何啻九牛毛。
　　◎卷.11【哭房处士】段成式
　　独上黄坛几度盟，印开龙渥喜丹成。
　　岂同叔夜终无分，空向人间著养生。
　　◎卷.12【呈轮上人】段成式
　　虎到前头心不惊，残阳择虱懒逢迎。
　　东林水石未胜此，要假远公方有名。
　　◎卷.13【题谷隐兰若三首】段成式
　　风惹闲云半谷阴，岩西隐者醉相寻。
　　草衰乍觉径增险，叶尽却疑溪不深。
　　鸟啄灵雏恋落晖，村情山趣顿忘机。
　　丹成道士过门数，叶尽寒猿下岭稀。
　　风带巢熊拗树声，老僧相引入云行。
　　半陂新路畬才了，一谷寒烟烧不成。
　　◎卷.14【不赴光风亭夜饮赠周繇】段成式
　　屏开屈膝见吴娃，蛮蜡同心四照花。
　　姹女不愁难管领，斩新铅里得黄牙。
　　◎卷.15【嘲元中丞（一作襄阳中堂赏花为宪与妓人戏语潮之）】段成式
　　莺里花前选孟光，东山逋客酒初狂。
　　素娥毕竟难防备，烧得河车莫遣尝。
　　◎卷.16【寄周繇求人参】段成式
　　少赋令才犹强作，众医多识不能呼。
　　九茎仙草真难得，五叶灵根许惠无。
　　◎卷.17【嘲飞卿七首】段成式
　　曾见当垆一个人，入时装束好腰身。
　　少年花蒂多芳思，只向诗中写取真。
　　醉袂几侵鱼子缬，飘缨长罥凤凰钗。
　　知君欲作闲情赋，应愿将身作锦鞋。
　　翠蝶密偎金叉首，青虫危泊玉钗梁。
　　愁生半额不开靥，只为多情团扇郎。
　　柳烟梅雪隐青楼，残日黄鹂语未休。
　　见说自能裁袙腹，不知谁更著帩头。
　　愁机懒织同心苣，闷绣先描连理枝。
　　多少风流词句里，愁中空咏早环诗。
　　燕支山色重能轻，南阳水泽斗分明。
　　不烦射雉先张翳，自有琴中威凤声。
　　半岁愁中镜似荷，牵环撩鬓却须磨。
　　花前不复抱瓶渴，月底还应琢刺歌。
　　◎卷.18【柔卿解籍戏呈飞卿三首】段成式
　　长担犊车初入门，金牙新酝盈深樽。
　　良人为渍木瓜粉，遮却红腮交午痕。
　　最宜全幅碧鲛绡，自襞春罗等舞腰。
　　未有长钱求邺锦，且令裁取一团娇。
　　出意挑鬟一尺长，金为钿鸟簇钗梁。
　　郁金种得花茸细，添入春衫领里香。
　　◎卷.19【戏高侍御七首】段成式
　　百媚城中一个人，紫罗垂手见精神。
　　青琴仙子长教示，自小来来号阿真。
　　七尺发犹三角梳，玳牛独驾长檐车。
　　曾城自有三青鸟，不要莲东双鲤鱼。
　　花恨红腰柳妒眉，东邻墙短不曾窥。
　　犹怜最小分瓜日，奈许迎春得藕时。
　　自等腰身尺六强，两重危鬓尽钗长。
　　欲熏罗荐嫌龙脑，须为寻求石叶香。
　　别起青楼作几层，斜阳幔卷鹿卢绳。
　　厌裁鱼子深红缬，泥觅蜻蜓浅碧绫。
　　诈嫌嚼贝磨衣钝，私带男钱压鬓低。
　　不独邯郸新嫁女，四枝鬟上插通犀。
　　可羡罗敷自有夫，愁中漫捋白髭须。
　　豹钱骢子能擎举，兼著连干许换无。
　　◎卷.20【送僧二首】段成式
　　形神不灭论初成，爱马乘闲入帝京。
　　四十三年虚过了，方知僧里有唐生。
　　想到头陀最上方，桂阴犹认惠宗房。
　　因行恋烧归来晚，窗下犹残一字香。
　　◎卷.21【猿】段成式
　　却忆书斋值晚晴，挽枝闲啸激蝉清。
　　影沈巴峡夜岩色，踪绝石塘寒濑声。
　　◎卷.22【送穆郎中赴阙】段成式
　　应念愁中恨索居，鹂歌声里且踟蹰。
　　若逢金马门前客，为说虞卿久著书。
　　◎卷.23【题商山庙】段成式
　　偶出云泉谒礼闱，篇章曾沐汉皇知。
　　无谋静国东归去，羞过商山四老祠。
　　◎卷.24【折杨柳七首（第一、二、四首一作王贞白诗）】段成式
　　枝枝交影锁长门，嫩色曾沾雨露恩。
　　凤辇不来春欲尽，空留莺语到黄昏。
　　水殿年年占早芳，柔条偏惹御炉香。
　　而今万乘多巡狩，辇路无阴绿草长。
　　玉楼烟薄不胜芳，金屋寒轻翠带长。
　　公子骅骝往何处，绿阴堪系紫游缰。
　　嫩叶初齐不耐寒，风和时拂玉栏干。
　　君王去日曾攀折，泣雨伤春翠黛残。
　　微黄才绽未成阴，绣户珠帘相映深。
　　长恨早梅无赖极，先将春色出前林。
　　隋家堤上已成尘，汉将营边不复春。
　　只向江南并塞北，酒旗相伴惹行人。
　　陌上河边千万枝，怕寒愁雨尽低垂。
　　黄金穟短人多折，已恨东风不展眉。
　　◎卷.25【哭李群玉】段成式
　　酒里诗中三十年，纵横唐突世喧喧。
　　明时不作祢衡死，傲尽公卿归九泉。
　　◎卷.26【汉宫词二首】段成式
　　歌舞初承恩宠时，六宫学妾画蛾眉。
　　君王厌世妾头白，闻唱歌声却泪垂。
　　二人能歌得进名，人言选入便光荣。
　　岂知妃后多娇妒，不许君前唱一声。
　　◎卷.27【醉中吟】段成式
　　只爱糟床滴滴声，长愁声绝又醒醒。
　　人间荣辱不常定，唯有南山依旧青。
　　◎卷.28【桃源僧舍看花】段成式
　　前年帝里探春时，寺寺名花我尽知。
　　今日长安已灰烬，忍能南国对芳枝。
　　◎卷.29【和周繇见嘲（一作和周为宪广阳公宴见嘲诗）】段成式
　　才甘鱼目并，艺怯马蹄间。王谢初飞盖，姬姜尽下山。
　　缚鸡方角逐，射雉岂开颜。乱翠移林色，狂红照座殷。
　　防梭齿虽在，乞帽鬓惭斑。傥恕相如瘦，应容累骑还。
　　◎卷.30【和张希复咏宣律和尚袈裟】段成式
　　南山披时寒夜中，一角不动毗岚风。
　　何人见此生惭愧，断续犹应护得龙。
　　◎卷.31【句】段成式
　　高谈敬风鉴，古貌怯冰棱。（以下见《海录碎事》）
　　虱暴妨归梦，虫喧彻曙更。
　　梦里思甘露，言中惜惠灯。
　　新破毗昙义，相期卜夜论。（梦得句云云，因续成十韵）
　　随樵劫猿藏，隈石觑熊缘。（隐山书事，见《襄阳志》）
　　捽胡云彩落，疻面月痕消。（光风亭夜宴，妓有醉殴者）
　　掷履仙凫起，撦衣蝴蝶飘。羞中含薄怒，颦里带馀娇。
　　醒后犹攘臂，归时更折腰。狂夫自缨绝，眉势倩人描。
　　（题同上，见《纪事》）
　　不愿石郎戴笠，难甘玉女披衣。（《苦雨》）


第五百八十五卷
　　◎卷.1【皎皎词】刘驾
　　皎皎复皎皎，逢时即为好。高秋亦有花，不及当春草。
　　班姬入后宫，飞燕舞东风。青娥中夜起，长叹月明里。
　　◎卷.2【长安旅舍纾情投先达（一作长安抒怀寄知己）】刘驾
　　岐路不在地，马蹄徒苦辛。上国闻姓名，不如山中人。
　　大宅满六街，此身入谁门。愁心日散乱，有似空中尘。
　　白露下长安，百虫鸣草根。方当秋赋日，却忆归山村。
　　静女头欲白，良媒况我邻。无令苦长叹，长叹销人魂。
　　◎卷.3【送友下第游雁门】刘驾
　　相别灞水湄，夹水柳依依。我愿醉如死，不见君去时。
　　所诣星斗北，直行到犹迟。况复挈空囊，求人悲路岐。
　　北门记室贤，爱我学古诗。待君如待我，此事固不疑。
　　雁门春色外，四月雁未归。主人拂金台，延客夜开扉。
　　舒君郁郁怀，饮彼白玉卮。若不化女子，功名岂无期。
　　◎卷.4【读史】刘驾
　　平地见天涯，登高天更远。功名及所望，岐路又满眼。
　　万金买园林，千金修池馆。他人厌游览，身独恋轩冕。
　　唯有汉二疏，应觉还家晚。
　　◎卷.5【反贾客乐（乐府有贾客乐，今反之）】刘驾
　　无言贾客乐，贾客多无墓。行舟触风浪，尽入鱼腹去。
　　农夫更苦辛，所以羡尔身。
　　◎卷.6【送李垣先辈归嵩少旧居】刘驾
　　高秋灞浐路，游子多惨戚。君于此地行，独似寻春色。
　　文章满人口，高第非苟得。要路在长安，归山却为客。
　　□□□□□，狂歌罢叹息。我岂无故山，千里同外国。
　　◎卷.7【苦寒吟】刘驾
　　百泉冻皆咽，我吟寒更切。半夜倚乔松，不觉满衣雪。
　　竹竿有甘苦，我爱抱苦节。鸟声有悲欢，我爱口流血。
　　潘生若解吟，更早生白发。
　　◎卷.8【上巳日】刘驾
　　上巳曲江滨，喧于市朝路。相寻不见者，此地皆相遇。
　　日光去此远，翠幕张如雾。何事欢娱中，易觉春城暮。
　　物情重此节，不是爱芳树。明日花更多，何人肯回顾。
　　◎卷.9【春台】刘驾
　　台上树阴合，台前流水多。青春不出门，坐见野田花。
　　谁能学公子，走马逐香车。六街尘满衣，鼓绝方还家。
　　◎卷.10【钓台怀古】刘驾
　　澄流可濯缨，严子但垂纶。孤坐九层石，远笑清渭滨。
　　潜龙飞上天，四海岂无云。清气不零雨，安使洗尘氛。
　　我来吟高风，仿佛见斯人。江月尚皎皎，江石亦磷磷。
　　如何台下路，明日又迷津。
　　◎卷.11【励志（一作续励志）】刘驾
　　白发岂有情，贵贱同日生。二轮不暂驻，似趁长安程。
　　前堂吹参差，不作缑山声。后园植木槿，月照无馀英。
　　及时立功德，身后犹光明。仲尼亦为土，鲁人焉敢耕。
　　◎卷.12【桑妇】刘驾
　　墙下桑叶尽，春蚕半未老。城南路迢迢，今日起更早。
　　四邻无去伴，醉卧青楼晓。妾颜不如谁，所贵守妇道。
　　一春常在树，自觉身如鸟。归来见小姑，新妆弄百草。
　　◎卷.13【上马叹】刘驾
　　羸马行迟迟，顽童去我远。时时一回顾，不觉白日晚。
　　路傍豪家宅，楼上红妆满。十月庭花开，花前吹玉管。
　　君当未贵日，岂不常屯蹇。如何见布衣，忽若尘入眼。
　　布衣岂常贱，世事车轮转。
　　◎卷.14【唐乐府十首·送征夫】刘驾
　　昔送征夫苦，今送征夫乐。寒衣纵携去，应向归时著。
　　天子待功成，别造凌烟阁。
　　◎卷.15【唐乐府十首·输者讴】刘驾
　　挽粟上高山，高山若平地。力尽心不怨，同我家私事。
　　去者不遑宁，归者唱歌行。相逢古城下，立语天未明。
　　一身远出塞，十口无税征。
　　◎卷.16【唐乐府十首·吊西人】刘驾
　　河湟父老地，尽知归明主。将军入空城，城下吊黄土。
　　所愿边人耕，岁岁生禾黍。
　　◎卷.17【唐乐府十首·边军过】刘驾
　　城前兵马过，城里人高卧。官家自供给，畏我田产破。
　　健儿食肥肉，战马食新谷。食饱物有馀，所恨无两腹。
　　草青见军过，草白见军回。军回人更多，尽系西戎来。
　　◎卷.18【唐乐府十首·望归马】刘驾
　　东人望归马，马归莲峰下。莲峰与地平，亦不更征兵。
　　◎卷.19【唐乐府十首·祝河水】刘驾
　　河水清瀰瀰，照见远树枝。征人不饮马，再拜祝冯夷。
　　从今亿万岁，不见河浊时。
　　◎卷.20【唐乐府十首·田西边】刘驾
　　刀剑作锄犁，耕田古城下。高秋禾黍多，无地放羊马。
　　◎卷.21【唐乐府十首·昆山】刘驾
　　肯时玉为宝，昆山过不得。今时玉为尘，昆山入中国。
　　白玉尚如尘，谁肯爱金银。
　　◎卷.22【唐乐府十首·乐边人】刘驾
　　在乡身亦劳，在边腹亦饱。父兄若一处，任向边头老。
　　◎卷.23【唐乐府十首·献贺觞】刘驾
　　莫但取河湟，河湟非边疆。愿今日入处，亦似天中央。
　　天子寿万岁，再拜献此觞。
　　◎卷.24【且可怜行】刘驾
　　园中花自早，不信外无花。良人未朝去，先出登香车。
　　□□五□轮，满城闻呕哑。侍儿衣各别，头上金雀多。
　　只是一家人，路人疑千家。过后香满陌，直到春日斜。
　　今朝且可怜，莫问久如何。
　　◎卷.25【筑台词（汉武筑通天台，役者苦之）】刘驾
　　前杵与后杵，筑城声不住。我愿筑更高，得见秦皇墓。
　　◎卷.26【邻女】刘驾
　　君嫌邻女丑，取妇他乡县。料嫁与君人，亦为邻所贱。
　　菖蒲花可贵，只为人难见。
　　◎卷.27【山中夜坐】刘驾
　　半夜山雨过，起来满山月。落尽醉处花，荒沟水决决。
　　怆然惜春去，似与故人别。谁遣我多情，壮年无鬓发。
　　◎卷.28【秦娥】刘驾
　　秦娥十四五，面白于指爪。羞人夜采桑，惊起戴胜鸟。
　　◎卷.29【牧童】刘驾
　　牧童见客拜，山果怀中落。昼日驱牛归，前溪风雨恶。
　　◎卷.30【古出塞】刘驾
　　胡风不开花，四气多作雪。北人尚冻死，况我本南越。
　　古来犬羊地，巡狩无遗辙。九土耕不尽，武皇犹征伐。
　　中天有高阁，图画何时歇。坐恐塞上山，低于沙中骨。
　　◎卷.31【寄远】刘驾
　　雪花岂结子，徒满连理枝。嫁作征人妻，不得长相随。
　　去年君点行，贱妾是新姬。别早见未熟，入梦无定姿。
　　悄悄空闺中，蛩声绕罗帏。得书喜犹甚，况复见君时。
　　◎卷.32【下第后屏居长安，书怀寄太原从事】刘驾
　　刖足岂更长，良工隔千里。故山彭蠡上，归梦向汾水。
　　低摧神气尽，僮仆心亦耻。未达谁不然，达者心思此。
　　行年忽已壮，去老年更几。功名生不彰，身殁岂为鬼。
　　才看芳草歇，即叹凉风起。匹马未来期，嘶声尚在耳。
　　◎卷.33【早行】刘驾
　　马上续残梦，马嘶时复惊。心孤多所虞，僮仆近我行。
　　栖禽未分散，落月照古城。莫羡居者闲，冢边人已耕。
　　◎卷.34【青门路】刘驾
　　青门有归路，坦坦高槐下。贫贱自耻归，此地谁留我。
　　门开送客去，落日懒回马。旅食帝城中，不如远游者。
　　舟成于陆地，风水终相假。吾道谅如斯，立身无苟且。
　　◎卷.35【效古】刘驾
　　融融芳景和，杳杳春日斜。娇娆不自持，清唱嚬双蛾。
　　终曲翻成泣，新人下香车。新人且莫喜，故人曾如此。
　　燕赵犹生女，郎岂有终始。
　　◎卷.36【战城南】刘驾
　　城南征战多，城北无饥鸦。白骨马蹄下，谁言皆有家。
　　城前水声苦，倏忽流万古。莫争城外城，城里终闲土。
　　◎卷.37【曲江春霁】刘驾
　　宿雨洗秦树，旧花如新开。池边草未干，日照人马来。
　　马蹄踏流水，渐渐成尘埃。鸳鸯不敢下，飞绕岸东西。
　　此地喧仍旧，归人亦满街。
　　◎卷.38【赠先达】刘驾
　　终南苍翠好，未必如故山。心期在荣名，三载居长安。
　　昔蒙大雅匠，勉我工五言。业成时不重，辛苦只自怜。
　　皎皎机上丝，尽作秦筝弦。贫女皆罢织，富人岂不寒。
　　惊风起长波，浩浩何时还。待君当要路，一指王化源。
　　◎卷.39【有感】刘驾
　　弓剑不自行，难引河湟思。将军半夜饮，十里闻歌吹。
　　高门几世宅，舞袖仍新赐。谁遣一书来，灯前问边事。
　　◎卷.40【姑苏台（一作吴中怀古）】刘驾
　　勾践饮胆日，吴酒正满杯。笙歌入海云，声自姑苏来。
　　西施舞初罢，侍儿整金钗。众女不敢妒，自比泉下泥。
　　越鼓声腾腾，吴天隔尘埃。难将甬东地，更学会稽栖。
　　霸迹一朝尽，草中棠梨开。
　　◎卷.41【豪家】刘驾
　　九陌槐叶尽，青春在豪家。娇莺不出城，长宿庭上花。
　　高楼登夜半，已见南山多。恩深势自然，不是爱骄奢。
　　◎卷.42【山中有招】刘驾
　　朗朗山月出，尘中事由生。人心虽不闲，九陌夜无行。
　　学古以求闻，有如石上耕。齐姜早作妇，岂识闺中情。
　　何如此幽居，地僻人不争。嘉树自昔有，茅屋因我成。
　　取薪不出门，采药于前庭。春花虽无种，枕席芙蓉馨。
　　君来食葵藿，天爵岂不荣。
　　◎卷.43【空城雀】刘驾
　　饥啄空城土，莫近太仓粟。一粒未充肠，却入公子腹。
　　且吊城上骨，几曾害尔族。不闻庄辛语，今日寒芜绿。
　　◎卷.44【冯叟居】刘驾
　　天作冯叟居，山僧尚嫌僻。开门因两树，结宇倚翠壁。
　　溪南有微径，时遇采芝客。往往白云生，对面千里隔。
　　机忘若僮仆，常与猿鸟剧。晒药上小峰，庭深无日色。
　　自忘归乡里，不见新旧戚。累累子孙墓，秋风吹古柏。
　　◎卷.45【醒后】刘驾
　　醉卧芳草间，酒醒日落后。壶觞半倾覆，客去应已久。
　　不记折花时，何得花在手。
　　◎卷.46【弃妇】刘驾
　　回车在门前，欲上心更悲。路傍见花发，似妾初嫁时。
　　养蚕已成茧，织素犹在机。新人应笑此，何如画蛾眉。
　　昨日惜红颜，今日畏老迟。良媒去不远，此恨今告谁。
　　◎卷.47【送李殷游边（一作送李殷游西京）】刘驾
　　十年梦相识，一觏俄远别。征驾在我傍，草草意难说。
　　君居洞庭日，诗句满魏阙。如何万里来，青桂看人折。
　　行装不及备，西去偶然诀。孟夏出都门，红尘客衣热。
　　荒城见羊马，野馆具薇蕨。边境渐无虞，旅宿常待月。
　　西园置酒地，日夕簪裾列。壮志安可留，槐花樽前发。
　　◎卷.48【江村】刘驾
　　江水灌稻田，饥年稻亦熟。舟中爱桑麻，日午因成宿。
　　相承几十代，居止连茅屋。四邻不相离，安肯去骨肉。
　　书生说太苦，客路常在目。纵使富贵还，交亲几坟绿。
　　◎卷.49【出门】刘驾
　　出门羡他人，奔走如得涂。翻思他人意，与我或不殊。
　　以兹聊自安，默默行九衢。生计逐羸马，每出似移居。
　　客从我乡来，但得邻里书。田园几换主，梦归犹荷锄。
　　进犹希万一，退复何所如。况今辟公道，安得不踌躇。
　　◎卷.50【别道者】刘驾
　　自君入城市，北邙无新坟。始信壶中药，不落白杨根。
　　如何忽告归，蕣华还笑人。玉笙无遗音，怅望缑岭云。
　　◎卷.51【兰昌宫】刘驾
　　宫兰非瑶草，安得春长在。回首春又归，翠华不能待。
　　悲风生辇路，山川寂已晦。边恨在行人，行人无尽岁。
　　◎卷.52【送友人擢第东归】刘驾
　　同家楚天南，相识秦云西。古来悬弧义，岂顾子与妻。
　　携手践名场，正遇公道开。君荣我虽黜，感恩同所怀。
　　有马不复羸，有奴不复饥。灞岸秋草绿，却是还家时。
　　青门一瓢空，分手去迟迟。期君辙未平，我车继东归。
　　◎卷.53【久客】刘驾
　　久客心易足，主人有馀力。如何昨宵梦，到晓家山色。
　　南音入谁耳，曲尽头自白。
　　◎卷.54【秋夕】刘驾
　　促织灯下吟，灯光冷于水。乡魂坐中去，倚壁身如死。
　　求名为骨肉，骨肉万馀里。富贵在何时，离别今如此。
　　出门长叹息，月白西风起。
　　◎卷.55【效陶】刘驾
　　两曜无停驭，蓬壶应有墓。何况北邙山，只近市朝路。
　　大恢生死网，飞走无逃处。白发忽已新，红颜岂如故。
　　我有杯中物，可以消万虑。醉舞日婆娑，谁能记朝暮。
　　如求神仙药，阶下亦种黍。但使长兀然，始见天地祖。
　　◎卷.56【长门怨（一作张乔诗）】刘驾
　　御泉长绕凤凰楼，只是恩波别处流。
　　闲揲舞衣归未得，夜来砧杵六宫秋。
　　◎卷.57【苦寒行】刘驾
　　严寒动八荒，刺刺无休时。阳乌不自暖，雪压扶桑枝。
　　岁暮寒益壮，青春安得归。朔雁到南海，越禽何处飞。
　　谁言贫士叹，不为身无衣。
　　◎卷.58【琪树下因吟六韵呈先达者】刘驾
　　举世爱嘉树，此树何人识。清秋远山意，偶向亭际得。
　　奇柯交若斗，珍叶密如织。尘中尚青葱，更想尘外色。
　　所宜巢三鸟，影入瑶池碧。移根岂无时，一问紫烟客。
　　◎卷.59【送人登第东归】刘驾
　　学古既到古，反求鉴者难。见诗未识君，疑生建安前。
　　海畔岂无家，终难成故山。得失虽由命，世途多险艰。
　　我皇追古风，文柄付大贤。此时如为君，果在甲科间。
　　晚达多早贵，举世咸为然。一夕颜却少，虽病心且安。
　　所居似清明，冷灶起新烟。高情懒行乐，花盛仆马前。
　　归程不淹留，指期到田园。香醪四邻熟，霜橘千株繁。
　　肯忆长安夜，论诗风雪寒。
　　◎卷.60【贾客词】刘驾
　　贾客灯下起，犹言发已迟。高山有疾路，暗行终不疑。
　　寇盗伏其路，猛兽来相追。金玉四散去，空囊委路岐。
　　扬州有大宅，白骨无地归。少妇当此日，对镜弄花枝。
　　◎卷.61【塞下曲】刘驾
　　勒兵辽水边，风急卷旌旃。绝塞阴无草，平沙去尽天。
　　下营看斗建，传号信狼烟。圣代书青史，当时破虏年。
　　◎卷.62【春夜二首（后首一作秋怀）】刘驾
　　一别杜陵归未期，只凭魂梦接亲知。
　　近来欲睡兼难睡，夜夜夜深闻子规。
　　几岁干戈阻路岐，忆山心切与心违。
　　时难何处披衷抱，日日日斜空醉归。
　　◎卷.63【郪中感怀】刘驾
　　顷年曾住此中来，今日重游事可哀。
　　忆得几家欢宴处，家家家业尽成灰。
　　◎卷.64【晓登迎春阁】刘驾
　　未栉凭栏眺锦城，烟笼万井二江明。
　　香风满阁花满树，树树树梢啼晓莺。
　　◎卷.65【白髭】刘驾
　　到处逢人求至药，几回染了又成丝。
　　素丝易染髭难染，墨翟当年合泣髭。
　　◎卷.66【送卢使君赴夔州】刘驾
　　铙管随征旆，高秋上远巴。白波连雾雨，青壁断蒹葭。
　　凭几双瞳静，登楼万井斜。政成知俗变，当应画轮车。
　　◎卷.67【望月】刘驾
　　清秋新霁与君同，江上高楼倚碧空。
　　酒尽露零宾客散，更更更漏月明中。
　　◎卷.68【古意】刘驾
　　蒲帆出浦去，但见浦边树。不如马行郎，马迹犹在路。
　　大舟不相载，买宅令委住。莫道留金多，本非爱郎富。


第五百八十六卷
　　◎卷.1【长洲怀古】刘沧
　　野烧原空尽荻灰，吴王此地有楼台。千年事往人何在，
　　半夜月明潮自来。白鸟影从江树没，清猿声入楚云哀。
　　停车日晚荐蘋藻，风静寒塘花正开。
　　◎卷.2【经炀帝行宫】刘沧
　　此地曾经翠辇过，浮云流水竟如何。香销南国美人尽，
　　怨入东风芳草多。残柳宫前空露叶，夕阳川上浩烟波。
　　行人遥起广陵思，古渡月明闻棹歌。
　　◎卷.3【春日游嘉陵江】刘沧
　　独泛扁舟映绿杨，嘉陵江水色苍苍。行看芳草故乡远，
　　坐对落花春日长。曲岸危樯移渡影，暮天栖鸟入山光。
　　今来谁识东归意，把酒闲吟思洛阳。
　　◎卷.4【秋日山斋书怀】刘沧
　　启户清风枕簟幽，虫丝吹落挂帘钩。蝉吟高树雨初霁，
　　人忆故乡山正秋。浩渺蒹葭连夕照，萧疏杨柳隔沙洲。
　　空将方寸荷知己，身寄烟萝恩未酬。
　　◎卷.5【晚秋洛阳客舍】刘沧
　　清洛平分两岸沙，沙边水色近人家。隋朝古陌铜驼柳，
　　石氏荒原金谷花。庭叶霜浓悲远客，宫城日晚度寒鸦。
　　未成归计关河阻，空望白云乡路赊。
　　◎卷.6【深愁喜友人至】刘沧
　　不避驱羸道路长，青山同喜惜年光。灯前话旧阶草夜，
　　月下醉吟溪树霜。落叶已经寒烧尽，衡门犹对古城荒。
　　此身未遂归休计，一半生涯寄岳阳。
　　◎卷.7【秋日望西阳】刘沧
　　古木苍苔坠几层，行人一望旅情增。太行山下黄河水，
　　铜雀台西武帝陵。风入蒹葭秋色动，雨馀杨柳暮烟凝。
　　野花似泣红妆泪，寒露满枝枝不胜。
　　◎卷.8【邺都怀古】刘沧
　　昔时霸业何萧索，古木唯多鸟雀声。芳草自生宫殿处，
　　牧童谁识帝王城。残春杨柳长川迥，落日蒹葭远水平。
　　一望青山便惆怅，西陵无主月空明。
　　◎卷.9【题龙门僧房】刘沧
　　静室遥临伊水东，寂寥谁与此身同。禹门山色度寒磬，
　　萧寺竹声来晚风。僧宿石龛残雪在，雁归沙渚夕阳空。
　　偶将心地问高士，坐指浮生一梦中。
　　◎卷.10【秋夕山斋即事】刘沧
　　衡门无事闭苍苔，篱下萧疏野菊开。半夜秋风江色动，
　　满山寒叶雨声来。雁飞关塞霜初落，书寄乡闾人未回。
　　独坐高窗此时节，一弹瑶瑟自成哀。
　　◎卷.11【江行书事】刘沧
　　远渚蒹葭覆绿苔，姑苏南望思裴徊。空江独树楚山背，
　　暮雨一舟吴苑来。人度深秋风叶落，鸟飞残照水烟开。
　　寒潮欲上泛萍藻，寄荐三闾情自哀。
　　◎卷.12【过铸鼎原】刘沧
　　黄帝修真万国朝，鼎成龙驾上丹霄。天风乍起鹤声远，
　　海雾渐深龙节遥。仙界日长青鸟度，御衣香散紫霞飘。
　　唯留古迹寒原在，碧水苍苍空寂寥。
　　◎卷.13【秋日寓怀】刘沧
　　海上生涯一钓舟，偶因名利事淹留。旅涂谁见客青眼，
　　故国几多人白头。霁色满川明水驿，蝉声落日隐城楼。
　　如何未尽此行役，西入潼关云木秋。
　　◎卷.14【江城晚望】刘沧
　　一望江城思有馀，遥分野径入樵渔。青山经雨菊花尽，
　　白鸟下滩芦叶疏。静听潮声寒木杪，远看风色暮帆舒。
　　秋期又涉潼关路，不得年年向此居。
　　◎卷.15【宿苍谿馆】刘沧
　　孤馆门开对碧岑，竹窗灯下听猿吟。巴山夜雨别离梦，
　　秦塞旧山迢递心。满地莓苔生近水，几株杨柳自成阴。
　　空思知己隔云岭，乡路独归春草深。
　　◎卷.16【题王母庙】刘沧
　　寂寥珠翠想遗声，门掩烟微水殿清。拂曙紫霞生古壁，
　　何年绛节下层城。鹤归辽海春光晚，花落闲阶夕雨晴。
　　武帝无名在仙籍，玉坛星月夜空明。
　　◎卷.17【留别复本修古二上人】刘沧
　　二远相知是昔年，此身长寄礼香烟。绿芜风晚水边寺，
　　清磬月高林下禅。台殿虚窗山翠入，梧桐疏叶露光悬。
　　西峰话别又须去，终日关山在马前。
　　◎卷.18【边思】刘沧
　　汉将边方背辘轳，受降城北是单于。黄河晚冻雪风急，
　　野火远烧山木枯。偷号甲兵冲塞色，衔枚战马踏寒芜。
　　蛾眉一没空留怨，青冢月明啼夜乌。
　　◎卷.19【登龙门敬善寺阁】刘沧
　　独步危梯入杳冥，天风潇洒拂檐楹。禹门烟树正春色，
　　少室云屏向晚晴。花落院深清禁闭，水分川阔绿芜平。
　　琐窗朱槛同仙界，半夜缑山有鹤声。
　　◎卷.20【题王校书山斋】刘沧
　　猿鸟无声昼掩扉，寒原隔水到人稀。云晴古木月初上，
　　雪满空庭鹤未归。药囿地连山色近，樵家路入树烟微。
　　栖迟惯得沧浪思，云阁还应梦钓矶。
　　◎卷.21【浙江晚渡怀古】刘沧
　　蝉噪秋风满古堤，荻花寒渡思萋萋。潮声归海鸟初下，
　　草色连江人自迷。碧落晴分平楚外，青山晚出穆陵西。
　　此来一见垂纶者，却忆旧居明月溪。
　　◎卷.22【及第后宴曲江】刘沧
　　及第新春选胜游，杏园初宴曲江头。紫毫粉壁题仙籍，
　　柳色箫声拂御楼。霁景露光明远岸，晚空山翠坠芳洲。
　　归时不省花间醉，绮陌香车似水流。
　　◎卷.23【秋日山寺怀友人】刘沧
　　萧寺楼台对夕阴，淡烟疏磬散空林。风生寒渚白蘋动，
　　霜落秋山黄叶深。云尽独看晴塞雁，月明遥听远村砧。
　　相思不见又经岁，坐向松窗弹玉琴。
　　◎卷.24【八月十五日夜玩月】刘沧
　　中秋朗月静天河，乌鹊南飞客恨多。寒色满窗明枕簟，
　　清光凝露拂烟萝。桂枝斜汉流灵魄，蘋叶微风动细波。
　　此夜空亭闻木落，蒹葭霜碛雁初过。
　　◎卷.25【晚春宿僧院】刘沧
　　萧寺春风正落花，淹留数宿惠休家。碧空云尽磬声远，
　　清夜月高窗影斜。白日闲吟为道侣，青山遥指是生涯。
　　微微一点寒灯在，乡梦不成闻曙鸦。
　　◎卷.26【怀汶阳兄弟】刘沧
　　回看云岭思茫茫，几处关河隔汶阳。书信经年乡国远，
　　弟兄无力海田荒。天高霜月砧声苦，风满寒林木叶黄。
　　终日路岐归未得，秋来空羡雁成行。
　　◎卷.27【题天宫寺阁】刘沧
　　丹阙侵霄壮复危，排空霞影动檐扉。城连伊水禹门近，
　　烟隔上阳宫树微。天敛暮云残雨歇，路穿春草一僧归。
　　此来闲望更何有，无限清风生客衣。
　　◎卷.28【游上方石窟寺】刘沧
　　苔径萦回景渐分，翛然空界静埃氛。一声疏磬过寒水，
　　半壁危楼隐白云。雪下石龛僧在定，日西山木鸟成群。
　　几来吟啸立朱槛，风起天香处处闻。
　　◎卷.29【怀江南友人】刘沧
　　久绝音书隔塞尘，路岐谁与子相亲。愁中独坐秦城夜，
　　别后几经吴苑春。湘岸风来吹绿绮，海门潮上没青蘋。
　　空劳两地望明月，多感断蓬千里身。
　　◎卷.30【题敬亭山庙】刘沧
　　森森古木列岩隈，迥压寒原霁色开。云雨只从山上起，
　　风雷多向庙中来。三江入海声长在，双鹤啼天影未回。
　　花落空庭春昼晚，石床松殿满青苔。
　　◎卷.31【经麻姑山】刘沧
　　麻姑此地炼神丹，寂寞烟霞古灶残。一自仙娥归碧落，
　　几年春雨洗红兰。帆飞震泽秋江远，雨过陵阳晚树寒。
　　山顶白云千万片，时闻鸾鹤下仙坛。
　　◎卷.32【对残春】刘沧
　　杨花漠漠暗长堤，春尽人愁鸟又啼。鬓发近来生处白，
　　家园几向梦中迷。霏微远树荒郊外，牢落空城夕照西。
　　唯有年光堪自惜，不胜烟草日萋萋。
　　◎卷.33【过沧浪峡】刘沧
　　山叠云重一径幽，苍苔古石濑清流。出岩树色见来静，
　　落涧泉声长自秋。远入虚明思白帝，寒生浩景想沧洲。
　　如何地近东西路，马足车轮不暂留。
　　◎卷.34【经过建业】刘沧
　　六代兴衰曾此地，西风露泣白蘋花。烟波浩渺空亡国，
　　杨柳萧条有几家。楚塞秋光晴入树，浙江残雨晚生霞。
　　凄凉处处渔樵路，鸟去人归山影斜。
　　◎卷.35【赠道者】刘沧
　　真趣淡然居物外，忘机多是隐天台。停灯深夜看仙箓，
　　拂石高秋坐钓台。卖药故人湘水别，入檐栖鸟旧山来。
　　无因朝市知名姓，地僻衡门对岳开。
　　◎卷.36【题马太尉华山庄】刘沧
　　别开池馆背山阴，近得幽奇物外心。竹色拂云连岳寺，
　　泉声带雨出谿林。一庭杨柳春光暖，三径烟萝晚翠深。
　　自是功成闲剑履，西斋长卧对瑶琴。
　　◎卷.37【秋日夜怀】刘沧
　　砧杵寥寥秋色长，绕枝寒鹊客情伤。关山云尽九秋月，
　　门柳叶凋三径霜。近日每思归少室，故人遥忆隔潇湘。
　　如何节候变容发，明镜一看愁异常。
　　◎卷.38【题巫山庙】刘沧
　　十二岚峰挂夕晖，庙门深闭雾烟微。天高木落楚人思，
　　山迥月残神女归。触石晴云凝翠鬓，度江寒雨湿罗衣。
　　婵娟似恨襄王梦，猿叫断岩秋藓稀。
　　◎卷.39【题吴宫苑】刘沧
　　吴苑荒凉故国名，吴山月上照江明。残春碧树自留影，
　　半夜子规何处声。芦叶长侵洲渚暗，蘋花开尽水烟平。
　　经过此地千年恨，荏苒东风露色清。
　　◎卷.40【旅馆书怀】刘沧
　　秋看庭树换风烟，兄弟飘零寄海边。客计倦行分陕路，
　　家贫休种汶阳田。云低远塞鸣寒雁，雨歇空山噪暮蝉。
　　落叶虫丝满窗户，秋堂独坐思悠然。
　　◎卷.41【赠天台隐者】刘沧
　　静者多依猿鸟丛，衡门野色四郊通。天开宿雾海生日，
　　水泛落花山有风。回望一巢悬木末，独寻危石坐岩中。
　　看书饮酒馀无事，自乐樵渔狎钓翁。
　　◎卷.42【洛阳月夜书怀】刘沧
　　疏柳高槐古巷通，月明西照上阳宫。一声边雁塞门雪，
　　几处远砧河汉风。独榻闲眠移岳影，寒窗幽思度烟空。
　　孤吟此夕惊秋晚，落叶残花树色中。
　　◎卷.43【江行夜泊】刘沧
　　白浪连空极渺漫，孤舟此夜泊中滩。岳阳秋霁寺钟远，
　　渡口月明渔火残。绿绮韵高湘女怨，青葭色映水禽寒。
　　乡遥楚国生归思，欲曙山光上木兰。
　　◎卷.44【赠颛顼山人】刘沧
　　浩气含真玉片辉，著书精义入玄微。洛阳紫陌几曾醉，
　　少室白云时一归。松雪月高唯鹤宿，烟岚秋霁到人稀。
　　知君济世有长策，莫问沧浪隐钓矶。
　　◎卷.45【长安冬夜书情】刘沧
　　上国栖迟岁欲终，此情多寄寂寥中。钟传半夜旅人馆，
　　鸦叫一声疏树风。古巷月高山色静，寒芜霜落灞原空。
　　今来唯问心期事，独望青云路未通。
　　◎卷.46【经古行宫】刘沧
　　玉辇西归已至今，古原风景自沈沈。御沟流水长芳草，
　　宫树落花空夕阴。蝴蝶翅翻残露滴，子规声尽野烟深。
　　路人不记当年事，台殿寂寥山影侵。
　　◎卷.47【秋日登醴泉县楼】刘沧
　　闲上高楼时一望，绿芜寒野静中分。人行直路入秦树，
　　雁截斜阳背塞云。渭水自流汀岛色，汉陵空长石苔纹。
　　秋风高柳出危叶，独听蝉声日欲曛。
　　◎卷.48【春日旅游】刘沧
　　玄发辞家事远游，春风归雁一声愁。花开忽忆故山树，
　　月上自登临水楼。浩浩晴原人独去，依依春草水分流。
　　秦川楚塞烟波隔，怨别路岐何日休。
　　◎卷.49【送友人下第归吴】刘沧
　　共惜年华未立名，路岐终日轸羁情。青春半是往来尽，
　　白发多因离别生。楚岸帆开云树映，吴门月上水烟清。
　　东归自有故山约，花落石床苔藓平。
　　◎卷.50【访友人郊居】刘沧
　　登原过水访相如，竹坞莎庭似故居。空塞山当清昼晚，
　　古槐人继绿阴馀。休弹瑟韵伤离思，已有蝉声报夏初。
　　醉唱劳歌翻自叹，钓船渔浦梦难疏。
　　◎卷.51【匡城寻薛闵秀才不遇】刘沧
　　音容一别近三年，往事空思意浩然。匹马东西何处客，
　　孤城杨柳晚来蝉。路长草色秋山绿，川阔晴光远水连。
　　不见故人劳梦寐，独吟风月过南燕。
　　◎卷.52【与僧话旧】刘沧
　　巾舄同时下翠微，旧游因话事多违。南朝古寺几僧在，
　　西岭空林唯鸟归。莎径晚烟凝竹坞，石池春色染苔衣。
　　此时相见又相别，即是关河朔雁飞。
　　◎卷.53【寄远】刘沧
　　西园杨柳暗惊秋，宝瑟朱弦结远愁。霜落雁声来紫塞，
　　月明人梦在青楼。蕙心迢递湘云暮，兰思萦回楚水流。
　　锦字织成添别恨，关河万里路悠悠。
　　◎卷.54【长安逢友人】刘沧
　　上国相逢尘满襟，倾杯一话昔年心。荒台共望秋山立，
　　古寺多同雪夜吟。风度重城宫漏尽，月明高柳禁烟深。
　　终期白日青云路，休感鬓毛霜雪侵。
　　◎卷.55【下第东归途中书事】刘沧
　　峡路谁知倦此情，往来多是半年程。孤吟洛苑逢春尽，
　　几向秦城见月明。高柳断烟侵岳影，古堤斜日背滩声。
　　东归海上有馀业，牢落田园荒草平。
　　◎卷.56【经龙门废寺】刘沧
　　因思人事事无穷，几度经过感此中。山色不移楼殿尽，
　　石台依旧水云空。唯馀芳草滴春露，时有残花落晚风。
　　杨柳覆滩清濑响，暮天沙鸟自西东。
　　◎卷.57【下第后怀旧居】刘沧
　　几到青门未立名，芳时多负故乡情。雨馀秦苑绿芜合，
　　春尽灞原白发生。每见山泉长属意，终期身事在归耕。
　　蘋花覆水曲谿暮，独坐钓舟歌月明。
　　◎卷.58【经无可旧居兼伤贾岛】刘沧
　　尘室寒窗我独看，别来人事几凋残。书空萧寺一僧去，
　　雪满巴山孤客寒。落叶堕巢禽自出，苍苔封砌竹成竿。
　　碧云迢递长江远，向夕苦吟归思难。
　　◎卷.59【赠隐者】刘沧
　　何时止此幽栖处，独掩衡门长绿苔。临水静闻灵鹤语，
　　隔原时有至人来。五湖仙岛几年别，九转药炉深夜开。
　　谁识无机养真性，醉眠松石枕空杯。
　　◎卷.60【题书斋】刘沧
　　一日不曾离此处，风吹疏牖夕云晴。气凌霜色剑光动，
　　吟对雪华诗韵清。高木宿禽来远岳，古原残雨隔重城。
　　西斋瑶瑟自为侣，门掩半春苔藓生。
　　◎卷.61【题秦女楼】刘沧
　　珠翠香销鸳瓦堕，神仙曾向此中游。青楼月色桂花冷，
　　碧落箫声云叶愁。杳杳蓬莱人不见，苍苍苔藓路空留。
　　一从凤去千年后，迢递岐山水石秋。
　　◎卷.62【题桃源处士山居留寄】刘沧
　　白云深处葺茅庐，退隐衡门与俗疏。一洞晓烟留水上，
　　满庭春露落花初。闲看竹屿吟新月，特酌山醪读古书。
　　穷达尽为身外事，浩然元气乐樵渔。
　　◎卷.63【宿题天坛观】刘沧
　　沐发清斋宿洞宫，桂花松韵满岩风。紫霞晓色秋山霁，
　　碧落寒光霜月空。华表鹤声天外迥，蓬莱仙界海门通。
　　冥心一悟虚无理，寂寞玄珠象罔中。
　　◎卷.64【洛神怨】刘沧
　　子建东归恨思长，飘飖神女步池塘。云鬟高动水宫影，
　　珠翠乍摇沙露光。心寄碧沉空婉恋，梦残春色自悠扬。
　　停车绮陌傍杨柳，片月青楼落未央。
　　◎卷.65【龙门留别道友】刘沧
　　一顾恩深荷道安，独垂双泪下层峦。飞鸣北雁塞云暮，
　　摇落西风关树寒。春谷终期吹羽翼，萍身不定逐波澜。
　　裴徊偏起旧枝恋，半夜独吟孤烛残。
　　◎卷.66【题四皓庙】刘沧
　　石壁苍苔翠霭浓，驱车商洛想遗踪。天高猿叫向山月，
　　露下鹤声来庙松。叶堕阴岩疏薜荔，池经秋雨老芙蓉。
　　雪髯仙侣何深隐，千古寂寥云水重。
　　◎卷.67【望未央宫】刘沧
　　西上秦原见未央，山岚川色晚苍苍。云楼欲动入清渭，
　　鸳瓦如飞出绿杨。舞席歌尘空岁月，宫花春草满池塘。
　　香风吹落天人语，彩凤五云朝汉皇。
　　◎卷.68【秋日过昭陵】刘沧
　　寝庙徒悲剑与冠，翠华龙驭杳漫漫。原分山势入空塞，
　　地匝松阴出晚寒。上界鼎成云缥缈，西陵舞罢泪阑干。
　　那堪独立斜阳里，碧落秋光烟树残。
　　◎卷.69【夏日登慈恩寺】刘沧
　　金界时来一访僧，天香飘翠琐窗凝。碧池静照寒松影，
　　清昼深悬古殿灯。晚景风蝉催节候，高空云鸟度轩层。
　　尘机消尽话玄理，暮磬出林疏韵澄。
　　◎卷.70【宿题金山寺】刘沧
　　一点青山翠色危，云岩不掩与星期。海门烟树潮归后，
　　江面山楼月照时。独鹤唳空秋露下，高僧入定夜猿知。
　　萧疏水木清钟梵，颢气寒光动石池。
　　◎卷.71【送友人游蜀】刘沧
　　北去西游春未半，蜀山云雪入诗情。青萝拂水花流影，
　　翠霭隔岩猿有声。日出空江分远浪，鸟归高木认孤城。
　　心期万里无劳倦，古石苍苔峡路清。
　　◎卷.72【题郑中丞东溪】刘沧
　　一境新开雉堞西，绿苔微径露凄凄。高轩夜静竹声远，
　　曲岸春深杨柳低。山霁月明常此醉，草芳花暗省曾迷。
　　即随凤诏归清列，几忆风花梦小溪。
　　◎卷.73【代友人悼姬】刘沧
　　罗帐香微冷锦裀，歌声永绝想梁尘。萧郎独宿落花夜，
　　谢女不归明月春。青鸟罢传相寄字，碧江无复采莲人。
　　满庭芳草坐成恨，迢递蓬莱入梦频。
　　◎卷.74【夏日登西林白上人楼】刘沧
　　几到西林清净境，层台高视有无间。寒光远动天边水，
　　碧影出空烟外山。苔点落花微萼在，叶藏幽鸟碎声闲。
　　旷然多慊登楼意，永日重门深掩关。
　　◎卷.75【江楼月夜闻笛】刘沧
　　南浦蒹葭疏雨后，寂寥横笛怨江楼。思飘明月浪花白，
　　声入碧云枫叶秋。河汉夜阑孤雁度，潇湘水阔二妃愁。
　　发寒衣湿曲初罢，露色河光生钓舟。
　　◎卷.76【送友人下第东归】刘沧
　　漠漠杨花灞岸飞，几回倾酒话东归。九衢春尽生乡梦，
　　千里尘多满客衣。流水雨馀芳草合，空山月晚白云微。
　　金门自有西来约，莫待萤光照竹扉。
　　◎卷.77【从郑郎中高州游东潭】刘沧
　　烟岚晚入湿旌旗，高槛风清醉未归。夹路野花迎马首，
　　出林山鸟向人飞。一谿寒水涵清浅，几处晴云度翠微。
　　自是谢公心近得，登楼望月思依依。
　　◎卷.78【罢华原尉上座主尚书】刘沧
　　自怜生计事悠悠，浩渺沧浪一钓舟。千里梦归清洛近，
　　三年官罢杜陵秋。山连绝塞浑无色，水到平沙几处流。
　　白露黄花岁时晚，不堪霜鬓镜前愁。
　　◎卷.79【雨后游南门寺】刘沧
　　郭南山寺雨初晴，上界寻僧竹里行。半壁楼台秋月过，
　　一川烟水夕阳平。苔封石室云含润，露滴松枝鹤有声。
　　木叶萧萧动归思，西风画角汉东城。
　　◎卷.80【题古寺】刘沧
　　古寺萧条偶宿期，更深霜压竹枝低。长天月影高窗过，
　　疏树寒鸦半夜啼。池水竭来龙已去，老松枯处鹤犹栖。
　　伤心可惜从前事，寥落朱廊堕粉泥。
　　◎卷.81【晚秋野望】刘沧
　　秋尽郊原情自哀，菊花寂寞晚仍开。高风疏叶带霜落，
　　一雁寒声背水来。荒垒几年经战后，故山终日望书回。
　　归途休问从前事，独唱劳歌醉数杯。
　　◎卷.82【秋月望上阳宫】刘沧
　　苔色轻尘锁洞房，乱鸦群鸽集残阳。青山空出禁城日，
　　黄叶自飞宫树霜。御路几年香辇去，天津终日水声长。
　　此时独立意难尽，正值西风砧杵凉。
　　◎卷.83【入关留别主人】刘沧
　　此来多愧食鱼心，东阁将辞强一吟。羸马客程秋草合，
　　晚蝉关树古槐深。风生野渡河声急，雁过寒原岳势侵。
　　对酒相看自无语，几多离思入瑶琴。
　　◎卷.84【留别山中友人】刘沧
　　欲辞松月恋知音，去住多同羁鸟心。秋尽书窗惊白发，
　　晚冲霜叶下青岑。大河风急寒声远，高岭云开夕影深。
　　别后寂寥无限意，野花门路草虫吟。
　　◎卷.85【春晚旅次有怀】刘沧
　　晚出关河绿野平，依依云树动乡情。残春花尽黄莺语，
　　远客愁多白发生。野水乱流临古驿，断烟凝处近孤城。
　　东西未遂归田计，海上青山久废耕。
　　◎卷.86【与重幽上人话旧】刘沧
　　云飞天末水空流，省与师同别异州。庭树蝉声初入夏，
　　石床苔色几经秋。灯微静室生乡思，月上严城话旅游。
　　自喜他年接巾舄，沧浪地近虎溪头。
　　◎卷.87【月夜闻鹤唳】刘沧
　　碧落风微月正明，霜毛似怨有离情。莓苔石冷想孤立，
　　杨柳叶疏闻转清。空夜露残惊堕羽，辽天秋晚忆归程。
　　凤凰楼阁知犹恋，终逐烟霞上玉京。
　　◎卷.88【过北邙山】刘沧
　　散漫黄埃满北原，折碑横路碾苔痕。空山夜月来松影，
　　荒冢春风变木根。漠漠兔丝罗古庙，翩翩丹旐过孤村。
　　白杨落日悲风起，萧索寒巢鸟独奔。
　　◎卷.89【咸阳怀古】刘沧
　　经过此地无穷事，一望凄然感废兴。渭水故都秦二世，
　　咸原秋草汉诸陵。天空绝塞闻边雁，叶尽孤村见夜灯。
　　风景苍苍多少恨，寒山半出白云层。
　　◎卷.90【送友人罢举赴蓟门从事】刘沧
　　人生行止在知己，远佐诸侯重所依。绿绶便当身是贵，
　　青霄休怨志相违。晚云辽水疏残雨，寒角边城怨落晖。
　　此去黄金台上客，相思应羡雁南归。
　　◎卷.91【看榜日】刘沧
　　禁漏初停兰省开，列仙名目上清来。飞鸣晓日莺声远，
　　变化春风鹤影回。广陌万人生喜色，曲江千树发寒梅。
　　青云已是酬恩处，莫惜芳时醉酒杯。
　　◎卷.92【送李休秀才归岭中】刘沧
　　南泛孤舟景自饶，蒹葭汀浦晚萧萧。秋风汉水旅愁起，
　　寒木楚山归思遥。独夜猿声和落叶，晴江月色带回潮。
　　故园新过重阳节，黄菊满篱应未凋。
　　◎卷.93【寓居寄友人】刘沧
　　雨馀虚馆竹阴清，独坐书窗轸旅情。芳草衡门无马迹，
　　古槐深巷有蝉声。夕阳云尽嵩峰出，远岸烟消洛水平。
　　今夜南原赏佳景，月高风定苦吟生。
　　◎卷.94【经曲阜城】刘沧
　　行经阙里自堪伤，曾叹东流逝水长。萝蔓几凋荒陇树，
　　莓苔多处古宫墙。三千弟子标青史，万代先生号素王。
　　萧索风高洙泗上，秋山明月夜苍苍。
　　◎卷.95【汶阳客舍】刘沧
　　年光自感益蹉跎，岐路东西竟若何。窗外雨来山色近，
　　海边秋至雁声多。思乡每读登楼赋，对月空吟叩角歌。
　　迢递旧山伊水畔，破斋荒径闭烟萝。
　　◎卷.96【留别崔澣秀才昆仲】刘沧
　　汶阳离思水无穷，去住情深梦寐中。岁晚虫鸣寒露草，
　　日西蝉噪古槐风。川分远岳秋光静，云尽遥天霁色空。
　　对酒不能伤此别，尺书凭雁往来通。
　　◎卷.97【和友人忆洞庭旧居】刘沧
　　客舍经时益苦吟，洞庭犹忆在前林。青山残月有归梦，
　　碧落片云生远心。谿路烟开江月出，草堂门掩海涛深。
　　因君话旧起愁思，隔水数声何处砧。
　　◎卷.98【晚归山居】刘沧
　　寥落霜空木叶稀，初行郊野思依依。秋深频忆故乡事，
　　日暮独寻荒径归。山影暗随云水动，钟声潜入远烟微。
　　娟娟唯有西林月，不惜清光照竹扉。
　　◎卷.99【送元叙上人归上党（时节镇罢兵）】刘沧
　　太行关路战尘收，白日思乡别沃州。薄暮焚香临野烧，
　　清晨漱齿涉寒流。溪边残垒空云木，山上孤城对驿楼。
　　此去寂寥寻旧迹，苍苔满径竹斋秋。
　　◎卷.100【秋日旅途即事】刘沧
　　驱羸多自感，烟草远郊平。乡路几时尽，旅人终日行。
　　渡边寒水驿，山下夕阳城。萧索更何有，秋风两鬓生。
　　◎卷.101【早行】刘沧
　　旅途乘早景，策马独凄凄。残影郡楼月，一声关树鸡。
　　听钟烟柳外，问渡水云西。当自勉行役，终期功业齐。
　　◎卷.102【句】刘沧
　　海曙云浮日，江遥水合天。（发浙江，见《诗人玉屑》）


第五百八十七卷
　　◎卷.1【湘口送友人】李频
　　中流欲暮见湘烟，苇岸无穷接楚田。去雁远冲云梦雪，
　　离人独上洞庭船。风波尽日依山转，星汉通霄向水连。
　　零落梅花过残腊，故园归醉及新年。
　　◎卷.2【鄂州头陀寺上方】李频
　　高寺上方无不见，天涯行客思迢迢。西江帆挂东风急，
　　夏口城衔楚塞遥。沙渚渔归多湿网，桑林蚕后尽空条。
　　感时叹物寻僧话，惟向禅心得寂寥。
　　◎卷.3【寄远】李频
　　槐欲成阴分袂时，君期十日复金扉。槐今落叶已将尽，
　　君向远乡犹未归。化石早曾闻节妇，沉湘何必独灵妃。
　　须知此意同生死，不学他人空寄衣。
　　◎卷.4【题张司马别墅】李频
　　庭前树尽手中栽，先后花分几番开。巢鸟恋雏惊不起，
　　野人思酒去还来。自抛官与青山近，谁讶身为白发催。
　　门外寻常行乐处，重重履迹在莓苔。
　　◎卷.5【长安即事】李频
　　长遇豪家不敢过，此身谁与取高科。故园久绝书来后，
　　南国空看雁去多。中夜永怀听叠漏，先秋归梦涉层波。
　　愁人白发自生早，我独少年能几何。
　　◎卷.6【汉上逢同年崔八】李频
　　去岁曾游帝里春，杏花开过各离秦。偶先托质逢知己，
　　独未还家作旅人。世上路岐何缭绕，空中光景自逡巡。
　　一回相见一回别，能得几时年少身。
　　◎卷.7【五月一日蒙替本官不得随例入阙，感怀献送相公】李频
　　五月倾朝谒紫宸，一朝无分在清尘。含香已去星郎位，
　　衣锦惟思婺女邻。折狱也曾为俗吏，劝农元本是耕人。
　　知将何事酬公道，只养生灵似养身。
　　◎卷.8【春闺怨】李频
　　红妆女儿灯下羞，画眉夫婿陇西头。
　　自怨愁容长照镜，悔教征戍觅封侯。
　　◎卷.9【送边将】李频
　　防秋戎马恐来奔，诏发将军出雁门。遥领短兵登陇首，
　　独横长剑向河源。悠扬落日黄云动，苍莽阴风白草翻。
　　若纵干戈更深入，应闻收得到昆仑。
　　◎卷.10【太和公主还宫】李频
　　天骄发使犯边尘，汉将推功遂夺亲。离乱应无初去貌，
　　死生难有却回身。禁花半老曾攀树，宫女多非旧识人。
　　重上凤楼追故事，几多愁思向青春。
　　◎卷.11【将赴黔州先寄本府中丞】李频
　　八月瞿塘到底翻，孤舟上得已销魂。幕中职罢犹趋府，
　　阙下官成未谢恩。丹嶂耸空无过鸟，青林覆水有垂猿。
　　感知肺腑终难说，从此辞归便扫门。
　　◎卷.12【和友人下第北游感怀】李频
　　圣代为儒可致身，谁知又别五陵春。青门独出空归鸟，
　　紫陌相逢尽醉人。江岛去寻垂钓远，塞山来见举头频。
　　且须共漉边城酒，何必陶家有白纶。
　　◎卷.13【乐游原春望】李频
　　五陵佳气晚氛氲，霸业雄图势自分。秦地山河连楚塞，
　　汉家宫殿入青云。未央树色春中见，长乐钟声月下闻。
　　无那杨华起愁思，满天飘落雪纷纷。
　　◎卷.14【黄雀行】李频
　　欲窃高仓集御河，翩翩疑渡畏秋波。朱宫晚树侵莺语，
　　画阁香帘夺燕窠。疏影暗栖寒露重，空城饥噪暮烟多。
　　谁令不解高飞去，破宅荒庭有网罗。
　　◎卷.15【长安寓居寄柏侍郎】李频
　　霜轻两鬓欲相侵，愁绪无端不可寻。秦女红妆空觅伴，
　　郢郎白雪少知音。长亭古木春先老，太华青烟晚更深。
　　独向灞陵东北望，一封书寄万重心。
　　◎卷.16【春日思归】李频
　　春情不断若连环，一夕思归鬓欲斑。壮志未酬三尺剑，
　　故乡空隔万重山。音书断绝干戈后，亲友相逢梦寐间。
　　却羡浮云与飞鸟，因风吹去又吹还。
　　◎卷.17【朔中即事】李频
　　关门南北杂戎夷，草木秋来即出师。落日风沙长暝早，
　　穷冬雨雪转春迟。山头堠火孤明后，星外行人四绝时。
　　自古边功何不立，汉家中外自相疑。
　　◎卷.18【感怀献门下相公】李频
　　谁云郎选不由诗，上相怜才积有时。却是龙钟到门晚，
　　终非稽古致身迟。谋将郡印归难遂，读著家书坐欲痴。
　　日望南宫看列宿，迢迢婺女与乡比。
　　◎卷.19【赠长城庾将军】李频
　　初年三十拜将军，近代英雄独未闻。向国报恩心比石，
　　辞天作镇气凌云。逆风走马貂裘卷，望塞悬弧雁阵分。
　　定拥节麾从此去，安西大破犬戎群。
　　◎卷.20【浙东献郑大夫】李频
　　圣主东忧涨海滨，思移副相倚陶钧。楼台独坐江山月，
　　舟楫先行泽国春。遥想万家开户外，近闻群盗窜诸邻。
　　几时入去调元化，天下同为尧舜人。
　　◎卷.21【镜湖夜泊有怀（东晋太守马臻所筑）】李频
　　广水遥堤利物功，因思太守惠无穷。自从版筑兴农隙，
　　长与耕耘致岁丰。涨接星津流荡漾，宽浮云岫动虚空。
　　想当战国开时有，范蠡扁舟祗此中。
　　◎卷.22【宣州献从叔大夫】李频
　　清时选地任贤明，从此观风辍尹京。日月天中辞洛邑，
　　云山江上领宣城。万家闾井俱安寝，千里农桑竟起耕。
　　闻说圣朝同汉代，已愁征入拜公卿。
　　◎卷.23【贺同年翰林从叔舍人知制诰】李频
　　仙禁何人蹑近踪，孔门先选得真龙。别居云路抛三省，
　　专掌天书在九重。五色毫挥成涣汗，百寮班下独从容。
　　芳年贵盛谁为比，郁郁青青岳顶松。
　　◎卷.24【吴门别主人（一作吴门月夜与曹太尉话别）】李频
　　早晚更看吴苑月，小斋长忆落西窗。
　　不知明夜谁家见，应照离人隔楚江。
　　◎卷.25【自黔中归新安】李频
　　朝过春关辞北阙，暮参戎幕向南巴。
　　却将仙桂东归去，江月相随直到家。
　　◎卷.26【奉和郑薰相公】李频
　　三四株松匝草亭，便成彭泽柳为名。
　　莲峰隐去难辞阙，浐水朝回与出城。
　　◎卷.27【及第后还家过岘岭】李频
　　魏驮山前一朵花，岭西更有几千家。
　　石斑鱼鲊香冲鼻，浅水沙田饭绕牙。
　　◎卷.28【春日旅舍】李频
　　未识东西南北路，青春白日坐销难。
　　如何一别故园后，五度花开五处看。
　　◎卷.29【过长江伤贾岛】李频
　　忽从一宦远流离，无罪无人子细知。
　　到得长江闻杜宇，想君魂魄也相随。
　　◎卷.30【自遣】李频
　　永拟东归把钓丝，将行忽起半心疑。
　　青云道是不平地，还有平人上得时。
　　◎卷.31【寄曹邺】李频
　　终南山是枕前云，禁鼓无因晓夜闻。
　　朝客秋来不朝日，曲江西岸去寻君。
　　◎卷.32【述怀】李频
　　望月疑无得桂缘，春天又待到秋天。
　　杏花开与槐花落，愁去愁来过几年。
　　◎卷.33【客洛酬刘驾】李频
　　浮世总应相送老，共君偏更远行多。
　　此回不似前回别，听尽离歌逐棹歌。
　　◎卷.34【题钓台障子】李频
　　君家尽是我家山，严子前台枕古湾。
　　却把钓竿终不可，几时入海得鱼还。
　　◎卷.35【题阳山顾炼师草堂】李频
　　若到当时上升处，长生何事后无人。
　　前峰自去种松子，坐见年来取茯神。
　　◎卷.36【闻金吾妓唱梁州】李频
　　闻君一曲古梁州，惊起黄云塞上愁。
　　秦女树前花正发，北风吹落满城秋。
　　◎卷.37【游蜀回简友人】李频
　　别来十二月，去到漏天边。不是因逢闰，还应是隔年。
　　◎卷.38【赠泾州王侍御】李频
　　一旦天书下紫微，三年旌旆陇云飞。
　　塞门无事春空到，边草青青战马肥。
　　◎卷.39【夏日宿秘书姚监宅】李频
　　贵宅多嘉树，先秋有好风。情闲离阙下，梦野在山中。
　　露色浮寒瓦，萤光堕暗丛。听吟丽句尽，河汉任西东。
　　◎卷.40【过嵩阴隐者】李频
　　当门看少室，倚杖复披衣。每日醒还醉，无人是与非。
　　架书抽读乱，庭果摘尝稀。独有江南客，思家未得归。
　　◎卷.41【留别山家】李频
　　闲门不易求，半月在林丘。已与山水别，难为花木留。
　　孤怀归静夜，远会隔高秋。莫道无言去，冥心在重游。
　　◎卷.42【送人游吴】李频
　　楚田开雪后，草色与君看。积水浮春气，深山滞雨寒。
　　毗陵孤月出，建业一钟残。为把乡书去，因收别泪难。
　　◎卷.43【东渭桥晚眺】李频
　　秦地有吴洲，千樯渭曲头。人当返照立，水彻故乡流。
　　落第春难过，穷途日易愁。谁知桥上思，万里在江楼。
　　◎卷.44【送延陵韦少府】李频
　　延陵称贵邑，季子有高踪。古迹传多代，仙山管几峰。
　　微泉声小雨，异木色深冬。去毕三年秩，新诗箧不容。
　　◎卷.45【淮南送友人归沧州】李频
　　风色忽西转，坐为千里分。高帆背楚落，寒日逆淮曛。
　　断烧缘乔木，盘雕隐片云。乡关百战地，归去始休军。
　　◎卷.46【夏日题盩厔友人书斋】李频
　　修竹齐高树，书斋竹树中。四时无夏气，三伏有秋风。
　　黑处巢幽鸟，阴来叫候虫。窗西太白雪，万仞在遥空。
　　◎卷.47【寻山】李频
　　一径入双崖，初疑有几家。行穷人不见，坐久日空斜。
　　石上生灵草，泉中落异花。终须结茅屋，向此学餐霞。
　　◎卷.48【送元遂上人归钱唐】李频
　　白衣游帝乡，已得事空王。却返湖山寺，高禅水月房。
　　雨中过岳黑，秋后宿船凉。回顾秦人语，他生会别方。
　　◎卷.49【贻友人喻坦之】李频
　　从容心自切，饮水胜衔杯。共在山中长，相随阙下来。
　　修身空有道，取事各无媒。不信升平代，终遗草泽才。
　　◎卷.50【送友人往振武】李频
　　风沙遥见说，道路替君愁。碛夜星垂地，云明火上楼。
　　征鸿辞塞雪，战马识边秋。不共将军语，何因有去留。
　　◎卷.51【赋得长城斑竹杖】李频
　　秦兴版筑时，翦伐不知谁。异代馀根在，幽人得手持。
　　细看生古意，闲倚动边思。莫作鸠形并，空将鹤发期。
　　◎卷.52【送德清喻明府】李频
　　棹返霅溪云，仍参旧使君。州传多古迹，县记是新文。
　　水栅横舟闭，湖田立木分。但如诗思苦，为政即超群。
　　◎卷.53【送薛能少府任盩厔】李频
　　不才甘下第，君子蹇何重。相送昆明岸，同看太白峰。
　　数瓢留顷刻，残照迫从容。好去烟霞县，仙人有旧踪。
　　◎卷.54【送许寿下第归东山】李频
　　吾君设礼闱，谁合学忘机。却是高人起，难为下第归。
　　出关心纵野，避世事终稀。莫更今秋夕，相思望少微。
　　◎卷.55【冬夜酬范秘书（一作九衢春日酬范秘书）】李频
　　九衢行一匝，不敢入他门。累日无馀事，通宵得至言。
　　命嗟清世蹇，春觉闰冬暄。翻覆吟佳句，何酬国士恩。
　　◎卷.56【送陆肱尉江夏】李频
　　如何执简去，便作挂帆期。泽国三春早，江天落日迟。
　　县人齐候处，洲鸟欲飞时。免褐方三十，青云岂白髭。
　　◎卷.57【汉上送人西归】李频
　　几作西归梦，因为怆别心。野衔天去尽，山夹汉来深。
　　叠浪翻残照，高帆引片阴。空留相赠句，毕我白头吟。
　　◎卷.58【蜀中逢友人】李频
　　自古有行役，谁人免别家。相欢犹陌上，一醉任天涯。
　　积叠山藏蜀，潺湲水绕巴。他年复何处，共说海棠花。
　　◎卷.59【寄范评事】李频
　　行坐不相遗，辕门载笔时。雅知难更遇，旧分合长思。
　　梦即重寻熟，书常转达迟。山斋终拟到，何日遂心期。
　　◎卷.60【南游过湘汉即事寄友人】李频
　　南去远驱逐，三湘五月行。巴山雪水下，楚泽火云生。
　　向野聊中饭，乘凉探暮程。离怀不可说，已迫峡猿声。
　　◎卷.61【送许浑侍御赴润州】李频
　　家山近石头，遂意恣东游。祖席离乌府，归帆转蜃楼。
　　阴氛出海散，落月向潮流。别有为霖日，孤云未自由。
　　◎卷.62【喜友人厉图南及第】李频
　　相忧过己切，相贺似身荣。心达无前后，神交共死生。
　　承家吾子事，登第世人情。未有通儒术，明时道不行。
　　◎卷.63【送友人下第归越】李频
　　归意随流水，江湖共在东。山阴何处去，草际片帆通。
　　雨色春愁里，潮声晓梦中。虽为半年客，便是往来鸿。
　　◎卷.64【寄友人】李频
　　一别一相见，须臾老此生。客衣寒后薄，山思夜深清。
　　诗近吟何句，髭新白几茎。路岐如昨日，来往梦分明。
　　◎卷.65【送友人下第归宛陵】李频
　　天涯长恋亲，阙下独伤春。拟住还求己，须归不为身。
　　临岐仍犯雪，挂席始离尘。共泣东风别，同为沧海人。
　　◎卷.66【秋夜对月寄凤翔范书记】李频
　　月过秋霖后，光应夜夜清。一回相忆起，几度独吟行。
　　河汉东西直，山川远近明。寸心遥往处，新有雁来声。
　　◎卷.67【送孙明秀才往潘州访韦卿】李频
　　北鸟飞不到，北人今去游。天涯浮瘴水，岭外问潘州。
　　草木春冬茂，猿猱日夜愁。定知迁客泪，应只对君流。
　　◎卷.68【八月十五夜对月】李频
　　阴盛此宵中，多为雨与风。坐无云雨至，看与雪霜同。
　　抱湿离遥海，倾寒向迥空。年年不可值，还似命难通。
　　◎卷.69【及第后归】李频
　　家临浙水傍，岸对买臣乡。纵棹随归鸟，乘潮向夕阳。
　　苦吟身得雪，甘意鬓成霜。况此年犹少，酬知足自强。
　　◎卷.70【过巫峡】李频
　　拥棹向惊湍，巫峰直上看。削成从水底，耸出在云端。
　　暮雨晴时少，啼猿渴下难。一闻神女去，风竹扫空坛。


第五百八十八卷
　　◎卷.1【送友人往太原】李频
　　离亭聊把酒，此路彻边头。草白雁来尽，时清人去游。
　　汾河流晋地，塞雪满并州。别后相思夜，空看北斗愁。
　　◎卷.2【旅怀】李频
　　万里共心论，徒言吾道存。奉亲无别业，谒帝有何门。
　　水宿惊涛浦，山行落叶村。长安长梦去，欹枕即闻猿。
　　◎卷.3【送裴御史赴湖南】李频
　　关门鸟道中，飞传复乘骢。暮雪离秦甸，春云入楚宫。
　　平芜天共阔，积水地多空。使府悬帆去，能消几日风。
　　◎卷.4【送姚郜先辈赴汝州辟】李频
　　行李事寒天，东来聘礼全。州当定鼎处，人去偃戈年。
　　雷雨依嵩岭，桑麻接楚田。遥知清夜作，不是借戎篇。
　　◎卷.5【初离黔中泊江上】李频
　　去去把青桂，平生心不违。更蒙莲府辟，兼脱布衣归。
　　霁岳明残雪，清波漾落晖。无穷幽鸟戏，时向棹前飞。
　　◎卷.6【黔中酬同院韦判官】李频
　　平生同所为，相遇偶然迟。各著青袍后，无归白社期。
　　江流来绝域，府地管诸夷。圣代都无事，从公且赋诗。
　　◎卷.7【和范秘书襄阳旧游】李频
　　听话扬帆兴，初从岘首还。高吟入白浪，遥坐看青山。
　　枯木猿啼爽，寒汀鹤步闲。秋来关去梦，几夜度商颜。
　　◎卷.8【秋夜山中思归送友人】李频
　　萧条对秋色，相忆在云泉。木落病身起，潮平归思悬。
　　凉钟山顶寺，暝火渡头船。此地非吾土，淹留又一年。
　　◎卷.9【自黔中东归旅次淮上】李频
　　行旅本同愁，黔吴复阻修。半年方中路，穷节到孤舟。
　　夕霭垂阴野，晨光动积流。家山一夜梦，便是昔年游。
　　◎卷.10【江夏春感旧】李频
　　东风出海门，处处动林园。泽国雪霜少，沙汀花木繁。
　　暖鱼依水浅，晴雁入空翻。何处阳和力，生萍不驻根。
　　◎卷.11【眉州别李使君（一作眉山留献张端公）】李频
　　回首雪峰前，朱门心杳然。离人自呜咽，流水莫潺湲。
　　毒草通蛮徼，秋林近漏天。一生从此去，五字有谁怜。
　　◎卷.12【送许棠及第归宣州】李频
　　高科终自致，志业信如神。待得逢公道，由来合贵身。
　　秋归方觉好，旧梦始知真。更想青山宅，谁为后主人。
　　◎卷.13【黔中罢职将泛江东】李频
　　黔中初罢职，薄俸亦无残。举目乡关远，携家旅食难。
　　野梅将雪竞，江月与沙寒。两鬓愁应白，何劳把镜看。
　　◎卷.14【长安书事寄所知】李频
　　帝里本无名，端居有道情。睡魂春梦断，书兴晚窗明。
　　老拟归何处，闲应过此生。江湖终一日，拜别便东行。
　　◎卷.15【酬姚覃】李频
　　不见又相招，何曾诉寂寥。醉眠春草长，吟坐夜灯销。
　　泪堕思山切，身归转路遥。年年送别处，杨柳少垂条。
　　◎卷.16【春日鄜州赠裴居言】李频
　　虽将身佐幕，出入似闲居。草色长相待，山情信不疏。
　　灯前春睡足，酒后夜寒馀。笔砚时时近，终非署簿书。
　　◎卷.17【送于生入蜀】李频
　　家吴闻入蜀，道路颇乖离。一第何多难，都城可少知。
　　江山非久适，命数未终奇。况又将冤抱，经春杜魄随。
　　◎卷.18【送许棠归泾县作尉】李频
　　青桂复青袍，一归荣一高。县人齐下拜，邑宰共分曹。
　　绕郭看秧插，寻街听茧缫。封侯万里者，燕颔乃徒劳。
　　◎卷.19【友人话别】李频
　　论交虽不早，话别且相亲。除却栖禅客，谁非南陌人。
　　半生都返性，终老拟安贫。愿入白云社，高眠自致身。
　　◎卷.20【山居】李频
　　欲出穷吾道，东西自未能。卷书唯对鹤，开画独留僧。
　　落叶和云扫，秋山共月登。何年石上水，夜夜滴高层。
　　◎卷.21【寄范郎中】李频
　　藜杖山中出，吟诗对范家。相知从海峤，寄食向京华。
　　名宦成何报，清眸未纵赊。临邛梦来往，雨雪满褒斜。
　　◎卷.22【书怀】李频
　　宦途从不问，身事觉无差。华发初生女，沧洲未有家。
　　却闲思洞穴，终老旷桑麻。别访栖禅侣，相期语劫沙。
　　◎卷.23【越中行】李频
　　越国临沧海，芳洲复暮晴。湖通诸浦白，日隐乱峰明。
　　野宿多无定，闲游免有情。天台闻不远，终到石桥行。
　　◎卷.24【春日南游寄浙东许同年】李频
　　孤帆处处宿，不问是谁家。南国平芜远，东风细雨斜。
　　旅怀多寄酒，寒意欲留花。更想前途去，茫茫沧海涯。
　　◎卷.25【明州江亭夜别段秀才】李频
　　离亭向水开，时候复蒸梅。霹雳灯烛灭，蒹葭风雨来。
　　京关虽共语，海峤不同回。莫为莼鲈美，天涯滞尔才。
　　◎卷.26【临岐留别相知】李频
　　百岁竟何事，一身长远游。行行将近老，处处不离愁。
　　世路多相取，权门不自投。难为此时别，欲别愿人留。
　　◎卷.27【鄂渚湖上即事】李频
　　杜门聊自适，湖水在窗间。纵得沧洲去，无过白日闲。
　　多慵空好道，少贱早凋颜。独有东山月，依依自往还。
　　◎卷.28【辞夏口崔尚书】李频
　　一饭仍难受，依仁况一年。终期身可报，不拟骨空镌。
　　城晚风高角，江春浪起船。同来栖止地，独去塞鸿前。
　　◎卷.29【秦原早望】李频
　　一忝乡书荐，长安未得回。年光逐渭水，春色上秦台。
　　燕掠平芜去，人冲细雨来。东风生故里，又过几花开。
　　◎卷.30【送友人之扬州（一作游淮南）】李频
　　一别长安后，晨征便信鸡。河声入峡急，地势出关低。
　　绿树丛垓下，青芜阔楚西。路长知不恶，随处得诗题。
　　◎卷.31【过四皓庙】李频
　　东西南北人，高迹自相亲。天下已归汉，山中犹避秦。
　　龙楼曾作客，鹤氅不为臣。独有千年后，青青庙木春。
　　◎卷.32【陕下怀归】李频
　　故园何处在，零落五湖东。日暮无来客，天寒有去鸿。
　　大河冰彻塞，高岳雪连空。独夜悬归思，迢迢永漏中。
　　◎卷.33【送徐处士归江南】李频
　　行行野雪薄，寒气日通春。故国又芳草，沧江终白身。
　　游归花落满，睡起鸟啼新。莫惜闲书札，西来问旅人。
　　◎卷.34【鄜州留别王从事】李频
　　相识未十日，相知如十年。从来易离别，此去忽留连。
　　路险行冲雨，山高度隔天。难终清夜坐，更听说安边。
　　◎卷.35【长安夜怀】李频
　　匹马西游日，从吴又转荆。风雷几夜坐，山水半年行。
　　梦永秋灯灭，吟馀晓露明。良时不我与，白发向秦生。
　　◎卷.36【冬夜山中寻友】李频
　　何人山雪夜，相访不相思。若得长闲日，应无暂到时。
　　叶寒凋欲尽，泉冻落还迟。即此天明去，重来未有期。
　　◎卷.37【送刘山人归洞庭】李频
　　君逐云山去，人间又绝踪。半湖乘早月，中路入疏钟。
　　秋尽草虫急，夜深山雨重。平生心未已，岂得更相从。
　　◎卷.38【古意】李频
　　白马游何处，青楼日正长。凤箫抛旧曲，鸾镜懒新妆。
　　玄鸟深巢静，飞花入户香。虽非窦滔妇，锦字已成章。
　　◎卷.39【避暑】李频
　　当暑忆归林，陶家借柳阴。蝉从初伏噪，客向晚凉吟。
　　白日欺玄鬓，沧江负素心。神仙倘有术，引我出幽岑。
　　◎卷.40【送吴秘书归杭州】李频
　　为客得从容，官清料复重。海崖归有业，天目近何峰。
　　是处通春棹，无村不夜舂。马卿夸贵达，还说返临邛。
　　◎卷.41【中秋对月】李频
　　秋分一夜停，阴魄最晶荧。好是生沧海，徐看历杳冥。
　　层空疑洗色，万怪想潜形。他夕无相类，晨鸡不可听。
　　◎卷.42【八月上峡（一作八月峡口作）】李频
　　万里巴江水，秋来满峡流。乱山无陆路，行客在孤舟。
　　汹汹滩声急，冥冥树色愁。免为三不吊，已白一生头。
　　◎卷.43【送狄明府赴九江】李频
　　字人修祖德，清白定闻传。匹马从秦去，孤帆入楚悬。
　　关中寒食雨，湖上暑衣天。四考兼重请，相知住几年。
　　◎卷.44【陕下投姚谏议】李频
　　旧业在东鄙，西游从楚荆。风雷几夜坐，山水半年行。
　　梦永秋灯灭，吟孤晓露明。前心若不遂，有耻却归耕。
　　◎卷.45【关东逢薛能】李频
　　何处不相思，相逢还有时。交心如到老，会面未为迟。
　　苦学缘明代，劳生欲白髭。唯君一度别，便似见无期。
　　◎卷.46【富春赠孙璐】李频
　　天柱与天目，曾栖绝顶房。青云求禄晚，白日坐家长。
　　井气通潮信，窗风引海凉。平生诗称在，老达亦何妨。
　　◎卷.47【送友人游蜀】李频
　　东堂虽不捷，西去复何愁。蜀马知归路，巴山似旧游。
　　星临剑阁动，花落锦江流。鼓吹青林下，时闻祭武侯。
　　◎卷.48【夏日盩厔郊居寄姚少府】李频
　　古木有清阴，寒泉有下深。蝉从初伏噪，客向晚凉吟。
　　白日欺玄鬓，沧江负素心。甚思中夜话，何路许相寻。
　　◎卷.49【送胡休处士归湘江】李频
　　见说湘江切，长愁有去时。江湖秋涉远，雷雨夜眠迟。
　　旧业多归兴，空山尽老期。天寒一瓢酒，落日醉留谁。
　　◎卷.50【峡州送清彻上人归浙西（一作送清江上人归东林）】李频
　　风涛几千里，归路半乘舟。此地难相遇，何人更共游。
　　坐经嵩顶夏，行值洛阳秋。到寺安禅夕，江云满石楼。
　　◎卷.51【送僧入天台】李频
　　一锡随缘赴，天台又去登。长亭旧别路，落日独行僧。
　　夜烧山何处，秋帆浪几层。他时授巾拂，莫为老无能。
　　◎卷.52【回山后寄范酂先辈】李频
　　高楼会月夜，北雁向南分。留住经春雪，辞来见夏云。
　　遥空江不极，绝顶日难曛。一与山僧坐，无因得议文。
　　◎卷.53【长安送友人东归】李频
　　白社思归处，青门见去人。乡遥茂苑树，路入广陵尘。
　　海日潮浮晓，湖山雪露春。犹期来帝里，未是得闲人。
　　◎卷.54【深秋过源宗上人房（房一作方丈）】李频
　　到日值摇落，相留山舍空。微寒生夜半，积雨向秋终。
　　度讲多来雁，经禅少候虫。方从听话后，不省在愁中。
　　◎卷.55【秋日登山阁】李频
　　苍苍山阁晚，杳杳隙尘秋。偶上多时立，翻成尽日愁。
　　草平连邑动，河满逐江流。下视穷边路，行人在陇头。
　　◎卷.56【秋宿慈恩寺遂上人院（一作送宋震先辈赴青州）】李频
　　满阁终南色，清宵独倚栏。风高斜汉动，叶下曲江寒。
　　帝里求名老，空门见性难。吾师无一事，不似在长安。
　　◎卷.57【题栖霞寺庆上人院】李频
　　居与鸟巢邻，日将巢鸟亲。多生从此性，久集得无身。
　　树老风终夜，山寒雪见春。不知诸祖后，传印是何人。
　　◎卷.58【送友人入蜀】李频
　　天际蜀门开，西看举别杯。何人不异礼，上客自怀才。
　　夜涧青林发，秋江渌水来。临邛行乐处，莫到白头回。
　　◎卷.59【赠同官苏明府】李频
　　山中畿内邑，别觉大夫清。簿领分王事，官资寄野情。
　　闲斋无狱讼，隐几向泉声。从此朝天路，门前是去程。
　　◎卷.60【送厉图南往荆州觐伯】李频
　　云水入荆湘，古来鱼鸟乡。故关重隔远，春日独行长。
　　山溜含清韵，江雷吐夜光。郡中词客会，游子更升堂。
　　◎卷.61【山中夜坐】李频
　　归家来几夜，倏忽觉秋残。月满方塘白，风依老树寒。
　　戏鱼重跃定，惊鸟却栖难。为有门前路，吾生不得安。
　　◎卷.62【送台州唐兴陈明府】李频
　　见说海西隅，山川与俗殊。宦游如不到，仙分即应无。
　　瀑布当公署，天台是县图。遥知为吏去，有术字惸孤。
　　◎卷.63【夏日过友人檀溪别业】李频
　　暑天宜野宅，林籁爽泠泠。沙月邀开户，岩风助扫庭。
　　鹭栖依绿筱，鱼跃出清萍。客抱方如醉，因来得暂醒。
　　◎卷.64【自江上入关】李频
　　尽室寄沧洲，孤帆独溯流。天涯心似梦，江上雨兼秋。
　　文字为人弃，田园被债收。此名如不得，何处拟将休。
　　◎卷.65【冬夜和范秘书宿秘省中作】李频
　　每日得闲吟，清曹阙下深。因知遥夜坐，别有远山心。
　　芸细书中气，松疏雪后阴。归时高兴足，还复插朝簪。
　　◎卷.66【送友人游太原】李频
　　孤帆几日悬，楚客思飘然。水宿南湖夜，山离旧国年。
　　秋风高送雁，寒雨入停蝉。此去勤书札，时常中路传。
　　◎卷.67【江上居寄山中客】李频
　　山后与山前，相思隔叫猿。残云收树末，返照落江源。
　　苦雨秋涛涨，狂风野火翻。朝来卖药客，遇我达无言。


第五百八十九卷
　　◎卷.1【送张郎中赴睦州】李频
　　青山复渌水，想入富春西。夹岸清猿去，中流白日低。
　　美兼华省出，荣共故乡齐。贱子遥攀送，归心逐马蹄。
　　◎卷.2【送鄂渚韦尚书赴镇】李频
　　夏口本吴头，重城据上游。戈船转江汉，风月宿汀洲。
　　执宪倾民望，衔恩赴主忧。谁知旧寮属，攀饯泪仍流。
　　◎卷.3【送崔侍御书记赴山北座主尚书招辟】李频
　　书记向丘门，旌幢夹谷尊。从来游幕意，此去并酬恩。
　　雁叫嫌冰合，骢嘶喜雪繁。同为入室士，不觉别销魂。
　　◎卷.4【入朝遇雪】李频
　　霜鬓持霜简，朝天向雪天。玉阶初辨色，琼树乍相鲜。
　　密翳空难曙，盈征瑞不愆。谁为洛阳客，是日更高眠。
　　◎卷.5【勉力】李频
　　日月不并照，升沈俱有时。自媒徒欲速，孤立却宜迟。
　　尽力唯求己，公心任遇谁。人间不得意，半是鬓先衰。
　　◎卷.6【郊居寄友人】李频
　　林色树还曛，何时得见君。独居度永日，相去远浮云。
　　故疾随秋至，离怀觉夜分。蛩声非自苦，偏是旅人闻。
　　◎卷.7【送陆肱归吴兴】李频
　　雪后江上去，风光故国新。清浑天气晓，绿动浪花春。
　　劝酒提壶鸟，乘舟震泽人。谁知沧海月，取桂却来秦。
　　◎卷.8【暮秋重过山僧院】李频
　　却接良宵坐，明河几转流。安禅逢小暑，抱疾入高秋。
　　静室闻玄理，深山可白头。朝朝献林果，亦欲学猕猴。
　　◎卷.9【送新安少府】李频
　　南浮虽六月，风水已秋凉。日乱看江树，身飞逐楚樯。
　　后期谁可定，临别语空长。远宦须清苦，幽兰贵独芳。
　　◎卷.10【送人归吴】李频
　　何人不归去，君去是闲人。帝里求相识，山家即近邻。
　　交情吾道可，离思柳条新。未饮青门酒，先如醉梦身。
　　◎卷.11【送姚评事】李频
　　儒服从戎去，须知胜事全。使君开幕日，天子偃戈年。
　　风雨依嵩岭，桑麻接楚田。新诗随过客，旋满洛阳传。
　　◎卷.12【题栖云寺立上人院】李频
　　是法从生有，修持历劫尘。独居岩下室，长似定中身。
　　树老风终夜，山寒雪见春。不知诸祖后，传印是何人。
　　◎卷.13【黔中罢职过峡州题田使君北楼】李频
　　巴中初去日，已遇使君留。及得寻东道，还陪上北楼。
　　江冲巫峡出，樯过洛宫收。好是从戎罢，看山觉自由。
　　◎卷.14【江上送从兄群玉校书东游】李频
　　逍遥蓬阁吏，才子复诗流。坟籍因穷览，江湖却纵游。
　　眠波听戍鼓，饭浦约鱼舟。处处迎高密，先应扫郡楼。
　　◎卷.15【宛陵东峰亭与友人话别】李频
　　坐举天涯目，停杯语日晡。修篁齐迥槛，列岫限平芜。
　　乱水通三楚，归帆挂五湖。不知从此去，何处是前途。
　　◎卷.16【华山寻隐者】李频
　　自入华山居，关东相见疏。瓢中谁寄酒，叶上我留书。
　　巢鸟寒栖尽，潭泉暮冻馀。长闻得药力，此说又何如。
　　◎卷.17【题荐福寺僧栖白上人院】李频
　　空门有才子，得道亦吟诗。内殿频征入，孤峰久作期。
　　高名何代比，密行几生持。长爱乔松院，清凉坐夏时。
　　◎卷.18【游四明山刘樊二真人祠，题山下孙氏居】李频
　　久在仙坛下，全家是地仙。池塘来乳洞，禾黍接芝田。
　　起看青山足，还倾白酒眠。不知尘世事，双鬓逐流年。
　　◎卷.19【和太学赵鸿博士归蔡中】李频
　　得禄从高第，还乡见后生。田园休问主，词赋已垂名。
　　扫壁前题出，开窗旧景清。遥知贤太守，致席日邀迎。
　　◎卷.20【送寿昌曹明府】李频
　　惠人须宰邑，为政贵通经。却用清琴理，犹嫌薄俗听。
　　涨江晴渐渌，春峤烧还青。若宿严陵濑，谁当是客星。
　　◎卷.21【哭贾岛】李频
　　秦楼吟苦夜，南望只悲君。一宦终遐徼，千山隔旅坟。
　　恨声流蜀魄，冤气入湘云。无限风骚句，时来日夜闻。
　　◎卷.22【送薛能赴镇徐方】李频
　　列土人间盛，彭门属九州。山河天设险，礼乐牧分忧。
　　皎日为明信，清风占早秋。虽同郤縠举，郤縠不封侯。
　　◎卷.23【送凤翔范书记】李频
　　西京无暑气，夏景似清秋。天府来相辟，高人去自由。
　　江山通蜀国，日月近神州。若共将军语，河兰地未收。
　　◎卷.24【岐山逢陕下故人】李频
　　三秦一会面，二陕久分携。共忆黄河北，相留白日西。
　　寄来书少达，别后梦多迷。早晚期于此，看花听鸟啼。
　　◎卷.25【送友人陆肱往太原】李频
　　并州非故国，君去复寻谁。猃狁方为寇，嫖姚正用师。
　　戍烟来自号，边雪下无时。更想经绵上，应逢禁火期。
　　◎卷.26【赠李将军】李频
　　吾宗偏好武，汉代将家流。走马辞中禁，屯军向渭州。
　　天心待破虏，阵面许封侯。却得河源水，方应洗国仇。
　　◎卷.27【送友人喻坦之归睦州（一作送人归新定）】李频
　　归心常共知，归路不相随。彼此无依倚，东西又别离。
　　山花含雨湿，江树近潮欹。莫恋渔樵兴，生涯各有为。
　　◎卷.28【寻华阳隐者】李频
　　闲却白云居，行踪出去初。窗中聊取笔，架上独留书。
　　日背林光冷，潭澄岳影虚。长闻得药力，此说复何如。
　　◎卷.29【长安即事（一作长安僻居酬人）】李频
　　岂得有书名，徒为老帝京。关中秋气早，雨后夜凉生。
　　沧海身终泛，青门梦已行。秦人纵相识，多少别离情。
　　◎卷.30【送友人游塞北】李频
　　朔野正秋风，前程见碛鸿。日西身独远，山转路无穷。
　　树隔高关断，沙连大漠空。君看河外将，早晚拟平戎。
　　◎卷.31【陕府上姚中丞】李频
　　关东领藩镇，阙下授旌旄。觅句秋吟苦，酬恩夜坐劳。
　　天开吹角出，木落上楼高。闲话钱塘郡，半年听海潮。
　　◎卷.32【送供奉喻炼师归天目山】李频
　　承恩虽内殿，得道本深山。举世相看老，孤峰独自还。
　　溪来青壁里，路在白云间。绝顶无人住，双峰是旧关。
　　◎卷.33【之任建安渌溪亭偶作二首】李频
　　入境当春务，农蚕事正殷。逢溪难饮马，度岭更劳人。
　　想取烝黎泰，无过赋敛均。不知成政后，谁是得为邻。
　　维舟绿溪岸，绕郡白云峰。将幕连山起，人家向水重。
　　短才无独见，长策未相逢。所幸分尧理，烝民悉可封。
　　◎卷.34【送侯郎中任新定二首】李频
　　为郎非白头，作牧授沧洲。江界乘潮入，山川值胜游。
　　暑气随转扇，凉月傍开楼。便欲归田里，抛官逐隐侯。
　　罢郎东出守，半路得浮舟。大旆行当夏，桐江到未秋。
　　云闲分岛寺，涛静见沙鸥。谁伴临清景，吟诗上郡楼。
　　◎卷.35【送太学吴康仁及第南归】李频
　　因为太学选，志业彻春闱。首领诸生出，先登上第归。
　　一荣犹未已，具庆且应稀。纵马行青草，临岐脱白衣。
　　家遥楚国寄，帆对汉山飞。知己盈华省，看君再发机。
　　◎卷.36【陕州题河上亭】李频
　　岸拥洪流急，亭开清兴长。当轩河草晚，入坐水风凉。
　　独鸟惊来客，孤云触去樯。秋声和远雨，暮色带微阳。
　　浪静澄窗影，沙明发簟光。逍遥每尽日，谁识爱沧浪。
　　◎卷.37【留题姚氏山斋】李频
　　未厌栖林趣，犹怀济世才。闲眠知道在，高步会时来。
　　露滴从添砚，蝉吟便送杯。乱书离缥帙，迸笋出苔莓。
　　异果因僧摘，幽窗为燕开。春游何处尽，欲别几迟回。
　　◎卷.38【长安书怀投知己（一作投邢员外）】李频
　　所学近雕虫，知难谒至公。徒随众人后，拟老一生中。
　　间岁家书到，经荒世业空。心悬沧海断，梦与白云通。
　　玉漏声连北，银河气极东。关门迢递月，禁苑寂寥鸿。
　　地广身难束，时平道独穷。萧条苔长雨，淅沥叶危风。
　　久愧干朝客，多惭别钓翁。因依非不忝，延荐况曾蒙。
　　与善应无替，垂恩本有终。霜天摇落日，莫使逐孤蓬。
　　◎卷.39【送姚侍御充渭北掌书记】李频
　　北境烽烟急，南山战伐频。抚绥初易帅，参画尽须人。
　　书记才偏称，朝廷意更亲。绣衣行李日，绮陌别离尘。
　　报国将临虏，之藩不离秦。豸冠严在首，雄笔健随身。
　　饮马河声暮，休兵塞色春。败亡仍暴骨，冤哭可伤神。
　　上策何当用，边情此是真。雕阴曾久客，拜送欲沾巾。
　　◎卷.40【长安书情投知己】李频
　　陕服因诗句，从容已半年。一从归阙下，罕得到门前。
　　每候朝轩出，常看列宿悬。重投期见奖，数首果蒙传。
　　转觉功宜倍，兼令住更坚。都忘春暂醉，少省夜曾眠。
　　烦暑灯谁读，孤云业自专。精华搜未竭，骚雅琢须全。
　　此事勤虽过，他谋拙莫先。槐街劳白日，桂路在青天。
　　取第殊无序，还乡可有缘。旅情长越鸟，秋思几秦蝉。
　　月色千楼满，砧声万井连。江山阻迢递，时节暗推迁。
　　道即穷通守，才应始末怜。书绅相戒语，藏箧赠行篇。
　　致主当齐圣，为郎本是仙。人心期际会，凤翼许迁延。
　　毕竟良图在，何妨逸性便。幽斋中寝觉，珍木正阴圆。
　　隐几闲瞻夜，临云兴渺然。五陵供丽景，六义动花笺。
　　倘与潜生翼，宁非助化权。免教垂素发，归种海隅田。
　　◎卷.41【府试丹浦非乐战】李频
　　自古为君道，垂衣致理难。怀仁须去杀，用武即胜残。
　　毒帜诛方及，兵临衅可观。居来彭蠡固，战罢洞庭宽。
　　雪国知天远，霜林是血丹。吾皇则尧典，薄伐至桑干。
　　◎卷.42【府试风雨闻鸡】李频
　　不为风雨变，鸡德一何贞。在暗长先觉，临晨即自鸣。
　　阴霾方见信，顷刻讵移声。向晦如相警，知时似独清。
　　萧萧和断漏，喔喔报重城。欲识诗人兴，中含君子情。
　　◎卷.43【府试观兰亭图】李频
　　往会人何处，遗踪事可观。林亭今日在，草木古春残。
　　笔想吟中驻，杯疑饮后干。向青穿峻岭，当白认回湍。
　　月影窗间夜，湖光枕上寒。不知诗酒客，谁更慕前欢。
　　◎卷.44【府试老人星见】李频
　　良宵出户庭，极目向青冥。海内逢康日，天边见寿星。
　　临空遥的的，竟晓独荧荧。春后先依景，秋来忽近丁。
　　垂休临有道，作瑞掩前经。岂比周王梦，徒言得九龄。
　　◎卷.45【省试振鹭】李频
　　有鸟生江浦，霜华作羽翰。君臣将比洁，朝野共相欢。
　　月影林梢下，冰光水际残。翻飞时共乐，饮啄道皆安。
　　迥翥宜高咏，群栖入静看。由来鸳鹭侣，济济列千官。
　　◎卷.46【寄辛明府】李频
　　何处无苛政，东南有子男。细将朝客说，须是邑人谙。
　　别业空经稔，归田独未甘。目凝烟积树，心贮月明潭。
　　晓鼓愁方乱，春山睡正酣。不任啼鸟思，乡社欲桑蚕。
　　◎卷.47【苑中题友人林亭】李频
　　井邑藏岩穴，幽栖趣若何。春篁抽笋密，夏鸟杂雏多。
　　坐有清风至，林无暑气过。乱书还就叶，真饮不听歌。
　　片影明红藓，斜阴映绿萝。雄文终可惜，莫更弃高科。
　　◎卷.48【投京兆府试官任文学先辈】李频
　　高兴每论诗，非才独见推。应当明试日，不比暗投时。
　　出口人皆信，操心自可知。孤单虽有托，际会别无期。
　　取舍知由己，穷通断在兹。贱身何足数，公道自难欺。
　　泽国违甘旨，渔舟积梦思。长安未归去，为倚鉴妍媸。
　　◎卷.49【宋少府东溪泛舟】李频
　　登岸还入舟，水禽惊笑语。晚叶低众色，湿云带繁暑。
　　落日乘醉归，溪流复几许。
　　◎卷.50【闻北虏入灵州二首】李频
　　河冰一夜合，虏骑入灵州。岁岁征兵去，难防塞草秋。
　　见说灵州战，沙中血未干。将军日告急，走马向长安。
　　◎卷.51【送友人下第归感怀】李频
　　帝里春无意，归山对物华。即应来日去，九陌踏槐花。
　　◎卷.52【赠桂林友人】李频
　　君家桂林住，日伐桂枝炊。何事东堂树，年年待一枝。
　　◎卷.53【长安感怀】李频
　　一第知何日，全家待此身。空将灞陵酒，酌送向东人。
　　◎卷.54【题长孙桐树】李频
　　一去龙门侧，千年凤影移。空馀剪圭处，无复在孙枝。
　　◎卷.55【渡汉江】李频
　　岭外音书绝，经年复历春。近乡情更怯，不敢问来人。
　　◎卷.56【嵩山夜还】李频
　　家住东皋去，好采旧山薇。自省游泉石，何曾不夜归。
　　◎卷.57【暮秋宿清源上人院】李频
　　野客愁来日，山房木落中。微风生夜半，积雨向秋终。
　　证道方离法，安禅不住空。迷途将觉路，语默见西东。
　　◎卷.58【秋夜宿重本上人院】李频
　　却忆凉堂坐，明河几度流。安禅逢小暑，抱疾入高秋。
　　水国曾重讲，云林半旧游。此来看月落，还似道相求。
　　◎卷.59【赠立规上人】李频
　　竹向空斋合，无僧在四邻。去云离坐石，斜月到禅身。
　　树老风终夜，山寒雪见春。不知诸祖后，传印是何人。
　　◎卷.60【苏州寒食日送人归觐】李频
　　江城寒食下，花木惨离魂。几宿投山寺，孤帆过海门。
　　□声泼火雨，柳色禁烟村。定看堂高后，斑衣灭泪痕。
　　◎卷.61【即席送许□之曹南省兄】李频
　　梅烂荷圆六月天，归帆高背虎丘烟。到时自见成行雁，
　　别处休听满树蝉。卖剑为赊吴市酒，携家犹借洞庭船。
　　待看春榜来江外，名占蓬莱第几仙。
　　◎卷.62【送罗著作两浙按狱（著作尝宰苏州吴县）】李频
　　使印星车适旧游，陶潜今日在瀛洲。科条尽晓三千罪，
　　囹圄应空十二州。旧绶有香笼驿马，皇华无暇狎沙鸥。
　　归来重过姑苏郡，莫忘题名在虎丘。
　　◎卷.63【下第后屏居书怀寄张侍御】李频
　　刖足岂一生，良工隔千里。故山彭泽上，归梦向汾水。
　　低催神气尽，僮仆心亦耻。未达谁不知，达者多忘此。
　　行年忽已壮，去老年更几。功名如不彰，身殁岂为鬼。
　　才看芳草歇，即叹凉风起。骢马未来朝，嘶声尚在耳。
　　◎卷.64【答韩中丞容不饮酒】李频
　　老大成名仍足病，强听丝竹亦无欢。
　　高情太守容闲坐，借与青山尽日看。
　　◎卷.65【句】李频
　　只将五字句，用破一生心。（《北梦琐言》）
　　楚里八千里，槃槃此都会。巍峨数里城，远水相映带。
　　（《方舆胜览》）


第五百九十卷
　　◎卷.1【冬至后西湖泛舟看断冰偶成长句】李郢
　　一阳生后阴飙竭，湖上层冰看折时。云母扇摇当殿色，
　　珊瑚树碎满盘枝。斜汀藻动鱼应觉，极浦波生雁未知。
　　山影浅中留瓦砾，日光寒外送涟漪。崖崩苇岸纵横散，
　　篙蹙兰舟片段随。曾向黄河望冲激，大鹏飞起雪风吹。
　　◎卷.2【阳羡春歌】李郢
　　石亭梅花落如积，玉藓斓班竹姑赤。祝陵有酒清若空，
　　煮糯蒸鱼作寒食。长桥新晴好天气，两市儿郎棹船戏。
　　溪头铙鼓狂杀侬，青盖红裙偶相值。风光何处最可怜，
　　邵家高楼白日边。楼下游人颜色喜，溪南黄帽应羞死。
　　三月未有二月残，灵龟可信淹水干。葑草青青促归去，
　　短箫横笛说明年。
　　◎卷.3【茶山贡焙歌】李郢
　　使君爱客情无已，客在金台价无比。春风三月贡茶时，
　　尽逐红旌到山里。焙中清晓朱门开，筐箱渐见新芽来。
　　陵烟触露不停探，官家赤印连帖催。朝饥暮匐谁兴哀，
　　喧阗竞纳不盈掬。一时一饷还成堆，蒸之馥之香胜梅。
　　研膏架动轰如雷，茶成拜表贡天子。万人争啖春山摧，
　　驿骑鞭声砉流电。半夜驱夫谁复见，十日王程路四千。
　　到时须及清明宴，吾君可谓纳谏君。谏官不谏何由闻，
　　九重城里虽玉食。天涯吏役长纷纷，使君忧民惨容色。
　　就焙尝茶坐诸客，几回到口重咨嗟。嫩绿鲜芳出何力，
　　山中有酒亦有歌。乐营房户皆仙家，仙家十队酒百斛。
　　金丝宴馔随经过，使君是日忧思多。客亦无言征绮罗，
　　殷勤绕焙复长叹。官府例成期如何！吴民吴民莫憔悴，
　　使君作相期苏尔。
　　◎卷.4【夏日登信州北楼】李郢
　　高楼上长望，百里见灵山。雨歇河珠定，云开谷鸟还。
　　田苗映林合，牛犊傍村闲。始得消忧处，蝉声催入关。
　　◎卷.5【游天柱观】李郢
　　听钟到灵观，仙子喜相寻。茅洞几千载，水声寒至今。
　　读碑丹井上，坐石涧亭阴。清兴未云尽，烟霞生夕林。
　　◎卷.6【酬刘谷除夜见寄】李郢
　　坐恐三更至，流年此夜分。客心无限事，愁雨不堪闻。
　　灞上家殊远，炉前酒暂醺。刘郎亦多恨，诗忆故山云。
　　◎卷.7【元日作】李郢
　　锵锵华驷客，门馆贺新正。野雪江山霁，微风竹树清。
　　芜庭春意晓，残枿烬烟生。忽忆王孙草，前年在帝京。
　　◎卷.8【酬刘谷立春日吏隐亭见寄】李郢
　　孤亭遥带寺，静者独登临。楚霁江流慢，春归泽气阴。
　　野田青牧马，幽竹暖鸣禽。日日年光尽，何堪故国心。
　　◎卷.9【宿怜上人房】李郢
　　重公旧相识，一夕话劳生。药裹关身病，经函寄道情。
　　岳寒当寺色，滩夜入楼声。不待移文诮，三年别赤城。
　　◎卷.10【园居】李郢
　　暮雨扬雄宅，秋风向秀园。不闻砧杵动，时看桔槔翻。
　　钓下鱼初食，船移鸭暂喧。橘寒才弄色，须带早霜繁。
　　◎卷.11【中元夜】李郢
　　江南水寺中元夜，金粟栏边见月娥。红烛影回仙态近，
　　翠鬟光动看人多。香飘彩殿凝兰麝，露绕轻衣杂绮罗。
　　湘水夜空巫峡远，不知归路欲如何。
　　◎卷.12【赠羽林将军（一作江上逢王将军）】李郢
　　虬须憔悴羽林郎，曾入甘泉侍武皇。雕没夜云知御苑，
　　马随仙仗识天香。五湖归去孤舟月，六国平来两鬓霜。
　　唯有桓伊江上笛，卧吹三弄送残阳。
　　◎卷.13【送人之岭南】李郢
　　关山迢递古交州，岁晏怜君走马游。谢氏海边逢素女，
　　越王潭上见青牛。嵩台月照啼猿曙，石室烟含古桂秋。
　　回望长安五千里，刺桐花下莫淹留。
　　◎卷.14【晚泊松江驿】李郢
　　片帆孤客晚夷犹，红蓼花前水驿秋。岁月方惊离别尽，
　　烟波仍驻古今愁。云阴故国山川暮，潮落空江网罟收。
　　还有吴娃旧歌曲，棹声遥散采菱舟。
　　◎卷.15【江亭春霁】李郢
　　江蓠漠漠荇田田，江上云亭霁景鲜。蜀客帆樯背归燕，
　　楚山花木怨啼鹃。春风掩映千门柳，晓色凄凉万井烟。
　　金磬泠泠水南寺，上方僧室翠微连。
　　◎卷.16【早秋书怀】李郢
　　高梧一叶坠凉天，宋玉悲秋泪洒然。霜拂楚山频见菊，
　　雨零溪树忽无蝉。虚村暮角催残日，近寺归僧寄野泉。
　　青鬓已缘多病镊，可堪风景促流年。
　　◎卷.17【为妻作生日寄意】李郢
　　谢家生日好风烟，柳暖花春二月天。金凤对翘双翡翠，
　　蜀琴初上七丝弦。鸳鸯交颈期千岁，琴瑟谐和愿百年。
　　应恨客程归未得，绿窗红泪冷涓涓。
　　◎卷.18【重阳日寄浙东诸从事】李郢
　　野人多病门长掩，荒圃重阳菊自开。愁里又闻清笛怨，
　　望中难见白衣来。元瑜正及从军乐，甯戚谁怜叩角哀。
　　红旆纷纷碧江暮，知君醉下望乡台。
　　◎卷.19【和湖州杜员外冬至日白蘋洲见忆】李郢
　　白蘋亭上一阳生，谢脁新裁锦绣成。千嶂雪消溪影渌，
　　几家梅绽海波清。已知鸥鸟长来狎，可许汀洲独有名。
　　多愧龙门重招引，即抛田舍棹舟行。
　　◎卷.20【上裴晋公】李郢
　　四朝忧国鬓如丝，龙马精神海鹤姿。天上玉书传诏夜，
　　阵前金甲受降时。曾经庾亮三秋月，下尽羊昙两路棋。
　　惆怅旧堂扃绿野，夕阳无限鸟飞迟。
　　◎卷.21【钱塘青山题李隐居西斋】李郢
　　小隐西斋为客开，翠萝深处遍青苔。林间扫石安棋局，
　　岩下分泉递酒杯。兰叶露光秋月上，芦花风起夜潮来。
　　湖山绕屋犹嫌浅，欲棹渔舟近钓台。
　　◎卷.22【友人适越路过桐庐寄题江驿】李郢
　　桐庐县前洲渚平，桐庐江上晚潮生。莫言独有山川秀，
　　过日仍闻官长清。麦陇虚凉当水店，鲈鱼鲜美称莼羹。
　　王孙客棹残春去，相送河桥羡此行。
　　◎卷.23【送刘谷】李郢
　　村桥西路雪初晴，云暖沙干马足轻。寒涧渡头芳草色，
　　新梅岭外鹧鸪声。邮亭已送轻车发，山馆谁将候火迎。
　　落日千峰转迢递，知君回首望高城。
　　◎卷.24【七夕（一作赵璜诗）】李郢
　　乌鹊桥头双扇开，年年一度过河来，莫嫌天上稀相见，
　　犹胜人间去不回。欲减烟花饶俗世，暂烦烟月掩妆台。
　　别时旧路长清浅，岂肯离情似死灰。
　　◎卷.25【秦处士移家富春发樟亭怀寄】李郢
　　潮落空江洲渚生，知君已上富春亭。尝闻郭邑山多秀，
　　更说官僚眼尽青。离别几宵魂耿耿，相思一座发星星。
　　仙翁白石高歌调，无复松斋半夜听。
　　◎卷.26【故洛阳城】李郢
　　胡兵一动朔方尘，不使銮舆此重巡。清洛但流呜咽水，
　　上阳深锁寂寥春。云收少室初晴雨，柳拂中桥晚渡津。
　　欲问升平无故老，凤楼回首落花频。
　　◎卷.27【紫极宫上元斋次呈诸道流】李郢
　　碧简朝天章奏频，清宫仿佛降灵真。五龙金角向星斗，
　　三洞玉音愁鬼神。风拂乱灯山磬□，露沾仙杏石坛春。
　　明朝醮罢羽客散，尘土满城空世人。
　　◎卷.28【立春一日江村偶兴】李郢
　　旧历年光看卷尽，立春何用更相催。江边野店寒无色，
　　竹外孤村坐见梅。山雪乍晴岚翠起，渔家向晚笛声哀。
　　南州近有秦中使，闻道胡兵索战来。
　　◎卷.29【立秋后自京归家】李郢
　　篱落秋归见豆花，竹门当水岸横槎。松斋一雨宜清簟，
　　佛室孤灯对绛纱。尽日抱愁跧似鼠，移时不动懒于蛇。
　　西江近有鲈鱼否，张翰扁舟始到家。
　　◎卷.30【奉陪裴相公重阳日游安乐池亭】李郢
　　绛霄轻霭翊三台，稽阮襟怀管乐才。莲沼昔为王俭府，
　　菊篱今作孟嘉杯。宁知北阙元勋在，却引东山旧客来。
　　自笑吐茵还酩酊，日斜空从绛衣回。
　　◎卷.31【浙河馆（一作暮春山行田家歇马）】李郢
　　雨湿菰蒲斜日明，茅厨煮茧掉车声。青蛇上竹一种色，
　　黄蝶隔溪无限情。何处樵渔将远饷，故园田土忆春耕。
　　千峰万濑水潏潏，羸马此中愁独行。
　　◎卷.32【春日题山家】李郢
　　偶与樵人熟，春残日日来。依冈寻紫蕨，挽树得青梅。
　　燕静衔泥起，蜂喧抱蕊回。嫩茶重搅绿，新酒略炊醅。
　　漠漠蚕生纸，涓涓水弄苔。丁香政堪结，留步小庭隈。
　　◎卷.33【江亭晚望】李郢
　　碧天凉冷雁来疏，闲望江云思有馀。秋馆池亭荷叶后，
　　野人篱落豆花初。无愁自得仙人术，多病能忘太史书。
　　闻说故园香稻熟，片帆归去就鲈鱼。
　　◎卷.34【长安夜访澈上人】李郢
　　关西木落夜霜凝，乌帽闲寻紫阁僧。松迥月光先照鹤，
　　寺寒沟水忽生冰。琤琤晓漏喧秦禁，漠漠秋烟起汉陵。
　　闻说天台旧禅处，石房独有一龛灯。
　　◎卷.35【送圆鉴上人游天台】李郢
　　西岭草堂留不住，独携瓶锡向天台。霜清海寺闻潮至，
　　日宴江船乞食回。华顶夜寒孤月落，石桥秋尽一僧来。
　　灵溪道者相逢处，阴洞泠泠竹室开。
　　◎卷.36【送僧之台州】李郢
　　独寻台岭闲游去，岂觉灵溪道里赊。三井应潮通海浪，
　　五峰攒寺落天花。寒潭盥漱铜瓶洁，野店安禅锡杖斜。
　　到日初寻石桥路，莫教云雨湿袈裟。
　　◎卷.37【伤贾岛无可】李郢
　　却到京师事事伤，惠休归寂贾生亡。何人收得文章箧，
　　独我来经苔藓房。一命未沾为逐客，万缘初尽别空王。
　　萧萧竹坞斜阳在，叶覆闲阶雪拥墙。
　　◎卷.38【孔雀】李郢
　　越鸟青春好颜色，晴轩入户看呫衣。一身金翠画不得，
　　万里山川来者稀。丝竹惯听时独舞，楼台初上欲孤飞。
　　刺桐花谢芳草歇，南国同巢应望归。
　　◎卷.39【秋晚寄题陆勋校书义兴禅居时淮南从事】李郢
　　禅居秋草晚，萧索异前时。莲幕青云贵，翱翔绝后期。
　　藓房柽架掩，山砌石盆欹。剑戟晨趋静，笙歌夜散迟。
　　谷寒霜狖静，林晚磬虫悲。惠远烟霞在，方平杖履随。
　　骨清须贵达，神重有威仪。万卒千蹄马，横鞭从信骑。
　　◎卷.40【酬王舍人雪中见寄】李郢
　　三日柴门拥不开，阶庭平满白皑皑。
　　今朝踏作琼瑶迹，为有诗从凤沼来。
　　◎卷.41【蝉】李郢
　　饮蝉惊雨落高槐，山蚁移将入石阶。
　　若使秦楼美人见，还应一为拔金钗。
　　◎卷.42【自水口入茶山】李郢
　　蒨蒨红裙好女儿，相偎相倚看人时。
　　使君马上应含笑，横把金鞭为咏诗。
　　◎卷.43【重游天台】李郢
　　南国天台山水奇，石桥危险古来知。
　　龙潭直下一百丈，谁见生公独坐时。
　　◎卷.44【山行】李郢
　　小田微雨稻苗香，田畔清溪潏潏凉。
　　自忆东吴榜舟日，蓼花沟水半篙强。
　　◎卷.45【上元日寄湖杭二从事】李郢
　　恋别山灯忆水灯，山光水焰百千层。
　　谢公留赏山公唤，知入笙歌阿那朋。
　　◎卷.46【寒食野望】李郢
　　旧坟新陇哭多时，流世都堪几度悲。
　　乌鸟乱啼人未远，野风吹散白棠梨。
　　◎卷.47【清明日题一公禅室】李郢
　　山头兰若石楠春，山下清明烟火新。
　　此日何穷礼禅客，归心谁是恋禅人。
　　◎卷.48【七夕寄张氏兄弟】李郢
　　新秋牛女会佳期，红粉筵开玉馔时。
　　好与檀郎寄花朵，莫教清晓羡蛛丝。
　　◎卷.49【春晚与诸同舍出城迎座主侍郎（一作郑颢诗）】李郢
　　三十骅骝一哄尘，来时不锁杏园春。
　　东风柳絮轻如雪，应有偷游曲水人。
　　◎卷.50【张郎中宅戏赠二首】李郢
　　薄雪燕蓊紫燕钗，钗垂簏簌抱香怀。
　　一声歌罢刘郎醉，脱取明金压绣鞋。
　　谢家青妓邃重关，谁省春风见玉颜。
　　闻道彩鸾三十六，一双双对碧池莲。
　　◎卷.51【醉送】李郢
　　江梅冷艳酒清光，急拍繁弦醉画堂。
　　无限柳条多少雪，一将春恨付刘郎。
　　◎卷.52【晓井】李郢
　　桐阴覆井月斜明，百尺寒泉古甃清。
　　越女携瓶下金索，晓天初放辘轳声。
　　◎卷.53【南池】李郢
　　小男供饵妇搓丝，溢榼香醪倒接z5。
　　日出两竿鱼正食，一家欢笑在南池。
　　◎卷.54【偶作】李郢
　　一杯正发吟哦兴，两盏还生去住愁。
　　何似全家上船去，酒旗多处即淹留。
　　◎卷.55【画鼓】李郢
　　尝闻画鼓动欢情，及送离人恨鼓声。
　　两杖一挥行缆解，暮天空使别魂惊。
　　◎卷.56【燕蓊花】李郢
　　十二街中何限草，燕蓊尽欲占残春。
　　黄花扑地无穷极，愁杀江南去住人。
　　◎卷.57【邵博士溪亭】李郢
　　野茶无限春风叶，溪水千重返照波。
　　只去长桥三十里，谁人一解枉帆过。
　　◎卷.58【小石上见亡友题处】李郢
　　笋石清琤入紫烟，陆云题处是前年。
　　苔侵雨打依稀在，惆怅凉风树树蝉。
　　◎卷.59【洞灵观流泉】李郢
　　石上苔芜水上烟，潺湲声在观门前。
　　千岩万壑分流去，更引飞花入洞天。
　　◎卷.60【送李判官】李郢
　　津市停桡送别难，荧荧蜡炬照更阑。
　　东风万叠吹江月，谁伴袁褒宿夜滩。
　　◎卷.61【宿杭州虚白堂】李郢
　　秋月斜明虚白堂，寒蛩唧唧树苍苍。
　　江风彻晓不得睡，二十五声秋点长。


第五百九十一卷
　　◎卷.1【道林寺】崔珏
　　临湘之滨麓之隅，西有松寺东岸无。松风千里摆不断，
　　竹泉泻入于僧厨。宏梁大栋何足贵，山寺难有山泉俱。
　　四时唯夏不敢入，烛龙安敢停斯须？远公池上种何物，
　　碧罗扇底红鳞鱼。香阁朝鸣大法鼓，天宫夜转三乘书。
　　野花市井栽不著，山鸡饮啄声相呼。金槛僧回步步影，
　　石盆水溅联联珠。北临高处日正午，举手欲摸黄金乌。
　　遥江大船小于叶，远村杂树齐如蔬。潭州城郭在何处，
　　东边一片青模糊。今来古往人满地，劳生未了归丘墟。
　　长卿之门久寂寞，五言七字夸规模。我吟杜诗清入骨，
　　灌顶何必须醍醐。白日不照耒阳县，皇天厄死饥寒躯。
　　明珠大贝采欲尽，蚌蛤空满赤沙湖。今我题诗亦无味，
　　怀贤览古成长吁。不如兴罢过江去，已有好月明归途。
　　◎卷.2【美人尝茶行】崔珏
　　云鬟枕落困春泥，玉郎为碾瑟瑟尘。闲教鹦鹉啄窗响，
　　和娇扶起浓睡人。银瓶贮泉水一掬，松雨声来乳花熟。
　　朱唇啜破绿云时，咽入香喉爽红玉。明眸渐开横秋水，
　　手拨丝簧醉心起。台时却坐推金筝，不语思量梦中事。
　　◎卷.3【门前柳】崔珏
　　门前蜀柳□知春，风淡暖烟愁杀人。将谓只栽郡楼下，
　　不知迤逦连南津。南津柳色连南市，南市戎州三百里。
　　夷陬蛮落相连接，故乡莫道心先死。我今帝里尚有家，
　　门前嫩柳插仙霞。晨沾太一坛边雨，暮宿凤凰城里鸦。
　　别来三载当谁道，门前年年绿阴好。春来定解飞雪花，
　　雨后还应庇烟草。忆昔当年栽柳时，新芽茁茁嫌生迟。
　　如今宛转稊著地，常向绿阴劳梦思。不道彼树好，
　　不道此树恶。试将此意问野人，野人尽道生处乐。
　　为报门前杨柳栽，我应来岁当归来。纵令树下能攀折，
　　白发如丝心似灰。
　　◎卷.4【岳阳楼晚望】崔珏
　　乾坤千里水云间，钓艇如萍去复还。楼上北风斜卷席，
　　湖中西日倒衔山。怀沙有恨骚人往，鼓瑟无声帝子闲。
　　何事黄昏尚凝睇，数行烟树接荆蛮。
　　◎卷.5【哭李商隐】崔珏
　　成纪星郎字义山，适归高壤抱长叹。词林枝叶三春尽，
　　学海波澜一夜干。风雨已吹灯烛灭，姓名长在齿牙寒。
　　只应物外攀琪树，便著霓裳上绛坛。
　　虚负凌云万丈才，一生襟抱未曾开。鸟啼花落人何在，
　　竹死桐枯凤不来。良马足因无主踠，旧交心为绝弦哀。
　　九泉莫叹三光隔，又送文星入夜台。
　　◎卷.6【和友人鸳鸯之什】崔珏
　　翠鬣红衣舞夕晖，水禽情似此禽稀。暂分烟岛犹回首，
　　只渡寒塘亦共飞。映雾乍迷珠殿瓦，逐梭齐上玉人机。
　　采莲无限兰桡女，笑指中流羡尔归。
　　寂寂春塘烟晚时，两心和影共依依。溪头日暖眠沙稳，
　　渡口风寒浴浪稀。翡翠莫夸饶彩饰，鸊鹈须羡好毛衣。
　　兰深芷密无人见，相逐相呼何处归。
　　舞鹤翔鸾俱别离，可怜生死两相随。红丝毳落眠汀处，
　　白雪花成蹙浪时。琴上只闻交颈语，窗前空展共飞诗。
　　何如相见长相对，肯羡人间多所思。
　　◎卷.7【有赠】崔珏
　　莫道妆成断客肠，粉胸绵手白莲香。烟分顶上三层绿，
　　剑截眸中一寸光。舞胜柳枝腰更软，歌嫌珠贯曲犹长。
　　虽然不似王孙女，解爱临邛卖赋郎。
　　锦里芬芳少佩兰，风流全占似君难。心迷晓梦窗犹暗，
　　粉落香肌汗未干。两脸夭桃从镜发，一眸春水照人寒。
　　自嗟此地非吾土，不得如花岁岁看。
　　◎卷.8【和人听歌】崔珏
　　气吐幽兰出洞房，乐人先问调宫商。声和细管珠才转，
　　曲度沉烟雪更香。公子不随肠万结，离人须落泪千行。
　　巫山唱罢行云过，犹自微尘舞画梁。
　　红脸初分翠黛愁，锦筵歌板拍清秋。一楼春雪和尘落，
　　午夜寒泉带雨流。座上美人心尽死，尊前旅客泪难收。
　　莫辞更送刘郎酒，百斛明珠异日酬。
　　◎卷.9【水晶枕】崔珏
　　千年积雪万年冰，掌上初擎力不胜。南国旧知何处得，
　　北方寒气此中凝。黄昏转烛萤飞沼，白日褰帘水在簪。
　　蕲簟蜀琴相对好，裁诗乞与涤烦襟。
　　◎卷.10【席间咏琴客】崔珏
　　七条弦上五音寒，此艺知音自古难。
　　唯有河南房次律，始终怜得董庭兰。
　　◎卷.11【句】崔珏
　　楚王宫地罗含宅，赖许时时听法来。（早梅赠李商隐。
　　见《商隐集注》）


第五百九十二卷
　　◎卷.1【徒相逢】曹邺
　　江边野花不须采，梁头野燕不用亲。
　　西施本是越溪女，承恩不荐越溪人。
　　◎卷.2【杂诫】曹邺
　　带香入鲍肆，香气同鲍鱼。未入犹可悟，已入当何如。
　　◎卷.3【捕渔谣】曹邺
　　天子好征战，百姓不种桑。天子好年少，无人荐冯唐。
　　天子好美女，夫妇不成双。
　　◎卷.4【四怨三愁五情诗十二首·一怨】曹邺
　　美人如新花，许嫁还独守。岂无青铜镜，终日自疑丑。
　　◎卷.5【四怨三愁五情诗十二首·二怨】曹邺
　　庭花已结子，岩花犹弄色。谁令生处远，用尽春风力。
　　◎卷.6【四怨三愁五情诗十二首·三怨】曹邺
　　短鬟一如螓，长眉一如蛾。相共棹莲舟，得花不如他。
　　◎卷.7【四怨三愁五情诗十二首·四怨】曹邺
　　手推呕哑车，朝朝暮暮耕。未曾分得谷，空得老农名。
　　◎卷.8【四怨三愁五情诗十二首·一愁】曹邺
　　远梦如水急，白发如草新。归期待春至，春至还送人。
　　◎卷.9【四怨三愁五情诗十二首·二愁】曹邺
　　涧草短短青，山月朗朗明。此夜目不掩，屋头乌啼声。
　　◎卷.10【四怨三愁五情诗十二首·三愁】曹邺
　　别家鬓未生，到城鬓似发。朝朝临川望，灞水不入越。
　　◎卷.11【四怨三愁五情诗十二首·一情】曹邺
　　东西是长江，南北是官道。牛羊不恋山，只恋山中草。
　　◎卷.12【四怨三愁五情诗十二首·二情】曹邺
　　阿娇生汉宫，西施住南国。专房莫相妒，各自有颜色。
　　◎卷.13【四怨三愁五情诗十二首·三情】曹邺
　　蛱蝶空中飞，夭桃庭中春。见他夫妇好，有女初嫁人。
　　◎卷.14【四怨三愁五情诗十二首·四情】曹邺
　　槟榔自无柯，椰叶自无阴。常羡庭边竹，生笋高于林。
　　◎卷.15【四怨三愁五情诗十二首·五情】曹邺
　　野雀空城饥，交交复飞飞。勿怪官仓粟，官仓无空时。
　　◎卷.16【寄刘驾】曹邺
　　一川草色青袅袅，绕屋水声如在家。
　　怅望美人不携手，墙东又发数枝花。
　　◎卷.17【风人体】曹邺
　　出门行一步，形影便相失。何况大堤上，骢马如箭疾。
　　夜夜如织妇，寻思待成匹。郎只不在家，在家亦如出。
　　将金与卜人，谲道远行吉。念郎缘底事，不具天与日。
　　◎卷.18【杏园即席上同年】曹邺
　　岐路不在天，十年行不至。一旦公道开，青云在平地。
　　枕上数声鼓，衡门已如市。白日探得珠，不待骊龙睡。
　　匆匆出九衢，僮仆颜色异。故衣未及换，尚有去年泪。
　　晴阳照花影，落絮浮野翠。对酒时忽惊，犹疑梦中事。
　　自怜孤飞鸟，得接鸾凤翅。永怀共济心，莫起胡越意。
　　◎卷.19【恃宠】曹邺
　　二月树色好，昭仪正骄奢。恐君爱阳艳，斫却园中花。
　　三十六宫女，髻鬟各如鸦。君王心所怜，独自不见瑕。
　　台上红灯尽，未肯下金车。一笑不得所，尘中悉无家。
　　飞燕身更轻，何必恃容华。
　　◎卷.20【题女郎庙】曹邺
　　数点烟香出庙门，女娥飞去影中存。
　　年年岭上春无主，露泣花愁断客魂。
　　◎卷.21【四望楼】曹邺
　　背山见楼影，应合与山齐。座上日已出，城中未鸣鸡。
　　无限燕赵女，吹笙上金梯。风起洛阳东，香过洛阳西。
　　公子长夜醉，不闻子规啼。
　　◎卷.22【筑城三首】曹邺
　　郎有蘼芜心，妾有芙蓉质。不辞嫁与郎，筑城无休日。
　　呜呜啄人鸦，轧轧上城车。力尽土不尽，得归亦无家。
　　筑人非筑城，围秦岂围我。不知城上土，化作宫中火。
　　◎卷.23【奉命齐州推事毕寄本府尚书】曹邺
　　越鸟栖不定，孤飞入齐乡。日暮天欲雨，那兼羽翎伤。
　　州民言刺史，蠹物甚于蝗。受命大执法，草草是行装。
　　仆隶皆分散，单车驿路长。四顾无相识，奔驰若投荒。
　　重门下长锁，树影空过墙。驱囚绕廊屋，bb々如牛羊。
　　狱吏相对语，簿书堆满床。敲枷打锁声，终日在目旁。
　　既舍三山侣，来馀五斗粮。忍学空城雀，潜身入官仓。
　　国中天子令，头上白日光。曲木用处多，不如直为梁。
　　恐孤食恩地，昼夜心不遑。仲夏天气热，鬓须忽成霜。
　　社鼠不可灌，城狐不易防。偶于擒纵间，尽得见否臧。
　　截断奸吏舌，擘开冤人肠。明朝向西望，走马归汶阳。
　　◎卷.24【北郭闲思】曹邺
　　山前山后是青草，尽日出门还掩门。
　　每思骨肉在天畔，来看野翁怜子孙。
　　◎卷.25【战城南】曹邺
　　千金画阵图，自为弓剑苦。杀尽田野人，将军犹爱武。
　　性命换他恩，功成谁作主。凤凰楼上人，夜夜长歌舞。
　　◎卷.26【自退】曹邺
　　寒女面如花，空寂常对影。况我不嫁容，甘为瓶堕井。
　　◎卷.27【早起】曹邺
　　月堕沧浪西，门开树无影。此时归梦阑，立在梧桐井。
　　◎卷.28【古相送】曹邺
　　行人卜去期，白发根已出。执君青松枝，空数别来日。
　　心如七夕女，生死难再匹。且愿车声迫，莫使马行疾。
　　巫山千丈高，亦恐梦相失。
　　◎卷.29【甲第】曹邺
　　游人未入门，花影出门前。将军来此住，十里无荒田。
　　◎卷.30【望不来】曹邺
　　见花忆郎面，常愿花色新。为郎容貌好，难有相似人。
　　◎卷.31【官仓鼠】曹邺
　　官仓老鼠大如斗，见人开仓亦不走。
　　健儿无粮百姓饥，谁遣朝朝入君口。
　　◎卷.32【题濮庙】曹邺
　　晓祭瑶斋夜扣钟，鳌头风起浪重重。人间直有仙桃种，
　　海上应无肉马踪。赤水梦沈迷象罔，翠华恩断泣芙蓉。
　　不知皇帝三宫驻，始向人间著衮龙。
　　◎卷.33【偶题】曹邺
　　白玉先生多在市，青牛道士不居山。
　　但能共得丹田语，正是忙时身亦闲。
　　◎卷.34【登岳阳楼有怀寄座主相公】曹邺
　　南登岳阳楼，北眺长安道。不见升平里，千山树如草。
　　骨肉在南楚，沈忧起常早。白社愁成空，秋芜待谁扫。
　　常闻诗人语，西子不宜老。赖识丹元君，时来语蓬岛。
　　◎卷.35【出关】曹邺
　　山上黄犊走避人，山下女郎歌满野。
　　我独南征恨此身，更有无成出关者。
　　◎卷.36【将赴天平职书怀寄翰林从兄】曹邺
　　居处绝人事，门前雀罗施。谁遣辟书至，仆隶皆展眉。
　　匹马渡河洛，西风飘路岐。手执王粲笔，闲吟向旌旗。
　　香晚翠莲动，吟馀红烛移。开口啖酒肉，将何报相知。
　　况我魏公子，相顾不相疑。岂学官仓鼠，饱食无所为。
　　白露沾碧草，芙蓉落清池。自小不到处，全家忽如归。
　　吾宗处清切，立在白玉墀。方得一侍座，单车又星飞。
　　愿将门底水，永托万顷陂。
　　◎卷.37【贺雪寄本府尚书】曹邺
　　雨雪不顺时，阴阳失明晦。麦根半成土，农夫泣相对。
　　我公诚诉天，天地忽已泰。长飙卷白云，散落群峰外。
　　拂砌花影明，交宫鹤翎碎。宿鸟晨不飞，犹疑月光在。
　　碧树香尽发，蠹虫声渐退。有客怀兔园，吟诗绕城内。
　　◎卷.38【寄嵩阳道人】曹邺
　　三山浮海倚蓬瀛，路入真元险尽平。华表千年孤鹤语，
　　人间一梦晚蝉鸣。将龙逐虎神初王，积火焚心气渐清。
　　见说嵩阳有仙客，欲持金简问长生。
　　◎卷.39【去不返】曹邺
　　寒女不自知，嫁为公子妻。亲情未识面，明日便东西。
　　但得上马了，一去头不回。双轮如鸟飞，影尽东南街。
　　九重十二门，一门四扇开。君从此路去，妾向此路啼。
　　但得见君面，不辞插荆钗。
　　◎卷.40【送进士下第归南海】曹邺
　　数片红霞映夕阳，揽君衣袂更移觞。行人莫叹碧云晚，
　　上国每年春草芳。雪过蓝关寒气薄，雁回湘浦怨声长。
　　应无惆怅沧波远，十二玉楼非我乡。
　　◎卷.41【送厉图南下第归澧州】曹邺
　　当春人尽归，我独无归计。送君自多感，不是缘下第。
　　君看山上草，尽有干云势。结根既不然，何必更掩袂。
　　澧水鲈鱼贱，荆门杨柳细。勿为阳艳留，此处有月桂。
　　言毕尊未干，十二门欲闭。伫立望不见，登高更流涕。
　　吟君别我诗，怅望水烟际。
　　◎卷.42【思不见】曹邺
　　但见出门踪，不见入门迹。却笑山头女，无端化为石。
　　◎卷.43【贵宅】曹邺
　　入门又到门，到门戟相对。玉箫声尚远，疑似人不在。
　　公子厌花繁，买药栽庭内。望远不上楼，窗中见天外。
　　此地日烹羊，无异我食菜。自是愁人眼，见之若奢泰。
　　◎卷.44【下第寄知己】曹邺
　　长安孟春至，枯树花亦发。忧人此时心，冷若松上雪。
　　自知才不堪，岂敢频泣血。所痛无罪者，明时屡遭刖。
　　故山秋草多，一卷成古辙。夜来远心起，梦见潇湘月。
　　大贤冠盖高，何事怜屑屑。不令伤弓鸟，日暮飞向越。
　　闻知感激语，胸中如有物。举头望青天，白日头上没。
　　归来通济里，开户山鼠出。中庭广寂寥，但见薇与蕨。
　　无虑数尺躯，委作泉下骨。唯愁揽清镜，不见昨日发。
　　愿怜闺中女，晚嫁唯守节。勿惜四座言，女巧难自说。
　　◎卷.45【吴宫宴】曹邺
　　吴宫城阙高，龙凤遥相倚。四面铿鼓钟，中央列罗绮。
　　春风时一来，兰麝闻数里。三度明月落，青娥醉不起。
　　江头铁剑鸣，玉座成荒垒。适来歌舞处，未知身是鬼。
　　◎卷.46【长相思】曹邺
　　翦妾身上巾，赠郎伤妾神。郎车不暂停，妾貌宁长春。
　　春天无停雪，沧海无停津。遣妾空床梦，夜夜随车轮。
　　◎卷.47【长城下】曹邺
　　远水犹归壑，征人合忆乡。泣多盈袖血，吟苦满头霜。
　　楚国连天浪，衡门到海荒。何当生燕羽，时得近雕梁。
　　◎卷.48【成名后献恩门】曹邺
　　为物稍有香，心遭蠹虫啮。平人登太行，万万车轮折。
　　一辞桂岭猿，九泣东门月。年年孟春时，看花不如雪。
　　僻居城南隅，颜子须泣血。沉埋若九泉，谁肯开口说。
　　辛勤学机杼，坐对秋灯灭。织锦花不常，见之尽云拙。
　　自怜孤生竹，出土便有节。每听浮竞言，喉中似无舌。
　　忽然风雷至，惊起池中物。拔上青云巅，轻如一毫发。
　　珑珑金锁甲，稍稍城乌绝。名字如鸟飞，数日便到越。
　　幽兰生虽晚，幽香亦难歇。何以保此身，终身事无缺。
　　◎卷.49【赠道师】曹邺
　　举世皆问人，唯师独求己。一马无四蹄，顷刻行千里。
　　应笑北原上，丘坟乱如蚁。
　　◎卷.50【入关】曹邺
　　衡门亦无路，何况入西秦。灸病不得穴，徒为采艾人。
　　◎卷.51【听刘尊师弹琴】曹邺
　　曾于清海独闻蝉，又向空庭夜听泉。
　　不似斋堂人静处，秋声长在七条弦。
　　◎卷.52【题山居】曹邺
　　扫叶煎茶摘叶书，心闲无梦夜窗虚。
　　只应光武恩波晚，岂是严君恋钓鱼。
　　◎卷.53【关试前送进士姚潜下第归南阳】曹邺
　　马嘶残日没残霞，二月东风便到家。
　　莫羡长安占春者，明年始见故园花。
　　◎卷.54【浐川寄进士刘驾】曹邺
　　我家不背水，君身不向越。自是相忆苦，忽如经年别。
　　山家草木寒，石上有残雪。美人望不见，迢迢云中月。
　　◎卷.55【翠孤至渚宫寄座主相公】曹邺
　　万里一孤舟，春行夏方到。骨肉尽单羸，沉忧满怀抱。
　　羁孤相对泣，性命不相保。开户山鼠惊，虫声乱秋草。
　　白菌缘屋生，黄蒿拥篱倒。对此起长嗟，芳年亦须老。
　　恩门为宰相，出入用天道。忽于摧落间，收得青松操。
　　全家到江陵，屋虚风浩浩。中肠自相伐，日夕如寇盗。
　　其下有孤侄，其上有孀嫂。黄粮贱于土，一饭常不饱。
　　天斜日光薄，地湿虫叫噪。惟恐道忽消，形容益枯槁。
　　古人于黄雀，岂望白环报。奉答恩地恩，何惭以诚告。
　　◎卷.56【早秋宿田舍】曹邺
　　涧草疏疏萤火光，山月朗朗枫树长。
　　南村犊子夜声急，应是栏边新有霜。
　　◎卷.57【旅次岳阳寄京中亲故】曹邺
　　君山南面浪连天，一客愁心两处悬。身逐片帆归楚泽，
　　魂随流水向秦川。月回浦北千寻雪，树出湖东几点烟。
　　更欲登楼向西望，北风催上洞庭船。
　　◎卷.58【题舒乡】曹邺
　　功名若及鸱夷子，必拟将舟泛洞庭。
　　柳色湖光好相待，我心非醉亦非醒。
　　◎卷.59【碧寻宴上有怀知己】曹邺
　　荻花芦叶满溪流，一簇笙歌在水楼。金管曲长人尽醉，
　　玉簪恩重独生愁。女萝力弱难逢地，桐树心孤易感秋。
　　莫怪当欢却惆怅，全家欲上五湖舟。
　　◎卷.60【从天平节度使游平流园】曹邺
　　池塘静于寺，俗事不到眼。下马如在山，令人忽疏散。
　　明公有高思，到此遂长返。乘兴挈一壶，折荷以为盏。
　　入竹藤似蛇，侵墙水成藓。幽鸟不识人，时来拂冠冕。
　　沿流路若穷，及行路犹远。洞中已云夕，洞口天未晚。
　　自怜不羁者，写物心常简。翻愁此兴多，引得嵇康懒。
　　◎卷.61【故人寄茶（一作李德裕诗）】曹邺
　　剑外九华英，缄题下玉京。开时微月上，碾处乱泉声。
　　半夜招僧至，孤吟对月烹。碧沈霞脚碎，香泛乳花轻。
　　六腑睡神去，数朝诗思清。月馀不敢费，留伴肘书行。


第五百九十三卷
　　◎卷.1【东武吟】曹邺
　　心如山上虎，身若仓中鼠。惆怅倚市门，无人与之语。
　　夜宴李将军，欲望心相许。何曾听我言，贪谑邯郸女。
　　独上黄金台，凄凉泪如雨。
　　◎卷.2【蓟北门行（一本作出自蓟北门行）】曹邺
　　长河冻如石，征人夜中戍。但恐筋力尽，敢惮将军遇。
　　古来死未歇，白骨碍官路。岂无一有功，可以高其墓。
　　亲戚牵衣泣，悲号自相顾。死者虽无言，那堪生者悟。
　　不如无手足，得见齿发暮。乃知七尺躯，却是速死具。
　　◎卷.3【金井怨】曹邺
　　西风吹急景，美人照金井。不见面上花，却恨井中影。
　　◎卷.4【姑苏台】曹邺
　　南宫酒未销，又宴姑苏台。美人和泪去，半夜阊门开。
　　相对正歌舞，笑中闻鼓鼙。星散九重门，血流十二街。
　　一去成万古，台尽人不回。时闻野田中，拾得黄金钗。
　　◎卷.5【夜坐有怀】曹邺
　　悄悄月出树，东南若微霜。愁人不成寐，五月夜亦长。
　　佳期杳天末，骨肉不在旁。年华且有恨，厥体难久康。
　　人言力耕者，岁旱亦有粮。吾道固如此，安得苦伥伥。
　　◎卷.6【寄监察从兄】曹邺
　　我祖居邺地，邺人识文星。此地星已落，兼无古时城。
　　古风既无根，千载难重生。空留建安书，传说七子名。
　　贱子生桂州，桂州山水清。自觉心貌古，兼合古人情。
　　因为二雅诗，出语有性灵。持来向长安，时得长者惊。
　　芝草不为瑞，还共木叶零。恨如辙中土，终岁填不平。
　　吾宗戴豸冠，忽然入西京。怜其羽翼单，抚若亲弟兄。
　　松根已坚牢，松叶岂不荣。言罢眼无泪，心中如酒酲。
　　◎卷.7【乐府体】曹邺
　　莲子房房嫩，菖蒲叶叶齐。共结池中根，不厌池中泥。
　　◎卷.8【弃妇】曹邺
　　嫁来未曾出，此去长别离。父母亦有家，羞言何以归。
　　此日年且少，事姑常有仪。见多自成丑，不待颜色衰。
　　何人不识宠，所嗟无自非。将欲告此意，四邻已相疑。
　　◎卷.9【读李斯传】曹邺
　　一车致三毂，本图行地速。不知驾驭难，举足成颠覆。
　　欺暗尚不然，欺明当自戮。难将一人手，掩得天下目。
　　不见三尺坟，云阳草空绿。
　　◎卷.10【文宗陵】曹邺
　　千年尧舜心，心成身已殁。始随苍梧云，不返苍龙阙。
　　宫女衣不香，黄金赐白发。留此奉天下，所以无征伐。
　　至今汨罗水，不葬大夫骨。
　　◎卷.11【偶怀】曹邺
　　开目不见路，常如夜中行。最贱不自勉，中涂与谁争。
　　蓬为沙所危，还向沙上生。一年秋不熟，安得便废耕。
　　颜子命未达，亦遇时人轻。
　　◎卷.12【代罗敷诮使君】曹邺
　　常言爱嵩山，别妾向东京。朝来见人说，却知在石城。
　　未必菖蒲花，只向石城生。自是使君眼，见物皆有情。
　　麋鹿同上山，莲藕同在泥。莫学天上日，朝东暮还西。
　　◎卷.13【怨歌行】曹邺
　　丈夫好弓剑，行坐说金吾。喜闻有行役，结束不待车。
　　官田赠倡妇，留妾侍舅姑。舅姑皆已死，庭花半是芜。
　　中妹寻适人，生女亦嫁夫。何曾寄消息，他处却有书。
　　严风厉中野，女子心易孤。贫贱又相负，封侯意何如。
　　◎卷.14【南征怨】曹邺
　　万浪东不回，昭王南征早。龙舟没何处，独树江上老。
　　吾欲问水滨，宫殿已生草。
　　◎卷.15【和潘安仁金谷集】曹邺
　　太守龙为马，将军金作车。香飘十里风，风下绿珠歌。
　　莫怪坐上客，叹君庭前花。明朝此池馆，不是石崇家。
　　◎卷.16【不可见】曹邺
　　常闻贫贱夫，头白终相待。自从嫁黔娄，终岁长不在。
　　君梦有双影，妾梦空四邻。常思劲北风，吹折双车轮。
　　◎卷.17【秦后作】曹邺
　　大道不居谦，八荒安苟得。木中不生火，高殿祸顷刻。
　　谁将白帝子，践我礼义域。空持拔山志，欲夺天地德。
　　轵道人不回，壮士断消息。父母骨成薪，虫蛇自相食。
　　鼎乱阴阳疑，战尽鬼神力。东郊龙见血，九土玄黄色。
　　鼙鼓裂二景，妖星动中国。圆丘无日月，旷野失南北。
　　徒流杀人血，神器终不忒。一马渡空江，始知贤者贼。
　　◎卷.18【薄命妾】曹邺
　　薄命常恻恻，出门见南北。刘郎马蹄疾，何处去不得。
　　泪珠不可收，虫丝不可织。知君绿桑下，更有新相识。
　　◎卷.19【放歌行】曹邺
　　莫唱放歌行，此歌临楚水。人皆恶此声，唱者终不已。
　　三闾有何罪，不向枕上死。
　　◎卷.20【江西送人】曹邺
　　八月江上楼，西风令人愁。携酒楼上别，尽见四山秋。
　　但愁今日知，莫作他时疑。郎本不住此，无人泣望归。
　　何水不生波，何木不改柯。遥知明日恨，不如今日多。
　　将心速投人，路远人如何。
　　◎卷.21【始皇陵下作】曹邺
　　千金买鱼灯，泉下照狐兔。行人上陵过，却吊扶苏墓。
　　累累圹中物，多于养生具。若使山可移，应将秦国去。
　　舜殁虽在前，今犹未封树。
　　◎卷.22【洛原西望】曹邺
　　筑城畏不坚，城坚心自毁。秦树满平原，秦人不居此。
　　犹为泣路者，无力报天子。
　　◎卷.23【赵城怀古】曹邺
　　邯郸旧公子，骑马又鸣珂。手挥白玉鞭，不避五侯车。
　　闲愁春日短，沽酒入倡家。一笑千万金，醉中赠秦娥。
　　如今高原上，树树白杨花。
　　◎卷.24【代班姬】曹邺
　　宠极多妒容，乘车上金阶。欻然赵飞燕，不语到日西。
　　手把菖蒲花，君王唤不来。常嫌鬓蝉重，乞人白玉钗。
　　君心无定波，咫尺流不回。后宫门不掩，每夜黄鸟啼。
　　买得千金赋，花颜已如灰。
　　◎卷.25【庭草】曹邺
　　庭草根自浅，造化无遗功。低回一寸心，不敢怨春风。
　　◎卷.26【过白起墓】曹邺
　　夷陵火焰灭，长平生气低。将军临老病，赐剑咸阳西。
　　◎卷.27【对酒】曹邺
　　爱酒知是僻，难与性相舍。未必独醒人，便是不饮者。
　　晚岁无此物，何由住田野。
　　◎卷.28【续幽愤】曹邺
　　繁霜作阴起，朱火乘夕发。清昼冷无光，兰膏坐销歇。
　　惟公执天宪，身是台中杰。一逐楚大夫，何人为君雪。
　　匆匆鬼方路，不许辞双阙。过门似他乡，举趾如遗辙。
　　八月黄草生，洪涛入云热。危魂没太行，客吊空骨节。
　　千年瘴江水，恨声流不绝。
　　◎卷.29【古词】曹邺
　　高阙碍飞鸟，人言是君家。经年不归去，爱妾面上花。
　　妾面虽有花，妾心非女萝。郎妻自不重，于妾欲如何。
　　◎卷.30【和谢豫章从宋公戏马台送孔令谢病】曹邺
　　碧树杳云暮，朔风自西来。佳人忆山水，置酒在高台。
　　不必问流水，坐来日已西。劝君速归去，正及鹧鸪啼。
　　◎卷.31【送进士李殷下第游汾河】曹邺
　　上国花照地，遣君向西征。旁人亦有恨，况复故人情。
　　单车欲云去，别酒忽然醒。如何今夜梦，半作道路程。
　　边士不好礼，全家住军城。城中鼓角严，旅客常夜惊。
　　中有左记室，逢人眼光明。西门未归者，下马如到京。
　　还应一开卷，为子心不平。殷勤说忠抱，壮志勿自轻。
　　◎卷.32【相思极（一作长相思）】曹邺
　　妾颜与日空，君心与日新。三年得一书，犹在湘之滨。
　　料君相轻意，知妾无至亲。况当受明礼，不令再嫁人。
　　愿君从此日，化质为妾身。
　　◎卷.33【代谢玄晖新亭送范零陵】曹邺
　　楚水洪无际，沧茫接天涯。相看不能语，独鸟下江蓠。
　　蓬子悉有恋，蓬根却无期。车轮自不住，何必怨路岐。
　　孟冬衣食薄，梦寐亦未遗。
　　◎卷.34【山中效陶】曹邺
　　落第非有罪，兹山聊归止。山猿隔云住，共饮山中水。
　　读书时有兴，坐石忘却起。西山忽然暮，往往遗巾履。
　　经时一出门，兼候僮仆喜。常被山翁笑，求名岂如此。
　　齿发老未衰，何如且求己。
　　◎卷.35【城南野居寄知己】曹邺
　　奔走未到我，在城如在村。出门既无意，岂如常闭门。
　　作诗二十载，阙下名不闻。无人为开口，君子独有言。
　　身为苦寒士，一笑亦感恩。殷勤中途上，勿使车无轮。
　　◎卷.36【古莫买妾行】曹邺
　　千扉不当路，未似开一门。若遣绿珠丑，石家应尚存。
　　◎卷.37【霁后作（齐梁体）】曹邺
　　新霁辨草木，晚塘明衣衿。乳燕不归宿，双双飞向林。
　　微照露花影，轻云浮麦阴。无人可招隐，尽日登山吟。
　　◎卷.38【田家效陶】曹邺
　　黑黍舂来酿酒饮，青禾刈了驱牛载。
　　大姑小叔常在眼，却笑长安在天外。
　　◎卷.39【寄贾驰先辈】曹邺
　　游子想万里，何必登高台。闻君燕女吟，如自蓟北来。
　　长安高盖多，健马东西街。尽说蒿簪古，将钱买金钗。
　　我祖西园事，言之独伤怀。如今数君子，如鸟无树栖。
　　济水一入河，便与清流乖。闻君欲自持，勿使吾道低。
　　◎卷.40【送友人入塞】曹邺
　　乱蓬无根日，送子入青塞。苍茫万里秋，如见原野大。
　　鸟雀寒不下，山川迥相对。一马没黄云，登高望犹在。
　　惊风忽然起，白日黯已晦。如何恨路长，出门天涯外。
　　◎卷.41【寄阳朔友人】曹邺
　　桂林须产千株桂，未解当天影日开。
　　我到月中收得种，为君移向故园栽。
　　◎卷.42【题广福岩】曹邺
　　未有天地先融结，方广高深无丈尺。
　　书言不尽画难成，留与人间作奇特。
　　◎卷.43【送曾德迈归宁宜春】曹邺
　　湘东山水有清辉，袁水词人得意归。几府争驰毛义檄，
　　一乡看侍老莱衣。筵开灞岸临清浅，路去蓝关入翠微。
　　想到宜阳更无事，并将欢庆奉庭闱。
　　◎卷.44【送郑谷归宜春】曹邺
　　无成归故国，上马亦高歌。况是飞鸣后，殊为喜庆多。
　　暑销嵩岳雨，凉吹洞庭波。莫便闲吟去，须期接盛科。
　　◎卷.45【老圃堂（一作薛能诗）】曹邺
　　邵平瓜地接吾庐，谷雨干时手自锄。
　　昨日春风欺不在，就床吹落读残书。


第五百九十四卷
　　◎卷.1【登芜城】储嗣宗
　　昔人登此地，丘垄已前悲。今日又非昔，春风能几时。
　　◎卷.2【沧浪峡（一作储光羲诗）】储嗣宗
　　沧浪临古道，道上石成尘。自有沧浪峡，谁为无事人。
　　◎卷.3【垓城】储嗣宗
　　百战未言非，孤军惊夜围。山河意气尽，泪湿美人衣。
　　◎卷.4【南陂远望】储嗣宗
　　闲门横古塘，红树已惊霜。独立望秋草，野人耕夕阳。
　　孤烟起蜗舍，飞鹭下渔梁。唯有田家事，依依似故乡。
　　◎卷.5【宿玉箫宫】储嗣宗
　　尘飞不到空，露湿翠微宫。鹤影石桥月，箫声松殿风。
　　绿毛辞世女，白发入壶翁。借问烧丹处，桃花几遍红。
　　◎卷.6【晚眺徐州延福寺】储嗣宗
　　杉风振旅尘，晚景藉芳茵。片水明在野，万花深见人。
　　静依归鹤思，远惜旧山春。今日惜携手，寄怀吟白蘋。
　　◎卷.7【宿甘棠馆】储嗣宗
　　尘迹入门尽，悄然江海心。水声巫峡远，山色洞庭深。
　　风桂落寒子，岚烟凝夕阴。前轩鹤归处，萝月思沈沈。
　　◎卷.8【和茅山高拾遗忆山中杂题五首·山泉】储嗣宗
　　香味清机仙府回，萦纡乱石便流杯。
　　春风莫泛桃花去，恐引凡人入洞来。
　　◎卷.9【和茅山高拾遗忆山中杂题五首·巢鹤】储嗣宗
　　千万云间丁令威，殷勤仙骨莫先飞。
　　若逢茅氏传消息，贞白先生不久归。
　　◎卷.10【和茅山高拾遗忆山中杂题五首·胡山】储嗣宗
　　犬入五云音信绝，凤楼凝碧悄无声。
　　焚香古洞步虚夜，露湿松花空月明。
　　◎卷.11【和茅山高拾遗忆山中杂题五首·小楼】储嗣宗
　　松杉风外乱山青，曲几焚香对石屏。
　　空忆去年春雨后，燕泥时污太玄经。
　　◎卷.12【和茅山高拾遗忆山中杂题五首·山邻】储嗣宗
　　石桥春涧已归迟，梦入仙山山不知。
　　柱史从来非俗吏，青牛道士莫相疑。
　　◎卷.13【送道士】储嗣宗
　　泠然御风客，与道自浮沉。黄鹤有归语，白云无忌心。
　　药炉经月净，天路入壶深。从此分杯后，相思何处寻。
　　◎卷.14【宿山馆】储嗣宗
　　寂寞对衰草，地凉凝露华。蝉鸣月中树，风落客前花。
　　山馆无宿伴，秋琴初别家。自怜千万里，笔砚寄生涯。
　　◎卷.15【入浮石山】储嗣宗
　　斜日出门去，残花已过春。鸟声穿叶远，虎迹渡溪新。
　　入洞几时路，耕田何代人。自惭非避俗，不敢问迷津。
　　◎卷.16【送人归故园】储嗣宗
　　远节惨言别，况予心久违。从来忆家泪，今日送君归。
　　野路正风雪，还乡犹布衣。里中耕稼者，应笑读书非。
　　◎卷.17【得越中书】储嗣宗
　　芳草离离思，悠悠春梦馀。池亭千里月，烟水一封书。
　　诗想怀康乐，文应吊子胥。扁舟恋南越，岂独为鲈鱼。
　　◎卷.18【秋墅】储嗣宗
　　欲暮候樵者，望山空翠微。虹随馀雨散，鸦带夕阳归。
　　穷巷长秋草，孤村时捣衣。谁知多病客，寂寞掩柴扉。
　　◎卷.19【哭彭先生】储嗣宗
　　谷口溪声客自伤，那堪呜咽吊残阳。空阶鹤恋丹青影，
　　秋雨苔封白石床。主祭孤儿初学语，无媒旅榇未还乡。
　　门人远赴心丧夜，月满千山旧草堂。
　　◎卷.20【和顾非熊先生题茅山处士闲居】储嗣宗
　　归耕地肺绝尘喧，匣里青萍未报恩。浊酒自怜终日醉，
　　古风时得野人言。鸟啼碧树闲临水，花满青山静掩门。
　　唯有阶前芳草色，年年惆怅忆王孙。
　　◎卷.21【长安怀古】储嗣宗
　　祸稔萧墙终不知，生人力屈尽边陲。赤龙已赴东方暗，
　　黄犬徒怀上蔡悲。面缺崩城山寂寂，土埋冤骨草离离。
　　秋风解怨扶苏死，露泣烟愁红树枝。
　　◎卷.22【过王右丞书堂二首】储嗣宗
　　澄潭昔卧龙，章句世为宗。独步声名在，千岩水石空。
　　野禽悲灌木，落日吊清风。后学攀遗址，秋山闻草虫。
　　万树影参差，石床藤半垂。萤光虽散草，鸟迹尚临池。
　　风雅传今日，云山想昔时。感深苏属国，千载五言诗。
　　◎卷.23【孤雁】储嗣宗
　　孤雁暮飞急，萧萧天地秋。关河正黄叶，消息断青楼。
　　湘渚烟波远，骊山风雨愁。此时万里道，魂梦绕沧洲。
　　◎卷.24【赠隐者】储嗣宗
　　尽室居幽谷，乱山为四邻。雾深知有术，窗静似无人。
　　鹤语松上月，花明云里春。生涯更何许，尊酒与垂纶。
　　◎卷.25【早春怀薛公裕】储嗣宗
　　幽独自成愚，柴门日渐芜。陆机初入洛，孙楚又游吴。
　　失意怨杨柳，异乡闻鹧鸪。相思复相望，春草满南湖。
　　◎卷.26【村月】储嗣宗
　　月午篱南道，前村半隐林。田翁独归处，荞麦露花深。
　　◎卷.27【早春】储嗣宗
　　野树花初发，空山独见时。踟蹰历阳道，乡思满南枝。
　　◎卷.28【送友人游吴】储嗣宗
　　吴山青楚吟，草色异乡心。一酌水边酒，数声花下琴。
　　登楼旧国远，探穴九疑深。更想逢秋节，那堪闻夜砧。
　　◎卷.29【赠别】储嗣宗
　　兰泽伤秋色，临风远别期。东城草虽绿，南浦柳无枝。
　　直道岂易枉，暗投谁不疑。因君问行役，有泪湿江蓠。
　　◎卷.30【经故人旧居】储嗣宗
　　万里访遗尘，莺声泪湿巾。古书无主散，废宅与山邻。
　　宿草风悲夜，荒村月吊人。凄凉问残柳，今日为谁春。
　　◎卷.31【随边使过五原】储嗣宗
　　偶逐星车犯虏尘，故乡常恐到无因。
　　五原西去阳关废，日漫平沙不见人。
　　◎卷.32【春怀寄秣陵知友】储嗣宗
　　庐江城外柳堪攀，万里行人尚未还。
　　借问景阳台下客，谢家谁更卧东山。
　　◎卷.33【宋州月夜感怀】储嗣宗
　　雁池衰草露沾衣，河水东流万事微。
　　寂寞青陵台上月，秋风满树鹊南飞。
　　◎卷.34【吴宫】储嗣宗
　　荒台荆棘多，忠谏竟如何。细草迷宫巷，闲花误绮罗。
　　前溪徒自绿，子夜不闻歌。怅望清江暮，悠悠东去波。
　　◎卷.35【春游望仙谷】储嗣宗
　　清无车马尘，深洞百花春。鸡犬疑沾药，耕桑似避秦。
　　登山采樵路，临水浣纱人。若得心无事，移家便卜邻。
　　◎卷.36【圣女祠】储嗣宗
　　石屏苔色凉，流水绕祠堂。巢鹊疑天汉，潭花似镜妆。
　　神来云雨合，神去蕙兰香。不复闻双佩，山门空夕阳。
　　◎卷.37【宿范水】储嗣宗
　　行人倦游宦，秋草宿湖边。露湿芙蓉渡，月明渔网船。
　　寒机深竹里，远浪到门前。何处思乡甚，歌声闻采莲。
　　◎卷.38【送顾陶校书归钱塘】储嗣宗
　　清苦月偏知，南归瘦马迟。橐轻缘换酒，发白为吟诗。
　　水色西陵渡，松声伍相祠。圣朝思直谏，不是挂冠时。
　　◎卷.39【题云阳高少府衙斋】储嗣宗
　　大隐能兼济，轩窗逐胜开。远含云水思，深得栋梁材。
　　吏散山逾静，庭闲鸟自来。更怜幽砌色，秋雨长莓苔。


第五百九十五卷
　　◎卷.1【早春山行】于武陵
　　江草暖初绿，雁行皆北飞。异乡那久客，野鸟尚思归。
　　十载过如梦，素心应已违。行行家渐远，更苦得书稀。
　　◎卷.2【宿友生林居因怀贾区】于武陵
　　绕屋树森森，多栖紫阁禽。暂过当永夜，微得话前心。
　　入楚行应远，经湘恨必深。那堪对寒烛，更赋别离吟。
　　◎卷.3【赠卖松人】于武陵
　　入市虽求利，怜君意独真。劚将寒涧树，卖与翠楼人。
　　瘦叶几经雪，淡花应少春。长安重桃李，徒染六街尘。
　　◎卷.4【友人南游不回因而有寄】于武陵
　　相思春树绿，千里亦依依。鄠杜月频满，潇湘人未归。
　　桂花风半落，烟草蝶双飞。一别无消息，水南车迹稀。
　　◎卷.5【送酂县董明府之任】于武陵
　　南北行已久，怜君知苦辛。万家同草木，三载得阳春。
　　东道听游子，夷门歌主人。空持语相送，应怪不沾巾。
　　◎卷.6【山上树】于武陵
　　日暖上山路，鸟啼知已春。忽逢幽隐处，如见独醒人。
　　石冷开常晚，风多落亦频。樵夫应不识，岁久伐为薪。
　　◎卷.7【长信宫二首】于武陵
　　簟凉秋气初，长信恨何如。拂黛月生指，解鬟云满梳。
　　一从悲画扇，几度泣前鱼。坐听南宫乐，凉风摇翠裾。
　　一失辇前恩，绮罗生暗尘。惟应深夜月，独伴向隅人。
　　长信翠蛾老，昭阳红粉新。君心似秋节，不使草长春。
　　◎卷.8【洛阳道】于武陵
　　浮世若浮云，千回故复新。旋添青草冢，更有白头人。
　　岁暮容将老，雪晴山欲春。行行车与马，不尽洛阳尘。
　　◎卷.9【东门路】于武陵
　　东门车马路，此路在浮沉。白日若不落，红尘应更深。
　　从来名利地，皆起是非心。所以青青草，年年生汉阴。
　　◎卷.10【江楼春望】于武陵
　　楼下长江路，舟车昼不闲。鸟声非故国，春色是他山。
　　一望云复水，几重河与关。愁心随落日，万里各西还。
　　◎卷.11【洛中晴望】于武陵
　　九陌尽风尘，嚣嚣昼复昏。古今人不断，南北路长存。
　　叶落上阳树，草衰金谷园。乱鸦归未已，残日半前轩。
　　◎卷.12【西归】于武陵
　　不系与舟闲，悠悠吴楚间。羞将新白发，却到旧青山。
　　一叶忽离树，几人同入关。长安家尚在，秋至又西还。
　　◎卷.13【南游】于武陵
　　穷秋几日雨，处处生苍苔。旧国寄书后，凉天方雁来。
　　露繁山草湿，洲暖水花开。去尽同行客，一帆犹未回。
　　◎卷.14【南游有感】于武陵
　　杜陵无厚业，不得驻车轮。重到曾游处，多非旧主人。
　　东风千岭树，西日一洲蘋。又渡湘江去，湘江水复春。
　　◎卷.15【夜泊湘江】于武陵
　　北风吹楚树，此地独先秋。何事屈原恨，不随湘水流。
　　凉天生片月，竟夕伴孤舟。一作南行客，无成空白头。
　　◎卷.16【客中】于武陵
　　楚人歌竹枝，游子泪沾衣。异国久为客，寒宵频梦归。
　　一封书未返，千树叶皆飞。南过洞庭水，更应消息稀。
　　◎卷.17【夜寻僧不遇（一作夜寻僧，僧游山未归）】于武陵
　　数歇度烟水，渐非尘俗间。泉声入秋寺，月色遍寒山。
　　石路几回雪，竹房犹闭关。不知双树客，何处与云闲。
　　◎卷.18【访道者不遇（一作访僧不遇）】于武陵
　　人间惟此路，长得绿苔衣。及户无行迹，游方应未归。
　　平生无限事，到此尽知非。独倚松门久，阴云昏翠微。
　　◎卷.19【赠王隐者山居（一作赠隐者）】于武陵
　　石室扫无尘，人寰与此分。飞来南浦树，半是华山云。
　　浮世几多事，先生应不闻。寒山满西日，空照雁成群。
　　◎卷.20【寄北客】于武陵
　　穷边足风惨，何处醉楼台。家去几千里，月圆十二回。
　　寒阡随日远，雪路向城开。游子久无信，年年空雁来。
　　◎卷.21【寄友人】于武陵
　　长安清渭东，游子迹重重。此去红尘路，难寻君马踪。
　　昔时轻一别，渐老贵相逢。应恋嵩阳住，嵩阳饶古松。
　　◎卷.22【夜与故人别】于武陵
　　白日去难驻，故人非旧容。今宵一别后，何处更相逢。
　　过楚水千里，到秦山几重。语来天又晓，月落满城钟。
　　◎卷.23【别故人】于武陵
　　行子与秋叶，各随南北风。虽非千里别，还阻一宵同。
　　过尽少年日，尚如长转蓬。犹为布衣客，羞入故关中。
　　◎卷.24【送客东归】于武陵
　　一听游子歌，秋计觉蹉跎。四海少平地，百川无定波。
　　共惊年已暮，俱向客中多。又驾征轮去，东归事若何。
　　◎卷.25【过侯王故第】于武陵
　　过此一酸辛，行人泪有痕。独残新碧树，犹拥旧朱门。
　　歌歇云初散，檐空燕尚存。不知弹铗客，何处感新恩。
　　◎卷.26【孤云】于武陵
　　南北各万里，有云心更闲。因风离海上，伴月到人间。
　　洛浦少高树，长安无旧山。裴回不可驻，漠漠又空还。
　　◎卷.27【远水】于武陵
　　悔作望南浦，望中生远愁。因知人易老，为有水东流。
　　欲附故乡信，不逢归客舟。萋萋两岸草，又度一年秋。
　　◎卷.28【咏蝉（一作客中闻早蝉）】于武陵
　　江头一声起，芳岁已难留。听此高林上，遥知故国秋。
　　应催风落叶，似劝客回舟。不是新蝉苦，年年自有愁。
　　◎卷.29【感情】于武陵
　　青山长寂寞，南望独高歌。四海故人尽，九原新垄多。
　　西沉浮世日，东注逝川波。不使年华驻，此生能几何。
　　◎卷.30【早春日山居寄城郭知己】于武陵
　　阳和潜发荡寒阴，便使川原景象新。入户风泉声沥沥，
　　当轩云岫色沈沈。残云带雨轻飘雪，嫩柳含烟小绽金。
　　虽有眼前诗酒兴，遨游争得称闲心。
　　◎卷.31【劝酒】于武陵
　　劝君金屈卮，满酌不须辞。花发多风雨，人生足别离。
　　◎卷.32【感怀（一作感情，以下一本俱作于邺诗）】于武陵
　　东风吹草色，空使客蹉跎。不设太平险，更应游子多。
　　几伤行处泪，一曲醉中歌。尽向青门外，东随渭水波。
　　◎卷.33【友人亭松】于武陵
　　俯仰不能去，如逢旧友同。曾因春雪散，见在华山中。
　　何处有明月，访君听远风。相将归未得，各占石岩东。
　　◎卷.34【游中梁山】于武陵
　　僻地好泉石，何人曾陆沈。不知青嶂外，更有白云深。
　　因此见乔木，几回思旧林。殷勤猿与鸟，惟我独何心。
　　◎卷.35【寻山】于武陵
　　到此绝车轮，萋萋草树春。青山如有利，白石亦成尘。
　　水阔应无路，松深不见人。如知巢与许，千载迹犹新。
　　◎卷.36【宿江口】于武陵
　　南渡人来绝，喧喧雁满沙。自生江上月，长有客思家。
　　半夜下霜岸，北风吹荻花。自惊归梦断，不得到天涯。
　　◎卷.37【秋夜达萧关】于武陵
　　扰扰浮梁路，人忙月自闲。去年为塞客，今夜宿萧关。
　　辞国几经岁，望乡空见山。不知江叶下，又作布衣还。
　　◎卷.38【斜谷道】于武陵
　　乱峰连叠嶂，千里绿峨峨。蜀国路如此，游人车亦过。
　　远烟当叶敛，骤雨逐风多。独忆紫芝叟，临风歌旧歌。
　　◎卷.39【过百牢关贻舟中者】于武陵
　　蜀国少平地，方思京洛间。远为千里客，来度百牢关。
　　帆影清江水，铃声碧草山。不因名与利，尔我各应闲。
　　◎卷.40【客中览镜】于武陵
　　何当开此镜，即见发如丝。白日急于水，一年能几时。
　　每逢芳草处，长返故园迟。所以多为客，蹉跎欲怨谁。
　　◎卷.41【长安逢隐者】于武陵
　　征车千里至，碾遍六街尘。向此有营地，忽逢无事人。
　　昔时颜未改，浮世路多新。且脱衣沽酒，终南山欲春。
　　◎卷.42【与僧话旧】于武陵
　　草堂前有山，一见一相宽。处世贵僧静，青松因岁寒。
　　他山逢旧侣，尽日话长安。所以闲行迹，千回绕药栏。
　　◎卷.43【赠王道士】于武陵
　　日日市朝路，何时无苦辛。不随丹灶客，终作白头人。
　　浮世度千载，桃源方一春。归来华表上，应笑北邙尘。
　　◎卷.44【匣中琴】于武陵
　　世人无正心，虫网匣中琴。何以经时废，非为娱耳音。
　　独令高韵在，谁感隙尘深。应是南风曲，声声不合今。
　　◎卷.45【过洛阳城】于武陵
　　古来利与名，俱在洛阳城。九陌鼓初起，万车轮已行。
　　周秦时几变，伊洛水犹清。二月中桥路，鸟啼春草生。
　　◎卷.46【望月（一作客中月）】于武陵
　　离家凡几宵，一望一寥寥。新魄又将满，故乡应渐遥。
　　独临彭蠡水，远忆洛阳桥。更有乘舟客，凄然亦驻桡。
　　◎卷.47【王将军宅夜听歌】于武陵
　　朱槛满明月，美人歌落梅。忽惊尘起处，疑有凤飞来。
　　一曲听初彻，几年愁暂开。东南正云雨，不得见阳台。
　　◎卷.48【长信宫】于武陵
　　莫问古宫名，古宫空有城。惟应东去水，不改旧时声。
　　◎卷.49【高楼】于武陵
　　远天明月出，照此谁家楼。上有罗衣裳，凉风吹不休。


第五百九十六卷
　　◎卷.1【感古】司马扎
　　九折无停波，三光如转烛。玄珠人不识，徒爱燕赵玉。
　　祖龙已深惑，汉氏远徇欲。骊山与茂陵，相对秋草绿。
　　◎卷.2【赠王道士】司马扎
　　玉洞秋有花，蓬山夜无鬼。岂知浮云世，生死逐流水。
　　瑶台歌一曲，曲尽五烟起。悠然望虚路，玉京在海里。
　　青箓秘不闻，黄鹤去不止。愿随执轻策，往结周太子。
　　◎卷.3【古思】司马扎
　　春华惜妾态，秋草念妾心。始知井边桐，不如堂上琴。
　　月落却羡镜，花飞犹委苔。门前长江水，一去终不回。
　　◎卷.4【猎客】司马扎
　　五陵射雕客，走马占春光。下马青楼前，华裾独煌煌。
　　自言家咸京，世族如金张。击钟传鼎食，尔来八十强。
　　朱门争先开，车轮满路傍。娥娥燕赵人，珠箔闭高堂。
　　清歌杂妙舞，临欢度曲长。朝游园花新，夜宴池月凉。
　　更以驰骤多，意气事强梁。君王正年少，终日在长杨。
　　◎卷.5【送进士苗纵归紫逻山居】司马扎
　　汝上多奇山，高怀惬清境。强来干名地，冠带不能整。
　　常言梦归处，泉石寒更静。鹤声夜无人，空月随松影。
　　今朝抛我去，春物伤明景。怅望相送还，微阳在东岭。
　　◎卷.6【卖花者】司马扎
　　少壮彼何人，种花荒苑外。不知力田苦，却笑耕耘辈。
　　当春卖春色，来往经几代。长安甲第多，处处花堪爱。
　　良金不惜费，竞取园中最。一蕊才占烟，歌声已高会。
　　自言种花地，终日拥轩盖。农夫官役时，独与花相对。
　　那令卖花者，久为生人害。贵粟不贵花，生人自应泰。
　　◎卷.7【弹琴】司马扎
　　凉室无外响，空桑七弦分。所弹非新声，俗耳安肯闻。
　　月落未终曲，暗中泣湘君。如传我心苦，千里苍梧云。
　　◎卷.8【古边卒思归】司马扎
　　有田不得耕，身卧辽阳城。梦中稻花香，觉后战血腥。
　　汉武在深殿，唯思廓寰瀛。中原半烽火，比屋皆点行。
　　边土无膏腴，闲地何必争。徒令执耒者，刀下死纵横。
　　◎卷.9【美刘太保】司马扎
　　常爱鲁仲连，退身得其趣。不知鸱夷子，更入五湖去。
　　云霞恣摇曳，鸿鹄无低翥。万里天地空，清飙在平楚。
　　藏名向宠节，辞疾去公务。夜尽醉弦歌，日高卧烟树。
　　岂嗤生前乐，千载自垂裕。论道复论功，皆可黄金铸。
　　◎卷.10【蚕女】司马扎
　　养蚕先养桑，蚕老人亦衰。苟无园中叶，安得机上丝。
　　妾家非豪门，官赋日相追。鸣梭夜达晓，犹恐不及时。
　　但忧蚕与桑，敢问结发期。东邻女新嫁，照镜弄蛾眉。
　　◎卷.11【效陶彭泽】司马扎
　　一梦倏已尽，百年如露草。独有南山高，不与人共老。
　　尊中贮灵味，无事即醉倒。何必鸣鼓钟，然后乐怀抱。
　　轻波向海疾，浮云归谷早。形役良可嗟，唯能徇天道。
　　◎卷.12【锄草怨】司马扎
　　种田望雨多，雨多长蓬蒿。亦念官赋急，宁知荷锄劳。
　　亭午霁日明，邻翁醉陶陶。乡吏不到门，禾黍苗自高。
　　独有辛苦者，屡为州县徭。罢锄田又废，恋乡不忍逃。
　　出门吏相促，邻家满仓谷。邻翁不可告，尽日向田哭。
　　◎卷.13【山中晚兴寄裴侍御】司马扎
　　雷息疏雨散，空山夏云晴。南轩对林晚，篱落新蛩鸣。
　　白酒一樽满，坐歌天地清。十年身未闲，心在人间名。
　　永怀君亲恩，久贱难退情。安得蓬丘侣，提携采瑶英。
　　◎卷.14【筑台】司马扎
　　魏国昔强盛，宫中金玉多。征丁筑层台，唯恐不巍峨。
　　结构切星汉，跻攀横绮罗。朝观细腰舞，夜听皓齿歌。
　　讵念人力劳，安问黍与禾。一朝国既倾，千仞堂亦平。
　　舞模衰柳影，歌留草虫声。月照白露寒，苍苍故邺城。
　　汉文有遗美，对此清飙生。
　　◎卷.15【道中早发】司马扎
　　野店鸡一声，萧萧客车动。西峰带晓月，十里犹相送。
　　繁弦满长道，羸马四蹄重。遥羡青楼人，锦衾方远梦。
　　功名不我与，孤剑何所用。行役难自休，家山忆秋洞。
　　◎卷.16【沧浪峡】司马扎
　　山下水声深，水边山色聚。月照秋自清，花名春不去。
　　似非人间境，又近红尘路。乍入洞中天，更移云外步。
　　我殊惺惺者，犹得沧浪趣。可以濯吾缨，斯言诚所慕。
　　◎卷.17【感萤】司马扎
　　爱尔持照书，临书叹吾道。青荧一点光，曾误几人老。
　　夜久独此心，环垣闭秋草。
　　◎卷.18【自渭南晚次华州】司马扎
　　前楼仙鼎原，西经赤水渡。火云入村巷，馀雨依驿树。
　　我行伤去国，疲马屡回顾。有如无窠鸟，触热不得住。
　　峨峨华峰近，城郭生夕雾。逆旅何人寻，行客暗中住。
　　却思林丘卧，自惬平生素。劳役今若兹，羞吟招隐句。
　　◎卷.19【近别】司马扎
　　咫尺不相见，便同天一涯。何必隔关山，乃言伤别离。
　　君心与我心，脉脉无由知。谁堪近别苦，远别犹有期。
　　◎卷.20【江上秋夕】司马扎
　　茂陵归路绝，谁念此淹留。极目月沈浦，苦吟霜满舟。
　　孤猿啼后夜，久客病高秋。欲寄乡关恨，寒江无北流。
　　◎卷.21【送归客】司马扎
　　多才与命违，末路隐柴扉。白发何人问，青山一剑归。
　　晴烟独鸟没，野渡乱花飞。寂寞长亭外，依然空落晖。
　　◎卷.22【东门晚望】司马扎
　　青门聊极望，何事久离群。芳草失归路，故乡空暮云。
　　信回陵树老，梦断灞流分。兄弟正南北，鸿声堪独闻。
　　◎卷.23【上巳日曲江有感】司马扎
　　万花明曲水，车马动秦川。此日不得意，青春徒少年。
　　晴沙下鸥鹭，幽沚生兰荃。向晚积归念，江湖心渺然。
　　◎卷.24【宿寿安甘棠馆】司马扎
　　行人方倦役，到此似还乡。流水来关外，青山近洛阳。
　　溪云归洞鹤，松月半轩霜。坐恐晨钟动，天涯道路长。
　　◎卷.25【送友人下第东游】司马扎
　　出门皆有托，君去独何亲。阙下新交少，天涯旧业贫。
　　烟寒岳树暝，雪后岭梅春。圣代留昆玉，那令愧郄诜。
　　◎卷.26【山斋会别】司马扎
　　春草平陵路，荷衣醉别离。将寻洛阳友，共结洞庭期。
　　星月半山尽，天鸡出海迟。无轻此分手，他日重相思。
　　◎卷.27【晓过伊水寄龙门僧】司马扎
　　龙门树色暗苍苍，伊水东流客恨长。病马独嘶残夜月，
　　行人欲渡满船霜。几家烟火依村步，何处渔歌似故乡。
　　山下禅庵老师在，愿将形役问空王。
　　◎卷.28【送孔恂入洛】司马扎
　　洛阳古城秋色多，送君此去心如何。青山欲暮惜别酒，
　　碧草未尽伤离歌。前朝冠带掩金谷，旧游花月经铜驼。
　　行人正苦奈分手，日落远水生微波。
　　◎卷.29【观郊礼】司马扎
　　钟鼓旌旗引六飞，玉皇初著画龙衣。
　　泰坛烟尽星河晓，万国心随彩仗归。
　　◎卷.30【宫怨】司马扎
　　柳色参差掩画楼，晓莺啼送满宫愁。
　　年年花落无人见，空逐春泉出御沟。
　　◎卷.31【南徐夕眺】司马扎
　　行吟向暮天，何处不凄然。岸影几家柳，笛声何处船。
　　楼分瓜步月，鸟入秣陵烟。故里无人到，乡书谁为传。
　　◎卷.32【题清上人】司马扎
　　古院闭松色，入门人自闲。罢经来宿鸟，支策对秋山。
　　客念蓬梗外，禅心烟雾间。空怜濯缨处，阶下水潺潺。
　　◎卷.33【涂中寄薛中裕】司马扎
　　贫交千里外，失路更伤离。晓泪芳草尽，夜魂明月知。
　　空山连野外，寒鸟下霜枝。此景正寥落，为君玄发衰。
　　◎卷.34【白马津阻雨】司马扎
　　津树萧萧旅馆空，坐看疏叶绕阶红。故乡千里楚云外，
　　归雁一声烟雨中。漳浦病多愁易老，茂陵书在信难通。
　　功名倘遂身无事，终向溪头伴钓翁。
　　◎卷.35【秋日怀储嗣宗】司马扎
　　故人北游久不回，塞雁南渡声何哀。
　　相思闻雁更惆怅，却向单于台下来。
　　◎卷.36【夜听李山人弹琴】司马扎
　　瑶琴夜久弦秋清，楚客一奏湘烟生。
　　曲中声尽意不尽，月照竹轩红叶明。
　　◎卷.37【隐者】司马扎
　　松间开一径，秋草自相依。终日不冠带，空山无是非。
　　投纶溪鸟伴，曝药谷云飞。时向邻家去，狂歌夜醉归。
　　◎卷.38【登河中鹳雀楼】司马扎
　　楼中见千里，楼影入通津。烟树遥分陕，山河曲向秦。
　　兴亡留白日，今古共红尘。鹳雀飞何处，城隅草自春。
　　◎卷.39【漾陂晚望】司马扎
　　远客家水国，此来如到乡。何人垂白发，一叶钓残阳。
　　柳暗鸟乍起，渚深兰自芳。因知帝城下，有路向沧浪。


第五百九十七卷
　　◎卷.1【贺襄阳副使节判同加章绶】徐商
　　朱紫花前贺故人，兼荣此会颇关身。同年坐上联宾榻，
　　宗姓亭中布锦裀。晴日照旗红灼烁，韶光入队影玢璘。
　　芳菲解助今朝喜，嫩蕊青条满眼新。
　　◎卷.2【句】徐商
　　萍聚只因今日浪，荻斜都为夜来风。
　　◎卷.3【和薛逢赠别】高璩
　　剑外绵州第一州，尊前偏喜接君留。歌声婉转添长恨，
　　管色凄凉似到秋。但务欢娱思晓角，独耽云水上高楼。
　　莫言此去难相见，怨别徵黄是顺流。
　　◎卷.4【句】高璩
　　公斋一到人非旧，诗板重寻墨尚新。
　　◎卷.5【和李尚书命妓饯崔侍御】高湘
　　谢安春渚饯袁宏，千里仁风一扇清。
　　歌黛惨时方酩酊，不知公子重飞觥。
　　◎卷.6【句】高湘
　　惟有高州是当家。（《玉泉子》云：湘从兄中书舍人湜
　　与路相岩亲善，而湘厚刘相瞻，岩既逐瞻，除不附己者
　　十司户。湘得高州，到日，愤湜不佑己，赋诗云）
　　◎卷.7【报何泽】崔安潜
　　四十九年前及第，同年唯有老夫存。
　　今日殷勤访吾子，稳将鬐鬣上龙门。
　　◎卷.8【题文翁石室】裴铏
　　文翁石室有仪形，庠序千秋播德馨。古柏尚留今日翠，
　　高岷犹蔼旧时青。人心未肯抛膻蚁，弟子依前学聚萤。
　　更叹沱江无限水，争流只愿到沧溟。
　　◎卷.9【愤惋诗三首（一作刘禹锡诗，题作怀妓）】刘损
　　宝钗分股合无缘，鱼在深渊日在天。得意紫鸾休舞镜，
　　断踪青鸟罢衔笺。金杯倒覆难收水，玉轸倾欹懒续弦。
　　从此蘼芜山下过，只应将泪比黄泉。
　　鸾辞旧伴知何止，凤得新梧想称心。红粉尚存香幕幕，
　　白云将散信沈沈。已休磨琢投泥玉，懒更经营买笑金。
　　愿作山头似人石，丈夫衣上泪痕深。
　　旧尝游处遍寻看，睹物伤情死一般。买笑楼前花已谢，
　　画眉窗下月空残。云归巫峡音容断，路隔星河去住难。
　　莫道诗成无泪下，泪如泉滴亦须干。
　　◎卷.10【幼作】郑愚
　　台山初罢雾，岐海正分流。渔浦飏来笛，鸿逵翼去舟。
　　◎卷.11【茶诗】郑愚
　　嫩芽香且灵，吾谓草中英。夜臼和烟捣，寒炉对雪烹。
　　惟忧碧粉散，尝见绿花生。
　　◎卷.12【郡楼望九华歌】霍总
　　楼上坐见九子峰，翠云赤日光溶溶。有时朝昏变疏密，
　　八峰和烟一峰出。有时风卷天雨晴，聚立连连如弟兄。
　　阳乌生子偶成数，丹凤养雏同此名。日日遥看机已静，
　　未离尘躅思真境。子明龙驾腾九垓，陵阳相对空崔嵬。
　　玉浆瑶草不可见，自有神仙风马来。
　　◎卷.13【塞下曲】霍总
　　曾当一面战，频出九重围。但见争锋处，长须得胜归。
　　雪沾旗尾落，风断节毛稀。岂要铭燕石，平生重武威。
　　◎卷.14【关山月】霍总
　　珠珑翡翠床，白皙侍中郎。五日来花下，双童问道傍。
　　到门车马狭，连夜管弦长。每笑东家子，窥他宋玉墙。
　　◎卷.15【骢马】霍总
　　青骊八尺高，侠客倚雄豪。踏雪生珠汗，障泥护锦袍。
　　路傍看骤影，鞍底卷旋毛。岂独连钱贵，酬恩更代劳。
　　◎卷.16【雉朝飞】霍总
　　五色有名翚，清晨挟两雌。群群飞自乐，步步饮相随。
　　觇叶逢人处，惊媒妒宠时。绿毛春斗尽，强敌愿君知。
　　◎卷.17【木芙蓉】霍总
　　本自江湖远，常开霜露馀。争春候秾李，得水异红蕖。
　　孤秀曾无偶，当门幸不锄。谁能政摇落，繁彩照阶除。
　　◎卷.18【采莲女】霍总
　　舟中采莲女，两两催妆梳。闻早渡江去，日高来起居。
　　◎卷.19【别僧（一作留别兰若僧）】陈琡
　　行若独轮车，常畏大道覆。止若员底器，常恐他物触。
　　行止既如此，安得不离俗。
　　◎卷.20【早春残雪】裴虔馀
　　霁日雕琼彩，幽庭减夜寒。梅飘馀片积，日堕晚光残。
　　零落偏依桂，霏微不掩兰。阴林披雾縠，小沼破冰盘。
　　曲槛霜凝砌，疏篁玉碎竿。已闻三径好，犹可访袁安。
　　◎卷.21【柳枝词咏篙水溅妓衣】裴虔馀
　　半额微黄金缕衣，玉搔头袅凤双飞。
　　从教水溅罗裙湿，还道朝来行雨归。
　　◎卷.22【献淮南师（一作献李仆射）】李嵘
　　鸡树烟含瑞气凝，凤池波待玉山澄。
　　国人久倚东关望，拟筑沙堤到广陵。
　　◎卷.23【月】袁郊
　　嫦娥窃药出人间，藏在蟾宫不放还。
　　后羿遍寻无觅处，谁知天上却容奸。
　　◎卷.24【霜】袁郊
　　古今何事不思量，尽信邹生感彼苍。
　　但想燕山吹暖律，炎天岂不解飞霜。
　　◎卷.25【露】袁郊
　　湛湛腾空下碧霄，地卑湿处更偏饶。
　　菅茅丰草皆沾润，不道良田有旱苗。
　　◎卷.26【云】袁郊
　　楚甸尝闻旱魃侵，从龙应合解为霖。
　　荒淫却入阳台梦，惑乱怀襄父子心。
　　◎卷.27【游东观山】张丛
　　岩岫碧孱颜，灵踪若可攀。楼台烟霭外，松竹翠微间。
　　玉液寒深洞，秋光秀远山。凭君指归路，何处是人寰。
　　◎卷.28【掷卢作】冯衮
　　八尺台盘照面新，千金一掷斗精神。
　　合是赌时须赌取，不妨回首乞闲人。
　　◎卷.29【戏酒妓】冯衮
　　醉眼从伊百度斜，是他家属是他家。
　　低声向道人知也，隔坐刚抛豆蔻花。
　　◎卷.30【老僧】郑綮
　　日照四山雪，老僧门未开。冻瓶黏柱础，宿火陷炉灰。
　　童子病归去，鹿麑寒入来。斋钟知渐近，枝鸟下生台。
　　◎卷.31【题卢州郡斋】郑綮
　　九衢尘里一书生，多达逢时拥旆旌。
　　醉里眼开金使字，紫旂风动耀天明。
　　◎卷.32【别郡后寄席中三兰（三妓并以兰为名）】郑綮
　　淮淝两水不相通，隔岸临流望向东。
　　千颗泪珠无寄处，一时弹与渡前风。
　　◎卷.33【观山灯献徐尚书】温庭皓
　　一峰当胜地，万点照严城。势异昆冈发，光疑玄圃生。
　　焚书翻见字，举燧不招兵。况遇新春夜，何劳秉烛行。
　　九枝应并耀，午夜忽潜然。景集青山外，萤分碧草前。
　　辉华侵月影，历乱写星躔。望极高楼上，摇光满绮筵。
　　春山收暝色，爝火集馀辉。丽景饶红焰，祥光出翠微。
　　白榆行自比，青桂影相依。唯有偷光客，追游欲忘归。
　　◎卷.34【梅】温庭皓
　　一树寒林外，何人此地栽。春光先自暖，阳艳暗相催。
　　晓觉霜添白，寒迷月借开。馀香低惹袖，堕蕊逐流杯。
　　零落移新暖，飘飏上故台。雪繁莺不识，风袅蝶空回。
　　羌吹应愁起，征徒异渴来。莫贪题咏兴，商鼎待盐梅。


第五百九十八卷
　　◎卷.1【言怀】高骈
　　恨乏平戎策，惭登拜将坛。手持金钺冷，身挂铁衣寒。
　　主圣扶持易，恩深报效难。三边犹未静，何敢便休官。
　　◎卷.2【寄鄠杜李遂良处士】高骈
　　小隐堪忘世上情，可能休梦入重城。池边写字师前辈，
　　座右题铭律后生。吟社客归秦渡晚，醉乡渔去渼陂晴。
　　春来不得山中信，尽日无人傍水行。
　　◎卷.3【和王昭符进士赠洞庭赵先生】高骈
　　为爱君山景最灵，角冠秋礼一坛星。药将鸡犬云间试，
　　琴许鱼龙月下听。自要乘风随羽客，谁同种玉验仙经。
　　烟霞淡泊无人到，唯有渔翁过洞庭。
　　◎卷.4【依韵奉酬李迪】高骈
　　柳下官资颜子居，闲情入骨若为除。诗成斩将奇难敌，
　　酒熟封侯快未如。只见丝纶终日降，不知功业是谁书。
　　而今共饮醇滋味，消得揶揄势利疏。
　　◎卷.5【留别彰德军从事范校书】高骈
　　无金寄与白头亲，节概犹夸似古人。未出尘埃真落魄，
　　不趋权势正因循。桂攀明月曾观国，蓬转西风却问津。
　　匹马东归羡知己，燕王台上结交新。
　　◎卷.6【途次内黄马病，寄僧舍呈诸友人】高骈
　　官闲马病客深秋，肯学张衡咏四愁。红叶寺多诗景致，
　　白衣人尽酒交游。依违讽刺因行得，淡泊供需不在求。
　　好与高阳结吟社，况无名迹达珠旒。
　　◎卷.7【遣兴】高骈
　　浮世忙忙蚁子群，莫嗔头上雪纷纷。沈忧万种与千种，
　　行乐十分无一分。越外险巇防俗事，就中拘检信人文。
　　醉乡日月终须觅，去作先生号白云。
　　◎卷.8【南海神祠】高骈
　　沧溟八千里，今古畏波涛。此日征南将，安然渡万艘。
　　◎卷.9【送春】高骈
　　水浅鱼争跃，花深鸟竞啼。春光看欲尽，判却醉如泥。
　　◎卷.10【海翻】高骈
　　几经人事变，又见海涛翻。徒起如山浪，何曾洗至冤。
　　◎卷.11【筇竹杖寄僧】高骈
　　坚轻筇竹杖，一枝有九节。寄与沃洲人，闲步青山月。
　　◎卷.12【遣兴】高骈
　　把盏非怜酒，持竿不为鱼。唯应嵇叔夜，似我性慵疏。
　　◎卷.13【叹征人】高骈
　　心坚胆壮箭头亲，十载沙场受苦辛。
　　力尽路傍行不得，广张红旆是何人。
　　◎卷.14【湘妃庙】高骈
　　帝舜南巡去不还，二妃幽怨水云间。
　　当时珠泪垂多少，直到如今竹尚斑。
　　◎卷.15【赴安南却寄台司】高骈
　　曾驱万马上天山，风去云回顷刻间。
　　今日海门南面事，莫教还似凤林关。
　　◎卷.16【闺怨】高骈
　　人世悲欢不可知，夫君初破黑山归。
　　如今又献征南策，早晚催缝带号衣。
　　◎卷.17【马嵬驿】高骈
　　玉颜虽掩马嵬尘，冤气和烟锁渭津。
　　蝉鬓不随銮驾去，至今空感往来人。
　　◎卷.18【宴犒蕃军有感】高骈
　　蜀地恩留马嵬哭，烟雨濛濛春草绿。
　　满眼由来是旧人，那堪更奏梁州曲。
　　◎卷.19【寓怀】高骈
　　关山万里恨难销，铁马金鞭出塞遥。
　　为问昔时青海畔，几人归到凤林桥。
　　◎卷.20【步虚词】高骈
　　青溪道士人不识，上天下天鹤一只。
　　洞门深锁碧窗寒，滴露研朱点周易。
　　◎卷.21【赠歌者二首】高骈
　　酒满金船花满枝，佳人立唱惨愁眉。
　　一声直入青云去，多少悲欢起此时。
　　公子邀欢月满楼，双成揭调唱伊州。
　　便从席上风沙起，直到阳关水尽头。
　　◎卷.22【入蜀】高骈
　　万水千山音信希，空劳魂梦到京畿。
　　漫天岭上频回首，不见虞封泪满衣。
　　◎卷.23【边城听角】高骈
　　席箕风起雁声秋，陇水边沙满目愁。
　　三会五更欲吹尽，不知凡白几人头。
　　◎卷.24【渭川秋望寄右军王特进】高骈
　　长川终日碧潺湲，知道天河与地连。
　　凭寄两行朝阙泪，愿随流入御沟泉。
　　◎卷.25【山亭夏日】高骈
　　绿树阴浓夏日长，楼台倒影入池塘。
　　水精帘动微风起，满架蔷薇一院香。
　　◎卷.26【蜀路感怀】高骈
　　蜀山苍翠陇云愁，銮驾西巡陷几州。
　　唯有萦回深涧水，潺湲不改旧时流。
　　◎卷.27【残春遣兴】高骈
　　画舸轻桡柳色新，摩诃池上醉青春。
　　不辞不为青春醉，只恐莺花也怪人。
　　◎卷.28【春日招宾】高骈
　　花枝如火酒如饧，正好狂歌醉复醒。
　　对酒看花何处好，延和阁下碧筠亭。
　　◎卷.29【过天威径】高骈
　　豺狼坑尽却朝天，战马休嘶瘴岭烟。
　　归路嶮巇今坦荡，一条千里直如弦。
　　◎卷.30【对花呈幕中】高骈
　　海棠初发去春枝，首唱曾题七字诗。
　　今日能来花下饮，不辞频把使头旗。
　　◎卷.31【寄题罗浮别业】高骈
　　不将真性染埃尘，为有烟霞伴此身。
　　带日长江好归信，博罗山下碧桃春。
　　◎卷.32【塞上曲二首】高骈
　　二年边戍绝烟尘，一曲河湾万恨新。
　　从此凤林关外事，不知谁是苦心人。
　　陇上征夫陇下魂，死生同恨汉将军。
　　不知万里沙场苦，空举平安火入云。
　　◎卷.33【广陵宴次戏简幕宾】高骈
　　一曲狂歌酒百分，蛾眉画出月争新。
　　将军醉罢无馀事，乱把花枝折赠人。
　　◎卷.34【安南送曹别敕归朝】高骈
　　云水苍茫日欲收，野烟深处鹧鸪愁。
　　知君万里朝天去，为说征南已五秋。
　　◎卷.35【对雪】高骈
　　六出飞花入户时，坐看青竹变琼枝。
　　如今好上高楼望，盖尽人间恶路岐。
　　◎卷.36【访隐者不遇】高骈
　　落花流水认天台，半醉闲吟独自来。
　　惆怅仙翁何处去，满庭红杏碧桃开。
　　◎卷.37【赴西川途经虢县作】高骈
　　亚夫重过柳营门，路指岷峨隔暮云。
　　红额少年遮道拜，殷勤认得旧将军。
　　◎卷.38【锦城写望】高骈
　　蜀江波影碧悠悠，四望烟花匝郡楼。
　　不会人家多少锦，春来尽挂树梢头。
　　◎卷.39【太公庙】高骈
　　青山长在境长新，寂寞持竿一水滨。
　　及得王师身已老，不知辛苦为何人。
　　◎卷.40【边方春兴】高骈
　　草色青青柳色浓，玉壶倾酒满金钟。
　　笙歌嘹亮随风去，知尽关山第几重。
　　◎卷.41【塞上寄家兄】高骈
　　棣萼分张信使希，几多乡泪湿征衣。
　　笳声未断肠先断，万里胡天鸟不飞。
　　◎卷.42【写怀二首】高骈
　　渔竿消日酒消愁，一醉忘情万事休。
　　却恨韩彭兴汉室，功成不向五湖游。
　　花满西园月满池，笙歌摇曳画船移。
　　如今暗与心相约，不动征旗动酒旗。
　　◎卷.43【池上送春】高骈
　　持竿闲坐思沉吟，钓得江鳞出碧浔。
　　回首看花花欲尽，可怜寥落送春心。
　　◎卷.44【南征叙怀】高骈
　　万里驱兵过海门，此生今日报君恩。
　　回期直待烽烟静，不遣征衣有泪痕。
　　◎卷.45【风筝（一作题风筝寄意）】高骈
　　夜静弦声响碧空，宫商信任往来风。
　　依稀似曲才堪听，又被移将别调中。
　　◎卷.46【平流园席上】高骈
　　画舸摇烟水满塘，柳丝轻软小桃香。
　　却缘龙节为萦绊，好是狂时不得狂。
　　◎卷.47【闻河中王铎加都统】高骈
　　炼汞烧铅四十年，至今犹在药炉前。
　　不知子晋缘何事，只学吹箫便得仙。
　　◎卷.48【句】高骈
　　人间无限伤心事，不得尊前折一枝。
　　满宫多少承恩者，似有容华妾也无。
　　满身珠翠将何用，唯与豪家拂象床。
　　何人种得西施花，千古春风开不尽。（以上见桂苑丛谈）


第五百九十九卷
　　◎卷.1【青楼曲】于濆
　　青楼临大道，一上一回老。所思终不来，极目伤春草。
　　◎卷.2【塞下曲】于濆
　　紫塞晓屯兵，黄沙披甲卧。战鼓声未齐，乌鸢已相贺。
　　燕然山上云，半是离乡魂。卫霍待富贵，岂能无乾坤。
　　◎卷.3【山村晓思】于濆
　　开门省禾黍，邻翁水头住。今朝南涧波，昨夜西川雨。
　　牧童披短蓑，腰笛期烟渚。不问水边人，骑牛傍山去。
　　◎卷.4【马嵬驿】于濆
　　常经马嵬驿，见说坡前客。一从屠贵妃，生女愁倾国。
　　是日芙蓉花，不如秋草色。当时嫁匹夫，不妨得头白。
　　◎卷.5【苦辛吟】于濆
　　垄上扶犁儿，手种腹长饥。窗下抛梭女，手织身无衣。
　　我愿燕赵姝，化为嫫母姿。一笑不值钱，自然家国肥。
　　◎卷.6【野蚕】于濆
　　野蚕食青桑，吐丝亦成茧。无功及生人，何异偷饱暖。
　　我愿均尔丝，化为寒者衣。
　　◎卷.7【秦原览古】于濆
　　耕者戮力地，龙虎曾角逐。火德道将亨，夜逢蛇母哭。
　　昔日望夷宫，是处寻桑谷。汉祖竟为龙，赵高徒指鹿。
　　当时行路人，已合伤心目。汉祚又千年，秦原草还绿。
　　◎卷.8【古宴曲】于濆
　　雉扇合蓬莱，朝车回紫陌。重门集嘶马，言宴金张宅。
　　燕娥奉卮酒，低鬟若无力。十户手胼胝，凤凰钗一只。
　　高楼齐下视，日照罗衣色。笑指负薪人，不信生中国。
　　◎卷.9【南越谣】于濆
　　迢迢东南天，巨浸无津壖。雄风卷昏雾，干戈满楼船。
　　此时尉佗心，儿童待幽燕。三寸陆贾舌，万里汉山川。
　　若令交趾货，尽生虞芮田。天意苟如此，遐人谁肯怜。
　　◎卷.10【述己叹】于濆
　　不长不成人，及长老逼身。履善本求乐，及善尤苦辛。
　　如何幽并儿，一箭取功勋。
　　◎卷.11【辽阳行】于濆
　　辽阳在何处，妾欲随君去。义合齐死生，本不夸机杼。
　　谁能守空闺，虚问辽阳路。
　　◎卷.12【旅馆秋思】于濆
　　旅馆坐孤寂，出门成苦吟。何事觉归晚，黄花秋意深。
　　寒蝶恋衰草，轸我离乡心。更见庭前树，南枝巢宿禽。
　　◎卷.13【长城】于濆
　　秦皇岂无德，蒙氏非不武。岂将版筑功，万里遮胡虏。
　　团沙世所难，作垒明知苦。死者倍堪伤，僵尸犹抱杵。
　　十年居上郡，四海谁为主。纵使骨为尘，冤名不入土。
　　◎卷.14【田翁叹】于濆
　　手植千树桑，文杏作中梁。频年徭役重，尽属富家郎。
　　富家田业广，用此买金章。昨日门前过，轩车满垂杨。
　　归来说向家，儿孙竟咨嗟。不见千树桑，一浦芙蓉花。
　　◎卷.15【沙场夜】于濆
　　城上更声发，城下杵声歇。征人烧断蓬，对泣沙中月。
　　耕牛朝挽甲，战马夜衔铁。士卒浣戎衣，交河水为血。
　　轻裘两都客，洞房愁宿别。何况远辞家，生死犹未决。
　　◎卷.16【里中女】于濆
　　吾闻池中鱼，不识海水深。吾闻桑下女，不识华堂阴。
　　贫窗苦机杼，富家鸣杵砧。天与双明眸，只教识蒿簪。
　　徒惜越娃貌，亦蕴韩娥音。珠玉不到眼，遂无奢侈心。
　　岂知赵飞燕，满髻钗黄金。
　　◎卷.17【寒食】于濆
　　二月野中芳，凡花亦能香。素娥哭新冢，樵柯鸣柔桑。
　　田父引黄犬，寻狐上高冈。坟前呼犬归，不知头似霜。
　　◎卷.18【边游录戍卒言】于濆
　　二十属卢龙，三十防沙漠。平生爱功业，不觉从军恶。
　　今来客鬓改，知学弯弓错。赤肉痛金疮，他人成卫霍。
　　目断望君门，君门苦寥廓。
　　◎卷.19【古征战】于濆
　　高峰凌青冥，深穴万丈坑。皇天自山谷，焉得人心平。
　　齐鲁足兵甲，燕赵多娉婷。仍闻丽水中，日日黄金生。
　　苟非夷齐心，岂得无战争。
　　◎卷.20【山村叟】于濆
　　古凿岩居人，一廛称有产。虽沾巾覆形，不及贵门犬。
　　驱牛耕白石，课女经黄茧。岁暮霜霰浓，画楼人饱暖。
　　◎卷.21【戍客南归】于濆
　　北别黄榆塞，南归白云乡。孤舟下彭蠡，楚月沈沧浪。
　　为子惜功业，满身刀箭疮。莫渡汨罗水，回君忠孝肠。
　　◎卷.22【经馆娃宫】于濆
　　馆娃宫畔顾，国变生娇妒。勾践胆未尝，夫差心已误。
　　吴亡甘已矣，越胜今何处。当时二国君，一种江边墓。
　　◎卷.23【村居晏起】于濆
　　村舍少闻事，日高犹闭关。起来花满地，戴胜鸣桑间。
　　居安即永业，何者为故山。朱门与蓬户，六十头尽斑。
　　◎卷.24【感怀】于濆
　　采薇易为山，何必登首阳。濯缨易为水，何必泛沧浪。
　　贵崇已难慕，谄笑何所长。东堂桂欲空，犹有收萤光。
　　◎卷.25【金谷感怀】于濆
　　黄金骄石崇，与晋争国力。更欲住人间，一日买不得。
　　行为忠信主，身是文章宅。四者俱不闻，空传堕楼客。
　　◎卷.26【恨从军】于濆
　　不嫁白衫儿，爱君新紫衣。早知遽相别，何用假光辉。
　　已闻都万骑，又道出重围。一轴金装字，致君终不归。
　　◎卷.27【烧金曲】于濆
　　天寿畏不永，烧金希长年。积土培枯根，自谓松柏坚。
　　南陌试腰褭，西楼歌婵娟。岂知蔓草中，日日开夜泉。
　　◎卷.28【子从军】于濆
　　男作乡中丁，女作乡男妇。南村与北里，日日见父母。
　　岂似从军儿，一去便白首。何当铸剑戟，尽得丁男力。
　　◎卷.29【越溪女】于濆
　　会稽山上云，化作越溪人。枉破吴王国，徒为西子身。
　　江边浣纱伴，黄金扼双腕。倏忽不相期，思倾赵飞燕。
　　妾家基业薄，空有如花面。嫁尽绿窗人，独自盘金线。
　　◎卷.30【巫山高】于濆
　　何山无朝云，彼云亦悠扬。何山无暮雨，彼雨亦苍茫。
　　宋玉恃才者，恁虚构高唐。自垂文赋名，荒淫归楚襄。
　　峨峨十二峰，永作妖鬼乡。
　　◎卷.31【织素谣】于濆
　　贫女苦筋力，缲丝夜夜织。万梭为一素，世重韩娥色。
　　五侯初买笑，建章方落籍。一曲古凉州，六亲长血食。
　　劝尔画长眉，学歌饱亲戚。
　　◎卷.32【拟古讽】于濆
　　洛阳大道傍，甲第何深邃。南亩无一廛，东园有馀地。
　　春溪化桃李，秋沼生荷芰。草木本无情，此时如有为。
　　旱苗当垄死，流水资嘉致。余心甘至愚，不会皇天意。
　　◎卷.33【赠太行开路者】于濆
　　手劚太行山，心齐太行巅。劚尽太行险，君心更摩天。
　　何如回苦辛，自凿东皋田。
　　◎卷.34【戍卒伤春】于濆
　　连年戍边塞，过却芳菲节。东风气力尽，不减阴山雪。
　　萧条柳一株，南枝叶微发。为带故乡情，依依藉攀折。
　　晚风吹碛沙，夜泪啼乡月。凌烟阁上人，未必皆忠烈。
　　◎卷.35【富农诗】于濆
　　长闻乡人语，此家胜良贾。骨肉化饥魂，仓中有饱鼠。
　　青春满桑柘，旦夕鸣机杼。秋风一夜来，累累闻砧杵。
　　西邻有原宪，蓬蒿绕环堵。自乐固穷心，天意在何处。
　　当门见堆子，已作桑田主。安得四海中，尽为虞芮土。
　　◎卷.36【早发】于濆
　　绿野含曙光，东北云如茜。栖鸦林际起，落月水中见。
　　此身何自苦，日日凌霜霰。流苏帐里人，犹在阳台畔。
　　◎卷.37【季夏逢朝客】于濆
　　浐水桃李熟，杜曲芙蓉老。九天休沐归，腰玉垂杨道。
　　避路回绮罗，迎风嘶騕褭。岂知山谷中，日日吹瑶草。
　　◎卷.38【陇头水】于濆
　　行人何彷徨，陇头水呜咽。寒沙战鬼愁，白骨风霜切。
　　薄日朦胧秋，怨气阴云结。杀成边将名，名著生灵灭。
　　◎卷.39【古别离】于濆
　　入室少情意，出门多路岐。黄鹤有归日，荡子无还时。
　　人谁无分命，妾身何太奇。君为东南风，妾作西北枝。
　　青楼邻里妇，终年画长眉。自倚对良匹，笑妾空罗帏。
　　郎本东家儿，妾本西家女。对门中道间，终谓无离阻。
　　岂知中道间，遣作空闺主。自是爱封侯，非关备胡虏。
　　知子去从军，何处无良人。
　　◎卷.40【拟古意】于濆
　　白玉若无玷，花颜须及时。国色久在室，良媒亦生疑。
　　鸦鬟未成髻，鸾镜徒相知。翻惭效颦者，却笑从人迟。
　　◎卷.41【陇头吟】于濆
　　借问陇头水，终年恨何事。深疑呜咽声，中有征人泪。
　　自古蕴长策，况我非才智。无计谢潺湲，一宵空不寐。
　　◎卷.42【思归引】于濆
　　不耕南亩田，为爱东堂桂。身同树上花，一落又经岁。
　　交亲日相薄，知己恩潜替。日开十二门，自是无归计。
　　◎卷.43【秦富人】于濆
　　高高起华堂，远远引流水。粪土视金珍，犹嫌未奢侈。
　　陋巷满蓬蒿，谁怜有颜子。
　　◎卷.44【对花（一作武瓘诗，题云感事）】于濆
　　花开蝶满枝，花落蝶还稀。惟有旧巢燕，主人贫亦归。
　　◎卷.45【宫怨】于濆
　　妾家望江口，少年家财厚。临江起珠楼，不卖文君酒。
　　当年乐贞独，巢燕时为友。父兄未许人，畏妾事姑舅。
　　西墙邻宋玉，窥见妾眉宇。一旦及天聪，恩光生户牖。
　　谓言入汉宫，富贵可长久。君王纵有情，不奈陈皇后。
　　谁怜颊似桃，孰知腰胜柳。今日在长门，从来不如丑。


第六百卷
　　◎卷.1【登越王楼即事】牛徵
　　危楼送远目，信美奈乡情。转岸孤舟疾，衔山落照明。
　　萧条看草色，惆怅认江声。谁会登临恨，从军白发生。
　　◎卷.2【及第后寄梁烛处士】伊璠
　　绣毂寻芳许史家，独将羁事达江沙。十年辛苦一枝桂，
　　二月艳阳千树花。鹏化四溟归碧落，鹤栖三岛接青霞。
　　同袍不得同游玩，今对春风日又斜。
　　◎卷.3【春诗】萧遘
　　南国韶光早，春风送腊来。水堤烟报柳，山寺雪惊梅。
　　练色铺江晚，潮声逐渚回。青旗问沽酒，何处拨寒醅。
　　◎卷.4【和王侍中谒张恶子庙】萧遘
　　青骨祀吴谁让德，紫华居越亦知名。未闻一剑传唐主，
　　长拥千山护蜀城。斩马威棱应扫荡，截蛟锋刃俟升平。
　　酂侯为国亲箫鼓，堂上神筹更布兵。
　　◎卷.5【成都】萧遘
　　月晓已开花市合，江平偏见竹簰多。
　　好教载取芳菲树，剩照岷天瑟瑟波。
　　◎卷.6【句】萧遘
　　吾家九叶相，尽继明时出。（与子三儿生日《困学纪闻》）
　　◎卷.7【策试夜潜纪长句于都堂西南隅（后首一作薛能诗）】韦承贻
　　褒衣博带满尘埃，独自都堂纳卷回。蓬巷几时闻吉语，
　　棘篱何日免重来。三条烛尽钟初动，九转丹成鼎未开。
　　残月渐低人扰扰，不知谁是谪仙才。
　　白莲千朵照廊明，一片升平雅颂声。
　　才唱第三条烛尽，南宫风月画难成。
　　◎卷.8【诏放云南子弟还国】郑洪业
　　德被陪臣子，仁垂圣主恩。雕题辞凤阙，丹服出金门。
　　有泽沾殊俗，无征及犷ce。铜梁分汉土，玉垒驾鸾轩。
　　瘴岭蚕丛盛，巴江越巂垠。万方同感化，岂独自南蕃。
　　◎卷.9【中秋夜思郑延美有作】孙纬
　　中秋中夜月，世说慑妖精。顾兔云初蔽，长蛇谁与勍。
　　未追良友玩，安用玉轮盈。此意人谁喻，裁诗穿禁城。
　　◎卷.10【清晓卷帘】欧阳玭
　　清晓意未惬，卷帘时一吟。槛虚花气密，地暖竹声深。
　　秀色还朝暮，浮云自古今。石泉惊已跃，会可洗幽心。
　　◎卷.11【巴陵】欧阳玭
　　孤城向夕原，春入景初暄。绿树低官舍，青山在县门。
　　楼台疑结蜃，枕席更闻猿。客路何曾定，栖迟欲断魂。
　　◎卷.12【榆溪道上】欧阳玭
　　初日在斜溪，山云片片低。乡愁梦里失，马色望中迷。
　　涧底凄泉气，岩前遍绿荑。非关秦塞去，无事候晨鸡。
　　◎卷.13【新岭临眺寄连总进士】欧阳玭
　　关势遥临海，峰峦半入云。烟中独鸟下，潭上杂花熏。
　　寄远悲春草，登临忆使君。此时还极目，离思更纷纷。
　　◎卷.14【幽轩】欧阳玭
　　幽轩斜映山，空涧复潺潺。重叠岩峦趣，遥来窗户间。
　　桃花飘岫幌，燕子语松关。衣桁侵池翠，阶痕露藓斑。
　　临风清瑟奏，对客白云闲。眷恋青春色，含毫俯碧湾。
　　◎卷.15【社日村居（一作王驾诗）】张演
　　鹅湖山下稻粱肥，豚阱鸡栖对掩扉。
　　桑柘影斜春社散，家家扶得醉人归。
　　◎卷.16【吊孟昌图】裴澈
　　一章何罪死何名，投水惟君与屈平。
　　从此蜀江烟月夜，杜鹃应作两般声。
　　◎卷.17【婕妤怨】翁绶
　　谗谤潜来起百忧，朝承恩宠暮仇雠。火烧白玉非因玷，
　　霜翦红兰不待秋。花落昭阳谁共辇，月明长信独登楼。
　　繁华事逐东流水，团扇悲歌万古愁。
　　◎卷.18【陇头吟】翁绶
　　陇水潺湲陇树黄，征人陇上尽思乡。马嘶斜日朔风急，
　　雁过寒云边思长。残月出林明剑戟，平沙隔水见牛羊。
　　横行俱是封侯者，谁斩楼兰献未央。
　　◎卷.19【关山月】翁绶
　　裴回汉月满边州，照尽天涯到陇头。影转银河寰海静，
　　光分玉塞古今愁。笳吹远戍孤烽灭，雁下平沙万里秋。
　　况是故园摇落夜，那堪少妇独登楼。
　　◎卷.20【雨雪曲】翁绶
　　边声四合殷河流，雨雪飞来遍陇头。铁岭探人迷鸟道，
　　阴山飞将湿貂裘。斜飘旌旆过戎帐，半杂风沙入戍楼。
　　一自塞垣无李蔡，何人为解北门忧。
　　◎卷.21【行路难】翁绶
　　行路艰难不复歌，故人荣达我蹉跎。双轮晚上铜台雪，
　　一叶春浮瘴海波。自古要津皆若此，方今失路欲如何。
　　君看西汉翟丞相，凤沼朝辞暮雀罗。
　　◎卷.22【折杨柳】翁绶
　　紫陌金堤映绮罗，游人处处动离歌。阴移古戍迷芳草，
　　花带残阳落远波。台上少年吹白雪，楼中思妇敛青蛾。
　　殷勤攀折赠行客，此去关山雨雪多。
　　◎卷.23【咏酒】翁绶
　　逃暑迎春复送秋，无非绿蚁满杯浮。百年莫惜千回醉，
　　一盏能消万古愁。几为芳菲眠细草，曾因雨雪上高楼。
　　平生名利关身者，不识狂歌到白头。
　　◎卷.24【白马】翁绶
　　渥洼龙种雪霜同，毛骨天生胆气雄。金埒乍调光照地，
　　玉关初别远嘶风。花明锦襜垂杨下，露湿朱缨细草中。
　　一夜羽书催转战，紫髯骑出佩騂弓。
　　◎卷.25【句】翁绶
　　海国欧乡浙水东，暂烦良守此凭熊。（见《事文类聚》）
　　◎卷.26【中秋月】潘纬
　　古今逢此夜，共冀泬明。岂是月华别，只应秋气清。
　　影当中土正，轮对八荒平。寻客徒留望，璇玑自有程。
　　◎卷.27【琴】潘纬
　　客来鸣素琴，惆怅对遗音。一曲起于古，几人听到今。
　　尽含风霭远，自泛月烟深。风续水山操，坐生方外心。
　　◎卷.28【句】潘纬
　　篆经千古涩，影泻一堂寒。（古镜。见《吟窗杂录》）
　　◎卷.29【九日卫使君筵上作】武瓘
　　佳晨登赏喜还乡，谢宇开筵晚兴长。满眼黄花初泛酒，
　　隔烟红树欲迎霜。千家门户笙歌发，十里江山白鸟翔。
　　共贺安人丰乐岁，幸陪珠履侍银章。
　　◎卷.30【劝酒】武瓘
　　劝君金屈卮，满酌不须辞。花发多风雨，人生足别离。
　　◎卷.31【感事（一作于濆诗，题云对花）】武瓘
　　花开蝶满枝，花谢蝶还稀。惟有旧巢燕，主人贫亦归。
　　◎卷.32【重归宜春偶成十六韵寄朝中知己】袁皓
　　水香甘似醴，知是入袁溪。黄竹成丛密，青萝夹岸低。
　　暖流鸂鶒戏，深树鹧鸪啼。黄犬惊迎客，青牛困卧泥。
　　有村皆绩纺，无地不耕犁。乡曲多耆旧，逢迎尽杖藜。
　　殷勤倾白酒，相劝有黄鸡。归老官知忝，还乡路不迷。
　　直言干忌讳，权路耻依栖。拙学趋时态，闲思与牧齐。
　　稻粮饶燕雀，江海溢凫鹥。昔共逢离乱，今来息鼓鼙。
　　恩仁沾品物，教化及雕题。上贡贞元禄，曾叨宠记批。
　　何须归紫禁，便是到丹梯。珍重长安道，从今息马嘶。
　　◎卷.33【及第后作】袁皓
　　金榜高悬姓字真，分明折得一枝春。蓬瀛乍接神仙侣，
　　江海回思耕钓人。九万抟扶排羽翼，十年辛苦涉风尘。
　　升平时节逢公道，不觉龙门是嶮津。
　　◎卷.34【重归宜春经过萍川题梵林寺】袁皓
　　梵林遗址在松萝，四十年来两度过。泸水东奔彭蠡浪，
　　萍川西注洞庭波。村烟不改居人换，官路无穷行客多。
　　拖紫腰金成底事，凭阑惆怅欲如何。
　　◎卷.35【寄岳阳严使君】袁皓
　　得意东归过岳阳，桂枝香惹蕊珠香。也知暮雨生巫峡，
　　争奈朝云属楚王。万恨只凭期克手，寸心唯系别离肠。
　　南亭宴罢笙歌散，回首烟波路渺茫。
　　◎卷.36【赋得郎官上应列宿】公乘亿
　　北极伫文昌，南宫晓拜郎。紫泥乘帝泽，银印佩天光。
　　纬结三台侧，钩连四辅旁。佐商依傅说，仕汉笑冯唐。
　　委佩摇秋色，峨冠带晚霜。自然符列象，千古耀岩廊。
　　◎卷.37【春风扇微和】公乘亿
　　丽日催迟景，和风扇早春。暖浮丹凤阙，韶媚黑龙津。
　　澹荡迎仙杖，霏微送画轮。绿摇宫柳散，红待禁花新。
　　舞席潜回雪，歌筵暗起尘。幸当阳候律，一顾及佳晨。
　　◎卷.38【赋得秋菊有佳色】公乘亿
　　陶令篱边菊，秋来色转佳。翠攒千片叶，金剪一枝花。
　　蕊逐蜂须乱，英随蝶翅斜。带香飘绿绮，和酒上乌纱。
　　散漫摇霜彩，娇妍漏日华。芳菲彭泽见，更称在谁家。
　　◎卷.39【赋得临江迟来客】公乘亿
　　江上晚沈沈，烟波一望深。向来殊未至，何处拟相寻。
　　柳结重重眼，萍翻寸寸心。暮山期共眺，寒渚待同临。
　　北去鱼无信，南飞雁绝音。思君不可见，使我独愁吟。
　　◎卷.40【句】公乘亿
　　十上十年皆落第，一家一半已成尘。（见《摭言》）
　　◎卷.41【九华山谣】王季文
　　九华峥嵘占南陆，莲花擢本山半腹。翠屏横截万里天，
　　瀑水落深千丈玉。云梯石磴入杳冥，俯看四极如中庭。
　　丹崖压下庐霍势，白日隐出牛斗星。杉松一岁抽数尺，
　　琼草夤缘秀层壁。南风拂晓烟雾开，满山葱蒨铺鲜碧。
　　雷霆往往从地发，龙卧豹藏安可别。峻极遥看戛昊苍，
　　挺生岂得无才杰。神仙惮险莫敢登，驭风驾鹤循丘陵。
　　阳乌不见峰顶树，大火尚结岩中冰。灵光爽气曛复旭，
　　晴天倒影西江渌。具区彭蠡夹两旁，正可别作一岳当少阳。
　　◎卷.42【青出蓝】王季文
　　芳蓝滋匹帛，人力半天经。浸润加新气，光辉胜本青。
　　还同冰出水，不共草为萤。翻覆依襟上，偏知造化灵。
　　◎卷.43【题青龙精舍】卢骈
　　寿夭虽云命，荣枯亦大偏。不知雷氏剑，何处更冲天。
　　◎卷.44【感事】王镣
　　击石易得火，扣人难动心。今日朱门者，曾恨朱门深。
　　◎卷.45【退朝望终南山】李拯
　　紫宸朝罢缀鸳鸾，丹凤楼前驻马看。
　　惟有终南山色在，晴明依旧满长安。
　　◎卷.46【月中桂树】顾封人
　　芬馥天边桂，扶疏在月中。能齐大椿长，不与小山同。
　　皎皎舒华色，亭亭丽碧空。亏盈宁委露，摇落不关风。
　　岁晚花应发，春馀质讵丰。无因遂攀赏，徒欲望青葱。
　　◎卷.47【和陆鲁望白菊】司马都
　　耻共金英一例开，素芳须待早霜催。绕篱看见成瑶圃，
　　泛酒须迷傍玉杯。映水好将蘋作伴，犯寒疑与雪为媒。
　　夫君每尚风流事，应为徐妃致此栽。
　　◎卷.48【送羊振文先辈往桂阳归觐】司马都
　　此去欢荣冠士林，离筵休恨酒杯深。云梯万仞初高步，
　　月桂馀香尚满襟。鸣棹晓冲苍霭发，落帆寒动白华吟。
　　君家祖德惟清苦，却笑当时问绢心。


第六百零一卷
　　◎卷.1【书边事（一作边行书事，一作塞上行）】李昌符
　　朔野烟尘起，天军又举戈。阴风向晚急，杀气入秋多。
　　树尽禽栖草，冰坚路在河。汾阳无继者，羌虏肯先和。
　　◎卷.2【远归别墅（一作秋晚归故居）】李昌符
　　马省曾行处，连嘶渡晚河。忽惊乡树出，渐识路人多。
　　细径穿禾黍，颓垣压薜萝。乍归犹似客，邻叟亦相过。
　　◎卷.3【题友人屋】李昌符
　　松底诗人宅，闲门远岫孤。数家分小径，一水截平芜。
　　竹节偶相对，鸟名多自呼。爱君真静者，欲去又踟蹰。
　　◎卷.4【赠同游】李昌符
　　此来风雨后，已觉减年华。若待皆无事，应难更有花。
　　管弦临夜急，榆柳向江斜。且莫看归路，同须醉酒家。
　　◎卷.5【送人出塞】李昌符
　　北风吹雨雪，举目已凄凄。战鬼秋频哭，征鸿夜不栖。
　　沙平关路直，碛广郡楼低。此去非东鲁，人多事鼓鼙。
　　◎卷.6【寻僧元皎因赠】李昌符
　　此生迷有著，因病得寻师。话尽山中事，归当月上时。
　　高松连寺影，亚竹入窗枝。闲忆草堂路，相逢非素期。
　　◎卷.7【下第后蒙侍郎示意指于新先辈宣恩感谢】李昌符
　　才薄命如此，自嗟兼自疑。遭逢好文日，黜落至公时。
　　倚玉甘无路，穿杨却未期。更惭君侍坐，问许可言诗。
　　◎卷.8【夜泊渭津】李昌符
　　漂漂东去客，一宿渭城边。远处星垂岸，中流月满船。
　　凉归夜深簟，秋入雨馀天。渐觉家山小，残程尚几年。
　　◎卷.9【晚夏逢友人】李昌符
　　一别同袍友，相思已十年。长安多在客，久病忽闻蝉。
　　骤雨才沾地，阴云不遍天。微凉堪话旧，移榻晚风前。
　　◎卷.10【秋中夜坐】李昌符
　　空庭吟坐久，爽气入荷衣。病叶先秋落，惊禽背月飞。
　　瘴云晴未散，戍客老将依。为应金门策，多应说战机。
　　◎卷.11【旅游伤春】李昌符
　　酒醒乡关远，迢迢听漏终。曙分林影外，春尽雨声中。
　　鸟思江村路，花残野岸风。十年成底事，羸马倦西东。
　　◎卷.12【得远书】李昌符
　　故人居谪宦，今日一书来。良久惊兼喜，殷勤卷更开。
　　瘴云沉去雁，江雨促新梅。满纸殊乡泪，非冤不可哀。
　　◎卷.13【赠同席】李昌符
　　四座列吾友，满园花照衣。一生知几度，后到拟先归。
　　急管侵诸乐，严城送落晖。当欢莫离席，离席却欢稀。
　　◎卷.14【赠供奉僧玄观】李昌符
　　自得曹溪法，诸经更不看。已降禅侣久，兼作帝师难。
　　夜木侵檐黑，秋灯照雨寒。如何嫌有著，一念在林峦。
　　◎卷.15【送琴客】李昌符
　　楚客抱离思，蜀琴留恨声。坐来新月上，听久觉秋生。
　　夜静骚人语，天高别鹤鸣。因君兴一叹，竟夕意难平。
　　◎卷.16【别谪者】李昌符
　　此地闻犹恶，人言是所之。一家书绝久，孤驿梦成迟。
　　八月三湘道，闻猿冒雨时。不须祠楚相，臣节转堪疑。
　　◎卷.17【行思】李昌符
　　千里岂云去，欲归如路穷。人间无暇日，马上又秋风。
　　破月衔高岳，流星拂晓空。此时皆在梦，行色独匆匆。
　　◎卷.18【感怀题从舅宅】李昌符
　　郗家庭树下，几度醉春风。今日花还发，当时事不同。
　　流言应未息，直道竟难通。徒遣相思者，悲歌向暮空。
　　◎卷.19【与友人会】李昌符
　　蝉吟槐蕊落，的的是愁端。病觉离家远，贫知处事难。
　　真交无所隐，深语有馀欢。未必闻歌吹，羁心得暂宽。
　　◎卷.20【赠春游侣】李昌符
　　密林多暗香，轻吹送馀芳。啼鸟愁春尽，游人喜日长。
　　浮云横暮色，新雨洗韶光。欲散垂□恨，应须入醉乡。
　　◎卷.21【送人游边】李昌符
　　愁指萧关外，风沙入远程。马行初有迹，雨落竟无声。
　　地理全归汉，天威不在兵。西京逢故老，暗喜复时平。
　　◎卷.22【寄栖白上人】李昌符
　　剪发兼成隐，将心更属文。无憀对豪客，不拜谒吾君。
　　画壁惟泉石，经窗半典坟。归林幽鸟狎，乞食病僧分。
　　默坐终清夜，凝思念碧云。相逢应未卜，余正走嚣氛。
　　◎卷.23【送人入新罗使】李昌符
　　鸡林君欲去，立册付星轺。越海程难计，征帆影自飘。
　　望乡当落日，怀阙羡回潮。宿雾蒙青嶂，惊波荡碧霄。
　　春生阳气早，天接祖州遥。愁约三年外，相迎上石桥。
　　◎卷.24【咏铁马鞭】李昌符
　　汉将临流得铁鞭，鄂侯名字旧雕镌。须为圣代无双物，
　　肯逐将军卧九泉。汗马不侵诛虏血，神功今见补亡篇。
　　时来终荐明君用，莫叹沉埋二百年。
　　◎卷.25【送友人】李昌符
　　举世谁能与事期，解携多是正欢时。人间不遣有名利，
　　陌上始应无别离。晚渡待船愁立久，乱山投店独行迟。
　　我今漂泊还如此，江剑相逢亦未知。
　　◎卷.26【南潭】李昌符
　　匝岸青芜掩古苔，面山亭树枕潭开。有时弦管收筵促，
　　无数凫鹥逆浪来。路入龙祠群木老，风惊渔艇一声回。
　　人传郭恽多游此，谁见当初泛玉杯。
　　◎卷.27【秋夜作】李昌符
　　数亩池塘近杜陵，秋天寂寞夜云凝。芙蓉叶上三更雨，
　　蟋蟀声中一点灯。迹避险巇翻失路，心归闲淡不因僧。
　　既逢上国陈诗日，长守林泉亦未能。
　　◎卷.28【客恨】李昌符
　　古原南北旧萧疏，高木风多小雪馀。半夜病吟人寝后，
　　百年闲事酒醒初。频招兄弟同佳节，已有兵戈隔远书。
　　肥马王孙定相笑，不知岐路厌樵渔。
　　◎卷.29【三月尽日】李昌符
　　江头从此管弦稀，散尽游人独未归。
　　落日已将春色去，残花应逐夜风飞。
　　◎卷.30【绿珠咏】李昌符
　　洛阳佳丽与芳华，金谷园中见百花。
　　谁遣当年坠楼死，无人巧笑破孙家。
　　◎卷.31【赠别】李昌符
　　又将书剑出孤舟，尽日停桡结远愁。
　　莫道江波话离别，江波一去不回流。
　　◎卷.32【闷书】李昌符
　　病来难处早秋天，一径无人树有蝉。
　　归计未成书半卷，中宵多梦昼多眠。
　　◎卷.33【伤春】李昌符
　　即是春风尽，仍沾夜雨归。明朝更来此，兼恐落花稀。
　　◎卷.34【登临洮望萧关】李昌符
　　渐觉风沙暗，萧关欲到时。儿童能探火，妇女解缝旗。
　　川少衔鱼鹭，林多带箭麋。暂来戎马地，不敢苦吟诗。


第六百零二卷
　　◎卷.1【彭泽】汪遵
　　鹤爱孤松云爱山，宦情微禄免相关。
　　栽成五柳吟归去，漉酒巾边伴菊闲。
　　◎卷.2【杜邮馆】汪遵
　　杀尽降兵热血流，一心犹自逞戈矛。
　　功成若解求身退，岂得将军死杜邮。
　　◎卷.3【细腰宫】汪遵
　　鼓声连日烛连宵，贪向春风舞细腰。
　　争奈君王正沈醉，秦兵江上促征桡。
　　◎卷.4【瑶台】汪遵
　　仙梦香魂不久留，满川云雨满宫愁。
　　直须待得荆王死，始向瑶台一处游。
　　◎卷.5【吴坂】汪遵
　　踡跼盐车万里蹄，忽逢良鉴始能嘶。
　　不缘伯乐称奇骨，几与驽骀价一齐。
　　◎卷.6【箕山】汪遵
　　薄世临流洗耳尘，便归云洞任天真。
　　一瓢风入犹嫌闹，何况人间万种人。
　　◎卷.7【息国】汪遵
　　家国兴亡身独存，玉容还受楚王恩。
　　衔冤只合甘先死，何待花间不肯言。
　　◎卷.8【梁寺】汪遵
　　立国从来为战功，一朝何事却谈空。
　　台城兵匝无人敌，闲卧高僧满梵宫。
　　◎卷.9【南阳】汪遵
　　陆困泥蟠未适从，岂妨耕稼隐高踪。
　　若非先主垂三顾，谁识茅庐一卧龙。
　　◎卷.10【杞梁墓】汪遵
　　一叫长城万仞摧，杞梁遗骨逐妻回。
　　南邻北里皆孀妇，谁解坚心继此来。
　　◎卷.11【夷门】汪遵
　　晋鄙兵回为重难，秦师收旆亦西还。
　　今来不是无朱亥，谁降轩车问抱关。
　　◎卷.12【汴河】汪遵
　　隋皇意欲泛龙舟，千里昆仑水别流。
　　还待春风锦帆暖，柳阴相送到迷楼。
　　◎卷.13【燕台】汪遵
　　礼士招贤万古名，高台依旧对燕城。
　　如今寂寞无人上，春去秋来草自生。
　　◎卷.14【聊城】汪遵
　　刃血攻聊已越年，竟凭儒术罢戈鋋。
　　田单漫逞烧牛计，一箭终输鲁仲连。
　　◎卷.15【西河】汪遵
　　花貌年年溺水滨，俗传河伯娶生人。
　　自从明宰投巫后，直至如今鬼不神。
　　◎卷.16【密县】汪遵
　　百里能将济猛宽，飞蝗不到邑人安。
　　至今闾里逢灾沴，犹祝当时卓长官。
　　◎卷.17【升仙桥】汪遵
　　题桥贵欲露先诚，此日人皆笑率情。
　　应讶临邛沽酒客，逢时还作汉公卿。
　　◎卷.18【破陈】汪遵
　　猎猎朱旗映彩霞，纷纷白刃入陈家。
　　看看打破东平苑，犹舞庭前玉树花。
　　◎卷.19【白头吟】汪遵
　　失却青丝素发生，合欢罗带意全轻。
　　古今人事皆如此，不独文君与马卿。
　　◎卷.20【短歌吟】汪遵
　　箭飞乌兔竞东西，贵贱贤愚不梦齐。
　　匣里有琴樽有酒，人间便是武陵溪。
　　◎卷.21【晋河】汪遵
　　风引征帆管吹高，晋君张宴俟雄豪。
　　舟人笑指千馀客，谁是烟霄六翮毛。
　　◎卷.22【干将墓】汪遵
　　橐籥冰霜万古闻，拍灰松地见馀坟。
　　应缘神剑飞扬久，水水山山尽是云。
　　◎卷.23【金谷】汪遵
　　晋臣荣盛更谁过，常向阶前舞翠娥。
　　香散艳消如一梦，但留风月伴烟萝。
　　◎卷.24【三闾庙】汪遵
　　为嫌朝野尽陶陶，不觉官高怨亦高。
　　憔悴莫酬渔父笑，浪交千载咏离骚。
　　◎卷.25【易水】汪遵
　　匕首空磨事不成，误留龙袂待琴声。
　　斯须却作秦中鬼，青史徒标烈士名。
　　◎卷.26【严陵台】汪遵
　　一钓凄凉在杳冥，故人飞诏入山扃。
　　终将宠辱轻轩冕，高卧五云为客星。
　　◎卷.27【淮阴】汪遵
　　秦季贤愚混不分，只应漂母识王孙。
　　归荣便累千金赠，为报当时一饭恩。
　　◎卷.28【鸡鸣曲】汪遵
　　金距花冠傍舍栖，清晨相叫一声齐。
　　开关自有冯生计，不必天明待汝啼。
　　◎卷.29【采桑妇】汪遵
　　为报踌躇陌上郎，蚕饥日晚妾心忙。
　　本来若爱黄金好，不肯携笼更采桑。
　　◎卷.30【渔父】汪遵
　　棹月眠流处处通，绿蓑苇带混元风。
　　灵均说尽孤高事，全与逍遥意不同。
　　◎卷.31【越女】汪遵
　　玉貌何曾为浣沙，只图勾践献夫差。
　　苏台日夜唯歌舞，不觉干戈犯翠华。
　　◎卷.32【望思台】汪遵
　　不忧家国任奸臣，骨肉翻为蓦路人。
　　巫蛊事行冤莫雪，九层徒筑见无因。
　　◎卷.33【比干墓】汪遵
　　国乱时危道不行，忠贤谏死胜谋生。
　　一沉冤骨千年后，垄水虽平恨未平。
　　◎卷.34【郢中】汪遵
　　莫言白雪少人听，高调都难称俗情。
　　不是楚词询宋玉，巴歌犹掩绕梁声。
　　◎卷.35【北海】汪遵
　　汉臣曾此作缧囚，茹血衣毛十九秋。
　　鹤发半垂龙节在，不闻青史说封侯。
　　◎卷.36【招屈亭】汪遵
　　三闾溺处杀怀王，感得荆人尽缟裳。
　　招屈亭边两重恨，远天秋色暮苍苍。
　　◎卷.37【屈祠】汪遵
　　不肯迂回入醉乡，乍吞忠梗没沧浪。
　　至今祠畔猿啼月，了了犹疑恨楚王。
　　◎卷.38【铜雀台】汪遵
　　铜雀台成玉座空，短歌长袖尽悲风。
　　不知仙驾归何处，徒遣颦眉望汉宫。
　　◎卷.39【斑竹祠】汪遵
　　九处烟霞九处昏，一回延首一销魂。
　　因凭直节流红泪，图得千秋见血痕。
　　◎卷.40【题李太尉平泉庄】汪遵
　　水泉花木好高眠，嵩少纵横满目前。
　　惆怅人间不平事，今朝身在海南边。
　　◎卷.41【战城南】汪遵
　　风沙刮地塞云愁，平旦交锋晚未休。
　　白骨又沾新战血，青天犹列旧旄头。
　　◎卷.42【延平津】汪遵
　　三尺晶荧射斗牛，岂随凡手报冤雠。
　　延平一旦为龙处，看取风云布九州。
　　◎卷.43【项亭】汪遵
　　不修仁德合文明，天道如何拟力争。
　　隔岸故乡归不得，十年空负拔山名。
　　◎卷.44【乌江】汪遵
　　兵散弓残挫虎威，单枪匹马突重围。
　　英雄去尽羞容在，看却江东不得归。
　　◎卷.45【绿珠】汪遵
　　大抵花颜最怕秋，南家歌歇北家愁。
　　从来几许如君貌，不肯如君坠玉楼。
　　◎卷.46【升仙桥】汪遵
　　汉朝卿相尽风云，司马题桥众又闻。
　　何事不如杨得意，解搜贤哲荐明君。
　　◎卷.47【隋柳】汪遵
　　夹浪分堤万树馀，为迎龙舸到江都。
　　君看靖节高眠处，只向衡门种五株。
　　◎卷.48【杨柳】汪遵
　　亚夫营畔柳濛濛，隋主堤边四路通。
　　攀折赠君还有意，翠眉轻嫩怕春风。
　　◎卷.49【桐江】汪遵
　　光武重兴四海宁，汉臣无不受浮荣。
　　严陵何事轻轩冕，独向桐江钓月明。
　　◎卷.50【招隐】汪遵
　　罢听泉声看鹿群，丈夫才策合匡君。
　　早携书剑离岩谷，莫待蒲轮辗白云。
　　◎卷.51【陈宫】汪遵
　　椒宫荒宴竟无疑，倏忽山河尽入隋。
　　留得后庭亡国曲，至今犹与酒家吹。
　　◎卷.52【樊将军庙】汪遵
　　玉辇曾经陷楚营，汉皇心怯拟休兵。
　　当时不得将军力，日月须分一半明。
　　◎卷.53【东海】汪遵
　　漾舟雪浪映花颜，徐福携将竟不还。
　　同作危时避秦客，此行何似武陵滩。
　　◎卷.54【昭君】汪遵
　　汉家天子镇寰瀛，塞北羌胡未罢兵。
　　猛将谋臣徒自贵，蛾眉一笑塞尘清。
　　◎卷.55【五湖】汪遵
　　已立平吴霸越功，片帆高扬五湖风。
　　不知战国官荣者，谁似陶朱得始终。
　　◎卷.56【渑池】汪遵
　　西秦北赵各称高，池上张筵列我曹。
　　何事君王亲击缶，相如有剑可吹毛。
　　◎卷.57【函谷关】汪遵
　　脱祸东奔壮气摧，马如飞电毂如雷。
　　当时若不听弹铗，那得关门半夜开。
　　◎卷.58【咏酒二首】汪遵
　　九酝松醪一曲歌，本图闲放养天和。
　　后人不识前贤意，破国亡家事甚多。
　　万事销沈向一杯，竹门哑轧为风开。
　　秋宵睡足芭蕉雨，又是江湖入梦来。
　　◎卷.59【苍颉台】汪遵
　　观迹成文代结绳，皇风儒教浩然兴。
　　几人从此休耕钓，吟对长安雪夜灯。
　　◎卷.60【长城】汪遵
　　秦筑长城比铁牢，蕃戎不敢过临洮。
　　虽然万里连云际，争及尧阶三尺高。


第六百零三卷
　　◎卷.1【过洞庭湖】许棠
　　惊波常不定，半日鬓堪斑。四顾疑无地，中流忽有山。
　　鸟高恒畏坠，帆远却如闲。渔父闲相引，时歌浩渺间。
　　◎卷.2【登渭南县楼】许棠
　　近甸名偏著，登城景又宽。半空分太华，极目是长安。
　　雪助河流涨，人耕烧色残。闲来时甚少，欲下重凭栏。
　　◎卷.3【送李频之南陵主簿】许棠
　　赴县是还乡，途程岂觉长。听莺离灞岸，荡桨入陵阳。
　　野蕨生公署，闲云拂印床。晴天调膳外，垂钓有池塘。
　　◎卷.4【写怀】许棠
　　汩没与辛勤，全钟在此身。半生为下客，终老托何人。
　　两鬓关中改，千岩海上春。青云知有路，自是致无因。
　　◎卷.5【过中条山】许棠
　　徒为经异岳，不得访灵踪。日尽行难尽，千重复万重。
　　云垂多作雨，雷动半和钟。孤竹人藏处，无因认本峰。
　　◎卷.6【早发洛中】许棠
　　半夜发清洛，不知过石桥。云增中岳大，树隐上阳遥。
　　堑黑初沉月，河明欲认潮。孤村人尚梦，无处暂停桡。
　　◎卷.7【汝州郡楼望嵩山】许棠
　　不共众山同，岧峣出迥空。几层高鸟外，万仞一楼中。
　　水落难归地，云篱便逐风。唯应霄汉客，绝顶路方通。
　　◎卷.8【将归江南留别友人】许棠
　　连春不得意，所业已疑非。旧国乱离后，新年惆怅归。
　　雪开还楚地，花惹别秦衣。江徼多留滞，高秋会恐违。
　　◎卷.9【塞外书事】许棠
　　征路出穷边，孤吟傍戍烟。河光深荡塞，碛色迥连天。
　　残日沉雕外，惊蓬到马前。空怀钓鱼所，未定卜归年。
　　◎卷.10【日暮江上】许棠
　　孤帆收广岸，落照在遥峰。南北渡人少，高低归鸟重。
　　潮回沙出树，雨过浦沉钟。渔父虽相问，那能话所从。
　　◎卷.11【客行】许棠
　　旅食唯草草，此生谁我同。故园魂梦外，长路别离中。
　　人事萍随水，年光鸟过空。欲吟先落泪，多是怨途穷。
　　◎卷.12【送李员外知扬子州留务】许棠
　　帝命分留务，东南向楚天。几程回送骑，中路见迎船。
　　冶例开山铸，民多酌海煎。青云名素重，此去岂经年。
　　◎卷.13【春暮途次华山下】许棠
　　他皆宴牡丹，独又出长安。远道行非易，无图住自难。
　　离城风已暖，近岳雨翻寒。此去知谁顾，闲吟只自宽。
　　◎卷.14【旅次滑台投献陆侍御】许棠
　　已是鸿来日，堪惊却背秦。天遥三楚树，路远两河人。
　　旅梦难归隐，吟魂不在身。霜台欹冠豸，赖许往来频。
　　◎卷.15【重归江南】许棠
　　无成归故里，不似在他乡。岁月逐流水，山川空夕阳。
　　回潮迷古渡，迸竹过邻墙。耆旧休存省，胡为止泪行。
　　◎卷.16【寄黔南李校书】许棠
　　从戎巫峡外，吟兴更应多。郡响蛮江涨，山昏蜀雨过。
　　公筵饶越味，俗土尚巴歌。中夜怀吴梦，知经滟滪波。
　　◎卷.17【东归留辞沈侍郎】许棠
　　一第久乖期，深心已自疑。沧江归恨远，紫阁别愁迟。
　　稽古成何事，龙钟负已知。依门非近日，不虑旧恩移。
　　◎卷.18【题开明里友人居】许棠
　　城中尘外住，入望是田家。井出深山水，阑藏异国花。
　　风巢和鸟动，雪竹向人斜。来往唯君熟，乡园共海涯。
　　◎卷.19【遣怀】许棠
　　此生何处遂，屑屑复悠悠。旧国归无计，他乡梦亦愁。
　　飞尘长满眼，衰发暗添头。章句非经济，终难动五侯。
　　◎卷.20【送龙州樊使君】许棠
　　曾见邛人说，龙州地未深。碧溪飞白鸟，红旆映青林。
　　土产唯宜药，王租只贡金。政成开宴日，谁伴使君吟。
　　◎卷.21【寄盩厔薛能少府】许棠
　　满县唯云水，何曾似近畿。晓庭猿集惯，寒署吏衙稀。
　　冰色封深涧，樵声出紫微。时闻迎隐者，依旧著山衣。
　　◎卷.22【送李左丞巡边】许棠
　　狂戎侵内地，左辖去萧关。走马冲边雪，鸣鞞动塞山。
　　风收枯草定，月满广沙闲。西绕河兰匝，应多隔岁还。
　　◎卷.23【题青山馆（即谢公旧居）】许棠
　　境概殊诸处，依然是谢家。遗文齐日月，旧井照烟霞。
　　水隔平芜远，山横度鸟斜。无人能此隐，来往谩兴嗟。
　　◎卷.24【雁门关野望】许棠
　　高关闲独望，望久转愁人。紫塞唯多雪，胡山不尽春。
　　河遥分断野，树乱起飞尘。时见东来骑，心知近别秦。
　　◎卷.25【五原书事】许棠
　　西出黄云外，东怀白浪遥。星河愁立夜，雷电独行朝。
　　碛迥人防寇，天空雁避雕。如何非战卒，弓剑不离腰。
　　◎卷.26【送从弟归泉州】许棠
　　问省归南服，悬帆任北风。何山犹见雪，半路已无鸿。
　　瘴杂春云重，星垂夜海空。往来如不住，亦是一年中。
　　◎卷.27【留别故人】许棠
　　殊立本不偶，非唯今所难。无门闲共老，尽日泣相看。
　　鸟畏闻鶗鴂，花惭背牡丹。何人知此计，复议出长安。
　　◎卷.28【塞下二首】许棠
　　胡虏偏狂悍，边兵不敢闲。防秋朝伏弩，纵火夜搜山。
　　雁逆风鼙振，沙飞猎骑还。安西虽有路，难更出阳关。
　　征役已不定，又缘无定河。塞深烽砦密，山乱犬羊多。
　　汉卒闻笳泣，胡儿击剑歌。番情终未测，今昔谩言和。
　　◎卷.29【题张乔升平里居】许棠
　　下马似无人，开门只一身。心同孤鹤静，行过老僧真。
　　乱水藏幽径，高原隔远津。匡庐曾共隐，相见自相亲。
　　◎卷.30【题郑拾遗南斋】许棠
　　明时无事谏，岂是隐明君。每值离丹陛，多陪宴白云。
　　门连萧洞僻，地与曲江分。满院皆柽竹，期栖鸾鹤群。
　　◎卷.31【渭上送人南归】许棠
　　远役与归愁，同来渭水头。南浮应到海，北去阻无州。
　　楚雨天连地，胡风夏甚秋。江人如见问，为话复贫游。
　　◎卷.32【寄睦州陆郎中（一作寄陆睦州）】许棠
　　下国多高趣，终年半是吟。海涛通越分，部伍杂闽音。
　　晓郭云藏市，春山鸟护林。东浮虽未遂，日日至中心。
　　◎卷.33【投徐端公】许棠
　　无谋寻旧友，强喜亦如愁。丹桂阻丹恳，白衣成白头。
　　穷吴迷钓业，大汉事贫游。霄汉期提引，龙钟未拟休。
　　◎卷.34【出塞门】许棠
　　步步经戎虏，防兵不离身。山多曾战处，路断野行人。
　　暴雨声同瀑，奔沙势异尘。片时怀万虑，白发数茎新。
　　◎卷.35【新年呈友】许棠
　　一月月相似，一年年不同。清晨窥古镜，旅貌近衰翁。
　　处世闲难得，关身事半空。浮生能几许，莫惜醉春风。
　　◎卷.36【银州北书事】许棠
　　南辞采石远，北背乞银深。碛路虽多险，江人不废吟。
　　雕依孤堠立，鸥向迥沙沈。因共边人熟，行行起战心。
　　◎卷.37【寄赵能卿】许棠
　　我命同君命，君诗似我诗。俱无中道计，各失半生期。
　　素业沧江远，清时白发垂。蹉跎一如此，何处卜栖迟。
　　◎卷.38【夏州道中】许棠
　　茫茫沙漠广，渐远赫连城。堡迥烽相见，河移浪旋生。
　　无蝉嘶折柳，有寇似防兵。不耐饥寒迫，终谁至此行。
　　◎卷.39【经故杨太尉旧居】许棠
　　在汉信垂功，于唐道更隆。一川留古迹，多代仰高风。
　　树折巢堕鸟，阶荒草覆虫。行人过岂少，独驻夕阳中。
　　◎卷.40【东归次采石江】许棠
　　东下经牛渚，依然是故关。客程临岸尽，乡思入鸥闲。
　　雨涨巴来浪，云增楚际山。渔翁知未达，相顾不开颜。
　　◎卷.41【陇上书事】许棠
　　城叠连云壑，人家似隐居。树飞鹦鹉众，川下鶺鴒疏。
　　滴梦关山雨，资餐陇水鱼。谁知江徼客，此景倍相于。
　　◎卷.42【陈情献江西李常侍五首】许棠
　　二十二三年，游秦复滞燕。徒陪群彦后，自苦此生前。
　　径折啼猿树，岩荒喷月泉。东堂曾受荐，垂白志犹坚。
　　淅淅复栖栖，人间只自迷。终年愁远道，到老去何蹊。
　　始见红叶落，又闻黄鸟啼。不因趋大旆，谁肯暂提携。
　　童蒙即苦辛，未识杏园春。谩倚无为日，还成不偶人。
　　乡程长恨远，旅梦亦愁贫。天地虽云广，殊难寄此身。
　　春闱久已滞，秋赋又逢停。选士疑长阻，伤时自不宁。
　　秦城还逐梦，楚徼影随形。此去吟虽苦，何人更肯听。
　　孤立时全塞，求名势转难。身多离下国，分合阻长安。
　　越鸟啼春早，蛮花送雨寒。丘门沾顾重，未别欲阑干。
　　◎卷.43【经八合坂】许棠
　　蹑险入高空，初疑势不穷。又缘千嶂尽，还共七盘同。
　　下辨东流水，平随北去鸿。天然无此道，应免患穷通。
　　◎卷.44【送友人北游】许棠
　　北出阴关去，何人肯待君。无青山拥晋，半浊水通汾。
　　雁塞虽多雁，云州却少云。兹游殊不恶，莫恨暂离群。
　　◎卷.45【登凌歊台】许棠
　　平芜望已极，况复倚凌歊。江截吴山断，天临楚泽遥。
　　云帆高出树，水市迥分桥。立久斜阳尽，无言似寂寥。
　　◎卷.46【曲江三月三日】许棠
　　满国赏芳辰，飞蹄复走轮。好花皆折尽，明日恐无春。
　　鸟避连云幄，鱼惊远浪尘。如何当此节，独自作愁人。
　　◎卷.47【赠栖白上人】许棠
　　闲身却不闲，日日对天颜。已住城中寺，难归海上山。
　　诗传华夏外，偈布市朝间。欲问空门事，空门岂有关。
　　◎卷.48【野步】许棠
　　闲赏步易远，野吟声自高。路无人到迹，林有鹤遗毛。
　　物外趣都别，尘中心枉劳。沿溪收堕果，坐石唤饥猱。
　　◎卷.49【过湍沟谷】许棠
　　西去穷胡处，岩崖境不常。石形相对耸，天势一条长。
　　栈底鸣流水，林端敛夕阳。虽随兵马至，未免畏豺狼。
　　◎卷.50【送友人游蜀】许棠
　　巴兴千万寻，此去若为心。蟋蟀既将定，弥猴应正吟。
　　剑门秋断雁，褒谷夜多砧。自古西南路，艰难直至今。
　　◎卷.51【题秦州城】许棠
　　圣泽滋遐徼，河堤四向通。大荒收虏帐，遗土复秦风。
　　乱烧迷归路，遥山似梦中。此时怀感切，极目思无穷。
　　◎卷.52【寄敬亭山清越上人】许棠
　　南朝山半寺，谢脁故乡邻。岭上非无主，秋诗复有人。
　　高禅星月近，野火虎狼驯。旧许陪闲社，终应待此身。
　　◎卷.53【秋江霁望】许棠
　　高秋偏入望，霁景倍关情。落木满江水，离人怀渭城。
　　山高孤戍断，野极暮天平。渔父时相问，羞真道姓名。
　　◎卷.54【陇州旅中书事寄李中丞】许棠
　　三伏客吟过，长安未拟还。蛩声秋不动，燕别思仍闲。
　　乱叶随寒雨，孤蟾起暮关。经时高岭外，来往旆旌间。
　　◎卷.55【秋日归旧山】许棠
　　山云蝉满树，欲住更何安。上国回将晚，孤峰别自难。
　　碛遥鸿未到，江近夜先寒。泉石虽堪恋，行人不愿看。
　　◎卷.56【下黄耳盘】许棠
　　独下黄盘路，多虞部落连。云晴仍著地，树古自参天。
　　乱鸟飞人上，惊麋起马前。行行无郡邑，唯见虎狼烟。
　　◎卷.57【旅怀】许棠
　　终年唯旅舍，只似已无家。白发除还出，丹霄去转赊。
　　夏游穷塞路，春醉负秦花。应是穹苍意，空教老若耶。
　　◎卷.58【题金山寺】许棠
　　四面波涛匝，中楼日月邻。上穷如出世，下瞷忽惊神。
　　刹碍长空鸟，船通外国人。房房皆叠石，风扫永无尘。
　　◎卷.59【送王侍御赴宣城】许棠
　　朝回离九陌，岛外赏残春。经宿留闲客，看云作主人。
　　时清难议隐，位重亦甘贫。岩洞真仙境，应休别卧邻。
　　◎卷.60【题汧湖二首】许棠
　　偶得湖中趣，都忘陇坻愁。边声风下雁，楚思浪移舟。
　　静极亭连寺，凉多岛近楼。吟游终不厌，还似曲江头。
　　陇首时无事，湖边日纵吟。游鱼来复去，浴鸟出还沉。
　　蜃气藏孤屿，波光到远林。无人见垂钓，暗起洞庭心。
　　◎卷.61【宿青山馆】许棠
　　下马青山下，无言有所思。云藏李白墓，苔暗谢公诗。
　　烈烧飞荒野，栖凫宿广陂。东来与西去，皆是不闲时。
　　◎卷.62【宿同州厉评事旧业寄华下】许棠
　　从戎依远地，无日见家山。地近风沙处，城当甸服间。
　　阻河通渭水，曲苑带秦关。待月登楼夜，何人相伴闲。
　　◎卷.63【闻蝉十二韵】许棠
　　造化生微物，常能应候鸣。初离何处树，又发去年声。
　　未蜕唯愁动，才飞似解惊。闻来邻海徼，恨起过边城。
　　骚屑随风远，悠扬类雪轻。报秋凉渐至，嘶月思偏清。
　　互默疑相答，微摇似欲行。繁音人已厌，朽壳蚁犹争。
　　朝士严冠饰，宫嫔逞鬓名。乱依西日噪，多引北归情。
　　筱露凝潜吸，蛛丝忽迸萦。此时吟立者，不觉万愁生。
　　◎卷.64【冬杪归陵阳别业五首】许棠
　　无媒归别业，所向自乖心。闾里故人少，田园荒草深。
　　浪翻全失岸，竹迸别成林。鸥鸟犹相识，时来听苦吟。
　　眠云终未遂，策马暂休期。上国劳魂梦，中心甚别离。
　　冰封岩溜断，雪压砌松欹。骨肉嗟名晚，看归却泪垂。
　　学剑虽无术，吟诗似有魔。已贫甘事晚，临老爱闲多。
　　鸡犬唯随鹿，儿童只衣蓑。时因寻野叟，狂醉复狂歌。
　　乡国乱离后，交亲半旅游。远闻诚可念，归见岂无愁。
　　败苇迷荒径，寒蓑没坏舟。衡门终不掩，倚杖看波流。
　　游秦复滞燕，不觉近衰年。旅貌同柴毁，行衣对骨穿。
　　篱寒多啄雀，木落断浮烟。楚夜闻鸣雁，犹疑在塞天。
　　◎卷.65【送王侍御赴宣城（一作赴越城令）】许棠
　　戴豸却驱鸡，东南上句溪。路过金谷口，帆转石城西。
　　水树连天暗，山禽绕郡啼。江人谙旧化，那复俟招携。
　　◎卷.66【春日乌延道中】许棠
　　边穷厄未穷，复此逐归鸿。去路多相似，行人半不同。
　　山川藏北狄，草木背东风。虚负男儿志，无因立战功。
　　◎卷.67【寄华阴刘拾遗】许棠
　　坚心持谏诤，自古亦艰难。寄邑虽行化，眠云似去官。
　　河分中野断，岳入半天寒。瀑布冰成日，谁陪吟复看。
　　◎卷.68【忆江南】许棠
　　南楚西秦远，名迟别岁深。欲归难遂去，闲忆自成吟。
　　雷电闲倾雨，猿猱斗堕林。眠云机尚在，未忍负初心。


第六百零四卷
　　◎卷.1【送前汝州李侍御罢归宣城】许棠
　　吟诗早得名，戴豸又加荣。下国闲归去，他人少此情。
　　云移寒峤出，烧夹夜江明。重引池塘思，还登谢脁城。
　　◎卷.2【失题（一作送前汝州李侍御罢归宣城第二首）】许棠
　　独夜长城下，孤吟近北辰。半天初去雁，穷碛远来人。
　　月黯氛埃积，风膻帐幕邻。惟闻防虏寇，不语暗伤神。
　　◎卷.3【送裴拾遗宰下邽（一作赴畿令）】许棠
　　受谪因廷谏，兹行不出关。直庐辞玉陛，上马向仙山。
　　地古桑麻广，城偏仆御闲。县斋高枕卧，犹梦犯天颜。
　　◎卷.4【隗嚣宫晚望】许棠
　　西顾伊兰近，方惊滞极边。水随空谷转，山向夕阳偏。
　　碛鸟多依地，胡云不满天。秋风动衰草，只觉犬羊膻。
　　◎卷.5【江上行】许棠
　　片席随高鸟，连天积浪间。苇宽云不匝，风广雨无闲。
　　戍影临孤浦，潮痕在半山。东原归未得，荏苒滞江关。
　　◎卷.6【登山】许棠
　　信步上鸟道，不知身忽高。近空无世界，当楚见波涛。
　　顶峭松多瘦，崖悬石尽牢。猕猴呼独散，隔水向人号。
　　◎卷.7【哭宣城元征君】许棠
　　高眠终不起，远趣固难知。琴剑今无主，园林旧许谁。
　　苔封僧坐石，苇涨鹤翘池。后代传青史，方钦道德垂。
　　◎卷.8【寄建州姚员外】许棠
　　诬谮遭遐谪，明君即自知。乡遥辞剑外，身独向天涯。
　　岭堠蛮云积，闽空瘴雨垂。南来终不遂，日探北归期。
　　◎卷.9【送厉校书从事凤翔】许棠
　　赴辟依丞相，超荣事岂同。城池当陇右，山水是关中。
　　日有来巴使，秋高出塞鸿。旬休随大旆，应到九成宫。
　　◎卷.10【春夜同厉文学先辈会宿】许棠
　　江汉久分路，京关重聚吟。更为他夜约，方尽昔年心。
　　月隔明河远，花藏宿鸟深。无眠将及曙，多是说山阴。
　　◎卷.11【长安书情】许棠
　　疏散过闲人，同人不在秦。近来惊白发，方解惜青春。
　　僻寺居将遍，权门到绝因。行藏如此辈，何以谓谋身。
　　◎卷.12【过故洛城】许棠
　　七百数还穷，城池一旦空。夕阳唯照草，危堞不胜风。
　　岸断河声别，田荒野色同。去来皆过客，何处问遗宫。
　　◎卷.13【寄庐山贾处士】许棠
　　时泰亦高眠，人皆谓不然。穷经休望辟，饵术止期仙。
　　彭蠡波涵月，炉峰雪照天。常闻风雨夜，到晓在渔船。
　　◎卷.14【下第东归留别郑侍郎】许棠
　　无才副至公，岂是命难通。分合吟诗老，家宜逐浪空。
　　别心悬阙下，归念极吴东。唯畏重回日，初情恐不同。
　　◎卷.15【泗上早发】许棠
　　独起无人见，长河夜泛时。平芜疑自动，落月似相随。
　　楚外离空早，关西去已迟。渔歌闻不绝，却轸洞庭思。
　　◎卷.16【赠天台僧】许棠
　　赤城霞外寺，不忘旧登年。石上吟分海，楼中语近天。
　　重游空有梦，再隐定无缘。独夜休行道，星辰静照禅。
　　◎卷.17【冬夜与友人会宿】许棠
　　君初离雁塞，我久滞雕阴。隔闰俱劳梦，通宵各话心。
　　禁风吹漏出，原树映星沉。白昼常多事，无妨到晓吟。
　　◎卷.18【送元遂上人归吴中】许棠
　　落发在王畿，承恩著紫衣。印心谁受请，讲疏自携归。
　　泛浦龙惊锡，禅云虎绕扉。吴中知久别，庵树想成围。
　　◎卷.19【赠志空上人】许棠
　　了了在心中，南宗与北宗。行高无外染，骨瘦是真容。
　　饭野盂埋雪，禅云杖倚松。常修不住性，必拟老何峰。
　　◎卷.20【边城晚望】许棠
　　广漠杳无穷，孤城四面空。马行高碛上，日堕迥沙中。
　　逼晓人移帐，当川树列风。迢迢河外路，知直去崆峒。
　　◎卷.21【汴上暮秋】许棠
　　独立长堤上，西风满客衣。日临秋草广，山接远天微。
　　岸叶随波尽，沙云与鸟飞。秦人宁有素，去意自知归。
　　◎卷.22【春日言怀】许棠
　　东风万物新，独未到幽人。赋命自多蹇，阳和非不均。
　　五陵三月暮，百越一家贫。早误闲眠处，无愁异此身。
　　◎卷.23【奉天寒食书事】许棠
　　处处无烟火，人家似暂空。晓林花落雨，寒谷鸟啼风。
　　故里芳洲外，残春甸服中。谁知独西去，步步泣途穷。
　　◎卷.24【长安寓居】许棠
　　贫寄帝城居，交朋日自疏。愁迎离碛雁，梦逐出关书。
　　经雨蝉声尽，兼风杵韵馀。谁知江徼塞，所忆在樵渔。
　　◎卷.25【写怀】许棠
　　此生居此世，堪笑复堪悲。在处有岐路，何人无别离。
　　长当多难日，愁过少年时。穷达都判了，休闲镊白髭。
　　◎卷.26【白菊】许棠
　　所尚雪霜姿，非关落帽期。香飘风外别，影到月中疑。
　　发在林凋后，繁当露冷时。人间稀有此，自古乃无诗。
　　◎卷.27【中秋夜对月】许棠
　　月月势皆圆，中秋朗最偏。万方期一夕，到晓是经年。
　　影蔽星芒尽，光分物状全。惟应苦吟者，目断向遥天。
　　◎卷.28【陪郢州张员外宴白雪楼】许棠
　　高情日日闲，多宴雪楼间。洒槛江干雨，当筵天际山。
　　带帆分浪色，驻乐话朝班。岂料羁浮者，樽前得解颜。
　　◎卷.29【和薛侍御题兴善寺松】许棠
　　何年劚到城，满国响高名。半寺阴常匝，邻坊景亦清。
　　代多无朽势，风定有馀声。自得天然状，非同涧底生。
　　◎卷.30【题郑侍郎岩隐十韵】许棠
　　朝退常归隐，真修大隐情。园林应得趣，岩谷自为名。
　　野步难寻寺，闲吟少在城。树藏幽洞黑，花照远村明。
　　海石分湖路，风泉递雨声。性高怜散逸，官达厌公卿。
　　架引藤重长，阶延笋迸生。青门无到客，紫阁有来莺。
　　物外身虽隐，区中望本清。终难依此境，坐卧避钧衡。
　　◎卷.31【宿灵山兰若】许棠
　　江心天半寺，一夕万缘空。地出浮云上，星摇积浪中。
　　滴沤垂阁雨，吹桧送帆风。旦夕闻清磬，唯应是钓翁。
　　◎卷.32【亲仁里双鹭】许棠
　　双去双来日已频，只应知我是江人。对欹雪顶思寻水，
　　更振霜翎恐染尘。三楚几时初失侣，五陵何树又栖身。
　　天然不与凡禽类，傍砌听吟性自驯。
　　◎卷.33【成纪书事二首】许棠
　　东吴远别客西秦，怀旧伤时暗洒巾。满野多成无主冢，
　　防边半是异乡人。山河再阔千馀里，城市曾经一百春。
　　闲与将军议戎事，伊兰犹未绝胡尘。
　　蹉跎远入犬羊中，荏苒将成白首翁。三楚田园归未得，
　　五原岐路去无穷。天垂大野雕盘草，月落孤城角啸风。
　　难问开元向前事，依稀犹认隗嚣宫。
　　◎卷.34【秦中遇友人】许棠
　　半生南走复西驰，愁过杨朱罢泣岐。远梦亦羞归海徼，
　　贫游多是滞边陲。胡云不聚风无定，陇路难行栈更危。
　　旦暮唯闻语征战，看看已欲废吟诗。
　　◎卷.35【过分水岭】许棠
　　陇山高共鸟行齐，瞰险盘空甚蹑梯。云势崩腾时向背，
　　水声呜咽若东西。风兼雨气吹人面，石带冰棱碍马蹄。
　　此去秦川无别路，隔崖穷谷却难迷。
　　◎卷.36【讲德陈情上淮南李仆射八首】许棠
　　天降贤人佐圣时，自然声教满华夷。英明不独中朝仰，
　　清重兼闻外国知。凉夜酒醒多对月，晓庭公退半吟诗。
　　梁城东下虽经战，风俗犹传守旧规。
　　多朝轩冕冠乾坤，四海皆推圣最尊。楚玉已曾分卞玉，
　　膺门依旧是龙门。筵开乐振高云动，城掩鼙收落日昏。
　　尝念苍生如赤子，九州无处不沾恩。
　　未领春闱望早清，况联戎阃控强兵。风威遍布江山静，
　　教化高同日月明。九郡竟歌兼煮海，四方皆得共和羹。
　　东南自此全无事，只为期年政已成。
　　帝念淮壖疫疹频，牢笼山海委名臣。古来比德由无侣，
　　当代同途岂有人。夜宴独吟梁苑月，朝游重见广陵春。
　　多年疲瘵全苏息，须到讴谣日满秦。
　　三纪吟诗望一名，丹霄待得白头成。已期到老还沾禄，
　　无复偷闲却养生。当宴每垂听乐泪，望云长起忆山情。
　　朱门旧是登龙客，初脱鱼鳞胆尚惊。
　　东来淮海拜旌旟，不把公卿一字书。曾侍晚斋吟对雪，
　　又容华馆食兼鱼。孤微自省恩非次，际会谁知分有馀。
　　唯耻旧桥题处在，荣归无计似相如。
　　平生南北逐蓬飘，待得名成鬓已凋。寒浦一从抛钓艇，
　　旧林无处认风飙。程途虽喜关河尽，时节犹惊骨肉遥。
　　愁策羸蹄更归去，乱山流水满翻潮。
　　丹霄空把桂枝归，白首依前着布衣。当路公卿谁见待，
　　故乡亲爱自疑非。东风乍喜还沧海，栖旅终愁出翠微。
　　应念无媒居选限，二年须更守渔矶。
　　◎卷.37【献独孤尚书】许棠
　　虚抛南楚滞西秦，白首依前衣白身。退鹢已经三十载，
　　登龙曾见一千人。魂离为役诗篇苦，泪竭缘嗟骨相贫。
　　今日鞠躬高旆下，欲倾肝胆杳无因。
　　◎卷.38【将过单于】许棠
　　荒碛连天堡戍稀，日忧蕃寇却忘机。江山不到处皆到，
　　陇雁已归时未归。行李亦须携战器，趋迎当便著戎衣。
　　并州去路殊迢递，风雨何当达近畿。
　　◎卷.39【贞女祠】许棠
　　何穴藏贞骨，荒祠见旧颜。精灵应自在，云雨不相关。
　　落石泉多咽，无风树尽闲。唯疑千古后，为瑞向人间。
　　◎卷.40【宿华山】许棠
　　异境良难测，非仙岂合游。星辰方满岳，风雨忽移舟。
　　喷月泉垂壁，栖松鹤在楼。因知修养处，不必在嵩丘。
　　◎卷.41【送张员外西川从事】许棠
　　为郎不入朝，自是赴嘉招。豸角初离首，金章已在腰。
　　剑横阴绿野，栈响近丹霄。迎驿应相续，悬愁去路遥。
　　◎卷.42【题慈恩寺元遂上人院】许棠
　　竹槛匝回廊，城中似外方。月云开作片，枝鸟立成行。
　　径接河源润，庭容塔影凉。天台频去说，谁占最高房。
　　◎卷.43【送杜仓曹往沧洲觐叔常侍】许棠
　　浮阳横巨浸，南巷拥旌旃。别带秦城雨，行闻魏国蝉。
　　碛鸿来每后，朝日见常先。东鄙云霞广，高林间水天。
　　◎卷.44【雕阴道中作】许棠
　　五月绥州北，途程少郁蒸。马依膻草聚，人抱浊河澄。
　　迹固长城垒，冤深太子陵。往来经此地，悲苦有谁能。
　　◎卷.45【留别从弟郴】许棠
　　同承太岳胤，俱值太平时。丹陛怀趋计，沧洲负去期。
　　久贫成蹭蹬，多病惜支离。宗分兼交分，吾知汝亦知。
　　◎卷.46【寻山】许棠
　　蹑履复支筇，深山草木中。隔溪遥避虎，当坞忽闻钟。
　　落叶多相似，幽禽半不同。群猱呼却散，如此异林翁。
　　◎卷.47【送徐侍御充南诏判官】许棠
　　西去安夷落，乘轺从节行。彤庭传圣旨，异域化戎情。
　　瘴路穷巴徼，蛮川过峤城。地偏风自杂，天漏月稀明。
　　危栈连空动，长江到底清。笑宜防狒狒，言好听猩猩。
　　抚论如敦行，归情自合盟。回期佩印绶，何更见新正。
　　◎卷.48【送省玄上人归江东】许棠
　　释律周儒礼，严持用戒身。安禅思剡石，留偈别都人。
　　雨合吴江黑，潮移海路新。瓶盂自此去，应不更还秦。
　　◎卷.49【送刘校书游东鲁】许棠
　　内阁劳雠校，东邦忽纵游。才偏精二雅，分合遇诸侯。
　　暗海龟蒙雨，连空赵魏秋。如经麟见处，驻马瞰荒丘。
　　◎卷.50【送金吾侍御奉使日东】许棠
　　还乡兼作使，到日倍荣亲。向化虽多国，如公有几人。
　　孤山无返照，积水合苍旻。膝下知难住，金章已系身。
　　◎卷.51【题甘露寺】许棠
　　丹槛拂丹霄，人寰下瞰遥。何年增造化，万古出尘嚣。
　　地势盘三楚，江声换几朝。满栏皆异药，到顶尽飞桥。
　　泽广方云梦，山孤数沃焦。中宵霞始散，经腊木稀凋。
　　铎动天风度，窗明海气消。带鼙分迥堞，当日辨翻潮。
　　鸟去沉葭菼，帆来映泬。浮生自多事，无计免回镳。
　　◎卷.52【冬夜怀真里友人会宿】许棠
　　静语与高吟，搜神又爽心。各来依帝里，相对似山阴。
　　漏永星河没，堂寒月彩深。从容不易到，莫惜曙钟侵。
　　◎卷.53【陪友人夏夜对月】许棠
　　后伏中宵月，高秋满魄齐。轮移仙掌外，影下玉绳西。
　　蝉雀飞多误，星萤出自迷。烦蒸惊顿绝，吟玩畏闻鸡。
　　◎卷.54【送从弟筹任告成尉】许棠
　　海上从戎罢，嵩阳佐县初。故人皆羡去，吾祖旧曾居。
　　地古多生药，溪灵不聚鱼。唯应寻隐者，闲寺讲仙书。
　　◎卷.55【秋日陪陆校书游玉泉】许棠
　　共爱泉源异，频来不觉劳。散光垂草细，繁响出风高。
　　沫滞潭花片，沙遗浴鸟毛。尘间喧与闷，须向此中逃。
　　◎卷.56【送防州邬员外】许棠
　　千溪与万嶂，缭绕复峥嵘。太守劳车马，何从驻旆旌。
　　椒香近满郭，漆货远通京。唯涤双尘耳，东南听政声。
　　◎卷.57【过穆陵关】许棠
　　荒关无守吏，亦耻白衣过。地广人耕绝，天寒雁下多。
　　东西方自感，雨雪更相和。日暮聊摅思，摇鞭一放歌。
　　◎卷.58【江上遇友人】许棠
　　阙下分离日，杏园花半开。江边相值夜，榆塞雁初来。
　　坐久河沉斗，吟长月浸杯。鲈鱼非不恋，共有客程催。
　　◎卷.59【忆宛陵旧居】许棠
　　旧忆陵阳北，林园近板桥。江晴帆影满，野迥鹤声遥。
　　岛径通山市，汀扉上海潮。秦城归去梦，夜夜到渔樵。
　　◎卷.60【题闻琴馆】许棠
　　城非宓贱邑，馆亦号闻琴。乃是前贤意，常留化俗心。
　　代公存绿绮，谁更寄清音。此迹应无改，寥寥毕古今。
　　◎卷.61【寄江上弟妹】许棠
　　无成归未得，不是不谋归。垂老登云路，犹胜守钓矶。
　　大荒身去数，穷海信来稀。孤立皆难进，非关命独违。
　　◎卷.62【题李昌符丰乐幽居】许棠
　　诗家依阙下，野景似山中。兰菊俱含露，杉梧为奏风。
　　破门韦曲对，浅岸御沟通。莫叹连年屈，君须遇至公。
　　◎卷.63【青山晚望】许棠
　　昔人怀感处，此地倍魂消。四海经摇落，三吴正寂寥。
　　风移残烧远，帆带夕阳遥。欲继前贤迹，谁能似隐招。
　　◎卷.64【宣城送进士郑徽赴举】许棠
　　长安去是归，上马肯沾衣。水国车通少，秦人楚荐稀。
　　鸿方离北鄙，叶下已西畿。好整丹霄步，知音在紫微。
　　◎卷.65【言怀】许棠
　　万事不关心，终朝但苦吟。久贫惭负债，渐老爱山深。
　　日月销天外，帆樯弃海阴。荣枯应已定，无复系浮沉。
　　◎卷.66【汴河十二韵】许棠
　　昔年开汴水，元应别有由。或兼通楚塞，宁独为扬州。
　　直断平芜色，横分积石流。所思千里便，岂计万方忧。
　　首甚资功济，终难弭宴游。空怀龙舸下，不见锦帆收。
　　浪倒长汀柳，风欹远岸楼。奔逾怀许竭，澄彻泗滨休。
　　路要多行客，鱼稀少钓舟。日开天际晚，雁合碛西秋。
　　一派注沧海，几人生白头。常期身事毕，于此泳东浮。
　　◎卷.67【旅中送人归九华】许棠
　　分与仙山背，多年负翠微。无因随鹿去，只是送人归。
　　顶木晴摩日，根岚晓润衣。会于猿鸟外，相对掩高扉。
　　◎卷.68【送友人归江南】许棠
　　皇州五更鼓，月落西南维。此时有行客，别我孤舟归。
　　上国身无主，下第诚可悲。
　　◎卷.69【洞庭湖】许棠
　　空江浩荡景萧然，尽日菰蒲泊钓船。青草浪高三月渡，
　　绿杨花扑一溪烟。情多莫举伤春目，愁极兼无买酒钱。
　　犹有渔人数家住，不成村落夕阳边。
　　◎卷.70【句】许棠
　　晓嶂猿开户，寒湫鹿舐冰。
　　当空吟待月，到晚坐看山。（以上见《纪事》）
　　一年三领郡，领郡管仙山。（赠段成式，见《语林》）


第六百零五卷
　　◎卷.1【放歌行】邵谒
　　龟为秉灵亡，鱼为弄珠死。心中自有贼，莫怨任公子。
　　屈原若不贤，焉得沉湘水。
　　◎卷.2【长安寒食】邵谒
　　春日照九衢，春风媚罗绮。万骑出都门，拥在香尘里。
　　莫辞吊枯骨，千载长如此。安知今日身，不是昔时鬼。
　　但看平地游，亦见摧輈死。
　　◎卷.3【贞女墓】邵谒
　　生持节操心，死作坚贞鬼。至今坟上春，草木无花卉。
　　◎卷.4【自叹】邵谒
　　春蚕未成茧，已贺箱笼实。蟢子徒有丝，终年不成匹。
　　每念古人言，有得则有失。我命独如何，憔悴长如一。
　　白日九衢中，幽独暗如漆。流泉有枯时，穷贱无尽日。
　　惆怅复惆怅，几回新月出。
　　◎卷.5【送徐群宰望江】邵谒
　　古人力文学，所务安疲甿。今人力文学，所务惟公卿。
　　大贤重邦本，屈迹官武城。劝民勤机杼，自然国用并。
　　但见富贵者，知食不知耕。忽尔秋不熟，储廪焉得盈。
　　贡艺既精苦，用心必公平。吾道不遗贤，霄汉期芳馨。
　　一夫若有德，千古称其英。陶潜虽理邑，崔烈徒台衡。
　　浊者必恶清，瞽者必恶明。孤松自有色，岂夺众草荣。
　　为刀若不利，焉得宰牛名。为丝若不直，焉得琴上声。
　　好去立高节，重来振羽翎。
　　◎卷.6【秋夕】邵谒
　　万里凭梦归，骨肉皆在眼。觉来益惆怅，不信长安远。
　　人人但为农，我独常逢旱。恶命如漏卮，滴滴添不满。
　　天末雁来时，一叫一肠断。
　　◎卷.7【览孟东野集】邵谒
　　蚌死留夜光，剑折留锋铓。哲人归大夜，千古传珪璋。
　　珪璋遍四海，人伦多变改。题花花已无，玩月月犹在。
　　不知天地间，白日几时昧。
　　◎卷.8【送友人江行】邵谒
　　送君若浪水，叠叠愁思起。梦魂如月明，相送秋江里。
　　◎卷.9【下第有感】邵谒
　　古人有遗言，天地如掌阔。我行三十载，青云路未达。
　　尝闻读书者，所贵免征伐。谁知失意时，痛于刃伤骨。
　　身如石上草，根蒂浅难活。人人皆爱春，我独愁花发。
　　如何归故山，相携采薇蕨。
　　◎卷.10【论政】邵谒
　　贤哉三握发，为有天下忧。孙弘不开阁，丙吉宁问牛。
　　内政由股肱，外政由诸侯。股肱政若行，诸侯政自修。
　　一物不得所，蚁穴满山丘。莫言万木死，不因一叶秋。
　　朱云若不直，汉帝终自由。子婴一失国，渭水东悠悠。
　　◎卷.11【战城南】邵谒
　　武皇重征伐，战士轻生死。朝争刃上功，暮作泉下鬼。
　　悲风吊枯骨，明月照荒垒。千载留长声，呜咽城南水。
　　◎卷.12【赠郑殷处士】邵谒
　　善琴不得听，嘉玉不得名。知音既已死，良匠亦未生。
　　退居一河湄，山中物景清。鱼沉池水碧，鹤去松枝轻。
　　长材靡入用，大厦失巨楹。颜子不得禄，谁谓天道平。
　　◎卷.13【古乐府】邵谒
　　对酒弹古琴，弦中发新音。新音不可辨，十指幽怨深。
　　妾颜不自保，四时如车轮。不知今夜月，曾照几时人。
　　露滴芙蓉香，香销心亦死。良时无可留，残红谢池水。
　　◎卷.14【经安容先生旧居】邵谒
　　羽化留遗踪，千载踪难没。一泉岩下水，几度换明月。
　　松老不改柯，龙久皆变骨。云雨有归时，鸡犬无还日。
　　至今青山中，寂寞桃花发。
　　◎卷.15【望行人】邵谒
　　登楼恐不高，及高君已远。云行郎即行，云归郎不返。
　　嗟为楼上人，望望不相近。若作辙中泥，不放郎车转。
　　白日下西山，望尽妾肠断。
　　◎卷.16【岁丰】邵谒
　　皇天降丰年，本忧贫士食。贫士无良畴，安能得稼穑。
　　工佣输富家，日落长叹息。为供豪者粮，役尽匹夫力。
　　天地莫施恩，施恩强者得。
　　◎卷.17【金谷园怀古】邵谒
　　在富莫骄奢，骄奢多自亡。为女莫骋容，骋容多自伤。
　　如何金谷园，郁郁椒兰房。昨夜绮罗列，今日池馆荒。
　　竹死不变节，花落有馀香。美人抱义死，千载名犹彰。
　　娇歌无遗音，明月留清光。浮云易改色，衰草难重芳。
　　不学韩侯妇，衔冤报宋王。
　　◎卷.18【春日有感】邵谒
　　我心如蘖苦，他见如荠甘。火未到身者，痛楚难共谙。
　　但言贫者拙，不言富者贪。谁知苦寒女，力尽为桑蚕。
　　◎卷.19【学仙词】邵谒
　　上仙传秘诀，澹薄与无营。炼药□□□，变姓不变形。
　　三尸既无累，百虑自不生。是知寸心中，有路通上清。
　　祖龙好仙术，烧却黄金精。
　　◎卷.20【妓女】邵谒
　　天若许人登，青山高不止。地若许人穷，黄泉深无水。
　　量诸造化情，物成皆有以。如何上青冥，视之平若砥。
　　日下骋琅玕，空中无罗绮。但见势腾凌，将为长如此。
　　炫耀一时间，逡巡九泉里。一种为埃尘，不学堕楼死。
　　◎卷.21【寒女行】邵谒
　　寒女命自薄，生来多贱微。家贫人不聘，一身无所归。
　　养蚕多苦心，茧熟他人丝。织素徒苦力，素成他人衣。
　　青楼富家女，才生便有主。终日著罗绮，何曾识机杼。
　　清夜闻歌声，听之泪如雨。他人如何欢，我意又何苦。
　　所以问皇天，皇天竟无语。
　　◎卷.22【览镜】邵谒
　　一照一回悲，再照颜色衰。日月自流水，不知身老时。
　　昨日照红颜，今朝照白丝。白丝与红颜，相去咫尺间。
　　◎卷.23【轻薄行】邵谒
　　薄薄身上衣，轻轻浮云质。长安一花开，九陌马蹄疾。
　　谁言公子车，不是天上力。
　　◎卷.24【苦别离】邵谒
　　十五为君婚，二十入君门。自从入户后，见君长出门。
　　朝看相送人，暮看相送人。若遣折杨柳，此地树无根。
　　愿为陌上土，得作马蹄尘。愿为曲木枝，得作双车轮。
　　安得太行山，移来君马前。
　　◎卷.25【览张骞传】邵谒
　　采药不得根，寻河不得源。此时虚白首，徒感武皇恩。
　　桑田未闻改，日月曾几昏。仙骨若求得，垄头无新坟。
　　不见杜陵草，至今空自繁。
　　◎卷.26【白头吟】邵谒
　　汉家天宇阔，日月不暂闲。常将古今骨，裨作北邙山。
　　山高势已极，犹自凋朱颜。
　　◎卷.27【瞽者叹】邵谒
　　我心岂不平，我目自不明。徒云备双足，天下何由行。
　　◎卷.28【送从弟长安下第南归觐亲】邵谒
　　白日不得照，戴天如戴盆。青云未见路，丹车劳出门。
　　采薇秦山镇，养亲湘水源。心中岂不切，其如行路难。
　　为文清益峻，为心直且安。芝兰未入用，馨香志独存。
　　他门种桃李，犹能荫子孙。我家有棠阴，枝叶竟不繁。
　　心醉岂因酒，愁多徒见萱。征徒忽告归，执袂殷勤论。
　　在鸟终为凤，为鱼须化鲲。富贵岂长守，贫贱宁有根。
　　丈夫志不大，何以佐乾坤。昼短疾于箭，早来献天言。
　　莫恋苍梧畔，野烟横破村。
　　◎卷.29【少年行】邵谒
　　丈夫十八九，胆气欺韩彭。报仇不用剑，辅国不用兵。
　　以目为水鉴，以心作权衡。愿君似尧舜，能使天下平。
　　何必走马夸弓矢，然后致得人心争。
　　◎卷.30【汉宫井】邵谒
　　辘轳声绝离宫静，班姬几度照金井。
　　梧桐老去残花开，犹似当时美人影。
　　◎卷.31【显茂楼】邵谒
　　秦山渭水尚悠悠，如何草树迷宫阙。
　　繁华朱翠尽东流，唯有望楼对明月。
　　◎卷.32【紫阁峰】邵谒
　　壮国山河倚空碧，迥拔烟霞侵太白。
　　绿崖下视千万寻，青天只据百馀尺。


第六百零六卷
　　◎卷.1【送李员外频之建州】林宽
　　勾践江头月，客星台畔松。为郎久不见，出守暂相逢。
　　鸟泊牵滩索，花空押号钟。远人思化切，休上武夷峰。
　　◎卷.2【送许棠先辈归宣州】林宽
　　发枯穷律韵，字字合埙篪。日月所到处，姓名无不知。
　　莺啼谢守垒，苔老谪仙碑。诗道丧来久，东归为吊之。
　　◎卷.3【穷冬太学】林宽
　　投迹依槐馆，荒亭草合时。雪深鸢啸急，薪湿鼎吟迟。
　　默坐同谁话，非僧不我知。匡庐瀑布畔，何日副心期。
　　◎卷.4【陪郑諴郎中假日省中寓直】林宽
　　宪厅名最重，假日许从容。床满诸司印，庭高五粒松。
　　井寻芸吏汲，茶拆岳僧封。鸟度帘旌暮，犹吟隔苑钟。
　　◎卷.5【送谢石先辈归宣州】林宽
　　名随春色远，湖外已先知。花尽方辞醉，莺残是放时。
　　天寒千尺岳，颔白半联诗。笋蕨犹堪采，荣归及养期。
　　◎卷.6【下第寄欧阳瓒】林宽
　　诗人道僻命多奇，更值干戈乱起时。
　　莫作江宁王少府，一生吟苦竟谁知。
　　◎卷.7【寄何绍馀】林宽
　　雁过君犹未入城，清贤门下旧知名。风波冻马遥逢见，
　　革橐饥僮尚挈行。住在闲坊无辙迹，别来何寺有泉声。
　　芙蓉苑北曲江岸，期看终南新雪晴。
　　◎卷.8【送人宰浦城】林宽
　　东南犹阻寇，梨岭更谁登。作宰应无俸，归船必有僧。
　　滩平眠獭石，烧断饮猿藤。岁尽校殊最，方当见异能。
　　◎卷.9【省试腊后望春宫】林宽
　　皇都初度腊，凤辇出深宫。高凭楼台上，遥瞻灞浐中。
　　仗凝霜彩白，袍映日华红。柳眼方开冻，莺声渐转风。
　　御沟穿断霭，骊岫照斜空。时见宸游兴，因观稼穑功。
　　◎卷.10【寄省中知己】林宽
　　门掩清曹晚，静将乌府邻。花开封印早，雪下典衣频。
　　怪木风吹阁，废巢时落薪。每怜吾道苦，长说向同人。
　　◎卷.11【朱坡】林宽
　　朱坡坡上望，不似在秦京。渐觉溪山秀，更高鱼鸟情。
　　夜吟禅子室，晓爨猎人铛。恃此偷佳赏，九衢蜩未鸣。
　　◎卷.12【酬陈樵见寄】林宽
　　失意闲眠起更迟，又将羁薄谢深知。囊书旋入酒家尽，
　　纱帽长依僧壁垂。待月句新遭鬼哭，寻山貌古被猿窥。
　　元和才子多如此，除却清吟何所为。
　　◎卷.13【华清宫】林宽
　　殿角钟残立宿鸦，朝元归驾望无涯。
　　香泉空浸宫前草，未到春时争发花。
　　◎卷.14【终南山】林宽
　　标奇耸峻壮长安，影入千门万户寒。
　　徒自倚天生气色，尘中谁为举头看。
　　◎卷.15【歌风台】林宽
　　蒿棘空存百尺基，酒酣曾唱大风词。
　　莫言马上得天下，自古英雄尽解诗。
　　◎卷.16【送人归日东】林宽
　　沧溟西畔望，一望一心摧。地即同正朔，天教阻往来。
　　波翻夜作电，鲸吼昼为雷。门外人参径，到时花几开。
　　◎卷.17【寓兴】林宽
　　西母一杯酒，空言浩劫春。英雄归厚土，日月照闲人。
　　衰草珠玑冢，冷灰龙凤身。茂陵骊岫晚，过者暗伤神。
　　◎卷.18【少年行】林宽
　　柳烟侵御道，门映夹城开。白日莫空过，青春不再来。
　　报仇冲雪去，乘醉臂鹰回。看取歌钟地，残阳满坏台。
　　◎卷.19【塞上还答友人】林宽
　　无端游绝塞，归鬓已苍然。戎羯围中过，风沙马上眠。
　　草衰频过烧，耳冷不闻蝉。从此甘贫坐，休言更到边。
　　◎卷.20【哭栖白供奉】林宽
　　侍辇才难得，三朝有上人。琢诗方到骨，至死不离贫。
　　风帐孤萤入，霜阶积叶频。夕阳门半掩，过此亦无因。
　　◎卷.21【送升道靖恭相公分司】林宽
　　东风时不遇，果见致君难。海岳影犹动，鹍鹏势未安。
　　星沉关锁冷，鸡唱驿灯残。谁似二宾客，门闲嵩洛寒。
　　◎卷.22【关下早行】林宽
　　轧轧推危辙，听鸡独早行。风吹宿霭散，月照华山明。
　　白首东西客，黄河昼夜清。相逢皆有事，唯我是闲情。
　　◎卷.23【曲江】林宽
　　曲江初碧草初青，万毂千蹄匝岸行。倾国妖姬云鬓重，
　　薄徒公子雪衫轻。琼镌狒cf绕觥舞，金蹙辟邪拏拨鸣。
　　柳絮杏花留不得，随风处处逐歌声。
　　◎卷.24【长安遣怀】林宽
　　醉下高楼醒复登，任从浮薄笑才能。
　　青龙寺里三门上，立为南山不为僧。
　　◎卷.25【送僧游太白峰】林宽
　　云深游太白，莫惜遍探奇。顶上多灵迹，尘中少客知。
　　悬崖倚冻瀑，飞狖过孤枝。出定更何事，相逢必有诗。
　　◎卷.26【哭造微禅师】林宽
　　神迁不火葬，新塔露疏柽。是物皆磨灭，唯师出死生。
　　虚堂散钓叟，怪木哭山精。林下路长在，无因更此行。
　　◎卷.27【献同年孔郎中】林宽
　　炊琼爇桂帝关居，卖尽寒衣典尽书。驱马每寻霜影里，
　　到门常在鼓声初。蟾枝交彩清兰署，鸾珮排光映玉除。
　　一顾深恩身未杀，争期皎日负吹嘘。
　　◎卷.28【闻雁】林宽
　　接影横空背雪飞，声声寒出玉关迟。
　　上阳宫里三千梦，月冷风清闻过时。
　　◎卷.29【送惠补阙】林宽
　　诏下搜岩野，高人入竹林。长因抗疏日，便作去官心。
　　清俸供僧尽，沧洲寄迹深。东门有归路，徒自弃华簪。
　　◎卷.30【和友人贼后】林宽
　　带号乞兵急，英雄陷贼围。江山犹未静，鱼鸟欲何归。
　　城露桑榆尽，时平老幼稀。书从战后得，读彻血盈衣。
　　◎卷.31【长安即事】林宽
　　暝鼓才终复晓鸡，九门何计出沉迷，樵童乱打金吾鼓，
　　豪马争奔丞相堤。翡翠鬟欹钗上燕，麒麟衫束海中犀。
　　须知不是诗人事，空忆泉声菊畔畦。
　　◎卷.32【和周繇校书先辈省中寓直】林宽
　　古木重门掩，幽深只欠溪。此中真吏隐，何必更岩栖。
　　名姓镌幢记，经书逐库题。字随飞蠹缺，阶与落星齐。
　　伴直僧谈静，侵霜蛩韵低。粘尘贺草没，剥粉薛禽迷。
　　衰藓墙千堵，微阳菊半畦。鼓残鸦去北，漏在月沉西。
　　每忆终南雪，几登云阁梯。时因搜句次，那惜一招携。
　　◎卷.33【苦雨】林宽
　　霪霖翳日月，穷巷变沟坑。骤洒纤枝折，奔倾坏堵平。
　　蒙簦来客绝，跃甃噪蛙狞。败屐阴苔积，摧檐湿菌生。
　　斜飞穿裂瓦，迸落打空铛。叶底迟归蝶，林中滞出莺。
　　润侵书缝黑，冷浸鬓丝明。牖暗参差影，阶寒断续声。
　　尺薪功比桂，寸粒价高琼。遥想管弦里，无因识此情。


第六百零七卷
　　◎卷.1【翰林作】刘邺
　　曾是江波垂钓人，自怜深厌九衢尘。浮生渐老年随水，
　　往事曾闻泪满巾。已觉远天秋色动，不堪闲夜雨声频。
　　多惭不是相如笔，虚直金銮接侍臣。
　　◎卷.2【待漏院吟】刘邺
　　玉堂帘外独迟迟，明月初沉勘契时。
　　闲听景阳钟尽后，两莺飞上万年枝。
　　◎卷.3【慧山寺肄业送怀坦上人】李骘
　　流水何山分，浮云空中遇。我生无根株，聚散亦难固。
　　忆昨斗龙春，岩栖侣高步。清怀去羁束，幽境无滓污。
　　日落九峰明，烟生万华暮。兹欢未云隔，前笑倏已故。
　　四时难信留，百草换霜露。离襟一成解，怅抱将何谕。
　　惊泉有馀哀，永日谁与度。缅思孤帆影，再往重江路。
　　去去忽凄悲，因风暂回顾。
　　◎卷.4【读惠山若冰师集因题故院三首】李骘
　　五天何处望，心念起皆知。化塔留今日，泉鸣自昔时。
　　古苔生石静，秋草满山悲。莫道声容远，长歌白雪词。
　　高怀逢异境，佳句想吟频。月冷松溪夜，烟浓草寺春。
　　浮云将世远，清听与名新。不见开岩日，空为拜影人。
　　景物搜求歇，山云放纵飞。树寒烟鹤去，池静水龙归。
　　暗榻尘飘满，阴檐月到稀。何年灯焰尽，风动影堂扉。
　　◎卷.5【自惠山至吴下寄酬南徐从事】李骘
　　不接芳晨游，独此长洲苑。风颜一成阻，翰墨劳空返。
　　悠悠汀渚长，杳杳蘋花晚。如何西府欢，尚念东吴远。
　　瑶音动清韵，兰思芬盈畹。犹及九峰春，归吟白云巘。
　　◎卷.6【中秋夜戏酬顾道流】孙蜀
　　不那此身偏爱月，等闲看月即更深。
　　仙翁每被嫦娥使，一度逢圆一度吟。
　　◎卷.7【咏燕上主司郑愚】欧阳澥
　　翩翩双燕画堂开，送古迎今几万回。
　　长向春秋社前后，为谁归去为谁来。
　　◎卷.8【句】欧阳澥
　　黄菊离家十四年。
　　离家已是梦松年。
　　落日望乡处，何人知客情？（见《纪事》）
　　◎卷.9【自咏豆花】陈黯
　　玳瑁应难比，斑犀定不加。天嫌未端正，满面与妆花。
　　◎卷.10【雪诗】张孜
　　长安大雪天，鸟雀难相觅。其中豪贵家，捣椒泥四壁。
　　到处爇红炉，周回下罗幂。暖手调金丝，蘸甲斟琼液。
　　醉唱玉尘飞，困融香汗滴。岂知饥寒人，手脚生皴劈。
　　◎卷.11【句】张孜
　　著牙卖朱紫，断钱赊举选。（见《纪事》）
　　华山秀作英雄骨，黄河泻出纵横才。
　　梦破青霄春，烟霞无去尘。若夸郭璞五色笔，
　　江淹却是寻常人。（《梦李白歌》）
　　◎卷.12【赠妓仙哥】郑仁表
　　严吹如何下太清，玉肌无疹六铢轻。
　　自知不是流霞酌，愿听云和瑟一声。
　　◎卷.13【赠妓命洛真】郑仁表
　　巧制新章拍拍新，金罍巡举助精神。
　　时时欲得横波眄，又怕回筹错指人。
　　◎卷.14【句】郑仁表
　　文章世上争开路，阀阅山东拄破天。
　　◎卷.15【杜甫同谷茅茨】赵鸿
　　工部栖迟后，邻家大半无。青羌迷道路，白社寄杯盂。
　　大雅何人继，全生此地孤。孤云飞鸟什，空勒旧山隅。
　　◎卷.16【栗亭（赵鸿刻石同谷曰，工部题栗亭十韵，不复见）】赵鸿
　　杜甫栗亭诗，诗人多在口。悠悠二甲子，题纪今何有。
　　◎卷.17【泥功山】赵鸿
　　立石泥功状，天然诡怪形。未尝私祸福，终不费丹青。
　　◎卷.18【昆明池织女石（一作司马复诗）】童翰卿
　　一片昆明石，千秋织女名。见人虚脉脉，临水更盈盈。
　　苔作轻衣色，波为促杼声。岸云连鬓湿，沙月对眉生。
　　有脸莲同笑，无心鸟不惊。还如朝镜里，形影两分明。
　　◎卷.19【绝句】童翰卿
　　大朴逐物尽，哀我天地功。争得荣辱心，洒然归西风。


第六百零八卷
　　◎卷.1【补周礼九夏系文·九夏歌九篇】皮日休
　　（王夏之歌者，王出入之所奏也。四章，章四句）
　　爣爣皎日，欻丽于天。厥明御舒，如王出焉。
　　爣爣皎日，欻入于地。厥晦厥贞，如王入焉。
　　出有龙旂，入有珩珮。勿驱勿驰，惟慎惟戒。
　　出有嘉谋，入有内则。繄彼臣庶，钦王之式。
　　（肆夏之歌者，尸出入之所奏也。二章，章四句）
　　愔愔清庙，仪仪象服。我尸出矣，迎神之谷。
　　杳杳阴竹，坎坎路鼓。我尸入矣，得神之祜。
　　（昭夏之歌者，牲出入之所奏也。二章，章四句）
　　有郁其鬯，有俨其彝。九变未作，全乘来之。
　　既醑既酢，爰朄爰舞。象物既降，全乘之去。
　　（纳夏之歌者，四方宾客来之所奏也。四章，章四句）
　　麟之仪仪，不絷不维。乐德而至，如宾之嬉。
　　凤之愉愉，不篝不笯。乐德而至，如宾之娱。
　　自筐及筥，我有牢醑。自筐及篚，我有货币。
　　我牢不愆，我货不匮。硕硕其才，有乐而止。
　　（章夏之歌者，臣有功之所奏也。四章，章四句）
　　王有虎臣，锡之鈇钺。征彼不憓，一扑而灭。
　　王有虎臣，锡之圭瓒。征彼不享，一烘而泮。
　　王有掌讶，侦尔疆理。王有掌客，馈尔饔饩。
　　何以乐之，金石九奏。何以锡之，龙旂九旒。
　　（齐夏之歌者，夫人祭之所奏也。一章，四句）
　　玲玲衡笄，翚衣榆翟。自内而祭，为君之则。
　　（族夏之歌者，族人酌之所奏也。二章，章四句）
　　洪源谁孕，疏为江河。大块孰埏，播为山阿。
　　厥流浩漾，厥势嵯峨。今君之酌，慰我实多。
　　（械夏之歌者，宾既出之所奏也。三章，章三句）
　　礼酒既酌，嘉宾既厚，牍为之奏。
　　礼酒既竭，嘉宾既悦，应为之节。
　　礼酒既罄，嘉宾既醒，雅为之行。
　　（骜夏之歌者，公出入之所奏也。二章，章四句）
　　桓桓其珪，衮衮其衣。出作二伯，天子是毗。
　　桓桓其珪，衮衮其服。入作三孤，国人是福。
　　◎卷.2【三羞诗三首】皮日休
　　吾闻古君子，介介励其节。入门疑储宫，抚己思鈇钺。
　　志者若不退，佞者何由达。君臣一殽膳，家国共残杀。
　　此道见于今，永思心若裂。王臣方謇謇，佐我无玷缺。
　　如何以谋计，中道生芽蘖。宪司遵故典，分道播南越。
　　苍惶出班行，家室不容别。玄鬓行为霜，清泪立成血。
　　乘遽剧飞鸟，就传过风发。嗟吾何为者，叨在造士列。
　　献文不上第，归于淮之汭。蹇蹄可再奔，退羽可后歇。
　　利则侣轩裳，塞则友松月。而于方寸内，未有是愁结。
　　未为禄食仕，俯不愧梁粝。未为冠冕人，死不惭忠烈。
　　如何有是心，不能叩丹阙。赫赫负君归，南山采芝蕨。
　　南荒不择吏，致我交阯覆。绵联三四年，流为中夏辱。
　　懦者斗即退，武者兵则黩。军庸满天下，战将多金玉。
　　刮则齐民痈，分为猛士禄。雄健许昌师，忠武冠其族。
　　去为万骑风，住作一川肉。昨朝残卒回，千门万户哭。
　　哀声动闾里，怨气成山谷。谁能听昼鼙，不忍看金镞。
　　吾有制胜术，不奈贱碌碌。贮之胸臆间，惭见许师属。
　　自嗟胡为者，得蹑前修躅。家不出军租，身不识部曲。
　　亦衣许师衣，亦食许师粟。方知古人道，荫我已为足。
　　念此向谁羞，悠悠颍川绿。
　　天子丙戌年，淮右民多饥。就中颍之汭，转徙何累累。
　　夫妇相顾亡，弃却抱中儿。兄弟各自散，出门如大痴。
　　一金易芦卜，一缣换凫茈。荒村墓鸟树，空屋野花篱。
　　儿童啮草根，倚桑空羸羸。斑白死路傍，枕土皆离离。
　　方知圣人教，于民良在斯。厉能去人爱，荒能夺人慈。
　　如何司牧者，有术皆在兹。粤吾何为人，数亩清溪湄。
　　一写落第文，一家欢复嬉。朝食有麦饘，晨起有布衣。
　　一身既饱暖，一家无怨咨。家虽有畎亩，手不秉镃基。
　　岁虽有札瘥，庖不废晨炊。何道以致是，我有明公知。
　　食之以侯食，衣之以侯衣。归时恤金帛，使我奉庭闱。
　　抚己愧颍民，奚不进德为。因兹感知己，尽日空涕洟。
　　◎卷.3【七爱诗·房杜二相国（玄龄、如晦）】皮日休
　　吾爱房与杜，贫贱共联步。脱身抛乱世，策杖归真主。
　　纵横握中算，左右天下务。肮脏无敌才，磊落不世遇。
　　美矣名公卿，魁然真宰辅。黄阁三十年，清风一万古。
　　巨业照国史，大勋镇王府。遂使后世民，至今受陶铸。
　　粤吾少有志，敢蹑前贤路。苟得同其时，愿为执鞭竖。
　　◎卷.4【七爱诗·李太尉（晟）】皮日休
　　吾爱李太尉，崛起定中原。骁雄十万兵，四面围国门。
　　一战取王畿，一叱散妖氛。乘舆既反正，凶竖争亡魂。
　　巍巍柱天功，荡荡盖世勋。仁于曹孟德，勇过霍将军。
　　丹券入帑藏，青史传子孙。所谓大丈夫，动合惊乾坤。
　　所谓圣天子，难得忠贞臣。下以契鱼水，上以合风云。
　　百世必一乱，千年方一人。吾虽翰墨子，气概敢不群。
　　愿以太平颂，题向甘泉春。
　　◎卷.5【七爱诗·卢征君（鸿）】皮日休
　　吾爱卢征君，高卧嵩山里。百辟未一顾，三征方暂起。
　　坦腹对宰相，岸帻揖天子。建礼门前吟，金銮殿里醉。
　　天下皆餔糟，征君独洁己。天下皆乐闻，征君独洗耳。
　　天下皆怀羞，征君独多耻。银黄不妨悬，赤绂不妨被。
　　而于心抱中，独作羲皇地。篮舆一云返，泥诏褒不已。
　　再看缑山云，重酌嵩阳水。放旷书里终，逍遥醉中死。
　　吾谓伊与周，不若征君贵。吾谓巢与许，不若征君义。
　　高名无阶级，逸迹绝涯涘。万世唐书中，逸名不可比。
　　粤吾慕真隐，强以骨肉累。如教不为名，敢有征君志。
　　◎卷.6【七爱诗·元鲁山（德秀）】皮日休
　　吾爱元紫芝，清介如伯夷。辇母远之官，宰邑无玷疵。
　　三年鲁山民，丰稔不暂饥。三年鲁山吏，清慎各自持。
　　只饮鲁山泉，只采鲁山薇。一室冰檗苦，四远声光飞。
　　退归旧隐来，斗酒入茅茨。鸡黍匪家畜，琴尊常自怡。
　　尽日一菜食，穷年一布衣。清似匣中镜，直如琴上丝。
　　世无用贤人，青山生白髭。既卧黔娄衾，空立陈寔碑。
　　吾无鲁山道，空有鲁山辞。所恨不相识，援毫空涕垂。
　　◎卷.7【七爱诗·李翰林（白）】皮日休
　　吾爱李太白，身是酒星魄。口吐天上文，迹作人间客。
　　磥砢千丈林，澄澈万寻碧。醉中草乐府，十幅笔一息。
　　召见承明庐，天子亲赐食。醉曾吐御床，傲几触天泽。
　　权臣妒逸才，心如斗筲窄。失恩出内署，海岳甘自适。
　　刺谒戴接z5，赴宴著縠屐。诸侯百步迎，明君九天忆。
　　竟遭腐胁疾，醉魄归八极。大鹏不可笼，大椿不可植。
　　蓬壶不可见，姑射不可识。五岳为辞锋，四溟作胸臆。
　　惜哉千万年，此俊不可得。
　　◎卷.9【七爱诗·白太傅（居易）】皮日休
　　吾爱白乐天，逸才生自然。谁谓辞翰器，乃是经纶贤。
　　欻从浮艳诗，作得典诰篇。立身百行足，为文六艺全。
　　清望逸内署，直声惊谏垣。所刺必有思，所临必可传。
　　忘形任诗酒，寄傲遍林泉。所望标文柄，所希持化权。
　　何期遇訾毁，中道多左迁。天下皆汲汲，乐天独怡然。
　　天下皆闷闷，乐天独舍旃。高吟辞两掖，清啸罢三川。
　　处世似孤鹤，遗荣同脱蝉。仕若不得志，可为龟镜焉。
　　◎卷.10【正乐府十篇·卒妻怨】皮日休
　　河湟戍卒去，一半多不回。家有半菽食，身为一囊灰。
　　官吏按其籍，伍中斥其妻。处处鲁人髽，家家杞妇哀。
　　少者任所归，老者无所携。况当札瘥年，米粒如琼瑰。
　　累累作饿殍，见之心若摧。其夫死锋刃，其室委尘埃。
　　其命即用矣，其赏安在哉。岂无黔敖恩，救此穷饿骸。
　　谁知白屋士，念此翻欸欸。
　　◎卷.11【正乐府十篇·橡媪叹】皮日休
　　秋深橡子熟，散落榛芜冈。伛伛黄发媪，拾之践晨霜。
　　移时始盈掬，尽日方满筐。几嚗复几蒸，用作三冬粮。
　　山前有熟稻，紫穗袭人香。细获又精舂，粒粒如玉珰。
　　持之纳于官，私室无仓箱。如何一石馀，只作五斗量。
　　狡吏不畏刑，贪官不避赃。农时作私债，农毕归官仓。
　　自冬及于春，橡实诳饥肠。吾闻田成子，诈仁犹自王。
　　吁嗟逢橡媪，不觉泪沾裳。
　　◎卷.12【正乐府十篇·贪官怨】皮日休
　　国家省闼吏，赏之皆与位。素来不知书，岂能精吏理。
　　大者或宰邑，小者皆尉史。愚者若混沌，毒者如雄虺。
　　伤哉尧舜民，肉袒受鞭箠。吾闻古圣王，天下无遗士。
　　朝廷及下邑，治者皆仁义。国家选贤良，定制兼拘忌。
　　所以用此徒，令之充禄仕。何不广取人，何不广历试。
　　下位既贤哉，上位何如矣。胥徒赏以财，俊造悉为吏。
　　天下若不平，吾当甘弃市。
　　◎卷.13【正乐府十篇·农父谣】皮日休
　　农父冤辛苦，向我述其情。难将一人农，可备十人征。
　　如何江淮粟，挽漕输咸京。黄河水如电，一半沈与倾。
　　均输利其事，职司安敢评。三川岂不农，三辅岂不耕。
　　奚不车其粟，用以供天兵。美哉农父言，何计达王程。
　　◎卷.14【正乐府十篇·路臣恨】皮日休
　　路臣何方来，去马真如龙。行骄不动尘，满辔金珑璁。
　　有人自天来，将避荆棘丛。狞呼不觉止，推下苍黄中。
　　十夫掣鞭策，御之如惊鸿。日行六七邮，瞥若鹰无踪。
　　路臣慎勿愬，愬则刑尔躬。军期方似雨，天命正如风。
　　七雄战争时，宾旅犹自通。如何太平世，动步却途穷。
　　◎卷.15【正乐府十篇·贱贡士】皮日休
　　南越贡珠玑，西蜀进罗绮。到京未晨旦，一一见天子。
　　如何贤与俊，为贡贱如此。所知不可求，敢望前席事。
　　吾闻古圣人，射宫亲选士。不肖尽屏迹，贤能皆得位。
　　所以谓得人，所以称多士。叹息几编书，时哉又何异。
　　◎卷.16【正乐府十篇·颂夷臣】皮日休
　　夷师本学外，仍善唐文字。吾人本尚舍，何况夷臣事。
　　所以不学者，反为夷臣戏。所以尸禄人，反为夷臣忌。
　　吁嗟华风衰，何尝不由是。
　　◎卷.17【正乐府十篇·惜义鸟】皮日休
　　商颜多义鸟，义鸟实可嗟。危巢末累累，隐在栲木花。
　　他巢若有雏，乳之如一家。他巢若遭捕，投之同一罗。
　　商人每秋贡，所贵复如何。饱以稻粱滋，饰以组绣华。
　　惜哉仁义禽，委戏于宫娥。吾闻凤之贵，仁义亦足夸。
　　所以不遭捕，盖缘生不多。
　　◎卷.18【正乐府十篇·诮虚器】皮日休
　　襄阳作髹器，中有库露真。持以遗北虏，绐云生有神。
　　每岁走其使，所费如云屯。吾闻古圣王，修德来远人。
　　未闻作巧诈，用欺禽兽君。吾道尚如此，戎心安足云。
　　如何汉宣帝，却得呼韩臣。
　　◎卷.19【正乐府十篇·哀陇民】皮日休
　　陇山千万仞，鹦鹉巢其巅。穷危又极嶮，其山犹不全。
　　蚩蚩陇之民，悬度如登天。空中觇其巢，堕者争纷然。
　　百禽不得一，十人九死焉。陇川有戍卒，戍卒亦不闲。
　　将命提雕笼，直到金台前。彼毛不自珍，彼舌不自言。
　　胡为轻人命，奉此玩好端。吾闻古圣王，珍禽皆舍旃。
　　今此陇民属，每岁啼涟涟。
　　◎卷.20【奉献致政裴秘监】皮日休
　　何胤本征士，高情动天地。既无阀阅门，常嫌冠冕累。
　　宰邑著嘉政，为郡留高致。移官在书府，方乐鸳池贵。
　　玉季牧江西，泣之不忍离。舍杖随之去，天下钦高义。
　　乌帽白絺裘，篮舆竹如意。黄菊陶潜酒，青山谢公妓。
　　月槛咏诗情，花溪钓鱼戏。钟陵既方舟，魏阙将结驷。
　　甘求白首闲，不为苍生起。优诏加大监，所以符公议。
　　既为逍遥公，又作鸱夷子。安车悬不出，驷马闲无事。
　　微雨汉陂舟，残日终南骑。富贵尽凌云，何人能至此。
　　猜祸皆及身，何复至如是。贤哉此丈夫，百世一人矣。
　　◎卷.21【秋夜有怀】皮日休
　　梦里忧身泣，觉来衣尚湿。骨肉煎我心，不是谋生急。
　　如何欲佐主，功名未成立。处世既孤特，传家无承袭。
　　明朝走梁楚，步步出门涩。如何一寸心，千愁万愁入。
　　◎卷.22【喜鹊】皮日休
　　弃膻在庭际，双鹊来摇尾。欲啄怕人惊，喜语晴光里。
　　何况佞幸人，微禽解如此。
　　◎卷.23【蚊子】皮日休
　　隐隐聚若雷，噆肤不知足。皇天若不平，微物教食肉。
　　贫士无绛纱，忍苦卧茅屋。何事觅膏腴，腹无太仓粟。
　　◎卷.24【鹿门夏日】皮日休
　　满院松桂阴，日午却不知。山人睡一觉，庭鹊立未移。
　　出檐趁云去，忘戴白接z5。书眼若薄雾，酒肠如漏卮。
　　身外所劳者，饮食须自持。何如便绝粒，直使身无为。
　　◎卷.21【偶书】皮日休
　　女娲掉绳索，縆泥成下人。至今顽愚者，生如土偶身。
　　云物养吾道，天爵高我贫。大笑猗氏辈，为富皆不仁。
　　◎卷.22【读书】皮日休
　　家资是何物，积帙列梁梠。高斋晓开卷，独共圣人语。
　　英贤虽异世，自古心相许。案头见蠹鱼，犹胜凡俦侣。
　　◎卷.23【贫居秋日】皮日休
　　亭午头未冠，端坐独愁予。贫家烟爨稀，灶底阴虫语。
　　门小愧车马，廪空惭雀鼠。尽室未寒衣，机声羡邻女。


第六百零九卷
　　◎卷.1【鲁望读襄阳耆旧传见赠五百言过褒庸材靡有称是…次韵】皮日休
　　汉水碧于天，南荆廓然秀。庐罗遵古俗，鄢郢迷昔囿。
　　幽奇无得状，巉绝不能究。兴替忽矣新，山川悄然旧。
　　斑斑生造士，一一应玄宿。巴庸乃嶮岨，屈景实豪右。
　　是非既自分，泾渭不相就。粤自灵均来，清才若天漱。
　　伟哉泂上隐，卓尔隆中耨。始将麋鹿狎，遂与麒麟斗。
　　万乘不可谒，千钟固非茂。爰从景升死，境上多兵候。
　　檀溪试戈船，岘岭屯贝胄。寂寞数百年，质唯包砾琇。
　　上玄赏唐德，生贤命之授。是为汉阳王，帝曰俞尔奏。
　　巨德耸神鬼，宏才轹前后。势端唯金茎，质古乃玉豆。
　　行叶荫大椿，词源吐洪溜。六成清庙音，一柱明堂构。
　　在昔房陵迁，圆穹正中漏。繄王揭然出，上下拓宇宙。
　　俯视三事者，騃騃若童幼。低摧护中兴，若凤视其鷇。
　　遇险必伸足，逢诛将引脰。既正北极尊，遂治众星谬。
　　重闻章陵幸，再见岐阳狩。日似新刮膜，天如重熨绉。
　　易政疾似欬，求贤甚于购。化之未期年，民安而国富。
　　翼卫两舜趋，钩陈十尧骤。忽然遗相印，如羿卸其彀。
　　奸幸却乘衅，播迁遂终寿。遗庙屹峰崿，功名纷组绣。
　　开元文物盛，孟子生荆岫。斯文纵奇巧，秦玺新雕镂。
　　甘穷卧牛衣，受辱对狗窦。思变如易爻，才通似玄首。
　　秘于龙宫室，怪于天篆籀。知者竞欲戴，嫉者或将诟。
　　任达且百觚，遂为当时陋。既作才鬼终，恐为仙籍售。
　　予生二贤末，得作升木狖。兼济与独善，俱敢怀其臭。
　　江汉称炳灵，克明嗣清昼。继彼欲为三，如醨如醇酎。
　　既见陆夫子，驽心却伏厩。结彼世外交，遇之于邂逅。
　　两鹤思竞闲，双松格争瘦。唯恐别仙才，涟涟涕襟袖。
　　◎卷.2【鲁望昨以五百言见贻过有褒美内揣庸陋弥增愧悚…微旨也】皮日休
　　三辰至精气，生自苍颉前。粤从有文字，精气铢于绵。
　　所以杨墨后，文词纵横颠。元狩富材术，建安俨英贤。
　　厥祀四百馀，作者如排穿。五马渡江日，群鱼食蒲年。
　　大风荡天地，万阵黄须膻。纵有命世才，不如一空弮。
　　后至陈隋世，得之拘且緛。太浮如潋滟，太细如蚳蝝。
　　太乱如靡靡，太轻如芊芊。流之为酗bM，变之为游畋。
　　百足虽云众，不救杀马蚿。君臣作降虏，北走如cg猭。
　　所以文字妖，致其国朝迁。吾唐革其弊，取士将科县。
　　文星下为人，洪秀密于緶。大开紫宸扉，来者皆详延。
　　日晏朝不罢，龙姿欢fM々。于焉周道反，由是秦法悛。
　　射洪陈子昂，其声亦喧阗。惜哉不得时，将奋犹拘挛。
　　玉垒李太白，铜堤孟浩然。李宽包堪舆，孟澹拟漪涟。
　　埋骨采石圹，留神鹿门埏。俾其羁旅死，实觉天地孱。
　　猗与子美思，不尽如转辁。纵为三十车，一字不可捐。
　　既作风雅主，遂司歌咏权。谁知耒阳土，埋却真神仙。
　　当于李杜际，名辈或溯沿。良御非异马，由弓非他弦。
　　其物无同异，其人有媸妍。自开元至今，宗社纷如烟。
　　爽若沆瀣英，高如昆仑巅。百家嚣浮说，诸子率寓篇。
　　筑之为京观，解之为牲牷。各持天地维，率意东西牵。
　　竞抵元化首，争扼真宰咽。或作制诰薮，或为宫体渊。
　　或堪被金石，或可投花钿。或为舆隶唱，或被儿童怜。
　　乌垒虏亦写，鸡林夷争传。披揭覆载枢，捭阖神异键。
　　力掀尾闾立，思轧大块旋。降气或若虹，耀影或如wH。
　　万象疮复痏，百灵瘠且q3。谓乎数十公，笔若明堂椽。
　　其中有拟者，不绝当如綖。齐驱不让策，并驾或争骈。
　　所以吾唐风，直将三代甄。被此文物盛，由乎声诗宣。
　　采彼风人谣，輶轩轻似鹯。丽者固不舍，鄙者亦为铨。
　　其中有鉴戒，一一堪雕镌。乙夜以观之，吾君无释焉。
　　遂命大司乐，度之如星躔。播于乐府中，俾为万代蠲。
　　吹彼圆丘竹，诵兹清庙弦。不惟娱列祖，兼可格上玄。
　　粤予何为者，生自江海壖。騃騃自总角，不甘耕一廛。
　　诸昆指仓库，谓我死道边。何为不力农，稽古真可嘕。
　　遂与袯襫著，兼之笞笠全。风吹蔓草花，飒飒盈荒田。
　　老牛瞪不行，力弱谁能鞭。乃将耒与耜，并换椠与铅。
　　阅彼图籍肆，致之千百编。携将入苏岭，不就无出缘。
　　堆书塞低屋，添砚涸小泉。对灯任髻爇，凭案从肘研。
　　苟无切玉刀，难除指上胼。尔来五寒暑，试艺称精专。
　　昌黎道未著，文教如欲骞。其中有声病，于我如fDfe。
　　是敢驱颓波，归之于大川。其文如可用，不敢佞与便。
　　明水在稿秸，太羹临豆笾。将来示时人，猰貐垂馋涎。
　　亦或尚华缛，亦曾为便嬛。亦能制灏灏，亦解攻翩翩。
　　唯思逢阵敌，与彼争后先。避兵入句吴，穷悴只自跧。
　　平原陆夫子，投刺来翩跹。开卷读数行，为之加敬虔。
　　忽穷一两首，反顾唯曲拳。始来遗巾帼，乃敢排戈鋋。
　　或为拔帜走，或遭劘垒还。不能收乱辙，岂暇重为篿。
　　虽然未三北，亦可输千鐉。向来说文字，尔汝名可联。
　　圣人病殁世，不患穷而蹎。我未九品位，君无一囊钱。
　　相逢得何事，两笼酬戏笺。无颜解媮合，底事居冗员。
　　方知万钟禄，不博五湖船。夷险但明月，死生应白莲。
　　吟馀凭几饮，钓罢偎蓑眠。终抛岘山业，相共此留连。
　　◎卷.3【吴中苦雨因书一百韵寄鲁望】皮日休
　　全吴临巨溟，百里到沪渎。海物竞骈罗，水怪争渗漉。
　　狂蜃吐其气，千寻勃然蹙。一刷半天墨，架为欹危屋。
　　怒鲸瞪相向，吹浪山毂毂。倏忽腥杳冥，须臾坼崖谷。
　　帝命有严程，慈物敢潜伏。嘘之为玄云，弥亘千万幅。
　　直拔倚天剑，又建横海纛。化之为暴雨，潈潈射平陆。
　　如将月窟写，似把天河扑。著树胜戟支，中人过箭镞。
　　龙光倏闪照，虬角搊琤触。此时一千里，平下天台瀑。
　　雷公恣其志，ze磹裂电目。蹋破霹雳车，折却三四辐。
　　雨工避罪者，必在蚊睫宿。狂发铿訇音，不得懈怠僇。
　　顷刻势稍止，尚自倾蔌蔌。不敢履洿处，恐蹋烂地轴。
　　自尔凡十日，茫然晦林麓。只是遇滂沱，少曾逢霢霂。
　　伊余之廨宇，古制拙卜筑。颓檐倒菌黄，破砌顽莎绿。
　　只有方丈居，其中蹐且跼。朽处或似醉，漏时又如沃。
　　阶前平泛滥，墙下起趢趚。唯堪著笞笠，复可乘艒宿。
　　鸡犬并淋漓，儿童但咿噢。勃勃生湿气，人人牢于锔。
　　须眉渍将断，肝膈蒸欲熟。当庭死兰芷，四垣盛薋菉。
　　解帙展断书，拂床安坏椟。跳梁老蛙黾，直向床前浴。
　　蹲前但相聒，似把白丁辱。空厨方欲炊，渍米未离bL。
　　薪蒸湿不著，白昼须然烛。污莱既已泞，买鱼不获鮛。
　　竟未成麦饘，安能得粱肉。更有陆先生，荒林抱穷蹙。
　　坏宅四五舍，病筱三两束。盖檐低碍首，藓地滑澾足。
　　注欲透承尘，湿难庇厨簏。低摧在圭窦，索漠抛偏裻。
　　手指既已胼，肌肤亦将瘯。一苞势欲陊，将撑乏寸木。
　　尽日欠束薪，经时无寸粟。eA蝓将入甑，蟚蜞已临鍑。
　　娇儿未十岁，枵然自啼哭。一钱买粔籹，数里走病仆。
　　破碎旧鹤笼，狼藉晚蚕蔟。千卷素书外，此外无馀蓄。
　　著处纻衣裂，戴次纱帽醭。恶阴潜过午，未及烹葵菽。
　　吴中铜臭户，七万沸如臛。啬止甘蟹ee，侈唯僭车服。
　　皆希尉吏旨，尽怕里胥录。低眉事庸奴，开颜纳金玉。
　　唯到陆先生，不能分一斛。先生之志气，薄汉如鸿鹄。
　　遇善必擎跽，见才辄驰逐。廉不受一芥，其馀安可黩。
　　如何乡里辈，见之乃猬缩。粤予苦心者，师仰但踖踧。
　　受易既可注，请玄又堪卜。百家皆搜荡，六艺尽翻覆。
　　似馁见太牢，如迷遇华烛。半年得酬唱，一日屡往复。
　　三秀间稂莠，九成杂巴濮。奔命既不暇，乞降但相续。
　　吟诗口吻噅，把笔指节瘃。君才既不穷，吾道由是笃。
　　所益谅弘多，厥交过亲族。相逢似丹漆，相望如脁肭。
　　论业敢并驱，量分合继躅。相违始两日，忡忡想华缛。
　　出门泥漫漶，恨无直辕輂。十钱赁一轮，逢上鸣斛觫。
　　赤脚枕书帙，访予穿诘曲。入门且抵掌，大噱时碌碌。
　　兹淋既浃旬，无乃害九谷。予惟饿不死，得非道之福。
　　手中捉诗卷，语快还共读。解带似归来，脱巾若沐浴。
　　疏如松间篁，野甚麋对鹿。行谭弄书签，卧话枕棋局。
　　呼童具盘餐，擫衣换鸡鹜。或蒸一升麻，或煠两把菊。
　　用以阅幽奇，岂能资口腹。十分煎皋卢，半榼挽醽醁。
　　高谈繄无尽，昼漏何太促。我公大司谏，一切从民欲。
　　梅润侵束杖，和气生空狱。而民当斯时，不觉有烦溽。
　　念涝为之灾，拜神再三告。太阴霍然收，天地一澄肃。
　　燔炙既芬芬，威仪乃毣毣。须权元化柄，用拯中夏酷。
　　我愿荐先生，左右辅司牧。兹雨何足云，唯思举颜歜。
　　◎卷.13【初夏即事寄鲁望】皮日休
　　夏景恬且旷，远人疾初平。黄鸟语方熟，紫桐阴正清。
　　廨宇有幽处，私游无定程。归来闭双关，亦忘枯与荣。
　　土室作深谷，藓垣为干城。頫杉突杝架，迸笋支檐楹。
　　片石共坐稳，病鹤同喜晴。瘿木四五器，筇杖一两茎。
　　泉为葛天味，松作羲皇声。或看名画彻，或吟闲诗成。
　　忽枕素琴睡，时把仙书行。自然寡俦侣，莫说更纷争。
　　具区包地髓，震泽含天英。粤从三让来，俊造纷然生。
　　顾予客兹地，薄我皆为伧。唯有陆夫子，尽力提客卿。
　　各负出俗才，俱怀超世情。驻我一栈车，啜君数藜羹。
　　敲门若我访，倒屣欣逢迎。胡饼蒸甚熟，貊盘举尤轻。
　　茗脆不禁炙，酒肥或难倾。扫除就藤下，移榻寻虚明。
　　唯共陆夫子，醉与天壤并。
　　◎卷.14【二游诗·徐诗】皮日休
　　东莞为著姓，奕代皆隽哲。强学取科第，名声尽孤揭。
　　自为方州来，清操称凛冽。唯写坟籍多，必云清俸绝。
　　宣毫利若风，剡纸光与月。札吏指欲胼，万通排未阕。
　　楼船若夏屋，欲载如垤eJ。转徙入吴都，纵横碍门闑。
　　缥囊轻似雾，缃帙殷于血。以此为基构，将斯用贻厥。
　　重于通侯印，贵却全师节。我爱参卿道，承家能介洁。
　　潮田五万步，草屋十馀楶。微宦不能去，归来坐如刖。
　　保兹万卷书，守慎如羁绁。念我曾苦心，相逢无间别。
　　引之看秘宝，任得穷披阅。轴闲翠钿剥，签古红牙折。
　　帙解带芸香，卷开和桂屑。枕兼石锋刃，榻共松疮疖。
　　一卧寂无喧，数编看尽彻。或携归廨宇，或把穿林樾。
　　挈过太湖风，抱宿支硎雪。如斯未星纪，悉得分毫末。
　　翦除幽僻薮，涤荡玄微窟。学海正狂波，予头向中bK。
　　圣人患不学，垂诫尤为切。苟昧古与今，何殊喑共fw。
　　昔之慕经史，有以佣笔札。何况遇斯文，借之不曾辍。
　　吾衣任縠纑，吾食某糠核。其道苟可光，斯文那自伐。
　　何竹青堪杀，何蒲重好截。如能盈兼两，便足酬饥渴。
　　有此竞苟荣，闻之兼可哕。东皋耨烟雨，南岭提薇蕨。
　　何以谢徐君，公车不闻设。
　　◎卷.15【二游诗·任诗】皮日休
　　任君恣高放，斯道能寡合。一宅闲林泉，终身远嚣杂。
　　尝闻佐浩穰，散性多儑bY。欻尔解其绶，遗之如弃靸。
　　归来乡党内，却与亲朋洽。开溪未让丁，列第方称甲。
　　入门约百步，古木声霎霎。广槛小山欹，斜廊怪石夹。
　　白莲倚阑楯，翠鸟缘帘押。地势似五泻，岩形若三峡。
　　猿眠但腽肭，凫食时啑唼。拨荇下文竿，结藤萦桂楫。
　　门留医树客，壁倚栽花锸。度岁止褐衣，经旬唯白vS。
　　多君方闭户，顾我能倒屟。请题在茅栋，留坐于石榻。
　　魂从清景遛，衣任烟霞裛。阶墀龟任上，枕席鸥方狎。
　　沼似颇黎镜，当中见鱼眨。杯杓悉杉瘤，盘筵尽荷叶。
　　闲斟不置罚，闲弈无争劫。闲日不整冠，闲风无用箑。
　　以斯为思虑，吾道宁疲苶。衮衣竞璀璨，鼓吹争鞺鞳。
　　欲者解挤排，诟者能詀讘。权豪暂翻覆，刑祸相填压。
　　此时一圭窦，不肯饶阊阖。有第可栖息，有书可渔猎。
　　吾欲与任君，终身以斯惬。
　　◎卷.16【追和虎丘寺清远道士诗】皮日休
　　成道自衰周，避世穷炎汉。荆杞虽云梗，烟霞尚容窜。
　　兹岑信灵异，吾怀惬流玩。石涩古铁鉎，岚重轻埃漫。
　　松膏腻幽径，蘋沫著孤岸。诸萝幄幕暗，众鸟陶匏乱。
　　岩罅地中心，海光天一半。玄猿行列归，白云次第散。
　　蟾蜍生夕景，沆瀣馀清旦。风日采幽什，墨客学灵翰。
　　嗟予慕斯文，一咏复三叹。显晦虽不同，兹吟粗堪赞。
　　◎卷.17【追和幽独君诗次韵】皮日休
　　念尔风雅魄，幽咽犹能文。空令伤魂鸟，啼破山边坟。
　　恨剧但埋土，声幽难放哀。坟古春自晚，愁绪空崔嵬。
　　白杨老无花，枯根侵夜台。天高有时裂，川去何时回。
　　双睫不能濡，六藏无可摧。不闻搴蓬事，何必深悲哉。
　　◎卷.18【奉和鲁望读阴符经见寄】皮日休
　　三百八十言，出自伊祁氏。上以生神仙，次云立仁义。
　　玄机一以发，五贼纷然起。结为日月精，融作天地髓。
　　不测似阴阳，难名若神鬼。得之升高天，失之沈厚地。
　　具茨云木老，大块烟霞委。自颛顼以降，贼为圣人轨。
　　尧乃一庶人，得之贼帝挚。挚见其德尊，脱身授其位。
　　舜唯一鳏民，冗冗作什器。得之贼帝尧，白丁作天子。
　　禹本刑人后，以功继其嗣。得之贼帝舜，用以平洚水。
　　自禹及文武，天机嗒然弛。姬公树其纲，贼之为圣智。
　　声诗川竞大，礼乐山争峙。爰从幽厉馀，宸极若孩稚。
　　九伯真犬彘，诸侯实虎兕。五星合其耀，白日下阙里。
　　由是圣人生，于焉当乱纪。黄帝之五贼，拾之若青紫。
　　高挥春秋笔，不可刊一字。贼子虐甚斨，奸臣痛于箠。
　　至今千馀年，蚩蚩受其赐。时代更复改，刑政崩且陊。
　　予将贼其道，所动多訾毁。叔孙与臧仓，贤圣多如此。
　　如何黄帝机，吾得多坎踬。纵失生前禄，亦多身后利。
　　我欲贼其名，垂之千万祀。
　　◎卷.19【初夏游楞伽精舍】皮日休
　　越舼轻似萍，漾漾出烟郭。人声渐疏旷，天气忽寥廓。
　　伊予惬斯志，有似劀q3瘼。遇胜即夷犹，逢幽且淹泊。
　　俄然棹深处，虚无倚岩崿。霜毫一道人，引我登龙阁。
　　当中见寿象，欲礼光纷箔。珠幡时相铿，恐是诸天乐。
　　树杪见觚棱，林端逢赭垩。千寻井犹在，万祀灵不涸。
　　下通蛟人道，水色黮而恶。欲照六藏惊，将窥百骸愕。
　　朅去山南岭，其险如邛笮。悠然放吾兴，欲把青天摸。
　　紫藤垂罽珥，红荔悬缨络。藓厚滑似漦，峰尖利如锷。
　　斯须到绝顶，似愈渐离z8。一片太湖光，只惊天汉落。
　　梅风脱纶帽，乳水透芒屩。岚姿与波彩，不动浑相著。
　　既不暇供应，将何以酬酢。却来穿竹径，似入青油幕。
　　穴恐水君开，龛如鬼工凿。穷幽入兹院，前楯临巨壑。
　　遗画龙奴狞，残香虫篆薄。褫魂窥玉镜，澄虑闻金铎。
　　云态共萦留，鸟言相许诺。古木势如虺，近之恐相蠚。
　　怒泉声似激，闻之意争博。时禽倏已嘿，众籁萧然作。
　　遂令不羁性，恋此如缠缚。念彼上人者，将生付寂寞。
　　曾无肤挠事，肯把心源度。胡为儒家流，没齿勤且恪。
　　沐猴本不冠，未是谋生错。言行既异调，栖迟亦同托。
　　愿力傥不遗，请作华林鹤。
　　◎卷.21【公斋四咏·小松】皮日休
　　婆娑只三尺，移来白云径。亭亭向空意，已解凌辽夐。
　　叶健似虬须，枝脆如鹤胫。清音犹未成，绀彩空不定。
　　阴圆小芝盖，鳞涩修荷柄。先愁被鷃抢，预恐遭蜗病。
　　结根幸得地，且免离离映。磥砢不难遇，在保晚成性。
　　一日造明堂，为君当毕命。
　　◎卷.22【公斋四咏·小桂】皮日休
　　一子落天上，生此青璧枝。欻从山之幽，劚断云根移。
　　劲挺隐珪质，盘珊缇油姿。叶彩碧髓融，花状白毫蕤。
　　棱层立翠节，偃蹇樛青螭。影淡雪霁后，香泛风和时。
　　吾祖在月竁，孤贞能见怡。愿老君子地，不敢辞喧卑。
　　◎卷.23【公斋四咏·新竹】皮日休
　　笠泽多异竹，移之植后楹。一架三百本，绿沈森冥冥。
　　圆紧珊瑚节，钐利翡翠翎。俨若青帝仗，矗如紫姑屏。
　　槭槭微风度，漠漠轻霭生。如神语钧天，似乐奏洞庭。
　　一玩九藏冷，再闻百骸醒。有根可以执，有pF可以馨。
　　愿禀君子操，不敢先凋零。
　　◎卷.24【公斋四咏·鹤屏】皮日休
　　三幅吹空縠，孰写仙禽状。bo耳侧以听，赤精旷如望。
　　引吭看云势，翘足临池样。颇似近蓐席，还如入方丈。
　　尽日空不鸣，穷年但相向。未许子晋乘，难教道林放。
　　貌既合羽仪，骨亦符法相。愿升君子堂，不必思昆阆。
　　◎卷.25【奉酬崔璐进士见寄次韵】皮日休
　　伊余幼且贱，所禀自以殊。弱岁谬知道，有心匡皇符。
　　意超海上鹰，运跼辕下驹。纵性作古文，所为皆自如。
　　但恐才格劣，敢夸词彩敷。句句考事实，篇篇穷玄虚。
　　谁能变羊质，竞不获骊珠。粤有造化手，曾开天地炉。
　　文章邺下秀，气貌淹中儒。展我此志业，期君持中枢。
　　苍生眼穿望，勿作磻谿谟。


第六百一十卷
　　◎卷.1【太湖诗·初入太湖（自胥口入，去州五十里）】皮日休
　　闻有太湖名，十年未曾识。今朝得游泛，大笑称平昔。
　　一舍行胥塘，尽日到震泽。三万六千顷，千顷颇黎色。
　　连空淡无颣，照野平绝隙。好放青翰舟，堪弄白玉笛。
　　疏岑七十二，eH々露矛戟。悠然啸傲去，天上摇画艗。
　　西风乍猎猎，惊波罨涵碧。倏忽雷阵吼，须臾玉崖坼。
　　树动为蜃尾，山浮似鳌脊。落照射鸿溶，清辉荡抛cQ。
　　云轻似可染，霞烂如堪摘。渐暝无处泊，挽帆从所适。
　　枕下闻澎湃，肌上生瘮t7。讨异足邅回，寻幽多阻隔。
　　愿风与良便，吹入神仙宅。甘将一蕴书，永事嵩山伯。
　　◎卷.2【太湖诗·晓次神景宫】皮日休
　　夜半幽梦中，扁舟似凫跃。晓来到何许，俄倚包山脚。
　　三百六十丈，攒空利如削。遐瞻但徙倚，欲上先矍铄。
　　浓露湿莎裳，浅泉渐草屩。行行未一里，节境转寂寞。
　　静径侵泬寥，仙扉傍岩崿。松声正凊绝，海日方照灼。
　　欻临幽虚天，万想皆摆落。坛灵有芝菌，殿圣无鸟雀。
　　琼帏自回旋，锦旌空粲错。鼎气为龙虎，香烟混丹雘。
　　凝看出次云，默听语时鹤。绿书不可注，云笈应无钥。
　　晴来鸟思喜，崦里花光弱。天籁如击琴，泉声似摐铎。
　　清斋洞前院，敢负玄科约。空中悉羽章，地上皆灵药。
　　金醴可酣畅，玉豉堪咀嚼。存心服燕胎，叩齿读龙蹻。
　　福地七十二，兹焉永堪托。在兽乏虎貙，于虫不毒蠚。
　　尝闻择骨录，仙志非可作。绿肠既朱髓，青肝复紫络。
　　伊余乏此相，天与形貌恶。每嗟原宪瘇，常苦齐侯疟。
　　终然合委顿，刚亦慕寥廓。三茅亦常住，竟与珪组薄。
　　欲问包山神，来赊少岩壑。
　　◎卷.3【太湖诗·入林屋洞】皮日休
　　斋心已三日，筋骨如烟轻。腰下佩金兽，手中持火铃。
　　幽塘四百里，中有日月精。连亘三十六，各各为玉京。
　　自非心至诚，必被神物烹。顾余慕大道，不能惜微生。
　　遂招放旷侣，同作幽忧行。其门才函丈，初若盘薄硎。
　　洞气黑昳ft，苔发红鬇鬡。试足值坎窞，低头避峥嵘。
　　攀缘不知倦，怪异焉敢惊。匍匐一百步，稍稍策可横。
　　忽然白蝙蝠，来扑松炬明。人语散澒洞，石响高玲玎。
　　脚底龙蛇气，头上波涛声。有时若服匿，偪仄如见绷。
　　俄尔造平淡，豁然逢光晶。金堂似镌出，玉座如琢成。
　　前有方丈沼，凝碧融人睛。云浆湛不动，璚露涵而馨。
　　漱之恐减算，酌之必延龄。愁为三官责，不敢携一bl。
　　昔云夏后氏，于此藏真经。刻之以紫琳，秘之以丹琼。
　　期之以万祀，守之以百灵。焉得彼丈人，窃之不加刑。
　　石匮一以出，左神俄不扃。禹书既云得，吴国由是倾。
　　藓缝才半尺，中有怪物腥。欲去既嚄唶，将回又伶俜。
　　却遵旧时道，半日出杳冥。屦泥惹石髓，衣湿沾云英。
　　玄箓乏仙骨，青文无绛名。虽然入阴宫，不得朝上清。
　　对彼神仙窟，自厌浊俗形。却憎造物者，遣我骑文星。
　　◎卷.4【太湖诗·雨中游包山精舍】皮日休
　　松门亘五里，彩碧高下绚。幽人共跻攀，胜事颇清便。
　　翣翣林上雨，隐隐湖中电。薜带轻束腰，荷笠低遮面。
　　湿屦黏烟雾，穿衣落霜霰。笑次度岩壑，困中遇台殿。
　　老僧三四人，梵字十数卷。施稀无夏屋，境僻乏朝膳。
　　散发抵泉流，支颐数云片。坐石忽忘起，扪萝不知倦。
　　异蝶时似锦，幽禽或如钿。篥簩还戛刃，栟榈自摇扇。
　　俗态既斗薮，野情空眷恋。道人摘芝菌，为予备午馔。
　　渴兴石榴羹，饥惬胡麻饭。如何事于役，兹游急于传。
　　却将尘土衣，一任瀑丝溅。
　　◎卷.5【太湖诗·游毛公坛】皮日休
　　却上南山路，松行俨如庑。松根碍幽径，孱颜不能斧。
　　摆履跨乱云，侧巾蹲怪树。三休且半日，始到毛公坞。
　　两水合一涧，潈崖却为浦。相敌百千戟，共攂十万鼓。
　　喷散日月精，射破神仙府。唯愁绝地脉，又恐折天柱。
　　一窥耳目眩，再听云发竖。次到炼丹井，井干翳宿莽。
　　下有蕊刚丹，勺之百疾愈。凝于白獭髓，湛似桐马乳。
　　黄露醒齿牙，碧黏甘肺腑。桧异松复怪，枯疏互撑拄。
　　乾蛟一百丈，髐然半天舞。下有毛公坛，坛方不盈亩。
　　当时云龙篆，一片苔藓古。时时仙禽来，忽忽祥烟聚。
　　我爱周息元，忽起应明主。三谏却归来，回头唾圭组。
　　伊余何不幸，斯人不复睹。如何大开口，与世争枯腐。
　　将山待夸娥，以肉投猰貐。欻坐侵桂阴，不知巳与午。
　　兹地足灵境，他年终结宇。敢道万石君，轻于一丝缕。
　　◎卷.6【太湖诗·三宿神景宫】皮日休
　　古观岑且寂，幽人情自怡。一来包山下，三宿湖之湄。
　　况此深夏夕，不逢清月姿。玉泉浣衣后，金殿添香时。
　　客省高且敞，客床蟠复奇。石枕冷入脑，笋席寒侵肌。
　　气清寐不著，起坐临阶墀。松阴忽微照，独见萤火芝。
　　素鹤警微露，白莲明暗池。窗棂带乳藓，壁缝含云蕤。
　　闻磬走魍魉，见烛奔羁雌。沆瀣欲滴沥，芭蕉未离披。
　　五更山蝉响，醒发如吹篪。杉风忽然起，飘破步虚词。
　　道客巾屦样，上清朝礼仪。明发作此事，岂复甘趋驰。
　　◎卷.7【太湖诗·以毛公泉一瓶献上谏议因寄】皮日休
　　刘根昔成道，兹坞四百年。毿毿被其体，号为绿毛仙。
　　因思清泠汲，凿彼岝峉巅。五色既炼矣，一勺方铿然。
　　既用文武火，俄穷雌雄篇。赤盐扑红雾，白华飞素烟。
　　服之生羽翼，倏尔冲玄天。真隐尚有迹，厥祀将近千。
　　我来讨灵胜，到此期终焉。滴苦破窦净，藓深馀甃圆。
　　澄如玉髓洁，泛若金精鲜。颜色半带乳，气味全和铅。
　　饮之融痞蹇，濯之伸拘挛。有时玩者触，倏忽风雷颠。
　　素绠丝不短，越罂腹甚便。汲时月液动，担处玉浆旋。
　　敢献大司谏，置之铃阁前。清如介洁性，涤比扫荡权。
　　炙背野人兴，亦思侯伯怜。也知饮冰苦，愿受一瓶泉。
　　◎卷.8【太湖诗·缥缈峰】皮日休
　　头戴华阳帽，手拄大夏筇。清晨陪道侣，来上缥缈峰。
　　带露嗅药蔓，和云寻鹿踪。时惊q0p0鼠，飞上千丈松。
　　翠壁内有室，叩之虚eGcP。古穴下彻海，视之寒鸿濛。
　　遇歇有佳思，缘危无倦容。须臾到绝顶，似鸟穿樊笼。
　　恐足蹈海日，疑身凌天风。众岫点巨浸，四方接圆穹。
　　似将青螺髻，撒在明月中。片白作越分，孤岚为吴宫。
　　一阵叆叇气，隐隐生湖东。激雷与波起，狂电将日红。
　　礊礊雨点大，金髇轰下空。暴光隔云闪，仿佛亘天龙。
　　连拳百丈尾，下拔湖之洪。捽为一雪山，欲与昭回通。
　　移时却cs下，细碎衡与嵩。神物谅不测，绝景尤难穷。
　　杖策下返照，渐闻仙观钟。烟波濆肌骨，云壑阗心胸。
　　竟死爱未足，当生且欢逢。不然把天爵，自拜太湖公。
　　◎卷.9【太湖诗·桃花坞】皮日休
　　夤缘度南岭，尽日穿林樾。穷深到兹坞，逸兴转超忽。
　　坞名虽然在，不见桃花发。恐是武陵溪，自闭仙日月。
　　倚峰小精舍，当岭残耕垡。将洞任回环，把云恣披拂。
　　闲禽啼叫窕，险狖眠硉矹。微风吹重岚，碧埃轻勃勃。
　　清阴减鹤睡，秀色治人渴。敲竹斗铮摐，弄泉争咽嗢。
　　空斋蒸柏叶，野饭调石发。空羡坞中人，终身无履袜。
　　◎卷.10【太湖诗·明月湾】皮日休
　　晓景澹无际，孤舟恣回环。试问最幽处，号为明月湾。
　　半岩翡翠巢，望见不可攀。柳弱下丝网，藤深垂花鬘。
　　松瘿忽似狖，石文或如虥。钓坛两三处，苔老腥斒斑。
　　沙雨几处霁，水禽相向闲。野人波涛上，白屋幽深间。
　　晓培橘栽去，暮作鱼梁还。清泉出石砌，好树临柴关。
　　对此老且死，不知忧与患。好境无处住，好处无境删。
　　赧然不自适，脉脉当湖山。
　　◎卷.11【太湖诗·练渎（吴王所开）】皮日休
　　吴王厌得国，所玩终不足。一上姑苏台，犹自嫌局促。
　　艅艎六宫闹，艨冲后军肃。一阵水麝风，空中荡平渌。
　　鸟困避锦帆，龙跧防铁轴。流苏惹烟浪，羽葆飘岩谷。
　　灵境太蹂践，因兹塞林屋。空阔嫌太湖，崎岖开练渎。
　　三寻齾石齿，数里穿山腹。底静似金膏，砾碎如丹粟。
　　波殿郑妲醉，蟾阁西施宿。几转含烟舟，一唱来云曲。
　　不知阑楯上，夜有越人镞。君王掩面死，嫔御不敢哭。
　　艳魄逐波涛，荒宫养麋鹿。国破沟亦浅，代变草空绿。
　　白鸟都不知，朝眠还暮浴。
　　◎卷.12【太湖诗·投龙潭（在龟山）】皮日休
　　龟山下最深，恶气何洋溢。涎水瀑龙巢，腥风卷蛟室。
　　晓来林岑静，狞色如怒日。气涌扑炱煤，波澄扫纯漆。
　　下有水君府，贝阙光比栉。左右列介臣，纵横守鳞卒。
　　月中珠母见，烟际枫人出。生犀不敢烧，水怪恐摧捽。
　　时有慕道者，作彼投龙术。端严持碧简，斋戒挥紫笔。
　　兼以金蜿蜒，投之光焌律。琴高坐赤鲤，何许纵仙逸。
　　我愿与之游，兹焉托灵质。
　　◎卷.13【太湖诗·孤园寺（梁散骑常侍吴猛宅）】皮日休
　　艇子小且兀，缘湖荡白芷。萦纡泊一碕，宛到孤园寺。
　　萝岛凝清阴，松门湛虚翠。寒泉飞碧螭，古木斗苍兕。
　　钟梵在水魄，楼台入云肆。岩边足鸣wJ，树杪多飞鸓。
　　香莎满院落，风泛金靃靡。静鹤啄柏蠹，闲猱弄榅eb。
　　小殿熏陆香，古经贝多纸。老僧方瞑坐，见客还强起。
　　指兹正险绝，何以来到此。先言洞壑数，次话真如理。
　　磬韵醒闲心，茶香凝皓齿。巾之劫贝布，馔以栴檀饵。
　　数刻得清净，终身欲依止。可怜陶侍读，身列丹台位。
　　雅号曰胜力，亦闻师佛氏。今日到孤园，何妨称弟子。
　　◎卷.14【太湖诗·上真观】皮日休
　　径盘在山肋，缭绕穷云端。摘菌杖头紫，缘崖屐齿刓。
　　半日到上真，洞宫知造难。双户启真景，斋心方可观。
　　天钧鸣响亮，天禄行蹒跚。琪树夹一径，万条青琅玕。
　　两松峙庭际，怪状吁可叹。大螾腾共结，修蛇飞相盘。
　　皮肤坼甲胄，枝节擒貙犴。罅处似天裂，朽中如井眢。
　　褵褷风声癣，跁跒地方痑。根上露钳釱，空中狂波澜。
　　合时若莽苍，辟处如轘辕。俨对无霸阵，静问严陵滩。
　　灵飞一以护，山都焉敢干。两廊洁寂历，中殿高巑岏。
　　静架九色节，闲悬十绝幡。微风时一吹，百宝清阑珊。
　　昔有叶道士，位当升灵官。欲笺紫微志，唯食虹影丹。
　　既逐隐龙去，道风由此残。犹闻绛目草，往往生空坛。
　　羽客两三人，石上谭泥丸。谓我或龙胄，粲然与之欢。
　　衣巾紫华冷，食次白芝寒。自觉有真气，恐随风力抟。
　　明朝若更住，必拟隳儒冠。
　　◎卷.15【太湖诗·销夏湾】皮日休
　　太湖有曲处，其门为两崖。当中数十顷，别如一天池。
　　号为销夏湾，此名无所私。赤日莫斜照，清风多遥吹。
　　沙屿扫粉墨，松竹调埙篪。山果红靺鞨，水苔青wK髵。
　　木阴厚若瓦，岩磴滑如饴。我来此游息，夏景方赫曦。
　　一坐盘石上，肃肃寒生肌。小艖或可泛，短策或可支。
　　行惊翠羽起，坐见白莲披。敛袖弄轻浪，解巾敌凉飔。
　　但有水云见，更馀沙禽知。京洛往来客，暍死缘奔驰。
　　此中便可老，焉用名利为。
　　◎卷.16【太湖诗·包山祠】皮日休
　　白云最深处，像设盈岩堂。村祭足茗粣，水奠多桃浆。
　　箘uM突古砌，薜荔绷颓墙。炉灰寂不然，风送杉桂香。
　　积雨晦州里，流波漂稻粱。恭惟大司谏，悯此如发狂。
　　命予传明祷，祗事实不遑。一奠若肸蚃，再祝如激扬。
　　出庙未半日，隔云逢澹光。gf々雨点少，渐收羽林枪。
　　忽然山家犬，起吠白日傍。公心与神志，相向如玄黄。
　　我愿作一疏，奏之于穹苍。留神千万祀，永福吴封疆。
　　◎卷.17【太湖诗·圣姑庙（在大姑山）】皮日休
　　洛神有灵逸，古庙临空渚。暴雨驳丹青，荒萝绕梁梠。
　　野风旋芝盖，饥乌衔椒糈。寂寂落枫花，时时斗鼯鼠。
　　常云三五夕，尽会妍神侣。月下留紫姑，霜中召青女。
　　俄然响环佩，倏尔鸣机杼。乐至有闻时，香来无定处。
　　目瞪如有待，魂断空无语。云雨竟不生，留情在何处。
　　◎卷.18【太湖诗·太湖石（出鼋头山）】皮日休
　　兹山有石岸，抵浪如受屠。雪阵千万战，藓岩高下刳。
　　乃是天诡怪，信非人功夫。白丁一云取，难甚网珊瑚。
　　厥状复若何，鬼工不可图。或拳若虺蜴，或蹲如虎貙。
　　连络若钩锁，重叠如萼跗。或若巨人骼，或如太帝符。
　　胮肛筼筜笋，格磔琅玕株。断处露海眼，移来和沙须。
　　求之烦耄倪，载之劳舳舻。通侯一以眄，贵却骊龙珠。
　　厚赐以賝赆，远去穷京都。五侯土山下，要尔添岩龉。
　　赏玩若称意，爵禄行斯须。苟有王佐士，崛起于太湖。
　　试问欲西笑，得如兹石无。
　　◎卷.19【太湖诗·崦里（傍龟山下有良田二十顷）】皮日休
　　崦里何幽奇，膏腴二十顷。风吹稻花香，直过龟山顶。
　　青苗细腻卧，白羽悠溶静。塍畔起鸊鹈，田中通舴艋。
　　几家傍潭洞，孤戍当林岭。罢钓时煮菱，停缲或焙茗。
　　峭然八十翁，生计于此永。苦力供征赋，怡颜过朝暝。
　　洞庭取异事，包山极幽景。念尔饱得知，亦是遗民幸。
　　◎卷.20【太湖诗·石板（在石公山前）】皮日休
　　翠石数百步，如板漂不流。空疑水妃意，浮出青玉洲。
　　中若莹龙剑，外唯叠蛇矛。狂波忽然死，浩气清且浮。
　　似将翠黛色，抹破太湖秋。安得三五夕，携酒棹扁舟。
　　召取月夫人，啸歌于上头。又恐霄景阔，虚皇拜仙侯。
　　欲建九锡碑，当立十二楼。琼文忽然下，石板谁能留。
　　此事少知者，唯应波上鸥。


第六百一十一卷
　　◎卷.1【奉和鲁望渔具十五咏·网】皮日休
　　晚挂溪上网，映空如雾縠。闲来发其机，旋旋沈平绿。
　　下处若烟雨，牵时似崖谷。必若遇鲲鲕，从教通一目。
　　◎卷.2【奉和鲁望渔具十五咏·罩】皮日休
　　芒鞋下葑中，步步沈轻罩。既为菱浪飐，亦为莲泥胶。
　　人立独无声，鱼烦似相抄。满手搦霜鳞，思归举轻棹。
　　◎卷.3【奉和鲁望渔具十五咏·罱】皮日休
　　烟雨晚来好，东塘下罱去。网小正星bI，舟轻欲腾翥。
　　谁知荇深后，恰值鱼多处。浦口更有人，停桡一延伫。
　　◎卷.4【奉和鲁望渔具十五咏·钓筒】皮日休
　　笼籦截数尺，标置能幽绝。从浮笠泽烟，任卧桐江月。
　　丝随碧波漫，饵逐清滩发。好是趁筒时，秋声正清越。
　　◎卷.5【奉和鲁望渔具十五咏·钓车】皮日休
　　得乐湖海志，不厌华輈小。月中抛一声，惊起滩上鸟。
　　心将潭底测，手把波文袅。何处觅奔车，平波今渺渺。
　　◎卷.6【奉和鲁望渔具十五咏·渔梁】皮日休
　　波际插翠筠，离离似清籞。游鳞到溪口，入此无逃所。
　　斜临杨柳津，静下鸬鹚侣。编此欲何之，终焉富春渚。
　　◎卷.7【奉和鲁望渔具十五咏·叉鱼】皮日休
　　列炬春溪口，平潭如不流。照见游泳鱼，一一如清昼。
　　中目碎琼碧，毁鳞殷组绣。乐此何太荒，居然愧川后。
　　◎卷.8【奉和鲁望渔具十五咏·射鱼】皮日休
　　注矢寂不动，澄潭晴转烘。下窥见鱼乐，怳若翔在空。
　　惊羽决凝碧，伤鳞浮殷红。堪将指杯术，授与太湖公。
　　◎卷.9【奉和鲁望渔具十五咏·鸣桹】皮日休
　　尽日平湖上，鸣桹仍动桨。丁丁入波心，澄澈和清响。
　　鹭听独寂寞，鱼惊昧来往。尽水无所逃，川中有钩党。
　　◎卷.10【奉和鲁望渔具十五咏·沪】皮日休
　　波中植甚固，磔磔如虾须。涛头倏尔过，数顷跳鯆cr。
　　不是细罗密，自为朝夕驱。空怜指鱼命，遣出海边租。
　　◎卷.11【奉和鲁望渔具十五咏·qF】皮日休
　　伐彼槎蘖枝，放于冰雪浦。游鱼趁暖处，忽尔来相聚。
　　徒为栖托心，不问庇庥主。一旦悬鼎镬，祸机真自取。
　　◎卷.12【奉和鲁望渔具十五咏·种鱼】皮日休
　　移土湖岸边，一半和鱼子。池中得春雨，点点活如蚁。
　　一月便翠鳞，终年必赪尾。借问两绶人，谁知种鱼利。
　　◎卷.13【奉和鲁望渔具十五咏·药鱼】皮日休
　　吾无竭泽心，何用药鱼药。见说放溪上，点点波光恶。
　　食时竞夷犹，死者争纷泊。何必重伤鱼，毒泾犹可作。
　　◎卷.14【奉和鲁望渔具十五咏·舴艋】皮日休
　　阔处只三尺，翛然足吾事。低篷挂钓车，枯蚌盛鱼饵。
　　只好携桡坐，唯堪盖蓑睡。若遣遂平生，艅艎不如是。
　　◎卷.15【奉和鲁望渔具十五咏·笭箵】皮日休
　　朝空笭箵去，暮实笭箵归。归来倒却鱼，挂在幽窗扉。
　　但闻虾蚬气，欲生蘋藻衣。十年佩此处，烟雨苦霏霏。
　　◎卷.16【添鱼具诗·鱼庵】皮日休
　　庵中只方丈，恰称幽人住。枕上悉渔经，门前空钓具。
　　束竿时倚壁，晒网还侵户。上泂有杨颙，须留往来路。
　　◎卷.17【添鱼具诗·钓矶】皮日休
　　盘滩一片石，置我山居足。洼处著筣笓，窍中维艒fR。
　　多逢沙鸟污，爱彼潭云触。狂奴卧此多，所以蹋帝腹。
　　◎卷.18【添鱼具诗·蓑衣】皮日休
　　一领蓑正新，著来沙坞中。隔溪遥望见，疑是绿毛翁。
　　襟色裛xU霭，袖香褵褷风。前头不施衮，何以为三公。
　　◎卷.19【添鱼具诗·箬笠】皮日休
　　圆似写月魂，轻如织烟翠。涔涔向上雨，不乱窥鱼思。
　　携来沙日微，挂处江风起。纵带二梁冠，终身不忘尔。
　　◎卷.20【添鱼具诗·背篷】皮日休
　　侬家背篷样，似个大龟甲。雨中跼蹐时，一向听霎霎。
　　甘从鱼不见，亦任鸥相狎。深拥竟无言，空成睡齁qf。
　　◎卷.21【奉和鲁望樵人十咏·樵谿】皮日休
　　何时有此谿，应便生幽木。橡实养山禽，藤花蒙涧鹿。
　　不止产蒸薪，愿当歌棫朴。君知天意无，以此安吾族。
　　◎卷.22【奉和鲁望樵人十咏·樵家】皮日休
　　空山最深处，太古两三家。云萝共夙世，猿鸟同生涯。
　　衣服濯春泉，盘餐烹野花。居兹老复老，不解叹年华。
　　◎卷.23【奉和鲁望樵人十咏·樵叟】皮日休
　　不曾照青镜，岂解伤华发。至老未息肩，至今无病骨。
　　家风是林岭，世禄为薇蕨。所以两大夫，天年自为伐。
　　◎卷.24【奉和鲁望樵人十咏·樵子】皮日休
　　相约晚樵去，跳踉上山路。将花饵鹿麛，以果投猿父。
　　束薪白云湿，负担春日暮。何不寿童乌，果为玄所误。
　　◎卷.25【奉和鲁望樵人十咏·樵径】皮日休
　　蒙茏中一径，绕在千峰里。歇处遇松根，危中值石齿。
　　花穿枲衣落，云拂芒鞋起。自古行此途，不闻颠与坠。
　　◎卷.26【奉和鲁望樵人十咏·樵斧】皮日休
　　腰间插大柯，直入深谿里。空林伐一声，幽鸟相呼起。
　　倒树去李父，倾巢啼木魅。不知仗钺者，除害谁如此。
　　◎卷.27【奉和鲁望樵人十咏·樵担】皮日休
　　不敢量樵重，唯知益薪束。轧轧下山时，弯弯向身曲。
　　清泉洗得洁，翠霭侵来绿。看取荷戈人，谁能似吾属。
　　◎卷.28【奉和鲁望樵人十咏·樵风】皮日休
　　野船渡樵客，来往平波中。纵横清飙吹，旦暮归期同。
　　蘋光惹衣白，莲影涵薪红。吾当请封尔，直作镜湖公。
　　◎卷.29【奉和鲁望樵人十咏·樵火】皮日休
　　山客地炉里，然薪如阳辉。松膏作滫瀡，杉子为珠玑。
　　响误击刺闹，焰疑彗孛飞。傍边暖白酒，不觉瀑冰垂。
　　◎卷.30【奉和鲁望樵人十咏·樵歌】皮日休
　　此曲太古音，由来无管奏。多云采樵乐，或说林泉候。
　　一唱凝闲云，再谣悲顾兽。若遇采诗人，无辞收鄙陋。
　　◎卷.31【酒中十咏·酒星】皮日休
　　谁遣酒旗耀，天文列其位。彩微尝似酣，芒弱偏如醉。
　　唯忧犯帝座，只恐骑天驷。若遇卷舌星，谗君应堕地。
　　◎卷.32【酒中十咏·酒泉】皮日休
　　羲皇有玄酒，滋味何太薄。玉液是浇漓，金沙乃糟粕。
　　春从野鸟沽，昼仍闲猿酌。我愿葬兹泉，醉魂似凫跃。
　　◎卷.33【酒中十咏·酒篘】皮日休
　　翠篾初织来，或如古鱼器。新从山下买，静向甔中试。
　　轻可网金醅，疏能容玉蚁。自此好成功，无贻我罍耻。
　　◎卷.34【酒中十咏·酒床】皮日休
　　糟床带松节，酒腻肥如羜。滴滴连有声，空疑杜康语。
　　开眉既压后，染指偷尝处。自此得公田，不过浑种黍。
　　◎卷.35【酒中十咏·酒垆】皮日休
　　红垆高几尺，颇称幽人意。火作缥醪香，灰为冬醷气。
　　有枪尽龙头，有主皆犊鼻。倘得作杜根，佣保何足愧。
　　◎卷.36【酒中十咏·酒楼】皮日休
　　钩楯跨通衢，喧闹当九市。金罍潋滟后，玉斝纷纶起。
　　舞蝶傍应酣，啼莺闻亦醉。野客莫登临，相雠多失意。
　　◎卷.37【酒中十咏·酒旗】皮日休
　　青帜阔数尺，悬于往来道。多为风所飏，时见酒名号。
　　拂拂野桥幽，翻翻江市好。双眸复何事，终竟望君老。
　　◎卷.38【酒中十咏·酒樽】皮日休
　　牺樽一何古，我抱期幽客。少恐消醍醐，满拟烘琥珀。
　　猿窥曾扑泻，鸟蹋经欹仄。度度醒来看，皆如死生隔。
　　◎卷.39【酒中十咏·酒城】皮日休
　　万仞峻为城，沈酣浸其俗。香侵井干过，味染濠波渌。
　　朝倾逾百榼，暮压几千斛。吾将隶此中，但为阍者足。
　　◎卷.40【酒中十咏·酒乡】皮日休
　　何人置此乡，杳在天皇外。有事忘哀乐，有时忘显晦。
　　如寻罔象归，似与希夷会。从此共君游，无烦用冠带。
　　◎卷.41【奉和添酒中六咏·酒池】皮日休
　　八齐竞奔注，不知深几丈。竹叶岛纡徐，凫花波荡漾。
　　醺应烂地轴，浸可柔天壤。以此献吾君，愿铭于几杖。
　　◎卷.42【奉和添酒中六咏·酒龙】皮日休
　　铜为蚴蟉鳞，铸作鱙qT角。吐处百里雷，泻时千丈壑。
　　初疑潜苑囿，忽似拏寥廓。遂使铜雀台，香消野花落。
　　◎卷.43【奉和添酒中六咏·酒瓮】皮日休
　　坚净不苦窳，陶于醉封疆。临溪刷旧痕，隔屋闻新香。
　　移来近麹室，倒处临糟床。所嗟无比邻，余亦能偷尝。
　　◎卷.44【奉和添酒中六咏·酒船】皮日休
　　剡桂复刳兰，陶陶任行乐。但知涵泳好，不计风涛恶。
　　尝行麹封内，稍系糟丘泊。东海如可倾，乘之就斟酌。
　　◎卷.45【奉和添酒中六咏·酒枪】皮日休
　　象鼎格仍高，其中不烹饪。唯将煮浊醪，用以资酣饮。
　　偏宜旋樵火，稍近馀酲枕。若得伴琴书，吾将著闲品。
　　◎卷.46【奉和添酒中六咏·酒杯】皮日休
　　昔有嵇氏子，龙章而凤姿。手挥五弦罢，聊复一樽持。
　　但取性淡泊，不知味醇醨。兹器不复见，家家唯玉卮。
　　◎卷.47【茶中杂咏·茶坞】皮日休
　　闲寻尧氏山，遂入深深坞。种荈已成园，栽葭宁记亩。
　　石洼泉似掬，岩罅云如缕。好是夏初时，白花满烟雨。
　　◎卷.48【茶中杂咏·茶人】皮日休
　　生于顾渚山，老在漫石坞。语气为茶荈，衣香是烟雾。
　　庭从dx子遮，果任獳师虏。日晚相笑归，腰间佩轻篓。
　　◎卷.49【茶中杂咏·茶笋】皮日休
　　褎然三五寸，生必依岩洞。寒恐结红铅，暖疑销紫汞。
　　圆如玉轴光，脆似琼英冻。每为遇之疏，南山挂幽梦。
　　◎卷.50【茶中杂咏·茶籝】皮日休
　　筤篣晓携去，蓦个山桑坞。开时送紫茗，负处沾清露。
　　歇把傍云泉，归将挂烟树。满此是生涯，黄金何足数。
　　◎卷.51【茶中杂咏·茶舍】皮日休
　　阳崖枕白屋，几口嬉嬉活。棚上汲红泉，焙前蒸紫蕨。
　　乃翁研茗后，中妇拍茶歇。相向掩柴扉，清香满山月。
　　◎卷.52【茶中杂咏·茶灶】皮日休
　　南山茶事动，灶起岩根傍。水煮石发气，薪然杉脂香。
　　青琼蒸后凝，绿髓炊来光。如何重辛苦，一一输膏粱。
　　◎卷.53【茶中杂咏·茶焙】皮日休
　　凿彼碧岩下，恰应深二尺。泥易带云根，烧难碍石脉。
　　初能燥金饼，渐见干琼液。九里共杉林，相望在山侧。
　　◎卷.54【茶中杂咏·茶鼎】皮日休
　　龙舒有良匠，铸此佳样成。立作菌蠢势，煎为潺湲声。
　　草堂暮云阴，松窗残雪明。此时勺复茗，野语知逾清。
　　◎卷.55【茶中杂咏·茶瓯】皮日休
　　邢客与越人，皆能造兹器。圆似月魂堕，轻如云魄起。
　　枣花势旋眼，蘋沫香沾齿。松下时一看，支公亦如此。
　　◎卷.56【茶中杂咏·煮茶】皮日休
　　香泉一合乳，煎作连珠沸。时看蟹目溅，乍见鱼鳞起。
　　声疑松带雨，饽恐生烟翠。尚把沥中山，必无千日醉。
　　◎卷.57【石榴歌】皮日休
　　蝉噪秋枝槐叶黄，石榴香老愁寒霜。流霞包染紫鹦粟，
　　黄蜡纸裹红瓠房。玉刻冰壶含露湿，斓斑似带湘娥泣。
　　萧娘初嫁嗜甘酸，嚼破水精千万粒。


第六百一十二卷
　　◎卷.1【奉和鲁望四明山九题·石窗】皮日休
　　窗开自真宰，四达见苍涯。苔染浑成绮，云漫便当纱。
　　棂中空吐月，扉际不扃霞。未会通何处，应怜玉女家。
　　◎卷.2【奉和鲁望四明山九题·过云】皮日休
　　粉洞二十里，当中幽客行。片时迷鹿迹，寸步隔人声。
　　以杖探虚翠，将襟惹薄明。经时未过得，恐是入层城。
　　◎卷.3【奉和鲁望四明山九题·云南】皮日休
　　云南背一川，无雁到峰前。墟里生红药，人家发白泉。
　　儿童皆似古，婚嫁尽如仙。共作真官户，无由税石田。
　　◎卷.4【奉和鲁望四明山九题·云北】皮日休
　　云北昼冥冥，空疑背寿星。犬能谙药气，人解写芝形。
　　野歇遇松盖，醉书逢石屏。焚香住此地，应得入金庭。
　　◎卷.5【奉和鲁望四明山九题·鹿亭】皮日休
　　鹿群多此住，因构白云楣。待侣傍花久，引麛穿竹迟。
　　经时掊玉涧，尽日嗅金芝。为在石窗下，成仙自不知。
　　◎卷.6【奉和鲁望四明山九题·樊榭】皮日休
　　主人成列仙，故榭独依然。石洞哄人笑，松声惊鹿眠。
　　井香为大药，鹤语是灵篇。欲买重栖隐，云峰不售钱。
　　◎卷.7【奉和鲁望四明山九题·潺湲洞】皮日休
　　阴宫何处渊，到此洞潺湲。敲碎一轮月，熔销半段天。
　　响高吹谷动，势急喷云旋。料得深秋夜，临流尽古仙。
　　◎卷.8【奉和鲁望四明山九题·青棂子】皮日休
　　山风熟异果，应是供真仙。味似云腴美，形如玉脑圆。
　　衔来多野鹤，落处半灵泉。必共玄都奈，花开不记年。
　　◎卷.9【奉和鲁望四明山九题·鞠侯】皮日休
　　堪羡鞠侯国，碧岩千万重。烟萝为印绶，云壑是堤封。
　　泉遣狙公护，果教ce子供。尔徒如不死，应得蹑玄踪。
　　◎卷.10【五贶诗·五泻舟】皮日休
　　何事有青钱，因人买钓船。阔容兼饵坐，深许共蓑眠。
　　短好随朱鹭，轻堪倚白莲。自知无用处，却寄五湖仙。
　　◎卷.11【五贶诗·华顶杖】皮日休
　　金庭仙树枝，道客自携持。探洞求丹粟，挑云觅白芝。
　　量泉将濯足，阑鹤把支颐。以此将为赠，惟君尽得知。
　　◎卷.12【五贶诗·太湖砚】皮日休
　　求于花石间，怪状乃天然。中莹五寸剑，外差千叠莲。
　　月融还似洗，云湿便堪研。寄与先生后，应添内外篇。
　　◎卷.13【五贶诗·乌龙养和】皮日休
　　寿木拳数尺，天生形状幽。把疑伤虺节，用恐破蛇瘤。
　　置合月观内，买须云肆头。料君携去处，烟雨太湖舟。
　　◎卷.14【五贶诗·诃陵樽】皮日休
　　一片鲎鱼壳，其中生翠波。买须能紫贝，用合对红螺。
　　尽泻判狂药，禁敲任浩歌。明朝与君后，争那玉山何。
　　◎卷.15【早春病中书事寄鲁望】皮日休
　　眼晕见云母，耳虚闻海涛。惜春狂似蝶，养病躁于猱。
　　案静方书古，堂空药气高。可怜真宰意，偏解困吾曹。
　　◎卷.16【又寄次前韵】皮日休
　　病根冬养得，春到一时生。眼暗怜晨惨，心寒怯夜清。
　　妻仍嫌酒癖，医只禁诗情。应被高人笑，忧身不似名。
　　◎卷.17【秋晚留题鲁望郊居二首】皮日休
　　竹树冷濩落，入门神已清。寒蛩傍枕响，秋菜上墙生。
　　黄犬病仍吠，白驴饥不鸣。唯将一杯酒，尽日慰刘桢。
　　冷卧空斋内，馀酲夕未消。秋花如有恨，寒蝶似无憀。
　　檐上落斗雀，篱根生晚潮。若轮羁旅事，犹自胜皋桥。
　　◎卷.18【初冬章上人院】皮日休
　　寒到无妨睡，僧吟不废禅。尚关经病鹤，犹滤欲枯泉。
　　静案贝多纸，闲炉波律烟。清谭两三句，相向自翛然。
　　◎卷.19【临顿为吴中偏胜之地陆鲁望居之不出郛郭旷若…奉题屋壁】皮日休
　　一方萧洒地，之子独深居。绕屋亲栽竹，堆床手写书。
　　高风翔砌鸟，暴雨失池鱼。暗识归山计，村边买鹿车。
　　篱疏从绿槿，檐乱任黄茅。压酒移谿石，煎茶拾野巢。
　　静窗悬雨笠，闲壁挂烟匏。支遁今无骨，谁为世外交。
　　茧稀初上簇，醅尽未干床。尽日留蚕母，移时祭麹王。
　　趁泉浇竹急，候雨种莲忙。更葺园中景，应为顾辟疆。
　　静僻无人到，幽深每自知。鹤来添口数，琴到益家资。
　　坏堑生鱼沫，颓檐落燕儿。空将绿蕉叶，来往寄闲诗。
　　夏过无担石，日高开板扉。僧虽与筒簟，人不典蕉衣。
　　鹤静共眠觉，鹭驯同钓归。生公石上月，何夕约谭微。
　　经岁岸乌纱，读书三十车。水痕侵病竹，蛛网上衰花。
　　诗任传渔客，衣从递酒家。知君秋晚事，白帻刈胡麻。
　　寂历秋怀动，萧条夏思残。久贫空酒库，多病束鱼竿。
　　玄想凝鹤扇，清斋拂鹿冠。梦魂无俗事，夜夜到金坛。
　　闭门无一事，安稳卧凉天。砌下翘饥鹤，庭阴落病蝉。
　　倚杉闲把易，烧朮静论玄。赖有包山客，时时寄紫泉。
　　病起扶灵寿，翛然强到门。与杉除败叶，为石整危根。
　　薜蔓任遮壁，莲茎卧枕盆。明朝有忙事，召客斫桐孙。
　　缓颊称无利，低眉号不能。世情都太薄，俗意就中憎。
　　云态不知骤，鹤情非会徵。画臣谁奉诏，来此写姜肱。
　　◎卷.20【游栖霞寺】皮日休
　　不见明居士，空山但寂寥。白莲吟次缺，青霭坐来销。
　　泉冷无三伏，松枯有六朝。何时石上月，相对论逍遥。
　　◎卷.21【旅舍除夜】皮日休
　　永夜谁能守，羁心不放眠。挑灯犹故岁，听角已新年。
　　出谷空嗟晚，衔杯尚愧先。晚来辞逆旅，雪涕野槐天。
　　◎卷.22【鲁望示广文先生吴门二章情格高散可醒俗态…鲁望之命也】皮日休
　　我见先生道，休思郑广文。鹤翻希作伴，鸥却觅为群。
　　逸好冠清月，高宜著白云。朝廷未无事，争任醉醺醺。
　　能谙肉芝样，解讲隐书文。终古神仙窟，穷年麋鹿群。
　　行厨煮白石，卧具拂青云。应在雷平上，支颐复半醺。
　　◎卷.23【虎丘寺殿前有古杉一本形状丑怪图之不尽…三百言以见志】皮日休
　　种日应逢晋，枯来必自隋。鳄狂将立处，螭斗未开时。
　　卓荦掷枪干，叉牙束戟枝。初惊蟉篆活，复讶獝狂痴。
　　劲质如尧瘦，贞容学舜黴。势能擒土伯，丑可骇山祇。
　　虎爪拏岩稳，虬身脱浪欹。槎头秃似刷，枿觜利于锥。
　　突兀方相胫，鳞皴夏氏胝。根应藏鬼血，柯欲漏龙漦。
　　拗似神荼怒，呀如猰貐饥。朽痈难可吮，枯瘇不堪治。
　　一炷玄云拔，三寻黑槊奇。狼头gR窣竖，虿尾掘挛垂。
　　目燥那逢爟，心开岂中铍。任苔为疥癣，从蠹作疮痍。
　　品格齐辽鹤，年龄等宝龟。将怀宿地力，欲负拔山姿。
　　未倒防风骨，初僵负贰尸。漆书明古本，铁室抗全师。
　　碨礧还无极，伶俜又莫持。坚应敌骏骨，文定写bm皮.
　　蟠屈愁凌刹，腾骧恐攫池。抢烟寒嶱gi，披茑静褵褷。
　　威仰诚难识，句芒恐不知。好烧胡律看，堪共达多期。
　　寡色诸芳笑，无声众籁疑。终添八柱位，未要一绳维。
　　尽日来唯我，当春玩更谁。他年如入用，直构太平基。
　　◎卷.24【新秋言怀寄鲁望三十韵】皮日休
　　新秋入破宅，疏淡若平郊。户牖深如窟，诗书乱似巢。
　　移床惊蟋蟀，拂匣动蟏蛸。静把泉华掬，闲拈乳管敲。
　　桧身浑个矮，石面得能bn。小桂如拳叶，新松似手梢。
　　鹤鸣转清角，鹘下扑金髇。合药还慵服，为文亦懒抄。
　　烦心入夜醒，疾首带凉抓。杉叶尖如镞，藤丝韧似鞘。
　　偾田含紫芋，低蔓隐青匏。老柏浑如疥，阴苔忽似胶。
　　王馀落败堑，胡孟入空庖。度日忘冠带，经时忆酒肴。
　　有心同木偶，无舌并金铙。兴欲添玄测，狂将换易爻。
　　达人唯落落，俗士自譊譊。底力将排难，何颜用解嘲。
　　欲销毁后骨，空转坐来胞。犹豫应难抱，狐疑不易包。
　　等闲逢毒蠚，容易遇咆哮。时事方千蝎，公途正二崤。
　　名微甘世弃，性拙任时抛。白日须投分，青云合定交。
　　仕应同五柳，归莫舍三茅。涧鹿从来去，烟萝任溷殽。
　　狙公闹后戏，云母病来摷。从此居方丈，终非竞斗筲。
　　道穷应鬼遣，性拙必天教。无限疏慵事，凭君解一瓟。
　　◎卷.25【奉和鲁望秋日遣怀次韵】皮日休
　　高蹈为时背，幽怀是事兼。神仙君可致，江海我能淹。
　　共守庚申夜，同看乙巳占。药囊除紫蠹，丹灶拂红盐。
　　与物深无竞，于生亦太廉。鸿灾因足警，鱼祸为稀潜。
　　笔砚秋光洗，衣巾夏藓沾。酒甔香竹院，鱼笼挂茅檐。
　　琴忘因抛谱，诗存为致签。茶旗经雨展，石笋带云尖。
　　鹤共心情慢，乌同面色黔。向阳裁白帢，终岁忆貂襜。
　　取岭为山障，将泉作水帘。溪晴多晚鹭，池废足秋蟾。
　　破衲虽云补，闲斋未办苫。共君还有役，竟夕得厌厌。
　　◎卷.26【江南书情二十韵寄秘阁韦校书贻之商洛宋先辈垂文二同年】皮日休
　　四载加前字，今来未改衔。君批凤尾诏，我住虎头岩。
　　季氏唯谋逐，臧仓只拟谗。时讹轻五羖，俗浅重三缄。
　　瘦去形如鹤，忧来态似獑。才非师赵壹，直欲效陈咸。
　　孤竹宁收笛，黄琮未作瑊。作羊宁免狠，为兔即须毚。
　　枕户槐从亚，侵阶草懒芟。壅泉教咽咽，垒石放巉巉。
　　掣钓随心动，抽书任意杴。茶教弩父摘，酒遣僰童监。
　　默坐看山困，清斋饮水严。藓生天竺屐，烟外洞庭帆。
　　病久新乌帽，闲多著白衫。药苞陈雨匼，诗草蠹云函。
　　遣客呼林狖，辞人寄海螊。室唯搜古器，钱只买秋杉。
　　寡合无深契，相期有至諴。他年如访问，烟茑暗髟髟。
　　◎卷.27【忆洞庭观步十韵】皮日休
　　前时登观步，暑雨正铮摐。上戍看绵蕝，登村度石矼。
　　崦花时有蔟，溪鸟不成双。远树点黑槊，遥峰露碧幢。
　　岩根瘦似壳，杉破腹如腔。dpdP渔人服，筕篖野店窗。
　　多携白木锸，爱买紫泉缸。仙犬声音古，遗民意绪厖。
　　何文堪纬地，底策可经邦。自此将妻子，归山不姓庞。
　　◎卷.28【谏议以罢郡将归以六韵赐示，因伫酬献】皮日休
　　欲下持衡诏，先容解印归。露浓春后泽，霜薄霁来威。
　　旧化堪治疾，馀恩可疗饥。隔花攀去棹，穿柳挽行衣。
　　佐理能无取，酬知力甚微。空将千感泪，异日拜黄扉。


第六百一十三卷
　　◎卷.1【过云居院玄福上人旧居】皮日休
　　重到云居独悄然，隔窗窥影尚疑禅。不逢野老来听法，
　　犹见邻僧为引泉。龛上已生新石耳，壁间空带旧茶烟。
　　南宗弟子时时到，泣把山花奠几筵。
　　◎卷.2【陪江西裴公游襄州延庆寺】皮日休
　　丹霄路上歇征轮，胜地偷闲一日身。不署前驱惊野鸟，
　　唯将后乘载诗人。岩边候吏云遮却，竹下朝衣露滴新。
　　更向碧山深处问，不妨犹有草茅臣。
　　◎卷.3【西塞山泊渔家】皮日休
　　白纶巾下发如丝，静倚枫根坐钓矶。中妇桑村挑叶去，
　　小儿沙市买蓑归。雨来莼菜流船滑，春后鲈鱼坠钓肥。
　　西塞山前终日客，隔波相羡尽依依。
　　◎卷.4【襄州春游】皮日休
　　信马腾腾触处行，春风相引与诗情。等闲遇事成歌咏，
　　取次冲筵隐姓名。映柳认人多错误，透花窥鸟最分明。
　　岑牟单绞何曾著，莫道猖狂似祢衡。
　　◎卷.5【送从弟皮崇归复州】皮日休
　　羡尔优游正少年，竟陵烟月似吴天。车螯近岸无妨取，
　　舴艋随风不费牵。处处路傍千顷稻，家家门外一渠莲。
　　殷勤莫笑襄阳住，为爱南溪缩项鳊。
　　◎卷.6【题潼关兰若】皮日休
　　潼津罢警有招提，近百年无战马嘶。壮士不言三尺剑，
　　谋臣休道一丸泥。昔时驰道洪波上，今日宸居紫气西。
　　关吏不劳重借问，弃繻生拟入耶溪。
　　◎卷.7【襄阳闲居与友生夜会】皮日休
　　习隐悠悠世不知，林园幽事递相期。旧丝再上琴调晚，
　　坏叶重烧酒暖迟。三径引时寒步月，四邻偷得夜吟诗。
　　草玄寂淡无人爱，不遇刘歆更语谁。
　　◎卷.8【习池晨起】皮日休
　　清曙萧森载酒来，凉风相引绕亭台。数声翡翠背人去，
　　一番芙蓉含日开。茭叶深深埋钓艇，鱼儿漾漾逐流杯。
　　竹屏风下登山屐，十宿高阳忘却回。
　　◎卷.9【秋晚自洞庭湖别业寄穆秀才】皮日休
　　破村寥落过重阳，独自撄宁葺草房。风撦红蕉仍换叶，
　　雨淋黄菊不成香。野猿偷栗重窥户，落雁疑人更绕塘。
　　他日若修耆旧传，为予添取此书堂。
　　◎卷.10【华山李炼师所居】皮日休
　　麻姑古貌上仙才，谪向莲峰管玉台。瑞气染衣金液启，
　　香烟映面紫文开。孤云尽日方离洞，双鹤移时只有苔。
　　深夜寂寥存想歇，月天时下草堂来。
　　◎卷.11【宏词下第感恩献兵部侍郎】皮日休
　　分明仙籍列清虚，自是还丹九转疏。画虎已成翻类狗，
　　登龙才变即为鱼。空惭季布千金诺，但负刘弘一纸书。
　　犹有报恩方寸在，不知通塞竟何如。
　　◎卷.12【襄州汉阳王故宅】皮日休
　　碑字依稀庙已荒，犹闻耆旧忆贤王。园林一半为他主，
　　山水虚言是故乡。戟户野蒿生翠瓦，舞楼栖鸽污雕梁。
　　柱天功业缘何事，不得终身似霍光。
　　◎卷.13【伤卢献秀才（献有《愍征赋》一卷，人为作注）】皮日休
　　愍征新价欲凌空，一首堪欺左太冲。只为白衣声过重，
　　且非青汉路难通。贵侯待写过门下，词客偷名入卷中。
　　手弄桂枝嫌不折，直教身殁负春风。
　　◎卷.14【南阳】皮日休
　　昆阳王气已萧疏，依旧山河捧帝居。废路塌平残瓦砾，
　　破坟耕出烂图书。绿莎满县年荒后，白鸟盈溪雨霁初。
　　二百年来霸王业，可知今日是丘墟。
　　◎卷.15【秋晚访李处士所居】皮日休
　　门前襄水碧潺潺，静钓归来不掩关。书阁鼠穿厨簏破，
　　竹园霜后桔槔闲。儿童不许惊幽鸟，药草须教上假山。
　　莫为爱诗偏念我，访君多得醉中还。
　　◎卷.16【李处士郊居】皮日休
　　石衣如发小溪清，溪上柴门架树成。园里水流浇竹响，
　　窗中人静下棋声。几多狎鸟皆谙性，无限幽花未得名。
　　满引红螺诗一首，刘桢失却病心情。
　　◎卷.17【送令狐补阙归朝】皮日休
　　文如日月气如虹，举国重生正始风。且愿仲山居左掖，
　　只忧徐邈入南宫。朝衣正在天香里，谏草应焚禁漏中。
　　为说明年今日事，晋廷新拜黑头公。
　　◎卷.18【洛中寒食二首】皮日休
　　千门万户掩斜晖，绣幰金衔晚未归。击鞠王孙如锦地，
　　斗鸡公子似花衣。嵩云静对行台起，洛鸟闲穿上苑飞。
　　唯有路傍无意者，献书未纳问淮肥。
　　远近垂杨映钿车，天津桥影压神霞。弄春公子正回首，
　　趁节行人不到家。洛水万年云母竹，汉陵千载野棠花。
　　欲知豪贵堪愁处，请看邙山晚照斜。
　　◎卷.19【登第后寒食杏园有宴，因寄录事宋垂文同年】皮日休
　　雨洗清明万象鲜，满城车马簇红筵。恩荣虽得陪高会，
　　科禁惟忧犯列仙。当醉不知开火日，正贫那似看花年。
　　纵来恐被青娥笑，未纳春风一宴钱。
　　◎卷.20【陈先辈故居】皮日休
　　杉桂交阴一里馀，逢人浑似洞天居。千株橘树唯沽酒，
　　十顷莲塘不买鱼。藜杖闲来侵径竹，角巾端坐满楼书。
　　襄阳无限烟霞地，难觅幽奇似此殊。
　　◎卷.21【奉和鲁望寒夜访寂上人次韵】皮日休
　　院寒青霭正沈沈，霜栈干鸣入古林。数叶贝书松火暗，
　　一声金磬桧烟深。陶潜见社无妨醉，殷浩谭经不废吟。
　　何事欲攀尘外契，除君皆有利名心。
　　◎卷.22【江南道中怀茅山广文南阳博士三首】皮日休
　　寒岚依约认华阳，遥想高人卧草堂。半日始斋青z3饭，
　　移时空印白檀香。鹤雏入夜归云屋，乳管逢春落石床。
　　谁道夫君无伴侣，不离窗下见羲皇。
　　住在华阳第八天，望君唯欲结良缘。堂扃洞里千秋燕，
　　厨盖岩根数斗泉。坛上古松疑度世，观中幽鸟恐成仙。
　　不知何事迎新岁，乌纳裘中一觉眠。
　　五色香烟惹内文，石饴初熟酒初醺。将开丹灶那防鹤，
　　欲算棋图却望云。海气平生当洞见，瀑冰初坼隔山闻。
　　如何世外无交者，一卧金坛只有君。
　　◎卷.43【奉和鲁望早春雪中作吴体见寄】皮日休
　　威仰噤死不敢语，琼花云魄清珊珊。溪光冷射触鸀鳿，
　　柳带冻脆攒栏杆。竹根乍烧玉节快，酒面新泼金膏寒。
　　全吴缥瓦十万户，惟君与我如袁安。
　　◎卷.44【吴中言情寄鲁望】皮日休
　　古来伧父爱吴乡，一上胥台不可忘。爱酒有情如手足，
　　除诗无计似膏肓。宴时不辍琅书味，斋日难判玉鲙香。
　　为说松江堪老处，满船烟月湿莎裳。
　　◎卷.45【行次野梅】皮日休
　　茑拂萝捎一树梅，玉妃无侣独裴回。好临王母瑶池发，
　　合傍萧家粉水开。共月已为迷眼伴，与春先作断肠媒。
　　不堪便向多情道，万片霜华雨损来。
　　◎卷.46【扬州看辛夷花】皮日休
　　腊前千朵亚芳丛，细腻偏胜素柰功。螓首不言披晓雪，
　　麝脐无主任春风。一枝拂地成瑶圃，数树参庭是蕊宫。
　　应为当时天女服，至今犹未放全红。
　　◎卷.47【暇日独处寄鲁望】皮日休
　　幽慵不觉耗年光，犀柄金徽乱一床。野客共为赊酒计，
　　家人同作借书忙。园蔬预遣分僧料，廪粟先教算鹤粮。
　　无限高情好风月，不妨犹得事吾王。
　　◎卷.48【屣步访鲁望不遇】皮日休
　　雪晴墟里竹欹斜，蜡屐徐吟到陆家。荒径扫稀堆柏子，
　　破扉开涩染苔花。壁闲定欲图双桧，厨静空如饭一麻。
　　拟受太玄今不遇，可怜遗恨似侯芭。
　　◎卷.49【开元寺客省早景即事】皮日休
　　客省萧条柿叶红，楼台如画倚霜空。铜池数滴桂上雨，
　　金铎一声松杪风。鹤静时来珠像侧，鸽驯多在宝幡中。
　　如何尘外虚为契，不得支公此会同。
　　◎卷.50【奉和鲁望独夜有怀吴体见寄】皮日休
　　病鹤带雾傍独屋，破巢含雪倾孤梧。濯足将加汉光腹，
　　抵掌欲捋梁武须。隐几清吟谁敢敌，枕琴高卧真堪图。
　　此时枉欠高散物，楠瘤作樽石作垆。
　　◎卷.51【病中有人惠海蟹转寄鲁望】皮日休
　　绀甲青筐染菭衣，岛夷初寄北人时。离居定有石帆觉，
　　失伴唯应海月知。族类分明连琐gD，形容好个似蟛蜞。
　　病中无用霜螯处，寄与夫君左手持。
　　◎卷.52【病中美景颇阻追游因寄鲁望】皮日休
　　瘿床闲卧昼迢迢，唯把真如慰寂寥。南国不须收薏苡，
　　百年终竟是芭蕉。药前美禄应难断，枕上芳辰岂易销。
　　看取病来多少日，早梅零落玉华焦。
　　◎卷.53【鲁望以花翁之什见招因次韵酬之】皮日休
　　九十携锄伛偻翁，小园幽事尽能通。劚烟栽药为身计，
　　负水浇花是世功。婚嫁定期杉叶紫，盖藏应待桂枝红。
　　不知家道能多少，只在句芒一夜风。
　　◎卷.54【病中庭际海石榴花盛发，感而有寄】皮日休
　　一夜春光绽绛囊，碧油枝上昼煌煌。风匀只似调红露，
　　日暖唯忧化赤霜。火齐满枝烧夜月，金津含蕊滴朝阳。
　　不知桂树知情否，无限同游阻陆郎。
　　◎卷.55【早春以橘子寄鲁望】皮日休
　　个个和枝叶捧鲜，彩凝犹带洞庭烟。不为韩嫣金丸重，
　　直是周王玉果圆。剖似日魂初破后，弄如星髓未销前。
　　知君多病仍中圣，尽送寒苞向枕边。
　　◎卷.56【病中书情寄上崔谏议（时眼疾未平）】皮日休
　　十日来来旷奉公，闭门无事忌春风。虫丝度日萦琴荐，
　　蛀粉经时落酒筒。马足歇从残漏外，鱼须抛在乱书中。
　　殷勤莫怪求医切，只为山樱欲放红。
　　◎卷.57【病孔雀】皮日休
　　烟花虽媚思沈冥，犹自抬头护翠翎。强听紫箫如欲舞，
　　困眠红树似依屏。因思桂蠹伤肌骨，为忆松鹅损性灵。
　　尽日春风吹不起，钿毫金缕一星星。
　　◎卷.58【奉和鲁望上元日道室焚修】皮日休
　　明真台上下仙官，玄藻初吟万籁寒。飙御有声时杳杳，
　　宝衣无影自珊珊。蕊书乞见斋心易，玉籍求添拜首难。
　　端简不知清景暮，灵芜香烬落金坛。
　　◎卷.59【奉酬鲁望惜春见寄】皮日休
　　十五日中春日好，可怜沉痼冷如灰。以前虽被愁将去，
　　向后须教醉领来。梅片尽飘轻粉靥，柳芽初吐烂金醅。
　　病中无限花番次，为约东风且住开。
　　◎卷.60【闻鲁望游颜家林园病中有寄】皮日休
　　一夜韶姿著水光，谢家春草满池塘。细挑泉眼寻新脉，
　　轻把花枝嗅宿香。蝶欲试飞犹护粉，莺初学啭尚羞簧。
　　分明不得同君赏，尽日倾心羡索郎。
　　◎卷.61【奉和鲁望春雨即事次韵】皮日休
　　织恨凝愁映鸟飞，半旬飘洒掩韶晖。山容洗得如烟瘦，
　　地脉流来似乳肥。野客正闲移竹远，幽人多病探花稀。
　　何年细湿华阳道，两乘巾车相并归。
　　◎卷.62【鲁望春日多寻野景日休抱疾杜门因有是寄】皮日休
　　野侣相逢不待期，半缘幽事半缘诗。乌纱任岸穿筋竹，
　　白袷从披趁肉芝。数卷蠹书棋处展，几升菰米钓前炊。
　　病中不用君相忆，折取山樱寄一枝。
　　◎卷.63【鲁望以躬掇野蔬兼示雅什，用以酬谢】皮日休
　　杖擿春烟暖向阳，烦君为我致盈筐。深挑乍见牛唇液，
　　细掐徐闻鼠耳香。紫甲采从泉脉畔，翠牙搜自石根傍。
　　雕胡饭熟bu餬软，不是高人不合尝。
　　◎卷.64【卧病感春寄鲁望】皮日休
　　乌皮几上困腾腾，玉柄清羸愧不能。昨夜眠时稀似鹤，
　　今朝餐数减于僧。药销美禄应夭折，医过芳辰定鬼憎。
　　任是雨多游未得，也须收在探花朋。
　　◎卷.65【奉和鲁望徐方平后闻赦次韵】皮日休
　　金鸡烟外上临轩，紫诰新垂作解恩。涿鹿未销初败血，
　　新安顿雪已坑魂。空林叶尽蝗来郡，腐骨花生战后村。
　　未遣蒲车问幽隐，共君应老抱桐孙。
　　◎卷.66【奉酬鲁望见答鱼笺之什】皮日休
　　轻如隐起腻如饴，除却鲛工解制稀。欲写恐成河伯诏，
　　试裁疑是水仙衣。毫端白獭脂犹湿，指下冰蚕子欲飞。
　　若用莫将闲处去，好题春思赠江妃。
　　◎卷.67【病后春思】皮日休
　　连钱锦暗麝氛氲，荆思多才咏鄂君。孔雀钿寒窥沼见，
　　石榴红重堕阶闻。牢愁有度应如月，春梦无心只似云。
　　应笑病来惭满愿，花笺好作断肠文。
　　◎卷.68【偶成小酌招鲁望不至，以诗为解，因次韵酬之】皮日休
　　醉侣相邀爱早阳，小筵催办不胜忙。冲深柳驻吴娃幰，
　　倚短花排羯鼓床。金凤欲为莺引去，钿蝉疑被蝶勾将。
　　如何共是忘形者，不见渔阳掺一场。
　　◎卷.69【以纱巾寄鲁望因而有作】皮日休
　　周家新样替三梁。裹发偏宜白面郎。掩敛乍疑裁黑雾，
　　轻明浑似戴玄霜。今朝定见看花昃，明日应闻漉酒香。
　　更有一般君未识，虎文巾在绛霄房。
　　◎卷.70【临顿宅将有归于之日鲁望以诗见贶，因抒怀酬之】皮日休
　　共老林泉忍暂分，此生应不识回文。几枚竹笥送德曜，
　　一乘柴车迎少君。举案品多缘涧药，承家事少为谿云。
　　居然自是幽人事，辄莫教他孙寿闻。
　　◎卷.71【奉和鲁望谢惠巨鱼之半】皮日休
　　钓公来信自松江，三尺春鱼拨剌霜。腹内旧钩苔染涩，
　　腮中新饵藻和香。冷鳞中断榆钱破，寒骨平分玉箸光。
　　何事贶君偏得所，只缘同是越航郎。
　　◎卷.72【馆娃宫怀古】皮日休
　　艳骨已成兰麝土，宫墙依旧压层崖。弩台雨坏逢金镞，
　　香径泥销露玉钗。砚沼只留溪鸟浴，屟廊空信野花埋。
　　姑苏麋鹿真闲事，须为当时一怆怀。
　　◎卷.73【以紫石砚寄鲁望兼酬见赠】皮日休
　　样如金蹙小能轻，微润将融紫玉英。石墨一研为凤尾，
　　寒泉半勺是龙睛。骚人白芷伤心暗，狎客红筵夺眼明。
　　两地有期皆好用，不须空把洗溪声。
　　◎卷.74【奉和鲁望同游北禅院】皮日休
　　戚历杉阴入草堂，老僧相见似相忘。吟多几转莲花漏，
　　坐久重焚柏子香。鱼惯斋时分净食，鸽能闲处傍禅床。
　　云林满眼空羁滞，欲对弥天却自伤。
　　◎卷.75【孙发百篇将游天台请诗赠行，因以送之】皮日休
　　孙子荆家思有馀，元戎曾荐入公车。百篇宫体喧金屋，
　　一日官衔下玉除。紫府近通斋后梦，赤城新有寄来书。
　　因逢二老如相问，正滞江南为eE鱼。
　　◎卷.76【奉和鲁望蔷薇次韵】皮日休
　　谁绣连延满户陈，暂应遮得陆郎贫。红芳掩敛将迷蝶，
　　翠蔓飘飖欲挂人。低拂地时如堕马，高临墙处似窥邻。
　　只应是董双成戏，剪得神霞寸寸新。
　　◎卷.77【闻开元寺开笋园寄章上人】皮日休
　　园锁开声骇鹿群，满林鲜箨水犀文。森森竞泫林梢雨，
　　gf々争穿石上云。并出亦如鹅管合，各生还似犬牙分。
　　折烟束露如相遗，何胤明朝不茹荤。
　　◎卷.78【开元寺佛钵诗】皮日休
　　帝青石作绿冰姿，曾得金人手自持。拘律树边斋散后，
　　提罗花下洗来时。乳麋味断中天觉，麦麨香消大劫知。
　　从此共君新顶戴，斜风应不等闲吹。
　　◎卷.79【夏首病愈因招鲁望】皮日休
　　晓入清和尚袷衣，夏阴初合掩双扉。一声拨谷桑柘晚，
　　数点舂锄烟雨微。贫养山禽能个瘦，病关芳草就中肥。
　　明朝早起非无事，买得莼丝待陆机。
　　◎卷.80【奉和鲁望新夏东郊闲泛】皮日休
　　水物轻明淡似秋，多情才子倚兰舟。碧莎裳下携诗草，
　　黄篾楼中挂酒篘。莲叶蘸波初转棹，鱼儿簇饵未谙钩。
　　共君莫问当时事，一点沙禽胜五侯。
　　◎卷.81【奉和鲁望四月十五日道室书事】皮日休
　　望朝斋戒是寻常，静启金根第几章。竹叶饮为甘露色，
　　莲花鲊作肉芝香。松膏背日凝云磴，丹粉经年染石床。
　　剩欲与君终此志，顽仙唯恐鬓成霜。
　　◎卷.82【奉和鲁望看压新醅】皮日休
　　一箦松花细有声，旋将渠碗撇寒清。秦吴只恐篘来近，
　　刘项真能酿得平。酒德有神多客颂，醉乡无货没人争。
　　五湖烟水郎山月，合向樽前问底名。
　　◎卷.83【登初阳楼寄怀北平郎中】皮日休
　　危楼新制号初阳，白粉青葌射沼光。避酒几浮轻舴艋，
　　下棋曾觉睡鸳鸯。投钩列坐围华烛，格簺分朋占靓妆。
　　莫怪重登频有恨，二年曾侍旧吴王。
　　◎卷.84【夏初访鲁望偶题小斋】皮日休
　　半里芳阴到陆家，藜床相劝饭胡麻。林间度宿抛棋局，
　　壁上经旬挂钓车。野客病时分竹米，邻翁斋日乞藤花。
　　踟蹰未放闲人去，半岸纱帩待月华。
　　◎卷.85【所居首夏，水木尤清，适然有作】皮日休
　　病来无事草堂空，昼水休闻十二筒。桂静似逢青眼客，
　　松闲如见绿毛翁。潮期暗动庭泉碧，梅信微侵地障红。
　　尽日枕书慵起得，被君犹自笑从公。
　　◎卷.86【重玄寺元达年逾八十好种名药凡所…余奇而访之因题二章】皮日休
　　雨涤烟锄伛偻赍，绀牙红甲两三畦。药名却笑桐君少，
　　年纪翻嫌竹祖低。白石静敲蒸朮火，清泉闲洗种花泥。
　　怪来昨日休持钵，一尺雕胡似掌齐。
　　香蔓蒙茏覆昔邪，桂烟杉露湿袈裟。石盆换水捞松叶，
　　竹径穿床避笋芽。藜杖移时挑细药，铜瓶尽日灌幽花。
　　支公谩道怜神骏，不及今朝种一麻。


第六百一十四卷
　　◎卷.1【怀华阳润卿博士三首】皮日休
　　先生一向事虚皇，天市坛西与世忘。环堵养龟看气诀，
　　刀圭饵犬试仙方。静探石脑衣裾润，闲炼松脂院落香。
　　闻道征贤须有诏，不知何日到良常。
　　冥心唯事白英君，不问人间爵与勋。林下醉眠仙鹿见，
　　洞中闲话隐芝闻。石床卧苦浑无藓，藤箧开稀恐有云。
　　料得虚皇新诏样，青琼板上绿为文。
　　凤骨轻来称瘦容，华阳馆主未成翁。数行玉札存心久，
　　一掬云浆漱齿空。白石煮多熏屋黑，丹砂埋久染泉红。
　　他年欲事先生去，十赉须加陆逸冲。
　　◎卷.2【鲁望以竹夹膝见寄，因次韵酬谢】皮日休
　　圆于玉柱滑于龙，来自衡阳彩翠中。拂润恐飞清夏雨，
　　叩虚疑贮碧湘风。大胜书客裁成柬，颇赛谿翁截作筒。
　　从此角巾因尔戴，俗人相访若为通。
　　◎卷.3【夏景无事因怀章来二上人二首】皮日休
　　澹景微阴正送梅，幽人逃暑瘿楠杯。水花移得和鱼子，
　　山蕨收时带竹胎。啸馆大都偏见月，醉乡终竟不闻雷。
　　更无一事唯留客，却被高僧怕不来。
　　佳树盘珊枕草堂，此中随分亦闲忙。平铺风簟寻琴谱，
　　静扫烟窗著药方。幽鸟见贫留好语，白莲知卧送清香。
　　从今有计消闲日，更为支公置一床。
　　◎卷.4【寄琼州杨舍人】皮日休
　　德星芒彩瘴天涯，酒树堪消谪宦嗟。行遇竹王因设奠，
　　居逢木客又迁家。清斋净溲桄榔面，远信闲封豆蔻花。
　　清切会须归有日，莫贪句漏足丹砂。
　　◎卷.5【鲁望以轮钩相示，缅怀高致，因作三篇】皮日休
　　角柄孤轮细腻轻，翠篷十载伴君行。撚时解转蟾蜍魄，
　　抛处能啼络纬声。七里滩波喧一舍，五云溪月静三更。
　　牛衣鲋足和蓑睡，谁信人间有利名。
　　一线飘然下碧塘，溪翁无语远相望。蓑衣旧去烟披重，
　　箬笠新来雨打香。白鸟白莲为梦寐，清风清月是家乡。
　　明朝有物充君信，dX酒三瓶寄夜航。
　　尽日悠然舴艋轻，小轮声细雨溟溟。三寻丝带桐江烂，
　　一寸钩含笠泽腥。用近詹何传钓法，收和范蠡养鱼经。
　　孤篷半夜无馀事，应被严滩聒酒醒。
　　◎卷.6【吴中书事寄汉南裴尚书】皮日休
　　万家无事锁兰桡，乡味腥多厌紫虈。水似棋文交度郭，
　　柳如行障俨遮桥。青梅蒂重初迎雨，白鸟群高欲避潮。
　　唯望旧知怜此意，得为伧鬼也逍遥。
　　◎卷.7【夏景冲澹偶然作二首】皮日休
　　祗隈蒲褥岸乌纱，味道澄怀景便斜。红印寄泉惭郡守，
　　青筐与笋愧僧家。茗炉尽日烧松子，书案经时剥瓦花。
　　园吏暂栖君莫笑，不妨犹更著南华。
　　一室无喧事事幽，还如贞白在高楼。天台画得千回看，
　　湖目芳来百度游。无限世机吟处息，几多身计钓前休。
　　他年谒帝言何事，请赠刘伶作醉侯。
　　◎卷.8【送李明府之任海南】皮日休
　　五羊城在蜃楼边，墨绶垂腰正少年。山静不应闻屈鸟，
　　草深从使翳贪泉。蟹奴晴上临潮槛，燕婢秋随过海船。
　　一事与君消远宦，乳蕉花发讼庭前。
　　◎卷.9【寄题罗浮轩辕先生所居】皮日休
　　乱峰四百三十二，欲问征君何处寻。红翠数声瑶室响，
　　真檀一炷石楼深。山都遣负沽来酒，樵客容看化后金。
　　从此谒师知不远，求官先有葛洪心。
　　◎卷.10【宿报恩寺水阁】皮日休
　　寺锁双峰寂不开，幽人中夜独裴回。池文带月铺金簟，
　　莲朵含风动玉杯。往往竹梢摇翡翠，时时杉子掷莓苔。
　　可怜此际谁曾见，唯有支公尽看来。
　　◎卷.11【醉中偶作呈鲁望】皮日休
　　谿云涧鸟本吾侪，刚为浮名事事乖。十里寻山为思役，
　　五更看月是情差。分将吟咏华双鬓，力以壶觞固百骸。
　　争得草堂归卧去，共君同作太常斋。
　　◎卷.12【寄滑州李副使员外】皮日休
　　兵绕临淮数十重，铁衣才子正从公。军前草奏旄头下，
　　城上封书箭簳中。围合只应闻晓雁，血腥何处避春风。
　　故人勋重金章贵，犹在江湖积剑功。
　　◎卷.13【伤史拱山人】皮日休
　　一缄幽信自襄阳，上报先生去岁亡。山客为医翻贳药，
　　野僧因吊却焚香。峰头孤冢为云穴，松下灵筵是石床。
　　宗炳死来君又去，终身不复到柴桑。
　　◎卷.14【吴中言怀寄南海二同年】皮日休
　　曲水分飞岁已赊，东南为客各天涯。退公只傍苏劳竹，
　　移宴多随末利花。铜鼓夜敲溪上月，布帆晴照海边霞。
　　三年谩被鲈鱼累，不得横经侍绛纱。
　　◎卷.15【奉和鲁望白鸥诗】皮日休
　　雪羽褵褷半惹泥，海云深处旧巢迷。池无飞浪争教舞，
　　洲少轻沙若遣栖。烟外失群惭雁鹜，波中得志羡凫鹥。
　　主人恩重真难遇，莫为心孤忆旧溪。
　　◎卷.16【奉和鲁望怀杨台文杨鼎文二秀才】皮日休
　　羊昙留我昔经春，各以篇章斗五云。宾草每容闲处见，
　　击琴多任醉中闻。钓前青翰交加倚，醉后红鱼取次分。
　　为说风标曾入梦，上仙初著翠霞裙。
　　◎卷.17【友人以人参见惠因以诗谢之】皮日休
　　神草延年出道家，是谁披露记三桠。开时的定涵云液，
　　劚后还应带石花。名士寄来消酒渴，野人煎处撇泉华。
　　从今汤剂如相续，不用金山焙上茶。
　　◎卷.18【伤进士严子重诗】皮日休
　　十哭都门榜上尘，盖棺终是五湖人。生前有敌唯丹桂，
　　没后无家只白蘋。箬下斩新醒处月，江南依旧咏来春。
　　知君精爽应无尽，必在酆都颂帝晨。
　　◎卷.19【奉和鲁望早秋吴体次韵】皮日休
　　书淫传癖穷欲死，譊譊何必频相仍。日干阴藓厚堪剥，
　　藤把欹松牢似绳。捣药香侵白袷袖，穿云润破乌纱棱。
　　安得瑶池饮残酒，半醉骑下垂天鹏。
　　◎卷.20【奉和鲁望秋赋有期次韵】皮日休
　　十载江湖尽是闲，客儿诗句满人间。郡侯闻誉亲邀得，
　　乡老知名不放还。应带瓦花经汴水，更携云实出包山。
　　太微宫里环冈树，无限瑶枝待尔攀。
　　◎卷.21【奉和鲁望病中秋怀次韵】皮日休
　　贫病于君亦太兼，才高应亦被天嫌。因分鹤料家资减，
　　为置僧餐口数添。静里改诗空凭几，寒中注易不开帘。
　　清词一一侵真宰，甘取穷愁不用占。
　　◎卷.22【新秋即事三首】皮日休
　　痴号多于顾恺之，更无馀事可从知。酒坊吏到常先见，
　　鹤料符来每探支。凉后每谋清月社，晚来专赴白莲期。
　　共君无事堪相贺，又到金齑玉鲙时。
　　堪笑高阳病酒徒，幅巾潇洒在东吴。秋期净扫云根瘦，
　　山信回缄乳管粗。白月半窗抄朮序，清泉一器授芝图。
　　乞求待得西风起，尽挽烟帆入太湖。
　　露槿风杉满曲除，高秋无事似云庐。醉多已任家人厌，
　　病久还甘吏道疏。青桂巾箱时寄药，白纶卧具半抛书。
　　君卿唇舌非吾事，且向江南问鳆鱼。
　　◎卷.23【南阳润卿将归雷平因而有赠】皮日休
　　借问山中许道士，此回归去复何如。竹屏风扇抄遗事，
　　柘步舆竿系隐书。绛树实多分紫鹿，丹沙泉浅种红鱼。
　　东卿旄节看看至，静启茅斋慎扫除。
　　◎卷.24【访寂上人不遇】皮日休
　　何处寻云暂废禅，客来还寄草堂眠。桂寒自落翻经案，
　　石冷空消洗钵泉。炉里尚飘残玉篆，龛中仍锁小金仙。
　　须将二百签回去，得得支公恐隔年。
　　◎卷.25【顾道士亡弟子以束帛乞铭于余鲁望因赋戏赠日休奉和】皮日休
　　师去东华却炼形，门人求我志金庭。大椿枯后新为记，
　　仙鹤亡来始有铭。琼板欲刊知不朽，冰纨将受恐通灵。
　　君才莫叹无兹分，合注神玄剑解经。
　　◎卷.26【秋夕文宴得遥字】皮日休
　　啼螀衰叶共萧萧，文宴无喧夜转遥。高韵最宜题雪赞，
　　逸才偏称和云谣。风吹翠蜡应难刻，月照清香太易消。
　　无限玄言一杯酒，可能容得盖宽饶。
　　◎卷.27【南阳广文欲于荆襄卜居因而有赠】皮日休
　　地脉从来是福乡，广文高致更无双。青精饭熟云侵灶，
　　白dk裘成雪溅窗。度日竹书千万字，经冬朮煎两三缸。
　　鲈鱼自是君家味，莫背松江忆汉江。
　　◎卷.28【寄毗陵魏处士朴】皮日休
　　文籍先生不肯官，絮巾冲雪把鱼竿。一堆方册为侯印，
　　三级幽岩是将坛。醉少最因吟月冷，瘦多偏为卧云寒。
　　兔皮衾暖篷舟稳，欲共谁游七里滩。
　　◎卷.29【初冬偶作寄南阳润卿】皮日休
　　寓居无事入清冬，虽设樽罍酒半空。白菊为霜翻带紫，
　　苍苔因雨却成红。迎潮预遣收鱼笱，防雪先教盖鹤笼。
　　唯待支硎最寒夜，共君披氅访林公。
　　◎卷.30【冬晓章上人院】皮日休
　　山堂冬晓寂无闻，一句清言忆领军。琥珀珠黏行处雪，
　　棕榈帚扫卧来云。松扉欲启如鸣鹤，石鼎初煎若聚蚊。
　　不是恋师终去晚，陆机茸内足毛群。
　　◎卷.31【寄题镜岩周尊师所居】皮日休
　　八十馀年住镜岩，鹿皮巾下雪髟髟。床寒不奈云萦枕，
　　经润何妨雨滴函。饮涧猿回窥绝洞，缘梯人歇倚危杉。
　　如何计吏穷于鸟，欲望仙都举一帆。
　　◎卷.32【寒夜文宴得泉字】皮日休
　　分明竞襞七香笺，王朗风姿尽列仙。盈箧共开华顶药，
　　满瓶同坼惠山泉。蟹因霜重金膏溢，橘为风多玉脑鲜。
　　吟罢不知诗首数，隔林明月过中天。
　　◎卷.33【庚寅岁十一月新罗弘惠上人与本国同书请日休…以诗送之】皮日休
　　三十麻衣弄渚禽，岂知名字彻鸡林。勒铭虽即多遗草，
　　越海还能抵万金。鲸鬣晓掀峰正烧，鳌睛夜没岛还阴，
　　二千馀字终天别，东望辰韩泪洒襟。
　　◎卷.34【送润卿博士还华阳】皮日休
　　雪打篷舟离酒旗，华阳居士半酣归。逍遥只恐逢雪将，
　　恬淡真应降月妃。仙市鹿胎如锦嫩，阴宫燕肉似酥肥。
　　公车草合蒲轮坏，争不教他白日飞。
　　◎卷.35【寒日书斋即事三首】皮日休
　　参佐三间似草堂，恬然无事可成忙。移时寂历烧松子，
　　尽日殷勤拂乳床。将近道斋先衣褐，欲清诗思更焚香。
　　空庭好待中宵月，独礼星辰学步罡。
　　不知何事有生涯，皮褐亲裁学道家。深夜数瓯唯柏叶，
　　清晨一器是云华。盆池有鹭窥蘋沫，石版无人扫桂花。
　　江汉欲归应未得，夜来频梦赤城霞。
　　方朔家贫未有车，肯从荣利舍樵渔。从公未怪多侵酒，
　　见客唯求转借书。暂听松风生意足，偶看溪月世情疏。
　　如钩得贵非吾事，合向烟波为五鱼。
　　◎卷.36【腊后送内大德从勖游天台】皮日休
　　讲散重云下九天，大君恩赐许随缘。霜中一钵无辞乞，
　　湖上孤舟不废禅。梦入琼楼寒有月，行过石树冻无烟。
　　他时瓜镜知何用，吴越风光满御筵。
　　◎卷.37【寄题玉霄峰叶涵象尊师所居】皮日休
　　青冥向上玉霄峰，元始先生戴紫蓉。晓案琼文光洞壑，
　　夜坛香气惹杉松。闲迎仙客来为鹤，静噀灵符去是龙。
　　子细扪心无偃骨，欲随师去肯相容。
　　◎卷.38【奉和鲁望寄南阳广文次韵】皮日休
　　春彩融融释冻塘，日精闲咽坐岩房。琼函静启从猿觑，
　　金液初开与鹤尝。八会旧文多搭写，七真遗语剩思量。
　　不知梦到为何处，红药满山烟月香。
　　◎卷.39【题支山南峰僧】皮日休
　　云侵坏衲重隈肩，不下南峰不记年。池里群鱼曾受戒，
　　林间孤鹤欲参禅。鸡头竹上开危径，鸭脚花中擿废泉。
　　无限吴都堪赏事，何如来此看师眠。
　　◎卷.40【送董少卿游茅山】皮日休
　　名卿风度足杓斜，一舸闲寻二许家。天影晓通金井水，
　　山灵深护玉门沙。空坛礼后销香母，阴洞缘时触乳花。
　　尽待于公作廷尉，不须从此便餐霞。
　　◎卷.41【酬鲁望见迎绿罽次韵】皮日休
　　轻裁鸭绿任金刀，不怕西风断野蒿。酬赠既无青玉案，
　　纤华犹欠赤霜袍。烟披怪石难同逸，竹映仙禽未胜高。
　　成后料君无别事，只应酣饮咏离骚。
　　◎卷.42【寄怀南阳润卿】皮日休
　　鹿门山下捕鱼郎，今向江南作渴羌。无事只陪看藕样，
　　有钱唯欲买湖光。醉来浑忘移花处，病起空闻焙药香。
　　何事对君犹有愧，一篷冲雪返华阳。
　　◎卷.43【鲁望悯承吉之孤为诗序邀予属和欲用予道振其孤…良友】皮日休
　　先生清骨葬烟霞，业破孤存孰为嗟。几箧诗编分贵位，
　　一林石笋散豪家。儿过旧宅啼枫影，姬绕荒田泣稗花。
　　唯我共君堪便戒，莫将文誉作生涯。
　　◎卷.44【寄润卿博士】皮日休
　　高眠可为要玄纁，鹊尾金炉一世焚。尘外乡人为许掾，
　　山中地主是茅君。将收芝菌唯防雪，欲晒图书不奈云。
　　若使华阳终卧去，汉家封禅用谁文。
　　◎卷.45【奉和鲁望白菊】皮日休
　　已过重阳半月天，琅华千点照寒烟。蕊香亦似浮金靥，
　　花样还如镂玉钱。玩影冯妃堪比艳，炼形萧史好争妍。
　　无由擿向牙箱里，飞上方诸赠列仙。
　　◎卷.46【华亭鹤闻之旧矣及来吴中以钱半千得一只养之…请垂见和】皮日休
　　池上低摧病不行，谁教仙魄反层城。阴苔尚有前朝迹，
　　皎月新无昨夜声。菰米正残三日料，筠笼休碍九霄程。
　　不知此恨何时尽，遇著云泉即怆情。
　　◎卷.47【伤开元观顾道士】皮日休
　　协晨宫上启金扉，诏使先生坐蜕归。鹤有一声应是哭，
　　丹无馀粒恐潜飞。烟凄玉笥封云篆，月惨琪花葬羽衣。
　　肠断雷平旧游处，五芝无影草微微。
　　◎卷.48【醉中即席赠润卿博士】皮日休
　　适越游吴一散仙，银瓶玉柄两翛然。茅山顶上携书簏，
　　笠泽心中漾酒船。桐木布温吟倦后，桃花饭熟醉醒前。
　　谢安四十馀方起，犹自高闲得数年。
　　◎卷.49【偶留羊振文先辈及一二文友小饮日休以眼病…因成四韵】皮日休
　　谢庄初起恰花晴，强侍红筵不避觥。久断杯盂华盖喜，
　　忽闻歌吹谷神惊。褵褷正重新开柳，呫嗫难通乍啭莺。
　　犹有僧虔多蜜炬，不辞相伴到天明。
　　◎卷.50【奉送浙东德师侍御罢府西归】皮日休
　　建安才子太微仙，暂上金台许二年。形影欲归温室树，
　　梦魂犹傍越溪莲。空将海月为京信，尚使樵风送酒船。
　　从此受恩知有处，免为伧鬼恨吴天。
　　◎卷.51【送羊振文先辈往桂阳归觐】皮日休
　　桂阳新命下彤墀，彩服行当欲雪时。登第已闻传祢赋，
　　问安犹听讲韩诗。竹人临水迎符节，风母穿云避信旗。
　　无限湘中悼骚恨，凭君此去谢江蓠。
　　◎卷.52【褚家林亭】皮日休
　　广亭遥对旧娃宫，竹岛萝溪委曲通。茂苑楼台低槛外，
　　太湖鱼鸟彻池中。萧疏桂影移茶具，狼藉蘋花上钓筒。
　　争得共君来此住，便披鹤氅对清风。
　　◎卷.53【送圆载上人归日本国】皮日休
　　讲殿谈馀著赐衣，椰帆却返旧禅扉。贝多纸上经文动，
　　如意瓶中佛爪飞。飓母影边持戒宿，波神宫里受斋归。
　　家山到日将何入，白象新秋十二围。
　　◎卷.54【重送】皮日休
　　云涛万里最东头，射马台深玉署秋。无限属城为裸国，
　　几多分界是亶州。取经海底开龙藏，诵咒空中散蜃楼。
　　不奈此时贫且病，乘桴直欲伴师游。
　　◎卷.55【润卿遗青z3饭兼之一绝，聊用答谢】皮日休
　　传得三元z3饭名，大宛闻说有仙卿。分泉过屋舂青稻，
　　拂雾彯衣折紫茎，蒸处不教双鹤见，服来唯怕五云生。
　　草堂空坐无饥色，时把金津漱一声。
　　◎卷.9【鸳鸯二首】皮日休
　　双丝绢上为新样，连理枝头是故园。翠浪万回同过影，
　　玉沙千处共栖痕。若非足恨佳人魄，即是多情年少魂。
　　应念孤飞争别宿，芦花萧瑟雨黄昏。
　　钿鎞雕镂费深功，舞妓衣边绣莫穷。无日不来湘渚上，
　　有时还在镜湖中。烟浓共拂芭蕉雨，浪细双游菡萏风。
　　应笑豪家鹦鹉伴，年年徒被锁金笼。


第六百一十五卷
　　◎卷.1【伤小女】皮日休
　　一岁犹未满，九泉何太深。唯馀卷书草，相对共伤心。
　　◎卷.2【秋江晓望】皮日休
　　万顷湖天碧，一星飞鹭白。此时放怀望，不厌为浮客。
　　◎卷.3【闲夜酒醒】皮日休
　　醒来山月高，孤枕群书里。酒渴漫思茶，山童呼不起。
　　◎卷.4【和鲁望风人诗三首】皮日休
　　刻石书离恨，因成别后悲。莫言春茧薄，犹有万重思。
　　镂出容刀饰，亲逢巧笑难。日中骚客佩，争奈即阑干。
　　江上秋声起，从来浪得名。逆风犹挂席，若不会凡情。
　　◎卷.5【古函关】皮日休
　　破落古关城，犹能扼帝京。今朝行客过，不待晓鸡鸣。
　　◎卷.6【聪明泉】皮日休
　　一勺如琼液，将愚拟望贤。欲知心不变，还似饮贪泉。
　　◎卷.7【史处士】皮日休
　　山期须早赴，世累莫迟留。忽遇狂风起，闲心不自由。
　　◎卷.8【芳草渡】皮日休
　　溪南越乡音，古柳渡江深。日晚无来客，闲船系绿阴。
　　◎卷.9【古宫词三首】皮日休
　　楼殿倚明月，参差如乱峰。宫花半夜发，不待景阳钟。
　　闲骑小步马，独绕万年枝。尽日看花足，君王自不知。
　　玉枕寐不足，宫花空触檐。梁间燕不睡，应怪夜明帘。
　　◎卷.10【春日陪崔谏议樱桃园宴】皮日休
　　万树香飘水麝风，蜡熏花雪尽成红。
　　夜深欢态状不得，醉客图开明月中。
　　◎卷.11【松江早春】皮日休
　　松陵清净雪消初，见底新安恐未如。
　　稳凭船舷无一事，分明数得鲙残鱼。
　　◎卷.12【女坟湖（即吴王葬女之所）】皮日休
　　万贵千奢已寂寥，可怜幽愤为谁娇。
　　须知韩重相思骨，直在芙蓉向下消。
　　◎卷.13【泰伯庙】皮日休
　　一庙争祠两让君，几千年后转清芬。
　　当时尽解称高义，谁敢教他莽卓闻。
　　◎卷.14【宿木兰院】皮日休
　　木兰院里双栖鹤，长被金钲聒不眠。
　　今夜宿来还似尔，到明无计梦云泉。
　　◎卷.15【重题蔷薇】皮日休
　　浓似猩猩初染素，轻如燕燕欲凌空。
　　可怜细丽难胜日，照得深红作浅红。
　　◎卷.16【春夕酒醒】皮日休
　　四弦才罢醉蛮奴，醽醁馀香在翠炉。
　　夜半醒来红蜡短，一枝寒泪作珊瑚。
　　◎卷.17【青门闲泛】皮日休
　　青翰虚徐夏思清，愁烟漠漠荇花平。
　　醉来欲把田田叶，尽裹当时醒酒鲭。
　　◎卷.18【木兰后池三咏·重台莲花】皮日休
　　欹红婑媠力难任，每叶头边半米金。
　　可得教他水妃见，两重元是一重心。
　　◎卷.19【木兰后池三咏·浮萍】皮日休
　　嫩似金脂飏似烟，多情浑欲拥红莲。
　　明朝拟附南风信，寄与湘妃作翠钿。
　　◎卷.20【木兰后池三咏·白莲】皮日休
　　但恐醍醐难并洁，只应薝卜可齐香。
　　半垂金粉知何似，静婉临溪照额黄。
　　◎卷.21【重题后池】皮日休
　　细雨阑珊眠鹭觉，钿波悠漾并鸳娇。
　　适来会得荆王意，只为莲茎重细腰。
　　◎卷.22【庭中初植松桂，鲁望偶题，奉和次韵】皮日休
　　毵毵绿发垂轻露，猎猎丹华动细风。
　　恰似青童君欲会，俨然相向立庭中。
　　◎卷.23【鲁望戏题书印囊奉和次韵】皮日休
　　金篆方圆一寸馀，可怜银艾未思渠。
　　不知夫子将心印，印破人间万卷书。
　　◎卷.24【馆娃宫怀古五绝】皮日休
　　绮閤飘香下太湖，乱兵侵晓上姑苏。
　　越王大有堪羞处，只把西施赚得吴。
　　郑妲无言下玉墀，夜来飞箭满罘罳。
　　越王定指高台笑，却见当时金镂楣。
　　半夜娃宫作战场，血腥犹杂宴时香。
　　西施不及烧残蜡，犹为君王泣数行。
　　素袜虽遮未掩羞，越兵犹怕伍员头。
　　吴王恨魄今如在，只合西施濑上游。
　　响屟廊中金玉步，采蘋山上绮罗身。
　　不知水葬今何处，溪月弯弯欲效颦。
　　◎卷.25【虎丘寺西小溪闲泛三绝】皮日休
　　鼓子花明白石岸，桃枝竹覆翠岚溪。
　　分明似对天台洞，应厌顽仙不肯迷。
　　绝壑只怜白羽傲，穷溪唯觉锦鳞痴。
　　更深尚有通樵处，或是秦人未可知。
　　高下不惊红翡翠，浅深还碍白蔷薇。
　　船头系个松根上，欲待逢仙不拟归。
　　◎卷.26【天竺寺八月十五日夜桂子】皮日休
　　玉颗珊珊下月轮，殿前拾得露华新。
　　至今不会天中事，应是嫦娥掷与人。
　　◎卷.27【钓侣二章】皮日休
　　趁眠无事避风涛，一斗霜鳞换浊醪。
　　惊怪儿童呼不得，尽冲烟雨漉车螯。
　　严陵滩势似云崩，钓具归来放石层。
　　烟浪溅篷寒不睡，更将枯蚌点渔灯。
　　◎卷.28【寄同年韦校书】皮日休
　　二年疏放饱江潭，水物山容尽足耽。
　　唯有故人怜未替，欲封干鲙寄终南。
　　◎卷.29【初冬偶作】皮日休
　　豹皮茵下百馀钱，刘堕闲沽尽醉眠。
　　酒病校来无一事，鹤亡松老似经年。
　　◎卷.30【醉中寄鲁望一壶并一绝】皮日休
　　门巷寥寥空紫苔，先生应渴解酲杯。
　　醉中不得亲相倚，故遣青州从事来。
　　◎卷.31【更次来韵寄鲁望】皮日休
　　萧萧红叶掷苍苔，玄晏先生欠一杯。
　　从此问君还酒债，颜延之送几钱来。
　　◎卷.32【重玄寺双矮桧】皮日休
　　扑地枝回是翠钿，碧丝笼细不成烟。
　　应如天竺难陀寺，一对狻猊相枕眠。
　　◎卷.33【奉酬鲁望醉中戏赠】皮日休
　　秦吴风俗昔难同，唯有才情事事通。
　　刚恋水云归不得，前身应是太湖公。
　　◎卷.34【皋桥】皮日休
　　皋桥依旧绿杨中，闾里犹生隐士风。
　　唯我到来居上馆，不知何道胜梁鸿。
　　◎卷.35【军事院霜菊盛开，因书一绝寄上谏议】皮日休
　　金华千点晓霜凝，独对壶觞又不能。
　　已过重阳三十日，至今犹自待王弘。
　　◎卷.36【悼鹤】皮日休
　　莫怪朝来泪满衣，坠毛犹傍水花飞。
　　辽东旧事今千古，却向人间葬令威。
　　◎卷.37【醉中先起李縠戏赠走笔奉酬】皮日休
　　麝烟苒苒生银兔，蜡泪涟涟滴绣闺。
　　舞袖莫欺先醉去，醒来还解验金泥。
　　◎卷.38【奉和鲁望招润卿博士辞以道侣将至之作】皮日休
　　瘿木樽前地胏图，为君偏辍俗功夫。
　　灵真散尽光来此，莫恋安妃在后无。
　　◎卷.39【奉和再招（一作文燕招润卿）】皮日休
　　飙御已应归杳眇，博山犹自对氛氲。
　　不知入夜能来否，红蜡先教刻五分。
　　◎卷.40【酒病偶作】皮日休
　　郁林步障昼遮明，一炷浓香养病酲。
　　何事晚来还欲饮，隔墙闻卖蛤蜊声。
　　◎卷.41【润卿鲁望寒夜见访，各惜其志，遂成一绝】皮日休
　　世外为交不是亲，醉吟俱岸白纶巾。
　　清风月白更三点，未放华阳鹤上人。
　　◎卷.42【奉和鲁望玩金鸂鶒戏赠】皮日休
　　镂羽雕毛迥出群，温黁飘出麝脐熏。
　　夜来曾吐红茵畔，犹似溪边睡不闻。
　　◎卷.43【友人许惠酒以诗征之】皮日休
　　野客萧然访我家，霜威白菊两三花。
　　子山病起无馀事，只望蒲台酒一车。
　　◎卷.44【寒夜文宴润卿有期不至】皮日休
　　草堂虚洒待高真，不意清斋避世尘。
　　料得焚香无别事，存心应降月夫人。
　　◎卷.45【汴河怀古二首】皮日休
　　万艘龙舸绿丝间，载到扬州尽不还。
　　应是天教开汴水，一千馀里地无山。
　　尽道隋亡为此河，至今千里赖通波。
　　若无水殿龙舟事，共禹论功不较多。
　　◎卷.46【寄题天台国清寺齐梁体】皮日休
　　十里松门国清路，饭猿台上菩提树。
　　怪来烟雨落晴天，元是海风吹瀑布。
　　◎卷.47【咏蟹】皮日休
　　未游沧海早知名，有骨还从肉上生。
　　莫道无心畏雷电，海龙王处也横行。
　　◎卷.48【金钱花】皮日休
　　阴阳为炭地为炉，铸出金钱不用模。
　　莫向人间逞颜色，不知还解济贫无。
　　◎卷.49【惠山听松庵】皮日休
　　千叶莲花旧有香，半山金刹照方塘。
　　殿前日暮高风起，松子声声打石床。


第六百一十六卷
　　◎卷.1【苦雨杂言寄鲁望】皮日休
　　吴中十日涔涔雨，歊蒸庳下豪家苦。可怜临顿陆先生，
　　独自翛然守环堵。儿饥仆病漏空厨，无人肯典破衣裾。
　　eQ蠃时时上几案，蛙黾往往跳琴书。桃花米斗半百钱，
　　枯荒湿坏炊不然。两床苮席一素几，仰卧高声吟太玄。
　　知君志气如铁石，瓯冶虽神销不得。乃知苦雨不复侵，
　　枉费毕星无限力。鹿门人作州从事，周章似鼠唯知醉。
　　府金廪粟虚请来，忆著先生便知愧。愧多馈少真徒然，
　　相见唯知携酒钱。豪华满眼语不信，不如直上天公笺。
　　天公笺，方修次，且榜鸣篷来一醉。
　　◎卷.2【奉和鲁望齐梁怨别次韵】皮日休
　　芙蓉泣恨红铅落，一朵别时烟似幕。
　　鸳鸯刚解恼离心，夜夜飞来棹边泊。
　　◎卷.3【奉和鲁望晓起回文】皮日休
　　孤烟晓起初原曲，碎树微分半浪中。湖后钓筒移夜雨，
　　竹傍眠几侧晨风。图梅带润轻沾墨，画藓经蒸半失红。
　　无事有杯持永日，共君惟好隐墙东。
　　◎卷.4【奉酬鲁望夏日四声四首·平声】皮日休
　　塘平芙蓉低，庭闲梧桐高。清烟埋阳乌，蓝空含秋毫。
　　冠倾慵移簪，杯干将餔糟。翛然非随时，夫君真吾曹。
　　◎卷.5【奉酬鲁望夏日四声四首·平上声】皮日休
　　沟渠通疏荷，浦屿隐浅筱。舟闲攒轻蘋，桨动起静鸟。
　　阴稀馀桑闲，缕尽晚茧小。吾徒当斯时，此道可以了。
　　◎卷.6【奉酬鲁望夏日四声四首·平去声】皮日休
　　怡神时高吟，快意乍四顾。村深啼愁鹃，浪霁醒睡鹭。
　　书疲行终朝，罩困卧至暮。吁嗟当今交，暂贵便异路。
　　◎卷.7【奉酬鲁望夏日四声四首·平入声】皮日休
　　先生何违时，一室习寂历。松声将飘堂，岳色欲压席。
　　弹琴奔玄云，劚药折白石。如教题君诗，若得札玉册。
　　◎卷.8【苦雨中又作四声诗寄鲁望·平声】皮日休
　　涔涔将经旬，昏昏空迷天。鸬鹚成群嬉，芙蓉相偎眠。
　　鱼通蓑衣城，帆过菱花田。秋收吾无望，悲之真徒然。
　　◎卷.9【苦雨中又作四声诗寄鲁望·平上声】皮日休
　　河平州桥危，垒晚水鸟上。冲崖搜松根，点沼写芡响。
　　舟轻通萦纡，栈堕阻指掌。携桡将寻君，渚满坐可往。
　　◎卷.10【苦雨中又作四声诗寄鲁望·平去声】皮日休
　　狂霖昏悲吟，瘦桂对病卧。檐虚能彯斜，舍蠹易漏破。
　　宵愁将琴攻，昼闷用睡过。堆书仍倾觞，富贵未换个。
　　◎卷.11【苦雨中又作四声诗寄鲁望·平入声】皮日休
　　羁栖愁霖中，缺宅屋木恶。荷倾还惊鱼，竹滴复触鹤。
　　闲僧千声琴，宿客一笈药。悠然思夫君，忽忆蜡屐著。
　　◎卷.12【奉和鲁望叠韵双声二首·叠韵山中吟】皮日休
　　穿烟泉潺湲，触竹犊觳觫。荒篁香墙匡，熟鹿伏屋曲。
　　◎卷.13【奉和鲁望叠韵双声二首·双声溪上思】皮日休
　　疏杉低通滩，冷鹭立乱浪。草彩欲夷犹，云容空淡荡。
　　◎卷.14【奉和鲁望叠韵吴宫词二首】皮日休
　　侵深寻嶔岑，势厉卫睥睨。荒王将乡亡，细丽蔽袂逝。
　　枍栺替制曳，康庄伤荒凉。主虏部伍苦，嫱亡房廊香。
　　◎卷.15【奉和鲁望闲居杂题五首·晚秋吟（以题十五字离合）】皮日休
　　东皋烟雨归耕日，免去玄冠手刈禾。
　　火满酒炉诗在口，今人无计奈侬何。
　　◎卷.16【奉和鲁望闲居杂题五首·好诗景】皮日休
　　青盘香露倾荷女，子墨风流更不言。
　　寺寺云萝堪度日，京尘到死扑侯门。
　　◎卷.17【奉和鲁望闲居杂题五首·醒闻桧】皮日休
　　解洗馀酲晨半酉，星星仙吹起云门。
　　耳根无厌听佳木，会尽山中寂静源。
　　◎卷.18【奉和鲁望闲居杂题五首·寺钟暝】皮日休
　　百缘斗薮无尘土，寸地章煌欲布金。
　　重击蒲牢唅山日，冥冥烟树睹栖禽。
　　◎卷.19【奉和鲁望闲居杂题五首·砌思步】皮日休
　　襹襹古薜绷危石，切切阴螀应晚田。
　　心事万端何处止，少夷峰下旧云泉。
　　◎卷.20【奉和鲁望药名离合夏月即事三首】皮日休
　　季春人病抛芳杜，仲夏溪波绕坏垣。
　　衣典浊醪身倚桂，心中无事到云昏。
　　数曲急溪冲细竹，叶舟来往尽能通。
　　草香石冷无辞远，志在天台一遇中。
　　桂叶似茸含露紫，葛花如绶蘸溪黄。
　　连云更入幽深地，骨录闲携相猎郎。
　　◎卷.21【怀锡山药名离合二首】皮日休
　　暗窦养泉容决决，明园护桂放亭亭。
　　历山居处当天半，夏里松风尽足听。
　　晓景半和山气白，薇香清净杂纤云。
　　实头自是眠平石，脑侧空林看虎群。
　　◎卷.22【怀鹿门县名离合二首】皮日休
　　山瘦更培秋后桂，溪澄闲数晚来鱼。
　　台前过雁盈千百，泉石无情不寄书。
　　十里松萝阴乱石，门前幽事雨来新。
　　野霜浓处怜残菊，潭上花开不见人。
　　◎卷.23【奉和鲁望寒日古人名一绝】皮日休
　　北顾欢游悲沈宋，南徐陵寝叹齐梁。
　　水边韶景无穷柳，寒被江淹一半黄。
　　◎卷.24【胥口即事六言二首】皮日休
　　波光杳杳不极，霁景澹澹初斜。黑蛱蝶粘莲蕊，
　　红蜻蜓袅菱花。鸳鸯一处两处，舴艋三家五家。
　　会把酒船偎荻，共君作个生涯。
　　拂钓清风细丽，飘蓑暑雨霏微。湖云欲散未散，
　　屿鸟将飞不飞。换酒帩头把看，载莲艇子撑归。
　　斯人到死还乐，谁道刚须用机？
　　◎卷.25【夜会问答十】皮日休
　　寒夜清，帘外迢迢星斗明。况有萧闲洞中客，
　　吟为紫凤呼凰声。
　　瘿木杯，杉赘楠瘤刳得来。莫怪家人畔边笑，
　　渠心只爱黄金罍。
　　落霞琴，寥寥山水扬清音。玉皇仙驭碧云远，
　　空使松风终日吟。
　　莲花烛，亭亭嫩蕊生红玉。不知含泪怨何人，
　　欲问无由得心曲。
　　金火障，红兽飞来射罗幌。夜来斜展掩深炉，
　　半睡芙蓉香荡漾。
　　忆山月，前溪后溪清复绝。看看又及桂花时，
　　空寄子规啼处血。
　　锦鲸荐，碧香红腻承君宴。几度闲眠却觉来，
　　彩鳞飞出云涛面。
　　怀溪云，漠漠闲笼鸥鹭群。有时日暮碧将合，
　　还被鱼舟来触分。
　　霜中笛，落梅一曲瑶华滴。不知青女是何人，
　　三奏未终头已白。
　　月下桥，风外拂残衰柳条。倚栏杆处独自立，
　　青翰何人吹玉箫？


第六百一十七卷
　　◎卷.1【读襄阳耆旧传，因作诗五百言寄皮袭美】陆龟蒙
　　汉皋古来雄，山水天下秀。高当轸翼分，化作英髦囿。
　　暴秦之前人，灰灭不可究。自从宋生贤，特立冠耆旧。
　　离骚既日月，九辩即列宿。卓哉悲秋辞，合在风雅右。
　　庞公乐幽隐，辟聘无所就。只爱鹿门泉，泠泠倚岩漱。
　　孔明卧龙者，潜伏躬耕耨。忽遭玄德云，遂起鳞角斗。
　　三胡节皆峻，二习名亦茂。其馀文武家，相望如斥堠。
　　缅思齐梁降，寂寞寡清胄。凝融为漪澜，复结作莹琇。
　　不知粹和气，有得方大受。将生皮夫子，上帝可其奏。
　　并包数公才，用以殿厥后。尝闻儿童岁，嬉戏陈俎豆。
　　积渐开词源，一派分万溜。先崇丘旦室，大惧隳结构。
　　次补荀孟垣，所贵亡罅漏。仰瞻三皇道，虮虱在宇宙。
　　却视五霸图，股掌弄孩幼。或能醢髋髀，或与翼雏鷇。
　　或喜掉直舌，或乐斩邪脰。或耨鉏翳荟，或整理错谬。
　　或如百千骑，合沓原野狩。又如晓江平，风死波不皱。
　　幽埋力须掘，遗落赀必购。乃于文学中，十倍猗顿富。
　　囊乏向咸镐，马重迟步骤。专场射策时，缚虎当羿彀。
　　归来把通籍，且作高堂寿。未足逞戈矛，谁云被文绣。
　　从知偶东下，帆影拂吴岫。物象悉摧藏，精灵畏雕镂。
　　伊余抱沈疾，憔悴守圭窦。方推洪范畴，更念大玄首。
　　陈诗采风俗，学古穷篆籀。朝朝贳薪米，往往逢责诟。
　　既被邻里轻，亦为妻子陋。持冠适瓯越，敢怨不得售。
　　窘若晒沙鱼，悲如哭霜狖。唯君枉车辙，以逐海上臭。
　　披襟两相对，半夜忽白昼。执热濯清风，忘忧饮醇酎。
　　驱为文翰侣，驽皂参骥厩。有时谐宫商，自喜真邂逅。
　　道孤情易苦，语直诗还瘦。藻匠如见酬，终身致怀袖。
　　◎卷.2【袭美先辈以龟蒙所献五百言既蒙见和复示荣唱…用伸酬谢】陆龟蒙
　　洪范分九畴，转成天下规。河图孕八卦，焕作玄中奇。
　　先开否臧源，次筑经纬基。粤若鲁圣出，正当周德衰。
　　越疆必载质，历国将扶危。诸侯恣崛强，王室方陵迟。
　　歌凤时不偶，获麟心益悲。始嗟吾道穷，竟使空言垂。
　　首赞五十易，又删三百诗。遂令篇籍光，可并日月姿。
　　向非笔削功，未必无瑕疵。迨至夫子没，微言散如枝。
　　所宗既不同，所得亦异宜。名法在深刻，虚玄至希夷。
　　自从战伐来，一派纵横驰。寒谷生艳木，沸潭结流澌。
　　惊奔失壮士，好恶随纤儿。嬴氏并六合，势尊丞相斯。
　　加于挟书律，尽取坑焚之。南勒会稽颂，北恢胡亥阺。
　　犹怀遍巡狩，不暇亲维持。及汉文景后，鸿生方dr摫。
　　簸扬尧舜风，反作三代吹。飘飖四百载，左右为藩篱。
　　邺下曹父子，猎贤甚熊罴。发论若霞驳，裁诗如锦摛。
　　徐王应刘辈，头角咸相衰。或有妙绝赏，或为独步推。
　　或许润色美，或嫌诋诃痴。倏以中利病，且非混醇醨。
　　雅当乎魏文，丽矣哉陈思。不肯少选妄，恐贻后世嗤。
　　吾祖仗才力，革车蒙虎皮。手持一白旄，直向文场麾。
　　轻若脱钳釱，豁如抽扊扅。精钢不足利，騕褭何劳追。
　　大可罩山岳，微堪析毫厘。十体免负赘，百家咸起痿。
　　争入鬼神奥，不容天地私。一篇迈华藻，万古无孑遗。
　　刻鹄尚未已，雕龙奋而为。刘生吐英辩，上下穷高卑。
　　下臻宋与齐，上指轩从羲。岂但标八索，殆将包两仪。
　　人谣洞野老，骚怨明湘累。立本以致诘，驱宏来抵隵。
　　清如朔雪严，缓若春烟羸。或欲开户牖，或将饰缨緌。
　　虽非倚天剑，亦是囊中锥。皆由内史意，致得东莞词。
　　梁元尽索虏，后主终亡隋。哀音但浮脆，岂望分雄雌。
　　吾唐揖让初，陛列森咎夔。作颂媲吉甫，直言过祖伊。
　　明皇践中日，墨客肩参差。岳净秀擢削，海寒光陆离。
　　皆能取穴凤，尽拟乘云螭。迩来二十祀，俊造相追随。
　　余生落其下，亦值文明时。少小不好弄，逡巡奉弓箕。
　　虽然苦贫贱，未省亲嚅ev。秋倚抱风桂，晓烹承露葵。
　　穷年只败袍，积日无晨炊。远访卖药客，闲寻捕鱼师。
　　归来蠹编上，得以含情窥。抗韵吟比雅，覃思念棿摛。
　　因知昭明前，剖石呈清琪。又嗟昭明后，败叶埋芳蕤。
　　纵有月旦评，未能天下知。徒为强貔豹，不免参狐狸。
　　谁蹇行地足，谁抽刺天鬐。谁作河畔草，谁为洞中芝。
　　谁若灵囿鹿，谁犹清庙牺。谁轻如鸿毛，谁密如凝脂。
　　谁比蜀严静，谁方巴賨赀。谁能钓抃鳌，谁能灼神龟。
　　谁背如水火，谁同若埙篪。谁可作梁栋，谁敢驱谷蠡。
　　用此常不快，无人动交铍。空消病里骨，枉白愁中髭。
　　鹿门先生才，大小无不怡。就彼六籍内，说诗直解颐。
　　顾我迷未远，开怀溃其疑。初开凿本源，渐乃疏旁支。
　　邃古派泛滥，皇朝光赫曦。揣摩是非际，一一如襟期。
　　李杜气不易，孟陈节难移。信知君子言，可并神明蓍。
　　枯腐尚求律，膏肓犹谒医。况将太牢味，见啖逋悬饥。
　　今来置家地，正枕吴江湄。饵薄钩不曲，跫然守空坻。
　　嘿坐无影响，唯君款茅茨。抽书乱签帙，酌茗烦瓯dy。
　　或伴补缺砌，或偕诣荒祠。孤筇倚烟蔓，细木横风漪。
　　触雨妨扉屦，临流泥江蓠。既狎野人调，甘为豪士訾。
　　不敢负建鼓，唯忧掉降旗。希君念馀勇，挽袖登文陴。
　　◎卷.3【奉酬袭美先辈吴中苦雨一百韵】陆龟蒙
　　微生参最灵，天与意绪拙。人皆机巧求，百径无一达。
　　家为唐臣来，奕世唯稷卨。只垂青白风，凛凛自贻厥。
　　犹残赐书在，编简苦断绝。其间忠孝字，万古光不灭。
　　孱孙诚瞢昧，有志常搰搰。敢云嗣良弓，但欲终守节。
　　喧哗不入耳，谗佞不挂舌。仰咏尧舜言，俯遵周孔辙。
　　所贪既仁义，岂暇理生活。纵有旧田园，抛来亦芜没。
　　因之成否塞，十载真契阔。冻骭一襜褕，饥肠少糠籺。
　　甘心付天壤，委分任回斡。笠泽卧孤云，桐江钓明月。
　　盈筐盛芡芰，满釜煮鲈鳜。酒帜风外頫，茶枪露中撷。
　　歌谣非大雅，捃摭为小说。上可补熏茎，傍堪跐芽蘖。
　　方当卖罾罩，尽以易纸札。踪迹尚吴门，梦魂先魏阙。
　　寻闻天子诏，赫怒诛叛卒。宵旰悯烝黎，谟明问征伐。
　　王师虽继下，贼垒未即拔。此时淮海波，半是生人血。
　　霜戈驱少壮，败屋弃羸耋。践蹋比尘埃，焚烧同稿秸。
　　吾皇自神圣，执事皆间杰。射策亦何为，春卿遂聊辍。
　　伊余将贡技，未有耻可刷。却问渔樵津，重耕烟雨墢。
　　诸侯急兵食，冗剩方翦截。不可抱词章，巡门事干谒。
　　归来阖蓬楗，壁立空竖褐。暖手抱孤烟，披书向残雪。
　　幽忧和愤懑，忽愁自惊蹶。文兮乏寸毫，武也无尺铁。
　　平生所韬蓄，到死不开豁。念此令人悲，翕然生内热。
　　加之被皲瘃，况复久藜粝。既为霜露侵，一卧增百疾。
　　筋骸将束缚，腠理如箠挞。初谓抵狂貙，又如当毒蝎。
　　江南多事鬼，巫觋连瓯粤。可口是妖讹，恣情专赏罚。
　　良医只备位，药肆或虚设。而我正萎痿，安能致诃咄。
　　椒兰任芳苾，精粣从罗列。醆斝既屡倾，钱刀亦随爇。
　　兼之渎财贿，不止行盗窃。天地如有知，微妖岂逃杀。
　　其时心力愤，益使气息辍。永夜更呻吟，空床但皮骨。
　　君来赞贤牧，野鹤聊簪笏。谓我同光尘，心中有溟渤。
　　轮蹄相压至，问遗无虚月。首到春鸿濛，犹残病根茇。
　　看花虽眼晕，见酒忘肺渴。隐几还自怡，蓬卢亦争喝。
　　抽毫更唱和，剑戟相磨戛。何大不包罗，何微不挑刮。
　　今来值霖雨，昼夜无暂歇。杂若碎渊沦，高如破轇轕。
　　何劳鼍吼岸，讵要鹳鸣垤。只意江海翻，更愁山岳裂。
　　初惊蚩尤阵，虎豹争搏啮。又疑伍胥涛，蛟蜃相蹙拶。
　　千家濛瀑练，忽似好披拂。万瓦垂玉绳，如堪取萦结。
　　况余居低下，本是蛙蚓窟。迩来增号呼，得以恣唐突。
　　先夸屋舍好，又恃头角凸。厚地虽直方，身能遍穿穴。
　　常参庄辩里，亦造扬玄末。偃仰纵无机，形容且相忽。
　　低头增叹诧，到口复嗢咽。沮洳渍琴书，莓苔染巾袜。
　　解衣换仓粟，秕稗犹未脱。饥鸟屡窥临，泥僮苦舂bN。
　　或闻秋稼穑，大半沈澎汃。耕父蠹齐民，农夫思旱魃。
　　吾观天之意，未必洪水割。且要虐飞龙，又图滋跛鳖。
　　三吴明太守，左右皆儒哲。有力即扶危，怀仁过救暍。
　　鹿门皮夫子，气调真俊逸。截海上云鹰，横空下霜鶻。
　　文坛如命将，可以持玉钺。不独扆羲轩，便当城老佛。
　　顾余为山者，所得才篑撮。譬如饰箭材，尚欠镞与筈。
　　闲将歈儿唱，强倚帝子瑟。幸得远潇湘，不然嗤贾屈。
　　开缄窥宝肆，玑贝光比栉。朗咏冲乐悬，陶匏响铿擖。
　　古来愁霖赋，不是不清越。非君顿挫才，沴气难摧折。
　　驰情扣虚寂，力尽无所掇。不足谢徽音，只令凋鬓发。
　　◎卷.4【奉酬袭美先辈初夏见寄次韵】陆龟蒙
　　积雨晦皋圃，门前烟水平。蘋蘅增遥吹，枕席分馀清。
　　村旆诧酒美，赊来满鋞程。未必减宣子，何羡谢公荣。
　　借宅去人远，败墙连古城。愁鸱占枯枿，野鼠趋前楹。
　　昨日云破损，晚林先觉晴。幽篁倚微照，碧粉含疏茎。
　　蠹简有遗字，gs琴无泛声。蚕寒茧尚薄，燕喜雏新成。
　　览物正摇思，得君初夏行。诚明复散诞，化匠安能争。
　　海浪刷三岛，天风吹六英。洪崖领玉节，坐使虚音生。
　　吾祖傲洛客，因言几为伧。末裔实渔者，敢怀干墨卿。
　　唯思钓璜老，遂得持竿情。何须乞鹅炙，岂在斟羊羹。
　　畦蔬与瓮醁，便可相携迎。蟠木几甚曲，笋皮冠且轻。
　　闲心放羁靮，醉脚从欹倾。一径有馀远，一窗有馀明。
　　秦皇苦不达，天下何足并。
　　◎卷.5【奉和袭美二游诗·徐诗】陆龟蒙
　　尝闻四书曰，经史子集焉。苟非天禄中，此事无由全。
　　自从秦火来，历代逢迍邅。汉祖入关日，萧何为政年。
　　尽力取图籍，遂持天下权。中兴熹平时，教化还相宣。
　　立石刻五经，置于太学前。贼卓乱王室，君臣如转圜。
　　洛阳且煨烬，载籍宜为烟。逮晋武革命，生民才息肩。
　　惠怀亟寡昧，戎羯俄腥膻。已觉天地闭，竞为东南迁。
　　日既不暇给，坟索何由专。尔后国脆弱，人多尚虚玄。
　　任学者得谤，清言者为贤。直至沈范辈，始家藏简编。
　　御府有不足，仍令就之传。梁元渚宫日，尽取如蚳蝝。
　　兵威忽破碎，焚爇无遗篇。近者隋后主，搜罗势骈阗。
　　宝函映玉轴，彩翠明霞鲜。伊唐受命初，载史声连延。
　　砥柱不我助，惊波涌沦涟。遂令因去书，半在馀浮泉。
　　贞观购亡逸，蓬瀛渐周旋。炅然东壁光，与月争流天。
　　伟矣开元中，王道真平平。八万五千卷，一一皆涂铅。
　　人间盛传写，海内奔穷研。目云西斋书，有过东皋田。
　　吾闻徐氏子，奕世皆才贤。因知遗孙谋，不在黄金钱。
　　插架几万轴，森森若戈鋋。风吹签牌声，满室铿锵然。
　　佳哉鹿门子，好问如除t9。倏来参卿处，遂得参卿怜。
　　开怀展橱簏，唯在性所便。素业已千仞，今为峻云巅。
　　雄才旧百派，相近浮日川。君抱王佐图，纵步凌陶甄。
　　他时若报德，谁在参卿先。
　　◎卷.6【奉和袭美二游诗·任诗】陆龟蒙
　　吴之辟疆园，在昔胜概敌。前闻富修竹，后说纷怪石。
　　风烟惨无主，载祀将六百。草色与行人，谁能问遗迹。
　　不知清景在，尽付任君宅。却是五湖光，偷来傍檐隙。
　　出门向城路，车马声躏跞。入门望亭隈，水木气岑寂。
　　犨墙绕曲岸，势似行无极。十步一危梁，乍疑当绝壁。
　　池容澹而古，树意苍然僻。鱼惊尾半红，鸟下衣全碧。
　　斜来岛屿隐，恍若潇湘隔。雨静持残丝，烟消有馀脉。
　　朅来任公子，摆落名利役。虽将禄代耕，颇爱巾随策。
　　秋笼支遁鹤，夜榻戴颙客。说史足为师，谭禅差作伯。
　　君多鹿门思，到此情便适。偶荫桂堪帷，纵吟苔可席。
　　顾余真任诞，雅遂中心获。但知醉还醒，岂知玄尚白。
　　甘闲在鸡口，不贵封龙额。即此自怡神，何劳谢公屐。
　　◎卷.7【次追和清远道士诗韵】陆龟蒙
　　一代先后贤，声容剧河汉。况兹迈古士，复历苍崖窜。
　　辰经几十万，邈与灵寿玩。海岳尚推移，都鄙固芜漫。
　　羸僧下高阁，独鸟没远岸。啸初风雨来，吟馀钟呗乱。
　　如何炼精魄，万祀忽欲半。宁为断臂忧，肯作秋柏散。
　　吾闻酆宫内，日月自昏旦。左右修文郎，纵横洒篇翰。
　　斯人久冥漠，得不垂慨叹。庶或有神交，相从重兴赞。
　　◎卷.8【补沈恭子诗】陆龟蒙
　　灵质贯轩昊，遐年越商周。自然失远裔，安得怨寡俦。
　　我亦小国胤，易名惭见优。虽非放旷怀，雅奉逍遥游。
　　携手桂枝下，属词山之幽。风雨一以过，林麓飒然秋。
　　落日倚石壁，天寒登古丘。荒泉已无夕，败叶翳不流。
　　乱翠缺月隐，衰红清露愁。览物性未逸，反为情所囚。
　　异才偶绝境，佳藻穷冥搜。虚倾寂寞音，敢作杂佩酬。


第六百一十八卷
　　◎卷.1【读《阴符经》寄鹿门子】陆龟蒙
　　清晨整冠坐，朗咏三百言。备识天地意，献词犯乾坤。
　　何事不隐德，降灵生轩辕。口衔造化斧，凿破机关门。
　　五贼忽迸逸，万物争崩奔。虚施神仙要，莫救华池源。
　　但学战胜术，相高甲兵屯。龙蛇竞起陆，斗血浮中原。
　　成汤与周武，反覆更为尊。下及秦汉得，黩弄兵亦烦。
　　奸强自林据，仁弱无枝蹲。狂喉恣吞噬，逆翼争飞翻。
　　家家伺天发，不肯匡淫昏。生民坠涂炭，比屋为冤魂。
　　只为读此书，大朴难久存。微臣与轩辕，亦是万世孙。
　　未能穷意义，岂敢求瑕痕。曾亦爱两句，可与贤达论。
　　生者死之根，死者生之根。方寸了十字，万化皆胚腪。
　　身外更何事，眼前徒自喧。黄河但东注，不见归昆仑。
　　昼短苦夜永，劝君倾一尊。
　　◎卷.2【奉和袭美初夏游楞伽精舍次韵】陆龟蒙
　　吴都涵汀洲，碧液浸郡郭。微雨荡春醉，上下一清廓。
　　奇踪欲探讨，灵物先瘵瘼。飘然兰叶舟，旋倚烟霞泊。
　　吟谭乱篙舻，梦寐杂巘崿。纤情不可逃，洪笔难暂阁。
　　岂知楞伽会，乃在山水箔。金仙著书日，世界名极乐。
　　薝卜冠诸香，琉璃代华垩。禽言经不辍，象口川宁涸。
　　万善峻为城，巉巉扞群恶。清晨欲登造，安得无自愕。
　　险穴骇坤牢，高萝挂天笮。池容淡相向，蛟怪如可摸。
　　苔蔽石髓根，蒲差水心锷。岚侵答摩髻，日照狻猊络。
　　仰首乍眩施，回眸更辉z8。檐端凝飞羽，磴外浮碧落。
　　到回解风襟，临幽濯云屩。尘机性非便，静境心所著。
　　自取海鸥知，何烦尸祝酢。峰围震泽岸，翠浪舞绡幕。
　　潋滟岂尧遭，嶘嵃非禹凿。潜听钟梵处，别有松桂壑。
　　霭重灯不光，泉寒网犹薄。僮能蹑孤刹，鸟惯亲摐铎。
　　服道身可遗，乞闲心已诺。人间亦何事，万态相毒蠚。
　　战垒竞高深，儒衣谩褒博。宣尼名位达，未必春秋作。
　　管氏包霸图，须人解其缚。伊余采樵者，蓬藋方索寞。
　　近得风雅情，聊将圣贤度。多君富遒采，识度两清恪。
　　讵宠生灭词，肯教夷夏错。未为尧舜用，且向烟霞托。
　　我亦摆尘埃，他年附鸿鹤。
　　◎卷.21【奉和袭美公斋四咏次韵·小松】陆龟蒙
　　擢秀逋客岩，遗根飞鸟径。因求饰清閟，遂得辞危夐。
　　贞同柏有心，立若珠无胫。枝形短未怪，鬣数差难定。
　　况密三天风，方遵四时柄。那兴培塿叹，免答邻里病。
　　微霜静可分，片月疏堪映。奇当虎头笔，韵叶通明性。
　　会拂阳乌胸，抡才膺帝命。
　　◎卷.22【奉和袭美公斋四咏次韵·小桂】陆龟蒙
　　讽赋轻八植，擅名方一枝。才高不满意，更自寒山移。
　　宛宛别云态，苍苍出尘姿。烟归助华杪，雪点迎芳蕤。
　　青条坐可结，白日如奔螭。谅无pk翦忧，即是萧森时。
　　洛浦虽有荫，骚人聊自怡。终为济川楫，岂在论高卑。
　　◎卷.23【奉和袭美公斋四咏次韵·新竹】陆龟蒙
　　别坞破苔藓，严城树轩楹。恭闻禀璇玑，化质离青冥。
　　色可定鸡颈，实堪招凤翎。立窥五岭秀，坐对三都屏。
　　晴月窈窕入，曙烟霏微生。昔者尚借宅，况来处宾庭。
　　金罍纵倾倒，碧露还鲜醒。若非抱苦节，何以偶惟馨。
　　徐观稚龙出，更赋锦苞零。
　　◎卷.24【奉和袭美公斋四咏次韵·鹤屏】陆龟蒙
　　时人重花屏，独即胎化状。丛毛练分彩，疏节筇相望。
　　曾无氃氋态，颇得连轩样。势拟抢高寻，身犹在函丈。
　　如忧鸡鹜斗，似忆烟霞向。尘世任纵横，霜襟自闲放。
　　空资明远思，不待浮丘相。何由振玉衣，一举栖瀛阆。
　　◎卷.25【奉和袭美酬前进士崔潞盛制见寄因赠至一百四十言】陆龟蒙
　　孔圣铸颜事，垂之千载馀。其间王道乖，化作荆榛墟。
　　天必授贤哲，为时攻翦除。轲雄骨已朽，百代徒趑趄。
　　近者韩文公，首为闲辟锄。夫子又继起，阴霾终廓如。
　　搜得万古遗，裁成十编书。南山盛云雨，东序堆琼琚。
　　偶此真籍客，悠扬两情摅。清词忽窈窕，雅韵何虚徐。
　　唱既野芳坼，酬还天籁疏。轻波掠翡翠，晓露披芙渠。
　　俪曲信寡和，末流难嗣初。空持一竿饵，有意渔鲸鱼。
　　◎卷.26【奉和袭美太湖诗二十首·初入太湖】陆龟蒙
　　东南具区雄，天水合为一。高帆大弓满，羿射争箭疾。
　　时当暑雨后，气象仍郁密。乍如开雕笯，耸翅忽飞出。
　　行将十洲近，坐觉八极溢。耳目骇鸿濛，精神寒佶栗。
　　坑来斗呀豁，涌处惊嵯崒。嶮异拔龙湫，喧如破蛟室。
　　斯须风妥帖，若受命平秩。微茫诚端倪，远峤疑格笔。
　　巉巉见铜阙，左右皆辅弼。盘空俨相趋，去势犹横逸。
　　尝闻咸池气，下注作清质。至今涵赤霄，尚且浴白日。
　　又云构浮玉，宛与昆阆匹。肃为灵官家，此事难致诘。
　　才迎沙屿好，指顾俄已失。山川互蔽亏，鱼鸟空聱耴。
　　何当授真检，得召天吴术。一一问朝宗，方应可谭悉。
　　◎卷.27【奉和袭美太湖诗二十首·晓次神景宫】陆龟蒙
　　晓帆逗碕岸，高步入神景。洒洒襟袖清，如临蕊珠屏。
　　虽然群动息，此地常寂静。翠镊有寒锵，碧花无定影。
　　凭轩羽人傲，夹户天兽猛。稽首朝元君，褰衣就虚省。
　　呀空雪牙利，嗽水石齿冷。香母未垂婴，芝田不论顷。
　　遥通河汉口，近抚松桂顶。饭荐七白蔬，杯酾九光杏。
　　人间附尘躅，固陋真钳颈。肯信抃鳌倾，犹疑夏虫永。
　　玄津荡琼垄，紫汞啼金鼎。尽出冰霜书，期君一披省。
　　◎卷.28【奉和袭美太湖诗二十首·入林屋洞】陆龟蒙
　　知名十小天，林屋当第九。题之为左神，理之以天后。
　　魁堆辟邪辈，左右专备守。自非方瞳人，不敢窥洞口。
　　唯君好奇士，复啸忘情友。致伞在风林，低冠入云窦。
　　中深剧苔井，傍坎才药臼。石角忽支颐，藤根时束肘。
　　初为大幽怖，渐见微明诱。屹若造灵封，森如达仙薮。
　　尝闻白芝秀，状与琅花偶。又坐紫泉光，甘如酌天酒。
　　何人能挹嚼，饵以代浆糗。却笑探五符，徒劳步双斗。
　　真君不可见，焚盥空迟久。眷恋玉碣文，行行但回首。
　　◎卷.29【奉和袭美太湖诗二十首·雨中游包山精舍】陆龟蒙
　　包山信神仙，主者上真职。及栖钟梵侣，又是清凉域。
　　乃知烟霞地，绝俗无不得。岩开一径分，柏拥深殿黑。
　　僧闲若图画，像古非雕刻。海客施明珠，湘蕤料净食。
　　有鱼皆玉尾，有乌尽金臆。手携鞞铎佉，若在中印国。
　　千峰残雨过，万籁清且极。此时空寂心，可以遗智识。
　　知君战未胜，尚倚功名力。却下听经徒，孤帆有行色。
　　◎卷.30【奉和袭美太湖诗二十首·毛公坛】陆龟蒙
　　古有韩终道，授之刘先生。身如碧凤凰，羽翼披轻轻。
　　先生盛驱役，臣伏甲与丁。势可倒五岳，不唯鞭群灵。
　　飘飖驾翔螭，白日朝太清。空遗古坛在，稠叠烟萝屏。
　　远怀步罡夕，列宿森然明。四角镇露兽，三层差羽婴。
　　回眸盼七炁，运足驰疏星。象外真既感，区中道俄成。
　　迩来向千祀，云峤空峥嵘。石上橘花落，石根瑶草青。
　　时时白鹿下，此外无人行。我访岑寂境，自言斋戒精。
　　如今君安死，魂魄犹膻腥。有笈皆绿字，有芝皆紫茎。
　　相将望瀛岛，浩荡凌沧溟。
　　◎卷.31【奉和袭美太湖诗二十首·三宿神景宫】陆龟蒙
　　灵踪未遍寻，不觉溪色暝。回头问栖所，稍下杉萝径。
　　岩居更幽绝，涧户相隐映。过此即神宫，虚堂惬云性。
　　四轩尽疏达，一榻何清零。仿佛闻玉笙，鼓铿动凉磬。
　　风凝古松粒，露压修荷柄。万籁既无声，澄明但心听。
　　希微辨真语，若授虚皇命。尺宅按来平，华池漱馀净。
　　频窥宿羽丽，三吸晨霞盛。岂独冷衣襟，便堪遗造请。
　　徒深物外趣，未脱尘中病。举首谢灵峰，徜徉事归榜。
　　◎卷.32【奉和袭美太湖诗二十首·以毛公泉献大谏清河公】陆龟蒙
　　先生炼飞精，羽化成翩翻。荒坛与古甃，隐轸清泠存。
　　四面蹙山骨，中心含月魂。除非紫水脉，即是金沙源。
　　香实洒桂蕊，甘惟渍云根。向来探幽人，酌罢祛蒙昏。
　　况公珪璋质，近处谏诤垣。又闻虚静姿，早挂冰雪痕。
　　君对瑶华味，重献兰薰言。当应涤烦暑，朗咏翚飞轩。
　　我愿得一掬，攀天叫重阍。霏霏散为雨，用以移焦原。
　　◎卷.33【奉和袭美太湖诗二十首·缥缈峰】陆龟蒙
　　左右皆跳岑，孤峰挺然起。因思缥缈称，乃在虚无里。
　　清晨跻磴道，便是孱颜始。据石即更歌，遇泉还徙倚。
　　花奇忽如荐，树曲浑成几。乐静烟霭知，忘机猿狖喜。
　　频攀峻过斗，末造平如砥。举首阂青冥，回眸聊下视。
　　高帆大于鸟，广墠才类蚁。就此微茫中，争先未尝已。
　　葛洪话刚气，去地四千里。苟能乘之游，止若道路耳。
　　吾将自峰顶，便可朝帝扆。尽欲活群生，不唯私一己。
　　超骑明月蜍，复弄华星蕊。却下蓬莱巅，重窥清浅水。
　　身为大块客，自号天随子。他日向华阳，敲云问名氏。
　　◎卷.34【奉和袭美太湖诗二十首·桃花坞】陆龟蒙
　　行行问绝境，贵与名相亲。空经桃花坞，不见秦时人。
　　愿此为东风，吹起枝上春。愿此作流水，潜浮蕊中尘。
　　愿此为好鸟，得栖花际邻。愿此作幽蝶，得随花下宾。
　　朝为照花日，暮作涵花津。试为探花士，作此偷桃臣。
　　桃源不我弃，庶可全天真。
　　◎卷.35【奉和袭美太湖诗二十首·明月湾】陆龟蒙
　　昔闻明月观，只伤荒野基。今逢明月湾，不值三五时。
　　择此二明月，洞庭看最奇。连山忽中断，远树分毫厘。
　　周回二十里，一片澄风漪。见说秋半夜，净无云物欺。
　　兼之星斗藏，独有神仙期。初闻锵镣跳，积渐调参差。
　　空中卓羽卫，波上停龙螭。踪舞玉烟节，高歌碧霜词。
　　清光悄不动，万象寒咿咿。此会非俗致，无由得旁窥。
　　但当乘扁舟，酒翁仍相随。或彻三弄笛，或成数联诗。
　　自然莹心骨，何用神仙为。
　　◎卷.36【奉和袭美太湖诗二十首·练渎（一云吴王开以练兵）】陆龟蒙
　　越恃君子众，大将压全吴。吴将派天泽，以练舟师徒。
　　一镜止千里，支流忽然迂。苍奁朿洪波，坐似冯夷躯。
　　战舰百万辈，浮宫三十馀。平川盛丁宁，绝岛分储胥。
　　凤押半鹤膝，锦杠杂肥胡。香烟与杀气，浩浩随风驱。
　　弹射尽高鸟，杯觥醉潜鱼。山灵恐见鞭，水府愁为墟。
　　兵利德日削，反为雠国屠。至今钩镞残，尚与泥沙俱。
　　照此月倍苦，来兹烟亦孤。丁魂尚有泪，合洒青枫枯。
　　◎卷.37【奉和袭美太湖诗二十首·投龙潭】陆龟蒙
　　名山潭洞中，自古多秘邃。君将接神物，聊用申祀事。
　　熔金象牙角，尺木无不备。亦既奉真官，因之徇前志。
　　持来展明诰，敬以投嘉瑞。鳞光焕水容，目色烧山翠。
　　吾皇病秦汉，岂独探幽异。所贵风雨时，民皆受其赐。
　　良田为巨浸，污泽成赤地。掌职一不行，精灵又何寄。
　　唯贪血食饱，但据骊珠睡。何必费黄金，年年授星使。
　　◎卷.38【奉和袭美太湖诗二十首·孤园寺】陆龟蒙
　　浮屠从西来，事者极梁武。岩幽与水曲，结构无遗土。
　　穷山林干尽，竭海珠玑聚。况即侍从臣，敢爱烟波坞。
　　幡条玉龙扣，殿角金虬舞。释子厌楼台，生人露风雨。
　　今来四百载，像设藏云浦。轻鸽乱驯鸥，鸣钟和朝橹。
　　庭蕉裂旗旆，野蔓差缨组。石上解空人，窗前听经虎。
　　林虚叶如织，水净沙堪数。遍问得中天，归修释迦谱。
　　◎卷.39【奉和袭美太湖诗二十首·上真观】陆龟蒙
　　尝闻升三清，真有上中下。官居乘佩服，一一自相亚。
　　霄裙或霞粲，侍女忽玉姹。坐进金碧腴，去驰飙欻驾。
　　今来上真观，恍若心灵讶。只恐暂神游，又疑新羽化。
　　风馀撼朱草，云破生瑶榭。望极觉波平，行虚信烟藉。
　　闲开飞龟帙，静倚宿凤架。俗状既能遗，尘冠聊以卸。
　　人间方大火，此境无朱夏。松盖荫日车，泉绅垂天罅。
　　穷幽不知倦，复息芝园舍。锵佩引凉姿，焚香礼遥夜。
　　无情走声利，有志依闲暇。何处好迎僧，希将石楼借。
　　◎卷.40【奉和袭美太湖诗二十首·销夏湾】陆龟蒙
　　霞岛焰难泊，云峰奇未收。萧条千里湾，独自清如秋。
　　古岸过新雨，高萝荫横流。遥风吹蒹葭，折处鸣飕飕。
　　昔予守圭窦，过于回禄囚。日为籧筁徒，分作祗裯雠。
　　愿狎寒水怪，不封朱毂侯。岂知烟浪涯，坐可思重裘。
　　健若数尺鲤，泛然双白鸥。不识号火井，孰问名焦丘。
　　我真鱼鸟家，尽室营扁舟。遗名复避世，消夏还消忧。
　　◎卷.41【奉和袭美太湖诗二十首·包山祠】陆龟蒙
　　静境林麓好，古祠烟霭浓。自非通灵才，敢陟群仙峰。
　　百里波浪沓，中坐箫鼓重。真君具琼舆，仿佛来相从。
　　清露濯巢鸟，阴云生昼龙。风飘橘柚香，日动幡盖容。
　　将命礼且洁，所祈年不凶。终当以疏闻，特用诸侯封。
　　◎卷.42【奉和袭美太湖诗二十首·圣姑庙】陆龟蒙
　　渺渺洞庭水，盈盈芳屿神。因知古佳丽，不独湘夫人。
　　流苏荡遥吹，斜领生轻尘。蜀彩驳霞碎，吴绡盘雾匀。
　　可怜飞燕姿，合是乘鸾宾。坐想烟雨夕，兼知花草春。
　　空登油壁车，窈窕谁相亲。好赠玉条脱，堪携紫纶巾。
　　殷勤拨香池，重荐汀洲蘋。明朝动兰楫，不翅星河津。
　　◎卷.43【奉和袭美太湖诗二十首·太湖石】陆龟蒙
　　他山岂无石，厥状皆可荐。端然遇良工，坐使天质变。
　　或裁基栋宇，礧砢成广殿。或剖出温瑜，精光具华瑱。
　　或将破仇敌，百炮资苦战。或用镜功名，万古如会面。
　　今之洞庭者，一以非此选。槎牙真不才，反作天下彦。
　　所奇者嵌崆，所尚者葱蒨。旁穿参洞穴，内窍均环钏。
　　刻削九琳窗，玲珑五明扇。新雕碧霞段，旋破秋天片。
　　无力置池塘，临风只流眄。
　　◎卷.44【奉和袭美太湖诗二十首·崦里】陆龟蒙
　　山横路若绝，转楫逢平川。川中水木幽，高下兼良田。
　　沟塍堕微溜，桑柘含疏烟。处处倚蚕箔，家家下鱼筌。
　　騃犊卧新fO，野禽争折莲。试招搔首翁，共语残阳边。
　　今来九州内，未得皆恬然。贼阵始吉语，狂波又凶年。
　　吾翁欲何道，守此常安眠。笑我掉头去，芦中闻刺船。
　　余知隐地术，可以齐真仙。终当从之游，庶复全于天。
　　◎卷.45【奉和袭美太湖诗二十首·石板】陆龟蒙
　　一片倒山屏，何时隳洞门。屹然空阔中，万古波涛痕。
　　我意上帝命，持来压泉源。恐为庚辰官，囚怪力所掀。
　　又疑广袤次，零落潜惊奔。不然遭霹雳，强半沈无垠。
　　如何造化首，便截秋云根。往事不足问，奇踪安可论。
　　吾今病烦暑，据簟常昏昏。欲从石公乞，莹理平如璊。
　　前后植桂桧，东西置琴尊。尽携天壤徒，浩唱羲皇言。


第六百一十九卷
　　◎卷.1【杂讽九首】陆龟蒙
　　红蚕缘枯桑，青茧大如瓮。人争捩其臂，羿矢亦不中。
　　微微待贤禄，一一希入梦。纵操上古言，口噤难即贡。
　　蛟龙在怒水，拔取牙角弄。丹穴如可游，家家畜孤凤。
　　凶门尚儿戏，战血波澒溶。社鬼苟有灵，谁能遏秋恸。
　　童麋来触犀，德力不相及。伊无惬心事，只有碎首泣。
　　况将鹏虱校，数又百与十。攻如饿鸱叫，势若脱兔急。
　　斯为朽关键，怒荦抉以入。年来横干戈，未见拔城邑。
　　得非佐饔者，齿齿待啜汁。羁维豪杰辈，四骇方少絷。
　　此皆乘时利，纵舍在呼吸。吾欲斧其吭，无雷动幽蛰。
　　鴚鹅惨于冰，陆立怀所适。斯人道仍閟，不得不呜呃。
　　当时布衣士，亦作天子客。至今东方生，满口自夸白。
　　终为万乘交，谈笑无所隔。致君非有书，乃是尧舜画。
　　只今侯门峻，日扫贫贱迹。朝趋九韶音，暮列五鼎食。
　　如闻恭俭语，謇謇事夕惕。可拍伊牧肩，功名被金石。
　　赤舌可烧城，谗邪易为伍。诗人疾之甚，取俾投豺虎。
　　长风吹窾木，始有音韵吐。无木亦无风，笙簧由喜怒。
　　女娲炼五石，天缺犹可补。当其利口衔，罅漏不复数。
　　元精遗万类，双目如牖户。非是既相参，重瞳亦为瞽。
　　东南有狂兕，猎者西北矢。利尘白冥冥，独此清夜止。
　　无人语其事，偶坐窥天纪。安得东壁明，洪洪用坟史。
　　搜扬好古士，一以罄云水。流堪洒菁英，风足去稗秕。
　　如能出奇计，坐可平贼垒。徐陈羲皇道，高驾太平轨。
　　攫疏成特雄，濯垢为具美。贡贤当上赏，景福视所履。
　　永播南熏音，垂之万年耳。
　　有檗何青青，空城雪霜里。千林尽枯槁，苦节独不死。
　　他遭匠石顾，总入牺黄美。遂得保天年，私心未为耻。
　　高从宿枭怪，下亦容蝼蚁。大厦若抡材，亭亭托君子。
　　左右佩剑者，彼此亦相笑。趋时与闭门，喧寂不同调。
　　潜机取声利，自许臻乎妙。志士以神窥，惭然真可吊。
　　天之发遐籁，大小随万窍。魁其垆冶姿，形质惟所召。
　　鼗笙磬竽瑟，是必登清庙。伊圣不可欺，谁能守蓬藋。
　　横笛喝秋风，清商入疏越。君居不夜城，肯怨孤戍月。
　　吴兵甚犀利，太白光突兀。日已费千金，廑闻侵一拨。
　　岂无恶年少，纵酒游侠窟。募为敢死军，去以枭叛卒。
　　岂无中林士，贯穿学问骨。兵法五十家，浩荡如溟渤。
　　高悬鹿皮睡，清涧时依樾。分已诺烟霞，全遗事干谒。
　　既非格猛兽，未可轻华发。北面师其谋，几能止征伐。
　　何妨秦堇勇，又有曹刿说。尧舜尚询刍，公乎听无忽。
　　朝为壮士歌，暮为壮士歌。壮士心独苦，傍人谓之何。
　　古铁久不快，倚天无处磨。将来易水上，犹足生寒波。
　　捷可搏飞狖，健能超橐驼。群儿被坚利，索手安冯河。
　　惊飙扫长林，直木谢椭科。严霜冻大泽，僵龙不如蛇。
　　昔者天血碧，吾徒安叹嗟。
　　◎卷.2【美人】陆龟蒙
　　美人抱瑶瑟，哀怨弹别鹤。雌雄南北飞，一旦异栖托。
　　谅非金石性，安得宛如昨。生为并蒂花，亦有先后落。
　　秋林对斜日，光景自相薄。犹欲悟君心，朝朝佩兰若。
　　◎卷.3【感事】陆龟蒙
　　将军被鲛函，只畏金石镞。岂知谗箭利，一中成赤族。
　　古来信簧舌，巧韵凄锵曲。君闻悦耳音，尽日听不足。
　　初因起毫发，渐可离骨肉。所以贤达心，求人须任目。
　　◎卷.4【素丝】陆龟蒙
　　园客丽独茧，诗人吟五緵。如何墨子泪，反以悲途穷。
　　我意岂如是，愿参天地功。为线补君衮，为弦系君桐。
　　左右修阙职，宫商还古风。端然洁白心，可与神明通。
　　◎卷.5【次幽独君韵】陆龟蒙
　　灵气独不死，尚能成绮文。如何孤窆里，犹自读三坟。
　　落日送万古，秋声含七哀。枯株不萧瑟，枝干虚崔嵬。
　　伊昔临大道，歌钟醉高台。台今已平地，只有春风回。
　　明月白草死，积阴荒陇摧。圣贤亦如此，恸绝真悠哉。
　　◎卷.6【赠远】陆龟蒙
　　芙蓉匣中镜，欲照心还懒。本是细腰人，别来罗带缓。
　　从君出门后，不奏云和管。妾思冷如簧，时时望君暖。
　　心期梦中见，路永魂梦短。怨坐泣西风，秋窗月华满。
　　◎卷.7【村夜二篇】陆龟蒙
　　江上冬日短，裴回草堂暝。鸿当绝塞来，客向孤村病。
　　绵绵起归念，咽咽兴微咏。菊径月方高，橘斋霜已并。
　　盘餐蔬粟粗，史籍签牌盛。目冷松桂寒，耳喧儿女竞。
　　开瓶浮蚁绿，试笔秋毫劲。昼户亦重关，寒屏递相映。
　　诗从骚雅得，字向铅椠正。遇敌舞蛇矛，逢谈捉犀柄。
　　无名升甲乙，有志扶荀孟。守道希昔贤，为文通古圣。
　　幽忧废长剑，憔悴惭清镜。只会鱼鸟情，讵知时俗性。
　　浮虚多徇势，老懒图历聘。既不务人知，空馀乐天命。
　　吾家在田野，家事苦辽夐。耕稼一以微，囷仓自然罄。
　　愁襟风叶乱，独坐灯花迸。明发成浩歌，谁能少倾听。
　　世既贱文章，归来事耕稼。伊人著农道，我亦赋田舍。
　　所悲劳者苦，敢用词为诧。只效刍牧言，谁防轻薄骂。
　　嘻今居宠禄，各自矜雄霸。堂上考华钟，门前伫高驾。
　　纤洪动丝竹，水陆供鲙炙。小雨静楼台，微风动兰麝。
　　吹嘘川可倒，眄睐花争姹。万户膏血穷，一筵歌舞价。
　　安知勤播植，卒岁无闲暇。种以春鳸初，获从秋隼下。
　　专专望穜稑，搰搰条桑柘。日晏腹未充，霜繁体犹裸。
　　平生守仁义，所疾唯狙诈。上诵周孔书，沈溟至酣藉。
　　岂无致君术，尧舜不上下。岂无活国方，颇牧齐教化。
　　蛟龙任干死，云雨终不借。羿臂束如囚，徒劳夸善射。
　　才能诮箕斗，辩可移嵩华。若与甿辈量，饥寒殆相亚。
　　长吟倚清瑟，孤愤生遥夜。自古有遗贤，吾容偏称谢。
　　◎卷.8【记事】陆龟蒙
　　本作渔钓徒，心将遂疏放。苦为饥寒累，未得恣闲畅。
　　去年十二月，身住霅溪上。病里贺丰登，鸡豚聊馈饷。
　　巍峨卞山雪，凝冽不可向。瘦骨倍加寒，徒为厚缯纩。
　　晴来露青霭，千仞缺寻丈。卧恐玉华销，时时推枕望。
　　虽然营卫困，亦觉精神王。把笔强题诗，粗言瑰怪状。
　　吴兴郑太守，文律颇清壮。凤尾与鲸牙，纷披落杂唱。
　　缄书寄城内，搪突无以况。料峭采莲船，纵横簸天浪。
　　方倾谢公酒，忽值庄生丧。默默阻音徽，临风但惆怅。
　　春归迨秋末，固自婴微恙。岁晏弗躬亲，何由免欺诳。
　　今来观刈获，乃在松江并。门外两潮过，波澜光荡漾。
　　都缘新卜筑，是事皆草创。尔后如有年，还应惬微尚。
　　天高气味爽，野迥襟怀旷。感物动牢愁，愤时频肮脏。
　　平生乐篇翰，至老安敢忘。骏骨正牵盐，玄文终覆酱。
　　嗟今多赤舌，见善惟蔽谤。忖度大为防，涵容宽作量。
　　图书筐簏外，关眼皆賸长。饿隶亦胜无，薄田家所仰。
　　稍离饥寒患，学古真可强。圣道庶经营，世途多踉跄。
　　近闻天子诏，复许私酝酿。促使舂酒材，呼儿具盆盎。
　　宵长拥吟褐，日晏开书幌。我醉卿可还，陶然似元亮。
　　◎卷.9【孤雁】陆龟蒙
　　我生天地间，独作南宾雁。哀鸣慕前侣，不免饮啄晏。
　　虽蒙小雅咏，未脱鱼网患。况是婚礼须，忧为弋者篡。
　　晴鸢争上下，意气苦凌慢。吾常吓鸳雏，尔辈安足讪。
　　回头语晴鸢，汝食腐鼠惯。无异驽骀群，恋短豆皂栈。
　　岂知潇湘岸，葭菼蘋萍间。有石形状奇，寒流古来湾。
　　闲看麋鹿志，了不忧刍豢。世所重巾冠，何妨野夫丱。
　　骚人夸蕙芷，易象取陆苋。漆园逍遥篇，中亦载斥鷃。
　　汝惟材性下，嗜好不可谏。身虽慕高翔，粪壤是盻盼。
　　或闻通鬼魅，怪祟立可辩。硩蔟书尚存，宁容恣妖幻。
　　◎卷.10【南泾渔父】陆龟蒙
　　予方任疏慵，地僻即所好。江流背村落，偶往心已嫪。
　　田家相去远，岑寂且纵傲。出户手先筇，见人头未帽。
　　南泾有渔父，往往携稚造。问其所以渔，对我真蹈道。
　　我初簎鱼鳖，童丱至于耄。窟穴与生成，自然通壸奥。
　　孜孜戒吾属，天物不可暴。大小参去留，候其孳养报。
　　终朝获鱼利，鱼亦未常耗。同覆天地中，违仁辜覆焘。
　　余观为政者，此意谅难到。民皆死搜求，莫肯兴愍悼。
　　今年川泽旱，前岁山源潦。牒诉已盈庭，闻之类禽噪。
　　譬如死鸡鹜，岂不容乳抱。孟子讥宋人，非其揠苗躁。
　　吾嘉渔父旨，雅叶贤哲操。倘遇采诗官，斯文诚敢告。
　　◎卷.11【引泉诗（睦州龙兴观老君院作）】陆龟蒙
　　上嗣位六载，吾宗刺桐川。余来拜旌戟，诏下之明年。
　　是时春三月，绕郭花蝉联。岚盘百万髻，上插黄金钿。
　　授以道士馆，置榻于东偏。满院声碧树，空堂形老仙。
　　本性乐凝淡，及来更虚玄。焚香礼真像，盥手披灵编。
　　新定山角角，乌龙独巉然。除非净晴日，不见苍崖巅。
　　上有拏云峰，下有喷壑泉。泉分数十汊，落处皆峥潺。
　　寒声入烂醉，聒破西窗眠。支筇起独寻，只在墙东边。
　　呼童具畚锸，立凿莓苔穿。灇淙一派堕，练带横斜牵。
　　乱石抛落落，寒流响溅溅。狂奴七里濑，缩到疏楹前。
　　跳花泼半散，涌沫飞旋圆。势束三峡挂，泻危孤磴悬。
　　曾闻瑶池溜，亦灌朱草田。凫伯弄翠蕊，鸾雏舞丹烟。
　　凌风捩桂柁，隔雾驰犀船。况当玄元家，尝著道德篇。
　　上善可比水，斯文参五千。精灵若在此，肯恶微波传。
　　不拟争滴沥，还应会沦涟。出门复飞箭，合势浮青天。
　　必有学真子，鹿冠秋鹤颜。如能辅余志，日使疏其源。
　　◎卷.12【纪梦游甘露寺（寺在京口北固山上）】陆龟蒙
　　昔卧嵩高云，云窗正寒夕。披裘忽生梦，似到空王宅。
　　峨天一峰立，栏楯横半壁。级倚绿巅差，关临赤霄辟。
　　扪虚陟孤峭，不翅千馀尺。叠掌望罘罳，分明袒肩释。
　　凌香稽首罢，嘹哓□□□。高户乘北风，声号大波白。
　　光中目难送，定验方可觌。树细鸿蒙烟，岛疏零落碧。
　　须臾群籁入，空水相喷激。积浪亚寒堆，呀如斗危石。
　　跳音簇鞞鼓，溅沫交矛戟。鸟疾帆亦奔，纷纷助劲敌。
　　思非水灵怒，即是饥龙擘。怯慑不敢前，荷襟汗沾霢。
　　回经定僧处，泉木光相射。岩磴云族栖，柖柯露华适。
　　逍遥得真趋，逦迤寻常迹。山腹贮孤亭，岚根四垂帟。
　　谁题雪月句，乃是曹刘格。阆阙一枝琼，边楼数声笛。
　　吟高矍然起，若自苍旻掷。短烛堕馀花，圆蟾挂斜魄。
　　自从神锡境，无处不登陟。忽上南徐山，心期豁而获。
　　岂伊烦恼骨，合到清凉域。暗得胡蝶身，幽期尽相识。
　　奈何有名氏，未列金闺籍。翻惭丱顶童，得奉真如策。
　　云涛触风望，毫管和烟搦。聊记梦中游，留之问禅客。
　　◎卷.13【惜花】陆龟蒙
　　人寿期满百，花开唯一春。其间风雨至，旦夕旋为尘。
　　若使花解愁，愁于看花人。
　　◎卷.14【别离】陆龟蒙
　　丈夫非无泪，不洒离别间。杖剑对尊酒，耻为游子颜。
　　蝮蛇一螫手，壮士即解腕。所志在功名，离别何足叹。
　　◎卷.15【鸣雁行】陆龟蒙
　　朔风动地来，吹起沙上声。闺中有边思，玉箸此时横。
　　莫怕儿女恨，主人烹不鸣。
　　◎卷.16【短歌行】陆龟蒙
　　爪牙在身上，陷阱犹可制。爪牙在胸中，剑戟无所畏。
　　人言畏猛虎，谁是撩头弊。只见古来心，奸雄暗相噬。
　　◎卷.17【挟瑟歌】陆龟蒙
　　挟瑟为君抚，君嫌声太古。寥寥倚浪系，eP々沈湘语。
　　赖有秋风知，清泠吹玉柱。
　　◎卷.18【婕妤怨】陆龟蒙
　　妾貌非倾国，君王忽然宠。南山掌上来，下敌新恩重。
　　后宫多窈窕，日日学新声。一落君王耳，南山又须轻。
　　◎卷.19【江南曲】陆龟蒙
　　为爱江南春，涉江聊采蘋。水深烟浩浩，空对双车轮。
　　车轮明月团，车盖浮云盘。云月徒自好，水中行路难。
　　遥遥洛阳道，夹道生春草。寄语棹船郎，莫夸风浪好。


第六百二十卷
　　◎卷.1【渔具诗·网】陆龟蒙
　　大罟纲目繁，空江波浪黑。沈沈到波底，恰共波同色。
　　牵时万鬐入，已有千钧力。尚悔不横流，恐他人更得。
　　◎卷.2【渔具诗·罩】陆龟蒙
　　左手揭圆罛，轻桡弄舟子。不知潜鳞处，但去笼烟水。
　　时穿紫屏破，忽值朱衣起。贵得不贵名，敢论鲂与鲤。
　　◎卷.3【渔具诗·罱】陆龟蒙
　　有意烹小鲜，乘流驻孤棹。虽然烦取舍，未肯求津要。
　　多为虾蚬误，已分䴔䴖笑。寄语龙伯人，荒唐不同调。
　　◎卷.4【渔具诗·钓筒】陆龟蒙
　　短短截筠光，悠悠卧江色。蓬差橹相应，雨慢烟交织。
　　须臾中芳饵，迅疾如飞翼。彼竭我还浮，君看不争得。
　　◎卷.5【渔具诗·钓车】陆龟蒙
　　溪上持只轮，溪边指茅屋。闲乘风水便，敢议朱丹毂。
　　高多倚衡惧，下有折轴速。曷若载逍遥，归来卧云族。
　　◎卷.6【渔具诗·鱼梁】陆龟蒙
　　能编似云薄，横绝清川口。缺处欲随波，波中先置笱。
　　投身入笼槛，自古难飞走。尽日水滨吟，殷勤谢渔叟。
　　◎卷.7【渔具诗·叉鱼】陆龟蒙
　　春溪正含绿，良夜才参半。持矛若羽轻，列烛如星烂。
　　伤鳞跳密藻，碎首沈遥岸。尽族染东流，傍人作佳玩。
　　◎卷.8【渔具诗·射鱼】陆龟蒙
　　弯弓注碧浔，掉尾行凉沚。青枫下晚照，正在澄明里。
　　抨弦断荷扇，溅血殷菱蕊。若使禽荒闻，移之暴烟水。
　　◎卷.9【渔具诗·鸣桹】陆龟蒙
　　水浅藻荇涩，钓罩无所及。铿如木铎音，势若金钲急。
　　驱之就深处，用以资俯拾。搜罗尔甚微，遁去将何入。
　　◎卷.10【渔具诗·沪（吴人今谓之簖）】陆龟蒙
　　万植御洪波，森然倒林薄。千颅咽云上，过半随潮落。
　　其间风信背，更值雷声恶。天道亦裒多，吾将移海若。
　　◎卷.11【渔具诗·qF（吴人今谓之丛）】陆龟蒙
　　斩木置水中，枝条互相蔽。寒鱼遂家此，自以为生计。
　　春冰忽融冶，尽取无遗裔。所托成祸机，临川一凝睇。
　　◎卷.12【渔具诗·种鱼】陆龟蒙
　　凿池收赪鳞，疏疏置云屿。还同汗漫游，遂以江湖处。
　　如非一神守，潜被蛟龙主。蛟龙若无道，跛鳖亦可御。
　　◎卷.13【渔具诗·药鱼】陆龟蒙
　　香饵缀金钩，日中悬者几。盈川是毒流，细大同时死。
　　不唯空饲犬，便可将贻蚁。苟负竭泽心，其他尽如此。
　　◎卷.14【渔具诗·舴艋】陆龟蒙
　　篷棹两三事，天然相与闲。朝随稚子去，暮唱菱歌还。
　　倚石迟后侣，徐桡供远山。君看万斛载，沈溺须臾间。
　　◎卷.15【渔具诗·笭箵】陆龟蒙
　　谁谓笭箵小，我谓笭箵大。盛鱼自足餐，寘璧能为害。
　　时将刷蘋浪，又取悬藤带。不及腰上金，何劳问蓍蔡。
　　◎卷.16【奉和袭美添渔具五篇·渔庵】陆龟蒙
　　结茅次烟水，用以资啸傲。岂谓钓家流，忽同禅室号。
　　闲凭山叟占，晚有溪禽嫪。华屋莫相非，各随吾所好。
　　◎卷.17【奉和袭美添渔具五篇·钓矶】陆龟蒙
　　拣得白云根，秋潮未曾没。坡阤坐鳌背，散漫垂龙发。
　　持竿从掩雾，置酒复待月。即此放神情，何劳适吴越。
　　◎卷.18【奉和袭美添渔具五篇·蓑衣】陆龟蒙
　　山前度微雨，不废小涧渔。上有青袯襫，下有新腒疏。
　　滴沥珠影泫，离披岚彩虚。君看荷制者，不得安吾庐。
　　◎卷.19【奉和袭美添渔具五篇·箬笠】陆龟蒙
　　朝携下枫浦，晚戴出烟艇。冒雪或平檐，听泉时仄顶。
　　飙移霭然色，波乱危如影。不识九衢尘，终年居下泂。
　　◎卷.20【奉和袭美添渔具五篇·背蓬】陆龟蒙
　　敏手劈江筠，随身织烟壳。沙禽固不知，钓伴犹初觉。
　　闲从翠微拂，静唱沧浪濯。见说万山潭，渔童尽能学。
　　◎卷.21【樵人十咏·樵谿】陆龟蒙
　　山高谿且深，苍苍但群木。抽条欲千尺，众亦疑朴樕。
　　一朝蒙翦伐，万古辞林麓。若遇燎玄穹，微烟出云族。
　　◎卷.22【樵人十咏·樵家】陆龟蒙
　　草木黄落时，比邻见相喜。门当清涧尽，屋在寒云里。
　　山棚日才下，野灶烟初起。所谓顺天民，唐尧亦如此。
　　◎卷.23【樵人十咏·樵叟】陆龟蒙
　　自小即胼胝，至今凋鬓发。所图山褐厚，所爱山炉热。
　　不知冠盖好，但信烟霞活。富贵如疾颠，吾从老岩穴。
　　◎卷.24【樵人十咏·樵子】陆龟蒙
　　生自苍崖边，能谙白云养。才穿远林去，已在孤峰上。
　　薪和野花束，步带山词唱。日暮不归来，柴扉有人望。
　　◎卷.25【樵人十咏·樵径】陆龟蒙
　　石脉青霭间，行行自幽绝。方愁山缭绕，更值云遮截。
　　争推好林浪，共约归时节。不似名利途，相期覆车辙。
　　◎卷.26【樵人十咏·樵斧】陆龟蒙
　　淬砺秋水清，携持远山曙。丁丁在前涧，杳杳无寻处。
　　巢倾鸟犹在，树尽猿方去。授钺者何人，吾今易其虑。
　　◎卷.27【樵人十咏·樵担】陆龟蒙
　　轻无斗储价，重则筋力绝。欲下半岩时，忧襟两如结。
　　风高势还却，雪厚疑中折。负荷诚独难，移之赠来哲。
　　◎卷.28【樵人十咏·樵风】陆龟蒙
　　朝随早潮去，暮带残阳返。向背得清飙，相追无近远。
　　采山一何迟，服道常苦蹇。仙术信能为，年华未将晚。
　　◎卷.29【樵人十咏·樵火】陆龟蒙
　　积雪抱松坞，蠹根然草堂。深炉与远烧，此夜仍交光。
　　或似坐奇兽，或如焚异香。堪嗟宦游子，冻死道路傍。
　　◎卷.30【樵人十咏·樵歌】陆龟蒙
　　纵调为野吟，徐徐下云磴。因知负樵乐，不减援琴兴。
　　出林方自转，隔水犹相应。但取天壤情，何求郢人称。
　　◎卷.31【奉和袭美酒中十咏·酒星】陆龟蒙
　　万古醇酎气，结而成晶荧。降为嵇阮徒，动与尊罍并。
　　不独祭天庙，亦应邀客星。何当八月槎，载我游青冥。
　　◎卷.32【奉和袭美酒中十咏·酒泉】陆龟蒙
　　初悬碧崖口，渐注青溪腹。味既敌中山，饮宁拘一斛。
　　春疑浸花骨，暮若酣云族。此地得封侯，终身持美禄。
　　◎卷.33【奉和袭美酒中十咏·酒篘】陆龟蒙
　　山斋酝方熟，野童编近成。持来欢伯内，坐使贤人清。
　　不待盎中满，旋供花下倾。汪汪日可挹，未羡黄金籝。
　　◎卷.34【奉和袭美酒中十咏·酒床】陆龟蒙
　　六尺样何奇，溪边濯来洁。糟深贮方半，石重流还咽。
　　闲移秋病可，偶听寒梦缺。往往枕眠时，自疑陶靖节。
　　◎卷.35【奉和袭美酒中十咏·酒垆】陆龟蒙
　　锦里多佳人，当垆自沽酒。高低过反坫，大小随圆瓿。
　　数钱红烛下，涤器春江口。若得奉君欢，十千求一斗。
　　◎卷.36【奉和袭美酒中十咏·酒楼】陆龟蒙
　　百尺江上起，东风吹酒香。行人落帆上，远树涵残阳。
　　凝睇复凝睇，一觞还一觞。须知凭栏客，不醉难为肠。
　　◎卷.37【奉和袭美酒中十咏·酒旗】陆龟蒙
　　摇摇倚青岸，远荡游人思。风欹翠竹杠，雨澹香醪字。
　　才来隔烟见，已觉临江迟。大旆非不荣，其如有王事。
　　◎卷.38【奉和袭美酒中十咏·酒尊】陆龟蒙
　　黄金即为侈，白石又太拙。斫得奇树根，中如老蛟穴。
　　时招山下叟，共酌林间月。尽醉两忘言，谁能作天舌。
　　◎卷.39【奉和袭美酒中十咏·酒城】陆龟蒙
　　何代驱生灵，筑之为酿地。殊无甲兵守，但有糟浆气。
　　雉堞屹如狂，女墙低似醉。必若据而争，先登仪狄氏。
　　◎卷.40【奉和袭美酒中十咏·酒乡】陆龟蒙
　　谁知此中路，暗出虚无际。广莫是邻封，华胥为附丽。
　　三杯闻古乐，伯雅逢遗裔。自尔等荣枯，何劳问玄弟。
　　◎卷.41【添酒中六咏·酒池】陆龟蒙
　　万斛输曲沼，千钟未为多。残霞入醍齐，远岸澄白酂。
　　后土亦沈醉，奸臣空浩歌。迩来荒淫君，尚得乘馀波。
　　◎卷.42【添酒中六咏·酒龙】陆龟蒙
　　铜雀羽仪丽，金龙光彩奇。潜倾邺宫酒，忽作商庭漦。
　　若怒鳞甲赤，如酣头角垂。君臣坐相灭，安用骄奢为。
　　◎卷.43【添酒中六咏·酒瓮】陆龟蒙
　　候暖麹糵调，覆深苫盖净。溢处每淋漓，沉来还濎滢。
　　常闻清凉酎，可养希夷性。盗饮以为名，得非君子病。
　　◎卷.44【添酒中六咏·酒船】陆龟蒙
　　昔人性何诞，欲载无穷酒。波上任浮身，风来即开口。
　　荒唐意难遂，沉湎名不朽。千古如比肩，问君能继不。
　　◎卷.45【添酒中六咏·酒枪】陆龟蒙
　　景山实名士，所玩垂清尘。尝作酒家语，自言中圣人。
　　奇器质含古，挫糟未应醇。唯怀魏公子，即此飞觞频。
　　◎卷.46【添酒中六咏·酒杯】陆龟蒙
　　叔夜傲天壤，不将琴酒疏。制为酒中物，恐是琴之馀。
　　一弄广陵散，又裁绝交书。颓然掷林下，身世俱何如。
　　◎卷.47【奉和袭美茶具十咏·茶坞】陆龟蒙
　　茗地曲隈回，野行多缭绕。向阳就中密，背涧差还少。
　　遥盘云髻慢，乱簇香篝小。何处好幽期，满岩春露晓。
　　◎卷.48【奉和袭美茶具十咏·茶人】陆龟蒙
　　天赋识灵草，自然钟野姿。闲来北山下，似与东风期。
　　雨后探芳去，云间幽路危。唯应报春鸟，得共斯人知。
　　◎卷.49【奉和袭美茶具十咏·茶笋】陆龟蒙
　　所孕和气深，时抽玉苕短。轻烟渐结华，嫩蕊初成管。
　　寻来青霭曙，欲去红云暖。秀色自难逢，倾筐不曾满。
　　◎卷.50【奉和袭美茶具十咏·茶籝】陆龟蒙
　　金刀劈翠筠，织似波文斜。制作自野老，携持伴山娃。
　　昨日斗烟粒，今朝贮绿华。争歌调笑曲，日暮方还家。
　　◎卷.51【奉和袭美茶具十咏·茶舍】陆龟蒙
　　旋取山上材，驾为山下屋。门因水势斜，壁任岩隈曲。
　　朝随鸟俱散，暮与云同宿。不惮采掇劳，只忧官未足。
　　◎卷.52【奉和袭美茶具十咏·茶灶（《经》云茶灶无突）】陆龟蒙
　　无突抱轻岚，有烟映初旭。盈锅玉泉沸，满甑云芽熟。
　　奇香袭春桂，嫩色凌秋菊。炀者若吾徒，年年看不足。
　　◎卷.53【奉和袭美茶具十咏·茶焙】陆龟蒙
　　左右捣凝膏，朝昏布烟缕。方圆随样拍，次第依层取。
　　山谣纵高下，火候还文武。见说焙前人，时时炙花脯。
　　◎卷.54【奉和袭美茶具十咏·茶鼎】陆龟蒙
　　新泉气味良，古铁形状丑。那堪风雪夜，更值烟霞友。
　　曾过赪石下，又住清溪口。且共荐皋卢，何劳倾斗酒。
　　◎卷.55【奉和袭美茶具十咏·茶瓯】陆龟蒙
　　昔人谢塸埞，徒为妍词饰。岂如珪璧姿，又有烟岚色。
　　光参筠席上，韵雅金罍侧。直使于阗君，从来未尝识。
　　◎卷.56【奉和袭美茶具十咏·煮茶】陆龟蒙
　　闲来松间坐，看煮松上雪。时于浪花里，并下蓝英末。
　　倾馀精爽健，忽似氛埃灭。不合别观书，但宜窥玉札。


第六百二十一卷
　　◎卷.1【置酒行】陆龟蒙
　　落尘花片排香痕，阑珊醉露栖愁魂。洞庭波色惜不得，
　　东风领入黄金尊。千筠掷毫春谱大，碧舞红啼相倡和。
　　安知寂寞西海头，青pF未垂孤凤饿。
　　◎卷.2【江湖散人歌】陆龟蒙
　　江湖散人天骨奇，短发搔来蓬半垂。手提孤篁曳寒茧，
　　口诵太古沧浪词。词云太古万万古，民性甚野无风期。
　　夜栖止与禽兽杂，独自构架纵横枝。因而称曰有巢氏，
　　民共敬贵如君师。当时只效乌鹊辈，岂是有意陈尊卑。
　　无端后圣穿凿破，一派前导千流随。多方恼乱元气死，
　　日使文字生奸欺。圣人事业转销耗，尚有渔者存熙熙。
　　风波不独困一士，凡百器具皆能施。罛疏沪腐鲈鳜脱，
　　止失检驭无谗疵。人间所谓好男子，我见妇女留须眉。
　　奴颜婢膝真乞丐，反以正直为狂痴。所以头欲散，
　　不散弁峨巍。所以腰欲散，不散珮陆离。行散任之适，
　　坐散从倾欹；语散空谷应，笑散春云披；衣散单复便，
　　食散酸咸宜；书散浑真草，酒散甘醇醨；屋散势斜直，
　　树散行参差；客散忘簪屦，禽散虚笼池。物外一以散，
　　中心散何疑？不共诸侯分邑里，不与天子专隍陴。
　　静则守桑柘，乱则逃妻儿。金镳贝带未尝识，
　　白刃杀我穷生为。或闻蕃将负恩泽，号令铁马如风驰。
　　大君年小丞相少，当轴自请都旌旗。神锋悉出羽林仗，
　　缋画日月蟠龙螭。太宗基业甚牢固，小丑背叛当歼夷。
　　禁军近自肃宗置，抑遏辅国争雄雌。必然大段剪凶逆，
　　须召劲勇持军麾。四方贼垒犹占地，死者暴骨生寒饥。
　　归来辄拟荷锄笠，诟吏已责租钱迟。兴师十万一日费，
　　不啻千金何以支。只今利口且箕敛，何暇俯首哀惸嫠。
　　均荒补败岂无术，布在方册撑颓隵。冰霜襦袴易反掌。
　　白面诸郎殊不知。江湖散人悲古道，悠悠幸寄羲皇傲。
　　官家未议活苍生，拜赐江湖散人号。
　　◎卷.3【五歌·放牛】陆龟蒙
　　江草秋穷似秋半，十角吴牛放江岸。邻肩抵尾乍依隈，
　　横去斜奔忽分散。荒陂断堑无端入，背上时时孤鸟立。
　　日暮相将带雨归，田家烟火微茫湿。
　　◎卷.4【五歌·水鸟】陆龟蒙
　　水鸟山禽虽异名，天工各与双翅翎。雏巢吞啄即一例，
　　游处高卑殊不停。则有觜铍爪戟劲立直视者，
　　击搏挽裂图膻腥。如此等色恣豪横，耸身往往凌青冥。
　　为人罗绊取材力，韦鞲彩绶悬金铃。三驱不以鸟捕鸟，
　　矢下先得闻诸经。超然可继义勇后，恰似有志行天刑。
　　鸥闲鹤散两自遂，意思不受人丁宁。今朝棹倚寒江汀，
　　舂鉏翡翠参䴔䴖。孤翘侧睨瞥灭没，未是即肯驯檐楹。
　　妇女衣襟便佞舌，始得金笼日提挈。精神卓荦背人飞，
　　冷抱蒹葭宿烟月。我与时情大乖剌，只是江禽有毛发。
　　殷勤谢汝莫相猜，归来长短同群活。
　　◎卷.5【五歌·刈获】陆龟蒙
　　自春徂秋天弗雨，廉廉早稻才遮亩。芒粒稀疏熟更轻，
　　地与禾头不相拄。我来愁筑心如堵，更听农夫夜深语。
　　凶年是物即为灾，百阵野凫千穴鼠。平明抱杖入田中，
　　十穗萧条九穗空。敢言一岁囷仓实，不了如今朝暮舂。
　　天职谁司下民籍，苟有区区宜析析。本作耕耘意若何，
　　虫豸兼教食人食。古者为邦须蓄积，鲁饥尚责如齐籴。
　　今之为政异当时，一任流离恣征索。平生幸遇华阳客，
　　向日餐霞转肥白。欲卖耕牛弃水田，移家且傍三茅宅。
　　◎卷.6【五歌·雨夜】陆龟蒙
　　屋小茅干雨声大，自疑身著蓑衣卧。兼似孤舟小泊时，
　　风吹折苇来相佐。我有愁襟无可那，才成好梦刚惊破。
　　背壁残灯不及萤，重挑却向灯前坐。
　　◎卷.7【五歌·食鱼】陆龟蒙
　　江南春旱鱼无泽，岁晏未曾腥鼎鬲。今朝有客卖鲈鲂，
　　手提见我长于尺。呼儿舂取红莲米，轻重相当加十倍。
　　且作吴羹助早餐，饱卧晴檐曝寒背。横戈负羽正纷纷，
　　只用骁雄不用文。争如晓夕讴吟样，好伴沧洲白鸟群。
　　◎卷.8【丁隐君歌】陆龟蒙
　　华阳道士南游归，手中半卷青萝衣。自言逋客持赠我，
　　乃是钱塘丁翰之。连江大抵多奇岫，独话君家最奇秀。
　　盘烧天竺春笋肥，琴倚洞庭秋石瘦。草堂暗引龙泓溜，
　　老树根株若蹲兽。霜浓果熟未容收，往往儿童杂猿狖。
　　去岁猖狂有黄寇，官军解散无人斗。满城奔迸翰之闲，
　　只把枯松塞圭窦。前度相逢正卖文，一钱不直虚云云。
　　今来利作采樵客，可以抛身麋鹿群。丁隐君，丁隐君，
　　叩头且莫变名氏，即日更寻丁隐君。
　　◎卷.9【紫溪翁歌】陆龟蒙
　　一丘之木，其栖深也屋，吾容不辱；一溪之石，
　　其居平也席，吾劳以息；一窦之泉，其音清也弦，
　　吾方在悬。得乎人，得乎天，吾不知所以然而然。
　　◎卷.10【赓歌】陆龟蒙
　　采江之鱼兮，朝船有鲈。采江之蔬兮，暮筐有蒲。
　　左图且书，右琴与壶。寿欤夭欤，贵欤贱欤。
　　◎卷.11【鹤媒歌】陆龟蒙
　　偶系渔舟汀树枝，因看射鸟令人悲。盘空野鹤忽然下，
　　背翳见媒心不疑。媒闲静立如无事，清唳时时入遥吹。
　　裴回未忍过南塘，且应同声就同类。梳翎宛若相逢喜，
　　只怕才来又惊起。窥鳞啄藻乍低昂，立定当胸流一矢。
　　媒欢舞跃势离披，似谄功能邀弩儿。云飞水宿各自物，
　　妒侣害群犹尔为。而况世间有名利，外头笑语中猜忌。
　　君不见荒陂野鹤陷良媒，同类同声真可畏。
　　◎卷.12【庆封宅古井行】陆龟蒙
　　古甓团团藓花碧，鼎渫寒泉深百尺。江南戴白尽能言，
　　此地曾为庆封宅。庆封嗜酒荒齐政，齐人剪族封奔迸。
　　虽过鲁国羞鲁儒，欲弄吴民窃吴柄。吴分岩邑号朱方，
　　子家负固心强梁。泽车豪马驰似水，锦凤玉龙森若墙。
　　一朝云梦围兵至，胸陷锋铓脑涂地。因知富德不富财，
　　颜氏箪瓢有深意。宣父尝违盗泉水，懦夫立事贪夫止。
　　今歌此井示吴人，断绠沉瓶自兹始。
　　◎卷.13【小鸡山樵人歌】陆龟蒙
　　长其船兮利其斧，输予薪兮勿予侮。田予登兮榖予庾，
　　突晨烟兮蓬缕缕。窗有明兮编有古，饱而安兮惟编是伍，
　　时不用兮吾无汝抚。
　　◎卷.14【吴俞儿舞歌·剑俞】陆龟蒙
　　枝月喉，棹霜脊，北斗离离在寒碧。龙魂清，虎尾白，
　　秋照海心同一色。纛影吒沙千影侧，神豪发直。
　　四睨之人股佶栗，欲定不定定不得。舂牍残，儿且止。
　　狄胡有胆大如山，怖亦死。
　　◎卷.15【吴俞儿舞歌·矛俞】陆龟蒙
　　手盘风，头背分，电光战扇，欲刺敲心留半线。
　　缠肩绕脰，dl合眩旋，卓植赴列，夺避中节。
　　前冲函礼穴，上指孛彗灭，与君一用来有截。
　　◎卷.16【弩俞】陆龟蒙
　　牛来开弦，人为置镞。捩机关，迸山谷，鹿骇涩，隼击迟。
　　析毫中睫，洞腋分龟。达坚垒，残雄师，可以冠猛乐壮曲。
　　抑扬蹈厉，有裂犀兕之气者，非公与？
　　◎卷.17【句曲山朝真词二首·迎真】陆龟蒙
　　九华磬答寒泉急，十绝幡摇翠微湿。司命旍旌未下来，
　　焚香抱简凝神立。残星下照霓襟冷，缺月才分鹤轮影。
　　空洞灵章发一声，春来万壑烟花醒。
　　◎卷.18【句曲山朝真词二首·送真】陆龟蒙
　　萦云凤髻飘然解，玉钺玄干俨先迈。朝真弟子悄无言，
　　再拜碧杯添沆瀣。火gW跳跃龙毛盖，脑发青青wT綷綷。
　　万象销沉一瞬间，空馀月外闻残佩。
　　◎卷.19【战秋辞】陆龟蒙
　　八月空堂，前临隙荒。抽关散扇，晨乌未光。左右物态，
　　森疏强梁。天随子爽駴恂栗，恍军庸之我当。濠然而沟，
　　垒然而墙。纛然而桂，队然而篁。杉巉攒矛，蕉标建常。
　　槁艾矢束，矫蔓弦张。蛙合助吹，鸟分启行。
　　若革进而金止，固违阴而就阳。无何，云颜师，风旨伯。
　　苍茫惨澹，隳危摵划。烟蒙上焚，雨阵下棘。如濠者注，
　　如垒者辟；如纛者亚，如队者析；如矛者折，如常者拆；
　　如矢者仆，如弦者磔；如吹者喑，如行者惕。
　　石有发兮尽累，木有耳兮咸馘。云风雨烟，乘胜之势骄；
　　杉篁蕉蔓，败北之气摵。天随子曰：吁，秋无神则已，
　　如其有神，吾为尔羞之。南北畿圻，盗兴五期。方州大都，
　　虎节龙旗。瓦解冰碎，瓜分豆离。斧抵耋老，干穿乳儿。
　　昨宇今烬，朝人暮尸。万犊一啖，千仓一炊。扰践边朔，
　　歼伤蜑夷。制质守帅，披攘城池。弓弮不刓，甲缀不离。
　　凶渠歌笑，裂地无疑。天有四序，秋为司刑。少昊负扆，
　　亲朝百灵。蓐收相臣，太白将星。可霾可电，可风可霆。
　　可堑溺颠陷，可夭札迷冥。曾忘鏖剪，自意澄宁。
　　苟蜡礼之云责，触天怒而谁丁，奈何欺荒庭？凌坏砌，
　　摋崇茝，批宿蕙，揭编茅而逞力，断纬萧而作势，
　　不过约弱欹垂，戕残废替。可谓弃其本而趋其末，
　　舍其大而从其细也。辞犹未已，色若愧耻，于是堕者止，
　　偃者起。
　　◎卷.20【祝牛宫辞】陆龟蒙
　　四牸三牯，中一去乳。天霜降寒，纳此室处。
　　老农拘拘，度地不亩。东西几何，七举其武。
　　南北几何，丈二加五。偶楹当闲，载尺入土。
　　太岁在亥，馀不足数。上缔蓬茅，下远官府。
　　耕耨以时，饮食得所。或寝或卧，免风免雨。
　　宜尔子孙，实我仓庾。
　　◎卷.21【迎潮送潮辞·迎潮】陆龟蒙
　　江霜严兮枫叶丹，潮声高兮墟落寒。鸥巢卑兮渔箔短，
　　远岸没兮光烂烂。潮之德兮无际，既充其大兮又充其细。
　　密幽人兮款柴门，寂寞流连兮依稀旧痕。
　　濡腴泽槁兮潮之恩，不尸其功兮归于混元。
　　◎卷.22【迎潮送潮辞·送潮】陆龟蒙
　　潮西来兮又东下，日染中流兮红洒洒。汀葭苍兮屿蓼枯，
　　风骚牢兮愁烟孤。大几望兮微将晦翳，睨瀛溶兮敛然而退。
　　爱长波兮数数，一幅巾兮无缨可濯。帆生尘兮楫有衣，
　　怅潮之还兮吾犹未归。
　　◎卷.23【问吴宫辞】陆龟蒙
　　彼吴之宫兮江之那涯，复道盘兮当高且斜。
　　波摇疏兮雾濛箔，菡萏国兮鸳鸯家。鸾之箫兮蛟之瑟，
　　骈筠参差兮界丝密。宴曲房兮上初日，
　　月落星稀兮歌酣未毕。越山丛丛兮越溪疾，
　　美人雄剑兮相先后出。火姑苏兮沼长洲，
　　此宫之丽人兮留乎不留。霜氛重兮孤榜晓，
　　远树扶苏兮愁烟悄眇。欲摭愁烟兮问故基，
　　又恐愁烟兮推白鸟。


第六百二十二卷
　　◎卷.1【萤诗】陆龟蒙
　　肖翘虽振羽，戚促尽疑冰。风助流还急，烟遮点渐凝。
　　不须轻列宿，才可拟孤灯。莫倚隋家事，曾烦下诏征。
　　◎卷.2【蝉】陆龟蒙
　　只凭风作使，全仰柳为都。一腹清何甚，双翎薄更无。
　　伴貂金换酒，并雀画成图。恐是千年恨，偏令落日呼。
　　◎卷.3【秋热】陆龟蒙
　　自惜秋捐扇，今来意未衰。殷勤付柔握，淅沥待清吹。
　　午气朱崖近，宵声白羽随。总如南国候，无复婕妤悲。
　　◎卷.4【村中晚望】陆龟蒙
　　抱杖柴门立，江村日易斜。雁寒犹忆侣，人病更离家。
　　短鬓看成雪，双眸旧有花。何须万里外，即此是天涯。
　　◎卷.5【四明山诗·石窗】陆龟蒙
　　石窗何处见，万仞倚晴虚。积霭迷青琐，残霞动绮疏。
　　山应列圆峤，宫便接方诸。只有三奔客，时来教隐书。
　　◎卷.6【四明山诗·过云】陆龟蒙
　　相访一程云，云深路仅分。啸台随日辨，樵斧带风闻。
　　晓著衣全湿，寒冲酒不醺。几回归思静，仿佛见苏君。
　　◎卷.7【四明山诗·云南】陆龟蒙
　　云南更有溪，丹砾尽无泥。药有巴賨卖，枝多越鸟啼。
　　夜清先月午，秋近少岚迷。若得山颜住，芝zC手自携。
　　◎卷.39【四明山诗·云北】陆龟蒙
　　云北是阳川，人家洞壑连。坛当星斗下，楼拶翠微边。
　　一半遥峰雨，三条古井烟。金庭如有路，应到左神天。
　　◎卷.40【四明山诗·鹿亭】陆龟蒙
　　鹿亭岩下置，时领白麛过。草细眠应久，泉香饮自多。
　　认声来月坞，寻迹到烟萝。早晚吞金液，骑将上绛河。
　　◎卷.41【四明山诗·樊榭】陆龟蒙
　　樊榭何年筑，人应白日飞。至今山客说，时驾玉麟归。
　　乳蒂缘松嫩，芝台出石微。凭栏虚目断，不见羽华衣。
　　◎卷.42【四明山诗·潺湲洞】陆龟蒙
　　石浅洞门深，潺潺万古音。似吹双羽管，如奏落霞琴。
　　倒穴漂龙沫，穿松溅鹤襟。何人乘月弄，应作上清吟。
　　◎卷.43【四明山诗·青棂子】陆龟蒙
　　山实号青棂，环冈次第生。外形坚绿壳，中味敌璚英。
　　堕石樵儿拾，敲林宿鸟惊。亦应仙吏守，时取荐层城。
　　◎卷.44【四明山诗·鞠侯】陆龟蒙
　　何事鞠侯名，先封在四明。但为连臂饮，不作断肠声。
　　野蔓垂缨细，寒泉佩玉清。满林游宦子，谁为作君卿。
　　◎卷.45【奉和袭美赠魏处士五贶诗·五泻舟】陆龟蒙
　　样自桐川得，词因隐地成。好渔翁亦喜，新白鸟还惊。
　　沙际拥江沫，渡头横雨声。尚应嫌越相，遗祸不遗名。
　　◎卷.46【奉和袭美赠魏处士五贶诗·华顶杖】陆龟蒙
　　万古阴崖雪，灵根不为枯。瘦于霜鹤胫，奇似黑龙须。
　　拄访谭玄客，持看泼墨图。湖云如有路，兼可到仙都。
　　◎卷.47【奉和袭美赠魏处士五贶诗·太湖砚】陆龟蒙
　　谁截小秋滩，闲窥四绪宽。绕为千嶂远，深置一潭寒。
　　坐久云应出，诗成墨未干。不知新博物，何处拟重刊。
　　◎卷.48【奉和袭美赠魏处士五贶诗·乌龙养和】陆龟蒙
　　养和名字好，偏寄道情深。所以亲逋客，兼能助五禽。
　　倚肩沧海望，钩膝白云吟。不是逍遥侣，谁知世外心。
　　◎卷.49【奉和袭美赠魏处士五贶诗·诃陵尊】陆龟蒙
　　鱼骼匠成尊，犹残海浪痕。外堪欺玳瑁，中可酌昆仑。
　　水绕苔矶曲，山当草阁门。此中醒复醉，何必问乾坤。
　　◎卷.50【奉酬袭美早春病中书事】陆龟蒙
　　只贪诗调苦，不计病容生。我亦休文瘦，君能叔宝清。
　　药须勤一服，春莫累多情。欲入毗耶问，无人敌净名。
　　◎卷.51【又酬次韵】陆龟蒙
　　从来多远思，尤向静中生。所以令心苦，还应是骨清。
　　酒香偏入梦，花落又关情。积此风流事，争无后世名。
　　◎卷.52【奉酬袭美秋晚见题二首】陆龟蒙
　　为爱晚窗明，门前亦懒行。图书看得熟，邻里见还生。
　　鸟啄琴材响，僧传药味精。缘君多古思，携手上空城。
　　何事乐渔樵，巾车或倚桡。和诗盈古箧，赊酒半寒瓢。
　　失雨园蔬赤，无风蚛叶凋。清言一相遗，吾道未全消。
　　◎卷.53【奉和袭美初冬章上人院】陆龟蒙
　　每伴来方丈，还如到四禅。菊承荒砌露，茶待远山泉。
　　画古全无迹，林寒却有烟。相看吟未竟，金磬已泠然。
　　◎卷.54【袭美见题郊居十首，因次韵酬之以伸荣谢】陆龟蒙
　　近来唯乐静，移傍故城居。闲打修琴料，时封谢药书。
　　夜停江上鸟，晴晒箧中鱼。出亦图何事，无劳置栈车。
　　倩人医病树，看仆补衡茅。散发还同阮，无心敢慕巢。
　　简便书露竹，尊待破霜匏。日好林间坐，烟萝近欲交。
　　倭僧留海纸，山匠制云床。懒外应无敌，贫中直是王。
　　池平鸥思喜，花尽蝶情忙。欲问新秋计，菱丝一亩强。
　　故山空自掷，当路竟谁知。只有经时策，全无养拙资。
　　病深怜灸客，炊晚信樵儿。谩欲陈风俗，周官未采诗。
　　福地能容堑，玄关讵有扉。静思琼版字，闲洗铁筇衣。
　　鸟破凉烟下，人冲暮雨归。故园秋草梦，犹记绿微微。
　　水影沉鱼器，邻声动纬车。燕轻捎坠叶，蜂懒卧燋花。
　　说史评诸例，论兵到百家。明时如不用，归去种桑麻。
　　禹穴奇编缺，雷平异境残。静吟封箓检，归兴削帆竿。
　　白石堪为饭，青萝好作冠。几时当斗柄，同上步罡坛。
　　强起披衣坐，徐行处暑天。上阶来斗雀，移树去惊蝉。
　　莫问盐车骏，谁看酱瓿玄。黄金如可化，相近买云泉。
　　野入青芜巷，陂侵白竹门。风高开栗刺，沙浅露芹根。
　　迸鼠缘藤桁，饥乌立石盆。东吴虽不改，谁是武王孙。
　　疏慵真有素，时势尽无能。风月虽为敌，林泉幸未憎。
　　酒材经夏阙，诗债待秋征。只有君同癖，闲来对曲肱。
　　◎卷.55【和张广文贲旅泊吴门次韵】陆龟蒙
　　高秋能叩触，天籁忽成文。苦调虽潜倚，灵音自绝群。
　　茅峰曾醮斗，笠泽久眠云。许伴山中躅，三年任一醺。
　　◎卷.56【又次前韵酬广文】陆龟蒙
　　独倚秋光岸，风漪学簟文。玄堪教凤集，书好换鹅群。
　　叶堕平台月，香消古径云。强歌非白纻，聊以送馀醺。
　　◎卷.57【送延陵张宰】陆龟蒙
　　春尽未离关，之官亦似闲。不嫌请薄俸，为喜带名山。
　　默祷三真后，高吟十字还。只应江上鸟，时下讼庭间。
　　◎卷.58【送人罢官归茅山】陆龟蒙
　　呼僮晓拂鞍，归上大茅端。薄俸虽休入，明霞自足餐。
　　暗霜松粒赤，疏雨草堂寒。又凿中峰石，重修醮月坛。
　　◎卷.59【立春日】陆龟蒙
　　去年花落时，题作送春诗。自为重相见，应无今日悲。
　　道孤逢识寡，身病买名迟。一夜东风起，开帘不敢窥。
　　◎卷.60【中秋夜寄友生】陆龟蒙
　　秋来一度满，重见色难齐。独坐犹过午，同吟不到西。
　　疏芒唯斗在，残白合河迷。更忆前年望，孤舟泊大溪。


第六百二十三卷
　　◎卷.1【奉和袭美古杉三十韵】陆龟蒙
　　众木尽相遗，孤芳独任奇。锸天形硉兀，当殿势頫危。
　　恐是夸娥怒，教临嶻嶭衰。节穿开耳目，根瘿坐熊罴。
　　世只论荣落，人谁问等衰。有巅从日上，无叶与秋欺。
　　虎搏应难动，雕蹲不敢迟。战锋新缺齾，烧岸黑bO黧。
　　斗死龙骸杂，争奔鹿角差。肢销洪水脑，棱耸梵天眉。
　　磔索珊瑚涌，森严獬豸窥。向空分荦指，冲浪出鲸鬐。
　　杨仆船橦在，蚩尤阵纛隳。下连金粟固，高用铁菱披。
　　挺若苻坚棰，浮于祖纳椎。峥嵘惊露鹤，bp趚阂云螭。
　　傍宇将支压，撑霄欲抵隵。背交虫臂挶，相向鹘拳追。
　　格笔差犹立，阶干卓未麾。鬼神应暗画，风雨恐潜移。
　　已觉寒松伏，偏宜后土疲。好邀清啸傲，堪映古茅茨。
　　材大应容蝎，年深必孕夔。后雕依佛氏，初植必僧弥。
　　拥肿烦庄辩，槎牙费庾词。咏多灵府困，搜苦化权卑。
　　类既区中寡，朋当物外推。蟠桃标日域，珠草侍仙墀。
　　真宰诚求梦，春工幸可医。若能嘘嶰竹，犹足动华滋。
　　◎卷.2【奉和袭美新秋言怀三十韵次韵】陆龟蒙
　　身闲唯爱静，篱外是荒郊。地僻怜同巷，庭喧厌累巢。
　　岸声摇舴艋，窗影辨蟏蛸。径只溪禽下，关唯野客敲。
　　竹冈从古凸，池缘本来bn。早藕擎霜节，凉花束紫梢。
　　渔情随锤网，猎兴起鸣髇。好梦经年说，名方著处抄。
　　才疏惟自补，技痒欲谁抓。窗静常悬dO，鞭闲不正鞘。
　　山衣轻斧藻，天籁逸弦匏。蕙转风前带，桃烘雨后胶。
　　藓干黏晚砌，烟湿动晨庖。沉约便图籍，扬雄重酒肴。
　　目曾窥绝洞，耳不犯征铙。历外穷飞朔，蓍中记伏爻。
　　石林空寂历，云肆肯哓譊。松桂何妨蠹，龟龙亦任嘲。
　　未能丹作髓，谁相紫为胞。莫把荣枯异，但和大小包。
　　由弓猿不捷，梁圈虎忘虓。旧友怀三益，关山阻二崤。
　　道随书簏古，时共钓轮抛。好作忘机士，须为莫逆交。
　　看君驰谏草，怜我卧衡茅。出处虽冥默，薰莸肯溷殽。
　　岸沙从鹤印，崖蜜劝人摷。白菌盈枯枿，黄精满绿筲。
　　仙因隐居信，禅是净名教。勿谓江湖永，终浮一大瓟。
　　◎卷.3【和袭美江南书情二十韵寄秘阁韦校书贻之商洛…次韵】陆龟蒙
　　我志如鱼乐，君词称凤衔。暂来从露冕，何事买云岩。
　　水石应容病，松篁未听谗。罐香松蠹腻，山信药苗缄。
　　爱鹭欹危立，思猿矍铄獑。谢才偏许脁，阮放最怜咸。
　　大乐宁忘缶，奇工肯顾瑊。客愁迷旧隐，鹰健想秋毚。
　　砚缺犹慵琢，文繁却要芟。雨馀幽沼净，霞散远峰巉。
　　洗笔烟成段，培花土作杴。访僧还觅伴，医鹤自须监。
　　荒庙犹怀季，清滩几梦严。背风开蠹简，冲浪试新帆。
　　闷忆年支酒，闲裁古样衫。钓家随野舫，仙蕴逐雕函。
　　度岁赊羸马，先春买小螊。共疏泉入竹，同坐月过杉。
　　染翰穷高致，怀贤发至諴。不堪潘子鬓，愁促易髟髟。
　　◎卷.4【忆袭美洞庭观步奉和次韵】陆龟蒙
　　闻君游静境，雅具更摐摐。竹伞遮云径，藤鞋踏藓矼。
　　杖斑花不一，尊大瘿成双。水鸟行沙屿，山僧礼石幢。
　　已甘三秀味，谁念百牢腔。远棹投何处，残阳到几窗。
　　仙谣珠树曲，村饷白醅缸。地里方吴会，人风似冉厖。
　　探幽非遁世，寻胜肯迷邦。为读江南传，何贤过二庞。
　　◎卷.5【江墅言怀】陆龟蒙
　　病身兼稚子，田舍劣相容。迹共公卿绝，贫须稼穑供。
　　月方行到闰，霜始近言浓。树少栖禽杂，村孤守犬重。
　　汀洲藏晚弋，篱落露寒舂。野弁欹还整，家书拆又封。
　　杉篁宜夕照，窗户倚疏钟。南北唯闻战，纵横未胜农。
　　大春虽苦学，叔夜本多慵。直使貂裘弊，犹堪过一冬。
　　◎卷.6【自和次前韵】陆龟蒙
　　命既时相背，才非世所容。著书粮易绝，多病药难供。
　　梦为怀山数，愁因戒酒浓。鸟媒呈不一，鱼寨下仍重。
　　晚桁蓑兼褐，晴檐织带舂。著签分水味，标石认田封。
　　此地家三户，何人禄万钟。草堂聊当贵，金穴任轻农。
　　把钓竿初冷，题诗笔未慵。莫忧寒事晚，江上少严冬。
　　◎卷.7【秋日遣怀十六韵寄道侣】陆龟蒙
　　尽日临风坐，雄词妙略兼。共知时世薄，宁恨岁华淹。
　　且把灵方试，休凭吉梦占。夜然烧汞火，朝炼洗金盐。
　　有路求真隐，无媒举孝廉。自然成啸傲，不是学沉潜。
　　水恨同心隔，霜愁两鬓沾。鹤屏怜掩扇，乌帽爱垂檐。
　　雅调宜观乐，清才称典签。冠頫玄发少，书健紫毫尖。
　　故疾因秋召，尘容畏日黔。壮图须行行，儒服谩襜襜。
　　片石聊当枕，横烟欲代帘。蠹根延穴蚁，疏叶漏庭蟾。
　　药鼎高低铸，云庵早晚苫。胡麻如重寄，从诮我无厌。
　　◎卷.8【京口与友生话别】陆龟蒙
　　共是悲秋客，相逢恨不堪。雁频辞蓟北，人尚在江南。
　　名利机初发，樵渔事先谙。松门穿戴寺，荷径绕秦潭。
　　绳检真难束，疏慵却易耽。枕当高树稳，茶试远泉甘。
　　架上经唯一，尊前雅只三。风云劳梦想，天地人醺酣。
　　历自尧阶数，书因禹穴探。御龙虽世禄，下马亦清谭。
　　国计徒盈策，家储不满甔。断帘从燕出，頫弁请人簪。
　　木坠凉来叶，山横霁后岚。竹窗深窈窕，苔洞绿龛弇。
　　积行依颜子，和光则老聃。杖诚为虎节，披信作鲛函。
　　养鹭看窥沼，寻僧助结庵。功名思马援，歌唱咽羊昙。
　　乞食羞孤凤，无衣羡八蚕。系帆留宿客，吟句任羸骖。
　　宠鹤空无卫，占乌未见gm。香还须是桂，青会出于蓝。
　　蜀酒时倾瓿，吴虾遍发坩。玉封千挺藕，霜闭一筒柑。
　　惜佩终邀祸，辞环好激贪。宗溟虽畎浍，成厦必楩楠。
　　碧玉雕琴荐，黄金饰剑镡。烟缘莎砌引，水为药畦担。
　　博物君能继，多才我尚惭。别离犹得在，秋鬓未鬖鬖。
　　◎卷.9【丹阳道中寄友生】陆龟蒙
　　烟树绿微微，春流浸竹扉。短蓑携稚去，孤艇载鱼归。
　　海俗芦编室，村娃练束衣。旧栽奴橘老，新刈女桑肥。
　　锦鲤冲风掷，丝禽掠浪飞。短亭幽径入，陈庙数峰围。
　　地废金牛暗，陵荒石兽稀。思君同一望，帆上怨馀晖。
　　◎卷.10【寄茅山何道士】陆龟蒙
　　终身持玉舄，丹诀未应传。况是曾同宿，相违便隔年。
　　问颜知更少，听话想逾玄。古箓文垂露，新金汞绝烟。
　　蜂供和饵蜜，人寄买溪钱。紫燕长巢硐，青龟忽上莲。
　　箧藏征隐诏，囊佩摄生篇。圃暖芝台秀，岩春乳管圆。
　　池栖子孙鹤，堂宿弟兄仙。幸阅灵书次，心期赐一编。
　　◎卷.11【江南秋怀寄华阳山人】陆龟蒙
　　栉发凉天曙，含毫故国情。归心一夜极，病体九秋轻。
　　忽起襜褕咏，因悲络纬鸣。逢山即堪隐，何路可图荣。
　　揲策空占命，持竿不钓名。忘忧如有待，纵懒似无营。
　　小径才分草，斜扉劣辨荆。冷荷承露菂，疏菊卧烟茎。
　　谱为听琴阅，图缘看海帧。鹭毛浮岛白，鱼尾撇波赪。
　　庭橘低攀嗅，园葵旋折烹。饿乌窥食案，斗鼠落书棚。
　　种豆悲杨恽，投瓜忆卫旍。东林谁处士，南郭自先生。
　　分野星多蹇，连山卦少亨。衣裾徒博大，文籍漫纵横。
　　兰叶骚人佩，莼丝内史羹。鹖冠难适越，羊酪未饶伧。
　　倚啸微抽恨，论玄好析酲。栖迟劳鼓箧，豪侠爱金籝。
　　炼药传丹鼎，尝茶试石bP。沼连枯苇暗，窗对脱梧明。
　　未达讥张翰，非才嫉祢衡。远怀魂易黯，幽愤骨堪惊。
　　砺缺知矛利，磨瑕见璧瑛。道源疏滴沥，儒肆售精诚。
　　敢叹良时掷，犹胜乱世撄。相秦犹几死，王汉尚当黥。
　　饮啄期应定，穷通势莫争。髡钳为皂隶，谭笑得公卿。
　　浴日安知量，追风不计程。尘埃张耳分，肝胆季心倾。
　　谕蜀专操檄，通瓯独请缨。匹夫能曲踊，万骑可横行。
　　许国轻妻子，防边重战耕。俄分上尊酒，骤厌五侯鲭。
　　静默供三语，从容等一枰。弘深司马法，雄杰贰师兵。
　　朔雪埋烽燧，寒笳裂旆旌。乘时收句注，即日扫欃枪。
　　武昔威殊俗，文今被八弦。琮璜陈始毕，韶夏教初成。
　　芽孽群妖灭，松筠百度贞。郎官青琐拜，使者绣衣迎。
　　帝道将云辟，浇波渐砥平。学徒羞说霸，佳士耻为跉。
　　负杖歌栖亩，操觚赋北征。才当曹斗怯，书比惠车盈。
　　谢氏怜儿女，郄家贵舅甥。唯荒稚珪宅，莫赠景山枪。
　　贤彦风流远，江湖思绪萦。讴哑摇舴艋，出没漾䴔䴖。
　　晚树参差碧，奇峰逦迤晴。水喧揌紫芡，村响yw香粳。
　　荷笠渔翁古，穿篱守犬狞。公衫白纻卷，田饷绿筲擎。
　　地与膏腴错，人多富寿并。相欢时帖泰，独坐岁峥嵘。
　　唧啧蛩吟壁，连轩鹤舞楹。戍风飘叠鼓，邻月动哀筝。
　　未得文章力，何由俸禄请。和铅还搰搰，持斧自丁丁。
　　惊惧疑凋朽，功勤过屑琼。凝神披夕秀，尽力取朝英。
　　蠹简开尘箧，寒灯立晓檠。静翻词客系，闲难史官评。
　　天地宁舒惨，山川自变更。只能分跖惠，谁解等殇彭。
　　项岂重瞳圣，夔犹一足cF。阮高酣麹糵，庄达谢牺牲。
　　齰舌无劳话，宽心岂可盛。但从垆冶锻，莫受罻罗婴。
　　砚拨萍根洗，舟冲蓼穗撑。短床编翠竹，低机凭红柽。
　　霜信催杨柳，烟容袅杜蘅。桁排巢燕燕，屏画醉猩猩。
　　懒桧推岚影，飞泉撼玉琤。fsfp寻远近，握槊斗输赢。
　　枝压离披瓠，檐垂礧磊橙。忘情及宗炳，抱疾过刘桢。
　　野馈夸菰饭，江商贾蔗饧。送神抱瓦釜，留客上瓷觥。
　　举楫挥青剑，鸣榔扣远钲。鸟行沉莽碧，鱼队破泓澄。
　　手戟非吾事，腰镰且发硎。谅难求摽摽，聊欲取铮铮。
　　几叹虫甘蓼，还思鹿美苹。愁长难自剪，歌断有谁赓。
　　未去师黄石，空能说白珩。性湍休激浪，言莠罢抽萌。
　　地僻琴尊独，溪寒杖屦清。物齐消臆对，戈倒共心盟。
　　丝曳灵妃瑟，金涵太子笙。幽栖胶竹坞，仙虑驿蓬瀛。
　　想像珠襦凤，追飞翠蕊莺。雾帘深杳悄，云磬冷敲铿。
　　箓字多阶品，华阳足弟兄。焚香凝一室，尽日思层城。
　　匿景崦嵫色，呀空渤澥声。吾当营巨黍，东去射长鲸。
　　◎卷.12【送宣武从事越中按狱】陆龟蒙
　　晓看呈使范，知欲敕星轺。水国难驱传，山城便倚桡。
　　秉筹先独立，持法称高标。旌旆临危堞，金丝发丽谯。
　　别愁当翠巘，冤望隔风潮。木落孤帆迥，江寒叠鼓飘。
　　客鸿吴岛尽，残雪剡汀消。坐想休秦狱，春应到柳条。
　　◎卷.13【江南冬至和人怀洛下】陆龟蒙
　　昔居清洛涯，长恨苦寒迟。自作江南客，稀迟下雪时。
　　有烟栖菊梗，无冻落杉枝。背日能寻径，临风尚覆棋。
　　鸟声浑欲转，草邑固应知。与看平湖上，东流或片澌。
　　◎卷.14【谨和谏议罢郡叙怀六韵】陆龟蒙
　　已报东吴政，初捐左契归。天应酬苦节，人不犯寒威。
　　江上思重借，朝端望载饥。紫泥封夜诏，金殿赐春衣。
　　对酒情何远，裁诗思极微。待升熔造日，江海问渔扉。


第六百二十四卷
　　◎卷.1【二遗诗】陆龟蒙
　　谁从毫末见参天，又到苍苍化石年。万古清风吹作籁，
　　一条寒溜滴成穿。闲追金带徒劳恨，静格朱丝更可怜。
　　幸与野人俱散诞，不烦良匠更雕镌。
　　◎卷.2【䴔䴖】陆龟蒙
　　词赋曾夸鸀鳿流，果为名误别沧洲。虽蒙静置疏笼晚，
　　不似闲栖折苇秋。自昔稻粱高鸟畏，至今珪组野人仇。
　　防徽避缴无穷事，好与裁书谢白鸥。
　　◎卷.3【新秋月夕，客有自远相寻者，作吴体二首以赠】陆龟蒙
　　风初寥寥月乍满，杉篁左右供馀清。因君一话故山事，
　　忆鹤互应深溪声。云门老僧定未起，白阁道士遥相迎。
　　日闻羽檄日夜急，掉臂欲归岩下行。
　　惊闻远客访良夜，扶病起坐纶巾欹。清谈白纻思悄悄，
　　玉绳银汉光离离。三吴烟雾且如此，百越琛赆来何时。
　　林端片月落未落，强慰别情言后期。
　　◎卷.4【闲书】陆龟蒙
　　病学高僧置一床，披衣才暇即焚香。闲阶雨过苔花润，
　　小簟风来薤叶凉。南国羽书催部曲，东山毛褐傲羲皇。
　　升平闻道无时节，试问中林亦不妨。
　　◎卷.5【独夜】陆龟蒙
　　新秋霁夜有清境，穷襜病客无佳期。生公把经向石说，
　　而我对月须人为。独行独坐亦独酌，独玩独吟还独悲。
　　古称独坐与独立，若比群居终校奇。
　　◎卷.6【寄吴融】陆龟蒙
　　一夜秋声入井桐，数枝危绿怕西风。霏霏晚砌烟华上，
　　淅淅疏帘雨气通。君整轮蹄名未了，我依琴鹤病相攻。
　　到头江畔从渔事，织作中流万尺篊。
　　◎卷.7【中秋待月】陆龟蒙
　　转缺霜轮上转迟，好风偏似送佳期。帘斜树隔情无限，
　　烛暗香残坐不辞。最爱笙调闻北里，渐看星澹失南箕。
　　何人为校清凉力，未似初圆欲午时。
　　◎卷.8【重忆白菊】陆龟蒙
　　我怜贞白重寒芳，前后丛生夹小堂。月朵暮开无绝艳，
　　风茎时动有奇香。何惭谢雪清才咏，不羡刘梅贵主妆。
　　更忆幽窗凝一梦，夜来村落有微霜。
　　◎卷.9【别墅怀归】陆龟蒙
　　水国初冬和暖天，南荣方好背阳眠。题诗朝忆复暮忆，
　　见月上弦还下弦。遥为晚花吟白菊，近炊香稻识红莲。
　　何人授我黄金百，买取苏君负郭田。
　　◎卷.10【寄淮南郑宝书记】陆龟蒙
　　记室千年翰墨孤，唯君才学似应徐。五丁驱得神功尽，
　　二酉搜来秘检疏。炀帝帆樯留泽国，淮王笺奏入班书。
　　清词醉草无因见，但钓寒江半尺鲈。
　　◎卷.11【小雪后书事】陆龟蒙
　　时候频过小雪天，江南寒色未曾偏。枫汀尚忆逢人别，
　　麦陇唯应欠雉眠。更拟结茅临水次，偶因行药到村前。
　　邻翁意绪相安慰，多说明年是稔年。
　　◎卷.12【寒夜同袭美访北禅院寂上人】陆龟蒙
　　月楼风殿静沉沉，披拂霜华访道林。鸟在寒枝栖影动，
　　人依古堞坐禅深。明时尚阻青云步，半夜犹追白石吟。
　　自是海边鸥伴侣，不劳金偈更降心。
　　◎卷.13【和袭美江南道中怀茅山广文南阳博士三首次韵】陆龟蒙
　　一片轻帆背夕阳，望三峰拜七真堂。天寒夜漱云牙净，
　　雪坏晴梳石发香。自拂烟霞安笔格，独开封检试砂床。
　　莫言洞府能招隐，会辗飙轮见玉皇。
　　壶中行坐可携天，何况林间息万缘。组绶任垂三品石，
　　佩环从落四公泉。丹台已运阴阳火，碧简须雕次第仙。
　　想得雷平春色动，五芝烟甲又芊眠。
　　良常应不动移文，金醴从酸亦自醺。桂父旧歌飞绛雪，
　　桐孙新韵倚玄云。春临柳谷莺先觉，曙醮芜香鹤共闻。
　　珍重双双玉条脱，尽凭三岛寄羊君。
　　◎卷.14【早春雪中作吴体寄袭美】陆龟蒙
　　迎春避腊不肯下，欺花冻草还飘然。光填马窟盖塞外，
　　势压鹤巢偏殿巅。山炉瘿节万状火，墨突乾衰孤穗烟。
　　君披鹤氅独自立，何人解道真神仙。
　　◎卷.15【奉和袭美吴中言情见寄次韵】陆龟蒙
　　菰烟芦雪是侬乡，钓线随身好坐忘。徒爱右军遗点画，
　　闲披左氏得膏肓。无因月殿闻移屟，只有风汀去采香。
　　莫问江边渔艇子，玉皇看赐羽衣裳。
　　◎卷.16【和袭美扬州看辛夷花次韵】陆龟蒙
　　柳疏梅堕少春丛，天遣花神别致功。高处朵稀难避日，
　　动时枝弱易为风。堪将乱蕊添云肆，若得千株便雪宫。
　　不待群芳应有意，等闲桃杏即争红。
　　◎卷.17【奉和袭美行次野梅次韵】陆龟蒙
　　飞棹参差拂早梅，强欺寒色尚低徊。风怜薄媚留香与，
　　月会深情借艳开。梁殿得非萧帝瑞，齐宫应是玉儿媒。
　　不知谢客离肠醒，临水应添万恨来。
　　◎卷.18【奉和袭美暇日独处见寄】陆龟蒙
　　谢府殷楼少暇时，又抛清宴入书帷。三千馀岁上下古，
　　八十一家文字奇。冷梦汉皋怀鹿隐，静怜烟岛觉鸿离。
　　知君满箧前朝事，凤诺龙奴借与窥。
　　◎卷.19【奉和袭美见访不遇】陆龟蒙
　　为愁烟岸老尘嚣，扶病呼儿劚翠苕。只道府中持简牍，
　　不知林下访渔樵。花盘小墢晴初压，叶拥疏篱冻未烧。
　　倚仗遍吟春照午，一池冰段几多消。
　　◎卷.20【酬袭美见寄海蟹】陆龟蒙
　　药杯应阻蟹螯香，却乞江边采捕郎。自是扬雄知郭索，
　　且非何胤敢餦餭。骨清犹似含春霭，沫白还疑带海霜。
　　强作南朝风雅客，夜来偷醉早梅傍。
　　◎卷.21【奉和袭美开元寺客省早景即事次韵】陆龟蒙
　　日上罘罳叠影红，一声清梵万缘空。褵褷满地贝多雪，
　　料峭入楼于阗风。水榭初抽寥泬思，作窗犹挂梦魂中。
　　灵香散尽禅家接，谁共殷源小品同。
　　◎卷.22【独夜有怀因作吴体寄袭美】陆龟蒙
　　人吟侧景抱冻竹，鹤梦缺月沈枯梧。清涧无波鹿无魄，
　　白云有根虬有须。云虬涧鹿真逸调，刀名锥利非良图。
　　不然快作燕市饮，笑抚肉枅眠酒垆。
　　◎卷.23【阖闾城北有卖花翁，讨春之士往往造焉，因招袭美】陆龟蒙
　　故城边有卖花翁，水曲舟轻去尽通。十亩芳菲为旧业，
　　一家烟雨是元功。闲添药品年年别，笑指生涯树树红。
　　若要见春归处所，不过携手问东风。
　　◎卷.24【奉和袭美病中庭际海石榴花盛发见寄次韵】陆龟蒙
　　紫府真人饷露囊，猗兰灯烛未荧煌。丹华乞曙先侵日，
　　金焰欺寒却照霜。谁与佳名从海曲，只应芳裔出河阳。
　　那堪谢氏庭前见，一段清香染郄郎。
　　◎卷.25【袭美以春橘见惠兼之雅篇，因次韵酬谢】陆龟蒙
　　到春犹作九秋鲜，应是亲封白帝烟。良玉有浆须让味，
　　明珠无颣亦羞圆。堪居汉苑霜梨上，合在仙家火枣前。
　　珍重更过三十子，不堪分付野人边。
　　◎卷.26【奉和袭美病中书情寄上崔谏议次韵】陆龟蒙
　　或偃虚斋或在公，蔼然林下昔贤风。庭前有蝶争烟蕊，
　　帘外无人报水筒。行药不离深幌底，寄书多向远山中。
　　西园夜烛偏堪忆，曾为题诗刻半红。
　　◎卷.27【奉酬袭美病中见寄】陆龟蒙
　　逢花逢月便相招，忽卧云航隔野桥。春恨与谁同酩酊，
　　玄言何处问逍遥。题诗石上空回笔，拾蕙汀边独倚桡。
　　早晚却还岩下电，共寻芳径结烟条。
　　◎卷.28【奉和袭美病孔雀】陆龟蒙
　　懒移金翠傍檐楹，斜倚芳丛旧态生。唯奈瘴烟笼饮啄，
　　可堪春雨滞飞鸣。鸳鸯水畔回头羡，豆蔻图前举眼惊。
　　争得鹧鸪来伴著，不妨还校有心情。
　　◎卷.29【上元日道室焚修寄袭美】陆龟蒙
　　三清今日聚灵官，玉刺齐抽谒广寒。执盖冒花香寂历，
　　侍晨交佩响阑珊。将排凤节分阶易，欲校龙书下笔难。
　　唯有世尘中小兆，夜来心拜七星坛。
　　◎卷.30【正月十五惜春寄袭美】陆龟蒙
　　六分春色一分休，满眼东波尽是愁。花匠凝寒应束手，
　　酒龙多病尚垂头。无穷懒惰齐中散，有底机谋敌右侯。
　　见织短篷裁小楫，拏烟闲弄个渔舟。
　　◎卷.31【袭美病中闻余游颜家园见寄，次韵酬之】陆龟蒙
　　日华风蕙正交光，羯末相携藉草塘。佳酒旋倾醽醁嫩，
　　短船闲弄木兰香。烟丝鸟拂来萦带，蕊榼人收去约簧。
　　今日好为联句会，不成刚为欠檀郎。
　　◎卷.32【春雨即事寄袭美】陆龟蒙
　　小谢轻埃日日飞，城边江上阻春晖。虽愁野岸花房冻，
　　还得山家药笋肥。双屐著频看齿折，败裘披苦见毛稀。
　　比邻钓叟无尘事，洒笠鸣蓑夜半归。
　　◎卷.33【奉和袭美抱疾杜门见寄次韵】陆龟蒙
　　虽失春城醉上期，下帷裁遍未裁诗。因吟郢岸百亩蕙，
　　欲采商崖三秀枝。栖野鹤笼宽使织，施山僧饭别教炊。
　　但医沈约重瞳健，不怕江花不满枝。
　　◎卷.34【偶掇野蔬寄袭美有作】陆龟蒙
　　野园烟里自幽寻，嫩甲香蕤引渐深。行歇每依鸦舅影，
　　挑频时见鼠姑心。凌风蔼彩初携笼，带露虚疏或贮襟。
　　欲助春盘还爱否，不妨萧洒似家林。
　　◎卷.35【奉和袭美卧疾感春见寄次韵】陆龟蒙
　　共寻花思极飞腾，疾带春寒去未能。烟径水涯多好鸟，
　　竹床蒲椅但高僧。须知日富为神授，只有家贫免盗憎。
　　除却数函图籍外，更将何事结良朋。
　　◎卷.36【徐方平后闻赦因寄袭美】陆龟蒙
　　新春旒扆御翚轩，海内初传涣汗恩。秦狱已收为厉气，
　　瘴江初返未招魂。英材尽作龙蛇蛰，战地多成虎豹村。
　　除却数般伤痛外，不知何事及王孙。
　　◎卷.37【袭美以鱼笺见寄，因谢成篇】陆龟蒙
　　捣成霜粒细鳞鳞，知作愁吟喜见分。向日乍惊新茧色，
　　临风时辨白萍文。好将花下承金粉，堪送天边咏碧云。
　　见倚小窗亲襞染，尽图春色寄夫君。
　　◎卷.38【次和袭美病后春思】陆龟蒙
　　气和灵府渐氤氲，酒有贤人药有君。七字篇章看月得，
　　百劳言语傍花闻。闲寻古寺消晴日，最忆深溪枕夜云。
　　早晚共摇孤艇去，紫屏风外碧波文。
　　◎卷.39【袭美以公斋小宴见招，因代书寄之】陆龟蒙
　　早云才破漏春阳，野客晨兴喜又忙。自与酌量煎药水，
　　别教安置晒书床。依方酿酒愁迟去，借样裁巾怕索将。
　　唯待数般幽事了，不妨还入少年场。
　　◎卷.40【京口】陆龟蒙
　　江干古渡伤离情，断山零落春潮平。东风料峭客帆远，
　　落叶夕阳天际明。战舸昔浮千骑去，钓舟今载一翁轻。
　　可怜宋帝筹帷处，苍翠无烟草自生。
　　◎卷.41【润州送人往长洲】陆龟蒙
　　秋来频上向吴亭，每上思归意剩生。废苑池台烟里色，
　　夜村蓑笠雨中声。汀洲月下菱船疾，杨柳风高酒旆轻。
　　君住松江多少日，为尝鲈鲙与莼羹。
　　◎卷.42【润州江口送人谒池阳卫郎中】陆龟蒙
　　山翁曾约旧交欢，须拂侯门侧注冠。月在石头摇戍角，
　　风生江口亚帆竿。闲随野醉溪声闹，独伴清谭晓色残。
　　待取新秋归更好，九华苍翠入楼寒。


第六百二十五卷
　　◎卷.1【袭美以纱巾见惠继以雅音，因次韵酬谢】陆龟蒙
　　薄如蝉翅背斜阳，不称春前赠罱郎。初觉顶寒生远吹，
　　预忧头白透新霜。堪窥水槛澄波影，好拂花墙亚蕊香。
　　知有芙蓉留自戴，欲峨烟雾访黄房。
　　◎卷.2【闻袭美有亲迎之期因以寄贺】陆龟蒙
　　梁鸿夫妇欲双飞，细雨轻寒拂雉衣。初下雪窗因眷恋，
　　次乘烟幰奈光辉。参差扇影分华月，断续箫声落翠微。
　　见说春风偏有贺，露花千朵照庭闱。
　　◎卷.3【袭美以巨鱼之半见分因以酬谢】陆龟蒙
　　谁与春江上信鱼，可怜霜刃截来初。鳞隳似撤骚人屋，
　　腹断疑伤远客书。避网几跳山影破，逆风曾蹙浪花虚。
　　今朝最是家童喜，免泥荒畦掇野蔬。
　　◎卷.4【奉和袭美馆娃宫怀古次韵】陆龟蒙
　　镂楣消落濯春雨，苍翠无言空断崖。草碧未能忘帝女，
　　燕轻犹自识宫钗。江山只有愁容在，剑珮应和愧色埋。
　　赖在伍员骚思少，吴王才免似荆怀。
　　◎卷.5【同袭美游北禅院（院即故司勋陆郎中旧宅）】陆龟蒙
　　连延花蔓映风廊，岸帻披襟到竹房。居士只今开梵处，
　　先生曾是草玄堂。清尊林下看香印，远岫窗中挂钵囊。
　　今日有情消未得，欲将名理问思光。
　　◎卷.6【袭美以紫石砚见赠以诗迎之】陆龟蒙
　　霞骨坚来玉自愁，琢成飞燕古钗头。澄沙脆弱闻应伏，
　　青铁沈埋见亦羞。最称风亭批碧简，好将云窦渍寒流。
　　君能把赠闲吟客，遍写江南物象酬。
　　◎卷.7【和袭美送孙发百篇游天台】陆龟蒙
　　直应天授与诗情，百咏唯消一日成。去把彩毫挥下国，
　　归参黄绶别春卿。闲窥碧落怀烟雾，暂向金庭隐姓名。
　　珍重兴公徒有赋，石梁深处是君行。
　　◎卷.8【奉和袭美闻开元寺开笋园寄章上人】陆龟蒙
　　春龙争地养檀栾，况是双林雨后看。迸出似毫当垤eJ，
　　孤生如恨倚栏干。凌虚势欲齐金刹，折赠光宜照玉盘。
　　更得锦苞零落后，粉环高下挶烟寒。
　　◎卷.9【蔷薇】陆龟蒙
　　倚墙当户自横陈，致得贫家似不贫。外布芳菲虽笑日，
　　中含芒刺欲伤人。清香往往生遥吹，狂蔓看看及四邻。
　　遇有客来堪玩处，一端晴绮照烟新。
　　◎卷.10【奉和袭美开元寺佛钵诗】陆龟蒙
　　空王初受逞神功，四钵须臾现一重。持次想添香积饭，
　　覆时应带步罗钟。光寒好照金毛鹿，响静堪降白耳龙。
　　从此宝函香里见，不须西去诣灵峰。
　　◎卷.11【酬袭美夏首病愈见招次韵】陆龟蒙
　　雨多青合是垣衣，一幅蛮笺夜款扉。蕙带又闻宽沈约，
　　茅斋犹自忆王微。方灵只在君臣正，篆古须抛点画肥。
　　除却伴谈秋水外，野鸥何处更忘机。
　　◎卷.12【新夏东郊闲泛有怀袭美】陆龟蒙
　　迟于春日好于秋，野客相携上钓舟。经略彴时冠暂亚，
　　佩笭箵后带频搊。蒹葭鹭起波摇笠，村落蚕眠树挂钩。
　　料得祇君能爱此，不争烟水似封侯。
　　◎卷.13【四月十五日道室书事寄袭美】陆龟蒙
　　乌饭新炊芼臛香，道家斋日以为常。月苗杯举存三洞，
　　云蕊函开叩九章。一掬阳泉堪作雨，数铢秋石欲成霜。
　　可中值著雷平信，为觅闲眠苦竹床。
　　◎卷.14【看压新醅寄怀袭美】陆龟蒙
　　晓压糟床渐有声，旋如荒涧野泉清。身前古态熏应出，
　　世上愁痕滴合平。饮啄断年同鹤俭，风波终日看人争。
　　尊中若使常能渌，两绶通侯总强名。
　　◎卷.15【奉和袭美登初阳楼寄怀北平郎中】陆龟蒙
　　远窗浮槛亦成年，几伴杨公白昼筵。日暖烟花曾扑地，
　　气浮星象却归天。闲将水石侵军垒，醉引笙歌上钓船。
　　无限恩波犹在目，东风吹起细漪涟。
　　◎卷.16【奉和夏初袭美见访题小斋次韵】陆龟蒙
　　四邻多是老农家，百树鸡桑半顷麻。尽趁晴明修网架，
　　每和烟雨掉缲车。啼鸾偶坐身藏叶，饷妇归来鬓有花。
　　不是对君吟复醉，更将何事送年华。
　　◎卷.17【奉和袭美所居首夏水木尤清，适然有作次韵】陆龟蒙
　　柿阴成列药花空，却忆桐江下钓筒。亦以鱼虾供熟鹭，
　　近缘樱笋识邻翁。闲分酒剂多还少，自记书签白间红。
　　更爱夜来风月好，转思玄度对支公。
　　◎卷.18【奉和袭美题达上人药圃二首】陆龟蒙
　　药味多从远客赍，旋添花圃旋成畦。三桠旧种根应异，
　　九节初移叶尚低。山荚便和幽涧石，水芝须带本池泥。
　　从今直到清秋日，又有香苗几番齐。
　　净名无语示清羸，药草搜来喻更微。一雨一风皆遂性，
　　花开花落尽忘机。教疏兔镂金弦乱，自拥龙刍紫汞肥。
　　莫怪独亲幽圃坐，病容销尽欲依归。
　　◎卷.19【奉和袭美怀华阳润卿博士三首】陆龟蒙
　　几降真官授隐书，洛公曾到梦中无。眉间入静三辰影，
　　肘后通灵五岳图。北洞树形如曲盖，东凹山色入薰炉。
　　金墟福地能容否，愿作冈前蒋负刍。
　　火景应难到洞宫，萧闲堂冷任天风。谈玄麈尾抛云底，
　　服散龙胎在酒中。有路还将赤城接，无泉不共紫河通。
　　奇编早晚教传授，免以神仙问葛洪。
　　终日焚香礼洞云，更思琪树转劳神。曾寻下泊常经月，
　　不到中峰又累春。仙道最高黄玉箓，暑天偏称白纶巾。
　　清斋若见茅司命，乞取朱儿十二斤。
　　◎卷.20【以竹夹膝寄赠袭美】陆龟蒙
　　截得筼筜冷似龙，翠光横在暑天中。堪临薤簟闲凭月，
　　好向松窗卧跂风。持赠敢齐青玉案，醉吟偏称碧荷筒。
　　添君雅具教多著，为著西斋谱一通。
　　◎卷.21【奉和袭美夏景无事因怀章来二上人次韵】陆龟蒙
　　檐外青阳有二梅，折来堪下冻醪杯。高杉自欲生龙脑，
　　小弁谁能寄鹿胎。丽事肯教饶沈谢，谈微何必减宗雷。
　　还闻拟结东林社，争奈渊明醉不来。
　　忽忆高僧坐夏堂，厌泉声闹笑云忙。山重海澹怀中印，
　　月冷风微宿上方。病后书求嵩少药，定回衣染贝多香。
　　何时更问逍遥义，五粒松阴半石床。
　　◎卷.22【顷自桐江得一钓车以袭美乐烟波之思因出以为玩…酬答】陆龟蒙
　　旋屈金钩劈翠筠，手中盘作钓鱼轮。忘情不效孤醒客，
　　有意闲窥百丈鳞。雨似轻埃时一起，云如高盖强相亲。
　　任他华毂低头笑，此地终无覆败人。
　　曾招渔侣下清浔，独茧初随一锤深。细辗烟华无辙迹，
　　静含风力有车音。相呼野饭依芳草，迭和山歌逗远林。
　　得失任渠但取乐，不曾生个是非心。
　　病来悬著脆缗丝，独喜高情为我持。数幅尚凝烟雨态，
　　三篇能赋蕙兰词。云深石静闲眠稳，月上江平放溜迟。
　　第一莫教谙此境，倚天功业待君为。
　　◎卷.23【奉和袭美吴中书事寄汉南裴尚书】陆龟蒙
　　风清地古带前朝，遗事纷纷未寂寥。三泖凉波鱼蕝动，
　　五茸春草雉媒娇。云藏野寺分金刹，月在江楼倚玉箫。
　　不用怀归忘此景，吴王看即奉弓招。
　　◎卷.24【奉和袭美夏景冲澹偶作次韵二首】陆龟蒙
　　蝉雀参差在扇纱，竹襟轻利箨冠斜。垆中有酒文园会，
　　琴上无弦靖节家。芝畹烟霞全覆穗，橘洲风浪半浮花。
　　闲思两地忘名者，不信人间发解华。
　　只于池曲象山幽，便是潇湘浸石楼。斜拂芡盘轻鹜下，
　　细穿菱线小鲵游。闲开茗焙尝须遍，醉拨书帷卧始休。
　　莫道仙家无好爵，方诸还拜碧琳侯。
　　◎卷.25【奉和袭美送李明府之任南海】陆龟蒙
　　春尽之官直到秋，岭云深处凭泷楼。居人爱近沈珠浦，
　　候吏多来拾翠洲。賨税尽应输紫贝，蛮童多学佩金钩。
　　之君不恋南枝久，抛却经冬白罽裘。
　　◎卷.26【奉和袭美寄题罗浮轩辕先生所居】陆龟蒙
　　鼎成仙驭入崆峒，百世犹传至道风。暂应青词为穴凤，
　　却思丹徼伴冥鸿。金公的的生炉际，琼刃时时到梦中。
　　预恐浮山归有日，载将云室十洲东。
　　◎卷.27【奉和袭美寄琼州杨舍人】陆龟蒙
　　明时非罪谪何偏，鵩鸟巢南更数千。酒满椰杯消毒雾，
　　风随蕉叶下泷船。人多药户生狂蛊，吏有珠官出俸钱。
　　只以直诚天自信，不劳诗句咏贪泉。
　　◎卷.28【奉和袭美宿报恩寺水阁】陆龟蒙
　　峰抱池光曲岸平，月临虚槛夜何清。僧穿小桧才分影，
　　鱼掷高荷渐有声。因忆故山吟易苦，各横秋簟梦难成。
　　周颙不用裁书劝，自得凉天证道情。
　　◎卷.29【奉和袭美醉中偶作见寄次韵】陆龟蒙
　　海鹤飘飘韵莫侪，在公犹与俗情乖。初呈酒务求专判，
　　合祷山祠请自差。永夜谭玄侵罔象，一生交态忘形骸。
　　怜君醉墨风流甚，几度题诗小谢斋。
　　◎卷.30【奉和袭美寄滑州李副使员外】陆龟蒙
　　洛生闲咏正抽毫，忽傍旌旗著战袍。檄下连营皆破胆，
　　剑离孤匣欲吹毛。清秋月色临军垒，半夜淮声入贼壕。
　　除却征南为上将，平徐功业更谁高。
　　◎卷.31【奉和袭美吴中言怀寄南海二同年】陆龟蒙
　　曾见凌风上赤霄，尽将华藻赴嘉招。城连虎踞山图丽，
　　路入龙编海舶遥。江客渔歌冲白荇，野禽人语映红蕉。
　　庭中必有君迁树，莫向空台望汉朝。
　　◎卷.32【奉和袭美伤史拱山人】陆龟蒙
　　曾说山栖欲去寻，岂知霜骨葬寒林。常依净住师冥目，
　　兼事容成学算心。逋客预斋还梵唱，老猿窥祭亦悲吟。
　　唯君独在江云外，谁诔孤贞置岘岑。
　　◎卷.33【白鸥诗】陆龟蒙
　　惯向溪头漾浅沙，薄烟微雨是生涯。时时失伴沈山影，
　　往往争飞杂浪花。晚树清凉还鸀鳿，旧巢零落寄蒹葭。
　　池塘信美应难恋，针在鱼唇剑在虾。
　　◎卷.34【怀杨台文杨鼎文二秀才】陆龟蒙
　　秋早相逢待得春，崇兰清露小山云。寒花独自愁中见，
　　曙角多同醒后闻。钓具每随轻舸去，诗题闲上小楼分。
　　重思醉墨纵横甚，书破羊欣白练裙。
　　◎卷.35【奉和袭美谢友人惠人参】陆龟蒙
　　五叶初成椵树阴，紫团峰外即鸡林。名参鬼盖须难见，
　　材似人形不可寻。品第已闻升碧简，携持应合重黄金。
　　殷勤润取相如肺，封禅书成动帝心。
　　◎卷.36【严子重以诗游于名胜间旧矣余晚于江南相遇甚乐…之和】陆龟蒙
　　每值江南日落春，十年诗酒爱逢君。芙蓉湖上吟船倚，
　　翡翠岩前醉马分。只有汀洲连旧业，岂无章疏动遗文。
　　犹怜未卜佳城处，更劚要离冢畔云。
　　◎卷.37【算山】陆龟蒙
　　水绕苍山固护来，当时盘踞实雄才。周郎计策清宵定，
　　曹氏楼船白昼灰。五十八年争虎视，三千馀骑骋龙媒。
　　何如今日家天下，阊阖门临万国开。
　　◎卷.38【寄茅山何威仪二首】陆龟蒙
　　大小三峰次九华，灵踪今尽属何家。汉时仙上云巅鹤，
　　蜀地春开洞底花。闲傍积岚寻瀑眼，便凌残雪探芝芽。
　　年来已奉黄庭教，夕炼腥魂晓吸霞。
　　曾向人间拜节旄，乍疑因梦到仙曹。身轻曳羽霞襟狭，
　　髻耸峨烟鹿帻高。山暖不荤峰上薤，水寒仍落洞中桃。
　　从闻此日搜奇话，转觉魂飞夜夜劳。


第六百二十六卷
　　◎卷.1【早秋吴体寄袭美】陆龟蒙
　　荒庭古村只独倚，败蝉残蛩苦相仍。虽然诗胆大如斗，
　　争奈愁肠牵似绳。短烛初添蕙幌影，微风渐折蕉衣棱。
　　安得弯弓似明月，快箭拂下西飞鹏。
　　◎卷.2【病中秋怀寄袭美】陆龟蒙
　　病容愁思苦相兼，清镜无形未我嫌。贪广异蔬行径窄。
　　故求偏药出钱添。同人散后休赊酒，双燕辞来始下帘。
　　更有是非齐未得，重凭詹尹拂龟占。
　　◎卷.3【秋赋有期因寄袭美（时将主试贡士）】陆龟蒙
　　云似无心水似闲，忽思名在贡书间。烟霞鹿弁聊悬著，
　　邻里渔舠暂解还。文草病来犹满箧，药苗衰后即离山。
　　广寒宫树枝多少，风送高低便可攀。
　　◎卷.4【和袭美新秋即事次韵三首】陆龟蒙
　　心似孤云任所之，世尘中更有谁知。愁寻冷落惊双鬓，
　　病得清凉减四支。怀旧药溪终独往，宿枯杉寺已频期。
　　兼须为月求高处，即是霜轮杀满时。
　　帆楫衣裳尽钓徒，往来踪迹遍三吴。闲中展卷兴亡小，
　　醉后题诗点画粗。松岛伴谭多道气，竹窗孤梦岂良图。
　　还须待致升平了，即往扁舟放五湖。
　　声利从来解破除，秋滩唯忆下桐庐。鸬鹚阵合残阳少，
　　蜻蛚吟高冷雨疏。辩伏南华论指指，才非玄晏借书书。
　　当时任使真堪笑，波上三年学炙鱼。
　　◎卷.5【和袭美赠南阳润卿将归雷平】陆龟蒙
　　朝市山林隐一般，却归那减卧云欢。堕阶红叶谁收得，
　　半盎清醪客酹干。玉笈诗成吟处晓，金沙泉落梦中寒。
　　真仙若降如相问，曾步星罡绕醮坛。
　　◎卷.6【顾道士亡，弟子奉束帛乞铭于袭美，因赋戏赠】陆龟蒙
　　童初真府召为郎，君与抽毫刻便房。亦谓神仙同许郭，
　　不妨才力似班扬。比于黄绢词尤妙，酬以霜缣价未当。
　　唯我有文无卖处，笔锋销尽墨池荒。
　　◎卷.7【和访寂上人不遇】陆龟蒙
　　芭蕉霜后石栏荒，林下无人闭竹房。经抄未成抛素几，
　　锡环应撼过寒塘。蒲团为拂浮埃散，茶器空怀碧饽香。
　　早晚却还宗炳社，夜深风雪对禅床。
　　◎卷.8【秋夕文宴（得成字）】陆龟蒙
　　笔阵初临夜正清，击铜遥认小金钲。飞觥壮若游燕市，
　　觅句难于下赵城。隔岭故人因会忆，傍檐栖鸟带吟惊。
　　梁王座上多词客，五韵甘心第七成。
　　◎卷.9【南阳广文欲于荆襄卜居，袭美有赠，代酬次韵】陆龟蒙
　　不知天隐在何乡，且欲烟霞迹暂双。鹤庙未能齐月驭，
　　鹿门聊拟并云窗。藓衔荒磴移桑屐，花浸春醪挹石缸。
　　莫惜查头容钓伴，也应东印有馀江。
　　◎卷.10【和袭美寄毗陵魏处士朴】陆龟蒙
　　经苑初成墨沼开，何人林下肯寻来。若非宗测图山后，
　　即是韩康卖药回。溪籁自吟朱鹭曲，沙云还作白鸥媒。
　　唯应地主公田熟，时送君家麹糵材。
　　◎卷.11【和袭美初冬偶作寄南阳润卿次韵】陆龟蒙
　　逐日生涯敢计冬，可嗟寒事落然空。窗怜返照缘书小，
　　庭喜新霜为橘红。衰柳尚能和月动，败兰犹拟倩烟笼。
　　不知海上今清浅，试与飞书问洛公。
　　◎卷.12【和袭美冬晓章上人院】陆龟蒙
　　山寒偏是晓来多，况值禅窗雪气和。病客功夫经未演，
　　故人书信纳新磨。闲临静案修茶品，独旁深溪记药科。
　　从此逍遥知有地，更乘清月伴君过。
　　◎卷.13【和袭美寄题镜岩周尊师所居】陆龟蒙
　　见说身轻鹤不如，石房无侣共云居。清晨自削灵香柹，
　　独夜空吟碧落书。十洞飞精应遍吸，一簪秋发未曾梳。
　　知君便入悬珠会，早晚东骑白鲤鱼。
　　◎卷.14【寒夜文宴得惊字】陆龟蒙
　　各将寒调触诗情，旋见微澌入砚生。霜月满庭人暂起，
　　汀洲半夜雁初惊。三秋每为仙题想，一日多因累句倾。
　　千里建康衰草外，含毫谁是忆昭明。
　　◎卷.15【送润卿还华阳】陆龟蒙
　　何事轻舟近腊回，茅家兄弟欲归来。封题玉洞虚无奏，
　　点检霜坛沆瀣杯。云肆先生分气调，山图公子爱词才。
　　殷勤为向东乡荐，洒扫含真雪后台。
　　◎卷.16【和袭美为新罗弘惠上人撰灵鹫山周禅师碑送归诗】陆龟蒙
　　一函迢递过东瀛，只为先生处乞铭。已得雄词封静检，
　　却怀孤影在禅庭。春过异国人应写，夜读沧洲怪亦听。
　　遥想勒成新塔下，尽望空碧礼文星。
　　◎卷.17【和袭美寒日书斋即事三首，每篇各用一韵】陆龟蒙
　　不必探幽上郁冈，公斋吟啸亦何妨。唯求薏苡供僧食，
　　别著氍毹待客床。春近带烟分短蕙，晓来冲雪撼疏篁。
　　馀杭山酒犹封在，遥嘱高人未肯尝。
　　已上星津八月槎，文通犹自学丹砂。仙经写得空三洞，
　　隐士招来别九华。静对真图呼绿齿，偶开神室问黄芽。
　　方诸更是怜才子，锡赉于君合有差。
　　名价皆酬百万馀，尚怜方丈讲玄虚。西都宾问曾成赋，
　　东海人求近著书。茅洞烟霞侵寤寐，檀溪风月挂樵渔。
　　清朝还要廷臣在，两地宁容便结庐。
　　◎卷.18【和袭美腊后送内大德从勖游天台】陆龟蒙
　　应缘南国尽南宗，欲访灵溪路暗通。归思不离双阙下，
　　去程犹在四明东。铜瓶净贮桃花雨，金策闲摇麦穗风。
　　若恋吾君先拜疏，为论台岳未封公。
　　◎卷.19【和袭美寄题玉霄峰叶涵象尊师所居】陆龟蒙
　　天台一万八千丈，师在浮云端掩扉。永夜只知星斗大，
　　深秋犹见海山微。风前几降青毛节，雪后应披白羽衣。
　　南望烟霞空再拜，欲将飞魄问灵威。
　　◎卷.20【南阳广文博士还雷平后寄】陆龟蒙
　　微微春色染林塘，亲拨烟霞坐涧房。阴洞雪胶知未入，
　　浊醪风破的偷尝。芝台晓用金铛煮，星度闲将玉铪量。
　　几遍侍晨官欲降，曙坛先起独焚香。
　　◎卷.21【和袭美题支山南峰僧次韵】陆龟蒙
　　眉毫霜细欲垂肩，自说初栖海岳年。万壑烟霞秋后到，
　　一林风雨夜深禅。时翻贝叶添新藏，闲插松枝护小泉。
　　好是清冬无外事，匡林斋罢向阳眠。
　　◎卷.22【送董少卿游茅山】陆龟蒙
　　威辇高悬度世名，至今仙裔作公卿。将随羽节朝珠阙，
　　曾佩鱼符管赤城。云冻尚含孤石色，雪干犹堕古松声。
　　应知四扇灵方在，待取归时绿发生。
　　◎卷.23【和袭美寄怀南阳润卿】陆龟蒙
　　高抱相逢各绝尘，水经山疏不离身。才情未拟汤从事，
　　玄解犹嫌竺道人。霞染洞泉浑变紫，雪披江树半和春。
　　谁怜故国无生计，唯种南塘二亩芹。
　　◎卷.24【袭美将以绿罽为赠因成四韵】陆龟蒙
　　三径风霜利若刀，襜褕吹断罥蓬蒿。病中只自悲龙具，
　　世上何人识羽袍。狐貉近怀珠履贵，薜萝遥羡白巾高。
　　陈王轻暖如相遗，免致衰荷效广骚。
　　◎卷.25【和过张祜处士丹阳故居】陆龟蒙
　　胜华通子共悲辛，荒径今为旧宅邻。一代交游非不贵，
　　五湖风月合教贫。魂应绝地为才鬼，名与遗编在史臣。
　　闻道平生多爱石，至今犹泣洞庭人。
　　◎卷.26【和袭美寄广文先生】陆龟蒙
　　忽辞明主事真君，直取姜巴路入云。龙篆拜时轻诰命，
　　霓襟披后小玄纁。峰前北帝三元会，石上东卿九锡文。
　　应笑世间名利火，等闲灵府剩先焚。
　　◎卷.27【和袭美先辈悼鹤】陆龟蒙
　　一夜圆吭绝不鸣，八公虚道得千龄。方添上客云眠思，
　　忽伴中仙剑解形。但掩丛毛穿古堞，永留寒影在空屏。
　　君才幸自清如水，更向芝田为刻铭。
　　◎卷.28【幽居有白菊一丛因而成咏呈知己】陆龟蒙
　　还是延年一种材，即将瑶朵冒霜开。不如红艳临歌扇，
　　欲伴黄英入酒杯。陶令接z5堪岸著，梁王高屋好欹来。
　　月中若有闲田地，为劝嫦娥作意裁。
　　◎卷.23【和袭美伤开元观顾道士】陆龟蒙
　　何事神超入杳冥，不骑孤鹤上三清。多应白简迎将去，
　　即是朱陵炼更生。药奠肯同椒醑味，云谣空替薤歌声。
　　武皇徒有飘飘思，谁问山中宰相名。
　　◎卷.24【和袭美醉中即席赠润卿博士次韵】陆龟蒙
　　共是虚皇简上仙，清词如羽欲飘然。登山凡著几緉屐，
　　破浪欲乘千里船。远梦只留丹井畔，闲吟多在酒旗前。
　　谁知海上无名者，只记渔歌不记年。
　　◎卷.25【送浙东德师侍御罢府西归】陆龟蒙
　　王谢遗踪玉籍仙，三年闲上鄂君船。诗怀白阁僧吟苦，
　　俸买青田鹤价偏。行次野枫临远水，醉中衰菊卧凉烟。
　　芙蓉散尽西归去，唯有山阴九万笺。
　　◎卷.26【送羊振文先辈往桂阳归觐】陆龟蒙
　　风雅先生去一麾，过庭才子趣归期。让王门外开帆叶，
　　义帝城中望戟支。郢路渐寒飘雪远，湘波初暖涨云迟。
　　灵均精魄如能问，又得千年贾傅词。
　　◎卷.27【袭美留振文宴龟蒙抱病不赴猥示倡和因次韵酬谢】陆龟蒙
　　绮席风开照露晴，只将茶荈代云觥。繁弦似玉纷纷碎，
　　佳妓如鸿一一惊。毫健几多飞藻客，羽寒寥落映花莺，
　　幽人独自西窗晚，闲凭香柽反照明。
　　◎卷.28【和袭美重送圆载上人归日本国】陆龟蒙
　　老思东极旧岩扉，却待秋风泛舶归。晓梵阳乌当石磬，
　　夜禅阴火照田衣。见翻经论多盈箧，亲植杉松大几围。
　　遥想到时思魏阙，只应遥拜望斜晖。
　　◎卷.29【和袭美褚家林亭】陆龟蒙
　　一阵西风起浪花，绕栏杆下散瑶华。高窗曲槛仙侯府，
　　卧苇荒芹白鸟家。孤岛待寒凝片月，远山终日送馀霞。
　　若知方外还如此，不要秋乘上海槎。
　　◎卷.30【归雁】陆龟蒙
　　北走南征象我曹，天涯迢递翼应劳。似悲边雪音犹苦，
　　初背岳云行未高。月岛聚栖防暗缴，风滩斜起避惊涛。
　　时人不问随阳意，空拾栏边翡翠毛。
　　◎卷.31【王先辈草堂】陆龟蒙
　　松径隈云到静堂，杏花临涧水流香。身从乱后全家隐，
　　日校人间一倍长。金箓渐加新品秩，玉皇偏赐羽衣裳。
　　何如圣代弹冠出，方朔曾为汉侍郎。
　　◎卷.32【伤越】陆龟蒙
　　越溪自古好风烟，盗束兵缠已半年。访戴客愁随水远，
　　浣纱人泣共埃捐。临焦赖洒王师雨，欲堕重登刺史天。
　　早晚山川尽如故，清吟闲上鄂君船。
　　◎卷.33【新定陪太守一百五夜南馆玩月】陆龟蒙
　　风雨教春处处伤，一宵云尽见沧浪。全无片烛侵光彩，
　　只有清滩助雪霜。烟蔽棹歌归浦溆，露将花影到衣裳。
　　却嫌殷浩南楼夕，一带秋声入恨长。
　　◎卷.34【中元夜寄道侣二首】陆龟蒙
　　学饵霜茸骨未轻，每逢真夕梦还清。丁宁独受金妃约，
　　许与亲题玉篆名。月苦撼残临水珮，风微飘断系云缨。
　　须臾枕上桐窗晓，露压千枝滴滴声。
　　橘斋风露已清馀，东郭先生病未除。孤枕易为蛩破梦，
　　短檐难得燕传书。广云披日君应近，倒影裁花我尚疏。
　　唯羡羽人襟似水，平持旄节步空虚。
　　◎卷.35【寄怀华阳道士】陆龟蒙
　　华阳门外五芝生，餐罢愁君入杳冥。遥夜独栖还有梦，
　　昔年相见便忘形。为分科斗亲铅椠，与说蜉蝣坐竹棂。
　　醮后几时归紫阁，别来终日诵黄庭。闲教辨药僮名甲，
　　静识窥巢鹤姓丁。绝涧饮羊春水腻，傍林烧石野烟腥。
　　深沈谷响含疏磬，片段岚光落画屏。休采古书探禹穴，
　　自刊新历斗尧蓂。珠宫凤合迎萧史，玉籍人谁访蔡经？
　　架上黑椽长褐稳，案头丹篆小符灵。霓轩入洞齐初月，
　　羽节升坛拜七星。当路独行冲虎豹，向风孤啸起雷霆。
　　凝神密室多生白，叙事联编尽杀青。匝地山川皆暗写，
　　隐天竽籁只闲听。分张火力烧金灶，拂拭苔痕洗酒瓶。
　　翠壁上吟朝复暮，暖云边卧醉还醒。倚身长短裁筇杖，
　　倩客高低结草亭。直用森严朝北帝，爱将清浅问东溟。
　　常思近圃看栽杏，拟借邻峰伴采苓。掩树半扉晴霭霭，
　　背琴残烛晓荧荧。旧来扪虱知王猛，欲去为龙叹管宁。
　　蟾魄几应临蕙帐，渔竿犹尚枕枫汀。衔烟细草无端绿，
　　冒雨闲花作意馨。掠岸惊波沈翡翠，入檐斜照碍蜻蜓。
　　初征汉栈宜飞檄，待破燕山好勒铭。六辔未收千里马，
　　一囊空负九秋萤。我悲雌伏真方枘，他骋雄材似建瓴。
　　合在深崖齐散术，自求沧海点流萍。频抛俗物心还爽，
　　远忆幽期目剩瞑。见买扁舟束真诰，手披仙语任扬舲。


第六百二十七卷
　　◎卷.1【人日代客子（是日立春）】陆龟蒙
　　人日兼春日，长怀复短怀。遥知双彩胜，并在一金钗。
　　◎卷.2【筑城词二首】陆龟蒙
　　城上一培土，手中千万杵。筑城畏不坚，坚城在何处。
　　莫叹将军逼，将军要却敌。城高功亦高，尔命何劳惜。
　　◎卷.3【古意】陆龟蒙
　　君心莫淡薄，妾意正栖托。愿得双车轮，一夜生四角。
　　◎卷.4【春晓】陆龟蒙
　　春庭晓景别，清露花逦迤。黄蜂一过慵，夜夜栖香蕊。
　　◎卷.5【杂兴】陆龟蒙
　　桃李傍檐楹，无人赏春华。时情重不见，却忆菖蒲花。
　　◎卷.6【雁】陆龟蒙
　　南北路何长，中间万弋张。不知烟雾里，几只到衡阳。
　　◎卷.7【寄远】陆龟蒙
　　鬓乱羞云卷，眉空羡月生。中原犹将将，何日重卿卿。
　　◎卷.8【庭前】陆龟蒙
　　合欢能解恚，萱草信忘忧。尽向庭前种，萋萋特地愁。
　　◎卷.9【洞房怨】陆龟蒙
　　玉锸朝扶鬓，金梯晚下台。春衫将别泪，一夜两难裁。
　　◎卷.10【江行】陆龟蒙
　　酒旗菰叶外，楼影浪花中。醉帆张数幅，唯待鲤鱼风。
　　◎卷.11【巫峡】陆龟蒙
　　巫峡七百里，巫山十二重。年年自云雨，环佩竟谁逢。
　　◎卷.12【归路】陆龟蒙
　　渐入新丰路，衰红映小桥。浑如七年病，初得一丸销。
　　◎卷.13【南塘曲】陆龟蒙
　　妾住东湖下，郎居南浦边。闲临烟水望，认得采菱船。
　　◎卷.14【黄金二首】陆龟蒙
　　自古黄金贵，犹沽骏与才。近来簪珥重，无可上高台。
　　平分从满箧，醉掷任成堆。恰莫持千万，明明买祸胎。
　　◎卷.15【夕阳】陆龟蒙
　　渡口和帆落，城边带角收。如何茂陵客，江上倚危楼。
　　◎卷.16【残雪】陆龟蒙
　　桂冷微停素，峰干不遍岚。何谿背林处，犹覆定僧庵。
　　◎卷.17【古态】陆龟蒙
　　古态日渐薄，新妆心更劳。城中皆一尺，非妾髻鬟高。
　　◎卷.18【大堤】陆龟蒙
　　大堤春日暮，骢马解镂衢。请君留上客，容妾荐雕胡。
　　◎卷.19【金陵道】陆龟蒙
　　北雁行行直，东流澹澹春。当时六朝客，还道帝乡人。
　　◎卷.20【离骚】陆龟蒙
　　天问复招魂，无因彻帝阍。岂知千丽句，不敌一谗言。
　　◎卷.21【对酒】陆龟蒙
　　后代称欢伯，前贤号圣人。且须谋日富，不要道家贫。
　　◎卷.22【寄南岳客乞灵芜香】陆龟蒙
　　闻说融峰下，灵香似反魂。春来正堪采，试为劚云根。
　　◎卷.23【山阳燕中郊乐录】陆龟蒙
　　淮上能无雨，回头总是情。蒲帆浑未织，争得一欢成。
　　◎卷.24【偶作】陆龟蒙
　　双眉初出茧，两鬓正藏鸦。自有王昌在，何劳近宋家。
　　◎卷.25【有示】陆龟蒙
　　相对莫辞贫，蓬蒿任塞门。无情是金玉，不报主人恩。
　　◎卷.26【秋思三首】陆龟蒙
　　桐露珪初落，兰风佩欲衰。不知能赋客，何似枉刀儿。
　　谁在嫖姚幕，能教霹雳车。至今思秃尾，无以代寒菹。
　　未得同齑杵，何时减药囊。莫言天帝醉，秦暴不灵长。
　　◎卷.27【早春】陆龟蒙
　　雨冷唯添暑，烟初不著春。数枝花颣小，愁杀扈芳人。
　　◎卷.28【怀仙三首】陆龟蒙
　　闻道阳都女，连娟耳细长。自非黄犊客，不得到云房。
　　但服镮刚子，兼吟曲素词。须知臣汉客，还见布龙儿。
　　神烛光华丽，灵祛羽翼生。已传餐玉粒，犹自买云英。
　　◎卷.29【芙蓉】陆龟蒙
　　闲吟鲍照赋，更起屈平愁。莫引西风动，红衣不耐秋。
　　◎卷.30【春思】陆龟蒙
　　怨莺新语涩，双蝶斗飞高。作个名春恨，浮生百倍劳。
　　◎卷.31【风人诗四首】陆龟蒙
　　十万全师出，遥知正忆君。一心如瑞麦，长作两岐分。
　　破檗供朝爨，须怜是苦辛。晓天窥落宿，谁识独醒人。
　　旦日思双屦，明时愿早谐。丹青传四渎，难写是秋怀。
　　闻道更新帜，多应发旧旗。征衣无伴捣，独处自然悲。
　　◎卷.32【乐府杂咏六首·双吹管】陆龟蒙
　　长短裁浮筠，参差作飞凤。高楼微月夜，吹出江南弄。
　　◎卷.33【乐府杂咏六首·东飞凫】陆龟蒙
　　裁得尺锦书，欲寄东飞凫。胫短翅亦短，雌雄恋菰蒲。
　　◎卷.34【乐府杂咏六首·花成子】陆龟蒙
　　春风等君意，亦解欺桃李。写得去时真，归来不相似。
　　◎卷.35【乐府杂咏六首·月成弦】陆龟蒙
　　孤光照还没，转益伤离别。妾若是嫦娥，长圆不教缺。
　　◎卷.36【乐府杂咏六首·孤烛怨】陆龟蒙
　　前回边使至，闻道交河战。坐想鼓鞞声，寸心攒百箭。
　　◎卷.37【乐府杂咏六首·金吾子】陆龟蒙
　　嫁得金吾子，常闻轻薄名。君心如不重，妾腰徒自轻。
　　◎卷.38【子夜四时歌·春】陆龟蒙
　　山连翠羽屏，草接烟华席。望尽南飞燕，佳人断消息。
　　◎卷.39【子夜四时歌·夏】陆龟蒙
　　兰眼抬路斜，莺唇映花老。金龙倾漏尽，玉井敲冰早。
　　◎卷.40【子夜四时歌·秋】陆龟蒙
　　凉汉清泬寥，衰林怨风雨。愁听络纬唱，似与羁魂语。
　　◎卷.41【子夜四时歌·冬】陆龟蒙
　　南云走冷圭，北籁号空木。年年任霜霰，不减筼筜绿。
　　◎卷.42【大子夜歌二首】陆龟蒙
　　歌谣数百种，子夜最可怜。慷慨吐清音，明转出天然。
　　丝竹发歌响，假器扬清音。不知歌谣妙，声势出口心。
　　◎卷.43【子夜警歌二首】陆龟蒙
　　镂碗传绿酒，雕炉薰紫烟。谁知苦寒调，共作白雪弦。
　　恃爱如欲进，含羞出不前。朱口发艳歌，玉指弄娇弦。
　　◎卷.44【子夜变歌三首】陆龟蒙
　　人传欢负情，我自未尝见。三更开门去，始知子夜变。
　　岁月如流迈，春尽秋已至。荧荧条上花，零落何乃驶。
　　岁月如流迈，行已及素秋。蟋蟀吟堂前，惆怅使侬愁。
　　◎卷.45【江南曲五首】陆龟蒙
　　鱼戏莲叶间，参差隐叶扇。䴔䴖鸀鳿窥，潋滟无因见。
　　鱼戏莲叶东，初霞射红尾。旁临谢山侧，恰值清风起。
　　鱼戏莲叶西，盘盘舞波急。潜依曲岸凉，正直斜光入。
　　鱼戏莲叶南，欹危舞烟叠。光摇越鸟巢，影乱吴娃楫。
　　鱼戏莲叶北，澄阳动微涟。回看帝子渚，稍背鄂君船。


第六百二十八卷
　　◎卷.1【陌上桑】陆龟蒙
　　皓齿还如贝色含，长眉亦似烟华贴。
　　邻娃尽著绣裆襦，独自提筐采蚕叶。
　　◎卷.2【自遣诗三十首】陆龟蒙
　　五年重别旧山村，树有交柯犊有孙。
　　更感卞峰颜色好，晓云才散便当门。
　　雪下孤村淅淅鸣，病魂无睡洒来清。
　　心摇只待东窗晓，长愧寒鸡第一声。
　　多情多感自难忘，只有风流共古长。
　　座上不遗金带枕，陈王词赋为谁伤。
　　甫里先生未白头，酒旗犹可战高楼。
　　长鲸好鲙无因得，乞取艅艎作钓舟。
　　花濑濛濛紫气昏，水边山曲更深村。
　　终须拣取幽栖处，老桧成双便作门。
　　阴洞曾为采药行，冷云凝绝烛微明。
　　玉芝敲折琤然堕，合有真人上姓名。
　　长叹人间发易华，暗将心事许烟霞。
　　病来前约分明在，药鼎书囊便是家。
　　酝得秋泉似玉容，比于云液更应浓。
　　思量北海徐刘辈，枉向人间号酒龙。
　　羊侃多应自古豪，解盘金槊置纤腰。
　　纵然此事教双得，不博溪田二顷苗。
　　偶然携稚看微波，临水春寒一倍多。
　　便使笔精如逸少，懒能书字换群鹅。
　　昔闻庄叟迢迢梦，又道韩生苒苒飞。
　　知有姓名聊寄问，更无言语抱斜晖。
　　雪侵春事太无端，舞急微还近腊寒。
　　应是也疑真宰怪，休时犹未遍林峦。
　　数尺游丝堕碧空，年年长是惹东风。
　　争知天上无人住，亦有春愁鹤发翁。
　　谁使寒鸦意绪娇，云情山晚动情憀。
　　乱和残照纷纷舞，应索阳乌次第饶。
　　古往天高事渺茫，争知灵媛不凄凉。
　　月娥如有相思泪，只待方诸寄两行。
　　本来云外寄闲身，遂与溪云作主人。
　　一夜逆风愁四散，晓来零落傍衣巾。
　　渊明不待公田熟，乘兴先秋解印归。
　　我为馀粮春未去，到头谁是复谁非。
　　云拥根株抱石危，斫来文似瘦蛟螭。
　　幽人带病慵朝起，只向春山尽日欹。
　　月淡花闲夜已深，宋家微咏若遗音。
　　重思万古无人赏，露湿清香独满襟。
　　南岸春田手自农，往来横截半江风。
　　有时不耐轻桡兴，暂欲蓬山访洛公。
　　贤达垂竿小隐中，我来真作捕鱼翁。
　　前溪一夜春流急，已学严滩下钓筒。
　　水国君王又姓萧，风情由是冠南朝。
　　灵和殿下巴江柳，十二旒前舞翠条。
　　强梳蓬鬓整斜冠，片烛光微夜思阑。
　　天意最饶惆怅事，单栖分付与春寒。
　　无多药圃近南荣，合有新苗次第生。
　　稚子不知名品上，恐随春草斗输赢。
　　一派溪随箬下流，春来无处不汀洲。
　　漪澜未碧蒲犹短，不见鸳鸯正自由。
　　山下花明水上曛，一桡青翰破霞文。
　　越人但爱风流客，绣被何须属鄂君。
　　妍华须是占时生，准拟差肩不近情。
　　佳丽几时腰不细，荆王辛苦致宫名。
　　姹女精神似月孤，敢将容易入洪炉。
　　人间纵道铅华少，蝶翅新篁未肯无。
　　贞白求丹变姓名，主恩潜助亦无成。
　　侯家竟换梁天子，王整徒劳作外兵。
　　春雨能膏草木肥，就中林野碧含滋。
　　唯馀病客相逢背，一夜寒声减四肢。
　　◎卷.3【别墅怀归】陆龟蒙
　　东去沧溟百里馀，沿江潮信到吾庐。
　　就中家在蓬山下，一日堪凭两寄书。
　　◎卷.4【野井】陆龟蒙
　　朱阁前头露井多，碧梧桐下美人过。
　　寒泉未必能如此，奈有银瓶素绠何。
　　◎卷.5【南征】陆龟蒙
　　丞相南征定有无，幕中谁是骋良图。
　　遥知贼胆纵横破，绕帐生犀一万株。
　　◎卷.6【北渡】陆龟蒙
　　江客柴门枕浪花，鸣机寒橹任呕哑。
　　轻舟过去真堪画，惊起鸬鹚一阵斜。
　　◎卷.7【夜泊咏栖鸿】陆龟蒙
　　可怜霜月暂相依，莫向衡阳趁逐飞。
　　同是江南寒夜客，羽毛单薄稻粱微。
　　◎卷.8【早行】陆龟蒙
　　水寒孤棹触天文，直似乘槎去问津。
　　纵使碧虚无限好，客星名字也愁人。
　　◎卷.9【木兰堂（一作李商隐诗）】陆龟蒙
　　洞庭波浪渺无津，日日征帆送远人。
　　几度木兰舟上望，不知元是此花身。
　　◎卷.10【和袭美春夕陪崔谏议樱桃园宴】陆龟蒙
　　佳人芳树杂春蹊，花外烟濛月渐低。
　　几度艳歌清欲转，流莺惊起不成栖。
　　◎卷.11【和袭美松江早春】陆龟蒙
　　柳下江餐待好风，暂时还得狎渔翁。
　　一生无事烟波足，唯有沙边水勃公。
　　◎卷.12【和袭美女坟湖（即吴王葬女之所）】陆龟蒙
　　水平波淡绕回塘，鹤殉人沉万古伤。
　　应是离魂双不得，至今沙上少鸳鸯。
　　◎卷.13【和袭美泰伯庙】陆龟蒙
　　故国城荒德未荒，年年椒奠湿中堂。
　　迩来父子争天下，不信人间有让王。
　　◎卷.14【和袭美木兰院次韵】陆龟蒙
　　苦吟清漏迢迢极，月过花西尚未眠。
　　犹忆故山欹警枕，夜来呜咽似流泉。
　　◎卷.15【和袭美重题蔷薇】陆龟蒙
　　秾华自古不得久，况是倚春春已空。
　　更被夜来风雨恶，满阶狼藉没多红。
　　◎卷.16【和袭美春夕酒醒】陆龟蒙
　　几年无事傍江湖，醉倒黄公旧酒垆。
　　觉后不知明月上，满身花影倩人扶。
　　◎卷.17【和袭美木兰后池三咏·重台莲花】陆龟蒙
　　水国烟乡足芰荷，就中芳瑞此难过。
　　风情为与吴王近，红萼常教一倍多。
　　◎卷.18【和袭美木兰后池三咏·浮萍】陆龟蒙
　　晚来风约半池明，重叠侵沙绿罽成。
　　不用临池更相笑，最无根蒂是浮名。
　　◎卷.19【和袭美木兰后池三咏·白莲】陆龟蒙
　　素花多蒙别艳欺，此花真合在瑶池。
　　还应有恨无人觉，月晓风清欲堕时。
　　◎卷.20【和袭美重题后池】陆龟蒙
　　晓烟清露暗相和，浴雁浮鸥意绪多。
　　却是陈王词赋错，枉将心事托微波。
　　◎卷.21【和胥门闲泛】陆龟蒙
　　细桨轻撶下白蘋，故城花谢绿阴新。
　　岂无今日逃名士，试问南塘著屟人。
　　◎卷.22【袭美初植松桂偶题】陆龟蒙
　　轩阴冉冉移斜日，寒韵泠泠入晚风。
　　烟格月姿曾不改，至今犹似在山中。
　　◎卷.23【和袭美馆娃宫怀古五绝】陆龟蒙
　　三千虽衣水犀珠，半夜夫差国暗屠。
　　犹有八人皆二八，独教西子占亡吴。
　　一宫花渚漾涟漪，俀堕鸦鬟出茧眉。
　　可料座中歌舞袖，便将残节拂降旗。
　　几多云榭倚青冥，越焰烧来一片平。
　　此地最应沾恨血，至今春草不匀生。
　　江色分明练绕台，战帆遥隔绮疏开。
　　波神自厌荒淫主，勾践楼船稳帖来。
　　宝袜香綦碎晓尘，乱兵谁惜似花人。
　　伯劳应是精灵使，犹向残阳泣暮春。
　　◎卷.24【和袭美虎丘寺西小溪闲泛三绝】陆龟蒙
　　树号相思枝拂地，鸟语提壶声满溪。
　　云涯一里千万曲，直是渔翁行也迷。
　　荒柳卧波浑似困，宿云遮坞未全痴。
　　云情柳意萧萧会，若问诸馀总不知。
　　每逢孤屿一倚楫，便欲狂歌同采薇。
　　任是烟萝中待月，不妨欹枕扣舷归。
　　◎卷.25【和袭美天竺寺八月十五夜桂子】陆龟蒙
　　霜实常闻秋半夜，天台天竺堕云岑。
　　如何两地无人种，却是湘漓是桂林。
　　◎卷.26【戏题袭美书印囊】陆龟蒙
　　鹊衔龟顾妙无馀，不爱封侯爱石渠。
　　应笑休文过万卷，至今谁道沈家书。
　　◎卷.27【和袭美钓侣二章】陆龟蒙
　　一艇轻撶看晓涛，接z5抛下漉春醪。
　　相逢便倚蒹葭泊，更唱菱歌擘蟹螯。
　　雨后沙虚古岸崩，鱼梁移入乱云层。
　　归时月堕汀洲暗，认得妻儿结网灯。
　　◎卷.28【和袭美寄同年韦校书】陆龟蒙
　　万古风烟满故都，清才搜括妙无馀。
　　可中寄与芸香客，便是江南地里书。
　　◎卷.29【和袭美初冬偶作】陆龟蒙
　　桐下空阶叠绿钱，貂裘初绽拥高眠。
　　小炉低幌还遮掩，酒滴灰香似去年。
　　◎卷.30【袭美醉中寄一壶并一绝，走笔次韵奉酬】陆龟蒙
　　酒痕衣上杂莓苔，犹忆红螺一两杯。
　　正被绕篱荒菊笑，日斜还有白衣来。
　　◎卷.31【再和次韵】陆龟蒙
　　阶下饥禽啄嫩苔，野人方倒病中杯。
　　寒蔬卖却还沽吃，可有金貂换得来。
　　◎卷.32【和袭美重玄寺双矮桧】陆龟蒙
　　可怜烟刺是青螺，如到双林误礼多。
　　更忆早秋登北固，海门苍翠出晴波。
　　◎卷.33【醉中戏赠袭美】陆龟蒙
　　南北风流旧不同，伧吴今日若相通。
　　病来犹伴金杯满，欲得人呼小褚公。
　　◎卷.34【润卿遗青z3饭兼之一绝，聊用答谢】陆龟蒙
　　旧闻香积金仙食，今见青精玉斧餐。
　　自笑镜中无骨录，可能飞上紫雪端。
　　◎卷.35【文宴招润卿博士辞以道侣将至一绝寄之】陆龟蒙
　　仙客何时下鹤翎，方瞳如水脑华清。
　　不过传达杨君梦，从许人间小兆听。
　　◎卷.36【再招】陆龟蒙
　　遥知道侣谈玄次，又是文交丽事时。
　　虽是寒轻云重日，也留花簟待徐摛。
　　◎卷.37【玩金鸂鶒戏赠袭美】陆龟蒙
　　曾向溪边泊暮云，至今犹忆浪花群。
　　不知镂羽凝香雾，堪与鸳鸯觉后闻。
　　◎卷.38【子规一首】陆龟蒙
　　碧竿微露月玲珑，谢豹伤心独叫风。
　　高处已应闻滴血，山榴一夜几枝红。
　　◎卷.39【寄题天台国清寺齐梁体】陆龟蒙
　　峰带楼台天外立，明河色近罘罳湿。
　　松间石上定僧寒，半夜楢溪水声急。
　　◎卷.40【奉和谏议酬先辈霜菊】陆龟蒙
　　紫茎芳艳照西风，只怕霜华掠断丛。
　　争奈病夫难强饮，应须速自召车公。
　　◎卷.41【和袭美咏皋桥】陆龟蒙
　　横截春流架断虹，凭栏犹思五噫风。
　　今来未必非梁孟，却是无人断伯通。
　　◎卷.42【和袭美悼鹤】陆龟蒙
　　酆都香稻字重思，遥想飞魂去未饥。
　　争奈野鸦无数健，黄昏来占旧栖枝。
　　◎卷.43【和醉中袭美先起次韵】陆龟蒙
　　莫唱艳歌凝翠黛，已通仙籍在金闺。
　　他时若寄相思泪，红粉痕应伴紫泥。
　　◎卷.44【和袭美酒病偶作次韵】陆龟蒙
　　柳疏桐下晚窗明，只有微风为折酲。
　　唯欠白绡笼解散，洛生闲咏两三声。
　　◎卷.45【忆白菊】陆龟蒙
　　稚子书传白菊开，西成相滞未容回。
　　月明阶下窗纱薄，多少清香透入来。
　　◎卷.46【和同润卿寒夜访袭美各惜其志次韵】陆龟蒙
　　醉韵飘飘不可亲，掉头吟侧华阳巾。
　　如能跂脚南窗下，便是羲皇世上人。
　　◎卷.47【和袭美寒夜文宴润卿有期不至】陆龟蒙
　　细雨轻觞玉漏终，上清词句落吟中。
　　松斋一夜怀贞白，霜外空闻五粒风。
　　◎卷.48【移石盆】陆龟蒙
　　移得龙泓潋滟寒，月轮初下白云端。
　　无人尽日澄心坐，倒影新篁一两竿。
　　◎卷.49【石竹花咏】陆龟蒙
　　曾看南朝画国娃，古萝衣上碎明霞。
　　而今莫共金钱斗，买却春风是此花。


第六百二十九卷
　　◎卷.1【和袭美友人许惠酒以诗征之】陆龟蒙
　　冻醪初漉嫩如春，轻蚁漂漂杂蕊尘。
　　得伴方平同一醉，明朝应作蔡经身。
　　◎卷.2【闻圆载上人挟儒书洎释典归日本国，更作一绝以送】陆龟蒙
　　九流三藏一时倾，万轴光凌渤澥声。
　　从此遗编东去后，却应荒外有诸生。
　　◎卷.3【闲吟】陆龟蒙
　　闲吟料得三更尽，始把孤灯背竹窗。
　　一夜西风高浪起，不教归梦过寒江。
　　◎卷.4【秘色越器】陆龟蒙
　　九秋风露越窑开，夺得千峰翠色来。
　　好向中宵盛沆瀣，共嵇中散斗遗杯。
　　◎卷.5【景阳宫井】陆龟蒙
　　古堞烟埋宫井树，陈主吴姬堕泉处。
　　舜没苍梧万里云，却不闻将二妃去。
　　◎卷.6【江南二首】陆龟蒙
　　便风船尾香粳熟，细雨层头赤鲤跳。
　　待得江餐闲望足，日斜方动木兰桡。
　　村边紫豆花垂次，岸上红梨叶战初。
　　莫怪烟中重回首，酒家青纻一行书。
　　◎卷.7【溪思雨中】陆龟蒙
　　雨映前山万絇丝，橹声冲破似鸣机。
　　无端织得愁成段，堪作骚人酒病衣。
　　◎卷.8【江城夜泊】陆龟蒙
　　漏移寒箭丁丁急，月挂虚弓霭霭明。
　　此夜离魂堪射断，更须江笛两三声。
　　◎卷.9【宫人斜】陆龟蒙
　　草著愁烟似不春，晚莺哀怨问行人。
　　须知一种埋香骨，犹胜昭君作虏尘。
　　◎卷.10【送棋客】陆龟蒙
　　满目山川似势棋，况当秋雁正斜飞。
　　金门若召羊玄保，赌取江东太守归。
　　◎卷.11【汉宫词】陆龟蒙
　　招灵阁上霓旌绝，柏梁台中珠翠稠。
　　一身三十六宫夜，露滴玉盘青桂秋。
　　◎卷.12【上清】陆龟蒙
　　玉林风露寂寥清，仙妃对月闲吹笙。
　　新篁冷涩曲未尽，细拂云枝栖凤惊。
　　◎卷.13【秋荷】陆龟蒙
　　蒲茸承露有佳色，茭叶束烟如效颦。
　　盈盈一水不得渡，冷翠遗香愁向人。
　　◎卷.14【有别二首】陆龟蒙
　　且将丝wf系兰舟，醉下烟汀减去愁。
　　江上有楼君莫上，落花随浪正东流。
　　池上已看莺舌默，云间应即雁翰开。
　　唯愁别后当风立，万树将秋入恨来。
　　◎卷.15【病中晓思】陆龟蒙
　　月堕霜西竹井寒，辘轳丝冻下瓶难。
　　幽人病久浑成渴，愁见龙书一鼎干。
　　◎卷.16【送友人之湖上】陆龟蒙
　　故人溪上有渔舟，竿倚风蘋夜不收。
　　欲寄一函聊问讯，洪乔宁作置书邮。
　　◎卷.17【寒日逢僧】陆龟蒙
　　瘦胫高褰梵屟轻，野塘风劲锡环鸣。
　　如何不向深山里，坐拥闲云过一生。
　　◎卷.18【冬柳】陆龟蒙
　　柳汀斜对野人窗，零落衰条傍晓江。
　　正是霜风飘断处，寒鸥惊起一双双。
　　◎卷.19【寄友人】陆龟蒙
　　敬亭寒夜溪声里，同听先生讲太玄。
　　上得云梯不回首，钓竿犹在五湖边。
　　◎卷.20【岛树】陆龟蒙
　　波涛漱苦盘根浅，风雨飘多著叶迟。
　　迥出孤烟残照里，鹭鹚相对立高枝。
　　◎卷.21【头陀僧】陆龟蒙
　　万峰围绕一峰深，向此长修苦行心。
　　自扫雪中归鹿迹，天明恐被猎人寻。
　　◎卷.22【晚渡】陆龟蒙
　　半波风雨半波晴，渔曲飘秋野调清。
　　各样莲船逗村去，笠檐蓑袂有残声。
　　◎卷.23【赠老僧二首】陆龟蒙
　　枯貌自同霜里木，馀生唯指佛前灯。
　　少时写得坐禅影，今见问人何处僧。
　　自有家山供衲线，不离溪曲取庵茅。
　　旧曾闻说林中鸟，定后长来顶上巢。
　　◎卷.24【忆山泉】陆龟蒙
　　一夜寒声来梦里，平明著屐到声边。
　　心期盛夏同过此，脱却荷衣石上眠。
　　◎卷.25【白芙蓉】陆龟蒙
　　澹然相对却成劳，月染风裁个个高。
　　似说玉皇亲谪堕，至今犹著水霜袍。
　　◎卷.26【严光钓台】陆龟蒙
　　片帆竿外揖清风，石立云孤万古中。
　　不是狂奴为故态，仲华争得黑头公。
　　◎卷.27【读陈拾遗集】陆龟蒙
　　蓬颗何时与恨平，蜀江衣带蜀山轻。
　　寻闻骑士枭黄祖，自是无人祭祢衡。
　　◎卷.28【吴宫怀古】陆龟蒙
　　香径长洲尽棘丛，奢云艳雨只悲风。
　　吴王事事须亡国，未必西施胜六宫。
　　◎卷.29【送琴客之建康】陆龟蒙
　　蕙风杉露共泠泠，三峡寒泉漱玉清。
　　君到南朝访遗事，柳家双锁旧知名。
　　◎卷.30【闺怨】陆龟蒙
　　白袷行人又远游，日斜空上映花楼。
　　愁丝堕絮相逢著，绊惹春风卒未休。
　　◎卷.31【丁香】陆龟蒙
　　江上悠悠人不问，十年云外醉中身。
　　殷勤解却丁香结，纵放繁枝散诞春。
　　◎卷.32【种蒲】陆龟蒙
　　杜若溪边手自移，旋抽烟剑碧参差。
　　何时织得孤帆去，悬向秋风访所思。
　　◎卷.33【范蠡】陆龟蒙
　　平吴专越祸胎深，岂是功成有去心。
　　勾践不知嫌鸟喙，归来犹自铸良金。
　　◎卷.34【山僧二首】陆龟蒙
　　山藓几重生草履，涧泉长自满铜瓶。
　　时将如意敲眠虎，遣向林间坐听经。
　　一夏不离苍岛上，秋来频话石城南。
　　思归瀑布声前坐，却把松枝拂旧庵。
　　◎卷.35【上云乐】陆龟蒙
　　青丝作筰桂为船，白兔捣药虾蟆丸。
　　便浮天汉泊星渚，回首笑君承露盘。
　　◎卷.36【新秋杂题六首·眠】陆龟蒙
　　一簟临窗薤叶秋，小帘风荡半离钩。
　　魂清雨急梦难到，身在五湖波上头。
　　◎卷.37【新秋杂题六首·行】陆龟蒙
　　寻人直到月坞北，觅鹤便过云峰西。
　　只今犹有疏野调，但绕莓苔风雨畦。
　　◎卷.38【新秋杂题六首·倚】陆龟蒙
　　橘下凝情香染巾，竹边留思露摇身。
　　背烟垂首尽日立，忆得山中无事人。
　　◎卷.39【新秋杂题六首·吟】陆龟蒙
　　忆山摇膝石上晚，怀古掉头溪畔凉。
　　有时得句一声发，惊起鹭鹚和夕阳。
　　◎卷.40【新秋杂题六首·食】陆龟蒙
　　日午空斋带睡痕，水蔬山药荐盘飧。
　　林乌信我无机事，长到而今下石盆。
　　◎卷.41【新秋杂题六首·坐】陆龟蒙
　　偶避蝉声来隙地，忽随鸿影入辽天。
　　闲僧不会寂寥意，道学西方人坐禅。
　　◎卷.42【新沙】陆龟蒙
　　渤澥声中涨小堤，官家知后海鸥知。
　　蓬莱有路教人到，应亦年年税紫芝。
　　◎卷.43【邺宫词二首】陆龟蒙
　　魏武平生不好香，枫胶蕙炷洁宫房。
　　可知遗令非前事，却有馀薰在绣囊。
　　花飞蝶骇不愁人，水殿云廊别置春。
　　晓日靓妆千骑女，白樱桃下紫纶巾。
　　◎卷.44【古别离】陆龟蒙
　　仙人左手把长箭，欲射日乌乌不栖。
　　何事离情畏明发，一心唯恨汝南鸡。
　　◎卷.45【高道士】陆龟蒙
　　峨眉道士风骨峻，手把玉皇书一通。
　　东游借得琴高鲤，骑入蓬莱清浅中。
　　◎卷.46【蔬食】陆龟蒙
　　孔融不要留残脍，庾悦无端吝子鹅。
　　香稻熟来秋菜嫩，伴僧餐了听云和。
　　◎卷.47【寄远】陆龟蒙
　　缥梨花谢莺口吃，黄犊少年人未归。
　　画扇红弦相掩映，独看斜月下帘衣。
　　◎卷.48【山中僧】陆龟蒙
　　手关一室翠微里，日暮白云栖半间。
　　白云朝出天际去，若比老僧犹未闲。
　　◎卷.49【洞宫秋夕】陆龟蒙
　　浓霜打叶落地声，南溪石泉细泠泠。
　　洞宫寂寞人不去，坐见月生云母屏。
　　◎卷.50【连昌宫词二首·门】陆龟蒙
　　金铺零落兽镮空，斜掩双扉细草中。
　　日暮鸟归宫树绿，不闻鸦轧闭春风。
　　◎卷.51【连昌宫词二首·阶】陆龟蒙
　　草没苔封叠翠斜，坠红千叶拥残霞。
　　年年直为秋霖苦，滴陷青珉隐起花。
　　◎卷.52【怀宛陵旧游】陆龟蒙
　　陵阳佳地昔年游，谢脁青山李白楼。
　　唯有日斜溪上思，酒旗风影落春流。
　　◎卷.53【松石晓景图】陆龟蒙
　　霜骨云根惨淡愁，宿烟封著未全收。
　　将归与说文通后，写得松江岸上秋。
　　◎卷.54【钓车】陆龟蒙
　　小轮轻线妙无双，曾伴幽人酒一缸。
　　洛客见诗如有问，辗烟冲雨过桐江。
　　◎卷.55【漉酒巾】陆龟蒙
　　靖节高风不可攀，此巾犹坠冻醪间。
　　偏宜雪夜山中戴，认取时情与醉颜。
　　◎卷.56【华阳巾】陆龟蒙
　　莲花峰下得佳名，云褐相兼上鹤翎。
　　须是古坛秋霁后，静焚香炷礼寒星。
　　◎卷.57【方响】陆龟蒙
　　击霜寒玉乱丁丁，花底秋风拂坐生。
　　王母闲看汉天子，满猗兰殿佩环声。
　　◎卷.58【白鹭】陆龟蒙
　　雪然飞下立苍苔，应伴江鸥拒我来。
　　见欲扁舟摇荡去，倩君先作水云媒。
　　◎卷.59【溪行】陆龟蒙
　　晚天寒雨上滩时，他已扬舲我尚迟。
　　自是樯低帆幅少，溪风终不两般吹。
　　◎卷.60【太湖叟】陆龟蒙
　　细桨轻船卖石归，酒痕狼藉遍苔衣。
　　攻车战舰繁如织，不肯回头问是非。
　　◎卷.61【答友人】陆龟蒙
　　荆卿雄骨化为尘，燕市应无共饮人。
　　能脱鹔鹴来换酒，五湖赊与一年春。
　　◎卷.62【偶作】陆龟蒙
　　酒信巧为缲病绪，花音长作嫁愁媒。
　　也知愁病堪回避，争奈流莺唤起来。
　　◎卷.63【春思二首】陆龟蒙
　　竹外麦烟愁漠漠，短翅啼禽飞魄魄。
　　此时忆著千里人，独坐支颐看花落。
　　江南酒熟清明天，高高绿旆当风悬。
　　谁家无事少年子，满面落花犹醉眠。
　　◎卷.64【访僧不遇】陆龟蒙
　　棹倚东林欲问禅，远公飞锡未应还。
　　蒙庄弟子相看笑，何事空门亦有关。
　　◎卷.65【谢山泉】陆龟蒙
　　决决春泉出洞霞，石坛封寄野人家。
　　草堂尽日留僧坐，自向前溪摘茗芽。
　　◎卷.66【洞宫夕（一作华阳观）】陆龟蒙
　　月午山空桂花落，华阳道士云衣薄。
　　石坛香散步虚声，杉云清泠滴栖鹤。
　　◎卷.67【峡客行】陆龟蒙
　　万仞峰排千剑束，孤舟夜系峰头宿。
　　蛮溪雪坏蜀江倾，滟滪朝来大如屋。
　　◎卷.68【江边】陆龟蒙
　　江边日晚潮烟上，树里鸦鸦桔槔响。
　　无因得似灌园翁，十亩春蔬一藜杖。
　　◎卷.69【帘】陆龟蒙
　　枕映疏容晚向欹，秋烟脉脉雨微微。
　　逆风障燕寻常事，不学人前当妓衣。
　　◎卷.70【开元杂题七首·玉龙子】陆龟蒙
　　何代奇工碾玉英，细髯纤角尽雕成。
　　烟乾雾悄君心苦，风雨长随一掷声。
　　◎卷.71【开元杂题七首·照夜白】陆龟蒙
　　雪虬轻骏步如飞，一练腾光透月旗。
　　应笑穆王抛万乘，踏风鞭露向瑶池。
　　◎卷.72【开元杂题七首·舞马】陆龟蒙
　　月窟龙孙四百蹄，骄骧轻步应金鞞。
　　曲终似要君王宠，回望红楼不敢嘶。
　　◎卷.73【开元杂题七首·杂伎】陆龟蒙
　　拜象驯犀角抵豪，星丸霜剑出花高。
　　六宫争近乘舆望，珠翠三千拥赭袍。
　　◎卷.74【开元杂题七首·雪衣女】陆龟蒙
　　嫩红钩曲雪花攒，月殿栖时片影残。
　　自说夜来春梦恶，学持金偈玉栏干。
　　◎卷.75【开元杂题七首·绣岭宫】陆龟蒙
　　绣岭花残翠倚空，碧窗瑶砌旧行宫。
　　闲乘小驷浓阴下，时举金鞭半袖风。
　　◎卷.76【开元杂题七首·汤泉】陆龟蒙
　　暖殿流汤数十间，玉渠香细浪回环。
　　上皇初解云衣浴，珠棹时敲瑟瑟山。
　　◎卷.77【题杜秀才水亭】陆龟蒙
　　晓和风露立晴烟，只恐腥魂涴洞天。
　　云肆有龙君若买，便敲初日铸金钱。
　　◎卷.78【翠碧】陆龟蒙
　　红襟翠翰两参差，径拂烟华上细枝。
　　春水渐生鱼易得，莫辞风雨坐多时。


第六百三十卷
　　◎卷.1【水国诗（以下杂体诗）】陆龟蒙
　　水国不堪旱，斯民生甚微。直至葭菼少，敢言鱼蟹肥。
　　我到荒村无食啖，对案又非梁谢览。况是干苗结子疏，
　　归时只得藜羹糁。
　　◎卷.2【井上桐】陆龟蒙
　　美人伤别离，汲井长待晓。愁因辘轳转，惊起双栖鸟。
　　独立傍银床，碧桐风袅袅。
　　◎卷.3【门前路】陆龟蒙
　　门前向城路，一直复一曲。曲去日中还，直行日暮宿。
　　何必日中还，曲途荆棘间。
　　◎卷.4【彼农二章】陆龟蒙
　　世路浇险，淳风荡除。彼农家流，犹存厥初。藁焉而席，
　　茨焉而居。首乱如葆，形枯若腒。大耋既鲐，童子未cE。
　　以负以载，悉薅悉鉏，我慕圣道，我耽古书。小倦于学，
　　时游汝庐。有饭一盛，莫盐莫蔬。有繻一缇，不襟不祛。
　　所谓饥寒，汝何逭欤。
　　禹贡厥田，上下各异。善人为邦，民受其赐。去年西成，
　　野有遗穗。今夏南亩，旱气赤地。遭其丰凶，概敛无二。
　　退输弗供，进诉弗视。号于旻天，以血为泪。孟子有言，
　　王无罪岁。诗之穷辞，以嫉悍吏。
　　◎卷.5【奉酬袭美苦雨见寄】陆龟蒙
　　松篁交加午阴黑，别是江南烟霭国。顽云猛雨更相欺，
　　声似虓号色如墨。茅茨裛烂檐生衣，夜夜化为萤火飞。
　　萤飞渐多屋渐薄，一注愁霖当面落。愁霖愁霖尔何错，
　　灭顶于余奚所作。既不能赋似陈思王，又不能诗似谢康乐。
　　昔年尝过杜子美，亦得高歌破印纸。惯曾掀搅大笔多，
　　为我才情也如此。高揖愁霖词未已，披文忽自皮夫子。
　　哀弦怨柱合为吟，cL我穷栖蓬藋里。初悲湿翼何由起，
　　末欲笺天叩天耳。其如玉女正投壶，笑电霏霏作天喜。
　　我本曾无一棱田，平生啸傲空渔船。有时赤脚弄明月，
　　踏破五湖光底天。去岁王师东下急，输兵粟尽民相泣。
　　伊予不战不耕人，敢怨烝黎无糁粒。不然受性圆如规，
　　千姿万态分毫厘。唾壶虎子尽能执，舐痔折枝无所辞。
　　有头强方心强直，撑拄颓风不量力。自爱垂名野史中，
　　宁论抱困荒城侧。唯君浩叹非庸人，分衣辍饮来相亲。
　　横眠木榻忘华荐，对食露葵轻八珍。欲穷玄，凤未白。
　　欲怀仙，鲸尚隔。不如驱入醉乡中，只恐醉乡田地窄。
　　◎卷.6【夏日闲居作四声诗寄袭美·平声】陆龟蒙
　　荒池菰蒲深，闲阶莓苔平。江边松篁多，人家帘栊清。
　　为书凌遗编，调弦夸新声。求欢虽殊途，探幽聊怡情。
　　◎卷.7【夏日闲居作四声诗寄袭美·平上声】陆龟蒙
　　朝烟涵楼台，晚雨染岛屿。渔童惊狂歌，艇子喜野语。
　　山容堪停杯，柳影好隐暑。年华如飞鸿，斗酒幸且举。
　　◎卷.8【夏日闲居作四声诗寄袭美·平去声】陆龟蒙
　　新开窗犹偏，自种蕙未遍。书签风摇闻，钓榭雾破见。
　　耕耘闲之资，啸咏性最便。希夷全天真，讵要问贵贱。
　　◎卷.9【夏日闲居作四声诗寄袭美·平入声】陆龟蒙
　　端居愁无涯，一夕发欲白。因为鸾章吟，忽忆鹤骨客。
　　手披丹台文，脚著赤玉舄。如蒙清音酬，若渴吸月液。
　　◎卷.10【奉酬袭美苦雨四声重寄三十二句·平声】陆龟蒙
　　幽栖眠疏窗，豪居凭高楼。浮沤惊跳丸，寒声思重裘。
　　床前垂文竿，巢边登轻舟。虽无东皋田，还生鱼乎忧。
　　◎卷.11【奉酬袭美苦雨四声重寄三十二句·平上声】陆龟蒙
　　层云愁天低，久雨倚槛冷。丝禽藏荷香，锦鲤绕岛影。
　　心将时人乖，道与隐者静。桐阴无深泉，所以逞短绠。
　　◎卷.12【奉酬袭美苦雨四声重寄三十二句·平去声】陆龟蒙
　　乌蟾俱沈光，昼夜恨暗度。何当乘云螭，面见上帝诉。
　　臣言阴云欺，诏用利剑付。回车诛群奸，自散万籁怒。
　　◎卷.13【奉酬袭美苦雨四声重寄三十二句·平入声】陆龟蒙
　　危檐仍空阶，十日滴不歇。青莎看成狂，白菊即欲没。
　　吴王荒金尊，越妾挟玉瑟。当时虽愁霖，亦若惜落月。
　　◎卷.14【晓起即事因成回文寄袭美】陆龟蒙
　　平波落月吟闲景，暗幌浮烟思起人。清露晓垂花谢半，
　　远风微动蕙抽新。城荒上处樵童小，石藓分来宿鹭驯。
　　晴寺野寻同去好，古碑苔字细书匀。
　　◎卷.15【回文】陆龟蒙
　　静烟临碧树，残雪背晴楼。冷天侵极戍，寒月对行舟。
　　◎卷.16【叠韵山中吟】陆龟蒙
　　琼英轻明生，石脉滴沥碧。玄铅仙偏怜，白帻客亦惜。
　　◎卷.17【双声溪上思】陆龟蒙
　　溪空唯容云，木密不陨雨。迎渔隐映间，安问讴雅橹。
　　◎卷.18【叠韵吴宫词二首】陆龟蒙
　　肤愉吴都姝，眷恋便殿宴。逡巡新春人，转面见战箭。
　　红栊通东风，翠珥醉易坠。平明兵盈城，弃置遂至地。
　　◎卷.19【和胥口即事】陆龟蒙
　　雨后山容若动，天寒树色如消。目送回汀隐隐，
　　心随挂鹿摇摇。白蒋知秋露裛，青枫欲暮烟饶。
　　莫问吴趋行乐，酒旗竿倚河桥。
　　把钓丝随浪远，采莲衣染香浓。绿倒红飘欲尽，
　　风斜雨细相逢。断岸沈渔uNuO，邻村送客fsfp。
　　即是清霜剖野，乘闲莫厌来重。
　　◎卷.20【齐梁怨别】陆龟蒙
　　寥寥缺月看将落，檐外霜华染罗幕。
　　不知兰棹到何山，应倚相思树边泊。
　　◎卷.21【闲居杂题五首（以题十五字离合）·鸣蜩早】陆龟蒙
　　闲来倚杖柴门口，鸟下深枝啄晚虫。
　　周步一池销半日，十年听此鬓如蓬。
　　◎卷.22【闲居杂题五首·野态真】陆龟蒙
　　君如有意耽田里，予亦无机向艺能。
　　心迹所便唯是直，人间闻道最先憎。
　　◎卷.23【闲居杂题五首·松间斟】陆龟蒙
　　子山园静怜幽木，公干词清咏荜门。
　　月上风微萧洒甚，斗醪何惜置盈尊。
　　◎卷.24【闲居杂题五首·饮岩泉】陆龟蒙
　　已甘茅洞三君食，欠买桐江一朵山。
　　严子濑高秋浪白，水禽飞尽钓舟还。
　　◎卷.25【闲居杂题五首·当轩鹤】陆龟蒙
　　自笑与人乖好尚，田家山客共柴车。
　　干时未似栖庐雀，鸟道闲携相尔书。
　　◎卷.26【药名离合夏日即事三首】陆龟蒙
　　乘屐著来幽砌滑，石罂煎得远泉甘。
　　草堂只待新秋景，天色微凉酒半酣。
　　避暑最须从朴野，葛巾筠席更相当。
　　归来又好乘凉钓，藤蔓阴阴著雨香。
　　窗外晓帘还自卷，柏烟兰露思晴空。
　　青箱有意终须续，断简遗编一半通。
　　◎卷.27【和袭美怀锡山药名离合二首】陆龟蒙
　　鹤伴前溪栽白杏，人来阴洞写枯松。
　　萝深境静日欲落，石上未眠闻远钟。
　　佳句成来谁不伏，神丹偷去亦须防。
　　风前莫怪携诗藁，本是吴吟荡桨郎。
　　◎卷.28【和袭美怀鹿门县名离合二首】陆龟蒙
　　云容覆枕无非白，水色侵矶直是蓝。
　　田种紫芝餐可寿，春来何事恋江南。
　　竹溪深处猿同宿，松阁秋来客共登。
　　封径古苔侵石鹿，城中谁解访山僧。
　　◎卷.29【寒日古人名】陆龟蒙
　　初寒朗咏裴回立，欲谢玄关早晚开。
　　昨日登楼望江色，鱼梁鸿雁几多来。
　　◎卷.30【句】陆龟蒙
　　几点社翁雨，一番花信风。（见《提要录》）
　　水鸟歌妇女，衣襟便佞舌。（以下并见《海录碎事》）
　　溪山自是清凉国，松竹合封萧洒侯。
　　山上花明水上曛，一桡青翰破霞文。
　　白帝霜舆欲御秋。
　　但说漱流并枕石，不辞蝉腹与龟肠。（以下见《侯鲭录》）
　　头方不会王门事，尘土空缁白苎衣。
　　秋来懒上向吴亭。（见《方舆胜览》）


第六百三十一卷
　　◎卷.1【旅泊吴门】张贲
　　一舸吴江晚，堪忧病广文。鲈鱼谁与伴，鸥鸟自成群。
　　反照纵横水，斜空断续云。异乡无限思，尽付酒醺醺。
　　◎卷.2【贲中间有吴门旅泊之什蒙鲁望垂和更作一章以伸酬谢】张贲
　　偶发陶匏响，皆蒙组绣文。清秋将落帽，子夏正离群。
　　有恨书燕雁，无聊赋郢云。遍看心自醉，不是酒能醺。
　　◎卷.3【酬袭美先见寄倒来韵】张贲
　　寻疑天意丧斯文，故选茅峰寄白云。酒后只留沧海客，
　　香前唯见紫阳君。近年已绝诗书癖，今日兼将笔砚焚。
　　为有此身犹苦患，不知何者是玄纁。
　　◎卷.4【奉和袭美醉中即席见赠次韵】张贲
　　桂枝新下月中仙，学海词锋誉蔼然。文阵已推忠信甲，
　　穷波犹认孝廉船。清标称住羊车上，俗韵惭居鹤氅前。
　　共许逢蒙快弓箭，再穿杨叶在明年。
　　◎卷.5【奉和袭美题褚家林亭】张贲
　　疏野林亭震泽西，朗吟闲步喜相携。时时风折芦花乱，
　　处处霜摧稻穗低。百本败荷鱼不动，一枝寒菊蝶空迷。
　　今朝偶得高阳伴，从放山翁醉似泥。
　　◎卷.6【奉和袭美伤开元观顾道士】张贲
　　凤麟胶尽夜如何，共叹先生剑解多。几度吊来唯白鹤，
　　此时乘去必青骡。图中含景随残照，琴里流泉寄逝波。
　　惆怅真灵又空返，玉书谁授紫微歌。
　　◎卷.7【和鲁望白菊】张贲
　　雪彩冰姿号女华，寄身多是地仙家。有时南国和霜立，
　　几处东篱伴月斜。谢客琼枝空贮恨，袁郎金钿不成夸。
　　自知终古清香在，更出梅妆弄晚霞。
　　◎卷.8【奉和袭美先辈悼鹤】张贲
　　池塘萧索掩空笼，玉树同嗟一土中。莎径罢鸣唯泣露，
　　松轩休舞但悲风。丹台旧氅难重缉，紫府新书岂更通。
　　云减雾消无处问，只留华发与衰翁。
　　◎卷.9【偶约道流终乖文会答皮陆】张贲
　　仙侣无何访蔡经，两烦韶濩出彤庭。
　　人间若有登楼望，应怪文星近客星。
　　◎卷.10【和袭美寒夜见访】张贲
　　云孤鹤独且相亲，仿效从它折角巾。
　　不用吴江叹留滞，风姿俱是玉清人。
　　◎卷.11【和袭美醉中先起次韵】张贲
　　何事桃源路忽迷，惟留云雨怨空闺。
　　仙郎共许多情调，莫遣重歌浊水泥。
　　◎卷.12【和皮陆酒病偶作】张贲
　　白编椰席镂冰明，应助杨青解宿酲。
　　难继二贤金玉唱，可怜空作断猿声。
　　◎卷.13【送浙东德师侍御罢府西归】张贲
　　孤云独鸟本无依，江海重逢故旧稀。
　　杨柳渐疏芦苇白，可怜斜日送君归。
　　◎卷.14【以青z3饭分送袭美鲁望因成一绝】张贲
　　谁屑琼瑶事青z3，旧传名品出华阳。
　　应宜仙子胡麻拌，因送刘郎与阮郎。
　　◎卷.15【玩金鸂鶒和陆鲁望】张贲
　　翠羽红襟镂彩云，双飞常笑白鸥群。
　　谁怜化作雕金质，从倩沉檀十里闻。
　　◎卷.16【悼鹤和袭美】张贲
　　渥顶鲜毛品格驯，莎庭闲暇重难群。
　　无端日暮东风起，飘散春空一片云。
　　◎卷.17【览皮先辈盛制，因作十韵以寄，用伸款仰】崔璐
　　河岳挺灵异，星辰精气殊。在人为英杰，与国作祯符。
　　襄阳得奇士，俊迈真龙驹。勇果鲁仲由，文赋蜀相如。
　　浑浩江海广，葩华桃李敷。小言入无间，大言塞空虚。
　　几人游赤水，夫子得玄珠。鬼神争奥秘，天地惜洪炉。
　　既有曾参行，仍兼君子儒。吾知上帝意，将使居黄枢。
　　好保千金体，须为万姓谟。
　　◎卷.18【浙东罢府西归酬别张广文皮先辈陆秀才】李縠
　　岂有头风笔下痊，浪成蛮语向初筵。兰亭旧趾虽曾见，
　　柯笛遗音更不传。照曜文星吴分野，留连花月晋名贤。
　　相逢只恨相知晚，一曲骊歌又几年。
　　◎卷.19【和皮日休悼鹤】李縠
　　才子襟期本上清，陆云家鹤伴闲情。犹怜反顾五六里，
　　何意忽归十二城。露滴谁闻高叶坠，月沉休藉半阶明。
　　人间华表堪留语，剩向秋风寄一声。
　　道林曾放雪翎飞，应悔庭除闭羽衣。
　　料得王恭披鹤氅，倚吟犹待月中归。
　　◎卷.20【醉中袭美先月中归】李縠
　　休文虽即逃琼液，阿鹜还须掩玉闺。
　　月落金鸡一声后，不知谁悔醉如泥。
　　◎卷.21【奉酬皮先辈霜菊见赠】崔璞
　　菊花开晚过秋风，闻道芳香正满丛。
　　争奈病夫难强饮，应须速自召车公。
　　◎卷.22【蒙恩除替将还京洛偶叙所怀因成六韵呈军事院诸公…秀才】崔璞
　　两载求人瘼，三春受代归。务繁多簿籍，才短乏恩威。
　　共理乖天奖，分忧值岁饥。遽蒙交郡印，安敢整朝衣。
　　作牧惭为政，思乡念式微。傥容还故里，高卧掩柴扉。
　　◎卷.23【和皮日休悼鹤】魏朴
　　直欲裁诗问杳冥，岂教灵化亦浮生。风林月动疑留魄，
　　沙岛香愁似蕴情。雪骨夜封苍藓冷，练衣寒在碧塘轻。
　　人间飞去犹堪恨，况是泉台远玉京。
　　经秋宋玉已悲伤，况报胎禽昨夜亡。
　　霜晓起来无问处，伴僧弹指绕荷塘。
　　◎卷.24【皮袭美见留小宴次韵】羊昭业
　　泽国春来少遇晴，有花开日且飞觥。王戎似电休推病，
　　周顗才醒众却惊。芳景渐浓偏属酒，暖风初畅欲调莺。
　　知君不肯然官烛，争得华筵彻夜明。
　　◎卷.25【送羊振文归觐桂阳】颜萱
　　高挂吴帆喜动容，问安归去指湘峰。悬鱼庭内芝兰秀，
　　驭鹤门前薜荔封。红旆正怜棠影茂，彩衣偏带桂香浓。
　　临岐独有沾襟恋，南巷当年共化龙。
　　◎卷.26【送圆载上人】颜萱
　　师来一世恣经行，却泛沧波问去程。心静已能防渴鹿，
　　鼙喧时为骇长鲸。禅林几结金桃重，梵室重修铁瓦轻。
　　料得还乡无别利，只应先见日华生。
　　◎卷.27【过张祜处士丹阳故居】颜萱
　　忆昔为儿逐我兄，曾抛竹马拜先生。书斋已换当时主，
　　诗壁空题故友名。岂是争权留怨敌，可怜当路尽公卿。
　　柴扉草屋无人问，犹向荒田责地征。
　　◎卷.28【和袭美伤顾道士】郑璧
　　斜汉银澜一夜东，飘飘何处五云中。空留华表千年约，
　　才毕丹炉九转功。形蜕远山孤圹月，影寒深院晓松风。
　　门人不睹飞升去，犹与浮生哭恨同。
　　◎卷.29【奉和陆鲁望白菊】郑璧
　　白艳轻明带露痕，始知佳色重难群。终朝疑笑梁王雪，
　　尽日慵飞蜀帝魂。燕雨似翻瑶渚浪，雁风疑卷玉绡纹。
　　琼妃若会宽裁剪，堪作蟾宫夜舞裙。
　　◎卷.30【和袭美索友人酒】郑璧
　　乘兴闲来小谢家，便裁诗句乞榴花。
　　邴原虽不无端醉，也爱临风从鹿车。
　　◎卷.31【文燕润卿不至】郑璧
　　已知羽驾朝金阙，不用烧兰望玉京。
　　应是易迁明月好，玉皇留看舞双成。


第六百三十二卷
　　◎卷.1【塞上】司空图
　　万里隋城在，三边虏气衰。沙填孤障角，烧断故关碑。
　　马色经寒惨，雕声带晚悲。将军正闲暇，留客换歌辞。
　　◎卷.2【寄永嘉崔道融】司空图
　　旅寓虽难定，乘闲是胜游。碧云萧寺霁，红树谢村秋。
　　戍鼓和潮暗，船灯照岛幽。诗家多滞此，风景似相留。
　　◎卷.3【下方】司空图
　　三十年来往，中间京洛尘。倦行今白首，归卧已清神。
　　坡暖冬抽笋，松凉夏健人。更惭征诏起，避世迹非真。
　　◎卷.4【华下】司空图
　　日炙旱云裂，迸为千道血。天地沸一镬，竟自烹妖孽。
　　尧汤遇灾数，灾数还中辍。何事奸与邪，古来难扑灭。
　　◎卷.5【僧舍贻友】司空图
　　笑破人间事，吾徒莫自欺。解吟僧亦俗，爱舞鹤终卑。
　　竹上题幽梦，溪边约敌棋。旧山归有阻，不是故迟迟。
　　◎卷.6【下方】司空图
　　昏旦松轩下，怡然对一瓢。雨微吟思足，花落梦无聊。
　　细事当棋遣，衰容喜镜饶。溪僧有深趣，书至又相邀。
　　◎卷.7【华下送文浦】司空图
　　郊居谢名利，何事最相亲。渐与论诗久，皆知得句新。
　　川明虹照雨，树密鸟冲人。应念从今去，还来岳下频。
　　◎卷.8【自诫】司空图
　　我祖铭座右，嘉谋贻厥孙。勤此苟不怠，令名日可存。
　　媒衒士所耻，慈俭道所尊。松柏岂不茂，桃李亦自繁。
　　众人皆察察，而我独昏昏。取训于老氏，大辩欲讷言。
　　◎卷.9【效陈拾遗子昂感遇二首】司空图
　　高燕飞何捷，啄害恣群雏。人岂玩其暴，华轩容尔居。
　　强欺自天禀，刚吐信吾徒。乃知不平者，矫世道终孤。
　　阳和含煦润，卉木竞纷华。当为众所悦，私已汝何夸。
　　北里秘秾艳，东园锁名花。豪夺乃常理，笑君徒咄嗟。
　　◎卷.10【效陈拾遗子昂】司空图
　　丑妇竞簪花，花多映愈丑。邻女恃其姿，掇之不盈手。
　　量已苟自私，招损乃谁咎。宠禄既非安，于吾竟何有。
　　◎卷.11【感时】司空图
　　好鸟无恶声，仁兽肯狂噬。宁教鹦鹉哑，不遣麒麟细。
　　人人语与默，唯观利与势。爱毁亦自遭，掩谤终失计。
　　◎卷.12【秋思】司空图
　　身病时亦危，逢秋多恸哭。风波一摇荡，天地几翻覆。
　　孤萤出荒池，落叶穿破屋。势利长草草，何人访幽独。
　　◎卷.13【早春】司空图
　　伤怀同客处，病眼却花朝。草嫩侵沙短，冰轻著雨消。
　　风光知可爱，容发不相饶。早晚丹丘去，飞书肯见招。
　　◎卷.14【上陌梯寺怀旧僧二首】司空图
　　云根禅客居，皆说旧无庐。松日明金像，山风向木鱼。
　　依栖应不阻，名利本来疏。纵有人相问，林间懒拆书。
　　高鸦隔谷见，路转寺西门。塔影荫泉脉，山苗侵烧痕。
　　钟疏含杳霭，閤迥亘黄昏。更待他僧到，长如前信存。
　　◎卷.15【寄怀元秀上人】司空图
　　悠悠干禄利，草草废渔樵。身世堪惆怅，风骚顿寂寥。
　　高秋期步野，积雨放趋朝。得句如相忆，莎斋且见招。
　　◎卷.16【次韵和秀上人游南五台】司空图
　　中峰曾到处，题记没苍苔。振锡传深谷，翻经想旧台。
　　危松临砌偃，惊鹿蓦溪来。内殿御诗切，身回心未回。
　　◎卷.17【赠圆昉公（昉，蜀僧。僖宗幸蜀，昉坚免紫衣）】司空图
　　天阶让紫衣，冷格鹤犹卑。道胜嫌名出，身闲觉老迟。
　　晓香延宿火，寒磬度高枝。每说长松寺，他年与我期。
　　◎卷.18【赠信美寺岑上人】司空图
　　巡礼诸方遍，湘南频有缘。焚香老山寺，乞食向江船。
　　纱碧笼名画，灯寒照净禅。我来能永日，莲漏滴寒泉。
　　◎卷.19【江行二首】司空图
　　地阔分吴塞，枫高映楚天。曲塘春尽雨，方响夜深船。
　　行纪添新梦，羁愁甚往年。何时京洛路，马上见人烟。
　　初程风信好，回望失津楼。日带潮声晚，烟含楚色秋。
　　戍旗当远客，岛树转惊鸥。此去非名利，孤帆任白头。
　　◎卷.20【长安赠王注】司空图
　　正下搜贤诏，多君独避名。客来当意惬，花发遇歌成。
　　乐地留高趣，权门让后生。东方御闲驷，园外好同行。
　　◎卷.21【赠步寄李员外】司空图
　　危桥转溪路，经雨石丛荒。幽瀑下仙果，孤巢悬夕阳。
　　病辞青琐秘，心在紫芝房。更喜谐招隐，诗家有望郎。
　　◎卷.22【寄郑仁规】司空图
　　清才郑小戎，标的贵游中。万里云无侣，三山鹤不笼。
　　香和丹地暖，晚着彩衣风。荣路期经济，唯应在至公。
　　◎卷.23【寄考功王员外】司空图
　　喜闻三字耗，闲客是陪游。白鸟闲疏索，青山日滞留。
　　琴如高韵称，诗愧逸才酬。更勉匡君志，论思在献谋。
　　◎卷.24【杂言（一作短歌行）】司空图
　　乌飞飞，兔蹶蹶，朝来暮去驱时节。女娲只解补青天，
　　不解煎胶粘日月。
　　◎卷.25【陈疾】司空图
　　自怜旅舍亦酣歌，世路无机奈尔何。霄汉逼来心不动，
　　鬓毛白尽兴犹多。残阳暂照乡关近，远鸟因投岳庙过。
　　闲得此身归未得，磬声深夏隔烟萝。
　　◎卷.26【淅上（一作江淅上）】司空图
　　华下支离已隔河，又来此地避干戈。山田渐广猿时到，
　　村舍新添燕亦多。丹桂石楠宜并长，秦云楚雨暗相和。
　　儿童栗熟迷归路，归得仍随牧竖歌。
　　西北乡关近帝京，烟尘一片正伤情。愁看地色连空色，
　　静听歌声似哭声。红蓼满村人不在，青山绕槛路难平。
　　从他烟棹更南去，休向津头问去程。
　　◎卷.27【山中】司空图
　　全家与我恋孤岑，蹋得苍苔一径深。逃难人多分隙地，
　　放生麋大出寒林。名应不朽轻仙骨，理到忘机近佛心。
　　昨夜前溪骤雷雨，晚晴闲步数峰吟。
　　◎卷.28【寄赠诗僧秀公】司空图
　　灵一心传清塞心，可公吟后础公吟。近来雅道相亲少，
　　惟仰吾师所得深。好句未停无暇日，旧山归老有东林。
　　冷曹孤宦甘寥落，多谢携筇数访寻。
　　◎卷.29【重阳日访元秀上人】司空图
　　红叶黄花秋景宽，醉吟朝夕在樊川。却嫌今日登山俗，
　　且共高僧对榻眠。别画长怀吴寺壁，宜茶偏赏霅溪泉。
　　归来童稚争相笑，何事无人与酒船。
　　◎卷.30【丁未岁归王官谷】司空图
　　家山牢落战尘西，匹马偷归路已迷。冢上卷旗人簇立，
　　花边移寨鸟惊啼。本来薄俗轻文字，却致中原动鼓鼙。
　　将取一壶闲日月，长歌深入武陵溪。
　　◎卷.31【书怀】司空图
　　病来犹强引雏行，力上东原欲试耕。几处马嘶春麦长，
　　一川人喜雪峰晴。闲知有味心难肯，道贵谋安迹易平。
　　陶令若能兼不饮，无弦琴亦是沽名。
　　◎卷.32【退栖】司空图
　　宦游萧索为无能，移住中条最上层。得剑乍如添健仆，
　　亡书久似失良朋。燕昭不是空怜马，支遁何妨亦爱鹰。
　　自此致身绳检外，肯教世路日兢兢。
　　◎卷.33【五十】司空图
　　闲身事少只题诗，五十今来觉陡衰。清秩偶叨非养望，
　　丹方频试更堪疑。髭须强染三分折，弦管遥听一半悲。
　　漉酒有巾无黍酿，负他黄菊满东篱。
　　◎卷.34【新岁对写真】司空图
　　得见明时下寿身，须甘岁酒更移巡。生情暗结千重恨，
　　寒势常欺一半春。文武轻销丹灶火，市朝偏贵黑头人。
　　自伤衰飒慵开镜，拟与儿童别写真。
　　◎卷.35【华下】司空图
　　箨冠新带步池塘，逸韵偏宜夏景长。扶起绿荷承早露，
　　惊回白鸟入残阳。久无书去干时贵，时有僧来自故乡。
　　不用名山访真诀，退休便是养生方。
　　◎卷.36【重阳山居】司空图
　　诗人自古恨难穷，暮节登临且喜同。四望交亲兵乱后，
　　一川风物笛声中。菊残深处回幽蝶，陂动晴光下早鸿。
　　明日更期来此醉，不堪寂寞对衰翁。
　　◎卷.37【争名】司空图
　　争名岂在更搜奇，不朽才消一句诗。穷辱未甘英气阻，
　　乖疏还有正人知。荷香浥露侵衣润，松影和风傍枕移。
　　只此共栖尘外境，无妨亦恋好文时。
　　◎卷.38【光启四年春戊申（一作归王官次年作）】司空图
　　乱后烧残数架书，峰前犹自恋吾庐。忘机渐喜逢人少，
　　览镜空怜待鹤疏。孤屿池痕春涨满，小阑花韵午晴初。
　　酣歌自适逃名久，不必门多长者车。
　　◎卷.39【丁巳重阳】司空图
　　重阳未到已登临，探得黄花且独斟。客舍喜逢连日雨，
　　家山似响隔河砧。乱来已失耕桑计，病后休论济活心。
　　自贺逢时能自弃，归鞭唯拍马鞯吟。
　　◎卷.40【喜王驾小仪重阳相访】司空图
　　白菊初开卧内明，闻君相访病身轻。樽前且拨伤心事，
　　谿上还随觅句行。幽鹤傍人疑旧识，残蝉向日噪新晴。
　　拟将寂寞同留住，且劝康时立大名。
　　◎卷.41【酬张芬赦后见寄（一作司空曙诗）】司空图
　　紫凤朝衔五色书，阳春忽布网罗除。已将心变寒灰后，
　　岂料光生腐草馀。建水风烟收客泪，杜陵花烛梦郊居。
　　劳君故有诗相赠，欲报琼瑶愧不如。
　　◎卷.42【上元放二雉】司空图
　　婴网虽皆困，搴笼喜共归。无心期尔报，相见莫惊飞。
　　◎卷.43【中秋】司空图
　　闲吟秋景外，万事觉悠悠。此夜若无月，一年虚过秋。
　　◎卷.44【偶题】司空图
　　水榭花繁处，春晴日午前。鸟窥临槛镜，马过隔墙鞭。
　　◎卷.45【闲步】司空图
　　几处白烟断，一川红树时。坏桥侵辙水，残照背村碑。
　　◎卷.46【春中】司空图
　　伏溜侵阶润，繁花隔竹香。娇莺方晓听，无事过南塘。
　　◎卷.47【独望】司空图
　　绿树连村暗，黄花出陌稀。远陂春草绿，犹有水禽飞。
　　◎卷.48【杂题】司空图
　　孤枕闻莺起，幽怀独悄然。地融春力润，花泛晓光鲜。
　　◎卷.49【漫题三首】司空图
　　乱后他乡节，烧残故国春。自怜垂白首，犹伴踏青人。
　　齿落伤情久，心惊健忘频。蜗庐经岁客，蚕市异乡人。
　　率怕人言谨，闲宜酒韵高。山林若无虑，名利不难逃。
　　◎卷.50【河上二首】司空图
　　惨惨日将暮，驱羸独到庄。沙痕傍墟落，风色入牛羊。
　　新霁田园处，夕阳禾黍明。沙村平见水，深巷有鸥声。
　　◎卷.51【早朝】司空图
　　白日新年好，青春上国多。街平双阙近，尘起五云和。
　　◎卷.52【即事二首】司空图
　　茶爽添诗句，天清莹道心。只留鹤一只，此外是空林。
　　御礼征奇策，人心注盛时。从来留振滞，只待济临危。
　　◎卷.53【永夜】司空图
　　永夜疑无日，危时只赖山。旷怀休戚外，孤迹是非间。
　　◎卷.54【秦关】司空图
　　形胜今虽在，荒凉恨不穷。虎狼秦国破，狐兔汉陵空。
　　◎卷.55【渡江】司空图
　　秋江共僧渡，乡泪滴船回。一夜吴船梦，家书立马开。
　　◎卷.56【退居漫题七首】司空图
　　花缺伤难缀，莺喧奈细听。惜春春已晚，珍重草青青。
　　堤柳自绵绵，幽人无恨牵。只忧诗病发，莫寄校书笺。
　　燕语曾来客，花催欲别人。莫愁春又过，看著又新春。
　　身外都无事，山中久避喧。破巢看乳燕，留果待啼猿。
　　诗家通籍美，工部与司勋。高贾虽难敌，微官偶胜君。
　　努力省前非，人生上寿稀。青云无直道，暗室有危机。
　　燕拙营巢苦，鱼贪触网惊。岂缘身外事，亦似我劳形。
　　◎卷.57【即事九首】司空图
　　宿雨川原霁，凭高景物新。陂痕侵牧马，云影带耕人。
　　十年深隐地，一雨太平心。匣涩休看剑，窗明复上琴。
　　明时那弃置，多病自迟留。疏磬和吟断，残灯照卧幽。
　　衰鬓闲生少，丹梯望觉危。松须依石长，鹤不傍人卑。
　　落叶频惊鹿，连峰欲映雕。此生诗病苦，此病更萧条。
　　旅思又惊夏，庭前长小松。远峰生贵气，残月敛衰容。
　　林鸟频窥静，家人亦笑慵。旧居留稳枕，归卧听秋钟。
　　华宇知难保，烧来又却修。只应巢燕惜，未必主人留。
　　幽鸟穿篱去，邻翁采药回。云从潭底出，花向佛前开。
　　◎卷.58【松滋渡二首】司空图
　　步上短亭久，看回官渡船。江乡宜晚霁，楚老语丰年。
　　楚岫接乡思，茫茫归路迷。更堪斑竹驿，初听鹧鸪啼。
　　◎卷.59【华清宫】司空图
　　帝业山河固，离宫宴幸频。岂知驱战马，只是太平人。
　　◎卷.60【牛头寺】司空图
　　终南最佳处，禅诵出青霄。群木澄幽寂，疏烟泛泬寥。
　　◎卷.61【感时上卢相】司空图
　　兵待皇威振，人随国步安。万方休望幸，封岳始鸣銮。
　　◎卷.62【乱后三首】司空图
　　丧乱家难保，艰虞病懒医。空将忧国泪，犹拟洒丹墀。
　　流芳能几日，惆怅又闻蝉。行在多新贵，幽栖独长年。
　　世事尝艰险，僧居惯寂寥。美香闻夜合，清景见寅朝。
　　◎卷.63【秋景】司空图
　　景物皆难驻，伤春复怨秋。旋书红叶落，拟画碧云收。
　　◎卷.64【避乱】司空图
　　离乱身偶在，窜迹任浮沉。虎暴荒居迥，萤孤黑夜深。
　　◎卷.65【长亭】司空图
　　梅雨和乡泪，终年共酒衣。殷勤华表鹤，羡尔亦曾归。
　　◎卷.66【村西杏花二首】司空图
　　薄腻力偏羸，看看怆别时。东风狂不惜，西子病难医。
　　肌细分红脉，香浓破紫苞。无因留得玩，争忍折来抛。
　　◎卷.67【独坐】司空图
　　幽径入桑麻，坞西逢一家。编篱薪带茧，补屋草和花。
　　◎卷.68【借居】司空图
　　借住郊园久，仍逢夏景新。绿苔行屐稳，黄鸟傍窗频。
　　◎卷.69【重阳】司空图
　　菊开犹阻雨，蝶意切于人。亦应知暮节，不比惜残春。
　　◎卷.70【偶书五首】司空图
　　衰谢当何忏，惟应悔壮图。磬声花外远，人影塔前孤。
　　色变莺雏长，竿齐笋箨垂。白头身偶在，清夏景还移。
　　蜀妓轻成妙，吴娃狎共纤。晚妆留拜月，卷上水精帘。
　　独步荒郊暮，沉思远墅幽。平生多少事，弹指一时休。
　　掩谤知迎吠，欺心见强颜。有名人易困，无契债难还。
　　◎卷.71【杂题九首】司空图
　　病来胜未病，名缚便忘名。今日甘为客，当时注愍征。
　　暑湿深山雨，荒居破屋灯。此生无忏处，此去作高僧。
　　不须频怅望，且喜脱喧嚣。亦有终焉意，陂南看稻苗。
　　楼带猿吟迥，庭容鹤舞宽。z4书因阅画，封药偶和丹。
　　宴罢论诗久，亭高拜表频。岸香蕃舶月，洲色海烟春。
　　驿步堤萦阁，军城鼓振桥。鸥和湖雁下，雪隔岭梅飘。
　　带雪南山道，和钟北阙明。太平当共贺，开化喝来声。
　　舴艋猿偷上，蜻蜓燕竞飞。樵香烧桂子，苔湿挂莎衣。
　　溪涨渔家近，烟收鸟道高。松花飘可惜，睡里洒离骚。
　　◎卷.25【古乐府】司空图
　　一叶随西风，君行亦向东。知妾飞书意，无劳待早鸿。
　　◎卷.26【有感】司空图
　　灯影看须黑，墙阴惜草青。岁阑悲物我，同是冒霜萤。
　　◎卷.27【休休亭】司空图
　　且喜安能保，那堪病更忧。可怜藜杖者，真个种瓜侯。
　　◎卷.28【漫书二首】司空图
　　剩欲逢花折，判须冒雨频。晴明开渐少，莫怕湿新巾。
　　小蝶尔何竞，追飞不惮劳。远教群雀见，宁悟祸梯高。
　　◎卷.29【岁尽二首】司空图
　　明日添一岁，端忧奈尔何。冲寒出洞口，犹校夕阳多。
　　莫话伤心事，投春满鬓霜。殷勤共尊酒，今岁只残阳。
　　◎卷.30【牡丹】司空图
　　得地牡丹盛，晓添龙麝香。主人犹自惜，锦幕护春霜。
　　◎卷.31【乱后】司空图
　　羽书传栈道，风火隔乡关。病眼那堪泣，伤心不到间。
　　◎卷.32【春山】司空图
　　可是武陵溪，春芳著路迷。花明催曙早，云腻惹空低。
　　◎卷.33【乐府】司空图
　　宝马跋尘光，双驰照路旁。喧传报戚里，明日幸长杨。
　　◎卷.34【乱前上卢相】司空图
　　虏黠虽多变，兵骄即易乘。犹须劳斥候，勿遣大河冰。


第六百三十三卷
　　◎卷.1【有感】司空图
　　国事皆须救未然，汉家高阁漫凌烟。
　　功臣尽遣词人赞，不省沧洲画鲁连。
　　◎卷.2【歌】司空图
　　处处亭台只坏墙，军营人学内人妆。
　　太平故事因君唱，马上曾听隔教坊。
　　◎卷.3【偈】司空图
　　人若憎时我亦憎，逃名最要是无能。
　　后生乞汝残风月，自作深林不语僧。
　　◎卷.4【鹂】司空图
　　不是流莺独占春，林间彩翠四时新。
　　应知拟上屏风画，偏坐横枝亦向人。
　　◎卷.5【白菊杂书四首】司空图
　　黄昏寒立更披襟，露浥清香悦道心。
　　却笑谁家扃绣户，正薰龙麝暖鸳衾。
　　四面云屏一带天，是非断得自翛然。
　　此生只是偿诗债，白菊开时最不眠。
　　狂才不足自英雄，仆妾驱令学贩舂。
　　侯印几人封万户，侬家只办买孤峰。
　　黄鹂啭处谁同听，白菊开时且剩过。
　　漫道南朝足流品，由来叔宝不宜多。
　　◎卷.6【漫题】司空图
　　经乱年年厌别离，歌声喜似太平时。
　　词臣更有中兴颂，磨取莲峰便作碑。
　　◎卷.7【率题】司空图
　　宦路前衔闲不记，醉乡佳境兴方浓。
　　一林高竹长遮日，四壁寒山更闰冬。
　　◎卷.8【涧户】司空图
　　涧户芳烟接水村，乱来归得道仍存。
　　数竿新竹当轩上，不羡侯家立戟门。
　　◎卷.9【故乡杏花】司空图
　　寄花寄酒喜新开，左把花枝右把杯。
　　欲问花枝与杯酒，故人何得不同来。
　　◎卷.10【华上二首】司空图
　　故国春归未有涯，小栏高槛别人家。
　　五更惆怅回孤枕，犹自残灯照落花。
　　关外风昏欲雨天，荠花耕倒枕河壖。
　　村南寂寞时回望，一只鸳鸯下渡船。
　　◎卷.11【梦中】司空图
　　几多亲爱在人间，上彻霞梯会却还。
　　须是蓬瀛长买得，一家同占作家山。
　　◎卷.12【榜下】司空图
　　三十功名志未伸，初将文字竞通津。
　　春风漫折一枝桂，烟阁英雄笑杀人。
　　◎卷.13【涔阳渡】司空图
　　楚田人立带残晖，驿迥村幽客路微。
　　两岸芦花正萧飒，渚烟深处白牛归。
　　◎卷.14【偶作】司空图
　　索得身归未保闲，乱来道在辱来顽。
　　留侯万户虽无分，病骨应消一片山。
　　◎卷.15【寓居有感三首】司空图
　　亦知世路薄忠贞，不忍残年负圣明。
　　只待东封沾庆赐，碑阴别刻老臣名。
　　不放残年却到家，衔杯懒更问生涯。
　　河堤往往人相送，一曲晴川隔蓼花。
　　黑须寄在白须生，一度秋风减几茎。
　　客处不堪频送别，无多情绪更伤情。
　　◎卷.16【淮西】司空图
　　鳌冠三山安海浪，龙盘九鼎镇皇都。
　　莫夸十万兵威盛，消个忠良效顺无。
　　◎卷.17【河湟有感】司空图
　　一自萧关起战尘，河湟隔断异乡春。
　　汉儿尽作胡儿语，却向城头骂汉人。
　　◎卷.18【自gM乡北归】司空图
　　巴烟幂幂久萦恨，楚柳绵绵今送归。
　　回避江边同去雁，莫教惊起错南飞。
　　◎卷.19【青龙师安上人】司空图
　　灾曜偏临许国人，雨中衰菊病中身。
　　清香一炷知师意，应为昭陵惜老臣。
　　◎卷.20【山中】司空图
　　凡鸟爱喧人静处，闲云似妒月明时。
　　世间万事非吾事，只愧秋来未有诗。
　　◎卷.21【有感二首】司空图
　　自古经纶足是非，阴谋最忌夺天机。
　　留侯却粒商翁去，甲第何人意气归。
　　古来贤俊共悲辛，长是豪家拒要津。
　　从此当歌唯痛饮，不须经世为闲人。
　　◎卷.22【闲夜二首】司空图
　　道侣难留为虐棋，邻家闻说厌吟诗。
　　前峰月照分明见，夜合香中露卧时。
　　此身闲得易为家，业是吟诗与看花。
　　若使他生抛笔砚，更应无事老烟霞。
　　◎卷.23【雨中】司空图
　　维摩居士陶居士，尽说高情未足夸。
　　檐外莲峰阶下菊，碧莲黄菊是吾家。
　　◎卷.24【送道者二首】司空图
　　洞天真侣昔曾逢，西岳今居第几峰。
　　峰顶他时教我认，相招须把碧芙蓉。
　　殷勤不为学烧金，道侣惟应识此心。
　　雪里千山访君易，微微鹿迹入深林。
　　◎卷.25【重阳阻雨】司空图
　　重阳阻雨独衔杯，移得山家菊未开。
　　犹胜登高闲望断，孤烟残照马嘶回。
　　◎卷.26【省试】司空图
　　粉闱深锁唱同人，正是终南雪霁春。
　　闲系长安千匹马，今朝似减六街尘。
　　◎卷.27【有赠】司空图
　　有诗有酒有高歌，春色年年奈我何。
　　试问羲和能驻否，不劳频借鲁阳戈。
　　◎卷.28【证因亭】司空图
　　峰北幽亭愿证因，他生此地却容身。
　　上方僧在时应到，笑认前衔记写真。
　　◎卷.29【顷年陪恩地赴甘棠之召感动留题】司空图
　　去时憔悴青衿在，归路凄凉绛帐空。
　　无限酬恩心未展，又将孤剑别从公。
　　◎卷.30【九月八日】司空图
　　已是人间寂寞花，解怜寂寞傍贫家。
　　老来不得登高看，更甚残春惜岁华。
　　◎卷.31【敷溪桥院有感】司空图
　　昔岁攀游景物同，药炉今在鹤归空。
　　青山满眼泪堪碧，绛帐无人花自红。
　　◎卷.32【寺阁】司空图
　　昔岁登临未衰飒，不知何事爱伤情。
　　今来揽镜翻堪喜，乱后霜须长几茎。
　　◎卷.33【武陵路】司空图
　　橘岸舟间罾网挂，茶坡日暖鹧鸪啼。
　　女郎指点行人笑，知向花间路已迷。
　　◎卷.34【南北史感遇十首】司空图
　　雨淋麟阁名臣画，雪卧龙庭猛将碑。
　　不用黄金铸侯印，尽输公子买蛾眉。
　　汉世频封万户侯，云台空峻谢风流。
　　江南不有名儒相，齿冷中原笑未休。
　　天风斡海怒长鲸，永固南来百万兵。
　　若向沧洲犹笑傲，江山虚有石头城。
　　花迷公子玉楼恩，镜弄佳人红粉春。
　　不信关山劳远戍，绮罗香外任行尘。
　　兵围梁殿金瓯破，火发陈宫玉树摧。
　　奸佞岂能惭误国，空令怀古更徘徊。
　　行乐最宜连夜景，太平方觉有春风。
　　千金尽把酬歌舞，犹胜三边赏战功。
　　桃芳李艳年年发，羌管蛮弦处处多。
　　海上应无三岛路，人间惟有一声歌。
　　佳人自折一枝红，把唱新词曲未终。
　　惟向眼前怜易落，不如抛掷任春风。
　　景阳楼下花钿镜，玄武湖边锦绣旗。
　　昔日繁华今日恨，雉媒声晚草芳时。
　　乱后人间尽不平，秦川花木最伤情。
　　无穷红艳红尘里，骤马分香散入营。
　　◎卷.35【狂题二首】司空图
　　草堂旧隐犹招我，烟阁英才不见君。
　　惆怅故山归未得，酒狂叫断暮天云。
　　须知世乱身难保，莫喜天晴菊并开。
　　长短此身长是客，黄花更助白头催。
　　◎卷.36【红茶花】司空图
　　景物诗人见即夸，岂怜高韵说红茶。
　　牡丹枉用三春力，开得方知不是花。
　　◎卷.37【秋燕】司空图
　　从扑香尘拂面飞，怜渠只为解相依。
　　经冬好近深炉暖，何必千岩万水归。
　　◎卷.38【见后雁有感】司空图
　　笑尔穷通亦似人，高飞偶滞莫悲辛。
　　却缘风雪频相阻，只向关中待得春。
　　◎卷.39【移桃栽】司空图
　　独临官路易伤摧，从遣春风恣意开。
　　禅客笑移山上看，流莺直到槛前来。
　　◎卷.40【忆中条】司空图
　　燕辞旅舍人空在，萤出疏篱菊正芳。
　　堪恨昔年联句地，念经僧扫过重阳。
　　◎卷.41【乐府】司空图
　　五更窗下簇妆台，已怕堂前阿母催。
　　满鸭香薰鹦鹉睡，隔帘灯照牡丹开。
　　◎卷.42【放龟二首】司空图
　　却为多知自不灵，今朝教汝卜长生。
　　若求深处无深处，只有依人会有情。
　　世外犹迷不死庭，人间莫恃自无营。
　　本期沧海堪投迹，却向朱门待放生。
　　◎卷.43【灯花三首】司空图
　　蜀柳丝丝幂画楼，窗尘满镜不梳头。
　　几时金雁传归信，剪断香魂一缕愁。
　　姊姊教人且抱儿，逐他女伴卸头迟。
　　明朝斗草多应喜，翦得灯花自扫眉。
　　闰前小雪过经旬，犹自依依向主人。
　　开尽菊花怜强舞，与教弟子待新春。
　　◎卷.44【偶题三首】司空图
　　浮世悠悠旋一空，多情偏解挫英雄。
　　风光只在歌声里，不必楼前万树红。
　　小池随事有风荷，烧酹倾壶一曲歌。
　　欲待秋塘擎露看，自怜生意已无多。
　　辽阳音信近来稀，纵有虚传逼节归。
　　永日无人新睡觉，小窗晴暖螖虫飞。
　　◎卷.45【华下对菊】司空图
　　清香裛露对高斋，泛酒偏能浣旅怀。
　　不似春风逞红艳，镜前空坠玉人钗。
　　◎卷.46【与都统参谋书有感】司空图
　　惊鸾迸鹭尽归林，弱羽低垂分独沈。
　　带病深山犹草檄，昭陵应识老臣心。
　　◎卷.47【漫题】司空图
　　无宦无名拘逸兴，有歌有酒任他乡。
　　看看万里休征戍，莫向新词寄断肠。
　　◎卷.48【商山二首】司空图
　　清溪一路照羸身，不似云台画像人。
　　国史数行犹有志，只将谈笑继英尘。
　　马上搜奇已数篇，籍中犹愧是顽仙。
　　关头传说开元事，指点多疑孟浩然。
　　◎卷.49【与伏牛长老偈二首】司空图
　　不算菩提与阐提，惟应执著便生迷。
　　无端指个清凉地，冻杀胡僧雪岭西。
　　长绳不见系空虚，半偈传心亦未疏。
　　推倒我山无一事，莫将文字缚真如。
　　◎卷.50【客中重九】司空图
　　楚老相逢泪满衣，片名薄宦已知非。
　　他乡不似人间路，应共东流更不归。
　　◎卷.51【柳二首】司空图
　　谁家按舞傍池塘，已见繁枝嫩眼黄。
　　漫说早梅先得意，不知春力暗分张。
　　似拟凌寒妒早梅，无端弄色傍高台。
　　折来未有新枝长，莫遣佳人更折来。
　　◎卷.52【光启丁未别山】司空图
　　草堂琴画已判烧，犹托邻僧护燕巢。
　　此去不缘名利去，若逢逋客莫相嘲。
　　◎卷.53【石楠】司空图
　　客处偷闲未是闲，石楠虽好懒频攀。
　　如何风叶西归路，吹断寒云见故山。
　　◎卷.54【力疾马上走笔】司空图
　　酿黍长添不尽杯，只忧花尽客空回。
　　垂杨且为晴遮日，留遇重阳即放开。
　　◎卷.55【华阴县楼】司空图
　　丹霄能有几层梯，懒更扬鞭耸翠蜺。
　　偶凭危栏且南望，不劳高掌欲相携。
　　◎卷.56【南至四首】司空图
　　今冬腊后无残日，故国烧来有几家。
　　却恨早梅添旅思，强偷春力报年华。
　　花时不是偏愁我，好事应难总取他。
　　已被诗魔长役思，眼中莫厌早梅多。
　　年华乱后偏堪惜，世路抛来已自生。
　　犹有玉真长命缕，樽前时唱缓羁情。
　　一任喧阗绕四邻，闲忙皆是自由身。
　　人来客去还须议，莫遣他人作主人。
　　◎卷.57【莲峰前轩】司空图
　　人间上寿若能添，只向人间也不嫌。
　　看著四邻花竞发，高楼从此莫垂帘。
　　◎卷.58【步虚】司空图
　　阿母亲教学步虚，三元长遣下蓬壶。
　　云韶韵俗停瑶瑟，鸾鹤飞低拂宝炉。
　　◎卷.59【剑器】司空图
　　楼下公孙昔擅场，空教女子爱军装。
　　潼关一败吴儿喜，簇马骊山看御汤。
　　◎卷.60【乙丑人日】司空图
　　自怪扶持七十身，归来又见故乡春。
　　今朝人日逢人喜，不料偷生作老人。
　　◎卷.61【携仙箓九首】司空图
　　岳北秋空渭北川，晴云渐薄薄如烟。
　　坐来还见微风起，吹散残阳一片蝉。
　　一半晴空一半云，远笼仙掌日初曛。
　　洞天有路不知处，绝顶异香难更闻。
　　决事还须更事酬，清谭妙理一时休。
　　渔翁亦被机心误，眼暗汀边结钓钩。
　　迹不趋时分不侯，功名身外最悠悠。
　　听君总画麒麟阁，还我闲眠舴艋舟。
　　仙凡路阻两难留，烟树人间一片秋。
　　若道阴功能济活，且将方寸自焚修。
　　若有阴功救未然，玉皇品籍亦搜贤。
　　应知谭笑还高谢，别就沧洲赞上仙。
　　英名何用苦搜奇，不朽才销一句诗。
　　却赖风波阻三岛，老臣犹得恋明时。
　　剪取红云剩写诗，年年高会趁花时。
　　水精楼阁分明见，只欠霞浆别著旗。
　　此生得作太平人，只向尘中便出尘。
　　移取碧桃花万树，年年自乐故乡春。
　　◎卷.62【浪淘沙】司空图
　　不必长漂玉洞花，曲中偏爱浪淘沙。
　　黄河却胜天河水，万里萦纡入汉家。
　　◎卷.63【赠日东鉴禅师】司空图
　　故国无心度海潮，老禅方丈倚中条。
　　夜深雨绝松堂静，一点飞萤照寂寥。
　　◎卷.64【暮春对柳二首】司空图
　　萦愁惹恨奈杨花，闭户垂帘亦满家。
　　恼得闲人作酒病，刚须又扑越溪茶。
　　洞中犹说看桃花，轻絮狂飞自俗家。
　　正是阶前开远信，小娥旋拂碾新茶。
　　◎卷.65【戊午三月晦二首】司空图
　　随风逐浪剧蓬萍，圆首何曾解最灵。
　　笔砚近来多自弃，不关妖气暗文星。
　　牛夸棋品无勍敌，谢占诗家作上流。
　　岂似小敷春水涨，年年鸾鹤待仙舟。
　　◎卷.66【偶书五首】司空图
　　情知了得未如僧，客处高楼莫强登。
　　莺也解啼花也发，不关心事最堪憎。
　　自有池荷作扇摇，不关风动爱芭蕉。
　　只怜直上抽红蕊，似我丹心向本朝。
　　曾看轻舟渡远津，无风著岸不经旬。
　　只缘命蹇须知命，却是人争阻得人。
　　上谷何曾解有情，有情人自惜君行。
　　证因池上今生愿，的的他生作化生。
　　新店南原后夜程，黄河风浪信难平。
　　渡头杨柳知人意，为惹官船莫放行。
　　◎卷.67【喜山鹊初归三首】司空图
　　翠衿红觜便知机，久避重罗稳处飞。
　　只为从来偏护惜，窗前今贺主人归。
　　山中只是惜珍禽，语不分明识尔心。
　　若使解言天下事，燕台今筑几千金。
　　阻他罗网到柴扉，不奈偷仓雀转肥。
　　赖尔林塘添景趣，剩留山果引教归。
　　◎卷.68【虞乡北原】司空图
　　泽北村贫烟火狞，稚田冬旱倩牛耕。
　　老人惆怅逢人诉，开尽黄花麦未金。
　　◎卷.69【洛中三首】司空图
　　秋风团扇未惊心，笑看妆台落叶侵。
　　绣凤不教金缕暗，青楼何处有寒砧。
　　不用频嗟世路难，浮生各自系悲欢。
　　风霜一夜添羁思，罗绮谁家待早寒。
　　燕巢空后谁相伴，鸳被缝来不忍薰。
　　薄命敢辞长滴泪，倡家未必肯留君。
　　◎卷.70【寓笔】司空图
　　年年镊鬓到花飘，依旧花繁鬓易凋。
　　撩乱一场人更恨，春风谁道胜轻飙。
　　◎卷.71【戏题试衫】司空图
　　朝班尽说人宜紫，洞府应无鹤着绯。
　　从此玉皇须破例，染霞裁赐地仙衣。
　　◎卷.72【汴柳半枯因悲柳中隐】司空图
　　行人莫叹前朝树，已占河堤几百春。
　　惆怅题诗柳中隐，柳衰犹在自无身。
　　◎卷.73【上方】司空图
　　花落更同悲木落，莺声相续即蝉声。
　　荣枯了得无多事，只是闲人漫系情。
　　◎卷.74【寄王赞学】司空图
　　黄卷不关兼济业，青山自保老闲身。
　　一行万里纤尘静，可要张仪更入秦。
　　◎卷.75【新节】司空图
　　转悲新岁重于山，不似轻鸥肯复还。
　　朱绂纵教金印换，青云未胜白头闲。
　　◎卷.76【自河西归山二首】司空图
　　一水悠悠一叶危，往来长恨阻归期。
　　乡关不是无华表，自为多惊独上迟。
　　水阔风惊去路危，孤舟欲上更迟迟。
　　鹤群长扰三珠树，不借人间一只骑。
　　◎卷.77【王官二首】司空图
　　风荷似醉和花舞，沙鸟无情伴客闲。
　　总是此中皆有恨，更堪微雨半遮山。
　　荷塘烟罩小斋虚，景物皆宜入画图。
　　尽日无人只高卧，一双白鸟隔纱厨。
　　◎卷.78【贺翰林侍郎二首】司空图
　　太白东归鹤背吟，镜湖空在酒船沈。
　　今朝忽见银台事，早晚重征入翰林。
　　玉版征书洞里看，沈羲新拜侍郎官。
　　文星喜气连台曜，圣主方知四海安。
　　◎卷.79【寄王十四舍人】司空图
　　几年汶上约同游，拟为莲峰别置楼。
　　今日凤凰池畔客，五千仞雪不回头。
　　◎卷.80【纶阁有感】司空图
　　风涛曾阻化鳞来，谁料蓬瀛路却开。
　　欲去迟迟还自笑，狂才应不是仙才。


第六百三十四卷
　　◎卷.1【狂题十八首】司空图
　　莫恨艰危日日多，时情其奈幸门何。
　　貔貅睡稳蛟龙渴，犹把烧残朽铁磨。
　　别鹤凄凉指法存，戴逵能耻近王门。
　　世间第一风流事，借得王公玉枕痕。
　　交疏自古戒言深，肝胆徒倾致铄金。
　　不是史迁书与说，谁知孤负李陵心。
　　南华落笔似荒唐，若肯经纶亦不狂。
　　偶作客星侵帝座，却应虚薄是严光。
　　不劳世路更相猜，忍到须休惜得材。
　　几度懒乘风水便，拗船折舵恐难回。
　　由来相爱只诗僧，怪石长松自得朋。
　　却怕他生还识字，依前日下作孤灯。
　　老禅乘仗莫过身，远岫孤云见亦频。
　　应是佛边犹怕闹，信缘须作且闲人。
　　止竟闲人不爱闲，只偷无事闭柴关。
　　轰霆搅破蛟龙窟，也被狂风卷出山。
　　地下修文著作郎，生前饥处倒空墙。
　　何如神爽骑星去，犹自研几助玉皇。
　　雨洗芭蕉叶上诗，独来凭槛晚晴时。
　　故园虽恨风荷腻，新句闲题亦满池。
　　初时拄杖向邻村，渐到清明亦杜门。
　　三十年来辞病表，今朝卧病感皇恩。
　　来时虽恨失青毡，自见芭蕉几十篇。
　　应是阿刘还宿债，剩拚才思折供钱。
　　芭蕉丛畔碧婵娟，免更悠悠扰蜀川。
　　应到去时题不尽，不劳分寄校书笺。
　　自伤衰病渐难平，永夜禅床雨滴声。
　　闻道虎疮仍带镞，吼来和痛亦横行。
　　昨日流莺今日蝉，起来又是夕阳天。
　　六龙飞辔长相窘，更忍乘危自著鞭。
　　有是有非还有虑，无心无迹亦无猜。
　　不平便激风波险，莫向安时稔祸胎。
　　十年三署让官频，认得无才又索身。
　　莫道太行同一路，大都安稳属闲人。
　　曾闻劫火到蓬壶，缩尽鳌头海亦枯。
　　今日家山同此恨，人归未得鹤归无。
　　◎卷.2【游仙二首】司空图
　　蛾眉新画觉婵娟，斗走将花阿母边。
　　仙曲教成慵不理，玉阶相簇打金钱。
　　刘郎相约事难谐，雨散云飞自此乖。
　　月姊殷勤留不住，碧空遗下水精钗。
　　◎卷.3【漫书五首】司空图
　　长拟求闲未得闲，又劳行役出秦关。
　　逢人渐觉乡音异，却恨莺声似故山。
　　溪边随事有桑麻，尽日山程十数家。
　　莫怪行人频怅望，杜鹃不是故乡花。
　　海上昔闻麋爱鹤，山中今日鹿憎龟。
　　爱憎止竟须关分，莫把微才望所知。
　　世路快心无好事，恩门嘉话合书绅。
　　神藏鬼伏能千变，亦胜忘机避要津。
　　四翁识势保安闲，须为生灵暂出山。
　　一种老人能算度，磻溪心迹愧商颜。
　　◎卷.4【偶诗五首】司空图
　　闲韵虽高不衒才，偶抛猿鸟乍归来。
　　夕阳照个新红叶，似要题诗落砚台。
　　芙蓉骚客空留怨，芍药诗家只寄情。
　　谁似天才李山甫，牡丹属思亦纵横。
　　贤豪出处尽沉吟，白日高悬只照心。
　　一掬信陵坟上土，便如碣石累千金。
　　声貌由来固绝伦，今朝共许占残春。
　　当歌莫怪频垂泪，得地翻惭早失身。
　　中宵茶鼎沸时惊，正是寒窗竹雪明。
　　甘得寂寥能到老，一生心地亦应平。
　　◎卷.5【杂题二首】司空图
　　先知左袒始同行，须待龙楼羽翼成。
　　若使只凭三杰力，犹应汉鼎一毫轻。
　　鱼在枯池鸟在林，四时无奈雪霜侵。
　　若教激劝由真宰，亦奖青松径寸心。
　　◎卷.6【光化踏青有感】司空图
　　引得车回莫认恩，却成寂寞与谁论。
　　到头不是君王意，羞插垂杨更傍门。
　　◎卷.7【丑年冬】司空图
　　醉日昔闻都下酒，何如今喜折新茶。
　　不堪病渴仍多虑，好向灉湖便出家。
　　◎卷.8【白菊三首】司空图
　　人间万恨已难平，栽得垂杨更系情。
　　犹喜闰前霜未下，菊边依旧舞身轻。
　　莫惜西风又起来，犹能婀娜傍池台。
　　不辞暂被霜寒挫，舞袖招香即却回。
　　为报繁霜且莫催，穷秋须到自低垂。
　　横拖长袖招人别，只待春风却舞来。
　　◎卷.9【扇】司空图
　　珍重逢秋莫弃捐，依依只仰故人怜。
　　有时池上遮残日，承得霜林几个蝉。
　　◎卷.10【修史亭三首】司空图
　　山前邻叟去纷纷，独强衰羸爱杜门。
　　渐觉一家看冷落，地炉生火自温存。
　　甘心七十且酣歌，自算平生幸已多。
　　不似香山白居士，晚将心地著禅魔。
　　乌纱巾上是青天，检束酬知四十年。
　　谁料平生臂鹰手，挑灯自送佛前钱。
　　◎卷.11【力疾山下吴村看杏花十九首】司空图
　　春来渐觉一川明，马上繁花作阵迎。
　　掉臂只将诗酒敌，不劳金鼓助横行。
　　阊阖曾排捧御炉，犹看晓月认金铺。
　　羸形不画凌烟阁，只为微才激壮图。
　　镜留雪鬓暖消无，春到梨花日又晡。
　　移取扶桑阶下种，年年看长碍金乌。
　　折来未尽不须休，年少争来莫与留。
　　更愿狂风知我意，一时吹向海西头。
　　才情百巧斗风光，却笑雕花刻叶忙。
　　熨帖新巾来与裹，犹看腾踏少年场。
　　浮世荣枯总不知，且忧花阵被风欺。
　　侬家自有麒麟阁，第一功名只赏诗。
　　白衫裁袖本教宽，朱紫由来亦一般。
　　王老小儿吹笛看，我侬试舞尔侬看。
　　单床薄被又羁栖，待到花开亦甚迷。
　　若道折多还有罪，只应莺啭是金鸡。
　　近来桃李半烧枯，归卧乡园只老夫。
　　莫算明年人在否，不知花得更开无。
　　汉王何事损精神，花满深宫不见春。
　　秾艳三千临粉镜，独悲掩面李夫人。
　　能艳能芳自一家，胜鸾胜凤胜烟霞。
　　客来须共醒醒看，碾尽明昌几角茶。
　　造化无端欲自神，裁红剪翠为新春。
　　不如分减闲心力，更助英豪济活人。
　　徘徊自劝莫沾缨，分付年年谷口莺。
　　却赖无情容易别，有情早个不胜情。
　　闲步偏宜舞袖迎，春光何事独无情。
　　垂杨合是诗家物，只爱敷溪道北生。
　　亦知王大是昌龄，杜二其如律韵清。
　　还有酸寒堪笑处，拟夸朱绂更峥嵘。
　　潘郎爱说是诗家，枉占河阳一县花。
　　千载几人搜警句，补方金字爱晴霞。
　　行乐溪边步转迟，出山渐减探花期。
　　去年四度今三度，恐到凭人折去时。
　　此身衰病转堪嗟，长忍春寒独惜花。
　　更恨新诗无纸写，蜀笺堆积是谁家。
　　昨日黄昏始看回，梦中相约又衔杯。
　　起来闻道风飘却，犹拟教人扫取来。
　　◎卷.12【少仪】司空图
　　昨日登班缀柏台，更惭起草属微才。
　　锦窠不是寻常锦，兼向丘迟夺得来。
　　◎卷.13【重阳四首】司空图
　　檐前减燕菊添芳，燕尽庭前菊又荒。
　　老大比他年少少，每逢佳节更悲凉。
　　雨寒莫待菊花催，须怕晴空暖并开。
　　开却一枝开却尽，且随幽蝶更徘徊。
　　青娥懒唱无衣换，黄菊新开乞酒难。
　　长有长亭惆怅事，隔河更得对凭栏。
　　白发怕寒梳更懒，黄花晴日照初开。
　　篱头应是蝶相报，已被邻家携酒来。
　　◎卷.14【长命缕】司空图
　　他乡处处堪悲事，残照依依惜别天。
　　此去知名长命缕，殷勤为我唱花前。
　　◎卷.15【柏东】司空图
　　冥得机心岂在僧，柏东闲步爱腾腾。
　　免教世路人相忌，逢著村醪亦不憎。
　　◎卷.16【歌者十二首】司空图
　　追逐翻嫌傍管弦，金钗击节自当筵。
　　风霜一夜燕鸿断，唱作江南袚禊天。
　　玉树花飘凤失栖，一声初压管弦低。
　　清回烦暑成潇洒，艳逐寒云变惨凄。
　　十斛明珠亦易拚，欲兼人艺古来难。
　　五云合是新声染，熔作琼浆洒露盘。
　　不似新声唱亦新，旋调玉管旋生春。
　　愁肠隔断珠帘外，只为今宵共听人。
　　十年逃难别云林，暂辍狂歌且听琴。
　　转觉淡交言有味，此声知是古人心。
　　五柳先生自识微，无言共笑手空挥。
　　胸中免被风波挠，肯为螳螂动杀机。
　　风霜寒水旅人心，几处笙歌绣户深。
　　分泊一场云散后，未胜初夜便听琴。
　　自怜眼暗难求药，莫恨花繁便有风。
　　桃李更开须强看，明年兼恐听歌聋。
　　白云深处寄生涯，岁暮生情赖此花。
　　蜂蝶绕来忙绕袖，似知教折送邻家。
　　重九仍重岁渐阑，强开病眼更登攀。
　　年年认得酣歌处，犹恐招魂葬故山。
　　绕壁依稀认写真，更须粉绘饰羸身。
　　凄凉不道身无寿，九日还无旧会人。
　　鹤氅花香搭槿篱，枕前蛩迸酒醒时。
　　夕阳似照陶家菊，黄蝶无穷压故枝。
　　◎卷.17【题裴晋公华岳庙题名】司空图
　　岳前大队赴淮西，从此中原息鼓鼙。
　　石阙莫教苔藓上，分明认取晋公题。
　　◎卷.18【杨柳枝寿杯词十八首】司空图
　　乐府翻来占太平，风光无处不含情。
　　千门万户喧歌吹，富贵人间只此声。
　　撼晚梳空不自持，与君同折上楼时。
　　春风还有常情处，系得人心免别离。
　　灞亭东去彻隋堤，赠别何须醉似泥。
　　万里往来无一事，便帆轻拂乱莺啼。
　　台城细仗晓初移，诏赐千官禊饮时。
　　绿帐远笼清珮响，更曛晴日上龙旗。
　　桃源仙子不须夸，闻道惟栽一片花。
　　何似浣纱溪畔住，绿阴相间两三家。
　　偶然楼上卷珠帘，往往长条拂枕函。
　　恰值小娥初学舞，拟偷金缕押春衫。
　　池边影动散鸳鸯，更引微风乱绣床。
　　直待玉窗尘不起，始应金雁得成行。
　　稻畦分影向江村，憔悴经霜只半存。
　　昨日流莺今不见，乱萤飞出照黄昏。
　　客泪休沾汉水滨，舞腰羞杀汉宫人。
　　狂风更与回烟帚，扫尽繁花独占春。
　　游人莫叹易凋衰，长乐荣枯自有期。
　　看取明年春意动，更于何处最先知。
　　昔年行乐及芳时，一上丹梯桂一枝。
　　笑问江头醉公子，饶君满把麹尘丝。
　　渡头残照一行新，独自依依向北人。
　　莫恨乡程千里远，眼中从此故乡春。
　　絮惹轻枝雪未飘，小溪烟束带危桥。
　　邻家女伴频攀折，不觉回身罥翠翘。
　　处处萦空百万枝，一枝枝好更题诗。
　　隔城远岫招行客，便与朱楼当酒旗。
　　锦城分得映金沟，两岸年年引胜游。
　　若似松篁须带雪，人间何处认风流。
　　日暖津头絮已飞，看看还是送君归。
　　莫言万绪牵愁思，缉取长绳系落晖。
　　大堤时节近清明，霞衬烟笼绕郡城。
　　好是梨花相映处，更胜松雪日初晴。
　　圣主千年乐未央，御沟金翠满垂杨。
　　年年织作升平字，高映南山献寿觞。
　　◎卷.19【山鹊】司空图
　　多惊本为好毛衣，只赖人怜始却归。
　　众鸟自知颜色减，妒他偏向眼前飞。
　　◎卷.20【李居士】司空图
　　高风只在五峰前，应是精灵降作贤。
　　万里无云惟一鹤，乡中同看却升天。
　　◎卷.21【杏花】司空图
　　诗家偏为此伤情，品韵由来莫与争。
　　解笑亦应兼解语，只应慵语倩莺声。
　　◎卷.22【白菊三首】司空图
　　不疑陶令是狂生，作赋其如有定情。
　　犹胜江南隐居士，诗魔终袅负孤名。
　　自古诗人少显荣，逃名何用更题名。
　　诗中有虑犹须戒，莫向诗中著不平。
　　登高可羡少年场，白菊堆边鬓似霜。
　　益算更希沾上药，今朝第七十重阳。
　　◎卷.23【听雨（一作王建诗）】司空图
　　半夜思家睡里愁，雨声落落屋檐头。
　　照泥星出依前黑，淹烂庭花不肯休。
　　◎卷.24【杨柳枝二首】司空图
　　陶家五柳簇衡门，还有高情爱此君。
　　何处更添诗境好，新蝉欹枕每先闻。
　　数枝珍重蘸沧浪，无限尘心暂免忙。
　　烦暑若和烟露裛，便同佛手洒清凉。
　　◎卷.25【修史亭二首】司空图
　　少年已惯掷年光，时节催驱独不忙。
　　今日无疑亦无病，前程无事扰医王。
　　篱落轻寒整顿新，雪晴步屣会诸邻。
　　自从南至歌风顶，始见人烟外有人。
　　◎卷.26【漫书】司空图
　　乐退安贫知是分，成家报国亦何惭。
　　到还僧院心期在，瑟瑟澄鲜百丈潭。
　　◎卷.27【杂题二首】司空图
　　棋局长携上钓船，杀中棋杀胜丝牵。
　　洪炉任铸千钧鼎，只在磻溪一缕悬。
　　晓镜高窗气象深，自怜清格笑尘心。
　　世间不为蛾眉误，海上方应鹤背吟。
　　◎卷.28【题休休亭（一作耐辱居士歌）】司空图
　　咄，诺，休休休，莫莫莫，伎两虽多性灵恶，
　　赖是长教闲处著。休休休，莫莫莫，一局棋，一炉药，
　　天意时情可料度。白日偏催快活人，黄金难买堪骑鹤。
　　若曰尔何能，答言耐辱莫。
　　◎卷.29【冯燕歌（一作沈下贤诗）】司空图
　　魏中义士有冯燕，游侠幽并最少年。避仇偶作滑台客，
　　嘶风跃马来翩翩。此时恰遇莺花月，堤上轩车昼不绝。
　　两面高楼语笑声，指点行人情暗结。掷果潘郎谁不慕，
　　朱门别见红妆露。故故推门掩不开，似教欧轧传言语。
　　冯生敲镫袖笼鞭，半拂垂杨半惹烟。树间春鸟知人意，
　　的的心期暗与传。传道张婴偏嗜酒，从此香闺为我有。
　　梁间客燕正相欺，屋上鸣鸠空自斗。婴归醉卧非仇汝，
　　岂知负过人怀惧。燕依户扇欲潜逃，巾在枕傍指令取。
　　谁言狼戾心能忍，待我情深情不隐。回身本谓取巾难，
　　倒柄方知授霜刃。凭君抚剑即迟疑，自顾平生心不欺。
　　尔能负彼必相负，假手他人复在谁？窗间红艳犹可掬，
　　熟视花钿情不足。唯将大义断胸襟，粉颈初回如切玉。
　　凤凰钗碎各分飞，怨魄娇魂何处追，凌波如唤游金谷，
　　羞彼揶揄泪满衣。新人藏匿旧人起，白昼喧呼骇邻里。
　　诬执张婴不自明，贵免生前遭考捶。官将赴市拥红尘，
　　掉臂人来擗看人。传声莫遣有冤滥，盗杀婴家即我身。
　　初闻僚吏翻疑叹，呵叱风狂词不变。缧囚解缚犹自疑，
　　疑是梦中方脱免。未死劝君莫浪言，临危不顾始知难。
　　已为不平能割爱，更将身命救深冤。白马贤侯贾相公，
　　长悬金帛募才雄。拜章请赎冯燕罪，千古三河激义风。
　　黄河东注无时歇，注尽波澜名不灭。为感词人沈下贤，
　　长歌更与分明说。此君精爽知犹在，长与人间留炯诫。
　　铸作金燕香作堆，焚香酬酒听歌来。
　　◎卷.30【寄薛起居】司空图
　　小域新衔贺圣朝，亦知蹇分巧难抛。
　　粗才自合无岐路，不破工夫漫解嘲。
　　◎卷.31【月下留丹灶】司空图
　　月下留丹灶，坛边树羽衣。异香人不觉，残夜鹤分飞。
　　朝会初元盛，蓬瀛旧侣稀。瑶函真迹在，妖魅敢扬威。
　　◎卷.32【元日】司空图
　　甲子今重数，生涯只自怜。殷勤元日日，欹午又明年。
　　◎卷.33【洛阳咏古（一作胡曾诗）】司空图
　　石勒童年有战机，洛阳长啸倚门时。
　　晋朝不是王夷甫，大智何由得预知。
　　◎卷.34【诗品二十四则·雄浑】司空图
　　大用外腓，真体内充。返虚入浑，积健为雄。
　　具备万物，横绝太空。荒荒油云，寥寥长风。
　　超以象外，得其环中。持之匪强，来之无穷。
　　◎卷.35【诗品二十四则·冲淡】司空图
　　素处以默，妙机其微。饮之太和，独鹤与飞。
　　犹之惠风，苒苒在衣。阅音修篁，美曰载归。
　　遇之匪深，即之愈稀。脱有形似，握手已违。
　　◎卷.36【诗品二十四则·纤秾】司空图
　　采采流水，蓬蓬远春。窈窕深谷，时见美人。
　　碧桃满树，风日水滨。柳阴路曲，流莺比邻。
　　乘之愈往，识之愈真。如将不尽，与古为新。
　　◎卷.37【诗品二十四则·沈著】司空图
　　绿杉野屋，落日气清。脱巾独步，时闻鸟声。
　　鸿雁不来，之子远行。所思不远，若为平生。
　　海风碧云，夜渚月明。如有佳语，大河前横。
　　◎卷.38【诗品二十四则·高古】司空图
　　畸人乘真，手把芙蓉。泛彼浩劫，窅然空纵。
　　月出东斗，好风相从。太华夜碧，人闻清钟。
　　虚伫神素，脱然畦封。黄唐在独，落落玄宗。
　　◎卷.39【诗品二十四则·典雅】司空图
　　玉壶买春，赏雨茆屋。坐中佳士，左右修竹。
　　白云初晴，幽鸟相逐。眠琴绿阴，上有飞瀑。
　　落花无言，人淡如菊。书之岁华，其曰可读。
　　◎卷.40【诗品二十四则·洗炼】司空图
　　犹矿出金，如铅出银。超心炼冶，绝爱缁磷。
　　空潭泻春，古镜照神。体素储洁，乘月返真。
　　载瞻星辰，载歌幽人。流水今日，明月前身。
　　◎卷.41【诗品二十四则·劲健】司空图
　　行神如空，行气如虹。巫峡千寻，走云连风。
　　饮真茹强，蓄素守中。喻彼行健，是谓存雄。
　　天地与立，神化攸同。期之以实，御之以终。
　　◎卷.42【诗品二十四则·绮丽】司空图
　　神存富贵，始轻黄金。浓尽必枯，浅者屡深。
　　露馀山青，红杏在林。月明华屋，画桥碧阴。
　　金尊酒满，共客弹琴。取之自足，良殚美襟。
　　◎卷.43【诗品二十四则·自然】司空图
　　俯拾即是，不取诸邻。俱道适往，著手成春。
　　如逢花开，如瞻岁新。真予不夺，强得易贫。
　　幽人空山，过水采蘋。薄言情晤，悠悠天钧。
　　◎卷.44【诗品二十四则·含蓄】司空图
　　不著一字，尽得风流。语不涉难，已不堪忧。
　　是有真宰，与之沈浮。如渌满酒，花时返秋。
　　悠悠空尘，忽忽海沤。浅深聚散，万取一收。
　　◎卷.45【诗品二十四则·豪放】司空图
　　观花匪禁，吞吐大荒。由道返气，处得以狂。
　　天风浪浪，海山苍苍。真力弥满，万象在旁。
　　前招三辰，后引凤凰。晓策六鳌，濯足扶桑。
　　◎卷.46【诗品二十四则·精神】司空图
　　欲返不尽，相期与来。明漪绝底，奇花初胎。
　　青春鹦鹉，杨柳池台。碧山人来，清酒满杯。
　　生气远出，不著死灰。妙造自然，伊谁与裁？
　　◎卷.47【诗品二十四则·缜密】司空图
　　是有真迹，如不可知。意象欲生，造化已奇。
　　水流花开，清露未晞。要路愈远，幽行为迟。
　　语不欲犯，思不欲痴。犹春于绿，明月雪时。
　　◎卷.48【诗品二十四则·疏野】司空图
　　惟性所宅，真取弗羁。拾物自富，与率为期。
　　筑屋松下，脱帽看诗。但知旦暮，不辨何时。
　　倘然适意，岂必有为。若其天放，如是得之。
　　◎卷.49【诗品二十四则·清奇】司空图
　　娟娟群松，下有漪流。晴雪满汀，隔溪渔舟。
　　可人如玉，步屟寻幽。载行载止，空碧悠悠。
　　神出古异，淡不可收。如月之曙，如气之秋。
　　◎卷.50【诗品二十四则·委曲】司空图
　　登彼太行，翠绕羊肠。杳霭流玉，悠悠花香。
　　力之于时，声之于羌。似往已回，如幽匪藏。
　　水理漩洑，鹏风翱翔。道不自器，与之圆方。
　　◎卷.51【诗品二十四则·实境】司空图
　　取语甚直，计思匪深。忽逢幽人，如见道心。
　　晴涧之曲，碧松之阴。一客荷樵，一客听琴。
　　情性所至，妙不自寻。遇之自天，冷然希音。
　　◎卷.52【诗品二十四则·悲慨】司空图
　　大风卷水，林木为摧。意苦若死，招憩不来。
　　百岁如流，富贵冷灰。大道日往，若为雄才。
　　壮士拂剑，浩然弥哀。萧萧落叶，漏雨苍苔。
　　◎卷.53【诗品二十四则·形容】司空图
　　绝伫灵素，少回清真。如觅水影，如写阳春。
　　风云变态，花草精神。海之波澜，山之嶙峋。
　　俱似大道，妙契同尘。离形得似，庶几斯人。
　　◎卷.54【诗品二十四则·超诣】司空图
　　匪神之灵，匪机之微。如将白云，清风与归。
　　远引若至，临之已非。少有道契，终与俗违。
　　乱山高木，碧苔芳晖。诵之思之，其声愈稀。
　　◎卷.55【诗品二十四则·飘逸】司空图
　　落落欲往，矫矫不群。缑山之鹤，华顶之云。
　　高人画中，令色絪缊。御风蓬叶，泛彼无垠。
　　如不可执，如将有闻。识者已领，期之愈分。
　　◎卷.56【诗品二十四则·旷达】司空图
　　生者百岁，相去几何？欢乐苦短，忧愁实多。
　　何如尊酒，日往烟萝。花覆茆檐，疏雨相过。
　　倒酒既尽，杖藜行过。孰不有古，南山峨峨。
　　◎卷.57【诗品二十四则·流动】司空图
　　若纳水輨，如转丸珠。夫岂可道，假体遗愚。
　　荒荒坤轴，悠悠天枢。载要其端，载同其符。
　　超超神明，返返冥无。来往千载，是之谓乎。
　　◎卷.58【句】司空图
　　忍事敌灾星。（以下《困学纪闻》）
　　物望倾心久，凶渠破胆频。（《咏房太尉》。自注：初琯
　　建亲王分镇天下议，明皇从之，肃宗以是疑琯，受谗废。
　　先是禄山见分镇诏书，附膺叹曰：“吾不得天下矣！”）
　　鼎饫和方济，台阶润欲平。（《纬略》）。
　　夜短猿悲减，风和鹊喜虚。
　　骅骝思故第，鹦鹉失佳人。
　　鲸鲵人海涸，魑魅棘林幽。
　　棋声花院闭，幡影石坛高。
　　地凉清鹤梦，林静肃僧仪。
　　晚妆留拜月，春睡更生香。
　　隔谷见鸡犬，山苗接楚田。人家寒食月，花影午时天。
　　（见图与人论诗，举得意者二十二联，无全什者附记于此）
　　官路好禽声，轩车驻晚程。南楼山最秀，北路邑偏清。
　　（虞乡县楼）
　　多病形容五十三，谁怜借笏趁朝参。（华下乞归，
　　见《摭言》）
　　十年太华无知己，只得虚中两首诗。（王禹偁云：人多
　　以四皓、二疏目图，惟僧虚中赠图诗云：道装汀鹤识，
　　春醉野人扶。言其操履检身，非傲世也。又云：
　　有时看御札，特地挂朝衣。言其尊戴存诚，非邀君也。
　　故图诗云云，言得其意趣）
　　看师逸迹两师宜，高适歌行李白诗。（赠z6光，
　　见《宣和书谱》）


第六百三十五卷
　　◎卷.1【送边上从事】周繇
　　戎装佩镆铘，走马逐轻车。衰草城边路，残阳垄上笳。
　　黄河穿汉界，青冢出胡沙。提笔男儿事，功名立可夸。
　　◎卷.2【送洛阳崔员外】周繇
　　塞诏除嵩洛，观图见废兴。城迁周古鼎，地列汉诸陵。
　　日送归朝客，时招住岳僧。郡斋台阁满，公退即吟登。
　　◎卷.3【送人尉黔中】周繇
　　盘山行几驿，水路复通巴。峡涨三川雪，园开四季花。
　　公庭飞白鸟，官俸请丹砂。知尉黔中后，高吟采物华。
　　◎卷.4【送宇文虞】周繇
　　此别欲何往，未言归故林。行车新岁近，落日乱山深。
　　野店寒无客，风巢动有禽。潜知经目事，大半是愁吟。
　　◎卷.5【题东林寺虎掊泉】周繇
　　胜致通幽感，灵泉有虎掊。爪抬山脉断，掌托石心拗。
　　竹蔼疑相近，松阴盖亦交。转令栖遁者，真境逾难抛。
　　◎卷.6【登甘露寺】周繇
　　盘江上几层，峭壁半垂藤。殿锁南朝像，龛禅外国僧。
　　海涛摏砌槛，山雨洒窗灯。日暮疏钟起，声声彻广陵。
　　◎卷.7【甘露寺东轩】周繇
　　每日怜晴眺，闲吟只自娱。山从平地有，水到远天无。
　　老树多封楚，轻烟暗染吴。虽居此廊下，入户亦踌蹰。
　　◎卷.8【甘露寺北轩】周繇
　　晓色宜闲望，山风远益清。白云连晋阁，碧树尽芜城。
　　少静沙痕出，烟消野火平。最堪佳此境，为我长诗情。
　　◎卷.9【咏萤】周繇
　　熠熠与娟娟，池塘竹树边。乱飞同曳火，成聚却无烟。
　　微雨洒不灭，轻风吹欲燃。旧曾书案上，频把作囊悬。
　　◎卷.10【望海】周繇
　　苍茫空泛日，四顾绝人烟。半浸中华岸，旁通异域船。
　　岛间应有国，波外恐无天。欲作乘槎客，翻愁去隔年。
　　◎卷.11【送杨环校书归广南】周繇
　　天南行李半波涛，滩树枝枝拂戏猱。初著蓝衫从远峤，
　　乍辞云署泊轻艘。山村象踏桄榔叶，海外人收翡翠毛。
　　名宦两成归旧隐，遍寻亲友兴何饶。
　　◎卷.12【经故宅有感】周繇
　　身没南荒雨露赊，朱门空锁旧繁华。池塘凿就方通水，
　　桃杏栽成未见花。异代图书藏几箧，倾城罗绮散谁家。
　　昔年埏埴生灵地，今日生人为叹嗟。
　　◎卷.13【送入蕃使】周繇
　　猎猎旗幡过大荒，敕书犹带御烟香。滹沱河冻军回探，
　　逻逤孤城雁著行。远寨风狂移帐幕，平沙日晚卧牛羊。
　　早终册礼朝天阙，莫遣虬髭染塞霜。
　　◎卷.14【白石潭秋霁作】周繇
　　潭心烟雾破斜晖，殷殷雷声隔翠微。崖蹙盘涡翻蜃窟，
　　滩吹白石上渔矶。陵风舴艋讴哑去，出水鸬鹚薄泊飞。
　　秋霁更谁同此望，远钟时见一僧归。
　　◎卷.15【题金陵栖霞寺赠月公】周繇
　　明家不要买山钱，施作清池种白莲。松桧老依云外地，
　　楼台深锁洞中天。风经绝顶回疏雨，石倚危屏挂落泉。
　　欲结茅庵伴师住，肯饶多少薜萝烟。
　　◎卷.16【嘲段成式（一作广阳公宴）】周繇
　　蹙鞠且徒为，宁如目送时。报仇惭选耎，存想恨逶迟。
　　促坐疑辟咡，衔杯强朵颐。恣情窥窈窕，曾恃好风姿。
　　色授应难夺，神交愿莫辞。请君看曲谱，不负少年期。
　　◎卷.17【送江州薛尚书】周繇
　　匡庐千万峰，影匝郡城中。忽佩虎符去，遥疑鸟道通。
　　烟霞时满郭，波浪暮连空。树翳楼台月，帆飞鼓角风。
　　郡斋多岳客，乡户半渔翁。王事行春外，题诗寄远公。
　　◎卷.18【津头望白水】周繇
　　晴江暗涨岸吹沙，山畔船冲树杪斜。
　　城郭半淹桥市闹，鹭鸶缭绕入人家。
　　◎卷.19【公子行】周繇
　　青山薄薄漏春风，日暮鸣鞭柳影中。
　　回望玉楼人不见，酒旗深处勒花骢。
　　◎卷.20【看牡丹赠段成式（柯古前看吝酒）】周繇
　　金蕊霞英叠彩香，初疑少女出兰房。
　　逡巡又是一年别，寄语集仙呼索郎。
　　◎卷.21【以人参遗段成式】周繇
　　人形上品传方志，我得真英自紫团。
　　惭非叔子空持药，更请伯言审细看。
　　◎卷.22【和段成式】周繇
　　回簪转黛喜猜防，粉署裁诗助酒狂。
　　若遇仙丹偕羽化，但随萧史亦何伤。
　　玉树琼筵映彩霞，澄虚楼阁似仙家。
　　只缘存想归兰室，不向春风看夜花。


第六百三十六卷
　　◎卷.1【杂兴】聂夷中
　　两叶能蔽目，双豆能塞聪。理身不知道，将为天地聋。
　　扰扰造化内，茫茫天地中。苟或有所愿，毛发亦不容。
　　◎卷.2【杂怨（一作孟郊诗，题云征妇怨）】聂夷中
　　生在绮罗下，岂识渔阳道。良人自戍来，夜夜梦中到。
　　渔阳万里远，近于中门限。中门逾有时，渔阳常在眼。
　　君泪濡罗巾，妾泪滴路尘。罗巾今在手，日得随妾身。
　　路尘如因风，得上君车轮。
　　◎卷.3【行路难】聂夷中
　　莫言行路难，夷狄如中国。谓言骨肉亲，中门如异域。
　　出处全在人，路亦无通塞。门前两条辙，何处去不得。
　　◎卷.4【大垂手】聂夷中
　　金刀剪轻云，盘用黄金缕。装束赵飞燕，教来掌上舞。
　　舞罢飞燕死，片片随风去。
　　◎卷.5【空城雀（一作孟郊诗）】聂夷中
　　一雀入官仓，所食能损几。所虑往复频，官仓乃害尔。
　　鱼网不在天，鸟网不在水。饮啄要自然，何必空城里。
　　◎卷.6【胡无人行】聂夷中
　　男儿徇大义，立节不沽名。腰间悬陆离，大歌胡无行。
　　不读战国书，不览黄石经。醉卧咸阳楼，梦入受降城。
　　更愿生羽翼，飞身入青冥。请携天子剑，斫下旄头星。
　　自然胡无人，虽有无战争。悠哉典属国，驱羊老一生。
　　◎卷.7【咏田家（一作伤田家）】聂夷中
　　二月卖新丝，五月粜新谷。医得眼前疮，剜却心头肉。
　　我愿君王心，化作光明烛。不照绮罗筵，只照逃亡屋。
　　◎卷.8【燕台二首】聂夷中
　　燕台累黄金，上欲招儒雅。贵得贤士来，更下于隗者。
　　自然乐毅徒，趋风走天下。何必驰凤书，旁求向林野。
　　燕台高百尺，燕灭台亦平。一种是亡国，犹得礼贤名。
　　何似章华畔，空馀禾黍生。
　　◎卷.9【古兴】聂夷中
　　片玉一尘轻，粒粟山丘重。唐虞贵民食，只是勤播种。
　　前圣后圣同，今人古人共。一岁如苦饥，金玉何所用。
　　◎卷.10【劝酒二首】聂夷中
　　白日无定影，清江无定波。人无百年寿，百年复如何。
　　堂上陈美酒，堂下列笙歌。与君入醉乡，醉乡乐天和。
　　岁岁松柏茂，日日丘陵多。君看终南山，万古青峨峨。
　　灞上送行客，听唱行客歌。适来桥下水，已作渭川波。
　　人间荣乐少，四海别离多。但恐别离泪，自成苦水河。
　　劝尔一杯酒，所赠无余多。
　　◎卷.11【饮酒乐】聂夷中
　　日月似有事，一夜行一周。草木犹须老，人生得无愁。
　　一饮解百结，再饮破百忧。白发欺贫贱，不入醉人头。
　　我愿东海水，尽向杯中流。安得阮步兵，同入醉乡游。
　　◎卷.12【公子行二首】聂夷中
　　汉代多豪族，恩深益骄逸。走马踏杀人，街吏不敢诘。
　　红楼宴青春，数里望云蔚。金缸焰胜昼，不畏落晖疾。
　　美人尽如月，南威莫能匹。芙蓉自天来，不向水中出。
　　飞琼奏云和，碧箫吹凤质。唯恨鲁阳死，无人驻白日。
　　花树出墙头，花里谁家楼。一行书不读，身封万户侯。
　　美人楼上歌，不是古凉州。
　　◎卷.13【短歌】聂夷中
　　八月木阴薄，十叶三堕枝。人生过五十，亦已同此时。
　　朝出东郭门，嘉树郁参差。暮出西郭门，原草已离披。
　　南邻好台榭，北邻善歌吹。荣华忽销歇，四顾令人悲。
　　生死与荣辱，四者乃常期。古人耻其名，没世无人知。
　　无言鬓似霜，勿谓事如丝。耆年无一善，何殊食乳儿。
　　◎卷.14【过比干墓】聂夷中
　　殷辛帝天下，厌为天下尊。乾纲既一断，贤愚无二门。
　　佞是福身本，忠作丧己源。饿虎不食子，人无骨肉恩。
　　日影不入地，下埋冤死魂。腐骨不为土，应作石木根。
　　余来过此乡，下马吊此坟。静念君臣间，有道谁敢论。
　　◎卷.15【住京寄同志】聂夷中
　　有京如在道，日日先鸡起。不离十二街，日行一百里。
　　役役大块上，周朝复秦市。贵贱与贤愚，古今同一轨。
　　白兔落天西，赤鸦飞海底。一日复一日，日日无终始。
　　自嫌性如石，不达荣辱理。试问九十翁，吾今尚如此。
　　◎卷.16【赠农（一作孟郊诗）】聂夷中
　　劝尔勤耕田，盈尔仓中粟。劝尔无伐桑，减尔身上服。
　　清霜一委地，万草色不绿。狂风一飘林，万叶不著木。
　　青春如不耕，何以自拘束。
　　◎卷.17【客有追叹后时者作诗勉之】聂夷中
　　后达多晚荣，速得多疾倾。君看构大厦，何曾一日成。
　　在暖须在桑，在饱须在耕。君子贵弘道，道弘无不亨。
　　太阳垂好光，毛发悉见形。我亦二十年，直似戴盆行。
　　荆山产美玉，石石皆坚贞。未必尽有玉，玉且间石生。
　　精卫一微物，犹恐填海平。
　　◎卷.18【访嵩阳道士不遇】聂夷中
　　先生五岳游，文焰灭金鼎。日下鹤过时，人间空落影。
　　常言一粒药，不随死生境。何当列御寇，去问仙人请。
　　◎卷.19【早发邺北经古城】聂夷中
　　微月东南明，双牛耕古城。但耕古城地，不知古城名。
　　当昔置此城，岂料今日耕。蔓草已离披，狐兔何纵横。
　　秋云零落散，秋风萧条生。对古良可叹，念今转伤情。
　　古人已冥冥，今人又营营。不知马蹄下，谁家旧台亭。
　　◎卷.20【题贾氏林泉】聂夷中
　　市朝束名利，林泉系清通。岂知黄尘内，迥有白云踪。
　　轻流逗密蓧，直干入宽空。高吟五君咏，疑对九华峰。
　　我知种竹心，欲扇清凉风。我知决泉意，将明济物功。
　　有琴不张弦，众星列梧桐。须知淡澹听，声在无声中。
　　地非樵者路，武陵又何逢。只虑迷所归，池上日西东。
　　◎卷.21【送友人归江南】聂夷中
　　泉州五更鼓，月落西南维。此时有行客，别我孤舟归。
　　上国身无主，下第诚可悲。
　　◎卷.22【秋夕】聂夷中
　　日往无复见，秋堂暮仍学。玄发不知白，晓人寒铜觉。
　　为材未离群，有玉犹在璞。谁把碧桐枝，刻作云门乐。
　　◎卷.23【哭刘驾博士】聂夷中
　　出门四顾望，此日何徘徊。终南旧山色，夫子安在哉。
　　君诗如门户，夕闭昼还开。君名如四时，春尽夏复来。
　　原野多丘陵，累累如高台。君坟须数尺，谁与夫子偕。
　　◎卷.24【公子家（一作长安花，一作公子行）】聂夷中
　　种花满西园，花发青楼道。花下一禾生，去之为恶草。
　　◎卷.25【田家二首（后首一作李绅诗）】聂夷中
　　父耕原上田，子劚山下荒。六月禾未秀，官家已修仓。
　　锄田当日午，汗滴禾下土。谁念盘中餐，粒粒皆辛苦。
　　◎卷.26【杂怨】聂夷中
　　良人昨日去，明月又不圆。别时各有泪，零落青楼前。
　　◎卷.27【乌夜啼】聂夷中
　　众鸟各归枝，乌乌尔不栖。还应知妾恨，故向绿窗啼。
　　◎卷.28【起夜来】聂夷中
　　念远心如烧，不觉中夜起。桃花带露泛，立在月明里。
　　◎卷.29【古别离（一作孟郊诗）】聂夷中
　　欲别牵郎衣，问郎游何处。不恨归日迟，莫向临邛去。
　　◎卷.30【长安道】聂夷中
　　此地无驻马，夜中犹走轮。所以路傍草，少于衣上尘。
　　◎卷.31【游子行】聂夷中
　　萱草生堂阶，游子行天涯。慈亲倚门望，不见萱草花。
　　◎卷.32【闻人说海北事有感】聂夷中
　　故乡归路隔高雷，见说年来事可哀。村落日中眠虎豹，
　　田园雨后长蒿莱。海隅久已无春色，地底真成有劫灰。
　　荆棘满山行不得，不知当日是谁栽。


第六百三十七卷
　　◎卷.1【华清词】顾云
　　祥云皓鹤盘碧空，乔松稍稍韵微风。绛节影来，
　　朱幡响丁东，相公清斋朝蕊宫。太上符箓龙蛇踪，
　　散花天女侍香童。隔烟遥望见云水，弹璈吹凤清珑珑。
　　丹砂黄金世可度，愿启一言告仙翁。道门弟子山中客，
　　长向山中礼空碧。九色真龙上汉时，愿把霓幢引烟策。
　　◎卷.2【天威行】顾云
　　蛮岭高，蛮海阔，去舸回艘投此歇。一夜舟人得梦间，
　　草草相呼一时发。飓风忽起云颠狂，波涛摆掣鱼龙僵。
　　海神怕急上岸走，山燕股栗入石藏。金蛇飞状霍闪过，
　　白日倒挂银绳长。轰轰砢砢雷车转，霹雳一声天地战。
　　风定云开始望看，万里青山分两片。车遥遥，马阗阗，
　　平如砥，直如弦。云南八国万部落，皆知此路来朝天。
　　耿恭拜出井底水，广利刺开山上泉。若论终古济物意，
　　二将之功皆小焉。
　　◎卷.3【筑城篇】顾云
　　三十六里西川地，围绕城郭峨天横。一家人率一口甓，
　　版筑才兴城已成。役夫登登无倦色，馔饱觞酣方暂息。
　　不假神龟出指踪，尽凭心匠为筹画。画阁团团真铁瓮，
　　堵阔巉岩齐石壁。风吹四面旌旗动，火焰相烧满天赤。
　　散花楼晚挂残虹，濯锦秋江澄倒碧。西川父老贺子孙，
　　从兹始是中华人。
　　◎卷.4【苏君厅观韩干马障歌】顾云
　　杜甫歌诗吟不足，可怜曹霸丹青曲。直言弟子韩干马，
　　画马无骨但有肉。今日披图见笔迹，始知甫也真凡目。
　　秦王学士居武功，六印名家声价雄。乃孙屈迹宁百里，
　　好奇学古有祖风。竹厅斜日弈棋散，延我直入书斋中。
　　屹然六幅古屏上，欻见胡人牵入天厩之神龙。
　　麟鬐凤臆真相似，秋竹惨惨披两耳。轻匀杏蕊糁皮毛，
　　细捻银丝插鬃尾。思量动步应千里，谁见初离渥洼水？
　　眼前只欠燕雪飞，蹄下如闻朔风起。朱崖谪掾从亡殁，
　　更有何人鉴奇物。当时若遇燕昭王，肯把千金买枯骨。
　　◎卷.5【苔歌】顾云
　　槛前溪夺秋空色，百丈潭心数砂砾。松筠条条长碧苔，
　　苔色碧于溪水碧。波回梳开孔雀尾，根细贴著盘陀石。
　　拨浪轻拈出少时，一髻浓烟三四尺。山光日华乱相射，
　　静缕蓝鬐匀襞积。试把临流抖擞看，琉璃珠子泪双滴。
　　如看玉女洗头处，解破云鬟收未得。即是仙宫欲制六铢衣，
　　染丝未倩鲛人织。采之不敢盈筐箧，苦怕龙神河伯惜。
　　琼苏玉盐烂漫煮，咽入丹田续灵液。会待功成插翅飞，
　　蓬莱顶上寻仙客。
　　◎卷.6【池阳醉歌赠匡庐处士姚岩杰】顾云
　　九华太守行春罢，高绛红筵压花榭。四面繁英拂槛开，
　　帖雪团霞坠枝亚。空中焰若烧蓝天，万里滑静无纤烟。
　　弦索紧快管声脆，急曲碎拍声相连。主人怜才多倾兴，
　　许客酣歌露真性。春酎香浓枝盏黏，一醉有时三日病。
　　鼋潭鳞粉解不去，鸦岭蕊花浇不醒。肺枯似著炉鞲煽，
　　脑热如遭锤凿钉。蒙溪先生梁公孙，忽然示我十轴文。
　　展开一卷读一首，四顾特地无涯垠。又开一轴读一帙，
　　酒病豁若风驱云。文锋斡破造化窟，心刃掘出兴亡根。
　　经疾史恙万片恨，墨炙笔针如有神。呵叱潘陆鄙琐屑，
　　提挈扬孟归孔门。时时说及开元理，家风飒飒吹人耳。
　　吴兢纂出升平源，十事分明铺在纸。裔孙才业今如此，
　　谁人为奏明天子？銮驾何当猎左冯，神鹰一掷望千里。
　　戏操狂翰涴蛮笺，傍人莫笑我率然。
　　◎卷.7【咏柳二首】顾云
　　带露含烟处处垂，绽黄摇绿嫩参差。长堤未见风飘絮，
　　广陌初怜日映丝。斜傍画筵偷舞态，低临妆阁学愁眉。
　　离亭不放到春暮，折尽拂檐千万枝。
　　闲花野草总争新，眉皱丝干独不匀。
　　乞取东风残气力，莫教虚度一年春。


第六百三十八卷
　　◎卷.1【宴边将】张乔
　　一曲梁州金石清，边风萧飒动江城。
　　座中有老沙场客，横笛休吹塞上声。
　　◎卷.2【郢州即事】张乔
　　孤城临远水，千里见寒山。白雪无人唱，沧洲尽日闲。
　　鸟归残烧外，帆出断云间。此地秋风起，应随计吏还。
　　◎卷.3【送宾贡金夷吾奉使归本国】张乔
　　渡海登仙籍，还家备汉仪。孤舟无岸泊，万里有星随。
　　积水浮魂梦，流年半别离。东风未回日，音信杳难期。
　　◎卷.4【华山】张乔
　　谁将倚天剑，削出倚天峰。众水背流急，他山相向重。
　　树黏青霭合，崖夹白云浓。一夜盆倾雨，前湫起毒龙。
　　◎卷.5【滕王阁】张乔
　　昔人登览处，遗阁大江隅。叠浪有时有，闲云无日无。
　　早凉先燕去，返照后帆孤。未得营归计，菱歌满旧湖。
　　◎卷.6【寄处士梁烛】张乔
　　贤哉君子风，讽与古人同。采药楚云里，移家湘水东。
　　星霜秋野阔，雨雹夜山空。早晚相招隐，深耕老此中。
　　◎卷.7【送许棠下第游蜀】张乔
　　天下猿多处，西南是蜀关。马登青壁瘦，人宿翠微闲。
　　带雨逢残日，因江见断山。行歌风月好，莫老锦城间。
　　◎卷.8【题终南山白鹤观】张乔
　　上彻炼丹峰，求玄意未穷。古坛青草合，往事白云空。
　　仙境日月外，帝乡烟雾中。人间足烦暑，欲去恋松风。
　　◎卷.9【赠边将】张乔
　　将军夸胆气，功在杀人多。对酒擎钟饮，临风拔剑歌。
　　翻师平碎叶，掠地取交河。应笑孔门客，年年羡四科。
　　◎卷.10【吊建州李员外】张乔
　　铭旌归故里，猿鸟亦凄然。已葬桐江月，空回建水船。
　　客传为郡日，僧说读书年。恐有吟魂在，深山古木边。
　　◎卷.11【送许棠及第归宣州】张乔
　　雅调一生吟，谁为晚达心。傍人贺及第，独自却沾襟。
　　宴别喧天乐，家归碍日岑。青门许攀送，故里接云林。
　　◎卷.12【送庞百篇之任青阳县尉】张乔
　　都堂公试日，词翰独超群。品秩台庭与，篇章圣主闻。
　　乡连三楚树，县封九华云。多少青门客，临岐共羡君。
　　◎卷.13【曲江春】张乔
　　寻春与送春，多绕曲江滨。一片凫鹥水，千秋辇毂尘。
　　岸凉随众木，波影逐游人。自是游人老，年年管吹新。
　　◎卷.14【秦原春望】张乔
　　无穷名利尘，轩盖逐年新。北阙东堂路，千山万水人。
　　云离僧榻曙，燕远凤楼春。荏苒文明代，难归钓艇身。
　　◎卷.15【游华山云际寺（一作游少华山甘露寺）】张乔
　　少华中峰寺，高秋众景归。地连秦塞起，河隔晋山微。
　　晚木蝉相应，凉天雁并飞。殷勤记岩石，只恐再来稀。
　　◎卷.16【送棋待诏朴球归新罗】张乔
　　海东谁敌手，归去道应孤。阙下传新势，船中覆旧图。
　　穷荒回日月，积水载寰区。故国多年别，桑田复在无。
　　◎卷.17【送郑谷先辈赴妆州辟命】张乔
　　看花兴未休，已散曲江游。载笔离秦甸，从军过洛州。
　　嵩云将雨去，汝水背城流。应念依门客，蒿莱满径秋。
　　◎卷.18【赠敬亭清越上人】张乔
　　海上独随缘，归来二十年。久闲时得句，渐老不离禅。
　　砌木欹临水，窗峰直倚天。犹期向云里，别扫石床眠。
　　◎卷.19【题灵山寺】张乔
　　树凉清岛寺，虚阁敞禅扉。四面闲云入，中流独鸟归。
　　湖平幽径近，船泊夜灯微。一宿秋风里，烟波隔捣衣。
　　◎卷.20【吊栖白上人】张乔
　　今古递相送，几时无逝波。篇章名不朽，寂灭理如何。
　　内殿留真影，闲房落贝多。从兹高塔寺，惆怅懒经过。
　　◎卷.21【北山书事】张乔
　　黄河一曲山，天半锁重关。圣日雄藩静，秋风老将闲。
　　车舆穿谷口，市井响云间。大野无飞鸟，元戎校猎还。
　　◎卷.22【长安书事】张乔
　　出送乡人尽，沧洲未得还。秋风五陵树，晴日六街山。
　　有景终年住，无机是处闲。何当向云外，免老别离间。
　　◎卷.23【送郑侍御赴汴州辟命】张乔
　　官从谏署清，暂去佐戎旌。朝客多相恋，吟僧欲伴行。
　　河冰天际白，岳雪眼前明。即见东风起，梁园听早莺。
　　◎卷.24【吊造微上人】张乔
　　至人随化往，遗路自堪伤。白塔收真骨，青山闭影堂。
　　钟残含细韵，烟灭有馀香。松上斋乌在，迟迟立夕阳。
　　◎卷.25【经隐岩旧居（一作怀旧游）】张乔
　　夜久村落静，徘徊杨柳津。青山犹有路，明月已无人。
　　梦寐空前事，星霜倦此身。尝期结茅处，来往蹑遗尘。
　　◎卷.26【再题敬亭清越上人山房】张乔
　　重来访惠休，已是十年游。向水千松老，空山一磬秋。
　　石窗清吹入，河汉夜光流。久别多新作，长吟洗俗愁。
　　◎卷.27【浮汴东归】张乔
　　日暖泗滨西，无穷岸草齐。薄烟衰草树，微月迥城鸡。
　　水近沧浪急，山随绿野低。羞将旧名姓，还向旧游题。
　　◎卷.28【雨中宿僧院】张乔
　　千灯有宿因，长老许相亲。夜永楼台雨，更深江海人。
　　劳生无了日，妄念起微尘。不是真如理，何门静此身。
　　◎卷.29【江行至沙浦】张乔
　　烟霞接杳冥，旅泊寄回汀。夜雨雷电歇，春江蛟蜃腥。
　　城侵潮影白，峤截鸟行青。遍欲探泉石，南须过洞庭。
　　◎卷.30【送友人归江南】张乔
　　辛勤同失意，迢递独还家。落日江边笛，残春岛上花。
　　亲安诚可喜，道在亦何嗟。谁伴高吟处，晴天望九华。
　　◎卷.31【刘补阙自九华山拜官因以寄献】张乔
　　冥鸿久不群，征拜动天文。地主迎过郡，山僧送出云。
　　登车残月在，宿馆乱流分。若更思林下，还须共致君。
　　◎卷.32【岳阳即事】张乔
　　远色岳阳楼，湘帆数片愁。竹风山上路，沙月水中洲。
　　力学桑田废，思归鬓发秋。功名如不立，岂易狎汀鸥。
　　◎卷.33【题兴善寺僧道深院】张乔
　　江峰峰顶人，受法老西秦。法本无前业，禅非为后身。
　　院栽他国树，堂展祖师真。甚愿依宗旨，求闲未有因。
　　◎卷.34【送龙门令刘沧】张乔
　　去宰龙门县，应思变化年。还将鲁儒政，又与晋人传。
　　峭壁开中古，长河落半天。几乡因劝勉，耕稼满云烟。
　　◎卷.35【送友人往宜春（一作江南）】张乔
　　落花兼柳絮，无处不纷纷。远道空归去，流莺独自闻。
　　野桥喧磑水，山郭入楼云。故里南陵曲，秋期更送君。
　　◎卷.36【书边事】张乔
　　调角断清秋，征人倚戍楼。春风对青冢，白日落梁州。
　　大汉无兵阻，穷边有客游。蕃情似此水，长愿向南流。
　　◎卷.37【送僧雅觉归东海】张乔
　　山川心地内，一念即千重。老别关中寺，禅归海外峰。
　　鸟行来有路，帆影去无踪。几夜波涛息，先闻本国钟。
　　◎卷.38【和薛监察题兴善寺古松（薛一作崔）】张乔
　　种在法王城，前朝古寺名。瘦根盘地远，香吹入云清。
　　鹤动池台影，僧禅雨雪声。看来人旋老，因此叹浮生。
　　◎卷.39【听琴】张乔
　　清月转瑶轸，弄中湘水寒。能令坐来客，不语自相看。
　　静恐鬼神出，急疑风雨残。几时归岭峤，更过洞庭弹。
　　◎卷.40【送友人游蜀】张乔
　　此心知者稀，欲别倍相依。无食拟同去，有家还未归。
　　巴山开国远，剑道入天微。必恐临邛客，疑君学赋非。
　　◎卷.41【闻仰山禅师往曹溪因赠】张乔
　　曹溪松下路，猿鸟重相亲。四海求玄理，千峰绕定身。
　　异花天上堕，灵草雪中春。自惜经行处，焚香礼旧真。
　　◎卷.42【蓝溪夜坐】张乔
　　蓝水警尘梦，夜吟开草堂。月临山霭薄，松滴露花香。
　　诗外真风远，人间静兴长。明朝访禅侣，更上翠微房。
　　◎卷.43【题郑侍御蓝田别业】张乔
　　秋山清若水，吟客静于僧。小径通商岭，高窗见杜陵。
　　云霞朝入镜，猿鸟夜窥灯。许作前峰侣，终来寄上层。
　　◎卷.44【送友人进士许棠】张乔
　　离乡积岁年，归路远依然。夜火山头市，春江树杪船。
　　干戈愁鬓改，瘴疠喜家全。何处营甘旨，潮涛浸薄田。
　　◎卷.45【秘省伴直】张乔
　　乔枝聚暝禽，叠阁锁遥岑。待月当秋直，看书废夜吟。
　　残薪留火细，古井下瓶深。纵欲抄前史，贫难遂此心。
　　◎卷.46【宿昭应】张乔
　　夜忆开元寺，凄凉里巷间。薄烟通魏阙，明月照骊山。
　　半壁空宫闭，连天白道闲。清晨更回首，独向灞陵还。
　　◎卷.47【送陆处士】张乔
　　樽前放浩歌，便起泛烟波。舟楫故人少，江湖明月多。
　　孤峰经宿上，僻寺共云过。若向仙岩住，还应著薜萝。
　　◎卷.48【送韩处士归少室山】张乔
　　江外历千岑，还归少室吟。地闲缑岭月，窗迥洛城砧。
　　石窦垂寒乳，松枝长别琴。他年瀑泉下，亦拟置家林。
　　◎卷.49【赠初上人】张乔
　　竹色覆禅栖，幽禽绕院啼。空门无去住，行客自东西。
　　井气春来歇，庭枝雪后低。相看念山水，尽日话曹溪。
　　◎卷.50【送新罗僧】张乔
　　东来此学禅，多病念佛缘。把锡离岩寺，收经上海船。
　　落帆敲石火，宿岛汲瓶泉。永向扶桑老，知无再少年。
　　◎卷.51【题山僧院】张乔
　　谿路曾来日，年多与旧同。地寒松影里，僧老磬声中。
　　远水清风落，闲云别院通。心源若无碍，何必更论空。
　　◎卷.52【书梅福殿壁二首】张乔
　　梅真从羽化，万古是须臾。此地名空在，西山云亦孤。
　　井痕平野水，坛级上春芜。纵有双飞鹤，年多松已枯。
　　一自白云去，千秋坛月明。我来思往事，谁更得长生。
　　雅韵磬钟远，真风楼殿清。今来为尉者，天下有仙名。
　　◎卷.53【荆楚道中】张乔
　　前程曾未到，岐路拟何为。返照行人急，荒郊去鸟迟。
　　春宵多旅梦，夏闰远秋期。处处牵愁绪，无穷是柳丝。
　　◎卷.54【送南陵尉李频】张乔
　　重作东南尉，生涯尚似僧。客程淮馆月，乡思海船灯。
　　晚雾看春毂，晴天见朗陵。不应三考足，先授诏书征。
　　◎卷.55【将归江淮书（一作冬归有感）】张乔
　　东风摇众木，即有看花期。紫陌频来日，沧洲独去时。
　　郡因兵役苦，家为海翻移。未老多如此，那堪鬓不衰。
　　◎卷.56【沿汉东归】张乔
　　北去穷秦塞，南归绕汉川。深山逢古迹，远道见新年。
　　绝壁云衔寺，空江雪洒船。萦回还此景，多坐夜灯前。
　　◎卷.57【送蜀客】张乔
　　剑阁缘空去，西南转几州。丹霄行客语，明月杜鹃愁。
　　露带山花落，云随野水流。相如曾醉地，莫滞少年游。
　　◎卷.58【塞上（一作塞下曲）】张乔
　　勒兵辽水边，风急卷旌旃。绝塞寒无树，平沙势尽天。
　　雪晴回探骑，月落控鸣弦。永定山河誓，南归改汉年。
　　◎卷.59【送友人归袁州】张乔
　　袁江猿鸟清，曾向此中行。才子登科去，诸侯扫榻迎。
　　山藏明月浦，树绕白云城。远想安亲后，秋风梦不惊。
　　◎卷.60【赠别李山人】张乔
　　分合老西秦，年年梦白蘋。曾为洞庭客，还送洞庭人。
　　语别惜残夜，思归愁见春。遥知泊舟处，沙月自相亲。
　　◎卷.61【思宜春寄友人】张乔
　　胜游虽隔年，魂梦亦依然。瀑水喧秋思，孤灯动夜船。
　　断虹全岭雨，斜月半溪烟。旧日吟诗侣，何人更不眠。
　　◎卷.62【江行夜雨】张乔
　　江风木落天，游子感流年。万里波连蜀，三更雨到船。
　　梦残灯影外，愁积苇丛边。不及樵渔客，全家住岛田。
　　◎卷.63【赠仰大师】张乔
　　仰山因久住，天下仰山名。井邑身虽到，林泉性本清。
　　野云居处尽，江月定中明。仿佛曾相识，今来隔几生。
　　◎卷.64【江南逢洛下友人】张乔
　　洛下吟诗侣，南游只有君。波涛归路见，蟋蟀在船闻。
　　晓月江城出，晴霞岛树分。无穷怀古意，岂独绕湘云。
　　◎卷.65【东湖赠僧子兰（一作题兰上人）】张乔
　　名利了无时，何人暂访师。道情闲外见，心地语来知。
　　竹落穿窗叶，松寒荫井枝。匡山许同社，愿卜挂帆期。
　　◎卷.66【隐岩陪郑少师夜坐】张乔
　　幸喜陪驺驭，频来向此宵。砚磨清涧石，厨爨白云樵。
　　竹外村烟细，灯中禁漏遥。衣冠与文理，静语对前朝。
　　◎卷.67【送三传赴长城尉（一作送前辈读三传任长城尉）】张乔
　　登科精鲁史，为尉及良时。高论穷诸国，长才并几司。
　　地倾流水疾，山叠过云迟。暇日琴书畔，何人对手棋。
　　◎卷.68【送李道士归南岳】张乔
　　千峰隔湘水，迢递挂帆归。扫月眠苍壁，和云著褐衣。
　　洞虚悬溜滴，径狭长松围。只恐相寻日，人间旧识稀。
　　◎卷.69【延福里秋怀】张乔
　　终年九陌行，要路迹皆生。苦学犹难至，甘贫岂有成。
　　病携秋卷重，闲著暑衣轻。一别林泉久，中宵御水声。
　　◎卷.70【题玄哲禅师影堂】张乔
　　吾师视化身，一念即遗尘。岩谷藏虚塔，江湖散学人。
　　云迷禅处石，院掩写来真。寂寞焚香后，闲阶细草生。
　　◎卷.71【登慈恩寺塔】张乔
　　窗户几层风，清凉碧落中。世人来往别，烟景古今同。
　　列岫横秦断，长河极塞空。斜阳越乡思，天末见归鸿。
　　◎卷.72【送友人东归】张乔
　　远涉期秋卷，将行不废吟。故乡芳草路，来往别离心。
　　挂席春风尽，开斋夏景深。子规谁共听，江月上清岑。
　　◎卷.73【送僧鸾归蜀宁亲】张乔
　　歌诗精外学，天子是知音。坐夏宫钟近，宁亲剑阁深。
　　高名彻西国，旧迹寄东林。自此栖禅者，因师满蜀吟。
　　◎卷.74【送人归江南】张乔
　　贫归无定程，水宿与山行。未有安亲计，难为去国情。
　　岛烟孤寺磬，江月远船筝。思苦秋回日，多应吟更清。
　　◎卷.75【将离江上作】张乔
　　白衣归树下，青草恋江边。三楚足深隐，五陵多少年。
　　寂寥闻蜀魄，清绝怨湘弦。岐路在何处，西行心渺然。
　　◎卷.76【别李参军】张乔
　　王孙游不遇，况我五湖人。野店难投宿，渔家独问津。
　　岭分中夜月，江隔两乡春。静想青云路，还应寄此身。
　　◎卷.77【送睦州张参军】张乔
　　重禄轻身日，清资近故乡。因知送君后，转自惜年芳。
　　远水分林影，层峰起鸟行。扁舟此中去，溪月有余光。
　　◎卷.78【赠棋僧侣】张乔
　　机谋时未有，多向弈棋销。已与山僧敌，无令海客饶。
　　静驱云阵起，疏点雁行遥。夜雨如相忆，松窗更见招。
　　◎卷.79【题湖上友人居】张乔
　　岂得恋樵渔，全家湖畔居。远无潮客信，闲寄岳僧书。
　　野白梅繁后，山明雨散初。逍遥向云水，莫与宦情疏。
　　◎卷.80【送友人归宣州】张乔
　　失计复离愁，君归我独游。乱花藏道发，春水绕乡流。
　　暝火丛桥市，晴山叠郡楼。无为谢公恋，吟过晓蝉秋。
　　◎卷.81【题古观】张乔
　　急景递衰老，此经谁养真。松留千载鹤，碑隔六朝人。
　　洞水流花早，壶天闭雪春。其如为名利，归踏五陵尘。
　　◎卷.82【送友人及第归江南】张乔
　　岂易及归荣，辛勤致此名。登车思往事，回首勉诸生。
　　路绕山光晓，帆通海气清。秋期却闲坐，林下听江声。
　　◎卷.83【送朴充侍御归海东】张乔
　　天涯离二纪，阙下历三朝。涨海虽然阔，归帆不觉遥。
　　惊波时失侣，举火夜相招。来往寻遗事，秦皇有断桥。
　　◎卷.84【吊前水部贾员外】张乔
　　笼中江海禽，日夕有归心。魏阙长谣久，吴山独往深。
　　别时群木落，终处乱猿吟。李白坟前路，溪僧送入林。
　　◎卷.85【题小松】张乔
　　松子落何年，纤枝长水边。斫开深涧雪，移出远林烟。
　　带月栖幽鸟，兼花灌冷泉。微风动清韵，闲听罢琴眠。
　　◎卷.86【寄中岳颛顼先生】张乔
　　先生颛顼后，得道自何人。松柏卑于寿，儿孙老却身。
　　夜窗峰顶曙，寒涧洞中春。恋此逍遥境，云间不可亲。
　　◎卷.87【送沈先辈尉昭应】张乔
　　馀才不废诗，佐邑喜闲司。丹陛终须去，青山未可期。
　　叶凋温谷晚，云出古宫迟。若草东封疏，君王到有时。
　　◎卷.88【送友人游湖南】张乔
　　所投非旧知，亦似有前期。路向长江上，帆扬细雨时。
　　春生南岳早，日转大荒迟。尽采潇湘句，重来会近期。
　　◎卷.89【江上送友人南游】张乔
　　何处积乡愁，天涯聚乱流。岸长群岫晚，湖阔片帆秋。
　　买酒过渔舍，分灯与钓舟。潇湘见来雁，应念独边游。
　　◎卷.90【江南别友人】张乔
　　劳生故白头，头白未应休。阙下难孤立，天涯尚旅游。
　　听猿吟岛寺，待月上江楼。醉别醒惆怅，云帆满乱流。
　　◎卷.91【商山道中】张乔
　　春去计秋期，长安在梦思。多逢山好处，少值客行时。
　　云起争峰势，花交隐涧枝。停骖一惆怅，应只岭猿知。
　　◎卷.92【吴江旅次】张乔
　　行人愁落日，去鸟倦遥林。旷野鸣流水，空山响暮砧。
　　旅途归计晚，乡树别年深。寂寞逢村酒，渔家一醉吟。
　　◎卷.93【寄南中友人】张乔
　　相梦如相见，相思去后频。旧时行处断，华发别来新。
　　浪动三湘月，烟藏五岭春。又无归北客，书札寄何人。
　　◎卷.94【寄绩溪陈明府】张乔
　　古邑猿声里，空城只半存。岸移无旧路，沙涨别成村。
　　鼓角喧京口，江山尽汝濆。六朝兴废地，行子一销魂。
　　◎卷.95【试月中桂】张乔
　　与月转洪濛，扶疏万古同。根非生下土，叶不坠秋风。
　　每以圆时足，还随缺处空。影高群木外，香满一轮中。
　　未种丹霄日，应虚玉兔宫。何当因羽化，细得问玄功。
　　◎卷.96【游歙州兴唐寺】张乔
　　山桥通绝境，到此忆天台。竹里寻幽径，云边上古台。
　　鸟归残照出，钟断细泉来。为爱澄溪月，因成隔宿回。
　　◎卷.97【题诠律师院】张乔
　　院凉松雨声，相对有山情。未许谿边老，犹思岳顶行。
　　纱灯留火细，石井灌瓶清。欲问吾师外，何人得此生。
　　◎卷.98【金山寺空上人院】张乔
　　已老金山顶，无心上石桥。讲移三楚遍，梵译五天遥。
　　板阁禅秋月，铜瓶汲夜潮。自惭昏醉客，来坐亦通宵。
　　◎卷.99【题广信寺】张乔
　　亭北敞灵溪，林梢与槛齐。野云来影远，沙鸟去行低。
　　晚渡明村火，晴山响郡鼙。思乡值摇落，赖不有猿啼。


第六百三十九卷
　　◎卷.1【兴善寺贝多树】张乔
　　还应毫末长，始见拂丹霄。得子从西国，成阴见昔朝。
　　势随双刹直，寒出四墙遥。带月啼春鸟，连空噪暝蜩。
　　远根穿古井，高顶起凉飙。影动悬灯夜，声繁过雨朝。
　　静迟松桂老，坚任雪霜凋。永共终南在，应随劫火烧。
　　◎卷.2【华山】张乔
　　青苍河一隅，气状杳难图。卓杰三峰出，高奇四岳无。
　　力疑擎上界，势独压中区。众水东西走，群山远近趋。
　　天回诸宿照，地耸百灵扶。石壁烟霞丽，龙潭雨雹粗。
　　澄凝临甸服，险固束神都。浅觉川原异，深应日月殊。
　　鹤归青霭合，仙去白云孤。瀑漏斜飞冻，松长倒挂枯。
　　每来寻洞穴，不拟返江湖。傥有芝田种，岩间老一夫。
　　◎卷.3【送何道士归山】张乔
　　身非绝粒本清羸，束挂仙经杖一枝。落叶独寻流水去，
　　深山长与白云期。树临丹灶寒花疾，坛近清岚夜月迟。
　　樵客若能随洞里，回归人世始应悲。
　　◎卷.4【城东寓居寄知己】张乔
　　花木闲门苔藓生，浐川特去得吟情。病来久绝洞庭信，
　　年长却思庐岳耕。落日独归林下宿，暮云多绕水边行。
　　干时退出长如此，频愧相忧道姓名。
　　◎卷.5【再书边事】张乔
　　万里沙西寇已平，犬羊群外筑空城。分营夜火烧云远，
　　校猎秋雕掠草轻。秦将力随胡马竭，蕃河流入汉家清。
　　羌戎不识干戈老，须贺当时圣主明。
　　◎卷.6【游边感怀二首】张乔
　　贫游缭绕困边沙，却被辽阳战士嗟。
　　不是无家归不得，有家归去似无家。
　　兄弟江南身塞北，雁飞犹自半年馀。
　　夜来因得思乡梦，重读前秋转海书。
　　◎卷.7【无题（一作赠友人）】张乔
　　九霄无诏下，何事触清尘。宅带松萝僻，身惟猿鸟亲。
　　吟看仙掌月，期有洞庭人。莫问烟霞句，悬知见岳神。
　　◎卷.8【蝉】张乔
　　先秋蝉一悲，长是客行时。曾感去年者，又鸣何处枝。
　　细听残韵在，回望旧声迟。断续谁家树，凉风送别离。
　　◎卷.9【江上逢进士许棠】张乔
　　诗人推上第，新榜又无君。鹤发他乡老，渔歌故国闻。
　　平江流晓月，独鸟伴馀云。且了髫年志，沙鸥未可群。
　　◎卷.10【送河西从事】张乔
　　结束佐戎旃，河西住几年。陇头随日去，碛里寄星眠。
　　水近沙连帐，程遥马入天。圣朝思上策，重待奏安边。
　　◎卷.11【河湟旧卒】张乔
　　少年随将讨河湟，头白时清返故乡。
　　十万汉军零落尽，独吹边曲向残阳。
　　◎卷.12【促织】张乔
　　念尔无机自有情，迎寒辛苦弄梭声。
　　椒房金屋何曾识，偏向贫家壁下鸣。
　　◎卷.13【猿（一作长安赠猿）】张乔
　　挂月栖云向楚林，取来全是为清音。
　　谁知系在黄金索，翻畏侯家不敢吟。
　　◎卷.14【寄荐福寺栖白大师】张乔
　　高塔六街无不见，塔边名出只吾师。
　　尝闻朝客多相□，记得□□数句诗。
　　◎卷.15【越中赠别】张乔
　　东越相逢几醉眠，满楼明月镜湖边。
　　别离吟断西陵渡，杨柳秋风两岸蝉。
　　◎卷.16【寄清越上人（一作寄山僧）】张乔
　　大道本来无所染，白云那得有心期。
　　远公独刻莲花漏，犹向空山礼六时。
　　◎卷.17【宿齐山僧舍】张乔
　　一宿经窗卧白波，万重归梦隔烟萝。
　　若言不得南宗要，长在禅床事更多。
　　◎卷.18【春日游曲江】张乔
　　日暖鸳鸯拍浪春，蒹葭浦际聚青蘋。
　　若论来往乡心切，须是烟波岛上人。
　　◎卷.19【渔家】张乔
　　拥棹思悠悠，更深泛积流。唯将一星火，何处宿芦洲。
　　◎卷.20【送人及第归海东】张乔
　　东风日边起，草木一时春。自笑中华路，年年送远人。
　　◎卷.21【题河中鹳雀楼】张乔
　　高楼怀古动悲歌，鹳雀今无野燕过。树隔五陵秋色早，
　　水连三晋夕阳多。渔人遗火成寒烧，牧笛吹风起夜波。
　　十载重来值摇落，天涯归计欲如何。
　　◎卷.22【宿洛都门】张乔
　　山川马上度边禽，一宿都门永夜吟。
　　客路不归秋又晚，西风吹动洛阳砧。
　　◎卷.23【对月二首】张乔
　　圆魄上寒空，皆言四海同。安知千里外，不有雨兼风。
　　盈缺青冥外，东风万古吹。何人种丹桂，不长出轮枝。
　　◎卷.24【赠友人】张乔
　　自说安贫归未得，竹边门掩小池冰。典琴赊酒吟过寺，
　　送客思乡上灞陵。待月夜留烟岛客，忆云闲访翠微僧。
　　几时献了相如赋，共向嵩山采茯苓。
　　◎卷.25【笛】张乔
　　剪雨裁烟一节秋，落梅杨柳曲中愁。
　　尊前暂借殷勤看，明日曾闻向陇头。
　　◎卷.26【渔者】张乔
　　首戴圆荷发不梳，叶舟为宅水为居。
　　沙头聚看人如市，钓得澄江一丈鱼。
　　◎卷.27【宿潺湲亭】张乔
　　走月流烟叠树西，听来愁甚听猿啼。
　　几时御水声边住，却梦潺湲宿此溪。
　　◎卷.28【台城】张乔
　　宫殿馀基长草花，景阳宫树噪村鸦。
　　云屯雉堞依然在，空绕渔樵四五家。
　　◎卷.29【寄山僧】张乔
　　闲倚蒲团向日眠，不能归老岳云边。
　　旧时僧侣无人在，惟有长松见少年。
　　◎卷.30【题上元许棠所任王昌龄厅】张乔
　　琉璃堂里当时客，久绝吟声继后尘。
　　百四十年庭树老，如今重得见诗人。
　　◎卷.31【自诮】张乔
　　每到花时恨道穷，一生光景半成空。
　　只应抱璞非良玉，岂得年年不至公。
　　◎卷.32【赠河南诗友】张乔
　　山东令族玉无尘，裁剪烟花笔下春。
　　不把瑶华借风月，洛阳才子更何人。
　　◎卷.33【寄维扬故人】张乔
　　离别河边绾柳条，千山万水玉人遥。
　　月明记得相寻处，城锁东风十五桥。
　　◎卷.34【孤云】张乔
　　舒卷因风何所之，碧天孤影势迟迟。
　　莫言长是无心物，还有随龙作雨时。
　　◎卷.35【咏棋子赠弈僧】张乔
　　黑白谁能用入玄，千回生死体方圆。
　　空门说得恒沙劫，应笑终年为一先。
　　◎卷.36【谷口作】张乔
　　巴客青冥过岭尘，雪崖交映一川春。
　　晴朝采药寻源去，必恐云深见异人。
　　◎卷.37【寄弟】张乔
　　故里行人战后疏，青崖萍寄白云居。
　　那堪又是伤春日，把得长安落第书。
　　◎卷.38【春日有怀】张乔
　　高下寻花春景迟，汾阳台榭白云诗。
　　看山怀古翻惆怅，未胜遥传不到时。
　　◎卷.39【鹭鸶障子】张乔
　　剪得机中如雪素，画为江上带丝禽。
　　闲来相对茅堂下，引出烟波万里心。
　　◎卷.40【甘露寺僧房】张乔
　　临水登山路，重寻旅思劳。竹阴行处密，僧腊别来高。
　　远岫明寒火，危楼响夜涛。悲秋不成寐，明月上千舠。
　　◎卷.41【宿江叟岛居】张乔
　　一家烟岛隈，竹里夜窗开。数派分潮去，千樯聚月来。
　　石楼云断续，涧渚雁徘徊。了得平生志，还归筑钓台。
　　◎卷.42【江村】张乔
　　贫游无定踪，乡信转难逢。寒渚暮烟阔，去帆归思重。
　　潮平低戌火，木落远山钟。况是渔家宿，疏篱响夜舂。
　　◎卷.43【赠进士顾云】张乔
　　潮槛烟波别钓津，西京同□荻□贫。不知守道归何日，
　　相对无言尽几春。晴景远山花外暮，云边高盖水边□。
　　与君愁寂无消处，赊酒青门送楚人。
　　◎卷.44【赠头陀僧】张乔
　　自说年深别石桥，遍游灵迹熟南朝。已知世路皆虚幻，
　　不觉空门是寂寥。沧海附船浮浪久，碧山寻塔上云遥。
　　如今竹院藏衰老，一点寒灯弟子烧。
　　◎卷.45【寻阳村舍】张乔
　　荒林寄远居，坐卧见樵渔。夜火随船远，寒更出郡疏。
　　雪迷登岳路，风阻转江书。寂寞高窗下，思乡岁欲除。
　　◎卷.46【江楼作】张乔
　　凭槛见天涯，非秋亦可悲。晚天帆去疾，春雪燕来迟。
　　山水分乡县，干戈足别离。南人废耕织，早晚罢王师。
　　◎卷.47【回鸾阁写望】张乔
　　古阁上空半，寥寥千里心。多年为客路，尽日倚栏吟。
　　山压秦川重，河来虏塞深。回銮今不见，烟雾杳沉沉。
　　◎卷.48【题宣州开元寺】张乔
　　谁家烟径长莓苔，金碧虚栏竹上开。流水远分山色断，
　　清猿时带角声来。六朝明月唯诗在，三楚空山有雁回。
　　达理始应尽惆怅，僧闲应得话天台。
　　◎卷.49【题友人草堂】张乔
　　空山卜隐初，生计亦无馀。三亩水边竹，一床琴畔书。
　　深林收晚果，绝顶拾秋蔬。坚话长如此，何年献子虚。
　　◎卷.50【七松亭】张乔
　　七松亭上望秦川，高鸟闲云满目前。已比子真耕谷口，
　　岂同陶令卧江边。临崖把卷惊回烧，扫石留僧听远泉。
　　明月影中宫漏近，珮声应宿使朝天。
　　◎卷.51【题友人林斋】张乔
　　乔木带凉蝉，来吟暑雨天。不离高枕上，似宿远山边。
　　簟冷窗中月，茶香竹里泉。吾庐近溪岛，忆别动经年。
　　◎卷.52【经宣城元员外山居】张乔
　　无人袭仙隐，石室闭空山。避烧猿犹到，随云鹤不还。
　　涧荒岩影在，桥断树阴闲。但有黄河赋，长留在世间。
　　◎卷.53【经九华山费征君故居】张乔
　　草堂芜没后，来往问樵翁。断石荒林外，孤坟晚照中。
　　数溪分大野，九子立寒空。烟壁曾行处，青云路不通。
　　◎卷.54【题贾岛吟诗台】张乔
　　吟魂不复游，台亦似荒丘。一径草中出，长江天外流。
　　暝烟寒鸟集，残月夜虫愁。愿得生禾黍，锄平恨即休。
　　◎卷.55【游南岳】张乔
　　入岩仙境清，行尽复重行。若得闲无事，长来寄此生。
　　涧松闲易老，笼烛晚生明。一宿泉声里，思乡梦不成。
　　◎卷.56【寻桃源】张乔
　　武林春草齐，花影隔澄溪。路远无人去，山空有鸟啼。
　　水垂青霭断，松偃绿萝低。世上迷途客，经兹尽不迷。
　　◎卷.57【青鸟泉】张乔
　　只此沉仙翼，瑶池似不遥。有声悬翠壁，无势下丹霄。
　　净濑烟霞古，寒原草木凋。山河几更变，幽咽到唐朝。
　　◎卷.58【望巫山】张乔
　　溪叠云深转谷迟，暝投孤店草虫悲。愁连远水波涛夜，
　　梦断空山雨雹时。边海故园荒后卖，入关玄发夜来衰。
　　东归未必胜羁旅，况是东归未有期。
　　◎卷.59【省中偶作】张乔
　　二转郎曹自勉旃，莎阶吟步想前贤。不如何逊无佳句，
　　若比冯唐是壮年。捧制名题黄纸尾，约僧心在白云边。
　　乳毛松雪春来好，直夜清闲且学禅。
　　◎卷.60【秋夕】张乔
　　春恨复秋悲，秋悲难到时。每逢明月夜，长起故山思。
　　巷僻行吟远，蛩多独卧迟。溪僧与樵客，动别十年期。
　　◎卷.61【山中冬夜】张乔
　　寒叶风摇尽，空林鸟宿稀。涧冰妨鹿饮，山雪阻僧归。
　　夜坐尘心定，长吟语力微。人间去多事，何处梦柴扉。
　　◎卷.62【宿刘温书斋】张乔
　　不掩盈窗月，天然格调高。凉风移蟋蟀，落叶在离骚。
　　回笔挑灯烬，悬图见海涛。因论三国志，空载几英豪。
　　◎卷.63【归旧山】张乔
　　昔年山下结茅茨，村落重来野径移。樵客相逢悲往事，
　　林僧闲坐问归期。异藤遍树无空处，幽草缘溪少歇时。
　　此景一抛吟欲老，可能文字圣朝知。
　　◎卷.64【潭上作】张乔
　　竹岛残阳映翠微，雪翎禽过碧潭飞。
　　人间未有关身事，每到渔家不欲归。
　　◎卷.65【杨花落】张乔
　　北斗南回春物老，红英落尽绿尚早。韶风澹荡无所依，
　　偏惜垂杨作春好。此时可怜杨柳花，萦盈艳曳满人家。
　　人家女儿出罗幕，净扫玉除看花落。宝环纤手捧更飞，
　　翠羽轻裙承不著。历历瑶琴舞袖陈，飞红拂黛怜玉人。
　　东园桃李芳已歇，犹有杨花娇暮春。
　　◎卷.66【九华楼晴望】张乔
　　一夜江潭风雨后，九华晴望倚天秋。
　　重来此地知何日，欲别殷勤更上楼。
　　◎卷.67【终南山】张乔
　　带雪复衔春，横天占半秦。势奇看不定，景变写难真。
　　洞远皆通岳，川多更有神。白云幽绝处，自古属樵人。
　　◎卷.68【哭陈陶】张乔
　　先生抱衰疾，不起茂陵间。夕临诸孤少，荒居吊客还。
　　遗文禅东岳，留语葬乡山。多雨铭旌故，残灯素帐闲。
　　乐章谁与集，陇树即堪攀。神理今难问，予将叫帝关。
　　◎卷.69【长门怨】张乔
　　御泉长绕凤凰楼，自是恩波别处流。
　　闲揲舞衣归未得，夜来砧杵六宫秋。


第六百四十卷
　　◎卷.1【升平词五首（一作薛能诗）】曹唐
　　瑞气绕宫楼，皇居上苑游。远冈连圣祚，平地载神州。
　　会合兼重译，潺湲近八流。中兴岂假问，据此自千秋。
　　寥泬敞延英，朝班立位横。宣传无草动，拜舞有衣声。
　　鸳瓦霜消湿，虫丝日照明。辛勤自不到，遥见似前程。
　　处处是欢心，时康岁已深。不同三尺剑，应似五弦琴。
　　寿笑山犹尽，明嫌日有阴。何当怜一物，亦遣断愁吟。
　　日日听歌谣，区中尽祝尧。虫蝗初不害，夷狄近全销。
　　史笔唯书瑞，天台绝见妖。因令匹夫志，转欲事清朝。
　　五帝三皇主，萧曹魏邴臣。文章唯返朴，戈甲尽生尘。
　　谏纸应无用，朝纲自有伦。升平不可记，所见是闲人。
　　◎卷.2【洛东兰若归】曹唐
　　一衲老禅床，吾生半异乡。管弦愁里老，书剑梦中忙。
　　鸟急山初暝，蝉稀树正凉。又归何处去，尘路月苍苍。
　　◎卷.3【仙都即景】曹唐
　　黄帝登真处，青青不记年。孤峰应碍日，一柱自擎天。
　　石怪长栖鹤，云闲若有仙。鼎湖看不见，零落数枝莲。
　　◎卷.4【汉武帝将候西王母下降】曹唐
　　昆仑凝想最高峰，王母来乘五色龙。歌听紫鸾犹缥缈，
　　语来青鸟许从容。风回水落三清月，漏苦霜传五夜钟。
　　树影悠悠花悄悄，若闻箫管是行踪。
　　◎卷.5【汉武帝于宫中宴西王母】曹唐
　　鳌岫云低太一坛，武皇斋洁不胜欢。长生碧字期亲署，
　　延寿丹泉许细看。剑佩有声宫树静，星河无影禁花寒。
　　秋风袅袅月朗朗，玉女清歌一夜阑。
　　◎卷.6【刘晨阮肇游天台】曹唐
　　树入天台石路新，云和草静迥无尘。烟霞不省生前事，
　　水木空疑梦后身。往往鸡鸣岩下月，时时犬吠洞中春。
　　不知此地归何处，须就桃源问主人。
　　◎卷.7【刘阮洞中遇仙子】曹唐
　　天和树色霭苍苍，霞重岚深路渺茫。云实满山无鸟雀，
　　水声沿涧有笙簧。碧沙洞里乾坤别，红树枝前日月长。
　　愿得花间有人出，免令仙犬吠刘郎。
　　◎卷.8【仙子送刘阮出洞】曹唐
　　殷勤相送出天台，仙境那能却再来。云液每归须强饮，
　　玉书无事莫频开。花当洞口应长在，水到人间定不回。
　　惆怅溪头从此别，碧山明月闭苍苔。
　　◎卷.9【仙子洞中有怀刘阮】曹唐
　　不将清瑟理霓裳，尘梦那知鹤梦长。洞里有天春寂寂，
　　人间无路月茫茫。玉沙瑶草连溪碧，流水桃花满涧香。
　　晓露风灯零落尽，此生无处访刘郎。
　　◎卷.10【刘阮再到天台不复见仙子】曹唐
　　再到天台访玉真，青苔白石已成尘。笙歌冥寞闲深洞，
　　云鹤萧条绝旧邻。草树总非前度色，烟霞不似昔年春。
　　桃花流水依然在，不见当时劝酒人。
　　◎卷.11【织女怀牵牛】曹唐
　　北斗佳人双泪流，眼穿肠断为牵牛。封题锦字凝新恨，
　　抛掷金梭织旧愁。桂树三春烟漠漠，银河一水夜悠悠。
　　欲将心向仙郎说，借问榆花早晚秋。
　　◎卷.12【王远宴麻姑蔡经宅】曹唐
　　好风吹树杏花香，花下真人道姓王。大篆龙蛇随笔札，
　　小天星斗满衣裳。闲抛南极归期晚，笑指东溟饮兴长。
　　要唤麻姑同一醉，使人沽酒向馀杭。
　　◎卷.13【萼绿华将归九疑留别许真人】曹唐
　　九点秋烟黛色空，绿华归思颇无穷。每悲驭鹤身难任，
　　长恨临霞语未终。河影暗吹云梦月，花声闲落洞庭风。
　　蓝丝重勒金条脱，留与人间许侍中。
　　◎卷.14【穆王宴王母于九光流霞馆】曹唐
　　桑叶扶疏闭日华，穆王邀命宴流霞。霓旌著地云初驻，
　　金奏掀天月欲斜。歌咽细风吹粉蕊，饮馀清露湿瑶砂。
　　不知白马红缰解，偷吃东田碧玉花。
　　◎卷.15【紫河张休真】曹唐
　　琪树扶疏压瑞烟，玉皇朝客满花前。山川到处成三月，
　　丝竹经时即万年。树石冥茫初缩地，杯盘狼藉未朝天。
　　东风小饮人皆醉，从听黄龙枕水眠。
　　◎卷.16【张硕重寄杜兰香】曹唐
　　碧落香销兰露秋，星河无梦夜悠悠。灵妃不降三清驾，
　　仙鹤空成万古愁。皓月隔花追款别，瑞烟笼树省淹留。
　　人间何事堪惆怅，海色西风十二楼。
　　◎卷.17【玉女杜兰香下嫁于张硕】曹唐
　　天上人间两渺茫，不知谁识杜兰香。来经玉树三山远，
　　去隔银河一水长。怨入清尘愁锦瑟，酒倾玄露醉瑶觞。
　　遗情更说何珍重，擘破云鬟金凤凰。
　　◎卷.18【萧史携弄玉上升】曹唐
　　岂是丹台归路遥，紫鸾烟驾不同飘。一声洛水传幽咽，
　　万片宫花共寂寥。红粉美人愁未散，清华公子笑相邀。
　　缑山碧树青楼月，肠断春风为玉箫。
　　◎卷.19【皇初平将入金华山】曹唐
　　莫道真游烟景赊，潇湘有路入京华。溪头鹤树春常在，
　　洞口人家日易斜。一水暗鸣闲绕涧，五云长往不还家。
　　白羊成队难收拾，吃尽溪边巨胜花。
　　◎卷.20【汉武帝思李夫人】曹唐
　　惆怅冰颜不复归，晚秋黄叶满天飞。迎风细荇传香粉，
　　隔水残霞见画衣。白玉帐寒鸳梦绝，紫阳宫远雁书稀。
　　夜深池上兰桡歇，断续歌声彻太微。
　　◎卷.21【送羽人王锡归罗浮】曹唐
　　风前整顿紫荷巾，常向罗浮保养神。石磴倚天行带月，
　　铁桥通海入无尘。龙蛇出洞闲邀雨，犀象眠花不避人。
　　最爱葛洪寻药处，露苗烟蕊满山春。
　　◎卷.22【送刘尊师祗诏阙庭三首】曹唐
　　海风叶叶驾霓旌，天路悠悠接上清。锦诰凄凉遗去恨，
　　玉箫哀绝醉离情。五湖夜月幡幢湿，双阙清风剑珮轻。
　　从此暂辞华表柱，便应千载是归程。
　　五峰已别隔人间，双阙何年许再还。既扫山川收地脉，
　　须留日月驻天颜。霞觞共饮身虽在，风驭难陪迹未闲。
　　从此枕中唯有梦，梦魂何处访三山。
　　仙老闲眠碧草堂，帝书征入白云乡。龟台欲署长生籍，
　　鸾殿还论不死方。红露想倾延命酒，素烟思爇降真香。
　　五千言外无文字，更有何词赠武皇。
　　◎卷.23【三年冬大礼五首】曹唐
　　皇帝斋心洁素诚，自朝真祖报升平。华山秋草多归马，
　　沧海寒波绝洗兵。银箭水残河势断，玉炉烟尽日华生。
　　千官整肃三天夜，剑佩初闻入太清。
　　海日西飞度禁林，太清宫殿月沉沉。不闻北斗倾尧酒，
　　空觉南风入舜琴。歌压钧天闲梦尽，诏归秋水道情深。
　　雪风更起古杉叶，时送步虚清磬音。
　　太一天坛降紫君，属车龙鹤夜成群。春浮玉藻寒初落，
　　露拂金茎曙欲分。三代乐回风入律，四溟歌驻水成文。
　　千官不动旌旗下，日照南山万树云。
　　山拥飞云海水清，天坛未夕仗先成。千官不起金縢议，
　　万国空瞻玉藻声。禁火曙然烟焰袅，宫衣寒拂雪花轻。
　　侧闻左右皆周吕，看取从容致太平。
　　太和琴暖发南薰，水阔风高得细闻。沧海举歌夔是相，
　　历山回禅舜为君。翠微呼处生丹障，清净封中起白云。
　　今日病身惭小隐，欲将泉石勒移文。
　　◎卷.24【暮春戏赠吴端公】曹唐
　　年少英雄好丈夫，大家望拜执金吾。闲眠晓日听鶗鴂，
　　笑倚春风仗辘轳。深院吹笙闻汉婢，静街调马任奚奴。
　　牡丹花下帘钩外，独凭红肌捋虎须。
　　◎卷.25【奉送严大夫再领容府二首】曹唐
　　海风卷树冻岚消，忧国宁辞岭外遥。自顾勤劳甘百战，
　　不将功业负三朝。剑澄黑水曾芟虎，箭劈黄云惯射雕。
　　代北天南尽成事，肯将心许霍嫖姚。
　　日照双旌射火山，笑迎宾从却南还。风云暗发谈谐外，
　　感会潜生气概间。蕲竹水翻台榭湿，刺桐花落管弦闲。
　　无因得靸真珠履，亲从新侯定八蛮。
　　◎卷.26【赠南岳冯处士二首】曹唐
　　白石溪边自结庐，风泉满院称幽居。鸟啼深树劚灵药，
　　花落闲窗看道书。烟岚晚过鹿裘湿，水月夜明山舍虚。
　　支颐冷笑缘名出，终日王门强曳裾。
　　寂寥深木闭烟霞，洞里相知有几家。笑看潭鱼吹水沫，
　　醉嗔溪鹿吃蕉花。穿厨历历泉声细，绕屋悠悠树影斜。
　　夜静著灰封釜灶，自添文武养丹砂。
　　◎卷.27【题子侄书院双松】曹唐
　　自种双松费几钱，顿令院落似秋天。能藏此地新晴雨，
　　却惹空山旧烧烟。枝压细风过枕上，影笼残月到窗前。
　　莫教取次成闲梦，使汝悠悠十八年。
　　◎卷.28【羽林贾中丞】曹唐
　　四十年前百战身，曾驱虎队扫胡尘。风悲鼓角榆关暮，
　　日暖旌旗陇草春。铁马惯牵邀上客，金鱼多解乞佳人。
　　胸中别有安边计，谁睬髭须白似银。
　　◎卷.29【送康祭酒赴轮台】曹唐
　　灞水桥边酒一杯，送君千里赴轮台。霜粘海眼旗声冻，
　　风射犀文甲缝开。断碛簇烟山似米，野营轩地鼓如雷。
　　分明会得将军意，不斩楼兰不拟回。
　　◎卷.30【南游】曹唐
　　尽兴南游卒未回，水工舟子不须催。政思碧树关心句，
　　难放红螺蘸甲杯。涨海潮生阴火灭，苍梧风暖瘴云开。
　　芦花寂寂月如练，何处笛声江上来。
　　◎卷.31【哭陷边许兵马使】曹唐
　　北风裂地黯边霜，战败桑干日色黄。故国暗回残士卒，
　　新坟空葬旧衣裳。散牵细马嘶青草，任去佳人吊白杨。
　　除却阴符与兵法，更无一物在仪床。
　　◎卷.32【和周侍御买剑】曹唐
　　将军溢价买吴钩，要与中原静寇仇。试挂窗前惊电转，
　　略抛床下怕泉流。青天露拔云霓泣，黑地潜擎鬼魅愁。
　　见说夜深星斗畔，等闲期克月支头。
　　◎卷.33【病马五首呈郑校书章三吴十五先辈】曹唐
　　騄耳何年别渥洼，病来颜色半泥沙。四啼不凿金砧裂，
　　双眼慵开玉箸斜。堕月兔毛干觳觫，失云龙骨瘦牙槎。
　　平原好放无人放，嘶向秋风苜蓿花。
　　陇上沙葱叶正齐，腾黄犹自跼羸啼。尾蟠夜雨红丝脆，
　　头捽秋风白练低。力惫未思金络脑，影寒空望锦障泥。
　　阶前莫怪垂双泪，不遇孙阳不敢嘶。
　　不剪焦毛鬣半翻，何人别是古龙孙。霜侵病骨无骄气，
　　土蚀骢花见卧痕。未喷断云归汉苑，曾追轻练过吴门。
　　一朝千里心犹在，争肯潜忘秣饲恩。
　　空被秋风吹病毛，无因濯浪刷洪涛。卧来总怪龙蹄跙，
　　瘦尽谁惊虎口高。追电有心犹款段，逢人相骨强嘶号。
　　欲将鬐鬣重裁剪，乞借新成利铰刀。
　　病久无人著意看，玉华衫色欲凋残。饮惊白露泉花冷，
　　吃怕清秋豆叶寒。长襜敢辞红锦重，旧缰宁畏紫丝蟠。
　　王良若许相抬策，千里追风也不难。
　　◎卷.34【长安客舍叙邵陵旧宴，寄永州萧使君五首】曹唐
　　邵陵佳树碧葱茏，河汉西沈宴未终。残漏五更传海月，
　　清笳三会揭天风。香熏舞席云鬟绿，光射头盘蜡烛红。
　　今日却怀行乐处，两床丝竹水楼中。
　　不知何路却飞翻，虚受贤侯郑重恩。五夜清歌敲玉树，
　　三年洪饮倒金尊。招携永感双鱼在，报答空知一剑存。
　　狼藉梨花满城月，当时长醉信陵门。
　　粉堞彤轩画障西，水云红树窣璇题。鹧鸪欲绝歌声定，
　　鸲鹆初惊舞袖齐。坐对玉山空甸线，细听金石怕低迷。
　　东风夜月三年饮，不省非时不似泥。
　　木鱼金钥锁春城，夜上红楼纵酒情。竹叶水繁更漏促，
　　桐花风软管弦清。百分散打银船溢，十指宽催玉箸轻。
　　星斗渐稀宾客散，碧云犹恋艳歌声。
　　三年身逐汉诸侯，宾榻容居最上头。饱听笙歌陪痛饮，
　　熟寻云水纵闲游。朱门锁闭烟岚暮，铃阁清泠水木秋。
　　月满前山圆不动，更邀诗客上高楼。
　　◎卷.35【勖剑】曹唐
　　古物神光雪见羞，未能擎出恐泉流。暗临黑水蛟螭泣，
　　潜倚空山鬼魅愁。生怕雷霆号涧底，长闻风雨在床头。
　　垂情不用将闲气，恼乱司空犯斗牛。
　　◎卷.36【仙都即景】曹唐
　　蟠桃花老华阳东，轩后登真谢六宫。旌节暗迎归碧落，
　　笙歌遥听隔崆峒。衣冠留葬桥山月，剑履将随浪海风。
　　看却龙髯攀不得，红霞零落鼎湖空。
　　◎卷.37【望九华寄池阳杜员外】曹唐
　　戴月早辞三秀馆，迟明初识九华峰。差差玉剑寒铓利，
　　袅袅青莲翠叶重。奇状却疑人画出，岚光如为客添浓。
　　行春若到五溪上，此处褰帷正面逢。


第六百四十一卷
　　◎卷.1【小游仙诗九十八首】曹唐
　　玉箫金瑟发商声，桑叶枯干海水清。
　　净扫蓬莱山下路，略邀王母话长生。
　　上元元日豁明堂，五帝望空拜玉皇。
　　万树琪花千圃药，心知不敢辄形相。
　　骑龙重过玉溪头，红叶还春碧水流。
　　省得壶中见天地，壶中天地不曾秋。
　　真王未许久从容，立在花前别甯封。
　　手把玉箫头不举，自愁如醉倚黄龙。
　　金殿无人锁绛烟，玉郎并不赏丹田。
　　白龙蹀躞难回跋，争下红绡碧玉鞭。
　　玄洲草木不知黄，甲子初开浩劫长。
　　无限万年年少女，手攀红树满残阳。
　　宫阙重重闭玉林，昆仑高辟彩云深。
　　黄龙掉尾引郎去，使妾月明何处寻。
　　风满涂山玉蕊稀，赤龙闲卧鹤东飞。
　　紫梨烂尽无人吃，何事韩君去不归。
　　武帝徒劳厌暮年，不曾清净不精专。
　　上元少女绝还往，满灶丹成白玉烟。
　　百辟朝回闭玉除，露风清宴桂花疏。
　　西归使者骑金虎，亸鞚垂鞭唱步虚。
　　南斗阑珊北斗稀，茅君夜著紫霞衣。
　　朝骑白鹿趁朝去，凤押笙歌逐后飞。
　　焚香独自上天坛，桂树风吹玉简寒。
　　长怕嵇康乏仙骨，与将仙籍再寻看。
　　冰屋朱扉晓未开，谁将金策扣琼台。
　　碧花红尾小仙犬，闲吠五云嗔客来。
　　酒酽春浓琼草齐，真公饮散醉如泥。
　　朱轮轧轧入云去，行到半天闻马嘶。
　　白石山中自有天，竹花藤叶隔溪烟。
　　朝来洞口围棋了，赌得青龙直几钱。
　　海水西飞照柏林，青云斜倚锦云深。
　　水风暗入古山叶，吹断步虚清磬音。
　　玉诏新除沈侍郎，便分茅土镇东方。
　　不知今夕游何处，侍从皆骑白凤凰。
　　洞里烟霞无歇时，洞中天地足金芝。
　　月明朗朗溪头树，白发老人相对棋。
　　饥即餐霞闷即行，一声长啸万山青。
　　穿花渡水来相访，珍重多才阮步兵。
　　东妃闲著翠霞裙，自领笙歌出五云。
　　清思密谈谁第一，不过邀取小茅君。
　　月影悠悠秋树明，露吹犀簟象床轻。
　　嫔妃久立帐门外，暗笑夫人推酒声。
　　九天天路入云长，燕使何由到上方。
　　玉女暗来花下立，手挼裙带问昭王。
　　玉皇赐妾紫衣裳，教向桃源嫁阮郎。
　　烂煮琼花劝君吃，恐君毛鬓暗成霜。
　　花底休倾绿玉卮，云中含笑向安期。
　　穷阳有数不知数，大似人间年少儿。
　　玉色雌龙金络头，真妃骑出纵闲游。
　　昆仑山上桃花底，一曲商歌天地秋。
　　偷来洞口访刘君，缓步轻抬玉线裙。
　　细擘桃花逐流水，更无言语倚彤云。
　　西汉夫人下太虚，九霞裙幅五云舆。
　　欲将碧字相教示，自解盘囊出素书。
　　天上鸡鸣海日红，青腰侍女扫朱宫。
　　洗花蒸叶滤清酒，待与夫人邀五翁。
　　汗漫真游实可奇，人间天上几人知。
　　周王不信长生话，空使苌弘碧泪垂。
　　青锦缝裳绿玉珰，满身新带五云香。
　　闲依碧海攀鸾驾，笑就苏君觅橘尝。
　　鹤不西飞龙不行，露干云破洞箫清。
　　少年仙子说闲事，遥隔彩云闻笑声。
　　洞里烟深木叶粗，乘风使者降玄都。
　　隔花相见遥相贺，擎出怀中赤玉符。
　　芝蕙芸花烂漫春，瑞香烟露湿衣巾。
　　玉童私地夸书札，偷写云谣暗赠人。
　　天上邀来不肯来，人间双鹤又空回。
　　秦皇汉武死何处，海畔红桑花自开。
　　紫羽麾幢下玉京，却邀真母入三清。
　　白龙久住浑相恋，斜倚祥云不肯行。
　　鹤叫风悲竹叶疏，谁来五岭拜云车。
　　人间肉马无轻步，踏破先生一卷书。
　　夜降西坛宴已终，花残月榭雾朦胧。
　　谁游八海门前过，空洞一声风雨中。
　　忘却教人锁后宫，还丹失尽玉壶空。
　　嫦娥若不偷灵药，争得长生在月中。
　　旸谷先生下宴时，月光初冷紫琼枝。
　　凄清金石揭天地，事在世间人不知。
　　共爱初平住九霞，焚香不出闭金华。
　　白羊成队难收拾，吃尽溪头巨胜花。
　　酒尽香残夜欲分，青童拜问紫阳君。
　　月光悄悄笙歌远，马影龙声归五云。
　　海树灵风吹彩烟，丹陵朝客欲升天。
　　无央公子停鸾辔，笑泥娇妃索玉鞭。
　　八景风回五凤车，昆仑山上看桃花。
　　若教使者沽春酒，须觅馀杭阿母家。
　　叔卿遍览九天春，不见人间故旧人。
　　怪得蓬莱山下水，半成沙土半成尘。
　　欲饮尊中云母浆，月明花里合笙簧。
　　更教小奈将龙去，便向金坛取阮郎。
　　海上桃花千树开，麻姑一去不知来。
　　辽东老鹤应慵惰，教探桑田便不回。
　　昨夜相邀宴杏坛，等闲乘醉走青鸾。
　　红云塞路东风紧，吹破芙蓉碧玉冠。
　　云鹤冥冥去不分，落花流水恨空存。
　　不知玉女无期信，道与留门却闭门。
　　采女平明受事回，暗交丹契锦囊开。
　　欲书密诏防人见，佯喝青虬使莫来。
　　太一元君昨夜过，碧云高髻绾婆娑。
　　手抬玉策红于火，敲断金鸾使唱歌。
　　碧瓦彤轩月殿开，九天花落瑞风来。
　　玉皇欲著红龙衮，亲唤金妃下手裁。
　　长房自贵解飞翻，五色云中独闭门。
　　看却桑田欲成海，不知还往几人存。
　　赤龙停步彩云飞，共道真王海上归。
　　千岁红桃香破鼻，玉盘盛出与金妃。
　　碧海灵童夜到时，徒劳相唤上琼池。
　　因循天子能闲事，纵与青龙不解骑。
　　且欲留君饮桂浆，九天无事莫推忙。
　　青龙举步行千里，休道蓬莱归路长。
　　侍女亲擎玉酒卮，满卮倾酒劝安期。
　　等闲相别三千岁，长忆水边分枣时。
　　万岁蛾眉不解愁，旋弹清瑟旋闲游。
　　忽闻下界笙箫曲，斜倚红鸾笑不休。
　　去住楼台一任风，十三天洞暗相通。
　　行厨侍女炊何物，满灶无烟玉炭红。
　　风动闲天清桂阴，水精帘箔冷沉沉。
　　西妃少女多春思，斜倚彤云尽日吟。
　　王母相留不放回，偶然沉醉卧瑶台。
　　凭君与向萧郎道，教著青龙取妾来。
　　绛节笙歌绕殿飞，紫皇欲到五云归。
　　细腰侍女瑶花外，争向红房报玉妃。
　　闻君新领八霞司，此别相逢是几时。
　　妾有一觥云母酒，请君终宴莫推辞。
　　方士飞轩驻碧霞，酒寒风冷月初斜。
　　不知谁唱归春曲，落尽溪头白葛花。
　　方朔朝来到我家，欲将灵树出丹霞。
　　三千年后知谁在，拟种红桃待放花。
　　水满桑田白日沈，冻云干霰湿重阴。
　　辽东归客闲相过，因话尧年雪更深。
　　朝回相引看红鸾，不觉风吹鹤氅偏。
　　好是兴来骑白鹤，文妃为伴上重天。
　　公子闲吟八景文，花南拜别上阳君。
　　金鞭遥指玉清路，龙影马嘶归五云。
　　一百年中是一春，不教日月辄移轮。
　　金鳌头上蓬莱殿，唯有人间炼骨人。
　　笑擎云液紫瑶觥，共请云和碧玉笙。
　　花下偶然吹一曲，人间因识董双成。
　　东皇长女没多年，从洗金芝到水边。
　　无事伴他棋一局，等闲输却卖花钱。
　　红草青林日半斜，闲乘小凤出彤霞。
　　略寻旧路过西国，因得冰园一尺瓜。
　　树下星沉月欲高，前溪水影湿龙毛。
　　洞天云冷玉花发，公子尽披双锦袍。
　　紫水风吹剑树寒，水边年少下红鸾。
　　未知百一穷阳数，略请先生止的看。
　　武皇含笑把金觥，更请霓裳一两声。
　　护帐宫人最年少，舞腰时挈绣裙轻。
　　琼树扶疏压瑞烟，玉皇朝客满花前。
　　东风小饮人皆醉，短尾青龙枕水眠。
　　彤阁钟鸣碧鹭飞，皇君催熨紫霞衣。
　　丹房玉女心慵甚，贪看投壶不肯归。
　　昆仑山上自鸡啼，羽客争升碧玉梯。
　　因驾五龙看较艺，白鸾功用不如妻。
　　沙野先生闭玉虚，焚香夜写紫微书。
　　供承童子闲无事，教剉琼花喂白驴。
　　云陇琼花满地香，碧沙红水遍朱堂。
　　外人欲压长生籍，拜请飞琼报玉皇。
　　玉洞长春风景鲜，丈人私宴就芝田。
　　笙歌暂向花间尽，便是人间一万年。
　　青童传语便须回，报道麻姑玉蕊开。
　　沧海成尘等闲事，且乘龙鹤看花来。
　　绛树彤云户半开，守花童子怪人来。
　　青牛卧地吃琼草，知道先生朝未回。
　　石洞沙溪二十年，向明杭日夜朝天。
　　白矾烟尽水银冷，不觉小龙床下眠。
　　紫微深锁敞丹轩，太帝亲谈不死门。
　　从此百寮俱拜后，走龙鞭虎下昆仑。
　　云衫玉带好威仪，三洞真人入奏时。
　　频着金鞭打龙角，为嗔西去上天迟。
　　太子真娥相领行，当天合曲玉箫清。
　　梨花新折东风软，犹在缑山乐笑声。
　　洞里月明琼树风，画帘青室影朦胧。
　　香残酒冷玉妃睡，不觉七真归海中。
　　青苑红堂压瑞云，月明闲宴九阳君。
　　不知昨夜谁先醉，书破明霞八幅裙。
　　东溟两度作尘飞，一万年来会面稀。
　　千树梨花百壶酒，共君论饮莫论诗。
　　沧海令抛即未能，且缘鸾鹤立相仍。
　　蔡家新妇莫嫌少，领取真珠三五升。
　　溪影沉沙树影清，人家皆踏五音行。
　　可怜三十六天路，星月满空琼草青。
　　北斗西风吹白榆，穆公相笑夜投壶。
　　花前玉女来相问，赌得青龙许赎无。
　　九天王母皱蛾眉，惆怅无言倚桂枝。
　　悔不长留穆天子，任将妻妾住瑶池。
　　暂随凫伯纵闲游，饮鹿因过翠水头。
　　宫殿寂寥人不见，碧花菱角满潭秋。
　　新授金书八素章，玉皇教妾主扶桑。
　　与君一别三千岁，却厌仙家日月长。
　　八海风凉水影高，上卿教制赤霜袍。
　　蛟丝玉线难裁割，须借玉妃金剪刀。
　　海上风来吹杏枝，昆仑山上看花时。
　　红龙锦襜黄金勒，不是元君不得骑。
　　绛阙夫人下北方，细环清佩响丁当。
　　攀花笑入春风里，偷折红桃寄阮郎。
　　◎卷.2【又游仙诗一绝（见《唐诗纪事》）】曹唐
　　靖节先生几代孙，青娥曾接玉郎魂。
　　春风流水还无赖，偷放桃花出洞门。
　　◎卷.3【题武陵洞五首】曹唐
　　此生终使此身闲，不是春时且要还。
　　寄语桃花与流水，莫辞相送到人间。
　　溪口回舟日已昏，却听鸡犬隔前村。
　　殷勤重与秦人别，莫使桃花闭洞门。
　　却恐重来路不通，殷勤回首谢春风。
　　白鸡黄犬不将去，且寄桃花深洞中。
　　桃花夹岸杳何之，花满春山水去迟。
　　三宿武陵溪上月，始知人世有秦时。
　　渡水傍山寻绝壁，白云飞处洞天开。
　　仙人来往无行迹，石径春风长绿苔。
　　◎卷.4【句】曹唐
　　斩蛟青海上，射虎黑山头。（见《纪事》）。
　　箫声欲尽月色苦，依旧汉家宫树秋。
　　一曲哀歌茂陵道，汉家天子葬秋风。
　　谁知汉武无仙骨，满灶黄金成白烟。（见张为《主客图》）


第六百四十二卷
　　◎卷.1【圣政纪颂】来鹄
　　三皇不书，五帝不纪。有圣有神，风销日已。何教何师，
　　生来死止。无典无法，顽肩奡比。三皇实作，五帝实治。
　　成天造地，不昏不圯。言得非排，文得圣齿。表表如见者，
　　莫若乎史。是知朴绳休结，正简斯若。君诰臣箴，
　　觚编毫络。前书后经，规善鉴恶。国之大章，如何寝略。
　　呜呼！贞观多吁，永徽多俞。廷日发论，殿日发谟。
　　牙孽不作，鸟鼠不除。论出不盖，谟行不纡。楹然史臣，
　　蛇然史裾。瞠瞠而视，逶逶而窭。翘笔当面，决防纳污。
　　不梏尔智，不息我愚。执言直注，史文直敷。
　　故得粲粲朝典，落落廷謇。圣牍既多，尧风不浅。
　　颂编坦轴，君出臣显。若俨见旒，若俯见冕。无闲殿旷廷，
　　无尸安素宴。三皇不亡，五帝不翦。太宗得之，史焉斯展。
　　暨乎后相图身，天子专问。我独以言，史不得近。
　　丘明见嫌，倚相在摈。秉笔如今，随班不进。班退史归，
　　惘然畴依。奏问莫睹，嘉谟固稀。取彼诰命，禄为国肥。
　　炯哉时皇，言必成章。德宣五帝，道奥三皇。如何翌臣，
　　嚵肉嗜fI。觜距磨抉，楅衡拘长。控截僚位，占护阳光。
　　垣私藩已，远史廋唐。俾德音嘉访，默缩暗亡。咽典噤法，
　　盖圣笼昌。曷以致此，史文不张。后必非笑，将来否臧。
　　谓乎殿空扆逸，朝懵廷荒。不知奸蔽，文失汪洋。
　　有贞观业，有永徽纲。亦匿匪见，亦寝匪彰。赖有后臣，
　　斯言不佞。伊尹真心，太甲须圣。事既可书，史何不命。
　　乃具前欺，大陈不敬。曰逐史之喻，请以物并。
　　且十夫树杨，一夫欲竞。栽既未牢，摒岂能盛！帝业似栽，
　　逐史似摒。穆宗怃然，若疚若bM。昔何臣斯，隐我祖正。
　　不传亲问，不写密诤。孰示来朝，以光神政。
　　由是天呼震吸，征奔召急。史题笔来，叱廷而入。
　　端耳抗目，不撝不挹。獬豸侧头，螭虬摆湿。握管绝怡，
　　当殿而立。君也尽问，臣也倒诚。磊磊其事，镗镗其声。
　　大何不显，细何不明。语未绝绪，史已录成。谓之何书，
　　以政纪名。伊纪清芳，可昭典坟。古师官鸟，昔圣官云。
　　方之我后，录里书分。录有君法，书有君文。君法君文，
　　在圣政纪云。殿无闲时，廷无旷日。云诹波访，倦编刓笔。
　　君劬臣劳，上讨下述。惟勤惟明，在圣政纪出。至德何比，
　　至教焉如？孰窥孰测，外夷内储。谓君有道乎，臣有谟欤？
　　有道有谟，在圣政纪书。一体列秩，同力翼戴。祈福去邪，
　　绝防无碍。国章可披，唐文可爱。善咨不偷，嘉论不盖。
　　不偷不盖，在圣政纪载。谅夫！总斯不朽，可悬魏阙。
　　愚得是言，非讪非伐。实谓医臣浑沌，开君日月。
　　妖物雰死，天文光发。惟我之有颂兮，奚斯跃而董狐蹶。
　　◎卷.2【宛陵送李明府罢任归江州】来鹄
　　菊花村晚雁来天，共把离觞向水边。官满便寻垂钓侣，
　　家贫已用卖琴钱。浪生湓浦千层雪，云起炉峰一炷烟。
　　倘见吾乡旧知己，为言憔悴过年年。
　　◎卷.3【清明日与友人游玉粒塘庄】来鹄
　　几宿春山逐陆郎，清明时节好烟光。归穿细荇船头滑，
　　醉踏残花屐齿香。风急岭云飘迥野，雨馀田水落方塘。
　　不堪吟罢东回首，满耳蛙声正夕阳。
　　◎卷.4【寒食山馆书情】来鹄
　　独把一杯山馆中，每经时节恨飘蓬。侵阶草色连朝雨，
　　满地梨花昨夜风。蜀魄啼来春寂寞，楚魂吟后月朦胧。
　　分明记得还家梦，徐孺宅前湖水东。
　　◎卷.5【病起】来鹄
　　春初一卧到秋深，不见红芳与绿阴。窗下展书难久读，
　　池边扶杖欲闲吟。藕穿平地生荷叶，笋过东家作竹林。
　　在舍浑如远乡客，诗僧酒伴镇相寻。
　　◎卷.6【鄂渚除夜书怀】来鹄
　　鹦鹉洲头夜泊船，此时形影共凄然。难归故国干戈后，
　　欲告何人雨雪天。箸拨冷灰书闷字，枕陪寒席带愁眠。
　　自嗟落魄无成事，明日春风又一年。
　　◎卷.7【鄂渚清明日与乡友登头陀山】来鹄
　　冷酒一杯相劝频，异乡相遇转相亲。落花风里数声笛，
　　芳草烟中无限人。都大此时深怅望，岂堪高处更逡巡。
　　思量费子真仙子，不作头陀山下尘。
　　◎卷.8【蚕妇】来鹄
　　晓夕采桑多苦辛，好花时节不闲身。
　　若教解爱繁华事，冻杀黄金屋里人。
　　◎卷.9【题庐山双剑峰】来鹄
　　倚天双剑古今闲，三尺高于四面山。
　　若使火云烧得动，始应农器满人间。
　　◎卷.10【云】来鹄
　　千形万象竟还空，映水藏山片复重。
　　无限旱苗枯欲尽，悠悠闲处作奇峰。
　　◎卷.11【金钱花】来鹄
　　也无棱郭也无神，露洗还同铸出新。
　　青帝若教花里用，牡丹应是得钱人。
　　◎卷.12【晓鸡】来鹄
　　黯黯严城罢鼓鼙，数声相续出寒栖。
　　不嫌惊破纱窗梦，却怕为妖半夜啼。
　　◎卷.13【山中避难作】来鹄
　　山头烽火水边营，鬼哭人悲夜夜声。
　　唯有碧天无一事，日还西下月还明。
　　◎卷.14【早春】来鹄
　　新历才将半纸开，小庭犹聚爆竿灰。
　　偏憎杨柳难钤辖，又惹东风意绪来。
　　◎卷.15【鹭鸶】来鹄
　　袅丝翘足傍澄澜，消尽年光伫思间。
　　若使见鱼无羡意，向人姿态更应闲。
　　◎卷.16【子规】来鹄
　　雨恨花愁同此冤，啼时闻处正春繁。
　　千声万血谁哀尔，争得如花笑不言。
　　◎卷.17【新安官舍闲坐】来鹄
　　寂寞空阶草乱生，簟凉风动若为情。
　　不知独坐闲多少，看得蜘蛛结网成。
　　◎卷.18【除夜】来鹄
　　事关休戚已成空，万里相思一夜中。
　　愁到晓鸡声绝后，又将憔悴见春风。
　　◎卷.19【游鱼】来鹄
　　弄萍隈荇思夷犹，掉尾扬鬐逐慢流。
　　应怕碧岩岩下水，浮藤如线月如钩。
　　◎卷.20【鹦鹉】来鹄
　　色白还应及雪衣，嘴红毛绿语仍奇。
　　年年锁在金笼里，何似陇山闲处飞。
　　◎卷.21【偶题二首】来鹄
　　近来灵鹊语何疏，独凭栏干恨有殊。
　　一夜绿荷霜剪破，赚他秋雨不成珠。
　　水边箕踞静书空，欲解愁肠酒不浓。
　　可惜青天好雷雹，只能驱趁懒蛟龙。
　　◎卷.22【惜花】来鹄
　　东风渐急夕阳斜，一树夭桃数日花。
　　为惜红芳今夜里，不知和月落谁家。
　　◎卷.23【洞庭隐】来鹄
　　高卧洞庭三十春，芰荷香里独垂纶。
　　莫嫌无事闲销日，有事始怜无事人。
　　◎卷.24【古剑池】来鹄
　　秋水莲花三四枝，我来慷慨步迟迟。
　　不决浮云斩邪佞，直成龙去欲何为。
　　◎卷.25【梅花】来鹄
　　枝枝倚槛照池冰，粉薄香残恨不胜。
　　占得早芳何所利，与他霜雪助威棱。
　　◎卷.26【闻蝉】来鹄
　　绿槐阴里一声新，雾薄风轻力未匀。
　　莫道闻时总惆怅，有愁人有不愁人。
　　◎卷.27【卖花谣】来鹄
　　紫艳红苞价不同，匝街罗列起香风。
　　无言无语呈颜色，知落谁家池馆中。
　　◎卷.28【子规】来鹄
　　月落空山闻数声，此时孤馆酒初醒。
　　投人语若似伊泪，口畔血流应始听。
　　◎卷.29【句】来鹄
　　回眸绿水波初起，合掌白莲花未开。（观忏会夫人，
　　见《墨庄漫录》）


第六百四十三卷
　　◎卷.1【菊】李山甫
　　篱下霜前偶得存，忍教迟晚避兰荪。也销造化无多力，
　　未受阳和一点恩。栽处不容依玉砌，要时还许上金尊。
　　陶潜殁后谁知己，露滴幽丛见泪痕。
　　◎卷.2【风】李山甫
　　喜怒寒暄直不匀，终无形状始无因。能将尘土平欺客，
　　爱把波澜枉陷人。飘乐递香随日在，绽花开柳逐年新。
　　深知造化由君力，试为吹嘘借与春。
　　◎卷.3【月】李山甫
　　狡兔顽蟾死复生，度云经汉澹还明。夜长虽耐对君坐，
　　年少不禁随尔行。玉桂影摇乌鹊动，金波寒注鬼神惊。
　　人间半被虚抛掷，唯向孤吟客有情。
　　◎卷.4【秋】李山甫
　　傍雨依风冷渐匀，更凭青女事精神。来时将得几多雁，
　　到处愁他无限人。能被绿杨深懊恼，谩偎黄菊送殷勤。
　　邹家不用偏吹律，到底荣枯也自均。
　　◎卷.5【松】李山甫
　　地耸苍龙势抱云，天教青共众材分。孤标百尺雪中见，
　　长啸一声风里闻。桃李傍他真是佞，藤萝攀尔亦非群。
　　平生相爱应相识，谁道修篁胜此君。
　　◎卷.6【读汉史】李山甫
　　四百年间反覆寻，汉家兴替好沾襟。每逢奸诈须挼手，
　　真遇英雄始醒心。王莽弄来曾半破，曹公将去便平沈。
　　当时虚受君恩者，谩向青编作鬼林。
　　◎卷.7【上元怀古二首】李山甫
　　南朝天子爱风流，尽守江山不到头。总是战争收拾得，
　　却因歌舞破除休。尧行道德终无敌，秦把金汤可自由。
　　试问繁华何处有，雨苔烟草古城秋。
　　争帝图王德尽衰，骤兴驰霸亦何为。君臣都是一场笑，
　　家国共成千载悲。排岸远樯森似槊，落波残照赫如旗。
　　今朝城上难回首，不见楼船索战时。
　　◎卷.8【隋堤柳】李山甫
　　曾傍龙舟拂翠华，至今凝恨倚天涯。但经春色还秋色，
　　不觉杨家是李家。背日古阴从北朽，逐波疏影向南斜。
　　年年只有晴风便，遥为雷塘送雪花。
　　◎卷.9【蒲关西道中作】李山甫
　　国东王气凝蒲关，楼台帖出晴空间。紫烟横捧大舜庙，
　　黄河直打中条山。地锁咽喉千古壮，风传歌吹万家闲。
　　来来去去身依旧，未及潘年鬓已斑。
　　◎卷.10【送李秀才入军】李山甫
　　弱柳贞松一地栽，不因霜霰自难媒。书生只是平时物，
　　男子争无乱世才。铁马已随红旆去，同人犹著白衣来。
　　到头功业须如此，莫为初心首重回。
　　◎卷.11【送蕲州裴员外】李山甫
　　正作南宫第一人，暂随霓旆怆离群。晓从阙下辞天子，
　　春向江头待使君。五马尚迷青琐路，双鱼犹惹翠兰芬。
　　明朝无路寻归处，禁树参差隔紫云。
　　◎卷.12【代孔明哭先主】李山甫
　　忆昔南阳顾草庐，便乘雷电捧乘舆。酌量诸夏须平取，
　　期刻群雄待遍锄。南面未能成帝业，西陵那忍送宫车。
　　九疑山下频惆怅，曾许微臣水共鱼。
　　◎卷.13【送职方王郎中吏部刘员外自太原郑相公幕继奉征书归省署】李山甫
　　双凤衔书次第飞，玉皇催促列仙归。云开日月临青琐，
　　风卷烟霞上紫微。莲影一时空俭府，兰香同处扑尧衣。
　　此生长扫朱门者，每向人间梦粉闱。
　　◎卷.14【寒食二首】李山甫
　　柳带东风一向斜，春阴澹澹蔽人家。有时三点两点雨，
　　到处十枝五枝花。万井楼台疑绣画，九原珠翠似烟霞。
　　年年今日谁相问，独卧长安泣岁华。
　　风烟放荡花披猖，秋千女儿飞短墙。绣袍驰马拾遗翠，
　　锦袖斗鸡喧广场。天地气和融霁色，池台日暖烧春光。
　　自怜尘土无他事，空脱荷衣泥醉乡。
　　◎卷.15【又代孔明哭先主】李山甫
　　鲸鬣翻腾四海波，始将天意用干戈。尽驱神鬼随鞭策，
　　全罩英雄入网罗。提剑尚残吴郡国，垂衣犹欠魏山河。
　　鼎湖无路追仙驾，空使群臣泣血多。
　　◎卷.16【贫女】李山甫
　　平生不识绣衣裳，闲把荆钗亦自伤。镜里只应谙素貌，
　　人间多自信红妆。当年未嫁还忧老，终日求媒即道狂。
　　两意定知无说处，暗垂珠泪湿蚕筐。
　　◎卷.17【寓怀】李山甫
　　万古交驰一片尘，思量名利孰如身。长疑好事皆虚事，
　　却恐闲人是贵人。老逐少来终不放，辱随荣后直须匀。
　　劝君不用夸头角，梦里输赢总未真。
　　◎卷.18【蜀中寓怀】李山甫
　　千里烟霞锦水头，五丁开得也风流。春装宝阙重重树，
　　日照仙州万万楼。蛙似公孙虽不守，龙如诸葛亦须休。
　　此中无限英雄鬼，应对江山各自羞。
　　◎卷.19【下第卧疾卢员外召游曲江】李山甫
　　眼前何事不伤神，忍向江头更弄春。桂树既能欺贱子，
　　杏花争肯采闲人。麻衣未掉浑身雪，皂盖难遮满面尘。
　　珍重列星相借问，嵇康慵病也天真。
　　◎卷.20【司天台】李山甫
　　拂云朱槛捧昭回，静对铜浑水镜开。太史只知频奏瑞，
　　苍生无计可防灾。景公进德星曾退，汉帝推诚日为回。
　　何事旷官全不语，好天良月锁高台。
　　◎卷.21【落花】李山甫
　　落拓东风不藉春，吹开吹谢两何因。当时曾见笑筵主，
　　今日自为行路尘。颜色却还天上女，馨香留与世间人。
　　明年寒食重相见，零泪无端又满巾。
　　◎卷.22【赴举别所知】李山甫
　　腰剑囊书出户迟，壮心奇命两相疑。麻衣尽举一双手，
　　桂树只生三两枝。黄祖不怜鹦鹉客，志公偏赏麒麟儿。
　　叔牙忧我应相痛，回首天涯寄所思。
　　◎卷.23【贺邢州卢员外】李山甫
　　紫泥飞诏下金銮，列象分明世仰观。北省谏书藏旧草，
　　南宫郎署握新兰。春归凤沼恩波暖，晓入鸳行瑞气寒。
　　偏是此生栖息者，满衣零泪一时干。
　　◎卷.24【方干隐居】李山甫
　　咬咬嘎嘎水禽声，露洗松阴满院清。溪畔印沙多鹤迹，
　　槛前题竹有僧名。问人远岫千重意，对客闲云一片情。
　　早晚尘埃得休去，且将书剑事先生。
　　◎卷.25【早春微雨】李山甫
　　怪来莺蝶似凝愁，不觉看花暂湿头。疏影未藏千里树，
　　远阴微翳万家楼。青罗舞袖纷纷转，红脸啼珠旋旋收。
　　岁旱且须教济物，为霖何事爱风流。
　　◎卷.26【谒翰林刘学士不遇】李山甫
　　梦绕清华宴地深，洞宫横锁晓沈沈。鹏飞碧海终难见，
　　鹤入青霄岂易寻。六尺羁魂迷定止，两行愁血谢知音。
　　平生只耻凌风翼，随得鸣珂上禁林。
　　◎卷.27【答刘书记见赠】李山甫
　　吟近秋光思不穷，酷探骚雅愧无功。茫然心苦千篇拙，
　　暝坐神凝万象空。月上开襟当北户，竹边回首揖西风。
　　知音频有新诗赠，白雪纷纷落郢中。
　　◎卷.28【贺友人及第】李山甫
　　得水蛟龙失水鱼，此心相对两何如。敢辞今日须行卷，
　　犹喜他年待荐书。松桂也应情未改，萍蓬争奈迹还疏。
　　春风不见寻花伴，遥向青云泥子虚。
　　◎卷.29【雨后过华岳庙】李山甫
　　华山黑影霄崔嵬，金天□□门未开。雨淋鬼火灭不灭，
　　风送神香来不来。墙外素钱飘似雪，殿前阴柏吼如雷。
　　知君暗宰人间事，休把苍生梦里裁。
　　◎卷.30【赠弹琴李处士】李山甫
　　情知此事少知音，自是先生枉用心。世上几时曾好古，
　　人前何必更沾襟。致身不似笙竽巧，悦耳宁如郑卫淫。
　　三尺焦桐七条线，子期师旷两沈沈。
　　◎卷.31【刘员外寄移菊】李山甫
　　秋来缘树复缘墙，怕共平芜一例荒。颜色不能随地变，
　　风流唯解逐人香。烟含细叶交加碧，露拆寒英次第黄。
　　深谢栽培与知赏，但惭终岁待重阳。
　　◎卷.32【南山】李山甫
　　钝碧顽青几万秋，直无天地始应休。莫嫌尘土佯遮面，
　　能向楼台强出头。霁色陡添千尺翠，夕阳闲放一堆愁。
　　假饶不是神仙骨，终抱琴书向此游。
　　◎卷.33【山中览刘书记新诗】李山甫
　　记室新诗相寄我，蔼然清绝更无过。溪风满袖吹骚雅，
　　岩瀑无时滴薜萝。云外山高寒色重，雪中松苦夜声多。
　　静酬嘉唱对幽景，苍鹤羸栖古木柯。
　　◎卷.34【早秋山中作】李山甫
　　荣枯无路入千峰，肥遁谁谐此志同。司寇亦曾遭鲁黜，
　　步兵何事哭途穷。桧松瘦健滴秋露，户牖虚明生晚风。
　　山思更清人影绝，陇云飞入草堂中。
　　◎卷.35【赋得寒月寄齐已】李山甫
　　松下清风吹我襟，上方钟磬夜沈沈。已知庐岳尘埃绝，
　　更忆寒山雪月深。高谢万缘消祖意，朗吟千首亦师心。
　　岂知名出遍诸夏，石上栖禅竹影侵。
　　◎卷.36【曲江二首】李山甫
　　南山低对紫云楼，翠影红阴瑞气浮。一种是春长富贵，
　　大都为水也风流。争攀柳带千千手，间插花枝万万头。
　　独向江边最惆怅，满衣尘土避王侯。
　　江色沈天万草齐，暖烟晴霭自相迷。蜂怜杏蕊细香落，
　　莺坠柳条浓翠低。千队国娥轻似雪，一群公子醉如泥。
　　斜阳怪得长安动，陌上分飞万马蹄。
　　◎卷.37【迁居清溪和刘书记见示】李山甫
　　担锡归来竹绕溪，过津曾笑鲁儒迷。端居味道尘劳息，
　　扣寂眠云心境齐。还似村家无宠禄，时将邻叟话幽栖。
　　山衣毳烂唯添野，石井源清不贮泥。祖意岂从年腊得，
　　松枝肯为雪霜低。晚天吟望秋光重，雨阵横空蔽断霓。
　　◎卷.38【阴地关崇徽公主手迹】李山甫
　　一拓纤痕更不收，翠微苍藓几经秋。谁陈帝子和番策，
　　我是男儿为国羞。寒雨洗来香已尽，澹烟笼著恨长留。
　　可怜汾水知人意，旁与吞声未忍休。
　　◎卷.39【题李员外厅】李山甫
　　石砌蛩吟响，草堂人语稀。道孤思绝唱，年长渐知非。
　　名利终成患，烟霞亦可依。高丘松盖古，闲地药苗肥。
　　猿鸟啼嘉景，牛羊傍晚晖。幽栖还自得，清啸坐忘机。
　　爱彼人深处，白云相伴归。
　　◎卷.40【山中寄梁判官】李山甫
　　归卧东林计偶谐，柴门深向翠微开。更无尘事心头起，
　　还有诗情象外来。康乐公应频结社，寒山子亦患多才。
　　星郎雅是道中侣，六艺拘牵在隗台。
　　◎卷.41【禅林寺作寄刘书记】李山甫
　　坐近松风骨自寒，茅斋直拶白雪边。玄关不闭何人到，
　　此事谁论在佛先。天竺老师留一句，曹溪行者答全篇。
　　今朝林下忘言说，强把新诗寄谪仙。
　　◎卷.42【山中病后作】李山甫
　　卧病厌厌三伏尽，商飙初自水边来。高峰枯槁骨偏峭，
　　野树扶疏叶未摧。时序追牵从鬓改，蝉声酸急是谁催。
　　云门不闭全无事，心外沈然一聚灰。
　　◎卷.43【寄卫别驾】李山甫
　　晓屐归来岳寺深，尝思道侣会东林。昏沈天竺看经眼，
　　萧索净名老病心。云盖数重横陇首，苔花千点遍松阴。
　　知君超达悟空旨，三径闲行抱素琴。
　　◎卷.44【遣怀】李山甫
　　长松埋涧底，郁郁未出原。孤云飞陇首，高洁不可攀。
　　古道贵拙直，时事不足言。莫饮盗泉水，无为天下先。
　　智者与愚者，尽归北邙山。唯有东流水，年光不暂闲。
　　◎卷.45【酬刘书记一二知己见寄】李山甫
　　见说金台客，相逢只论诗。坐来残暑退，吟许野僧知。
　　自喜幽栖僻，唯惭道义亏。身闲偏好古，句冷不求奇。
　　晦迹全无累，安贫自得宜。同人终念我，莲社有归期。
　　◎卷.46【山中依韵答刘书记见赠】李山甫
　　幽居少人事，三径草不开。隐几虚室静，闲云入坐来。
　　至道非内外，讵言才不才。宝月当秋空，高洁无纤埃。
　　心灭百虑减，诗成万象回。亦有吾庐在，寂寞旧山隈。
　　从容未归去，满地生青苔。谢公寄我诗，清奇不可陪。
　　白雪飞不尽，碧云欲成堆。惊风出地户，虩虩似震雷。
　　吟哦山岳动，令人心胆摧。思君览章句，还复如望梅。
　　慷慨追古意，旷望登高台。何当陶渊明，远师劝倾杯。
　　流年将老来，华发自相催。野寺连屏障，左右相裴回。
　　◎卷.47【山中答刘书记寓怀】李山甫
　　贵门多冠冕，日与荣辱并。山中有独夫，笑傲出衰盛。
　　正直任天真，鬼神亦相敬。之子贲丘园，户牖松萝映。
　　骨将槁木齐，心同止水净。笔头指金波，座上横玉柄。
　　芙蓉出秋渚，绣段流清咏。高古不称时，沈默岂相竞。
　　穷搜万籁息，危坐千峰静。林僧继嘉唱，风前亦为幸。
　　◎卷.48【项羽庙】李山甫
　　为虏为王尽偶然，有何羞见汉江船。
　　停分天下犹嫌少，可要行人赠纸钱。
　　◎卷.49【春日商山道中作】李山甫
　　一径春光里，扬鞭入翠微。风来花落帽，云过雨沾衣。
　　谷鸟衔枝去，巴人负笈归。残阳更惆怅，前路客亭稀。
　　◎卷.50【古石砚】李山甫
　　追琢他山石，方圆一勺深。抱真唯守墨，求用每虚心。
　　波浪因文起，尘埃为废侵。凭君更研究，何啻直千金。
　　◎卷.51【惜花】李山甫
　　未会春风意，开君又落君。一年今烂漫，几日便缤纷。
　　别艳那堪赏，馀香不忍闻。尊前恨无语，应解作朝云。
　　◎卷.52【别杨秀才】李山甫
　　因乱与君别，相逢悲且惊。开襟魂自慰，拭泪眼空明。
　　故国已无业，旧交多不生。如何又分袂，难话别离情。
　　◎卷.53【自叹拙】李山甫
　　自怜心计拙，欲语更悲辛。世乱僮欺主，年衰鬼弄人。
　　镜中颜欲老，江上业长贫。不是刘公乐，何由变此身。
　　◎卷.54【乱后途中】李山甫
　　乱离寻故园，朝市不如村。恸哭翻无泪，颠狂觉少魂。
　　诸侯贪割据，群盗恣并吞。为问登坛者，何年答汉恩。
　　◎卷.55【燕】李山甫
　　每岁同辛苦，看人似有情。乱飞春得意，幽语夜闻声。
　　整羽庄姜恨，回身汉后轻。豪家足金弹，不用污雕楹。
　　◎卷.56【题慈云寺僧院】李山甫
　　帝城深处寺，楼殿压秋江。红叶去寒树，碧峰来晓窗。
　　烟霞生净土，苔藓上高幢。欲问吾师语，心猿不肯降。
　　◎卷.57【闻子规】李山甫
　　冤禽名杜宇，此事更难知。昔帝一时恨，后人千古悲。
　　断肠思故国，啼血溅芳枝。况是天涯客，那堪□□眉。
　　◎卷.58【送刘将军入关讨贼】李山甫
　　世人多恃武，何者是真雄。欲灭黄巾贼，须凭黑槊公。
　　指星忧国计，望气识天风。明日凌云上，期君第一功。
　　◎卷.59【陪郑先辈华山罗谷访张隐者】李山甫
　　白云闲洞口，飞盖入岚光。好鸟共人语，异花迎客香。
　　谷风闻鼓吹，苔石见文章。不是陪仙侣，无因访阮郎。
　　◎卷.60【兵后寻边三首】李山甫
　　千里烟沙尽日昏，战馀烧罢闭重门。新成剑戟皆农器，
　　旧著衣裳尽血痕。卷地朔风吹白骨，柱天青气泣幽魂。
　　自怜长策无人问，羞戴儒冠傍塞垣。
　　旗头指处见黄埃，万马横驰鹘翅回。剑戟远腥凝血在，
　　山河先暗阵云来。角声恶杀悲于哭，鼓势争强怒若雷。
　　日暮却登寒垒望，饱鸱清啸伏尸堆。
　　风怒边沙迸铁衣，胡儿胡马正骄肥。将军对阵谁教入，
　　战士辞营不道归。新血溅红黏蔓草，旧骸堆白映寒晖。
　　胸中纵有销兵术，欲向何门说是非。
　　◎卷.61【沧浪峡】李山甫
　　走毂飞蹄过此傍，几人留意问沧浪。
　　烟波莫笑趋名客，为爱朝宗日夜忙。
　　◎卷.62【公子家二首】李山甫
　　曾是皇家几世侯，入云高第照神州。柳遮门户横金锁，
　　花拥弦歌咽画楼。锦袖妒姬争巧笑，玉衔骄马索闲游。
　　麻衣酷献平生业，醉倚春风不点头。
　　柳底花阴压露尘，醉烟轻罩一团春。鸳鸯占水能嗔客，
　　鹦鹉嫌笼解骂人。騕褭似龙随日换，轻盈如燕逐年新。
　　不知买尽长安笑，活得苍生几户贫。
　　◎卷.63【山下残夏偶作】李山甫
　　等闲三伏后，独卧此高丘。残暑炎于火，林风爽带秋。
　　声名何要出，吟咏亦堪休。自许红尘外，云溪好漱流。
　　◎卷.64【夜吟】李山甫
　　除却闲吟外，人间事事慵。更深成一句，月冷上孤峰。
　　穷理多瞑目，含毫静倚松。终篇浑不寐，危坐到晨钟。
　　◎卷.65【代崇徽公主意】李山甫
　　金钗坠地鬓堆云，自别朝阳帝岂闻。
　　遣妾一身安社稷，不知何处用将军。
　　◎卷.66【下第献所知三首】李山甫
　　偶向江头别钓矶，等闲经岁与心违。虚教六尺受辛苦，
　　枉把一身忧是非。青桂本来无欠负，碧霄何处有因依。
　　春风不用相催促，回避花时也解归。
　　不识人间巧路岐，只将端拙泥神祇。与他名利本无分，
　　却共水云曾有期。大抵物情应莫料，近来天意也须疑。
　　自怜心计今如此，凭仗春醪为解颐。
　　十年磨镞事锋铓，始逐朱旗入战场。四海风云难际会，
　　一生肝胆易开张。退飞莺谷春零落，倒卓龙门路渺茫。
　　今日惭知也惭命，笑馀歌罢忽凄凉。
　　◎卷.67【寄太常王少卿】李山甫
　　别后西风起，新蝉坐卧闻。秋天静如水，远岫碧侵云。
　　雅饮纯和气，清吟冰雪文。想思重回首，梧叶下纷纷。
　　◎卷.68【游侠儿】李山甫
　　好把雄姿浑世尘，一场闲事莫因循。
　　荆轲只为闲言语，不与燕丹了得人。
　　◎卷.69【下第出春明门】李山甫
　　曾和秋雨驱愁入，却向春风领恨回。
　　深谢灞陵堤畔柳，与人头上拂尘埃。
　　◎卷.70【望思台】李山甫
　　君父昏蒙死不回，谩将平地筑高台。
　　九层黄土是何物，销得向前冤恨来。
　　◎卷.71【病中答刘书记见赠】李山甫
　　病来双树下，云脚上禅袍。频有琼瑶赠，空瞻雪月高。
　　已知捐俗态，时许话风骚。衰疾未能起，相思徒自劳。
　　◎卷.72【早秋山中作】李山甫
　　谁到山中语，雨馀风气秋。烟岚出涧底，瀑布落床头。
　　至道亦非远，僻诗须苦求。千峰有嘉景，拄杖独巡游。
　　◎卷.73【别墅】李山甫
　　此地可求息，开门足野情。窗明雨初歇，日落风更清。
　　苍藓槎根匝，碧烟水面生。玩奇心自乐，暑月听蝉声。
　　◎卷.74【柳十首】李山甫
　　灞岸江头腊雪消，东风偷软入纤条。
　　春来不忍登楼望，万架金丝著地娇。
　　受尽风霜得到春，一条条是逐年新。
　　寻常送别无馀事，争忍攀将过与人。
　　长恨阳和也世情，把香和艳与红英。
　　家家只是栽桃李，独自无根到处生。
　　只为遮楼又拂桥，被人摧折好枝条。
　　假饶张绪如今在，须把风流暗里销。
　　弱带低垂可自由，傍他门户倚他楼。
　　金风不解相抬举，露压烟欺直到秋。
　　终日堂前学画眉，几人曾道胜花枝。
　　试看三月春残后，门外青阴是阿谁。
　　也曾飞絮谢家庭，从此风流别有名。
　　不是向人无用处，一枝愁杀别离情。
　　从来只是爱花人，杨柳何曾占得春。
　　多向客亭门外立，与他迎送往来尘。
　　强扶柔态酒难醒，殢著春风别有情。
　　公子王孙且相伴，与君俱得几时荣。
　　无赖秋风斗觉寒，万条烟草一时干。
　　游人若要春消息，直向江头腊后看。
　　◎卷.75【酬刘书记见赠】李山甫
　　独在西峰末，怜君和气多。劳生同朽索，急景似倾波。
　　禅者行担锡，樵师语隔坡。旱□生赤藓，古木架青萝。
　　石涧新蝉脱，茅檐旧燕窠。篇章蒙见许，松月好相过。
　　思苦通真理，吟清合大和。□□□□□，风起送渔歌。
　　◎卷.76【赠徐三十（一本作酬刘书记见赠第二首）】李山甫
　　春满南宫白日长，夜来新值锦衣郎。朱排六相助神耸，
　　玉衬一厅侵骨凉。砌竹拂袍争草色，庭花飘艳妒兰香。
　　从今不羡乘槎客，曾到三星列宿傍。
　　◎卷.77【牡丹】李山甫
　　邀勒春风不早开，众芳飘后上楼台。数苞仙艳火中出，
　　一片异香天上来。晓露精神妖欲动，暮烟情态恨成堆。
　　知君也解相轻薄，斜倚阑干首重回。
　　◎卷.78【赠宿将】李山甫
　　校猎燕山经几春，雕弓白羽不离身。
　　年来马上浑无力，望见飞鸿指似人。


第六百四十四卷
　　◎卷.1【水仙操】李咸用
　　大波相拍流水鸣，蓬山鸟兽多奇形。琴心不喜亦不惊，
　　安弦缓爪何泠泠。水仙缥缈来相迎，伯牙从此留嘉名。
　　峄阳散木虚且轻，重华斧下知其声。檿丝相纠成凄清，
　　调和引得薰风生。指底先王长养情，曲终天下称太平。
　　后人好事传其曲，有时声足意不足。始峨峨兮复洋洋，
　　但见山青兼水绿。成连入海移人情，岂是本来无嗜欲。
　　琴兮琴兮在自然，不在徽金将轸玉。
　　◎卷.2【鸡鸣曲】李咸用
　　海树相扶乌影翘，戴红拍翠声胶胶。鸳瓦冻危金距趫，
　　夸雄斗气争相高。漏残雨急风萧萧，患乱忠臣欺宝刀。
　　霜浓月薄星昭昭，太平才子能歌谣。山翁梦断出衡茅，
　　谷口雾中饥虎号，离人枕上心忉忉。
　　◎卷.3【西门行】李咸用
　　劳禽不择枝，饥虎不畏槛。君子当固穷，无为仲由滥。
　　尔奋空拳彼击剑，水纵长澜火飞焰。汉高偶试神蛇验，
　　武王龟筮惊人险。四龙或跃犹依泉，小狐勿恃冲波胆。
　　◎卷.4【轻薄怨】李咸用
　　花骢躞蹀游龙骄，连连宝节挥长鞘。凤雏麟子皆至交，
　　春风相逐垂杨桥。捻笙软玉开素苞，画楼闪闪红裾摇。
　　碧蹄偃蹇连金镳，狂情十里飞相烧。西母青禽轻飘飘，
　　分环破璧来往劳。黄金千镒新一宵，少年心事风中毛。
　　明朝何处逢娇饶，门前桃树空夭夭。
　　◎卷.5【长歌行】李咸用
　　要衣须破束，欲炙须解牛。当年不快意，徒为他人留。
　　百岁之约何悠悠，华发星星稀满头。峨眉螓首聊我仇，
　　圆红阙白令人愁。何不夕引清奏，朝登翠楼，逢花便折，
　　闻胜即游？鼓腕腾棍晴雷收，舞腰困褭垂杨柔。
　　象箸击折歌勿休，玉山未到非风流。眼前有物俱是梦，
　　莫将身作黄金仇。死生同域不用惧，富贵在天何足忧！
　　◎卷.6【巫山高】李咸用
　　通蜀连秦山十二，中有妖灵会人意。斗艳传情世不知，
　　楚王魂梦春风里。雨态云容多似是，色荒见物皆成媚。
　　露泫烟愁岩上花，至今犹滴相思泪。西眉南脸人中美，
　　或者皆闻无所利。忍听凭虚巧佞言，不求万寿翻求死。
　　◎卷.7【公无渡河】李咸用
　　有叟有叟何清狂，行搔短发提壶浆。乱流直涉神洋洋，
　　妻止不听追沈湘。偕老不偕死，箜篌遗凄凉。
　　刳松轻稳琅玕长，连呼急榜庸何妨。见溺不援能语狼，
　　忍听丽玉传悲伤。
　　◎卷.8【春雨】李咸用
　　大帝闲吹破冻风，青云融液流长空。天人醉引玄酒注，
　　倾香旋入花根土。湿尘轻舞唐唐春，神娥无迹莓苔新。
　　老农私与牧童论，纷纷便是仓箱本。
　　◎卷.9【石版歌】李咸用
　　云根劈裂雷斧痕，龙泉切璞青皮皴。直方挺质贞且真，
　　当庭卓立凝顽神。春雨流膏成立文，主人性静看长新。
　　明月夜来回短影，何如照冷太湖滨。
　　◎卷.10【春宫词】李咸用
　　风和气淑宫殿春，感阳体解思君恩。眼光滴滴心振振，
　　重瞳不转忧生民。女当为妾男当臣，男力百岁在，
　　女色片时新。用不用，唯一人。敢放天宠私微身，
　　六宫万国教谁宾？
　　◎卷.11【富贵曲】李咸用
　　画藻雕山金碧彩，鸳鸯叠翠眠晴霭。编珠影里醉春庭，
　　团红片下攒歌黛。革咽丝烦欢不改，缴绛垂缇忽如晦。
　　活花起舞夜春来，蜡焰煌煌天日在。雪暖瑶杯凤髓融，
　　红拖象箸猩唇细。空中汉转星移盖，火城拥出随朝会。
　　车如雷兮马如龙，鬼神辟易不敢害。冠峨剑重锵环珮，
　　步入天门相真宰。开口长为爵禄筌，回眸便是公卿罪。
　　珍珠索得龙宫贫，膏腴刮下苍生背。九野干戈指著心，
　　威福满拳犹未快。我闻周公贵为天子弟，富有半四海，
　　蔑有骄奢贻后悔。红锦障收，珊瑚树碎，至今笑石崇王恺。
　　◎卷.12【独鹄吟】李咸用
　　碧玉喙长丹顶圆，亭亭危立风松间。啄萍吞鳞意已阑，
　　举头咫尺轻重天。黑翎白本排云烟，离群脱侣孤如仙。
　　披霜唳月惊婵娟，逍遥忘却还青田。鸢寒鸦晚空相喧，
　　时时侧耳清泠泉。
　　◎卷.13【煌煌京洛行】李咸用
　　长安近甸巡游遍，洛阳寻有黄龙见。千乘万骑如雷转，
　　差差清跸祥云卷。百司旧分当玉殿，太平官属无遗彦。
　　歌钟沸激香尘散，晨旗隐隐罗轩冕。周公旧迹生红藓，
　　瀍涧波光春照晚。但听嵩山万岁声，将军旗鼓何时偃。
　　◎卷.14【升天行】李咸用
　　堂堂削玉青蝇喧，寒鸦啄鼠愁飞鸾。梳玄洗白逡巡间，
　　兰言花笑俄衰残。盘金束紫身属官，强仁小德终无端。
　　不如服取长流丹，潜神却入黄庭闲。志定功成飞九关，
　　逍遥长揖辞人寰。空中龙驾时回旋，左云右鹤翔翩联。
　　双童树节当风翻，常娥倚桂开朱颜。河边牛子星郎牵，
　　三清宫殿浮晴烟。玉皇据案方凝然，仙官立仗森幢幡。
　　引余再拜归仙班，清声妙色视听安。餐和饮顺中肠宽，
　　虚无之乐不可言。
　　◎卷.15【绯桃花歌】李咸用
　　上帝春宫思丽绝，夭桃变态求新悦。便是花中倾国容，
　　牡丹露泣长门月。野树滴残龙战血，曦车碾下朝霞屑。
　　惆怅东风未解狂，争教此物芳菲歇。
　　◎卷.16【短歌行】李咸用
　　一樽绿酒绿于染，拍手高歌天地险。上得青云下不难，
　　下在黄埃上须渐。少年欢乐须及时，莫学懦夫长泣岐。
　　白日欲沈犹未沈，片月已来天半垂。坎鼓铿钟杀愁贼，
　　挼碎是非佯不识。长短高卑不可求，莫叹人生头雪色。
　　◎卷.17【小松歌】李咸用
　　幽人不喜凡草生，秋锄劚得寒青青。庭闲土瘦根脚狞，
　　风摇雨拂精神醒。短影月斜不满尺，清声细入鸣蛩翼。
　　天人戏剪苍龙髯，参差簇在瑶阶侧。金精水鬼欺不得，
　　长与东皇逞颜色。劲节暂因君子移，贞心不为麻中直。
　　◎卷.18【大雪歌】李咸用
　　同云惨惨如天怒，寒龙振鬣飞乾雨。玉圃花飘朵不匀，
　　银河风急惊砂度。谢客凭轩吟未住，望中顿失纵横路。
　　应是羲和倦晓昏，暂反元元归太素。归太素，
　　不知归得人心否？
　　◎卷.19【塘上行】李咸用
　　横塘日澹秋云隔，浪织轻飔罗幂幂。红绡撇水荡舟人，
　　画桡掺掺柔荑白。鲤鱼虚掷无消息，花老莲疏愁未摘。
　　却把金钗打绿荷，懊恼露珠穿不得。
　　◎卷.20【寓意】李咸用
　　直道荆棘生，斜径红尘起。苍苍杳无言，麒麟回瑞趾。
　　东风如未来，飞雪终不已。不知姜子牙，何处钓流水。
　　◎卷.21【剑喻】李咸用
　　黯黯秋水寒，至刚非可缺。风胡不出来，摄履人相蔑。
　　纵挺倚天形，谁是躬提挈。愿将百炼身，助我王臣节。
　　◎卷.22【苍颉台】李咸用
　　先贤忧民诈，观迹成纲纪。自有书契来，争及结绳理。
　　◎卷.23【荆山】李咸用
　　良工指君疑，真玉却非玉。寄言怀宝人，不须伤手足。
　　◎卷.24【自君之出矣】李咸用
　　自君之出矣，鸾镜空尘生。思君如明月，明月逐君行。
　　◎卷.25【妾薄命】李咸用
　　妾命何太薄，不及宫中水。时时对天颜，声声入君耳。
　　◎卷.26【君子行】李咸用
　　君子慎所履，小人多所疑。尼甫至圣贤，犹为匡所縻。
　　◎卷.27【铜雀台】李咸用
　　但见西陵惨明月，女妓无因更相悦。
　　有虞曾不有遗言，滴尽湘妃眼中血。
　　◎卷.28【婕妤怨】李咸用
　　莫恃芙蓉开满面，更有身轻似飞燕。
　　不得团圆长近君，珪月鈋时泣秋扇。
　　◎卷.29【悲哉行】李咸用
　　云色阴沈弄秋气，危叶高枝恨深翠。
　　用却春风力几多，微霜逼迫何容易。
　　◎卷.30【携手曲】李咸用
　　携手春复春，未尝渐离别。夭夭风前花，纤纤日中雪。
　　不敢怨于天，唯惊添岁月。不敢怨于君，只怕芳菲歇。
　　芳菲若长然，君恩应不绝。
　　◎卷.31【空城雀】李咸用
　　啾啾空城雀，一啄数跳跃。宁寻覆辙馀，岂比巢危幕。
　　茫茫九万鹏，百雉且为乐。
　　◎卷.32【放歌行】李咸用
　　蠢蠢荼蓼虫，薨薨避葵荠。悠悠狷者心，寂寂厌清世。
　　如何不食甘，命合苦其噬。如何不趣时，分合辱其体。
　　至哉先哲言，于物不凝滞。
　　◎卷.33【猛虎行】李咸用
　　猛虎不怯敌，烈士无虚言。怯敌辱其班，虚言负其恩。
　　爪牙欺白刃，果敢无前阵。须知易水歌，至死无悔吝。
　　◎卷.34【陇头行】李咸用
　　行人何彷徨，陇头水呜咽。寒沙战鬼愁，白骨风霜切。
　　薄日朦胧秋，怨气阴云结。杀成边将名，名著生灵灭。
　　◎卷.35【关山月】李咸用
　　离离天际云，皎皎关山月。羌笛一声来，白尽征人发。
　　嘹唳孤鸿高，萧索悲风发。雪压塞尘清，雕落沙场阔。
　　何当胡无人，荷戈朝凤阙。
　　◎卷.36【览友生古风】李咸用
　　伯牙鸣玉琴，幽音随指发。不是钟期听，俗耳安能别。
　　高山闲巍峨，流水声呜咽。一卷冰雪言，清泠冷心骨。
　　分明古雅声，讽谕成凄切。皴bq老松根，晃朗骊龙窟。
　　荆璞且深藏，珉石方如雪。金多丑女妍，木朽良工拙。
　　奸宄欺雷霆，魑魅嫌日月。蝶迷桃李香，鲋惘江湖阔。
　　不寐孤灯前，舒卷忘饥渴。
　　◎卷.37【题友生丛竹】李咸用
　　菊华寒露浓，兰愁晓霜重。指佞不长生，蒲萐今无种。
　　安如植丛篁，他年待栖凤。大则化龙骑，小可钓璜用。
　　留烟伴独醒，回阴冷闲梦。何妨积雪凌，但为清风动。
　　乃知子猷心，不与常人共。
　　◎卷.38【石版】李咸用
　　高人好自然，移得它山碧。不磨如版平，大巧非因力。
　　古藓小青钱，尘中看野色。冷倚砌花春，静伴疏篁直。
　　山僧若转头，如逢旧相识。
　　◎卷.39【江南曲】李咸用
　　江南四月薰风低，江南女儿芳步齐。晚云接水共渺瀰，
　　远沙叠草空萋萋。白苎不堪论古意，数花犹可醉前溪。
　　孤舟有客归未得，乡梦欲成山鸟啼。
　　◎卷.40【临川逢陈百年】李咸用
　　麻姑山下逢真士，玄肤碧眼方瞳子。自言混沌凿不死，
　　大笑老彭非久视。强争龙虎是狂人，不保元和虚叩齿。
　　桃花雨过春光腻，劝我一杯灵液味。教我无为礼乐拘，
　　利路名场多忌讳。不如含德反婴儿，金玉满堂真可贵。
　　◎卷.41【寄修睦上人】李咸用
　　衣服田方无内客，一入庐云断消息。应为山中胜概偏，
　　惠持惠远多踪迹。寻阳有个虚舟子，相忆由来无一事。
　　江边月色到岩前，此际心情必相似。似不似，寄数字。
　　◎卷.42【读修睦上人歌篇】李咸用
　　李白亡，李贺死，陈陶赵睦寻相次。须知代不乏骚人，
　　贯休之后，惟修睦而已矣。睦公睦公真可畏，
　　开口向人无所忌。才似烟霞生则媚，直如屈轶佞则指。
　　意下纷纷造化机，笔头滴滴文章髓。明月清风三十年，
　　被君驱使如奴婢。劝君休，莫容易，世俗由来稀则贵。
　　珊瑚高架五云毫，小小不须烦藻思。
　　◎卷.43【远公亭牡丹】李咸用
　　雁门禅客吟春亭，牡丹独逞花中英。双成腻脸偎云屏，
　　百般姿态因风生。延年不敢歌倾城，朝云暮雨愁娉婷。
　　蕊繁蚁脚黏不行，甜迷蜂醉飞无声。庐山根脚含精灵，
　　发妍吐秀丛君庭。湓江太守多闲情，栏朱绕绛留轻盈。
　　潺潺绿醴当风倾，平头奴子啾银笙。红葩艳艳交童星，
　　左文右武怜君荣，白铜鞮上惭清明。
　　◎卷.44【谢僧寄茶】李咸用
　　空门少年初志坚，摘芳为药除睡眠。匡山茗树朝阳偏，
　　暖萌如爪拏飞鸢。枝枝膏露凝滴圆，参差失向兜罗绵。
　　倾筐短甑蒸新鲜，白纻眼细匀于研。砖排古砌春苔干，
　　殷勤寄我清明前。金槽无声飞碧烟，赤兽呵冰急铁喧。
　　林风夕和真珠泉，半匙青粉搅潺湲。绿云轻绾湘娥鬟，
　　尝来纵使重支枕，胡蝶寂寥空掩关。
　　◎卷.45【送人】李咸用
　　少皞开宫行帝业，无刃金风剪红叶。雁别边沙入暖云，
　　蛩辞败草鸣香阁。有客为儒二十霜，酣歌郢雪时飘扬。
　　不甘长在诸生下，束书携剑离家乡。利爪鞲上鹰，
　　雄文雾中豹。可堪长与乌鸢噪，是宜摩碧汉以遐飞，
　　出南山而远蹈。况今大朝公道，天子文明，
　　团团月树悬青青。燕中有马如龙行，不换黄金无骏名。
　　荆山有玉犹在璞，未遇良工虚掷鹊。一壶清酒酌离情，
　　休向蒿中随雀跃。
　　◎卷.46【古意论交】李咸用
　　择友如淘金，沙尽不得宝。结交如乾银，产竭不成道。
　　我生四十年，相识苦草草。多为势利朋，少有岁寒操。
　　通财能几何，闻善宁相告。茫然同夜行，中路自不保。
　　常恐管鲍情，参差忽终老。今来既见君，青天无片云。
　　语直瑟弦急，行高山桂芬。约我为交友，不觉心醺醺。
　　见义必许死，临危当指囷。无令后世士，重广孝标文。


第六百四十五卷
　　◎卷.1【春风】李咸用
　　青帝使和气，吹嘘万国中。发生宁有异，先后自难同。
　　辇草不消力，岩花应费功。年年三十骑，飘入玉蟾宫。
　　◎卷.2【自愧】李咸用
　　多负悬弧礼，危时隐薜萝。有心明俎豆，无力执干戈。
　　壮士难移节，贞松不改柯。缨尘徒自满，欲濯待清波。
　　◎卷.3【夜吟】李咸用
　　白兔轮当午，儒家业敢慵。竹轩吟未已，锦帐梦应重。
　　落笔思成虎，悬梭待化龙。景清神自爽，风递远楼钟。
　　◎卷.4【昭君】李咸用
　　古帝修文德，蛮夷莫敢侵。不知桃李貌，能转虎狼心。
　　日暮边风急，程遥碛雪深。千秋青冢骨，留怨在胡琴。
　　◎卷.5【秋夕】李咸用
　　寥廓秋云薄，空庭月影微。树寒栖鸟密，砌冷夜蛩稀。
　　晓鼓军容肃，疏钟客梦归。吟馀何所忆，圣主尚宵衣。
　　◎卷.6【秋日与友生言别】李咸用
　　利名心未已，离别恨难休。为个文儒业，致多岐路愁。
　　数花篱菊晚，片叶井梧秋。又决出门计，一尊期少留。
　　◎卷.7【边城听角】李咸用
　　戍楼鸣画角，寒露滴金枪。细引云成阵，高催雁著行。
　　唤回边将梦，吹薄晓蟾光。未遂终军志，何劳思故乡。
　　◎卷.8【秋日访同人】李咸用
　　忽忆金兰友，携琴去自由。远寻寒涧碧，深入乱山秋。
　　见后却无语，别来长独愁。幸逢三五夕，露坐对冥搜。
　　◎卷.9【寄楚琼上人】李咸用
　　遥知无事日，静对五峰秋。鸟隔寒烟语，泉和夕照流。
　　凭栏疏磬尽，瞑目远云收。几句出人意，风高白雪浮。
　　◎卷.10【游寺】李咸用
　　无家自身在，时得到莲宫。秋觉暑衣薄，老知尘世空。
　　幽情怜水石，野性任萍蓬。是处堪闲坐，与僧行止同。
　　◎卷.11【春日】李咸用
　　浩荡东风里，裴回无所亲。危城三面水，古树一边春。
　　衰世难修道，花时不称贫。滔滔天下者，何处问通津。
　　◎卷.12【论交】李咸用
　　行亏何必富，节在不妨贫。易得笑言友，难逢终始人。
　　松篁贞管鲍，桃李艳张陈。少见岁寒后，免为霜雪尘。
　　◎卷.13【秋兴】李咸用
　　木叶乱飞尽，故人犹未还。心虽游紫阙，时合在青山。
　　近寺僧邻静，临池鹤对闲。兵戈如未息，名位莫相关。
　　◎卷.14【山居】李咸用
　　草堂书一架，苔径竹千竿。难世投谁是，清贫且自安。
　　邻居皆学稼，客至亦无官。焦尾何人听，凉宵对月弹。
　　◎卷.15【遣兴】李咸用
　　风细酒初醒，凭栏别有情。蝉稀秋树瘦，雨尽晚云轻。
　　旅鬓一丝出，乡心寸火生。子牟魂欲断，何日是升平。
　　◎卷.16【待旦】李咸用
　　檐静燕雏语，窗虚蟾影过。时情因客老，归梦入秋多。
　　蔽日群山雾，滔天四海波。吾皇思壮士，谁应大风歌。
　　◎卷.17【送从兄坤载】李咸用
　　忍泪不敢下，恐兄情更伤。别离当乱世，骨肉在他乡。
　　语尽意不尽，路长愁更长。那堪回首处，残照满衣裳。
　　◎卷.18【惜别】李咸用
　　细雨妆行色，霏霏入户来。须知相识喜，却是别愁媒。
　　白刃方盈国，黄金不上台。俱为邹鲁士，何处免尘埃。
　　◎卷.19【早秋游山寺】李咸用
　　闲卧云岩稳，攀缘笑戏猱。静于诸境静，高却众山高。
　　至理无言了，浮生一梦劳。清风朝复暮，四海自波涛。
　　◎卷.20【秋日疾中寄诸同志】李咸用
　　闲居无胜事，公干卧来心。门静秋风晚，人稀古巷深。
　　花疏篱菊色，叶减井梧阴。赖有斯文在，时时得强寻。
　　◎卷.21【赠山僧】李咸用
　　荣枯虽在目，名利不关身。高出城隍寺，野为云鹤邻。
　　松声寒后远，潭色雨馀新。岂住空空里，空空亦是尘。
　　◎卷.22【宿隐者居】李咸用
　　永日连清夜，因君识躁君。竹扉难掩月，岩树易延云。
　　曙鸟枕前起，寒泉梦里闻。又须随计吏，鸡鹤迥然分。
　　◎卷.23【送钱契明尊师归庐山】李咸用
　　瘦倚青竹杖，炉峰指欲归。霜黏行日屦，风暖到时衣。
　　凭槛云还在，攀松鹤不飞。何曾有别恨，杨柳自依依。
　　◎卷.24【送进士刘松】李咸用
　　滔滔皆鲁客，难得是心知。到寺多同步，游山未失期。
　　云低春雨后，风细暮钟时。忽别垂杨岸，遥遥望所之。
　　◎卷.25【赠任肃】李咸用
　　玄发难姑息，青云有路岐。莫言多事日，虚掷少年时。
　　松色雪中出，人情难后知。圣朝公道在，中鹄勿差池。
　　◎卷.26【题陈正字山居】李咸用
　　怪来忘禄位，习学近潇湘。见处云山好，吟中岁月长。
　　花光笼晚雨，树影浸寒塘。几日凭栏望，归心自不忙。
　　◎卷.27【赠来进士鹏】李咸用
　　语玄人不到，星汉在灵空。若使无良遇，虚言有至公。
　　月明千峤雪，滩急五更风。此际若吟力，分将造化功。
　　◎卷.28【送曹税】李咸用
　　掺袂向春风，何时约再逢。若教相见密，肯恨别离重。
　　芳草渔家路，残阳水寺钟。落帆当此处，吟兴不应慵。
　　◎卷.29【赠来鹏】李咸用
　　默坐非关闷，凝情只在诗。庭闲花落后，山静月明时。
　　答客言多简，寻僧步稍迟。既同和氏璧，终有玉人知。
　　◎卷.30【途中作】李咸用
　　瘦马倦行役，斜阳劝著鞭。野桥寒树亚，山店暮云连。
　　退鹢风虽急，攀龙志已坚。路人休莫笑，百里有时贤。
　　◎卷.31【秋晚】李咸用
　　斜阳山雨外，秋色思无穷。柳叶飘干翠，枫枝撼碎红。
　　鬓毛看似雪，生计尚如蓬。不及樵童乐，蒹葭一笛风。
　　◎卷.32【晓望】李咸用
　　露惊松上鹤，晓色动扶桑。碧浪催人老，红轮照物忙。
　　世情随日变，利路与天长。好驾觥船去，陶陶入醉乡。
　　◎卷.33【寄友生】李咸用
　　交情应不变，何事久离群。圆月思同步，寒泉忆共闻。
　　雪霜松色在，风雨雁行分。每见人来说，窗前改旧文。
　　◎卷.34【江行】李咸用
　　潇湘无事后，征棹复呕哑。高岫留斜照，归鸿背落霞。
　　鱼残沙岸草，蝶寄洑流槎。共说干戈苦，汀洲减钓家。
　　◎卷.35【题王氏山居】李咸用
　　檐有烟岚色，地多松竹风。自言离乱后，不到鼓鼙中。
　　径柳拂云绿，山樱带雪红。南边青嶂下，时见采芝翁。
　　◎卷.36【送别】李咸用
　　别意说难尽，离杯深莫辞。长歌终此席，一笑又何时。
　　棹入寒潭急，帆当落照迟。远书如不寄，无以慰相思。
　　◎卷.37【览文僧卷】李咸用
　　虽无先圣耳，异代得闻韶。怪石难为古，奇花不敢妖。
　　调高非郢雪，思静碍箕瓢。未可重吟过，云山兴转饶。
　　◎卷.38【望仰山忆玄泰上人】李咸用
　　晴岚凝片碧，知在此中禅。见面定何日，无书已一年。
　　高秋关静梦，良夜入新篇。仰德心如是，清风不我传。
　　◎卷.39【闻泉】李咸用
　　淅淅梦初惊，幽窗枕簟清。更无人共听，只有月空明。
　　急想穿岩曲，低应过石平。欲将琴强写，不是自然声。
　　◎卷.40【酬郑进士九江新居见寄】李咸用
　　蹑屐扣柴关，因成尽日闲。独听黄鸟语，深似白云间。
　　萍沼宽于井，莎城绿当山。前期招我作，此景得吟还。
　　◎卷.41【九江和人赠陈生】李咸用
　　天畏斯文坠，凭君助素风。意深皆可补，句逸不因功。
　　暮替云愁远，秋惊月占空。寄家当瀑布，时得笑言同。
　　◎卷.42【登楼值雨二首】李咸用
　　共讶高楼望，匡庐色已空。白云横野阔，遮岳与天同。
　　数点雨入酒，满襟香在风。远江吟得出，方下郡斋东。
　　江徼多佳景，秋吟兴未穷。送来松槛雨，半是蓼花风。
　　浪猛惊翘鹭，烟昏叫断鸿。不知今夜客，几处卧鸣篷。
　　◎卷.43【送赵舒处士归庐山】李咸用
　　归岫香炉碧，行吟步益迟。诸侯师不得，樵客偶相随。
　　思旧江云断，谈玄岳月移。只应张野辈，异代作心知。
　　◎卷.44【僧院蔷薇】李咸用
　　客引擎茶看，离披晒锦红。不缘开净域，争忍负春风。
　　小片当吟落，清香入定空。何人来此植，应固恼休公。
　　◎卷.45【友生携修睦上人诗见访】李咸用
　　雪中敲竹户，袖出岳僧诗。语尽景皆活，吟阑角独吹。
　　意如将俗背，业必少人知。共约冰销日，云边访所思。
　　◎卷.46【冬夕喜友生至】李咸用
　　天涯行欲遍，此夜故人情。乡国别来久，干戈还未平。
　　灯残偏有焰，雪甚却无声。多少新闻见，应须语到明。
　　◎卷.47【牡丹】李咸用
　　少见南人识，识来嗟复惊。始知春有色，不信尔无情。
　　恐是天地媚，暂随云雨生。缘何绝尤物，更可比妍明。
　　◎卷.48【送春】李咸用
　　四时为第一，一岁一重来。好景应难胜，馀花虚自开。
　　相思九个月，得信数枝梅。不向东门送，还成负酒杯。
　　◎卷.49【送边将】李咸用
　　天骄频犯塞，铁骑又征西。臣节轻乡土，雄心生鼓鼙。
　　地寒花不艳，沙远日难低。渐喜秋弓健，雕翻白草齐。
　　◎卷.50【春晴】李咸用
　　檐滴春膏绝，凭栏晚吹生。良朋在何处，高树忽流莺。
　　游寺期应定，寻芳步已轻。新诗吟未稳，迟日又西倾。
　　◎卷.51【冬夜与修睦上人宿远公亭，寄南岳玄泰禅师】李咸用
　　丈室掩孤灯，更深霰雹增。相看云梦客，共忆祝融僧。
　　语合茶忘味，吟欹卷有棱。楚南山水秀，行止岂无凭。
　　◎卷.52【落花】李咸用
　　拾得移时看，重思造化功。如何飘丽景，不似遇春风。
　　满地馀香在，繁枝一夜空。只应公子见，先忆坠楼红。
　　◎卷.53【寄嵩阳隐者】李咸用
　　昔年江上别，初入乱离中。我住匡山北，君之少室东。
　　信来经险道，诗半忆皇风。何事犹高卧，岩边梦未通。
　　◎卷.54【早蝉】李咸用
　　门柳不连野，乍闻为早蝉。游人无定处，入耳更应先。
　　暂默斜阳雨，重吟远岸烟。前年湘竹里，风激绕离筵。
　　◎卷.55【酬蕴微】李咸用
　　白衣经乱世，相遇一开颜。得句禅思外，论交野步间。
　　举朝无旧识，入眼只青山。几度斜阳寺，访君还独还。
　　◎卷.56【萱草】李咸用
　　芳草比君子，诗人情有由。只应怜雅态，未必解忘忧。
　　积雨莎庭小，微风藓砌幽。莫言开太晚，犹胜菊花秋。
　　◎卷.57【访友人不遇】李咸用
　　出门无至友，动即到君家。空掩一庭竹，去看何寺花。
　　短僮应捧杖，稚女学擎茶。吟罢留题处，苔阶日影斜。
　　◎卷.58【苔】李咸用
　　几年风雨迹，叠在石孱颜。生处景长静，看来情尽闲。
　　吟亭侵坏壁，药院掩空关。每忆东行径，移筇独自还。
　　◎卷.59【红薇】李咸用
　　春雨有五色，洒来花旋成。欲留池上景，别染草中英。
　　画出看还欠，蓪为插未轻。王孙多好事，携酒寄吟倾。
　　◎卷.60【别所知】李咸用
　　有路有西东，天涯自恨同。却须深酌酒，况不比飘蓬。
　　帆冒新秋雨，鼓传微浪风。闰牵寒气早，何浦值宾鸿。
　　◎卷.61【小雪】李咸用
　　散漫阴风里，天涯不可收。压松犹未得，扑石暂能留。
　　阁静萦吟思，途长拂旅愁。崆峒山北面，早想玉成丘。
　　◎卷.62【和修睦上人听猿】李咸用
　　禅客闻犹苦，是声应是啼。自然无稳梦，何必到巴溪。
　　疏雨洒不歇，回风吹暂低。此宵秋欲半，山在二林西。
　　◎卷.63【庭竹】李咸用
　　嫩绿与老碧，森然庭砌中。坐销三伏景，吟起数竿风。
　　叶影重还密，梢声远或通。更期春共看，桃映小花红。
　　◎卷.64【早行】李咸用
　　家国三千里，中宵算去程。困才成蝶梦，行不待鸡鸣。
　　马首摇残月，鸦群起古城。发来经几堠，村寺远钟声。
　　◎卷.65【哭所知】李咸用
　　朝作青云士，暮为玄夜人。风灯无定度，露薤亦逡巡。
　　乘马惊新冢，书帷摆旧尘。只应从此去，何处福生民。
　　◎卷.66【分题雪霁望炉峰】李咸用
　　雪霁上庭除，炉峰势转孤。略无烟作带，独有影沈湖。
　　冷触归鸿急，明凝落照俱。□□□□□，□□□□□。
　　◎卷.67【雪十二韵】李咸用
　　六出凝阴气，同云指上天。结时风乍急，集处霰长先。
　　草穗翘祥燕，陂桩叶白莲。犬狂南陌上，竹醉小池前。
　　樵径花黏屦，渔舟玉帖舷。阵经旸谷薄，势想朔方偏。
　　楼面光摇锡，篱头晓列钱。石苔青鹿卧，殿网素蛾穿。
　　嘶马应思塞，蹲乌似为燕。童痴为兽捏，僧爱用茶煎。
　　念物希周穆，含毫愧惠连。吟阑馀兴逸，还忆剡溪船。
　　◎卷.68【庐山】李咸用
　　非岳不言岳，此山通岳言。高人居乱世，几处满前轩。
　　秀作神仙宅，灵为风雨根。馀阴铺楚甸，一柱表吴门。
　　静得八公侣，雄临九子尊。对犹青熨眼，到必冷凝魂。
　　势受重湖让，形难七泽吞。黑岩藏昼电，紫雾泛朝暾。
　　莲堕宁唯华，玉焚堪小昆。倒松微发罅，飞瀑远成痕。
　　叠见云容衬，棱收雪气昏。裁诗曾困谢，作赋偶无孙。
　　流碍星光撇，惊冲雁阵翻。峰奇寒倚剑，泉曲旋如盆。
　　草短分雏雉，林明露掷猿。秋枫红叶散，春石谷雷奔。
　　月好虎溪路，烟深栗里源。醉吟长易醒，梦去亦销烦。
　　有觉南方重，无疑厚地掀。轻扬闻旧俗，端用镇元元。
　　◎卷.69【和吴处士题村叟壁】李咸用
　　因阅乡居景，归心寸火然。吾家依碧嶂，小槛枕清川。
　　远雨笼孤戍，斜阳隔断烟。沙虚遗虎迹，水洑聚蛟涎。
　　粝曲芟汀蓼，甘茶挈石泉。霜朝巡栗树，风夜探渔船。
　　戏日鱼呈腹，翘滩鹭并肩。棋寻盘石净，酒傍野花妍。
　　器以锄为利，家惟竹直钱。饭香同豆熟，汤暖摘松煎。
　　睡岛凫藏足，攀藤狖冻拳。浅茅鸣斗雉，曲枿啸寒鸢。
　　秋果楂梨涩，晨羞笋蕨鲜。衣蓑留冷阁，席草种闲田。
　　椎髻担铺饷，庞眉识稔年。吓鹰刍戴笠，驱犊筱充鞭。
　　不重官于社，常尊食作天。谷深青霭蔽，峰迥白云缠。
　　每忆关魂梦，长夸表爱怜。览君书壁句，诱我率成篇。
　　◎卷.70【谢友生遗端溪砚瓦】李咸用
　　寻常濡翰次，恨不到端溪。得自新知己，如逢旧解携。
　　玩馀轻照乘，谢欲等悬黎。静对胜凡客，闲窥忆好题。
　　娲天补剩石，昆剑切来泥。著指痕犹湿，停旬水未低。
　　呵云润柱础，笔彩饮虹霓。鹆眼工谙谬，羊肝士乍刲。
　　连澌光比镜，囚墨腻于cD。书信成池黑，吟须到日西。
　　正夸忧盗窃，将隐怯攀跻。捧受同交印，矜持过秉珪。
　　草颠终近旭，懒癖必无嵇。用合缘鹦鹉，珍应负会稽。
　　贞姿还落落，寒韵落凄凄。风月情相半，烟花思岂迷。
　　宜从方袋挈，枉把短行批。浅小金为斗，泓澄玉作堤。
　　遇人依我惜，想尔与天齐。□□□□□，行时只独赍。
　　◎卷.71【和殷衙推春霖即事】李咸用
　　东风吹暖雨，润下不能休。古道云横白，移时客共愁。
　　绿沈莎似藻，红泛叶为舟。忽起江湖兴，疑邻畎浍流。
　　此时无胜会，何处滞奇游。阵急如酣战，点粗成乱沤。
　　竹因添洒落，松得长飕飗。花惨闲庭晚，兰深曲径幽。
　　丝牵汀鸟足，线挂岳猿头。天地昏同醉，寰区浩欲浮。
　　柳眉低带泣，蒲剑锐初抽。石燕翻空重，虫罗缀滴稠。
　　荷倾蛟泪尽，岩拆电鞭收。岂直望尧喜，却怀微禹忧。
　　树滋堪采菌，矶没懒垂钩。腥觉闻龙气，寒宜拥豹裘。
　　名膏那作沴，思稔必通侯。蚌鹬徒喧竞，笙歌罢献酬。
　　山川藏秀媚，草木逞调柔。极目非吾意，行吟独下楼。


第六百四十六卷
　　◎卷.1【题陈将军别墅】李咸用
　　明王猎士犹疏在，岩谷安居最有才。高虎壮言知鬼伏，
　　葛龙闲卧待时来。云藏山色晴还媚，风约溪声静又回。
　　不独春光堪醉客，庭除长见好花开。
　　◎卷.2【湘浦有怀】李咸用
　　鸿雁哀哀背朔方，馀霞倒影画潇湘。长汀细草愁春浪，
　　古渡寒花倚夕阳。鬼树夜分千炬火，渔舟朝一卷蓬霜。
　　侬家本是持竿者，为爱明时入帝乡。
　　◎卷.3【题陈处士山居】李咸用
　　莲绕闲亭柳绕池，蝉吟暮色一枝枝。未逢皇泽搜遗逸，
　　赢得青山避乱离。花圃春风邀客醉，茅檐秋雨对僧棋。
　　樵童牧竖劳相问，岩穴从来出帝师。
　　◎卷.4【和蒋进士秋日】李咸用
　　晚雨霏微思杪秋，不堪才子尚羁游。尘随别骑东西急，
　　波促年华日夜流。凉月云开光自远，古松风在韵难休。
　　男儿但得功名立，纵是深恩亦易酬。
　　◎卷.5【陈正字山居】李咸用
　　一叶闲飞斜照里，江南仲蔚在蓬蒿。天衢云险驽骀蹇，
　　月桂风和梦想劳。绕枕泉声秋雨细，对门山色古屏高。
　　此中即是神仙地，引手何妨一钓鳌。
　　◎卷.6【与刘三礼陈孝廉言志】李咸用
　　真宰无私造化均，年年分散月中春。皆期早蹑青云路，
　　谁肯长为白社人。宋国高风休敛翼，圣朝公道易酬身。
　　大须审固穿杨箭，莫遣参差鬓雪新。
　　◎卷.7【秋日送严湘侍御归京】李咸用
　　蟾影珪圆湖始波，楚人相别恨偏多。知君有路升霄汉，
　　独我无由出薜萝。虽道危时难进取，到逢清世又如何。
　　谁听甯戚敲牛角，月落星稀一曲歌。
　　◎卷.8【题王处士山居】李咸用
　　云木沈沈夏亦寒，此中幽隐几经年。无多别业供王税，
　　大半生涯在钓船。蜀魄叫回芳草色，鹭鸶飞破夕阳烟。
　　干戈猬起能高卧，只个逍遥是谪仙。
　　◎卷.9【谢所知】李咸用
　　狂歌狂舞慰风尘，心下多端亦懒言。早是乱离轻岁月，
　　谁能愁悴过朝昏。圣朝公道如长在，贱子谋身自有门。
　　却愧此时叨厚遇，他年何以报深恩。
　　◎卷.10【秋望】李咸用
　　云阴惨澹柳阴稀，游子天涯一望时。风闪雁行疏又密，
　　地回江势急还迟。荣枯物理终难测，贵贱人生自不知。
　　未达谁能多叹息，尘埃争损得男儿。
　　◎卷.11【送谭孝廉赴举】李咸用
　　鼓鼙声里寻诗礼，戈戟林间入镐京。好事尽从难处得，
　　少年无向易中轻。也知贵贱皆前定，未见疏慵遂有成。
　　吾道近来稀后进，善开金口答公卿。
　　◎卷.12【途中逢友人】李咸用
　　大道将穷阮籍哀，红尘深翳步迟回。皇天有意自寒暑，
　　白日无情空往来。霄汉何年征赋客，烟花随处作愁媒。
　　相逢且快眼前事，莫厌狂歌酒百杯。
　　◎卷.13【和人湘中作】李咸用
　　湘川湘岸两荒凉，孤雁号空动旅肠。一棹寒波思范蠡，
　　满尊醇酒忆陶唐。年华蒲柳雕衰鬓，身迹萍蓬滞别乡。
　　不及东流趋广汉，臣心日夜与天长。
　　◎卷.14【赠陈望尧】李咸用
　　若说精通事艺长，词人争及孝廉郎。秋萤短焰难盈案，
　　邻烛馀光不满行。鹄箭亲疏虽异的，桂花高下一般香。
　　明时公道还堪信，莫遣锥锋久在囊。
　　◎卷.15【宿渔家】李咸用
　　促杼声繁萤影多，江边秋兴独难过。云遮月桂几枝恨，
　　烟罩渔舟一曲歌。难世斯人虽隐遁，明时公道复如何。
　　陶家壁上精灵物，风雨未来终是梭。
　　◎卷.16【旅馆秋夕】李咸用
　　牢落生涯在水乡，只思归去泛沧浪。秋风萤影随高柳，
　　夜雨蛩声上短墙。百岁易为成荏苒，丹霄谁肯借梯航。
　　若教名路无知己，匹马尘中是自忙。
　　◎卷.17【悼范摅处士】李咸用
　　家在五云溪畔住，身游巫峡作闲人。安车未至柴关外，
　　片玉已藏坟土新。虽有公卿闻姓字，惜无知己脱风尘。
　　到头积善成何事，天地茫茫秋又春。
　　◎卷.18【送人】李咸用
　　一轴烟花满口香，诸侯相见肯相忘。未闻珪璧为人弃，
　　莫倦江山去路长。盈耳暮蝉催别骑，数杯浮蚁咽离肠。
　　眼前多少难甘事，自古男儿当自强。
　　◎卷.19【春暮途中】李咸用
　　细雨如尘散暖空，数峰春色在云中。须知触目皆成恨，
　　纵道多文争那穷。飞燕有情依旧阁，垂杨无力受东风。
　　谁能会得乾坤意，九土枯荣自不同。
　　◎卷.20【题陈正字林亭】李咸用
　　晓烟轻翠拂帘飞，黄叶飘零弄所思。正是低摧吾道日，
　　不堪惆怅异乡时。家林蛇豕方群起，宫沼龟龙未有期。
　　赖有平原怜贱子，满亭山色惜吟诗。
　　◎卷.21【送从兄入京】李咸用
　　柳转春心梅艳香，相看江上恨何长。多情流水引归思，
　　无赖严风促别觞。大抵男儿须振奋，近来时事懒思量。
　　云帆高挂一挥手，目送烟霄雁断行。
　　◎卷.22【秋夕书怀寄所知】李咸用
　　秋萤一点雨中飞，独立黄昏思所知。三岛路遥身汩没，
　　九天风急羽差池。年华逐浪催霜发，旅恨和云拂桂枝。
　　不向故人言此事，异乡谁更念栖迟。
　　◎卷.23【酬进士秦颙若】李咸用
　　莺默平林燕别轩，相逢相笑话生前。低飞旅恨看霜叶，
　　曲写归情向暮川。在野孤云终捧日，朝宗高浪本蒙泉。
　　何劳怅望风雷便，且混鱼龙黩武年。
　　◎卷.24【山中夜坐寄故里友生】李咸用
　　展转檐前睡不成，一床山月竹风清。虫声促促催乡梦，
　　桂影高高挂旅情。祸福既能知倚伏，行藏争不要分明。
　　可怜任永真坚白，净洗双眸看太平。
　　◎卷.25【物情】李咸用
　　谁分万类二仪间，禀性高卑各自然。野鹤不栖葱蒨树，
　　流莺长喜艳阳天。李斯溷鼠心应动，庄叟泥龟意已坚。
　　成是败非如赋命，更教何处认愚贤。
　　◎卷.26【金谷园】李咸用
　　石家旧地聊登望，宠辱从兹信可惊。鸟度野花迷锦障，
　　蝉吟古树想歌声。虽将玉貌同时死，却羡苍头此日生。
　　多积黄金买刑戮，千秋成得绿珠名。
　　◎卷.27【投所知】李咸用
　　手欠东堂桂一枝，家书不敢便言归。挂檐晚雨思山阁，
　　拂岸烟岚忆钓矶。公道甚平才自薄，丹霄好上力犹微。
　　谁能借与抟扶势，万里飘飘试一飞。
　　◎卷.28【赠友弟】李咸用
　　萤焰烧心雪眼劳，未逢佳梦见三刀。他时讵有盐梅味，
　　今日犹疑腹背毛。金埒晓羁千里骏，玉轮寒养一枝高。
　　谁能终岁摇赪尾，唯唯洋洋向碧涛。
　　◎卷.29【春日喜逢乡人刘松】李咸用
　　故人不见五春风，异地相逢岳影中。旧业久抛耕钓侣，
　　新闻多说战争功。生民有恨将谁诉，花木无情只自红。
　　莫把少年愁过日，一尊须对夕阳空。
　　◎卷.30【夏日别余秀才】李咸用
　　岳麓云深麦雨秋，满倾杯酒对湘流。沙边细柳牵行色，
　　水面轻烟画别愁。敢待傅岩成好梦，任从磻石挂纤钩。
　　镜机冲漠非吾事，自要青云识五侯。
　　◎卷.31【庐陵九日】李咸用
　　菊花山在碧江东，冷酒清吟兴莫穷。四十三年秋里过，
　　几多般事乱来空。虽惊故国音书绝，犹喜新知语笑同。
　　竟日开门无客至，笛声迢递夕阳中。
　　◎卷.32【和人游东林】李咸用
　　一从张野卧云林，胜概谁人更解寻。黄鸟不能言往事，
　　白莲虚发至如今。年年上国荣华梦，世世高流水石心。
　　始欲共君重怅望，紫霄峰外日沈沈。
　　◎卷.33【和彭进士秋日游靖居山寺】李咸用
　　秋山入望已无尘，况得闲游谢事频。问著尽能言祖祖，
　　见时应不是真真。添瓶野水遮还急，伴塔幽花落又新。
　　自笑未曾同逸步，终非宗炳社中人。
　　◎卷.34【和彭进士感怀】李咸用
　　人生谁肯便甘休，遇酒逢花且共游。若向云衢陪骥尾，
　　直须天畔落旄头。三编大雅曾关兴，一册南华旋解忧。
　　四海英雄多独断，不知何者是长筹。
　　◎卷.35【寄题从兄坤载村居】李咸用
　　邻并无非樵钓者，庄生物论宛然齐。雨中寒树愁鸱立，
　　江上残阳瘦马嘶。说与众佣同版筑，吕将群叟共磻溪。
　　覆巢破卵方堪惧，取次梧桐凤且栖。
　　◎卷.36【送黄宾于赴举】李咸用
　　秋风昨夜满潇湘，衰柳残蝉思客肠。早是乱来无胜事，
　　更堪江上揖离觞。澄潭跃鲤摇轻浪，落日飞凫趁远樯。
　　渔父不须探去意，一枝春褭月中央。
　　◎卷.37【冬日喜逢吴价】李咸用
　　垂杨烟薄井梧空，千里游人驻断蓬。志意不因多事改，
　　鬓毛难与别时同。莺迁犹待销冰日，鹏起还思动海风。
　　穷达他年如赋命，且陶真性一杯中。
　　◎卷.38【题刘处士居】李咸用
　　压破岚光半亩馀，竹轩兰砌共清虚。泉经小槛声长急，
　　月过修篁影旋疏。溪鸟时时窥户牖，山云往往宿庭除。
　　干戈谩道因天意，渭水高人自钓鱼。
　　◎卷.39【送李尊师归临川】李咸用
　　蟠桃一别几千春，谪下人间作至人。尘外烟霞吟不尽，
　　鼎中龙虎伏初驯。除存紫府无他意，终向青冥举此身。
　　辞我麻姑山畔去，蔡经踪迹必相亲。
　　◎卷.40【投知】李咸用
　　西望长安路几千，迟回不为别家难。酌量才地心虽动，
　　点检囊装意又阑。自是远人多蹇滞，近来仙榜半孤寒。
　　嘶风重诉牵盐耻，伯乐何妨转眼看。
　　◎卷.41【吴处士寄香兼劝入道】李咸用
　　谢寄精专一捻香，劝予朝礼仕虚皇。须知十极皆臣妾，
　　岂止遗生奉混茫。空挂黄衣宁续寿，曾闻玄教在知常。
　　但居平易俟天命，便是长生不死乡。
　　◎卷.42【草虫】李咸用
　　如缲如织暮eV々，应节催年使我愁。行客语停孤店月，
　　高人梦断一床秋。风低藓径疑偏急，雨咽槐亭得暂休。
　　须付画堂兰烛畔，歌怀醉耳两悠悠。
　　◎卷.43【咏柳】李咸用
　　日近烟饶还有意，东垣西掖几千株。牵仍别恨知难尽，
　　夸衒春光恐更无。解引人情长婉约，巧随风势强盘纡。
　　天应绣出繁华景，处处茸丝惹路衢。
　　◎卷.44【寄所知】李咸用
　　曾将俎豆为儿戏，争奈干戈阻素心。遁去不同秦客逐，
　　病来还作越人吟。名流古集典衣买，僻寺奇花贳酒寻。
　　从道趣时身计拙，如非所好肯开襟。
　　◎卷.45【雪】李咸用
　　上帝无私意甚微，欲教霖雨更光辉。也知出处花相似，
　　可到贫家影便稀。云汉风多银浪溅，昆山火后玉灰飞。
　　高楼四望吟魂敛，却忆明皇月殿归。
　　◎卷.46【绯桃花】李咸用
　　茫茫天意为谁留，深染夭桃备胜游。未醉已知醒后忆，
　　欲开先为落时愁。痴蛾乱扑灯难灭，跃鲤傍惊电不收。
　　何事梨花空似雪，也称春色是悠悠。
　　◎卷.47【同友人秋日登庾楼】李咸用
　　兰摧菊暗不胜秋，倚著高楼思莫收。六代风光无问处，
　　九条烟水但凝愁。谁能百岁长闲去，只个孤帆岂自由。
　　欲学仲宣知是否，臂弓腰剑逐时流。
　　◎卷.48【和人咏雪】李咸用
　　轻轻玉叠向风加，襟袖谁能认六葩。高岫人迷千尺布，
　　平林天与一般花。横空络绎云遗屑，扑浪翩联蝶寄槎。
　　公子樽前流远思，不知何处客程赊。
　　◎卷.49【和友人喜相遇十首】李咸用
　　为儒自愧已多年，文赋歌诗路不专。肯信披沙难见宝，
　　只怜苫草易成编。燕昭寤寐常求骏，郭隗寻思未是贤。
　　且固初心希一试，箭穿正鹄岂无缘。
　　揣情摩意已无功，只把篇章助国风。宋玉谩夸云雨会，
　　谢连宁许梦魂通。愁成旅鬓千丝乱，吟得寒缸短焰终。
　　难世好居郊野地，出门常喜与人同。
　　惠子休惊学五车，沛公方起斩长蛇。六雄互欲吞诸国，
　　四海终须作一家。自古经纶成世务，暂时朱绿比朝霞。
　　人生心口宜相副，莫使尧阶草势斜。
　　不傍江烟访所思，更应无处展愁眉。数杯竹阁花残酒，
　　一局松窗日午棋。多病却疑天与便，自愚潜喜众相欺。
　　非穷非达非高尚，冷笑行藏只独知。
　　闲吟闲坐道相应，远想南华亦自矜。抛掷家乡轻似梦，
　　寻常心地冷于僧。和羹使用非胥靡，忆鲙言词小季鹰。
　　唯仗十篇金玉韵，此中高旨莫阶升。
　　已向丘门老此躯，可堪空作小人儒。吟中景象千般有，
　　书外囊装一物无。润屋必能知早散，辉山应是不轻沽。
　　短衣宁倦重修谒，谁识高阳旧酒徒。
　　松桂寒多众木分，轻浮如叶自纷纭。韶咸古曲教谁爱，
　　山水清音喜独闻。上国共知传大宝，旧交宁复在青云。
　　相逢莫厌杯中酒，同醉同醒只有君。
　　还淳反朴已难期，依德依仁敢暂违。寡欲自应刚正立，
　　无私翻觉友朋稀。旄头影莫侵黄道，傅说星终近紫微。
　　年纪少他蘧伯玉，幸因多难早知非。
　　麻衣未识帝城尘，四十为儒是病身。有恨不关衔国耻，
　　无愁直为倚家贫。齐轻东海二高士，汉重商山四老人。
　　一种爱闲闲不得，混时行止却应真。
　　任说天长海影沈，友朋情比未为深。唯应乐处无虚日，
　　大半危时得道心。命达夭殇同白首，价高砖瓦即黄金。
　　他年有要玄珠者，赤水萦纡试一寻。
　　◎卷.50【依韵修睦上人山居十首】李咸用
　　生身便在乱离间，遇柳寻花作麽看。老去转谙无是事，
　　本来何处有多般。长怜蠛蠓能随暖，独笑梧桐不耐寒。
　　覆载我徒争会得，大鹏飞尚未知宽。
　　云泉日日长松寺，丝管年年细柳营。静躁殊途知自识，
　　荣枯一贯亦何争。道傍病树人从老，溪上新苔我独行。
　　若见净名居士语，逍遥全不让庄生。
　　莫言天道终难定，须信人心尽自轻。宣室三千虽有恨，
　　成周八百岂无情。柏缘执性长时瘦，梅为多知两番生。
　　不是不同明主意，懒将唇舌与齐烹。
　　不论轩冕及渔樵，性与情违渐渐遥。季子祸从怜富贵，
　　颜生道在乐箪瓢。清闲自可齐三寿，忿恨还须戒一朝。
　　好学尧民偎舜日，短裁孤竹理云韶。
　　春风春雨一何频，望极空江觉损神。莺有来由重入谷，
　　柳无情绪强依人。汉庭谒者休言事，鲁国诸生莫问津。
　　赖是水乡樗栎贱，满炉红焰且相亲。
　　三十年来要自观，履春冰恐未为难。自于南国同埋剑，
　　谁向东门便挂冠。早是人情飞絮薄，可堪时令太行寒。
　　多惭幸住匡山下，偷得秾岚坐卧看。
　　畹兰未必因香折，湖象多应为齿焚。兼济直饶同巨楫，
　　自由何似学孤云。秋深栎菌樵来得，木末山鼯梦断闻。
　　闲凭竹轩游子过，替他愁见日西曛。
　　何事深山啸复歌，短弓长剑不如他。且图青史垂名稳，
　　从道前贤自滞多。gt鷃敢辞栖短棘，凤凰犹解怯高罗。
　　人生若得逢尧舜，便是巢由亦易过。
　　太玄太易小窗明，古义寻来醉复醒。西伯纵逢头已白，
　　步兵如在眼应青。寒猿断后云为槛，宿鸟惊时月满庭。
　　此景得闲闲去得，人间无事不曾经。
　　壮气虽同德不同，项王何似王江东。乡歌寂寂荒丘月，
　　渔艇年年古渡风。难世斯人犹不达，此时吾道岂能通。
　　吟君十首山中作，方觉多端总是空。
　　◎卷.51【同友生春夜闻雨】李咸用
　　春雨三更洗物华，乱和丝竹响豪家。滴繁知在长条柳，
　　点重愁看破朵花。檐静尚疑兼雾细，灯摇应是逐风斜。
　　此时童叟浑无梦，为喜流膏润谷芽。
　　◎卷.52【同友生题僧院杜鹃花（得春字）】李咸用
　　若比众芳应有在，难同上品是中春。牡丹为性疏南国，
　　朱槿操心不满旬。留得却缘真达者，见来宁作独醒人。
　　鹤林太盛今空地，莫放枝条出四邻。
　　◎卷.53【春日题陈正字林亭】李咸用
　　周回胜异似仙乡，稍减愁人日月长。幕绕虚檐高岫色，
　　镜临危槛小池光。丝垂杨柳当风软，玉折含桃倚径香。
　　南北近来多少事，数声横笛怨斜阳。
　　◎卷.54【送河南韦主簿归京】李咸用
　　岩风爱日泪阑干，去住情途各万端。世乱敢言离别易，
　　时清犹道路行难。舟维晚雨湘川暗，袖拂晴岚岘首寒。
　　见说满朝亲友在，肯教憔悴出长安。
　　◎卷.55【喻道】李咸用
　　汉武秦皇漫苦辛，那思俗骨本含真。不知流水潜催老，
　　未悟三山也是尘。牢落沙丘终古恨，寂寥函谷万年春。
　　长生客待仙桃饵，月里婵娟笑煞人。
　　◎卷.56【山中】李咸用
　　一簇烟霞荣辱外，秋山留得傍檐楹。朝钟暮鼓不到耳，
　　明月孤云长挂情。世上路岐何缭绕，水边蓑笠称平生。
　　寻思阮籍当时意，岂是途穷泣利名。
　　◎卷.57【同玄昶上人观山榴】李咸用
　　病随支遁偶行行，正见榴花独满庭。
　　瘦竹成林人不看，却应著得强青青。
　　◎卷.58【别李将军】李咸用
　　一拜虬髭便受恩，宫门细柳五摇春。
　　男儿自古多离别，懒对英雄泪满巾。
　　◎卷.59【早鸡】李咸用
　　锦翅朱冠惊四邻，稻粱恩重职司晨。
　　不知下土兵难戢，但报明时向国人。
　　◎卷.60【别友】李咸用
　　北吹微微动旅情，不堪分手在平明。
　　寒鸡不待东方曙，唤起征人蹋月行。


第六百四十七卷
　　◎卷.1【草檄答南蛮有咏】胡曾
　　辞天出塞阵云空，雾卷霞开万里通。亲受虎符安宇宙，
　　誓将龙剑定英雄。残霜敢冒高悬日，秋叶争禁大段风。
　　为报南蛮须屏迹，不同蜀将武侯功。
　　◎卷.2【寒食都门作】胡曾
　　二年寒食住京华，寓目春风万万家。金络马衔原上草，
　　玉颜人折路傍花。轩车竞出红尘合，冠盖争回白日斜。
　　谁念都门两行泪，故园寥落在长沙。
　　◎卷.3【薄命妾】胡曾
　　阿娇初失汉皇恩，旧赐罗衣亦罢薰。倚枕夜悲金屋雨，
　　卷帘朝泣玉楼云。宫前叶落鸳鸯瓦，架上尘生翡翠裙。
　　龙骑不巡时渐久，长门空掩绿苔纹。
　　◎卷.4【独不见】胡曾
　　玉关一自有氛埃，年少从军竟未回。门外尘凝张乐榭，
　　水边香灭按歌台。窗残夜月人何处，帘卷春风燕复来。
　　万里寂寥音信绝，寸心争忍不成灰。
　　◎卷.5【交河塞下曲】胡曾
　　交河冰薄日迟迟，汉将思家感别离。塞北草生苏武泣，
　　陇西云起李陵悲。晓侵雉堞乌先觉，春入关山雁独知。
　　何处疲兵心最苦，夕阳楼上笛声时。
　　◎卷.6【车遥遥】胡曾
　　自从车马出门朝，便入空房守寂寥。玉枕夜残鱼信绝，
　　金钿秋尽雁书遥。脸边楚雨临风落，头上春云向日销。
　　芳草又衰还不至，碧天霜冷转无憀。
　　◎卷.7【早发潜水驿谒郎中员外】胡曾
　　半床秋月一声鸡，万里行人费马蹄。青野雾销凝晋洞，
　　碧山烟散避秦溪。楼台稍辨乌城外，更漏微闻鹤柱西。
　　已是大仙怜后进，不应来向武陵迷。
　　◎卷.8【赠渔者】胡曾
　　不愧人间万户侯，子孙相继老扁舟。往来南越谙鲛室，
　　生长东吴识蜃楼。自为钓竿能遣闷，不因萱草解销忧。
　　羡君独得逃名趣，身外无机任白头。
　　◎卷.9【自岭下泛鹢到清远峡作】胡曾
　　乘船浮鹢下韶水，绝境方知在岭南。薜荔雨馀山自黛，
　　蒹葭烟尽岛如蓝。旦游萧帝新松寺，夜宿嫦娥桂影潭。
　　不为箧中书未献，便来兹地结茅庵。
　　◎卷.10【题周瑜将军庙】胡曾
　　共说生前国步难，山川龙战血漫漫。交锋魏帝旌旂退，
　　委任君王社稷安。庭际雨馀春草长，庙前风起晚光残。
　　功勋碑碣今何在，不得当时一字看。
　　◎卷.11【咏史诗·乌江】胡曾
　　争帝图王势已倾，八千兵散楚歌声。
　　乌江不是无船渡，耻向东吴再起兵。
　　◎卷.12【咏史诗·章华台】胡曾
　　茫茫衰草没章华，因笑灵王昔好奢。
　　台土未干箫管绝，可怜身死野人家。
　　◎卷.13【咏史诗·细腰宫】胡曾
　　楚王辛苦战无功，国破城荒霸业空。
　　唯有青春花上露，至今犹泣细腰宫。
　　◎卷.14【咏史诗·沙苑】胡曾
　　冯翊南边宿雾开，行人一步一裴回。
　　谁知此地凋残柳，尽是高欢败后栽。
　　◎卷.15【咏史诗·石城】胡曾
　　古郢云开白雪楼，汉江还绕石城流。
　　何人知道寥天月，曾向朱门送莫愁。
　　◎卷.16【咏史诗·荆山】胡曾
　　抱玉岩前桂叶稠，碧谿寒水至今流。
　　空山落日猿声叫，疑是荆人哭未休。
　　◎卷.17【咏史诗·阳台】胡曾
　　楚国城池飒已空，阳台云雨过无踪。
　　何人更有襄王梦，寂寂巫山十二重。
　　◎卷.18【咏史诗·居延】胡曾
　　漠漠平沙际碧天，问人云此是居延。
　　停骖一顾犹魂断，苏武争禁十九年。
　　◎卷.19【咏史诗·沛宫】胡曾
　　汉高辛苦事干戈，帝业兴隆俊杰多。
　　犹恨四方无壮士，还乡悲唱大风歌。
　　◎卷.20【咏史诗·金谷园】胡曾
　　一自佳人坠玉楼，繁华东逐洛河流。
　　唯馀金谷园中树，残日蝉声送客愁。
　　◎卷.21【咏史诗·湘川】胡曾
　　虞舜南捐万乘君，灵妃挥涕竹成纹。
　　不知精魄游何处，落日潇湘空白云。
　　◎卷.22【咏史诗·夷门】胡曾
　　六龙冉冉骤朝昏，魏国贤才杳不存。
　　唯有侯嬴在时月，夜来空自照夷门。
　　◎卷.23【咏史诗·黄金台】胡曾
　　北乘羸马到燕然，此地何人复礼贤。
　　若问昭王无处所，黄金台上草连天。
　　◎卷.24【咏史诗·夷陵】胡曾
　　夷陵城阙倚朝云，战败秦师纵火焚。
　　何事三千珠履客，不能西御武安君。
　　◎卷.25【咏史诗·汉江】胡曾
　　汉江一带碧流长，两岸春风起绿杨。
　　借问胶船何处没，欲停兰棹祀昭王。
　　◎卷.26【咏史诗·苍梧】胡曾
　　有虞龙驾不西还，空委箫韶洞壑间。
　　无计得知陵寝处，愁云长满九疑山。
　　◎卷.27【咏史诗·陈宫】胡曾
　　陈国机权未可涯，如何后主恣娇奢。
　　不知即入宫中井，犹自听吹玉树花。
　　◎卷.28【咏史诗·南阳】胡曾
　　世乱英雄百战馀，孔明方此乐耕锄。
　　蜀王不自垂三顾，争得先生出旧庐。
　　◎卷.29【咏史诗·即墨】胡曾
　　即墨门开纵火牛，燕师营里血波流。
　　固存不得田单术，齐国寻成一土丘。
　　◎卷.30【咏史诗·渭滨】胡曾
　　岸草青青渭水流，子牙曾此独垂钓。
　　当时未入非熊兆，几向斜阳叹白头。
　　◎卷.31【咏史诗·五湖】胡曾
　　东上高山望五湖，雪涛烟浪起天隅。
　　不知范蠡乘舟后，更有功臣继踵无。
　　◎卷.32【咏史诗·易水】胡曾
　　一旦秦皇马角生，燕丹归北送荆卿。
　　行人欲识无穷恨，听取东流易水声。
　　◎卷.33【咏史诗·长平】胡曾
　　长平瓦震武安初，赵卒俄成戏鼎鱼。
　　四十万人俱下世，元戎何用读兵书。
　　◎卷.34【咏史诗·西园】胡曾
　　月满西园夜未央，金风不动邺天凉。
　　高情公子多秋兴，更领诗人入醉乡。
　　◎卷.35【咏史诗·长沙】胡曾
　　江上南风起白蘋，长沙城郭异咸秦。
　　故乡犹自嫌卑湿，何况当时赋鵩人。
　　◎卷.36【咏史诗·圯桥】胡曾
　　庙算张良独有馀，少年逃难下邳初。
　　逡巡不进泥中履，争得先生一卷书。
　　◎卷.37【咏史诗·铜雀台】胡曾
　　魏武龙舆逐逝波，高台空按望陵歌。
　　遏云声绝悲风起，翻向樽前泣翠娥。
　　◎卷.38【咏史诗·东晋】胡曾
　　石头城下浪崔嵬，风起声疑出地雷。
　　何事苻坚太相小，欲投鞭策过江来。
　　◎卷.39【咏史诗·吴江】胡曾
　　子胥今日委东流，吴国明朝亦古丘。
　　大笑夫差诸将相，更无人解守苏州。
　　◎卷.40【咏史诗·函谷关】胡曾
　　寂寂函关锁未开，田文车马出秦来。
　　朱门不养三千客，谁为鸡鸣得放回。
　　◎卷.41【咏史诗·武关】胡曾
　　战国相持竟不休，武关才掩楚王忧。
　　出门若取灵均语，岂作咸阳一死囚。
　　◎卷.42【咏史诗·垓下】胡曾
　　拔山力尽霸图隳，倚剑空歌不逝骓。
　　明月满营天似水，那堪回首别虞姬。
　　◎卷.43【咏史诗·郴县】胡曾
　　义帝南迁路入郴，国亡身死乱山深。
　　不知埋恨穷泉后，几度西陵片月沉。
　　◎卷.44【咏史诗·东海】胡曾
　　东巡玉辇委泉台，徐福楼船尚未回。
　　自是祖龙先下世，不关无路到蓬莱。
　　◎卷.45【咏史诗·故宜城】胡曾
　　武安南伐勒秦兵，疏凿功将夏禹并。
　　谁谓长渠千载后，水流犹入故宜城。
　　◎卷.46【咏史诗·成都】胡曾
　　杜宇曾为蜀帝王，化禽飞去旧城荒。
　　年年来叫桃花月，似向春风诉国亡。
　　◎卷.47【咏史诗·檀溪】胡曾
　　三月襄阳绿草齐，王孙相引到檀溪。
　　的卢何处埋龙骨，流水依前绕大堤。
　　◎卷.48【咏史诗·青冢】胡曾
　　玉貌元期汉帝招，谁知西嫁怨天骄。
　　至今青冢愁云起，疑是佳人恨未销。
　　◎卷.49【咏史诗·李陵台】胡曾
　　北入单于万里疆，五千兵败滞穷荒。
　　英雄不伏蛮夷死，更筑高台望故乡。
　　◎卷.50【咏史诗·河梁】胡曾
　　汉家英杰出皇都，携手河梁话入胡。
　　不是子卿全大节，也应低首拜单于。
　　◎卷.51【咏史诗·轵道】胡曾
　　汉祖西来秉白旄，子婴宗庙委波涛。
　　谁怜君有翻身术，解向秦宫杀赵高。
　　◎卷.52【咏史诗·汉宫】胡曾
　　明妃远嫁泣西风，玉箸双垂出汉宫。
　　何事将军封万户，却令红粉为和戎。
　　◎卷.53【咏史诗·豫让桥】胡曾
　　豫让酬恩岁已深，高名不朽到如今。
　　年年桥上行人过，谁有当时国士心。
　　◎卷.54【咏史诗·华亭】胡曾
　　陆机西没洛阳城，吴国春风草又青。
　　惆怅月中千岁鹤，夜来犹为唳华亭。
　　◎卷.55【咏史诗·东山】胡曾
　　五马南浮一化龙，谢安入相此山空。
　　不知携妓重来日，几树莺啼谷口风。
　　◎卷.56【咏史诗·杀子谷】胡曾
　　举国贤良尽泪垂，扶苏屈死树边时。
　　至今谷口泉呜咽，犹似秦人恨李斯。
　　◎卷.57【咏史诗·马陵】胡曾
　　坠叶萧萧九月天，驱兵独过马陵前。
　　路傍古木虫书处，记得将军破敌年。
　　◎卷.58【咏史诗·玉门关】胡曾
　　西戎不敢过天山，定远功成白马闲。
　　半夜帐中停烛坐，唯思生入玉门关。
　　◎卷.59【咏史诗·滹沱河】胡曾
　　光武经营业未兴，王郎兵革正凭陵。
　　须知后汉功臣力，不及滹沱一片冰。
　　◎卷.60【咏史诗·黄河】胡曾
　　博望沉埋不复旋，黄河依旧水茫然。
　　沿流欲共牛郎语，只得灵槎送上天。
　　◎卷.61【咏史诗·凤凰台】胡曾
　　秦娥一别凤凰台，东入青冥更不回。
　　空有玉箫千载后，遗声时到世间来。
　　◎卷.62【咏史诗·五丈原】胡曾
　　蜀相西驱十万来，秋风原下久裴回。
　　长星不为英雄住，半夜流光落九垓。
　　◎卷.63【咏史诗·平城】胡曾
　　汉帝西征陷虏尘，一朝围解议和亲。
　　当时已有吹毛剑，何事无人杀奉春。
　　◎卷.64【咏史诗·汴水】胡曾
　　千里长河一旦开，亡隋波浪九天来。
　　锦帆未落干戈起，惆怅龙舟更不回。
　　◎卷.65【咏史诗·兰台宫】胡曾
　　迟迟春日满长空，亡国离宫蔓草中。
　　宋玉不忧人事变，从游那赋大王风。
　　◎卷.66【咏史诗·金牛驿】胡曾
　　山岭千重拥蜀门，成都别是一乾坤。
　　五丁不凿金牛路，秦惠何由得并吞。
　　◎卷.67【咏史诗·望思台】胡曾
　　太子衔冤去不回，临皋从筑望思台。
　　至今汉武销魂处，犹有悲风木上来。
　　◎卷.68【咏史诗·邯郸】胡曾
　　晓入邯郸十里春，东风吹下玉楼尘。
　　青娥莫怪频含笑，记得当年失步人。
　　◎卷.69【咏史诗·箕山】胡曾
　　寂寂箕山春复秋，更无人到此溪头。
　　弃瓢岩畔中宵月，千古空闻属许由。
　　◎卷.70【咏史诗·会稽山】胡曾
　　越王兵败已山栖，岂望全生出会稽。
　　何事夫差无远虑，更开罗网放鲸鲵。
　　◎卷.71【咏史诗·不周山】胡曾
　　共工争帝力穷秋，因此捐生触不周。
　　遂使世间多感客，至今哀怨水东流。
　　◎卷.72【咏史诗·虞坂】胡曾
　　悠悠虞坂路欹斜，迟日和风簇野花。
　　未省孙阳身没后，几多骐骥困盐车。
　　◎卷.73【咏史诗·秦庭】胡曾
　　楚国君臣草莽间，吴王戈甲未东还。
　　包胥不动咸阳哭，争得秦兵出武关。
　　◎卷.74【咏史诗·延平津】胡曾
　　延平津路水溶溶，峭壁巍岑一万重。
　　昨夜七星潭底见，分明神剑化为龙。
　　◎卷.75【咏史诗·瑶池】胡曾
　　阿母瑶池宴穆王，九天仙乐送琼浆。
　　漫矜八骏行如电，归到人间国已亡。
　　◎卷.76【咏史诗·铜柱】胡曾
　　一柱高标险塞垣，南蛮不敢犯中原。
　　功成自合分茅土，何事翻衔薏苡冤。
　　◎卷.77【咏史诗·关西】胡曾
　　杨震幽魂下北邙，关西踪迹遂荒凉。
　　四知美誉留人世，应与乾坤共久长。
　　◎卷.78【咏史诗·高阳池】胡曾
　　古人未遇即衔杯，所贵愁肠得酒开。
　　何事山公持玉节，等闲深入醉乡来。
　　◎卷.79【咏史诗·泸水】胡曾
　　五月驱兵入不毛，月明泸水瘴烟高。
　　誓将雄略酬三顾，岂惮征蛮七纵劳。
　　◎卷.80【咏史诗·细柳营】胡曾
　　文帝銮舆劳北征，条侯此地整严兵。
　　辕门不峻将军令，今日争知细柳营。
　　◎卷.81【咏史诗·叶县】胡曾
　　叶公丘墓已尘埃，云矗崇墉亦半摧。
　　借问往年龙见日，几多风雨送将来。
　　◎卷.82【咏史诗·杜邮】胡曾
　　自古功成祸亦侵，武安冤向杜邮深。
　　五湖烟月无穷水，何事迁延到陆沉。
　　◎卷.83【咏史诗·柯亭】胡曾
　　一宿柯亭月满天，笛亡人没事空传。
　　中郎在世无甄别，争得名垂尔许年。
　　◎卷.84【咏史诗·葛陂】胡曾
　　长房回到葛陂中，人已登真竹化龙。
　　莫道神仙难顿学，嵇生自是不遭逢。
　　◎卷.85【咏史诗·博浪沙】胡曾
　　嬴政鲸吞六合秋，削平天下虏诸侯。
　　山东不是无公子，何事张良独报仇。
　　◎卷.86【咏史诗·陇西】胡曾
　　乘春来到陇山西，隗氏城荒碧草齐。
　　好笑王元不量力，函关那受一丸泥。
　　◎卷.87【咏史诗·白帝城】胡曾
　　蜀江一带向东倾，江上巍峨白帝城。
　　自古山河归圣主，子阳虚共汉家争。
　　◎卷.88【咏史诗·牛渚】胡曾
　　温峤南归辍棹晨，燃犀牛渚照通津。
　　谁知万丈洪流下，更有朱衣跃马人。
　　◎卷.89【咏史诗·朝歌】胡曾
　　长嗟墨翟少风流，急管繁弦似寇仇。
　　若解闻韶知肉味，朝歌欲到肯回头。
　　◎卷.90【咏史诗·谷口】胡曾
　　一旦天真逐水流，虎争龙战为诸侯。
　　子真独有烟霞趣，谷口耕锄到白头。
　　◎卷.91【咏史诗·武陵溪】胡曾
　　一溪春水彻云根，流出桃花片片新。
　　若道长生是虚语，洞中争得有秦人。
　　◎卷.92【咏史诗·大泽】胡曾
　　白蛇初断路人通，汉祖龙泉血刃红。
　　不是咸阳将瓦解，素灵那哭月明中。
　　◎卷.93【咏史诗·渑池】胡曾
　　日照荒城芳草新，相如曾此挫强秦。
　　能令百二山河主，便作樽前击缶人。
　　◎卷.94【咏史诗·岘山】胡曾
　　晓日登临感晋臣，古碑零落岘山春。
　　松间残露频频滴，酷似当时堕泪人。
　　◎卷.95【咏史诗·荥阳】胡曾
　　汉祖东征屈未伸，荥阳失律纪生焚。
　　当时天下方龙战，谁为将军作诔文。
　　◎卷.96【咏史诗·长城】胡曾
　　祖舜宗尧自太平，秦皇何事苦苍生。
　　不知祸起萧墙内，虚筑防胡万里城。
　　◎卷.97【咏史诗·赤壁】胡曾
　　烈火西焚魏帝旗，周郎开国虎争时。
　　交兵不假挥长剑，已挫英雄百万师。
　　◎卷.98【咏史诗·田横墓】胡曾
　　古墓崔巍约路岐，歌传薤露到今时。
　　也知不去朝黄屋，只为曾烹郦食其。
　　◎卷.99【咏史诗·青门】胡曾
　　汉皇提剑灭咸秦，亡国诸侯尽是臣。
　　唯有东陵守高节，青门甘作种瓜人。
　　◎卷.100【咏史诗·姑苏台】胡曾
　　吴王恃霸弃雄才，贪向姑苏醉醁醅。
　　不觉钱塘江上月，一宵西送越兵来。
　　◎卷.101【咏史诗·息城】胡曾
　　息亡身入楚王家，回首春风一面花。
　　感旧不言长掩泪，只应翻恨有容华。
　　◎卷.102【咏史诗·上蔡】胡曾
　　上蔡东门狡兔肥，李斯何事忘南归。
　　功成不解谋身退，直待云阳血染衣。
　　◎卷.103【咏史诗·武昌】胡曾
　　王浚戈鋋发上流，武昌鸿业土崩秋。
　　思量铁锁真儿戏，谁为吴王画此筹。
　　◎卷.104【咏史诗·鸿沟】胡曾
　　虎倦龙疲白刃秋，两分天下指鸿沟。
　　项王不觉英雄挫，欲向彭门醉玉楼。
　　◎卷.105【咏史诗·褒城】胡曾
　　恃宠娇多得自由，骊山举火戏诸侯。
　　只知一笑倾人国，不觉胡尘满玉楼。
　　◎卷.106【咏史诗·金陵】胡曾
　　侯景长驱十万人，可怜梁武坐蒙尘。
　　生前不得空王力，徒向金田自舍身。
　　◎卷.107【咏史诗·洛阳（一作司空图诗）】胡曾
　　石勒童年有战机，洛阳长啸倚门时。
　　晋朝不是王夷甫，大智何由得预知。
　　◎卷.108【咏史诗·番禺】胡曾
　　重冈复岭势崔巍，一卒当关万卒回。
　　不是大夫多辨说，尉他争肯筑朝台。
　　◎卷.109【咏史诗·汨罗】胡曾
　　襄王不用直臣筹，放逐南来泽国秋。
　　自向波间葬鱼腹，楚人徒倚济川舟。
　　◎卷.110【咏史诗·彭泽】胡曾
　　英杰那堪屈下僚，便栽门柳事萧条。
　　凤凰不共鸡争食，莫怪先生懒折腰。
　　◎卷.111【咏史诗·涿鹿】胡曾
　　涿鹿茫茫白草秋，轩辕曾此破蚩尤。
　　丹霞遥映祠前水，疑是成川血尚流。
　　◎卷.112【咏史诗·洞庭】胡曾
　　五月扁舟过洞庭，鱼龙吹浪水云腥。
　　轩辕黄帝今何在，回首巴山芦叶青。
　　◎卷.113【咏史诗·嶓冢】胡曾
　　夏禹崩来一万秋，水从嶓冢至今流。
　　当时若诉胼胝苦，更使何人别九州。
　　◎卷.114【咏史诗·涂山】胡曾
　　大禹涂山御座开，诸侯玉帛走如雷。
　　防风谩有专车骨，何事兹辰最后来。
　　◎卷.115【咏史诗·商郊】胡曾
　　莺啭商郊百草新，殷汤遗迹在荒榛。
　　谁知继桀为天子，便是当初祝网人。
　　◎卷.116【咏史诗·傅岩】胡曾
　　岩前版筑不求伸，方寸那希据要津。
　　自是武丁安寝夜，一宵宫里梦贤人。
　　◎卷.117【咏史诗·钜桥】胡曾
　　积粟成尘竟不开，谁知拒谏剖贤才。
　　武王兵起无人敌，遂作商郊一聚灰。
　　◎卷.118【咏史诗·首阳山】胡曾
　　孤竹夷齐耻战争，望尘遮道请休兵。
　　首阳山倒为平地，应始无人说姓名。
　　◎卷.119【咏史诗·孟津】胡曾
　　秋风飒飒孟津头，立马沙边看水流。
　　见说武王东渡日，戎衣曾此叱阳侯。
　　◎卷.120【咏史诗·流沙】胡曾
　　七雄戈戟乱如麻，四海无人得坐家。
　　老氏却思天竺住，便将徐甲去流沙。
　　◎卷.121【咏史诗·邓城】胡曾
　　邓侯城垒汉江干，自谓深根百世安。
　　不用三甥谋楚计，临危方觉噬脐难。
　　◎卷.122【咏史诗·召陵】胡曾
　　小白匡周入楚郊，楚王雄霸亦咆哮。
　　不思管仲为谋主，争取言征缩酒茅。
　　◎卷.123【咏史诗·绵山】胡曾
　　亲在要君召不来，乱山重叠使空回。
　　如何坚执尤人意，甘向岩前作死灰。
　　◎卷.124【咏史诗·鲁城】胡曾
　　鲁公城阙已丘墟，荒草无由认玉除。
　　因笑臧孙才智少，东门钟鼓祀鶢鶋。
　　◎卷.125【咏史诗·骕骦陂】胡曾
　　行行西至一荒陂，因笑唐公不见机。
　　莫惜骕骦输令尹，汉东宫阙早时归。
　　◎卷.126【咏史诗·夹谷】胡曾
　　夹谷莺啼三月天，野花芳草整相鲜。
　　来时不见侏儒死，空笑齐人失措年。
　　◎卷.127【咏史诗·吴宫】胡曾
　　草长黄池千里馀，归来宗庙已丘墟。
　　出师不听忠臣谏，徒耻穷泉见子胥。
　　◎卷.128【咏史诗·摩笄山】胡曾
　　春草绵绵岱日低，山边立马看摩笄。
　　黄莺也解追前事，来向夫人死处啼。
　　◎卷.129【咏史诗·房陵】胡曾
　　赵王一旦到房陵，国破家亡百恨增。
　　魂断丛台归不得，夜来明月为谁升。
　　◎卷.130【咏史诗·濮水】胡曾
　　青春行役思悠悠，一曲汀蒲濮水流。
　　正见涂中龟曳尾，令人特地感庄周。
　　◎卷.131【咏史诗·柏举】胡曾
　　野田极目草茫茫，吴楚交兵此路傍。
　　谁料伍员入郢后，大开陵寝挞平王。
　　◎卷.132【咏史诗·望夫山】胡曾
　　一上青山便化身，不知何代怨离人。
　　古来节妇皆销朽，独尔不为泉下尘。
　　◎卷.133【咏史诗·金义岭】胡曾
　　凿开山岭引湘波，上去昭回不较多。
　　无限鹊临桥畔立，适来天道过天河。
　　◎卷.134【咏史诗·云云亭】胡曾
　　一上高亭日正晡，青山重叠片云无。
　　万年松树不知数，若个虬枝是大夫。
　　◎卷.135【咏史诗·阿房宫】胡曾
　　新建阿房壁未干，沛公兵已入长安。
　　帝王苦竭生灵力，大业沙崩固不难。
　　◎卷.136【咏史诗·沙丘】胡曾
　　年年游览不曾停，天下山川欲遍经。
　　堪笑沙丘才过处，銮舆风过鲍鱼腥。
　　◎卷.137【咏史诗·咸阳】胡曾
　　一朝阎乐统群凶，二世朝廷扫地空。
　　唯有渭川流不尽，至今犹绕望夷宫。
　　◎卷.138【咏史诗·废丘山】胡曾
　　此水虽非禹凿开，废丘山下重萦回。
　　莫言只解东流去，曾使章邯自杀来。
　　◎卷.139【咏史诗·广武山】胡曾
　　数罪楚师应夺气，底须多论破深艰。
　　仓皇斗智成何语，遗笑当时广武山。
　　◎卷.140【咏史诗·长安】胡曾
　　关东新破项王归，赤帜悠扬日月旗。
　　从此汉家无敌国，争教彭越受诛夷。
　　◎卷.141【咏史诗·鸿门】胡曾
　　项籍鹰扬六合晨，鸿门开宴贺亡秦。
　　樽前若取谋臣计，岂作阴陵失路人。
　　◎卷.142【咏史诗·汉中】胡曾
　　荆棘苍苍汉水湄，将坛烟草覆馀基。
　　适来投石空江上，犹似龙颜纳谏时。
　　◎卷.143【咏史诗·泜水】胡曾
　　韩信经营按镆铘，临戎叱咤有谁加。
　　犹疑转战逢勍敌，更向军中问左车。
　　◎卷.144【咏史诗·云梦】胡曾
　　汉祖听谗不可防，伪游韩信果罹殃。
　　十处辛苦平天下，何事生擒入帝乡。
　　◎卷.145【咏史诗·高阳】胡曾
　　路入高阳感郦生，逢时长揖便论兵。
　　最怜伏轼东游日，下尽齐王七十城。
　　◎卷.146【咏史诗·四皓庙】胡曾
　　四皓忘机饮碧松，石岩云殿隐高踪。
　　不知俱出龙楼后，多在商山第几重。
　　◎卷.147【咏史诗·霸陵】胡曾
　　原头日落雪边云，犹放韩卢逐兔群。
　　况是四方无事日，霸陵谁识旧将军。
　　◎卷.148【咏史诗·昆明池】胡曾
　　欲出昆明万里师，汉皇习战此穿池。
　　如何一面图攻取，不念生灵气力疲。
　　◎卷.149【咏史诗·回中】胡曾
　　武皇无路及昆丘，青鸟西沈陇树秋。
　　欲问生前躬祀日，几烦龙驾到泾州。
　　◎卷.150【咏史诗·东门】胡曾
　　何人知足反田庐，玉管东门饯二疏。
　　岂是不荣天子禄，后贤那使久闲居。
　　◎卷.151【咏史诗·射熊馆】胡曾
　　汉帝荒唐不解忧，大夸田猎废农收。
　　子云徒献长杨赋，肯念高皇沐雨秋。
　　◎卷.152【咏史诗·昆阳】胡曾
　　师克由来在协和，萧王兵马固无多。
　　谁知大敌昆阳败，却笑前朝困楚歌。
　　◎卷.153【咏史诗·七里滩】胡曾
　　七里青滩映碧层，九天星象感严陵。
　　钓鱼台上无丝竹，不是高人谁解登。
　　◎卷.154【咏史诗·颍川】胡曾
　　古贤高尚不争名，行止由来动杳冥。
　　今日浪为千里客，看花惭上德星亭。
　　◎卷.155【咏史诗·江夏】胡曾
　　黄祖才非长者俦，祢衡珠碎此江头。
　　今来鹦鹉洲边过，惟有无情碧水流。
　　◎卷.156【咏史诗·官渡】胡曾
　　本初屈指定中华，官渡相持勒虎牙。
　　若使许攸财用足，山河争得属曹家。
　　◎卷.157【咏史诗·灞岸】胡曾
　　长安城外白云秋，萧索悲风灞水流。
　　因想汉朝离乱日，仲宣从此向荆州。
　　◎卷.158【咏史诗·濡须桥】胡曾
　　徒向濡须欲受降，英雄才略独无双。
　　天心不与金陵便，高步何由得渡江。
　　◎卷.159【咏史诗·豫州】胡曾
　　策马行行到豫州，祖生寂寞水空流。
　　当时更有三年寿，石勒寻为关下囚。
　　◎卷.160【咏史诗·八公山】胡曾
　　苻坚举国出西秦，东晋危如累卵晨。
　　谁料此山诸草木，尽能排难化为人。
　　◎卷.161【咏史诗·下第】胡曾
　　翰苑何时休嫁女，文昌早晚罢生儿。
　　上林新桂年年发，不许平人折一枝。
　　◎卷.162【咏史诗·赠薛涛（一作王建诗）】胡曾
　　万里桥边女校书，枇杷花下闭门居。
　　扫眉才子知多少，管领春风总不如。


第六百四十八卷
　　◎卷.1【采莲】方干
　　采莲女儿避残热，隔夜相期侵早发。指剥春葱腕似雪，
　　画桡轻拨蒲根月。兰舟尺速有输赢，先到河湾赌何物。
　　才到河湾分首去，散在花间不知处。
　　◎卷.2【寄李频】方干
　　众木又摇落，望群还不还。轩车在何处，雨雪满前山。
　　思苦文星动，乡遥钓渚闲。明年见名姓，唯我独何颜。
　　◎卷.3【东溪别业寄吉州段郎中】方干
　　前山含远翠，罗列在窗中。尽日人不到，一尊谁与同。
　　凉随莲叶雨，暑避柳条风。岂分长岑寂，明时有至公。
　　◎卷.4【怀州客舍】方干
　　误饮覃怀酒，谁知滞去程。朝昏太行色，坐卧沁河声。
　　白道穿秦甸，严鼙似戍城。邻鸡莫相促，游子自晨征。
　　◎卷.5【中路寄喻凫先辈】方干
　　求名如未遂，白首亦难归。送我尊前酒，典君身上衣。
　　寒芜随楚尽，落叶渡淮稀。莫叹干时晚，前心岂便非。
　　◎卷.6【送赵明府还北】方干
　　故园终不住，剑鹤在扁舟。尽室无馀俸，还家得白头。
　　钟催吴岫晓，月绕渭河流。曾是栖安邑，恩期异日酬。
　　◎卷.7【过朱协律故山】方干
　　地下无馀恨，人间得盛名。残篇续大雅，稚子托诸生。
　　度日山空暮，缘溪鹤自鸣。难收故交意，寒笛一声声。
　　◎卷.8【途中寄刘沆（一作寄朱特）】方干
　　登车误相远，谈笑亦何因。路入潇湘树，书随巴蜀人。
　　敛衣寒犯雪，倾箧病看春。莫负髫年志，清朝作献臣。
　　◎卷.9【送班主簿入谒荆南韦常侍（一作卢尚书）】方干
　　束书成远去，还计莫经春。倒箧唯求醉，登舟自笑贫。
　　波移彭蠡月，树没汉陵人。试吏曾趋府，旌幢自可亲。
　　◎卷.10【夏日登灵隐寺后峰】方干
　　绝顶无烦暑，登临三伏中。深萝难透日，乔木更含风。
　　山叠云霞际，川倾世界东。那知兹夕兴，不与古人同。
　　◎卷.11【听新蝉寄张昼】方干
　　细声频断续，审听亦难分。仿佛应移处，从容却不闻。
　　兰栖朝咽露，树隐暝吟云。莫遣乡愁起，吾怀只是君。
　　◎卷.12【送喻坦之下第还江东】方干
　　文战偶未胜，无令移壮心。风尘辞帝里，舟楫到家林。
　　过楚寒方尽，浮淮月正沈。持杯话来日，不听洞庭砧。
　　◎卷.13【送姚舒下第游蜀】方干
　　蜀路何迢递，怜君独去游。风烟连北虏，山水似东瓯。
　　九折盘荒坂，重江绕汉州。临邛一壶酒，能遣长卿愁。
　　◎卷.14【旅次钱塘】方干
　　此地似乡国，堪为朝夕吟。云藏吴相庙，树引越山禽。
　　潮落海人散，钟迟秋寺深。我来无旧识，谁见寂寥心。
　　◎卷.15【别喻凫】方干
　　知心似古人，岁久分弥亲。离别波涛阔，留连槐柳新。
　　蟆陵寒贳酒，渔浦夜垂纶。自此星居后，音书岂厌频。
　　◎卷.16【送相里烛】方干
　　相逢未作期，相送定何之。不得长年少，那堪远别离。
　　泛湖乘月早，践雪过山迟。永望多时立，翻如在梦思。
　　◎卷.17【君不来】方干
　　闲花未零落，心绪已纷纷。久客无人见，新禽何处闻。
　　舟随一水远，路出万山分。夜月生愁望，孤光必照君。
　　◎卷.18【将谒商州吕郎中，道出楚州，留献章中丞】方干
　　江流盘复直，浮棹出家林。商洛路犹远，山阳春已深。
　　青云应有望，白发未相侵。才小知难荐，终劳许郭心。
　　◎卷.19【金州客舍】方干
　　卷箔群峰暮，萧条未掩关。江流嶓冢雨，路入汉家山。
　　落叶欹眠后，孤砧倚望间。此情偏耐醉，难遣酒罍闲。
　　◎卷.20【途中逢孙辂因得李频消息】方干
　　灞上寒仍在，柔条亦自新。山河虽度腊，雨雪未知春。
　　正忆同袍者，堪逢共国人。衔杯益无语，与尔转相亲。
　　◎卷.21【送从兄郜（一作韦郜，一作途中别孙璐）】方干
　　道路本无限，又应何处逢。流年莫虚掷，华发不相容。
　　野渡波摇月，空城雨翳钟。此心随去马，迢递过千峰。
　　◎卷.22【送许温（一作浑）】方干
　　壮岁分罙切，少年心正同。当闻千里去，难遣一尊空。
　　翳烛蒹葭雨，吹帆橘柚风。明年见亲族，尽集在怀中。
　　◎卷.23【镜中别业二首（一作镜湖西岛闲居）】方干
　　寒山压镜心，此处是家林。梁燕窥春醉，岩猿学夜吟。
　　云连平地起，月向白波沈。犹自闻钟角，栖身可在深。
　　世人如不容，吾自纵天慵。落叶凭风扫，香粳倩水舂。
　　花期连郭雾，雪夜隔湖钟。身外无能事，头宜白此峰。
　　◎卷.24【经周处士故居】方干
　　愁吟与独行，何事不伤情。久立钓鱼处，唯闻啼鸟声。
　　山蔬和草嫩，海树入篱生。吾在兹溪上，怀君恨不平。
　　◎卷.25【赠喻凫】方干
　　所得非众语，众人那得知。才吟五字句，又白几茎髭。
　　月阁欹眠夜，霜轩正坐时。沈思心更苦，恐作满头丝。
　　◎卷.26【早发洞庭】方干
　　长天接广泽，二气共含秋。举目无平地，何心恋直钩。
　　孤钟鸣大岸，片月落中流。却忆鸱夷子，当时此泛舟。
　　◎卷.27【贻钱塘县路明府】方干
　　志业不得力，到今犹苦吟。吟成五字句，用破一生心。
　　世路屈声远，寒溪怨气深。前贤多晚达，莫怕鬓霜侵。
　　◎卷.28【湖上言事寄长城喻明府】方干
　　吟霜与卧云，此兴亦甘贫。吹箭落翠羽，垂丝牵锦鳞。
　　满湖风撼月，半日雨藏春。却笑萦簪组，劳心字远人。
　　◎卷.29【涵碧亭（洋州于中丞宰东阳日置）】方干
　　高低竹杂松，积翠复留风。路极阴溪里，寒生暑气中。
　　闲云低覆草，片水静涵空。方见洋源牧，心侔造化功。
　　◎卷.30【除夜】方干
　　永怀难自问，此夕众愁兴。晓韵侵春角，寒光隔岁灯。
　　心燃一寸火，泪结两行冰。煦育诚非远，阳和又欲升。
　　◎卷.31【赠许牍山人】方干
　　才子醉更逸，一吟倾一觞。支颐忍有得，摇笔便成章。
　　王粲实可重，祢衡争不狂。何时应会面，梦里是潇湘。
　　◎卷.32【赠功成将】方干
　　定难在明略，何曾劳战争。飞书谕强寇，计日下重城。
　　深雪移军夜，寒笳出塞情。苦心殊易老，新发早年生。
　　◎卷.33【白艾原客】方干
　　原上桑柘瘦，再来还见贫。沧州几年隐，白发一茎新。
　　败叶平空堑，残阳满近邻。闲言说知己，半是学禅人。
　　◎卷.34【朔管】方干
　　寥寥落何处，一夜过胡天。送苦秋风外，吹愁白发边。
　　望乡皆下泪，久戍尽休眠。寂寞空沙晓，开眸片月悬。
　　◎卷.35【忆故山】方干
　　旧山长系念，终日卧边亭。道路知已远，梦魂空再经。
　　秋泉凉好引，乳鹤静宜听。独上高楼望，蓬身且未宁。
　　◎卷.36【冬夜泊僧舍】方干
　　江东寒近腊，野寺水天昏。无酒能消夜，随僧早闭门。
　　照墙灯焰细，著瓦雨声繁。漂泊仍千里，清吟欲断魂。
　　◎卷.37【新秋独夜寄戴叔伦】方干
　　遥夜独不卧，寂寥庭户中。河明五陵上，月满九门东。
　　万里亲朋散，故园沧海空。归怀正南望，此夕起秋风。
　　◎卷.38【送沛县司马丞之任】方干
　　举酒一相劝，逢春聊尽欢。羁游故交少，远别后期难。
　　路上野花发，雨中青草寒。悠悠两都梦，小沛与长安。
　　◎卷.39【送卢评事东归（一作戴叔伦诗，题云送友人东归）】方干
　　万里杨柳色，出关随故人。轻烟覆流水，落日照行尘。
　　积梦江湖阔，忆家兄弟贫。裴回灞亭上，不语共伤春。
　　◎卷.40【清明日送邓芮还乡（一作戴叔伦诗）】方干
　　钟鼓喧离室，车徒促夜装。晓榆新变火，轻柳暗飞霜。
　　转镜看华发，传杯话故乡。每嫌儿女泪，今日自沾裳。


第六百四十九卷
　　◎卷.1【送崔拾遗出使江东】方干
　　九门思谏诤，万里采风谣。关外逢秋月，天涯过晚潮。
　　雁飞云杳杳，木落浦萧萧。空怨他乡别，回舟暮寂寥。
　　◎卷.2【重阳日送洛阳李丞之任】方干
　　为文通绝境，从宦及良辰。洛下知名早，腰边结绶新。
　　且倾浮菊酒，聊拂染衣尘。独恨沧州侣，愁来别故人。
　　◎卷.3【江州送李侍御归东洛】方干
　　独乘骢马去，不并旅人还。中外名卿贵，田园高步闲。
　　暮春经楚县，新月上淮山。道路空瞻望，轩车不敢攀。
　　◎卷.4【送郭太祝归江东】方干
　　乡人去欲尽，北雁又南飞。京洛风尘久，江淮音信稀。
　　旧山知独往，一醉莫相违。未得解羁旅，无劳问是非。
　　◎卷.5【送李恬及第后还贝州】方干
　　成名年少日，就业圣人书。擢桂谁相比，籝金已不如。
　　东城送归客，秋日待征车。若到清潭畔，儒风变里闾。
　　◎卷.6【收两京后还上都兼访一二亲故】方干
　　离堂千里客，归骑五陵人。路转函关晚，烟开上苑新。
　　天涯将野服，阙下见乡亲。问得存亡事，裁诗寄海滨。
　　◎卷.7【送汶上王明府之任】方干
　　何时到故乡，归去佩铜章。亲友移家尽，闾阎百战伤。
　　背关馀草木，出塞足风霜。遗老应相贺，知君不下堂。
　　◎卷.8【湖南使院遣情送江夏贺侍郎】方干
　　云雨一消散，悠悠关复河。俱从泛舟役，遂隔洞庭波。
　　楚水去不尽，秋风今更过。无由得相见，却恨寄书多。
　　◎卷.9【过申州作】方干
　　万人曾死战，几户免刀兵。井邑初安堵，儿童未长成。
　　凉风吹古木，野火烧残营。寥落千馀里，山高水复清。
　　◎卷.10【汝南过访田评事】方干
　　移家近汉阴，不复问华簪。买酒宜城远，烧田梦泽深。
　　暮山逢鸟入，寒水见鱼沈。与物皆无累，终年惬本心。
　　◎卷.11【送道上人游方】方干
　　律仪通外学，诗思入玄关。烟景随人别，风姿与物闲。
　　贯花留静室，咒水度空山。谁识浮云意，悠悠天地间。
　　◎卷.12【送饶州王司法之任兼寄朱处士】方干
　　莫辞还作吏，且喜速回车。留醉悲残岁，含情寄远书。
　　共看衰老近，转觉宦名虚。遥想清溪畔，幽人得自如。
　　◎卷.13【詹碏山居】方干
　　爱此栖心静，风尘路已赊。十馀茎野竹，一两树山花。
　　绕石开泉细，穿罗引径斜。无人会幽意，来往在烟霞。
　　◎卷.14【晓角】方干
　　画角吹残月，寒声发戍楼。立霜嘶马怨，攒碛泣兵愁。
　　燕雁鸣云畔，胡风冷草头。罢闻三会后，天迥晓星流。
　　◎卷.15【冬日】方干
　　烧火掩关坐，穷居客访稀。冻云愁暮色，寒日淡斜晖。
　　穿牖竹风满，绕庭云叶飞。已嗟周一岁，羁寓尚何依。
　　◎卷.16【残秋送友】方干
　　早为千里别，况复是秋残。木叶怨先老，江云愁暮寒。
　　交情如水淡，离酒泛杯宽。料想还家后，休吟行路难。
　　◎卷.17【客行】方干
　　藕叶缀为衣，东西泣路岐。乡心日落后，身计酒醒时。
　　触目多添感，凝情足所思。羁愁难尽遣，行坐一低眉。
　　◎卷.18【秋夜】方干
　　度鸿惊睡醒，欹枕已三更。梦破寂寥思，灯残零落明。
　　空窗闲月色，幽壁静虫声。况是离乡久，依然无限情。
　　◎卷.19【新月】方干
　　入夜天西见，蛾眉冷素光。潭鱼惊钓落，云雁怯弓张。
　　隐隐临珠箔，微微上粉墙。更怜三五夕，仙桂满轮芳。
　　◎卷.20【滁上怀周贺】方干
　　就枕忽不寐，孤怀兴叹初。南谯收旧历，上苑绝来书。
　　暝雪细声积，晨钟寒韵疏。侯门昔弹铗，曾共食江鱼。
　　◎卷.21【寄石湓清越上人】方干
　　寺处唯高僻，云生石枕前。静吟因得句，独夜不妨禅。
　　窗接停猿树，岩飞浴鹤泉。相思有书札，俱倩猎人传。
　　◎卷.22【陈式水墨山水】方干
　　造化有功力，平分归笔端。溪如冰后听，山似烧来看。
　　立意雪髯出，支颐烟汗干。世间从尔后，应觉致名难。
　　◎卷.23【陈秀才亭际木兰】方干
　　昔见初栽日，今逢成树时。存思心更感，绕看步还迟。
　　蝶舞摇风蕊，莺啼含露枝。裴回不忍去，应与醉相宜。
　　◎卷.24【赠镜公（一作旅次钱塘）】方干
　　幽独度遥夜，夜清神更闲。高风吹越树，细露湿湖山。
　　月皎微吟后，钟鸣不寐间。如教累簪组，此兴岂相关。
　　◎卷.25【登雪窦僧家（一作书窦云禅者壁）】方干
　　登寺寻盘道，人烟远更微。石窗秋见海，山霭暮侵衣。
　　众木随僧老，高泉尽日飞。谁能厌轩冕，来此便忘机。
　　◎卷.26【途中逢进士许巢】方干
　　声望去已远，门人无不知。义行相识处，贫过少年时。
　　妨寐夜吟苦，爱闲身达迟。难求似君者，我去更逢谁。
　　◎卷.27【赠玛瑙山禅者（一作赠玛瑙禅师归京）】方干
　　芿草不停兽，因师山更灵。村林朝乞食，风雨夜开扃。
　　井味兼松粉，云根着净瓶。尘劳如醉梦，对此暂能醒。
　　◎卷.28【酬故人陈乂都】方干
　　远别那无梦，重游自有期。半年乡信到，两地赤心知。
　　坐久吟移调，更长砚结凘。文人才力薄，终怕阿戎欺。
　　◎卷.29【闰春】方干
　　幂幂复苍苍，微和傍早阳。前春寒已尽，待闰日犹长。
　　柳变虽因雨，花迟岂为霜。自兹延圣历，谁不驻年光。
　　◎卷.30【方著作画竹】方干
　　叠叶与高节，俱从毫末生。流传千古誉，研炼十年情。
　　向月本无影，临风疑有声。吾家钓台畔，似此两三茎。
　　◎卷.31【题友人山花】方干
　　平明方发尽，为待好风吹。不见移来日，先愁落去时。
　　浓香薰叠叶，繁朵压卑枝。坐看皆终夕，游蜂似有期。
　　◎卷.32【赠诗僧怀静】方干
　　几生馀习在，时复作微吟。坐夏莓苔合，行禅桧柏深。
　　入山成白首，学道是初心。心地不移变，徒云寒暑侵。
　　◎卷.33【赠许牍秀才】方干
　　理论与妙用，皆从人外来。山河澄正气，雪月助宏才。
　　傲世寄渔艇，藏名归酒杯。升沈在方寸，即恐起风雷。
　　◎卷.34【送于丹】方干
　　至业是至宝，莫过心自知。时情如甚畅，天道即无私。
　　入洛霜霰苦，离家兰菊衰。焚舟不回顾，薄暮又何之。
　　◎卷.35【送人游日本国】方干
　　苍茫大荒外，风教即难知。连夜扬帆去，经年到岸迟。
　　波涛含左界，星斗定东维。或有归风便，当为相见期。
　　◎卷.36【东溪言事寄于丹】方干
　　日月昼夜转，年光难驻留。轩窗才过雨，枕簟即知秋。
　　草际鸟行出，溪中虹影收。唯君壮心在，应笑卧沧洲。
　　◎卷.37【暮发七里滩夜泊严光台下】方干
　　一瞬即七里，箭驰犹是难。樯边走岚翠，枕底失风湍。
　　但讶猿鸟定，不知霜月寒。前贤竟何益，此地误垂竿。
　　◎卷.38【处州洞溪】方干
　　气象四时清，无人画得成。众山寒叠翠，两派绿分声。
　　坐月何曾夜，听松不似晴。混元融结后，便有此溪名。
　　◎卷.39【称心寺中岛】方干
　　水木深不极，似将星汉连。中州唯此地，上界别无天。
　　雪折停猿树，花藏浴鹤泉。师为终老意，日日复年年。
　　◎卷.40【岁晚苦寒】方干
　　地气寒不畅，严风无定时。挑灯青烬少，呵笔尺书迟。
　　白兔没已久，晨鸡僵未知。伫看开圣历，喧煦立为期。
　　◎卷.41【杜鹃花】方干
　　未问移栽日，先愁落地时。疏中从间叶，密处莫烧枝。
　　郢客教谁探，胡蜂是自知。周回两三步，常有醉乡期。
　　◎卷.42【山中】方干
　　散拙亦自遂，粗将猿鸟同。飞泉高泻月，独树迥含风。
　　果落盘盂上，云生箧笥中。未甘明圣日，终作钓渔翁。
　　◎卷.43【路支使小池】方干
　　儿童戏穿凿，咫尺见津涯。藓岸和纤草，松泉溅浅沙。
　　光含半床月，影入一枝花。到此无醒日，当时有习家。
　　◎卷.44【清源标公】方干
　　师为众人重，始得众人师。年到白头日，行如新戒时。
　　瓶添放鱼涧，窗迥袅猿枝。此地堪终老，迷痴自不知。
　　◎卷.45【题雪窦禅师壁（一作赠雪窦峰禅师）】方干
　　飞泉溅禅石，瓶注亦生苔。海上山不浅，天边人自来。
　　长年随桧柏，独夜任风雷。猎者闻疏磬，知师入定回。
　　◎卷.46【重寄金山寺僧】方干
　　风涛匝山寺，磬韵达渔船。此处别师久，远怀无信传。
　　月华妨静烛，鸟语答幽禅。已见如如理，灰心应不然。
　　◎卷.47【哭胡珪】方干
　　才高登上第，孝极殁庐茔。一命何无定，片言徒有声。
　　故园花自发，新冢月初明。寂寞重泉里，岂知春物荣。
　　◎卷.48【与清溪赵明府】方干
　　清规暂趋府，独立与谁亲。遂性无非酒，求闲却爱贫。
　　林泉应入梦，印绶莫留人。王事闻多暇，吟来几首新。
　　◎卷.49【送剡县陈永秩满归越】方干
　　俸禄三年后，程途一月间。舟中非客路，镜里是家山。
　　密雪沾行袂，离杯变别颜。古人唯贺满，今挈解由还。
　　◎卷.50【示乡叟】方干
　　暮齿甘衰谢，逢人惜别离。青山前代业，老树此身移。
　　买药将衣尽，寻方见字迟。如何镊残鬓，览镜变成丝。
　　◎卷.51【游竹林寺】方干
　　得路到深寺，幽虚曾识名。藓浓阴砌古，烟起暮香生。
　　曙月落松翠，石泉流梵声。闻僧说真理，烦恼自然轻。
　　◎卷.52【陆处士别业】方干
　　问道远相访，无人觉路长。夜深回钓楫，月影出书床。
　　蝉噪蓼花发，禽来山果香。多时欲归去，西望又斜阳。
　　◎卷.53【赠中岳僧】方干
　　坐来丛木大，谁见入岩年。多病长留药，无忧亦是禅。
　　支床移片石，舂粟引高泉。尽愿求心法，逢谁即拟传。
　　◎卷.54【寄普州贾司仓岛】方干
　　乱山重复叠，何路访先生。岂料多才者，空垂不世名。
　　闲曹犹得醉，薄俸亦胜耕。莫问吟诗石，年年芳草平。
　　◎卷.55【送镜空上人游江南】方干
　　去住如云鹤，飘然不可留。何山逢后夏，一食在孤舟。
　　细雨莲塘晚，疏蝉橘岸秋。应怀旧溪月，夜过石窗流。
　　◎卷.56【新正】方干
　　荜门惆怅内，时节暗来频。每见新正雪，长思故国春。
　　云西斜去雁，江上未归人。又一年为客，何媒得到秦。
　　◎卷.57【夜听步虚】方干
　　寂寂永宫里，天师朝礼声。步虚闻一曲，浑欲到三清。
　　瑞草秋风起，仙阶夜月明。多年远尘意，此地欲铺平。
　　◎卷.58【题碧溪山禅老（一作赠鹤隐寺僧）】方干
　　师步有云随，师情唯鹤知。萝迷收朮路，雪隔出溪时。
　　竹狖窥沙井，岩禽停桧枝。由来傲卿相，卧稳答书迟。
　　◎卷.59【寒食宿先天寺无可上人房】方干
　　双扉桧下开，寄宿石房苔。幡北灯花动，城西雪霰来。
　　收棋想云梦，罢茗议天台。同忆前年腊，师初白阁回。
　　◎卷.60【中秋月】方干
　　凉霄烟霭外，三五玉蟾秋。列野星辰正，当空鬼魅愁。
　　泉澄寒魄莹，露滴冷光浮。未折青青桂，吟看不忍休。
　　◎卷.61【暮冬书怀呈友人（一作喻凫诗）】方干
　　空为梁甫吟，谁竟是知音。风雪生寒夜，乡园来旧心。
　　沧江孤棹迥，白阁一钟深。君子久忘我，此怀甘自沈。
　　◎卷.62【赠江南僧】方干
　　忘机室亦空，禅与沃州同。唯有半庭竹，能生竟日风。
　　思山海月上，出定印香终。继后传衣者，还须立雪中。
　　◎卷.63【柳】方干
　　摇曳惹风吹，临堤软胜丝。态浓谁为识，力弱自难持。
　　学舞枝翻袖，呈妆叶展眉。如何一攀折，怀友又题诗。
　　◎卷.64【送姚合员外赴金州】方干
　　受诏从华省，开旗发帝州。野烟新驿曙，残照古山秋。
　　树势连巴没，江声入楚流。唯应化行后，吟句上闲楼。
　　◎卷.65【送江阴霍明府之任】方干
　　遥遥去舸新，浸郭苇兼蘋。树列巢滩鹤，乡多钓浦人。
　　虹分阳羡雨，浪隔广陵春。知竟三年秩，琴书外是贫。
　　◎卷.66【送友及第归浙东】方干
　　南行无俗侣，秋雁与寒云。野趣自多惬，乡名人共闻。
　　吴山中路断，浙水半江分。此地登临惯，摅情一送君。
　　◎卷.67【山中即事】方干
　　趋世非身事，山中适性情。野花多异色，幽鸟少凡声。
　　树影搜凉卧，苔光破碧行。闲寻采药处，仙路渐分明。
　　◎卷.68【过黄州作】方干
　　弭节齐安郡，孤城百战残。傍村林有虎，带郭县无官。
　　暮角梅花怨，清江桂影寒。黍离缘底事，撩我起长叹。


第六百五十卷
　　◎卷.1【元日】方干
　　晨鸡两遍报更阑，刁斗无声晓漏干。暖日映山调正气，
　　东风入树舞残寒。轩车欲识人间感，献岁须来帝里看。
　　才酌屠苏定年齿，坐中惟笑鬓毛斑。
　　◎卷.2【别从兄郜】方干
　　展翅开帆只待风，吹嘘成事古今同。已呼断雁归行里，
　　全胜枯鳞在辙中。若许死前恩少报，终期言下命潜通。
　　临岐再拜无馀事，愿取文章达圣聪。
　　◎卷.3【寄江陵王少府】方干
　　分手频曾变寒暑，迢迢远意各何如。波涛一阻两乡梦，
　　岁月无过双鲤鱼。吟处落花藏笔砚，睡时斜雨湿图书。
　　此来俗辈皆疏我，唯有故人心不疏。
　　◎卷.4【题睦州乌龙山禅居】方干
　　曙后月华犹冷湿，自知坐卧逼天宫。晨鸡未暇鸣山底，
　　早日先来照屋东。人世驱驰方丈内，海波摇动一杯中。
　　伴师长住应难住，归去仍须入俗笼。
　　◎卷.5【寄杭州于郎中】方干
　　虽云圣代识贤明，自是山河应数生。大雅篇章无弟子，
　　高门世业有公卿。入楼早月中秋色，绕郭寒潮半夜声。
　　白屋青云至悬阔，愚儒肝胆若为倾。
　　◎卷.6【寄灵武胡常侍】方干
　　青云直上路初通，已在明君倚注中。欲遣为霖安九有，
　　先令作相赞东宫。自从忠谠承天眷，更用文篇续国风。
　　最是何人感恩德，谢敷星下钓渔翁。
　　◎卷.7【上张舍人】方干
　　海内芳声谁可并，承家三代相门深。剖符已副东人望，
　　援笔曾传圣主心。此地清廉惟饮水，四方焦热待为霖。
　　他年莫学鸱夷子，远泛扁舟用铸金。
　　◎卷.8【题慈溪张丞壁】方干
　　因君贰邑蓝溪上，遣我维舟红叶时。共向乡中非半面，
　　俱惊鬓里有新丝。伫看孤洁成三考，应笑愚疏舍一枝。
　　貌似故人心尚喜，相逢况是旧相知。
　　◎卷.9【赠邻居袁明府】方干
　　隔竹每呼皆得应，二心亲熟更如何。文章锻炼犹相似，
　　年齿参差不校多。雨后卷帘看越岭，更深欹枕听湖波。
　　朝昏幸得同醒醉，遮莫光阴自下坡。
　　◎卷.10【孙氏林亭】方干
　　池亭才有二三亩，风景胜于千万家。瑟瑟林排全巷竹，
　　猩猩血染半园花。并床欹枕逢春尽，援笔持杯到日斜。
　　丱角相知成白首，而今欢笑莫咨嗟。
　　◎卷.11【漳州阳亭言事寄于使君】方干
　　谢守登城对远峰，金英泛泛满金钟。楼头风景八九月，
　　床下水云千万重。红旆朝昏虽许近，清才今古定难逢。
　　鲤鱼纵是凡鳞鬣，得在膺门合作龙。
　　◎卷.12【别胡中丞】方干
　　二年朝夜见双旌，心魄知恩梦亦惊。幽贱粗能分菽麦，
　　从容岂合遇公卿。吹嘘若自毫端出，羽翼应从肉上生。
　　却恨此身唯一死，空将一死报犹轻。
　　◎卷.13【游张公洞寄陶校书】方干
　　步步势穿江底去，此中危滑转身难。下蒸阴气松萝湿，
　　外制温风杖屦寒。数里烟云方觉异，前程世界更应宽。
　　由来委曲寻仙路，不似先生换骨丹。
　　◎卷.14【题睦州郡中千峰榭】方干
　　岂知平地似天台，朱户深沈别径开。曳响露蝉穿树去，
　　斜行沙鸟向池来。窗中早月当琴榻，墙上秋山入酒杯。
　　何事此中如世外，应缘羊祜是仙才。
　　◎卷.15【登新城县楼赠蔡明府】方干
　　杨震东来是宦游，政成登此自消忧。草中白道穿村去，
　　树里清溪照郭流。纵目四山宜永日，开襟五月似高秋。
　　不知县籍添新户，但见川原桑柘稠。
　　◎卷.16【和于中丞登扶风亭】方干
　　避石攀萝去不迷，行时举步似丹梯。东轩海日已先照，
　　下界晨鸡犹未啼。郭里云山全占寺，村前竹树半藏溪。
　　谢公吟望多来此，此地应将岘首齐。
　　◎卷.17【赠信州高员外】方干
　　溪势盘回绕郡流，饶阳春色满溪楼。岂唯啼鸟催人醉，
　　更有繁花笑客愁。蹇拙命中迷直道，仁慈风里驻扁舟。
　　膺门若感深恩去，终杀微躯未足酬。
　　◎卷.18【漳州于使君罢郡如之任漳南去上国二十四州…亲故】方干
　　漳南罢郡如之任，二十四州相次迎。泊岸旗幡邮吏拜，
　　连山风雨探人行。月中倚棹吟渔浦，花底垂鞭醉凤城。
　　圣主此时思共理，又应何处救苍生。
　　◎卷.19【送弟子伍秀才赴举】方干
　　天遣相门延积庆，今同太庙荐嘉宾。柳条此日同谁折，
　　桂树明年为尔春。倚棹寒吟渔浦月，垂鞭醉入凤城尘。
　　由来不要文章得，要且文章出众人。
　　◎卷.20【贻高谠】方干
　　都缘相府有宗兄，却恐妨君正路行。石上长松自森秀，
　　雪中孤玉更凝明。西陵晓月中秋色，北固军鼙半夜声。
　　幸有清才与洪笔，何愁高节不公卿。
　　◎卷.21【题长洲陈明府小亭】方干
　　坐看孤峭却劳神，还是微吟到日曛。松鹤认名呼得下，
　　沙蝉飞处听犹闻。夜阑亦似深山月，雨后唯关满屋云。
　　便此消遥应不易，朱衣红旆未容君。
　　◎卷.22【送朱二十赴涟水】方干
　　到县却应嫌水阔，离家终是见山疏。笙歌不驻难辞酒，
　　舟楫将行负担书。为政必能安楚老，向公犹可钓淮鱼。
　　鸾凰取便多如此，掠地斜飞上太虚。
　　◎卷.23【德政上睦州胡中丞】方干
　　上德由来合动天，旌旗到日是丰年。群书已熟无人似，
　　五字研成举世传。莫道政声同宇宙，须知紫气满山川。
　　岂唯里巷皆苏息，犹有恩波及钓船。
　　◎卷.24【袁明府以家酝寄余余以山梅答赠非唯四韵兼亦双关】方干
　　封匏寄酒提携远，织笼盛梅答赠迟。九度搅和谁用法，
　　四边窥摘自攀枝。樽罍泛蚁堪尝日，童稚驱禽欲熟时。
　　毕卓醉狂潘氏少，倾来掷去恰相宜。
　　◎卷.25【上杭州姚郎中】方干
　　能除疾瘼似良医，一郡乡风当日移。身贵久离行药伴，
　　才高独作后人师。春游下马皆成宴，吏散看山即有诗。
　　借问公方与文道，而今中夏更传谁。
　　◎卷.26【送叶秀才赴举兼呈吕少监】方干
　　君辞旧里一年期，艺至心身亦自知。尊尽离人看北斗，
　　月寒惊鹊绕南枝。书回册市砧应绝，棹出村潭菊未衰。
　　与尔相逢终不远，昨闻秘监在台墀。
　　◎卷.27【自缙云赴郡溪流百里轻棹一发曾不崇朝…段郎中】方干
　　激箭溪湍势莫凭，飘然一叶若为乘。仰瞻青壁开天罅，
　　斗转寒湾避石棱。巢鸟夜惊离岛树，啼猿昼怯下岩藤。
　　此中明日寻知己，恐似龙门不易登。
　　◎卷.28【胡中丞早梅】方干
　　不独闲花不共时，一株寒艳尚参差。凌晨未喷含霜朵，
　　应候先开亚水枝。芬郁合将兰并茂，凝明应与雪相宜。
　　谢公吟赏愁飘落，可得更拈长笛吹。
　　◎卷.29【牡丹】方干
　　借问庭芳早晚栽，座中疑展画屏开。花分浅浅胭脂脸，
　　叶堕殷殷腻粉腮。红砌不须夸芍药，白蘋何用逞重台。
　　殷勤为报看花客，莫学游蜂日日来。
　　◎卷.30【观项信水墨】方干
　　险峭虽从笔下成，精能皆自意中生。倚云孤桧知无朽，
　　挂壁高泉似有声。转扇惊波连岸动，回灯落日向山明。
　　小年师祖过今祖，异域应传项信名。
　　◎卷.31【书桃花坞周处士壁】方干
　　醉吟雪月思深苦，思苦神劳华发生。自学古贤修静节，
　　唯应野鹤识高情。细泉出石飞难尽，孤烛和云湿不明。
　　何事懒于嵇叔夜，更无书札答公卿。
　　◎卷.32【题桐庐谢逸人江居】方干
　　少小高眠无一事，五侯勋盛欲如何。湖边倚杖寒吟苦，
　　石上横琴夜醉多。鸟自树梢随果落，人从窗外卸帆过。
　　由来朝市为真隐，可要栖身向薜萝。
　　◎卷.33【叙雪寄喻凫】方干
　　密片无声急复迟，纷纷犹胜落花时。从容不觉藏苔径，
　　宛转偏宜傍柳丝。透室虚明非月照，满空回散是风吹。
　　高人坐卧才方逸，援笔应成六出词。
　　◎卷.34【叙雪寄喻凫（一作杜荀鹤）】方干
　　密片繁声旋不销，萦风杂霰转飘飖。澄江莫蔽长流色，
　　衰柳难黏自动条。湿气添寒酤酒夜，素花迎曙卷帘朝。
　　此时明径无行迹，唯望徽之问寂寥。
　　◎卷.35【哭秘书姚少监】方干
　　寒空此夜落文星，星落文留万古名。入室几人成弟子，
　　为儒是处哭先生。家无谏草逢明代，国有遗篇续正声。
　　晓向平原陈葬礼，悲风吹雨湿铭旌。
　　◎卷.36【送人宰永泰】方干
　　北人虽泛南流水，称意南行莫恨赊。道路先经毛竹岭，
　　风烟渐近刺桐花。舟停渔浦犹为客，县入樵溪似到家。
　　下马政声王事少，应容闲吏日高衙。
　　◎卷.37【旅次洋州寓居郝氏林亭】方干
　　举目纵然非我有，思量似在故山时。鹤盘远势投孤屿，
　　蝉曳残声过别枝。凉月照窗欹枕倦，澄泉绕石泛觞迟。
　　青云未得平行去，梦到江南身旅羁。
　　◎卷.38【茅山赠洪拾遗】方干
　　圣代谏臣停谏舌，求归故里傲云霞。溪头讲树缆渔艇，
　　箧里朝衣输酒家。但爱身闲辞禄俸，那嫌岁计在桑麻。
　　我来幸与诸生异，问答时容近绛纱。
　　◎卷.39【睦州吕郎中郡中环溪亭】方干
　　为是仙才登望处，风光便似武陵春。闲花半落犹迷蝶，
　　白鸟双飞不避人。树影兴馀侵枕簟，荷香坐久著衣巾。
　　暂来此地非多日，明主那容借寇恂。
　　◎卷.40【赠华阴隐者】方干
　　少微夜夜当仙掌，更有何人在此居。花月旧应看浴鹤，
　　松萝本自伴删书。素琴醉去经宵枕，衰发寒来向日梳。
　　故国多年归未遂，因逢此地忆吾庐。
　　◎卷.41【上杭州杜中丞】方干
　　昔用雄才登上第，今将重德合明君。苦心多为安民术，
　　援笔皆成出世文。寒角细吹孤峤月，秋涛横卷半江云。
　　掠天逸势应非久，一鹗那栖众鸟群。
　　◎卷.42【赠处州段郎中】方干
　　幸见仙才领郡初，郡城孤峭似仙居。杉萝色里游亭榭，
　　瀑布声中阅簿书。德重自将天子合，情高元与世人疏。
　　寒潭是处清连底，宾席何心望食鱼。
　　◎卷.43【书法华寺上方禅壁】方干
　　砌下松巅有鹤栖，孤猿亦在鹤边啼。卧闻雷雨归岩早，
　　坐见星辰去地低。一径穿缘应就郭，千花掩映似无溪。
　　是非生死多忧恼，此日蒙师为破迷。
　　◎卷.44【书吴道隐林亭】方干
　　藓榭莎亭萝筱阴，依稀气象似山林。橘枝亚路黄苞重，
　　井脉牵湖碧甃深。稚子遮门留熟客，惊蝉入座避游禽。
　　四邻不见孤高处，翻笑腾腾只醉吟。
　　◎卷.45【陪王大夫泛湖】方干
　　去去凌晨回见星，木兰舟稳画桡轻。白波潭上鱼龙气，
　　红树林中鸡犬声。蜜炬烧残银汉昃，羽觞飞急玉山倾。
　　此时检点诸名士，却是渔翁无姓名。
　　◎卷.46【赠会稽张少府】方干
　　高节何曾似任官，药苗香洁备常餐。一分酒户添犹得，
　　五字诗名隐即难。笑我无媒生鹤发，知君有意忆渔竿。
　　明年莫便还家去，镜里云山且共看。
　　◎卷.47【送郑台处士归绛岩】方干
　　荣启先生挟琴去，厌寻灵胜忆岩栖。白猿垂树窗边月，
　　红鲤惊钩竹外溪。惯采药苗供野馔，曾书蕉叶寄新题。
　　古贤犹怆河梁别，未可匆匆便解携。
　　◎卷.48【因话天台胜异仍送罗道士】方干
　　积翠千层一径开，遥盘山腹到琼台。藕花飘落前岩去，
　　桂子流从别洞来。石上丛林碍星斗，窗边瀑布走风雷。
　　纵云孤鹤无留滞，定恐烟萝不放回。
　　◎卷.49【哭喻凫先辈】方干
　　日夜役神多损寿，先生下世未中年。撰碑纵托登龙伴，
　　营奠应支卖鹤钱。孤垄阴风吹细草，空窗湿气渍残篇。
　　人间别更无冤事，到此谁能与问天。
　　◎卷.50【湖北有茅斋湖西有松岛轻棹往返颇谐素心因成四韵】方干
　　湖北湖西往复还，朝昏只处自由间。暑天移榻就深竹，
　　月夜乘舟归浅山。绕砌紫鳞欹枕钓，垂檐野果隔窗攀。
　　古贤暮齿方如此，多笑愚儒鬓未斑。
　　◎卷.51【鉴湖西岛言事】方干
　　慵拙幸便荒僻地，纵听猿鸟亦何愁。偶斟药酒欺梅雨，
　　却著寒衣过麦秋。岁计有时添橡实，生涯一半在渔舟。
　　世人若便无知己，应向此溪成白头。
　　◎卷.52【山中言事】方干
　　欹枕亦吟行亦醉，卧吟行醉更何营。贫来犹有故琴在，
　　老去不过新发生。山鸟踏枝红果落，家童引钓白鱼惊。
　　潜夫自有孤云侣，可要王侯知姓名。
　　◎卷.53【赠萧山彭少府】方干
　　作尉孜孜更寒苦，操心至癖不为清。虽将剑鹤支残债，
　　犹有歌篇取盛名。尽拟勤求为弟子，皆将疑义问先生。
　　与君相识因儒术，岁月弥多别有情。
　　◎卷.54【赠式上人】方干
　　纵居鼙角喧阗处，亦共云溪邃僻同。万虑全离方寸内，
　　一生多在五言中。芰荷叶上难停雨，松桧枝间自有风。
　　莫笑旅人终日醉，吾将大醉与禅通。
　　◎卷.55【赠钱塘湖上唐处士】方干
　　我爱君家似洞庭，冲湾泼岸夜波声。蟾蜍影里清吟苦，
　　舴艋舟中白发生。常共酒杯为伴侣，复闻纱帽见公卿。
　　莫言举世无知己，自有孤云识此情。


第六百五十一卷
　　◎卷.1【山中言事】方干
　　日与村家事渐同，烧松啜茗学邻翁。池塘月撼芙蕖浪，
　　窗户凉生薜荔风。书幌昼昏岚气里，巢枝俯折雪声中。
　　山阴钓叟无知己，窥镜撏多鬓欲空。
　　◎卷.2【题陶详校书阳羡隐居】方干
　　芸香署里从容步，阳羡山中啸傲情。竿底紫鳞输钓伴，
　　花边白犬吠流莺。长潭五月含冰气，孤桧中宵学雨声。
　　便泛扁舟应未得，鸱夷弃相始垂名。
　　◎卷.3【秋晚林中寄宾幕】方干
　　八月萧条九月时，沙蝉海燕各分飞。杯盂未称尝生酒，
　　砧杵先催试熟衣。泉漱玉声冲石窦，橘垂朱实压荆扉。
　　无过纵有家山思，印绶留连争得归。
　　◎卷.4【与乡人鉴休上人别】方干
　　此日因师话乡里，故乡风土我偏谙。一枝竹叶如溪北，
　　半树梅花似岭南。山夜猎徒多信犬，雨天村舍未催蚕。
　　如今休作还家意，两须垂丝已不堪。
　　◎卷.5【送王霖赴举】方干
　　自古主司看荐士，明年应是不参差。须凭吉梦为先兆，
　　必恐长才偶盛时。北阙上书冲雪早，西陵中酒趁潮迟。
　　郄诜可要真消息，只向春前便得知。
　　◎卷.6【思越中旧游寄友】方干
　　甸外山川无越国，依稀只似剑门西。镜中叠浪摇星斗，
　　城上繁花咽鼓鼙。断臂青猿啼玉笥，成行白鸟下耶溪。
　　此中曾是同游处，迢递寻君梦不迷。
　　◎卷.7【陪胡中丞泛湖】方干
　　仙舟仙乐醉行春，上界稀逢下界人。绮绣峰前闻野鹤，
　　旌旗影里见游鳞。澄潭彻底齐心镜，杂树含芳让锦茵。
　　凡许从容谁不幸，就中光显是州民。
　　◎卷.8【叙雪献员外】方干
　　纷纭宛转更堪看，压竹摧巢井径漫。风柳细条黏不得，
　　春溪绿色蔽应难。清辉直认中庭月，湿气偏添半夜寒。
　　谢守来吟才更逸，郢词先至彩毫端。
　　◎卷.9【王将军】方干
　　大志无心守章句，终怀上略致殊功。保宁帝业青萍在，
　　投弃儒书绛帐空。密雪曙连葱岭道，青松夜起柳营风。
　　将星依旧当文座，应念愚儒命未通。
　　◎卷.10【阳亭言事献漳州于使君】方干
　　重叠山前对酒樽，腾腾兀兀度朝昏。平明疏磬白云寺，
　　遥夜孤砧红叶村。去鸟岂知烟树远，惊鱼应觉露荷翻。
　　旅人寄食逢黄菊，每见故人思故园。
　　◎卷.11【海石榴】方干
　　亭际夭妍日日看，每朝颜色一般般。满枝犹待春风力，
　　数朵先欺腊雪寒。舞蝶似随歌拍转，游人只怕酒杯干。
　　久长年少应难得，忍不丛边到夜观。
　　◎卷.12【嘉兴许明府】方干
　　檇李转闻风教好，重门夜不上重关。腰悬墨绶三年外，
　　身去青云一步间。勤苦字人酬帝力，从容对客问家山。
　　升沈路别情犹在，不忘乡中旧往还。
　　◎卷.13【再题路支使南亭】方干
　　行处避松兼碍石，即须门径落斜开。爱邀旧友看渔钓，
　　贪听新禽驻酒杯。树影不随明月去，溪声常送落花来。
　　睡时分得江淹梦，五色毫端弄逸才。
　　◎卷.14【路支使小池】方干
　　广狭偶然非制定，犹将方寸像沧溟。一泓春水无多浪，
　　数尺晴天几个星。露满玉盘当半夜，匣开金镜在中庭。
　　主人垂钓常来此，虽把鱼竿醉未醒。
　　◎卷.15【哭江西处士陈陶】方干
　　寿尽天年命不通，钓溪吟月便成翁。虽云挂剑来坟上，
　　亦恐藏书在壁中。巢父精灵归大夜，客儿才调振遗风。
　　南华至理须齐物，生死即应无异同。
　　◎卷.16【越中言事二首（咸通八年琅琊公到任后作）】方干
　　异术闲和合圣明，湖光浩气共澄清。郭中云吐啼猿寺，
　　山上花藏调角城。香起荷湾停棹饮，丝垂柳陌约鞭行。
　　游人今日又明日，不觉镜中新发生。
　　云霞水木共苍苍，元化分功秀一方。百里湖波轻撼月，
　　五更军角慢吹霜。沙边贾客喧鱼市，岛上潜夫醉笋庄。
　　终岁逍遥仁术内，无名甘老买臣乡。
　　◎卷.17【题龙瑞观兼呈徐尊师】方干
　　或雨或云常不定，地灵云雨自无时。世人莫识神方字，
　　仙鸟偏栖药树枝。远壑度年如晦暝，阴溪入夏有凌澌。
　　此中唯有师知我，未得寻师即梦师。
　　◎卷.18【送陈秀才将游霅上便议北归】方干
　　婆娑恋酒山花尽，绕缭还家水路通。转楫拟从青草岸，
　　吹帆犹是白蘋风。淮边欲暝军鼙急，洛下先寒苑树空。
　　诗句因余更孤峭，书题不合忘江东。
　　◎卷.19【送吴彦融赴举】方干
　　用心精至自无疑，千万人中似汝稀。上国才将五字去，
　　全家便待一枝归。西陵柳路摇鞭尽，北固潮程挂席飞。
　　想见明年榜前事，当时分散著来衣。
　　◎卷.20【同萧山陈长官县楼登望】方干
　　坐看南北与西东，远近无非礼义中。一县繁花香送雨，
　　五株垂柳绿牵风。寒涛背海喧还静，驿路穿林断复通。
　　仲叔受恩多感恋，裴回却怕酒壶空。
　　◎卷.21【送何道者】方干
　　何事忽来还忽去，孤云不定鹤情高。真经与术添年寿，
　　灵药分功入鬓毛。必拟一身生羽翼，终看陆地作波涛。
　　遍寻岩洞求仙者，即恐无人似尔曹。
　　◎卷.22【酬将作于少监】方干
　　由来至宝出毫端，五色炎光照室寒。仰望孤峰知耸峻，
　　前临积水见波澜。冰丝织络经心久，瑞玉雕磨措手难。
　　不是散斋兼拭目，寻常未便借人看。
　　◎卷.23【雪中寄殷道士】方干
　　大片纷纷小片轻，雨和风击更纵横。园林入夜寒光动，
　　窗户凌晨湿气生。蔽野吞村飘未歇，摧巢压竹密无声。
　　山阴道士吟多兴，六出花边五字成。
　　◎卷.24【宋从事】方干
　　出众仙才是谪仙，裁霞曳绣一篇篇。虽将洁白酬知己，
　　自有风流助少年。欹枕卧吟荷叶雨，持杯坐醉菊花天。
　　冥搜太苦神应乏，心在虚无更那边。
　　◎卷.25【出山寄苏从事】方干
　　寸心似火频求荐，两鬓如霜始息机。隔岸鸡鸣春耨去，
　　邻家犬吠夜渔归。倚松长啸宜疏拙，拂石欹眠绝是非。
　　多谢元瑜怜野贱，时回车马发光辉。
　　◎卷.26【送杭州李员外】方干
　　政成何用满三年，上界群仙待谪仙。便赴新恩归紫禁，
　　还从旧路上青天。笙歌怨咽当离席，更漏丁东在画船。
　　必恐驻班留立位，前程一步是炉烟。
　　◎卷.27【赠李支使】方干
　　药成平地是寥天，三十人中最少年。白雪振声来辇下，
　　青云开路到床前。公卿位近应翘足，荀宋才微可拍肩。
　　一等孔门为弟子，愚儒独自赋归田。
　　◎卷.28【卢卓山人画水】方干
　　常闻画石不画水，画水至难君得名。海色未将蓝汁染，
　　笔锋犹傍墨花行。散吞高下应无岸，斜蹙东南势欲倾。
　　坐久神迷不能决，却疑身在小蓬瀛。
　　◎卷.29【废宅】方干
　　主人何处独裴回，流水自流花自开。若见故交皆散去，
　　即应新燕不归来。入门缭绕穿荒竹，坐石逡巡染绿苔。
　　应是曾经恶风雨，修桐半折损琴材。
　　◎卷.30【题宝林山禅院】方干
　　山捧亭台郭绕山，遥盘苍翠到山巅。岩中古井虽通海，
　　窟里阴云不上天。罗列众星依木末，周回万室在檐前。
　　我来可要归禅老，一寸寒灰已达玄。
　　◎卷.31【题越州袁秀才林亭】方干
　　清邃林亭指画开，幽岩别派像天台。坐牵蕉叶题诗句，
　　醉触藤花落酒杯。白鸟不归山里去，红鳞多自镜中来。
　　终年此地为吟伴，早起寻君薄暮回。
　　◎卷.32【题龟山穆上人院】方干
　　修持百法过半百，日往月来心更坚。床上水云随坐夏，
　　林西山月伴行禅。寒蜩远韵来窗里，白鸟斜行起砌边。
　　我爱寻师师访我，只应寻访是因缘。
　　◎卷.33【赠美人四首】方干
　　直缘多艺用心劳，心路玲珑格调高。舞袖低徊真蛱蝶，
　　朱唇深浅假樱桃。粉胸半掩疑晴雪，醉眼斜回小样刀。
　　才会雨云须别去，语惭不及琵琶槽。
　　严冬忽作看花日，盛暑翻为见雪时。坐上弄娇声不转，
　　尊前掩笑意难知。含歌媚盼如桃叶，妙舞轻盈似柳枝。
　　年几未多犹怯在，些些私语怕人疑。
　　酒蕴天然自性灵，人间有艺总关情。剥葱十指转筹疾，
　　舞柳细腰随拍轻。常恐胸前春雪释，惟愁座上庆云生。
　　若教梅尉无仙骨，争得仙娥驻玉京。
　　昔日仙人今玉人，深冬相见亦如春。倍酬金价微含笑，
　　才发歌声早动尘。昔岁曾为萧史伴，今朝应作宋家邻。
　　百年别后知谁在，须遣丹青画取真。
　　◎卷.34【听段处士弹琴】方干
　　几年调弄七条丝，元化分功十指知。泉迸幽音离石底，
　　松含细韵在霜枝。窗中顾兔初圆夜，竹上寒蝉尽散时。
　　唯有此时心更静，声声可作后人师。
　　◎卷.35【初归镜中寄陈端公】方干
　　去岁离家今岁归，孤帆梦向鸟前飞。必知芦笋侵沙井，
　　兼被藤花占石矶。云岛采茶常失路，雪龛中酒不关扉。
　　故交若问逍遥事，玄冕何曾胜苇衣。
　　◎卷.36【再题龙泉寺上方】方干
　　牛斗正齐群木末，鸟行横截众山腰。路盘砌下兼穿竹，
　　井在岩头亦统潮。海岸四更看日出，石房三月任花烧。
　　未能割得繁华去，难向此中甘寂寞。
　　◎卷.37【于秀才小池】方干
　　一泓潋滟复澄明，半日功夫劚小庭。占地未过四五尺，
　　浸天唯入两三星。鹢舟草际浮霜叶，渔火沙边驻小萤。
　　才见规模识方寸，知君立意象沧溟。
　　◎卷.38【叙钱塘异胜】方干
　　暖景融融寒景清，越台风送晓钟声。四郊远火烧烟月，
　　一道惊波撼郡城。夜雪未知东岸绿，春风犹放半江晴。
　　谢公吟处依稀在，千古无人继盛名。
　　◎卷.39【赠中岩王处士】方干
　　垂杨袅袅草芊芊，气象清深似洞天。援笔便成鹦鹉赋，
　　洗花须用桔槔泉。商於避世堪同日，渭曲逢时必有年。
　　直恐刚肠闲未得，醉吟争奈被才牵。
　　◎卷.40【初归故里献侯郎中】方干
　　常思旧里欲归难，已作归心即自宽。此日早知无爵位，
　　当时便合把渔竿。朝昏入闰春将逼，城邑多山夏却寒。
　　不是幽愚望荣忝，君侯异礼亦何安。
　　◎卷.41【归睦州中路寄侯郎中】方干
　　颜巷萧条知命后，膺门感激受恩初。却容鹤发还蜗舍，
　　犹梦渔竿从隼旟。新定暮云吞故国，会稽春草入贫居。
　　乡中自古为儒者，谁得公侯降尺书。
　　◎卷.42【题报恩寺上方】方干
　　来来先上上方看，眼界无穷世界宽。岩溜喷空晴似雨，
　　林萝碍日夏多寒。众山迢递皆相叠，一路高低不记盘。
　　清峭关心惜归去，他时梦到亦难判。
　　◎卷.43【送永嘉王令之任二首】方干
　　定拟孜孜化海边，须判素发侮流年。波涛不应双溪水，
　　分野长如二月天。浮客若容开荻地，钓翁应免税苔田。
　　前贤未必全堪学，莫读当时归去篇。
　　虽展县图如到县，五程犹入缙云东。山间阁道盘岩底，
　　海界孤峰在浪中。礼法未闻离汉制，土宜多说似吴风。
　　字人若用非常术，唯要旬时便立功。
　　◎卷.44【盐官王长官新创瑞隐亭】方干
　　指画便分元化力，周回秀绝自清机。孤云恋石寻常住，
　　落絮萦风特地飞。雏鸟啼花催酿酒，惊鱼溅水误沾衣。
　　明年秩满难将去，何似先教画取归。
　　◎卷.45【李户曹小妓天得善击越器以成曲章】方干
　　越器敲来曲调成，腕头匀滑自轻清。随风摇曳有馀韵，
　　测水浅深多泛声。昼漏丁当相续滴，寒蝉计会一时鸣。
　　若教进上梨园去，众乐无由更擅名。
　　◎卷.46【岁晚言事寄乡中亲友】方干
　　急景苍茫昼若昏，夜风干峭触前轩。寒威半入龙蛇窟，
　　暖气全归草树根。蜡烬凝来多碧焰，香醪滴处有冰痕。
　　尺书未达年应老，先被新春入故园。
　　◎卷.47【赠孙百篇】方干
　　御题百首思纵横，半日功夫举世名。羽翼便从吟处出，
　　珠玑续向笔头生。莫嫌黄绶官资小，必料青云道路平。
　　才子风流复年少，无愁高卧不公卿。
　　◎卷.48【赠夏侯评事】方干
　　傍窥盛德与高节，缅想应无前后人。讲论参同深到骨，
　　停腾姹女立成银。棋功过却杨玄宝，易义精于梅子真。
　　朱紫侯门犹不见，可知岐路有风尘。
　　◎卷.49【送郑端公】方干
　　圣主伫知宣室事，岂容才子滞长沙。随珠此去方酬德，
　　赵璧当时误指瑕。骢马将离江浦月，绣衣却照禁中花。
　　应怜寂寞沧洲客，烟汉尘泥相去赊。
　　◎卷.50【题故人废宅二首】方干
　　举目凄凉入破门，鲛人一饭尚知恩。闲花旧识犹含笑，
　　怪石无情更不言。樵叟和巢伐桃李，牧童兼草踏兰荪。
　　壶觞笑咏随风去，唯有声声蜀帝魂。
　　寒莎野树入荒庭，风雨萧萧不掩扃。旧径已知无孟竹，
　　前溪应不浸荀星。精灵消散归寥廓，功业传留在志铭。
　　薄暮停车更凄怆，山阳邻笛若为听。
　　◎卷.51【寄于少监】方干
　　修持清苦振佳声，众鸟那知一鹗情。蹑履三千皆后学，
　　抟风九万即前程。名将日月同时朽，身是山河应数生。
　　从此云泥更悬阔，渔翁不合见公卿。
　　◎卷.52【和剡县陈明府登县楼】方干
　　郭里人家如掌上，檐前树木映窗棂。烟霞若接天台地，
　　分野应侵婺女星。驿路古今通北阙，仙溪日夜入东溟。
　　彩衣才子多吟啸，公退时时见画屏。
　　◎卷.53【项洙处士画水墨钓台】方干
　　画石画松无两般，犹嫌瀑布画声难。虽云智惠生灵府，
　　要且功夫在笔端。泼处便连阴洞黑，添来先向朽枝干。
　　我家曾寄双台下，往往开图尽日看。


第六百五十二卷
　　◎卷.1【赠天台叶尊师】方干
　　莫见平明离少室，须知薄暮入天台。常时爱缩山川去，
　　有夜自携星月来。灵药不知何代得，古松应是长年栽。
　　先生暗笑看棋者，半局棋边白发催。
　　◎卷.2【寄台州孙从事百篇（登第初授华亭尉）】方干
　　圣世科名酬志业，仙州秀色助神机。梅真入仕提雄笔，
　　阮瑀从军著彩衣。昼寝不知山雪积，春游应趁夜潮归。
　　相思莫讶音书晚，鸟去犹须叠日飞。
　　◎卷.3【送睦州侯郎中赴阙】方干
　　昔著政声闻国外，今留儒术化江东。青云旧路归仙掖，
　　白凤新词入圣聪。弦管未知银烛晓，旌旗已侍锦帆风。
　　郡人难议酬恩德，遍在三年礼遇中。
　　◎卷.4【朱秀才庭际蔷薇】方干
　　绣难相似画难真，明媚鲜妍绝比伦。露压盘条方到地，
　　风吹艳色欲烧春。断霞转影侵西壁，浓麝分香入四邻。
　　看取后时归故里，庭花应让锦衣新。
　　◎卷.5【登龙瑞观北岩】方干
　　纵目下看浮世事，方知峭崿与天通。湖边风力归帆上，
　　岭顶云根在雪中。促韵寒钟催落照，斜行白鸟入遥空。
　　前人去后后人至，今古异时登眺同。
　　◎卷.6【送婺州许录事】方干
　　之官便是还乡路，白日堂堂著锦衣。八咏遗风资逸兴，
　　二溪寒色助清威。曙星没尽提纲去，暝角吹残锁印归。
　　笑我中年更愚僻，醉醒多在钓渔矶。
　　◎卷.7【题龙泉寺绝顶】方干
　　未明先见海底日，良久远鸡方报晨。古树含风长带雨，
　　寒岩四月始知春。中天气爽星河近，下界时丰雷雨匀。
　　前后登临思无尽，年年改换去来人。
　　◎卷.8【赠上虞胡少府百篇】方干
　　求仙不在炼金丹，轻举由来别有门。日晷未移三十刻，
　　风骚已及四千言。宏才尚遣居卑位，公道何曾雪至冤。
　　敛板尘中无恨色，应缘利禄副晨昏。
　　◎卷.9【上郑员外】方干
　　为郡至公兼至察，古今能有几多人。忧民一似清吟苦，
　　守节还如未达贫。利刃从前堪切玉，澄潭到底不容尘。
　　潜夫岂合干旌旆，甘棹渔舟下钓纶。
　　◎卷.10【桐庐江阁】方干
　　风烟百变无定态，缅想画人虚损心。卷箔槛前沙鸟散，
　　垂钩床下锦鳞沈。白云野寺凌晨磬，红树孤村遥夜砧。
　　此地四时抛不得，非唯盛暑事开襟。
　　◎卷.11【题澄圣塔院上方】方干
　　地灵直是饶风雨，杉桧老于云雨间。只讶窗中常见海，
　　方知砌下更多山。远泉势曲犹须引，野果枝低可要攀。
　　若把重门谕玄寂，何妨善闭却无关。
　　◎卷.12【僧院小泉井】方干
　　亦恐浅深同禹穴，兼云制度象污樽。窥寻未见泉来路，
　　缅想应穿石裂痕。片段似冰犹可把，澄清如镜不曾昏。
　　欲知到底无尘染，堪与吾师比性源。
　　◎卷.13【过姚监故居（一作经陆补阙故居）】方干
　　不敢要君徵亦起，致君全得似唐虞。谠言昨叹离天听，
　　新冢今闻入县图。琴锁坏窗风自触，鹤归乔木月难呼。
　　学书弟子何人在，检点犹逢谏草无。
　　◎卷.14【陪李郎中夜宴】方干
　　间世星郎夜宴时，丁丁寒漏滴声稀。琵琶弦促千般语，
　　鹦鹉杯深四散飞。遍请玉容歌白雪，高烧红蜡照朱衣。
　　人间有此荣华事，争遣渔翁恋钓矶。
　　◎卷.15【狂寇后上刘尚书】方干
　　孙武倾心与万夫，削平妖孽在斯须。才施偃月行军令，
　　便见台星逼座隅。独柱支天寰海正，雄名盖世古今无。
　　圣君争不酬功业，仗下高悬破贼图。
　　◎卷.16【尚书新创敌楼二首】方干
　　下马政成无一事，应须胜地过朝昏。笙歌引出桃花洞，
　　罗绣拥来金谷园。十里水云吞半郭，九秋山月入千门。
　　常闻大厦堪栖息，燕雀心知不敢言。
　　异境永为欢乐地，歌钟夜夜复年年。平明旭日生床底，
　　薄暮残霞落酒边。虽向槛前窥下界，不知窗里是中天。
　　直须分付丹青手，画出旌幢绕谪仙。
　　◎卷.17【赠李郢端公】方干
　　非唯孤峭与世绝，吟处斯须能变通。物外搜罗归大雅，
　　毫端剪削有馀功。山川正气侵灵府，雪月清辉引思风。
　　别得人间上升术，丹霄路在五言中。
　　◎卷.18【送孙百篇游天台】方干
　　东南云路落斜行，入树穿村见赤城。远近常时皆药气，
　　高低无处不泉声。映岩日向床头没，湿烛云从柱底生。
　　更有仙花与灵鸟，恐君多半未知名。
　　◎卷.19【陆山人画水】方干
　　毫末用功成一水，水源山脉固难寻。逡巡便可见波浪，
　　咫尺不能知浅深。但有片云生海口，终无明月在潭心。
　　我来拟学磻溪叟，白首钓璜非陆沈。
　　◎卷.20【郭中山居】方干
　　莫见一瓢离树上，犹须四壁在林间。沈吟不寐先闻角，
　　屈曲登高自有山。溅石迸泉听未足，亚窗红果卧堪攀。
　　公卿若便遗名姓，却与禽鱼作往还。
　　◎卷.21【雪中寄李知诲判官】方干
　　聚散联翩急复迟，解将华发两相欺。虽云竹重先藏路，
　　却讶巢倾不损枝。入户便从风起后，照窗翻似月明时。
　　此时门巷无行迹，尘满尊罍谁得知。
　　◎卷.22【途中言事寄居远上人】方干
　　举目时时似故园，乡心自动向谁言。白云晓湿寒山寺，
　　红叶夜飞明月村。震泽风帆归橘岸，钱塘水府抵城根。
　　羡师了达无牵束，竹径生苔掩竹门。
　　◎卷.23【雪中寄薛郎中】方干
　　野禽未觉巢枝仄，稚子先忧径竹摧。半夜忽明非月午，
　　前庭旋释被春催。碎花若入樽中去，清气应归笔底来。
　　深拥红炉听仙乐，忍教愁坐画寒灰。
　　◎卷.24【题盛令新亭】方干
　　举目岂知新智慧，存思便是小天台。偶尝嘉果求枝去，
　　因问名花寄种来。春物诱才归健笔，夜歌牵醉入丛杯。
　　此中难遇逍遥事，计日应为印绶催。
　　◎卷.25【赠郑仁规】方干
　　一石雄才独占难，应分二斗借人寰。澄心不出风骚外，
　　落笔全归教化间。莲幕未来须更聘，桂枝才去即先攀。
　　可怜丽句能飞动，荀宋精灵亦厚颜。
　　◎卷.26【送缙陵王少府赴举】方干
　　相看不忍尽离觞，五两牵风速去樯。远驿新砧应弄月，
　　初程残角未吹霜。越山直下分吴苑，淮水横流入楚乡。
　　珍重郄家好兄弟，明年禄位在何方。
　　◎卷.27【路入剡中作】方干
　　截湾冲濑片帆通，高枕微吟到剡中。掠草并飞怜燕子，
　　停桡独饮学渔翁。波涛漫撼长潭月，杨柳斜牵一岸风。
　　便拟乘槎应去得，仙源直恐接星东。
　　◎卷.28【东山瀑布】方干
　　遥夜看来疑月照，平明失去被云迷。挂岩远势穿松岛，
　　击石残声注稻畦。素色喷成三伏雪，馀波流作万年溪。
　　不缘真宰能开决，应向前山杂淤泥。
　　◎卷.29【水墨松石】方干
　　三世精能举世无，笔端狼藉见功夫。添来势逸阴崖黑，
　　泼处痕轻灌木枯。垂地寒云吞大漠，过江春雨入全吴。
　　兰堂坐久心弥惑，不道山川是画图。
　　◎卷.30【献浙东王大夫二首】方干
　　出镇当时移越俗，致君何日不尧年。到来唯饮长溪水，
　　归去应将一个钱。吟处美人擎笔砚，行时飞鸟避旌旃。
　　四方皆是分忧寄，独有东南戴二天。
　　王臣夷夏仰清名，领镇犹为失意行。已见玉璜曾上钓，
　　何愁金鼎不和羹。誉将星月同时朽，身应山河满数生。
　　泥滓云霄至悬阔，渔翁不合见公卿。
　　◎卷.31【越州使院竹】方干
　　莫见凌风飘粉箨，须知碍石作盘根。细看枝上蝉吟处，
　　犹是笋时虫蚀痕。月送绿阴斜上砌，露凝寒色湿遮门。
　　列仙终日逍遥地，鸟雀潜来不敢喧。
　　◎卷.32【题赠李校书】方干
　　名场失手一年年，月桂尝闻到手边。谁道高情偏似鹤，
　　自云长啸不如蝉。众花交艳多成实，深井通潮半杂泉。
　　却是偶然行未到，元来有路上寥天。
　　◎卷.33【送王侍郎浙东入朝】方干
　　自将苦节酬清秩，肯要庞眉一个钱。恩爱已苏句践国，
　　程途却上大罗天。鱼池菊岛还公署，沙鹤松栽入画船。
　　密奏无非经济术，从容几刻在炉烟。
　　◎卷.34【赠黄处士】方干
　　闭户先生无是非，竹湾松树藕苗衣。愁吟密雪思难尽，
　　醉倒残花扶不归。若出薜萝迎鹤简，应抛舴艋别渔矶。
　　到头苦节终何益，空改文星作少微。
　　◎卷.35【献王大夫二首】方干
　　都缘声价振皇州，高卧中条不自由。早副急征来凤沼，
　　常陪内宴醉龙楼。锵金五字能援笔，钓玉三年信直钩。
　　必恐借留终不遂，越人相顾已先愁。
　　功成犹自更行春，塞路旌旗十里尘。只用篇章为教化，
　　不知夷夏望陶钧。金章照耀浮光动，玉面生狞细步匀。
　　历任圣朝清峻地，至今依是少年身。
　　◎卷.36【赠五牙山人洗修白】方干
　　变通唯在片时间，此事全由一粒丹。若取寿长延至易，
　　如嫌地远缩何难。先生阔别能轻举，弟子才来学不餐。
　　箧里生尘是闲药，外沾犹可救衰残。
　　◎卷.37【处州献卢员外】方干
　　才下轺车即岁丰，方知盛德与天通。清声渐出寰瀛外，
　　喜气全归教化中。落地遗金终日在，经年滞狱当时空。
　　直缘后学无功业，不虑文翁不至公。
　　◎卷.38【石门瀑布】方干
　　奔倾漱石亦喷苔，此是便随元化来。长片挂岩轻似练，
　　远声离洞咽于雷。气含松桂千枝润，势画云霞一道开。
　　直是银河分派落，兼闻碎滴溅天台。
　　◎卷.39【题仙岩瀑布呈陈明府】方干
　　方知激蹙与喷飞，直恐古今同一时。远壑流来多石脉，
　　寒空扑碎作凌澌。谢公岩上冲云去，织女星边落地迟。
　　聚向山前更谁测，深沉见底是澄漪。
　　◎卷.40【赠山阴崔明府】方干
　　用心何况两衙间，退食孜孜亦不闲。压酒晒书犹检点，
　　修琴取药似交关。笙歌入夜舟中月，花木知春县里山。
　　平叔正堪汤饼试，风流不合问年颜。
　　◎卷.41【山井】方干
　　滟滟湿光凌竹树，寥寥清气袭衣襟。不知测穴通潮信，
　　却讶轻涟动镜心。夜久即疑星影过，早来犹见石痕深。
　　辘轳用智终何益，抱瓮遗名亦至今。
　　◎卷.42【偶作】方干
　　直为篇章非动众，遂令轩盖不经过。未妨溪上泛渔艇，
　　又为门前张雀罗。夜学事须凭雪照，朝厨争奈绝烟何。
　　若于岩洞求伦类，今古疏愚似我多。
　　◎卷.43【贼退后赠刘将军】方干
　　非唯吴起与穰苴，今古推排尽不如。白马知无髀上肉，
　　黄巾泣向箭头书。二年战地成桑茗，千里荒榛作比闾。
　　功业更多身转贵，伫看幢节引戎车。
　　◎卷.44【感时三首】方干
　　不觉年华似箭流，朝看春色暮逢秋。正嗟新冢垂青草，
　　便见故交梳白头。虽道了然皆是梦，应还达者即无愁。
　　破除生死须齐物，谁向穹苍问事由。
　　日乌往返无休息，朝出扶桑暮却回。夜雨旋驱残热去，
　　江风吹送早寒来。才怜饮处飞花片，又见书边聚雪堆。
　　莫恃少年欺白首，须臾还被老相催。
　　世途扰扰复憧憧，真恐华夷事亦同。岁月自消寒暑内，
　　荣枯尽在是非中。今朝犹作青襟子，明日还成白首翁。
　　堪笑愚夫足纷竞，不知流水去无穷。
　　◎卷.45【牡丹】方干
　　不逢盛暑不冲寒，种子成丛用法难。醉眼若为抛去得，
　　狂心更拟折来看。凌霜烈火吹无艳，裛露阴霞晒不干。
　　莫道娇红怕风雨，经时犹自未凋残。
　　◎卷.46【赠进士章碣】方干
　　织锦虽云用旧机，抽梭起样更新奇。何如且破望中叶，
　　未可便攀低处枝。藉地落花春半后，打窗斜雪夜深时。
　　此时才子吟应苦，吟苦鬼神知不知。
　　◎卷.47【与桐庐郑明府】方干
　　字人心苦达神明，何止重门夜不扃。莫道耕田全种秫，
　　兼闻退食亦逢星。映林顾兔停琴望，隔水寒猿驻笔听。
　　却恐南山尽无石，南山有石合为铭。
　　◎卷.48【谢王大夫奏表】方干
　　非唯言下变荣衰，大海可倾山可移。如剖夜光归暗室，
　　似驱春气入寒枝。死灰到底翻腾焰，朽骨随头却长肥。
　　便杀微躬复何益，生成恩重报无期。
　　◎卷.49【送道人归旧岩】方干
　　旧岩终副却归期，岩下有人应识师。目睹婴孩成老叟，
　　手栽松柏有枯枝。前山低校无多地，东海浅于初去时。
　　若把古今相比类，姓丁仙鹤亦如斯。
　　◎卷.50【送钱特卿赴职天台】方干
　　路入仙溪气象清，垂鞭树石罅中行。雾昏不见西陵岸，
　　风急先闻瀑布声。山下县寮张乐送，海边津吏棹舟迎。
　　诗家弟子无多少，唯只于余别有情。
　　◎卷.51【题新竹】方干
　　青苔劚破植贞坚，细碧竿排郁眼鲜。小凤凰声吹嫩叶，
　　短蛟龙尾袅轻烟。节环腻色端匀粉，根拔秋光暗长鞭。
　　怪得入门肌骨冷，缀风黏月满庭前。
　　◎卷.52【哭王大夫】方干
　　俗人皆嫉谢临川，果中常情□□□。为政旧规方利国，
　　降生直性已归天。岘亭惋咽知无极，渭曲馨香莫计年。
　　从此心丧应毕世，忍看坟草读残篇。
　　◎卷.53【赠乾素上人】方干
　　苦用贞心传弟子，即应低眼看公卿。水中明月无踪迹，
　　风里浮云可计程。庭际孤松随鹤立，窗间清磬学蝉鸣。
　　料师多劫长如此，岂算前生与后生。
　　◎卷.54【题应天寺上方兼呈谦上人】方干
　　中天坐卧见人寰，峭石垂藤不易攀。晴卷风雷归故壑，
　　夜和猿鸟锁寒山。势横绿野苍茫外，影落平湖潋滟间。
　　师在西岩最高处，路寻之字见禅关。
　　◎卷.55【题法华寺绝顶禅家壁】方干
　　苍翠岧峣逼窅冥，下方雷雨上方晴。飞流便向砌边挂，
　　片月影从窗外行。驯鹿不知谁结侣，野禽都是自呼名。
　　只应禅者无来去，坐看千山白发生。
　　◎卷.56【春日】方干
　　春去春来似有期，日高添睡是归时。虽将细雨催芦笋，
　　却用东风染柳丝。重雾已应吞海色，轻霜犹自剉花枝。
　　此时野客因花醉，醉卧花间应不知。
　　◎卷.57【上越州杨严中丞】方干
　　连枝棣萼世无双，未秉鸿钧拥大邦。折桂早闻推独步，
　　分忧暂辍过重江。晴寻凤沼云中树，思绕稽山枕上窗。
　　试把十年辛苦志，问津求拜碧油幢。
　　◎卷.58【月】方干
　　桂轮秋半出东方，巢鹊惊飞夜未央。海上风云摇皓影，
　　空中露气湿流光。斜临户牖通宵烛，回照阶墀到晓霜。
　　庾亮恃才高更逸，方闻墨翰已成章。
　　◎卷.59【早春】方干
　　运行元化不参差，四极中华共一时。正气才随灰律变，
　　残寒便被柳条欺。冰融大泽朝阳觉，草绿陈根夜雨知。
　　不信风光疾于箭，年来年去变霜髭。
　　◎卷.60【对花】方干
　　清晓入花如步障，恋花行步步迟迟。含风欲绽中心朵，
　　似火应烧外面枝。野客须拚终日醉，流莺自有隔年期。
　　使君坐处笙歌合，便是列仙身不知。
　　◎卷.61【除夜】方干
　　玉漏斯须即达晨，四时吹转任风轮。寒灯短烬方烧腊，
　　画角残声已报春。明日便为经岁客，昨朝犹是少年人。
　　新正定数随年减，浮世惟应百遍新。
　　◎卷.62【题松江驿】方干
　　便向中流出太阳，兼疑大岸逼浮桑。门前白道通丹阙，
　　浪里青山占几乡。帆势落斜依浦溆，钟声断续在沧茫。
　　古今悉不知天意，偏把云霞媚一方。
　　◎卷.63【思桐庐旧居便送鉴上人】方干
　　莫道东南路不赊，思归一步是天涯。林中夜半双台月，
　　洲上春深九里花。绿树绕村含细雨，寒潮背郭卷平沙。
　　闻师却到乡中去，为我殷勤谢酒家。
　　◎卷.64【送僧归日本】方干
　　四极虽云共二仪，晦明前后即难知。西方尚在星辰下，
　　东域已过寅卯时。大海浪中分国界，扶桑树底是天涯。
　　满帆若有归风便，到岸犹须隔岁期。
　　◎卷.65【宁国寺（新城县）】方干
　　深僻孤高无四邻，白云明月自相亲。海中日出山先晓，
　　世上寒轻谷未春。窗逼野溪闻唳鹤，林通村径见樵人。
　　此时惟有雷居士，不厌篮舆去住频。


第六百五十三卷
　　◎卷.1【山中寄吴磻十韵】方干
　　莫问终休否，林中事已成。盘餐怜火种，岁计付刀耕。
　　掬水皆花气，听松似雨声。书空翘足卧，避险侧身行。
　　果傍闲轩落，蒲连湿岸生。禅生知见理，妻子笑无名。
　　更拟教诗苦，何曾待酒清。石溪鱼不大，月树鹊多惊。
　　砌下通樵路，窗间见县城。云山任重叠，难隔故交情。
　　◎卷.2【嘉兴县内池阁】方干
　　指画应心成，周回气象清。床前沙鸟语，案下锦鳞惊。
　　细柳风吹旋，新荷露压倾。微芳缘岸落，迸笋入波生。
　　舴艋舟中醉，莓苔径上行。高人莫归去，此处胜蓬瀛。
　　◎卷.3【镜湖西岛言事寄陶校书】方干
　　樵猎两三户，凋疏是近邻。风雷前壑雨，花木后岩春。
　　文字不得力，桑麻难救贫。山禽欺稚子，夜犬吠渔人。
　　未必圣明代，长将云水亲。知音不延荐，何路出泥尘。
　　◎卷.4【赠赵崇侍御（一作赠赵常六韵）】方干
　　贵达合逢明圣日，风流又及少年时。才因出众人皆嫉，
　　势欲摩霄自不知。正直早年闻苦节，从容此日见清规。
　　却教鹦鹉呼桃叶，便遣婵娟唱竹枝。闲话篇章停烛久，
　　醉迷歌舞出花迟。云鸿别有回翔便，应笑啁啾燕雀卑。
　　◎卷.5【叙龙瑞观胜异寄于尊师】方干
　　混元融结致功难，山下平湖湖上山。万倾涵虚寒潋滟，
　　千寻耸翠秀孱颜。芰荷香入琴棋处，雷雨声离栋牖间。
　　但有五云依鹤岭，曾无陆路向人寰。夜溪漱玉常堪听，
　　仙树垂珠可要攀。若弃荣名便居此，自然浮浊不相关。
　　◎卷.6【侯郎中新置西湖】方干
　　远近利民因智力，周回润物像心源。菰蒲纵感生成惠，
　　鳣鲔那知广大恩。潋滟清辉吞半郭，萦纡别派入遥村。
　　砂泉绕石通山脉，岸木黏萍是浪痕。已见澄来连镜底，
　　兼知极处浸云根。波涛不起时方泰，舟楫徐行日易昏。
　　烟雾未应藏岛屿，凫鹥亦解避旌幡。虽云桃叶歌还醉，
　　却被荷花笑不言。孤鹤必应思凤诏，凡鱼岂合在龙门。
　　能将盛事添元化，一夕机谟万古存。
　　◎卷.7【许员外新阳别业】方干
　　兰汀橘岛映亭台，不是经心即手栽。满阁白云随雨去，
　　一池寒月逐潮来。小松出屋和巢长，新径通村避笋开。
　　柳絮风前欹枕卧，荷花香里棹舟回。园中认叶封林草，
　　檐下攀枝落野梅。莫恣高情求逸思，须防急诏用长材。
　　若因萤火终残卷，便把渔歌送几杯。多谢郢中贤太守，
　　常时谈笑许追陪。
　　◎卷.8【李侍御上虞别业】方干
　　满目亭台嘉木繁，燕蝉吟语不为喧。昼潮势急吞诸岛，
　　暑雨声回露半村。真为援毫方掩卷，常因按曲便开尊。
　　若将明月为俦侣，应把清风遗子孙。绣羽惊弓离果上，
　　红鳞见饵出蒲根。寻君未要先敲竹，且棹渔舟入大门。
　　◎卷.9【题悬溜岩隐者居】方干
　　世人如要问生涯，满架堆床是五车。谷鸟暮蝉声四散，
　　修篁灌木势交加。蒲葵细织团圆扇，薤叶平铺合遝花。
　　却用水荷苞绿李，兼将寒井浸甘瓜。惯缘嶮峭收松粉，
　　常趁芳鲜掇茗芽。池上树阴随浪动，窗前月影被巢遮。
　　坐云独酌杯盘湿，穿竹微吟路径斜。见说公卿访遗逸，
　　逢迎亦是戴乌纱。
　　◎卷.10【山中言事八韵寄李支使】方干
　　岂知经史深相误，两鬓垂丝百事休。受业几多为弟子，
　　成名一半作公侯。前时射鹄徒抛箭，此日求鱼未上钩。
　　竹里断云来枕上，岩边片月在床头。过庭急雨和花落，
　　绕舍澄泉带叶流。缅想远书聆鹊喜，窥寻嘉果觉猿偷。
　　旧诗改处空留韵，新酝尝来不满篘。阮瑀如能问寒馁，
　　风光当日入沧洲。
　　◎卷.11【山中言事寄赠苏判官】方干
　　寸心似火频求荐，两鬓如霜始息机。隔岸鸡鸣春耨去，
　　邻家犬吠夜渔归。倚松长啸成疏拙，拂石欹眠绝是非。
　　执爨纵曾炊橡实，纫针曾解补荷衣。常凭早月来张烛，
　　亦假清风为掩扉。多是元瑜怜野贱，时回车马发光辉。
　　◎卷.12【献王大夫】方干
　　高情不与俗人知，耻学诸生取桂枝。荀宋五言行世早，
　　巢由三诏出溪迟。操心已在精微域，落笔皆成典诰词。
　　一鹗难成燕雀伍，非熊本是帝王师。贤臣虽蕴经邦术，
　　明主终无谏猎时。莫道百僚忧礼绝，兼闻七郡怕天移。
　　直缘材力头头赡，专被文星步步随。不信重言通造化，
　　须臾便可变荣衰。
　　◎卷.13【浅井】方干
　　夜入明河星似少，曙摇澄碧扇风翻。
　　细泉细脉难来到，应觉添瓶耗旧痕。
　　◎卷.14【与徐温话别】方干
　　去去何时却见君，悠悠烟水似天津。
　　明年今夜有明月，不是今年看月人。
　　◎卷.15【出东阳道中作】方干
　　马首寒山黛色浓，一重重尽一重重。
　　醉醒已在他人界，犹忆东阳昨夜钟。
　　◎卷.16【酬孙发】方干
　　锦价转高花更巧，能将旧手弄新梭。
　　从来一字为褒贬，二十八言犹太多。
　　◎卷.17【送乡中故人】方干
　　少小与君情不疏，听君细话胜家书。
　　如今若到乡中去，道我垂钩不钓鱼。
　　◎卷.18【思江南】方干
　　昨日草枯今日青，羁人又动望乡情。
　　夜来有梦登归路，不到桐庐已及明。
　　◎卷.19【题宝林寺禅者壁（山名飞来峰）】方干
　　邃岩乔木夏藏寒，床下云溪枕上看。
　　台殿渐多山更重，却令飞去即应难。
　　◎卷.20【过李群玉故居】方干
　　讦直上书难遇主，衔冤下世未成翁。
　　琴尊剑鹤谁将去，惟锁山斋一树风。
　　◎卷.21【题玉笥山强处士】方干
　　酒里藏身岩里居，删繁自是一家书。
　　世人呼尔为渔叟，尔学钓璜非钓鱼。
　　◎卷.22【君不来】方干
　　远路东西欲问谁，寒来无处寄寒衣。
　　去时初种庭前树，树已胜巢人未归。
　　◎卷.23【经旷禅师旧院】方干
　　谷鸟散啼如有恨，庭花含笑似无情。
　　更名变貌难休息，去去来来第几生。
　　◎卷.24【江南闻新曲】方干
　　席上新声花下杯，一声声被拍声摧。
　　乐工不识长安道，尽是书中寄曲来。
　　◎卷.25【经故侯郎中旧居】方干
　　一朝寂寂与冥冥，垄树未长坟草青。
　　高节雄才向何处，夜阑空锁满池星。
　　◎卷.26【越中逢孙百篇】方干
　　上才乘酒到山阴，日日成篇字字金。
　　镜水周回千万顷，波澜倒泻入君心。
　　◎卷.27【寄谢麟】方干
　　越国云溪秀发时，蒋京词赋谢麟诗。
　　后来若要知优劣，学圃无过老圃知。
　　◎卷.28【与长洲陈子美长官】方干
　　枕上愁多百绪牵，常时睡觉在溪前。
　　人前尽是交亲力，莫道升沈总信天。
　　◎卷.29【新安殷明府家乐方响】方干
　　葛溪铁片梨园调，耳底丁东十六声。
　　彭泽主人怜妙乐，玉杯春暖许同倾。
　　◎卷.30【别殷明府】方干
　　许教门馆久踟蹰，仲叔怀恩对玉壶。
　　唯有离心欲销客，空垂双泪不成珠。
　　◎卷.31【送水墨项处士归天台】方干
　　仙峤倍分元化功，揉蓝翠色一重重。
　　还家莫更寻山水，自有云山在笔峰。
　　◎卷.32【赠会稽杨长官】方干
　　直钩终日竟无鱼，钟鼓声中与世疏。
　　若向湖边访幽拙，萧条四壁是闲居。
　　◎卷.33【赠申长官】方干
　　言下随机见物情，看看狱路草还生。
　　旅人莫怪无鱼食，直为寒江水至清。
　　◎卷.34【将归湖上留别陈宰】方干
　　归去春山逗晚晴，萦回树石罅中行。
　　明时不是无知己，自忆湖边钓与耕。
　　◎卷.35【贻亮上人】方干
　　秋水一泓常见底，涧松千尺不生枝。
　　人间学佛知多少，净尽心花只有师。
　　◎卷.36【贻曦上人】方干
　　四十年来多少人，一分零落九成尘。
　　与师犹得重相见，亦是枯株勉强春。
　　◎卷.37【书原上鲍处士屋壁】方干
　　水阔坐看千万里，青芜盖地接天津。
　　祢衡莫爱山中静，绕舍山多却碍人。
　　◎卷.38【别孙蜀】方干
　　吴越思君意易伤，别君添我鬓边霜。
　　由来浙水偏堪恨，截断千山作两乡。
　　◎卷.39【赠江上老人】方干
　　潭底锦鳞多识钓，未投香饵即先知。
　　欲教鱼目无分别，须学揉蓝染钓丝。
　　◎卷.40【赠东溪贫道】方干
　　非唯剑鹤独难留，触事皆闻被债收。
　　赖是豪家念寒馁，却还渔岛与渔舟。
　　◎卷.41【咏花】方干
　　狂心醉眼共裴回，一半先开笑未开。
　　此日不能偷折去，胡蜂直恐趁人来。
　　◎卷.42【路入金州江中作】方干
　　棹寻椒岸萦回去，数里时逢一两家。
　　知是从来贡金处，江边牧竖亦披沙。
　　◎卷.43【夜会郑氏昆季林亭】方干
　　卷帘圆月照方塘，坐久尊空竹有霜。
　　白犬吠风惊雁起，犹能一一旋成行。
　　◎卷.44【题黄山人庭前孤桂】方干
　　映窗孤桂非手植，子落月中闻落时。
　　仙客此时头不白，看来看去有枯枝。
　　◎卷.45【送僧南游】方干
　　三秋万里五溪行，风里孤云不计程。
　　若念猩猩解言语，放生先合放猩猩。
　　◎卷.46【惜花】方干
　　可怜妍艳正当时，刚被狂风一夜吹。
　　今日流莺来旧处，百般言语殢空枝。
　　◎卷.47【题天柱观鱼尊师旧院】方干
　　早识吾师频到此，芝童药犬亦相迎。
　　今师一去无来日，花洞石坛空月明。
　　◎卷.48【东阳道中作（一作寒食日）】方干
　　百花香气傍行人，花底垂鞭日易醺。
　　野父不知寒食节，穿林转壑自烧云。
　　◎卷.49【题画建溪图】方干
　　六幅轻绡画建溪，刺桐花下路高低。
　　分明记得曾行处，只欠猿声与鸟啼。
　　◎卷.50【蜀中】方干
　　游子去游多不归，春风酒味胜馀时。
　　闲来却伴巴儿醉，豆蔻花边唱竹枝。
　　◎卷.51【衢州别李秀才】方干
　　千山红树万山云，把酒相看日又曛。
　　一曲骊歌两行泪，更知何处再逢君。
　　◎卷.52【题君山】方干
　　曾于方外见麻姑，闻说君山自古无。
　　元是昆仑山顶石，海风吹落洞庭湖。
　　◎卷.53【题严子陵祠二首（后首一作杜荀鹤诗）】方干
　　物色旁求至汉庭，一宵同寝见交情。
　　先生不入云台像，赢得桐江万古名。
　　苍翠云峰开俗眼，泓澄烟水浸尘心。
　　惟将道业为芳饵，钓得高名直到今。
　　◎卷.54【失题】方干
　　十六声中运手轻，一声声似自然声。
　　不缘精妙过流辈，争得江南别有名。
　　◎卷.55【句】方干
　　弟子已攀桂，先生犹卧云。（寄李频及第，见《鉴戒录》）
　　把得新诗草里论。（干师徐凝，常刺凝云云，
　　反语为村里老也）
　　枯井夜闻邻果落，废巢寒见别禽来。（贻天目中峰客，
　　以上见《纪事》）


第六百五十四卷
　　◎卷.1【岁仗】罗邺
　　玉帛朝元万国来，鸡人晓唱五门开。春排北极迎仙驭，
　　日捧南山入寿杯。歌舜薰风铿剑佩，祝尧嘉气霭楼台。
　　可怜四海车书共，重见萧曹佐汉材。
　　◎卷.2【牡丹】罗邺
　　落尽春红始著花，花时比屋事豪奢。买栽池馆恐无地，
　　看到子孙能几家。门倚长衢攒绣毂，幄笼轻日护香霞。
　　歌钟满座争欢赏，肯信流年鬓有华。
　　◎卷.3【长城】罗邺
　　当时无德御乾坤，广筑徒劳万古存。谩役生民防极塞，
　　不知血刃起中原。珠玑旋见陪陵寝，社稷何曾保子孙。
　　降虏至今犹自说，冤声夜夜傍城根。
　　◎卷.4【秋夕寄友人】罗邺
　　秋夕苍茫一雁过，西风白露满宫莎。昨来京洛逢归客，
　　犹说轩车未渡河。莫把少年空倚赖，须知孤立易蹉跎。
　　想君怀抱哀吟夜，铜雀台前皓月多。
　　◎卷.5【冬夕江上言事五首】罗邺
　　叶落才悲草又生，看看少壮是衰形。关中秋雨书难到，
　　江上春寒酒易醒。多少系心身未达，寻思举目泪堪零。
　　几时抛得归山去，松下看云读道经。
　　喔喔晨鸡满树霜，喧喧晓渡簇舟航。数星昨夜寒炉火，
　　一阵谁家腊瓮香。久别羁孤成潦倒，回看书剑更苍黄。
　　逢人举止皆言命，至竟谋闲可胜忙。
　　野堂吟罢独行行，点水微微冻不鸣。十里溪山新雪后，
　　千家襟袖晓寒生。只宜醉梦依华寝，可称羸蹄赴宿程。
　　日苦几多心下见，那堪岁晏又无成。
　　僻居多与懒相宜，吟拥寒炉过腊时。风柳欲生阳面叶，
　　冻梅先绽岭头枝。山川自小抛耕钓，骨肉无因免别离。
　　赖有陶情一尊酒，愁中相向展愁眉。
　　一带长溪渌浸门，数声幽鸟啄云根。
　　松亭尽日唯空坐，难得儒翁共讨论。
　　◎卷.6【春日宿崇贤里】罗邺
　　柳暗榆飞春日深，水边门巷独来寻。旧山共是经年别，
　　新句相逢竟夕吟。枕近禁街闻晓鼓，月当高竹见栖禽。
　　劳歌莫问秋风计，恐起江河垂钓心。
　　◎卷.7【征人】罗邺
　　青楼一别戍金微，力尽秋来破虏围。锦字莫辞连夜织，
　　塞鸿长是到春归。正怜汉月当空照，不奈胡沙满眼飞。
　　唯有梦魂南去日，故乡山水路依稀。
　　◎卷.8【莺】罗邺
　　暖辞云谷背残阳，飞下东风翅渐长。却笑金笼是羁绊，
　　岂知瑶草正芬芳。晓逢溪雨投红树，晚啭宫楼泣旧妆。
　　何事离人不堪听，灞桥斜日袅垂杨。
　　◎卷.9【槐花】罗邺
　　行宫门外陌铜驼，两畔分栽此最多。欲到清秋近时节，
　　争开金蕊向关河。层楼寄恨飘珠箔，骏马怜香撼玉珂。
　　愁杀江湖随计者，年年为尔剩奔波。
　　◎卷.10【自蜀入关】罗邺
　　文战连输未息机，束书携剑定前非。近来从听事难得，
　　休去且无山可归。匹马出门还怅望，孤云何处是因依。
　　斜阳驿路西风紧，遥指人烟宿翠微。
　　◎卷.11【上阳宫】罗邺
　　春半上阳花满楼，太平天子昔巡游。千门虽对嵩山在，
　　一笑还随洛水流。深锁笙歌巢燕听，遥瞻金碧路人愁。
　　翠华却自登仙去，肠断宫娥望不休。
　　◎卷.12【旧侯家】罗邺
　　台阁层层倚半空，绕轩澄碧御沟通。金钿座上歌春酒，
　　画蜡尊前滴晓风。岁月不知成隙地。子孙谁更系殊功。
　　人间若算无荣辱，却是扁舟一钓翁。
　　◎卷.13【宿武安山有怀】罗邺
　　野店暮来山畔逢，寒芜漠漠露华浓。窗间灯在犬惊吠，
　　溪上月沈人罢舂。远别只愁添雪鬓，此生何计隐云峰。
　　离心却羡南飞翼，独过吴江更数重。
　　◎卷.14【谒宁祠】罗邺
　　春生溪岭雪初开，下马云亭酹一杯。好是精灵偏有感，
　　能于乡里不为灾。九江贾客应遥祝，五夜神兵数此来。
　　尽室唯求多降福，新年归去便风催。
　　◎卷.15【经故洛城】罗邺
　　一片危墙势恐人，墙边日日走蹄轮。筑时驱尽千夫力，
　　崩处空为数里尘。长恨往来经此地，每嗟兴废欲沾巾。
　　那堪又向荒城过，锦雉惊飞麦陇春。
　　◎卷.16【老将】罗邺
　　百战辛勤归帝乡，南班班里最南行。弓欺猿臂秋无力，
　　剑泣虬髯晓有霜。千古耻非书玉帛，一心犹自向河湟。
　　年年宿卫天颜近，曾把功勋奏建章。
　　◎卷.17【曲江春望】罗邺
　　故国东归泽国遥，曲江晴望忆渔樵。都缘北阙春先到，
　　不是南山雪易消。瑞影玉楼开组绣，欢声丹禁奏云韶。
　　虽然未得陪鸳鸯，亦酹金觞祝帝尧。
　　◎卷.18【帝里】罗邺
　　喧喧蹄毂走红尘，南北东西暮与晨。谩道青云难得路，
　　何曾紫陌有闲人。杯倾竹叶侯门月，马落桃花御水春。
　　只合咏歌来大国，况逢文景化惟新。
　　◎卷.19【新安城】罗邺
　　若算防边久远名，新安岂更胜长城。谩兴他役悲荒垒，
　　何似从今实取兵。圣德便应同险固，人心自不向忠贞。
　　但将死节酬尧禹，版筑无劳寇已平。
　　◎卷.20【自遣】罗邺
　　四十年来诗酒徒，一生缘兴滞江湖。不愁世上无人识，
　　唯怕村中没酒沽。春巷摘桑喧姹女，江船吹笛舞蛮奴。
　　焚鱼酌醴醉尧代，吟向席门聊自娱。
　　◎卷.21【流水】罗邺
　　漾漾悠悠几派分，中浮短艇与鸥群。天街带雨淹芳草，
　　玉洞漂花下白云。静称一竿持处见，急宜孤馆觉来闻。
　　隋家柳畔偏堪恨，东入长淮日又曛。
　　◎卷.22【送张逸人】罗邺
　　自说归山人事赊，素琴丹灶是生涯。床头残药鼠偷尽，
　　溪上破门风摆斜。石井晴垂青葛叶，竹篱荒映白茅花。
　　遥知此去应稀出，独卧晴窗梦晓霞。
　　◎卷.23【春晚渡河有怀】罗邺
　　烟收绿野远连空，戍垒依稀入望中。万里山河星拱北，
　　百年人事水归东。扁舟晚济桃花浪，走马晴嘶柳絮风。
　　乡思正多羁思苦，不须回首问渔翁。
　　◎卷.24【春望梁石头城】罗邺
　　柳碧桑黄破国春，残阳微雨望归人。江山不改兴亡地，
　　冠盖自为前后尘。帆势挂风轻若翅，浪声吹岸叠如鳞。
　　六朝无限悲愁事，欲下荒城回首频。
　　◎卷.25【早发宜陵即事】罗邺
　　霜白山村月落时，一声鸡后又登岐。居人犹自掩关在，
　　行客已愁驱马迟。身事不堪空感激，鬓毛看著欲凋衰。
　　青萍委匣休哮吼，未有恩仇拟报谁。
　　◎卷.26【鸳鸯】罗邺
　　红闲碧霁瑞烟开，锦翅双飞去又回。一种鸟怜名字好，
　　尽缘人恨别离来。暖依牛渚汀莎媚，夕宿龙池禁漏催。
　　相对若教春女见，便须携向凤凰台。
　　◎卷.27【春闺】罗邺
　　愁坐兰闺日过迟，卷帘巢燕羡双飞。管弦楼上春应在，
　　杨柳桥边人未归。玉笛岂能留舞态，金河犹自浣戎衣。
　　梨花满院东风急，惆怅无言倚锦机。
　　◎卷.28【赠东川梓桐县韦德孙长官】罗邺
　　前代高门今宰邑，怀才重义古来无。笙歌厌听吟清句，
　　京洛思归展画图。蜀酝天寒留客醉，陇禽山晓隔帘呼。
　　何年期拜朱幡贵，马上论诗在九衢。
　　◎卷.29【题水帘洞】罗邺
　　乱泉飞下翠屏中，名共真珠巧缀同。一片长垂今与古，
　　半山遥听水兼风。虽无舒卷随人意，自有潺湲济物功。
　　每向暑天来往见，疑将仙子隔房栊。
　　◎卷.30【野花】罗邺
　　拂露丛开血色殷，枉无名字对空山。时逢舞蝶寻香至，
　　少有行人辍棹攀。若在侯门看不足，为生江岸见如闲。
　　结根毕竟输桃李，长近都城紫陌间。
　　◎卷.31【芦花】罗邺
　　如练如霜干复轻，西风处处拂江城。长垂钓叟看不足，
　　暂泊王孙愁亦生。好傍翠楼装月色，枉随红叶舞秋声。
　　最宜群鹭斜阳里，闲捕纤鳞傍尔行。
　　◎卷.32【山阳贻友人】罗邺
　　性僻多将云水便，山阳酒病动经年。行迟暖陌花拦马，
　　睡重春江雨打船。闲弄玉琴双鹤舞，静窥庭树一猱悬。
　　结茅更莫期深隐，声价如今满日边。
　　◎卷.33【长安惜春】罗邺
　　千门共惜放春回，半锁楼台半复开。公子不能留落日，
　　南山遮莫倚高台。残红似怨皇州雨，细绿犹藏画蜡灰。
　　毕竟思量何足叹，明年时节又还来。
　　◎卷.34【谢友人遗华阳巾】罗邺
　　剪露裁烟胜角冠，来从玉洞五云端。醉宜薤叶欹斜影，
　　稳称菱花子细看。野客爱留笼鹤发，溪翁争乞配渔竿。
　　真仙首饰劳相寄，尘土翻惭戴去难。
　　◎卷.35【早梅】罗邺
　　缀雪枝条似有情，凌寒澹注笑妆成。冻香飘处宜春早，
　　素艳开时混月明。迁客岭头悲袅袅，美人帘下妒盈盈。
　　满园桃李虽堪赏，要且东风晚始生。
　　◎卷.36【留题张逸人草堂（一作杜牧诗）】罗邺
　　长悬青紫与芳枝，尘路无因免别离。马上多于在家日，
　　尊前堪惜少年时。关河客梦还乡后，雨雪山程出店迟。
　　却羡高人此中老，轩车过尽不知谁。
　　◎卷.37【钟陵崔大夫罢镇攀随再经匡庐寺宿】罗邺
　　一抛文战学从公，两逐旌旗宿梵宫。酒醒月移窗影畔，
　　夜凉身在水声中。侯门聚散真如梦，花界登临转悟空。
　　明发不堪山下路，几程愁雨又愁风。
　　◎卷.38【留献彭门郭常侍】罗邺
　　受得彭门拥信旗，一家将谓免羁离。到来门馆空归去，
　　羞向交亲说受知。层构尚无容足地，尺波宁有跃鳞时。
　　到头忍耻求名是，须向青云觅路岐。
　　◎卷.39【洛水】罗邺
　　一道潺湲溅暖莎，年年惆怅是春过。莫言行路听如此，
　　流入深宫怅更多。桥畔月来清见底，柳边风紧绿生波。
　　纵然满眼添归思，未把渔竿奈尔何。
　　◎卷.40【闻杜鹃】罗邺
　　花时一宿碧山前，明月东风叫杜鹃。孤馆觉来听夜半，
　　羸僮相对亦无眠。汝身哀怨犹如此，我泪纵横岂偶然。
　　争得苍苍知有恨，汝身成鹤我成仙。
　　◎卷.41【趁职单于留别阙下知己】罗邺
　　职忝翩翩逐建牙，笈随征骑入胡沙。定将千里书凭雁，
　　应看三春雪当花。年长有心终报国，时清到处便营家。
　　逢秋不拟同张翰，为忆鲈鱼却叹嗟。
　　◎卷.42【落第书怀寄友人】罗邺
　　清世谁能便陆沈，相逢休作忆山吟。若教仙桂在平地，
　　更有何人肯苦心。去国汉妃还似玉，亡家石氏岂无金。
　　且安怀抱莫惆怅，瑶瑟调高尊酒深。
　　◎卷.43【鹦鹉咏】罗邺
　　玉槛瑶轩任所依，东风休忆岭头归。金笼共惜好毛羽，
　　红觜莫教多是非。便向郄堂夸饮啄，还应祢笔发光辉。
　　乘时得路何须贵，燕雀鸾凰各有机。
　　◎卷.44【题沧浪峡】罗邺
　　门向红尘日日开，入门襟袖远尘埃。暗香惹步涧花发，
　　晚景逼檐溪鸟回。不为市朝行路近，有谁车马看山来。
　　可怜严子持竿处，云水终年锁绿苔。
　　◎卷.45【白角簟】罗邺
　　叠玉骈珪巧思长，露华烟魄让清光。休摇雉尾当三伏，
　　似展龙鳞在一床。高价不唯标越绝，冷纹疑似卧潇湘。
　　杜陵他日重归去，偏称醉眠松桂堂。
　　◎卷.46【秋日怀江上友人】罗邺
　　行子岂知烟水劳，西风独自泛征艘。酒醒孤馆秋帘卷，
　　月满寒江夜笛高。黄叶梦馀归朔塞，青山家在极波涛。
　　去年今日逢君处，雁下芦花猿正号。
　　◎卷.47【题笙】罗邺
　　筠管参差排凤翅，月堂凄切胜龙吟。最宜轻动纤纤玉，
　　醉送当观滟滟金。缑岭独能征妙曲，嬴台相共吹清音。
　　好将宫徵陪歌扇，莫遣新声郑卫侵。
　　◎卷.48【下第】罗邺
　　谩把青春酒一杯，愁襟未信酒能开。江边依旧空归去，
　　帝里还如不到来。门掩残阳鸣鸟雀，花飞何处好池台。
　　此时惆怅便堪老，何用人间岁月催。
　　◎卷.49【秋晚】罗邺
　　残星残月一声钟，谷际岩隈爽气浓。不向碧台惊醉梦，
　　但来清镜促愁容。繁金露洁黄笼菊，独翠烟凝远涧松。
　　闲步幽林与苔径，渐移栖鸟及鸣蛩。
　　◎卷.50【长安春夕旅怀】罗邺
　　几年栖旅寄西秦，不识花枝醉过春。短艇闲思五湖浪，
　　羸蹄愁傍九衢尘。关河风雨迷归梦，钟鼓朝昏老此身。
　　忽向太平时节过，一竿持去老遗民。
　　◎卷.51【洛阳春望】罗邺
　　洛阳春霁绝尘埃，嵩少烟岚画障开。草色花光惹襟袖，
　　箫声歌响隔楼台。人心但觉闲多少，马足方知倦往来。
　　愁上中桥桥上望，碧波东去夕阳催。
　　◎卷.52【惜春】罗邺
　　燕归巢后即离群，吟倚东风恨日曛。一别一年方见我，
　　游来游去不禁君。莺花御苑看将尽，丝竹侯家亦少闻。
　　独坐南楼正惆怅，柳塘花絮更纷纷。
　　◎卷.53【冬日旅怀】罗邺
　　乌焰才沈桂魄生，霜阶拥褐暂吟行。闲思江市白醪满，
　　静忆僧窗绿绮横。尘土自怜长失计，云帆尤觉有归情。
　　几多怅望无穷事，空画炉灰坐到明。
　　◎卷.54【春夕寄友人时有与歌者南北】罗邺
　　芳径春归花半开，碧山波暖雁初回。满楼月色还依旧，
　　昨夜歌声自不来。愁眼向谁零玉箸，征蹄何处驻红埃。
　　中宵吟罢正惆怅，从此兰堂锁绿苔。
　　◎卷.55【春夜赤水驿旅怀】罗邺
　　一星残烛照离堂，失计游心归渺茫。不自寻思无道路，
　　为谁辛苦竞时光。九衢春色休回首，半夜溪声正梦乡。
　　却羡去年买山侣，月斜渔艇倚潇湘。
　　◎卷.56【春山山馆旅怀】罗邺
　　山馆吟馀山月斜，东风摇曳拂窗华。岂知驱马无闲日，
　　长在他人后到家。孤剑向谁开壮节，流年催我自堪嗟。
　　灯前结束又前去，晓出石林啼乱鸦。
　　◎卷.57【秋夕旅怀】罗邺
　　阶前月色与蛩声，阶上愁人坐复行。秦谷入霜空有梦，
　　越山无计可归耕。穷途若遣长堪恸，华发无因肯晚生。
　　不似扁舟钓鱼者，免将心事算浮荣。
　　◎卷.58【春过白遥岭】罗邺
　　鸟道穿云望峡遥，羸蹄经宿在岧峣。到来山下春将半，
　　上得林端雪未消。返驾王尊何足叹，哭途阮籍谩无聊。
　　未知遇此凄惶者，泣向东风鬓欲凋。
　　◎卷.59【别夜】罗邺
　　秋入江天河汉清，迢迢钟漏出孤城。金波千里别来夜，
　　玉箸两行流到明。若在人间须有恨，除非禅伴始无情。
　　人间谁有□□□，聚散自然惆怅生。
　　◎卷.60【费拾遗书堂】罗邺
　　满袖归来天桂香，紫泥重降旧书堂。自怜苇带同巢许，
　　不驾蒲轮佐禹汤。怪石尽含千古秀，奇花多吐四时芳。
　　何人更肯追高躅，唯有樵童戏藓床。
　　◎卷.61【溪上春望】罗邺
　　无端溪上看兰桡，又是东风断柳条。双鬓多于愁里镊，
　　四时须向酬中销。行人骏马嘶香陌，独我残阳倚野桥。
　　吟水咏山心未已，可能终不胜渔樵。
　　◎卷.62【献池州庾员外】罗邺
　　曾降瑶缄荐姓名，攀云几合到蓬瀛。须存彭寿千年在，
　　终见茅公九转成。鲲海已知劳鹤使，萤窗不那梦霓旌。
　　琪花玉蔓应相笑，未得歌吟从酒行。
　　◎卷.63【春风】罗邺
　　每岁东来助发生，舞空悠飏遍寰瀛。暗添芳草池塘色，
　　远递高楼箫管声。帘透骊宫偏带恨，花催上苑剩多情。
　　如何一瑞车书日，吹取青云道路平。
　　◎卷.64【冬日寄献庾员外】罗邺
　　曾谒仙宫最上仙，西风许醉桂花前。争欢酒蚁浮金爵，
　　从听歌尘扑翠蝉。秋霁卷帘凝锦席，夜阑吹笛称江天。
　　却思紫陌觥筹地，兔缺乌沈欲半年。
　　◎卷.65【钓翁（一作郑谷诗）】罗邺
　　来往烟波非定居，生涯蓑褐外无馀。闲垂两鬓任如鹤，
　　只系一竿时得鱼。月浦扣船歌皎洁，雨蓬隈岸卧萧疏。
　　行人误话金张贵，笑指北邙丘与墟。
　　◎卷.66【闻友人入越幕因以诗赠】罗邺
　　稽岭春生酒冻销，烟鬟红袖恃娇饶。岸边丛雪晴香老，
　　波上长虹晚影遥。正哭阮途归未得，更闻江笔赴嘉招。
　　人间荣瘁真堪恨，坐想征轩鬓欲凋。
　　◎卷.67【东归】罗邺
　　日日唯忧行役迟，东归可是有家归。都缘桂玉无门住，
　　不算山川去路危。秦树梦愁黄鸟啭，吴江钓忆锦鳞肥。
　　桃夭李艳清明近，惆怅当年意尽违。
　　◎卷.68【入关】罗邺
　　古道槐花满树开，入关时节一蝉催。出门唯恐不先到，
　　当路有谁长待来。似箭年光还可惜，如蓬生计更堪哀。
　　故园若有渔舟在，应挂云帆早个回。
　　◎卷.69【览陈丕卷】罗邺
　　雪宫词客燕宫游，一轴烟花象外搜。谩把蜀纹当昼展，
　　徒夸湘碧带春流。吟时致我寒侵骨，得处疑君白尽头。
　　从北南归明月夜，岭猿滩鸟更悠悠。
　　◎卷.70【巴南旅舍言怀】罗邺
　　万浪千岩首未回，无憀相倚上高台。家山如画不归去，
　　客舍似仇谁遣来。红泪罢窥连晓烛，碧波休引向春杯。
　　后时若有青云望，何事偏教羽翼摧。
　　◎卷.71【登凌歊台】罗邺
　　高台今日竟长闲，因想兴亡自惨颜。四海已归新雨露，
　　六朝空认旧江山。槎翘独鸟沙汀畔，风递连墙雪浪间。
　　好是轮蹄来往便，谁人不向此跻攀。
　　◎卷.72【仆射陂晚望】罗邺
　　离人到此倍堪伤，陂水芦花似故乡。身事未知何日了，
　　马蹄唯觉到秋忙。田园牢落东归晚，道路辛勤北去长。
　　却羡无愁是沙鸟，双双相趁下斜阳。
　　◎卷.73【芳草】罗邺
　　废苑墙南残雨中，似袍颜色正蒙茸。微香暗惹游人步，
　　远绿才分斗雉踪。三楚渡头长恨见，五侯门外却难逢。
　　年年纵有春风便，马迹车轮一万重。
　　◎卷.74【秋日留题蒋亭】罗邺
　　西风才起一蝉鸣，便算关河马上程。碧浪鹢舟从此别，
　　丹霄鹄箭忍无成。二年芳思随云雨，几日离歌恋旆旌。
　　回首横塘更东望，露荷烟菊倍伤情。
　　◎卷.75【早发】罗邺
　　一点灯残鲁酒醒，已携孤剑事离程。愁看飞雪闻鸡唱，
　　独向长空背雁行。白草近关微有路，浊河连底冻无声。
　　此中来往本迢递，况是驱羸客塞城。
　　◎卷.76【雁二首】罗邺
　　暮天新雁起汀洲，红蓼花开水国愁。
　　想得故园今夜月，几人相忆在江楼。
　　早背胡霜过戍楼，又随寒日下汀洲。
　　江南江北多离别，忍报年年两地愁。
　　◎卷.77【萤二首】罗邺
　　水殿清风玉户开，飞光千点去还来。
　　无风无月长门夜，偏到阶前点绿苔。
　　裴回无烛冷无烟，秋径莎庭入夜天。
　　休向书窗来照字，近来红蜡满歌筵。
　　◎卷.78【看花】罗邺
　　花开只恐看来迟，及到愁如未看时。
　　家在楚乡身在蜀，一年春色负归期。
　　◎卷.79【柳絮】罗邺
　　处处东风扑晚阳，轻轻醉粉落无香。
　　就中堪恨隋堤上，曾惹龙舟舞凤凰。
　　◎卷.80【云】罗邺
　　纷纷霭霭遍江湖，得路为霖岂合无。
　　莫使悠飏只如此，帝乡还更暖苍梧。
　　◎卷.81【芳草】罗邺
　　曲江岸上天街里，两地纵生车马多。
　　不似萋萋南浦见，晚来烟雨半相和。
　　◎卷.82【出都门】罗邺
　　青门春色一花开，长到花时把酒杯。
　　自觉无家似潮水，不知归处去还来。
　　◎卷.83【宫中二首】罗邺
　　芳草长含玉辇尘，君王游幸此中频。
　　今朝别有承恩处，鹦鹉飞来说似人。
　　虽然自小属梨园，不识先皇玉殿门。
　　还是当时歌舞曲，今来何处最承恩。
　　◎卷.84【河湟】罗邺
　　河湟何计绝烽烟，免使征人更戍边。
　　尽放农桑无一事，遣教知有太平年。
　　◎卷.85【闻子规】罗邺
　　蜀魄千年尚怨谁，声声啼血向花枝。
　　满山明月东风夜，正是愁人不寐时。
　　◎卷.86【望仙】罗邺
　　千金垒土望三山，云鹤无踪羽卫还。
　　若说神仙求便得，茂陵何事在人间。
　　◎卷.87【放鹧鸪】罗邺
　　好傍青山与碧溪，刺桐毛竹待双栖。
　　花时迁客伤离别，莫向相思树上啼。
　　◎卷.88【骊山】罗邺
　　风摇岩桂露闻香，白鹿惊时出绕墙。
　　不向骊山锁宫殿，可知仙去是明皇。
　　◎卷.89【梅花】罗邺
　　繁如瑞雪压枝开，越岭吴溪免用栽。
　　却是五侯家未识，春风不放过江来。
　　◎卷.90【鸡冠花】罗邺
　　一枝秾艳对秋光，露滴风摇倚砌傍。
　　晓景乍看何处似，谢家新染紫罗裳。
　　◎卷.91【汴河】罗邺
　　炀帝开河鬼亦悲，生民不独力空疲。
　　至今呜咽东流水，似向清平怨昔时。
　　◎卷.92【渡江有感】罗邺
　　岸落残红锦雉飞，渡江船上夕阳微。
　　一枝犹负平生意，归去何曾胜不归。
　　◎卷.93【题终南山僧堂】罗邺
　　九衢终日见南山，名利何人肯掩关。
　　唯有吾师达真理，坐看霜树老云间。
　　◎卷.94【大散岭】罗邺
　　过往长逢日色稀，雪花如掌扑行衣。
　　岭头却望人来处，特地身疑是鸟飞。
　　◎卷.95【嘉陵江】罗邺
　　嘉陵南岸雨初收，江似秋岚不煞流。
　　此地终朝有行客，无人一为棹扁舟。
　　◎卷.96【早行】罗邺
　　雨洒江声风又吹，扁舟正与睡相宜。
　　无端戍鼓催前去，别却青山向晓时。
　　◎卷.97【黄河晓渡】罗邺
　　大河平野正穷秋，羸马羸僮古渡头。
　　昨夜莲花峰下月，隔帘相伴到明愁。
　　◎卷.98【温泉】罗邺
　　一条春水漱莓苔，几绕玄宗浴殿回。
　　此水贵妃曾照影，不堪流入旧宫来。
　　◎卷.99【秋怨】罗邺
　　梦断南窗啼晓乌，新霜昨夜下庭梧。
　　不知帘外如珪月，还照边城到晓无。
　　◎卷.100【叹别】罗邺
　　北来南去几时休，人在光阴似箭流。
　　直待江山尽无路，始因抛得别离愁。
　　◎卷.101【送春】罗邺
　　欲别东风剩黯然，亦知春去有明年。
　　世间争那人先老，更对残花一醉眠。
　　◎卷.102【蜡烛】罗邺
　　暖香红焰一时燃，缇幕初垂月落天。
　　堪恨兰堂别离夜，如珠似泪滴樽前。
　　◎卷.103【陈宫】罗邺
　　白玉尊前紫桂香，迎春阁上燕双双。
　　陈王半醉贵妃舞，不觉隋兵夜渡江。
　　◎卷.104【水帘】罗邺
　　万点飞泉下白云，似帘悬处望疑真。
　　若将此水为霖雨，更胜长垂隔路尘。
　　◎卷.105【赏春（一作芳草，一作春游郁然有怀赋）】罗邺
　　芳草和烟暖更青，闲门要路一时生。
　　年年点检人间事，唯有春风不世情。
　　◎卷.106【叹平泉（一作伤平泉庄）】罗邺
　　生前几到此亭台，寻叹投荒去不回。
　　若遣春风会人意，花枝尽合向南开。
　　◎卷.107【长安春雨】罗邺
　　兼风飒飒洒皇州，能滞轻寒阻胜游。
　　半夜五侯池馆里，美人惊起为花愁。
　　◎卷.108【驾蜀回】罗邺
　　上皇西幸却归秦，花木依然满禁春。
　　唯有贵妃歌舞地，月明空殿锁香尘。
　　◎卷.109【吴王古宫井二首】罗邺
　　古宫荒井曾平后，见说耕人又凿开。
　　拾得玉钗镌敕字，当时恩泽赐谁来。
　　含青薜荔随金甃，碧砌磷磷生绿苔。
　　莫言数尺无波水，曾与如花并照来。
　　◎卷.110【江帆】罗邺
　　别离不独恨蹄轮，渡口风帆发更频。
　　何处青楼方凭槛，半江斜日认归人。
　　◎卷.111【为人感赠】罗邺
　　歌舞从来最得名，如今老寄洛阳城。
　　当时醉送龙骧曲，留与谁家唱月明。
　　◎卷.112【春江恨别】罗邺
　　望断长川一叶舟，可堪归路更沿流。
　　重来别处无人见，芳草斜阳满渡头。
　　◎卷.113【叹流水二首】罗邺
　　人间莫谩惜花落，花落明年依旧开。
　　却最堪悲是流水，便同人事去无回。
　　龙跃虬蟠旋作潭，绕红溅绿下东南。
　　春风散入侯家去，漱齿花前酒半酣。
　　◎卷.114【落第东归】罗邺
　　年年春色独怀羞，强向东归懒举头。
　　莫道还家便容易，人间多少事堪愁。
　　◎卷.115【镜】罗邺
　　昔岁相知别有情，几回磨拭始将行。
　　如今老去愁无限，抱向闲窗却怕明。
　　◎卷.116【南行】罗邺
　　腊晴江暖鸊鹈飞，梅雪香黏越女衣。
　　鱼市酒村相识遍，短船歌月醉方归。
　　◎卷.117【公子行】罗邺
　　金鞍玉勒照花明，过后春风特地生。
　　半醉五侯门里出，月高犹在禁街行。
　　◎卷.118【春日偶题城南韦曲】罗邺
　　韦曲城南锦绣堆，千金不惜买花栽。
　　谁知豪贵多羁束，落尽春红不见来。
　　◎卷.119【上东川顾尚书】罗邺
　　轻财重义真公子，长策沈机继武侯。
　　龙节坐持兵十万，可怜三蜀尽无忧。
　　◎卷.120【过王濬墓】罗邺
　　埋骨千年近路尘，路傍碑号晋将军。
　　当时若使无功业，早个耕桑到此坟。
　　◎卷.121【灞上感别】罗邺
　　灞水何人不别离，无家南北倚空悲。
　　十年此路花时节，立马沾襟酒一卮。
　　◎卷.122【春日与友人话别】罗邺
　　酌坐对芳草，东风吹旅衣。最嫌驱马倦，自未有山归。
　　华发将时逼，青云计又非。离襟一沾洒，回首正残晖。
　　◎卷.123【竹】罗邺
　　翠叶才分细细枝，清阴犹未上阶墀。蕙兰虽许相依日，
　　桃李还应笑后时。抱节不为霜霰改，成林终与凤凰期。
　　渭滨若更征贤相，好作渔竿系钓丝。
　　◎卷.124【边将】罗邺
　　马上乘秋欲建勋，飞狐夜斗出师频。若无紫塞烟尘事，
　　谁识青楼歌舞人。战骨沙中金镞在，贺筵花畔玉盘新。
　　由来边卒皆如此，只是君门合杀身。
　　◎卷.125【巴南旅泊】罗邺
　　巴山惨别魂，巴水彻荆门。此地若重到，居人谁复存。
　　落帆红叶渡，驻马白云村。却羡南飞雁，年年到故园。
　　◎卷.126【河上逢友人】罗邺
　　知君意不浅，立马问生涯。薄业无归地，他乡便是家。
　　宵吟怜桂魄，朝起怯菱花。语尽黄河上，西风日又斜。
　　◎卷.127【偶题离亭】罗邺
　　万般名利不关身，况待山平海变尘。五月波涛争下峡，
　　满堂金玉为何人。谩夸浮世青云贵，未尽离杯白发新。
　　谁似雨蓬蓬底客，渚花汀鸟自相亲。
　　◎卷.128【夏晚望嵩亭有怀】罗邺
　　正怜云水与心违，湖上亭高对翠微。尽日不妨凭槛望，
　　终年未必有家归。青蝉渐傍幽丛噪，白鸟时穿返照飞。
　　此地又愁无计住，一竿何处是因依。
　　◎卷.129【途中寄友人】罗邺
　　秋庭怅望别君初，折柳分襟十载馀。相见或因中夜梦，
　　寄来多是隔年书。携樽座外花空老，垂钓江头柳渐疏。
　　裁得诗凭千里雁，吟来宁不忆吾庐。
　　◎卷.130【伤侯第】罗邺
　　世间荣辱半相和，昨日权门今雀罗。万古明君方纳谏，
　　九江迁客更应多。碧池草熟人偷钓，画戟春闲莺乱过。
　　几许乐僮无主后，不离邻巷教笙歌。
　　◎卷.131【春日过寿安山馆】罗邺
　　旧国多将泉石亲，西游爱此拂行尘。帘开山色离亭午，
　　步入松香别岛春。谁肯暂安耕钓地，相逢谩叹路岐身。
　　归期不及桃花水，江上何曾鲙雪鳞。
　　◎卷.132【吴门再逢方干处士】罗邺
　　天上高名世上身，垂纶何不驾蒲轮。一朝卿相俱前席，
　　千古篇章冠后人。稽岭不归空挂梦，吴宫相值欲沾巾。
　　吾王若致升平化，可独成周只渭滨。
　　◎卷.133【蝉】罗邺
　　才入新秋百感生，就中蝉噪最堪惊。能催时节凋双鬓，
　　愁到江山听一声。不傍管弦拘醉态，偏依杨柳挠离情。
　　故园闻处犹惆怅，况是经年万里行。
　　◎卷.134【秋日留别义初上人】罗邺
　　塞寺穷秋别远师，西风一雁倍伤悲。每嗟尘世长多事，
　　重到禅斋是几时。霜岭自添红叶恨，月溪休和碧云词。
　　关河回首便千里，飞锡南归讵可知。
　　◎卷.135【夏日宿灵岩寺宗公院】罗邺
　　寺入千岩石路长，孤吟一宿远公房。卧听半夜杉坛雨，
　　转觉中峰枕簟凉。花界已无悲喜念，尘襟自足是非妨。
　　他年纵使重来此，息得心猿鬓已霜。
　　◎卷.136【冬日庙中书事呈栖白上人】罗邺
　　日高荒庙掩双扉，杉径无人鸟雀悲。昨日江潮起归思，
　　满窗风雨觉来时。何堪身计长如此，闲尽炉灰却是疑。
　　赖有碧云吟句客，禅馀相访说新诗。
　　◎卷.137【夏日题远公北阁】罗邺
　　危阁压山冈，晴空疑鸟行。胜搜花界尽，响益梵音长。
　　有月堪先到，无风亦自凉。人烟纷绕绕，诸树共苍苍。
　　榻恋高楼语，瓯怜昼茗香。此身闲未得，驱马入残阳。
　　◎卷.138【秋蝶二首】罗邺
　　秦楼花发时，秦女笑相随。及到秋风日，飞来欲问谁。
　　似厌栖寒菊，翩翩占晚阳。愁人如见此，应下泪千行。
　　◎卷.139【秋别】罗邺
　　别路垂杨柳，秋风凄管弦。青楼君去后，明月为谁圆。
　　◎卷.140【共友人看花】罗邺
　　愁将万里身，来伴看花人。何事独惆怅，故园还又春。
　　◎卷.141【行次】罗邺
　　终日长程复短程，一山行尽一山青。
　　路傍君子莫相笑，天上由来有客星。
　　◎卷.142【凤州北楼】罗邺
　　城上层楼北望时，闲云远水自相宜。
　　人人尽道堪图画，枉遣山翁醉习池。
　　◎卷.143【赠僧】罗邺
　　繁华举世皆如梦，今古何人肯暂闲。
　　唯有东林学禅客，白头闲坐对青山。


第六百五十五卷
　　◎卷.1【曲江春感（一题作归五湖）】罗隐
　　江头日暖花又开，江东行客心悠哉。高阳酒徒半凋落，
　　终南山色空崔嵬。圣代也知无弃物，侯门未必用非才。
　　一船明月一竿竹，家住五湖归去来。
　　◎卷.2【皇陂】罗隐
　　皇陂潋滟深复深，陂西下马聊登临。垂杨风轻弄翠带，
　　鲤鱼日暖跳黄金。三月穷途无胜事，十年流水见归心。
　　输他谷口郑夫子，偷得闲名说至今。
　　◎卷.3【寄郑补阙】罗隐
　　夫子门前数仞墙，每经过处忆游梁。路从青琐无因见，
　　恩在丹心不可忘。未必便为谗口隔，只应贪草谏书忙。
　　别来愁悴知多少，两度槐花马上黄。
　　◎卷.4【牡丹花】罗隐
　　似共东风别有因，绛罗高卷不胜春。若教解语应倾国，
　　任是无情亦动人。芍药与君为近侍，芙蓉何处避芳尘。
　　可怜韩令功成后，辜负秾华过此身。
　　◎卷.5【黄河】罗隐
　　莫把阿胶向此倾，此中天意固难明。解通银汉应须曲，
　　才出昆仑便不清。高祖誓功衣带小，仙人占斗客槎轻。
　　三千年后知谁在，何必劳君报太平。
　　◎卷.6【汴河】罗隐
　　当时天子是闲游，今日行人特地愁。柳色纵饶妆故国，
　　水声何忍到扬州。乾坤有意终难会，黎庶无情岂自由。
　　应笑秦皇用心错，谩驱神鬼海东头。
　　◎卷.7【西京崇德里居】罗隐
　　进乏梯媒退又难，强随豪贵殢长安。风从昨夜吹银汉，
　　泪拟何门落玉盘。抛掷红尘应有恨，思量仙桂也无端。
　　锦鳞赪尾平生事，却被闲人把钓竿。
　　◎卷.8【投所思】罗隐
　　憔悴长安何所为，旅魂穷命自相疑。满川碧嶂无归日，
　　一榻红尘有泪时。雕琢只应劳郢匠，膏肓终恐误秦医。
　　浮生七十今三十，从此凄惶未可知。
　　◎卷.9【经张舍人旧居（一题作河中经故翰林张舍人所居）】罗隐
　　行尘不是昔时尘，谩向朱门忆侍臣。一榻已无开眼处，
　　九泉应有爱才人。文馀吐凤他年诏，树想栖鸾旧日春。
　　从此恩深转难报，夕阳衰草泪沾巾。
　　◎卷.10【雒城作】罗隐
　　大卤旌旗出洛滨，此中烟月已埃尘。更无楼阁寻行处，
　　只有山川识野人。早得铸金夸范蠡，旋闻垂钓哭平津。
　　旧游难得时难遇，回首空城百草春。
　　◎卷.11【姑苏城南湖陪曹使君游】罗隐
　　水蓼花红稻穗黄，使君兰棹泛回塘。倚风荇藻先开路，
　　迎旆凫鷖尽著行。手里兵符神与术，腰间金印彩为囊。
　　少年太守勋庸盛，应笑燕台两鬓霜。
　　◎卷.12【秋日有寄姑苏曹使君】罗隐
　　多病无因棹小舟，阖闾城下谒名侯。水寒不见双鱼信，
　　风便唯闻五袴讴。早说用兵长暗合，近传观稼亦闲游。
　　须知谢奕依前醉，闲阻清谈又一秋。
　　◎卷.13【送章碣赴举】罗隐
　　苹鹿歌中别酒催，粉闱星彩动昭回。久经罹乱心应破，
　　乍睹升平眼渐开。顾我昔年悲玉石，怜君今日蕴风雷。
　　龙门盛事无因见，费尽黄金老隗台。
　　◎卷.14【寄杨秘书】罗隐
　　湖水平来见鲤鱼，偶因烹处得琼琚。披寻藻思千重后，
　　吟想冰光万里馀。漳浦病来情转薄，赤城吟苦意何如。
　　锦衣公子怜君在，十载兵戈从板舆。
　　◎卷.15【往年进士赵能卿尝话金庭胜事，见示叙】罗隐
　　会稽诗客赵能卿，往岁相逢话石城。正恨故人无上寿，
　　喜闻良宰有高情。山朝佐命层层耸，水接飞流步步清。
　　两火一刀罹乱后，会须乘兴雪中行。
　　◎卷.16【得宣州窦尚书书因投寄二首】罗隐
　　双鱼迢递到江滨，伤感南陵旧主人。万里朝台劳寄梦，
　　十年侯国阻趋尘。寻知乱后尝辞禄，共喜闲来得养神。
　　时见齐山敬亭客，不堪戎马战征频。
　　曾逐旌旗过板桥，世途多难竟蓬飘。步兵校尉辞公府，
　　车骑将军忆本朝。醉里旧游还历历，病中衰鬓奈萧萧。
　　遗簪堕履应留念，门客如今只下僚。
　　◎卷.17【雪】罗隐
　　细玉罗纹下碧霄，杜门颜巷落偏饶。巢居只恐高柯折，
　　旅客愁闻去路遥。撅冻野蔬和粉重，扫庭松叶带酥烧。
　　寒窗呵笔寻诗句，一片飞来纸上销。
　　◎卷.18【暇日有寄姑苏曹使君兼呈张郎中郡中宾僚】罗隐
　　嘉植阴阴覆剑池，此中能政动神祇。湖边观稼雨迎马，
　　城外犒军风满旗。融酒徒夸无算爵，俭莲还少最高枝。
　　珊瑚笔架真珠履，曾和陈王几首诗。
　　◎卷.19【寄右省王谏议】罗隐
　　耳边要静不得静，心里欲闲终未闲。自是宿缘应有累，
　　可能时事更相关。鱼惭张翰辞东府，鹤怨周颙负北山。
　　看却金庭芝朮老，又驱车入七人班。
　　◎卷.20【焚书坑】罗隐
　　千载遗踪一窖尘，路傍耕者亦伤神。
　　祖龙算事浑乖角，将谓诗书活得人。
　　◎卷.21【始皇陵】罗隐
　　荒堆无草树无枝，懒向行人问昔时。
　　六国英雄漫多事，到头徐福是男儿。
　　◎卷.22【送沈先辈归送上嘉礼（一作送沈光及第后东归兼赴嘉礼）】罗隐
　　青青月桂触人香，白苎衫轻称沈郎。好继马卿归故里，
　　况闻山简在襄阳。杯倾别岸应须醉，花傍征车渐欲芳。
　　拟把金钱赠嘉礼，不堪栖屑困名场。
　　◎卷.23【春日叶秀才曲江】罗隐
　　江花江草暖相隈，也向江边把酒杯。春色恼人遮不得，
　　别愁如疟避还来。安排贱迹无良策，裨补明时望重才。
　　一曲吴歌齐拍手，十年尘眼未曾开。
　　◎卷.24【西京道德里】罗隐
　　秦树团团夕结阴，此中庄舄动悲吟。一枝丹桂未入手，
　　万里苍波长负心。老去渐知时态薄，愁来唯愿酒杯深。
　　七雄三杰今何在，休为闲人泪满襟。
　　◎卷.25【忆夏口】罗隐
　　汉阳渡口兰为舟，汉阳城下多酒楼。当年不得尽一醉，
　　别梦有时还重游。襟带可怜吞楚塞，风烟只好狎江鸥。
　　月明更想曾行处，吹笛桥边木叶秋。
　　◎卷.26【武牢关】罗隐
　　楚人曾此限封疆，不见清阴六里长。一壑暮声何怨望，
　　数峰秋势自颠狂。由来四皓须神伏，大抵秦皇谩气强。
　　欲学鸡鸣试关吏，太平时节懒思量。
　　◎卷.27【途中献晋州孟中丞】罗隐
　　太平天子念蒲东，又委星郎养育功。昨日隼旟辞阙下，
　　今朝珠履在河中。楼移庾亮千山月，树待袁宏一扇风。
　　不及政成应入拜，晋州何足展清通。
　　◎卷.28【长安秋夜】罗隐
　　远闻天子似羲皇，偶舍渔乡入帝乡。五等列侯无故旧，
　　一枝仙桂有风霜。灯欹短焰烧离鬓，漏转寒更滴旅肠。
　　归计未知身已老，九衢双阙夜苍苍。
　　◎卷.29【春晚寄钟尚书】罗隐
　　宰府初开忝末尘，四年谈笑隔通津。官资肯便矜中路，
　　酒醆还应忆故人。江畔旧游秦望月，槛前公事镜湖春。
　　如今莫问西禅坞，一炷寒香老病身。
　　◎卷.30【秋晓寄友人】罗隐
　　洞庭霜落水云秋，又泛轻涟任去留。世界高谈今已得，
　　宦途清贵旧曾游。手中彩笔夸题凤，天上泥封奖狎鸥。
　　更见南来钓翁说，醉吟还上木兰舟。
　　◎卷.31【秋日有酬（一作寄王师范）】罗隐
　　旧业传家有宝刀，近闻馀力更挥毫。腰间印佩黄金重，
　　卷里诗裁白雪高。宴罢嘉宾迎凤藻，猎归诸将问龙韬。
　　分茅列土才三十，犹拟回头赌锦袍。
　　◎卷.32【所思】罗隐
　　梁王兔苑荆榛里，炀帝鸡台梦想中。只觉惘然悲谢傅，
　　未知何以报文翁。生灵不幸台星拆，造化无情世界空。
　　划尽寒灰始堪叹，满庭霜叶一窗风。
　　◎卷.33【送魏校书兼呈曹使君】罗隐
　　乱离无计驻生涯，又事东游惜岁华。村店酒旗沽竹叶，
　　野桥梅雨泊芦花。雠书发迹官虽屈，负米安亲路不赊。
　　应见使君论世旧，扫门重得向曹家。
　　◎卷.34【四皓庙】罗隐
　　汉惠秦皇事已闻，庙前高木眼前云。
　　楚王谩费闲心力，六里青山尽属君。
　　◎卷.35【浮云】罗隐
　　溶溶曳曳自舒张，不向苍梧即帝乡。
　　莫道无心便无事，也曾愁杀楚襄王。
　　◎卷.36【早发】罗隐
　　北去南来无定居，此生生计竟何如。
　　酷怜一觉平明睡，长被鸡声恶破除。
　　◎卷.37【香】罗隐
　　沈水良材食柏珍，博山烟暖玉楼春。
　　怜君亦是无端物，贪作馨香忘却身。
　　◎卷.38【邺城】罗隐
　　台上年年掩翠蛾，台前高树夹漳河。
　　英雄亦到分香处，能共常人较几多。


第六百五十六卷
　　◎卷.1【七夕】罗隐
　　络角星河菡萏天，一家欢笑设红筵。应倾谢女珠玑箧，
　　尽写檀郎锦绣篇。香帐簇成排窈窕，金针穿罢拜婵娟。
　　铜壶漏报天将晓，惆怅佳期又一年。
　　◎卷.2【送臧濆下第谒窦鄜州】罗隐
　　赋得长杨不直钱，却来京口看莺迁。也知绛灌轻才子，
　　好谒尤常醉少年。万里故乡云缥缈，一春生计泪澜汍。
　　多情柱史应相问，与话归心正浩然。
　　◎卷.3【清明日曲江怀友】罗隐
　　君与田苏即旧游，我于交分亦绸缪。二年隔绝黄泉下，
　　尽日悲凉曲水头。鸥鸟似能齐物理，杏花疑欲伴人愁。
　　寡妻稚子应寒食，遥望江陵一泪流。
　　◎卷.4【送郑州严员外】罗隐
　　欲将刀笔润王猷，东去先分圣主忧。满扇好风吹郑圃，
　　一车甘雨别皇州。尚书碛冷鸿声晚，仆射陂寒树影秋。
　　从此文星在何处，武牢关外庾公楼。
　　◎卷.5【孙员外赴阙后重到三衢】罗隐
　　远山高枝思悠哉，重倚危楼尽一杯。谢守已随征诏入，
　　鲁儒犹逐断蓬来。地寒谩忆移暄手，时急方须济世才。
　　宣室夜阑如有问，可能全忘未然灰。
　　◎卷.6【衡阳泊木居士庙下作（一题作题木居士庙）】罗隐
　　乌噪残阳草满庭，此中枯木似人形。只应神物长为主，
　　未必浮槎即有灵。八月风波飘不去，四时黍稷荐惟馨。
　　南朝庾信无因赋，牢落祠前水气腥。
　　◎卷.7【钟陵见杨秀才（一题作见进士杨寻）】罗隐
　　孺亭滕阁少踟蹰，三度南游一事无。只觉流年如鸟逝，
　　不知何处有龙屠。云归洪井枝柯敛，水下漳江气色粗。
　　赖得与君同此醉，醒来愁被鬼揶揄。
　　◎卷.8【自湘川东下立春泊夏口阻风登孙权城】罗隐
　　吴门此去逾千里，湘浦离来想数旬。只见风师长占路，
　　不知青帝已行春。危怜坏堞犹遮水，狂爱寒梅欲傍人。
　　事往时移何足问，且凭村酒暖精神。
　　◎卷.9【春日忆湖南旧游寄卢校书】罗隐
　　旅榜前年过洞庭，曾提刀笔事甘宁。玳筵离隔将军幕，
　　朱履频窥处士星。恩重匣中孤剑在，梦馀江畔数峰青。
　　金貂见服嘉宾散，回首昭丘一涕零。
　　◎卷.10【贺淮南节度卢员外赐绯】罗隐
　　俭莲高贵九霄闻，粲粲朱衣降五云。骢马早年曾避路，
　　银鱼今日且从军。御题彩服垂天眷，袍展花心透縠纹。
　　应笑当年老莱子，鲜华都自降明君。
　　◎卷.11【春日独游禅智寺】罗隐
　　树远连天水接空，几年行乐旧隋宫。花开花谢还如此，
　　人去人来自不同。鸾凤调高何处酒，吴牛蹄健满车风。
　　思量只合腾腾醉，煮海平陈一梦中。
　　◎卷.12【和淮南李司空同转运员外（一作同转运卢员外赐绯）】罗隐
　　层层高阁旧瀛洲，此地须征第一流。丞相近年萦倚望，
　　重才今日喜遨游。荣持健笔金黄贵，恨咽离筵管吹秋。
　　谁继伊皋送行句，梁王诗好郢人愁。
　　◎卷.13【后土庙】罗隐
　　四海兵戈尚未宁，始于云外学仪形。九天玄女犹无圣，
　　后土夫人岂有灵。一带好云侵鬓绿，两层危岫拂眉青。
　　韦郎年少知何在，端坐思量太白经。
　　◎卷.14【金陵夜泊】罗隐
　　冷烟轻淡傍衰丛，此夕秦淮驻断蓬。栖雁远惊沽酒火，
　　乱鸦高避落帆风。地销王气波声急，山带秋阴树影空。
　　六代精灵人不见，思量应在月明中。
　　◎卷.15【上江州陈员外】罗隐
　　寒江九派转城楼，东下钟陵第一州。人自中台方贵盛，
　　地从西晋即风流。旧班久望鹓晴翥，馀力犹闻虎夜浮。
　　应恨属官无健令，异时佳节阻闲游。
　　◎卷.16【广陵开元寺阁上作】罗隐
　　满槛山川漾落晖，槛前前事去如飞。云中鸡犬刘安过，
　　月里笙歌炀帝归。江蹙海门帆散去，地吞淮口树相依。
　　红楼翠幕知多少，长向东风有是非。
　　◎卷.17【上鄂州韦尚书】罗隐
　　往岁先皇驭九州，侍臣才业最风流。文穷典诰虽馀力，
　　俗致雍熙尽密谋。兰省换班青作绶，柏台前引绛为鞲。
　　都缘未负江山兴，开济生灵校一秋。
　　◎卷.18【早春巴陵道中】罗隐
　　远雪亭亭望未销，岳阳春浅似相饶。短芦冒土初生笋，
　　高柳偷风已弄条。波泛洞庭猵獭健，谷连荆楚鬼神妖。
　　中流菱唱泊何处，一只画船兰作桡。
　　◎卷.19【广陵秋日酬进士臧濆见寄】罗隐
　　驿西斜日满窗前，独凭秋栏思渺绵。数尺断蓬惭故国，
　　一轮清镜泣流年。已知世事真徒尔，纵有心期亦偶然。
　　空愧荀家好兄弟，雁来鱼去是因缘。
　　◎卷.20【淮南送李司空朝觐】罗隐
　　圣君宵旰望时雍，丹诏西来雨露浓。宣父道高休叹凤，
　　武侯才大本吟龙。九州似鼎终须负，万物为铜只待熔。
　　腊后春前更何事，便看经度奏东封。
　　◎卷.21【秋日禅智寺见裴郎中题名寄韦瞻】罗隐
　　野寺疏钟万木秋，偶寻题处认名侯。官离南郡应闲暇，
　　地胜东山想驻留。百醆浓醪成别梦，两行垂露浣羁愁。
　　心知只有韦公在，更对真踪话旧游。
　　◎卷.22【广陵春日忆池阳有寄】罗隐
　　烟水濛濛接板桥，数年经历驻征桡。醉凭危槛波千顷，
　　愁倚长亭柳万条。别后故人冠獬豸，病来知己赏鹪鹩。
　　清流夹宅千家住，会待闲乘一信潮。
　　◎卷.23【春中湘中题岳麓寺僧舍】罗隐
　　蟾宫虎穴两皆休，来凭危栏送远愁。多事林莺还谩语，
　　薄情边雁不回头。春融只待乾坤醉，水阔深知世界浮。
　　欲共高僧话心迹，野花芳草奈相尤。
　　◎卷.24【出试后投所知】罗隐
　　此日蓬壶两日程，当时消息甚分明。桃须曼倩催方熟，
　　橘待洪崖遣始行。岛外音书应有意，眼前尘土渐无情。
　　莫教更似山西鼠，啮破愁肠恨一生。
　　◎卷.25【湘南春日怀古】罗隐
　　晴江春暖兰蕙薰，凫鹥苒苒鸥著群。洛阳贾谊自无命，
　　少陵杜甫兼有文。空阔远帆遮落日，苍茫野树碍归云。
　　松醪酒好昭潭静，闲过中流一吊君。
　　◎卷.26【江州望庐山】罗隐
　　东南苍翠何崔嵬，横流一望幽抱开。影寒已令水底去，
　　脚阔欲过湖心来。深处不唯容鬼怪，暗中兼恐有风雷。
　　仙人往往今谁在，红杏花香重首回。
　　◎卷.27【金陵寄窦尚书】罗隐
　　二年岐路有西东，长忆优游楚驿中。虎帐谈高无客继，
　　马卿官傲少人同。世危肯使依刘表，山好犹能忆谢公。
　　此去此恩言不得，谩将闲泪对春风。
　　◎卷.28【清溪江令公宅】罗隐
　　蛮笺象管夜深时，曾赋陈宫第一诗。宴罢风流人不见，
　　废来踪迹草应知。莺怜胜事啼空巷，蝶恋馀香舞好枝。
　　还有往年金甃井，牧童樵叟等闲窥。
　　◎卷.29【郑州献卢舍人（时本官王令公收复两京后）】罗隐
　　海槎闲暇阆风轻，不是安流不肯行。鸡省露浓汤饼熟，
　　凤池烟暖诏书成。渔筹已合光儒梦，尧印何妨且治兵。
　　会待两都收复后，右图仪表左题名。
　　◎卷.30【别池阳所居】罗隐
　　黄尘初起此留连，火耨刀耕六七年。雨夜老农伤水旱，
　　雪晴渔父共舟船。已悲世乱身须去，肯愧途危迹屡迁。
　　却是九华山有意，列行相送到江边。
　　◎卷.31【送内使周大夫自杭州朝贡】罗隐
　　八都上将近平戎，便附輶轩奏圣聪。三接驾前朝觐礼，
　　一函江表战征功。云间阆苑何时见，水底瑶池触处通。
　　知有殿庭馀力在，莫辞消息寄西风。
　　◎卷.32【酬黄从事怀旧见寄】罗隐
　　旧游不合到心中，把得君诗意亦同。水馆酒阑清夜月，
　　香街人散白杨风。长绳系日虽难绊，辨口谈天不易穷。
　　世事自随蓬转在，思量何处是飞蓬。
　　◎卷.33【绣】罗隐
　　一片丝罗□□□，洞房西室女工劳。花随玉指添春色，
　　鸟逐金针长羽毛。蜀锦谩夸声自贵，越绫虚说价功高。
　　可中用作鸳鸯被，红叶枝枝不碍刀。
　　◎卷.34【西施】罗隐
　　家国兴亡自有时，吴人何苦怨西施。
　　西施若解倾吴国，越国亡来又是谁。
　　◎卷.35【自遣】罗隐
　　得即高歌失即休，多愁多恨亦悠悠。
　　今朝有酒今朝醉，明日愁来明日愁。
　　◎卷.36【白角篦】罗隐
　　白似琼瑶滑似苔，随梳伴镜拂尘埃。
　　莫言此个尖头物，几度撩人恶发来。
　　◎卷.37【铜雀台】罗隐
　　强歌强舞竟难胜，花落花开泪满膺。
　　只合当年伴君死，免交憔悴望西陵。
　　◎卷.38【鹦鹉】罗隐
　　莫恨雕笼翠羽残，江南地暖陇西寒。
　　劝君不用分明语，语得分明出转难。
　　◎卷.39【金钱花】罗隐
　　占得佳名绕树芳，依依相伴向秋光。
　　若教此物堪收贮，应被豪门尽劚将。
　　◎卷.40【梅】罗隐
　　天赐胭脂一抹腮，盘中磊落笛中哀。
　　虽然未得和羹便，曾与将军止渴来。


第六百五十七卷
　　◎卷.1【钱尚父生日】罗隐
　　大昴分光降斗牛，兴唐宗社作诸侯。伊夔事业扶千载，
　　韩白机谋冠九州。贵盛上持龙节钺，延长应续鹤春秋。
　　锦衣玉食将何报，更俟庄椿一举头。
　　◎卷.2【寄前户部陆郎中】罗隐
　　出驯桑雉入朝簪，箫洒清名映士林。近日篇章欺白雪，
　　早年词赋得黄金。桂堂纵道探龙颔，兰省何曾驻鹤心。
　　离乱事多人不会，酒浓花暖且闲吟。
　　◎卷.3【登瓦棺寺阁】罗隐
　　下盘空迹上云浮，偶逐僧行步步愁。暂憩已知须用意，
　　渐来争忍不回头。烟中树老重江晚，铎外风轻四境秋。
　　懒指台城更东望，鹊飞龙斗尽荒丘。
　　◎卷.4【九华山费征君所居】罗隐
　　草堂何处试徘徊，见说遗踪向此开。蟾桂自归三径后，
　　鹤书曾降九天来。白云事迹依前在，青琐光阴竟不回。
　　尽夕为君思曩日，野泉呜咽路莓苔。
　　◎卷.5【途中寄怀】罗隐
　　不知何处是前程，合眼腾腾信马行。两鬓已衰时未遇，
　　数峰虽在病相撄。尘埃巩洛虚光景，诗酒江湖漫姓名。
　　试哭军门看谁问，旧来还似祢先生。
　　◎卷.6【京口见李侍郎】罗隐
　　傞傞江柳欲矜春，铁瓮城边见故人。屈指不堪言甲子，
　　披风常记是庚申。别来且喜身俱健，乱后休悲业尽贫。
　　还有杖头沽酒物，待寻山寺话逡巡。
　　◎卷.7【秋日酬张特玄】罗隐
　　病寄南徐两度秋，故人依约亦扬州。偶因雁足思闲事，
　　拟棹孤舟访旧游。风急几闻江上笛，月高谁共酒家楼。
　　平生意气消磨尽，甘露轩前看水流。
　　◎卷.8【登高咏菊尽（一作李山甫诗）】罗隐
　　篱畔霜前偶得存，苦教迟晚避兰荪。能销造化几多力，
　　不受阳和一点恩。生处岂容依玉砌，要时还许上金樽。
　　陶公没后无知己，露滴幽丛见泪痕。
　　◎卷.9【登夏州城楼】罗隐
　　寒城猎猎戍旗风，独倚危楼怅望中。万里山河唐土地，
　　千年魂魄晋英雄。离心不忍听边马，往事应须问塞鸿。
　　好脱儒冠从校尉，一枝长戟六钧弓。
　　◎卷.10【水边偶题】罗隐
　　野水无情去不回，水边花好为谁开。只知事逐眼前去，
　　不觉老从头上来。穷似丘轲休叹息，达如周召亦尘埃。
　　思量此理何人会，蒙邑先生最有才。
　　◎卷.11【故洛阳公镇大梁时隐得游门下今之经历事往…以伤以谢】罗隐
　　孤舟欲泊思何穷，曾忆西来值雪中。珠履少年初满座，
　　白衣游子也从公。狂抛赋笔琉璃冷，醉倚歌筵玳瑁红。
　　今日斯文向谁说，泪碑棠树两成空。
　　◎卷.12【杜陵秋思】罗隐
　　南望商於北帝都，两堪栖托两无图。只闻斥逐张公子，
　　不觉悲同楚大夫。岩畔早凉生紫桂，井边疏影落高梧。
　　一杯渌酒他年忆，沥向清波寄五湖。
　　◎卷.13【隐尝在江陵忝故中令白公叨蒙知遇…遂成长句】罗隐
　　往岁酂侯镇渚宫，曾将清律暖孤蓬。才怜曼倩三冬后，
　　艺许由基一箭中。言重不能轻薄命，地寒终是泣春风。
　　凤凰池涸台星拆，回首岐山忆至公。
　　◎卷.14【夜泊毗陵无锡县有寄】罗隐
　　草虫幽咽树初团，独系孤舟夜已阑。浊浪势奔吴苑急，
　　疏钟声彻惠山寒。愁催鬓发凋何易，贫恋家乡别渐难。
　　他日亲朋应大笑，始知书剑是无端。
　　◎卷.15【桃花】罗隐
　　暖触衣襟漠漠香，间梅遮柳不胜芳。数枝艳拂文君酒，
　　半里红欹宋玉墙。尽日无人疑怅望，有时经雨乍凄凉。
　　旧山山下还如此，回首东风一断肠。
　　◎卷.16【筹笔驿】罗隐
　　抛掷南阳为主忧，北征东讨尽良筹。时来天地皆同力，
　　运去英雄不自由。千里山河轻孺子，两朝冠剑恨谯周。
　　唯馀岩下多情水，犹解年年傍驿流。
　　◎卷.17【重过随州故兵部李侍郎恩知因抒长句】罗隐
　　庄周高论伯牙琴，闲夜思量泪满襟。四海共谁言近事，
　　九原从此负初心。鸥翻汉浦风波急，雁下郧溪雾雨深。
　　惭愧苍生还有意，解歌襦袴至如今。
　　◎卷.18【商於驿楼东望有感】罗隐
　　山川去接汉江东，曾伴隋侯醉此中。歌绕夜梁珠宛转，
　　舞娇春席雪朦胧。棠遗善政阴犹在，薤送哀声事已空。
　　惆怅知音竟难得，两行清泪白杨风。
　　◎卷.19【寄南城韦逸人】罗隐
　　杜甫诗中韦曲花，至今无赖尚豪家。美人晓折露沾袖，
　　公子醉时香满车。万里丹青传不得，二年风雨恨无涯。
　　羡他南涧高眠客，春去春来任物华。
　　◎卷.20【梅花】罗隐
　　吴王醉处十馀里，照野拂衣今正繁。经雨不随山鸟散，
　　倚风疑共路人言。愁怜粉艳飘歌席，静爱寒香扑酒樽。
　　欲寄所思无好信，为人惆怅又黄昏。
　　◎卷.21【淮南高骈所造迎仙楼】罗隐
　　鸾音鹤信杳难回，凤驾龙车早晚来。仙境是谁知处所，
　　人间空自造楼台。云侵朱槛应难到，虫网闲窗永不开。
　　子细思量成底事，露凝风摆作尘埃。
　　◎卷.22【和禅月大师见赠】罗隐
　　高僧惠我七言诗，顿豁尘心展白眉。秀似谷中花媚日，
　　清如潭底月圆时。应观法界莲千叶，肯折人间桂一支。
　　漂荡秦吴十馀载，因循犹恨识师迟。
　　◎卷.23【谒文宣王庙】罗隐
　　晚来乘兴谒先师，松柏凄凄人不知。九仞萧墙堆瓦砾，
　　三间茅殿走狐狸。雨淋状似悲麟泣，露滴还同叹凤悲。
　　傥使小儒名稍立，岂教吾道受栖迟。
　　◎卷.24【代文宣王答】罗隐
　　三教之中儒最尊，止戈为武武尊文。吾今尚自披蓑笠，
　　你等何须读典坟。释氏宝楼侵碧汉，道家宫殿拂青云。
　　若教颜闵英灵在，终不羞他李老君。
　　◎卷.25【重送朗州张员外】罗隐
　　朱轮此去正春风，且驻青云听断蓬。一榻早年容孺子，
　　双旌今日别文翁。诚知汲善心长在，争奈干时迹转穷。
　　酬德酬恩两无路，谩劳惆怅凤城东。
　　◎卷.26【广陵秋夜读进士常修三篇因题】罗隐
　　入蜀归吴三首诗，藏于笥箧重于师。剑关夜读相如听，
　　瓜步秋吟炀帝悲。景物也知输健笔，时情谁不许高枝。
　　明年二月春风里，江岛闲人慰所思。
　　◎卷.27【逼试投所知】罗隐
　　桃在仙翁旧苑傍，暖烟轻霭扑人香。十年此地频偷眼，
　　二月春风最断肠。曾恨梦中无好事，也知囊里有仙方。
　　寻思仙骨终难得，始与回头问玉皇。
　　◎卷.28【汉江上作】罗隐
　　汉江波浪渌于苔，每到江边病眼开。半雨半风终日恨，
　　无名无迹几时回。云生岸谷秋阴合，树接帆樯晚思来。
　　对此空惭圣明代，忍教缨上有尘埃。
　　◎卷.29【秋夜寄进士顾荣】罗隐
　　秋河耿耿夜沈沈，往事三更尽到心。多病谩劳窥圣代，
　　薄才终是费知音。家山梦后帆千尺，尘土搔来发一簪。
　　空羡良朋尽高价，可怜东箭与南金。
　　◎卷.30【寄渭北徐从事】罗隐
　　暖云慵堕柳垂条，骢马徐郎过渭桥。官秩旧参荀秘监，
　　樽罍今伴霍嫖姚。科随鹄箭频曾中，礼向侯弓以重招。
　　莫恨东风促行李，不多时节却归朝。
　　◎卷.31【徐寇南逼感事献江南知己次韵】罗隐
　　酒阑离思浩无穷，西望维扬忆数公。万里飘零身未了，
　　一家知奖意曾同。云横晋国尘应暗，路转吴江信不通。
　　今日便成卢子谅，满襟珠泪堕霜风。
　　◎卷.32【寄三衢孙员外】罗隐
　　小敷文伯见何时，南望三衢渴复饥。天子未能崇典诰，
　　诸生徒欲恋旌旗。风高绿野苗千顷，露冷平楼酒满卮。
　　尽是数旬陪奉处，使君争肯不相思。
　　◎卷.33【淮南送卢端公归台】罗隐
　　凤鸾势逸九霄宽，北去南来任羽翰。朱绂两参王俭府，
　　绣衣三领杜林官。道从上国曾匡济，才向牢盆始重难。
　　应笑张纲谩生事，埋轮不得在长安。
　　◎卷.34【炀帝陵】罗隐
　　入郭登桥出郭船，红楼日日柳年年。
　　君王忍把平陈业，只博雷塘数亩田。
　　◎卷.35【马嵬坡】罗隐
　　佛屋前头野草春，贵妃轻骨此为尘。
　　从来绝色知难得，不破中原未是人。
　　◎卷.36【柳】罗隐
　　灞岸晴来送别频，相偎相倚不胜春。
　　自家飞絮犹无定，争解垂丝绊路人。
　　◎卷.37【隋堤柳】罗隐
　　夹路依依千里遥，路人回首认隋朝。
　　春风未借宣华意，犹费工夫长绿条。
　　◎卷.38【孟浩然墓】罗隐
　　数步荒榛接旧蹊，寒江漠漠草凄凄。
　　鹿门黄土无多少，恰到书生冢便低。
　　◎卷.39【秦纪】罗隐
　　长策东鞭及海隅，鼋鼍奔走鬼神趋。
　　怜君未到沙丘日，肯信人间有死无。
　　◎卷.40【仙掌】罗隐
　　掌前流水驻无尘，掌下轩车日日新。
　　谩向山头高举手，何曾招得路行人。


第六百五十八卷
　　◎卷.1【咏月】罗隐
　　湖上风高动白蘋，暂延清景此逡巡。隔年违别成何事，
　　半夜相看似故人。蟾向静中矜爪距，兔隈明处弄精神。
　　嫦娥老大应惆怅，倚泣苍苍桂一轮。
　　◎卷.2【宿荆州江陵驿】罗隐
　　西游象阙愧知音，东下荆溪称越吟。风动芰荷香四散，
　　月明楼阁影相侵。闲欹别枕千般梦，醉送征帆万里心。
　　薜荔衣裳木兰楫，异时烟雨好追寻。
　　◎卷.3【抚州别阮兵曹】罗隐
　　雪晴天外见诸峰，幽轧行轮有去踪。内史宅边今独恨，
　　步兵厨畔旧相容。十年别鬓疑朝镜，千里归心著晚钟。
　　若不他时更青眼，未知谁肯荐临邛。
　　◎卷.4【新安投所知】罗隐
　　少年容易舍樵渔，曾辱明公荐子虚。汉殿夜寒时不食，
　　宋都风急命何疏。云埋野艇吟归去，草没山田赋遂初。
　　长剑一寻歌一奏，此心争肯为鲈鱼。
　　◎卷.5【江边有寄】罗隐
　　江边旧业半雕残，每轸归心即万端。狂折野梅山店暖，
　　醉吹村笛酒楼寒。只言圣代谋身易，争奈贫儒得路难。
　　同病同忧更何事，为君提笔画渔竿。
　　◎卷.6【送友人归夷门】罗隐
　　二年流落大梁城，每送君归即有情。别路算来成底事，
　　旧游言著似前生。苑荒懒认词人会，门在空怜烈士名。
　　至竟男儿分应定，不须惆怅谷中莺。
　　◎卷.7【湘中见进士乔诩】罗隐
　　吴公台下别经秋，破虏城边暂驻留。一笑有情堪解梦，
　　数年无故不同游。云牵楚思横鱼艇，柳送乡心入酒楼。
　　且酌松醪依旧醉，谁能相见向春愁。
　　◎卷.8【上霅川裴郎中】罗隐
　　贵提金印出咸秦，潇洒江城两度春。一派水清疑见胆，
　　数重山翠欲留人。望崇早合归黄阁，诗好何妨恋白蘋。
　　自是受恩心未足，却垂双翅羡吴均。
　　◎卷.9【钱塘江潮】罗隐
　　怒声汹汹势悠悠，罗刹江边地欲浮。漫道往来存大信，
　　也知反覆向平流。任抛巨浸疑无底，猛过西陵只有头。
　　至竟朝昏谁主掌，好骑赪鲤问阳侯。
　　◎卷.10【送人赴职任褒中】罗隐
　　物态时情难重陈，夫君此去莫伤春。男儿只要有知己，
　　才子何堪更问津。万转江山通蜀国，两行珠翠见褒人。
　　海棠花谢东风老，应念京都共苦辛。
　　◎卷.11【临川投穆中丞】罗隐
　　试将生计问蓬根，心委寒灰首戴盆。翅弱未知三岛路，
　　舌顽虚掉五侯门。啸烟白狖沈高木，捣月清砧触旅魂。
　　家在碧江归不得，十年鱼艇长苔痕。
　　◎卷.12【早春送张坤归大梁（一题作早春送大梁卢从事）】罗隐
　　萧萧羸马正尘埃，又送輶轩向吹台。别酒莫辞今夜醉，
　　故人知是几时回。泉经华岳犹应冻，花到梁园始合开。
　　为谢东门抱关吏，不堪惆怅满离杯。
　　◎卷.13【东归途中作】罗隐
　　松橘苍黄覆钓矶，早年生计近年违。老知风月终堪恨，
　　贫觉家山不易归。别岸客帆和雁落，晚程霜叶向人飞。
　　买臣严助精灵在，应笑无成一布衣。
　　◎卷.14【送进士臧濆下第后归池州】罗隐
　　赋成无处换黄金，却向春风动越吟。天子爱才虽仄席，
　　诸生多病又沾襟。柳攀灞岸狂遮袂，水忆池阳渌满心。
　　珍重彩衣归正好，莫将闲事系升沈。
　　◎卷.15【湘中赠范郧】罗隐
　　丹桂无心彼此谙，二年疏懒共江潭。愁知酒醆终难舍，
　　老觉人情转不堪。云外鸳鸯非故旧，眼前胶漆似烟岚。
　　劳歌一曲霜风暮，击折湘妃白玉簪。
　　◎卷.16【寄张侍郎】罗隐
　　衰羸岂合话荆州，争奈思多不自由。无路重趋桓典马，
　　有诗曾上仲宣楼。尘销别迹堪垂泪，树拂他门懒举头。
　　一种人间太平日，独教零落忆沧洲。
　　◎卷.17【渚宫秋思】罗隐
　　楚城日暮烟霭深，楚人驻马还登临。襄王台下水无赖，
　　神女庙前云有心。千载是非难重问，一江风雨好闲吟。
　　欲招屈宋当时魄，兰败荷枯不可寻。
　　◎卷.18【闲居早秋】罗隐
　　槐杪清蝉烟雨馀，萧萧凉叶堕衣裾。噪槎乌散沈苍岭，
　　弄杵风高上碧虚。百岁梦生悲蛱蝶，一朝香死泣芙蕖。
　　六宫谁买相如赋，团扇恩情日日疏。
　　◎卷.19【建康】罗隐
　　潮平远岸草侵沙，东晋衰来最可嗟。庾舅已能窥帝室，
　　王都还是预人家。山寒老树啼风曲，泉暖枯骸动芷牙。
　　欲起九原看一遍，秦淮声急日西斜。
　　◎卷.20【送舒州宿松县傅少府（一题作送宿松傅少府）】罗隐
　　江蓠漠漠树重重，东过清淮到宿松。县好也知临浣水，
　　官闲应得看灊峰。春生绿野吴歌怨，雪霁平郊楚酒浓。
　　留取馀杯待张翰，明年归棹一从容。
　　◎卷.21【经故洛阳城】罗隐
　　败垣危堞迹依稀，试驻羸骖吊落晖。跋扈以成梁冀在，
　　简书难问杜乔归。由来世事须翻覆，未必馀才解是非。
　　千载昆阳好功业，与君门下作恩威。
　　◎卷.22【夏州胡常侍】罗隐
　　百尺高台勃勃州，大刀长戟汉诸侯。征鸿过尽边云阔，
　　战马闲来塞草秋。国计已推肝胆许，家财不为子孙谋。
　　仍闻陇蜀由多事，深喜将军未白头。
　　◎卷.23【寄进士卢休】罗隐
　　半年池口恨萍蓬，今日思量已梦中。游子马蹄难重到，
　　故人尊酒与谁同。山横翠后千重绿，蜡想歌时一烬红。
　　从此客程君不见，麦秋梅雨遍江东。
　　◎卷.24【赠先辈令狐补阙】罗隐
　　中间声迹早薰然，阻避钧衡过十年。碧海浪高终济物，
　　苍梧云好已归天。花迎彩服离莺谷，柳傍东风触马鞭。
　　应念凄凉洞庭客，夜深双泪忆渔船。
　　◎卷.25【送秦州从事】罗隐
　　一枝何足解人愁，抛却还随定远侯。紫陌红尘今别恨，
　　九衢双阙夜同游。芳时易失劳行止，良会难期且驻留。
　　若到边庭有来使，试批书尾话梁州。
　　◎卷.26【湖州裴郎中赴阙后投简寄友生】罗隐
　　锦帐郎官塞诏年，汀洲曾驻木兰船。祢衡酒醒春瓶倒，
　　柳恽诗成海月圆。歌蹙远山珠滴滴，漏催香烛泪涟涟。
　　使君入拜吾徒在，宣室他时岂偶然。
　　◎卷.27【秋日泊平望驿寄太常裴郎中】罗隐
　　蘋洲重到杳难期，西倚邮亭忆往时。北海尊中常有酒，
　　东阳楼上岂无诗。地清每负生灵望，官重方升礼乐司。
　　闻说江南旧歌曲，至今犹自唱吴姬。
　　◎卷.28【西塞山（在武昌界，孙吴以之为西塞）】罗隐
　　吴塞当时指此山，吴都亡后绿孱颜。岭梅乍暖残妆恨，
　　沙鸟初晴小队闲。波阔鱼龙应混杂，壁危猿狖奈奸顽。
　　会将一副寒蓑笠，来与渔翁作往还。
　　◎卷.29【秋日汴河客舍酬友人（一作汴州客舍有酬）】罗隐
　　梁宋追游早岁同，偶然违别事皆空。年如流水催何急，
　　道似危途动即穷。醉舞且欣连夜月，狂吟还聚上楼风。
　　烦君更枉骚人句，白凤灵蛇满袖中。
　　◎卷.30【东归】罗隐
　　仙桂高高似有神，貂裘敝尽取无因。难将白发期公道，
　　不觉丹枝属别人。双阙往来惭请谒，五湖归后耻交亲。
　　盈盘紫蟹千卮酒，添得临岐泪满巾。
　　◎卷.31【广陵李仆射借示近诗因投献】罗隐
　　朝论国计暮论兵，馀力犹随凤藻生。语继盘盂抛俗格，
　　气兼河岳带商声。闲寻绮思千花丽，静想高吟六义清。
　　天柄已持尧典在，更堪回首问缘情。
　　◎卷.32【三衢哭孙员外】罗隐
　　燕恋雕梁马恋轩，此心从此更何言。直将尘外三生命，
　　未敌君侯一日恩。红蜡有时还入梦，片帆何处独销魂。
　　忍看明发衣襟上，珠泪痕中见酒痕。
　　◎卷.33【箧中得故王郎中书】罗隐
　　凤里前年别望郎，丁宁唯恐滞吴乡。劝疏杯酒知妨事，
　　乞与书题作裹粮。苹鹿未能移海曲，县花寻已落河阳。
　　九原自此无因见，反覆遗踪泪万行。
　　◎卷.34【泪】罗隐
　　逼脸横颐咽复匀，也曾谗毁也伤神。
　　自从鲁国潸然后，不是奸人即妇人。
　　◎卷.35【子规】罗隐
　　铜梁路远草青青，此恨那堪枕上听。
　　一种有冤犹可报，不如衔石叠沧溟。
　　◎卷.36【姑苏台】罗隐
　　让高泰伯开基日，贤见延陵复命时。
　　未会子孙因底事，解崇台榭为西施。
　　◎卷.37【王濬墓】罗隐
　　男儿未必尽英雄，但到时来即命通。
　　若使吴都犹王气，将军何处立殊功。
　　◎卷.38【京中晚望】罗隐
　　心如野鹿迹如萍，谩向人间性一灵。
　　往事不知多少梦，夜来和酒一时醒。
　　◎卷.39【寄窦泽处士二首】罗隐
　　兰亭醉客旧知闻，欲问平安隔海云。
　　不是金陵钱太尉，世间谁肯更容身。
　　鳌背楼台拂白榆，此中槎客亦踟踌。
　　牢山道士无仙骨，却向人间作酒徒。


第六百五十九卷
　　◎卷.1【省试秋风生桂枝】罗隐
　　凉吹从何起，中宵景象清。漫随云叶动，高傍桂枝生。
　　漠漠看无际，萧萧别有声。远吹斜汉转，低拂白榆轻。
　　寥泬工夫大，乾坤岁序更。因悲远归客，长望一枝荣。
　　◎卷.2【思故人】罗隐
　　故人不可见，聊复拂鸣琴。鹊绕风枝急，萤藏露草深。
　　平生四方志，此夜五湖心。惆怅友朋尽，洋洋漫好音。
　　◎卷.3【寄陆龟蒙（李相公在淮南征陆龟蒙诗）】罗隐
　　龙楼李丞相，昔岁仰高文。黄阁寻无主，青山竟未焚。
　　夜船乘海月，秋寺伴江云。却恐尘埃里，浮名点污君。
　　◎卷.4【题方干诗】罗隐
　　中间李建州，夏汭偶同游。顾我论佳句，推君最上流。
　　九霄无鹤板，双鬓老渔舟。世难方如此，何当浣旅愁。
　　◎卷.5【秋江】罗隐
　　秋江待晚潮，客思旆旌摇。细雨翻芦叶，高风却柳条。
　　兵戈村落破，饥俭虎狼骄。吾土兼连此，离魂望里消。
　　◎卷.6【寄制诰李舍人】罗隐
　　梁王握豹韬，雪里见枚皋。上客趋丹陛，游人叹二毛。
　　门闲知待诏，星动想濡毫。一首长杨赋，应嫌索价高。
　　◎卷.7【秋日怀孟夷庚】罗隐
　　秋日黄陂下，孤舟忆共谁。江山三楚分，风雨二妃祠。
　　知己秦貂没，流年贾鵩悲。中原正兵马，相见是何时。
　　◎卷.8【送李右丞分司】罗隐
　　分漕得洛川，谠议更昭然。在省曾批敕，中台肯避权。
　　所悲时渐薄，共贺道由全。卖与清平代，相兼直几钱。
　　◎卷.9【郴江迁客】罗隐
　　不是逢清世，何由见皂囊。事虽危虎尾，名胜泊鹓行。
　　毒雾郴江阔，愁云楚驿长。归时有诗赋，一为吊沉湘。
　　◎卷.10【感旧】罗隐
　　剑佩孙弘阁，戈鋋太尉营。重言虚有位，孤立竟无成。
　　丘陇笳箫咽，池台岁月平。此恩何以报，归处是柴荆。
　　◎卷.11【鹰】罗隐
　　越海霜天暮，辞韬野草干。俊通司隶职，严奉武夫官。
　　眼恶藏蜂在，心粗逐物殚。近来脂腻足，驱遣不妨难。
　　◎卷.12【秋日寄狄补阙】罗隐
　　红尘扰扰间，立马看南山。谩道经年往，何妨逐日闲。
　　病中霜叶赤，愁里鬓毛斑。不为良知在，驱车已出关。
　　◎卷.13【寄易定公乘亿侍郎】罗隐
　　谢舞仍宫柳，高奇世少双。侍中生不到，园令死须降。
　　班秩通乌府，樽罍奉碧幢。昭王有馀烈，试为祷迷邦。
　　◎卷.14【寄大理徐郎中（一本大理下有寺字）】罗隐
　　佐棘竟谁同，因思证圣中。事虽忘显报，理合有阴功。
　　官序诜枝老，幽尘范甑空。几时潘好礼，重与话清风。
　　◎卷.15【寄苏拾遗（拾遗，许公之后，今犹居开元中旧第）】罗隐
　　早岁长杨赋，当年谏猎书。格高时辈伏，言数宦情疏。
　　慷慨传丹桂，艰难保旧居。退朝观藁草，能望马相如。
　　◎卷.16【寄许融（一题作与于韫玉话别）】罗隐
　　多病仍疏拙，唯君与我同。帝乡年共老，江徼业俱空。
　　燕冷辞华屋，蛩凉恨晓丛。白云高几许，全属采芝翁。
　　◎卷.17【寄礼部郑员外】罗隐
　　栾郄门风大，裴王礼乐优。班资冠鸡舌，人品压龙头。
　　夜直炉香细，晴编疏草稠。近闻潘散骑，三十二悲秋。
　　◎卷.18【菊】罗隐
　　篱落岁云暮，数枝聊自芳。雪裁纤蕊密，金拆小苞香。
　　千载白衣酒，一生青女霜。春丛莫轻薄，彼此有行藏。
　　◎卷.19【台城】罗隐
　　水国春常在，台城夜未寒。丽华承宠渥，江令捧杯盘。
　　宴罢明堂烂，诗成宝炬残。兵来吾有计，金井玉钩栏。
　　◎卷.20【旧游】罗隐
　　良时不复再，渐老更难言。远水犹经眼，高楼似断魂。
　　依依宋玉宅，历历长卿村。今日空江畔，相于只酒樽。
　　◎卷.21【寄虔州薛大夫】罗隐
　　祝融峰下别，三载梦魂劳。地转南康重，官兼亚相高。
　　海鹏终负日，神马背眠槽。会得窥成绩，幽窗染兔毫。
　　◎卷.22【苏小小墓】罗隐
　　魂兮檇李城，犹未有人耕。好月当年事，残花触处情。
　　向谁曾艳冶，随分得声名。应侍吴王宴，兰桡暗送迎。
　　◎卷.23【寒食日早出城东】罗隐
　　青门欲曙天，车马已喧阗。禁柳疏风雨，墙花拆露鲜。
　　向谁夸丽景，只是叹流年。不得高飞便，回头望纸鸢。
　　◎卷.24【秋日怀贾随进士】罗隐
　　边寇日骚动，故人音信稀。长缨惭贾谊，孤愤忆韩非。
　　晓匣鱼肠冷，春园鸭掌肥。知君安未得，聊且示忘机。
　　◎卷.25【乱后逢友人】罗隐
　　沧海去未得，倚舟聊问津。生灵寇盗尽，方镇改更贫。
　　梦里旧行处，眼前新贵人。从来事如此，君莫独沾巾。
　　◎卷.26【残花（一作杨发诗）】罗隐
　　已叹良时晚，仍悲别酒催。暖芳随日薄，轻片逐风回。
　　黛敛愁歌扇，妆残泣镜台。繁阴莫矜衒，终是共尘埃。
　　◎卷.27【秋日富春江行】罗隐
　　远岸平如剪，澄江静似铺。紫鳞仙客驭，金颗李衡奴。
　　冷叠群山阔，清涵万象殊。严陵亦高见，归卧是良图。
　　◎卷.28【寄侯博士】罗隐
　　规谏扬雄赋，邅回贾谊官。久贫还往少，孤立转迁难。
　　清镜流年急，高槐旅舍寒。侏儒亦何有，饱食向长安。
　　◎卷.29【送沈光侍御赴职闽中】罗隐
　　未至应居右，全家出帝乡。礼优逢苑雪，官重带台霜。
　　夜浦吴潮吼，春滩建水狂。延平有风雨，从此是腾骧。
　　◎卷.30【寄袁皓侍郎】罗隐
　　东台失路岐，荣辱事堪悲。我寝牛衣敝，君居豸角危。
　　风尘惭上品，才业愧明时。千里芙蓉幕，何由话所思。
　　◎卷.31【寄金吾李荪常侍】罗隐
　　西班掌禁兵，兰锜最分明。晓色严天仗，春寒避火城。
　　安危虽已任，韬略即嘉声。请问何功德，壶关寇始平。
　　◎卷.32【商於驿与于蕴玉话别】罗隐
　　南朝徐庾流，洛下忆同游。酒采闲坊菊，山登远寺楼。
　　相思劳寄梦，偶别已经秋。还被青青桂，催君不自由。
　　◎卷.33【封禅寺居】罗隐
　　盛礼何由睹，嘉名偶寄居。周南太史泪，蛮徼长卿书。
　　砌竹摇风直，庭花泣露疏。谁能赋秋兴，千里隔吾庐。
　　◎卷.34【钱】罗隐
　　志士不敢道，贮之成祸胎。小人无事艺，假尔作梯媒。
　　解释愁肠结，能分睡眼开。朱门狼虎性，一半逐君回。
　　◎卷.35【投寄韦右丞】罗隐
　　赤壁征文聘，中台拜郄诜。官资参令仆，曹署辖星辰。
　　幞被从谁起，持纲自此新。举朝明典教，封纳诏书频。
　　禁树曾摛藻，台乌旧避尘。便应酬倚注，何处话穷鳞。
　　◎卷.36【红叶】罗隐
　　不奈荒城畔，那堪晚照中。野晴霜浥绿，山冷雨催红。
　　游子灞陵道，美人长信宫。等闲居岁暮，摇落意无穷。
　　◎卷.37【期徐道者不至】罗隐
　　辽鹤虚空语，冥鸿未易亲。偶然来即是，必拟见无因。
　　霜霰穷冬令，杯盘旅舍贫。只应蓟子训，醉后懒分身。
　　◎卷.38【岁除夜】罗隐
　　官历行将尽，村醪强自倾。厌寒思暖律，畏老惜残更。
　　岁月已如此，寇戎犹未平。儿童不谙事，歌吹待天明。
　　◎卷.39【雪】罗隐
　　尽道丰年瑞，丰年事若何。长安有贫者，为瑞不宜多。
　　◎卷.40【旅梦】罗隐
　　旅梦思迁次，穷愁有叹嗟。子鹅京口远，粳米会稽赊。
　　漏涩才成滴，灯寒不作花。出门聊一望，蟾桂向人斜。
　　◎卷.41【秋寄张坤】罗隐
　　庭树已黄落，闭门俱寂寥。未知栖托处，空羡圣明朝。
　　酒醒乡心阔，云晴客思遥。吾徒自多感，颜子只箪瓢。
　　◎卷.42【伤华发】罗隐
　　旧国迢迢远，清秋种种新。已衰曾轸虑，初见忽沾巾。
　　日薄梳兼懒，根危镊恐频。青铜不自见，只拟老他人。
　　◎卷.43【九江早秋】罗隐
　　雨过晚凉生，楼中枕簟清。海风吹乱木，岩磬落孤城。
　　百岁几多日，四蹄无限程。西邻莫高唱，俱是别离情。
　　◎卷.44【初秋寄友人】罗隐
　　九华曾屏迹，罹乱与心违。是处堪终老，新秋又未归。
　　病中芳草歇，愁里白云飞。樵侣兼同志，音书近亦稀。
　　◎卷.45【秋居有寄】罗隐
　　端居湖岸东，生计有无中。魇处千般鬼，寒时百种风。
　　性灵从道拙，心事奈成空。多谢金台客，何当一笑同。
　　◎卷.46【雪霁】罗隐
　　南山雪乍晴，寒气转峥嵘。锁却闲门出，随他骏马行。
　　一竿如有计，五鼎岂须烹。愁见天街草，青青又欲生。
　　◎卷.47【堠子】罗隐
　　终日路岐旁，前程亦可量。未能惭面黑，只是恨头方。
　　雅旨逾千里，高文近两行。君知不识字，第一莫形相。
　　◎卷.48【初夏寄顾绍宗】罗隐
　　江上偶分袂，四回寒暑更。青山无路入，白发满头生。
　　郢浦雁寻过，镜湖蝉又鸣。怜君未归日，杯酒若为情。
　　◎卷.49【寄第五尊师】罗隐
　　苕溪烟月久因循，野鹤衣裘独茧纶。只说泊船无定处，
　　不知携手是何人。朱黄拣日囚尸鬼，青白临时注脑神。
　　欲访先生问经诀，世间难得不由身。
　　◎卷.50【寄西华黄炼师】罗隐
　　西华有路入中华，依约山川认永嘉。羽客昔时留筱簜，
　　故人今又种烟霞。坛高已降三清鹤，海近应通八月槎。
　　盛事两般君总得，老莱衣服戴颙家。
　　◎卷.51【所思（一作西上）】罗隐
　　西上青云未有期，东归沧海一何迟。酒阑梦觉不称意，
　　花落月明空所思。长恐病侵多事日，可堪贫过少年时。
　　斗鸡走狗五陵道，惆怅输他轻薄儿。


第六百六十卷
　　◎卷.1【送支使萧中丞赴阙】罗隐
　　八年刀笔到京华，归去青冥路未赊。今日风流卿相客，
　　旧时基业帝王家。彤庭彩凤虽添瑞，望府红莲已减花。
　　从此常僚如有问，海边麋鹿斗边槎。
　　◎卷.2【送人归湘中兼寄旧知】罗隐
　　青溪烟雨九华山，乱后应同梦寐间。万里分飞休掩袂，
　　两旬相见且开颜。君依宰相貂蝉贵，我恋王门鬓发斑。
　　为谢伏波筵上客，几时金印拟西还。
　　◎卷.3【自贻】罗隐
　　衰老应难更进趋，药畦经卷自朝晡。纵无显效亦藏拙，
　　若有所成甘守株。汉武巡游虚轧轧，秦皇吞并谩驱驱。
　　如何只见丁家鹤，依旧辽东叹绿芜。
　　◎卷.4【暇日感怀因寄同院吴蜕拾遗】罗隐
　　璧池清秩访燕台，曾捧瀛洲札翰来。今日二难俱大夜，
　　当时三幅谩高才。戏悲槐市便便笥，狂忆樟亭满满杯。
　　犹幸小兰同舍在，每因相见即衔哀。
　　◎卷.5【偶兴】罗隐
　　逐队随行二十春，曲江池畔避车尘。
　　如今赢得将衰老，闲看人间得意人。
　　◎卷.6【题凿石山僧院】罗隐
　　日夜潮声送是非，一回登眺一忘机。
　　怜师好事无人见，不把兰芽染褐衣。
　　◎卷.7【圉城偶作】罗隐
　　东望陈留日欲曛，每因刀笔想夫君。
　　自从郭泰碑铭后，只见黄金不见文。
　　◎卷.8【乌程】罗隐
　　两府攀陪十五年，郡中甘雨幕中莲。
　　一瓶犹是乌程酒，须对霜风度泫然。
　　◎卷.9【送杨炼师却归贞浩岩】罗隐
　　宦途不复更经营，归去东南任意行。别后几回思会面，
　　到来相见似前生。久居竹盖知勤苦，旧业莲峰想变更。
　　为谢佯狂吴道士，耳中时有铁船声。
　　◎卷.10【暇日投钱尚父】罗隐
　　牛斗星边女宿间，栋梁虚敞丽江关。望高汉相东西阁，
　　名重淮王大小山。醴设斗倾金凿落，马归争撼玉连环。
　　自惭麋鹿无能事，未报深恩鬓已斑。
　　◎卷.11【览晋史（张翰思吴中鲈鲙莼羹）】罗隐
　　齐王僚属好男儿，偶觅东归便得归。满目路岐抛似梦，
　　一船风雨去如飞。盘擎紫线莼初熟，箸拨红丝鲙正肥。
　　惆怅途中无限事，与君千载两忘机。
　　◎卷.12【感别元帅尚父（一作病中上钱尚父）】罗隐
　　玉函瑶检下台司，记得当时捧领时。半壁龙蛇蟠造化，
　　满筐山岳动神祇。疲牛舐犊心犹切，阴鹤鸣雏力已衰。
　　稚子不才身抱疾，日窥贞迹泪双垂。
　　◎卷.13【尚父偶建小楼，特摛丽藻绝句不敢称扬三首】罗隐
　　结构叨冯柱石才，敢期幢盖此裴回。
　　阳春曲调高谁和，尽日焚香倚隗台。
　　玳簪珠履愧非才，时凭阑干首重回。
　　只待淮妖剪除后，别倾卮酒贺行台。
　　阑槛初成愧楚才，不知星彩尚迂回。
　　风流孔令陶钧外，犹记山妖逼小台。
　　◎卷.14【题玄同先生草堂三首】罗隐
　　杳杳诸天路，苍苍大涤山。景舆留不得，毛节去应闲。
　　相府旧知己，教门新启关。太平匡济术，流落在人间。
　　先生诀行日，曾奉数行书。意密寻难会，情深恨有馀。
　　石桥春暖后，句漏药成初。珍重云兼鹤，从来不定居。
　　常时忆讨论，历历事犹存。酒向馀杭尽，云从大涤昏。
　　往来无道侣，归去有台恩。自此玄言绝，长应闭洞门。
　　◎卷.15【城西作】罗隐
　　从军无一事，终日掩空斋。道薄交游少，才疏进取乖。
　　野禽鸣聒耳，庭草绿侵阶。幸自同樗栎，何妨惬所怀。
　　◎卷.16【冬暮城西晚眺】罗隐
　　谬忝莲华幕，虚沾柏署官。欹危长抱疾，衰老不禁寒。
　　时事已日过，世途行转难。千崖兼万壑，只向望中看。
　　◎卷.17【秋霁后】罗隐
　　净碧山光冷，圆明露点匀。渚莲丹脸恨，堤柳翠眉颦。
　　蝉已送行客，雁应辞主人。蝇蚊渐无况，日晚自相亲。
　　◎卷.18【茅斋】罗隐
　　从事不从事，养生非养生。职为尸禄本，官是受恩名。
　　时态已相失，岁华徒自惊。西斋一卮酒，衰老与谁倾。
　　◎卷.19【使者】罗隐
　　使者衔中旨，崎岖万里行。人心犹未革，天意似难明。
　　四海霍光第，六宫张奉营。陪臣无以报，西望不胜情。
　　◎卷.20【途中逢刘知远】罗隐
　　吴楚烟波里，巢由季孟间。只言无事贵，不道致身闲。
　　别渚莲根断，归心桂树顽。空劳钟璞意，尘世隔函关。
　　◎卷.21【遁迹】罗隐
　　遁迹知安住，沾襟欲奈何。朝廷犹礼乐，郡邑忍干戈。
　　华马凭谁问，胡尘自此多。因思汉明帝，中夜忆廉颇。
　　◎卷.22【陇头水】罗隐
　　借问陇头水，年年恨何事。全疑呜咽声，中有征人泪。
　　自古无长策，况我非深智。何计谢潺湲，一宵空不寐。
　　◎卷.23【秦中富人】罗隐
　　高高起华堂，区区引流水。粪土金玉珍，犹嫌未奢侈。
　　陋巷满蓬蒿，谁知有颜子。
　　◎卷.24【思归行（一作于濆诗）】罗隐
　　不耕南亩田，为爱东堂桂。身同树上花，一落又经岁。
　　交亲亦相薄，知己恩潜替。日开十二门，自是无归计。
　　◎卷.25【即事中元甲子（一作韦庄诗）】罗隐
　　三秦流血已成川，塞上黄云战马闲。只有羸兵填渭水，
　　终无奇事出商山。田园已没红尘内，弟侄相逢白刃间。
　　惆怅翠华犹未返，泪痕空滴剑文斑。
　　◎卷.26【魏城逢故人（一题作绵谷回寄蔡氏昆仲）】罗隐
　　一年两度锦江游，前值东风后值秋。芳草有情皆碍马，
　　好云无处不遮楼。山将别恨和心断，水带离声入梦流。
　　今日因君试回首，淡烟乔木隔绵州。
　　◎卷.27【游江夏口】罗隐
　　醉别江东酒一杯，往年曾此驻尘埃。鱼听建业歌声过，
　　水看瞿塘雪影来。黄祖不能容贱客，费祎终是负仙才。
　　平生胆气平生恨，今日江边首懒回。
　　◎卷.28【春思】罗隐
　　荡漾春风渌似波，惹情摇恨去傞傞。燕翻永日音声好，
　　柳舞空城意绪多。蜀国暖回溪峡浪，卫娘清转遏云歌。
　　可怜户外桃兼李，仲蔚蓬蒿奈尔何。
　　◎卷.29【黄鹤驿寓题】罗隐
　　野云芳草绕离鞭，敢对青楼倚少年。秋色未催榆塞雁，
　　人心先下洞庭船。高歌酒市非狂者，大嚼屠门亦偶然。
　　车马同归莫同恨，古人头白尽林泉。
　　◎卷.30【安陆赠徐砺】罗隐
　　灵蛇桥下水声声，曾向桥边话别情。一榻偶依陈太守，
　　三年深忆祢先生。尘欺鬓色非前事，火爇蓬根有去程。
　　还把馀杯重相劝，不堪秋色背郧城。
　　◎卷.31【寄钟常侍】罗隐
　　一从朱履步金台，蘖苦冰寒奉上台。峻节不由人学得，
　　远途终是自将来。风高渐展摩天翼，干耸方呈构厦材。
　　应笑樟亭旧同舍，九州无验满炉灰。
　　◎卷.32【中秋夜不见月】罗隐
　　阴云薄暮上空虚，此夕清光已破除。
　　只恐异时开霁后，玉轮依旧养蟾蜍。
　　◎卷.33【魏博罗令公附卷有回】罗隐
　　寒门虽得在诸宗，栖北巢南恨不同。马上固惭消髀肉，
　　幄中由羡愈头风。蹉跎岁月心仍切，迢递江山梦未通。
　　深荷吾宗有知己，好将刀笔为英雄。
　　◎卷.34【寄处默师】罗隐
　　甘露卷帘看雨脚，樟亭倚柱望潮头。十年顾我醉中过，
　　两地与师方外游。久隔兵戈常寄梦，近无书信更堪忧。
　　香炉烟霭虎溪月，终棹铁船寻惠休。
　　◎卷.35【病中上钱尚父】罗隐
　　左脚方行右臂挛，每惭名迹污宾筵。纵饶吴土容衰病，
　　争奈燕台费料钱。藜杖已干难更把，竹舆虽在不堪悬。
　　深恩重德无言处，回首浮生泪泫然。


第六百六十一卷
　　◎卷.1【送梅处士归宁国】罗隐
　　十五年前即别君，别时天下未纷纭。乱罹且喜身俱在，
　　存没那堪耳更闻。良会谩劳悲曩迹，旧交谁去吊荒坟。
　　殷勤为谢逃名客，想望千秋岭上云。
　　◎卷.2【经故友所居（一题上有琼华观三字）】罗隐
　　槐花漠漠向人黄，此地追游迹已荒。清论不知庄叟达，
　　死交空叹赵岐忙。病来未忍言闲事，老去唯知觅醉乡。
　　日暮街东策羸马，一声横笛似山阳。
　　◎卷.3【大梁从事居汜水（一题作赠卢从事）】罗隐
　　前年帝里望行尘，记得仙家第四人。泉暖旧谙龙偃息，
　　露寒初见鹤精神。歌声上榻梁园晚，梦绕残钟汜水春。
　　知有箧中编集在，只应从此是经纶。
　　◎卷.4【杜处士新居】罗隐
　　翠敛王孙草，荒诛宋玉茅。寇馀无故物，时薄少深交。
　　迸笋穿行径，饥雏出坏巢。小园吾亦有，多病近来抛。
　　◎卷.5【绝境】罗隐
　　绝境非身事，流年但物华。水梳苔发直，风引蕙心斜。
　　凡客从题凤，肤音未胜蛙。小船兼有桨，始与问渔家。
　　◎卷.6【雪中怀友人】罗隐
　　腊酒复腊雪，故人今越乡。所思谁把盏，端坐恨无航。
　　兔苑旧游尽，龟台仙路长。未知邹孟子，何以奉梁王。
　　◎卷.7【秋晚】罗隐
　　宰邑惭良术，为文愧壮图。纵饶长委命，争奈渐非夫。
　　杯酒有时有，乱罹无处无。金庭在何域，回首一踟蹰。
　　◎卷.8【升仙桥】罗隐
　　危梁枕路岐，驻马问前时。价自友朋得，名因妇女知。
　　直须论运命，不得逞文词。执戟君乡里，荣华竟若为。
　　◎卷.9【姑苏真娘墓】罗隐
　　春草荒坟墓，萋萋向虎丘。死犹嫌寂寞，生肯不风流。
　　皎镜山泉冷，轻裾海雾秋。还应伴西子，香径夜深游。
　　◎卷.10【灵山寺】罗隐
　　晚景聊摅抱，凭栏几荡魂。槛虚从四面，江阔奈孤根。
　　幽径薜萝色，小山苔藓痕。欲依师问道，何处系心猿。
　　◎卷.11【倚棹】罗隐
　　倚棹听邻笛，沾衣认酒垆。自缘悲巨室，谁复为穷途。
　　树解将军梦，城遗御史乌。直应齐始了，倾酌向寒芜。
　　◎卷.12【秋夕对月】罗隐
　　夜月色可掬，倚楼聊解颜。未能分寇盗，徒欲满关山。
　　背冷金蟾滑，毛寒玉兔顽。姮娥谩偷药，长寡老中闲。
　　◎卷.13【寄征士魏员外】罗隐
　　家遁苏门节，清贫粉署官。不矜朝命重，只恨路行难。
　　窗晓鸡谭倦，庭秋蝶梦阑。羡君归未得，还有钓鱼竿。
　　◎卷.14【宿彭蠡馆】罗隐
　　孤馆少行旅，解鞍增别愁。远山矜薄暮，高柳怯清秋。
　　病里见时态，醉中思旧游。所怀今已矣，何必恨东流。
　　◎卷.15【萤】罗隐
　　空庭夜未央，点点度西墙。抱影何微细，乘时忽发扬。
　　不思因腐草，便拟倚孤光。若道能通照，车公业肯长。
　　◎卷.16【早秋宿叶堕所居】罗隐
　　池荷叶正圆，长历报时殚。旷野云蒸热，空庭雨始寒。
　　蝇蚊犹得志，簟席若为安。浮世知谁是，劳歌共一欢。
　　◎卷.17【蝶】罗隐
　　汉王刀笔精，写尔逼天生。舞巧何妨急，飞高所恨轻。
　　野田黄雀虑，山馆主人情。此物那堪作，庄周梦不成。
　　◎卷.18【春居】罗隐
　　春风百卉摇，旧国路迢迢。偶病成疏散，因贫得寂寥。
　　倚帘高柳弱，乘露小桃夭。春色常无处，村醪更一瓢。
　　◎卷.19【轻飙】罗隐
　　轻飙掠晚莎，秋物惨关河。战垒平时少，斋坛上处多。
　　楚虽屈子重，汉亦忆廉颇。不及云台议，空山老薜萝。
　　◎卷.20【燕】罗隐
　　不必嫌漂露，何妨养羽毛。汉妃金屋远，卢女杏梁高。
　　野迥双飞急，烟晴对语劳。犹胜黄雀在，栖息是蓬蒿。
　　◎卷.21【陕西晚思】罗隐
　　长途已自穷，此去更西东。树色荣衰里，人心往返中。
　　别情流水急，归梦故山空。莫忘交游分，从来事一同。
　　◎卷.22【除夜寄张达】罗隐
　　梅花已著眼，竹叶况粘唇。只此留残岁，那堪忆故人。
　　乱罹书不远，衰病日相亲。江浦思归意，明朝又一春。
　　◎卷.23【寄酬邺王罗令公五首（前三首一作感德叙怀寄上罗邺王）】罗隐
　　营室东回荫斥丘，少年承袭拥青油。坐调金鼎尊明主，
　　横把雕戈拜列侯。书札二王争巧拙，篇章七子避风流。
　　西园旧迹今应在，衰老无因奉胜游。
　　脉散源分历几朝，纵然官宦只卑僚。正忧末派沦沧海，
　　忽见高枝拂绛霄。十万貔貅趋玉帐，三千宾客珥金貂。
　　良时难得吾宗少，应念寒门更寂寥。
　　敢将衰弱附强宗，细算还缘血脉同。湘浦烟波无旧迹，
　　邺都兰菊有遗风。每怜罹乱书犹达，所恨云泥路不通。
　　珍重珠玑兼绣段，草玄堂下寄扬雄。
　　水云开霁立高亭，依约黎阳对福星。只见篇章矜镂管，
　　不知勋业柱青冥。早缘入梦金方砺，晚为传家鼎始铭。
　　鹤发四垂烟阁远，此生何处拜仪形。
　　锦笈朱囊连复连，紫鸾飞下浙江边。绡从海室夺烟雾，
　　乐奏帝宫胜管弦。长笑应刘悲显达，每嫌伊霍少诗篇。
　　戴湾老圃根基薄，虚费工夫八十年。
　　◎卷.24【春日投钱塘元帅尚父二首】罗隐
　　正忧衰老辱金台，敢望昭王顾问来。门外旌旗屯虎豹，
　　壁闲章句动风雷。三都节已联翩降，两地花应次第开。
　　若比紫髯分鼎足，未闻馀力有琼瑰。
　　征东幕府十三州，敢望非才忝上游。官秩已叨吴品职，
　　姓名兼显鲁春秋。盐车顾后声方重，火井窥来焰始浮。
　　一句黄河千载事，麦城王粲谩登楼。
　　◎卷.25【钱塘府亭】罗隐
　　新恩别启馆娃宫，还拜吴王向此中。九牧土田周制在，
　　两藩茅社汉仪同。春生旧苑芳洲雨，香入高台小径风。
　　更有宠光人未见，问安调膳尽三公。
　　◎卷.26【野狐泉】罗隐
　　潏潏寒光溅路尘，相传妖物此潜身。
　　又应改换皮毛后，何处人间作好人。
　　◎卷.27【宿纪南驿】罗隐
　　策蹇南游忆楚朝，阴风淅淅树萧萧。
　　不知无忌奸邪骨，又作何山野葛苗。
　　◎卷.28【赠无相禅师】罗隐
　　人人尽道事空王，心里忙于市井忙。
　　惟有马当山上客，死门生路两相忘。
　　◎卷.29【遣兴】罗隐
　　青云路不通，归计奈长蒙。老恐医方误，穷忧酒醆空。
　　何堪罹乱后，更入是非中。长短遭讥笑，回头避钓翁。
　　◎卷.30【江夏酬高崇节】罗隐
　　腊雪都堂试，春风汴水行。十年虽抱疾，何处不无情。
　　群盗正当路，此游应隔生。劳君问流落，山下已躬耕。
　　◎卷.31【莺声】罗隐
　　井上梧桐暗，花间雾露晞。一枝晴复暖，百啭是兼非。
　　金屋梦初觉，玉关人未归。不堪闲日听，因尔又沾衣。
　　◎卷.32【仿玉台体】罗隐
　　青楼枕路隅，壁甃复椒涂。晚梦通帘柙，春寒逼酒垆。
　　解吟怜芍药，难见恨菖蒲。试问年多少，邻姬亦姓胡。


第六百六十二卷
　　◎卷.1【夜泊义兴戏呈邑宰】罗隐
　　溪畔维舟问戴星，此中三害有图经。
　　长桥可避南山远，却恐难防是最灵。
　　◎卷.2【听琵琶】罗隐
　　香筵酒散思朝散，偶向梧桐暗处闻。
　　大底曲中皆有恨，满楼人自不知君。
　　◎卷.3【经耒阳杜工部墓】罗隐
　　紫菊馨香覆楚醪，奠君江畔雨萧骚。旅魂自是才相累，
　　闲骨何妨冢更高。騄骥丧来空蹇蹶，芝兰衰后长蓬蒿。
　　屈原宋玉邻君处，几驾青螭缓郁陶。
　　◎卷.4【题袁溪张逸人所居】罗隐
　　蒲梢猎猎燕差差，数里溪光日落时。芳树文君机上锦，
　　远山孙寿镜中眉。鸡窗夜静开书卷，鱼槛春深展钓丝。
　　若使浮名拘绊得，世间何处有男儿。
　　◎卷.5【升平公主旧第】罗隐
　　乘凤仙人降此时，玉篇才罢到文词。两轮水磑光明照，
　　百尺鲛绡换好诗。带砺山河今尽在，风流樽俎见无期。
　　坛场客散香街暝，惆怅齐竽取次吹。
　　◎卷.6【寄黔中王从事】罗隐
　　故人刀笔事军书，南转黔江半月馀。别后乡关情几许，
　　近来诗酒兴何如。贪将醉袖矜莺谷，不把瑶缄附鲤鱼。
　　今日举觞君莫问，生涯牢落鬓萧疏。
　　◎卷.7【关亭春望】罗隐
　　关畔春云拂马头，马前春事共悠悠。风摇岸柳长条困，
　　露裛山花小朵愁。信越功名高似狗，裴王气力大于牛。
　　未知至竟将何用，渭水泾川一向流。
　　◎卷.8【寄徐济进士】罗隐
　　往年疏懒共江湖，月满花香记得无。霜压楚莲秋后折，
　　雨催蛮酒夜深酤。红尘偶别迷前事，丹桂相倾愧后徒。
　　出得函关抽得手，从来不及阮元瑜。
　　◎卷.9【寄韦赡】罗隐
　　石城蓑笠阻心期，落尽山花有所思。羸马二年蓬转后，
　　故人何处月明时。风催晓雁看看别，雨胁秋蝇渐渐痴。
　　禅智阑干市桥酒，纵然相见只相悲。
　　◎卷.10【霅溪晚泊寄裴庶子】罗隐
　　溪风如扇雨如丝，闲步闲吟柳恽诗。杯酒疏狂非曩日，
　　野花狼藉似当时。道穷谩有依刘感，才急应无借寇期。
　　满眼云山莫相笑，与君俱是受深知。
　　◎卷.11【送姚安之赴任秋浦】罗隐
　　官罢春坊地象雷，片帆高指贵池开。五侯水暖鱼鳞去，
　　九子山晴雁叙来。江夏黄童徒逞辩，广都庞令恐非才。
　　到头称意须年少，赢得时光向酒杯。
　　◎卷.12【寄乔逸人】罗隐
　　南经湘浦北扬州，别后风帆几度游。春酒谁家禁烂漫，
　　野花何处最淹留。欲凭尺素边鸿懒，未定雕梁海燕愁。
　　长短此行须入手，更饶君占一年秋。
　　◎卷.13【塞外】罗隐
　　塞外偷儿塞内兵，圣君宵旰望升平。碧幢未作朝廷计，
　　白梃犹驱妇女行。可使御戎无上策，只应忧国是虚声。
　　汉王第宅秦田土，今日将军已自荣。
　　◎卷.14【裴庶子除太仆卿因贺】罗隐
　　楚珪班序未为轻，莫惜良途副圣明。宫省旧推皇甫谧，
　　寺曹今得夏侯婴。秩随科第临时贵，官逐簪裾到处清。
　　应笑马安虚巧宦，四回迁转始为卿。
　　◎卷.15【咏史】罗隐
　　蠹简遗编试一寻，寂寥前事似如今。徐陵笔砚珊瑚架，
　　赵胜宾朋玳瑁簪。未必片言资国计，只应邪说动人心。
　　九原郝泚何由起，虚误西蕃八尺金。
　　◎卷.16【中元夜泊淮口】罗隐
　　木叶回飘水面平，偶因孤棹已三更。秋凉雾露侵灯下，
　　夜静鱼龙逼岸行。欹枕正牵题柱思，隔楼谁转绕梁声。
　　锦帆天子狂魂魄，应过扬州看月明。
　　◎卷.17【寄池州郑员外】罗隐
　　兽绕朱轮酒满船，郡城萧洒贵池边。衣同莱子曾分笔，
　　扇似袁宏别有天。九点好山楼上客，两行高柳雨中烟。
　　陵阳百姓将何福，社舞村歌又一年。
　　◎卷.18【归梦】罗隐
　　陆海波涛渐渐深，一回归梦抵千金。路傍草色休多事，
　　墙外莺声肯有心。日晚向隅悲断梗，夜阑浇酒哭知音。
　　贪财败阵谁相悉，鲍叔如今不可寻。
　　◎卷.19【送溪州使君】罗隐
　　兵寇伤残国力衰，就中南土藉良医。凤衔泥诏辞丹阙，
　　雕倚霜风上画旗。官职不须轻远地，生灵只是计临时。
　　灞桥酒醆黔巫月，从此江心两所思。
　　◎卷.20【送霅川郑员外】罗隐
　　明时塞诏列分麾，东拥朱轮出帝畿。铜虎贵提天子印，
　　银鱼荣傍老莱衣。歌听茗坞春山暖，诗咏蘋洲暮鸟飞。
　　知有掖垣南步在，可能须待政成归。
　　◎卷.21【酬寄右司李员外】罗隐
　　当年忆见桂枝春，自此清途未四旬。左省望高推健笔，
　　右曹官重得名人。闲摛丽藻嫌秋兴，静猎遗编笑过秦。
　　犹把随和向泥滓，应怜疏散任天真。
　　◎卷.22【莲塘驿】罗隐
　　莲塘馆东初日明，莲塘馆西行人行。隔林啼鸟似相应，
　　当路好花疑有情。一梦不须追往事，数杯犹可慰劳生。
　　莫言来去只如此，君看鬓边霜几茎。
　　◎卷.23【甘露寺火后】罗隐
　　六朝胜事已尘埃，犹有闲人怅望来。只道鬼神能护物，
　　不知龙象自成灰。犀惭水府浑非怪，燕说吴宫未是灾。
　　还识平泉故侯否，一生踪迹比楼台。
　　◎卷.24【春日登上元石头故城】罗隐
　　万里伤心极目春，东南王气只逡巡。野花相笑落满地，
　　山鸟自惊啼傍人。谩道城池须险阻，可知豪杰亦埃尘。
　　太平寺主惟轻薄，却把三公与贼臣。
　　◎卷.25【送宣武徐巡官】罗隐
　　傲睨公卿二十年，东来西去只悠然。白知关畔元非马，
　　玄觉壶中别有天。汉帝诏衔应异日，梁王风雪是初筵。
　　临行不惜刀圭便，愁杀长安买笑钱。
　　◎卷.26【冬暮寄裴郎中】罗隐
　　晓发星星入镜宜，早年容易近年悲。敢言得事时将晚，
　　只恐酬恩日渐迟。南国倾心应望速，东堂开口欲从谁。
　　仙郎旧有黄金约，沥胆隳肝更祷祈。
　　◎卷.27【中元甲子以辛丑驾幸蜀四首（第五首一作偶怀）】罗隐
　　子仪不起浑瑊亡，西幸谁人从武皇。四海为家虽未远，
　　九州多事竟难防。已闻旰食思真将，会待畋游致假王。
　　应感两朝巡狩迹，绿槐端正驿荒凉。
　　爪牙柱石两俱销，一点渝尘九土摇。敢恨甲兵为弃物，
　　所嗟流品误清朝。几时睿算歼张角，何处愚人戴隗嚣。
　　跪望嵕山重启告，可能馀烈不胜妖。
　　邪气奔屯瑞气移，清平过尽到艰危。纵饶犬彘迷常理，
　　不奈豺狼幸此时。九庙有灵思李令，三川悲忆恨张仪。
　　可怜一曲还京乐，重对红蕉教蜀儿。
　　白丁攘臂犯长安，翠辇苍黄路屈盘。丹凤有情尘外远，
　　玉龙无迹渡头寒。静怜贵族谋身易，危惜文皇创业难。
　　不将不侯何计是，钓鱼船上泪阑干。
　　◎卷.28【题润州妙善前石羊】罗隐
　　紫髯桑盖此沈吟，很石犹存事可寻。汉鼎未安聊把手，
　　楚醪虽满肯同心。英雄已往时难问，苔藓何知日渐深。
　　还有市鄽沽酒客，雀喧鸠聚话蹄涔。
　　◎卷.29【登宛陵条风楼寄窦常侍】罗隐
　　乱罹时节懒登临，试借条风半日吟。只有远山含暖律，
　　不知高阁动归心。溪喧晚棹千声浪，云护寒郊数丈阴。
　　自笑疏慵似麋鹿，也教台上费黄金。
　　◎卷.30【台城】罗隐
　　晚云阴映下空城，六代累累夕照明。玉井已干龙不起，
　　金瓯虽破虎曾争。亦知霸世才难得，却是蒙尘事最平。
　　深谷作陵山作海，茂弘流辈莫伤情。
　　◎卷.31【甘露寺看雪上周相公】罗隐
　　筛寒洒白乱溟濛，祷请功兼造化功。光薄乍迷京口月，
　　影交初转海门风。细黏谢客衣裾上，轻堕梁王酒醆中。
　　一种为祥君看取，半禳灾沴半年丰。
　　◎卷.32【寄京阙陆郎中昆仲】罗隐
　　柏台兰署四周旋，宾榻何妨雁影连。才见玳簪欹细柳，
　　便知油幕胜红莲。家从入洛声名大，迹为依刘事分偏。
　　争奈乱罹人渐少，麦城新赋许谁传。
　　◎卷.33【偶题（一作嘲钟陵妓云英）】罗隐
　　钟陵醉别十馀春，重见云英掌上身。
　　我未成名君未嫁，可能俱是不如人。
　　◎卷.34【故都】罗隐
　　江南江北两风流，一作迷津一拜侯。
　　至竟不如隋炀帝，破家犹得到扬州。
　　◎卷.35【董仲舒】罗隐
　　灾变儒生不合闻，谩将刀笔指乾坤。
　　偶然留得阴阳术，闭却南门又北门。
　　◎卷.36【献尚父大王】罗隐
　　数年铁甲定东瓯，夜渡江山瞻斗牛。
　　今日朱方平殄后，虎符龙节十三州。
　　◎卷.37【蜂】罗隐
　　不论平地与山尖，无限风光尽被占。
　　采得百花成蜜后，为谁辛苦为谁甜。
　　◎卷.38【帘二首】罗隐
　　叠影重纹映画堂，玉钩银烛共荧煌。
　　会应得见神仙在，休下真珠十二行。
　　翡翠佳名世共稀，玉堂高下巧相宜。
　　殷勤为嘱纤纤手，卷上银钩莫放垂。


第六百六十三卷
　　◎卷.1【送顾云下第】罗隐
　　行行杯酒莫辞频，怨叹劳歌两未伸。汉帝后宫犹识字，
　　楚王前殿更无人。年深旅舍衣裳敝，潮打村田活计贫。
　　百岁都来多几日，不堪相别又伤春。
　　◎卷.2【村桥】罗隐
　　村桥酒旆月明楼，偶逐渔舟系叶舟。莫学鲁人疑海鸟，
　　须知庄叟恶牺牛。心寒已分灰无焰，事往曾将水共流。
　　除却思量太平在，肯抛疏散换公侯。
　　◎卷.3【送刘校书之新安寄吴常侍】罗隐
　　野云如火照行尘，会绩溪边去问津。才子省衔非幕客，
　　楚君科第是同人。狂思下国千场醉，病负东堂两度春。
　　他日酒筵应见问，鹿裘渔艇隔朱轮。
　　◎卷.4【官池秋夕】罗隐
　　池边月影闲婆娑，池上醉来成短歌。芙渠抵死怨珠露，
　　蟋蟀苦口嫌金波。往事向人言不得，旧游临老恨空多。
　　松醪作酒兰为棹，十载烟尘奈尔何。
　　◎卷.5【奉使宛陵别二三从事】罗隐
　　梁王雪里有深知，偶别家乡隔路岐。官品共传胜曩日，
　　酒杯争肯忍当时。豫章地暖矜千尺，越峤天寒愧一枝。
　　还有钓鱼蓑笠在，不堪风雨失归期。
　　◎卷.6【金陵思古】罗隐
　　杜秋在时花解言，杜秋死后花更繁。柔姿曼态葬何处，
　　天红腻白愁荒原。高洞紫箫吹梦想，小窗残雨湿精魂。
　　绮筵金缕无消息，一阵征帆过海门。
　　◎卷.7【送王使君赴苏台】罗隐
　　东南一望可长吁，犹忆王孙领虎符。两地干戈连越绝，
　　数年麋鹿卧姑苏。疲甿赋重全家尽，旧族兵侵太半无。
　　料得伍员兼旅寓，不妨招取好揶揄。
　　◎卷.8【忆九华】罗隐
　　九华巉崒荫柴扉，长忆前时此息机。黄菊倚风村酒熟，
　　绿蒲低雨钓鱼归。干戈已是三年别，尘土那堪万事违。
　　回首佳期恨多少，夜阑霜露又沾衣。
　　◎卷.9【送裴饶归会稽】罗隐
　　金庭路指剡川隈，珍重良朋自此来。两鬓不堪悲岁月，
　　一卮犹得话尘埃。家通曩分心空在，世逼横流眼未开。
　　笑杀山阴雪中客，等闲乘兴又须回。
　　◎卷.10【送程尊师之晋陵】罗隐
　　栋间云出认行轩，郊外阴阴夏木繁。高道乍为张翰侣，
　　使君兼是世龙孙。溪含句曲清连底，酒贳馀杭渌满樽。
　　莫见时危便乘兴，人来何处不桃源。
　　◎卷.11【吴门晚泊寄句曲道友】罗隐
　　采香径在人不留，采香径下停叶舟。桃花李花斗红白，
　　山鸟水鸟自献酬。十万梅鋗空寸土，三分孙策竟荒丘。
　　未知到了关身否，笑杀雷平许远游。
　　◎卷.12【贵池晓望】罗隐
　　稂莠参天剪未平，且乘孤棹且行行。计疏狡兔无三窟，
　　羁甚宾鸿欲一生。合眼亦知非本意，伤心其奈是多情。
　　前溪好泊谁为主，昨夜沙禽占月明。
　　◎卷.13【寄崔庆孙】罗隐
　　故人何处又留连，月冷风高镜水边。文阵解围才昨日，
　　醉乡分袂已三年。交情澹泊应长在，俗态流离且勉旃。
　　还拟山阴一乘兴，雪寒难得渡江船。
　　◎卷.14【寄杨秘书】罗隐
　　萧萧檐雪打窗声，因忆江东阮步兵。两信海潮书不达，
　　数峰稽岭眼长明。梅繁几处垂鞭看，酒好何人倚槛倾。
　　会待与君开秫瓮，满船般载镜中行。
　　◎卷.15【酬章处士见寄】罗隐
　　中原甲马未曾安，今日逢君事万端。乱后几回乡梦隔，
　　别来何处路行难。霜鳞共落三门浪，雪鬓同归七里滩。
　　何必新诗更相戏，小楼吟罢暮天寒。
　　◎卷.16【送丁明府赴紫溪任】罗隐
　　金徽玉轸肯躇蹰，偶滞良途半月馀。楼上酒阑梅拆后，
　　马前山好雪晴初。栾公社在怜乡树，潘令花繁贺版舆。
　　县谱莫辞留旧本，异时量度更何如。
　　◎卷.17【寄前宣州窦常侍】罗隐
　　往年西谒谢玄晖，樽酒留欢醉始归。曲槛柳浓莺未老，
　　小园花暖蝶初飞。喷香瑞兽金三尺，舞雪佳人玉一围。
　　今日乱罹寻不得，满蓑风雨钓鱼矶。
　　◎卷.18【秦望山僧院】罗隐
　　巉巉危岫倚沧洲，闻说秦皇亦此游。霸主卷衣才二世，
　　老僧传锡已千秋。阴崖水赖松梢直，藓壁苔侵画像愁。
　　各是病来俱未了，莫将烦恼问汤休。
　　◎卷.19【送光禄崔卿赴阙】罗隐
　　一年极目望西辕，此日殷勤圣主恩。上国已留虞寄命，
　　中朝应听范汪言。官从府幕归卿寺，路向干戈见禁门。
　　鹓侣寂寥曹署冷，更堪呜咽问田园。
　　◎卷.20【寄程尊师】罗隐
　　鹤信虽然到五湖，烟波迢递路崎岖。玉书分薄花生眼，
　　金鼎功迟雪满须。三秀紫芝劳梦寐，一番红槿恨朝晡。
　　未知朽败凡间骨，中授先生指教无。
　　◎卷.21【定远楼】罗隐
　　前年上将定妖氛，曾筑岩城驻大军。近日关防虽弛柝，
　　旧时栏槛尚侵云。蛮兵绩盛人皆伏，坐石名高世共闻。
　　唯恐乱来良吏少，不知谁解叙功勋。
　　◎卷.22【送程尊师东游有寄】罗隐
　　华盖峰前拟卜耕，主人无奈又闲行。且凭鹤驾寻沧海，
　　又恐犀轩过赤城。绛简便应朝右弼，紫旄兼合见东卿。
　　劝君莫忘归时节，芝似萤光处处生。
　　◎卷.23【江亭别裴饶】罗隐
　　行杯且待怨歌终，多病怜君事事同。衰鬓别来光景里，
　　故乡归去乱罹中。乾坤垫裂三分在，井邑摧残一半空。
　　日晚长亭问西使，不堪车马尚萍蓬。
　　◎卷.24【江南寄所知周仆射】罗隐
　　曾陪公子醉西园，岘首碑前事懒言。世乱共嗟王粲老，
　　时危俱受信陵恩。潮怜把醆吟江徼，雨忆凭阑望海门。
　　飞盖寂寥清宴罢，不知簪履更谁存。
　　◎卷.25【钱唐见芮逢】罗隐
　　蔡伦池北雁峰前，罹乱相兼十九年。所喜故人犹会面，
　　不堪良牧已重泉。醉思把箸欹歌席，狂忆判身入酒船。
　　今日与君赢得在，戴家湾里两皤然。
　　◎卷.26【江都】罗隐
　　淮王高宴动江都，曾忆狂生亦坐隅。九里楼台牵翡翠，
　　两行鸳鹭踏真珠。歌听丽句秦云咽，诗转新题蜀锦铺。
　　惆怅晋阳星拆后，世间兵革地荒芜。
　　◎卷.27【湖上岁暮感怀有寄友人】罗隐
　　雪天萤席几辛勤，同志当时四五人。兰版地寒俱受露，
　　桂堂风恶独伤春。音书久绝应埋玉，编简难言竟委尘。
　　唯有广都庞令在，白头樽酒忆交亲。
　　◎卷.28【送张绾游钟陵】罗隐
　　南忆龙沙两岸行，当时天下尚清平。醉眠野寺花方落，
　　吟倚江楼月欲明。老去亦知难重到，乱来争肯不牵情。
　　西山十二真人在，从此烦君语姓名。
　　◎卷.29【送z6光大师（师以草书应制）】罗隐
　　禹祠分首戴湾逢，健笔寻知达九重。圣主赐衣怜绝艺，
　　侍臣摛藻许高踪。宁亲久别街西寺，待诏初离海上峰。
　　一种苦心师得了，不须回首笑龙钟。
　　◎卷.30【息夫人庙】罗隐
　　百雉摧残连野青，庙门犹见昔朝廷。一生虽抱楚王恨，
　　千载终为息地灵。虫网翠环终缥缈，风吹宝瑟助微冥。
　　玉颜浑似羞来客，依旧无言照画屏。
　　◎卷.31【漂母冢】罗隐
　　寂寂荒坟一水滨，芦洲绝岛自相亲。青娥已落淮边月，
　　白骨甘为泉下尘。原上荻花飘素发，道傍菰叶碎罗巾。
　　虽然寂寞千秋魄，犹是韩侯旧主人。
　　◎卷.32【感怀】罗隐
　　石径松轩亦自由，谩随浮世逐飘流。驽骀路结前程恨，
　　蟋蟀床生半夜秋。掩耳恶闻宫妾语，低颜须向路人羞。
　　虽教小事相催逼，未到青云拟白头。
　　◎卷.33【扇上画牡丹】罗隐
　　为爱红芳满砌阶，教人扇上画将来。叶随彩笔参差长，
　　花逐轻风次第开。闲挂几曾停蛱蝶，频摇不怕落莓苔。
　　根生无地如仙桂，疑是姮娥月里栽。
　　◎卷.34【书怀】罗隐
　　钓船抛却异乡来，拟向何门用不才。
　　日晚独登楼上望，马蹄车辙满尘埃。
　　◎卷.35【七夕】罗隐
　　月帐星房次第开，两情惟恐曙光催。
　　时人不用穿针待，没得心情送巧来。
　　◎卷.36【柳】罗隐
　　一簇青烟锁玉楼，半垂阑畔半垂沟。
　　明年更有新条在，绕乱春风卒未休。
　　◎卷.37【罗敷水】罗隐
　　雉声角角野田春，试驻征车问水滨。
　　数树枯桑虽不语，思量应合识秦人。
　　◎卷.38【京中正月七日立春】罗隐
　　一二三四五六七，万木生芽是今日。
　　远天归雁拂云飞，近水游鱼迸冰出。
　　◎卷.39【贵游】罗隐
　　馆陶园外雨初晴，绣毂香车入凤城。
　　八尺家僮三尺箠，何知高祖要苍生。
　　◎卷.40【严陵滩】罗隐
　　中都九鼎勤英髦，渔钓牛蓑且遁逃。
　　世祖升遐夫子死，原陵不及钓台高。


第六百六十四卷
　　◎卷.1【虚白堂前牡丹相传云太傅手植在钱塘】罗隐
　　欲询往事奈无言，六十年来托此根。香暖几飘袁虎扇，
　　格高长对孔融樽。曾忧世乱阴难合，且喜春残色上存。
　　莫背阑干便相笑，与君俱受主人恩。
　　◎卷.2【县斋秋晚酬友人朱瓒见寄】罗隐
　　中和节后捧琼瑰，坐读行吟数月来。只叹雕龙方擅价，
　　不知赪尾竟空回。千枝白露陶潜柳，百尺黄金郭隗台。
　　惆怅报君无玉案，水天东望一裴回。
　　◎卷.3【第五将军于馀杭天柱宫入道因题寄】罗隐
　　交梨火枣味何如，闻说苕川已下车。瓦榼尚携京口酒，
　　草堂应写颍阳书。亦知得意须乘鹤，未必忘机便钓鱼。
　　却恐武皇还望祀，软轮征入问玄虚。
　　◎卷.4【寄无相禅师】罗隐
　　老住西峰第几层，为师回首忆南能。有缘有相应非佛，
　　无我无人始是僧。烂椹作袍名复利，铄金为讲爱兼憎。
　　何如一衲尘埃外，日日香烟夜夜灯。
　　◎卷.5【秋日有寄】罗隐
　　丹青未合便回头，见尽人间事始休。只有百神朝宝镜，
　　永无纤浪犯虚舟。曾临铁瓮虽分职，近得金陵亦偶游。
　　东去西来人不会，上卿踪迹本玄洲。
　　◎卷.6【送前南昌崔令替任映摄新城县（一作崔令映替任）】罗隐
　　五年苛政甚虫螟，深喜夫君已戴星。大族不唯专礼乐，
　　上才终是惜生灵。亦知单父琴犹在，莫厌东归酒未醒。
　　二月春风何处好，亚夫营畔柳青青。
　　◎卷.7【下第作】罗隐
　　年年模样一般般，何似东归把钓竿。岩谷谩劳思雨露，
　　彩云终是逐鹓鸾。尘迷魏阙身应老，水到吴门叶欲残。
　　至竟穷途也须达，不能长与世人看。
　　◎卷.8【丁亥岁作（中元甲子）】罗隐
　　病想医门渴望梅，十年心地仅成灰。早知世事长如此，
　　自是孤寒不合来。谷畔气浓高蔽日，蛰边声暖乍闻雷。
　　满城桃李君看取，一一还从旧处开。
　　◎卷.9【北邙山】罗隐
　　一种山前路入秦，嵩山堪爱此伤神。魏明未死虚留意，
　　庄叟虽生酌满巾。何必更寻无主骨，也知曾有弄权人。
　　羡他缑岭吹箫客，闲访云头看俗尘。
　　◎卷.10【重过三衢哭孙员外】罗隐
　　烂柯山下忍重到，双桧楼前日欲残。华屋未移春照灼，
　　故侯何在泪汍澜。不唯济物工夫大，长忆容才尺度宽。
　　一恸旁人莫相笑，知音衰尽路行难。
　　◎卷.11【送蕲州裴员外】罗隐
　　六枝仙桂最先春，萧洒高辞九陌尘。两晋家声须有主，
　　六朝文雅别无人。荣驱豹尾抛同辈，贵上螭头见近臣。
　　蕲水苍生莫相羡，早看归去掌丝纶。
　　◎卷.12【重九日广陵道中】罗隐
　　秋山抱病何处登，前时韦曲今广陵。广陵大醉不解闷，
　　韦曲旧游堪拊膺。佳节纵饶随分过，流年无奈得人憎。
　　却驱羸马向前去，牢落路岐非所能。
　　◎卷.13【东归别所知】罗隐
　　芙蓉宫阙二妃坛，两处因依五岁寒。邹律有风吹不变，
　　郄枝无分住应难。愁心似火还烧鬓，别泪非珠谩落盘。
　　却羡淮南好鸡犬，也能终始逐刘安。
　　◎卷.14【旅舍书怀寄所知二首（后首一作汉东秋思）】罗隐
　　思量前事不堪寻，牢落馀情满素琴。四海岂无腾跃路，
　　一家长有别离心。道从汩没甘雌伏，迹恐因循更陆沈。
　　寂寞谁应吊空馆，异乡时节独沾襟。
　　簟卷两床琴瑟秋，暂凭前计奈相尤。尘飘马尾甘蓬转，
　　酒忆江边有梦留。隋帝旧祠虽寂寞，楚妃清唱亦风流。
　　可怜别恨无人见，独背残阳下寺楼。
　　◎卷.15【西京道中】罗隐
　　半夜秋声触断蓬，百年身事算成空。祢生词赋抛江夏，
　　汉祖精神忆沛中。未必他时能富贵，只应从此见穷通。
　　边禽陇水休相笑，自有沧洲一棹风。
　　◎卷.16【粉】罗隐
　　每持纤白助君时，霜自无憀雪自疑。郎若姓何应解傅，
　　女能窥宋不劳施。妆成丽色唯花妒，落尽啼痕只镜知。
　　最好玉京仙署里，更和秋月照琼枝。
　　◎卷.17【赠渔翁】罗隐
　　叶艇悠扬鹤发垂，生涯空托一纶丝。是非不向眼前起，
　　寒暑任从波上移。风漾长歌笼月里，梦和春雨昼眠时。
　　逍遥此意谁人会，应有青山渌水知。
　　◎卷.18【下第寄张坤】罗隐
　　谩费精神掉五侯，破琴孤剑是身仇。九衢双阙拟何去，
　　玉垒铜梁空旧游。蝴蝶有情牵晚梦，杜鹃无赖伴春愁。
　　思量不及张公子，经岁池江倚酒楼。
　　◎卷.19【东归别常修】罗隐
　　六载辛勤九陌中，却寻归路五湖东。名惭桂苑一枝绿，
　　鲙忆松江两箸红。浮世到头须适性，男儿何必尽成功。
　　唯惭鲍叔深知我，他日蒲帆百尺风。
　　◎卷.20【言】罗隐
　　珪玷由来尚可磨，似簧终日复如何。成名成事皆因慎，
　　亡国亡家只为多。须信祸胎生利口，莫将讥思逞悬河。
　　猩猩鹦鹉无端解，长向人间被网罗。
　　◎卷.21【简令生日】罗隐
　　祥烟霭霭拂楼台，庆积玄元节后来。已向青阳标四序，
　　便从嵩岳应三台。龟衔玉柄增年算，鹤舞琼筵献寿杯。
　　自顾下儒何以祝，柱天功业济时才。
　　◎卷.22【晚眺】罗隐
　　凭古城边眺晚晴，远村高树转分明。天如镜面都来静，
　　地似人心总不平。云向岭头闲不彻，水流溪里太忙生。
　　谁人得及庄居老，免被荣枯宠辱惊。
　　◎卷.23【野花（一作罗邺诗）】罗隐
　　万点红芳血色殷，为无名字对空山。多因戏蝶寻香住，
　　少有行人辍棹攀。若在侯门看不足，为生江岸见如闲。
　　结根必竟输桃李，长向春城紫陌间。
　　◎卷.24【病骢马】罗隐
　　枥上病骢蹄褭褭，江边废宅路迢迢。自经梅雨长垂耳，
　　乍食菰浆欲折腰。金络衔头光未灭，玉花毛色瘦来焦。
　　曾听禁漏惊街鼓，惯踏康庄怕小桥。夜半雄声心尚壮，
　　日中高卧尾还摇。龙媒落地天池远，何事牵牛在碧霄？
　　◎卷.25【狄浦】罗隐
　　晴川倚落晖，极目思依依。野色寒来浅，人家乱后稀。
　　久贫身不达，多病意长违。还有渔舟在，时时梦里归。
　　◎卷.26【南康道中】罗隐
　　弱冠负文翰，此中听鹿鸣。使君延上榻，时辈仰前程。
　　丹桂竟多故，白云空有情。唯馀路旁泪，沾洒向尘缨。
　　◎卷.27【北固亭东望寄默师】罗隐
　　高亭暮色中，往事更谁同。水谩矜天阔，山应到此穷。
　　病怜京口酒，老怯海门风。唯有言堪解，何由见远公。
　　◎卷.28【华清宫】罗隐
　　楼殿层层佳气多，开元时节好笙歌。
　　也知道德胜尧舜，争奈杨妃解笑何。
　　◎卷.29【韩信庙】罗隐
　　剪项移秦势自雄，布衣还是负深功。
　　寡妻稚女俱堪恨，却把馀杯奠蒯通。
　　◎卷.30【韦公子】罗隐
　　击柱狂歌惨别颜，百年人事梦魂间。
　　李将军自嘉声在，不得封侯亦自闲。
　　◎卷.31【望思台】罗隐
　　芳草台边魂不归，野烟乔木弄残晖。
　　可怜高祖清平业，留与闲人作是非。
　　◎卷.32【帝幸蜀（乾符岁，一作狄归昌诗）】罗隐
　　马嵬山色翠依依，又见銮舆幸蜀归。
　　泉下阿蛮应有语，这回休更怨杨妃。
　　◎卷.33【王夷甫】罗隐
　　把得闲书坐水滨，读来前事亦酸辛。
　　莫言麈尾清谭柄，坏却淳风是此人。
　　◎卷.34【鹭鸶】罗隐
　　斜阳澹澹柳阴阴，风袅寒丝映水深。
　　不要向人夸素白，也知常有羡鱼心。
　　◎卷.35【书淮阴侯传】罗隐
　　寒灯挑尽见遗尘，试沥椒浆合有神。
　　莫恨高皇不终始，灭秦谋项是何人。
　　◎卷.36【青山庙（子胥庙）】罗隐
　　市箫声咽迹崎岖，雪耻酬恩此丈夫。
　　霸主两亡时亦异，不知魂魄更无归。
　　◎卷.37【小松】罗隐
　　已有清阴逼座隅，爱声仙客肯过无。
　　陵迁谷变须高节，莫向人间作大夫。
　　◎卷.38【竹】罗隐
　　篱外清阴接药阑，晓风交戛碧琅玕。
　　子猷死后知音少，粉节霜筠谩岁寒。
　　◎卷.39【谩天岭】罗隐
　　西去休言蜀道难，此中危峻已多端。
　　到头未会苍苍色，争得禁他两度谩。


第六百六十五卷
　　◎卷.1【秋虫赋（以下补遗）】罗隐
　　物之小兮，迎网而毙；物之大兮，兼网而逝。网也者，
　　绳其小而不绳其大。吾不知尔身之危兮，腹之馁兮，吁！
　　◎卷.2【蟋蟀诗】罗隐
　　顽飔毙芳，吹愁夕长。屑戍有动，歌离吊梦。
　　如诉如言，绪引虚宽。周隙伺榻，繁咽夤缘。
　　范睡蝉老，冠峨緌好。不冠不緌，尔奚以悲。
　　蚊蚋有毒，食人肌肉。苍蝇多端，黑白偷安。
　　尔也出处，物兮莫累。坏舍啼衰，虚堂泣曙。
　　勿徇喧哗，鼠岂无牙。勿学萋菲，垣亦有耳。
　　危条槁飞，抽恨咿咿。别帐缸冷，柔魂不定。
　　美人在何，夜影流波。与子伫立，裴回思多。
　　◎卷.3【西川与蔡十九同别子超】罗隐
　　相欢虽则不多时，相别那能不敛眉。蜀客赋高君解爱，
　　楚宫腰细我还知。百年恩爱无终始，万里因缘有梦思。
　　肠断门前旧行处，不堪全属五陵儿。
　　◎卷.4【龙泉东下却寄孙员外】罗隐
　　縠江东下几多程，每泊孤舟即有情。山色已随游子远，
　　水纹犹认主人清。恩如海岳何时报，恨似烟花触处生。
　　百尺风帆两行泪，不堪回首望峥嵘。
　　◎卷.5【牡丹】罗隐
　　艳多烟重欲开难，红蕊当心一抹檀。公子醉归灯下见，
　　美人朝插镜中看。当庭始觉春风贵，带雨方知国色寒。
　　日晚更将何所似，太真无力凭阑干。
　　◎卷.6【巫山高】罗隐
　　下压重泉上千仞，香云结梦西风紧。纵有精灵得往来，
　　狖轭鼯轩亦颠陨。岚光双双雷隐隐，愁为衣裳恨为鬓。
　　暮洒朝行何所之，江边日月情无尽。珠零冷露丹堕枫，
　　细腰长脸愁满宫。人生对面犹异同，况在千岩万壑中。
　　◎卷.7【江南行】罗隐
　　江烟湿雨蛟绡软，漠漠小山眉黛浅。水国多愁又有情，
　　夜槽压酒银船满。细丝摇柳凝晓空，吴王台榭春梦中。
　　鸳鸯鸂鶒唤不起，平铺绿水眠东风。西陵路边月悄悄，
　　油碧轻车苏小小。
　　◎卷.8【空城雀】罗隐
　　雀入官仓中，所食能损几。所恨往复频，官仓乃害尔。
　　鱼网不在天，鸟网不张水。饮啄要自然，何必空城里。
　　◎卷.9【芳树】罗隐
　　细萼慢逐风，暖香闲破鼻。青帝固有心，时时漏天意。
　　去年高枝犹堕地，今年低枝已憔悴。吾所以见造化之权，
　　变通之理，春夏作头，秋冬为尾，循环反覆无终已。
　　人生长短同一轨，若使威可以制，力可以止，
　　则秦皇不肯敛手下沙丘，孟贲不合低头入蒿里。
　　伊人强猛犹如此，顾我劳生何足恃。但愿我开素袍，
　　倾绿蚁，陶陶兀兀大醉于清宵白昼间，任他上是天，
　　下是地。
　　◎卷.10【听琴】罗隐
　　寒雨萧萧落井梧，夜深何处怨啼乌。
　　不知一盏临邛酒，救得相如渴病无。
　　◎卷.11【大梁见乔诩】罗隐
　　湘水春浮岸，淮灯夜满桥。六年悲梗断，两地各萍漂。
　　刀笔依三事，篇章奏珥貂。迹卑甘汩没，名散称逍遥。
　　好寺松为径，空江桂作桡。野香花伴落，缸暖酒和烧。
　　晋沼寻游凤，秦冠竟叹鸮。骨凡鸡犬薄，魂断蕙兰招。
　　怅望添燕琯，蹉跎厌鲁瓢。败桐方委爨，冤匣正冲霄。
　　战代安釐国，封崇孝景朝。千年非有限，一醉解无聊。
　　漏永灯花暗，炉红雪片销。久游家共远，相对鬓俱凋。
　　运命从难合，光阴奈不饶。到头蓑笠契，两信钓鱼潮。
　　◎卷.12【寄洪正师】罗隐
　　寄蹇浑成迹，经年滞杜南。价轻犹有二，足刖已过三。
　　鸡肋曹公忿，猪肝仲叔惭。会应谋避地，依约近禅庵。
　　◎卷.13【圣真观刘真师院十韵】罗隐
　　帘下严君卜，窗间少室峰。摄生门已尽，混迹世犹逢。
　　山薮师王烈，簪缨友戴颙。鱼跳介象鲙，饭吐葛玄蜂。
　　紫饱垂新椹，黄轻堕小松。尘埃金谷路，楼阁上阳钟。
　　野耗鸢肩寄，仙书鸟爪封。支床龟纵老，取箭鹤何慵。
　　别久曾牵念，闲来肯压重。尚馀青竹在，试为剪成龙。
　　◎卷.14【寄聂尊师】罗隐
　　欲芟荆棘种交梨，指画城中日恐迟。
　　安得紫青磨镜石，与君闲处看荣衰。
　　◎卷.15【金山僧院】罗隐
　　根盘蛟蜃路藤萝，四面无尘辍棹过。
　　得似吾师始惆怅，眼前终日有风波。
　　◎卷.16【酬高崇节】罗隐
　　旧游虽一梦，别绪忽千般。败草汤陵晚，衰槐楚寺寒。
　　数奇常自愧，时薄欲何干。犹赖君相勉，殷勤贡禹冠。
　　◎卷.17【送汝州李中丞十二韵】罗隐
　　群盗方为梗，分符奏未宁。黄巾攻郡邑，白梃掠生灵。
　　尘土周畿暗，疮痍汝水腥。一凶虽剪灭，数县尚凋零。
　　理必资宽猛，谋须藉典刑。与能才物论，慎选忽天庭。
　　官品尊台秩，山河拥福星。虎知应去境，牛在肯全形。
　　旧政穷人瘼，新衔展武经。关防秋草白，城壁晚峰青。
　　破胆期来复，迷魂想待醒。鲁山行县后，聊为奠惟馨。
　　◎卷.18【淮南送节度卢端公将命之汴州端公常为汴州相公从事】罗隐
　　吹台高倚圃田东，此去轺车事不同。珠履旧参萧相国，
　　彩衣今佐晋司空。醉离淮甸寒星下，吟指梁园密雪中。
　　到彼的知宣室语，几时征拜黑头公。
　　◎卷.19【送卢端公归台卢校书之夏县】罗隐
　　绵绵堤草拂征轮，龙虎俱辞楚水滨。只见胜之为御史，
　　不知梅福是仙人。地推八米源流盛，才笑三张事业贫。
　　一种西归一般达，柏台霜冷夏城春。
　　◎卷.20【送朗州张员外】罗隐
　　圣朝纶阁最延才，须牧生民始入来。凤藻已期他日用，
　　隼旟应是隔年回。旗飘岘首岚光重，酒奠湘江杜魄哀。
　　肠断秦原二三月，好花全为使君开。
　　◎卷.21【淮南送工部卢员外赴阙】罗隐
　　始从豸角曳长裾，又吐鸡香奏玉除。隋邸旧僚推谢掾，
　　汉廷高议得相如。贵分赤笔升兰署，荣著绯衣从板舆。
　　遥想到时秋欲尽，禁城凉冷露槐疏。
　　◎卷.22【淮南送司勋李郎中赴阙】罗隐
　　中朝品秩重文章，双笔依前赐望郎。五夜星辰归帝座，
　　半年樽俎奉梁王。南都水暖莲分影，北极天寒雁著行。
　　不必恋恩多感激，过淮应合见徵黄。
　　◎卷.23【送陆郎中赴阙】罗隐
　　幕下留连两月强，炉边侍史旧焚香。不关雨露偏垂意，
　　自是鸳鸾合著行。三署履声通建礼，九霄星彩映明光。
　　少瑜镂管丘迟锦，从此西垣使凤凰。
　　◎卷.24【途中送人东游有寄】罗隐
　　离骖莫惜暂逡巡，君向池阳我入秦。岁月易抛非曩日，
　　酒杯难得是同人。路经隋苑桥灯夜，江转台城岸草春。
　　此处故交谁见问，为言霜鬓压风尘。
　　◎卷.25【过废江宁县（王昌龄曾尉此县）】罗隐
　　县前水色细鳞鳞，一为夫君吊水滨。漫把文章矜后代，
　　可知荣贵是他人。莺偷旧韵还成曲，草赖馀吟尽解春。
　　我亦有心无处说，等闲停棹似迷津。
　　◎卷.26【边夜】罗隐
　　光景漂如水，生涯转似萍。雁门穷朔路，牛斗故乡星。
　　句尽人谁切，歌终泪自零。夜阑回首算，何处不长亭。
　　◎卷.27【哭张博士太常】罗隐
　　前辈倏云殁，愧君曾比方。格卑虽不称，言重亦难忘。
　　谏草犹青琐，悲风已白杨。只应移理窟，泉下对真长。
　　◎卷.28【淮口军葬】罗隐
　　一阵孤军不复回，更无分别只荒堆。
　　莫言赋分须如此，曾作文皇赤子来。
　　◎卷.29【燕昭王墓】罗隐
　　战国苍茫难重寻，此中踪迹想知音。强停别骑山花晓，
　　欲吊遗魂野草深。浮世近来轻骏骨，高台何处有黄金。
　　思量郭隗平生事，不殉昭王是负心。
　　◎卷.30【江南】罗隐
　　玉树歌声泽国春，累累辎重忆亡陈。
　　垂衣端拱浑闲事，忍把江山乞与人。
　　◎卷.31【江北】罗隐
　　废宫荒苑莫闲愁，成败终须要彻头。
　　一种风流一种死，朝歌争得似扬州。
　　◎卷.32【早登新安县楼】罗隐
　　关城树色齐，往事未全迷。塞路真人气，封门壮士泥。
　　草浓延蝶舞，花密教莺啼。若以鸣为德，鸾皇不及鸡。
　　◎卷.33【干越亭】罗隐
　　楚水萧萧多病身，强凭危槛送残春。高城自有陵兼谷，
　　流水那知越与秦。岸下藤萝阴作怪，桥边蛟蜃夜欺人。
　　琵琶洲远江村阔，回首征途泪满巾。
　　◎卷.34【南园题】罗隐
　　搏击路终迷，南园且灌畦。敢言逃俗态，自是乐幽栖。
　　叶长春松阔，科圆早薤齐。雨沾虚槛冷，雪压远山低。
　　竹好还成径，桃夭亦有蹊。小窗奔野马，闲瓮养醯鸡。
　　水石心逾切，烟霄分已暌。病怜王猛畚，愚笑隗嚣泥。
　　泽国潮平岸，江村柳覆堤。到头乘兴是，谁手好提携。
　　◎卷.35【人日新安道中见梅花（其年以徐寇停举）】罗隐
　　长途酒醒腊春寒，嫩蕊香英扑马鞍。
　　不上寿阳公主面，怜君开得却无端。
　　◎卷.36【许由庙】罗隐
　　高挂风瓢濯汉滨，土阶三尺愧清尘。
　　可怜比屋堪封日，若到人间是众人。
　　◎卷.37【题段太尉庙】罗隐
　　近甸蒙尘日，南梁反正年。飘流茂陵碗，零落太官椽。
　　建纛非降楚，披图异录燕。堪嗟侍中血，不及御衣前。
　　◎卷.38【湘妃庙】罗隐
　　刘表荒碑断水滨，庙前幽草闭残春。已将怨泪流斑竹，
　　又感悲风入白蘋。八族未来谁北拱，四凶犹在莫南巡。
　　九峰相似堪疑处，望见苍梧不见人。
　　◎卷.39【八骏图】罗隐
　　穆满当年物外程，电腰风脚一何轻。
　　如今纵有骅骝在，不得长鞭不肯行。
　　◎卷.40【庭花】罗隐
　　昨日芳艳浓，开尊几同醉。今朝风雨恶，惆怅人生事。
　　南威病不起，西子老兼至。向晚寂无人，相偎堕红泪。
　　◎卷.41【病中题主人庭鹤】罗隐
　　辽水华亭旧所闻，病中毛羽最怜君。
　　稻粱且足身兼健，何必青云与白云。
　　◎卷.42【蝉】罗隐
　　天地工夫一不遗，与君声调借君緌。
　　风栖露饱今如此，应忘当年滓浊时。
　　◎卷.43【薛阳陶觱篥歌】罗隐
　　平泉上相东征日，曾为阳陶歌觱篥。乌江太守会稽侯，
　　相次三篇皆俊逸。桥山殡葬衣冠后，金印苍黄南去疾。
　　龙楼冷落夏口寒，从此风流为废物。人间至艺难得主，
　　怀抱差池恨星律。邗沟仆射戎政闲，试渡瓜洲吐伊郁。
　　西风九月草树秋，万喧沈寂登高楼。左篁揭指徵羽吼，
　　炀帝起坐淮王愁。高飘咽灭出滞气，下感知己时横流。
　　穿空激远不可遏，仿佛似向伊水头。伊水林泉今已矣，
　　因取遗编认前事。武宗皇帝御宇时，四海恬然知所自。
　　扫除桀黠似提帚，制压群豪若穿鼻。九鼎调和各有门，
　　谢安空俭真儿戏。功高近代竟谁知，艺小似君犹不弃。
　　勿惜喑呜更一吹，与君共下难逢泪。
　　◎卷.44【酬丘光庭】罗隐
　　正月十一日书札，五月十六日到来。柳吟秦望咫尺地，
　　鲤鱼何处闲裴回。故人情意未疏索，次第序述眉眼开。
　　上言二年隔烟水，下有数幅真琼瑰。行吟坐读口不倦，
　　瀑泉激射琅玕摧。壁池兰蕙日已老，村酒蘸甲时几杯。
　　鹤龄鸿算不复见，雨后蓑笠空莓苔。自从黄寇扰中土，
　　人心波荡犹未回。道殷合眼拜九列，张濬掉舌升三台。
　　朝廷济济百揆序，宁将对面容奸回。祸生有基妖有渐，
　　翠华西幸蒙尘埃。三川梗塞两河闭，大明宫殿生蒿莱。
　　懦夫早岁不量力，策蹇仰北高崔嵬。千门万户扃锁密，
　　良匠不肯雕散材。君今得意尚如此，况我麋鹿悠悠哉！
　　荣衰贵贱目所睹，莫嫌头白黄金台。
　　◎卷.45【投宣武郑尚书二十韵】罗隐
　　汉代簪缨盛，梁园雉堞雄。物情须重德，时论在明公。
　　族大逾开魏，神高本降嵩。世家惟蹇谔，官业即清通。
　　翰苑论思外，纶闱啸傲中。健豪惊彩凤，高步出冥鸿。
　　履历虽吾道，行藏必圣聪。绛霄无系滞，浙水忽西东。
　　庾监高楼月，袁郎满扇风。四年将故事，两地有全功。
　　去去才须展，行行道益隆。避权辞宪署，仗节出南宫。
　　雁影相承接，龙图共始终。自然须作砺，不必恨临戎。
　　幕下莲花盛，竿头cG佩红。骑儿逢郭伋，战士得文翁。
　　人地应无比，簟瓢奈屡空。因思一枝桂，已作断根蓬。
　　往事应归捷，劳歌且责躬。殷勤信陵馆，今日自途穷。
　　◎卷.46【投浙东王大夫二十韵】罗隐
　　越岭千峰秀，淮流一派长。暂凭开物手，来展济时方。
　　旧迹兰亭在，高风桂树香。地清无等级，天阔任徊翔。
　　麈尾谈何胜，螭头笔更狂。直曾批凤诏，高已冠鹓行。
　　啸傲辞民部，雍容出帝乡。赵尧推印绶，句践与封疆。
　　水占仙人吹，城留御史床。嘉宾邹润甫，百姓贺知章。
　　席暖飞鹦鹉，尘轻驻骕骦。夜歌珠断续，晴舞雪悠扬。
　　化向棠阴布，春随棣萼芳。盛名韬不得，雄略晦弥彰。
　　自愧三冬学，来窥数仞墙。感深惟刻骨，时去欲沾裳。
　　想望鱼烧尾，咨嗟鼠啮肠。可能因蹇拙，便合老沧浪。
　　题柱心犹壮，移山志不忘。深惭百般病，今日问医王。
　　◎卷.47【寄剡县主簿】罗隐
　　金庭养真地，珠篆会稽官。境胜堪长往，时危喜暂安。
　　洞连沧海阔，山拥赤城寒。他日抛尘土，因君拟炼丹。
　　◎卷.48【中秋不见月】罗隐
　　风帘淅淅漏灯痕，一半秋光此夕分。
　　天为素娥孀怨苦，并教西北起浮云。
　　◎卷.49【答宗人衮】罗隐
　　昆仑水色九般流，饮即神仙憩即休。敢恨守株曾失意，
　　始知缘木更难求。鴒原谩欲均馀力，鹤发那堪问旧游。
　　遥望北辰当上国，羡君归棹五诸侯。
　　◎卷.50【早行】罗隐
　　雨洒江声风又吹，扁舟正与睡相宜。
　　无端戍鼓催前去，别却青山向晓时。
　　◎卷.51【咏白菊（一作罗绍威诗）】罗隐
　　虽被风霜竞欲催，皎然颜色不低摧。已疑素手能妆出，
　　又似金钱未染来。香散自宜飘渌酒，叶交仍得荫香苔。
　　寻思闭户中宵见，应认寒窗雪一堆。
　　◎卷.52【晚泊宿松】罗隐
　　解缆随江流，晚泊古淮岸。归云送春和，繁星丽云汉。
　　春深胡雁飞，人喧水禽散。仰君邈难亲，沈思夜将旦。
　　◎卷.53【钱塘遇默师忆润州旧游】罗隐
　　歌敲玉唾壶，醉击珊瑚枝。石羊妙善街，甘露平泉碑。
　　扪苔想豪杰，剔藓看文词。归来北固山，水槛光参差。
　　◎卷.54【江南别】罗隐
　　去年今夜江南别，鸳鸯翅冷飞蓬爇。今年今夜江北边，
　　鲤鱼肠断音书绝。男儿心事无了时，出门上马不自知。
　　◎卷.55【四顶山】罗隐
　　胜景天然别，精神入画图。一山分四顶，三面瞰平湖。
　　过夏僧无热，凌冬草不枯。游人来至此，愿剃发和须。
　　◎卷.56【姥山】罗隐
　　临塘古庙一神仙，绣幌花容色俨然。为逐朝云来此地，
　　因随暮雨不归天。眉分初月湖中鉴，香散馀风竹上烟。
　　借问邑人沈水事，已经秦汉几千年。
　　◎卷.57【岐王宅】罗隐
　　朱邸平台隔禁闱，贵游陈迹尚依稀。云低雍畤祈年去，
　　雨细长杨从猎归。申白宾朋传道义，应刘文彩寄音徽。
　　承平旧物惟君尽，犹写雕鞍伴六飞。
　　◎卷.58【长明灯】罗隐
　　破暗长明世代深，烟和香气两沈沈。不知初点人何在，
　　只见当年火至今。晓似红莲开沼面，夜如寒月镇潭心。
　　孤光自有龙神护，雀戏蛾飞不敢侵。
　　◎卷.59【堋口逢人】罗隐
　　艰难别离久，中外往还深。已改当时发，空馀旧日心。
　　◎卷.60【遇边使】罗隐
　　累年无的信，每夜望边城。袖掩千行泪，书封一尺金。
　　◎卷.61【移住别友】罗隐
　　自到西川住，惟君别有情。常逢对门远，又隔一重城。
　　◎卷.62【宫词】罗隐
　　巧画蛾眉独出群，当时人道便承恩。
　　经年不见君王面，落日黄昏空掩门。
　　◎卷.63【泾溪】罗隐
　　泾溪石险人竞惧，终岁不闻倾覆人。
　　却是平流无石处，时时闻说有沈沦。
　　◎卷.64【题杜甫集】罗隐
　　楚水悠悠浸楚亭，楚南天地两无情。
　　忍交孙武重泉下，不见时人说用兵。
　　◎卷.65【感弄猴人赐朱绂】罗隐
　　十二三年就试期，五湖烟月奈相违。
　　何如买取胡孙弄，一笑君王便著绯。
　　◎卷.66【题磻溪垂钓图】罗隐
　　吕望当年展庙谟，直钩钓国更谁如。
　　若教生在西湖上，也是须供使宅鱼。
　　◎卷.67【春风】罗隐
　　也知有意吹嘘切，争奈人间善恶分。
　　但是秕糠微细物，等闲抬举到青云。
　　◎卷.68【竹下残雪】罗隐
　　墙下浓阴对此君，小山尖险玉为群。
　　夜来解冻风虽急，不向寒城减一分。
　　◎卷.69【杏花】罗隐
　　暖气潜催次第春，梅花已谢杏花新。
　　半开半落闲园里，何异荣枯世上人。
　　◎卷.70【镇海军所贡（题不全）】罗隐
　　檐前飞雪扇前尘，千里移添上苑春。
　　他日丁宁柿林院，莫宣恩泽与闲人。
　　◎卷.71【席上歌水调】罗隐
　　馀声宛宛拂庭梅，通济渠边去又回。
　　若使炀皇魂魄在，为君应合过江来。
　　◎卷.72【题新榜（在浙幕，沈崧得新榜示题其末）】罗隐
　　黄土原边狡兔肥，犬如流电马如飞。
　　灞陵老将无功业，犹忆当时夜猎归。
　　◎卷.73【句】罗隐
　　夏窗七叶连阴暗。（《游城南记》：杜佑有别墅，
　　为城南之最，有树每朵七叶，因以为名，隐诗纪之）
　　赖家桥上潏河边。（隐又有城南杂感诗，其题有景星观、
　　姚家园、叶家林及此句，今杂感诗亡）
　　细看月轮真有意，已知青桂近嫦娥。（《曾公类苑》：
　　裴筠娶箫楚公女，便擢进士，隐诗云云）
　　一个祢衡容不得，思量黄祖谩英雄。（《吴越备史》：
　　隐初见钱镠，惧不见，用遂以所为夏口诗标于卷末云云，
　　镠览之大笑，因加殊遇）
　　张华谩出如丹语，不及刘侯一纸书。（《鉴戒录》云：
　　郑畋女喜隐此诗）
　　山雨霏微宿上亭，雨中因想雨淋铃。（上亭驿《天中记》）
　　老僧斋罢关门睡，不管波涛四面生。（金山僧院。
　　《诗话总龟》）


第六百六十六卷
　　◎卷.1【比红儿诗】罗虬
　　姓字看侵尺五天，芳菲占断百花鲜。
　　马嵬好笑当时事，虚赚明皇幸蜀川。
　　金谷园中花正繁，坠楼从道感深恩。
　　齐奴却是来东市，不为红儿死更冤。
　　陷却平阳为小怜，周师百万战长川。
　　更教乞与红儿貌，举国山川不值钱。
　　一曲都缘张丽华，六宫齐唱后庭花。
　　若教比并红儿貌，枉破当年国与家。
　　乐营门外柳如阴，中有佳人画阁深。
　　若是五陵公子见，买时应不啻千金。
　　青丝高绾石榴裙，肠断当筵酒半醺。
　　置向汉宫图画里，入胡应不数昭君。
　　斜凭栏杆醉态新，敛眸微盻不胜春。
　　当时若遇东昏主，金叶莲花是此人。
　　匼匝千山与万山，碧桃花下景长闲。
　　神仙得似红儿貌，应免刘郎忆世间。
　　越山重叠越溪斜，西子休怜解浣纱。
　　得似红儿今日貌，肯教将去与夫差。
　　诏下人间觅好花，月眉云髻选人家。
　　红儿若向当时见，系臂先封第一纱。
　　锋镝纵横不敢看，泪垂玉箸正汍澜。
　　应缘近似红儿貌，始得深宫奉五官。
　　金缕浓薰百和香，脸红眉黛入时妆。
　　当时便向乔家见，未敢将心在窈娘。
　　通宵甲帐散香尘，汉帝精神礼百神。
　　若见红儿醉中态，也应休忆李夫人。
　　拔得芙蓉出水新，魏家公子信才人。
　　若教瞥见红儿貌，不肯留情付洛神。
　　芳姿不合并常人，云在遥天玉在尘。
　　因事爱思荀奉倩，一生闲坐枉伤神。
　　笔底如风思涌泉，赋中休谩说婵娟。
　　红儿若在东家住，不得登墙尔许年。
　　一抹浓红傍脸斜，妆成不语独攀花。
　　当时若是逢韩寿，未必埋踪在贾家。
　　树袅西风日半沉，地无人迹转伤心。
　　阿娇得似红儿貌，不费长门买赋金。
　　五云高捧紫金堂，花下投壶侍玉皇。
　　从到世人都不识，也应知有杜兰香。
　　戏水源头指旧踪，当时一笑也难逢。
　　红儿若为回桃脸，岂比连催举五烽。
　　虢国夫人照夜玑，若为求得与红儿。
　　醉和香态浓春睡，一树繁花偃绣帏。
　　知有持盈玉叶冠，剪云裁月照人寒。
　　若使红儿风帽戴，直使瑶池会上看。
　　明媚何曾让玉环，破瓜年几百花颜。
　　若教貌向南朝见，定却梅妆似等闲。
　　世事悠悠未足称，肯将闲事更争能。
　　自从命向红儿去，不欲留心在裂缯。
　　自隐新从梦里来，岭云微步下阳台。
　　含情一向春风笑，羞杀凡花尽不开。
　　舍却青娥换玉鞍，古来公子苦无端。
　　莫言一匹追风马，天骥牵来也不看。
　　槛外花低瑞露浓，梦魂惊觉晕春容。
　　凭君细看红儿貌，最称严妆待晓钟。
　　薄罗轻剪越溪纹，鸦翅低垂两鬓分。
　　料得相如偷见面，不应琴里挑文君。
　　南国东邻各一时，后来惟有杜红儿。
　　若教楚国宫人见，羞把腰身并柳枝。
　　照耀金钗簇腻鬟，见时直向画屏间。
　　黄姑阿母能判剖，十斛明珠也是闲。
　　轻小休夸似燕身，生来占断紫宫春。
　　汉皇若遇红儿貌，掌上无因著别人。
　　鹦鹉娥如裛露红，镜前眉样自深宫。
　　稍教得似红儿貌，不嫁南朝沈侍中。
　　拟将心地学安禅，争奈红儿笑靥圆。
　　何物把来堪比并，野塘初绽一枝莲。
　　浸草漂花绕槛香，最怜穿度乐营墙。
　　殷勤留滞缘何事，曾照红儿一面妆。
　　雕阴旧俗骋婵娟，有个红儿赛洛川。
　　常笑世人语虚诞，今朝自见火中莲。
　　渡口诸侬乐未休，竟陵西望路悠悠。
　　石城有个红儿貌，两桨无因迎莫愁。
　　谁向深山识大仙，劝人山上引春泉。
　　定知不及红儿貌，枉却工夫溉玉田。
　　倾国倾城总绝伦，红儿花下认真身。
　　十年东北看燕赵，眼冷何曾见一人。
　　今时自是不谙知，前代由来岂见遗。
　　一笑阳城人便惑，何堪教见杜红儿。
　　京口喧喧百万人，竞传河鼓谢星津。
　　柰花似雪簪云髻，今日夭容是后身。
　　青史书时未是真，可能纤手却强秦。
　　再三为谢齐皇后，要解连环别与人。
　　绣帐鸳鸯对刺纹，博山微暖麝微曛。
　　诗成若有红儿貌，悔道当时月坠云。
　　薄粉轻朱取次施，大都端正亦相宜。
　　只如花下红儿态，不藉城中半额眉。
　　妆成浑欲认前朝，金凤双钗逐步摇。
　　未必慕容宫里伴，舞风歌月胜纤腰。
　　琥珀钗成恩正深，玉儿妖惑荡君心。
　　莫教回首看妆面，始觉曾虚掷万金。
　　自有闲花一面春，脸檀眉黛一时新。
　　殷勤为报梁家妇，休把啼妆赚后人。
　　轻梳小髻号慵来，巧中君心不用媒。
　　可得红儿抛醉眼，汉皇恩泽一时回。
　　千里长江旦暮潮，吴都风俗尚纤腰。
　　周郎若见红儿貌，料得无心念小乔。
　　月落潜奔暗解携，本心谁道独单栖。
　　还缘交甫非良偶，不肯终身作羿妻。
　　汉皇曾识许飞琼，写向人间作画屏。
　　昨日红儿花下见，大都相似更娉婷。
　　魏帝休夸薛夜来，雾绡云縠称身裁。
　　红儿秀发君知否，倚槛繁花带露开。
　　晓月雕梁燕语频，见花难可比他人。
　　年年媚景归何处，长作红儿面上春。
　　逗玉溅盆冬殿开，邀恩先赐夜明苔。
　　红儿若是三千数，多少芳心似死灰。
　　画帘垂地紫金床，暗引羊车驻七香。
　　若见红儿此中住，不劳盐筱洒宫廊。
　　苏小空匀一面妆，便留名字在钱塘。
　　藏鸦门外诸年少，不识红儿未是狂。
　　一首长歌万恨来，惹愁漂泊水难回。
　　崔徽有底多头面，费得微之尔许才。
　　昔年黄阁识奇章，爱说真珠似窈娘。
　　若见红儿深夜态，便应休说绣衣裳。
　　凤折莺离恨转深，此身难负百年心。
　　红儿若向隋朝见，破镜无因更重寻。
　　行绾秾云立暗轩，我来犹爱不成冤。
　　当时若见红儿貌，未必邢相有此言。
　　总似红儿媚态新，莫论千度笑争春。
　　任伊孙武心如铁，不办军前杀此人。
　　暖塘争赴荡舟期，行唱菱歌著艳词。
　　为问东山谢丞相，可能诸妓胜红儿。
　　吴兴皇后欲辞家，泽国重台展曙华。
　　今日红儿貌倾国，恐须真宰别开花。
　　陌上行人歌黍离，三千门客欲何之。
　　若教粗及红儿貌，争取楼前斩爱姬。
　　休话如皋一笑时，金髇中臆锦离披。
　　陋容枉把雕弓射，射尽春禽未展眉。
　　长恨西风送早秋，低眉深恨嫁牵牛。
　　若同人世长相对，争作夫妻得到头。
　　谢娘休漫逞风姿，未必娉婷胜柳枝。
　　闻道只因嘲落絮，何曾得似杜红儿。
　　总传桃叶渡江时，只为王家一首诗。
　　今日红儿自堪赋，不须重唱旧来词。
　　巫山洛浦本无情，总为佳人便得名。
　　今日雕阴有神艳，后来公子莫相轻。
　　几抛云髻恨金墉，泪洗花颜百战中。
　　应有红儿些子貌，却言皇后长深宫。
　　倚槛还应有所思，半开东阁见娇姿。
　　可中得似红儿貌，若遇韩朋好杀伊。
　　晓向妆台与画眉，镜中长欲助娇姿。
　　若教得似红儿貌，走马章台任道迟。
　　练得霜华助翠钿，相期朝谒玉皇前。
　　依稀有似红儿貌，方得吹箫引上天。
　　重门深掩几枝花，未胜红儿莫大夸。
　　王相不能探物理，可能虚上短辕车。
　　前代休怜事可奇，后来还出有光辉。
　　争知昼卧纱窗里，不见神人覆玉衣。
　　化羽尝闻赴九天，只疑尘世是虚传。
　　自从一见红儿貌，始信人间有谪仙。
　　从道长陵小市东，巧将花貌占春风。
　　红儿若是同时见，未必伊先入紫宫。
　　人间难免是深情，命断红儿向此生。
　　不似前时李丞相，枉抛才力为莺莺。
　　凤舞香飘绣幕风，暖穿驰道百花中。
　　还缘有似红儿貌，始道迎将入汉宫。
　　休道将军出世才，尽驱诸妓下歌台。
　　都缘没个红儿貌，致使轻教后阁开。
　　冯媛须知住汉宫，将身只是解当熊。
　　不闻有貌倾人国，争得今朝更似红。
　　能将一笑使人迷，花艳何须上大堤。
　　疏属便同巫峡路，洛川真是武陵溪。
　　辞辇当时意可知，宠深还恐宠先衰。
　　若教得似红儿貌，占却君恩自不疑。
　　三吴时俗重风光，未见红儿一面妆。
　　好写妖娆与教看，便应休更话真娘。
　　波平楚泽浸星辰，台上君王宴早春。
　　毕竟章华会中客，冠缨虚绝为何人。
　　红儿不向汉宫生，便使双成谩得名。
　　疑是麻姑恼尘世，暂教微步下层城。
　　天碧轻纱只六铢，宛如含露透肌肤。
　　便教汉曲争明媚，应没心情更弄珠。
　　共嗟含恨向衡阳，方寸花笺寄沈郎。
　　不似红儿些子貌，当时争得少年狂。
　　浅色桃花亚短墙，不因风送也闻香。
　　凝情尽日君知否，还似红儿淡薄妆。
　　火色樱桃摘得初，仙宫只有世间无。
　　凝情尽日君知否，真似红儿口上朱。
　　宿雨初晴春日长，入帘花气静难忘。
　　凝情尽日君知否，真似红儿舞袖香。
　　初月纤纤映碧池，池波不动独看时。
　　凝情尽日君知否，真似红儿罢舞眉。
　　浓艳浓香雪压枝，袅烟和露晓风吹。
　　红儿被掩妆成后，含笑无人独立时。
　　楼上娇歌袅夜霜，近来休数踏歌娘。
　　红儿谩唱伊州遍，认取轻敲玉韵长。
　　金粟妆成扼臂环，舞腰轻薄瑞云间。
　　红儿生在开元末，羞杀新丰谢阿蛮。
　　君看红儿学醉妆，夸裁宫襭砑裙长。
　　谁能更把闲心力，比并当时武媚娘。
　　栀子同心裛露垂，折来深恐没人知。
　　花前醉客频相问，不赠红儿赠阿谁。
　　云间翡翠一双飞，水上鸳鸯不暂离。
　　写向人间百般态，与君题作比红诗。
　　旧恨长怀不语中，几回偷泣向春风。
　　还缘不及红儿貌，却得生教入楚宫。
　　一舸春深指鄂君，好风从度水成纹。
　　越人若见红儿貌，绣被应羞彻夜薰。
　　花落尘中玉堕泥，香魂应上窈娘堤。
　　欲知此恨无穷处，长倩城乌夜夜啼。
　　◎卷.2【句】罗虬
　　窗前远岫悬生碧，帘外残霞挂熟红。（见《语林》）


第六百六十七卷
　　◎卷.1【星精亭】郑损
　　星沈万古痕，孤绝势无邻。地窄少留竹，空多剩占云。
　　钓篷和雨看，樵斧带霜闻。莫惜寻常到，清风不负人。
　　◎卷.2【钓阁】郑损
　　小阁惬幽寻，周遭万竹森。谁知一沼内，亦有五湖心。
　　钓直鱼应笑，身闲乐自深。晚来春醉熟，香饵任浮沈。
　　◎卷.3【玉声亭】郑损
　　世间泉石本无价，那更天然落景中。汉佩琮琤寒溜雨，
　　秦箫缥缈夜敲风。一方清气群阴伏，半局闲棋万虑空。
　　借问主人能住久，后来好事有谁同。
　　◎卷.4【艺堂】郑损
　　堂开冻石千年翠，艺讲秋胶百步威。揖让未能忘典礼，
　　英雄孰不惯戎衣。风波险似金机骇，日月忙如雪羽飞。
　　莫怪尊前频浩叹，男儿志愿与时违。
　　◎卷.5【星精石】郑损
　　突险呀空龙虎蹲，由来英气蓄寒根。苍苔点染云生靥，
　　老雨淋漓铁渍痕。松韵远趋疑认祖，山阴轻覆似怜孙。
　　孤岩恰恰容幽构，可爱江南释子园。
　　◎卷.6【泛香亭】郑损
　　流杯处处称佳致，何似斯亭出自然。山溜穿云来几里，
　　石盘和藓凿何年。声交鸣玉歌沈板，色幌寒金酒满船。
　　莫怪坐中难得醉，醒人心骨有潺湲。
　　◎卷.7【巴州寒食晚眺】张祎
　　东望青天周与秦，杏花榆叶故园春。
　　野寺一倾寒食酒，晚来风景重愁人。
　　◎卷.8【题击瓯楼】张祎
　　驻旌元帅遗风在，击缶高人逸兴酣。
　　水转巴文清溜急，山连蒙岫翠光涵。
　　◎卷.9【题司空图壁】卢携
　　姓氏司空贵，官班御史卑。老夫如且在，不用叹屯奇。
　　◎卷.10【愁诗】李廷璧
　　到来难遣去难留，著骨黏心万事休。潘岳愁丝生鬓里，
　　婕妤悲色上眉头。长途诗尽空骑马，远雁声初独倚楼。
　　更有相思不相见，酒醒灯背月如钩。
　　◎卷.11【题菖蒲废观】许三畏
　　本是安期烧药处，今来改作坐禅宫。数僧梵响满楼月，
　　深谷猿声半夜风。金简事移松阁迥，彩云影散阆山空。
　　我来不见修真客，却得真如问远公。
　　◎卷.12【致孙状元诉醵罚钱】卢嗣业
　　未识都知面，频输复分钱。苦心事笔砚，得志助花钿。
　　徒步求秋赋，持杯给暮饘。力微多谢病，非不奉同年。
　　◎卷.13【红蔷薇】牛峤
　　晓啼珠露浑无力，绣簇罗襦不著行。
　　若缀寿阳公主额，六宫争肯学梅妆。
　　◎卷.14【杨柳枝五首】牛峤
　　解冻风来末上青，解垂罗袖拜卿卿。
　　无端袅娜临官路，舞送行人过一生。
　　吴王宫里色偏深，一簇纤条万缕金。
　　不愤钱塘苏小小，引郎松下结同心。
　　桥北桥南千万条，恨伊张绪不相饶。
　　金羁白马临风望，认得羊家静婉腰。
　　狂雪随风扑马飞，惹烟无力被春欺。
　　莫交移入灵和殿，宫女三千又妒伊。
　　袅翠笼烟拂暖波，舞裙新染麴尘罗。
　　章华台畔隋堤上，傍得春风尔许多。
　　◎卷.15【及第后宿平康里诗】郑合
　　春来无处不闲行，楚润相看别有情。
　　好是五更残酒醒，时时闻唤状头声。
　　◎卷.16【贺裴廷裕蜀中登第诗】李搏
　　铜梁千里曙云开，仙箓新从紫府来。天上已张新羽翼，
　　世间无复旧尘埃。嘉祯果中君平卜，贺喜须斟卓氏杯。
　　应笑戎藩刀笔吏，至今泥滓曝鱼鳃。
　　◎卷.17【复谑廷裕】李搏
　　曾随风水化凡鳞，安上门前一字新。
　　闻道蜀江风景好，不知何似杏园春。
　　◎卷.18【吊贾岛】李克恭
　　一一玄微缥缈成，尽吟方便爽神情。宣宗谪去为闲事，
　　韩愈知来已振名。海底也应搜得净，月轮常被玩教倾。
　　如何未隔四十载，不遇论量向此生。
　　◎卷.19【君山】程贺
　　曾游方外见麻姑，说道君山此本无。
　　云是昆仑山顶石，海风吹落洞庭湖。
　　◎卷.20【东归诗】卢尚卿
　　九重丹诏下尘埃，深锁文闱罢选才。桂树放教遮月长，
　　杏园终待隔年开。自从玉帐论兵后，不许金门谏猎来。
　　今日灞陵桥上过，路人应笑腊前回。
　　◎卷.21【题玉芝双奉院】顾在镕
　　入门如洞府，花木与时稀。夜坐山当户，秋吟叶满衣。
　　犬随童子出，鸟避俗人飞。至药应将熟，年年火气微。
　　◎卷.22【宿麻平驿】顾在镕
　　及到怡情处，暂忘登陟劳。青山看不厌，明月坐来高。
　　犬为孤村吠，猿因冷木号。微吟还独酌，多兴忆同袍。
　　◎卷.23【题光福上方塔】顾在镕
　　苍岛孤生白浪中，倚天高塔势翻空。烟凝远岫列寒翠，
　　霜染疏林堕碎红。汀沼或栖彭泽雁，楼台深贮洞庭风。
　　六时金磬落何处，偏傍芦苇惊钓翁。
　　◎卷.24【枯木诗辞召命作】翁洮
　　枯木傍溪崖，由来岁月赊。有根盘水石，无叶接烟霞。
　　二月苔为色，三冬雪作花。不因星使至，谁识是灵槎。
　　◎卷.25【赠进士王雄】翁洮
　　河清海晏少波涛，几载垂钩不得鳌。空向人间修谏草，
　　又来江上咏离骚。笳吹古堞边声远，岳倚晴空楚色高。
　　何事明廷有徐庶，总教三径卧蓬蒿。
　　◎卷.26【渔者】翁洮
　　一叶飘然任浪吹，雨蓑烟笠肯忘机。只贪浊水张罗众，
　　却笑清流把钓稀。苇岸夜依明月宿，柴门晴棹白云归。
　　到头得丧终须达，谁道渔樵有是非。
　　◎卷.27【上子男寿昌宰】翁洮
　　陶公为政卓潘齐，入县看花柳满堤。百里江山聊展骥，
　　九皋云月怪驱鸡。高楼野色迎襟袖，比屋歌声远鼓鼙。
　　只恐攀辕留不住，明时霄汉有丹梯。
　　◎卷.28【赠方干先生】翁洮
　　由来箕踞任天真，别有诗名出世尘。不爱春宫分桂树，
　　欲教天子枉蒲轮。城头鼙鼓三声晓，岛外湖山一簇春。
　　独向若耶溪上住，谁知不是钓鳌人。
　　◎卷.29【赠进士李德新接海棠梨】翁洮
　　蜀人犹说种难成，何事江东见接生。席上若微桃李伴，
　　花中堪作牡丹兄。高轩日午争浓艳，小径风移旋落英。
　　一种呈妍今得地，剑峰梨岭谩纵横。
　　◎卷.30【春日题航头桥】翁洮
　　故园桥上绝埃尘，此日凭栏兴自新。云影晚将仙掌曙，
　　水光迷得武陵春。薜萝烟里高低路，杨柳风前去住人。
　　莫怪马卿题姓字，终朝云雨化龙津。
　　◎卷.31【和方干题李频庄】翁洮
　　高情度日非无事，自是高情不觉喧。海气暗蒸莲叶沼，
　　山光晴逗苇花村。吟时胜概题诗板，静处繁华付酒尊。
　　闲伴白云收桂子，每寻流水劚桐孙。犹凭律吕传心曲，
　　岂虑星霜到鬓根。多少清风归此地，十年虚打五侯门。
　　◎卷.32【苇丛】翁洮
　　得地自成丛，那因种植功。有花皆吐雪，无韵不含风。
　　倒影翘沙鸟，幽根立水虫。萧萧寒雨夜，江汉思无穷。
　　◎卷.33【春】翁洮
　　漠漠烟花处处通，游人南北思无穷。林间鸟奏笙簧月，
　　野外花含锦绣风。鸑抱云霞朝凤阙，鱼翻波浪化龙宫。
　　此时谁羡神仙客，车马悠扬九陌中。
　　◎卷.34【夏】翁洮
　　触目皆因长养功，浮生何处问穷通。柳长北阙丝千缕，
　　云簇南山火万笼。大野烟尘飘赫日，高楼帘幕逗薰风。
　　身心已在喧阗处，惟羡沧浪把钓翁。
　　◎卷.35【秋】翁洮
　　宋玉高吟思万重，澄澄寰宇振金风。云闲日月浮虚白，
　　木落山川叠碎红。寥泬雁多宫漏永，河渠烟敛塞天空。
　　侯门处处槐花□，献赋何时遇至公。
　　◎卷.36【冬】翁洮
　　寂寂栖心向杳冥，苦吟寒律句偏清。云凝止水鱼龙蛰，
　　雪点遥峰草木荣。迥夜炉翻埃烬色，天河冰辗辘轳声。
　　归飞未得东风力，魂断三山九万程。
　　◎卷.37【过洞庭】李屿
　　浩渺注横流，千潭合万湫。半洪侵楚翼，一汊属吴头。
　　动轴当新霁，漫空正仲秋。势翻荆口迮，声拥岳阳浮。
　　远脉滋衡岳，微凉散橘洲。星辰连影动，岚翠逐隅收。
　　渐落分行雁，旋添趁伴舟。升腾人莫测，安稳路何忧。
　　气与尘中别，言堪象外搜。此身如粗了，来把一竿休。
　　◎卷.38【严塘经乱书事】郑启
　　尘生宫阙雾濛濛，万骑龙飞幸蜀中。在野傅岩君不梦，
　　乘轩卫懿鹤何功。虽知四海同盟久，未合中原武备空。
　　星落夜原妖气满，汉家麟阁待英雄。
　　梁园皓色月如珪，清景伤时一惨凄。未见山前归牧马，
　　犹闻江上带征鞞。鲲为鱼队潜鳞困，鹤处鸡群病翅低。
　　正是四郊多垒日，波涛早晚静鲸鲵。
　　◎卷.39【邓表山】郑启
　　白日三清此上时，观开山下彩云飞。仙坛丹灶灵犹在，
　　鹤驾清朝去不归。晋末几迁陵谷改，尘中空换子孙非。
　　松花落尽无消息，半夜疏钟彻翠微。
　　◎卷.40【记知闻近过关试】韩仪
　　短行轴了付三铨，休把新衔恼必先。
　　今日便称前进士，好留春色与明年。
　　◎卷.41【郊居】温宪
　　村前村后树，寓赏有馀情。青麦路初断，紫花田未耕。
　　雉声闻不到，山势望犹横。寂寞春风里，吟酣信马行。
　　◎卷.42【杏花】温宪
　　团雪上晴梢，红明映碧寥。店香风起夜，村白雨休朝。
　　静落犹和蒂，繁开正蔽条。澹然闲赏久，无以破妖娆。
　　◎卷.43【春鸠】温宪
　　村南微雨新，平绿净无尘。散睡桑条暖，闲鸣屋脊春。
　　远闻和晓梦，相应在诸邻。行乐花时节，追飞见亦频。
　　◎卷.44【题崇庆寺壁】温宪
　　十口沟隍待一身，半年千里绝音尘。
　　鬓毛如雪心如死，犹作长安下第人。
　　◎卷.45【报颜标】姚岩杰
　　为报颜公识我么，我心唯只与天和。眼前俗物关情少，
　　醉后青山入意多。田子莫嫌弹铗恨，宁生休唱饭牛歌。
　　圣朝若为苍生计，也合公车到薜萝。


第六百六十八卷
　　◎卷.1【途中除夜】高蟾
　　南北浮萍迹，年华又暗催。残灯和腊尽，晓角带春来。
　　鬓欲渐侵雪，心仍未肯灰。金门旧知己，谁为脱尘埃。
　　◎卷.2【长门怨】高蟾
　　天上何劳万古春，君前谁是百年人。魂销尚愧金炉烬，
　　思起犹惭玉辇尘。烟翠薄情攀不得，星茫浮艳采无因。
　　可怜明镜来相向，何似恩光朝夕新。
　　◎卷.3【秋日寄华阳山人】高蟾
　　云木送秋何草草，风波凝冷太星星。银鞍公子魂俱断，
　　玉弩将军涕自零。茅洞白龙和雨看，荆溪黄鹄带霜听。
　　人间不见清凉事，犹向溪翁乞画屏。
　　◎卷.4【感事】高蟾
　　浊河从北下，清洛向东流。清浊皆如此，何人不白头。
　　◎卷.5【楚思】高蟾
　　叠浪与云急，翠兰和意香。风流化为雨，日暮下巫阳。
　　◎卷.6【雪中】高蟾
　　金阁倚云开，朱轩犯雪来。三冬辛苦样，天意似难栽。
　　◎卷.7【道中有感】高蟾
　　一醉六十日，一裘三十年。年华经几日，日日掉征鞭。
　　◎卷.8【宋汴道中】高蟾
　　平野有千里，居人无一家。甲兵年正少，日久戍天涯。
　　◎卷.9【秋思】高蟾
　　天地太萧索，山川何渺茫。不堪星斗柄，犹把岁寒量。
　　◎卷.10【即事】高蟾
　　三年离水石，一旦隐樵渔。为问青云上，何人识卷舒。
　　◎卷.11【渔家】高蟾
　　野水千年在，闲花一夕空。近来浮世狭，何似钓船中。
　　◎卷.12【关中】高蟾
　　风雨去愁晚，关河归思凉。西游无紫气，一夕九回肠。
　　◎卷.13【归思】高蟾
　　紫府归期断，芳洲别思迢。黄金作人世，只被岁寒消。
　　◎卷.14【下第出春明门】高蟾
　　曾和秋雨驱愁入，却向春风领恨回。
　　深谢灞陵堤畔柳，与人头上拂尘埃。
　　◎卷.15【华清宫】高蟾
　　何事金舆不再游，翠鬟丹脸岂胜愁。
　　重门深锁禁钟后，月满骊山宫树秋。
　　◎卷.16【秋日北固晚望二首】高蟾
　　风含远思翛翛晚，日照高情的的秋。
　　何事满江惆怅水，年年无语向东流。
　　泽国路岐当面苦，江城砧杵入心寒。
　　不知白发谁医得，为问无情岁月看。
　　◎卷.17【送张道士】高蟾
　　因将岁月离三岛，闲贮风烟在一壶。
　　为问金乌头白后，人间流水却回无。
　　◎卷.18【吴门春雨】高蟾
　　吴甸落花春漫漫，吴宫芳树晚沈沈。
　　王孙不耐如丝雨，罥断春风一寸心。
　　◎卷.19【旅夕】高蟾
　　风散古陂惊宿雁，月临荒戍起啼鸦。
　　不堪吟断无人见，时复寒灯落一花。
　　◎卷.20【瓜洲夜泊】高蟾
　　偶为芳草无情客，况是青山有事身。
　　一夕瓜洲渡头宿，天风吹尽广陵尘。
　　◎卷.21【金陵晚望】高蟾
　　曾伴浮云归晚翠，犹陪落日泛秋声。
　　世间无限丹青手，一片伤心画不成。
　　◎卷.22【晚思】高蟾
　　虞泉冬恨由来短，杨叶春期分外长。
　　惆怅浮生不知处，明朝依旧出沧浪。
　　◎卷.23【长信宫二首（后首一作长门怨）】高蟾
　　天上梦魂何杳杳，日宫消息太沈沈。
　　君恩不似黄金井，一处团圆万丈深。
　　天上凤凰休寄梦，人间鹦鹉旧堪悲。
　　平生心绪无人识，一只金梭万丈丝。
　　◎卷.24【长安旅怀】高蟾
　　马嘶九陌年年苦，人语千门日日新。
　　唯有终南寂无事，寒光不入帝乡尘。
　　◎卷.25【春】高蟾
　　天柱几条支白日，天门几扇锁明时。
　　阳春发处无根蒂，凭仗东风分外吹。
　　明月断魂清霭霭，平芜归思绿迢迢。
　　人生莫遣头如雪，纵得春风亦不消。
　　◎卷.26【秋】高蟾
　　阳羡溪声冷骇人，洞庭山翠晚凝神。
　　天将金玉为风露，曾为高秋几度贫。
　　◎卷.27【灞陵亭】高蟾
　　一条归梦朱弦直，一片离心白羽轻。
　　明日灞陵新霁后，马头烟树绿相迎。
　　◎卷.28【偶作二首】高蟾
　　丁当玉佩三更雨，平帖金闺一觉云。
　　明日薄情何处去，风流春水不知君。
　　霞衣重叠红蝉暖，云髻葱笼紫凤寒。
　　天上少年分散后，一条烟水若为看。
　　◎卷.29【永夕】高蟾
　　云鸿宿处江村冷，独狖啼时海国阴。
　　不会残灯无一事，觉来犹有向隅心。
　　◎卷.30【落花】高蟾
　　一叶落时空下泪，三春归尽复何情。
　　无人共得东风语，半日尊前计不成。
　　◎卷.31【下第后上永崇高侍郎】高蟾
　　天上碧桃和露种，日边红杏倚云栽。
　　芙蓉生在秋江上，不向东风怨未开。
　　◎卷.32【句】高蟾
　　君恩秋后叶，日日向人疏。（《宫词》）


第六百六十九卷
　　◎卷.1【城南偶题】章碣
　　谁家朱阁道边开，竹拂栏干满壁苔。野水不知何处去，
　　游人却是等闲来。南山气耸分红树，北阙风高隔紫苔。
　　可惜登临好光景，五门须听鼓声回。
　　◎卷.2【赠边将】章碣
　　千千铁骑拥尘红，去去平吞万里空。宛转龙蟠金剑雪，
　　连钱豹躩绣旗风。行收部落归天阙，旋进封疆入帝聪。
　　只有河源与辽海，如今全属指麾中。
　　◎卷.3【桃源】章碣
　　绝壁相欹是洞门，昔人从此入仙源。数株花下逢珠翠，
　　半曲歌中老子孙。别后自疑园吏梦，归来谁信钓翁言。
　　山前空有无情水，犹绕当时碧树村。
　　◎卷.4【曲江】章碣
　　日照香尘逐马蹄，风吹浪溅几回堤。无穷罗绮填花径，
　　大半笙歌占麦畦。落絮却笼他树白，娇莺更学别禽啼。
　　只缘频燕蓬洲客，引得游人去似迷。
　　◎卷.5【送韦岫郎中典泗州（一作癸丑岁毗陵会中贻同老）】章碣
　　玉皇恩诏别星班，去压徐方分野间。有鸟尽巢垂汴柳，
　　无楼不到隔淮山。旌旗渐向行时拥，案牍应从到日闲。
　　想忆朝天独吟坐，旋飞新作过秦关。
　　◎卷.6【赠婺州苏员外】章碣
　　帝念琼枝欲并芳，星分婺女寄仙郎。鸾从阙下虽辞侣，
　　雁到江都却续行。烟月一时搜古句，山川两地植甘棠。
　　即看龙虎西归去，便佐羲轩活万方。
　　◎卷.7【寄友人】章碣
　　谢家山水属君家，曾共持钩掷岁华。竹里竹鸡眠藓石，
　　溪头鸂鶒踏金沙。登楼夜坐三层月，接果春看五色花。
　　昨日西风动归思，满船凉叶在天涯。
　　◎卷.8【雨】章碣
　　低着烟花漠漠轻，正堪吟坐掩柴扃。乱沾细网垂穷巷，
　　斜送阴云入古厅。锁却暮愁终不散，添成春醉转难醒。
　　霁来还有风流事，重染南山一遍青。
　　◎卷.9【观锡宴】章碣
　　倾朝朱紫正骈阗，红杏青莎映广筵。不道楼台无锦绣，
　　只愁尘土扑神仙。鱼衔嫩草浮池面，蝶趁飞花到酒边。
　　日暮骅骝相拥去，几人沉醉失金鞭。
　　◎卷.10【城东即事】章碣
　　闲寻香陌凤城东，时暂开襟向远风。玉笛一声芳草外，
　　锦鸳双起碧流中。苑边花竹浓如绣，渭北山川淡似空。
　　回首汉宫烟霭里，天河金阁未央宫。
　　◎卷.11【夏日湖上即事寄晋陵萧明府】章碣
　　亭午羲和驻火轮，开门嘉树庇湖濆。行来宾客奇茶味，
　　睡起儿童带簟纹。屋小有时投树影，舟轻不觉入鸥群。
　　陶家岂是无诗酒，公退堪惊日已曛。
　　◎卷.12【对月】章碣
　　残霞卷尽出东溟，万古难消一片冰。公子踏开香径藓，
　　美人吹灭画堂灯。琼轮正辗丹霄去，银箭休催皓露凝。
　　别有洞天三十六，水晶台殿冷层层。
　　◎卷.13【浙西送杜晦侍御入关】章碣
　　紫诏征贤发帝聪，绣衣行处扑香风。鹗归秦树幽禽散，
　　星出吴天列舍空。捧日思驰仙掌外，朝宗势动海门中。
　　鞭鞘所拂三千里，多少诸侯合避骢。
　　◎卷.14【寄江东道友】章碣
　　野亭歌罢指西秦，避俗争名兴各新。碧带黄麻呈缥缈，
　　短竿长线弄因循。夜潮分三卷江月，晓骑齐驱九陌尘。
　　可惜人间好声势，片帆羸马不相亲。
　　◎卷.15【下第有怀】章碣
　　故乡朝夕有人还，欲作家书下笔难。灭烛何曾妨夜坐，
　　倾壶不独为春寒。迁来莺语虽堪听，落了杨花也怕看。
　　但使他年遇公道，月轮长在桂珊珊。
　　◎卷.16【春日经湖上友人别业】章碣
　　何处狂歌破积愁，携觞共下木兰舟。绿泉溅石银屏湿，
　　黄鸟逢人玉笛休。天借烟霞装岛屿，春铺锦绣作汀洲。
　　一年一电逡巡事，不合花前不醉游。
　　◎卷.17【长安春日】章碣
　　春日皇家瑞景迟，东风无力雨微微。六宫罗绮同时泊，
　　九陌烟花一样飞。暖著柳丝金蕊重，冷开山翠雪棱稀。
　　输他得路蓬洲客，红绿山头烂醉归。
　　◎卷.18【陪浙西王侍郎夜宴】章碣
　　深锁雷门宴上才，旋看歌舞旋传杯。黄金鸂鶒当筵睡，
　　红锦蔷薇映烛开。稽岭好风吹玉佩，镜湖残月照楼台。
　　小儒末座频倾耳，只怕城头画角催。
　　◎卷.19【春别】章碣
　　掷下离觞指乱山，趋程不待凤笙残。花边马嚼金衔去，
　　楼上人垂玉箸看。柳陌虽然风袅袅，葱河犹自雪漫漫。
　　殷勤莫厌貂裘重，恐犯三边五月寒。
　　◎卷.20【送谢进士还闽】章碣
　　百越风烟接巨鳌，还乡心壮不知劳。雷霆入地建溪险，
　　星斗逼人梨岭高。却拥木绵吟丽句，便攀龙眼醉香醪。
　　名场声利喧喧在，莫向林泉改鬓毛。
　　◎卷.21【焚书坑】章碣
　　竹帛烟销帝业虚，关河空锁祖龙居。
　　坑灰未冷山东乱，刘项元来不读书。
　　◎卷.22【东都望幸】章碣
　　懒修珠翠上高台，眉月连娟恨不开。
　　纵使东巡也无益，君王自领美人来。
　　◎卷.23【旅舍早起】章碣
　　迹暗心多感，神疲梦不游。惊舟同厌夜，独树对悲秋。
　　晚角和人战，残星入汉流。门前早行子，敲镫唱离忧。
　　◎卷.24【癸卯岁毗陵登高会中贻同志】章碣
　　流落常嗟胜会稀，故人相遇菊花时。凤笙龙笛数巡酒，
　　红树碧山无限诗。尘土十分归举子，乾坤大半属偷儿。
　　长杨羽猎须留本，开济重为阙下期。
　　◎卷.25【上元夜建元寺观灯呈智通上人】章碣
　　建元看别上元灯，处处回廊斗火层。珠玉乱抛高殿佛，
　　绮罗深拜远山僧。临风走笔思呈惠，到晓行禅合伴能。
　　无限喧阗留不得，月华西下露华凝。
　　◎卷.26【变体诗（蔡宽夫《诗话》：碣诗平侧各一韵，自号变体）】章碣
　　东南路尽吴江畔，正是穷愁暮雨天。鸥鹭不嫌斜两岸，
　　波涛欺得逆风船。偶逢岛寺停帆看，深羡渔翁下钓眠。
　　今古若论英达算，鸱夷高兴固无边。


第六百七十卷
　　◎卷.1【长安书怀】秦韬玉
　　凉风吹雨滴寒更，乡思欺人拨不平。长有归心悬马首，
　　可堪无寐枕蛩声。岚收楚岫和空碧，秋染湘江到底清。
　　早晚身闲著蓑去，橘香深处钓船横。
　　◎卷.2【桧树】秦韬玉
　　翠云交干瘦轮囷，啸雨吟风几百春。深盖屈盘青麈尾，
　　老皮张展黑龙鳞。唯堆寒色资琴兴，不放秋声染俗尘。
　　岁月如波事如梦，竟留苍翠待何人。
　　◎卷.3【读五侯传】秦韬玉
　　汉亡金镜道将衰，便有奸臣竞佐时。专国只夸兄弟贵，
　　举家谁念子孙危。后宫得宠人争附，前殿陈诚帝不疑。
　　朱紫盈门自称贵，可嗟区宇尽疮痍。
　　◎卷.4【春雪】秦韬玉
　　云重寒空思寂寥，玉尘如糁满春朝。片才著地轻轻陷，
　　力不禁风旋旋销。惹砌任他香粉妒，萦丛自学小梅娇。
　　谁家醉卷珠帘看，弦管堂深暖易调。
　　◎卷.5【贫女】秦韬玉
　　蓬门未识绮罗香，拟托良媒益自伤。谁爱风流高格调，
　　共怜时世俭梳妆。敢将十指夸偏巧，不把双眉斗画长。
　　苦恨年年压金线，为他人作嫁衣裳。
　　◎卷.6【题竹】秦韬玉
　　削玉森森幽思清，院家高兴尚分明。卷帘阴薄漏山色，
　　欹枕韵寒宜雨声。斜对酒缸偏觉好，静笼棋局最多情。
　　却惊九陌轮蹄外，独有溪烟数十茎。
　　◎卷.7【鹦鹉】秦韬玉
　　每闻别雁竞悲鸣，却叹金笼寄此生。早是翠襟争爱惜，
　　可堪丹觜强分明。云漫陇树魂应断，歌接秦楼梦不成。
　　幸自祢衡人未识，赚他作赋被时轻。
　　◎卷.8【寄李处士】秦韬玉
　　吕望甘罗道已彰，只凭时数为门张。世途必竟皆应定，
　　人事都来不在忙。要路强干情本薄，旧山归去意偏长。
　　因君指似封侯骨，渐拟回头别醉乡。
　　◎卷.9【对花】秦韬玉
　　长与韶光暗有期，可怜蜂蝶却先知。谁家促席临低树，
　　何处横钗戴小枝。丽日多情疑曲照，和风得路合偏吹。
　　向人虽道浑无语，笑劝王孙到醉时。
　　◎卷.10【寄怀】秦韬玉
　　总藏心剑事儒风，大道如今已浑同。会致名津搜俊彦，
　　是张愁网绊英雄。苏公有国皆悬印，楚将无官可赏功。
　　若使重生太平日，也应回首哭途穷。
　　◎卷.11【题刑部李郎中山亭】秦韬玉
　　侬家云水本相知，每到高斋强展眉。瘦竹亸烟遮板阁，
　　卷荷擎雨出盆池。笑吟山色同欹枕，闲背庭阴对覆棋。
　　不是主人多野兴，肯开青眼重渔师。
　　◎卷.12【八月十五日夜同卫谏议看月】秦韬玉
　　常时月好赖新晴，不似年年此夜生。初出海涛疑尚湿，
　　渐来云路觉偏清。寒光入水蛟龙起，静色当天鬼魅惊。
　　岂独座中堪仰望，孤高应到凤凰城。
　　◎卷.13【亭台】秦韬玉
　　雕楹累栋架崔嵬，院宇生烟次第开。为向西窗添月色，
　　岂辞南海取花栽。意将画地成幽沼，势拟驱山近小台。
　　清境渐深官转重，春时长是别人来。
　　◎卷.14【边将】秦韬玉
　　剑光如电马如风，百捷长轻是掌中。无定河边蕃将死，
　　受降城外虏尘空。旗缝雁翅和竿袅，箭撚雕翎逐隼雄。
　　自指燕山最高石，不知谁为勒殊功。
　　◎卷.15【塞下】秦韬玉
　　到处人皆著战袍，麾旗风紧马蹄劳。黑山霜重弓添硬，
　　青冢沙平月更高。大野几重开雪岭，长河无限旧云涛。
　　凤林关外皆唐土，何日陈兵戍不毛。
　　◎卷.16【织锦妇】秦韬玉
　　桃花日日觅新奇，有镜何曾及画眉。只恐轻梭难作匹，
　　岂辞纤手遍生胝。合蝉巧间双盘带，联雁斜衔小折枝。
　　豪贵大堆酬曲彻，可怜辛苦一丝丝。
　　◎卷.17【钓翁】秦韬玉
　　一竿青竹老江隈，荷叶衣裳可自裁。潭定静悬丝影直，
　　风高斜飐浪纹开。朝携轻棹穿云去，暮背寒塘戴月回。
　　世上无穷嶮巇事，算应难入钓船来。
　　◎卷.18【曲江】秦韬玉
　　曲沼深塘跃锦鳞，槐烟径里碧波新。此中境既无佳境，
　　他处春应不是春。金榜真仙开乐席，银鞍公子醉花尘。
　　明年二月重来看，好共东风作主人。
　　◎卷.19【隋堤】秦韬玉
　　种柳开河为胜游，堤前常使路人愁。阴埋野色万条思，
　　翠束寒声千里秋。西日至今悲兔苑，东波终不反龙舟。
　　远山应见繁华事，不语青青对水流。
　　◎卷.20【天街】秦韬玉
　　九衢风景尽争新，独占天门近紫宸。宝马竞随朝暮客，
　　香车争碾古今尘。烟光正入南山色，气势遥连北阙春。
　　莫见繁华只如此，暗中还换往来人。
　　◎卷.21【紫骝马】秦韬玉
　　渥洼奇骨本难求，况是豪家重紫骝。膘大宜悬银压胯，
　　力浑欺著玉衔头。生狞弄影风随步，踥蹀冲尘汗满沟。
　　若遇丈夫能控驭，任从骑取觅封侯。
　　◎卷.22【问古】秦韬玉
　　大底荣枯各自行，兼疑阴骘也难明。无门雪向头中出，
　　得路云从脚下生。深作四溟何浩渺，高为五岳太峥嵘。
　　都来总向人间看，直到皇天可是平。
　　◎卷.23【豪家】秦韬玉
　　石甃通渠引御波，绿槐阴里五侯家。地衣镇角香狮子，
　　帘额侵钩绣避邪。按彻清歌天未晓，饮回深院漏犹赊。
　　四邻池馆吞将尽，尚自堆金为买花。
　　◎卷.24【陈宫】秦韬玉
　　临春高阁拟瀛洲，贪宠张妃作胜游。更把江山为己有，
　　岂知台榭是身雠。金城暗逐歌声碎，钱瓮潜随舞势休。
　　谁识古宫堪恨处，井桐吟雨不胜秋。
　　◎卷.25【送友人罢举授南陵令】秦韬玉
　　共言愁是酌离杯，况值弦歌枉大才。献赋未为龙化去，
　　除书犹喜凤衔来。花明驿路燕脂暖，山入江亭罨画开。
　　莫把新诗题别处，谢家临水有池台。
　　◎卷.26【投知己】秦韬玉
　　炉中九转炼虽成，教主看时亦自惊。群岳并天先减翠，
　　大江临海恐无声。赋归已罢吴门钓，身老仍抛楚岸耕。
　　唯有太平方寸血，今朝尽向隗台倾。
　　◎卷.27【牡丹】秦韬玉
　　拆妖放艳有谁催，疑就仙中旋折来。图把一春皆占断，
　　固留三月始教开。压枝金蕊香如扑，逐朵檀心巧胜裁。
　　好是酒阑丝竹罢，倚风含笑向楼台。
　　◎卷.28【春游】秦韬玉
　　选胜逢君叙解携，思和芳草远烟迷。小梅香里黄莺啭，
　　垂柳阴中白马嘶。春引美人歌遍熟，风牵公子酒旗低。
　　早知有此关身事，悔不前年住越溪。
　　◎卷.29【仙掌】秦韬玉
　　万仞连峰积翠新，灵踪依旧印轮巡。何如捧日安皇道，
　　莫把回山示世人。已擘峻流穿太岳，长扶王气拥强秦。
　　为余势负天工背，索取风云际会身。
　　◎卷.30【燕子】秦韬玉
　　不知大厦许栖无，频已衔泥到座隅。
　　曾与佳人并头语，几回抛却绣工夫。
　　◎卷.31【奉和春日玩雪】秦韬玉
　　北阙同云掩晓霞，东风春雪满山家。
　　琼章定少千人和，银树先开六出花。
　　◎卷.32【独坐吟】秦韬玉
　　客愁不尽本如水，草色含情更无已。
　　又觉春愁似草生，何人种在情田里。
　　◎卷.33【采茶歌（一作紫笋茶歌）】秦韬玉
　　天柱香芽露香发，烂研瑟瑟穿荻篾。太守怜才寄野人，
　　山童碾破团团月。倚云便酌泉声煮，兽炭潜然虬珠吐。
　　看著晴天早日明，鼎中飒飒筛风雨。老翠看尘下才熟，
　　搅时绕箸天云绿，耽书病酒两多情，坐对闽瓯睡先足。
　　洗我胸中幽思清，鬼神应愁歌欲成。
　　◎卷.34【贵公子行】秦韬玉
　　阶前莎球绿不卷，银龟喷香挽不断。乱花织锦柳撚线，
　　妆点池台画屏展。主人公业传国初，六亲联络驰朝车。
　　斗鸡走狗家世事，抱来皆佩黄金鱼。却笑儒生把书卷，
　　学得颜回忍饥面。
　　◎卷.35【吹笙歌】秦韬玉
　　信陵名重怜高才，见我长吹青眼开。便出燕姬再倾醑，
　　此时花下逢仙侣。弯弯狂月压秋波，两条黄金f8黄雾。
　　逸艳初因醉态见，浓春可是韶光与。纤纤软玉捧暖笙，
　　深思香风吹不去。檀唇呼吸宫商改，怨情渐逐清新举。
　　岐山取得娇凤雏，管中藏著轻轻语。好笑襄王大迂阔，
　　曾卧巫云见神女。银锁金簧不得听，空劳翠辇冲泥雨。
　　◎卷.36【咏手】秦韬玉
　　一双十指玉纤纤，不是风流物不拈。鸾镜巧梳匀翠黛，
　　画楼闲望擘珠帘。金杯有喜轻轻点，银鸭无香旋旋添。
　　因把剪刀嫌道冷，泥人呵了弄人髯。
　　◎卷.37【句】秦韬玉
　　女娲罗裙长百尺，搭在湘江作山色。（《潇湘》。
　　见《诗话总龟》）


第六百七十一卷
　　◎卷.1【逢韩喜】唐彦谦
　　相逢浑不觉，只似茂陵贫。袅袅花骄客，潇潇雨净春。
　　借书消茗困，索句写梅真。此去青云上，知君有几人。
　　◎卷.2【夜坐示友】唐彦谦
　　夜久烛花落，凄声生远林。有怀嫌会浅，无事又秋深。
　　黄叶归田梦，白头行路吟。山中亦可乐，不似此同襟。
　　◎卷.3【梅亭】唐彦谦
　　东海穷诗客，西风古驿亭。发从残岁白，山入故乡青。
　　世事徒三窟，儿曹且一经。丁宁速赊酒，煮栗试砂瓶。
　　◎卷.4【岁除】唐彦谦
　　索索风搜客，沈沈雨洗年。残林生猎迹，归鸟避窑烟。
　　节物杯浆外，溪山鬓影前。行藏都未定，笔砚或能捐。
　　◎卷.5【咏月】唐彦谦
　　阴盛此宵中，多为雨与风。坐无风雨至，看与雪霜同。
　　抱湿离遥海，倾寒向远空。年年不相值，还似道难通。
　　◎卷.6【闻应德茂先离棠溪】唐彦谦
　　落日芦花雨，行人谷树村。青山时问路，红叶自知门。
　　苜蓿穷诗味，芭蕉醉墨痕。端知弃城市，经席许频温。
　　◎卷.7【松】唐彦谦
　　托根蟠泰华，倚干蚀莓苔。谁云山泽间，而无梁栋材。
　　◎卷.8【梅】唐彦谦
　　玉人下瑶台，香风动轻素。画角弄江城，鸣珰月中堕。
　　◎卷.9【兰二首】唐彦谦
　　清风摇翠环，凉露滴苍玉。美人胡不纫，幽香蔼空谷。
　　谢庭漫芳草，楚畹多绿莎。于焉忽相见，岁晏将如何。
　　◎卷.10【葡萄】唐彦谦
　　金谷风露凉，绿珠醉初醒。珠帐夜不收，月明堕清影。
　　◎卷.11【春草】唐彦谦
　　随梦入池塘，无心在金谷。青风自年年，吹遍天涯绿。
　　◎卷.12【渔】唐彦谦
　　相聚即为邻，烟火自成簇。约伴过前溪，撑破蘼芜绿。
　　◎卷.13【留别四首】唐彦谦
　　鹏程三万里，别酒一千钟。好景当三月，春光上国浓。
　　野花红滴滴，江燕语喃喃。鼓吹翻新调，都亭酒正酣。
　　登庸趋俊乂，厕用野无遗。起喜赓歌日，明良际会时。
　　盐车淹素志，长坂入青云。老骥春风里，奔腾独异群。
　　◎卷.14【秋葵】唐彦谦
　　月瓣团栾剪赭罗，长条排蕊缀鸣珂。
　　倾阳一点丹心在，承得中天雨露多。
　　◎卷.15【春草】唐彦谦
　　天北天南绕路边，托根无处不延绵。
　　萋萋总是无情物，吹绿东风又一年。
　　◎卷.16【春日偶成】唐彦谦
　　dG筝箫管和琵琶，兴满金尊酒量赊。
　　歌舞留春春似海，美人颜色正如花。
　　◎卷.17【秋日感怀】唐彦谦
　　溪上芙蓉映醉颜，悲秋宋玉鬓毛斑。
　　无情最恨东流水，暗逐芳年去不还。
　　◎卷.18【七夕】唐彦谦
　　会合无由叹久违，一年一度是缘非。
　　而予愿乞天孙巧，五色纫针补衮衣。
　　◎卷.19【怀友】唐彦谦
　　金井凉生梧叶秋，闲看新月上帘钩。
　　冰壶总忆人如玉，目断重云十二楼。
　　◎卷.20【翡翠】唐彦谦
　　莎草江汀漫晚潮，翠华香扑水光遥。
　　玉楼春暖笙歌夜，妆点花钿上舞翘。
　　◎卷.21【咏马二首】唐彦谦
　　紫云团影电飞瞳，骏骨龙媒自不同。
　　骑过玉楼金辔响，一声嘶断落花风。
　　崚嶒高耸骨如山，远放春郊苜蓿间。
　　百战沙场汗流血，梦魂犹在玉门关。
　　◎卷.22【留别】唐彦谦
　　丹湖湖上送行舟，白雁啼残芦叶秋。
　　采石江头旧时路，题诗还忆水边楼。
　　◎卷.23【咏竹】唐彦谦
　　醉卧凉阴沁骨清，石床冰簟梦难成。
　　月明午夜生虚籁，误听风声是雨声。
　　◎卷.24【忆孟浩然】唐彦谦
　　郊外凌兢西复东，雪晴驴背兴无穷。
　　句搜明月梨花内，趣入春风柳絮中。
　　◎卷.25【寄友三首】唐彦谦
　　新酒秦淮缩项鳊，凌霄花下共流连。
　　别来客邸空翘首，细雨春风忆往年。
　　寒灯孤对拥青毡，牢落何如似客边。
　　却忆花前酣后饮，醉呼明月上遥天。
　　客里逢春一惘然，梅花落尽柳如烟。
　　无情最恨东来雁，底事音书不肯传。
　　◎卷.26【无题十首】唐彦谦
　　细草铺茵绿满堤，燕飞晴日正迟迟。
　　寻芳陌上花如锦，折得东风第一枝。
　　锦筝银甲响鹍弦，勾引春声上绮筵。
　　醉倚阑干花下月，犀梳斜亸鬓云边。
　　楚云湘雨会阳台，锦帐芙蓉向夜开。
　　吹罢玉箫春似海，一双彩凤忽飞来。
　　春江新水促归航，惜别花前酒漫觞。
　　倒尽银瓶浑不醉，却怜和泪入愁肠。
　　谁知别易会应难，目断青鸾信渺漫。
　　情似蓝桥桥下水，年来流恨几时干。
　　漏滴铜龙夜已深，柳梢斜月弄疏阴。
　　满园芳草年年恨，剔尽灯花夜夜心。
　　夜合庭前花正开，轻罗小扇为谁裁。
　　多情惊起双蝴蝶，飞入巫山梦里来。
　　忆别悠悠岁月长，酒兵无计敌愁肠。
　　柔丝漫折长亭柳，绾得同心欲寄将。
　　杨柳青青映画楼，翠眉终日锁离愁。
　　杜鹃啼落枝头月，多为伤春恨不休。
　　云色鲛绡拭泪颜，一帘春雨杏花寒。
　　几时重会鸳鸯侣，月下吹笙和彩鸾。
　　◎卷.27【寄同上人】唐彦谦
　　高高山顶寺，更有最高人。定起松鸣屋，吟圆月上身。
　　云藏三伏热，水散百溪津。曾乞兰花供，无书又过春。
　　◎卷.28【夜坐】唐彦谦
　　愁鬓丁年白，寒灯丙夜青。不眠惊戍鼓，久客厌邮铃。
　　汹汹城喷海，疏疏屋漏星。十年穷父子，相守慰飘零。
　　◎卷.29【吊方干处士二首】唐彦谦
　　不谓高名下，终全玉雪身。交犹及前辈，语不似今人。
　　别号行鸣雁，遗编感获麟。敛衣应自定，只著古衣巾。
　　不比他人死，何诗可挽君。渊明元懒仕，东野别攻文。
　　沧海诸公泪，青山处士坟。相看莫浪哭，私谥有前闻。
　　◎卷.30【题证道寺】唐彦谦
　　弯环青径斜，自是野僧家。满涧洗岩液，插天排石牙。
　　炉寒馀柏子，架静落藤花。记得逃兵日，门多贵客车。
　　◎卷.31【宿赵gj别业】唐彦谦
　　溪山兵后县，风雪旅中人。迫夜愁严鼓，冲寒托软巾。
　　摧藏名字在，疏率馔殽真。今代徐元直，高风自可亲。
　　◎卷.32【原上】唐彦谦
　　危桥横古渡，村野带平林。野鹜寒塘静，山禽晓树深。
　　雨微风矗□，云暗雪侵寻。安道门前水，清游岂独吟。
　　◎卷.33【寄台省知己】唐彦谦
　　久怀声籍甚，千里致双鱼。宦路终推毂，亲帏且著书。
　　才名贾太傅，文学马相如。辙迹东巡海，何时适我闾。
　　◎卷.34【自咏】唐彦谦
　　白发三千丈，青春四十年。两牙摇欲落，双膝痺如挛。
　　强仕非时彦，无闻惜昔贤。自期终见恶，未忍舍遗编。
　　◎卷.35【游阳明洞呈王理得诸君】唐彦谦
　　禹穴苍茫不可探，人传灵笈锁烟岚。初晴鹤点青边嶂，
　　欲雨龙移黑处潭。北半斋坛天寂寂，东风仙洞草毵毵。
　　堪怜尹叟非关吏，犹向江南逐老聃。
　　◎卷.36【新丰】唐彦谦
　　沛中歌舞百馀人，帝业功成里巷新。半夜素灵先哭楚，
　　一星遗火下烧秦。貔貅扫尽无三户，鸡犬归来识四邻。
　　惆怅故园前事远，晓风长路起埃尘。
　　◎卷.37【拜越公墓因游定水寺有怀源老】唐彦谦
　　越公已作飞仙去，犹得潭潭好墓田。老树背风深拓地，
　　野云依海细分天。青峰晓接鸣钟寺，玉井秋澄试茗泉。
　　我与源公旧相识，遗言潇洒有人传。
　　◎卷.38【任潜谋隐之作】唐彦谦
　　江边秋日逢任子，大理索诗吾欲忘。为问山资何次第，
　　只馀丹诀转凄凉，黄金范蠡曾辞禄，白首虞翻未信方。
　　千古浮云共归思，晓风城郭水花香。
　　◎卷.39【晚秋游中溪】唐彦谦
　　淡竹冈前沙雁飞，小花尖下柘丸肥。山云不卷雨自薄，
　　天气欲寒人正归。招伴只须新稻酒，临风犹有旧苔矶。
　　故人旧业依稀在，怪石老松今是非。
　　◎卷.40【寄陈少府兼简叔高】唐彦谦
　　怀人路绝云归海，避俗门深草蔽丘。万事渐消闲客梦，
　　一年虚白少年头。山螀啼缓从除架，淮雁来多莫上楼。
　　近日邻家有新酿，每逢诗伴得淹留。
　　◎卷.41【过清凉寺王导墓下】唐彦谦
　　江左风流廊庙人，荒坟抛与梵宫邻。多年羊虎犹眠石，
　　败壁貂蝉只贮尘。万古云山同白骨，一庭花木自青春。
　　永思陵下犹凄切，废屋寒风吹野薪。
　　◎卷.42【第三溪】唐彦谦
　　日晏霜浓十二月，林疏石瘦第三溪。云沙有径萦寒烧，
　　松屋无人闻昼鸡。几聚衣冠埋作土，当年歌舞醉如泥。
　　早知涉世真成梦，不弃山田春雨犁。
　　◎卷.43【蒲津河亭】唐彦谦
　　宿雨清秋霁景澄，广亭高树向晨兴。烟横博望乘槎水，
　　日上文王避雨陵。孤棹夷犹期独往，曲阑愁绝每长凭。
　　思乡怀古多伤别，况此哀吟意不胜。
　　◎卷.44【毗陵道中】唐彦谦
　　百年只有百清明，狼狈今年又避兵。烟火谁开寒食禁，
　　簪裾那复丽人行。禾麻地废生边气，草木春寒起战声。
　　渺渺飞鸿天断处，古来还是阖闾城。
　　◎卷.45【越城待旦】唐彦谦
　　策策虚楼竹隔明，悲来展转向谁倾。天寒胡雁出万里，
　　月落越鸡啼四更。为底朱颜成老色，看人青史上新名。
　　清溪白石村村有，五尺乌犍托此生。
　　◎卷.46【过浩然先生墓】唐彦谦
　　人间万卷庞眉老，眼见堂堂入草莱。行客须当下马过，
　　故交谁复裹鸡来。山花不语如听讲，溪水无情自荐哀。
　　犹胜黄金买碑碣，百年名字已烟埃。
　　◎卷.47【赠孟德茂（浩然子）】唐彦谦
　　江海悠悠雪欲飞，抱书空出又空归。沙头人满鸥应笑，
　　船上酒香鱼正肥。尘土竟成谁计是，山林又悔一年非。
　　平生万卷应夫子，两世功名穷布衣。
　　◎卷.48【秋霁丰德寺与玄贞师咏月】唐彦谦
　　露冷风轻霁魄圆，高楼更在碧山巅。四溟水合疑无地，
　　八月槎通好上天。黯黯星辰环紫极，喧喧朝市匝青烟。
　　夜深独与岩僧语，群动消声举世眠。
　　◎卷.49【长陵】唐彦谦
　　长安高阙此安刘，祔葬累累尽列侯。丰上旧居无故里，
　　沛中原庙对荒丘。耳闻明主提三尺，眼见愚民盗一坏。
　　千载腐儒骑瘦马，渭城斜月重回头。
　　◎卷.50【留别】唐彦谦
　　西入潼关路，何时更盍簪。年来人事改，老去鬓毛侵。
　　花染离筵泪，葵倾报国心。龙潭千尺水，不似别情深。
　　◎卷.51【宿独留】唐彦谦
　　日晚宿留城，人家半掩门。群鸦栖老树，一犬吠荒村。
　　争买鱼添价，新篘酒带浑。船头对新月，谁与共清论。
　　◎卷.52【客中感怀】唐彦谦
　　客路三千里，西风两鬓尘。贪名笑吴起，说国叹苏秦。
　　托兴非耽酒，思家岂为莼。可怜今夜月，独照异乡人。
　　◎卷.53【过三山寺】唐彦谦
　　三山江上寺，宫殿望岧峣。石径侵高树，沙滩半种苗。
　　一僧归晚日，群鹭宿寒潮。遥听风铃语，兴亡话六朝。
　　◎卷.54【望夫石】唐彦谦
　　江上见危矶，人形立翠微。妾来终日望，夫去几时归。
　　明月空悬镜，苍苔漫补衣。可怜双泪眼，千古断斜晖。
　　◎卷.55【过湖口】唐彦谦
　　江湖分两路，此地是通津。云净山浮翠，风高浪泼银。
　　人行俱是客，舟住即为邻。俯仰烟波内，蜉蝣寄此身。
　　◎卷.56【夜泊东溪有怀】唐彦谦
　　水昏天色晚，崖下泊行舟。独客伤归雁，孤眠叹野鸥。
　　溪声牵别恨，乡梦惹离愁。酒醒推篷坐，凄凉望女牛。
　　◎卷.57【登庐山】唐彦谦
　　五老峰巅望，天涯在目前。湘潭浮夜雨，巴蜀暝寒烟。
　　泰华根同峙，嵩衡脉共联。凭虚有仙骨，日月看推迁。
　　◎卷.58【金陵九日】唐彦谦
　　野菊西风满路香，雨花台上集壶觞。九重天近瞻钟阜，
　　五色云中望建章。绿酒莫辞今日醉，黄金难买少年狂。
　　清歌惊起南飞雁，散作秋声送夕阳。
　　◎卷.59【游清凉寺】唐彦谦
　　白云红树路纡萦，古殿长廊次第行。南望水连桃叶渡，
　　北来山枕石头城。一尘不到心源净，万有俱空眼界清。
　　竹院逢僧旧曾识，旋披禅衲为相迎。
　　◎卷.60【高平九日】唐彦谦
　　云净南山紫翠浮，凭陵绝顶望悠悠。偶逢佳节牵诗兴，
　　漫把芳尊遣客愁。霜染鸦枫迎日醉，寒冲泾水带冰流。
　　乌纱频岸西风里，笑插黄花满鬓秋。
　　◎卷.61【金陵怀古】唐彦谦
　　碧树凉生宿雨收，荷花荷叶满汀洲。登高有酒浑忘醉，
　　慨古无言独倚楼。宫殿六朝遗古迹，衣冠千古漫荒丘。
　　太平时节殊风景，山自青青水自流。
　　◎卷.62【道中逢故人】唐彦谦
　　兰陵市上忽相逢，叙别殷勤兴倍浓。良会若同鸡黍约，
　　暂时不放酒杯空。愁牵白发三千丈，路入青山几万重。
　　行色一鞭催去马，画桥嘶断落花风。
　　◎卷.63【早行遇雪】唐彦谦
　　下马天未明，风高雪何急。须臾路欲迷，顷刻山尽白。
　　鸡犬寂无声，曙光射寒色。荒村绝烟火，髯冻布袍湿。
　　王事不可缓，行行动凄恻。
　　◎卷.64【樊登见寄四首】唐彦谦
　　新辞翦秋水，洗我胸中尘。无由惬良会，极目空怀人。
　　醉来拔剑歌，字字皆阳春。
　　轻黄著柳条，新春喜更始。感时重搔首，怅望不能已。
　　无由托深情，倾泻芳尊里。
　　明月入我室，天风吹我袍。良夜最岑寂，旅况何萧条。
　　驰情望海波，一鹤鸣九皋。
　　悠悠括城北，眄眄岩泉西。宿草暝烟绿，苦竹含云低。
　　幽怀不可托，鹧鸪空自啼。
　　◎卷.65【春风四首】唐彦谦
　　春风吹愁端，散漫不可收。不如古溪水，只望乡江流。
　　新花红烁烁，旧花满山白。昔日金张门，狼藉馀废宅。
　　回头语春风，莫向新花丛。我见朱颜人，多金亦成翁。
　　多金不足惜，丹砂亦何益。更种明年花，春风自相识。
　　◎卷.66【感物二首】唐彦谦
　　騄骥初失群，亦自矜趫腾。俯仰岁时久，帖然困蚊蝇。
　　豪鲸逸其穴，尺水成沧溟。岂无鱼鳖交，望望为所憎。
　　物理有翕张，达人同废兴。幸无怵迫忧，聊复曲吾肱。
　　鱼目出泥沙，空村百金珍。豫章值拥辏，细细供蒸薪。
　　论材何必多，适用即能神。托交何必深，寡求永相亲。
　　鲍叔拙羁鲁，张生穷厄陈。茫然扳援际，岂意出风尘。
　　◎卷.67【和陶渊明贫士诗七首】唐彦谦
　　贫贱如故旧，少壮即相依。中心不敢厌，但觉少光辉。
　　向来乘时士，亦有能奋飞。一朝权势歇，欲退无所归。
　　不如行其素，辛苦奈寒饥。人生系天运，何用发深悲。
　　我居在穷巷，来往无华轩。辛勤衣食物，出此二亩园。
　　薤菘郁朝露，桑柘浮春烟。以兹乱心曲，智计无他奸。
　　择胜不在奢，兴至发清言。相逢樵牧徒，混混谁愚贤。
　　松风四山来，清宵响瑶琴。听之不能寐，中有怨叹音。
　　旦起绕其树，磈砢不计寻。清阴可敷席，有酒谁与斟。
　　由来大度士，不受流俗侵。浩歌相倡答，慰此霜雪心。
　　中年涉事熟，欲学唾面娄。逡巡避少年，赴秽不敢酬。
　　旁人吁已甚，自喜计虑周。微劳消厚疚，残辱胜深忧。
　　从知为下安，处上反无俦。人生各有志，勇懦从所求。
　　古人重畎亩，有禄不待干。德成禄自至，释耒列王官。
　　不仕亦不贫，本自足饔餐。后世耻躬耕，号呼脱饥寒。
　　我生千祀后，念此愧在颜。为农倘可饱，何用出柴关。
　　村郊多父老，面垢头如蓬。我尝使之年，言语不待工。
　　古来名节士，敢望彭城龚。有叟诮其后，更恨道不通。
　　鄙哉譊譊者，为隘不为通。低头拜野老，负米吾愿从。
　　去年秋事荒，贩籴仰邻州。健者道路间，什百成朋俦。
　　今年渐向熟，庶几民不流。书生自无田，与众同喜忧。
　　作诗劳邻曲，有倡谁与酬。亦无采诗者，此修何可修。
　　◎卷.68【舟中望紫岩】唐彦谦
　　近山如画墙，远山如帚长。我从云中来，回头白茫茫。
　　惜去乃尔觉，常时自相忘。相忘岂不佳，遣此怀春伤。
　　飘洒从何来，衣巾湿微凉。初疑风雨集，冉冉游尘黄。
　　无归亦自可，信美非吾乡。登舟望东云，犹向帆端翔。
　　◎卷.69【九日游中溪】唐彦谦
　　悠悠循涧行，磊磊据石坐。林垂短长云，山缀丹碧颗。
　　蓼花最无数，照水娇婀娜。何知是节序，风日自清妥。
　　群童竞时新，万果间蔬蓏。欣然为之醉，乌帽危不堕。
　　此日山中怀，孟公不如我。
　　◎卷.70【六月十三日上陈微博士】唐彦谦
　　骄云飞散雨，随风为有无。老农终岁心，望施在须臾。
　　平生官田粟，长此礼义躯。置之且勿戚，一饱任妻孥。
　　青青泽中蒲，九夏气凄寒。翾翾翠碧羽，照影苍溪间。
　　巢由薄天下，俗士荣一官。小大各有适，自全良独难。
　　穷居无公忧，私此长夏日。蚊蝇如俗子，正尔相妒嫉。
　　麾驱非吾任，遁避亦无术。惟当俟其定，静坐万虑一。
　　◎卷.71【宿田家】唐彦谦
　　落日下遥峰，荒村倦行履。停车息茅店，安寝正鼾睡。
　　忽闻扣门急，云是下乡隶。公文捧花柙，鹰隼驾声势。
　　良民惧官府，听之肝胆碎。阿母出搪塞，老脚走颠踬。
　　小心事延款，□馀粮复匮。东邻借种鸡，西舍觅芳醑。
　　再饭不厌饱，一饮直呼醉。明朝怯见官，苦苦灯前跪。
　　使我不成眠，为渠滴清泪。民膏日已瘠，民力日愈弊。
　　空怀伊尹心，何补尧舜治。
　　◎卷.72【夏日访友】唐彦谦
　　堤树生昼凉，浓阴扑空翠。孤舟唤野渡，村疃入幽邃。
　　高轩俯清流，一犬隔花吠。童子立门墙，问我向何处。
　　主人闻故旧，出迎时倒屣。惊迓叙间阔，屈指越寒暑。
　　殷勤为延款，偶尔得良会。春盘擘紫虾，冰鲤斫银鲙。
　　荷梗白玉香，荇菜青丝脆。腊酒击泥封，罗列总新味。
　　移席临湖滨，对此有佳趣。流连送深杯，宾主共忘醉。
　　清风岸乌纱，长揖谢君去。世事如浮云，东西渺烟水。
　　◎卷.73【游南明山】唐彦谦
　　久闻南明山，共慕南明寺。几度欲登临，日逐扰人事。
　　于焉偶闲暇，鸣辔忽相聚。乘兴乐遨游，聊此托佳趣。
　　涉水渡溪南，迢遥翠微里。石磴千叠斜，峭壁半空起。
　　白云锁峰腰，红叶暗溪嘴。长藤络虚岩，疏花映寒水。
　　金银拱梵刹，丹青照廊宇。石梁卧秋溟，风铃作檐语。
　　深洞结苔阴，岚气滴晴雨。羊肠转咫尺，鸟道转千里。
　　屈曲到禅房，上人喜延伫。香分宿火薰，茶汲清泉煮。
　　投闲息万机，三生有宿契。行厨出盘飧，担瓮倒芳醑。
　　脱冠挂长松，白石藉凭倚。宦途劳营营，暂此涤尘虑。
　　阄令促传觞，投壶更联句。兴来较胜负，醉后忘尔汝。
　　忽闻吼蒲牢，落日下云屿。长啸出烟萝，扬鞭赋归去。
　　◎卷.74【索虾】唐彦谦
　　姑孰多紫虾，独有湖阳优。出产在四时，极美宜于秋。
　　双箝鼓繁须，当顶抽长矛。鞠躬见汤王，封作朱衣侯。
　　所以供盘餐，罗列同珍羞。蒜友日相亲，瓜朋时与俦。
　　既名钓诗钓，又作钩诗钩。于时同相访，数日承款留。
　　厌饮多美味，独此心相投。别来岁云久，驰想空悠悠。
　　衔杯动遐思，uT口涎空流。封缄托双鲤，于焉来远求。
　　慷慨胡隐君，果肯分惠否。
　　◎卷.75【采桑女】唐彦谦
　　春风吹蚕细如蚁，桑芽才努青鸦嘴。侵晨探采谁家女，
　　手挽长条泪如雨。去岁初眠当此时，今岁春寒叶放迟。
　　愁听门外催里胥，官家二月收新丝。
　　◎卷.76【送许户曹】唐彦谦
　　沙头小燕鸣春和，杨柳垂丝烟倒拖。将军楼船发浩歌，
　　云樯高插天嵯峨。白虹走香倾翠壶，劝饮花前金叵罗。
　　神鳌驾粟升天河，新承雨泽浮恩波。
　　◎卷.77【咏葡萄】唐彦谦
　　西园晚霁浮嫩凉，开尊漫摘葡萄尝。满架高撑紫络索，
　　一枝斜亸金琅珰。天风飕飕叶栩栩，蝴蝶声干作晴雨。
　　神蛟清夜蛰寒潭，万片湿云飞不起。石家美人金谷游，
　　罗帏翠幕珊瑚钩。玉盘新荐入华屋，珠帐高悬夜不收。
　　胜游记得当年景，清气逼人毛骨冷。笑呼明镜上遥天，
　　醉倚银床弄秋影。
　　◎卷.78【蟹】唐彦谦
　　湖田十月清霜堕，晚稻初香蟹如虎。扳罾拖网取赛多，
　　篾篓挑将水边货。纵横连爪一尺长，秀凝铁色含湖光。
　　蟛蜞石蟹已曾食，使我一见惊非常。买之最厌黄髯老，
　　偿价十钱尚嫌少。漫夸丰味过蝤蛑，尖脐犹胜团脐好。
　　充盘煮熟堆琳琅，橙膏酱渫调堪尝。一斗擘开红玉满，
　　双螯uT出琼酥香。岸头沽得泥封酒，细嚼频斟弗停手。
　　西风张翰苦思鲈，如斯丰味能知否？物之可爱尤可憎，
　　尝闻取刺于青蝇。无肠公子固称美，弗使当道禁横行。
　　◎卷.79【叙别】唐彦谦
　　谯楼夜促莲花漏，树阴摇月蛟螭走。蟠拏对月吸深杯，
　　月府清虚玉兔吼。翠盘擘脯胭脂香，碧碗敲冰分蔗浆。
　　十载番思旧时事，好怀不似当年狂。夜合花香开小院，
　　坐爱凉风吹醉面。酒中弹剑发清歌，白发年来为愁变。


第六百七十二卷
　　◎卷.1【绯桃】唐彦谦
　　短墙荒圃四无邻，烈火绯桃照地春。坐久好风休掩袂，
　　夜来微雨已沾巾。敢同俗态期青眼，似有微词动绛唇。
　　尽日更无乡井念，此时何必见秦人。
　　◎卷.2【小院】唐彦谦
　　小院无人夜，烟斜月转明。清宵易惆怅，不必有离情。
　　◎卷.3【春雪初霁杏花正芳月上夜吟】唐彦谦
　　霁景明如练，繁英杏正芳。姮娥应有语，悔共雪争光。
　　◎卷.4【文惠宫人】唐彦谦
　　认得前家令，宫人泪满裾。不知梁佐命，全是沈尚书。
　　◎卷.5【赠窦尊师】唐彦谦
　　我爱窦高士，弃官仍在家。为嫌句漏令，兼不要丹砂。
　　◎卷.6【穆天子传】唐彦谦
　　王母清歌玉琯悲，瑶台应有再来期。
　　穆王不得重相见，恐为无端哭盛姬。
　　◎卷.7【楚天】唐彦谦
　　楚天遥望每长嚬，宋玉襄王尽作尘。
　　不会瑶姬朝与暮，更为云雨待何人。
　　◎卷.8【寄徐山人】唐彦谦
　　一室清羸鹤体孤，气和神莹爽冰壶。
　　吴中高士虽求死，不那稽山有谢敷。
　　◎卷.9【题宗人故帖】唐彦谦
　　所忠无处访相如，风笈尘编迹尚馀。
　　惟有孝标情最厚，一编遗在茂陵书。
　　◎卷.10【垂柳】唐彦谦
　　绊惹春风别有情，世间谁敢斗轻盈。
　　楚王江畔无端种，饿损纤腰学不成。
　　◎卷.11【登兴元城观烽火】唐彦谦
　　汉川城上角三呼，扈跸防边列万夫。
　　褒姒冢前烽火起，不知泉下破颜无。
　　◎卷.12【邓艾庙】唐彦谦
　　昭烈遗黎死尚羞，挥刀斫石恨谯周。
　　如何千载留遗庙，血食巴山伴武侯。
　　◎卷.13【曲江春望】唐彦谦
　　杏艳桃光夺晚霞，乐游无庙有年华。
　　汉朝冠盖皆陵墓，十里宜春汉苑花。
　　◎卷.14【汉殿】唐彦谦
　　鸟去云飞意不通，夜坛斜月转松风。
　　君王寂虑无消息，却就闲人觅巨公。
　　◎卷.15【贺李昌时禁苑新命】唐彦谦
　　振鹭翔鸾集禁闱，玉堂珠树莹风仪。
　　不知新到灵和殿，张绪何如柳一枝。
　　◎卷.16【牡丹】唐彦谦
　　颜色无因饶锦绣，馨香惟解掩兰荪。
　　那堪更被烟蒙蔽，南国西施泣断魂。
　　◎卷.17【罗江驿】唐彦谦
　　数枝高柳带鸣鸦，一树山榴自落花。
　　已是向来多泪眼，短亭回首在天涯。
　　◎卷.18【奏捷西蜀题沱江驿】唐彦谦
　　野客乘轺非所宜，况将儒懦报戎机。
　　锦江不识临邛酒，且免相如渴病归。
　　◎卷.19【春早落英】唐彦谦
　　纷纷从此见花残，转觉长绳系日难。
　　楼上有愁春不浅，小桃风雪凭阑干。
　　◎卷.20【仲山（高祖兄仲隐居之所）】唐彦谦
　　千载遗踪寄薜萝，沛中乡里旧山河。
　　长陵亦是闲丘陇，异日谁知与仲多。
　　◎卷.21【汉嗣】唐彦谦
　　汉嗣安危系数君，高皇决意势难分。
　　张良口辨周昌吃，同建储宫第一勋。
　　◎卷.22【四老庙】唐彦谦
　　西汉储宫定不倾，可能园绮胜良平。
　　举朝公将无全策，借请闲人羽翼成。
　　◎卷.23【南梁戏题汉高庙】唐彦谦
　　数载从军似武夫，今随戎捷气偏粗。
　　汉皇若问何为者，免道高阳旧酒徒。
　　◎卷.24【洛神】唐彦谦
　　人世仙家本自殊，何须相见向中途。
　　惊鸿瞥过游龙去，漫恼陈王一事无。
　　◎卷.25【初秋到慈州冬首换绛牧】唐彦谦
　　秋杪方攀玉树枝，隔年无计待春晖。
　　自嫌暂作仙城守，不逐莺来共燕飞。
　　◎卷.26【重经冯家旧里】唐彦谦
　　冯家旧宅闭柴关，修竹犹存潏水湾。
　　应系星辰天上去，不留英骨葬人间。
　　◎卷.27【克复后登安国寺阁】唐彦谦
　　千门万户鞠蒿藜，断烬遗垣一望迷。
　　惆怅建章鸳瓦尽，夜来空见玉绳低。
　　◎卷.28【题虔僧室】唐彦谦
　　何缘春恨贮离忧，欲入空门万事休。
　　水月定中何所谓，也嚬眉黛托腮愁。
　　◎卷.29【见炀帝宝帐】唐彦谦
　　汉文穷相作前王，悭惜明珠不斗量。
　　翡翠鲛鮹何所直，千裨万接上书囊。
　　◎卷.30【楼上偶题】唐彦谦
　　尘土无因狎隐沦，青山一望每伤神。
　　可能前岭空乔木，应有怀才抱器人。
　　◎卷.31【亲仁里闻猿】唐彦谦
　　朱雀街东半夜惊，楚魂湘梦两徒清。
　　五更撩乱趋朝火，满口尘埃亦数声。
　　◎卷.32【闻李渎司勋下世】唐彦谦
　　异乡丹旐已飘扬，一顾深知实未亡。
　　任被褚裒泉下笑，重将北面哭真长。
　　◎卷.33【试夜题省廊桂】唐彦谦
　　麻衣穿穴两京尘，十见东堂绿桂春。
　　今日竞飞杨叶箭，魏舒休作画筹人。
　　◎卷.34【竹风】唐彦谦
　　竹映风窗数阵斜，旅人愁坐思无涯。
　　夜来留得江湖梦，全为乾声似荻花。
　　◎卷.35【长溪秋望】唐彦谦
　　柳短莎长溪水流，雨微烟暝立溪头。
　　寒鸦闪闪前山去，杜曲黄昏独自愁。
　　◎卷.36【严子陵】唐彦谦
　　严陵情性是真狂，抵触三公傲帝王。
　　不怕旧交嗔僭越，唤他侯霸作君房。
　　◎卷.37【北齐】唐彦谦
　　草草招提强据鞍，周师乘胜莫回看。
　　背城肯战知虚实，争奈人前忍笑难。
　　◎卷.38【楚世家】唐彦谦
　　偏信由来惑是非，一言邪佞脱危机。
　　张仪重入怀王手，驷马安车却放归。
　　◎卷.39【骊山道中】唐彦谦
　　月殿真妃下彩烟，渔阳追虏及汤泉。
　　君王指点新丰树，几不亲留七宝鞭。
　　◎卷.40【韦曲】唐彦谦
　　欲写愁肠愧不才，多情练漉已低摧。
　　穷郊二月初离别，独傍寒村嗅野梅。
　　◎卷.41【黄子陂荷花】唐彦谦
　　十顷狂风撼曲尘，缘堤照水露红新。
　　世间花气皆愁绝，恰是莲香更恼人。
　　◎卷.42【野行】唐彦谦
　　蝶恋晚花终不去，鸥逢春水固难飞。
　　野人心地都无著，伴蝶随鸥亦不归。
　　◎卷.43【兴元沈氏庄】唐彦谦
　　清浅萦纡一水间，竹冈藤树小跻攀。露沾荒草行人过，
　　月上高林宿鸟还。江绕武侯筹笔地，雨昏张载勒铭山。
　　异乡一笑因酣醉，忘却愁来鬓发斑。
　　◎卷.44【乱后经表兄琼华观旧居】唐彦谦
　　一去仙居似转蓬，再经花谢倚春丛。醉中篇什金声在，
　　别后音书锦字空。长忆映碑逢若士，未曾携杖逐壶公。
　　东风狼藉苔侵径，蕙草香销杏带红。
　　◎卷.45【秋霁夜吟寄友人】唐彦谦
　　槐柳萧疏溽暑收，金商频伏火西流。尘衣岁晚缘身贱，
　　雨簟更深满背秋。前事悲凉何足道，远书慵懒未能修。
　　惟思待月高梧下，更就东床访惠休。
　　◎卷.46【贺李昌时禁苑新命】唐彦谦
　　玉简金文直上清，禁垣丹地闭严扃。黄扉议政参元化，
　　紫殿称觞拂寿星。万户千门迷步武，非烟非雾隔仪形。
　　尘中旧侣无音信，知道辽东鹤姓丁。
　　◎卷.47【寄蒋二十四】唐彦谦
　　鸟啭蜂飞日渐长，旅人情味悔思量。禅门澹薄无心地，
　　世事生疏欲面墙。二月云烟迷柳色，九衢风土带花香。
　　大知高士禁愁寂，试倚阑干莫断肠。
　　◎卷.48【寄怀】唐彦谦
　　有客伤春复怨离，夕阳亭畔草青时。泪从红蜡无由制，
　　肠比朱弦恐更危。梅向好风惟是笑，柳因微雨不胜垂。
　　双溪未去饶归梦，夜夜孤眠枕独欹。
　　◎卷.49【送樊琯司业归朝】唐彦谦
　　近者苏司业，文雄道最光。夫君居太学，妙誉继中行。
　　汲郡陵初发，汾阴箧久亡。寂寥方倚席，容易忽升堂。
　　去日应悬榻，来时定裂裳。惬心频拾芥，应手屡穿杨。
　　辩急如无敌，飞腾固自强。论心期舌在，问事畏头长。
　　驷马终题柱，诸生悉面墙。啖螯讥尔雅，卖饼诉公羊。
　　未见泥函谷，俄惊火建章。烟尘昏象魏，行在隔巴梁。
　　红粟填郿坞，青袍过寿阳。翦茅行殿湿，伐柏旧陵香。
　　黉室青衿尽，渠门火旆扬。云飞同去国，星散各殊方。
　　贱子悲穷辙，当年亦擅场。齑辛寻幼妇，醴酒忆先王。
　　圣域探姬孔，皇风乐禹汤。畏诛轻李喜，言命小臧仓。
　　折树休盘槊，沈钩且钓璜。鸿都问词客，他日莫相忘。
　　◎卷.50【奉使岐下闻唐弘夫行军为贼所擒，伤而有作】唐彦谦
　　报国捐躯实壮夫，楚囚垂欲复神都。云台画像皆何者，
　　青史书名或不孤。散卒半随袁校尉，寡妻休问辟司徒。
　　闻君败绩无归计，气激星辰坐向隅。
　　◎卷.51【咸通中始闻褚河南归葬阳翟是岁上平徐方…成二十韵】唐彦谦
　　册府藏馀烈，皇纲正本朝。不听还笏谏，几覆缀旒祧。
　　咫尺言终直，怆惶道已消。泪心传位日，挥涕授遗朝。
　　飞燕潜来赵，黄龙岂见谯。既迷秦帝鹿，难问贾生雕。
　　穆卜缄縢秘，金根辙迹遥。北军那夺印，东海漫难桥。
　　罗织黄门讼，笙簧白骨销。炎方无信息，丹旐竟沦漂。
　　邂逅江鱼食，凄凉楚客招。文忠徒谥议，子卯但箫韶。
　　未见公侯复，寻伤嗣续凋。流年随水逝，高谊薄层霄。
　　柱石林公远，缣缃故国饶。奇踪天骥活，遗轴锦鸾翘。
　　近者淮夷戮，前年归马调。始闻移北葬，兼议荫山苗。
　　圣泽覃将溥，贞魂喜定飘。异时穷巷客，怀古漫成谣。
　　◎卷.52【岐王宅】唐彦谦
　　朱邸平台隔禁闱，贵游陈迹尚依稀。云低雍畤祈年去，
　　雨细长杨纵猎归。申白宾朋传道义，应刘文彩寄音徽。
　　承平旧物惟君尽，犹写雕鞍伴六飞。
　　◎卷.53【东韦曲野思】唐彦谦
　　淡雾轻云匝四垂，绿塘秋望独颦眉。野莲随水无人见，
　　寒鹭窥鱼共影知。九陌要津劳目击，五湖闲梦诱心期。
　　孤灯夜夜愁欹枕，一觉沧洲似昔时。
　　◎卷.54【上巳（一作上巳日寄韩公）】唐彦谦
　　上巳接寒食，莺花寥落晨。微微泼火雨，草草踏青人。
　　凉似三秋景，清无九陌尘。与余同病者，对此合伤神。
　　◎卷.55【移莎】唐彦谦
　　移从杜城曲，置在小斋东。正是高秋里，仍兼细雨中。
　　结根方迸竹，疏荫托高桐。苒苒齐芳草，飘飘笑断蓬。
　　片时留静者，一夜响鸣蛩。野露通宵滴，溪烟尽日蒙。
　　试才卑庾薤，求味笑周菘。只此霜栽好，他时赠伯翁。
　　◎卷.56【西明寺威公盆池新稻】唐彦谦
　　为笑江南种稻时，露蝉鸣后雨霏霏。莲盆积润分畦小，
　　藻井垂阴擢秀稀。得地又生金象界，结根仍对水田衣。
　　支公尚有三吴思，更使幽人忆钓矶。
　　◎卷.57【红叶】唐彦谦
　　无处不飘扬，高楼临道旁。素娥前夕月，青女夜来霜。
　　宿雨随时润，秋晴著物光。幽怀长若此，病眼更相妨。
　　蜀纸裁深色，燕脂落靓妆。低丛侵小阁，倒影入回塘。
　　谢脁留霞绮，甘宁弃锦张。何人休远道，是处有斜阳。
　　薜荔垂书幌，梧桐坠井床。晚风生旅馆，寒籁近僧房。
　　桂绿明淮甸，枫丹照楚乡。雁疏临鄠杜，蝉急傍潇湘。
　　树异桓宣武，园非顾辟疆。茂陵愁卧客，不自保危肠。
　　◎卷.58【鸂鶒】唐彦谦
　　一宿南塘烟雨时，好风摇动绿波微。惊离晓岸冲花去，
　　暖下春汀照影飞。华屋撚弦弹鼓舞，绮窗含笔澹毛衣。
　　画屏见后长回首，争得雕笼莫放归。
　　◎卷.59【萤】唐彦谦
　　日下芜城莽苍中，湿萤撩乱起衰丛。寒烟陈后长门闭，
　　夜雨隋家旧苑空。星散欲陵前槛月，影低如试北窗风。
　　羁人此夕方愁绪，心似寒灰首似蓬。
　　◎卷.60【夜蝉】唐彦谦
　　翠竹高梧夹后溪，劲风危露雨凄凄。那知北牖残灯暗，
　　又送西楼片月低。清夜更长应未已，远烟寻断莫频嘶。
　　羁人此夕如三岁，不整寒衾待曙鸡。
　　◎卷.61【七夕】唐彦谦
　　露白风清夜向晨，小星垂佩月埋轮。绛河浪浅休相隔，
　　沧海波深尚作尘。天外凤凰何寂寞，世间乌鹊漫辛勤。
　　倚阑殿北斜楼上，多少通宵不寐人。
　　◎卷.62【中秋夜玩月】唐彦谦
　　一夜高楼万景奇，碧天无际水无涯。只留皎月当层汉，
　　并送浮云出四维。雾静不容玄豹隐，冰生惟恐夏虫疑。
　　坐来离思忧将晓，争得嫦娥仔细知。
　　◎卷.63【八月十六日夜月】唐彦谦
　　断肠佳赏固难期，昨夜销魂更不疑。丹桂影空蟾有露，
　　绿槐阴在鹊无枝。赖将吟咏聊惆怅，早是疏顽耐别离。
　　堪恨贾生曾恸哭，不缘清景为忧时。
　　◎卷.64【送韦向之睦州谒使君】唐彦谦
　　才子南游多远情，闲舟荡漾任春行。
　　新安江上长如此，何似新安太守清。
　　◎卷.65【春残】唐彦谦
　　景为春时短，愁随别夜长。暂棋宁号隐，轻醉不成乡。
　　风雨曾通夕，莓苔有众芳。落花如便去，楼上即河梁。
　　◎卷.66【玫瑰】唐彦谦
　　麝炷腾清燎，鲛纱覆绿蒙。宫妆临晓日，锦段落东风。
　　无力春烟里，多愁暮雨中。不知何事意，深浅两般红。
　　◎卷.67【牡丹】唐彦谦
　　真宰多情巧思新，固将能事送残春。为云为雨徒虚语，
　　倾国倾城不在人。开日绮霞应失色，落时青帝合伤神。
　　嫦娥婺女曾相送，留下鸦黄作蕊尘。
　　◎卷.68【秋晚高楼】唐彦谦
　　松拂疏窗竹映阑，素琴幽怨不成弹。清宵霁极云离岫，
　　紫禁风高露满盘。晚蝶飘零惊宿雨，暮鸦凌乱报秋寒。
　　高楼瞪目归鸿远，如信嵇康欲画难。
　　◎卷.69【离鸾】唐彦谦
　　闻道离鸾思故乡，也知情愿嫁王昌。尘埃一别杨朱路，
　　风月三年宋玉墙。下疾不成双点泪，断多难到九回肠。
　　庭前佳树名栀子，试结同心寄谢娘。
　　◎卷.70【柳】唐彦谦
　　春思春愁一万枝，远村遥岸寄相思。西园有雨和苔长，
　　南内无人拂槛垂。游客寂寥缄远恨，暮莺啼叫惜芳时。
　　晚来飞絮如霜鬓，恐为多情管别离。
　　◎卷.71【春阴】唐彦谦
　　一寸回肠百虑侵，旅愁危涕两争禁。天涯已有销魂别，
　　楼上宁无拥鼻吟。感事不关河里笛，伤心应倍雍门琴。
　　春云更觉愁于我，闲盖低村作暝阴。
　　◎卷.72【春深独行马上有作】唐彦谦
　　日烈风高野草香，百花狼藉柳披猖。连天瑞霭千门远，
　　夹道新阴九陌长。众饮不欢逃席酒，独行无味放游缰。
　　年来与问闲游者，若个伤春向路旁。
　　◎卷.73【春雨】唐彦谦
　　绮陌夜来雨，春楼寒望迷。远容迎燕戏，乱响隔莺啼。
　　有恨开兰室，无言对李蹊。花欹浑拂槛，柳重欲垂堤。
　　灯檠昏鱼目，薰炉咽麝脐。别轻天北鹤，梦怯汝南鸡。
　　入户侵罗幌，捎檐润绣题。新丰树已失，长信草初齐。
　　乱蝶寒犹舞，惊乌暝不栖。庾郎盘马地，却怕有春泥。
　　◎卷.74【汉代】唐彦谦
　　汉代金为屋，吴宫绮作寮。艳词传静婉，新曲定妖娆。
　　箭响犹残梦，签声报早朝。鲜明临晓日，回转度春宵。
　　半袖笼清镜，前丝压翠翘。静多如有待，闲极似无憀。
　　梓泽花犹满，灵和柳未凋。障昏巫峡雨，屏掩浙江潮。
　　未信潘名岳，应疑史姓萧。漏因歌暂断，灯为雨频挑。
　　饮酒阑三雅，投壶赛百娇。钿蝉新翅重，金鸭旧香焦。
　　水净疑澄练，霞孤欲建标。别随秦柱促，愁为蜀弦么。
　　玄晏难瘳痹，临邛但发痟。联诗徵弱絮，思友咏甘蕉。
　　王氏怜诸谢，周郎定小乔。黼帏翘彩雉，波扇画文鳐。
　　荇密妨垂钓，荷欹欲度桥。不因衣带水，谁觉路迢迢。
　　◎卷.75【牡丹】唐彦谦
　　青帝于君事分偏，秾堆浮艳倚朱门。
　　虽然占得笙歌地，将甚酬他雨露恩。
　　◎卷.76【湘妃庙】唐彦谦
　　刘表荒碑断水滨，庙前幽草闭残春。已将愁泪留斑竹，
　　又感悲风入白蘋。八族未来谁北拱，四凶犹在莫南巡。
　　九峰相似堪疑处，望见苍梧不见人。
　　◎卷.77【句】唐彦谦
　　独来成怅望，不去泥栏干。（惜花。见《诗人玉屑》）


第六百七十三卷
　　◎卷.1【题甘露寺】周朴
　　层阁叠危壁，瑞因千古名。几连扬子路，独倚润州城。
　　云近衔江色，雕高背磬声。僧居上方久，端坐见营营。
　　◎卷.2【题玄公院】周朴
　　院深尘自外，如佛值玄公。常迹或非次，志门因得中。
　　衣巾离暑气，床榻向凉风。是事不逾分，只应明德同。
　　◎卷.3【福州东禅寺】周朴
　　瓯闽在郊外，师院号东禅。物得居来正，人经论后贤。
　　瓟槽柳塞马，盖地月支綖。鹳鹊尚巢顶，谁堪举世传。
　　◎卷.4【赠大沩和尚】周朴
　　大沩清复深，万象影沈沈。有客衣多毳，空门偈胜金。
　　王侯皆作礼，陆子只来吟。我问师心处，师言无处心。
　　◎卷.5【秋夜不寐寄崔温进士】周朴
　　愁多难得寐，展转读书床。不是旅人病，岂知秋夜长。
　　归乡凭远梦，无梦更思乡。枕上移窗月，分明是泪光。
　　◎卷.6【春中途中寄南巴崔使君】周朴
　　旅人游汲汲，春气又融融。农事蛙声里，归程草色中。
　　独惭出谷雨，未变暖天风。子玉和予去，应怜恨不穷。
　　◎卷.7【寄处士方干】周朴
　　桐庐江水闲，终日对柴关。因想别离处，不知多少山。
　　钓舟春岸泊，庭树晓莺还。莫便求栖隐，桂枝堪恨颜。
　　◎卷.8【寄塞北张符】周朴
　　陇树塞风吹，辽城角几枝。霜凝无暂歇，君貌莫应衰。
　　万里平沙际，一行边雁移。那堪朔烟起，家信正相离。
　　◎卷.9【次梧州却寄永州使君】周朴
　　随风身不定，今夜在苍梧。客泪有时有，猿声无处无。
　　潮添瘴海阔，烟拂粤山孤。却忆零陵住，吟诗半玉壶。
　　◎卷.10【赠念经僧】周朴
　　庵前古折碑，夜静念经时。月皎海霞散，露浓山草垂。
　　鬼闻抛故冢，禽听离寒枝。想得天花坠，馨香拂白眉。
　　◎卷.11【董岭水】周朴
　　湖州安吉县，门与白云齐。禹力不到处，河声流向西。
　　去衙山色远，近水月光低。中有高人在，沙中曳杖藜。
　　◎卷.12【早春】周朴
　　良夜岁应足，严风为变春。遍回寒作暖，通改旧成新。
　　秀树因馨雨，融冰雨泛蘋。韶光不偏党，积渐煦疲民。
　　◎卷.13【秋深（一作塞上行）】周朴
　　柳色尚沈沈，风吹秋更深。山河空远道，乡国自鸣砧。
　　巷有千家月，人无万里心。长城哭崩后，寂绝至如今。
　　◎卷.14【赠双峰山和尚】周朴
　　峨峨双髻山，瀑布泻云间。尘世自疑水，禅门长去关。
　　茯神松不异，藏宝石俱闲。向此师清业，如何方可攀。
　　◎卷.15【赠无了禅师】周朴
　　不学世所惜，是何无了公。灵匡虚院外，虎迹乱山中。
　　昼夜必连去，古今争敢同。禅情岂堪问，问答更无穷。
　　◎卷.16【王霸坛】周朴
　　王君上升处，信首古居前。皂树即须朽，白龟应亦全。
　　云间犹一日，尘里已千年。碧色坛如黛，时人谁可仙。
　　◎卷.17【送梁道士】周朴
　　旧居桐柏观，归去爱安闲。倒树造新屋，化人修古坛。
　　晚花霜后落，山雨夜深寒。应有同溪客，相寻学炼丹。
　　◎卷.18【边思】周朴
　　年高来远戍，白首罢干戎。夜色蓟门火，秋声边塞风。
　　碛浮悲老马，月满引新弓。百战阴山去，唯添上将雄。
　　◎卷.19【哭陈庾】周朴
　　系马向山立，一杯聊奠君。野烟孤客路，寒草故人坟。
　　琴韵归流水，诗情寄白云。日斜休哭后，松韵不堪闻。
　　◎卷.20【宿玉泉寺】周朴
　　野寺度残夏，空房欲暮时。夜听猿不睡，秋思客先知。
　　竹迥烟生薄，山高月上迟。又登尘路去，难与老僧期。
　　◎卷.21【题赤城中岩寺】周朴
　　浮世师休话，晋时灯照岩。禽飞穿静户，藤结入高杉。
　　存没诗千首，废兴经数函。谁知将俗耳，来此避嚣谗。
　　◎卷.22【塞上行】周朴
　　秦筑长城在，连云碛气侵。风吹边草急，角绝塞鸿沈。
　　世世征人往，年年战骨深。辽天望乡者，回首尽沾襟。
　　◎卷.23【玉泉寺】周朴
　　寺还名玉泉，澄水亦遭贤。物尚犹如此，人争合偶然。
　　溪流云断外，山峻鸟飞还。初日长廊下，高僧正坐禅。
　　◎卷.24【春宫怨（一作杜荀鹤诗）】周朴
　　早被婵娟误，欲妆临镜慵。承恩不在貌，教妾若为容。
　　风暖鸟声碎，日高花影重。年年越溪女，相忆采芙蓉。
　　◎卷.25【宿刘温书斋】周朴
　　不掩盈窗日，天然格调高。凉风移蟋蟀，落叶在离骚。
　　回笔挑灯烬，悬图见海潮。因论三国志，空载几英豪。
　　◎卷.26【登福州南涧寺】周朴
　　万里重山绕福州，南横一道见溪流。天边飞鸟东西没，
　　尘里行人早晚休。晓日青山当大海，连云古堑对高楼。
　　那堪望断他乡目，只此萧条自白头。
　　◎卷.27【望中怀古】周朴
　　齐心楼上望浮云，万古千秋空姓名。尧水永销天际去，
　　姬风一变世间平。高踪尽共烟霞在，大道长将日月明。
　　从此安然寰海内，后来无复谩相倾。
　　◎卷.28【升山寺】周朴
　　升山自古道飞来，此是神功不可猜。气色虽然离禹穴，
　　峰峦犹自接天台。岩边折树泉冲落，顶上浮云日照开。
　　南望闽城尘世界，千秋万古卷尘埃。
　　◎卷.29【哭李端】周朴
　　三年剪拂感知音，哭向青山永夜心。竹在晓烟孤凤去，
　　剑荒秋水一龙沈。新坟日落松声小，旧色春残草色深。
　　不及此时亲执绋，石门遥想泪沾襟。
　　◎卷.30【福州神光寺塔】周朴
　　良匠用材为塔了，神光寺更得高名。风云会处千寻出，
　　日月中时八面明。海水旋流倭国野，天文方戴福州城。
　　相轮顶上望浮世，尘里人心应总平。
　　◎卷.31【福州开元寺塔】周朴
　　开元寺里七重塔，遥对方山影拟齐。杂俗人看离世界，
　　孤高僧上觉天低。唯堪片片紫霞映，不与濛濛白雾迷。
　　心若无私罗汉在，参差免向日虹西。
　　◎卷.32【春日秦国怀古】周朴
　　荒郊一望欲消魂，泾水萦纡傍远村。牛马放多春草尽，
　　原田耕破古碑存。云和积雪苍山晚，烟伴残阳绿树昏。
　　数里黄沙行客路，不堪回首思秦原。
　　◎卷.33【春日游北园寄韩侍郎】周朴
　　灼灼春园晚色分，露珠千点映寒云。多情舞蝶穿花去，
　　解语流莺隔水闻。冷酒杯中宜泛滟，暖风林下自氛氲。
　　仙桃不肯全开拆，应借馀芳待使君。
　　◎卷.34【喜贺拔先辈衡阳除正字】周朴
　　黄纸晴空坠一缄，圣朝恩泽洗冤谗。李膺门客为闲客，
　　梅福官衔改旧衔。名自石渠书典籍，香从芸阁著衣衫。
　　寰中不用忧天旱，霖雨看看属傅岩。
　　◎卷.35【客州赁居寄萧郎中】周朴
　　松店茅轩向水开，东头舍赁一裴徊。窗吟苦为秋江静，
　　枕梦惊因晓角催。邻舍见愁赊酒与，主人知去索钱来。
　　眼看白笔为霖雨，肯使红鳞便曝腮。
　　◎卷.36【赠李裕先辈】周朴
　　晓擎弓箭入初场，一发曾穿百步杨。仙籍旧题前进士，
　　圣朝新奏校书郎。马疑金马门前马，香认芸香阁上香。
　　闲伴李膺红烛下，慢吟丝竹浅飞觞。
　　◎卷.37【桐柏观】周朴
　　东南一境清心目，有此千峰插翠微。人在下方冲月上，
　　鹤从高处破烟飞。岩深水落寒侵骨，门静花开色照衣。
　　欲识蓬莱今便是，更于何处学忘机。
　　◎卷.38【塞上】周朴
　　受降城必破，回落陇头移。蕃道北海北，谋生今始知。
　　◎卷.39【塞上曲】周朴
　　一阵风来一阵砂，有人行处没人家。
　　黄河九曲冰先合，紫塞三春不见花。
　　◎卷.40【塞下曲】周朴
　　石国胡儿向碛东，爱吹横笛引秋风。
　　夜来云雨皆飞尽，月照平沙万里空。
　　◎卷.41【咏猿】周朴
　　生在巫山更向西，不知何事到巴溪。
　　中宵为忆秋云伴，遥隔朱门向月啼。
　　◎卷.42【桃花】周朴
　　桃花春色暖先开，明媚谁人不看来。
　　可惜狂风吹落后，殷红片片点莓苔。
　　◎卷.43【薛老峰】周朴
　　薛老峰头三个字，须知此与石齐生。
　　直教截断苍苔色，浮世人侪眼始明。
　　◎卷.44【吊李群玉】周朴
　　群玉诗名冠李唐，投诗换得校书郎。
　　吟魂醉魄知何处，空有幽兰隔岸香。
　　◎卷.45【无等岩】周朴
　　建造上方藤影里，高僧往往似天台。
　　不知名树檐前长，曾问道人岩下来。
　　◎卷.46【句】周朴
　　古陵寒雨集，高鸟夕阳明。
　　高情千里外，长啸一声初。（以上见张为《主客图》）
　　月离山一丈，风吹花数苞。（见《吟窗杂录》）
　　晓来山鸟闹，雨过杏花稀。（见《优古堂诗话》）
　　曲渚回湾锁钓舟。
　　平潮晚影沈清底，远岳危栏等翠尖。（上见《海录碎事》）
　　白日才离沧海底，清光先照户窗前。（灵岩广化寺，
　　见《闽志》）
　　连云天堑有山色，极目海门无雁行。
　　可怜黄雀衔将去，从此庄周梦不成。（《咏蝶》。
　　见《泉州志》）
　　禅是大沩诗是朴，大唐天子只三人。（《赠大沩》）


第六百七十四卷
　　◎卷.1【感兴】郑谷
　　禾黍不阳艳，竞栽桃李春。翻令力耕者，半作卖花人。
　　◎卷.2【望湘亭】郑谷
　　湘水似伊水，湘人非故人。登临独无语，风柳自摇春。
　　◎卷.3【采桑】郑谷
　　晓陌携笼去，桑林路隔淮。何如斗百草，赌取凤凰钗。
　　◎卷.4【闷题】郑谷
　　落第春相困，无心惜落花。荆山归不得，归得亦无家。
　　◎卷.5【中台五题·乳毛松】郑谷
　　松格一何高，何人号乳毛。霜天寓直夜，愧尔伴闲曹。
　　◎卷.6【中台五题·樗里子墓】郑谷
　　贤人骨已销，墓树几荣凋。正直魂如在，斋心愿一招。
　　◎卷.7【中台五题·牡丹】郑谷
　　乱前看不足，乱后眼偏明。却得蓬蒿力，遮藏见太平。
　　◎卷.8【中台五题·玉蕊（乱前唐昌观玉蕊最盛）】郑谷
　　唐昌树已荒，天意眷文昌。晓入微风起，春时雪满墙。
　　◎卷.9【中台五题·石柱（外祖在南宫，七转名曹，镌记皆在）】郑谷
　　暴乱免遗折，森罗贤达名。末郎何所取，叨继外门荣。
　　◎卷.10【别同志】郑谷
　　所立共寒苦，平生同与游。相看临远水，独自上孤舟。
　　天淡沧浪晚，风悲兰杜秋。前程吟此景，为子上高楼。
　　◎卷.11【送进士卢棨东归】郑谷
　　灞岸草萋萋，离觞我独携。流年俱老大，失意又东西。
　　晓楚山云满，春吴水树低。到家梅雨歇，犹有子规啼。
　　◎卷.12【从叔郎中諴辍自秋曹分符安陆属群盗倡炽流毒…因有寄献】郑谷
　　华省称前任，何惭削一麾。沧洲失孤垒，白发出重围。
　　苦节翻多难，空山自喜归。悠悠清汉上，渔者日相依。
　　◎卷.13【送徐涣端公南归】郑谷
　　青衿离白社，朱绶始言归。此去应多羡，初心尽不违。
　　江帆和日落，越鸟近乡飞。一路春风里，杨花雪满衣。
　　◎卷.14【送祠部曹郎中邺出守洋州】郑谷
　　为儒欣出守，上路亦戎装。旧制诗多讽，分忧俗必康。
　　开怀江稻熟，寄信露橙香。郡阁清吟夜，寒星识望郎。
　　◎卷.15【送进士许彬】郑谷
　　泗上未休兵，壶关事可惊。流年催我老，远道念君行。
　　残雪临晴水，寒梅发故城。何当食新稻，岁稔又时平。
　　◎卷.16【次韵和王驾校书结绶见寄之什】郑谷
　　直应归谏署，方肯别山村。勤苦常同业，孤单共感恩。
　　醉披仙鹤氅，吟扣野僧门。梦见君高趣，天凉自灌园。
　　◎卷.17【秘阁伴直】郑谷
　　秘阁锁书深，墙南列晚岑。吏人同野鹿，庭木似山林。
　　浅井寒芜入，回廊叠藓侵。闲看薛稷鹤，共起五湖心。
　　◎卷.18【送太学颜明经及第东归】郑谷
　　平楚干戈后，田园失耦耕。艰难登一第，离乱省诸兄。
　　树没春江涨，人繁野渡晴。闲来思学馆，犹梦雪窗明。
　　◎卷.19【送进士赵能卿下第南归】郑谷
　　不归何慰亲，归去旧风尘。洒泪惭关吏，无言对越人。
　　远帆花月夜，微岸水天春。莫便随渔钓，平生已苦辛。
　　◎卷.20【送人游边】郑谷
　　春亦怯边游，此行风正秋。别离逢雨夜，道路向云州。
　　碛树藏城近，沙河漾日流。将军方破虏，莫惜献良筹。
　　◎卷.21【送人之九江谒郡侯苗员外绅】郑谷
　　泽国寻知己，南浮不偶游。湓城分楚塞，庐岳对江州。
　　晓饭临孤屿，春帆入乱流。双旌相望处，月白庾公楼。
　　◎卷.22【送许棠先辈之官泾县】郑谷
　　白头新作尉，县在故山中。高第能卑宦，前贤尚此风。
　　芜湖春荡漾，梅雨昼溟濛。佐理人安后，篇章莫废功。
　　◎卷.23【送司封从叔员外徼赴华州裴尚书均辟】郑谷
　　如何抛锦帐，莲府对莲峰。旧有云霞约，暂留鹓鹭踪。
　　敷溪秋雪岸，树谷夕阳钟。尽入新吟境，归朝兴莫慵。
　　◎卷.24【送京参翁先辈归闽中】郑谷
　　解印东归去，人情此际多。名高五七字，道胜两重科。
　　宿馆明寒烧，吟船兀夜波。家山春更好，越鸟在庭柯。
　　◎卷.25【赠别】郑谷
　　南游曾共游，相别倍相留。行色回灯晓，离声满竹秋。
　　稳眠彭蠡浪，好醉岳阳楼。明日逢佳景，为君成白头。
　　◎卷.26【南游】郑谷
　　凄凉怀古意，湘浦吊灵均。故国经新岁，扁舟寄病身。
　　山城多晓瘴，泽国少晴春。渐远无相识，青梅独向人。
　　◎卷.27【巴賨旅寓寄朝中从叔】郑谷
　　惊秋思浩然，信美向巴天。独倚临江树，初闻落日蝉。
　　哀荣悲往事，漂泊念多年。未便甘休去，吾宗尽见怜。
　　◎卷.28【寄司勋张员外学士】郑谷
　　平昔偏知我，司勋张外郎。昨来闻俶扰，忧甚欲颠狂。
　　烟暝搔愁鬓，春阴赖酒乡。江楼倚不得，横笛数声长。
　　◎卷.29【寄边上从事】郑谷
　　男儿怀壮节，何不事嫖姚。高叠观诸寨，全师护大朝。
　　浅山寒放马，乱火夜防苗。下第春愁甚，劳君远见招。
　　◎卷.30【寄左省韦起居序】郑谷
　　风神何蕴藉，张绪正当年。端简炉香里，濡毫洞案边。
　　饰装无雨备，著述减春眠。旦夕应弥入，银台晓候宣。
　　◎卷.31【寄赠蓝田韦少府先辈】郑谷
　　王畿第一县，县尉是词人。馆殿非初意，图书是旧贫。
　　斫冰泉窦响，赛雪庙松春。自此升通籍，清华日近身。
　　◎卷.32【寄怀元秀上人】郑谷
　　悠悠干禄利，草草废渔樵。身世堪惆怅，风骚颇寂寥。
　　高秋期野步，积雨放趋朝。得句如相忆，莎斋且见招。
　　◎卷.33【赠圆昉公（昉，蜀僧。僖宗幸蜀，昉坚免紫衣）】郑谷
　　天阶让紫衣，冷格鹤犹卑。道胜嫌名出，身闲觉老迟。
　　晚香延宿火，寒磬度高枝。长说长松寺，他年与我期。
　　◎卷.34【寄题方干处士】郑谷
　　山雪照湖水，漾舟湖畔归。松篁调远籁，台榭发清辉。
　　野岫分闲径，渔家并掩扉。暮年诗力在，新句更幽微。
　　◎卷.35【寄献湖州从叔员外】郑谷
　　顾渚山边郡，溪将罨画通。远看城郭里，全在水云中。
　　西阁归何晚，东吴兴未穷。茶香紫笋露，洲回白蘋风。
　　歌缓眉低翠，杯明蜡翦红。政成寻往事，辍棹问渔翁。
　　◎卷.36【访姨兄王斌渭口别墅】郑谷
　　枯桑河上村，寥落旧田园。少小曾来此，悲凉不可言。
　　访邻多指冢，问路半移原。久歉家僮散，初晴野荠繁。
　　客帆悬极浦，渔网晒危轩。苦涩诗盈箧，荒唐酒满尊。
　　高枝霜果在，幽渚暝禽喧。远霭笼樵响，微烟起烧痕。
　　哀荣孤族分，感激外兄恩。三宿忘归去，圭峰恰对门。
　　◎卷.37【放朝偶作】郑谷
　　寒极放朝天，欣闻半夜宣。时安逢密雪，日晏得高眠。
　　拥褐同休假，吟诗贺有年。坐来幽兴在，松亚小窗前。
　　◎卷.38【顺动后蓝田偶作（时丙辰初夏月）】郑谷
　　小谏升中谏，三年侍玉除。且言无所补，浩叹欲何如。
　　宫阙飞灰烬，嫔嫱落里闾。蓝峰秋更碧，沾洒望銮舆。
　　◎卷.39【府中寓止寄赵大谏】郑谷
　　老作含香客，贫无僦舍钱。神州容寄迹，大尹是同年。
　　密迩都忘倦，乖慵益见怜。雪风花月好，中夜便招延。
　　◎卷.40【峡中寓止二首】郑谷
　　荆州未解围，小县结茅茨。强对官人笑，甘为野鹤欺。
　　江春铺网阔，市晚鬻蔬迟。子美犹如此，翻然不敢悲。
　　传闻殊不定，銮辂几时还。俗易无常性，江清见老颜。
　　夜船归草市，春步上茶山。寨将来相问，儿童竞启关。
　　◎卷.41【颜惠詹事即孤侄舅氏谪官黔巫舟中相遇怆然有寄】郑谷
　　犹子在天末，念渠怀渭阳。巴山偶会遇，江浦共悲凉。
　　谪宦君何远，穷游我自强。瘴村三月暮，雨熟野梅黄。
　　◎卷.42【访题进士孙秦延福南街居】郑谷
　　多病久离索，相寻聊解颜。短墙通御水，疏树出南山。
　　岁月何难老，园林未得还。无门共荣达，孤坐却如闲。
　　◎卷.43【访题进士张乔延兴门外所居】郑谷
　　平生苦节同，旦夕会原东。掩卷斜阳里，看山落木中。
　　星霜今欲老，江海业全空。近日文场内，因君起古风。
　　◎卷.44【寄南浦谪官】郑谷
　　多才翻得罪，天末抱穷忧。白首为迁客，青山绕万州。
　　醉欹梅障晓，歌厌竹枝秋。望阙怀乡泪，荆江水共流。
　　◎卷.45【李夷遇侍御久滞水乡因抒寄怀】郑谷
　　簪豸年何久，悬帆兴甚长。江流爱吴越，诗格愈齐梁。
　　竹寺晴吟远，兰洲晚泊香。高闲徒自任，华省待为郎。
　　◎卷.46【寄膳部李郎中昌符】郑谷
　　鄠郊陪野步，早岁偶因诗。自后吟新句，长愁减旧知。
　　静灯微落烬，寒砚旋生澌。夜夜冥搜苦，那能鬓不衰。
　　◎卷.47【寄前水部贾员外嵩】郑谷
　　谢病别文昌，仙舟向越乡。贵为金马客，雅称水曹郎。
　　白鹭同孤洁，清波共渺茫。相如词赋外，骚雅趣何长。
　　◎卷.48【寄棋客】郑谷
　　松窗楸局稳，相顾思皆凝。几局赌山果，一先饶海僧。
　　覆图闻夜雨，下子对秋灯。何日无羁束，期君向杜陵。
　　◎卷.49【闻进士许彬罢举归睦州怅然怀寄】郑谷
　　桐庐归旧庐，垂老复樵渔。吾子虽言命，乡人懒读书。
　　烟舟撑晚浦，雨屐剪春蔬。异代名方振，哀吟莫废初。
　　◎卷.50【长安夜坐寄怀湖外嵇处士】郑谷
　　万里念江海，浩然天地秋。风高群木落，夜久数星流。
　　钟绝分宫漏，萤微隔御沟。遥思洞庭上，苇露滴渔舟。
　　◎卷.51【赠文士王雄】郑谷
　　知己竟何人，哀君尚苦辛。图书长在手，文学老于身。
　　公道天难废，贞姿世任嗔。小斋松菊静，愿卜子为邻。
　　◎卷.52【赠富平李宰】郑谷
　　夫君清且贫，琴鹤最相亲。简肃诸曹事，安闲一境人。
　　陵山云里拜，渠路雨中巡。易得连宵醉，千缸石冻春。
　　◎卷.53【赠尚颜上人】郑谷
　　相寻喜可知，放锡便论诗。酷爱山兼水，唯应我与师。
　　风雷吟不觉，猿鹤老为期。近辈推栖白，其如趣向卑。
　　◎卷.54【赠泗口苗居士】郑谷
　　岁晏乐园林，维摩契道心。江云寒不散，庭雪夜方深。
　　酒劝渔人饮，诗怜稚子吟。四郊多垒日，勉我舍朝簪。
　　◎卷.55【梁烛处士辞金陵，相国杜公归旧山，因以寄赠】郑谷
　　相庭留不得，江野有苔矶。两浙寻山遍，孤舟载鹤归。
　　世间书读尽，云外客来稀。谏署搜贤急，应难惜布衣。
　　◎卷.56【哭建州李员外频】郑谷
　　令终归故里，末岁道如初。旧友谁为志，清风岂易书。
　　雨坟生野蕨，乡奠钓江鱼。独夜吟还泣，前年伴直庐。
　　◎卷.57【哭进士李洞二首】郑谷
　　所惜绝吟声，不悲君不荣。李端终薄宦，贾岛得高名。
　　旅葬新坟小，遗孤远俗轻。犹疑随计晚，昨夜草虫鸣。
　　自闻东蜀病，唯我独关情。若近长江死，想君胜在生。
　　瘴蒸丹旐湿，灯隔素帷清。冢树僧栽后，新蝉一两声。
　　◎卷.58【南康郡牧陆肱郎中辟许棠先辈为郡从事，因有寄赠】郑谷
　　末路思前侣，犹为恋故巢。江山多胜境，宾主是贫交。
　　饮舫闲依苇，琴堂雅结茅。夜清僧伴宿，水月在松梢。
　　◎卷.59【久不得张乔消息】郑谷
　　天末去程孤，沿淮复向吴。乱离何处甚，安稳到家无。
　　树尽云垂野，樯稀月满湖。伤心绕村落，应少旧耕夫。
　　◎卷.60【题嵩高隐者居】郑谷
　　岂易访仙踪，云萝千万重。他年来卜隐，此景愿相容。
　　乱水林中路，深山雪里钟。见君琴酒乐，回首兴何慵。
　　◎卷.61【赵璘郎中席上赋蝴蝶】郑谷
　　寻艳复寻香，似闲还似忙。暖烟沈蕙径，微雨宿花房。
　　书幌轻随梦，歌楼误采妆。王孙深属意，绣入舞衣裳。
　　◎卷.62【贺进士骆用锡登第】郑谷
　　苦辛垂二纪，擢第却沾裳。春榜到春晚，一家荣一乡。
　　题名登塔喜，醵宴为花忙。好是东归日，高槐蕊半黄。
　　◎卷.63【兴州东池】郑谷
　　南连乳郡流，阔碧浸晴楼。彻底千峰影，无风一片秋。
　　垂杨拂莲叶，返照媚渔舟。鉴貌还惆怅，难遮两鬓羞。
　　◎卷.64【渠江旅思】郑谷
　　流落复蹉跎，交亲半逝波。谋身非不切，言命欲如何。
　　故楚春田废，穷巴瘴雨多。引人乡泪尽，夜夜竹枝歌。
　　◎卷.65【登杭州城（一作题杭州樟亭，一作题樟亭驿楼）】郑谷
　　漠漠江天外，登临返照间。潮来无别浦，木落见他山。
　　沙鸟晴飞远，渔人夜唱闲。岁穷归未得，心逐片帆还。
　　◎卷.66【曲江】郑谷
　　细草岸西东，酒旗摇水风。楼台在烟杪，鸥鹭下沙中。
　　翠幄晴相接，芳洲夜暂空。何人赏秋景，兴与此时同。
　　◎卷.67【沙苑】郑谷
　　茫茫信马行，不似近都城。苑吏犹迷路，江人莫问程。
　　聚来千嶂出，落去一川平。日暮客心速，愁闻雁数声。
　　◎卷.68【通川客舍】郑谷
　　奔走失前计，淹留非本心。已难消永夜，况复听秋霖。
　　渐解巴儿语，谁怜越客吟。黄花徒满手，白发不胜簪。
　　◎卷.69【潼关道中】郑谷
　　白道晓霜迷，离灯照马嘶。秋风满关树，残月隔河鸡。
　　来往非无倦，穷通岂易齐。何年归故社，披雨剪春畦。
　　◎卷.70【终南白鹤观】郑谷
　　步步景通真，门前众水分。柽萝诸洞合，钟磬上清闻。
　　古木千寻雪，寒山万丈云。终期扫坛级，来事紫阳君。
　　◎卷.71【题兴善寺寂上人院】郑谷
　　客来风雨后，院静似荒凉。罢讲蛩离砌，思山叶满廊。
　　腊高兴故疾，炉暖发馀香。自说匡庐侧，杉阴半石床。
　　◎卷.72【题水部李羽员外招国里居】郑谷
　　野色入前轩，翛然琴与尊。画僧依寺壁，栽苇学江村。
　　自酝花前酒，谁敲雪里门。不辞朝谒远，唯要近慈恩。
　　◎卷.73【信美寺岑上人（一作司空图诗）】郑谷
　　巡礼诸方遍，湘南颇有缘。焚香老山寺，乞食向江船。
　　纱碧笼名画，灯寒照净禅。我来能永日，莲漏滴阶前。
　　◎卷.74【池上】郑谷
　　池榭惬幽独，狂吟学解嘲。露荷香自在，风竹冷相敲。
　　丧志嫌孤宦，忘机爱澹交。仙山如有分，必拟访三茅。
　　◎卷.75【游贵侯城南林墅】郑谷
　　韦杜八九月，亭台高下风。独来新霁后，闲步澹烟中。
　　荷密连池绿，柿繁和叶红。主人贪贵达，清境属邻翁。
　　◎卷.76【江行】郑谷
　　漂泊病难任，逢人泪满襟。关东多事日，天末未归心。
　　夜雨荆江涨，春云郢树深。殷勤听渔唱，渐次入吴音。
　　◎卷.77【舟次通泉精舍】郑谷
　　江清如洛汭，寺好似香山。劳倦孤舟里，登临半日间。
　　树凉巢鹤健，岩响语僧闲。更共幽云约，秋随绛帐还。
　　◎卷.78【水轩】郑谷
　　日日狎沙禽，偷安且放吟。读书老不入，爱酒病还深。
　　歉后为羁客，兵馀问故林。杨花满床席，搔首度春阴。
　　◎卷.79【浔阳姚宰厅作】郑谷
　　县幽公事稀，庭草是山薇。足得招棋侣，何妨著道衣。
　　野泉当案落，汀鹭入衙飞。寺去东林近，多应隔宿归。
　　◎卷.80【梓潼岁暮】郑谷
　　江城无宿雪，风物易为春。酒美消磨日，梅香著莫人。
　　老吟穷景象，多难损精神。渐有还京望，绵州减战尘。
　　◎卷.81【咸阳】郑谷
　　咸阳城下宿，往事可悲思。未有谋身计，频迁反正期。
　　冻河孤棹涩，老树叠巢危。莫问今行止，漂漂不自知。
　　◎卷.82【长安感兴】郑谷
　　徒劳悲丧乱，自古戒繁华。落日狐兔径，近年公相家。
　　可悲闻玉笛，不见走香车。寂寞墙匡里，春阴挫杏花。
　　◎卷.83【闻所知游樊川有寄】郑谷
　　谁无泉石趣，朝下少同过。贪胜觉程近，爱闲经宿多。
　　片沙留白鸟，高木引青萝。醉把渔竿去，殷勤藉岸莎。
　　◎卷.84【张谷田舍】郑谷
　　县官清且俭，深谷有人家。一径入寒竹，小桥穿野花。
　　碓喧春涧满，梯倚绿桑斜。自说年来稔，前村酒可赊。
　　◎卷.85【深居】郑谷
　　吾道有谁同，深居自固穷。殷勤谢绿树，朝夕惠清风。
　　书满闲窗下，琴横野艇中。年来头更白，雅称钓鱼翁。
　　◎卷.86【端居】郑谷
　　叶叶下高梧，端居失所图。乱离时辈少，风月夜吟孤。
　　旧疾衰还有，穷愁醉暂无。秋光如水国，不语理霜须。
　　◎卷.87【郊园】郑谷
　　相近复相寻，山僧与水禽。烟蓑春钓静，雪屋夜棋深。
　　雅道谁开口，时风未醒心。溪光何以报，只有醉和吟。
　　◎卷.88【郊野】郑谷
　　蓼水菊篱边，新晴有乱蝉。秋光终寂寞，晚醉自留连。
　　野湿禾中露，村闲社后天。题诗满红叶，何必浣花笺。
　　◎卷.89【旅寓洛南村舍】郑谷
　　村落清明近，秋千稚女夸。春阴妨柳絮，月黑见梨花。
　　白鸟窥鱼网，青帘认酒家。幽栖虽自适，交友在京华。
　　◎卷.90【杏花】郑谷
　　不学梅欺雪，轻红照碧池。小桃新谢后，双燕却来时。
　　香属登龙客，烟笼宿蝶枝。临轩须貌取，风雨易离披。
　　◎卷.91【水林檎花】郑谷
　　一露一朝新，帘栊晓景分。艳和蜂蝶动，香带管弦闻。
　　笑拟春无力，妆浓酒渐醺。直疑风起夜，飞去替行云。
　　◎卷.92【蓼花】郑谷
　　蔟蔟复悠悠，年年拂漫流。差池伴黄菊，冷淡过清秋。
　　晚带鸣虫急，寒藏宿鹭愁。故溪归不得，凭仗系渔舟。
　　◎卷.93【江梅】郑谷
　　江梅且缓飞，前辈有歌词。莫惜黄金缕，难忘白雪枝。
　　吟看归不得，醉嗅立如痴。和雨和烟折，含情寄所思。
　　◎卷.94【荔枝】郑谷
　　平昔谁相爱，骊山遇贵妃。枉教生处远，愁见摘来稀。
　　晚夺红霞色，晴欺瘴日威。南荒何所恋，为尔即忘归。
　　◎卷.95【驻跸华下同年司封员外从翁许共游西溪久违前契戏成寄赠】郑谷
　　北渚牵吟兴，西溪爽共游。指期乘禁马，无暇狎沙鸥。
　　纵目怀青岛，澄心想碧流。明公非不爱，应待泛龙舟。
　　◎卷.96【谷自乱离之后在西蜀半纪之馀多寓止精舍…四韵以吊之】郑谷
　　每思闻净话，雨夜对禅床。未得重相见，秋灯照影堂。
　　孤云终负约，薄宦转堪伤。梦绕长松塔，遥焚一炷香。
　　◎卷.97【投时相十韵】郑谷
　　何以保孤危，操修自不知。众中常杜口，梦里亦吟诗。
　　失计辞山早，非才得仕迟。薄冰安可履，暗室岂能欺。
　　勤苦流萤信，吁嗟宿燕知。残钟残漏晓，落叶落花时。
　　故旧寒门少，文章外族衰。此生多轗轲，半世足漂离。
　　省署随清品，渔舟爽素期。恋恩休未遂，双鬓渐成丝。


第六百七十五卷
　　◎卷.1【喜秀上人相访】郑谷
　　雪初开一径，师忽扣双扉。老大情相近，林泉约共归。
　　忧荣栖省署，孤僻谢朝衣。他夜松堂宿，论诗更入微。
　　◎卷.2【夕阳】郑谷
　　夕阳秋更好，敛敛蕙兰中。极浦明残雨，长天急远鸿。
　　僧窗留半榻，渔舸透疏篷。莫恨清光尽，寒蟾即照空。
　　◎卷.3【摇落】郑谷
　　夜来摇落悲，桑枣半空枝。故国无消息，流年有乱离。
　　霜秦闻雁早，烟渭认帆迟。日暮寒鼙急，边军在雍岐。
　　◎卷.4【西蜀净众寺松溪八韵兼寄小笔崔处士】郑谷
　　松因溪得名，溪吹答松声。缭绕能穿寺，幽奇不在城。
　　寒烟斋后散，春雨夜中平。染岸苍苔古，翘沙白鸟明。
　　澄分僧影瘦，光彻客心清。带梵侵云响，和钟击石鸣。
　　淡烹新茗爽，暖泛落花轻。此景吟难尽，凭君画入京。
　　◎卷.5【迁客】郑谷
　　离夜闻横笛，可堪吹鹧鸪。雪冤知早晚，雨泣渡江湖。
　　秋树吹黄叶，腊烟垂绿芜。虞翻归有日，莫便哭穷途。
　　◎卷.6【蔡处士】郑谷
　　无著复无求，平生不解愁。鬻蔬贫洁净，中酒病风流。
　　旨趣陶山相，诗篇沈隐侯。小斋江色里，篱柱系渔舟。
　　◎卷.7【予尝有雪景一绝为人所讽吟段赞善小笔精微…诗谢之】郑谷
　　赞善贤相后，家藏名画多。留心于绘素，得事在烟波。
　　属兴同吟咏，成功更琢磨。爱予风雪句，幽绝写渔蓑。
　　◎卷.8【京兆府试残月如新月】郑谷
　　荣落何相似，初终却一般。犹疑和夕照，谁信堕朝寒。
　　水木辉华别，诗家比象难。佳人应误拜，栖鸟反求安。
　　屈指期轮满，何心谓影残。庾楼清赏处，吟彻曙钟看。
　　◎卷.9【咸通十四年府试木向荣（题中用韵）】郑谷
　　园林青气动，众木散寒声。败叶墙阴在，滋条雪后荣。
　　欣欣春令早，蔼蔼日华轻。庾岭梅先觉，隋堤柳暗惊。
　　山川应物候，皋壤起农情。只待花开日，连栖出谷莺。
　　◎卷.10【丞相孟夏祗荐南郊纪献十韵】郑谷
　　节应清和候，郊宫事洁羞。至诚闻上帝，明德祀圆丘。
　　雅用陶匏器，馨非黍稷流。就阳陈盛礼，匡国祷鸿休。
　　渐晓兰迎露，微凉麦弄秋。寿山横紫阁，瑞霭抱皇州。
　　外肃通班序，中严锡庆优。奏歌三酒备，表敬百神柔。
　　池碧将还凤，原清再问牛。万方瞻辅翼，共贺赞皇猷。
　　◎卷.11【叙事感恩上狄右丞】郑谷
　　昔岁曾投贽，关河在左冯。庾公垂顾遇，王粲许从容。
　　首荐叨殊礼，全家寓近封。白楼陪写望，青眼感遭逢。
　　顾念梁间燕，深怜涧底松。岚光莲岳逼，酒味菊花浓。
　　寇难旋移国，漂离几听蛩。半生悲逆旅，二纪间门墉。
　　蜀雪随僧蹋，荆烟逐雁冲。凋零归两鬓，举止失前踪。
　　得事虽甘晚，陈诗未肯慵。迩来趋九仞，又伴赏三峰。
　　栖托情何限，吹嘘意数重。自兹俦侣内，无复叹龙钟。
　　◎卷.12【咏怀】郑谷
　　迂疏虽可欺，心路甚男儿。薄宦浑无味，平生粗有诗。
　　淡交终不破，孤达晚相宜。直夜花前唤，朝寒雪里追。
　　竹声输我听，茶格共僧知。景物还多感，情怀偶不卑。
　　溪莺喧午寝，山蕨止春饥。险事销肠酒，清欢敌手棋。
　　香锄抛药圃，烟艇忆莎陂。自许亨途在，儒纲复振时。
　　◎卷.13【乾符丙申岁奉试春涨曲江池（用春字）】郑谷
　　王泽尚通津，恩波此日新。深疑一夜雨，宛似五湖春。
　　泛滟翘振鹭，澄清跃紫鳞。翠低孤屿柳，香失半汀蘋。
　　凤辇寻佳境，龙舟命近臣。桂花如入手，愿作从游人。
　　◎卷.14【华山】郑谷
　　峭仞耸巍巍，晴岚染近畿。孤高不可状，图写尽应非。
　　绝顶神仙会，半空鸾鹤归。云台分远霭，树谷隐斜晖。
　　坠石连村响，狂雷发庙威。气中寒渭阔，影外白楼微。
　　云对莲花落，泉横露掌飞。乳悬危磴滑，樵彻上方稀。
　　淡泊生真趣，逍遥息世机。野花明涧路，春藓涩松围。
　　远洞时闻磬，群僧昼掩扉。他年洗尘骨，香火愿相依。
　　◎卷.15【入阁】郑谷
　　秘殿临轩日，和銮返正年。两班文武盛，百辟羽仪全。
　　霜漏清中禁，风旗拂曙天。门严新勘契，仗入乍承宣。
　　玉几当红旭，金炉纵碧烟。对扬称法吏，赞引出宫钿。
　　言动挥毫疾，雍容执簿专。寿山晴叆叇，颢气暖连延。
　　礼有鸳鸾集，恩无雨露偏。小臣叨备位，歌咏泰阶前。
　　◎卷.16【故少师从翁隐岩别墅乱后榛芜感旧怆怀遂有追纪】郑谷
　　风骚为主人，凡俗仰清尘。密行称闺阃，明诚动搢绅。
　　周旋居显重，内外掌丝纶。妙主蓬壶籍，忠为社稷臣。
　　大仪墙仞峻，东辖纪纲新。闻善常开口，推公岂为身。
　　立朝鸣珮重，归宅典衣贫。半醉看花晚，中餐煮菜春。
　　晴台随鹿上，幽墅结僧邻。理论知清越，生徒得李频。
　　药香沾笔砚，竹色染衣巾。寄鹤眠云叟，骑驴入室宾。
　　近将姚监比，僻与段卿亲。叶积池边路，茶迟雪后薪。
　　所难留著述，谁不秉陶钧。丧乱时多变，追思事已陈。
　　浮华重发作，雅正甚湮沦。宗从今何在，依栖素有因。
　　七松无影响，双泪益悲辛。犹喜于门秀，年来屈复伸。
　　◎卷.17【送吏部曹郎中免官南归】郑谷
　　高名向己求，古韵古无俦。风月抛兰省，江山复桂州。
　　贤人知止足，中岁便归休。云鹤深相待，公卿不易留。
　　满朝张祖席，半路上仙舟。箧重藏吴画，茶新换越瓯。
　　郡迎红烛宴，寺宿翠岚楼。触目成幽兴，全家是胜游。
　　篷声渔叟雨，苇色鹭鸶秋。久别郊园改，将归里巷修。
　　桑麻胜禄食，节序免乡愁。阳朔花迎棹，崇贤叶满沟。
　　席春欢促膝，檐日暖梳头。道畅应为蝶，时来必问牛。
　　终须康庶品，未爽漱寒流。议在归群望，情难恋自由。
　　小生诚浅拙，早岁便依投。夏课每垂奖，雪天常见忧。
　　远招陪宿直，首荐向公侯。攀送偏挥洒，龙钟志未酬。
　　◎卷.18【回銮】郑谷
　　妖星沈雨露，和气满京关。上将忠勋立，明君法驾还。
　　顺风调雅乐，夹道序群班。香泛传宣里，尘清指顾间。
　　楼台新紫气，云物旧黄山。晓渭行朝肃，秋郊旷望闲。
　　庙灵安国步，日角动天颜。浩浩升平曲，流歌彻百蛮。
　　◎卷.19【峡中】郑谷
　　万重烟霭里，隐隐见夔州。夜静明月峡，春寒堆雪楼。
　　独吟谁会解，多病自淹留。往事如今日，聊同子美愁。
　　◎卷.20【蜀中寓止夏日自贻】郑谷
　　展转欹孤枕，风帏信寂寥。涨江垂螮蝀，骤雨闹芭蕉。
　　道阻归期晚，年加记性销。故人衰飒尽，相望在行朝。
　　◎卷.21【试笔偶书】郑谷
　　沙鸟与山麋，由来性不羁。可凭唯在道，难解莫过诗。
　　任笑孤吟僻，终嫌巧宦卑。乖慵恩地恕，冷淡好僧知。
　　华省惭公器，沧江负钓师。露花春直夜，烟鼓早朝时。
　　世路多艰梗，家风免坠遗。殷勤一蓑雨，只得梦中披。
　　◎卷.22【奔避】郑谷
　　奔避投人远，漂离易感恩。愁髯霜飒飒，病眼泪昏昏。
　　孤馆秋声树，寒江落照村。更闻归路绝，新寨截荆门。
　　◎卷.23【吊水部贾员外嵩】郑谷
　　八韵与五字，俱为时所先。幽魂应自慰，李白墓相连。
　　◎卷.24【贫女吟】郑谷
　　尘压鸳鸯废锦机，满头空插丽春枝。
　　东邻舞妓多金翠，笑剪灯花学画眉。
　　◎卷.25【席上贻歌者】郑谷
　　花月楼台近九衢，清歌一曲倒金壶。
　　座中亦有江南客，莫向春风唱鹧鸪。
　　◎卷.26【菊】郑谷
　　王孙莫把比荆蒿，九日枝枝近鬓毛。
　　露湿秋香满池岸，由来不羡瓦松高。
　　◎卷.27【下峡】郑谷
　　忆子啼猿绕树哀，雨随孤棹过阳台。
　　波头未白人头白，瞥见春风滟滪堆。
　　◎卷.28【文昌寓直】郑谷
　　何逊空阶夜雨平，朝来交直雨新晴。
　　落花乱上花砖上，不忍和苔蹋紫英。
　　◎卷.29【街西晚归】郑谷
　　御沟春水绕闲坊，信马归来傍短墙。
　　幽榭名园临紫陌，晚风时带牡丹香。
　　◎卷.30【十日菊】郑谷
　　节去蜂愁蝶不知，晓庭还绕折残枝。
　　自缘今日人心别，未必秋香一夜衰。
　　◎卷.31【鹭鸶】郑谷
　　闲立春塘烟淡淡，静眠寒苇雨飕飕。
　　渔翁归后汀沙晚，飞下滩头更自由。
　　◎卷.32【柳】郑谷
　　半烟半雨江桥畔，映杏映桃山路中。
　　会得离人无限意，千丝万絮惹春风。
　　◎卷.33【下第退居二首】郑谷
　　年来还未上丹梯，且著渔蓑谢故溪。
　　落尽梨花春又了，破篱残雨晚莺啼。
　　未尝青杏出长安，豪士应疑怕牡丹。
　　只有退耕耕不得，茫然村落水吹残。
　　◎卷.34【江宿闻芦管（商船小童善吹）】郑谷
　　塞曲凄清楚水滨，声声吹出落梅春。
　　须知风月千樯下，亦有葫芦河畔人。
　　◎卷.35【闲题】郑谷
　　举世何人肯自知，须逢精鉴定妍媸。
　　若教嫫母临明镜，也道不劳红粉施。
　　◎卷.36【曲江春草】郑谷
　　花落江堤蔟暖烟，雨馀草色远相连。
　　香轮莫辗青青破，留与愁人一醉眠。
　　◎卷.37【雪中偶题】郑谷
　　乱飘僧舍茶烟湿，密洒歌楼酒力微。
　　江上晚来堪画处，渔人披得一蓑归。
　　◎卷.38【题慈恩寺默公院】郑谷
　　虽近曲江居古寺，旧山终忆九华峰。
　　春来老病厌迎送，剪却牡丹栽野松。
　　◎卷.39【江上阻风】郑谷
　　水天春暗暮寒浓，船闭篷窗细雨中。
　　闻道渔家酒初熟，晚来翻喜打头风。
　　◎卷.40【淮上与友人别】郑谷
　　扬子江头杨柳春，杨花愁杀渡江人。
　　数声风笛离亭晚，君向潇湘我向秦。
　　◎卷.41【忍公小轩二首】郑谷
　　松溪水色绿于松，每到松溪到暮钟。
　　闲得心源只如此，问禅何必向双峰。
　　旧游前事半埃尘，多向林中结净因。
　　一念一炉香火里，后身唯愿似师身。
　　◎卷.42【淮上渔者】郑谷
　　白头波上白头翁，家逐船移浦浦风。
　　一尺鲈鱼新钓得，儿孙吹火荻花中。
　　◎卷.43【兴州江馆】郑谷
　　向蜀还秦计未成，寒蛩一夜绕床鸣。
　　愁眠不稳孤灯尽，坐听嘉陵江水声。
　　◎卷.44【题无本上人小斋】郑谷
　　寒寺唯应我访师，人稀境静雪销迟。
　　竹西落照侵窗好，堪惜归时落照时。
　　◎卷.45【七祖院小山】郑谷
　　小巧功成雨藓斑，轩车日日扣松关。
　　峨嵋咫尺无人去，却向僧窗看假山。
　　◎卷.46【定水寺行香】郑谷
　　听经看画绕虚廊，风拂金炉待赐香。
　　丞相未来春雪密，暂偷闲卧老僧床。
　　◎卷.47【浯溪】郑谷
　　湛湛清江叠叠山，白云白鸟在其间。
　　渔翁醉睡又醒睡，谁道皇天最惜闲。
　　◎卷.48【闷题】郑谷
　　莫厌九衢尘土间，秋晴满眼是南山。
　　僧家未必全无事，道著访僧心且闲。
　　◎卷.49【重访黄神谷策禅者】郑谷
　　初尘芸阁辞禅阁，却访支郎是老郎。
　　我趣转卑师趣静，数峰秋雪一炉香。
　　◎卷.50【别修觉寺无本上人】郑谷
　　松上闲云石上苔，自嫌归去夕阳催。
　　山门握手无他语，只约今冬看雪来。
　　◎卷.51【赠日东鉴禅师】郑谷
　　故国无心渡海潮，老禅方丈倚中条。
　　夜深雨绝松堂静，一点山萤照寂寥。
　　◎卷.52【传经院壁画松】郑谷
　　危根瘦尽耸孤峰，珍重江僧好笔踪。
　　得向游人多处画，却胜涧底作真松。
　　◎卷.53【高蟾先辈以诗笔相示抒成寄酬】郑谷
　　张生故国三千里，知者唯应杜紫微。
　　君有君恩秋后叶，可能更羡谢玄晖。
　　◎卷.54【为人题】郑谷
　　泪湿孤鸾晓镜昏，近来方解惜青春。
　　杏花杨柳年年好，不忍回看旧写真。
　　◎卷.55【越鸟】郑谷
　　背霜南雁不到处，倚棹北人初听时。
　　梅雨满江春草歇，一声声在荔枝枝。
　　◎卷.56【黄莺】郑谷
　　春云薄薄日辉辉，宫树烟深隔水飞。
　　应为能歌系仙籍，麻姑乞与女真衣。
　　◎卷.57【失鹭鸶】郑谷
　　野格由来倦小池，惊飞却下碧江涯。
　　月昏风急何处宿，秋岸萧萧黄苇枝。
　　◎卷.58【苔钱】郑谷
　　春红秋紫绕池台，个个圆如济世财。
　　雨后无端满穷巷，买花不得买愁来。
　　◎卷.59【莲叶】郑谷
　　移舟水溅差差绿，倚槛风摇柄柄香。
　　多谢浣溪人不折，雨中留得盖鸳鸯。
　　◎卷.60【蜀中赏海棠】郑谷
　　浓淡芳春满蜀乡，半随风雨断莺肠。
　　浣花溪上堪惆怅，子美无心为发扬。
　　◎卷.61【投所知】郑谷
　　砌下芝兰新满径，门前桃李旧垂阴。
　　却应回念江边草，放出春烟一寸心。
　　◎卷.62【早入谏院二首】郑谷
　　玉阶春冷未催班，暂拂尘衣就笏眠。
　　孤立小心还自笑，梦魂潜绕御炉烟。
　　紫云重叠抱春城，廊下人稀唱漏声。
　　偷得微吟斜倚柱，满衣花露听宫莺。
　　◎卷.63【忝官谏垣明日转对】郑谷
　　吾君英睿相君贤，其那寰区未晏然。
　　明日翠华春殿下，不知何语可闻天。
　　◎卷.64【再经南阳】郑谷
　　平芜漠漠失楼台，昔日游人乱后来。
　　寥落墙匡春欲暮，烧残官树有花开。
　　◎卷.65【赠下第举公】郑谷
　　见君失意我惆怅，记得当年落第情。
　　出去无憀归又闷，花南慢打讲钟声。
　　◎卷.66【春阴】郑谷
　　推琴当酒度春阴，不解谋生只解吟。
　　舞蝶歌莺莫相试，老郎心是老僧心。
　　◎卷.67【送张逸人】郑谷
　　人间疏散更无人，浪兀孤舟酒兀身。
　　芦笋鲈鱼抛不得，五陵珍重五湖春。
　　◎卷.68【初还京师寓止府署偶题屋壁】郑谷
　　秋光不见旧亭台，四顾荒凉瓦砾堆。
　　火力不能销地力，乱前黄菊眼前开。
　　◎卷.69【擢第后入蜀经罗村，路见海棠盛开偶有题咏】郑谷
　　上国休夸红杏艳，深溪自照绿苔矶。一枝低带流莺睡，
　　数片狂和舞蝶飞。堪恨路长移不得，可无人与画将归。
　　手中已有新春桂，多谢烟香更入衣。
　　◎卷.70【次韵和礼部卢侍郎江上秋夕寓怀】郑谷
　　卢郎到处觉风生，蜀郡留连亚相情。乱后江山悲庾信，
　　夜来烟月属袁宏。梦归兰省寒星动，吟向莎洲宿鹭惊。
　　未脱白衣头半白，叨陪属和倍为荣。
　　◎卷.71【宜春再访芳公言公幽斋写怀叙事，因赋长言】郑谷
　　入门长恐先师在，香印纱灯似昔年，涧路萦回斋处远，
　　松堂虚豁讲声圆。顷为弟子曾同社，今忝星郎更契缘。
　　顾渚一瓯春有味，中林话旧亦潸然。
　　◎卷.72【读李白集】郑谷
　　何事文星与酒星，一时钟在李先生。
　　高吟大醉三千首，留著人间伴月明。
　　◎卷.73【卷末偶题三首】郑谷
　　一卷疏芜一百篇，名成未敢暂忘筌。
　　何如海日生残夜，一句能令万古传。
　　七岁侍行湖外去，岳阳楼上敢题诗。
　　如今寒晚无功业，何以胜任国士知。
　　一第由来是出身，垂名俱为国风陈。
　　此生若不知骚雅，孤宦如何作近臣。
　　◎卷.74【读前集二首】郑谷
　　殷璠裁鉴英灵集，颇觉同才得旨深。
　　何事后来高仲武，品题间气未公心。
　　风骚如线不胜悲，国步多艰即此时。
　　爱日满阶看古集，只应陶集是吾师。
　　◎卷.75【渚宫乱后作】郑谷
　　乡人来话乱离情，泪滴残阳问楚荆。白社已应无故老，
　　清江依旧绕空城。高秋军旅齐山树，昔日渔家是野营。
　　牢落故居灰烬后，黄花紫蔓上墙生。
　　◎卷.76【鹧鸪（谷以此诗得名，时号为郑鹧鸪）】郑谷
　　暖戏烟芜锦翼齐，品流应得近山鸡。雨昏青草湖边过，
　　花落黄陵庙里啼。游子乍闻征袖湿，佳人才唱翠眉低。
　　相呼相应湘江阔，苦竹丛深春日西。
　　◎卷.77【燕】郑谷
　　年去年来来去忙，春寒烟暝渡潇湘。低飞绿岸和梅雨，
　　乱入红楼拣杏梁。闲几砚中窥水浅，落花径里得泥香。
　　千言万语无人会，又逐流莺过短墙。
　　◎卷.78【侯家鹧鸪】郑谷
　　江天梅雨湿江蓠，到处烟香是此时。苦竹岭无归去日，
　　海棠花落旧栖枝。春宵思极兰灯暗，晓月啼多锦幕垂。
　　唯有佳人忆南国，殷勤为尔唱愁词。
　　◎卷.79【雁】郑谷
　　八月悲风九月霜，蓼花红淡苇条黄。石头城下波摇影，
　　星子湾西云间行。惊散渔家吹短笛，失群征戍锁残阳。
　　故乡闻尔亦惆怅，何况扁舟非故乡。
　　◎卷.80【水（西蜀净众寺五题）】郑谷
　　竹院松廊分数派，不空清泚亦逶迤。落花相逐去何处，
　　幽鹭独来无限时。洗钵老僧临岸久，钓鱼闲客卷纶迟。
　　晚晴一片连莎绿，悔与沧浪有旧期。
　　◎卷.81【海棠】郑谷
　　春风用意匀颜色，销得携觞与赋诗。秾丽最宜新著雨，
　　娇饶全在欲开时。莫愁粉黛临窗懒，梁广丹青点笔迟。
　　朝醉暮吟看不足，羡他蝴蝶宿深枝。
　　◎卷.82【竹】郑谷
　　宜烟宜雨又宜风，拂水藏村复间松。移得萧骚从远寺，
　　洗来疏净见前峰。侵阶藓拆春芽迸，绕径莎微夏荫浓。
　　无赖杏花多意绪，数枝穿翠好相容。
　　◎卷.83【荔枝树】郑谷
　　二京曾见画图中，数本芳菲色不同。孤棹今来巴徼外，
　　一枝烟雨思无穷。夜郎城近含香瘴，杜宇巢低起暝风。
　　肠断渝泸霜霰薄，不教叶似灞陵红。
　　◎卷.84【锦二首】郑谷
　　布素豪家定不看，若无文彩入时难。红迷天子帆边日，
　　紫夺星郎帐外兰。春水濯来云雁活，夜机挑处雨灯寒。
　　舞衣转转求新样，不问流离桑柘残。
　　文君手里曙霞生，美号仍闻借蜀城。夺得始知袍更贵，
　　著归方觉昼偏荣。宫花颜色开时丽，池雁毛衣浴后明。
　　礼部郎官人所重，省中别占好窠名。
　　◎卷.85【蜡烛】郑谷
　　仙漏迟迟出建章，宫帘不动透清光。金闱露白新裁诏，
　　画阁春红正试妆。泪滴杯盘何所恨，烬飘兰麝暗和香。
　　多情更有分明处，照得歌尘下燕梁。
　　◎卷.86【灯】郑谷
　　雨向莎阶滴未休，冷光孤恨两悠悠。船中闻雁洞庭宿，
　　床下有蛩长信秋。背照翠帘新洒别，不挑红烬正含愁。
　　萧骚寒竹南窗静，一局闲棋为尔留。
　　◎卷.87【宗人作尉唐昌官署幽胜而又博学精富得以言谈…留书屋壁】郑谷
　　公堂潇洒有林泉，只隔苔墙是渚田。宗党相亲离乱世，
　　春秋闲论战争年。远江惊鹭来池口，绝顶归云过竹边。
　　风雨夜长同一宿，旧游多共忆樊川。
　　◎卷.88【为户部李郎中与令季端公寓止渠州江寺偶作寄献】郑谷
　　退居潇洒寄禅关，高挂朝簪净室间。孤岛虽留双鹤歇，
　　五云争放二龙闲。轻舟共泛花边水，野屐同登竹外山。
　　仙署金闺虚位久，夜清应梦近天颜。
　　◎卷.89【重阳日访元秀上人】郑谷
　　红叶黄花秋景宽，醉吟朝夕在樊川。却嫌今日登山俗，
　　且共高僧对榻眠。别画长怀吴寺壁，宜茶偏赏霅溪泉。
　　归来童稚争相笑，何事无人与酒船。


第六百七十六卷
　　◎卷.1【阙下春日】郑谷
　　建章宫殿紫云飘，春漏迟迟下绛霄。绮陌暖风嘶去马，
　　粉廊初日照趋朝。花经宿雨香难拾，莺在豪家语更娇。
　　秦楚年年有离别，扬鞭挥袖灞陵桥。
　　◎卷.2【赠刘神童（六岁及第）】郑谷
　　习读在前生，僧谈足可明。还家虽解喜，登第未知荣。
　　时果曾沾赐，春闱不挂情。灯前犹恶睡，寤语读书声。
　　◎卷.3【远游】郑谷
　　江湖犹足事，食宿戍鼙喧。久客秋风起，孤舟夜浪翻。
　　乡音离楚水，庙貌入湘源。岸阔凫鹥小，林垂橘柚繁。
　　津官来有意，渔者笑无言。早晚酬僧约，中条有药园。
　　◎卷.4【光化戊午年举公见示省试春草碧色诗偶赋是题】郑谷
　　苌弘血染新，含露满江滨。想得寻花径，应迷拾翠人。
　　窗纱迎拥砌，簪玉姑成茵。天借新晴色，云饶落日春。
　　岚光垂处合，眉黛看时嚬。愿与仙桃比，无令惹路尘。
　　◎卷.5【江际】郑谷
　　杳杳渔舟破暝烟，疏疏芦苇旧江天。那堪流落逢摇落，
　　可得潸然是偶然。万顷白波迷宿鹭，一林黄叶送残蝉。
　　兵车未息年华促，早晚闲吟向浐川。
　　◎卷.6【将之泸郡旅次遂州遇裴晤员外谪居于此话旧凄凉因寄二首】郑谷
　　谁解登高问上玄，谪仙何事谪诗仙，云遮列宿离华省，
　　树荫澄江入野船。黄鸟晚啼愁瘴雨，青梅早落中蛮烟。
　　不知几首南行曲，留与巴儿万古传。
　　昔年共照松溪影，松折溪荒僧已无。今日重思锦城事，
　　雪销花谢梦何殊。乱离未定身俱老，骚雅全休道甚孤。
　　我拜师门更南去，荔枝春熟向渝泸。
　　◎卷.7【次韵和秀上人长安寺居言怀寄渚宫禅者】郑谷
　　旧斋松老别多年，香社人稀丧乱间。出寺只知趋内殿，
　　闭门长似在深山。卧听秦树秋钟断，吟想荆江夕鸟还。
　　唯恐兴来飞锡去，老郎无路更追攀。
　　◎卷.8【蜀中春日】郑谷
　　海棠风外独沾巾，襟袖无端惹蜀尘。和暖又逢挑菜日，
　　寂寥未是探花人。不嫌蚁酒冲愁肺，却忆渔蓑覆病身。
　　何事晚来微雨后，锦江春学曲江春。
　　◎卷.9【游蜀（一作蜀中春暮）】郑谷
　　所向明知是暗投，两行清泪语前流。云横新塞遮秦甸，
　　花落空山入阆州。不忿黄鹂惊晓梦，唯应杜宇信春愁。
　　梅黄麦绿无归处，可得漂漂爱浪游。
　　◎卷.10【峡中尝茶】郑谷
　　蔟蔟新英摘露光，小江园里火煎尝。吴僧漫说鸦山好，
　　蜀叟休夸鸟觜香。合座半瓯轻泛绿，开缄数片浅含黄。
　　鹿门病客不归去，酒渴更知春味长。
　　◎卷.11【辇下冬暮咏怀】郑谷
　　永巷闲吟一径蒿，轻肥大笑事风骚。烟含紫禁花期近，
　　雪满长安酒价高。失路渐惊前计错，逢僧更念此生劳。
　　十年春泪催衰飒，羞向清流照鬓毛。
　　◎卷.12【石城】郑谷
　　石城昔为莫愁乡，莫愁魂散石城荒。江人依旧棹舴艋，
　　江岸还飞双鸳鸯。帆去帆来风浩渺，花开花落春悲凉。
　　烟浓草远望不尽，千古汉阳闲夕阳。
　　◎卷.13【蜀中三首】郑谷
　　马头春向鹿头关，远树平芜一望闲。雪下文君沾酒市，
　　云藏李白读书山。江楼客恨黄梅后，村落人歌紫芋间。
　　堤月桥灯好时景，汉庭无事不征蛮。
　　夜无多雨晓生尘，草色岚光日日新。蒙顶茶畦千点露，
　　浣花笺纸一溪春。扬雄宅在唯乔木，杜甫台荒绝旧邻。
　　却共海棠花有约，数年留滞不归人。
　　渚远江清碧簟纹，小桃花绕薛涛坟。朱桥直指金门路，
　　粉堞高连玉垒云。窗下斫琴翘凤足，波中濯锦散鸥群。
　　子规夜夜啼巴树，不并吴乡楚国闻。
　　◎卷.14【少华甘露寺】郑谷
　　石门萝径与天邻，雨桧风篁远近闻。饮涧鹿喧双派水，
　　上楼僧蹋一梯云。孤烟薄暮关城没，远色初晴渭曲分。
　　长欲然香来此宿，北林猿鹤旧同群。
　　◎卷.15【慈恩寺偶题】郑谷
　　往事悠悠添浩叹，劳生扰扰竟何能。故山岁晚不归去，
　　高塔晴来独自登。林下听经秋苑鹿，江边扫叶夕阳僧。
　　吟馀却起双峰念，曾看庵西瀑布冰。
　　◎卷.16【石门山泉】郑谷
　　一脉清冷何所之，萦莎漱藓入僧池。云边野客穷来处，
　　石上寒猿见落时。聚沫绕崖残雪在，迸流穿树堕花随。
　　烟春雨晚闲吟去，不复远寻皇子陂。
　　◎卷.17【渭阳楼闲望】郑谷
　　千重二华见皇州，望尽凝岚即此楼。细雨不藏秦树色，
　　夕阳空照渭河流。后车宁见前车覆，今日难忘昨日忧。
　　扰扰尘中犹未已，可能疏傅独能休。
　　◎卷.18【送田光】郑谷
　　九陌低迷谁问我，五湖流浪可悲君。著书笑破苏司业，
　　赋咏思齐郑广文。理棹好携三百首，阻风须饮几千分。
　　耒阳江口春山绿，恸哭应寻杜甫坟。
　　◎卷.19【送进士吴延保及第后南游】郑谷
　　得意却思寻旧迹，新衔未切向兰台。吟看秋草出关去，
　　逢见故人随计来。胜地昔年诗板在，清歌几处郡筵开。
　　江湖易有淹留兴，莫待春风落庾梅。
　　◎卷.20【送进士王驾下第归蒲中（时行朝在西蜀）】郑谷
　　失意离愁春不知，到家时是落花时。孤单取事休言命，
　　早晚逢人苦爱诗。度塞风沙归路远，傍河桑柘旧居移。
　　应嗟我又巴江去，游子悠悠听子规。
　　◎卷.21【作尉鄠郊送进士潘为下第南归】郑谷
　　归去宜春春水深，麦秋梅雨过湘阴。乡园几度经狂寇，
　　桑柘谁家有旧林。结绶位卑甘晚达，登龙心在且高吟。
　　灞陵桥上杨花里，酒满芳樽泪满襟。
　　◎卷.22【送进士韦序赴举】郑谷
　　丹霞照上三清路，瑞锦裁成五色毫。波浪不能随世态，
　　鸾凰应得入吾曹。秋山晚水吟情远，雪竹风松醉格高。
　　预想明年腾跃处，龙津春碧浸仙桃。
　　◎卷.23【寄献狄右丞】郑谷
　　逐胜偷闲向杜陵，爱僧不爱紫衣僧。身为醉客思吟客，
　　官自中丞拜右丞。残月露垂朝阙盖，落花风动宿斋灯。
　　孤单小谏渔舟在，心恋清潭去未能。
　　◎卷.24【转正郎后寄献集贤相公】郑谷
　　予名初在德门前，屈指年来三十年。自贺孤危终际会，
　　别将流涕感阶缘。止陪鸳鹭居清秩，滥应星辰浼上玄。
　　平昔苦心何所恨，受恩多是旧诗篇。
　　◎卷.25【所知从事近藩偶有怀寄】郑谷
　　官舍种莎僧对榻，生涯如在旧山贫。酒醒草檄闻残漏，
　　花落移厨送晚春。水墨画松清睡眼，云霞仙氅挂吟身。
　　霜台伏首思归切，莫把渔竿逐逸人。
　　◎卷.26【献大京兆薛常侍能】郑谷
　　耻将官业竞前途，自爱篇章古不如。一炷香新开道院，
　　数坊人聚避朝车。纵游藉草花垂酒，闲卧临窗燕拂书。
　　唯有明公赏新句，秋风不敢忆鲈鱼。
　　◎卷.27【寄赠孙路处士】郑谷
　　平生诗誉更谁过，归老东吴命若何。知己凋零垂白发，
　　故园寥落近沧波。酒醒藓砌花阴转，病起渔舟鹭迹多。
　　深入富春人不见，闲门空掩半庭莎。
　　◎卷.28【献制诰杨舍人】郑谷
　　为郡东吴只饮冰，琐闱频降凤书征。随行已有朱衣吏，
　　伴直多招紫阁僧。窗下调琴鸣远水，帘前睡鹤背秋灯。
　　苇陂竹坞情无限，闲话毗陵问杜陵。
　　◎卷.29【次韵酬张补阙因寒食见寄之什】郑谷
　　柳近清明翠缕长，多情右衮不相忘。开缄虽睹新篇丽，
　　破鼻须闻冷酒香。时态懒随人上下，花心甘被蝶分张。
　　朝稀且莫轻春赏，胜事由来在帝乡。
　　◎卷.30【赠宗人前公安宰君】郑谷
　　喧卑从宦出喧卑，别画能琴又解棋。海上春耕因乱废，
　　年来冬荐得官迟。风中夜犬惊槐巷，月下寒驴啮槿篱。
　　孤散恨无推唱路，耿怀吟得赠君诗。
　　◎卷.31【寄赠杨夔处士】郑谷
　　结茅只约钓鱼台，溅水鸬鹚去又回。春卧瓮边听酒熟，
　　露吟庭际待花开。三江胜景遨游遍，百氏群书讲贯来。
　　国步未安风雅薄，可能高尚掞天才。
　　◎卷.32【寄同年礼部赵郎中】郑谷
　　仙步徐徐整羽衣，小仪澄澹转中仪。桦飘红烬趋朝路，
　　兰纵清香宿省时。彩笔烟霞供不足，纶闱鸾凤讶来迟。
　　自怜孤宦谁相念，祷祝空吟一首诗。
　　◎卷.33【春暮咏怀寄集贤韦起居衮】郑谷
　　寂寂风帘信自垂，杨花笋箨正离披。长安一夜残春雨，
　　右省三年老拾遗。坐看群贤争得路，退量孤分且吟诗。
　　五湖烟网非无意，未去难忘国士知。
　　◎卷.34【多情】郑谷
　　赋分多情却自嗟，萧衰未必为年华。睡轻可忍风敲竹，
　　饮散那堪月在花。薄宦因循抛岘首，故人流落向天涯。
　　莺春雁夜长如此，赖是幽居近酒家。
　　◎卷.35【感怀投时相】郑谷
　　非才偶忝直文昌，两鬓年深一镜霜。待漏敢辞称小吏，
　　立班犹未出中行。孤吟马迹抛槐陌，远梦渔竿掷苇乡。
　　丞相旧知为学苦，更教何处贡篇章。
　　◎卷.36【自贻】郑谷
　　饮筵博席与心违，野眺春吟更是谁。琴有涧风声转淡，
　　诗无僧字格还卑。恨抛水国荷蓑雨，贫过长安樱笋时。
　　头角俊髦应指笑，权门踪迹独差池。
　　◎卷.37【自遣】郑谷
　　强健宦途何足谓，入微章句更难论。谁知野性真天性，
　　不扣权门扣道门。窥砚晚莺临砌树，迸阶春笋隔篱根。
　　朝回何处消长日，紫阁峰南有旧村。
　　◎卷.38【中年】郑谷
　　漠漠秦云淡淡天，新年景象入中年。情多最恨花无语，
　　愁破方知酒有权。苔色满墙寻故第，雨声一夜忆春田。
　　衰迟自喜添诗学，更把前题改数联。
　　◎卷.39【自适】郑谷
　　紫陌奔驰不暂停，送迎终日在郊坰。年来鬓畔未垂白，
　　雨后江头且蹋青。浮蚁满杯难暂舍，贯珠一曲莫辞听。
　　春风只有九十日，可合花前半日醒。
　　◎卷.40【结绶鄠郊縻摄府署偶有自咏】郑谷
　　莺离寒谷士逢春，释褐来年暂种芸。自笑老为梅少府，
　　可堪贫摄鲍参军。酒醒往事多兴念，吟苦邻居必厌闻。
　　推却簿书搔短发，落花飞絮正纷纷。
　　◎卷.41【漂泊】郑谷
　　槿坠蓬疏池馆清，日光风绪淡无情。鲈鱼斫鲙输张翰，
　　橘树呼奴羡李衡。十口漂零犹寄食，两川消息未休兵。
　　黄花催促重阳近，何处登高望二京。
　　◎卷.42【吊故礼部韦员外序】郑谷
　　腊雪初晴花举杯，便期携手上春台。高情唯怕酒不满，
　　长逝可悲花正开。晓奠莺啼残漏在，风帏燕觅旧巢来。
　　杜陵芳草年年绿，醉魄吟魂无复回。
　　◎卷.43【渼陂】郑谷
　　昔事东流共不回，春深独向渼陂来。乱前别业依稀在，
　　雨里繁花寂寞开。却展渔丝无野艇，旧题诗句没苍苔。
　　潸然四顾难消遣，只有佯狂泥酒杯。
　　◎卷.44【代秋扇词】郑谷
　　露入庭芜恨已深，热时天下是知音。汗流浃背曾施力，
　　气爽中宵便负心。一片山溪从蠹损，数行文字任尘侵。
　　绿槐阴合清和后，不会何颜又见寻。
　　◎卷.45【宣义里舍冬暮自贻】郑谷
　　幽居不称在长安，沟浅浮春岸雪残。板屋渐移方带野，
　　水车新入夜添寒。名如有分终须立，道若离心岂易宽。
　　满眼尘埃驰骛去，独寻烟竹剪渔竿。
　　◎卷.46【省中偶作】郑谷
　　三转郎曹自勉旃，莎阶吟步想前贤。未如何逊无佳句，
　　若比冯唐是壮年。捧制名题黄纸尾，约僧心在白云边。
　　乳毛松雪春来好，直夜清闲且学禅。
　　◎卷.47【同志顾云下第出京偶有寄勉】郑谷
　　凤策联华是国华，春来偶未上仙槎。乡连南渡思菰米，
　　泪滴东风避杏花。吟聒暮莺归庙院，睡消迟日寄僧家。
　　一般情绪应相信，门静莎深树影斜。
　　◎卷.48【敷溪高士】郑谷
　　敷溪南岸掩柴荆，挂却朝衣爱净名。闲得林园栽树法，
　　喜闻儿侄读书声。眠窗日暖添幽梦，步野风清散酒酲。
　　谪去征还何扰扰，片云相伴看衰荣。
　　◎卷.49【九日偶怀寄左省张起居】郑谷
　　令节争欢我独闲，荒台尽日向晴山。浑无酒泛金英菊，
　　漫道官趋玉笋班。深愧青莎迎野步，不堪红叶照衰颜。
　　羡君官重多吟兴，醉带南陂落照还。
　　◎卷.50【春夕伴同年礼部赵员外省直】郑谷
　　锦帐名郎重锦科，清宵寓直纵吟哦。冰含玉镜春寒在，
　　粉傅仙闱月色多。视草即应归属望，握兰知道暂经过。
　　流莺百啭和残漏，犹把芳樽藉露莎。
　　◎卷.51【倦客】郑谷
　　十年五年岐路中，千里万里西复东。匹马愁冲晚村雪，
　　孤舟闷阻春江风。达士由来知道在，昔贤何必哭途穷。
　　闲烹芦笋炊菰米，会向源乡作醉翁。
　　◎卷.52【温处士能画鹭鹚以四韵换之】郑谷
　　昔年吟醉绕江蓠，爱把渔竿伴鹭鹚。闻说小毫能纵逸，
　　敢凭轻素写幽奇。涓涓浪溅残菱蔓，戛戛风搜折苇枝。
　　得向晓窗闲挂玩，雪蓑烟艇恨无遗。
　　◎卷.53【驾部郑郎中三十八丈尹贰东周荣加金紫谷以末派…因贺送】郑谷
　　香浮玉陛晓辞天，袍拂蒲茸称少年。郎署转曹虽久次，
　　京河亚尹是优贤。纵游云水无公事，贵买琴书有俸钱。
　　今日龙门看松雪，探春明日向平泉。
　　◎卷.54【欹枕】郑谷
　　欹枕高眠日午春，酒酣睡足最闲身。
　　明朝会得穷通理，未必输他马上人。
　　◎卷.55【野步】郑谷
　　翠岚迎步兴何长，笑领渔翁入醉乡。
　　日暮渚田微雨后，鹭鹚闲暇稻花香。
　　◎卷.56【偶书】郑谷
　　承时偷喜负明神，务实那能得庇身。
　　不会苍苍主何事，忍饥多是力耕人。
　　◎卷.57【静吟】郑谷
　　骚雅荒凉我未安，月和馀雪夜吟寒。
　　相门相客应相笑，得句胜于得好官。
　　◎卷.58【和知己秋日伤怀】郑谷
　　流水歌声共不回，去年天气旧亭台。
　　梁尘寂寞燕归去，黄蜀葵花一朵开。
　　◎卷.59【谷比岁受同年丈人故川守李侍郎教谕衰晏龙钟益用…自贻】郑谷
　　多感京河李丈人，童蒙受教便书绅。文章至竟无功业，
　　名宦由来致苦辛。皎日还应知守道，平生自信解甘贫。
　　孤单所得皆逾分，归种敷溪一亩春。
　　◎卷.60【郊墅】郑谷
　　韦曲樊川雨半晴，竹庄花院遍题名。画成烟景垂杨色，
　　滴破春愁压酒声。满野红尘谁得路，连天紫阁独关情。
　　渼陂水色澄于镜，何必沧浪始濯缨。
　　◎卷.61【舟行】郑谷
　　九派迢迢九月残，舟人相语且相宽。村逢好处嫌风便，
　　酒到醒来觉夜寒。蓼渚白波喧夏口，柿园红叶忆长安。
　　季鹰可是思鲈鲙，引退知时自古难。
　　◎卷.62【奔问三峰寓止近墅】郑谷
　　半年奔走颇惊魂，来谒行宫泪眼昏。鸳鹭入朝同待漏，
　　牛羊送日独归村。灞陵散失诗千首，太华凄凉酒一樽。
　　兵革未休无异术，不知何以受君恩。
　　◎卷.63【朝直】郑谷
　　朝直叨居省阁间，由来疏退校安闲。落花夜静宫中漏，
　　微雨春寒廊下班。自扣玄门齐宠辱，从他荣路用机关。
　　孤峰未得深归去，名画偏求水墨山。
　　◎卷.64【巴江（时僖宗省方南梁）】郑谷
　　乱来奔走巴江滨，愁客多于江徼人。朝醉暮醉雪开霁，
　　一枝两枝梅探春。诏书罪己方哀痛，乡县征兵尚苦辛。
　　鬓秃又惊逢献岁，眼前浑不见交亲。
　　◎卷.65【故许昌薛尚书能尝为都官郎中后数岁故建州…遂赋自贺】郑谷
　　都官虽未是名郎，践历曾闻薛许昌。复有李公陪雅躅，
　　岂宜郑子忝馀光。荣为后进趋兰署，喜拂前题在粉墙。
　　他日节旄如可继，不嫌曹冷在中行。
　　◎卷.66【访题表兄王藻渭上别业】郑谷
　　桑林摇落渭川西，蓼水瀰瀰接稻泥。幽槛静来渔唱远，
　　暝天寒极雁行低。浊醪最称看山醉，冷句偏宜选竹题。
　　中表人稀离乱后，花时莫惜重相携。
　　◎卷.67【题汝州从事厅】郑谷
　　诗人公署如山舍，只向阶前便采薇。惊燕拂帘闲睡觉，
　　落花沾砚会餐归。壁看旧记官多达，榜挂明文吏莫违。
　　自说小池栽苇后，雨凉频见鹭鹚飞。
　　◎卷.68【谷初忝谏垣今宪长薛公方在西阁知奖隆异以四韵代述荣感】郑谷
　　旧诗常得在高吟，不奈公心爱苦心。道自琐闱言下振，
　　恩从仙殿对回深。流年渐觉霜欺鬓，至药能教土化金。
　　自拂青萍知有地，斋诚旦夕望为霖。
　　◎卷.69【兵部卢郎中光济借示诗集，以四韵谢之】郑谷
　　七子风骚寻失主，五君歌诵久无声。调和雅乐归时正，
　　澄滤颓波到底清。才大始知寰宇窄，吟高何止鬼神惊。
　　叶公好尚浑疏阔，忽见真龙几丧明。
　　◎卷.70【贺左省新除韦拾遗】郑谷
　　初升谏署是真仙，浪透桃花恰五年。垂白郎官居座末，
　　著绯人吏立阶前。百寮班列趋丹陛，两掖风清上碧天。
　　从此追飞何处去，金鸾殿与玉堂连。
　　◎卷.71【右省张补阙茂枢同在谏垣连居光德新春赋咏聊以寄怀】郑谷
　　小梅零落雪欺残，浩荡穷愁岂易宽。唯有朗吟偿晚景，
　　且无浓醉厌春寒。高斋每喜追攀近，丽句先忧属和难。
　　十五年前谙苦节，知心不独为同官。
　　◎卷.72【右省补阙张茂枢同在谏垣邻居光德迭和篇什…因抒酬寄】郑谷
　　何宋清名动粉闱，不才今日偶陈诗。考功岂敢闻题品，
　　水部犹须系挈维。积雪巷深酬唱夜，落花墙隔笑言时。
　　紫垣名士推扬切，为话心孤倍感知。
　　◎卷.73【寄职方李员外】郑谷
　　曾袖篇章谒长卿，今来附凤事何荣。星临南省陪仙步，
　　春满东朝接珮声。谈笑不拘先后礼，岁寒仍契子孙情。
　　龙墀仗下天街暖，共看圭峰并马行。
　　◎卷.74【寄题诗僧秀公】郑谷
　　灵一心传清塞心，可公吟后楚公吟。近来雅道相亲少，
　　唯仰吾师所得深。好句未停无暇日，旧山归老有东林。
　　冷曹孤宦甘寥落，多谢携筇数访寻。
　　◎卷.75【东蜀春晚】郑谷
　　如此浮生更别离，可堪长恸送春归。
　　潼江水上杨花雪，刚逐孤舟缭绕飞。
　　◎卷.76【永日有怀】郑谷
　　能消永日是摴蒱，坑堑由来似宦途。
　　两掷未终楗橛内，座中何惜为呼卢。
　　◎卷.77【槐花】郑谷
　　毵毵金蕊扑晴空，举子魂惊落照中。
　　今日老郎犹有恨，昔年相虐十秋风。
　　◎卷.78【小桃】郑谷
　　和烟和雨遮敷水，映竹映村连灞桥。
　　撩乱春风耐寒令，到头赢得杏花娇。
　　◎卷.79【长江县经贾岛墓】郑谷
　　水绕荒坟县路斜，耕人讶我久咨嗟。
　　重来兼恐无寻处，落日风吹鼓子花。
　　◎卷.80【嘉陵】郑谷
　　细雨湿萋萋，人稀江日西。春愁肠已断，不在子规啼。
　　◎卷.81【中秋】郑谷
　　清香闻晓莲，水国雨馀天。天气正得所，客心刚悄然。
　　乱兵何日息，故老几人全。此际难消遣，从来未学禅。
　　◎卷.82【朝谒】郑谷
　　捧日整朝簪，千官一片心。班趋黄道急，殿接紫宸深。
　　威凤回香扆，新莺啭上林。小松含瑞露，春翠易成阴。
　　◎卷.83【锦浦】郑谷
　　流落夜凄凄，春寒锦浦西。不甘花逐水，可惜雪成泥。
　　病眼嫌灯近，离肠赖酒迷。凭君嘱鹎鵊，莫向五更啼。
　　◎卷.84【峨嵋山】郑谷
　　万仞白云端，经春雪未残。夏消江峡满，晴照蜀楼寒。
　　造境知僧熟，归林认鹤难。会须朝阙去，只有画图看。
　　◎卷.85【蜀江有吊】郑谷
　　孟子有良策，惜哉今已而。徒将心体国，不识道消时。
　　折槛未为切，沈湘何足悲。苍苍无问处，烟雨遍江蓠。
　　◎卷.86【书村叟壁】郑谷
　　草肥朝牧牛，桑绿晚鸣鸠。列岫檐前见，清泉碓下流。
　　春蔬和雨割，社酒向花篘。引我南陂去，篱边有小舟。
　　◎卷.87【题进士王驾郊居】郑谷
　　前山微有雨，永巷净无尘。牛卧篱阴晚，鸠鸣村意春。
　　时浮应寡合，道在不嫌贫。后径临陂水，菰蒲是切邻。
　　◎卷.88【题庄严寺休公院】郑谷
　　秋深庭色好，红叶间青松。病客残无著，吾师甚见容。
　　疏钟和细溜，高塔等遥峰。未省求名侣，频于此地逢。
　　◎卷.89【题兴善寺】郑谷
　　寺在帝城阴，清虚胜二林。藓侵隋画暗，茶助越瓯深。
　　巢鹤和钟唳，诗僧倚锡吟。烟莎后池水，前迹杳难寻。
　　◎卷.90【宿澄泉兰若】郑谷
　　山半古招提，空林雪月迷。乱流分石上，斜汉在松西。
　　云集寒庵宿，猿先晓磬啼。此心如了了，即此是曹溪。
　　◎卷.91【送举子下第东归】郑谷
　　夫子道何孤，青云未得途。诗书难舍鲁，山水暂游吴。
　　野绿梅阴重，江春浪势粗。秣陵兵役后，旧业半成芜。
　　◎卷.92【寄察院李侍御文炬】郑谷
　　古柏间疏篁，清阴在印床。宿郊虔点馔，秋寺静监香。
　　参集行多揖，风仪见即庄。伫闻横擘去，帷集谏书囊。
　　◎卷.93【偶怀寄台院孙端公棨】郑谷
　　才拙道仍孤，无何舍钓徒。班虽沾玉笋，香不近金炉。
　　雨露瞻双阙，烟波隔五湖。唯君应见念，曾共伏青蒲。
　　◎卷.94【次韵和秀上人游南五台（一作司空图诗）】郑谷
　　中峰曾到处，题记没苍苔。振锡传深谷，翻经想旧台。
　　苍松临砌偃，惊鹿蓦溪来。内殿评诗切，身回心未回。
　　◎卷.95【乖慵】郑谷
　　乖慵居竹里，凉冷卧池东。一霎芰荷雨，几回帘幕风。
　　远僧来扣寂，小吏笑书空。衰鬓霜供白，愁颜酒借红。
　　扇轻摇鹭羽，屏古画渔翁。自得无端趣，琴棋舫子中。
　　◎卷.96【南宫寓直】郑谷
　　寓直事非轻，宦孤忧且荣。制承黄纸重，词见紫垣清。
　　晓霁庭松色，风和禁漏声。僧携新茗伴，吏扫落花迎。
　　锁印诗心动，垂帘睡思生。粉廊曾试处，石柱昔贤名。
　　来误宫窗燕，啼疑苑树莺。残阳应更好，归促恨严城。
　　◎卷.97【恩门小谏雨中乞菊栽】郑谷
　　握兰将满岁，栽菊伴吟诗。老去慵趋世，朝回独绕篱。
　　递香风细细，浇绿水瀰瀰。只共山僧赏，何当国士移。
　　孤根深有托，微雨正相宜。更待金英发，凭君插一枝。
　　◎卷.98【荆渚八月十五夜值雨寄同年李屿】郑谷
　　共待辉光夜，翻成黯澹秋。正宜清路望，潜起滴阶愁。
　　棹倚袁宏渚，帘垂庾亮楼。桂无香实落，兰有露花休。
　　玉漏添萧索，金尊阻献酬。明年佳景在，相约向神州。
　　◎卷.99【寄左省张起居】郑谷
　　含香复记言，清秩称当年。点笔非常笔，朝天最近天。
　　家声三相后，公事一人前。诗句江郎伏，书踪甯氏传。
　　风标欺鹭鹤，才力涌沙泉。居僻贫无虑，名高退更坚。
　　渔舟思静泛，僧榻寄闲眠。消息当弥入，丝纶的粲然。
　　依栖常接迹，属和旧盈编。开口人皆信，凄凉是谢毡。
　　◎卷.100【前寄左省张起居一百言寻蒙唱酬见誉过实却用旧韵重答】郑谷
　　减瘦经多难，忧伤集晚年。吟高风过树，坐久夜凉天。
　　旅退惭随众，孤飞怯向前。钓朋蓑叟在，药术衲僧传。
　　鬓秃趋荣路，肠焦鄙盗泉。品徒诚有隔，推唱意何坚。
　　寒地殊知感，秋灯耿不眠。从来甘默尔，自此倍怡然。
　　兰为官须握，蒲因学更编。预愁摇落后，子美笑无毡。
　　◎卷.101【读故许昌薛尚书诗集】郑谷
　　篇篇高且真，真为国风陈。澹薄虽师古，纵横得意新。
　　翦裁成几箧，唱和是谁人。华岳题无敌，黄河句绝伦。
　　吟残荔枝雨，咏彻海棠春。李白欺前辈，陶潜仰后尘。
　　难忘嵩室下，不负蜀江滨。属思看山眼，冥搜倚树身。
　　楷模劳梦想，讽诵爽精神。落笔空追怆，曾蒙借斧斤。


第六百七十七卷
　　◎卷.1【送水部张郎中彦回宰洛阳】郑谷
　　何逊兰休握，陶潜柳正垂。官清真塞诏，事简好吟诗。
　　春漏怀丹阙，凉船泛碧伊。已虚西阁位，朝夕凤书追。
　　◎卷.2【赠咸阳王主簿】郑谷
　　可爱咸阳王主簿，穷经尽到昔贤心。登科未足酬多学，
　　执卷犹闻惜寸阴。自与山妻舂斗粟，只凭邻叟典孤琴。
　　我来赊酒相留宿，听我披衣看雪吟。
　　◎卷.3【松】郑谷
　　下视垂杨拂路尘，双峰石上覆苔文。浓霜满径无红叶，
　　晚日高枝有白云。春砌花飘僧旋扫，寒溪子落鹤先闻。
　　那堪寂寞悲风起，千树深藏李白坟。
　　◎卷.4【梅】郑谷
　　江国正寒春信稳，岭头枝上雪飘飘。何言落处堪惆怅，
　　直是开时也寂寥。素艳照尊桃莫比，孤香黏袖李须饶。
　　离人南去肠应断，片片随鞭过楚桥。
　　◎卷.5【鹤】郑谷
　　一自王乔放自由，俗人行处懒回头。睡轻旋觉松花堕，
　　舞罢闲听涧水流。羽翼光明欺积雪，风神洒落占高秋。
　　应嫌白鹭无仙骨，长伴渔翁宿苇洲。
　　◎卷.6【重阳夜旅怀】郑谷
　　强插黄花三两枝，还图一醉浸愁眉。
　　半床斜月醉醒后，惆怅多于未醉时。
　　◎卷.7【壬戌西幸后】郑谷
　　武德门前颢气新，雪融鸳瓦土膏春。
　　夜来梦到宣麻处，草没龙墀不见人。
　　◎卷.8【多虞】郑谷
　　多虞难住人稀处，近耗浑无战罢棋。
　　向阙归山俱未得，且沽春酒且吟诗。
　　◎卷.9【短褐】郑谷
　　闲披短褐杖山藤，头不是僧心是僧。
　　坐睡觉来清夜半，芭蕉影动道场灯。
　　◎卷.10【曲江红杏】郑谷
　　遮莫江头柳色遮，日浓莺睡一枝斜。
　　女郎折得殷勤看，道是春风及第花。
　　◎卷.11【折得梅】郑谷
　　寒步江村折得梅，孤香不肯待春催。
　　满枝尽是愁人泪，莫殢朝来露湿来。
　　◎卷.12【牡丹】郑谷
　　画堂帘卷张清宴，含香带雾情无限。
　　春风爱惜未放开，柘枝鼓振红英绽。
　　◎卷.13【寂寞】郑谷
　　江郡人稀便是村，踏青天气欲黄昏。
　　春愁不破还成醉，衣上泪痕和酒痕。
　　◎卷.14【乱后灞上】郑谷
　　柳丝牵水杏房红，烟岸人稀草色中。
　　日暮一行高鸟处，依稀合是望春宫。
　　◎卷.15【长门怨二首】郑谷
　　闲把罗衣泣凤凰，先朝曾教舞霓裳。
　　春来却羡庭花落，得逐晴风出禁墙。
　　流水君恩共不回，杏花争忍扫成堆。
　　残春未必多烟雨，泪滴闲阶长绿苔。
　　◎卷.16【郊野戏题】郑谷
　　竹巷溪桥天气凉，荷开稻熟村酒香。
　　唯忧野叟相回避，莫道侬家是汉郎。
　　◎卷.17【宗人惠四药】郑谷
　　宗人忽惠西山药，四味清新香助茶。
　　爽得心神便骑鹤，何须烧得白朱砂。
　　◎卷.18【题张衡庙】郑谷
　　远俗只凭淫祀切，多年平子固悠悠。
　　江烟日午无箫鼓，直到如今咏四愁。
　　◎卷.19【山鸟】郑谷
　　惊飞失势粉墙高，好个声音好羽毛。
　　小婢不须催柘弹，且从枝上吃樱桃。
　　◎卷.20【黯然】郑谷
　　搢绅奔避复沦亡，消息春来到水乡。
　　屈指故人能几许，月明花好更悲凉。
　　◎卷.21【借薛尚书集】郑谷
　　江天冬暖似花时，上国音尘杳未知。
　　正被虫声喧老耳，今君又借薛能诗。
　　◎卷.22【小北厅闲题】郑谷
　　冷曹孤宦本相宜，山在墙南落照时。
　　洗竹浇莎足公事，一来赢写一联诗。
　　◎卷.23【菊】郑谷
　　日日池边载酒行，黄昏犹自绕黄英。
　　重阳过后频来此，甚觉多情胜薄情。
　　◎卷.24【赠杨夔二首】郑谷
　　散赋冗书高且奇，百篇仍有百篇诗。
　　江湖休洒春风泪，十轴香于一桂枝。
　　时无韩柳道难穷，也觉天公不至公。
　　看取年年金榜上，几人才气似扬雄。


第六百七十八卷
　　◎卷.1【中秋夜有怀】许彬
　　趋驰早晚休，一岁又残秋。若只如今日，何难致白头。
　　沧波归处远，旅舍向边愁。赖见前贤说，穷通不自由。
　　◎卷.2【寻白石山人涧】许彬
　　路穷川岛上，果值古仙家。阴洞长鸣磬，石泉寒泛花。
　　莓苔深峭壁，烟霭积层崖。难见囊中术，人间有岁华。
　　◎卷.3【游头陀寺上方】许彬
　　高步陟崔嵬，吟闲路惜回。寺从何代有，僧是梵宫来。
　　暮霭连沙积，馀霞逼槛开。更期招静者，长啸上方台。
　　◎卷.4【归山夜发湖中】许彬
　　广泽去无边，夜程风信偏。疏星遥抵浪，远烧似迎船。
　　响岳猿相次，翻空雁接连。北归家业就，深处更逾年。
　　◎卷.5【同友人会裴明府县楼】许彬
　　开阁雨吹尘，陶家揖上宾。湖山万叠翠，汀树一行春。
　　景逼归檐燕，歌喧已醉身。登临兴未足，喜有数年因。
　　◎卷.6【荆山夜泊与亲友遇】许彬
　　山海两分歧，停舟偶此期。别来何限意，相见却无词。
　　坐永神疑梦，愁多鬓欲丝。趋名易迟晚，此去莫经时。
　　◎卷.7【北游夜怀】许彬
　　苦心终是否，舍此复无营。已致归成晚，非缘去有程。
　　馆空吟向月，霜曙坐闻更。住久谁相问，驰羸又独行。
　　◎卷.8【重经汉南】许彬
　　分散多如此，人情岂自由。重来看月夕，不似去年秋。
　　息虑虽孤寝，论空未识愁。须同醉乡者，万事付江流。
　　◎卷.9【湘江】许彬
　　孤舟方此去，嘉景称于闻。烟尽九峰雪，雨生诸派云。
　　沙寒鸿鹄聚，底极龟鱼分。异日谁为侣，逍遥耕钓群。
　　◎卷.10【黔中书事】许彬
　　巴蜀水南偏，山穷塞垒宽。岁时将近腊，草树未知寒。
　　独狖啼朝雨，群牛向暮滩。更闻蛮俗近，烽火不艰难。
　　◎卷.11【经李翰林庐山屏风叠所居】许彬
　　放逐非多罪，江湖偶不回。深居应有谓，济代岂无才。
　　叠巘晴舒障，寒川暗动雷。谁能续高兴，醉死一千杯。
　　◎卷.12【酬简寂熊尊师以赵员外庐山草堂见借】许彬
　　岂易投居止，庐山得此峰。主人曾已许，仙客偶相逢。
　　顾己恩难答，穷经业未慵。还能励僮仆，稍更补杉松。
　　◎卷.13【寄怀孙处士】许彬
　　生平酌与吟，谁是见君心。上国一归去，沧波闲至今。
　　钟繁秋寺远，岸阔晚涛深。疏放长如此，何人更得寻。
　　◎卷.14【汉南怀友人】许彬
　　此身西复东，何计此相逢。梦尽吴越水，恨深湘汉钟。
　　积云开去路，曙雪叠前峰。谁即知非旧，怜君忽见容。
　　◎卷.15【送人下第归江州】许彬
　　名高不俟召，操赋献君门。偶屈应缘数，他人尽为冤。
　　新春城外路，旧隐水边村。归去无劳久，知音待更论。
　　◎卷.16【送苏处士归西山】许彬
　　南游何所为，一箧又空归。守道安清世，无心换白衣。
　　深溪猿共暮，绝顶客来稀。早晚还相见，论诗更及微。
　　◎卷.17【送李处士归山】许彬
　　旧山来复去，不与世人论。得道书留箧，忘机酒满尊。
　　溪轩松偃坐，石室水临门。应有频相访，相看坐到昏。
　　◎卷.18【送新罗客归】许彬
　　君家沧海外，一别见何因。风土难知教，程途自致贫。
　　浸天波色晚，横吹鸟行春。明发千樯下，应为更远人。
　　◎卷.19【府试莱城晴日望三山】许彬
　　不易识蓬瀛，凭高望有程。盘根出巨浸，远色到孤城。
　　隐隐排云峻，层层就日明。净收残霭尽，浮动嫩岚轻。
　　纵目徒多暇，驰心累发诚。从容更何往，此路彻三清。
　　◎卷.20【题故李宾客庐山草堂】许彬
　　难穷林下趣，坐使致君恩。术业行当代，封章动谏垣。
　　已明邪佞迹，几雪薜萝冤。报主深知此，忧民讵可论。
　　名将山共古，迹与道俱存。为谢重来者，何人更及门。


第六百七十九卷
　　◎卷.1【秋夕送友人归吴】崔涂
　　离心醉岂欢，把酒强相宽。世路须求达，还家亦未安。
　　旅程愁算远，江月坐吟残。莫羡扁舟兴，功成去不难。
　　◎卷.2【长安逢江南僧】崔涂
　　孤云无定踪，忽到又相逢。说尽天涯事，听残上国钟。
　　问人寻寺僻，乞食过街慵。忆到曾栖处，开门对数峰。
　　◎卷.3【晚次修路僧】崔涂
　　平尽不平处，尚嫌功未深。应难将世路，便得称师心。
　　高鸟下残照，白烟生远林。更闻清磬发，聊喜缓尘襟。
　　◎卷.4【湖外送友人游边】崔涂
　　我泛潇湘浦，君行指塞云。两乡天外隔，一径渡头分。
　　雨暗江花老，笳愁陇月曛。不堪来去雁，迢递思离群。
　　◎卷.5【读段太尉碑】崔涂
　　愤激计潜成，临危岂顾生。只空持一笏，便欲碎长鲸。
　　国已酬徽烈，家犹耸义声。不知青史上，谁可计功名。
　　◎卷.6【夕次洛阳道中】崔涂
　　秋风吹故城，城下独吟行。高树鸟已息，古原人尚耕。
　　流年川暗度，往事月空明。不复叹岐路，马前尘夜生。
　　◎卷.7【读方干诗因怀别业】崔涂
　　把君诗一吟，万里见君心。华发新知少，沧洲旧隐深。
　　潮冲虚阁上，山入暮窗沈。忆宿高斋夜，庭枝识海禽。
　　◎卷.8【题嵩阳隐者】崔涂
　　四十年高梦，生涯指一丘。无人同久住，有鹤对冥修。
　　草杂芝田出，泉和石髓流。更嫌庭树老，疑是世间秋。
　　◎卷.9【友人问卜见招】崔涂
　　何必问蓍龟，行藏自可期。但逢公道日，即是命通时。
　　乐善知无厌，操心幸不欺。岂能花下泪，长似去年垂。
　　◎卷.10【江行晚望】崔涂
　　木落曙江晴，寒郊极望平。孤舟三楚去，万里独吟行。
　　鸟占横查立，人当故里耕。十年来复去，不觉二毛生。
　　◎卷.11【巫山庙】崔涂
　　双黛俨如嚬，应伤故国春。江山非旧主，云雨是前身。
　　梦觉传词客，灵犹福楚人。不知千载后，何处又为神。
　　◎卷.12【秋夕与友人话别】崔涂
　　怀君非一夕，此夕倍堪悲。华发犹漂泊，沧洲又别离。
　　冷禽栖不定，衰叶堕无时。况值干戈隔，相逢未可期。
　　◎卷.13【与友人同怀江南别业】崔涂
　　因君话故国，此夕倍依依。旧业临秋水，何人在钓矶。
　　浮名如纵得，沧海亦终归。却是风尘里，如何便息机。
　　◎卷.14【苦吟】崔涂
　　朝吟复暮吟，只此望知音。举世轻孤立，何人念苦心。
　　他乡无旧识，落日羡归禽。况住寒江上，渔家似故林。
　　◎卷.15【春日郊居酬友人见贻】崔涂
　　荒斋原上掩，不出动经旬。忽觉草木变，始知天地春。
　　方期五字达，未厌一箪贫。丽句劳相勉，余非乐钓纶。
　　◎卷.16【问卜】崔涂
　　承家望一名，几欲问君平。自小非无志，何年即有成。
　　岂能长失路，争忍学归耕。不拟逢昭代，悠悠过此生。
　　◎卷.17【蜀城春】崔涂
　　天涯憔悴身，一望一沾巾。在处有芳草，满城无故人。
　　怀才皆得路，失计自伤春。清镜不能照，鬓毛愁更新。
　　◎卷.18【送道士于千龄游南岳】崔涂
　　物外与谁期，人间又别离。四方多事日，高岳独游时。
　　猿狖潇湘树，烟波屈宋祠。无因陪此去，空惜鬓将衰。
　　◎卷.19【入蜀赴举秋夜与先生话别】崔涂
　　欲怆峨嵋别，中宵寝不能。听残池上雨，吟尽枕前灯。
　　失计方期隐，修心未到僧。云门一万里，应笑又担簦。
　　◎卷.20【春晚怀进士韦澹】崔涂
　　故里花应尽，江楼梦尚残。半生吟欲过，一命达何难。
　　特立珪无玷，相思草有兰。二年春怅望，不似在长安。
　　◎卷.21【言怀】崔涂
　　干时虽苦节，趋世且无机。及觉知音少，翻疑所业非。
　　青云如不到，白首亦难归。所以沧江上，年年别钓矶。
　　◎卷.22【秋夜兴上人别】崔涂
　　常时岂不别，此别异常情。南国初闻雁，中原未息兵。
　　暗蛩侵语歇，疏磬入吟清。曾听无生说，辞师话此行。
　　◎卷.23【感花】崔涂
　　绣轭香鞯夜不归，少年争惜最红枝。
　　东风一阵黄昏雨，又到繁华梦觉时。
　　◎卷.24【秋宿天彭僧舍】崔涂
　　身世两相惜，秋云每独兴。难将尘界事，话向雪山僧。
　　力善知谁许，归耕又未能。此怀平不得，挑尽草堂灯。
　　◎卷.25【秋夜僧舍闻猿】崔涂
　　哀猿听未休，禅景夜方幽。暂得同僧静，那能免客愁。
　　影摇云外树，声褭月中秋。曾向巴江宿，当时泪亦流。
　　◎卷.26【过昭君故宅】崔涂
　　以色静胡尘，名还异众嫔。免劳征战力，无愧绮罗身。
　　骨竟埋青冢，魂应怨画人。不堪逢旧宅，寥落对江滨。
　　◎卷.27【过洛阳故城】崔涂
　　三十世皇都，萧条是霸图。片墙看破尽，遗迹渐应无。
　　野径通荒苑，高槐映远衢。独吟人不问，清冷自呜呜。
　　◎卷.28【秋夕与友人同会】崔涂
　　章句积微功，星霜二十空。僻应如我少，吟喜得君同。
　　月上僧归后，诗成客梦中。更闻栖鹤警，清露滴青松。
　　◎卷.29【春日登吴门】崔涂
　　故国望不见，愁襟难暂开。春潮映杨柳，细雨入楼台。
　　静少人同到，晴逢雁正来。长安远于日，搔首独徘徊。
　　◎卷.30【湘中秋怀迁客】崔涂
　　兰杜晓香薄，汀洲夕露繁。并闻燕塞雁，独立楚人村。
　　雾散孤城上，滩回曙枕喧。不堪逢贾傅，还欲吊湘沅。
　　◎卷.31【南山旅舍与故人别（一作商山道中）】崔涂
　　一日又将暮，一年看即残。病知新事少，老别旧交难。
　　山尽路犹险，雨馀春却寒。那堪试回首，烽火是长安。
　　◎卷.32【东林愿禅师院】崔涂
　　与世渐无缘，身心独了然。讲销林下日，腊长定中年。
　　磬绝朝斋后，香焚古寺前。非因送小朗，不到虎谿边。
　　◎卷.33【孤雁】崔涂
　　湘浦离应晚，边城去已孤。如何万里计，只在一枝芦。
　　迥起波摇楚，寒栖月映蒲。不知天畔侣，何处下平芜。
　　几行归去尽，片影独何之。暮雨相呼失，寒塘独下迟。
　　渚云低暗度，关月冷遥随。未必逢矰缴，孤飞自可疑。
　　◎卷.34【寄青城山颢禅师】崔涂
　　怀师不可攀，师往杳冥间。林下谁闻法，尘中只见山。
　　终年人不到，尽日鸟空还。曾听无生说，应怜独未还。
　　◎卷.35【秋夕与王处士话别】崔涂
　　微灯照寂寥，此夕正迢迢。丹桂得已晚，故山归尚遥。
　　虫声移暗壁，月色动寒条。此去如真隐，期君试一瓢。
　　◎卷.36【秋日犍为道中（一作途中感怀）】崔涂
　　久客厌岐路，出门吟且悲。平生未到处，落日独行时。
　　芳草不长绿，故人无重期。那堪更南渡，乡国已天涯。
　　◎卷.37【送僧归江东（一作岐下送蒙上人归天台）】崔涂
　　坐彻秦城夏，行登越客船。去留那有著，语默不离禅。
　　叶拥临关路，霞明近海天。更寻同社侣，应得虎溪边。
　　◎卷.38【喜友人及第】崔涂
　　孤吟望至公，已老半生中。不有同人达，兼疑此道穷。
　　只应才自薄，岂是命难通。尚激抟溟势，期君借北风。
　　◎卷.39【上巳日永崇里言怀】崔涂
　　未敢分明赏物华，十年如见梦中花。
　　游人过尽衡门掩，独自凭栏到日斜。
　　◎卷.40【送僧归天竺】崔涂
　　忽忆曾栖处，千峰近沃州。别来秦树老，归去海门秋。
　　汲带寒汀月，禅邻贾客舟。遥思清兴惬，不厌石林幽。
　　◎卷.41【牛渚夜泊】崔涂
　　烟老石矶平，袁郎夜泛情。数吟人不遇，千古月空明。
　　人事年年别，春潮日日生。无因逢谢尚，风物自凄清。
　　◎卷.42【送友人归江南】崔涂
　　渚田芳草遍，共忆故山春。独往沧洲暮，相看白发新。
　　定过林下寺，应见社中人。只恐东归后，难将鸥鸟亲。
　　◎卷.43【过陶征君隐居】崔涂
　　陶令昔居此，弄琴遗世荣。田园三亩绿，轩冕一铢轻。
　　衰柳自无主，白云犹可耕。不随陵谷变，应只有高名。
　　◎卷.44【江上旅泊】崔涂
　　汀洲一夜泊，久客半连樯。尽说逢秋色，多同忆故乡。
　　孤冈生晚烧，独树隐回塘。欲问东归路，遥知隔渺茫。
　　◎卷.45【灞上】崔涂
　　长安名利路，役役古由今。征骑少闲日，绿杨无旧阴。
　　水侵秦甸阔，草接汉陵深。紫阁曾过处，依稀白鸟沈。
　　◎卷.46【寄舅】崔涂
　　中朝轩冕内，久绝甯家亲。白社同孤立，青云独并伸。
　　致君期折槛，举职在埋轮。须信尧庭草，犹能指佞人。
　　◎卷.47【赠休粮僧】崔涂
　　闻钟独不斋，何事更关怀。静少人过院，闲从草上阶。
　　生台无鸟下，石路有云埋。为忆禅中旧，时犹梦百崖。
　　◎卷.48【题绝岛山寺】崔涂
　　绝岛跨危栏，登临到此难。夕阳高鸟过，疏雨一钟残。
　　骇浪摇空阔，灵山厌渺漫。那堪更回首，乡树隔云端。
　　◎卷.49【读侯道华真人传】崔涂
　　汉皇轻万乘，方士说三丹。不得修心要，翻知出世难。
　　茂陵春竟绿，金掌曙空寒。何似先生去，翩翩逐彩鸾。
　　◎卷.50【残花】崔涂
　　迟迟傍晓阴，昨夜色犹深。毕竟终须落，堪悲古与今。
　　明年何处见，尽日此时心。蜂蝶无情极，残香更不寻。
　　◎卷.51【题兴善寺隋松院与人期不至】崔涂
　　青青伊涧松，移植在莲宫。藓色前朝雨，秋声半夜风。
　　长闲应未得，暂赏亦难同。不及禅栖者，相看老此中。
　　◎卷.52【樵者】崔涂
　　行山行采薇，闲翦蕙为衣。避世嫌山浅，逢人说姓稀。
　　有时还独醉，何处掩衡扉。莫看棋终局，溪风晚待归。
　　◎卷.53【南涧耕叟】崔涂
　　年年南涧滨，力尽志犹存。雨雪朝耕苦，桑麻岁计贫。
　　战添丁壮役，老忆太平春。见说经荒后，田园半属人。
　　◎卷.54【春日闲居忆江南旧业】崔涂
　　杜门朝复夕，岂是解谋身。梦不离泉石，林唯称隐沦。
　　渐谙浮世事，转忆故山春。南国水风暖，又应生白蘋。
　　◎卷.55【屈原庙】崔涂
　　谗胜祸难防，沈冤信可伤。本图安楚国，不是怨怀王。
　　庙古碑无字，洲晴蕙有香。独醒人尚笑，谁与奠椒浆。
　　◎卷.56【宿庐山绝顶山舍】崔涂
　　一磴出林端，千峰次第看。长闲如未遂，暂到亦应难。
　　谷树云埋老，僧窗瀑影寒。自嫌心不达，向此梦长安。
　　◎卷.57【王逸人隐居】崔涂
　　一径入千岑，幽人许重寻。不逢秦世乱，未觉武陵深。
　　石转生寒色，云归带夕阴。却愁危坐久，看尽暝栖禽。
　　◎卷.58【申州道中】崔涂
　　风紧日凄凄，乡心向此迷。水分平楚阔，山接故关低。
　　客路缘烽火，人家厌鼓鼙。那堪独驰马，江树穆陵西。
　　◎卷.59【江上怀翠微寺空上人】崔涂
　　旅泛本无定，相逢那可期。空怀白阁夜，未答碧云诗。
　　暮雨潮生早，春寒雁到迟。所思今不见，乡国正天涯。
　　◎卷.60【秋宿鹤林寺】崔涂
　　步步入林中，山穷意未穷。偏逢僧话久，转与鹤栖同。
　　烛焰风销尽，兰条露湿空。又须从此别，江上正秋鸿。
　　◎卷.61【远望】崔涂
　　长为乡思侵，望极即沾襟。不是前山色，能伤愁客心。
　　平芜连海尽，独树隐云深。况复斜阳外，分明有去禽。
　　◎卷.62【秋晚书怀】崔涂
　　看看秋色晚，又是出门时。白发生非早，青云去自迟。
　　梦唯怀上国，迹不到他岐。以此坚吾道，还无愧已知。
　　◎卷.63【途中秋晚送友人归江南】崔涂
　　又指烟波算路岐，此生多是厌羁离。正逢摇落仍须别，
　　不待登临已合悲。里巷半空兵过后，水云初冷雁来时。
　　扁舟未得如君去，空向沧江梦所思。
　　◎卷.64【己亥岁感事】崔涂
　　正闻青犊起葭萌，又报黄巾犯汉营。岂是将皆无上略，
　　直疑天自弃苍生。瓜沙旧戍犹传檄，吴楚新春已废耕。
　　见说圣君能仄席，不知谁是请长缨。
　　◎卷.65【金陵晚眺（一作怀古）】崔涂
　　苇声骚屑水天秋，吟对金陵古渡头。千古是非输蝶梦，
　　一轮风雨属渔舟。若无仙分应须老，幸有归山即合休。
　　何必登临更惆怅，比来身世只如浮。
　　◎卷.66【过长江贾岛主簿旧厅】崔涂
　　雕琢文章字字精，我经此处倍伤情。身从谪宦方沾禄，
　　才被槌埋更有声。过县已无曾识吏，到厅空见旧题名。
　　长江一曲年年水，应为先生万古清。
　　◎卷.67【途中感怀寄青城李明府】崔涂
　　鳞鬣催残志未休，壮心翻是此身雠。并闻寒雨多因夜，
　　不得乡书又到秋。耕钓旧交吟好忆，雪霜危栈去堪愁。
　　如何只是三年别，君著朱衣我白头。
　　◎卷.68【夏日书怀寄道友】崔涂
　　达即匡邦退即耕，是非何足挠平生。终期道向希夷得，
　　未省心因宠辱惊。峰转暂无当户影，雉飞时有隔林声。
　　十年惟悟吟诗句，待得中原欲铸兵。
　　◎卷.69【和进士张曙闻雁见寄】崔涂
　　断行哀响递相催，争趁高秋作恨媒。云外关山闻独去，
　　渡头风雨见初来。也知榆塞寒须别，莫恋蘋汀暖不回。
　　试向富春江畔过，故园犹合有池台。
　　◎卷.70【鹦鹉洲即事（一作眺望）】崔涂
　　怅望春襟郁未开，重吟鹦鹉益堪哀。曹瞒尚不能容物，
　　黄祖何曾解爱才。幽岛暖闻燕雁去，晓江晴觉蜀波来。
　　何人正得风涛便，一点轻帆万里回。
　　◎卷.71【读留侯传】崔涂
　　覆楚雠韩势有馀，男儿遭遇更难如。偶成汉室千年业，
　　只读圯桥一卷书。翻把壮心轻尺组，却烦商皓正皇储。
　　若能终始匡天子，何必□□□□□。
　　◎卷.72【赤壁怀古】崔涂
　　汉室河山鼎势分，勤王谁肯顾元勋。不知征伐由天子，
　　唯许英雄共使君。江上战馀陵是谷，渡头春在草连云。
　　分明胜败无寻处，空听渔歌到夕曛。
　　◎卷.73【东晋】崔涂
　　五陵豪侠笑为儒，将为儒生只读书。
　　看取不成投笔后，谢安功业复何如。
　　秦国金陵王气全，一龙正道始东迁。
　　兴亡竟不关人事，虚倚长淮五百年。
　　◎卷.74【春夕】崔涂
　　水流花谢两无情，送尽东风过楚城。胡蝶梦中家万里，
　　子规枝上月三更。故园书动经年绝，华发春唯满镜生。
　　自是不归归便得，五湖烟景有谁争。
　　◎卷.75【涧松】崔涂
　　寸寸凌霜长劲条，路人犹笑未干霄。
　　南园桃李虽堪羡，争奈春残又寂寥。
　　◎卷.76【湘中弦】崔涂
　　苍山遥遥江潾潾，路傍老尽没闲人。
　　王孙不见草空绿，惆怅渡头春复春。
　　烟愁雨细云冥冥，杜兰香老三湘清。
　　故山望断不知处，鶗鴂隔花时一声。
　　◎卷.77【续纪汉武（一作读汉武内传）】崔涂
　　分明三鸟下储胥，一觉钧天梦不如。
　　争那白头方士到，茂陵红叶已萧疏。
　　◎卷.78【陇上逢江南故人】崔涂
　　三声戍角边城暮，万里乡心塞草春。
　　莫学少年轻远别，陇关西少向东人。
　　◎卷.79【夷陵夜泊】崔涂
　　家依楚塞穷秋别，身逐孤舟万里行。
　　一曲巴歌半江月，便应消得二毛生。
　　◎卷.80【橹声】崔涂
　　烟外桡声远，天涯幽梦回。争知江上客，不是故乡来。
　　◎卷.81【海棠图】崔涂
　　海棠花底三年客，不见海棠花盛开。
　　却向江南看图画，始惭虚到蜀城来。
　　◎卷.82【云】崔涂
　　得路直为霖济物，不然闲共鹤忘机。
　　无端却向阳台畔，长送襄王暮雨归。
　　◎卷.83【过二妃庙】崔涂
　　残阳楚水畔，独吊舜时人。不及庙前草，至今江上春。
　　◎卷.84【送友人】崔涂
　　登高迎送远，春恨并依依。不得沧洲信，空看白鹤归。
　　◎卷.85【声】崔涂
　　欢戚犹来恨不平，此中高下本无情。
　　韩娥绝唱唐衢哭，尽是人间第一声。
　　◎卷.86【放鹧鸪】崔涂
　　秋入池塘风露微，晓开笼槛看初飞。
　　满身金翠画不得，无限烟波何处归。
　　◎卷.87【泉】崔涂
　　远辞岩窦泻潺潺，静拂云根别故山。
　　可惜寒声留不得，旋添波浪向人间。
　　◎卷.88【巫山旅别】崔涂
　　五千里外三年客，十二峰前一望秋。
　　无限别魂招不得，夕阳西下水东流。
　　◎卷.89【幽兰】崔涂
　　幽植众宁知，芬芳只暗持。自无君子佩，未是国香衰。
　　白露沾长早，春风到每迟。不如当路草，芬馥欲何为。
　　◎卷.90【读庾信集】崔涂
　　四朝十帝尽风流，建业长安两醉游。
　　唯有一篇杨柳曲，江南江北为君愁。
　　◎卷.91【过绣岭宫】崔涂
　　古殿春残绿野阴，上皇曾此驻泥金。三城帐属升平梦，
　　一曲铃关怅望心。苑路暗迷香辇绝，缭垣秋断草烟深。
　　前朝旧物东流在，犹为年年下翠岑。
　　◎卷.92【巴山道中除夜书怀】崔涂
　　迢递三巴路，羁危万里身。乱山残雪夜，孤烛异乡春。
　　渐与骨肉远，转于僮仆亲。那堪正漂泊，明日岁华新。
　　◎卷.93【题净众寺古松】崔涂
　　百尺森疏倚梵台，昔人谁见此初栽。故园未有偏堪恋，
　　浮世如闲即合来。天暝岂分苍翠色，岁寒应识栋梁材。
　　清阴可惜不驻得，归去暮城空首回。
　　◎卷.94【折杨柳】崔涂
　　朝朝车马如蓬转，处处江山待客归。
　　若使人间少离别，杨花应合过春飞。
　　◎卷.95【七夕】崔涂
　　年年七夕渡瑶轩，谁道秋期有泪痕。
　　自是人间一周岁，何妨天上只黄昏。
　　◎卷.96【泛楚江】崔涂
　　九重城外家书远，百里洲前客棹还。
　　金印碧幢如见问，一生安稳是长闲。
　　◎卷.97【初过汉江】崔涂
　　襄阳好向岘亭看，人物萧条值岁阑。
　　为报习家多置酒，夜来风雪过江寒。
　　◎卷.98【题授阳镇路】崔涂
　　越鸟巢边溪路断，秦人耕处洞门开。
　　小桃花发春风起，千里江山一梦回。
　　◎卷.99【初识梅花】崔涂
　　江北不如南地暖，江南好断北人肠。
　　燕脂桃颊梨花粉，共作寒梅一面妆。
　　◎卷.100【江雨望花】崔涂
　　细雨满江春水涨，好风留客野梅香。
　　避秦不是无归意，一度逢花一断肠。


第六百八十卷
　　◎卷.1【雨后月中玉堂闲坐】韩偓
　　银台直北金銮外，暑雨初晴皓月中。唯对松篁听刻漏，
　　更无尘土翳虚空。绿香熨齿冰盘果，清冷侵肌水殿风。
　　夜久忽闻铃索动，玉堂西畔响丁东。
　　◎卷.2【六月十七日召对自辰及申方归本院】韩偓
　　清暑帘开散异香，恩深咫尺对龙章。花应洞里寻常发，
　　日向壶中特地长。坐久忽疑槎犯斗，归来兼恐海生桑。
　　如今冷笑东方朔，唯用诙谐侍汉皇。
　　◎卷.3【与吴子华侍郎同年玉堂同直怀恩叙恳因成…兼呈诸同年】韩偓
　　往年莺谷接清尘，今日鳌山作侍臣。二纪计偕劳笔研，
　　一朝宣入掌丝纶。声名烜赫文章士，金紫雍容富贵身。
　　绛帐恩深无路报，语馀相顾却酸辛。
　　◎卷.4【和吴子华侍郎令狐昭化舍人叹白菊衰谢之绝次用本韵】韩偓
　　正怜香雪披千片，忽讶残霞覆一丛。
　　还似妖姬长年后，酒酣双脸却微红。
　　◎卷.5【中秋禁直】韩偓
　　星斗疏明禁漏残，紫泥封后独凭阑。露和玉屑金盘冷，
　　月射珠光贝阙寒。天衬楼台笼苑外，风吹歌管下云端。
　　长卿只为长门赋，未识君臣际会难。
　　◎卷.6【侍宴】韩偓
　　蜂黄蝶粉两依依，狎宴临春日正迟。
　　密旨不教江令醉，丽华微笑认皇慈。
　　◎卷.7【锡宴日作】韩偓
　　玉衔花马蹋香街，诏遣追欢绮席开。中使押从天上去，
　　外人知自日边来。臣心净比漪涟水，圣泽深于潋滟杯。
　　才有异恩颁稷契，已将优礼及邹枚。清商适向梨园降，
　　妙妓新行峡雨回。不敢通宵离禁直，晚乘残醉入银台。
　　◎卷.8【宫柳】韩偓
　　莫道秋来芳意违，宫娃犹似妒蛾眉。幸当玉辇经过处，
　　不怕金风浩荡时。草色长承垂地叶，日华先动映楼枝。
　　涧松亦有凌云分，争似移根太液池。
　　◎卷.9【苑中】韩偓
　　上苑离宫处处迷，相风高与露盘齐。金阶铸出狻猊立，
　　玉树雕成狒cf啼，外使调鹰初得按，中官过马不教嘶。
　　笙歌锦绣云霄里，独许词臣醉似泥。
　　◎卷.10【从猎三首】韩偓
　　猎犬谙斜路，宫嫔识认旗。马前双兔起，宣尔羽林儿。
　　小镫狭鞦鞘，鞍轻妓细腰。有时齐走马，也学唱交交。
　　蹀躞巴陵骏，毰毸碧野鸡。忽闻仙乐动，赐酒玉偏提。
　　◎卷.11【辛酉岁冬十一月随驾幸岐下作】韩偓
　　曳裾谈笑殿西头，忽听征铙从冕旒。凤盖行时移紫气，
　　鸾旗驻处认皇州。晓题御服颁群吏，夜发宫嫔诏列侯。
　　雨露涵濡三百载，不知谁拟杀身酬。
　　◎卷.12【冬至夜作（天复二年壬戌，随驾在凤翔府）】韩偓
　　中宵忽见动葭灰，料得南枝有早梅。四野便应枯草绿，
　　九重先觉冻云开。阴冰莫向河源塞，阳气今从地底回。
　　不道惨舒无定分，却忧蚊响又成雷。
　　◎卷.13【秋霖夜忆家（随驾在凤翔府）】韩偓
　　垂老何时见弟兄，背灯愁泣到天明。
　　不知短发能多少，一滴秋霖白一茎。
　　◎卷.14【恩赐樱桃分寄朝士（在岐下）】韩偓
　　未许莺偷出汉宫，上林初进半金笼。蔗浆自透银杯冷，
　　朱实相辉玉碗红。俱有乱离终日恨，贵将滋味片时同。
　　霜威食檗应难近，宜在纱窗绣户中。
　　◎卷.15【出官经硖石县（天复三年二月二十二日）】韩偓
　　谪宦过东畿，所抵州名濮。故里欲清明，临风堪恸哭。
　　溪长柳似帷，山暖花如醭。逆旅讶簪裾，野老悲陵谷。
　　暝鸟影连翩，惊狐尾纛簌。尚得佐方州，信是皇恩沐。
　　◎卷.16【访同年虞部李郎中（天复四年二月，在湖南）】韩偓
　　策蹇相寻犯雪泥，厨烟未动日平西。门庭野水褵褷鹭，
　　邻里短墙咿喔鸡。未入庆霄君择肉，畏逢华毂我吹齑。
　　地炉贳酒成狂醉，更觉襟怀得丧齐。
　　◎卷.17【赠渔者（在湖南）】韩偓
　　个侬居处近诛茅，枳棘篱兼用荻梢。尽日风扉从自掩，
　　无人筒钓是谁抛。城方四百墙阴直，江阔中心水脉坳。
　　我亦好闲求老伴，莫嫌迁客且论交。
　　◎卷.18【春阴独酌寄同年虞部李郎中（在湖南）】韩偓
　　春阴漠漠土脉润，春寒微微风意和。闲嗤入甲奔竞态，
　　醉唱落调渔樵歌。诗道揣量疑可进，宦情刓缺转无多。
　　酒酣狂兴依然在，其奈千茎鬓雪何。
　　◎卷.19【奉和峡州孙舍人肇荆南重围中寄诸朝士二篇时李…牵课】韩偓
　　敏手何妨误汰金，敢怀私忿斅羊斟。直应宣室还三接，
　　未必丰城便陆沈。炽炭一炉真玉性，浓霜千涧老松心。
　　私恩尚有捐躯誓，况是君恩万倍深。
　　征途安敢更迁延，冒入重围势使然。众果却应存苦李，
　　五瓶惟恐竭甘泉。多端莫撼三珠树，密策寻遗七宝鞭。
　　黄篾舫中梅雨里，野人无事日高眠。
　　◎卷.20【雪中过重湖信笔偶题】韩偓
　　道方时险拟如何，谪去甘心隐薜萝。青草湖将天暗合，
　　白头浪与雪相和。旗亭腊酎逾年熟，水国春寒向晚多。
　　处困不忙仍不怨，醉来唯是欲傞傞。
　　◎卷.21【寄湖南从事】韩偓
　　索寞襟怀酒半醒，无人一为解馀酲。岸头柳色春将尽，
　　船背雨声天欲明。去国正悲同旅雁，隔江何忍更啼莺。
　　莲花幕下风流客，试与温存谴逐情。
　　◎卷.22【玩水禽（在古南醴陵县作）】韩偓
　　两两珍禽渺渺溪，翠衿红掌净无泥。向阳眠处莎成毯，
　　蹋水飞时浪作梯。依倚雕梁轻社燕，抑扬金距笑晨鸡。
　　劝君细认渔翁意，莫遣縆罗误稳栖。
　　◎卷.23【早玩雪梅有怀亲属】韩偓
　　北陆候才变，南枝花已开。无人同怅望，把酒独裴回。
　　冻白雪为伴，寒香风是媒。何因逢越使，肠断谪仙才。
　　◎卷.24【欲明】韩偓
　　欲明篱被风吹倒，过午门因客到开。忍苦可能遭鬼笑，
　　息机应免致鸥猜。岳僧互乞新诗去，酒保频征旧债来。
　　唯有狂吟与沈饮，时时犹自触灵台。
　　◎卷.25【梅花】韩偓
　　梅花不肯傍春光，自向深冬著艳阳。龙笛远吹胡地月，
　　燕钗初试汉宫妆。风虽强暴翻添思，雪欲侵凌更助香。
　　应笑暂时桃李树，盗天和气作年芳。
　　◎卷.26【小隐】韩偓
　　借得茅斋岳麓西，拟将身世老锄犁。清晨向市烟含郭，
　　寒夜归村月照溪。炉为窗明僧偶坐，松因雪折鸟惊啼。
　　灵椿朝菌由来事，却笑庄生始欲齐。
　　◎卷.27【曛黑】韩偓
　　古木侵天日已沈，露华凉冷润衣襟。
　　江城曛黑人行绝，唯有啼乌伴夜碪。
　　◎卷.28【晓日】韩偓
　　天际霞光入水中，水中天际一时红。
　　直须日观三更后，首送金乌上碧空。
　　◎卷.29【醉著】韩偓
　　万里清江万里天，一村桑柘一村烟。
　　渔翁醉著无人唤，过午醒来雪满船。
　　◎卷.30【柳】韩偓
　　一笼金线拂弯桥，几被儿童损细腰。
　　无奈灵和标格在，春来依旧褭长条。
　　◎卷.31【病中初闻复官二首】韩偓
　　抽毫连夜侍明光，执靮三年从省方。烧玉谩劳曾历试，
　　铄金宁为欠周防。也知恩泽招谗口，还痛神祇误直肠。
　　闻道复官翻涕泗，属车何在水茫茫。
　　又挂朝衣一自惊，始知天意重推诚。青云有路通还去，
　　白发无私健亦生。曾避暖池将浴凤，却同寒谷乍迁莺。
　　宦途巇嶮终难测，稳泊渔舟隐姓名。
　　◎卷.32【早起五言三韵】韩偓
　　万树绿杨垂，千般黄鸟语。庭花风雨馀，岑寂如村坞。
　　依依官渡头，晴阳照行旅。
　　◎卷.33【家书后批二十八字（在醴陵，时闻家在登州）】韩偓
　　四序风光总是愁，鬓毛衰飒涕横流。
　　此书未到心先到，想在孤城海岸头。
　　◎卷.34【湖南梅花一冬再发偶题于花援】韩偓
　　湘浦梅花两度开，直应天意别栽培。玉为通体依稀见，
　　香号返魂容易回。寒气与君霜里退，阳和为尔腊前来。
　　夭桃莫倚东风势，调鼎何曾用不材。
　　◎卷.35【即目二首】韩偓
　　万古离怀憎物色，几生愁绪溺风光。废城沃土肥春草，
　　野渡空船荡夕阳。倚道向人多脉脉，为情因酒易伥伥。
　　宦途弃掷须甘分，回避红尘是所长。
　　动非求进静非禅，咋舌吞声过十年。溪涨浪花如积石，
　　雨晴云叶似连钱。干戈岁久谙戎事，枕簟秋凉减夜眠。
　　攻苦惯来无不可，寸心如水但澄鲜。
　　◎卷.36【净兴寺杜鹃一枝繁艳无比】韩偓
　　一园红艳醉坡陀，自地连梢簇蒨罗。
　　蜀魄未归长滴血，只应偏滴此丛多。
　　◎卷.37【花时与钱尊师同醉因成二十字】韩偓
　　桥下浅深水，竹间红白花。酒仙同避世，何用厌长沙。
　　◎卷.38【避地】韩偓
　　西山爽气生襟袖，南浦离愁入梦魂。人泊孤舟青草岸，
　　鸟鸣高树夕阳村。偷生亦似符天意，未死深疑负国恩。
　　白面儿郎犹巧宦，不知谁与正乾坤。
　　◎卷.39【息兵】韩偓
　　渐觉人心望息兵，老儒希觊见澄清。正当困辱殊轻死，
　　已过艰危却恋生。多难始应彰劲节，至公安肯为虚名。
　　暂时胯下何须耻，自有苍苍鉴赤诚。
　　◎卷.40【翠碧鸟（以上并在醴陵作）】韩偓
　　天长水远网罗稀，保得重重翠碧衣。
　　挟弹小儿多害物，劝君莫近市朝飞。
　　◎卷.41【赠孙仁本尊师（在袁州）】韩偓
　　齿如冰雪发如黳，几百年来醉似泥。
　　不共世人争得失，卧床前有上天梯。
　　◎卷.42【乙丑岁九月在萧滩镇驻泊两月忽得商马杨迢…因书四十字】韩偓
　　旅寓在江郊，秋风正寂寥。紫泥虚宠奖，白发已渔樵。
　　事往凄凉在，时危志气销。若为将朽质，犹拟杖于朝。
　　◎卷.43【丙寅二月二十二日抚州如归馆雨中有怀诸朝客】韩偓
　　凄凄恻恻又微嚬。欲话羁愁忆故人。薄酒旋醒寒彻夜，
　　好花虚谢雨藏春。萍蓬已恨为逋客，江岭那知见侍臣。
　　未必交情系贫富，柴门自古少车尘。
　　◎卷.44【三月二十七日自抚州往南城县舟行见拂水蔷薇因有是作】韩偓
　　江中春雨波浪肥，石上野花枝叶瘦。枝低波高如有情，
　　浪去枝留如力斗。绿刺红房战褭时，吴娃越艳醺酣后。
　　且将浊酒伴清吟，酒逸吟狂轻宇宙。
　　◎卷.45【荔枝三首（丙寅年秋到福州，自此后并福州作）】韩偓
　　遐方不许贡珍奇，密诏唯教进荔枝。
　　汉武碧桃争比得，枉令方朔号偷儿。
　　封开玉笼鸡冠湿，叶衬金盘鹤顶鲜。
　　想得佳人微启齿，翠钗先取一双悬。
　　巧裁霞片裹神浆，崖蜜天然有异香。
　　应是仙人金掌露，结成冰入蒨罗囊。
　　◎卷.46【寄上兄长】韩偓
　　两地支离路八千，襟怀凄怆鬓苍然。
　　乱来未必长团会，其奈而今更长年。
　　◎卷.47【宝剑】韩偓
　　因极还应有甚通，难将粪壤掩神踪。
　　斗间紫气分明后，擘地成川看化龙。
　　◎卷.48【登南神光寺塔院（一本题作登南台僧寺）】韩偓
　　无奈离肠日九回，强摅离抱立高台。中华地向城边尽，
　　外国云从岛上来。四序有花长见雨，一冬无雪却闻雷。
　　日宫紫气生冠冕，试望扶桑病眼开。
　　◎卷.49【两贤】韩偓
　　卖卜严将卖饼孙，两贤高趣恐难伦。
　　而今若有逃名者，应被品流呼差人。
　　◎卷.50【再思】韩偓
　　暴殄犹来是片时，无人向此略迟疑。流金铄石玉长润，
　　败柳凋花松不知。但保行藏天是证，莫矜纤巧鬼难欺。
　　近来更得穷经力，好事临行亦再思。
　　◎卷.51【有瞩】韩偓
　　晚凉闲步向江亭，默默看书旋旋行。风转滞帆狂得势，
　　潮来诸水寂无声。谁将覆辙询长策，愿把棼丝属老成。
　　安石本怀经济意，何妨一起为苍生。
　　◎卷.52【秋深闲兴】韩偓
　　此心兼笑野云忙，甘得贫闲味甚长。病起乍尝新橘柚，
　　秋深初换旧衣裳。晴来喜鹊无穷语，雨后寒花特地香。
　　把钓覆棋兼举白，不离名教可颠狂。
　　◎卷.53【故都】韩偓
　　故都遥想草萋萋，上帝深疑亦自迷。塞雁已侵池籞宿，
　　宫鸦犹恋女墙啼。天涯烈士空垂涕，地下强魂必噬脐。
　　掩鼻计成终不觉，冯驩无路斅鸣鸡。
　　◎卷.54【梦仙】韩偓
　　紫霄宫阙五云芝，九级坛前再拜时。鹤舞鹿眠春草远，
　　山高水阔夕阳迟。每嗟阮肇归何速，深羡张骞去不疑。
　　澡练纯阳功力在，此心唯有玉皇知。
　　◎卷.55【赠吴颠尊师（丙寅年作）】韩偓
　　饮酒经何代，休粮度此生。迹应常自浼，颠亦强为名。
　　道若千钧重，身如一羽轻。毫厘分象纬，袒跣揖公卿。
　　狗窦号光逸，渔阳裸祢衡。笑雷冬蛰震，岩电夜珠明。
　　月魄侵簪冷，江光逼屐清。半酣思救世，一手拟扶倾。
　　击地嗟衰俗，看天贮不平。自缘怀气义，可是计烹亨。
　　议论通三教，年颜称五更。老狂人不厌，密行鬼应惊。
　　未识心相许，开襟语便诚。伊余常仗义，愿拜十年兄。
　　◎卷.56【送人弃官入道】韩偓
　　仙李浓阴润，皇枝密叶敷。俊才轻折桂，捷径取纡朱。
　　断绁三清路，扬鞭五达衢。侧身期破的，缩手待呼卢。
　　社稷俄如缀，雄豪讵守株。忸怩非壮志，摆脱是良图。
　　尘土留难住，缨緌弃若无。冥心归大道，回首笑吾徒。
　　酒律应难忘，诗魔未肯徂。他年如拔宅，为我指清都。


第六百八十一卷
　　◎卷.1【感事三十四韵（丁卯已后）】韩偓
　　紫殿承恩岁，金銮入直年。人归三岛路，日过八花砖。
　　鸳鹭皆回席，皋夔亦慕膻。庆霄舒羽翼，尘世有神仙。
　　虽遇河清圣，惭非岳降贤。皇慈容散拙，公议逼陶甄。
　　江总参文会，陈暄侍狎筵。腐儒亲帝座，太史认星躔。
　　侧弁聆神算，濡毫俟密宣。宫司持玉研，书省擘香笺。
　　唯理心无党，怜才膝屡前。焦劳皆实录，宵旰岂虚传。
　　始议新尧历，将期整舜弦。去梯言必尽，仄席意弥坚。
　　上相思惩恶，中人讵省愆。鹿穷唯牴触，兔急且cg猭。
　　本是谋赊死，因之致劫迁。氛霾言下合，日月暗中悬。
　　恭显诚甘罪，韦平亦恃权。畏闻巢幕险，宁寤积薪然。
　　谅直寻钳口，奸纤益比肩。晋谗终不解，鲁瘠竟难痊。
　　只拟诛黄皓，何曾识霸先。嗾獒翻丑正，养虎欲求全。
　　万乘烟尘里，千官剑戟边。斗魁当北坼，地轴向西偏。
　　袁董非徒尔，师昭岂偶然。中原成劫火，东海遂桑田。
　　溅血惭嵇绍，迟行笑褚渊。四夷同效顺，一命敢虚捐。
　　山岳还青耸，穹苍旧碧鲜。独夫长啜泣，多士已忘筌。
　　郁郁空狂叫，微微几病癫。丹梯倚寥廓，终去问青天。
　　◎卷.2【向隅】韩偓
　　守道得途迟，中兼遇乱离。刚肠成绕指，玄发转垂丝。
　　客路少安处，病床无稳时。弟兄消息绝，独敛问隅眉。
　　◎卷.3【社后】韩偓
　　社后重阳近，云天澹薄间。目随棋客静，心共睡僧闲。
　　归鸟城衔日，残虹雨在山。寂寥思晤语，何夕款柴关。
　　◎卷.4【息虑】韩偓
　　息虑狎群鸥，行藏合自由。春寒宜酒病，夜雨入乡愁。
　　道向危时见，官因乱世休。外人相待浅，独说济川舟。
　　◎卷.5【早起探春】韩偓
　　句芒一夜长精神，腊后风头已见春。烟柳半眠藏利脸，
　　雪梅含笑绽香唇。渐因闲暇思量酒，必怨颠狂泥摸人。
　　若个高情能似我，且应欹枕睡清晨。
　　◎卷.6【味道】韩偓
　　如含瓦砾竟何功，痴黠相兼似得中。心系是非徒怅望，
　　事须光景旋虚空。升沉不定都如梦，毁誉无恒却要聋。
　　弋者甚多应扼腕，任他闲处指冥鸿。
　　◎卷.7【秋郊闲望有感】韩偓
　　枫叶微红近有霜，碧云秋色满吴乡。鱼冲骇浪雪鳞健，
　　鸦闪夕阳金背光。心为感恩长惨戚，鬓缘经乱早苍浪。
　　可怜广武山前语，楚汉宁教作战场。
　　◎卷.8【李太舍池上玩红薇醉题】韩偓
　　花低池小水泙泙，花落池心片片轻。酩酊不能羞白鬓，
　　颠狂犹自眷红英。乍为旅客颜常厚，每见同人眼暂明。
　　京洛园林归未得，天涯相顾一含情。
　　◎卷.9【余寓汀州沙县，病中闻前郑左丞璘随外镇举荐…感悟也】韩偓
　　莫恨当年入用迟，通材何处不逢知。桑田变后新舟楫，
　　华表归来旧路岐。公干寂寥甘坐废，子牟欢抃促行期。
　　移都已改侯王第，惆怅沙堤别筑基。
　　◎卷.10【又一绝请为申达京洛亲交知余病废】韩偓
　　鬓惹新霜耳旧聋，眼昏腰曲四肢风。
　　交亲若要知形候，岚嶂烟中折臂翁。
　　◎卷.11【梦中作】韩偓
　　紫宸初启列鸳鸾，直向龙墀对揖班。九曜再新环北极，
　　万方依旧祝南山。礼容肃睦缨緌外，和气熏蒸剑履间。
　　扇合却循黄道退，庙堂谈笑百司闲。
　　◎卷.12【己巳年正月十二日自沙县抵邵武军将谋抚…偶成一篇】韩偓
　　访戴船回郊外泊，故乡何处望天涯。半明半暗山村日，
　　自落自开江庙花。数醆绿醅桑落酒，一瓯香沫火前茶。
　　（缺二句）
　　◎卷.13【建谿滩波心目惊眩余平生溺奇境今则畏怯不暇因书…八字】韩偓
　　长贪山水羡渔樵，自笑扬鞭趁早朝。
　　今日建谿惊恐后，李将军画也须烧。
　　◎卷.14【自沙县抵龙溪县值泉州军过后村落皆空因有一绝】韩偓
　　水自潺湲日自斜，尽无鸡犬有鸣鸦。
　　千村万落如寒食，不见人烟空见花。
　　◎卷.15【此翁（此后在桃林场）】韩偓
　　高阁群公莫忌侬，侬心不在宦名中。岩光一唾垂緌紫，
　　何胤三遗大带红。金劲任从千口铄，玉寒曾试几炉烘。
　　唯应鬼眼兼天眼，窥见行藏信此翁。
　　◎卷.16【失鹤】韩偓
　　正怜标格出华亭，况是昂藏入相经。碧落顺风初得志，
　　故巢因雨却闻腥。几时翔集来华表，每日沈吟看画屏。
　　为报鸡群虚嫉妒，红尘向上有青冥。
　　◎卷.17【卜隐】韩偓
　　屏迹还应减是非，却忧蓝玉又光辉。桑梢出舍蚕初老，
　　柳絮盖溪鱼正肥。世乱岂容长惬意，景清还觉易忘机。
　　世间华美无心问，藜藿充肠苎作衣。
　　◎卷.18【晨兴】韩偓
　　晓景山河爽，闲居巷陌清。已能消滞念，兼得散馀酲。
　　汲水人初起，回灯燕暂惊。放怀殊未足，圆隙已尘生。
　　◎卷.19【暴雨】韩偓
　　电尾烧黑云，雨脚飞银线。急点溅池心，微烟昏水面。
　　气凉氛祲消，暑退松篁健。丛蓼亚赪茸，擎荷翻绿扇。
　　风期谁与同，逸趣余探遍。欲去更迟留，胸中久交战。
　　◎卷.20【山院避暑】韩偓
　　行乐江郊外，追凉山寺中。静阴生晚绿，寂虑延清风。
　　运塞地维窄，气苏天宇空。何人识幽抱，目送冥冥鸿。
　　◎卷.21【闲兴】韩偓
　　景寂有玄味，韵高无俗情。他山冰雪解，此水波澜生。
　　影重验花密，滴稀知酒清。忙人常扰扰，安得心和平。
　　◎卷.22【漫作二首】韩偓
　　暑雨洒和气，香风吹日华。瞬龙惊汗漫，翥凤綷云霞。
　　悬圃珠为树，天池玉作砂。丹霄能几级，何必待乘槎。
　　黍谷纯阳入，鸾霄瑞彩生。岳灵分正气，仙卫借神兵。
　　污俗迎风变，虚怀遇物倾。千钧将一羽，轻重在平衡。
　　◎卷.23【腾腾】韩偓
　　八年流落醉腾腾，点检行藏喜不胜。
　　乌帽素餐兼施药，前生多恐是医僧。
　　◎卷.24【寄隐者】韩偓
　　烟郭云扃路不遥，怀贤犹恨太迢迢。长松夜落钗千股，
　　小港春添水半腰。已约病身抛印绶，不嫌门巷似渔樵。
　　渭滨晦迹南阳卧，若比吾徒更寂寥。
　　◎卷.25【闲居】韩偓
　　厌闻趋竞喜闲居，自种芜菁亦自锄。麋鹿跳梁忧触拨，
　　鹰鹯搏击恐粗疏。拙谋却为多循理，所短深惭尽信书。
　　刀尺不亏绳墨在，莫疑张翰恋鲈鱼。
　　◎卷.26【僧影】韩偓
　　山色依然僧已亡，竹间疏磬隔残阳。
　　智灯已灭馀空烬，犹自光明照十方。
　　◎卷.27【洞庭玩月】韩偓
　　洞庭湖上清秋月，月皎湖宽万顷霜。玉碗深沈潭底白，
　　金杯细碎浪头光。寒惊乌鹊离巢噪，冷射蛟螭换窟藏。
　　更忆瑶台逢此夜，水晶宫殿挹琼浆。
　　◎卷.28【赠隐逸】韩偓
　　静景须教静者寻，清狂何必在山阴。蜂穿窗纸尘侵砚，
　　鸟斗庭花露滴琴。莫笑乱离方解印，犹胜颠蹶未抽簪。
　　筑金总得非名士，况是无人解筑金。
　　◎卷.29【南浦】韩偓
　　月若半环云若吐，高楼帘卷当南浦。应是石城艇子来，
　　两桨咿哑过花坞。正值连宵酒未醒，不宜此际兼微雨。
　　直教笔底有文星，亦应难状分明苦。
　　◎卷.30【桃林场客舍之前有池半亩木槿栉比阏水遮山…五言八韵】韩偓
　　插槿作藩篱，丛生覆小池。为能妨远目，因遣去闲枝。
　　邻叟偷来赏，栖禽欲下疑。虚空无障处，蒙闭有开时。
　　苇鹭怜潇洒，泥鳅畏日曦。稍宽春水面，尽见晚山眉。
　　岸稳人偷钓，阶明日上基。世间多弊事，事事要良医。
　　◎卷.31【中秋寄杨学士（一作中秋永夕奉寄杨学士兄弟）】韩偓
　　鳞差甲子渐衰迟，依旧年年困乱离。
　　八月夜长乡思切，鬓边添得几茎丝。
　　◎卷.32【寄禅师】韩偓
　　他心明与此心同，妙用忘言理暗通。气运阴阳成世界，
　　水浮天地寄虚空。劫灰聚散铢锱黑，日御奔驰茧栗红。
　　万物尽遭风鼓动，唯应禅室静无风。
　　◎卷.33【清兴】韩偓
　　阴沈天气连翩醉，摘索花枝料峭寒。
　　拥鼻绕廊吟看雨，不知遗却竹皮冠。
　　◎卷.34【深院】韩偓
　　鹅儿唼啑栀黄觜，凤子轻盈腻粉腰。
　　深院下帘人昼寝，红蔷薇架碧芭蕉。
　　◎卷.35【凄凄】韩偓
　　深将宠辱齐，往往亦凄凄。白日知丹抱，青云有旧蹊。
　　嗜咸凌鲁济，恶洁助泾泥。风雨今如晦，堪怜报晓鸡。
　　◎卷.36【火蛾】韩偓
　　阳光不照临，积阴生此类。非无惜死心，奈有灭明意。
　　妆穿粉焰焦，翅扑兰膏沸。为尔一伤嗟，自弃非天弃。
　　◎卷.37【信笔】韩偓
　　春风狂似虎，春浪白于鹅。柳密藏烟易，松长见日多。
　　石崖采芝叟，乡俗摘茶歌。道在无伊郁，天将奈尔何。
　　◎卷.38【雷公】韩偓
　　闲人倚柱笑雷公，又向深山霹怪松。
　　必若有苏天下意，何如惊起武侯龙。
　　◎卷.39【船头】韩偓
　　两岸绿芜齐似翦，掩映云山相向晚。
　　船头独立望长空，日艳波光逼人眼。
　　◎卷.40【喜凉】韩偓
　　炉炭烧人百疾生，凤狂龙躁减心情。四山毒瘴乾坤浊，
　　一簟凉风世界清。楚调忽惊凄玉柱，汉宫应已湿金茎。
　　豪强顿息蛙唇吻，爽利重新鹘眼睛。稳想海槎朝犯斗，
　　健思胡马夜翻营。东南亦是中华分，蒸郁相凌太不平。
　　◎卷.41【天鉴】韩偓
　　何劳谄笑学趋时，务实清修胜用机。猛虎十年摇尾立，
　　苍鹰一旦醒心飞。神依正道终潜卫，天鉴衷肠竞不违。
　　事历艰难人始重，九层成后喜从微。
　　◎卷.42【江岸闲步（此后壬申年作，在南安县）】韩偓
　　一手携书一杖筇，出门何处觅情通。立谈禅客传心印，
　　坐睡渔师著背蓬。青布旗夸千日酒，白头浪吼半江风。
　　淮阴市里人相见，尽道途穷未必穷。
　　◎卷.43【野塘】韩偓
　　侵晓乘凉偶独来，不因鱼跃见萍开。
　　卷荷忽被微风触，泻下清香露一杯。
　　◎卷.44【余卧疾深村闻一二郎官今称继使闽越笑余迂古…因成此篇】韩偓
　　枕流方采北山薇，驿骑交迎市道儿。雾豹只忧无石室，
　　泥鳅唯要有洿池。不羞莽卓黄金印，却笑羲皇白接z5。
　　莫负美名书信史，清风扫地更无遗。
　　◎卷.45【安贫】韩偓
　　手风慵展一行书，眼暗休寻九局图。窗里日光飞野马，
　　案头筠管长蒲卢。谋身拙为安蛇足，报国危曾捋虎须。
　　举世可能无默识，未知谁拟试齐竽。
　　◎卷.46【残春旅舍】韩偓
　　旅舍残春宿雨晴，恍然心地忆咸京。树头蜂抱花须落，
　　池面鱼吹柳絮行。禅伏诗魔归净域，酒冲愁阵出奇兵。
　　两梁免被尘埃污，拂拭朝簪待眼明。
　　◎卷.47【鹊】韩偓
　　偏承雨露润毛衣，黑白分明众所知。高处营巢亲凤阙，
　　静时闲语上龙墀。化为金印新祥瑞，飞向银河旧路岐。
　　莫怪天涯栖不稳，托身须是万年枝。
　　◎卷.48【露】韩偓
　　鹤非千岁饮犹难，莺舌偷含岂自安。光湿最宜丛菊亚，
　　荡摇无奈绿荷干。名因霈泽随天眷，分与浓霜保岁寒。
　　五色呈祥须得处，戛云仙掌有金盘。
　　◎卷.49【赠僧】韩偓
　　尽说归山避战尘，几人终肯别嚣氛。瓶添涧水盛将月，
　　衲挂松枝惹得云。三接旧承前席遇，一灵今用戒香熏。
　　相逢莫话金銮事，触拨伤心不愿闻。
　　◎卷.50【感旧】韩偓
　　省趋弘阁侍貂珰，指座深恩刻寸肠。秦苑已荒空逝水，
　　楚天无限更斜阳。时昏却笑朱弦直，事过方闻锁骨香。
　　入室故寮流落尽，路人惆怅见灵光。
　　◎卷.51【八月六日作四首】韩偓
　　日离黄道十年昏，敏手重开造化门。火帝动炉销剑戟，
　　风师吹雨洗乾坤。左牵犬马诚难测，右袒簪缨最负恩。
　　丹笔不知谁定罪，莫留遗迹怨神孙。
　　金虎挻灾不复论，构成狂猘犯车尘。御衣空惜侍中血，
　　国玺几危皇后身。图霸未能知盗道，饰非唯欲害仁人。
　　黄旗紫气今仍旧，免使老臣攀画轮。
　　簪裾皆是汉公卿，尽作锋铓剑血醒。显负旧恩归乱主，
　　难教新国用轻刑。穴中狡兔终须尽，井上婴儿岂自宁。
　　底事亦疑惩未了，更应书罪在泉扃。
　　坐看包藏负国恩，无才不得预经纶。袁安坠睫寻忧汉，
　　贾谊濡毫但过秦。威凤鬼应遮矢射，灵犀天与隔埃尘。
　　堤防瓜李能终始，免愧于心负此身。
　　◎卷.52【驿步（癸酉年在南安县）】韩偓
　　暂息征车病眼开，况穿松竹入楼台。江流灯影向东去，
　　树递雨声从北来。物近刘舆招垢腻，风经庾亮污尘埃。
　　高情自古多惆怅，赖有南华养不材。
　　◎卷.53【访隐者遇沈醉书其门而归】韩偓
　　晓入江村觅钓翁，钓翁沈醉酒缸空。
　　夜来风起闲花落，狼藉柴门鸟径中。
　　◎卷.54【疏雨】韩偓
　　疏雨从东送疾雷，小庭凉气净莓苔。卷帘燕子穿人去，
　　洗砚鱼儿触手来。但欲进贤求上赏，唯将拯溺作良媒。
　　戎衣一挂清天下，傅野非无济世才。
　　◎卷.55【南安寓止】韩偓
　　此地三年偶寄家，枳篱茅厂共桑麻。蝶矜翅暖徐窥草，
　　蜂倚身轻凝看花。天近函关屯瑞气，水侵吴甸浸晴霞。
　　岂知卜肆严夫子，潜指星机认海槎。
　　◎卷.56【十月七日早起作时气疾初愈】韩偓
　　疾愈身轻觉数通，山无岚瘴海无风。
　　阳精欲出阴精落，天地包含紫气中。
　　◎卷.57【有感】韩偓
　　坚辞羽葆与吹铙，翻向天涯困系匏。故老未曾忘炙背，
　　何人终拟问苞茅。融风渐暖将回雁，滫水犹腥近斩蛟。
　　万里关山如咫尺，女床唯待凤归巢。
　　◎卷.58【观斗鸡偶作】韩偓
　　何曾解报稻粱恩，金距花冠气遏云。
　　白日枭鸣无意问，唯将芥羽害同群。
　　◎卷.59【蜻蜓】韩偓
　　碧玉眼睛云母翅，轻于粉蝶瘦于蜂。
　　坐来迎拂波光久，岂是殷勤为蓼丛。
　　◎卷.60【即目】韩偓
　　书墙暗记移花日，洗瓮先知酝酒期。
　　须信闲人有忙事，早来冲雨觅渔师。
　　◎卷.61【寄邻庄道侣】韩偓
　　闻说经旬不启关，药窗谁伴醉开颜。
　　夜来雪压村前竹，賸见溪南几尺山。
　　◎卷.62【初赴期集】韩偓
　　轻寒著背雨凄凄，九陌无尘未有泥。
　　还是平时旧滋味，慢垂鞭袖过街西。
　　◎卷.63【惜花】韩偓
　　皱白离情高处切，腻香愁态静中深。眼随片片沿流去，
　　恨满枝枝被雨淋。总得苔遮犹慰意，若教泥污更伤心。
　　临轩一醆悲春酒，明日池塘是绿阴。
　　◎卷.64【半醉】韩偓
　　水向东流竟不回，红颜白发递相催。壮心暗逐高歌尽，
　　往事空因半醉来。云护雁霜笼澹月，雨连莺晓落残梅。
　　西楼怅望芳菲节，处处斜阳草似苔。
　　◎卷.65【春尽】韩偓
　　惜春连日醉昏昏，醒后衣裳见酒痕。细水浮花归别涧，
　　断云含雨入孤村。入闲易有芳时恨，地胜难招自古魂。
　　惭愧流莺相厚意，清晨犹为到西园。
　　◎卷.66【睡起】韩偓
　　睡起墙阴下药阑，瓦松花白闭柴关。断年不出僧嫌癖，
　　逐日无机鹤伴闲。尘土莫寻行止处，烟波长在梦魂间。
　　终撑舴艋称渔叟，赊买湖心一崦山。
　　◎卷.67【寄友人】韩偓
　　伤时惜别心交加，支颐一向千咨嗟。旷野风吹寒食月，
　　广庭烟著黄昏花。长拟醺酣遗世事，若为局促问生涯。
　　夫君亦是多情者，几处将愁殢酒家。
　　◎卷.68【见别离者因赠之】韩偓
　　征人草草尽戎装，征马萧萧立路傍。尊酒阑珊将远别，
　　秋山迤逦更斜阳。白髭兄弟中年后，瘴海程途万里长。
　　曾向天涯怀此恨，见君呜咽更凄凉。
　　◎卷.69【伤乱】韩偓
　　岸上花根总倒垂，水中花影几千枝。一枝一影寒山里，
　　野水野花清露时。故国几年犹战斗，异乡终日见旌旗。
　　交亲流落身羸病，谁在谁亡两不知。
　　◎卷.70【南亭】韩偓
　　每日在南亭，南亭似僧院。人语静先闻，鸟啼深不见。
　　松瘦石棱棱，山光溪淀淀。堑蔓坠长茸，岛花垂小蒨。
　　行簪隐士冠，卧读先贤传。更有兴来时，取琴弹一遍。
　　◎卷.71【太平谷中玩水上花】韩偓
　　山头水从云外落，水面花自山中来。一溪红点我独惜，
　　几树蜜房谁见开。应有妖魂随暮雨，岂无香迹在苍苔。
　　凝眸不觉斜阳尽，忘逐樵人蹑石回。
　　◎卷.72【雨】韩偓
　　坐来簌簌山风急，山雨随风暗原隰。树带繁声出竹闻，
　　溪将大点穿篱入。饷妇寥翘布领寒，牧童拥肿蓑衣湿。
　　此时高味共谁论，拥鼻吟诗空伫立。
　　◎卷.73【幽独】韩偓
　　幽独起侵晨，山莺啼更早。门巷掩萧条，落花满芳草。
　　烟和魂共远，春与人同老。默默又依依，凄然此怀抱。
　　◎卷.74【江行】韩偓
　　浪蹙青山江北岸，云含黑雨日西边。舟人偶语忧风色，
　　行客无聊罢昼眠。争似槐花九衢里，马蹄安稳慢垂鞭。
　　◎卷.75【汉江行次】韩偓
　　村寺虽深已暗知，幡竿残日迥依依。沙头有庙青林合，
　　驿步无人白鸟飞。牧笛自由随草远，渔歌得意扣舷归。
　　竹园相接春波暖，痛忆家乡旧钓矶。
　　◎卷.76【偶题】韩偓
　　俟时轻进固相妨，实行丹心仗彼苍。
　　萧艾转肥兰蕙瘦，可能天亦妒馨香。
　　◎卷.77【湖南绝少含桃偶有人以新摘者见惠感事伤怀因成四韵】韩偓
　　时节虽同气候殊，不积堪荐寝园无。合充凤食留三岛，
　　谁许莺偷过五湖。苦笋恐难同象匕，酪浆无复莹玭珠。
　　金銮岁岁长宣赐，忍泪看天忆帝都。
　　◎卷.78【隰州新驿】韩偓
　　盛德已图形，胡为忽构兵。燎原虽自及，诛乱不无名。
　　掷鼠须防误，连鸡莫惮惊。本期将系虏，末策但婴城。
　　肘腋人情变，朝廷物论生。果闻荒谷缢，旋睹藁街烹。
　　帝怒今方息，时危喜暂清。始终俱以此，天意甚分明。
　　◎卷.79【乱后春日途经野塘】韩偓
　　世乱他乡见落梅，野塘晴暖独裴回。船冲水鸟飞还住，
　　袖拂杨花去却来。季重旧游多丧逝，子山新赋极悲哀。
　　眼看朝市成陵谷，始信昆明是劫灰。
　　◎卷.80【赠易卜崔江处士（袁州）】韩偓
　　白首穷经通秘义，青山养老度危时。门传组绶身能退，
　　家学渔樵迹更奇。四海尽闻龟策妙，九霄堪叹鹤书迟。
　　壶中日月将何用，借与闲人试一窥。
　　◎卷.81【过临淮故里】韩偓
　　交游昔岁已凋零，第宅今来亦变更。旧庙荒凉时飨绝，
　　诸孙饥冻一官成。五湖竟负他年志，百战空垂异代名。
　　荣盛几何流落久，遣人襟抱薄浮生。
　　◎卷.82【赠湖南李思齐处士】韩偓
　　两板船头浊酒壶，七丝琴畔白髭须。三春日日黄梅雨，
　　孤客年年青草湖。燕侠冰霜难狎近，楚狂锋刃触凡愚。
　　知余绝粒窥仙事，许到名山看药炉。


第六百八十二卷
　　◎卷.1【乱后却至近甸有感（乙卯年作）】韩偓
　　狂童容易犯金门，比屋齐人作旅魂。夜户不扃生茂草，
　　春渠自溢浸荒园。关中忽见屯边卒，塞外翻闻有汉村。
　　堪恨无情清渭水，渺茫依旧绕秦原。
　　◎卷.2【同年前虞部李郎中自长沙赴行在余以紫石砚赠之赋诗代书】韩偓
　　斧柯新样胜珠玑，堪赞星郎染翰时。不向东垣修直疏，
　　即须西掖草妍词。紫光称近丹青笔，声韵宜裁锦绣诗。
　　蓬岛侍臣今放逐，羡君回去逼龙墀。
　　◎卷.3【甲子岁夏五月自长沙抵醴陵贵就深僻以便疏慵…聊寄知心】韩偓
　　职在内庭宫阙下，厅前皆种紫微花。眼明忽傍渔家见，
　　魂断方惊魏阙赊。浅色晕成宫里锦，浓香染著洞中霞。
　　此行若遇支机石，又被君平验海槎。
　　◎卷.4【和王舍人抚州饮席赠韦司空】韩偓
　　楼台掩映入春寒，丝竹铮鏦向夜阑。席上弟兄皆杞梓，
　　花前宾客尽鸳鸾。孙弘莫惜频开閤，韩信终期别筑坛。
　　削玉风姿官水土，黑头公自古来难。
　　◎卷.5【避地寒食】韩偓
　　避地淹留已自悲，况逢寒食欲沾衣。浓春孤馆人愁坐，
　　斜日空园花乱飞。路远渐忧知己少，时危又与赏心违。
　　一名所系无穷事，争敢当年便息机。
　　◎卷.6【山驿】韩偓
　　参差西北数行雁，寥落东方几片云。叠石小松张水部，
　　暗山寒雨李将军。秋花粉黛宜无味，独鸟笙簧称静闻。
　　潇洒襟怀遗世虑，驿楼红叶自纷纷。
　　◎卷.7【早发蓝关】韩偓
　　关门愁立候鸡鸣，搜景驰魂入杳冥。云外日随千里雁。
　　山根霜共一潭星。路盘暂见樵人火，栈转时闻驿使铃。
　　自问辛勤缘底事，半年驱马傍长亭。
　　◎卷.8【深村】韩偓
　　甘向深村固不材，犹胜摧折傍尘埃。清宵玩月唯红叶，
　　永日关门但绿苔。幽院菊荒同寂寞，野桥僧去独裴回。
　　隔篱农叟遥相贺，□□□□膏雨来。
　　◎卷.9【重游曲江】韩偓
　　追寻前事立江汀，渔者应闻太息声。避客野鸥如有感，
　　损花微雪似无情。疏林自觉长堤在，春水空连古岸平。
　　惆怅引人还到夜，鞭鞘风冷柳烟轻。
　　◎卷.10【三月】韩偓
　　辛夷才谢小桃发，蹋青过后寒食前。四时最好是三月，
　　一去不回唯少年。吴国地遥江接海，汉陵魂断草连天。
　　新愁旧恨真无奈，须就邻家瓮底眠。
　　◎卷.11【秋村】韩偓
　　稻垄蓼红沟水清，荻园叶白秋日明。空坡路细见骑过，
　　远田人静闻水行。柴门狼藉牛羊气，竹坞幽深鸡犬声。
　　绝粒看经香一炷，心知无事即长生。
　　◎卷.12【残花】韩偓
　　馀霞残雪几多在，蔫香冶态犹无穷。黄昏月下惆怅白，
　　清明雨后寥梢红。树底草齐千片净，墙头风急数枝空。
　　西园此日伤心处，一曲高歌水向东。
　　◎卷.13【夜船】韩偓
　　野云低迷烟苍苍，平波挥目如凝霜。月明船上帘幕卷，
　　露重岸头花木香。村远夜深无火烛，江寒坐久换衣裳。
　　诚知不觉天将曙，几簇青山雁一行。
　　◎卷.14【伤春】韩偓
　　三月光景不忍看，五陵春色何摧残。穷途得志反惆怅，
　　饮席话旧多阑珊。中酒向阳成美睡，惜花冲雨觉伤寒。
　　野棠飞尽蒲根暖，寂寞南溪倚钓竿。
　　◎卷.15【归紫阁下】韩偓
　　一笈携归紫阁峰，马蹄闲慢水溶溶。黄昏后见山田火，
　　胧fC时闻县郭钟，瘦竹迸生僧坐石，野藤缠杀鹤翘松。
　　钓矶自别经秋雨，长得莓苔更几重。
　　◎卷.16【夜坐】韩偓
　　天似空江星似波，时时珠露滴圆荷。平生踪迹慕真隐，
　　此夕襟怀深自多。格是厌厌饶酒病，终须的的学渔歌。
　　无名无位堪休去，犹拟朝衣换钓蓑。
　　◎卷.17【午寝梦江外兄弟（一作午梦曲江兄弟）】韩偓
　　长夏居闲门不开，绕门青草绝尘埃。空庭日午独眠觉，
　　旅梦天涯相见回。鬓向此时应有雪，心从别处即成灰。
　　如何水陆三千里，几月书邮始一来。
　　◎卷.18【曲江夜思】韩偓
　　鼓声将绝月斜痕，园外闲坊半掩门。池里红莲凝白露，
　　苑中青草伴黄昏。林塘阒寂偏宜夜，烟火稀疏便似村。
　　大抵世间幽独景，最关诗思与离魂。
　　◎卷.19【过汉口】韩偓
　　浊世清名一概休，古今翻覆賸堪愁。年年春浪来巫峡，
　　日日残阳过沔州。居杂商徒偏富庶，地多词客自风流。
　　联翩半世腾腾过，不在渔船即酒楼。
　　◎卷.20【惜春】韩偓
　　愿言未偶非高卧，多病无憀选胜游。一夜雨声三月尽，
　　万般人事五更头。年逾弱冠即为老，节过清明却似秋。
　　应是西园花已落，满溪红片向东流。
　　◎卷.21【及第过堂日作】韩偓
　　早随真侣集蓬瀛，阊阖门开尚见星。龙尾楼台迎晓日，
　　鳌头宫殿入青冥。暗惊凡骨升仙籍，忽讶麻衣谒相庭。
　　百辟敛容开路看，片时辉赫胜图形。
　　◎卷.22【夏课成感怀】韩偓
　　别离终日心忉忉，五湖烟波归梦劳。凄凉身事夏课毕，
　　濩落生涯秋风高。居世无媒多困踬，昔贤因此亦号咷。
　　谁怜愁苦多衰改，未到潘年有二毛。
　　◎卷.23【离家第二日却寄诸兄弟】韩偓
　　睡起褰帘日出时，今辰初恨间容辉。千行泪激傍人感，
　　一点心随健步归。却望山川空黯黯，回看僮仆亦依依。
　　定知兄弟高楼上，遥指征途羡鸟飞。
　　◎卷.24【游江南水陆院】韩偓
　　早于喧杂是深雠，犹恐行藏坠俗流。高寺懒为携酒去，
　　名山长恨送人游。关河见月空垂泪，风雨看花欲白头。
　　除却祖师心法外，浮生何处不堪愁。
　　◎卷.25【江南送别】韩偓
　　江南行止忽相逢，江馆棠梨叶正红。一笑共嗟成往事，
　　半酣相顾似衰翁。关山月皎清风起，送别人归野渡空。
　　大抵多情应易老，不堪岐路数西东。
　　◎卷.26【格卑】韩偓
　　格卑尝恨足牵仍，欲学忘情似不能。入意云山输画匠，
　　动人风月羡琴僧。南朝峻洁推弘景，东晋清狂数季鹰。
　　惆怅后尘流落尽，自抛怀抱醉懵腾。
　　◎卷.27【冬日】韩偓
　　萧条古木衔斜日，戚沥晴寒滞早梅。愁处雪烟连野起，
　　静时风竹过墙来。故人每忆心先见，新酒偷尝手自开。
　　景状入诗兼入画，言情不尽恨无才。
　　◎卷.28【再止庙居】韩偓
　　去值秋风来值春，前时今日共销魂。颓垣古柏疑山观，
　　高柳鸣鸦似水村。菜甲未齐初出叶，树阴方合掩重门。
　　幽深冻馁皆推分，静者还应为讨论。
　　◎卷.29【老将】韩偓
　　折枪黄马倦尘埃，掩耳凶徒怕疾雷。雪密酒酣偷号去，
　　月明衣冷斫营回。行驱貔虎披金甲，立听笙歌掷玉杯。
　　坐久不须轻矍铄，至今双擘硬弓开。
　　◎卷.30【边上看猎赠元戎】韩偓
　　绣帘临晓觉新霜，便遣移厨较猎场。燕卒铁衣围汉相，
　　鲁儒戎服从梁王。搜山闪闪旗头远，出树斑斑豹尾长。
　　赞获一声连朔漠，贺杯环骑舞优倡。军回野静秋天白，
　　角怨城遥晚照黄。红袖拥门持烛炬，解劳今夜宴华堂。
　　◎卷.31【余自刑部员外郎为时权所挤值盘石出镇藩屏…长句寄所知】韩偓
　　正叨清级忽从戎，况与燕台事不同。开口谩劳矜道在，
　　抚膺唯合哭途穷。操心未省趋浮俗，点额尤惭自至公。
　　他日陶甄寻坠履，沧洲何处觅渔翁。
　　◎卷.32【北齐二首】韩偓
　　任道骄奢必败亡，且将繁盛悦嫔嫱。几千奁镜成楼柱，
　　六十间云号殿廊。后主猎回初按乐，胡姬酒醒更新妆。
　　绮罗堆里春风畔，年少多情一帝王。
　　神器传时异至公，败亡安可怨匆匆。犯寒猎士朝频戮，
　　告急军书夜不通。并部义旗遮日暗，邺城飞焰照天红。
　　周朝将相还无体，宁死何须入铁笼。
　　◎卷.33【寄京城亲友二首】韩偓
　　苦吟看坠叶，寥落共天涯。壮岁空为客，初寒更忆家。
　　雨墙经月藓，山菊向阳花。因味碧云句，伤哉后会赊。
　　相思凡几日，日欲咏离衿。直得吟成病，终难状此心。
　　解衣悲缓带，搔首闷遗簪。西岭斜阳外，潜疑是故林。
　　◎卷.34【野寺】韩偓
　　野寺看红叶，县城闻捣衣。自怜痴病苦，犹共赏心违。
　　高阁正临夜，前山应落晖。离情在烟鸟，遥入故关飞。
　　◎卷.35【吴郡怀古】韩偓
　　主暗臣忠枉就刑，遂教强国醉中倾。人亡建业空城在，
　　花落西江春水平。万古壮夫犹抱恨，至今词客尽伤情。
　　徒劳铁锁长千尺，不觉楼船下晋兵。
　　◎卷.36【守愚】韩偓
　　深院寥寥竹荫廊，披衣欹枕过年芳。守愚不觉世途险，
　　无事始知春日长。一亩落花围隙地，半竿浓日界空墙。
　　今来自责趋时懒，翻恨松轩书满床。
　　◎卷.37【村居】韩偓
　　二月三月雨晴初，舍南舍北唯平芜。前欢入望盈千恨，
　　胜景牵心非一途。日照神堂闻啄木，风含社树叫提壶。
　　行看旦夕梨霜发，犹有山寒伤酒垆。
　　◎卷.38【离家】韩偓
　　八月初长夜，千山第一程。款颜唯有梦，怨泣却无声。
　　祖席诸宾散，空郊匹马行。自怜非达识，局促为浮名。
　　◎卷.39【秋雨内宴（乙卯年作）】韩偓
　　一带清风入画堂，撼真珠箔碎玎珰。
　　更看槛外霏霏雨，似劝须教醉玉觞。
　　◎卷.40【寒食日沙县雨中看蔷薇（己巳）】韩偓
　　何处遇蔷薇，殊乡冷节时。雨声笼锦帐，风势偃罗帏。
　　通体全无力，酡颜不自持。绿疏微露刺，红密欲藏枝。
　　惬意凭阑久，贪吟放醆迟。旁人应见讶，自醉自题诗。
　　◎卷.41【地炉】韩偓
　　两星残火地炉畔，梦断背灯重拥衾。侧听空堂闻静响，
　　似敲疏磬褭清音。风灯有影随笼转，腊雪无声逐夜深。
　　禅客钓翁徒自好，那知此际湛然心。
　　◎卷.42【隰州新驿赠刺史】韩偓
　　贤侯新换古长亭，先定心机指顾成。高义尽招秦逐客，
　　旷怀偏接鲁诸生。萍蓬到此销离恨，燕雀飞来带喜声。
　　却笑昔贤交易极，一开东閤便垂名。
　　◎卷.43【草书屏风】韩偓
　　何处一屏风，分明怀素踪。虽多尘色染，犹见墨痕浓。
　　怪石奔秋涧，寒藤挂古松。若教临水畔，字字恐成龙。
　　◎卷.44【永明禅师房】韩偓
　　景色方妍媚，寻真出近郊。宝香炉上爇，金磬佛前敲。
　　蔓草棱山径，晴云拂树梢。支公禅寂处，时有鹤来巢。
　　◎卷.45【登楼有题】韩偓
　　暑气檐前过，蝉声树杪交。待潮生浦口，看雨过山坳。
　　才见兰舟动，仍闻桂楫敲。窣云朱槛好，终睹凤来巢。
　　◎卷.46【朝退书怀】韩偓
　　鹤帔星冠羽客装，寝楼西畔坐书堂。山禽养久知人唤，
　　窗竹芟多漏月光。粉壁不题新拙恶，小屏唯录古篇章。
　　孜孜莫患劳心力，富国安民理道长。
　　◎卷.47【元夜即席】韩偓
　　元宵清景亚元正，丝雨霏霏向晚倾。桂兔韬光云叶重，
　　烛龙衔耀月轮明。烟空但仰如膏润，绮席都忘滴砌声。
　　更待今宵开霁后，九衢车马未妨行。
　　◎卷.48【大庆堂赐宴元珰而有诗呈吴越王】韩偓
　　非为亲贤展绮筵，恒常宁敢恣游盘。绿搓杨柳绵初软，
　　红晕樱桃粉未干。谷鸟乍啼声似涩，甘霖方霁景犹寒。
　　笙歌风紧人酣醉，却绕珍丛烂熳看。
　　◎卷.49【又和】韩偓
　　樱桃花下会亲贤，风远铜乌转露盘。蝶下粉墙梅乍坼，
　　蚁浮金斝酒难干。云和缓奏泉声咽，珠箔低垂水影寒。
　　狂简斐然吟咏足，却邀群彦重吟看。
　　◎卷.50【再和】韩偓
　　我有嘉宾宴乍欢，画帘纹细凤双盘。影笼沼沚修篁密，
　　声透笙歌羯鼓干。散后便依书箧寐，渴来潜想玉壶寒。
　　樱桃零落红桃媚，更俟旬馀共醉看。
　　◎卷.51【重和】韩偓
　　冷宴殷勤展小园，舞鞇柔软彩虬盘。篸花尽日疑头重，
　　病酒经宵觉口干。嘉树倚楼青琐暗，晚云藏雨碧山寒。
　　文章天子文章别，八米卢郎未可看。
　　◎卷.52【余作探使以缭绫手帛子寄贺因而有诗】韩偓
　　解寄缭绫小字封，探花筵上映春丛。黛眉印在微微绿，
　　檀口消来薄薄红。缏处直应心共紧，砑时兼恐汗先融。
　　帝台春尽还东去，却系裙腰伴雪胸。
　　◎卷.53【别锦儿（及第后出京，别锦儿与蜀妓）】韩偓
　　一尺红绡一首诗，赠君相别两相思。画眉今日空留语，
　　解佩他年更可期。临去莫论交颈意，清歌休著断肠词。
　　出门何事休惆怅，曾梦良人折桂枝。
　　◎卷.54【闲步】韩偓
　　庄南纵步游荒野，独鸟寒烟轻惹惹。傍山疏雨湿秋花，
　　僻路浅泉浮败果。樵人相见指惊麏，牧童四散收嘶马。
　　一壶倾尽未能归，黄昏更望诸峰火。
　　◎卷.55【乾宁三年丙辰在奉天重围作】韩偓
　　仗剑夜巡城，衣襟满霜霰。贼火遍郊坰，飞焰侵星汉。
　　积雪似空江，长林如断岸。独凭女墙头，思家起长叹。
　　◎卷.56【雨中】韩偓
　　青桐承雨声，声声何重叠。疏滴下高枝，次打欹低叶。
　　鸟湿更梳翎，人愁方拄颊。独自上西楼，风襟寒帖帖。
　　◎卷.57【与僧】韩偓
　　江海扁舟客，云山一衲僧。相逢两无语，若个是南能。
　　◎卷.58【晚岸】韩偓
　　揭起青篷上岸头，野花和雨冷修修。
　　春江一夜无波浪，校得行人分外愁。
　　◎卷.59【仙山】韩偓
　　一炷心香洞府开，偃松皱涩半莓苔。
　　水清无底山如削，始有仙人骑鹤来。
　　◎卷.60【过茂陵】韩偓
　　不悲霜露但伤春，孝理何因感兆民。
　　景帝龙髯消息断，异香空见李夫人。
　　◎卷.61【曲江秋日】韩偓
　　斜烟缕缕鹭鸶栖，藕叶枯香折野泥。
　　有个高僧入图画，把经吟立水塘西。
　　◎卷.62【流年】韩偓
　　三月伤心仍晦日，一春多病更阴天。
　　雄豪亦有流年恨，况是离魂易黯然。
　　◎卷.63【商山道中】韩偓
　　云横峭壁水平铺，渡口人家日欲晡。
　　却忆往年看粉本，始知名画有工夫。
　　◎卷.64【招隐】韩偓
　　立意忘机机已生，可能朝市污高情。
　　时人未会严陵志，不钓鲈鱼只钓名。
　　◎卷.65【雨村】韩偓
　　雁行斜拂雨村楼，帘下三重幕一钩。
　　倚柱不知身半湿，黄昏独自未回头。
　　◎卷.66【使风】韩偓
　　茶烟睡觉心无事，一卷黄庭在手中。
　　欹枕卷帘江万里，舟人不语满帆风。
　　◎卷.67【阻风】韩偓
　　平生情趣羡渔师，此日烟江惬所思。
　　肥鳜香粳小艛艓，断肠滋味阻风时。
　　◎卷.68【并州】韩偓
　　戍旗青草接榆关，雨里并州四月寒。
　　谁会凭阑潜忍泪，不胜天际似江干。
　　◎卷.69【夏夜】韩偓
　　猛风飘电黑云生，霎霎高林簇雨声。
　　夜久雨休风又定，断云流月却斜明。
　　◎卷.70【阑干】韩偓
　　扫花虽恨夜来雨，把酒却怜晴后寒。
　　吴质谩言愁得病，当时犹不凭阑干。
　　◎卷.71【以庭前海棠梨花一枝寄李十九员外】韩偓
　　二月春风澹荡时，旅人虚对海棠梨。
　　不如寄与星郎去，想得朝回正画眉。
　　◎卷.72【驿楼】韩偓
　　流云溶溶水悠悠，故乡千里空回头。
　　三更犹凭阑干月，泪满关山孤驿楼。
　　◎卷.73【频访卢秀才（卢时在选末）】韩偓
　　药诀棋经思致论，柳腰莲脸本忘情。
　　频频强入风流坐，酒肆应疑阮步兵。
　　◎卷.74【答友人见寄酒】韩偓
　　虽可忘忧矣，其如作病何。淋漓满襟袖，更发楚狂歌。
　　◎卷.75【野钓】韩偓
　　细雨桃花水，轻鸥逆浪飞。风头阻归棹，坐睡倚蓑衣。
　　◎卷.76【曲江晚思】韩偓
　　云物阴寂历，竹木寒青苍。水冷鹭鸶立，烟月愁昏黄。
　　◎卷.77【赠友人】韩偓
　　莫嫌谈笑与经过，却恐闲多病亦多。
　　若遣心中无一事，不知争奈日长何。
　　◎卷.78【半睡】韩偓
　　眉山暗澹向残灯，一半云鬟坠枕棱。
　　四体著人娇欲泣，自家揉损砑缭绫。
　　◎卷.79【已凉】韩偓
　　愁多却讶天凉早，思倦翻嫌夜漏迟。
　　何处山川孤馆里，向灯弯尽一双眉。
　　◎卷.80【寄禅师】韩偓
　　从无入有云峰聚，已有还无电火销。
　　销聚本来皆是幻，世间闲口漫嚣嚣。
　　◎卷.81【访明公大德】韩偓
　　寸发如霜袒右肩，倚肩筇竹貌怡然。悬灯深屋夜分坐，
　　移榻向阳斋后眠。刮膜且扬三毒论，摄心徐指二宗禅。
　　清凉药分能知味，各自胸中有醴泉。
　　◎卷.82【大酺乐】韩偓
　　晚日催弦管，春风入绮罗。杏花如有意，偏落舞衫多。
　　◎卷.83【思归乐】韩偓
　　泪滴珠难尽，容殊玉易销。傥随明月去，莫道梦魂遥。
　　◎卷.84【御制春游长句】韩偓
　　天意分明道已光，春游嘉景胜仙乡。玉炉烟直风初静，
　　银汉云消日正长。柳带似眉全展绿，杏苞如脸半开香。
　　黄莺历历啼红树，紫燕关关语画梁。低槛晚晴笼翡翠，
　　小池波暖浴鸳鸯。马嘶广陌贪新草，人醉花堤怕夕阳。
　　比屋管弦呈妙曲，连营罗绮斗时妆。全吴霸越千年后，
　　独此升平显万方。


第六百八十三卷
　　◎卷.1【幽窗（以下《香奁集》）】韩偓
　　刺绣非无暇，幽窗自鲜欢。手香江橘嫩，齿软越梅酸。
　　密约临行怯，私书欲报难。无凭谙鹊语，犹得暂心宽。
　　◎卷.2【江楼二首】韩偓
　　梦啼呜咽觉无语，杳杳微微望烟浦。
　　楼空客散燕交飞，江静帆飞日亭午。
　　ok鱼苦笋香味新，杨柳酒旗三月春。
　　风光百计牵人老，争奈多情是病身。
　　◎卷.3【春尽日】韩偓
　　树头初日照西檐，树底蔫花夜雨沾。外院池亭闻动锁，
　　后堂阑槛见垂帘。柳腰入户风斜倚，榆荚堆墙水半淹。
　　把酒送春惆怅在，年年三月病厌厌。
　　◎卷.4【咏灯】韩偓
　　高在酒楼明锦幕，远随渔艇泊烟江。
　　古来幽怨皆销骨，休向长门背雨窗。
　　◎卷.5【别绪】韩偓
　　别绪静愔愔，牵愁暗入心。已回花渚棹，悔听酒垆琴。
　　菊露凄罗幕，梨霜恻锦衾。此生终独宿，到死誓相寻。
　　月好知何计，歌阑叹不禁。山巅更高处，忆上上头吟。
　　◎卷.6【见花】韩偓
　　褰裳拥鼻正吟诗，日午墙头独见时。血染蜀罗山踯躅，
　　肉红宫锦海棠梨。因狂得病真闲事，欲咏无才是所悲。
　　看却东风归去也，争教判得最繁枝。
　　◎卷.7【马上见】韩偓
　　骄马锦连钱，乘骑是谪仙。和裙穿玉镫，隔袖把金鞭。
　　去带懵腾醉，归成困顿眠。自怜输厩吏，馀暖在香鞯。
　　◎卷.8【绕廊】韩偓
　　浓烟隔帘香漏泄，斜灯映竹光参差。
　　绕廊倚柱堪惆怅，细雨轻寒花落时。
　　◎卷.9【屐子】韩偓
　　方寸肤圆光致致，白罗绣屟红托里。
　　南朝天子欠风流，却重金莲轻绿齿。
　　◎卷.10【青春】韩偓
　　眼意心期卒未休，暗中终拟约秦楼。光阴负我难相遇，
　　情绪牵人不自由。遥夜定嫌香蔽膝，闷时应弄玉搔头。
　　樱桃花谢梨花发，肠断青春两处愁。
　　◎卷.11【闻雨】韩偓
　　香侵蔽膝夜寒轻，闻雨伤春梦不成。
　　罗帐四垂红烛背，玉钗敲著枕函声。
　　◎卷.12【懒起】韩偓
　　百舌唤朝眠，春心动几般。枕痕霞黯澹，泪粉玉阑珊。
　　笼绣香烟歇，屏山烛焰残。暖嫌罗袜窄，瘦觉锦衣宽。
　　昨夜三更雨，今朝一阵寒。海棠花在否，侧卧卷帘看。
　　◎卷.13【已凉】韩偓
　　碧阑干外绣帘垂，猩血屏风画折枝。
　　八尺龙须方锦褥，已凉天气未寒时。
　　◎卷.14【欲去】韩偓
　　粉纭隔窗语，重约蹋青期。总得相逢处，无非欲去时。
　　恨深书不尽，宠极意多疑。惆怅桃源路，惟教梦寐知。
　　◎卷.15【横塘】韩偓
　　秋寒洒背入帘霜，凤胫灯清照洞房。蜀纸麝煤沾笔兴，
　　越瓯犀液发茶香。风飘乱点更筹转，拍送繁弦曲破长。
　　散客出门斜月在，两眉愁思问横塘。
　　◎卷.16【五更】韩偓
　　往年曾约郁金床，半夜潜身入洞房。怀里不知金钿落，
　　暗中唯觉绣鞋香。此时欲别魂俱断，自后相逢眼更狂。
　　光景旋消惆怅在，一生赢得是凄凉。
　　◎卷.17【联缀体】韩偓
　　院宇秋明日日长，社前一雁到辽阳。
　　陇头针线年年事，不喜寒砧捣断肠。
　　◎卷.18【半睡】韩偓
　　抬镜仍嫌重，更衣又怕寒。宵分未归帐，半睡待郎看。
　　◎卷.19【寒食夜（一作深夜，一作夜深）】韩偓
　　清江碧草两悠悠，各自风流一种愁。
　　正是落花寒食夜，夜深无伴倚南楼。
　　◎卷.20【哭花】韩偓
　　曾愁香结破颜迟，今见妖红委地时。
　　若是有情争不哭，夜来风雨葬西施。
　　◎卷.21【重游曲江】韩偓
　　鞭梢乱拂暗伤情，踪迹难寻露草青。
　　犹是玉轮曾辗处，一泓秋水涨浮萍。
　　◎卷.22【遥见】韩偓
　　悲歌泪湿澹胭脂，闲立风吹金缕衣。
　　白玉堂东遥见后，令人斗薄画杨妃。
　　◎卷.23【新秋】韩偓
　　一夜清风动扇愁，背时容色入新秋。
　　桃花脸里汪汪泪，忍到更深枕上流。
　　◎卷.24【宫词】韩偓
　　绣裙斜立正销魂，侍女移灯掩殿门。
　　燕子不来花著雨，春风应自怨黄昏。
　　◎卷.25【蹋青】韩偓
　　蹋青会散欲归时，金车久立频催上。
　　收裙整髻故迟迟，两点深心各惆怅。
　　◎卷.26【夜深（一作寒食夜）】韩偓
　　恻恻轻寒翦翦风，小梅飘雪杏花红。
　　夜深斜搭秋千索，楼阁朦胧烟雨中。
　　◎卷.27【夏日】韩偓
　　庭树新阴叶未成，玉阶人静一蝉声。
　　相风不动乌龙睡，时有娇莺自唤名。
　　◎卷.28【新上头】韩偓
　　学梳松鬓试新裙，消息佳期在此春。
　　为要好多心转惑，遍将宜称问傍人。
　　◎卷.29【中庭】韩偓
　　夜短睡迟慵早起，日高方始出纱窗。
　　中庭自摘青梅子，先向钗头戴一双。
　　◎卷.30【咏浴】韩偓
　　再整鱼犀拢翠簪，解衣先觉冷森森。教移兰烛频羞影，
　　自试香汤更怕深。初似洗花难抑按，终忧沃雪不胜任。
　　岂知侍女帘帷外，剩取君王几饼金。
　　◎卷.31【席上有赠】韩偓
　　矜严标格绝嫌猜，嗔怒虽逢笑靥开。小雁斜侵眉柳去，
　　媚霞横接眼波来。鬓垂香颈云遮藕，粉著兰胸雪压梅。
　　莫道风流无宋玉，好将心力事妆台。
　　◎卷.32【早归】韩偓
　　去是黄昏后，归当胧fC时。叉衣吟宿醉，风露动相思。
　　◎卷.33【玉合（杂言）】韩偓
　　罗囊绣两凤凰，玉合雕双鸂鶒。中有兰膏渍红豆，
　　每回拈著长相忆。长相忆，经几春？人怅望，香氤氲。
　　开缄不见新书迹，带粉犹残旧泪痕。
　　◎卷.34【金陵（杂言）】韩偓
　　风雨萧萧，石头城下木兰桡。烟月迢迢，金陵渡口去来潮。
　　自古风流皆暗销，才魂妖魂谁与招？彩笺丽句今已矣，
　　罗袜金莲何寂寥。
　　◎卷.35【懒卸头（一作生查子）】韩偓
　　侍女动妆奁，故故惊人睡。那知本未眠，背面偷垂泪。
　　懒卸凤凰钗，羞入鸳鸯被。时复见残灯，和烟坠金穗。
　　◎卷.36【倚醉】韩偓
　　倚醉无端寻旧约，却怜惆怅转难胜。静中楼阁深春雨。
　　远处帘栊半夜灯。抱柱立时风细细，绕廊行处思腾腾。
　　分明窗下闻裁翦，敲遍阑干唤不应。
　　◎卷.37【咏手】韩偓
　　腕白肤红玉笋芽，调琴抽线露尖斜。背人细撚垂胭鬓。
　　向镜轻匀衬脸霞。怅望昔逢褰绣幔，依稀曾见托金车。
　　后园笑向同行道，摘得蘼芜又折花。
　　◎卷.38【荷花】韩偓
　　纨扇相欹绿，香囊独立红。浸淫因重露，狂暴是秋风。
　　逸调无人唱，秋塘每夜空。何繇见周昉，移入画屏中。
　　◎卷.39【松髻】韩偓
　　髻根松慢玉钗垂，指点花枝又过时。
　　坐久暗生惆怅事，背人匀却泪胭脂。
　　◎卷.40【寄远（在岐日作）】韩偓
　　眉如半月云如鬟，梧桐叶落敲井阑。孤灯亭亭公署寒，
　　微霜凄凄客衣单。想美人兮云一端，梦魂悠悠关山难。
　　空房展转怀悲酸，铜壶漏尽闻金鸾。
　　◎卷.41【踪迹】韩偓
　　东乌西兔似车轮，劫火桑田不复论。
　　唯有风光与踪迹，思量长是暗销魂。
　　◎卷.42【病忆】韩偓
　　信知尤物必牵情，一顾难酬觉命轻。
　　曾把禅机销此病，破除才尽又重生。
　　◎卷.43【妒媒】韩偓
　　洞房深闭不曾开，横卧乌龙作妒媒。好鸟岂劳兼比翼，
　　异华何必更重台。难留旋逐惊飙去，暂见如随急电来。
　　多为过防成后悔，偶因翻语得深猜。已嫌刻蜡春宵短，
　　最恨鸣珂晓鼓催。应笑楚襄仙分薄，日中长是独裴回。
　　◎卷.44【不见】韩偓
　　动静防闲又怕疑，佯佯脉脉是深机。
　　此身愿作君家燕，秋社归时也不归。
　　◎卷.45【昼寝】韩偓
　　碧桐阴尽隔帘栊，扇拂金鹅玉簟烘。扑粉更添香体滑，
　　解衣唯见下裳红。烦襟乍触冰壶冷，倦枕徐欹宝髻松。
　　何必苦劳魂与梦，王昌只在此墙东。
　　◎卷.46【意绪】韩偓
　　绝代佳人何寂寞，梨花未发梅花落。东风吹雨入西园，
　　银线千条度虚阁。脸粉难匀蜀酒浓，口脂易印吴绫薄。
　　娇饶意态不胜羞，愿倚郎肩永相著。
　　◎卷.47【惆怅】韩偓
　　身情长在暗相随，生魄随君君岂知。被头不暖空沾泪，
　　钗股欲分犹半疑。朗月清风难惬意，词人绝色多伤离。
　　何如饮酒连千醉，席地幕天无所知。
　　◎卷.48【忍笑】韩偓
　　宫样衣裳浅画眉，晚来梳洗更相宜。
　　水精鹦鹉钗头颤，举袂佯羞忍笑时。
　　◎卷.49【咏柳】韩偓
　　褭雨拖风不自持，全身无力向人垂。
　　玉纤折得遥相赠，便似观音手里时。
　　◎卷.50【密意】韩偓
　　呵花贴鬓黏寒发，凝酥光透猩猩血。
　　经过洛水几多人，唯有陈王见罗袜。
　　◎卷.51【偶见】韩偓
　　秋千打困解罗裙，指点醍醐索一尊。
　　见客入来和笑走，手搓梅子映中门。
　　◎卷.52【寒食夜有寄】韩偓
　　风流大抵是伥伥，此际相思必断肠。
　　云薄月昏寒食夜，隔帘微雨杏花香。
　　◎卷.53【效崔国辅体四首】韩偓
　　澹月照中庭，海棠花自落。独立俯闲阶，风动秋千索。
　　雨后碧苔院，霜来红叶楼。闲阶上斜日，鹦鹉伴人愁。
　　酒力滋睡眸，卤莽闻街鼓。欲明天更寒，东风打窗雨。
　　罗幕生春寒，绣窗愁未眠。南湖一夜雨，应湿采莲船。
　　◎卷.54【后魏时相州人作李波小妹歌疑其未备因补之】韩偓
　　李波小妹字雍容，窄衣短袖蛮锦红。未解有情梦梁殿，
　　何曾自媚妒吴宫。难教牵引知酒味，因令怅望成春慵。
　　海棠花下秋千畔，背人撩鬓道匆匆。
　　◎卷.55【春昼】韩偓
　　春融艳艳，大醉陶陶。漏添迟日，箭减良宵。
　　藤垂戟户，柳拂河桥。帘幕燕子，池塘伯劳。
　　肤清臂瘦，衫薄香销。楚殿衣窄，南朝髻高。
　　河阳县远，清波地遥。丝缠露泣，各自无憀。
　　◎卷.56【三忆】韩偓
　　忆眠时，春梦困腾腾。展转不能起，玉钗垂枕棱。
　　忆行时，背手挼金雀。敛笑慢回头，步转阑干角。
　　忆去时，向月迟迟行。强语戏同伴，图郎闻笑声。
　　◎卷.57【六言三首】韩偓
　　春楼处子倾城，金陵狎客多情。朝云暮雨会合，
　　罗袜绣被逢迎。华山梧桐相覆，蛮江豆蔻连生。
　　幽欢不尽告别，秋河怅望平明。
　　一灯前雨落夜，三月尽草青时。半寒半暖正好，
　　花开花谢相思。惆怅空教梦见，懊恼多成酒悲。
　　红袖不干谁会，揉损联娟澹眉。
　　此间青草更远，不唯空绕汀洲。那里朝日才出，
　　还应先照西楼。忆泪因成恨泪，梦游常续心游。
　　桃源洞口来否，绛节霓旌久留。
　　◎卷.58【寒食日重游李氏园亭有怀】韩偓
　　往年同在鸾桥上，见倚朱阑咏柳绵。今日独来香径里，
　　更无人迹有苔钱。伤心阔别三千里，屈指思量四五年。
　　料得他乡遇佳节，亦应怀抱暗凄然。
　　◎卷.59【思录旧诗于卷上，凄然有感，因成一章】韩偓
　　缉缀小诗钞卷里，寻思闲事到心头。
　　自吟自泣无人会，肠断蓬山第一流。
　　◎卷.60【春闺二首】韩偓
　　愿结交加梦，因倾潋滟尊。醒来情绪恶，帘外正黄昏。
　　氤氲帐里香，薄薄睡时妆。长吁解罗带，怯见上空床。
　　◎卷.61【代小玉家为蕃骑所虏后寄故集贤裴公相国】韩偓
　　动天金鼓逼神州，惜别无心学坠楼。不得回眸辞傅粉，
　　便须含泪对残秋。折钗伴妾埋青冢，半镜随郎葬杜邮。
　　唯有此宵魂梦里，殷勤见觅凤池头。
　　◎卷.62【荐福寺讲筵偶见又别（一作别后）】韩偓
　　见时浓日午，别处暮钟残。景色疑春尽，襟怀似酒阑。
　　两情含眷恋，一饷致辛酸。夜静长廊下，难寻屐齿看。
　　◎卷.63【复偶见三绝】韩偓
　　雾为襟袖玉为冠，半似羞人半忍寒。
　　别易会难长自叹，转身应把泪珠弹。
　　桃花脸薄难藏泪，柳叶眉长易觉愁。
　　密迹未成当面笑，几回抬眼又低头。
　　半身映竹轻闻语，一手揭帘微转头。
　　此意别人应未觉，不胜情绪两风流。
　　◎卷.64【厌花落】韩偓
　　厌花落，人寂寞，果树阴成燕翅齐，西园永日闲高阁。
　　后堂夹帘愁不卷，低头闷把衣襟捻。忽然事到心中来，
　　四肢娇入茸茸眼。也曾同在华堂宴，佯佯拢鬓偷回面。
　　半醉狂心忍不禁，分明一任傍人见。书中说却平生事，
　　犹疑未满情郎意。锦囊封了又重开，夜深窗下烧红纸。
　　红纸千张言不尽，至诚无语传心印。但得鸳鸯枕臂眠，
　　也任时光都一瞬。
　　◎卷.65【春闷偶成十二韵】韩偓
　　阡陌悬云壤，阑畦隔艾芝。路遥行雨懒，河阔过桥迟。
　　雁足应难达，狐踪浪得疑。谢鲲吟未废，张硕梦堪思。
　　有意通情处，无言拢鬓时。格高归敛笑，歌怨在颦眉。
　　醉后金蝉重，欢馀玉燕欹。素姿凌白柰，圆颊诮红梨。
　　粉字题花笔，香笺咏柳诗。绣窗携手约，芳草蹋青期。
　　别泪开泉脉，春愁罥藕丝。相思不相信，幽恨更谁知。
　　◎卷.66【想得（一作再青春）】韩偓
　　两重门里玉堂前，寒食花枝月午天。
　　想得那人垂手立，娇羞不肯上秋千。
　　◎卷.67【偶见背面是夕兼梦】韩偓
　　酥凝背胛玉搓肩，轻薄红绡覆白莲。此夜分明来入梦，
　　当时惆怅不成眠。眼波向我无端艳，心火因君特地然。
　　莫道人生难际会，秦楼鸾凤有神仙。
　　◎卷.68【五更】韩偓
　　秋雨五更头，桐竹鸣骚屑。却似残春间，断送花时节。
　　空楼雁一声，远屏灯半灭。绣被拥娇寒，眉山正愁绝。
　　◎卷.69【有忆】韩偓
　　昼漏迢迢夜漏迟，倾城消息杳无期。愁肠泥酒人千里，
　　泪眼倚楼天四垂。自笑计狂多独语，谁怜梦好转相思。
　　何时斗帐浓香里，分付东风与玉儿。
　　◎卷.70【半夜】韩偓
　　板閤数尊后，至今犹酒悲。一宵相见事，半夜独眠时。
　　明朝窗下照，应有鬓如丝。
　　◎卷.71【信笔】韩偓
　　睡髻休频拢，春眉忍更长。整钗栀子重，泛酒菊花香。
　　绣叠昏金色，罗揉损砑光。有时闲弄笔，亦画两鸳鸯。
　　◎卷.72【寄恨】韩偓
　　秦钗枉断长条玉，蜀纸虚留小字红。
　　死恨物情难会处，莲花不肯嫁春风。
　　◎卷.73【两处】韩偓
　　楼上澹山横，楼前沟水清。怜山又怜水，两处总牵情。
　　◎卷.74【拥鼻】韩偓
　　拥鼻悲吟一向愁，寒更转尽未回头。绿屏无睡秋分簟，
　　红叶伤心月午楼。却要因循添逸兴，若为趋竞怆离忧。
　　殷勤凭仗官渠水，为到西溪动钓舟。
　　◎卷.75【闺怨】韩偓
　　时光潜去暗凄凉，懒对菱花晕晓妆。
　　初坼秋千人寂寞，后园青草任他长。
　　◎卷.76【褭娜（丁卯年作）】韩偓
　　褭娜腰肢澹薄妆，六朝宫样窄衣裳。著词暂见樱桃破，
　　飞醆遥闻豆蔻香。春恼情怀身觉瘦，酒添颜色粉生光。
　　此时不敢分明道，风月应知暗断肠。
　　◎卷.77【多情（庚午年在桃林场作）】韩偓
　　天遣多情不自持，多情兼与病相宜。蜂偷野蜜初尝处，
　　莺啄含桃欲咽时。酒荡襟怀微駊騀，春牵情绪更融怡。
　　水香剩置金盆里，琼树长须浸一枝。
　　◎卷.78【偶见】韩偓
　　千金莫惜旱莲生，一笑从教下蔡倾。仙树有花难问种，
　　御香闻气不知名。愁来自觉歌喉咽，瘦去谁怜舞掌轻。
　　小叠红笺书恨字，与奴方便寄卿卿。
　　◎卷.79【个侬】韩偓
　　甚感殷勤意，其如阻碍何。隔帘窥绿齿，映柱送横波。
　　老大逢知少，襟怀暗喜多。因倾一尊酒，聊以慰蹉跎。
　　◎卷.80【无题】韩偓
　　小槛移灯灺，空房锁隙尘。额波风尽日，帘影月侵晨。
　　香辣更衣后，钗梁拢鬓新。吉音闻诡计，醉语近天真。
　　妆好方长叹，欢馀却浅颦。绣屏金作屋，丝幰玉为轮。
　　致意通绵竹，精诚托锦鳞。歌凝眉际恨，酒发脸边春。
　　溪纻殊倾越，楼箫岂羡秦。柳虚禳沴气，梅实引芳津。
　　乐府降清唱，宫厨减食珍。防闲襟并敛，忍妒泪休匀。
　　宿饮愁萦梦，春寒瘦著人。手持双豆蔻，的的为东邻。
　　碧瓦偏光日，红帘不受尘。柳昏连绿野，花烂烁清晨。
　　书密偷看数，情通破体新。明言终未实，暗祝始应真。
　　枉道嫌偷药，推诚鄙效颦。合成云五色，宜作日中轮。
　　照兽金涂爪，钗鱼玉镂鳞。渺瀰三岛浪，平远一楼春。
　　堕髻还名寿，修蛾本姓秦。棹寻闻犬洞，槎入饮牛津。
　　麟脯随重酿，霜华间八珍。锦囊霞彩烂，罗袜砑光匀。
　　羞涩佯牵伴，娇饶欲泥人。偷儿难捉搦，慎莫共比邻。
　　紫蜡融花蒂，红绵拭镜尘。梦狂翻惜夜，妆懒厌凌晨。
　　茜袖啼痕数，香笺墨色新。
　　◎卷.81【倒押前韵】韩偓
　　白下同归路，乌衣枉作邻。珮声犹隔箔，香气已迎人。
　　酒劝杯须满，书羞字不匀。歌怜黄竹怨，味实碧桃珍。
　　翦烛非良策，当关是要津。东阿初度洛，杨恽旧家秦。
　　粉化横波溢，衫轻晓雾春。鸦黄双凤翅，麝月半鱼鳞。
　　别袂翻如浪，回肠转似轮。后期才注脚，前事又含颦。
　　纵有才难咏，宁无画逼真。天香闻更有，琼树见长新。
　　斗草常更仆，迷阄误达晨。嗅花判不得，檀注惹风尘。
　　◎卷.82【闺情】韩偓
　　轻风滴砾动帘钩，宿酒犹酣懒卸头。但觉夜深花有露，
　　不知人静月当楼。何郎烛暗谁能咏，韩寿香焦亦任偷。
　　敲折玉钗歌转咽，一声声作两眉愁。
　　◎卷.83【自负】韩偓
　　人许风流自负才，偷桃三度到瑶台。
　　至今衣领胭脂在，曾被谪仙痛咬来。
　　◎卷.84【天凉】韩偓
　　愁来却讶天凉早，思倦翻嫌夜漏迟。
　　何处山川孤馆里，向灯弯尽一双眉。
　　◎卷.85【日高】韩偓
　　朦胧犹记管弦声，噤z9馀寒酒半醒。
　　春暮日高帘半卷，落花和雨满中庭。
　　◎卷.86【夕阳】韩偓
　　花前洒泪临寒食，醉里回头问夕阳。
　　不管相思人老尽，朝朝容易下西墙。
　　◎卷.87【旧馆】韩偓
　　前欢往恨分明在，酒兴诗情大半亡。
　　还似墙西紫荆树，残花摘索映高塘。
　　◎卷.88【中春忆赠】韩偓
　　年年长是阻佳期，万种恩情只自知。
　　春色转添惆怅事，似君花发两三枝。
　　◎卷.89【春恨】韩偓
　　残梦依依酒力馀，城头画角伴啼乌。
　　平明未卷西楼幕，院静时闻响辘轳。
　　◎卷.90【秋千】韩偓
　　池塘夜歇清明雨，绕院无尘近花坞。五丝绳系出墙迟，
　　力尽才瞵见邻圃。下来娇喘未能调，斜倚朱阑久无语。
　　无语兼动所思愁，转眼看天一长吐。
　　◎卷.91【长信宫二首】韩偓
　　天上梦魂何杳杳，宫中消息太沈沈。
　　君恩不似黄金井，一处团圆万丈深。
　　天上凤凰休寄梦，人间鹦鹉旧堪悲。
　　平生心绪无人识，一只金梭万丈丝。
　　◎卷.92【句】韩偓
　　岂独鸱夷解归去，五湖渔艇且餔糟。（闻再除戎曹，
　　依前充职）


第六百八十四卷
　　◎卷.1【奉和御制】吴融
　　岳寺清秋霁，宸游永日闲。霓旌森物外，凤吹落人间。
　　玉漱穿城水，屏开对阙山。皆知圣情悦，丽藻洒芳兰。
　　◎卷.2【和集贤相公西溪侍宴观竞渡】吴融
　　片水耸层桥，祥烟霭庆霄。昼花铺广宴，晴电闪飞桡。
　　浪叠摇仙仗，风微定彩标。都人同盛观，不觉在行朝。
　　◎卷.3【山居即事四首】吴融
　　桂树秋来风满枝，碧岩归日免乖期。
　　故人尽向蟾宫折，独我攀条欲寄谁。
　　不傲南窗且采樵，干松每带湿云烧。
　　庖厨却得长兼味，三秀芝根五朮苗。
　　万事翛然只有棋，小轩高净簟凉时。
　　阑珊半局和微醉，花落中庭树影移。
　　无邻无里不成村，水曲云重掩石门。
　　何用深求避秦客，吾家便是武陵源。
　　◎卷.4【红白牡丹】吴融
　　不必繁弦不必歌，静中相对更情多。殷鲜一半霞分绮，
　　洁澈旁边月飐波。看久愿成庄叟梦，惜留须倩鲁阳戈。
　　重来应共今来别，风堕香残衬绿莎。
　　◎卷.5【中秋陪熙用学士禁中玩月】吴融
　　月圆年十二，秋半每多阴。此夕无纤霭，同君宿禁林。
　　未高知海阔，当午见宫深。衣似繁霜透，身疑积水沈。
　　遭逢陪侍辇，归去忆抽簪。太液池南岸，相期到晓吟。
　　◎卷.6【题豪家故池】吴融
　　岁久无泉引，春来仰雨流。萍枯黏朽槛，沙浅露沉舟。
　　照影人何在，持竿客寄游。翛然兴废外，回首谢眠鸥。
　　◎卷.7【偶题】吴融
　　贱子曾尘国士知，登门倒屣忆当时。西州酌尽看花酒，
　　东阁编成咏雪诗。莫道精灵无伯有，寻闻任侠报爰丝。
　　乌衣旧宅犹能认，粉竹金松一两枝。
　　◎卷.8【渚宫立春书怀】吴融
　　春候侵残腊，江芜绿已齐。风高莺啭涩，雨密雁飞低。
　　向日心须在，归朝路欲迷。近闻惊御火，犹及灞陵西。
　　◎卷.9【闻李翰林游池上有寄】吴融
　　花飞絮落水和流，玉署词臣奉诏游。四面看人随画鹢，
　　中流合乐起眠鸥。皇恩自抱丹心报，清颂谁将白雪酬。
　　不为禁钟催入宿，前峰月上未回舟。
　　◎卷.10【谷口寓居偶题】吴融
　　涔涔病骨怯朝天，谷口归来取性眠。峭壁削成开画障，
　　急溪飞下咽繁弦。不能尘土争闲事，且放形神学散仙。
　　已熟前峰采芝径，更于何处养残年。
　　◎卷.11【无题】吴融
　　万态千端一瞬中，沁园芜没伫秋风。䴔䴖夜警池塘冷，
　　蝙蝠昼飞楼阁空。粉貌早闻残洛市，箫声犹自傍秦宫。
　　今朝陌上相非者，曾此歌钟几醉同。
　　◎卷.12【赋雪】吴融
　　一夜阴风度，平明颢气交。未知融结判，唯见混茫包。
　　路莫藏行迹，林难出树梢。气应封兽穴，险必堕禽巢。
　　影密灯回照，声繁竹送敲。玩宜苏让点，餐称蜜匀抄。
　　结冻防鱼跃，黏沙费马跑。炉寒资爇荻，屋暖赖编茅。
　　远不分山叠，低宜失地坳。阑干高百尺，新霁若为抛。
　　◎卷.13【寄僧】吴融
　　柳拂池光一点清，紫方袍袖杖藜行。偶传新句来中禁，
　　谁把闲书寄上卿。锡倚山根重藓破，棋敲石面碎云生。
　　应怜正视淮王诏，不识东林物外情。
　　◎卷.14【酬僧】吴融
　　吾师既续惠休才，况值高秋万象开。吟处远峰横落照，
　　定中黄叶下青苔。双林不见金兰久，丹楚空翻组绣来。
　　闻说近郊寒尚绿，登临应待一追陪。
　　◎卷.15【题延寿坊东南角古池】吴融
　　蔓草萧森曲岸摧，水笼沙浅露莓苔。更无蔟蔟红妆点，
　　犹有双双翠羽来。雨细几逢耕犊去，日斜时见钓人回。
　　繁华自古皆相似，金谷荒园土一堆。
　　◎卷.16【登鹳雀楼】吴融
　　鸟在林梢脚底看，夕阳无际戍烟残。冻开河水奔浑急，
　　雪洗条山错落寒。始为一名抛故国，近因多难怕长安。
　　祖鞭掉折徒为尔，赢得云溪负钓竿。
　　◎卷.17【和峡州冯使君题所居】吴融
　　三年拔薤成仁政，一日诛茅葺所居。晓岫近排吟阁冷，
　　夜江遥响寝堂虚。唯怀避地逃多难，不羡朝天卧直庐。
　　记得街西邻舍否，投荒南去五千馀。
　　◎卷.18【秋日感事】吴融
　　一叶飘然夕照沈，世间何事不经心。几人欲话云台峻，
　　独我方探禹穴深。鸡檄固应无下策，鹤书还要问中林。
　　自怜情为多忧动，不为西风白露吟。
　　◎卷.19【莺】吴融
　　日落林西鸟未知，自先飞上最高枝。千啼万语不离恨，
　　已去又来如有期。惯识江南春早处，长惊蓟北梦回时。
　　谢家园里成吟久，只欠池塘一句诗。
　　◎卷.20【次韵和王员外杂游四韵】吴融
　　一分难减亦难加，得似溪头浣越纱。两桨惯邀催去艇，
　　七香曾占取来车。黄昏忽堕当楼月，清晓休开满镜花。
　　谁见玉郎肠断处，露床风簟半欹斜。
　　◎卷.21【秋事】吴融
　　江天暑气自凉清，物候须知一雨成。松竹健来唯欠语，
　　蕙兰衰去始多情。他年拟献书空在，此日知机意尽平。
　　更欲轻桡放烟浪，苇花深处睡秋声。
　　◎卷.22【和陆拾遗题谏院松】吴融
　　落落孤松何处寻，月华西畔结根深。晓含仙掌三清露，
　　晚上宫墙百雉阴。野鹤不归应有怨，白云高去太无心。
　　碧岩秋涧休相望，捧日元须在禁林。
　　◎卷.23【题扬子津亭】吴融
　　扬子江津十四经，纪行文字遍长亭。惊人旅鬓斩新白，
　　无事海门依旧青。前路莫知霜凛凛，故乡何处雁冥冥。
　　可怜不识生离者，数点渔帆落暮汀。
　　◎卷.24【闲望】吴融
　　三点五点映山雨，一枝两枝临水花。蛱蝶狂飞掠芳草，
　　鸳鸯稳睡翘暖沙。阙下新居成别业，江南旧隐是谁家。
　　东迁西去俱无计，却羡暝归林上鸦。
　　◎卷.25【雪后过昭应】吴融
　　路过章台气象宽，九重城阙在云端。烟含上苑沈沈紫，
　　雪露南山愯愯寒。绮陌已堪骑宝马，绿芜行即弹金丸。
　　灞川南北真图画，更待残阳一望看。
　　◎卷.26【商人】吴融
　　百尺竿头五两斜，此生何处不为家。北抛衡岳南过雁，
　　朝发襄阳暮看花。蹭蹬也应无陆地，团圆应觉有天涯。
　　随风逐浪年年别，却笑如期八月槎。
　　◎卷.27【岐下闻杜鹃】吴融
　　化去蛮乡北，飞来渭水西。为多亡国恨，不忍故山啼。
　　怨已惊秦凤，灵应识汉鸡。数声烟漠漠，馀思草萋萋。
　　楼迥波无际，林昏日又低。如何不肠断，家近五云溪。
　　◎卷.28【雨后闻思归乐二首】吴融
　　山禽连夜叫，兼雨未尝休。尽道思归乐，应多离别愁。
　　我家方旅食，故国在沧洲。闻此不能寐，青灯茆屋幽。
　　一夜鸟飞鸣，关关彻五更。似因归路隔，长使别魂惊。
　　未省愁雨暗，就中伤月明。须知越吟客，欹枕不胜情。
　　◎卷.29【中夜闻啼禽】吴融
　　漠漠苍苍未五更，宿禽何处两三声。若非西涧回波触，
　　即是南塘急雨惊。金屋独眠堪寄恨，商陵永诀更牵情。
　　此时归梦随肠断，半壁残灯闪闪明。
　　◎卷.30【灵池县见早梅（时太尉中书令京兆公奉诏讨蜀余在幕中）】吴融
　　小园晴日见寒梅，一寸乡心万里回。春日暖时抛笠泽，
　　战尘飞处上琴台。栖身未识登龙地，落笔元非倚马才。
　　待勒燕然归未得，雪枝南畔少徘徊。
　　◎卷.31【野庙】吴融
　　古原荒庙掩莓苔，何处喧喧鼓笛来。
　　日暮鸟归人散尽，野风吹起纸钱灰。
　　◎卷.32【闲书】吴融
　　接鹭陪鸾漫得群，未如高卧紫溪云。晋阳起义寻常见，
　　湖口屯营取次闻。大底鹪鹏须自适，何尝玉石不同焚。
　　回看带砺山河者，济得危时没旧勋。
　　◎卷.33【寄贯休上人】吴融
　　别来如梦亦如云，八字微言不复闻。世上浮沈应念我，
　　笔端飞动只降君。几同江步吟秋霁，更忆山房语夜分。
　　见拟沃州寻旧约，且教丹顶许为邻。
　　◎卷.34【书怀】吴融
　　傍岩依树结檐楹，夏物萧疏景更清。滩响忽高何处雨，
　　松阴自转远山晴。见多邻犬遥相认，来惯幽禽近不惊。
　　争得便夸饶胜事，九衢尘里免劳生。
　　◎卷.35【重阳日荆州作】吴融
　　万里投荒已自哀，高秋寓目更徘徊。浊醪任冷难辞醉，
　　黄菊因暄却未开。上国莫归戎马乱，故人何在塞鸿来。
　　惊时感事俱无奈，不待残阳下楚台。
　　◎卷.36【寄贯休】吴融
　　休公何处在，知我宦情无。已似冯唐老，方知武子愚。
　　一身仍更病，双阙又须趋。若得重相见，冥心学半铢。
　　◎卷.37【秋日渚宫即事】吴融
　　漠漠澹云烟，秋归泽国天。风高还促燕，雨细未妨蝉。
　　静引荒城望，凉惊旅枕眠。更堪憔悴里，欲泛洞庭船。
　　◎卷.38【荆州寓居书怀】吴融
　　一室四无邻，荒郊接古津。幽闲消俗态，摇落露家贫。
　　绝迹思浮海，修书懒寄秦。东西不复问，翻笑泣岐人。
　　◎卷.39【和严谏议萧山庙十韵（旧说常闻箫管之声因而得名次韵）】吴融
　　泽国瞻遗庙，云韶仰旧名。一隅连障影，千仞落泉声。
　　老狖寻危栋，秋蛇束画楹。路长资税驾，岁俭绝丰盛。
　　默默虽难测，昭昭本至平。岂知迁去客，自有复来兵。
　　美舜歌徒作，欺尧犬正狞。近兼闻顺动，敢复怨徂征。
　　日出天须霁，风休海自清。肺肠无处说，一为启聪明。
　　◎卷.40【松江晚泊】吴融
　　树远天疑尽，江奔地欲随。孤帆落何处，残日更新离。
　　客是凄凉本，情为系滞枝。寸肠无计免，应只楚猿知。
　　◎卷.41【湖州溪楼书献郑员外】吴融
　　危槛等飞樯，闲追晚际凉。青林上雨色，白鸟破溪光。
　　目以高须极，心因静更伤。唯公旧相许，早晚侍长杨。
　　◎卷.42【秋兴】吴融
　　微雨过菰苇，野居生早凉。襟期渐萧洒，精爽欲飞扬。
　　鱼买罾头活，酒沽船上香。不缘人不用，始道静胜忙。
　　◎卷.43【端居】吴融
　　片雨过前汀，端居枕簟清。病魔随暑退，诗思傍凉生。
　　别燕殷勤语，残蝉仿佛鸣。古来悲不尽，况我本多情。
　　◎卷.44【途中】吴融
　　一棹归何处，苍茫落照昏。无人应失路，有树始知春。
　　湖岸春耕废，江城战鼓喧。儒冠解相误，学剑尽乘轩。
　　◎卷.45【西陵夜居】吴融
　　寒潮落远汀，暝色入柴扃。漏永沈沈静，灯孤的的清。
　　林风移宿鸟，池雨定流萤。尽夜成愁绝，啼蛩莫近庭。
　　◎卷.46【燕雏】吴融
　　掠水身犹重，偎风力尚微。瓦苔难定立，檐雨忽喧归。
　　未识重溟远，先愁一叶飞。衔泥在他日，两两占春晖。
　　◎卷.47【新秋】吴融
　　白发又经秋，端居海上洲。无机因事发，有涕为时流。
　　新酒乘凉压，残棋隔夜收。公车无路入，同拜老闲侯。
　　◎卷.48【题越州法华寺】吴融
　　寺在五峰阴，穿缘一径寻。云藏古殿暗，石护小房深。
　　宿鸟连僧定，寒猿应客吟。上方应见海，月出试登临。
　　◎卷.49【寒食洛阳道】吴融
　　路岐无乐处，时节倍思家。彩索飏轻吹，黄鹂啼落花。
　　连乾驰宝马，历禄斗香车。行客胜回首，看看春日斜。
　　◎卷.50【忆事】吴融
　　去年花下把金卮，曾赋杨花数句诗。
　　回首朱门闭荒草，如今愁到牡丹时。
　　◎卷.51【金陵遇悟空上人（上人与故相国杨公有旧）】吴融
　　东阁无人事渺茫，老僧持钵过丹阳。
　　十年栖止如何报，好与南谯剩炷香。
　　◎卷.52【途中】吴融
　　柳弱风长在，云轻雨易休。不劳芳草色，更惹夕阳愁。
　　万里独归去，五陵无与游。春心渐伤尽，何处有高楼。
　　◎卷.53【秋园】吴融
　　始怜春草细霏霏，不觉秋来绿渐稀。
　　惆怅撷芳人散尽，满园烟露蝶高飞。
　　◎卷.54【富春】吴融
　　天下有水亦有山，富春山水非人寰。
　　长川不是春来绿，千峰倒影落其间。
　　◎卷.55【山居即事】吴融
　　小亭前面接青崖，白石交加衬绿苔。
　　日暮松声满阶砌，不关风雨鹤归来。
　　◎卷.56【寓言】吴融
　　非明非暗朦朦月，不暖不寒慢慢风。
　　独卧空床好天气，平生闲事到心中。
　　◎卷.57【华清宫二首】吴融
　　四郊飞雪暗云端，唯此宫中落旋干。
　　绿树碧檐相掩映，无人知道外边寒。
　　长生秘殿倚青苍，拟敌金庭不死乡。
　　无奈逝川东去急，秦陵松柏满残阳。
　　◎卷.58【过九成宫】吴融
　　凤辇东归二百年，九成宫殿半荒阡。魏公碑字封苍藓，
　　文帝泉声落野田。碧草断沾仙掌露，绿杨犹忆御炉烟。
　　升平旧事无人说，万叠青山但一川。
　　◎卷.59【出潼关】吴融
　　重门随地险，一径入天开。华岳眼前尽，黄河脚底来。
　　飞轩何满路，丹陛正求才。独我疏慵质，飘然又此回。
　　◎卷.60【过丹阳】吴融
　　云阳县郭半郊坰，风雨萧条万古情。山带梁朝陵路断，
　　水连刘尹宅基平。桂枝自折思前代，藻鉴难逢耻后生。
　　遗事满怀兼满目，不堪孤棹舣荒城。
　　◎卷.61【和人题武城寺】吴融
　　神清已觉三清近，目断仍劳万象牵。渭水远含秋草渡，
　　汉陵高枕夕阳天。半岩云粉千竿竹，满寺风雷百尺泉。
　　别有阑干压行路，看人尘土竟流年。
　　◎卷.62【长安里中闻猿】吴融
　　夹巷重门似海深，楚猿争得此中吟。一声紫陌才回首，
　　万里青山已到心。惯倚客船和雨听，可堪侯第见尘侵。
　　无因永夜闻清啸，禁路人归月自沈。
　　◎卷.63【岐下闻子规】吴融
　　剑阁西南远凤台，蜀魂何事此飞来。偶因陇树相迷至，
　　唯恐边风却送回。只有花知啼血处，更无猿替断肠哀。
　　谁怜越客曾闻处，月落江平晓雾开。
　　◎卷.64【敷水有丐者云是马侍中诸孙，悯而有赠】吴融
　　天地尘昏九鼎危，大貂曾出武侯师。一心忠赤山河见，
　　百战功名日月知。旧宅已闻栽禁树，诸孙仍见丐征岐。
　　而今不要教人识，正藉将军死斗时。
　　◎卷.65【还俗尼（本是歌妓）】吴融
　　柳眉梅额倩妆新，笑脱袈裟得旧身。三峡却为行雨客，
　　九天曾是散花人。空门付与悠悠梦，宝帐迎回暗暗春。
　　寄语江南徐孝克，一生长短托清尘。
　　◎卷.66【彭门用兵后经汴路三首】吴融
　　长亭一望一徘徊，千里关河百战来。细柳旧营犹锁月，
　　祁连新冢已封苔。霜凋绿野愁无际，烧接黄云惨不开。
　　若比江南更牢落，子山词赋莫兴哀。
　　隋堤风物已凄凉，堤下仍多旧战场。金镞有苔人拾得，
　　芦花无主鸟衔将。秋声暗促河声急，野色遥连日色黄。
　　独上寒城正愁绝，戍鼙惊起雁行行。
　　铁马云旗梦渺茫，东来无处不堪伤。风吹白草人行少，
　　月落空城鬼啸长。一自纷争惊宇宙，可怜萧索绝烟光。
　　曾为塞北闲游客，辽水天山未断肠。
　　◎卷.67【寄殿院高侍御】吴融
　　黄梅雨细幂长洲，柳密花疏水慢流。钓艇正寻逋客去，
　　绣衣方结少年游。风前不肯看垂手，灯下还应惜裹头。
　　一夜自怜无羽翼，独当何逊滴阶愁。
　　◎卷.68【新安道中玩流水】吴融
　　一渠春碧弄潺潺，密竹繁花掩映间。看处便须终日住，
　　算来争得此身闲。萦纡似接迷春洞，清冷应连有雪山。
　　上却征车再回首，了然尘土不相关。
　　◎卷.69【忆钓舟】吴融
　　青山小隐枕潺湲，一叶垂纶几溯沿。后浦春风随兴去，
　　南塘秋雨有时眠。惯冲晓雾惊群雁，爱飐残阳入乱烟。
　　回首无人寄惆怅，九衢尘土困扬鞭。
　　◎卷.70【灵宝县西侧津】吴融
　　碧溪潋潋流残阳，晴沙两两眠鸳鸯。柳花无赖苦多暇，
　　蛱蝶有情长自忙。千里宦游成底事，每年风景是他乡。
　　高歌一曲垂鞭去，尽日无人识楚狂。
　　◎卷.71【即席】吴融
　　家住丛台旧，名参绛圃新。醉波疑夺烛，娇态欲沈春。
　　伴雨聊过楚，归云定占秦。桃花正浓暖，争不浪迷人。
　　◎卷.72【出迟】吴融
　　园密花藏易，楼深月到难。酒虚留客尽，灯暗远更残。
　　麝想眉间印，鸦知顶上盘。文王之囿小，莫惜借人看。
　　◎卷.73【送僧归日本国】吴融
　　沧溟分故国，渺渺泛杯归。天尽终期到，人生此别稀。
　　无风亦骇浪，未午已斜晖。系帛何须雁，金乌日日飞。
　　◎卷.74【送僧归破山寺】吴融
　　万里指吴山，高秋杖锡还。别来双阙老，归去片云闲。
　　师在有无外，我婴尘土间。居然本相别，不要惨离颜。
　　◎卷.75【夏夜有寄】吴融
　　月上簟如水，轩高帘在钩。竹声寒不夏，蛩思静先秋。
　　偶得清宵兴，方知白日愁。所思何处远，斜汉欲低流。
　　◎卷.76【春词】吴融
　　鸾镜长侵夜，鸳衾不识寒。羞多转面语，妒极定睛看。
　　金市旧居近，钿车新造宽。春期莫相误，一日百花残。
　　◎卷.77【汴上晚泊】吴融
　　亭上风犹急，桥边月已斜。柳寒难吐絮，浪浊不成花。
　　岐路春三月，园林海一涯。萧然正无寐，夜橹莫咿哑。
　　◎卷.78【送僧南游】吴融
　　战鼙鸣未已，瓶屦抵何乡。偶别尘中易，贪归物外忙。
　　后蝉抛鄠杜，先雁下潇湘。不得从师去，殷勤谢草堂。
　　◎卷.79【戏】吴融
　　恨极同填海，情长抵导江。丁香从小结，莲子彻枝双。
　　整髻花当槛，吹灯月在窗。秦台非久计，早晚降霓幢。
　　◎卷.80【雪中寄卢延让秀才】吴融
　　苦贫皆共雪，吾子岂同悲。永日应无食，经宵必有诗。
　　渚宫寒过节，华省试临期。努力图西去，休将冻馁辞。


第六百八十五卷
　　◎卷.1【花村六韵】吴融
　　地胜非离郭，花深故号村。已怜梁雪重，仍愧楚云繁。
　　山近当吟冷，泉高入梦喧。依稀小有洞，邂逅武陵源。
　　月好频移座，风轻莫闭门。流莺更多思，百啭待黄昏。
　　◎卷.2【赋雪十韵】吴融
　　雨冻轻轻下，风干淅淅吹。喜胜花发处，惊似客来时。
　　河静胶行棹，岩空响折枝。终无鹧鸪识，先有鶺鴒知。
　　马势晨争急，雕声晚更饥。替霜严柏署，藏月上龙墀。
　　百尺楼堪倚，千钱酒要追。朝归紫阁早，漏出建章迟。
　　腊候何曾爽，春工是所资。遥知故溪柳，排比万条丝。
　　◎卷.3【溪边】吴融
　　溪边花满枝，百鸟带香飞。下有一白鹭，日斜翘石矶。
　　◎卷.4【长安逢故人】吴融
　　岁暮长安客，相逢酒一杯。眼前闲事静，心里故山来。
　　池影含新草，林芳动早梅。如何不归去，霜鬓共风埃。
　　◎卷.5【雨夜】吴融
　　旅夕那禁雨，梅天已思秋。未明孤枕倦，相吊一灯愁。
　　有恋惭沧海，无机奈白头。何人得浓睡，溪上钓鱼舟。
　　◎卷.6【旅中送迁客】吴融
　　天南不可去，君去吊灵均。落日青山路，秋风白发人。
　　言危无继者，道在有明神。满目尽胡越，平生何处陈。
　　◎卷.7【寄尚颜师】吴融
　　僧中难得静，静得是吾师。到阙不求紫，归山只爱诗。
　　临风翘雪足，向日剃霜髭。自叹眠漳久，双林动所思。
　　◎卷.8【微雨】吴融
　　天青织未遍，风急舞难成。粉重低飞蝶，黄沈不语莺。
　　自随春霭乱，还放夕阳明。惆怅池塘上，荷珠点点倾。
　　◎卷.9【送广利大师东归】吴融
　　紫殿久沾恩，东归过海门。浮荣知是梦，轻别肯销魂。
　　明发先晨鸟，寒栖入暝猿。蕺山如重到，应老旧云根。
　　◎卷.10【关东献兵部刘员外】吴融
　　昨夜星辰动，仙郎近汉关。玳筵吟雪罢，锦帐押春还。
　　已到青云上，应栖绛圃间。临邛有词赋，一为奏天颜。
　　◎卷.11【途次淮口】吴融
　　寒流万派碧，南渡见烟光。人向隋宫近，山盘楚塞长。
　　有村皆绿暗，无径不红芳。已带伤春病，如何更异乡。
　　◎卷.12【咏柳】吴融
　　自与莺为地，不教花作媒。细应和雨断，轻只爱风裁。
　　好拂锦步障，莫遮铜雀台。灞陵千万树，日暮别离回。
　　◎卷.13【武牢关遇雨】吴融
　　泽春关路迥，暮雨细霏霏。带雾昏河浪，和尘重客衣。
　　望中迷去骑，愁里乱斜晖。惆怅家山远，溟蒙湿翠微。
　　◎卷.14【春寒】吴融
　　固教梅忍落，体与杏藏娇。已过冬疑剩，将来暖未饶。
　　玉阶残雪在，罗荐暗魂销。莫问王孙事，烟芜正寂寥。
　　◎卷.15【早发潼关】吴融
　　天边月初落，马上梦犹残。关树苍苍晓，玉阶澹澹寒。
　　宦游终自苦，身世静堪观。争似山中隐，和云枕碧湍。
　　◎卷.16【送策上人】吴融
　　昨来非有意，今去亦无心。阙下抛新院，江南指旧林。
　　瓶添新涧绿，笠卸晚峰阴。八字如相许，终辞尺组寻。
　　◎卷.17【和诸学士秋夕禁直偶雪】吴融
　　大华积秋雪，禁闱生夜寒。砚冰忧诏急，灯烬惜更残。
　　正遂攀稽愿，翻追访戴欢。更为三日约，高兴未将阑。
　　◎卷.18【御沟十六韵】吴融
　　一水终南下，何年派作沟。穿城初北注，过苑却东流。
　　绕岸清波溢，连宫瑞气浮。去应涵凤沼，来必渗龙湫。
　　激石珠争碎，萦堤练不收。照花长乐曙，泛叶建章秋。
　　影炫金茎表，光摇绮陌头。旁沾画眉府，斜入教箫楼。
　　有雨难澄镜，无萍易掷钩。鼓宜尧女瑟，荡必蔡姬舟。
　　皋著通鸣鹤，津应接斗牛。回风还潋潋，和月更悠悠。
　　浅忆觞堪泛，深思杖可投。只怀泾合虑，不带陇分愁。
　　自有朝宗乐，曾无溃穴忧。不劳夸大汉，清渭贯神州。
　　◎卷.19【赴阙次留献荆南成相公三十韵】吴融
　　分阃兼文德，持衡有武功。荆南知独去，海内更谁同。
　　拔地孤峰秀，当天一鹗雄。云生五色笔，月吐六钧弓。
　　骨格凌秋耸，心源见底空。神清餐沆瀣，气逸饮洪濛。
　　临事成奇策，全身仗至忠。解鞍欺李广，煮弩笑臧洪。
　　往昔逢多难，来兹故统戎。卓旗云梦泽，扑火细腰宫。
　　铲土楼台构，连江雉堞笼。似平铺掌上，疑涌出壶中。
　　岂是劳人力，宁因役鬼工。本遗三户在，今匝万家通。
　　画舸横青雀，危樯列彩虹。席飞巫峡雨，袖拂宋亭风。
　　场广盘球子，池闲引钓筒。礼贤金璧贱，煦物雪霜融。
　　酒满梁尘动，棋残漏滴终。俭常资澹静，贵绝恃穹崇。
　　唯要臣诚显，那求帝渥隆。甘棠名异奭，大树姓非冯。
　　自念为迁客，方谐谒上公。痛知遭止棘，频叹委飘蓬。
　　借宅诛茅绿，分囷指粟红。只惭燕馆盛，宁觉阮途穷。
　　涣汗沾明主，沧浪别钓翁。去曾忧塞马，归欲逐边鸿。
　　积感深于海，衔恩重极嵩。行行柳门路，回首下离东。
　　◎卷.20【三峰府内矮柏十韵】吴融
　　擢秀依黄阁，移根自碧岑。周围虽合抱，直上岂盈寻。
　　远砌行窥顶，当庭坐庇阴。短堪惊众木，高已让他林。
　　日转无长影，风回有细音。不容萝茑附，只耐雪霜侵。
　　玉帐笼应匝，牙旗倚更禁。叶低宜拂席，枝褭易抽簪。
　　绿涧支离久，朱门掩映深。何须一千丈，方有岁寒心。
　　◎卷.21【雪十韵】吴融
　　洒密蔽璇穹，霏霏杳莫穷。迟于雨到地，疾甚絮随风。
　　四野苍茫际，千家晃朗中。夜迷三绕鹊，昼断一行鸿。
　　结片飞琼树，栽花点蕊宫。壅应边尽北，填合海无东。
　　高爱危峰积，低愁暖气融。月交都浩渺，日射更玲珑。
　　送腊辞寒律，迎春入旧丛。自怜曾末至，聊复赋玄功。
　　◎卷.22【和睦州卢中丞题茅堂十韵】吴融
　　有士当今重，忘情自古稀。独开青嶂路，闲掩白云扉。
　　石累千层险，泉分一带微。栋危猿竞下，檐回鸟争归。
　　烟冷茶铛静，波香兰舸飞。好移钟阜蓼，莫种首阳薇。
　　树密含轻雾，川空漾薄晖。芝泥看只捧，蕙带且休围。
　　东郭邻穿履，西林近衲衣。琼瑶一百字，千古见清机。
　　◎卷.23【奉和御制六韵】吴融
　　天晓密云开，亭亭翠葆来。芰荷笼水殿，杨柳蔽风台。
　　恩洽三时雨，欢腾万岁雷。日华偏照御，星彩迥分台。
　　苇岸萦仙棹，莲峰倒玉杯。独惭歌圣德，不是侍臣才。
　　◎卷.24【败帘六韵】吴融
　　有客编来久，弥年断不收。不堪风作候，岂复燕为雠。
　　尽见三重阁，难迷百尺楼。伴灯微掩梦，兼扇劣遮羞。
　　零落亡珠缀，殷勤谢玉钩。凉宵何必卷，月自入轩流。
　　◎卷.25【玉堂种竹六韵】吴融
　　当砌植檀栾，浓阴五月寒。引风穿玉牖，摇露滴金盘。
　　有韵和宫漏，无香杂畹兰。地疑云锁易，日近雪封难。
　　静称围棋会，闲宜阁笔看。他年终结实，不羡树栖鸾。
　　◎卷.26【和韩致光侍郎无题三首十四韵】吴融
　　珠佩元消暑，犀簪自辟尘。掩灯容燕宿，开镜待鸡晨。
　　去懒都忘旧，来多未厌新。每逢忧是梦，长忆故延真。
　　杏小双圆压，山浓两点嚬。瘦难胜宝带，轻欲驭飙轮。
　　篦凤金雕翼，钗鱼玉镂鳞。月明无睡夜，花落断肠春。
　　解舞何须楚，能筝可在秦。怯探同海底，稀遇极天津。
　　绿柰攀宫艳，青梅弄岭珍。管纤银字咽，梭密锦书匀。
　　厌胜还随俗，无疑不避人。可怜三五夕，妩媚善为邻。
　　舞转轻轻雪，歌霏漠漠尘。漫游多卜夜，慵起不知晨。
　　玉箸和妆裛，金莲逐步新。凤笙追北里，鹤驭访南真。
　　有恨都无语，非愁亦有嚬。戏应过蚌浦，飞合入蟾轮。
　　杯样成言鸟，梳文解卧鳞。逢迎大堤晚，离别洞庭春。
　　似玉曾夸赵，如云不让秦。锦收花上露，珠引月中津。
　　木为连枝贵，禽因比翼珍。万峰酥点薄，五色绣妆匀。
　　獭髓求鱼客，鲛绡托海人。寸肠谁与达，洞府四无邻。
　　绮阁临初日，铜台拂暗尘。鷾鸸偏报晓，乌鶂惯惊晨。
　　鱼网裁书数，鹍弦上曲新。病多疑厄重，语切见心真。
　　子母钱征笑，西南月借嚬。捣衣嫌独杵，分袂怨双轮。
　　贝叶教丹觜，金刀寄赤鳞。卷帘吟塞雪，飞楫渡江春。
　　解织宜名蕙，能歌合姓秦。眼穿回雁岭，魂断饮牛津。
　　药自偷来绝，香从窃去珍。茗煎云沫聚，药种玉苗匀。
　　草密应迷客，花繁好避人。长干足风雨，遥夜与谁邻。
　　◎卷.27【倒次元韵】吴融
　　南陌来寻伴，东城去卜邻。生憎无赖客，死忆有情人。
　　似束腰支细，如描发彩匀。黄鹂裁帽贵，紫燕刻钗珍。
　　身近从淄右，家元接观津。雨台谁属楚，花洞不知秦。
　　泪滴空床冷，妆浓满镜春。枕凉欹琥珀，簟洁展麒麟。
　　茂苑廊千步，昭阳扇九轮。阳城迷处笑，京兆画时嚬。
　　鱼子封笺短，蝇头学字真。易判期已远，难讳事还新。
　　艇子愁冲夜，骊驹怕拂晨。如何断岐路，免得见行尘。
　　◎卷.28【个人三十韵】吴融
　　袅袅复盈盈，何年坠玉京。见人还道姓，羞客不称名。
　　故事谙金谷，新居近石城。脸横秋水溢，眉拂远山晴。
　　粉薄涂云母，簪寒篸水晶。催来两桨送，怕起五丝萦。
　　髻学盘桓绾，床依宛转成。博山凝雾重，油壁隐车轻。
　　额点梅花样，心通棘刺情。搔头邀顾遇，约指到平生。
　　鱼网徐徐襞，螺卮浅浅倾。芙蓉褥已展，豆蔻水休更。
　　赵女怜胶腻，丁娘爱烛明。炷香龙荐脑，辟魇虎输精。
　　管咽参差韵，弦嘈倰僜声。花残春寂寂，月落漏丁丁。
　　柳絮联章敏，椒花属思清。剪罗成彩字，销蜡脱珠缨。
　　邂逅当投珮，艰难莫拊楹。熨来身热定，舐得面痕平。
　　匣镜金螭怒，帘旌绣兽狞。颈长堪鹤并，腰细任蜂争。
　　滴泪泉饶竭，论心石未贞。必双成凤去，岂独化蝉鸣。
　　书远肠空断，楼高胆易惊。数钱红带结，斗草蒨裙盛。
　　袂柳阑干小，侵波略彴横。夜愁遥寄雁，晓梦半和莺。
　　翼只思鹣比，根长羡藕并。可怜衣带缓，休赋重行行。
　　◎卷.29【即席十韵】吴融
　　住处方窥宋，平生未嫁卢。暖金轻铸骨，寒玉细凝肤。
　　妒蝶长成伴，伤鸾耐得孤。城堪迷下蔡，台合上姑苏。
　　弄眼难降柳，含茸欲斗蒲。生凉云母扇，直夜博山炉。
　　翡翠交妆镜，鸳鸯入画图。无心同石转，有泪约泉枯。
　　猿渴应须见，鹰饥只待呼。银河正清浅，霓节过来无。
　　◎卷.30【追咏棠梨花十韵】吴融
　　蜀地从来胜，棠梨第一花。更应无软弱，别自有妍华。
　　不贵绡为雾，难降绮作霞。移须归紫府，驻合饵丹砂。
　　密映弹琴宅，深藏卖酒家。夜宜红蜡照，春称锦筵遮。
　　连庙魂栖望，飘江字绕巴。未饶酥点薄，兼妒雪飞斜。
　　旧赏三年断，新期万里赊。长安如种得，谁定牡丹夸。
　　◎卷.31【绵竹山四十韵】吴融
　　绵竹东西隅，千峰势相属。崚嶒压东巴，连延罗古蜀。
　　方者露圭角，尖者钻箭簇。引者蛾眉弯，敛者鸢肩缩。
　　尾蟉青蛇盘，颈低玄兔伏。横来突若奔，直上森如束。
　　岁在作噩年，铜梁摇虿毒。相国京兆公，九命来作牧。
　　戎提虎仆毛，专奉狼头纛。行府寄精庐，开窗对林麓。
　　是时重阳后，天气旷清肃。兹山昏晓开，一一在人目。
　　霜空正泬寥，浓翠霏扑扑。披海出珊瑚，贴天堆碧玉。
　　俄然阴霾作，城郭才霢霂。绝顶已凝雪，晃朗开红旭。
　　初疑昆仑下，夭矫龙衔烛。亦似蓬莱巅，金银台叠蹙。
　　紫霞或旁映，绮段铺繁褥。晚照忽斜笼，赤城差断续。
　　又如煮吴盐，万万盆初熟。又如濯楚练，千千匹未轴。
　　又如水晶宫，蛟螭结川渎。又如钟乳洞，电雷开岩谷。
　　丹青画不成，造化供难足。合有羽衣人，飘飖曳烟躅。
　　合有五色禽，叫啸含仙曲。根虽限剑门，穴必通林屋。
　　方诸沧海隔，欲去忧沦覆。群玉缥缈间，未可量往复。
　　何如当此境，终朝旷遐瞩。往往草檄馀，吟哦思幽独。
　　早晚扫欃枪，笳鼓迎畅毂。休飞霹雳车，罢系虾蟆木。
　　勒铭燕然山，万代垂芬郁。然后恣逍遥，独往群麋鹿。
　　不管安与危，不问荣与辱。但乐濠梁鱼，岂怨钟山鹄。
　　纫兰以围腰，采芝将实腹。石床须卧平，一任闲云触。
　　◎卷.32【祝风三十二韵】吴融
　　我有二顷田，长洲东百里。环涂为之区，积葑相连纚。
　　松江流其旁，春夏多苦水。堤防苟不时，泛滥即无已。
　　粤余病眠久，而复家无峙。田峻不胜荒，农功皆废弛。
　　他稼已如云，我田方欲莳。四际上通波，兼之葭与苇。
　　是时立秋后，烟露浩凄矣。虽然遣毕功，萎约都无几。
　　如何海上风，连日从空起。似欲驱沧溟，来沃具区里。
　　噫嘻尔风师，吴中多豪士。囷仓过九年，一粒惜如死。
　　籴贱兼粜贵，凶年翻大喜。只是疲羸苦，才饥须易子。
　　余仍轗轲者，进趋年二纪。秋不安一食，春不闲一晷。
　　肠回为多别，骨瘦因积毁。咳唾莫逢人，揶揄空睹鬼。
　　中又值干戈，遑遑常转徙。故隐茅山西，今来笠泽涘。
　　荒者不复寻，葺者还有以。将正陶令巾，又盖姜肱被。
　　不敢务有馀，有馀必骄鄙。所期免假匄，假匄多惭耻。
　　骄鄙既不生，惭耻更能弭。自可致逍遥，无妨阅经史。
　　吁余将四十，满望只如此。干泽尚多难，学稼兹复尔。
　　穷达虽系命，祸福生所履。天不饥死余，飘风当自止。
　　◎卷.33【金陵怀古】吴融
　　玉树声沉战舰收，万家冠盖入中州。
　　只应江令偏惆怅，头白归来是客游。
　　◎卷.34【凉思】吴融
　　松间小槛接波平，月淡烟沉暑气清。
　　半夜水禽栖不定，绿荷风动露珠倾。
　　◎卷.35【鲛绡】吴融
　　云供片段月供光，贫女寒机枉自忙。
　　莫道不蚕能致此，海边何事有扶桑。
　　◎卷.36【潮】吴融
　　暮去朝来无定期，桑田长被此声移。
　　蓬莱若探人间事，一日还应两度知。
　　◎卷.37【忘忧花】吴融
　　繁红落尽始凄凉，直道忘忧也未忘。
　　数朵殷红似春在，春愁特此系人肠。
　　◎卷.38【忆街西所居】吴融
　　衡门一别梦难稀，人欲归时不得归。
　　长忆去年寒食夜，杏花零落雨霏霏。
　　◎卷.39【云】吴融
　　南北东西似客身，远峰高鸟自为邻。
　　清歌一曲犹能住，莫道无心胜得人。
　　◎卷.40【华清宫四首】吴融
　　中原无鹿海无波，凤辇鸾旗出幸多。
　　今日故宫归寂寞，太平功业在山河。
　　渔阳烽火照函关，玉辇匆匆下此山。
　　一曲羽衣听不尽，至今遗恨水潺潺。
　　上皇銮辂重巡游，雨泪无言独倚楼。
　　惆怅眼前多少事，落花明月满宫秋。
　　别殿和云锁翠微，太真遗像梦依依。
　　玉皇掩泪频惆怅，应叹僧繇彩笔飞。
　　◎卷.41【陈琳墓】吴融
　　冀州飞檄傲英雄，却把文辞事邺宫。
　　纵道笔端由我得，九泉何面见袁公。
　　◎卷.42【湖州朝阳楼】吴融
　　十二亭亭占晓光，隋家浪说有迷藏。
　　仲宣题尽平生恨，别处应难看屋梁。
　　◎卷.43【卖花翁】吴融
　　和烟和露一丛花，担入宫城许史家。
　　惆怅东风无处说，不教闲地著春华。
　　◎卷.44【自讽】吴融
　　世路升沉合自安，故人何必苦相干。
　　涂穷始解东归去，莫过严光七里滩。
　　◎卷.45【送杜鹃花】吴融
　　春红始谢又秋红，息国亡来入楚宫。
　　应是蜀冤啼不尽，更凭颜色诉西风。
　　◎卷.46【西京道中闻蛙】吴融
　　雨馀林外夕烟沉，忽有蛙声伴客吟。
　　莫怪闻时倍惆怅，稚圭蓬荜在山阴。
　　◎卷.47【情】吴融
　　依依脉脉两如何，细似轻丝渺似波。
　　月不长圆花易落，一生惆怅为伊多。
　　◎卷.48【送荆南从事之岳州】吴融
　　秋拂湖光一镜开，庾郎兰棹好徘徊。
　　遥知月落酒醒处，五十弦从波上来。
　　◎卷.49【渡淮作】吴融
　　红杏花时辞汉苑，黄梅雨里上淮船。
　　雨迎花送长如此，辜负东风十四年。
　　◎卷.50【薛舍人见征恩赐香并二十八字同寄】吴融
　　往岁知君侍武皇，今来何用紫罗囊。
　　都缘有意重熏裛，更洒江毫上玉堂。
　　◎卷.51【王母庙】吴融
　　鸾龙一夜降昆丘，遗庙千年枕碧流。
　　赚得武皇心力尽，忍看烟草茂陵秋。
　　◎卷.52【途中阻风】吴融
　　洛阳寒食苦多风，扫荡春华一半空。
　　莫道芳蹊尽成实，野花犹有未开丛。
　　◎卷.53【楚事】吴融
　　悲秋应亦抵伤春，屈宋当年并楚臣。
　　何事从来好时节，只将惆怅付词人。
　　◎卷.54【和僧咏牡丹】吴融
　　万缘销尽本无心，何事看花恨却深。
　　都是支郎足情调，坠香残蕊亦成吟。
　　◎卷.55【豫让】吴融
　　韩魏同谋反覆深，晋阳三板免成沉。
　　赵衰当面何须恨，不把干将访负心。
　　◎卷.56【和寄座主尚书】吴融
　　偶逢戎旅战争日，岂是明时放逐臣。
　　不用裁诗苦惆怅，风雷看起卧龙身。
　　◎卷.57【江行】吴融
　　霞低水远碧翻红，一棹无边落照中。
　　说示北人应不爱，锦遮泥健马追风。
　　◎卷.58【旅馆梅花】吴融
　　清香无以敌寒梅，可爱他乡独看来。
　　为忆故溪千万树，几年辜负雪中开。
　　◎卷.59【水鸟】吴融
　　烟为行止水为家，两两三三睡暖沙。
　　为谢离鸾兼别鹄，如何禁得向天涯。
　　◎卷.60【杨花】吴融
　　不斗秾华不占红，自飞晴野雪濛濛。
　　百花长恨风吹落，唯有杨花独爱风。
　　◎卷.61【水调】吴融
　　凿河千里走黄沙，沙殿西来动日华。
　　可道新声是亡国，且贪惆怅后庭花。
　　◎卷.62【秋夕楼居】吴融
　　月里青山淡如画，露中黄叶飒然秋。
　　危栏倚遍都无寐，只恐星河堕入楼。
　　◎卷.63【经苻坚墓】吴融
　　百里烟尘散杳冥，新平一隰草青青。
　　八公山石君知否，休更中原作彗星。
　　◎卷.64【松江晚泊】吴融
　　吴台越峤两分津，万万樯乌簇夜云。
　　吟尽长江一江月，更无人似谢将军。
　　◎卷.65【送薛学士赴任峡州二首】吴融
　　负谴虽安不敢安，叠猿声里独之官。
　　莫将彩笔闲抛掷，更待淮王诏草看。
　　片帆飞入峡云深，带雨兼风动楚吟。
　　何似玉堂裁诏罢，月斜鳷鹊漏沈沈。
　　◎卷.66【送许校书】吴融
　　故人言别倍依依，病里班荆苦忆违。
　　明日柳亭门外路，不知谁赋送将归。
　　◎卷.67【蛱蝶】吴融
　　两两自依依，南园烟露微。住时须并住，飞处要交飞。
　　草浅忧惊吹，花残惜晚晖。长交撷芳女，夜梦远人归。


第六百八十六卷
　　◎卷.1【阌乡寓居十首·阿对泉】吴融
　　六载抽毫侍禁闱，可堪多病决然归。
　　五陵年少如相问，阿对泉头一布衣。
　　◎卷.2【阌乡寓居十首·蛙声】吴融
　　稚圭伦鉴未精通，只把蛙声鼓吹同。
　　君听月明人静夜，肯饶天籁与松风。
　　◎卷.3【阌乡寓居十首·茆堂】吴融
　　结得茆檐瞰碧溪，闲云之外不同栖。
　　犹嫌未远函关道，正睡刚闻报晓鸡。
　　◎卷.4【阌乡寓居十首·清溪】吴融
　　清溪见底露苍苔，密竹垂藤锁不开。
　　应是仙家在深处，爱流花片引人来。
　　◎卷.5【阌乡寓居十首·钓竿】吴融
　　曾抛钓渚入秦关，今却持竿傍碧滩。
　　认得旧溪兼旧意，恰如羊祜识金环。
　　◎卷.6【阌乡寓居十首·山僧】吴融
　　石臼山头有一僧，朝无香积夜无灯。
　　近嫌俗客知踪迹，拟向中方断石层。
　　◎卷.7【阌乡寓居十首·小径】吴融
　　碍竹妨花一径幽，攀援可到玉峰头。
　　若教须作康庄好，更有高车驷马忧。
　　◎卷.8【阌乡寓居十首·闻提壶鸟】吴融
　　早于批鵊巧于莺，故国春林足此声。
　　今在天涯别馆里，为君沽酒复何情。
　　◎卷.9【阌乡寓居十首·木塔偶题】吴融
　　西南古刹近芳林，偶得高秋试一吟。
　　无限黄花衬黄叶，可须春月始伤心。
　　◎卷.10【阌乡寓居十首·山禽】吴融
　　碧嶂为家烟外栖，衔红啄翠入芳蹊。
　　可能知我心无定，频袅花枝拂面啼。
　　◎卷.11【闻歌】吴融
　　贯珠一夜奏累累，尽是荀家旧教词。
　　落尽梁尘肠不断，九原谁报小怜知。
　　◎卷.12【即席】吴融
　　竹引丝随袅翠楼，满筵惊动玉关秋。
　　何人借与丹青笔，画取当时八字愁。
　　◎卷.13【便殿候对】吴融
　　宣呼昼入蕊珠宫，玉女窗扉薄雾笼。
　　待得华胥春梦觉，半竿斜日下厢风。
　　◎卷.14【南迁途中作七首·登七盘岭二首】吴融
　　才非贾傅亦迁官，五月驱羸上七盘。
　　从此自知身计定，不能回首望长安。
　　七盘岭上一长号，将谓青天鉴郁陶。
　　近日青天都不鉴，七盘应是未高高。
　　◎卷.15【南迁途中作七首·渡汉江初尝鳊鱼有作】吴融
　　啸父知机先忆鱼，季鹰无事已思鲈。
　　自惭初识查头味，正是栖栖哭阮涂。
　　◎卷.16【南迁途中作七首·溪翁】吴融
　　饭稻羹菰晓复昏，碧滩声里长诸孙。
　　应嗟独上涔阳客，排比椒浆奠楚魂。
　　◎卷.17【南迁途中作七首·寄友人】吴融
　　惊魂往往坐疑飘，便好为文慰寂寥。
　　若待清湘葬鱼了，纵然招得不堪招。
　　◎卷.18【南迁途中作七首·途中偶怀】吴融
　　无路能酬国士恩，短亭寂寂到黄昏。
　　回肠一寸危如线，赖得商山未有猿。
　　◎卷.19【南迁途中作七首·访贯休上人】吴融
　　休公为我设兰汤，方便教人学洗肠。
　　自觉尘缨顿潇洒，南行不复问沧浪。
　　◎卷.20【鸳鸯】吴融
　　翠翘红颈覆金衣，滩上双双去又归。
　　长短死生无两处，可怜黄鹄爱分飞。
　　◎卷.21【野步】吴融
　　一曲两曲涧边草，千枝万枝村落花。
　　携筇深去不知处，几叹山阿隔酒家。
　　◎卷.22【酬僧】吴融
　　玉堂全不限常朝，卧待重城宿雾销。
　　翻忆故山深雪里，满炉枯柏带烟烧。
　　◎卷.23【买带花樱桃】吴融
　　粉红轻浅靓妆新，和露和烟别近邻。
　　万一有情应有恨，一年荣落两家春。
　　◎卷.24【海棠二首】吴融
　　太尉园林两树春，年年奔走探花人。
　　今来独倚荆山看，回首长安落战尘。
　　云绽霞铺锦水头，占春颜色最风流。
　　若教更近天街种，马上多逢醉五侯。
　　◎卷.25【送僧上峡归东蜀】吴融
　　巴字江流一棹回，紫袈裟是禁中裁。
　　如从十二峰前过，莫赋佳人殊未来。
　　◎卷.26【杏花】吴融
　　春物竞相妒，杏花应最娇。红轻欲愁杀，粉薄似啼销。
　　愿作南华蝶，翩翩绕此条。
　　◎卷.27【草】吴融
　　染亦不可成，画亦不可得。苌弘未死时，应无此颜色。
　　◎卷.28【和杨侍郎】吴融
　　目极家山远，身拘禁苑深。烟霄惭暮齿，麋鹿愧初心。
　　◎卷.29【山居喜友人相访】吴融
　　秋雨空山夜，非君不此来。高于剡溪雪，一棹到门回。
　　◎卷.30【远山】吴融
　　隐隐隔千里，巍巍知几重。平时未能去，梦断一声钟。
　　◎卷.31【江树】吴融
　　终日冲奔浪，何年坠乱风。谢公堪入咏，目极在云中。
　　◎卷.32【蔷薇】吴融
　　万卉春风度，繁花夏景长。馆娃人尽醉，西子始新妆。
　　◎卷.33【梅雨】吴融
　　浑开又密望中迷，乳燕归迟粉竹低。扑地暗来飞野马，
　　舞风斜去散醯鸡。初从滴沥妨琴榭，渐到潺湲绕药畦。
　　少傍海边飘泊处，中庭自有两犁泥。
　　◎卷.34【登途怀友人】吴融
　　日落野原秀，雨馀云物闲。清时正愁绝，高处正跻攀。
　　京洛遥天外，江河战鼓间。孤怀欲谁寄，应望塞鸿还。
　　◎卷.35【闻蝉】吴融
　　夏在先催过，秋赊已被迎。自应人不会，莫道物无情。
　　木叶纵未落，鬓丝还易生。西风正相乱，休上夕阳城。
　　◎卷.36【秋色】吴融
　　染不成乾画未销，霏霏拂拂又迢迢。
　　曾从建业城边路，蔓草寒烟锁六朝。
　　◎卷.37【自讽】吴融
　　本是沧洲把钓人，无端三署接清尘。
　　从来不解长流涕，也渡湘漓作逐臣。
　　◎卷.38【宿青云驿】吴融
　　苍黄负谴走商颜，保得微躬出武关。
　　今夜青云驿前月，伴吟应到落西山。
　　◎卷.39【秋闻子规】吴融
　　年年春恨化冤魂，血染枝红压叠繁。
　　正是西风花落尽，不知何处认啼痕。
　　◎卷.40【荆南席上闻歌】吴融
　　迎愁敛黛一声分，吊屈江边日暮闻。
　　何事遏云翻不定，自缘踪迹爱行云。
　　◎卷.41【武关】吴融
　　时来时去若循环，双阖平云谩锁山。只道地教秦设险，
　　不知天与汉为关。贪生莫作千年计，到了都成一梦闲。
　　争得便如岩下水，从他兴废自潺潺。
　　◎卷.42【月夕追事】吴融
　　曾听豪家碧玉歌，云床冰簟落秋河。月临高阁帘无影，
　　风过回廊幕有波。屈指尽随云雨散，满头赢得雪霜多。
　　此时空见清凉影，来伴蛩声咽砌莎。
　　◎卷.43【上阳宫辞】吴融
　　苑路青青半是苔，翠华西去未知回。景阳春漏无人报，
　　太液秋波有雁来。单影可堪明月照，红颜无奈落花催。
　　谁能赋得长门事，不惜千金奉酒杯。
　　◎卷.44【送于员外归隐蓝田】吴融
　　曾吟工部两峰寒，今日星郎得挂冠。吾道不行归始是，
　　世情如此住应难。围棋已访生云石，把钓先寻急雨滩。
　　若遇秦时雪髯客，紫芝兼可备朝餐。
　　◎卷.45【废宅】吴融
　　风飘碧瓦雨摧垣，却有邻人与锁门。几树好花闲白昼，
　　满庭荒草易黄昏。放鱼池涸蛙争聚，栖燕梁空雀自喧。
　　不独凄凉眼前事，咸阳一火便成原。
　　◎卷.46【湖州晚望】吴融
　　鼓角迎秋晚韵长，断虹疏雨间微阳。两条溪水分头碧，
　　四面人家入骨凉。独鸟归时云斗迥，残蝉急处日争忙。
　　他年若得壶中术，一簇汀洲尽贮将。
　　◎卷.47【宋玉宅】吴融
　　草白烟寒半野陂，临江旧宅指遗基。已怀湘浦招魂事，
　　更忆高唐说梦时。穿径早曾闻客住，登墙岂复见人窥。
　　今朝送别还经此，吟断当年几许悲。
　　◎卷.48【春晚书怀】吴融
　　落尽红芳春意阑，绿芜空锁辟疆园。嫦娥断影霜轮冷，
　　帝子无踪泪竹繁。未达东邻还绝想，不劳南浦更销魂。
　　晚来虽共残莺约，争奈风凄又雨昏。
　　◎卷.49【寄杨侍郎】吴融
　　云情鹤态莫夸慵，正上仙楼十二重。吟逸易沈鳷鹊月，
　　梦长先断景阳钟。奇文已刻金书券，秘语看镌玉检封。
　　何事春来待归隐，探知溪畔有风松。
　　◎卷.50【杏花】吴融
　　粉薄红轻掩敛羞，花中占断得风流。软非因醉都无力，
　　凝不成歌亦自愁。独照影时临水畔，最含情处出墙头。
　　裴回尽日难成别，更待黄昏对酒楼。
　　◎卷.51【宪丞裴公上洛退居有寄二首】吴融
　　鸿在冥冥已自由，紫芝峰下更高秋。抛来簪绂都如梦，
　　泥著杯香不为愁。晚树拂檐风脱翠，夜滩当户月和流。
　　自嗟不得从公去，共上仙家十二楼。
　　瘦如仙鹤爽风篁，外却尘嚣兴绪长。偶坐几回沈皓月，
　　闲吟是处到残阳。门前立使修书懒，花下留宾压酒忙。
　　目断琼林攀不得，一重丹水抵三湘。
　　◎卷.52【丛祠】吴融
　　丛祠一炬照秦川，雨散云飞二十年。长路未归萍逐水，
　　旧居难问草平烟。金鞍正伴桐乡客，粉壁犹怀桂苑仙。
　　何必向来曾识面，拂尘看字也凄然。
　　◎卷.53【分水岭】吴融
　　两派潺湲不暂停，岭头长泻别离情。南随去马通巴栈，
　　北逐归人达渭城。澄处好窥双黛影，咽时堪寄断肠声。
　　紫溪旧隐还如此，清夜梁山月更明。
　　◎卷.54【赴职西川过便桥书怀寄同年】吴融
　　平门桥下水东驰，万里从军一望时。乡思旋生芳草见，
　　客愁何限夕阳知。秦陵无树烟犹锁，汉苑空墙浪欲吹。
　　不是伤春爱回首，杏坛恩重马迟迟。
　　◎卷.55【太保中书令军前新楼】吴融
　　十二阑干压锦城，半空人语落滩声。风流近接平津阁，
　　气色高含细柳营。尽日卷帘江草绿，有时欹枕雪峰晴。
　　不知捧诏朝天后，谁此登临看月明。
　　◎卷.56【玉女庙】吴融
　　九清何日降仙霓，掩映荒祠路欲迷。愁黛不开山浅浅，
　　离心长在草萋萋。檐横渌派王馀掷，窗袅红枝杜宇啼。
　　若得洗头盆置此，靓妆无复碧莲西。
　　◎卷.57【坤维军前寄江南弟兄】吴融
　　二年征战剑山秋，家在松江白浪头。关月几时干客泪，
　　戍烟终日起乡愁。未知辽堞何当下，转觉燕台不易酬。
　　独羡一声南去雁，满天风雨到汀州。
　　◎卷.58【浐水席上献座主侍郎】吴融
　　暖泉宫里告虔回，略避红尘小宴开。落絮已随流水去，
　　啼莺还傍夕阳来。草能缘岸侵罗荐，花不容枝蘸玉杯。
　　莫讶诸生中独醉，感恩伤别正难裁。
　　◎卷.59【送知古上人】吴融
　　昔年离别浙河东，多难相逢旧楚宫。振锡才寻三径草，
　　登船忽挂一帆风。几程村饭添盂白，何处山花照衲红。
　　不似投荒憔悴客，沧浪无际问渔翁。
　　◎卷.60【和座主尚书登布善寺楼】吴融
　　往事何时不系肠，更堪凝睇白云乡。楚王城垒空秋色，
　　羊祜江山只暝光。林下远分南去马，渡头偏认北归航。
　　谁知此日凭轩处，一笔工夫胜七襄。
　　◎卷.61【金桥感事】吴融
　　太行和雪叠晴空，二月春郊尚朔风。饮马早闻临渭北，
　　射雕今欲过山东。百年徒有伊川叹，五利宁无魏绛功。
　　日暮长亭正愁绝，哀笳一曲戍烟中。
　　◎卷.62【萧县道中】吴融
　　戍火三笼滞晚程，枯桑系马上寒城。满川落照无人过，
　　卷地飞蓬有烧明。楚客早闻歌凤德，刘琨休更舞鸡声。
　　草堂旧隐终归去，寄语岩猿莫晓惊。
　　◎卷.63【题衮州泗河中石床（李白、杜甫皆此饮咏）】吴融
　　一片苔床水漱痕，何人清赏动乾坤。谪仙醉后云为态，
　　野客吟时月作魂。光景不回波自远，风流难问石无言。
　　迩来多少登临客，千载谁将胜事论。
　　◎卷.64【禁直偶书】吴融
　　玉皇新复五城居，仙馆词臣在碧虚。锦砌渐看翻芍药，
　　锁窗还咏隔蟾蜍。敢期林上灵乌语，贪草云间彩凤书。
　　争奈沧洲频入梦，白波无际落红蕖。
　　◎卷.65【送弟东归】吴融
　　偶持麟笔侍金闺，梦想三年在故溪。祖竹定欺檐雪折，
　　稚杉应拂栋云齐。谩劳筋力趋丹凤，可有文词咏碧鸡。
　　此别更无闲事嘱，北山高处谢猿啼。
　　◎卷.66【和座主尚书春日郊居】吴融
　　海燕初归朔雁回，静眠深掩百花台。春蔬已为高僧掇，
　　腊酝还因熟客开。檐外暖丝兼絮堕，槛前轻浪带鸥来。
　　谢公难避苍生意，自古风流必上台。
　　◎卷.67【僧舍白牡丹二首】吴融
　　腻若裁云薄缀霜，春残独自殿群芳。梅妆向日霏霏暖，
　　纨扇摇风闪闪光。月魄照来空见影，露华凝后更多香。
　　天生洁白宜清净，何必殷红映洞房。
　　侯家万朵簇霞丹，若并霜林素艳难。合影只应天际月，
　　分香多是畹中兰。虽饶百卉争先发，还在三春向后残。
　　想得惠林凭此槛，肯将荣落意来看。
　　◎卷.68【八月十五夜禁直寄同僚】吴融
　　中秋月满尽相寻，独入非烟宿禁林。曾恨人间千里隔，
　　更堪天上九门深。明涵太液鱼龙定，静锁圆灵象纬沈。
　　目断枚皋何处在，阑干十二忆登临。
　　◎卷.69【上巳日花下闲看】吴融
　　十里香尘扑马飞，碧莲峰下踏青时。云鬟照水和花重，
　　罗袖抬风惹絮迟。可便无心邀妩媚，还应有泪忆袁熙。
　　如烟如梦争寻得，溪柳回头万万丝。
　　◎卷.70【禅院弈棋偶题】吴融
　　裛尘丝雨送微凉，偶出樊笼入道场。半偈已能消万事，
　　一枰兼得了残阳。寻知世界都如梦，自喜身心甚不忙。
　　更约西风摇落后，醉来终日卧禅房。
　　◎卷.71【和张舍人】吴融
　　玉女盆边雪未销，正多春事莫无憀。杏花向日红匀脸，
　　云带环山白系腰。莺转树头欹枕听，冻开泉眼杖藜挑。
　　陵迁谷变如须问，控鹤山人字子乔。
　　◎卷.72【送友赴阙】吴融
　　故人归去指翔鸾，乐带离声可有欢。驿路两行秋吹急，
　　渭波千叠夕阳寒。空郊已叹周禾熟，旧苑应寻汉火残。
　　遥羡从公无一事，探花先醉曲江干。
　　◎卷.73【过邓城县作】吴融
　　不用登临足感伤，古来今往尽茫茫。未知尧桀谁臧否，
　　可便彭殇有短长。楚垒万重多故事，汉波千叠更残阳。
　　到头一切皆身外，只觉关身是醉乡。
　　◎卷.74【文德初闻车驾东游】吴融
　　龙旆丛丛下剑门，还将瑞气入中原。鳌头一荡山虽没，
　　乌足重安日不昏。晋客已知周礼在，秦人仍喜汉官存。
　　自怜闲坐渔矶石，万级云台落梦魂。
　　◎卷.75【子规】吴融
　　举国繁华委逝川，羽毛飘荡一年年。他山叫处花成血，
　　旧苑春来草似烟。雨暗不离浓绿树，月斜长吊欲明天。
　　湘江日暮声凄切，愁杀行人归去船。
　　◎卷.76【简州归降贺京兆公】吴融
　　分栋山前曙色开，三千铁骑简州回。云间堕箭飞书去，
　　风里擎竿露布来。古谓伐谋为上策，今看静胜自中台。
　　功名一似淮西事，只是元臣不姓裴。
　　◎卷.77【登汉州城楼】吴融
　　雨馀秋色拂孤城，远目凝时万象清。叠翠北来千嶂尽，
　　漫流东去一江平。从军固有荆州乐，怀古能无岘首情。
　　欲下阑干一回首，乌归帆没戍烟明。
　　◎卷.78【岐下寓居见槐花落因寄从事】吴融
　　才开便落不胜黄，覆著庭莎衬夕阳。只共蝉催双鬓老，
　　可知人已十年忙。晓窗须为吟秋兴，夜枕应教梦帝乡。
　　蜀国马卿看从猎，肯将闲事入凄凉。
　　◎卷.79【和人有感】吴融
　　莫愁家住石城西，月坠星沈客到迷。一院无人春寂寂，
　　九原何处草萋萋。香魂未散烟笼水，舞袖休翻柳拂堤。
　　兰棹一移风雨急，流莺千万莫长啼。


第六百八十七卷
　　◎卷.1【春归次金陵】吴融
　　春阴漠漠覆江城，南国归桡趁晚程。水上驿流初过雨，
　　树笼堤处不离莺。迹疏冠盖兼无梦，地近乡园自有情。
　　便被东风动离思，杨花千里雪中行。
　　◎卷.2【途中见杏花】吴融
　　一枝红艳出墙头，墙外行人正独愁。长得看来犹有恨，
　　可堪逢处更难留。林空色暝莺先到，春浅香寒蝶未游。
　　更忆帝乡千万树，澹烟笼日暗神州。
　　◎卷.3【秋日经别墅】吴融
　　别墅萧条海上村，偶期兰菊与琴尊。檐横碧嶂秋光近，
　　树带闲潮晚色昏。幸有白云眠楚客，不劳芳草思王孙。
　　北山移去前文在，无复教人叹晓猿。
　　◎卷.4【红叶】吴融
　　露染霜干片片轻，斜阳照处转烘明。和烟飘落九秋色，
　　随浪泛将千里情。几夜月中藏鸟影，谁家庭际伴蛩声。
　　一时衰飒无多恨，看着清风彩剪成。
　　◎卷.5【离霅溪感事献郑员外】吴融
　　足恨饶悲不自由，萍无根蒂水长流。庾公明月吟连曙，
　　谢守青山看入秋。一饭意专堪便死，千金诺在转难酬。
　　云沈鸟去回头否，平子才多好赋愁。
　　◎卷.6【岐州安西门】吴融
　　安西门外彻安西，一百年前断鼓鼙。犬解人歌曾入唱，
　　马称龙子几来嘶。自从辽水烟尘起，更到涂山道路迷。
　　今日登临须下泪，行人无个草萋萋。
　　◎卷.7【关西驿亭即事】吴融
　　晚霞零落雨初收，关上危阑独怅留。千里好春聊极目，
　　五陵无事莫回头。山犹带雪霏霏恨，柳未禁寒冉冉愁。
　　直是无情也肠断，鸟归帆没水空流。
　　◎卷.8【望嵩山】吴融
　　三十六峰危似冠，晴楼百尺独登看。高凌鸟外青冥窄，
　　翠落人间白昼寒。不觉衡阳遮雁过，如何钟阜斗龙盘。
　　始知万岁声长在，只待东巡动玉鸾。
　　◎卷.9【题湖城县西道中槐树】吴融
　　零落欹斜此路中，盛时曾识太平风。晓迷天仗归春苑，
　　暮送鸾旗指洛宫。一自烟尘生蓟北，更无消息幸关东。
　　而今只有孤根在，鸟啄虫穿没乱蓬。
　　◎卷.10【东归次瀛上】吴融
　　暖烟轻淡草霏霏，一片晴山衬夕晖。水露浅沙无客泛，
　　树连疏苑有莺飞。自从身与沧浪别，长被春教寂寞归。
　　回首青门不知处，向人杨柳莫依依。
　　◎卷.11【偶书】吴融
　　青牛关畔寄孤村，山当屏风石当门。芳树绿阴连蔽芾，
　　长河飞浪接昆仑。苔田绿后蛙争聚，麦垄黄时雀更喧。
　　只此无心便无事，避人何必武陵源。
　　◎卷.12【得京中亲友书，讶久无音耗，以诗代谢】吴融
　　退闲何事不忘机，况限溪云静掩扉。马颊浪高鱼去少，
　　鸡鸣关险雁来稀。无才敢更期连茹，有意兼思学采薇。
　　珍重故人知我者，九霄休复寄音徽。
　　◎卷.13【即事】吴融
　　抵鹊山前云掩扉，更甘终老脱朝衣。晓窥青镜千峰入，
　　暮倚长松独鹤归。云里引来泉脉细，雨中移得药苗肥。
　　何须一箸鲈鱼脍，始挂孤帆问钓矶。
　　◎卷.14【病中宜茯苓寄李谏议】吴融
　　千年茯菟带龙鳞，太华峰头得最珍。金鼎晓煎云漾粉，
　　玉瓯寒贮露含津。南宫已借征诗客，内署今还托谏臣。
　　飞檄愈风知妙手，也须分药救漳滨。
　　◎卷.15【槎】吴融
　　浪痕龙迹老欹危，流落何时别故枝。岁月空教苔藓积，
　　芳菲长倩薜萝知。有文在朽人难识，无蠹藏心鸟莫窥。
　　家近沧浪从泛去，碧天消息不参差。
　　◎卷.16【汴上观】吴融
　　九曲河冰半段来，严霜结出劲风裁。非时已认蝉飘翼，
　　到海须忧蚌失胎。千里风清闻戛玉，几人东下忆奔雷。
　　殷勤莫碍星槎路，从看天津弄杼回。
　　◎卷.17【闲居有作】吴融
　　依依芳树拂檐平，绕竹清流浸骨清。爱弄绿苔鱼自跃，
　　惯偷红果鸟无声。踏青堤上烟多绿，拾翠江边月更明。
　　只此超然长往是，几人能遂铸金成。
　　◎卷.18【离岐下题西湖】吴融
　　送夏迎秋几醉来，不堪行色被蝉催。身随渭水看归远，
　　梦挂秦云约自回。雨细若为抛钓艇，月明谁复上歌台。
　　千波万浪西风急，更为红蕖把一杯。
　　◎卷.19【岐阳蒙相国对宅因抒怀投献】吴融
　　风有危亭月有台，平津阁畔好裴回。虽非宋玉诛茅至，
　　且学王家种竹来。已得静居从马歇，不堪行色被蝉催。
　　故园兰菊三千里，旅梦方应校懒回。
　　◎卷.20【晚泊松江】吴融
　　落日停桡古渡边，古今踪迹一苍然。平沙尽处云藏树，
　　远吹收来水定天。正困东西千里路，可怜潇洒五湖船。
　　如何不及前贤事，却谢鲈鱼在洛川。
　　◎卷.21【过渑池书事】吴融
　　渑池城郭半遗基，无限春愁挂落晖。柳渡风轻花浪绿，
　　麦田烟暖锦鸡飞。相如忠烈千秋断，二主英雄一梦归。
　　莫道新亭人对泣，异乡殊代也沾衣。
　　◎卷.22【富春】吴融
　　水送山迎入富春，一川如画晚晴新。云低远渡帆来重，
　　潮落寒沙鸟下频。未必柳间无谢客，也应花里有秦人。
　　严光万古清风在，不敢停桡更问津。
　　◎卷.23【高侍御话及皮博士池中白莲因成一章寄博士兼奉呈】吴融
　　白玉花开绿锦池，风流御史报人知。看来应是云中堕，
　　偷去须从月下移。已被乱蝉催晼晚，更禁凉雨动褵褷。
　　习家秋色堪图画，只欠山公倒接z5。
　　◎卷.29【忆猿】吴融
　　翠微云敛日沈空，叫彻青冥怨不穷。连臂影垂溪色里，
　　断肠声尽月明中。静含烟峡凄凄雨，高弄霜天袅袅风。
　　犹有北山归意在，少惊佳树近房栊。
　　◎卷.30【红树】吴融
　　一声南雁已先红，神女霜飞叶叶同。自是孤根非暖地，
　　莫惊他木耐秋风。暖烟散去阴全薄，明月临来影半空。
　　长忆洞庭千万树，照山横浦夕阳中。
　　◎卷.31【新雁】吴融
　　湘浦波春始北归，玉关摇落又南飞。数声飘去和秋色，
　　一字横来背晚晖。紫阁高翻云幂幂，灞川低渡雨微微。
　　莫从思妇台边过，未得征人万里衣。
　　◎卷.32【海上秋怀】吴融
　　辞无珪组隐无才，门向潮头过处开。几度黄昏逢罔象，
　　有时红旭见蓬莱。碛连荒戍频频火，天绝纤云往往雷。
　　昨夜秋风已摇落，那堪更上望乡台。
　　◎卷.33【忆山泉】吴融
　　穿云落石细湔湔，尽日疑闻弄管弦。千仞洒来寒碎玉，
　　一泓深去碧涵天。烟迷叶乱寻难见，月好风清听不眠。
　　春雨正多归未得，只应流恨更潺湲。
　　◎卷.34【东归望华山】吴融
　　碧莲重叠在青冥，落日垂鞭缓客程。不奈春烟笼暗淡，
　　可堪秋雨洗分明。南边已放三千马，北面犹标百二城。
　　只怕仙人抚高掌，年年相见是空行。
　　◎卷.35【游华州飞泉亭】吴融
　　走马街南百亩池，碧莲花影倒参差。偶同人去红尘外，
　　正值僧归落照时。万事已为春弃置，百忧须赖酒医治。
　　殷勤待取前峰月，更倚阑干弄钓丝。
　　◎卷.36【池上双凫二首】吴融
　　碧池悠漾小凫雏，两两依依只自娱。钓艇忽移还散去，
　　寒鸱有意即相呼。可怜翡翠归云髻，莫羡鸳鸯入画图。
　　幸是羽毛无取处，一生安稳老菰蒲。
　　双凫狎得傍池台，戏藻衔蒲远又回。敢为稻粱凌险去，
　　幸无鹰隼触波来。万丝春雨眠时乱，一片浓萍浴处开。
　　不在笼栏夜仍好，月汀星沼剩裴回。
　　◎卷.37【叶落】吴融
　　红影飘来翠影微，一辞林表不知归。伴愁无色烟犹在，
　　替恨成啼露未晞。若逐水流应万里，莫因风起便孤飞。
　　楚郊千树秋声急，日暮纷纷惹客衣。
　　◎卷.38【和皮博士赴上京观中修灵斋赠威仪尊师兼见寄】吴融
　　霓结双旌羽缀裙，七星坛上拜元君。精诚有为天应感，
　　章奏无私鬼怕闻。鹤驭已从烟际下，凤膏还向月中焚。
　　白云乡路看看到，好驻流年翊圣文。
　　◎卷.39【春雨】吴融
　　霏霏漠漠暗和春，幂翠凝红色更新。寒入腻裘浓晓睡，
　　细随油壁静香尘。连云似织休迷雁，带柳如啼好赠人。
　　别有空阶寂寥事，绿苔狼藉落花频。
　　◎卷.40【秋池】吴融
　　冷涵秋水碧溶溶，一片澄明见底空。有日晴来云衬白，
　　几时吹落叶浮红。香啼蓼穗娟娟露，乾动莲茎淅淅风。
　　凌晓无端照衰发，便悲霜雪镜光中。
　　◎卷.41【首阳山】吴融
　　首阳山枕黄河水，上有两人曾饿死。不同天下人为非，
　　兄弟相看自为是。遂令万古识君心，为臣贵义不贵身。
　　精灵长在白云里，应笑随时饱死人。
　　◎卷.42【太湖石歌】吴融
　　洞庭山下湖波碧，波中万古生幽石。铁索千寻取得来，
　　奇形怪状谁能识。初疑朝家正人立，又如战士方狙击。
　　又如防风死后骨，又如於菟活时额。又如成人枫，
　　又如害瘿柏。雨过上停泓，风来中有隙。想得沈潜水府时，
　　兴云出雨蟠蛟螭。今来硉矹林庭上，长恐忽然生白浪。
　　用时应不称娲皇，将去也堪随博望。噫嘻尔石好凭依，
　　幸有方池并钓矶。小山丛桂且为伴，钟阜白云长自归。
　　何必豪家甲第里，玉阑干畔争光辉。一朝荆棘忽流落，
　　何异绮罗云雨飞。
　　◎卷.43【赠方干处士歌】吴融
　　把笔尽为诗，何人敌夫子？句满天下口，名聒天下耳。
　　不识朝，不识市，旷逍遥，闲徙倚。一杯酒，无万事；
　　一叶舟，无千里。衣裳白云，坐卧流水。霜落风高忽相忆，
　　惠然见过留一夕。一夕听吟十数篇，水榭林萝为岑寂。
　　拂旦舍我亦不辞，携筇径去随所适。随所适，无处觅。
　　云半片，鹤一只。
　　◎卷.44【李周弹筝歌（淮南韦太尉席上赠）】吴融
　　古人云，丝不如竹，竹不如肉。乃知此语未必然，
　　李周弹筝听不足。闻君七岁八岁时，五音六律皆生知。
　　就中十三弦最妙，应宫出入年方少。青骢惯走长楸日，
　　几度承恩蒙急召。一字雁行斜御筵，锵金戛羽凌非烟。
　　始似五更残月里，凄凄切切清露蝉。又如石罅堆叶下，
　　泠泠沥沥苍崖泉。鸿门玉斗初向地，织女金梭飞上天。
　　有时上苑繁花发，有时太液秋波阔。当头独坐摐一声，
　　满座好风生拂拂。天颜开，圣心悦，紫金白珠沾赐物。
　　出来无暇更还家，且上青楼醉明月。年将六十艺转精，
　　自写梨园新曲声。近来一事还惆怅，故里春荒烟草平。
　　供奉供奉且听语，自昔兴衰看乐府。只如伊州与梁州，
　　尽是太平时歌舞。旦夕君王继此声，不要停弦泪如雨。
　　◎卷.45【赠z6光上人草书歌】吴融
　　篆书朴，隶书俗，草圣贵在无羁束。江南有僧名z6光，
　　紫毫一管能颠狂。人家好壁试挥拂，瞬目已流三五行。
　　摘如钩，挑如拨，斜如掌，回如斡。又如夏禹锁淮神，
　　波底出来手正拔。又如朱亥锤晋鄙，袖中抬起腕欲脱。
　　有时软萦盈，一穗秋云曳空阔。有时瘦巉岩，
　　百尺枯松露槎枿。忽然飞动更惊人，一声霹雳龙蛇活。
　　稽山贺老昔所传，又闻能者惟张颠。上人致功应不下，
　　其奈飘飘沧海边。可中一入天子国，络素裁缣洒毫墨。
　　不系知之与不知，须言一字千金值。
　　◎卷.43【赠李长史歌】吴融
　　危栏压溪溪澹碧，翠袅红飘莺寂寂。此日长亭怆别离，
　　座中忽遇吹芦客。双攘轻袖当高轩，含商吐羽凌非烟。
　　初疑一百尺瀑布，八九月落香炉巅。又似鲛人为客罢，
　　迸泪成珠玉盘泻。碧珊瑚碎震泽中，金锒铛撼龟山下。
　　铿訇揭调初惊人，幽咽细声还感神。紫凤将雏叫山月，
　　玄兔丧子啼江春。咨嗟长史出人艺，如何值此艰难际。
　　可中长似承平基，肯将此为闲人吹。不是东城射雉处，
　　即应南苑斗鸡时。白樱桃熟每先赏，红芍药开长有诗。
　　卖珠曾被武皇问，薰香不怕贾公知。今来流落一何苦，
　　江南江北九寒暑。翠华犹在橐泉中，一曲梁州泪如雨。
　　长史长史听我语，从来艺绝多失所。罗君赠君两首诗，
　　半是悲君半自悲。
　　◎卷.44【赠广利大师歌】吴融
　　化人之心固甚难，自化之心更不易。化人可以程限之，
　　自化元须有其志。在心为志者何人，今日得之于广利。
　　三十年前识师初，正见把笔学草书。崩云落日千万状，
　　随手变化生空虚。海北天南几回别，每见书踪转奇绝。
　　近来兼解作歌诗，言语明快有气骨。坚如百炼钢，
　　挺特不可屈。又如千里马，脱缰飞灭没。好是不雕刻，
　　纵横冲口发。昨来示我十馀篇，咏杀江南风与月。
　　乃知性是天，习是人。莫轻河边羖fG，飞作天上麒麟。
　　但日新，又日新，李太白，非通神。
　　◎卷.45【古离别（杂言）】吴融
　　紫鸾黄鹄虽别离，一举千里何难追。犹闻啼风与叫月，
　　流连断续令人悲。赋情更有深缱绻，碧甃千寻尚为浅。
　　蟾蜍正向清夜流，蛱蝶须教堕丝罥。莫道断丝不可续，
　　丹穴凤凰胶不远。莫道流水不回波，海上两潮长自返。
　　◎卷.46【风雨吟】吴融
　　风骚骚，雨涔涔，长洲苑外荒居深。门外流水流澶漫，
　　河边古木鸣萧森。夐无禽影，寂无人音。端然拖愁坐，
　　万感丛于心。姑苏碧瓦十万户，中有楼台与歌舞。
　　寻常倚月复眠花，莫说斜风兼细雨。
　　应不知天地造化是何物，亦不知荣辱是何主。
　　吾囷长满是太平，吾乐不极是天生。岂忧天下有大憝，
　　四郊刁斗常铮铮。官军扰人甚于贼，将臣怕死唯守城。
　　又岂复忧朝廷苦弛慢，中官转纵横。李膺勾党即罹患，
　　窦武忠谋又未行。又岂忧文臣尽遭束高阁，
　　文教从今日萧索。若更无人稍近前，把笔到头同一恶。
　　可叹吴城城中人，无人与我交一言。蓬蒿满径尘一榻，
　　独此闵闵何其烦。虽然小或可谋大，嫠妇之忧史尚存。
　　况我长怀丈夫志，今来流落沧溟涘。有时惊事再咨嗟，
　　因风因雨更憔悴。只有闲横膝上琴，怨伤怨恨聊相寄。
　　伯牙海上感沧溟，何似今朝风雨思。
　　◎卷.47【江行】吴融
　　来时风，去时雨，萧萧飒飒春江浦。欹欹侧侧海门帆，
　　轧轧哑哑洞庭橹。
　　◎卷.48【壁画折竹杂言】吴融
　　枯缠藤，重欹雪。渭曲逢，湘江别。不是从来无本根，
　　画工取势教摧折。
　　◎卷.49【古锦裾六韵（锦上有鹦鹉、鹤，陆处士有序）】吴融
　　濯水经何日，随风故有人。绿衣犹偪画，丹顶尚迷真。
　　暗淡云沈古，青苍藓剥新。映襟知惹泪，侵鞯想萦尘。
　　掣曳无由睹，流传久自珍。武威应认得，牵挽几当春。
　　◎卷.50【赋得欲晓看妆面】吴融
　　胧胧欲曙色，隐隐辨残妆。月始云中出，花犹雾里藏。
　　眉边全失翠，额畔半留黄。转入金屏影，隈侵角枕光。
　　有蝉隳鬓样，无燕著钗行。十二峰前梦，如何不断肠。
　　◎卷.51【府试雨夜帝里闻猿声】吴融
　　雨滴秦中夜，猿闻峡外声。已吟何逊恨，还赋屈平情。
　　暗逐哀鸿泪，遥含禁漏清。直疑游万里，不觉在重城。
　　霎霎侵灯乱，啾啾入梦惊。明朝临晓镜，别有鬓丝生。
　　◎卷.52【题画柏】吴融
　　不得月中桂，转思陵上柏。闲取画图看，烦纡果冰释。
　　桂生在青冥，万古烟雾隔。下荫玄兔窟，上映嫦娥魄。
　　圆缺且不常，高低图难测。若非假羽翰，折攀何由得。
　　天远眼虚穿，夜阑头自白。未知陵上柏，一定不移易。
　　有意兼松茂，无情从麝食。不在是非间，与人为愤激。
　　他年上缣素，今日悬屋壁。灵怪不可知，风雨疑来逼。
　　明朝归故园，唯此同所适。回首寄团枝，无劳惠消息。
　　◎卷.53【平望蚊子二十六韵】吴融
　　天下有蚊子，候夜噆人肤。平望有蚊子，白昼来相屠。
　　不避风与雨，群飞出菰蒲。扰扰蔽天黑，雷然随舳舻。
　　利嘴入人肉，微形红且濡。振蓬亦不惧，至死贪膏腴。
　　舟人敢停棹，陆者亦疾趋。南北百馀里，畏之如虎貙。
　　噫嘻天地间，万物各有殊。阳者阳为伍，阴者阴为徒。
　　蚊蚋是阴物，夜从喧墙隅。如何正曦赫，吞噬当通衢。
　　人筋为尔断，人力为尔枯。衣巾秽且甚，盘馔腥有馀。
　　岂是阳德衰，不能使消除。岂是有主者，此乡宜毒荼。
　　吾闻蛇能螫，避之则无虞。吾闻虿有毒，见之可疾驱。
　　唯是此蚊子，逢人皆病诸。江南夏景好，水木多萧疏。
　　此中震泽路，风月弥清虚。前后几来往，襟怀曾未舒。
　　朝既蒙襞积，夜仍跧蘧蒢。虽然好吟啸，其奈难踟蹰。
　　人生有不便，天意当何如。谁能假羽翼，直上言红炉。
　　◎卷.54【桃花】吴融
　　满树和娇烂漫红，万枝丹彩灼春融。
　　何当结作千年实，将示人间造化工。
　　◎卷.55【木笔花】吴融
　　嫩如新竹管初齐，粉腻红轻样可携。
　　谁与诗人偎槛看，好于笺墨并分题。
　　◎卷.56【浙东筵上有寄】吴融
　　襄王席上一神仙，眼色相当语不传。见了又休真似梦，
　　坐来虽近远于天。陇禽有意犹能说，江月无心也解圆。
　　更被东风劝惆怅，落花时节定翩翩。
　　◎卷.57【富水驿东楹有人题诗（笔迹柔媚，出自纤指）】吴融
　　绣缨霞翼两鸳鸯，金岛银川是故乡。只合双飞便双死，
　　岂悲相失与相忘。烟花夜泊红蕖腻，兰渚春游碧草芳。
　　何事遽惊云雨别，秦山楚水两乖张。
　　◎卷.58【上巳日】吴融
　　本学多情刘武威，寻花傍水看春晖。
　　无端遇著伤心事，赢得凄凉索漠归。
　　◎卷.59【隋堤】吴融
　　搔首隋堤落日斜，已无馀柳可藏鸦。岸傍昔道牵龙舰，
　　河底今来走犊车。曾笑陈家歌玉树，却随后主看琼花。
　　四方正是无虞日，谁信黎阳有古家。


第六百八十八卷
　　◎卷.1【寄杜先生诗】孙偓
　　蜀国信难遇，楚乡心更愁。我行同范蠡，师举效浮丘。
　　他日相逢处，多应在十洲。
　　◎卷.2【赠南岳僧全玭】孙偓
　　窠居过后更何人，传得如来法印真。
　　昨日祝融峰下见，草衣便是雪山□。
　　◎卷.3【答门生王涣李德邻赵光胤王拯长句（一作裴贽诗）】孙偓
　　谬持文柄得时贤，粉署清华次第迁。昔岁策名皆健笔，
　　今朝称职并同年。各怀器业宁推让，俱上青霄肯后先。
　　何事老夫犹赋咏，欲将酬和永留传。
　　◎卷.4【句】孙偓
　　好是步虚明月夜，瑞炉蜚下醮坛前。（见《玉堂闲话》）
　　◎卷.5【禁林闻晓莺】陆扆
　　曙色分层汉，莺声绕上林。报花开瑞锦，催柳绽黄金。
　　断续随风远，间关送月沈。语当温树近，飞觉禁园深。
　　绣户惊残梦，瑶池啭好音。愿将栖息意，从此沃天心。
　　◎卷.6【句】陆扆
　　今秋已约天台月。（《纪事》）
　　◎卷.7【华州榜寄诸门生】薛昭纬
　　时君过听委平衡，粉署华灯到晓明。开卷固难窥浩汗，
　　执衡空欲慕公平。机云笔舌临文健，沈宋章篇发咏清。
　　自笑观光辉（下阙）
　　◎卷.8【谢银工】薛昭纬
　　一碟毡根数十皴，盘中犹更有红鳞。
　　早知文字多辛苦，悔不当初学冶银。
　　◎卷.9【闲居即事】陆翱
　　衰柳迷隋苑，衡门啼暮鸦。茅厨烟不动，书牖日空斜。
　　悔下东山石，贫于南阮家。沈忧损神虑，萱草自开花。
　　◎卷.10【赵氏北楼】陆翱
　　殷勤赵公子，良夜竟相留。朗月生东海，仙娥在北楼。
　　酒阑珠露滴，歌迥石城秋。本为愁人设，愁人到晓愁。
　　◎卷.11【题马嵬驿（一作罗隐诗）】狄归昌
　　马嵬烟柳正依依，重见銮舆幸蜀归。
　　泉下阿蛮应有语，这回休更怨杨妃。
　　◎卷.12【蜀中登第答李搏六韵】裴廷裕
　　何劳问我成都事，亦报君知便纳降。蜀柳笼堤烟矗矗，
　　海棠当户燕双双。富春不并穷师子，濯锦全胜旱曲江。
　　高卷绛纱扬氏宅，半垂红袖薛涛窗。浣花泛鹢诗千首，
　　静众寻梅酒百缸。若说弦歌与风景，主人兼是碧油幢。
　　◎卷.13【偶题】裴廷裕
　　微雨微风寒食节，半开半合木兰花。
　　看花倚柱终朝立，却似凄凄不在家。
　　◎卷.14【闲宵望月】李沇
　　卷箔舒红茵，当轩玩明月。懿哉深夜中，静听歌初发。
　　苔含殿华湿，竹影蟾光洁。转扇来清风，援琴飞白雪。
　　行愁景候变，坐恐流芳歇。桂影有馀光，兰灯任将灭。
　　◎卷.15【醮词】李沇
　　犬咬天关闭，彩童呼仙吏。一封红篆书，为奏尘寰事。
　　八极鳌柱倾，四溟龙鬣沸。长庚冷有芒，文曲淡无气。
　　乌轮不再中，黄沙瘗腥鬼。请帝命真官，临云启金匮。
　　方与清华宫，重正紫极位。旷古雨露恩，安得惜沾施。
　　生人血欲尽，搀抢无饱意。
　　◎卷.16【巫山高】李沇
　　抉天心，开地脉，浮动凌霄拂蓝碧。襄王端眸望不极，
　　似睹瑶姬长叹息。巫妆不治独西望，暗泣红蕉抱云帐。
　　君王妒妾梦荆宫，虚把金泥印仙掌。江涛迅激如相助，
　　十二狞龙怒行雨。昆仑谩有通天路，九峰正在天低处。
　　◎卷.17【梦仙谣】李沇
　　海宫蹙浪收残月，挈壶掌事传更歇。银蟾半坠恨流咽，
　　六鳌披月撼蓬阙。九炁真翁骑白犀，临池静听雌蛟啼。
　　桂花裛露曙香冷，八窗玉朗惊晨鸡。裁纱剪罗贴丹凤，
　　腻霞远闭瑶山梦。露干欲醉芙蕖塘，回首驱云朝正阳。
　　◎卷.18【秋霖歌】李沇
　　西方龙儿口犹乳，初解驱云学行雨。纵恣群阴驾老虬，
　　勺水蹄涔尽奔注。叶破苔黄未休滴，腻光透长狂莎色。
　　恨无长剑一千仞，划断顽云看晴碧。
　　◎卷.19【方响歌】李沇
　　敲金扣石声相凌，遥空冷静天正澄。宝瓶下井辘轳急，
　　小娃弄索伤清冰。穿丝透管音未歇，回风绕指惊泉咽。
　　季伦怒击珊瑚摧，灵芸整鬓步摇折。十六叶中侵素光，
　　寒玲震月杂珮珰。云和不觉罢馀怨，莲峰一夜啼琴姜。
　　急节写商商恨促，秦愁越调逡巡足。梦入仙楼戛残曲，
　　飞霜棱棱上秋玉。
　　◎卷.20【答王涣（一作孙偓诗）】裴贽
　　谬持文柄得时贤，粉署清华次第迁。昔岁策名皆健笔，
　　今朝称职并同年。各怀器业宁推让，俱上青霄肯后先。
　　何事老夫犹赋咏，欲将酬和永留传。
　　◎卷.21【薄命妾】卢汝弼
　　君恩已断尽成空，追想娇欢恨莫穷。长为蕣花光晓日，
　　谁知团扇送秋风。黄金买赋心徒切，清路飞尘信莫通。
　　闲凭玉栏思旧事，几回春暮泣残红。
　　◎卷.22【秋夕寓居精舍书事】卢汝弼
　　叶满苔阶杵满城，此中多恨恨难平。疏檐看织蟏蛸网，
　　暗隙愁听蟋蟀声。醉卧欲抛羁客思，梦归偏动故乡情。
　　觉来独步长廊下，半夜西风吹月明。
　　◎卷.23【闻雁】卢汝弼
　　秋风萧瑟静埃氛，边雁迎风响咽群。瀚海应嫌霜下早，
　　湘川偏爱草初薰。芦洲宿处依沙岸，榆塞飞时度晚云。
　　何处最添羁客恨，竹窗残月酒醒闻。
　　◎卷.24【鸳鸯】卢汝弼
　　双浮双浴傍苔矶，蓼浦兰皋绣帐帏。长羡鹭鸶能洁白，
　　不随鸂鶒斗毛衣。霞侵绿渚香衾暖，楼倚青云殿瓦飞。
　　应笑随阳沙漠雁，洞庭烟暖又思归。
　　◎卷.25【和李秀才边庭四时怨】卢汝弼
　　春风昨夜到榆关，故国烟花想已残。
　　少妇不知归不得，朝朝应上望夫山。
　　卢龙塞外草初肥，雁乳平芜晓不飞。
　　乡国近来音信断，至今犹自著寒衣。
　　八月霜飞柳半黄，蓬根吹断雁南翔。
　　陇头流水关山月，泣上龙堆望故乡。
　　朔风吹雪透刀瘢，饮马长城窟更寒。
　　半夜火来知有敌，一时齐保贺兰山。


第六百八十九卷
　　◎卷.1【山居即事二首】陆希声
　　君山苍翠接青冥，东走洮湖上洞庭。茅屋向阳梳白发，
　　竹窗深夜诵丹经。涌泉回泬鱼龙气，怪石惊腾鸟兽形。
　　为问前时金马客，此焉还作少微星。
　　不是幽栖矫性灵，从来无意在膻腥。满川风物供高枕，
　　四合云山借画屏。五鹿归来惊岳岳，孤鸿飞去入冥冥。
　　君阳遁叟何为乐，一炷清香两卷经。
　　◎卷.2【阳羡杂咏十九首·苦行径】陆希声
　　山前无数碧琅玕，一径清森五月寒。
　　世上何人怜苦节，应须细问子猷看。
　　◎卷.3【阳羡杂咏十九首·梅花坞】陆希声
　　冻蕊凝香色艳新，小山深坞伴幽人。
　　知君有意凌寒色，羞共千花一样春。
　　◎卷.4【阳羡杂咏十九首·石兕台】陆希声
　　大河波浪激潼关，青兕胡为伏此山。
　　遥想楚王云梦泽，蜺旌羽盖定空还。
　　◎卷.5【阳羡杂咏十九首·讲易台】陆希声
　　年逾知命志尤坚，独向青山更绝编。
　　天下有山山有水，养蒙肥遁正翛然。
　　◎卷.6【阳羡杂咏十九首·观鱼亭】陆希声
　　惠施徒自学多方，谩说观鱼理未长。
　　不得庄生濠上旨，江湖何以见相忘。
　　◎卷.7【阳羡杂咏十九首·绿云亭】陆希声
　　六月清凉绿树阴，小亭高卧涤烦襟。
　　羲皇向上何人到，永日时时弄素琴。
　　◎卷.8【阳羡杂咏十九首·清辉堂】陆希声
　　野人心地本无机，为爱茅檐倚翠微。
　　尽日尊前谁是客，秋山含水有清辉。
　　◎卷.9【阳羡杂咏十九首·观妙庵】陆希声
　　妙理难观旨甚深，欲知无欲是无心。
　　茅庵不异人间世，河上真人自可寻。
　　◎卷.10【阳羡杂咏十九首·西阳亭】陆希声
　　隔林残日照孤亭，玄晏先生酒未醒。
　　入夜莫愁迷下路，昔人犹在逐流萤。
　　◎卷.11【阳羡杂咏十九首·弄云亭】陆希声
　　自知无业致吾君，只向春山弄白云。
　　已共此山私断当，不须转辙重移文。
　　◎卷.12【阳羡杂咏十九首·伏龟堂】陆希声
　　盘崖蹙缩似灵龟，鬼谷先生隐遁时。
　　不独卷怀经世志，白云流水是心期。
　　◎卷.13【阳羡杂咏十九首·桃花谷】陆希声
　　君阳山下足春风，满谷仙桃照水红。
　　何必武陵源上去，涧边好过落花中。
　　◎卷.14【阳羡杂咏十九首·含桃圃】陆希声
　　小圃初晴风露光，含桃花发满山香。
　　看花对酒心无事，倍觉春来白日长。
　　◎卷.15【阳羡杂咏十九首·茗坡】陆希声
　　二月山家谷雨天，半坡芳茗露华鲜。
　　春醒酒病兼消渴，惜取新芽旋摘煎。
　　◎卷.16【阳羡杂咏十九首·松岭】陆希声
　　岭上青松手自栽，已能苍翠映莓苔。
　　岁寒本是君家事，好送清风月下来。
　　◎卷.17【阳羡杂咏十九首·桃溪】陆希声
　　芳草霏霏遍地齐，桃花脉脉自成溪。
　　也知百舌多言语，任向春风尽意啼。
　　◎卷.18【阳羡杂咏十九首·李径】陆希声
　　一径秾芳万蕊攒，风吹雨打未摧残。
　　怜君尽向高枝发，应为行人要整冠。
　　◎卷.19【阳羡杂咏十九首·鸿盘】陆希声
　　落落飞鸿渐始盘，青云起处剩须看。
　　如今天路多矰缴，纵使衔芦去也难。
　　◎卷.20【阳羡杂咏十九首·偃月岭】陆希声
　　山岭依稀偃月形，数层倚石叠空青。
　　几回雪夜寒光积，直似金光照户庭。
　　◎卷.21【寄z6光上人】陆希声
　　笔下龙蛇似有神，天池雷雨变逡巡。
　　寄言昔日不龟手，应念江头洴澼人。
　　◎卷.22【喜杜荀鹤及第】李昭象
　　深岩贫复病，榜到见君名。贫病浑如失，山川顿觉清。
　　一春新酒兴，四海旧诗声。日使能吟者，西来步步轻。
　　◎卷.23【赴举出山留寄山居郑参军】李昭象
　　还如费冠卿，向此振高名。肯羡鱼须美，长夸鹤氅轻。
　　理琴寒指倦，试药黑髭生。时泰难云卧，随看急诏行。
　　◎卷.24【题顾正字谿居】李昭象
　　高敞吟轩近钓湾，尘中来似出人间。若教明月休生桂，
　　应得危时共掩关。春酒夜棋难放客，短篱疏竹不遮山。
　　莫夸恬淡胜荣禄，雁引行高未许闲。
　　◎卷.25【寄献山中顾公员外】李昭象
　　抽却朝簪著钓蓑，近来声迹转巍峨。祥麟避网虽山野，
　　丹凤衔书即薜萝。乍隐文章情更逸，久闲经济术翻多。
　　深惭未副吹嘘力，竟困风埃争奈何。
　　◎卷.26【山中寄崔谏议】李昭象
　　半生猿鸟共山居，吟月吟风两鬓疏。新句未尝忘教化，
　　上才争忍不吹嘘。全家欲去干戈后，大国中兴礼乐初。
　　从此升腾休说命，只希公道数封书。
　　◎卷.27【学仙词寄顾云】李昭象
　　记得初传九转方，碧云峰下祝虚皇。丹砂未熟心徒切，
　　白日难留鬓欲苍。无路洞天寻穆满，有时人世美刘郎。
　　仙人恩重何由报，焚尽星坛午夜香。
　　◎卷.28【寄尉迟侍御】李昭象
　　我眠青嶂弄澄潭，君戴貂蝉白玉篸。
　　应向谢公楼上望，九华山色在西南。
　　◎卷.29【招西洞道者】李昭象
　　危峰抹黛夹晴川，树簇红英草碧烟。
　　樵客云僧两无事，此中堪去觅灵仙。
　　◎卷.30【句】李昭象
　　投文得仕而今少，佩印还家古所荣。（送周繇之建德。
　　《唐诗纪事》）


第六百九十卷
　　◎卷.1【夏雨】王驾
　　非惟消旱暑，且喜救生民。天地如蒸湿，园林似却春。
　　洗风清枕簟，换夜失埃尘。又作丰年望，田夫笑向人。
　　◎卷.2【古意】王驾
　　夫戍萧关妾在吴，西风吹妾妾忧夫。
　　一行书信千行泪，寒到君边衣到无。
　　◎卷.3【社日（一作张演诗）】王驾
　　鹅湖山下稻粱肥，豚栅鸡栖半掩扉。
　　桑柘影斜春社散，家家扶得醉人归。
　　◎卷.4【雨晴】王驾
　　雨前初见花间蕊，雨后兼无叶里花。
　　蛱蝶飞来过墙去，却疑春色在邻家。
　　◎卷.5【乱后曲江（一作羊士谔诗）】王驾
　　忆昔争游曲水滨，未春长有探春人。
　　游春人尽空池在，直至春深不似春。
　　◎卷.6【过故友居】王驾
　　邻笛寒吹日落初，旧居今已别人居。
　　乱来儿侄皆分散，惆怅僧房认得书。
　　◎卷.7【上裴侍郎】王涣
　　青衿七十榜三年，建礼含香次第迁。珠彩下连星错落，
　　桂花曾对月婵娟。玉经磨琢多成器，剑拔沈埋更倚天。
　　应念衔恩最深者，春来为寿拜尊前。
　　◎卷.8【悼亡】王涣
　　春来得病夏来加，深掩妆窗卧碧纱。为怯暗藏秦女扇，
　　怕惊愁度阿香车。腰肢暗想风欺柳，粉态难忘露洗花。
　　今日青门葬君处，乱蝉衰草夕阳斜。
　　◎卷.9【惆怅诗十二首】王涣
　　八蚕薄絮鸳鸯绮，半夜佳期并枕眠。
　　钟动红娘唤归去，对人匀泪拾金钿。
　　李夫人病已经秋，汉武看来不举头。
　　得所浓华销歇尽，楚魂湘血一生休。
　　谢家池馆花笼月，萧寺房廊竹飐风。
　　夜半酒醒凭槛立，所思多在别离中。
　　隋师战舰欲亡陈，国破应难保此身。
　　诀别徐郎泪如雨，镜鸾分后属何人。
　　七夕琼筵随事陈，兼花连蒂共伤神。
　　蜀王殿里三更月，不见骊山私语人。
　　夜寒春病不胜怀，玉瘦花啼万事乖。
　　薄幸檀郎断芳信，惊嗟犹梦合欢鞋。
　　呜咽离声管吹秋，妾身今日为君休。
　　齐奴不说平生事，忍看花枝谢玉楼。
　　青丝一绺堕云鬟，金剪刀鸣不忍看。
　　持谢君王寄幽怨，可能从此住人间。
　　陈宫兴废事难期，三阁空馀绿草基。
　　狎客沦亡丽华死，他年江令独来时。
　　晨肇重来路已迷，碧桃花谢武陵溪。
　　仙山目断无寻处，流水潺湲日渐西。
　　少卿降北子卿还，朔野离觞惨别颜。
　　却到茂陵唯一恸，节毛零落鬓毛斑。
　　梦里分明入汉宫，觉来灯背锦屏空。
　　紫台月落关山晓，肠断君恩信画工。
　　◎卷.10【江上雨】戴司颜
　　非不欲前去，此情非自由。星辰照何处，风雨送凉秋。
　　寒锁空江梦，声随黄叶愁。萧萧犹未已，早晚去蘋洲。
　　◎卷.11【塞上】戴司颜
　　空迹昼苍茫，沙腥古战场。逢春多霰雪，生计在牛羊。
　　冷角吹乡泪，干榆落梦床。从来山水客，谁谓到渔阳。
　　◎卷.12【句】戴司颜
　　远来朝凤阙，归去恋元侯。（赠僧，见《纪事》）
　　◎卷.13【投谢钱武肃】吴仁璧
　　东门上相好知音，数尽台前郭隗金。累重虽然容食椹，
　　力微无计报焚林。弊貂不称芙蓉幕，衰朽仍惭玳瑁簪。
　　十里溪光一山月，可堪从此负归心。
　　◎卷.14【客路】吴仁璧
　　人寰急景如波委，客路浮云似盖轻。
　　回首故山天外碧，十年无计却归耕。
　　◎卷.15【南徐题友人郊居】吴仁璧
　　门前樵径连江寺，岸下渔矶系海槎。
　　待到秋深好时节，与君长醉隐侯家。
　　◎卷.16【读度人经寄郑仁表】吴仁璧
　　身虽一旦尘中老，名拟三清会里题。
　　二午九斋馀日在，请君相伴醉如泥。
　　◎卷.17【秋日听僧弹琴】吴仁璧
　　金徽玉轸韵泠然，言下浮生指下泉。
　　恰称秋风西北起，一时吹入碧湘烟。
　　◎卷.18【贾谊】吴仁璧
　　扶持一疏满遗编，汉陛前头正少年。
　　谁道恃才轻绛灌，却将惆怅吊湘川。
　　◎卷.19【春雪】吴仁璧
　　雪霁凝光入坐寒，天明犹自卧袁安。
　　貂裘穿后鹤氅敝，自此风流不足看。
　　◎卷.20【衰柳】吴仁璧
　　金风渐利露珠团，广陌长堤黛色残。
　　水殿狂游隋炀帝，一千馀里可堪看。
　　◎卷.21【凤仙花】吴仁璧
　　香红嫩绿正开时，冷蝶饥蜂两不知。
　　此际最宜何处看，朝阳初上碧梧枝。
　　◎卷.22【金钱花】吴仁璧
　　浅绛浓香几朵匀，日熔金铸万家新。
　　堪疑刘宠遗芳在，不许山阴父老贫。
　　◎卷.23【钱塘鹤】吴仁璧
　　人间路霭青天半，鳌岫云生碧海涯。
　　虽抱雕笼密扃钥，可能长在叔伦家。
　　◎卷.24【句】吴仁璧
　　为惜苔钱妨换砌，因怜山色旋开尊。（闲居）
　　高阁烟霞禅客睡，满城尘土世人忙。（游法华寺）
　　五龙金角向星斗，三洞玉音愁鬼神。（赠道士）
　　蒲草薄裁连蒂白，胭脂浓染半葩红。（题莺粟花，
　　以上并《雅言杂载》）
　　◎卷.25【奉试麦垄多秀色】汪极
　　南陌生岐穗，农家乐事多。塍畦交茂绿，苗实际清和。
　　日布玲珑影，风翻浩荡波。来牟知帝力，含哺有衢歌。
　　◎卷.26【下第戏状元崔昭纬】张曙1
　　千里江山陪骥尾，五更风水失龙鳞。
　　昨夜浣花溪上雨，绿杨芳草为何人。
　　◎卷.27【赠天台王处士】林嵩
　　深隐天台不记秋，琴台长别一何愁。茶烟岩外云初起，
　　新月潭心钓未收。映宇异花丛发好，穿松孤鹤一声幽。
　　赤城不掩高宗梦，宁久悬冠枕瀑流。


第六百九十一卷
　　◎卷.1【春宫怨（一作周朴诗）】杜荀鹤
　　早被婵娟误，欲妆临镜慵。承恩不在貌，教妾若为容。
　　风暖鸟声碎，日高花影重。年年越溪女，相忆采芙蓉。
　　◎卷.2【访道者不遇】杜荀鹤
　　寂寂白云门，寻真不遇真。只应松上鹤，便是洞中人。
　　药圃花香异，沙泉鹿迹新。题诗留姓字，他日此相亲。
　　◎卷.3【送人游吴】杜荀鹤
　　君到姑苏见，人家尽枕河。古宫闲地少，水港小桥多。
　　夜市卖菱藕，春船载绮罗。遥知未眠月，乡思在渔歌。
　　◎卷.4【送陈昈归麻川】杜荀鹤
　　麻川清见底，似入武陵溪。两岸山相向，三春鸟乱啼。
　　酒旗和柳动，僧屋与云齐。即此吾乡路，怀君梦不迷。
　　◎卷.5【出山】杜荀鹤
　　病眼看春榜，文场公道开。朋人登第尽，白发出山来。
　　处世曾无过，惟天合是媒。长安不觉远，期遂一名回。
　　◎卷.6【浙中逢诗友】杜荀鹤
　　到处有同人，多为赋与文。诗中难得友，湖畔喜逢君。
　　冻把城根雪，风开岳面云。苦吟吟不足，争忍话离群。
　　◎卷.7【送友游吴越】杜荀鹤
　　去越从吴过，吴疆与越连。有园多种橘，无水不生莲。
　　夜市桥边火，春风寺外船。此中偏重客，君去必经年。
　　◎卷.8【出常山界使回有寄】杜荀鹤
　　自小即南北，未如今日离。封疆初尽处，人使却回时。
　　开口有所忌，此心无以为。行行复垂泪，不称是男儿。
　　◎卷.9【经废宅】杜荀鹤
　　人生当贵盛，修德可延之。不虑有今日，争教无破时。
　　藓斑题字壁，花发带巢枝。何况蒿原上，荒坟与折碑。
　　◎卷.10【登天台寺】杜荀鹤
　　一到天台寺，高低景旋生。共僧岩上坐，见客海边行。
　　野色人耕破，山根浪打鸣。忙时向闲处，不觉有闲情。
　　◎卷.11【途中春】杜荀鹤
　　马上览春色，丈夫惭泪垂。一生看却老，五字未逢知。
　　酒力不能久，愁根无可医。明年到今日，公道与谁期。
　　◎卷.12【入关历阳道中却寄舍弟】杜荀鹤
　　求名日苦辛，日望日荣亲。落叶山中路，秋霖马上人。
　　晨昏知汝道，诗酒卫吾身。自笑抛麋鹿，长安拟醉春。
　　◎卷.13【赠欧阳明府】杜荀鹤
　　贤宰宰斯邑，政闻闾里间。都缘民讼少，长觉吏徒闲。
　　帆落樽前浦，钟鸣枕上山。回舟却惆怅，数宿钓鱼湾。
　　◎卷.14【赠临上人】杜荀鹤
　　不计禅兼律，终须入悟门。解空非有自，所得是无言。
　　眼豁浮生梦，心澄大道源。今来习师者，多锁教中猿。
　　◎卷.15【题战岛僧居（在江之心）】杜荀鹤
　　师爱无尘地，江心岛上居。接船求化惯，登陆赴斋疏。
　　载土春栽树，抛生日餧鱼。入云萧帝寺，毕竟欲何如。
　　◎卷.16【别衡州牧】杜荀鹤
　　朝别使君门，暮投江上村。从来无旧分，临去望何恩。
　　行计自不定，此心谁与论。秋猿叫寒月，只欲断人魂。
　　◎卷.17【送人游江南】杜荀鹤
　　满酌劝君酒，劝君君莫辞。能禁几度别，即到白头时。
　　晚岫无云蔽，春帆有燕随。男儿两行泪，不欲等闲垂。
　　◎卷.18【游茅山】杜荀鹤
　　步步入山门，仙家鸟径分。渔樵不到处，麋鹿自成群。
　　石面迸出水，松头穿破云。道人星月下，相次礼茅君。
　　◎卷.19【读友人诗卷】杜荀鹤
　　冰齿味瑶轴，只应神鬼知。坐当群静后，吟到月沈时。
　　雪峡猿声健，风柽鹤立危。篇篇一字字，谁复更言诗。
　　◎卷.20【寄从叔】杜荀鹤
　　三族不当路，长年犹布衣。苦吟天与性，直道世将非。
　　雁夜愁痴坐，渔乡老忆归。为儒皆可立，自是拙时机。
　　◎卷.21【寄李溥】杜荀鹤
　　如我如君者，不妨身晚成。但从时辈笑，自得古人情。
　　共莫更初志，俱期立后名。男儿且如此，何用叹平生。
　　◎卷.22【郊居即事投李给事】杜荀鹤
　　无禄奉晨昏，闲居几度春。江湖苦吟士，天地最穷人。
　　书剑同三友，蓬蒿外四邻。相知不相荐，何以自谋身。
　　◎卷.23【寄诗友】杜荀鹤
　　别来春又春，相忆喜相亲。与我为同志，如君能几人。
　　何时吟得力，渐老事关身。惟有前溪水，年年濯客尘。
　　◎卷.24【题田翁家】杜荀鹤
　　田翁真快活，婚嫁不离村。州县供输罢，追随鼓笛喧。
　　盘飧同老少，家计共田园。自说身无事，应官有子孙。
　　◎卷.25【长安冬日】杜荀鹤
　　近腊饶风雪，闲房冻坐时。书生教到此，天意转难知。
　　吟苦猿三叫，形枯柏一枝。还应公道在，未忍与山期。
　　◎卷.26【霁后登唐兴寺水阁】杜荀鹤
　　一雨三秋色，萧条古寺间。无端登水阁，有处似家山。
　　白日生新事，何时得暂闲。将知老僧意，未必恋松关。
　　◎卷.27【山中寄友人】杜荀鹤
　　深山多隙地，无力及耕桑。不是营生拙，都缘觅句忙。
　　破窗风翳烛，穿屋月侵床。吾友应相笑，辛勤道未光。
　　◎卷.28【自述】杜荀鹤
　　四海欲行遍，不知终遇谁。用心常合道，出语或伤时。
　　拟作闲人老，惭无识者嗤。如今已无计，只得苦于诗。
　　◎卷.29【题江山寺】杜荀鹤
　　江上山头寺，景留吟客船。遍游销一日，重到是何年。
　　沙鸟多翘足，岩僧半露肩。为诗我语涩，喜此得终篇。
　　◎卷.30【秋日旅舍卧病呈所知】杜荀鹤
　　秋色上庭枝，愁怀切向谁。青云无势日，华发有狂时。
　　枕上闻风雨，江南系别离。如何吟到此，此道不闻知。
　　◎卷.31【秋宿山馆】杜荀鹤
　　山馆坐待晓，夜长吟役神。斜风吹败叶，寒烛照愁人。
　　蕴蓄天然性，浇讹世恶真。男儿出门志，不独为谋身。
　　◎卷.32【赠老僧】杜荀鹤
　　众僧尊夏腊，灵岳遍曾登。度水手中杖，行山溪畔藤。
　　心空默是印，眉白雪为棱。自得巡方道，栖禅老未能。
　　◎卷.33【别舍弟】杜荀鹤
　　欲住住不得，出门天气秋。惟知偷拭泪，不忍更回头。
　　此日只愁老，况身方远游。孤寒将五字，何以动诸侯。
　　◎卷.34【雪中别诗友】杜荀鹤
　　酒寒无小户，请满酌行杯。若待雪消去，自然春到来。
　　出城人迹少，向暮鸟声哀。未遇应关命，侯门处处开。
　　◎卷.35【题岳麓寺】杜荀鹤
　　一簇楚江山，江山胜此难。觅人来画取，到处得吟看。
　　鹤隐松声尽，鱼沈槛影寒。自知心未了，闲话亦多端。
　　◎卷.36【怀庐岳书斋】杜荀鹤
　　长忆在庐岳，免低尘土颜。煮茶窗底水，采药屋头山。
　　是境皆游遍，谁人不羡闲。无何一名系，引出白云间。
　　◎卷.37【题唐兴寺小松】杜荀鹤
　　虽小天然别，难将众木同。侵僧半窗月，向客满襟风。
　　枝拂行苔鹤，声分叫砌虫。如今未堪看，须是雪霜中。
　　◎卷.38【与友人话别】杜荀鹤
　　客路行多少，干人无易颜。未成终老计，难致此身闲。
　　月兔走入海，日乌飞出山。流年留不得，半在别离间。
　　◎卷.39【赠庐岳隐者】杜荀鹤
　　自见来如此，未尝离洞门。结茅遮雨雪，采药给晨昏。
　　古树藤缠杀，春泉鹿过浑。悠悠无一事，不似属乾坤。
　　◎卷.40【怀紫阁隐者】杜荀鹤
　　紫阁白云端，云中有地仙。未归蓬岛上，犹隐国门前。
　　洞口人无迹，花阴鹿自眠。焚香赋诗罢，星月冷遥天。
　　◎卷.41【题会上人院】杜荀鹤
　　鼓角城中寺，师居日得闲。必能行大道，何用在深山。
　　破衲新添线，空门夜不关。心知与眼见，终取到无间。
　　◎卷.42【送黄补阙南迁】杜荀鹤
　　得罪非天意，分明谪去身。一心贪谏主，开口不防人。
　　自古有迁客，何朝无直臣。喧然公论在，难滞楚南春。
　　◎卷.43【送宾贡登第后归海东】杜荀鹤
　　归捷中华第，登船鬓未丝。直应天上桂，别有海东枝。
　　国界波穷处，乡心日出时。西风送君去，莫虑到家迟。
　　◎卷.44【近试投所知】杜荀鹤
　　白发随梳落，吟怀说向谁。敢辞成事晚，自是出山迟。
　　拟动如浮海，凡言似课诗。终身事知己，此外复何为。
　　◎卷.45【送友人牧江州】杜荀鹤
　　本国兵戈后，难官在此时。远分天子命，深要使君知。
　　但遂生灵愿，当应雨露随。江山胜他郡，闲赋庾楼诗。
　　◎卷.46【辞座主侍郎】杜荀鹤
　　一饭尚怀感，况攀高桂枝。此恩无报处，故国远归时。
　　只恐兵戈隔，再趋门馆迟。茅堂拜亲后，特地泪双垂。
　　◎卷.47【别从叔】杜荀鹤
　　立马不忍上，醉醒天气寒。都缘在门易，直似别家难。
　　世路既如此，客心须自宽。江村亦饥冻，争及问长安。
　　◎卷.48【送人南游】杜荀鹤
　　凡游南国者，未有不蹉跎。到海路难尽，挂帆人更多。
　　潮沙分象迹，花洞响蛮歌。纵有投文处，于君能几何。
　　◎卷.49【经贾岛墓】杜荀鹤
　　谪宦自麻衣，衔冤至死时。山根三尺墓，人口数联诗。
　　仙桂终无分，皇天似有私。暗松风雨夜，空使老猿悲。
　　◎卷.50【秋夜晚泊】杜荀鹤
　　一望一苍然，萧骚起暮天。远山横落日，归鸟度平川。
　　家是去秋别，月当今夕圆。渔翁似相伴，彻晓苇丛边。
　　◎卷.51【送舍弟】杜荀鹤
　　我受羁栖惯，客情方细知。好看前路事，不比在家时。
　　勉汝言须记，闻人善即师。旅中无废业，时作一篇诗。
　　◎卷.52【将归山逢友人】杜荀鹤
　　儒为君子儒，儒道不妨孤。白发多生矣，青山可住乎。
　　徉狂宁是事，巧达又非夫。只此平生愿，他人肯信无。
　　◎卷.53【经九华费征君墓】杜荀鹤
　　凡吊先生者，多伤荆棘间。不知三尺墓，高却九华山。
　　天地有何外，子孙无亦闲。当时若征起，未必得身还。
　　◎卷.54【溪居叟】杜荀鹤
　　溪翁居静处，溪鸟入门飞。早起钓鱼去，夜深乘月归。
　　见君无事老，觉我有求非。不说风霜苦，三冬一草衣。
　　◎卷.55【与友人对酒吟】杜荀鹤
　　凭君满酌酒，听我醉中吟。客路如天远，侯门似海深。
　　新坟侵古道，白发恋黄金。共有人间事，须怀济物心。
　　◎卷.56【送僧】杜荀鹤
　　道了亦未了，言闲今且闲。从来无住处，此去向何山。
　　片石树阴下，斜阳潭影间。请师留偈别，恐不到人寰。
　　◎卷.57【送九华道士游茅山】杜荀鹤
　　忽起地仙兴，飘然出旧山。于身无切事，在世有馀闲。
　　日月浮生外，乾坤大醉间。故园华表上，谁得见君还。
　　◎卷.58【寄舍弟】杜荀鹤
　　世乱信难通，乡心日万重。弟兄皆向善，天地合相容。
　　大野阴云重，连城杀气浓。家山白云里，卧得最高峰。
　　◎卷.59【下第投所知】杜荀鹤
　　若以名场内，谁无一轴诗。纵饶生白发，岂敢怨明时。
　　知己虽然切，春官未必私。宁教读书眼，不有看花期。
　　◎卷.60【寄顾云】杜荀鹤
　　省得前年别，蘋洲旅馆中。乱离身不定，彼此信难通。
　　侯国兵虽敛，吾乡业已空。秋来忆君梦，夜夜逐征鸿。
　　◎卷.61【赠宣城麋明府】杜荀鹤
　　天下为官者，无君一轴诗。数联同我得，当代遇谁知。
　　年齿吟将老，生涯说可悲。何当抛手板，邻隐过危时。
　　◎卷.62【望远】杜荀鹤
　　门前通大道，望远上高台。落日人行尽，穷边信不来。
　　还闻战得胜，未见敕招回。却入机中坐，新愁织不开。
　　◎卷.63【冬末投长沙裴侍郎】杜荀鹤
　　欲露尘中事，其如不易言。家山一离别，草树匝春暄。
　　吹梦风天角，啼愁雪岳猿。伫思心觉满，何以远门轩。
　　◎卷.64【赠秋浦金明府长】杜荀鹤
　　倚郭难为宰，非君即有私。惟凭野老口，不立政声碑。
　　苦甚求名日，贫于未选时。溪山竟如此，利得且吟诗。
　　◎卷.65【和高秘书早春对雪登楼见寄之什】杜荀鹤
　　天有惜花意，恐花开染尘。先教微雪下，始放满城春。
　　且醉登楼客，重期出郭人。因酬郢中律，霜鬓数茎新。
　　◎卷.66【乱后山中作】杜荀鹤
　　自从天下乱，日晚别庭闱。兄弟团圞乐，羁孤远近归。
　　文章甘世薄，耕种喜山肥。直待中兴后，方应出隐扉。
　　◎卷.67【旅寓书事】杜荀鹤
　　日日惊身事，凄凄欲断魂。时清不自立，发白傍谁门。
　　中路残秋雨，空山一夜猿。公卿得见面，怀抱细难言。
　　◎卷.68【舟行晚泊江上寺】杜荀鹤
　　久劳风水上，禅客喜相依。挂衲虽无分，修心未觉非。
　　日沈山虎出，钟动寺禽归。月上潮平后，谈空渐入微。
　　◎卷.69【长林山中闻贼退寄孟明府】杜荀鹤
　　一县今如此，残民数不多。也知贤宰切，争奈乱兵何。
　　皆自干戈达，咸思雨露和。应怜住山者，头白未登科。
　　◎卷.70【泗上客思】杜荀鹤
　　痛饮复高歌，愁终不奈何。家山随日远，身事逐年多。
　　没雁云横楚，兼蝉柳夹河。此心闲未得，到处被诗磨。
　　◎卷.71【寄同人】杜荀鹤
　　尽与贫为患，唯余即不然。四方无静处，百口度荒年。
　　白发生闲事，新诗出数联。时情竟如此，不免却归田。
　　◎卷.72【下第出关投郑拾遗】杜荀鹤
　　丹霄桂有枝，未折未为迟。况是孤寒士，兼行苦涩诗。
　　杏园人醉日，关路独归时。更卜深知意，将来拟荐谁。
　　◎卷.73【塞上】杜荀鹤
　　草白河冰合，蕃戎出掠频。戍楼三号火，探马一条尘。
　　战士风霜老，将军雨露新。封侯不由此，何以慰征人。
　　◎卷.74【别敬侍郎】杜荀鹤
　　交道有寒暑，在人无古今。与君中夜话，尽我一生心。
　　所向未得志，岂惟空解吟。何当重相见，旧隐白云深。
　　◎卷.75【送青阳李明府】杜荀鹤
　　善政无惭色，吟归似等闲。惟将六幅绢，写得九华山。
　　求理头空白，离京债未还。仍闻猿与鹤，都在一船间。
　　◎卷.76【将游湘湖有作】杜荀鹤
　　一家相别意，不得不潸然。远作南方客，初登上水船。
　　岳钟思冷梦，湘月少残篇。便有归来计，风波亦隔年。
　　◎卷.77【送姚庭珪】杜荀鹤
　　脱衣将换酒，对酌话何之。雨后秋萧索，天涯晚别离。
　　人生无此恨，鬓色不成丝。未得重相见，看君马上诗。
　　◎卷.78【投李大夫】杜荀鹤
　　自小僻于诗，篇篇恨不奇。苦吟无暇日，华发有多时。
　　进取门难见，升沈命未知。秋风夜来急，还恐到京迟。
　　◎卷.79【贻里中同志】杜荀鹤
　　乡里为儒者，唯君见我心。诗书常共读，雨雪亦相寻。
　　贫贱志气在，子孙交契深。古人犹晚达，况未鬓霜侵。
　　◎卷.80【江上送韦彖先辈】杜荀鹤
　　不易为离抱，江天即见鸿。暮帆何处落，凉月与谁同。
　　木叶新霜后，渔灯夜浪中。时难慎行止，吾道利于穷。
　　◎卷.81【维扬逢诗友张乔】杜荀鹤
　　天下方多事，逢君得话诗。直应吾道在，未觉国风衰。
　　生计吟消日，人情醉过时。雅篇三百首，留作后来师。
　　◎卷.82【秋晨有感】杜荀鹤
　　木叶落时节，旅人初梦惊。钟才枕上尽，事已眼前生。
　　吟发不长黑，世交无久情。且将公道约，未忍便归耕。
　　◎卷.83【秋日山中寄李处士】杜荀鹤
　　吾辈道何穷，寒山细雨中。儿童书懒读，果栗树将空。
　　言论关时务，篇章见国风。升平犹可用，应不废为公。
　　◎卷.84【晚泊金陵水亭】杜荀鹤
　　江亭当废国，秋景倍萧骚。夕照残荒垒，寒潮涨古濠。
　　就田看鹤劣，隔水见僧高。无限前朝事，醒吟易觉劳。
　　◎卷.85【钱塘别罗隐】杜荀鹤
　　故国看看远，前程计在谁。五更听角后，一叶渡江时。
　　吾道天宁丧，人情日可疑。西陵向西望，双泪为君垂。
　　◎卷.86【山中贻同志】杜荀鹤
　　君贫我亦贫，为善喜为邻。到老如今日，无心愧古人。
　　闭门非傲世，守道是谋身。别有同山者，其如未可亲。
　　◎卷.87【秋日怀九华旧居】杜荀鹤
　　吾道在五字，吾身宁陆沈。凉生中夜雨，病起故山心。
　　烛共寒酸影，蛩添苦楚吟。何当遂归去，一径入松林。
　　◎卷.88【江岸秋思】杜荀鹤
　　驱马傍江行，乡愁步步生。举鞭挥柳色，随手失蝉声。
　　秋稼缘长道，寒云约古城。家贫遇丰岁，无地可归耕。
　　◎卷.89【哭刘德仁】杜荀鹤
　　贾岛还如此，生前不见春。岂能诗苦者，便是命羁人。
　　家事因吟失，时情碍国亲。多应衔恨骨，千古不为尘。
　　◎卷.90【经青山吊李翰林】杜荀鹤
　　何为先生死，先生道日新。青山明月夜，千古一诗人。
　　天地空销骨，声名不傍身。谁移耒阳冢，来此作吟邻。
　　◎卷.91【下第东归别友人】杜荀鹤
　　不得同君住，当春别帝乡。年华落第老，岐路出关长。
　　芳草缘流水，残花向夕阳。怀亲暂归去，非是钓沧浪。
　　◎卷.92【秋宿诗僧云英房因赠】杜荀鹤
　　贾岛怜无可，都缘数句诗。君虽是后辈，我谓过当时。
　　溪浪和星动，松阴带鹤移。同吟到明坐，此道淡谁知。
　　◎卷.93【送人宰吴县】杜荀鹤
　　海涨兵荒后，为官合动情。字人无异术，至论不如清。
　　草履随船卖，绫梭隔水鸣。唯持古人意，千里赠君行。
　　◎卷.94【读友人诗】杜荀鹤
　　君诗通大雅，吟觉古风生。外却浮华景，中含教化情。
　　名应高日月，道可润公卿。莫以孤寒耻，孤寒达更荣。
　　◎卷.95【登山寺】杜荀鹤
　　山半一山寺，野人秋日登。就中偏爱石，独上最高层。
　　有果猿攀树，无斋鸽看僧。儒门自多事，来此复何能。
　　◎卷.96【辞九江李郎中入关】杜荀鹤
　　帝里无相识，何门迹可亲。愿开言重口，荐与分深人。
　　卷许新诗出，家怜旧业贫。今从九江去，应免更迷津。
　　◎卷.97【江南逢李先辈】杜荀鹤
　　李杜复李杜，彼时逢此时。干戈侵帝里，流落向天涯。
　　岁月消于酒，平生断在诗。怀才不得志，只恐满头丝。
　　◎卷.98【秋日寄吟友】杜荀鹤
　　闲坐细思量，唯吟不可忘。食无三亩地，衣绝一株桑。
　　蝉树生寒色，渔潭落晓光。青云旧知己，未许钓沧浪。
　　◎卷.99【江上与从弟话别】杜荀鹤
　　相逢尽说归，早晚遂归期。流水多通处，孤舟少住时。
　　干人不得已，非我欲为之。及此终无愧，其如道在兹。
　　◎卷.100【送友人游南海】杜荀鹤
　　南海南边路，君游只为贫。山川多少地，郡邑几何人。
　　花鸟名皆别，寒暄气不均。相期早晚见，莫待瘴侵身。
　　◎卷.101【赠聂尊师】杜荀鹤
　　诗道将仙分，求之不可求。非关从小学，应是数生修。
　　蟾桂云梯折，鳌山鹤驾游。他年两成事，堪喜是邻州。
　　◎卷.102【旅感】杜荀鹤
　　白发根丛出，镊频愁不开。自怜空老去，谁信苦吟来。
　　客路东西阔，家山早晚回。翻思钓鱼处，一雨一层苔。
　　◎卷.103【寄益阳武灌明府】杜荀鹤
　　县称诗人理，无嫌日寂寥。溪山入城郭，户口半渔樵。
　　月满弹琴夜，花香漉酒朝。相思不相见，烟水路迢迢。
　　◎卷.104【湘中秋日呈所知】杜荀鹤
　　四海无寸土，一生惟苦吟。虚垂异乡泪，不滴别人心。
　　雨色凋湘树，滩声下塞禽。求归归未得，不是掷光阴。
　　◎卷.105【苦吟】杜荀鹤
　　世间何事好，最好莫过诗。一句我自得，四方人已知。
　　生应无辍日，死是不吟时。始拟归山去，林泉道在兹。
　　◎卷.106【闽中别所知】杜荀鹤
　　触目生归思，那堪路七千。腊中离此地，马上见明年。
　　郡邑溪山巧，寒暄日月偏。自疑双鬓雪，不似到南天。
　　◎卷.107【塞上伤战士】杜荀鹤
　　战士说辛勤，书生不忍闻。三边远天子，一命信将军。
　　野火烧人骨，阴风卷阵云。其如禁城里，何以重要勋。
　　◎卷.108【春日访独孤处士】杜荀鹤
　　地僻春来静，深宜长者居。好花都待晚，修竹不妨疏。
　　雁入湘江食，人侵晓色锄。似君无学处，头白道如初。
　　◎卷.109【哭友人】杜荀鹤
　　病向名场得，终为善误身。无儿承后嗣，有女托何人。
　　葬礼难求备，交情好者贫。惟馀旧文集，一览一沾巾。
　　◎卷.110【新栽竹】杜荀鹤
　　劚破苍苔色，因栽十数茎。窗风从此冷，诗思当时清。
　　酒入杯中影，棋添局上声。不同桃与李，潇洒伴书生。
　　◎卷.111【送吴蜕下第入蜀】杜荀鹤
　　下第言之蜀，那愁举别杯。难兄方在幕，上相复怜才。
　　鸟径盘春霭，龙湫发夜雷。临邛无久恋，高桂待君回。
　　◎卷.112【乱后归山】杜荀鹤
　　乱世归山谷，征鼙喜不闻。诗书犹满架，弟侄未为军。
　　山犬眠红叶，樵童唱白云。此心非此志，终拟致明君。
　　◎卷.113【题著禅师】杜荀鹤
　　大道本无幻，常情自有魔。人皆迷著此，师独悟如何。
　　为岳开窗阔，因虫长草多。说空空说得，空得到维摩。
　　◎卷.114【春日闲居即事】杜荀鹤
　　未得青云志，春同秋日情。花开如叶落，莺语似蝉鸣。
　　道合和贫守，诗堪与命争。饥寒是吾事，断定不归耕。
　　◎卷.115【秋宿栖贤寺怀友人】杜荀鹤
　　一宿三秋寺，闲忙与晓分。细泉山半落，孤客夜深闻。
　　鹤去巢盛月，龙潜穴拥云。苦吟方见景，多恨不同君。
　　◎卷.116【乱后再逢汪处士】杜荀鹤
　　如君真道者，乱世有闲情。每别不知处，见来长后生。
　　药非因病服，酒不为愁倾。笑我于身苦，吟髭白数茎。
　　◎卷.117【山中喜与故交宿话】杜荀鹤
　　远地能相访，何惭事力微。山中深夜坐，海内故交稀。
　　村酒沽来浊，溪鱼钓得肥。贫家只如此，未可便言归。
　　◎卷.118【观棋】杜荀鹤
　　对面不相见，用心同用兵。算人常欲杀，顾己自贪生。
　　得势侵吞远，乘危打劫赢。有时逢敌手，当局到深更。
　　◎卷.119【送人宰德清】杜荀鹤
　　乱世人多事，耕桑或失时。不闻宽赋敛，因此转流离。
　　天意未如是，君心无自欺。能依四十字，可立德清碑。
　　◎卷.120【寄窦处士】杜荀鹤
　　漳水醉中别，今来犹未醒。半生因酒废，大国几时宁。
　　海畔将军柳，天边处士星。游人不可见，春入乱山青。
　　◎卷.121【题历山舜词（山有庙，呼为帝二子，多变妖异为时所敬）】杜荀鹤
　　昔舜曾耕地，遗风日寂寥。世人那肯祭，大圣不兴妖。
　　殿宇秋霖坏，杉松野火烧。时讹竞淫祀，丝竹醉山魈。
　　◎卷.122【赠李蒙叟】杜荀鹤
　　在我成何事，逢君更劝吟。纵饶不得力，犹胜别劳心。
　　凡事有兴废，诗名无古今。百年能几日，忍不惜光阴。
　　◎卷.123【维扬冬末寄幕中二从事】杜荀鹤
　　闻道长溪尉，相留一馆闲。□□□□□，尚隔几重山。
　　为旅春风外，怀人夜雨间。年来疏览镜，怕见减朱颜。
　　◎卷.124【和吴太守罢郡山村偶题二首】杜荀鹤
　　罢郡饶山兴，村家不惜过。官情随日薄，诗思入秋多。
　　野兽眠低草，池禽浴动荷。眼前馀政在，不似有干戈。
　　快活田翁辈，常言化育时。纵饶稽岁月，犹说向孙儿。
　　茅屋梁和节，茶盘果带枝。相传终不忘，何必立生祠。
　　◎卷.125【乱后送友人归湘中】杜荀鹤
　　家枕三湘岸，门前即钓矶。渔竿壮岁别，鹤发乱时归。
　　岳暖无猿叫，江春有燕飞。平生书剑在，莫便学忘机。
　　◎卷.126【送紫阳僧归庐岳旧寺】杜荀鹤
　　紫衣明主赠，归寺感先师。受业恩难报，开堂影不知。
　　松风欹枕夜，山雪下楼时。此际无人会，微吟复敛眉。
　　◎卷.127【和刘评事送海禅和归山】杜荀鹤
　　衲外元无象，言寻那路寻。问禅将底说，传印得何心。
　　未了群山浅，难休一室深。伏魔宁是兽，巢顶亦非禽。
　　观色风驱雾，听声雪洒林。凡归是归处，不必指高岑。
　　◎卷.128【御沟柳】杜荀鹤
　　律到御沟春，沟边柳色新。细笼穿禁水，轻拂入朝人。
　　日近韶光早，天低圣泽匀。谷莺栖未稳，宫女画难真。
　　楚国空摇浪，隋堤暗惹尘。如何帝城里，先得覆龙津。


第六百九十二卷
　　◎卷.1【冬末同友人泛潇湘】杜荀鹤
　　残腊泛舟何处好，最多吟兴是潇湘。就船买得鱼偏美，
　　踏雪沽来酒倍香。猿到夜深啼岳麓，雁知春近别衡阳。
　　与君剩采江山景，裁取新诗入帝乡。
　　◎卷.2【赠李镡（镡自维扬遇乱，东入山中）】杜荀鹤
　　君行君文天合知，见君如此我兴悲。只残三口兵戈后，
　　才到孤村雨雪时。著卧衣裳难办洗，旋求粮食莫供炊。
　　地炉不暖柴枝湿，犹把蒙求授小儿。
　　◎卷.3【旅中卧病】杜荀鹤
　　秋来谁料病相萦，枕上心犹算去程。风射破窗灯易灭，
　　月穿疏屋梦难成。故园何啻三千里，新雁才闻一两声。
　　我自与人无旧分，非干人与我无情。
　　◎卷.4【旅泊遇郡中叛乱示同志】杜荀鹤
　　握手相看谁敢言，军家刀剑在腰边。遍搜宝货无藏处，
　　乱杀平人不怕天。古寺拆为修寨木，荒坟开作甃城砖。
　　郡侯逐出浑闲事，正是銮舆幸蜀年。
　　◎卷.5【赠秋浦张明府】杜荀鹤
　　君为秋浦三年宰，万虑关心两鬓知。人事旋生当路县，
　　吏才难展用兵时。农夫背上题军号，贾客船头插战旗。
　　他日亲知问官况，但教吟取杜家诗。
　　◎卷.6【雪】杜荀鹤
　　风搅长空寒骨生，光于晓色报窗明。江湖不见飞禽影，
　　岩谷时闻折竹声。巢穴几多相似处，路岐兼得一般平。
　　拥袍公子休言冷，中有樵夫跣足行。
　　◎卷.7【题庐岳刘处士草堂】杜荀鹤
　　仙境闲寻采药翁，草堂留话一宵同。若看山下云深处，
　　直是人间路不通。泉领藕花来洞口，月将松影过溪东。
　　求名心在闲难遂，明日马蹄尘土中。
　　◎卷.8【山中寄诗友】杜荀鹤
　　山深长恨少同人，览景无时不忆君。庭果自从霜后熟，
　　野猿频向屋边闻。琴临秋水弹明月，酒就东山酌白云。
　　仙桂算攀攀合得，平生心力尽于文。
　　◎卷.9【秋宿临江驿】杜荀鹤
　　南来北去二三年，年去年来两鬓斑。举世尽从愁里老，
　　谁人肯向死前闲。渔舟火影寒归浦，驿路铃声夜过山。
　　身事未成归未得，听猿鞭马入长关。
　　◎卷.10【题瓦棺寺真上人院矮桧】杜荀鹤
　　天生仙桧是长材，栽桧希逢此最低。一自旧山来砌畔，
　　几番凡木与云齐。迥无斜影教僧踏，免有闲枝引鹤栖。
　　今日偶题题似着，不知题后更谁题。
　　◎卷.11【江下初秋寓泊】杜荀鹤
　　濛濛烟雨蔽江村，江馆愁人好断魂。自别家来生白发，
　　为侵星起谒朱门。也知柳欲开春眼，争奈萍无入土根。
　　兄弟无书雁归北，一声声觉苦于猿。
　　◎卷.12【投从叔补阙】杜荀鹤
　　吾宗不谒谒诗宗，常仰门风继国风。空有篇章传海内，
　　更无亲族在朝中。其来虽愧源流浅，所得须怜雅颂同。
　　三十年吟到今日，不妨私荐亦成公。
　　◎卷.13【赠张员外儿】杜荀鹤
　　张公一子才三岁，闻客吟声便出来。唤物舌头犹未稳，
　　诵诗心孔迥然开。天生便是成家庆，年长终为间世才。
　　月里桂枝知有分，不劳诸丈作梯媒。
　　◎卷.14【重阳日有作】杜荀鹤
　　一为重阳上古台，乱时谁见菊花开。偷撏白发真堪笑，
　　牢锁黄金实可哀。是个少年皆老去，争知荒冢不荣来。
　　大家拍手高声唱，日未沈山且莫回。
　　◎卷.15【入关寄九华友人】杜荀鹤
　　坐床难稳露蝉新，便作东西马上身。醲酒却输耽睡客，
　　好山翻对不吟人。无多志气禁离别，强半年光属苦辛。
　　箧里篇章头上雪，未知谁恋杏园春。
　　◎卷.16【送李镡游新安】杜荀鹤
　　邯郸李镡才峥嵘，酒狂诗逸难干名。气直不与儿辈洽，
　　醉来拟共天公争。孤店夜烧枯叶坐，乱时秋踏早霜行。
　　一间茅屋住不稳，刚出为人平不平。
　　◎卷.17【冬末自长沙游桂岭留献所知】杜荀鹤
　　家隔重湖归未期，更堪南去别深知。前程笑到山多处，
　　上马愁逢岁尽时。四海内无容足地，一生中有苦心诗。
　　朱门只见朱门事，独把孤寒问阿谁。
　　◎卷.18【送福昌周繇少府归宁兼谋隐】杜荀鹤
　　少见古人无远虑，如君真得古人情。登科作尉官虽小，
　　避世安亲禄已荣。一路水云生隐思，几山猿鸟认吟声。
　　知君未作终焉计，要著文章待太平。
　　◎卷.19【贺顾云侍御府主与子弟奏官（敕下时，年七岁）】杜荀鹤
　　青桂朱袍不贺兄，贺兄荣是见儿荣。孝经始向堂前彻，
　　官诰当从幕下迎。戏把蓝袍包果子，娇将竹笏恼先生。
　　自惭乱世无知己，弟侄鞭牛傍陇耕。
　　◎卷.20【舟行即事】杜荀鹤
　　年少髭须雪欲侵，别家三日几般心。朝随贾客忧风色，
　　夜逐渔翁宿苇林。秋水鹭飞红蓼晚，暮山猿叫白云深。
　　重阳酒熟茱萸紫，却向江头倚棹吟。
　　◎卷.21【乱后山居】杜荀鹤
　　从乱移家拟傍山，今来方办买山钱。九州有路休为客，
　　百岁无愁即是仙。野叟并田锄暮雨，溪禽同石立寒烟。
　　他人似我还应少，如此安贫亦荷天。
　　◎卷.22【山居寄同志】杜荀鹤
　　茅斋深僻绝轮蹄，门径缘莎细接溪。垂钓石台依竹垒，
　　待宾茶灶就岩泥。风生谷口猿相叫，月照松头鹤并栖。
　　不是无端过时日，拟从窗下蹑云梯。
　　◎卷.23【将入关安陆遇兵寇】杜荀鹤
　　家贫无计早离家，离得家来蹇滞多。已是数程行雨雪，
　　更堪中路阻兵戈。几州户口看成血，一旦天心却许和。
　　四面烟尘少无处，不知吾土自如何。
　　◎卷.24【夏日登友人书斋林亭】杜荀鹤
　　暑天长似秋天冷，带郭林亭画不如。蝉噪槛前遮日竹，
　　鹭窥池面弄萍鱼。抛山野客横琴醉，种药家僮踏雪锄。
　　众惜君才堪上第，莫因居此与名疏。
　　◎卷.25【寄临海姚中丞】杜荀鹤
　　夏辞旌旆已秋深，永夕思量泪满襟。风月易斑搜句鬓，
　　星霜难改感恩心。寻花洞里连春醉，望海楼中彻晓吟。
　　虽有梦魂知处所，去来多被角声侵。
　　◎卷.26【秋日闲居寄先达】杜荀鹤
　　到头身事欲何为，窗下工夫鬓上知。乍可百年无称意，
　　难教一日不吟诗。风驱早雁冲湖色，雨挫残蝉点柳枝。
　　自古书生也如此，独堪惆怅是明时。
　　◎卷.27【题觉禅和】杜荀鹤
　　少见修行得似师，茅堂佛像亦随时。禅衣衲后云藏线，
　　夏腊高来雪印眉。耕地诫侵连冢土。伐薪教护带巢枝。
　　有时问着经中事，却道山僧总不知。
　　◎卷.28【感秋】杜荀鹤
　　年年名路谩辛勤，襟袖空多马上尘。画戟门前难作客，
　　钓鱼船上易安身。冷烟粘柳蝉声老，寒渚澄星雁叫新。
　　自是侬家无住处，不关天地窄于人。
　　◎卷.29【题德玄上人院】杜荀鹤
　　刳得心来忙处闲，闲中方寸阔于天。浮生自是无空性，
　　长寿何曾有百年。罢定磬敲松罅月，解眠茶煮石根泉。
　　我虽未似师披衲，此理同师悟了然。
　　◎卷.30【春日山居寄友人】杜荀鹤
　　野吟何处最相宜，春景暄和好入诗。高下麦苗新雨后，
　　浅深山色晚晴时。半岩云脚风牵断，平野花枝鸟踏垂。
　　倒载干戈是何日，近来麋鹿欲相随。
　　◎卷.31【怀庐岳旧隐】杜荀鹤
　　一别三年长在梦，梦中时蹑石棱层。泉声入夜方堪听，
　　山色逢秋始好登。岩鹿惯随锄药叟，溪鸥不怕洗苔僧。
　　人间有许多般事，求要身闲直未能。
　　◎卷.32【投长沙裴侍郎】杜荀鹤
　　此身虽贱道长存，非谒朱门谒孔门。只望至公将卷读，
　　不求朝士致书论。垂纶雨结渔乡思，吹木风传雁夜魂。
　　男子受恩须有地，平生不受等闲恩。
　　◎卷.33【和友人见题山居】杜荀鹤
　　避时多喜葺居成，七字君题万象清。开户晓云连地白，
　　访人秋月满山明。庭前树瘦霜来影，洞口泉喷雨后声。
　　有景供吟且如此，算来何必躁于名。
　　◎卷.34【献长沙王侍郎】杜荀鹤
　　文星渐见射台星，皆仰为霖沃众情。天泽逼来逢圣主，
　　辞林盛去得书生。云妆岳色供吟景，月浩湘流递政声。
　　美化事多难讽诵，未如耕钓口分明。
　　◎卷.35【春日登楼遇雨】杜荀鹤
　　忽地晴天作雨天，全无暑气似秋间。看看水没来时路，
　　渐渐云藏望处山。风趁鹭鸶双出苇，浪催渔父尽归湾。
　　一心准拟闲登眺，却被诗情使不闲。
　　◎卷.36【春日行次钱塘却寄台州姚中丞】杜荀鹤
　　岂为无心求上第，难安帝里为家贫。江南江北闲为客，
　　潮去潮来老却人。两岸雨收莺语柳，一楼风满角吹春。
　　花前不独垂乡泪，曾是朱门寄食身。
　　◎卷.37【投江上崔尚书】杜荀鹤
　　此生何路出尘埃，犹把中才谒上才。闭户十年专笔砚，
　　仰天无处认梯媒。马前霜叶催归去，枕上边鸿唤觉来。
　　若许登门换鬐鬣，必应辛苦事风雷。
　　◎卷.38【书事投所知】杜荀鹤
　　古陌寒风来去吹，马蹄尘旋上麻衣。虽然干禄无休意，
　　争奈趋时不见机。诗思趁云从岳涌，乡心随雁绕湖飞。
　　肯将骨肉轻离别，未遇人知未得归。
　　◎卷.39【秋日湖外书事】杜荀鹤
　　十五年来笔砚功，只今犹在苦贫中。三秋客路湖光外，
　　万里乡关楚邑东。鸟径杖藜山翳雨，猿林欹枕树摇风。
　　朱门处处若相似，此命到头通不通。
　　◎卷.40【题宗上人旧院】杜荀鹤
　　此院重来事事乖，半欹茅屋草侵阶。啄生鸦忆啼松枿。
　　接果猿思啸石崖。壁上尘粘蒲叶扇，床前苔烂笋皮鞋。
　　分明记得谈空日，不向秋风更怆怀。
　　◎卷.41【乱后出山逢高员外】杜荀鹤
　　自从乱后别京关，一入烟萝十五年。重出故山生白发，
　　却装新卷谒清贤。窗回旅梦城头角，柳结乡愁雨后蝉。
　　名姓暗投心暗祝，永期收拾向门前。
　　◎卷.42【赠友人罢举赴交趾辟命】杜荀鹤
　　罢却名场拟入秦，南行无罪似流人。纵经商岭非驰驿，
　　须过长沙吊逐臣。舶载海奴镮硾耳，象驼蛮女彩缠身。
　　如何待取丹霄桂，别赴嘉招作上宾。
　　◎卷.43【山中寡妇（一作时世行）】杜荀鹤
　　夫因兵死守蓬茅，麻苎衣衫鬓发焦。桑柘废来犹纳税，
　　田园荒后尚征苗。时挑野菜和根煮，旋斫生柴带叶烧。
　　任是深山更深处，也应无计避征徭。
　　◎卷.44【访蔡融因题】杜荀鹤
　　杖藜时复过荒郊，来到君家不忍抛。每见苦心修好事，
　　未尝开口怨平交。一溪寒色渔收网，半树斜阳鸟傍巢。
　　必若天工主人事，肯交吾子委衡茅。
　　◎卷.45【闲居书事】杜荀鹤
　　竹门茅屋带村居，数亩生涯自有馀。鬓白只应秋炼句，
　　眼昏多为夜抄书。雁惊风浦渔灯动，猿叫霜林橡实疏。
　　待得功成即西去，时清不问命何如。
　　◎卷.46【友人赠舍弟依韵戏和】杜荀鹤
　　吾家此弟有何知，多愧君开道业基。不觉裹头成大汉，
　　昨来竹马作童儿。还缘世遇兵戈闹，只恐身修礼乐迟。
　　及见和诗诗自好，eh公不到更何时。
　　◎卷.47【乱后逢村叟（一作时世行）】杜荀鹤
　　经乱衰翁居破村，村中何事不伤魂。因供寨木无桑柘，
　　为著乡兵绝子孙。还似平宁征赋税，未尝州县略安存。
　　至于鸡犬皆星散，日落前山独倚门。
　　◎卷.48【赠元上人】杜荀鹤
　　多少僧中僧行高，偈成流落遍僧抄。经窗月静滩声到，
　　石径人稀藓色交。垂露竹粘蝉落壳，窣云松载鹤栖巢。
　　煮茶童子闲胜我，犹得依时把磬敲。
　　◎卷.49【下第东归道中作】杜荀鹤
　　一回落第一宁亲，多是途中过却春。心火不销双鬓雪，
　　眼泉难濯满衣尘。苦吟风月唯添病，遍识公卿未免贫。
　　马壮金多有官者，荣归却笑读书人。
　　◎卷.50【夏日留题张山人林亭】杜荀鹤
　　此中偏称夏中游，时有风来暑气收。涧底松摇千尺雨，
　　庭中竹撼一窗秋。求猿句寄山深寺，乞鹤书传海畔洲。
　　闲与先生话身事，浮名薄宦总悠悠。
　　◎卷.51【伤病马】杜荀鹤
　　此马堪怜力壮时，细匀行步恐尘知。骑来未省将鞭触，
　　病后长教觅药医。顾主强抬和泪眼，就人轻刷带疮皮。
　　只今筋骨浑全在，春暖莎青放未迟。
　　◎卷.52【馆舍秋夕】杜荀鹤
　　寒雨萧萧灯焰青，灯前孤客难为情。兵戈闹日别乡国，
　　鸿雁过时思弟兄。冷极睡无离枕梦，苦多吟有彻云声。
　　出门便作还家计，直至如今计未成。
　　◎卷.53【送僧赴黄山沐汤泉兼参禅宗长老】杜荀鹤
　　闻有汤泉独去寻，一瓶一钵一无金。不愁乱世兵相害，
　　却喜寒山路入深。野老祷神鸦噪庙，猎人冲雪鹿惊林。
　　患身是幻逢禅主，水洗皮肤语洗心。
　　◎卷.54【哭山友】杜荀鹤
　　十载同栖庐岳云，寒烧枯叶夜论文。在生未识公卿面，
　　至死不离麋鹿群。从见蓬蒿丛坏屋，长忧雨雪透荒坟。
　　把君诗句高声读，想得天高也合闻。
　　◎卷.55【献池州牧】杜荀鹤
　　池阳今日似渔阳，大变凶年作小康。江路静来通客货，
　　郡城安后绝戎装。分开野色收新麦，惊断莺声摘嫩桑。
　　纵有逋民归未得，远闻仁政旋还乡。
　　◎卷.56【送韦书记归京（座主侍郎同举）】杜荀鹤
　　韦杜相逢眼自明，事连恩地倍牵情。闻归帝里愁攀送，
　　知到师门话姓名。朝客半修前辈礼，古人多重晚年荣。
　　从来有泪非无泪，未似今朝泪满缨。
　　◎卷.57【献郑给事】杜荀鹤
　　化行邦域二年春，樵唱渔歌日日新。未降诏书酬善政，
　　不知天泽答何人。秋登岳寺云随步，夜宴江楼月满身。
　　他日朱门恐难扫，沙堤新筑必无尘。
　　◎卷.58【赠休禅和】杜荀鹤
　　为僧难得不为僧，僧戒僧仪未是能。弟子自知心了了，
　　吾师应为醉腾腾。多生觉悟非关衲，一点分明不在灯。
　　只道诗人无佛性，长将二雅入三乘。
　　◎卷.59【送李先辈从知塞上】杜荀鹤
　　去草军书出帝乡，便从城外学戎装。好随汉将收胡土，
　　莫遣胡兵近汉疆。洒碛雪粘旗力重，冻河风揭角声长。
　　此行也是男儿事，莫向征人恃桂香。
　　◎卷.60【和友人送弟】杜荀鹤
　　君说无家只弟兄，此中言别若为情。干戈闹日分头去，
　　山水寒时信路行。月下断猿空有影，雪中孤雁却无声。
　　我今骨肉虽饥冻，幸喜团圆过乱兵。
　　◎卷.61【酬张员外见寄】杜荀鹤
　　分应天与吟诗老，如此兵戈不废诗。生在世间人不识，
　　死于泉下鬼应知。啼花蜀鸟春同苦，叫雪巴猿昼共饥。
　　今日逢君惜分手，一枝何校一年迟。
　　◎卷.62【献新安于尚书】杜荀鹤
　　九土雄师竟若何，未如良牧与天和。月留清俸资家少，
　　岁计阴功及物多。四野绿云笼稼穑，千山明月静干戈。
　　行人耳满新安事，尽是无愁父老歌。
　　◎卷.63【乱后书事寄同志】杜荀鹤
　　九土如今尽用兵，短戈长戟困书生。思量在世头堪白，
　　画度归山计未成。皇泽正沾新将士，侯门不是旧公卿。
　　到头诗卷须藏却，各向渔樵混姓名。
　　◎卷.64【中山临上人院观牡丹寄诸从事】杜荀鹤
　　闲来吟绕牡丹丛，花艳人生事略同。半雨半风三月内，
　　多愁多病百年中。开当韶景何妨好，落向僧家即是空。
　　一境别无唯此有，忍教醒坐对支公。
　　◎卷.65【投宣谕张侍郎乱后遇毗陵】杜荀鹤
　　此生今日似前生，重著麻衣特地行。经乱后囊新卷轴，
　　出山来见旧公卿。雨笼蛩壁吟灯影，风触蝉枝噪浪声。
　　闻道中兴重人物，不妨西去马蹄轻。
　　◎卷.66【下第投所知】杜荀鹤
　　落第愁生晓鼓初，地寒才薄欲何如。不辞更写公卿卷，
　　却是难修骨肉书。御苑早莺啼暖树，钓乡春水浸贫居。
　　拟离门馆东归去，又恐重来事转疏。
　　◎卷.67【哭方干】杜荀鹤
　　何言寸禄不沾身，身没诗名万古存。况有数篇关教化，
　　得无馀庆及儿孙。渔樵共垒坟三尺，猿鹤同栖月一村。
　　天下未宁吾道丧，更谁将酒酹吟魂。
　　◎卷.68【秋日泊浦江】杜荀鹤
　　一帆程歇九秋时，漠漠芦花拂浪飞。寒浦更无船并宿，
　　暮山时见鸟双归。照云烽火惊离抱，剪叶风霜逼暑衣。
　　江月渐明汀露湿，静驱吟魄入玄微。
　　◎卷.69【白发吟】杜荀鹤
　　一茎两茎初似丝，不妨惊度少年时。几人乱世得及此，
　　今我满头何足悲。九转灵丹那胜酒，五音清乐未如诗。
　　家山苍翠万馀尺，藜杖楮冠输老儿。
　　◎卷.70【下第寄池州郑员外】杜荀鹤
　　省出蓬蒿修谒初，蒙知曾不见生疏。侯门数处将书荐，
　　帝里经年借宅居。未必有诗堪讽诵，只怜无援过吹嘘。
　　如今足得成持取，莫使江湖却钓鱼。
　　◎卷.71【塞上】杜荀鹤
　　旌旗鬣鬣汉将军，闲出巡边帝命新。沙塞旋收饶帐幕，
　　犬戎时杀少烟尘。冰河夜渡偷来马，雪岭朝飞猎去人。
　　独作书生疑不稳，软弓轻剑也随身。
　　◎卷.72【赠题兜率寺闲上人院】杜荀鹤
　　人间寺应诸天号，真行僧禅此寺中。百岁有涯头上雪，
　　万般无染耳边风。挂帆波浪惊心白，上马尘埃翳眼红。
　　毕竟浮生谩劳役，算来何事不成空。
　　◎卷.73【别四明钟尚书】杜荀鹤
　　九华天际碧嵯峨，无奈春来入梦何。难与英雄论教化，
　　却思猿鸟共烟萝。风前柳态闲时少，雨后花容淡处多。
　　都大人生有离别，且将诗句代离歌。
　　◎卷.74【题护国大师塔】杜荀鹤
　　莫认双林是佛林，禅栖无地亦无金。塔前尽礼灰来相，
　　衲下谁宗印了心。笠象胤明双不见，线源分派寸难寻。
　　吾师觉路余知处，大藏经门一夜吟。
　　◎卷.75【春日山中对雪有作】杜荀鹤
　　竹树无声或有声，霏霏漠漠散还凝。岭梅谢后重妆蕊，
　　岩水铺来却结冰。牢系鹿儿防猎客，满添茶鼎候吟僧。
　　好将膏雨同功力，松径莓苔又一层。
　　◎卷.76【山中对雪有作】杜荀鹤
　　一浑乾坤万象收，唯应不壅大江流。虎狼遇猎难藏迹，
　　松柏因风易举头。玉帐英雄携妓赏，山村鸟雀共民愁。
　　岂堪久蔽苍苍色，须放三光照九州。
　　◎卷.77【戏题王处士书斋】杜荀鹤
　　先生高兴似樵渔，水鸟山猿一处居。石径可行苔色厚，
　　钓竿时斫竹丛疏。欺春只爱和醅酒，讳老犹看夹注书。
　　莫道无金空有寿，有金无寿欲何如。
　　◎卷.78【早发】杜荀鹤
　　东窗未明尘梦苏，呼童结束登征途。落叶铺霜马蹄滑，
　　寒猿啸月人心孤。时逆帽檐风刮顶，旋呵鞭手冻粘须。
　　青云快活一未见，争得安闲钓五湖。
　　◎卷.79【题仇处士郊居（处士弃官卜居）】杜荀鹤
　　江南景簇此林亭，手板蓝裾自可轻。洞里客来无俗话，
　　郭中人到有公情。闲敲岩果呼猿接，时钓溪鱼引鹤争。
　　笑我有诗三百首，马蹄红日急于名。
　　◎卷.80【依韵次同年张曙先辈见寄之什】杜荀鹤
　　天上诗名天下传，引来齐列玉皇前。大仙录后头无雪，
　　至药成来灶绝烟。笑蹑紫云金作阙，梦抛尘世铁为船。
　　九华山叟惊凡骨，同到蓬莱岂偶然。
　　◎卷.81【乱后逢李昭象叙别】杜荀鹤
　　李生李生何所之，家山窣云胡不归。兵戈到处弄性命，
　　礼乐向人生是非。却与野猿同橡坞，还将溪鸟共渔矶。
　　也知不是男儿事，争奈时情贱布衣。
　　◎卷.82【晚春寄同年张曙先辈】杜荀鹤
　　莫将时态破天真，只合高歌醉过春。易落好花三个月，
　　难留浮世百年身。无金润屋浑闲事，有酒扶头是了人。
　　恩地未酬闲未得，一回醒话一沾巾。
　　◎卷.83【长安春感】杜荀鹤
　　出京无计住京难，深入东风转索然。满眼有花寒食下，
　　一家无信楚江边。此时晴景愁于雨，是处莺声苦却蝉。
　　公道算来终达去，更从今日望明年。
　　◎卷.84【登灵山水阁贻钓者】杜荀鹤
　　江上见僧谁是了，修斋补衲日劳身。未胜渔父闲垂钓，
　　独背斜阳不采人。纵有风波犹得睡，总无蓑笠始为贫。
　　瓦瓶盛酒瓷瓯酌，荻浦芦湾是要津。
　　◎卷.85【赠溧水崔少府】杜荀鹤
　　庭户萧条燕雀喧，日高窗下枕书眠。只闻留客教沽酒，
　　未省逢人说料钱。洞口礼星披鹤氅，溪头吟月上渔船。
　　九华山叟心相许，不计官卑赠一篇。
　　◎卷.86【读张仆射诗（曾应举，不及第，投笔领郡）】杜荀鹤
　　秋吟一轴见心胸，万象搜罗咏欲空。才大却嫌天上桂，
　　世危翻立阵前功。廉颇解武文无说，谢脁能文武不通。
　　双美总输张太守，二南章句六钧弓。
　　◎卷.87【题所居村舍】杜荀鹤
　　家随兵尽屋空存，税额宁容减一分。衣食旋营犹可过，
　　赋输长急不堪闻。蚕无夏织桑充寨，田废春耕犊劳军。
　　如此数州谁会得，杀民将尽更邀勋。
　　◎卷.88【献钱塘县罗著作判官】杜荀鹤
　　还乡夫子遇贤侯，抚字情知不自由。莫把一名专懊恼，
　　放教双眼绝冤仇。猩袍懒著辞公宴，鹤氅闲披访道流。
　　犹有九华知己在，羡君高卧早回头。
　　◎卷.89【遣怀】杜荀鹤
　　驱驰岐路共营营，只为人间利与名。红杏园中终拟醉，
　　白云山下懒归耕。题桥每念相如志，佩印当期季子荣。
　　谩道强亲堪倚赖，到头须是有前程。
　　◎卷.90【长安道中有作】杜荀鹤
　　回头不忍看羸僮，一路行人我最穷。马迹蹇于槐影里，
　　钓船抛在月明中。帽檐晓滴淋蝉露，衫袖时飘卷雁风。
　　子细寻思底模样，腾腾又过玉关东。
　　◎卷.91【题开元寺门阁】杜荀鹤
　　一登高阁眺清秋，满目风光尽胜游。何处画桡寻绿水，
　　几家鸣笛咽红楼。云山已老应长在，岁月如波只暗流。
　　唯有禅居离尘俗，了无荣辱挂心头。
　　◎卷.92【出关投孙侍御】杜荀鹤
　　东归还著旧麻衣，争免花前有泪垂。每岁春光九十日，
　　一生年少几多时。青云寸禄心耕早，明月仙枝分种迟。
　　不为感恩酬未得，五湖闲作钓鱼师。
　　◎卷.93【送项山人归天台】杜荀鹤
　　因话天台归思生，布囊藤杖笑离城。不教日月拘身事，
　　自与烟萝结野情。龙镇古潭云色黑，露淋秋桧鹤声清。
　　此中是处堪终隐，何要世人知姓名。
　　◎卷.94【题衡阳隐士山居】杜荀鹤
　　闲居不问世如何，云起山门日已斜。放鹤去寻三岛客，
　　任人来看四时花。松醪腊酝安神酒，布水宵煎觅句茶。
　　毕竟金多也头白，算来争得似君家。
　　◎卷.95【题江寺禅和】杜荀鹤
　　江寺禅僧似悟禅，坏衣芒履住茅轩。懒求施主修真像，
　　翻说经文是妄言。出浦钓船惊宿雁，伐岩樵斧迸寒猿。
　　行人莫问师宗旨，眼不浮华耳不喧。
　　◎卷.96【题弟侄书堂】杜荀鹤
　　何事居穷道不穷，乱时还与静时同。家山虽在干戈地，
　　弟侄常修礼乐风。窗竹影摇书案上，野泉声入砚池中。
　　少年辛苦终身事，莫向光阴惰寸功。
　　◎卷.97【和友人寄长林孟明府】杜荀鹤
　　为政为人渐见心，长才聊屈宰长林。莫嫌月入无多俸，
　　须喜秋来不废吟。寒雨旋疏丛菊艳，晚风时动小松阴。
　　讼庭闲寂公书少，留客看山索酒斟。
　　◎卷.98【戏赠渔家】杜荀鹤
　　见君生计羡君闲，求食求衣有底难。养一箔蚕供钓线，
　　种千茎竹作渔竿。葫芦杓酌春浓酒，舴艋舟流夜涨滩。
　　却笑侬家最辛苦，听蝉鞭马入长安。
　　◎卷.99【登城有作】杜荀鹤
　　上得孤城向晚春，眼前何事不伤神。遍看原上累累冢，
　　曾是城中汲汲人。尽谓黄金堪润屋，谁思荒骨旋成尘。
　　一名一宦平生事，不放愁侵易过身。
　　◎卷.100【秋日山中寄池州李常侍】杜荀鹤
　　近来参谒陡生疏，因向云山僻处居。出为羁孤营粝食，
　　归同弟侄读生书。风凋古木秋阴薄，月满寒山夜景虚。
　　但得中兴知己在，算应身未老樵渔。
　　◎卷.101【辞杨侍郎】杜荀鹤
　　春在门阑秋未离，不因人荐只因诗。半年宾馆成前事，
　　一日侯门失旧知。霜岛树凋猿叫夜，湖田谷熟雁来时。
　　西风万里东归去，更把愁心说向谁。
　　◎卷.102【题汪氏茅亭】杜荀鹤
　　茅亭客到多称奇，茅亭之上难题诗。出尘景物不可状，
　　小手篇章徒尔为。牛畔稻苗新雨后，鹤边松韵晚风时。
　　君今酷爱人间事，争得安闲老在兹。
　　◎卷.103【喜从弟雪中远至有作】杜荀鹤
　　深山大雪懒开门，门径行踪自尔新。无酒御寒虽寡况，
　　有书供读且资身。便均情爱同诸弟，莫更生疏似外人。
　　昼短夜长须强学，学成贫亦胜他贫。
　　◎卷.104【送僧归国清寺】杜荀鹤
　　吟送越僧归海涯，僧行浑不觉程赊。路沿山脚潮痕出，
　　睡倚松根日色斜。撼锡度冈猿抱树，挈瓶盛浪鹭翘沙。
　　到参禅后知无事，看引秋泉灌藕花。
　　◎卷.105【题汪明府山居】杜荀鹤
　　不似当官只似闲，野情终日不离山。方知薄宦难拘束，
　　多与高人作往还。牛笛漫吹烟雨里，稻苗平入水云间。
　　羡君公退归欹枕，免向他门厚客颜。
　　◎卷.106【下第东归将及故园有作】杜荀鹤
　　平生操立有天知，何事谋身与志违。上国献诗还不遇，
　　故园经乱又空归。山城欲暮人烟敛，江月初寒钓艇归。
　　且把风寒作闲事，懒能和泪拜庭闱。
　　◎卷.107【宿东林寺题愿公院】杜荀鹤
　　古寺沈沈僧未眠，支颐将客说闲缘。一溪月色非尘世，
　　满洞松声似雨天。檐底水涵抄律烛，窗间风引煮茶烟。
　　无由住得吟相伴，心系青云十五年。
　　◎卷.108【山居自遣】杜荀鹤
　　茅屋周回松竹阴，山翁时挈酒相寻。无人开口不言利，
　　只我白头空爱吟。月在钓潭秋睡重，云横樵径野情深。
　　此中一日过一日，有底闲愁得到心。
　　◎卷.109【赠友人罢举赴辟命】杜荀鹤
　　连天一水浸吴东，十幅帆飞二月风。好景采抛诗句里，
　　别愁驱入酒杯中。渔依岸柳眠圆影，鸟傍岩花戏暖红。
　　不是桂枝终不得，自缘年少好从戎。
　　◎卷.110【乱后旅中遇友人】杜荀鹤
　　念子为儒道未亨，依依心向十年兄。莫依乱世轻依托，
　　须学前贤隐姓名。大国未知何日静，旧山犹可入云耕。
　　不如自此同归去，帆挂秋风一信程。
　　◎卷.111【赠休粮僧】杜荀鹤
　　自言因病学休粮，本意非求不死方。徒有至人传道术，
　　更无斋客到禅房。雨中林鸟归巢晚，霜后岩猿拾橡忙。
　　争似吾师无一事，稳披云衲坐藤床。
　　◎卷.112【维扬春日再遇孙侍御】杜荀鹤
　　本为荣家不为身，读书谁料转家贫。三年行却千山路，
　　两地思归一主人。络岸柳丝悬细雨，绣田花朵弄残春。
　　多情御史应嗟见，未上青云白发新。
　　◎卷.113【乱后宿南陵废寺寄沈明府】杜荀鹤
　　只共寒灯坐到明，塞鸿冲雪一声声。乱时为客无人识，
　　废寺吟诗有鬼惊。且把酒杯添志气，已将身事托公卿。
　　男儿仗剑酬恩在，未肯徒然过一生。
　　◎卷.114【投郑先辈】杜荀鹤
　　匣中长剑未酬恩，不遇男儿不合论。闷向酒杯吞日月，
　　闲将诗句问乾坤。宁辞马足劳关路，肯为渔竿忆水村。
　　两鬓欲斑三百首，更教装写傍谁门。
　　◎卷.115【途中有作】杜荀鹤
　　无论南北与西东，名利牵人处处同。枕上事仍多马上，
　　山中心更甚关中。川原晚结阴沈气，草树秋生索漠风。
　　百岁此身如且健，大家闲作卧云翁。
　　◎卷.116【和舍弟题书堂】杜荀鹤
　　兄弟将知大自强，乱时同葺读书堂。岩泉遇雨多还闹，
　　溪竹唯风少即凉。藉草醉吟花片落，傍山闲步药苗香。
　　团圆便是家肥事，何必盈仓与满箱。
　　◎卷.117【送蜀客游维扬】杜荀鹤
　　见说西川景物繁，维扬景物胜西川。青春花柳树临水，
　　白日绮罗人上船。夹岸画楼难惜醉，数桥明月不教眠。
　　送君懒问君回日，才子风流正少年。
　　◎卷.118【旅寓】杜荀鹤
　　暗算乡程隔数州，欲归无计泪空流。已违骨肉来时约，
　　更束琴书何处游。画角引风吹断梦，垂杨和雨结成愁。
　　去年今日还如此，似与青春有旧仇。
　　◎卷.119【途中春】杜荀鹤
　　年光身事旋成空，毕竟何门遇至公。人世鹤归双鬓上，
　　客程蛇绕乱山中。牧童向日眠春草，渔父隈岩避晚风。
　　一醉未醒花又落，故乡回首楚关东。
　　◎卷.120【维扬冬末寄幕中二从事】杜荀鹤
　　江上数株桑枣树，自从离乱更荒凉。那堪旅馆经残腊，
　　只把空书寄故乡。典尽客衣三尺雪，炼精诗句一头霜。
　　故人多在芙蓉幕，应笑孜孜道未光。
　　◎卷.121【辞郑员外入关】杜荀鹤
　　男儿三十尚蹉跎，未遂青云一桂科。在客易为销岁月，
　　到家难住似经过。帆飞楚国风涛润，马度蓝关雨雪多。
　　长把行藏信天道，不知天道竟如何。
　　◎卷.122【书斋即事】杜荀鹤
　　时清只合力为儒，不可家贫与善疏。卖却屋边三亩地，
　　添成窗下一床书。沿溪摘果霜晴后，出竹吟诗月上初。
　　乡里老农多见笑，不知稽古胜耕锄。
　　◎卷.123【隽阳道中】杜荀鹤
　　客路客路何悠悠，蝉声向背槐花愁。争知百岁不百岁，
　　未合白头今白头。四五朵山妆雨色，两三行雁帖云秋。
　　输他江上垂纶者，只在船中老便休。
　　◎卷.124【入关因别舍弟】杜荀鹤
　　吾今别汝汝听言，去住人情足可安。百口度荒均食易，
　　数年经乱保家难。莫愁寒族无人荐，但愿春官把卷看。
　　天道不欺心意是，帝乡吾土一般般。
　　◎卷.125【赠彭蠡钓者】杜荀鹤
　　偏坐渔舟出苇林，苇花零落向秋深。只将波上鸥为侣，
　　不把人间事系心。傍岸歌来风欲起，卷丝眠去月初沈。
　　若教我似君闲放，赢得湖山到老吟。
　　◎卷.126【送友人入关】杜荀鹤
　　此去青云莫更疑，出人才行足人知。况当朝野搜贤日，
　　正是孤寒取士时。仙岛烟霞通鹤信，早春雷雨与龙期。
　　我今不得同君去，两鬓霜欺桂一枝。
　　◎卷.127【送友人宰浔阳】杜荀鹤
　　高兴那言去路长，非君不解爱浔阳。有时猿鸟来公署，
　　到处烟霞是道乡。钓艇满江鱼贱菜，纸窑连岳楮多桑。
　　陶潜旧隐依稀在，好继高踪结草堂。
　　◎卷.128【秋日卧病（一作秋日旅中）】杜荀鹤
　　浮世浮名能几何，致身流落向天涯。少年心壮轻为客，
　　一日病来思在家。山顶老猿啼古木，渡头新雁下平沙。
　　不堪吟罢西风起，黄叶满庭寒日斜。
　　◎卷.129【叙吟】杜荀鹤
　　多惭到处有诗名，转觉吟诗僻性成。度水却嫌船著岸，
　　过山翻恨马贪程。如仇雪月年年景，似梦笙歌处处声。
　　未合白头今已白，自知非为别愁生。
　　◎卷.130【行次荥阳却寄诸弟】杜荀鹤
　　难把归书说远情，奉亲多阙拙为兄。早知寸禄荣家晚，
　　悔不深山共汝耕。枕上算程关月落，帽前搜景岳云生。
　　如今已作长安计，只得辛勤取一名。
　　◎卷.131【登石壁禅师水阁有作】杜荀鹤
　　石壁早闻僧说好，今来偏与我相宜。有山有水堪吟处，
　　无雨无风见景时。渔父晚船分浦钓，牧童寒笛倚牛吹。
　　画人画得从他画，六幅应输八句诗。
　　◎卷.132【赠袒肩和尚】杜荀鹤
　　山衣草屐染莓苔，双眼犹慵向俗开。若比吾师居世上，
　　何如野客卧岩隈。才闻锡杖离三楚，又说随缘向五台。
　　乘醉吟诗问禅理，为谁须去为谁来。
　　◎卷.133【闲居即事】杜荀鹤
　　形觉清羸道觉肥，竹门前径静相宜。一壶村酒无求处，
　　数朵庭花见落时。章句偶为前辈许，话言多被俗人疑。
　　一枝仙桂如攀得，只此山前是老期。
　　◎卷.134【自叙】杜荀鹤
　　酒瓮琴书伴病身，熟谙时事乐于贫。宁为宇宙闲吟客，
　　怕作乾坤窃禄人。诗旨未能忘救物，世情奈值不容真。
　　平生肺腑无言处，白发吾唐一逸人。
　　◎卷.135【空闲二公递以禅律相鄙因而解之】杜荀鹤
　　一教谁云辟二途，律禅禅律智归愚。念珠在手隳禅衲，
　　禅衲披肩坏念珠。象外空分空外象，无中有作有中无。
　　有无无有师穷取，山到平来海亦枯。
　　◎卷.136【寄温州朱尚书并呈军倅崔太博（朱名褒）】杜荀鹤
　　永嘉名郡昔推名，连属荀家弟与兄。教化静师龚渤海，
　　篇章高体谢宣城。山从海岸妆吟景，水自城根演政声。
　　今日老输崔博士，不妨疏逸伴双旌。
　　◎卷.137【恩门致书远及山居因献之】杜荀鹤
　　时难转觉保身难，难向师门欲继颜。若把白衣轻易脱，
　　却成青桂偶然攀。身居剑戟争雄地，道在乾坤未丧间。
　　必许酬恩酬未晚，且须容到九华山。
　　◎卷.138【寄温州崔博士】杜荀鹤
　　怀君劳我写诗情，窣窣阴风有鬼听。县宰不仁工部饿，
　　酒家无识翰林醒。眼昏经史天何在，心尽英雄国未宁。
　　好向贤侯话吟侣，莫教辜负少微星。
　　◎卷.139【李昭象云与二三同人见访有寄】杜荀鹤
　　得君书后病颜开，云拉同人访我来。在路不妨冲雨雪，
　　到山还免踏尘埃。吟沈水阁何宵月，坐破松岩几处苔。
　　贫舍款宾无别物，止于空战大尊罍。
　　◎卷.140【自江西归九华】杜荀鹤
　　他乡终日忆吾乡，及到吾乡值乱荒。云外好山看不见，
　　马头歧路去何忙。无衣织女桑犹小，阙食农夫麦未黄。
　　许大乾坤吟未了，挥鞭回首出陵阳。
　　◎卷.141【和友人见题山居水阁八韵】杜荀鹤
　　池阁初成眼豁开，眼前霁景属微才。试攀檐果猿先见，
　　才把渔竿鹤即来。修竹已多犹可种，艳花虽少不劳栽。
　　南昌一榻延徐孺，楚国千钟逼老莱。未称执鞭奔紫陌，
　　惟宜策杖步苍苔。笼禽岂是摩霄翼，润木元非涧下材。
　　鉴己每将天作镜，陶情常以海为杯。和君诗句吟声大，
　　虫豸闻之谓蛰雷。


第六百九十三卷
　　◎卷.1【感寓】杜荀鹤
　　大海波涛浅，小人方寸深。海枯终见底，人死不知心。
　　◎卷.2【春闺怨】杜荀鹤
　　朝喜花艳春，暮悲花委尘。不悲花落早，悲妾似花身。
　　◎卷.3【马上行】杜荀鹤
　　五里复五里，去时无住时。日将家渐远，犹恨马行迟。
　　◎卷.4【钓叟】杜荀鹤
　　茅屋深湾里，钓船横竹门。经营衣食外，犹得弄儿孙。
　　◎卷.5【再经胡城县】杜荀鹤
　　去岁曾经此县城，县民无口不冤声。
　　今来县宰加朱绂，便是生灵血染成。
　　◎卷.6【读诸家诗】杜荀鹤
　　辞赋文章能者稀，难中难者莫过诗。
　　直应吟骨无生死，只我前身是阿谁。
　　◎卷.7【春来燕】杜荀鹤
　　我屋汝嫌低不住，雕梁画阁也知宽。
　　大须稳择安巢处，莫道巢成却不安。
　　◎卷.8【清溪来明府出二子请诗因遗一绝】杜荀鹤
　　珠明玉润尽惊人，不称寒门不称贫。
　　若向吾唐作双瑞，便同祥凤与祥麟。
　　◎卷.9【哭陈陶】杜荀鹤
　　耒阳山下伤工部，采石江边吊翰林。
　　两地荒坟各三尺，却成开解哭君心。
　　◎卷.10【哭贝韬】杜荀鹤
　　交朋来哭我来歌，喜傍山家葬荔萝。
　　四海十年人杀尽，似君埋少不埋多。
　　◎卷.11【蚕妇】杜荀鹤
　　粉色全无饥色加，岂知人世有荣华。
　　年年道我蚕辛苦，底事浑身着苎麻。
　　◎卷.12【山寺老僧】杜荀鹤
　　草靸无尘心地闲，静随猿鸟过寒暄。
　　眼昏齿落看经遍，却向僧中总不言。
　　◎卷.13【闽中秋思】杜荀鹤
　　雨匀紫菊丛丛色，风弄红蕉叶叶声。
　　北畔是山南畔海，只堪图画不堪行。
　　◎卷.14【八骏图】杜荀鹤
　　丹雘传真未得真，那知筋骨与精神。
　　只今恃骏凭毛色，绿耳骅骝赚杀人。
　　◎卷.15【赠僧】杜荀鹤
　　利门名路两何凭，百岁风前短焰灯。
　　只恐为僧僧不了，为僧得了总输僧。
　　◎卷.16【秋夕】杜荀鹤
　　世间多少能诗客，谁是无愁得睡人。
　　自我夜来霜月下，到头吟魄始终身。
　　◎卷.17【溪兴】杜荀鹤
　　山雨溪风卷钓丝，瓦瓯篷底独斟时。
　　醉来睡着无人唤，流下前溪也不知。
　　◎卷.18【过巢湖】杜荀鹤
　　世人贪利复贪荣，来向湖边始至诚。
　　男子登舟与登陆，把心何不一般行。
　　◎卷.19【伤硖石县病叟】杜荀鹤
　　无子无孙一病翁，将何筋力事耕农。
　　官家不管蓬蒿地，须勒王租出此中。
　　◎卷.20【赠老僧】杜荀鹤
　　童子为僧今白首，暗锄心地种闲情。
　　时将旧衲添新线，披坐披行过一生。
　　◎卷.21【钓叟】杜荀鹤
　　田不曾耕地不锄，谁人闲散得如渠。
　　渠将底物为香饵，一度抬竿一个鱼。
　　◎卷.22【溪岸秋思】杜荀鹤
　　桑柘穷头三四家，挂罾垂钓是生涯。
　　秋风忽起溪滩白，零落岸边芦荻花。
　　◎卷.23【春日旅寓】杜荀鹤
　　满城罗绮拖春色，几处笙歌揭画楼。
　　江上有家归未得，眼前花是眼前愁。
　　◎卷.24【田翁】杜荀鹤
　　白发星星筋力衰，种田犹自伴孙儿。
　　官苗若不平平纳，任是丰年也受饥。
　　◎卷.25【秋江雨夜逢诗友】杜荀鹤
　　故友别来三四载，新诗吟得百馀篇。
　　夜来江上秋无月，恨不相逢在雪天。
　　◎卷.26【感春】杜荀鹤
　　无况青云有恨身，眼前花似梦中春。
　　浮生七十今三十，已是人间半世人。
　　◎卷.27【题花木障】杜荀鹤
　　不假东风次第吹，笔匀春色一枝枝。
　　由来画看胜栽看，免见朝开暮落时。
　　◎卷.28【顾云侍御出二子请诗因遗一绝】杜荀鹤
　　二雏毛骨秀仍奇，小小能吟大大诗。
　　想得月中仙桂树，各从生日长新枝。
　　◎卷.29【秋夕病中】杜荀鹤
　　坏屋不眠风雨夜，故园无信水云秋。
　　病中枕上谁相问，一一蝉声槐树头。
　　◎卷.30【宿栾城驿却寄常山张书记】杜荀鹤
　　一更更尽到三更，吟破离心句不成。
　　数树秋风满庭月，忆君时复下阶行。
　　◎卷.31【湘江秋夕】杜荀鹤
　　三湘月色三湘水，浸骨寒光似练铺。
　　一夜塞鸿来不住，故乡书信半年无。
　　◎卷.32【旅怀】杜荀鹤
　　蒹葭月冷时闻雁，杨柳风和日听莺。
　　水涉山行二年客，就中偏怕雨船声。
　　◎卷.33【赠崔道士】杜荀鹤
　　四海兵戈无静处，人家废业望烽烟。
　　九华道士浑如梦，犹向尊前笑揭天。
　　◎卷.34【题道林寺】杜荀鹤
　　身未立间终日苦，身当立后几年荣。
　　万般不及僧无事，共水将山过一生。
　　◎卷.35【赠质上人】杜荀鹤
　　枿坐云游出世尘，兼无瓶钵可随身。
　　逢人不说人间事，便是人间无事人。
　　◎卷.36【泾溪】杜荀鹤
　　泾溪石险人兢慎，终岁不闻倾覆人。
　　却是平流无石处，时时闻说有沈沦。
　　◎卷.37【夏日题悟空上人院】杜荀鹤
　　三伏闭门披一衲，兼无松竹荫房廊。
　　安禅不必须山水，灭得心中火自凉。
　　◎卷.38【经严陵钓台】杜荀鹤
　　苍翠云峰开俗眼，泓澄烟水浸尘心。
　　唯将道业为芳饵，钓得高名直至今。
　　◎卷.39【关试后筵上别同人】杜荀鹤
　　日午离筵到夕阳，明朝秦地与吴乡。
　　同年多是长安客，不信行人欲断肠。
　　◎卷.40【鸬鹚】杜荀鹤
　　一般毛羽结群飞，雨岸烟汀好景时。
　　深水有鱼衔得出，看来却是鹭鹚饥。
　　◎卷.41【宿村舍】杜荀鹤
　　野人于我有何情，半掩柴门向月明。
　　深夜欲眠眠未著，一丛寒木一猿声。
　　◎卷.42【题新雁（一作罗邺诗）】杜荀鹤
　　暮天新雁起汀洲，红蓼花疏水国秋。
　　想得故园今夜月，几人相忆在江楼。
　　◎卷.43【离家】杜荀鹤
　　丈夫三十身如此，疲马离乡懒著鞭。
　　槐柳路长愁杀我，一枝蝉到一枝蝉。
　　◎卷.44【旅舍遇雨】杜荀鹤
　　月华星彩坐来收，岳色江声暗结愁。
　　半夜灯前十年事，一时和雨到心头。
　　◎卷.45【送人归淝上】杜荀鹤
　　巢湖春涨喻溪深，才过东关见故林。
　　莫道南来总无利，水亭山寺二年吟。
　　◎卷.46【自遣】杜荀鹤
　　粝食粗衣随分过，堆金积帛欲如何。
　　百年身后一丘土，贫富高低争几多。
　　◎卷.47【闻子规】杜荀鹤
　　楚天空阔月成轮，蜀魄声声似告人。
　　啼得血流无用处，不如缄口过残春。
　　◎卷.48【秋夜苦吟】杜荀鹤
　　吟尽三更未著题，竹风松雨花凄凄。
　　此时若有人来听，始觉巴猿不解啼。
　　◎卷.49【秋夜闻砧】杜荀鹤
　　荒凉客舍眠秋色，砧杵家家弄月明。
　　不及巴山听猿夜，三声中有不愁声。
　　◎卷.50【将过湖南经马当山庙因书三绝】杜荀鹤
　　人说马当波浪险，我经波浪似通衢。
　　大凡君子行藏是，自有龙神卫过湖。
　　贪残官吏虔诚谒，毒害商人沥胆过。
　　只怕马当山下水，不知平地有风波。
　　九江连海一般深，未必船经庙下沈。
　　头上苍苍没瞒处，不如平取一生心。
　　◎卷.51【梁王坐上赋无云雨】杜荀鹤
　　同是乾坤事不同，雨丝飞洒日轮中。
　　若教阴朗长相似，争表梁王造化功。
　　◎卷.52【小松】杜荀鹤
　　自小刺头深草里，而今渐觉出蓬蒿。
　　时人不识凌云木，直待凌云始道高。
　　◎卷.53【醉书僧壁】杜荀鹤
　　九华山色真堪爱，留得高僧尔许年。
　　听我吟诗供我酒，不曾穿得判斋钱。
　　◎卷.54【寄李隐居】杜荀鹤
　　自小栖玄到老闲，如云如鹤住应难。
　　溪山不必将钱买，赢得来来去去看。
　　◎卷.55【句】杜荀鹤
　　旧衣灰絮絮，新酒竹篘篘。（《唐诗纪事》）
　　只知断送豪家酒，不解安排旅客情。（《闻笛》。
　　《吟窗杂录》）


第六百九十四卷
　　◎卷.1【上蜀王】张道古
　　封章才达冕旒前，黜诏俄离玉座端。二乱岂由明主用，
　　五危终被佞臣弹。西巡凤府非为固，东播銮舆卒未安。
　　谏疏至今如可在，谁能更与读来看。
　　◎卷.2【咏雨】张道古
　　亢阳今已久，嘉雨自云倾。一点不斜去，极多时下成。
　　◎卷.3【杨岐山】唐廪
　　逗竹穿花越几村，还从旧路入云门。翠微不闭楼台出，
　　清吹频回水石喧。天外鹤归松自老，岩间僧逝塔空存。
　　重来白首良堪喜，朝露浮生不足言。
　　◎卷.4【吹笙引】王毂
　　娲皇遗音寄玉笙，双成传得何凄清。丹穴娇雏七十只，
　　一时飞上秋天鸣。水泉迸泻急相续，一束宫商裂寒玉。
　　旖旎香风绕指生，千声妙尽神仙曲。曲终满席悄无语，
　　巫山冷碧愁云雨。
　　◎卷.5【鸿门宴】王毂
　　寰海沸兮争战苦，风云愁兮会龙虎。四百年汉欲开基，
　　项庄一剑何虚舞。殊不知人心去暴秦，天意归明主。
　　项王足底踏汉土，席上相看浑未悟。
　　◎卷.6【玉树曲】王毂
　　陈宫内宴明朝日，玉树新妆逞娇逸。三阁霞明天上开，
　　灵鼍振擂神仙出。天花数朵风吹绽，对舞轻盈瑞香散。
　　金管红弦旖旎随，霓旌玉佩参差转。璧月夜满楼风轻，
　　莲舌泠泠词调新。当行狎客尽持禄，直谏犯颜无一人。
　　歌舞未终乐未阕，晋王剑上粘腥血。君臣犹在醉乡中，
　　一面已无陈日月。圣唐御宇三百祀，濮上桑间宜禁止。
　　请停此曲归正声，愿将雅乐调元气。
　　◎卷.7【苦热行】王毂
　　祝融南来鞭火龙，火旗焰焰烧天红。日轮当午凝不去，
　　万国如在洪炉中。五岳翠乾云彩灭，阳侯海底愁波竭。
　　何当一夕金风发，为我扫却天下热。
　　◎卷.8【暑日题道边树】王毂
　　火轮迸焰烧长空，浮埃扑面愁朦朦。羸童走马喘不进，
　　忽逢碧树含清风。清风留我移时住，满地浓阴懒前去。
　　却叹人无及物功，不似团团道边树。
　　◎卷.9【红蔷薇歌】王毂
　　红霞烂泼猩猩血，阿母瑶池晒仙缬。晚日春风夺眼明，
　　蜀机锦彩浑疑黦。公子亭台香触人，百花懡cM无精神。
　　苎罗西子见应妒，风光占断年年新。
　　◎卷.10【刺桐花】王毂
　　南国清和烟雨辰，刺桐夹道花开新。林梢簇簇红霞烂，
　　暑天别觉生精神。秾英斗火欺朱槿，栖鹤惊飞翅忧烬。
　　直疑青帝去匆匆，收拾春风浑不尽。
　　◎卷.11【赠苍溪王明府有文在手曰长生】王毂
　　执手长生在，人皆号地仙。水云真遂性，龟鹤足齐年。
　　但以酒养气，何言命在天。况无婚嫁累，应拍尚平肩。
　　◎卷.12【逢道者神和子】王毂
　　珍重神和子，闻名五十年。童颜终不改，绿发尚依然。
　　酒里消闲日，人间作散仙。长生如可慕，相逐隐林泉。
　　◎卷.13【送友人归闽】王毂
　　东南归思切，把酒且留连。再会知何处，相看共黯然。
　　猿啼梨岭路，月白建溪船。莫恋家乡住，酬身在少年。
　　◎卷.14【春草碧色】王毂
　　习习东风扇，萋萋草色新。浅深千里碧，高下一时春。
　　嫩叶舒烟际，微香动水滨。金塘明夕照，辇路惹芳尘。
　　造化功何广，阳和力自均。今当发生日，沥恳祝良辰。
　　◎卷.15【梦仙谣三首】王毂
　　前程渐觉风光好，琪花片片粘瑶草。
　　有人遗我五色丹，一粒吞之后天老。
　　青童递酒金觞疾，列坐红霞神气逸。
　　笑说留连数日间，已是人间一千日。
　　瑶台绛节游皆遍，异果奇花香扑面。
　　松窗梦觉却神清，残月林前三两片。
　　◎卷.16【后魏行】王毂
　　力微皇帝谤天嗣，太武凶残人所畏。
　　一朝羖qj飞上天，子孙尽作河鱼饵。
　　◎卷.17【秋（一作王睿诗）】王毂
　　蝉噪古槐疏叶下，树衔斜日映孤城。
　　欲知潘鬓愁多少，一夜新添白数茎。
　　◎卷.18【燕（一作王睿诗）】王毂
　　海燕双飞意若何，曲梁呕嘎语声多。
　　茅檐不必嫌卑陋，犹胜吴宫爇尔窠。
　　◎卷.19【牡丹（一作王睿诗）】王毂
　　牡丹妖艳乱人心，一国如狂不惜金。
　　曷若东园桃与李，果成无语自垂阴。
　　◎卷.20【古意二首（拟陈拾遗）】孙郃
　　屈子生楚国，七雄知其材。介洁世不容，迹合藏蒿莱。
　　道废固命也，瓢饮亦贤哉。何事葬江水，空使后人哀。
　　魏礼段干木，秦王乃止戈。小国有其人，大国奈之何。
　　贤哲信为美，兵甲岂云多。君子战必胜，斯言闻孟轲。
　　◎卷.21【哭方玄英先生】孙郃
　　牛斗文星落，知是先生死。湖上闻哭声，门前见弹指。
　　官无一寸禄，名传千万里。死著弊衣裳，生谁顾朱紫。
　　我心痛其语，泪落不能已。犹喜韦补阙，扬名荐天子。
　　◎卷.22【句】孙郃
　　仕宦类商贾，终日常东西。
　　◎卷.23【投节度邢公】褚载
　　西风昨夜坠红兰，一宿邮亭事万般。无地可耕归不得，
　　有恩堪报死何难。流年怕老看将老，百计求安未得安。
　　一卷新书满怀泪，频来门馆诉饥寒。
　　◎卷.24【贺赵观文重试及第】褚载
　　一枝仙桂两回春。始觉文章可致身。已把色丝要上第，
　　又将彩笔冠群伦。龙泉再淬方知利，火浣重烧转更新。
　　今日街头看御榜，大能荣耀苦心人。
　　◎卷.25【赠道士】褚载
　　簪星曳月下蓬壶，曾见东皋种白榆。六甲威灵藏瑞检，
　　五龙雷电绕霜都。惟教鹤探丹丘信，不使人窥太乙炉。
　　闻说葛陂风浪恶，许骑青鹿从行无。
　　◎卷.26【晓发】褚载
　　贪路贪名须早发，枕前无计暂裴回。才闻鸡唱呼童起，
　　已有铃声过驿来。衣湿乍惊沾雾露，马行仍未见尘埃。
　　朝朝陌上侵星去，待得酬身了便回。
　　◎卷.27【晓感】褚载
　　晓鼓冬冬星汉微，佩金鸣玉斗光辉。出门各自争岐路，
　　至老何人免是非。大道不应由曲取，浮生还要略知机。
　　故园华表高高在，可得不如丁令威。
　　◎卷.28【南徐晚望】褚载
　　芳草铺香晚岸晴，岸头含醉去来行。僧归岳外残钟寺，
　　日下江边调角城。入浙孤帆知楚信，过淮疏雨带潮声。
　　如今未免风尘役，宁敢匆匆便濯缨。
　　◎卷.29【移石】褚载
　　嶙峋一片溪中石，恰称幽人弹素琴。浪浸多年苔色在，
　　洗来今日碏痕深。磨看粹色何殊玉，敲有奇声直异金。
　　不是不堪为器用，都缘良匠未留心。
　　◎卷.30【瀑布】褚载
　　泻雾倾烟撼撼雷，满山风雨助喧豗。
　　争知不是青天阙，扑下银河一半来。
　　◎卷.31【定鼎门】褚载
　　郏鄏城高门倚天，九重踪迹尚依然。
　　须知道德无关锁，一闭乾坤一万年。
　　◎卷.32【陈仓驿】褚载
　　锦翼花冠安在哉，雄飞雌伏尽尘埃。
　　一双童子应惆怅，不见真人更猎来。
　　◎卷.33【长城】褚载
　　秦筑长城比铁牢，蕃戎不敢过临洮。
　　焉知万里连云色，不及尧阶三尺高。
　　◎卷.34【吊秦叟】褚载
　　市西楼店金千秤，渭北田园粟万钟。
　　儿被杀伤妻被虏，一身随驾到三峰。
　　◎卷.35【云（一作杜牧诗）】褚载
　　尽日看云首不回，无心都大似无才。
　　可怜光采一片玉，万里晴天何处来。
　　◎卷.36【鹤】褚载
　　欲洗霜翎下涧边，却嫌菱刺污香泉。
　　沙鸥浦雁应惊讶，一举扶摇直上天。
　　◎卷.37【句】褚载
　　相逢多是醉醺然，应有囊中子母钱。（下见《海录碎事》）
　　有兴欲沽红曲酒，无人同上翠旌楼。
　　星斗离披烟霭收，玉蟾蜍耀海东头。（《月诗》）
　　鹿胎冠子水晶簪，长啸欹眠紫桂阴。（《送道士》）
　　躞蹀马摇金络脑，婵娟人坠玉搔头。
　　狂歌放饮浑成性，知道逍遥出俗笼。
　　除却洛阳才子后，更谁封恨吊怀沙。
　　莲浦浪澄堪倚钓，柳堤风暖好垂鞭。
　　上马等闲销白日，出门轻薄倚黄金。（《少年行》）
　　净名方丈虽然病，曼倩年涯未有多。
　　◎卷.38【代寄边人】郑准
　　君去不来久，悠悠昏又明。片心因卜解，残梦过桥惊。
　　圣泽如垂饵，沙场会息兵。凉风当为我，一一送砧声。
　　◎卷.39【江南清明】郑准
　　吴山楚驿四年中，一见清明一改容。旅恨共风连夜起，
　　韶光随酒著人浓。延兴门外攀花别，采石江头带雨逢。
　　无限归心何计是，路边戈甲正重重。
　　◎卷.40【题宛陵北楼】郑准
　　雨来风静绿芜藓，凭著朱阑思浩然。人语独耕烧后岭，
　　鸟飞斜没望中烟。松梢半露藏云寺，滩势横流出浦船。
　　若遣谢宣城不死，必应吟尽夕阳川。
　　◎卷.41【寄进士崔鲁范】郑准
　　洛阳才子旧交知，别后干戈积咏思。百战市朝千里梦，
　　三年风月几篇诗。山高雁断音书绝，谷背莺寒变化迟。
　　会待路宁归得去，酒楼渔浦重相期。
　　◎卷.42【云】郑准
　　片片飞来静又闲，楼头江上复山前。
　　飘零尽日不归去，点破清光万里天。
　　◎卷.43【句】郑准
　　护犊横身立，逢人揭尾跳。（题水牛，见《纪事》）
　　◎卷.44【游九鲤湖】陈乘
　　汗漫乘春至，林峦雾雨生。洞莓黏屐重，岩雪溅衣轻。
　　窟宅分三岛，烟霞接五城。却怜饶药物，欲辨不知名。


第六百九十五卷
　　◎卷.1【章台夜思】韦庄
　　清瑟怨遥夜，绕弦风雨哀。孤灯闻楚角，残月下章台。
　　芳草已云暮，故人殊未来。乡书不可寄，秋雁又南回。
　　◎卷.2【延兴门外作】韦庄
　　芳草五陵道，美人金犊车。绿奔穿内水，红落过墙花。
　　马足倦游客，鸟声欢酒家。王孙归去晚，宫树欲栖鸦。
　　◎卷.3【刘得仁墓】韦庄
　　至公遗至艺，终抱至冤沈。名有诗家业，身无戚里心。
　　桂和秋露滴，松带夜风吟。冥寞知春否，坟蒿日已深。
　　◎卷.4【下第题青龙寺僧房】韦庄
　　千蹄万毂一枝芳，要路无媒果自伤。题柱未期归蜀国，
　　曳裾何处谒吴王。马嘶春陌金羁闹，鸟睡花林绣羽香。
　　酒薄恨浓消不得，却将惆怅问支郎。
　　◎卷.5【虢州涧东村居作】韦庄
　　东南骑马出郊坰，回首寒烟隔郡城。清涧涨时翘鹭喜，
　　绿桑疏处哺牛鸣。儿童见少生于客，奴仆骄多倨似兄。
　　试望家田还自适，满畦秋水稻苗平。
　　◎卷.6【送日本国僧敬龙归】韦庄
　　扶桑已在渺茫中，家在扶桑东更东。
　　此去与师谁共到，一船明月一帆风。
　　◎卷.7【对酒】韦庄
　　何用岩栖隐姓名，一壶春酎可忘形。
　　伯伦若有长生术，直到如今醉未醒。
　　◎卷.8【尹喜宅】韦庄
　　荒原秋殿柏萧萧，何代风烟占寂寥。紫气已随仙仗去，
　　白云空向帝乡消。濛濛暮雨春鸡唱，漠漠寒芜雪兔跳。
　　欲问灵踪无处所，十洲空阔阆山遥。
　　◎卷.9【途中望雨怀归】韦庄
　　满空寒雨漫霏霏，去路云深锁翠微。牧竖远当烟草立，
　　饥禽闲傍渚田飞。谁家树压红榴折，几处篱悬白菌肥。
　　对此不堪乡外思，荷蓑遥羡钓人归。
　　◎卷.10【古离别】韦庄
　　晴烟漠漠柳毵毵，不那离情酒半酣。
　　更把玉鞭云外指，断肠春色在江南。
　　◎卷.11【柳谷道中作却寄】韦庄
　　马前红叶正纷纷，马上离情断杀魂。晓发独辞残月店，
　　暮程遥宿隔云村。心如岳色留秦地，梦逐河声出禹门。
　　莫怪苦吟鞭拂地，有谁倾盖待王孙。
　　◎卷.12【灞陵道中作】韦庄
　　春桥南望水溶溶，一桁晴山倒碧峰。秦苑落花零露湿，
　　灞陵新酒拨醅浓。青龙夭矫盘双阙，丹凤褵褷隔九重。
　　万古行人离别地，不堪吟罢夕阳钟。
　　◎卷.13【秋日早行】韦庄
　　上马萧萧襟袖凉，路穿禾黍绕宫墙。半山残月露华冷，
　　一岸野风莲萼香。烟外驿楼红隐隐，渚边云树暗苍苍。
　　行人自是心如火，兔走乌飞不觉长。
　　◎卷.14【叹落花】韦庄
　　一夜霏微露湿烟，晓来和泪丧婵娟。不随残雪埋芳草，
　　尽逐香风上舞筵。西子去时遗笑靥，谢娥行处落金钿。
　　飘红堕白堪惆怅，少别秾华又隔年。
　　◎卷.15【宫怨】韦庄
　　一辞同辇闭昭阳，耿耿寒宵禁漏长。钗上翠禽应不返，
　　镜中红艳岂重芳。萤低夜色栖瑶草，水咽秋声傍粉墙。
　　展转令人思蜀赋，解将惆怅感君王。
　　◎卷.16【关河道中】韦庄
　　槐陌蝉声柳市风，驿楼高倚夕阳东。往来千里路长在，
　　聚散十年人不同。但见时光流似箭，岂知天道曲如弓。
　　平生志业匡尧舜，又拟沧浪学钓翁。
　　◎卷.17【题盘豆驿水馆后轩】韦庄
　　极目晴川展画屏，地从桃塞接蒲城。滩头鹭占清波立，
　　原上人侵落照耕。去雁数行天际没，孤云一点净中生。
　　冯轩尽日不回首，楚水吴山无限情。
　　◎卷.18【梁氏水斋】韦庄
　　独醉任腾腾，琴棋亦自能。卷帘山对客，开户犬迎僧。
　　看蚁移苔穴，闻蛙落石层。夜窗风雨急，松外一庵灯。
　　◎卷.19【曲池作】韦庄
　　细雨曲池滨，青袍草色新。咏诗行信马，载酒喜逢人。
　　性为无机率，家因守道贫。若无诗自遣，谁奈寂寥春。
　　◎卷.20【嘉会里闲居】韦庄
　　岂知城阙内，有地出红尘。草占一方绿，树藏千古春。
　　马嘶游寺客，犬吠探花人。寂寂无钟鼓，槐行接紫宸。
　　◎卷.21【夏夜】韦庄
　　傍水迁书榻，开襟纳夜凉。星繁愁昼热，露重觉荷香。
　　蛙吹鸣还息，蛛罗灭又光。正吟秋兴赋，桐景下西墙。
　　◎卷.22【早发】韦庄
　　早雾浓于雨，田深黍稻低。出门鸡未唱，过客马频嘶。
　　树色遥藏店，泉声暗傍畦。独吟三十里，城月尚如珪。
　　◎卷.23【寓言】韦庄
　　黄金日日销还铸，仙桂年年折又生。
　　兔走乌飞如未息，路尘终见泰山平。
　　◎卷.24【对雪献薛常侍】韦庄
　　琼林瑶树忽珊珊，急带西风下晚天。皓鹤褵褷飞不辨，
　　玉山重叠冻相连。松装粉穗临窗亚，水结冰锥簇溜悬。
　　门外寒光利如剑，莫推红袖诉金船。
　　◎卷.25【题裴端公郊居】韦庄
　　暂随红旆佐藩方，高迹终期卧故乡。已近水声开涧户，
　　更侵山色架书堂。蒲生岸脚青刀利，柳拂波心绿带长。
　　莫夺野人樵牧兴，白云不识绣衣郎。
　　◎卷.26【登咸阳县楼望雨】韦庄
　　乱云如兽出山前，细雨和风满渭川。
　　尽日空濛无所见，雁行斜去字联联。
　　◎卷.27【贵公子】韦庄
　　大道青楼御苑东，玉栏仙杏压枝红。金铃犬吠梧桐月，
　　朱鬣马嘶杨柳风。流水带花穿巷陌，夕阳和树入帘栊。
　　瑶池宴罢归来醉，笑说君王在月宫。
　　◎卷.28【听赵秀才弹琴】韦庄
　　满匣冰泉咽又鸣，玉音闲澹入神清。巫山夜雨弦中起，
　　湘水清波指下生。蜂簇野花吟细韵，蝉移高柳迸残声。
　　不须更奏幽兰曲，卓氏门前月正明。
　　◎卷.29【观猎】韦庄
　　苑墙东畔欲斜晖，傍苑穿花兔正肥。公子喜逢朝罢日，
　　将军夸换战时衣。鹘翻锦翅云中落，犬带金铃草上飞。
　　直待四郊高鸟尽，掉鞍齐向国门归。
　　◎卷.30【三堂东湖作】韦庄
　　满塘秋水碧泓澄，十亩菱花晚镜清。景动新桥横螮蝀，
　　岸铺芳草睡䴔䴖。蟾投夜魄当湖落，岳倒秋莲入浪生。
　　何处最添诗客兴，黄昏烟雨乱蛙声。
　　◎卷.31【放榜日作】韦庄
　　一声开鼓辟金扉，三十仙材上翠微。葛水雾中龙乍变，
　　缑山烟外鹤初飞。邹阳暖艳催花发，太皞春光簇马归。
　　回首便辞尘土世，彩云新换六铢衣。
　　◎卷.32【寄薛先辈】韦庄
　　悬知回日彩衣荣，仙籍高标第一名。瑶树带风侵物冷，
　　玉山和雨射人清。龙翻瀚海波涛壮，鹤出金笼燕雀惊。
　　不说文章与门地，自然毛骨是公卿。
　　◎卷.33【访含弘山僧不遇留题精舍】韦庄
　　满院桐花鸟雀喧，寂寥芳草茂芊芊。吾师正遇归山日，
　　闲客空题到寺年。池竹闭门教鹤守，琴书开箧任僧传。
　　人间不自寻行迹，一片孤云在碧天。
　　◎卷.34【寄从兄遵】韦庄
　　江上秋风正钓鲈，九重天子梦翘车。不将高卧邀刘主，
　　自吐清谈护汉储。沧海十年龙景断，碧云千里雁行疏。
　　相逢莫话归山计，明日东封待直庐。
　　◎卷.35【渔塘十六韵（在朱阳县石岩下）】韦庄
　　洛水分馀脉，穿岩出石棱。碧经岚气重，清带露华澄。
　　莹澈通三岛，岩梧积万层。巢由应共到，刘阮想同登。
　　壁峻苔如画，山昏雾似蒸。撼松衣有雪，题石砚生冰。
　　路熟云中客，名留域外僧。饥猿寻落橡，斗鼠堕高藤。
　　嶮树临溪亚，残莎带岸崩。持竿聊藉草，待月好垂罾。
　　对景思任父，开图想不兴。晚风轻浪叠，暮雨湿烟凝。
　　似泛灵槎出，如迎羽客升。仙源终不测，胜概自相仍。
　　欲别诚堪恋，长归又未能。他时操史笔，为尔著良称。
　　◎卷.36【冬日长安感志寄献虢州崔郎中二十韵】韦庄
　　帝里无成久滞淹，别家三度见新蟾。郄诜丹桂无人指，
　　阮籍青襟有泪沾。溪上却思云满屋，镜中惟怕雪生髯。
　　病如原宪谁能疗，蹇似刘桢岂用占。雾雨十年同隐遁，
　　风雷何日振沈潜。吁嗟每被更声引，歌咏还因酒思添。
　　客舍正甘愁寂寂，郡楼遥想醉恹恹。已闻铃阁悬新诏，
　　即向纶闱副具瞻。济物便同川上楫，慰心还似邑中黔。
　　观星始觉中郎贵，问俗方知太守廉。宅后绿波栖画鹢，
　　马前红袖簇丹襜。闲招好客斟香蚁，闷对琼花咏散盐。
　　积冻慢封寒溜细，暮云高拔远峰尖。讼堂无事冰生印，
　　水榭高吟月透帘。松下围棋期褚胤，笔头飞箭荐陶谦。
　　未知匣剑何时跃，但恐铅刀不再铦。虽有远心长拥篲，
　　耻将新剑学编苫。才惊素节移铜律，又见玄冥变玉签。
　　百口似萍依广岸，一身如燕恋高檐。如今正困风波力，
　　更向人中问宋纤。
　　◎卷.37【和薛先辈见寄初秋寓怀即事之作二十韵】韦庄
　　玉律初移候，清风乍远襟。一声蝉到耳，千炬火然心。
　　岳静云堆翠，楼高日半沉。引愁憎暮角，惊梦怯残砧。
　　露白凝湘簟，风篁韵蜀琴。鸟喧从果烂，阶净任苔侵。
　　柿叶添红景，槐柯减绿阴。采珠逢宝窟，阅石见瑶林。
　　鲁殿铿寒玉，苔山激碎金。郄堂流桂景，陈巷集车音。
　　名自张华显，词因葛亮吟。水深龙易失，天远鹤难寻。
　　鉴貌宁惭乐，论才岂谢任。义心孤剑直，学海怒涛深。
　　既睹文兼质，翻疑古在今。惭闻纡绿绶，即候挂朝簪。
　　晚树连秋坞，斜阳映暮岑。夜虫方唧唧，疲马正駸駸。
　　托迹同吴燕，依仁似越禽。会随仙羽化，香蚁且同斟。
　　◎卷.38【同旧韵】韦庄
　　大火收残暑，清光渐惹襟。谢庄千里思，张翰五湖心。
　　暮角迎风急，孤钟向暝沈。露滋三径草，日动四邻砧。
　　簟委班姬扇，蝉悲蔡琰琴。方愁丹桂远，已怯二毛侵。
　　甃石回泉脉，移棋就竹阴。触丝蛛堕网，避隼鸟投林。
　　貌愧潘郎璧，文惭吕相金。但埋酆狱气，未发爨桐音。
　　静笑刘琨舞，闲思阮籍吟。野花和雨劚，怪石入云寻。
　　迹竟终非切，幽闲且自任。趋时惭艺薄，托质仰恩深。
　　美价方稀古，清名已绝今。既闻留缟带，讵肯掷蓍簪。
　　迟客虚高阁，迎僧出乱岑。壮心徒戚戚，逸足自駸駸。
　　安羡仓中鼠，危同幕上禽。期君调鼎鼐，他日俟羊斟。
　　◎卷.39【三用韵】韦庄
　　素律初回驭，商飙暗触襟。乍伤诗客思，还动旅人心。
　　蝉噪因风断，鳞游见鹭沈。笛声随晚吹，松韵激遥砧。
　　地覆青袍草，窗横绿绮琴。烟霄难自致，岁月易相侵。
　　涧柳横孤彴，岩藤架密阴。潇湘期钓侣，鄠杜别家林。
　　遗愧虞卿璧，言依季布金。铮鏦闻郢唱，次第发巴音。
　　萤影冲帘落，虫声拥砌吟。楼高思共钓，寺远想同寻。
　　入夜愁难遣，逢秋恨莫任。蜗游苔径滑，鹤步翠塘深。
　　莫问荣兼辱，宁论古与今。固穷怜瓮牖，感旧惜蒿簪。
　　晚日舒霞绮，遥天倚黛岑。鸳鸾方翙翙，骅骥整駸駸。
　　未化投陂竹，空思出谷禽。感多聊自遣，桑落且闲斟。
　　◎卷.40【惊秋】韦庄
　　不向烟波狎钓舟，强亲文墨事儒丘。
　　长安十二槐花陌，曾负秋风多少秋。
　　◎卷.41【登汉高庙闲眺】韦庄
　　独寻仙境上高原，云雨深藏古帝坛。天畔晚峰青簇簇，
　　槛前春树碧团团。参差郭外楼台小，断续风中鼓角残。
　　一带远光何处水，钓舟闲系夕阳滩。
　　◎卷.42【耒阳县浮山神庙】韦庄
　　一郡皆传此庙灵，庙前松桂古今青。山曾尧代浮洪水，
　　地有唐臣奠绿醽。绕坐香风吹宝盖，傍檐烟雨湿岩扃。
　　为霖自可成农岁，何用兴师远伐邢。
　　◎卷.43【愁】韦庄
　　避愁愁又至，愁至事难忘。夜坐心中火，朝为鬓上霜。
　　不经公子梦，偏入旅人肠。借问高轩客，何乡是醉乡。
　　◎卷.44【村居书事】韦庄
　　年年耕与钓，鸥鸟已相依。砌长苍苔厚，藤抽紫蔓肥。
　　风莺移树啭，雨燕入楼飞。不觉春光暮，绕篱红杏稀。
　　◎卷.45【三堂早春】韦庄
　　独倚危楼四望遥，杏花春陌马声骄。池边冰刃暖初落，
　　山上雪棱寒未销。溪送绿波穿郡宅，日移红影度村桥。
　　主人年少多情味，笑换金龟解珥貂。


第六百九十六卷
　　◎卷.1【雨霁晚眺（庚子年冬大驾幸蜀后作）】韦庄
　　入谷路萦纡，岩巅日欲晡。岭云寒扫盖，溪雪冻黏须。
　　卧草跧如兔，听冰怯似狐。仍闻关外火，昨夜彻皇都。
　　◎卷.2【立春日作】韦庄
　　九重天子去蒙尘，御柳无情依旧春。
　　今日不关妃妾事，始知辜负马嵬人。
　　◎卷.3【赠云阳裴明府】韦庄
　　南北三年一解携，海为深谷岸为蹊。已闻陈胜心降汉，
　　谁为田横国号齐。暴客至今犹战鹤，故人何处尚驱鸡。
　　归来能作烟波伴，我有鱼舟在五溪。
　　◎卷.4【贼中与萧韦二秀才同卧重疾二君寻愈…因有题】韦庄
　　与君同卧疾，独我渐弥留。弟妹不知处，兵戈殊未休。
　　胸中疑晋竖，耳下斗殷牛。纵有秦医在，怀乡亦泪流。
　　◎卷.5【重围中逢萧校书】韦庄
　　相逢俱此地，此地是何乡。侧目不成语，抚心空自伤。
　　剑高无鸟度，树暗有兵藏。底事征西将，年年戍洛阳。
　　◎卷.6【咸通】韦庄
　　咸通时代物情奢，欢杀金张许史家。破产竞留天上乐，
　　铸山争买洞中花。诸郎宴罢银灯合，仙子游回璧月斜。
　　人意似知今日事，急催弦管送年华。
　　◎卷.7【白樱桃（一作于邺诗）】韦庄
　　王母阶前种几株，水精帘外看如无。
　　只应汉武金盘上，泻得珊珊白露珠。
　　◎卷.8【夜景】韦庄
　　满庭松桂雨馀天，宋玉秋声韵蜀弦。乌兔不知多事世，
　　星辰长似太平年。谁家一笛吹残暑，何处双砧捣暮烟。
　　欲把伤心问明月，素娥无语泪娟娟。
　　◎卷.9【宿山家】韦庄
　　山行侵夜到，云窦一星灯。草动蛇寻穴，枝摇鼠上藤。
　　背风开药灶，向月展渔罾。明日前溪路，烟萝更几层。
　　◎卷.10【长年】韦庄
　　长年方悟少年非，人道新诗胜旧诗。十亩野塘留客钓，
　　一轩春雨对僧棋。花间醉任黄莺语，亭上吟从白鹭窥。
　　大盗不将炉冶去，有心重筑太平基。
　　◎卷.11【辛丑年】韦庄
　　九衢漂杵已成川，塞上黄云战马闲。但有羸兵填渭水，
　　更无奇士出商山。田园已没红尘里，弟妹相逢白刃间。
　　西望翠华殊未返，泪痕空湿剑文斑。
　　◎卷.12【思归】韦庄
　　暖丝无力自悠扬，牵引东风断客肠。外地见花终寂寞，
　　异乡闻乐更凄凉。红垂野岸樱还熟，绿染回汀草又芳。
　　旧里若为归去好，子期凋谢吕安亡。
　　◎卷.13【忆昔】韦庄
　　昔年曾向五陵游，子夜歌清月满楼。银烛树前长似昼，
　　露桃华里不知秋。西园公子名无忌，南国佳人号莫愁。
　　今日乱离俱是梦，夕阳唯见水东流。
　　◎卷.14【合欢莲花】韦庄
　　虞舜南巡去不归，二妃相誓死江湄。
　　空留万古香魂在，结作双葩合一枝。
　　◎卷.15【览萧必先卷】韦庄
　　满轴编新句，翛然大雅风。名因五字得，命合一言通。
　　景尽才难尽，吟终意未终。似逢曹与谢，烟雨思何穷。
　　◎卷.16【和人岁宴旅舍见寄】韦庄
　　积雪满前除，寒光夜皎如。老忧新岁近，贫觉故交疏。
　　意合论文后，心降得句初。莫言常郁郁，天道有盈虚。
　　◎卷.17【宿泊孟津寄三堂友人】韦庄
　　解缆西征未有期，槐花又逼桂花时。鸿胪陌上归耕晚，
　　金马门前献赋迟。只恐愁苗生两鬓，不堪离恨入双眉。
　　分明昨夜南池梦，还把渔竿咏楚词。
　　◎卷.18【对酒赋友人】韦庄
　　多病仍多感，君心自我心。浮生都是梦，浩叹不如吟。
　　白雪篇篇丽，清酤盏盏深。乱离俱老大，强醉莫沾襟。
　　◎卷.19【天井关】韦庄
　　太行山上云深处，谁向云中筑女墙。短绠讵能垂玉甃，
　　缭垣何用学金汤。劚开岚翠为高垒，截断云霞作巨防。
　　守吏不教飞鸟过，赤眉何路到吾乡。
　　◎卷.20【赠边将】韦庄
　　昔因征远向金微，马出榆关一鸟飞。万里只携孤剑去，
　　十年空逐塞鸿归。手招都护新降虏，身著文皇旧赐衣。
　　只待烟尘报天子，满头霜雪为兵机。
　　◎卷.21【春日】韦庄
　　忽觉东风景渐迟，野梅山杏暗芳菲。落星楼上吹残角，
　　偃月营中挂夕晖。旅梦乱随蝴蝶散，离魂渐逐杜鹃飞。
　　红尘遮断长安陌，芳草王孙暮不归。
　　◎卷.22【早秋夜作】韦庄
　　翠簟初清暑半销，撇帘松韵送轻飙。莎庭露永琴书润，
　　山郭月明砧杵遥。傍砌绿苔鸣蟋蟀，绕檐红树织蟏蛸。
　　不须更作悲秋赋，王粲辞家鬓已凋。
　　◎卷.23【寄江南逐客】韦庄
　　二年音信阻湘潭，花下相思酒半酣。
　　记得竹斋风雨夜，对床孤枕话江南。
　　◎卷.24【冬夜】韦庄
　　睡觉寒炉酒半消，客情乡梦两遥遥。
　　无人为我磨心剑，割断愁肠一寸苗。
　　◎卷.25【又闻湖南荆渚相次陷没】韦庄
　　几时闻唱凯旋歌，处处屯兵未倒戈。天子只凭红旆壮，
　　将军空恃紫髯多。尸填汉水连荆阜，血染湘云接楚波。
　　莫问流离南越事，战馀空有旧山河。
　　◎卷.26【家叔南游却归因献贺】韦庄
　　缭绕江南一岁归，归来行色满戎衣。长闻凤诏征兵急，
　　何事龙韬献捷稀。旅梦远依湘水阔，离魂空伴越禽飞。
　　遥知倚棹思家处，泽国烟深暮雨微。
　　◎卷.27【楚行吟】韦庄
　　章华台下草如烟，故郢城头月似弦。
　　惆怅楚宫云雨后，露啼花笑一年年。
　　◎卷.28【洛阳吟（时大驾在蜀，巢寇未平，洛中寓居作七言）】韦庄
　　万户千门夕照边，开元时节旧风烟。宫官试马游三市，
　　舞女乘舟上九天。胡骑北来空进主，汉皇西去竟升仙。
　　如今父老偏垂泪，不见承平四十年。
　　◎卷.29【过旧宅】韦庄
　　华轩不见马萧萧，廷尉门人久寂寥。朱槛翠楼为卜肆，
　　玉栏仙杏作春樵。阶前雨落鸳鸯瓦，竹里苔封螮蝀桥。
　　莫问此中销歇寺，娟娟红泪滴芭蕉。
　　◎卷.30【喻东军】韦庄
　　四年龙驭守峨嵋，铁马西来步步迟。五运未教移汉鼎，
　　六韬何必待秦师。几时鸾凤归丹阙，到处乌鸢从白旗。
　　独把一樽和泪酒，隔云遥奠武侯祠。
　　◎卷.31【清河县楼作】韦庄
　　有客微吟独凭楼，碧云红树不胜愁。盘雕迥印天心没，
　　远水斜牵日脚流。千里战尘连上苑，九江归路隔东周。
　　故人此地扬帆去，何处相思雪满头。
　　◎卷.32【北原闲眺】韦庄
　　春城回首树重重，立马平原夕照中。五凤灰残金翠灭，
　　六龙游去市朝空。千年王气浮清洛，万古坤灵镇碧嵩。
　　欲问向来陵谷事，野桃无语泪花红。
　　◎卷.33【赠戍兵】韦庄
　　汉皇无事暂游汾，底事狐狸啸作群。夜指碧天占晋分，
　　晓磨孤剑望秦云。红旌不卷风长急，画角闲吹日又曛。
　　止竟有征须有战，洛阳何用久屯军。
　　◎卷.34【睹军回戈】韦庄
　　关中群盗已心离，关外犹闻羽檄飞。御苑绿莎嘶战马，
　　禁城寒月捣征衣。漫教韩信兵涂地，不及刘琨啸解围。
　　昨日屯军还夜遁，满车空载洛神归。
　　◎卷.35【中渡晚眺】韦庄
　　魏王堤畔草如烟，有客伤时独扣舷。妖气欲昏唐社稷，
　　夕阳空照汉山川。千重碧树笼春苑，万缕红霞衬碧天。
　　家寄杜陵归不得，一回回首一潸然。
　　◎卷.36【河内别村业闲题】韦庄
　　阮氏清风竹巷深，满溪松竹似山阴。门当谷路多樵客，
　　地带河声足水禽。闲伴尔曹虽适意，静思吾道好沾襟。
　　邻翁莫问伤时事，一曲高歌夕照沈。
　　◎卷.37【闻官军继至未睹凯旋】韦庄
　　嫖姚何日破重围，秋草深来战马肥。已有孔明传将略，
　　更闻王导得神机。阵前鼙鼓晴应响，城上乌鸢饱不飞。
　　何事小臣偏注目，帝乡遥羡白云归。
　　◎卷.38【和集贤侯学士分司丁侍御秋日雨霁之作】韦庄
　　洛岸秋晴夕照长，凤楼龙阙倚清光。玉泉山净云初散，
　　金谷树多风正凉。席上客知蓬岛路，坐中寒有柏台霜。
　　多惭十载游梁士，却伴宾鸿入帝乡。
　　◎卷.39【题安定张使君】韦庄
　　器度风标合出尘，桂宫何负一枝新。成丹始见金无滓，
　　冲斗方知剑有神。愤气不销头上雪，政声空布海边春。
　　中兴若继开元事，堪向龙池作近臣。
　　◎卷.40【颍阳县】韦庄
　　琴堂连少室，故事即仙踪。树老风声壮，山高腊候浓。
　　雪多庭有鹿，县僻寺无钟。何处留诗客，茆檐倚后峰。
　　◎卷.41【寄园林主人】韦庄
　　主人常不在，春物为谁开。桃艳红将落，梨华雪又摧。
　　晓莺闲自啭，游客暮空回。尚有馀芳在，犹堪载酒来。
　　◎卷.42【洛北村居】韦庄
　　十亩松篁百亩田，归来方属大兵年。岩边石室低临水，
　　云外岚峰半入天。鸟势去投金谷树，钟声遥出上阳烟。
　　无人说得中兴事，独倚斜晖忆仲宣。
　　◎卷.43【对梨花赠皇甫秀才】韦庄
　　林上梨花雪压枝，独攀琼艳不胜悲。依前此地逢君处，
　　还是去年今日时。且恋残阳留绮席，莫推红袖诉金卮。
　　腾腾战鼓正多事，须信明朝难重持。
　　◎卷.44【立春】韦庄
　　青帝东来日驭迟，暖烟轻逐晓风吹。罽袍公子樽前觉，
　　锦帐佳人梦里知。雪圃乍开红菜甲，彩幡新翦绿杨丝。
　　殷勤为作宜春曲，题向花笺帖绣楣。
　　◎卷.45【村笛】韦庄
　　箫韶九奏韵凄锵，曲度虽高调不伤。
　　却见孤村明月夜，一声牛笛断人肠。
　　◎卷.46【题李斯传】韦庄
　　蜀魄湘魂万古悲，未悲秦相死秦时。
　　临刑莫恨仓中鼠，上蔡东门去自迟。
　　◎卷.47【赠薛秀才】韦庄
　　相辞因避世，相见尚兵戈。乱后故人少，别来新话多。
　　但闻哀痛诏，未睹凯旋歌。欲结岩栖伴，何山好薜萝。
　　◎卷.48【和元秀才别业书事】韦庄
　　僻居春事好，水曲乱花阴。浪过河移岸，雏成鸟别林。
　　绿钱榆贯重，红障杏篱深。莫饮宜城酒，愁多醉易沈。
　　◎卷.49【纪村事】韦庄
　　绿蔓映双扉，循墙一径微。雨多庭果烂，稻熟渚禽肥。
　　酿酒迎新社，遥砧送暮晖。数声牛上笛，何处饷田归。
　　◎卷.50【题许仙师院】韦庄
　　地古多乔木，游人到且吟。院开金锁涩，门映绿篁深。
　　山色不离眼，鹤声长在琴。往来谁与熟，乳鹿住前林。
　　◎卷.51【离筵诉酒】韦庄
　　感君情重惜分离，送我殷勤酒满卮。
　　不是不能判酩酊，却忧前路酒醒时。
　　◎卷.52【不寐】韦庄
　　不寐天将晓，心劳转似灰。蚊吟频到耳，鼠斗竞缘台。
　　户闇知蟾落，林喧觉雨来。马嘶朝客过，知是禁门开。
　　◎卷.53【赠武处士】韦庄
　　一身唯一室，高静若僧家。扫地留疏影，穿池浸落霞。
　　绿萝临水合，白道向村斜。卖药归来醉，吟诗倚钓查。
　　◎卷.54【题吉涧卢拾遗庄】韦庄
　　主人西游去不归，满溪春雨长春薇。
　　怪来马上诗情好，印破青山白鹭飞。
　　◎卷.55【题颍源庙】韦庄
　　曾是巢由栖隐地，百川唯说颍源清。微波乍向云根吐，
　　去浪遥冲雪嶂横。万木倚檐疏干直，群峰当户晓岚晴。
　　临川试问尧年事，犹被封人劝濯缨。
　　◎卷.56【东游远归】韦庄
　　扣角干名计已疏，剑歌休恨食无鱼。辞家柳絮三春半，
　　临路槐花七月初。江上欲寻渔父醉，日边时得故人书。
　　青云不识杨生面，天子何由问子虚。
　　◎卷.57【新正日商南道中作寄李明府】韦庄
　　相看又见岁华新，依旧杨朱拭泪巾。踏雪偶因寻戴客，
　　论文还比聚星人。嵩山不改千年色，洛邑长生一路尘。
　　今日与君同避世，却怜无事是家贫。
　　◎卷.58【春暮】韦庄
　　一春春事好，病酒起常迟。流水绿萦砌，落花红堕枝。
　　楼高喧乳燕，树密斗雏鹂。不学山公醉，将何自解颐。
　　◎卷.59【哭麻处士】韦庄
　　却到歌吟地，闲门草色中。百年流水尽，万事落花空。
　　繐帐扃秋月，诗楼锁夜虫。少微何处堕，留恨白杨风。
　　◎卷.60【春早】韦庄
　　闻莺才觉晓，闭户已知晴。一带窗间月，斜穿枕上生。
　　◎卷.61【和友人】韦庄
　　闭门同隐士，不出动经时。静阅王维画，闲翻褚胤棋。
　　落泉当户急，残月下窗迟。却想从来意，谯周亦自嗤。
　　◎卷.62【春愁】韦庄
　　寓思本多伤，逢春恨更长。露沾湘竹泪，花堕越梅妆。
　　睡怯交加梦，闲倾潋滟觞。后庭人不到，斜月上松篁。
　　◎卷.63【晚春】韦庄
　　花开疑乍富，花落似初贫。万物不如酒，四时唯爱春。
　　峨峨秦氏髻，皎皎洛川神。风月应相笑，年年醉病身。
　　◎卷.64【题许浑诗卷】韦庄
　　江南才子许浑诗，字字清新句句奇。
　　十斛明珠量不尽，惠休虚作碧云词。
　　◎卷.65【赠礼佛名者】韦庄
　　何用辛勤礼佛名，我从无得到真庭。
　　寻思六祖传心印，可是从来读藏经。
　　◎卷.66【残花（一作于邺诗）】韦庄
　　和烟和露雪离披，金蕊红须尚满枝。
　　十日笙歌一宵梦，苎萝因雨失西施。


第六百九十七卷
　　◎卷.1【上元县（浙西作）】韦庄
　　南朝三十六英雄，角逐兴亡尽此中。有国有家皆是梦，
　　为龙为虎亦成空。残花旧宅悲江令，落日青山吊谢公。
　　止竟霸图何物在，石麟无主卧秋风。
　　◎卷.2【江上逢史馆李学士】韦庄
　　前年分袂陕城西，醉凭征轩日欲低。去浪指期鱼必变，
　　出门回首马空嘶。关河自此为征垒，城阙于今陷战鼙。
　　谁谓世途陵是谷，燕来还识旧巢泥。
　　◎卷.3【金陵图】韦庄
　　谁谓伤心画不成，画人心逐世人情。
　　君看六幅南朝事，老木寒云满故城。
　　◎卷.4【谒蒋帝庙】韦庄
　　建业城边蒋帝祠，素髯清骨旧风姿。江声似激秦军破，
　　山势如匡晋祚危。残雪岭头明组练，晚霞檐外簇旌旗。
　　金陵客路方流落，空祝回銮奠酒卮。
　　◎卷.5【闻再幸梁洋】韦庄
　　才喜中原息战鼙，又闻天子幸巴西。延烧魏阙非关燕，
　　大狩陈仓不为鸡。兴庆玉龙寒自跃，昭陵石马夜空嘶。
　　遥思万里行宫梦，太白山前月欲低。
　　◎卷.6【王道者】韦庄
　　五云遥指海中央，金鼎曾传肘后方。三岛路岐空有月，
　　十洲花木不知霜。因携竹杖闻龙气，为使仙童带橘香。
　　应笑我曹身是梦，白头犹自学诗狂。
　　◎卷.7【陪金陵府相中堂夜宴】韦庄
　　满耳笙歌满眼花，满楼珠翠胜吴娃。因知海上神仙窟，
　　只似人间富贵家。绣户夜攒红烛市，舞衣晴曳碧天霞。
　　却愁宴罢青蛾散，杨子江头月半斜。
　　◎卷.8【和侯秀才同友生泛舟溪中相招之作】韦庄
　　嵇阮相将棹酒船，晚风侵浪水侵舷。轻如控鲤初离岸，
　　远似乘槎欲上天。雨外鸟归吴苑树，镜中人入洞庭烟。
　　凭君不用回舟疾，今夜西江月正圆。
　　◎卷.9【赠野童】韦庄
　　羡尔无知野性真，乱搔蓬发笑看人。
　　闲冲暮雨骑牛去，肯问中兴社稷臣。
　　◎卷.10【代书寄马】韦庄
　　驱驰曾在五侯家，见说初生自渥洼。鬃白似披梁苑雪，
　　颈肥如扑杏园花。休嫌绿绶嘶贫舍，好著红缨入使衙。
　　稳上云衢千万里，年年长踏魏堤沙。
　　◎卷.11【题淮阴侯庙】韦庄
　　满把椒浆奠楚祠，碧幢黄钺旧英威。能扶汉代成王业，
　　忍见唐民陷战机。云梦去时高鸟尽，淮阴归日故人稀。
　　如何不借平齐策，空看长星落贼围。
　　◎卷.12【送崔郎中往使西川行在】韦庄
　　拜书辞玉帐，万里剑关长。新马杏花色，绿袍春草香。
　　一身朝玉陛，几日过铜梁。莫恋炉边醉，仙宫待侍郎。
　　◎卷.13【润州显济阁晓望】韦庄
　　清晓水如镜，隔江人似鸥。远烟藏海岛，初日照扬州。
　　地壮孙权气，云凝庾信愁。一篷何处客，吟凭钓鱼舟。
　　◎卷.14【观浙西府相畋游】韦庄
　　十里旌旗十万兵，等闲游猎出军城。紫袍日照金鹅斗，
　　红旆风吹画虎狞。带箭彩禽云外落，避雕寒兔月中惊。
　　归来一路笙歌满，更有仙娥载酒迎。
　　◎卷.15【官庄】韦庄
　　谁氏园林一簇烟，路人遥指尽长叹。
　　桑田稻泽今无主，新犯香醪没入官。
　　◎卷.16【解维】韦庄
　　又解征帆落照中，暮程还过秣陵东。
　　二年辛苦烟波里，赢得风姿似钓翁。
　　◎卷.17【雨霁池上作呈侯学士】韦庄
　　鹿巾藜杖葛衣轻，雨歇池边晚吹清。
　　正是如今江上好，白鳞红稻紫莼羹。
　　◎卷.18【寓言】韦庄
　　为儒逢世乱，吾道欲何之。学剑已应晚，归山今又迟。
　　故人三载别，明月两乡悲。惆怅沧江上，星星鬓有丝。
　　◎卷.19【哭同舍崔员外】韦庄
　　却到同游地，三年一电光。池塘春草在，风烛故人亡。
　　祭罢泉声急，斋余磬韵长。碧天应有恨，斜日吊松篁。
　　◎卷.20【题姑苏凌处士庄】韦庄
　　一簇林亭返照间，门当官道不曾关。花深远岸黄莺闹，
　　雨急春塘白鹭闲。载酒客寻吴苑寺，倚楼僧看洞庭山。
　　怪来话得仙中事，新有人从物外还。
　　◎卷.21【过当涂县】韦庄
　　客过当涂县，停车访旧游。谢公山有墅，李白酒无楼。
　　采石花空发，乌江水自流。夕阳谁共感，寒鹭立汀洲。
　　◎卷.22【江亭酒醒却寄维扬饯客】韦庄
　　别筵人散酒初醒，江步黄昏雨雪零。
　　满坐绮罗皆不见，觉来红树背银屏。
　　◎卷.23【台城】韦庄
　　江雨霏霏江草齐，六朝如梦鸟空啼。
　　无情最是台城柳，依旧烟笼十里堤。
　　◎卷.24【赠渔翁】韦庄
　　草衣荷笠鬓如霜，自说家编楚水阳。满岸秋风吹枳橘，
　　绕陂烟雨种菰蒋。芦刀夜鲙红鳞腻，水甑朝蒸紫芋香。
　　曾向五湖期范蠡，尔来空阔久相忘。
　　◎卷.25【过扬州】韦庄
　　当年人未识兵戈，处处青楼夜夜歌。花发洞中春日永，
　　月明衣上好风多。淮王去后无鸡犬，炀帝归来葬绮罗。
　　二十四桥空寂寂，绿杨摧折旧官河。
　　◎卷.26【寄右省李起居】韦庄
　　已向鸳行接雁行，便应双拜紫薇郎。才闻阙下征书急，
　　已觉回朝草诏忙。白马似怜朱绂贵，彩衣遥惹御炉香。
　　多惭十载游梁客，未换青襟侍素王。
　　◎卷.27【镊白】韦庄
　　白发太无情，朝朝镊又生。始因丝一缕，渐至雪千茎。
　　不避佳人笑，唯惭稚子惊。新年过半百，犹叹未休兵。
　　◎卷.28【漳亭驿小樱桃】韦庄
　　当年此树正花开，五马仙郎载酒来。
　　李白已亡工部死，何人堪伴玉山颓。
　　◎卷.29【酬吴秀才霅川相送】韦庄
　　一叶南浮去似飞，楚乡云水本无依。离心不忍闻春鸟，
　　病眼何堪送落晖。掺袂客从花下散，棹舟人向镜中归。
　　夫君别我应惆怅，十五年来识素衣。
　　◎卷.30【对雨独酌】韦庄
　　榴花新酿绿于苔，对雨闲倾满满杯。荷锸醉翁真达者，
　　卧云逋客竟悠哉。能诗岂是经时策，爱酒原非命世才。
　　门外绿萝连洞口，马嘶应是步兵来。
　　◎卷.31【夏初与侯补阙江南有约同泛淮汴西赴行朝庄…四韵吊之】韦庄
　　本约同来谒帝阍，忽随川浪去东奔。九重圣主方虚席，
　　千里高堂尚倚门。世德只应荣伯仲，诗名终自付儿孙。
　　遥怜月落清淮上，寂寞何人吊旅魂。
　　◎卷.32【汴堤行】韦庄
　　欲上隋堤举步迟，隔云烽燧叫非时。才闻破虏将休马，
　　又道征辽再出师。朝见西来为过客，暮看东去作浮尸。
　　绿杨千里无飞鸟，日落空投旧店基。
　　◎卷.33【旅次甬西见儿童以竹枪纸旗戏为阵列…余因感之】韦庄
　　已闻三世没军营，又见儿孙学战争。
　　见尔此言堪恸哭，遣予何日望时平。
　　◎卷.34【自孟津舟西上雨中作】韦庄
　　秋烟漠漠雨濛濛，不卷征帆任晚风。百口寄安沧海上，
　　一身逃难绿林中。来时楚岸杨花白，去日隋堤蓼穗红。
　　却到故园翻似客，归心迢递秣陵东。
　　◎卷.35【含山店梦觉作】韦庄
　　曾为流离惯别家，等闲挥袂客天涯。
　　灯前一觉江南梦，惆怅起来山月斜。
　　◎卷.36【题貂黄岭官军】韦庄
　　散骑萧萧下太行，远从吴会去陈仓。
　　斜风细雨江亭上，尽日凭栏忆楚乡。
　　◎卷.37【过内黄县】韦庄
　　相州吹角欲斜阳，匹马摇鞭宿内黄。僻县不容投刺客，
　　野陂时遇射雕郎。云中粉堞新城垒，店后荒郊旧战场。
　　犹指去程千万里，秣陵烟树在何乡。
　　◎卷.38【杂感】韦庄
　　莫悲建业荆榛满，昔日繁华是帝京。莫爱广陵台榭好，
　　也曾芜没作荒城。鱼龙爵马皆如梦，风月烟花岂有情。
　　行客不劳频怅望，古来朝市叹衰荣。
　　◎卷.39【垣县山中寻李书记山居不遇，留题河次店】韦庄
　　白云红树eryy东，名鸟群飞古画中。
　　仙吏不知何处隐，山南山北雨濛濛。
　　◎卷.40【送人游并汾】韦庄
　　风雨萧萧欲暮秋，独携孤剑塞垣游。
　　如今虏骑方南牧，莫过阴关第一州。
　　◎卷.41【李氏小池亭十二韵（时在婺州寄居作）】韦庄
　　积石乱巉巉，庭莎绿不芟。小桥低跨水，危槛半依岩。
　　花落鱼争唼，樱红鸟竞鵮。引泉疏地脉，扫絮积山嵌。
　　古柳红绡织，新篁紫绮缄。养猿秋啸月，放鹤夜栖杉。
　　枕簟谿云腻，池塘海雨咸。语窗鸡逞辨，舐鼎犬偏馋。
　　踏藓青黏屐，攀萝绿映衫。访僧舟北渡，贳酒日西衔。
　　迟客登高阁，题诗绕翠岩。家藏何所宝，清韵满琅函。
　　◎卷.42【遣兴】韦庄
　　如幻如泡世，多愁多病身。乱来知酒圣，贫去觉钱神。
　　异国清明节，空江寂寞春。声声林上鸟，唤我北归秦。
　　◎卷.43【婺州和陆谏议将赴阙怀阳羡山居】韦庄
　　望阙路仍远，子牟魂欲飞。道开烧药鼎，僧寄卧云衣。
　　故国饶芳草，他山挂夕晖。东阳虽胜地，王粲奈思归。
　　◎卷.44【江上题所居】韦庄
　　故人相别尽朝天，苦竹江头独闭关。落日乱蝉萧帝寺，
　　碧云归鸟谢家山。青州从事来偏熟，泉布先生老渐悭。
　　不是对花长酩酊，永嘉时代不如闲。
　　◎卷.45【婺州屏居蒙右省王拾遗车枉降访病中延候不得因成寄谢】韦庄
　　三年流落卧漳滨，王粲思家拭泪频。画角莫吹残月夜，
　　病心方忆故园春。自为江上樵苏客，不识天边侍从臣。
　　怪得白鸥惊去尽，绿萝门外有朱轮。
　　◎卷.46【将卜兰芷村居留别郡中在仕】韦庄
　　兰芷江头寄断蓬，移家空载一帆风。伯伦嗜酒还因乱，
　　平子归田不为穷。避世漂零人境外，结茅依约画屏中。
　　从今隐去应难觅，深入芦花作钓翁。
　　◎卷.47【和陆谏议避地寄东阳进退未决见寄】韦庄
　　未归天路紫云深，暂驻东阳岁月侵。入洛声华当世重，
　　闵周章句满朝吟。开炉夜看黄芽鼎，卧瓮闲欹白玉簪。
　　读易草玄人不会，忧君心是致君心。
　　◎卷.48【山墅闲题】韦庄
　　逦迤前冈厌后冈，一川桑柘好残阳。主人馈饷炊红黍，
　　邻父携竿钓紫鲂。静极却嫌流水闹，闲多翻笑野云忙。
　　有名不那无名客，独闭衡门避建康。
　　◎卷.49【江上逢故人】韦庄
　　前年送我曲江西，红杏园中醉似泥。今日逢君越溪上，
　　杜鹃花发鹧鸪啼。来时旧里人谁在，别后沧波路几迷。
　　江畔玉楼多美酒，仲宣怀土莫凄凄。
　　◎卷.50【旅中感遇寄呈李秘书昆仲】韦庄
　　南望愁云锁翠微，谢家楼阁雨霏霏。刘桢病后新诗少，
　　阮籍贫来好客稀。犹喜故人天外至，许将孤剑日边归。
　　怀乡不怕严陵笑，只待秋风别钓矶。
　　◎卷.51【送范评事入关】韦庄
　　寂寥门户寡相亲，日日频来只有君。正喜琴尊长作伴，
　　忽携书剑远辞群。伤心柳色离亭见，fW耳蝉声故国闻。
　　为报明年杏园客，与留绝艳待终军。
　　◎卷.52【东阳酒家赠别二绝句】韦庄
　　送君同上酒家楼，酩酊翻成一笑休。
　　正是落花饶怅望，醉乡前路莫回头。
　　天涯方叹异乡身，又向天涯别故人。
　　明日五更孤店月，醉醒何处泪沾巾。
　　◎卷.53【江上村居】韦庄
　　本无踪迹恋柴扃，世乱须教识道情。颠倒梦魂愁里得，
　　撅奇诗句望中生。花缘艳绝栽难好，山为看多咏不成。
　　闻道汉军新破虏，使来仍说近离京。
　　◎卷.54【江外思乡】韦庄
　　年年春日异乡悲，杜曲黄莺可得知。
　　更被夕阳江岸上，断肠烟柳一丝丝。
　　◎卷.55【和郑拾遗秋日感事一百韵】韦庄
　　祸乱天心厌，流离客思伤。有家抛上国，无罪谪遐方。
　　负笈将辞越，扬帆欲泛湘。避时难驻足，感事易回肠。
　　雅道何销德，妖星忽耀芒。中原初纵燎，下国竟探汤。
　　盗据三秦地，兵缠八水乡。战尘轻犯阙，羽旆远巡梁。
　　自此修文代，俄成讲武场。熊罴驱涿鹿，犀象走昆阳。
　　御马迷新栈，宫娥改旧妆。五丁功再睹，八难事难忘。
　　凤引金根疾，兵环玉弩强。建牙虽可恃，摩垒讵能防。
　　霍庙神遐远，圯桥路杳茫。出师威似虎，御敌狠如羊。
　　眉画犹思赤，巾裁未厌黄。晨趋鸣铁骑，夜舞挹琼觞。
　　僭侈彤襜乱，喧呼绣cK攘。但闻争曳组，讵见学垂缰。
　　鹊印提新篆，龙泉夺晓霜。军威徒逗挠，我武自维扬。
　　负扆劳天眷，凝旒念国章。绣旗张画兽，宝马跃红鸯。
　　但欲除妖气，宁思蔽耿光。晓烟生帝里，夜火入春坊。
　　鸟怪巢宫树，狐骄上苑墙。设危终在德，视履岂无祥。
　　气激雷霆怒，神驱岳渎忙。功高分虎节，位下耻龙骧。
　　遍命登坛将，巡封异姓王。志求扶坠典，力未振颓纲。
　　汉路闲雕鹗，云衢驻骕骦。宝装军器丽，麝裛战袍香。
　　日睹兵书捷，时闻虏骑亡。人心惊獬豸，雀意伺螳螂。
　　上略咸推妙，前锋讵可当。纡金光照耀，执玉意藏昂。
　　覆餗非无谓，奢华事每详。四民皆组绶，九土堕耕桑。
　　飞骑黄金勒，香车翠钿装。八珍罗膳府，五采斗筐床。
　　宴集喧华第，歌钟簇画梁。永期传子姓，宁误犯天狼。
　　未睹君除侧，徒思玉在傍。窜身奚可保，易地喜相将。
　　国运方夷险，天心讵测量。九流虽暂蔽，三柄岂相妨。
　　小孽乖躔次，中兴系昊苍。法尧功已普，罪己德非凉。
　　帝念惟思理，臣心岂自遑。诏催青琐客，时待紫微郎。
　　定难输宸算，胜灾减御粱。皇恩思荡荡，睿泽转洋洋。
　　偃卧虽非晚，艰难亦备尝。舜庭招谏鼓，汉殿上书囊。
　　俭德遵三尺，清朝俟一匡。世随渔父醉，身效接舆狂。
　　窜逐同天宝，遭罹异建康。道孤悲海澨，家远隔天潢。
　　卒岁贫无褐，经秋病泛漳。似鱼甘去乙，比蟹未成筐。
　　守道惭无补，趋时愧不臧。殷牛常在耳，晋竖欲潜肓。
　　忸恨山思板，怀归海欲航。角吹魂悄悄，笛引泪浪浪。
　　乱觉乾坤窄，贫知日月长。势将随鹤列，忽喜遇鸳行。
　　已报新回驾，仍闻近纳隍。文风销剑楯，礼物换旂裳。
　　紫闼重开序，青衿再设庠。黑头期命爵，赪尾尚忧鲂。
　　吴坂嘶骐骥，岐山集凤凰。词源波浩浩，谏署玉锵锵。
　　饲雀曾传庆，烹蛇讵有殃。弢弓挥劲镞，匣剑淬神铓。
　　谔谔宁惭直，堂堂不谢张。晓风趋建礼，夜月直文昌。
　　去国时虽久，安邦志不常。良金炉自跃，美玉椟难藏。
　　北望心如旆，西归律变商。迹随江燕去，心逐塞鸿翔。
　　晚翠笼桑坞，斜晖挂竹堂。路愁千里月，田爱万斯箱。
　　伴钓歌前浦，随樵上远冈。鹭眠依晚屿，鸟浴上枯杨。
　　惊梦缘欹枕，多吟为倚廊。访僧红叶寺，题句白云房。
　　帆外青枫老，尊前紫菊芳。夜灯银耿耿，晓露玉瀼瀼。
　　异国惭倾盖，归涂俟并粮。身虽留震泽，心已过雷塘。
　　执友知谁在，家山各已荒。海边登桂楫，烟外泛云樯。
　　巢树禽思越，嘶风马恋羌。寒声愁听杵，空馆厌闻螀。
　　望阙飞华盖，趋朝振玉珰。米惭无薏苡，面喜有恍榔。
　　话别心重结，伤时泪一滂。伫归蓬岛后，纶诏润青缃。
　　◎卷.56【梦入关】韦庄
　　梦中乘传过关亭，南望莲峰簇簇青。
　　马上正吟归去好，觉来江月满前庭。
　　◎卷.57【送人归上国】韦庄
　　送君江上日西斜，泣向江边满树花。
　　若见青云旧相识，为言流落在天涯。
　　◎卷.58【闻春鸟】韦庄
　　云晴春鸟满江村，还似长安旧日闻。
　　红杏花前应笑我，我今憔悴亦羞君。
　　◎卷.59【樱桃树】韦庄
　　记得初生雪满枝，和蜂和蝶带花移。
　　而今花落游蜂去，空作主人惆怅诗。
　　◎卷.60【独鹤】韦庄
　　夕阳滩上立裴回，红蓼风前雪翅开。
　　应为不知栖宿处，几回飞去又飞来。
　　◎卷.61【新栽竹】韦庄
　　寂寞阶前见此君，绕栏吟罢却沾巾。
　　异乡流落谁相识，唯有丛篁似主人。
　　◎卷.62【稻田】韦庄
　　绿波春浪满前陂，极目连云罢亚肥。
　　更被鹭鹚千点雪，破烟来入画屏飞。
　　◎卷.63【庭前菊】韦庄
　　为忆长安烂熳开，我今移尔满庭栽。
　　红兰莫笑青青色，曾向龙山泛酒来。
　　◎卷.64【燕来】韦庄
　　去岁辞巢别近邻，今来空讶草堂新。
　　花开对语应相问，不是村中旧主人。
　　◎卷.65【倚柴关】韦庄
　　杖策无言独倚关，如痴如醉又如闲。
　　孤吟尽日何人会，依约前山似故山。
　　◎卷.66【题七步廊】韦庄
　　席门无计那残阳，更接檐前七步廊。
　　不羡东都丞相宅，每行吟得好篇章。
　　◎卷.67【语松竹】韦庄
　　庭前芳草绿于袍，堂上诗人欲二毛。
　　多病不禁秋寂寞，雨松风竹莫骚骚。


第六百九十八卷
　　◎卷.1【不出院楚公（自三衢至江西作）】韦庄
　　一自禅关闭，心猿日渐驯。不知城郭路，稀识市朝人。
　　履带阶前雪，衣无寺外尘。却嫌山翠好，诗客往来频。
　　◎卷.2【江边吟】韦庄
　　江边烽燧几时休，江上行人雪满头。谁信乱离花不见，
　　只应惆怅水东流。陶潜政事千杯酒，张翰生涯一叶舟。
　　若有片帆归去好，可堪重倚仲宣楼。
　　◎卷.3【江南送李明府入关】韦庄
　　雨花烟柳傍江村，流落天涯酒一樽。分首不辞多下泪，
　　回头唯恐更消魂。我为孟馆三千客，君继宁王五代孙。
　　正是中兴磐石重，莫将憔悴入都门。
　　◎卷.4【送福州王先辈南归】韦庄
　　豫章城下偶相逢，自说今方遇至公。八韵赋吟梁苑雪，
　　六铢衣惹杏园风。名标玉籍仙坛上，家寄闽山画障中。
　　明日一杯何处别，绿杨烟岸雨濛濛。
　　◎卷.5【夜雪泛舟游南溪】韦庄
　　大江西面小溪斜，入竹穿松似若耶。两岸严风吹玉树，
　　一滩明月晒银砂。因寻野渡逢渔舍，更泊前湾上酒家。
　　去去不知归路远，棹声烟里独呕哑。
　　◎卷.6【江行西望】韦庄
　　西望长安白日遥，半年无事驻兰桡。
　　欲将张翰秋江雨，画作屏风寄鲍昭。
　　◎卷.7【铜仪】韦庄
　　铜仪一夜变葭灰，暖律还吹岭上梅。已喜汉官今再睹，
　　更惊尧历又重开。窗中远岫青如黛，门外长江绿似苔。
　　谁念闭关张仲蔚，满庭春雨长蒿莱。
　　◎卷.8【含香】韦庄
　　含香高步已难陪，鹤到清霄势未回。遇物旋添芳草句，
　　逢春宁滞碧云才。微红几处花心吐，嫩绿谁家柳眼开。
　　却去金銮为近侍，便辞鸥鸟不归来。
　　◎卷.9【春云】韦庄
　　春云春水两溶溶，倚郭楼台晚翠浓。山好只因人化石，
　　地灵曾有剑为龙。官辞凤阙频经岁，家住峨嵋第几峰。
　　王粲不知多少恨，夕阳吟断一声钟。
　　◎卷.10【云散】韦庄
　　云散天边落照和，关关春树鸟声多。刘伶避世唯沈醉，
　　甯戚伤时亦浩歌。已恨岁华添皎镜，更悲人事逐颓波。
　　青云自有鹓鸿待，莫说他山好薜萝。
　　◎卷.11【袁州作】韦庄
　　家家生计只琴书，一郡清风似鲁儒。山色东南连紫府，
　　水声西北属洪都。烟霞尽入新诗卷，郭邑闲开古画图。
　　正是江村春酒熟，更闻春鸟劝提壶。
　　◎卷.12【题袁州谢秀才所居】韦庄
　　主人年少已能诗，更有松轩挂夕晖。芳草似袍连径合，
　　白云如鸟傍檐飞。但将竹叶消春恨，莫遣杨花上客衣。
　　若有前山好烟雨，与君吟到暝钟归。
　　◎卷.13【谒巫山庙】韦庄
　　乱猿啼处访高唐，路入烟霞草木香。山色未能忘宋玉，
　　水声犹似哭襄王。朝朝暮暮阳台下，为雨为云楚国亡。
　　惆怅庙前无限柳，春来空斗画眉长。
　　◎卷.14【鹧鸪】韦庄
　　南禽无侣似相依，锦翅双双傍马飞。孤竹庙前啼暮雨，
　　汨罗祠畔吊残晖。秦人只解歌为曲，越女空能画作衣。
　　懊恼泽家非有恨，年年长忆凤城归。
　　◎卷.15【宿蓬船】韦庄
　　夜来江雨宿蓬船，卧听淋铃不忍眠。
　　却忆紫微情调逸，阻风中酒过年年。
　　◎卷.16【送李秀才归荆溪】韦庄
　　八月中秋月正圆，送君吟上木兰船。人言格调胜玄度，
　　我爱篇章敌浪仙。晚渡去时冲细雨，夜滩何处宿寒烟。
　　楚王宫去阳台近，莫倚风流滞少年。
　　◎卷.17【洪州送西明寺省上人游福建】韦庄
　　记得初骑竹马年，送师来往御沟边。荆榛已失当时路，
　　槐柳全无旧日烟。远自嵇山游楚泽，又从庐岳去闽川。
　　新春阙下应相见，红杏花中觅酒仙。
　　◎卷.18【建昌渡暝吟】韦庄
　　月照临官渡，乡情独浩然。鸟栖彭蠡树，月上建昌船。
　　市散渔翁醉，楼深贾客眠。隔江何处笛，吹断绿杨烟。
　　◎卷.19【岁除对王秀才作】韦庄
　　我惜今宵促，君愁玉漏频。岂知新岁酒，犹作异乡身。
　　雪向寅前冻，花从子后春。到明追此会，俱是隔年人。
　　◎卷.20【酒渴爱江清】韦庄
　　酒渴何方疗，江波一掬清。泻瓯如练色，漱齿作泉声。
　　味带他山雪，光含白露精。只应千古后，长称伯伦情。
　　◎卷.21【和李秀才郊墅早春吟兴十韵】韦庄
　　暖律变寒光，东君景渐长。我悲游海峤，君说住柴桑。
　　雪色随高岳，冰声陷古塘。草根微吐翠，梅朵半含霜。
　　酒市多逋客，渔家足夜航。匡庐云傍屋，彭蠡浪冲床。
　　绿摆杨枝嫩，红挑菜甲香。凤凰城已尽，鹦鹉赋应狂。
　　伫见龙辞沼，宁忧雁失行。不应双剑气，长在斗牛傍。
　　◎卷.22【泛鄱阳湖】韦庄
　　四顾无边鸟不飞，大波惊隔楚山微。纷纷雨外灵均过，
　　瑟瑟云中帝子归。迸鲤似棱投远浪，小舟如叶傍斜晖。
　　鸱夷去后何人到，爱者虽多见者稀。
　　◎卷.23【黄藤山下闻猿】韦庄
　　黄藤山下驻归程，一夜号猿吊旅情。入耳便能生百恨，
　　断肠何必待三声。穿云宿处人难见，望月啼时兔正明。
　　好笑五陵年少客，壮心无事也沾缨。
　　◎卷.24【章江作】韦庄
　　杜陵归客正裴回，玉笛谁家叫落梅。之子棹从天外去，
　　故人书自日边来。杨花慢惹霏霏雨，竹叶闲倾满满杯。
　　欲问维扬旧风月，一江红树乱猿哀。
　　◎卷.25【南游富阳江中作】韦庄
　　南去又南去，此行非自期。一帆云作伴，千里月相随。
　　浪迹花应笑，衰容镜每知。乡园不可问，禾黍正离离。
　　◎卷.26【饶州馀干县琵琶洲有故韩宾客宣城裴尚书修行…因以和吟】韦庄
　　琵琶洲近斗牛星，鸾凤曾于此放情。已觉地灵因昴降，
　　更闻川媚有珠生。一滩红树留佳气，万古清弦续政声。
　　戟户尽移天上去，里人空说旧簪缨。
　　◎卷.27【九江逢卢员外】韦庄
　　前年风月宿琴堂，大媚仙山近帝乡。别后几沾新雨露，
　　乱来犹记旧篇章。陶潜岂是铜符吏，田凤终为锦帐郎。
　　莫怪相逢倍惆怅，九江烟月似潇湘。
　　◎卷.28【南昌晚眺】韦庄
　　南昌城郭枕江烟，章水悠悠浪拍天。芳草绿遮仙尉宅，
　　落霞红衬贾人船。霏霏阁上千山雨，嘒嘒云中万树蝉。
　　怪得地多章句客，庾家楼在斗牛边。
　　◎卷.29【衢州江上别李秀才】韦庄
　　千山红树万山云，把酒相看日又曛。
　　一曲离歌两行泪，更知何地再逢君。
　　◎卷.30【湘中作】韦庄
　　千重烟树万重波，因便何妨吊汨罗。楚地不知秦地乱，
　　南人空怪北人多。臣心未肯教迁鼎，天道还应欲止戈。
　　否去泰来终可待，夜寒休唱饭牛歌。
　　◎卷.31【桐庐县作】韦庄
　　钱塘江尽到桐庐，水碧山青画不如。白羽鸟飞严子濑，
　　绿蓑人钓季鹰鱼。潭心倒影时开合，谷口闲云自卷舒。
　　此境只应词客爱，投文空吊木玄虚。
　　◎卷.32【东阳赠别】韦庄
　　绣袍公子出旌旗，送我摇鞭入翠微。大抵行人难诉酒，
　　就中辞客易沾衣。去时此地题桥去，归日何年佩印归。
　　无限别情言不得，回看溪柳恨依依。
　　◎卷.33【寄湖州舍弟】韦庄
　　半年江上怆离襟，把得新诗喜又吟。多病似逢秦氏药，
　　久贫如得顾家金。云烟但有穿杨志，尘土多无作吏心。
　　何况别来词转丽，不愁明代少知音。
　　◎卷.34【信州西三十里山名仙人城下有月岩山其状秀拔…赋是诗】韦庄
　　驱车过闽越，路出饶阳西。仙山翠如画，簇簇生虹蜺。
　　群峰若侍从，众阜如婴提。岩峦互吞吐，岭岫相追携。
　　中有月轮满，皎洁如圆珪。玉皇恣游览，到此神应迷。
　　常娥曳霞帔，引我同攀跻。腾腾上天半，玉镜悬飞梯。
　　瑶池何悄悄，鸾鹤烟中栖。回头望尘世，露下寒凄凄。
　　◎卷.35【婺州水馆重阳日作】韦庄
　　异国逢佳节，凭高独若吟。一杯今日醉，万里故园心。
　　水馆红兰合，山城紫菊深。白衣虽不至，鸥鸟自相寻。
　　◎卷.36【避地越中作】韦庄
　　避世移家远，天涯岁已周。岂知今夜月，还是去年愁。
　　露果珠沈水，风萤烛上楼。伤心潘骑省，华发不禁秋。
　　◎卷.37【抚州江口雨中作】韦庄
　　江上闲冲细雨行，满衣风洒绿荷声。
　　金骝掉尾横鞭望，犹指庐陵半日程。
　　◎卷.38【信州溪岸夜吟作】韦庄
　　夜倚临溪店，怀乡独苦吟。月当山顶出，星倚水湄沈。
　　雾气渔灯冷，钟声谷寺深。一城人悄悄，琪树宿仙禽。
　　◎卷.39【访浔阳友人不遇】韦庄
　　不见安期悔上楼，寂寥人对鹭鸶愁。
　　芦花雨急江烟暝，何处潺潺独棹舟。
　　◎卷.40【东林寺再遇僧益大德】韦庄
　　见师初事懿皇朝，三殿归来白马骄。上讲每教倾国听，
　　承恩偏得内官饶。当时可爱人如画，今日相逢鬓已凋。
　　若向君门逢旧友，为传音信到云霄。
　　◎卷.41【西塞山下作】韦庄
　　西塞山前水似蓝，乱云如絮满澄潭。孤峰渐映湓城北，
　　片月斜生梦泽南。爨动晓烟烹紫蕨，露和香蒂摘黄柑。
　　他年却棹扁舟去，终傍芦花结一庵。
　　◎卷.42【齐安郡】韦庄
　　弥棹齐安郡，孤城百战残。傍村林有虎，带郭县无官。
　　暮角梅花怨，清江桂影寒。黍离缘底事，撩我起长叹。
　　◎卷.43【夏口行寄婺州诸弟】韦庄
　　回头烟树各天涯，婺女星边远寄家。尽眼楚波连梦泽，
　　满衣春雪落江花。双双得伴争如雁，一一归巢却羡鸦。
　　谁道我随张博望，悠悠空外泛仙槎。
　　◎卷.44【南省伴直（甲寅年自江南到京后作）】韦庄
　　文昌二十四仙曹，尽倚红檐种露桃。一洞烟霞人迹少，
　　六行槐柳鸟声高。星分夜彩寒侵帐，兰惹春香绿映袍。
　　何事爱留诗客宿，满庭风雨竹萧骚。
　　◎卷.45【鄠杜旧居二首】韦庄
　　却到山阳事事非，谷云谿鸟尚相依。阮咸贫去田园尽，
　　向秀归来父老稀。秋雨几家红稻熟，野塘何处锦鳞肥。
　　年年为献东堂策，长是芦花别钓矶。
　　一径寻村渡碧溪，稻花香泽水千畦。云中寺远磬难识，
　　竹里巢深鸟易迷。紫菊乱开连井合，红榴初绽拂檐低。
　　归来满把如渑酒，何用伤时叹凤兮。
　　◎卷.46【寄江南诸弟】韦庄
　　万里逢归雁，乡书忍泪封。吾身不自保，尔道各何从。
　　性拙唯多蹇，家贫半为慵。只思溪影上，卧看玉华峰。
　　◎卷.47【投寄旧知】韦庄
　　却将憔悴入都门，自喜青霄足故人。万里有家留百越，
　　十年无路到三秦。摧残不是当时貌，流落空馀旧日贫。
　　多谢青云好知己，莫教归去重沾巾。
　　◎卷.48【癸丑年下第献新先辈】韦庄
　　五更残月省墙边，绛旆蜺旌卓晓烟。千炬火中莺出谷，
　　一声钟后鹤冲天。皆乘骏马先归去，独被羸童笑晚眠。
　　对酒暂时情豁尔，见花依旧涕潸然。未酬阚泽佣书债，
　　犹欠君平卖卜钱。何事欲休休不得，来年公道似今年。
　　◎卷.49【题汧阳县马跑泉李学士别业】韦庄
　　水满寒塘菊满篱，篱边无限彩禽飞。西园夜雨红樱熟，
　　南亩清风白稻肥。草色自留闲客住，泉声如待主人归。
　　九霄岐路忙于火，肯恋斜阳守钓矶。
　　◎卷.50【绛州过夏留献郑尚书】韦庄
　　朝朝沈醉引金船，不觉西风满树蝉。光景暗消银烛下，
　　梦魂长寄玉轮边。因循每被时流诮，奋发须由国士怜。
　　明月客肠何处断，绿槐风里独扬鞭。
　　◎卷.51【绥州作】韦庄
　　雕阴无树水难流，雉堞连云古帝州。带雨晚驼鸣远戍，
　　望乡孤客倚高楼。明妃去日花应笑，蔡琰归时鬓已秋。
　　一曲单于暮烽起，扶苏城上月如钩。


第六百九十九卷
　　◎卷.1【与东吴生相遇（及第后出关作）】韦庄
　　十年身事各如萍，白首相逢泪满缨。老去不知花有态，
　　乱来唯觉酒多情。贫疑陋巷春偏少，贵想豪家月最明。
　　且对一尊开口笑，未衰应见泰阶平。
　　◎卷.2【庭前桃】韦庄
　　曾向桃源烂漫游，也同渔父泛仙舟。皆言洞里千株好，
　　未胜庭前一树幽。带露似垂湘女泪，无言如伴息妫愁。
　　五陵公子饶春恨，莫引香风上酒楼。
　　◎卷.3【丙辰年鄜州遇寒食城外醉吟五首】韦庄
　　满街杨柳绿丝烟，画出清明二月天。
　　好是隔帘花树动，女郎撩乱送秋千。
　　雕阴寒食足游人，金凤罗衣湿麝薰。
　　肠断入城芳草路，淡红香白一群群。
　　开元坡下日初斜，拜扫归来走钿车。
　　可惜数株红艳好，不知今夜落谁家。
　　马骄风疾玉鞭长，过去唯留一阵香。
　　闲客不须烧破眼，好花皆属富家郎。
　　雨丝烟柳欲清明，金屋人闲暖凤笙。
　　永日迢迢无一事，隔街闻筑气球声。
　　◎卷.4【宜君县比卜居不遂，留题王秀才别墅二首】韦庄
　　本期同此卧林丘，榾柮炉前拥布裘。
　　何事却骑羸马去，白云红树不相留。
　　明月严霜扑皂貂，羡君高卧正逍遥。
　　门前积雪深三尺，火满红炉酒满瓢。
　　◎卷.5【鄜州留别张员外】韦庄
　　江南相送君山下，塞北相逢朔漠中。三楚故人皆是梦，
　　十年陈事只如风。莫言身世他时异，且喜琴尊数日同。
　　惆怅却愁明日别，马嘶山店雨濛濛。
　　◎卷.6【病中闻相府夜宴戏赠集贤卢学士】韦庄
　　满筵红蜡照香钿，一夜歌钟欲沸天。花里乱飞金错落，
　　月中争认绣连乾。尊前莫话诗三百，醉后宁辞酒十千。
　　无那两三新进士，风流长得饮徒怜。
　　◎卷.7【出关】韦庄
　　马嘶烟岸柳阴斜，东去关山路转赊。到处因循缘嗜酒，
　　一生惆怅为判花。危时只合身无著，白日那堪事有涯。
　　正是灞陵春酬绿，仲宣何事独辞家。
　　◎卷.8【过樊川旧居（时在华州驾前奉使入蜀作）】韦庄
　　却到樊川访旧游，夕阳衰草杜陵秋。应刘去后苔生阁，
　　稽阮归来雪满头。能说乱离惟有燕，解偷闲暇不如鸥。
　　千桑万海无人见，横笛一声空泪流。
　　◎卷.9【长安旧里】韦庄
　　满目墙匡春草深，伤时伤事更伤心。
　　车轮马迹今何在，十二玉楼无处寻。
　　◎卷.10【过渼陂怀旧】韦庄
　　辛勤曾寄玉峰前，一别云溪二十年。三径荒凉迷竹树，
　　四邻凋谢变桑田。渼陂可是当时事，紫阁空馀旧日烟。
　　多少乱离无处问，夕阳吟罢涕潸然。
　　◎卷.11【汧阳间（一作汧阳县阁）】韦庄
　　汧水悠悠去似絣，远山如画翠眉横。僧寻野渡归吴岳，
　　雁带斜阳入渭城。边静不收蕃帐马，地贫惟卖陇山鹦。
　　牧童何处吹羌笛，一曲梅花出塞声。
　　◎卷.12【焦崖阁】韦庄
　　李白曾歌蜀道难，长闻白日上青天。
　　今朝夜过焦崖阁，始信星河在马前。
　　◎卷.13【鸡公帻（去褒城县二十里）】韦庄
　　石状虽如帻，山形可类鸡。向风疑欲斗，带雨似闻啼。
　　蔓织青笼合，松长翠羽低。不鸣非有意，为怕客奔齐。


第七百卷
　　◎卷.1【平陵老将（此以下诗皆集外补遗）】韦庄
　　白羽金仆姑，腰悬双辘轳。前年葱岭北，独战云中胡。
　　匹马塞垣老，一身如鸟孤。归来辞第宅，却占平陵居。
　　◎卷.2【即事】韦庄
　　乱世时偏促，阴天日易昏。无言搔白首，憔悴倚东门。
　　◎卷.3【姬人养蚕】韦庄
　　昔年爱笑蚕家妇，今日辛勤自养蚕。
　　仍道不愁罗与绮，女郎初解织桑篮。
　　◎卷.4【长干塘别徐茂才】韦庄
　　乱离时节别离轻，别酒应须满满倾。
　　才喜相逢又相送，有情争得似无情。
　　◎卷.5【勉儿子】韦庄
　　养尔逢多难，常忧学已迟。辟疆为上相，何必待从师。
　　◎卷.6【乞彩笺歌】韦庄
　　浣花溪上如花客，绿闇红藏人不识。留得溪头瑟瑟波，
　　泼成纸上猩猩色。手把金刀擘彩云，有时剪破秋天碧。
　　不使红霓段段飞，一时驱上丹霞壁。蜀客才多染不供，
　　卓文醉后开无力。孔雀衔来向日飞，翩翩压折黄金翼。
　　我有歌诗一千首，磨砻山岳罗星斗。开卷长疑雷电惊，
　　挥毫只怕龙蛇走。班班布在时人口，满袖松花都未有。
　　人间无处买烟霞，须知得自神仙手。也知价重连城璧，
　　一纸万金犹不惜。薛涛昨夜梦中来，殷勤劝向君边觅。
　　◎卷.7【白牡丹】韦庄
　　闺中莫妒新妆妇，陌上须惭傅粉郎。
　　昨夜月明浑似水，入门唯觉一庭香。
　　◎卷.8【悯耕者】韦庄
　　何代何王不战争，尽从离乱见清平。
　　如今暴骨多于土，犹点乡兵作戍兵。
　　◎卷.9【壶关道中作】韦庄
　　处处兵戈路不通，却从山北去江东。
　　黄昏欲到壶关寨，匹马寒嘶野草中。
　　◎卷.10【题酒家】韦庄
　　酒绿花红客爱诗，落花春岸酒家旗。
　　寻思避世为逋客，不醉长醒也是痴。
　　◎卷.11【寄舍弟】韦庄
　　每吟富贵他人合，不觉汍澜又湿衣。
　　万里日边乡树远，何年何路得同归。
　　◎卷.12【仆者杨金】韦庄
　　半年辛苦葺荒居，不独单寒腹亦虚。
　　努力且为田舍客，他年为尔觅金鱼。
　　◎卷.13【春陌二首】韦庄
　　满街芳草卓香车，仙子门前白日斜。
　　肠断东风各回首，一枝春雪冻梅花。
　　嫩烟轻染柳丝黄，句引花枝笑凭墙。
　　马上王孙莫回首，好风偏逐羽林郎。
　　◎卷.14【赠姬人】韦庄
　　莫恨红裙破，休嫌白屋低。请看京与洛，谁在旧香闺。
　　◎卷.15【中酒】韦庄
　　南邻酒熟爱相招，蘸甲倾来绿满瓢。
　　一醉不知三日事，任他童稚作渔樵。
　　◎卷.16【暴雨】韦庄
　　江村入夏多雷雨，晓作狂霖晚又晴。
　　波浪不知深几许，南湖今与北湖平。
　　◎卷.17【悼亡姬】韦庄
　　凤去鸾归不可寻，十洲仙路彩云深。若无少女花应老，
　　为有姮娥月易沈。竹叶岂能消积恨，丁香空解结同心。
　　湘江水阔苍梧远，何处相思弄舜琴。
　　◎卷.18【独吟（以下四首，俱悼亡姬作）】韦庄
　　默默无言恻恻悲，闲吟独傍菊花篱。只今已作经年别，
　　此后知为几岁期。开箧每寻遗念物，倚楼空缀悼亡诗。
　　夜来孤枕空肠断，窗月斜辉梦觉时。
　　◎卷.19【悔恨】韦庄
　　六七年来春又秋，也同欢笑也同愁。才闻及第心先喜，
　　试说求婚泪便流。几为妒来频敛黛，每思闲事不梳头。
　　如今悔恨将何益，肠断千休与万休。
　　◎卷.20【虚席】韦庄
　　一闭香闺后，罗衣尽施僧。鼠偷筵上果，蛾扑帐前灯。
　　土蚀钗无凤，尘生镜少菱。有时还影响，花叶曳香缯。
　　◎卷.21【旧居】韦庄
　　芳草又芳草，故人杨子家。青云容易散，白日等闲斜。
　　皓质留残雪，香魂逐断霞。不知何处笛，一夜叫梅花。
　　◎卷.22【晏起】韦庄
　　尔来中酒起常迟，卧看南山改旧诗。
　　开户日高春寂寂，数声啼鸟上花枝。
　　◎卷.23【幽居春思】韦庄
　　绿映红藏江上村，一声鸡犬似山源。
　　闭门尽日无人到，翠羽春禽满树喧。
　　◎卷.24【思归引】韦庄
　　越鸟南翔雁北飞，两乡云路各言归。
　　如何我是飘飘者，独向江头恋钓矶。
　　◎卷.25【与小女】韦庄
　　见人初解语呕哑，不肯归眠恋小车。
　　一夜娇啼缘底事，为嫌衣少缕金华。
　　◎卷.26【虎迹】韦庄
　　白额频频夜到门，水边踪迹渐成群。
　　我今避世栖岩穴，岩穴如何又见君。
　　◎卷.27【买酒不得】韦庄
　　停尊待尔怪来迟，手挈空瓶毷氉归。
　　满面春愁消不得，更看溪鹭寂寥飞。
　　◎卷.28【得故人书】韦庄
　　正向溪头自采苏，青云忽得故人书。
　　殷勤问我归来否，双阙而今画不如。
　　◎卷.29【洪州送僧游福建】韦庄
　　八月风波似鼓鼙，可堪波上各东西。
　　殷勤早作归来计，莫恋猿声住建溪。
　　◎卷.30【闻回戈军】韦庄
　　上将鏖兵又欲旋，翠华巡幸已三年。
　　营中不用栽杨柳，愿戴儒冠为控弦。
　　◎卷.31【南邻公子】韦庄
　　南邻公子夜归声，数炬银灯隔竹明。
　　醉凭马鬃扶不起，更邀红袖出门迎。
　　◎卷.32【忆小女银娘】韦庄
　　睦州江上水门西，荡桨扬帆各解携。
　　今日天涯夜深坐，断肠偏忆阿银犁。
　　◎卷.33【女仆阿汪】韦庄
　　念尔辛勤岁已深，乱离相失又相寻。
　　他年待我门如市，报尔千金与万金。
　　◎卷.34【河清县河亭】韦庄
　　由来多感莫凭高，竟日衷肠似有刀。
　　人事任成陵与谷，大河东去自滔滔。
　　◎卷.35【钟陵夜阑作】韦庄
　　钟陵风雪夜将深，坐对寒江独苦吟。
　　流落天涯谁见问，少卿应识子卿心。
　　◎卷.36【悼杨氏妓琴弦】韦庄
　　魂归寥廓魄归烟，只住人间十八年。
　　昨日施僧裙带上，断肠犹系琵琶弦。
　　◎卷.37【残花】韦庄
　　江头沈醉泥斜晖，却向花前恸哭归。
　　惆怅一年春又去，碧云芳草两依依。
　　◎卷.38【岁晏同左生作】韦庄
　　岁暮乡关远，天涯手重携。雪埋江树短，云压夜城低。
　　宝瑟湘灵怨，清砧杜魄啼。不须临皎镜，年长易凄凄。
　　◎卷.39【咸阳怀古】韦庄
　　城边人倚夕阳楼，城上云凝万古愁。山色不知秦苑废，
　　水声空傍汉宫流。李斯不向仓中悟，徐福应无物外游。
　　莫怪楚吟偏断骨，野烟踪迹似东周。
　　◎卷.40【和同年韦学士华下途中见寄】韦庄
　　绿杨城郭雨凄凄，过尽千轮与万蹄。送我独游三蜀路，
　　羡君新上九霄梯。马惊门外山如活，花笑尊前客似泥。
　　正是清和好时节，不堪离恨剑门西。
　　◎卷.41【春愁】韦庄
　　自有春愁正断魂，不堪芳草思王孙。
　　落花寂寂黄昏雨，深院无人独倚门。
　　◎卷.42【伤灼灼（灼灼，蜀之丽人也）】韦庄
　　尝闻灼灼丽于花，云髻盘时未破瓜。桃脸曼长横绿水，
　　玉肌香腻透红纱。多情不住神仙界，薄命曾嫌富贵家。
　　流落锦江无处问，断魂飞作碧天霞。
　　◎卷.43【汉州】韦庄
　　比侬初到汉州城，郭邑楼台触目惊。松桂影中旌旆色，
　　芰荷风里管弦声。人心不似经离乱，时运还应却太平。
　　十日醉眠金雁驿，临岐无恨脸波横。
　　◎卷.44【长安清明】韦庄
　　蚤是伤春梦雨天，可堪芳草更芊芊。内官初赐清明火，
　　上相闲分白打钱。紫陌乱嘶红叱拨，绿杨高映画秋千。
　　游人记得承平事，暗喜风光似昔年。
　　◎卷.45【秋霁晚景】韦庄
　　秋霁禁城晚，六街烟雨残。墙头山色健，林外鸟声欢。
　　翘日楼台丽，清风剑佩寒。玉人襟袖薄，斜凭翠阑干。
　　◎卷.46【和人春暮书事寄崔秀才】韦庄
　　半掩朱门白日长，晚风轻堕落梅妆。不知芳草情何限，
　　只怪游人思易伤。才见早春莺出谷，已惊新夏燕巢梁。
　　相逢只赖如渑酒，一曲狂歌入醉乡。
　　◎卷.47【古离别】韦庄
　　一生风月供惆怅，到处烟花恨别离。
　　止竟多情何处好，少年长抱少年悲。
　　◎卷.48【边上逢薛秀才话旧】韦庄
　　前年同醉武陵亭，绝倒闲谭坐到明。也有绛唇歌白雪，
　　更怜红袖夺金觥。秦云一散如春梦，楚市千烧作故城。
　　今日皤然对芳草，不胜东望涕交横。
　　◎卷.49【饮散呈主人】韦庄
　　梦觉笙歌散，空堂寂寞秋。更闻城角弄，烟雨不胜愁。
　　◎卷.50【使院黄葵花】韦庄
　　薄妆新著淡黄衣，对捧金炉侍醮迟。向月似矜倾国貌，
　　倚风如唱步虚词。乍开檀炷疑闻语，试与云和必解吹。
　　为报同人看来好，不禁秋露即离披。
　　◎卷.51【摇落】韦庄
　　摇落秋天酒易醒，凄凄长似别离情。
　　黄昏倚柱不归去，肠断绿荷风雨声。
　　◎卷.52【奉和观察郎中春暮忆花言怀见寄四韵之什】韦庄
　　天畔峨嵋簇簇青，楚云何处隔重扃。落花带雪埋芳草，
　　春雨和风湿画屏。对酒莫辞冲暮角，望乡谁解倚南亭。
　　惟君信我多惆怅，只愿陶陶不愿醒。
　　◎卷.53【奉和左司郎中春物暗度感而成章】韦庄
　　才喜新春已暮春，夕阳吟杀倚楼人。锦江风散霏霏雨，
　　花市香飘漠漠尘。今日尚追巫峡梦，少年应遇洛川神。
　　有时自患多情病，莫是生前宋玉身。
　　◎卷.54【少年行】韦庄
　　五陵豪客多，买酒黄金盏。醉下酒家楼，美人双翠幰。
　　挥剑邯郸市，走马梁王苑。乐事殊未央，年华已云晚。
　　◎卷.55【令狐亭】韦庄
　　若非天上神仙宅，须是人间将相家。
　　想得当时好烟月，管弦吹杀后庭花。
　　◎卷.56【闺月】韦庄
　　明月照前除，烟华蕙兰湿。清风行处来，白露寒蝉急。
　　美人情易伤，暗上红楼立。欲言无处言，但向姮娥泣。
　　◎卷.57【闺怨】韦庄
　　戚戚彼何人，明眸利于月。啼妆晓不干，素面凝香雪。
　　良人去淄右，镜破金簪折。空藏兰蕙心，不忍琴中说。
　　◎卷.58【上春词】韦庄
　　曈曨赫日东方来，禁城烟暖蒸青苔。金楼美人花屏开，
　　晨妆未罢车声催。幽兰报暖紫芽折，夭花愁艳蝶飞回。
　　五陵年少惜花落，酒浓歌极翻如哀。四时轮环终又始，
　　百年不见南山摧。游人陌上骑生尘，颜子门前吹死灰。
　　◎卷.59【捣练篇】韦庄
　　月华吐艳明烛烛，青楼妇唱捣衣曲。白袷丝光织鱼目，
　　菱花绶带鸳鸯簇。临风缥缈叠秋雪，月下丁冬捣寒玉。
　　楼兰欲寄在何乡，凭人与系征鸿足。
　　◎卷.60【杂体联锦】韦庄
　　携手重携手，夹江金线柳。江上柳能长，行人恋尊酒。
　　尊酒意何深，为郎歌玉簪。玉簪声断续，钿轴鸣双毂。
　　双毂去何方，隔江春树绿。树绿酒旗高，泪痕沾绣袍。
　　袍缝紫鹅湿，重持金错刀。错刀何灿烂，使我肠千断。
　　肠断欲何言，帘动真珠繁。真珠缀秋露，秋露沾金盘。
　　金盘湛琼液，仙子无归迹。无迹又无言，海烟空寂寂。
　　寂寂古城道，马嘶芳岸草。岸草接长堤，长堤人解携。
　　解携忽已久，缅邈空回首。回首隔天河，恨唱莲塘歌。
　　莲塘在何许，日暮西山雨。
　　◎卷.61【长安春】韦庄
　　长安二月多香尘，六街车马声辚辚。家家楼上如花人，
　　千枝万枝红艳新。帘间笑语自相问，何人占得长安春？
　　长安春色本无主，古来尽属红楼女。如今无奈杏园人，
　　骏马轻车拥将去。
　　◎卷.62【抚盈歌】韦庄
　　凤縠兮鸳绡，霞疏兮绮寮。玉庭兮春昼，金屋兮秋宵。
　　愁瞳兮月皎，笑颊兮花娇。罗轻兮浓麝，室暖兮香椒。
　　銮舆去兮萧屑，七丝断兮泬寥，主父卧兮漳水，
　　君王幸兮云轺。铅华窅窕兮秾姿，棠公肸蚃兮靡依。
　　翠华长逝兮莫追，晏相望门兮空悲。
　　◎卷.63【赠峨嵋山弹琴李处士】韦庄
　　峨嵋山下能琴客，似醉似狂人不测。何须见我眼偏青，
　　未见我身头已白。茫茫四海本无家，一片愁云飏秋碧。
　　壶中醉卧日月明，世上长游天地窄。晋朝叔夜旧相知，
　　蜀郡文君小来识。后生常建彼何人，赠我篇章苦雕刻。
　　名卿名相尽知音，遇酒遇琴无间隔。如今世乱独翛然，
　　天外鸿飞招不得。余今正泣杨朱泪，八月边城风刮地。
　　霓旌绛旆忽相寻，为我尊前横绿绮。一弹猛雨随手来，
　　再弹白雪连天起。凄凄清清松上风，咽咽幽幽陇头水。
　　吟蜂绕树去不来，别鹤引雏飞又止。锦麟不动惟侧头，
　　白马仰听空竖耳。广陵故事无人知，古人不说今人疑。
　　子期子野俱不见，乌啼鬼哭空伤悲。坐中词客悄无语，
　　帘外月华庭欲午。为君吟作听琴歌，为我留名系仙谱。
　　◎卷.64【江皋赠别】韦庄
　　金管多情恨解携，一声歌罢客如泥。江亭系马绿杨短，
　　野岸维舟春草齐。帝子梦魂烟水阔，谢公诗思碧云低，
　　风前不用频挥手，我有家山白日西。
　　◎卷.65【南阳小将张彦硖口镇税人场射虎歌（一作白居易诗）】韦庄
　　海内昔年狎太平，横目穰穰何峥嵘。天生天杀岂天怒，
　　忍使朝朝喂猛虎。关东驿路多丘荒，行人最忌税人场。
　　张彦雄特制残暴，见之叱起如叱羊。鸣弦霹雳越幽阻，
　　往往依林犹抵拒。草际旋看委锦茵，腰间不更抽白羽。
　　老饕已毙众雏恐，童稚揶揄皆自勇。忠良效顺势亦然，
　　一剑猜狂敢轻动。有文有武方为国，不是英雄伏不得。
　　试征张彦作将军，几个将军愿策勋？
　　◎卷.66【下邽感旧】韦庄
　　昔为童稚不知愁，竹马闲乘绕县游。曾为看花偷出郭，
　　也因逃学暂登楼。招他邑客来还醉，儳得先生去始休。
　　今日故人何处问，夕阳衰草尽荒丘。
　　◎卷.67【涂次逢李氏兄弟感旧】韦庄
　　御沟西面朱门宅，记得当时好弟兄。晓傍柳阴骑竹马，
　　夜隈灯影弄先生。巡街趁蝶衣裳破，上屋探雏手脚轻。
　　今日相逢俱老大，忧家忧国尽公卿。
　　◎卷.68【龙潭（一作僧应物诗）】韦庄
　　激石悬流雪满湾，九龙潜处野云闲。欲行甘雨四天下，
　　且隐澄潭一顷间。浪引浮槎依北岸，波分晚日见东山。
　　垂髯傥遇穆王驾，阆苑周流应未还。
　　◎卷.69【江上别李秀才】韦庄
　　前年相送灞陵春，今日天涯各避秦。
　　莫向尊前惜沈醉，与君俱是异乡人。
　　◎卷.70【句】韦庄
　　印将金锁锁，帘用玉钩钩。（《北梦琐言》云：
　　杜荀鹤尝吟一联诗云：旧衣灰絮絮，新酒竹篘篘。
　　或话于庄，庄拟之云云。即大拜之祥也）
　　不随妖艳开，独媚玄冥节。（咏梅，见《海录碎事》）
　　岂是为穷常见隔，只应嫌酒不相过。（赠贯休，
　　见《高僧传》）


第七百零一卷
　　◎卷.1【拟塞外征行】王贞白
　　寇骑满鸡田，都护欲临边。青泥方绝漠，怀剑始辞燕。
　　旌旗挂龙虎，壮士募鹰鹯。长城威十万，高岭奋三千。
　　行行向马邑，去去指祁连。鼓声遥赤塞，兵气远冲天。
　　对阵云初上，临城月始悬。风惊烽易灭，沙暗马难前。
　　恩重恒思报，劳心屡损年。微功一可立，身轻不自怜。
　　◎卷.2【芦苇】王贞白
　　高士想江湖，湖闲庭植芦。清风时有至，绿竹兴何殊。
　　嫩喜日光薄，疏忧雨点粗。惊蛙跳得过，斗雀袅如无。
　　未织巴篱护，几抬邛竹扶。惹烟轻弱柳，蘸水漱清蒲。
　　溉灌情偏重，琴樽赏不孤。穿花思钓叟，吹叶少羌雏。
　　寒色暮天映，秋声远籁俱。朗吟应有趣，潇洒十馀株。
　　◎卷.3【田舍曲】王贞白
　　古今利名路，只在侬门前。至老不离家，一生常晏眠。
　　牛羊晚自归，儿童戏野田。岂思封侯贵，唯只待丰年。
　　征赋岂辞苦，但愿时官贤。时官苟贪浊，田舍生忧煎。
　　◎卷.4【妾薄命】王贞白
　　薄命头欲白，频年嫁不成。秦娥未十五，昨夜事公卿。
　　岂有机杼力，空传歌舞名。妾专修妇德，媒氏却相轻。
　　◎卷.5【湘妃怨】王贞白
　　舜欲省蛮陬，南巡非逸游。九江沉白日，二女泣沧洲。
　　目极楚云断，恨深湘水流。至今闻鼓瑟，咽绝不胜愁。
　　◎卷.6【长门怨二首】王贞白
　　寂寞故宫春，残灯晓尚存。从来非妾过，偶尔失君恩。
　　花落伤容鬓，莺啼惊梦魂。翠华如可待，应免老长门。
　　叶落长门静，苔生永巷幽。相思对明月，独坐向空楼。
　　銮驾迷终转，蛾眉老自愁。昭阳歌舞伴，此夕未知秋。
　　◎卷.7【有所思（一作长相思）】王贞白
　　芙蓉出水时，偶尔便分离。自此无因见，长教挂所思。
　　残春不入梦，芳信欲传谁。寂寞秋堂下，空吟小谢诗。
　　◎卷.8【短歌】王贞白
　　物候来相续，新蝉送晚莺。百年休倚赖，一梦甚分明。
　　金鼎神仙隐，铜壶昼夜倾。不如早立德，万古有其名。
　　◎卷.9【御沟水】王贞白
　　一带御沟水，绿槐相荫清。此中涵帝泽，无处濯尘缨。
　　鸟道来虽险，龙池到自平。朝宗本心切，愿向急流倾。
　　◎卷.10【少年行二首】王贞白
　　游宴不知厌，杜陵狂少年。花时轻暖酒，春服薄装绵。
　　戏马上林苑，斗鸡寒食天。鲁儒甘被笑，对策鬓皤然。
　　弱冠投边急，驱兵夜渡河。追奔铁马走，杀虏宝刀讹。
　　威静黑山路，气含清海波。常闻为突骑，天子赐长戈。
　　◎卷.11【塞上曲】王贞白
　　岁岁但防虏，西征早晚休。匈奴不系颈，汉将但封侯。
　　夕照低烽火，寒笳咽戍楼。燕然山上字，男子见须羞。
　　◎卷.12【长安道】王贞白
　　晓鼓人已行，暮鼓人未息。梯航万国来，争先贡金帛。
　　不问贤与愚，但论官与职。如何贫书生，只献安边策。
　　◎卷.13【洛阳道】王贞白
　　喧喧洛阳路，奔走争先步。唯恐著鞭迟，谁能更回顾。
　　覆车虽在前，润屋何曾惧。贤哉只二疏，东门挂冠去。
　　◎卷.14【度关山】王贞白
　　只领千馀骑，长驱碛邑间。云州多警急，雪夜度关山。
　　石响铃声远，天寒弓力悭。秦楼休怅望，不日凯歌还。
　　◎卷.15【出自蓟北门行】王贞白
　　蓟北连极塞，塞色昼冥冥。战地骸骨满，长时风雨腥。
　　沙河留不定，春草冻难青。万户封侯者，何谋静虏庭。
　　◎卷.16【从军行】王贞白
　　从军朔方久，未省用干戈。只以恩信及，自然戎虏和。
　　边声动白草，烧色入枯河。每度因看猎，令人勇气多。
　　◎卷.17【古悔从军行】王贞白
　　忆昔仗孤剑，十年从武威。论兵亲玉帐，逐虏过金微。
　　陇水秋先冻，关云寒不飞。辛勤功业在，麟阁志犹违。
　　◎卷.18【胡笳曲】王贞白
　　陇底悲笳引，陇头鸣北风。一轮霜月落，万里塞天空。
　　戍卒泪应尽，胡儿哭未终。争教班定远，不念玉关中。
　　◎卷.19【入塞】王贞白
　　玉殿论兵事，君王诏出征。新除羽林将，曾破月支兵。
　　惯历塞垣险，能分部落情。从今一战胜，不使虏尘生。
　　◎卷.20【游仙】王贞白
　　我家三岛上，洞户眺波涛。醉背云屏卧，谁知海日高。
　　露香红玉树，风绽碧蟠桃。悔与仙子别，思归梦钓鳌。
　　◎卷.21【歌（一作凉州行）】王贞白
　　谁唱关西曲，寂寞夜景深。一声长在耳，万恨重经心。
　　调古清风起，曲终凉月沉。却应筵上客，未必是知音。
　　◎卷.22【经故洛城】王贞白
　　卜世何久远，由来仰圣明。山河徒自壮，周召不长生。
　　几主任奸谄，诸侯各战争。但馀崩垒在，今古共伤情。
　　◎卷.23【金陵】王贞白
　　六代江山在，繁华古帝都。乱来城不守，战后地多芜。
　　寒日随潮落，归帆与鸟孤。兴亡多少事，回首一长吁。
　　◎卷.24【金陵怀古】王贞白
　　恃险不种德，兴亡叹数穷。石城几换主，天堑谩连空。
　　御路叠民冢，台基聚牧童。折碑犹有字，多记晋英雄。
　　◎卷.25【商山】王贞白
　　商山名利路，夜亦有人行。四皓卧云处，千秋叠藓生。
　　昼烧笼涧黑，残雪隔林明。我待酬恩了，来听水石声。
　　◎卷.26【庐山】王贞白
　　岳立镇南楚，雄名天下闻。五峰高阂日，九叠翠连云。
　　夏谷雪犹在，阴岩昼不分。唯应嵩与华，清峻得为群。
　　◎卷.27【终南山】王贞白
　　终朝异五岳，列翠满长安。地去搜扬近，人谋隐遁难。
　　水穿诸苑过，雪照一城寒。为问红尘里，谁同驻马看。
　　◎卷.28【寄郑谷】王贞白
　　五百首新诗，缄封寄去时。只凭夫子鉴，不要俗人知。
　　火鼠重收布，冰蚕乍吐丝。直须天上手，裁作领巾披。
　　◎卷.29【题严陵钓台】王贞白
　　山色四时碧，溪声七里清。严陵爱此景，下视汉公卿。
　　垂钓月初上，放歌风正轻。应怜渭滨叟，匡国正论兵。
　　◎卷.30【晓泊汉阳渡】王贞白
　　落月临古渡，武昌城未开。残灯明市井，晓色辨楼台。
　　云自苍梧去，水从嶓冢来。芳洲号鹦鹉，用记祢生才。
　　◎卷.31【随计】王贞白
　　徒步随计吏，辛勤鬓易凋。归期无定日，乡思羡回潮。
　　冒雨投前驿，侵星过断桥。何堪穆陵路，霜叶更潇潇。
　　◎卷.32【白牡丹】王贞白
　　谷雨洗纤素，裁为白牡丹。异香开玉合，轻粉泥银盘。
　　晓贮露华湿，宵倾月魄寒。家人淡妆罢，无语倚朱栏。
　　◎卷.33【述松】王贞白
　　远谷呈材干，何由入栋梁。岁寒虚胜竹，功绩不如桑。
　　秋露落松子，春深裛嫩黄。虽蒙匠者顾，樵采日难防。
　　◎卷.34【宫池产瑞莲（帖经日试）】王贞白
　　雨露及万物，嘉祥有瑞莲。香飘鸡树近，荣占凤池先。
　　圣日临双丽，恩波照并妍。愿同指佞草，生向帝尧前。
　　◎卷.35【送友人南归】王贞白
　　南国菖蒲老，知君忆钓船。离京近残暑，归路有新蝉。
　　岘首白云起，洞庭秋月悬。若教吟兴足，西笑是何年。
　　◎卷.36【送马明府归山】王贞白
　　辞秩入匡庐，重修靖节居。免遭黑绶束，不与白云疏。
　　送吏各献酒，群儿自担书。到时看瀑布，为我谢清虚。
　　◎卷.37【送韩从事归本道】王贞白
　　献捷灵州倅，归时宠拜新。论边多称旨，许国誓亡身。
　　马渴黄河冻，雁回青冢春。到蕃唯促战，应不肯和亲。
　　◎卷.38【秋日旅怀寄右省郑拾遗】王贞白
　　永夕愁不寐，草虫喧客庭。半窗分晓月，当枕落残星。
　　鬓发游梁白，家山近越青。知音在谏省，苦调有谁听。
　　◎卷.39【赠刘凝评事】王贞白
　　棘寺官初罢，梁园静掩扉。春深颜子巷，花映老莱衣。
　　谈史曾无滞，攻书已造微。即膺新宠命，称庆向庭闱。
　　◎卷.40【忆张处士】王贞白
　　天台张处士，诗句造玄微。古乐知音少，名言与俗违。
　　山风入松径，海月上岩扉。毕世唯高卧，无人说是非。
　　◎卷.41【云居长老】王贞白
　　巘路蹑云上，来参出世僧。松高半岩雪，竹覆一溪冰。
　　不说有为法，非传无尽灯。了然方寸内，应只见南能。
　　◎卷.42【洗竹】王贞白
　　道院竹繁教略洗，鸣琴酌酒看扶疏。不图结实来双凤，
　　且要长竿钓巨鱼。锦箨裁冠添散逸，玉芽修馔称清虚。
　　有时记得三天事，自向琅玕节下书。
　　◎卷.43【庾楼晓望】王贞白
　　独凭朱槛亦凌晨，山色初明水色新。竹雾晓笼衔岭月，
　　蘋风暖送过江春。子城阴处犹残雪，衙鼓声前未有尘。
　　三百年来庾楼上，曾经多少望乡人。
　　◎卷.44【送芮尊师】王贞白
　　石上菖蒲节节灵，先生服食得长生。早知避世忧身老，
　　近日登山觉步轻。黄鹤待传蓬岛信，丹书应换蕊宫名。
　　他年控鲤升天去，庐岳逋民愿从行。
　　◎卷.45【折杨柳三首（一作段成式诗）】王贞白
　　枝枝交影锁长门，嫩色曾沾雨露恩。
　　凤辇不来春欲尽，空留莺语到黄昏。
　　水殿年年占早芳，柔条风里御炉香。
　　如今万乘多巡狩，辇路无阴绿草长。
　　嫩叶初齐不耐寒，风和时拂玉栏干。
　　征人去日曾攀折，泣雨伤春翠黛残。
　　◎卷.46【远闻本郡行春到旧山二首】王贞白
　　一身从宦留京邑，五马遥闻到旧山。
　　已领烟霞光野径，深惭老幼候柴关。
　　清风借响松筠外，画隼停晖水石间。
　　定掩溪名在图传，共知轩盖此登攀。
　　◎卷.47【宿新安村步】王贞白
　　淅淅寒流涨浅沙，月明空渚遍芦花。
　　离人偶宿孤村下，永夜闻砧一两家。
　　◎卷.48【仙岩二首】王贞白
　　白烟昼起丹灶，红叶秋书篆文。
　　二十四岩天上，一鸡啼破晴云。
　　风呼山鬼服役，月照衡薇结花。
　　江暖客寻瑶草，洞深人咽丹霞。
　　◎卷.49【雨后从陶郎中登庾楼】王贞白
　　庾楼逢霁色，夏日欲西曛。虹截半江雨，风驱大泽云。
　　岛边渔艇聚，天畔鸟行分。此景堪谁画，文翁请缀文。
　　◎卷.50【九日长安作】王贞白
　　无酒泛金菊，登高但忆秋。归心随旅雁，万里在沧洲。
　　残照明天阙，孤砧隔御沟。谁能思落帽，两鬓已添愁。
　　◎卷.51【晓发萧关】王贞白
　　早发长风里，边城曙色间。数鸿寒背碛，片月落临关。
　　陇上明星没，沙中夜探还。归程不可问，几日到家山。
　　◎卷.52【钓台】王贞白
　　异代有巢许，方知严子情。旧交虽建国，高卧不求荣。
　　溪鸟寒来浴，汀兰暖重生。何颜吟过此，辛苦得浮名。
　　◎卷.53【寄天台叶尊师】王贞白
　　师住天台久，长闻过石桥。晴峰见沧海，深洞彻丹霄。
　　采药霞衣湿，煎芝古鼎焦。念予无俗骨，频与鹤书招。
　　◎卷.54【御试后进诗】王贞白
　　三时赐食天厨近，再宿偷吟禁漏清。
　　二十五家齐拔宅，人间已写上升名。
　　◎卷.55【春日咏梅花】王贞白
　　靓妆才罢粉痕新，迨晓风回散玉尘。
　　若遣有情应怅望，已兼残雪又兼春。
　　◎卷.56【句】王贞白
　　太阳虽不照，梁栋每重阴。（廊下井，以下《吟窗杂录》）
　　白发未逢媒，对景且裴回。（丑妇）
　　别酒莫辞今夜醉，故人知我几时来。（合赋）
　　改贯永留乡党额，减租重感郡侯恩。（洪景卢《野处集》
　　载赴选别太守句，贞白自注：蒙本州改坊名为进贤，
　　并减户税）


第七百零二卷
　　◎卷.1【登单于台】张蠙
　　边兵春尽回，独上单于台。白日地中出，黄河天外来。
　　沙翻痕似浪，风急响疑雷。欲向阴关度，阴关晓不开。
　　◎卷.2【寄友人】张蠙
　　恋道欲何如，东西远索居。长疑即见面，翻致久无书。
　　甸麦深藏雉，淮苔浅露鱼。相思不我会，明月几盈虚。
　　◎卷.3【和崔监丞春游郑仆射东园】张蠙
　　春兴随花尽，东园自养闲。不离三亩地，似入万重山。
　　白鸟穿萝去，清泉抵石还。岂同秦代客，无位隐商山。
　　◎卷.4【过萧关】张蠙
　　出得萧关北，儒衣不称身。陇狐来试客，沙鹘下欺人。
　　晓戍残烽火，晴原起猎尘。边戎莫相忌，非是霍家亲。
　　◎卷.5【盆池】张蠙
　　圆内陶化功，外绝众流通。选处离松影，穿时减药丛。
　　别疑天在地，长对月当空。每使登门客，烟波入梦中。
　　◎卷.6【野泉】张蠙
　　远出白云中，长年听不同。清声萦乱石，寒色入长空。
　　挂壁聊成雨，穿林别起风。温泉非尔数，源发在深空。
　　◎卷.7【送成州牧】张蠙
　　清时为塞郡，自古有儒流。素望知难惬，新恩且用酬。
　　犬牙连蜀国，兵额贯秦州。只作三年别，谁能听邑留。
　　◎卷.8【蓟北书事】张蠙
　　度碛如经海，茫然但见空。戍楼承落日，沙塞碍惊蓬。
　　暑过燕僧出，时平虏客通。逢人皆上将，谁有定边功。
　　◎卷.9【送徐州薛尚书】张蠙
　　上将出儒中，论诗拟立功。州从禹后别，军自汉来雄。
　　远驿销寒日，严城肃暮空。龙颜有遗庙，犹得奠英风。
　　◎卷.10【贻曹郎中】张蠙
　　所作高前古，封章自曲台。细看明主意，终用出人才。
　　省印寻僧锁，书楼领鹤开。南山有旧友，时向白云来。
　　◎卷.11【送缙云尉】张蠙
　　释褐从仙尉，之官兴若何。去程唯水石，公署在云萝。
　　野饭楼中迥，晴峰案上多。三年罢趋府，应更战高科。
　　◎卷.12【送董卿赴台州】张蠙
　　九陌除书出，寻僧问海城。家从中路挈，吏隔数州迎。
　　夜蚌侵灯影，春禽杂橹声。开图见异迹，思上石桥行。
　　◎卷.13【送友人赴泾州幕（一作送李中丞再赴虔州）】张蠙
　　杏园沈饮散，荣别就佳招。日月相期尽，山川独去遥。
　　府楼明蜀雪，关碛转胡雕。纵有烟尘动，应随上策销。
　　◎卷.14【逢漳州崔使君北归】张蠙
　　在郡多殊称，无人不望回。离城携客去，度岭担猿来。
　　障写经冬蕊，瓶缄落暑梅。长安有归宅，归见锁青苔。
　　◎卷.15【云朔逢山友】张蠙
　　会面却生疑，居然似梦归。塞深行客少，家远识人稀。
　　战马分旗牧，惊禽曳箭飞。将军虽异礼，难便脱麻衣。
　　◎卷.16【别后寄友生（一作崔鲁诗）】张蠙
　　上马如飞鸟，飘然隔去尘。共看今夜月，独作异乡人。
　　就养江南熟，移居井赋新。襄阳曾卜隐，应与孟家邻。
　　◎卷.17【边游别友人】张蠙
　　欲别不止泪，当杯难强歌。家贫随日长，身病涉寒多。
　　雨雪迷燕路，田园隔楚波。良时未自致，归去欲如何。
　　◎卷.18【边庭送别】张蠙
　　一生虽达理，远别亦相悲。白发无修处，青松有老时。
　　暮烟传戍起，寒日隔沙垂。若是长安去，何难定后期。
　　◎卷.19【将之京师留别亲友】张蠙
　　达命何劳问，西游且自期。至公如有日，知我岂无时。
　　野迥蝉相答，堤长柳对垂。酣歌一举袂，明发不堪思。
　　◎卷.20【赠别山友】张蠙
　　从容无限意，不独为离群。年长惊黄叶，时清厌白云。
　　旧山回马见，寒瀑别家闻。相与存吾道，穷通各自分。
　　◎卷.21【途次绩溪先寄陈明府】张蠙
　　入境风烟好，幽人不易传。新居多是客，旧隐半成仙。
　　山断云冲骑，溪长柳拂船。何当许过县，闻有箧中篇。
　　◎卷.22【送友人归武陵】张蠙
　　闻近桃源住，无村不是花。戍旗招海客，庙鼓集江鸦。
　　别岛垂橙实，闲田长荻芽。游秦未得意，看即更离家。
　　◎卷.23【乱中寄友人】张蠙
　　别来难觅信，何处避艰危。鬓黑无多日，尘清是几时。
　　人情将厌武，王泽即兴诗。若便怀深隐，还应圣主知。
　　◎卷.24【哭建州李员外】张蠙
　　诗名不易出，名出又何为。捷到重科早，官终一郡卑。
　　素风无后嗣，遗迹有生祠。自罢羊公市，溪猿哭旧时。
　　◎卷.25【吊孟浩然】张蠙
　　每每樵家说，孤坟亦夜吟。若重生此世，应更苦前心。
　　名与襄阳远，诗同汉水深。亲栽鹿门树，犹盖石床阴。
　　◎卷.26【送友人及第归】张蠙
　　家林沧海东，未晓日先红。作贡诸蕃别，登科几国同。
　　远声鱼呷浪，层气蜃迎风。乡俗稀攀桂，争来问月宫。
　　◎卷.27【次韵和友人冬月书斋】张蠙
　　四季多花木，穷冬亦不凋。薄冰行处断，残火睡来消。
　　象版签书帙，蛮藤络酒瓢。公卿有知己，时得一相招。
　　◎卷.28【过山家】张蠙
　　避暑得探幽，忘言遂久留。云深窗失曙，松合径先秋。
　　响谷传人语，鸣泉洗客愁。家山不在此，至此可归休。
　　◎卷.29【宿山驿】张蠙
　　驿在千峰里，寒宵独此身。古坟时见火，荒壁悄无邻。
　　月白翻惊鸟，云闲欲就人。只应明日鬓，更与老相亲。
　　◎卷.30【宿开照寺光泽上人院】张蠙
　　静室谭玄旨，清宵独细听。真身非有像，至理本无经。
　　钟定遥闻水，楼高别见星。不教人触秽，偏说此山灵。
　　◎卷.31【宿山寺】张蠙
　　中峰半夜起，忽觉有青冥。此界自生雨，上方犹有星。
　　楼高钟尚远，殿古像多灵。好是潺湲水，房房伴诵经。
　　◎卷.32【题紫阁院】张蠙
　　上方人海外，苔径上千层。洞壑有灵药，房廊无老僧。
　　古岩雕素像，乔木挂寒灯。每到思修隐，将回苦不能。
　　◎卷.33【白菊】张蠙
　　秋天木叶干，犹有白花残。举世稀栽得，豪家却画看。
　　片苔相应绿，诸卉独宜寒。几度携佳客，登高欲折难。
　　◎卷.34【丛苇】张蠙
　　丛丛寒水边，曾折打鱼船。忽与亭台近，翻嫌岛屿偏。
　　花明无月夜，声急正秋天。遥忆巴陵渡，残阳一望烟。
　　◎卷.35【郑毂补阙山松】张蠙
　　心将积雪欺，根与白云离。远寄僧犹忆，高看鹤未知。
　　影交新长叶，皴匝旧生枝。多少同时种，深山不得移。
　　◎卷.36【新竹】张蠙
　　新鞭暗入庭，初长两三茎。不是他山少，无如此地生。
　　垂梢丛上出，柔叶箨间成。何用高唐峡，风枝扫月明。
　　◎卷.37【和友人送赵能卿东归】张蠙
　　一第时难得，归期日已过。相看玄鬓少，共忆白云多。
　　楚阔天垂草，吴空月上波。无人不有遇，之子独狂歌。
　　◎卷.38【送人归南中】张蠙
　　有家谁不别，经乱独难寻。远路波涛恶，穷荒雨雾深。
　　烧惊山象出，雷触海鳌沉。为问南迁客，何人在瘴林。
　　◎卷.39【塞下曲】张蠙
　　边事多更变，天心亦为忧。胡兵来作寇，汉将也封侯。
　　夜烧冲星赤，寒尘翳日愁。无门展微略，空上望西楼。
　　◎卷.40【边将二首】张蠙
　　历战燕然北，功高剑有威。闻名外国惧，轻命故人稀。
　　角怨星芒动，尘愁日色微。从为汉都护，未得脱征衣。
　　按剑立城楼，西看极海头。承家为上将，开地得边州。
　　碛迥兵难伏，天寒马易收。胡风一度猎，吹裂锦貂裘。
　　◎卷.41【朔方书事】张蠙
　　秋尽角声苦，逢人唯荷戈。城池向陇少，岐路出关多。
　　雁远行垂地，烽高影入河。仍闻黑山寇，又觅汉家和。
　　◎卷.42【经荒驿】张蠙
　　古驿成幽境，云萝隔四邻。夜灯移宿鸟，秋雨禁行人。
　　废巷荆丛合，荒庭虎迹新。昔年经此地，终日是红尘。
　　◎卷.43【赠栖白大师】张蠙
　　剃发得时名，僧应别应星。偶题皆有诏，闲论便成经。
　　扫叶寒烧鼎，融冰晓注瓶。长因内斋出，多客叩禅扃。
　　◎卷.44【赠闻一上人】张蠙
　　见面虽年少，闻名似白头。玄谈穷释旨，清思掩诗流。
　　果落痕生砌，松高影上楼。坛场在三殿，应召入焚修。
　　◎卷.45【赠可伦上人】张蠙
　　师教本于空，流来不自东。修从多劫后，行出众人中。
　　衲冷湖山雨，幡轻海甸风。游吴累夏讲，还与虎溪同。
　　◎卷.46【寄法乾寺令諲太师】张蠙
　　师居中禁寺，外请已无缘。望幸唯修偈，承恩不乱禅。
　　院多喧种药，池有化生莲。何日龙宫里，相寻借法船。
　　◎卷.47【寄太白禅师】张蠙
　　何年万仞顶，独有坐禅僧。客上应无路，人传或见灯。
　　斋厨唯有橡，讲石任生藤。遥想东林社，如师谁复能。
　　◎卷.48【遇道者】张蠙
　　数里白云里，身轻无履踪。故寻多不见，偶到即相逢。
　　古井生云水，高坛出异松。聊看杏花酌，便似换颜容。
　　◎卷.49【赠道者】张蠙
　　得道疑人识，都城独闭关。头从白后黑，心向闹中闲。
　　饥渴唯调气，儿孙亦驻颜。始知仙者隐，殊不在深山。
　　◎卷.50【雨】张蠙
　　半夜西亭雨，离人独启关。桑麻荒旧国，雷电照前山。
　　细滴高槐底，繁声叠漏间。唯应孤镜里，明月长愁颜。
　　◎卷.51【长安春望】张蠙
　　明时不敢卧烟霞，又见秦城换物华。残雪未销双凤阙，
　　新春已发五侯家。甘贫只拟长缄酒，忍病犹期强采花。
　　故国别来桑柘尽，十年兵践海西艖。
　　◎卷.52【过黄牛峡】张蠙
　　黄牛来势泻巴川，叠日孤舟逐峡前。雷电夜惊猿落树，
　　波涛愁恐客离船。盘涡逆入嵌空地，断壁高分缭绕天。
　　多少人经过此去，一生魂梦怕潺湲。
　　◎卷.53【逢道者】张蠙
　　纵意出山无远近，还如孤鹤在空虚。昔年亲种树皆老，
　　此世相逢人自疏。野叶细苞深洞药，岩萝闲束古仙书。
　　只寻隐迹归何处，方说烟霞不定居。
　　◎卷.54【边情】张蠙
　　穷荒始得静天骄，又说天兵拟渡辽。圣主尚嫌蕃界近，
　　将军莫恨汉庭遥。草枯朔野春难发，冰结河源夏半销。
　　惆怅临戎皆效国，岂无人似霍嫖姚。
　　◎卷.55【赠李司徒】张蠙
　　承家拓定陇关西，勋贵名应上将齐。金库夜开龙甲冷，
　　玉堂秋闭凤笙低。欢筵每恕娇娥醉，闲枥犹惊战马嘶。
　　长怪鲁儒头枉白，不亲弓剑觅丹梯。
　　◎卷.56【送卢尚书赴灵武】张蠙
　　西北正传烽候急，灵州共喜信臣居。从军尽是清才去，
　　属郡无非大将除。新地进图移汉界，古城遗碣见蕃书。
　　山川不异江湖景，宾馆常闻食有鱼。
　　◎卷.57【投翰林张侍郎】张蠙
　　举家贫拾海边樵，来认仙宗在碧霄。丹穴虽无凡羽翼，
　　灵椿还向细枝条。九衢马识他门少，十载身辞故国遥。
　　愿与吾君作霖雨，且应平地活枯苗。
　　◎卷.58【投翰林萧侍郎】张蠙
　　九仞墙边绝路岐，野才非合自求知。灵湫岂要鱼栖浪，
　　仙桂那容鸟寄枝。纤草不销春气力，微尘还助岳形仪。
　　从来为学投文镜，文镜如今更有谁。
　　◎卷.59【宴驸马宅】张蠙
　　牙香禁乐镇相携，日日君恩降紫泥。红药院深人半醉，
　　绿杨门掩马频嘶。座中古物多仙意，壁上新诗有御题。
　　别向庭芜寘吟石，不教宫妓踏成蹊。
　　◎卷.60【边将】张蠙
　　上马乘秋欲建勋，飞弧夜阙出师频。若无紫塞烟尘事，
　　谁识青楼歌舞人。战骨沙中金镞在，贺筵花畔玉蝉新。
　　由来边卒皆如此，只是君门合杀身。
　　◎卷.61【赠水军都将】张蠙
　　平生为有安邦术，便别秋曹最上阶。战舰却容儒客卧，
　　公厅唯伴野僧斋。裁书榭迥冰胶笔，养药堂深藓惹鞋。
　　直待门前见幢节，始应高惬圣君怀。
　　◎卷.62【赠九江太守】张蠙
　　江头暂驻木兰船，渔父来夸太守贤。二邑旋添新户口，
　　四营渐废旧戈鋋。笙歌不似经荒后，礼乐犹如未战前。
　　昨日西亭从游骑，信旗风里说诗篇。
　　◎卷.63【赠信安太守】张蠙
　　三衢正对福星时，喜得君侯妙抚绥。甲士散教耕垄亩，
　　书生闲许从旌旗。条章最是贫家喜，禾黍仍防别郡饥。
　　昨日中官说天意，即飞丹诏立新碑。
　　◎卷.64【赠江都郑明府】张蠙
　　他人岂是称才术，才术须观力有馀。兵乱几年临剧邑，
　　公清终日似闲居。床头怪石神仙画，箧里华笺将相书。
　　更欲栖踪近彭泽，香炉峰下结茅庐。
　　◎卷.65【赠南昌宰】张蠙
　　假邑邀真邑命分，明庭元有至公存。每锄奸弊同荆棘，
　　唯抚孤惸似子孙。折狱不曾偏下笔，灵襟长是大开门。
　　新衔便合兼朱绂，应待苍生更举论。
　　◎卷.66【赠丘衙推】张蠙
　　仙都高处掩柴扉，人世闻名见者稀。诗逸不拘凡对属，
　　易穷皆达圣玄微。偶携童稚离青嶂，便被君侯换白衣。
　　任醉宾筵莫深隐，绮罗丝竹胜渔矶。
　　◎卷.67【献所知】张蠙
　　迹熟荀家见弟兄，九霄同与指前程。吹嘘渐觉馨香出，
　　梦寐长疑羽翼生。住僻骅骝皆识路，来频鹦鹉亦知名。
　　登龙不敢怀他愿，只望为霖致太平。
　　◎卷.68【投所知】张蠙
　　十五年看帝里春，一枝头白未酬身。自闻离乱开公道，
　　渐数孤平少屈人。劣马再寻商岭路，扁舟重寄越溪滨。
　　省郎门似龙门峻，应借风雷变涸鳞。
　　◎卷.69【南康夜宴东溪留别郡守陆郎中】张蠙
　　飘然野客才无取，多谢君侯独见知。竹叶樽前教驻乐，
　　桃花纸上待君诗。香迷蛱蝶投红烛，舞拂蒹葭倚翠帷。
　　明发别愁何处去，片帆天际酒醒时。
　　◎卷.70【言怀】张蠙
　　十载声沈觉自非，贱身元合衣荷衣。岂能得路陪先达，
　　却拟还家望少微。战马到秋长泪落，伤禽无夜不魂飞。
　　平生只学穿杨箭，更向何门是见机。
　　◎卷.71【喜友人日南回】张蠙
　　南游曾去海南涯，此去游人不易归。白日雾昏张夜烛，
　　穷冬气暖著春衣。溪荒毒鸟随船啅，洞黑冤蛇出树飞。
　　重入帝城何寂寞，共回迁客半轻肥。
　　◎卷.72【下第述怀】张蠙
　　十载长安迹未安，杏花还是看人看。名从近事方知险，
　　诗到穷玄更觉难。世薄不惭云路晚，家贫唯怯草堂寒。
　　如何直道为身累，坐月眠霜思枉干。
　　◎卷.73【华阳道者】张蠙
　　华阳洞里持真经，心嫌来客风尘腥。惟餐白石过白日，
　　拟骑青竹上青冥，翔螭岂作汉武驾，神娥徒降燕昭庭。
　　长生不必论贵贱，却是幽人骨主灵。
　　◎卷.74【夏日题老将林亭】张蠙
　　百战功成翻爱静，侯门渐欲似仙家。墙头雨细垂纤草，
　　水面风回聚落花。井放辘轳闲浸酒，笼开鹦鹉报煎茶。
　　几人图在凌烟阁，曾不交锋向塞沙。
　　◎卷.75【观江南牡丹】张蠙
　　北地花开南地风，寄根还与客心同。群芳尽怯千般态，
　　几醉能消一番红。举世只将华胜实，真禅元喻色为空。
　　近年明主思王道，不许新栽满六宫。
　　◎卷.76【钱塘夜宴留别郡守】张蠙
　　四方骚动一州安，夜列樽罍伴客欢。觱栗调高山阁迥，
　　虾蟆更促海声寒。屏间佩响藏歌妓，幕外刀光立从官。
　　沈醉不愁归棹远，晚风吹上子陵滩。
　　◎卷.77【送薛郎中赴江州】张蠙
　　几州闻出刺，谣美有江民。正面传天旨，悬心祷岳神。
　　尺书先假路，红旆旋烧尘。郡显山川别，衙开将吏新。
　　散招僧坐暑，闲载客行春。听事棋忘着，探题酒乱巡。
　　好编高隐传，多貌上升真。近日居清近，求人在此人。
　　◎卷.78【送南海僧游蜀】张蠙
　　真修绝故乡，一衲度暄凉。此世能先觉，他生岂再忘。
　　定中船过海，腊后路沿湘。野迥鸦随笠，山深虎背囊。
　　瀑流垂石室，萝蔓盖铜梁。却后何年会，西方有上房。
　　◎卷.79【和友人许裳题宣平里古藤】张蠙
　　欲结千年茂，生来便近松。迸根通井润，交叶覆庭秾。
　　历代频更主，盘空渐变龙。昼风圆影乱，宵雨细声重。
　　盖密胜丹桂，层危类远峰。嫩条悬野鼠，枯节叫秋蛩。
　　翠老霜难蚀，皴多藓乍封。几家遥共玩，何寺不堪容。
　　客对忘离榻，僧看误过钟。顷因陪预作，终夕绕枝筇。
　　◎卷.80【十五夜与友人对月】张蠙
　　每到月圆思共醉，不宜同醉不成欢。
　　一千二百如轮夜，浮世谁能得尽看。
　　◎卷.81【青冢】张蠙
　　倾国可能胜效国，无劳冥寞更思回。
　　太真虽是承恩死，只作飞尘向马嵬。
　　◎卷.82【古战场】张蠙
　　荒骨潜销垒已平，汉家曾说此交兵。
　　如何万古冤魂在，风雨时闻有战声。
　　◎卷.83【赠段逸人】张蠙
　　长筇自担药兼琴，话著名山即拟寻。
　　从听世人权似火，不能烧得卧云心。
　　◎卷.84【赠郑司业】张蠙
　　晚学更求来世达，正怀非与百邪侵。
　　古人名在今人口，不合于名不苦心。
　　◎卷.85【上所知】张蠙
　　初向众中留姓氏，敢期言下致时名。
　　而今马亦知人意，每到门前不肯行。
　　◎卷.86【别郑仁表】张蠙
　　春雷醉别镜湖边，官显才狂正少年。
　　红烛满汀歌舞散，美人迎上木兰船。
　　◎卷.87【言怀】张蠙
　　不将高盖竟烟尘，自向蓬茅认此身。
　　唐祖本来成大业，岂非姚宋是平人。
　　◎卷.88【叙怀】张蠙
　　月里路从何处上，江边身合几时归。
　　十年九陌寒风夜，梦扫芦花絮客衣。
　　◎卷.89【抒怀】张蠙
　　几出东堂谢不才，便甘闲望故山回。
　　翻思未是离家久，更有人从外国来。
　　◎卷.90【自讽】张蠙
　　鹿鸣筵上强称贤，一送离家十四年。
　　同隐海山烧药伴，不求丹桂却登仙。
　　◎卷.91【伤贾岛】张蠙
　　生为明代苦吟身，死作长江一逐臣。
　　可是当时少知已，不知知己是何人。
　　◎卷.92【再游西山赠许尊师】张蠙
　　别后已闻师得道，不期犹在此山头。
　　昔时霜鬓今如漆，疑是年光却倒流。
　　◎卷.93【宫词】张蠙
　　日透珠帘见冕旒，六宫争逐百花球。
　　回看不觉君王去，已听笙歌在远楼。
　　◎卷.94【经范蠡旧居】张蠙
　　一变姓名离百越，越城犹在范家无。
　　他人不见扁舟意，却笑轻生泛五湖。
　　◎卷.95【题嘉陵驿】张蠙
　　嘉陵路恶石和泥，行到长亭日已西。
　　独倚阑干正惆怅，海棠花里鹧鸪啼。
　　◎卷.96【龟山寺晚望】张蠙
　　四面湖光绝路岐，鸊鹈飞起暮钟时。
　　渔舟不用悬帆席，归去乘风插柳枝。
　　◎卷.97【华山孤松】张蠙
　　石罅引根非土力，冒寒犹助岳莲光。
　　绿槐生在膏腴地，何得无心拒雪霜。
　　◎卷.98【吊万人冢】张蠙
　　兵罢淮边客路通，乱鸦来去噪寒空。
　　可怜白骨攒孤冢，尽为将军觅战功。
　　◎卷.99【送友尉蜀中】张蠙
　　故友汉中尉，请为西蜀吟。人家多种橘，风土爱弹琴。
　　水向昆明阔，山通大夏深。理闲无别事，时寄一登临。
　　◎卷.100【长安寓怀】张蠙
　　九衢秋雨掩闲扉，不似干名似息机。
　　贫病却惭墙上土，年来犹自换新衣。
　　◎卷.101【费征君旧居】张蠙
　　浮世抛身外，栖踪入九华。遗篇补乐府，旧籍隶仙家。
　　池静龟升树，庭荒鹤隐花。古来天子命，还少到烟霞。


第七百零三卷
　　◎卷.1【晨兴】翁承赞
　　晨起竹轩外，逍遥清兴多。早凉生户牖，孤月照关河。
　　旅食甘藜藿，归心忆薜萝。一尊如有地，放意且狂歌。
　　◎卷.2【题莒潭安闽院】翁承赞
　　祧宗营祀舍，幽异胜珠林。名士穿云访，飞禽傍竹吟。
　　窗含孤岫影，牧卧断霞阴。景福滋闽壤，芳名亘古今。
　　◎卷.3【华下霁后晓眺】翁承赞
　　结茅幽寂近禅林，霁景烟光著柳阴。千嶂华山云外秀，
　　万重乡思望中深。老嫌白发还偷镊，贫对春风亦强吟。
　　花畔水边人不会，腾腾闲步一披襟。
　　◎卷.4【喜弟承检登科】翁承赞
　　两篇佳句敌琼瑰，怜我三清道路开。荆璞献多还得售，
　　桂堂恩在敢轻回。花繁不怕寻香客，榜到应倾贺喜杯。
　　知尔苦心功业就，早携长策出山来。
　　◎卷.5【蒙闽王改赐乡里】翁承赞
　　乡名文秀里光贤，别向钧台造化权。阀阅便因今日贵，
　　德音兼与后人传。自从受赐身无力，向未酬恩骨肯镌。
　　归阙路遥心更切，不嫌扶病倚旌旃。
　　◎卷.6【访建阳马驿僧亚齐】翁承赞
　　萧萧风雨建阳溪，溪畔维舟访亚齐。一轴新诗剑潭北，
　　十年旧识华山西。吟魂惜向江村老，空性元知世路迷。
　　应笑乘轺青琐客，此时无暇听猿啼。
　　◎卷.7【题景祥院】翁承赞
　　一溪拖碧绕崔嵬，瓶钵偏宜向此隈。农罢树阴黄犊卧，
　　斋时山下白衣来。松多往日门人种，路是前朝释子开。
　　三卷贝多金粟语，可能心炼得成灰。
　　◎卷.8【寄舍弟承裕员外】翁承赞
　　江花岸草晚萋萋，公子王孙思合迷。无主园林饶采伐，
　　忘情鸥鸟恣高低。长江月上鱼翻鬣，荒圃人稀獭印蹄。
　　何事斜阳再回首，休愁离别岘山西。
　　◎卷.9【文明殿受册封闽王】翁承赞
　　龙墀班听漏声长，竹帛昭勋扑御香。鸣佩洞庭辞帝主，
　　登车故里册闽王。一千年改江山瑞，十万军蒙雨露光。
　　吟寄短篇追往事，留文功业不寻常。
　　◎卷.10【御命归乡，蒙赐锦衣】翁承赞
　　九重宣旨下丹墀，面对天颜赐锦衣。中使擎来三殿晓，
　　宝箱开处五云飞。德音耳聆君恩重，金印腰悬己力微。
　　更待临轩陈鼓吹，星轺便指故乡归。
　　◎卷.11【奉使封闽王归京洛】翁承赞
　　泥缄紫诰御恩光，信马嘶风出洛阳。此去愿言归梓里，
　　预凭魂梦展维桑。客程回首瞻文陛，驿路乘轺忆故乡。
　　指日还家堪自重，恩荣昼锦贺封王。
　　◎卷.12【奉使封王，次宜春驿】翁承赞
　　微宦淹留鬓已斑，此心长忆旧林泉。不因列土封千乘，
　　争得衔恩拜二天。云断自宜乡树出，月高犹伴客心悬。
　　夜来梦到南台上，遍看江山胜往年。
　　◎卷.13【甲子岁衔命到家至榕城册封次日闽王降旌旗于新丰…饯别】翁承赞
　　登庸楼上方停乐，新市堤边又举杯。正是离情伤远别，
　　忽闻台旨许重来。此时暂与交亲好，今日还将简册回。
　　争得长房犹在世，缩教地近钓鱼台。
　　◎卷.14【寄示儿孙】翁承赞
　　力学烧丹二十年，辛勤方得遇真仙。便随羽客归三岛，
　　旋听霓裳适九天。得路自能酬造化，立身何必恋林泉。
　　予家药鼎分明在，好把仙方次第传。
　　◎卷.15【天祐元年以右拾遗使册闽王而作】翁承赞
　　蓬莱宫阙晓光匀，红案舁麻降紫宸。鸾奏八音谐律吕，
　　凤衔五色显丝纶。萧何相印钧衡重，韩信斋坛雨露新。
　　得侍丹墀官异宠，此身何幸沐恩频。
　　◎卷.16【汉上登舟忆闽】翁承赞
　　汉皋亭畔起西风，半挂征帆立向东。久客自怜归路近，
　　算程不怕酒觞空。参差雁阵天初碧，零落渔家蓼欲红。
　　一片归心随去棹，愿言指日拜文翁。
　　◎卷.17【对雨述怀示弟承检】翁承赞
　　淋淋霎霎结秋霖，欲使秦城叹陆沈。晓势遮回朝客马，
　　夜声滴破旅人心。青苔重叠封颜巷，白发萧疏引越吟。
　　不有惠连同此景，江南归思几般深。
　　◎卷.18【题壶山】翁承赞
　　井邑斜连北，蓬瀛直倚东。秋高岩溜白，日上海波红。
　　◎卷.19【题故居】翁承赞
　　一为鹅子二连花，三望青湖四石斜。
　　惟有岭湖居第五，山前却是宰臣家。
　　◎卷.20【题槐】翁承赞
　　雨中妆点望中黄，句引蝉声送夕阳。
　　忆昔当年随计吏，马蹄终日为君忙。
　　◎卷.21【擢进士】翁承赞
　　霓旌引上大罗天，别领新衔意自怜。
　　蝴蝶流莺莫先去，满城春色属群仙。
　　◎卷.22【擢探花使三首】翁承赞
　　洪崖差遣探花来，检点芳丛饮数杯。
　　深紫浓香三百朵，明朝为我一时开。
　　九重烟暖折槐芽，自是升平好物华。
　　今日始知春气味，长安虚过四年花。
　　探花时节日偏长，恬淡春风称意忙。
　　每到黄昏醉归去，纻衣惹得牡丹香。
　　◎卷.23【书斋谩兴二首】翁承赞
　　池塘四五尺深水，篱落两三般样花。
　　过客不须频问姓，读书声里是吾家。
　　官事归来衣雪埋，儿童灯火小茅斋。
　　人家不必论贫富，惟有读书声最佳。
　　◎卷.24【辞闽王归朝寄倪先辈】翁承赞
　　时人莫讶再还乡，简册分明剑佩光。
　　驷马高车太常乐，登庸门下忆贤良。
　　◎卷.25【晓望】翁承赞
　　清霜散漫似轻岚，玉阙参差万象涵。
　　独上秦台最高处，旧山依约在东南。
　　◎卷.26【万寿寺牡丹】翁承赞
　　烂熳香风引贵游，高僧移步亦迟留。
　　可怜殿角长松色，不得王孙一举头。
　　◎卷.27【松】翁承赞
　　倚涧临溪自屈蟠，雪花销尽藓花干。
　　幽枝好折为谈柄，入手方知有岁寒。
　　◎卷.28【柳】翁承赞
　　斜拂中桥远映楼，翠光骀荡晓烟收。
　　洛阳才子多情思，横把金鞭约马头。
　　高出营门远出墙，朱阑门闭绿成行。
　　将军宴罢东风急，闲衬旌旗簇画堂。
　　彭泽先生酒满船，五株栽向九江边。
　　长条细叶无穷尽，管领春风不计年。
　　炀帝东游意绪多，宫娃眉翠两相和。
　　一声水调春风暮，千里交阴锁汴河。
　　缠绕春情卒未休，秦娥萧史两相求。
　　玉句阑内朱帘卷，瑟瑟丝笼十二楼。
　　◎卷.29【隋堤柳】翁承赞
　　春半烟深汴水东，黄金丝软不胜风。
　　轻笼行殿迷天子，抛掷长安似梦中。
　　◎卷.30【句】翁承赞
　　烟萝况逼神仙窟，丹灶还应许独寻。（《赠黄璞》，
　　见《福州志》）


第七百零四卷
　　◎卷.1【送僧归北岩寺】黄滔
　　北岩泉石清，本自高僧住。新松五十年，藤萝成古树。
　　题诗昔佳士，清风二林喻。上智失扣关，多被浮名误。
　　莲扃压月涧，空美黄金布。江翻岛屿沈，木落楼台露。
　　伊余东还际，每起烟霞慕。旋为俭府招，未得穷野步。
　　西轩白云阁，师辞洞庭寓。越城今送归，心到焚香处。
　　◎卷.2【寓言】黄滔
　　流年五十前，朝朝倚少年。流年五十后，日日侵皓首。
　　非通非介人，谁论四十九。贤哉蘧伯玉，清风独不朽。
　　◎卷.3【长安书事】黄滔
　　终不离青山，谁道云无心。却是白云士，有时出中林。
　　昨日擎紫泥，明日要黄金。炎夏群木死，北海惊波深。
　　伏蒲无一言，草疏贺德音。
　　◎卷.4【贾客】黄滔
　　大舟有深利，沧海无浅波。利深波也深，君意竟如何。
　　鲸鲵齿上路，何如少经过。
　　◎卷.5【寄友人】黄滔
　　君爱桃李花，桃李花易飘。妾怜松柏色，松柏色难凋。
　　当年识君初，指期非一朝。今辰见君意，日暮何萧条。
　　入门有势利，孰能无嚣嚣。
　　◎卷.6【落花】黄滔
　　落花辞高树，最是愁人处。一一旋成泥，日暮有风雨。
　　不如沙上蓬，根断随长风。飘然与道俱，无情任西东。
　　◎卷.7【寄徐正字夤】黄滔
　　八月月如冰，登楼见姑射。美人隔千里，相思无羽驾。
　　红兰裛露衰，谁以流光讶。何当诗一句，同吟祝玄化。
　　◎卷.8【秋夕贫居】黄滔
　　听歌桂席阑，下马槐烟里。豪门腐粱肉，穷巷思糠秕。
　　孤灯照独吟，半壁秋花死。迟明亦如晦，鸡唱徒为尔。
　　◎卷.9【书怀寄友人】黄滔
　　此生如孤灯，素心挑易尽。不及如顽石，非与磨砻近。
　　常思扬子云，五藏曾离身。寂寞一生中，千载空清芬。
　　◎卷.10【闺怨】黄滔
　　妾家五岭南，君戍三城北。雁来虽有书，衡阳越不得。
　　别久情易料，岂在窥翰墨。塞上无烟花，宁思妾颜色。
　　◎卷.11【喜翁文尧员外病起】黄滔
　　卫玠羊车悬，长卿驷马姿。天嫌太端正，神乃减风仪。
　　饮冰俾消渴，断谷皆清羸。越僧夸艾炷，秦女隔花枝。
　　自能论苦器，不假求良医。惊杀漳滨鬼，错与刘生随。
　　昨日已如虎，今朝谒荀池。扬鞭入王门，四面人熙熙。
　　青桂任霜霰，尺璧无瑕疵。回尘却惆怅，归阙难迟迟。
　　◎卷.12【寄郑县李侍御】黄滔
　　古县新烟火，东西入客诗。静长如假日，贫更甚闲时。
　　僧借松萝住，人将雨雪期。三年一官罢，岳石看成碑。
　　◎卷.13【上李补阙】黄滔
　　十洲非暂别，龙尾肯慵登。谏草封山药，朝衣施衲僧。
　　月留江客待，句历钓船征。终恐林栖去，餐霞叶上升。
　　◎卷.14【送李山人往湘中】黄滔
　　汉渚往湘川，乘流入远天。新秋无岸水，明月有琴船。
　　露坐应通晓，萍居恐隔年。岳峰千万仞，知上啸猿巅。
　　◎卷.15【书崔少府居（一作赠李补阙）】黄滔
　　鲁史蜀琴旁，陶然举一觞。夕阳明岛屿，秋水浅池塘。
　　世乱怜官替，家贫值岁荒。前峰亦曾宿，知有辟寒方。
　　◎卷.16【敷水卢校书】黄滔
　　九霄无诏下，何事近清尘。宅带松萝僻，日唯猿鸟亲。
　　吟高仙掌月，期有洞庭人。莫问烟霞句，悬知见岳神。
　　◎卷.17【寄汉上友人】黄滔
　　襄汉多清景，东游已不能。蒹葭照流水，风雨扑孤灯。
　　献赋闻新雁，思山见去僧。知君北来日，惆怅亦难胜。
　　◎卷.18【贻林铎】黄滔
　　终被春闱屈，低回至白头。寄家僧许岳，钓浦雨移洲。
　　战士曾怜善，豪门不信愁。王孙草还绿，何处拟羁游。
　　◎卷.19【书怀】黄滔
　　退耕逢歉岁，逐贡愧行朝。道在愁虽浅，吟劳鬓欲凋。
　　破村虹入井，孤馆客投魈。谁怕秋风起，听蝉度渭桥。
　　◎卷.20【送陈明府归衡阳】黄滔
　　雏鹤兼留下，单车出柳烟。三年两殊考，一日数离筵。
　　久别湖波绿，相思岳月圆。翠萝曾隐处，定恐却求仙。
　　◎卷.21【秋辞江南】黄滔
　　灞陵桥上路，难负一年期。积雨鸿来夜，重江客去时。
　　劳生多故疾，渐老少新知。惆怅都堂内，无门雪滞遗。
　　◎卷.22【入关旅次言怀】黄滔
　　寸心唯自切，上国与谁期。月晦时风雨，秋深日别离。
　　便休终未肯，已苦不能疑。独愧商山路，千年四皓祠。
　　◎卷.23【贻李山人】黄滔
　　野步爱江滨，江僧得见频。新文无古集，往事有清尘。
　　松竹寒时雨，池塘胜处春。定应云雨内，陶谢是前身。
　　◎卷.24【寄边上从事】黄滔
　　斜日下孤城，长吟出点兵。羽书和客卷，边思杂诗情。
　　朔雪定鸿翼，西风严角声。吟馀多独坐，沙月对楼生。
　　◎卷.25【题东林寺元祐上人院】黄滔
　　庐阜东林寺，良游耻未曾。半生随计吏，一日对禅僧。
　　泉远携茶看，峰高结伴登。迷津出门是，子细问三乘。
　　◎卷.26【送陈樵下第东归】黄滔
　　青山烹茗石，沧海寄家船。虽得重吟历，终难任意眠。
　　砧疏连寺柳，风爽彻城泉。送目红蕉外，来期已杳然。
　　◎卷.27【寄陈磻隐居】黄滔
　　道经前辈许，名拔后时喧。虚左中兴榜，无先北海尊。
　　新文汉氏史，别墅谢公村。须到三征处，堂堂谒帝阍。
　　◎卷.28【寄林宽】黄滔
　　相知四十年，故国与长安。俱喜今辰在，休论往岁难。
　　海鸣秋日黑，山直夏风寒。终始前儒道，升沈尽一般。
　　◎卷.29【退居】黄滔
　　老归江上村，孤寂欲何言。世乱时人物，家贫后子孙。
　　青山寒带雨，古木夜啼猿。惆怅西川举，戎装度剑门。
　　◎卷.30【送友人边游】黄滔
　　衔杯国门外，分手见残阳。何日还南越，今朝往北荒。
　　砂城经雨坏，虏骑入秋狂。亲咏关山月，归吟鬓的霜。
　　◎卷.31【下第出京】黄滔
　　还失礼官求，花时出雍州。一生为远客，几处未曾游。
　　故疾江南雨，单衣蓟北秋。茫茫数年事，今日泪俱流。
　　◎卷.32【游东林寺】黄滔
　　平生爱山水，下马虎溪时。已到终嫌晚，重游预作期。
　　寺寒三伏雨，松偃数朝枝。翻译如曾见，白莲开旧池。
　　◎卷.33【赠怀光上人】黄滔
　　谢城还拥入，师以接人劳。过午休斋惯，离经吐论高。
　　顶寒拳素发，珠锐走红绦。终忆泉山寺，听猿看海涛。
　　◎卷.34【忆庐山旧游】黄滔
　　前年入庐岳，数宿在灵溪。残烛松堂掩，孤峰月狖啼。
　　平生为客老，胜境失云栖。纵有重游日，烟霞会恐迷。
　　◎卷.35【别友人】黄滔
　　莫恨东墙下，频伤命不通。苦心如有感，他日自推公。
　　雨夜扁舟发，花时别酒空。越山烟翠在，终愧卧云翁。
　　◎卷.36【陈侍御新居】黄滔
　　幕客开新第，词人遍有诗。山怜九仙近，石买太湖奇。
　　树势想高日，地形夸得时。自然成避俗，休与白云期。
　　◎卷.37【寄从兄璞】黄滔
　　纵征终不起，相与避烟尘。待到中兴日，同看上国春。
　　新诗说人尽，旧宅落花频。移觅深山住，啼猿作四邻。
　　◎卷.38【寄李校书游简寂观】黄滔
　　古观云溪上，孤怀永夜中。梧桐四更雨，山水一庭风。
　　诗得如何句，仙游最胜宫。却愁逢羽客，相与入烟空。
　　◎卷.39【寄友人山居】黄滔
　　断峤沧江上，相思恨阻寻。高斋秋不掩，几夜月当吟。
　　落石有泉滴，盈庭无树阴。茫茫名利内，何以拂尘襟。
　　◎卷.40【上刑部卢员外】黄滔
　　谁识在官意，开门树色间。寻幽频宿寺，乞假拟归山。
　　半白侵吟鬓，微红见药颜。不知琴月夜，几客得同闲。
　　◎卷.41【送友人游边】黄滔
　　虏酒不能浓，纵倾愁亦重。关河初落日，霜雪下穷冬。
　　野烧枯蓬旋，沙风匹马冲。蓟门无易过，千里断人踪。
　　◎卷.42【和友人酬寄】黄滔
　　新发烟霞咏，高人得以传。吟销松际雨，冷咽石间泉。
　　大国兵戈日，故乡饥馑年。相逢江海上，宁免一潸然。
　　◎卷.43【下第】黄滔
　　昨夜孤灯下，阑干泣数行。辞家从早岁，落第在初场。
　　青草湖田改，单车客路忙。何人立功业，新命到封王。
　　◎卷.44【过商山】黄滔
　　燕雁一来后，人人尽到关。如何冲腊雪，独自过商山。
　　羸马高坡下，哀猿绝壁间。此心无处说，鬓向少年斑。
　　◎卷.45【旅怀】黄滔
　　萧飒闻风叶，惊时不自堪。宦名中夜切，人事长年谙。
　　古画僧留与，新知客遇谈。乡心随去雁，一一到江南。
　　◎卷.46【冬暮山舍喜标上人见访】黄滔
　　寂寞三冬杪，深居业尽抛。径松开雪后，砌竹忽僧敲。
　　茗汲冰销溜，炉烧鹊去巢。共谈慵僻意，微日下林梢。
　　◎卷.47【关中言怀】黄滔
　　三秦五岭意，不得不依然。迹寓枯槐曲，业芜芳草川。
　　花当落第眼，雨暗出城天。层阁浮云外，何人动管弦。
　　◎卷.48【题友人山居】黄滔
　　到君栖迹所，竹径与衡门。亦在乾坤内，独无尘俗喧。
　　新泉浮石藓，崩壁露松根。更说寻僧处，孤峰上啸猿。
　　◎卷.49【寄敷水卢校书】黄滔
　　谏省垂清论，仙曹岂久临。虽专良史业，未畏直臣心。
　　路入丹霄近，家藏华岳深。还如韩吏部，谁不望知音。
　　◎卷.50【赠明州霍员外】黄滔
　　惠化如施雨，邻州亦可依。正衙无吏近，高会觉人稀。
　　海日旗边出，沙禽角外归。四明多隐客，闲约到岩扉。
　　◎卷.51【题友人山斋】黄滔
　　疏竹漏斜晖，庭间阴复遗。句成苔石茗，吟弄雪窗棋。
　　沙草泉经涩，林斋客集迟。西风虚见逼，未拟问京师。
　　◎卷.52【书事】黄滔
　　望岁心空切，耕夫尽把弓。千家数人在，一税十年空。
　　没阵风沙黑，烧城水陆红。飞章奏西蜀，明诏与殊功。
　　◎卷.53【题山居逸人】黄滔
　　十亩馀芦苇，新秋看雪霜。世人谁到此，尘念自应忘。
　　斜日风收钓，深秋雨信梁。不知双阙下，何以谓轩裳。
　　◎卷.54【题郑山人居】黄滔
　　履迹遍莓苔，幽枝间药裁。枯杉擎雪朵，破牖触风开。
　　泉自孤峰落，人从诸洞来。终期宿清夜，斟茗说天台。
　　◎卷.55【秋晚山居】黄滔
　　爽气遍搜空，难堪倚望中。孤烟愁落日，高木病西风。
　　山寂樵声出，露凉蝉思穷。此时尘外事，幽默几人同。
　　◎卷.56【游山】黄滔
　　洞门穿瀑布，尘世岂能通。曾有游山客，来逢采药翁。
　　异花寻复失，幽径蹑还穷。拟作经宵计，风雷立满空。
　　◎卷.57【题王侍御宅内亭子】黄滔
　　俗间尘外境，郭内宅中亭。或有人家创，还无莲幕馨。
　　石曾湖岸见，琴误岳楼听。来客频频说，终须作画屏。
　　◎卷.58【题道成上人院】黄滔
　　花宫城郭内，师住亦清凉。何必天台寺，幽禅瀑布房。
　　簟舒湘竹滑，茗煮蜀芽香。更看道高处，君侯题翠梁。
　　◎卷.59【贫居冬杪】黄滔
　　数塞未求通，吾非学养蒙。穷居岁杪雨，孤坐夜深风。
　　年长惭昭代，才微辱至公。还愁把春酒，双泪污杯中。
　　◎卷.60【贻张蠙】黄滔
　　梦思非一日，携手却凄凉。诗见江南雹，游经塞北霜。
　　驱车先五漏，把菊后重阳。惆怅天边桂，谁教岁岁香。
　　◎卷.61【晚春关中】黄滔
　　忍历通庄出，东风舞酒旗。百花无看处，三月到残时。
　　游塞闻兵起，还吴值岁饥。定唯荒寺里，坐与噪蝉期。
　　◎卷.62【河梁】黄滔
　　五原人走马，昨夜到京师。绣户新夫妇，河梁生别离。
　　陇花开不艳，羌笛静犹悲。惆怅良哉辅，锵锵立凤池。
　　◎卷.63【送翁拾遗】黄滔
　　还家俄赴阙，别思肯凄凄。山坐轺车看，诗持谏笔题。
　　天开中国大，地设四维低。拜舞吾君后，青云更有梯。
　　◎卷.64【逢友人】黄滔
　　彼此若飘蓬，二年何所从。帝都秋未入，江馆夜相逢。
　　瘴岭行冲夏，边沙住隔冬。旅愁论未尽，古寺扣晨钟。
　　◎卷.65【寄湘中郑明府】黄滔
　　县与白云连，沧洲况县前。岳僧同夜坐，江月看秋圆。
　　琴拂莎庭石，茶担乳洞泉。莫耽云水兴，疲俗待君痊。
　　◎卷.66【寄少常卢同年】黄滔
　　官拜少常休，青緺换鹿裘狂歌离乐府，醉梦到瀛洲。
　　古器岩耕得，神方客谜留。清溪莫沈钓，王者或畋游。
　　◎卷.67【伤翁外甥】黄滔
　　江头去时路，归客几纷纷。独在异乡殁，若为慈母闻。
　　青春成大夜，新雨坏孤坟。应作芝兰出，泉台月桂分。
　　◎卷.68【东山之游未遂渐逼行期作四十字奉寄翁文尧员外】黄滔
　　轺车难久驻，须到别离时。北阙定归去，东山空作期。
　　绿苔劳扫径，丹凤欲衔词。杨柳开帆岸，今朝泪已垂。


第七百零五卷
　　◎卷.1【送林宽下第东归】黄滔
　　为君惆怅惜离京，年少无人有屈名。积雪未开移发日，
　　鸣蝉初急说来程。楚天去路过飞雁，灞岸归尘触锁城。
　　又得新诗几章别，烟村竹径海涛声。
　　◎卷.2【商山赠隐者】黄滔
　　谁不相逢话息机，九重城里自依依。蓬莱水浅有人说，
　　商洛山高无客归。数只珍禽寒月在，千株古木热时稀。
　　西窗昨夜鸣蛩尽，知梦芝翁起扣扉。
　　◎卷.3【送二友游湘中】黄滔
　　千里楚江新雨晴，同征肯恨迹如萍。孤舟泊处联诗句，
　　八月中旬宿洞庭。为客早悲烟草绿，移家晚失岳峰青。
　　今来无计相从去，归日汀洲乞画屏。
　　◎卷.4【塞下】黄滔
　　匹马萧萧去不前，平芜千里见穷边。关山色死秋深日，
　　鼓角声沈霜重天。荒骨或衔残铁露，惊风时掠暮沙旋。
　　陇头冤气无归处，化作阴云飞杳然。
　　◎卷.5【下第东归，留辞刑部郑郎中諴】黄滔
　　去违知己住违亲，欲发羸蹄进退频。万里家山归养志，
　　数年门馆受恩身。莺声历历秦城晓，柳色依依灞水春。
　　明日蓝田关外路，连天风雨一行人。
　　◎卷.6【寄怀南北故人】黄滔
　　秋风昨夜落芙蕖，一片离心到外区。南海浪高书堕水，
　　北州城破客降胡。玉窗挑凤佳人老，绮陌啼莺碧树枯。
　　岭上青岚陇头月，时通魂梦出来无。
　　◎卷.7【关中言怀】黄滔
　　事事朝朝委一尊，自知无复解趋奔。试期交后犹为客，
　　公道开时敢说冤。穷巷住来经积雨，故山归去见荒村。
　　举头尽到断肠处，何必秋风江上猿。
　　◎卷.8【闺怨】黄滔
　　寸心杳与马蹄随，如蜕形容在锦帷。江上月明船发后，
　　花间日暮信回时。五陵夜作酬恩计，四塞秋为破虏期。
　　待到乘轺入门处，泪珠流尽玉颜衰。
　　◎卷.9【旅怀】黄滔
　　未吃金丹看十洲，乃将身世作仇雠。羁游数地值兵乱，
　　宿在孤城闻雨秋。东越云山却思隐，西秦霜霰苦频留。
　　他人折尽月中桂，惆怅当年江上鸥。
　　◎卷.10【别友人】黄滔
　　已喜相逢又怨嗟，十年飘泊在京华。大朝多事还停举，
　　故国经荒未有家。鸟带夕阳投远树，人冲腊雪往边沙。
　　梦魂空系潇湘岸，烟水茫茫芦苇花。
　　◎卷.11【寄罗浮山道者二首】黄滔
　　天际双山压海濆，天漫绝顶海漫根。时闻雷雨惊樵客，
　　长有龙蛇护洞门。泉石暮含朱槿昼，烟霞冬闭木绵温。
　　林间学道如容我，今便辞他宠辱喧。
　　有人曾见洞中仙，才到人间便越年。金鼎药成龙入海，
　　玉函书发鹤归天。楼开石脉千寻直，山拆鳌鳞一半膻。
　　谁到月明朝礼处，翠岩深锁荔枝烟。
　　◎卷.12【喜侯舍人蜀中新命三首】黄滔
　　八都词客漫喧然，谁解飞扬诰誓间。五色彩毫裁凤诏，
　　九重天子豁龙颜。巴山月在趋朝去，锦水烟生入阁还。
　　谋及中兴多少事，莫愁明月不收关。
　　却搜文学起吾唐，暂失都城亦未妨。锦里幸为丹凤阙，
　　幕宾征出紫微郎。来时走马随中使，到日援毫定外方。
　　若以掌言看谏猎，相如从此病辉光。
　　贾谊才承宣室召，左思唯预秘书流。赋家达者无过此，
　　翰苑今朝是独游。立被御炉烟气逼，吟经栈阁雨声秋。
　　内人未识江淹笔，竟问当时不早求。
　　◎卷.13【经安州感故郑郎中二首】黄滔
　　云梦江头见故城，人间四十载垂名。马蹄践处东风急，
　　鸡舌销时北阙惊。岳客出来寻古剑，野猿相聚叫孤茔。
　　腾身飞上凤凰阁，惆怅终乖吾党情。
　　锦帐先生作牧州，干戈缺后见荒丘。兼无姓贾儿童在，
　　空有还珠烟水流。江句行人吟刻石，月肠是处象登楼。
　　旅魂频此归来否，千载云山属一游。
　　◎卷.14【出京别崔学士】黄滔
　　一从门馆遍投文，旋忝恩知骤出群。不道鹤鸡殊羽翼，
　　许依龙虎借风云。命奇未便乘东律，言重终期雪北军。
　　欲逐飘蓬向岐路，数宵垂泪恋清芬。
　　◎卷.15【雁】黄滔
　　楚岸花晴塞柳衰，年年南北去来期。江城日暮见飞处，
　　旅馆月明闻过时。万里风霜休更恨，满川烟草且须疑。
　　洞庭云水潇湘雨，好把寒更一一知。
　　◎卷.16【寄越从事林嵩侍御】黄滔
　　子虚词赋动君王，谁不期君入对扬。莫恋兔园留看雪，
　　已乘骢马合凌霜。路归天上行方别，道在人间久便香。
　　应念都城旧吟客，十年踪迹委沧浪。
　　◎卷.17【长安书事】黄滔
　　一年年课数千言，口祝心祠挈出门。孤进难时谁肯荐。
　　主司通处不须论。频秋入自边城雪，昨日听来岭树猿。
　　若有水田过十亩，早应归去狄江村。
　　◎卷.18【旅怀寄友人】黄滔
　　重叠愁肠只自知，苦于吞蘖乱于丝。一船风雨分襟处，
　　千里烟波回首时。故国田园经战后，穷荒日月逼秋期。
　　鸣蝉似会悠扬意，陌上声声怨柳衰。
　　◎卷.19【寄蒋先辈（在苏州）】黄滔
　　夫差宫苑悉苍苔，携客朝游夜未回。冢上题诗苏小见，
　　江头酹酒伍员来。秋风急处烟花落，明月中时水寺开。
　　千载三吴有高迹，虎丘山翠益崔嵬。
　　◎卷.20【旅怀】黄滔
　　雪貌潜凋雪发生，故园魂断弟兼兄。十年除夜在孤馆，
　　万里一身求大名。空有新诗高华岳，已无丹恳出秦城。
　　侯门莫问曾游处，槐柳影中肝胆倾。
　　◎卷.21【放榜日】黄滔
　　吾唐取士最堪夸，仙榜标名出曙霞。白马嘶风三十辔，
　　朱门秉烛一千家。郄诜联臂升天路，宣圣飞章奏日华。
　　岁岁人人来不得，曲江烟水杏园花。
　　◎卷.22【二月二日宴中贻同年封先辈渭】黄滔
　　帝尧城里日衔杯，每倚嵇康到玉颓。桂苑五更听榜后，
　　蓬山二月看花开。垂名入甲成龙去，列姓如丁作鹤来。
　　同戴大恩何处报，永言交道契陈雷。
　　◎卷.23【新野道中】黄滔
　　野堂如雪草如茵，光武城边一水滨。越客归遥春有雨，
　　杜鹃啼苦夜无人。东堂岁去衔杯懒，南浦期来落泪频。
　　莫道还家不惆怅，苏秦羁旅长卿贫。
　　◎卷.24【酬俞钧】黄滔
　　乡书一忝荐延恩，二纪三朝泣省门。虽忝立名经圣鉴，
　　敢期兴咏叠嘉言。莫论蟾月无梯接，大底龙津有浪翻。
　　今日朝廷推草泽，伫君承诏出云根。
　　◎卷.25【寄同年崔学士】黄滔
　　半因同醉杏花园，尘忝鸿炉与铸颜。已脱素衣酬素发，
　　敢持青桂爱青山。虽知珠树悬天上，终赖银河接世间。
　　毕使海涯能拔宅，三秦二十四畿寰。
　　◎卷.26【御试二首】黄滔
　　已表隋珠各自携，更从琼殿立丹梯。九华灯作三条烛，
　　万乘君悬四首题。灵凤敢期翻雪羽，洞箫应或讽金闺。
　　明朝莫惜场场醉，青桂新香有紫泥。
　　六曹三省列簪裾，丹诏宣来试士初。不是玉皇疑羽客，
　　要教金榜带天书。词臣假寐题黄绢，宫女敲铜奏子虚。
　　御目四篇酬九百，敢从灯下略踌躇。
　　◎卷.27【寄陈侍御】黄滔
　　千年二相未全夸，犹阙闽城贺降麻。何必锦衣须太守，
　　别无莲幕胜王家。醴泉涌处休论水，黄菊开时独是花。
　　九级燕金满尊酒，却愁随诏谒承华。
　　◎卷.28【酬徐正字夤】黄滔
　　已免蹉跎负岁华，敢辞霜鬓雪呈花。名从两榜考升第，
　　官自三台追起家。匹马有期归辇毂，故山无计恋桑麻。
　　莫言蓬阁从容久，披处终知金在砂。
　　◎卷.29【辞相府（时蒙堂帖追赴阙）】黄滔
　　从汉至唐分五州，谁为将相作诸侯。闽江似镜正堪恋，
　　秦客如蓬难久留。匹马忍辞藩屏去，小才宁副庙堂求。
　　今朝拜别幡幢下，双泪如珠滴不休。
　　◎卷.30【寄罗郎中隐】黄滔
　　休向中兴雪至冤，钱塘江上看涛翻。三征不起时贤议，
　　九转终成道者言。绿酒千杯肠已烂，新诗数首骨犹存。
　　瑶蟾若使知人事，仙桂应遭蠹却根。
　　◎卷.31【江行遇王侍御】黄滔
　　数年分散秦吴隔，暂泊官船浦柳中。新草军书名更重，
　　久辞山径业应空。渡头潮落将行客，天际风高未宿鸿。
　　此日相逢魂合断，赖君身事渐飞冲。
　　◎卷.32【客舍秋晚夜怀故山】黄滔
　　寥寥深巷客中居，况值穷秋百事疏。孤枕忆山千里外，
　　破窗闻雨五更初。经年荒草侵幽径，几树西风锁弊庐。
　　长系寸心归未得，起挑残烛独踌躇。
　　◎卷.33【绛州郑尚书】黄滔
　　旌旗日日展东风，云稼连山雪刃空。剖竹已知垂凤食，
　　摘珠何必到龙宫。谏垣虚位期飞步，翰苑含毫待纪公。
　　谁谓唐城诸父老，今时得见蜀文翁。
　　◎卷.34【喜陈先辈及第（峤）】黄滔
　　今年春已到京华，天与吾曹雪怨嗟。甲乙中时公道复，
　　朝廷看处主司夸。飞离海浪从烧尾，咽却金丹定易牙。
　　不是驾前偏落羽，锦城争得杏园花。
　　◎卷.35【延福里居，和林宽、何绍馀酬寄】黄滔
　　长说愁吟逆旅中，一庭深雪一窗风。眼前道路无心觅，
　　象外烟霞有句通。几度相留侵鼓散，频闻会宿著僧同。
　　高情未以干时废，属和因知兴不穷。
　　◎卷.36【赠宿松杨明府】黄滔
　　溪上家家礼乐新，始知为政异常伦。若非似水清无底，
　　争得如冰凛拂人。月狖声和琴调咽，烟村景接柳条春。
　　宦游兼得逍遥趣，休忆三吴旧钓津。
　　◎卷.37【送僧】黄滔
　　才年七岁便从师，犹说辞家学佛迟。新劚松萝还不住，
　　爱寻云水拟何之。孤溪雪满维舟夜，叠嶂猿啼过寺时。
　　鸟道泷湫悉行后，岂将翻译负心期。
　　◎卷.38【赠郑明府】黄滔
　　庭罗衙吏眼看山，真恐风流是谪仙。垂柳五株春娅姹，
　　鸣琴一弄水潺湲。援毫断狱登殊考，驻乐题诗得出联。
　　莫起陶潜折腰叹，才高位下始称贤。
　　◎卷.39【江州夜宴献陈员外】黄滔
　　多少欢娱簇眼前，浔阳江上夜开筵。数枝红蜡啼香泪，
　　两面青娥拆瑞莲。清管彻时斟玉醑，碧筹回处掷金船。
　　因知往岁楼中月，占得风流是偶然。
　　◎卷.40【湘中赠张逸人】黄滔
　　羽衣零落帽欹斜，不自孤峰即海沙。曾为蜀山成寓迹，
　　又因湘水拟营家。鸣琴坐见燕鸿没，曳履吟忘野径赊。
　　更爱扁舟宿寒夜，独听风雨过芦花。
　　◎卷.41【寓题】黄滔
　　纷纷墨敕除官日，处处红旗打贼时。竿底得璜犹未用，
　　梦中吞鸟拟何为。损生莫若攀丹桂，免俗无过咏紫芝。
　　两岸芦花一江水，依前且把钓鱼丝。
　　◎卷.42【题陈山人居】黄滔
　　犹自莓苔马迹重，石嵌泉冷懒移峰。空垂凤食檐前竹，
　　漫拔龙形涧底松。隔岸青山秋见寺，半床明月夜闻钟。
　　谁能惆怅磻溪事，今古悠悠不再逢。
　　◎卷.43【宿李少府园林】黄滔
　　一壶浊酒百家诗，住此园林守选期。深院月凉留客夜，
　　古杉风细似泉时。尝频异茗尘心净，议罢名山竹影移。
　　明日绿苔浑扫后，石庭吟坐复容谁。
　　◎卷.44【送人明经及第东归】黄滔
　　十问九通离义床，今时登第信非常。亦从南院看新榜，
　　旋束春关归故乡。水到吴门方见海，树侵闽岭渐无霜。
　　知君已塞平生愿，日与交亲醉几场。
　　◎卷.45【断酒】黄滔
　　未老先为百病仍，醉杯无计接宾朋。免遭拽盏郎君谑，
　　还被簪花录事憎。丝管合时思索马，池塘晴后独留僧。
　　何因浇得离肠烂，南浦东门恨不胜。
　　◎卷.46【南海幕和段先辈送韦侍御赴阙】黄滔
　　树色川光入暮秋，使车西发不胜愁。璧连标格惊分散，
　　雪课篇章互唱酬。魏阙别当飞羽翼，燕台独且占风流。
　　满园歌管凉宵月，此后相思几上楼。
　　◎卷.47【寄南海黄尚书】黄滔
　　五羊城下驻行车，此事如今八载馀。燕颔已知飞食肉，
　　龙门犹自退为鱼。红楼入夜笙歌合，白社惊秋草木疏。
　　西望清光寄消息，万重烟水一封书。
　　◎卷.48【送人往苏州觐其兄】黄滔
　　阖闾城外越江头，两地烟涛一叶舟。到日荆枝应便茂，
　　别时珠泪不须流。迎欢酒醒山当枕，咏古诗成月在楼。
　　明日尊前若相问，为言今访赤松游。
　　◎卷.49【游东林寺】黄滔
　　长生犹自重无生，言让仙祠佛寺成。碑折谁忘康乐制，
　　山灵表得远公名。松形入汉藤萝短，僧语离经耳目清。
　　莫怪迟迟不归去，童年已梦绕林行。
　　◎卷.50【赠旌德吕明府】黄滔
　　渥洼步数太阿姿，争遣王侯不奉知。花作城池入官处，
　　锦随刀尺少年时。两衙断狱兼留客，三考论功合树碑。
　　须信隔帘看刺史，锦章朱绂已葳蕤。
　　◎卷.51【贺清源仆射新命】黄滔
　　虽言嵩岳秀崔嵬，少降连枝命世才。南史两荣唯百揆，
　　东闽双拜有三台。二天在顶家家咏，丹凤衔书岁岁来。
　　虚说古贤龙虎盛，谁攀荆树上金台。
　　◎卷.52【浙幕李端公泛建溪】黄滔
　　越城吴国结良姻，交发芙蓉幕内宾。自顾幽沈槐省迹，
　　得陪清显谏垣臣。分题晓并兰舟远，对坐宵听月狖频。
　　更爱延平津上过，一双神剑是龙鳞。
　　◎卷.53【贻宋评事】黄滔
　　河阳城里谢城中，入曳长裾出佩铜。燕国金台无别客，
　　陶家柳下有清风。数踪篆隶书新得，一灶屯蒙火细红。
　　时说三吴欲归处，绿波洲渚紫蒲丛。
　　◎卷.54【催妆】黄滔
　　北府迎尘南郡来，莫将芳意更迟回。虽言天上光阴别，
　　且被人间更漏催。烟树迥垂连蒂杏，彩童交捧合欢杯。
　　吹箫不是神仙曲，争引秦娥下凤台。
　　◎卷.55【寓题】黄滔
　　每忆家山即涕零，定须归老旧云扃。银河水到人间浊，
　　丹桂枝垂月里馨。霜雪不飞无翠竹，鲸鲵犹在有青萍。
　　三千九万平生事，却恨南华说北溟。
　　◎卷.56【伤蒋校书德山】黄滔
　　谁到双溪溪岸傍，与招魂魄上苍苍。世间无树胜青桂，
　　陇上有花唯白杨。秦苑火然新赋在，越城山秀故居荒。
　　如何万古雕龙手，独是相如识汉皇。
　　◎卷.57【寄杨赞图学士（学士与元昆俱以龙脑登选）】黄滔
　　东堂第一领春风，时怪关西小骥慵。华表柱头还有鹤，
　　华歆名下别无龙。君恩凤阁含毫数，诗景珠宫列肆供。
　　今日江南驻舟处，莫言归计为云峰。
　　◎卷.58【酬杨学士】黄滔
　　神仙簿上愧非夫，诏作疑丹两入炉。诗里几曾吟芍药，
　　花中方得见菖蒲。阳春唱后应无曲，明月圆来别是珠。
　　莫下蓬山不回首，东风犹待重抟扶。
　　◎卷.59【寄同年李侍郎龟正】黄滔
　　石门南面泪浪浪，自此东西失帝乡。昆璞要疑方卓绝，
　　大鹏须息始开张。已归天上趋双阙，忽喜人间捧八行。
　　莫道秋霜不滋物，菊花还借后时黄。
　　◎卷.60【钟陵故人】黄滔
　　滕王阁下昔相逢，此地今难访所从。唯爱金笼贮鹦鹉，
　　谁论铁柱锁蛟龙。荆榛翠是钱神染，河岳期须国士钟，
　　一箸鲈鱼千古美，后人终少继前踪。
　　◎卷.61【故山】黄滔
　　支颐默省旧林泉，石径茅堂到目前。衰碧鸣蛩莎有露，
　　浓阴歇鹿竹无烟。水从井底通沧海，山在窗中倚远天。
　　何事苍髯不归去，燕昭台上一年年。
　　◎卷.62【塞上】黄滔
　　塞门关外日光微，角怨单于雁驻飞。冲水路从冰解断，
　　逾城人到月明归。燕山腊雪销金甲，秦苑秋风脆锦衣。
　　欲吊昭君倍惆怅，汉家甥舅竟相违。
　　◎卷.63【乌石村（即林希刘故居）】黄滔
　　往日江村今物华，一回登览一悲嗟。故人殁后城头月，
　　新鸟啼来垄上花。卖剑钱销知绝俗，闻蝉诗苦即思家。
　　谢公古郡青山在，三尺孤坟扑海沙。
　　◎卷.64【寄同年卢员外】黄滔
　　听尽莺声出雍州，秦吴烟月十经秋。龙门在地从人上，
　　郎省连天须鹤游。休恋一台惟妙绝，已经三字入精求。
　　当年甲乙皆华显，应念槐宫今雪头。
　　◎卷.65【寄同年封舍人渭（时得来书）】黄滔
　　唐城接轸赴秦川，忧合欢离骤十年。龙颔摘珠同泳海，
　　凤衔辉翰别升天。八行真迹虽收拾，四户高扃奈隔悬。
　　能使丘门终始雪，莫教华发独潸然。
　　◎卷.66【遇罗员外衮】黄滔
　　灞陵桥外驻征辕，此一分飞十六年。豸角戴时垂素发，
　　鸡香含处隔青天。绮园难贮林栖意，班马须持笔削权。
　　可忘自初相识地，秋风明月客鄜延。
　　◎卷.67【送翁员外承赞】黄滔
　　谁言吾党命多奇，荣美如君历数稀。衣锦还乡翻是客，
　　回车谒帝却为归。凤旋北阙虚丹穴，星复南宫逼紫微。
　　已分十旬无急诏，天涯相送只沾衣。
　　◎卷.68【奉和翁文尧十九员外中谢日蒙恩赐金紫之什】黄滔
　　面蒙君赐自龙墀，谁是还乡一袭衣。三品易悬鳞鬣赫，
　　八丝展起彩章飞。夐为胜事垂千古，题作新诗启七微。
　　严助买臣精魄在，定应羞著昔年归。
　　◎卷.69【翁文尧员外捧金紫还乡之命雅发篇章将原交情…以质奖私】黄滔
　　抟将盛事更无馀，还向桥边看旧书。东越独推生竹箭，
　　北溟喜足贮鲲鱼。两回谁解归华表，午夜兼能荐子虚。
　　须把头冠弹尽日，怜君不与故人疏。
　　◎卷.70【奉和翁文尧员外经过七林书堂见寄之什】黄滔
　　朱旗引入昔茆堂，半日从容尽日忙。驷马宝车行锡礼，
　　金章紫绶带天香。山从南国添烟翠，龙起东溟认夜光。
　　定恐故园留不住，竹风松韵漫凄锵。
　　◎卷.71【奉酬翁文尧员外驻南台见寄之什】黄滔
　　人指南台山与川，大惊喜气异当年。花迎金册非时拆，
　　月对琼杯此夜圆。我爱藏冰从夏结，君怜修竹到冬鲜。
　　殷勤更抱鸣琴抚，为忆秦儿识断弦。
　　◎卷.72【翁文尧员外拥册礼之归一路有诗名昼锦集…五十六字】黄滔
　　六窠只佩诸侯印，争比从天拥册归。一轴郢人歌处雪，
　　两重朱氏著来衣。闽山秀已钟君尽，洛水波应溅我稀。
　　明日陪尘迎驷马，定淮斋沐看光辉。
　　◎卷.73【奉和翁文尧员外文秀、光贤、昼锦之什】黄滔
　　乡名里号一朝新，乃觉台恩重万钧。建水闽山无故事，
　　长卿严助是前身。清泉引入旁添润，嘉树移来别带春。
　　莫凭栏干剩留驻，内庭虚位待才臣。
　　虽言闽越系生贤，谁是还家宠自天。山简槐兼诸郡命，
　　郑玄惭秉六经权。鸟行去没孤烟树，渔唱还从碧岛川。
　　休说迟回未能去，夜来新梦禁中泉。
　　君王面赐紫还乡，金紫中推是甲裳。华构便将垂美号，
　　故山重更发清光。水澄此日兰宫镜，树忆当年柏署霜。
　　珍重朱栏兼翠拱，来来皆自读书堂。
　　◎卷.74【奉酬翁文尧员外神泉之游见寄嘉什】黄滔
　　含鸡假豸喜同游，野外嘶风并紫骝。松竹迥寻青障寺，
　　姓名题向白云楼。泉源出石清消暑，僧语离经妙破愁。
　　争奈爱山尤恋阙，古来能有几人休。
　　◎卷.75【辄吟七言四韵，攀寄翁文尧拾遗】黄滔
　　唐设高科表用文，吾曹谁作谏垣臣。甄山秀气旷千古，
　　凤阙华恩钟二人。起草便论天上事，如君不是世间身。
　　龙头龙尾前年梦，今日须怜应若神。


第七百零六卷
　　◎卷.1【塞上】黄滔
　　掘地破重城，烧山搜伏兵。金徽互呜咽，玉笛自凄清。
　　使发西都耸，尘空北岳横。长河涉有路，旷野宿无程。
　　沙雨黄莺啭，辕门青草生。马归秦苑牧，人在虏云耕。
　　落日牛羊聚，秋风鼓角鸣。如何汉天子，青冢杳含情。
　　◎卷.2【寄献梓橦山侯侍御（时常拾遗谏诤）】黄滔
　　汉宫行庙略，簪笏落民间。直道三湘水，高情四皓山。
　　赐衣僧脱去，奏表主批还。地得松萝坞，泉通雨雪湾。
　　东门添故事，南省缺新班。片石秋从露，幽窗夜不关。
　　梦馀蟾隐映，吟次鸟绵蛮。可惜相如作，当时事悉闲。
　　◎卷.3【壬癸岁书情】黄滔
　　故园招隐客，应便笑无成。谒帝逢移国，投文值用兵。
　　孤松怜鹤在，疏柳恶蝉鸣。匹马迷归处，青云失曩情。
　　江头寒夜宿，垄上歉年耕。冠盖新人物，渔樵旧弟兄。
　　易生唯白发，难立是浮名。惆怅灞桥路，秋风谁入行。
　　◎卷.4【河南府试秋夕闻新雁】黄滔
　　湘南飞去日，蓟北乍惊秋。叫出陇云夜，闻为客子愁。
　　一声初触梦，半白已侵头。旅馆移欹枕，江城起倚楼。
　　馀灯依古壁，片月下沧洲。寂听良宵彻，踌躇感岁流。
　　◎卷.5【省试奉诏涨曲江池（以春字为韵。时乾符二年）】黄滔
　　地脉寒来浅，恩波住后新。引将诸派水，别贮大都春。
　　幽咽疏通处，清泠迸入辰。渐平连杏岸，旋阔映楼津。
　　沙没迷行径，洲宽恣跃鳞。愿当舟楫便，一附济川人。
　　◎卷.6【题宣一僧正院】黄滔
　　五级凌虚塔，三生落发师。都僧须有托，孤峤遂无期。
　　井邑焚香待，君侯减俸资。山衣随叠破，莱骨逐年羸。
　　茶取寒泉试，松于远涧移。吾曹来顶手，不合不题诗。
　　◎卷.7【和吴学士对春雪献韦令公次韵】黄滔
　　春雪下盈空，翻疑腊未穷。连天宁认月，堕地屡兼风。
　　忽误边沙上，应平火岭中。林间妨走兽，云际落飞鸿。
　　梁苑还吟客，齐都省创宫。掩扉皆墐北，移律愧居东。
　　书幌飘全湿，茶铛入旋融。奔川半留滞，叠树互玲珑。
　　出户行瑶砌，开园见粉丛。高才兴咏处，真宰答殊功。
　　◎卷.8【省试一一吹竽（乾符二年）】黄滔
　　齐竽今历试，真伪不难知。欲使声声别，须令个个吹。
　　后先无错杂，能否立参差。次第教单进，宫商乃异宜。
　　凡音皆窜迹，至艺始呈奇。以此论文学，终凭一一窥。
　　◎卷.9【明月照高楼】黄滔
　　月满长空朗，楼侵碧落横。波文流藻井，桂魄拂雕楹。
　　深鉴罗纨薄，寒搜户牖清。冰铺梁燕噤，霜覆瓦松倾。
　　卓午收全影，斜悬转半明。佳人当此夕，多少别离情。
　　◎卷.10【广州试越台怀古】黄滔
　　南越千年事，兴怀一旦来。歌钟非旧俗，烟月有层台。
　　北望人何在，东流水不回。吹窗风杂瘴，沾槛雨经梅。
　　壮气曾难揖，空名信可哀。不堪登览处，花落与花开。
　　◎卷.11【襄州试白云归帝乡】黄滔
　　杳杳复霏霏，应缘有所依。不言天路远，终望帝乡归。
　　高岳和霜过，遥关带月飞。渐怜双阙近，宁恨众山违。
　　阵触银河乱，光连粉署微。旅人随计日，自笑比麻衣。
　　◎卷.12【省试内出白鹿宣示百官（乾宁二年）】黄滔
　　上瑞何曾乏，毛群表色难。推于五灵少，宣示百寮观。
　　形夺场驹洁，光交月兔寒。已驯瑶草别，孤立雪花团。
　　戴豸惭端士，抽毫跃史官。贵臣歌咏日，皆作白麟看。
　　◎卷.13【出关言怀】黄滔
　　又乞书题出，关西谒列侯。寄家僧许岳，钓浦雨移洲。
　　卖马登长陆，沾衣逐胜游。菜肠终日馁，霜鬓度年秋。
　　诗苦无人爱，言公是世仇。却怜庭际草，中有号忘忧。
　　◎卷.14【壶公山（古老相传古仙姓陈名壶公于此山成道因而名焉）】黄滔
　　八面峰峦秀，孤高可偶然。数人游顶上，沧海见东边。
　　不信无灵洞，相传有古仙。橘如珠夏在，池象月垂穿。
　　仿佛尝闻乐，岧峣半插天。山寒彻三伏，松偃出千年。
　　樵牧时迷所，仓箱岁叠川。严祠风雨管，怪木薜萝缠。
　　青草方中药，苍苔石里钱。琼津流乳窦，春色驻芝田。
　　乌兔中时近，龙蛇蛰处膻。嘉名光列土，秀气产群贤。
　　瀑锁瑶台路，溪升钓浦船。鳌头擎恐没，地轴压应旋。
　　蠲疾寒甘露，藏珍起瑞烟。画工飞梦寐，诗客寄林泉。
　　掘地多云母，缘霜欠木绵。井通鳅吐脉，僧隔虎栖禅。
　　危磴千寻拔，奇花四季鲜。鹤归悬圃少，凤下碧梧偏。
　　桃易炎凉熟，茶推醉醒煎。村家蒙枣栗，俗骨爽猿蝉。
　　谷语升乔鸟，陂开共蒂莲。落枫丹叶舞，新蕨紫芽拳。
　　翠竹雕羌笛，悬藤煮蜀笺。白云长掩映，流水别潺湲。
　　作赋前儒阙，冲虚南国先。省郎求牧看，野老葺斋眠。
　　寺立兴衰创，碑须一二镌。清吟思却隐，簪绂奈萦牵。
　　◎卷.15【和王舍人、崔补阙题天王寺】黄滔
　　郭内青山寺，难论此崛奇。白云生院落，流水下城池。
　　石像雷霆启，江沙鼎鼐期。岳僧来坐夏，秦客会题诗。
　　冈转泉根滑，门升藓级危。紫微今日句，黄绢昔年碑。
　　歇鹤松低阁，鸣蛩径出篱。粉垣千堵束，金塔九层支。
　　啼鸟笙簧韵，开花锦绣姿。清斋奔井邑，玄发剃熊罴。
　　极浦征帆小，平芜落日迟。风篁清却暑，烟草绿无时。
　　信士三公作，灵踪四绝推。良游如不宿，明月拟何之。
　　◎卷.16【投翰长赵侍郎】黄滔
　　禹门西面逐飘蓬，忽喜仙都得入踪。贾氏许频趋季虎，
　　荀家因敢谒头龙。手扶日月重轮起，数是乾坤正气钟。
　　五色笔驱神出没，八花砖接帝从容。诗酬御制风骚古，
　　论似人情鼎鼐浓。岂有地能先凤掖，别无山更胜鳌峰。
　　攀鸿日浅魂飞越，为鲤年深势噞喁。泽国雨荒三径草，
　　秦关雪折一枝筇。吹成暖景犹葭律，引上纤萝在岳松。
　　愿向明朝荐幽滞，免教号泣触登庸。
　　◎卷.17【鄜畤李相公】黄滔
　　秦城择日发征辕，斋戒来投节制尊。分虎名高初命相，
　　攀龙迹下愧登门。夜听讴咏销尘梦，晓拜旌幢战旅魂。
　　华舍未开宁有碍，彩毫虽乏敢无言。生兼文武为人杰，
　　出应乾坤静帝阍。计吐六奇谁敢敌，学穷三略不须论。
　　功高马卸黄金甲，台迥宾欢白玉樽。九穗嘉禾垂绮陌，
　　四时甘雨带雕轩。推恩每觉东溟浅，吹律能令北陆暄。
　　青草连沙无血溅，黄榆锁塞有莺翻。笙歌合沓春风郭，
　　鸡犬连延碧岫村。游子不缘贪献赋，永依棠树托蓬根。
　　◎卷.18【成名后呈同年】黄滔
　　业诗攻赋荐乡书，二纪如鸿历九衢。待得至公搜草泽，
　　如从平陆到蓬壶。虽惭锦鲤成穿额，忝获骊龙不寐珠。
　　蒙楚数疑休下泣，师刘大喝已为卢。人间灰管供红杏，
　　天上烟花应白榆。一字连镳巡甲族，千般唱罚赏皇都。
　　名推颜柳题金塔，饮自燕秦索玉姝。退愧单寒终预此，
　　敢将恩岳怠斯须。
　　◎卷.19【投刑部裴郎中】黄滔
　　两榜驱牵别海涔，佗门不合觅知音。瞻恩虽隔云雷赐，
　　向主终知犬马心。礼闱后人窥作镜，庙堂前席待为霖。
　　已齐日月悬千古，肯误风尘使陆沉。拜首敢将诚吐血，
　　蜕形唯待诺如金。愁闻南院看期到，恐被东墙旧恨侵。
　　缁化衣空难抵雪，黑销头尽不胜簪。数行泪里依投志，
　　直比沧溟未是深。
　　◎卷.20【辇下寓题】黄滔
　　对酒何曾醉，寻僧未觉闲。无人不惆怅，终日见南山。
　　◎卷.21【寄题崔校书郊舍】黄滔
　　一片寒塘水，寻常立鹭鸶。主人贫爱客，沽酒往吟诗。
　　◎卷.22【秋思】黄滔
　　碧嶂猿啼夜，新秋雨霁天。谁人爱明月，露坐洞庭船。
　　◎卷.23【芳草】黄滔
　　泽国多芳草，年年长自春。应从屈平后，更苦不归人。
　　◎卷.24【辇下书事】黄滔
　　北阙新王业，东城入羽书。秋风满林起，谁道有鲈鱼。
　　◎卷.25【入关言怀】黄滔
　　背将踪迹向京师，出在先春入后时。
　　落日灞桥飞雪里，已闻南院有看期。
　　◎卷.26【过长江】黄滔
　　曾搜景象恐通神，地下还应有主人。
　　若把长江比湘浦，离骚不合自灵均。
　　◎卷.27【题灵峰僧院】黄滔
　　系马松间不忍归，数巡香茗一枰棋。
　　拟登绝顶留人宿，犹待沧溟月满时。
　　◎卷.28【司马长卿】黄滔
　　一自梁园失意回，无人知有掞天才。
　　汉宫不锁陈皇后，谁肯量金买赋来。
　　◎卷.29【归思】黄滔
　　蓟北风烟空汉月，湘南云水半蛮边。
　　寒为旅雁暖还去，秦越离家可十年。
　　◎卷.30【东林寺贯休上人篆隶题诗】黄滔
　　师名自越彻秦中，秦越难寻师所从。
　　墨迹两般诗一首，香炉峰下似相逢。
　　◎卷.31【寓江州李使君】黄滔
　　使君曾被蝉声苦，每见词文即为愁。
　　况是楚江鸿到后，可堪西望发孤舟。
　　◎卷.32【游南寓题】黄滔
　　江山节被雪霜遗，毒草过秋未拟衰。
　　天不当时命邹衍，亦将寒律入南吹。
　　◎卷.33【和同年赵先辈观文】黄滔
　　玉兔轮中方是树，金鳌顶上别无山。
　　虽然回首见烟水，事主酬恩难便闲。
　　◎卷.34【出京别同年】黄滔
　　一枝仙桂已攀援，归去烟涛浦口村。
　　虽恨别离还有意，槐花黄日出青门。
　　◎卷.35【木芙蓉三首】黄滔
　　黄鸟啼烟二月朝，若教开即牡丹饶。
　　天嫌青帝恩光盛，留与秋风雪寂寥。
　　却假青腰女剪成，绿罗囊绽彩霞呈。
　　谁怜不及黄花菊，只遇陶潜便得名。
　　须到露寒方有态，为经霜裛稍无香。
　　移根若在秦宫里，多少佳人泣晓妆。
　　◎卷.36【九日】黄滔
　　阳数重时阴数残，露浓风硬欲成寒。
　　莫言黄菊花开晚，独占樽前一日欢。
　　◎卷.37【夏州道中】黄滔
　　陇雁南飞河水流，秦城千里忍回头。
　　征行浑与求名背，九月中旬往夏州。
　　◎卷.38【经慈州感谢郎中】黄滔
　　金声乃是古诗流，况有池塘春草俦。
　　莫遣宣城独垂号，云山彼此谢公游。
　　◎卷.39【寓题】黄滔
　　吴中烟水越中山，莫把渔樵谩自宽。
　　归泛扁舟可容易，五湖高士是抛官。
　　◎卷.40【寄宋明府】黄滔
　　北阙秋期南国身，重关烟月五溪云。
　　风蝉已有数声急，赖在陶家柳下闻。
　　◎卷.41【灵均】黄滔
　　莫问灵均昔日游，江篱春尽岸枫秋。
　　至今此事何人雪，月照楚山湘水流。
　　◎卷.42【马嵬】黄滔
　　锦江晴碧剑锋奇，合有千年降圣时。
　　天意从来知幸蜀，不关胎祸自蛾眉。
　　◎卷.43【和陈先辈陪陆舍人春日游曲江】黄滔
　　刘超游召郄诜陪，为忆池亭旧赏来。
　　红杏花旁见山色，诗成因触鼓声回。
　　◎卷.44【花】黄滔
　　莫道颜色如渥丹，莫道馨香过vK兰。
　　东风吹绽还吹落，明日谁为今日看。
　　◎卷.45【卷帘】黄滔
　　绿鬟侍女手纤纤，新捧嫦娥出素蟾。
　　卫玠官高难久立，莫辞双卷水精帘。
　　◎卷.46【启帐】黄滔
　　得人憎定绣芙蓉，爱锁嫦娥出月踪。
　　侍女莫嫌抬素手，拨开珠翠待相逢。
　　◎卷.47【去扇】黄滔
　　城上风生蜡炬寒，锦帷开处露翔鸾。
　　已知秦女升仙态，休把圆轻隔牡丹。
　　◎卷.48【别后】黄滔
　　梦里相逢无后期，烟中解珮杳何之。
　　亏蟾便是陈宫镜，莫吐清光照别离。
　　◎卷.49【严陵钓台】黄滔
　　终向烟霞作野夫，一竿竹不换簪裾。
　　直钩犹逐熊罴起，独是先生真钓鱼。
　　◎卷.50【马嵬二首】黄滔
　　铁马嘶风一渡河，泪珠零便作惊波。
　　鸣泉亦感上皇意，流下陇头呜咽多。
　　龙脑移香凤辇留，可能千古永悠悠。
　　夜台若使香魂在，应作烟花出陇头。
　　◎卷.51【闰八月】黄滔
　　无人不爱今年闰，月看中秋两度圆。
　　唯恐雨师风伯意，至时还夺上楼天。
　　◎卷.52【奉和翁文尧戏寄】黄滔
　　掘兰宫里数名郎，好是乘轺出帝乡。
　　两度还家还未有，别论光彩向冠裳。
　　◎卷.53【奉和文尧对庭前千叶石榴】黄滔
　　一朵千英绽晓枝，彩霞堪与别为期。
　　移根若在芙蓉苑，岂向当年有醒时。
　　◎卷.54【翁文尧以美疹暂滞令公大王益得异礼观今日…辄成一章】黄滔
　　滋赋諴文侯李盛，终求一袭锦衣难。
　　如何两度还州里，兼借乡人更剩观。
　　◎卷.55【赠友人】黄滔
　　超达陶子性，留琴不设弦。觅句朝忘食，倾杯夜废眠。
　　爱月影为伴，吟风声自连。听此莺飞谷，心怀迷远川。


第七百零七卷
　　◎卷.1【八月十五夜】殷文圭
　　万里无云镜九州，最团圆夜是中秋。满衣冰彩拂不落，
　　遍地水光凝欲流。华岳影寒清露掌，海门风急白潮头。
　　因君照我丹心事，减得愁人一夕愁。
　　◎卷.2【省试夜投献座主】殷文圭
　　辟开公道选时英，神镜高悬鉴百灵。混沌分来融间气，
　　欃枪灭处炫文星。烛然兰省三条白，山束龙门万仞青。
　　圣教中兴周礼在，不劳干羽舞明庭。
　　◎卷.3【观贺皇太子册命】殷文圭
　　嗣册储皇帝命行，万方臣妾跃欢声。鸾旃再立星辰正，
　　雉扇双开日月明。自有汉元争翊戴，不劳商皓定欹倾。
　　春宫保傅皆周召，致主何忧不太平。
　　◎卷.4【行朝早春侍师门宴西溪席上作】殷文圭
　　西溪水色净于苔，画鹢横风绛帐开。弦管旋飘蓬岛去，
　　公卿皆是蕊宫来。金鳞掷浪钱翻荇，玉爵粘香雪泛梅。
　　三榜生徒逾七十，岂期龙坂纳非才。
　　◎卷.5【贺同年第三人刘先辈咸辟命】殷文圭
　　甲门才子鼎科人，拂地蓝衫榜下新。脱俗文章笑鹦鹉，
　　凌云头角压麒麟。金壶藉草溪亭晚，玉勒穿花野寺春。
　　多愧受恩同阙里，不嫌师僻与颜贫。
　　◎卷.6【寄广南刘仆射】殷文圭
　　战国从今却尚文，品流才子作将军。画船清宴蛮溪雨，
　　粉阁闲吟瘴峤云。暴客卸戈归惠政，史官调笔待儒勋。
　　汉仪一化南人后，牧马无因更夜闻。
　　◎卷.7【题吴中陆龟蒙山斋】殷文圭
　　万卷图书千户贵，十洲烟景四时和。花心露洗猩猩血，
　　水面风披瑟瑟罗。庄叟静眠清梦永，客儿芳意小诗多。
　　天麟不触人间网，拟把公卿换得么。
　　◎卷.8【经李翰林墓】殷文圭
　　诗中日月酒中仙，平地雄飞上九天。身谪蓬莱金籍外，
　　宝装方丈玉堂前。虎靴醉索将军脱，鸿笔悲无令子传。
　　十字遗碑三尺墓，只应吟客吊秋烟。
　　◎卷.9【鹦鹉】殷文圭
　　丹觜如簧翠羽轻，随人呼物旋知名。金笼夜黯山西梦，
　　玉枕晓憎帘外声。才子爱奇吟不足，美人怜尔绣初成。
　　应缘是我邯郸客，相顾咬咬别有情。
　　◎卷.10【边将别】殷文圭
　　地角天涯倍苦辛，十年铅椠未酬身。朱门泣别同鲛客，
　　紫塞旅游随雁臣。汉将出师冲晓雪，胡儿奔马扑征尘。
　　行行独止干戈域，毳帐望谁为主人。
　　◎卷.11【江南秋日】殷文圭
　　水国由来称道情，野人经此顿神清。一篷秋雨睡初起，
　　半砚冷云吟未成。青笠渔儿筒钓没，蒨衣菱女画桡轻。
　　冰绡写上江南景，寄与金銮马长卿。
　　◎卷.12【题友人庭竹】殷文圭
　　丛篁萧瑟拂清阴，贵地栽成碧玉林。尽待花开添凤食，
　　可怜风击状龙吟。钿竿离立霜文静，锦箨飘零粉节深。
　　何事子猷偏寄赏，此君心似古人心。
　　◎卷.13【览陆龟蒙旧集】殷文圭
　　先生文价沸三吴，白雪千编酒一壶。吟去星辰笔下动，
　　醉来嵩华眼中无。峭如谢桧虬蟠活，清似缑山凤路孤。
　　身后独遗封禅草，何人寻得佐鸿图。
　　◎卷.14【玉仙道中】殷文圭
　　莼鲈方美别吴江，笔阵诗魔两未降。山势北蟠龙偃蹇，
　　泉声东漱玉琤瑽。古陂狐兔穿蛮冢，破寺荆榛拥佛幢。
　　信马冷吟迷路处，隔溪烟雨吠村厖。
　　◎卷.15【赵侍郎看红白牡丹，因寄杨状头赞图】殷文圭
　　迟开都为让群芳，贵地栽成对玉堂。红艳袅烟疑欲语，
　　素华映月只闻香。剪裁偏得东风意，淡薄似矜西子妆。
　　雅称花中为首冠，年年长占断春光。
　　◎卷.16【题胡州太学丘光庭博士幽居】殷文圭
　　舜轨尧文混九垓，明堂宏构集良材。江边云卧如龙稳，
　　天外泥书遣鹤来。五夜药苗滋沆瀣，四时花影荫莓苔。
　　草玄门似山中静，不是公卿到不开。
　　◎卷.17【初秋留别越中幕客】殷文圭
　　魂梦飘零落叶洲，北辕南柁几时休。月中青桂渐看老，
　　星畔白榆还报秋。鹤禁有知须强进，稽峰无事莫相留。
　　吴花越柳饶君醉，直待功成始举头。
　　◎卷.18【送道者朝见后归山】殷文圭
　　暂随蒲帛谒金銮，萧洒风仪傲汉官。天马难将朱索绊，
　　海鳌宁觉碧涛宽。松坛月作尊前伴，竹箧书为教外欢。
　　神鼎已乾龙虎伏，一条真气出云端。
　　◎卷.19【赠战将】殷文圭
　　绿沈枪利雪峰尖，犀甲军装称紫髯。威慑万人长凛凛，
　　礼延群客每谦谦。阵前战马黄金勒，架上兵书白玉签。
　　不为已为儒弟子，好依门下学韬钤。
　　◎卷.20【九华贺雨吟】殷文圭
　　陶公焦思念生灵，变旱为丰合杳冥。雷劈老松疑虎怒，
　　雨冲阴洞觉龙腥。万畦香稻蓬葱绿，九朵奇峰扑亚青。
　　吟贺西成饶旅兴，散丝飞洒满长亭。
　　◎卷.21【赠池州张太守】殷文圭
　　神珠无颣玉无瑕，七叶簪貂汉相家。阵面奔星破犀象，
　　笔头飞电跃龙蛇。绛帏夜坐穷三史，红旆春行到九华。
　　只怕池人留不住，别迁征镇拥高牙。
　　◎卷.22【中秋自宛陵寄池阳太守】殷文圭
　　出山三见月如眉，蝶梦终宵绕戟枝。旅客思归鸿去日，
　　贤侯行化子来时。郡楼遐想刘琨啸，相阁方窥谢傅棋。
　　按部况闻秋稼熟，马前迎拜羡并儿。
　　◎卷.23【次韵九华杜先辈重阳寄投宛陵丞相】殷文圭
　　日下飞声彻不毛，酒醒时得广离骚。先生鬓为吟诗白，
　　上相心因治国劳。千乘信回鱼榼重，九华秋迥凤巢高。
　　强酬小谢重阳句，沙恨无金尽日淘。
　　◎卷.24【寄贺杜荀鹤及第】殷文圭
　　一战平畴五字劳，昼归乡去锦为袍。大鹏出海翎犹湿，
　　骏马辞天气正豪。九子旧山增秀绝，二南新格变风骚。
　　由来稽古符公道，平地丹梯甲乙高。
　　◎卷.25【春草碧色】殷文圭
　　细草含愁碧，芊绵南浦滨。萋萋如恨别，苒苒共伤春。
　　疏雨烟华润，斜阳细彩匀。花粘繁斗锦，人藉软胜茵。
　　浅映宫池水，轻遮辇路尘。杜回如可结，誓作报恩身。
　　◎卷.26【和友人送衡尚书赴池阳副车】殷文圭
　　淮王上将例分忧，玉帐参承半列侯。次第选材如创厦，
　　别离排宴向藏舟。鲲鹏变化知难测，龙蠖升沈各有由。
　　躞蹀行牵金鋄重，婵娟立唱翠娥愁。筑头勋业谐三阵，
　　满腹诗书究九流。金海珠韬乘月读，肉芝牙茗拨云收。
　　赤鳞旆卷鸥汀晚，青雀船横雁阵秋。十字细波澄镜面，
　　九华残雪露峰头。醉沈北海千尊酒，吟上南荆百尺楼。
　　况是昭明食鱼郡，不妨闲掷钓璜钩。
　　◎卷.27【贻李南平】殷文圭
　　紫殿西头月欲斜，曾草临淮上相麻。
　　润笔已曾经奏谢，更飞章句问张华。
　　◎卷.28【句】殷文圭
　　龙舒太守人中杰，风韵堂中心似月。（《方舆胜览》）
　　众口声光夸汉将，筑头勋业佐淮王。（《贺池阳太守正命》，
　　《唐诗纪事》）


第七百零八卷
　　◎卷.1【钓台】徐夤
　　金门谁奉诏，碧岸独垂钩。旧友只樵叟，新交惟野鸥。
　　嘉名悬日月，深谷化陵丘。便可招巢父，长川好饮牛。
　　◎卷.2【旅次寓题】徐夤
　　胡为名利役，来往老关河。白发随梳少，青山入梦多。
　　途穷怜抱疾，世乱耻登科。却起渔舟念，春风钓绿波。
　　◎卷.3【赠严司直】徐夤
　　承家居阙下，避世出关东。有酒刘伶醉，无儿伯道穷。
　　新诗吟阁赏，旧业钓台空。雨雪还相访，心怀与我同。
　　◎卷.4【赠东方道士】徐夤
　　葫芦窗畔挂，是物在其间。雪色老人鬓，桃花童子颜。
　　祭星秋卜日，采药晓登山。旧放长生鹿，时衔瑞草还。
　　◎卷.5【题僧壁】徐夤
　　香厨流瀑布，独院锁孤峰。绀发青螺长，文茵紫豹重。
　　卵枯皆化燕，蜜老却成蜂。明月留人宿，秋声夜著松。
　　◎卷.6【和人经隋唐间战处】徐夤
　　孤军前度战，一败一成功。卷旆早归国，卧尸犹臂弓。
　　草间腥半在，沙上血残红。伤魄何为者，五湖垂钓翁。
　　◎卷.7【追和常建叹王昭君】徐夤
　　红颜如朔雪，日烁忽成空。泪尽黄云雨，尘消白草风。
　　君心争不悔，恨思竟何穷。愿化南飞燕，年年入汉宫。
　　◎卷.8【赠董先生】徐夤
　　寿岁过于百，时闲到上京。餐松双鬓嫩，绝粒四支轻。
　　雨雪思中岳，云霞梦赤城。来年期寿箓，何处待先生。
　　◎卷.9【河流】徐夤
　　洪流盘砥柱，淮济不同波。莫讶清时少，都缘曲处多。
　　远能通玉塞，高复接银河。大禹成门嶮，为龙始得过。
　　◎卷.10【题南寺】徐夤
　　久别猿啼寺，流年劫逝波。旧僧归塔尽，古瓦长松多。
　　壁藓昏题记，窗萤散薜萝。平生英壮节，何故旋消磨。
　　◎卷.11【北山秋晚】徐夤
　　十载衣裘尽，临寒隐薜萝。心闲缘事少，身老爱山多。
　　玉露催收菊，金风促剪禾。燕秦正戎马，林下好婆娑。
　　◎卷.12【昔游】徐夤
　　昔游红杏苑，今隐刺桐村。岁计悬僧债，科名负国恩。
　　不书胝渐稳，频镊鬓无根。惟有经邦事，年年志尚存。
　　◎卷.13【酒胡子】徐夤
　　红筵丝竹合，用尔作欢娱。直指宁偏党，无私绝觊觎。
　　当歌谁擐袖，应节渐轻躯。恰与真相似，毡裘满颔须。
　　◎卷.14【吊崔补阙】徐夤
　　近来吾道少，恸哭博陵君。直节岩前竹，孤魂岭上云。
　　缙绅传确论，丞相取遗文。废却中兴策，何由免用军。
　　◎卷.15【吊赤水李先生】徐夤
　　三年悲过隙，一室类销冰。妻病入仙观，子穷随岳僧。
　　荒丘寒有雨，古屋夜无灯。往日清猷著，金门几欲征。
　　◎卷.16【香鸭】徐夤
　　不假陶熔妙，谁教羽翼全。五金池畔质，百和口中烟。
　　觜钝鱼难啄，心空火自燃。御炉如有阙，须进圣君前。
　　◎卷.17【鸡】徐夤
　　名参十二属，花入羽毛深。守信催朝日，能鸣送晓阴。
　　峨冠装瑞璧，利爪削黄金。徒有稻粱感，何由报德音。
　　◎卷.18【白鸽】徐夤
　　举翼凌空碧，依人到大邦。粉翎栖画阁，雪影拂琼窗。
　　振鹭堪为侣，鸣鸠好作双。狎鸥归未得，睹尔忆晴江。
　　◎卷.19【龟】徐夤
　　行止竟何从，深溪与古峰。青荷巢瑞质，绿水返灵踪。
　　钻骨神明应，酬恩感激重。仙翁求一卦，何日脱龙钟。
　　◎卷.20【银结条冠子】徐夤
　　日下征良匠，宫中赠阿娇。瑞莲开二孕，琼缕织千条。
　　蝉翼轻轻结，花纹细细挑。舞时红袖举，纤影透龙绡。
　　◎卷.21【蜀葵】徐夤
　　剑门南面树，移向会仙亭。锦水饶花艳，岷山带叶青。
　　文君惭婉娩，神女让娉婷。烂熳红兼紫，飘香入绣扃。
　　◎卷.22【华清宫】徐夤
　　十二琼楼锁翠微，暮霞遗却六铢衣。桐枯丹穴凤何去，
　　天在鼎湖龙不归。帘影罢添新翡翠，露华犹湿旧珠玑。
　　君王魂断骊山路，且向蓬瀛伴贵妃。
　　◎卷.23【再幸华清宫】徐夤
　　肠断将军改葬归，锦囊香在忆当时。年来却恨相思树，
　　春至不生连理枝。雪女冢头瑶草合，贵妃池里玉莲衰。
　　霓裳旧曲飞霜殿，梦破魂惊绝后期。
　　◎卷.24【喜雨上主人尚书】徐夤
　　天皇攘袂敕神龙，雨我公田兆岁丰。几日淋漓侵暮角，
　　数宵滂沛彻晨钟。细如春雾笼平野，猛似秋风击古松。
　　门下十年耕稼者，坐来偏忆翠微峰。
　　◎卷.25【回文诗二首】徐夤
　　飞书一幅锦文回，恨写深情寄雁来。机上月残香阁掩，
　　树梢烟澹绿窗开。霏霏雨罢歌终曲，漠漠云深酒满杯。
　　归日几人行问卜，徽音想望倚高台。
　　轻帆数点千峰碧，水接云山四望遥。晴日海霞红霭霭，
　　晓天江树绿迢迢。清波石眼泉当槛，小径松门寺对桥。
　　明月钓舟渔浦远，倾山雪浪暗随潮。
　　◎卷.26【不把渔竿】徐夤
　　不把渔竿不灌园，策筇吟绕绿芜村。得争野老眠云乐，
　　倍感闽王与善恩。鸟趁竹风穿静户，鱼吹烟浪喷晴轩。
　　何人买我安贫趣，百万黄金未可论。
　　◎卷.27【古往今来】徐夤
　　古往今来恨莫穷，不如沈醉卧春风。雀儿无角长穿屋，
　　鹦鹉能言却入笼。柳惠岂嫌居下位，朱云直去指三公。
　　闲思郭令长安宅，草没匡墙旧事空。
　　◎卷.28【十里烟笼】徐夤
　　十里烟笼一径分，故人迢递久离群。白云明月皆由我，
　　碧水青山忽赠君。浮世宦名浑似梦，半生勤苦谩为文。
　　北邙坡上青松下，尽是锵金佩玉坟。
　　◎卷.29【偶书】徐夤
　　巧者多为拙者资，良筹第一在乘时。市门逐利终身饱，
　　谷口躬耕尽日饥。琼玖鬻来燕石贵，蓬蒿芳处楚兰衰。
　　高皇冷笑重瞳客，盖世拔山何所为。
　　◎卷.30【润屋】徐夤
　　润屋丰家莫妄求，眼看多是与身雠。百禽罗得皆黄口，
　　四皓山居始白头。玉烁火光争肯变，草芳崎岸不曾秋。
　　朱门粉署何由到，空寄新诗谢列侯。
　　◎卷.31【退居】徐夤
　　鹤性松心合在山，五侯门馆怯趋攀。三年卧病不能免，
　　一日受恩方得还。明月送人沿驿路，白云随马入柴关。
　　笑他范蠡贪婪甚，相罢金多始退闲。
　　◎卷.32【闭门】徐夤
　　闭却闲门卧小窗。更何人与疗膏肓。一生有酒唯知醉，
　　四大无根可预量。骨冷欲针先觉痛，肉顽频灸不成疮。
　　漳滨伏枕文园渴，盗跖纵横似虎狼。
　　◎卷.33【开窗】徐夤
　　闭户开窗寝又兴，三更时节也如冰。长闲便是忘机者，
　　不出真如过夏僧。环堵岂惭蜗作舍，布衣宁假鹤为翎。
　　蔷薇花尽薰风起，绿叶空随满架藤。
　　◎卷.34【灯花】徐夤
　　点蜡烧银却胜栽，九华红艳吐玫瑰。独含冬夜寒光拆，
　　不傍春风暖处开。难见只因能送喜，莫挑唯恐堕成灰。
　　贪膏附热多相误，为报飞蛾罢拂来。
　　◎卷.35【东归出城留别知己】徐夤
　　韦蒙屈指许非才，三载长安共酒杯。欲别未攀杨柳赠，
　　相留拟待牡丹开。寒随御水波光散，暖逐衡阳雁影来。
　　他日因书问衰飒，东溪须访子陵台。
　　◎卷.36【咏怀】徐夤
　　愁花变出白髭须，半世辛勤一事无。道在或期君梦想，
　　贫来争奈鬼揶揄。马卿自愧长婴疾，颜子谁怜不是愚。
　　借取秦宫台上镜，为时开照汉妖狐。
　　◎卷.37【郊村独游】徐夤
　　岁闰堪怜历候迟，出门惟与野云期。惊鱼掷上绿荷芰，
　　栖鸟啄馀红荔枝。末路可能长薄命，修途应合有良时。
　　市头相者休相戏，蹙膝先生半自知。
　　◎卷.38【经故翰林杨左丞池亭】徐夤
　　八角红亭荫绿池，一朝青草盖遗基。蔷薇藤老开花浅，
　　翡翠巢空落羽奇。春榜几深门下客，乐章多取集中诗。
　　平生德义人间诵，身后何劳更立碑。
　　◎卷.39【经故广平员外旧宅】徐夤
　　门巷萧条引涕洟，遗孤三岁著麻衣。绿杨树老垂丝短，
　　翠竹林荒著笋稀。结社僧因秋朔吊，买书船近葬时归。
　　平生欲献匡君策，抱病犹言未息机。
　　◎卷.40【潘丞相旧宅】徐夤
　　绿树垂枝荫四邻，春风还似旧时春。年年燕是雕梁主，
　　处处花随落月尘。七贵竟为长逝客，五侯寻作不归人。
　　秋槐影薄蝉声尽，休谓龙门待化鳞。
　　◎卷.41【门外闲田数亩长有泉源因筑直堤分为两沼】徐夤
　　左右澄漪小槛前，直堤高筑古平川。十分春水双檐影，
　　一片秋空两月悬。前岸好山摇细浪，夹门嘉树合晴烟。
　　坐来暗起江湖思，速问溪翁买钓船。
　　◎卷.42【北园】徐夤
　　北园干叶旋空枝，兰蕙还将众草衰。笼鸟上天犹有待，
　　病龙兴雨岂无期。身闲不厌频来客，年老偏怜最小儿。
　　生事罢求名与利，一窗书策是年支。
　　◎卷.43【溪上要一只白簟扇盖头垂钓去年就节推…遂成拙句】徐夤
　　难求珍箑过炎天，远就金貂乞月圆。直在引风欹角枕，
　　且图遮日上渔船。但令织取无花簟，不用挑为饮露蝉。
　　莫道如今时较晚，也应留得到明年。
　　◎卷.44【招隐】徐夤
　　齿发那能敌岁华，早知休去避尘沙。鬼神只阚高明里，
　　倚伏不干栖隐家。陶景岂全轻组绶，留侯非独爱烟霞。
　　赠君吉语堪铭座，看取朝开暮落花。
　　◎卷.45【忆山中友人】徐夤
　　忆得当年接善邻，苦将闲事强夫君。斗开碧沼分明月，
　　各领青山占白云。近日药方多缮写，旧来诗草半烧焚。
　　金门几欲言西上，惆怅关河正用军。
　　◎卷.46【溪隐】徐夤
　　将名将利已无缘，深隐清溪拟学仙。绝却腥膻胜服药，
　　断除杯酒合延年。蜗牛壳漏宁同舍，榆荚花开不是钱。
　　鸾鹤久从笼槛闭，春风却放纸为鸢。
　　◎卷.47【酒醒】徐夤
　　酒醒欲得适闲情，骑马那胜策杖行。天暖天寒三月暮，
　　溪南溪北两村名。沙澄浅水鱼知钓，花落平田鹤见耕。
　　望断长安故交远，来书未说九河清。
　　◎卷.48【梦断】徐夤
　　梦断纱窗半夜雷，别君花落又花开。渔阳路远书难寄，
　　衡岳山高月不来。玄燕有情穿绣户，灵龟无应祝金杯。
　　人生若得长相对，萤火生烟草化灰。
　　◎卷.49【人事】徐夤
　　人事飘如一炷烟，且须求佛与求仙。丰年甲子春无雨，
　　良夜庚申夏足眠。颜氏岂嫌瓢里饮，孟光非取镜中妍。
　　平生生计何为者，三径苍苔十亩田。
　　◎卷.50【休说】徐夤
　　休说人间有陆沈，一樽闲待月明斟。时来不怕沧溟阔，
　　道大却忧潢潦深。白首钓鱼应是分，青云干禄已无心。
　　梓桐赋罢相如隐，谁为君前永夜吟。
　　◎卷.51【嘉运】徐夤
　　嘉运良时两阻修，钓竿蓑笠乐林丘。家无寸帛浑闲事，
　　身似浮云且自由。庭际鸟啼花旋落，潭心月在水空流。
　　晨炊一箸红银粒，忆著长安索米秋。
　　◎卷.52【绿鬓】徐夤
　　绿鬓先生自出林，孟光同乐野云深。躬耕为食古人操，
　　非织不衣贤者心。眼众岂能分瑞璧，舌多须信烁良金。
　　君看黄阁南迁客，一过泷州绝好音。
　　◎卷.53【骄侈】徐夤
　　骄侈阽危俭素牢，镜中形影岂能逃。石家恃富身还灭，
　　颜子非贫道不遭。蝙蝠亦能知日月，鸾凤那肯啄腥臊。
　　古今人事惟堪醉，好脱霜裘换绿醪。
　　◎卷.54【龙蛰二首】徐夤
　　龙蛰蛇蟠却待伸，和光何惜且同尘。伍员岂是吹箫者，
　　冀缺非同执耒人。神剑触星当变化，良金成器在陶钧。
　　穰侯休忌关东客，张禄先生竟相秦。
　　休说雄才间代生，到头难与运相争。时通有诏征枚乘，
　　世乱无人荐祢衡。逐日莫矜驽马步，司晨谁要牝鸡鸣。
　　中林且作烟霞侣，尘满关河未可行。
　　◎卷.55【逐臭苍蝇】徐夤
　　逐臭苍蝇岂有为，清蝉吟露最高奇。多藏苟得何名富，
　　饱食嗟来未胜饥。穷寂不妨延寿考，贪狂总待算毫厘。
　　首阳山翠千年在，好奠冰壶吊伯夷。
　　◎卷.56【牡丹花二首】徐夤
　　看遍花无胜此花，剪云披雪蘸丹砂。开当青律二三月，
　　破却长安千万家。天纵秾华刳鄙吝，春教妖艳毒豪奢。
　　不随寒令同时放，倍种双松与辟邪。
　　万万花中第一流，浅霞轻染嫩银瓯。能狂绮陌千金子，
　　也惑朱门万户侯。朝日照开携酒看，暮风吹落绕栏收。
　　诗书满架尘埃扑，尽日无人略举头。
　　◎卷.57【尚书座上赋牡丹花得轻字韵其花自越中移植】徐夤
　　流苏凝作瑞华精，仙阁开时丽日晴。霜月冷销银烛焰，
　　宝瓯圆印彩云英。娇含嫩脸春妆薄，红蘸香绡艳色轻。
　　早晚有人天上去，寄他将赠董双成。
　　◎卷.58【依韵和尚书再赠牡丹花】徐夤
　　烂银基地薄红妆，羞杀千花百卉芳。紫陌昔曾游寺看，
　　朱门今在绕栏望。龙分夜雨资娇态，天与春风发好香。
　　多著黄金何处买，轻桡挑过镜湖光。
　　◎卷.59【郡庭惜牡丹】徐夤
　　肠断东风落牡丹，为祥为瑞久留难。青春不驻堪垂泪，
　　红艳已空犹倚栏。积藓下销香蕊尽，晴阳高照露华干。
　　明年万叶千枝长，倍发芳菲借客看。
　　◎卷.60【追和白舍人咏白牡丹】徐夤
　　蓓蕾抽开素练囊，琼葩薰出白龙香。裁分楚女朝云片，
　　剪破姮娥夜月光。雪句岂须征柳絮，粉腮应恨帖梅妆。
　　槛边几笑东篱菊，冷折金风待降霜。
　　◎卷.61【忆牡丹】徐夤
　　绿树多和雪霰栽，长安一别十年来。王侯买得价偏重，
　　桃李落残花始开。宋玉邻边腮正嫩，文君机上锦初裁。
　　沧洲春暮空肠断，画看犹将劝酒杯。
　　◎卷.62【惜牡丹】徐夤
　　今日狂风揭锦筵，预愁吹落夕阳天。闲看红艳只须醉，
　　谩惜黄金岂是贤。南国好偷夸粉黛，汉宫宜摘赠神仙。
　　良时虽作莺花主，白马王孙恰少年。
　　◎卷.63【览柳浑汀洲采白蘋之什，因成一章】徐夤
　　采尽汀蘋恨别离，鸳鸯鸂鶒总双飞。月明南浦梦初断，
　　花落洞庭人未归。天远有书随驿使，夜长无烛照寒机。
　　年来泣泪知多少，重叠成痕在绣衣。
　　◎卷.64【司直巡官无诸移到玫瑰花】徐夤
　　芳菲移自越王台，最似蔷薇好并栽。秾艳尽怜胜彩绘，
　　嘉名谁赠作玫瑰。春藏锦绣风吹拆，天染琼瑶日照开。
　　为报朱衣早邀客，莫教零落委苍苔。
　　◎卷.65【梅花】徐夤
　　琼瑶初绽岭头葩，蕊粉新妆姹女家。举世更谁怜洁白，
　　痴心皆尽爱繁华。玄冥借与三冬景，谢氏输他六出花。
　　结实和羹知有日，肯随羌笛落天涯。
　　◎卷.66【荔枝二首】徐夤
　　朱弹星丸粲日光，绿琼枝散小香囊。龙绡壳绽红纹粟，
　　鱼目珠涵白膜浆。梅熟已过南岭雨，橘酸空待洞庭霜。
　　蛮山蹋晓和烟摘，拜捧金盘奉越王。
　　日日熏风卷瘴烟，南园珍果荔枝先。灵鸦啄破琼津滴，
　　宝器盛来蚌腹圆。锦里只闻销醉客，蕊宫惟合赠神仙。
　　何人刺出猩猩血，深染罗纹遍壳鲜。
　　◎卷.67【菊花】徐夤
　　桓景登高事可寻，黄花开处绿畦深。消灾辟恶君须采，
　　冷露寒霜我自禁。篱物早荣还早谢，涧松同德复同心。
　　陶公岂是居贫者，剩有东篱万朵金。
　　◎卷.68【画松】徐夤
　　涧底阴森验笔精，笔闲开展觉神清。曾当月照还无影，
　　若许风吹合有声。枝偃只应玄鹤识，根深且与茯苓生。
　　天台道士频来见，说似株株倚赤城。
　　◎卷.69【草木】徐夤
　　草木无情亦可嗟，重开明镜照无涯。菊英空折罗含宅，
　　榆荚不生原宪家。天命岂凭医药石，世途还要辟虫沙。
　　仙翁乞取金盘露，洗却苍苍两鬓华。
　　◎卷.70【松】徐夤
　　涧底青松不染尘，未逢良匠竞谁分。龙盘劲节岩前见，
　　鹤唳翠梢天上闻。大厦可营谁择木，女萝相附欲凌云。
　　皇王自有增封日，修竹徒劳号此君。
　　◎卷.71【竹】徐夤
　　翠染琅玕粉渐开，东南移得会稽栽。游丝挂处渔竿去，
　　绿水夹时龙影来。风触有声含六律，露沾如洗绝浮埃。
　　王猷旧宅无人到，抱却清阴盖绿苔。
　　◎卷.72【尚书打球，小骢步骤最奇，因有所赠】徐夤
　　善价千金未可论，燕王新寄小龙孙。逐将白日驰青汉，
　　衔得流星入画门。步骤最能随手转，性灵多恐会人言。
　　桃花雪点多虽贵，全假当场一顾恩。
　　◎卷.73【尚书惠蜡面茶】徐夤
　　武夷春暖月初圆，采摘新芽献地仙。飞鹊印成香蜡片，
　　啼猿溪走木兰船。金槽和碾沈香末，冰碗轻涵翠缕烟。
　　分赠恩深知最异，晚铛宜煮北山泉。
　　◎卷.74【劝酒】徐夤
　　休向尊前诉羽觥，百壶清酌与君倾。身同绿树年年老，
　　事比红尘日日生。六国英雄徒反覆，九原松柏甚分明。
　　醉乡路与乾坤隔，岂信人间有利名。
　　◎卷.75【断酒】徐夤
　　因论沈湎觉前非，便碎金罍与羽卮。采茗早驰三蜀使，
　　看花甘负五侯期。窗间近火刘伶传，坐右新铭管仲辞。
　　此事十年前已说，匡庐山下老僧知。
　　◎卷.76【忆旧山】徐夤
　　涧竹岩云有旧期，二年频长鬓边丝。游鱼不爱金杯水，
　　栖鸟敢求琼树枝。陶景恋深松桧影，留侯抛却帝王师。
　　龙争虎攫皆闲事，数叠山光在梦思。


第七百零九卷
　　◎卷.1【西华】徐夤
　　五千仞有馀神秀，一一排云上泬。叠嶂出关分二陕，
　　残冈过水作中条。巨灵庙破生春草，毛女峰高入绛霄。
　　拜祝金天乞阴德，为民求主降神尧。
　　◎卷.2【岚似屏风】徐夤
　　岚似屏风草似茵，草边时脍锦花鳞。山中宰相陶弘景，
　　谷口耕夫郑子真。宦达到头思野逸，才多未必笑清贫。
　　君看东洛平泉宅，只有年年百卉春。
　　◎卷.3【忆潼关】徐夤
　　洞壑双扉入到初，似从深阱睹高墟。天开白日临军国，
　　山夹黄河护帝居。隋炀远游宜不反，奉春长策竟何如。
　　须知皇汉能扃鐍，延得年过四百馀。
　　◎卷.4【忆潼关早行】徐夤
　　行客起看仙掌月，落星斜照浊河泥。故山远处高飞雁，
　　去马鸣时先早鸡。关柳不知谁氏种，岳碑犹见圣君题。
　　刍荛十轴僮三尺，岂谓青云便有梯。
　　◎卷.5【鸿门（旧本作失题）】徐夤
　　耨月耕烟水国春，薄徒应笑作农人。皇王尚法三推礼，
　　白社宁忘四体勤。雨洒蓑衣芳草暗，鸟啼云树小村贫。
　　犹胜堕力求飧者，五斗低腰走世尘。
　　◎卷.6【忆长安行】徐夤
　　旧历关中忆废兴，僭奢须戒俭须凭。火光只是烧秦冢，
　　贼眼何曾视灞陵。钟鼓煎催人自急，侯王更换恨难胜。
　　不如坐钓清溪月，心共寒潭一片澄。
　　◎卷.7【忆长安上省年】徐夤
　　忽忆关中逐计车，历坊骑马信空虚。三秋病起见新雁，
　　八月夜长思旧居。宗伯帐前曾献赋，相君门下再投书。
　　如今说著犹堪泣，两宿都堂过岁除。
　　◎卷.8【长安述怀】徐夤
　　黄河冰合尚来游，知命知时肯躁求。词赋有名堪自负，
　　春风落第不曾羞。风尘色里凋双鬓，鼙鼓声中历几州。
　　十载公卿早言屈，何须课夏更冥搜。
　　◎卷.9【长安即事三首】徐夤
　　抛掷清溪旧钓钩，长安寒暑再环周。便随莺羽三春化，
　　只说蝉声一度愁。扫雪自怜窗纸照，上天宁愧海槎流。
　　明时则待金门诏，肯羡班超万户侯。
　　无酒穷愁结自舒，饮河求满不求馀。身登霄汉平时第，
　　家得干戈定后书。富贵敢期苏季子，清贫方见马相如。
　　明时用即匡君去，不用何妨却钓鱼。
　　拖紫腰金不要论，便堪归隐白云村。更无名籍强金榜，
　　岂有花枝胜杏园。绮席促时皆国器，羽觥飞处尽王孙。
　　高眠亦是前贤事，争报春闱莫大恩。
　　◎卷.10【东京次新安道中】徐夤
　　贼去兵来岁月长，野蒿空满坏墙匡。旋从古辙成深谷，
　　几见金舆过上阳。洛水送年催代谢，嵩山擎日拂穹苍。
　　殊时异世为儒者，不见文皇与武皇。
　　◎卷.11【山阴故事】徐夤
　　坦腹夫君不可逢，千年犹在播英风。红鹅化鹤青天远，
　　彩笔成龙绿水空。爱竹只应怜直节，书裙多是为奇童。
　　吹笙缑岭登山后，东注清流岂有穷。
　　◎卷.12【温陵即事】徐夤
　　早年师友教为文，卖却鱼舟网典坟。国有安危期日谏，
　　家无担石暂从军。非才岂合攀丹桂，多病犹堪伴白云。
　　争得千钟季孙粟，沧洲归与故人分。
　　◎卷.13【温陵残腊书怀寄崔尚书】徐夤
　　济川无楫拟何为，三杰还从汉祖推。心学庭槐空发火，
　　鬓同门柳即垂丝。中兴未遇先怀策，除夜相催也课诗。
　　江上年年接君子，一杯春酒一枰棋。
　　◎卷.14【义通里寓居即事】徐夤
　　家住寒梅翠岭东，长安时节咏途穷。牡丹窠小春馀雨，
　　杨柳丝疏夏足风。愁鬓已还年纪白，衰容宁藉酒杯红。
　　长卿甚有凌云作，谁与清吟绕帝宫。
　　◎卷.15【上阳宫词】徐夤
　　点点苔钱上玉墀，日斜空望六龙西。妆台尘暗青鸾掩，
　　宫树月明黄鸟啼。庭草可怜分雨露，君恩深恨隔云泥。
　　银蟾借与金波路，得入重轮伴羿妻。
　　◎卷.16【西寨寓居】徐夤
　　闲读南华对酒杯，醉携筇竹画苍苔。豪门有利人争去，
　　陋巷无权客不来。解报可能医病雀，重燃谁肯照寒灰。
　　严陵万古清风在，好棹东溪咏钓台。
　　功智争驰淡薄空，犹怀忠信拟何从。鸱鸢啄腐疑雏凤，
　　神鬼欺贫笑伯龙。烈日不融双鬓雪，病身全仰竹枝筇。
　　崇侯入辅严陵退，堪忆啼猿万仞峰。
　　◎卷.17【题福州天王阁】徐夤
　　绝境宜栖独角仙，金张到此亦忘还。三门里面千层阁，
　　万井中心一朵山。江拗碧湾盘洞府，石排青壁护禅关。
　　有时海上看明月，辗出冰轮叠浪间。
　　◎卷.18【忆荐福寺南院】徐夤
　　忆昔长安落第春，佛宫南院独游频。灯前不动惟金像，
　　壁上曾题尽古人。鶗鴂声中双阙雨，牡丹花际六街尘。
　　啼猿溪上将归去，合问升平诣秉钧。
　　◎卷.19【塔院小屋，四壁皆是卿相题名，因成四韵】徐夤
　　雁塔搀空映九衢，每看华宇每踟蹰。题名尽是台衡迹，
　　满壁堪为宰辅图。鸾凤岂巢荆棘树，虬龙多蛰帝王都。
　　谁知远客思归梦，夜夜无船自过湖。
　　◎卷.20【题名琉璃院（今改名景祥院）】徐夤
　　一条溪绕翠岩隈，行脚僧言胜五台。农罢树阴黄犊卧，
　　斋时山下白衣来。松因往日门人种，路是前生长老开。
　　三卷贝多金粟语，可能长诵免轮回。
　　◎卷.21【寺中偶题】徐夤
　　听话金仙眉相毫，每来皆得解尘劳。鹤栖云路看方贵，
　　僧倚松门见始高。名利罢烧心内火，雪霜偏垢鬓边毛。
　　银蟾未出金乌在，更上层楼眺海涛。
　　◎卷.22【山寺寓居】徐夤
　　高卧东林最上方，水声山翠剔愁肠。白云送雨笼僧阁，
　　黄叶随风入客堂。终去四明成大道，暂从双鬓许秋霜。
　　披缁学佛应无分，鹤氅谈空亦不妨。
　　◎卷.23【寄僧寓题】徐夤
　　佛顶抄经忆惠休，众人皆谓我悠悠。浮生真个醉中梦，
　　闲事莫添身外愁。百岁付于花暗落，四时随却水奔流。
　　安眠静笑思何报，日夜焚修祝郡侯。
　　◎卷.24【游灵隐天竺二寺】徐夤
　　丹井冷泉虚易到，两山真界实难名。石和云雾莲华气，
　　月过楼台桂子清。腾踏回桥巡像设，罗穿曲洞出龙城。
　　更怜童子呼猿去，飒飒萧萧下树行。
　　◎卷.25【醉题邑宰南塘屋壁】徐夤
　　万古清淮照远天，黄河浊浪不相关。县留东道三千客，
　　宅锁南塘一片山。草色净经秋雨绿，烧痕寒入晓窗斑。
　　闽王美锦求贤制，未许陶公解印还。
　　◎卷.26【题泗洲塔】徐夤
　　十年前事已悠哉，旋被钟声早暮催。明月似师生又没，
　　白云如客去还来。烟笼瑞阁僧经静，风打虚窗佛幌开。
　　惟有南边山色在，重重依旧上高台。
　　◎卷.27【东归题屋壁】徐夤
　　尘埃归去五湖东，还是衡门一亩宫。旧业旋从征赋失，
　　故人多逐乱离空。因悲尽室如悬罄，却拟携家学转蓬。
　　见说武王天上梦，无情曾与傅岩通。
　　◎卷.28【寓题】徐夤
　　酒壶棋局似闲人，竹笏蓝衫老此身。托客买书重得卷，
　　爱山移宅近为邻。鸣蛩阁上风吹病，落叶庭中月照贫。
　　见说天池波浪阔，也应涓滴溅穷鳞。
　　◎卷.29【偶题】徐夤
　　闲补亡书见废兴，偶然前古也填膺。秦宫犹自拜张禄，
　　楚幕不知留范增。大道岂全关历数，雄图强半属贤能。
　　燕台财力知多少，谁筑黄金到九层。
　　◎卷.30【寓题述怀】徐夤
　　大道真风早晚还，妖讹成俗污乾坤。宣尼既没苏张起，
　　凤鸟不来鸡雀喧。刍少可能供骥子，草多谁复访兰荪。
　　尧廷忘却征元凯，天阙重关十二门。
　　◎卷.31【将入城灵口道中作】徐夤
　　路上长安惟咫尺，灞陵西望接秦源。依稀日下分天阙，
　　隐映云边是国门。锦袖臂鹰河北客，青桑鸣雉渭南村。
　　高风九万程途近，与报沧洲欲化鲲。
　　◎卷.32【新屋】徐夤
　　耳顺何为土木勤，叔孙墙屋有前闻。纵然一世如红叶，
　　犹得十年吟白云。性逸且图称野客，才难非敢傲明君。
　　清甜数尺沙泉井，平与邻家昼夜分。
　　◎卷.33【新葺茆堂】徐夤
　　剪竹诛茆就水滨，静中还得保天真。只闻神鬼害盈满，
　　不见古今争贱贫。树影便为廊庑屋，草香权当绮罗茵。
　　阶前一片泓澄水，借与汀禽活紫鳞。
　　耨水耕山息故林，壮图嘉话负前心。素丝鬓上分愁色，
　　络纬床头和苦吟。笔研不才当付火，方书多诳罢烧金。
　　同年二十八君子，游楚游秦断好音。
　　◎卷.34【茆亭】徐夤
　　鸳瓦虹梁计已疏，织茅编竹称贫居。剪平恰似山僧笠，
　　扫静真同道者庐。秋晚卷帘看过雁，月明凭槛数跳鱼。
　　重门公子应相笑，四壁风霜老读书。
　　◎卷.35【客厅】徐夤
　　移却松筠致客堂，净泥环堵贮荷香。衡茅只要免风雨，
　　藻棁不须高栋梁。丰蔀仲尼明演易，作歌五子恨雕墙。
　　燕台汉阁王侯事，青史千年播耿光。
　　◎卷.36【咏写真】徐夤
　　写得衰容似十全，闲开僧舍静时悬。瘦于南国从军日，
　　老却东堂射策年。潭底看身宁有异，镜中引影更无偏。
　　借将前辈真仪比，未愧金銮李谪仙。
　　◎卷.37【放榜日】徐夤
　　喧喧车马欲朝天，人探东堂榜已悬。万里便随金鸑鷟，
　　三台仍借玉连钱。花浮酒影彤霞烂，日照衫光瑞色鲜。
　　十二街前楼阁上，卷帘谁不看神仙。
　　◎卷.38【曲江宴日呈诸同年】徐夤
　　鹪鹩惊与凤凰同，忽向中兴遇至公。金榜连名升碧落，
　　紫花封敕出琼宫。天知惜日迟迟暮，春为催花旋旋红。
　　好是慈恩题了望，白云飞尽塔连空。
　　◎卷.39【渤海宾贡高元固先辈闽中相访云本国人…屏障因而有赠】徐夤
　　折桂何年下月中，闽山来问我雕虫。肯销金翠书屏上，
　　谁把刍荛过日东。郯子昔时遭孔圣，繇余往代讽秦宫。
　　嗟嗟大国金门士，几个人能振素风。
　　◎卷.40【偶吟】徐夤
　　千卷长书万首诗，朝蒸藜藿暮烹葵。清时名立难皆我，
　　晚岁途穷亦问谁。碧岸钓归惟独笑，青山耕遍亦何为。
　　寻常抖擞怀中策，可便降他两鬓丝。
　　◎卷.41【赠表弟黄校书辂（昔居临溪今居近市入市五里）】徐夤
　　产破身穷为学儒，我家诸表爱诗书。严陵虽说临溪隐，
　　晏子还闻近市居。佳句丽偷红菡萏，吟窗冷落白蟾蜍。
　　闲来共话无生理，今古悠悠事总虚。
　　◎卷.42【辇下赠屯田何员外】徐夤
　　封章频得帝咨嗟，报国唯将直破邪。身到西山书几达，
　　官登南省鬓初华。厨非寒食还无火，菊待重阳拟泛茶。
　　内翰好才兼好古，秋来应数到君家。
　　◎卷.43【赠月君】徐夤
　　出水莲花比性灵，三生尘梦一时醒。神传尊胜陀罗咒，
　　佛授金刚般若经。懿德好书添女诫，素容堪画上银屏。
　　鸣梭轧轧纤纤手，窗户流光织女星。
　　◎卷.44【赠垂光同年】徐夤
　　丹桂攀来十七春，如今始见茜袍新。须知红杏园中客，
　　终作金銮殿里臣。逸少家风惟笔札，玄成世业是陶钧。
　　他时黄阁朝元处，莫忘同年射策人。
　　◎卷.45【赠杨著】徐夤
　　藻丽荧煌冠士林，白华荣养有曾参。十年去里荆门改，
　　八岁能诗相座吟。李广不侯身渐老，子山操赋恨何深。
　　钓鱼台上频相访，共说长安泪满襟。
　　◎卷.46【赠黄校书先辈璞闲居】徐夤
　　驭得骊龙第四珠，退依僧寺卜贫居。青山入眼不干禄，
　　白发满头犹著书。东涧野香添碧沼，南园夜雨长秋蔬。
　　月明扫石吟诗坐，讳却全无儋石储。
　　◎卷.47【尚书荣拜恩命夤疾中辄课恶诗二首以申攀赞】徐夤
　　明公家凿凤凰池，弱冠封侯四海推。富贵有期天授早，
　　关河多难敕来迟。昴星人杰当王佐，黄石仙翁识帝师。
　　昨日诏书犹漏缺，未言商也最能诗。
　　东郊迎入紫泥封，此日天仙下九重。三五月明临阚泽，
　　百千人众看王恭。旗傍绿树遥分影，马蹋浮云不见踪。
　　借问乘轺何处客，相庭雄幕卷芙蓉。
　　◎卷.48【府主仆射王抟生日（昭宗光化三年己未八月献）】徐夤
　　熊罴先兆庆垂休，天地氤氲瑞气浮。李树影笼周柱史，
　　昴星光照汉酂侯。数钟龟鹤千年算，律正乾坤八月秋。
　　勋业定应归鼎鼐，生灵岂独化东瓯。
　　◎卷.49【献内翰杨侍郎】徐夤
　　窗开青琐见瑶台，冷拂星辰逼上台。丹凤诏成中使取，
　　白龙香近圣君来。欲言温署三缄口，闲赋宫词八斗才。
　　莫拟吟云避荣贵，庙堂玉铉待盐梅。
　　◎卷.50【送刘常侍】徐夤
　　怀君何计更留连，忍送文星上碧天。杜预注通三十卷，
　　汉皇枝绍几千年。言端信义如明月，笔下篇章似涌泉。
　　他日有书随雁足，东溪无令访渔船。
　　◎卷.51【送卢拾遗归华山】徐夤
　　紫殿谏多防佞口，清秋假满别明君。惟忧急诏归青琐，
　　不得经时卧白云。千载茯苓携鹤劚，一峰仙掌与僧分。
　　门前旧客期相荐，犹望飞书及主文。
　　◎卷.52【春末送陈先辈之清源】徐夤
　　贫中惟是长年华，每羡君行自叹嗟。归日捧持明月宝，
　　去时期刻刺桐花。春风避酒多游寺，晓骑听鸡早入衙。
　　千乘侯王若相问，飞书与报白云家。
　　◎卷.53【上卢三拾遗以言见黜】徐夤
　　骨鲠如君道尚存，近来人事不须论。疾危必厌神明药，
　　心惑多嫌正直言。冷眼静看真好笑，倾怀与说却为冤。
　　因思周庙当时诫，金口三缄示后昆。
　　◎卷.54【送王校书往清源】徐夤
　　南国贤侯待德风，长途仍借九花骢。清歌早贯骊龙颔，
　　丹桂曾攀玉兔宫。杨柳堤边梅雨熟，鹧鸪声里麦田空。
　　吟诗台上如相问，与说蟠溪直钓翁。
　　◎卷.55【岳州端午日送人游郴连】徐夤
　　五月巴陵值积阴，送君千里客于郴。北风吹雨黄梅落，
　　西日过湖青草深。竞渡岸傍人挂锦，采芳城上女遗簪。
　　九嶷云阔苍梧暗，与说重华旧德音。
　　◎卷.56【贺清源太保王延彬】徐夤
　　蕊珠宫里谪神仙，八载温陵万户闲。心地阔于云梦泽，
　　官资高却太行山。姜牙兆寄熊罴内，陶侃文成掌握间。
　　应笑清溪旧门吏，年年扶病掩柴关。
　　武荣江畔荫祥云，宠拜天人庆郡人。五色鹤绫花上敕，
　　九霄龙尾道边臣。英雄达处谁言命，富贵来时自逼身。
　　更待春风飞吉语，紫泥分付与陶钧。
　　◎卷.57【病中春日即事寄主人尚书二首】徐夤
　　身比秋荷觉渐枯，致君经国堕前图。层冰照日犹能暖，
　　病骨逢春却未苏。镜里白须撏又长，枝头黄鸟静还呼。
　　庾楼恩化通神圣，何计能教掷得卢。
　　风拍衰肌久未蠲，破窗频见月团圆。更无旧日同人问，
　　只有多情太守怜。腊内送将三折股，岁阴分与五铢钱。
　　玄穹若假年龄在，愿捧铜盘为国贤。
　　◎卷.58【寄华山司空侍郎二首】徐夤
　　金阙争权竞献功，独逃征诏卧三峰。鸡群未必容于鹤，
　　蛛网何繇捕得龙。清论尽应书国史，静筹皆可息边烽。
　　风霜落满千林木，不近青青涧底松。
　　非云非鹤不从容，谁敢轻量傲世踪。紫殿几征王佐业，
　　青山未拆诏书封。闲吟每待秋空月，早起长先野寺钟。
　　前古负材多为国，满怀经济欲何从。
　　◎卷.59【寄卢端公同年仁炯，时迁都洛阳，新立幼主】徐夤
　　上阳宫阙翠华归，百辟伤心序汉仪。昆岳有炎琼玉碎，
　　洛川无竹凤凰饥。须簪白笔匡明主，莫许黄tU博少师。
　　惆怅宸居远于日，长吁空摘鬓边丝。
　　◎卷.60【寄天台陈希畋】徐夤
　　阴山冰冻尝迎夏，蛰户云雷只待春。吕望岂嫌垂钓老，
　　西施不恨浣纱贫。坐为羽猎车中相，飞作君王掌上身。
　　拍手相思惟大笑，我曹宁比等闲人。
　　◎卷.61【寄两浙罗书记】徐夤
　　进即湮沈退却升，钱塘风月过金陵。鸿才入贡无人换，
　　白首从军有诏征。博簿集成时辈骂，谗书编就薄徒憎。
　　怜君道在名长在，不到慈恩最上层。
　　◎卷.62【邑宰相访，翼日有寄】徐夤
　　渊明深念郄诜贫，踏破莓苔看甑尘。碧沼共攀红菡萏，
　　金鞍不卸紫麒麟。残阳妒害催归客，薄酒甘尝罚主人。
　　夜半梦醒追复想，欲长攀接有何因。
　　◎卷.63【白酒两瓶送崔侍御】徐夤
　　雪化霜融好泼醅，满壶冰冻向春开。求从白石洞中得，
　　携向百花岩畔来。几夕露珠寒贝齿，一泓银水冷琼杯。
　　湖边送与崔夫子，谁见嵇山尽日颓。
　　◎卷.64【依韵酬常循州】徐夤
　　早年花县拜潘郎，寻忝飞鸣出桂堂。日走登天长似箭，
　　人同红树岂经霜。帆分南浦知离别，驾在东州更可伤。
　　公论一麾将塞诏，且随征令过潇湘。
　　◎卷.65【谢主人惠绿酒白鱼】徐夤
　　早起雀声送喜频，白鱼芳酒寄来珍。馨香乍揭春风瓮，
　　拨剌初辞夜雨津。樽阔最宜澄桂液，网疏殊未损霜鳞。
　　不曾垂钓兼亲酝，堪愧金台醉饱身。


第七百一十卷
　　◎卷.1【蜀】徐夤
　　虽倚关张敌万夫，岂胜恩信作良图。能均汉祚三分业，
　　不负荆州六尺孤。绿水有鱼贤已得，青桑如盖瑞先符。
　　君王幸是中山后，建国如何号蜀都。
　　◎卷.2【魏】徐夤
　　伐罪书勋令不常，争教为帝与为王。十年小怨诛桓邵，
　　一檄深雠怨孔璋。在井蛰龙如屈伏，食槽骄马忽腾骧。
　　奸雄事过分明见，英识空怀许子将。
　　◎卷.3【吴】徐夤
　　一主参差六十年，父兄犹庆授孙权。不迎曹操真长策，
　　终谢张昭见硕贤。建业龙盘虽可贵，武昌鱼味亦何偏。
　　秦嬴谩作东游计，紫气黄旗岂偶然。
　　◎卷.4【两晋】徐夤
　　三世深谋启帝基，可怜孀妇与孤儿。罪归成济皇天恨，
　　戈犯明君万古悲。巴蜀削平轻似纸，勾吴吞却美如饴。
　　谁知高鼻能知数，竞向中原簸战旗。
　　◎卷.5【宋二首】徐夤
　　天爵休将儋石论，一身恭俭万邦尊。赌将金带惊寰海，
　　留得耕衣诫子孙。缔构不应饶汉祖，奸雄何足数王敦。
　　草中求活非吾事，岂啻横身向庙门。
　　百万人甘一掷输，玄穹惟与道相符。岂知紫殿新天子，
　　只是丹徒旧啬夫。五色龙章身早见，六终鸿业数难逾。
　　三年未得分明梦，却为兰陵起霸图。
　　◎卷.6【陈】徐夤
　　三惑昏昏中紫宸，万机抛却醉临春。书中不礼隋文帝，
　　井底常携张贵嫔。玉树歌声移入哭，金陵天子化为臣。
　　兵戈半渡前江水，狎客犹闻争酒巡。
　　◎卷.7【读史】徐夤
　　亚父凄凉别楚营，天留三杰翼龙争。高才无主不能用，
　　直道有时方始平。喜愠子文何颖悟，卷藏蘧瑗甚分明。
　　须知饮啄繇天命，休问黄河早晚清。
　　◎卷.8【汉宫新宠】徐夤
　　位在嫔妃最上头，笑他长信女悲秋。日中月满可能久，
　　花落色衰殊未忧。公主镜中争翠羽，君王袖底夺金钩。
　　妾家兄弟知多少，恰要同时拜列侯。
　　◎卷.9【开元即事】徐夤
　　曲江真宰国中讹，寻奏渔阳忽荷戈。堂上有兵天不用，
　　幄中无策印空多。尘惊骑透潼关锁，云护龙游渭水波。
　　未必蛾眉能破国，千秋休恨马嵬坡。
　　◎卷.10【李翰林】徐夤
　　谪下三清列八仙，获调羹鼎侍龙颜。吟开锁闼窥天近，
　　醉卧金銮待诏闲。旧隐不归刘备国，旅魂长寄谢公山。
　　遗编往简应飞去，散入祥云瑞日间。
　　◎卷.11【闻长安庚子岁事】徐夤
　　羽檄交驰触冕旒，函关飞入铁兜鍪。皇王去国未为恨，
　　寰海失君方是忧。五色大云凝蜀郡，几般妖气扑神州。
　　唐尧纵禅乾坤位，不是重华莫谩求。
　　◎卷.12【公子行】徐夤
　　十五辕门学控弦，六街骑马去如烟。金多倍著牡丹价，
　　发白未知章甫贤。有耳不闻经国事，拜官方买谢恩笺。
　　相如谩说凌云赋，四壁何曾有一钱。
　　◎卷.13【依韵赠严司直】徐夤
　　曾转双蓬到玉京，宣尼恩奏乐卿名。歌残白石扣牛角，
　　赋换黄金爱马卿。沧海二隅身渐老，太行千叠路难行。
　　夫君才大官何小，堪恨人间事不平。
　　◎卷.14【伤前翰林杨左丞】徐夤
　　飞上鳌头侍玉皇，三台遗耀换馀光。人间搦管穷苍颉，
　　地上修文待卜商。真魄肯随金石化，真风留伴蕙兰香。
　　皇天未启升平运，不使伊皋相禹汤。
　　◎卷.15【日月无情】徐夤
　　日月无情也有情，朝升夕没照均平。虽催前代英雄死，
　　还促后来贤圣生。三尺灵乌金借耀，一轮飞镜水饶清。
　　凭谁筑断东溟路，龙影蝉光免运行。
　　◎卷.16【新月】徐夤
　　云际婵娟出又藏，美人肠断拜金方。姮娥一只眉先扫，
　　织女三分镜未光。珠箔寄钩悬杳霭，白龙遗爪印穹苍。
　　更期十五圆明夜，与破阴霾照八荒。
　　◎卷.17【和尚书咏烟】徐夤
　　无根无蒂结还融，曾触岚光彻底空。不散几知离毕雨，
　　欲飞须待落花风。玲珑薄展蛟绡片，幂历轻含凤竹丛。
　　琼什捧来思旧隐，扑窗穿户晓溟濛。
　　◎卷.18【宫莺】徐夤
　　领得春光在帝家，早从深谷出烟霞。闲栖仙禁日边柳，
　　饥啄御园天上花。睍睆只宜陪阁凤，间关多是问宫娃。
　　可怜鹦鹉矜言语，长闭雕笼岁月赊。
　　◎卷.19【鬓发】徐夤
　　鬓添华发数茎新，罗雀门前绝故人。减食为缘疏五味，
　　不眠非是守庚申。深园竹绿齐抽笋，古木蛇青自脱鳞。
　　天地有炉长铸物，浊泥遗块待陶钧。
　　◎卷.20【春入鲤湖】徐夤
　　到来峭壁白云齐，载酒春游渡九溪。铁嶂有楼霾欲堕，
　　石门无锁路还迷。湖头鲤去轰雷在，树杪猿啼落日低。
　　回首浮生真幻梦，何如斯地傍幽栖。
　　◎卷.21【双鹭】徐夤
　　双鹭雕笼昨夜开，月明飞出立庭隈。但教绿水池塘在，
　　自有碧天鸿雁来。清韵叫霜归岛树，素翎遗雪落渔台。
　　何人为我追寻得，重劝溪翁酒一杯。
　　◎卷.22【鹧鸪】徐夤
　　绣仆梅兼羽翼全，楚鸡非瑞莫争先。啼归明月落边树，
　　飞入百花深处烟。避烧几曾遗远岫，引雏时见饮晴川。
　　荔枝初熟无人际，啄破红苞坠野田。
　　◎卷.23【鹰】徐夤
　　害物伤生性岂驯，且宜笼罩待知人。惟擒燕雀啖腥血，
　　却笑鸾皇啄翠筠。狡兔穴多非尔识，鸣鸠脰短罚君身。
　　豪门不读诗书者，走马平原放玩频。
　　◎卷.24【蝴蝶二首】徐夤
　　缥缈青虫脱壳微，不堪烟重雨霏霏。一枝秾艳留教住，
　　几处春风借与飞。防患每忧鸡雀口，怜香偏绕绮罗衣。
　　无情岂解关魂梦，莫信庄周说是非。
　　拂绿穿红丽日长，一生心事住春光。最嫌神女来行雨，
　　爱伴西施去采香。风定只应攒蕊粉，夜寒长是宿花房。
　　鸣蝉性分殊迂阔，空解三秋噪夕阳。
　　◎卷.25【郡侯坐上观琉璃瓶中游鱼】徐夤
　　宝器一泓银汉水，锦鳞才动即先知。似涵明月波宁隔，
　　欲上轻冰律未移。薄雾罩来分咫尺，碧绡笼处较毫厘。
　　文翁未得沈香饵，拟置金盘召左慈。
　　◎卷.26【剪刀】徐夤
　　宝持多用绣为囊，双日交加两鬓霜。金匣掠平花翡翠，
　　绿窗裁破锦鸳鸯。初栽连理枝犹短，误绾同心带不长。
　　欲制缊袍先把看，质非纨绮愧铦铓。
　　◎卷.27【纸被】徐夤
　　文采鸳鸯罢合欢，细柔轻缀好鱼笺。一床明月盖归梦，
　　数尺白云笼冷眠。披对劲风温胜酒，拥听寒雨暖于绵。
　　赤眉豪客见皆笑，却问儒生直几钱。
　　◎卷.28【纸帐】徐夤
　　几笑文园四壁空，避寒深入剡藤中。误悬谢守澄江练，
　　自宿嫦娥白兔宫。几叠玉山开洞壑，半岩春雾结房栊。
　　针罗截锦饶君侈，争及蒙茸暖避风。
　　◎卷.29【贡馀秘色茶盏】徐夤
　　捩翠融青瑞色新，陶成先得贡吾君。功剜明月染春水，
　　轻旋薄冰盛绿云。古镜破苔当席上，嫩荷涵露别江濆。
　　中山竹叶醅初发，多病那堪中十分。
　　◎卷.30【笋鞭】徐夤
　　筇竹岩边剔翠苔，锦江波冷洗琼瑰。累累节转苍龙骨，
　　寸寸珠联巨蚌胎。须向广场驱驵骏，莫从闲处挞驽骀。
　　宁同晋帝环营日，抛赚中途后骑来。
　　◎卷.31【咏帘】徐夤
　　素节轻盈珠影匀，何人巧思间成文。闲垂别殿风应度，
　　半掩行宫麝欲薰。绣户远笼寒焰重，玉楼高挂曙光分。
　　无情几恨黄昏月，才到如钩便堕云。
　　◎卷.32【咏灯】徐夤
　　分影由来恨不同，绿窗孤馆两何穷。荧煌短焰长疑暗，
　　零落残花旋委空。几处隔帘愁夜雨，谁家当户怯秋风。
　　莫言明灭无多事，曾比人生一世中。
　　◎卷.33【咏扇】徐夤
　　为发凉飙满玉堂，每亲襟袖便难忘。霜浓雪暗知何在，
　　道契时来忽自扬。曾伴一樽临小槛，几遮残日过回廊。
　　汉宫如有秋风起，谁信班姬泪数行。
　　◎卷.34【咏笔二首】徐夤
　　秦代将军欲建功，截龙搜兔助英雄。用多谁念毛皆拔，
　　抛却更嫌心不中。史氏只应归道直，江淹何独偶灵通。
　　班超握管不成事，投掷翻从万里戎。
　　君子三归擅一名，秋毫虽细握非轻。军书羽檄教谁录，
　　帝命王言待我成。势健岂饶淝水阵，锋铦还学历山耕。
　　毛干时有何人润，尽把烧焚恨始平。
　　◎卷.35【咏钱】徐夤
　　多蓄多藏岂足论，有谁还议济王孙。能于祸处翻为福，
　　解向雠家买得恩。几怪邓通难免饿，须知夷甫不曾言。
　　朝争暮竞归何处，尽入权门与幸门。
　　◎卷.36【尚书筵中咏红手帕】徐夤
　　鹤绫三尺晓霞浓，送与东家二八容。罗带绣裙轻好系，
　　藕丝红缕细初缝。别来拭泪遮桃脸，行去包香坠粉胸。
　　无事把将缠皓腕，为君池上折芙蓉。
　　◎卷.37【尚书新造花笺】徐夤
　　浓染红桃二月花，只宜神笔纵龙蛇。浅澄秋水看云母，
　　碎擘轻苔间粉霞。写赋好追陈后宠，题诗堪送窦滔家。
　　使君即入金銮殿，夜直无非草白麻。
　　◎卷.38【钓车】徐夤
　　荻湾渔客巧妆成，硾铸银星一点轻。抛过碧江鸂鶒岸，
　　轧残金井辘轳声。轴磨騂角冰光滑，轮卷春丝水面平。
　　把向严滩寻辙迹，渔台基在辗难倾。
　　◎卷.39【柳】徐夤
　　漠漠金条引线微，年年先翠报春归。解笼飞霭延芳景，
　　不逐乱花飘夕晖。啼鸟噪蝉堪怅望，舞烟摇水自因依。
　　五株名显陶家后，见说辞荣种者稀。
　　◎卷.40【愁】徐夤
　　夜长偏觉漏声迟，往往随歌惨翠眉。黄叶落催砧杵日，
　　子规啼破梦魂时。明妃去泣千行泪，蔡琰归梳两鬓丝。
　　四皓入山招不得，无家归客最堪欺。
　　◎卷.41【草】徐夤
　　废苑荒阶伴绿苔，恩疏长信恨难开。姑苏麋鹿食思食，
　　楚泽王孙来不来。色嫩似将蓝汁染，叶齐如把剪刀裁。
　　燕昭没后多卿士，千载流芳郭隗台。
　　◎卷.42【萤】徐夤
　　月坠西楼夜影空，透帘穿幕达房栊。流光堪在珠玑列，
　　为火不生榆柳中。一一照通黄卷字，轻轻化出绿芜丛。
　　欲知应候何时节，六月初迎大暑风。
　　◎卷.43【水】徐夤
　　火性何如水性柔，西来东出几时休。莫言通海能通汉，
　　虽解浮舟也覆舟。湘浦暮沈尧女怨，汾河秋泛汉皇愁。
　　洪波激湍归何处，二月桃花满眼流。
　　◎卷.44【苔】徐夤
　　印留麋鹿野禽踪，岩壁渔矶几处逢。金谷晓凝花影重，
　　章华春映柳阴浓。石桥羽客遗前迹，陈阁才人没旧容。
　　归去扫除阶砌下，藓痕残绿一重重。
　　◎卷.45【晓】徐夤
　　水尽铜龙滴渐微，景阳钟动梦魂飞。潼关鸡唱促归骑，
　　金殿烛残求御衣。窗下寒机犹自织，梁间栖燕欲双飞。
　　羲和晴耸扶桑辔，借与寰瀛看早晖。
　　◎卷.46【别】徐夤
　　酒尽歌终问后期，泛萍浮梗不胜悲。东门匹马夜归处，
　　南浦片帆飞去时。赋罢江淹吟更苦，诗成苏武思何迟。
　　可怜范陆分襟后，空折梅花寄所思。
　　◎卷.47【夜】徐夤
　　日坠虞渊烛影开，沈沈烟雾压浮埃。剡川雪满子猷去，
　　汉殿月生王母来。檐挂蛛丝应渐织，风吹萤火不成灰。
　　愁人莫道何时旦，自有钟鸣漏滴催。
　　◎卷.48【雨】徐夤
　　引电随龙密又轻，酒杯闲噀得嘉名。千山草木如云暗，
　　陆地波澜接海平。洒竹几添春睡重，滴檐偏遣夜愁生。
　　阴妖冷孽成何怪，敢蔽高天日月明。
　　◎卷.49【萍】徐夤
　　为实随流瑞色新，泛风萦草护游鳞。密行碧水澄涵月，
　　涩滞轻桡去采蘋。比物何名腰下剑，无根堪并镜中身。
　　平湖春渚知何限，拨破闲投独茧纶。
　　◎卷.50【恨】徐夤
　　事与时违不自由，如烧如刺寸心头。乌江项籍忍归去，
　　雁塞李陵长系留。燕国飞霜将破夏，汉宫纨扇岂禁秋。
　　须知入骨难销处，莫比人间取次愁。
　　◎卷.51【鸿】徐夤
　　行如兄弟影连空，春去秋来燕不同。紫塞别当秋露白，
　　碧山飞入暮霞红。宣王德美周诗内，苏武书传汉苑中。
　　况解衔芦避弓箭，一声归唳楚天风。
　　◎卷.52【鹤】徐夤
　　阆苑瑶台岁月长，一归华表好增伤。新声乍警初零露，
　　折羽闲飞几片霜。要伴神仙归碧落，岂随龟雁住方塘。
　　三山顶上无人处，琼树堪巢不死乡。
　　◎卷.53【鹊】徐夤
　　神化难源瑞即开，雕陵毛羽出尘埃。香闺报喜行人至，
　　碧汉填河织女回。明月解随乌绕树，青铜宁愧雀为台。
　　琼枝翠叶庭前植，从待翩翩去又来。
　　◎卷.54【霜】徐夤
　　应节谁穷造化端，菊黄豺祭问应难。红窗透出鸳衾冷，
　　白草飞时雁塞寒。露结芝兰琼屑厚，日干葵藿粉痕残。
　　世间无比催摇落，松竹何人肯更看。
　　◎卷.55【风】徐夤
　　城上寒来思莫穷，土囊萍末两难同。飘成远浪江湖际，
　　吹起暮尘京洛中。飞雪萧条残腊节，落花狼藉古行宫。
　　春能和煦秋摇落，生杀还同造化功。
　　◎卷.56【帆】徐夤
　　岂劳孤棹送行舟，轻过天涯势未休。断岸晓看残月挂，
　　远湾寒背夕阳收。川平直可追飞箭，风健还能溯急流。
　　幸遇济川恩不浅，北溟东海更何愁。
　　◎卷.57【梦】徐夤
　　月落灯前闭北堂，神魂交入杳冥乡。文通毫管醒来异，
　　武帝蘅芜觉后香。傅说已征贤可辅，周公不见恨何长。
　　生松十八年方应，通塞人间岂合忙。
　　◎卷.58【东】徐夤
　　紫气天元出故关，大明先照九垓间。鳌山海上秦娥去，
　　鲈脍江边齐掾还。青帝郊坰平似砥，主人阶级峻如山。
　　蟠桃树在烟涛水，解冻风高未得攀。
　　◎卷.59【西】徐夤
　　密云郊外已回秋，日下崦嵫景懒收。秦帝城高坚似铁，
　　李斯书上曲如钩。宁惟东岳凌天秀，更有长庚瞰曙流。
　　见说山傍偏出将，犬戎降尽复何愁。
　　◎卷.60【南】徐夤
　　罩罩嘉鱼忆此方，送君前浦恨难量。火山远照苍梧郡，
　　铜柱高标碧海乡。陆贾几时来越岛，三闾何日濯沧浪。
　　钟仪冠带归心阻，蝴蝶飞园万草芳。
　　◎卷.61【北】徐夤
　　雪满湖天日影微，李君降虏失良时。穷溟驾浪鹍鹏化，
　　极海寄书鸿雁迟。□□□来犹未启，残兵奔去杳难追。
　　可怜燕谷花间晚，邹律如何为一吹。
　　◎卷.62【云】徐夤
　　漠漠沈沈向夕晖，苍梧巫峡两相依。天心白日休空蔽，
　　海上故山应自归。似盖好临千乘载，如罗堪剪六铢衣。
　　为霖须救苍生旱，莫向西郊作雨稀。
　　◎卷.63【燕】徐夤
　　从待衔泥溅客衣，百禽灵性比他稀。何嫌何恨秋须去，
　　无约无期春自归。雕鹗不容应不怪，栋梁相庇愿相依。
　　吴王宫女娇相袭，合整双毛预奋飞。
　　◎卷.64【蝉】徐夤
　　寒鸣宁与众虫同，翼鬓緌冠岂道穷。壳蜕已从今日化，
　　声愁何似去年中。朝催篱菊花开露，暮促庭槐叶坠风。
　　从此最能惊赋客，计居何处转飞蓬。
　　◎卷.65【露】徐夤
　　鹤鸣先警雁来天，洗竹沾花处处鲜。散彩几当蝉饮际，
　　凝光宜对蚌胎前。朝垂苑草烟犹重，夜滴宫槐月正圆。
　　怵惕与霜同降日，蘋蘩思荐独凄然。
　　◎卷.66【霞】徐夤
　　天际何人濯锦归，偏宜残照与晨晖。流为洞府千年酒，
　　化作灵山几袭衣。野烧焰连殊赫奕，愁云阴隔乍依稀。
　　劳生愿学长生术，餐尽红桃上汉飞。
　　◎卷.67【蒲】徐夤
　　濯秀盘根在碧流，紫茵含露向晴抽。编为细履随君步，
　　织作轻帆送客愁。疏叶稍为投饵钓，密丛还碍采莲舟。
　　鸳鸯鸂鶒多情甚，日日双双绕傍游。
　　◎卷.68【泉】徐夤
　　非凿非疏出洞门，源深流嶮合还分。高成瀑布漱逋客，
　　清入御沟朝圣君。迸滴几山穿破石，迅飞层峤喷开云。
　　旧斋一带连松竹，明月窗前枕上闻。
　　◎卷.69【烟】徐夤
　　燎野焚林见所从，惹空横水展形容。能滋甘雨随车润，
　　不并行云逐梦踪。晴鸟回笼嘉树薄，春亭娇幕好花浓。
　　有时片片风吹去，海碧山清过几重。
　　◎卷.70【闲】徐夤
　　不管人间是与非，白云流水自相依。一瓢挂树傲时代，
　　五柳种门吟落晖。江上翠蛾遗佩去，岸边红袖采莲归。
　　客星辞得汉光武，却坐东江旧藓矶。
　　◎卷.71【忙】徐夤
　　双竞龙舟疾似风，一星球子两明同。平吴破蜀三除里，
　　灭楚图秦百战中。春近杜鹃啼不断，寒催归雁去何穷。
　　兵还失路旌旗乱，惊起红尘似转蓬。
　　◎卷.72【泪】徐夤
　　发事牵情不自由，偶然惆怅即难收。已闻抱玉沾衣湿，
　　见说迷途满目流。滴尽绮筵红烛暗，坠残妆阁晓花羞。
　　世间何处偏留得，万点分明湘水头。
　　◎卷.73【月】徐夤
　　碧落谁分造化权，结霜凝雪作婵娟。寒蝉若不开三穴，
　　狡兔何从上九天。莫见团圆明处远，须看湾曲鉴时偏。
　　郤诜树老尧蓂换，惆怅今年似去年。


第七百一十一卷
　　◎卷.1【依御史温飞卿华清宫二十二韵】徐夤
　　地灵蒸水暖，天气待宸游。岳拱莲花秀，峰高玉蕊秋。
　　朝元雕翠阁，乞巧绣琼楼。碧海供骊岭，黄金络马头。
　　五王更入帐，七贵迭封侯。夕雨鸣鸳瓦，朝阳晔柘裘。
　　伊皋争负鼎，舜禹让垂旒。堕珥闲应拾，遗钗醉不收。
　　飞烟笼剑戟，残月照旌斿。履朔求衣早，临阳解佩羞。
　　宫词裁锦段，御笔落银钩。帝里新丰县，长安旧雍州。
　　雪衣传贝叶，蝉鬓插山榴。对景瞻瑶兔，升天驾彩虬。
　　丹书陈北虏，玄甲擐犀牛。圣诰多屯否，生灵少怨尤。
　　穹旻当有辅，帷幄岂无筹。凤态伤红艳，鸾舆缓紫骝。
　　树名端正在，人欲梦魂休。谶语山旁鬼，尘销陇畔丘。
　　重来芳草恨，往事落花愁。五十年鸿业，东凭渭水流。
　　◎卷.2【尚书命题瓦砚】徐夤
　　远向端溪得，皆因郢匠成。凿山青霭断，琢石紫花轻。
　　散墨松香起，濡毫藻句清。入台知价重，著匣恐尘生。
　　守黑还全器，临池早著名。春闱携就处，军幕载将行。
　　不独雄文阵，兼能助笔耕。莫嫌涓滴润，深染古今情。
　　洗处无瑕玷，添时识满盈。兰亭如见用，敲戛有金声。
　　◎卷.3【东风解冻省试】徐夤
　　暖气飘蘋末，冻痕销水中。扇冰初觉泮，吹海旋成空。
　　入律三春照，朝宗万里通。岸分天影阔，色照日光融。
　　波起轻摇绿，鳞游乍跃红。殷勤排弱羽，飞翥趁和风。
　　◎卷.4【和仆射二十四丈牡丹八韵】徐夤
　　帝王城里看，无故亦无新。忍摘都缘借，移栽未有因。
　　光阴嫌太促，开落一何频。羞杀登墙女，饶将解佩人。
　　蕊堪灵凤啄，香许白龙亲。素练笼霞晓，红妆带脸春。
　　莫辞终夕醉，易老少年身。买取归天上，宁教逐世尘。
　　◎卷.5【钓丝竹】徐夤
　　藋藋拂清流，堪维舴艋舟。野虫悬作饵，溪月曲为钩。
　　雨润摇阶长，风吹绕指柔。若将诸树比，还使绿杨羞。
　　蚕妇非尧女，渔人是子猷。湖边旧栽处，长映读书楼。
　　◎卷.6【尚书会仙亭咏蔷薇夤坐中联四韵晚归补缉所联因成一篇】徐夤
　　结绿根株翡翠茎，句芒中夜刺猩猩。景阳妆赴严钟出，
　　楚峡神教暮雨晴。踯躅岂能同日语，玫瑰方可一时呈。
　　风吹嫩带香苞展，露洒啼思泪点轻。阿母蕊宫期索去，
　　昭君榆塞阙赍行。丛高恐碍含泥燕，架隐宜栖报曙莺。
　　斗日只忧烧密叶，映阶疑欲让双旌。含烟散缬佳人惜，
　　落地遗钿少妓争。丹渥不因输绣段，钱圆谁把买花声。
　　海棠若要分流品，秋菊春兰两恰平。
　　◎卷.7【和尚书咏泉山瀑布十二韵】徐夤
　　名齐火浣溢山椒，谁把惊虹挂一条。天外倚来秋水刃，
　　海心飞上白龙绡。民田凿断云根引，僧圃穿通竹影浇。
　　喷石似烟轻漠漠，溅崖如雨冷潇潇。水中蚕绪缠苍壁，
　　日里虹精挂绛霄。寒漱绿阴仙桂老，碎流红艳野桃夭。
　　千寻练写长年在，六出花开夏日消。急恐划分青嶂骨，
　　久应绷裂翠微腰。濯缨便可讥渔父，洗耳还宜傲帝尧。
　　林际猿猱偏得饭，岸边乌鹊拟为桥。赤城未到诗先寄，
　　庐阜曾游梦已遥。数夜积霖声更远，郡楼欹枕听良宵。
　　◎卷.8【自咏十韵】徐夤
　　只合沧洲钓与耕，忽依萤烛愧功成。未游宦路叨卑宦，
　　才到名场得大名。梁苑二年陪众客，温陵十载佐双旌。
　　钱财尽是侯王惠，骨肉偕承里巷荣。拙赋偏闻镌印卖，
　　恶诗亲见画图呈。多栽桃李期春色，阔凿池塘许月明。
　　寒益轻裯饶美寝，出乘车马免徒行。粗支菽粟防饥歉，
　　薄有杯盘备送迎。僧俗共邻栖隐乐，妻孥同爱水云清。
　　如今便死还甘分，莫更嫌他白发生。
　　◎卷.9【镜中览怀（一作览镜书怀）】徐夤
　　晨起梳头忽自悲，镜中亲见数茎丝。
　　从今休说龙泉剑，世上恩雠报已迟。
　　◎卷.10【楚国史】徐夤
　　六国商於恨最多，良弓休绾剑休磨。
　　君王不剪如簧舌，再得张仪欲奈何。
　　◎卷.11【张仪】徐夤
　　荆楚南来又北归，分明舌在不应违。
　　怀王本是无心者，笼得苍蝇却放飞。
　　◎卷.12【蔷薇】徐夤
　　朝露洒时如濯锦，晚风飘处似遗钿。
　　重门剩著黄金锁，莫被飞琼摘上天。
　　◎卷.13【大夫松】徐夤
　　五树旌封许岁寒，挽柯攀叶也无端。
　　争如涧底凌霜节，不受秦皇乱世官。
　　◎卷.14【杏园】徐夤
　　杏苑箫声好醉乡，春风嘉宴更无双。
　　凭谁为谑穆天子，莫把瑶池并曲江。
　　◎卷.15【蕉叶】徐夤
　　绿绮新裁织女机，摆风摇日影离披。
　　只应青帝行春罢，闲倚东墙卓翠旗。
　　◎卷.16【路旁草】徐夤
　　楚甸秦原万里平，谁教根向路傍生。
　　轻蹄绣毂长相蹋，合是荣时不得荣。
　　◎卷.17【读汉纪】徐夤
　　布衣空手取中原，劲卒雄师不足论。
　　楚国八千秦百万，豁开胸臆一时吞。
　　◎卷.18【李夫人二首】徐夤
　　不望金舆到锦帷，人间乐极即须悲。
　　若言要识愁中貌，也似君恩日日衰。
　　招得香魂爵少翁，九华灯烛晓还空。
　　汉王不及吴王乐，且与西施死处同。
　　◎卷.19【明妃】徐夤
　　不用牵心恨画工，帝家无策及边戎。
　　香魂若得升明月，夜夜还应照汉宫。
　　◎卷.20【马嵬】徐夤
　　二百年来事远闻，从龙谁解尽如云。
　　张均兄弟皆何在，却是杨妃死报君。
　　◎卷.21【依韵赠南安方处士五首】徐夤
　　七贵五侯生肯退，利尘名网死当抛。
　　黔娄寂寞严陵卧，借问何人与结交。
　　休把羸蹄蹋霜雪，书成何处献君王。
　　嵩山好与浮丘约，三十六峰云外乡。
　　百万僧中不为僧，比君知道仅谁能。
　　无家寄泊南安县，六月门前也似冰。
　　两鬓当春却似秋，僻居夸近野僧楼。
　　落花明月皆临水，明月不流花自流。
　　晋楚忙忙起战尘，龚黄门外有高人。
　　一畦云薤三株竹，席上先生未是贫。
　　◎卷.22【依韵答黄校书】徐夤
　　慈恩雁塔参差榜，杏苑莺花次第游。
　　白日有愁犹可散，青山高卧况无愁。
　　◎卷.23【伤进士谢庭皓】徐夤
　　献书犹未达明君，何事先游岱岳云。
　　惟有春风护冤魄，与生青草盖孤坟。
　　◎卷.24【闻司空侍郎讣音】徐夤
　　园绮生虽逢汉室，巢由死不谒尧阶。
　　夫君殁去何人葬，合取夷齐隐处埋。
　　◎卷.25【偶题二首】徐夤
　　买骨须求骐骥骨，爱毛宜采凤凰毛。
　　驽骀燕雀堪何用，仍向人前价例高。
　　赋就长安振大名，斩蛇功与乐天争。
　　归来延寿溪头坐，终日无人问一声。
　　◎卷.26【猿】徐夤
　　宿有乔林饮有溪，生来踪迹远尘泥。
　　不知心更愁何事，每向深山夜夜啼。
　　◎卷.27【追和贾浪仙古镜】徐夤
　　谁开黄帝桥山冢，明月飞光出九泉。
　　狼藉藓痕磨不尽，黑云残点污秋天。
　　◎卷.28【蝴蝶三首】徐夤
　　不并难飞茧里蛾，有花芳处定经过。
　　天风相送轻飘去，却笑蜘蛛谩织罗。
　　苒苒双双拂画栏，佳人偷眼再三看。
　　莫欺翼短飞长近，试就花间扑已难。
　　栩栩无因系得他，野园荒径一何多。
　　不闻丝竹谁教舞，应仗流莺为唱歌。
　　◎卷.29【新刺袜】徐夤
　　素手春溪罢浣纱，巧裁明月半弯斜。
　　齐宫合赠东昏宠，好步黄金菡萏花。
　　◎卷.30【寄华山司空侍郎】徐夤
　　山掌林中第一人，鹤书时或问眠云。
　　莫言疏野全无事，明月清风肯放君。
　　◎卷.31【初夏戏题】徐夤
　　长养薰风拂晓吹，渐开荷芰落蔷薇。
　　青虫也学庄周梦，化作南园蛱蝶飞。


第七百一十二卷
　　◎卷.1【客舍寓怀】钱珝
　　洒洒滩声晚霁时，客亭风袖半披垂。野云行止谁相待，
　　明月襟怀只自知。无伴偶吟溪上路，有花偷笑腊前枝。
　　牵情景物潜惆怅，忽似伤春远别离。
　　◎卷.2【送王郎中】钱珝
　　惜别远相送，却成惆怅多。独归回首处，争那暮山何。
　　◎卷.3【江行无题一百首】钱珝
　　倾酒向涟漪，乘流欲去时。寸心同尺璧，投此报冯夷。
　　江曲全萦楚，云飞半自秦。岘山回首望，如别故乡人。
　　浦烟含夜色，冷日转秋旻。自有沈碑在，清光不照人。
　　楚岸云空合，楚城人不来。只今谁善舞，莫恨废章台。
　　行背青山郭，吟当白露秋。风流无屈宋，空咏古荆州。
　　晚来渔父喜，网重欲收迟。恐有长江使，金钱愿赎龟。
　　去指龙沙路，徒悬象阙心。夜凉无远梦，不为偶闻砧。
　　雾云疏有叶，雨浪细无花。稳放扁舟去，江天自有涯。
　　好日当秋半，层波动旅肠。已行千里外，谁与共秋光。
　　润色非东里，官曹更建章。宦游难自定，来唤棹船郎。
　　夜江清未晓，徒惜月光沉。不是因行乐，堪伤老大心。
　　翳日多乔木，维舟取束薪。静听江叟语，尽是厌兵人。
　　箭漏日初短，汀烟草未衰。雨馀虽更绿，不是采蘋时。
　　山雨夜来涨，喜鱼跳满江。岸沙平欲尽，垂蓼入船窗。
　　渚边新雁下，舟上独凄凉。俱是南来客，怜君缀一行。
　　云密连江暗，风斜著物鸣。一杯真战将，笑尔作愁兵。
　　柳拂斜开路，篱边数户村。可能还有意，不掩向江门。
　　不识相如渴，徒吟子美诗。江清惟独看，心外更谁知。
　　牵路沿江狭，沙崩岸不平。尽知行处险，谁肯载时轻。
　　憔悴异灵均，非谗作逐臣。如逢渔父问，未是独醒人。
　　水含秋夜静，云带夕阳高。诗癖非吾病，何妨吮短豪。
　　带舟维古岸，还似阻西陵。箕伯无多怒，回头讵不能。
　　秋云久无雨，江燕社犹飞。却笑舟中客，今年未得归。
　　帆翅初张处，云鹏怒翼同。莫愁千里路，自有到来风。
　　佳节虽逢菊，浮生正似萍。故山何处望，荒岸小长亭。
　　月下江流静，村荒人语稀。鹭鸳虽有伴，仍共影双飞。
　　斗转月未落，舟行夜已深。有村知不远，风便数声砧。
　　棹惊沙鸟迅，飞溅夕阳波。不顾鱼多处，应防一目罗。
　　行到楚江岸，苍茫人正迷。只如秦塞远，格磔鹧鸪啼。
　　渐觉江天远，难逢故国书。可能无往事，空食鼎中鱼。
　　岸草连荒色，村声乐稔年。晚晴贪获稻，闲却彩菱船。
　　滩浅多游鹭，江清易见鱼。怪来吟未足，秋物欠红蕖。
　　蛩响依沙草，萤飞透水烟。夜凉谁咏史，空泊运租船。
　　睡稳叶舟轻，风微浪不惊。人居芦苇岸，终夜动秋声。
　　自念平生意，曾期一郡符。可知因谪宦，斑鬓入江湖。
　　水天凉夜月，不是少清光。好景随人物，秦淮忆建康。
　　古来多思客，摇落恨江潭。今日秋风至，萧疏过沔南。
　　映竹疑村好，穿芦觉渚幽。渐安无旷土，姜芋当农收。
　　烟渚复烟渚，画屏休画屏。引愁天末去，数点暮山青。
　　秋风动客心，寂寂不成吟。飞上危樯立，莺啼报好音。
　　见底高秋水，开怀万里天。旅吟还有伴，沙柳数枝蝉。
　　九日自佳节，扁舟无一杯。曹园旧樽酒，戏马忆高台。
　　兵火有馀烬，贫村才数家。无人争晓渡，残月下寒沙。
　　渚禽菱芡足，不向稻粱争。静宿凉湾月，应无失侣声。
　　轻云未扑霜，树杪橘初黄。行是知名物，过风过水香。
　　土旷深耕少，江平远钓多。平生皆弃本，金革竟如何。
　　海月非常物，等闲不可寻。披沙应有地，浅处定无金。
　　风晚冷飕飕，芦花已白头。旧来红叶寺，堪忆玉京秋。
　　渺渺望天涯，清涟浸赤霞。难逢星汉使，乌鹊日乘槎。
　　风好来无阵，云开去有踪。钓歌无远近，应喜罢艨艟。
　　吴疆连楚甸，楚俗异吴乡。谩把樽中物，无人啄蟹黄。
　　岸绿野烟远，江红斜照微。撑开小渔艇，应到月明归。
　　雨馀江始涨，漾漾见流薪。曾叹河中木，斯言忆古人。
　　垂露晚犹浓，清风不易逢。涉江虽已晚，高树搴芙蓉。
　　乘舟维夏口，烟野独行时。不见头陀寺，空怀幼妇碑。
　　晚泊武昌岸，津亭疏柳风。数株曾手植，好事忆陶公。
　　舟航依浦定，星斗满江寒。若比阴霾日，何妨夜未阑。
　　近戍离金落，孤岑望火门。惟将知命意，潇洒向乾坤。
　　丛菊生堤上，此花长后时。有人还采掇，何必在春期。
　　景夕残霞落，秋寒细雨晴。短缨何用濯，舟在月中行。
　　堤坏漏江水，地坳成野塘。晚荷人不折，留取作秋香。
　　左宦终何路，摅怀亦自宽。襞笺嘲白鹭，无意喻枭鸾。
　　楼空人不归，云白去时衣。黄鹤无心下，长应笑令威。
　　白帝朝惊浪，阳台暮映云。等闲生险易，世路只如君。
　　橹慢生轻浪，帆虚带白云。客船虽狭小，容得瘦将军。
　　静看秋江水，风渐浪微平。人间驰竞处，尘土自波成。
　　风借帆方疾，风回棹却迟。较量人世事，不校一毫厘。
　　咫尺愁风雨，匡庐不可登。只疑云雾窟，犹有六朝僧。
　　江草何多思，冬青尚满洲。谁能惊鵩鸟，作赋为沙鸥。
　　幸有烟波兴，宁辞笔砚劳。缘情无怨刺，却似反离骚。
　　沙上独行时，高吟到楚词。难将垂岸蓼，盈把当江蓠。
　　秋寒鹰隼健，逐雀下云空。知是江湖客，无心击塞鸿。
　　幽怀念烟水，长恨隔龙沙。今日滕王阁，分明见落霞。
　　江流何渺渺，怀古独依依。渔父非贤者，芦中但有矶。
　　风雨正甘寝，云霓忽晓晴。放歌虽自遣，一岁又峥嵘。
　　幽思正迟迟，沙边濯弄时。自怜非博物，犹未识凫葵。
　　曾有烟波客，能歌西塞山。落花惟待月，一钓紫菱湾。
　　千顷水纹细，一拳岚影孤。君山寒树绿，曾过洞庭湖。
　　光阔重湖水，低斜远雁行。未曾无兴咏，多谢沈东阳。
　　晚菊绕江垒，忽如开古屏。莫言时节过，白日有馀馨。
　　日落长亭晚，山门步障青。可怜无酒分，处处有旗亭。
　　远岸无行树，经霜有伴红。停船搜好句，题叶赠江枫。
　　身世比行舟，无风亦暂休。敢言终破浪，惟愿稳乘流。
　　数亩苍苔石，烟濛鹤卵洲。定因词客遇，名字始风流。
　　兴闲停桂楫，路好过松门。不负佳山水，还开酒一樽。
　　短楫休敲桂，孤根自驻萍。自怜非剑气，空向斗牛星。
　　高浪如银屋，江风一发时。笔端降太白，才大语终奇。
　　细竹渔家路，晴阳看结罾。喜来邀客坐，分与折腰菱。
　　平湖五百里，江水想通波。不奈扁舟去，其如决计何。
　　数逢云断处，去岸映高山。身到章江日，应犹未得闲。
　　一湾斜照水，三版顺风船。未敢相邀钓，劳生只自怜。
　　江雨正霏微，江村晚渡稀。何曾妨钓艇，更待得鱼归。
　　新野旧楼名，浔阳胜赏情。照人长一色，江月共凄清。
　　愿饮西江水，那吟北渚愁。莫教留滞迹，远比蔡昭侯。
　　湖口分江水，东流独有情。常时好风物，谁伴谢宣城。
　　浔阳江畔菊，应似古来秋。为问幽栖客，吟时得酒不。
　　高峰有佳号，千尺倚寒风。若使炉烟在，犹应为上公。
　　万木已清霜，江边村事忙。故溪黄稻熟，一夜梦中香。
　　楚水苦萦回，征帆落又开。可缘非直路，却有好风来。
　　远谪岁时晏，暮江风雨寒。仍愁系舟处，惊梦近长滩。
　　◎卷.4【春恨三首】钱珝
　　负罪将军在北朝，秦淮芳草绿迢迢。
　　高台爱妾魂销尽，始得丘迟为一招。
　　久戍临洮报未归，箧香销尽别时衣。
　　身轻愿比兰阶蝶，万里还寻塞草飞。
　　永巷频闻小苑游，旧恩如泪亦难收。
　　君前愿报新颜色，团扇须防白露秋。
　　◎卷.5【蜀国偶题】钱珝
　　忽忆明皇西幸时，暗伤潜恨竟谁知。
　　佩兰应语宫臣道，莫向金盘进荔枝。
　　◎卷.6【未展芭蕉】钱珝
　　冷烛无烟绿蜡干，芳心犹卷怯春寒。
　　一缄书札藏何事，会被东风暗拆看。
　　◎卷.7【同程九早入中书（一作钱起诗）】钱珝
　　汉家贤相重英奇，蟠木何材也见知。不意云霄能自致，
　　空惊鹓鹭忽相随。腊雪初明柏子殿，春光欲上万年枝。
　　独惭皇鉴明如日，未厌春光向玉墀。


第七百一十三卷
　　◎卷.1【陈情献中丞】喻坦之
　　孤拙竟何营，徒希折桂名。始终谁肯荐，得失自难明。
　　贡乏雄文献，归无瘠土耕。沧江长发梦，紫陌久惭行。
　　意纵求知切，才惟惧鉴精。五言非琢玉，十载看迁莺。
　　取进心甘钝，伤嗟骨每惊。尘襟痕积泪，客鬓白新茎。
　　顾盼身堪教，吹嘘羽觉生。依门情转切，荷德力须倾。
　　奖善犹怜贡，垂恩必不轻。从兹便提挈，云路自生荣。
　　◎卷.2【长安雪后】喻坦之
　　碧落云收尽，天涯雪霁时。草开当井地，树折带巢枝。
　　野渡滋寒麦，高泉涨禁池。遥分丹阙出，迥对上林宜。
　　宿片攀檐取，凝花就砌窥。气凌禽翅束，冻入马蹄危。
　　北想连沙漠，南思极海涯。冷光兼素彩，向暮朔风吹。
　　◎卷.3【送友人游东川】喻坦之
　　食尽须分散，将行几愿留。春兼三月闰，人拟半年游。
　　风俗同吴地，山川拥梓州。思君登栈道，猿啸始应愁。
　　◎卷.4【题樟亭驿楼】喻坦之
　　危槛倚山城，风帆槛外行。日生沧海赤，潮落浙江清。
　　秋晚遥峰出，沙干细草平。西陵烟树色，长见伍员情。
　　◎卷.5【大梁送友人东游】喻坦之
　　自古东西路，舟车此地分。河声梁苑夜，草色楚田曛。
　　雁已多南去，蝉犹在此闻。圣朝无谏猎，何计谒明君。
　　◎卷.6【送友人游蜀】喻坦之
　　为儒早得名，为客不忧程。春尽离丹阙，花繁到锦城。
　　雪消巴水涨，日上剑关明。预想回来树，秋蝉已数声。
　　◎卷.7【留别友人书斋】喻坦之
　　相见不相睽，一留日已西。轩凉庭木大，巷僻鸟巢低。
　　背俗修琴谱，思家话药畦。卜邻期太华，同上上方梯。
　　◎卷.8【题耿处士林亭】喻坦之
　　身向闲中老，生涯本豁然。草堂山水下，渔艇鸟花边。
　　窥井猿兼鹿，啼林鸟杂蝉。何时人事了，依此亦高眠。
　　◎卷.9【商於逢友人】喻坦之
　　行役何时了，年年骨肉分。春风来汉棹，雪路入商云。
　　水险溪难定，林寒鸟异群。相逢聊坐石，啼狖语中闻。
　　◎卷.10【灞上逢故人】喻坦之
　　花落杏园枝，驱车问路岐。人情谁可会，身事自堪疑。
　　岳雨狂雷送，溪槎涨水吹。家山如此景，几处不相随。
　　◎卷.11【发浙江】喻坦之
　　岛屿遍含烟，烟中济大川。山城犹转漏，沙浦已摇船。
　　海曙霞浮日，江遥水合天。此时空阔思，翻想涉穷边。
　　◎卷.12【晚泊盱眙】喻坦之
　　广苇夹深流，萧萧到海秋。宿船横月浦，惊鸟绕霜洲。
　　云湿淮南树，笳清泗水楼。徒悬乡国思，羁迹尚东游。
　　◎卷.13【归江南】喻坦之
　　归日值江春，看花过楚津。草晴虫网遍，沙晓浪痕新。
　　莲叶初浮水，鸥雏已狎人。渔心惭未遂，空厌路岐尘。
　　◎卷.14【代北言怀】喻坦之
　　困马榆关北，那堪落景催。路行沙不绝，风与雪兼来。
　　草得春犹白，鸿侵夏始回。行人莫远入，戍角有馀哀。
　　◎卷.15【春游曲江】喻坦之
　　误入杏花尘，晴江一看春。菰蒲虽似越，骨肉且非秦。
　　曲岸藏翘鹭，垂杨拂跃鳞。徒怜汀草色，未是醉眠人。
　　◎卷.16【和范秘书宿省中作】喻坦之
　　清省宜寒夜，仙才称独吟。钟来宫转漏，月过阁移阴。
　　鹤避灯前尽，芸高幄外深。想知因此兴，暂动忆山心。
　　◎卷.17【寄华阴姚少府】喻坦之
　　泰华当公署，为官兴可知。砚和青霭冻，帘对白云垂。
　　峻掌光浮日，危莲影入池。料于三考内，应惜德音移。
　　◎卷.18【晚泊富春寄友人】喻坦之
　　江钟寒夕微，江鸟望巢飞。木落山城出，潮生海棹归。
　　独吟霜岛月，谁寄雪天衣。此别三千里，关西信更稀。


第七百一十四卷
　　◎卷.1【梅花】崔道融
　　数萼初含雪，孤标画本难。香中别有韵，清极不知寒。
　　横笛和愁听，斜枝倚病看。朔风如解意，容易莫摧残。
　　◎卷.2【铜雀妓二首】崔道融
　　严妆垂玉箸，妙舞对清风。无复君王顾，春来起渐慵。
　　歌咽新翻曲，香销旧赐衣。陵园春雨暗，不见六龙归。
　　◎卷.3【春闺二首】崔道融
　　寒食月明雨，落花香满泥。佳人持锦字，无雁寄辽西。
　　欲剪宜春字，春寒入剪刀。辽阳在何处，莫望寄征袍。
　　◎卷.4【访僧不遇】崔道融
　　寻僧已寂寞，林下锁山房。松竹虽无语，牵衣借晚凉。
　　◎卷.5【田上】崔道融
　　雨足高田白，披蓑半夜耕。人牛力俱尽，东方殊未明。
　　◎卷.6【月夕】崔道融
　　月上随人意，人闲月更清。朱楼高百尺，不见到天明。
　　◎卷.7【槿花】崔道融
　　槿花不见夕，一日一回新。东风吹桃李，须到明年春。
　　◎卷.8【西施滩】崔道融
　　宰嚭亡吴国，西施陷恶名。浣纱春水急，似有不平声。
　　◎卷.9【江上逢故人】崔道融
　　故里琴樽侣，相逢近腊梅。江村买一醉，破泪却成咍。
　　◎卷.10【牧竖】崔道融
　　牧竖持蓑笠，逢人气傲然。卧牛吹短笛，耕却傍溪田。
　　◎卷.11【过农家】崔道融
　　欲羡农家子，秋新看刈禾。苏秦无负郭，六印又如何。
　　◎卷.12【江夕】崔道融
　　江心秋月白，起柁信潮行。蛟龙化为人，半夜吹笛声。
　　◎卷.13【春墅】崔道融
　　蛙声近过社，农事忽已忙。邻妇饷田归，不见百花芳。
　　◎卷.14【江村】崔道融
　　日暮片帆落，江村如有情。独对沙上月，满船人睡声。
　　◎卷.15【拟乐府子夜四时歌四首】崔道融
　　吴子爱桃李，月色不到地。明朝欲看花，六宫人不睡。
　　凉轩待月生，暗里萤飞出。低回不称意，蛙鸣乱清瑟。
　　月色明如昼，虫声入户多。狂夫自不归，满地无天河。
　　银缸照残梦，零泪沾粉臆。洞房犹自寒，何况关山北。
　　◎卷.16【寄人二首】崔道融
　　花上断续雨，江头来去风。相思春欲尽，未遣酒尊空。
　　澹澹长江水，悠悠远客情。落花相与恨，到地一无声。
　　◎卷.17【江鸥】崔道融
　　白鸟波上栖，见人懒飞起。为有求鱼心，不是恋江水。
　　◎卷.18【春晚】崔道融
　　三月寒食时，日色浓于酒。落尽墙头花，莺声隔原柳。
　　◎卷.19【汉宫词】崔道融
　　独诏胡衣出，天花落殿堂。他人不敢妒，垂泪向君王。
　　◎卷.20【旅行】崔道融
　　少壮经勤苦，衰年始浪游。谁怜不龟手，他处却封侯。
　　◎卷.21【班婕妤】崔道融
　　宠极辞同辇，恩深弃后宫。自题秋扇后，不敢怨春风。
　　◎卷.22【元日有题】崔道融
　　十载元正酒，相欢意转深。自量麋鹿分，只合在山林。
　　◎卷.23【古树】崔道融
　　古树春风入，阳和力太迟。莫言生意尽，更引万年枝。
　　◎卷.24【春题二首】崔道融
　　青春未得意，见花却如雠。路逢白面郎，醉插花满头。
　　满眼桃李花，愁人如不见。别有惜花人，东风莫吹散。
　　◎卷.25【长安春】崔道融
　　长安牡丹开，绣毂辗晴雷。若使花长在，人应看不回。
　　◎卷.26【病起二首】崔道融
　　病起春已晚，曳筇伤绿苔。强攀庭树枝，唤作花未开。
　　病起绕庭除，春泥粘屐齿。如从万里来，骨肉满面喜。
　　◎卷.27【峡路】崔道融
　　清猿啼不住，白水下来新。八月莫为客，夜长愁杀人。
　　◎卷.28【长门怨】崔道融
　　长门春欲尽，明月照花枝。买得相如赋，君恩不可移。
　　◎卷.29【月夕有怀】崔道融
　　圆光照一海，远客在孤舟。相忆无期见，中宵独上楼。
　　◎卷.30【夜泊九江】崔道融
　　夜泊江门外，欢声月里楼。明朝归去路，犹隔洞庭秋。
　　◎卷.31【寒食夜】崔道融
　　满地梨花白，风吹碎月明。大家寒食夜，独贮望乡情。
　　◎卷.32【归燕】崔道融
　　海燕频来去，西人独滞留。天边又相送，肠断故园秋。
　　◎卷.33【长安春】崔道融
　　珠箔映高柳，美人红袖垂。忽闻半天语，不见上楼时。
　　◎卷.34【銮驾东回】崔道融
　　两川花捧御衣香，万岁山呼辇路长。
　　天子还从马嵬过，别无惆怅似明皇。
　　◎卷.35【钓鱼】崔道融
　　闲钓江鱼不钓名，瓦瓯斟酒暮山青。
　　醉头倒向芦花里，却笑无端犯客星。
　　◎卷.36【西施】崔道融
　　苎萝山下如花女，占得姑苏台上春。
　　一笑不能忘敌国，五湖何处有功臣。
　　◎卷.37【马嵬】崔道融
　　万乘凄凉蜀路归，眼前朱翠与心违。
　　重华不是风流主，湘水犹传泣二妃。
　　◎卷.38【羯鼓】崔道融
　　华清宫里打撩声，供奉丝簧束手听。
　　寂寞銮舆斜谷里，是谁翻得雨淋铃。
　　◎卷.39【寄李左司】崔道融
　　柏台兰省共清风，鸣玉朝联夜被同。
　　肯信人间有兄弟，一生长在别离中。
　　◎卷.40【梅】崔道融
　　溪上寒梅初满枝，夜来霜月透芳菲。
　　清光寂寞思无尽，应待琴尊与解围。
　　◎卷.41【天台陈逸人】崔道融
　　绝粒空山秋复春，欲看沧海化成尘。
　　近抛三井更深去，不怕虎狼唯怕人。
　　◎卷.42【雪窦禅师】崔道融
　　雪窦峰前一派悬，雪窦五月无炎天。
　　客尘半日洗欲尽，师到白头林下禅。
　　◎卷.43【溪上遇雨二首】崔道融
　　回塘雨脚如缫丝，野禽不起沈鱼飞。
　　耕蓑钓笠取未暇，秋田有望从淋漓。
　　坐看黑云衔猛雨，喷洒前山此独晴。
　　忽惊云雨在头上，却是山前晚照明。
　　◎卷.44【长门怨】崔道融
　　长门花泣一枝春，争奈君恩别处新。
　　错把黄金买词赋，相如自是薄情人。
　　◎卷.45【秋夕】崔道融
　　自怜三十未西游，傍水寻山过却秋。
　　一夜雨声多少事，不思量尽到心头。
　　◎卷.46【过隆中】崔道融
　　玄德苍黄起卧龙，鼎分天下一言中。
　　可怜蜀国关张后，不见商量徐庶功。
　　◎卷.47【关下】崔道融
　　百二山河壮帝畿，关门何事更开迟。
　　应从漏却田文后，每度闻鸡不免疑。
　　◎卷.48【寒食客中有怀】崔道融
　　江上闻莺禁火时，百花开尽柳依依。
　　故园兄弟别来久，应到清明犹望归。
　　◎卷.49【溪夜】崔道融
　　积雪消来溪水宽，满楼明月碎琅玕。
　　渔人抛得钓筒尽，却放轻舟下急滩。
　　◎卷.50【山居卧疾，广利大师见访】崔道融
　　桐谷孙枝已上弦，野人犹卧白云边。
　　九天飞锡应相诮，三到行朝二十年。
　　◎卷.51【村墅】崔道融
　　正月二月村墅闲，馀粮未乏人心宽。
　　南邻雨中揭屋笑，酒熟数家来相看。
　　◎卷.52【悲李拾遗二首】崔道融
　　故友从来匪石心，谏多难得主恩深。
　　行朝半夜烟尘起，晓殿吁嗟一镜沈。
　　天涯时有北来尘，因话它人及故人。
　　也是先皇能罪己，殿前频得触龙鳞。
　　◎卷.53【题《李将军传》】崔道融
　　猿臂将军去似飞，弯弓百步虏无遗。
　　汉文自与封侯得，何必伤嗟不遇时。
　　◎卷.54【酒醒】崔道融
　　酒醒拨剔残灰火，多少凄凉在此中。
　　炉畔自斟还自醉，打窗深夜雪兼风。
　　◎卷.55【郊居友人相访】崔道融
　　柴门深掩古城秋，背郭缘溪一径幽。
　　不有小园新竹色，君来那肯暂淹留。
　　◎卷.56【镜湖雪霁贻方干】崔道融
　　天外晓岚和雪望，月中归棹带冰行。
　　相逢半醉吟诗苦，应抵寒猿袅树声。
　　◎卷.57【秋霁】崔道融
　　雨霁长空荡涤清，远山初出未知名。
　　夜来江上如钩月，时有惊鱼掷浪声。
　　◎卷.58【谢朱常侍寄贶蜀茶、剡纸二首】崔道融
　　瑟瑟香尘瑟瑟泉，惊风骤雨起炉烟。
　　一瓯解却山中醉，便觉身轻欲上天。
　　百幅轻明雪未融，薛家凡纸漫深红。
　　不应点染闲言语，留记将军盖世功。
　　◎卷.59【读杜紫微集】崔道融
　　紫微才调复知兵，长觉风雷笔下生。
　　还有枉抛心力处，多于五柳赋闲情。
　　◎卷.60【寓题】崔道融
　　海上乘查便合仙，若无仙骨未如船。
　　人间亦有支机石，虚被声名到洞天。
　　◎卷.61【寓吟集】崔道融
　　陶集篇篇皆有酒，崔诗句句不无杯。
　　醉来已共身安约，让却诗人作酒魁。
　　◎卷.62【溪居即事】崔道融
　　篱外谁家不系船，春风吹入钓鱼湾。
　　小童疑是有村客，急向柴门去却关。
　　◎卷.63【鸡】崔道融
　　买得晨鸡共鸡语，常时不用等闲鸣。
　　深山月黑风雨夜，欲近晓天啼一声。
　　◎卷.64【献浙东柳大夫】崔道融
　　属城甘雨几经春，圣主全分付越人。
　　俗眼不知青琐贵，江头争看碧油新。
　　◎卷.65【杨柳枝词】崔道融
　　雾撚烟搓一索春，年年长似染来新。
　　应须唤作风流线，系得东西南北人。
　　◎卷.66【楚怀王】崔道融
　　宫花一朵掌中开，缓急翻为敌国媒。
　　六里江山天下笑，张仪容易去还来。
　　◎卷.67【对早梅寄友人二首】崔道融
　　忆得前年君寄诗，海边三见早梅词。
　　与君犹是海边客，又见早梅花发时。
　　忆得去年有遗恨，花前未醉到无花。
　　清芳一夜月通白，先脱寒衣送酒家。
　　◎卷.68【句】崔道融
　　万里一点白，长空鸟不飞。（《边庭雪》，见《诗格》）
　　如今却羡相如富，犹有人间四壁居。（见杨万里《诗话》）


第七百一十五卷
　　◎卷.1【苦吟】卢延让
　　莫话诗中事，诗中难更无。吟安一个字，撚断数茎须。
　　险觅天应闷，狂搜海亦枯。不同文赋易，为著者之乎。
　　◎卷.2【雪】卢延让
　　瑞雪落纷华，随风一向斜。地平铺作月，天迥撒成花。
　　客满烧烟舍，牛牵卖炭车。吾皇忧挟纩，犹自问君家。
　　◎卷.3【松寺】卢延让
　　山寺取凉当夏夜，共僧蹲坐石阶前。两三条电欲为雨，
　　七八个星犹在天。衣汗稍停床上扇，茶香时拨涧中泉。
　　通宵听论莲华义，不藉松窗一觉眠。
　　◎卷.4【赠僧】卢延让
　　浮世浮华一断空，偶抛烦恼到莲宫。高僧解语牙无水，
　　老鹤能飞骨有风。野色吟馀生竹外，山阴坐久入池中。
　　禅师莫问求名苦，滋味过于食蓼虫。
　　◎卷.5【逢友人赴阙】卢延让
　　正当天下待雍熙，丹诏征来早为迟。倚马才高犹爱艺，
　　问牛心在肯容私。吏开黄阁排班处，民拥青门看入时。
　　却笑郡人留不得，感恩唯拟立生祠。
　　◎卷.6【哭李郢端公】卢延让
　　军门半掩槐花宅，每过犹闻哭临声。北固暴亡兼在路，
　　东都权葬未归茔。渐穷老仆慵看马，著惨佳人暗理筝。
　　诗侣酒徒消散尽，一场春梦越王城。
　　◎卷.7【谢杨尚书惠樱桃】卢延让
　　满合虚红怕动摇，尚书知重赐樱桃。揉蓝尚带新鲜叶，
　　泼血犹残旧折条。万颗真珠轻触破，一团甘露软含消。
　　春来老病尤珍荷，并食中肠似火烧。
　　◎卷.8【寒食日戏赠李侍御】卢延让
　　十二街如市，红尘咽不开。洒蹄骢马汗，没处看花来。
　　◎卷.9【樊川寒食二首】卢延让
　　寒食权豪尽出行，一川如画雨初晴。
　　谁家络络游春盛，担入花间轧轧声。
　　鞍马和花总是尘，歌声处处有佳人。
　　五陵年少粗于事，栲栳量金买断春。
　　◎卷.10【句】卢延让
　　只讹些子缘，应耗没多光。（《八月十六夜》）
　　臂鹰健卒悬毡帽，骑马佳人卷画衫。（送周太保赴浙西）
　　每过私第邀看鹤，长著公裳送上驴。（《寄友》）
　　名纸毛生五门下，家僮骨立六街中。（《旅舍言怀》）云间闹铎骡驼至，雪里残骸虎拽来。（《蜀路》）
　　树上咨诹批颊鸟，窗间壁驳叩头虫。（《冬夜》）
　　莫欺零落残牙齿，曾吃红绫饼餤来。
　　渡水蹇驴双耳直，避风羸仆一肩高。（《雪》）
　　高据襄阳播盛名，问人人道是诗星。（《吊孟浩然》，
　　以上并见《海录碎事》）
　　凉雨打低残菡萏，急风吹散小蜻蜓。（见《锦绣万花谷》）
　　◎卷.11【示门生马侍郎胤孙】裴皞
　　宦途最重是文衡，天与愚夫著盛名。
　　三主礼闱年八十，门生门下见门生。
　　◎卷.12【赠杜荀鹤】王希羽
　　金榜晓悬生世日，玉书潜记上升时。
　　九华山色高千尺，未必高于第八枝。
　　◎卷.13【宫怨二首】柯崇
　　尘满金炉不炷香，黄昏独自立重廊。
　　笙歌何处承恩宠，一一随风入上阳。
　　长门槐柳半萧疏，玉辇沈思恨有馀。
　　红泪渐消倾国态，黄金谁为达相如。
　　◎卷.14【早春池亭独游三首】刘象
　　春意送残腊，春晴融小洲。蒲茸才簇岸，柳颊已遮楼。
　　便有杯觞兴，可据羁旅愁。凫鹥亦相狎，尽日戏清流。
　　清流环绿筱，清景媚虹桥。莺刷初迁羽，莎拳拟拆苗。
　　细沙擢暖岸，淑景动和飙。倍忆同袍侣，相欢倒一瓢。
　　一瓢欢自足，一日兴偏多。幽意人先赏，疏丛蝶未过。
　　知音新句苦，窥沼醉颜酡。万虑从相拟，今朝欲奈何。
　　◎卷.15【鹭鸶】刘象
　　洁白孤高生不同，顶丝清软冷摇风。窥鱼翘立荷香里，
　　慕侣低翻柳影中。几日下巢辞紫阁，多时凝目向晴空。
　　摩霄志在潜修羽，会接鸾凰别苇丛。
　　◎卷.16【春夜二首】刘象
　　几处兵戈阻路岐，忆山心切与山违。
　　时难何处披怀抱，日日日斜空醉归。
　　一别杜陵归未期，只凭魂梦接亲知。
　　近来欲睡兼难睡，夜夜夜深闻子规。
　　◎卷.17【晓登迎春阁】刘象
　　未栉凭栏眺锦城，烟笼万井二江明。
　　香风满阁花盈户，树树树梢啼晓莺。
　　◎卷.18【咏仙掌】刘象
　　万古亭亭倚碧霄，不成擎亦不成招。
　　何如掬取天池水，洒向人间救旱苗。
　　◎卷.19【郪中感旧】刘象
　　顷年曾住此中来，今日重游事可哀。
　　忆得几家欢宴处，家家家业尽成灰。
　　◎卷.20【白髭】刘象
　　到处逢人求至药，几回染了又成丝。
　　素丝易染髭难染，墨翟当时合泣髭。
　　◎卷.21【题县令范传真化洽亭】沈颜
　　前有浅山，屹然如屏。后有卑岭，缭然如城。
　　跨池左右，足以建亭。斯亭何名，化洽而成。
　　◎卷.22【书怀寄友人】沈颜
　　江湖劳遍寻，只自长愁襟。到处慵开口，何人可话心。
　　登楼得句远，望月抒情深。却忆山斋后，猿声相伴吟。
　　◎卷.23【题壁】杨凝式
　　院似禅心静，花如觉性圆。自然知了义，争肯学神仙。
　　◎卷.24【赠张全义】杨凝式
　　洛阳风景实堪哀，昔日曾为瓦子堆。
　　不是我公重葺理，至今犹是一堆灰。
　　◎卷.25【题怀素酒狂帖后】杨凝式
　　十年挥素学临池，始识王公学卫非。
　　草圣未须因酒发，笔端应解化龙飞。
　　◎卷.26【句】杨凝式
　　押引蝗虫到洛京，合消郡守远相迎。（归洛寄尹张从恩，
　　时蝗适至）
　　到此今经三纪春。（《洛阳》，并见《纪闻》）
　　◎卷.27【奉试诏用拓拔思恭为京北收复都统（一作闻诏作）】李琪
　　飞骑经巴栈，鸿恩及夏台。将从天上去，人自日边来。
　　此处金门远，何时玉辇回。早平关右贼，莫待诏书催。
　　◎卷.28【题广爱寺楞伽山】李琪
　　善高天外远，方丈海中遥。自有山神护，应无劫火烧。
　　坏文侵古壁，飞剑出寒霄。何似苍苍色，严妆十七朝。
　　◎卷.29【句】李琪
　　哀痛不下诏，登封谁上书。（《僖宗幸蜀咏》）
　　◎卷.30【寄桂帅】刘崇龟
　　碧幢仁施合洪钧，桂树林前倍得春。
　　莫恋此时好风景，磻溪不是钓渔人。
　　◎卷.31【席上吟】刘崇鲁
　　南行忽见李深之，手舞如蜚令不疑。
　　任有风流兼蕴藉，天生不似郑都知。
　　◎卷.32【寄孙储（一作下第醉中寄储）】孙定
　　行行血泪洒尘襟，事逐东流渭水深。秋跨蹇驴风尚紧，
　　静投孤店日初沈。一枝犹挂东堂梦，千里空驰北巷心。
　　明月悲歌又前去，满城烟树噪春禽。
　　◎卷.33【江南行】许昼
　　江南萧洒地，本自与君宜。固节还同我，虚心欲待谁。
　　涧泉傍借响，山木共含滋。粉腻虫难篆，丛疏鸟易窥。
　　尽应逢野渡，中忽见村祠。叶扫秋空静，根横古堑危。
　　影迷寒霭里，声出夜风时。客棹深深过，人家远远移。
　　游边曾结念，到此数题诗。莫恨成龙晚，成龙会有期。
　　◎卷.34【中秋月】许昼
　　应是蟾宫别有情，每逢秋半倍澄清。清光不向此中见，
　　白发争教何处生。闲地占将真可惜，幽窗分得始为明。
　　殷勤好长来年桂，莫遣平人道不平。
　　◎卷.35【临终诗】薛准
　　旧国深恩不易酬，又离继母出他州。
　　谁知天怒无因息，积愧终身乞速休。
　　◎卷.36【观修处士画桃花图歌】裴谐
　　一从天宝王维死，于今始遇修夫子。能向鲛绡四幅中，
　　丹青暗与春争工。勾芒若见应羞杀，晕绿匀红渐分别。
　　堪怜彩笔似东风，一朵一枝随手发。燕支乍湿如含露，
　　引得娇莺痴不去。多少游蜂尽日飞，看遍花心求入处。
　　工夫妙丽实奇绝，似对韶光好时节。偏宜留著待深冬，
　　铺向楼前殛霜雪。
　　◎卷.37【句】裴谐
　　风回山火断，朝落岸冰高。（《湘江吟》）
　　名终埋不得，骨任朽何妨。（经杜甫坟，见《诗话总龟》）


第七百一十六卷
　　◎卷.1【长安春日】曹松
　　浩浩看花晨，六街扬远尘。尘中一丈日，谁是晏眠人。
　　御柳舞着水，野莺啼破春。徒云多失意，犹自惜离秦。
　　◎卷.2【慈恩寺贻楚霄上人】曹松
　　在秦生楚思，波浪接禅关。塔碍高林鸟，窗开白日山。
　　树阴移草上，岸色透庭间。入内谈经彻，空携讲疏还。
　　◎卷.3【崇义里言怀】曹松
　　马蹄京洛岐，复此少闲时。老积沧洲梦，秋乖白阁期。
　　平生五字句，一夕满头丝。把向侯门去，侯门未可知。
　　◎卷.4【僧院松】曹松
　　此木韵弥全，秋霄学瑟弦。空知百馀尺，未定几多年。
　　古甲磨云拆，孤根捉地坚。何当抛一干，作盖道场前。
　　◎卷.5【贻世】曹松
　　富者非义取，朴风争肯还。红尘不待晓，白首有谁闲。
　　浅度四溟水，平看诸国山。只消年作劫，俱到总无间。
　　◎卷.6【南游】曹松
　　直到南箕下，方谙涨海头。君恩过铜柱，戎节限交州。
　　犀占花阴卧，波冲瘴色流。远夷非不乐，自是北人愁。
　　◎卷.7【送胡中丞使日东】曹松
　　辞天理玉簪，指日使鸡林。犹有中华恋，方同积浪深。
　　张帆度鲸口，衔命见臣心。渥泽遐宣后，归期抵万金。
　　◎卷.8【哭陈陶处士】曹松
　　园里先生冢，鸟啼春更伤。空馀八封树，尚对一茅堂。
　　白日埋杜甫，皇天无耒阳。如何稽古力，报答甚茫茫。
　　◎卷.9【言怀】曹松
　　冥心坐似痴，寝食亦如遗。为觅出人句，只求当路知。
　　岂能穷到老，未信达无时。此道须天付，三光幸不私。
　　◎卷.10【月】曹松
　　寥寥天地内，夜魄爽何轻。频见此轮满，即应华发生。
　　不圆争得破，才正又须倾。人事还如此，因知倚伏情。
　　◎卷.11【答匡山僧赠榔栗杖】曹松
　　栗杖出匡顶，百中无一枝。虽因野僧得，犹畏岳神知。
　　画月冷光在，指云秋片移。宜留引蹇步，他日访峨嵋。
　　◎卷.12【商山夜闻泉】曹松
　　泻月声不断，坐来心益闲。无人知落处，万木冷空山。
　　远忆云容外，幽疑石缝间。那辞通曙听，明日度蓝关。
　　◎卷.13【书怀】曹松
　　默默守吾道，望荣来替愁。吟诗应有罪，当路却如雠。
　　陆海傥难溺，九霄争便休。敢言名誉出，天未白吾头。
　　◎卷.14【道中】曹松
　　出门嗟世路，何日朴风归。是处太行险，□□应解飞。
　　主人厚薄礼，客子新故衣。所以浇浮态，多令行者违。
　　◎卷.15【夏云】曹松
　　势能成岳仞，顷刻长崔嵬。暝鸟飞不到，野风吹得开。
　　一天分万态，立地看忘回。欲结暑宵雨，先闻江上雷。
　　◎卷.16【塞上行】曹松
　　上将拥黄须，安西逐指呼。离乡俱少壮，到碛减肌肤。
　　风雪夜防塞，腥膻朝系胡。为君乐战死，谁喜作征夫。
　　◎卷.17【晨起】曹松
　　晓色教不睡，卷帘清气中。林残数枝月，发冷一梳风。
　　并鸟含钟语，欹荷隔雾空。莫疑营白日，道路本无穷。
　　◎卷.18【感世】曹松
　　触目尽如幻，幻中能几时。愁来舍行乐，事去莫吞悲。
　　白发不由己，黄金留待谁。耕烟得铭志，翻为古人思。
　　◎卷.19【观华夷图】曹松
　　落笔胜缩地，展图当晏宁。中华属贵分，远裔占何星。
　　分寸辨诸岳，斗升观四溟。长疑未到处，一一似曾经。
　　◎卷.20【山中寒夜呈进士许棠】曹松
　　山寒草堂暖，寂夜有良朋。读易分高烛，煎茶取折冰。
　　庭垂河半角，窗露月微棱。俱入论心地，争无俗者憎。
　　◎卷.21【滕王阁春日晚眺】曹松
　　凌春帝子阁，偶眺日移西。浪势平花坞，帆阴上柳堤。
　　凝岚藏宿翼，叠鼓碎归蹄。只此长吟咏，因高思不迷。
　　◎卷.22【钟陵野步】曹松
　　冈扉聊自启，信步出波边。野火风吹阔，春冰鹤啄穿。
　　渚樯齐驿树，山鸟入公田。未创孤云势，空思白阁年。
　　◎卷.23【哭胡处士】曹松
　　故人江阁在，重到事悠悠。无尔向潭上，为吾倾瓮头。
　　空馀赤枫叶，堕落钓鱼舟。疑是冲虚去，不为天地囚。
　　◎卷.24【青龙寺赠云颢法师】曹松
　　紫檀衣且香，春殿日尤长。此地开新讲，何山锁旧房。
　　僧名喧北阙，师印续南方。莫惜青莲喻，秦人听未忘。
　　◎卷.25【荐福寺赠应制白公（一作栖白大师）】曹松
　　才子紫檀衣，明君宠顾时。讲升高座懒，书答重臣迟。
　　瓶势倾圆顶，刀声落碎髭。还闻穿内去，随驾进新诗。
　　◎卷.26【观山寺僧穿井】曹松
　　云僧凿山井，寒碧在中庭。况是分岩眼，同来下石瓶。
　　旁痕终变藓，圆影即澄星。异夜天龙蛰，应闻说叶经。
　　◎卷.27【送德光禅师（重礼石霜长者）】曹松
　　天涯缘事了，又造石霜微。不以千峰险，唯将独影归。
　　有为嫌假佛，无境是真机。到后流沙锡，何时更有飞。
　　◎卷.28【赠南陵李主簿】曹松
　　外邑官同隐，宁劳短吏趋。看云情自足，爱酒逸应无。
　　簟席弹棋子，衣裳惹印朱。仍闻陂水近，亦拟掉菰蒲。
　　◎卷.29【慈恩寺东楼】曹松
　　寺楼凉出竹，非与曲江赊。野火流穿苑，秦山叠入巴。
　　风梢离众叶，岸角积虚沙。此地钟声近，令人思未涯。
　　◎卷.30【古冢】曹松
　　代远已难问，累累次古城。民田侵不尽，客路踏还平。
　　作穴蛇分蛰，依冈鹿绕行。唯应风雨夕，鬼火出林明。
　　◎卷.31【访山友】曹松
　　一径通高屋，重云翳两原。山寒初宿顶，泉落未知根。
　　急雨洗荒壁，惊风开静门。听君吟废夜，苦却建溪猿。
　　◎卷.32【林下书怀寄建州李频员外】曹松
　　一从诸事懒，海上迹宜沉。吾道不当路，鄙人甘入林。
　　云垂方觅鹤，月湿始收琴。水石南州好，谁陪刻骨吟。
　　◎卷.33【猿】曹松
　　曾宿三巴路，今来不愿听。云根啼片白，峰顶掷尖青。
　　护果憎禽啄，栖霜觑叶零。唯应卧岚客，怜尔傍岩扃。
　　◎卷.34【秋日送方干游上元】曹松
　　天高淮泗白，料子趋修程。汲水疑山动，扬帆觉岸行。
　　云离京口树，雁入石头城。后夜分遥念，诸峰霜露生。
　　◎卷.35【哭李频员外（时在建川）】曹松
　　出麾临建水，下世在公堂。苦集休开箧，清资罢转郎。
　　瘴中无子奠，岭外一妻孀。定是浮香骨，东归就故乡。
　　◎卷.36【山中言事】曹松
　　岚霭润窗棂，吟诗得冷症。教餐有效药，多愧独行僧。
　　云湿煎茶火，冰封汲井绳。片扉深著掩，经国自无能。
　　◎卷.37【送左协律京西从事】曹松
　　辟书来几日，遂喜就嘉招。犹向风沙浅，非于甸服遥。
　　时平无探骑，秋静见盘雕。若遣关中使，烦君问寂寥。
　　◎卷.38【望九华寄池阳太守】曹松
　　造华峰峰异，宜教岳德谦。灵踪载籍古，怪刃刺云尖。
　　盘蹙陵阳壮，孤标建邺瞻。霁馀堪洗目，青出谢家檐。
　　◎卷.39【上广州支使王拾遗】曹松
　　明时应不谏，天幕称仙才。聘入关中去，人从帝侧来。
　　诗窗盛岛屿，檄盾照风雷。几度陪旄节，营巡海色回。
　　◎卷.40【题僧松禅（一作题僧院松）】曹松
　　空山涧畔枯松树，禅老堂头甲乙身。
　　传是昔朝僧种著，下头应有茯苓神。
　　◎卷.41【赠华阴李明府】曹松
　　佩墨县兼清，约关西近城。三峰岂不重，厚地戴犹轻。
　　雪筱欹难直，风泉喷易横。须知高枕外，长是劝民耕。
　　◎卷.42【送人庭鹤】曹松
　　度岁休笼闭，身轻好羽仪。白云□是伴，沧海得因谁。
　　唳起遗残食，盘馀在迥枝。条风频雨去，只恐更相随。
　　◎卷.43【信州闻通寺题僧砌下泉】曹松
　　细声从峤足，幽淡浸香墀。此境未开日，何人初见时。
　　耗痕延黑藓，净罅吐微澌。应有乔梢鹤，下来当饮之。
　　◎卷.44【山中】曹松
　　此地似商岭，云霞空往还。衰条难定鸟，缺月易依山。
　　野色耕不尽，溪容钓自闲。分因多卧退，百计少相关。
　　◎卷.45【寄崇圣寺僧（一作关山寄诗赠清越）】曹松
　　不醉长安酒，冥心只似师。望山吟过日，伴鹤立多时。
　　沟远流声细，林寒绿色迟。庵西萝月夕，重约语空期。
　　◎卷.46【金陵道中寄】曹松
　　忍苦待知音，无时省废吟。始为分路客，莫问向隅心。
　　峤翠藏幽瀑，枝风下晓禽。忆君秋欲尽，马上秣陵砧。
　　◎卷.47【都门送许棠东归（一作送进士张乔）】曹松
　　旧客东归远，长安诗少朋。去愁分碛雁，行计逐乡僧。
　　华岳无时雪，黄河漫处冰。知辞国门路，片席认西陵。
　　◎卷.48【送进士喻坦之游太原】曹松
　　北鄙征难尽，诗愁满去程。废巢侵烧色，荒冢入锄声。
　　逗野河流浊，离云碛日明。并州戎垒地，角动引风生。
　　◎卷.49【九江暮春书事】曹松
　　杨柳城初锁，轮蹄息去踪。春流无旧岸，夜色失诸峰。
　　影动渔边火，声迟话后钟。明朝回去雁，谁向北郊逢。
　　◎卷.50【再到洪州望西山（松常栖此山）】曹松
　　洪州向西顾，不忍暂忘君。记得瀑泉落，省同幽鸟闻。
　　一回经雨雹，长有剩风云。未定却栖息，前头江海分。
　　◎卷.51【与胡汾坐月期贯休上人不至】曹松
　　扫庭秋漏滴，接话贵忘眠。静夜人相语，低枝鸟暗迁。
　　星围南极定，月照断河连。后会花宫子，应开石上禅。
　　◎卷.52【赠胡处士】曹松
　　年光离岳色，带疾卧南原。白日与无事，俗人嗔闭门。
　　樵鱼临片水，野鹿入荒园。莫问荣华事，清霜点发根。
　　◎卷.53【铅山写怀】曹松
　　天涯兵火后，风景畏临门。骨肉到时节，团圆因梦魂。
　　池塘营水眼，岭峤结花根。耳纵听歌吹，中心不可论。
　　◎卷.54【书翠岩寺壁】曹松
　　何年话尊宿，瞻礼此堂中。入郭非无路，归林自学空。
　　溅瓶云峤水，逆磬雪川风。时说南庐事，知师用意同。
　　◎卷.55【江西题东湖】曹松
　　凿出江湖思，凉多□□间。无风触微浪，半日□秋山。
　　客袖沙光满，船窗荻影闲。时人见黄绶，应笑狎鸥还。
　　◎卷.56【题湖南岳麓寺】曹松
　　海云山上寺，每到每开襟。万木长不住，细泉听更深。
　　蜩沾高雨断，鸟遇夕岚沈。此地良宵月，秋怀隔楚砧。
　　◎卷.57【赠衡山麋明府】曹松
　　为县潇湘水，门前树配苔。晚吟公籍少，春醉积林开。
　　涤砚松香起，擎茶岳影来。任官当此境，更莫梦天台。
　　◎卷.58【塞上】曹松
　　边寒来所阔，今日复明朝。河凌坚通马，胡云缺见雕。
　　砂中程独泣，乡外隐谁招。回首若经岁，灵州生柳条。
　　◎卷.59【送邵安石及第归连州觐省】曹松
　　及第兼归觐，宜忘涉驿劳。青云重庆少，白日一飞高。
　　转楚闻啼狖，临湘见叠涛。海阳沈饮罢，何地佐旌旄。
　　◎卷.60【边上送友人归宁】曹松
　　乡路穿京过，宁心去少同。日斜寻阔碛，春尽逐归鸿。
　　独树河声外，凝笳塞色中。怜君到此处，却背老莱风。
　　◎卷.61【除夜】曹松
　　残腊即又尽，东风应渐闻。一宵犹几许，两岁欲平分。
　　燎暗倾时斗，春通绽处芬。明朝遥捧酒，先合祝尧君。
　　◎卷.62【题甘露寺】曹松
　　香门接巨垒，画角间清钟。北固一何峭，西僧多此逢。
　　天垂无际海，云白久晴峰。旦暮然灯外，涛头振蛰龙。
　　◎卷.63【贻住山僧】曹松
　　罢讲巡岩坞，无穷得野情。腊高犹伴鹿，夏满不归城。
　　云朵缘崖发，峰阴截水清。自然双洗耳，唯任白毫生。
　　◎卷.64【题鹤鸣泉】曹松
　　仙鹤曾鸣处，泉兼半井苔。直峰抛影入，片月泻光来。
　　潋滟侵颜冷，深沉慰眼开。何因值舟顶，满汲石瓶回。
　　◎卷.65【吊贾岛二首】曹松
　　先生不折桂，谪去抱何冤。已葬离燕骨，难招入剑魂。
　　旅坟低却草，稚子哭胜猿。冥寞如搜句，宜邀贺监论。
　　青旆低寒水，清笳出晓风。鸟为伤贾傅，马立葬滕公。
　　松柏青山上，城池白日中。一朝今古隔，惟有月明同。
　　◎卷.66【忆江西并悼亡友】曹松
　　前心奈兵阻，悔作豫章分。芳草未归日，故人多是坟。
　　帆行出岫雨，马践过江云。此地一樽酒，当时皆以文。


第七百一十七卷
　　◎卷.1【九江送方干归镜湖】曹松
　　一樯悬五两，此日动归风。客路抛湓口，家林入镜中。
　　谭馀云出峤，咏苦月欹空。更若看鳷鹊，何人夜坐同。
　　◎卷.2【庐山访贾匡】曹松
　　西城疾病日，此地少寻君。古迹春犹在，遥泉夜尽闻。
　　片时三处雨，九叠几重云。到者皆忘寐，神精与俗分。
　　◎卷.3【顾少府池上（一作顾少府池亭苇）】曹松
　　池上分行种，公庭觉少尘。根离潮水岸，韵爽判曹人。
　　正午回鱼影，方昏息鹭身。无时不动咏，沧岛思方频。
　　◎卷.4【喜友人归上元别业】曹松
　　一樯千里外，隐者兴宜孤。落日长边海，秋风满故都。
　　掩关苔色老，盘径叶声枯。匡岳来时过，迟回绝顶无。
　　◎卷.5【曲江暮春雪霁】曹松
　　霁动江池色，春残一去游。菰风生马足，槐雪滴人头。
　　北阙尘未起，南山青欲流。如何多别地，却得醉汀洲。
　　◎卷.6【立春日】曹松
　　春饮一杯酒，便吟春日诗。木梢寒未觉，地脉暖先知。
　　鸟啭星沈后，山分雪薄时。赏心无处说，怅望曲江池。
　　◎卷.7【宿溪僧院】曹松
　　少年云溪里，禅心夜更闲。煎茶留静者，靠月坐苍山。
　　露白钟寻定，萤多户未关。嵩阳大石室，何日译经还。
　　◎卷.8【石头怀古】曹松
　　日月出又没，台城空白云。虽宽百姓土，渐缺六朝坟。
　　禾黍是亡国，山河归圣君。松声骤雨足，几寺晚钟闻。
　　◎卷.9【浙右赠陆处士】曹松
　　静节灌园馀，得非成隐居。长当庚子日，独拜五经书。
　　白浪吹亡国，秋霜洗大虚。门前是京口，身外不营储。
　　◎卷.10【哭胡处士】曹松
　　丘中久不起，将谓诏书来。及见凌云说，方知掩夜台。
　　白衣归北路，玄造亦遗才。世上亡君后，诗声更大哉。
　　◎卷.11【赠馀干袁明府】曹松
　　一雨西城色，陶家心自清。山衔中郭分，云卷下湖程。
　　公署闻流木，人烟入废城。难忘楚尽处，新有越吟生。
　　◎卷.12【赠雷乡张明府】曹松
　　任官征战后，度日寄闲身。封卷还高客，飞书问野人。
　　废田教种谷，生路遣寻薪。若起柴桑兴，无先漉酒巾。
　　◎卷.13【岳阳晚泊】曹松
　　轻帆下阔流，便泊此沙洲。湖影撼山朵，日阳烧野愁。
　　白波争起倒，青屿或沈浮。是际船中望，东南仞仞秋。
　　◎卷.14【览春榜喜孙鄠成名】曹松
　　门外报春榜，喜君天子知。旧愁浑似雪，见日总消时。
　　塔下牡丹气，江头杨柳丝。风光若有分，无处不相宜。
　　◎卷.15【己亥岁二首（僖宗广明元年）】曹松
　　泽国江山入战图，生民何计乐樵苏。
　　凭君莫话封侯事，一将功成万骨枯。
　　传闻一战百神愁，两岸强兵过未休。
　　谁道沧江总无事，近来长共血争流。
　　◎卷.16【乱后入洪州西山】曹松
　　寂寂阴溪水漱苔，尘中将得苦吟来。
　　东峰道士如相问，县令而今不姓梅。
　　◎卷.17【送僧入庐山】曹松
　　若到江州二林寺，遍游应未出云霞。
　　庐山瀑布三千仞，画破青霄始落斜。
　　◎卷.18【送僧入蜀过夏】曹松
　　师言结夏入巴峰，云水回头几万重。
　　五月峨眉须近火，木皮领重只如冬。
　　◎卷.19【江西逢僧省文】曹松
　　闽地高僧楚地逢，僧游蛮锡挂垂松。
　　白云逸性都无定，才出双峰爱五峰。
　　高僧不负雪峰期，却伴青霞入翠微。百叶岩前霜欲降，
　　九枝松上鹤初归。风生碧涧鱼龙跃，威振金楼燕雀飞。
　　想得白莲花上月，满山犹带旧光辉。
　　◎卷.20【水精念珠】曹松
　　等量红缕贯晶荧，尽道匀圆别未胜。凿断玉潭盈尺水，
　　琢成金地两条冰。轮时只恐星侵佛，挂处常疑露滴僧。
　　几度夜深寻不著，琉璃为殿月为灯。
　　◎卷.21【南海旅次】曹松
　　忆归休上越王台，归思临高不易裁。为客正当无雁处，
　　故园谁道有书来。城头早角吹霜尽，郭里残潮荡月回。
　　心似百花开未得，年年争发被春催。
　　◎卷.22【春草】曹松
　　不独满池塘，梦中佳句香。春风有馀力，引上古城墙。
　　◎卷.23【金谷园】曹松
　　当年歌舞时，不说草离离。今日歌舞尽，满园秋露垂。
　　◎卷.24【夏日东斋】曹松
　　三庚到秋伏，偶来松槛立。热少清风多，开门放山入。
　　◎卷.25【南朝】曹松
　　三篱盖驰道，风烈一无取。时见牧牛童，嗔牛吃禾黍。
　　◎卷.26【言怀】曹松
　　出山不得意，谒帝值戈鋋。岂料为文日，翻成用武年。
　　◎卷.27【寒食日题杜鹃花】曹松
　　一朵又一朵，并开寒食时。谁家不禁火，总在此花枝。
　　◎卷.28【钟陵寒食日郊外闲游】曹松
　　可怜时节足风情，杏子粥香如冷饧。
　　无奈春风输旧火，遍教人唤作山樱。
　　◎卷.29【中秋对月】曹松
　　无云世界秋三五，共看蟾盘上海涯。
　　直到天头天尽处，不曾私照一人家。
　　◎卷.30【陪湖南李中丞宴隐溪（璋）】曹松
　　竹林啼鸟不知休，罗列飞桥水乱流。触散柳丝回玉勒，
　　约开莲叶上兰舟。酒边旧侣真何逊，云里新声是莫愁。
　　若值主人嫌昼短，应陪秉烛夜深游。
　　◎卷.31【别湖上主人】曹松
　　门系钓舟云满岸，借君幽致坐移旬。湖村夜叫白芜雁，
　　菱市晓喧深浦人。远水日边重作雪，寒林烧后别生春。
　　不辞更住醒还醉，太一东峰归梦频。
　　◎卷.32【赠广宣大师】曹松
　　忆昔同游紫阁云，别来三十二回春。
　　白头相见双林下，犹是清朝未退人。
　　◎卷.33【钟陵寒食日与同年裴颜李先辈、郑校书郊外闲游】曹松
　　寒节钟陵香骑随，同年相命楚江湄。云间影过秋千女，
　　地上声喧蹴踘儿。何处寄烟归草色，谁家送火在花枝。
　　银瓶冷酒皆倾尽，半卧垂杨自不知。
　　◎卷.34【江外除夜】曹松
　　千门庭燎照楼台，总为年光急急催。半夜腊因风卷去，
　　五更春被角吹来。宁无好鸟思花发，应有游鱼待冻开。
　　不是多岐渐平稳，谁能呼酒祝昭回。
　　◎卷.35【七夕】曹松
　　牛女相期七夕秋，相逢俱喜鹊横流。彤云缥缈回金辂，
　　明月婵娟挂玉钩。燕羽几曾添别恨，花容终不更含羞。
　　更残便是分襟处，晓箭东来射翠楼。
　　◎卷.36【罗浮山下书逸人壁】曹松
　　海上亭台山下烟，买时幽邃不争钱。莫言白日催华发，
　　自有丹砂驻少年。渔钓未归深竹里，琴壶犹恋落花边。
　　可中更践无人境，知是罗浮第几天。
　　◎卷.37【天台瀑布】曹松
　　万仞得名云瀑布，远看如织挂天台。休疑宝尺难量度，
　　直恐金刀易剪裁。喷向林梢成夏雪，倾来石上作春雷。
　　欲知便是银河水，堕落人间合却回。
　　◎卷.38【桂江】曹松
　　未识佳人寻桂水，水云先解傍壶觞。笋林次第添斑竹，
　　雏鸟参差护锦囊。乳洞此时连越井，石楼何日到仙乡。
　　如飞似堕皆青壁，画手不强元化强。
　　◎卷.39【南海】曹松
　　倾腾界汉沃诸蛮，立望何如画此看。无地不同方觉远，
　　共天无别始知宽。文魮隔雾朝含碧，老蚌凌波夜吐丹。
　　万状千形皆得意，长鲸独自转身难。
　　◎卷.40【洞庭湖】曹松
　　东西南北各连空，波上唯留小朵峰。长与岳阳翻鼓角，
　　不离云梦转鱼龙。吸回日月过千顷，铺尽星河剩一重。
　　直到劫馀还作陆，是时应有羽人逢。
　　◎卷.41【霍山（在龙川县）】曹松
　　七千七百七十丈，丈丈藤萝势入天。未必展来空似翅，
　　不妨开去也成莲。月将河汉分岩转，僧与龙蛇共窟眠。
　　直是画工须阁笔，况无名画可流传。
　　◎卷.42【巫峡】曹松
　　巫山苍翠峡通津，下有仙宫楚女真。不逐彩云归碧落，
　　却为暮雨扑行人。年年旧事音容在，日日谁家梦想频。
　　应是荆山留不住，至今犹得睹芳尘。
　　◎卷.43【送陈樵校书归泉州】曹松
　　巨塔列名题，诗心亦罕齐。除官京下阙，乞假海门西。
　　别席侵残漏，归程避战鼙。关遥秦雁断，家近瘴云低。
　　候马春风馆，迎船晓月溪。帝京须早入，莫被刺桐迷。
　　◎卷.44【赠镜湖处士方干二首】曹松
　　包含教化剩搜罗，句出东瓯奈峭何。世路不妨平处少，
　　才人唯是屈声多。云来岛上便幽石，月到湖心忌白波。
　　后辈难为措机杼，先生织字得龙梭。
　　只拟应星眠越绝，唯将丽什当高勋。磨砻清浊人难会，
　　织络虚无帝亦闻。鸟道未知山足雨，渔家已没镜中云。
　　他时莫为三征起，门外沙鸥解笑君。
　　◎卷.45【拜访陆处士】曹松
　　万卷书边人半白，再来惟恐降玄纁。性灵比鹤争多少，
　　气力登山较几分。吟鬓渐无前度漆，寝衣犹有昨宵云。
　　将知谷口耕烟者，低视齐梁楚赵君。
　　◎卷.46【岭南道中】曹松
　　百花成实未成归，未必归心与志违。但有壶觞资逸咏，
　　尽交风景入清机。半川阴雾藏高木，一道晴蜺杂落晖。
　　游子马前芳草合，鹧鸪啼歇又南飞。
　　◎卷.47【春日自吴门之阳羡道中书事】曹松
　　胜异恣游应未遍，路岐犹去几时还。浪花湖阔虹蜺断，
　　柳线村深鸟雀闲。千室绮罗浮画楫，两州丝竹会茶山。
　　眼前便是神仙事，何必须言洞府间。
　　◎卷.48【将入关行次湘阴】曹松
　　背顾秦城在何处，图书作伴过湘东。神鸦乱噪黄陵近，
　　候雁斜沉梦泽空。打桨天连晴水白，烧田云隔夜山红。
　　也知渐老岩栖稳，争奈文闱有至公。
　　◎卷.49【题昭州山寺常寂上人水阁】曹松
　　常寂常居常寂里，年年月月是空空。阶前未放岩根断，
　　屋下长教海眼通。本为入来寻佛窟，不期行处踏龙宫。
　　他时忆著堪图画，一朵云山二水中。
　　◎卷.50【广州贻匡绪法师】曹松
　　口宣微密不思议，不是除贪即诫痴。只待外方缘了日，
　　争看内殿诏来时。周回海树侵阶疾，迢递江潮应井迟。
　　必竟懒过高坐寺，未能全让法云师。
　　◎卷.51【赠道人】曹松
　　住山因以福为庭，便向山中隐姓名。阆苑驾将雕羽去，
　　洞天赢得绿毛生。日边肠胃餐霞火，月里肌肤饮露英。
　　顾我从来断浮浊，拟驱鸡犬上三清。
　　◎卷.52【送乞雨禅师临遇南游】曹松
　　活得枯樵耕者知，巡方又欲向天涯。珠穿闽国菩提子，
　　杖把灵峰榔栗枝。春藓任封降虎石，夜雷从傍养龙池。
　　生缘在地南浮去，自此孤云不可期。
　　◎卷.53【南海陪郑司空游荔园】曹松
　　荔枝时节出旌斿，南国名园尽兴游。乱结罗纹照襟袖，
　　别含琼露爽咽喉。叶中新火欺寒食，树上丹砂胜锦州。
　　他日为霖不将去，也须图画取风流。
　　◎卷.54【李郎中林亭】曹松
　　只向砌边流野水，樽前上下看鱼儿。笋蹊已长过人竹，
　　藤径从添拂面丝。若许白猿垂近户，即无红果压低枝。
　　大才必拟逍遥去，更遣何人佐盛时。
　　◎卷.55【夜饮】曹松
　　良宵公子宴兰堂，浓麝薰人兽吐香。云带金龙衔画烛，
　　星罗银凤泻琼浆。满屏珠树开春景，一曲歌声绕翠梁。
　　席上未知帘幕晓，青娥低语指东方。
　　◎卷.56【驸马宅宴罢】曹松
　　粉墙残月照宫祠，宴阕银瓶一半欹。
　　学语莺儿飞未稳，放身斜坠绿杨枝。
　　◎卷.57【吊建州李员外】曹松
　　铭旌归故里，猿鸟亦凄然。已葬桐江月，空回建水船。
　　客传为郡日，僧说读书年。恐有吟魂在，深山古木边。
　　◎卷.58【吊李翰林】曹松
　　李白虽然成异物，逸名犹与万方传。昔朝曾侍玄宗侧，
　　大夜应归贺监边。山木易高迷故垄，国风长在见遗篇。
　　投金渚畔春杨柳，自此何人系酒船。
　　◎卷.59【山中】曹松
　　要路豪家非往还，岩门先有不曾关。众心惟恐地无剩，
　　吾意亦忧天惜闲。白练曳泉窗下石，绛罗垂果枕前山。
　　樵夫岂解营生业，贵欲自安麋鹿间。
　　◎卷.60【山寺引泉】曹松
　　劈碎琅玕意有馀，细泉高引入香厨。
　　山僧未肯言根本，莫是银河漏泄无。
　　◎卷.61【友人池上咏芦】曹松
　　秋声谁种得，萧瑟在池栏。叶涩栖蝉稳，丛疏宿鹭难。
　　敛烟宜下□，飒吹省先寒。此物生苍岛，令人忆钓竿。
　　◎卷.62【商山】曹松
　　垂白商於原下住，儿孙共死一身忙。
　　木弓未得长离手，犹与官家射麝香。
　　◎卷.63【荆南道中】曹松
　　十月荒郊雪气催，依稀愁色认阳台。游秦分系三条烛，
　　出楚心殊一寸灰。高柳莫遮寒月落，空桑不放夜风回。
　　如何住在猿声里，却被蝉吟引下来。
　　◎卷.64【武德殿朝退望九衢春色】曹松
　　玉殿朝初退，天街一看春。南山初过雨，北阙净无尘。
　　夹道夭桃满，连沟御柳新。苏舒同舜泽，煦妪并尧仁。
　　佳气浮轩盖，和风袭缙绅。自兹怜万物，同入发生辰。
　　◎卷.65【吊北邙】曹松
　　山下望山上，夕阳看又曛。无人医白发，少地著新坟。
　　岁代殊相远，贤愚旋不分。东归聊一吊，乱木倚寒云。
　　◎卷.66【及第敕下，宴中献座主杜侍郎】曹松
　　得召丘墙泪却频，若无公道也无因。门前送敕朱衣吏，
　　席上衔杯碧落人。半夜笙歌教泥月，平明桃杏放烧春。
　　南山虽有归溪路，争那酬恩未杀身。
　　◎卷.67【梢云】曹松
　　殊质资灵贶，陵空发瑞云。梢梢含树影，郁郁动霞文。
　　不比因风起，全非触石分。叶光闲泛滟，枝彩静氛氲。
　　隐见心无宰，裴回庆自君。翻飞如可托，长愿在横汾。
　　◎卷.68【白角簟】曹松
　　角簟工夫已到头，夏来全占满床秋。若言保惜归华屋，
　　只合封题寄列侯。学卷晓冰长怕绽，解铺寒水不教流。
　　蒲桃锦是潇湘底，曾得王孙价倍酬。
　　◎卷.69【碧角簟】曹松
　　细皮重叠织霜纹，滑腻铺床胜锦茵。八尺碧天无点翳，
　　一方青玉绝纤尘。蝇行只恐烟粘足，客卧浑疑水浸身。
　　五月不教炎气入，满堂秋色冷龙鳞。
　　◎卷.70【滕王阁春日晚望】曹松
　　凌春帝子阁，偶眺日移西。浪势平花坞，帆阴上柳堤。
　　◎卷.71【句】曹松
　　追游若遇三清乐，行从应妨一日春。（李肇《国史补》
　　云：曲江大会，先牒教坊，请奏上御紫云楼观焉。
　　时或拟作乐，则为之移日，故曹松诗云云）
　　石脉水流泉滴沙，鬼灯然点松柏花。（《吟窗杂录》）
　　鹿眠荒圃寒芜白，鸦噪残阳败叶飞。（《锦绣万花谷》）
　　华岳影寒清露掌，海门风急白潮头。（《升庵外集》）


第七百一十八卷
　　◎卷.1【颂鲁】苏拯
　　天推鲁仲尼，周游布典坟。游遍七十国，不令遇一君。
　　一国如一遇，单车不转轮。良由至化力，为国不为身。
　　礼乐行未足，邅回厄于陈。礼乐今有馀，衮旒当圣人。
　　伤哉绝粮议，千载误云云。
　　◎卷.2【医人】苏拯
　　古人医在心，心正药自真。今人医在手，手滥药不神。
　　我愿天地炉，多衔扁鹊身。遍行君臣药，先从冻馁均。
　　自然六合内，少闻贫病人。
　　◎卷.3【西施】苏拯
　　吴王从骄佚，天产西施出。岂徒伐一人，所希救群物。
　　良由上天意，恶盈戒奢侈。不独破吴国，不独生越水。
　　在周名褒姒，在纣名妲己。变化本多涂，生杀亦如此。
　　君王政不修，立地生西子。
　　◎卷.4【金谷园】苏拯
　　积金累作山，山高小于址。栽花比绿珠，花落还相似。
　　徒有敌国富，不能买东市。徒有绝世容，不能楼上死。
　　只此上高楼，何如在平地。
　　◎卷.5【巫山】苏拯
　　昔时亦云雨，今时亦云雨。自是荒淫多，梦得巫山女。
　　从来圣明君，可听妖魅语。只今峰上云，徒自生容与。
　　◎卷.6【贾客】苏拯
　　长帆挂短舟，所愿疾如箭。得丧一惊飘，生死无良贱。
　　不谓天不祐，自是人苟患。尝言海利深，利深不如浅。
　　◎卷.7【狡兔行】苏拯
　　秋来无骨肥，鹰犬遍原野。草中三穴无处藏，
　　何况平田无穴者。
　　◎卷.8【长城】苏拯
　　嬴氏设防胡，烝沙筑冤垒。蒙公取勋名，岂算生民死。
　　运畚力不禁，碎身砂碛里。黔黎欲半空，长城舂未已。
　　皇天潜鼓怒，力化一女子。遂使万雉崩，不尽数行泪。
　　自古进身者，本非陷物致。当时文德修，不到三世地。
　　◎卷.9【织妇女】苏拯
　　伊余尽少女，一种饰螓首。徒能事机杼，与之作歌舞。
　　歌舞片时间，黄金翻袖取。只看舞者乐，岂念织者苦。
　　感此尝忆古人言，一妇不织天下寒。
　　◎卷.10【古塞下】苏拯
　　百战已休兵，寒云愁未歇。血染长城沙，马踏征人骨。
　　早得用蛾眉，免陷边戍卒。始知髦头星，不在弯弓没。
　　◎卷.11【水旱祷】苏拯
　　祷祈勿告天，酒浆勿浇地。阴阳和也无妖气，
　　阴阳愆期乃人致。病生心腹不自医，古屋澄潭何神祟。
　　◎卷.12【邹律】苏拯
　　邹律暖燕谷，青史徒编录。人心不变迁，空吹闲草木。
　　世患有三惑，尔律莫能抑。边苦有长征，尔律莫能息。
　　斯术未济时，斯律亦何益。争如至公一开口，
　　吹起贤良霸邦国。
　　◎卷.13【蜘蛛谕】苏拯
　　春蚕吐出丝，济世功不绝。蜘蛛吐出丝，飞虫成聚血。
　　蚕丝何专利，尔丝何专孽。映日张网罗，遮天亦何别。
　　傥居要地门，害物可堪说。网成虽福己，网败还祸尔。
　　小人与君子，利害一如此。
　　◎卷.14【猎犬行】苏拯
　　猎犬未成行，狐兔无奈何。猎犬今盈群，狐兔依旧多。
　　自尔初跳跃，人言多拏躩。常指天外狼，立可口中嚼。
　　骨长毛衣重，烧残烟草薄。狡兔何曾擒，时把家鸡捉。
　　食尽者饭翻，增养者恶壮。可嗟猎犬壮复壮，
　　不堪兔绝良弓丧。
　　◎卷.15【断火谣】苏拯
　　谁谓之推贤，于世何功果。绝尔晋侯交，禁我唐虞火。
　　国闭檀榆烟，大礼成隳堕。暗室枯槁饭，冷面相看坐。
　　阳升既非佑，阴伏若为佐。焉冻群生腹，将止天下祸。
　　但究冤滥刑，天道无不可。鄙哉前朝翊赞臣，
　　訏谟之规何琐琐。
　　◎卷.16【思妇吟】苏拯
　　秋风雁又归，边信一何早。揽衣出门望，落叶满长道。
　　一从秉箕帚，十载孤怀抱。可堪日日醉宠荣，
　　不说思君令人老。
　　◎卷.17【雉兔者】苏拯
　　所猎一何酷，终年耗林麓。飞走如未空，贪残岂知足。
　　尝闻猎书史，可以鉴荣辱。尝闻猎贤良，可以霸邦国。
　　如何纵网罗，空成肥骨肉。和济俱不闻，曷所禳颠覆。
　　谁能为扣天地炉，铸此伤生其可乎！
　　◎卷.18【药草】苏拯
　　天子恤疲瘵，坤灵奉其职。年年济世功，贵贱相兼植。
　　因产众草中，所希采者识。一枝当若神，千金亦何直。
　　生草不生药，无以彰士德。生药不生草，无以彰奇特。
　　国忠在臣贤，民患凭药力。灵草犹如此，贤人岂多得。
　　◎卷.19【凡草诫】苏拯
　　野草凡不凡，亦应生和出。锄夫耘药栏，根不留其一。
　　良田本芜秽，著地成弃物。人生行不修，何门可容膝。
　　不唯不尔容，得无凡草嫉。贤愚偃仰间，鉴之宜日日。
　　◎卷.20【明禁忌】苏拯
　　阴阳家有书，卜筑多禁忌。土中若有神，穴处何无祟。
　　我识先贤意，本诫骄侈地。恣欲创楼台，率情染朱翠。
　　四面兴土功，四时妨农事。可以没凶灾，四隅通一二。
　　一年省修营，万民停困踬。动若契于理，福匪神之遗。
　　动若越于常，祸乃身之致。神在虚无间，土中非神位。
　　◎卷.21【伤彩饰】苏拯
　　朝见亦光彩，暮见亦光彩。一旦风雨飘，十分无一在。
　　尔形才似削，尔貌不如昨。本为是凡姿，谁教染丹雘。
　　虚饰片时间，天意以为恶。物假犹如此，人假争堪作。
　　◎卷.22【世迷】苏拯
　　乌兔日夜行，与人运枯荣。为善不常缺，为恶不常盈。
　　天道无阿党，人心自覆倾。所以多迁变，宁合天地情。
　　我愿造化手，莫放狐兔走。恣海产珍奇，纵地生花柳。
　　美者一齐美，丑者一齐丑。民心归大朴，战争亦何有。
　　◎卷.23【鸱枭】苏拯
　　为害未为害，其如污物类。斯言之一玷，流传极天地。
　　良木不得栖，清波不得戏。曾戏水堪疑，曾栖树终弃。
　　天不歼尔族，与夫恶相济。地若默尔声，与夫妖为讳。
　　一时怀害心，千古不能替。伤哉丑行人，兹禽亦为譬。
　　◎卷.24【山中道者】苏拯
　　筇杖六尺许，坐石流泉所。举头看古松，似对仙鹤语。
　　是时天气清，四迥无尘侣。顾我笑相迎，知有丹砂异。
　　◎卷.25【渔人】苏拯
　　垂竿朝与暮，披蓑卧横楫。不问清平时，自乐沧波业。
　　长畏不得闲，几度避游畋。当笑钓台上，逃名名却传。
　　◎卷.26【闻猿】苏拯
　　秋风飒飒猿声起，客恨猿哀一相似。
　　漫向孤危惊客心，何曾解入笙歌耳。
　　◎卷.27【经马嵬坡】苏拯
　　一从杀贵妃，春来花无意。此地纵千年，土香犹破鼻。
　　宠既出常理，辱岂同常死。一等异于众，倾覆皆如此。
　　◎卷.28【经鹤台】苏拯
　　筑台非谓贤，独聚乘轩鹤。六马不能驭，九皋欲何托。
　　一旦敌兵来，万民同陨濩。如何警露禽，不似衔环雀。
　　一物欲误时，众类皆成恶。至今台基上，飞鸟不至泊。
　　◎卷.29【寄远】苏拯
　　游子虽惜别，一去何时见。飞鸟犹恋巢，万里亦何远。
　　妾愿化为霜，日日下河梁。若能侵鬓色，先染薄情郎。


第七百一十九卷
　　◎卷.1【芭蕉（数岁时作，传于都下）】路德延
　　一种灵苗异，天然体性虚。叶如斜界纸，心似倒抽书。
　　◎卷.2【感旧诗】路德延
　　初骑竹马咏芭蕉，尝忝名卿诵满朝。五字便容趋绛帐，
　　一枝寻许折丹霄。岂知流落萍蓬远，不觉推迁岁月遥。
　　国境未安身未立，至今颜巷守箪瓢。
　　◎卷.3【小儿诗】路德延
　　情态任天然，桃红两颊鲜。乍行人共看，初语客多怜。
　　臂膊肥如瓠，肌肤软胜绵。长头才覆额，分角渐垂肩。
　　散诞无尘虑，逍遥占地仙。排衙朱阁上，喝道画堂前。
　　合调歌杨柳，齐声踏采莲。走堤行细雨，奔巷趁轻烟。
　　嫩竹乘为马，新蒲折作鞭。莺雏金镟系，猫子彩丝牵。
　　拥鹤归晴岛，驱鹅入暖泉。杨花争弄雪，榆叶共收钱。
　　锡镜当胸挂，银珠对耳悬。头依苍鹘裹，袖学柘枝揎。
　　酒殢丹砂暖，茶催小玉煎。频邀筹箸挣，时乞绣针穿。
　　宝箧拏红豆，妆奁拾翠钿。戏袍披按褥，劣帽戴靴毡。
　　展画趋三圣，开屏笑七贤。贮怀青杏小，垂额绿荷圆。
　　惊滴沾罗泪，娇流污锦涎。倦书饶娅姹，憎药巧迁延。
　　弄帐鸾绡映，藏衾凤绮缠。指敲迎使鼓，筋拨赛神弦。
　　帘拂鱼钩动，筝推雁柱偏。棋图添路画，笛管欠声镌。
　　恼客初酣睡，惊僧半入禅。寻蛛穷屋瓦，探雀遍楼椽。
　　抛果忙开口，藏钩乱出拳。夜分围榾柮，聚朝打秋千。
　　折竹装泥燕，添丝放纸鸢。互夸轮水碓，相教放风旋。
　　旗小裁红绢，书幽截碧笺。远铺张鸽网，低控射蝇弦。
　　詀语时时道，谣歌处处传。匿窗眉乍曲，遮路臂相连。
　　斗草当春径，争球出晚田。柳傍慵独坐，花底困横眠。
　　等鹊前篱畔，听蛩伏砌边。傍枝粘舞蝶，隈树捉鸣蝉。
　　平岛夸趫上，层崖逞捷缘。嫩苔车迹小，深雪履痕全。
　　竞指云生岫，齐呼月上天。蚁窠寻径劚，蜂穴绕阶填。
　　樵唱回深岭，牛歌下远川。垒柴为屋木，和土作盘筵。
　　险砌高台石，危跳峻塔砖。忽升邻舍树，偷上后池船。
　　项橐称师日，甘罗作相年。明时方任德，劝尔减狂颠。
　　◎卷.4【句】路德延
　　不是上台知姓字，五花宾馆敢从容。（《上成汭》，
　　见《南部新书》。荆南旧有五花馆，待宾上地，故云）
　　◎卷.5【及第后呈朝中知己】李旭
　　凌晨晓鼓奏嘉音，雷拥龙迎出陆沈。金榜高悬当玉阙，
　　锦衣即著到家林。真珠每被尘泥陷，病鹤多遭蝼蚁侵。
　　今日始知天有意，还教雪得一生心。
　　◎卷.6【题惠严寺】崔庸
　　人莫嫌山小，僧还爱寺灵。殿高神气力，龙活客丹青。
　　◎卷.7【经费拾遗旧隐】胡骈
　　林下茅斋已半倾，九华幽径少人行。不将冠剑为荣事，
　　只向烟萝寄此生。松竹渐荒池上色，琴书徒立世间名。
　　白杨风起秋山暮，时复哀猿啼一声。
　　◎卷.8【失题】周祚
　　莫道春花独照人，秋花未必怯青春。
　　四时风雨没时节，共保松筠根底尘。
　　◎卷.9【蛱蝶行】卢频
　　东园宫草绿，上下飞相逐。君恩不禁春，昨夜花中宿。
　　◎卷.10【东西行】卢频
　　种荷玉盆里，不及沟中水。养雉黄金笼，见草心先喜。
　　◎卷.11【失题】卢频
　　春泪烂罗绮，泣声抽恨多。莫滴芙蓉池，愁伤连蒂荷。
　　一朵花叶飞，一枝花光彩。美人惜花心，但愿春长在。
　　◎卷.12【晚泊汉江渡】刘畋
　　末秋云木轻，莲折晚香清。雨下侵苔色，云凉出浪声。
　　叠帆依岸尽，微照夹堤明。渡吏已头白，遥知客姓名。
　　◎卷.13【句】刘畋
　　残阳来霁岫，独兴起沧洲。（雨后，张为《主客图》）


第七百二十卷
　　◎卷.1【游洞庭湖】裴说
　　楚云团翠八百里，澧兰吹香堕春水。白头渔子摇苍烟，
　　鸂鶒眠沙晓惊起。沙头龙叟夜叹忧，铁笛未响春风羞。
　　露寒紫藟结新愁，城角泣断关河秋。谪仙欲识雷斧手，
　　刬却古今愁共丑。鲸游碧落杳无踪，作诗三叹君知否。
　　瀛洲一棹何时还，满江宫锦看湖山。
　　◎卷.2【怀素台歌（一作题怀素台）】裴说
　　我呼古人名，鬼神侧耳听：杜甫李白与怀素，
　　文星酒星草书星。永州东郭有奇怪，笔冢墨池遗迹在。
　　笔冢低低高如山，墨池浅浅深如海。我来恨不已，
　　争得青天化为一张纸，高声唤起怀素书，
　　搦管研朱点湘水。欲归家，重叹嗟。眼前有，三个字：
　　枯树槎。乌梢蛇，墨老鸦。
　　◎卷.3【闻砧（一作寄边衣）】裴说
　　深闺乍冷鉴开箧，玉箸微微湿红颊。一阵霜风杀柳条，
　　浓烟半夜成黄叶。垂垂白练明如雪，独下闲阶转凄切。
　　只知抱杵捣秋砧，不觉高楼已无月。时闻寒雁声相唤，
　　纱窗只有灯相伴。几展齐纨又懒裁，离肠恐逐金刀断。
　　细想仪形执牙尺，回刀剪破澄江色。愁捻银针信手缝，
　　惆怅无人试宽窄。时时举袖匀红泪，红笺谩有千行字。
　　书中不尽心中事，一片殷勤寄边使。
　　◎卷.4【春早寄华下同人】裴说
　　正是花时节，思君寝复兴。市沽终不醉，春梦亦无凭。
　　岳面悬青雨，河心走浊冰。东门一条路，离恨镇相仍。
　　◎卷.5【赠衡山令】裴说
　　君吟十二载，辛苦必能官。造化犹难隐，生灵岂易谩。
　　猿跳高岳静，鱼摆大江宽。与我为同道，相留夜话阑。
　　◎卷.6【南中县令】裴说
　　寂寥虽下邑，良宰有清威。苦节长如病，为官岂肯肥。
　　山多村地狭，水浅客舟稀。上国搜贤急，陶公早晚归。
　　◎卷.7【寄曹松（一作洛中作）】裴说
　　莫怪苦吟迟，诗成鬓亦丝。鬓丝犹可染，诗病却难医。
　　山暝云横处，星沈月侧时。冥搜不可得，一句至公知。
　　◎卷.8【赠宾贡】裴说
　　惟君怀至业，万里信悠悠。路向东溟出，枝来北阙求。
　　家无一夜梦，帆挂隔年秋。鬓发争禁得，孤舟往复愁。
　　◎卷.9【汉南邮亭】裴说
　　高阁水风清，开门日送迎。帆张独鸟起，乐奏大鱼惊。
　　骤雨拖山过，微风拂面生。闲吟虽得句，留此谢多情。
　　◎卷.10【棋】裴说
　　十九条平路，言平又嶮巇。人心无算处，国手有输时。
　　势迥流星远，声干下雹迟。临轩才一局，寒日又西垂。
　　◎卷.11【夏日即事】裴说
　　僻居门巷静，竟日坐阶墀。鹊喜虽传信，蛩吟不见诗。
　　笋抽通旧竹，梅落立闲枝。此际无尘挠，僧来称所宜。
　　◎卷.12【送人宰邑】裴说
　　官小任还重，命官难偶然。皇恩轻一邑，赤子病三年。
　　瘦马稀餐粟，羸童不识钱。如君清苦节，到处有人传。
　　◎卷.13【春暖送人下第】裴说
　　相送短亭前，知君愚复贤。事多凭夜梦，老为待明年。
　　春树添山脊，晴云学晓烟。雄文有公道，此别莫潸然。
　　◎卷.14【湖外送何崇入阁】裴说
　　因诗相识久，忽此告临途。便是有船发，也须容市沽。
　　精吟五个字，稳泛两重湖。长短逢公道，清名振帝都。
　　◎卷.15【送进士苏瞻乱后出家】裴说
　　因乱事空王，孤心亦不伤。梵僧为骨肉，柏寺作家乡。
　　眼闭千行泪，头梳一把霜。诗书不得力，谁与问苍苍。
　　◎卷.16【秋日送河北从事】裴说
　　北风沙漠地，吾子远从军。官路虽非远，诗名要且闻。
　　蝉悲欲落日，雕下拟阴云。此去难相恋，前山掺袂分。
　　◎卷.17【喜友人再面】裴说
　　一别几寒暄，迢迢隔塞垣。相思长有事，及见却无言。
　　静坐将茶试，闲书把叶翻。依依又留宿，圆月上东轩。
　　◎卷.18【对雪】裴说
　　大片向空舞，出门肌骨寒。路岐平即易，沟壑满应难。
　　兔穴归时失，禽枝宿处干。豪家宁肯厌，五月画图看。
　　◎卷.19【冬日后作】裴说
　　寂寞掩荆扉，昏昏坐欲痴。事无前定处，愁有并来时。
　　日影才添线，鬓根已半丝。明庭正公道，应许苦心诗。
　　◎卷.20【冬日作】裴说
　　粝食拥败絮，苦吟吟过冬。稍寒人却健，太饱事多慵。
　　树老生烟薄，墙阴贮雪重。安能只如此，公道会相容。
　　◎卷.21【中秋月】裴说
　　一岁几盈亏，当轩重此期。幸无偏照处，刚有不明时。
　　色静云归早，光寒鹤睡迟。相看吟未足，皎皎下疏篱。
　　◎卷.22【塞上曲】裴说
　　极目望空阔，马羸程又赊。月生方见树，风定始无沙。
　　楚水辞鱼窟，燕山到雁家。如斯名利役，争不老天涯。
　　◎卷.23【终南山】裴说
　　九衢南面色，苍翠绝纤尘。寸步有闲处，百年无到人。
　　禁林寒对望，太华净相邻。谁与群峰并，祥云瑞露频。
　　◎卷.24【访道士】裴说
　　高冈微雨后，木脱草堂新。惟有疏慵者，来看淡薄人。
　　竹牙生碍路，松子落敲巾。粗得玄中趣，当期宿话频。
　　◎卷.25【道林寺】裴说
　　独立凭危阑，高低落照间。寺分一派水，僧锁半房山。
　　对面浮世隔，垂帘到老闲。烟云与尘土，寸步不相关。
　　◎卷.26【般若寺】裴说
　　南岳古般若，自来天下知。翠笼无价寺，光射有名诗。
　　一水涌兽迹，五峰排凤仪。高僧引闲步，昼出夕阳归。
　　◎卷.27【兜率寺】裴说
　　一片无尘地，高连梦泽南。僧居跨鸟道，佛影照鱼潭。
　　朽枿云斜映，平芜日半涵。行行不得住，回首望烟岚。
　　◎卷.28【鹿门寺】裴说
　　鹿门山上寺，突兀尽无尘。到此修行者，应非取次人。
　　鸟过惊石磬，日出碍金身。何计生烦恼，虚空是四邻。
　　◎卷.29【题岳州僧舍】裴说
　　喜到重湖北，孤州横晚烟。鹭衔鱼入寺，鸦接饭随船。
　　松桧君山迥，菰蒲梦泽连。与师吟论处，秋水浸遥天。
　　◎卷.30【过洞庭湖】裴说
　　浪高风力大，挂席亦言迟。及到堪忧处，争如未济时。
　　鱼龙侵莫测，雷雨动须疑。此际情无赖，何门寄所思。
　　◎卷.31【旅行闻寇】裴说
　　动步忧多事，将行问四邻。深山不畏虎，当路却防人。
　　豪富田园废，疲羸屋舍新。自惭为旅客，无计避烟尘。
　　◎卷.32【旅中作】裴说
　　妄动远抛山，其如馁与寒。投人言去易，开口说贫难。
　　泽国云千片，湘江竹一竿。时明未忍别，犹待计穷看。
　　◎卷.33【旅次衡阳】裴说
　　欲往几经年，今来意豁然。江风长借客，岳雨不因天。
　　戏鹭飞轻雪，惊鸿叫乱烟。晚秋红藕里，十宿寄渔船。
　　◎卷.34【不出院僧】裴说
　　四远参寻遍，修行却不行。耳边无俗语，门外是前生。
　　塔见移来影，钟闻过去声。一斋唯默坐，应笑我营营。
　　◎卷.35【湖外寄处宾上人】裴说
　　怪得意相亲，高携一轴新。能搜大雅句，不似小乘人。
　　岳麓擎枯桧，潇湘吐白蘋。他年遇同道，为我话风尘。
　　◎卷.36【寄贯休】裴说
　　忆昔与吾师，山中静论时。总无方是法，难得始为诗。
　　冻犬眠干叶，饥禽啄病梨。他年白莲社，犹许重相期。
　　◎卷.37【寄僧尚颜】裴说
　　曾居五老峰，所得共谁同。才大天全与，吟精楚欲空。
　　客来庭减日，鸟过竹生风。早晚摇轻拂，重归瀑布中。
　　◎卷.38【哭处默上人】裴说
　　凄凉繐幕下，香吐一灯分。斗老输寒桧，留闲与白云。
　　挈盂曾几度，传衲不教焚。泣罢重回首，暮山钟半闻。
　　◎卷.39【庐山瀑布】裴说
　　静景凭高望，光分翠嶂开。嶮飞千尺雪，寒扑一声雷。
　　过去云冲断，旁来烧隔回。何当住峰下，终岁绝尘埃。
　　◎卷.40【华山上方】裴说
　　独上上方上，立高聊称心。气冲云易黑，影落县多阴。
　　有云草不死，无风松自吟。会当求大药，他日复追寻。
　　◎卷.41【咏鹦鹉】裴说
　　常贵西山鸟，衔恩在玉堂。语传明主意，衣拂美人香。
　　缓步寻珠网，高飞上画梁。长安频道乐，何日从君王。
　　◎卷.42【鹭鸶】裴说
　　秋江清浅时，鱼过亦频窥。却为分明极，翻成所得迟。
　　浴偎红日色，栖压碧芦枝。会共鹓同侣，翱翔应可期。
　　◎卷.43【牡丹】裴说
　　数朵欲倾城，安同桃李荣。未尝贫处见，不似地中生。
　　此物疑无价，当春独有名。游蜂与蝴蝶，来往自多情。
　　◎卷.44【见王贞白】裴说
　　共贺登科后，明宣入紫宸。又看重试榜，还见苦吟人。
　　此得名浑别，归来话亦新。分明一枝桂，堪动楚江滨。
　　◎卷.45【经杜工部坟】裴说
　　骚人久不出，安得国风清。拟掘孤坟破，重教大雅生。
　　皇天高莫问，白酒恨难平。悒怏寒江上，谁人知此情。
　　◎卷.46【寄僧知乾】裴说
　　貌高清入骨，帝里旧临坛。出语经相似，行心佛证安。
　　◎卷.47【乱中偷路入故乡】裴说
　　愁看贼火起诸烽，偷得馀程怅望中。
　　一国半为亡国烬，数城俱作古城空。
　　◎卷.48【蔷薇】裴说
　　一架长条万朵春，嫩红深绿小窠匀。
　　只应根下千年土，曾葬西川织锦人。
　　◎卷.49【春日山中竹】裴说
　　数竿苍翠拟龙形，峭拔须教此地生。
　　无限野花开不得，半山寒色与春争。
　　◎卷.50【柳】裴说
　　高拂危楼低拂尘，灞桥攀折一何频。
　　思量却是无情树，不解迎人只送人。
　　◎卷.51【岳阳兵火后题僧舍】裴说
　　十年兵火真多事，再到禅扉却破颜。
　　唯有两般烧不得，洞庭湖水老僧闲。
　　◎卷.52【句】裴说
　　读书贫里乐，搜句静中忙。（《苕溪渔隐》）
　　苦吟僧入定，得句将成功。（以下《诗话》）
　　是事精皆易，唯诗会却难。（《赠贯休》）
　　因携一家住，赢得半年吟。（《石首县》）
　　吟馀潮入浦，坐久烧移山。（《湘江》）
　　三年清似水，六月冷如冰。（《赠县令》）
　　一通红锦重，三事紫罗轻。（以下《绣石书堂》）
　　瘦肌寒带粟，病眼馁生花。
　　避乱一生多。
　　雪留寒竹寺舍冷，风撼早梅城郭香。（《锦绣万花谷》）
　　画球轻蹴壶中地，彩索高飞掌上身。（清明，事文类聚）


第七百二十一卷
　　◎卷.1【赠唐山人】李洞
　　垂须长似发，七十色如黳。醉眼青天小，吟情太华低。
　　千年松绕屋，半夜雨连溪。邛蜀路无限，往来琴独携。
　　◎卷.2【送云卿上人游安南（一作送僧游南海）】李洞
　　春往海南边，秋闻半夜蝉。鲸吞洗钵水，犀触点灯船。
　　岛屿分诸国，星河共一天。长安却回日，松偃旧房前。
　　◎卷.3【郑补阙山居】李洞
　　高节谏垣客，白云居静坊。马饥餐落叶，鹤病晒残阳。
　　野雾昏朝烛，溪笺惹御香。相招倚蒲壁，论句夜何长。
　　◎卷.4【送曹郎中南归，时南中用军】李洞
　　桂水净和天，南归似谪仙。系绦轻象笏，买布接蛮船。
　　海气蒸鼙软，江风激箭偏。罢郎吟乱里，帝远岂知贤。
　　◎卷.5【锦江陪兵部郑侍郎话诗著棋】李洞
　　落叶溅吟身，会棋云外人。海枯搜不尽，天定著长新。
　　月上分题遍，钟残布子匀。忘餐二绝境，取意铸陶钧。
　　◎卷.6【中秋月】李洞
　　四十五秋宵，月分千里毫。冷沉中岳短，光溢太行高。
　　不寐清人眼，移栖湿鹤毛。露华台上别，吟望十年劳。
　　◎卷.7【送沈光赴福幕（一作送福州从事）】李洞
　　泉齐岭鸟飞，雨熟荔枝肥。南斗看应近，北人来恐稀。
　　潮浮廉使宴，珠照岛僧归。幕下逢迁拜，何官着茜衣。
　　◎卷.8【鄠郊山舍题赵处士林亭】李洞
　　圭峰秋后叠，乱叶落寒墟。四五百竿竹，二三千卷书。
　　云深猿拾栗，雨霁蚁缘蔬。只隔门前水，如同万里馀。
　　◎卷.9【赋得送贾岛谪长江】李洞
　　敲驴吟雪月，谪出国西门。行傍长江影，愁深汨水魂。
　　筇携过竹寺，琴典在花村。饥拾山松子，谁知贾傅孙。
　　◎卷.10【河阳道中】李洞
　　冲风仍蹑冻，提辔手频呵。得事应须早，愁人不在多。
　　雪田平入塞，烟郭曲随河。翻忆江涛里，船中睡盖蓑。
　　◎卷.11【送知己赴濮州】李洞
　　中路行僧谒，邮亭话海涛。剑摇林狖落，旗闪岳禽高。
　　苔长空州狱，花开梦省曹。濮阳流政化，一半布风骚。
　　◎卷.12【送行脚僧】李洞
　　瓶枕绕腰垂，出门何所之。毳衣沾雨重，棕笠看山欹。
　　夜观入枯树，野眠逢断碑。邻房母泪下，相课别离词。
　　◎卷.13【龙州送人赴举】李洞
　　献策赴招携，行宫积翠西。挈囊秋卷重，转栈晚峰齐。
　　踏月趋金阙，拂云看御题。飞鸣岂回顾，独鹤困江泥。
　　◎卷.14【送安抚从兄夷偶中丞】李洞
　　奉诏向军前，朱袍映雪鲜。河桥吹角冻，岳月卷旗圆。
　　僧救焚经火，人修著钓船。六州安抚后，万户解衣眠。
　　◎卷.15【送远上人】李洞
　　海岳两无边，去来都偶然。齿因吟后冷，心向静中圆。
　　虫网花间井，鸿鸣雨后天。叶书归旧寺，应附载钟船。
　　◎卷.16【宿凤翔天柱寺穷易玄上人房】李洞
　　天柱暮相逢，吟思天柱峰。墨研青露月，茶吸白云钟。
　　卧语身粘藓，行禅顶拂松。探玄为一决，明日去临邛。
　　◎卷.17【下第送张霞归觐江南】李洞
　　此道背于时，携归一轴诗。树沈孤鸟远，风逆蹇驴迟。
　　草入吟房坏，潮冲钓石移。恐伤欢觐意，半路摘愁髭。
　　◎卷.18【送人之天台】李洞
　　行李一枝藤，云边晓扣冰。丹经如不谬，白发亦何能。
　　浅井仙人境，明珠海客灯。乃知真隐者，笑就汉廷征。
　　◎卷.19【维摩畅林居（一作题维摩畅上人房）】李洞
　　诸方游几腊，五夏五峰销。越讲迎骑象，蕃斋忏射雕。
　　冷筇和雪倚，朽栎带云烧。从此西林老，瞥然三万朝。
　　◎卷.20【送张乔下第归宣州】李洞
　　诗道世难通，归宁楚浪中。早程残岳月，夜泊隔淮钟。
　　一镜随双鬓，全家老半峰。无成来往过，折尽谢亭松。
　　◎卷.21【送卢郎中赴金州】李洞
　　云明天岭高，刺郡辍仙曹。危栈窥猿顶，公庭扫鹤毛。
　　出军青壁罅，话道白眉毫。远集歌谣客，州前泊几艘。
　　◎卷.22【江干即事】李洞
　　病卧四更后，愁闻报早衙。隔关沈水鸟，侵郭噪园鸦。
　　吏瘦餐溪柏，身羸凭海槎。满朝吟五字，应不老烟霞。
　　◎卷.23【寄贺郑常侍】李洞
　　山亦怀恩地，高禽尽下飞。吏穿霞片望，僧扫月棱归。
　　省拜墀烟近，林居玉漏微。曾令驻锡话，聊用慰攀依。
　　◎卷.24【登楼】李洞
　　川上值楼开，寒山四面来。竹吹人语远，峰碍鸟飞回。
　　生死别离陌，朝昏云雨堆。谁知独立意，溅泪落莓苔。
　　◎卷.25【赠禅友】李洞
　　散花留内殿，宫女梦谈禅。树杪开楼锁，云中认岳莲。
　　溪声过长耳，筇节出羸肩。飞句相招宿，多逢有月天。
　　◎卷.26【早春友人访别南归】李洞
　　南归来取别，穷巷坐青苔。一盏薄醨酒，数枝零落梅。
　　潮生楚驿闭，星在越楼开。明日望君处，前临风月台。
　　◎卷.27【题云际寺】李洞
　　开门风雪顶，上彻困飞禽。猿戏青冥里，人行紫阁阴。
　　腊泉冰下出，夜磬月中寻。尽欲居岩室，如何不住心。
　　◎卷.28【山寺老僧】李洞
　　云际众僧里，独攒眉似愁。护茶高夏腊，爱火老春秋。
　　海浪南曾病，河冰北苦游。归来诸弟子，白遍后生头。
　　◎卷.29【同僧宿道者院】李洞
　　携文过水宿，拂席四廊尘。坠果敲楼瓦，高萤映鹤身。
　　点灯吹叶火，谈佛悟山人。尽有栖霞志，好谋三教邻。
　　◎卷.30【古柏】李洞
　　手植知何代，年齐偃盖松。结根生别树，吹子落邻峰。
　　古干经龙嗅，高烟过雁冲。可佳繁叶尽，声不碍秋钟。
　　◎卷.31【赠王凤二山人】李洞
　　山兄望鹤信，山弟听乌占。养药同开鼎，休棋各枕奁。
　　相逢九江底，共到五峰尖。愿许为三友，羞将白发撏。
　　◎卷.32【避地冬夜与二三禅侣吟集茅斋】李洞
　　四海通禅客，搜吟会草亭。撚髭孤烛白，闭目众山青。
　　松挂敲冰杖，垆温注月瓶。独愁悬旧旆，笏冷立残星。
　　◎卷.33【赠道微禅师】李洞
　　铜瓶涩泻水，出碛蹑莲层。猛虎降低鼠，盘雕望小蝇。
　　通禅五天日，照祖几朝灯。短发归林白，何妨剃未能。
　　◎卷.34【吊草堂禅师】李洞
　　杖屦疑师在，房关四壁蛩。贮瓶经腊水，响塔隔山钟。
　　乳鸽沿苔井，斋猿散雪峰。如何不见性，倚遍寺前松。
　　◎卷.35【宿长安苏雍主簿厅】李洞
　　县对数峰云，官清主簿贫。听更池上鹤，伴值岳阳人。
　　井锁煎茶水，厅关捣药尘。往来多屣步，同舍即诸邻。
　　◎卷.36【秋宿润州刘处士江亭】李洞
　　北梦风吹断，江边处士亭。吟生万井月，见尽一天星。
　　浪静鱼冲锁，窗高鹤听经。东西渺无际，世界半沧溟。
　　◎卷.37【秋日曲江书事】李洞
　　门摇枯苇影，落日共鸥归。园近鹿来熟，江寒人到稀。
　　片云穿塔过，枯叶入城飞。翻怕宾鸿至，无才动礼闱。
　　◎卷.38【秋宿经上人房】李洞
　　江房无叶落，松影带山高。满寺中秋月，孤窗入夜涛。
　　旧真悬石壁，衰发落铜刀。卧听晓耕者，与师知苦劳。
　　◎卷.39【冬日题觉公牛头兰若】李洞
　　天寒高木静，一磬隔川闻。鼎水看山汲，台香扫雪焚。
　　鹤归惟认刹，僧步不离云。石室开禅后，轮珠谢圣君。
　　◎卷.40【送皇甫校书自蜀下峡，归觐襄阳】李洞
　　蜀道波不竭，巢乌出浪痕。松阴盖巫峡，雨色彻荆门。
　　宿寺青山尽，归林彩服翻。苦吟怀冻馁，为吊浩然魂。
　　◎卷.41【题西明寺攻文僧林复上人房】李洞
　　谁寄湘南信，阴窗砚起津。烧痕碑入集，海角寺留真。
　　楼憩长空鸟，钟惊半阙人。御沟圆月会，似在草堂身。
　　◎卷.42【寄翠微无可上人（一作无学禅师）】李洞
　　远近众心归，居然占翠微。展经猿识字，听法虎知非。
　　泉注城池梦，霞生侍卫衣。玄机不可学，何似总无机。
　　◎卷.43【喜鸾公自蜀归】李洞
　　禁院对生台，寻师到绿槐。寺高猿看讲，钟动鸟知斋。
　　扫石月盈帚，滤泉花满筛。归来逢圣节，吟步上尧阶。
　　◎卷.44【题新安国寺】李洞
　　佛亦遇艰难，重兴叠废坛。偃松枝旧折，画竹粉新干。
　　开讲宫娃听，抛生禁鸟餐。钟声入帝梦，天竺化长安。
　　◎卷.45【蕃寇侵逼，南归道中】李洞
　　云州三万骑，南走疾飞鹰。回碛星低雁，孤城月伴僧。
　　敲关通汉节，倾府守河冰。无处论边事，归溪夜结罾。
　　◎卷.46【送东宫贾正字之蜀】李洞
　　南朝献晋史，东蜀瞰巴楼。长栈怀宫树，疏峰露剑州。
　　半空飞雪化，一道白云流。若次江边邑，宗诗为遍搜。
　　◎卷.47【吊侯圭常侍】李洞
　　我重君能赋，君褒我解诗。三堂一拜遇，四海两心知。
　　影挂僧挑烛，名传鹤拂碑。涪江吊孤冢，片月下峨嵋。
　　◎卷.48【颜上人房（一作题西明自觉上人房）】李洞
　　御沟临岸行，远岫见云生。松下度三伏，磬中销五更。
　　雨淋经阁白，日闪剃刀明。海畔终须去，烧灯老国清。


第七百二十二卷
　　◎卷.1【题薛少府庄】李洞
　　何须凿井饮，门占古溪居。寂寞苔床卧，寒虚玉柄书。
　　有期登白阁，又得赏红蕖。清浅蒲根水，时看鹭啄鱼。
　　◎卷.2【寄太白隐者】李洞
　　开辟已来雪，为山长欠春。高遮辞碛雁，寒噤入川人。
　　栈阁交冰柱，耕樵隔日轮。此中栖息者，不识两京尘。
　　◎卷.3【秋宿青龙禅阁】李洞
　　前山不可望，暮色渐沉规。日转须弥北，蟾来渤海西。
　　风铃乱僧语，霜枿欠猿啼。阁外千家月，分明见里迷。
　　◎卷.4【登圭峰旧隐寄荐福栖白上人】李洞
　　返照塔轮边，残霖滴几悬。夜寒吟病甚，秋健讲声圆。
　　粟穗干灯焰，苔根浊水泉。西峰埋藓石，秋月即师禅。
　　◎卷.5【将之蜀别友人】李洞
　　嘉陵雨色青，澹别酌参苓。到蜀高诸岳，窥天合四溟。
　　书来应隔雪，梦觉已无星。若遇多吟友，何妨勘竺经。
　　◎卷.6【吊膳曹从叔郎中】李洞
　　华省支残俸，寒蔬办祭稀。安坟对白阁，买石折朱衣。
　　蜀客弹琴哭，江鸥入宅飞。帆吹佳句远，不独遍王畿。
　　◎卷.7【乱后龙州送郑郎中兼寄郑侍御】李洞
　　待车登叠嶂，经乱集鴒原。省坏兰终洁，台寒柏有根。
　　县清江入峡，楼静雪连村。莫隐匡山社，机云受晋恩。
　　◎卷.8【段秀才溪居送从弟游泾陇】李洞
　　抱疾寒溪卧，因循草木青。相留开夏蜜，辞去见秋萤。
　　朔雪痕侵雍，边烽焰照泾。烟沈陇山色，西望涕交零。
　　◎卷.9【题刘相公光德里新构茅亭】李洞
　　野色迷亭晓，龙墀待押班。带涎移海木，兼雪写湖山。
　　月白吟床冷，河清直印闲。唐封三万里，人偃翠微间。
　　◎卷.10【江峡寇乱寄怀吟僧】李洞
　　半锡探寒流，别师猿鹤洲。二三更后雨，四十字边秋。
　　立塞吟霞石，敲鼙看雪楼。扶亲何处隐，惊梦入嵩丘。
　　◎卷.11【贺昭国从叔员外转本曹郎中】李洞
　　苔砌塔阴浓，朝回尚叫蛩。粟征山县欠，官转水曹重。
　　灯照楼中雨，书求海上峰。诗家无骤显，一一古人踪。
　　◎卷.12【赠宋校书】李洞
　　曾伴元戎猎，寒来梦北军。闲身不计日，病鹤放归云。
　　石上铺棋势，船中赌酒分。长言买天姥，高卧谢人群。
　　◎卷.13【越公上人洛中归寄南孟家兄弟】李洞
　　洛下因归去，关西忆二龙。笠漫河岸雪，衣着虢城钟。
　　睡鸭浮寒水，樵人出远峰。何当化闾俗，护取草堂松。
　　◎卷.14【龙州送裴秀才】李洞
　　违拜旆旗前，松阴路半千。楼冲高雪会，驿闭乱云眠。
　　榜挂临江省，名题赴宅筵。人求新蜀赋，应贵浣花笺。
　　◎卷.15【题慈恩友人房】李洞
　　贾生耽此寺，胜事入诗多。鹤宿星千树，僧归烧一坡。
　　塔棱垂雪水，江色映茶锅。长久堪栖息，休言忆镜波。
　　◎卷.16【寄窦禅山薛秀才】李洞
　　窦岭吟招隐，新诗满集贤。白衫春絮暖，红纸夏云鲜。
　　琴缠江丝细，棋分海石圆。因知醉公子，虚写世人传。
　　◎卷.17【西蜀与崔先生话东洛旧游】李洞
　　王屋峭难名，三刀梦四更。日升当地缺，星尽未天明。
　　度雪云林湿，穿松角韵清。崔家开锦浪，忆着水窗声。
　　◎卷.18【上昭国水部从叔郎中】李洞
　　极南极北游，东泛复西流。行匝中华地，魂销四海秋。
　　题诗在琼府，附舶出青州。不遇一公子，弹琴吊古丘。
　　◎卷.19【题玉芝赵尊师院】李洞
　　晓起磬房前，真经诵百篇。漱流星入齿，照镜石差肩。
　　静闭街西观，存思海上仙。闲听说五岳，穷遍一根莲。
　　◎卷.20【送卢少府之任巩洛】李洞
　　从知东甸尉，铨注似恩除。带土移嵩术，和泉送尹鱼。
　　印床寒鹭宿，壁记醉僧书。堂下诸昆在，无妨候起居。
　　◎卷.21【送人归觐河中】李洞
　　青门冢前别，道路武关西。有寺云连石，无僧叶满溪。
　　河长随鸟尽，山远与人齐。觐省波涛县，寒窗响曙鸡。
　　◎卷.22【锦城秋寄怀弘播上人】李洞
　　极顶云兼冻，孤城露洗初。共辞嵩少雪，久绝贝多书。
　　远照雁行细，寒条狖挂虚。分泉煎月色，忆就茗林居。
　　◎卷.23【圭峰溪居寄怀韦曲曹秀才】李洞
　　南北飞山雪，万片寄相思。东西曲流水，千声泻别离。
　　巴猿学导引，陇鸟解吟诗。翻羡家林赏，世人那得知。
　　◎卷.24【送舍弟之山南】李洞
　　南山入谷游，去彻山南州。下马云未尽，听猿星正稠。
　　印茶泉绕石，封国角吹楼。远宦有何兴，贫兄无计留。
　　◎卷.25【题南鉴公山房】李洞
　　竹房开处峭，迥挂半山灯。石磬敲来穴，不知何代僧。
　　讲归双袖雪，禅起一盂冰。唯说黄桑屐，当时着秣陵。
　　◎卷.26【送知己】李洞
　　郡清官舍冷，枕席溅山泉。药气来人外，灯光到鹤边。
　　梦秦书印斗，思越画渔船。掷笏南归去，波涛路几千。
　　◎卷.27【送人赴职湘潭】李洞
　　南征虽赴辟，其奈负高科。水合湘潭住，山分越国多。
　　梅花雪共下，文□□相和。白发陪官宴，红旗影里歌。
　　◎卷.28【过野叟居】李洞
　　野人居止处，竹色与山光。留客羞蔬饭，洒泉开草堂。
　　雨馀松子落，风过朮苗香。尽日无炎暑，眠君青石床。
　　◎卷.29【吊郑宾客】李洞
　　朝行丧名节，岳色惨天风。待漏秋吟断，焚香夜直空。
　　骨寒依垄草，家尽逐边鸿。一吊知音后，归来碎峄桐。
　　◎卷.30【送从叔书记山阴隐居】李洞
　　山顶绝茅居，云泉绕枕虚。烧移僧影瘦，风展鹭行疏。
　　卷箔清江月，敲松紫阁书。由来簪组贵，不信教猿锄。
　　◎卷.31【避暑庄严禅院】李洞
　　定里无烦热，吟中达性情。入林逢客话，上塔接僧行。
　　八水皆知味，诸翁尽得名。常论冰井近，莫便厌浮生。
　　◎卷.32【寄清演】李洞
　　忽闻清演病，可料苦吟身。不见近诗久，徒言华发新。
　　别来山已破，住处月为邻。几绕庭前树，于今四十春。
　　◎卷.33【迁村居二首】李洞
　　移居入村宇，树阙见城隍。云水虽堪画，恩私不可忘。
　　猿涎滴鹤氅，麈尾拂僧床。弃逐随樵牧，何由报稻粱。
　　歌乐听常稀，茅亭静掩扉。槎来垂钓次，月落问安归。
　　远客传烧研，幽禽看衲衣。眼前无俗事，松雨蜀山辉。
　　◎卷.34【出山睹春榜】李洞
　　未老鬓毛焦，心归向石桥。指霞辞二纪，吟雪遇三朝。
　　连席频登相，分廊尚祝尧。回眸旧行侣，免使负嵩樵。
　　◎卷.35【贾岛墓】李洞
　　一第人皆得，先生岂不销。位卑终蜀士，诗绝占唐朝。
　　旅葬新坟小，魂归故国遥。我来因奠洒，立石用为标。
　　◎卷.36【观水墨障子】李洞
　　若非神助笔，砚水恐藏龙。研尽一寸墨，扫成千仞峰。
　　壁根堆乱石，床罅插枯松。岳麓穿因鼠，湘江绽为蛩。
　　挂衣岚气湿，梦枕浪头舂。只为少颜色，时人著意慵。
　　◎卷.37【对棋】李洞
　　小槛明高雪，幽人斗智棋。日斜抛作劫，月午蹙成迟。
　　倚杖湘僧算，翘松野鹤窥。侧楸敲醒睡，片石夹吟诗。
　　雨点奁中渍，灯花局上吹。秋涛寒竹寺，此兴谢公知。
　　◎卷.38【题竹溪禅院】李洞
　　溪边山一色，水拥竹千竿。鸟触翠微湿，人居酷暑寒。
　　风摇瓶影碎，沙陷履痕端。爽极青崖树，平流绿峡滩。
　　闲来披衲数，涨后卷经看。三境通禅寂，嚣尘染著难。
　　◎卷.39【投献吏部张侍郎十韵】李洞
　　苔染马蹄青，何曾似在城。不于僧院宿，多傍御沟行。
　　隐岫侵巴叠，租田带渭平。肩囊寻省寺，袖轴遍公卿。
　　梦入连涛郡，书来积雪营。泪随边雁堕，魂逐夜蝉惊。
　　发愤巡江塔，无眠数县更。玄都一病客，兴善几回莺。
　　贡艺披沙细，酬恩戴岳轻。心期公子念，滴酒在雕楹。
　　◎卷.40【终南山二十韵】李洞
　　关内平田窄，东西截杳冥。雨侵诸县黑，云破九门青。
　　暂看犹无暇，长栖信有灵。古苔秋渍斗，积雾夜昏萤。
　　怒恐撞天漏，深疑隐地形。盘根连北岳，转影落南溟。
　　穷穴何山出，遮蛮上国宁。残阳高照蜀，败叶远浮泾。
　　劚竹烟岚冻，偷湫雨雹腥。闲房僧灌顶，浴涧鹤遗翎。
　　梯滑危缘索，云深静唱经。放泉惊鹿睡，闻磬得人醒。
　　踏著神仙宅，敲开洞府扃。棋残秦士局，字缺晋公铭。
　　一谷势当午，孤峰耸起丁。远平丹凤阙，冷射五侯厅。
　　万丈冰声折，千寻树影停。望中仙岛动，行处月轮馨。
　　叠石移临砌，研胶泼上屏。明时献君寿，不假老人星。
　　◎卷.41【秋日同觉公上人眺慈恩塔六韵】李洞
　　九级耸莲宫，晴登袖拂虹。房廊窥井底，世界出笼中。
　　照牖三山火，吹铃八极风。细闻槎客语，遥辨海鱼冲。
　　禁静声连北，江寒影在东。谒师开秘锁，尘日闭虚空。
　　◎卷.42【感知上刑部郑侍郎】李洞
　　寄掩白云司，蜀都高卧时。邻僧照寒竹，宿鸟动秋池。
　　帝诵嘉莲表，人吟宝剑诗。石渠流月断，画角截江吹。
　　闲出黄金勒，前飞白鹭鹚。公心外国说，重望两朝推。
　　静藓斜圭影，孤窗响锡枝。兴幽松雪见，心苦砚冰知。
　　缘杖虫声切，过门马足迟。漏残终卷读，日下大名垂。
　　平碛容雕上，仙山许狖窥。数联金口出，死免愧丘为。
　　◎卷.43【叙事寄荐福栖白（一作听白公话旧）】李洞
　　险倚石屏风，秋涛梦越中。前朝吟会散，故国讲流终。
　　北地闻巴狖，南山见碛鸿。楼高惊雨阔，木落觉城空。
　　兔满期姚监，蝉稀别楚公。净瓶光照客，拄杖朽生虫。
　　平地塔千尺，半空灯一笼。祝尧谈几句，旋泻海涛东。
　　◎卷.44【送龙州田使君旧诗家】李洞
　　御札轸西陲，龙州出牧时。度关云作雪，挂栈水成澌。
　　剑淬号猿岸，弓悬宿鹤枝。江灯混星斗，山木乱枪旗。
　　锁库休秤药，开楼又见诗。无心陪宴集，吟苦忆京师。
　　◎卷.45【和知己赴任华州】李洞
　　东门罢相郡，此拜动京华。落日开宵印，初灯见早麻。
　　鹤身红旆拂，仙掌白云遮。塞色侵三县，河声聒两衙。
　　松根醒客酒，莲座隐僧家。一道帆飞直，中筵岳影斜。
　　书名寻雪石，澄鼎露金沙。锁合眠关吏，杯寒啄庙鸦。
　　分台话嵩洛，赛雨恋烟霞。树谷期招隐，吟诗煮柏茶。
　　◎卷.46【题咸阳楼】李洞
　　晚亚古城门，凭高黯客魂。塞侵秦旧国，河浸汉荒村。
　　客路飏书烬，人家带水痕。猎频虚冢穴，耕苦露松根。
　　墙外峰粘汉，冰中日晃原。断碑移作砌，广第灌成园。
　　北马疑眠碛，南人忆钓湓。桥闲野鹿过，街静禁鸦翻。
　　滩鼓城隍动，云冲太白昏。标衣多吕裔，荷锸或刘孙。
　　吊问难知主，登攀强滴樽。不能扶壮势，冠剑惜乾坤。
　　◎卷.47【赠兴善彻公上人】李洞
　　师资怀剑外，徒步管街东。九里山横烧，三条木落风。
　　古池曾看鹤，新塔未吟虫。夜久龙髯冷，年多麈尾空。
　　心宗本无碍，问学岂难同。
　　◎卷.48【龙池春草】李洞
　　龙池清禁里，芳草傍池春。旋长方遮岸，全生不染尘。
　　和风轻动色，湛露静流津。浅得承天步，深疑绕御轮。
　　鱼寻倒影没，花带湿光新。肯学长河畔，绵绵思远人。
　　◎卷.49【秋宿梓州牛头寺】李洞
　　月去檐三尺，川云入寺楼。灵山顿离众，列宿不多稠。
　　篆字焚初缺，翻经诵若流。窗闲二江冷，帘卷半空秋。
　　诏散松梢别，棋终竹节收。静增双阙念，高并五翁游。
　　鹤梦生红日，云闲锁梓州。望空工部眼，搔乱广文头。
　　石室僧调马，银河客问牛。晓楼归下界，大地一浮沤。
　　◎卷.50【送韦太尉自坤维除广陵】李洞
　　全蜀拜扬州，征东辍武侯。直来万里月，旁到五峰秋。
　　幢冷遮高雪，旗闲卓乱流。谢朝明主喜，登省旧寮愁。
　　隔海城通舶，连河市响楼。千官倚元老，虚梦法云游。


第七百二十三卷
　　◎卷.1【赠曹郎中崇贤所居（一作上崇贤曹郎中）】李洞
　　闲坊宅枕穿宫水，听水分衾盖蜀缯。药杵声中捣残梦，
　　茶铛影里煮孤灯。刑曹树荫千年井，华岳楼开万仞冰。
　　诗句变风官渐紧，夜涛舂断海边藤。
　　◎卷.2【赠昭应沈少府】李洞
　　行宫接县判云泉，袍色虽青骨且仙。鄠杜忆过梨栗墅，
　　潇湘曾棹雪霜天。华山僧别留茶鼎，渭水人来锁钓船。
　　东送西迎终几考，新诗觅得两三联。
　　◎卷.3【上司空员外】李洞
　　禅心高卧似疏慵，诗客经过不厌重。藤杖几携量碛雪，
　　玉鞭曾把数嵩峰。夜眠古巷当城月，秋直清曹入省钟。
　　禹凿故山归未得，河声暗老两三松。
　　◎卷.4【叙旧游寄栖白】李洞
　　老着重袍坐石房，竺经休讲白眉长。省冲鼍没投江岛，
　　曾看鱼飞倚海樯。晓炙冻盂原日气，夜挑莲碗禁灯光。
　　吟诗五岭寻无可，倏忽如今四十霜。
　　◎卷.5【哭栖白供奉】李洞
　　闻说孤窗坐化时，白莎萝雨滴空池。吟诗堂里秋关影，
　　礼佛灯前夜照碑。贺雪已成金殿梦，看涛终负石桥期。
　　逢山对月还惆怅，争得无言似祖师。
　　◎卷.6【赠入内供奉僧】李洞
　　内殿谈经惬帝怀，沃州归隐计全乖。数条雀尾来南海，
　　一道蝉声噪御街。石枕纹含山里叶，铜瓶口塞井中柴。
　　因逢夏日西明讲，不觉宫人拔凤钗。
　　◎卷.7【感恩书事寄上集义司徒相公】李洞
　　积雪峰西遇奖称，半家寒骨起沟塍。镇时贤相回人镜，
　　报德慈亲点佛灯。授钺已闻诸国静，坐筹重见大河澄。
　　功居第一图烟阁，依旧终南满杜陵。
　　◎卷.8【赠永崇李将军充襄阳制置使】李洞
　　拜官门外发辉光，宿卫阴符注几行。行处近天龙尾滑，
　　猎时陪帝马鬃香。九城王气生旗队，万里寒风入箭疮。
　　从此浩然声价歇，武中还有李襄阳。
　　◎卷.9【寄淮海惠泽上人】李洞
　　海涛痕满旧征衣，长忆初程宿翠微。竹里桥鸣知马过，
　　塔中灯露见鸿飞。眉毫别后应盈尺，岩木居来定几围。
　　他日愿师容一榻，煎茶扫地学忘机。
　　◎卷.10【春日隐居官舍感怀】李洞
　　风吹烧烬杂汀沙，还似青溪旧寄家。入户竹生床下叶，
　　隔窗莲谢镜中花。苔房毳客论三学，雪岭巢禽看两衙。
　　销得人间无限事，江亭月白诵南华。
　　◎卷.11【春日即事寄一二知己】李洞
　　浴马池西一带泉，开门景物似樊川。朱衣映水人归县，
　　白羽遗泥鹤上天。索米夜烧风折木，无车春养雪藏鞭。
　　缙绅处士知章句，忍使孤窗枕泪眠。
　　◎卷.12【废寺闲居寄怀一二罢举知己（一作省归郎）】李洞
　　病居废庙冷吟烟，无力争飞类病蝉。槐省老郎蒙主弃，
　　月陂孤客望谁怜。税房兼得调猿石，租地仍分浴鹤泉。
　　处世堪惊又堪愧，一坡山色不论钱。
　　◎卷.13【题尼大德院】李洞
　　云鬟早岁断金刀，戒律曾持五百条。台上灯红莲叶密，
　　眉间毫白黛痕销。绣成佛国银为地，画出王城雪覆桥。
　　清净高楼松桧寺，世雄翻愧自低腰。
　　◎卷.14【怀张乔张霞】李洞
　　西风吹雨叶还飘，忆我同袍隔海涛。江塔眺山青入佛，
　　边城履雪白连雕。身离世界归天竺，影挂虚空度石桥。
　　应念无成独流转，懒磨铜片鬓毛焦。
　　◎卷.15【赠徐山人】李洞
　　徐生何代降坤维，曾伴园公采紫芝。瓦砾变黄忧世换，
　　髭须放白怕人疑。山房古竹粗于树，海岛灵童寿等龟。
　　知叹有唐三百载，光阴未抵一先棋。
　　◎卷.16【寄南岳僧】李洞
　　新秋日后晒书天，白日当松影却圆。五字句求方寸佛，
　　一条街擘两行蝉。不曾著事于机内，长合教山在眼前。
　　花落俦公房外石，调猿弄虎叹无缘。
　　◎卷.17【华山】李洞
　　碧山长冻地长秋，日夕泉源聒华州。万户烟侵关令宅，
　　四时云在使君楼。风驱雷电临河震，鹤引神仙出月游。
　　峰顶高眠灵药熟，自无霜雪上人头。
　　◎卷.18【和曹监春晴见寄】李洞
　　竺庙邻钟震晓鸦，春阴盖石似仙家。兰台架列排书目，
　　顾渚香浮瀹茗花。胶溜石松粘鹤氅，泉离冰井熨僧牙。
　　功成名著扁舟去，愁睹前题罩碧纱。
　　◎卷.19【赠三惠大师】李洞
　　枫猿峤角别多时，二教兼修内学师。药树影中频缀偈，
　　莲峰朵下几窥棋。游归笋长齐童子，病起巢成露鹤儿。
　　诏落五天开夏讲，两街人竞礼长眉。
　　◎卷.20【送醉画王处士】李洞
　　几年乘兴住南吴，狂醉兰舟夜落湖。别后鹤毛描转细，
　　近来牛角饮还粗。同餐夏果山何处，共钓秋涛石在无。
　　关下相逢怪予老，篇章役思绕寰区。
　　◎卷.21【闻杜鹃】李洞
　　万古潇湘波上云，化为流血杜鹃身。长疑啄破青山色，
　　只恐啼穿白日轮。花落玄宗回蜀道，雨收工部宿江津。
　　声声犹得到君耳，不见千秋一甑尘。
　　◎卷.22【赋得送轩辕先生归罗浮山】李洞
　　旧山归隐浪摇青，绿鬓山童一帙经。诗帖布帆猿鸟看，
　　药煎金鼎鬼神听。洞深头上聆仙语，船静鼻中闻海腥。
　　此处先生应不住，吾君南望漫劳形。
　　◎卷.23【送包处士】李洞
　　秋思枕月卧潇湘，寄宿慈恩竹里房。性急却于棋上慢，
　　身闲未免药中忙。休抛手网惊龙睡，曾挂头巾拂鸟行。
　　闻说石门君旧隐，寒峰溅瀑坏书堂。
　　◎卷.24【赠庞炼师（女人）】李洞
　　家住涪江汉语娇，一声歌戛玉楼箫。睡融春日柔金缕，
　　妆发秋霞战翠翘。两脸酒醺红杏妒，半胸酥嫩白云饶。
　　若能携手随仙令，皎皎银河渡鹊桥。
　　◎卷.25【送友罢举赴边职】李洞
　　出剡篇章入洛文，无人细读叹俱焚。莫辞秉笏随红旆，
　　便好携家住白云。过水象浮蛮境见，隔江猿叫汉州闻。
　　高谈阔略陈从事，盟誓边庭壮我军。
　　◎卷.26【病猿】李洞
　　瘦缠金锁惹朱楼，一别巫山树几秋。寒想蜀门清露滴，
　　暖怀湘岸白云流。罢抛檐果沉僧井，休拗崖冰溅客舟。
　　啼过三声应有泪，画堂深不彻王侯。
　　◎卷.27【毙驴】李洞
　　蹇驴秋毙瘗荒田，忍把敲吟旧竹鞭。三尺焦桐背残月，
　　一条藜杖卓寒烟。通吴白浪宽围国，倚蜀青山峭入天。
　　如画海门支肘望，阿谁家卖钓鱼船。
　　◎卷.28【宿叶公棋阁】李洞
　　带风棋阁竹相敲，局莹无尘拂树梢。日到长天征未断，
　　钟来岳顶劫须抛。挑灯雪客栖寒店，供茗溪僧爇废巢。
　　因悟修身试贪教，不须焚火向三茅。
　　◎卷.29【送郤先辈归觐华阴】李洞
　　桂枝博得凤栖枝，欢觐家僮舞翠微。僧向瀑泉声里贺，
　　鸟穿仙掌指间飞。休停砚笔吟荒庙，永别灯笼赴锁闱。
　　骚雅近来颓丧甚，送君傍觉有光辉。
　　◎卷.30【赠可上人】李洞
　　寺门和鹤倚香杉，月吐秋光到思嚵。将法传来穿泱漭，
　　把诗吟去入嵌岩。模糊书卷烟岚滴，狼藉衣裳瀑布缄。
　　不断清风牙底嚼，无因内殿得名衔。
　　◎卷.31【东川高仆射】李洞
　　油幢影里拜清风，十里貔貅一片雄。三印锁开霜满地，
　　四门关定月当空。泉浮山叶人家过，诏惹垆香鸟道通。
　　新起画楼携客上，弦歌筵内海榴红。
　　◎卷.32【宿成都松溪院】李洞
　　松持节操溪澄性，一炷烟岚压寺隅。翡翠鸟飞人不见，
　　琉璃瓶贮水疑无。夜闻子落真山雨，晓汲波圆入画图。
　　尘拥蜀城抽锁后，此中犹梦在江湖。
　　◎卷.33【吊曹监】李洞
　　宅上愁云吹不散，桂林诗骨葬云根。满楼山色供邻里，
　　一洞松声付子孙。甘露施衣封泪点，秘书取集印苔痕。
　　吟魂醉魄归何处，御水呜呜夜绕门。
　　◎卷.34【赠长安毕郎中】李洞
　　高门寒沼水连云，鹭识朱衣傍主人。地肺半边晴带雪，
　　天街一面静无尘。朝回座客酬琴价，衙退留僧写鹤真。
　　从此几迁为计相，蓬莱三刻奏东巡。
　　◎卷.35【寄东蜀幕中友】李洞
　　官亭池碧海榴殷，遥想清才倚画栏。柳絮涨天笼地暖，
　　角声经雨透云寒。晓侵台座香烟湿，夜草军书蜡炬干。
　　为话门人吟太苦，风摧兰秀一枝残。
　　◎卷.36【曲江渔父】李洞
　　儿孙闲弄雪霜髯，浪飐南山影入檐。卧稳篷舟龟作枕，
　　病来茅舍网为帘。值春游子怜莼滑，通蜀行人说鲙甜。
　　数尺寒丝一竿竹，岂知浮世有猜嫌。
　　◎卷.37【和刘驾博士赠庄严律禅师】李洞
　　人言紫绶有光辉，不二心观似草衣。尘劫自营还自坏，
　　禅门无住亦无归。松根穴蚁通山远，塔顶巢禽见海微。
　　每话南游偏起念，五峰波上入船扉。
　　◎卷.38【智新上人话旧】李洞
　　蟋蟀灯前话旧游，师经几夏我经秋。金陵市合月光里，
　　甘露门开峰朵头。晴眺远帆飞入海，夜禅阴火吐当楼。
　　相看未得东归去，满壁寒涛泻白鸥。
　　◎卷.39【和淮南太尉留题凤州王氏别业】李洞
　　清秋看长鹭雏成，说向湘僧亦动情。节屋折将松上影，
　　印龛移锁月中声。野人陪赏增诗价，太尉因居著谷名。
　　闲想此中遗胜事，宿斋吟绕凤池行。
　　◎卷.40【乙酉岁自蜀随计趁试不及】李洞
　　客卧涪江蘸月厅，知音唤起进趋生。寒梅折后方离蜀，
　　腊月圆前未到京。风卷坏亭羸仆病，雪糊危栈蹇驴行。
　　文昌一试应关分，岂校褒斜两日程。
　　◎卷.41【龙州韦郎中先梦六赤，后因打叶子以诗上】李洞
　　红蜡香烟扑画楹，梅花落尽庾楼清。光辉圆魄衔山冷，
　　彩镂方牙着腕轻。宝帖牵来狮子镇，金盆引出凤凰倾。
　　微黄喜兆庄周梦，六赤重新掷印成。
　　◎卷.42【和寿中丞伤猿】李洞
　　遗挂朱栏锁半寻，清声难买恨黄金。悬崖接果今何在，
　　浅井窥星影已沉。归宅叶铺曾睡石，入朝灯照旧啼林。
　　小山罢绕随湘客，高树休升对岳禽。天竺省怜伤倍切，
　　亲知宽和思难任。相门恩重无由报，竟托仙郎日夜吟。
　　◎卷.43【上灵州令狐相公（一作赠高仆射自安西赴阙）】李洞
　　征蛮破虏汉功臣，提剑归来万里身。
　　笑倚凌烟金柱看，形容憔悴老于真。
　　◎卷.44【寓言】李洞
　　三千宫女露蛾眉，笑煮黄金日月迟。
　　麟凤隔云攀不及，空山惆怅夕阳时。
　　◎卷.45【客亭对月】李洞
　　游子离魂陇上花，风飘浪卷绕天涯。
　　一年十二度圆月，十一回圆不在家。
　　◎卷.46【宿鄠郊赠罗处士】李洞
　　川静星高栎已枯，南山落石水声粗。
　　白云钓客窗中宿，卧数嵩峰听五湖。
　　◎卷.47【有寄】李洞
　　爱酒耽棋田处士，弹琴咏史贾先生。
　　御沟临岸有云石，不见鹤来何处行。
　　◎卷.48【送三藏归西天国】李洞
　　十万里程多少碛，沙中弹舌授降龙。
　　五天到日应头白，月落长安半夜钟。
　　◎卷.49【金陵怀古】李洞
　　古来无此战争功，日日戈船卷海风。
　　一遇灵鳌开睡眼，六朝灰尽九江空。
　　◎卷.50【长安县厅】李洞
　　主人寂寞客屯邅，愁绝终南满案前。
　　乞取中庭藤五尺，为君高劚扣青天。
　　◎卷.51【题晰上人贾岛诗卷】李洞
　　贾生诗卷惠休装，百叶莲花万里香。
　　供得半年吟不足，长须字字顶司仓。
　　◎卷.52【送僧清演归山】李洞
　　毛褐斜肩背负经，晓思吟入窦山青。
　　峰前野水横官道，踏着秋天三四星。
　　◎卷.53【赠僧】李洞
　　不羡王公与贵人，唯将云鹤自相亲。
　　闲来石上观流水，欲洗禅衣未有尘。
　　◎卷.54【题学公院池莲】李洞
　　竹引山泉玉甃池，栽莲莫怪藕生丝。
　　如何不似麻衣客，坐对秋风待一枝。
　　◎卷.55【山居喜友人见访】李洞
　　入云晴劚茯苓还，日暮逢迎木石间。
　　看待诗人无别物，半潭秋水一房山。
　　◎卷.56【秋宿长安韦主簿厅】李洞
　　水木清凉夜直厅，愁人楼上唱寒更。
　　坐劳同步帘前月，鼠动床头印锁声。
　　◎卷.57【冬忆友人】李洞
　　吟上山前数竹枝，叶翻似雪落霏霏。
　　枕前明月谁动影，睡里惊来不觉归。
　　◎卷.58【怀圭峰影林泉】李洞
　　吾家旧物贾生传，入内遥分锡杖泉。
　　鹤去帝移宫女散，更堪呜咽过楼前。
　　◎卷.59【赠青龙印禅师】李洞
　　雨涩秋刀剃雪时，庵前曾礼草堂师。
　　居人昨日相过说，鹤已生孙竹满池。
　　◎卷.60【戏赠侯常侍】李洞
　　葛洪卷与江淹赋，名动天边傲石居。
　　两蜀词人多载后，同君讳却马相如。
　　◎卷.61【绣岭宫词】李洞
　　春日迟迟春草绿，野棠开尽飘香玉。
　　绣岭宫前鹤发翁，犹唱开元太平曲。
　　◎卷.62【中秋月（一作廖凝诗）】李洞
　　九十日秋色，今秋已半分。孤光吞列宿，四面绝微云。
　　众木排疏影，寒流叠细纹。遥遥望丹桂，心绪更纷纷。
　　◎卷.63【宿书僧院】李洞
　　夜水笔前澄，时推外学能。书成百个字，庭转几遭灯。
　　寄墨大坛吏，分笺蜀国僧。为题江寺塔，牌挂入云层。
　　◎卷.64【雪】李洞
　　迢迢来极塞，连阙谓风吹。禅客呵金锡，征人擘冻旗。
　　细填虫穴满，重压鹤巢欹。有影晴飘野，无声夜落池。
　　正繁秦甸暖，渐厚楚宫饥。冻挹分泉涩，光凝二阁痴。
　　踏遗兰署迹，听起石门思。用表丰年瑞，无令扫玉墀。
　　◎卷.65【述怀二十韵献覃怀相公】李洞
　　帝梦求良弼，生申属圣明。青云县器业，白日贯忠贞。
　　霭霭随春动，忻忻共物荣。静宜浮竞息，坐觉好风生。
　　万国闻应跃，千门望尽倾。瑞含杨柳色，气变管弦声。
　　百辟寻知度，三阶正有程。鲁儒规蕴藉，周诰美和平。
　　碧水遗幽抱，朱丝寄远情。风流秦印绶，仪表汉公卿。
　　忠谠期登用，回邪自震惊。云开长剑倚，路绝一峰横。
　　九野方无事，沧溟本不争。国将身共计，心与众为城。
　　早晚中条下，红尘一顾清。南潭容伴鹤，西笑忽迁莺。
　　折树恩难报，怀仁命甚轻。二年犹困辱，百口望经营。
　　未在英侯选，空劳短羽征。知音初相国，从此免长鸣。
　　◎卷.66【岁暮自广江至新兴往复中题峡山寺】李洞
　　薄暮缘西峡，停桡一访僧。鹭巢行卧柳，猿饮倒垂藤。
　　水曲岩千叠，云深树百层。山风寒殿磬，溪雨夜船灯。
　　滩涨危槎没，泉冲怪石崩。中台一襟泪，岁杪别良朋。
　　◎卷.67【冬日送凉州刺史】李洞
　　宠饯西门外，双旌出汉陵。未辞金殿日，已梦雪山灯。
　　地远终峰尽，天寒朔气凝。新年行已到，旧典听难胜。
　　吏扫盘雕影，人遮散马乘。移军驼驮角，下塞掾河冰。
　　猎近昆仑兽，吟招碛石僧。重输右藏实，方见左车能。
　　兵聚边风急，城宽夜月澄。连营烟火岭，望诏几回登。
　　◎卷.68【过贾浪仙旧地】李洞
　　鹤外唐来有谪星，长江东注冷沧溟。境搜松雪仙人岛，
　　吟歇林泉主簿厅。片月已能临榜黑，遥天何益抱坟青。
　　年年谁不登高第，未胜骑驴入画屏。
　　◎卷.69【句】李洞
　　公道此时如不得，昭陵恸哭一生休。（《北梦琐言》云：
　　洞三榜，裴贽第二榜。策夜，帘前献诗云云。寻卒蜀中。
　　贽无子，人谓屈洞所致）


第七百二十四卷
　　◎卷.1【酬友生早秋】唐求
　　彤云将欲罢，蝉柳响如秋。雾散九霄近，日程三伏愁。
　　残阳宿雨霁，高浪碎沙沤。袪足馀旬后，分襟任自由。
　　◎卷.2【晓发】唐求
　　旅馆候天曙，整车趋远程。几处晓钟断，半桥残月明。
　　沙上鸟犹在，渡头人未行。去去古时道，马嘶三两声。
　　◎卷.3【客行】唐求
　　上山下山去，千里万里愁。树色野桥暝，雨声孤馆秋。
　　南北眼前道，东西江畔舟。世人重金玉，无金徒远游。
　　◎卷.4【题郑处士隐居】唐求
　　不信最清旷，及来愁已空。数点石泉雨，一溪霜叶风。
　　业在有山处，道成无事中。酌尽一尊酒，病夫颜亦红。
　　◎卷.5【古寺】唐求
　　路傍古时寺，寥落藏金容。破塔有寒草，坏楼无晓钟。
　　乱纸失经偈，断碑分篆踪。日暮月光吐，绕门千树松。
　　◎卷.6【赠著上人】唐求
　　掩门江上住，尽日更无为。古木坐禅处，残星鸣磬时。
　　水浇冰滴滴，珠数落累累。自有闲行伴，青藤杖一枝。
　　◎卷.7【马嵬感事】唐求
　　冷气生深殿，狼星渡远关。九城鼙鼓内，千骑道途间。
　　凤髻随秋草，鸾舆入暮山。恨多留不得，悲泪满龙颜。
　　◎卷.8【赠行如上人】唐求
　　不知名利苦，念佛老岷峨。衲补云千片，香烧印一窠。
　　恋山人事少，怜客道心多。日日斋钟后，高悬滤水罗。
　　◎卷.9【送友人归邛州】唐求
　　鹤鸣山下去，满箧荷瑶琨。放马荒田草，看碑古寺门。
　　渐寒沙上雨，欲暝水边村。莫忘分襟处，梅花扑酒尊。
　　◎卷.10【和舒上人山居即事】唐求
　　败叶填溪路，残阳过野亭。仍弹一滴水，更读两张经。
　　暝鸟烟中见，寒钟竹里听。不多山下去，人世尽膻腥。
　　◎卷.11【发邛州寄友人】唐求
　　茫茫驱一马，自叹又何之。出郭见山处，待船逢雨时。
　　晓鸡鸣野店，寒叶堕秋枝。寂寞前程去，闲吟欲共谁。
　　◎卷.12【舟行夜泊夔州】唐求
　　维舟镜面中，迥对白盐峰。夜静沙堤月，天寒水寺钟。
　　故园何日到，旧友几时逢。欲作还家梦，青山一万重。
　　◎卷.13【山东兰若遇静公夜归】唐求
　　松门一径微，苔滑往来稀。半夜闻钟后，浑身带雪归。
　　问寒僧接杖，辨语犬衔衣。又是安禅去，呼童闭竹扉。
　　◎卷.14【边将】唐求
　　三千护塞儿，独自滞边陲。老向二毛见，秋从一叶知。
　　地寒乡思苦，天暮角声悲。却被交亲笑，封侯未有期。
　　◎卷.15【秋寄□江舒公】唐求
　　故人何处望，秋色满江濆。入水溪虫乱，过桥山路分。
　　鹤归松上月，僧入竹间云。莫惜中宵磬，从教梦里闻。
　　◎卷.16【题杨山人隐居】唐求
　　深山道者家，门户带烟霞。绿缀沿岩草，红飘落水花。
　　半庭栽小树，一径扫平沙。往往溪边坐，持竿到日斜。
　　◎卷.17【夜上隐居寺】唐求
　　寻师拟学空，空住虎溪东。千里照山月，一枝惊鹤风。
　　年如流去水，山似转来蓬。尽日都无事，安禅石窟中。
　　◎卷.18【友人见访不值因寄】唐求
　　门户寒江近，篱墙野树深。晚风摇竹影，斜日转山阴。
　　砌觉披秋草，床惊倒古琴。更闻邻舍说，一只鹤来寻。
　　◎卷.19【涂次偶作】唐求
　　岁月客中销，崎岖力自招。问人寻野寺，牵马渡危桥。
　　为雨疑天晚，因山觉路遥。前程何处是，一望又迢迢。
　　◎卷.20【送友人江行之庐山肄业】唐求
　　蜀国初开棹，庐峰拟拾萤。兽皮裁褥暖，莲叶制衣馨。
　　楚水秋来碧，巫山雨后青。莫教衔凤诏，三度到中庭。
　　◎卷.21【山居偶作】唐求
　　趋名逐利身，终日走风尘。还到水边宅，却为山下人。
　　僧教开竹户，客许戴纱巾。且喜琴书在，苏生未厌贫。
　　◎卷.22【赠道者】唐求
　　披霞戴鹿胎，岁月不能催。饭把琪花煮，衣将藕叶裁。
　　鹤从归日养，松是小时栽。往往樵人见，溪边洗药来。
　　◎卷.23【邛州水亭夜宴送顾非熊之官】唐求
　　寂寞邛城夜，寒塘对庾楼。蜀关蝉已噪，秦树叶应秋。
　　道路连天远，笙歌到晓愁。不堪分袂后，残月正如钩。
　　◎卷.24【题青城山范贤观】唐求
　　数里缘山不厌难，为寻真诀问黄冠。苔铺翠点仙桥滑，
　　松织香梢古道寒。昼傍绿畦薅嫩玉，夜开红灶撚新丹。
　　钟声已断泉声在，风动茅花月满坛。
　　◎卷.25【送僧讲罢归山】唐求
　　休将如意辩真空，吹尽天花任晓风。共看玉蟾三皎洁，
　　独悬金锡一玲珑。岩间松桂秋烟白，江上楼台晚日红。
　　依旧曹溪念经处，野泉声在草堂东。
　　◎卷.26【题友人寓居】唐求
　　寓居无不在天涯，莫恨秦关道路赊。缭绕城边山是蜀，
　　弯环门外水名巴。黄头卷席宾初散，白鼻嘶风日欲斜。
　　何处一声金磬发，古松南畔有僧家。
　　◎卷.27【伤张玖秀才】唐求
　　铜梁剑阁几区区，十上探珠不见珠。卞玉影沈沙草暗，
　　骅骝声断陇城孤。入关词客秋怀友，出户孀妻晓望夫。
　　吴水楚山千万里，旅魂归到故乡无。
　　◎卷.28【题李少府别业】唐求
　　寻得仙家不姓梅，马嘶人语出尘埃。竹和庭上春烟动，
　　花带溪头晓露开。绕岸白云终日在，傍松黄鹤有时来。
　　何年亦作围棋伴，一到松间醉一回。
　　◎卷.29【赠楚公】唐求
　　曾闻半偈雪山中，贝叶翻时理尽通。般若恒添持戒力，
　　落叉谁算念经功。云间晓月应难染，海上虚舟自信风。
　　长说满庭花色好，一枝红是一枝空。
　　◎卷.30【赠王山人】唐求
　　红藤一柱脚常轻，日日缘溪入谷行。山下有家身未老，
　　灶前无火药初成。经秋少见闲人说，带雨多闻野鹤鸣。
　　知到蓬莱难再访，问何方法得长生。
　　◎卷.31【庭竹】唐求
　　月笼翠叶秋承露，风亚繁梢暝扫烟。
　　知道雪霜终不变，永留寒色在庭前。
　　◎卷.32【题常乐寺】唐求
　　桂冷香闻十里间，殿台浑不似人寰。
　　日斜回首江头望，一片晴云落后山。
　　◎卷.33【题刘炼师归山】唐求
　　风急云轻鹤背寒，洞天谁道却归难。
　　千山万水瀛洲路，何处烟飞是醮坛。
　　◎卷.34【酬舒公见寄】唐求
　　无客不言云外见，为文长遣世间知。
　　一声松径寒吟后，正是前山雪下时。
　　◎卷.35【巫山下作】唐求
　　细腰宫尽旧城摧，神女归山更不来。
　　唯有楚江斜日里，至今犹自绕阳台。
　　◎卷.36【句】唐求
　　恰似有龙深处卧，被人惊起黑云生。（《临池洗砚》，
　　见《纪事》）


第七百二十五卷
　　◎卷.1【书怀】于邺
　　长安多路岐，西去欲何依。浮世只如此，旧山长忆归。
　　自离京国久，应已故人稀。好与孤云住，孤云无是非。
　　◎卷.2【书情】于邺
　　负郭有田在，年年长废耕。欲磨秋镜净，恐见白头生。
　　未作一旬别，已过千里程。不知书与剑，十载两无成。
　　◎卷.3【涂中作】于邺
　　西南千里程，处处有车声。若使地无利，始应人不营。
　　天涯犹马到，石迹尚尘生。如此未曾息，蜀山终冀平。
　　◎卷.4【春过函谷关】于邺
　　几度作游客，客行长苦辛。愁看函谷路，老尽布衣人。
　　岁远关犹固，时移草亦春。何当名利息，遣此绝征轮。
　　◎卷.5【褒中即事】于邺
　　风吹残雨歇，云去有烟霞。南浦足游女，绿蘋应发花。
　　远钟当半夜，明月入千家。不作故乡梦，始知京洛赊。
　　◎卷.6【岁暮还家】于邺
　　东西流不驻，白日与车轮。残雪半成水，微风应欲春。
　　几经他国岁，已减故乡人。回首长安道，十年空苦辛。
　　◎卷.7【还家】于邺
　　为客忆归舍，归来还寂寥。壮时看欲过，白首固非遥。
　　独酌几回醉，此愁终不销。犹残鸡与犬，驱去住山椒。
　　◎卷.8【题华山麻处士所居】于邺
　　贵贱各扰扰，皆逢朝市间。到此马无迹，始知君独闲。
　　冰破听敷水，雪晴看华山。西风寂寥地，唯我坐忘还。
　　◎卷.9【天南怀故人】于邺
　　独行千里尘，轧轧转征轮。一别已多日，总看成老人。
　　洞庭雪不下，故国草应春。三月烟波暖，南风生绿蘋。
　　◎卷.10【路傍草】于邺
　　春至始青青，香车碾已平。不知山下处，来向路傍生。
　　每岁有人在，何时无马行。应随尘与土，吹满洛阳城。
　　◎卷.11【秋夕闻雁】于邺
　　星汉欲沈尽，谁家砧未休。忽闻凉雁至，如报杜陵秋。
　　千树又黄叶，几人新白头。洞庭今夜客，一半却登舟。
　　◎卷.12【洛中有怀】于邺
　　潺潺伊洛河，寂寞少恩波。銮驾久不幸，洛阳春草多。
　　◎卷.13【送魏山韦处士（一作送田处士西游）】于邺
　　阴阴亭际间，相顾惨离颜。一片云飞去，嵯峨空魏山。
　　◎卷.14【白樱桃】于邺
　　王母阶前种几株，水晶帘内看如无。
　　只应汉武金盘上，泻得珊珊白露珠。
　　◎卷.15【白樱树】于邺
　　记得花开雪满枝，和蜂和蝶带花移。
　　如今花落游蜂去，空作主人惆怅诗。
　　◎卷.16【下第不胜其忿题路左佛庙】于邺
　　雀儿未逐飏风高，下视鹰鹯意气豪。
　　自谓能生千里足，黄昏依旧委蓬蒿。
　　◎卷.17【感怀（一作感情）】于邺
　　东风吹草色，空使客蹉跎。不设太平险，更应游子多。
　　几伤行处泪，一曲醉中歌。尽向青门外，东随渭水波。
　　◎卷.18【游中梁山】于邺
　　僻地好泉石，何人曾陆沈。不知青嶂外，更有白云深。
　　因此见乔木，几回思旧林。殷勤猿与鸟，唯我独何心。
　　◎卷.19【寻山】于邺
　　到此绝车轮，萋萋草树春。青山如有利，白石亦成尘。
　　水阔应无路，松深不见人。如知巢与许，千载迹犹新。
　　◎卷.20【宿江口】于邺
　　南渡人来绝，喧喧雁满沙。自生江上月，长有客思家。
　　半夜下霜岸，北风吹荻花。自惊归梦断，不得到天涯。
　　◎卷.21【秋夜达萧关】于邺
　　扰扰浮梁路，人忙月自闲。去年为塞客，今夜宿萧关。
　　辞国几经岁，望乡空见山。不知江叶下，又作布衣还。
　　◎卷.22【斜谷道】于邺
　　乱峰连叠嶂，千里绿峨峨。蜀国路如此，游人车亦过。
　　远烟当驿敛，骤雨逐风多。独忆紫芝叟，临风歌旧歌。
　　◎卷.23【过百牢关贻舟中者】于邺
　　蜀国少平地，方思京洛间。远为千里客，来度百牢关。
　　帆影清江水，铃声碧草山。不因名与利，尔我各应闲。
　　◎卷.24【客中览镜】于邺
　　何当开此镜，即见发如丝。白日急于水，少年能几时。
　　每逢芳草处，长返故园迟。所以多为客，蹉跎欲怨谁。
　　◎卷.25【长安逢隐者】于邺
　　征车千里至，碾遍六街尘。向此有营地，忽逢无事人。
　　昔时颜未改，浮世路多新。且脱衣沽酒，终南山欲春。
　　◎卷.26【与僧话旧】于邺
　　草堂前有山，一见一相宽。处世贵僧静，青松因岁寒。
　　他山逢旧侣，尽日话长安。所以闲行迹，千回绕药栏。
　　◎卷.27【赠王道士】于邺
　　日日市朝路，何时无苦辛。不随丹灶客，终作白头人。
　　浮世度千载，桃源方一春。归来华表上，应笑北邙尘。
　　◎卷.28【匣中琴】于邺
　　世人无正心，虫网匣中琴。何以经时废，非为娱耳音。
　　独令高韵在，谁感隙尘深。应是南风曲，声声不合今。
　　◎卷.29【友人亭松】于邺
　　俯仰不能去，如逢旧友同。曾因春雪散，见在华山中。
　　何处有明月，访君听远风。相将归未得，各占石岩东。
　　◎卷.30【过洛阳城】于邺
　　古来利与名，俱在洛阳城。九陌鼓初起，万车轮已行。
　　周秦时几变，伊洛水犹清。二月中桥路，鸟啼春草生。
　　◎卷.31【客中月（一作望月）】于邺
　　离家凡几宵，一望一寥寥。新魄又将满，故乡应渐遥。
　　独临彭蠡水，远忆洛阳桥。更有乘舟客，凄然亦驻桡。
　　◎卷.32【王将军宅夜听歌】于邺
　　朱槛满明月，美人歌落梅。忽惊尘起处，疑有凤飞来。
　　一曲听初彻，几年愁暂开。东南正云雨，不得见阳台。
　　◎卷.33【长信宫】于邺
　　莫问古宫名，古宫空有城。惟应东去水，不改旧时声。
　　◎卷.34【高楼】于邺
　　远天明月出，照此谁家楼。上有罗衣裳，凉风吹不休。


第七百二十六卷
　　◎卷.1【和三乡诗（会昌时有女子题诗三乡驿和者十人）】陆贞洞
　　惆怅残花怨暮春，孤鸾舞镜倍伤神。
　　清词好个干人事，疑是文姬第二身。
　　◎卷.2【和三乡诗】刘谷
　　兰蕙芬香见玉姿，路傍花笑景迟迟。
　　苎萝山下无穷意，并在三乡惜别时。
　　◎卷.3【和三乡诗】王祝
　　女几山前岚气低，佳人留恨此中题。
　　不知云雨归何处，空使王孙见即迷。
　　◎卷.4【和三乡诗】王涤
　　浣纱游女出关东，旧迹新词一梦中。
　　槐陌柳亭何限事，年年回首向春风。
　　◎卷.5【和三乡诗】韦冰
　　来时欢笑去时哀，家国迢迢向越台。
　　待写百年幽思尽，故宫流水莫相催。
　　◎卷.6【和三乡诗】李昌邺
　　红粉萧娘手自题，分明幽怨发云闺。
　　不应更学文君去，泣向残花归剡溪。
　　◎卷.7【和三乡诗】王硕
　　无姓无名越水滨，芳词空怨路傍人。
　　莫教才子偏惆怅，宋玉东家是旧邻。
　　◎卷.8【和三乡诗】李缟
　　会稽王谢两风流，王子沉沦谢女愁。
　　归思若随文字在，路傍空为感千秋。
　　◎卷.9【和三乡诗】张绮
　　洛川依旧好风光，莲帐无因见女郎。
　　云雨散来音信断，此生遗恨寄三乡。
　　◎卷.10【和三乡诗】高衢
　　南北千山与万山，轩车谁不思乡关。
　　独留芳翰悲前迹，陌上恐伤桃李颜。
　　◎卷.11【复睹三乡题处留赠】贾驰
　　壁古字未灭，声长响不绝。蕙质本如云，松心应耐雪。
　　耿耿离幽谷，悠悠望瓯越。杞妇哭夫时，城崩无此说。
　　◎卷.12【秋入关】贾驰
　　河上微风来，关头树初湿。今朝关城吏，又见孤客入。
　　上国谁与期，西来徒自急。
　　◎卷.13【咏手二首】赵光远
　　妆成皓腕洗凝脂，背接红巾掬水时。薄雾袖中拈玉斝，
　　斜阳屏上撚青丝。唤人急拍临前槛，摘杏高揎近曲池。
　　好是琵琶弦畔见，细圆无节玉参差。
　　撚玉搓琼软复圆，绿窗谁见上琴弦。慢笼彩笔闲书字，
　　斜指瑶阶笑打钱。炉面试香添麝炷，舌头轻点贴金钿。
　　象床珍簟宫棋处，拈定文楸占角边。
　　◎卷.14【题妓莱儿壁（一作题北里妓人壁）】赵光远
　　鱼钥兽环斜掩门，萋萋芳草忆王孙。醉凭青琐窥韩寿，
　　闲掷金梭恼谢鲲。不夜珠光连玉匣，辟寒钗影落瑶尊。
　　欲知肠断相思处，役尽江淹别后魂。
　　◎卷.15【题兴化高田院桥亭】郑良士
　　到此溪亭上，浮生始觉非。野僧还惜别，游客亦忘归。
　　月满千岩静，风清一磬微。何时脱尘役，杖履愿相依。
　　◎卷.16【游九鲤湖】郑良士
　　仄径倾崖不可通，湖岚林霭共溟蒙。九溪瀑影飞花外，
　　万树春声细雨中。覆石云闲丹灶冷，采芝人去洞门空。
　　我来不乞邯郸梦，取醉聊乘郑国风。
　　◎卷.17【寄富洋院禅者】郑良士
　　画破青山路一条，走鞭飞盖去何遥。碍天岩树春先冷，
　　锁院溪云昼不销。霅上茗芽因客煮，海南沈屑为斋烧。
　　谁能学得空门士，冷却心灰守寂寥。
　　◎卷.18【赠翁承赞漆林书堂诗】萧项
　　轺车故国世应稀，昔日书堂二纪归。手植松筠同茂盛，
　　身荣金紫倍光辉。入门邻里喧迎接，列坐儿童见等威。
　　却对芸窗勤苦处，举头全是锦为衣。


第七百二十七卷
　　◎卷.1【喜韩少府见访】胡令能
　　忽闻梅福来相访，笑著荷衣出草堂。
　　儿童不惯见车马，走入芦花深处藏。
　　◎卷.2【观郑州崔郎中诸妓绣样（一作咏绣障）】胡令能
　　日暮堂前花蕊娇，争拈小笔上床描。
　　绣成安向春园里，引得黄莺下柳条。
　　◎卷.3【小儿垂钓】胡令能
　　蓬头稚子学垂纶，侧坐莓苔草映身。
　　路人借问遥招手，怕得鱼惊不应人。
　　◎卷.4【王昭君】胡令能
　　胡风似剑锼人骨，汉月如钩钓胃肠。
　　魂梦不知身在路，夜来犹自到昭阳。
　　◎卷.5【望夫石】严郾
　　何代提戈去不还，独留形影白云间。肌肤销尽雪霜色，
　　罗绮点成苔藓斑。江燕不能传远信，野花空解妒愁颜。
　　近来岂少征人妇，笑采蘼芜上北山。
　　◎卷.6【赋百舌鸟】严郾
　　此禽轻巧少同伦，我听长疑舌满身。星未没河先报晓，
　　柳犹粘雪便迎春。频嫌海燕巢难定，却讶林莺语不真。
　　莫倚春风便多事，玉楼还有晏眠人。
　　◎卷.7【永州陪郑太守登舟夜宴，席上各赋诗】蒋肱
　　江头朱绂间青衿，岂是仙舟不可寻。谁敢强登徐稚榻，
　　自怜还学谢安吟。月凝兰棹轻风起，妓劝金罍尽醉斟。
　　剪尽蜡红人未觉，归时城郭晓烟深。
　　◎卷.8【寄远】张迥1
　　锦字凭谁达，闲庭草又枯。夜长灯影灭，天远雁声孤。
　　蝉鬓凋将尽，虬髯白也无。几回愁不语，因看朔方图。
　　◎卷.9【春草凝露】张友正
　　苍苍芳草色，含露对青春。已赖阳和长，仍惭润泽频。
　　日临残未滴，风度欲成津。蕙叶垂偏重，兰丛洗转新。
　　将行愁裛径，欲采畏濡身。独爱池塘畔，清华远袭人。
　　◎卷.10【锦带佩吴钩】张友正
　　带剑谁家子，春朝紫陌游。结边霞聚锦，悬处月随钩。
　　彩缕回文出，雄芒练影浮。叶依花里艳，霜向锷中秋。
　　的皪宜骢马，斓斒映绮裘。应须待报国，一刎月支头。
　　◎卷.11【山中卧病寄卢郎中】伍唐珪
　　十年耕钓水云间，住僻家贫少往还。一径绿苔凝晓露，
　　满头白发对青山。野僧采药来医病，樵客携觞为解颜。
　　空恋旧时恩奖地，无因匍匐出柴关。
　　◎卷.12【寒食日献郡守】伍唐珪
　　入门堪笑复堪怜，三径苔荒一钓船。
　　惭愧四邻教断火，不知厨里久无烟。
　　◎卷.13【上苏使君】伍唐珪
　　江西昔日推韩注，袁水今朝数赵祥。
　　纵使文翁能待客，终栽桃李不成行。
　　◎卷.14【赠妓人王福娘】孙棨
　　彩翠仙衣红玉肤，轻盈年在破瓜初。霞杯醉劝刘郎赌，
　　云髻慵邀阿母梳。不怕寒侵缘带宝，每忧风举倩持裾。
　　谩图西子晨妆样，西子元来未得如。
　　◎卷.15【题妓王福娘墙（后二首一作题北里妓人壁）】孙棨
　　移壁回窗费几朝，指镮偷解博红椒。
　　无端斗草输邻女，更被拈将玉步摇。
　　寒绣衣裳饷阿娇，新团香兽不禁烧。
　　东邻起样裙腰阔，剩蹙黄金线几条。
　　试共卿卿语笑初，画堂连遣侍儿呼。
　　寒肌不耐金如意，白獭为膏郎有无。
　　◎卷.16【戏李文远】孙棨
　　引君来访洞中仙，新月如眉拂户前。
　　领取嫦娥攀取桂，便从陵谷一时迁。
　　◎卷.17【题刘泰娘舍】孙棨
　　寻常凡木最轻樗，今日寻樗桂不如。
　　汉高新破咸阳后，英俊奔波遂吃虚。
　　◎卷.18【戏张道人不饮酒】颜荛
　　言自云山访我来，每闻奇秘觉叨陪。
　　吾师不饮人间酒，应待流霞即举杯。
　　◎卷.19【句】颜荛
　　爽籁尽成鸣凤曲，游人多是弄珠仙。（见《方舆胜览》）
　　◎卷.20【秋醉歌】张为
　　金风飒已起，还是招渔翁。携酒天姥岑，自弹峄阳桐。
　　脱却登山履，赤脚翘青筇。泉声扫残暑，猿臂攀长松。
　　翠微泛樽绿，苔藓分烟红。造化处术内，相对数壶空。
　　醉眠岭上草，不觉夜露浓。一梦到天晓，始觉一醉中。
　　皎然梦中路，直到瀛洲东。初平把我臂，相与骑白龙。
　　三留对上帝，玉楼十二重。上帝赐我酒，送我敲金钟。
　　宝阁香敛苒，琪树寒玲珑。动叶如笙篁，音律相怡融。
　　珍重此一醉，百骸出天地。长如此梦魂，永谢名与利。
　　◎卷.21【谢别毛仙翁】张为
　　羸形感神药，削骨生丰肌。兰炷飘灵烟，妖怪立诛夷。
　　重睹日月光，何报父母慈。黄河浊衮衮，别泪流澌澌。
　　黄河清有时，别泪无收期。
　　◎卷.22【渔阳将军】张为
　　霜髭拥颔对穷秋，著白貂裘独上楼。
　　向北望星提剑立，一生长为国家忧。
　　◎卷.23【句】张为
　　到处即闭户，逢君方展眉。（《纪事》云为此句最有诗称）
　　◎卷.24【岑公岩】马冉
　　南溪有仙涧，咫尺非人间。泠泠松风下，日暮空苍山。
　　◎卷.25【诸暨五泄山】周镛
　　路入苍烟九过溪，九穿岩曲到招提。天分五溜寒倾北，
　　地秀诸峰翠插西。凿径破崖来木杪，驾泉鸣竹落榱题。
　　当年老默无消息，犹有词堂一杖藜。
　　◎卷.26【赠罗隐】刘赞
　　人皆言子屈，独我谓君非。明主既难谒，青山何不归。
　　年虚侵雪鬓，尘枉污麻衣。自古逃名者，至今名岂微。
　　◎卷.27【句】刘赞
　　絮花飞起雪漫漫，长得宫娥带笑看。（《柳枝词》，
　　见《吟窗杂录》）
　　◎卷.28【洛阳道】任翻
　　憧憧洛阳道，尘下生春草。行者岂无家，无人在家老。
　　鸡鸣前结束，争去恐不早。百年路傍尽，白日车中晓。
　　求富江海狭，取贵山岳小。二端立在途，奔走无由了。
　　◎卷.29【春晴】任翻
　　楚国多春雨，柴门喜晚晴。幽人临水坐，好鸟隔花鸣。
　　野色临空阔，江流接海平。门前到溪路，今夜月分明。
　　◎卷.30【秋晚郊居】任翻
　　远声霜后树，秋色水边村。野径无来客，寒风自动门。
　　海山藏日影，江月落潮痕。惆怅高飞晚，年年别故园。
　　◎卷.31【秋晚途次】任翻
　　秋色满行路，此时心不闲。孤贫游上国，少壮有衰颜。
　　众鸟已归树，旅人犹过山。萧条远林外，风急水潺潺。
　　◎卷.32【葛仙井】任翻
　　古井碧沈沈，分明见百寻。味甘传邑内，脉冷应山心。
　　圆入月轮净，直涵峰影深。自从仙去后，汲引到如今。
　　◎卷.33【桐柏观】任翻
　　飘飘云外者，暂宿聚仙堂。半夜人无语，中宵月送凉。
　　鹤归高树静，萤过小池光。不得多时住，门开是事忙。
　　◎卷.34【冬暮野寺】任翻
　　江东寒近腊，野寺水天昏。无酒可销夜，随僧早闭门。
　　照墙灯影短，著瓦雪声繁。飘泊仍千里，清吟欲断魂。
　　◎卷.35【赠济禅师】任翻
　　碧峰秋寺内，禅客已无情。半顶发根白，一生心地清。
　　竹房侵月静，石径到门平。山下尘嚣路，终年誓不行。
　　◎卷.36【经堕泪碑】任翻
　　羊公传化地，千古事空存。碑已无文字，人犹敬子孙。
　　岘山长闭恨，汉水自流恩。数处烟岚色，分明是泪痕。
　　◎卷.37【长安冬夜书事】任翻
　　忧来长不寐，往事重思量。清渭几年客，故衣今夜霜。
　　春风谁识面，水国但牵肠。十二门车马，昏明各自忙。
　　◎卷.38【越江渔父】任翻
　　借问钓鱼者，持竿多少年。眼明汀岛畔，头白子孙前。
　　棹入花时浪，灯留雨夜船。越江深见底，谁识此心坚。
　　◎卷.39【哭友人】任翻
　　逢著南州史，江边哭问君。送终时有雪，归葬处无云。
　　官库惟留剑，邻僧共结坟。儿孙未成立，谁与集遗文。
　　◎卷.40【送李衡】任翻
　　羁栖亲故少，远别惜清才。天畔出相送，路长知未回。
　　欲销今日恨，强把异乡杯。君去南堂后，应无客到来。
　　◎卷.41【宫怨】任翻
　　泪干红落脸，心尽白垂头。自此方知怨，从来岂信愁。
　　◎卷.42【惜花】任翻
　　无语与花别，细看枝上红。明年又相见，还恐是愁中。
　　◎卷.43【宿巾子山禅寺】任翻
　　绝顶新秋生夜凉，鹤翻松露滴衣裳。
　　前峰月映半江水，僧在翠微开竹房。
　　◎卷.44【再游巾子山寺】任翻
　　灵江江上帻峰寺，三十年来两度登。
　　野鹤尚巢松树遍，竹房不见旧时僧。
　　◎卷.45【三游巾子山寺感述】任翻
　　清秋绝顶竹房开，松鹤何年去不回。
　　惟有前峰明月在，夜深犹过半江来。
　　◎卷.46【画山水图答大愚】荆浩
　　恣意纵横扫，峰峦次第成。笔尖寒树瘦，墨淡野云轻。
　　岩石喷泉窄，山根到水平。禅房时一展，兼称苦空情。
　　◎卷.47【宿顾城二首（顾城在范县东）】张直
　　绿草展青裀，樾影连春树。茅屋八九家，农器六七具。
　　主人有好怀，搴衣留我住。春酒新泼醅，香美连糟滤。
　　一醉卧花阴，明朝送君去。
　　醉卧夜将半，土底闻鸡啼。惊骇问主人，为我剖荒迷。
　　武汤东伐韦，固君含悲凄。神夺悔悟魄，幻化为石鸡。
　　形骸仅盈寸，咿喔若啁蜺。吾村耕耘叟，多获于锄犁。
　　◎卷.48【题桃源僧】陈光
　　桃源有僧舍，跬步异人天。花乱似无主，鹤鸣疑有仙。
　　轩廊明野色，松桧湿春烟。定拟辞尘境，依师过晚年。


第七百二十八卷
　　◎卷.1【吟叙】周昙
　　历代兴亡亿万心，圣人观古贵知今。
　　古今成败无多事，月殿花台幸一吟。
　　◎卷.2【闲吟】周昙
　　考摭妍媸用破心，剪裁千古献当今。
　　闲吟不是闲吟事，事有闲思闲要吟。
　　◎卷.3【唐虞门·唐尧】周昙
　　祅氛不起瑞烟轻，端拱垂衣日月明。
　　传事四方无外役，茅茨深处土阶平。
　　◎卷.4【唐虞门·虞舜】周昙
　　进善惩奸立帝功，功成揖让益温恭。
　　满朝卿士多元凯，为黜兜苗与四凶。
　　◎卷.5【唐虞门·舜妃】周昙
　　苍梧一望隔重云，帝子悲寻不记春。
　　何事泪痕偏在竹，贞姿应念节高人。
　　◎卷.6【唐虞门·再吟】周昙
　　潇湘何代泣幽魂，骨化重泉志尚存。
　　若道地中休下泪，不应新竹有啼痕。
　　◎卷.7【三代门·夏禹】周昙
　　尧违天孽赖询谟，顿免洪波浸碧虚。
　　海内生灵微伯禹，尽应随浪化为鱼。
　　◎卷.8【三代门·再吟】周昙
　　万古龙门一旦开，无成甘死作黄能。
　　司空定有匡尧术，九载之前何处来。
　　◎卷.9【三代门·太康】周昙
　　师保何人为琢磨，安知父祖苦辛多。
　　酒酣禽色方为乐，讵肯闲听五子歌。
　　◎卷.10【三代门·后稷】周昙
　　人惟邦本本由农，旷古谁高后稷功。
　　百谷且繁三曜在，牲牢郊祀信无穷。
　　◎卷.11【三代门·文王】周昙
　　昭然明德报天休，礿祭惟馨胜杀牛。
　　二老五侯何所诈，不归商受尽归周。
　　◎卷.12【三代门·武王】周昙
　　文王寝膳武王随，内竖言安色始怡。
　　七载岂堪囚羑里，一夫为报亦何疑。
　　◎卷.13【三代门·太公】周昙
　　昌猎关西纣猎东，纣怜崇虎弃非熊。
　　危邦自谓多麟凤，肯把王纲取钓翁。
　　◎卷.14【三代门·再吟】周昙
　　东邻不事事西邻，御物卑和物自亲。
　　天下言知天下者，兆人无主属贤人。
　　◎卷.15【三代门·又吟】周昙
　　千妖万态逞妍姿，破国亡家更是谁。
　　匡政必能除苟媚，去邪当断勿狐疑。
　　◎卷.16【三代门·子牙妻】周昙
　　陵柏无心竹变秋，不能同戚拟同休。
　　岁寒焉在空垂涕，覆水如何欲再收。
　　◎卷.17【三代门·周公】周昙
　　文武传芳百代基，几多贤哲守成规。
　　仍闻吐握延儒素，犹恐民疵未尽知。
　　◎卷.18【三代门·夷齐】周昙
　　让国由衷义亦乖，不知天命匹夫才。
　　将除暴虐诚能阻，何异崎岖助纣来。
　　◎卷.19【三代门·管蔡】周昙
　　伊商胡越尚同图，管蔡如何有异谟。
　　不念祖宗危社稷，强于仁圣遣行诛。
　　◎卷.20【三代门·成王】周昙
　　成王有过伯禽笞，圣惠能新日自奇。
　　王道既成何所感，越裳呈瑞凤来仪。
　　◎卷.21【三代门·幽王】周昙
　　狼烟篝火为边尘，烽候那宜悦妇人。
　　厚德未闻闻厚色，不亡家国幸亡身。
　　◎卷.22【三代门·平王】周昙
　　犬戎西集杀幽王，邦土何由不便亡。
　　宜臼东来年更远，川流难绝信源长。
　　◎卷.23【春秋战国门·祭足】周昙
　　吴鲁燕韩岂别宗，曾无外御但相攻。
　　当时周郑谁为相，交质将何服远戎。
　　◎卷.24【春秋战国门·再吟】周昙
　　周室衰微不共匡，干戈终日互争强。
　　诸侯若解尊天子，列国何因次第亡。
　　◎卷.25【春秋战国门·隐公】周昙
　　今古难堤是小人，苟希荣宠任相亲。
　　陈谋不信怀忧惧，反间须防却害身。
　　◎卷.26【春秋战国门·庄公】周昙
　　齐甲强临力有馀，鲁庄为战念区区。
　　鱼丽三鼓微曹刿，肉食安能暇远谟。
　　◎卷.27【春秋战国门·哀公】周昙
　　贤为邻用国忧危，庙算无非委艳奇。
　　两叶翠娥春乍展，一毛须去不难吹。
　　◎卷.28【春秋战国门·再吟】周昙
　　好龙天为降真龙，及见真龙瘁厥躬。
　　接下不勤徒好士，叶公何异鲁哀公。
　　◎卷.29【春秋战国门·平公】周昙
　　鸿鹄轻腾万里高，何殊朝野得贤豪。
　　能知翼戴穹苍力，不是蒙茸腹背毛。
　　◎卷.30【春秋战国门·文公】周昙
　　灭虢吞虞未息兵，柔秦败楚霸威成。
　　文公徒欲三强服，分晋元来是六卿。
　　◎卷.31【春秋战国门·景公】周昙
　　觉病当宜早问师，病深难疗恨难追。
　　晋侯徒有秦医缓，疾在膏肓救已迟。
　　◎卷.32【春秋战国门·卫灵公】周昙
　　子鱼无隐欲源清，死不忘忠感卫灵。
　　伯玉既亲知德润，残桃休吃悟兰馨。
　　◎卷.33【春秋战国门·陈灵公】周昙
　　谁与陈君嫁祸来，孔宁行父夏姬媒。
　　灵公徒认徵舒面，至死何曾识祸胎。
　　◎卷.34【春秋战国门·陈蔡君】周昙
　　楚聘宣尼欲道光，是时陈蔡畏邻强。
　　庸谋但解遮贤路，不解迎贤谋自昌。
　　◎卷.35【春秋战国门·楚惠王】周昙
　　芹中遇蛭强为吞，不欲缘微有害人。
　　何事免成心腹疾，皇天惟德是相亲。
　　◎卷.36【春秋战国门·楚怀王】周昙
　　不听陈轸信张仪，六里商於果见欺。
　　既舍黔中西换得，又令生去益堪悲。
　　◎卷.37【春秋战国门·再吟】周昙
　　不得商於又失齐，楚怀方寸一何迷。
　　明知秦是虎狼国，更忍车轮独向西。
　　◎卷.38【春秋战国门·韩惠王】周昙
　　韩惠开渠止暴秦，营田万顷饱秦人。
　　何殊般肉供羸兽，兽壮安知不害身。
　　◎卷.39【春秋战国门·顷襄王】周昙
　　秦陷荆王死不还，只缘偏听子兰言。
　　顷襄还信子兰语，忍使江鱼葬屈原。
　　◎卷.40【春秋战国门·武公】周昙
　　猛兽来兵只为文，岂宜凉德拟图尊。
　　君看豹彩蒙麋质，人取无难必不存。
　　◎卷.41【春秋战国门·华元】周昙
　　未知军法忌偏颇，徒解于思腹漫皤。
　　昔日羊斟曾不预，今朝为政事如何。
　　◎卷.42【春秋战国门·臧孙】周昙
　　诸孟憎吾似犬狞，贤臧哭孟倍伤情。
　　季孙爱我如甘疾，疾足亡身药故宁。
　　◎卷.43【春秋战国门·公叔】周昙
　　吴起南奔魏国荒，必听公叔失贤良。
　　无谋纵欲离安邑，可免河沟徙大梁。
　　◎卷.44【春秋战国门·庄辛】周昙
　　庄辛正谏谓妖词，兵及鄢陵始悔思。
　　见兔必能知顾犬，亡羊补栈未为迟。
　　◎卷.45【春秋战国门·孙膑】周昙
　　曾嫌胜己害贤人，钻火明知速自焚。
　　断足尔能行不足，逢君谁肯不酬君。
　　◎卷.46【春秋战国门·灵辄】周昙
　　失水枯鳞得再生，翳桑无地谢深情。
　　朱轮未染酬恩血，公子何由见赤诚。
　　◎卷.47【春秋战国门·郭开】周昙
　　秦袭邯郸岁月深，何人沾赠郭开金。
　　廉颇还国李牧在，安得赵王为尔擒。
　　◎卷.48【春秋战国门·乐羊】周昙
　　杯羹忍啜得非忠，巧佞胡为惑主聪。
　　盈箧谤书能寝默，中山不是乐羊功。
　　◎卷.49【春秋战国门·虞卿】周昙
　　割地求和国必危，安知坚守绝来思。
　　年年来伐年年割，割尽邯郸何所之。
　　◎卷.50【春秋战国门·豫让】周昙
　　门客家臣义莫俦，漆身吞炭不能休。
　　中行智伯思何异，国士终期国士酬。
　　◎卷.51【春秋战国门·毛遂】周昙
　　不识囊中颖脱锥，功成方信有英奇。
　　平原门下三千客，得力何曾是素知。
　　◎卷.52【春秋战国门·再吟】周昙
　　定获英奇不在多，然须设网遍山河。
　　禽虽一目罗中得，岂可空张一目罗。
　　◎卷.53【春秋战国门·田文】周昙
　　下客常才不足珍，谁为狗盗脱强秦。
　　秦关若待鸡鸣出，笑杀临淄土偶人。
　　◎卷.54【春秋战国门·再吟】周昙
　　门下三千各自矜，频弹剑客独无能。
　　田文不厌无能客，三窟全身果有凭。
　　◎卷.55【春秋战国门·冯讙】周昙
　　兔窟穿成主再兴，辈流狐伏敢骄矜。
　　冯讙不是无能者，要试君心欲展能。
　　◎卷.56【春秋战国门·章子】周昙
　　在家能子必能臣，齐将功成以孝闻。
　　改葬义无欺死父，临戎安肯背生君。
　　◎卷.57【春秋战国门·卞和】周昙
　　磷磷谁为惑温温，至宝凡姿甚易分。
　　自是时人多贵耳，目无明鉴使俱焚。
　　◎卷.58【春秋战国门·季札】周昙
　　吹毛霜刃过千金，生许徐君死挂林。
　　宝剑徒称无价宝，行心更贵不欺心。
　　◎卷.59【春秋战国门·孙武】周昙
　　理国无难似理兵，兵家法令贵遵行。
　　行刑不避君王宠，一笑随刀八阵成。
　　◎卷.60【春秋战国门·夫差】周昙
　　信听谗言疾不除，忠臣须杀竟何如。
　　会稽既雪夫差死，泉下胡颜见子胥。
　　◎卷.61【春秋战国门·少孺】周昙
　　宝贵亲仁与善邻，邻兵何要互相臻。
　　螳螂定是遭黄雀，黄雀须防挟弹人。
　　◎卷.62【春秋战国门·苏厉】周昙
　　百步穿杨箭不移，养由堪教听弘规。
　　身隆业著未知退，勿遣功名一旦隳。
　　◎卷.63【春秋战国门·鬻拳】周昙
　　鬻拳强谏惧威刑，退省怀惭不顾生。
　　双刖忍行留痛恨，惟君适足见忠诚。
　　◎卷.64【春秋战国门·荆轲】周昙
　　反刃相酬是匹夫，安知突骑驾群胡。
　　有心为报怀权略，可在於期与地图。
　　◎卷.65【春秋战国门·再吟】周昙
　　几尺如霜利不群，恩仇未报反亡身。
　　诚哉利器全由用，可惜吹毛不得人。
　　◎卷.66【春秋战国门·陈轸】周昙
　　丹青徒有逞喧哗，有足由来不是蛇。
　　杀将破军为柱国，君今官极更何加。
　　◎卷.67【春秋战国门·田饶】周昙
　　厨抛败肉士怀饥，仓烂馀粮客未炊。
　　临难欲行求死士，将何恩信致扶危。
　　◎卷.68【春秋战国门·鲍叔】周昙
　　忠臣祝寿吐嘉词，鲍叔临轩酒一卮。
　　安不忘危臣所愿，愿思危困必无危。
　　◎卷.69【春秋战国门·晏婴】周昙
　　正人徒以刃相危，贪利忘忠死不为。
　　麋鹿命悬当有处，驱车何必用奔驰。
　　◎卷.70【春秋战国门·再吟】周昙
　　下泽逢蛇盖是常，还如山上见豺狼。
　　国中有怪非蛇兽，不用贤能是不祥。
　　◎卷.71【春秋战国门·又吟】周昙
　　马毙厩人欲就刑，百年临尽一言生。
　　赖逢贤相能匡救，仍免吾君播恶声。
　　◎卷.72【春秋战国门·叔向】周昙
　　重禄存家不敢言，小臣忧祸亦如然。
　　明开谏诤能无罪，只此宜为理国先。
　　◎卷.73【春秋战国门·师旷】周昙
　　老能劝学照馀生，似夜随灯到处明。
　　往行前言如不见，暗中无烛若为行。
　　◎卷.74【春秋战国门·智伯】周昙
　　三国连兵敌就擒，晋阳城下碧波深。
　　风涛撼处看沈赵，舟楫不从翻自沈。
　　◎卷.75【春秋战国门·再吟】周昙
　　攻城来下惜先分，一旦家邦属四邻。
　　徒逞威强称智伯，不知权变是愚人。
　　◎卷.76【春秋战国门·襄子】周昙
　　君子常闻不迫危，城崩何用急重围。
　　叛亡能退修文德，果见中牟以义归。
　　◎卷.77【春秋战国门·杨回】周昙
　　三逐乡闾五去君，莫知何地可容身。
　　杨回不是逢英鉴，白首无成一旅人。
　　◎卷.78【春秋战国门·颜回】周昙
　　陋巷箪瓢困有年，是时端木饫腥膻。
　　宣尼行教何形迹，不肯分甘救子渊。
　　◎卷.79【春秋战国门·子贡】周昙
　　救鲁亡吴事可伤，谁令利口说田常。
　　吴亡必定由端木，鲁亦宜其运不长。
　　◎卷.80【春秋战国门·再吟】周昙
　　一言能使定安危，安己危人是所宜。
　　仁义不思垂教化，背恩亡德岂儒为。
　　◎卷.81【春秋战国门·郑相】周昙
　　郑相清贤慎有馀，好鱼鱼至竟何如。
　　退鱼留得终身禄，禄在何忧不得鱼。
　　◎卷.82【春秋战国门·子产】周昙
　　为政何门是化源，宽仁高下保安全。
　　如嫌水德人多狎，拯溺宜将猛济宽。
　　◎卷.83【春秋战国门·管仲】周昙
　　美酒浓馨客要沽，门深谁敢强提壶。
　　苟非贤主询贤士，肯信沽人畏子獹。
　　◎卷.84【春秋战国门·再吟】周昙
　　社鼠穿墙巧庇身，何由攻灌若为熏。
　　能知窟穴依形势，不听谗邪是圣君。
　　◎卷.85【春秋战国门·范蠡】周昙
　　西子能令转嫁吴，会稽知尔啄姑苏。
　　迹高尘外功成处，一叶翩翩在五湖。
　　◎卷.86【春秋战国门·屈原】周昙
　　满朝皆醉不容醒，众浊如何拟独清。
　　江上流人真浪死，谁知浸润误深诚。
　　◎卷.87【春秋战国门·黄歇】周昙
　　春申随质若王图，为主轻生大丈夫。
　　女子异心安足听，功成何更用阴谟。
　　◎卷.88【春秋战国门·王后】周昙
　　连环要解解非难，忽碎瑶阶一旦间。
　　两国相持兵不解，会应俱碎似连环。
　　◎卷.89【春秋战国门·樊姬】周昙
　　侧影频移未退朝，喜逢贤相日从高。
　　当时不有樊姬问，令尹何由进叔敖。
　　◎卷.90【春秋战国门·齐桓公】周昙
　　三往何劳万乘君，五来方见一微臣。
　　微臣傲爵能轻主，霸主如何敢傲人。
　　◎卷.91【春秋战国门·中山君】周昙
　　敌临烹子一何庸，激怒来军速自攻。
　　结怨岂思围不解，愚谋多以杀为雄。
　　◎卷.92【春秋战国门·赵简子】周昙
　　简子雄心蓄霸机，贤愚聊欲试诸儿。
　　假言藏宝非真宝，不是生知焉得知。
　　◎卷.93【春秋战国门·再吟】周昙
　　谔谔能昌唯唯亡，亦由匡正得贤良。
　　一从忠谠无周舍，吾过何人为短长。
　　◎卷.94【春秋战国门·赵宣子】周昙
　　门人曾不有提弥，连嗾呀呀孰敢支。
　　临难若教无苟免，乱朝争那以獒为。
　　◎卷.95【春秋战国门·韩昭侯】周昙
　　去年秦伐我宜阳，今岁天灾旱且荒。
　　对此不思人力困，楼门何可更高张。
　　◎卷.96【春秋战国门·魏文侯】周昙
　　冒雨如何固出畋，虑乖群约失乾乾。
　　文侯不是贪禽者，示信将为教化先。
　　◎卷.97【春秋战国门·郤成子】周昙
　　陈乐无欢璧在隅，宰臣怀智有微谟。
　　苟非成子当明哲，谁是仁人可托孤。
　　◎卷.98【春秋战国门·秦武阳】周昙
　　丱岁徒闻有壮名，及令为副误荆卿。
　　是时环柱能相副，谁谓燕囚事不成。
　　◎卷.99【春秋战国门·田子方】周昙
　　太子无嫌礼乐亏，愿听贫富与安危。
　　贱贫骄物贫终在，富贵骄人贵必隳。
　　◎卷.100【春秋战国门·淳于髡】周昙
　　穰穰何祷手何赍，一呷村浆与只鸡。
　　以少求多诚可笑，还如轻币欲全齐。
　　◎卷.101【春秋战国门·再吟】周昙
　　戏问将何对所耽，滑稽无骨是常谭。
　　昔时王者皆通四，近见君王只好三。
　　◎卷.102【春秋战国门·再吟】周昙
　　曲突徙薪不谓贤，焦头烂额飨盘筵。
　　时人多是轻先见，不独田家国亦然。
　　◎卷.103【春秋战国门·田子奇】周昙
　　少年为吏虑非循，一骑奔追委使臣。
　　使者不追何所对，车中缘见白头人。
　　◎卷.104【春秋战国门·百里奚】周昙
　　船骥由来是股肱，在虞虞灭在秦兴。
　　裁量何异刀将尺，只系用之能不能。
　　◎卷.105【春秋战国门·孙叔敖】周昙
　　童稚逢蛇叹不祥，虑悲来者为埋藏。
　　是知阳报由阴施，天爵昭然契日彰。
　　◎卷.106【春秋战国门·鲁仲连】周昙
　　昔迸烧牛发战机，夜奔惊火走燕师。
　　今来跃马怀骄惰，十万如无一撮时。
　　◎卷.107【春秋战国门·宋子罕】周昙
　　子怜温润欲归仁，吾贵坚廉是宝身。
　　自有不贪身内宝，玉人徒献外来珍。
　　◎卷.108【春秋战国门·宫之奇】周昙
　　虞虢相依自保安，谋臣吞度不为难。
　　贪怜璧马迷香饵，肯信之奇谕齿寒。
　　◎卷.109【春秋战国门·王孙满】周昙
　　九牧金熔物像成，辞昏去乱祚休明。
　　兴亡在德不在鼎，楚子何劳问重轻。
　　◎卷.110【春秋战国门·颜叔子】周昙
　　夜雨邻娃告屋倾，一宵从寄念悲惊。
　　诚知独处从烧烛，君子行心要自明。
　　◎卷.111【春秋战国门·张孟谭】周昙
　　强兵四合国将危，赖有谋臣为发挥。
　　城内蒿铜诚自有，无谋谁解见玄机。
　　◎卷.112【春秋战国门·公子无忌】周昙
　　按剑临笼震咄呼，鹞甘枭戮伏鸠辜。
　　能怜钝拙诛豪俊，悯弱摧强真丈夫。
　　◎卷.113【春秋战国门·再吟】周昙
　　赵解重围魏再昌，信陵贤德日馨芳。
　　昏蒙愚主听谗说，公子云亡国亦亡。
　　◎卷.114【春秋战国门·侯嬴朱亥】周昙
　　屠肆监门一贱微，信陵交结国人非。
　　当时不是二君计，匹马那能解赵围。
　　◎卷.115【春秋战国门·再吟】周昙
　　走敌存亡义有馀，全由雄勇与英谟。
　　但如公子能交结，朱亥侯嬴何代无。


第七百二十九卷
　　◎卷.1【秦门·胡亥】周昙
　　鹿马何难辨是非，宁劳卜筮问安危。
　　权臣为乱多如此，亡国时君不自知。
　　◎卷.2【秦门·再吟】周昙
　　盗贼纵横主恶闻，遂为流矢犯君轩。
　　怪言何不早言者，若使早言还不存。
　　◎卷.3【秦门·赵高】周昙
　　赵高胡亥速天诛，率土兴兵怨毒痡。
　　丰沛见机群小吏，功成儿戏亦何殊。
　　◎卷.4【秦门·陈涉】周昙
　　秦法烦苛霸业隳，一夫攘臂万夫随。
　　王侯无种英雄志，燕雀喧喧安得知。
　　◎卷.5【秦门·项籍】周昙
　　九垓垂定弃谋臣，一阵无功便杀身。
　　壮士诚知轻性命，不思辜负八千人。
　　◎卷.6【秦门·范增】周昙
　　智士宁为暗主谟，范公曾不读兵书。
　　平生心力为谁尽，一事无成空背疽。
　　◎卷.7【前汉门·高祖】周昙
　　爱子从烹报主时，安知强啜不含悲。
　　太公悬命临刀几，忍取杯羹欲为谁。
　　◎卷.8【前汉门·再吟】周昙
　　北伐匈奴事可悲，当时将相是其谁。
　　君臣束手平城里，三十万兵能忍饥。
　　◎卷.9【前汉门·周苛纪信】周昙
　　为主坚能不顾身，赴汤蹈火见忠臣。
　　后来邦国论心义，谁是君王出热人。
　　◎卷.10【前汉门·酂侯】周昙
　　共怪酂侯第一功，咸称得地合先封。
　　韩生不是萧君荐，猎犬何人为指踪。
　　◎卷.11【前汉门·曲逆侯】周昙
　　社肉分平未足奇，须观大用展无私。
　　一朝如得宰天下，必使还如宰社时。
　　◎卷.12【前汉门·薛公】周昙
　　黥布称兵孰敢当，薛公三计为斟量。
　　上中良策知非用，南取长沙是死乡。
　　◎卷.13【前汉门·条侯】周昙
　　上将风戈赏罚明，矛鋋严闭亚夫营。
　　人君却禀将军令，按辔垂鞭为缓行。
　　◎卷.14【前汉门·平津侯】周昙
　　儒素逢时得自媒，忽从徒步列公台。
　　北辰如不延吾辈，东阁何由逐汝开。
　　◎卷.15【前汉门·博陆侯】周昙
　　栋梁徒自保坚贞，毁穴难防雀鼠争。
　　不是主人知诈伪，如何柱石免欹倾。
　　◎卷.16【前汉门·夏贺良】周昙
　　汉代中微亦再昌，忠臣忧国冀修禳。
　　赤精符谶诚非妄，枉杀无辜夏贺良。
　　◎卷.17【前汉门·王莽】周昙
　　权归诸吕牝鸡鸣，殷鉴昭然讵可轻。
　　新室不因崇外戚，水中安敢寄生营。
　　◎卷.18【前汉门·再吟】周昙
　　重赋严刑作祸胎，岂知由此乱离媒。
　　家传揖让亦难济，况是身从倾篡来。
　　◎卷.19【前汉门·又吟】周昙
　　铜马朱眉满四方，总缘居摄乱天常。
　　因君多少布衣士，不是公卿即帝王。
　　◎卷.20【前汉门·毛延寿】周昙
　　不拔金钗赂汉臣，徒嗟玉艳委胡尘。
　　能知货贿移妍丑，岂独丹青画美人。
　　◎卷.21【前汉门·刘圣公】周昙
　　不纳良谋刘縯言，胡为衔璧向崇宣。
　　伤哉乱帝途穷处，何必当时谮福先。
　　◎卷.22【前汉门·樊崇徐宣】周昙
　　庸中佼佼铁铮铮，百万长驱入帝京。
　　首事纵隳三善在，归仁何虑不全生。
　　◎卷.23【前汉门·僭号公孙述】周昙
　　剑蜀金汤孰敢争，子阳才业匪雄英。
　　方知在德不在险，危栈何曾阻汉兵。
　　◎卷.24【后汉门·光武】周昙
　　成败非儒孰可量，儒生何指指萧王。
　　萧王得众能宽裕，吴汉归来帝业昌。
　　◎卷.25【后汉门·明帝】周昙
　　朝臣咸佞孰知非，张佚公忠语独奇。
　　博士一言除太傅，谥为明帝信其宜。
　　◎卷.26【后汉门·桓帝】周昙
　　能嫌跋扈斩梁王，宁便荣枯信段张。
　　襄楷忠言谁佞惑，忍教奸祸起萧墙。
　　◎卷.27【后汉门·灵帝】周昙
　　榜悬金价鬻官荣，千万为公五百卿。
　　公瑾孔明穷退者，安知高卧遇雄英。
　　◎卷.28【后汉门·废帝】周昙
　　乱兵如猬走王师，社稷颠危孰为持。
　　夜逐萤光寻道路，汉家天子步归时。
　　◎卷.29【后汉门·献帝】周昙
　　只为曹侯数贵人，普天黔首尽黄巾。
　　汉灵早听侍中谏，安得献生称不辰。
　　◎卷.30【后汉门·再吟】周昙
　　咸怨刑科有党偏，耕夫无不事戎旃。
　　是时老幼饥号处，一斛黄禾五百千。
　　◎卷.31【后汉门·子密】周昙
　　子密封侯岂所宜，能高德义必无为。
　　当时若缚还彭氏，率土何忧不自归。
　　◎卷.32【后汉门·羊续】周昙
　　鱼悬洁白振清风，禄散亲宾岁自穷。
　　单席寒厅惭使者，葛衣何以至三公。
　　◎卷.33【后汉门·杨震】周昙
　　为国推贤匪惠私，十金为报遽相危。
　　无言暗室何人见，咫尺斯须已四知。
　　◎卷.34【后汉门·赵孝】周昙
　　绿林清旦正朝饥，岂计行人瘦与肥。
　　为感在原哀叫切，鶺鴒休报听双飞。
　　◎卷.35【后汉门·马后】周昙
　　粗衣闲寂阅群书，荐达嫔妃广帝居。
　　再实伤根嫌贵宠，惠慈劳悴育皇储。
　　◎卷.36【后汉门·魏博妻】周昙
　　萝挂青松是所依，松凋萝更改何枝。
　　操刀必割腕可断，磐石徒坚心不移。
　　◎卷.37【后汉门·曹娥】周昙
　　心摧目断哭江濆，窥浪无踪日又昏。
　　不入重泉寻水底，此生安得见沈魂。
　　◎卷.38【后汉门·周都妻】周昙
　　绿水双鸳一已沈，皇天更欲配何禽。
　　不将血涕随霜刃，谁见朱殷未死心。
　　◎卷.39【后汉门·鲍宣妻】周昙
　　君恶奢华意不欢，一言从俭亦何难。
　　但能和乐同琴瑟，未必恩情在绮纨。
　　◎卷.40【后汉门·吕母】周昙
　　狱无良吏雪无由，处处戈鋋自执仇。
　　吕母衔冤穷老妇，亦能为帅复私雠。
　　◎卷.41【三国门·蜀先主】周昙
　　豫州军败信途穷，徐庶推能荐卧龙。
　　不是卑词三访谒，谁令玄德主巴邛。
　　◎卷.42【三国门·再吟】周昙
　　一家区宇忽三分，龌龊车书曷足论。
　　定有伊姜为佐辅，忍教鸿雁各乾坤。
　　◎卷.43【三国门·后主】周昙
　　万峰如剑载前来，危阁横空信险哉。
　　对此玄休长叹息，方知刘禅是庸才。
　　◎卷.44【三国门·吴后主】周昙
　　吴宫季主恣骄奢，移尽江南百媚花。
　　一旦狂风江上起，花随风散落谁家。
　　◎卷.45【三国门·王表】周昙
　　王表闻声莫见身，吴中敬事甚君亲。
　　是知邦国将亡灭，不听人臣听鬼神。
　　◎卷.46【三国门·鲁肃】周昙
　　轻财重义见英奇，圣主贤臣是所依。
　　公瑾窘饥求子敬，一言才起数船归。
　　◎卷.47【晋门·晋武帝】周昙
　　汉贪金帛鬻公卿，财赡羸军冀国宁。
　　晋武鬻官私室富，是知犹不及桓灵。
　　◎卷.48【晋门·再吟】周昙
　　君人为理在安民，论道求贤德自新。
　　经国远图无所问，何曾言指一何神。
　　◎卷.49【晋门·惠帝】周昙
　　蛙鸣堪笑问官私，更劝饥人食肉糜。
　　蒙昧万机犹妇女，寇戎安得不纷披。
　　◎卷.50【晋门·贾后】周昙
　　贾后甘为废戮人，齐王还杀赵王伦。
　　一从天下无真主，瓜割中原四百春。
　　◎卷.51【晋门·怀帝】周昙
　　蕃汉戈矛遍九垓，两京簪绂走黄埃。
　　刘聪大会平阳日，遣帝行觞事可哀。
　　◎卷.52【晋门·愍帝】周昙
　　耕牛吃尽大田荒，二两黄金籴斗粮。
　　御粥又闻无麴屑，不降胡虏奈饥肠。
　　◎卷.53【晋门·郭钦】周昙
　　谁疑忠谏郭钦言，不逐戎夷出塞垣。
　　晋室既无明圣主，果为胡虏乱中原。
　　◎卷.54【晋门·王夷甫】周昙
　　六合谁为辅弼臣，八风昏处尽胡尘。
　　是知济弱扶倾术，不属高谈虚论人。
　　◎卷.55【晋门·王茂弘】周昙
　　韩魏荆扬日岂堪，胡风看欲过江南。
　　中原一片生灵血，谁秉王纲色不惭。
　　◎卷.56【晋门·吴隐之】周昙
　　闻说贪泉近郁林，隐之今日得深斟。
　　徒言滴水能穿石，其那坚贞匪石心。
　　◎卷.57【晋门·再吟】周昙
　　贪泉何处是泉源，只在灵台一点间。
　　必也心源元自有，此泉何必在江山。
　　◎卷.58【六朝门·前赵刘聪】周昙
　　戎羯谁令识善言，刑将不舍遽能原。
　　垂成却罢凤仪殿，仍改逍遥纳谏园。
　　◎卷.59【六朝门·前凉张轨】周昙
　　官从主簿至专征，谁遣凉王破赵名。
　　益信用贤由拔擢，穰苴不是将家生。
　　◎卷.60【六朝门·后魏武帝】周昙
　　太武南征似卷蓬，徐阳兖蔡杀皆空。
　　从来吊伐宁如此，千里无烟血草红。
　　◎卷.61【六朝门·三废帝】周昙
　　明庄节闵并罹殃，命在朱高二悖王。
　　已叹一年三易换，更嗟殴辱下东廊。
　　◎卷.62【六朝门·苻坚】周昙
　　百万南征几马归，叛亡如猬亦何悲。
　　宾擒敌国诸戎主，更遣权兵过在谁。
　　◎卷.63【六朝门·再呤】周昙
　　空知勇锐不知兵，困兽孤军未可轻。
　　安有长驱百馀万，身驰几旅欲先征。
　　◎卷.64【六朝门·又吟】周昙
　　水影星光怪异多，不思修德事干戈。
　　无谋拒谏仍轻敌，国破身擒将奈何。
　　◎卷.65【六朝门·宋武帝】周昙
　　栖栖老楚未遭时，债主凭陵似迫危。
　　人杰既为王谧识，刁逵诛斩独何悲。
　　◎卷.66【六朝门·二废帝】周昙
　　肆意荒狂杀不辜，方嗟废帝又苍梧。
　　自言威震为英武，肯虑湘东与玉夫。
　　◎卷.67【六朝门·齐废帝东昏侯】周昙
　　定策谁扶捕鼠儿，不忧萧衍畏潘妃。
　　长围既合刀临项，犹惜金钱对落晖。
　　◎卷.68【六朝门·梁武帝】周昙
　　梁武年高厌六龙，繁华声色尽归空。
　　不求贤德追尧舜，翻作忧囚一病翁。
　　◎卷.69【六朝门·再吟】周昙
　　兴亡何故遽环回，汤纣身为事可哀。
　　莫是自长嫌胜己，蔽贤犹执匹夫才。
　　◎卷.70【六朝门·简文帝】周昙
　　救兵方至强抽军，与贼开城是简文。
　　曲项琵琶催酒处，不图为乐向谁云。
　　◎卷.71【六朝门·元帝】周昙
　　木栅江城困魏军，王褒横议遏谋臣。
　　宾降未免俱为戮，一死安能谢益仁。
　　◎卷.72【六朝门·谢举】周昙
　　叛奴逃数岂堪留，忠节曾无肯到头。
　　朱异早能同远见，青衫宁假帝登楼。
　　◎卷.73【六朝门·朱异】周昙
　　徒览儒书不学兵，彦和虚得不廉名。
　　四郊多垒犹相罪，国破将何谢太清。
　　◎卷.74【六朝门·傅昭】周昙
　　为政残苛兽亦饥，除饥机在养疲羸。
　　人能善政兽何暴，焉用劳人以槛为。
　　◎卷.75【六朝门·宣帝】周昙
　　宣帝骄奢恣所为，后宫升降略无时。
　　乘危自有妻公在，安许鸾凰是尉迟。
　　◎卷.76【六朝门·李集】周昙
　　忠谏能坚信正臣，三沈三屈竟何云。
　　每沈良久方能语，及语还呼桀纣君。
　　◎卷.77【隋门·隋文帝】周昙
　　孤儿寡妇忍同欺，辅政刚教篡夺为。
　　矫诏必能疏昉译，直臣诚合重颜仪。
　　◎卷.78【隋门·独孤后】周昙
　　腹生奚强有亲疏，怜者为贤弃者愚。
　　储贰不遭谗构死，隋亡宁便在江都。
　　◎卷.79【隋门·炀帝】周昙
　　拒谏劳兵作祸基，穷奢极武向戎夷。
　　兆人疲弊不堪命，天下嗷嗷新主资。
　　◎卷.80【隋门·贺若弼】周昙
　　破敌将军意气豪，请除倾国斩妖娆。
　　红绡忍染娇春雪，瞪目看行切玉刀。


第七百三十卷
　　◎卷.1【上清辞五首】李九龄
　　入海浮生汗漫秋，紫皇高宴五云楼。
　　霓裳曲罢天风起，吹散仙香满十洲。
　　楼锁彤霞地绝尘，碧桃花发九天春。
　　东皇近日慵游宴，闲煞瑶池五色麟。
　　上清仙路有丹梯，影响行人到即迷。
　　不会无端个渔父，阿谁教入武陵溪。
　　本来方朔是真仙，偶别丹台未得还。
　　何事玉皇消息晚，忍教憔悴向人间。
　　新拜天官上玉都，紫皇亲授五灵符。
　　群仙个个来相问，人世风光似此无。
　　◎卷.2【读三国志】李九龄
　　有国由来在得贤，莫言兴废是循环。
　　武侯星落周瑜死，平蜀降吴似等闲。
　　◎卷.3【山舍南溪小桃花】李九龄
　　一树繁英夺眼红，开时先合占东风。
　　可怜地僻无人赏，抛掷深山乱木中。
　　◎卷.4【春行遇雨】李九龄
　　夹路轻风撼柳条，雨侵春态动无憀。
　　采香陌上谁家女，湿损钗头翡翠翘。
　　◎卷.5【登楼寄远】李九龄
　　满城春色花如雪，极目烟光月似钩。
　　总是动人乡思处，更堪容易上高楼。
　　◎卷.6【望思台】李九龄
　　汉武年高慢帝图，任人曾不问贤愚。
　　直饶四老依前出，消得江充宠佞无。
　　◎卷.7【山舍偶题】李九龄
　　门掩松萝一径深，偶携藜杖出前林。
　　谁知尽日看山坐，万古兴亡总在心。
　　◎卷.8【荆溪夜泊】李九龄
　　点点渔灯照浪清，水烟疏碧月胧明。
　　小滩惊起鸳鸯处，一双采莲船过声。
　　◎卷.9【旅舍卧病】李九龄
　　家隔西秦无远信，身随东洛度流年。
　　病来旅馆谁相问，牢落闲庭一树蝉。
　　◎卷.10【登昭福寺楼】李九龄
　　旅怀秋兴正无涯，独倚危楼四望赊。
　　谷变陵迁何处问，满川空有旧烟霞。
　　◎卷.11【代边将】李九龄
　　雪冻阴河半夜风，战回狂虏血漂红。
　　据鞍遥指长安路，须刻麟台第一功。
　　◎卷.12【夜与张舒话别】李九龄
　　愁听南楼角又吹，晓鸡啼后更分离。
　　如何销得凄凉思，更劝灯前酒一卮。
　　◎卷.13【寒梅词】李九龄
　　霜梅先拆岭头枝，万卉千花冻不知。
　　留得和羹滋味在，任他风雪苦相欺。
　　◎卷.14【题灵泉寺】李九龄
　　入谷先生一阵香，异花奇木簇禅堂。
　　可怜门外高低路，万毂千蹄日日忙。
　　◎卷.15【宿张正字别业】李九龄
　　茅屋萧寥烟暗后，松窗寂历月明初。
　　此时谁念孤吟客，唯有黄公一帙书。
　　◎卷.16【鹤】李九龄
　　天上瑶池覆五云，玉麟金凤好为群。
　　不须更饮人间水，直是清流也汗君。
　　◎卷.17【过相思谷】李九龄
　　悠悠信马春山曲，芳草和烟铺嫩绿。
　　正被离愁著莫人，那堪更过相思谷。
　　◎卷.18【写庄子】李九龄
　　圣泽安排当散地，贤侯优贷借新居。
　　闲中亦有闲生计，写得南华一部书。
　　◎卷.19【山中寄友人】李九龄
　　乱云堆里结茅庐，已共红尘迹渐疏。
　　莫问野人生计事，窗前流水枕前书。


第七百三十一卷
　　◎卷.1【津亭】胡宿
　　津亭欲阕戒棠舟，五两风来不暂留。西北浮云连魏阙，
　　东南初日满秦楼。层城渺渺人伤别，芳草萋萋客倦游。
　　平乐旧欢收不得，更凭飞梦到瀛洲。
　　◎卷.2【古别】胡宿
　　长道何年祖軷休，风帆不断岳阳楼。佳人挟瑟漳河晓，
　　壮士悲歌易水秋。九帐青油徒自负，百壶芳醑岂消忧。
　　至今长乐坡前水，不啻秦人怨陇头。
　　◎卷.3【塞上】胡宿
　　汉家神箭定天山，烟火相望万里间。契利请盟金匕酒，
　　将军归卧玉门关。云沈老上妖氛断，雪照回中探骑闲。
　　五饵已行王道胜，绝无刁斗至阗颜。
　　◎卷.4【寄昭潭王中立】胡宿
　　高弦一弄武陵深，六幕天空万里心。吴苑歌骊成久别，
　　楚峰回雁好归音。十千美酒花期隔，三百枯棋弈思沈。
　　莫上孤城频送目，浮云西北是家林。
　　◎卷.5【雪】胡宿
　　屏翳驱云结夜阴，素花飘坠恶氛沈。色欺曹国麻衣浅，
　　寒入荆王翠被深。天上明河银作水，海中仙树玉为林。
　　日高独拥鹴裘卧，谁乞长安取酒金。
　　◎卷.6【冲虚观】胡宿
　　五粒青松护翠苔，石门岑寂断纤埃。水浮花片知仙路，
　　风递鸾声认啸台。桐井晓寒千乳敛，茗园春嫩一旗开。
　　驰烟未勒山亭字，可是英灵许再来。
　　◎卷.7【淮南发运赵邢州被诏归阙】胡宿
　　天台封诏紫泥馨，马首前瞻北斗城。人在函关先望气，
　　帝于京兆最知名。一区东第趋晨近，数刻西厢接昼荣。
　　正是两宫裁化日，百金双璧拜虞卿。
　　◎卷.8【天街晓望】胡宿
　　长乐才闻一叩钟，百官初谒未央宫。金波穆穆沙堤月，
　　玉树琤琤上苑风。香重椒兰横结雾，气寒龙虎远浮空。
　　嗟余索米无人问，行避霜台御史骢。
　　◎卷.9【淮南王】胡宿
　　贪铸金钱盗写符，何曾七国戒前车。长生不待炉中药，
　　鸿宝谁收箧里书。碧井床空天影在，小山人去桂丛疏。
　　云中鸡犬无消息，麦秀渐渐遍故墟。
　　◎卷.10【赵宗道归辇下】胡宿
　　沿牒相逢楚水湄，竹林文酒此攀嵇。半毡未暖还伤别，
　　一臂初交又解携。江浦呕哑风送橹，河桥勃窣柳垂堤。
　　明年四月秦关到，洗眼扬州看马蹄。
　　◎卷.11【忆荐福寺牡丹】胡宿
　　十日春风隔翠岑，只应繁朵自成阴。樽前可要人颓玉，
　　树底遥知地侧金。花界三千春渺渺，铜槃十二夜沈沈。
　　雕槃分篸何由得，空作西州拥鼻吟。
　　◎卷.12【次韵和朱况雨中之什】胡宿
　　苍野迷云黯不归，远风吹雨入岩扉。石床润极琴丝缓，
　　水阁寒多酒力微。夕梦将成还滴滴，春心欲断正霏霏。
　　忧花惜月长如此，争得东阳病骨肥。
　　◎卷.13【感旧】胡宿
　　千里青云未致身，马蹄空踏几年尘。曾迷玉洞花光老，
　　欲过金城柳眼新。粉壁已沈题凤字，酒垆犹记姓黄人。
　　坞中横笛偏多感，一涕阑干白角巾。
　　◎卷.14【城南】胡宿
　　昨夜轻阴结夕霏，城南十里有香泥。初闻山鸟惊新哢，
　　遥见林花识旧蹊。荡桨远从芳草渡，垫巾还傍绿杨堤。
　　罗敷正苦桑蚕事，惆怅南来五马蹄。
　　◎卷.15【早夏】胡宿
　　井辖投多思不禁，密垂珠箔昼沈沈。睡惊燕语频移枕，
　　病起蛛丝半在琴。雨径乱花埋宿艳，月轩修竹转凉阴。
　　一春酒费知多少，探尽囊中换赋金。
　　◎卷.16【侯家】胡宿
　　洞户春迟漏箭长，短辕初返雒阳傍。彩云按曲青岑醴，
　　沈水薰衣白璧堂。前槛兰苕依玉树，后园桐叶护银床。
　　宴残红烛长庚烂，还促朝珂谒未央。
　　◎卷.17【函谷关】胡宿
　　天开函谷壮关中，万古惊尘向此空。望气竟能知老子，
　　弃繻何不识终童。谩持白马先生论，未抵鸣鸡下客功。
　　符命已归如掌地，一丸曾误隗王东。
　　◎卷.18【残花】胡宿
　　雨压残红一夜凋，晓来帘外正飘摇。数枝翠叶空相对，
　　万片香魂不可招。长乐梦回春寂寂，武陵人去水迢迢。
　　愁将玉笛传遗恨，苦被芳风透绮寮。
　　◎卷.19【次韵徐爽见寄】胡宿
　　五两青丝帝渥深，平时可敢叹英沈。侏儒自是长三尺，
　　澼纩都来直数金。寂寞死灰人丧偶，婆娑生意树交阴。
　　年来想见琼枝色，久梦蘧蘧到竹林。
　　◎卷.20【华清宫】杜常
　　行尽江南数十程，晓星残月入华清。
　　朝元阁上西风急，都入长杨作雨声。
　　◎卷.21【题文川村居】滕白
　　种茶岩接红霞坞，灌稻泉生白石根。
　　皤腹老翁眉似雪，海棠花下戏儿孙。
　　◎卷.22【燕】滕白
　　短羽新来别海阳，真珠高卷语雕梁。
　　佳人未必全听尔，正把金针绣凤凰。
　　◎卷.23【题严君观】王喦
　　寒云古木罩星台，凡骨仙踪信可哀。
　　二十年前曾此到，一千年内未归来。
　　◎卷.24【山中有所思】王喦
　　零零夜雨渍愁根，触物伤离好断魂。
　　莫怪杜鹃飞去尽，紫微花里有啼猿。
　　◎卷.25【燕】王喦
　　一巢功绩破春光，絮落花残两翅狂。
　　月树风枝不栖去，强来言语泥雕梁。
　　◎卷.26【贫女】王喦
　　难把菱花照素颜，试临春水插花看。
　　木兰船上游春子，笑把荆钗下远滩。
　　◎卷.27【杪春寄友人】王喦
　　何处相逢万事忙，卓家楼上百淘香。
　　明朝渐近山僧寺，更为残花醉一场。
　　◎卷.28【回旧山】王喦
　　庾家楼上谢家池，处处风烟少旧知。
　　明日落花谁共醉，野溪猿鸟恨归迟。


第七百三十二卷
　　◎卷.1【感巫州荠菜】高力士
　　两京作斤卖，五溪无人采。夷夏虽有殊，气味都不改。
　　◎卷.2【句】高力士
　　烟熏眼落膜，瘴染面朱虞。（流巫州时作）
　　◎卷.3【使至灊山（神异录：明皇尝梦游灊岳遣越宾祀之）】王越宾
　　碧坞烟霞昼未开，游人到处尽裴回。
　　凭谁借问岩前叟，曾托吾皇一梦来。
　　◎卷.4【和武相公中秋夜西蜀锦楼望月得清字】王良会
　　德星摇此夜，珥耳满重城。杳霭烟氛色，飘飖砧杵声。
　　令行秋气爽，乐感素风轻。共赏千年圣，长歌四海清。
　　◎卷.5【星回节游避风台与清平官赋】南诏骠信
　　避风善阐台，极目见藤越。悲哉古与今，依然烟与月。
　　自我居震旦，翊卫类夔契。伊昔颈皇运，艰难仰忠烈。
　　不觉岁云暮，感极星回节。元昶同一心，子孙堪贻厥。
　　◎卷.6【星回节避风台骠信命赋】赵叔达
　　法驾避星回，波罗毗勇猜。河润冰难合，地暖梅先开。
　　下令俚柔洽，献賝弄栋来。愿将不才质，千载侍游台。
　　◎卷.7【途中诗】杨奇鲲
　　□□□□□□□，□□□□□□□。风里浪花吹更白，
　　雨中山色洗还青。海鸥聚处窗前见，林狖啼时枕上听。
　　此际自然无限趣，王程不敢暂留停。
　　◎卷.8【听妓洞云歌】布燮
　　嵇叔夜，鼓琴饮酒无闲暇。若使当时闻此歌，
　　抛掷广陵都不藉。刘伯伦，虚生浪死过青春。
　　一饮一硕犹自醉，无人为尔卜深尘。
　　◎卷.9【思乡作】布燮
　　泸北行人绝，云南信未还。庭前花不扫，门外柳谁攀。
　　坐久销银烛，愁多减玉颜。悬心秋夜月，万里照关山。
　　◎卷.10【衔命还国作】朝衡
　　衔命将辞国，非才忝侍臣。天中恋明主，海外忆慈亲。
　　伏奏违金阙，騑骖去玉津。蓬莱乡路远，若木故园林。
　　西望怀恩日，东归感义辰。平生一宝剑，留赠结交人。
　　◎卷.11【绣袈裟衣缘】长屋
　　山川异域，风月同天。寄诸佛子，共结来缘。
　　◎卷.12【愤怨诗】王巨仁
　　于公恸哭三年旱，邹衍含愁五月霜。
　　今我幽愁还似古，皇天无语但苍苍。
　　◎卷.13【立木海上刻诗】李赞华
　　小山压大山，大山全无力。羞见故乡人，从此投外国。
　　◎卷.14【戏语】成辅端
　　秦地城池二百年，何期如此贱田园。
　　一顷麦苗硕伍米，三间堂屋二千钱。
　　◎卷.15【万寿寺歌词】张隐
　　位乖燮理致伤残，四面墙匡不忍看。
　　正是花时堪下泪，相公何必更追欢。
　　◎卷.16【迎孙刺史】朱元
　　昔日郎君今刺史，朱元依旧守朱门。
　　今朝竹马诸童子，尽是当时竹马孙。
　　◎卷.17【临刑诗（璠不知书，时以为鬼代作）】陈璠
　　积玉堆金官又崇，祸来倏忽变成空。
　　五年荣贵今何在，不异南柯一梦中。
　　◎卷.18【诗】捧剑仆
　　青鸟衔葡萄，飞上金井栏。美人恐惊去，不敢卷帘看。
　　◎卷.19【题牡丹】捧剑仆
　　一种芳菲出后庭，却输桃李得佳名。
　　谁能为向天人说，从此移根近太清。
　　◎卷.20【将窜留诗】捧剑仆
　　珍重郭四郎，临行不得别。晓漏动离心，轻车冒残雪。
　　欲出主人门，零涕暗呜咽。万里隔关山，一心思汉月。


第七百三十三卷
　　◎卷.1【淮阳感怀】李密
　　金风荡初节，玉露凋晚林。此夕穷涂士，郁陶伤寸心。
　　野平葭苇合，村荒藜藿深。眺听良多感，徙倚独沾襟。
　　沾襟何所为，怅然怀古意。秦俗犹未平，汉道将何冀。
　　樊哙市井徒，萧何刀笔吏。一朝时运会，千古传名谥。
　　寄言世上雄，虚生真可愧。
　　◎卷.2【南隐游泉山】孔德绍
　　名山狎招隐，俗外远相求。还如倒景望，忽似阆风游。
　　临崖俯大壑，披雾仰飞流。岁积松方偃，年深椿欲秋。
　　野花开石镜，云叶掩山楼。何须问方士，此处即瀛洲。
　　◎卷.3【行经太华】孔德绍
　　纷吾世网暇，灵岳展幽寻。寥廓风尘远，杳冥川谷深。
　　山昏五里雾，日落二华阴。疏峰起莲叶，危塞隐桃林。
　　何必东都外，此处可抽簪。
　　◎卷.4【夜宿荒村】孔德绍
　　绵绵夕漏深，客恨转伤心。抚弦无人听，对酒时独斟。
　　故乡万里绝，穷愁百虑侵。秋草思边马，绕枝惊夜禽。
　　风度谷馀响，月斜山半阴。劳歌欲叙意，终是白头吟。
　　◎卷.5【王泽岭遭洪水】孔德绍
　　地籁风声急，天津云色愁。悠然万顷满，俄尔百川浮。
　　还似金堤溢，翻如碧海流。惊涛遥起鹭，回岸不分牛。
　　徒知怀赵景，终是倦阳侯。木梗诚无托，芦灰岂暇求。
　　思得乘槎便，萧然河汉游。
　　◎卷.6【登白马山护明寺】孔德绍
　　名岳标形胜，危峰远郁纡。成象建环极，大壮阐规模。
　　层台耸灵鹫，高殿迩阳乌。暂同游阆苑，还类入仙都。
　　三休开碧岭，万户洞金铺。摄心罄前礼，访道挹中虚。
　　遥瞻尽地轴，长望极天隅。白云起梁栋，丹霞映栱栌。
　　露花疑濯锦，泉月似沉珠。今日桃源客，相雇失归涂。
　　◎卷.7【送舍利宿定普岩】孔德绍
　　仁祠表虚旷，祇园展肃恭。栖息翠微岭，登顿白云峰。
　　映流看夜月，临峰听晓钟。涧芳十步草，崖阴百丈松。
　　萧然遥路绝，无复市朝踪。
　　◎卷.8【观太常奏新乐】孔德绍
　　大君膺宝历，出豫表功成。钧天金石响，洞庭弦管清。
　　八音动繁会，九变叶希声。和云留睿赏，熏风悦圣情。
　　盛烈光韶濩，易俗迈咸英。窃吹良无取，率舞抃群生。
　　◎卷.9【赋得涉江采芙蓉】孔德绍
　　莲舟泛锦碛，极目眺江干。沿流渡楫易，逆浪取花难。
　　有雾疑川广，无风见水宽。朝来采摘倦，讵得久盘桓。
　　◎卷.10【赋得华亭鹤】孔德绍
　　华亭失侣鹤，乘轩宠遂终。三山凌苦雾，千里激悲风。
　　心危白露下，声断彩弦中。何言斯物变，翻覆似辽东。
　　◎卷.11【送蔡君知入蜀二首】孔德绍
　　金陵已去国，铜梁忽背飞。失路远相送，他乡何日归。
　　灵关九折险，蜀道二星遥。乘槎若有便，希泛广陵潮。
　　◎卷.12【落叶（一作孔绍安诗）】孔德绍
　　早秋惊叶落，飘零似客心。翻飞未肯下，犹言惜故林。
　　◎卷.13【句】孔德绍
　　谁分菱花影，还看蓬鬓秋。（照镜见白发，《诗式》）
　　◎卷.14【临刑诗】郑颋
　　幻生还幻灭，大幻莫过身。安心自有处，求人无有人。
　　◎卷.15【和谒孔子庙（一作李百药诗）】刘斌
　　性与虽天纵，主世乃无由。何言泰山毁，空惊逝水流。
　　及门思往烈，入室想前修。寂寞荒阶暮，摧残古木秋。
　　遗风暧如此，聊以慰蒸求。
　　◎卷.16【和许给事伤牛尚书】刘斌
　　名臣不世出，百工之所求。况乃非常器，遭逢兴运秋。
　　符彩照千里，铨衡综九流。经纶资百物，樽俎寄皇猷。
　　韶濩倾复理，典礼紊还修。虽贞栋梁任，兼好艺文游。
　　伫闻和鼎实，行当奉介丘。高衢翻税驾，阅水遽迁舟。
　　传呼更何日，曳履闻无由。归魂藐修路，征棹舣邗沟。
　　林薄长风惨，江上寒云愁。夜台终不曙，遗芳徒自留。
　　◎卷.17【送刘散员同赋陈思王诗，得好鸟鸣高枝】刘斌
　　春林已自好，时鸟复和鸣。枝交难奋翼，谷静易流声。
　　间关才得性，矰缴遽相惊。安知背飞远，拂雾独晨征。
　　◎卷.18【咏山】刘斌
　　灵山峙千仞，蔽日且嵯峨。紫盖云阴远，香炉烟气多。
　　石梁高鸟路，瀑水近天河。欲知闻道里，别自有仙歌。
　　◎卷.19【登楼望月二首】刘辟
　　圆月当新霁，高楼见最明。素波流粉壁，丹桂拂飞甍。
　　下瞰千门静，旁观万象生。梧桐窗下影，乌鹊槛前声。
　　啸逸刘琨兴，吟资庾亮情。游人莫登眺，迢递故乡程。
　　皎洁三秋月，巍峨百丈楼。下分征客路，上有美人愁。
　　帐卷芙蓉带，帘褰玳瑁钩。倚窗情渺渺，凭槛思悠悠。
　　未得金波转，俄成玉箸流。不堪三五夕，夫婿在边州。
　　◎卷.20【题菊花】黄巢
　　飒飒西风满院栽，蕊寒香冷蝶难来。
　　他年我若为青帝，报与桃花一处开。
　　◎卷.21【不第后赋菊】黄巢
　　待到秋来九月八，我花开后百花杀。
　　冲天香阵透长安，满城尽带黄金甲。
　　◎卷.22【自题像】黄巢
　　记得当年草上飞，铁衣著尽著僧衣。
　　天津桥上无人识，独倚栏干看落晖。


第七百三十四卷
　　◎卷.1【柳】罗绍威
　　妆点青春更有谁，青春常许占先知。亚夫营畔风轻处，
　　元亮门前日暖时。花密宛如飘六出，叶繁何惜借双眉。
　　交情别绪论多少，好向仁人赠一枝。
　　◎卷.2【白菊（一作罗隐诗）】罗绍威
　　虽被风霜竞欲催，皎然颜色不低摧。已疑素手能妆出，
　　又似金钱未染来。香散自宜飘渌酒，叶交仍得荫苍苔。
　　寻思闭户中宵见，应认寒窗雪一堆。
　　◎卷.3【句】罗绍威
　　楼前澹澹云头日，帘外萧萧雨脚风。
　　◎卷.4【清明登奉先城楼】罗衮
　　年来年去只艰危，春半尧山草尚衰。四海清平耆旧见，
　　五陵寒食小臣悲。烟销井邑隈楼槛，雪满川原泥酒卮。
　　拭尽贾生无限泪，一行归雁远参差。
　　◎卷.5【清明赤水寺居】罗衮
　　榆火轻烟处处新，旋从闲望到诸邻。浮生浮世只多事，
　　野水野花娱病身。浊酒不禁云外景，碧峰犹冷寺前春。
　　蓑衣毳衲诚吾党，自结村园一社贫。
　　◎卷.6【赠罗隐】罗衮
　　平日时风好涕流，谗书虽盛一名休。寰区叹屈瞻天问，
　　夷貊闻诗过海求。向夕便思青琐拜，近年寻伴赤松游。
　　何当世祖从人望，早以公台命卓侯。
　　◎卷.7【哭赵州和尚二首】王镕
　　师离dt水动王侯，心印光潜麈尾收。碧落雾霾松岭月，
　　沧溟浪覆济人舟。一灯乍灭波旬喜，双眼重昏道侣愁。
　　纵是了然云外客，每瞻瓶几泪还流。
　　佛日西倾祖印隳，珠沈丹沼月沈辉。影敷丈室炉烟惨，
　　风起禅堂松韵微。只履乍来留化迹，五天何处又逢归。
　　解空弟子绝悲喜，犹自潸然对雪帏。
　　◎卷.8【答同年李昉见赠次韵】邓洵美
　　词场几度让长鞭，又向清朝贺九迁。品秩虽然殊此日，
　　岁寒终不改当年。驰名早已超三院，侍直仍忻步八砖。
　　今日相逢翻自愧，闲吟对酒倍潸然。
　　◎卷.9【除夜长安作（一作李景诗）】李京
　　长安朔风起，穷巷掩双扉。新岁明朝是，故乡何路归。
　　鬓丝饶镜色，隙雪夺灯辉。却羡秦州雁，逢春尽北飞。
　　◎卷.10【登岭望】许鼎
　　淼淼三江水，悠悠五岭关。雁飞犹不度，人去若为还。
　　◎卷.11【崿岭四望】许鼎
　　汉家仙仗在咸阳，洛水东流出建章。
　　野老至今犹望幸，离宫秋树独苍苍。
　　◎卷.12【官左拾遗归隐作（一作辞官归隐，留诗一绝）】王易简
　　汩没朝班愧不才，谁能低折向尘埃。
　　青山得去且归去，官职有来还自来。
　　◎卷.13【悼杨氏妓琴弦】朱褒
　　魂归寥廓魄归泉，只住人间十五年。
　　昨日施僧裙带上，断肠犹系琵琶弦。
　　◎卷.14【公子行】黄损
　　春草绿绵绵，骄骖骤暖烟。微风飘乐韵，半日醉花边。
　　打鹊抛金盏，招人举玉鞭。田翁与蚕妇，平地看神仙。
　　◎卷.15【读史】黄损
　　逐鹿走红尘，炎炎火德新。家肥生孝子，国霸有馀臣。
　　帝道云龙合，民心草木春。须知烟阁上，一半老儒真。
　　◎卷.16【出山吟】黄损
　　来书初出白云扃，乍蹑秋风马走轻。远近留连分岳色，
　　别离呜咽乱泉声。休将巢许争喧杂，自共伊皋论太平。
　　昨夜细看云色里，进贤星座甚分明。
　　◎卷.17【书壁】黄损
　　一别人间岁月多，归来人事已销磨。
　　惟有门前鉴池水，春风不改旧时波。
　　◎卷.18【句】黄损
　　机关才运动，胜败便相随。（以下并见《吟窗杂录》）
　　忽遇南迁客，若为西入心。
　　往来三岛近，活计一囊空。
　　三通明主诏，一片白云心。
　　扫地待明月，踏花迎野僧。
　　水谙彭泽阔，山忆武陵深。
　　金镫冷光风宛转，锦袍红润雨霏微。
　　高齐日月方为道，动合乾坤始是心。
　　傍水野禽通体白，饤盘山果半边红。（见《零陵总记》）
　　而今世上多离别，莫向相思树下啼。（《鹧鸪》，
　　见《古今诗话》）
　　◎卷.19【梁郊祀乐章·庆肃】张衮
　　笾豆簠簋，黍稷非馨。懿兹彝器，厥德惟明。
　　金石匏革，以和以平。由此无疆，期乎永宁。
　　◎卷.20【梁郊祀乐章·庆熙】张衮
　　哲后躬享，旨酒斯陈。王恭无斁，严祀惟寅。
　　皇祖以配，大孝以振。宜锡景福，永休下民。
　　◎卷.21【梁郊祀乐章·庆隆】张衮
　　恭祀上帝，于国之阳。爵醴是荷，鸿基永昌。
　　◎卷.22【梁郊祀乐章·庆融】张衮
　　道和气兮袭氤氲，宣皇规兮彰圣神。
　　服遐裔兮敷质文，格苗扈兮息烟尘。
　　◎卷.23【梁郊祀乐章·庆休】张衮
　　大业来四夷，仁风和万国。白日体无私，皇天辅有德。
　　七旬罪已服，六月师方克。伟哉帝道隆，终始常作则。
　　◎卷.24【梁郊祀乐章·庆和】张衮
　　烟燎升，礼容彻。诚感达，人神悦。
　　灵贶彰，圣情结。玉座寂，金炉歇。
　　◎卷.25【梁郊祀乐章·庆和】赵光逢
　　就阳位，升圜丘。佩双玉，御大裘。
　　膺天命，拥神休。万灵感，百禄遒。
　　秉黄钺，建朱旗。震八表，清二仪。
　　帝业显，王道夷。受景命，启皇基。
　　开九门，怀百神。通肸蚃，接氤氲。
　　明粢荐，广乐陈。奠嘉璧，燎芳薪。
　　膺宝图，执左契。德应天，圣飨帝。
　　荐表衷，荷灵惠。寿万年，祚百世。
　　惟德动天，有感必通。秉兹一德，禋于六宗。
　　钦夤宝命，恭肃礼容。来顾来享，永穆皇风。
　　天惟佑德，辟乃奉天。交感斯在，昭事罔愆。
　　岁功已就，王道无偏。于焉报本，是用告虔。
　　◎卷.26【梁郊祀乐章·庆顺】赵光逢
　　圣皇戾止，天步舒迟。乾乾睿相，穆穆皇仪。
　　进退必肃，陟降是祗。六变克协，万灵协随。
　　◎卷.27【梁郊祀乐章·庆平】赵光逢
　　天命降鉴，帝德惟馨。享祀不忒，礼容孔明。
　　奠璧布币，荐纯献精。神祐以答，敷锡永宁。


第七百三十五卷
　　◎卷.1【宫词百首】和凝
　　紫燎光销大驾归，御楼初见赭黄衣。
　　千声鼓定将宣赦，竿上金鸡翅欲飞。
　　北阙晴分五凤楼，嵩山秀色护神州。
　　洛河自契千年运，更拟波中出九畴。
　　中兴殿上晓光融，一炷天香舞瑞风。
　　百辟虔心齐稽首，卷帘遥见御衣红。
　　日和风暖御楼时，万姓齐瞻八彩眉。
　　瑞气祥烟笼细仗，閤门宣赦四方知。
　　凤吹鸾歌晓日明，丰年观稼出神京。
　　封人争献南山寿，五色云中御辇平。
　　圣主临轩待晓时，穿花宫漏正迟迟。
　　鸡人一唱乾坤晓，百辟分班俨羽仪。
　　朦胧西月照池亭，初夜椒房掩画屏。
　　宫女相呼有何事，上楼同看老人星。
　　红泥椒殿缀珠珰，帐蹙金龙窣地长。
　　红兽慢然天色暖，凤炉时复爇沈香。
　　九重楼殿簇丹青，高柳含烟覆井亭。
　　宫内不知今日几，自来阶下数尧蓂。
　　寝殿香浓玉漏严，云随凉月下西南。
　　帐前宫女低声道，主上还应梦傅岩。
　　绕殿钩阑压玉阶，内人轻语凭葱苔。
　　皆言明主垂衣理，不假朱云傍槛来。
　　颟顸冰面莹池心，风刮瑶阶腊雪深。
　　怪得宫中无兽炭，步摇钗是辟寒金。
　　兰殿春融自靘笙，玉颜风透象纱明。
　　金簧如语莺声滑，可使云和独得名。
　　兰烛时将凤髓添，寒星遥映夜光帘。
　　龙楼露著鸳鸯瓦，谁近螭头掷玉签。
　　玉甃莲池春水平，小鱼双并锦鳞行。
　　内中知是黄河样，九曲今年彻底清。
　　真珠帘外静无尘，耿耿凉天景象新。
　　金殿夜深银烛晃，宫嫔来奏月重轮。
　　鱼犀月掌夜通头，自著盘莺锦臂鞲。
　　多把沈檀配龙麝，宫中掌浸十香油。
　　香云双飐玉蝉轻，侍从君王苑里行。
　　嘉瑞忽逢连理木，一时跪拜贺文明。
　　金鸾双立紫檀槽，暖殿无风韵自高。
　　含笑试弹红蕊调，君王宣赐酪樱桃。
　　斑簟如霞可殿铺，更开新进瑞莲图。
　　谁人筑损珊瑚架，子细看时认沥苏。
　　金盆初晓洗纤纤，银鸭香焦特地添。
　　出户忽看春雪下，六宫齐卷水晶帘。
　　暖金盘里点酥山，拟望君王子细看。
　　更向眉中分晓黛，岩边染出碧琅玕。
　　云母屏前绣柱衣，龙床闲卷谏书帏。
　　黄金槛外螭头活，日照红兰露未晞。
　　楼西残月尚胧明，中禁鸡人报晓声。
　　清旦司天台进状，夜来晴霁泰阶平。
　　纤辔摩轩响佩环，银台门外集鸳鸾。
　　三钟五鼓祥烟敛，日照仙人捧露盘。
　　司膳厨中也禁烟，春宫相对画秋千。
　　清明节日颁新火，蜡炬星飞下九天。
　　宫木交芳色尽深，和风轻舞早莺吟。
　　侍臣不异东方朔，应喜仙桃满禁林。
　　贡橘香匀x0oh容，星光初满小金笼。
　　近臣押赐诸王宅，拜了方开敕字封。
　　献寿朝元欲偃戈，航深梯险竞骈罗。
　　若论万国来朝日，比并涂山更较多。
　　艳阳风景簇神州，杏蕊桃心照凤楼。
　　遥望青青河畔草，几多归马与休牛。
　　銮舆观稼晚方归，日月旗中见御衣。
　　万姓焚香惟顶礼，瑞云随伞入宫闱。
　　宫庭皆应紫微垣，壮丽宸居显至尊。
　　赤子颙颙瞻父母，已将仁德比乾坤。
　　三农皆已辟田畴，又见金门出土牛。
　　块雨条风符圣化，嘉禾看却报新秋。
　　进食门前水陆陈，大官斋洁贡时新。
　　明君宵旰分甘处，便索金盘赐重臣。
　　层台金碧惹红霞，仙掌亭亭对月华。
　　昨夜盘中甘露满，婕妤争去奏官家。
　　水殿垂帘冷色凝，一床珍簟展春冰。
　　才人侍立持团扇，金缕双龙贴碧藤。
　　香鸭烟轻爇水沈，云鬟闲坠凤犀簪。
　　珠帘半卷开花雨，又见芭蕉展半心。
　　莺锦蝉罗撒麝脐，狻猊轻喷瑞烟迷。
　　红酥点得香山小，卷上珠帘日未西。
　　锦褥花明满殿铺，宫娥分坐学樗蒲。
　　欲教官马冲关过，咒愿纤纤早掷卢。
　　小楼花簇钿山低，金雉双来蹋马齐。
　　夸向傍人能彩戏，朝来赢得鹭鸶犀。
　　红鬃白马嫩龙飞，天厩供来入紫微。
　　遥见玉阶嘶不已，应缘认得赭黄衣。
　　班定千牛立受宣，佩刀搢笏凤墀前。
　　一声不坐祥云合，鸳鹭依行拜两边。
　　三殿香浓晓色来，祥鸾威凤待门开。
　　锵金佩玉趋丹陛，总是和羹作砺才。
　　两番供奉打球时，鸾凤分厢锦绣衣。
　　虎骤龙腾宫殿响，骅骝争趁一星飞。
　　凤池冰泮岸莎匀，柳眼花心雪里新。
　　都是九重和暖地，东风先报禁园春。
　　紫气氤氲满帝都，映楼明月锁金铺。
　　银泥殿里嫌红烛，教近龙床著火珠。
　　地衣初展瑞霞融，绣帽金铃舞舜风。
　　吹竹弹丝珠殿响，坠仙双降五云中。
　　锦策匀铺寒玉齐，星锤高运日通犀。
　　铿金曲罢春冰碎，跪拜君王粉面低。
　　珠帘静卷水亭凉，玉蕊风飘小槛香。
　　几处按歌齐入破，双双雏燕出宫墙。
　　宫娥解禊艳阳时，鹢舸兰桡满凤池。
　　春水如蓝垂柳醉，和风无力袅金丝。
　　白玉阶前菊蕊香，金杯仙酝赏重阳。
　　层台云集梨园乐，献寿声声祝万康。
　　天籁吟风社燕归，渚莲香老碧苔肥。
　　夜来霜坠梧桐叶，诸殿平明进御衣。
　　炉爇香檀兽炭痴，真珠帘外雪花飞。
　　六宫进酒尧眉寿，舞凤盘龙满御衣。
　　云行风静早秋天，竞绕盆池蹋采莲。
　　罨画披袍从窣地，更寻宫柳看鸣蝉。
　　阑珊星斗缀珠光，七夕宫嫔乞巧忙。
　　总上穿针楼上去，竞看银汉洒琼浆。
　　宝瑟凄锵夜漏馀，玉阶闲坐对蟾蜍。
　　秋光寂历银河转，已见宫花露滴疏。
　　春风金袅万年枝，簇白团红烂熳时。
　　宫女竞思游御苑，大家齐奏圣人知。
　　乾文初见泰阶平，日月常遵阁道行。
　　昨夜仰观垂象正，拱辰星宿转分明。
　　锵锵济济赴延英，渐近重瞳目转明。
　　君圣臣贤鱼水契，鸿基须贺永清平。
　　天厩骖騑集嫩龙，雪光相照晓嘶风。
　　昂头步步金鞍稳，掌扇花前御路中。
　　金吾细仗俨威仪，圣旨凝旒对远夷。
　　晓日曈曨瞻玉案，丁冬环珮满彤墀。
　　正旦垂旒御八方，蛮夷无不奉梯航。
　　群臣舞蹈称觞处，雷动山呼万岁长。
　　圣主躬耕在籍田，公卿环卫待丰年。
　　五风十雨馀粮在，金殿惟闻奏舜弦。
　　圣日垂科委所司，英才咸喜遇明时。
　　春官进榜莺离谷，月殿香残桂魄枝。
　　天街香满瑞云生，红伞凝空景日明。
　　先遣五坊排猎骑，为民除害出神京。
　　内宴初开锦绣攒，教坊齐奏万年欢。
　　箫韶响亮春云合，日照尧阶舞瑞鸾。
　　视草词臣直玉堂，对来新赐锦袍香。
　　班资最在云霄上，长是先迎日月光。
　　玉殿朦胧散晓光，金龙高喷九天香。
　　摵鞭声定初开扇，百辟齐呼万岁长。
　　五色卿云覆九重，香烟高舞御炉中。
　　含元殿里行仁德，四海车书已混同。
　　欲封丹诏紫泥香，朱篆龙文御印光。
　　汗涣丝纶出丹禁，便从天上凤衔将。
　　越溪姝丽入深宫，俭素皆持马后风。
　　尽道君王修圣德，不劳辞辇与当熊。
　　早梅初向雪中明，风惹奇香粉蕊轻。
　　谁道落花堪靧面，竞来枝上采繁英。
　　暖殿奇香馥绮罗，窗间初学绣金鹅。
　　才经冬至阳生后，今日工夫一线多。
　　金井澄泉玉液香，琉璃深殿自清凉。
　　温汤头进瓜初熟，后至宫嫔未得尝。
　　绣闼雕甍列锦闺，珍奇惟待凤凰栖。
　　杏梁烜赫晴霞展，时见空虚坠燕泥。
　　龙凤金鞍软玉鞭，雪花光照锦连乾。
　　驾头直指西郊去，晓日寒生讲武天。
　　戛云楼上定风盘，雀跃猿跳总不难。
　　要对君王逞轻捷，御楼时拟上鸡竿。
　　停稳春衫窣地长，通天犀带缀金章。
　　近臣衔命离丹禁，高捧恩波洒万方。
　　垂黎玉押春帘卷，不夜珠楼晓鉴开。
　　袍裤宫人走迎驾，东风吹送御香来。
　　金吾勘契自通官，楼上初闻唱刻闲。
　　金殿香高初唤仗，数行鸳鹭各趋班。
　　螺髻凝香晓黛浓，水精鸂鶒飐轻风。
　　金钗斜戴宜春胜，万岁千秋绕鬓红。
　　缕金团扇对纤絺，正是深宫捧日时。
　　要对君王说幽意，低头佯念婕妤诗。
　　结金冠子学梳蝉，碾玉蜻蜓缀鬓偏。
　　寝殿垂帘悄无事，试香闲立御炉前。
　　金马词臣夜受宣，授毫交直八花砖。
　　白麻草了初呈进，称旨丝纶下九天。
　　平明光政便门开，已见忠臣早入来。
　　自是枢机符造化，大罗天上曜三台。
　　红罗窗里绣偏慵，亸袖闲隈碧玉笼。
　　兰殿春晴鹦鹉睡，结条钗飐落花风。
　　晓光初入右银台，鸳鹭分班启沃来。
　　如水如鱼何际会，尽言金鼎得盐梅。
　　立名金马近尧阶，尽是家传八斗才。
　　麻尾尚犹龙字湿，便从天上凤衔来。
　　狻猊镇角舞筵张，鸾凤花分十六行。
　　轻动玉纤歌遍慢，时时偷眼看君王。
　　边藩□宴贺休征，细仗初排舜日明。
　　坐定两军呈百戏，乐臣低折贺升平。
　　碧罗冠子簇香莲，结胜双衔利市钱。
　　花下贪忙寻百草，不知遗却蹙金蝉。
　　兰省初除傅粉郎，静端霜简入鸳行。
　　明庭转制浑无事，朝下空馀鸡舌香。
　　采访宁遗草泽人，诏搜无不降蒲轮。
　　集贤殿里开炉冶，待把黄金铸重臣。
　　红玉纤纤捧暖笙，绛唇呼吸引春莺。
　　霓裳曲罢君王笑，宜近前来与改名。
　　绣额朱门插艾人，羞将角黍近香唇。
　　平明朝下夸宣赐，五色香丝系臂新。
　　芙蓉冠子水精簪，闲对君王理玉琴。
　　鹭颈莺唇胜仙子，步虚声细象窗深。
　　金马门开侍从归，御香犹惹赐来衣。
　　晓光满院金鱼冷，红药花擎宿露飞。
　　便殿朝回卸玉簪，竞来芳槛摘花心。
　　风和难捉花中蝶，却向窗间弄绣针。
　　君王朝下未梳头，长晕残眉侍鉴楼。
　　扼臂交光红玉软，起来重拟理箜篌。
　　九重天上实难知，空遣微臣役梦思。
　　葵藿一心期捧日，强搜狂斐拟宫词。
　　◎卷.2【渔父歌】和凝
　　白芷汀寒立鹭鸶，蘋风轻剪浪花时。
　　烟幂幂，日迟迟，香引芙蓉惹钓丝。
　　◎卷.3【杨柳枝】和凝
　　软碧摇烟似送人，映花时把翠眉嚬。
　　青青自是风流主，慢飐金丝待洛神。
　　瑟瑟罗裙金缕腰，黛眉隈破未重描。
　　醉来咬损新花子，拽住仙郎尽放娇。
　　鹊桥初就咽银河，今夜仙郎自姓和。
　　不是昔年攀桂树，岂能月里索姮娥。
　　◎卷.4【解红歌（唐有儿童解红之舞）】和凝
　　百戏罢，五音清，解红一曲新教成。
　　两个瑶池小仙子，此时夺却柘枝名。
　　◎卷.5【题鹰猎兔画】和凝
　　虽是丹青物，沈吟亦可伤。君夸鹰眼疾，我悯兔心忙。
　　岂动骚人兴，惟增猎客狂。鲛绡百馀尺，争及制衣裳。
　　◎卷.6【醴泉院】和凝
　　万山岚霭簇洋城，数处禅斋尽有名。古柏八株堆翠色，
　　灵泉一派逗寒声。暂游颇爱闲滋味，久住翻嫌俗性情。
　　珍重支公每相勉，我于儒行也修行。
　　◎卷.7【兴势观】和凝
　　山名兴势镇梁洋，俨有真风福此方。瘦柏握盘笼殿紫，
　　灵泉澄洁浸花香。暂游颇爱闲人少，久住翻嫌白日忙。
　　只向五千文字内，愿成金骨住仙乡。
　　◎卷.8【洋川】和凝
　　华夷图上见洋川，知在青山绿水边。
　　官闲最好游僧舍，江近应须买钓船。
　　◎卷.9【句】和凝
　　先生自舞琴。（《三乐达节》）
　　波上人如潘玉儿，掌中花似赵飞燕。（《采莲曲》，
　　以上并见《乐书》）


第七百三十六卷
　　◎卷.1【从蜀后主幸秦川上梓潼山】王仁裕
　　彩仗拂寒烟，鸣驺在半天。黄云生马足，白日下松巅。
　　盛德安疲俗，仁风扇极边。前程问成纪，此去尚三千。
　　◎卷.2【和蜀后主题剑门】王仁裕
　　孟阳曾有语，刊在白云棱。李杜常挨托，孙刘亦恃凭。
　　庸才安可守，上德始堪矜。暗指长天路，浓峦蔽几层。
　　◎卷.3【荆南席上咏胡琴妓二首】王仁裕
　　红妆齐抱紫檀槽，一抹朱弦四十条。湘水凌波惭鼓瑟，
　　秦楼明月罢吹箫。寒敲白玉声偏婉，暖逼黄莺语自娇。
　　丹禁旧臣来侧耳，骨清神爽似闻韶。
　　玉纤挑落折冰声，散入秋空韵转清。二五指中句塞雁，
　　十三弦上啭春莺。谱从陶室偷将妙，曲向秦楼写得成。
　　无限细腰宫里女，就中偏惬楚王情。
　　◎卷.4【题麦积山天堂】王仁裕
　　蹑尽悬空万仞梯，等闲身共白云齐。檐前下视群山小，
　　堂上平分落日低。绝顶路危人少到，古岩松健鹤频栖。
　　天边为要留名姓，拂石殷勤身自题。
　　◎卷.5【题斗山观】王仁裕
　　霞衣欲举醉陶陶，不觉全家住绛霄。拔宅只知鸡犬在，
　　上天谁信路岐遥。三清辽廓抛尘梦，八景云烟事早朝。
　　为有故林苍柏健，露华凉叶锁金飙。
　　◎卷.6【题孤云绝顶淮阴祠】王仁裕
　　一握寒天古木深，路人犹说汉淮阴。孤云不掩兴亡策，
　　两角曾悬去住心。不是冕旒轻布素，岂劳丞相远追寻。
　　当时若放还西楚，尺寸中华未可侵。
　　◎卷.7【和韩昭从驾过白卫岭】王仁裕
　　龙旆飘飖指极边，到时犹更二三千。登高晓蹋巉岩石，
　　冒冷朝冲断续烟。自学汉皇开土宇，不同周穆好神仙。
　　秦民莫遣无恩及，大散关东别有天。
　　◎卷.8【贺王溥入相】王仁裕
　　一战文场拔赵旗，便调金鼎佐无为。白麻骤降恩何极，
　　黄发初闻喜可知。跋敕案前人到少，筑沙堤上马归迟。
　　立班始得遥相见，亲洽争如未贵时。
　　◎卷.9【与诸门生春日会饮繁台赋】王仁裕
　　柳阴如雾絮成堆，又引门生饮古台。淑景即随风雨去，
　　芳樽宜命管弦开。谩夸列鼎鸣钟贵，宁免朝乌夜兔催。
　　烂醉也须诗一首，不能空放马头回。
　　◎卷.10【示诸门生】王仁裕
　　二百一十四门生，春风初长羽毛成。掷金换得天边桂，
　　凿壁偷将榜上名。何幸不才逢圣世，偶将疏网罩群英。
　　衰翁渐老儿孙小，异日知谁略有情。
　　◎卷.11【过平戎谷吊胡翙】王仁裕
　　立马荒郊满目愁，伊人何罪死林丘。风号古木悲长在，
　　雨湿寒莎泪暗流。莫道文章为众嫉，只应轻薄是身雠。
　　不缘魂寄孤山下，此地堪名鹦鹉洲。
　　◎卷.12【奉诏赋剑州途中鸷兽】王仁裕
　　剑牙钉舌血毛腥，窥算劳心岂暂停。不与大朝除患难，
　　惟馀当路食生灵。从将户口资嚵口，未委三丁税几丁。
　　今日帝王亲出狩，白云岩下好藏形。
　　◎卷.13【放猿】王仁裕
　　放尔丁宁复故林，旧来行处好追寻。月明巫峡堪怜静，
　　路隔巴山莫厌深。栖宿免劳青嶂梦，跻攀应惬白云心。
　　三秋果熟松梢健，任抱高枝彻晓吟。
　　◎卷.14【遇放猿再作】王仁裕
　　嶓冢祠前汉水滨，饮猿连臂下嶙峋。渐来子细窥行客，
　　认得依稀是野宾。月宿纵劳羁绁梦，松餐非复稻粱身。
　　数声肠断和云叫，识是前时旧主人。
　　◎卷.15【句】王仁裕
　　铁锁寨门扃白日，大张旗帜插青天。（《大散关》）


第七百三十七卷
　　◎卷.1【天道】冯道
　　穷达皆由命，何劳发叹声。但知行好事，莫要问前程。
　　冬去冰须泮，春来草自生。请君观此理，天道甚分明。
　　◎卷.2【偶作】冯道
　　莫为危时便怆神，前程往往有期因。须知海岳归明主，
　　未必乾坤陷吉人。道德几时曾去世，舟车何处不通津。
　　但教方寸无诸恶，狼虎丛中也立身。
　　◎卷.3【北使还京作（诗凡五章，今仅存其一）】冯道
　　去年今日奉皇华，只为朝廷不为家。殿上一杯天子泣，
　　门前双节国人嗟。龙荒冬往时时雪，兔苑春归处处花。
　　上下一行如骨肉，几人身死掩风沙。
　　◎卷.4【赠窦十】冯道
　　燕山窦十郎，教子有义方。灵椿一株老，丹桂五枝芳。
　　◎卷.5【放鱼书所钥户】冯道
　　高却垣墙钥却门，监丞从此罢垂纶。
　　池中鱼鳖应相贺，从此方知有主人。
　　◎卷.6【句】冯道
　　朝披四袄专藏手，夜覆三衾怕露头。（虏中大寒，
　　赐道锦袄、貂袄、羊狐貂衾各一。每入谒，悉服四袄衣，
　　宿馆中，并覆三衾，故云）牛头偏得赐，象笏更容持。（虏以道有重名，欲留之，
　　命与其国相同列，所赐皆等。虏赐臣下以牙笏，及腊月赐
　　牛头，皆殊礼也，道皆得之，以诗谢。以上见《丛苑》）
　　已落地花方遣扫，未经霜草莫教锄。（《吟治圃》，
　　见《事文类聚》）
　　视草北来唐学士，拥旄西去汉将军。（《同光中承旨卢
　　质节制河中赠》，见《续翰林志》）
　　◎卷.7【后唐宗庙乐舞辞】卢文纪
　　仁君御宇，寰海谧清。运符武德，道协文明。
　　九成式叙，百度惟成。金门积庆，玉叶传荣。
　　◎卷.8【后唐宗庙乐舞辞】崔居俭
　　艰难王业，返正皇唐。先天再造，却日重光。
　　汉绍世祖，夏资少康。功成德茂，率祀无疆。
　　◎卷.9【春社从李昉乞酒】李涛1
　　社公今日没心情，为乞治聋酒一瓶。
　　恼乱玉堂将欲遍，依稀巡到第三厅。
　　◎卷.10【句】李涛1
　　溪声长在耳，山色不离门。（《诗人玉屑》）
　　扫地树留影，拂床琴有声。
　　一言寤主宁复听，三谏不从归去来。（《谏晋主不从作》，
　　见《吟窗杂录》）
　　◎卷.11【灵溪老松歌】卢士衡
　　灵溪古观坛西角，千尺鳞皴栋梁朴。横出一枝戛楼阁，
　　直上一枝扫寥廓。白石苍苔拥根脚，月明风撼寒光落。
　　有时风雨晦暝，摆撼若黑龙之腾跃。合生于象外峰峦，
　　枉滞乎人间山岳。安得巨灵受请托，拔向青桂白榆边安著。
　　◎卷.12【游灵溪观】卢士衡
　　云藏宝殿风尘外，粉壁松轩入看初。话久仙童颜色老，
　　病来玄鹤羽毛疏。樵翁接引寻红术，道士留连说紫书。
　　不为壮心降未得，便堪从此玩清虚。
　　◎卷.13【寄天台道友】卢士衡
　　相思遥指玉霄峰，怅望江山阻万重。会隔晓窗闻法鼓，
　　几同寒榻听疏钟。别来知子长餐柏，吟处将谁对倚松。
　　且住人间行圣教，莫思天路便登龙。
　　◎卷.14【花落】卢士衡
　　迎风啸未已，和雨落穀穀。千枝与万枝，不如一竿竹。
　　◎卷.15【钟陵铁柱】卢士衡
　　千年埋没竟何为，变化宜将万物齐。
　　安得风胡借方便，铸成神剑斩鲸鲵。
　　◎卷.16【僧房听雨】卢士衡
　　古寺松轩雨声别，寒窗听久诗魔发。
　　记得年前在赤城，石楼梦觉三更雪。
　　◎卷.17【题牡丹】卢士衡
　　万叶红绡剪尽春，丹青任写不如真。
　　风光九十无多日，难惜尊前折赠人。
　　◎卷.18【祖龙词】熊皦
　　平吞六国更何求，童女童男问十洲。
　　沧海不回应怅望，始知徐福解风流。
　　◎卷.19【谪居海上】熊皦
　　家临泾水隔秦川，来往关河路八千。
　　堪恨此身何处老，始皇桥畔又经年。
　　◎卷.20【冬日原居酬光上人见访】熊皎
　　吾道丧已久，吾师何此来。门无尘事闭，卷有国风开。
　　野迥霜先白，庭荒叶自堆。寒暄吟罢后，犹喜话天台。
　　◎卷.21【早梅】熊皎
　　江南近腊时，已亚雪中枝。一夜欲开尽，百花犹未知。
　　人情皆共惜，天意欲教迟。莫讶无浓艳，芳筵正好吹。
　　◎卷.22【怀三茅道友】熊皎
　　尘事何年解客嘲，十年容易到三茅。长思碧洞云窗下，
　　曾借黄庭雪夜抄。丹桂有心凭至论，五峰无信问深交。
　　杏坛仙侣应相笑，只为浮名未肯抛。
　　◎卷.23【赠胥尊师】熊皎
　　绿发童颜羽服轻，天台王屋几经行。云程去速因风起，
　　酒债还迟待药成。房闭十洲烟浪阔，箓开三洞鬼神惊。
　　他年华表重归日，却恐桑田已变更。
　　◎卷.24【句】熊皎
　　山前犹见月，陌上未逢人。（早行，以下见《雅言杂载》）
　　果熟秋先落，禽寒夜未栖。（《山居》）
　　深逢野草皆为药，静见樵人恐是仙。
　　厌听啼鸟梦醒后，慵扫落花春尽时。
　　废土有人耕不畏，古厅无讼醉何妨。（见《事文类聚》）
　　◎卷.25【塞上】赵延寿
　　黄沙风卷半空抛，云动阴山雪满郊。探水人回移帐就，
　　射雕箭落著弓抄。鸟逢霜果饥还啄，马渡冰河渴自跑。
　　占得高原肥草地，夜深生火折林梢。
　　◎卷.26【棋】高辇
　　野客围棋坐，支颐向暮秋。不言如守默，设计似平雠。
　　决胜虽关勇，防危亦合忧。看他终一局，白却少年头。
　　◎卷.27【句】高辇
　　飘飘送下遥天雪，飒飒吹干旅舍烟。（《冬风》，
　　见《吟窗杂录》）
　　◎卷.28【与李专美】韩昭裔
　　昭裔登庸汝未登，凤池鸡树冷如冰。
　　何如且作宣徽使，免被人呼粥饭僧。
　　◎卷.29【题龙窝洞】张仁溥
　　折花携酒看龙窝，镂玉长旌俊彦过。
　　他日各为云外客，碧纱笼却又如何。
　　◎卷.30【留题座主和凝旧阁】李瀚1
　　座主登庸归凤阙，门生批诏立鳌头。
　　玉堂旧阁多珍玩，可作西斋润笔不。
　　◎卷.31【题家园】杨昭俭
　　池莲憔悴无颜色，园竹低垂减翠阴。
　　园竹池莲莫惆怅，相看恰似主人心。
　　◎卷.32【书从事厅屏上】刘坦
　　金殿试回新折桂，将军留辟向江城。
　　思量一醉犹难得，辜负扬州管记名。
　　◎卷.33【题施璘画竹图】韦遵
　　枯箨危根缴石头，千竿交映近清流。
　　堪珍仲宝穷幽笔，留得荆湘一片秋。


第七百三十八卷
　　◎卷.1【陪游凤凰台献诗】宋齐丘
　　嵯峨压洪泉，岝峉撑碧落。宜哉秦始皇，不驱亦不凿。
　　上有布政台，八顾背城郭。山蹙龙虎健，水黑螭蜃作。
　　白虹欲吞人，赤骥相煿zh。画栋泥金碧，石路盘墝埆。
　　倒挂哭月猿，危立思天鹤。凿池养蛟龙，栽桐栖鸑鷟。
　　梁间燕教雏，石罅蛇悬壳。养花如养贤，去草如去恶。
　　日晚严城鼓，风来萧寺铎。扫地驱尘埃，剪蒿除鸟雀。
　　金桃带叶摘，绿李和衣嚼。贞竹无盛衰，媚柳先摇落。
　　尘飞景阳井，草合临春阁。芙蓉如佳人，回首似调谑。
　　当轩有直道，无人肯驻脚。夜半鼠窸窣，天阴鬼敲啄。
　　松孤不易立，石丑难安著。自怜啄木鸟，去蠹终不错。
　　晚风吹梧桐，树头鸣嚗嚗。峨峨江令石，青苔何淡薄。
　　不话兴亡事，举首思眇邈。吁哉未到此，褊劣同尺蠖。
　　笼鹤羡凫毛，猛虎爱蜗角。一日贤太守，与我观橐籥。
　　往往独自语，天帝相唯诺。风云偶不来，寰宇销一略。
　　我欲烹长鲸，四海为鼎镬。我欲取大鹏，天地为矰缴。
　　安得生羽翰，雄飞上寥廓。
　　◎卷.21【赠仰山慧度禅师】宋齐丘
　　初闻如自解，及见胜初闻。两鬓堆残雪，一身披断云。
　　道应齐古佛，高不揖吾君。稽首清凉月，萧然万象分。
　　◎卷.22【陪华林园试小妓羯鼓】宋齐丘
　　切断牙床镂紫金，最宜平稳玉槽深。因逢淑景开佳宴，
　　为出花奴奏雅音。掌底轻璁孤鹊噪，枝头干快乱蝉吟。
　　开元天子曾如此，今日将军好用心。
　　◎卷.23【句】宋齐丘
　　大似贤臣扶社稷，遇明则见暗还藏。（《影诗》，
　　见《吟窗杂录》）
　　◎卷.24【早朝】冯延巳
　　铜壶滴漏初昼，高阁鸡鸣半空。催启五门金锁，
　　犹垂三殿帘栊。阶前御柳摇绿，仗下宫花散红。
　　鸳瓦数行晓日，鸾旗百尺春风。侍臣踏舞重拜，
　　圣寿南山永同。
　　◎卷.25【句】冯延巳
　　青楼阿监应相笑，书记登坛又却回。
　　◎卷.26【感怀诗二章（奉使中原署馆壁）】韩熙载
　　仆本江北人，今作江南客。再去江北游，举目无相识。
　　金风吹我寒，秋月为谁白。不如归去来，江南有人忆。
　　未到故乡时，将为故乡好。及至亲得归，争如身不到。
　　目前相识无一人，出入空伤我怀抱。风雨萧萧旅馆秋，
　　归来窗下和衣倒。梦中忽到江南路，寻得花边旧居处。
　　桃脸蛾眉笑出门，争向前头拥将去。
　　◎卷.27【溧水无相寺赠僧】韩熙载
　　无相景幽远，山屏四面开。凭师领鹤去，待我挂冠来。
　　药为依时采，松宜绕舍栽。林泉自多兴，不是效刘雷。
　　◎卷.28【书歌妓泥金带】韩熙载
　　风柳摇摇无定枝，阳台云雨梦中归。
　　他年蓬岛音尘断，留取尊前旧舞衣。
　　◎卷.29【送徐铉流舒州（时铉弟锴亦贬乌江尉，亲友临江相送）】韩熙载
　　昔年凄断此江湄，风满征帆泪满衣。
　　今日重怜鶺鴒羽，不堪波上又分飞。
　　◎卷.30【句】韩熙载
　　几人平地上，看我半天中。（《登楼》见《吟窗杂录》）
　　◎卷.31【登祝融峰】李徵古
　　欲上祝融峰，先登古石桥。凿开巇嶮处，取路到丹霄。
　　◎卷.32【七岁吟】潘佑
　　朝游沧海东，暮归何太速。只因骑折白龙腰，
　　谪向人间三十六。
　　◎卷.33【送许处士坚往茅山】潘佑
　　天坛云似雪，玉洞水如琴。白云与流水，千载清人心。
　　君携布囊去，路长风满林。一入华阳洞，千秋那可寻。
　　◎卷.34【送人往宣城】潘佑
　　江畔送行人，千山生暮氛。谢安团扇上，为画敬亭云。
　　◎卷.35【失题】潘佑
　　谁家旧宅春无主，深院帘垂杏花雨。
　　香飞绿琐人未归，巢燕承尘默无语。
　　◎卷.36【句】潘佑
　　劝君此醉直须欢，明朝又是花狼藉。（见《野客丛谈》）
　　◎卷.37【寄孟宾于】李昉
　　初携书剑别湘潭，金榜标名第十三。昔日声名喧洛下，
　　近来诗价满江南。长为邑令情终屈，纵处曹郎志未甘。
　　莫学冯唐便休去，明君晚事未为惭。
　　◎卷.38【送孟宾于】马致恭
　　曾闻洛下缀神仙，火树南栖几十年。白首自忻丹桂在，
　　诗名已得四方传。行随秋渚将归雁，吟傍梅花欲雪天。
　　今日还家莫惆怅，不同初上渡头船。
　　◎卷.39【奉和圣制元日大雪登楼】张义方
　　恰当岁日纷纷落，天宝瑶花助物华。自古最先标瑞牒，
　　有谁轻拟比杨花。密飘粉署光同冷，静压青松势欲斜。
　　岂但小臣添兴咏，狂歌醉舞一家家。


第七百三十九卷
　　◎卷.1【中酒寄刘行军】李建勋
　　甚矣频频醉，神昏体亦虚。肺伤徒问药，发落不盈梳。
　　恋寝嫌明室，修生愧道书。西峰老僧语，相劝合何如。
　　◎卷.2【白雁】李建勋
　　东溪一白雁，毛羽何皎洁。薄暮浴清波，斜阳共明灭。
　　差池失群久，幽独依人切。旅食赖菰蒲，单栖怯霜雪。
　　边风昨夜起，顾影空哀咽。不及墙上乌，相将绕双阙。
　　◎卷.3【早春寄怀】李建勋
　　家山归未得，又是看春过。老觉光阴速，闲悲世路多。
　　风和吹岸柳，雪尽见庭莎。欲向东溪醉，狂眠一放歌。
　　◎卷.4【春日东山正堂作】李建勋
　　身闲赢得出，天气渐暄和。蜀马登山稳，南朝古寺多。
　　早花微弄色，新酒欲生波。从此唯行乐，闲愁奈我何。
　　◎卷.5【春日小园晨看兼招同舍】李建勋
　　最有杏花繁，枝枝若手抟。须知一春促，莫厌百回看。
　　鸟啭风潜息，蜂迟露未干。可容排饮否，兼折赠头冠。
　　◎卷.6【惜花寄孙员外】李建勋
　　朝始一枝开，暮复一枝落。只恐雨淋漓，又见春萧索。
　　侵晨结驷携酒徒，寻芳踏尽长安衢。思量少壮不自乐，
　　他日白头空叹吁。
　　◎卷.7【春日病中】李建勋
　　才得归闲去，还教病卧频。无由全胜意，终是负青春。
　　绿柳渐拂地，黄莺如唤人。方为医者劝，断酒已经旬。
　　◎卷.8【殴妓】李建勋
　　自为专房甚，匆匆有所伤。当时心已悔，彻夜手犹香。
　　恨枕堆云髻，啼襟搵月黄。起来犹忍恶，剪破绣鸳鸯。
　　◎卷.9【踏青樽前】李建勋
　　期君速行乐，不要旋还家。永日虽无雨，东风自落花。
　　诗毫粘酒淡，歌袖向人斜。薄暮忘归路，垂杨噪乱鸦。
　　◎卷.10【正月晦日】李建勋
　　莫倦寻春去，都无百日游。更堪正月过，已是一分休。
　　泉暖声才出，云寒势未收。晚来重作雪，翻为杏花愁。
　　◎卷.11【惜花】李建勋
　　白发今如此，红芳莫更催。预愁多日谢，翻怕十分开。
　　点滴无时雨，荒凉满地苔。闲阶一杯酒，惟待故人来。
　　◎卷.12【金谷园落花】李建勋
　　愁见清明后，纷纷盖地红。惜看难过日，自落不因风。
　　蝶散馀香在，莺啼半树空。堪悲一尊酒，从此似西东。
　　◎卷.13【柳花寄宋明府】李建勋
　　每爱江城里，青春向尽时。一回新雨歇，是处好风吹。
　　破石黏虫网，高楼扑酒旗。遥知陶令宅，五树正离披。
　　◎卷.14【送人】李建勋
　　相见未逾月，堪悲远别离。非君谁顾我，万里又南之。
　　雨逼清明日，花阴杜宇时。愁看挂帆处，鸥鸟共迟迟。
　　◎卷.15【闲游】李建勋
　　携酒复携觞，朝朝一似忙。马谙频到路，僧借旧眠床。
　　道胜他图薄，身闲白日长。扁舟动归思，高处见沧浪。
　　◎卷.16【柏梁隔句韵诗】李建勋
　　不喜长亭柳，枝枝拟送君。惟怜北窗□，树树解留人。
　　圆缺都如月，东西只似云。愁看离席散，归盖动行尘。
　　◎卷.17【赠赵学士】李建勋
　　常钦赵夫子，远作五侯宾。见面到今日，操心如古人。
　　醉同华席少，吟访野僧频。寂寂长河畔，荒斋与庙邻。
　　◎卷.18【春阴】李建勋
　　老雨不肯休，东风势还作。未放草蒙茸，已遣花萧索。
　　浮生何苦劳，触事妨行乐。寄语达生人，须知酒胜药。
　　◎卷.19【春日金谷园】李建勋
　　火急召亲宾，欢游莫厌频。日长徒似岁，花过即非春。
　　晚雨来何定，东风自不匀。须知三个月，不是负芳晨。
　　◎卷.20【夏日酬祥松二公见访】李建勋
　　多谢空门客，时时出草堂。从容非有约，淡薄不相忘。
　　池映春篁老，檐垂夏果香。西峰正清霁，自与拂吟床。
　　◎卷.21【怀赠操禅师】李建勋
　　尝忆曹溪子，龛居面碧嵩。杉松新夏后，雨雹夜禅中。
　　道匪因经悟，心能向物空。秋来得音信，又在剡山东。
　　◎卷.22【闲居秋思呈祥松二公】李建勋
　　秋光虽即好，客思转悠哉。去国身将老，流年雁又来。
　　叶红堆晚径，菊冷藉空罍。不得师相访，难将道自开。
　　◎卷.23【赋得冬日青溪草堂四十字】李建勋
　　莫道无幽致，常来到日西。地虽当北阙，天与设东溪。
　　疏苇寒多折，惊凫去不齐。坐中皆作者，长爱觅分题。
　　◎卷.24【溪斋】李建勋
　　水木绕吾庐，搴帘晚槛虚。衰条寒露鹊，幽果落惊鱼。
　　爱酒贫还甚，趋时老更疏。乖慵自有素，不是忽簪裾。
　　◎卷.25【留题爱敬寺】李建勋
　　野性竟未改，何以居朝廷。空为百官首，但爱千峰青。
　　南风新雨后，与客携觞行。斜阳惜归去，万壑啼鸟声。
　　◎卷.26【小园】李建勋
　　小园吾所好，栽植忘劳形。晚果经秋赤，寒蔬近社青。
　　竹萝荒引蔓，土井浅生萍。更欲从人劝，凭高置草亭。
　　◎卷.27【宿山房】李建勋
　　石窗灯欲尽，松槛月还明。就枕浑无睡，披衣却出行。
　　岩高泉乱滴，林动鸟时惊。倏忽山钟曙，喧喧仆马声。
　　◎卷.28【金陵所居青溪草堂闲兴】李建勋
　　窗外皆连水，杉松欲作林。自怜趋竞地，独有爱闲心。
　　素壁题看遍，危冠醉不簪。江僧暮相访，帘卷见秋岑。
　　◎卷.29【阙下偶书寄孙员外】李建勋
　　长安驱驰地，贵贱共悠悠。白日谁相促，劳生自不休。
　　凤翔双阙晓，蝉噪六街秋。独有南宫客，时来话钓舟。
　　◎卷.30【寄魏郎中】李建勋
　　碌碌但随群，蒿兰任不分。未尝矜有道，求遇向吾君。
　　逸驾秋寻寺，长歌醉望云。高斋纸屏古，尘暗北山文。
　　◎卷.31【病中书怀寄王二十六】李建勋
　　落叶满山州，闲眠病未瘳。窗阴连竹枕，药气染茶瓯。
　　路匪人遮去，官须自觅休。焉宜更羸老，扶杖作公侯。
　　◎卷.32【采菊】李建勋
　　簇簇竟相鲜，一枝开几番。味甘资麹糵，香好胜兰荪。
　　古道风摇远，荒篱露压繁。盈筐时采得，服饵近知门。
　　◎卷.33【送王郎中之官吉水】李建勋
　　南望庐陵郡，山连五岭长。吾君怜远俗，从事辍名郎。
　　移户多无土，春蚕不满筐。惟应劳赞画，溪峒况强梁。
　　◎卷.34【孤雁】李建勋
　　欲食不敢食，合栖犹未栖。闻风亦惊过，避缴恨飞低。
　　水阔缘湘困，云寒过碛迷。悲鸣感人意，不见夜乌啼。
　　◎卷.35【赠送致仕郎中】李建勋
　　鹤立瘦棱棱，髭长白似银。衣冠皆古制，气貌异常人。
　　听雪添诗思，看山滞酒巡。西峰重归路，唯许野僧亲。
　　◎卷.36【宿友人山居寄司徒相公】李建勋
　　雨雪正霏霏，令人不忆归。地炉僧坐暖，山枿火声肥。
　　隔纸烘茶蕊，移铛剥芋衣。知君在霄汉，此兴得还稀。
　　郢客相寻夜，荒庭雪洒篙。虚堂看向曙，吟坐共忘劳。
　　溪冻声全减，灯寒焰不高。他人莫相笑，未易会吾曹。
　　◎卷.37【感故府二首】李建勋
　　戚戚复戚戚，期怀安可释。百年金石心，中路生死隔。
　　新坟应草合，旧地空苔色。白日灯荧荧，凝尘满几席。
　　悒悒复悒悒，思君安可及。永日在阶前，披衣随风立。
　　高楼暮角断，远树寒鸦集。惆怅几行书，遗踪墨犹湿。
　　◎卷.38【田家三首】李建勋
　　毕岁知无事，兵销复旧丁。竹门桑径狭，春日稻畦青。
　　犬吠隈篱落，鸡飞上碓桯。归田起囗思，蛙叫草冥冥。
　　不识城中路，熙熙乐有年。木槃擎社酒，瓦鼓送神钱。
　　霜落牛归屋，禾收雀满田。遥陂过秋水，闲阁钓鱼船。
　　长爱田家事，时时欲一过。垣篱皆树槿，厅院亦堆禾。
　　病果因风落，寒蔬向日多。遥闻数声笛，牛晚下前坡。
　　◎卷.39【新竹】李建勋
　　袅袅薰风软，娟娟湛露光。参差仙子仗，迤逦羽林枪。
　　迥去侵花地，斜来破藓墙。箨干犹抱翠，粉腻若涂装。
　　径曲茎难数，阴疏叶未长。懒嫌吟客倚，甘畏夏虫伤。
　　映水如争立，当轩自著行。北亭尊酒兴，还为此君狂。
　　◎卷.40【归燕词】李建勋
　　羽翼势虽微，云霄亦可期。飞翻自有路，鸿鹄莫相嗤。
　　待侣临书幌，寻泥傍藻池。冲人穿柳径，捕蝶绕花枝。
　　广厦来应遍，深宫去不疑。雕梁声上下，烟浦影参差。
　　旧地人潜换，新巢雀谩窥。双双暮归处，疏雨满江湄。
　　◎卷.41【题魏坛二首】李建勋
　　不遇至真传道要，曾看真诰亦何为。旧碑经乱沈荒涧，
　　灵篆因耕出故基。蛙黾自喧浇药井，牛羊闲过放生池。
　　萧条夕景空坛畔，朽桧枝斜绿蔓垂。
　　一寻遗迹到仙乡，云鹤沈沈思渺茫。丹井岁深生草木，
　　芝田春废卧牛羊。雨淋残画摧荒壁，鼠引饥蛇落坏梁。
　　薄暮欲归仍伫立，菖蒲风起水泱泱。
　　◎卷.42【东楼看雪】李建勋
　　一上高楼醉复醒，日西江雪更冥冥。化风吹火全无气，
　　平望惟松少露青。腊内不妨南地少，夜长应得小窗听。
　　因思旧隐匡庐日，闲看杉柽掩石扃。
　　◎卷.43【落花】李建勋
　　惜花无计又花残，独绕芳丛不忍看。暖艳动随莺翅落，
　　冷香愁杂燕泥干。绿珠倚槛魂初散，巫峡归云梦又阑。
　　忍把一尊重命乐，送春招客亦何欢。
　　◎卷.44【春雪】李建勋
　　南国春寒朔气回，霏霏还阻百花开。全移暖律何方去，
　　似误新莺昨日来。平野旋销难蔽草，远林高缀却遮梅。
　　不知金勒谁家子，只待晴明赏帝台。
　　◎卷.45【重戏和春雪寄沈员外】李建勋
　　谁道江南要雪难，半春犹得倚楼看。却遮迟日偷莺暖，
　　密洒西风借鹤寒。散漫不容梨艳去，轻明应笑玉华干。
　　和来琼什虽无敌，且是侬家比兴残。
　　◎卷.46【春日尊前示从事】李建勋
　　州中案牍鱼鳞密，界上军书竹节稠。眼底好花浑似雪，
　　瓮头春酒漫如油。东君不为留迟日，清镜唯知促白头。
　　最觉此春无气味，不如庭草解忘忧。
　　◎卷.47【尊前】李建勋
　　官为将相复何求，世路多端早合休。渐老更知春可惜，
　　正欢唯怕客难留。雨催草色还依旧，晴放花枝始自由。
　　莫厌百壶相劝倒，免教无事结闲愁。
　　◎卷.48【蔷薇二首】李建勋
　　万蕊争开照槛光，诗家何物可相方。锦江风撼云霞碎，
　　仙子衣飘黼黻香。裛露早英浓压架，背人狂蔓暗穿墙。
　　彩笺蛮榼旬休日，欲召亲宾看一场。
　　拂檐拖地对前墀，蝶影蜂声烂熳时。万倍馨香胜玉蕊，
　　一生颜色笑西施。忘归醉客临高架，恃宠佳人索好枝。
　　将并舞腰谁得及，惹衣伤手尽从伊。
　　◎卷.49【残牡丹】李建勋
　　肠断题诗如执别，芳茵愁更绕阑铺。风飘金蕊看全落，
　　露滴檀英又暂苏。失意婕妤妆渐薄，背身妃子病难扶。
　　回看池馆春休也，又是迢迢看画图。
　　◎卷.50【春雨二首】李建勋
　　春霖未免妨游赏，唯到诗家自有情。花径不通新草合，
　　兰舟初动曲池平。净缘高树莓苔色，饥集虚廊燕雀声。
　　闲忆昔年为客处，闷留山馆阻行行。
　　萧萧春雨密还疏，景象三时固不如，寒入远林莺翅重，
　　暖抽新麦土膏虚。细蒙台榭微兼日，潜涨涟漪欲动鱼。
　　唯称乖慵多睡者，掩门中酒览闲书。
　　◎卷.51【醉中惜花更书与诸从事】李建勋
　　公退寻芳已是迟，莫因他事更来稀。未经旬日唯忧落，
　　算有开时不合归。歌槛宴馀风袅袅，闲园吟散雨霏霏。
　　高楼鼓绝重门闭，长为抛回恨解衣。
　　◎卷.52【和判官喜雨】李建勋
　　去祷山川尚未还，云雷寻作远声寒。人情便似秋登悦，
　　天色休劳夜起看。高槛气浓藏柳郭，小庭流拥没花坛。
　　须知太守重墙内，心极农夫望处欢。
　　◎卷.53【离阙下日感恩】李建勋
　　二年尘冒处中台，喜得南归退不才。即路敢期皇子送，
　　出关犹有御书来。未知天地恩何报，翻对江山思莫开。
　　斜日苇汀凝立处，远波微飏翠如苔。
　　◎卷.54【细雨遥怀故人】李建勋
　　江云未散东风暖，溟蒙正在高楼见。细柳缘堤少过人，
　　平芜隔水时飞燕。我有近诗谁与和，忆君狂醉愁难破。
　　昨夜南窗不得眠，闲阶点滴回灯坐。
　　◎卷.55【春水】李建勋
　　万派争流雨过时，晚来春静更逶迤。轻鸥散绕夫差国，
　　远树微分夏禹祠。青岸渐平濡柳带，旧溪应暖负莼丝。
　　风鬟倚楫谁家子，愁看鸳鸯望所之。
　　◎卷.56【蝶】李建勋
　　粉蝶翩翩若有期，南园长是到春归。闲依柳带参差起，
　　困傍桃花独自飞。潜被燕惊还散乱，偶因人逐入帘帏。
　　晚来欲雨东风急，回看池塘影渐稀。
　　◎卷.57【中春写怀寄沈彬员外】李建勋
　　省从骑竹学讴吟，便殢光阴役此心。寓目不能闲一日，
　　闭门长胜得千金。窗悬夜雨残灯在，庭掩春风落絮深。
　　唯有故人同此兴，近来何事懒相寻。
　　◎卷.58【钟山寺避暑勉二三子】李建勋
　　楼台虽少景何深，满地青苔胜布金。松影晚留僧共坐，
　　水声闲与客同寻。清凉会拟归莲社，沈湎终须弃竹林。
　　长爱寄吟经案上，石窗秋霁向千岑。
　　◎卷.59【道林寺】李建勋
　　虽向钟峰数寺连，就中奇胜出其间。不教幽树妨闲地，
　　别著高窗向远山。莲沼水从双涧入，客堂僧自九华还。
　　无因得结香灯社，空向王门玷玉班。
　　◎卷.60【和致仕沈郎中】李建勋
　　欲谋休退尚因循，且向东溪种白蘋。谬应星辰居四辅，
　　终期冠褐作闲人。城中隔日趋朝懒，楚外千峰入梦频。
　　残照晚庭沈醉醒，静吟斜倚老松身。
　　◎卷.61【醉中咏梅花】李建勋
　　十月清霜尚未寒，雪英重叠已如抟。还悲独咏东园里，
　　老作南州刺史看。北客见皆惊节气，郡僚痴欲望杯盘。
　　交亲罕至长安远，一醉如泥岂自欢。
　　◎卷.62【闲出书怀】李建勋
　　闲游何用问东西，寓兴皆非有所期。断酒只携僧共去，
　　看山从听马行迟。溪田雨涨禾生耳，原野莺啼黍熟时。
　　应有交亲长笑我，独轻人事鬓将衰。
　　◎卷.63【寺居陆处士相访，感怀却寄二三友人】李建勋
　　湘寺闲居亦半年，就中昨夜好潸然。人归远岫疏钟后，
　　雪打高杉古屋前。投足正逢他国乱，冥心未解祖师禅。
　　炉烟向冷孤灯下，唯有寒吟到曙天。
　　◎卷.64【春雪】李建勋
　　随风竟日势漫漫，特地繁于故岁看。幽榭冻黏花屋重，
　　短檐斜湿燕巢寒。闲听不寐诗魂爽，净吃无厌酒肺干。
　　莫道便为桑麦药，亦胜焦涸到春残。
　　◎卷.65【惜花】李建勋
　　淡淡西园日又垂，一尊何忍负芳枝。莫言风雨长相促，
　　直是晴明得几时。心破只愁莺践落，眼穿唯怕客来迟。
　　年年使我成狂叟，肠断红笺几首诗。
　　◎卷.66【梅花寄所亲】李建勋
　　一气才新物未知，每惭青律与先吹。雪霜迷素犹嫌早，
　　桃杏虽红且后时。云鬓自黏飘处粉，玉鞭谁指出墙枝。
　　老夫多病无风味，只向尊前咏旧诗。
　　◎卷.67【登升元阁】李建勋
　　登高始觉太虚宽，白雪须知唱和难。云渡琐窗金榜湿，
　　月移珠箔水精寒。九天星象帘前见，六代城池直下观。
　　唯有上层人未到，金乌飞过拂阑干。
　　◎卷.68【雪有作】李建勋
　　霏霏奕奕满寒空，况是难逢值腊中。未白已堪张宴会，
　　渐繁偏好去帘栊。庭莎易集看盈地，池柳难装旋逐风。
　　长爱清华入诗句，预愁迟日放消融。
　　◎卷.69【宫词】李建勋
　　自远凝旒守上阳，舞衣顿减旧朝香。帘垂粉阁春将尽，
　　门掩梨花日渐长。草色深浓封辇路，水声低咽转宫墙。
　　君王一去不回驾，皓齿青蛾空断肠。
　　◎卷.70【晚春送牡丹】李建勋
　　携觞邀客绕朱阑，肠断残春送牡丹。风雨数来留不得，
　　离披将谢忍重看。氛氲兰麝香初减，零落云霞色渐干。
　　借问少年能几许，不许推酒厌杯盘。
　　◎卷.71【岁暮晚泊，望庐山不见，因怀岳僧呈察判】李建勋
　　贪程只为看庐阜，及到停舟恨颇浓。云暗半空藏万仞，
　　雪迷双瀑在中峰。林端莫辨曾游路，鸟际微闻向暮钟。
　　长愧昔年招我入，共寻香社见芙蓉。
　　◎卷.72【重台莲】李建勋
　　斜倚秋风绝比伦，千英和露染难匀。自为祥瑞生南国，
　　谁把丹青寄北人。明月几宵同绿水，牡丹无路出红尘。
　　怜伊不算多时立，赢得馨香暗上身。
　　◎卷.73【迎神】李建勋
　　攂蛮鼍，吟塞笛，女巫结束分行立。空中再拜神且来，
　　满奠椒浆齐献揖。阴风窣窣吹纸钱，妖巫瞑目传神言。
　　与君降福为丰年，莫教赛祀亏常筵。
　　◎卷.74【春词】李建勋
　　日高闲步下堂阶，细草春莎没绣鞋。
　　折得玫瑰花一朵，凭君簪向凤凰钗。
　　◎卷.75【独夜作】李建勋
　　佳人一去无消息，梦觉香残愁复入。
　　空庭悄悄月如霜，独倚阑干伴花立。
　　◎卷.76【竹】李建勋
　　琼节高吹宿凤枝，风流交我立忘归。
　　最怜瑟瑟斜阳下，花影相和满客衣。
　　◎卷.77【清明日】李建勋
　　他皆携酒寻芳去，我独关门好静眠。
　　唯有杨花似相觅，因风时复到床前。
　　◎卷.78【宫词】李建勋
　　宫门长闭舞衣闲，略识君王鬓便斑。
　　却羡落花春不管，御沟流得到人间。
　　◎卷.79【送喻炼师归茅山】李建勋
　　休粮知几载，脸色似桃红。半醉离城去，单衣行雪中。
　　水声茅洞晓，云影石房空。莫学秦时客，音书便不通。
　　◎卷.80【和元宗元日大雪登楼】李建勋
　　纷纷忽降当元会，著物轻明似月华。狂洒玉墀初散絮，
　　密黏宫树未妨花。迥封双阙千寻峭，冷压南山万仞斜。
　　宁意传来中使出，御题先赐老僧家。
　　◎卷.81【游栖霞寺】李建勋
　　养花天气近平分，瘦马来敲白下门。晓色未开山意远，
　　春容犹淡月华昏。琅琊冷落存遗迹，篱舍稀疏带旧村。
　　此地几经人聚散，只今王谢独名存。
　　◎卷.82【答汤悦】李建勋
　　司空犹不作，那敢作司徒。幸有山翁号，如何不见呼。
　　◎卷.83【金山】李建勋
　　不嗟白发曾游此，不叹征帆无了期。
　　尽日凭阑谁会我，只悲不见韩垂诗。
　　◎卷.84【送李冠（冠善吹中管）】李建勋
　　匀如春涧长流水，怨似秋枝欲断蝉。
　　可惜人间容易听，清声不到御楼前。
　　◎卷.85【游宋兴寺东岩】李建勋
　　几年不到东岩下，旧住僧亡屋亦无。
　　寒日萧条何物在，朽松经烧石池枯。
　　◎卷.86【批周宗书后】李建勋
　　偶罢阿衡来典郡，固无闲物可应官。
　　凭君为报群胥道，莫作循州刺史看。
　　◎卷.87【题信果观壁】李建勋
　　春来涨水流而活，晓色西山势似行。
　　玉洞主人经劫在，携竿步步就长生。
　　◎卷.88【送八分书与友人，继以诗】李建勋
　　跁跒为诗跁跒书，不封将去寄仙都。
　　仙翁拍手应相笑，得似秦朝次仲无。
　　◎卷.89【句】李建勋
　　桃花流水须长信，不学刘郎去又来。（见《南唐近事》）
　　粟多未必全为计，师老须防有伏兵。（《寄冯延鲁使闽》）
　　遍寻云壑重题石，欲下山门更倚松。（《留别钟山》，
　　见《吟窗杂录》）


第七百四十卷
　　◎卷.1【蟠溪怀古】孟宾于
　　良哉吕尚父，深隐始归周。钓石千年在，春风一水流。
　　松根盘藓石，花影卧沙鸥。谁更怀韬术，追思古渡头。
　　◎卷.2【怀连上旧居】孟宾于
　　闲思连上景难齐，树绕仙乡路绕溪。明月夜舟渔父唱，
　　春风平野鹧鸪啼。城边寄信归云外，花下倾杯到日西。
　　更忆海阳垂钓侣，昔年相遇草萋萋。
　　◎卷.3【公子行】孟宾于
　　锦衣红夺彩霞明，侵晓春游向野庭。
　　不识农夫辛苦力，骄骢蹋烂麦青春。
　　◎卷.4【湘江亭】孟宾于
　　独宿大中年里寺，樊笼得出事无心。
　　寒山梦觉一声磬，霜叶满林秋正深。
　　◎卷.5【题梅仙馆】孟宾于
　　仙界路遥云缥缈，古坛风冷叶萧骚。
　　后来岂合言淹滞，一尉升腾道最高。
　　◎卷.6【题颜氏亭宇】孟宾于
　　园林萧洒闻来久，欲访因循二十秋。
　　今日开襟吟不尽，碧山重叠水长流。
　　◎卷.7【晚眺】孟宾于
　　倚杖残秋里，吟中四顾频。西风天际雁，落日渡头人。
　　草色衰平野，山阴敛暮尘。却寻苔径去，明月照村邻。
　　◎卷.8【献主司】孟宾于
　　那堪雨后更闻蝉，溪隔重湖路七千。
　　忆昔故园杨柳岸，全家送上渡头船。
　　◎卷.9【句】孟宾于
　　远树连沙静，闲舟入浦迟。（《夏日曲江》）
　　帘垂群吏散，苔长讼庭闲。（赠徐明府，并《诗中旨格》）
　　去年曾折处，今日又垂条。（《柳》以下《吟窗杂录》）
　　早知落处随疏雨，悔得开时顺暖风。（《落花》）
　　千家帘幕春空在，几处楼台月自明。（《落花》）
　　腊雪化为流水去，春风吹出好山来。（《雪霁》）
　　昔日声尘喧洛下，近年诗句满江南。（《寄李昉》）
　　匝地人家凭槛见，远山秋色卷帘看。（《永州法华寺高轩》，
　　《诗话总龟》）
　　蟾宫空手下，泽国更谁来。
　　水国二亲应探榜，龙门三月又伤春。
　　仙鸟却回空说梦，清朝未达自嫌身。
　　失意从他桃李春，嵩阳经过歇行尘。
　　云僧不见城中事，问是今年第几人。
　　因逢日者教重应，忍被云僧劝却归。（宾于应举，
　　卜于华山神。一年乞一珓，凡六掷而得吉兆。后果验，
　　每年下第有诗。《郡阁雅谈》）
　　◎卷.10【九日陪董内召登高】廖匡图
　　祝融峰下逢嘉节，相对那能不怆神。烟里共寻幽涧菊，
　　樽前俱是异乡人。遥山带日应连越，孤雁来时想别秦。
　　自古登高尽惆怅，茱萸休笑泪盈巾。
　　◎卷.11【赠泉陵上人】廖匡图
　　暂把枯藤倚碧根，禅堂初创楚江濆。直疑松小难留鹤，
　　未信山低住得云。草接寺桥牛笛近，日衔村树鸟行分。
　　每来共忆曾游处，万壑泉声绝顶闻。
　　◎卷.12【和人赠沈彬】廖匡图
　　冥鸿迹在烟霞上，燕雀休夸大厦巢。名利最为浮世重，
　　古今能有几人抛。逼真但使心无著，混俗何妨手强抄。
　　深喜卜居连岳色，水边竹下得论交。
　　◎卷.13【松】廖匡图
　　曾于西晋封中散，又向东吴作大夫。浓翠自知千古在，
　　清声谁道四时无。枝柯偃后龙蛇老，根脚盘来爪距粗。
　　直待素秋摇落日，始将凡木斗荣枯。
　　◎卷.14【句】廖匡图
　　正悲世上事无限，细看水中尘更多。（《永州江干感兴》）
　　◎卷.15【中秋月】廖凝
　　九十日秋色，今宵已半分。孤光含列宿，四面绝纤云。
　　众木排疏影，寒流叠细纹。遥遥望丹桂，心绪正纷纷。
　　◎卷.16【闻蝉】廖凝
　　一声初应候，万木已西风。偏感异乡客，先于离塞鸿。
　　日斜金谷静，雨过石城空。此处不堪听，萧条千古同。
　　◎卷.17【彭泽解印】廖凝
　　五斗徒劳谩折腰，三年两鬓为谁焦。
　　今朝官满重归去，还挈来时旧酒瓢。
　　◎卷.18【句】廖凝
　　满汀沤不散，一局黑全输。（《十岁咏棋》，
　　《郡阁雅谈》云：作者见之曰：“必垂名于后。”）
　　猎回千帐雪，探密大河冰。（以下并《吟窗杂录》）
　　落尽最高树，始知松柏青。（《落叶》）
　　饭僧春岭蕨，醒酒雪潭鱼。（《赠史虚白》）
　　风清竹阁留僧宿，雨湿莎庭放吏衙。（《宰彭泽作》）
　　红踯躅繁金殿暖，碧芙蓉笑水宫秋。（《锦绣万花谷》）
　　◎卷.19【赠廖凝（时凝居南岳）】韦鼎
　　君与白云邻，生涯久忍贫。姓名高雅道，寰海许何人。
　　岳气秋来早，亭寒果落新。几回吟石畔，孤鹤自相亲。
　　◎卷.20【寄庐山白上人】左偃
　　潦倒门前客，闲眠岁又残。连天数峰雪，终日与谁看。
　　万丈高松古，千寻落水寒。仍闻有新作，懒寄入长安。
　　◎卷.21【寄韩侍郎】左偃
　　谋身谋隐两无成，拙计深惭负耦耕。渐老可堪怀故国，
　　多愁翻觉厌浮生。言诗幸遇明公许，守朴甘遭俗者轻。
　　今日况闻搜草泽，独悲憔悴卧升平。
　　◎卷.22【汉宫词】左偃
　　寒烛照清夜，笙歌隔藓墙。一从飞燕入，便不见君王。
　　◎卷.23【送君去】左偃
　　关河月未晓，行子心已急。佳人无一言，独背残灯泣。
　　◎卷.24【秋晚野望】左偃
　　倚筇聊一望，何处是秦川。草色初晴路，鸿声欲暮天。
　　◎卷.25【郊原晚望怀李秘书】左偃
　　归鸟入平野，寒云在远村。徒令睇望久，不复见王孙。
　　◎卷.26【言怀别同志】左偃
　　渐老将谁托，劳生每自惭。何当重携手，风雨满江南。
　　◎卷.27【江上晚泊】左偃
　　寒云淡淡天无际，片帆落处沙鸥起。
　　水阔风高日复斜，扁舟独宿芦花里。
　　◎卷.28【寄鉴上人】左偃
　　一从携手阻戈鋋，屈指如今已十年。
　　长记二林同宿夜，竹斋听雨共忘眠。
　　◎卷.29【送人】左偃
　　一茎两茎华发生，千枝万枝梨花白。
　　春色江南独未归，今朝又送还乡客。
　　◎卷.30【句】左偃
　　胡笳闻欲死，汉月望还生。（《昭君怨》）
　　日华离碧海，云影散青霄。（《早日》）


第七百四十一卷
　　◎卷.1【景阳台怀古】陈贶
　　景阳六朝地，运极自依依。一会皆同是，到头谁论非。
　　酒浓沈远虑，花好失前机。见此尤宜戒，正当家国肥。
　　◎卷.2【石城怀古】刘洞
　　石城古岸头，一望思悠悠。几许六朝事，不禁江水流。
　　◎卷.3【句】刘洞
　　千里长江皆渡马，十年养士得何人。
　　翻忆潘郎章奏内，愔愔日暮好沾巾。（《江南野录》：
　　金陵受围，洞为七言诗，榜路傍云云。“家国愔愔，
　　如日将暮”，潘佑谏表中语也）
　　百骸同草木，万象入心灵。（夜坐，《吟窗杂录》）
　　◎卷.4【旅怀】江为
　　迢迢江汉路，秋色又堪惊。半夜闻鸿雁，多年别弟兄。
　　高风云影断，微雨菊花明。欲寄东归信，裴回无限情。
　　◎卷.5【江行】江为
　　越信隔年稀，孤舟几梦归。月寒花露重，江晚水烟微。
　　峰直帆相望，沙空鸟自飞。何时洞庭上，春雨满蓑衣。
　　◎卷.6【登润州城】江为
　　天末江城晚，登临客望迷。春潮平岛屿，残雨隔虹霓。
　　鸟与孤帆远，烟和独树低。乡山何处是，目断广陵西。
　　◎卷.7【岳阳楼】江为
　　倚楼高望极，展转念前途。晚叶红残楚，秋江碧入吴。
　　云中来雁急，天末去帆孤。明月谁同我，悠悠上帝都。
　　◎卷.8【送客】江为
　　明月孤舟远，吟髭镊更华。天形围泽国，秋色露人家。
　　水馆萤交影，霜洲橘委花。何当寻旧隐，泉石好生涯。
　　◎卷.9【临刑诗】江为
　　街鼓侵人急，西倾日欲斜。黄泉无旅店，今夜宿谁家。
　　◎卷.10【塞下曲】江为
　　万里黄云冻不飞，碛烟烽火夜深微。
　　胡儿移帐寒笳绝，雪路时闻探马归。
　　◎卷.11【隋堤柳】江为
　　锦缆龙舟万里来，醉乡繁盛忽尘埃。
　　空馀两岸千株柳，雨叶风花作恨媒。
　　◎卷.12【句】江为
　　吟登萧寺旃檀阁，醉倚王家玳瑁筵。（《题白鹿寺》）
　　远远朝宗出白云，方圆随处性长存。（《水》，
　　见《吟窗杂录》）
　　◎卷.13【咏鹰（越归南唐初投鄂帅张宣，久不见知，以鹰诗诮之）】高越
　　雪爪星眸世所稀，摩天专待振毛衣。
　　虞人莫谩张罗网，未肯平原浅草飞。


第七百四十二卷
　　◎卷.1【惜花】张泌
　　蝶散莺啼尚数枝，日斜风定更离披。
　　看多记得伤心事，金谷楼前委地时。
　　◎卷.2【寄人】张泌
　　别梦依依到谢家，小廊回合曲阑斜。
　　多情只有春庭月，犹为离人照落花。
　　酷怜风月为多情，还到春时别恨生。
　　倚柱寻思倍惆怅，一场春梦不分明。
　　◎卷.3【边上】张泌
　　戍楼吹角起征鸿，猎猎寒旌背晚风。千里暮烟愁不尽，
　　一川秋草恨无穷。山河惨澹关城闭，人物萧条市井空。
　　只此旅魂招未得，更堪回首夕阳中。
　　◎卷.4【长安道中早行】张泌
　　客离孤馆一灯残，牢落星河欲曙天。鸡唱未沈函谷月，
　　雁声新度灞陵烟。浮生已悟庄周蝶，壮志仍输祖逖鞭。
　　何事悠悠策羸马，此中辛苦过流年。
　　◎卷.5【洞庭阻风】张泌
　　空江浩荡景萧然，尽日菰蒲泊钓船。青草浪高三月渡，
　　绿杨花扑一溪烟。情多莫举伤春目，愁极兼无买酒钱。
　　犹有渔人数家住，不成村落夕阳边。
　　◎卷.6【春日旅泊桂州】张泌
　　暖风芳草竟芊绵，多病多愁负少年。弱柳未胜寒食雨，
　　好花争奈夕阳天。溪边物色堪图画，林畔莺声似管弦。
　　独有离人开泪眼，强凭杯酒亦潸然。
　　◎卷.7【晚次湘源县】张泌
　　烟郭遥闻向晚鸡，水平舟静浪声齐。高林带雨杨梅熟，
　　曲岸笼云谢豹啼。二女庙荒汀树老，九疑山碧楚天低。
　　湘南自古多离怨，莫动哀吟易惨凄。
　　◎卷.8【惆怅吟】张泌
　　秋风丹叶动荒城，惨澹云遮日半明。昼梦却因惆怅得，
　　晚愁多为别离生。江淹彩笔空留恨，壮叟玄谭未及情。
　　千古怨魂销不得，一江寒浪若为平。
　　◎卷.9【秋晚过洞庭】张泌
　　征帆初挂酒初酣，暮景离情两不堪。千里晚霞云梦北，
　　一洲霜橘洞庭南。溪风送雨过秋寺，涧石惊龙落夜潭。
　　莫把羁魂吊湘魄，九疑愁绝锁烟岚。
　　◎卷.10【题华严寺木塔】张泌
　　六街晴色动秋光，雨霁凭高只易伤。一曲晚烟浮渭水，
　　半桥斜日照咸阳。休将世路悲尘事，莫指云山认故乡。
　　回首汉宫楼阁暮，数声钟鼓自微茫。
　　◎卷.11【经旧游】张泌
　　暂到高唐晓又还，丁香结梦水潺潺。
　　不知云雨归何处，历历空留十二山。
　　◎卷.12【碧户】张泌
　　碧户扃鱼锁，兰窗掩镜台。落花疑怅望，归燕自裴回。
　　咏絮知难敌，伤春不易裁。恨从芳草起，愁为晚风来。
　　衣惹湘云薄，眉分楚岫开。香浓眠旧枕，梦好醉春杯。
　　小障明金凤，幽屏点翠苔。宝筝横塞雁，怨笛落江梅。
　　卓氏仍多酒，相如正富才。莫教琴上意，翻作鹤声哀。
　　◎卷.13【芍药】张泌
　　香清粉澹怨残春，蝶翅蜂须恋蕊尘。闲倚晚风生怅望，
　　静留迟日学因循。休将薜荔为青琐，好与玫瑰作近邻。
　　零落若教随暮雨，又应愁杀别离人。
　　◎卷.14【春晚谣】张泌
　　雨微微，烟霏霏，小庭半拆红蔷薇。钿筝斜倚画屏曲，
　　零落几行金雁飞。萧关梦断无寻处，万叠春波起南浦。
　　凌乱杨花扑绣帘，晚窗时有流莺语。
　　◎卷.15【所思】张泌
　　空塘水碧春雨微，东风散漫杨柳飞。依依南浦梦犹在，
　　脉脉高唐云不归。江头日暮多芳草，极目伤心烟悄悄。
　　隔江红杏一枝明，似玉佳人俯清沼。休向春台更回望，
　　销魂自古因惆怅。银河碧海共无情，两处悠悠起风浪。
　　◎卷.16【春夕言怀】张泌
　　风透疏帘月满庭，倚栏无事倍伤情。烟垂柳带纤腰软，
　　露滴花房怨脸明。愁逐野云销不尽，情随春浪去难平。
　　幽窗谩结相思梦，欲化西园蝶未成。
　　◎卷.17【春江雨】张泌
　　雨溟溟，风泠泠，老松瘦竹临烟汀。空江冷落野云重，
　　村中鬼火微如星。夜惊溪上渔人起，滴沥篷声满愁耳。
　　子规叫断独未眠，罨岸春涛打船尾。
　　◎卷.18【送容州中丞赴镇】张泌
　　交趾同星坐，龙泉佩斗文。烧香翠羽帐，看舞郁金裙。
　　鹢首冲泷浪，犀渠拂岭云。莫教铜柱北，只说马将军。
　　◎卷.19【赠韩道士】张泌
　　日暮秋风吹野花，上清归客意无涯。桃源寂寂烟霞闭，
　　天路悠悠星汉斜。还似世人生白发，定知仙骨变黄芽。
　　东城南陌频相见，应是壶中别有家。


第七百四十三卷
　　◎卷.1【甘露寺】孙鲂
　　寒暄皆有景，孤绝画难形。地拱千寻嶮，天垂四面青。
　　昼灯笼雁塔，夜磬彻渔汀。最爱僧房好，波光满户庭。
　　◎卷.2【题金山寺】孙鲂
　　万古波心寺，金山名目新。天多剩得月，地少不生尘。
　　过橹妨僧定，惊涛溅佛身。谁言张处士，题后更无人。
　　◎卷.3【杨柳枝词五首】孙鲂
　　灵和风暖太昌春，舞线摇丝向昔人。
　　何似晓来江雨后，一行如画隔遥津。
　　彭泽初栽五树时，只应闲看一枝垂。
　　不知天意风流处，要与佳人学画眉。
　　暖傍离亭静拂桥，入流穿槛绿阴摇。
　　不知落日谁相送，魂断千条与万条。
　　春来绿树遍天涯，未见垂杨未可夸。
　　晴日万株烟一阵，闲坊兼是莫愁家。
　　十首当年有旧词，唱青歌翠几无遗。
　　未曾得向行人道，不谓离情莫折伊。
　　◎卷.4【句】孙鲂
　　游子未归去，野花愁破心。（春日途中，《吟窗杂录》）
　　划多灰渐冷，坐久席成痕。（《江南野录》）
　　结宇孤峰上，安禅巨浪间。
　　分开朝海浪，留住过江云。（以上并《金山寺》）
　　划多灰杂苍虬迹，坐久烟消宝鸭香。（《夜坐》）
　　◎卷.5【入塞二首】沈彬
　　欲为皇王服远戎，万人金甲鼓鼙中。阵云黯塞三边黑，
　　兵血愁天一片红。半夜翻营旗搅月，深秋防戍剑磨风。
　　谤书未及明君爇，卧骨将军已殁功。
　　苦战沙门卧箭痕，戍楼闲上望星文。生希国泽分偏将，
　　死夺河源答圣君。鸢觑败兵眠白草，马惊边鬼哭阴云。
　　功多地远无人纪，汉阁笙歌日又曛。
　　◎卷.6【塞下三首】沈彬
　　塞叶声悲秋欲霜，寒山数点下牛羊。映霞旅雁随疏雨，
　　向碛行人带夕阳。边骑不来沙路失，国恩深后海城荒。
　　胡儿向化新成长，犹自千回问汉王。
　　贵主和亲杀气沉，燕山闲猎鼓鼙音。旗分雪草偷边马，
　　箭入寒云落塞禽。陇月尽牵乡思动，战衣谁寄泪痕深。
　　金钗谩作封侯别，劈破佳人万里心。
　　月冷榆关过雁行，将军寒笛老思乡。贰师骨恨千夫壮，
　　李广魂飞一剑长。戍角就沙催落日，阴云分碛护飞霜。
　　谁知汉武轻中国，闲夺天山草木荒。
　　◎卷.7【秋日】沈彬
　　秋含砧杵捣斜阳，笛引西风颢气凉。薜荔惹烟笼蟋蟀，
　　芰荷翻雨泼鸳鸯。当年酒贱何妨醉，今日时难不易狂。
　　肠断旧游从一别，潘安惆怅满头霜。
　　◎卷.8【金陵杂题二首】沈彬
　　王气生秦四百年，晋元东渡浪花船。正惭海内皆涂地，
　　来保江南一片天。古树著行临远岸，暮山相亚出微烟。
　　千征万战英雄尽，落日牛羊食野田。
　　暮潮声落草光沉，贾客来帆宿岸阴。一笛月明何处酒，
　　满城秋色几家砧。时清曾恶桓温盛，山翠长牵谢傅心。
　　今日到来何物在，碧烟和雨锁寒林。
　　◎卷.9【麻姑山】沈彬
　　绀殿松萝太古山，仙人曾此话桑田。闲倾云液十分日，
　　已过浮生一万年。花洞路中逢鹤信，水帘岩底见龙眠。
　　我来游礼酬心愿，欲共怡神契自然。
　　◎卷.10【题苏仙山（郴州城东有山，为苏耽修真之所，名苏仙山）】沈彬
　　眼穿林罅见郴州，井里交连侧局楸。味道不来闲处坐，
　　劳生更欲几时休。苏仙宅古烟霞老，义帝坟荒草木愁。
　　千古是非无处问，夕阳西去水东流。
　　◎卷.11【洪州解至长安，初举纳省卷梦仙谣】沈彬
　　□□□□□□□，□□□□□□□。玉殿大开从客入，
　　金桃烂熟没人偷。凤惊宝扇频翻翅，龙惧金鞭不转头。
　　□□□□□□□，□□□□□□□。
　　◎卷.12【忆仙谣（第二举）】沈彬
　　白榆风飒九天秋，王母朝回宴玉楼。日月渐长双凤睡，
　　桑田欲变六鳌愁。云翻箫管相随去，星触旌幢各自流。
　　诗酒近来狂不得，骑龙却忆上清游。
　　◎卷.13【纳省卷赠为首刘象（第三举）】沈彬
　　曾应大中天子举，四朝风月鬓萧疏。不随世祖重携剑，
　　却为文皇再读书。十载战尘销旧业，满城春雨坏贫居。
　　一枝何事于君借，仙桂年年幸有馀。
　　◎卷.14【赠王定保】沈彬
　　仙桂曾攀第一枝，薄游湘水阻佳期。皋桥已失齐眉愿，
　　萧寺行逢落发师。废苑露寒兰寂寞，丹山云断凤参差。
　　闻公已有平生约，谢绝女萝依兔丝。
　　◎卷.15【结客少年场行】沈彬
　　重义轻生一剑知，白虹贯日报雠归。
　　片心惆怅清平世，酒市无人问布衣。
　　◎卷.16【阳朔碧莲峰】沈彬
　　陶潜彭泽五株柳，潘岳河阳一县花。
　　两处争如阳朔好，碧莲峰里住人家。
　　◎卷.17【再过金陵】沈彬
　　玉树歌终王气收，雁行高送石城秋。
　　江山不管兴亡事，一任斜阳伴客愁。
　　◎卷.18【都门送别】沈彬
　　岸柳萧疏野荻秋，都门行客莫回头。
　　一条灞水清如剑，不为离人割断愁。
　　◎卷.19【吊边人】沈彬
　　杀声沈后野风悲，汉月高时望不归。
　　白骨已枯沙上草，家人犹自寄寒衣。
　　◎卷.20【句】沈彬
　　尺素隐清辉，一毫分险阻。（《题画山水图》）
　　金翅动身摩日月，银河转浪洗乾坤。（《献马殷颂德》，
　　《五代史补》）
　　须知手笔安排定，不怕山河整顿难。（献李昪山水图诗）
　　九衢冠盖暗争路，四海干戈多异心。（《纪事》）
　　地隈一水巡城转，天约群山附郭来。（《题法华寺》，
　　《零陵总记》）
　　数家鱼网疏云外，一岸残阳细雨中。（《湘江行》）
　　松欹晚影离坛草，钟撼秋声入殿风。（《潘天锡同题古观》，
　　《郡阁雅谈》）
　　压低吴楚遥涵水，约破云霞独倚天。（《望庐山》，
　　《野客丛谈》）
　　半身落日离秦树，一路平芜入楚烟。（下《锦绣万花谷》）
　　清占月中三峡水，丽偷云外十洲春。
　　幽鸟唤人穿竹去，野猿寻果出云来。


第七百四十四卷
　　◎卷.1【僻居谢何明府见访】伍乔
　　公退琴堂动逸怀，闲披烟霭访微才。马嘶穷巷蛙声息，
　　辙到衡门草色开。风引柳花当坐起，日将林影入庭来。
　　满斋尘土一床藓，多谢从容水饭回。
　　◎卷.2【冬日道中（一作冬日送人）】伍乔
　　去去天涯无定期，瘦童羸马共依依。暮烟江口客来绝，
　　寒叶岭头人住稀。带雪野风吹旅思，入云山火照行衣。
　　钓台吟阁沧洲在，应为初心未得归。
　　◎卷.3【僻居酬友人】伍乔
　　僻居虽爱近林泉，幽径闲居碧藓连。向竹掩扉随鹤息，
　　就溪安石学僧禅。古琴带月音声亮，山果经霜气味全，
　　多谢故交怜朴野，隔云时复寄佳篇。
　　◎卷.4【游西山龙泉禅寺】伍乔
　　叠巘层峰坐可观，枕门流水更潺湲。晓钟声彻洞溪远，
　　夏木影笼轩槛寒。幽径乍寻衣屦润，古堂频宿梦魂安。
　　因嗟城郭营营事，不得长游空鬓残。
　　◎卷.5【宿灊山】伍乔
　　一入仙山万虑宽，夜深宁厌倚虚栏。鹤和云影宿高木，
　　人带月光登古坛。芝朮露浓溪坞白，薜萝风起殿廊寒。
　　更陪羽客论真理，不觉初钟叩晓残。
　　◎卷.6【游西禅】伍乔
　　远岫当轩列翠光，高僧一衲万缘忘。碧松影里地长润，
　　白藕花中水亦香。云自雨前生净石，鹤于钟后宿长廊。
　　游人恋此吟终日，盛暑楼台早有凉。
　　◎卷.7【寄史处士】伍乔
　　长羡闲居一水湄，吟情高古有谁知。石楼待月横琴久，
　　渔浦经风下钓迟。僻坞落花多掩径，旧山残烧几侵篱。
　　松门别后无消息，早晚重应蹑屐随。
　　◎卷.8【僻居秋思寄友人】伍乔
　　门巷秋归更寂寥，雨馀闲砌委兰苗。梦回月夜虫吟壁，
　　病起茅斋药满瓢。泽国旧游关远思，竹林前会负佳招。
　　身名未立犹辛苦，何许流年晚鬓凋。
　　◎卷.9【寄落星史虚白处士】伍乔
　　白云峰下古溪头，曾与提壶烂熳游。登阁共看彭蠡水，
　　围炉相忆杜陵秋。棋玄不厌通高品，句妙多容隔岁酬。
　　别后相思时一望，暮山空碧水空流。
　　◎卷.10【九江旅夜寄山中故人】伍乔
　　弱柳风高远漏沈，坐来难便息愁吟。江城雪尽寒犹在，
　　客舍灯孤夜正深。尘土积年粘旅服，关山无处寄归心。
　　此时遥羡闲眠侣，静掩云扉卧一林。
　　◎卷.11【闻杜牧赴阙】伍乔
　　旧隐匡庐一草堂，今闻携策谒吾皇。峡云难卷从龙势，
　　古剑终腾出土光。开翅定期归碧落，濯缨宁肯问沧浪。
　　他时得意交知仰，莫忘裁诗寄钓乡。
　　◎卷.12【题西林寺水阁】伍乔
　　竹翠苔花绕槛浓，此亭幽致讵曾逢。水分林下清泠派，
　　山峙云间峭峻峰。怪石夜光寒射烛，老杉秋韵冷和钟。
　　不知来往留题客，谁约重寻莲社踪。
　　◎卷.13【林居喜崔三博远至】伍乔
　　几日区区在远程，晚烟林径喜相迎。姿容虽有尘中色，
　　巾屦犹多岳上清。野石静排为坐榻，溪茶深煮当飞觥。
　　留连话与方经宿，又欲携书别我行。
　　◎卷.14【观华夷图】伍乔
　　别手应难及此精，须知攒簇自心灵。始于毫末分诸国，
　　渐见图中列四溟。关路欲伸通楚势，蜀山俄耸入秦青。
　　笔端尽现寰区事，堪把长悬在户庭。
　　◎卷.15【庐山书堂送祝秀才还乡】伍乔
　　束书辞我下重巅，相送同临楚岸边。归思几随千里水，
　　离情空寄一枝蝉。园林到日酒初熟，庭户开时月正圆。
　　莫使蹉跎恋疏野，男儿酬志在当年。
　　◎卷.16【暮冬送何秀才毗陵】伍乔
　　匹马嘶风去思长，素琴孤剑称戎装。路涂多是过残岁，
　　杯酒无辞到醉乡。云傍水村凝冷片，雪连山驿积寒光。
　　毗陵城下饶嘉景，回日新诗应满堂。
　　◎卷.17【龙潭张道者】伍乔
　　碧洞幽岩独息心，时人何路得相寻。养生不说凭诸药，
　　适意惟闻在一琴。石径扫稀山藓合，竹轩开晚野云深。
　　他年功就期飞去，应笑吾徒多苦吟。
　　◎卷.18【晚秋同何秀才溪上】伍乔
　　闲步秋光思杳然，荷藜因共过林烟。期收野药寻幽路，
　　欲采溪菱上小船。云吐晚阴藏霁岫，柳含馀霭咽残蝉。
　　倒尊尽日忘归处，山磬数声敲暝天。
　　◎卷.19【送江少府授延陵后寄】伍乔
　　五老云中勤学者，遇时能不困风尘。束书西上谒明主，
　　捧檄南归慰老亲。别馆友朋留醉久，去程烟月入吟新。
　　莫因官小慵之任，自古鸾栖有异人。
　　◎卷.20【观山水障子】伍乔
　　功绩精妍世少伦，图时应倍用心神。不知草木承何异，
　　但见江山长带春。云势似离岩底石，浪花如动岸边蘋。
　　更疑独泛渔舟者，便是其中旧隐人。
　　◎卷.21【寄张学士洎】伍乔
　　不知何处好消忧，公退携壶即上楼。职事久参侯伯幕，
　　梦魂长绕帝王州。黄山向晚盈轩翠，黟水含春绕槛流。
　　遥想玉堂多暇日，花时谁伴出城游。
　　◎卷.22【句】伍乔
　　积霭沈诸壑，微阳在半峰。（《省试霁后望钟山》）


第七百四十五卷
　　◎卷.1【塞下曲】陈陶
　　边头能走马，猿臂李将军。射虎群胡伏，开弓绝塞闻。
　　海山谙向背，攻守别风云。只为坑降罪，轻车未转勋。
　　望湖关下战，杂虏丧全师。鸟啄豺狼将，沙埋日月旗。
　　牛羊奔赤狄，部落散燕耆。都护凌晨出，铭功瘗死尸。
　　◎卷.2【胡无人行】陈陶
　　十万羽林儿，临洮破郅支。杀添胡地骨，降足汉营旗。
　　塞阔牛羊散，兵休帐幕移。空流陇头水，呜咽向人悲。
　　◎卷.3【悲哉行】陈陶
　　中岳仇先生，遗余饵松方。服之一千日，肢体生异香。
　　步履如风旋，天涯不赍粮。仍云为地仙，不得朝虚皇。
　　狡兔有三穴，人生又何常。悲哉二廉士，饿死于首阳。
　　◎卷.4【涂山怀古】陈陶
　　落拓书剑晚，清秋鹰正笼。涂山间来上，敬爱如登龙。
　　览古觉神王，翛然天地空。东南更何有，一醉先王风。
　　惟昔放勋世，阴晦彻成洪。皇图化鱼鳖，天道漂无踪。
　　帝乃命舟楫，掇芳儒素中。高陈九州力，百道驱归东。
　　旧物复光明，洪炉再埏熔。经门不私子，足知天下公。
　　亮曰那并生，唐虞禅华虫。兹山朝万国，一赋寰海同。
　　十载有区宇，秋毫皆帝功。垂衣不骄德，子桀如何聋。
　　握发闻礼贤，葺茅见卑宫。凡夫色难事，神圣安能恭。
　　道隐三千年，遗芳播笙镛。当时执圭处，佳气仍童童。
　　海屿俨清庙，天人盛祇供。玄恩及花木，丹谶名崆峒。
　　异代草泽臣，何由树勋庸。尧阶未曾识，谁信平生忠。
　　恨不当际会，预为执鞭僮。劳歌下山去，怀德心无穷。
　　◎卷.5【游子吟】陈陶
　　栖乌喜林曙，惊蓬伤岁阑。关河三尺雪，何处是天山。
　　朔风无重衣，仆马饥且寒。惨戚别妻子，迟回出门难。
　　男儿值休明，岂是长泥蟠。何者为木偶，何人侍金銮。
　　郁郁守贫贱，悠悠亦无端。进不图功名，退不处岩峦。
　　穷通在何日，光景如跳丸。富贵苦不早，令人摧心肝。
　　誓期春之阳，一振摩霄翰。
　　◎卷.6【怀仙吟二首】陈陶
　　丹陵五牙客，昨日罗浮归。赤斧寻不得，烟霞空满衣。
　　试于华阳问，果遇三茅知。采药向十洲，同行牧羊儿。
　　十洲隔八海，浩渺不可期。空留双白鹤，巢在长松枝。
　　云溪古流水，春晚桃花香。忆与我师别，片帆归沧浪。
　　沧浪在何许，相思泪如雨。黄鹤不复来，云深离别处。
　　石渠泉泠泠，三见菖蒲生。日夜劳梦魂，随波注东溟。
　　空怀别时惠，长读消魔经。
　　◎卷.7【海昌望月】陈陶
　　何处无今夕，岂期在海头。贾客不爱月，婵娟闲沧洲。
　　浩然伤岁华，独望湖边楼。烟岛青历历，蓝田白悠悠。
　　谁无破镜期，繄我信虚舟。谁无桂枝念，繄我方摧輈。
　　始见弯环春，又逢团圆秋。莫厌绫扇夕，百年多银钩。
　　金盘谁雕镌，玉窟难冥搜。重轮运时节，三五不自由。
　　疑抛云上锅，欲搂天边球。孀居应寒冷，捣药青冥愁。
　　兔子树下蹲，虾蟆池中游。如何名金波，不共水东流。
　　天花辟膻腥，野云无边陬。蚌蛤乘大运，含珠相对酬。
　　夜鹊思南乡，露华清东瓯。百宝安可觑，老龙锁深湫。
　　究究如情人，盗者即仇雠。海涯上皎洁，九门更清幽。
　　亭亭劝金尊，夜久喘吴牛。夷俗皆轻掷，北山思今游。
　　雁声故乡来，客泪堕南洲。平生烟霞志，读书觅封侯。
　　四海尚白身，岂无故乡羞。壈坎何足叹，壮如水中虬。
　　猎猎谷底兰，摇摇波上鸥。中途丧资斧，两地生繁忧。
　　一杯太阴君，鹪鹩岂无求。明日将片叶，三山东南浮。
　　◎卷.8【蒲门戍观海作】陈陶
　　廓落溟涨晓，蒲门郁苍苍。登楼礼东君，旭日生扶桑。
　　毫厘见蓬瀛，含吐金银光。草木露未晞，蜃楼气若藏。
　　欲游蟠桃国，虑涉魑魅乡。徐市惑秦朝，何人在岩廊。
　　惜哉千童子，葬骨于眇茫。恭闻槎客言，东池接天潢。
　　即此聘牛女，曰祈长寿方。灵津水清浅，余亦慕修航。
　　◎卷.9【番禺道中作】陈陶
　　博罗程远近，海塞愁先入。瘴雨出虹蝀，蛮江渡山急。
　　常闻岛夷俗，犀象满城邑。雁至草犹春，潮回樯半湿。
　　丹丘凤凰隐，水庙蛟龙集。何处树能言，几乡珠是泣。
　　千年赵佗国，霸气委原隰。龌龊笑终军，长缨祸先及。
　　◎卷.10【赠江西周大夫（一作赠周太史）】陈陶
　　否极生大贤，九元降灵气。独立正始风，蔚然中兴瑞。
　　渊伦照三古，磊落涵泾渭。真貌月悬秋，雄词雷出地。
　　具瞻先皇宠，欲践东华贵。咫尺时不来，千秋鼎湖泪。
　　因分三辅职，进领南平位。报政黄霸惭，提兵吕蒙醉。
　　岁星临斗牛，水国嘉祥至。不独苍生苏，仍兼六驺喜。
　　恭闻庙堂略，欲断匈奴臂。刬释自宸衷，平戍在连帅。
　　时康簪笏冗，世梗忠良议。丘壑非无人，松香有私志。
　　三朝倚天剑，十万浮云骑。可使河曲清，群公信儿戏。
　　沧溟用谦德，百谷走童稚。御众付深人，参筹须伟器。
　　他年蓬荜贱，愿附鹓鸾翅。
　　◎卷.11【旅次铜山途中先寄温州韩使君】陈陶
　　乱山沧海曲，中有横阳道。束马过铜梁，苕华坐堪老。
　　鸠鸣高崖裂，熊斗深树倒。绝壑无坤维，重林失苍昊。
　　跻攀寡俦侣，扶接念舆皂。俯仰栗嵌空，无因掇灵草。
　　梯穷闻戍鼓，魂续赖丘祷。敞豁天地归，萦纡村落好。
　　悠悠思蒋径，扰扰愧商皓。驰想永嘉侯，应伤此怀抱。
　　◎卷.12【种兰】陈陶
　　种兰幽谷底，四远闻馨香。春风长养深，枝叶趁人长。
　　智水润其根，仁锄护其芳。蒿藜不生地，恶鸟弓已藏。
　　椒桂夹四隅，茅茨居中央。左邻桃花坞，右接莲子塘。
　　一月薰手足，两月薰衣裳。三月薰肌骨，四月薰心肠。
　　幽人饥如何，采兰充餱粮。幽人渴如何，酝兰为酒浆。
　　地无青苗租，白日如散王。不尝仙人药，端坐红霞房。
　　日夕望美人，佩花正煌煌。美人久不来，佩花徒生光。
　　刈获及葳蕤，无令见雪霜。清芬信神鬼，一叶岂可忘。
　　举头愧青天，鼓腹咏时康。下有贤公卿，上有圣明王。
　　无阶答风雨，愿献兰一筐。
　　◎卷.13【草木言】陈陶
　　何生我苍苍，何育我黄黄。草木无知识，幸君同三光。
　　始自受姓名，葳蕤立衣裳。山河既分丽，齐首乳青阳。
　　甘辛各有荣，好丑不相防。常忧刀斧劫，窃慕仁寿乡。
　　愿天雨无暴，愿地风无狂。雨足因衰惫，风多因夭伤。
　　在山不为桂，徒辱君高冈。在水不为莲，徒占君深塘。
　　勿轻培塿阜，或有奇栋梁。勿轻蒙胧泽，或有奇馨香。
　　涓毫可粗差，朝菌寿为长。拥肿若无取，大椿命为伤。
　　婆娑不材生，苒苒向秋荒。幸遭薰风日，有得皆簸扬。
　　所愧雨露恩，愿效幽微芳。希君频采择，勿使枯雪霜。
　　◎卷.14【题僧院紫竹】陈陶
　　喜游蛟井寺，复见炎州竹。杳霭万丈间，啸风清独速。
　　江南正霜霰，吐秀弄颛顼。似瑞惊坚贞，如魔试金粟。
　　笋非孝子泣，文异湘灵哭。金碧谁与邻，萧森自成族。
　　新闻赤帝种，子落毛人谷。远祖赐鹪鹏，遗芳遍南陆。
　　对烟苏麻丑，夹涧筼筜伏。美誉动丹青，瑰姿艳秦蜀。
　　因缘鹿苑识，想像蛇丘劚。几叶别黄茅，何年依白足。
　　龙树蛰一花，砌瑶扫云屋。色静曼仙花，名高给孤独。
　　青葱太子树，洒落观音目。法雨每沾濡，玉毫时照烛。
　　离居鸾节变，住冷金颜缩。岂念葛陂荣，幸无祖父辱。
　　光摇水精串，影送莲花轴。江鹜日相寻，野鹗时寄宿。
　　幽香入茶灶，静翠直棋局。肯羡垣上蒿，自多篱下菊。
　　从来道生一，况伴龟藏六。栖托讵星回，檀栾已云矗。
　　霞杯传缥叶，羽管吹紫玉。久绝钓竿歌，聊裁竹枝曲。
　　愧生黄金地，千秋为师绿。
　　◎卷.15【早发始兴】陈陶
　　云里山已曙，舟中火初爇。绿浦待行桡，玄猿催落月。
　　沿流信多美，况复秋风发。挂席借前期，晨鸡莫嘲哳。
　　◎卷.16【寄元孚道人】陈陶
　　梵宇章句客，佩兰三十年。长乘碧云马，时策翰林鞭。
　　曩事五岳游，金衣曳祥烟。高攀桐君手，左倚鸑鷟肩。
　　哭玉秋雨中，摘星春风前。横輈截洪偃，凭几见广宣。
　　尔来寤华胥，石壁孤云眠。龙降始得偈，龟老方巢莲。
　　内殿无文僧，驺虞谁能牵。因之问楚水，吊屈几潺湲。
　　◎卷.17【和西江李助副使早登开元寺阁】陈陶
　　虚豁登宝阁，三休极层构。独立天地间，烟云满襟袖。
　　鳌荒初落日，剑野呈绮绣。秋槛祝融微，阴轩九江凑。
　　拂檐皇姑舍，错落白榆秀。倚砌天竺祠，蛟龙蟠古甃。
　　翛然观六合，一指齐宇宙。书剑忽若□，青云日方昼。
　　南朝空苍莽，楚泽稀耕耨。万事溺颓波，一航安可涭。
　　徒云寄麟泣，六五终难就。资斧念馀生，湖光隐圭窦。
　　早闻群黄鹤，飘举此江岫。陵谷空霭然，人樵已雏鷇。
　　燕宫豸冠客，凭览发清奏。珠玉难嗣音，摐辕愧孤陋。
　　◎卷.18【将归钟陵留赠南海李尚书】陈陶
　　楚国有田舍，炎州长梦归。怀恩似秋燕，屡绕玉堂飞。
　　越酒岂不甘，海鱼宁无肥。山裘醉歌舞，事与初心违。
　　晔晔文昌公，英灵世间稀。长江浩无际，龙蜃皆归依。
　　贱子感一言，草茅发光辉。从来鸡凫质，得假凤凰威。
　　常欲讨玄珠，青云报巍巍。龙门竟多故，双泪别旍旂。
　　◎卷.19【宿岛径夷山舍】陈陶
　　百里遵岛径，蓬征信邅回。暝依渔樵宿，似过黄金台。
　　缺啮心未理，寥寥夜猿哀。山深石床冷，海近腥气来。
　　主人意不浅，屡献流霞杯。对月抚长剑，愁襟纷莫开。
　　九衢平如水，胡为涉崔嵬。一饭未遑饱，鹏图信悠哉。
　　山涛谑细君，吾岂厌蓬莱。明发又驱马，客思一裴回。
　　◎卷.20【避世翁】陈陶
　　海上一蓑笠，终年垂钓丝。沧洲有深意，冠盖何由知。
　　直钩不营鱼，蜗室无妻儿。渴饮寒泉水，饥餐紫朮芝。
　　鹤发披两肩，高怀如澄陂。尝闻仙老言，云是古鸱夷。
　　石窦閟雷雨，金潭养蛟螭。乘槎上玉津，骑鹿游峨嵋。
　　以人为语默，与世为雄雌。兹焉乃磻溪，豹变应须时。
　　自古隐沦客，无非王者师。
　　◎卷.21【冬夜吟】陈陶
　　黑夜天寒愁散玉，东皇海上张仙烛。侯家歌舞按梨园，
　　石氏宾寮醉金谷。鲁家襜褕暗披水，雪花灯下甘垂翅。
　　散帙高编折桂枝，披纱密甃青云地。霜白溪松转斜盖，
　　铜龙唤曙咽声细。八埏蝼蚁厌寒栖，早晚青旗引春帝。
　　展转城乌啼紫天，曈曚千骑衙楼前。
　　◎卷.22【西川座上听金五云唱歌】陈陶
　　蜀王殿上华筵开，五云歌从天上来。满堂罗绮悄无语，
　　喉音止驻云裴回。管弦金石还依转，不随歌出灵和殿。
　　白云飘飖席上闻，贯珠历历声中见。旧样钗篦浅淡衣，
　　元和梳洗青黛眉。低丛小鬓腻pE鬌，碧牙镂掌山参差。
　　曲终暂起更衣过，还向南行座头坐。低眉欲语谢贵侯，
　　檀脸双双泪穿破。自言本是宫中嫔，武皇改号承恩新。
　　中丞御史不足比，水殿一声愁杀人。武皇铸鼎登真箓，
　　嫔御蒙恩免幽辱。茂陵弓剑不得亲，嫁与卑官到西蜀。
　　卑官到官年未周，堂衡禄罢东西游。蜀江水急驻不得，
　　复此萍蓬二十秋。今朝得侍王侯宴，不觉途中妾身贱。
　　愿持卮酒更唱歌，歌是伊州第三遍。唱著右丞征戍词，
　　更闻闺月添相思。如今声韵尚如在，何况宫中年少时。
　　五云处处可怜许，明朝道向褒中去。须臾宴罢各东西，
　　雨散云飞莫知处。
　　◎卷.23【飞龙引】陈陶
　　有熊之君好神仙，餐霞炼石三千年。一旦黄龙下九天，
　　骑龙枿枿升紫烟。万姓攀髯髯堕地，啼呼弓剑飘寒水。
　　紫鸾八九堕玉笙，金镜空留照魑魅。羽幢褵褷银汉秋，
　　六宫望断芙蓉愁。应龙下挥中园笑，泓泓水绕青苔洲。
　　瑞风飒遝天光浅，瑶阙峨峨横露苑。沆瀣楼头紫凤歌，
　　三株树下青牛饭。鸿胧九阙相玉皇，钧天乐引金华郎。
　　散花童子鹤衣短，投壶姹女蛾眉长。彤庭侍宴瑶池席，
　　老兔春高桂宫白。蓬莱下国赐分珪，阿母金桃容小摘。
　　仙流万缄虫篆春，三十六洞交风云。千年小兆一蝉蜕，
　　丹台职亚扶桑君。金乌试浴青门水，下界蜉蝣几回死。
　　◎卷.24【谪仙词】陈陶
　　牧龙丈人病高秋，群童击节星汉愁。瑶台凤辇不胜恨，
　　太古一声龙白头。玉气兰光久摧折，上清鸡犬音书绝。
　　蜺旌失手远于天，三岛空云对秋月。人间磊磊浮沤客，
　　鸑鷟蜻蜓飞自隔。不应冠盖逐黄埃，长梦真君旧恩泽。
　　◎卷.25【步虚引（一作仙人词）】陈陶
　　小隐山人十洲客，莓苔为衣双耳白。青编为我忽降书，
　　暮雨虹蜺一千尺。赤城门闭六丁直，晓日已烧东海色。
　　朝天半夜闻玉鸡，星斗离离碍龙翼。
　　◎卷.26【独摇手】陈陶
　　汉宫新燕矜蛾眉，春台艳妆莲一枝。迎春侍宴瑶华池，
　　游龙七盘娇欲飞。冶袖莺鸾拂朝曦，摩烟袅雪金碧遗。
　　愁鸿连翾蚕曳丝，飒遝明珠掌中移。仙人龙凤云雨吹，
　　朝哀暮愁引哑咿。鸳鸯翡翠承宴私，南山一笑君无辞。
　　仙蛾泣月清露垂，六宫烧烛愁风欷。
　　◎卷.27【空城雀】陈陶
　　古城濛濛花覆水，昔日住人今住鬼。野雀荒台遗子孙，
　　千年饮啄枯桑根。不随海燕柏梁去，应无玉环衔报恩。
　　近村红栗香压枝，嗷嗷黄口诉朝饥。生来未见凤凰语，
　　欲飞常怕蜘蛛丝。断肠四隅天四绝，清泉绿蒿无恐疑。
　　◎卷.28【鸡鸣曲】陈陶
　　鸡声春晓上林中，一声惊落虾蟆宫。二声唤破枕边梦，
　　三声行人烟海红。平旦慵将百雏语，蓬松锦绣当阳处。
　　愧君饮食长相呼，为君昼鸣下高树。
　　◎卷.29【小笛弄】陈陶
　　一尺玲珑握中翠，仙娥月浦呼龙子。五夜流珠粲梦卿，
　　九青鸾倚洪崖醉。丹穴饥儿笑风雨，娲皇碧玉星星语。
　　蛇蝎愁闻骨髓寒，江山恨老眠秋雾。绮席鸳鸯冷朱翠，
　　星流露泫谁驱使。江南一曲罢伶伦，芙蓉水殿春风起。
　　◎卷.30【将进酒】陈陶
　　金尊莫倚青春健，龌龊浮生如走电。琴瑟盘倾从世珠，
　　黄泥局泻流年箭。麻姑爪秃瞳子昏，东皇肉角生鱼鳞。
　　灵鳌柱骨半枯朽，骊龙德悔愁耕人。周孔蓍龟久沦没，
　　黄蒿谁认贤愚骨。兔苑词才去不还，兰亭水石空明月。
　　姮娥弄箫香雨收，江滨迸瑟鱼龙愁。灵芝九折楚莲醉，
　　翾风一叹梁庭秋。醁亚蛮觥奉君寿，玉山三献春红透。
　　银鸭金鹅言待谁，隋家岳渎皇家有。珊瑚座上凌香云，
　　凤qV龙炙猩猩唇。芝兰此日不倾倒，南山白石皆贤人。
　　文康调笑麒麟起，一曲飞龙寿天地。
　　◎卷.31【钱塘对酒曲】陈陶
　　风天雁悲西陵愁，使君红旗弄涛头。东海神鱼骑未得，
　　江天大笑闲悠悠。嵯峨吴山莫夸碧，河阳经年一宵白。
　　南州彩凤为君生，古狱愁蛇待恩泽。三清羽童来何迟，
　　十二玉楼胡蝶飞。炎荒翡翠九门去，辽东白鹤无归期。
　　鸱夷公子休悲悄，六鳌如镜天始老。尊前事去月团圆，
　　琥珀无情忆苏小。
　　◎卷.32【巫山高】陈陶
　　玉峰青云十二枝，金母和云赐瑶姬。花宫磊砢楚宫外，
　　列仙八面星斗垂。秀色无双怨三峡，春风几梦襄王猎。
　　青鸾不在懒吹箫，斑竹题诗寄江妾。飘飖丝散巴子天，
　　苔裳玉辔红霞幡。归时白帝掩青琐，琼枝草草遗湘烟。
　　◎卷.33【赠别离】陈陶
　　碧玉飞天星坠地，玉剑分风交合水。杨柳听歌莫向隅，
　　鸡鸣一石留髡醉。蹄轮送客沟水东，月娥挥手崦嵫峰。
　　蛮天列嶂俨相待，风官扫道迎游龙。天姥剪霞铺晓空，
　　漴漴大帝开明宫。文鲸掉尾四海通，分明瀑布收灵桐。
　　山妖水魅骑旋风，魇梦啮魂黄瘴中。借君朗鉴入崆峒，
　　灵光草照闲花红。
　　◎卷.34【关山月】陈陶
　　昔年嫖姚护羌月，今照嫖姚双鬓雪。青冢曾无尺寸归，
　　锦书多寄穷荒骨。百战金疮体沙碛，乡心一片悬秋碧。
　　汉城应期破镜时，胡尘万里婵娟隔。度碛冲云朔风起，
　　边笳欲晚生青珥。陇上横吹霜色刀，何年断得匈奴臂。
　　◎卷.35【殿前生桂树】陈陶
　　仙娥玉宫秋夜明，桂枝拂槛参差琼。香风下天漏丁丁，
　　牛渚翠梁横浅清，羽帐不眠恨吹笙。栖乌暗惊仙子落，
　　步月鬃云堕金雀。蕙楼凉簟翠波空，银缕香寒凤凰薄。
　　东海即为郎斟酌，绮疏长悬七星杓。
　　◎卷.36【古镜篇】陈陶
　　紫皇玉镜蟾蜍字，堕地千年光不死。发匣身沈古井寒，
　　悬台日照愁成水。海户山窗几梳绾，菱花开落何人见。
　　野老曾耕太白星，神狐夜哭秋天片。下国青铜旋磨灭，
　　回鸾万影成枯骨。会待搏风雨泬寥，长恐莓苔蚀明月。
　　◎卷.37【自归山】陈陶
　　海岳南归远，天门北望深。暂为青琐客，难换白云心。
　　富贵老闲事，猿猱思旧林。清平无乐志，尊酒有瑶琴。
　　◎卷.38【渡浙江】陈陶
　　适越一轻艘，凌兢截鹭涛。曙光金海近，晴雪玉峰高。
　　静寇思投笔，伤时欲钓鳌。壮心殊未展，登涉漫劳劳。
　　◎卷.39【清源途中旅思】陈陶
　　古木闽州道，驱羸落照间。投村碍野水，问店隔荒山。
　　身事几时了，蓬飘何日闲。看花滞南国，乡月十湾环。
　　◎卷.40【南海送韦七使君赴象州任】陈陶
　　一鹗韦公子，新恩颁郡符。岛夷通荔浦，龙节过苍梧。
　　地理金城近，天涯玉树孤。圣朝朱绂贵，从此展雄图。
　　◎卷.41【送沈次鲁南游（一作卢堠石送沈次鲁）】陈陶
　　高台赠君别，满握轩辕风。落日一挥手，金鹅云雨空。
　　鳌洲石梁外，剑浦罗浮东。兹兴不可接，翛翛烟际鸿。
　　◎卷.42【南海石门戍怀古】陈陶
　　汉家征百越，落地丧貔貅。大野朱旗没，长江赤血流。
　　鬼神寻覆族，宫庙变荒丘。唯有朝台月，千年照戍楼。
　　◎卷.43【赋得池塘生春草】陈陶
　　谢公遗咏处，池水夹通津。古往人何在，年来草自春。
　　色宜波际绿，香异雨中新。今日青青意，空悲行路人。
　　◎卷.44【题居上人法华新院】陈陶
　　浮名深般若，方寺设莲华。钟呗成僧国，湖山称法家。
　　一尘多宝塔，千佛大牛车。能诱泥犁客，超然识聚沙。
　　◎卷.45【送秦炼师】陈陶
　　紫府静沈沈，松轩思别吟。水流宁有意，云泛本无心。
　　锦洞桃花远，青山竹叶深。不因时卖药，何路更相寻。
　　◎卷.46【哭宝月三藏大禅师】陈陶
　　五峰习圣罢，乾竺化身归。帝子传真印，门人哭宝衣。
　　一囊穷海没，三藏故园稀。无复天花落，悲风满铁围。
　　◎卷.47【湓城赠别】陈陶
　　楚岸青枫树，长随送远心。九江春水阔，三峡暮云深。
　　气调桓伊笛，才华蔡琰琴。迢迢嫁湘汉，谁不重黄金。
　　◎卷.48【赠别】陈陶
　　海国一尺绮，冰壶万缕丝。以君西攀桂，赠此金莲枝。
　　高鸟思茂林，穷鱼乐洿池。平生握中宝，无使岁寒移。


第七百四十六卷
　　◎卷.1【赠温州韩使君】陈陶
　　康乐风流五百年，永嘉铃阁又登贤。严城鼓动鱼惊海，
　　华屋尊开月下天。内使笔锋光案牍，鄢陵诗句满山川。
　　今来谁似韩家贵，越绝麾幢雁影连。
　　◎卷.2【闲居寄太学卢景博士】陈陶
　　无路青冥夺锦袍，耻随黄雀住蓬蒿。碧云梦后山风起，
　　珠树诗成海月高。久滞鼎书求羽翼，未忘龙阙致波涛。
　　闲来长得留侯癖，罗列楂梨校六韬。
　　◎卷.3【赠漳州张怡使君】陈陶
　　旧德徐方天下闻，当年熊轼继清芬。井田异政光蛮竹，
　　符节深恩隔瘴云。已见嘉祥生北户，尝嫌夷貊蠹南薰。
　　几时征拜征西越，学著缦胡从使君。
　　◎卷.4【赠容南韦中丞】陈陶
　　普宁都护军威重，九驿梯航压要津。十二铜鱼尊画戟，
　　三千犀甲拥朱轮。风云已静西山寇，闾井全移上国春。
　　不独来苏发歌咏，天涯半是泣珠人。
　　◎卷.5【投赠福建路罗中丞】陈陶
　　越艳新谣不厌听，楼船高卧静南溟。未闻建水窥龙剑，
　　应喜家山接女星。三捷楷模光典策，一生封爵笑丹青。
　　皇恩几日西归去，玉树扶疏正满庭。
　　◎卷.6【赠江南李偕副使】陈陶
　　世禄三朝压凤池，杜陵公子汉庭知。雷封始贺堂溪剑，
　　花府寻邀玉树枝。几日坐谈诛叛逆，列城归美见歌诗。
　　从军莫厌千场醉，即是金銮宠命时。
　　◎卷.7【贺容府韦中丞大府贤兄新除黔南经略】陈陶
　　蓬瀛簪笏旧联行，紫极差池降宠章。列国山河分雁字，
　　一门金玉尽龙骧。耿家符节朝中美，袁氏芝兰阃外香。
　　烽戍悠悠限巴越，伫听歌咏两甘棠。
　　◎卷.8【和容南韦中丞题瑞亭白燕、白鼠、六眸龟、嘉莲】陈陶
　　伏波恩信动南夷，交趾喧传四瑞诗。燕鼠孕灵褒上德，
　　龟莲增耀答无私。回翔雪侣窥檐处，照映红巢出水时。
　　尽写流传在轩槛，嘉祥从此百年知。
　　◎卷.9【题豫章西山香城寺】陈陶
　　十地严宫礼竺皇，栴檀楼阁半天香。祇园树老梵声小，
　　雪岭花香灯影长。霄汉落泉供月界，蓬壶灵鸟侍云房。
　　何年七七金人降，金锡珠坛满上方。
　　◎卷.10【送江西周尚书赴滑台】陈陶
　　楚谣襦袴整三千，喉舌新恩下九天。天角雄都分节钺，
　　蛟龙旧国罢楼船。昆河已在兵钤内，棠树空留鹤岭前。
　　多病无因酬一顾，鄢陵千骑去翩翩。
　　◎卷.11【闽中送任畹端公还京】陈陶
　　燕台下榻玉为人，月桂曾输次第春。几日酬恩坐炎瘴，
　　九秋高驾拂星辰。汉庭凤进鹓行喜，隋国珠还水府贫。
　　多少嘉谟奏风俗，斗牛孤剑在平津。
　　◎卷.12【豫章江楼望西山有怀】陈陶
　　水护星坛列太虚，烟霓十八上仙居。时人未识辽东鹤，
　　吾祖曾传宝鼎书。终日章江催白鬓，何年丹灶见红蕖。
　　桃花谷口春深浅，欲访先生赤鲤鱼。
　　◎卷.13【经徐稚墓】陈陶
　　郏鄏妖兴炎汉衰，先生南国卧明夷。凤凰屡降玄纁礼，
　　琼石终藏烈火诗。禁掖衣冠加宋鹊，湖山耕钓没尧时。
　　千年垄树何人哭，寂寞苍苔内史碑。
　　◎卷.14【钟陵道中作】陈陶
　　原隰经霜蕙草黄，塞鸿消息怨流芳。秋山落照见麋鹿，
　　南国异花开雪霜。烟火近通槃瓠俗，水云深入武陵乡。
　　曾逢啮缺话东海，长忆萧家青玉床。
　　◎卷.15【旅泊涂江】陈陶
　　烟雨南江一叶微，松潭渔父夜相依。断沙雁起金精出，
　　孤岭猿愁木客归。楚国柑橙劳梦想，丹陵霞鹤间音徽。
　　无因得似沧溟叟，始忆离巢已倦飞。
　　◎卷.16【上建溪】陈陶
　　崆峒一派泻苍烟，长揖丹丘逐水仙。云树杳冥通上界，
　　峰峦回合下闽川。侵星愁过蛟龙国，采碧时逢婺女船。
　　已判猿催鬓先白，几重滩濑在秋天。
　　◎卷.17【冬日暮旅泊庐陵】陈陶
　　螺亭倚棹哭飘蓬，白浪欺船自向东。楚国蕙兰增怅望，
　　番禺筐篚旅虚空。江城雪落千家梦，汀渚冰生一夕风。
　　弃置侯鲭任羁束，不劳龟瓦问穷通。
　　◎卷.18【登宝历寺阁】陈陶
　　金碧高层世界空，凭蜺长啸八蛮风。横轩水壮蛟龙府，
　　倚栋星开牛斗宫。三楚故墟残景北，六朝荒苑断山东。
　　不堪怀古劳悲笑，安得鹏抟颢气中。
　　◎卷.19【寄兵部任畹郎中】陈陶
　　常思剑浦越清尘，豆蔻花红十二春。昆玉已成廊庙器，
　　涧松犹是薜萝身。虽同橘柚依南土，终愧魁罡近北辰。
　　好向昌时荐遗逸，莫教千古吊灵均。
　　◎卷.20【赠江南从事张侍郎】陈陶
　　平南门馆凤凰毛，二十华轩立最高。几处谈天致云雨，
　　早时文海得鲸鳌。姻联紫府萧窗贵，职称青钱绣服豪。
　　江徼无虞才不展，衔杯终日咏离骚。
　　◎卷.21【剑池】陈陶
　　秦帝南巡厌火精，苍黄埋剑故丰城。霸图缭戾金龙蛰，
　　坤道扶摇紫气生。星斗卧来闲窟穴，雌雄飞去变澄泓。
　　永怀惆怅中宵作，不见春雷发匣声。
　　◎卷.22【洛城见贺自真飞升（一作登仙）】陈陶
　　子晋鸾飞古洛川，金桃再熟贺郎仙。三清乐奏嵩丘下，
　　五色云屯御苑前。朱顶舞低迎绛节，青鬟歌对驻香輧。
　　谁能白昼相悲泣，太极光阴亿万年。
　　◎卷.23【谪仙吟赠赵道士】陈陶
　　汗漫东游黄鹤雏，缙云仙子住清都。三元麟凤推高座，
　　六甲风雷閟小壶。日月暗资灵寿药，山河拟作化生符。
　　若为失意居蓬岛，鳌足尘飞桑树枯。
　　◎卷.24【夜别温商梓州】陈陶
　　凤凰城里花时别，玄武江边月下逢。客舍莫辞先买酒，
　　相门曾忝旧登龙。迎风骚屑千家竹，隔水悠扬午夜钟。
　　明日又行西蜀去，不堪天际远山重。
　　◎卷.25【题赠高闲上人】陈陶
　　檐卜花间客，轩辕席上珍。笔江秋菡萏，僧国瑞麒麟。
　　内殿初招隐，曹溪得后尘。龙蛇惊粉署，花雨对金轮。
　　白马方依汉，朱星又入秦。剧谈凌凿齿，清论倒波旬。
　　拂石先天古，降龙旧国春。珠还合浦老，龙去玉州贫。
　　鸳鹭输黄绢，场坛绕白蘋。鼎湖闲入梦，金阁静通神。
　　海气成方丈，山泉落净巾。獮猴深爱月，鸥鸟不猜人。
　　拂岳萧萧竹，垂空澹澹津。汉珠难觅对，荆璞本来真。
　　伊傅多联壁，刘雷竞买邻。江边有国宝，时为劚星辰。
　　◎卷.26【哭王赞府】陈陶
　　白水流今古，青山送死生。驱驰三楚掾，倏忽一空名。
　　金玉埋皋壤，芝兰哭弟兄。龙头孤后进，鹏翅失前程。
　　愁变风云色，悲连鼓角声。落星辞圣代，寒梦闭佳城。
　　伊昔来江邑，从容副国英。德逾栖棘美，公亚饮冰清。
　　大厦亡孤直，群儒忆老成。白驹悲里巷，梁木恸簪缨。
　　陇遂添新草，珠还满旧籝。苍苍难可问，原上晚烟横。
　　◎卷.27【圣帝击壤歌四十声】陈陶
　　百六承尧绪，艰难土运昌。太虚横彗孛，中野斗豺狼。
　　帝曰更吾嗣，时哉忆圣唐。英星垂将校，神岳诞忠良。
　　炼石医元气，屠鳌正昊苍。扫原铺一德，驱祲立三光。
　　大道重苏息，真风再发扬。芟夷逾旧迹，神圣掩前王。
　　郊酒酣寥廓，鸿恩受渺茫。地图龟负出，天诰凤衔将。
　　杂贡来山峙，群夷入雁行。紫泥搜海岱，鸿笔富岩廊。
　　鹰象敷宸极，寰瀛作瑞坊。泥丸封八表，金镜照中央。
　　构殿基麟趾，开藩表凤翔。銮舆亲稼穑，朱幌务蚕桑。
　　戎羯输天马，灵仙侍玉房。宫仪水蒐甲，门卫绿沈枪。
　　陶铸超三古，车书混万方。时巡望虞舜，蒐狩法殷汤。
　　化合讴谣满，年丰鬼蜮藏。政源归牧马，公法付神羊。
　　宝鼎无灵应，金瓯肯破伤。封山昭茂绩，祠执答嘉祥。
　　在昔宫闱僭，仍罹羿浞殃。牝鸡何譈ca，猘犬漫劻勷。
　　苗祷三灵怒，桓偷九族亡。鲸鲵寻挂网，魑魅旋投荒。
　　松柏霜逾翠，芝兰露更香。圣谟流祚远，仙系发源长。
　　岛屿征徭薄，漪澜泛稻凉。凫鱼餍餐啖，荷薜足衣裳。
　　寤寐华胥国，嬉游太素乡。鹰鹯飞接翼，忠孝住连墙。
　　有叟能调鼎，无媒隐钓璜。乾坤资识量，江海入文章。
　　野鹤思蓬阙，山麋忆庙堂。泥沙空淬砺，星斗屡低昂。
　　历草何因见，衢尊岂暂忘。终随嘉橘赋，霄汉谒羲皇。
　　◎卷.28【续古二十九首】陈陶
　　大尧登宝位，麟凤焕宸居。海曲沾恩泽，还生比目鱼。
　　生值揖逊历，长歌东南春。钓鳌年三十，未见天子巡。
　　轩辕承化日，群凤戏池台。大朴衰丧后，仲尼生不来。
　　大道归孟门，萧兰日争长。想得巢居时，碧江应无浪。
　　矻矻蓬舍下，慕君麒麟阁。笑杀王子乔，寥天乘白鹤。
　　杳杳巫峡云，悠悠汉江水。愁杀几少年，春风相忆地。
　　吴洲采芳客，桂棹木兰船。日晚欲有寄，裴回春风前。
　　仙家风景晏，浮世年华速。邂逅汉武时，蟠桃海东熟。
　　南国珊瑚树，好裁天马鞭。鱼龙不解语，海曲空蝉娟。
　　周穆恣游幸，横天驱八龙。宁知泰山下，日日望登封。
　　秦国饶罗网，中原绝麟凤。万乘巡海回，鲍鱼空相送。
　　秦家无庙略，遮虏续长城。万姓陇头死，中原荆棘生。
　　秦作东海桥，中州鬼辛苦。纵得跨蓬莱，群仙亦飞去。
　　隋炀弃中国，龙舟巡海涯。春风广陵苑，不见秦宫花。
　　范子相句践，灭吴成大勋。虽然五湖去，终愧磻溪云。
　　麟凤识翔蛰，圣贤明卷舒。哀哉嵇叔夜，智不及鶢鶋。
　　战地三尺骨，将军一身贵。自古若吊冤，落花少于泪。
　　楚国千里旱，土龙日已多。九谷竟枯死，好云闲嵯峨。
　　汉家三殿色，恩泽若飘风。今日黄金屋，明朝长信宫。
　　南园杏花发，北渚梅花落。吴女妒西施，容华日消铄。
　　山鸡理毛羽，自言胜乌鸢。一朝逢鸑鷟，羞死南海边。
　　秦家卷衣贵，本是倡家子。金殿一承恩，貂蝉满乡里。
　　魏宫薛家女，秀色倾三殿。武帝鼎湖归，一身似秋扇。
　　婵娟越机里，织得双栖凤。慰此殊世花，金梭忽停弄。
　　学古三十载，犹依白云居。每览班超传，令人慵读书。
　　雄剑久濩落，夜吟秋风起。不是懒为龙，此非延平水。
　　朝为杨柳色，暮作芙蓉好。春风若有情，江山相逐老。
　　景龙临太极，五凤当庭舞。谁信壁间梭，升天作云雨。
　　曾梦诸侯笑，康囚议脱枷。千根池底藕，一朵火中花。
　　◎卷.29【永嘉赠别】陈陶
　　芳草温阳客，归心浙水西。临风青桂楫，几日白蘋溪。
　　◎卷.30【有所思（一作长相思）】陈陶
　　欲唱玄云曲，知音复谁是。采掇情未来，临池画春水。
　　◎卷.31【吴苑思】陈陶
　　今人地藏古人骨，古人花为今人发。
　　江南何处葬西施，谢豹空闻采香月。
　　◎卷.32【古意】陈陶
　　麻姑井边一株杏，花开不如古时红。
　　西邻蔡家十岁女，年年二月卖东风。
　　◎卷.33【朝元引四首】陈陶
　　帝烛荧煌下九天，蓬莱宫晓玉炉烟。
　　无央鸾凤随金母，来贺熏风一万年。
　　正殿云开露冕旒，下方珠翠压鳌头。
　　天鸡唱罢南山晓，春色光辉十二楼。
　　万宇灵祥拥帝居，东华元老荐屠苏。
　　龙池遥望非烟拜，五色曈曨在玉壶。
　　宝祚河宫一向清，龟鱼天篆益分明。
　　近臣谁献登封草，五岳齐呼万岁声。
　　◎卷.34【宿天竺寺】陈陶
　　一宵何期此灵境，五粒松香金地冷。
　　西僧示我高隐心，月在中峰葛洪井。
　　◎卷.35【赋得古莲塘】陈陶
　　阖闾宫娃能采莲，明珠作佩龙为船。
　　三千巧笑不复见，江头废苑花年年。
　　◎卷.36【双桂咏】陈陶
　　青冥结根易倾倒，沃洲山中双树好。
　　琉璃宫殿无斧声，石上萧萧伴僧老。
　　◎卷.37【夏日怀天台（一作夏日有怀）】陈陶
　　竹斋睡馀柘浆清，麟凤诱我劳此生。
　　勿忆天台掩书坐，涧云起尽红峥嵘。
　　◎卷.38【临风叹】陈陶
　　芙蓉楼中饮君酒，骊驹结言春杨柳。
　　豫章花落不见归，一望东风堪白首。
　　◎卷.39【春日行】陈陶
　　鶗鴂初鸣洲渚满，龙蛇洗鳞春水暖。
　　病多欲问山寺僧，湖上人传石桥断。
　　◎卷.40【春归去】陈陶
　　九十春光在何处，古人今人留不住。
　　年年白眼向黔娄，唯放蛴螬飞上树。
　　◎卷.41【蜀葵咏】陈陶
　　绿衣宛地红倡倡，熏风似舞诸女郎。
　　南邻荡子妇无赖，锦机春夜成文章。
　　◎卷.42【南昌道中】陈陶
　　古道夤缘蔓黄葛，桓伊冢西春水阔。
　　村翁莫倚横浦罾，一半鱼虾属鹈獭。
　　◎卷.43【子规思】陈陶
　　春山杜鹃来几日，夜啼南家复北家。
　　野人听此坐惆怅，恐畏踏落东园花。
　　◎卷.44【吴兴秋思二首】陈陶
　　不是苕溪厌看月，天涯有程云树凉。
　　何意汀洲剩风雨，白蘋今日似潇湘。
　　日夕鲲鱼梦南国，苕阳水高迷渡头。
　　故山秋风忆归去，白云又被王孙留。
　　◎卷.45【闽川梦归】陈陶
　　千里潺湲建溪路，梦魂一夕西归去。
　　龙舼欲上巴兽滩，越王金鸡报天曙。
　　◎卷.46【竹十一首】陈陶
　　不厌东溪绿玉君，天坛双凤有时闻。
　　一峰晓似朝仙处，青节森森倚绛云。
　　万枝朝露学潇湘，杳霭孤亭白石凉。
　　谁道乖龙不得雨，春雷入地马鞭狂。
　　啸入新篁一里行，万竿如瓮锁龙泓。
　　惊巢翡翠无寻处，闲倚云根刻姓名。
　　青岚帚亚思吾祖，绿润偏多忆蔡邕。
　　长听南园风雨夜，恐生鳞甲尽为龙。
　　迸玉闲抽上钓矶，翠苗番次脱霞衣。
　　山童泥乞青骢马，骑过春泉掣手飞。
　　须题内史琅玕坞，几醉山阳瑟瑟村。
　　剩养万茎将扫俗，莫教凡鸟闹云门。
　　一溪云母间灵花，似到封侯逸士家。
　　谁识雌雄九成律，子乔丹井在深涯。
　　燕燕雏时紫米香，野溪羞色过东墙。
　　诸儿莫拗成蹊笋，从结高笼养凤凰。
　　一节呼龙万里秋，数茎垂海六鳌愁。
　　更须瀑布峰前种，云里阑干过子猷。
　　丘壑谁堪话碧鲜，静寻春谱认婵娟。
　　会当小杀青瑶简，图写龟鱼把上天。
　　玄圃千春闭玉丛，湛阳一祖碧云空。
　　不须骚屑愁江岛，今日南枝在国风。
　　◎卷.47【钟陵秋夜】陈陶
　　洪崖岭上秋月明，野客枕底章江清。
　　蓬壶宫阙不可梦，一一入楼归雁声。
　　◎卷.48【江上逢故人】陈陶
　　十年蓬转金陵道，长哭青云身不早。
　　故乡逢尽白头人，清江颜色何曾老。
　　◎卷.49【水调词十首】陈陶
　　黠虏迢迢未肯和，五陵年少重横戈。
　　谁家不结空闺恨，玉箸阑干妾最多。
　　羽管慵调怨别离，西园新月伴愁眉。
　　容华不分随年去，独有妆楼明镜知。
　　忆饯良人玉塞行，梨花三见换啼莺。
　　边场岂得胜闺阁，莫逞雕弓过一生。
　　惆怅江南早雁飞，年年辛苦寄寒衣。
　　征人岂不思乡国，只是皇恩未放归。
　　水阁莲开燕引雏，朝朝攀折望金吾。
　　闻道碛西春不到，花时还忆故园无。
　　自从清野戍辽东，舞袖香销罗幌空。
　　几度长安发梅柳，节旄零落不成功。
　　长夜孤眠倦锦衾，秦楼霜月苦边心。
　　征衣一倍装绵厚，犹虑交河雪冻深。
　　瀚海长征古别离，华山归马是何时。
　　仍闻万乘尊犹屈，装束千娇嫁郅支。
　　沙塞依稀落日边，寒宵魂梦怯山川。
　　离居渐觉笙歌懒，君逐嫖姚已十年。
　　万里轮台音信稀，传闻移帐护金微。
　　会须麟阁留踪迹，不斩天骄莫议归。
　　◎卷.50【送谢山人归江夏】陈陶
　　黄鹤春风二千里，山人佳期碧江水。
　　携琴一醉杨柳堤，日暮龙沙白云起。
　　◎卷.51【闲居杂兴五首】陈陶
　　虞韶九奏音犹在，只是巴童自弃遗。
　　闲卧清秋忆师旷，好风摇动古松枝。
　　一顾成周力有馀，白云闲钓五溪鱼。
　　中原莫道无麟凤，自是皇家结网疏。
　　长爱真人王子乔，五松山月伴吹箫。
　　从他浮世悲生死，独驾苍鳞入九霄。
　　越里娃童锦作襦，艳歌声压郢中姝。
　　无人说向张京兆，一曲江南十斛珠。
　　云堆西望贼连营，分阃何当举义兵。
　　莫道羔裘无壮节，古来成事尽书生。
　　◎卷.52【泉州刺桐花咏兼呈赵使君】陈陶
　　仿佛三株植世间，风光满地赤城闲。
　　无因秉烛看奇树，长伴刘公醉玉山。
　　海曲春深满郡霞，越人多种刺桐花。
　　可怜虎竹西楼色，锦帐三千阿母家。
　　石氏金园无此艳，南都旧赋乏灵材。
　　只因赤帝宫中树，丹凤新衔出世来。
　　猗猗小艳夹通衢，晴日熏风笑越姝。
　　只是红芳移不得，刺桐屏障满中都。
　　不胜攀折怅年华，红树南看见海涯。
　　故国春风归去尽，何人堪寄一枝花。
　　赤帝常闻海上游，三千幢盖拥炎州。
　　今来树似离宫色，红翠斜欹十二楼。
　　◎卷.53【投赠福建桂常侍二首】陈陶
　　后来台席更何人，都护朝天拜近臣。
　　长笑当时汉卿士，等闲恩泽画麒麟。
　　匝地歌钟镇海隅，城池鞅掌旧名都。
　　不知珠履三千外，更许侯嬴寄食无。
　　◎卷.54【陇西行四首】陈陶
　　汉主东封报太平，无人金阙议边兵。
　　纵饶夺得林胡塞，碛地桑麻种不生。
　　誓扫匈奴不顾身，五千貂锦丧胡尘。
　　可怜无定河边骨，犹是春闺梦里人。
　　陇戍三看塞草青，楼烦新替护羌兵。
　　同来死者伤离别，一夜孤魂哭旧营。
　　黠虏生擒未有涯，黑山营阵识龙蛇。
　　自从贵主和亲后，一半胡风似汉家。
　　◎卷.55【答莲花妓】陈陶
　　近来诗思清于水，老去风情薄似云。
　　已向升天得门户，锦衾深愧卓文君。
　　◎卷.56【镜道中吹箫】陈陶
　　金栏白的善篸zC，双凤夜伴江南栖。
　　十洲人听玉楼晓，空向千山桃杏枝。
　　◎卷.57【赠野老】陈陶
　　何年种芝白云里，人传先生老莱子。
　　消磨世上名利心，澹若岩间一流水。
　　◎卷.58【酬元亨上人】陈陶
　　一衲净居云梦合，秋来诗思祝融高。
　　何因知我津涯阔，远寄东溟六巨鳌。
　　◎卷.59【题徐稚湖亭】陈陶
　　伏龙山横洲渚地，人如白蘋自生死。
　　洪崖成道二千年，唯有徐君播青史。
　　◎卷.60【鄱阳秋夕】陈陶
　　忆昔鄱阳旅游日，曾听南家争捣衣。
　　今夜重开旧砧杵，当时还见雁南飞。
　　◎卷.61【飞龙引】陈陶
　　长洲茂苑朝夕池，映日含风结细漪。坐当伏槛红莲披，
　　雕轩洞户青蘋吹。轻幌芳烟郁金馥，绮檐花簟桃李枝。
　　苕苕翡翠但相逐，桂树鸳鸯恒并宿。
　　◎卷.62【句】陈陶
　　蝉声将月短，草色与秋长。
　　比屋歌黄竹，何人撼白榆。（以上见张为《主客图》）
　　好看如镜夜，莫笑似弓时。（新月，见《吟窗杂录》）
　　江湖水清浅，不足掉鲸尾。
　　饮水狼子瘦，思日鹧鸪寒。
　　一鼎雄雌金液火，十年寒暑鹿麑裘。
　　寄语东流任斑鬓，向隅终守铁梭飞。（上见《北梦琐言》）
　　乾坤见了文章懒，龙虎成来印绶疏。
　　近来世上无徐庶，谁向桑麻识卧龙。（见《钓矶立谈》）


第七百四十七卷
　　◎卷.1【春日作】李中
　　和气来无象，物情还暗新。乾坤一夕雨，草木万方春。
　　染水烟光媚，催花鸟语频。高台旷望处，歌咏属诗人。
　　◎卷.2【寒江暮泊寄左偃】李中
　　维舟芦荻岸，离恨若为宽。烟火人家远，汀洲暮雨寒。
　　天涯孤梦去，篷底一灯残。不是凭骚雅，相思写亦难。
　　◎卷.3【喜春雨有寄】李中
　　青春终日雨，公子莫思晴。任阻西园会，且观南亩耕。
　　最怜滋垄麦，不恨湿林莺。父老应相贺，丰年兆已成。
　　◎卷.4【魏夫人坛】李中
　　仙坛遗迹在，苔合落花明。绛节何年返，白云终日生。
　　旋新芳草色，依旧偃松声。欲问希夷事，音尘隔上清。
　　◎卷.5【访洞神宫邵道者不遇】李中
　　闲来仙观问希夷，云满星坛水满池。
　　羽客不知何处去，洞前花落立多时。
　　◎卷.6【寄赠致仕沈彬郎中】李中
　　鹤氅换朝服，逍遥云水乡。有时乘一叶，载酒入三湘。
　　尘梦年来息，诗魔老亦狂。莼羹与鲈脍，秋兴最宜长。
　　◎卷.7【赠别】李中
　　行杯酌罢歌声歇，不觉前汀月又生。
　　自是离人魂易断，落花芳草本无情。
　　◎卷.8【送刘恭游庐山兼寄令上人】李中
　　松桂烟霞蔽梵宫，诗流闲去访支公。
　　石堂磬断相逢夜，五老月生溪影空。
　　◎卷.9【宿庐山白云峰重道者院】李中
　　绝顶松堂喜暂游，一宵玄论接浮丘。云开碧落星河近，
　　月出沧溟世界秋。尘里年光何急急，梦中强弱自悠悠。
　　他时书剑酬恩了，愿逐鸾车看十洲。
　　◎卷.10【海上从事秋日书怀】李中
　　悠悠旅宦役尘埃，旧业那堪信未回。千里梦随残月断，
　　一声蝉送早秋来。壶倾浊酒终难醉，匣锁青萍久不开。
　　唯有搜吟遣怀抱，凉风时复上高台。
　　◎卷.11【访蔡文庆处士留题】李中
　　幽人栖息处，一到涤尘心。藓色花阴阔，棋声竹径深。
　　篱根眠野鹿，池面戏江禽。多谢相留宿，开樽拂素琴。
　　◎卷.12【寄庐岳鉴上人】李中
　　岳寺栖瓶锡，常人亲亦难。病披青衲重，晚剃白髭寒。
　　烘壁茶烟暗，填沟木叶干。昔年皆礼谒，频到碧云端。
　　◎卷.13【书小斋壁】李中
　　其谁肯见寻，冷淡少知音。尘土侵闲榻，烟波隔故林。
　　竹风醒晚醉，窗月伴秋吟。道在唯求己，明时岂陆沈。
　　◎卷.14【怀王道者】李中
　　闲思王道者，逸格世难群。何处眠青嶂，从来爱白云。
　　酒沽应独醉，药熟许谁分。正作趋名计，如何得见君。
　　◎卷.15【桃花】李中
　　只应红杏是知音，灼灼偏宜间竹阴。几树半开金谷晓，
　　一溪齐绽武陵深。艳舒百叶时皆重，子熟千年事莫寻。
　　谁步宋墙明月下，好香和影上衣襟。
　　◎卷.16【思旧游有感】李中
　　长忆衔杯处，酕醄尚未阑。江南正烟雨，楼上恰春寒。
　　好树藏莺密，平芜彻野宽。如今无处觅，音信隔波澜。
　　◎卷.17【依韵和智谦上人送李相公赴昭武军】李中
　　暂别庙堂上，雄藩去豁情。秋风生雁渚，晚雾湿龙旌。
　　吟里过侯服，梦中归帝城。下车军庶乐，千里月华清。
　　◎卷.18【姑苏怀古】李中
　　阖闾兴霸日，繁盛复风流。歌舞一场梦，烟波千古愁。
　　樵人归野径，渔笛起扁舟。触目牵伤感，将行又驻留。
　　苏台踪迹在，旷望向江滨。往事谁堪问，连空草自春。
　　花疑西子脸，涛想伍胥神。吟尽情难尽，斜阳照路尘。
　　◎卷.19【赠史虚白】李中
　　致主嘉谋尚未伸，慨然深志与谁论。唤回古意琴开匣，
　　陶出真情酒满樽。明月过溪吟钓艇，落花堆席睡僧轩。
　　九重梦卜时终在，莫向深云独闭门。
　　◎卷.20【赠蒯亮处士】李中
　　著得新书义更幽，负琴何处不遨游。玄宫寄宿月华冷，
　　羽客伴吟松韵秋。满户烟霞思紫阁，一帆风雨忆沧洲。
　　吾君侧席求贤切，未可悬瓢枕碧流。
　　◎卷.21【春夕偶作】李中
　　早是春愁触目生，那堪春夕酒初醒。
　　贯珠声罢人归去，半落桃花月在庭。
　　◎卷.22【子规】李中
　　暮春滴血一声声，花落年年不忍听。
　　带月莫啼江畔树，酒醒游子在离亭。
　　◎卷.23【书王秀才壁】李中
　　茅舍何寥落，门庭长绿芜。贫来卖书剑，病起忆江湖。
　　对枕暮山碧，伴吟凉月孤。前贤多晚达，莫叹有霜须。
　　◎卷.24【春日途中作】李中
　　干禄趋名者，迢迢别故林。春风短亭路，芳草异乡心。
　　雨过江山出，莺啼村落深。未知将雅道，何处谢知音。
　　◎卷.25【依韵和蠡泽王去微秀才见寄】李中
　　咫尺风骚客，难谐面继酬。相思对烟雨，一雁下汀洲。
　　花影谁家坞，笛声何处楼。支筇朗吟罢，搔首独迟留。
　　◎卷.26【送孙孔二秀才游庐山】李中
　　庐山多胜景，偏称二君游。松径苍苔合，花阴碧涧流。
　　倾壶同坐石，搜句共登楼。莫学天台客，逢山即驻留。
　　◎卷.27【春日野望怀故人】李中
　　野外登临望，苍苍烟景昏。暖风医病草，甘雨洗荒村。
　　云散天边野，潮回岛上痕。故人不可见，倚杖役吟魂。
　　◎卷.28【游玄真观】李中
　　闲吟游古观，静虑相神仙。上景非难度，阴功不易全。
　　醮坛松作盖，丹井藓成钱。浩浩红尘里，谁来叩自然。
　　◎卷.29【剑客】李中
　　恩酬期必报，岂是辄轻生。神剑冲霄去，谁为平不平。
　　◎卷.30【鹤】李中
　　警露精神异，冲天羽翼新。千年一归日，谁识令威身。
　　◎卷.31【送致仕沈彬郎中游茅山】李中
　　挂却朝冠披鹤氅，羽人相伴恣遨游。忽因风月思茅岭，
　　便挈琴樽上叶舟。野寺宿时魂梦冷，海门吟处水云秋。
　　华阳洞府年光永，莫向仙乡拟驻留。
　　◎卷.32【题庐山东寺远大师影堂】李中
　　远公遗迹在东林，往事名存动苦吟。杉桧已依灵塔老，
　　烟霞空锁影堂深。入帘轻吹催香印，落石幽泉杂磬音。
　　十八贤人消息断，莲池千载月沈沈。
　　◎卷.33【庭苇】李中
　　品格清于竹，诗家景最幽。从栽向池沼，长似在汀洲。
　　玩好招溪叟，栖堪待野鸥。影疏当夕照，花乱正深秋。
　　韵细堪清耳，根牢好系舟。故溪高岸上，冷淡有谁游。
　　◎卷.34【寄左偃】李中
　　每病风骚路，荒凉人莫游。惟君还似我，成癖未能休。
　　舍寐缘孤月，忘形为九秋。垂名如不朽，那恨雪生头。
　　◎卷.35【宿山店书怀寄东林令图上人】李中
　　一宿山前店，旅情安可穷。猿声乡梦后，月影竹窗中。
　　南楚征途阔，东吴旧业空。虎溪莲社客，应笑此飘蓬。
　　◎卷.36【途中闻子规】李中
　　春残杜宇愁，越客思悠悠。雨歇孤村里，花飞远水头。
　　微风声渐咽，高树血应流。因此频回首，家山隔几州。
　　◎卷.37【春日书怀】李中
　　千峰雪尽鸟声春，日永孤吟野水滨。
　　霄汉路岐升未得，花时空拂满衣尘。
　　◎卷.38【所思代人】李中
　　巫峡云深湘水遥，更无消息梦空劳。
　　梦回深夜不成寐，起立闲庭花月高。
　　◎卷.39【春晚过明氏闲居】李中
　　寥寥陋巷独扃门，自乐清虚不厌贫。数局棋中消永日，
　　一樽酒里送残春。雨催绿藓铺三径，风送飞花入四邻。
　　羡尔朗吟无外事，沧洲何必去垂纶。
　　◎卷.40【赠重安寂道者】李中
　　寒松肌骨鹤心情，混俗陶陶隐姓名。白发只闻悲短景，
　　红尘谁解信长生。壶中日月存心近，岛外烟霞入梦清。
　　每许相亲应计分，琴馀常见话蓬瀛。
　　◎卷.41【江边吟】李中
　　风暖汀洲吟兴生，远山如画雨新晴。残阳影里水东注，
　　芳草烟中人独行。闪闪酒帘招醉客，深深绿树隐啼莺。
　　盘桓渔舍忘归去，云静高空月又明。
　　◎卷.42【献张义方常侍】李中
　　雄飞看是逼岩廊，逸思常闻不暂忘。公署静眠思水石，
　　古屏闲展看潇湘。老来酒病虽然减，秋杪诗魔更是狂。
　　乘兴有时招羽客，横琴移月启茅堂。
　　◎卷.43【赠永真杜翱少府】李中
　　蓝袍竹简佐琴堂，县僻人稀觉日长。爱静不嫌官况冷，
　　苦吟从听鬓毛苍。闲寻野寺听秋水，寄睡僧窗到夕阳。
　　骞翥会应霄汉去，渔竿休更恋沧浪。
　　◎卷.44【献中书韩舍人】李中
　　丹墀朝退后，静院即冥搜。尽日卷帘坐，前峰当槛秋。
　　烹茶留野客，展画看沧洲。见说东林夜，寻常秉烛游。
　　◎卷.45【献徐舍人】李中
　　清名喧四海，何止并南金。奥学群英伏，多才万乘钦。
　　秩参金殿峻，步历紫微深。顾问承中旨，丝纶演帝心。
　　褒雄饶义路，贾马避词林。下直无他事，开门对远岑。
　　轩窗来晚吹，池沼歇秋霖。藓点生棋石，茶烟过竹阴。
　　希夷元已达，躁竞岂能侵。羽客闲陪饮，诗人伴静吟。
　　自惭为滞物，多幸辱虚襟。此日重遭遇，心期出陆沈。
　　◎卷.46【新秋有感】李中
　　门巷凉秋至，高梧一叶惊。渐添衾簟爽，顿觉梦魂清。
　　暗促莲开艳，乍催蝉发声。雨降炎气减，竹引冷烟生。
　　戍客添归思，行人怯远程。未逢征雁下，渐听夜砧鸣。
　　张翰思鲈兴，班姬咏扇情。音尘两难问，蛩砌月空明。
　　◎卷.47【秋雨】李中
　　竟日散如丝，吟看半掩扉。秋声在梧叶，润气逼书帏。
　　曲涧泉承去，危檐燕带归。寒蛩悲旅壁，乱藓滑渔矶。
　　爽欲除幽簟，凉须换熟衣。疏篷谁梦断，荒径独游稀。
　　偏称江湖景，不妨鸥鹭飞。最怜为瑞处，南亩稻苗肥。
　　◎卷.48【寄庐山白大师】李中
　　长忆寻师处，东林寓泊时。一秋同看月，无夜不论诗。
　　泉美茶香异，堂深磬韵迟。鹿驯眠藓径，猿苦叫霜枝。
　　别后音尘隔，年来鬓发衰。趋名方汲汲，未果再游期。
　　◎卷.49【访龙光智谦上人】李中
　　忽起寻师兴，穿云不觉劳。相留看山雪，尽日论风骚。
　　竹影摇禅榻，茶烟上毳袍。梦魂曾去否，旧国阻波涛。
　　◎卷.50【送仙客】李中
　　危言危行是男儿，倚伏相牵岂足悲。
　　莫向汀洲时独立，悠悠斜日照江蓠。
　　◎卷.51【祀风师迎神曲】李中
　　太皞御气，勾芒肇功。苍龙青旗，爰候祥风。
　　律以和应，□以感通。鼎俎修蚃，时惟礼崇。
　　◎卷.52【柳二首】李中
　　春来无树不青青，似共东风别有情。
　　闲忆旧居湓水畔，数枝烟雨属啼莺。
　　最爱青青水国中，莫愁门外间花红。
　　纤纤无力胜春色，撼起啼莺恨晚风。
　　◎卷.53【送庐阜僧归山阳】李中
　　山阳旧社终经梦，容易言归不可留。瓶贮瀑泉离五老，
　　锡摇江雨上孤舟。鱼行细浪分沙觜，雁逆高风下苇洲。
　　遥想枚皋宅边寺，不知凉月共谁游。
　　◎卷.54【投所知】李中
　　孤琴尘翳剑慵磨，自顾泥蟠欲奈何。千里交亲消息断，
　　一庭风雨梦魂多。题桥未展相如志，叩角谁怜甯戚歌。
　　唯赖明公怜道在，敢携蓑笠钓烟波。
　　◎卷.55【寄左偃】李中
　　萧条陋巷绿苔侵，何事君心似我心。贫户懒开元爱静，
　　病身才起便思吟。闲留好鸟庭柯密，暗养鸣蛩砌草深。
　　况是清朝重文物，无愁当路少知音。
　　◎卷.56【游北山洞神宫】李中
　　闷见尘中光景促，仙乡来礼紫阳君。人居淡寂应难老，
　　道在虚无不可闻。松桧稳栖三岛鹤，楼台闲锁九霄云。
　　羡师向此朝星斗，一炷清香午夜焚。
　　◎卷.57【思简寂观旧游寄重道者】李中
　　闲忆当年游物外，羽人曾许驻仙乡。溪头烘药烟霞暖，
　　花下围棋日月长。偷摘蟠桃思曼倩，化成蝴蝶学蒙庄。
　　俗缘未断归浮世，空望林泉意欲狂。
　　◎卷.58【云】李中
　　悠悠离洞壑，冉冉上天津。捧日终为异，从龙自有因。
　　高行四海雨，暖拂万山春。静与霞相近，闲将鹤最亲。
　　帝乡归莫问，楚殿梦曾频。白向封中起，碧从诗里新。
　　冷容横钓浦，轻缕绊蟾轮。不滞浓还淡，无心卷复伸。
　　非烟聊拟议，干吕在逡巡。会作五般色，为祥覆紫宸。
　　◎卷.59【徐司徒池亭】李中
　　亭榭跨池塘，泓澄入座凉。扶疏皆竹柏，冷淡似潇湘。
　　萍嫩铺波面，苔深锁岸傍。朝回游不厌，僧到赏难忘。
　　最称收残雨，偏宜带夕阳。吟堪期谢脁，醉好命嵇康。
　　奢侈心难及，清虚趣最长。月明垂钓兴，何必忆沧浪。
　　◎卷.60【赋得江边草】李中
　　岸春芳草合，几处思缠绵。向暮江蓠雨，初晴杜若烟。
　　静宜幽鹭立，远称碧波连。送别王孙处，萋萋南浦边。
　　◎卷.61【江行夜泊】李中
　　扁舟倦行役，寂寂宿江干。半夜风雷过，一天星斗寒。
　　潮平沙觜没，霜苦雁声残。渔父何疏逸，扣舷歌未阑。
　　◎卷.62【访山叟留题】李中
　　策杖寻幽客，相携入竹扃。野云生晚砌，病鹤立秋庭。
　　茶美睡心爽，琴清尘虑醒。轮蹄应少到，门巷草青青。
　　◎卷.63【江行晚泊寄湓城知友】李中
　　孤舟相忆久，何处倍关情。野渡帆初落，秋风蝉一声。
　　江浮残照阔，云散乱山横。渐去湓城远，那堪新月生。
　　◎卷.64【秋夕书怀】李中
　　功名未立诚非晚，骨肉分飞又入秋。
　　枕上不堪残梦断，壁蛩窗月夜悠悠。
　　◎卷.65【感兴】李中
　　渔休渭水兴周日，龙起南阳相蜀时。
　　不遇文王与先主，经天才业拟何为。
　　◎卷.66【舟中望九华山】李中
　　排空苍翠异，辍棹看崔嵬。一面雨初歇，九峰云正开。
　　当时思水石，便欲上楼台。隐去心难遂，吟馀首懒回。
　　僧休传紫阁，屏歇写天台。中有忘机者，逍遥不可陪。
　　◎卷.67【渔父】李中
　　烟冷暮江滨，高歌散诞身。移舟过蓼岸，待月正丝纶。
　　亦与樵翁约，同游酒市春。白头云水上，不识独醒人。
　　◎卷.68【赠上都紫极宫刘日新先生】李中
　　道德吾君重，含贞本去华。因知炼神骨，何必在烟霞。
　　棋散庭花落，诗成海月斜。瀛洲旧仙侣，应许寄丹砂。
　　◎卷.69【勉同志】李中
　　读书与磨剑，旦夕但忘疲。傥若功名立，那愁变化迟。
　　尘从侵砚席，苔任满庭墀。明代搜扬切，升沈莫问龟。
　　◎卷.70【寄刘钧秀才】李中
　　掩户当春昼，知君志在诗。闲花半落处，幽客未来时。
　　野鸟穿莎径，江云过竹篱。会须明月夜，与子水边期。
　　◎卷.71【离亭前思有寄】李中
　　酒醒江亭客，缠绵恨别离。笙歌筵散后，风月夜长时。
　　耿耿看灯暗，悠悠结梦迟。若无骚雅分，何计达相思。
　　◎卷.72【赠上都先业大师】李中
　　懒向人前著紫衣，虚堂闲倚一条藜。虽承雨露居龙阙，
　　终忆烟霞梦虎溪。睡起晓窗风淅淅，病来深院草萋萋。
　　有时乘兴寻师去，煮茗同吟到日西。
　　◎卷.73【思九江旧居三首】李中
　　结茅曾在碧江隈，多病贫身养拙来。雨歇汀洲垂钓去，
　　月当门巷访僧回。静临窗下开琴匣，闷向床头泼酒醅。
　　游宦等闲千里隔，空馀魂梦到渔台。
　　门前烟水似潇湘，放旷优游兴味长。虚阁静眠听远浪，
　　扁舟闲上泛残阳。鹤翘碧藓庭除冷，竹引清风枕簟凉。
　　犬吠疏篱明月上，邻翁携酒到茅堂。
　　无机终日狎沙鸥，得意高吟景且幽。槛底江流偏称月，
　　檐前山朵最宜秋。遥村处处吹横笛，曲岸家家系小舟。
　　别后再游心未遂，设屏惟画白蘋洲。
　　◎卷.74【赠东林白大师】李中
　　虎溪久驻灵踪，禅外诗魔尚浓。卷宿吟销永日，
　　移床坐对千峰。苍苔冷锁幽径，微风闲坐古松。
　　自说年来老病，出门渐觉疏慵。
　　◎卷.75【春晓】李中
　　残烛犹存月尚明，几家帏幌梦魂惊。
　　星河渐没行人动，历历林梢百舌声。
　　◎卷.76【听郑羽人弹琴】李中
　　仙乡景已清，仙子启琴声。秋月空山寂，淳风一夜生。
　　莎间虫罢响，松顶鹤初惊。因感浮华世，谁怜太古情。
　　◎卷.77【秋夕书事寄友人】李中
　　信断关河远，相思秋夜深。砌蛩声咽咽，檐月影沈沈。
　　未遂青云志，那堪素发侵。吟馀成不寐，彻曙四邻砧。
　　◎卷.78【秋日途中】李中
　　竹林已萧索，客思正如雠。旧业吴江外，新蝉楚驿头。
　　遥天疏雨过，列岫乱云收。今夕谁家宿，孤吟月色秋。
　　◎卷.79【秋夜吟寄左偃】李中
　　与君诗兴素来狂，况入清秋夜景长。溪阁共谁看好月，
　　莎阶应独听寒螀。卷中新句诚堪喜，身外浮名不足忙。
　　会约垂名继前哲，任他玄发尽如霜。
　　◎卷.80【竹】李中
　　森森移得自山庄，植向空庭野兴长。便有好风来枕簟，
　　更无闲梦到潇湘。荫来砌藓经疏雨，引下溪禽带夕阳。
　　闲约羽人同赏处，安排棋局就清凉。
　　◎卷.81【怀庐岳旧游寄刘钧因感鉴上人】李中
　　昔年庐岳闲游日，乘兴因寻物外僧。寄宿爱听松叶雨，
　　论诗惟对竹窗灯。各拘片禄寻分别，高谢浮名竟未能。
　　一念支公安可见，影堂何处暮云凝。
　　◎卷.82【依韵酬智谦上人见寄】李中
　　性拙才非逸，同心友亦稀。风昏秋病眼，霜湿夜吟衣。
　　莺谷期犹负，兰陔养不违。吾师惠佳句，胜得楚金归。
　　◎卷.83【落花】李中
　　年年三月暮，无计惜残红。酷恨西园雨，生憎南陌风。
　　片随流水远，色逐断霞空。怅望丛林下，悠悠饮兴穷。
　　◎卷.84【题柳】李中
　　折向离亭畔，春光满手生。群花岂无艳，柔质自多情。
　　夹岸笼溪月，兼风撼野莺。隋堤三月暮，飞絮想纵横。
　　◎卷.85【赠谦明上人】李中
　　虽寄上都眠竹寺，逸情终忆白云端。闲登钟阜林泉晚，
　　梦去沃洲风雨寒。新试茶经煎有兴，旧婴诗病舍终难。
　　常闻秋夕多无寐，月在高台独凭栏。
　　◎卷.86【书蔡隐士壁】李中
　　病后霜髭出，衡门寂寞中。蠹侵书帙损，尘覆酒樽空。
　　池暗菰蒲雨，径香兰蕙风。幽闲已得趣，不见卜穷通。
　　◎卷.87【赠钟尊师游茅山】李中
　　筇杖担琴背俗尘，路寻茅岭有谁群。仙翁物外应相遇，
　　灵药壶中必许分。香入肌肤花洞酒，冷侵魂梦石床云。
　　伊予亦有朝修志，异日遨游愿见君。
　　◎卷.88【访徐长史留题水阁】李中
　　君家池阁静，一到且淹留。坐听蒹葭雨，如看岛屿秋。
　　杯盘深有兴，吟笑迥忘忧。更爱幽奇处，双双下野鸥。
　　◎卷.89【夕阳】李中
　　影未沈山水面红，遥天雨过促征鸿。
　　魂销举子不回首，闲照槐花驿路中。
　　◎卷.90【鸂鶒】李中
　　流品是鸳鸯，翻飞云水乡。风高离极浦，烟暝下方塘。
　　比鹭行藏别，穿荷羽翼香。双双浴轻浪，谁见在潇湘。
　　◎卷.91【所思】李中
　　离思春来切，谁能慰寂寥。花飞寒食过，云重楚山遥。
　　耿耿梦徒往，悠悠鬓易凋。那堪对明月，独立水边桥。


第七百四十八卷
　　◎卷.1【春闺辞二首】李中
　　卷帘迟日暖，睡起思沈沈。辽海音尘远，春风旅馆深。
　　疏篁留鸟语，曲砌转花阴。寄语长征客，流年不易禁。
　　不得辽阳信，春心何以安。鸟啼窗树晓，梦断碧烟残。
　　绿鉴开还懒，红颜驻且难。相思谁可诉，时取旧书看。
　　◎卷.2【腊中作】李中
　　冬至虽云远，浑疑朔漠中。劲风吹大野，密雪翳高空。
　　泉冻如顽石，人藏类蛰虫。豪家应不觉，兽炭满炉红。
　　◎卷.3【海城秋日书怀寄朐山孙明府】李中
　　槐柳蝉声起渡头，海城孤客思悠悠。青云展志知何日，
　　皓月牵吟又入秋。鉴里渐生潘岳鬓，风前犹著卜商裘。
　　鸣琴良宰挥毫士，应笑蹉跎身未酬。
　　◎卷.4【题柴司徒亭假山】李中
　　叠石峨峨象翠微，远山魂梦便应稀。从教藓长添峰色，
　　好引泉来作瀑飞。萤影夜攒疑烧起，茶烟朝出认云归。
　　知君创得兹幽致，公退吟看到落晖。
　　◎卷.5【都下寒食夜作】李中
　　香尘未歇暝烟收，城满笙歌事胜游。
　　自是离人睡长早，千家帘卷月当楼。
　　◎卷.6【客中春思】李中
　　又听黄鸟绵蛮，目断家乡未还。
　　春水引将客梦，悠悠绕遍关山。
　　◎卷.7【所思】李中
　　门掩残花寂寂，帘垂斜月悠悠。
　　纵有一庭萱草，何曾与我忘忧。
　　◎卷.8【江馆秋思因成自勉】李中
　　江边候馆幽，汀鸟暝烟收。客思虽悲月，诗魔又爱秋。
　　声名都是幻，穷达未能忧。散逸怜渔父，波中漾小舟。
　　◎卷.9【赠朐山杨宰】李中
　　讼闲征赋毕，吏散卷帘时。听雨入秋竹，留僧覆旧棋。
　　得诗书落叶，煮茗汲寒池。化俗功成后，烟霄会有期。
　　◎卷.10【庐山】李中
　　控压浔阳景，崔嵬古及今。势雄超地表，翠盛接天心。
　　湓浦春烟列，星湾晚景沈。图经宜细览，题咏卒难任。
　　靖节门遥对，庾公楼俯临。参差含积雪，隐映见归禽。
　　峭拔推双剑，清虚数二林。白莲池宛在，翠辇事难寻。
　　天近星河冷，龙归洞穴深。谷春攒锦绣，石润叠琼琳。
　　玄鹤传仙拜，青猿伴客吟。泉通九江远，云出几州阴。
　　冬有灵汤溢，夏无炎暑侵。他年如遂隐，五老是知音。
　　◎卷.11【送孙霁书记赴寿阳辟命】李中
　　辟命羡君赴，其如怆别情。酒阑汀树晚，帆展野风生。
　　淮静寒烟敛，村遥夜火明。醉沈朐岭梦，吟达寿春城。
　　旧友摇鞭接，元戎扫榻迎。雪晴莲幕启，云散桂山横。
　　王粲从军画，陈琳草檄名。知君提健笔，重振此嘉声。
　　◎卷.12【听蝉寄朐山孙明府】李中
　　忽听新蝉发，客情其奈何。西风起槐柳，故国阻烟波。
　　垄笛悲犹少，巴猿恨未多。不知陶靖节，还动此心么。
　　◎卷.13【秋江夜泊寄刘钧正字】李中
　　闲忆诗人思倍劳，维舟清夜泥风骚。鱼龙不动澄江远，
　　云雾皆收皎月高。潮满钓舟迷浦屿，霜繁野树叫猿猱。
　　此时吟苦君知否，双鬓从他有二毛。
　　◎卷.14【赠朐山孙明府】李中
　　县庭无事似山斋，满砌青青旋长苔。闲抚素琴曹吏散，
　　自烹新茗海僧来。买将病鹤劳心养，移得闲花用意栽。
　　几度访君留我醉，瓮香皆值酒新开。
　　◎卷.15【赠海上书记张济员外】李中
　　鹏霄休叹志难伸，贫病虽萦道且存。阮瑀不能专笔砚，
　　嵇康唯要乐琴尊。春风满院空欹枕，芳草侵阶独闭门。
　　剑有尘埃书有蠹，昔年心事共谁论。
　　◎卷.16【对竹】李中
　　懒穿幽径冲鸣鸟，忍踏清阴损翠苔。
　　不似闭门欹枕听，秋声如雨入轩来。
　　◎卷.17【送朐山孙明府赴寿阳幕府辟命】李中
　　堪羡元戎虚右席，便承纶綍起金台。菊丛憔悴陶潜去，
　　莲幕光辉阮瑀来。好向尊罍陈妙画，定应书檄播雄才。
　　预愁别后相思处，月入闲窗远梦回。
　　◎卷.18【经废宅】李中
　　一梦奢华去不还，断墙花发岂堪看。
　　玉纤素绠知何处，金井梧枯碧甃寒。
　　◎卷.19【溪边吟】李中
　　鸂鶒双飞下碧流，蓼花蘋穗正含秋。
　　茜裙二八采莲去，笑冲微雨上兰舟。
　　◎卷.20【得故人消息】李中
　　多难分离久，相思每泪垂。梦归残月晓，信到落花时。
　　未必乖良会，何当有后期。那堪楼上望，烟水接天涯。
　　◎卷.21【芳草】李中
　　二月正绵绵，离情被尔牵。四郊初过雨，万里正铺烟。
　　眷恋残花惹，留连醉客眠。飘香是杜若，最忆楚江边。
　　◎卷.22【江南春】李中
　　千家事胜游，景物可忘忧。水国楼台晚，春郊烟雨收。
　　鹧鸪啼竹树，杜若媚汀洲。永巷歌声远，王孙会莫愁。
　　◎卷.23【悼亡】李中
　　巷深芳草细，门静绿杨低。室迩人何处，花残月又西。
　　武陵期已负，巫峡梦终迷。独立销魂久，双双好鸟啼。
　　◎卷.24【春晏寄从弟德润】李中
　　相思禁烟近，楼上动吟魂。水国春寒在，人家暮雨昏。
　　朱桥通竹树，香径匝兰荪。安得吾宗会，高歌醉一尊。
　　◎卷.25【赠致仕沈彬郎中】李中
　　自言婚嫁毕，尘事不关心。老去诗魔在，春来酒病深。
　　山翁期采药，海月伴鸣琴。多谢维舟处，相留接静吟。
　　◎卷.26【忆溪居】李中
　　竹轩临水静无尘，别后凫鹥入梦频。
　　杜若菰蒲烟雨歇，一溪春色属何人。
　　◎卷.27【登下蔡县楼】李中
　　长涯烟水又含秋，吏散时时独上楼。
　　信断兰台乡国远，依稀王粲在荆州。
　　◎卷.28【下蔡春偶作】李中
　　旅馆飘飘类断蓬，悠悠心绪有谁同。一宵风雨花飞后，
　　万里乡关梦自通。多难不堪容鬓改，沃愁惟怕酒杯空。
　　采兰扇枕何时遂，洗虑焚香叩上穹。
　　◎卷.29【再游洞神宫怀邵羽人有感】李中
　　重向烟萝省旧游，因寻遗迹想浮丘。峰头鹤去三清远，
　　坛畔月明千古秋。泉落小池清复咽，云从高峤起还收。
　　自惭未得冲虚术，白发无情渐满头。
　　◎卷.30【秋雨二首】李中
　　飘洒当穷巷，苔深落叶铺。送寒来客馆，滴梦在庭梧。
　　逼砌蛩声断，侵窗竹影孤。遥思渔叟兴，蓑笠在江湖。
　　竟日声萧飒，兼风不暂阑。竹窗秋睡美，荻浦夜渔寒。
　　地僻苔生易，林疏鸟宿难。谁知苦吟者，坐听一灯残。
　　◎卷.31【经古观有感】李中
　　古观寥寥枕碧溪，偶思前事立残晖。漆园化蝶名空在，
　　柱史犹龙去不归。丹井泉枯苔锁合，醮坛松折鹤来稀。
　　回头因叹浮生事，梦里光阴疾若飞。
　　◎卷.32【吉水春暮访蔡文庆处士留题】李中
　　无事无忧鬓任苍，浊醪闲酌送韶光。溟濛雨过池塘暖，
　　狼藉花飞砚席香。好古未尝疏典册，悬图时要看潇湘。
　　恋君清话难留处，归路迢迢又夕阳。
　　◎卷.33【烈祖孝高挽歌二首】李中
　　谁解叩乾关，音容去不还。位方尊北极，寿忽殒南山。
　　凤辇应难问，龙髯不可攀。千秋遗恨处，云物锁桥山。
　　仙驭归何处，苍苍问且难。华夷喧道德，陵垄葬衣冠。
　　御水穿城咽，宫花泣露寒。九疑消息断，空望白云端。
　　◎卷.34【赠海上观音院文依上人】李中
　　烟霞海边寺，高卧出门慵。白日少来客，清风生古松。
　　虚窗从燕入，坏屐任苔封。几度陪师话，相留到暮钟。
　　◎卷.35【秋夕病中作】李中
　　卧病当秋夕，悠悠枕上情。不堪抛月色，无计避虫声。
　　煎药惟忧涩，停灯又怕明。晓临清鉴里，应有白髭生。
　　◎卷.36【寄黄鹗秀才】李中
　　长忆狂游日，惜春心恰同。预愁花片落，不遣酒壶空。
　　草软眠难舍，莺娇听莫穷。如今千里隔，搔首对秋风。
　　◎卷.37【春日书怀寄朐山孙明府】李中
　　一作边城客，闲门两度春。莺花深院雨，书剑满床尘。
　　紫阁期终负，青云道未伸。犹怜陶靖节，诗酒每相亲。
　　◎卷.38【柴司徒宅牡丹】李中
　　暮春栏槛有佳期，公子开颜乍拆时。翠幄密笼莺未识，
　　好香难掩蝶先知。愿陪妓女争调乐，欲赏宾朋预课诗。
　　只恐却随云雨去，隔年还是动相思。
　　◎卷.39【赠王道者】李中
　　混俗从教鬓似银，世人无分得相亲。槎流海上波涛阔，
　　酒满壶中天地春。功就不看丹灶火，性闲时拂玉琴尘。
　　仙家变化谁能测，只恐洪崖是此身。
　　◎卷.40【春闺辞二首】李中
　　尘昏菱鉴懒修容，双脸桃花落尽红。
　　玉塞梦归残烛在，晓莺窗外啭梧桐。
　　边无音信暗消魂，茜袖香裙积泪痕。
　　海燕归来门半掩，悠悠花落又黄昏。
　　◎卷.41【暮春怀故人】李中
　　池馆寂寥三月尽，落花重叠盖莓苔。惜春眷恋不忍扫，
　　感物心情无计开。梦断美人沈信息，目穿长路倚楼台。
　　琅玕绣段安可得，流水浮云共不回。
　　◎卷.42【秋日登润州城楼】李中
　　虚楼一望极封疆，积雨晴来野景长。水接海门铺远色，
　　稻连京口发秋香。鸣蝉历历空相续，归鸟翩翩自著行。
　　吟罢倚栏深有思，清风留我到斜阳。
　　◎卷.43【晚春客次偶吟】李中
　　暂驻征轮野店间，悠悠时节又春残。落花风急宿酲解，
　　芳草雨昏春梦寒。惭逐利名头易白，欲眠云水志犹难。
　　却怜村寺僧相引，闲上虚楼共倚栏。
　　◎卷.44【对雨寄朐山林番明府】李中
　　竟日如丝不暂停，莎阶闲听滴秋声。斜飘虚阁琴书润，
　　冷逼幽窗梦寐清。开户只添搜句味，看山还阻上楼情。
　　遥知公退琴堂静，坐对萧骚饮兴生。
　　◎卷.45【落花】李中
　　残红引动诗魔，怀古牵情奈何。半落铜台月晓，
　　乱飘金谷风多。悠悠旋逐流水，片片轻粘短莎。
　　谁见长门深锁，黄昏细雨相和。
　　◎卷.46【燕】李中
　　豪家五色泥香，衔得营巢太忙。
　　喧觉佳人昼梦，双双犹在雕梁。
　　◎卷.47【莺】李中
　　羽毛特异诸禽，出谷堪听好音。
　　薄暮欲栖何处，雨昏杨柳深深。
　　◎卷.48【宿山中寺】李中
　　寄宿深山寺，惟逢老病僧。风吹几世树，云暗暮秋灯。
　　瞑目忘尘虑，谈空入上乘。明晨返名路，何计恋南能。
　　◎卷.49【海上载笔依韵酬左偃见寄】李中
　　都城分别后，海峤梦魂迷。吟兴疏烟月，边情起鼓鼙。
　　戍旗风飐小，营柳雾笼低。草檄无馀刃，难将阮瑀齐。
　　◎卷.50【春晚招鲁从事】李中
　　衮衮利名役，常嗟聚会稀。有心游好景，无术驻残晖。
　　南陌草争茂，西园花乱飞。期君举杯酒，不醉莫言归。
　　◎卷.51【和易秀才春日见寄】李中
　　每恨多流落，吾徒不易亲。相逢千里客，共醉百花春。
　　小槛山当面，闲阶柳拂尘。何时卜西上，明月桂枝新。
　　◎卷.52【送黄秀才】李中
　　雨馀飞絮乱，相别思难任。酒罢河桥晚，帆开烟水深。
　　蟾宫须展志，渔艇莫牵心。岐路从兹远，双鱼信勿沈。
　　◎卷.53【庭竹】李中
　　偶自山僧院，移归傍砌栽。好风终日起，幽鸟有时来。
　　筛月牵诗兴，笼烟伴酒杯。南窗睡轻起，萧飒雨声回。
　　◎卷.54【送戴秀才】李中
　　已是殊乡客，送君重惨然。河桥乍分首，槐柳正鸣蝉。
　　短棹离幽浦，孤帆触远烟。清朝重文物，变化莫迁延。
　　◎卷.55【病中作】李中
　　闲斋病初起，心绪复悠悠。开箧群书蠹，听蝉满树秋。
　　诗魔还渐动，药债未能酬。为忆前山色，扶持上小楼。
　　◎卷.56【离家】李中
　　送别人归春日斜，独鞭羸马指天涯。
　　月生江上乡心动，投宿匆忙近酒家。
　　◎卷.57【村行】李中
　　极目青青垄麦齐，野塘波阔下凫鹥。
　　阳乌景暖林桑密，独立闲听戴胜啼。
　　◎卷.58【献乔侍郎】李中
　　位望谁能并，当年志已伸。人间传凤藻，天上演龙纶。
　　贾马才无敌，褒雄誉益臻。除奸深系念，致主迥忘身。
　　谏疏纵横上，危言果敢陈。忠贞虽贯世，消长岂由人。
　　慷慨辞朝阙，迢遥涉路尘。千山明夕照，孤棹渡长津。
　　杜宇声方切，江蓠色正新。卷舒唯合道，喜愠不劳神。
　　禅客陪清论，渔翁作近邻。静吟穷野景，狂醉养天真。
　　格论思名士，舆情渴直臣。九霄恩复降，比户意皆忻。
　　却入鸳鸾序，终身顾问频。漏残丹禁晓，日暖玉墀春。
　　鉴物心如水，忧时鬓若银。惟期康庶事，永要叙彝伦。
　　贵贱知无间，孤寒必许亲。几多沈滞者，拭目望陶钧。
　　◎卷.59【献中书张舍人】李中
　　仙桂从攀后，人间播大名。飞腾谐素志，霄汉是前程。
　　持宪威声振，司言品秩清。帘开春酒醒，月上草麻成。
　　丹陛凌晨对，青云逐步生。照人裴玉莹，鉴物宪陂明。
　　下直无他事，闲游恣逸情。林僧开户接，溪叟扫苔迎。
　　煮茗山房冷，垂纶野艇轻。神清宜放旷，诗苦益纵横。
　　馀刃时皆仰，嘉谋众伫行。四方观启沃，毕竟念孤平。
　　◎卷.60【海上和郎戬员外赴倅职】李中
　　宋玉逢秋何起悲，新恩委寄好开眉。班升鸳鹭频经岁，
　　任佐龚黄必暂时。乍对烟霞吟海峤，应思蘋蓼梦江湄。
　　一朝凤诏重征入，鹏化那教尺鷃知。
　　◎卷.61【又送赴关】李中
　　心似白云归帝乡，暂停良画别龚黄。烟波乍晓浮兰棹，
　　魂梦先飞近御香。一路伴吟汀草绿，几程清思水风凉。
　　想应敷对忠言后，不放乡云离太阳。
　　◎卷.62【书郭判官幽斋壁】李中
　　不妨公退尚清虚，创得幽斋兴有馀。要引好风清户牖，
　　旋栽新竹满庭除。倾壶待客花开后，煮茗留僧月上初。
　　更有野情堪爱处，石床苔藓似匡庐。
　　◎卷.63【石棋局献时宰】李中
　　得从岳叟诚堪重，却献皋夔事更宜。公退启枰书院静，
　　日斜收子竹阴移。适情岂待樵柯烂，罢局还应屐齿隳。
　　预想幽窗风雨夜，一灯闲照覆图时。
　　◎卷.64【海城秋夕寄怀舍弟】李中
　　鸟栖庭树夜悠悠，枕上谁知泪暗流。千里梦魂迷旧业，
　　一城砧杵捣残秋。窗间寂寂灯犹在，帘外萧萧雨未休。
　　早晚莱衣同著去，免悲流落在边州。
　　◎卷.65【和夏侯秀才春日见寄】李中
　　绵蛮黄鸟不堪听，触目离愁怕酒醒。云散碧山当晚槛，
　　雨催青藓匝春庭。寻芳懒向桃花坞，垂钓空思杜若汀。
　　昼梦不成吟有兴，挥毫书在枕边屏。
　　◎卷.66【送夏侯秀才】李中
　　江村摇落暮蝉鸣，执手临岐动别情。古岸相看残照在，
　　片帆难驻好风生。牵吟一路逢山色，醒睡长汀对月明。
　　况是清朝至公在，预知乔木定迁莺。
　　◎卷.67【江南重会友人感旧二首】李中
　　江南重会面，聊话十年心。共立黄花畔，空惊素发侵。
　　斜阳浮远水，归鸟下疏林。牵动诗魔处，凉风村落砧。
　　长江落照天，物景似当年。忆昔携村酒，相将上钓船。
　　狂歌红蓼岸，惊起白鸥眠。今日趋名急，临风一黯然。
　　◎卷.68【己未岁冬捧宣头离下蔡】李中
　　诏下如春煦，巢南志不违。空将感恩泪，滴尽冒寒衣。
　　覆载元容善，形骸果得归。无心惭季路，负米觐亲闱。
　　◎卷.69【哭舍弟二首】李中
　　鸿雁离群后，成行忆日存。谁知归故里，只得奠吟魂。
　　虫蠹书盈箧，人稀草拥门。从兹长恸后，独自奉晨昏。
　　浮生多夭枉，惟尔最堪悲。同气未归日，慈亲临老时。
　　旧诗传海峤，新冢枕江湄。遗稚呜呜处，黄昏绕繐帷。
　　◎卷.70【书情寄诗友】李中
　　默默谁知我，裴回野水边。诗情长若旧，吾事更无先。
　　芳草人稀地，残阳雁过天。静思吟友外，此意复谁怜。
　　◎卷.71【读蜀志】李中
　　鼎分天地日，先主力元微。鱼水从相得，山河遂有归。
　　任贤无间忌，报国尽神机。草昧争雄者，君臣似此稀。
　　◎卷.72【献张拾遗】李中
　　官资清贵近丹墀，性格孤高世所稀。金殿日开亲凤扆，
　　古屏时展看渔矶。酒醒虚阁秋帘卷，吟对疏篁夕鸟归。
　　献替频陈忠誉播，鹏霄万里展雄飞。
　　◎卷.73【献中书汤舍人】李中
　　庆云呈瑞为明时，演畅丝纶在紫微。銮殿对时亲舜日，
　　鲤庭过处著莱衣。闲寻竹寺听啼鸟，吟倚江楼恋落晖。
　　隔座银屏看是设，一门清贵古今稀。
　　◎卷.74【海上太守新创东亭】李中
　　使君心智杳难同，选胜开亭景莫穷。高敞轩窗迎海月，
　　预栽花木待春风。静披典籍堪师古，醉拥笙歌不碍公。
　　满径苔纹疏雨后，入檐山色夕阳中。偏宜下榻延徐孺，
　　最称登门礼孔融。事简岂妨频赏玩，况当为政有馀功。
　　◎卷.75【宫词二首】李中
　　门锁帘垂月影斜，翠华咫尺隔天涯。
　　香铺罗幌不成梦，背壁银缸落尽花。
　　金波寒透水精帘，烧尽沈檀手自添。
　　风递笙歌门已掩，翠华何处夜厌厌。
　　◎卷.76【采莲女】李中
　　晚凉含笑上兰舟，波底红妆影欲浮。
　　陌上少年休植足，荷香深处不回头。
　　◎卷.77【钟陵春思】李中
　　沉沉楼影月当午，冉冉风香花正开。
　　芳草迢迢满南陌，王孙何处不归来。
　　◎卷.78【赠夏秀才】李中
　　轩车紫陌竞寻春，独掩衡门病起身。步月怕伤三径藓，
　　取琴因拂一床尘。明时傥有丹枝分，青鉴从他素发新。
　　况是青云知己在，原思生计莫忧贫。
　　◎卷.79【夏日书依上人壁】李中
　　门外尘飞暑气浓，院中萧索似山中。
　　最怜煮茗相留处，疏竹当轩一榻风。
　　◎卷.80【下蔡春暮旅怀】李中
　　柳过春霖絮乱飞，旅中怀抱独凄凄。月生淮上云初散，
　　家在江南梦去迷。发白每惭清鉴启，心孤长怯子规啼。
　　拜恩为养慈亲急，愿向明朝捧紫泥。
　　◎卷.81【捧宣头许归侍养】李中
　　泥书捧处圣恩新，许觐庭闱养二亲。
　　蝼蚁至微宁足数，未知何处答穹旻。
　　◎卷.82【途中作（逢旧识，闻老亲所患，不至加甚）】李中
　　烟波涉历指家林，欲到家林惧却深。
　　得信慈亲痾瘵减，当时宽勉采兰心。
　　◎卷.83【都下再会友人】李中
　　谁言多难后，重会喜淹留。欲话关河梦，先惊鬓发秋。
　　浮云空冉冉，远水自悠悠。多谢开青眼，携壶共上楼。


第七百四十九卷
　　◎卷.1【登毗陵青山楼】李中
　　高楼闲上对晴空，豁目开襟半日中。千里吴山清不断，
　　一边辽海浸无穷。人生歌笑开花雾，世界兴亡落叶风。
　　吟罢倚栏何限意，回头城郭暮烟笼。
　　◎卷.2【晋陵罢任寓居，依韵和陈锐秀才见寄】李中
　　掩门三径莓苔绿，车马谁来陋巷间。卧弃琴书公干病，
　　笑迎风月步兵闲。当秋每谢蛩清耳，渐老多惭酒借颜。
　　济物未能伸一术，敢于明代爱青山。
　　◎卷.3【春苔】李中
　　春霖催得锁烟浓，竹院莎斋径小通。
　　谁爱落花风味处，莫愁门巷衬残红。
　　◎卷.4【夏云】李中
　　如峰形状在西郊，未见从龙上泬寥。
　　多谢好风吹起后，化为甘雨济田苗。
　　◎卷.5【书夏秀才幽居壁】李中
　　永巷苔深户半开，床头书剑积尘埃。
　　最怜小槛疏篁晚，幽鸟双双何处来。
　　◎卷.6【红花】李中
　　红花颜色掩千花，任是猩猩血未加。
　　染出轻罗莫相贵，古人崇俭诫奢华。
　　◎卷.7【安福县秋吟寄陈锐秘书】李中
　　县庭事简得馀功，诗兴秋来不可穷。卧听寒蛩莎砌月，
　　行冲落叶水村风。愁髭渐去人前白，醉面犹怜鉴里红。
　　苦恨交亲多契阔，未知良会几时同。
　　◎卷.8【新喻县酬王仲华少府见贻】李中
　　事简开樽有逸情，共忻官舍月华清。每惭花欠河阳景，
　　长愧琴无单父声。未泰黎元惭旷职，纵行谦直是虚名。
　　与君尽力行公道，敢向昌朝俟陟明。
　　◎卷.9【暮春有感寄宋维员外】李中
　　杜宇声中老病心，此心无计驻光阴。西园雨过好花尽，
　　南陌人稀芳草深。喧梦却嫌莺语老，伴吟惟怕月轮沈。
　　明年才候东风至，结驷期君预去寻。
　　◎卷.10【题吉水县厅前新栽小松】李中
　　劚开幽涧藓苔斑，移得孤根植砌前。影小未遮官舍月，
　　翠浓犹带旧山烟。群花解笑香宁久，众木虽高节不坚。
　　输我婆娑栏槛内，晚风萧飒学幽泉。
　　◎卷.11【赠念《法华经》绶上人】李中
　　五更初起扫松堂，瞑目先焚一炷香。
　　念彻莲经谁得见，千峰岩外晓苍苍。
　　◎卷.12【秋日途中】李中
　　信步腾腾野岩边，离家都为利名牵。
　　疏林一路斜阳里，飒飒西风满耳蝉。
　　◎卷.13【宿韦校书幽居】李中
　　溪上高眠与鹤闲，开樽留我待柴关。
　　园林月白秋霖歇，一夜泉声似故山。
　　◎卷.14【依韵和友人秋夕见寄】李中
　　夕风庭叶落，谁见此时情。不作关河梦，空闻砧杵声。
　　会须求至理，何必叹无成。好约高僧宿，同看海月生。
　　◎卷.15【吉水作尉酬高援秀才见赠】李中
　　佐邑惭无术，敢言贫与清。风骚谁是主，烟月自关情。
　　卷箔当山色，开窗就竹声。怜君惠嘉句，资我欲垂名。
　　◎卷.16【送智雄上人】李中
　　忽起游方念，飘然不可留。未知携一锡，乘兴向何州。
　　古岸春云散，遥天晚雨收。想应重会面，风月又清秋。
　　◎卷.17【览友人卷】李中
　　新诗开卷处，造化竭精英。雪霁楚山碧，月高湘水清。
　　初吟尘虑息，再味古风生。自此寰区内，喧腾二雅名。
　　◎卷.18【送人南游】李中
　　浪迹天涯去，南荒必动情。草青虞帝庙，云暗夜郎城。
　　越鸟惊乡梦，蛮风解宿酲。早思归故里，华发等闲生。
　　◎卷.19【晋陵县夏日作】李中
　　事简公庭静，开帘暑气中。依经煎绿茗，入竹就清风。
　　至论招禅客，忘机忆钓翁。晚凉安枕簟，海月出墙东。
　　◎卷.20【邮亭早起】李中
　　邮舍残灯在，村林鸡唱频。星河吟里晓，川陆望中春。
　　旧友青云贵，殊乡素发新。悠悠念行计，难更驻征轮。
　　◎卷.21【客中寒食】李中
　　旅次经寒食，思乡泪湿巾。音书天外断，桃李雨中春。
　　欲饮都无绪，唯吟似有因。输他郊郭外，多少踏青人。
　　◎卷.22【旅馆秋夕】李中
　　寥寥山馆里，独坐酒初醒。旧业多年别，秋霖一夜听。
　　砌蛩声渐息，窗烛影犹停。早晚无他事，休如泛水萍。
　　◎卷.23【宿青溪米处士幽居】李中
　　寄宿溪光里，夜凉高士家。养风窗外竹，叫月水中蛙。
　　静虑同搜句，清神旋煮茶。唯忧晓鸡唱，尘里事如麻。
　　◎卷.24【维舟秋浦，逢故人张矩同泊】李中
　　卸帆清夜碧江滨，冉冉凉风动白蘋。波上正吟新霁月，
　　岸头恰见故乡人。共惊别后霜侵鬓，互说年来疾逼身。
　　且饮一壶销百恨，会须遭遇识通津。
　　◎卷.25【代别】李中
　　明日鸣鞭天一涯，悠悠此夕怯分离。红楼有恨金波转，
　　翠黛无言玉箸垂。浮蚁不能迷远意，回纹从此寄相思。
　　花时定是慵开鉴，独向春风忍扫眉。
　　◎卷.26【悼怀王丧妃】李中
　　花绽花开事可惊，暂来浮世返蓬瀛。楚宫梦断云空在，
　　洛浦神归月自明。香解返魂成浪语，胶能续断是虚名。
　　音容寂寞春牢落，谁会楼中独立情。
　　◎卷.27【酒醒】李中
　　睡觉花阴芳草软，不知明月出墙东。
　　杯盘狼藉人何处，聚散空惊似梦中。
　　◎卷.28【送虞道士】李中
　　烟霞聚散通三岛，星斗分明在一壶。
　　笑说馀杭沽酒去，蔡家重要会麻姑。
　　◎卷.29【怀旧夜吟寄赵杞】李中
　　长笛声中海月飞，桃花零落满庭墀。魂销事去无寻处，
　　酒醒孤吟不寐时。萱草岂能忘积恨，尺书谁与达相思。
　　悠悠方寸何因解，明日江楼望渺瀰。
　　◎卷.30【宿临江驿】李中
　　候馆寥寥辍棹过，酒醒无奈旅愁何。雨昏郊郭行人少，
　　苇暗汀洲宿雁多。干禄已悲凋发鬓，结茅终愧负烟萝。
　　篇章早晚逢知己，苦志忘形自有魔。
　　◎卷.31【途中柳】李中
　　翠色晴来近，长亭路去遥。无人折烟缕，落日拂溪桥。
　　◎卷.32【隔墙花】李中
　　颜色尤难近，馨香不易通。朱门金锁隔，空使怨春风。
　　◎卷.33【广陵寒食夜】李中
　　广陵寒食夜，豪贵足佳期。紫陌人归后，红楼月上时。
　　绮罗香未歇，丝竹韵犹迟。明日踏青兴，输他轻薄儿。
　　◎卷.34【寄庐山庄隐士】李中
　　烟萝拥竹关，物外自求安。逼枕溪声近，当檐岳色寒。
　　药苗应自采，琴调对谁弹。待了浮名后，依君共挂冠。
　　◎卷.35【吉水寄阎侍御（时公调官瀑川）】李中
　　何处怀君切，令人欲白头。偶寻花外寺，独立水边楼。
　　不得论休戚，何因校献酬。吟馀兴难尽，风笛起渔舟。
　　◎卷.36【送张惟贞少府之江阴】李中
　　相送烟汀畔，酒阑登小舟。离京梅雨歇，到邑早蝉秋。
　　俗必期康济，诗谁互唱酬。晚凉诸吏散，海月入虚楼。
　　◎卷.37【钟陵禁烟寄从弟】李中
　　落絮飞花日又西，踏青无侣草萋萋。
　　交亲书断竟不到，忍听黄昏杜宇啼。
　　◎卷.38【夜泊江渚】李中
　　水乡明月上晴空，汀岛香生杜若风。
　　不是当年独醒客，且沽村酒待渔翁。
　　◎卷.39【吉水县依韵酬华松秀才见寄】李中
　　官况萧条在水村，吏归无事好论文。枕欹独听残春雨，
　　梦去空寻五老云。竹径每怜和藓步，禽声偏爱隔花闻。
　　诗情冷淡知音少，独喜江皋得见君。
　　◎卷.40【贻庐山清溪观王尊师】李中
　　霞帔星冠复杖藜，积年修炼住灵溪。松轩睡觉冷云起，
　　石磴坐来春日西。采药每寻岩径远，弹琴常到月轮低。
　　鼎中龙虎功成后，海上三山去不迷。
　　◎卷.41【王昭君】李中
　　蛾眉翻自累，万里陷穷边。滴泪胡风起，宽心汉月圆。
　　飞尘长翳日，白草自连天。谁贡和亲策，千秋污简编。
　　◎卷.42【送姚端先辈归宁】李中
　　知君归觐省，称意涉通津。解缆汀洲晓，张帆烟水春。
　　牵吟芳草远，贳酒乱花新。拜庆庭闱处，蟾枝香满身。
　　◎卷.43【江村晚秋作】李中
　　高秋水村路，隔岸见人家。好是经霜叶，红于带露花。
　　临罾鱼易得，就店酒难赊。吟兴胡能尽，风清日又斜。
　　◎卷.44【蛩】李中
　　月冷莎庭夜已深，百虫声外有清音。
　　诗情正苦无眠处，愧尔阶前相伴吟。
　　◎卷.45【感秋书事】李中
　　宦途憔悴雪生头，家计相牵未得休。
　　红蓼白蘋消息断，旧溪烟月负渔舟。
　　◎卷.46【访庐山归章禅伯】李中
　　沈沈石室疏钟后，寂寂莎池片月明。
　　多少学徒求妙法，要于言下悟无生。
　　◎卷.47【庐山栖隐洞谭先生院留题】李中
　　坛畔归云冷湿襟，拂苔移石坐花阴。
　　偶然醒得庄周梦，始觉玄门兴味深。
　　◎卷.48【江行值暴风雨】李中
　　风狂雨暗舟人惧，自委神明志不邪。
　　投得苇湾波浪息，岸头烟火近人家。
　　◎卷.49【杪秋夕吟怀寄宋维先辈】李中
　　江岛穷秋木叶稀，月高何处捣寒衣。
　　苦嗟不见登龙客，此夜悠悠一梦飞。
　　◎卷.50【七夕】李中
　　星河耿耿正新秋，丝竹千家列彩楼。
　　可惜穿针方有兴，纤纤初月苦难留。
　　◎卷.51【吉水作尉时酬阎侍御见寄】李中
　　谬佐驱鸡任，常思赋鵩人。未谐林下约，空感病来身。
　　锁径青苔老，铺阶红叶新。相思不可见，犹喜得书频。
　　◎卷.52【清溪逢张惟贞秀才】李中
　　洞隐红霞外，房开碧嶂根。昔年同炼句，几夜共听猿。
　　考古书千卷，忘忧酒一樽。如今归建业，雅道喜重论。
　　◎卷.53【送阎侍御归阙】李中
　　羡君乘紫诏，归路指通津。鼓棹烟波暖，还京雨露新。
　　趋朝丹禁晓，耸辔九衢春。自愧湮沈者，随轩未有因。
　　◎卷.54【甲子岁罢吉水县过钟陵时暮春维舟江渚谒柴太尉席上作】李中
　　公侯延驻暂踟蹰，况值风光三月初。乱落杯盘花片小，
　　静笼池阁柳阴疏。舟维南浦程虽阻，饮预西园兴有馀。
　　却笑田家门下客，当时容易叹车鱼。
　　◎卷.55【海上春夕旅怀寄左偃】李中
　　柳过清明絮乱飞，感时怀旧思凄凄。月生楼阁云初散，
　　家在汀洲梦去迷。发白每惭清鉴启，酒醒长怯子规啼。
　　北山高卧风骚客，安得同吟复杖藜。
　　◎卷.56【江次维舟登古寺】李中
　　辍棹因过古梵宫，荒凉门径锁苔茸。绿阴满地前朝树，
　　清韵含风后殿钟。童子纵慵眠坏榻，老僧耽话指诸峰。
　　吟馀却返来时路，回首盘桓尚驻筇。
　　◎卷.57【春日招宋维先辈】李中
　　瓮中竹叶今朝熟，鉴里桃花昨日开。
　　为报广寒攀桂客，莫辞相访共衔杯。
　　◎卷.58【吹笛儿】李中
　　陇头休听月明中，妙竹嘉音际会逢。
　　见尔樽前吹一曲，令人重忆许云封。
　　◎卷.59【所思】李中
　　解珮当时在洛滨，悠悠疑是梦中身。
　　自从物外无消息，花谢莺啼近十春。
　　◎卷.60【吉水县酬夏侯秀才见寄】李中
　　启鉴悠悠两鬓苍，病来心绪易凄凉。
　　知音不到吟还懒，锁印开帘又夕阳。
　　◎卷.61【和友人喜雪】李中
　　腊雪频频降，成堆不可除。伴吟花莫并，销瘴药何如。
　　谢女诗成处，袁安睡起初。深迷樵子径，冷逼旅人居。
　　惹砌催樽俎，飘窗入簿书。最宜楼上望，散乱满空虚。
　　◎卷.62【感事呈所知】李中
　　竞爱松筠翠，皆怜桃李芳。如求济世广，桑柘愿商量。
　　◎卷.63【送汪涛】李中
　　知君别家后，不免泪沾襟。芳草千里路，夕阳孤客心。
　　花飞当野渡，猿叫在烟岑。霄汉知音在，何须恨陆沈。
　　◎卷.64【言志寄刘钧秀才】李中
　　童稚亲儒墨，时平喜道存。酬身指书剑，赋命委乾坤。
　　秋爽鼓琴兴，月清搜句魂。与君同此志，终待至公论。
　　◎卷.65【访澄上人】李中
　　寻师来静境，神骨觉清凉。一饷逢秋雨，相留坐竹堂。
　　石渠堆败叶，莎砌咽寒螀。话到南能旨，怡然万虑忘。
　　◎卷.66【经古寺】李中
　　殿宇半隳摧，门临野水开。云凝何代树，草蔽此时台。
　　绕塔堆黄叶，沿阶积绿苔。踟蹰日将暮，栖鸟入巢来。
　　◎卷.67【送王道士游东海】李中
　　巨浸常牵梦，云游岂觉劳。遥空收晚雨，虚阁看秋涛。
　　必若思三岛，应须钓六鳌。如通十洲去，谁信碧天高。
　　◎卷.68【贻青阳宰】李中
　　征赋常登限，名山管最多。吏闲民讼少，时得访烟萝。
　　◎卷.69【哭故主人陈太师】李中
　　十年孤迹寄侯门，入室升堂忝厚恩。游遍春郊随茜旆，
　　饮残秋月待金尊。车鱼郑重知难报，吐握周旋不可论。
　　长恸裴回逝川上，白杨萧飒又黄昏。
　　◎卷.70【秋江夜泊寄刘钧】李中
　　万里江山敛暮烟，旅情当此独悠然。沙汀月冷帆初卸，
　　苇岸风多人未眠。已听渔翁歌别浦，更堪边雁过遥天。
　　与君共俟酬身了，结侣波中寄钓船。


第七百五十卷
　　◎卷.1【和浔阳宰感旧绝句五首】李中
　　追感古今情不已，竹轩闲取史书看。
　　欲亲往哲无因见，空树临风襟袖寒。
　　浔阳物景真难及，练泻澄江最好看。
　　曾上虚楼吟倚槛，五峰擎雪照人寒。
　　园林春媚千花发，烂熳如将画障看。
　　惟爱松筠多冷淡，青青偏称雪霜寒。
　　知君百里鸣琴处，公退千山尽日看。
　　政化有同风偃草，更将馀力拯孤寒。
　　昔岁寻芳忻得侣，江堤物景尽情看。
　　就中吟恋垂杨下，撼起啼莺晚吹寒。
　　◎卷.2【哭柴郎中】李中
　　昔岁遭逢在海城，曾容孤迹奉双旌。酒边不厌笙歌盛，
　　花下只愁风雨生。棋接山亭松影晚，吟陪月槛露华清。
　　音尘自此无因问，泪洒川波夕照明。
　　◎卷.3【访章禅老】李中
　　比寻禅客叩禅机，澄却心如月在池。
　　松下偶然醒一梦，却成无语问吾师。
　　◎卷.4【泊秋浦】李中
　　苇岸风高宿雁惊，维舟特地起乡情。
　　渔儿隔水吹横笛，半夜空江月正明。
　　◎卷.5【闲居言怀】李中
　　未达难随众，从他俗所憎。闲听九秋雨，远忆四明僧。
　　病后倦吟啸，贫来疏友朋。寂寥元合道，未必是无能。
　　◎卷.6【舟次彭泽】李中
　　飘泛经彭泽，扁舟思莫穷。无人秋浪晚，一岸蓼花风。
　　乡里梦渐远，交亲书未通。今宵见圆月，难坐冷光中。
　　◎卷.7【宿钟山知觉院】李中
　　宿投林下寺，中夜觉神清。磬罢僧初定，山空月又生。
　　笼灯吐冷艳，岩树起寒声。待晓红尘里，依前冒远程。
　　◎卷.8【游茅山二首】李中
　　绿藓深迎步，红霞烂满衣。洞天应不远，鸾鹤向人飞。
　　茅许仙踪在，烟霞一境清。夷希何许叩，松径月空明。
　　◎卷.9【鹤】李中
　　九皋羽翼下晴空，万里心难驻玉笼。清露滴时翘藓径，
　　白云开处唳松风。归当华表千年后，怨在瑶琴别操中。
　　好共灵龟作俦侣，十洲三岛逐仙翁。
　　◎卷.10【暮春吟怀寄姚端先辈】李中
　　无奈诗魔旦夕生，更堪芳草满长汀。故人还爽花前约，
　　新月又生江上亭。庄梦断时灯欲烬，蜀魂啼处酒初醒。
　　何时得见登龙客，隔却千山万仞青。
　　◎卷.11【送圆上人归庐山】李中
　　莲宫旧隐尘埃外，策杖临风拂袖还。踏雪独寻青嶂下，
　　听猿重入白云间。萧骚红树当门老，斑驳苍苔锁径闲。
　　预想松轩夜禅处，虎溪圆月照空山。
　　◎卷.12【送相里秀才之匡山国子监】李中
　　气秀情闲杳莫群，庐山游去志求文。已能探虎穷骚雅，
　　又欲囊萤就典坟。目豁乍窥千里浪，梦寒初宿五峰云。
　　业成早赴春闱约，要使嘉名海内闻。
　　◎卷.13【渔父二首】李中
　　偶向芦花深处行，溪光山色晚来晴。
　　渔家开户相迎接，稚子争窥犬吠声。
　　雪鬓衰髯白布袍，笑携赪鲤换村醪。
　　殷勤留我宿溪上，钓艇归来明月高。
　　◎卷.14【旅次闻砧】李中
　　砧杵谁家夜捣衣，金风淅淅露微微。
　　月中独坐不成寐，旧业经年未得归。
　　◎卷.15【寄杨先生】李中
　　仙翁别后无信，应共烟霞卜邻。莫把壶中秘诀，
　　轻传尘里游人。浮生日月自急，上境莺花正春。
　　安得一招琴酒，与君共泛天津。
　　◎卷.16【对酒招陈昭用】李中
　　花开叶落堪悲，似水年光暗移。身世都如梦役，
　　是非空使神疲。良图有分终在，所欲无劳妄思。
　　幸有一壶清酒，且来闲语希夷。
　　◎卷.17【旅夜闻笛】李中
　　长笛起谁家，秋凉夜漏赊。一声来枕上，孤客在天涯。
　　木末风微动，窗前月渐斜。暗牵诗思苦，不独落梅花。
　　◎卷.18【送绍明上人之毗陵】李中
　　忽起毗陵念，飘然不可留。听蝉离古寺，携锡上扁舟。
　　月出沙汀冷，风高苇岸秋。回期端的否，千里路悠悠。
　　◎卷.19【再到山阳寻故人不遇二首】李中
　　维舟登野岸，因访故人居。乱后知何处，荆榛匝弊庐。
　　欲问当年事，耕人都不知。空馀堤上柳，依旧自垂丝。
　　◎卷.20【寄庐山简寂观重道者】李中
　　忆昔采芝庐岳顶，清宫常接绛霄人。玉书闲展石楼晓，
　　瑶瑟醉弹琪树春。惟恨仙桃迟结实，不忧沧海易成尘。
　　似醒一梦归凡世，空向彤霞寄梦频。
　　◎卷.21【思湓渚旧居】李中
　　昔岁曾居湓水头，草堂吟啸兴何幽。迎僧常踏竹间藓，
　　爱月独登溪上楼。寒翠入檐岚岫晓，冷声萦枕野泉秋。
　　从拘宦路无由到，昨夜分明梦去游。
　　◎卷.22【思朐阳春游感旧寄柴司徒五首】李中
　　王孙昔日甚相亲，共赏西园正媚春。
　　醉卧如茵芳草上，觉来花月影笼身。
　　烟铺芳草正绵绵，藉草传杯似列仙。
　　暂辍笙歌且联句，含毫花下破香笺。
　　南陌风和舞蝶狂，惜春公子恋斜阳。
　　高歌饮罢将回辔，衣上花兼百草香。
　　春郊饮散暮烟收，却引丝簧上翠楼。
　　红袖歌长金斝乱，银蟾飞出海东头。
　　昔年常接五陵狂，洪饮花间数十场。
　　别后或惊如梦觉，音尘难问水茫茫。
　　◎卷.23【泉】李中
　　潺潺青嶂底，来处一何长。漱石苔痕滑，侵松鹤梦凉。
　　泛花穿竹坞，泻月下莲塘。想得归何处，天涯助渺茫。
　　◎卷.24【题徐五教池亭】李中
　　多士池塘好，尘中景恐无。年来养鸥鹭，梦不去江湖。
　　泉脉通深涧，风声起短芦。惊鱼跳藻荇，戏蝶上菰蒲。
　　泛泛容渔艇，闲闲载酒壶。涨痕山雨过，翠积岸苔铺。
　　花影沈波底，烟光入座隅。晓香怜杜若，夜浸爱蟾蜍。
　　步逸心难厌，看吟兴不辜。凭君命奇笔，为我写成图。
　　◎卷.25【遥赋义兴潜泉】李中
　　见说灵泉好，潺湲兴莫穷。谁当秋霁后，独听月明中。
　　溅石苔花润，随流木叶红。何当化霖雨，济物显殊功。
　　◎卷.26【和毗陵尉曹昭用见寄】李中
　　决狱多馀暇，冥搜万象空。卷帘疏雨后，锁印夕阳中。
　　还往多名士，编题尚古风。宦途知此味，能有几人同。
　　◎卷.27【梅花】李中
　　群木方憎雪，开花长在先。流莺与舞蝶，不见许因缘。
　　◎卷.28【舟次吉水逢蔡文庆秀才】李中
　　别后音尘断，相逢又共吟。雪霜今日鬓，烟月旧时心。
　　舣棹夕阳在，听鸿秋色深。一尊开口笑，不必话升沈。
　　◎卷.29【新喻县偶寄彭仁正字】李中
　　经年离象魏，孤宦在南荒。酒醒公斋冷，雨多归梦长。
　　志难酬国泽，术欠致民康。吾子应相笑，区区道未光。
　　◎卷.30【和彭正字喜雪见寄】李中
　　千门忻应瑞，偏称上楼看。密洒虚窗晓，狂飘大野寒。
　　园深宜竹树，帘卷洽杯盘。已作丰年兆，黎民意尽安。
　　◎卷.31【海上和柴军使清明书事】李中
　　清明时节好烟光，英杰高吟兴味长。捧日即应还禁卫，
　　当春何惜醉朐阳。千山过雨难藏翠，百卉临风不藉香。
　　却是旅人凄屑甚，夜来魂梦到家乡。
　　◎卷.32【壬申岁承命之任淦阳再过庐山国学感旧寄刘钧明府】李中
　　三十年前共苦辛，囊萤曾寄此烟岑。读书灯暗嫌云重，
　　搜句石平怜藓深。各历宦途悲聚散，几看时辈或浮沈。
　　再来物景还依旧，风冷松高猿狖吟。
　　◎卷.33【留题胡参卿秀才幽居】李中
　　竹荫庭除藓色浓，道心安逸寂寥中。扣门时有栖禅客，
　　洒酒多招采药翁。江近好听菱芡雨，径香偏爱蕙兰风。
　　我惭名宦犹拘束，脱屣心情未得同。
　　◎卷.34【放鹭鸶】李中
　　池塘多谢久淹留，长得霜翎放自由。
　　好去蒹葭深处宿，月明应认旧江秋。
　　◎卷.35【柳絮】李中
　　年年二月暮，散乱杂飞花。雨过微风起，狂飘千万家。
　　◎卷.36【早春】李中
　　一种和风至，千花未放妍。草心并柳眼，长是被恩先。
　　◎卷.37【春云】李中
　　阴去为膏泽，晴来媚晓空。无心亦无滞，舒卷在东风。
　　◎卷.38【送姚端秀才游毗陵】李中
　　毗陵嘉景太湖边，才子经游称少年。风弄青帘沽酒市，
　　月明红袖采莲船。若耶罨画应相似，越岫吴峰尽接连。
　　此去高吟须早返，广寒丹桂莫迁延。
　　◎卷.39【和朐阳载笔鲁裕见寄】李中
　　燕台多事每开颜，相许论交淡薄间。饮兴共怜芳草岸，
　　吟情同爱夕阳山。露浓小径蛩声咽，月冷空庭竹影闲。
　　何事此时攀忆甚，与君俱是别乡关。
　　◎卷.40【叙吟二首】李中
　　往哲搜罗妙入神，隋珠和璧未为珍。
　　而今所得惭难继，谬向平生著苦辛。
　　成僻成魔二雅中，每逢知己是亨通。
　　言之无罪终难厌，欲把风骚继古风。
　　◎卷.41【贻毗陵正勤禅院奉长老】李中
　　随缘驻瓶锡，心已悟无生。默坐烟霞散，闲观水月明。
　　竹深风倍冷，堂迥磬偏清。愿作传灯者，忘言学净名。
　　◎卷.42【冬日书怀寄惟真大师】李中
　　自别吾师后，风骚道甚孤。雪霜侵鬓发，音信隔江湖。
　　扰扰悲时世，悠悠役梦途。向公期尽节，多病怕倾壶。
　　贱迹虽惭滞，幽情忍使辜。诗成天外句，棋覆夜中图。
　　落壁灯花碎，飘窗雪片粗。煮茶烧栗兴，早晚复围炉。
　　◎卷.43【献中书潘舍人】李中
　　运叶半千数，天钟许国臣。鹏霄开羽翼，凤阙演丝纶。
　　顾问当清夜，从容向紫宸。立言成雅诰，正意叙彝伦。
　　朴素偕前哲，馨香越搢绅。褒辞光万代，优旨重千钧。
　　公退谁堪接，清闲道是邻。世间身属幻，物外意通津。
　　吊往兼春梦，文高赋复新。琴弹三峡水，屏画十洲春。
　　庭冷铺苔色，池寒浸月轮。竹风来枕簟，药气上衣巾。
　　茶谱传溪叟，棋经受羽人。清虚虽得趣，献替不妨陈。
　　杞梓呈才后，神仙入侍频。孤寒皆有赖，中外亦同忻。
　　有士曾多难，无门得望尘。忙忙罹险阻，往往耗精神。
　　寻果巢枝愿，终全负米身。遭逢敦孝治，蹇塞值通津。
　　最庆清朝禄，还沾白发亲。甘柔心既遂，虚薄报何因。
　　远宦联绵历，卑栖夙夜勤。良时空爱惜，末路每悲辛。
　　骨立驹犹病，颜凋女尚贫。而今谐顾遇，尺蠖愿求伸。


第七百五十一卷
　　◎卷.1【早春左省寓直】徐铉
　　旭景鸾台上，微云象阙间。时清政事少，日永直官闲。
　　远籁飞箫管，零冰响珮环。终军年二十，默坐叩玄关。
　　◎卷.2【寒食宿陈公塘上】徐铉
　　垂杨界官道，茅屋倚高坡。月下春塘水，风中牧竖歌。
　　折花闲立久，对酒远情多。今夜孤亭梦，悠扬奈尔何。
　　◎卷.3【将去广陵别史员外南斋】徐铉
　　家声曾与金张辈，官署今居何宋间。起得高斋临静曲，
　　种成奇树学他山。鸳鸾终日同醒醉，萝薜常时共往还。
　　贱子今朝独南去，不堪回首望清闲。
　　◎卷.4【将过江题白沙馆】徐铉
　　少长在维扬，依然认故乡。金陵佳丽地，不道少风光。
　　稍望吴台远，行登楚塞长。殷勤语江岭，归梦莫相妨。
　　◎卷.5【登甘露寺北望】徐铉
　　京口潮来曲岸平，海门风起浪花生。人行沙上见日影，
　　舟过江中闻橹声。芳草远迷扬子渡，宿烟深映广陵城。
　　游人乡思应如橘，相望须含两地情。
　　◎卷.6【山路花】徐铉
　　不共垂杨映绮寮，倚山临路自娇饶。游人过去知香远，
　　谷鸟飞来见影摇。半隔烟岚遥隐隐，可堪风雨暮萧萧。
　　城中春色还如此，几处笙歌按舞腰。
　　◎卷.7【京口江际弄水】徐铉
　　退公求静独临川，扬子江南二月天。百尺翠屏甘露阁，
　　数帆晴日海门船。波澄濑石寒如玉，草接汀蘋绿似烟。
　　安得乘槎更东去，十洲风外弄潺湲。
　　◎卷.8【早春旬假独直寄江舍人】徐铉
　　省署皆归沐，西垣公事稀。咏诗前砌立，听漏向申归。
　　远思风醒酒，馀寒雨湿衣。春光已堪探，芝盖共谁飞。
　　◎卷.9【从驾东幸呈诸公】徐铉
　　吴公台下旧京城，曾掩衡门过十春。别后不知新景象，
　　信来空问故交亲。宦游京口无高兴，习隐钟山限俗尘。
　　今日喜为华表鹤，况陪鹓鹭免迷津。
　　◎卷.10【重游木兰亭】徐铉
　　缭绕长堤带碧浔，昔年游此尚青衿。兰桡破浪城阴直，
　　玉勒穿花苑树深。宦路尘埃成久别，仙家风景有谁寻。
　　那知年长多情后，重凭栏干一独吟。
　　◎卷.11【赋得彩燕】徐铉
　　缕彩成飞燕，迎和启蛰时。翠翘生玉指，绣羽拂文楣。
　　讵费衔泥力，无劳剪爪期。化工今在此，翻怪社来迟。
　　◎卷.12【送魏舍人仲甫为蕲州判官】徐铉
　　从事蕲春兴自长，蕲人应识紫薇郎。山资足后抛名路，
　　莼菜秋来忆故乡。以道卷舒犹自适，临戎谈笑固无妨。
　　如闻郡阁吹横笛，时望青溪忆野王。
　　◎卷.13【题殷舍人宅木芙蓉】徐铉
　　怜君庭下木芙蓉，袅袅纤枝淡淡红。晓吐芳心零宿露，
　　晚摇娇影媚清风。似含情态愁秋雨，暗减馨香借菊丛。
　　默饮数杯应未称，不知歌管与谁同。
　　◎卷.14【送史馆高员外使岭南】徐铉
　　东观时闲暇，还修喻蜀书。双旌驰县道，百越从轺车。
　　桂蠹晨餐罢，贪泉访古初。春江多好景，莫使醉吟疏。
　　◎卷.15【春日紫岩山期客不至】徐铉
　　郊外春华好，人家带碧溪。浅莎藏鸭戏，轻霭隔鸡啼。
　　掩映红桃谷，夤缘翠柳堤。王孙竟不至，芳草自萋萋。
　　三十六天皆有籍，他年何处问归程。
　　◎卷.19【春夜月】徐铉
　　幽人春望本多情，况是花繁月正明。
　　竟夕无言亦无寐，绕阶芳草影随行。
　　◎卷.20【爱敬寺有老僧尝游长安言秦雍间事历历可听…示同行客】徐铉
　　白首栖禅者，尝谈灞浐游。能令过江客，偏起失乡愁。
　　室倚桃花崦，门临杜若洲。城中无此景，将子剩淹留。
　　◎卷.21【游蒋山题辛夷花寄陈奉礼（本约陈同游，不至）】徐铉
　　今岁游山已恨迟，山中仍喜见辛夷。簪缨且免全为累，
　　桃李犹堪别作期。晴后日高偏照灼，晚来风急渐离披。
　　山郎不作同行伴，折得何由寄所思。
　　◎卷.22【和殷舍人萧员外春雪】徐铉
　　万里春阴乍履端，广庭风起玉尘干。梅花岭上连天白，
　　前年都尉没边城，帐下何人领旧兵。徼外瘴烟沉鼓角，
　　山前秋日照铭旌。笙歌却返乌衣巷，部曲皆还细柳营。
　　今日园林过寒食，马蹄犹拟入门行。
　　◎卷.26【景阳台怀古】徐铉
　　后主忘家不悔，江南异代长春。
　　今日景阳台上，闲人何用伤神。
　　◎卷.27【春分日】徐铉
　　仲春初四日，春色正中分。绿野徘徊月，晴天断续云。
　　燕飞犹个个，花落已纷纷。思妇高楼晚，歌声不可闻。
　　◎卷.28【寄驾部郎中（瞻）】徐铉
　　贱子乖慵性，频为省直牵。交亲每相见，多在相门前。
　　君独疏名路，为郎过十年。炎风久成别，南望思悠然。
　　◎卷.29【和王庶子寄题兄长建州廉使新亭】徐铉
　　谢守高斋结构新，一方风景万家情。群贤讵减山阴会，
　　远俗初闻正始声。水槛片云长不去，讼庭纤草转应生。
　　阿连诗句偏多思，遥想池塘昼梦成。
　　◎卷.30【谢文靖墓下作（时闽岭用师，契丹陷梁宋）】徐铉
　　越徼稽天讨，周京乱虏尘。苍生何可奈，江表更无人。
　　岂惮寻荒垄，犹思认后身。春风白杨里，独步泪沾巾。


第七百五十二卷
　　◎卷.1【观人读《春秋》】徐铉
　　日觉儒风薄，谁将霸道羞。乱臣无所惧，何用读春秋。
　　◎卷.2【秋日雨中与萧赞善访殷舍人于翰林座中作】徐铉
　　野出西垣步步迟，秋光如水雨如丝。铜龙楼下逢闲客，
　　红药阶前访旧知。乱点乍滋承露处，碎声因想滴蓬时。
　　银台钥入须归去，不惜馀欢尽酒卮。
　　◎卷.3【送和州张员外为江都令】徐铉
　　经年相望隔重湖，一旦相逢在上都。塞诏官班聊慰否，
　　埋轮意气尚存无。由来圣代怜才子，始觉清风激懦夫。
　　若向西冈寻胜赏，旧题名处为踌躇。
　　◎卷.4【和明道人宿山寺】徐铉
　　闻道经行处，山前与水阳。磬声深小院，灯影迥高房。
　　落宿依楼角，归云拥殿廊。羡师闲未得，早起逐班行。
　　◎卷.5【晚归】徐铉
　　暑服道情出，烟街薄暮还。风清飘短袂，马健弄连环。
　　水静闻归橹，霞明见远山。过从本无事，从此涉旬间。
　　◎卷.6【月真歌】徐铉
　　扬州胜地多丽人，其间丽者名月真。月真初年十四五，
　　能弹琵琶善歌舞。风前弱柳一枝春，花里娇莺百般语。
　　扬州帝京多名贤，其间贤者殷德川。德川初秉纶闱笔，
　　职近名高"#800080">【除夜】徐铉
　　寒灯耿耿漏迟迟，送故迎新了不欺。往事并随残历日，
　　春风宁识旧容仪。预惭岁酒难先饮，更对乡傩羡小儿。
　　吟罢明朝赠知己，便须题作去年诗。
　　◎卷.10【寄钟谟】徐铉
　　看看潘鬓二毛生，昨日林梢又转莺。欲对春风忘世虑，
　　敢言尊酒召时英。假中西阁应无事，筵上南威幸有情。
　　不得车公终不乐，已教红袖出门迎。
　　◎卷.11【正初答钟郎中见招】徐铉
　　高斋迟景雪初晴，风拂乔枝待早莺。南省郎官名籍籍，
　　东邻妓女字英英。流年倏忽成陈事，春物依稀有旧情。
　　新岁相思自过访，不烦虚左远相迎。
　　◎卷.12【闻雁寄故人】徐铉
　　久作他乡客，深惭薄宦非。不知云上雁，何得每年归。
　　夜静声弥怨，天空影更微。往年离别泪，今夕重沾衣。
　　◎卷.13【江舍人宅筵上有妓唱和州韩舍人歌辞，因以寄】徐铉
　　良宵丝竹偶成欢，中有佳人俯翠鬟。白雪飘飖传乐府，
　　阮郎憔悴在人间。清风朗月长相忆，佩蕙纫兰早晚还。
　　深夜酒空筵欲散，向隅惆怅鬓堪斑。
　　◎卷.14【寒食日作】徐铉
　　厨冷烟初禁，门闲日更斜。东风不好事，吹落满庭花。
　　过社纷纷燕，新晴淡淡霞。京都盛游观，谁访子云家。
　　◎卷.15【贺殷游二舍人入翰林、江给事拜中丞】徐铉
　　清晨待漏独徘徊，霄汉悬心不易裁。阁老深严归翰苑，
　　夕郎威望拜霜台。青绫对覆蓬壶晚，赤棒前驱道路开。
　　犹有西垣厅记在，莫忘同草紫泥来。
　　◎卷.16【欧阳太监雨中视决堤因堕水明日见于省中因戏之】徐铉
　　闻道张晨盖，徘徊石首东。濬川非伯禹，落水异三公。
　　衣湿仍愁雨，冠欹更怯风。今朝复相见，疑是葛仙翁。
　　◎卷.17【送吴郎中为宣州推官知泾县】徐铉
　　征虏亭边月，鸡鸣伴客行。可怜何水部，今事谢宣城。
　　风物聊供赏，班资莫系情。同心不同载，留滞为浮名。
　　◎卷.18【寄舒州杜员外】徐铉
　　信到得君书，知君已下车。粉闱情在否，莲幕兴何如。
　　人望征贤入，余思从子居。灊山真隐地，凭为卜茅庐。
　　◎卷.19【九月十一日寄陈郎中】徐铉
　　我多吏事君多病，寂绝过从又几旬。
　　前日龙山烟景好，风前落帽是何人。
　　◎卷.20【和司门郎中陈彦】徐铉
　　衡门寂寂逢迎少，不见仙郎向五旬。
　　莫问龙山前日事，菊花开却为闲人。
　　◎卷.21【赋得捣衣】徐铉
　　江上多离别，居人夜捣衣。拂砧知露滴，促杵恐霜飞。
　　漏转声频断，愁多力自微。裁缝依梦见，腰带定应非。
　　◎卷.22【九月三十夜雨寄故人】徐铉
　　独听空阶雨，方知秋事悲。寂寥旬假日，萧飒夜长时。
　　别念纷纷起，寒更故故迟。情人如不醉，定是两相思。
　　◎卷.23【寄抚州钟郎中（时王师败绩于闽中，谟在建州）】徐铉
　　去载分襟后，寻闻在建安。封疆正多事，尊俎若为欢。
　　都护空遗镞，明君欲舞干。绕朝时不用，非是杀身难。
　　◎卷.24【送欧阳太监游庐山】徐铉
　　家家门外庐山路，唯有夫君乞假游。案牍乍抛公署晚，
　　林泉已近暑天秋。海潮尽处逢陶石，江月圆时上庾楼。
　　此去萧然好长往，人间何事不悠悠。
　　◎卷.25【立秋后一日与朱舍人同直】徐铉
　　一宿秋风未觉凉，数声宫漏日犹长。
　　林泉无计消残暑，虚向华池费稻粱。
　　◎卷.26【赋得霍将军辞第】徐铉
　　汉将承恩久，图勋肯顾私。匈奴犹未灭，安用以家为。
　　郢匠虽闻诏，衡门竟不移。宁烦张老颂，无待晏婴辞。
　　甲乙人徒费，亲邻我自持。悠悠千载下，长作帅臣师。
　　◎卷.27【和元帅书记萧郎中观习水师】徐铉
　　元帅楼船出治兵，落星山外火旗明。千帆日助江陵势，
　　万里风驰下濑声。杀气晓严波上鹢，凯歌遥骇海边鲸。
　　仲宣一作从军咏，回顾儒衣自不平。
　　◎卷.28【秋日卢龙村舍】徐铉
　　置却人间事，闲从野老游。树声村店晚，草色古城秋。
　　独鸟飞天外，闲云度陇头。姓名君莫问，山木与虚舟。
　　◎卷.29【和萧郎中小雪日作】徐铉
　　征西府里日西斜，独试新炉自煮茶。篱菊尽来低覆水，
　　塞鸿飞去远连霞。寂寥小雪闲中过，斑驳轻霜鬓上加。
　　算得流年无奈处，莫将诗句祝苍华。
　　◎卷.30【中书相公谿亭闲宴依韵（李建勋）】徐铉
　　雨霁秋光晚，亭虚野兴回。沙鸥掠岸去，溪水上阶来。
　　客傲风欹帻，筵香菊在杯。东山长许醉，何事忆天台。
　　◎卷.31【寄饶州王郎中效李白体】徐铉
　　珍重王光嗣，交情尚在不。芜城连宅住，楚塞并车游。
　　别后官三改，年来岁六周。银钩无一字，何以缓离愁。
　　◎卷.32【寄歙州吕判官】徐铉
　　任公郡占好山川，溪水萦回路屈盘。南国自来推胜境，
　　故人此地作郎官。风光适意须留恋，禄秩资贫且喜欢。
　　莫忆班行重回首，是非多处是长安。
　　◎卷.33【宣威苗将军贬官后重经故宅】徐铉
　　蒋山南望近西坊，亭馆依然锁院墙。天子未尝过细柳，
　　将军寻已戍敦煌。欹倾怪石山无色，零落圆荷水不香。
　　为将为儒皆寂寞，门前愁杀马中郎。
　　◎卷.34【附池州薛郎中书因寄歙州张员外】徐铉
　　新安从事旧台郎，直气多才不可忘。一旦江山驰别梦，
　　几年簪绂共周行。岐分出处何方是，情共穷通此义长。
　　因附邻州寄消息，接舆今日信为狂。
　　◎卷.35【寄江都路员外】徐铉
　　吾兄失意在东都，闻说襟怀任所如。已纵乖慵为傲吏，
　　有何关键制豪胥。县斋晓闭多移病，南亩秋荒忆遂初。
　　知道故人相忆否，嵇康不得懒修书。
　　◎卷.36【张员外好茅山风景，求为句容令，作此送】徐铉
　　句曲山前县，依依数舍程。还同适勾漏，非是厌承明。
　　柳谷供诗景，华阳契道情。金门容傲吏，官满且还城。
　　◎卷.37【送应之道人归江西】徐铉
　　曾骑竹马傍洪厓，二十馀年变物华。客梦等闲过驿阁，
　　归帆遥羡指龙沙。名垂小篆矜垂露，诗作吴吟对绮霞。
　　岁暮定知回未得，信来凭为寄梅花。
　　◎卷.38【送元帅书记高郎中出为婺源建威军使】徐铉
　　寒风萧瑟楚江南，记室戎装挂锦帆。倚马未曾妨笑傲，
　　斩牲先要厉威严。危言昔日尝无隐，壮节今来信不凡。
　　惟有杯盘思上国，酒醪甜淡菜蔬甘。
　　◎卷.39【游方山宿李道士房】徐铉
　　从来未面李先生，借我西窗卧月明。
　　二十三家同愿识，素骡何日暂还城。
　　◎卷.40【题画石山】徐铉
　　彼美巉岩石，谁施黼藻功。回岩明照地，绝壁烂临空。
　　锦段鲜须濯，罗屏展易穷。不因秋藓绿，非假晚霞红。
　　羽客藏书洞，樵人取箭风。灵踪理难问，仙路去何通。
　　返驾归尘里，留情向此中。回瞻画图畔，遥羡面山翁。
　　◎卷.41【临石步港】徐铉
　　埼岸堕萦带，微风起细涟。绿阴三月后，倒影乱峰前。
　　吹浪游鳞小，黏苔碎石圆。会将腰下组，换取钓鱼船。
　　◎卷.42【病题二首】徐铉
　　性灵慵懒百无能，唯被朝参遣夙兴。圣主优容恩未答，
　　丹经疏阔病相陵。脾伤对客偏愁酒，眼暗看书每愧灯。
　　进与时乖不知退，可怜身计谩腾腾。
　　人间多事本难论，况是人间懒慢人。不解养生何怪病，
　　已能知命敢辞贫。向空咄咄烦书字，举世滔滔莫问津。
　　金马门前君识否，东方曼倩是前身。
　　◎卷.43【寄江州萧给事】徐铉
　　夕郎忧国不忧身，今向天涯作逐臣。魂梦暗驰龙阙曙，
　　啸吟闲绕虎谿春。朝车载酒过山寺，谏纸题诗寄野人。
　　惆怅懦夫何足道，自离群后已同尘。
　　◎卷.44【和江州江中丞见寄】徐铉
　　贾傅南迁久，江关道路遥。北来空见雁，西去不如潮。
　　鼠穴依城社，鸿飞在泬寥。高低各有处，不拟更相招。
　　◎卷.45【和钟郎中送朱先辈还京垂寄】徐铉
　　分司洗马无人问，辞客殷勤辍棹歌。苍藓满庭行径小，
　　高梧临槛雨声多。春愁尽付千杯酒，乡思遥闻一曲歌。
　　且共胜游消永日，西冈风物近如何。
　　◎卷.46【送郝郎中为浙西判官】徐铉
　　大藩从事本优贤，幕府仍当北固前。花绕楼台山倚郭，
　　寺临江海水连天。恐君到即忘归日，忆我游曾历二年。
　　若许他时作闲伴，殷勤为买钓鱼船。
　　◎卷.47【翰林游舍人清明日入院中途见过余明日…因寄游君】徐铉
　　榆柳开新焰，梨花发故枝。辎輧隘城市，圭组坐曹司。
　　独对芝泥检，遥怜白马儿。禁林还视草，气味两相知。
　　◎卷.48【陪王庶子游后湖涵虚阁（东宫园）】徐铉
　　悬圃清虚乍过秋，看山寻水上兹楼。轻鸥的的飞难没，
　　红叶纷纷晚更稠。风卷微云分远岫，浪摇晴日照中洲。
　　跻攀况有承华客，如在南皮奉胜游。
　　◎卷.49【柳枝辞十二首】徐铉
　　把酒凭君唱柳枝，也从丝管递相随。
　　逢春只合朝朝醉，记取秋风落叶时。
　　南园日暮起春风，吹散杨花雪满空。
　　不惜杨花飞也得，愁君老尽脸边红。
　　陌上朱门柳映花，帘钩半卷绿阴斜。
　　凭郎暂驻青骢马，此是钱塘小小家。
　　夹岸朱栏柳映楼，绿波平幔带花流。
　　歌声不出长条密，忽地风回见彩舟。
　　老大逢春总恨春，绿杨阴里最愁人。
　　旧游一别无因见，嫩叶如眉处处新。
　　濛濛堤畔柳含烟，疑是阳和二月天。
　　醉里不知时节改，漫随儿女打秋千。
　　水阁春来乍减寒，晓妆初罢倚栏干。
　　长条乱拂春波动，不许佳人照影看。
　　柳岸烟昏醉里归，不知深处有芳菲。
　　重来已见花飘尽，唯有黄莺啭树飞。
　　此去仙源不是遥，垂杨深处有朱桥。
　　共君同过朱桥去，索映垂杨听洞箫。
　　暂别扬州十度春，不知光景属何人。
　　一帆归客千条柳，肠断东风扬子津。
　　仙乐春来按舞腰，清声偏似傍娇饶。
　　应缘莺舌多情赖，长向双成说翠条。
　　凤笙临槛不能吹，舞袖当筵亦自疑。
　　唯有美人多意绪，解依芳态画双眉。
　　◎卷.50【贬官泰州出城作】徐铉
　　浮名浮利信悠悠，四海干戈痛主忧。三谏不从为逐客，
　　一身无累似虚舟。满朝权贵皆曾忤，绕郭林泉已遍游。
　　惟有恋恩终不改，半程犹自望城楼。
　　◎卷.51【过江】徐铉
　　别路知何极，离肠有所思。登舻望城远，摇橹过江迟。
　　断岸烟中失，长天水际垂。此心非橘柚，不为两乡移。
　　◎卷.52【经东都太子桥】徐铉
　　纶闱放逐知何道，桂苑风流且暂归。
　　莫问升迁桥上客，身谋疏拙旧心违。


第七百五十三卷
　　◎卷.1【赠维扬故人】徐铉
　　东京少长认维桑，书剑谁教入帝乡。一事无成空放逐，
　　故人相见重凄凉。楼台寂寞官河晚，人物稀疏驿路长。
　　莫怪临风惆怅久，十年春色忆维扬。
　　◎卷.2【泰州道中却寄东京故人】徐铉
　　风紧雨凄凄，川回岸渐低。吴州林外近，隋苑雾中迷。
　　聚散纷如此，悲欢岂易齐。料君残酒醒，还听子规啼。
　　◎卷.3【得浙西郝判官书未及报闻燕王移镇京口…田书记消息】徐铉
　　秋风海上久离居，曾得刘公一纸书。淡水心情长若此，
　　银钩踪迹更无如。尝忧座侧飞鸮鸟，未暇江中觅鲤鱼。
　　今日京吴建朱邸，问君谁共曳长裾。
　　◎卷.4【赠陶使君求梨】徐铉
　　昨宵宴罢醉如泥，惟忆张公大谷梨。白玉花繁曾缀处，
　　黄金色嫩乍成时。冷侵肺腑醒偏早，香惹衣襟歇倍迟。
　　今旦中山方酒渴，唯应此物最相宜。
　　◎卷.5【陈觉放还至泰州，以诗见寄，作此答之】徐铉
　　朱云曾为汉家忧，不怕交亲作世仇。壮气未平空咄咄，
　　狂言无验信悠悠。今朝我作伤弓鸟，却羡君为不系舟。
　　劳寄新诗平宿憾，此生心气贯清秋。
　　◎卷.6【王三十七自京垂访，作此送之】徐铉
　　失乡迁客在天涯，门掩苔垣向水斜。只就鳞鸿求远信，
　　敢言车马访贫家。烟生柳岸将垂缕，雪压梅园半是花。
　　惆怅明朝尊酒散，梦魂相送到京华。
　　◎卷.7【陶使君挽歌二首】徐铉
　　太守今何在，行春去不归。筵空收管吹，郊迥俨骖騑。
　　营外星才落，园中露已稀。伤心梁上燕，犹解向人飞。
　　始忆花前宴，笙歌醉夕阳。那堪城外送，哀挽逐归艎。
　　铃阁朝犹闭，风亭日已荒。唯馀迁客泪，沾洒后池傍。
　　◎卷.8【雪中作】徐铉
　　赋分多情客，经年去国心。疏钟寒郭晚，密雪水亭深。
　　影迥鸿投渚，声愁雀噪林。他乡一尊酒，独坐不成斟。
　　◎卷.9【赋得风光草际浮】徐铉
　　宿露依芳草，春郊古陌旁。风轻不尽偃，日早未晞阳。
　　耿耿依平远，离离入望长。映空无定彩，飘径有馀光。
　　飐若荷珠乱，纷如爝火飏。诗人多感物，凝思绕池塘。
　　◎卷.10【寒食成判官垂访因赠】徐铉
　　常年寒食在京华，今岁清明在海涯。远巷蹋歌深夜月，
　　隔墙吹管数枝花。鸳鸾得路音尘阔，鸿雁分飞道里赊。
　　不是多情成二十，断无人解访贫家。
　　◎卷.11【送客至城西，望图山，因寄浙西府中】徐铉
　　牧叟邹生笑语同，莫嗟江上听秋风。
　　君看逐客思乡处，犹在图山更向东。
　　◎卷.12【送写真成处士入京】徐铉
　　传神踪迹本来高，泽畔形容愧彩毫。
　　京邑功臣多伫望，凌烟阁上莫辞劳。
　　◎卷.13【九日雨中】徐铉
　　茱萸房重雨霏微，去国逢秋此恨稀。目极暂登台上望，
　　心遥长向梦中归。荃蘪路远愁霜早，兄弟乡遥羡雁飞。
　　唯有多情一枝菊，满杯颜色自依依。
　　◎卷.14【寄外甥苗武仲】徐铉
　　放逐今来涨海边，亲情多在凤台前。且将聚散为闲事，
　　须信华枯是偶然。蝉噪疏林村倚郭，鸟飞残照水连天。
　　此中唯欠韩康伯，共对秋风咏数篇。
　　◎卷.15【寄从兄宪兼示二弟】徐铉
　　别路吴将楚，离忧弟与兄。断云惊晚吹，秋色满孤城。
　　信远鸿初下，乡遥月共明。一枝栖未稳，回首望三京。
　　◎卷.16【附书与钟郎中因寄京妓越宾】徐铉
　　暮春桥下手封书，寄向江南问越姑。
　　不道诸郎少欢笑，经年相别忆侬无。
　　◎卷.17【代钟答】徐铉
　　一幅轻绡寄海滨，越姑长感昔时恩。
　　欲知别后情多少，点点凭君看泪痕。
　　◎卷.18【亚元舍人不替深知猥贻佳作三篇清绝不敢轻…庶资一笑耳】徐铉
　　海陵城里春正月，海畔朝阳照残雪。城中有客独登楼，
　　遥望天边白银阙。白银阙下何英英，雕鞍绣毂趋承明。
　　阊门晓辟旌旗影，玉墀风细佩环声。此处追飞皆俊彦，
　　当年何事容疵贱。怀铅昼坐紫微宫，焚香夜直明光殿。
　　王言简静官司闲，朋好殷勤多往还。新亭风景如东洛，
　　邙岭林泉似北山。光阴暗度杯盂里，职业未妨谈笑间。
　　有时邀宾复携妓，造门不问都非是。酣歌叫笑惊四邻，
　　赋笔纵横动千字。任他银箭转更筹，不怕金吾司夜吏。
　　可怜诸贵贤且才，时情物望两无猜。伊余独禀狂狷性，
　　褊量多言仍薄命。吞舟可漏岂无恩，负乘自贻非不幸。
　　一朝削迹为迁客，旦暮青云千里隔。离鸿别雁各分飞，
　　折柳攀花两无色。卢龙渡口问迷津，瓜步山前送暮春。
　　白沙江上曾行路，青林花落何纷纷。汉皇昔幸回中道，
　　极目牛羊卧芳草。旧宅重游尽隙荒，故人相见多衰老。
　　禅智寺，山光桥，风瑟瑟兮雨萧萧。行杯已醒残梦断，
　　征途未极离魂消。海陵郡中陶太守，相逢本是随行旧。
　　乍申拜起已开眉，却问辛勤还执手。精庐水榭最清幽，
　　一税征车聊驻留。闭门思过谢来客，知恩省分宽离忧。
　　郡斋胜境有后池，山亭菌阁互参差。有时虚左来相召，
　　举白飞觞任所为。多才太守能挝鼓，醉送金船间歌舞。
　　酒酣耳热眼生花，暂似京华欢会处。归来旅馆还端居，
　　清风朗月夜窗虚。駸駸流景岁云暮，天涯望断故人书。
　　春来凭槛方叹息，仰头忽见南来翼。足系红笺堕我前，
　　引颈长鸣如有言。开缄试读相思字，乃是多情乔亚元。
　　短韵三篇皆丽绝，小梅寄意情偏切。金兰投分一何坚，
　　银钩置袖终难灭。醉后狂言何足奇，感君知己不相遗。
　　长卿曾作美人赋，玄成今有责躬诗。报章欲托还京信，
　　笔拙纸穷情未尽。珍重芸香陈子乔，亦解贻书远相问。
　　宁须买药疗羁愁，只恨无书消鄙吝。游处当时靡不同，
　　欢娱今日两成空。天子尚应怜贾谊，时人未要嘲扬雄。
　　曲终笔阁缄封已，翩翩驿骑行尘起。寄向中朝谢故人，
　　为说相思意如此。
　　◎卷.19【送蒯司录归京（亮）】徐铉
　　早年闻有蒯先生，二十馀年道不行。抵掌曾论天下事，
　　折腰犹悟俗人情。老还上国欢娱少，贫聚归资结束轻。
　　迁客临流倍惆怅，冷风黄叶满山城。
　　◎卷.20【闻查建州陷贼寄钟郎中（谟即查从事也）】徐铉
　　闻道将军轻壮图，螺江城下委犀渠。旌旗零落沉荒服，
　　簪履萧条返故居。皓首应全苏武节，故人谁得李陵书。
　　自怜放逐无长策，空使卢谌泪满裾。
　　◎卷.21【还过东都，留守周公筵上赠座客】徐铉
　　贾生三载在长沙，故友相思道路赊。已分终年甘寂寞，
　　岂知今日返京华。麟符上相恩偏厚，隋苑留欢日欲斜。
　　明旦江头倍惆怅，远山芳草映残霞。
　　◎卷.22【送杨郎中唐员外奉使湖南】徐铉
　　江边微雨柳条新，握节含香二使臣。两绶对悬云梦日，
　　方舟齐泛洞庭春。今朝草木逢新律，昨日山川满战尘。
　　同是多情怀古客，不妨为赋吊灵均。
　　◎卷.23【表弟包颖见寄（此子侍亲在饶州，累年卧疾）】徐铉
　　常思帝里奉交亲，别后光阴屈指频。兰佩却归纶阁下，
　　荆枝犹寄楚江滨。十程山水劳幽梦，满院烟花醉别人。
　　料得此生强健在，会须重赏昔年春。
　　◎卷.24【寄萧给事（萧江西致仕）】徐铉
　　危言危行古时人，归向西山卧白云。买宅尚寻徐处士，
　　餐霞终访许真君。容颜别后应如故，诗咏年来更不闻。
　　今日城中春又至，落梅愁绪共纷纷。
　　◎卷.25【赋石奉送钟德林少尹员外】徐铉
　　我爱他山石，中含绝代珍。烟披寒落落，沙浅静磷磷。
　　翠色辞文陛，清声出泗滨。扁舟载归去，知是泛槎人。


第七百五十四卷
　　◎卷.1【赠泰州掾令狐克己（文公曾孙）】徐铉
　　念子才多命且奇，乱中抛掷少年时。深藏七泽衣如雪，
　　却见中朝鬓似丝。旧德在人终远大，扁舟为吏莫推辞。
　　孤芳自爱凌霜处，咏取文公白菊诗。
　　◎卷.2【送荻栽与秀才朱观】徐铉
　　羡子清吟处，茅斋面碧流。解憎莲艳俗，唯欠荻花幽。
　　鹭立低枝晚，风惊折叶秋。赠君须种取，不必树忘忧。
　　◎卷.3【使浙西先寄献燕王侍中】徐铉
　　京江风静喜乘流，极目遥瞻万岁楼。喜气茏葱甘露晚，
　　水烟波淡海门秋。五年不见鸾台长，明日将陪兔苑游。
　　欲问平台门下吏，相君还许吐茵不。
　　◎卷.4【常州驿中喜雨】徐铉
　　飒飒旱天雨，凉风一夕回。远寻南亩去，细入驿亭来。
　　蓑唱牛初牧，渔歌棹正开。盈庭顿无事，归思酌金罍。
　　◎卷.5【驿中七夕】徐铉
　　七夕雨初霁，行人正忆家。江天望河汉，水馆折莲花。
　　独坐凉何甚，微吟月易斜。今年不乞巧，钝拙转堪嗟。
　　◎卷.6【赠浙西顾推官】徐铉
　　盛府宾寮八十馀，闭门高卧兴无如。梁王苑里相逢早，
　　润浦城中得信疏。狼藉杯盘重会面，风流才调一如初。
　　愿君百岁犹强健，他日相寻隐士庐。
　　◎卷.7【赠浙西妓亚仙（筵上作）】徐铉
　　翠黛嚬如怨，朱颜醉更春。占将南国貌，恼杀别家人。
　　粉汗沾巡盏，花钿逐舞茵。明朝绮窗下，离恨两殷勤。
　　◎卷.8【回至瓜洲献侍中】徐铉
　　紫微垣里旧宾从，来向吴门谒府公。奉使谬持严助节，
　　登门初识鲁王宫。笙歌隐隐违离后，烟水茫茫怅望中。
　　日暮瓜洲江北岸，两行清泪滴西风。
　　◎卷.9【邵伯埭下寄高邮陈郎中】徐铉
　　故人相别动经年，候馆相逢倍惨然。顾我饮冰难辍棹，
　　感君扶病为开筵。河湾水浅翘秋鹭，柳岸风微噪暮蝉。
　　欲识酒醒魂断处，谢公祠畔客亭前。
　　◎卷.10【谪居舒州，累得韩高二舍人书，作此寄之】徐铉
　　三峰烟霭碧临溪，中有骚人理钓丝。会友少于分袂日，
　　谪居多却在朝时。丹心历历吾终信，俗虑悠悠尔不知。
　　珍重韩君与高子，殷勤书札寄相思。
　　◎卷.11【和张先辈见寄二首】徐铉
　　去国离群掷岁华，病容憔悴愧丹砂。溪连舍下衣长润，
　　山带城边日易斜。几处垂钩依野岸，有时披褐到邻家。
　　故人书札频相慰，谁道西京道路赊。
　　清时沦放在山州，邛竹纱巾处处游。野日苍茫悲鵩舍，
　　水风阴湿弊貂裘。鸡鸣候旦宁辞晦，松节凌霜几换秋。
　　两首新诗千里道，感君情分独知丘。
　　◎卷.12【印秀才至舒州见寻，别后寄诗依韵和】徐铉
　　羁游白社身虽屈，高步辞场道不卑。投分共为知我者，
　　相寻多愧谪居时。离怀耿耿年来梦，厚意勤勤别后诗。
　　今日溪边正相忆，雪晴山秀柳丝垂。
　　◎卷.13【行园树】徐铉
　　松节凌霜久，蓬根逐吹频。群生各有性，桃李但争春。
　　◎卷.14【题雷公井】徐铉
　　掩霭愚公谷，萧寥羽客家。俗人知处所，应为有桃花。
　　◎卷.15【送彭秀才】徐铉
　　贾生去国已三年，短褐闲行皖水边。尽日野云生舍下，
　　有时京信到门前。无人与和投湘赋，愧子来浮访戴船。
　　满袖新诗好回去，莫随骚客醉林泉。
　　◎卷.16【移饶州别周使君】徐铉
　　正怜东道感贤侯，何幸南冠脱楚囚。睆伯台前收别宴，
　　乔公亭下舣行舟。四年去国身将老，百郡征兵主尚忧。
　　更向鄱阳湖上去，青衫憔悴泪交流。
　　◎卷.17【避难东归，依韵和黄秀才见寄】徐铉
　　戚戚逢人问所之，东流相送向京畿。自甘逐客纫兰佩，
　　不料平民著战衣。树带荒村春冷落，江澄霁色雾霏微。
　　时危道丧无才术，空手徘徊不忍归。
　　◎卷.18【酬郭先辈】徐铉
　　太原郭夫子，行高文炳蔚。弱龄负世誉，一举游月窟。
　　仙籍第三人，时人故称屈。昔余吏西省，倾盖名籍籍。
　　及我窜群舒，向风心郁郁。归来暮江上，云雾一披拂。
　　雷雨不下施，犹作池中物。念君介然气，感时思奋发。
　　示我数篇文，与古争驰突。彩褥粲英华，理深刮肌骨。
　　古诗尤精奥，史论皆宏拔。举此措诸民，何忧民不活。
　　吁嗟吾道薄，与世长迂阔。顾我徒有心，数奇身正绌。
　　论兵属少年，经国须儒术。夫子无自轻，苍生正愁疾。
　　◎卷.19【和集贤钟郎中】徐铉
　　石渠册府神仙署，当用明朝第一人。腰下别悬新印绶，
　　座中皆是故交亲。龙池树色供清景，浴殿香风接近邻。
　　从此翻飞应更远，遍寻三十六天春。
　　◎卷.20【送刘山阳】徐铉
　　旧族知名士，朱衣宰楚城。所嗟吾道薄，岂是主恩轻。
　　战鼓何时息，儒冠独自行。此心多感激，相送若为情。
　　◎卷.21【题伏龟山北隅】徐铉
　　兹山信岑寂，阴崖积苍翠。水石何必多，宛有千岩意。
　　孰知近人境，旦暮含佳气。池影摇轻风，林光澹新霁。
　　支颐藉芳草，自足忘世事。未得归去来，聊为宴居地。
　　◎卷.22【送黄梅江明府】徐铉
　　封疆多难正经纶，台阁如何不用君。江上又劳为小邑，
　　箧中徒自有雄文。书生胆气人谁信，远俗歌谣主不闻。
　　一首新诗无限意，再三吟味向秋云。
　　◎卷.23【咏梅子真送郭先辈】徐铉
　　忠臣本爱君，仁人本爱民。宁知贵与贱，岂计名与身。
　　梅生为一尉，献疏来君门。君门深万里，金虎重千钧。
　　向永且不用，况复论子真。拂衣遂长往，高节邈无邻。
　　至今仙籍中，谓之梅真人。郭生负逸气，百代继遗尘。
　　进退生自知，得丧吾不陈。斯民苟有幸，期子一朝伸。
　　◎卷.24【和萧郎中午日见寄】徐铉
　　细雨轻风采药时，褰帘隐几更何为。岂知泽畔纫兰客，
　　来赴城中角黍期。多罪静思如剉蘖，赦书才听似含饴。
　　谢公制胜常闲暇，愿接西州敌手棋。
　　◎卷.25【送黄秀才姑孰辟命】徐铉
　　世乱离情苦，家贫色养难。水云孤棹去，风雨暮春寒。
　　幕府才方急，骚人泪未干。何时王道泰，万里看鹏抟。
　　◎卷.26【送王四十五归东都】徐铉
　　海内兵方起，离筵泪易垂。怜君负米去，惜此落花时。
　　想忆看来信，相宽指后期。殷勤手中柳，此是向南枝。
　　◎卷.27【和太常萧少卿近郊马上偶吟】徐铉
　　田园经雨绿分畦，飞盖闲行九里堤。拂袖清风尘不起，
　　满川芳草路如迷。林开始觉晴天迥，潮上初惊浦岸齐。
　　怪得仙郎诗句好，断霞残照远山西。
　　◎卷.28【又和】徐铉
　　抱瓮何人灌药畦，金衔为尔驻平堤。村桥野店景无限，
　　绿水晴天思欲迷。横笛乍随轻吹断，归帆疑与远山齐。
　　凤城回望真堪画，万户千门蒋峤西。
　　◎卷.29【抛球乐辞二首】徐铉
　　歌舞送飞球，金觥碧玉筹。管弦桃李月，帘幕凤凰楼。
　　一笑千场醉，浮生任白头。
　　灼灼传花枝，纷纷度画旗。不知红烛下，照见彩球飞。
　　借势因期克，巫山暮雨归。
　　◎卷.30【离歌辞五首】徐铉
　　莫折红芳树，但知尽意看。狂风幸无意，那忍折教残。
　　朝日城南路，旌旗照绿芜。使君何处去，桑下觅罗敷。
　　事与年俱往，情将分共深。莫惊容鬓改，只是旧时心。
　　暂别劳相送，佳期愿莫违。朱颜不须老，留取待郎归。
　　拂匣收珠佩，回灯拭薄妆。莫嫌春夜短，匹似楚襄王。
　　◎卷.31【梦游三首】徐铉
　　魂梦悠扬不奈何，夜来还在故人家。香濛蜡烛时时暗，
　　户映屏风故故斜。檀的慢调银字管，云鬟低缀折枝花。
　　天明又作人间别，洞口春深道路赊。
　　绣幌银屏杳霭间，若非魂梦到应难。窗前人静偏宜夜，
　　户内春浓不识寒。蘸甲递觞纤似玉，含词忍笑腻于檀。
　　锦书若要知名字，满县花开不姓潘。
　　南国佳人字玉儿，芙蓉双脸远山眉。仙郎有约长相忆，
　　阿母何猜不得知。梦里行云还倏忽，暗中携手乍疑迟。
　　因思别后闲窗下，织得回文几首诗。
　　◎卷.32【和萧少卿见庆新居】徐铉
　　湘浦怀沙已不疑，京城赐第岂前期。鼓声到晚知坊远，
　　山色来多与静宜。簪屦尚应怜故物，稻粱空自愧华池。
　　新诗问我偏饶思，还念鹪鹩得一枝。
　　◎卷.33【又和】徐铉
　　惊蓬偶驻知多幸，断雁重联惬素期。当户小山如旧识，
　　上墙幽藓最相宜。清风不去因栽竹，隙地无多也凿池。
　　更喜良邻有嘉树，绿阴分得近南枝。
　　◎卷.34【送勋道人之建安】徐铉
　　下国兵方起，君家义独闻。若为轻世利，归去卧溪云。
　　挂席冲岚翠，携筇破藓纹。离情似霜叶，江上正纷纷。
　　◎卷.35【送许郎中歙州判官兼黟县】徐铉
　　尝闻黟县似桃源，况是优游冠玳筵。遗爱非遥应卧理，
　　祖风犹在好寻仙。朝衣旧识熏香史，禄米初营种秫田。
　　大抵宦游须自适，莫辞离别二三年。
　　◎卷.36【送彭秀才南游】徐铉
　　问君孤棹去何之，玉笥春风楚水西。山上断云分翠霭，
　　林间晴雪入澄溪。琴心酒趣神相会，道士仙童手共携。
　　他日时清更随计，莫如刘阮洞中迷。
　　◎卷.37【和明上人除夜见寄】徐铉
　　酌酒围炉久，愁襟默自增。长年逢岁暮，多病见兵兴。
　　夜色开庭燎，寒威入砚冰。汤师无别念，吟坐一灯凝。
　　◎卷.38【正初和鄂州边郎中见寄】徐铉
　　潦倒含香客，凄凉赋鵩人。未能全卷舌，终拟学垂纶。
　　故友暌离久，音书问讯频。相思俱老大，又见一年新。
　　◎卷.39【送刘司直出宰】徐铉
　　之子有雄文，风标秀不群。低飞从墨绶，逸志在青云。
　　柳色临流动，春光到县分。贤人多静理，未爽醉醺醺。
　　◎卷.40【送从兄赴临川幕】徐铉
　　梁王籍宠就东藩，还召邹枚坐兔园。今日好论天下事，
　　昔年同受主人恩。石头城下春潮满，金柅亭边绿树繁。
　　唯有音书慰离别，一杯相送别无言。
　　◎卷.41【送龚员外赴江州幕】徐铉
　　烦君更上筑金台，世难民劳藉俊才。自有声名驰羽檄，
　　不妨谈笑奉尊罍。元规楼迥清风满，匡俗山春画障开。
　　莫忘故人离别恨，海潮回处寄书来。
　　◎卷.42【送朱先辈尉庐陵】徐铉
　　我重朱夫子，依然见古人。成名无愧色，得禄及慈亲。
　　莫叹官资屈，宁论活计贫。平生心气在，终任静边尘。
　　◎卷.43【送钟德林郎中学士赴东府诗·得酒】徐铉
　　酌此杯中物，茱萸满把秋。今朝将送别，他日是忘忧。
　　世乱方多事，年加易得愁。政成频一醉，亦未减风流。


第七百五十五卷
　　◎卷.1【送陈先生之洪井寄萧少卿】徐铉
　　闻君仙袂指洪厓，我忆情人别路赊。知有欢娱游楚泽，
　　更无书札到京华。云开驿阁连江静，春满西山倚汉斜。
　　此处相逢应见问，为言搔首望龙沙。
　　◎卷.2【送龚明府九江归宁】徐铉
　　茂宰隳官去，扁舟著彩衣。湓城春酒熟，匡阜野花稀。
　　解缆垂杨绿，开帆宿鹭飞。一朝吾道泰，还逐落潮归。
　　◎卷.3【和江西萧少卿见寄二首】徐铉
　　亡羊岐路愧司南，二纪穷通聚散三。老去何妨从笑傲，
　　病来看欲懒朝参。离肠似线常忧断，世态如汤不可探。
　　珍重加餐省思虑，时时斟酒压山岚。
　　身遥上国三千里，名在朝中二十春。金印不须辞入幕，
　　麻衣曾此叹迷津。卷舒由我真齐物，忧喜忘心即养神。
　　世路风波自翻覆，虚舟无计得沉沦。
　　◎卷.4【送薛少卿赴青阳】徐铉
　　我爱陶靖节，吏隐从弦歌。我爱费征君，高卧归九华。
　　清风激颓波，来者无以加。我志两不遂，漂沦浩无涯。
　　数奇时且乱，此图今愈赊。贤哉薛夫子，高举凌晨霞。
　　安民即是道，投足皆为家。功名与权位，悠悠何用夸。
　　携朋出远郊，酌酒藉平沙。云收远天静，江阔片帆斜。
　　离怀与企羡，南望长咨嗟。
　　◎卷.5【送高起居之泾县】徐铉
　　右史罢朝归，之官句水湄。别我行千里，送君倾一卮。
　　酒罢长叹息，此叹君应悲。乱中吾道薄，卿族旧人稀。
　　胡为佩铜墨，去此白玉墀。吏事岂所堪，民病何可医。
　　藏用清其心，此外慎勿为。县郭有佳境，千峰溪水西。
　　云树杳回合，岩峦互蔽亏。弹琴坐其中，世事吾不知。
　　时时寄书札，以慰长相思。
　　◎卷.6【宿茅山寄舍弟】徐铉
　　茅许禀灵气，一家同上宾。仙山空有庙，举世更无人。
　　独往诚违俗，浮名亦累真。当年各自勉，云洞镇长春。
　　◎卷.7【晚憩白鹤庙寄句容张少府】徐铉
　　日入林初静，山空暑更寒。泉鸣细岩窦，鹤唳眇云端。
　　拂榻安棋局，焚香戴道冠。望君殊不见，终夕凭栏干。
　　◎卷.8【题紫阳观】徐铉
　　南朝名士富仙才，追步东卿遂不回。丹井自深桐暗老，
　　祠宫长在鹤频来。岩边桂树攀仍倚，洞口桃花落复开。
　　惆怅霓裳太平事，一函真迹锁昭台。
　　◎卷.9【赠奚道士（含象）】徐铉
　　先生曾有洞天期，犹傍天坛摘紫芝。处世自能心混沌，
　　全真谁见德支离。玉霄尘闭人长在，全鼎功成俗未知。
　　他日飙轮谒茅许，愿同鸡犬去相随。
　　◎卷.10【题碧岩亭赠孙尊师】徐铉
　　绝境何人识，高亭万象含。凭轩临树杪，送目极天南。
　　积霭生泉洞，归云锁石龛。丹霞披翠巘，白鸟带晴岚。
　　仙去留虚室，龙归涨碧潭。幽岩君独爱，玄味我曾耽。
　　世上愁何限，人间事久谙。终须脱羁鞅，来此会空谈。
　　◎卷.11【题白鹤庙】徐铉
　　平生心事向玄关，一入仙乡似旧山。白鹤唳空晴眇眇，
　　丹沙流涧暮潺潺。尝嗟多病嫌中药，拟问真经乞小还。
　　满洞烟霞互陵乱，何峰台榭是萧闲。
　　◎卷.12【步虚词五首】徐铉
　　气为还元正，心由抱一灵。凝神归罔象，飞步入青冥。
　　整服乘三素，旋纲蹑九星。琼章开后学，稽首奉真经。
　　天帝黄金阙，真人紫锦书。霓裳纷蔽景，羽服迥凌虚。
　　白鹤能为使，班麟解驾车。灵符终愿借，转共世情疏。
　　圣主过幽谷，虚皇在蕊宫。五千宗物母，七字秘神童。
　　世上金壶远，人间玉龠空。唯馀养身法，修此与天通。
　　何处求玄解，人间有洞天。勤行皆是道，谪下尚为仙。
　　蔽景乘朱凤，排虚驾紫烟。不嫌园吏傲，愿在玉宸前。
　　三素霏霏远，盟威凛凛寒。火铃空灭没，星斗晓阑干。
　　佩响流虚殿，炉烟在醮坛。萧寥不可极，骖驾上云端。
　　◎卷.13【留题仙观】徐铉
　　瑶坛醮罢晚云开，羽客分飞俗士回。
　　为报移文不须勒，未曾游处待重来。
　　◎卷.14【和陈洗马山庄新泉】徐铉
　　已开山馆待抽簪，更要岩泉欲洗心。常被松声迷细韵，
　　忽流花片落高岑。便疏浅濑穿莎径，始有清光映竹林。
　　何日煎茶酝香酒，沙边同听暝猿吟。
　　◎卷.15【奉和七夕应令】徐铉
　　今宵星汉共晶光，应笑罗敷嫁侍郎。斗柄易倾离恨促，
　　河流不尽后期长。静闻天籁疑鸣佩，醉折荷花想艳妆。
　　谁见宣猷堂上宴，一篇清韵振金铛。
　　◎卷.16【又和八日】徐铉
　　微云疏雨淡新秋，晓梦依稀十二楼。故作别离应有以，
　　拟延更漏共无由。那教人世长多恨，未必天仙不解愁。
　　博望苑中残酒醒，香风佳气独迟留。
　　◎卷.17【和印先辈及第后献座主朱舍人郊居之作】徐铉
　　成名郊外掩柴扉，树影蝉声共息机。积雨暗封青藓径，
　　好风轻透白綀衣。嘉鱼始赋人争诵，荆玉频收国自肥。
　　独坐公厅正烦暑，喜吟新咏见玄微。
　　◎卷.18【和致仕张尚书新创道院】徐铉
　　梓泽成新致，金丹有旧情。挂冠朝睡足，隐几暮江清。
　　药圃分轻绿，松窗起细声。养高宁厌病，默坐对诸生。
　　◎卷.19【和尉迟赞善秋暮僻居】徐铉
　　登高节物最堪怜，小岭疏林对槛前。轻吹断时云缥缈，
　　夕阳明处水澄鲜。江城秋早催寒事，望苑朝稀足晏眠。
　　庭有菊花尊有酒，若方陶令愧前贤。
　　◎卷.20【和陈赞善致仕还京口】徐铉
　　海门山下一渔舟，中有高人未白头。已驾安车归故里，
　　尚通闺籍在龙楼。泉声漱玉窗前落，江色和烟槛外流。
　　今日君臣厚终始，不须辛苦画双牛。
　　◎卷.21【京使回自临川，得从兄书寄诗，依韵和】徐铉
　　珍重还京使，殷勤话故人。别离长挂梦，宠禄不关身。
　　趣向今成道，声华旧绝尘。莫嗟客鬓老，诗句逐时新。
　　◎卷.22【陪郑王相公赋筵前垂冰，应教依韵】徐铉
　　窗外虚明雪乍晴，檐前垂霤尽成冰。长廊瓦叠行行密，
　　晚院风高寸寸增。玉指乍拈簪尚愧，金阶时坠磬难胜。
　　晨餐堪醒曹参酒，自恨空肠病不能。
　　◎卷.23【送礼部潘尚书致仕还建安】徐铉
　　名遂功成累复轻，鲈鱼因起旧乡情。履声初下金华省，
　　帆影看离石首城。化剑津头寻故老，同亭会上问仙卿。
　　冥鸿高举真难事，相送何须泪满缨。
　　◎卷.24【和尉迟赞善病中见寄】徐铉
　　仙郎移病暑天过，却似冥鸿避罻罗。昼梦乍惊风动竹，
　　夜吟时觉露沾莎。情亲稍喜贫居近，性懒犹嫌上直多。
　　望苑恩深期勿药，青云岐路未蹉跎。
　　◎卷.25【池州陈使君见示游齐山诗因寄】徐铉
　　往岁曾游弄水亭，齐峰浓翠暮轩横。哀猿出槛心虽喜，
　　伤鸟闻弦势易惊。病后簪缨殊寡兴，老来泉石倍关情。
　　今朝池口风波静，遥贺山前有颂声。
　　◎卷.26【再领制诰和王明府见贺】徐铉
　　蹇步还依列宿边，拱辰重认旧云天。自嗟多难飘零困，
　　不似当年胆气全。鸡树晚花疏向日，龙池轻浪细含烟。
　　从来不解为身计，一叶悠悠任大川。
　　◎卷.27【送高舍人使岭南】徐铉
　　西掖官曹近，南溟道路遥。使星将渡汉，仙棹乍乘潮。
　　柳映灵和折，梅依大庾飘。江帆风淅淅，山馆雨萧萧。
　　陆贾真迂阔，终童久寂寥。送君何限意，把酒一长谣。
　　◎卷.28【和王明府见寄】徐铉
　　时情世难消吾道，薄宦流年危此身。莫叹京华同寂寞，
　　曾经兵革共漂沦。对山开户唯求静，贳酒留宾不道贫。
　　善政空多尚淹屈，不知谁是解忧民。
　　◎卷.29【和方泰州见寄】徐铉
　　逐客凄凄重入京，旧愁新恨两难胜。云收楚塞千山雪，
　　风结秦淮一尺冰。置醴筵空情岂尽，投湘文就思如凝。
　　更残月落知孤坐，遥望船窗一点星。
　　◎卷.30【文献太子挽歌词五首】徐铉
　　国有承祧重，人知秉哲尊。清风来望苑，遗烈在东藩。
　　此日升缑岭，何因到寝门。天高不可问，烟霭共昏昏。
　　夏启吾君子，周储上帝宾。音容一飘忽，功业自纷纶。
　　露泣承华月，风惊丽正尘。空馀商岭客，行泪下宜春。
　　出处成交让，经纶有大功。泪碑瓜步北，棠树蒜山东。
　　百揆方时叙，重离遂不融。故臣偏感咽，曾是叹三穷。
　　甲观光阴促，园陵天地长。箫笳咽无韵，宾御哭相将。
　　盛烈传彝鼎，遗文被乐章。君臣知己分，零泪乱无行。
　　彩仗清晨出，非同齿胄时。愁烟锁平甸，朔吹绕寒枝。
　　楚客来何补，缑山去莫追。回瞻飞盖处，掩袂不胜悲。
　　◎卷.31【送王员外宰德安】徐铉
　　家世朱门贵，官资粉署优。今为百里长，应好五峰游。
　　柳影连彭泽，湖光接庾楼。承明须再入，官满莫淹留。
　　◎卷.32【以端溪砚酬张员外水精珠兼和来篇】徐铉
　　请以端溪润，酬君水玉明。方圆虽异器，功用信俱呈。
　　自得山川秀，能分日月精。巾箱各珍重，所贵在交情。
　　◎卷.33【奉使九华山，中途遇青阳薛郎中】徐铉
　　故人相别动相思，此地相逢岂素期。九子峰前闲未得，
　　五溪桥上坐多时。甘泉从幸余知忝，宣室征还子未迟。
　　且饮一杯消别恨，野花风起渐离披。
　　◎卷.34【奉命南使经彭泽（值王明府不在，留此）】徐铉
　　远使程途未一分，离心常要醉醺醺。
　　那堪彭泽门前立，黄菊萧疏不见君。
　　◎卷.35【南都遇前嘉鱼刘令，言游闽岭，作此与之】徐铉
　　我持使节经韶石，君作闲游过武夷。两地山光成独赏，
　　隔年乡思暗相知。洪厓坛上长岑寂，孺子亭前自别离。
　　珍重分岐一杯酒，强加餐饭数吟诗。
　　◎卷.36【阁皂山】徐铉
　　殿影高低云掩映，松阴缭绕步徘徊。
　　从今莫厌簪裾累，不是乘轺不得来。
　　◎卷.37【玉笥山留题】徐铉
　　仙乡会应远，王事知何极。征传莫辞劳，玉峰聊一息。
　　形骸已销散，心想都凝寂。真气自清虚，非关好松石。
　　九仙皆积学，洞壑多遗迹。游子归去来，胡为但征役。
　　◎卷.38【庐陵别朱观先辈】徐铉
　　桂籍知名有几人，翻飞相续上青云。解怜才子宁唯我，
　　远作卑官尚见君。岭外独持严助节，宫中谁荐长卿文。
　　新诗试为重高咏，朝汉台前不可闻。
　　◎卷.39【文彧少卿文山郎中交好深至二纪已馀暌别…留题此诗】徐铉
　　孙家虚座吊诸孤，张叟僧房见手书。二纪欢游今若此，
　　满衣零泪欲何如。腰间金印从如斗，镜里霜华已满梳。
　　珍重远公应笑我，尘心唯此未能除。
　　◎卷.40【朱处士相与有山水之愿见送至南康作此以别之】徐铉
　　怜君送我至南康，更忆梅花庾岭芳。
　　多少仙山共游在，愿君百岁尚康强。
　　◎卷.41【清明日清远峡作】徐铉
　　岭外春过半，途中火又新。殷勤清远峡，留恋北归人。
　　◎卷.42【回至南康题紫极宫里道士房】徐铉
　　王事信靡盬，饮冰安足辞。胡为拥征传，乃至天南陲。
　　天南非我乡，留滞忽逾时。还经羽人家，豁若云雾披。
　　何以宽吾怀，老庄有微词。达士无不可，至人岂偏为。
　　客愁勿复道，为君吟此诗。
　　◎卷.43【和歙州陈使君见寄】徐铉
　　新安风景好，时令肃辕门。身贵心弥下，功多口不言。
　　韬钤家法在，儒雅素风存。簪履陪游盛，乡闾俗化敦。
　　临窗山色秀，绕郭水声喧。织络文章丽，矜严道义尊。
　　楼台秋月静，京庾晚云屯。晓吹传衙鼓，晴阳展信幡。
　　一篇贻友好，千里倍心论。未见归骖动，空能役梦魂。
　　◎卷.44【和贾员外戬见赠玉蕊花栽】徐铉
　　琼瑶一簇带花来，便劚苍苔手自栽。
　　喜见唐昌旧颜色，为君判病酌金罍。
　　◎卷.45【光穆皇后挽歌三首】徐铉
　　仙驭期难改，坤仪道自光。閟宫新表德，沙麓旧膺祥。
　　素帟尧门掩，凝笳毕陌长。东风惨陵树，无复见亲桑。
　　永乐留虚位，长陵启夕扉。返虞严吉仗，复土掩空衣。
　　功业投三母，光灵极四妃。唯应彤史在，不与露花晞。
　　隐隐阊门路，烟云晓更愁。空瞻金辂出，非是濯龙游。
　　德感人伦正，风行内职修。还随偶物化，同此思轩丘。
　　◎卷.46【严相公宅牡丹】徐铉
　　但是豪家重牡丹，争如丞相阁前看。凤楼日暖开偏早，
　　鸡树阴浓谢更难。数朵已应迷国艳，一枝何幸上尘冠。
　　不知更许凭栏否，烂熳春光未肯残。
　　◎卷.47【侍宴赋得归雁】徐铉
　　夜静群动息，翩翩一雁归。清音天际远，寒影月中微。
　　何处云同宿，长空雪共飞。阳和常借便，免与素心违。
　　◎卷.48【又赋早春书事】徐铉
　　苑里芳华早，皇家胜事多。弓声达春气，弈思养天和。
　　暖酒红炉火，浮舟绿水波。雪晴农事起，击壤听赓歌。
　　◎卷.49【依韵和令公大王蔷薇诗】徐铉
　　绿树成阴后，群芳稍歇时。谁将新濯锦，挂向最长枝。
　　卷箔香先入，凭栏影任移。赏频嫌酒渴，吟苦怕霜髭。
　　架迥笼云幄，庭虚展绣帷。有情萦舞袖，无力罥游丝。
　　嫩蕊莺偷采，柔条柳伴垂。荀池波自照，梁苑客尝窥。
　　玉李寻皆谢，金桃亦暗衰。花中应独贵，庭下故开迟。
　　委艳妆苔砌，分华借槿篱。低昂匀灼烁，浓淡叠参差。
　　幸植王宫里，仍逢宰府知。芳心向谁许，醉态不能支。
　　芍药天教避，玫瑰众共嗤。光明烘昼景，润腻裛轻rG。
　　丽似期神女，珍如重卫姬。君王偏属咏，七子尽搜奇。
　　◎卷.50【和门下殷侍郎新茶二十韵】徐铉
　　暖吹入春园，新芽竞粲然。才教鹰觜拆，未放雪花妍。
　　荷杖青林下，携筐旭景前。孕灵资雨露，钟秀自山川。
　　碾后香弥远，烹来色更鲜。名随土地贵，味逐水泉迁。
　　力藉流黄暖，形模紫笋圆。正当钻柳火，遥想涌金泉。
　　任道时新物，须依古法煎。轻瓯浮绿乳，孤灶散馀烟。
　　甘荠非予匹，宫槐让我先。竹孤空冉冉，荷弱谩田田。
　　解渴消残酒，清神感夜眠。十浆何足馈，百榼尽堪捐。
　　采撷唯忧晚，营求不计钱。任公因焙显，陆氏有经传。
　　爱甚真成癖，尝多合得仙。亭台虚静处，风月艳阳天。
　　自可临泉石，何妨杂管弦。东山似蒙顶，愿得从诸贤。
　　◎卷.51【春雪应制】徐铉
　　繁阴连曙景，瑞雪洒芳辰。势密犹疑腊，风和始觉春。
　　萦林开玉蕊，飘座裛香尘。欲识宸心悦，云谣慰兆人。
　　◎卷.52【进雪诗】徐铉
　　欲使新正识有年，故飘轻絮伴春还。近看琼树笼银阙，
　　远想瑶池带玉关。润逐麳麰铺绿野，暖随杯酒上朱颜。
　　朝来花萼楼中宴，数曲赓歌雅颂间。
　　◎卷.53【自题山亭三首】徐铉
　　簪组非无累，园林未是归。世喧长不到，何必故山薇。
　　小舫行乘月，高斋卧看山。退公聊自足，争敢望长闲。
　　跂石仍临水，披襟复挂冠。机心忘未得，棋局与鱼竿。
　　◎卷.54【和陈表用员外求酒】徐铉
　　暑天频雨亦频晴，帘外闲云重复轻。
　　珍重一壶酬绝唱，向风遥想醉吟声。
　　◎卷.55【奉和右省仆射西亭高卧作】徐铉
　　院静苍苔积，庭幽怪石欹。蝉声当槛急，虹影向檐垂。
　　昼漏犹怜永，丛兰未觉衰。疏篁巢翡翠，折苇覆鸬鹚。
　　对酒襟怀旷，围棋旨趣迟。景皆随所尚，物各遂其宜。
　　道与时相会，才非世所羁。赋诗贻座客，秋事尔何悲。
　　◎卷.56【忆新淦觞池寄孟宾于员外】徐铉
　　往年淦水驻行轩，引得清流似月圆。自有谿光还碧甃，
　　不劳人力递金船。润滋苔藓欺茵席，声入杉松当管弦。
　　珍重诗人频管领，莫教尘土咽潺潺。
　　◎卷.57【右省仆射后湖亭闲宴，铉以宿直先归，赋诗留献】徐铉
　　湖上一阳生，虚亭启高宴。枫林烟际出，白鸟波心见。
　　主人忘贵达，座客容疵贱。独惭残照催，归宿明光殿。


第七百五十六卷
　　◎卷.1【送孟宾于员外还新淦】徐铉
　　暂来城阙不从容，却佩银鱼隐玉峰。双涧水边欹醉石，
　　九仙台下听风松。题诗翠壁称逋客，采药春畦狎老农。
　　野鹤乘轩云出岫，不知何日再相逢。
　　◎卷.2【孟君别后相续寄书，作此酬之】徐铉
　　多病怯烦暑，短才忧近职。跂足北窗风，遥怀浩无极。
　　故人易成别，诗句空相忆。尺素寄天涯，淦江秋水色。
　　◎卷.3【纳后夕侍宴】徐铉
　　天上轩星正，云间湛露垂。礼容过渭水，宴喜胜瑶池。
　　彩雾笼花烛，升龙肃羽仪。君臣欢乐日，文物盛明时。
　　帘卷银河转，香凝玉漏迟。华封倾祝意，觞酒与声诗。
　　时平物茂岁功成，重翟排云到玉京。
　　四海未知春色至，今宵先入九重城。
　　银烛金炉禁漏移，月轮初照万年枝。
　　造舟已似文王事，卜世应同八百期。
　　汉主承乾帝道光，天家花烛宴昭阳。
　　六衣盛礼如金屋，彩笔分题似柏梁。
　　◎卷.4【北苑侍宴杂咏诗·竹】徐铉
　　劲节生宫苑，虚心奉豫游。自然名价重，不羡渭川侯。
　　◎卷.5【北苑侍宴杂咏诗·松】徐铉
　　细韵风中远，寒青雪后浓。繁阴堪避雨，效用待东封。
　　◎卷.6【北苑侍宴杂咏诗·水】徐铉
　　碧草垂低岸，东风起细波。横汾从游宴，何谢到天河。
　　◎卷.7【北苑侍宴杂咏诗·风】徐铉
　　昨朝才解冻，今日又开花。帝力无人识，谁知玩物华。
　　◎卷.8【北苑侍宴杂咏诗·菊】徐铉
　　细丽披金彩，氛氲散远馨。泛杯频奉赐，缘解制颓龄。
　　◎卷.9【柳枝词十首（座中应制）】徐铉
　　金马辞臣赋小诗，梨园弟子唱新词。
　　君恩还似东风意，先入灵和蜀柳枝。
　　百草千花共待春，绿杨颜色最惊人。
　　天边雨露年年在，上苑芳华岁岁新。
　　长爱龙池二月时，毵毵金线弄春姿。
　　假饶叶落枝空后，更有梨园笛里吹。
　　绿水成文柳带摇，东风初到不鸣条。
　　龙舟欲过偏留恋，万缕轻丝拂御桥。
　　百尺长条婉曲尘，诗题不尽画难真。
　　凭君折向人间种，还似君恩处处春。
　　风暖云开晚照明，翠条深映凤凰城。
　　人间欲识灵和态，听取新词玉管声。
　　醉折垂杨唱柳枝，金城三月走金羁。
　　年年为爱新条好，不觉苍华也似丝。
　　新春花柳竞芳姿，偏爱垂杨拂地枝。
　　天子遍教词客赋，宫中要唱洞箫词。
　　凝碧池头蘸翠涟，凤凰楼畔簇晴烟。
　　新词欲咏知难咏，说与双成入管弦。
　　侍从甘泉与未央，移舟偏要近垂杨。
　　樱桃未绽梅花老，折得柔条百尺长。
　　◎卷.10【奉和宫傅相公怀旧见寄四十韵】徐铉
　　谢傅功成德望全，鸾台初下正萧然。抟风乍息三千里，
　　感旧重怀四十年。西掖新官同贾马，南朝兴运似开天。
　　文辞职业分工拙，流辈班资让后先。每愧陋容劳刻画，
　　长惭顽石费雕镌。晨趋纶掖吟春永，夕会精庐待月圆。
　　立马有时同草诏，联镳几处共成篇。闲歌柳叶翻新曲，
　　醉咏桃花促绮筵。少壮况逢时世好，经过宁虑岁华迁。
　　云龙得路须腾跃，社栎非材合弃捐。再谒湘江犹是幸，
　　两还宣室竟何缘。已知瑕玷劳磨莹，又得官司重接连。
　　听漏分宵趋建礼，从游同召赴甘泉。云开阊阖分台殿，
　　风过华林度管弦。行止不离宫仗影，衣裾尝惹御炉烟。
　　师资稷契论中礼，依止山公典小铨。多谢天波垂赤管，
　　敢教晨景过华砖。翾飞附骥方经远，巨楫垂风遂济川。
　　玉烛调时钧轴正，台阶平处德星悬。岩廊礼绝威容肃，
　　布素情深友好偏。长拟营巢安大厦，忽惊操钺领中权。
　　吴门日丽龙衔节，京口沙晴鹢画船。盖代名高方赫赫，
　　恋恩心切更乾乾。袁安辞气忠仍恳，吴汉精诚直且专。
　　却许丘明师纪传，更容疏广奉周旋。朱门自得施行马，
　　厚禄何妨食万钱。密疏尚应劳献替，清谈唯见论空玄。
　　东山妓乐供闲步，北牖风凉足晏眠。玄武湖边林隐见，
　　五城桥下棹洄沿。曾移苑树开红药，新凿家池种白莲。
　　不遣前驺妨野逸，别寻逋客互招延。棋枰寂静陈虚阁，
　　诗笔沉吟劈彩笺。往事偶来春梦里，闲愁因动落花前。
　　青云旧侣嗟谁在，白首亲情倍见怜。尽日凝思殊怅望，
　　一章追叙信精研。韶颜莫与年争竞，世虑须凭道节宣。
　　幸喜书生为将相，定由阴德致神仙。羊公剩有登临兴，
　　尚子都无嫁娶牵。退象天山镇浮竞，起为霖雨润原田。
　　从容自保君臣契，何必扁舟始是贤。
　　◎卷.11【右省仆射相公垂览和诗，复贻长句，辄次来韵】徐铉
　　西院春归道思深，披衣闲听暝猿吟。铺陈政事留黄阁，
　　偃息神机在素琴。玉柄暂时疏末座，瑶华频复惠清音。
　　开晴便作东山约，共赏烟霞放旷心。
　　◎卷.12【九日落星山登高】徐铉
　　秋暮天高稻穟成，落星山上会诸宾。黄花泛酒依流俗，
　　白发满头思古人。岩影晚看云出岫，湖光遥见客垂纶。
　　风烟不改年长度，终待林泉老此身。
　　◎卷.13【十日和张少监】徐铉
　　重阳高会古平台，吟遍秋光始下来。黄菊后期香未减，
　　新诗捧得眼还开。每因佳节知身老，却忆前欢似梦回。
　　且喜清时屡行乐，是非名利尽悠哉。
　　◎卷.14【御筵送邓王】徐铉
　　禁里秋光似水清，林烟池影共离情。暂移黄阁只三载，
　　却望紫垣都数程。满座清风天子送。随车甘雨郡人迎。
　　绮霞阁上诗题在，从此还应有颂声。
　　◎卷.15【和张少监晚菊】徐铉
　　忆共庭兰倚砌栽，柔条轻吹独依隈。自知佳节终堪赏，
　　为惜流光未忍开。采撷也须盈掌握，馨香还解满尊罍。
　　今朝旬假犹无事，更好登临泛一杯。
　　◎卷.16【送冯侍郎】徐铉
　　闻君竹马戏毗陵，谁道观风自六卿。今日声明光旧物，
　　共看旌旆拥书生。斩蛟桥下谿烟碧，射虎亭边草路清。
　　应念筵中倍离恨，老来偏重十年兄。
　　◎卷.17【又绝句寄题毗陵驿】徐铉
　　曾持使节驻毗陵，长与州人有旧情。
　　为向驿桥风月道，舍人髭鬓白千茎。
　　◎卷.18【陈侍郎宅观花烛】徐铉
　　今夜银河万里秋，人言织女嫁牵牛。佩声寥亮和金奏，
　　烛影荧煌映玉钩。座客亦从天子赐，更筹须为主人留。
　　世间盛事君知否，朝下鸾台夕凤楼。
　　◎卷.19【送萧尚书致仕归庐陵】徐铉
　　江海分飞二十春，重论前事不堪闻。主忧臣辱谁非我，
　　曲突徙薪唯有君。金紫满身皆外物，雪霜垂领便离群。
　　鹤归华表望不尽，玉笥山头多白云。
　　◎卷.20【赋得秋江晚照】徐铉
　　落日照平流，晴空万里秋。轻明动枫叶，点的乱沙鸥。
　　罾网鱼梁静，笞簦稻穗收。不教行乐倦，冉冉下城楼。
　　◎卷.21【奉和子龙大监与舍弟赠答之什】徐铉
　　石渠东观两优贤，明主知臣岂偶然。鸳鹭分行皆接武，
　　金兰同好共忘年。怀恩未遂林泉约，窃位空惭组绶悬。
　　多少深情知不尽，好音相慰强成篇。
　　◎卷.22【史馆庭梅见其毫末历载三十今已半枯…伏惟垂览】徐铉
　　东观婆娑树，曾怜甲坼时。繁英共攀折，芳岁几推移。
　　往事皆陈迹，清香亦暗衰。相看宜自喜，双鬓合垂丝。
　　◎卷.23【太傅相公深感庭梅再成绝唱曲垂借示倍认知怜…攀和】徐铉
　　禁省繁华地，含芳自一时。雪英开复落，红药植还移。
　　静想分今昔，频吟叹盛衰。多情共如此，争免鬓成丝。
　　◎卷.24【太傅相公以庭梅二篇许舍弟同赋再迂藻思…庶申感谢】徐铉
　　旧眷终无替，流光自足悲。攀条感花萼，和曲许埙篪。
　　前会成春梦，何人更己知。缘情聊借喻，争敢道言诗。
　　◎卷.25【和钟大监泛舟同游见示】徐铉
　　潮沟横趣北山阿，一月三游未是多。老去交亲难暂舍，
　　闲中滋味更无过。谿桥树映行人渡，村径风飘牧竖歌。
　　孤棹乱流偏有兴，满川晴日弄微波。
　　◎卷.26【又和游光睦院】徐铉
　　寺门山水际，清浅照孱颜。客棹晚维岸，僧房犹掩关。
　　日华穿竹静，云影过阶闲。箕踞一长啸，忘怀物我间。
　　◎卷.27【和张少监舟中望蒋山】徐铉
　　谿路向还背，前山高复重。纷披红叶树，间断白云峰。
　　尽日慵移棹，何年醉倚松。自知闲未得，不敢笑周颙。
　　◎卷.28【茱萸诗】徐铉
　　万物庆西成，茱萸独擅名。芳排红结小，香透夹衣轻。
　　宿露沾犹重，朝阳照更明。长和菊花酒，高宴奉西清。
　　◎卷.29【奉和御制茱萸】徐铉
　　台畔西风御果新，芳香精彩丽萧辰。柔条细叶妆治好，
　　紫蒂红芳点缀匀。几朵得陪天上宴，千株长作洞中春。
　　今朝圣藻偏流咏，黄菊无由更敢邻。
　　◎卷.30【蒙恩赐酒旨令醉，进诗以谢】徐铉
　　明光殿里夜迢迢，多病逢秋自寂寥。蜡炬乍传丹凤诏，
　　御题初认白云谣。今宵幸识衢尊味，明日知停入閤朝。
　　为感君恩判一醉，不烦辛苦解金貂。
　　◎卷.31【秋日泛舟赋蘋花】徐铉
　　素艳拥行舟，清香覆碧流。远烟分的的，轻浪泛悠悠。
　　雨歇平湖满，风凉运渎秋。今朝流咏处，即是白蘋洲。
　　◎卷.32【题梁王旧园】徐铉
　　梁王旧馆枕潮沟，共引垂藤系小舟。树倚荒台风淅淅，
　　草埋欹石雨修修。门前不见邹枚醉，池上时闻雁鹜愁。
　　节士逢秋多感激，不须频向此中游。
　　◎卷.33【奉酬度支陈员外】徐铉
　　古来贤达士，驰鹜唯群书。非礼誓弗习，违道无与居。
　　儒家若迂阔，遂将世情疏。吾友嗣世德，古风蔼有馀。
　　幸遇汉文皇，握兰佩金鱼。俯视长沙赋，凄凄将焉如。
　　◎卷.34【明道人归西林，求题院额，作此送之】徐铉
　　昔从岐阳狩，簪缨满翠微。十年劳我梦，今日送师归。
　　曳尾龟应乐，乘轩鹤谩肥。含情题小篆，将去挂岩扉。
　　◎卷.35【送宣州丘判官】徐铉
　　宪署游从阻，平台道路赊。喜君驰后乘，于此会仙槎。
　　缓酌迟飞盖，微吟望绮霞。相迎在春渚，暂别莫咨嗟。
　　◎卷.36【北使还襄邑道中作（九月三十日）】徐铉
　　九月三十日，独行梁宋道。河流激似飞，林叶翻如扫。
　　程遥苦昼短，野迥知寒早。还家亦不闲，要且还家了。
　　◎卷.37【禁中新月】徐铉
　　今夕拜新月，沈沈禁署中。玉绳疏间彩，金掌静无风。
　　节换知身老，时平见岁功。吟看北墀暝，兰烬坠微红。
　　◎卷.38【观吉王从谦花烛】徐铉
　　王门嘉礼万人观，况是新承置醴欢。花烛喧阗丞相府，
　　星辰摇动远游冠。歌声暂阕闻宫漏，云影初开见露盘。
　　帝里佳期频赋颂，长留故事在金銮。
　　◎卷.39【棋赌赋诗输刘起居（奂）】徐铉
　　刻烛知无取，争先素未精。本图忘物我，何必计输赢。
　　赌墅终规利，焚囊亦近名。不如相视笑，高咏两三声。
　　◎卷.40【春尽日游后湖赠刘起居（刘时方烧药）】徐铉
　　今朝湖上送春归，万顷澄波照白髭。
　　笑折残花劝君酒，金丹成熟是何时。
　　◎卷.41【送察院李侍御使庐陵因寄孟员外】徐铉
　　绣衣乘驿急如星，山水何妨寄野情。
　　肯向九仙台下歇，闲听孟叟醉吟声。
　　◎卷.42【后湖访古各赋一题得西邸】徐铉
　　南朝藩阃地，八友旧招寻。事往山光在，春晴草色深。
　　曲池鱼自乐，丛桂鸟频吟。今日中兴运，犹怀翰墨林。
　　◎卷.43【送德迈道人之豫章】徐铉
　　禅灵桥畔落残花，桥上离情对日斜。顾我乘轩惭组绶，
　　羡师飞锡指烟霞。楼中西岭真君宅，门外南州处士家。
　　莫道空谈便无事，碧云诗思更无涯。
　　◎卷.44【送陈秘监归泉州】徐铉
　　风满潮沟木叶飞，水边行客驻骖騑。三朝恩泽冯唐老，
　　万里乡关贺监归。世路穷通前事远，半生谈笑此心违。
　　离歌不识高堂庆，特地令人泪满衣。
　　◎卷.45【又听《霓裳羽衣曲》送陈君】徐铉
　　清商一曲远人行，桃叶津头月正明。
　　此是开元太平曲，莫教偏作别离声。
　　◎卷.46【又题白鹭洲江鸥送陈君】徐铉
　　白鹭洲边江路斜，轻鸥接翼满平沙。吾徒来送远行客，
　　停舟为尔长叹息。酒旗渔艇两无猜，月影芦花镇相得。
　　离筵一曲怨复清，满座销魂鸟不惊。人生不及水禽乐，
　　安用虚名上麟阁。同心携手今如此，金鼎丹砂何寂寞。
　　天涯后会眇难期，从此又应添白髭。愿君不忘分飞处，
　　长保翩翩洁白姿。
　　◎卷.47【哭刑部侍郎乔公诗】徐铉
　　举世重文雅，夫君更质真。曾嗟混鸡鹤，终日异淄磷。
　　词赋离骚客，封章谏诤臣。襟怀道家侣，标格古时人。
　　逸老诚云福，遗形未免贫。求文空得草，埋玉遂为尘。
　　静想忘年契，冥思接武晨。连宵洽杯酒，分日掌丝纶。
　　蠹简书陈事，遗孤托世亲。前贤同此叹，非我独沾巾。


第七百五十七卷
　　◎卷.1【送程德琳郎中学士（得远山）】徐锴
　　瓜步妖氛灭，昆冈草树青。终朝空望极，今日送君行。
　　报政秋云静，微吟晓月生。楼中长可见，特用灭离情。
　　◎卷.2【太傅相公以东观庭梅西垣旧植昔陪盛赏…伏愧斐然】徐锴
　　静对含章树，闲思共有时。香随荀令在，根异武昌移。
　　物性虽摇落，人心岂变衰。唱酬胜笛曲，来往韵朱丝。
　　◎卷.3【太傅相公与家兄梅花酬唱许缀末篇再赐新诗…伏惟采览】徐锴
　　重叹梅花落，非关塞笛悲。论文叨接萼，末曲愧吹篪。
　　枝逐清风动，香因白雪知。陶钧敷左悌，更赋邵公诗。
　　◎卷.4【同家兄哭乔侍郎】徐锴
　　诸公长者郑当时，事事无心性坦夷。但是登临皆有作，
　　未尝相见不伸眉。生前适意无过酒，身后遗言只要诗。
　　三日笑谈成理命，一篇投吊尚应知。
　　◎卷.5【秋词】徐锴
　　井梧纷堕砌，寒雁远横空。雨久莓苔紫，霜浓薜荔红。
　　◎卷.6【和徐鼎臣见寄】包颖
　　平生中表最情亲，浮世那堪聚散频。谢脁却吟归省阁，
　　刘桢犹自卧漳滨。旧游半似前生事，要路多逢后进人。
　　且喜新吟报强健，明年相望杏园春。
　　◎卷.7【贻耀州将】钟谟
　　翩翩归尽塞垣鸿，隐隐惊开蛰户虫。渭北离愁春色里，
　　江南家事战尘中。还同逐客纫兰佩，谁听缧囚奏土风。
　　多谢贤侯振吾道，免令搔首泣途穷。
　　◎卷.8【献周世宗】钟谟
　　三年耀武群雄服，一日回銮万国春。
　　南北通欢永无事，谢恩归去老陪臣。
　　◎卷.9【代京妓越宾答徐铉】钟谟
　　一幅轻绡寄海滨，越姑长感昔时恩。
　　欲知别后情多少，点点凭君看泪痕。
　　◎卷.10【寄麻姑仙坛道士】查文徽
　　别后相思鹤信稀，郡楼南望远峰迷。人归仙洞云连地，
　　花落春林水满溪。白发只应悲镜镊，丹砂犹待寄刀圭。
　　方平车驾今何在，常苦尘中日易西。
　　◎卷.11【赠韩定辞】马彧
　　燧林芳草绵绵思，尽日相携陟丽谯。
　　别后巏嵍山上望，羡君时复见王乔。
　　◎卷.12【答马彧】韩定辞
　　崇霞台上神仙客，学辨痴龙艺最多。
　　盛德好将银管述，丽词堪与雪儿歌。
　　◎卷.13【题杨克俭池馆】何昌龄
　　经旬因雨不重来，门有蛛丝径有苔。
　　再向白莲亭上望，不知花木为谁开。
　　◎卷.14【献江淮郡守卢公】李羽
　　塞诏东来淝水滨，时情惟望秉陶钧。
　　将军一阵为功业，忍见沙场百战人。
　　◎卷.15【南山池】梁藻
　　翡翠戏翻荷叶雨，鹭鸶飞破竹林烟。
　　时沽村酒临轩酌，拟摘新茶靠石煎。
　　◎卷.16【嘲庐山道士】陈沆
　　啖肉先生欲上升，黄云踏破紫云崩。
　　龙腰鹤背无多力，传与麻姑借大鹏。
　　◎卷.17【句】陈沆
　　罢却儿女戏，放他花木生。（《寒食》）
　　扫地云粘帚，耕山鸟怕牛。（《闲居》）
　　点入旱云千国仰，力浮尘世一毫轻。（《题水》）
　　◎卷.18【赠织锦人】李询
　　札札机声晓复晡，眼穿力尽竟何如。
　　美人一曲成千赐，心里犹嫌花样疏。
　　◎卷.19【题金山】韩垂
　　灵山一峰秀，岌然殊众山。盘根大江底，插影浮云间。
　　雷霆常间作，风雨时往还。象外悬清影，千载长跻攀。
　　◎卷.20【后湖】朱存
　　雷轰叠鼓火翻旗，三异翩翩试水师。
　　惊起黑龙眠不得，狂风猛雨不多时。
　　◎卷.21【和徐舍人九月十一日见寄】陈彦
　　衡门寂寂逢迎少，不见仙郎向五旬。
　　莫问龙山前日事，菊花开却为闲人。
　　◎卷.22【登游齐山】许坚1
　　星使南驰入楚重，此山偏得驻行踪。
　　落花满地月华冷，寂寞旧山三四峰。
　　◎卷.23【游溧阳下山寺（一作灵泉精舍限韵）】许坚1
　　地枕吴溪与越峰，前朝恩锡灵泉额。竹林晴见雁塔高，
　　石室曾栖几禅伯。荒碑字没秋苔深，古池香泛荷花白。
　　客有经年说别林，落日啼猿情脉脉。
　　◎卷.24【题幽栖观】许坚1
　　仙翁上升去，丹井寄晴壑。山色接天台，湖光照寥廓。
　　玉洞绝无人，老桧犹栖鹤。我欲掣青蛇，他时冲碧落。
　　◎卷.25【上舍人徐铉】许坚1
　　几宵烟月锁楼台，欲寄侯门荐下才。
　　满面尘埃人不识，谩随流水出山来。
　　◎卷.26【题茅山观】许坚1
　　常恨清风千载郁，洞天令得恣游遨。松楸古色玉坛静，
　　鸾鹤不来青汉高。茅氏井寒丹已化，玄宗碑断梦仍劳。
　　分明有个长生路，休向红尘叹二毛。
　　◎卷.27【建州节帅更代，筵上献诗】王感化
　　旌旗赴天台，溪山晓色开。万家悲更喜，迎佛送如来。
　　◎卷.28【奉元宗命咏苑中白野鹊】王感化
　　碧岩深洞恣游遨，天与芦花作羽毛。
　　要识此来栖宿处，上林琼树一枝高。
　　◎卷.29【句】王感化
　　草中误认将军虎，山上曾为道士羊。（《题怪石》八句，
　　皆用故事，今但存其一联）
　　◎卷.30【元宗钓鱼无获，进诗】李家明
　　玉甃垂钩兴正浓，碧池春暖水溶溶。
　　凡鳞不敢吞香饵，知是君王合钓龙。
　　◎卷.31【咏卧牛】李家明
　　曾遭甯戚鞭敲角，又被田单火燎身。
　　闲向斜阳嚼枯草，近来问喘为无人。
　　◎卷.32【题纸鸢止宋齐丘哭子】李家明
　　安排唐祚革强吴，尽是先生作计谟。
　　一个孩儿拚不得，让皇百口合何如。
　　◎卷.33【咏皖公山】李家明
　　龙舟轻飐锦帆风，正值宸游望远空。
　　回首皖公山色翠，影斜不到寿杯中。
　　◎卷.34【奉和圣制送邓王牧宣城】汤悦
　　千里陵阳同陕服，凿门胙土寄亲贤。曙烟已别黄金殿，
　　晚照重登白玉筵。江上浮光宜雨后，郡中远岫列窗前。
　　天心待报期年政，留与工师播管弦。
　　◎卷.35【早春寄华下同志】汤悦
　　正是花时节，思君寝复兴。市沽终不醉，春梦亦无凭。
　　岳面悬清雨，河心走浊冰。东门一条路，离恨正相仍。
　　◎卷.36【鼎臣学士侍郎以东馆庭梅昔翰苑之毫末今复半枯…攀和】汤悦
　　忆见萌芽日，还怜合抱时。旧欢如梦想，物态暗还移。
　　素艳今无几，朱颜亦自衰。树将人共老，何暇更悲丝。
　　◎卷.37【再次前韵代梅答】汤悦
　　托植经多稔，顷筐向盛时。枝条虽已故，情分不曾移。
　　莫向阶前老，还同镜里衰。更应怜堕叶，残吹挂虫丝。
　　◎卷.38【鼎臣学士侍郎、楚金舍人学士以再伤…成四十字陈谢】汤悦
　　人物同迁谢，重成念旧悲。连华得琼玖，合奏发埙篪。
　　馀枿虽无取，残芳尚获知。问君何所似，珍重杜秋诗。
　　◎卷.39【送钟员外（赋月）】萧彧
　　丽汉金波满，当筵玉斝倾。因思频聚散，几复换亏盈。
　　光彻离襟冷，声符别管清。那堪还目此，两地倚楼情。
　　◎卷.40【送德林郎中学士赴东府（得菊）】萧彧
　　离情折杨柳，此别异春哉。含露东篱艳，泛香南浦杯。
　　惜持行次赠，留插醉中回。暮齿如能制，玉山甘判颓。
　　◎卷.41【送钟员外（赋竹）】孙岘
　　万物中萧洒，修篁独逸群。贞姿曾冒雪，高节欲凌云。
　　细韵风初发，浓烟日正曛。因题偏惜别，不可暂无君。
　　◎卷.42【送钟员外（赋松）】谢仲宣
　　送人多折柳，唯我独吟松。若保岁寒在，何妨霜雪重。
　　森梢逢静境，廓落见孤峰。还似君高节，亭亭鲜继踪。
　　◎卷.43【别诸同志（得新鸿）】钟蒨
　　随阳来万里，点点度遥空。影落长江水，声悲半夜风。
　　残秋辞绝漠，无定似惊蓬。我有离群恨，飘飘类此鸿。
　　◎卷.44【送德林郎中学士赴东府（得江）】乔舜
　　掺袂向江头，朝宗势未休。何人乘桂楫，之子过扬州。
　　飒飒翘沙雁，漂漂逐浪鸥。欲知离别恨，半是泪和流。
　　◎卷.45【送钟员外（赋风）】王沂
　　静追蘋末兴，况复值萧条。猛势资新雁，寒声伴暮潮。
　　过山云散乱，经树叶飘飖。今日烟江上，征帆望望遥。
　　◎卷.46【送德林郎中学士赴东府（得水）】陈元裕
　　上善湛然秋，恩波洽帝猷。谩言生险浪，岂爽见安流。
　　泛去星槎远，澄来月练浮。滔滔对离酌，入洛称仙舟。


第七百五十八卷
　　◎卷.1【宿山寺】孟贯
　　溪山尽日行，方听远钟声。入院逢僧定，登楼见月生。
　　露垂群木润，泉落一岩清。此景关吾事，通宵寐不成。
　　◎卷.2【赠栖隐洞谭先生】孟贯
　　先生双鬓华，深谷卧云霞。不伐有巢树，多移无主花。
　　石泉春酿酒，松火夜煎茶。因问山中事，如君有几家。
　　◎卷.3【归雁】孟贯
　　春至衡阳雁，思归塞路长。汀洲齐奋翼，霄汉共成行。
　　雪尽翻风暖，寒收度月凉。直应到秋日，依旧返潇湘。
　　◎卷.4【春江送人】孟贯
　　春江多去情，相去枕长汀。数雁别湓浦，片帆离洞庭。
　　雨馀沙草绿，云散岸峰青。谁共观明月，渔歌夜好听。
　　◎卷.5【过秦岭】孟贯
　　古今传此岭，高下势峥嵘。安得青山路，化为平地行。
　　苍苔留虎迹，碧树障溪声。欲过一回首，踟蹰无限情。
　　◎卷.6【送吴梦誾归闽】孟贯
　　瓯闽在天末，此去整行衣。久客逢春尽，思家冒暑归。
　　海云添晚景，山瘴灭晴晖。相忆吟偏苦，不堪书信稀。
　　◎卷.7【山中夏日】孟贯
　　深山宜避暑，门户映岚光。夏木荫溪路，昼云埋石床。
　　心源澄道静，衣葛蘸泉凉。算得红尘里，谁知此兴长。
　　◎卷.8【宿故人江居】孟贯
　　渡口树冥冥，南山渐隐青。渔舟归旧浦，鸥鸟宿前汀。
　　静榻悬灯坐，闲门对浪扃。相思频到此，几番醉还醒。
　　◎卷.9【寄伍乔】孟贯
　　蹉跎春又晚，天末信来迟。长忆分携日，正当摇落时。
　　独游饶旅恨，多事失归期。君看前溪树，山禽巢几枝。
　　◎卷.10【山中访人不遇】孟贯
　　负琴兼杖藜，特地过岩西。已见竹轩闭，又闻山鸟啼。
　　长松寒倚谷，细草暗连溪。久立无人事，烟霞归路迷。
　　◎卷.11【赠隐者】孟贯
　　世路争名利，深山独结茅。安情自得所，非道岂相交。
　　百尺松当户，千年鹤在巢。知君于此景，未欲等闲抛。
　　◎卷.12【寄暹上人】孟贯
　　闻罢城中讲，来安顶上禅。夜灯明石室，清磬出岩泉。
　　欲访惭多事，相思恨隔年。终期息尘虑，接话虎溪边。
　　◎卷.13【江边闲步】孟贯
　　闲来南渡口，迤逦看江枫。一路波涛畔，数家芦苇中。
　　远汀排晚树，深浦漾寒鸿。吟罢慵回首，此情谁与同。
　　◎卷.14【过王逸人园林】孟贯
　　谷口何时住，烟霞一径深。水声离远洞，山色出疏林。
　　雪彩从沾鬓，年光不计心。自言人少到，犹喜我来寻。
　　◎卷.15【寄李处士】孟贯
　　僧话磻溪叟，平生重赤松。夜堂悲蟋蟀，秋水老芙蓉。
　　吟坐倦垂钓，闲行多倚筇。闻名来已久，未得一相逢。
　　◎卷.16【夏日寄史处士】孟贯
　　掩关苔满地，终日坐腾腾。暑气冷衣葛，暮云催烛灯。
　　寂寥知得趣，疏懒似无能。还忆旧游否，何年别杜陵。
　　◎卷.17【夏日登瀑顶寺，因寄诸知己】孟贯
　　曾于尘里望，此景在烟霄。岩静水声近，山深暑气遥。
　　杖藜青石路，煮茗白云樵。寄语为郎者，谁能访寂寥。
　　◎卷.18【怀果上人】孟贯
　　拥锡南游去，名香几处焚。别来无远信，多恐在深云。
　　好月曾同步，幽香省共闻。相思不相见，林下叶纷纷。
　　◎卷.19【寄故园兄弟】孟贯
　　久与乡关阻，风尘损旧衣。水思和月泛，山忆共僧归。
　　林想添邻舍，溪应改钓矶。弟兄无苦事，不用别庭闱。
　　◎卷.20【早秋吟眺】孟贯
　　新秋初雨后，独立对遥山。去鸟望中没，好云吟里还。
　　长年惭道薄，明代取身闲。从有西征思，园林懒闭关。
　　◎卷.21【送江为归岭南】孟贯
　　旧山临海色，归路到天涯。此别各多事，重逢是几时。
　　江行晴望远，岭宿夜吟迟。珍重南方客，清风失所思。
　　◎卷.22【山中答友人】孟贯
　　偶爱春山住，因循值暑时。风尘非所愿，泉石本相宜。
　　坐久松阴转，吟馀蝉韵移。自惭疏野甚，多失故人期。
　　◎卷.23【山斋早秋雨中】孟贯
　　深居少往还，卷箔早秋间。雨洒吟蝉树，云藏啸狖山。
　　炎蒸如便退，衣葛亦堪闲。静坐得无事，酒卮聊畅颜。
　　◎卷.24【送人游南越】孟贯
　　孑然南越去，替尔畏前程。见说路岐嶮，不通车马行。
　　瘴烟迷海色，岭树带猿声。独向山家宿，多应乡思生。
　　◎卷.25【酬东溪史处士】孟贯
　　咫尺东溪路，年来偶访迟。泉声迷夜雨，花片落空枝。
　　石径逢僧出，山床见鹤移。贫斋有琴酒，曾许月圆期。
　　◎卷.26【秋江送客】孟贯
　　秋风楚江上，送子话游遨。远水宿何处，孤舟春夜涛。
　　浦云沈雁影，山月照猿嗥。莫为饥寒苦，便成名利劳。
　　◎卷.27【寄山中高逸人】孟贯
　　烟霞多放旷，吟啸是寻常。猿共摘山果，僧邻住石房。
　　蹑云双屐冷，采药一身香。我忆相逢夜，松潭月色凉。
　　◎卷.28【怀友人】孟贯
　　浮世况多事，飘流每叹君。路岐何处去，消息几时闻。
　　吟里落秋叶，望中生暮云。孤怀谁慰我，夕鸟自成群。
　　◎卷.29【送人归别业】孟贯
　　别业五湖上，春残去路赊。还寻旧山水，重到故人家。
　　门径掩芳草，园林落异花。君知钓矶在，犹喜有生涯。
　　◎卷.30【冬日登江楼】孟贯
　　高楼临古岸，野步晚来登。江水因寒落，山云为雪凝。
　　远村虽入望，危槛不堪凭。亲老未归去，乡愁徒自兴。
　　◎卷.31【寄张山人】孟贯
　　草堂南涧边，有客啸云烟。扫叶林风后，拾薪山雨前。
　　野桥通竹径，流水入芝田。琴月相亲夜，更深恋不眠。


第七百五十九卷
　　◎卷.1【杜鹃花】成彦雄
　　杜鹃花与鸟，怨艳两何赊。疑是口中血，滴成枝上花。
　　一声寒食夜，数朵野僧家。谢豹出不出，日迟迟又斜。
　　◎卷.2【江上枫】成彦雄
　　江枫自蓊郁，不竞松筠力。一叶落渔家，残阳带秋色。
　　◎卷.3【夜夜曲】成彦雄
　　自从君去夜，锦幌孤兰麝。欹枕对银缸，秦筝绿窗下。
　　◎卷.4【村行】成彦雄
　　暧暧村烟暮，牧童出深坞。骑牛不顾人，吹笛寻山去。
　　◎卷.5【煎茶】成彦雄
　　岳寺春深睡起时，虎跑泉畔思迟迟。
　　蜀茶倩个云僧碾，自拾枯松三四枝。
　　◎卷.6【松】成彦雄
　　大夫名价古今闻，盘屈孤贞更出群。
　　将谓岭头闲得了，夕阳犹挂数枝云。
　　◎卷.7【新燕】成彦雄
　　才离海岛宿江滨，应梦笙歌作近邻。
　　减省雕梁并头语，画堂中有未归人。
　　◎卷.8【会友不至】成彦雄
　　王孙还是负佳期，玉马追游日渐西。
　　独上郊原人不见，鹧鸪飞过落花溪。
　　◎卷.9【惜花】成彦雄
　　忘餐为恋满枝红，锦障频移护晚风。
　　客散酒酣归未得，栏边独立月明中。
　　◎卷.10【中秋月】成彦雄
　　王母妆成镜未收，倚栏人在水精楼。
　　笙歌莫占清光尽，留与溪翁一钓舟。
　　◎卷.11【暮春日宴溪亭】成彦雄
　　寒食寻芳游不足，溪亭还醉绿杨烟。
　　谁家花落临流树，数片残红到槛前。
　　◎卷.12【晓】成彦雄
　　列宿回元朝北极，爽神晞露滴楼台。
　　佳人卷箔临阶砌，笑指庭花昨夜开。
　　◎卷.13【夕】成彦雄
　　台榭沈沈禁漏初，麝烟红蜡透虾须。
　　雕笼鹦鹉将栖宿，不许鸦鬟转辘轳。
　　◎卷.14【露】成彦雄
　　银河昨夜降醍醐，洒遍坤维万象苏。
　　疑是鲛人曾泣处，满池荷叶捧真珠。
　　◎卷.15【游紫阳宫】成彦雄
　　古殿烟霞簇画屏，直疑踪迹到蓬瀛。
　　碧桃满地眠花鹿，深院松窗捣药声。
　　◎卷.16【除夜】成彦雄
　　铜龙看却送春来，莫惜颠狂酒百杯。
　　吟鬓就中专拟白，那堪更被二更催。
　　◎卷.17【元日】成彦雄
　　戴星先捧祝尧觞，镜里堪惊两鬓霜。
　　好是灯前偷失笑，屠苏应不得先尝。
　　◎卷.18【寒夜吟】成彦雄
　　洞房脉脉寒宵永，烛影香消金凤冷。
　　猧儿睡魇唤不醒，满窗扑落银蟾影。
　　◎卷.19【柳枝辞九首】成彦雄
　　轻笼小径近谁家，玉马追风翠影斜。
　　爱把长条恼公子，惹他头上海棠花。
　　鹅黄剪出小花钿，缀上芳枝色转鲜。
　　饮散无人收拾得，月明阶下伴秋千。
　　东君爱惜与先春，草泽无人处也新。
　　委嘱露华并细雨，莫教迟日惹风尘。
　　句践初迎西子年，琉璃为帚扫溪烟。
　　至今不改当时色，留与王孙系酒船。
　　绿杨移傍小亭栽，便拥秾烟拨不开。
　　谁把金刀为删掠，放教明月入窗来。
　　远接关河高接云，雨馀洗出半天津。
　　牡丹不用相轻薄，自有清阴覆得人。
　　掩映莺花媚有馀，风流才调比应无。
　　朝朝奉御临池上，不羡青松拜大夫。
　　王孙宴罢曲江池，折取春光伴醉归。
　　怪得美人争斗乞，要他秾翠染罗衣。
　　残照林梢袅数枝，能招醉客上金堤。
　　马娇如练缨如火，瑟瑟阴中步步嘶。
　　◎卷.20【句】成彦雄
　　莎草放茵深护砌，海榴喷火巧横墙。
　　纹鳞引子跳银海，紫燕呼雏语画梁。（见《吟窗杂录》）


第七百六十卷
　　◎卷.1【寄禅月大师】周庠
　　昨日尘游到几家，就中偏省近宣麻。水田铺座时移画，
　　金地谭空说尽沙。傍竹欲添犀浦石，栽松更碾味江茶。
　　有时捻得休公卷，倚柱闲吟见落霞。
　　◎卷.2【寄禅月大师】张格
　　龙华咫尺断来音，日夕空驰咏德心。禅月字清师号别，
　　寿春诗古帝恩深。画成罗汉惊三界，书似张颠直万金。
　　莫倚名高忘故旧，晓晴闲步一相寻。
　　◎卷.3【赠禅月大师】王锴
　　长爱吾师性自然，天心白月水中莲。神通力遍恒沙外，
　　诗句名高八米前。寻访不闻朝振锡，修行唯说夜安禅。
　　太平时节俱无事，莫惜时来话草玄。
　　◎卷.4【奉诏赋蜀主降唐】牛希济
　　满城文武欲朝天，不觉邻师犯塞烟。唐主再悬新日月，
　　蜀王难保旧山川。非干将相扶持拙，自是君臣数尽年。
　　古往今来亦如此，几曾欢笑几潸然。
　　◎卷.5【蜀驮引】冯涓
　　昂藏大步蚕丛国，曲颈微伸高九尺。
　　卓女窥窗莫我知，严仙据案何曾识。
　　自古皆传蜀道难，尔何能过拔蛇山。
　　忽惊登得鸡翁碛，又恐碍著鹿头关。
　　◎卷.6【句】冯涓
　　不随俗物皆成土，只待良时却补天。（《题支机石》，
　　见《纪事》）
　　釜鱼化作池中物，木履浮为天际船。（《苦雨》）
　　◎卷.7【从幸秦川赋鸷兽诗】李浩弼
　　岩下年年自寝讹，生灵餐尽意如何。爪牙众后民随减，
　　溪壑深来骨已多。天子纪纲犹被弄，客人穷独固难过。
　　长途莫怪无人迹，尽被山王棱杀他。
　　◎卷.8【批子弟理旧居状】杨玢
　　四邻侵我我从伊，毕竟须思未有时。
　　试上含元殿基望，秋风秋草正离离。
　　◎卷.9【登慈恩寺塔】杨玢
　　紫云楼下曲江平，鸦噪残阳麦陇青。
　　莫上慈恩最高处，不堪看又不堪听。
　　◎卷.10【遣歌妓】杨玢
　　垂老无端用意乖，谁知道侣厌清斋。
　　如今又采蘼芜去，辜负张君绣靸鞋。
　　◎卷.11【和题剑门】韩昭
　　闭关防老寇，孰敢振威棱。险固疑天设，山河自古凭。
　　三川奚所赖，双剑最堪矜。鸟道微通处，烟霞锁百层。
　　◎卷.12【从幸秦川过白卫献诗】韩昭
　　吾王巡狩为安边，此去秦亭尚数千。夜照路岐山店火，
　　晓通消息戍瓶烟。为云巫峡虽神女，跨凤秦楼是谪仙。
　　八骏似龙人似虎，何愁飞过大漫天。
　　◎卷.13【记皂江堕水事】杨鼎夫
　　青城山峭皂江寒，欲度当时作等闲。棹逆狂风趋近岸，
　　舟逢怪石碎前湾。手携弱杖仓皇处，命出洪涛顷刻间。
　　今日深恩无以报，令人羞记雀衔环。
　　◎卷.14【题张道隐太山祠画龙】蒋贻恭
　　世人空解竞丹青，惟子通玄得墨灵。应有鬼神看下笔，
　　岂无风雨助成形。威疑喷浪归沧海，势欲拏云上杳冥。
　　静闭绿堂深夜后，晓来帘幕似闻腥。
　　◎卷.15【咏蚕】蒋贻恭
　　辛勤得茧不盈筐，灯下缫丝恨更长。
　　著处不知来处苦，但贪衣上绣鸳鸯。
　　◎卷.16【渔父歌三首】李珣
　　水接衡门十里馀，信船归去卧看书。
　　轻爵禄，慕玄虚，莫道渔人只为鱼。
　　避世垂纶不记年，官高争得似君闲。
　　倾白酒，对青山，笑指柴门待月还。
　　棹警鸥飞水溅袍，影侵潭面柳垂绦。
　　终日醉，绝尘劳，曾见钱塘八月涛。
　　◎卷.17【感秃鹙潜吟】顾夐
　　昔日曾看瑞应图，万般祥瑞不如无。
　　摩诃池上分明见，仔细看来是那鹕。
　　◎卷.18【与杜光庭】张令问
　　试问朝中为宰相，何如林下作神仙。
　　一壶美酒一炉药，饱听松风白昼眠。


第七百六十一卷
　　◎卷.1【题黄居寀秋山图】徐光溥
　　天与黄筌艺奇绝，笔精回感重瞳悦。运思潜通造化工，
　　挥毫定得神仙诀。秋来奉诏写秋山，写在轻绡数幅间。
　　高低向背无遗势，重峦叠嶂何孱颜。目想心存妙尤极，
　　研巧核能状不得。珍禽异兽皆自驯，奇花怪木非因植。
　　崎岖石磴绝游踪，薄雾冥冥藏半峰。娑萝掩映迷仙洞，
　　薜荔累垂缴古松。月槛参桥□，僧老坐支筇。
　　屈原江上婵娟竹，陶潜篱下芳菲菊。良宵只恐鹧鸪啼，
　　晴波但见鸳鸯浴。暮烟幂幂锁村坞，一叶扁舟横野渡。
　　飒飒白蘋欲起风，黯黯红蕉犹带雨。曲沼芙蓉香馥郁，
　　长汀芦荻花y1wL。雁过孤峰帖远青，鹿傍小溪饮残绿。
　　秋山秀兮秋江静，江光山色相辉映。雪迸飞泉溅钓矶，
　　云分落叶拥樵径。张璪松石徒称奇，边鸾花鸟何足窥。
　　白旻鹰逞凌风势，薛稷鹤夸警露姿。方原画山空巉岩，
　　峭壁枯槎人见嫌。孙位画水多汹涌，惊湍怒涛人见恐。
　　若教对此定妍媸，必定伏膺怀愧悚。再三展向冕旒侧。
　　便是移山回涧力。大李小李灭声华，献之恺之无颜色。
　　仿佛垂纶渭水滨，吾皇睹之思良臣。依稀荷锸傅岩野，
　　吾皇睹之求贤者。从兹仄展复悬旌，宵衣旰食安天下。
　　才当老人星应候，愿与南山俱献寿。微臣稽首贡长歌，
　　丹青景化同天和。
　　◎卷.2【同刘侍郎咏笋】徐光溥
　　迸出班犀数十株，更添幽景向蓬壶。
　　出来似有凌云势，用作丹梯得也无。
　　◎卷.3【贯休应梦罗汉画歌（一作禅月大师歌）】欧阳炯
　　西岳高僧名贯休，孤情峭拔凌清秋。天教水墨画罗汉，
　　魁岸古容生笔头。时捎大绢泥高壁，闭目焚香坐禅室。
　　忽然梦里见真仪，脱下袈裟点神笔。高握节腕当空掷，
　　窸窣毫端任狂逸。逡巡便是两三躯，不似画工虚费日。
　　怪石安拂嵌复枯，真僧列坐连跏趺。形如瘦鹤精神健，
　　顶似伏犀头骨粗。倚松根，傍岩缝，曲录腰身长欲动。
　　看经弟子拟闻声，瞌睡山童疑有梦。不知夏腊几多年，
　　一手支颐偏袒肩。口开或若共人语，身定复疑初坐禅。
　　案前卧象低垂鼻，崖畔戏猿斜展臂。芭蕉花里刷轻红，
　　苔藓文中晕深翠。硬筇杖，矮松床，雪色眉毛一寸长。
　　绳开梵夹两三片，线补衲衣千万行。林间乱叶纷纷堕，
　　一印残香断烟火。皮穿木屐不曾拖，笋织蒲团镇长坐。
　　休公休公逸艺无人加，声誉喧喧遍海涯。五七字句一千首，
　　大小篆书三十家。唐朝历历多名士，萧子云兼吴道子。
　　若将书画比休公，只恐当时浪生死。
　　休公休公始自江南来入秦，于今到蜀无交亲。
　　诗名画手皆奇绝，觑你凡人争是人。瓦棺寺里维摩诘，
　　舍卫城中辟支佛。若将此画比量看，总在人间为第一。
　　◎卷.4【题景焕画应天寺壁天王歌】欧阳炯
　　锦城东北黄金地，故迹何人兴此寺。白眉长老重名公，
　　曾识会稽山处士。寺门左壁图天王，威仪部从来何方。
　　鬼神怪异满壁走，当檐飒飒生秋光。我闻天王分理四天下，
　　水晶宫殿琉璃瓦。彩仗时驱狒cf装，金鞭频策骐驎马。
　　毗沙大像何光辉，手擎巨塔凌云飞。地神对出宝瓶子，
　　天女倒披金缕衣。唐朝说著名公画，周昉毫端善图写。
　　张僧繇是有神人，吴道子称无敌者。奇哉妙手传孙公，
　　能如此地留神踪。斜窥小鬼怒双目，直倚越狼高半胸。
　　宝冠动总生威容，趋跄左右来倾恭。臂横鹰爪尖纤利，
　　腰缠虎皮斑剥红。飘飘但恐入云中，步骤还疑归海东。
　　蟒蛇拖得浑身堕，精魅搦来双眼空。当时此艺实难有，
　　镇在宝坊称不朽。东边画了空西边，留与后人教敌手。
　　后人见者皆心惊，尽为名公不敢争。谁知未满三十载，
　　或有异人来间生。匡山处士名称朴，头骨高奇连五岳。
　　曾持象简累为官，又有蛇珠常在握。昔年长老遇奇踪，
　　今日门师识景公。兴来便请泥高壁，乱抢笔头如疾风。
　　逡巡队仗何颠逸，散漫奇形皆涌出。交加器械满虚空，
　　两面或然如斗敌。圣王怒色览东西，剑刃一挥皆整齐。
　　腕头狮子咬金甲，脚底夜叉击络鞮。马头壮健多筋节，
　　乌觜弯环如屈铁。遍身蛇虺乱纵横，绕颔髑髅干孑裂。
　　眉粗眼竖发如锥，怪异令人不可知。科头巨卒欲生鬼，
　　半面女郎安小儿。况闻此寺初兴置，地脉沈沈当正气。
　　如何请得二山人，下笔咸成千古事。君不见明皇天宝年，
　　画龙致雨非偶然。包含万象藏心里，变现百般生眼前。
　　后来画品列名贤，唯此二人堪比肩。人间是物皆求得，
　　此样欲于何处传。尝忧壁底生云雾，揭起寺门天上去。
　　◎卷.5【渔父歌二首】欧阳炯
　　摆脱尘机上钓船，免教荣辱有流年。无系绊，没愁煎，
　　须信船中有散仙。
　　风浩寒溪照胆明，小君山上玉蟾生。荷露坠，翠烟轻，
　　拨剌游鱼几处惊。
　　◎卷.6【大游仙诗（一作欧阳炳）】欧阳炯
　　赤城霞起武陵春，桐柏先生解守真。白石桥高曾纵步，
　　朱阳馆静每存神。囊中隐诀多仙术，肘后方书济俗人。
　　自领蓬莱都水监，只忧沧海变成尘。
　　◎卷.7【杨柳枝】欧阳炯
　　软碧摇烟似送人，映花时把翠蛾嚬。
　　青青自是风流主，慢飒金丝待洛神。
　　◎卷.8【句】欧阳炯
　　古人重到今人爱，万局都无一局同。（《赋棋》，
　　见《韵语阳秋》）
　　◎卷.9【感怀诗】刘义度
　　昨日方髽髻，如今满颔髯。紫阁无心恋，青山有意潜。
　　◎卷.10【同徐学士咏笋】刘羲叟
　　徐徐出土非人种，枝叶难投日月壶。
　　为是因缘生此地，从他长养譬如无。
　　◎卷.11【复留侯从效问南汉刘岩改名龑字音义】詹敦仁
　　伏羲初画卦，苍氏乃制字。点画有偏旁，阴阳贵协比。
　　古者不嫌名，周公始称讳。始讳犹未酷，后习转多忌。
　　或援他代易，或变文回避。滥觞久滋蔓，伤心日益炽。
　　孙休命子名，吴国尊王意。h1莔h2h3僻，h4昷h7h8异。
　　梁复踵已非，时亦迹旧事。h5杰自其一，蜀闯是其二。
　　鄙哉化h9名，陋矣hAha义。大唐有天下，武后拥神器。
　　私制迄无取，古音实相类。hBhChb囝星，hDhd厓he埊。
　　缶圀及曌hE，作史难详备。唐祚值倾危，刘龑怀僭伪。
　　吁嗟毒蛟辈，睥睨飞龙位。龑岩虽同音，形体殊乖致。
　　废学愧未弘，来问辱不弃。奇字难雄博，摛文伏韩智。
　　因诵鄙所闻，敢布诸下吏。
　　◎卷.12【柳堤诗】詹敦仁
　　种稻三十顷，种柳百馀株。稻可供饘粥，柳可爨庖厨。
　　息耒柳阴下，读书稻田隅。以乐尧舜道，同是耕莘夫。
　　◎卷.13【劝王氏入贡，宠予以官，作辞命篇】詹敦仁
　　争霸图王事总非，中原失统可伤悲。往来宾主如邮传，
　　胜负干戈似局棋。周粟纵荣宁忍食，葛庐频顾谩劳思。
　　江山有待早归去，好向鹪林择一枝。
　　◎卷.14【余迁泉山城，留侯招游郡圃作此】詹敦仁
　　当年巧匠制茅亭，台馆翚飞匝郡城。万灶貔貅戈甲散，
　　千家罗绮管弦鸣。柳腰舞罢香风度，花脸妆匀酒晕生。
　　试问亭前花与柳，几番衰谢几番荣。
　　◎卷.15【留侯受南唐节度使知郡事，辟予为属，以诗谢之】詹敦仁
　　晋江江畔趁春风，耕破云山几万重。
　　两足一犁无外事，使君何啻五侯封。
　　◎卷.16【遣子访刘乙】詹敦仁
　　扫石耕山旧子真，布衣草履自随身。
　　石崖壁立题诗处，知是当年凤阁人。
　　◎卷.17【永嘉乱，衣冠南渡，流落南泉，作忆昔吟】詹琲
　　忆昔永嘉际，中原板荡年。衣冠坠涂炭，舆辂染腥膻。
　　国势多危厄，宗人苦播迁。南来频洒泪，渴骥每思泉。
　　◎卷.18【癸卯闽乱，从弟监察御史敬凝迎仕别作】詹琲
　　一别几经春，栖迟晋水滨。鶺鴒长在念，鸿雁忽来宾。
　　五斗嫌腰折，朋山刺眼新。善辞如复我，四海五湖身。
　　◎卷.19【追和秦隐君辞荐之韵，上陈侯乞归凤山】詹琲
　　谁言悦口是甘肥，独酌鹅儿啖翠微。蝇利薄于青纸扇，
　　羊裘暖甚紫罗衣。心随倦鸟甘栖宿，目送征鸿远奋飞。
　　击壤太平朝野客，凤山深处□生辉。
　　◎卷.20【云】幸夤逊
　　因登巨石知来处，勃勃元生绿藓痕。静即等闲藏草木，
　　动时顷刻遍乾坤。横天未必朋元恶，捧日还曾瑞至尊。
　　不独朝朝在巫峡，楚王何事谩劳魂。
　　◎卷.21【句】幸夤逊
　　苦教作镇居中国，争得泥金在泰山。（《岷山》，
　　见《吟窗集录》）
　　才闻暖律先偷眼，既待和风始展眉。（《柳》）
　　蒙君知重惠琼实，薄起金刀钉玉深。
　　嚼处春冰敲齿冷，咽时雪液沃心寒。（《梨》，
　　以上见《事文类聚》）
　　深妆玉瓦平无垄，乱拂芦花细有声。（《雪》）
　　日回禽影穿疏木，风递猿声入小楼。
　　◎卷.22【诗】丁元和
　　九重天子人中贵，五等诸侯阃外尊。
　　争似布衣云水客，不将名字挂乾坤。
　　◎卷.23【咏蜀都城上芙蓉花】张立
　　四十里城花发时，锦囊高下照坤维。
　　虽妆蜀国三秋色，难入豳风七月诗。
　　◎卷.24【又咏】张立
　　去年今日到城都，城上芙蓉锦绣舒。
　　今日重来旧游处，此花憔悴不如初。
　　◎卷.25【句】张立
　　朝廷不用忧巴蜀，称霸何曾是蜀人。（《初唐明宗徙蜀
　　豪杰入洛赋》）


第七百六十二卷
　　◎卷.1【括苍山】刘昭禹
　　尽日行方半，诸山直下看。白云随步起，危径极天盘。
　　瀑顶桥形小，溪边店影寒。往来空太息，玄鬓改非难。
　　◎卷.2【忆天台山】刘昭禹
　　常记游灵境，道人情不低。岩房容偃息，天路许相携。
　　霞散曙峰外，虹生凉瀑西。何当尘役了，重去听猿啼。
　　◎卷.3【冬日暮国清寺留题】刘昭禹
　　天台山下寺，冬暮景如屏。树密风长在，年深像有灵。
　　高钟疑到月，远烧欲连星。因共真僧话，心中万虑宁。
　　◎卷.4【灵溪观】刘昭禹
　　鳌海西边地，宵吟景象宽。云开孤月上，瀑喷一山寒。
　　人异发常绿，草灵秋不干。无由此栖息，魂梦在长安。
　　◎卷.5【怀华山隐者】刘昭禹
　　先生入太华，杳杳绝良音。秋梦有时见，孤云无处寻。
　　神清峰顶立，衣冷瀑边吟。应笑干名者，六街尘土深。
　　◎卷.6【赠惠律大师】刘昭禹
　　秋是忆山日，禅窗露洒馀。几悬华顶梦，应寄沃洲书。
　　风月资吟笔，杉篁笼静居。满城谁不重，见著紫衣初。
　　◎卷.7【经费冠卿旧隐】刘昭禹
　　节高终不起，死恋九华山。圣主情何切，孤云性本闲。
　　名传中国外，坟在乱松间。依约曾栖处，斜阳鸟自还。
　　◎卷.8【闻蝉】刘昭禹
　　一雨一番晴，山林冷落青。莫侵残日噪，正在异乡听。
　　孤馆宿漳浦，扁舟离洞庭。年年当此际，那免鬓凋零。
　　◎卷.9【送休公归衡】刘昭禹
　　草履初登南岳船，铜瓶犹贮北山泉。
　　衡阳旧寺春归晚，门锁寒潭几树蝉。
　　◎卷.10【句】刘昭禹
　　句向夜深得，心从天外归。（见《纪事》）
　　危楼聊侧耳，高柳又鸣蝉。（《秋日登楼》，
　　见《吟窗杂录》）
　　藓色围波井，花阴上竹楼。（以下见《海录碎事》）
　　对面雷瞋树，当街雨趁人。（《夏雨》）
　　春光怀玉阙，万里起初程。（《送人》）
　　江上呼风去，天边挂席飞。（《送人舟行》）
　　漆灯寻黑洞，之字上危峰。（《送人游九疑》）
　　◎卷.11【铜柱辞】李宏皋
　　招灵铸柱垂英烈，手执干戈征百越。诞今铸柱庇黔黎，
　　指画风雷开五溪。五溪之险不足恃，我旅争登若平地。
　　五溪之众不足平，我师轻蹑如春冰。溪人畏威思纳质，
　　弃污归明求立誓。誓山川兮告鬼神，保子孙兮千万春。
　　◎卷.12【题桃源】李宏皋
　　山翠参差水渺茫，秦人昔在楚封疆。当时避世乾坤窄，
　　此地安家日月长。草色几经坛杏老。岩花犹带涧桃香。
　　他年倘遂平生志，来著霞衣侍玉皇。
　　◎卷.13【李皋试诗】何仲举
　　似玉来投狱，抛家去就枷。可怜两片木，夹却一枝花。
　　◎卷.14【句】何仲举
　　碧云章句才离手，紫府神仙尽点头。（《献秦王》）
　　树迎高鸟归深野，云傍斜阳过远山。（《秋日晚望》，
　　以上见《五代史补》）
　　◎卷.15【耕夫谣】徐仲雅
　　张绪逞风流，王衍事轻薄。出门逢耕夫，颜色必不乐。
　　肥肤如玉洁，力拗丝不折。半日无耕夫，此辈总饿杀。
　　◎卷.16【赠齐己】徐仲雅
　　我唐有僧号齐己，未出家时宰相器。爰见梦中逢五丁，
　　毁形自学无生理。骨瘦神清风一襟，松老霜天鹤病深。
　　一言悟得生死海，芙蓉吐出琉璃心。闷见有唐风雅缺，
　　敲破冰天飞白雪。清塞清江却有灵，遗魂泣对荒郊月。
　　格何古，天工未生谁知主。混沌凿开鸡子黄，
　　散作纯风如胆苦。意何新，织女星机挑白云。
　　真宰夜来调暖律，声声吹出嫩青春。调何雅，
　　涧底孤松秋雨洒。嫦娥月里学步虚，桂风吹落玉山下。
　　语何奇，血泼乾坤龙战时。祖龙跨海日方出，
　　一鞭风雨万山飞。己公己公道如此，浩浩寰中如独自。
　　一簟松风冷如冰，长伴巢由伸脚睡。
　　◎卷.17【赠江处士】徐仲雅
　　门在松阴里，山僧几度过。药灵丸不大，棋妙子无多。
　　薄雾笼寒径，残风恋绿萝。金乌兼玉兔，年几奈公何。
　　◎卷.18【东华观偃松】徐仲雅
　　半已化为石，有灵通碧湘。生逢尧雨露，老直汉风霜。
　　月滴蟾心水，龙遗脑骨香。始于毫末后，曾见几兴亡。
　　◎卷.19【咏棕树】徐仲雅
　　叶似新蒲绿，身如乱锦缠。任君千度剥，意气自冲天。
　　◎卷.20【宫词】徐仲雅
　　内人晓起怯春寒，轻揭珠帘看牡丹。
　　一把柳丝收不得，和风搭在玉栏杆。
　　◎卷.21【句】徐仲雅
　　屋面尽生人耳朵，篱头多是老翁须。（《闲居》）
　　平分造化双苞去，拆破春风两面开。（《合欢牡丹》）
　　云路半开千里月，洞门斜掩一天春。（《马希范夜宴
　　迎四仪夫人》）
　　凿开青帝春风国，移下姮娥夜月楼。（《马殷明月圃》，
　　《野客丛谈》）
　　珠玑影冷偏粘草，兰麝香浓却损花。（《春园宴》）
　　山色晓堆罗黛雨，草梢春戛麝香风。
　　衰兰寂寞含愁绿，小杏妖娆弄色红。
　　旁搜水脉湘心满，遍揭泉根梵底通。
　　水□滴残青□瘦，石脂倾尽白云空。
　　深浦送回芳草日，急滩牵断绿杨风。
　　藕梢逆入银塘里，蘋迹潜来玉井中。
　　败菊篱疏临野渡，落梅村冷隔江枫。
　　剪开净涧分苗稼，划破涟漪下钓筒。（上见《湘湖故事》）
　　◎卷.22【分水岭】伍彬
　　前贤功及物，禹后杳难俦。不改古今色，平分南北流。
　　寒冲山影岸，清绕荻花洲。尽是朝宗去，潺潺早晚休。
　　◎卷.23【句】伍彬
　　稚子出看莎径没，渔翁来报竹桥流。（《夏日喜雨》）
　　踪迹未辞鸳鹭客，梦魂先到鹧鸪村。（《辞解牧》）
　　◎卷.24【留宿廖融山斋】杨徽之
　　清和春尚在，欢醉日何长。谷鸟随柯转，庭花夺酒香。
　　初晴岩翠滴，向晚树阴凉。别有堪吟处，相留宿草堂。
　　◎卷.25【句】杨徽之
　　新霜染枫叶，皎月借芦花。（《秋日》）
　　废宅寒塘水，荒坟宿草烟。（《哭江为》，见《纪事》）
　　◎卷.26【登祝融峰】王元
　　草叠到孤顶，身齐高鸟翔。势疑撞翼轸，翠欲滴潇湘。
　　云湿幽崖滑，风梳古木香。晴空聊纵目，杳杳极穷荒。
　　◎卷.27【怀翁宏】王元
　　独夜思君切，无人知此情。沧州归未得，华发别来生。
　　孤馆木初落，高空月正明。远书多隔岁，独念没前程。
　　◎卷.28【听琴】王元
　　拂尘开素匣，有客独伤时。古调俗不乐，正声君自知。
　　寒泉出涧涩，老桧倚风悲。纵有来听者，谁堪继子期。
　　◎卷.29【哭李韶】王元
　　韶也命何奇，生前与世违。贫栖古梵刹，终著旧麻衣。
　　雅句僧抄遍，孤坟客吊稀。故园今孰在，应见梦中归。
　　◎卷.30【题邓真人遗址】王元
　　三千功满仙升去，留得山前旧隐基。但见白云长掩映，
　　不知浮世几兴衰。松稍风触霓旌动，棕叶霜沾鹤翅垂。
　　近代无人寻异事，野泉喷月泻秋池。
　　◎卷.31【句】王元
　　伴行惟瘦鹤，寻步入深云。（《赠廖融》，见《纪事》）
　　◎卷.32【谢翁宏以诗百篇见示】廖融
　　高奇一百篇，造化见工全。积思游沧海，冥搜入洞天。
　　神珠迷罔象，端玉匪雕镌。休叹不得力，离骚千古传。
　　◎卷.33【赠天台逸人】廖融
　　移桧托禅子，携家上赤城。拂琴天籁寂，欹枕海涛生。
　　云白寒峰晚，鸟歌春谷晴。又闻求桂楫，载月十洲行。
　　◎卷.34【古桧】廖融
　　何人见植初，老树梵王居。山鬼暗栖托，樵夫难破除。
　　声高秋汉迥，影倒月潭虚。尽日无僧倚，清风长有馀。
　　◎卷.35【题伍彬屋壁】廖融
　　圆塘绿水平，鱼跃紫莼生。要路贫无力，深村老退耕。
　　犊随原草远，蛙傍堑篱鸣。拨棹茶川去，初逢谷雨晴。
　　◎卷.36【梦仙谣】廖融
　　琪木扶疏系辟邪，麻姑夜宴紫皇家。银河旌节摇波影，
　　珠阁笙箫吸月华。翠凤引游三岛路，赤龙齐驾五云车。
　　星稀犹倚虹桥立，拟就张骞搭汉槎。
　　◎卷.37【退宫妓】廖融
　　神仙风格本难俦，曾从前皇翠辇游。红踯躅繁金殿暖，
　　碧芙蓉笑水宫秋。宝筝钿剥阴尘覆，锦帐香消画烛幽。
　　一旦色衰归故里，月明犹梦按梁州。
　　◎卷.38【句】廖融
　　圭灶先知晓，盆池别见天，
　　古寺寻僧饭，寒岩衣鹿裘。
　　云穿捣药屋，雪压钓鱼舟。
　　◎卷.39【赠廖融】王正己
　　病起正当秋阁迥，酒醒迎对夜涛寒。
　　炉中药熟分僧饭，枕上琴闲借客弹。
　　◎卷.40【句】王正己
　　洗盂秋涧日华动，捣药夜坐秋气深。（赠隐者，《纪事》）
　　◎卷.41【送廖融处士南游】翁宏
　　病卧瘴云间，莓苔渍竹关。孤吟牛渚月，老忆洞庭山。
　　壮志潜消尽，淳风竟未还。今朝忽相遇，执手一开颜。
　　◎卷.42【春残】翁宏
　　又是春残也，如何出翠帏。落花人独立，微雨燕双飞。
　　寓目魂将断，经年梦亦非。那堪向愁夕，萧飒暮蝉辉。
　　◎卷.43【秋残】翁宏
　　又是秋残也，无聊意若何。客程江外远，归思夜深多。
　　岘首飞黄叶，湘湄走白波。仍闻汉都护，今岁合休戈。
　　◎卷.44【句】翁宏
　　万木横秋里，孤舟半夜猿。（《送人》）
　　漏光残井甃，缺影背山椒。（《咏晓月》）
　　风回山火断，潮落岸冰高。（《湘江吟》）
　　◎卷.45【过衡山赠廖处士】张观
　　未向漆园为傲吏，定应明代作征君。传家奕世无金玉，
　　乐道经年有典坟。带雨小舟横别涧，隔花幽犬吠深云。
　　到头终为苍生起，休恋耕烟楚水濆。
　　◎卷.46【竹枝词二首】孙光宪
　　门前春水白蘋花，岸上无人小艇斜。
　　商女经过江欲暮，散抛残食饲神鸦。
　　乱绳千结绊人深，越罗万丈表长寻。
　　杨柳在身垂意绪，藕花落尽见莲心。
　　◎卷.47【杨柳枝词四首】孙光宪
　　阊门风暖落花干，飞遍江城雪不寒。
　　独有晚来临水驿，闲人多凭赤栏干。
　　有池有榭即濛濛，浸润翻成长养功。
　　恰似有人长点检，著行排立向春风。
　　根柢虽然傍浊河，无妨终日近笙歌。
　　毵毵金带谁堪比，还共黄莺不较多。
　　万株枯槁怨亡隋，似吊吴台各自垂。
　　好是淮阴明月里，酒楼横笛不胜吹。
　　◎卷.48【采莲】孙光宪
　　菡萏香连十顷陂，小姑贪戏采莲迟。
　　晚来弄水船头湿，更脱红裙裹鸭儿。
　　◎卷.49【八拍蛮】孙光宪
　　孔雀尾拖金线长，怕人飞起入丁香。
　　越女沙头争拾翠，相呼归去背斜阳。
　　◎卷.50【句】孙光宪
　　晓厨烹淡菜，春杼种橦花。（《和南越诗》）
　　◎卷.51【咏蒲鞋】刘章
　　吴江浪浸白蒲春，越女初挑一样新。才自绣窗离玉指，
　　便随罗袜上香尘。石榴裙下从容久，玳瑁筵前整顿频。
　　今日高楼鸳瓦上，不知抛掷是何人。
　　◎卷.52【夜坐】路洵美
　　帘卷竹轩清，四邻无语声。漏从吟里转，月自坐来明。
　　草木露华湿，衣裳寒气生。难逢知鉴者，空悦此时情。
　　◎卷.53【荆台道院】梁震
　　桑田一变赋归来，爵禄焉能浼我哉。
　　黄犊依然花竹外，清风万古凛荆台。


第七百六十三卷
　　◎卷.1【宁州道中】杨夔
　　城枕萧关路，胡兵日夕临。唯凭一炬火，以慰万人心。
　　春老雪犹重，沙寒草不深。如何驱匹马，向此独闲吟。
　　◎卷.2【寻九华王山人】杨夔
　　下马扣荆扉，相寻春半时。扪萝盘磴险，叠石渡溪危。
　　松夹莓苔径，花藏薜荔篱。卧云情自逸，名姓厌人知。
　　◎卷.3【金陵逢张乔】杨夔
　　殊乡会面时，辛苦两情知。有志年空过，无媒命共奇。
　　吟馀春漏急，语旧酒巡迟。天爵如堪倚，休惊鬓上丝。
　　◎卷.4【送邹尊师归洞庭】杨夔
　　众岛在波心，曾居旧隐林。近闻飞檄急，转忆卧云深。
　　卖药唯供酒，归舟只载琴。遥知明月夜，坐石自开襟。
　　◎卷.5【送日东僧游天台】杨夔
　　一瓶离日外，行指赤城中。去自重云下，来从积水东。
　　攀萝跻石径，挂锡憩松风。回首鸡林道，唯应梦想通。
　　◎卷.6【题甘露寺】杨夔
　　高殿拂云霓，登临想虎溪。风匀帆影众，烟乱鸟行迷。
　　北倚波涛阔，南窥井邑低。满城尘漠漠，隔岸草萋萋。
　　虚阁延秋磬，澄江响暮鼙。客心还惜去，新月挂楼西。
　　◎卷.7【送张相公出征】杨夔
　　得意在当年，登坛秉国权。汉推周勃重，晋让赵宣贤。
　　儒德尼丘降，兵钤太白传。援毫飞凤藻，发匣吼龙泉。
　　历火金难耗，零霜桂益坚。从来称玉洁，此更让朱妍。
　　鸳鹭臻门下，貔貅拥帐前。去知清朔漠，行不费陶甄。
　　献画符中旨，推诚契上玄。愿将班固笔，书颂勒燕然。
　　◎卷.8【题郑山人郊居】杨夔
　　谷口今逢避世才，入门潇洒绝尘埃。渔舟下钓乘风去，
　　药酝留宾待月开。数片石从青嶂得，一条泉自白云来。
　　竹轩相对无言语，尽日南山不欲回。
　　◎卷.9【题宣州延庆寺益公院（咸通中入讲极承恩泽）】杨夔
　　嘿坐能除万种情，腊高兼有赐衣荣。讲经旧说倾朝听，
　　登殿曾闻降辇迎。幽径北连千嶂碧，虚窗东望一川平。
　　长年门外无尘客，时见元戎驻旆旌。
　　◎卷.10【寄当阳袁皓明府】杨夔
　　高人为县在南京，竹绕琴堂水绕城。地古既资携酒兴，
　　务闲偏长看山情。松轩待月僧同坐，药圃寻花鹤伴行。
　　百里甚堪留惠爱，莫教空说鲁恭名。
　　◎卷.11【送杜郎中入茶山修贡】杨夔
　　一道澄澜彻底清，仙郎轻棹出重城。采蘋虚得当时称，
　　述职那同此日荣。剑戟步经高障黑，绮罗光动百花明。
　　谢公携妓东山去，何似乘春奉诏行。
　　◎卷.12【送郑谷】杨夔
　　春江潋潋清且急，春雨濛濛密复疏。
　　一曲狂歌两行泪，送君兼寄故乡书。
　　◎卷.13【自叙】杜建徽
　　中剑斫耳缺，被箭射胛过。为将须有胆，有胆即无贾。
　　◎卷.14【游西湖】沈韬文
　　□□□□□□□，菰米蘋花似故乡。
　　不是不归归未得，好风明月一思量。
　　◎卷.15【赠和龙妙空禅师】王继勋
　　白面山南灵庆院，茅斋道者雪峰禅。只栖云树两三亩，
　　不下烟萝四五年。猿鸟认声呼唤易，龙神降伏住持坚。
　　谁知今日秋江畔，独步医王阐法筵。
　　◎卷.16【题建造寺】刘乙
　　曾看画图劳健羡，如今亲见画犹粗。减除天半石初泐，
　　欠却几株松未枯。题像阁人渔浦叟，集生台鸟谢城乌。
　　我来一听支公论，自是吾身幻得吾。
　　◎卷.17【句】刘乙
　　扫石云随帚，耕山鸟傍人。（《闽志》）
　　◎卷.18【和赠和龙妙空禅师】夏鸿
　　翰林遗迹镜潭前，孤峭高僧此处禅。出为信门兴化日，
　　坐当吾国太平年。身同莹澈尼珠净，语并锋铓慧剑坚。
　　道果已圆名已遂，即看千匝绕香筵。
　　◎卷.19【题青草湖神祠】刘山甫
　　坏墙风雨几经春，草色盈庭一座尘。
　　自是神明无感应，盛衰何得却由人。
　　◎卷.20【汉宗庙乐舞辞】张昭
　　高庙明灵再启图，金根玉辂幸神都。巢阿丹凤衔书命，
　　入昴飞星献宝符。正抚薰弦娱赤子，忽登仙驾泣苍梧。
　　荐樱鹤馆笳箫咽，酌鬯金楹剑珮趋。星俎云罍兼鲁礼，
　　朱干象箾杂巴渝。氤氲龙麝交青琐，仿佛锡銮下蕊珠。
　　荐豆奉觞亲玉几，配天合祖耀璿枢。受釐饮酒皇欢洽，
　　仰俟馀灵泰九区。
　　◎卷.21【农家】颜仁郁
　　夜半呼儿趁晓耕，羸牛无力渐艰行。
　　时人不识农家苦，将谓田中谷自生。
　　◎卷.22【山居】颜仁郁
　　柏树松阴覆竹斋，罢烧药灶纵高怀。
　　世间应少山间景，云绕青松水绕阶。
　　◎卷.23【春日寓感】王延彬
　　两衙前后讼堂清，软锦披袍拥鼻行。雨后绿苔侵履迹，
　　春深红杏锁莺声。因携久酝松醪酒，自煮新抽竹笋羹。
　　也解为诗也为政，侬家何似谢宣城。
　　◎卷.24【哭徐夤】王延彬
　　延寿溪头叹逝波，古今人事半销磨。
　　昔除正字今何在，所谓人生能几何。


第七百六十四卷
　　◎卷.1【塞上】谭用之
　　秋风汉北雁飞天，单骑那堪绕贺兰。碛暗更无岩树影，
　　地平时有野烧瘢。貂披寒色和衣冷，剑佩胡霜隔匣寒。
　　早晚横戈似飞尉，拥旄深入异田单。
　　钵略城边日欲西，游人却忆旧山归。牛羊集水烟黏步，
　　雕鹗盘空雪满围。猎骑静逢边气薄，戍楼寒对暮烟微。
　　横行总是男儿事，早晚重来似汉飞。
　　◎卷.2【赠索处士】谭用之
　　不将桂子种诸天，长得寻君水石边。玄豹夜寒和雾隐，
　　骊龙春暖抱珠眠。山中宰相陶弘景，洞里真人葛稚川。
　　一度相思一惆怅，水寒烟澹落花前。
　　◎卷.3【别雒下一二知己】谭用之
　　金鼎光辉照雪袍，雒阳春梦忆波涛。尘埃满眼人情异，
　　风雨前程马足劳。接塞峨眉通蜀险，过山仙掌倚秦高。
　　别来无限幽求子，应笑区区味六韬。
　　◎卷.4【约张处士游梁】谭用之
　　莫学区区老一经，夷门关吏旧书生。晋朝灭后无中散，
　　韩国亡来绝上卿。龙变洞中千谷冷，剑横天外八风清。
　　好携长策干时去，免逐渔樵度太平。
　　◎卷.5【送友人归青社】谭用之
　　雕鹗途程在碧天，彩衣东去复何言。二千宾客旧知己，
　　十二山河新故园。吟看桂生溪月上，醉听鲲化海涛翻。
　　好期圣代重相见，莫学袁生老竹轩。
　　◎卷.6【送丁道士归南中】谭用之
　　孤云无定鹤辞巢，自负焦桐不说劳。服药几年期碧落，
　　验符何处咒丹毫。子陵山晓红云密，青草湖平雪浪高。
　　从此人稀见踪迹，还应选地种仙桃。
　　◎卷.7【月夜怀寄友人】谭用之
　　剑气徒劳望斗牛，故人别后阻仙舟。残春谩道深倾酒，
　　好月那堪独上楼。何处是非随马足，由来得丧白人头。
　　清风未许重携手，几度高吟寄水流。
　　◎卷.8【闲居寄陈山人】谭用之
　　闲居何处得闲名，坐掩衡茅损性灵。破梦晓钟闻竹寺，
　　沁心秋雨浸莎庭。瓮边难负千杯绿，海上终眠万仞青。
　　珍重先生全太古，应看名利似浮萍。
　　◎卷.9【忆南中】谭用之
　　碧江头与白云门，别后秋霜点鬓根。长记学禅青石寺，
　　最思共醉落花村。林间竹有湘妃泪，窗外禽多杜宇魂。
　　未棹扁舟重回首，采薇收橘不堪论。
　　◎卷.10【寄友人】谭用之
　　病多慵引架书看，官职无才思已阑。穴凤瑞时来却易，
　　人龙别后见何难。琴樽风月闲生计，金玉松筠旧岁寒。
　　早晚烟村碧江畔，挂罾重对蓼花滩。
　　◎卷.11【别江上一二友生】谭用之
　　国风千载务重华，须逐浮云背若耶。无地可归堪种玉，
　　有天教上且乘槎。白纶巾卸苏门月，红锦衣裁御苑花。
　　他日成都却回首，东山看取谢鲲家。
　　◎卷.12【寄岐山林逢吉明府】谭用之
　　岐山高与陇山连，制锦无私服晏眠。鹦鹉语中分百里，
　　凤凰声里过三年。秦无旧俗云烟媚，周有遗风父老贤。
　　莫役生灵种杨柳，一枝枝折灞桥边。
　　◎卷.13【感怀呈所知】谭用之
　　十年流落赋归鸿，谁傍昏衢驾烛龙。竹屋乱烟思梓泽，
　　酒家疏雨梦临邛。千年别恨调琴懒，一片年光览镜慵。
　　早晚休歌白石烂，放教归去卧群峰。
　　◎卷.14【江上闻笛】谭用之
　　谁为梅花怨未平，一声高唤百龙惊。风当阊阖庭初静，
　　月在姑苏秋正明。曲尽绿杨涵野渡，管吹青玉动江城。
　　临流不欲殷勤听，芳草王孙旧有情。
　　◎卷.15【寄孟进士】谭用之
　　依旧池边草色芳，故人何处忆山阳。书回科斗江帆暮，
　　曲罢驺虞海树苍。吟望晓烟思桂渚，醉依残月梦馀杭。
　　别来南国知谁在，空对襜褕一断肠。
　　◎卷.16【寄阎记室】谭用之
　　织锦歌成下翠微，岂劳西去问支机。未开水府珠先见，
　　不掘丰城剑自辉。鳌逐玉蟾攀桂上，马随青帝踏花归。
　　相逢半是云霄客，应笑歌牛一布衣。
　　◎卷.17【幽居寄李秘书】谭用之
　　几年帝里阻烟波，敢向明时叩角歌。看尽好花春卧稳，
　　醉残红日夜吟多。印开夕照垂杨柳，画破寒潭老芰荷。
　　昨夜前溪有龙斗，石桥风雨少人过。
　　◎卷.18【贻钓鱼李处士】谭用之
　　罢吟鹦鹉草芊芊，又泛鸳鸯水上天。一棹冷涵杨柳雨，
　　片帆香挂芰荷烟。绿摇江澹萍离岸，红点云疏橘满川。
　　何处邈将归画府，数茎红蓼一渔船。
　　◎卷.19【河桥楼赋得群公夜宴】谭用之
　　芙蓉帘幕扇秋红，蛮府新郎夜宴同。满座马融吹笛月，
　　一楼张翰过江风。杯黏紫酒金螺重，谈转凋珰玉麈空。
　　深荷良宵慰憔悴，德星池馆在江东。
　　◎卷.20【寄左先辈】谭用之
　　狂歌白鹿上青天，何似兰塘钓紫烟。万卷祖龙坑外物，
　　一泓孙楚耳中泉。翩翾蛮榼薰晴浦，毂辘鱼车响夜船。
　　学取青莲李居士，一生杯酒在神仙。
　　◎卷.21【贻费道人】谭用之
　　谁如南浦傲烟霞，白葛衣轻称帽纱。碧玉蜉蝣迎客酒，
　　黄金毂辘钓鱼车。吟歌云鸟归樵谷，卧爱神仙入画家。
　　他日凤书何处觅，武陵烟树半桃花。
　　◎卷.22【寄许下前管记王侍御】谭用之
　　昔年南去得娱宾，顿逊杯前共好春。蚁泛羽觞蛮酒腻，
　　凤衔瑶句蜀笺新。花怜游骑红随辔，草恋征车碧绕轮。
　　别后青青郑南陌，不知风月属何人。
　　◎卷.23【秋日圃田送人随计】谭用之
　　仆射陂前是传邮，去程雕鹗弄高秋。吟抛芍药裁诗圃，
　　醉下茱萸饮酒楼。向日迥飞驹皎皎，临风谁和鹿呦呦。
　　明年二月仙山下，莫遣桃花逐水流。
　　◎卷.24【途次宿友人别墅】谭用之
　　千里崤函一梦劳，岂知云馆共萧骚。半帘绿透偎寒竹，
　　一榻红侵坠晚桃。蛮酒客稀知味长，蜀琴风定觉弦高。
　　感君岩下闲招隐，细缕金盘鲙错刀。
　　◎卷.25【春日期巢湖旧事】谭用之
　　暖掠红香燕燕飞，五云仙珮晓相携。花开鹦鹉韦郎曲，
　　竹亚虬龙白帝溪。富贵万场归紫酒，是非千载逐芳泥。
　　不知多少开元事，露泣春丛向日低。
　　◎卷.26【再游韦曲山寺】谭用之
　　鹊岩烟断玉巢欹，罨画春塘太白低。马踏翠开垂柳寺，
　　人耕红破落花蹊。千年胜概咸原上，几代荒凉绣岭西。
　　碧吐红芳旧行处，岂堪回首草萋萋。
　　◎卷.27【寄徐拾遗】谭用之
　　长竿一系白龙吟，谁和驺虞发素琴。野客碧云魂易断，
　　故人芳草梦难寻。天从补后星辰稳，海自潮来岛屿深。
　　好向明庭拾遗事，莫教玄豹老泉林。
　　◎卷.28【秋宿湘江遇雨】谭用之
　　江上阴云锁梦魂，江边深夜舞刘琨。秋风万里芙蓉国，
　　暮雨千家薜荔村。乡思不堪悲橘柚，旅游谁肯重王孙。
　　渔人相见不相问，长笛一声归岛门。
　　◎卷.29【贻南康陈处士陶】谭用之
　　白玉堆边蒋径横，空涵二十四滩声。老无征战轩辕国，
　　贫有茅茨帝舜城。丹凤昼飞群木冷，一龙秋卧九江清。
　　时人莫笑非经济，还待中原致太平。
　　◎卷.30【渭城春晚】谭用之
　　秦树朦胧春色微，香风烟暖树依依。边城夜静月初上，
　　芳草路长人未归。折柳且堪吟晚槛，弄花何处醉残晖。
　　钓乡千里断消息，满目碧云空自飞。
　　◎卷.31【山中春晚寄贾员外】谭用之
　　不随黄鹤起烟波，应笑无成返薜萝。看尽好花春卧稳，
　　醉残红日夜吟多。高添雅兴松千尺，暗养清音竹数科。
　　珍重仙曹旧知己，往来星骑一相过。
　　◎卷.32【贻净居寺新及第】谭用之
　　秋池云下白莲香，池上吟仙寄竹房。闲颂国风文字古，
　　静消心火梦魂凉。三春蓬岛花无限，八月银河路更长。
　　此境空门不曾有，从头好语与医王。
　　◎卷.33【江边秋夕】谭用之
　　千钟紫酒荐菖蒲，松岛兰舟潋滟居。曲内橘香江客笛，
　　字中岚气岳僧书。吟期汗漫驱金虎，坐约丹青跨玉鱼。
　　七色花虬一声鹤，几时乘兴上清虚。
　　◎卷.34【送僧中孚南归】谭用之
　　琵琶峡口月溪边，玉乳头佗忆旧川。一锡冷涵兰径路，
　　片帆香挂橘洲烟。苔封石锦栖霞室，水迸衣珠喷玉蝉。
　　莫道翩翩去如梦，本来吟鸟在林泉。
　　◎卷.35【江馆秋夕】谭用之
　　耿耿银河雁半横，梦欹金碧辘轳轻。满窗谢练江风白，
　　一枕齐纨海月明。杨柳败梢飞叶响，芰荷香柄折秋鸣。
　　谁人更唱阳关曲，牢落烟霞梦不成。
　　◎卷.36【秋夜同友人话旧】谭用之
　　露下银河雁度频，囊中垆火几时真。数茎白发生浮世，
　　一盏寒灯共故人。云外簟凉吟峤月，岛边花暖钓江春。
　　何当归去重携手，依旧红霞作近邻。
　　◎卷.37【古剑】谭用之
　　铸时天匠待英豪，紫焰寒星匣倍牢。三尺何年拂尘土，
　　四溟今日绝波涛。雄应垓下收蛇阵，滞想溪头伴豹韬。
　　惜是真龙懒抛掷，夜来冲斗气何高。
　　◎卷.38【寄王侍御】谭用之
　　鸟尽弓藏良可哀，谁知归钓子陵台。炼多不信黄金耗，
　　吟苦须惊白发催。喘月吴牛知夜至，嘶风胡马识秋来。
　　燕歌别后休惆怅，黍已成畦菊已开。
　　◎卷.39【别何处士陵俊老】谭用之
　　三皇上人春梦醒，东侯老大麒麟生。洞连龙穴全山冷，
　　窗透鳌波尽室清。计拙耻居岩麓老，气狂惭与斗牛平。
　　谁人为向青编上，直傍巢由写一名。
　　◎卷.40【句】谭用之
　　流水物情谙世态，落花春梦厌尘劳。（《贻僧》）
　　织槛锦纹苔乍结，堕书花印菊初残。（《宿西溪隐士》）
　　光阴老去无成事，富贵不来争奈何。（《途中》）
　　眠云无限好知己，应笑不归花满樽。（《入关》，
　　以上并《吟窗杂录》）


第七百六十五卷
　　◎卷.1【泊姑熟口】王周
　　杳杳金陵路，难禁欲断魂。雨晴山有态，风晚水无痕。
　　远色千樯岸，愁声一笛村。如何遣怀抱，诗毕自开尊。
　　◎卷.2【湖口县】王周
　　柴桑分邑载图经，屈曲山光展画屏。
　　最是芦洲东北望，人家残照隔烟汀。
　　◎卷.3【岳州众湖阻风二首】王周
　　众湖湖口系兰船，睡起中餐又却眠。
　　风伯如何解回怒，数宵樯倚碧芦烟。
　　偶系扁舟枕绿莎，旋移深处避惊波。
　　晓来闲共渔人话，此去巴陵路几多。
　　◎卷.4【问春】王周
　　游丝垂幄雨依依，枝上红香片片飞。
　　把酒问春因底意，为谁来后为谁归。
　　◎卷.5【春答】王周
　　花枝千万趁春开，三月瓓珊即自回。
　　剩向东园种桃李，明年依旧为君来。
　　◎卷.6【西塞山二首（今谓之道士矶，即兴国军大冶县所隶也）】王周
　　西塞名山立翠屏，浓岚横入半江青。
　　千寻铁锁无由问，石壁空存道者形。
　　匹妇顽然莫问因，匹夫何去望千春。
　　翻思岵屺传诗什，举世曾无化石人。
　　◎卷.7【使风】王周
　　风起即千里，风回翻问津。沈思宦游者，何啻使风人。
　　◎卷.8【石首山】王周
　　首出崔嵬占上游，迥存浓翠向荆州。
　　空闻别有回山力，却见长江曲尺流。
　　◎卷.9【金口步（在江北汉阳军，下必铁也）】王周
　　两山斗咽喉，群石矗牙齿。行客无限愁，横吞一江水。
　　◎卷.10【采桑女二首】王周
　　渡水采桑归，蚕老催上机。扎扎得盈尺，轻素何人衣。
　　采桑知蚕饥，投梭惜夜迟。谁夸罗绮丛，新画学月眉。
　　◎卷.11【渡溪】王周
　　渡溪溪水急，水溅罗衣湿。日暮犹未归，盈盈水边立。
　　◎卷.12【落叶】王周
　　素律铄欲脆，青女妒复稀。月冷天风吹，叶叶干红飞。
　　◎卷.13【宿疏陂驿】王周
　　秋染棠梨叶半红，荆州东望草平空。
　　谁知孤宦天涯意，微雨萧萧古驿中。
　　◎卷.14【再经秭归二首】王周
　　总角曾随上峡船，寻思如梦可凄然。
　　夜来孤馆重来宿，枕底滩声似旧年。
　　秭归城邑昔曾过，旧识无人奈老何。
　　独有凄清难改处，月明闻唱竹枝歌。
　　◎卷.15【霞】王周
　　拂拂生残晖，层层如裂绯。天风剪成片，疑作仙人衣。
　　◎卷.16【巫山公署壁有无名氏戏书二韵（施州路一百八盘）】王周
　　南陵直上路盘盘，平地凌云势万端。
　　堪笑巴民不厌足，更嫌山少画山看。
　　◎卷.17【道院】王周
　　白日人稀到，帘垂道院深。雨苔生古壁，雪雀聚寒林。
　　忘虑凭三乐，消闲信五禽。谁知是官府，烟缕满炉沈。
　　◎卷.18【会哙岑山人（戊寅仲冬六日）】王周
　　渝州江上忽相逢，说隐西山最上峰。
　　略坐移时又分别，片云孤鹤一枝筇。
　　◎卷.19【巴江】王周
　　巴江江水色，一带浓蓝碧。仙女瑟瑟衣，风梭晚来织。
　　◎卷.20【小园桃李始花，偶以成咏】王周
　　桃李栽成艳格新，数枝留得小园春。
　　半红半白无风雨，随分夭容解笑人。
　　◎卷.21【公居】王周
　　公居门馆静，旅寄万州城。山共秋烟紫，霜并夜月清。
　　无愁干酒律，有句入诗评。何必须林下，方驰吏隐名。
　　◎卷.22【富池口】王周
　　扁舟闲引望，望极更盘桓。山密碍江曲，雨多饶地寒。
　　短莎烟苒苒，惊浪雪漫漫。难写愁何限，乡关在一端。
　　◎卷.23【夔州病中】王周
　　隐几经旬疾未痊，孤灯孤驿若为眠。
　　郡楼昨夜西风急，一一更筹到枕前。
　　◎卷.24【题厅壁】王周
　　永日无他念，孤清吏隐心。竹声并雪碎，溪色共烟深。
　　数息闲凭几，缘情默寄琴。谁知同寂寞，相与结知音。
　　◎卷.25【过武宁县（九月十九日）】王周
　　行过武宁县，初晴物景和。岸回惊水急，山浅见天多。
　　细草浓蓝泼，轻烟匹练拖。晚来何处宿，一笛起渔歌。
　　◎卷.26【路次覆盆驿】王周
　　曾上青泥蜀道难，架空成路入云寒。
　　如何却向巴东去，三十六盘天外盘。
　　◎卷.27【藕池阻风，寄同行抚牧裘驾】王周
　　船樯相望荆江中，岸芦汀树烟濛濛。
　　路间堤缺水如箭，未知何日生南风。
　　◎卷.28【无题二首】王周
　　冰雪肌肤力不胜，落花飞絮绕风亭。
　　不知何事秋千下，蹙破愁眉两点青。
　　梨花如雪已相迷，更被惊乌半夜啼。
　　帘卷玉楼人寂寂，一钩新月未沈西。
　　◎卷.29【泊巴东】王周
　　偶泊巴东古县前，宦情乡思两绵绵。
　　不堪蜡炬烧残泪，雨打船窗半夜天。
　　◎卷.30【道中未开木杏花】王周
　　粉英香萼一般般，无限行人立马看。
　　村女浴蚕桑柘绿，枉将颜色忍春寒。
　　◎卷.31【西山晚景】王周
　　公局长清淡，池亭晚景中。蔗竿闲倚碧，莲朵静淹红。
　　半引弯弯月，微生飋飋风。无思复无虑，此味几人同。
　　◎卷.32【自和】王周
　　一片残阳景，朦胧淡月中。兰芽纡嫩紫，梨颊抹生红。
　　琴阮资清格，冠簪养素风。烟霄半知足，吏隐少相同。
　　◎卷.33【齿落词】王周
　　己卯至庚辰，仲夏晦之暮。吾齿右排上，一齿脱而去。
　　呼吸缺吾防，咀嚼欠吾助。年龠惜不返，日驭走为蠹。
　　唇亡得无寒，舌在从何诉。辅车宜长依，发肤可增惧。
　　不须考前古，聊且为近喻。有如云中雨，雨散绝回顾。
　　有如枝上叶，叶脱难再附。白发非独愁，红颜岂私驻。
　　何必郁九回，何必牵百虑。开尊复开怀，引笔作长句。
　　◎卷.34【淘金碛】王周
　　画船晚过淘金碛，不见黄金惟见石。
　　犹恐黄金价未高，见得锱铢几多力。
　　◎卷.35【施南路偶书】王周
　　大石岭头梅欲发，南陵陂上雪初飞。
　　苦无酒解愁成阵，又附兰桡向秭归。
　　◎卷.36【大石岭驿梅花（己卯十一月十三日）】王周
　　仙中姑射接瑶姬，成阵清香拥路岐。
　　半出驿墙谁画得，雪英相倚两三枝。
　　◎卷.37【赠怤师】王周
　　水中有片月，照耀婵娟姿。庭前有孤柏，竦秀岁寒期。
　　坚然物莫迁，寂焉心为师。声发响必答，形存影即随。
　　雪花安结子，雪叶宁附枝。兰死不改香，井寒岂生澌。
　　晨炉烟袅袅，病发霜丝丝。丈室冰凛冽，一衲云离披。
　　顾此名利场，得不惭冠绥。
　　◎卷.38【游仙都观】王周
　　冷杉枯柏路盘空，毛发生寒略略风。
　　两汉真仙在何处，巡香行绕蕊珠宫。
　　◎卷.39【志峡船具诗·梢】王周
　　制之居首尾，俾之辨斜正。首动尾聿随，斜取正为定。
　　有如提吏笔，有如执时柄。有如秉师律，有如宣命令。
　　守彼方与直，得其刚且劲。既能济险难，何畏涉辽夐。
　　招招俾作主，泛泛实司命。风乌愧斟酌，画鹢空辉映。
　　古人存丰规，猗欤聊引证。
　　◎卷.40【志峡船具诗·橹】王周
　　用之大曰橹，冠乎小者楫。通津既能济，巨浸即横涉。
　　身之使者颊，虎之拏者爪。鱼之拨者鬣，弩之进者筴。
　　此实为相须，相须航一叶。
　　◎卷.41【志峡船具诗·戙】王周
　　箭飞峡中水，锯立峡中石。峡与水为隘，水与石相击。
　　濆为生险艰，声发甚霹雳。三老航一叶，百丈空千尺。
　　苍黄徒尔为，倏忽何可测。篙之小难制，戙之独有力。
　　猗嗟戙之为，彬彬坚且直。有如用武人，森森矗戈戟。
　　有如敢言士，落落吐胸臆。拯危居坦夷，济险免兢惕。
　　志彼哲匠心，俾其来者识。
　　◎卷.42【志峡船具诗·百丈】王周
　　少尝侍先君，馀闲诵白氏。始得入峡诗，深味作诗旨。
　　云有万仞山，云有千丈水。自念坎壈时，尤多兢慎理。
　　山束峡如口，水漱石如齿。孤舟行其中，薄冰犹坦履。
　　孱颜屹焉立，汹涌勃然起。百丈为前牵，万险即平砥。
　　破之以筼筜，续之以麻枲。砺之坚以节，引之直如矢。
　　杼轴连半空，长短随两涘。铁锁枉驰名，锦缆谩称美。
　　长绳岂能系，朽索何足拟。苟非dJ之为，胡可力行此。
　　◎卷.43【早春西园】王周
　　引步携筇竹，西园小径通。雪欹梅蒂绿，春入杏梢红。
　　静意崖穿溜，孤愁笛破空。如何将此景，收拾向图中。
　　◎卷.44【金盘草诗（生宁江巫山南陵林木中）】王周
　　今春从南陵，得草名金盘。金盘有仁性，生在林一端。
　　根节岁一节，食之甘而酸。风俗竞采掇，俾人防急难。
　　巴中蛇虺毒，解之如走丸。巨叶展六出，软干分长竿。
　　摇摇绿玉活，袅袅香荷寒。世云暑酷月，郁有神物看。
　　天之产于此，意欲生民安。今之为政者，何不反此观。
　　知彼苛且猛，慎勿虐而残。一物苟失所，万金惟可叹。
　　莫并蒿与莱，岂羡芝及兰。勤渠护根本，栽植当庭栏。
　　寄言好生者，休说神仙丹。
　　◎卷.45【和程刑部三首·公会亭】王周
　　公事公言地，标名姓必臧。江山如得助，谈笑若为妨。
　　均赋乡原肃，详刑郡邑康。官箴居座右，夙夜算难忘。
　　◎卷.46【和程刑部三首·碧鲜亭】王周
　　飋飋笼清籁，萧萧锁翠阴。向高思尽节，从直美虚心。
　　迥砌滋苍藓，幽窗伴素琴。公馀时引步，一径静中深。
　　◎卷.47【和程刑部三首·清涟閤】王周
　　照影翻窗绮，层纹滉额波。丝青迷岸柳，茸绿蘸汀莎。
　　片雪翘饥鹭，孤香卷嫩荷。凭栏堪入画，时听竹枝歌。
　　◎卷.48【自喻】王周
　　予念天之生，生本空疏器。五岁禀慈训，愤悱读书志。
　　七岁辨声律，勤苦会诗赋。九岁执公卷，倜傥干名意。
　　乞荐乡老书，幸会春官试。折桂愧巍峨，依莲何气味。
　　性拙绝不佞，才短无馀地。前年会知己，荐章实非据。
　　宁见民说平，空荷君恩寄。瞿唐抵巴渝，往来名揽辔。
　　孤舟一水中，艰险实可畏。群操百丈牵，临难无苟避。
　　濆向江底发，水在石中沸。槌鼓称打宽，系纫呼下纬。
　　善恶胡可分，死生何足讳。骑衡与垂堂，非不知前喻。
　　临渊与履冰，非不知深虑。我今縻搢绅，善地谁人致。
　　城狐与社鼠，巧佞谁从庇。奴颜与婢膝，丑直谁从媚。
　　妻儿夐限越，容颜几憔悴。致身霄汉人，呃嚱尽贤智。
　　◎卷.49【巫山庙】王周
　　庙前溪水流潺潺，庙中修竹声珊珊。
　　襄王一梦杳难问，晚晴天气归云闲。
　　◎卷.50【下瞿塘寄时同年】王周
　　春寒天气下瞿塘，大壤溪前柳线长。
　　须信孤云似孤宦，莫将乡思附归艎。
　　◎卷.51【和杜运使巴峡地暖节物与中土异黯然有感诗三首】王周
　　随柳参差破绿芽，此中依约欲飞花。
　　春光是处伤离思，何况归期未有涯。
　　始看菊蕊开篱下，又见梅花寄岭头。
　　揽辔巴西官局冷，几凭春酒沃乡愁。
　　花品姚黄冠洛阳，巴中春早羡孤芳。
　　不知别有栽培力，流咏新诗与激昂。
　　◎卷.52【施南太守以猿儿为寄作诗答之（得之黔中，生即头白）】王周
　　虞人初获酉江西，长臂难将意马齐。
　　今日未啼头已白，不堪深入白云啼。
　　◎卷.53【巫庙】王周
　　巴水走若箭，峡山开如屏。汹涌匹练白，崷崒浓蓝青。
　　崖空蓄云雨，滩恶惊雷霆。神仙宅幽邃，庙貌横杳冥。
　　隐约可一梦，缥缈馀千龄。名利有所役，舟楫无暂停。
　　悉窣垂肸蚃，祠祷希安宁。鸦鸦尔何物，飞飞来庙庭。
　　纷纷飏寥泬，远近随虚舲。铁石砺觜爪，金碧辉光翎。
　　翔集托阴险，鵮啄贪膻腥。日既恃威福，岁久为精灵。
　　依草与附木，诬诡殊不经。城狐与社鼠，琐细何足听。
　　况乎人假人，心阔吞沧溟。


第七百六十六卷
　　◎卷.1【贵游】刘兼
　　绣衣公子宴池塘，淑景融融万卉芳。珠翠照天春未老，
　　管弦临水日初长。风飘柳线金成穗，雨洗梨花玉有香。
　　醉后不能离绮席，拟凭青帝系斜阳。
　　◎卷.2【梦归故园】刘兼
　　桐叶飞霜落井栏，菱花藏雪助衰颜。夜窗飒飒摇寒竹，
　　秋枕迢迢梦故山。临水钓舟横荻岸，隔溪禅侣启柴关。
　　觉来依旧三更月，离绪乡心起万端。
　　旧馆秋寒夜梦长，水帘疏影入回塘。宦情率尔拖鱼艇，
　　客恨依然在燕梁。白鹭独飘山面雪，红蕖全谢镜心香。
　　起来不语无人会，醉倚东轩半夕阳。
　　◎卷.3【蜀都春晚感怀】刘兼
　　蜀都春色渐离披，梦断云空事莫追。宫阙一城荒作草，
　　王孙犹自醉如泥。谁家玉笛吹残照，柳市金丝拂旧堤。
　　可惜锦江无锦濯，海棠花下杜鹃啼。
　　◎卷.4【对雨】刘兼
　　幽庭凝碧亦涟漪，檐霤声繁聒梦归。半岫金乌才委照，
　　一川石燕又交飞。濯枝霢霂榴花吐，吹渚飘飖暑气微。
　　因忆故园闲钓处，苍苔斑驳满渔矶。
　　◎卷.5【春霁】刘兼
　　春霁江山似画图，醉垂鞭袂出康衢。猖狂乱打貔貅鼓，
　　懒慢迟修鸳鹭书。老色渐来欺鬓发，闲情将欲傲簪裾。
　　苔钱遍地知多少，买得花枝不落无。
　　◎卷.6【秋夕书怀】刘兼
　　荒僻淹留岁已深，解龟无计恨难任。守方半会蛮夷语，
　　贺厦全忘燕雀心。夜静倚楼悲月笛，秋寒欹枕泣霜砧。
　　宦情总逐愁肠断，一箸鲈鱼直万金。
　　直气从来不入时，掩关慵更钓磻溪。斯文未丧宣尼叹，
　　吾道将穷阮籍悲。轻粉覆霜凝夜砌，乱金铺菊织秋篱。
　　南阳卧久无人问，薄命非才有可疑。
　　◎卷.7【春宵】刘兼
　　春云春日共朦胧，满院梨花半夜风。宿酒未醒珠箔卷，
　　艳歌初阕玉楼空。五湖范蠡才堪重，六印苏秦道不同。
　　再取素琴聊假寐，南柯灵梦莫相通。
　　◎卷.8【秋夕书怀呈戎州郎中】刘兼
　　素律初回枕簟凉，松风飘泊入华堂。谭鸡寂默纱窗静，
　　梦蝶萧条玉漏长。归去水云多阻隔，别来情绪足悲伤。
　　霜砧月笛休相引，只有离襟泪两行。
　　风送秋荷满鼻香，竹声敲玉近虚廊。梦回故国情方黯，
　　月过疏帘夜正凉。菱镜也知移艳态，锦书其奈隔年光。
　　鸾胶处处难寻觅，断尽相思寸寸肠。
　　◎卷.9【晚楼寓怀】刘兼
　　薄暮疏林宿鸟还，倚楼垂袂复凭栏。月沈江底珠轮净，
　　云锁峰头玉叶寒。刘毅暂贫虽壮志，冯唐将老自低颜。
　　无言独对秋风立，拟把朝簪换钓竿。
　　◎卷.10【征妇怨】刘兼
　　金闺寂寞罢妆台，玉箸阑干界粉腮。花落掩关春欲暮，
　　月圆欹枕梦初回。鸾胶岂续愁肠断，龙剑难挥别绪开。
　　曾寄锦书无限意，塞鸿何事不归来。
　　◎卷.11【对镜】刘兼
　　青镜重磨照白须，白须撚闲意何如。故园迢递千山外，
　　荒郡淹留四载馀。风送竹声侵枕簟，月移花影过庭除。
　　秋霜满领难消释，莫读离骚失意书。
　　◎卷.12【春燕】刘兼
　　多时窗外语呢喃，只要佳人卷绣帘。大厦已成须庆贺，
　　高门频入莫憎嫌。花间舞蝶和香趁，江畔春泥带雨衔。
　　栖息数年情已厚，营巢争肯傍他檐。
　　◎卷.13【春晚寓怀】刘兼
　　一承兑泽莅方州，八度春光照郡楼。好景几将官吏醉，
　　名山时领管弦游。空花任尔频侵眼，老雪从他渐满头。
　　归去杜陵池阁在，只能欢笑不能愁。
　　◎卷.14【中春宴游】刘兼
　　二月风光似洞天，红英翠萼簇芳筵。楚王云雨迷巫峡，
　　江令文章媚蜀笺。歌黛入颦春袖敛，舞衣新绣晓霞鲜。
　　酒阑香袂初分散，笑指渔翁钓暮烟。
　　◎卷.15【春晚闲望】刘兼
　　东风满地是梨花，只把琴心殢酒家。立处晚楼横短笛，
　　望中春草接平沙。雁行断续晴天远，燕翼参差翠幕斜。
　　归计未成头欲白，钓舟烟浪思无涯。
　　◎卷.16【秋夕书事】刘兼
　　摇落江天万木空，雁行斜戛塞垣风。征闺捣月离愁远，
　　旧馆眠云旅梦通。郢客岂能陪下里，皋禽争肯恋樊笼。
　　此心旷荡谁相会，尽在南华十卷中。
　　◎卷.17【莲塘霁望】刘兼
　　新秋菡萏发红英，向晚风飘满郡馨。万叠水纹罗乍展，
　　一双鸂鶒绣初成。采莲女散吴歌阕，拾翠人归楚雨晴。
　　远岸牧童吹短笛，蓼花深处信牛行。
　　◎卷.18【送从弟舍人入蜀】刘兼
　　嘉陵江畔饯行车，离袂难分十里馀。慷慨莫夸心似铁，
　　留连不觉泪成珠。风光川谷梅将发，音信云天雁未疏。
　　立马举鞭无限意，会稀别远拟何如。
　　◎卷.19【新回车院筵上作】刘兼
　　回车院子未回车，三载疲民咏袴襦。借寇已承英主诏，
　　乞骸须上老臣书。黄金蜀柳笼朱户，碧玉湘筠映绮疏。
　　因问满筵诗酒客，锦江何处有鲈鱼。
　　◎卷.20【寄长安郑员外】刘兼
　　屈指良交十四人，隙驹风烛渐为尘。当初花下三秦客，
　　只有天涯二老身。乘醉几同游北内，寻芳多共谒东邻。
　　此时阻隔关山远，月满江楼泪满巾。
　　◎卷.21【咸阳怀古】刘兼
　　高秋咸镐起霜风，秦汉荒陵树叶红。七国斗鸡方贾勇，
　　中原逐鹿更争雄。南山漠漠云常在，渭水悠悠事旋空。
　　立马举鞭遥望处，阿房遗址夕阳东。
　　◎卷.22【春怨】刘兼
　　绣林红岸落花钿，故去新来感自然。绝塞杪春悲汉月，
　　长林深夜泣缃弦。锦书雁断应难寄，菱镜鸾孤貌可怜。
　　独倚画屏人不会，梦魂才别戍楼边。
　　◎卷.23【登楼寓望】刘兼
　　凭高多是偶汍澜，红叶何堪照病颜。万叠云山供远恨，
　　一轩风物送秋寒。背琴鹤客归松径，横笛牛童卧蓼滩。
　　独倚郡楼无限意，夕阳西去水东还。
　　◎卷.24【江岸独步】刘兼
　　醉卓寒筇傍水行，渔翁不会独吟情。龟能顾印谁相重，
　　鹤偶乘轩自可轻。簪组百年终长物，文章千古亦虚名。
　　是非得丧皆闲事，休向南柯与梦争。
　　◎卷.25【江楼望乡寄内】刘兼
　　独上江楼望故乡，泪襟霜笛共凄凉。云生陇首秋虽早，
　　月在天心夜已长。魂梦只能随蛱蝶，烟波无计学鸳鸯。
　　蜀笺都有三千幅，总写离情寄孟光。
　　◎卷.26【命妓不至】刘兼
　　琴中难挑孰怜才，独对良宵酒数杯。苏子黑貂将已尽，
　　宋弘青鸟又空回。月穿净牖霜成隙，风卷残花锦作堆。
　　欹枕梦魂何处去，醉和春色入天台。
　　◎卷.27【宣赐锦袍设上赠诸郡客】刘兼
　　十月芙蓉花满枝，天庭驿骑赐寒衣。将同玉蝶侵肌冷，
　　也遣金鹏遍体飞。夜卧始知多忝窃，昼行方觉转光辉。
　　深冬若得朝丹阙，太华峰前衣锦归。
　　◎卷.28【晨鸡】刘兼
　　朱冠金距彩毛身，昧爽高声已报晨。作瑞莫惭先贡楚，
　　擅场须信独推秦。淮南也伴升仙犬，函谷曾容借晓人。
　　此日卑栖随饮啄，宰君驱我亦相驯。
　　◎卷.29【芳春】刘兼
　　微雨微风隔画帘，金炉檀炷冷慵添。桃花满地春牢落，
　　柳絮成堆雪弃嫌。宝瑟不能邀卓氏，彩毫何必梦江淹。
　　宦情归兴休相挠，隼旆渔舟总未厌。
　　◎卷.30【春游】刘兼
　　柳成金穗草如茵，载酒寻花共赏春。
　　先入醉乡君莫问，十年风景在三秦。
　　摇摇离绪不能持，满郡花开酒熟时。羞听黄莺求善友，
　　强随绿柳展愁眉。隔云故国山千叠，傍水芳林锦万枝。
　　圣主未容归北阙，且将勤俭抚南夷。
　　◎卷.31【重阳感怀】刘兼
　　重阳不忍上高楼，寒菊年年照暮秋。万叠故山云总隔，
　　两行乡泪血和流。黄茅莽莽连边郡，红叶纷纷落钓舟。
　　归计未成年渐老，茱萸羞戴雪霜头。
　　载花乘酒上高山，四望秋空八极宽。蜀国江山存不得，
　　刘家豚犬取何难。张仪旧壁苍苔厚，葛亮荒祠古木寒。
　　独对斜阳更惆怅，锦江东注似波澜。
　　◎卷.32【宴游池馆】刘兼
　　绮筵金碧照芳菲，酒满瑶卮水满池。去岁南岐离郡日，
　　今春东蜀看花时。俭莲发脸当筹著，绪柳生腰按柘枝。
　　座客半酣言笑狎，孔融怀抱正怡怡。
　　◎卷.33【寄高书记】刘兼
　　齐朝庆裔祖敖曹，麟角无双凤九毛。声价五侯争辟命，
　　文章一代振风骚。醉琴自寄陶家意，梦枕谁听益郡刀。
　　补衮应星曾奏举，北山南海孰为高。
　　◎卷.34【再见从弟舍人】刘兼
　　屈指依稀十五年，鸾台秘阁位相悬。分飞淮甸雁行断，
　　重见江楼蟾影圆，滞迹未偕朝北阙，高才方命入西川。
　　愿君通理须还早，拜庆慈亲几杖前。
　　◎卷.35【春昼醉眠】刘兼
　　朱栏芳草绿纤纤，欹枕高堂卷画帘。处处落花春寂寂，
　　时时中酒病恹恹。塞鸿信断虽堪讶，梁燕词多且莫嫌。
　　自有卷书销永日，霜华未用鬓边添。
　　◎卷.36【中夏昼卧】刘兼
　　寂寂无聊九夏中，傍檐依壁待清风。
　　壮图奇策无人问，不及南阳一卧龙。
　　◎卷.37【春夕寓兴】刘兼
　　忘忧何必在庭萱，是事悠悠竟可宽。酒病未能辞锦里，
　　春狂又拟入桃源。风吹杨柳丝千缕，月照梨花雪万团。
　　闲泥金徽度芳夕，幽泉石上自潺湲。
　　◎卷.38【春夜】刘兼
　　薄薄春云笼皓月，杏花满地堆香雪。
　　醉垂罗袂倚朱栏，小数玉仙歌未阕。
　　◎卷.39【访饮妓不遇，招酒徒不至】刘兼
　　小桥流水接平沙，何处行云不在家。毕卓未来轻竹叶，
　　刘晨重到殢桃花。琴樽冷落春将尽，帏幌萧条日又斜。
　　回首却寻芳草路，金鞍拂柳思无涯。
　　◎卷.40【春宴河亭】刘兼
　　柳摆轻丝拂嫩黄，槛前流水满池塘。一筵金翠临芳岸，
　　四面烟花出粉墙。舞袖逐风翻绣浪，歌尘随燕下雕梁。
　　蛮笺象管休凝思，且放春心入醉乡。
　　◎卷.41【蜀都道中】刘兼
　　剑关云栈乱峥嵘，得丧何由险与平。千载龟城终失守，
　　一堆鬼录漫留名。季年必不延昏主，薄赏那堪激懦兵。
　　李特后来多二世，纳降归拟尽公卿。
　　◎卷.42【万葛树】刘兼
　　叶如羽盖岂堪论，百步清阴锁绿云。善政已闻思召伯，
　　英风偏称号将军。静铺讲席麟经润，高拂□枝兔影分。
　　更有岁寒霜雪操，莫将樗栎拟相群。
　　◎卷.43【春夕遣怀】刘兼
　　穷通分定莫凄凉，且放欢情入醉乡。范蠡扁舟终去相，
　　冯唐半世只为郎。风飘玉笛梅初落，酒泛金樽月未央。
　　休把虚名挠怀抱，九原丘陇尽侯王。
　　◎卷.44【西斋】刘兼
　　西斋新竹两三茎，也有风敲碎玉声。
　　莫恨移来栏槛远，譬如元本此间生。
　　◎卷.45【新蝉】刘兼
　　齐女屏帏失旧容，侍中冠冕有芳踪。翅翻晚鬓寻香露，
　　声引秋丝逐远风。旅馆听时髭欲白，戍楼闻处叶多红。
　　只知送恨添愁事，谁见凌霄羽蜕功。
　　◎卷.46【寄滑州文秀大师】刘兼
　　分飞屈指十三年，菡萏峰前别社莲。薄宦偶然来左蜀，
　　孤云何事在南燕。一封瑶简音初达，两处金沙色共圆。
　　珍重汤休惠佳句，郡斋吟久不成眠。
　　◎卷.47【中春登楼】刘兼
　　金杯不以涤愁肠，江郡芳时忆故乡。两岸烟花春富贵，
　　一楼风月夜凄凉。王章莫耻牛衣泪，潘岳休惊鹤鬓霜。
　　归去莲花归未得，白云深处有茅堂。
　　古今通塞莫咨嗟，谩把霜髯敌岁华。失手已惭蛇有足，
　　用心休为鼠无牙。九天云净方怜月，一夜风高便厌花。
　　独倚郡楼人不会，钓舟春浪接平沙。
　　◎卷.48【自遣】刘兼
　　未上亨衢独醉吟，赋成无处博黄金。家人莫问张仪舌，
　　国士须知豫让心。照乘始堪沽善价，阳春争忍混凡音。
　　鹍鹏鳞翼途程在，九万风云海浪深。
　　◎卷.49【偶有下殇，因而自遣】刘兼
　　彭寿殇龄共两空，幻泡缘影梦魂中。缺圆宿会长如月，
　　飘忽浮生疾似风。修短百年先后定，贤愚千古是非同。
　　南柯太守知人意，休问陶陶塞上翁。
　　◎卷.50【倦学】刘兼
　　乐广亡来冰镜稀，宓妃嫫母混妍媸。且于雾里藏玄豹，
　　休向窗中问碧鸡。百氏典坟空自苦，一堆萤雪竟谁知。
　　门前春色芳如画，好掩书斋任所之。
　　◎卷.51【去年今日】刘兼
　　去年今日到荣州，五骑红尘入郡楼。貔虎只知迎太守，
　　蛮夷不信是儒流。奸豪已息时将泰，疲瘵全苏岁又周。
　　圣主若容辞重禄，便归烟水狎群鸥。
　　◎卷.52【昼寝】刘兼
　　花落青苔锦数重，书淫不觉避春慵。恣情枕上飞庄蝶，
　　任尔云间骋陆龙。玉液未能消气魄，牙签方可涤昏蒙。
　　起来已被诗魔引，窗外寒敲翠竹风。
　　◎卷.53【郡斋寓兴】刘兼
　　依约樊川似旭川，郡斋风物尽萧然。秋庭碧藓铺云锦，
　　晚阁红蕖簇水仙。醉笔语狂挥粉壁，歌梁尘乱拂花钿。
　　情怀放荡无羁束，地角天涯亦信缘。
　　◎卷.54【郡楼闲望书怀】刘兼
　　郡城楼阁绕江滨，风物清秋入望频。铜鼓祭龙云塞庙，
　　芦花飘市雪粘人。莲披净沼群香散，鹭点寒烟玉片新。
　　归去杜陵池馆在，且将朝服拂埃尘。
　　◎卷.55【玉烛花】刘兼
　　袅袅香英三四枝，亭亭红艳照阶墀。正当晚槛初开处，
　　却似春闱就试时。少女不吹方熠爚，东君偏惜未离披。
　　夜深斜倚朱栏外，拟把邻光借与谁。
　　◎卷.56【从弟舍人惠茶】刘兼
　　曾求芳茗贡芜词，果沐颁沾味甚奇。龟背起纹轻炙处，
　　云头翻液乍烹时。老丞倦闷偏宜矣，旧客过从别有之。
　　珍重宗亲相寄惠，水亭山阁自携持。
　　◎卷.57【再看光福寺牡丹】刘兼
　　去年曾看牡丹花，蛱蝶迎人傍彩霞。今日再游光福寺，
　　春风吹我入仙家。当筵芬馥歌唇动，倚槛娇羞醉眼斜。
　　来岁未朝金阙去，依前和露载归衙。
　　◎卷.58【海棠花】刘兼
　　淡淡微红色不深，依依偏得似春心。烟轻虢国颦歌黛，
　　露重长门敛泪衿。低傍绣帘人易折，密藏香蕊蝶难寻。
　　良宵更有多情处，月下芬芳伴醉吟。
　　◎卷.59【新竹】刘兼
　　近窗卧砌两三丛，佐静添幽别有功。影镂碎金初透月，
　　声敲寒玉乍摇风。无凭费叟烟波碧，莫信湘妃泪点红。
　　自是子猷偏爱尔，虚心高节雪霜中。
　　◎卷.60【木芙蓉】刘兼
　　素灵失律诈风流，强把芳菲半载偷。是叶葳蕤霜照夜，
　　此花烂熳火烧秋。谢莲色淡争堪种，陶菊香秾亦合羞。
　　谁道金风能肃物，因何厚薄不相侔。
　　◎卷.61【送二郎君归长安】刘兼
　　我儿辞去泪双流，蜀郡秦川两处愁。红叶满山归故国，
　　黄茅遍地住他州。荷衣晓挂惭官吏，菱镜秋窥讶鬓髹。
　　好向云泉营旧隐，莫教庄叟畏牺牛。
　　◎卷.62【送文英大师】刘兼
　　屈指平阳别社莲，蟾光一百度曾圆。孤云自在知何处，
　　薄宦参差亦信缘。山郡披风方穆若，花时分袂更凄然。
　　摇鞭相送嘉陵岸，回首群峰隔翠烟。
　　◎卷.63【酬勾评事】刘兼
　　闲庭欹枕正悲秋，忽觉新编浣远愁。才薄只愁安雁户，
　　年高空忆复渔舟。鹭翘皓雪临汀岸，莲袅红香匝郡楼。
　　对景却惭无藻思，南金荆玉卒难酬。
　　◎卷.64【初至郡界】刘兼
　　嘉陵江畔接荣川，两畔旌旗下濑船。郡印已分炎瘴地，
　　朝衣犹惹御炉烟。莲塘小饮香随艇，月榭高吟水压天。
　　锦字莫嫌归路远，华夷一统太平年。
　　◎卷.65【到郡后有寄】刘兼
　　蜀路新修尽坦平，交亲深幸再逢迎。正当返袂思乡国，
　　却似归家见弟兄。沾泽只惭尧綍重，溯流还喜范舟轻。
　　欲将感恋裁书旨，多少鱼笺写得成。
　　◎卷.66【长春节】刘兼
　　圣朝佳节遇长春，跪捧金炉祝又焚。宝藏发来天地秀，
　　兵戈销后帝皇尊。太平基址千年永，混一车书万古存。
　　更有馨香满芳槛，和风迟日在兰荪。
　　◎卷.67【登郡楼书事】刘兼
　　偶奉纶书莅旭川，郡楼嘉致尽依然。松欹鸟道云藏寺，
　　月满渔舟水浸天。望帝古祠花簇簇，锦城归路草芊芊。
　　有时倚槛垂双袂，故国风光似眼前。
　　◎卷.68【旭川祁宰思家而卒，因述意呈秦川知己】刘兼
　　岁稔民康绝讼论，政成公暇自由身。朝看五马闲如社，
　　夜拥双姬暖似春。家计不忧凭冢子，官资无愧是朝臣。
　　岂同龌龊祁员外，至死悲凉一妇人。
　　◎卷.69【登郡楼书怀】刘兼
　　烟雨楼台渐晦冥，锦江澄碧浪花平。卞和未雪荆山耻，
　　庄舄空伤越国情。天际寂寥无雁下，云端依约有僧行。
　　登高欲继离骚咏，魂断愁深写不成。
　　边郡荒凉悲且歌，故园迢递隔烟波。琴声背俗终如是，
　　剑气冲星又若何。朝客渐通书信少，钓舟频引梦魂多。
　　北山更有移文者，白首无尘归去么。
　　莫嗔阮氏哭途穷，万代深沈恨亦同。瑞玉岂知将抵鹊，
　　铅刀何事却屠龙。九夷欲适嗟吾道，五柳终归效古风。
　　独倚郡楼无限意，满江烟雨正冥濛。
　　◎卷.70【偶闻官吏举请，辄有一篇寄从弟舍人】刘兼
　　官吏潜陈借寇词，宦情乡梦两相违。青城锦水无心住，
　　紫阁莲峰有意归。张翰鲈鱼因醉忆，孟光书信近春稀。
　　黄茅瘴色看看起，贪者犹疑别是机。
　　◎卷.71【诫是非】刘兼
　　巧舌如簧总莫听，是非多自爱憎生。三人告母虽投杼，
　　百犬闻风只吠声。辨玉且宽和氏罪，诬金须认不疑情。
　　因思畴昔游谈者，六国交驰亦受烹。
　　◎卷.72【简竖儒】刘兼
　　蹄涔岂信有沧浪，萤火何堪并太阳。渊奥未曾探禹穴，
　　矜夸便拟越丘墙。小巫神气终须怯，下里音声必不长。
　　近日冰壶多晦昧，虎皮羊质也观光。
　　◎卷.73【贻诸学童】刘兼
　　横经叉手步还趋，积善方知庆有馀。五个小雏离学院，
　　一行新雁入贫居。攘羊告罪言何直，舐犊牵情理岂虚。
　　劝汝立身须苦志，月中丹桂自扶疏。


第七百六十七卷
　　◎卷.1【吴·黄金车】孙元晏
　　分擘山河即渐开，许昌基业已倾颓。
　　黄金车与斑斓耳，早个须知入谶来。
　　◎卷.2【吴·赤壁】孙元晏
　　会猎书来举国惊，只应周鲁不教迎。
　　曹公一战奔波后，赤壁功传万古名。
　　◎卷.3【吴·鲁肃指囷】孙元晏
　　破产移家事亦难，佐吴从此霸江山。
　　争教不立功勋得，指出千囷如等闲。
　　◎卷.4【吴·甘宁斫营】孙元晏
　　夜深偷入魏军营，满寨惊忙火似星。
　　百口宝刀千匹绢，也应消得与甘宁。
　　◎卷.5【吴·徐盛】孙元晏
　　欲把江山鼎足分，邢真衔册到江南。
　　当时将相谁堪重，徐盛将军最不甘。
　　◎卷.6【吴·鲁肃】孙元晏
　　斫案兴言断众疑，鼎分从此定雄雌。
　　若无子敬心相似，争得乌林破魏师。
　　◎卷.7【吴·武昌】孙元晏
　　西塞山高截九垓，谶谣终日自相催。
　　武昌鱼美应难恋，历数须归建业来。
　　◎卷.8【吴·顾雍】孙元晏
　　赞国经纶更有谁，蔡公相叹亦相师。
　　贵为丞相封侯了，归后家人总不知。
　　◎卷.9【吴·吕蒙】孙元晏
　　幼小家贫实可哀，愿征行去志难回。
　　不探虎穴求身达，争得人间富贵来。
　　◎卷.10【吴·介象】孙元晏
　　好道君王遇亦难，变通灵异几多般。
　　介先生有神仙术，钓得鲈鱼在玉盘。
　　◎卷.11【吴·濡须坞】孙元晏
　　风揭洪涛响若雷，枕波为垒险相隈。
　　莫言有个濡须坞，几度曹公失志回。
　　◎卷.12【吴·周泰】孙元晏
　　名与诸公又不同，金疮痕在满身中。
　　不将御盖宣恩泽，谁信将军别有功。
　　◎卷.13【吴·张纮】孙元晏
　　东部张公与众殊，共施经略赞全吴。
　　陈琳漫自称雄伯，神气应须怯大巫。
　　◎卷.14【吴·太史慈】孙元晏
　　圣德招贤远近知，曹公心计却成欺。
　　陈韩昔日尝投楚，岂是当归召得伊。
　　◎卷.15【吴·孙坚后】孙元晏
　　委存张公翊圣材，几将贤德赞文台。
　　争教不霸江山得，日月征曾入梦来。
　　◎卷.16【吴·陆统】孙元晏
　　将军身殁有儿孤，虎子为名教读书。
　　更向宫中教骑马，感君恩重合何如。
　　◎卷.17【吴·青盖】孙元晏
　　历数将终势已摧，不修君德更堪哀。
　　被他青盖言相误，元是须教入晋来。
　　◎卷.18【晋·七宝鞭】孙元晏
　　天命须知岂偶然，乱臣徒欲用兵权。
　　圣谟庙略还应别，浑不消他七宝鞭。
　　◎卷.19【晋·庾悦鹅炙】孙元晏
　　春暖江南景气新，子鹅炙美就中珍。
　　庾家厨盛刘公困，浑弗相贻也恼人。
　　◎卷.20【晋·谢玄】孙元晏
　　百万兵来逼合肥，谢玄为将统雄师。
　　旌旗首尾千馀里，浑不消他一局棋。
　　◎卷.21【晋·谢混】孙元晏
　　尚主当初偶未成，此时谁合更关情。
　　可怜谢混风华在，千古翻传禁脔名。
　　◎卷.22【晋·陆玩】孙元晏
　　陆公高论亦由衷，谦让还惭未有功。
　　天下忠良人欲尽，始应交我作三公。
　　◎卷.23【晋·王坦之】孙元晏
　　晋祚安危只此行，坦之何必苦忧惊。
　　谢公合定寰区在，争遣当时事得成。
　　◎卷.24【晋·蒲葵扇】孙元晏
　　抛舍东山岁月遥，几施经略挫雄豪。
　　若非名德喧寰宇，争得蒲葵价数高。
　　◎卷.25【晋·王郎】孙元晏
　　太尉门庭亦甚高，王郎名重礼相饶。
　　自家妻父犹如此，谁更逢君得折腰。
　　◎卷.26【晋·刘毅】孙元晏
　　绕床堪壮喝卢声，似铁容仪众尽惊。
　　二十七人同举义，几人全得旧功名。
　　◎卷.27【晋·王恭】孙元晏
　　春风濯濯柳容仪，鹤氅神情举世推。
　　可惜教君仗旄钺，枉将心地托牢之。
　　◎卷.28【晋·谢公赌墅】孙元晏
　　发遣将军欲去时，略无情挠只贪棋。
　　自从乞与羊昙后，赌墅功成更有谁。
　　◎卷.29【晋·苻坚投箠】孙元晏
　　投箠填江语未终，谢安乘此立殊功。
　　三台星烂乾坤在，且与张华死不同。
　　◎卷.30【晋·卫玠】孙元晏
　　叔宝羊车海内稀，山家女婿好风姿。
　　江东士女无端甚，看杀玉人浑不知。
　　◎卷.31【晋·郭璞脱襦】孙元晏
　　吟坐因思郭景纯，每言穷达似通神。
　　到头分命难移改，解脱青襦与别人。
　　◎卷.32【晋·庾楼】孙元晏
　　江州楼上月明中，从事同登眺远空。
　　玉树忽薶千载后，有谁重此继清风。
　　◎卷.33【晋·新亭】孙元晏
　　容易乘虚逼帝畿，满江艛橹与旌旗。
　　卢循若解新亭上，胜负还应未可知。
　　◎卷.34【宋·大岘】孙元晏
　　大岘才过喜可知，指空言已副心期。
　　公孙计策嗟无用，天与南朝作霸基。
　　◎卷.35【宋·放宫人】孙元晏
　　纳谏廷臣免犯颜，自然恩可霸江山。
　　姚兴侍女方承宠，放出宫闱若等闲。
　　◎卷.36【宋·借南苑】孙元晏
　　人主词应不偶然，几人曾说笑掀天。
　　不知南苑今何在，借与张公三百年。
　　◎卷.37【宋·谢澹云霞友】孙元晏
　　仗气凌人岂可亲，只将范泰是知闻。
　　缘何唤作云霞友，却恐云霞未似君。
　　◎卷.38【宋·乌衣巷】孙元晏
　　古迹荒基好叹嗟，满川吟景只烟霞。
　　乌衣巷在何人住，回首令人忆谢家。
　　◎卷.39【宋·袁粲】孙元晏
　　负才尚气满朝知，高卧闲吟见客稀。
　　独步何人识袁尹，白杨郊外醉方归。
　　◎卷.40【宋·刘伯龙】孙元晏
　　位重何如不厌贫，伯龙孤子只修身。
　　固知生计还须有，穷鬼临时也笑人。
　　◎卷.41【宋·王方平】孙元晏
　　拂衣耕钓已多时，江上山前乐可知。
　　著却貂裘将采药，任他人唤作渔师。
　　◎卷.42【宋·黄罗襦】孙元晏
　　戚属群臣尽见猜，预忧身后又堪哀。
　　到头委付何曾是，虚把罗襦与彦回。
　　◎卷.43【宋·谢朏】孙元晏
　　谢家诸子尽兰香，各震芳名满帝乡。
　　惟有千金更堪重，只将高卧向齐王。
　　◎卷.44【宋·羊玄保】孙元晏
　　运命将来各有期，好官才阙即思之。
　　就中堪爱羊玄保，偏受君王分外知。
　　◎卷.45【齐·谢朏】孙元晏
　　解玺传呼诏侍中，却来高卧岂疏慵。
　　此时忠节还希有，堪羡君王特地容。
　　◎卷.46【齐·小儿执烛】孙元晏
　　谢公情量已难量，忠宋心诚岂暂忘。
　　执烛小儿浑放去，略无言语与君王。
　　◎卷.47【齐·王僧祐】孙元晏
　　肯与公卿作等伦，澹然名德只推君。
　　任他车骑来相访，箫鼓盈庭似不闻。
　　◎卷.48【齐·王僧虔】孙元晏
　　位高名重不堪疑，恳让仪同帝亦知。
　　不学常流争进取，却忧门有二台司。
　　◎卷.49【齐·明帝裹蒸】孙元晏
　　至尊尊贵异人间，御膳天厨岂等闲。
　　惜得裹蒸无用处，不如安霸取江山。
　　◎卷.50【齐·郁林王】孙元晏
　　强哀强惨亦从伊，归到私庭喜可知。
　　喜字漫书三十六，到头能得几多时。
　　◎卷.51【齐·何氏小山】孙元晏
　　显达何曾肯系心，筑居郊外好园林。
　　赚他谢朏出山去，赢得高名直至今。
　　◎卷.52【齐·王伦之】孙元晏
　　豫章太守重词林，图画陈蕃与华歆。
　　更奠子将并孺子，为君千载作知音。
　　◎卷.53【齐·潘妃】孙元晏
　　曾步金莲宠绝伦，岂甘今日委埃尘。
　　玉儿还有怀恩处，不肯将身嫁小臣。
　　◎卷.54【齐·王亮】孙元晏
　　后见梁王未免哀，奈何无计拯倾颓。
　　若教彼相颠扶得，争遣明公到此来。
　　◎卷.55【梁·分宫女】孙元晏
　　涤荡齐宫法令新，分张宫女二千人。
　　可怜无限如花貌，重见世间桃李春。
　　◎卷.56【梁·马仙埤】孙元晏
　　齐朝太守不甘降，忠节当时动四方。
　　义士要教天下见，且留君住待袁昂。
　　◎卷.57【梁·勍敌】孙元晏
　　传闻天子重儒才，特为皇华绮宴开。
　　今日方惊遇勍敌，此人元自北朝来。
　　◎卷.58【梁·蔡撙】孙元晏
　　紫茄白苋以为珍，守任清真转更贫。
　　不饮吴兴郡中水，古今能有几多人。
　　◎卷.59【梁·楚祠】孙元晏
　　曾与萧侯醉玉杯，此时神影尽倾颓。
　　莫云千古无灵圣，也向西川助敌来。
　　◎卷.60【梁·谢朏小舆】孙元晏
　　小舆升殿掌钧台，不免无憀却忆回。
　　应恨被他何胤误，悔先容易出山来。
　　◎卷.61【梁·八关斋】孙元晏
　　依凭金地甚虔诚，忍溺空王为圣明。
　　内殿设斋申祷祝，岂无功德及台城。
　　◎卷.62【梁·庾信】孙元晏
　　苦心词赋向谁谈，沦落周朝志岂甘。
　　可惜多才庾开府，一生惆怅忆江南。
　　◎卷.63【陈·王僧辨】孙元晏
　　彼此英雄各有名，石头高卧拟争衡。
　　当时堪笑王僧辨，待欲将心托圣明。
　　◎卷.64【陈·武帝蚌盘】孙元晏
　　金翠丝黄略不舒，蚌盘清宴意何如。
　　岂知三阁繁华日，解为君王妙破除。
　　◎卷.65【陈·虞居士】孙元晏
　　苦谏将军总不知，几随烟焰作尘飞。
　　东山居士何人识，惟有君王却许归。
　　◎卷.66【陈·姚察】孙元晏
　　曾佐徐陵向北游，剖陈疑事动名流。
　　却归掌选清何甚，一匹花綀不肯收。
　　◎卷.67【陈·宣帝伤将卒】孙元晏
　　前后兵师战胜回，百馀城垒尽归来。
　　当时将卒应知感，况得君王为举哀。
　　◎卷.68【陈·临春阁】孙元晏
　　临春高阁上侵云，风起香飘数里闻。
　　自是君王正沈醉，岂知消息报隋军。
　　◎卷.69【陈·结绮阁】孙元晏
　　结绮高宜眺海涯，上凌丹汉拂云霞。
　　一千朱翠同居此，争奈恩多属丽华。
　　◎卷.70【陈·望仙阁】孙元晏
　　多少沈檀结筑成，望仙为号倚青冥。
　　不知孔氏何形状，醉得君王不解醒。
　　◎卷.71【陈·三阁】孙元晏
　　三阁相通绮宴开，数千朱翠绕周回。
　　只知断送君王醉，不道韩擒已到来。
　　◎卷.72【陈·狎客】孙元晏
　　八宫妃尽赋篇章，风揭歌声锦绣香。
　　选得十人为狎客，有谁能解谏君王。
　　◎卷.73【陈·淮水】孙元晏
　　文物衣冠尽入秦，六朝繁盛忽埃尘。
　　自从淮水干枯后，不见王家更有人。
　　◎卷.74【陈·江令宅】孙元晏
　　不向南朝立谏名，旧居基在事分明。
　　令人惆怅江中令，只作篇章过一生。
　　◎卷.75【陈·后庭舞】孙元晏
　　嬿婉回风态若飞，丽华翘袖玉为姿。
　　后庭一曲从教舞，舞破江山君未知。


第七百六十八卷
　　◎卷.1【班婕妤（一作严武诗）】严识玄
　　贱妾如桃李，君王若岁时。秋风一已劲，摇落不胜悲。
　　寂寂苍苔满，沈沈绿草滋。繁华非此日，指辇竞何辞。
　　◎卷.2【赋得御制句朔野阵云飞】何象
　　塞日穿痕断，边鸿背影飞。缥缈浮黄屋，阴沈护御衣。
　　◎卷.3【宿金河戍】张震
　　朝发铁麟驿，夕宿金河戍。奔波急王程，一日千里路。
　　但见容鬓改，不知岁华暮。悠悠沙漠行，王事弥多故。
　　◎卷.4【补新宫（新宫三章，章八句）】丘光庭
　　奂奂新宫，礼乐其融。尔德惟贤，尔□维忠。
　　为忠以公，斯筵是同。人之醉我，与我延宾。
　　奂奂新宫，既奂而轮。其固如山，其俨如云。
　　其寝斯安，□□□分。我既考落，以燕群臣。
　　奂奂新宫，既祭既延。我□□镛，于以醉贤。
　　有礼无愆，我有斯宫。斯宫以安，康后万年。
　　◎卷.5【补茅鸱（茅鸱四章，章八句）】丘光庭
　　茅鸱茅鸱，无集我冈。汝食汝饱，莫我为祥。
　　愿弹去汝，来彼凤凰。来彼凤凰，其仪有章。
　　茅鸱茅鸱，无啄我雀。汝食汝饱，莫我肯略。
　　愿弹去汝，来彼瑞鹊。来彼瑞鹊，其音可乐。
　　茅鸱茅鸱，无搏鷅鶹。汝食汝饱，莫我为休。
　　愿弹去汝，来彼鳲鸠。来彼鳲鸠，食子其周。
　　茅鸱茅鸱，无ew我陵。汝食汝饱，莫我好声。
　　愿弹去汝，来彼苍鹰。来彼苍鹰，祭鸟是徵。
　　◎卷.6【瑕瑜不相掩】武翊黄
　　抱璞应难辨，妍媸每自融。贞姿偏特达，微玷遇磨砻。
　　泾渭流终异，瑕瑜自不同。半曾光透石，未掩气如虹。
　　缜密诚为智，包藏岂谓忠。停看分美恶，今得值良工。
　　◎卷.7【袁江口怀王司勋王吏部】李祜
　　京华不啻三千里，客泪如今一万双。
　　若个最为相忆处，青枫黄竹入袁江。
　　◎卷.8【赠进士李守微】韩屿
　　一定童颜老岁华，贫寒游历贵人家。炼成正气功应大，
　　养得元神道不差。舄曳鹤毛干毾e6，杖携筇节瘦槎牙。
　　如何蓬阆不归去，落尽蟠桃几度花。
　　◎卷.9【马上有见】李茂复
　　行尽疏林见小桥，绿杨深处有红蕉。
　　无端眼界无分别，安置心头不肯销。
　　◎卷.10【自叹】李茂复
　　落日西山近一竿，世间恩爱极难yR。
　　近来不作颠狂事，免被冤家恶眼看。
　　◎卷.11【赠吴圆（抒情诗）】李曜
　　经年理郡少欢娱，为习干戈间饮徒。
　　今日临行尽交割，分明收取媚川珠。
　　◎卷.12【答李曜】吴圆
　　曳履优容日日欢，须言达德倍汍澜。
　　韶光今已输先手，领得蠙珠掌上看。
　　◎卷.13【和訾家洲宴游】陆弘休
　　新春蕊绽訾家洲，信是南方最胜游。酒满百分殊不怕，
　　人添一岁更堪愁。莺声暗逐歌声艳，花态还随舞态羞。
　　莫惜今朝同酩酊，任他龟鹤与蜉蝣。
　　◎卷.14【题贾岛墓】安锜
　　倚恃才难继，昂藏貌不恭。骑驴冲大尹，夺卷忤宣宗。
　　驰誉超先辈，居官下我侬。司仓旧曹署，一见一心忡。
　　◎卷.15【赠别营妓卿卿】油蔚
　　怜君无那是多情，枕上相看直到明。日照绿窗人去住，
　　鸦啼红粉泪纵横。愁肠只向金闺断，白发应从玉塞生。
　　为报花时少惆怅，此生终不负卿卿。
　　◎卷.16【巢燕】胡玢
　　燕来巢我檐，我屋非高大。所贵儿童善，保尔无殃祸。
　　莫巢孀妇家，孀妇怨孤坐。妒尔长双飞，打尔危巢破。
　　◎卷.17【庐山桑落洲】胡玢
　　莫问桑田事，但看桑落洲。数家新住处，昔日大江流。
　　古岸崩欲尽，平沙长未休。想应百年后，人世更悠悠。
　　◎卷.18【石楠树】胡玢
　　本自清江石上生，移栽此处称闲情。青云士尽识珍木，
　　白屋人多唤俗名。重布绿阴滋藓色，深藏好鸟引雏声。
　　余今一日千回看，每度看来眼益明。
　　◎卷.19【句】胡玢
　　轮中别有物，光外更无空。（《咏月》）
　　◎卷.20【酒胡子】卢注
　　同心相遇思同欢，擎出酒胡当玉盘。盘中臲卼不自定，
　　四座清宾注意看。可亦不在心，否亦不在面，
　　徇客随时自圆转。酒胡五藏属他人，十分亦是无情劝。
　　尔不耕，亦不饥。尔不蚕，亦有衣。有眼不能分黼黻，
　　有口不能明是非。鼻何尖，眼何碧，仪形本非天地力。
　　雕镌匠意苦多端，翠帽朱衫巧妆饰。长安斗酒十千酤，
　　刘伶平生为酒徒。刘伶虚向酒中死，不得酒池中拍浮。
　　酒胡一滴不入眼，空令酒胡名酒胡。
　　◎卷.21【西施】卢注
　　惆怅兴亡系绮罗，世人犹自选青娥。
　　越王解破夫差国，一个西施已是多。
　　◎卷.22【题西施浣纱石】胡幽贞
　　一朝入紫宫，万古遗芳尘。至今溪边花，不敢娇青春。
　　◎卷.23【归四明】胡幽贞
　　海色连四明，仙舟去容易。天籍岂辄问，不是卑朝士。
　　◎卷.24【送人游邵州】狄焕
　　春江正渺渺，送别两依依。烟里棹将远，渡头人未归。
　　渔家侵叠浪，岛树挂残晖。况入湖湘路，那堪花乱飞。
　　◎卷.25【题柳】狄焕
　　天南与天北，此处影婆娑。翠色折不尽，离情生更多。
　　雨馀笼灞岸，烟暝夹隋河。自有佳名在，秦松继得么。
　　◎卷.26【咏南岳径松】狄焕
　　一阵雨声归岳峤，两条寒色下潇湘。
　　客吟晚景停孤棹，僧踏清阴彻上方。
　　◎卷.27【句】狄焕
　　数点当秋霁，不知何处峰。（《石楼晓望》）
　　更无声接续，空有影相随。（《孤雁》，见《诗话拾遗》）
　　◎卷.28【浔阳观水（一作韩喜诗）】韩溉
　　朝宗汉水接阳台，唅呀填坑吼作雷。莫见九江平稳去，
　　还从三峡嶮巇来。南经梦泽宽浮日，西出岷山劣泛杯。
　　直至沧溟涵贮尽，沈深不动浸昭回。
　　◎卷.29【水（一作韩喜诗）】韩溉
　　方圆不定性空求，东注沧溟早晚休。高截碧塘长耿耿，
　　远飞青嶂更悠悠。潇湘月浸千年色，梦泽烟含万古愁。
　　别有岭头呜咽处，为君分作断肠流。
　　◎卷.30【松】韩溉
　　倚空高槛冷无尘，往事闲徵梦欲分。翠色本宜霜后见，
　　寒声偏向月中闻。啼猿想带苍山雨，归鹤应和紫府云。
　　莫向东园竞桃李，春光还是不容君。
　　◎卷.31【柳】韩溉
　　雪尽青门弄影微，暖风迟日早莺归。如凭细叶留春色，
　　须把长条系落晖。彭泽有情还郁郁，隋堤无主自依依。
　　世间惹恨偏饶此，可是行人折赠稀。
　　◎卷.32【竹】韩溉
　　树色连云万叶开，王孙不厌满庭栽。凌霜尽节无人见，
　　终日虚心待凤来。谁许风流添兴咏，自怜潇洒出尘埃。
　　朱门处处多闲地，正好移阴覆翠苔。
　　◎卷.33【鹊】韩溉
　　才见离巢羽翼开，尽能轻飏出尘埃。人间树好纷纷占，
　　天上桥成草草回。几度送风临玉户，一时传喜到妆台。
　　若教颜色如霜雪，应与清平作瑞来。
　　◎卷.34【灯（一作韩喜诗）】韩溉
　　分影由来恨不同，绿窗孤馆两何穷。荧煌短焰长疑暗，
　　零落残花旋委空。几处隔帘愁夜雨，谁家当户怯秋风。
　　莫言明灭无多重，曾比人生一世中。
　　◎卷.35【句】韩溉
　　门掩落花人别后，窗含残月酒醒时。（《愁诗》，
　　见《吟窗杂录》）
　　◎卷.36【春怨（一作伊州歌）】金昌绪
　　打起黄莺儿，莫教枝上啼。啼时惊妾梦，不得到辽西。
　　◎卷.37【放猿】曾麻几
　　孤猿锁槛岁年深，放出城南百丈林。
　　绿水任从联臂饮，青山不用断肠吟。


第七百六十九卷
　　◎卷.1【观兄弟同夜成婚】郑轨
　　棠棣开双萼，夭桃照两花。分庭含佩响，隔扇偶妆华。
　　迎风俱似雪，映绮共如霞。今宵二神女，并在一仙家。
　　◎卷.2【夏弹琴（一作刘希戬诗，又作刘希夷诗）】刘戬
　　碧山本岑寂，素琴何清幽。弹为风入松，崖谷飒已秋。
　　庭鹤舞白雪，泉鱼跃洪流。予欲娱世人，明月难暗投。
　　感叹未终曲，泪下不可收。呜呼钟子期，零落归荒丘。
　　死而若有知，魂兮从我游。
　　◎卷.3【过函谷关】杨齐哲
　　地险崤函北，途经分陕东。逶迤众山尽，荒凉古塞空。
　　河光流晓日，树影散朝风。圣德今无外，何处是关中。
　　◎卷.4【伤死奴】刘夷道
　　丹籍生涯浅，黄泉归路深。不及江陵树，千秋长作林。
　　◎卷.5【侍宴赋得起坐弹鸣琴二首（此下俱互见杨师道集）】杨希道
　　北林鹊夜飞，南轩月初进。调弦发清徵，荡心祛褊吝。
　　变作离鸿声，还入思归引。长叹未终极，秋风飘素鬓。
　　丝传园客意，曲奏楚妃情。罕有知音者，空劳流水声。
　　◎卷.6【咏琴】杨希道
　　久擅龙门质，孤竦峄阳名。齐娥初发弄，赵女正调声。
　　嘉客勿遽反，繁弦曲未成。
　　◎卷.7【咏笙】杨希道
　　短长插凤翼，洪细摹鸾音。能令楚妃叹，复使荆王吟。
　　切切孤竹管，来应云和琴。
　　◎卷.8【咏舞】杨希道
　　二八如同雪，三春类早花。分行向烛转，一种逐风斜。
　　◎卷.9【咏妓（此下诗俱互见王绩集）】王勣
　　妖姬饰靓妆，窈窕出兰房。日照当轩影，风吹满路香。
　　早时歌扇薄，今日舞衫长。不应令曲误，持此试周郎。
　　◎卷.10【益州城西张超亭观妓】王勣
　　落日明歌席，行云逐舞人。江前飞暮雨，梁上下轻尘。
　　冶服看疑画，妆台望似春。高车勿遽返，长袖欲相亲。
　　◎卷.11【辛司法宅观妓】王勣
　　南国佳人至，北堂罗荐开。长裙随凤管，促柱送鸾杯。
　　云光身后落，雪态掌中回。到愁金谷晚，不怪玉山颓。
　　◎卷.12【秋池一枝莲】郭恭
　　秋至皆零落，凌波独吐红。托根方得所，未肯即随风。
　　◎卷.13【婕妤怨】张烜
　　贱妾裁纨扇，初摇明月姿。君王看舞席，坐起秋风时。
　　玉树清御路，金陈翳垂丝。昭阳无分理，愁寂任前期。
　　◎卷.14【长门怨（一作张循之诗）】张修之
　　长门落景尽，洞房秋月明。玉阶草露积，金屋网尘生。
　　妾妒今应改，君恩昔未平。寄语临邛客，何时作赋成。
　　◎卷.15【王昭君】梁献
　　图画失天真，容华坐误人。君恩不可再，妾命在和亲。
　　泪点关山月，衣销边塞尘。一闻阳鸟至，思绝汉宫春。
　　◎卷.16【芳树】符子珪
　　芳树宜三月，曈曈艳绮年。香交珠箔气，阴占绿庭烟。
　　小叶风吹长，繁花露濯鲜。遂令秾李儿，折取簪花钿。
　　◎卷.17【观妓】李何
　　向晚小乘游，朝来新上头。从来许长袖，未有客难留。
　　◎卷.18【邯郸侠少年】郑鏦
　　夜渡浊河津，衣中剑满身。兵符劫晋鄙，匕首刺秦人。
　　执事非无胆，高堂念有亲。昨缘秦苦赵，来往大梁频。
　　◎卷.19【玉阶怨】郑鏦
　　昔日同飞燕，今朝似伯劳。情深争掷果，宠罢怨残桃。
　　别殿春心断，长门夜树高。虽能不自悔，谁见旧衣褒。
　　◎卷.20【婕妤怨】郑鏦
　　南国承欢日，东方候晓时。那能妒褒姒，只爱笑唐儿。
　　宝叶随云髻，珠丝锻履綦。不知飞燕意，何事苦相疑。
　　◎卷.21【入塞曲】郑鏦
　　留滞边庭久，归思岁月赊。黄云同入塞，白首独还家。
　　宛马随秦草，胡人问汉花。还伤李都尉，独自没黄沙。
　　◎卷.22【赏残花】纥干著
　　零落多依草，芳香散著人。低檐一枝在，犹占满堂春。
　　◎卷.23【古仙词】纥干著
　　珠幡绛节晓霞中，汉武清斋待少翁。
　　不向人间恋春色，桃花自满紫阳宫。
　　◎卷.24【感春词】纥干著
　　未得鸣珂谒汉宫，江头寂寞向春风。
　　悲歌一曲心应醉，万叶千花泪眼中。
　　◎卷.25【灞上】纥干著
　　鸣鞭晚日禁城东，渭水晴烟灞岸风。
　　都傍柳阴回首望，春天楼阁五云中。
　　◎卷.26【凌云寺】李习
　　古寺临江间碧波，石梯深入白云窠。
　　僧禅寂寂无人迹，满地落花春又过。
　　◎卷.27【凤栖怨】颜舒
　　佳人名莫愁，珠箔上花钩。清镜鸳鸯匣，新妆翡翠楼。
　　捣衣明月夜，吹管白云秋。惟恨金吾子，年年向陇头。
　　◎卷.28【春女怨】朱绛
　　独坐纱窗刺绣迟，紫荆花下啭黄鹂。
　　欲知无限伤春意，尽在停针不语时。
　　◎卷.29【失题】徐璧
　　双燕今朝至，何时发海滨。窥檐向人语，如道故乡春。
　　◎卷.30【催妆】徐安期
　　传闻烛下调红粉，明镜台前别作春。
　　不须面上浑妆却，留著双眉待画人。
　　◎卷.31【隔壁闻奏伎（一作陈萧琳诗）】裴延
　　徒闻管弦切，不见舞腰回。赖有歌梁合，尘飞一半来。
　　◎卷.32【咏剪花】裴延
　　花寒未聚蝶，色艳已惊人。悬知陌上柳，应妒手中春。
　　◎卷.33【叹美人照镜】陈述
　　插花枝共动，含笑靥俱生。衫分两处色，钏响一边声。
　　就中还妒影，恐夺可怜名。
　　◎卷.34【开缄怨】朱琳
　　夫婿边庭久，幽闺恨几重。玉琴知别日，金镜识愁容。
　　懒寄云中服，慵开海上封。年年得衣惯，且试莫裁缝。
　　◎卷.35【杂言】谢陶
　　天不与人言，祸福能自至。水火虽活人，暂不得即死。
　　蹈之焚斯须，凭之溺容易。水火与祸福，岂有先言耳。
　　◎卷.36【书事】何赞
　　果决生涯向路中，西投知己话从容。云遮剑阁三千里，
　　水隔瞿塘十二峰。阔步文翁坊里月，闲寻杜老宅边松。
　　到头须卜林泉隐，自愧无能继卧龙。
　　◎卷.37【雁塔（开元八年，清河傅岩题此诗于雁塔）】解彦融
　　峥嵘彻倒景，刻峭俯无地。勇进攀有缘，即嶮恐迷坠。
　　窅然丧五蕴，蠢尔怀万类。实际罔他寻，波罗必可致。
　　南山缭上苑，祇树连岩翠。北斗临帝城，扶宫切太清。
　　餐和裨日用，味道懿天明。绿野冷风浃，紫微佳气晶。
　　驯禽演法要，忍草藉经行。本愿从兹适，方知物世轻。


第七百七十卷
　　◎卷.1【昭君怨（一作董思恭诗）】董初
　　新年犹尚小，那堪远聘秦。裾衫沾马汗，眉黛染胡尘。
　　举眼无相识，路逢皆异人。唯有梅将李，犹带故乡春。
　　◎卷.2【南山（一作贺朝诗）】贺朝清
　　湖北雨初晴，湖南山尽见。岩岩石帆影，如得海风便。
　　仙穴茅山峰，彩云时一见。邀君共探此，异箓残几卷。
　　◎卷.3【赋得游人久不归（一作刘孝孙诗，又作贺朝诗）】贺朝清
　　乡关眇天末，引领怅怀归。羁旅久淫滞，物色屡芳菲。
　　稍觉私意尽，行看鬔鬓稀。如何千里外，伫立沾裳衣。
　　◎卷.4【白纻辞（此二首又见贞元进士杨衡集中）】杨衡
　　玉缨翠珮杂轻罗，香汗微渍朱颜酡。为君起唱白纻歌，
　　清声袅云思繁多，凝笳哀琴时相和。金壶半倾芳夜促，
　　梁尘霏霏暗红烛。令君安坐听终曲，坠叶飘花难再复。
　　蹑珠履，步琼筵，轻身起舞红烛前。芳姿艳态妖且妍，
　　回眸转袖暗催弦。凉风萧萧漏水急，月华泛溢红莲湿，
　　牵裙揽带翻成泣。
　　◎卷.5【还渭南感旧二首】唐暄
　　寝室悲长簟，妆楼泣镜台。独悲桃李节，不共一时开。
　　魂兮若有感，仿佛梦中来。
　　常时华室静，笑语度更筹。恍惚人事改，冥漠委荒丘。
　　阳原叹薤露，阴壑悼藏舟。清夜妆台月，空想画眉愁。
　　◎卷.6【赠亡妻张氏】唐暄
　　峄阳桐半死，延津剑一沈。如何宿昔内，空负百年心。
　　◎卷.7【题司空山观】李韶
　　梁代真人上紫微，水盘山脚五云飞。
　　松杉老尽无消息，犹得千年一度归。
　　◎卷.8【戏题盱眙壁】韦鹏翼
　　岂肯闲寻竹径行，却嫌丝管好蛙声。
　　自从煮鹤烧琴后，背却青山卧月明。
　　◎卷.9【题杨少卿书后】安鸿渐
　　端溪石砚宣城管，王屋松烟紫兔毫。
　　更得孤卿老书札，人间无此五般高。
　　◎卷.10【自紫阳观至华阳洞，宿侯尊师草堂简同游】李延陵
　　石林媚烟景，句曲盘江甸。南向佳气浓，峰峰遥隐见。
　　渐临华阳口，微路入葱蒨。七曜悬洞宫，五云抱山殿。
　　银函意谁发，金液徒堪荐。千载桃花春，秦人深不见。
　　东溪喜相遇，贞白如会面。青鸟来去闲，红霞朝夕变。
　　一从化真骨，万里乘飞电。萝月延步虚，松花醉闲宴。
　　幽人即长往，茂宰应交战。明发归琴堂，知君懒为县。
　　◎卷.11【题钟雅青纱枕】秦尚运
　　阴香装艳入青纱，还与欹眠好事家。
　　梦里却成山色雨，沈山不敢斗青华。
　　◎卷.12【题搔口】张仲谋
　　尝闻烧尾便拏空，只过天门更一重。
　　大禹未生门未凿，可能天下总无龙。
　　◎卷.13【山寺见杨少卿书壁，因题其尾】冯少吉
　　少卿真迹满僧居，只恐钟王也不如。
　　为报远公须爱惜，此书书后更无书。
　　◎卷.14【经杜甫旧宅】殷陶
　　浣花溪里花多处，为忆先生在蜀时。万古只应留旧宅，
　　千金无复换新诗。沙棚水槛鸥飞尽，树压村桥马过时。
　　山月不知人事变，夜来江上与谁期。
　　◎卷.15【行县至浮查寺（一作罗晌诗）】罗炯
　　二十年前此布衣，鹿鸣西上虎符归。行时宾从光前事，
　　到处松杉长旧围。野老竞遮官道拜，沙鸥遥避隼旟飞。
　　春风一宿琉璃地，自有泉声惬素机。
　　◎卷.16【敕和元相公家园即事寄王相公】韩雄
　　共列中台贵，能齐物外心。回车青阁晚，解带碧芳深。
　　夜水随畦入，晴花度竹寻。题诗更相应，一字重千金。
　　◎卷.17【仲秋太常寺观公辂车拜陵】苗仲方
　　南宫初开律，金风已戒凉。拜陵将展敬，车辂俨成行。
　　士庶观祠礼，公卿习旧章。郊原佳气引，园寝瑞烟长。
　　卤簿辞丹阙，威仪列太常。圣心何所寄，惟德在无忘。
　　◎卷.18【寻易尊师不遇】陈嶰
　　烂熳红霞光照衣，苔封白石路微微。
　　华阳洞里何人在，落尽松花不见归。
　　◎卷.19【早过梨岭，喜雪书情呈崔判官】张起
　　度岭逢朝雪，行看马迹深。轻标南国瑞，寒慰北人心。
　　皎洁停丹嶂，飘飖映绿林。共君歌乐土，无作白头吟。
　　◎卷.20【春情】张起
　　画阁馀寒在，新年旧燕归。梅花犹带雪，未得试春衣。
　　◎卷.21【赠窦蔡二记室入蜀】陈政
　　昆山积良宝，大厦构众材。马卿委官去，邹子背淮来。
　　风流信多美，朝夕豫平台。逸翮独不群，清才复遒上。
　　六辅昔推名，二江今振响。英华虽外发，磨琢终内朗。
　　四海奋羽仪，清风久播驰。沈郁林难厕，青山翻易阻。
　　回首望烟霞，谁知慕俦侣。飘然不系舟，为情自可求。
　　若奉西园夜，浩想北园愁。无因逐萍藻，从尔泛清流。
　　◎卷.22【采菊】李建业
　　簇簇竟相鲜，一枝开几番。味甘资麹糵，香好胜兰荪。
　　古道风摇远，荒篱露压繁。盈筐时采得，服饵近知门。
　　◎卷.23【水精环】罗维
　　王室符长庆，环中得水精。任圆循不极，见素质仍贞。
　　信是天然瑞，非因朴斫成。无瑕胜玉美，至洁过冰清。
　　未肯齐珉价，宁同杂佩声。能衔任黄雀，亦欲应时明。
　　◎卷.24【看牡丹】殷益
　　拥毳对芳丛，由来趣不同。发从今日白，花是去年红。
　　艳色随朝露，馨香逐晚风。何须待零落，然后始知空。
　　◎卷.25【赋得垣衣】李得
　　漠漠复霏霏，为君垣上衣。昭阳辇下草，应笑此生非。
　　掩蔼青春去，苍茫白露稀。犹胜萍逐水，流浪不相依。
　　◎卷.26【冬晚对雪忆胡处士】王邵
　　寒更传唱晚，清镜览衰颜。隔牖风惊竹，开帘雪满山。
　　洒空深巷静，积素广庭闲。借问袁安舍，翛然尚闭关。
　　◎卷.27【池上】曹修古
　　荷叶罩芙蓉，圆青映嫩红。佳人南陌上，翠盖立春风。
　　◎卷.28【对赵颖歌】朱子真
　　人间几日变桑田，谁识神仙洞里天。
　　短促虽知有殊异，且须欢醉在生前。
　　◎卷.29【赋百舌鸟】严郭
　　此禽轻巧少同伦，我听长疑舌满身。星未没河先报晓，
　　柳犹粘雪便迎春。频嫌海燕巢难定，却讶林莺语不真。
　　莫倚清风更多事，玉楼还有晏眠人。
　　◎卷.30【孤雁】张子明
　　只影翩翩下碧湘，傍池鸳鹭宿银塘。虽逢夜雨迷深浦，
　　终向晴天著旧行。忆伴几回思片月，蜕翎多为系繁霜。
　　江南塞北俱关念，两地飞归是故乡。
　　◎卷.31【水殿抛球曲二首】李谨言
　　侍宴黄昏晓未休，玉阶夜色月如流。
　　朝来自觉承恩最，笑倩傍人认绣球。
　　堪恨隋家几帝王，舞裀揉尽绣鸳鸯。
　　如今重到抛球处，不是金炉旧日香。
　　◎卷.32【铜雀妓】吴烛
　　秋色西陵满绿芜，繁弦急管强欢娱。
　　长舒罗袖不成舞，却向风前承泪珠。
　　◎卷.33【戏示诸妓】张保嗣
　　绿罗裙上标三棒，红粉腮边泪两行。
　　抄手向前咨大使，这回不敢恼儿郎。
　　◎卷.34【末秋到家】潘图
　　归来无所利，骨肉亦不喜。黄犬却有情，当门卧摇尾。
　　◎卷.35【送人往宣城】潘佐
　　江畔送行人，千山生暮氛。谢安团扇上，为画敬亭云。
　　◎卷.36【洛阳河亭奉酬留守郡公追送（一作李益诗）】李逸
　　离亭饯落晖，腊酒减征衣。岁晚烟霞重，川寒云树微。
　　戎装千里至，旧路十年归。还似汀洲雁，相逢又背飞。
　　◎卷.37【送道士曾昭莹】沈麟
　　南北东西事，人间会也无。昔曾栖玉笥，今也返玄都。
　　雪片随天阔，泉声落石孤。丹霄人有约，去采石菖蒲。
　　◎卷.38【赠别徐侃】安凤
　　一自离乡国，十年在咸秦。泣尽卞和血，不逢一故人。
　　今日旧友别，羞此漂泊身。离情吟诗处，麻衣掩泪频。
　　泪别各分袂，且及来年春。
　　◎卷.39【顾城】李伦
　　世久荒墟在，白云几代耕。市廛新草绿，里社故烟轻。
　　不谨罹天讨，来苏岂忿兵。谁云殷鉴远，今古在人程。
　　◎卷.40【金钱花】卢子发
　　轮廓休夸四字书，红窠写出对庭除。
　　时时买得佳人笑，本色金钱却不如。
　　◎卷.41【故白岩禅师院】王梦周
　　能师还世名还在，空闭禅堂满院苔。
　　花树不随人寂寞，数株犹自出墙来。
　　◎卷.42【题九天使者庙（又见谶记卷）】孙咸
　　独入玄宫礼至真，焚香不为贱贫身。秦淮两岸沙埋骨，
　　湓浦千家血染尘。庐阜烟霞谁是主，虎溪风月属何人。
　　九江太守勤王事，好放天兵渡要津。
　　◎卷.43【房公旧竹亭闻琴】李澣
　　石室寒飙警，孙枝雅器裁。坐来山水操，弦断吊尘埃。
　　◎卷.44【清溪馆作】钱戭
　　指途清溪里，左右唯深林。云蔽望乡处，雨愁为客心。
　　遇人多物役，听鸟时幽音。何必沧浪水，庶兹浣尘襟。
　　◎卷.45【晚春宴】韦道逊
　　日斜宾馆晚，春轻麦候初。檐暄巢幕燕，池跃戏莲鱼。
　　石声随流响，桐影傍岩疏。谁能千里外，独寄八行书。
　　◎卷.46【长沙六快诗】王揆
　　湖外风物奇，长沙信难续。衡峰排古青，湘水湛寒绿。
　　舟楫通大江，车轮会平陆。昔贤官是邦，仁泽流丰沃。
　　今贤官是邦，刳啖人脂肉。怀昔甘棠花，伤今猛虎毒。
　　然此一郡内，所乐人才六。漕与二宪僚，守连两通属。
　　高堂日暮会，深夜继以烛。帏幕皆绮纨，器皿尽金玉。
　　歌喉若珠累，舞腰如素束。千态与万状，六人欢不足。
　　因成快活诗，荐之尧舜目。
　　◎卷.47【广州王园寺伏日即事寄北中亲友】王言史
　　南越逢初伏，东林度一朝。曲池煎畏景，高阁绝微飙。
　　竹簟移先洒，蒲葵破复摇。地偏毛瘴近，山毒火威饶。
　　裛汗絺如濯，亲床枕并烧。堕枝伤翠羽，萎叶惜红蕉。
　　且困流金炽，难成独酌谣。望霖窥润础，思吹候纤条。
　　旅恨生乌浒，乡心系浴桥。谁怜在炎客，一夕壮容销。


第七百七十一卷
　　◎卷.1【春日】宋雍
　　轻花细叶满林端，昨夜春风晓色寒。
　　黄鸟不堪愁里听，绿杨宜向雨中看。
　　◎卷.2【失题】宋雍
　　斜雨飞丝织晚风，疏帘半卷野亭空。
　　荷花开尽秋光晚，零落残红绿沼中。
　　◎卷.3【古意】戴休珽
　　穷秋朔风起，沧海愁阴涨。虏骑掠河南，汉兵屯灞上。
　　羽书惊沙漠，刁斗喧亭障。关塞何苍茫，遥烽递相望。
　　弱龄负奇节，侠客多招访。投笔弃繻生，提戈逐飞将。
　　拔剑照霜白，怒发冲冠壮。会立万里功，视君封侯相。
　　◎卷.4【勖曹生】卢鉟
　　桑扈交飞百舌忙，祖亭闻乐倍思乡。尊前有恨惭卑宦，
　　席上无憀爱艳妆。莫为狂花迷眼界，须求真理定心王。
　　游蜂采掇何时已，只恐多言议短长。
　　◎卷.5【琴歌】赵抟
　　绿琴制自桐孙枝，十年窗下无人知。清声不与众乐杂，
　　所以屈受尘埃欺。七弦脆断虫丝朽，辨别不曾逢好手。
　　琴声若似琵琶声，卖与时人应已久。玉徽冷落无光彩，
　　堪恨钟期不相待。凤啭吟幽鹤舞时，撚弄铮摐声亦在。
　　向曾守贫贫不彻，贱价与人人不别。前回忍泪却收来，
　　泣向秋风两条血。乃知凡俗难可名，轻者却重重者轻。
　　真龙不圣土龙圣，凤凰哑舌鸱枭鸣。何殊此琴哀怨苦，
　　寂寞沈埋在幽户。万重山水不肯听，俗耳乐闻人打鼓。
　　知君立身待分义，驱喝风雷在平地。一生从事不因人，
　　健步窣云皆自致。不辞重拂弦上尘，市廛不买多谗人。
　　莫辞憔悴与买取，为君一曲号青春。
　　◎卷.6【废长行（辨其惑于无益之戏而不务恤民也）】赵抟
　　紫牙镂合方如斗，二十四星衔月口。贵人迷此华筵中，
　　运木手交如阵斗。不算劳神运枯木，且废为官恤惸独。
　　门前有吏吓孤穷，欲诉门深抱冤哭。耳厌人催坐衙早，
　　才闻此戏身先到。理人似爱长行心，天下安平多草草。
　　何当化局为明镜，挂在高堂辨邪正。何当化子作笔锋，
　　常在手中行法令。莫令终日迷如此，不治生民负天子。
　　◎卷.7【玉女词】张安石
　　绮荐银屏空积尘，柳眉桃脸暗销春。
　　不须更学阳台女，为雨为云趁恼人。
　　◎卷.8【苦别】张安石
　　向前不信别离苦，而今自到别离处。
　　两行粉泪红阑干，一朵芙蕖带残露。
　　◎卷.9【石城】蒋吉
　　系缆石城下，恣吟怀暂开。江人桡艇子，将谓莫愁来。
　　◎卷.10【汉东道中】蒋吉
　　九十九冈遥，天寒雪未消。羸童牵瘦马，不敢过危桥。
　　◎卷.11【高溪有怀】蒋吉
　　驻马高溪侧，旅人千里情。雁山山下水，还作此泉声。
　　◎卷.12【寄进士贾希】蒋吉
　　恨苦泪不落，耿然东北心。空囊与瘦马，羁绁意应深。
　　◎卷.13【出塞】蒋吉
　　瘦马羸童行背秦，暮鸦撩乱入残云。
　　北风吹起寒营角，直至榆关人尽闻。
　　◎卷.14【旅泊】蒋吉
　　霜月正高鹦鹉洲，美人清唱发红楼。
　　乡心暗逐秋江水，直到吴山脚下流。
　　◎卷.15【次青云驿】蒋吉
　　马转栎林山鸟飞，商溪流水背残晖。
　　行人几在青云路，底事风尘犹满衣。
　　◎卷.16【大庾驿有怀】蒋吉
　　一囊书重百馀斤，邮吏宁知去计贫。
　　莫讶偏吟望乡句，明朝便见岭南人。
　　◎卷.17【题商山修路僧院】蒋吉
　　此地修行山几枯，草堂生计只瓶盂。
　　支郎既解除艰险，试看人心平得无。
　　◎卷.18【题长安僧院】蒋吉
　　出门争走九衢尘，总是浮生不了身。
　　惟有水田衣下客，大家忙处作闲人。
　　◎卷.19【次商於感旧寄卢中丞】蒋吉
　　昔年簪组隘丘门，今日旌幢一院存。
　　何事商於泪如雨，小儒偏受陆家恩。
　　◎卷.20【樵翁】蒋吉
　　独入深山信脚行，惯当貙虎不曾惊。
　　路傍花发无心看，惟见枯枝刮眼明。
　　◎卷.21【四老庙】蒋吉
　　无端舍钓学干名，不得溪山养性情。
　　自省此身非达者，今朝羞拜四先生。
　　◎卷.22【昭君冢】蒋吉
　　曾为汉帝眼中人，今作狂胡陌上尘。
　　身死不知多少载，冢花犹带洛阳春。
　　◎卷.23【闻歌竹枝】蒋吉
　　巡堤听唱竹枝词，正是月高风静时。
　　独向东南人不会，弟兄俱在楚江湄。
　　◎卷.24【重门曲】周濆
　　憔悴容华怯对春，寂寥宫殿锁闲门。
　　此身却羡宫中树，不失芳时雨露恩。
　　◎卷.25【山下水】周濆
　　背云冲石出深山，浅碧泠泠一带寒。
　　不独有声流出此，会归沧海助波澜。
　　◎卷.26【逢邻女】周濆
　　日高邻女笑相逢，慢束罗裙半露胸。
　　莫向秋池照绿水，参差羞杀白芙蓉。
　　◎卷.27【废宅】周濆
　　牢落画堂空锁尘，荒凉庭树暗消春。
　　豪家莫笑此中事，曾见此中人笑人。


第七百七十二卷
　　◎卷.1【奉和登会昌山应制（一作钱起诗）】赵起
　　睿想入希夷，真游到具茨。玉鸾登嶂远，云辂出花迟。
　　泉壑凝神处，阳和布泽时。六龙多顺动，四海正雍熙。
　　◎卷.2【冬日与群公泛舟焦山】王瓒
　　江外水不冻，今年寒复迟。众芳且未歇，近腊仍袷衣。
　　载酒适我情，兴来趣渐微。方舟大川上，环酌对落晖。
　　两片青石棱，波际无因依。三山安可到，欲到风引归。
　　沧溟壮观多，心目豁暂时。况得穷日夕，乘槎何所之。
　　纵步不知远，夕阳犹未回。好花随处发，流水趁人来。
　　◎卷.3【度揭鸿岭（漳州）】慕容韦
　　闽越曾为塞，将军旧置营。我歌空感慨，西北望神京。
　　◎卷.4【湘江】黄文
　　潇湘江头三月春，柳条弄日摇黄金。鹧鸪一声在何许，
　　黄陵庙前烟霭深。丹青欲画无好手，稳提玉勒沈吟久。
　　马蹄不为行客留，心挂长林屡回首。
　　◎卷.5【题龙阳县青草湖】唐温如
　　西风吹老洞庭波，一夜湘君白发多。
　　醉后不知天在水，满船清梦压星河。
　　◎卷.6【訾家洲】欧阳宾
　　旧业分明桂水头，人归业尽水东流。
　　春风日暮江头立，不及渔人有钓舟。
　　◎卷.7【题吉州龙溪】何敬
　　龙溪之山秀而峙，龙溪之水清无底。狂风激烈翻春涛，
　　薄雾冥濛溢清泚。奔流百折银河通，落花滚滚浮霞红。
　　四时佳境不可穷，仿佛直与桃源通。
　　◎卷.8【过睦州青溪渡】杨彝
　　天阔衔江雨，冥冥上客衣。潭清鱼可数，沙晚雁争飞。
　　川谷留云气，鹈鹕傍钓矶。飘零江海客，欹侧一帆归。
　　◎卷.9【阖闾城怀古】裴瑶
　　五湖春水接遥天，国破君亡不记年。
　　惟有妖娥曾舞处，古台寂寞起愁烟。
　　◎卷.10【苇谷】郑玉
　　水会三川漾碧波，雕阴人唱采花歌。
　　旧时白翟今荒壤，苇谷凄凄风雨多。
　　◎卷.11【登岳阳楼】麻温其
　　湖边景物属秋天，楼上风光似去年。仙侣缑生留福地，
　　湘娥帝子寄哀弦。云门自统轩台外，木叶偏飞楚客前。
　　极目江山何处是，一帆万里信归船。
　　◎卷.12【经望湖驿】韦镒
　　大漠无屯云，孤峰出乱柳。前驱白登道，顾失飞狐口。
　　遥忆代王城，俯临恒山后。累累多古墓，寂寞为墟久。
　　岂不固金汤，终闻击铜斗。交欢初仗信，接宴翻贻咎。
　　埋宝贼夫人，磨笄伤彼妇。功成行且薄，义立名不朽。
　　莫慎纤微端，其何社稷守。身殁国遂亡，此立人君丑。
　　◎卷.13【杪秋洞庭怀王道士】谢太虚
　　漂泊日复日，洞庭今更秋。青桃亦何意，此夜催人愁。
　　惆怅客中月，裴回江上楼。心知楚天远，目送沧波流。
　　谢客久已灭，微言无处求。空馀白云在，客兴随孤舟。
　　千里杳难尽，一身常独游。故园复何许，江汉徒迟留。
　　◎卷.14【君山祠】周岳秀
　　万顷湖波浸碧天，旌封香火几千年。风涛澎湃鱼龙舞，
　　栋宇峥嵘燕雀迁。远岫光中浓淡树，斜阳影里往来船。
　　江河愿借吹嘘便，应有神功在目前。
　　◎卷.15【新乐府】马逢
　　温谷春生至，宸游近甸荣。云随天上转，风入御筵轻。
　　翠盖浮佳气，朱楼依太清。朝臣冠剑退，宫女管弦迎。
　　◎卷.16【部落曲】马逢
　　蕃军傍塞游，代马喷风秋。老将垂金甲，阏支著锦裘。
　　雕戈蒙豹尾，红旆插狼头。日暮天山下，鸣笳汉使愁。
　　◎卷.17【从军】马逢
　　汉马千蹄合一群，单于鼓角隔山闻。
　　沙塠风起红楼下，飞上胡天作阵云。
　　◎卷.18【宫词二首（一作顾况诗）】马逢
　　金吾持戟护轩檐，天乐传教万姓瞻。
　　楼上美人相倚看，红妆透出水晶帘。
　　玉楼天半起笙歌，风送宫人笑语和。
　　月影殿开闻晓漏，水晶帘卷近秋河。


第七百七十三卷
　　◎卷.1【长门失宠】萧意
　　自从别銮殿，长门几度春。不知金屋里，更贮若为人。
　　◎卷.2【下山逢故夫】徐之才
　　踟蹰下山妇，共申别离久。为问织缣人，何必长相守。
　　◎卷.3【虏患】张陵
　　今日汉家探使回，蚁叠胡兵来未歇。
　　春风渭水不敢流，总作六军心上血。
　　◎卷.4【夏日闺怨】蔡瑰
　　桃径李蹊绝芳园，炎氛炽日满愁轩。枝上鸟惊朱槿落，
　　池中鱼戏绿蘋翻。君恋京师久留滞，妾怨高楼积年岁。
　　非关曾入楚王宫，直为相思腰转细。卧簟乘闲乍逐凉，
　　熏炉畏热懒焚香。雨沾柳叶如啼眼，露滴莲花似汗妆。
　　全由独自羞看影，艳是孤眠疑夜永。无情拂镜不成妆，
　　有时却扇还风静。近日书来道欲归，鸳鸯文锦字息机。
　　但恐愁容不相识，为教恒著别时衣。
　　◎卷.5【咏破扇】唐怡
　　轮如明月尽，罗似薄云穿。无由重掩笑，分在秋风前。
　　◎卷.6【述怀】唐怡
　　万事皆零落，平生不可思。惟馀酒中趣，不减少年时。
　　◎卷.7【咏烛寄人】潘求仁
　　烛与人相似，通宵遽白煎。不应须下泪，只是为人然。
　　◎卷.8【薛王花烛行】阎德隐
　　王子仙车下凤台，紫缨金勒驭龙媒。□□□□□□出，
　　环佩锵锵天上来。鳷鹊楼前云半卷，鸳鸯殿上月裴回。
　　玉盘错落银灯照，珠帐玲珑宝扇开。盈盈二八谁家子，
　　红粉新妆胜桃李。从来六行比齐姜，自许千门奉楚王。
　　楚王宫里能服饰，顾盼倾城复倾国。合欢锦带蒲萄花，
　　连理香裙石榴色。金炉半夜起氛氲，翡翠被重苏合熏。
　　不学曹王遇神女，莫言罗敷邀使君。同心婉娩若琴瑟，
　　更笑天河有灵匹。一朝福履盛王门，百代光辉增帝室。
　　富贵荣华实可怜，路傍观者谓神仙。只应早得淮南术，
　　会见双飞入紫烟。
　　◎卷.9【三月歌】阎德隐
　　洛阳城路九春衢，洛阳城外柳千株。
　　能得来时作眼觅，天津桥侧锦屠苏。
　　◎卷.10【妾薄命】刘元叔
　　自从离别守空闺，遥闻征战赴云梯。夜夜思君辽海北，
　　年年弃妾渭桥西。阳春白日照空暖，紫燕衔花向庭满。
　　彩鸾琴里怨声多，飞鹊镜前妆梳断。谁家夫婿不从征，
　　应是渔阳别有情。莫道红颜燕地少，家家还似洛阳城。
　　旦逐新人殊未归，还令秋至夜霜飞。北斗星前横旅雁，
　　南楼月下捣寒衣。夜深闻雁肠欲绝，独坐缝衣灯又灭。
　　暗啼罗帐空自怜，梦度阳关向谁说。每怜容貌宛如神，
　　如何薄命不如人。待君朝夕燕山至，好作明年杨柳春。
　　◎卷.11【古别离】常理
　　君御狐白裘，妾居缃绮帱。粟钿金夹膝，花错玉搔头。
　　离别生庭草，征衣断戍楼。蟏蛸网清曙，菡萏落红秋。
　　小胆空房怯，长眉满镜愁。为传儿女意，不用远封侯。
　　◎卷.12【妾薄命】常理
　　十五玉童色，双蛾青弯弯。鸟衔樱桃花，此时刺绣闲。
　　娇小恣所爱，误人金指环。艳花句引落，灭烛屏风关。
　　妾怕愁中画，君偷薄里还。初谓来心平若案，
　　谁知别意险如山。乍啼罗袖娇遮面，不忍看君莫惜颜。
　　◎卷.13【虞姬怨】冯待征
　　妾本江南采莲女，君是江东学剑人。逢君游侠英雄日，
　　值妾年华桃李春。年华灼灼艳桃李，结发簪花配君子。
　　行逢楚汉正相持，辞家上马从君起。岁岁年年事征战，
　　侍君帷幕损红颜。不惜罗衣沾马汗，不辞红粉著刀环。
　　相期相许定关中，鸣銮鸣佩入秦宫。谁误四面楚歌起，
　　果知五星汉道雄。天时人事有兴灭，智穷计屈心摧折。
　　泽中马力先战疲，帐下蛾眉□□□。君王是日无神彩，
　　贱妾此时容貌改。拔山意气都已无，渡江面目今何在。
　　终天隔地与君辞，恨似流波无息时。使妾本来不相识，
　　岂见中途怀苦悲。
　　◎卷.14【越谿怨】冷朝光
　　越王宫里如花人，越水谿头采白蘋。
　　白蘋未尽人先尽，谁见江南春复春。
　　◎卷.15【吴宫怨】卫万
　　君不见吴王宫阁临江起，不见珠帘见江水。
　　晓气晴来双阙间，潮声夜落千门里。句践城中非旧春，
　　姑苏台下起黄尘。只今唯有西江月，曾照吴王宫里人。
　　◎卷.16【春游吟】李章
　　初春遍芳甸，十里蔼盈瞩。美人摘新英，步步玩春绿。
　　所思杳何处，宛在吴江曲。可怜不得共芳菲，
　　日暮归来泪满衣。
　　◎卷.17【婕妤怨】王沈
　　长信梨花暗欲栖，应门上钥草萋萋。
　　春风吹花乱扑户，班绝车声不至啼。
　　◎卷.18【夜夜曲】王偃
　　北斗星移银汉低，班姬愁思凤城西。
　　青槐陌上行人绝，明月楼前乌夜啼。
　　◎卷.19【明君词】王偃
　　北望单于日半斜，明君马上泣胡沙。
　　一双泪滴黄河水，应得东流入汉家。
　　◎卷.20【拟古东飞伯劳歌】李暇
　　秦王龙剑燕后琴，珊瑚宝匣镂双心。谁家女儿抱香枕，
　　开衾灭烛愿侍寝。琼窗半上金镂帱，轻罗掩面不遮羞。
　　青绮帏中坐相忆，红鸾镜里见愁色。檐花照月莺对栖，
　　空将可怜暗中啼。
　　◎卷.21【怨诗三首】李暇
　　罗敷初总髻，蕙芳正娇小。月落始归船，春眠恒著晓。
　　何处期郎游，小苑花台间。相忆不可见，且复乘月还。
　　别前花照路，别后露垂叶。歌舞须及时，如何坐悲妾。
　　◎卷.22【碧玉歌】李暇
　　碧玉上官妓，出入千花林。珠被玳瑁床，感郎情意深。
　　◎卷.23【见美人闻琴不听】李播
　　洛浦风流雪，阳台朝暮云。闻琴不肯听，似妒卓文君。
　　◎卷.24【赋诗】辛弘智
　　君为河边草，逢春心剩生。妾如台上镜，得照始分明。
　　◎卷.25【自君之出矣】辛弘智
　　自君之出矣，梁尘静不飞。思君如满月，夜夜减容辉。
　　◎卷.26【自君之出矣（又一首）】辛弘智
　　自君之出矣，宝镜为谁明。思君如陇水，常闻呜咽声。


第七百七十四卷
　　◎卷.1【题春梦秋归故里】吉师老
　　故国归路赊，春晚在天涯。明月夜来梦，碧山秋到家。
　　开窗闻落叶，远墅见晴鸦。惊起晓庭际，莺啼桃杏花。
　　◎卷.2【看蜀女转昭君变】吉师老
　　妖姬未著石榴裙，自道家连锦水濆。檀口解知千载事，
　　清词堪叹九秋文。翠眉颦处楚边月，画卷开时塞外云。
　　说尽绮罗当日恨，昭君传意向文君。
　　◎卷.3【放猿】吉师老
　　放尔千山万水身，野泉晴树好为邻。
　　啼时莫近潇湘岸，明月孤舟有旅人。
　　◎卷.4【鸳鸯】吉师老
　　江岛濛濛烟霭微，绿芜深处刷毛衣。
　　渡头惊起一双去，飞上文君旧锦机。
　　◎卷.5【巫峡听猿】吴商浩
　　巴江猿啸苦，响入客舟中。孤枕破残梦，三声随晓风。
　　连云波澹澹，和雾雨濛濛。巫峡去家远，不堪魂断空。
　　◎卷.6【长安春赠友人】吴商浩
　　繁华堪泣帝城春，粉堞青楼势碍云。花对玉钩帘外发，
　　歌飘尘土路边闻。几多远客魂空断，何处王孙酒自醺。
　　各有归程千万里，东风时节恨离群。
　　◎卷.7【塞上即事】吴商浩
　　身似星流迹似蓬，玉关孤望杳溟濛。寒沙万里平铺月，
　　晓角一声高卷风。战士殁边魂尚哭，单于猎处火犹红。
　　分明更想残宵梦，故国依然在甬东。
　　◎卷.8【宿山驿】吴商浩
　　文战何堪功未图，又驱羸马指天衢。露华凝夜渚莲尽，
　　月彩满轮山驿孤。岐路辛勤终日有，乡关音信隔年无。
　　好同范蠡扁舟兴，高挂一帆归五湖。
　　◎卷.9【北邙山】吴商浩
　　北邙山草又青青，今日销魂事可明。绿酒醉来春未歇，
　　白杨风起柳初晴。冈原旋葬松新长，年代无人阙半平。
　　堪取金炉九还药，不能随梦向浮生。
　　◎卷.10【秋塘晓望】吴商浩
　　钟尽疏桐散曙鸦，故山烟树隔天涯。
　　西风一夜秋塘晓，零落几多红藕花。
　　◎卷.11【水楼感事】吴商浩
　　高柳螀啼雨后秋，年光空感泪如流。
　　满湖菱荇东归晚，闲倚南轩尽日愁。
　　◎卷.12【泊舟】吴商浩
　　身逐烟波魂自惊，木兰舟上一帆轻。
　　云中有寺在何处，山底宿时闻磬声。
　　◎卷.13【湘云】吴商浩
　　□满湘江云莹空，纷纷长对水溶溶。
　　日西遥望自归处，尽挂九疑千万峰。
　　◎卷.14【秋闺】沈祖仙
　　白马三军客，青娥十载思。玉庭霜落夜，罗幌月明时。
　　炉冷蜘蛛喜，灯高熠耀期。愁多不可曙，流涕坐空帏。
　　◎卷.15【秋闺】邵士彦
　　斜日空庭暮，幽闺积恨盈。细风吹帐冷，微月度窗明。
　　怨坐啼相续，愁眠梦不成。调琴欲有弄，畏作断肠声。
　　◎卷.16【捣衣】吴大江
　　沙塞秋应晚，金闺恨已空。那堪裂纨素，时许出房栊。
　　杵影弄寒月，砧声调夜风。裁缝双泪尽，万里寄云中。
　　◎卷.17【题慈恩塔】荆叔
　　汉国山河在，秦陵草树深。暮云千里色，无处不伤心。
　　◎卷.18【三湘有怀】萧静
　　柳絮飞来别洛阳，梅花落后到三湘。
　　世情已逐浮云散，离恨空随江水长。
　　◎卷.19【九日对酒】元凛
　　嘉辰复遇登高台，良朋笑语倾金罍。烟摊秋色正堪玩，
　　风惹菊香无限来。未保乱离今日后，且谋欢洽玉山颓。
　　谁知靖节当时事，空学狂歌倒载回。
　　◎卷.20【中秋夜不见月】元凛
　　蟾轮何事色全微，赚得佳人出绣帏。四野雾凝空寂寞，
　　九霄云锁绝光辉。吟诗得句翻停笔，玩处临尊却掩扉。
　　公子倚栏犹怅望，懒将红烛草堂归。
　　◎卷.21【雷塘】徐振
　　九重城阙悲凉尽，一聚园林怨恨长。花忆所为犹自笑，
　　草知无道更应荒。诗名占得风流在，酒兴催教运祚亡。
　　若问皇天惆怅事，只应斜日照雷塘。
　　◎卷.22【古意】徐振
　　扰扰都城晓又昏，六街车马五侯门。
　　箕山渭水空明月，可是巢由绝子孙。
　　◎卷.23【寄人】张侹
　　酷怜风月为多情，还到春时别恨生。
　　倚柱寻思倍惆怅，一场春梦不分明。
　　◎卷.24【武昌阻风】方泽
　　江上春风留客舟，无穷归思满东流。
　　与君尽日闲临水，贪看飞花忘却愁。
　　◎卷.25【秋夜宿淮口】景池
　　露白草犹青，淮舟倚岸停。风帆几处客，天地两河星。
　　树静禽眠草，沙寒鹿过汀。明朝谁结伴，直去泛沧溟。
　　◎卷.26【赠乔尊师】张鸿
　　长忌时人识，有家云涧深。性惟耽嗜酒，贫不破除琴。
　　静鼓三通齿，频汤一味参。知师最知我，相引坐柽阴。
　　◎卷.27【村行】姚揆
　　天淡雨初晴，游人恨不胜。乱山啼蜀魄，孤棹宿巴陵。
　　影暗村桥柳，光寒水寺灯。罢吟思故国，窗外有渔罾。
　　◎卷.28【颍川客舍】姚揆
　　素琴孤剑尚闲游，谁共芳尊话唱酬。乡梦有时生枕上，
　　客情终日在眉头。云拖雨脚连天去，树夹河声绕郡流。
　　回首帝京归未得，不堪吟倚夕阳楼。
　　◎卷.29【独不见】王训
　　日晚宜春暮，风软上林朝。对酒近初节，开楼荡夜谣。
　　石桥通小涧，竹路上青霄。持底谁见许，长愁成细腰。
　　◎卷.30【归去来引】张炽
　　归去来，归期不可违。相见旋明月，浮云共我归。
　　◎卷.31【结客少年场行】虞羽客
　　幽并侠少年，金络控连钱。窃符方救赵，击筑正怀燕。
　　轻生辞凤阙，挥袂上祁连。陆离横宝剑，出没骛征旃。
　　蒙轮恒顾敌，超乘忽争先。摧枯逾百战，拓地远三千。
　　骨都魂已散，楼兰首复传。龙城含宿雾，瀚海接遥天。
　　歌吹金微返，振旅玉门旋。烽火今已息，非复照甘泉。
　　◎卷.32【塞上】郑渥
　　出门何处问西东，指画翻为语论同。到此客头潜觉白，
　　未秋山叶已飘红。帐前影落传书雁，日下声交失马翁。
　　早晚回鞭复南去，大衣高盖汉乡风。
　　◎卷.33【洛阳道】郑渥
　　客亭门外路东西，多少喧腾事不齐。杨柳惹鞭公子醉，
　　苎麻掩泪鲁人迷。通宵尘土飞山月，是处经营夹御堤。
　　顷刻知音几存殁，半回依约认轮蹄。


第七百七十五卷
　　◎卷.1【宜春郡城闻猿】崔江
　　怨抱霜枝向月啼，数声清绕郡城低。
　　那堪日夜有云雨，便似巫山与建溪。
　　◎卷.2【谪宜阳到荆渚】李伉
　　汉江江水水连天，被谪宜阳路几千。
　　为问野人山鸟语，问予归棹是何年。
　　◎卷.3【九嶷山（山在萍乡，上有九嶷仙观）】刘望
　　鼎湖冠剑有遗踪，晋汉真人羽化同。九转药成丹灶冷，
　　五车云去玉堂空。仙家日月蓬壶里，尘世烟花梦寐中。
　　徒有旧山流水畔，老松枝叶苦吟风。
　　◎卷.4【郡城放猿献卫使君】易思
　　千岩万壑与云连，放出雕笼任自然。叶洒惊风啼暮雨，
　　月凝残雪饮流泉。临岐莫似三声日，避射须依绕树年。
　　应解感恩寻太守，攀萝时复到楼前。
　　◎卷.5【题袁州龙兴寺】易思
　　百尺古松松下寺，宝幡朱盖画珊珊。
　　闲庭甘露几回落，青石绿苔犹未干。
　　◎卷.6【山中送弟方质】易思
　　山中殷勤弟别兄，兄还送弟下山行。
　　芦花飞处秋风起，日暮不堪闻雁声。
　　◎卷.7【寻易尊师不遇】易思
　　烂熳红霞光照衣，苔封白石路微微。
　　华阳洞里人何在，落尽松花不见归。
　　◎卷.8【秋日寄弟】赵防
　　凉风飒庭户，渐疑华发侵。已经杨柳谢，犹听蟪蛄吟。
　　雨助滩声出，云连野色深。鶺鴒今在远，年酒共谁斟。
　　◎卷.9【杨岐山】刘廓
　　千峰围古寺，深处敞楼台。景异寻常处，人须特达来。
　　松杉寒更茂，岚霭昼还开。欲续丰碑语，含毫恨不才。
　　◎卷.10【南源山】姚偓
　　修径投幽隐，轻裘怯暮寒。闲僧能解榻，倦客得休鞍。
　　白雨鸣山麓，青灯语夜阑。明朝梯石路，更仗笋舆安。
　　◎卷.11【下第夜吟】戴衢
　　扰扰东西南北情，何人于此悟浮生。
　　还缘无月春风夜，暂得独闻流水声。
　　◎卷.12【句】戴衢
　　坐落千门日，吟残午夜灯。
　　◎卷.13【咏月】李建枢
　　昨夜圆非今夜圆，却疑圆处减婵娟。
　　一年十二度圆缺，能得几多时少年。
　　◎卷.14【谢人惠琴材】谢邈
　　风撼桐丝带月明，羽人乘醉截秋声。七弦妙制饶仙品，
　　三尺良材称道情。池小未开春浪泛，岳低犹欠暮云生。
　　何因乞与元中术，临化无妨膝上横。
　　◎卷.15【谢僧寄拄杖】谢邈
　　峭壁猿啼采处深，一枝奇异出孤岑。感师千里寄来意，
　　发我片云归去心。窗外冷敲檐冻折，溪边闲点戏鱼沈。
　　他年必藉相携力，蹇步犹能返故林。
　　◎卷.16【失题二首】唐备
　　天若无雪霜，青松不如草。地若无山川，何人重平道。
　　一日天无风，四溟波尽息。人心风不吹，波浪高百尺。
　　◎卷.17【道傍木】唐备
　　狂风拔倒树，树倒根已露。上有数枝藤，青青犹未悟。
　　◎卷.18【失题（一作陈叔宝诗）】方棫
　　午醉醒来晚，无人梦自惊。夕阳如有意，长傍小窗明。
　　◎卷.19【失题】范夜
　　举意三江竭，兴心四海枯。南游李邕死，北望宋珪殂。
　　◎卷.20【失题】卢群玉
　　酒泻银瓶倒底清，夜深丝竹凤凰鸣。
　　红妆醉起一花落，更引春风无限情。
　　◎卷.21【投卢尚书】卢群玉
　　无力不任为走役，有文安敢滞清平。
　　从来若把耕桑定，免恃雕虫误此生。
　　◎卷.22【失题二首】杨行敏
　　驽骀嘶叫知无定，骐骥低垂自有心。
　　山上高松溪畔竹，清风才动是知音。
　　杜鹃花里杜鹃啼，浅紫深红更傍溪。
　　迟日霁光搜客思，晓来山路恨如迷。
　　◎卷.23【吴江别王长史】张怀
　　多年襆被玉山岑，鬓雪欺人忽满簪。驽马虽然贪短豆，
　　野麋终是忆长林。鲈鱼未得乘归兴，鸥鸟惟应信此心。
　　见说新桥好风景，会须乘月濯烦襟。
　　◎卷.24【题天台石桥】赵湘
　　白石峰犹在，横桥一径微。多年无客过，落日有云归。
　　水净苔生发，山寒树著衣。如何方广寺，千古去人稀。
　　◎卷.25【寄朗陵兄】杨持
　　刺举官犹屈，风谣政已成。行看换龟组，奏最谒承明。
　　◎卷.26【咏dD溪在历阳西一里】李聪
　　泠泠一带清溪水，远派□通历阳市。
　　涓涓出自碧湖中，流入楚江烟雾里。
　　◎卷.27【耒阳杜工部祠堂】徐介
　　手接汨罗水，天心知所存。固教工部死，来伴大夫魂。
　　流落同千古，风骚共一源。消凝伤往事，斜日隐颓垣。
　　◎卷.28【登单于台】李士元
　　悔上层楼望，翻成极目愁。路沿葱岭去，河背玉关流。
　　马散眠沙碛，兵闲倚戍楼。残阳三会角，吹白旅人头。
　　◎卷.29【登阁】李士元
　　乱后独来登大阁，凭阑举目尽伤心。长堤过雨人行少，
　　废苑经秋草自深。破落侯家通永巷，萧条宫树接疏林。
　　总输释氏青莲馆，依旧重重布地金。


第七百七十六卷
　　◎卷.1【山中作】冯道之
　　草堂在岩下，卜居聊自适。桂气满阶庭，松阴生枕席。
　　远瞻惟鸟度，旁信无人迹。霭霭云生峰，潺潺水流石。
　　颇寻黄卷理，庶就丹砂益。此即契吾生，何为苦尘役。
　　◎卷.2【短歌二首】徐谦
　　穷通皆是运，荣辱岂关身。不愿门前客，看时逢故人。
　　意气青云里，爽朗烟霞外。不羡一囊钱，唯重心襟会。
　　◎卷.3【塞下曲】杨达
　　秋日并州路，黄榆落故关。孤城吹角罢，数骑射雕还。
　　帐幕遥临水，牛羊自下山。行人正垂泪，烽火起云间。
　　◎卷.4【明妃怨】杨达
　　汉国明妃去不还，马驼弦管向阴山。
　　匣中纵有菱花镜，羞对单于照旧颜。
　　◎卷.5【送邹尊师归洞庭（一作杨达诗）】杨逵
　　众岛在波心，曾居旧隐林。近闻飞檄急，转忆卧云深。
　　卖药唯供酒，归舟只载琴。遥知明月夜，坐石自开襟。
　　◎卷.6【送张兵曹赴营田】魏兼恕
　　河曲今无战，王师每务农。选才当重委，足食乃深功。
　　草色孤城外，云阴绝漠中。萧关休叹别，归望在乘骢。
　　◎卷.7【晚霁登汝南大云阁】贾彦璋
　　禅宫新歇雨，香阁晚登临。邑树晴光起，川苗佳气深。
　　水包城下岸，云细郢中岑。自叹牵卑日，聊开望远心。
　　◎卷.8【宿香山阁】贾彦璋
　　暝望香山阁，梯云宿半空。轩窗闭潮海，枕席拂烟虹。
　　朱网防栖鸽，纱灯护夕虫。一闻鸡唱晓，已见日曈曈。
　　◎卷.9【苏著作山池】贾彦璋
　　水树子云家，峰瀛宛不赊。芥浮舟是叶，莲发岫为花。
　　酌蚁开春瓮，观鱼凭海查。游苏多石友，题赠满瑶华。
　　◎卷.10【王龙骧墓】贾彦璋
　　昔擅登坛宠，爰光典午朝。刀悬临益梦，龙启渡江谣。
　　茂绩当年举，英魂此地销。唯馀孤垄上，日夕起松飙。
　　◎卷.11【折杨柳】欧阳瑾
　　垂柳拂妆台，葳蕤叶半开。年华枝上见，边思曲中来。
　　嫩色宜新雨，轻花伴落梅。朝朝倦攀折，征戍几时回。
　　◎卷.12【江南曲】李叔卿
　　湖上女，江南花，无双越女春浣纱。风似箭，月如弦，
　　少年吴儿晓进船。郗家子弟谢家郎，乌巾白袷紫香囊。
　　菱歌思欲绝，楚舞断人肠。歌舞未终涕双陨，
　　旧宫坡阤才嶙隐。西山暮雨过江来，北渚春云沿海尽。
　　渡口水流缓，妾归宵剩迟。含情为君再理曲，
　　月华照出澄江时。
　　◎卷.13【芳树】李叔卿
　　春看玫瑰树，西邻即宋家。门深重暗叶，墙近度飞花。
　　影拂桃阴浅，香传李径斜。靓妆愁日暮，流涕向窗纱。
　　◎卷.14【送杨谏议赴河西节度判官兼呈韩王二侍御】熊曜
　　贤哉征西将，幕府多俊人。筹议秉刀尺，话言在经纶。
　　先鞭羡之子，走马辞咸秦。庭论许名实，数公当即真。
　　行行弄文翰，婉婉光使臣。今者所从谁，不闻歌苦辛。
　　黄云萧关道，白日惊沙尘。虏寇有时猎，汉兵行复巡。
　　王师已无战，传檄奉良臣。
　　◎卷.15【登巴陵开元寺西阁赠衡岳僧方外】李宾
　　衡岳有开士，五峰秀贞骨。见君万里心，海水照秋月。
　　大臣南溟去，问道皆请谒。洒以甘露言，清凉润肌发。
　　湖海落天镜，香阁凌银阙。登眺餐惠风，心花期启发。
　　◎卷.16【登瓦官寺阁】李宾
　　晨登瓦官阁，极眺金陵城。钟山对北户，淮水入南荣。
　　漫漫雨花落，嘈嘈天乐鸣。两廊振法鼓，四角吹风筝。
　　杳无霄汉上，仰攀日月行。山空霸气灭，地古寒阴生。
　　寥廓云海晚，苍茫宫观平。门馀阊阖字，楼识凤凰名。
　　雷作百川动，神扶万栱倾。灵光一向贵，长此镇吴京。
　　◎卷.17【金陵怀古】唐尧臣
　　晋末英雄起，神器沦荒服。胡月蚀中原，白日升旸谷。
　　金陵实形胜，关山固重复。巨壑隍北壖，长江堑西隩。
　　凿山拟嵩华，穿地象伊穀。草昧席罗图，荜路戴黄屋。
　　一时因地险，五世享天禄。礼乐何煌煌，文章纷郁郁。
　　多士春林秀，作颂清风穆。出入三百年，朝事几翻覆。
　　搀抢如云勃，鲸鲵旋自曝。倦闻金鼎移，骤睹灵龟卜。
　　吁嗟王气尽，坐悲天运倏。天道何茫茫，善淫乃相复。
　　行路偏衣半，遂亡大梁族。日隐汀洲上，登舻fS川陆。
　　月回吴山树，风闻楚江鹄。因依兰蕙丛，采襭不盈掬。
　　◎卷.18【咏浮沤为辛明府作】郑缙
　　行潦散轻沤，清规吐未收。雨来波际合，风起浪中浮。
　　晶晃明苔砌，参差绕芥舟。影疑星泛晓，光似露涵秋。
　　皎皎珠同净，漂漂梗共流。洁容无变染，圆知有谦柔。
　　欲作微涓效，先从淡水游。
　　◎卷.19【莺（一作孙处玄诗）】郑缙
　　欲啭声犹涩，将飞羽未调。高风不借便，何处得迁乔。
　　◎卷.20【鹦鹉】吴英秀
　　莫把金笼闭鹦鹉，个个聪明解人语。
　　忽然更向君前言，三十六宫愁几许。
　　◎卷.21【马】陈凝
　　未明龙骨骏，幸得到神州。自有千金价，宁忘伯乐酬。
　　虽知殊款段，莫敢比骅骝。若遇追风便，当轩一举头。
　　◎卷.22【凤】伊梦昌
　　好是山家凤，歌成非楚鸡。毫光洒风雨，纹彩动云霓。
　　竹实不得饱，桐孙何足栖。岐阳今好去，律吕正凄凄。
　　◎卷.23【送韦员外赴朔方】郑严
　　白露边秋早，皇华戎事催。已推仙省妙，更是幕中才。
　　出饯倾朝列，深功伫帝台。坐闻长策利，终见勒铭回。
　　◎卷.24【险竿行】柳曾
　　山险惊摧輈，水险能覆舟。奈何平地不肯立，
　　走上百尺高竿头。我不知尔是人耶复猱耶，
　　使我为尔长叹嗟。我闻孝子不许国，忠臣不爱家。
　　尔今轻命重黄金，忠孝两亏徒尔夸。始以险技悦君目，
　　终以贪心媚君禄。百尺高竿百度缘，一足参差一家哭。
　　险竿儿，听我语，更有险徒险于汝。重于权者失君恩，
　　落向天涯海边去。险竿儿，尔须知，险途欲往尔可思。
　　上得不下下不得，我谓此辈险于险竿儿。
　　◎卷.25【琵琶行】牛殳
　　何人劚得一片木，三尺春冰五音足。一弹决破真珠囊，
　　迸落金盘声断续。飘飘飖飖寒丁丁，虫豸出蛰神鬼惊。
　　秋鸿叫侣代云黑，猩猩夜啼蛮月明。潏潏汩汩声不定，
　　胡雏学汉语未正。若似长安月蚀时，满城敲鼓声噒噒。
　　青山飞起不压物，野水流来欲湿人。伤心忆得陈后主，
　　春殿半酣细腰舞。黄莺百舌正相呼，玉树后庭花带雨。
　　二妃哭处山重重，二妃没后云溶溶。夜深霜露锁空庙，
　　零落一丛斑竹风。金谷园中草初绿，石崇一弄思归曲。
　　当时二十四友人，手把金杯听不足。又似贾客蜀道间，
　　千铎万磬鸣空山。未若此调呦呦兮啁啁，嘈嘈兮啾啾。
　　引之于山，兽不能走。吹之于水，鱼不能游。
　　方知此艺不可有，人间万事凭双手。若何为我再三弹，
　　送却花前一尊酒。
　　◎卷.26【方响歌】牛殳
　　乐中何乐偏堪赏，无过夜深听方响。缓击急击曲未终，
　　暴雨飘飘生坐上。铿铿铛铛寒重重，盘涡蹙派鸣蛟龙。
　　高楼漏滴金壶水，碎电打著山寺钟。又似公卿入朝去，
　　环珮鸣玉长街路。忽然碎打入破声，石崇推倒珊瑚树。
　　长短参差十六片，敲击宫商无不遍。此乐不教外人闻，
　　寻常只向堂前宴。
　　◎卷.27【经太华】卫光一
　　太华五千寻，重岩合沓起。势飞白云外，影倒黄河里。
　　上有千莲叶，服之久不死。山高采难得，叹息徒仰止。
　　◎卷.28【季夏入北山】林璠
　　整驾俟明发，逶迤历险途。天形逼峰尽，地势入溪无。
　　树绕圆潭密，云横叠障孤。谁怜后时者，六月未南图。
　　◎卷.29【适思】颜胄
　　芳岁不我与，飒然凉风生。繁华扫地歇，蟋蟀充堂鸣。
　　感物增忧思，奋衣出游行。行值古墓林，白骨下纵横。
　　田竖鞭髑髅，村童扫精灵。精灵无奈何，像设安所荣。
　　石人徒瞑目，表柱烧无声。试读碑上文，乃是昔时英。
　　位极君诏葬，勋高盈忠贞。宠终禁樵采，立嗣修坟茔。
　　运否前政缺，群盗多蚊虻。即此丘垄坏，铁心为沾缨。
　　当其崇树日，岂意侵夺并。冥漠生变故，凄凉结幽明。
　　悲端岂自我，外物纷相萦。所适非所见，前登江上城。
　　倚楼临绿水，一望解伤情。


第七百七十七卷
　　◎卷.1【古意】邢象玉
　　家中酒新熟，园里叶初荣。伫杯欲取醉，悒然思友生。
　　忽闻有奇客，何姓复何名。嗜酒陶彭泽，能琴阮步兵。
　　何须问寒暑，径共坐山亭。举袂祛啼鸟，扬巾扫落英。
　　心神无俗累，歌咏有新声。新声是何曲，沧浪之水清。
　　◎卷.2【采莲曲】张敬徽
　　游女泛江晴，莲红水复清。竞多愁日暮，争疾畏船倾。
　　波动疑钗落，风生觉袖轻。相看未尽意，归浦棹歌声。
　　◎卷.3【采莲】徐玄之
　　越艳荆姝惯采莲，兰桡画楫满长川。秋来江上澄如练，
　　映水红妆如可见。此时莲浦珠翠光，此日荷风罗绮香。
　　纤手周游不暂息，红英烂熳殊未极。夕鸟栖林人欲稀，
　　长歌哀怨采莲归。
　　◎卷.4【同崔员外温泉宫即事】郭汭
　　辇辂移双阙，宸游整六师。天回紫微座，日转羽林旗。
　　雷气寒戈戟，军容壮武貔。弓鸣射雁处，泉暖跃龙时。
　　惠化成观俗，讴谣入赋诗。同欢王道盛，相与咏雍熙。
　　◎卷.5【题沈黎城】权彻
　　苏子卧北海，马翁渡南洲。迹恨事乃立，功达名遂休。
　　夜闻羽书至，召募此边州。铁骑耀楚甲，玉匣横吴钩。
　　雪厚群山冻，蓬飞荒塞秋。久戍曷辞苦，数战期封侯。
　　不学竖儒辈，谈经空白头。
　　◎卷.6【登乐游原怀古】豆卢回
　　缅惟汉宣帝，初谓皇曾孙。虽在襁褓中，亦遭巫蛊冤。
　　至哉丙廷尉，感激义弥敦。驰逐莲勺道，出入诸陵门。
　　一朝风云会，竟登天位尊。握符升宝历，负扆御华轩。
　　赫奕文物备，葳蕤休瑞繁。卒为中兴主，垂名于后昆。
　　雄图奄已谢，馀址空复存。昔为乐游苑，今为狐兔园。
　　朝见牧竖集，夕闻栖鸟喧。萧条灞亭岸，寂寞杜陵原。
　　幂zx野烟起，苍茫岚气昏。二曜屡回薄，四时更凉温。
　　天道尚如此，人理安可论。
　　◎卷.3【静女歌】张南容
　　静女乐于静，动合古人则。妙年工诗书，弱岁勤组织。
　　端居愁若痴，谁复理容色。十五坐幽闺，四邻不相识。
　　夭夭邻家子，百花装首饰。日月淇上游，笑人不逾阈。
　　河水自浊济自清，仙台蛾眉秦镜明。为照齐王门下丑，
　　何如汉帝掌中轻。
　　◎卷.4【古兴二首】沈徽
　　蔓草自细微，女萝始夭夭。夤缘至百尺，荣耀非一朝。
　　敷色高碧岭，流芳薄丹霄。如何摧秀木，正为馀波漂。
　　茎叶落岩迹，英蕤从风飙。洪柯不足恃，况乃托陵苕。
　　长安富豪右，信是天下枢。戚里笙歌发，禁门冠盖趋。
　　攀云无丑士，唾地尽成珠。日晏下双阙，烟花乱九衢。
　　恩荣在片言，零落亦须臾。何意还自及，曲池今已芜。
　　◎卷.5【晚望（一作夕次华阴北亭）】林琨
　　清晨孤亭里，极目对前岑。远与天水合，长霞生夕林。
　　苍然平楚意，杳霭半秋阴。落日川上尽，关城云外深。
　　方予事岩壑，及此欲抽簪。诗就蓬山道，还兹契宿心。
　　◎卷.6【阳春歌】吴象之
　　帘低晓露湿，帘卷莺声急。欲起把箜篌，如凝彩弦涩。
　　孤眠愁不转，点泪声相及。净扫阶上花，风来更吹入。
　　◎卷.7【少年行】吴象之
　　承恩借猎小平津，使气常游中贵人。
　　一掷千金浑是胆，家无四壁不知贫。
　　◎卷.8【晚至乡亭】郑德玄
　　长亭日已暮，驻马暂盘桓。山川杳不极，徒侣默相看。
　　云夕荆台暗，风秋郢路寒。客心一如此，谁复采芳兰。
　　◎卷.9【舟行旦发】张轸
　　夜帆时未发，同侣暗相催。山晓月初下，江鸣潮欲来。
　　稍分扬子岸，不辨越王台。自客水乡里，舟行知几回。
　　◎卷.10【奉和夏日游山应制】蔡文恭
　　首夏林壑清，薄暮烟霞上。连岩耸百仞，绝壑临千丈。
　　照灼晚花鲜，潺湲夕流响。悠然动睿思，息驾寻真赏。
　　掞彼涡川作，怀兹洛滨想。窃吹等齐竽，何用承恩奖。
　　◎卷.11【旅泊江津言怀】贾宗
　　征途几迢递，客子倦西东。乘流如泛梗，逐吹似惊蓬。
　　飘飖万里外，辛苦百年中。异县心期阻，他乡风月同。
　　云归全岭暗，日落半江红。自然堪迸泪，非是泣途穷。
　　◎卷.12【大梁行】唐尧客
　　客有成都来，为我弹鸣琴。前弹别鹤操，后奏大梁吟。
　　大梁伤客情，荒台对古城。版筑有陈迹，歌吹无遗声。
　　雄哉魏公子，畴日好罗英。秀士三千人，煌煌列众星。
　　金槌夺晋鄙，白刃刎侯嬴。邯郸救赵北，函谷走秦兵。
　　君子荣且昧，忠信莫之明。间谍忽来及，雄图靡克成。
　　千龄万化尽，但见汴水清。旧国多孤垒，夷门荆棘生。
　　苍梧彩云没，湘浦绿池平。闻有东山去，萧萧班马鸣。
　　河洲搴宿莽，日夕泪沾缨。因之唁公子，慷慨此歌行。
　　◎卷.13【秋日送别】朱晦
　　荒郊古陌时时断，野水浮云处处秋。
　　唯有河边衰柳树，蝉声相送到扬州。
　　◎卷.14【送人归山】石召
　　相逢唯道在，谁不共知贫。归路分残雨，停舟别故人。
　　霜明松岭晓，花暗竹房春。亦有栖闲意，何年可寄身。
　　◎卷.15【早行遇雪】石召
　　荒郊昨夜雪，羸马又须行。四顾无人迹，鸡鸣第一声。
　　◎卷.16【送安养阎主簿还竹寺】林珝
　　分手怨河梁，南征历汉阳。江山追宋玉，云雨梦襄王。
　　醉里宜城近，歌中郢路长。更寻栖枳处，犹是念仇香。
　　◎卷.17【晚投南村】卫叶
　　客行逢日暮，原野散秋晖。南陌人初断，西林鸟尽归。
　　暗蓬沙上转，寒叶月中飞。村落无多在，声声近捣衣。


第七百七十八卷
　　◎卷.1【题季子庙】李季华
　　季子让社稷，又能听国风。宁知千载后，蘋藻冷祠宫。
　　◎卷.2【听琴】王玄
　　拂尘开按匣，何事独颦眉。古调俗不乐，正声君自知。
　　◎卷.3【失鹭鹚】李归唐
　　惜养来来岁月深，笼开不见意沈吟。
　　也知只在秋江上，明月芦花何处寻。
　　◎卷.4【铜雀妓】朱光弼
　　魏王铜雀妓，日暮管弦清。一见西陵树，心悲舞不成。
　　◎卷.5【宫词】朱光弼
　　梦里君王近，宫中河汉高。秋风能再热，团扇不辞劳。
　　◎卷.6【惆怅诗九首】顾甄远
　　魂黯黯兮情脉脉，帘风清兮窗月白。
　　梦惊枕上炉烬销，不见蕊珠宫里客。
　　禁漏声稀蟾魄冷，纱厨筠簟波光净。
　　独坐愁吟暗断魂，满窗风动芭蕉影。
　　别恨离肠空恻恻，风动虚轩池水白。
　　莫言灵圃步难寻，有心终效偷桃客。
　　愁遇人间好风景，焦桐韵满华堂静。
　　鉴鸾钗燕恨何穷，忍向银床空抱影。
　　绿槐影里傍青楼，陌上行人空举头。
　　烟水露花无处问，摇鞭凝睇不胜愁。
　　役尽心神销尽骨，恩情未断忽分离。
　　平生此恨无言处，只有衣襟泪得知。
　　浓醪艳唱愁难破，骨瘦魂消病已成。
　　若为多罗年少死，始甘人道有风情。
　　泪满罗衣酒满卮，一声歌断怨伤离。
　　如今两地心中事，直是瞿昙也不知。
　　横泥杯觞醉复醒，愁牵时有小诗成。
　　早知惹得千般恨，悔不天生解薄情。
　　◎卷.7【登清居台】魏峦
　　迤逦清居台，连延白云外。侧聆天上语，下视飞鸟背。
　　◎卷.8【游昌化精舍】柳明献
　　宝台侵汉远，金地接霞高。何必游天外，忻此契卢敖。
　　◎卷.9【善卷先生坛】蔡昆
　　几到坛边登阁望，因思遗迹咏今朝。
　　当时为有重华出，不是先生傲帝尧。
　　◎卷.10【句】蔡昆
　　飘飘随暮雨，飒飒落秋山。（《落叶》，王正字《诗格》）
　　◎卷.11【题鄜州相思铺（一作令狐楚诗）】令狐挺
　　谁把相思号此河，塞垣车马往来多。
　　只应自古征人泪，洒向空川作逝波。
　　◎卷.12【凤归云二首】滕潜
　　金井栏边见羽仪，梧桐枝上宿寒枝。
　　五陵公子怜文彩，画与佳人刺绣衣。
　　饮啄蓬山最上头，和烟飞下禁城秋。
　　曾将弄玉归云去，金翿斜开十二楼。
　　◎卷.13【药圃】夏侯子云
　　绿叶红英遍，仙经自讨论。偶移岩畔菊，锄断白云根。
　　◎卷.14【读孝经】方愚
　　星彩满天朝北极，源流是处赴东溟。
　　为臣为子不忠孝，辜负宣尼一卷经。
　　◎卷.15【赠葛氏小娘子】潘雍
　　曾闻仙子住天台，欲结灵姻愧短才。
　　若许随君洞中住，不同刘阮却归来。
　　◎卷.16【送孙舍人归湘州】梁陟
　　盛才倾世重，清论满朝归。作隼他年计，为鸳此日飞。
　　比肩移日近，抗首出郊畿。为报清漳水，分明照锦衣。
　　◎卷.17【再登河阳城怀古】朱延
　　客游倦旅思，憩驾陟崇墉。元凯标奇迹，安仁擅美踪。
　　远近浊河流，出没青山峰。伫想空不极，怀古怅无从。
　　◎卷.18【题莹上人院】寇埴
　　舍筏求香偈，因泉演妙音。是明捐俗网，何独在山林。
　　缭绕藤轩密，逶迤竹径深。为传同学志，兹宇可清心。
　　◎卷.19【燕衔泥（一作冯著诗）】冯渚
　　双燕碌碌飞入屋，屋中老人喜燕归，裴回绕我床头飞。
　　去年为尔逐黄雀，雨多屋漏泥土落。尔莫厌老翁茅屋低，
　　梁头作窠梁下栖。尔不见东家黄鷇鸣啧啧，
　　蛇盘瓦沟鼠穿壁。豪家大屋尔莫居，骄儿少妇采尔雏。
　　井旁写水泥自足，衔泥上屋随尔欲。


第七百七十九卷
　　◎卷.1【日暖万年枝】王约
　　霭霭彤庭里，沈沈玉砌陲。初升九华日，潜暖万年枝。
　　煦妪光偏好，青葱色转宜。每因韶景丽，长沐惠风吹。
　　隐映当龙阙，氛氲隔凤池。朝阳光照处，唯有近臣知。
　　◎卷.2【日暖万年枝】郭求
　　旭日升溟海，芳枝散曙烟。温仁临树久，煦妪在条偏。
　　阳德符君惠，嘉名表圣年。若承恩渥厚，常属栋梁贤。
　　生植虽依地，光华只信天。不才堪仄陋，徒望向荣先。
　　◎卷.3【日暖万年枝】郑师贞
　　禁树敷荣早，偏将丽日宜。光摇连北阙，影泛满南枝。
　　得地方知照，逢时异赫曦。叶和盈数积，根是永年移。
　　宵露犹残润，薰风更共吹。馀晖诚可托，况近凤凰池。
　　◎卷.4【日华川上动】石殷士
　　曙霞攒旭日，浮景弄晴川。晃曜层潭上，悠扬极浦前。
　　岸高时拥媚，波远渐澄鲜。萍实空随浪，珠胎不照渊。
　　早暄依曲渚，微动触轻涟。孰假咸池望，幽情得古篇。
　　◎卷.5【闻击壤】石殷士
　　尧年听野老，击壤复何云。自谓欢由己，宁知德在君。
　　气平闲易畅，声贺作难分。耕凿方随日，恩威比望云。
　　篑桴均下调，和木等南薰。无落于吾事，谁将帝力闻。
　　◎卷.6【初日照华清宫】柴宿
　　灵山初照泽，远近见离宫。影动参差里，光分缥缈中。
　　鲜飙收晚翠，佳气满晴空。林润温泉入，楼深复道通。
　　璇题生炯晃，珠缀引xz胧。凤辇何时幸，朝朝此望同。
　　◎卷.19【瑜不掩瑕】柴宿
　　朗玉微瑕在，分明异璞瑜。坚贞宁可杂，美恶自能殊。
　　待价知弥久，称忠定不诬。光辉今见黜，毫发外呈符。
　　岂假良工指，堪为达士模。他山傥磨琢，慕爱是洪炉。
　　◎卷.20【秋日悬清光】陶拱
　　秋至云容敛，天中日景清。悬空寒色净，委照曙光盈。
　　泫泫看弥上，辉辉望最明。烟霞轮乍透，葵藿影初生。
　　鉴下应无极，升高自有程。何当回盛彩，一为表精诚。
　　◎卷.21【三让月成魄（不得泛说乡饮之事）】刘gL
　　为礼依天象，周旋逐月成。教人三让美，为客一宵生。
　　初进轮犹暗，终辞影渐明。幸陪宾主位，取舍任亏盈。
　　◎卷.22【海上生明月】朱华
　　皎皎秋中月，团圆海上生。影开金镜满，轮抱玉壶清。
　　渐出三山岊，将凌一汉横。素娥尝药去，乌鹊绕枝惊。
　　照水光偏白，浮云色最明。此时尧砌下，蓂荚自将荣。
　　◎卷.23【月夜梧桐叶上见寒露】戴察
　　萧疏桐叶上，月白露初团。滴沥清光满，荧煌素彩寒。
　　风摇愁玉坠，枝动惜珠干。气冷疑秋晚，声微觉夜阑。
　　凝空流欲遍，润物净宜看。莫厌窥临倦，将晞聚更难。
　　◎卷.24【清露被皋兰】孙顾
　　九皋兰叶茂，八月露华清。稍与秋阴合，还将晓色并。
　　向空罗细影，临水泫微明。的皪添幽兴，芊绵动远情。
　　夕芳人未采，初降鹤先惊。为感生成惠，心同葵藿倾。
　　◎卷.25【宿烟含白露】孙頠
　　析析有新意，微微曙色幽。露含疏月净，光与晓烟浮。
　　迥野遥凝素，空林望已秋。著霜寒未结，凝叶滴还流。
　　比玉偏清洁，如珠讵可收。裴回阡陌上，瞻想但淹留。
　　◎卷.26【送薛大夫和蕃】孙頠
　　亚相独推贤，乘轺向远边。一心倾汉日，万里望胡天。
　　忠信皇恩重，要荒圣德传。戎人方屈膝，塞月复婵娟。
　　别思流莺晚，归朝候雁先。当书外垣传，回奏赤墀前。
　　◎卷.27【风光草际浮】陈璀
　　春风泛摇草，旭日遍神州。已向花间积，还来叶上浮。
　　晓光缘圃丽，芳气满街流。澹荡依朱萼，飖飏带玉沟。
　　向空看转媚，临水见弥幽。况被崇兰色，王孙正可游。
　　◎卷.28【风光草际浮】裴杞
　　澹荡和风至，芊绵碧草长。徐吹遥扑翠，半偃乍浮光。
　　叶似翻宵露，丛疑扇夕阳。逶迤明曲渚，照耀满回塘。
　　白芷生还暮，崇兰泛更香。谁知揽结处，含思向馀芳。
　　◎卷.29【风光草际浮】陈祜
　　香发王孙草，春生君子风。光摇低偃处，影散艳阳中。
　　稍稍移蘋末，微微转蕙丛。浮烟倾绿野，远色澹晴空。
　　泛彩池塘媚，含芳景气融。清晖谁不挹，几许赏心同。
　　◎卷.30【风光草际浮】吴秘
　　草色春沙里，风光晓正幽。轻明摇不散，郁昱丽仍浮。
　　吹缓苗难转，晖闲叶本柔。碧凝烟彩入，红是日华流。
　　耐可披襟对，谁应满掬收。恭闻掇芳客，为此尚淹留。
　　◎卷.31【风光草际浮】张复元
　　纤纤春草长，迟日度风光。靃靡含新彩，霏微笼远芳。
　　殊姿媚原野，佳色满池塘。最好垂清露，偏宜带艳阳。
　　浅深浮嫩绿，轻丽拂馀香。好助莺迁势，乘时冀便翔。
　　◎卷.32【冬至日祥风应候】穆寂
　　节逢清景至，占气二仪中。独喜登台日，先知应候风。
　　呈祥光舜化，表庆感尧聪。既与乘时叶，还将入律同。
　　微微万井遍，习习九门通。更绕炉烟起，殷勤报岁功。
　　◎卷.33【清风戒寒】穆寂
　　风清物候残，萧洒报将寒。扫得天衢静，吹来眼界宽。
　　条鸣方有异，虫思乱无端。就树收鲜腻，冲池起涩澜。
　　过山岚可掬，度月色宜看。华实从兹始，何嗟岁序殚。
　　◎卷.34【风草不留霜】王景中
　　繁霜当永夜，寒草正惊风。飘素衰蘋末，流光晚蕙丛。
　　悠扬方泛影，皎洁却飞空。不定离披际，难凝蘙荟中。
　　低昂闲散质，肃杀想成功。独感玄晖咏，依依此夕同。
　　◎卷.35【春云】邓倚
　　摇曳自西东，依林又逐风。势移青道里，影泛绿波中。
　　夕霁方明日，朝阳复蔽空。度关随去马，出塞引归鸿。
　　色任寒暄变，光将远近同。为霖如见用，还得助成功。
　　◎卷.36【登云梯】汤洙
　　谢客常游处，层峦枕碧溪。经过殊俗境，登陟象云梯。
　　步步劳山屐，行行蹑涧霓。迥临天路广，俯眺夕阳低。
　　赏咏情弥惬，风尘事已睽。前修如可慕，投足固思齐。
　　◎卷.37【登云梯】殷琮
　　碧落远澄澄，青山路可升。身轻疑易蹋，步独觉难凭。
　　逦迤排将近，回翔势渐登。上宁愁屈曲，高更喜超腾。
　　江树遥分蔼，山岚宛若凝。赤城容许到，敢惮百千层。
　　◎卷.38【秋山极天净】朱延龄
　　雨洗高秋净，天临大野闲。葱茏清万象，缭绕出层山。
　　日落千峰上，云销万壑间。绿萝霜后翠，红叶雨来殷。
　　散彩辉吴甸，分形压楚关。欲寻霄汉路，延首愿登攀。


第七百八十卷
　　◎卷.1【春台晴望】郑蕡
　　追赏层台迥，登临四望频。熙熙山雨霁，处处柳条新。
　　草长秦城夕，花明汉苑春。晴林翻去鸟，紫陌阅行人。
　　旅客风尘厌，山家梦寐亲。迁莺思出谷，鶱翥待芳辰。
　　◎卷.2【天骥呈材】郑蕡
　　毛骨合天经，拳奇步骤轻。曾邀于阗驾，新出贰师营。
　　喷勒金铃响，追风汗血生。酒亭留去迹，吴坂认嘶声。
　　力可通衢试，材堪圣代呈。王良如顾盻，垂耳欲长鸣。
　　◎卷.3【律中应钟（一作裴次元诗）】裴元
　　律穷方数寸，室暗在三重。伶管灰先动，秦正节已逢。
　　商声辞玉笛，羽调入金钟。密叶翻霜彩，轻冰敛水容。
　　望鸿南去绝，迎气北来浓。愿托无凋性，寒林自比松。
　　◎卷.4【闰月定四时】杜周士
　　得闰因贞岁，吾君敬授时。体元承夏道，推历法尧咨。
　　直取归馀改，非如再失欺。葭灰初变律，斗柄正当离。
　　寒暑功前定，春秋气可推。更怜幽谷羽，鸣跃尚须期。
　　◎卷.5【闰月定四时】乐伸
　　圣代承尧历，恒将闰正时。六旬馀可借，四序应如期。
　　分至宁愆素，盈虚信不欺。斗杓重指甲，灰琯再推离。
　　羲氏兼和氏，行之又则之。愿言符大化，永永作元龟。
　　◎卷.6【闰月定四时】徐至
　　积数归成闰，羲和职旧司。分铢标斗建，盈缩正人时。
　　节候潜相应，星辰自合期。寸阴宁越度，长历信无欺。
　　定向铜壶辨，还从玉律推。高明终不谬，委鉴本无私。
　　◎卷.7【新阳改故阴】纥干讽
　　律管才推候，寒郊忽变阴。微和方应节，积惨已辞林。
　　暗觉馀澌断，潜惊丽景侵。禁城佳气换，北陆翠烟深。
　　有截知遐布，无私荷照临。韶光如可及，莺谷免幽沈。
　　◎卷.8【春水绿波】朱休
　　芳时淑气和，春水澹烟波。滉漾滋兰杜，沦涟长芰荷。
　　晚光扶翠潋，潭影写青莎。归雁追飞尽，纤鳞游泳多。
　　朝宗终到海，润下每盈科。愿假中流便，从兹发棹歌。
　　◎卷.9【海水不扬波】李沛
　　明朝崇大道，寰海免波扬。既合千年圣，能安百谷王。
　　天心随泽广，水德共灵长。不挠鱼弥乐，无澜苇可航。
　　化流沾率土，恩浸及殊方。岂只朝宗国，惟闻有越裳。
　　◎卷.10【四水合流】李沛
　　禹凿山川地，因通四水流。萦回过凤阙，会合出皇州。
　　天影长波里，寒声古度头。入河无昼夜，归海有谦柔。
　　顺物宜投石，逢时可载舟。羡鱼犹未已，临水欲垂钩。
　　◎卷.11【登圣善寺阁望龙门】成崿
　　高阁聊登望，遥分禹凿门。刹连多宝塔，树满给孤园。
　　香境超三界，清流振陆浑。报慈弘孝理，行道得真源。
　　空净祥烟霁，时光受日温。愿从初地起，长奉下生尊。
　　◎卷.12【秋霁望庐山瀑布】夏侯楚
　　常思瀑布幽，晴晀喜逢秋。一带连青嶂，千寻倒碧流。
　　湿云应误鹤，翻浪定惊鸥。星浦虹初下，炉峰烟未收。
　　岩高时褭褭，天净起悠悠。傥见朝宗日，还须济巨舟。
　　◎卷.13【济川用舟楫】胡权
　　渺渺水连天，归程想几千。孤舟辞曲岸，轻楫济长川。
　　迥指波涛雪，回瞻岛屿烟。心迷沧海上，目断白云边。
　　泛滥虽无定，维持且自专。还如圣明代，理国用英贤。
　　◎卷.14【洛出书】郭邕
　　德合天贶呈，龙飞圣人作。光宅被寰区，图书荐河洛。
　　象登四气顺，文辟九畴错。氤氲瑞彩浮，左右灵仪廓。
　　微造功不宰，神行利攸博。一见皇家庆，方知禹功薄。
　　◎卷.15【洛出书】张钦敬
　　浮空九洛水，瑞圣千年质。奇象八卦分，图书九畴出。
　　含微卜筮远，抱数阴阳密。中得天地心，傍探鬼神吉。
　　昔闻夏禹代，今献唐尧日。谬此叙彝伦，寰宇贺清谧。
　　◎卷.16【洛出书】叔孙玄观
　　清洛含温溜，玄龟荐宝书。波开绿字出，瑞应紫宸居。
　　物著群灵首，文成列卦初。美珍翔阁凤，庆迈跃舟鱼。
　　俾姒惟何远，休皇复在诸。东都主人意，歌颂望乘舆。
　　◎卷.17【玉壶冰】王季友2
　　玉壶知素结，止水复中澄。坚白能虚受，清寒得自凝。
　　分形同晓镜，照物掩宵灯。璧映圆光入，人惊爽气凌。
　　金罍何足贵，瑶席几回升。正值求珪瓒，提携共饮冰。
　　◎卷.18【美玉】南巨川
　　抱玉将何适，良工正在斯。有瑕宁自掩，匪石幸君知。
　　雕琢嗟成器，缁磷志不移。饰樽光宴赏，入珮奉威仪。
　　象德曾留记，如虹窃可奇。终希逢善价，还得桂林枝。
　　◎卷.19【琢玉】丁居晦
　　卞玉何时献，初疑尚在荆。琢来闻制器，价衒胜连城。
　　虹气冲天白，云浮入信贞。珮为廉节德，杯作侈奢名。
　　露璞方期辨，雕文幸既成。他山岂无石，宁及此时呈。
　　◎卷.20【白珪无玷】辛宏
　　片玉表坚贞，逢时宝自呈。色鲜同雪白，光润夺冰清。
　　皎皎无瑕玷，锵锵有珮声。昆山标重价，垂棘振香名。
　　抱璞心常苦，全真道未行。琢磨忻大匠，还冀动连城。
　　◎卷.21【鲛人潜织】康翊仁
　　珠馆冯夷室，灵鲛信所潜。幽闲云碧牖，滉漾水精帘。
　　机动龙梭跃，丝萦藕淬添。七襄牛女恨，三日大人嫌。
　　透手击吴练，凝冰笑越缣。无因听札札，空想濯纤纤。
　　◎卷.22【瑕瑜不相掩】陈中师
　　出石温然玉，瑕瑜素在中。妍媸因异彩，音韵信殊风。
　　让美心方并，求疵意本同。光华开缜密，清润仰磨砻。
　　秀质非攘善，贞姿肯废忠。今来傥成器，分别在良工。
　　◎卷.23【戛玉有馀声】管雄甫
　　戛玉音难尽，凝人思转清。依稀流户牖，仿佛在檐楹。
　　更逐松风起，还将涧水并。乐中和旧曲，天际转馀声。
　　漂渺浮烟远，温柔入耳轻。想如君子佩，时得上堂鸣。
　　◎卷.24【珠还合浦】邓陟
　　至宝含冲粹，清虚映浦湾。素辉明荡漾，圆彩色玢ge。
　　昔逐诸侯去，今随太守还。影摇波里月，光动水中山。
　　鱼目徒相比，骊龙乍可攀。愿将车饰用，长得耀君颜。
　　◎卷.25【浊水求珠】吕价
　　至宝诚难得，潜光在浊流。深沈当处晦，皎洁庶来求。
　　缀履将还用，褰裳必更收。蚌胎应自别，鱼目岂能俦。
　　日彩逢高鉴，星光讵暗投。不因今日取，泥滓出无由。
　　◎卷.26【暗投明珠】苑gT
　　至宝欣怀日，良兹岂可俦。神光非易鉴，夜色信难投。
　　错落珍寰宇，圆明隔浅流。精灵辞合浦，素彩耀神州。
　　抱影希人识，承时望帝求。谁言按剑者，猜忌却生雠。
　　◎卷.27【暗投明珠】罗泰
　　媚川时未识，在掌共传名。报德能欺暗，投人自欲明。
　　月临幽室朗，星没晓河倾。的皪骊龙颔，荧煌彩凤呈。
　　守恩辞合浦，擅美掩连城。鱼目应难近，谁知按剑情。
　　◎卷.28【暗投明珠】崔藩
　　至宝看怀袖，明珠出后收。向人光不定，离掌势难留。
　　皎澈虚临夜，孤圆冷莹秋。乍来惊月落，疾转怕星流。
　　有泪甘瑕弃，无媒自暗投。今朝感恩处，将欲报隋侯。
　　◎卷.29【泗滨得石磬】李勋
　　浮磬潜清深，依依呈碧浔。出水见贞质，在悬含玉音。
　　对此喜还叹，几秋还到今。器古契良觌，韵和谐宿心。
　　何为值明鉴，适得离幽沈。自兹入清庙，无复泥沙侵。


第七百八十一卷
　　◎卷.1【玄元皇帝应见贺圣祚无疆】赵铎
　　圣主今司契，神功格上玄。岂唯求傅野，更有叶钧天。
　　审梦西山下，焚香北阙前。道光尊圣日，福应集灵年。
　　咫尺真容近，巍峨大象悬。觞从百寮献，形为万方传。
　　声教唯皇矣，英威固邈然。惭无美周颂，徒上祝尧篇。
　　◎卷.2【太常寺观舞圣寿乐】徐元鼎
　　舞字传新庆，人文迈旧章。冲融和气洽，悠远圣功长。
　　盛德流无外，明时乐未央。日华增顾眄，风物助低昂。
　　翥凤方齐首，高鸿忽断行。云门与兹曲，同是奉陶唐。
　　◎卷.3【太清宫闻滴漏】严巨川
　　玉漏移中禁，齐车入太清。渐知催辨色，复听续馀声。
　　乍逐微风转，时因杂珮轻。青楼人罢梦，紫陌骑将行。
　　残魄栖初尽，馀寒滴更生。惭非朝谒客，空有振衣情。
　　◎卷.4【仲秋太常寺观公卿辂车拜陵】严巨川
　　南吕初开律，金风已戒凉。拜陵将展敬，车辂俨成行。
　　士庶观祠礼，公卿习旧章。郊原佳气引，园寝瑞烟长。
　　卤簿辞丹阙，威仪列太常。圣心何所寄，惟德在无忘。
　　◎卷.5【贡举人谒先师闻雅乐】吕炅
　　礼圣来群彦，观光在此时。闻歌音乍远，合乐和还迟。
　　调朗能谐竹，声微又契丝。轻泠流簨簴，缭绕动缨緌。
　　九变将随节，三终必尽仪。国风由是正，王化自雍熙。
　　◎卷.6【望凌烟阁】刘公兴
　　画阁凌虚构，遥瞻在九天。丹楹崇壮丽，素壁绘勋贤。
　　霭霭浮元气，亭亭出瑞烟。近看分百辟，远揖误群仙。
　　图列青云外，仪刑紫禁前。望中空霁景，骧首几留连。
　　◎卷.7【观北番谒庙】王卓
　　肃肃层城里，巍巍祖庙清。圣恩覃布濩，异域献精诚。
　　冠盖分行列，戎夷变姓名。礼终齐百拜，心洁尽忠贞。
　　瑞气千重色，箫韶九奏声。仗移迎日转，旆动逐风轻。
　　休运威仪盛，丰年俎豆盈。不堪惭颂德，空此望簪缨。
　　◎卷.8【舞干羽两阶】石倚
　　干羽能柔远，前阶舞正陈。欲称文德盛，先表乐声新。
　　肃肃行初列，森森气益振。动容和律吕，变曲静风尘。
　　化美超千古，恩波及七旬。已知天下服，不独有苗人。
　　◎卷.9【御制段太尉碑】叶元良
　　多难全高节，时清轸圣君。园茔标石篆，雨露降天文。
　　义激忠贞没，词伤兰蕙焚。国人皆堕泪，王府已铭勋。
　　揭出临新陌，长留对古坟。睿情幽感处，应使九泉闻。
　　◎卷.10【恩赐魏文贞公诸孙旧第，以导直臣】裴大章
　　邢茅虽旧锡，邸第是初荣。迹往伤遗事，恩深感直声。
　　云孙方庆袭，池馆忽春生。古甃开泉井，新禽绕画楹。
　　自然垂带砺，况复激忠贞。必使千年后，长书竹帛名。
　　◎卷.11【恩赐耆老布帛（一作李绛诗）】崔宗
　　涣汗中天发，殊私海外存。衰颜逢圣代，华发受皇恩。
　　烛物明尧日，垂衣辟禹门。惜时悲落景，赐帛慰馀魂。
　　厚泽沾祥咏，微生保子孙。盛明今尚齿，欢洽九衢樽。
　　◎卷.12【东都父老望幸】郑馥
　　鸾舆秦地久，羽卫洛阳空。彼土虽凭固，兹川乃得中。
　　龙颜觐白日，鹤发仰清风。望幸诚逾邈，怀来意不穷。
　　昔因封泰岳，今伫蹑维嵩。天地心无异，神祇理亦同。
　　翠华翔渭北，玉检候关东。众愿其难阻，明君早勒功。
　　◎卷.13【言行相顾】吴叔达
　　圣人垂政教，万古请常传。立志言为本，修身行乃先。
　　相须宁得阙，相顾在无偏。荣辱当于己，忠贞必动天。
　　大名如副宝，至道亦通玄。千里犹能应，何云迩者焉。
　　◎卷.14【言行相顾】孟翱
　　将使言堪复，常闻行欲先。比珪斯不玷，修己直如弦。
　　跬步非全进，吹嘘禀自然。当令夫子察，无宿仲由贤。
　　正遇兴邦际，因怀入署年。坐知清监下，相顾有人焉。
　　◎卷.15【人不易知】郑昉
　　如面诚非一，深心岂易知。入秦书十上，投楚岁三移。
　　和玉翻为泣，齐竽或滥吹。周行虽有寘，殷鉴在前规。
　　寅亮推多士，清通固赏奇。病诸方号哲，敢相反成疵。
　　冬日承馀爱，霜云喜暂披。无令见瞻后，回照复云疲。
　　◎卷.16【早春送郎官出宰】袁求贤
　　仙郎今出宰，圣主下忧民。紫陌轩车送，丹墀雨露新。
　　趋程犹犯雪，行县正逢春。粉署时回首，铜章已在身。
　　鸣琴化欲展，起草恋空频。今日都门外，悠悠别汉臣。
　　◎卷.17【饯王将军赴云中】孟匡明
　　一师凭庙略，分阃佐元戎。势亚彤弓宠，时推金印雄。
　　关山横代北，旌节壮河东。日转前茅影，春生细柳风。
　　饮冰君命速，挥涕饯筵空。伫听阴山静，谁争万里功。
　　◎卷.18【西戎即叙】李子昂
　　悬首藁街中，天兵破犬戎。营收低陇月，旗偃度湟风。
　　肃杀三边劲，萧条万里空。元戎咸服罪，馀孽尽输忠。
　　圣理符轩化，仁恩契禹功。降逾洞庭险，枭拟郅支穷。
　　已散军容捷，还资庙算通。今朝观即叙，非与献獒同。


第七百八十二卷
　　◎卷.1【禁中春松】员南溟
　　郁郁贞松树，阴阴在紫宸。葱茏偏近日，青翠更宜春。
　　雅韵风来起，轻烟霁后新。叶深栖语鹤，枝亚拂朝臣。
　　全节长依地，凌云欲致身。山苗荫不得，生植荷陶钧。
　　◎卷.2【玉烛】员南溟
　　历象璿玑正，休征玉烛明。四时佳气满，五纬太阶平。
　　律吕风光至，烟云瑞色呈。年和知岁稔，道泰喜秋成。
　　寰海皇恩被，乾坤至化清。自怜同野老，帝力讵能名。
　　◎卷.3【文宣王庙古松】李胄
　　列植成均里，分行古庙前。阴森非一日，苍翠自何年。
　　寒影烟霜暗，晨光枝叶妍。近檐阴更静，临砌色相鲜。
　　每愧闻钟磬，多惭接豆笾。更宜教胄子，于此学贞坚。
　　◎卷.4【华林园早梅】郑述诚
　　晓日东楼路，林端见早梅。独凌寒气发，不逐众花开。
　　素彩风前艳，韶光雪后催。蕊香沾紫陌，枝亚拂青苔。
　　止渴曾为用，和羹旧有才。含情欲攀折，瞻望几裴回。
　　◎卷.5【龙池春草】宋迪
　　凤阙韶光遍，龙池草色匀。烟波全让绿，堤柳不争新。
　　翻叶迎红日，飘香借白蘋。幽姿偏占暮，芳意欲留春。
　　已胜生金埒，长思藉玉轮。翠华如见幸，正好及兹辰。
　　◎卷.6【龙池春草】万俟造
　　暖积龙池绿，晴连御苑春。迎风茎未偃，裛露色犹新。
　　苒苒分阶砌，离离杂荇蘋。细丛依远渚，疏影落轻沦。
　　迟引萦花蝶，偏宜拾翠人。那怜献赋者，惆怅惜兹辰。
　　◎卷.7【贡院楼北新栽小松】钱众仲
　　爱此凌霜操，移来独占春。贞心初得地，劲节始依人。
　　笼月烟犹薄，当轩色转新。枝低无宿羽，叶静不留尘。
　　每与芝兰近，常惭雨露均。幸因逢顾盼，生植及兹辰。
　　◎卷.8【玉壶冰】钱众仲
　　冬律初阴结，寒冰贮玉壶。霜姿虽异禀，虹气亦相符。
　　对月光宜并，临池影不孤。贞坚方共济，同处岂殊途。
　　色莹连城璧，形分照乘珠。提携今在此，抱素节宁渝。
　　◎卷.9【潘安仁戴星看河阳花发】吕敞
　　行春潘令至，勤恤戴星光。为政宵忘寝，临人俗冀康。
　　晓花迎径发，新蕊满城香。秀色沾轻露，鲜辉丽早阳。
　　津桥见来往，空雾拂衣裳。桃李今无数，从兹愿比方。
　　◎卷.10【龟兹闻莺】吕敞
　　边树正参差，新莺复陆离。娇非胡俗变，啼是汉音移。
　　绣羽花间覆，繁声风外吹。人言曾不辨，鸟语却相知。
　　出谷情何寄，迁乔义取斯。今朝乡陌伴，几处坐高枝。
　　◎卷.11【好鸟鸣高枝】郑衮
　　养翮非无待，迁乔信自卑。影高迟日度，声远好风随。
　　云拂千寻直，花催百啭奇。惊人时向晚，求友听应知。
　　委质经三岁，先鸣在一枝。上林如可托，弱羽愿差池。
　　◎卷.12【金谷园花发怀古】张公乂
　　今日春风至，花开石氏园。未全红艳折，半与素光翻。
　　点缀疏林遍，微明古径繁。窥临莺欲语，寂寞李无言。
　　谷变迷铺锦，台馀认树萱。川流人事共，千载竟谁论。
　　◎卷.13【织鸟】张何
　　季春三月里，戴胜下桑来。映日华冠动，迎风绣羽开。
　　候惊蚕事晚，织向女工裁。旅宿依花定，轻飞绕树回。
　　欲过高阁柳，更拂小庭梅。所寄一枝在，宁忧弋者猜。
　　◎卷.14【出笼鹘】濮阳瓘
　　玉镞分花袖，金铃出彩笼。摇心长捧日，逸翰镇生风。
　　一点青霄里，千声碧落中。星眸随狡兔，霜爪落飞鸿。
　　每念提携力，常怀搏击功。以君能惠好，不敢没遥空。
　　◎卷.15【试越裳贡白雉】王若岩
　　素翟宛昭彰，遥遥自越裳。冰晴朝映日，玉羽夜含霜。
　　岁月三年远，山川九泽长。来从碧海路，入见白云乡。
　　作瑞兴周后，登歌美汉皇。朝天资孝理，惠化且无疆。
　　◎卷.16【敕赐三相马】张随
　　上苑骅骝出，中宫诏命传。九天班锡礼，三相代劳年。
　　顾主声犹发，追风力正全。鸣珂龙阙下，喷玉凤池前。
　　四足疑云灭，双瞳比镜悬。为因能致远，今日表求贤。
　　◎卷.17【河中献捷】张随
　　叛将忘恩久，王师不战通。凯歌千里内，喜气二仪中。
　　寇尽条山下，兵回汉苑东。将军初执讯，明主欲论功。
　　落日烟尘静，寒郊壁垒空。苍生幸无事，自此乐尧风。
　　◎卷.18【天骥呈材】徐仁嗣
　　至德符天道，龙媒应圣明。追风奇质异，喷玉彩毛轻。
　　躞蹀形难状，连拳势乍呈。效材矜逸态，绝影表殊名。
　　岐路宁辞远，关山岂惮行。盐车虽不驾，今日亦长鸣。
　　◎卷.19【天骥呈材】卢征
　　异产应尧年，龙媒顺制牵。权奇初得地，躞蹀欲行天。
　　讵假调金埒，宁须动玉鞭。嘶风深有恋，逐日定无前。
　　周满夸常驭，燕昭恨不传。应知流赭汗，来自海西偏。
　　◎卷.20【雪夜听猿吟】顾伟
　　寒岩飞暮雪，绝壁夜猿吟。历历和群雁，寥寥思客心。
　　绕枝犹避箭，过岭却投林。风冷声偏苦，山寒响更深。
　　听时无有定，静里固难寻。一宿扶桑月，聊看怀好音。
　　◎卷.21【寒蝉树】沈鹏
　　一叶初飞日，寒蝉益易惊。入林惭织细，依树愧身轻。
　　大干时容息，乔枝或借鸣。心由饮露静，响为逐风清。
　　忝有翩翾分，应怜嘒唳声。不知微薄影，早晚挂緌缨。
　　◎卷.22【临川羡鱼】薛少殷
　　曾是归家客，今年且未旋。游鳞方有待，织网岂能捐。
　　向水烟波夕，吟风岁月迁。莓苔生古岸，葭菼变清川。
　　不逐沧波叟，还宗内外篇。良辰难自掷，此日愿忘筌。
　　◎卷.23【临川羡鱼】张元正
　　有客百愁侵，求鱼正在今。广川何渺漫，高岸几登临。
　　风水宁相阻，烟霞岂惮深。不应同逐鹿，讵肯比从禽。
　　结网非无力，忘筌自有心。永存芳饵在，伫立思沈沈。


第七百八十三卷
　　◎卷.1【答王无功入长安咏秋蓬见示】辛学士
　　托根虽异所，飘叶早相依。因风若有便，更共入云飞。
　　◎卷.2【哭李远】卢尚书
　　昨日舟还浙水湄，今朝丹旐欲何为。才收北浦一竿钓，
　　未了西斋半局棋。洛下已传平子赋，临川争写谢公诗。
　　不堪旧里经行处，风木萧萧邻笛悲。
　　◎卷.3【湘中怨讽】郑仆射
　　青鹢苦幽独，隔江相对稀。夜寒芦叶雨，空作一声归。
　　◎卷.4【登汾上阁】郑中丞
　　汾桂秋水阔，宛似到阊门。惆怅江湖思，惟将南客论。
　　◎卷.5【为御史衔命出关谳狱，道中看华山有诗】韩常侍
　　野麋蒙象暂如犀，心不惊鸥角骇鸡。
　　一路好山无伴看，断肠烟景寄猿啼。
　　◎卷.6【寄织锦篇与薛郎中（时为补阙，谢病归山）】韩常侍
　　锦字龙梭织锦篇，凤凰文采间非烟。
　　并他时世新花样，虚费工夫不直钱。
　　◎卷.7【和人忆鹤】韩常侍
　　拂拂云衣冠紫烟，已为丁令一千年。
　　留君且伴居山客，幸有松梢明月天。
　　◎卷.8【句】韩常侍
　　情多不似家山水，夜夜声声旁枕流。（《忆山泉》，
　　《诗话总龟》）
　　◎卷.9【赠米都知】梁补阙
　　供奉三朝四十年，圣时流落发衰残。
　　贪将乐府歌明代，不把清吟换好官。
　　◎卷.10【题安国观】卢尚书
　　夕照纱窗起暗尘，青松绕殿不知春。
　　君看白首诵经者，半是宫中歌舞人。
　　◎卷.11【自商山宿隐居（一作灵一诗）】苏广文
　　闻道桃源堪避秦，寻幽数日不逢人。烟霞洞里无鸡犬，
　　风雨林中有鬼神。黄公石上三芝秀，陶令门前五柳春。
　　醉卧白云闲入梦，不知何物是吾身。
　　◎卷.12【夜归华川因寄幕府】苏广文
　　山村寥落野人稀，竹里衡门掩翠微。溪路夜随明月入，
　　亭皋春伴白云归。嵇康懒慢仍耽酒，范蠡逋逃又拂衣。
　　汀畔数鸥闲不起，只应知我已忘机。
　　◎卷.13【春日过田明府遇焦山人】苏广文
　　陶公归隐白云溪，买得春泉溉药畦。夜静林间风虎啸，
　　月明竹上露禽栖。陈仓邑吏惊烽火，太白山人讶鼓鼙。
　　相见只言秦汉事，武陵溪里草萋萋。
　　◎卷.14【题升山】任生
　　城外升山寺，城中望宛然。及登无半日，欲到已经年。
　　◎卷.15【投曹文姬诗（文姬，长安中娼女，工翰墨，时号书仙）】任生
　　玉皇前殿掌书仙，一染尘心下九天。
　　莫怪浓香薰骨腻，云衣曾惹御炉烟。
　　◎卷.16【绝句】吴公
　　去国投兹土，编茅隐旧踪。年年秋水上，独对数株松。
　　◎卷.17【献卢常侍】曹生
　　拜玉亭前闲送客，此时孤恨感离乡。
　　寻思往岁绝缨事，肯向朱门泣夜长。
　　◎卷.18【赋新月】缪氏子
　　初月如弓未上弦，分明挂在碧霄边。
　　时人莫道蛾眉小，三五团圆照满天。
　　◎卷.19【悼妓诗】京兆韦氏子
　　惆怅金泥簇蝶裙，春来犹见伴行云。
　　不教布施刚留得，浑似初逢李少君。


第七百八十四卷
　　◎卷.1【长宁公主宅流杯】景龙文馆士
　　凭高瞰迥足怡心，菌阁桃源不暇寻。
　　馀雪依林成玉树，残霙点岫即瑶岑。
　　◎卷.2【侍宴桃花园咏桃花应制】神龙从臣
　　源水丛花无数开，丹跗红萼间青梅。
　　从今结子三千岁，预喜仙游复摘来。
　　◎卷.3【玉龙子诗】天宝时人
　　圣运潜符瑞玉龙，自兴云雨更无踪。
　　不如渭水沙中得，争保銮舆复九重。
　　◎卷.4【寄兄】僖宗北省官
　　涉江今日恨偏多，援笔长吁欲奈何。
　　倘使泪流西去得，便应添作锦江波。
　　◎卷.5【题屈原祠】洪州将军
　　苍藤古木几经春，旧祀祠堂小水滨。
　　行客谩陈三酎酒，大夫元是独醒人。
　　◎卷.6【题端正树】贞元文士
　　昔日偏沾雨露荣，德皇西幸赐嘉名。
　　马嵬此去无多地，合向杨妃冢上生。
　　◎卷.7【寄内诗】河北士人
　　握笔题诗易，荷戈征戍难。惯从鸳被暖，怯向雁门寒。
　　瘦尽宽衣带，啼多渍枕檀。试留青黛著，回日画眉看。
　　◎卷.8【代妻答诗（一作女郎葛鸦儿作）】河北士人
　　蓬鬓荆钗世所稀，布裙犹是嫁时衣。
　　胡麻好种无人种，合是归时底不归。
　　◎卷.9【丙申岁诗】元和举子
　　元和天子丙申年，三十三人同得仙。
　　袍似烂银文似锦，相将白日上青天。
　　◎卷.10【刺安南事诗】懿宗朝举子
　　南荒不择吏，致我交趾覆。联绵三四年，致我交趾辱。
　　懦者斗则退，武者兵益黩。军容满天下，战将多金玉。
　　刮得齐民疮，分为猛士禄。雄雄许昌师，忠武冠其族。
　　去为万骑风，住为一川肉。时有残卒回，千门万户哭。
　　哀声动闾里，怨气成山谷。谁能听鼓声，不忍看金镞。
　　念此堪泪流，悠悠颍川绿。
　　◎卷.11【歌】白衫举子
　　执板狂歌乞个钱，尘中流浪且随缘。
　　直饶到老常如此，犹胜危时弄化权。
　　◎卷.12【睹野花思京师旧游】唐末朝士
　　曾过街西看牡丹，牡丹才谢便心阑。
　　如今变作村园眼，鼓子花开也喜欢。
　　◎卷.13【哥舒歌】西鄙人
　　北斗七星高，哥舒夜带刀。至今窥牧马，不敢过临洮。
　　◎卷.14【答人】太上隐者
　　偶来松树下，高枕石头眠。山中无历日，寒尽不知年。
　　◎卷.15【向竹吟】黄山隐
　　积尘为太山，掬水成东海。富贵有时乖，希夷无日改。
　　绛节出崆峒，霓衣发光彩。古者有七贤，六个今何在。
　　◎卷.16【歌】婺州山中人
　　静居青嶂里，高啸紫烟中。尘世连仙界，琼田前路通。
　　◎卷.17【五子之歌】同谷子
　　邦惟固本自安宁，临下常须驭朽惊。
　　何事十旬游不返，祸胎从此召殷兵。
　　酒色声禽号四荒，那堪峻宇又雕墙。
　　静思今古为君者，未或因兹不灭亡。
　　唯彼陶唐有冀方，少年都不解思量。
　　如今算得当时事，首为盘游乱纪纲。
　　明明我祖万邦君，典则贻将示子孙。
　　惆怅太康荒坠后，覆宗绝祀灭其门。
　　仇雠万姓遂无依，颜厚何曾解忸怩。
　　五子既歌邦已失，一场前事悔难追。
　　◎卷.18【献公佐诗】崔公佐客
　　破额幞头衫也穿，使君犹许对华筵。
　　今朝幸倚文章守，遮莫青蛾笑揭天。
　　◎卷.19【赠妓茂英】洛中举子
　　忆昔当初过柳楼，茂英年小尚娇羞。隔窗未省闻高语，
　　对镜曾窥学上头。一别中原俱老大，再来南国见风流。
　　弹弦酌酒话前事，零落碧云生暮愁。
　　◎卷.20【又赠】洛中举子
　　少插花枝少下筹，须防女伴妒风流。
　　坐中若打占相令，除却尚书莫点头。
　　◎卷.21【寄故姬】江陵士子
　　阴云幂幂下阳台，惹著襄王更不回。五度看花空有泪，
　　一心如结不曾开。纤萝自合依芳树，覆水宁思返旧杯。
　　惆怅高丽坡底宅，春光无复下山来。
　　◎卷.22【吟】织锦人
　　学织缭绫功未多，乱拈机杼错抛梭。
　　莫教官锦行家见，把此文章笑杀他。
　　◎卷.23【句】织锦人
　　如今不重文章士，莫把文章夸向人。
　　◎卷.24【送南中尉】吏部选人
　　羡君初拜职，嗟我独无名。且是正员尉，全胜兼试卿。
　　◎卷.25【题紫微观】建业卜者
　　昨日朝天过紫微，醮坛风冷杏花稀。
　　碧桃泥我传消息，何事人间更不归。
　　◎卷.26【题邓仙客墓】天峤游人
　　鹤老芝田鸡在笼，上清那与俗尘同。
　　既言白日升仙去，何事人间有殡宫。
　　◎卷.27【题故翠微宫】骊山游人
　　翠微寺本翠微宫，楼阁亭台几十重。
　　天子不来僧又去，樵夫时倒一株松。
　　◎卷.28【吟】衡州舟子
　　野鹊滩西一棹孤，月光遥接洞庭湖。
　　堪嗟回雁峰前过，望断家山一字无。
　　◎卷.29【月夜】华山老人
　　涧水泠泠声不绝，溪流茫茫野花发。
　　自去自来人不知，归时常对空山月。
　　◎卷.30【终南（一作陈季卿诗）】终南山翁
　　霜鹤鸣时夕风急，乱鸦又向寒林集。
　　此君辍棹悲且吟，独对莲花一峰立。
　　◎卷.31【大庆堂赐宴元珰有诗呈吴越王】吴越人
　　非为亲贤展绮筵，恒常宁敢恣游盘。绿搓杨柳绵初软，
　　红晕樱桃粉未干。谷鸟乍啼声似涩，甘霖方霁景犹寒。
　　笙歌风紧人酣醉，却绕珍丛烂熳看。
　　◎卷.32【又和】吴越人
　　樱桃花下会亲贤，风远铜壶转露盘。蝶下粉墙梅乍折，
　　蚁浮金斝酒难干。云和缓奏泉声咽，珠箔低垂水影寒。
　　狂简斐然吟咏足，却邀群彦重吟看。
　　◎卷.33【再和】吴越人
　　我有嘉宾宴乍欢，画帘纹细凤双盘。影笼沼沚修篁密，
　　声透笙歌羯鼓干。散后便依书箧寐，渴来潜想玉壶寒。
　　樱桃零落红桃媚，更俟旬馀共醉看。
　　◎卷.34【重和】吴越人
　　冷宴殷勤展小园，舞鞇柔软彩虬盘。篸花尽日疑头重，
　　病酒经宵觉口干。嘉树倚楼青琐暗，晚云藏雨碧山寒。
　　文章天子文章别，八采卢郎未可看。
　　◎卷.35【御制春游长句】吴越人
　　天意分明道已光，春游嘉景胜仙乡。玉炉烟直风初静，
　　银汉云销日正长。柳带似眉全展绿，杏苞似脸半开香。
　　黄莺历历啼红树，紫燕关关语画梁。低槛晚晴笼翡翠，
　　小池波暖浴鸳鸯。马嘶广陌贪新草，人醉花堤怕夕阳。
　　比屋管弦呈妙曲，连营罗绮斗时妆。全吴霸越千年后，
　　独此升平显万方。


第七百八十五卷
　　◎卷.1【明月湖醉后蔷薇花歌】无名氏
　　万朵当轩红灼灼，晚阴照水尘不著。西施醉后情不禁，
　　侍儿扶下蕊珠阁。柔条嫩蕊轻wV鳃，一低一昂合又开。
　　深红浅绿状不得，日斜池畔香风来。红能柔，绿能软，
　　浓淡参差相宛转。舞蝶双双谁唤来，轻绡片片何人剪。
　　白发使君思帝乡，驱妻领女游花傍。持杯忆著曲江事，
　　千花万叶垂宫墙。复有同心初上第，日暮华筵移水际。
　　笙歌日日徵教坊，倾国名倡尽佳丽。我曾此处同诸生，
　　飞盂落盏纷纵横。将欲得到上天路，刚向直道中行去。
　　一朝失势当如此，万事如灰壮心死。谁知奏御数万言，
　　翻割龟符四千里。丈夫达则贤，穷则愚。胡为紫，胡为朱？
　　莫思身外穷通事，且醉花前一百壶。
　　◎卷.2【春二首】无名氏
　　褭褭东风吹水国，金鸦影暖南山北。蒲抽小剑割湘波，
　　柳拂长眉舞春色。白铜堤下烟苍苍，林端细蕊参差香。
　　绿桑枝下见桃叶，回看青云空断肠。
　　乌足迟迟日宫里，天门击鼓龙蛇起。风师剪翠换枯条，
　　青帝挼蓝染江水。蜂蝶缤纷抱香蕊，锦鳞跳掷红云尾。
　　绣衣白马不归来，双成倚槛春心醉。
　　◎卷.3【夏】无名氏
　　赤帝旗迎火云起，南山石裂吴牛死。绣楹夜夜箔虾须，
　　象榻重重簟湘水。彤彤日脚烧冰井，古陌尘飞野烟静。
　　汉帝高堂汗若珠，班姬明月无停影。
　　◎卷.4【秋】无名氏
　　月色驱秋下穹昊，梁间燕语辞巢早。古苔凝紫贴瑶阶，
　　露槿啼红堕江草。越客羁魂挂长道，西风欲揭南山倒。
　　粉娥恨骨不胜衣，映门楚碧蝉声老。
　　◎卷.5【冬】无名氏
　　苍茫枯碛阴云满，古木号空昼光短。云拥三峰岳色低，
　　冰坚九曲河声断。浩汗霜风刮天地，温泉火井无生意。
　　泽国龙蛇冻不伸，南山瘦柏销残翠。
　　◎卷.6【鸡头】无名氏
　　湖浪参差叠寒玉，水仙晓展钵盘绿。淡黄根老栗皱圆，
　　染青刺短金罂熟。紫罗小囊光紧蹙，一掬真珠藏猬腹。
　　丛丛引觜傍莲洲，满川恐作天鸡哭。
　　◎卷.7【红蔷薇（一作庄南杰诗）】无名氏
　　九天碎霞明泽国，造化工夫潜剪刻。浅碧眉长约细枝，
　　深红刺短钩春色。晴日当楼晓香歇，锦带盘空欲成结。
　　谢豹声催麦陇秋，春风吹落猩猩血。
　　◎卷.8【斑竹簟】无名氏
　　龙鳞满床波浪湿，血光点点湘娥泣。一片晴霞冻不飞，
　　深沈尽讶蛟人立。百朵排花蜀缬明，珊瑚枕滑葛衣轻。
　　闲窗独卧晓不起，冷浸羁魂锦江里。
　　◎卷.9【听琴】无名氏
　　六律铿锵间宫徵，伶伦写入梧桐尾。七条瘦玉叩寒星，
　　万派流泉哭纤指。空山雨脚随云起，古木灯青啸山鬼。
　　田文堕泪曲未终，子规啼血哀猿死。
　　◎卷.10【石榴】无名氏
　　蝉啸秋云槐叶齐，石榴香老庭枝低。流霞色染紫罂粟，
　　黄蜡纸苞红瓠犀。玉刻冰壶含露湿，斒斑似带湘娥泣。
　　萧娘初嫁嗜甘酸，嚼破水精千万粒。
　　◎卷.11【秦家行】无名氏
　　彗孛飞光照天地，九天瓦裂屯冤气。鬼哭声声怨赵高，
　　宫花滴尽扶苏泪。祸起萧墙不知戢，羽书催筑长城急。
　　剑上忠臣血未干，沛公已向函关入。
　　◎卷.12【小苏家】无名氏
　　双月讴cA辗秋碧，细风斜掩神仙宅。麦门冬长马鬣青，
　　茱萸蕊绽蝇头赤。流苏斗帐悬高壁，彩凤盘龙缴香额。
　　堂内月娥横剪波，倚门肠断虾须隔。
　　◎卷.13【斑竹】无名氏
　　浓绿疏茎绕湘水，春风抽出蛟龙尾。色抱霜花粉黛光，
　　枝撑蜀锦红霞起。交戛敲欹无俗声，满林风曳刀枪横。
　　殷痕苦雨洗不落，犹带湘娥泪血腥。袅娜梢头扫秋月，
　　影穿林下疑残雪。我今惭愧子猷心，解爱此君名不灭。
　　◎卷.14【天竺国胡僧水晶念珠】无名氏
　　天竺胡僧踏云立，红精素贯鲛人泣。细影疑随焰火销，
　　圆光恐滴袈裟湿。夜梵西天千佛声，指轮次第驱寒星。
　　若非叶下滴秋露，则是井底圆春冰。凄清妙丽应难并，
　　眼界真如意珠静。碧莲花下独提携，坚洁何如幻泡影。
　　◎卷.15【白雪歌】无名氏
　　皇穹何处飞琼屑，散下人间作春雪。五花马踏白云衢，
　　七香车碾瑶墀月。苏岩乳洞拥山家，涧藤古栗盘银蛇。
　　寒郊复叠铺柳絮，古碛烂熳吹芦花。流泉不下孤汀咽，
　　断臂老猿声欲绝。鸟啄冰潭玉镜开，风敲檐溜水晶折。
　　拂户初疑粉蝶飞，看山又讶白鸥归。孙康冻死读书闱，
　　火井不暖温泉微。
　　◎卷.16【琵琶】无名氏
　　粉胸绣臆谁家女，香拨星星共春语。七盘岭上走鸾铃，
　　十二峰头弄云雨。千悲万恨四五弦，弦中甲马声骈阗。
　　山僧扑破琉璃钵，壮士击折珊瑚鞭。珊瑚鞭折声交戛，
　　玉盘倾泻真珠滑。海神驱趁夜涛回，江娥蹙踏春冰裂。
　　满坐红妆尽泪垂，望乡之客不胜悲。曲终调绝忽飞去，
　　洞庭月落孤云归。
　　◎卷.17【伤哉行】无名氏
　　兔走乌飞不相见，人事依稀速如电。王母夭桃一度开，
　　玉楼红粉千回变。车驰马走咸阳道，石家旧宅空荒草。
　　秋雨无情不惜花，芙蓉一一惊颠倒。劝君莫谩栽荆棘，
　　秦皇虚费驱山力。英风一去更无言，白骨沈埋暮山碧。
　　◎卷.18【留赠偃师主人】无名氏
　　孤城漏未残，徒侣拂征鞍。洛北去愁远，淮南归梦阑。
　　晓灯回壁暗，晴雪卷帘寒。更尽主人酒，出门行路难。
　　◎卷.19【长门】无名氏
　　怅望黄金屋，恩衰似越逃。花生针眼刺，月送剪肠刀。
　　地近欢娱远，天低雨露高。时看回辇处，泪脸湿夭桃。
　　◎卷.20【宴李家宅】无名氏
　　画屏深掩瑞云光，罗绮花飞白玉堂。银榼酒倾鱼尾倒，
　　金炉灰满鸭心香。轻摇绿水青蛾敛，乱触红丝皓腕狂。
　　今日恩荣许同听，不辞沈醉一千觞。
　　◎卷.21【长信宫】无名氏
　　细草侵阶乱碧鲜，宫门深锁绿杨天。珠帘欲卷抬秋水，
　　罗幌微开动冷烟。风引漏声过枕上，月移花影到窗前。
　　独挑残烛魂堪断，却恨青蛾误少年。
　　◎卷.22【骊山感怀】无名氏
　　武帝寻仙驾海游，禁门高闭水空流。深宫带日年年色，
　　翠柏凝烟夜夜愁。鸾凤影沈归万古，歌钟声断梦千秋。
　　晚来惆怅无人会，云雨能飞傍玉楼。
　　◎卷.23【绝句】无名氏
　　石沈辽海阔，剑别楚山长。会合知无日，离心满夕阳。
　　◎卷.24【听唱鹧鸪】无名氏
　　金谷歌传第一流，鹧鸪清怨碧云愁。
　　夜来省得曾闻处，万里月明湘水流。
　　◎卷.25【杂诗（第八首一作白居易诗）】无名氏
　　劝君莫惜金缕衣，劝君须惜少年时。
　　有花堪折直须折，莫待无花空折枝。
　　青天无云月如烛，露泣梨花白如玉。
　　子规一夜啼到明，美人独在空房宿。
　　空赐罗衣不赐恩，一薰香后一销魂。
　　虽然舞袖何曾舞，常对春风裛泪痕。
　　不洗残妆凭绣床，也同女伴绣鸳鸯。
　　回针刺到双飞处，忆著征夫泪数行。
　　眼想心思梦里惊，无人知我此时情。
　　不如池上鸳鸯鸟，双宿双飞过一生。
　　一去辽阳系梦魂，忽传征骑到中门。
　　纱窗不肯施红粉，徒遣萧郎问泪痕。
　　莺啼露冷酒初醒，罨画楼西晓角鸣。
　　翠羽帐中人梦觉，宝钗斜坠枕函声。
　　行人南北分征路，流水东西接御沟。
　　终日坡前怨离别，谩名长乐是长愁。
　　偏倚绣床愁不起，双垂玉箸翠鬟低。
　　卷帘相待无消息，夜合花前日又西。
　　悔将泪眼向东开，特地愁从望里来。
　　三十六峰犹不见，况伊如燕这身材。
　　满目笙歌一段空，万般离恨总随风。
　　多情为谢残阳意，与展晴霞片片红。
　　两心不语暗知情，灯下裁缝月下行。
　　行到阶前知未睡，夜深闻放剪刀声。
　　近寒食雨草萋萋，著麦苗风柳映堤。
　　早是有家归未得，杜鹃休向耳边啼。
　　水纹珍簟思悠悠，千里佳期一夕休。
　　从此无心爱良夜，任他明月下西楼。
　　数日相随两不忘，郎心如妾妾如郎。
　　出门便是东西路，把取红笺各断肠。
　　无定河边暮角声，赫连台畔旅人情。
　　函关归路千馀里，一夕秋风白发生。
　　花落长川草色青，暮山重叠两冥冥。
　　逢春便觉飘蓬苦，今日分飞一涕零。
　　洛阳才子邻箫恨，湘水佳人锦瑟愁。
　　今昔两成惆怅事，临邛春尽暮江流。
　　浙江轻浪去悠悠，望海楼吹望海愁。
　　莫怪乡心随魄断，十年为客在他州。
　　◎卷.26【初过汉江】无名氏
　　襄阳好向岘亭看，人物萧条值岁阑。
　　为报习家多置酒，夜来风雪过江寒。
　　◎卷.27【读庾信集】无名氏
　　四朝十帝尽风流，建业长安两醉游。
　　惟有一篇杨柳曲，江南江北为君愁。


第七百八十六卷
　　◎卷.1【题长乐驿壁】无名氏
　　三十骅骝一烘尘，来时不锁杏园春。
　　杨花满地如飞雪，应有偷游曲水人。
　　◎卷.2【绝句】无名氏
　　传闻天子访沈沦，万里怀书西入秦。
　　早知不用无媒客，恨别江南杨柳春。
　　◎卷.3【题取经诗（载《翻译名义集》，云唐义净三藏作）】无名氏
　　晋宋齐梁唐代间，高僧求法离长安。去人成百归无十，
　　后者安知前者难。路远碧天唯冷结，沙河遮日力疲殚。
　　后贤如未谙斯旨，往往将经容易看。
　　◎卷.4【题水心寺水轩】无名氏
　　分飞南渡春风晚，却返家林事业空。
　　无限离情似杨柳，万条垂向楚江东。
　　◎卷.5【王昭君】无名氏
　　猗兰恩宠歇，昭阳幸御稀。朝辞汉阙去，夕见胡尘飞。
　　寄信秦楼下，因书秋雁归。
　　◎卷.6【王昭君（一作崔国辅诗）】无名氏
　　一回望月一回悲，望月月移人不移。
　　何时得见汉朝使，为妾传书斩画师。
　　◎卷.7【粉笺题诗】无名氏
　　三月江南花满枝，风轻帘幕燕争飞。
　　游人休惜夜秉烛，杨柳阴浓春欲归。
　　◎卷.8【咏美人骑马】无名氏
　　骏马娇仍稳，春风灞岸晴。促来金镫短，扶上玉人轻。
　　帽束云鬟乱，鞭笼翠袖明。不知从此去，何处更倾城。
　　◎卷.9【六言诗】无名氏
　　把酒留君听琴，那堪岁暮离心。霜叶无风自落，
　　秋天不雨多阴。人愁荒村路远，马怯寒溪水深。
　　望尽青山犹在，不知何处相寻。
　　◎卷.10【胡笳曲】无名氏
　　月明星稀霜满野，毡车夜宿阴山下。
　　汉家自失李将军，单于公然来牧马。
　　◎卷.11【桃源行送友人】无名氏
　　武陵川径入幽遐，中有鸡犬秦人家，家傍流水多桃花。
　　桃花两边种来久，流水一道何时有。垂条落蕊暗春风，
　　夹岸芳菲至山口。岁岁年年能寂寥，林下青苔日为厚。
　　时有仙鸟来衔花，曾无世人此携手。可怜不知若为名，
　　君往从之多所更。古驿荒桥平路尽，崩湍怪石小溪行。
　　相见维舟登览处，红堤绿岸宛然成。多君此去从仙隐，
　　令人晚节悔营营。
　　◎卷.12【唐衢墓（一作贾岛诗）】无名氏
　　京洛先生三尺坟，阴风惨惨土和云。
　　从来有感君皆哭，今日无君谁哭君。
　　◎卷.13【宫词】无名氏
　　花萼楼前春正浓，濛濛柳絮舞晴空。
　　金钱掷罢娇无力，笑倚栏干屈曲中。
　　◎卷.14【抛球诗（一作李谨言诗）】无名氏
　　侍宴黄昏未肯休，玉阶夜色月如流。
　　朝来自诧承恩最，笑倩傍人认绣球。
　　◎卷.15【艳歌】无名氏
　　月里嫦娥不画眉，只将云雾作罗衣。
　　不知梦逐青鸾去，犹把花枝盖面归。
　　◎卷.16【杨柳枝】无名氏
　　万里长江一带开，岸边杨柳几千栽。
　　锦帆未落西风起，惆怅龙舟去不回。
　　◎卷.17【河中石刻】无名氏
　　雨滴空阶晓，无心换夕香。井梧花落尽，一半在银床。
　　◎卷.18【古砚】无名氏
　　癖性爱古物，终岁求不得。昨朝得古砚，兰河滩之侧。
　　波涛所击触，背面生隟隙。质状朴且丑，令人作不得。
　　◎卷.19【绝句】无名氏
　　钓罢孤舟系苇梢，酒开新瓮鲊开包。
　　自从江浙为渔父，二十馀年手不叉。
　　◎卷.20【题童氏画】无名氏
　　林下材华虽可尚，笔端人物更清妍。
　　如何不出深闺里，能以丹青写外边。
　　◎卷.21【失题】无名氏
　　春朝散微雨，庭树开芸绿。上有怀春鸟，间关断复续。
　　谓言□野中，定是珠城曲。我自牵时幸，以惭羁旅束。
　　尔不鸣幽林，来此将何欲。
　　◎卷.22【姜宣弹小胡笳引歌】无名氏
　　雷氏金徽琴，王君宝重轻千金。三峡流中将得来，
　　明窗拂席幽匣开。朱弦宛转盘凤足，骤击数声风雨回。
　　哀笳慢指董家本，姜宣得之妙思忖。泛徽胡雁咽萧萧，
　　绕指辘轳圆衮衮。吞恨含情乍轻激，故国关山心历历。
　　潺湲疑是舞鸊鹈，砉騞如闻发鸣镝。流宫变徵渐幽咽，
　　别鹤欲飞猿欲绝。秋霜满树叶辞风，寒雏坠地乌啼血。
　　哀弦已罢春恨长，恨长何如怀我乡。我乡安在长城窟，
　　闻君肤奏心飘忽。何时窄袖短貂裘，胭脂山下弯明月。
　　◎卷.23【罗浮山】无名氏
　　四百馀峰海上排，根连蓬岛荫天台。
　　百灵若为移中土，蒿华都为一小堆。
　　◎卷.24【汤周山】无名氏
　　汤周二大仙，庐此得升天。风俗因兴庙，春秋不记年。
　　锦云张紫盖，琴溜泻鸣泉。丹灶犹存鼎，仙花发故园。
　　◎卷.25【永州舜庙诗】无名氏
　　游湘有馀怨，岂是圣人心。行路猿啼古，祠宫梦草深。
　　素风传旧俗，异迹闭荒林。巡狩去不返，烟云愁至今。
　　九嶷天一半，山尽海沈沈。
　　◎卷.26【绝句】无名氏
　　绿杨阴转画桥斜，舟有笙歌岸有花。
　　尽日会稽山色里，蓬莱清浅水仙家。
　　◎卷.27【三学山盘陀石上刻诗】无名氏
　　拔地山峦秀，排空殿阁斜。云供数州雨，树献九天花。
　　夜月摩峰顶，秋钟彻海涯。长松拂星汉，一一是仙槎。
　　◎卷.28【合水县玉泉石崖刻】无名氏
　　山脉逗飞泉，泓澄傍岩石。乱垂寒玉筱，碎洒珍珠滴。
　　澄波涵万象，明镜泻天色。有时乘月来，赏咏还自适。
　　◎卷.29【纪游东观山（山在桂林府城外三里）】无名氏
　　瑰奇恣搜讨，贝阙青瑶房。才隘疑永巷，俄敞如华堂。
　　玉梁窈浮溪，琼户正当窗。仙佛肖仿佛，钟鼓鍧击撞。
　　赑赑左顾龟，狺狺欲吠尨。丹灶俨亡恙，芝田霭生香。
　　搏噬千怪聚，绚烂五色光。更无一尘涴，但觉六月凉。
　　玲珑穿屡折，诘曲通三湘。神鬼若剜刻，乾坤真混茫。
　　入如深夜暗，出喜皦日光。隔世惊瞬息，异境难揣量。
　　◎卷.30【题焚经台】无名氏
　　门径萧萧长绿苔，一回登此一徘徊。青牛谩说函关去，
　　白马亲从印土来。确实是非凭烈焰，要分真伪筑高台。
　　春风也解嫌狼藉，吹尽当年道教灰。


第七百八十七卷
　　◎卷.1【日暮山河清】无名氏
　　天高爽气晶，驰景忽西倾。山列千重静，河流一带明。
　　想同金镜澈，宁让玉壶清。纤翳无由出，浮埃不复生。
　　荣纡分汉苑，表里见秦城。逸兴终难系，抽毫仰此情。
　　◎卷.2【秋日悬清光】无名氏
　　寥廓凉天静，晶明白日秋。圆光含万象，碎影入闲流。
　　迥与青冥合，遥同江甸浮。昼阴殊众木，斜影下危楼。
　　宋玉登高怨，张衡望远愁。馀辉如可托，云路岂悠悠。
　　◎卷.3【落日山照曜】无名氏
　　裴回空山下，晼晚残阳落。圆影过峰峦，半规入林薄。
　　馀光澈群岫，乱彩分重壑。石镜共澄明，岩光同照灼。
　　栖禽去杳杳，夕烟生漠漠。此境谁复知，独怀谢康乐。
　　◎卷.4【月映清淮流】无名氏
　　淮月秋偏静，含虚夜转明。桂花窥镜发，蟾影映波生。
　　澹滟轮初上，裴回魄正盈。遥塘分草树，近浦写山城。
　　桐柏流光逐，蠙珠濯景清。孤舟方利涉，更喜照前程。
　　◎卷.5【寿星见】无名氏
　　玄象今何应，时和政亦平。祥为一人寿，色映九霄明。
　　皎洁垂银汉，光芒近斗城。合规同月满，表瑞得天清。
　　甘露盈条降，祥烟向日生。无如此嘉祉，率土荷秋成。
　　◎卷.6【华山庆云见】无名氏
　　圣主祠名岳，高风发庆云。金柯初缭绕，玉叶渐氛氲。
　　气色含珠日，光明吐翠雰。依稀来鹤态，仿佛列仙群。
　　万树流光影，千潭写锦文。苍生忻有望，祥瑞在吾君。
　　◎卷.7【清风戒寒】无名氏
　　萧飒清风至，悠然发思端。入林翻别叶，绕树败红兰。
　　晓拂轻霜度，宵分远籁攒。稍依帘隙静，遍觉座隅寒。
　　乍逐惊蓬振，偏催急漏残。遥知洞庭水，此夕起波澜。
　　◎卷.8【空水共澄鲜】无名氏
　　悠然四望通，渺渺水无穷。海鹤飞天际，烟林出镜中。
　　云消澄遍碧，霞起澹微红。落日浮光满，遥山翠色同。
　　樵声喧竹屿，棹唱入莲丛。远客舟中兴，烦襟暂一空。
　　◎卷.9【寒流聚细文】无名氏
　　晓野方闲眺，横溪赏乱流。寒文趋浦急，圆折逐烟浮。
　　不谓飘疏雨，非关浴远鸥。观鱼鳞共细，间石影疑稠。
　　猎猎风泠夕，潺潺濑响秋。仙槎如共泛，天汉适淹留。
　　◎卷.10【长安早春】无名氏
　　杳霭三春色，先从帝里芳。折杨犹恨短，测景已忻长。
　　莺和红楼乐，花连紫禁香。跃鱼惊太液，佳气接温汤。
　　风送飞珂响，尘蒙翠辇光。熙熙晴煦远，徒欲奉尧觞。
　　◎卷.11【嘉禾合颖】无名氏
　　天祚皇王德，神呈瑞谷嘉。感时苗特秀，证道叶方华。
　　气转腾佳色，云披映早霞。薰风浮合颖，湛露净祥花。
　　六穗垂兼倒，孤茎袅复斜。影同唐叔献，称庆比周家。
　　◎卷.12【膏泽多丰年】无名氏
　　帝德方多泽，莓莓井径同。八方甘雨布，四远报年丰。
　　廒庆千厢在，山流万壑通。候时勤稼穑，击壤乐农功。
　　畎亩人无惰，田庐岁不空。何须忧伏腊，千载贺尧风。
　　◎卷.13【玉壶冰】无名氏
　　玄律阴风劲，坚冰在玉壶。暗中花更出，晓后色全无。
　　涸沍谁能伴，凄清讵可渝。任圆空似璧，照物不成珠。
　　素质情方契，孤明道岂殊。幽人若相比，还得咏生刍。
　　◎卷.14【望禁苑祥光】无名氏
　　佳气生天苑，葱茏几效祥。树遥三殿际，日映九城傍。
　　山雾宁同色，卿云未可彰。眺汾疑鼎气，临渭想荣光。
　　当并舂陵发，应开圣历长。微臣时一望，短羽欲飞翔。
　　◎卷.15【晨光动翠华】无名氏
　　早朝开紫殿，佳气逐清晨。北阙华旌在，东方曙景新。
　　影连香雾合，光媚庆云频。鸟羽飘初定，龙文照转真。
　　直疑冠佩入，长爱冕旒亲。摇动祥云里，朝朝映侍臣。
　　◎卷.16【观南郊回仗】无名氏
　　传警千门寂，南效彩仗回。但惊龙再见，谁识日双开。
　　德泽施云雨，恩光变烬灰。阅兵貔武振，听乐凤凰来。
　　候刻移宸辇，尊时集观台。多惭远臣贱，不得礼容陪。
　　◎卷.17【谒见日将至双阙】无名氏
　　晓色临双阙，微臣礼位陪。远惊龙凤睹，谁识冕旒开。
　　蔼蔼千年盛，颙颙万国来。天文标日月，时令布云雷。
　　迥出黄金殿，全分白玉台。雕虫意何取，瞻恋不知回。
　　◎卷.18【尚书郎上直闻春漏】无名氏
　　地即尚书省，人惟鸳鹭行。审时传玉漏，直夜递星郎。
　　历历闻仙署，泠泠出建章。自空来断续，随月散凄锵。
　　物静知声远，寒轻觉夜长。听馀残月落，曙色满东方。
　　◎卷.19【华清宫望幸】无名氏
　　骊岫接新丰，岧峣驾碧空。凿山开秘殿，隐雾蔽仙宫。
　　绛阙犹栖凤，雕梁尚带虹。温泉曾浴日，华馆旧迎风。
　　肃穆瞻云辇，深沈闭绮栊。东郊望幸处，瑞气霭濛濛。
　　◎卷.20【御题国子监】无名氏
　　宸翰符玄造，荣题国子门。笔锋回日月，字势动乾坤。
　　檐下云光绕，梁间鹊影翻。张英圣莫拟，索靖妙难言。
　　为著盘龙迹，能彰舞凤蹲。更随垂露像，常以沐皇恩。
　　◎卷.21【郊坛听雅乐】无名氏
　　泰坛恭祀事，彩仗下寒坰。展礼陈嘉乐，斋心动众灵。
　　韵长飘更远，曲度静宜听。泛响何清越，随风散杳冥。
　　彻悬和气聚，旋退晓山青。本自钧天降，还疑列洞庭。
　　◎卷.22【册上公太常奏雅乐】无名氏
　　司乐陈金石，逶迤引上公。奏音人语绝，清韵佩声通。
　　应律烟云改，来仪鸟兽同。得贤因举颂，修礼便观风。
　　圣寿三称内，天欢九奏中。寂寥高曲尽，犹自满宸聪。
　　◎卷.23【听霜钟】无名氏
　　渺渺飞霜夜，寥寥远岫钟。出云疑断续，入户乍舂容。
　　度枕频惊梦，随风几韵松。悠扬来不已，杳霭去何从。
　　仿佛烟岚隔，依俙岩峤重。此时聊一听，馀响绕千峰。
　　◎卷.24【听霜钟】无名氏
　　寥亮来丰岭，分明辨古钟。应霜如自击，中节每相从。
　　静听非闲扣，潜应蕴圣踪。风间时断续，云外更舂容。
　　虚警和清籁，雄鸣隔乱峰。因之论知己，感激更难逢。
　　◎卷.25【笙磬同音】无名氏
　　笙磬闻何处，凄锵宛在东。激扬音自彻，高下曲宜同。
　　历历俱盈耳，泠泠递散空。兽因繁奏舞，人感至和通。
　　讵间洪纤韵，能齐搏拊功。四悬今尽美，一听辨移风。
　　◎卷.26【玉卮无当】无名氏
　　共惜连城宝，翻为无当卮。讵惭君子贵，深讶拙工隳。
　　泛蚁功全少，如虹色不移。可怜珍砾石，何计辨糟醨。
　　江海诚难满，盘筵莫妄施。纵乖斟酌意，犹得奉光仪。
　　◎卷.27【府试古镜】无名氏
　　旧是秦时镜，今来古匣中。龙盘初挂月，凤舞欲生风。
　　石黛曾留殿，朱光适在宫。应祥知道泰，监物觉神通。
　　肝胆诚难隐，妍媸信易穷。幸居君子室，长愿免尘蒙。
　　◎卷.28【焚裘】无名氏
　　今主临前殿，惩奢爇异裘。忽看阳焰发，如睹吉光流。
　　丽彩辞宸扆，馀香在御楼。火随馀烬灭，气逐远烟浮。
　　素朴回风变，雕华逐志休。永垂恭俭德，千古揖皇猷。
　　◎卷.29【送薛大夫和蕃】无名氏
　　戎王归汉命，魏绛谕皇恩。旌旆辞双阙，风沙上五原。
　　往途遵塞道，出祖耀都门。策令天文盛，宣威使者尊。
　　澄波看四海，入贡伫诸蕃。秋杪迎回骑，无劳枉梦魂。
　　◎卷.30【观剑南献捷】无名氏
　　遐圻新破虏，名将旧登坛。戎馘西南至，毡裘长幼观。
　　边疆氛已息，矛戟血犹残。紫陌欢声动，丹墀喜气盘。
　　唐虞方德易，卫霍比功难。共睹俘囚入，赓歌万国安。
　　◎卷.31【云母屏风隔坐】无名氏
　　彩障成云母，丹墀隔上公。才彰二纪盛，荣播一朝同。
　　近玉初齐白，临花乍散红。凝姿分缥缈，转佩辨玲珑。
　　意惬恩偏厚，名新宠更崇。谁知历千古，犹自仰清风。
　　◎卷.32【白受采】无名氏
　　皛皛金方色，迁移妙不穷。轻衣尘迹化，净壁缋文通。
　　沙变蓝溪渍，冰渝墨沼空。似甘言受和，由礼学资忠。
　　皎洁形无定，玄黄用莫同。素心如可教，愿染古人风。
　　◎卷.33【人不易知】无名氏
　　权衡谅匪易，愚智信难移。九德皆殊进，三端岂易施。
　　同称昆岫宝，共握桂林枝。郑鼠今奚别，齐竽或滥吹。
　　瑶台有光鉴，屡照不应疲。片善当无掩，先鸣贵在斯。
　　龙门峻且极，骥足庶来驰。太息李元礼，期君幸一知。
　　◎卷.34【晦日同志昆明池泛舟】无名氏
　　灵沼疑河汉，萧条见斗牛。烟生知岸近，水净觉天秋。
　　落月低前树，清辉满去舟。兴因孤屿起，心为白蘋留。
　　晓吹兼渔笛，闲云伴客愁。龙津如可上，长啸且乘流。
　　◎卷.35【礼闱阶前春草生】无名氏
　　河畔虽同色，南宫淑景先。微开曳履处，常对讲经前。
　　得地风尘隔，依林雨露偏。已逢霜候改，初寄日华妍。
　　影与丛兰杂，荣将众卉连。哲人如不薙，生意在芳年。
　　◎卷.36【秋风生桂枝】无名氏
　　寒桂秋风动，萧萧自一枝。方将击林变，不假舞松移。
　　散翠幽花落，摇青密叶离。哀猿惊助褭，花露滴争垂。
　　遗韵连波聚，流音万木随。常闻小山里，逋客最先知。
　　◎卷.37【幽人折芳桂】无名氏
　　厚地生芳桂，遥林耸干长。叶开风里色，花吐月中光。
　　曙鸟啼馀翠，幽人爱早芳。动时垂露滴，攀处拂衣香。
　　古调声犹苦，孤高力自强。一枝终是折，荣耀在东堂。
　　◎卷.38【霜菊】无名氏
　　秋尽北风去，律移寒气肃。淅沥降繁霜，离披委残菊。
　　华滋尚照灼，幽气含纷郁。的的冒空园，萋萋被幽谷。
　　骚人有遗咏，陶令曾盈掬。傥使怀袖中，犹堪袭馀馥。
　　◎卷.39【金谷园花发怀古】无名氏
　　春风生梓泽，迟景映花林。欲问当时事，因伤此日心。
　　繁华人已殁，桃李意何深。涧咽歌声在，云归盖影沈。
　　地形同万古，笑价失千金。遗迹应无限，芳菲不可寻。
　　◎卷.40【骊龙】无名氏
　　有美为鳞族，潜蟠得所从。标奇初韫宝，表智即称龙。
　　大壑长千里，深泉固九重。奋髯云乍起，矫首浪还冲。
　　荀氏传高誉，庄生冀绝踪。仍知流泪在，何幸此相逢。
　　◎卷.41【鹤鸣九皋】无名氏
　　胎化呈仙质，长鸣在九皋。排空散清唳，映日委霜毛。
　　万里思寥廓，千山望郁陶。香凝光不见，风积韵弥高。
　　凤侣攀何及，鸡群思忽劳。升天如有应，飞舞出蓬蒿。
　　◎卷.42【霜隼下晴皋】无名氏
　　九皋霜气劲，翔隼下初晴。风动闲云卷，星驰白草平。
　　棱棱方厉疾，肃肃自纵横。掠地秋毫迥，投身逸翮轻。
　　高墉全失影，逐雀作飞声。薄暮寒郊外，悠悠万里情。
　　◎卷.43【河鲤登龙门】无名氏
　　年久还求变，今来有所从。得名当是鲤，无点可成龙。
　　备历艰难遍，因期造化容。泥沙宁不阻，钓饵莫相逢。
　　击浪因成势，纤鳞莫继踪。若令摇尾去，雨露此时浓。


第七百八十八卷
　　◎卷.1【改九子山为九华山联句】李白
　　妙有分二气，灵山开九华。--李白
　　层标遏迟日，半壁明朝霞。--高霁
　　积雪曜阴壑，飞流喷阳崖。--韦权舆
　　青莹玉树色，缥缈羽人家。--李白
　　◎卷.2【夏夜李尚书筵送宇文石首赴县联句】杜甫
　　爱客尚书贵，之官宅相贤。--杜甫
　　酒香倾坐侧，帆影驻江边。--李之芳
　　翟表郎官瑞，凫看令宰仙。--崔彧
　　雨稀云叶断，夜久烛花偏。--杜甫
　　数语欹纱帽，高文掷彩笺。--李之芳
　　兴饶行处乐，离惜醉中眠。--崔彧
　　单父长多暇，河阳实少年。--杜甫
　　客居逢自出，为别几凄然。--李之芳
　　◎卷.3【登岘山观李左相石尊联句】颜真卿
　　李公登饮处，因石为洼尊。--颜真卿
　　人事岁年改，岘山今古存。--刘全白
　　榛芜掩前迹，苔藓馀旧痕。--裴循
　　叔子尚遗德，山公此回轩。--张荐
　　维舟陪高兴，感昔情弥敦。--吴筠
　　蔼蔼贤哲事，依依离别言。--强蒙
　　岖嶔横道周，迢递连山根。--范缙
　　馀烈暧林野，众芳揖兰荪。--王纯
　　德晖映岩足，胜赏延高原。--魏理
　　远水明匹练，因晴见吴门。--王修甫
　　陪游追盛美，揆德欣讨论。--颜岘
　　器有成形用，功资造化元。--左辅元
　　流霞方泔淡，别鹤遽翩翻。--刘茂
　　旧规倾逸赏，新兴丽初暾。--颜浑
　　醉后接z5倒，归时驺骑喧。--杨德元
　　迟回向遗迹，离别益伤魂。--韦介
　　览事古兴属，送人归思繁。--皎然
　　怀贤久徂谢，赠远空攀援。--崔弘
　　八座钦懿躅，高名播乾抻。--史仲宣
　　松深引闲步，葛弱供险扪。--陆羽
　　花气酒中馥，云华衣上屯。--权器
　　森沈列湖树，牢落望效园。--陆士修
　　白日半岩岫，清风满丘樊。--裴幼清
　　旌麾间翠幄，箫鼓来朱轓。--柳淡
　　闲路蹑云影，清心澄水源。--释尘外
　　萍连浦中屿，竹绕山下村。--颜颛
　　景落全溪暗，烟凝半岭昏。--颜须
　　去日往如复，换年凉代温。--颜顼
　　登临继风骚，义激旧府恩。--李崿
　　◎卷.4【水堂送诸文士戏赠潘丞联句】颜真卿
　　居人未可散，上客须留著。莫唱阿亸回，应云夜半乐。--颜真卿
　　诗教刻烛赋，酒任连盘酌。从他白眼看，终恋青山郭。--潘述
　　林栖非姓许，寺住那名约。会异永和年，才同建安作。--陆羽
　　何烦问更漏，但遣催弦索。共说长句能，皆言早归恶。--权器
　　那知殊出处，还得同笑谑。雅韵虽暂欢，禅心肯抛却。--皎然
　　一宿同高会，几人归下若。帘开北陆风，烛焯南枝鹊。--李崿
　　文场苦叨窃，钓渚甘漂泊。弱质幸见容，菲才诚重诺。--潘述
　　◎卷.5【与耿湋水亭咏风联句】颜真卿
　　清风何处起，拂槛复萦洲。--裴幼清
　　回入飘华幕，轻来叠晚流。--杨凭
　　桃竹今已展，羽翣且从收。--杨凝
　　经竹吹弥切，过松韵更幽。--左辅元
　　直散青蘋末，偏随白浪头。--陆士修
　　山山催雨过，浦浦发行舟。--权器
　　动树蝉争噪，开帘客罢愁。--陆羽
　　度弦方解愠，临水已迎秋。--颜真卿
　　凉为开襟至，清因作颂留。--皎然
　　周回随远梦，骚屑满离忧。--耿湋
　　岂独销繁暑，偏能入迥楼。--乔(失姓)
　　王风今若此，谁不荷明休。--陆涓
　　◎卷.6【又溪馆听蝉联句】颜真卿
　　高树多凉吹，疏蝉足断声。--杨凭
　　已催居客感，更使别人惊。--杨凝
　　晚夏犹知急，新秋别有情。--权器
　　危湍和不似，细管学难成。--陆羽
　　当斅附金重，无贪曜火明。--颜真卿
　　青松四面落，白发一重生。--耿湋
　　向夕音弥厉，迎风翼更轻。--乔(失姓)
　　单嘶出迥树，馀响思空城。--裴幼清
　　嘒唳松间坐，萧寥竹里行。--伯成(失姓)
　　如何长饮露，高洁未能名。--皎然
　　◎卷.7【送耿湋拾遗联句】颜真卿
　　尧舜逢明主，严徐得侍臣。分行接三事，高兴柏梁新。--颜真卿
　　楚国千山道，秦城万里人。镜中看齿发，河上有烟尘。--耿湋
　　望阙飞青翰，朝天忆紫宸。喜来欢宴洽，愁去咏歌频。--颜真卿
　　顾盼情非一，睽携处亦频。吴兴贤太守，临水最殷勤。--耿湋
　　◎卷.8【五言月夜啜茶联句】颜真卿
　　泛花邀坐客，代饮引情言。--陆士修
　　醒酒宜华席，留僧想独园。--张荐
　　不须攀月桂，何假树庭萱。--李崿
　　御史秋风劲，尚书北斗尊。--崔万
　　流华净肌骨，疏瀹涤心原。--颜真卿
　　不似春醪醉，何辞绿菽繁。--皎然
　　素瓷传静夜，芳气清闲轩。--陆士修
　　◎卷.9【五言夜宴咏灯联句】颜真卿
　　桂酒牵诗兴，兰釭照客情。--陆士修
　　讵惭珠乘朗，不让月轮明。--张荐
　　破暗光初白，浮云色转清。--颜真卿
　　带花疑在树，比燎欲分庭。--皎然
　　顾己惭微照，开帘识近汀。--袁高
　　◎卷.10【三言喜皇甫曾侍御见过南楼玩月】颜真卿
　　喜嘉客，辟前轩。天月净，水云昏。--颜真卿
　　雁声苦，蟾影寒。闻裛浥，滴檀栾。--陆羽
　　欢宴处，江湖间。--皇甫曾
　　卷翠幕，吟嘉句。恨清光，留不住。--李崿
　　高驾动，清角催。惜归去，重裴回。--皎然
　　露欲晞，客将醉。犹宛转，照深意。--陆士修
　　◎卷.11【七言重联句】颜真卿
　　顷持宪简推高步，独占诗流横素波。--颜真卿
　　不是中情深惠好，谁能千里远经过。--颜真卿
　　诗书宛似陪康乐，少长还同宴永和。--皇甫曾
　　夜酌此时看碾玉，晨趋几日重鸣珂。--皇甫曾
　　万井更深空寂寞，千方雾起隐嵯峨。--李崿
　　荧荧远火分渔浦，历历寒枝露鸟窠。--李崿
　　汉朝旧学君公隐，鲁国今从弟子科。--陆羽
　　只自倾心惭煦濡，何曾将口恨蹉跎。--陆羽
　　独赏谢吟山照耀，共知殷叹树婆娑。--皎然
　　华毂苦嫌云路隔，衲衣长向雪峰何。--皎然
　　◎卷.12【五言送李侍御联句】颜真卿
　　吾友驻行轮，迟迟惜上春。--颜真卿
　　东西出饯路，惆怅独归人。--皎然
　　欢会期他日。驱驰恨此身。--张荐
　　须知贡公望，从此愿相因。--李崿
　　◎卷.13【五言玩初月重游联句】颜真卿
　　春溪与岸平，初月出谿明。--张荐
　　璧彩寒仍洁，金波夜转清。--李崿
　　孤光远近满，练色往来轻。--颜真卿
　　望望随兰棹，依依出柳城。--皎然
　　◎卷.14【五言重送横飞联句】颜真卿
　　春田草未齐，春水满长溪。--李崿
　　出饯风初暖，攀光日渐西。--颜真卿
　　归期江上远，别思月中迷。--皎然
　　◎卷.15【五言夜集联句】颜真卿
　　寒花护月色，坠叶占风音。--皎然
　　兹夕无尘虑，高云共片心。--颜真卿
　　◎卷.16【三言拟五杂组联句】颜真卿
　　五杂组，盘上菹。往复还，头懒梳。不得已，罾里鱼。--李崿
　　五杂组，郊外芜。往复还，枥上驹。不得已，谷中愚。--殷佐明
　　五杂组，绣与锦。往复还，兴又寝。不得已，病伏枕。--颜真卿
　　五杂组，酒与肉。往复还，东篱菊。不得已，醉便宿。--袁高
　　五杂组，闤闠间。往复还，门上关。不得已，鬓毛斑。--陆士修
　　五杂组，绣纹线。往复还，春来燕。不得已，入征战。--蒋志
　　◎卷.17【三言重拟五杂组联句】颜真卿
　　五杂组，四豪客。往复还，阡与陌。不得已，长沙谪。--张荐
　　五杂组，五辛盘。往复还，马上鞍。不得已，左降官。--李崿
　　五杂组，甘咸醋。往复还，乌与兔。不得已，韶光度。--颜真卿
　　五杂组，五色丝。往复还，回文诗。不得已，失喜期。--皎然
　　◎卷.18【七言大言联句】颜真卿
　　高歌阆风步瀛洲，--皎然
　　燂鹏爚鲲餐未休。--颜真卿
　　四方上下无外头，--李崿
　　一啜顿涸沧溟流。--张荐
　　◎卷.19【七言小言联句】颜真卿
　　长路迢遥吞吐丝。--颜真卿
　　蟭螟蚊睫察难知。--皎然
　　◎卷.20【七言乐语联句】颜真卿
　　苦河既济真僧喜，--李崿
　　新知满座笑相视。--颜真卿
　　戍客归来见妻子，--皎然
　　学生放假偷向市。--张荐
　　◎卷.21【七言嚵语联句】颜真卿
　　拈z2舐指不知休，--李崿
　　欲炙侍立涎交流。--颜真卿
　　过屠大嚼肯知羞，--皎然
　　食店门外强淹留。--张荐
　　◎卷.22【七言滑语联句】颜真卿
　　雨里下山蹋榆皮，--颜真卿
　　莓苔石桥步难移。--皎然
　　芜荑酱醋吃煮葵，--刘全白
　　缝靴蜡线油涂锥。--李崿
　　急逢龙背须且骑。--李益
　　◎卷.23【七言醉语联句】颜真卿
　　逢糟遇曲便酩酊，--刘全白
　　覆车坠马皆不醒。--颜真卿
　　倒著接z5发垂领，--皎然
　　狂心乱语无人并。--陆羽


第七百八十九卷
　　◎卷.1【建元寺昼公与崔秀才见过联句，与郑奉礼说同作】皇甫曾
　　人闲宜岁晚，道者访幽期。独与寒山别，行当暮雪时。--皇甫曾
　　柏台辞汉主，竹寺寄潜师。荷策知君待，开门笑我迟。--皎然
　　暮阶县雨足，寒吹绕松枝，理辩尘心妄，经分梵字疑。--郑说
　　久承黄纸诏，曾赋碧云诗。然诺惊相许，风流话所思。--崔子向
　　筌忘心己默，磬发夜何其。愿结求羊侣，名山从所之。--皇甫曾
　　◎卷.2【建元寺西院寄李员外纵联句】皇甫曾
　　寄隐霜台客，相思粉署人。--崔子向
　　诚知阡陌近，无奈别离频。--皇甫曾
　　夜色迷双树，钟声警四邻。--郑说
　　散才徒仰鲍，归梦远知秦。--台上
　　雨带清笳发，花惊夕漏春。--皎然
　　招摇随步锡，仿佛听行轮。--崔子向
　　要路推高足，空林寄一身。--皇甫曾
　　盛名知独擅，良会忆相亲。--郑说
　　稍涤心中垢，都遗陌上尘。--崔子向
　　今宵此堂集，何事少遗民。--皎然
　　◎卷.3【中元日鲍端公宅遇吴天师联句】严维
　　道流为柱史，教戒下真仙。--严维
　　共契中元会，初修内景篇。--鲍防
　　游方依地僻，卜室喜墙连。--谢良辅
　　宝笥开金箓，华池漱玉泉。--杜弈
　　怪龙随羽翼，青节降云烟。--李清
　　昔去遗丹灶，今来变海田。--刘蕃
　　养形奔二景，炼骨度千年。--谢良弼
　　骑竹投陂里，携壶挂牖边。--郑概
　　洞中尝入静，河上旧谈玄。--陈元初
　　伊洛笙歌远，蓬壶日月偏。--樊珣
　　青骡蓟训引，白犬伯阳牵。--丘丹
　　法受相君后，心存象帝先。--吕渭
　　道成能缩地，功满欲升天。--范淹
　　何意迷孤性，含情恋数贤。--吴筠
　　◎卷.4【酒语联句，各分一字】严维
　　山简酣歌倒接z5，--刘蕃
　　看朱成碧无所知。--鲍防
　　耳鸣目眩驷马驰，--谢良辅
　　口称童羖腹鸱夷。--严维
　　兀然落帽灌酒卮，--沈仲昌
　　太常吏部相对时。--严维
　　藉糟枕麹浮酒池，--丘丹
　　瓮间篱下卧不移。--吕渭
　　叫呼不应无事悲，--郑概
　　千日一醒知是谁。--陈元初
　　左倾右倒人避之。--迥(失姓)
　　◎卷.5【一字至九字诗联句】严维
　　东，西，--鲍防
　　步月，寻溪。--严维
　　鸟已宿，猿又啼。--郑概
　　狂流碍石，迸笋穿溪。--成用
　　望望人烟远，行行萝径迷。--陈元初
　　探题只应尽墨，持赠更欲封泥。--陈元初
　　松下流时何岁月，云中幽处屡攀跻。--张叔政
　　乘兴不知山路远近，缘情莫问日过高低。--贾弇
　　静听林下潺潺足湍濑，厌问城中喧喧多鼓鼙。--周颂
　　◎卷.6【宣上人病中相寻联句】李益
　　策杖迎诗客，归房理病身。闲收无效药，遍寄有情人。--广宣
　　草木分千品，方书问六陈。还知一室内，我尔即天亲。--李益
　　◎卷.7【八月十五夜宣上人独游安国寺山庭院步人迟…乘兴联句】李益
　　九重城接天花界，三五秋生一夜风。--广宣
　　行听漏声云散后，遥闻天语月明中。--广宣
　　含凉阁迥通仙掖，承露盘高出上宫。--李益
　　谁问独愁门外客，清谈不与此宵同。--李益
　　◎卷.8【重阳夜集兰陵居与宣上人联句】李益
　　蟋蟀催寒服，茱萸滴露房。酒巡明刻烛，篱菊暗寻芳。--李益
　　新月和秋露，繁星混夜霜。登高今夕事，九九是天长。--广宣
　　◎卷.9【与宣供奉携瘿尊归杏溪园联句】李益
　　千畦抱瓮园，一酌瘿尊酒。唯有沃洲僧，时过杏溪臾。--李益
　　追欢君适性，独饮我空口。儒释事虽殊，文章意多偶。--广宣
　　◎卷.10【兰陵僻居联句】李益
　　潘岳闲居赋，陶潜独酌谣。二贤成往事，三径是今朝。--广宣
　　生幸逢唐运，昌时奉帝尧。进思谐启沃，退混即渔樵。--李益
　　蠹简封延阁，雕阑閟上霄。相从清旷地，秋露挹兰苕。--杜羔
　　◎卷.11【天津桥南山中各题一句】李益
　　野坐分苔席，--李益
　　山行绕菊丛。--韦执中
　　云衣惹不破，--诸葛觉
　　秋色望来空。--贾岛
　　◎卷.12【红楼下联句】李益
　　佛刹接重城，红楼切太清。紫云连照耀，丹槛郁峥嵘。--广宣
　　榱栋烟虹入，轩窗日月平。参差五陵晚，分背八川明。--李益
　　松韵风初过，莲陂浪欲倾。敬瞻疑涌见，围绕学无生。--杜羔
　　◎卷.13【赋应门照绿苔】李益
　　宫阙何年月，应门何岁苔。清光一以照，白露共裴回。--李益
　　珠履久行绝，玉房重未开。妾心正如此，昭阳歌吹来。--法振
　　◎卷.14【寄司空曙李端联句】耿湋
　　长安一分首，万里隔烟波。--王早
　　海上青山暮，天涯白发多。--耿湋
　　寻僧因看竹，访道或求鹅。--辛晃
　　云树无猿鸟，阴崖足薜萝。--耿湋
　　醉中留越客，兴里眄庭柯。--辛晃
　　黄叶身仍逐，丹霄背未摩。--耿湋
　　别愁连旦暮，归梦绕关河。--辛晃
　　高柳寒蝉对，空阶夜雨和。--耿湋
　　年华空荏苒，名宦转蹉跎。--辛晃
　　南陌东城路，春来几度过。--耿湋
　　◎卷.15【连句多暇赠陆三山人】耿湋
　　一生为墨客，几世作茶仙。--耿湋
　　喜是攀阑者，惭非负鼎贤。--陆羽
　　禁门闻曙漏，顾渚入晨烟。--耿湋
　　拜井孤城里，携笼万壑前。--陆羽
　　闲喧悲异趣，语默取同年。--耿湋
　　历落惊相偶，衰羸猥见怜。--陆羽
　　诗书闻讲诵，文雅接兰荃。--耿湋
　　未敢重芳席，焉能弄彩笺。--陆羽
　　黑池流研水，径石涩苔钱。--耿湋
　　何事亲香案，无端狎钓船。--陆羽
　　野中求逸礼，江上访遗编。--耿湋
　　莫发搜歌意，予心或不然。--陆羽
　　◎卷.16【道州春日感兴】李景俭
　　始见花满枝，又看花满地。--李景俭
　　且持增气酒，莫滴伤心泪。--吕温
　　深诚长郁结，芳晨自妍媚。--吕恭
　　啸歌聊永日，谁知此时意。--李景俭
　　◎卷.17【中秋夜听歌联句】武元衡
　　此夕来奔月，何时去上天。--崔备
　　云鬟方自照，玉腕更呈鲜。--裴度
　　燕婉人间意，飘飖物外缘。--柳公绰
　　诗裁明月扇，歌索想夫怜。--武元衡
　　暗染荀香久，长随楚梦偏。--卢放
　　会当来彩凤。仿佛逐神仙。--卢士玫


第七百九十卷
　　◎卷.1【春池泛舟联句】裴度
　　凤池新雨后，池上好风光。--刘禹锡
　　取酒愁春尽，留宾喜日长。--裴度
　　柳丝迎画舸，水镜写雕梁，--崔群
　　潭洞迷仙府，烟霞认醉乡。--贾餗
　　莺声随笑语，竹色入壶觞。--张籍
　　晚景含澄澈，时芳得艳阳。--刘禹锡
　　飞凫拂轻浪，绿柳暗回塘。--裴度
　　逸韵追安石，高居胜辟强。--崔群
　　杯停新令举，诗动彩笺忙。--贾餗
　　顾谓同来客，欢游不可忘。--张籍
　　◎卷.2【西池落泉联句】裴度
　　东阁听泉落，能令野兴多。--行式
　　散时犹带沫，淙处即跳波。--裴度
　　偏洗磷磷石，还惊泛泛鹅。--张籍
　　色清尘不染，光白月相和。--白居易
　　喷雪萦松竹，攒珠溅芰荷。--刘禹锡
　　对吟时合响，触树更摇柯。--张籍
　　照圃红分药，侵阶绿浸莎。--白居易
　　日斜车马散，馀韵逐鸣珂。--刘禹锡
　　◎卷.3【首夏犹清和联句】裴度
　　记得谢家诗，清和即此时。--白居易
　　馀花数种在，密叶几重垂。--裴度
　　芳谢人人惜，阴成处处宜。--刘禹锡
　　水萍争点缀，梁燕共追随。--行式
　　乱蝶怜疏蕊，残莺恋好枝。--张籍
　　草香殊未歇，云势渐多奇。--白居易
　　单服初宁体，新篁已出篱。--裴度
　　与春为别近，觉日转行迟。--刘禹锡
　　绕树风光少，侵阶苔藓滋。--行式
　　惟思奉欢乐，长得在西池。--张籍
　　◎卷.4【蔷薇花联句】裴度
　　似锦如霞色，连春接夏开。--刘禹锡
　　波红分影入，风好带香来。--裴度
　　得地依东阁，当阶奉上台。--行式
　　浅深皆有态，次第暗相催。--刘禹锡
　　满地愁英落，缘堤惜棹回。--裴度
　　芳浓濡雨露，明丽隔尘埃。--行式
　　似著胭脂染，如经巧妇裁。--白居易
　　奈花无别计，只有酒残杯。--张籍
　　◎卷.5【喜遇刘二十八偶书两韵联句】裴度
　　病来佳兴少，老去旧游稀。笑语纵横作，杯觞络绎飞。--裴度
　　清谈如水玉，逸韵贯珠玑。高位当金铉，虚怀似布衣。--刘禹锡
　　已容狂取乐，仍任醉忘机。舍眷将何适，留欢便是归。--白居易
　　凤仪常欲附，蚊力自知微。愿假尊罍末，膺门自此依。--李绅
　　◎卷.6【刘二十八自汝赴左冯，涂经洛中相见联句】裴度
　　不归丹掖去，铜竹漫云云。唯喜因过我，须知未贺君。--裴度
　　诗闻安石咏，香见令公熏。欲首函关路，来披缑岭云。--白居易
　　貂蝉公独步，鸳鹭我同群。插羽先飞酒，交锋便战文。--李绅
　　镇嵩知表德，定鼎为铭勋。顾鄙容商洛，徵欢候汝坟。--刘禹锡
　　频年多谑浪，此夕任喧纷。故态犹应在，行期未要闻。--裴度
　　游藩荣已久，捧袂惜将分。讵厌杯行疾，唯愁日向曛。--白居易
　　穷阴初莽苍，离思渐氤氲。残雪午桥岸，斜阳伊水濆。--李绅
　　上谟尊右掖，全略静东军。万顷徒称量，沧溟讵有垠。--刘禹锡
　　◎卷.7【度自到洛中与乐天为文酒之会时时构咏乐不可…因为联句】裴度
　　成周文酒会，吾友胜邹枚。唯忆刘夫子，而今又到来。--裴度
　　欲迎先倒屣，亦坐便倾杯。饮许伯伦右，诗推公干才。--白居易
　　久曾聆郢唱，重喜上燕台。昼话墙阴转，宵欢斗柄回。--刘禹锡
　　新声还共听，故态复相咍。遇物皆先赏，从花半未开。--裴度
　　起时乌帽侧，散处玉山颓。墨客喧东阁，文星犯上台。--白居易
　　咏吟君称首，疏放我为魁。忆戴何劳访，留髡不用猜。--裴度
　　奉觞承麹糵，落笔捧琼瑰。醉弁无妨侧，词锋不可摧。--白居易
　　水轩看翡翠，石径践莓苔。童子能骑竹，佳人解咏梅。--刘禹锡
　　洛中三可矣，邺下七悠哉。自向风光急，不须弦管催。--裴度
　　乐观鱼踊跃，闲爱鹤裴回。烟柳青凝黛，波萍绿拨醅。--白居易
　　春榆初改火，律管又飞灰。红药多迟发，碧松宜乱栽。--刘禹锡
　　马嘶驼陌上，鹢泛凤城隈。色色时堪惜，些些病莫推。--裴度
　　涸流寻轧轧，馀刃转恢恢。从此知心伏，无因敢自媒。--刘禹锡
　　室随亲客入，席许旧寮陪。逸兴嵇将阮，交情陈与雷。--白居易
　　洪炉思哲匠，大厦要群材。他日登龙路，应知免曝鳃。--刘禹锡
　　◎卷.8【宴兴化池亭送白二十二东归联句】裴度
　　东洛言归去，西园告别来。白头青眼客，池上手中杯。--裴度
　　离瑟殷勤奏，仙舟委曲回。征轮今欲动，宾阁为谁开。--刘禹锡
　　坐弄琉璃水，行登绿缛堆。花低妆照影，萍散酒吹醅。--白居易
　　岸荫新抽竹，亭香欲变梅。随游多笑傲，遇胜且裴回。--张籍
　　澄澈连天境，潺湲出地雷。林塘难共赏，鞍马莫相催。--裴度
　　信及鱼还乐，机忘鸟不猜。晚晴槐起露，新雨石添苔。--刘禹锡
　　拟作云泥别，尤思顷刻陪。歌停珠贯断，饮罢玉峰颓。--白居易
　　虽有逍遥志，其如磊落才。会当重入用，此去肯悠哉。--张籍
　　◎卷.9【西池送白二十二东归兼寄令狐相公联句】裴度
　　促坐宴回塘，送君归洛阳。彼都留上宰，为我说中肠。--裴度
　　威凤池边别，冥鸿天际翔。披云见居守，望日拜封章。--刘禹锡
　　春尽年华少，舟通景气长。送行欢共惜，寄远意难忘。--张籍
　　东道瞻轩盖，西园醉羽觞。谢公深眷眄，商皓信辉光。--行式
　　旧德推三友，新篇代八行。（以下缺）--
　　◎卷.10【杏园联句】李绛
　　杏园千树欲随风，一醉同人此暂同。--群上司空
　　老态忽忘丝管里，衰颜宜解酒杯中。--李绛
　　曲江日暮残红在，翰苑年深旧事空。--白居易
　　二十四年流落者，故人相引到花丛。--刘禹锡
　　◎卷.11【花下醉中联句】李绛
　　共醉风光地，花飞落酒杯。--李绛
　　残春犹可赏，晚景莫相催。--刘禹锡
　　酒幸年年有，花应岁岁开。--白居易
　　且当金韵掷，莫遣玉山颓。--李绛
　　高会弥堪惜，良时不易陪。--庾承宣
　　谁能拉花住，争换得春回。--刘禹锡
　　我辈寻常有，佳人早晚来。--杨嗣复
　　寄言三相府，欲散且裴回。--白居易
　　◎卷.12【乐天是月长斋鄙夫此时愁卧里闾非远云雾难披因以…惊禅】刘禹锡
　　五月长斋月，文心苦行心。兰葱不入户，薝卜自成林。--刘禹锡
　　护戒先辞酒，嫌喧亦彻琴。尘埃宾位静，香火道场深。--白居易
　　我静驯狂象，餐馀施众禽。定知于佛佞，岂复向书淫。--刘禹锡
　　阑药凋红艳，庭槐换绿阴。风光徒满目，云雾未披襟。--白居易
　　树为清凉倚，池因盥漱临。蘋芳遭燕拂，莲坼待蜂寻。--刘禹锡
　　舍下环流水，窗中列远岑。苔斑钱剥落，石怪玉嶔岑。--白居易
　　鹊顶迎秋秃，莺喉入夏瘖。绿杨垂嫩色，綖棘露长针。--刘禹锡
　　散秩身犹幸，趋朝力不任。官将方共拙，年与病交侵。--白居易
　　徇乐非时选，忘机似陆沈。鉴容称四皓，扪腹有三壬。--刘禹锡
　　携手惭连璧，同心许断金。紫芝虽继唱，白雪少知音。--白居易
　　忆罢吴门守，相逢楚水浔。舟中频曲晏，夜后各加斟。--刘禹锡
　　浊酒销残漏，弦声间远砧。酡颜舞长袖，密坐接华簪。--白居易
　　持论峰峦峻，战文矛戟森。笑言诚莫逆，造次必相箴。--刘禹锡
　　往事应如昨，馀欢迄至今。迎君常倒屣，访我辄携衾。--白居易
　　阴魄初离毕，阳光正在参。待公休一食，纵饮共狂吟。--刘禹锡
　　◎卷.13【秋霖即事联句三十韵】白居易
　　萧索穷秋月，苍茫苦雨天。泄云生栋上，行潦入庭前。--白居易
　　苔色侵三径，波声想五弦。井蛙争入户，辙鲋乱归泉。--王起
　　高霤愁晨坐，空阶惊夜眠。鹤鸣犹未已，蚁穴亦频迁。--刘禹锡
　　散漫疏还密，空濛断复连。竹沾青玉润，荷滴白珠圆。--白居易
　　地湿灰蛾灭，池添水马怜。有苗沾霢霂，无月弄潺湲。--王起
　　篱菊潜开秀，园蔬已罢鲜。断行随雁翅，孤啸耸鸢肩。--刘禹锡
　　桥柱黏黄菌，墙衣点绿钱。草荒行药路，沙泛钓鱼船。--白居易
　　长者车犹阻，高人榻且悬。金乌何日见，玉爵几时传。--王起
　　近井桐先落，当檐石欲穿。趋风诚有恋，披雾邈无缘。--刘禹锡
　　廪米陈生醭，庖薪湿起烟。鸣鸡潜报晓，急景暗凋年。--白居易
　　盖洒高松上，丝繁细柳边。拂丛时起蝶，堕叶乍惊蝉。--王起
　　巾角皆争垫，裙裾别似湔。人多蒙翠被，马尽著连乾。--刘禹锡
　　好客无来者，贫家但悄然。湿泥印鹤迹，漏壁络蜗涎。--白居易
　　蚊聚雷侵室，鸥翻浪满川。上楼愁幂幂，绕舍厌溅溅。--王起
　　律候今秋矣，欢娱久旷焉。但令高兴在，晴后奉周旋。--刘禹锡
　　◎卷.14【喜晴联句】白居易
　　苦雨晴何喜，喜于未雨时。气收云物变，声乐鸟乌知。--白居易
　　蕙泛光风圃，兰开皎月池。千峰分远近，九陌好追随。--王起
　　白日开天路，玄阴卷地维。馀清在林薄，新照入涟漪。--刘禹锡
　　碧树凉先落，青芜湿更滋。晒毛经浴鹤，曳尾出泥龟。--白居易
　　舞去商羊速，飞来野马迟。柱边无润础，台上有游丝。--王起
　　桥净行尘息，堤长禁柳垂。宫城开睥睨，观阙丽罘罳。--刘禹锡
　　洛水澄清镇，嵩烟展翠帷。梁成虹乍见，市散蜃初移。--白居易
　　藉草风犹暖，攀条露已晞。屋穿添碧瓦，墙缺召金锤。--王起
　　迥彻来双目，昏烦去四支。霞文晚焕烂，星影夕参差。--刘禹锡
　　爽助门庭肃，寒摧草木衰。黄干向阳菊，红洗得霜梨。--白居易
　　假盖闲谁惜，弹弦燥更悲。散蹄良马稳，炙背野人宜。--王起
　　洞户晨晖入，空庭宿雾披。推林出书目，倾笥上衣椸。--刘禹锡
　　道路行非阻，轩车望可期。无辞访圭窦，且愿见琼枝。--白居易
　　山阁蓬莱客，储宫羽翼师。每优陪丽句，何暇觌英姿。--王起
　　玩景方搔首，怀人尚敛眉。因吟仲文什，高兴尽于斯。--刘禹锡
　　◎卷.15【会昌春连宴即事】白居易
　　元年寒食日，上巳暮春天。鸡黍三家会，莺花二节连。--白居易
　　光风初澹荡，美景渐暄妍。簪组兰亭上，车舆曲水边。--刘禹锡
　　松声添奏乐，草色助铺筵。雀舫宜闲泛，螺杯任漫传。--王起
　　园蔬香带露，厨柳暗藏烟。丽句轻珠玉，清谈胜管弦。--白居易
　　陌喧金距斗，树动彩绳悬。姹女妆梳艳，游童衣服鲜。--刘禹锡
　　圃香知种蕙，池暖忆开莲。怪石云疑触，夭桃火欲然。--王起
　　正欢唯恐散，虽醉未思眠。啸傲人间世，追随地上仙。--白居易
　　燕来双涎涎，雁去累翩翩。行乐真吾事，寻芳独我先。--刘禹锡
　　滞周惭太史，入洛继先贤。昔恨多分手，今欢谬比肩。--王起
　　病犹陪宴饮，老更奉周旋。望重青云客，情深白首年。--白居易
　　遍尝珍馔后，许入画堂前。舞袖翻红炬，歌鬟插宝蝉。--刘禹锡
　　断金多感激，倚玉贵迁延。说史吞颜注，论诗笑郑笺。--王起
　　松筠寒不变，胶漆冷弥坚。兴伴王寻戴，荣同隗在燕。--白居易
　　掷卢夸使气，刻烛斗成篇。实艺皆三捷，虚名愧六联。--刘禹锡
　　兴阑犹举白，话静每思玄。更说归时好，亭亭月正圆。--王起
　　◎卷.16【仆射来示有三春向晚四者难并之说诚哉是言辄…兼简尚书】白居易
　　三春今向晚，四者昔难并。借问低眉坐，何如携手行。--白居易
　　旧游多过隙，新宴且寻盟。鹦鹉林须乐，麒麟阁未成。--王起
　　分阴当爱惜，迟景好逢迎。林野熏风起，楼台谷雨晴。--刘禹锡
　　墙低山半出，池广水初平。桥转长虹曲，舟回小鹢轻。--白居易
　　残花犹布绣，密竹自闻笙。欲过芳菲节，难忘宴慰情。--王起
　　月轮行似箭，时物始如倾。见雁随兄去，听莺求友声。--刘禹锡
　　蕙长书带展，菰嫩剪刀生。坐密衣裳暖，堂虚丝管清。--白居易
　　峰峦侵碧落，草木近朱明。与点非沂水，陪膺是洛城。--王起
　　拨醅争绿醑，卧酪待朱樱。几处能留客，何人唤解酲。--刘禹锡
　　旧仪尊右揆，新命宠春卿。有喜鹊频语，无机鸥不惊。--白居易
　　青林思小隐，白雪仰芳名。访旧殊千里，登高赖九城。--王起
　　酂侯司管钥，疏傅傲簪缨。纶綍曾同掌，烟霄即上征。--刘禹锡
　　册庭尝接武，书殿忝连衡。兰室春弥馥，松心晚更贞。--白居易
　　琴招翠羽下，钩掣紫鳞呈，只愿回乌景。谁能避兕觥。--王起
　　方知醉兀兀，应是走营营。凤阁鸾台路，从他年少争。--白居易


第七百九十一卷
　　◎卷.1【城南联句】韩愈
　　竹影金琐碎，--孟郊
　　泉音玉淙琤。琉璃剪木叶，--韩愈
　　翡翠开园英。流滑随仄步，--孟郊
　　搜寻得深行。遥岑出寸碧，--韩愈
　　远目增双明。乾穟纷拄地，--孟郊
　　化虫枯挶茎。木腐或垂耳，--韩愈
　　草珠竞骈睛。浮虚有新劚，--孟郊
　　摧扤饶孤撑。囚飞黏网动，--韩愈
　　盗啅接弹惊。脱实自开坼，--孟郊
　　牵柔谁绕萦。礼鼠拱而立，--韩愈
　　骇牛躅且鸣。蔬甲喜临社，--孟郊
　　田毛乐宽征。露萤不自暖，--韩愈
　　冻蝶尚思轻。宿羽有先晓，--孟郊
　　食鳞时半横。菱翻紫角利，--韩愈
　　荷折碧圆倾。楚腻鳣鲔乱，--孟郊
　　獠羞蠃蟹并。桑蠖见虚指，--韩愈
　　穴狸闻斗狞。逗翳翅相筑，--孟郊
　　摆幽尾交搒。蔓涎角出缩，--韩愈
　　树啄头敲铿。修箭袅金饵，--孟郊
　　群鲜沸池羹。岸壳坼玄兆，--韩愈
　　野麰渐丰萌。窑烟幂疏岛，--孟郊
　　沙篆印回平。z9肌遭眊刺，--韩愈
　　啾耳闻鸡生。奇虑恣回转，--孟郊
　　遐睎纵逢迎。颠林戢远睫，--韩愈
　　缥气夷空情。归迹归不得，--孟郊
　　舍心舍还争。灵麻撮狗虱，--韩愈
　　村稚啼禽猩。红皱晒檐瓦，--孟郊
　　黄团系门衡。得隽蝇虎健，--韩愈
　　相残雀豹趟。束枯樵指秃，--孟郊
　　刈熟担肩赪。涩旋皮卷脔，--韩愈
　　苦开腹彭亨。机舂潺湲力，--孟郊
　　吹簸飘飖精。赛馔木盘簇，--韩愈
　　靸妖藤索絣。荒学五六卷，--孟郊
　　古藏四三茔。里儒拳足拜，--韩愈
　　土怪闪眸侦。蹄道补复破，--孟郊
　　丝窠扫还成。暮堂蝙蝠沸，--韩愈
　　破灶伊威盈。追此讯前主，--孟郊
　　答云皆冢卿。败壁剥寒月，--韩愈
　　折篁啸遗笙。袿熏霏霏在，--孟郊
　　綦迹微微呈。剑石犹竦槛，--韩愈
　　兽材尚拏楹。宝唾拾未尽，--孟郊
　　玉啼堕犹鎗。窗绡疑閟艳，--韩愈
　　妆烛已销檠。绿发抽珉甃，--孟郊
　　青肤耸瑶桢。白蛾飞舞地，--韩愈
　　幽蠹落书棚。惟昔集嘉咏，--孟郊
　　吐芳类鸣嘤。窥奇摘海异，--韩愈
　　恣韵激天鲸。肠胃绕万象，--孟郊
　　精神驱五兵。蜀雄李杜拔，--韩愈
　　岳力雷车轰。大句斡玄造，--孟郊
　　高言轧霄峥。芒端转寒燠，--韩愈
　　神助溢杯觥。巨细各乘运，--韩愈
　　湍涠亦腾声。凌花咀粉蕊，--孟郊
　　削缕穿珠樱。绮语洗晴雪，--韩愈
　　娇辞哢雏莺。酣欢杂弁珥，--孟郊
　　繁价流金琼。菡萏写江调，--孟郊
　　萎蕤缀蓝瑛。庖霜脍玄鲫，--韩愈
　　淅玉炊香粳。朝馔已百态，--孟郊
　　春醪又千名。哀匏蹙驶景，--韩愈
　　冽唱凝馀晶。解魄不自主，--孟郊
　　痺肌坐空瞠。扳援贱蹊绝，--韩愈
　　炫曜仙选更。丛巧竞采笑，--孟郊
　　骈鲜互探婴。桑变忽芜蔓，--韩愈
　　樟裁浪登丁。霞斗讵能极，--孟郊
　　风期谁复赓。皋区扶帝壤，--韩愈
　　瑰蕴郁天京。祥色被文彦，--孟郊
　　良才插杉柽。隐伏饶气象，--韩愈
　　兴潜示堆坑。擘华露神物，--孟郊
　　拥终储地祯。訏谟壮缔始，--韩愈
　　辅弼登阶清。坌秀恣填塞，--孟郊
　　呀灵滀渟澄。益大联汉魏，--韩愈
　　肇初迈周嬴。积照涵德镜，--孟郊
　　传经俪金籝。食家行鼎鼐，--韩愈
　　宠族饫弓旌。奕制尽从赐，--孟郊
　　殊私得逾程。飞桥上架汉，--韩愈
　　缭岸俯规瀛。潇碧远输委，--孟郊
　　湖嵌费携擎。萄苜从大漠，--韩愈
　　枫槠至南荆。嘉植鲜危朽，--孟郊
　　膏理易滋荣。悬长巧纽翠，--韩愈
　　象曲善攒珩。鱼口星浮没，--孟郊
　　马毛锦斑騂。五方乱风土，--韩愈
　　百种分鉏耕。葩蘖相妒出，--孟郊
　　菲茸共舒晴。类招臻倜诡，--韩愈
　　翼萃伏衿缨。危望跨飞动，--孟郊
　　冥升蹑登闳。春游轹靃靡，--韩愈
　　彩伴飒嫈嫇。遗灿飘的皪，--孟郊
　　淑颜洞精诚。娇应如在寤，--韩愈
　　颓意若含酲。鹓毳翔衣带，--孟郊
　　鹅肪截佩璜。文升相照灼，--韩愈
　　武胜屠欃枪。割锦不酬价，--孟郊
　　构云有高营。通波牣鳞介，--韩愈
　　疏畹富萧蘅。买养驯孔翠，--孟郊
　　远苞树蕉栟。鸿头排刺芡，--韩愈
　　鹄pi攒瑰橙。骛广杂良牧，--孟郊
　　蒙休赖先盟。罢旄奉环卫，--韩愈
　　守封践忠贞。战服脱明介，--孟郊
　　朝冠飘彩纮。爵勋逮僮隶，--韩愈
　　簪笏自怀绷。乳下秀嶷嶷，--孟郊
　　椒蕃泣喤喤。貌鉴清溢匣，--韩愈
　　眸光寒发硎。馆儒养经史，--孟郊
　　缀戚觞孙甥。考钟馈殽核，--韩愈
　　戛鼓侑牢牲。飞膳自北下，--孟郊
　　函珍极东烹。如瓜煮大卵，--韩愈
　　比线茹芳菁。海岳错口腹，--孟郊
　　赵燕锡媌娙。一笑释仇恨，--韩愈
　　百金交弟兄。货至貊戎市，--孟郊
　　呼传鹦鹆令。顺居无鬼瞰，--韩愈
　　抑横免官评。杀候肆凌翦，--孟郊
　　笼原匝罝紭。羽空颠雉鷃，--韩愈
　　血路迸狐麖。折足去踸踔，--孟郊
　　蹙鬐怒dE鬤。跃犬疾翥鸟，--韩愈
　　呀鹰甚饥虻。算蹄记功赏，--孟郊
　　裂脑擒摚掁。猛毙牛马乐，--韩愈
　　妖残枭鴼惸。窟穷尚嗔视，--孟郊
　　箭出方惊抨。连箱载已实，--韩愈
　　碍辙弃仍赢，喘觑锋刃点，--孟郊
　　困冲株枿盲。扫净豁旷旷，--韩愈
　　骋遥略苹苹。馋叉饱活脔，--孟郊
　　恶嚼kq腥鲭。岁律及郊至，--韩愈
　　古音命韶韺。旗旆流日月，--孟郊
　　帐庐扶栋甍。磊落奠鸿璧，--韩愈
　　参差席香藑。玄祇祉兆姓，--孟郊
　　黑秬饛丰盛。庆流蠲瘥疠，--韩愈
　　威畅捐fn輣。灵燔望高冏，--孟郊
　　龙驾闻敲br。是惟礼之盛，--韩愈
　　永用表其宏。德孕厚生植，--孟郊
　　恩熙完刖黥。宅土尽华族，--韩愈
　　连田间强甿。荫庾森岭桧，--孟郊
　　啄场翙祥gu，畦肥翦韭z1，--韩愈
　　陶固收盆罂。利养积馀健，--孟郊
　　孝思事严祊。掘云破嵽嵲，--韩愈
　　采月漉坳泓。寺砌上明镜，--孟郊
　　僧盂敲晓钲。泥象对骋怪，--韩愈
　　铁钟孤舂锽。瘿颈闹鸠鸽，--孟郊
　　蜿垣乱蛷蠑。葚黑老蚕蠋，--韩愈
　　麦黄韵鹂鹒。韶曙迟胜赏，--孟郊
　　贤明戒先庚。驰门填偪仄，--韩愈
　　竞墅辗砯砰。碎缬红满杏，--孟郊
　　稠凝碧浮饧。蹙绳觐娥婺，--韩愈
　　斗草撷玑珵。粉汗泽广额，--孟郊
　　金星堕连璎。鼻偷困淑郁，--韩愈
　　眼剽强盯fU。是节饱颜色，--孟郊
　　兹疆称都城。书饶罄鱼茧，--韩愈
　　纪盛播琴筝。奚必事远觌，--孟郊
　　无端逐羁伧。将身亲魍魅，--韩愈
　　浮迹侣鸥䴖。腥味空奠屈，--孟郊
　　天年徒羡彭。惊魂见蛇蚓，--韩愈
　　触嗅值虾蟚。幸得履中气，--孟郊
　　忝从拂天枨。归私暂休暇，--韩愈
　　驱明出庠黉。鲜意竦轻畅，--孟郊
　　连辉照琼莹。陶暄逐风乙，--韩愈
　　跃视舞晴蜻。足胜自多诣，--孟郊
　　心贪敌无勍。始知乐名教，--韩愈
　　何用苦拘伫。毕景任诗趣，--孟郊
　　焉能守硜硜。--韩愈
　　◎卷.2【会合联句】韩愈
　　离别言无期，会合意弥重。--张籍
　　病添儿女恋，老丧丈夫勇。--韩愈
　　剑心知未死，诗思犹孤耸。--孟郊
　　愁去剧箭飞，欢来若泉涌。--张彻
　　析言多新贯，摅抱无昔壅。--张籍
　　念难须勤追，悔易勿轻踵。--韩愈
　　吟巴山荦嶨，说楚波堆垄。--孟郊
　　马辞虎豹怒，舟出蛟鼍恐。--张彻
　　狂鲸时孤轩，幽狖杂百种。--韩愈
　　瘴衣常腥腻，蛮器多疏冗。--张籍
　　剥苔吊斑林，角饭饵沈冢。--韩愈
　　忽尔衔远命，归欤舞新宠。--孟郊
　　鬼窟脱幽妖，天居觌清栱。--韩愈
　　京游步方振，谪梦意犹恟。--张籍
　　诗书夸旧知，酒食接新奉。--韩愈
　　嘉言写清越，愈病失肬肿。--孟郊
　　夏阴偶高庇，宵魄接虚拥。--韩愈
　　雪弦寂寂听，茗碗纤纤捧。--孟郊
　　驰辉烛浮萤，幽响泄潜蛩。--韩愈
　　诗老独何心，江疾有馀t3。--孟郊
　　我家本瀍穀，有地介皋巩。休迹忆沈冥，峨冠惭闒gl。--韩愈
　　升朝高辔逸，振物群听悚。徒言濯幽泌，谁与薙荒茸。--张籍
　　朝绅郁青绿，马饰曜珪珙。国雠未销铄，我志荡邛陇。--孟郊
　　君才诚倜傥，时论方汹溶。格言多彪蔚，悬解无梏拲。--韩愈
　　张生得渊源，寒色拔山冢。坚如撞群金，眇若抽独蛹。--韩愈
　　伊余何所拟，跛鳖讵能踊。块然堕岳石，飘尔罥巢氄。--孟郊
　　龙旆垂天卫，云韶凝禁甬。君胡眠安然，朝鼓声汹汹。--韩愈
　　◎卷.3【斗鸡联句】韩愈
　　大鸡昂然来，小鸡竦而待。--韩愈
　　峥嵘颠盛气，洗刷凝鲜彩。--孟郊
　　高行若矜豪，侧睨如伺殆。--韩愈
　　精光目相射，剑戟心独在。--孟郊
　　既取冠为胄，复以距为镦。天时得清寒，地利挟爽垲。--韩愈
　　磔毛各噤z9，怒瘿争碨磊。俄膺忽尔低，植立瞥而改。--孟郊
　　腷膊战声喧，缤翻落羽皠。中休事未决，小挫势益倍。--韩愈
　　妒肠务生敌，贼性专相醢。裂血失鸣声，啄殷甚饥馁。--孟郊
　　对起何急惊，随旋诚巧绐。毒手饱李阳，神槌因朱亥。--韩愈
　　恻心我以仁，碎首尔何罪。独胜事有然，旁惊汗流浼。--孟郊
　　知雄欣动颜，怯负愁看贿。争观云填道，助叫波翻海。--韩愈
　　事爪深难解，嗔睛时未怠。一喷一醒然，再接再砺乃。--孟郊
　　头垂碎丹砂，翼拓拖锦彩。连轩尚贾馀，清厉比归凯。--韩愈
　　选俊感收毛，受恩惭始隗。英心甘斗死，义肉耻庖宰。--孟郊
　　君看斗鸡篇，短韵有可采。--孟郊
　　◎卷.4【纳凉联句】韩愈
　　递啸取遥风，微微近秋朔。--孟郊
　　金柔气尚低，火老候愈浊。--韩愈
　　熙熙炎光流，竦竦高云擢。--韩愈
　　闪红惊蚴虬，凝赤耸山岳。目林恐焚烧，耳井忆瀺灂。--孟郊
　　仰惧失交泰，非时结冰雹。化邓渴且多，奔河诚已悫。--孟郊
　　暍道者谁子，叩商者何乐。洗矣得滂沱，感然鸣鸑鷟。--孟郊
　　嘉愿苟未从，前心空缅邈。清砌千回坐，冷环再三握。--孟郊
　　烦怀却星星，高意还卓卓。--孟郊
　　龙沈剧煮鳞，牛喘甚焚角。蝉烦鸣转喝，乌噪饥不啄。--韩愈
　　昼蝇食案繁，宵蚋肌血渥。单絺厌已褫，长wM倦还捉。--韩愈
　　幸兹得佳朋，于此荫华桷。青荧文簟施，淡澉甘瓜濯。--韩愈
　　大壁旷凝净，古画奇駮荦。凄如羾寒门，皓若攒玉璞。--韩愈
　　扫宽延鲜飙，汲冷渍香穱。篚实摘林珍，盘殽馈禽ob。--韩愈
　　空堂喜淹留，贫馔羞龌龊。--韩愈
　　殷勤相劝勉，左右加砻斫。贾勇发霜硎，争前曜冰槊。--孟郊
　　微然草根响，先被诗情觉。感衰悲旧改，工异逞新貌。--孟郊
　　谁言摈朋老，犹自将心学。危檐不敢凭，朽机惧倾扑。--孟郊
　　青云路难近，黄鹤足仍鋜。未能饮渊泉，立滞叫芳药。--孟郊
　　与子昔睽离，嗟余苦屯剥。直道败邪径，拙谋伤巧诼。--韩愈
　　炎湖度氛氲，热石行荦硞。痟肌夏尤甚，疟渴秋更数。--韩愈
　　君颜不可觌，君手无由搦。今来沐新恩，庶见返鸿朴。--韩愈
　　儒庠恣游息，圣籍饱商榷。危行无低徊，正言免咿喔。--韩愈
　　车马获同驱，酒醪欣共欶。惟忧弃菅蒯，敢望侍帷幄。--韩愈
　　此志且何如，希君为追琢。--韩愈
　　◎卷.5【秋雨联句】韩愈
　　万木声号呼，百川气交会。--孟郊
　　庭翻树离合，牖变景明蔼。--韩愈
　　潈泻殊未终，飞浮亦云泰。--孟郊
　　牵怀到空山，属听迩惊濑。--韩愈
　　檐垂白练直，渠涨清湘大。--孟郊
　　甘津泽祥禾，伏润肥荒艾。--韩愈
　　主人吟有欢，客子歌无奈。--孟郊
　　侵阳日沈玄，剥节风搜兑。--韩愈
　　坱圠游峡喧，飕飗卧江汰。--孟郊
　　微飘来枕前，高洒自天外。--韩愈
　　蛩穴何迫迮，蝉枝扫鸣哕。--孟郊
　　楥菊茂新芳，径兰销晚馤。--韩愈
　　地镜时昏晓，池星竞漂沛。--孟郊
　　欢呶寻一声，灌注咽群籁。--韩愈
　　儒宫烟火湿，市舍煎熬忲。--孟郊
　　卧冷空避门，衣寒屡循带。--韩愈
　　水怒已倒流，阴繁恐凝害。--孟郊
　　忧鱼思舟楫，感禹勤畎浍。--韩愈
　　怀襄信可畏，疏决须有赖。--孟郊
　　筮命或冯蓍，卜晴将问蔡。--韩愈
　　庭商忽惊舞，墉禜亦亲酹。--孟郊
　　氛醨稍疏映，雺乱还拥荟。阴旌时摎流，帝鼓镇訇磕。--韩愈
　　枣圃落青玑，瓜畦烂文贝。贫薪不烛灶，富粟空填廥。--韩愈
　　秦俗动言利，鲁儒欲何匄。深路倒羸骖，弱途拥行轪。--孟郊
　　毛羽皆遭冻，离褷不能翙。翻浪洗虚空，倾涛败藏盖。--孟郊
　　吾人犹在陈，僮仆诚自郐。因思征蜀士，未免湿戎旆。--韩愈
　　安得发商飙，廓然吹宿霭。白日悬大野，幽泥化轻壒。--韩愈
　　战场暂一干，贼肉行可脍。--韩愈
　　搜心思有效，抽策期称最。岂惟虑收获，亦以求颠沛。--孟郊
　　禽情初啸俦，础色微收霈。庶几谐我愿，遂止无已太。--韩愈
　　◎卷.6【征蜀联句】韩愈
　　日王忿违慠，有命事诛拔。蜀险豁关防，秦师纵横猾。--韩愈
　　风旗匝地扬，雷鼓轰天杀。竹兵彼皴脆，铁刃我枪bR。--孟郊
　　刑神咤牦旄，阴焰飐犀札。翻霓纷偃蹇，塞野澒坱圠。--韩愈
　　生狞竞掣跌，痴突争填轧。渴斗信豗呶，啖奸何噢嗗。--孟郊
　　更呼相簸荡，交斫双缺齾。火发激铓腥，血漂腾足滑。--韩愈
　　飞猱无整阵，翩鹘有邪戛。江倒沸鲸鲲，山摇溃貙猰。--孟郊
　　中离分二三，外变迷七八。逆颈尽徽索，仇头恣髡鬝。--韩愈
　　怒须犹鬇鬡，断臂仍bsbS。--韩愈
　　石潜设奇伏，穴觑骋精察。中矢类妖cd，跳锋状惊豽。--孟郊
　　蹋翻聚林岭，斗起成埃圿。--孟郊
　　旆亡多空杠，轴折鲜联辖。剟肤浃疮痍，败面碎黥gp。--韩愈
　　浑奔肆狂勷，捷窜脱趫黠。岩钩踔狙猿，水漉杂鳣螖。--韩愈
　　投奅闹eGcP，填隍btbT傄。--韩愈
　　强睛死不闭，犷眼困逾fx。爇堞熇歊熹，抉门呀拗s9。--孟郊
　　天刀封未坼，酋胆慑前揠。跧梁排郁缩，闯窦猰窋窡。--孟郊
　　迫胁闻杂驱，咿呦叫冤跀。--孟郊
　　穷区指清夷，凶部坐雕铩。邛文裁斐斖，巴艳收婠妠。--韩愈
　　椎肥牛呼牟，载实驼鸣s8。圣灵闵顽嚚，焘养均草y5。--韩愈
　　下书遏雄虓，解罪吊挛瞎。--韩愈
　　战血时销洗，剑霜夜清刮。汉栈罢嚣阗，獠江息澎汃。--孟郊
　　戍寒绝朝乘，刁暗歇宵詧。始去杏飞蜂，及归柳嘶xK。--孟郊
　　庙献繁馘级，乐声洞椌楬。--孟郊
　　台图焕丹玄，郊告俨匏稭。念齿慰黴黧，视伤悼瘢痆。--韩愈
　　休输任讹寝，报力厚麸秳。公欢钟晨撞，室宴丝晓扴。--韩愈
　　杯盂酬酒醪，箱箧馈巾帓。小臣昧戎经，维用赞勋劼。--韩愈
　　◎卷.7【同宿联句】韩愈
　　自从别君来，远出遭巧谮。--韩愈
　　斑斑落春泪，浩浩浮秋浸。--孟郊
　　毛奇睹象犀，羽怪见鵩鸩。--韩愈
　　朝行多危栈，夜卧饶惊枕。--孟郊
　　生荣今分逾，死弃昔情任。--韩愈
　　鹓行参绮陌，鸡唱闻清禁。--孟郊
　　山晴指高标，槐密骛长荫。--韩愈
　　直辞一以荐，巧舌千皆fE。--孟郊
　　匡鼎惟说诗，桓谭不读谶。--韩愈
　　逸韵何嘈嗷，高名俟沽赁。--孟郊
　　纷葩欢屡填，旷朗忧早渗。--韩愈
　　为君开酒肠，颠倒舞相饮。--孟郊
　　曦光霁曙物，景曜铄宵祲。--韩愈
　　儒门虽大启，奸首不敢闯。义泉虽至近，盗索不敢沁。--孟郊
　　清琴试一挥，白鹤叫相喑。欲知心同乐，双茧抽作纴。--孟郊
　　◎卷.8【莎栅联句】韩愈
　　冰溪时咽绝，风枥方轩举。--韩愈
　　此处不断肠，定知无断处。--孟郊
　　◎卷.9【雨中寄孟刑部几道联句】韩愈
　　秋潦淹辙迹，高居限参拜。--韩愈
　　耿耿蓄良思，遥遥仰嘉话。--孟郊
　　一晨长隔岁，百步远殊界。--韩愈
　　商听饶清耸，闷怀空抑噫。--孟郊
　　美君知道腴，逸步谢天械。--韩愈
　　吟馨铄纷杂，抱照莹疑怪。--孟郊
　　撞宏声不掉，输邈澜逾杀。--韩愈
　　檐泻碎江喧，街流浅溪迈。--孟郊
　　念初相遭逢，幸免因媒介。祛烦类决痈，惬兴剧爬疥。--韩愈
　　研文较幽玄，呼博骋雄快。今君轺方驰，伊我羽已铩。--韩愈
　　温存感深惠，琢切奉明诫。--韩愈
　　迨兹更凝情，暂阻若婴瘵。欲知相从尽，灵珀拾纤芥。--孟郊
　　欲知相益多，神药销宿惫。德符仙山岸，永立难欹坏。--孟郊
　　气涵秋天河，有朗无惊湃。--孟郊
　　祥凤遗蒿鷃，云韶掩夷靺。争名求鹄徒，腾口甚蝉喝。--韩愈
　　未来声已赫，始鼓敌前败。斗场再鸣先，遐路一飞届。--韩愈
　　东野继奇躅，修纶悬众犗。穿空细丘垤，照日陋菅蒯。--韩愈
　　小生何足道，积慎如触虿。愔愔抱所诺，翼翼自申戒。--孟郊
　　圣书空勘读，盗食敢求嘬。惟当骑款段，岂望觌珪玠。--孟郊
　　弱操愧筠杉，微芳比萧z1。何以验高明，柔中有刚夬。--孟郊
　　◎卷.10【远游联句】韩愈
　　别肠车轮转，一日一万周。--孟郊
　　离思春冰泮，烂漫不可收。--韩愈
　　驰光忽以迫，飞辔谁能留。--孟郊
　　取之讵灼灼，此去信悠悠。--李翱
　　楚客宿江上，夜魂栖浪头。晓日生远岸，水芳缀孤舟。--孟郊
　　村饮泊好木，野蔬拾新柔。独含凄凄别，中结郁郁愁。--孟郊
　　人忆旧行乐，鸟吟新得俦。--孟郊
　　灵瑟时窅窅，霠猿夜啾啾。愤涛气尚盛，恨竹泪空幽。--韩愈
　　长怀绝无已，多感良自尤。即路涉献岁，归期眇凉秋。--韩愈
　　两欢日牢落，孤悲坐绸缪。--韩愈
　　观怪忽荡漾，叩奇独冥搜。海鲸吞明月，浪岛没大沤。--孟郊
　　我有一寸钩，欲钓千丈流。良知忽然远，壮志郁无抽。--孟郊
　　魍魅暂出没，蛟螭互蟠蟉。昌言拜舜禹，举eM凌斗牛。--韩愈
　　怀糈馈贤屈，乘桴追圣丘。飘然天外步，岂肯区中囚。--韩愈
　　楚些待谁吊，贾辞缄恨投。翳明弗可晓，秘魂安所求。--孟郊
　　气毒放逐域，蓼杂芳菲畴。当春忽凄凉，不枯亦飕飗。--孟郊
　　貉谣众猥款，巴语相咿嚘。默誓去外俗，嘉愿还中州。--孟郊
　　江生行既乐，躬辇自相戮。饮醇趣明代，味腥谢荒陬。--孟郊
　　驰深鼓利楫，趋险惊蜚輶。系石沈靳尚，开弓射鴅吺。--韩愈
　　路暗执屏翳，波惊戮阳侯。广泛信缥缈，高行恣浮游。--韩愈
　　外患萧萧去，中悒稍稍瘳。振衣造云阙，跪坐陈清猷。--韩愈
　　德风变谗巧，仁气销戈矛。名声照西海，淑问无时休。--韩愈
　　归哉孟夫子，归去无夷犹。--韩愈
　　◎卷.11【晚秋郾城夜会联句】韩愈
　　从军古云乐，谈笑青油幕。灯明夜观棋，月暗秋城柝。--李正封
　　羁客方寂历，惊乌时落泊。语阑壮气衰，酒醒寒砧作。--韩愈
　　遇主贵陈力，夷凶匪兼弱。百牢犒舆师，千户购首恶。--李正封
　　平生耻论兵，末暮不轻诺。徒然感恩义，谁复论勋爵。--韩愈
　　多士被沾污，小夷施毒蠚。何当铸剑戟。相与归台阁。--李正封
　　室妇叹鸣鹳，家人祝喜鹊。终朝考蓍龟，何日亲烝礿。--韩愈
　　间使断津梁，潜军索林薄。红尘羽书靖，大水沙囊涸。--李正封
　　铭山子所工，插羽余何怍。未足烦刀俎，只应输管钥。--韩愈
　　雨矢逐天狼，电矛驱海若。灵诛固无纵，力战谁敢却。--李正封
　　峨峨云梯翔，赫赫火箭著。连空隳雉堞，照夜焚城郭。--韩愈
　　军门宣一令，庙算建三略。雷鼓揭千枪，浮桥交万筰。--李正封
　　蹂野马云腾，映原旗火铄。疲氓坠将拯，残虏狂可缚。--韩愈
　　摧锋若貙兕，超乘如猱玃。逢掖服翻惭，缦胡缨可愕。--李正封
　　星陨闻雊雉，师兴随唳鹤。虎豹贪犬羊，鹰鹯憎鸟雀。--韩愈
　　烧陂除积聚，灌垒失依托。凭轼谕昏迷，执殳征暴虐。--李正封
　　仓空战卒饥，月黑探兵错。凶徒更蹈藉，逆族相啖嚼。--韩愈
　　轴轳亘淮泗，旆旌连夏鄂。大野纵氐羌，长河浴骝骆。--李正封
　　东西竞角逐，远近施矰缴。人怨童聚谣，天殃鬼行疟。--韩愈
　　汉刑支郡黜，周制闲田削。侯社退无功，鬼薪惩不恪。--李正封
　　余虽司斧锧，情本尚丘壑。且待献俘囚，终当返耕获。--韩愈
　　藁街陈鈇钺，桃塞兴钱鎛。地理画封疆，天文扫寥廓。--李正封
　　天子悯疮痍，将军禁卤掠。策勋封龙额，归兽获麟脚。--韩愈
　　诘诛敬王怒，给复哀人瘼。泽发解兜鍪，酡颜倾凿落。--李正封
　　安存惟恐晚，洗雪不论昨。暮鸟已安巢，春蚕看满箔。--韩愈
　　声明动朝阙，光宠耀京洛。旁午降丝纶，中坚拥鼓铎。--李正封
　　密坐列珠翠，高门涂粉雘。跋朝贺书飞，塞路归鞍跃。--韩愈
　　魏阙横云汉，秦关束岩崿。拜迎罗櫜鞬，问遗结囊橐。--李正封
　　江淮永清晏，宇宙重开拓。是日号升平，此年名作噩。--韩愈
　　洪赦方下究，武飙亦旁魄。南据定蛮陬，北攫空朔漠。--李正封
　　儒生惬教化，武士猛刺斫。吾相两优游，他人双落莫。--韩愈
　　印从负鼎佩，门为登坛凿。再入更显严，九迁弥謇谔。--李正封
　　宾筵尽狐赵，导骑多卫霍。国史擅芬芳，宫娃分绰约。--韩愈
　　丹掖列鹓鹭，洪炉衣狐貉。摛文挥月毫，讲剑淬霜锷。--李正封
　　命衣备藻火，赐乐兼拊搏。两厢铺氍毹，五鼎调勺药。--韩愈
　　带垂苍玉佩，辔蹙黄金络。诱接喻登龙，趋驰状倾藿。--李正封
　　青娥翳长袖，红颊吹鸣籥。傥不忍辛勤，何由恣欢谑。--韩愈
　　惟当早富贵，岂得暂寂寞。但掷雇笑金，仍祈却老药。--李正封
　　殁庙配尊斝，生堂合y7鑮。安行庇松篁，高卧枕莞蒻。--韩愈
　　洗沐恣兰芷，割烹厌腗臄。喜颜非忸怩，达志无陨获。--李正封
　　诙谐酒席展，慷慨戎装著。斩马祭旄纛，炰羔礼芒屩。--韩愈
　　山多离隐豹，野有求伸蠖。推选阅群材，荐延搜一鹗。--李正封
　　左右供谄誉，亲交献谀噱。名声载揄扬，权势实熏灼。--韩愈
　　道旧生感激，当歌发酬酢。群孙轻绮纨，下客丰醴酪。--李正封
　　穷天贡琛异，匝海赐酺醵。作乐鼓还槌，从禽弓始彍。--韩愈
　　取欢移日饮，求胜通宵博。五白气争呼，六奇心运度。--李正封
　　恩泽诚布濩，嚚顽已箫勺。告成上云亭，考古垂矩矱。--韩愈
　　前堂清夜吹，东第良晨酌。池莲拆秋房，院竹翻夏箨。--李正封
　　五狩朝恒岱，三畋宿杨柞。农书乍讨论，马法长悬格。--韩愈
　　雪下收新息，阳生过京索。尔牛时寝讹，我仆或歌咢。--李正封
　　帝载弥天地，臣辞劣萤爝。为诗安能详，庶用存糟粕。--韩愈
　　◎卷.12【石鼎联句】韩愈
　　巧匠斫山骨，刳中事煎烹。--刘师服
　　直柄未当权，塞口且吞声。--侯喜
　　龙头缩菌蠢，豕腹涨彭亨。--轩辕弥明
　　外苞干藓文，中有暗浪惊。--刘师服
　　在冷足自安，遭焚意弥贞。--侯喜
　　谬当鼎鼐间，妄使水火争。--轩辕弥明
　　大似烈士胆，圆如战马缨。--刘师服
　　上比香炉尖，下与镜面平。--侯喜
　　秋瓜未落蒂，冻芋强抽萌。--轩辕弥明
　　一块元气闭，细泉幽窦倾。--刘师服
　　不值输写处，焉知怀抱清。--侯喜
　　方当洪炉然，益见小器盈。--轩辕弥明
　　睆睆无刃迹，团团类天成。--刘师服
　　遥疑龟负图，出曝晓正晴。--侯喜
　　旁有双耳穿，上有孤髻撑。或讶短尾铫，又似无足铛。--刘师服
　　可惜寒食球，掷此傍路坑。--侯喜
　　何当出灰灺，无计离瓶罂。--轩辕弥明
　　陋质荷斟酌，狭中愧提擎。--刘师服
　　岂能煮仙药，但未污羊羹。--侯喜
　　形模妇女笑，度量儿童轻。--轩辕弥明
　　徒示坚重性，不过升合盛。--刘师服
　　傍似废毂仰，侧见折轴横。--侯喜
　　时于蚯蚓窍，微作苍蝇鸣。--轩辕弥明
　　以兹翻溢愆，实负任使诚。--刘师服
　　常居顾盼地，敢有漏泄情。--侯喜
　　宁依暖爇弊，不与寒凉并。--轩辕弥明
　　区区徒自效，琐琐不足呈。--侯喜
　　回旋但兀兀，开阖惟铿铿。--刘师服
　　全胜瑚琏贵，空有口传名。岂比俎豆古，不为手所撜。--轩辕弥明
　　磨砻去圭角，浸润著光精。愿君莫嘲诮，此物方施行。--轩辕弥明
　　◎卷.13【有所思联句】孟郊
　　相思绕我心，日夕千万重。年光坐婉娩，春泪销颜容。--孟郊
　　台镜晦旧晖，庭草滋深茸。望夫山上石，别剑水中龙。--韩愈
　　◎卷.14【遣兴联句】孟郊
　　我心随月光，写君庭中央。--孟郊
　　月光有时晦，我心安所忘。--韩愈
　　常恐金石契，断为相思肠。--孟郊
　　平生无百岁，岐路有四方。--韩愈
　　四方各异俗，适异非所将。--孟郊
　　驽蹄顾挫秣，逸翮遗稻粱。--韩愈
　　时危抱独沈，道泰怀同翔。--孟郊
　　独居久寂默，相顾聊慨慷。--韩愈
　　慨慷丈夫志，可以曜锋铓。--孟郊
　　蘧宁知卷舒，孔颜识行藏。--韩愈
　　殷鉴谅不远，佩兰永芬芳。--孟郊
　　苟无夫子听，谁使知音扬。--韩愈
　　◎卷.15【赠剑客李园联句】孟郊
　　天地有灵术，得之者惟君。--孟郊
　　筑炉地区外，积火烧氛氲。--韩愈
　　照海铄幽怪，满空歊异氛。--孟郊
　　山磨电奕奕，水淬龙蝹蝹。--韩愈
　　太一装以宝，列仙篆其文。--孟郊
　　可用慑百神，岂惟壮三军。--韩愈
　　有时幽匣吟，忽似深潭闻。--孟郊
　　风胡久已死，此剑将谁分。--韩愈
　　行当献天子，然后致殊勋。--孟郊
　　岂如丰城下，空有斗间云。--韩愈
　　◎卷.16【过海联句】贾岛
　　沙鸟浮还没，山云断复连。--高丽使
　　棹穿波底月，船压水中天。--贾岛


第七百九十二卷
　　◎卷.1【妓席与杜牧之同咏】张祜
　　骰子逡巡裹手拈，无因得见玉纤纤。--杜牧
　　但知报道金钗落，仿佛还应露指尖。--张祜
　　◎卷.2【同赵二十二访张明府郊居联句】杜牧
　　陶潜官罢酒瓶空，门掩杨花一夜风。--杜牧
　　古调诗吟山色里，无弦琴在月明中。--赵嘏
　　远檐高树宜幽鸟，出岫孤云逐晚虹。--杜牧
　　别后东篱数枝菊，不知闲醉与谁同。--赵嘏
　　◎卷.3【游长安诸寺联句·靖恭坊大兴善寺·老松青桐联二…绝句】段成式
　　有松堪系马，遇钵更投针。记得汤师句，高禅助朗吟。--段成式
　　乘晴入精舍，语默想东林。尽是忘机侣，谁惊息影禽。--张希复
　　一雨微尘尽，支郎许数过。方同嗅薝卜，不用算多罗。--郑符
　　◎卷.4【游长安诸寺联句·靖恭坊大兴善寺·蛤像联二十字绝句】段成式
　　相好全如梵，端倪只为隋。宁同蚌顽恶，但与鹬相持。--段成式
　　虽因雀变化，不逐月亏盈。纵有天中匠，神工讵可成。--张希复
　　◎卷.5【游长安诸寺联句·靖恭坊大兴善寺·圣柱联句】段成式
　　天心惟助善，圣迹此开阳。--段成式
　　载恐雷轮重，縆疑电索长。--张希复
　　上冲挟螮蝀，不动束锒铛。--段成式
　　饥鸟未曾啄，乖龙宁敢藏。--张希复
　　◎卷.6【游长安诸寺联句·长乐坊安国寺·红楼联句（隐侯体）】段成式
　　重叠碎晴空，馀霞更照红。蝉踪近鳷鹊，鸟道接相风。--张希复
　　苔静金轮路，云轻白日宫。壁诗传谢客，门榜占休公。--段成式
　　◎卷.7【游长安诸寺联句·长乐坊安国寺·穗柏联句】段成式
　　一院暑难侵，莓苔共影深。标枝争息鸟，馀吹正开襟。--段成式
　　宿雨香添色，残阳石在阴。乘闲动诗意，助静入禅心。--张希复
　　◎卷.8【游长安诸寺联句·长乐坊安国寺·题璘公院】段成式
　　静，虚。热际，安居。--郑符
　　龛灯敛，印香除。东林宾客，西涧图书。檐外垂青豆，--段成式
　　经中发白蕖。纵辩宗因衮衮，忘言理事如如。--段成式
　　泉台定将入流否，邻笛足疑清梵馀。--段成式
　　◎卷.9【游长安诸寺联句·常乐坊赵景公寺·吴画联句】段成式
　　惨澹十堵内，吴生纵狂迹。风云将逼人，神鬼如脱壁。--段成式
　　其中龙最怪，张甲方汗栗。黑云夜窸窣，焉知不霹雳。--张希复
　　此际忽仙子，猎猎衣舄奕。妙瞬乍疑生，参差夺人魄。--郑符
　　往往乘猛虎，冲梁耸奇石。苍峭束高泉，角膝惊欹侧。--段成式
　　冥狱不可视，毛戴腋流液。苟能水成河，刹那沈火宅。--升上人
　　◎卷.10【游长安诸寺联句·常乐坊赵景公寺·题约公院】段成式
　　印火荧荧，灯续焰青。--张希复
　　七俱胝咒，四阿含经。--段成式
　　各录佳语，聊事素屏。--郑符
　　丈室安居，延宾不扃。--升上人
　　◎卷.11【游长安诸寺联句·大同坊云华寺·偶联句】段成式
　　共入夕阳寺，因窥甘露门。--升上人
　　清香惹苔藓，忍草杂兰荪。--郑符
　　捷偈飞钳答，新诗倚仗论。--段成式
　　坏幡标古刹，圣画焕崇垣。--张希复
　　岂慕穿笼鸟，难防在牖猿。--段成式
　　一音唯一性，三语更三幡。--张希复
　　◎卷.12【游长安诸寺联句·道政坊宝应寺·僧房联句】段成式
　　古画思匡岭，上方疑傅岩。蝶闲移忍草，蝉晓揭高杉。--段成式
　　香字消芝印，金经发茝函。井通松底脉，书坼洞中缄。--张希复
　　◎卷.13【游长安诸寺联句·道政坊宝应寺·小小写真联句】段成式
　　如生小小真，犹自未栖尘。--郑符
　　褕袂将离座，斜柯欲近人。--段成式
　　昔时知出众，情宠占横陈。--张希复
　　不遣游张巷，岂教窥宋邻。--郑符
　　庾楼吹笛裂，弘阁赏歌新。--段成式
　　蝉怯纤腰步，蛾惊半额嚬。--张希复
　　图形谁有术，买笑讵辞贫。--段成式
　　复陇迷村径，重泉隔汉津。--郑符
　　同心知作羽，比目定为鳞。--张希复
　　残月巫山夕，馀霞洛浦晨。--段成式
　　◎卷.14【游长安诸寺联句·平康坊菩萨寺·书事联句】段成式
　　悉为无事者，任被俗流憎。--郑符
　　客异干时客，僧非出院僧。--段成式
　　远闻疏牖磬，晓辨密龛灯。--张希复
　　步触珠幡响，吟窥钵水澄。--郑符
　　句饶方外趣，游惬社中朋。--段成式
　　静里已驯鸽，斋中亦好鹰。--张希复
　　金涂笔是褧，彩溜纸非缯。--升上人
　　锡杖已克锻，田衣从怀塍。--段成式
　　占床暂一胁，卷箔赖长肱。--张希复
　　佛日初开照，魔天破几层。--段成式
　　咒中陈秘计，论处正先登。--张希复
　　勇带绽针石，危防丘井藤。--升上人
　　◎卷.15【游长安诸寺联句·光宅坊光宅寺·中禅师影堂联句】段成式
　　名下固无虚，敖曹貌严毅。洞达见空王，圆融入佛地。--张希复
　　一言当要害，忽忽醒诸醉。不动须弥山，多方辩无匮。--郑符
　　坦率对万乘，偈答无所避。尔如毗沙门，外形如脱履。--段成式
　　但以理为量，不语怪力事。木石摧贡高，慈悲引贪恚。--升上人
　　当时乏支许，何人契深致。随宜讵说三，直下开不二。--段成式
　　◎卷.16【游长安诸寺联句·翊善坊保寿寺·光天帧赞联句】段成式
　　观音化身，厥形孔怪。胣脑淫厉，众魔膜拜。--张希复
　　指梦鸿纷，榜列区界。其事明张，何不可解。--段成式
　　阎阿德川，大士先天。众象参罗，福源田田。--郑符
　　百亿花发，百千灯然。胶如络绎，浩汗连绵。--张希复
　　焰摩界戚，洛迦苦霁。正念皈依，众青如彗。--段成式
　　戾宰可汰，痴膜可蜕。稽首如空，睟容若睇。--张希复
　　阐提墨师，睹而面之。寸念不生，未遇乎而。--段成式
　　◎卷.17【游长安诸寺联句·宣阳坊静域寺·三阶院联句】段成式
　　密密助堂堂，隋人歌檿桑。双弧摧孔雀，一矢陨贪狼。--段成式
　　百步望云立，九规看月张。获蛟徒破浪，中乙漫如墙。--张希复
　　还似贯金鼓，更疑穿石梁。因添挽河力，为灭射天狂。--段成式
　　绝艺却南牧，英声来鬼方。丽龟何足敌，殪豕未为长。--郑符
　　龙臂胜猿臂，星芒超箭芒。虚夸绝高鸟，垂拱议明堂。--段成式
　　◎卷.18【游长安诸寺联句·崇义坊招福院·赠诸上人联句】段成式
　　翻了西天偈，烧馀梵宇香。撚眉愁俗客，支颊背残阳。--段成式
　　洲号惟思沃，山名只记匡。辨中摧世智，定里破魔强。--张希复
　　许睿禅心彻，汤休诗思长。朗吟疏磬断，久语贯珠妨。--段成式
　　乘兴书芭叶，闲来入豆房。漫题存古壁，怪画匝长廊。--张希复
　　◎卷.19【游长安诸寺联句·招国坊崇济寺·奇松联二十字绝句】段成式
　　杉松何相疏，榆柳方迥屑。无人擅谈柄，一枝不敢折。--段成式
　　中庭苔藓深，吹馀鸣佛禽。至于摧折枝，凡草犹避阴。--张希复
　　僻径根从露，闲房枝任侵。一株风正好，来助碧云吟。--郑符
　　时时扫窗声，重露滴寒砌。风飐一枝遒，闲窥别生势。--升上人
　　偃盖入楼妨，盘根侵井窄。高僧独惆怅，为与澄岚隔。--段成式
　　◎卷.20【游长安诸寺联句·永安坊永寿寺·闲中好】段成式
　　闲中好，尽日松为侣。此趣人不知，轻风度僧语。--郑符
　　闲中好，尘务不萦心。坐对当窗木，看移三面阴。--段成式
　　闲中好，幽磬度声迟。卷上论题肇，画中僧姓支。--张希复
　　◎卷.21【游长安诸寺联句·崇仁坊资圣寺·诸画联句（柏梁体）】段成式
　　吴生画勇矛戟攒，--段成式
　　出变奇势千万端。--张希复
　　苍苍鬼怪层壁宽，--郑符
　　睹之忽忽毛发寒。--段成式
　　棱伽之力所疲殚，--段成式
　　李真周昉优劣难。--郑符
　　活禽生卉推边鸾，--段成式
　　花房嫩彩犹未干。--张希复
　　韩干变态如激湍，--郑符
　　惜哉壁画世未殚。--段成式
　　后人新画何汗漫。--张希复


第七百九十三卷
　　◎卷.1【北禅院避暑联句】皮日休
　　歊蒸何处避，来入戴颙宅。逍遥脱单绞，放旷抛轻策。--皮日休
　　爬搔林下风，偃仰涧中石。--皮日休
　　残蝉烟外响，野鹤沙中迹。到此失烦襟，萧然揖禅伯。--陆龟蒙
　　藤悬叠霜蜕，桂倚支云锡。--陆龟蒙
　　清阴竖毛发，爽气舒筋脉。逐幽随竹书，选胜铺苮席。--皮日休
　　鱼跳上紫芡，蝶化缘青壁。--皮日休
　　心是玉莲徒，耳为金磬敌。吾宗昔高尚，志在羲皇易。--陆龟蒙
　　岂独断韦编，几将刓铁擿。--陆龟蒙
　　天书既屡降，野抱难自适。一入承明庐，盱衡论今昔。--皮日休
　　流光不容寸，斯道甘枉尺。--皮日休
　　既起谢儒玄，亦翻商羽翼。封章帷幄遍，梦寐江湖白。--陆龟蒙
　　摆落函谷尘，高欹华阳帻。--陆龟蒙
　　诏去云无信，归来鹤相识。半病夺牛公，全慵捕鱼客。--皮日休
　　少微光一点，落此芒磔索。--皮日休
　　释子问池塘，门人废幽赜。堪悲东序宝，忽变西方籍。--陆龟蒙
　　不见步兵诗，空怀康乐屐。--陆龟蒙
　　高名不可效，胜境徒堪惜。墨沼转疏芜，玄斋逾阒寂。--皮日休
　　迟迟不可去，凉飔满杉柏。--皮日休
　　日下洲岛清，烟生苾刍碧。俱怀出尘想，共有吟诗癖。--陆龟蒙
　　终与净名游，还来雪山觅。--陆龟蒙
　　◎卷.2【寂上人院联句】皮日休
　　瘿床空默坐，清景不知斜。暗数菩提子，闲看薜荔花。--皮日休
　　有情惟墨客，无语是禅家。背日聊依桂，尝泉欲试茶。--陆龟蒙
　　石形蹲玉虎，池影闪金蛇。经笥安岩匼，瓶囊挂树桠。--皮日休
　　书传沧海外，龛寄白云涯。竹色寒凌箔，灯光静隔纱。--陆龟蒙
　　趁幽翻小品，逐胜讲南华。莎彩融黄露，莲衣染素霞。--皮日休
　　水堪伤聚沫，风合落天葩。若许传心印，何辞古堞赊。--陆龟蒙
　　◎卷.3【独在开元寺避暑，颇怀鲁望，因飞笔联句】皮日休
　　烦暑虽难避，僧家自有期。泉甘于马乳，苔滑似龙漦。--皮日休
　　任诞襟全散，临幽榻旋移。松行将雅拜，篁阵欲交麾。--陆龟蒙
　　望塔青髇识，登楼白鸽知。石经森欲动，珠像俨将怡。--皮日休
　　筠簟临杉穗，纱巾透雨丝。静谭蝉噪少，凉步鹤随迟。--皮日休
　　烟重回蕉扇，轻风拂桂帷。对碑吴地说，开卷梵天词。--陆龟蒙
　　积水鱼梁坏，残花病枕欹。怀君潇洒处，孤梦绕罘罳。--陆龟蒙
　　◎卷.4【寒夜文宴联句】皮日休
　　文星今夜聚，应在斗牛间。--皮日休
　　载石人方至，乘槎客未还。--张贲
　　送觞繁露曲，征句白云颜。--陆龟蒙
　　节奏惟听竹，从容只话山。--皮日休
　　理穷倾秘藏，论猛折玄关。--张贲
　　酃酒分中绿，巴笺擘处殷。--陆龟蒙
　　清言闻后醒，强韵压来艰。--皮日休
　　犀柄当风揖，琼枝向月攀。--张贲
　　松吟方eP々，泉梦忆潺潺。--陆龟蒙
　　一会文章草，昭明不可删。--皮日休
　　◎卷.5【药名联句】皮日休
　　为待防风饼，须添薏苡杯。--张贲
　　香然柏子后，尊泛菊花来。--皮日休
　　石耳泉能洗，垣衣雨为裁。--陆龟蒙
　　从容犀局静，断续玉琴哀。--张贲
　　白芷寒犹采，青箱醉尚开。--皮日休
　　马衔衰草卧，乌啄蠹根回。--陆龟蒙
　　雨过兰芳好，霜多桂末摧。--张贲
　　朱儿应作粉，云母讵成灰。--皮日休
　　艺可屠龙胆，家曾近燕胎。--陆龟蒙
　　墙高牵薜荔，障软撼玫瑰。--张贲
　　鸓鼠啼书户，蜗牛上研台。--皮日休
　　谁能将藁本，封与玉泉才。--陆龟蒙
　　◎卷.6【寒夜联句】陆龟蒙
　　静境揖神凝，寒华射林缺。--陆龟蒙
　　清知思绪断，爽觉心源彻。--皮日休
　　高唱戛金奏，朗咏铿玉节。--陆龟蒙
　　我思方泬寥，君词复凄切。--皮日休
　　况闻风篁上，摆落残冻雪。--陆龟蒙
　　寂尔万籁清，皎然诸霭灭。--皮日休
　　西窗客无梦，南浦波应结。--陆龟蒙
　　河光正如剑，月魄方似玦。--皮日休
　　短烬不禁挑，冷毫看欲折。--陆龟蒙
　　何夕重相期，浊醪还为设。--皮日休
　　◎卷.7【开元寺楼看雨联句】陆龟蒙
　　海上风雨来，掀轰杂飞电。登楼一凭槛，满眼蛟龙战。--陆龟蒙
　　须臾造化惨，倏忽堪舆变。万户响戈鋋，千家披组练。--皮日休
　　群飞抛轮石，杂下攻城箭。点急似摧胸，行斜如中面。--陆龟蒙
　　细洒魂空冷，横飘目能眩。垂檐珂珮喧，zh瓦珠玑溅。--皮日休
　　无言九陔远，瞬息驰应遍。密处正垂縆，微时又悬线。--陆龟蒙
　　写作玉界破，吹为羽林旋。翻伤列缺劳，却怕丰隆倦。--皮日休
　　遥瞻山露色，渐觉云成片。远树欲鸣蝉，深檐尚藏燕。--陆龟蒙
　　残雷隐辚尽，反照依微见。天光洁似磨，湖彩熟于练。--皮日休
　　疏帆逗前渚，晚磬分凉殿。接思强挥毫，窥词几焚研。--陆龟蒙
　　佶栗乌皮几，轻明白羽扇。毕景好疏吟，馀凉可清宴。--皮日休
　　君携下高磴，僧引还深院。驳藓净铺筵，低松湿垂鬋。--陆龟蒙
　　斋明乍虚豁，林霁逾葱蒨。早晚重登临，欲去多离恋。--皮日休
　　◎卷.8【报恩寺南池联句】陆龟蒙
　　古岸涵碧落，--陆龟蒙
　　虚轩明素波。坐来鱼阵变，--皮日休
　　吟久菊□多。秋草分杉露，--嵩起
　　危桥下竹坡。远峰青髻并，--陆龟蒙
　　□□□髯和。赵论寒仍讲，--皮日休
　　支硎僻亦过。斋心曾养鹤，--嵩起
　　挥翰好邀鹅。倚石收奇药，--陆龟蒙
　　临溪藉浅莎。桂花晴似拭，--皮日休
　　荷镜晓如磨。翠出牛头耸，--嵩起
　　苔深马迹跛。伞欹从野醉，--陆龟蒙
　　巾侧任田歌。跁跒松形矮，--皮日休
　　般跚桧樾矬。香飞僧印火，--嵩起
　　泉急使镳珂。菱钿真堪帖，--陆龟蒙
　　莼丝亦好拖。几时无一事，--皮日休
　　相伴著烟萝。--嵩起
　　◎卷.9【天台禅院联句】安守范
　　偶到天台院，因逢物外僧。--安守范
　　忘机同一祖，出语离三乘。--杨鼎夫
　　树老中庭寂，窗虚外境澄。--周述
　　片时松影下，联续百千灯。--李仁肇


第七百九十四卷
　　◎卷.1【讲德联句】皎然
　　先王设位，以正邦国。建立大官，封植有德。--潘述
　　二南敷化，四岳述职。其言不朽，其仪不忒。--汤衡
　　暨于嬴刘，乃创程式。罢侯置守，剖竹分域。--皎然
　　赫矣皇唐，康哉立极。精选藩翰，庸资正直。--潘述
　　爰命我公，东土作则。克己恭俭，疲人休息。--汤衡
　　济济闾閈，油油黍稷。既富既教，足兵足食。--皎然
　　恤其凋瘵，剪其荆棘。威怀逋叛，扑灭蝥贼。--潘述
　　疾恶如雠，闻善不惑。哀矜鳏寡，旌礼儒墨。--汤衡
　　乃修堤防，乃浚沟洫。以利通商，以溉嘉谷。--皎然
　　征赋以节，计功以时。人胥怀惠，吏不能欺。--潘述
　　我政载孚，我邦载绥。猛兽不暴，嘉鱼维滋。--汤衡
　　肃恭明神，齐沐不亏。岁或骄阳，雨无愆期。--皎然
　　帝嘉有庸，宠命来斯。紫绂载绥，金章陆离。--潘述
　　资忠履孝，阅礼敦诗。明德惟馨，自天祐之。--汤衡
　　◎卷.2【讲古文联句】皎然
　　帝出于震，文明始敷。--潘述
　　山岳降气，龟龙负图。--裴济
　　爰有书契，乃立典谟。--皎然
　　先知孔圣，飞步天衢。--汤衡
　　汉承秦弊，尊儒尚学。--潘述
　　百氏六经，九流七略。--裴济
　　屈宋接武，班马继作。--皎然
　　或颂燕然，或赞麟阁。--汤衡
　　降及三祖，始变二雅。--潘述
　　仲宣闲和，公干萧洒。--皎然
　　士衡安仁，不史不野。--皎然
　　左张精奥，嵇阮高寡。--汤衡
　　暨于江表，其文郁兴。--汤衡
　　绮丽争发，繁芜则惩。--潘述
　　词晔春华，思清冬冰。--潘述
　　景纯跌宕，游仙独步。--汤衡
　　青云其情，白璧其句。--汤衡
　　灵运山水，实多奇趣。--潘述
　　远派孤峰，龙腾凤翥。--潘述
　　陶令田园，匠意真直。--皎然
　　春柳寒松，不凋不饰。--皎然
　　江淹杂体，方见才力。--汤衡
　　拟之信工，似而不逼。--汤衡
　　鲍昭从军，主意危苦。--潘述
　　气胜其词，雅愧于古。--潘述
　　隐侯似病，创制规矩。--皎然
　　时见琳琅，惜哉榛楛。--皎然
　　谢脁秀发，词理翩翩。--汤衡
　　孤标爽迈，深造精研。--汤衡
　　惠休翰林，别白离坚。--潘述
　　有会必惬，无惭曩贤。--潘述
　　吴均颇劲，失于典裁。--皎然
　　竟乏波澜，徒工边塞。--皎然
　　彼柳吴兴，高视时辈。--汤衡
　　汀洲一篇，风流寡对。--汤衡
　　何逊清切，所得必新。--潘述
　　缘情既密，象物又真。--潘述
　　江总征正，未越常伦。--皎然
　　时合风兴，或无淄磷。--皎然
　　二杜繁俗，三刘琐碎。--汤衡
　　陈徐之流，阴张之辈。--汤衡
　　伊数公者，阃域之外。--潘述
　　吁此以还，有固斯郐。--潘述
　　◎卷.3【项王古祠联句】皎然
　　遗庙风尘积，荒途岁月侵。--潘述
　　英灵今寂寞，容卫尚森沈。--皎然
　　霸楚志何在，平秦功亦深。--汤衡
　　诸侯归复背，青史古将今。--潘述
　　星聚分已定，天亡力岂任。--皎然
　　采蘩如可荐，举酒沥空林。--汤衡
　　◎卷.4【还丹可成诗联句】皎然
　　羽化自仙骨，延年资养生。--皎然
　　金经启灵秘，玉液流至精。--潘述
　　八石思共炼，九丹知可成。--汤衡
　　吾心苟无妄，神理期合并。--皎然
　　封灶用六一，置门考休京。--潘述
　　浮光含日彩，圆质焕云英。--汤衡
　　持此保寿命，服之颐性情。--皎然
　　跂予望仙侣，高咏升天行。--潘述
　　鹤驾方可致，霓裳定将迎。--汤衡
　　不因五色药，安著七真名。--皎然
　　挥妙在微密，全功知感诚。--潘述
　　与君弃城市，携手游蓬瀛。--汤衡
　　◎卷.5【建安寺西院喜王郎中遘恩命初至联句】皎然
　　迹就空门退，官从画省迁。住持良有愿，朝谒穴无缘。--王遘
　　身净金绳内，心驰玉扆前。--皎然
　　荣添一两日，恩降九霄年。--齐翔
　　慕法能轻冕，追非欲佩弦。--李纵
　　栖闲那可久，鸳鹭待行联。--崔子向
　　◎卷.6【建安寺夜会，对雨怀皇甫侍御曾联句】皎然
　　相思非是远，风雨遣情多。--皎然
　　愿欲披云见，难堪候晓过。--李纵
　　夜长同岁月，地近极山河。--郑说
　　戒相初传授，文章旧切磋。--王遘
　　时称洛下咏，人许郢中歌。--崔子向
　　惆怅徒延首，其如一水何。--齐翔
　　◎卷.7【泛长城东溪，暝宿崇光寺，寄处士陆羽联句】皎然
　　箬水青似箬，玉山碧于玉。--崔子向
　　逼霄沓万状，截地分千曲。--皎然
　　萍解深可窥，林豁遥在瞩。--崔子向
　　已高物外赏，稍涤区中欲。--皎然
　　野鹤翔又飞，世人羁且跼。--崔子向
　　沈吟迹所误，放浪心自足。--皎然
　　缅怀虚舟客，愿寄生刍束。--崔子向
　　说诗整颓波，立义激浮俗。--皎然
　　荆吴备登历，风土随编录。--崔子向
　　恨与清景别，拟教长路促。--皎然
　　溪鸟语鹂喽，寺花翻踯躅。--崔子向
　　印围水坛净，香护莲衣触。--皎然
　　捧经启纱灯，收衽礼金粟。--崔子向
　　安得扣关子，玄言对吾属。--皎然
　　◎卷.8【与崔子向泛舟自招橘经箬里宿天居寺…联一十六韵以寄之】皎然
　　晴日春态深，寄游恣所适。--皎然
　　宁妨花木乱，转学心耳寂。--崔子向
　　取性怜鹤高，谋闲任山僻。--皎然
　　倚舷息空曲，舍履行浅碛。--崔子向
　　渚箬入里逢，野梅到村摘。--皎然
　　碑残飞雉岭，井翳潜龙宅。--崔子向
　　坏寺邻寿陵，古坛留劫石。--皎然
　　穿阶笋节露，拂瓦松梢碧。--崔子向
　　天界细云还，墙阴杂英积。--皎然
　　悬灯寄前焰，遥月升圆魄。--崔子向
　　何意清夜期，坐为高峰隔。--皎然
　　茗园可交袂，藤涧好停锡。--崔子向
　　微雨听湿巾，迸流从点席。--皎然
　　戏猿隔枝透，惊鹿逢人踯。--崔子向
　　睹物赏已奇，感时思弥极。--皎然
　　芳菲如驰箭，望望共君惜。--崔子向
　　◎卷.9【渚山春暮，会顾丞茗舍，联句效小庾体】皎然
　　谁是惜暮人，相携送春日。因君过茗舍，留客开兰室。--陆士修
　　湿苔滑行屐，柔草低藉瑟。鹊喜语成双，花狂落非一。--崔子向
　　烟浓山焙动，泉破水舂疾。莫抝挂瓢枝，会移阆书帙。--皎然
　　颇容樵与隐，岂闻禅兼律。栏竹不求疏，网藤从更密。--陆士修
　　池添逸少墨，园杂庄生漆。景晏枕犹欹，酒醒头懒栉。--崔子向
　　云教淡机虑，地可遗名实。应待御荈青，幽期踏芳出。--皎然
　　◎卷.10【与李司直令从荻塘联句】皎然
　　画舸悠悠荻塘路，真僧与我相随去。--李令从
　　寒花似菊不知名，霜叶如枫是何树。--李令从
　　倦客经秋夜共归，情多语尽明相顾。--皎然
　　遥城候骑来仍少，傍岭哀猿发无数。--皎然
　　心闲清净得禅寂，兴逸纵横问章句。--李令从
　　虫声切切草间悲，萤影纷纷月前度。--李令从
　　撩乱云峰好赋诗，婵娟水月堪为喻。--皎然
　　与君出处本不同，从此还依旧山住。--皎然
　　◎卷.11【远意联句】皎然
　　家在炎州往朔方，--疾(失姓)
　　岂知于阗望潇湘。--澄(失姓)
　　曾经陇底复辽阳，--巨川(失姓)
　　更忆东去采扶桑。--皎然
　　楂客三千路未央，--严伯均
　　烛龙之地日无光。--疾(失姓)
　　将游莽苍穷大荒，--皎然
　　车辙马足逐周王。--严伯均
　　◎卷.12【暗思联句】皎然
　　斜风飘雨三十夜，--疾(失姓)
　　邻女馀光不相借。--巨川(失姓)
　　迹灭尘生古人画，--皎然
　　洞房重扉无隙罅，--严伯均
　　烛灭更深月西谢。--从心(失姓)
　　◎卷.13【乐意联句一首】皎然
　　良朋益友自远来，--严伯均
　　万里乡书对酒开。--皎然
　　子孙蔓衍负奇才，--疾(失姓)
　　承颜弄鸟咏南陔，--澄(失姓)
　　鼓腹击壤歌康哉。--巨川(失姓)
　　◎卷.14【恨意联句】皎然
　　同心同县不相见，--疾(失姓)
　　独采蘼芜咏团扇。--严伯均
　　莫听东邻捣霜练，--皎然
　　远忆征人泪如霰。--澄(失姓)
　　长信空阶荒草遍，--从心(失姓)
　　明妃初别昭阳殿。--杭(失姓)
　　◎卷.15【秋日卢郎中使君幼平泛舟联句一首】皎然
　　共载清秋客船，同瞻皂盖朝天。--卢藻
　　悔使比来相得，如今欲别潸然。--卢幼平
　　渐惊徒驭分散，愁望云山接连。--皎然
　　魏阙驰心日日，吴城挥手年年。--陆羽
　　送远已伤飞雁，裁诗更切嘶蝉。--潘述
　　空怀鄠杜心醉，永望门栏脰捐。--李恂
　　别思无穷无限，还如秋水秋烟。--潘述
　　◎卷.16【重联句一首】皎然
　　相将惜别且迟迟，未到新丰欲醉时。--卢幼平
　　去郡独携程氏酒，入朝可忘习家池。--陆羽
　　仍怜故吏依依恋，自有清光处处随。--潘述
　　晚景南徐何处宿，秋风北固不堪辞。--皎然
　　吴中诗酒饶佳兴，秦地关山引梦思。--卢藻
　　对酒已伤嘶马去，衔恩只待扫门期。--惸(失姓)
　　◎卷.17【与潘述集汤衡宅怀李司直纵联句】皎然
　　幽独何以慰，友人顾茅茨。--汤衡
　　已忘岁月念，载说清闲时。--潘述
　　旭日舒朱槿，柔风引绿葹。--皎然
　　迢迢青溪路，耿耿芳树枝。--汤衡
　　执衽空踯躅，来城自逶迤。--潘述
　　相思寄采掇，景晏独驱驰。--皎然
　　◎卷.18【安吉崔明甫山院联句一首】皎然
　　人不扰，政已和。世虑寡，山情多。--皎然
　　禅客至，墨卿过。兴既洽，情如何。--崔逵
　　◎卷.19【重联句一首】皎然
　　肃肃清院，翛翛碧鲜。已见心远，何关地偏。--皎然
　　自公退食，升堂草玄。纷纷已隔，云心澹然。--崔逵
　　◎卷.20【重联句一首】皎然
　　瀑溜闻窗外，晴风逼座间。--皎然
　　挂冠徒有意，芳桂杳难攀。--崔逵
　　◎卷.21【重联句一首】皎然
　　清高素非宦侣，疏散从来道流。--皎然
　　今日还轻墨绶，知君意在沧洲。--皎然
　　浮云任从飘荡，寄隐也信沈浮。--崔逵
　　不似漳南地僻，道安为我淹留。--崔逵
　　◎卷.22【重联句一首】皎然
　　刘令兴多常步履，柴桑事少但援琴。--皎然
　　闲招法侣从山寺，每掇幽芳傍竹林。--皎然
　　卷帘只爱荆峰色，入座偏宜郢客吟。--崔逵
　　谁许近来轻印绶，因君昨日悟禅心。--崔逵
　　◎卷.23【道观中和潘丞观青溪图联句】皎然
　　画得青溪样，宜于紫府观。--皎然
　　日明烟霭薄，风落水容宽。--崔万
　　画野高低接，商工井邑攒。--潘述
　　疏川因稼穑，出使问艰难。--皎然
　　◎卷.24【春日对雨联句一首】皎然
　　春烟带微雨，漠漠连城邑。桐叶生微阴，桃花更宜湿。--韩章
　　萧条暗杨柳，散漫下原隰。归路不我从，遥心空伫立。--皎然
　　林低山影近，岸转水流急。芳草自堪游，白云如可揖。--韩章
　　寻山禅客意，苦雨陶公什。游衍情未终，归飞暮相及。--皎然
　　峰高日色转，潭净天光入。却欲学神仙，空思谢朋执。--韩章
　　为道贵逍遥，趋时多苦集。琼英若可餐，青紫徒劳拾。--皎然
　　◎卷.25【春日会韩武康章后亭联句】皎然
　　后园堪寄赏，日日对春风。客位繁阴下，公墙细柳中。--皎然
　　坐看青嶂远，心与白云同。--韩章
　　林暗花烟入，池深远水通。--杨秦卿
　　井桃新长蕊，栏药未成丛。--仲文(失姓)
　　松竹宜禅客，山泉入谢公。--皎然
　　砌香翻芍药，檐静倚梧桐。--韩章
　　外虑宜帘卷，忘情与道空。--杨秦卿
　　楚僧招惠远，蜀客挹扬雄。--仲文(失姓)
　　便寄柴桑隐，何劳访剡东。--皎然
　　◎卷.26【康录事宅送僧联句】皎然
　　莲衣宜著雨，竹锡好随云。--皎然
　　见鹤还应养，逢鸥自作群。--崔子向
　　◎卷.27【与邢端公李台题庭石联句】皎然
　　共题诗句遍，争坐藓文稀。（馀缺）--皎然
　　◎卷.28【冬日建安寺西院，喜昼公自吴兴至，联句一首】皎然
　　宗系传康乐，精修学远公。--王遘
　　相寻当暮岁，行李犯寒风。--李纵
　　累积浮生里，机惭半偈中。--郑说
　　传家知业坠，继祖忝声同。--皎然
　　云与轻帆至，山将本寺空。--崔子向
　　向来忘起灭，留我宿花宫。--齐翔
　　◎卷.29【秋日潘述自长城至霅上与昼公、汤评事游集累日…以寄之】皎然
　　离念非前期，秋风忽已至。--潘述
　　芸黄众芳晚，摇荡居人思。--皎然
　　白霜凄以积，高梧飒而坠。--汤衡
　　悠然越山川，复此恨离异。--潘述
　　时景易迁谢，欢□难兼遂。--皎然
　　惜分缓回舟，怀遥企归驷。--汤衡
　　休浣情自高，来思日云未。--潘述
　　◎卷.30【喜昼公寻山回相遇联句一首】皎然
　　几年无此会，今日喜相从。--潘述
　　后夏仍多病，前书达几封。--皎然
　　水华迎暮雨，松吹引疏钟。--皎然
　　出谷随初月，寻僧说五峰。--潘述
　　◎卷.31【送昼公联句】皎然
　　相逢情不厌，惜别意难为。--韩章
　　吾道应无住，前期未可知。--皎然
　　轻霜凋古木，寒水缩荒陂。--韩章
　　宾雁依沙屿，浮云惨路岐。--皎然
　　林疏看野迥，岸转觉山移。--韩章
　　寄赏惊摇落，归心叹别离。--皎然
　　草堂思偃蹇，麈尾去相随。--顾况
　　勿谓光阴远，禅房会一窥。--郑遨
　　◎卷.32【与罗隐之联句】郑遨
　　一壶天上有名物，两个世间无事人。--郑遨
　　醉却隐之云叟外，不知何处是天真。--罗隐之


第七百九十五卷
　　所愿暂知居者乐，无使时称主者劳。（中宗幸安乐公主第，
　　从官赋诗，日知卒章，独存规诫，识者多之）
　　令乘骢马去，丞脱绣衣来。（《赠上蔡令潘好礼拜御史》，
　　见《朝野佥载》）
　　魂逐东流水，坟依独坐山。（《哭陈子昂》）
　　三代掌纶诰，一身能唱歌。（见《乐府杂录》）
　　明月飞出海，黄河流上天。（《暮行潼关》）
　　芙蓉初出水，桃李忽无言。（《观内人楼上踏歌》）
　　夜夜月为青冢镜，年年雪作黑山花。（《塞上曲》）
　　雁影数行秋半逢，渔歌一声夜深发。
　　忽睹邢武辞，泠其金石备。（《宣城总集》云：
　　唐开元甲子，武平一同河间邢巨同游泾川琴溪，
　　题绝句，古刻尚存。后一纪，杜伟自柱史谪掾宣城，
　　陪连帅班景倩来观，题句云云。馀逸）
　　霜添柏树冷，气拂桂林寒。
　　八十年前棠树阴，竟陵太守公先人。（愿与竟陵陆羽
　　尝佐岭南连帅李复幕府。后愿刺竟陵，则复已捐馆，
　　而羽亦前谢。复父斋物先亦为竟陵守，愿因为七言诗陈事。
　　见《方舆胜览》）
　　阴天闻断雁，夜浦送归人。（《送丘郎中》）
　　谁言百人会，兄弟也沾陪。（《侍宴》见颜真卿集）
　　刻舟寻已化，弹铗未酬恩。（河西骑将宋青春有剑，
　　是青龙精。刃所及，若叩铜铁。青春死，为广琛所得。
　　或风雨后迸光出室，环烛方丈。哥舒翰求易以他宝，
　　广琛不与，因赠诗。见《酉阳杂俎》）
　　梦里换春秋。（《咏华清宫》）
　　莫言闲话是闲话，往往事从闲话来。
　　何必剃头为弟子，无家便是出家人。（见张为《主客图》）
　　常愿追禅理，安能挹化源。（鸿渐酷好浮屠道，
　　晚年乐退静，常悠然赋句，朝士多属和之。见本传）
　　因缘三纪异，契分四般同。（挚与李行敏同姓，同甲子、
　　同年登第，俱二十五岁，又同门，故云。见《纪事》）
　　在室愧屋漏。（绶子温疾革，诵绶此句曰：
　　“今不负斯诫矣。”见《唐书》）
　　桃花浪里成龙去，竹叶山头退鹢飞。（《赠柳棠及第》，
　　见《纪事》）
　　庾岭东边吏隐州，溪山竹树亦清幽。（见《方舆胜览》）
　　地灵无俗草，岩静有仙禽。（《等慈寺北岩》，
　　见《方舆胜览》）
　　白鸟远行树，玉虹孤饮潭。（《庐山瀑布》）
　　四五片霞生绝壁，两三行雁过疏松。（以上见《纪事》）
　　抛芥子降颠狒狒，折杨枝洒醉猩猩。（见《摭言》）
　　山近衡阳虽少雁，水连巴蜀岂无鱼。（敬之甥雍陶，蜀川
　　上第后，薄于亲友，不寄书。敬之让焉，陶得诗愧赧）
　　水声长在耳，山色不离门。
　　扫地树留影，拂床琴有声。
　　落日长安道，秋槐满地花。（以上并见《纪事》）
　　中丞为国拔贤才，寒俊欣逢藻鉴开。（《赠知贡举陈商》，
　　见《池阳志》）
　　莫将韦监同殷监，错认容身是保身。（懿宗朝，
　　澳为吏部侍郎，不受请托，为执政所恶，出为邠宁节度。
　　时宰复发其部事，罢镇，以秘书监分司东都。
　　尝戏吟此句，京师权幸闻而尤怒之。见《唐书》）
　　珠箔卷繁星，金樽泻月明。
　　身死为修刘稹表，名高因让陆洿书。（《吊欧阳秬》。
　　秬，詹从子，开成中擢第。司勋郎中陆洿弃官隐吴中，
　　后赴召复出，秬移书让之，因不出。秬名益闻，
　　竟赴泽潞刘稹幕辟。稹表指斥时政，朝廷疑秬所草，
　　流崖州，赐死）
　　尘飞遗恨尽，花落古宫平。（《洛阳古城》）
　　红粉笙歌人代远，月明陵树水东流。（《铜雀台》）
　　露团沙鹤起，人卧钓船流。（见《摭言》）
　　只向国门安四海，不离乡井拜三公。（《赠王重荣》。
　　《纪事》：重荣镇河中，燕投此诗，甚加礼敬。
　　竟以凌轹诸从事，受正平之祸）
　　芍药花开菩萨面，棕闾叶散野人头。（璘与李群玉相遇
　　岳麓寺，群玉待之甚浅。曰：“请与公联句。”破题而
　　授之，璘略不伫思，继之云云。群玉遂屈。见《纪事》）
　　虚心纤质雁衔馀，凤吹龙吟定不如。（薛阳陶善吹芦管。
　　蔚镇淮海，阳陶为浙右小校，监押度支。运米至，蔚召，
　　令出芦管，于赏心亭奏之。蔚大嘉赏，赠诗此其终篇也）
　　今朝拜贡盈襟泪，不进新芽是进心。（常州旧贡阳羡茶。
　　僖宗幸蜀，枳间关驰贡，故有此句。见《常州志》）
　　万蕴千牌次碧牙，缥笺金字间明霞。（賨善楷书。
　　天复中，挈家自华至陈，未尝废词翰。其题经藏有此句，
　　见《宣和书谱》）
　　一箭不中鹄，五湖归钓鱼。（见《地志》）
　　烟随红焰断，化作白云飞。（七岁时咏野烧，
　　识者知其为青云器）
　　隔岸水牛浮鼻渡，傍溪沙鸟点头行。（见《纪事》）
　　绮罗因片叶，桃李谩同时。（咏桑，见《诗注总话》）
　　都缘心似水，故以钵为舟。（《题壁画杯渡道人》）
　　路指丹阳分虎节，心存双阙恋龙颜。（《赴润州镇赐饯》，
　　见《江表志》）
　　甜于泉水茶须信，狂似杨花蝶未知。（《咏雪》）
　　半窗月在犹煎药，几夜灯闲不照书。（《病中》，
　　并见《江表志》）
　　至人无梦梦不到，天道恶盈盈有馀。（《闲书》）
　　龙髯已断嫔嫱老，豹尾不来岐路长。（《读武帝内传》）
　　翻身腾白浪，探爪擢明珠。（永新令请题屏画戏珠龙。
　　令好受馈遗，元龟写意讥之。令悟，追捕，遂亡入金陵）
　　因借梦书过竹寺，学耕秋粟绕茆原。（《寄柳宣》）
　　芭蕉叶上无愁雨，自是多情听断肠。（戎昱诗有
　　“一夜不眠孤客耳，主人门外有芭蕉。”代为之答）
　　风雨揭却屋，全家醉不知。（咏渔父，见《江南野录》）
　　孤猿叫落中岩月，野客吟残半夜灯。
　　雁飞南浦砧初断，月满西楼酒半醒。
　　晓来羸驷依前去，目断遥山数点清。（《宿江城》，
　　并见《锦绣万花谷》）
　　迈古文章金鸑鷟，出群行止玉麒麟。（《赠邵拙》，
　　见《马令书》）
　　风便磬声远，日斜楼影长。（游古观，见《郡阁雅谈》）
　　好是晚来香雨里，担簦亲送绮罗人。（见《诗史》）
　　莲中花更好，云里月常新。（南唐宫嫔窅娘善舞，
　　后主作金莲，令窅娘缠足作新月状，舞莲中。
　　镐诗因窅娘作也。见《道山清话》）
　　天下传将舞马赋，门前迎得跨驴宾。（《献高侍郎》）
　　砚贮寒泉碧，庭堆败叶红。（《赠宣城宰》）
　　燕掠琴弦穿静院，吏收诗草下闲庭。（《赠徐学士》，
　　见《雅言系述》）
　　年年闻尔者，未有不伤情。（《蝉》）
　　出得风尘者，合知岐路人。
　　拂榻灯未来，开门月先入。
　　忽生云是匣，高以月为台。
　　入夜虽无伤物意，向明还有动人心。（《画虎》，
　　并见《吟窗杂录》）
　　金茎来白露，玉宇起清风。（《侍宴》，见《吟窗杂录》）
　　红旆渡江霞蘸水，青蛇出匣雪侵衣。（赠池阳守陈德诚）
　　云散便凝千里望，日斜长占半城阴。（《升元阁》）
　　只住此山宁有意，向来求佛本无心。（《赠嘉禾峰僧》）
　　万国不得雨，孤云犹在山。（见《江南野录》）
　　先生不在此，千载只空山。（题斋壁，见《江南野录》）
　　建水旧传刘夜坐，螺川新有夏江城。（刘洞有《夜坐》诗，
　　夏宝松有《宿江城》诗皆见称一时，号刘夜坐、夏江城云）
　　一雨洗残暑，万家生早凉。（《漳江感怀》）
　　暮鸟归巢急，寒牛下陇迟。（《村居》）
　　算吟千百首，方得两三联。
　　清时不作登龙客，绿鬓闲梳傍草堂。（《赠黄岩》，
　　并《雅言系述》）
　　淮船分蚁队，江市聚蝇声。（《夜宿金山》，
　　见《古今诗话》）
　　人间不见月，天外自分明。（《中秋不见月》，
　　见《大定录》）
　　烧平樵路出，潮落海山高。（见《葆光录》）
　　行人折柳和轻絮，飞燕衔泥带落花。（见《西清诗话》）
　　轻身都是义，殉主始为忠。（《咏志》）
　　满堂罗绮兼朱紫，四代儿孙奉老翁。（德昭理家以孝爱闻，
　　每时序置酒，环列几席者凡四从，故其诗云。
　　见《备史》）
　　雪浦二月江湖阔，花发千山道路香。（见《备史》）
　　海边红日半离水，天外暖风轻到花。（《春日》）
　　雨声鞭自禁门出，一簇人从天上来。（《赠王枢密处回》，
　　见《异闻录》）
　　十字水中分岛屿，数重花外见楼台。（浣花溪江皆创亭榭，
　　孟昶游之，曰：“曲江金殿锁千门，未及此。”
　　廷珪赋句，昶称善。见《蜀梼杌》）
　　无钱将乞樊知客，名纸生毛不为通。（彬初投谒马殷，
　　知客樊姓者索贿不得，不与通。后为《九州歌》干之，
　　又不问，因入蜀。见《南部新书》）
　　桑柘残阳里，儿孙落叶中。（彬有子稚齿，作《田父诗》
　　云云。廖凝见之，知其不寿，寻果卒。见《郡阁雅谈》）
　　向外疑无地，其中别有天。（《大内盆池》）
　　方外共推为道友，关中独自占诗家。（《赠滕郎中》）
　　炎暑郁蒸无处避，凉风消息几时来。（见《古今诗话》）
　　月沈湘浦冷，花谢汉宫秋。（《挽马希范夫人》，
　　见《五代史补》）
　　须把咽喉吞世界，盖因奢侈致危亡。
　　若须抛却便抛却，莫待风高更亦深。（并《渔父》篇。
　　见《五代史补》）
　　夜长灯影灭，天绕鹤声孤。（见《吟窗杂录》）
　　金筈离弦三尺电，星髇破的一声雷。（射，吟窗杂录）
　　背日流泉生冻早，逆风归鸟入巢迟。（《山中即事》，
　　见《雅言系述》）
　　胜日登楼望，山川一半春。（《桂林逍遥楼》）
　　也知别有风光主，花蕾枝枝似去年。（《题藏舟浦花》，
　　见《南部新书》）
　　金殿圣人看纵笔，玉堂词客尽裁诗。（《赠z6光》）
　　菱叶乍翻人采后，芰荷初没舸行时。（见《纪事》）
　　春寒酒力迟，冉冉生微红。（《寒月》）
　　自然草木性，谁祝元化功。
　　湓浦风生破胆愁。
　　血染剑花明帐幕，三千车马出渔阳。
　　入门堪笑复堪怜，三径苔荒一钓船。（见张为《主客图》）
　　小桥风月年年事，争奈潘郎去□何。（见《南部新书》）
　　清猿啼远木，白鸟下前滩。（《秋日江干远望》）
　　鹤归秋汉远，人去草堂空。（《经王山人旧居》）
　　虽当南北路，不碍往来人。（《道傍树》）
　　钓叟无机沙鸟睡，禅师入定白牛闲。（《江寺闲书》）天涯故友无来信，窗外拒霜空落花。（《暮秋怀故人》，
　　并见《雅言杂载》）
　　雨壁长秋菌，风枝落病蝉。（《即事》）
　　老筇支瘦影，寒木凭吟身。
　　诗债到春无处避，离愁因醉暂时无。（《春日偶题》）
　　茶香解睡磨铛煮，山色牵怀著屐登。（《即事》）
　　身闲不恨辞官早，诗好常甘得句迟。（《赠致仕黄损》，
　　见《雅言系述》）
　　白日故乡远，青山佳句中。（见《酉阳杂俎》）
　　冥云生易满，秋草长难高。
　　落星一石几千年，门外何人扣汉川。（《白石镇古城》）
　　五千里地望皆见，七十二峰中最高。（《祝融峰》）
　　花烧落第眼，雨破到家程。（下第东归，见《海录碎事》）
　　架上紫衣闲不著，案头金字坐长看。（《赠温州大云
　　寺僧鸿楚》，见《高僧传》）
　　溪从沮水流嶓冢，岭接青泥入剑天。（《青泥山》）
　　但存方寸地，留与子孙耕。
　　小旗村店酒，微雨野塘花。（见《南部新书》）
　　地偏云自去，日暮山更深。
　　恰似传花人饮散，空抛床下最繁枝。
　　艳魄香魂如有在，还应羞见堕楼人。
　　（二生并与武椽游，步非烟死，同赋其事）
　　扫叶随风便，浇花趁日阴。（《赠隐者》）
　　闲云生不雨，病叶落非秋。（《夏日》）
　　三月能辞千日醉，一生能得几回看。（见《诗话总龟》）
　　最是五更留不住，向人枕畔著衣裳。（熙载婢妾甚多，
　　不为防闲，往往私出侍客，客赋诗云云。见《南唐近事》）
　　悬心秋夜月，万里照乡关。（《思乡》）
　　玉排复道珊瑚殿，金错危椆翡翠楼。（题三学院经楼）
　　此花不与众花同，为感高僧护法功。（《大慈寺芍药》，
　　并《吟窗杂录》）


第七百九十六卷
　　都来消帝力，全不用兵防。（齐己《风骚旨格》）
　　道远擎空钵，深山踏落花。（齐己《风骚旨格》）
　　船中江上景，晚泊早行时。（齐己《风骚旨格》）
　　山寺钟楼月，江城鼓角风。（齐己《风骚旨格》）
　　雨过花争出，云空月半生。（齐己《风骚旨格》）
　　鸟正啼隋柳，人须入楚山。（齐己《风骚旨格》）
　　高松飘雨雪，一室掩香灯。（齐己《风骚旨格》）
　　遂有冥心者，还寻此境来。（齐己《风骚旨格》）
　　又因风雨夜，重到古松门。（齐己《风骚旨格》）
　　道晦金鸡伏，时来木马鸣。（齐己《风骚旨格》）
　　谁来看山寺，自去扫松门。（齐己《风骚旨格》）
　　此生还自喜，馀事不相侵。（齐己《风骚旨格》）
　　白鬓无心镊，青山得意多。（齐己《风骚旨格》）
　　一春能几日，无雨亦多风。（齐己《风骚旨格》）
　　苦雨秋涛涨，狂风野烧翻。（齐己《风骚旨格》）
　　须知三尺剑，只为不平磨。（齐己《风骚旨格》）
　　要路争先进，闲门肯暂过。（齐己《风骚旨格》）
　　已难消永夜，况复听秋霖。（齐己《风骚旨格》）
　　大雪路亦宿，深山水也吞。（赠僧，齐己《风骚旨格》）
　　卷帘黄叶落，锁印子规啼。（齐己《风骚旨格》）
　　亡国空流水，孤祠掩落花。（齐己《风骚旨格》）
　　山魅隔窗舞，鵩鸟入帘飞。（齐己《风骚旨格》）
　　万里八九月，一身西北风。（齐己《风骚旨格》）
　　磴危攀薜荔，石滑疏莓苔。（齐己《风骚旨格》）
　　日落无行客，天寒有去鸿。（齐己《风骚旨格》）
　　正思浮世事，又到古城边。（齐己《风骚旨格》）
　　寻常风雨夜，应有鬼神看。（齐己《风骚旨格》）
　　寄宿山中寺，相辞海上僧。（齐己《风骚旨格》）
　　风吹榆荚叶，雨打木瓜花。（炙毂子《诗格》）
　　是星皆拱北，无水不朝东。（梅尧臣《续金针诗格》）
　　西风起边雁，一一向潇湘。（梅尧臣《续金针诗格》）
　　那堪怀远路，犹自上高楼。（梅尧臣《续金针诗格》）白云风散尽，红叶水流来。（徐寅《雅道机要》）
　　妾如无异意，君弃也甘心。（徐寅《雅道机要》）
　　野过云根阔，山高树影长。（徐寅《雅道机要》）
　　古迹应重别，生缘不暂停。（徐寅《雅道机要》）
　　一个字未稳，数宵心不闲。（徐寅《雅道机要》）
　　别地叶频落，去程山已寒。（徐寅《雅道机要》）
　　但取诗名得，何论下第频。（徐寅《雅道机要》）
　　早起赴前程，邻鸡尚未鸣。（文彧《诗格》）
　　白地一回雨，儿孙拾得金。（文彧《诗格》）
　　轩车在何处，雨雪满前山。（文彧《诗格》）
　　灯微山馆雨，角咽海城秋。（文彧《诗格》）
　　去帆看已远，临水立多时。（《桂林诗评》）
　　家贫为客早，路远得书稀。（《桂林诗评》）
　　瀑布五千仞，草堂瀑布边。（《桂林诗评》）
　　我忆云门寺，门前千万峰。（《桂林诗评》）
　　一瓶居无外，万木老禅中。（《桂林诗评》）
　　秋江洗一钵，寒日晒三衣。（《桂林诗评》）
　　空山行客少，独树晚蝉多。（《桂林诗评》）
　　一片月生海，几家人上楼。（待月，王正字《诗中旨格》）
　　窗寒风渐紧，灯落夜将深。（秋日言怀，王正字诗中旨格）
　　云梦几行去，潇湘一夜空。（送雁，王正字《诗中旨格》）
　　无风来竹院，有月在莎庭。（蟋蟀，王正字《诗中旨格》）
　　故园从小别，夜雨近秋闻。（王正字《诗中旨格》）
　　书剑别南州，炎荒万里游。（王正字《诗中旨格》）
　　山盘樵径上，人到雪房迟。（王正字《诗中旨格》）
　　路经秋雨后，人入乱峰来。（王正字《诗中旨格》）
　　独树知秋早，孤舟觉夜寒。（王正字《诗中旨格》）
　　马饥餐落叶，鹤宿晒残阳。（王正字《诗中旨格》）
　　路远春行尽，家贫愁到时。（《吟窗杂录》）
　　临水通宵坐，知君此兴同。（《吟窗杂录》）
　　江声兼小雨，暝色入啼猿。（《树萱录》）
　　藕隐玲珑玉，花藏缥缈容。（《树萱录》）
　　红树醉秋色，碧溪弹夜弦。（《树萱录》）
　　网断蛛犹织，梁空燕不归。（《树萱录》）
　　倒身无著处，呵手不成温。（《苦寒》见《事文类聚》）
　　几多诗弟子，无限酒知闻。（《悼方干》见《海录碎事》）
　　床上小薰笼，韶州新退红。（《乐府》见陆务观集注）
　　看时人步涩，展处蝶争来。（《题于兢画牡丹》，
　　兢字德源，长安人，梁宰相也。见《见闻志》）
　　酒味杂莲气，香冷胜于冰。轮囷如象鼻，潇洒绝青蝇。
　　（《碧筩杯》，见杨慎《艺林伐山》）
　　太宗皇帝真长策，赚得英雄尽白头。（《国史补》曰：
　　进士科得之艰难，其有老死于文场者，亦无所恨，
　　故诗云。《画墁录》以为赵嘏作）
　　曾题名处添前字，送出城人乞旧衣。（神龙已来，杏园宴后，
　　皆于慈恩塔下题名，及第后知闻。或遇未及第时题名处，
　　则为添前字，故诗云。见《摭言》）
　　华阳观里钟声集，建福门前鼓动期。（新进士放榜后翌日，
　　排光范门候过宰相。虽云排建福门，实集于西方馆，
　　故诗云云。见《南部新书》）
　　陇右诸侯供语鸟，日南太守送名花。（李德裕营平泉，
　　远方之人，多以异物奉之，时有题诗云云。见《剧谈录》）
　　八百孤寒齐下泪，一时回首望崖州。（德裕为相，
　　颇为寒进开路。及谪官南去，人咏此。见《摭言》）
　　让劫已令多士伏，沽名还得世人闻。（陈咏有诗名，善弈棋。
　　昭宗幸陕之岁，策名归蜀，韦庄以诗贺之。乡中有嫉善者，
　　属和韦诗云云，比之涤器当垆也。见《纪事》）
　　人为子推初禁火，花愁青女再飞霜。（《寒食》，
　　见《事文类聚》）
　　楝花开后风光好，梅子黄时雨意浓。（江南自初春至初夏，
　　有二十四番花信风，最后为楝花风，故唐人有此句。
　　见《东皋杂录》）
　　兰汤备浴传荆俗，水马浮江吊屈魂。（唐人《午日》诗。
　　南方竞渡，治其舟使轻利，名飞凫，名水车，又名水马。
　　见《荆楚岁时记》）
　　城头椎鼓传花枝，席上抟拳握松子。（见《东皋杂录》）
　　鸟向不香花里宿，人从无影月中归。（《雪》）
　　轻著冻痕销水面，密随和气入花根。（《春雪》）
　　万木尽如花落候，四檐鸣□雨来时。（《晴雪》，
　　王安石尝举此三联，云唐人诗）
　　浓绿万枝红一点，动人春色不须多。（王安石在翰苑，
　　见榴花止开一朵，有诗。陈正敏谓此乃唐人诗，
　　非安石所作。见《泊宅编》）
　　晚菘细切肥牛肚，新笋初尝嫩马蹄。（见《锦绣万花谷》）
　　蝉离楚树鸣犹少，叶到嵩山落更多。（《风骚旨格》）
　　风和日暖方开眼，雨润烟浓不举头。（《风骚旨格》）窗前闲咏鸳鸯句，壁上时观獬廌图。（《风骚旨格》）
　　可能有事关心后，得似无人识面时。（《风骚旨格》）
　　一点孤灯人梦觉，万重寒叶雨声多。（炙毂子《诗格》）
　　此心只待相逢说，时复登楼看远山。（炙毂子《诗格》）
　　九江有浪船难济，三峡无猿客有愁。（炙毂子《诗格》）
　　四海鱼龙精魄冷，五山鸾凤骨毛寒。（炙毂子《诗格》）
　　谁家绿酒欢留客，何处红楼睡失明。（炙毂子《诗格》）
　　雨露施恩无厚薄，蓬蒿随分有枯荣。（梅尧臣续金针诗格）
　　去年花下留连饮，暖日夭桃莺乱啼。（梅尧臣续金针诗格）
　　今日江边容易别，淡烟衰草马频嘶。（梅尧臣续金针诗格）
　　蛇蝎性灵生便毒，蕙兰根异死犹香。（梅尧臣续金针诗格）
　　三间茅屋无人到，十里松门独自游。（梅尧臣续金针诗格）
　　翻忆旧山青碧里，绕庵闲伴野僧禅。（《云》）
　　不甘五等诸侯荐，直肯九重天子知。（刘素者，字仲华。
　　好学，不事科举，颇通迁、固、寿、晔之书，
　　尝有人贻诗云云，然卒不及仕。见《江南野志》）


第七百九十七卷
　　◎卷.1【离别难】武后宫人
　　此别难重陈，花飞复恋人。来时梅覆雪，去日柳含春。
　　物候催行客，归途淑气新。剡川今已远，魂梦暗相亲。
　　◎卷.2【袍中诗】开元宫人
　　沙场征戍客，寒苦若为眠。战袍经手作，知落阿谁边。
　　蓄意多添线，含情更著绵。今生已过也，结取后生缘。
　　◎卷.3【题洛苑梧叶上】天宝宫人
　　旧宠悲秋扇，新恩寄早春。聊题一片叶，将寄接流人。
　　◎卷.4【又题】天宝宫人
　　一叶题诗出禁城，谁人酬和独含情。
　　自嗟不及波中叶，荡漾乘春取次行。
　　◎卷.5【题花叶诗】德宗宫人
　　一入深宫里，无由得见春。题诗花叶上，寄与接流人。
　　◎卷.6【题红叶】宣宗宫人
　　流水何太急，深宫尽日闲。殷勤谢红叶，好去到人间。
　　◎卷.7【金锁诗】僖宗宫人
　　玉烛制袍夜，金刀呵手裁。锁寄千里客，锁心终不开。
　　◎卷.8【随驾游青城】李舜弦
　　因随八马上仙山，顿隔尘埃物象闲。
　　只恐西追王母宴，却忧难得到人间。
　　◎卷.9【蜀宫应制】李舜弦
　　浓树禁花开后庭，饮筵中散酒微醒。
　　濛濛雨草瑶阶湿，钟晓愁吟独倚屏。
　　◎卷.10【钓鱼不得】李舜弦
　　尽日池边钓锦鳞，芰荷香里暗消魂。
　　依稀纵有寻香饵，知是金钩不肯吞。
　　◎卷.11【宫词（一作王建诗，又作花蕊夫人诗）】李玉箫
　　鸳鸯瓦上瞥然声，昼寝宫娥梦里惊。
　　元是我王金弹子，海棠花下打流莺。
　　◎卷.12【太平诗】金真德
　　大唐开鸿业，巍巍皇猷昌。止戈戎衣定，修文继百王。
　　统天崇雨施，理物体含章。深仁谐日月，抚运迈时康。
　　幡旗既赫赫，钲鼓何锽锽。外夷违命者，翦覆被大殃。
　　和风凝宇宙，遐迩竞呈祥。四时调玉烛，七曜巡万方。
　　维岳降宰辅，维帝用忠良。三五咸一德，昭我皇家唐。
　　◎卷.13【句】宝历宫人
　　宝帐香重重，一双红芙蓉。


第七百九十八卷
　　◎卷.1【宫词（梨园子弟以下四十一首一作王珪诗）】花蕊夫人
　　五云楼阁凤城间，花木长新日月闲。
　　三十六宫连内苑，太平天子住昆山。
　　会真广殿约宫墙，楼阁相扶倚太阳。
　　净甃玉阶横水岸，御炉香气扑龙床。
　　龙池九曲远相通，杨柳丝牵两岸风。
　　长似江南好风景，画船来去碧波中。
　　东内斜将紫禁通，龙池凤苑夹城中。
　　晓钟声断严妆罢，院院纱窗海日红。
　　殿名新立号重光，岛上亭台尽改张。
　　但是一人行幸处，黄金阁子锁牙床。
　　夹城门与内门通，朝罢巡游到苑中。
　　每日日高祗候处，满堤红艳立春风。
　　厨船进食簇时新，侍宴无非列近臣。
　　日午殿头宣索鲙，隔花催唤打鱼人。
　　立春日进内园花，红蕊轻轻嫩浅霞。
　　跪到玉阶犹带露，一时宣赐与宫娃。
　　三面宫城尽夹墙，苑中池水白茫茫。
　　直从狮子门前入，旋见亭台绕岸傍。
　　离宫别院绕宫城，金版轻敲合凤笙。
　　夜夜月明花树底，傍池长有按歌声。
　　御制新翻曲子成，六宫才唱未知名。
　　尽将觱篥来抄谱，先按君王玉笛声。
　　殿前宫女总纤腰，初学乘骑怯又娇。
　　上得马来才欲走，几回抛鞚抱鞍桥。
　　自教宫娥学打球，玉鞍初跨柳腰柔。
　　上棚知是官家认，遍遍长赢第一筹。
　　翔鸾阁外夕阳天，树影花光远接连。
　　望见内家来往处，水门斜过罨楼船。
　　内家追逐采莲时，惊起沙鸥两岸飞。
　　兰棹把来齐拍水，并船相斗湿罗衣。
　　新秋女伴各相逢，罨画船飞别浦中。
　　旋折荷花伴歌舞，夕阳斜照满衣红。
　　少年相逐采莲回，罗帽罗衫巧制裁。
　　每到岸头长拍水，竞提纤手出船来。
　　早春杨柳引长条，倚岸沿堤一面高。
　　称与画船牵锦缆，暖风搓出彩丝绦。
　　内家宣锡生辰宴，隔夜诸宫进御花。
　　后殿未闻宫主入，东门先报下金车。
　　端午生衣进御床，赭黄罗帕覆金箱。
　　美人捧入南薰殿，玉腕斜封彩缕长。
　　选进仙韶第一人，才胜罗绮不胜春。
　　重教按舞桃花下，只踏残红作地裀。
　　侍女争挥玉弹弓，金丸飞入乱花中。
　　一时惊起流莺散，踏落残花满地红。
　　七宝阑干白玉除，新开凉殿幸金舆。
　　一沟泛碧流春水，四面琼钩搭绮疏。
　　山楼彩凤栖寒月，宴殿金麟吐御香。
　　蜀锦地衣呈队舞，教头先出拜君王。
　　天外明河翻玉浪，楼西凉月涌金盆。
　　香销甲乙床前帐，宫锁玲珑闭殿门。
　　细风欹叶撼宫梧，早怯秋寒著绣繻。
　　玉宇无人双燕去，一弯新月上金枢。
　　夜寒金屋篆烟飞，灯烛分明在紫微。
　　漏永禁宫三十六，燕回争踏月轮归。
　　晓吹翩翩动翠旗，炉烟千叠瑞云飞。
　　何人奏对偏移刻，御史天香隔绣衣。
　　金井秋啼络纬声，出花宫漏报严更。
　　不知谁是金銮直，玉宇沉沉夜气清。
　　内庭秋燕玉池东，香散荷花水殿风。
　　阿监采菱牵锦缆，月明犹在画船中。
　　东宫花烛彩楼新，天上仙桥上锁春。
　　偏出六宫歌舞奏，嫦娥初到月虚轮。
　　纱幔薄垂金麦穗，帘钩纤挂玉葱条。
　　楼西别起长春殿，香碧红泥透蜀椒。
　　翠华香重玉炉添，双凤楼头晓日暹。
　　扇掩红鸾金殿悄，一声清跸卷珠帘。
　　金作蟠龙绣作麟，壶中楼阁禁中春。
　　君王避暑来游幸，风月横秋气象新。
　　清晓自倾花上露，冷侵宫殿玉蟾蜍。
　　擘开五色销金纸，碧锁窗前学草书。
　　翠钿贴靥轻如笑，玉凤雕钗袅欲飞。
　　拂晓贺春皇帝阁，彩衣金胜近龙衣。
　　琐声金彻阁门环，帘卷珍珠十二间。
　　别殿春风呼万岁，中丞新押散朝班。
　　鸡人报晓传三唱，玉井金床转辘轳。
　　烟引御炉香绕殿，漏签初刻上铜壶。
　　御按横金殿幄红，扇开云表露天容。
　　太常奏备三千曲，乐府新调十二钟。
　　宫女熏香进御衣，殿门开锁请金匙。
　　朝阳初上黄金屋，禁夜春深昼漏迟。
　　博山夜宿沈香火，帐外时闻暖凤笙。
　　理遍从头新上曲，殿前龙直未交更。
　　春殿千官宴却归，上林莺舌报花时。
　　宣徽旋进新裁曲，学士争吟应诏诗。
　　钓线沈波漾彩舟，鱼争芳饵上龙钩。
　　内人急捧金盘接，拨剌红鳞跃未休。
　　蕙炷香销烛影残，御衣熏尽辄更阑。
　　归来困顿眠红帐，一枕西风梦里寒。
　　东宫降诞挺佳辰，少海星边拥瑞云。
　　中尉传闻三日宴，翰林当撰洗儿文。
　　酒库新修近水傍，泼醅初熟五云浆。
　　殿前供御频宣索，追入花间一阵香。
　　白藤花限白银花，閤子门当寝殿斜。
　　近被宫中知了事，每来随驾使煎茶。
　　西球场里打球回，御宴先于苑内开。
　　宣索教坊诸伎乐，傍池催唤入船来。
　　昭仪侍宴足精神，玉烛抽看记饮巡。
　　倚赖识书为录事，灯前时复错瞒人。
　　后宫阿监裹罗巾，出入经过苑囿频。
　　承奉圣颜忧误失，就中长怕内夫人。
　　管弦声急满龙池，宫女藏钩夜宴时。
　　好是圣人亲捉得，便将浓墨扫双眉。
　　密室红泥地火炉，内人冬日晚传呼。
　　今宵驾幸池头宿，排比椒房得暖无。
　　画船花舫总新妆，进入池心近岛傍。
　　松柏楼窗楠木板，暖风吹过一团香。
　　三清台近苑墙东，楼槛层层映水红。
　　尽日绮罗人度曲，管弦声在半天中。
　　安排诸院接行廊，外槛周回十里强。
　　青锦地衣红绣毯，尽铺龙脑郁金香。
　　安排竹栅与笆篱，养得新生鹁鸽儿。
　　宣受内家专喂饲，花毛间看总皆知。
　　年初十五最风流，新赐云鬟便上头。
　　按罢霓裳归院里，画楼云阁总重修。
　　金画香台出露盘，黄龙雕刻绕朱阑。
　　焚修每遇三元节，天子亲簪白玉冠。
　　六宫一例鸡冠子，新样交镌白玉花。
　　欲试澹妆兼道服，面前宣与唾盂家。
　　三月樱桃乍熟时，内人相引看红枝。
　　回头索取黄金弹，绕树藏身打雀儿。
　　小小宫娥到内园，未梳云鬓脸如莲。
　　自从配与夫人后，不使寻花乱入船。
　　锦城上起凝烟阁，拥殿遮楼一向高。
　　认得圣颜遥望见，碧阑干映赭黄袍。
　　水车踏水上宫城，寝殿檐头滴滴鸣。
　　助得圣人高枕兴，夜凉长作远滩声。
　　平头船子小龙床，多少神仙立御旁。
　　旋刺篙竿令过岸，满池春水蘸红妆。
　　苑东天子爱巡游，御岸花堤枕碧流。
　　新教内人供射鸭，长将弓箭绕池头。
　　罗衫玉带最风流，斜插银篦慢裹头。
　　闲向殿前骑御马，挥鞭横过小红楼。
　　沉香亭子傍池斜，夏日巡游歇翠华。
　　帘畔玉盆盛净水，内人手里剖银瓜。
　　薄罗衫子透肌肤，夏日初长板阁虚。
　　独自凭阑无一事，水风凉处读文书。
　　婕妤生长帝王家，常近龙颜逐翠华。
　　杨柳岸长春日暮，傍池行困倚桃花。
　　月头支给买花钱，满殿宫人近数千。
　　遇著唱名多不语，含羞走过御床前。
　　小雨霏微润绿苔，石楠红杏傍池开。
　　一枝插向金瓶里，捧进君王玉殿来。
　　锦鳞跃水出浮萍，荇草牵风翠带横。
　　恰似金梭撺碧沼，好题幽恨写闺情。
　　春天睡起晓妆成，随侍君王触处行。
　　画得自家梳洗样，相凭女伴把来呈。
　　舞头皆著画罗衣，唱得新翻御制词。
　　每日内庭闻教队，乐声飞上到龙墀。
　　春早寻花入内园，竞传宣旨欲黄昏。
　　明朝驾幸游蚕市，暗使毡车就苑门。
　　半夜摇船载内家，水门红蜡一行斜。
　　圣人正在宫中饮，宣使池头旋折花。
　　春日龙池小宴开，岸边亭子号流杯。
　　沈檀刻作神仙女，对捧金尊水上来。
　　梨园子弟簇池头，小乐携来候宴游。
　　旋炙银笙先按拍，海棠花下合梁州。
　　慢梳鬟髻著轻红，春早争求芍药丛。
　　近日承恩移住处，夹城里面占新宫。
　　别色官司御辇家，黄衫束带脸如花。
　　深宫内院参承惯，常从金舆到日斜。
　　日高房里学围棋，等候官家未出时。
　　为赌金钱争路数，专忧女伴怪来迟。
　　摴蒱冷澹学投壶，箭倚腰身约画图。
　　尽对君王称妙手，一人来射一人输。
　　慢揎红袖指纤纤，学钓池鱼傍水边。
　　忍冷不禁还自去，钓竿常被别人牵。
　　宣城院约池南岸，粉壁红窗画不成。
　　总是一人行幸处，彻宵闻奏管弦声。
　　丹霞亭浸池心冷，曲沼门含水脚清。
　　傍岸鸳鸯皆著对，时时出向浅沙行。
　　杨柳阴中引御沟，碧梧桐树拥朱楼。
　　金陵城共滕王阁，画向丹青也合羞。
　　晚来随驾上城游，行到东西百子楼。
　　回望苑中花柳色，绿阴红艳满池头。
　　牡丹移向苑中栽，尽是藩方进入来。
　　未到末春缘地暖，数般颜色一时开。
　　明朝腊日官家出，随驾先须点内人。
　　回鹘衣装回鹘马，就中偏称小腰身。
　　盘凤鞍鞯闪色妆，黄金压胯紫游缰。
　　自从拣得真龙种，别置东头小马坊。
　　翠辇每从城畔出，内人相次簇池隈。
　　嫩荷花里摇船去，一阵香风逐水来。
　　高烧红烛点银灯，秋晚花池景色澄。
　　今夜圣人新殿宿，后宫相竞觅祇承。
　　苑中排比宴秋宵，弦管挣摐各自调。
　　日晚阁门传圣旨，明朝尽放紫宸朝。
　　夜深饮散月初斜，无限宫嫔乱插花。
　　近侍婕妤先过水，遥闻隔岸唤船家。
　　宫娥小小艳红妆，唱得歌声绕画梁。
　　缘是太妃新进入，座前颁赐小罗箱。
　　池心小样钓鱼船，入玩偏宜向晚天。
　　挂得彩帆教便放，急风吹过水门前。
　　傍池居住有渔家，收网摇船到浅沙。
　　预进活鱼供日料，满筐跳跃白银花。
　　秋晚红妆傍水行，竞将衣袖扑蜻蜓。
　　回头瞥见宫中唤，几度藏身入画屏。
　　御沟春水碧于天，宫女寻花入内园。
　　汗湿红妆行渐困，岸头相唤洗花钿。
　　亭高百尺立春风，引得君王到此中。
　　床上翠屏开六扇，折枝花绽牡丹红。
　　内人承宠赐新房，红纸泥窗绕画廊。
　　种得海柑才结子，乞求自送与君王。
　　翡翠帘前日影斜，御沟春水浸成霞。
　　侍臣向晚随天步，共看池头满树花。
　　金碧阑干倚岸边，卷帘初听一声蝉。
　　殿头日午摇纨扇，宫女争来玉座前。
　　嫩荷香扑钓鱼亭，水面文鱼作队行。
　　宫女齐来池畔看，傍帘呼唤勿高声。
　　新翻酒令著词章，侍宴初闻忆却忙。
　　宣使近臣传赐本，书家院里遍抄将。
　　寒食清明小殿旁，彩楼双夹斗鸡场。
　　内人对御分明看，先赌红罗被十床。
　　<小院珠帘著地垂，院中排比不相知。
　　羡他鹦鹉能言语，窗里偷教鸲鹆儿。
　　岛树高低约浪痕，苑中斜日欲黄昏。
　　树头木刻双飞鹤，荡起晴空映水门。
　　大臣承宠赐新庄，栀子园东柳岸傍。
　　今日圣恩亲幸到，板桥头是读书堂。
　　树叶初成鸟护窠，石榴花里笑声多。
　　众中遗却金钗子，拾得从他要赎么。
　　小殿初成粉未干，贵妃姊妹自来看。
　　为逢好日先移入，续向街西索牡丹。
　　内人相续报花开，准拟君王便看来。
　　逢著五弦琴绣袋，宜春院里按歌回。
　　巡吹慢遍不相和，暗数看谁曲校多。
　　明日梨花园里见，先须逐得内家歌。
　　黄金合里盛红雪，重结香罗四出花。
　　一一傍边书敕字，中官送与大臣家。
　　宫人早起笑相呼，不识阶前扫地夫。
　　乞与金钱争借问，外头还似此间无。
　　小随阿姊学吹笙，见好君王赐与名。
　　夜拂玉床朝把镜，黄金殿外不教行。
　　日高殿里有香烟，万岁声长动九天。
　　妃子院中初降诞，内人争乞洗儿钱。
　　宫花不共外花同，正月长生一半红。
　　供御樱桃看守别，直无鸦鹊到园中。
　　殿前铺设两边楼，寒食宫人步打球。
　　一半走来争跪拜，上棚先谢得头筹。
　　大仪前日暖房来，嘱向朝阳乞药栽。
　　敕赐一窠红踯躅，谢恩未了奏花开。
　　御前新赐紫罗襦，步步金阶上软舆。
　　宫局总来为喜乐，院中新拜内尚书。
　　鹦鹉谁教转舌关，内人手里养来奸。
　　语多更觉承恩泽，数对君王忆陇山。
　　分朋闲坐赌樱桃，收却投壶玉腕劳。
　　各把沈香双陆子，局中斗累阿谁高。
　　禁寺红楼内里通，笙歌引驾夹城东。
　　裹头宫监堂前立，手把牙鞘竹弹弓。
　　舞来汗湿罗衣彻，楼上人扶下玉梯。
　　归到院中重洗面，金花盆里泼银泥。
　　宿妆残粉未明天，总立昭阳花树边。
　　寒食内人长白打，库中先散与金钱。
　　众中偏得君王笑，偷把金箱笔砚开。
　　书破红蛮隔子上，旋推当直美人来。
　　水中芹叶土中花，拾得还将避众家。
　　总待别人般数尽，袖中拈出郁金芽。
　　玉箫改调筝移柱，催换红罗绣舞筵。
　　未戴柘枝花帽子，两行宫监在帘前。
　　窗窗户户院相当，总有珠帘玳瑁床。
　　虽道君王不来宿，帐中长是炷牙香。
　　◎卷.2【述国亡诗】花蕊夫人
　　君王城上竖降旗，妾在深宫那得知。
　　十四万人齐解甲，宁无一个是男儿。


第七百九十九卷
　　◎卷.1【新妆诗】杨容华
　　啼鸟惊眠罢，房栊乘晓开。凤钗金作缕，鸾镜玉为台。
　　妆似临池出，人疑向月来。自怜终不见，欲去复裴回。
　　◎卷.2【赠外】魏氏
　　浮萍依绿水，弱茑寄青松。与君结大义，移天得所从。
　　翰林无双鸟，剑水不分龙。谐和类琴瑟，坚固同胶漆。
　　义重恩欲深，夷险贵如一。本自身不令，积多婴痛疾。
　　朝夕倦床枕，形体耻巾栉。游子倦风尘，从官初解巾。
　　束装赴南郢，脂驾出西秦。比翼终难遂，衔雌苦未因。
　　徒悲枫岸远，空对柳园春。男儿不重旧，丈夫多好新。
　　新人喜新聘，朝朝临粉镜。两鸳固无比，双蛾谁与竞。
　　讵怜愁思人，衔啼嗟薄命。蕣华不足恃，松枝有馀劲。
　　所愿好九思，勿令亏百行。
　　◎卷.3【咏破帘】乔氏
　　已漏风声罢，绳持也不禁。一从经落后，无复有贞心。
　　◎卷.4【送兄（武后召见，令赋送兄诗，应声而就）】七岁女子
　　别路云初起，离亭叶正飞。所嗟人异雁，不作一行归。
　　◎卷.5【送男左贬诗（一作送男彦辅左贬）】林氏
　　他日初投杼，勤王在饮冰。有辞期不罚，积毁竟相仍。
　　谪宦今何在，衔冤犹未胜。天涯分越徼，驿骑速毗陵。
　　肠断腹非苦，书传写岂能。泪添江水远，心剧海云蒸。
　　明月珠难识，甘泉赋可称。但将忠报主，何惧点青蝇。
　　◎卷.6【古兴】赵氏1
　　郁蒸夏将半，暑气扇飞阁。骤雨满空来，当轩卷罗幕。
　　度云开夕霁，宇宙何清廓。明月流素光，轻风换炎铄。
　　孤鸾伤对影，宝瑟悲别鹤。君子去不还，遥心欲何托。
　　金菊延清霜，玉壶多美酒。良人犹不归，芳菲岂常有。
　　不惜芳菲歇，但伤别离久。含情罢斟酌，凝怨对窗牖。
　　霁雪舒长野，寒云半幽谷。严风振枯条，猿啼抱冰木。
　　所嗟游宦子，少小荷天禄。前程未云至，凄怆对车仆。
　　岁寒成咏歌，日暮栖林朴。不惮行险道，空悲年运促。
　　◎卷.7【寄夫】郭绍兰
　　我婿去重湖，临窗泣血书。殷勤凭燕翼，寄与薄情夫。
　　◎卷.8【同夫游秦】王韫秀
　　路扫饥寒迹，天哀志气人。休零离别泪，携手入西秦。
　　◎卷.9【夫入相寄姨妹（载拜相，韫秀衔宿恨，寄姨妹）】王韫秀
　　相国已随麟阁贵，家风第一右丞诗。
　　笄年解笑鸣机妇，耻见苏秦富贵时。
　　◎卷.10【喻夫阻客】王韫秀
　　楚竹燕歌动画梁，春兰重换舞衣裳。
　　公孙开阁招嘉客，知道浮荣不久长。
　　◎卷.11【古意】张夫人
　　辘轳晓转素丝绠，桐声夜落苍苔砖。涓涓吹溜若时雨，
　　濯濯佳蔬非用天。丈夫不解此中意，抱瓮当时徒自贤。
　　◎卷.12【拜新月】张夫人
　　拜新月，拜月出堂前。暗魄初笼桂，虚弓未引弦。拜新月，
　　拜月妆楼上。鸾镜始安台，蛾眉已相向。拜新月，
　　拜月不胜情，庭花风露清。月临人自老，人望月长明。
　　东家阿母亦拜月，一拜一悲声断绝。昔年拜月逞容辉，
　　如今拜月双泪垂。回看众女拜新月，却忆红闺年少时。
　　◎卷.13【柳絮】张夫人
　　霭霭芳春朝，雪絮起青条。或值花同舞，不因风自飘。
　　过尊浮绿醑，拂幌缀红绡。那用持愁玩，春怀不自聊。
　　◎卷.14【拾得韦氏花钿以诗寄赠】张夫人
　　今朝妆阁前，拾得旧花钿。粉污痕犹在，尘侵色尚鲜。
　　曾经纤手里，拈向翠眉边。能助千金笑，如何忍弃捐。
　　◎卷.15【诮喜鹊】张夫人
　　畴昔鸳鸯侣，朱门贺客多。如今无此事，好去莫相过。
　　◎卷.16【句】张夫人
　　游蜂乍起惊落墀，黄鸟衔来却上枝。（《柳絮》）
　　临风重回首，掩泪向庭花。（《寄远》）
　　镜中春色老，枕前秋夜长。（咏泪，以上见《吟窗杂录》）
　　◎卷.17【书石壁】王氏
　　何事潘郎恋别筵，欢情未断妾心悬。
　　汰王滩下相思处，猿叫山山月满船。
　　◎卷.18【答微之】裴淑
　　侯门初拥节，御苑柳丝新。不是悲殊命，唯愁别近亲。
　　黄莺迁古木，朱履从清尘。想到千山外，沧江正暮春。
　　◎卷.19【夫下第（一作杜羔不第，将至家寄）】赵氏2
　　良人的的有奇才，何事年年被放回。
　　如今妾面羞君面，君若来时近夜来。
　　◎卷.20【杂言寄杜羔】赵氏2
　　君从淮海游，再过兰杜秋。归来未须臾，又欲向梁州。
　　梁州秦岭西，栈道与云齐。羌蛮万馀落，矛戟自高低。
　　已念寡俦侣，复虑劳攀跻。丈夫重志气，儿女空悲啼。
　　临邛滞游地，肯顾浊水泥。人生赋命有厚薄，
　　君但遨游我寂寞。
　　◎卷.21【闻夫杜羔登第（一作闻杜羔登第又寄）】赵氏2
　　长安此去无多地，郁郁葱葱佳气浮。
　　良人得意正年少，今夜醉眠何处楼。
　　◎卷.22【杂言】赵氏2
　　上林园中青青桂，折得一枝好夫婿。
　　杏花如雪柳垂丝，春风荡飏不同枝。
　　◎卷.23【寄夫（贞元中伉登第辟江西幕不归张以诗寄之）】张氏
　　久无音信到罗帏，路远迢迢遣问谁。
　　闻君折得东堂桂，折罢那能不暂归。
　　驿使今朝过五湖，殷勤为我报狂夫。
　　从来夸有龙泉剑，试割相思得断无。
　　◎卷.24【赠郑女郎（一作郑氏妹）】薛馧
　　艳阳灼灼河洛神，珠帘绣户青楼春。能弹箜篌弄纤指，
　　愁杀门前少年子。笑开一面红粉妆，东园几树桃花死。
　　朝理曲，暮理曲，独坐窗前一片玉。行也娇，坐也娇，
　　见之令人魂魄销。堂前锦褥红地炉，绿沈香榼倾屠苏。
　　解佩时时歇歌管，芙蓉帐里兰麝满。晚起罗衣香不断，
　　灭烛每嫌秋夜短。
　　◎卷.25【古意】薛馧
　　昨夜巫山中，失却阳台女。朝来香阁里，独伴楚王语。
　　◎卷.26【赠故人】薛馧
　　昔别容如玉，今来鬓若丝。泪痕应共见，肠断阿谁知。
　　◎卷.27【句】薛馧
　　寂寞相思处，雕梁落燕泥。（春闺曲，见《吟窗杂录》）
　　◎卷.28【题奉慈寺】杨德麟
　　日月金轮动，旃檀碧树秋。塔分鸿雁翅，钟挂凤凰楼。
　　◎卷.29【述怀（校书娶崔时年已暮崔微有愠色赋诗述怀）】崔氏
　　不怨卢郎年纪大，不怨卢郎官职卑。
　　自恨妾身生较晚，不及卢郎年少时。
　　◎卷.30【寄夫（一作王驾诗，题云古意）】陈玉兰
　　夫戍边关妾在吴，西风吹妾妾忧夫。
　　一行书信千行泪，寒到君边衣到无。
　　◎卷.31【写真寄夫】薛媛
　　欲下丹青笔，先拈宝镜寒。已经颜索寞，渐觉鬓凋残。
　　泪眼描将易，愁肠写出难。恐君浑忘却，时展画图看。
　　◎卷.32【闻琴】孙氏
　　玉指朱弦轧复清，湘妃愁怨最难听。初疑飒飒凉风劲，
　　又似萧萧暮雨零。近比流泉来碧嶂，远如玄鹤下青冥。
　　夜深弹罢堪惆怅，露湿丛兰月满庭。
　　◎卷.33【白蜡烛诗（代夫赠人）】孙氏
　　景胜银釭香比兰，一条白玉偪人寒。
　　他时紫禁春风夜，醉草天书仔细看。。
　　◎卷.34【谢人送酒（一作代谢崔家郎君送酒）】孙氏
　　谢将清酒寄愁人，澄澈甘香气味真。
　　好是绿窗风月夜，一杯摇荡满怀春。
　　◎卷.35【诗】张立本女
　　危冠广袖楚宫妆，独步闲庭逐夜凉。
　　自把玉簪敲砌竹，清歌一曲月如霜。
　　◎卷.36【绣龟形诗】侯氏
　　暌离已是十秋强，对镜那堪重理妆。闻雁几回修尺素，
　　见霜先为制衣裳。开箱叠练先垂泪，拂杵调砧更断肠。
　　绣作龟形献天子，愿教征客早还乡。
　　◎卷.37【感夫诗（一作与夫诀，一作留别）】慎氏
　　当时心事已相关，雨散云飞一饷间。
　　便是孤帆从此去，不堪重上望夫山。
　　◎卷.38【谣】薛瑶
　　化云心兮思淑贞，洞寂灭兮不见人。瑶草芳兮思芬蒀，
　　将奈何兮青春。
　　◎卷.39【题唐安寺阁壁】王霞卿
　　春来引步暂寻游，愁见风光倚寺楼。
　　正好开怀对烟月，双眉不觉自如钩。
　　◎卷.40【答郑殷彝】王霞卿
　　君是烟霄折桂身，圣朝方切用儒珍。
　　正堪西上文场战，空向途中泥妇人。
　　◎卷.41【喜卢郎及第】窦梁宾
　　晓妆初罢眼初瞤，小玉惊人踏破裙。
　　手把红笺书一纸，上头名字有郎君。
　　◎卷.42【雨中看牡丹】窦梁宾
　　东风未放晓泥干，红药花开不奈寒。
　　待得天晴花已老，不如携手雨中看。
　　◎卷.43【书桐叶】任氏
　　拭翠敛蛾眉，郁郁心中事。搦管下庭除，书成相思字。
　　此字不书石，此字不书纸。书在桐叶上，愿逐秋风起。
　　天下有心人，尽解相思死。天下负心人，不识相思字。
　　有心与负心，不知落何地。
　　◎卷.44【下狱贡诗】黄崇嘏
　　偶辞幽隐在临邛，行止坚贞比涧松。
　　何事政清如水镜，绊他野鹤在深笼。
　　◎卷.45【辞蜀相妻女诗】黄崇嘏
　　一辞拾翠碧江湄，贫守蓬茅但赋诗。自服蓝衫居郡掾，
　　永抛鸾镜画蛾眉。立身卓尔青松操，挺志铿然白璧姿。
　　幕府若容为坦腹，愿天速变作男儿。
　　◎卷.46【答诸姊妹戒饮】蒋氏
　　平生偏好酒，劳尔劝吾餐。但得杯中满，时光度不难。
　　◎卷.47【书壁】周仲美
　　爱妾不爱子，为问此何理。弃官更弃妻，人情宁可已。
　　永诀泗之滨，遗言空在耳。三载无朝昏，孤帏泪如洗。
　　妇人义从夫，一节誓生死。江乡感残春，肠断晚烟起。
　　西望太华峰，不知几千里。
　　◎卷.48【溪口云】张文姬
　　溶溶溪口云，才向溪中吐。不复归溪中，还作溪中雨。
　　◎卷.49【池上竹】张文姬
　　此君临此池，枝低水相近。碧色绿波中，日日流不尽。
　　◎卷.50【沙上鹭】张文姬
　　沙头一水禽，鼓翼扬清音。只待高风便，非无云汉心。
　　◎卷.51【双槿树】张文姬
　　绿影竞扶疏，红姿相照灼。不学桃李花，乱向春风落。
　　◎卷.52【狱中书情上使君（长文为强暴所诬系狱，献诗雪冤）】程长文
　　妾家本住鄱阳曲，一片贞心比孤竹。当年二八盛容仪。
　　红笺草隶恰如飞。尽日闲窗刺绣坐，有时极浦采莲归。
　　谁道居贫守都邑，幽闺寂寞无人识。海燕朝归衾枕寒，
　　山花夜落阶墀湿。强暴之男何所为，手持白刃向帘帏。
　　一命任从刀下死，千金岂受暗中欺。我心匪石情难转，
　　志夺秋霜意不移。血溅罗衣终不恨，疮黏锦袖亦何辞。
　　县僚曾未知情绪，即便教人絷囹圄。朱唇滴沥独衔冤，
　　玉箸阑干叹非所。十月寒更堪思人，一闻击柝一伤神。
　　高髻不梳云已散，蛾眉罢扫月仍新。三尺严章难可越，
　　百年心事向谁说。但看洗雪出圜扉，始信白圭无玷缺。
　　◎卷.53【铜雀台怨】程长文
　　君王去后行人绝，箫筝不响歌喉咽。雄剑无威光彩沈，
　　宝琴零落金星灭。玉阶寂寞坠秋露，月照当时歌舞处。
　　当时歌舞人不回，化为今日西陵灰。
　　◎卷.54【春闺怨】程长文
　　绮陌香飘柳如线，时光瞬息如流电。
　　良人何处事功名，十载相思不相见。


第八百卷
　　◎卷.1【答韩翃】柳氏
　　杨柳枝，芳菲节，可恨年年赠离别。一叶随风忽报秋，
　　纵使君来岂堪折。
　　◎卷.2【归李江州后寄别王氏】程洛宾
　　鱼雁回时写报音，难凭锉蘖数年心。
　　虽然情断沙吒后，争奈平生怨恨深。
　　◎卷.3【忆崔生】红绡妓
　　深洞莺啼恨阮郎，偷来花下解珠珰。
　　碧云飘断音书绝，空倚玉箫愁凤凰。
　　◎卷.4【寄文茂】晁采
　　花笺制叶寄郎边，的的寻鱼为妾传。
　　并蒂已看灵鹊报，倩郎早觅买花船。
　　◎卷.5【秋日再寄】晁采
　　珍簟生凉夜漏馀，梦中恍惚觉来初。魂离不得空成病，
　　面见无由浪寄书。窗外江村钟响绝，枕边梧叶雨声疏。
　　此时最是思君处，肠断寒猿定不如。
　　◎卷.6【春日送夫之长安】晁采
　　思君远别妾心愁，踏翠江边送画舟。
　　欲待相看迟此别，只忧红日向西流。
　　◎卷.7【雨中忆夫】晁采
　　窗前细雨日啾啾，妾在闺中独自愁。
　　何事玉郎久离别，忘忧总对岂忘忧。
　　春风送雨过窗东，忽忆良人在客中。
　　安得妾身今似雨，也随风去与郎同。
　　◎卷.8【子夜歌十八首】晁采
　　侬既剪云鬟，郎亦分丝发。觅向无人处，绾作同心结。
　　夜夜不成寐，拥被啼终夕。郎不信侬时，但看枕上迹。
　　何时得成匹，离恨不复牵。金针刺菡萏，夜夜得见莲。
　　相逢逐凉候，黄花忽复香。颦眉腊月露，愁杀未成霜。
　　明窗弄玉指，指甲如水晶。剪之特寄郎，聊当携手行。
　　寄语闺中娘，颜色不常好。含笑对棘实，欢娱须是枣。
　　良会终有时，劝郎莫得怒。姜蘖畏春蚕，要绵须辛苦。
　　醉梦幸逢郎，无奈乌哑哑。中山如有酒，敢借千金价。
　　信使无虚日，玉酝寄盈觥。一年一日雨，底事太多晴。
　　绣房拟会郎，四窗日离离。手自施屏障，恐有女伴窥。
　　相思百馀日，相见苦无期。褰裳摘藕花，要莲敢恨池。
　　金盆盥素手，焚香诵普门。来生何所愿，与郎为一身。
　　花池多芳水，玉杯挹赠郎。避人藏袖里，湿却素罗裳。
　　感郎金针赠，欲报物俱轻。一双连素缕，与郎聊定情。
　　寒风响枯木，通夕不得卧。早起遣问郎，昨宵何以过。
　　得郎日嗣音，令人不可睹。熊胆磨作墨，书来字字苦。
　　轻巾手自制，颜色烂含桃。先怀侬袖里，然后约郎腰。
　　侬赠绿丝衣，郎遗玉钩子。即欲系侬心，侬思著郎体。
　　◎卷.9【答张生（一作明月三五夜）】崔莺莺
　　待月西厢下，迎风户半开。拂墙花影动，疑是玉人来。
　　◎卷.10【寄诗（一作绝微之）】崔莺莺
　　自从销瘦减容光，万转千回懒下床。
　　不为傍人羞不起，为郎憔悴却羞郎。
　　◎卷.11【告绝诗】崔莺莺
　　弃置今何道，当时且自亲。还将旧来意，怜取眼前人。
　　◎卷.12【答赵子（一作寄诗答赵象）】步非烟
　　绿惨双蛾不自持，只缘幽恨在新诗。
　　郎心应似琴心怨，脉脉春情更泥谁。
　　◎卷.13【又答赵象独坐（一作寄赠蝉锦香囊）】步非烟
　　无力严妆倚绣栊，暗题蝉锦思难穷。
　　近来赢得伤春病，柳弱花欹怯晓风。
　　◎卷.14【寄怀】步非烟
　　画檐春燕须同宿，兰浦双鸳肯独飞。
　　长恨桃源诸女伴，等闲花里送郎归。
　　◎卷.15【答赵象】步非烟
　　相思只恨难相见，相见还愁却别君。
　　愿得化为松上鹤，一双飞去入行云。
　　◎卷.16【临行献李尚书】崔紫云
　　从来学制斐然诗，不料霜台御史知。
　　忽见便教随命去，恋恩肠断出门时。
　　◎卷.17【怨诗效徐淑体】姚月华
　　妾生兮不辰，盛年兮逢屯。寒暑兮心结，夙夜兮眉颦。
　　循环兮不息，如彼兮车轮。车轮兮可歇，妾心兮焉伸。
　　杂沓兮无绪，如彼兮丝棼。丝棼兮可理，妾心兮焉分。
　　空闺兮岑寂，妆阁兮生尘。萱草兮徒树，兹忧兮岂泯。
　　幸逢兮君子，许结兮殷勤。分香兮剪发，赠玉兮共珍。
　　指天兮结誓，愿为兮一身。所遭兮多舛，玉体兮难亲。
　　损餐兮减寝，带缓兮罗裙。菱鉴兮慵启，博炉兮焉熏。
　　整袜兮欲举，塞路兮荆榛。逢人兮欲语，鞈匝兮顽嚚。
　　烦冤兮凭胸，何时兮可论。愿君兮见察，妾死兮何瞋。
　　◎卷.18【制履赠杨达】姚月华
　　金刀剪紫绒，与郎作轻履。愿化双仙凫，飞来入闺里。
　　◎卷.19【有期不至】姚月华
　　银烛清尊久延伫，出门入门天欲曙。
　　月落星稀竟不来，烟柳胧朣鹊飞去。
　　◎卷.20【怨诗寄杨达】姚月华
　　春水悠悠春草绿，对此思君泪相续。
　　羞将离恨向东风，理尽秦筝不成曲。
　　与君形影分吴越，玉枕经年对离别。
　　登台北望烟雨深，回身泣向寥天月。
　　◎卷.21【楚妃怨】姚月华
　　梧桐叶下黄金井，横架辘轳牵素绠。
　　美人初起天未明，手拂银瓶秋水冷。
　　◎卷.22【独游家园】孟氏
　　可惜春时节，依前独自游。无端两行泪，长只对花流。
　　◎卷.23【答少年】孟氏
　　谁家少年儿，心中暗自欺。不道终不可，可即恐郎知。
　　◎卷.24【寄情（一作许浑代作）】赵氏3
　　春风白马紫丝缰，正值蚕娘未采桑。五夜有心随暮雨，
　　百年无节抱秋霜。重寻绣带朱藤合，却忍罗裙碧草长。
　　为报西游减离恨，阮郎才去嫁刘郎。
　　◎卷.25【书红绡帕】李节度姬
　　囊裹真香谁见窃，鲛绡滴泪染成红。
　　殷勤遗下轻绡意，好与情郎怀袖中。
　　金珠富贵吾家事，常渴佳期乃寂寥。
　　偶用志诚求雅合，良媒未必胜红绡。
　　◎卷.26【会张生述怀】李节度姬
　　门前画戟寻常设，堂上犀簪取次看。
　　最是恼人情绪处，凤凰楼上月华寒。
　　◎卷.27【别韦洵美诗】崔素娥
　　妾闭闲房君路岐，妾心君恨两依依。
　　神魂倘遇巫娥伴，犹逐朝云暮雨归。
　　◎卷.28【送韦生酒】鲍家四弦
　　白露湿庭砌，皓月临前轩。此时去留恨，含思独无言。
　　◎卷.29【送鲍生酒】鲍家四弦
　　风飐荷珠难暂圆，多情信有短姻缘。
　　西楼今夜三更月，还照离人泣断弦。
　　◎卷.30【赠别】严续姬
　　风柳摇摇无定枝，阳台云雨梦中归。
　　他年蓬岛音尘绝，留取尊前旧舞衣。


第八百零一卷
　　◎卷.1【采桑】郎大家宋氏
　　春来南雁归，日去西蚕远。妾思纷何极，客游殊未返。
　　◎卷.2【宛转歌二首（一作崔液诗）】郎大家宋氏
　　风已清，月朗琴复鸣。掩抑非千态，殷勤是一声。
　　歌宛转，宛转和且长。愿为双鸿鹄，比翼共翱翔。
　　日已暮，长檐鸟声度。此时望君君不来，此时思君君不顾。
　　歌宛转，宛转那能异栖宿。愿为形与影，出入恒相逐。
　　◎卷.3【长相思】郎大家宋氏
　　长相思，久离别。关山阻，风烟绝。台上镜文销，
　　袖中书字灭。不见君形影，何曾有欢悦。
　　◎卷.4【朝云引】郎大家宋氏
　　巴西巫峡指巴东，朝云触石上朝空。巫山巫峡高何已，
　　行雨行云一时起。一时起，三春暮。若言来，且就阳台路。
　　◎卷.5【宿巫山寄远人】梁琼
　　巫山云，巫山雨，朝云暮雨无定所。南峰忽暗北峰晴，
　　空里仙人语笑声。曾侍荆王枕席处，直至如今如有灵。
　　春风澹澹白云闲，惊湍流水响千山。一夜此中对明月，
　　忆得此中与君别。感物情怀如旧时，君今渺渺在天涯。
　　晓看襟上泪流处，点点血痕犹在衣。
　　◎卷.6【昭君怨】梁琼
　　自古无和亲，贻灾到妾身。朔风嘶去马，汉月出行轮。
　　衣薄狼山雪，妆成虏塞春。回看父母国，生死毕胡尘。
　　◎卷.7【铜雀台】梁琼
　　歌扇向陵开，齐行奠玉杯。舞时飞燕列，梦里片云来。
　　月色空馀恨，松声莫更哀。谁怜未死妾，掩袂下铜台。
　　◎卷.8【远意】梁琼
　　脉脉长摅气，微微不离心。叩头从此去，烦恼阿谁禁。
　　◎卷.9【句】梁琼
　　玉枕空流别后泪，罗衣已尽去时香。（《古意》）
　　◎卷.10【有所思】刘云
　　朝亦有所思，暮亦有所思。登楼望君处，蔼蔼萧关道。
　　掩泪向浮云，谁知妾怀抱。玉井苍苔春院深，
　　桐花落尽无人扫。
　　◎卷.11【婕妤怨】刘云
　　君恩不可见，妾岂如秋扇。秋扇尚有时，妾身永微贱。
　　莫言朝花不复落，娇容几夺昭阳殿。
　　◎卷.12【望月（一作张瑛诗）】刘云
　　天汉凉秋夜，澄澄一镜明。山空猿屡啸，林静鹊频惊。
　　◎卷.13【古意】崔萱
　　灼灼叶中花，夏萎春又芳。明明天上月，蟾缺圆复光。
　　未如君子情，朝违夕已忘。玉帐枕犹暖，纨扇思何长。
　　愿因西南风，吹上玳瑁床。娇眠锦衾里，展转双鸳鸯。
　　◎卷.14【叙别】崔萱
　　碧池漾漾春水绿，中有佳禽暮栖宿。
　　愿持此意永相贻，只虑君情中反覆。
　　◎卷.15【豪家子】崔萱
　　年少家藏累代金，红楼尽日醉沈沈。
　　马非躞蹀宁酬价，人不婵娟肯动心。
　　◎卷.16【句】崔萱
　　岂知一只凤钗价，沽得数村蜗舍人。（《豪家妓》）
　　◎卷.17【赠所思】崔仲容
　　所居幸接邻，相见不相亲。一似云间月，何殊镜里人。
　　丹诚空有梦，肠断不禁春。愿作梁间燕，无由变此身。
　　◎卷.18【戏赠】崔仲容
　　暂到昆仑未得归，阮郎何事教人非。
　　如今身佩上清箓，莫遣落花沾羽衣。
　　◎卷.19【赠歌姬】崔仲容
　　水剪双眸雾剪衣，当筵一曲媚春辉。潇湘夜瑟怨犹在，
　　巫峡晓云愁不稀。皓齿乍分寒玉细，黛眉轻蹙远山微。
　　渭城朝雨休重唱，满眼阳关客未归。
　　◎卷.20【句】崔仲容
　　妾心合君心，一似影随形。（《寄赠》）
　　梁燕无情困，双栖语此时。（《春怨》）
　　不觉红颜去，空嗟白发生。（《感怀》）
　　桐花落尽春又尽，紫塞征人犹未归。（《古意》）
　　◎卷.21【独夜词】崔公远
　　晴天霜落寒风急，锦帐罗帏羞更入。
　　秦筝不复续断弦，回身掩泪挑灯立。
　　◎卷.22【句】崔公远
　　看花独不语，裴回双泪潸。
　　君今远戍在何处，遣妾秋来长望天。
　　◎卷.23【春词二首】张琰
　　垂柳鸣黄鹂，关关若求友。春情不可耐，愁杀闺中妇。
　　日暮登高楼，谁怜小垂手。
　　昨日桃花飞，今朝梨花吐。春色能几时，那堪此愁绪。
　　荡子游不归，春来泪如雨。
　　◎卷.24【铜雀台（一作张瑛诗）】张琰
　　君王冥漠不可见，铜雀歌舞空裴回。西陵啧啧悲宿鸟，
　　高殿沈沈闭青苔。青苔无人迹，红粉空自哀。
　　◎卷.25【句】张琰
　　年年人自老，日日水东流。
　　庭芳自摇落，永念结中肠。
　　◎卷.26【哭夫二首（时以夫征戎轻入被擒音信断绝作诗哭之）】裴羽仙
　　风卷平沙日欲曛，狼烟遥认犬羊群。
　　李陵一战无归日，望断胡天哭塞云。
　　良人平昔逐蕃浑，力战轻行出塞门。
　　从此不归成万古，空留贱妾怨黄昏。
　　◎卷.27【长门怨】刘媛
　　雨滴梧桐秋夜长，愁心和雨到昭阳。
　　泪痕不学君恩断，拭却千行更万行。
　　学画蛾眉独出群，当时人道便承恩。
　　经年不见君王面，花落黄昏空掩门。
　　◎卷.28【送远】刘媛
　　闻道瞿塘滟滪堆，青山流水近阳台。
　　知君此去无还日，妾亦随波不复回。
　　◎卷.29【句】刘媛
　　春风报梅柳，一夜发南枝。
　　傍人那得知心事，一面残妆空泪痕。
　　◎卷.30【怀良人（一云朱滔时河北士人作）】葛鸦儿
　　蓬鬓荆钗世所稀，布裙犹是嫁时衣。
　　胡麻好种无人种，正是归时不见归。
　　◎卷.31【会仙诗】葛鸦儿
　　彩凤摇摇下翠微，烟光漠漠遍芳枝。
　　玉窗仙会何人见，唯有春风仔细知。
　　烟霞迤逦接蓬莱，宫殿参差晓日开。
　　群玉山前人别处，紫鸾飞起望仙台。
　　◎卷.32【暗别离】刘瑶
　　槐花结子桐叶焦，单飞越鸟啼青霄。翠轩辗云轻遥遥，
　　燕脂泪迸红线条。瑶草歇芳心耿耿，玉佩无声画屏冷。
　　朱弦暗断不见人，风动花枝月中影。青鸾脉脉西飞去，
　　海阔天高不知处。
　　◎卷.33【古意曲】刘瑶
　　梧桐阶下月团团，洞房如水秋夜阑。吴刀剪破机头锦，
　　茱萸花坠相思枕。绿窗寂寞背灯时，暗数寒更不成寝。
　　◎卷.34【阖闾城怀古】刘瑶
　　五湖春水接遥天，国破君亡不记年。
　　唯有妖娥曾舞处，古台寂寞起愁烟。
　　◎卷.35【峡中即事】廉氏
　　清秋三峡此中去，鸣鸟孤猿不可闻。一道水声多乱石，
　　四时天色少晴云。日暮泛舟溪溆口，那堪夜永思氛氲。
　　◎卷.36【怀远】廉氏
　　隙尘何微微，朝夕通其辉。人生各有托，君去独不归。
　　青林有蝉响，赤日无鸟飞。裴回东南望，双泪空沾衣。
　　◎卷.37【寄征人】廉氏
　　凄凄北风吹鸳被，娟娟西月生蛾眉。
　　谁知独夜相思处，泪滴寒塘蕙草时。
　　◎卷.38【寄远】田娥
　　忆昨会诗酒，终日相逢迎。今来成故事，岁月令人惊。
　　泪流红粉薄，风度罗衣轻。难为子猷志，虚负文君名。
　　◎卷.39【携手曲】田娥
　　携手共惜芳菲节，莺啼锦花满城阙。行乐逶迤念容色，
　　色衰只恐君恩歇。凤笙龙管白日阴，盈亏自感青天月。
　　◎卷.40【长信宫】田娥
　　团圆手中扇，昔为君所持。今日君弃捐，复值秋风时。
　　悲将入箧笥，自叹知何为。
　　◎卷.41【句】田娥
　　春至偏无兴，秋来只是眠。（《闲居》）
　　◎卷.42【中秋夜泊武昌】刘淑柔
　　两城相对峙，一水向东流。今夜素娥月，何年黄鹤楼。
　　悠悠兰棹晚，渺渺荻花秋。无奈柔肠断，关山总是愁。
　　◎卷.43【赋荆门】薛琼
　　黄鸟翻红树，青牛卧绿苔。渚宫歌舞地，轻雾锁楼台。
　　◎卷.44【戏赠】赵虚舟
　　砌下梧桐叶正齐，花繁雨后压枝低。
　　报道不须鸦鸟乱，他家自有凤凰栖。
　　◎卷.45【铜雀台（一作张琰诗）】张瑛
　　君王冥漠不可见，铜雀歌舞空裴回。西陵啧啧悲宿鸟，
　　高殿沈沈闭青苔。青苔无人迹，红粉空相哀。
　　◎卷.46【望月（一作刘云诗）】张瑛
　　天汉凉秋夜，澄澄一镜明。山空猿屡啸，林静鹤频惊。
　　◎卷.47【答外（佐转戍边不归寄书与妻作诗答之）】长孙佐转妻
　　征人去年戍边水，夜得边书字盈纸。挥刀就烛裁红绮，
　　结作同心答千里。君寄边书书莫绝，妾答同心心自结。
　　同心再解不心离，离字频看字愁灭。结成一衣和泪封，
　　封书只在怀袖中。莫如书故字难久，愿学同心长可同。
　　◎卷.48【早梅（一作观梅女仙诗）】刘元载妻
　　南枝向暖北枝寒，一种春风有两般。
　　凭仗高楼莫吹笛，大家留取倚阑干。
　　◎卷.49【明月堂】刘氏妇
　　蝉鬓惊秋华发新，可怜红隙尽埃尘。
　　西山一梦何年觉，明月堂前不见人。
　　玉钩风急响丁东，回首西山似梦中。
　　明月堂前人不到，庭梧一夜老秋风。
　　◎卷.50【和潘雍】葛氏女
　　九天天远瑞烟浓，驾鹤骖鸾意已同。
　　从此三山山上月，琼花开处照春风。
　　◎卷.51【寄诗】李主簿姬
　　去时盟约与心违，秋日离家春不归。
　　应是维扬风景好，恣情欢笑到芳菲。
　　◎卷.52【题兴元明珠亭】京兆女子
　　寂寥满地落花红，独有离人万恨中。
　　回首池塘更无语，手弹珠泪与春风。
　　◎卷.53【题玉泉溪】湘驿女子
　　红叶醉秋色，碧溪弹夜弦。佳期不可再，风雨杳如年。
　　◎卷.54【题三乡诗】若耶溪女子
　　昔逐良人西入关，良人身殁妾空还。
　　谢娘卫女不相待，为雨为云归此山。
　　◎卷.55【题沙鹿门】谁氏女
　　昔逐良人去上京，良人身殁妾东征。
　　同来不得同归去，永负朝云暮雨情。
　　◎卷.56【联句（光、威、裒，姊妹三人，失其姓）】
　　朱楼影直日当午，玉树阴低月已三。--光
　　腻粉暗销银镂合，错刀闲剪泥金衫。--威
　　绣床怕引乌龙吠，锦字愁教青鸟衔。--裒
　　百味炼来怜益母，千花开处斗宜男。--光
　　鸳鸯有伴谁能羡，鹦鹉无言我自惭。--威
　　浪喜游蜂飞扑扑，佯惊孤燕语喃喃。--裒
　　偏怜爱数螆蛦掌，每忆光抽玳瑁簪。--光
　　烟洞几年悲尚在，星桥一夕帐空含。--威
　　窗前时节羞虚掷，世上风流笑苦谙。--裒
　　独结香绡偷饷送，暗垂檀袖学通参。--光
　　须知化石心难定，却是为云分易甘。--威
　　看见风光零落尽，弦声犹逐望江南。--裒
　　◎卷.57【联句】越溪杨女
　　珠帘半床月，青竹满林风。--杨女
　　何事今宵景，无人解语同。--谢生
　　◎卷.58【春日】越溪杨女
　　春尽花随尽，其如自是花。--杨女
　　从来说花意，不过此容华。--谢生
　　明月易亏轮，好花难恋春。--杨女
　　常将花月恨，并作可怜人。--谢生
　　◎卷.59【句】曹文姬
　　凿开天外长生地，炼出人间不死丹。（《题梅仙山丹井》）


第八百零二卷
　　◎卷.1【燕子楼三首】关盼盼
　　楼上残灯伴晓霜，独眠人起合欢床。
　　相思一夜情多少，地角天涯不是长。
　　北邙松柏锁愁烟，燕子楼中思悄然。
　　自埋剑履歌尘散，红袖香销一十年。
　　适看鸿雁岳阳回，又睹玄禽逼社来。
　　瑶瑟玉箫无意绪，任从蛛网任从灰。
　　◎卷.2【和白公诗】关盼盼
　　自守空楼敛恨眉，形同春后牡丹枝。
　　舍人不会人深意，讶道泉台不去随。
　　◎卷.3【句】关盼盼
　　儿童不识冲天物，漫把青泥污雪毫。（《临殁口吟》）
　　◎卷.4【啰唝曲六首】刘采春
　　不喜秦淮水，生憎江上船。载儿夫婿去，经岁又经年。
　　借问东园柳，枯来得几年。自无枝叶分，莫恐太阳偏。
　　莫作商人妇，金钗当卜钱。朝朝江口望，错认几人船。
　　那年离别日，只道住桐庐。桐庐人不见，今得广州书。
　　昨日胜今日，今年老去年。黄河清有日，白发黑无缘。
　　昨日北风寒，牵船浦里安。潮来打缆断，摇橹始知难。
　　◎卷.5【寄欧阳詹】太原妓
　　自从别后减容光，半是思郎半恨郎。
　　欲识旧来云髻样，为奴开取缕金箱。
　　◎卷.6【续韦蟾句】武昌妓
　　悲莫悲兮生别离，登山临水送将归。
　　武昌无限新栽柳，不见杨花扑面飞。
　　◎卷.7【献李观察】舞柘枝女
　　湘江舞罢忽成悲，便脱蛮靴出绛帷。
　　谁是蔡邕琴酒客，魏公怀旧嫁文姬。
　　◎卷.8【赠卢夫人】常浩
　　佳人惜颜色，恐逐芳菲歇。日暮出画堂，下阶拜新月。
　　拜月如有词，傍人那得知。归来投玉枕，始觉泪痕垂。
　　◎卷.9【寄远】常浩
　　年年二月时，十年期别期。春风不知信，轩盖独迟迟。
　　今日无端卷珠箔，始见庭花复零落。人心一往不复归，
　　岁月来时未尝错。可怜荧荧玉镜台，尘飞幂幂几时开。
　　却念容华非昔好，画眉犹自待君来。
　　◎卷.10【送武补阙】襄阳妓
　　弄珠滩上欲销魂，独把离怀寄酒尊。
　　无限烟花不留意，忍教芳草怨王孙。
　　◎卷.11【题孙棨诗后】王福娘
　　苦把文章邀劝人，吟看好个语言新。
　　虽然不及相如赋，也直黄金一二斤。
　　◎卷.12【问棨诗】王福娘
　　日日悲伤未有图，懒将心事话凡夫。
　　非同覆水应收得，只问仙郎有意无。
　　◎卷.13【谢棨（一作掷红巾诗）】王福娘
　　久赋恩情欲托身，已将心事再三陈。
　　泥莲既没移栽分，今日分离莫恨人。
　　◎卷.14【答小子弟诗】杨莱儿
　　黄口小儿口莫凭，逡巡看取第三名。
　　孝廉持水添瓶子，莫向街头乱碗鸣。
　　◎卷.15【和赵光远题壁】杨莱儿
　　长者车尘每到门，长卿非慕卓王孙。定知羽翼难随凤，
　　却喜波涛未化鲲。娇别翠钿黏去袂，醉歌金雀碎残尊。
　　多情多病年应促，早办名香为返魂。
　　◎卷.16【贻郑昌图】楚儿
　　应是前生有宿冤，不期今世恶因缘。蛾眉欲碎巨灵掌，
　　鸡肋难胜子路拳。只拟吓人传铁券，未应教我踏青莲。
　　曲江昨日君相遇，当下遭他数十鞭。
　　◎卷.17【和李标】王苏苏
　　怪得犬惊鸡乱飞，羸童瘦马老麻衣。
　　阿谁乱引闲人到，留住青蚨热赶归。
　　◎卷.18【临终召客（一作病中见落花）】颜令宾
　　气馀三五喘，花剩两三枝。话别一尊酒，相邀无后期。
　　◎卷.19【寄故人（一作杜羔妻诗）】张窈窕
　　淡淡春风花落时，不堪愁望更相思。
　　无金可买长门赋，有恨空吟团扇诗。
　　◎卷.20【上成都在事（一作成都即事）】张窈窕
　　昨日卖衣裳，今日卖衣裳。衣裳浑卖尽，羞见嫁时箱。
　　有卖愁仍缓，无时心转伤。故园有虏隔，何处事蚕桑。
　　◎卷.21【春思二首】张窈窕
　　门前梅柳烂春辉，闭妾深闺绣舞衣。
　　双燕不知肠欲断，衔泥故故傍人飞。
　　井上梧桐是妾移，夜来花发最高枝。
　　若教不向深闺种，春过门前争得知。
　　◎卷.22【西江行】张窈窕
　　日下西塞山，南来洞庭客。晴空白鸟度，万里秋光碧。
　　◎卷.23【赠所思】张窈窕
　　与君咫尺长离别，遣妾容华为谁说。
　　夕望层城眼欲穿，晓临明镜肠堪绝。
　　◎卷.24【句】张窈窕
　　满院花飞人不到，含情欲语燕双双。（《春情》，
　　见《吟窗杂录》）
　　◎卷.25【赠裴思谦（一作裴思谦诗）】平康妓
　　银釭斜背解明珰，小语偷声贺玉郎。
　　从此不知兰麝贵，夜来新惹桂枝香。
　　◎卷.26【迷香洞】史凤
　　洞口飞琼佩羽霓，香风飘拂使人迷。
　　自从邂逅芙蓉帐，不数桃花流水溪。
　　◎卷.27【神鸡枕】史凤
　　枕绘鸳鸯久与栖，新裁雾縠斗神鸡。
　　与郎酣梦浑忘晓，鸡亦留连不肯啼。
　　◎卷.28【锁莲灯】史凤
　　灯锁莲花花照罍，翠钿同醉楚台巍。
　　残灰剔罢携纤手，也胜金莲送辙回。
　　◎卷.29【鲛红被】史凤
　　肱被当年仅御寒，青楼惯染血猩纨。
　　牙床舒卷鹓鸾共，正值窗棂月一团。
　　◎卷.30【传香枕】史凤
　　韩寿香从何处传，枕边芳馥恋婵娟。
　　休疑粉黛加铤刃，玉女旃檀侍佛前。
　　◎卷.31【八分羊】史凤
　　党家风味足肥羊，绮阁留人漫较量。
　　万羊亦是男儿事，莫学狂夫取次尝。
　　◎卷.32【闭门羹】史凤
　　一豆聊供游冶郎，去时忙唤锁仓琅。
　　入门独慕相如侣，欲拨瑶琴弹凤凰。
　　◎卷.33【突厥三台】盛小丛
　　雁门山上雁初飞，马邑阑中马正肥。
　　日旰山西逢驿使，殷勤南北送征衣。
　　◎卷.34【云鬟】赵鸾鸾
　　扰扰香云湿未干，鸦领蝉翼腻光寒。
　　侧边斜插黄金凤，妆罢夫君带笑看。
　　◎卷.35【柳眉】赵鸾鸾
　　弯弯柳叶愁边戏，湛湛菱花照处频。
　　妩媚不烦螺子黛，春山画出自精神。
　　◎卷.36【檀口】赵鸾鸾
　　衔杯微动樱桃颗，咳唾轻飘茉莉香。
　　曾见白家樊素口，瓠犀颗颗缀榴芳。
　　◎卷.37【纤指】赵鸾鸾
　　纤纤软玉削春葱，长在香罗翠袖中。
　　昨日琵琶弦索上，分明满甲染猩红。
　　◎卷.38【酥乳】赵鸾鸾
　　粉香汗湿瑶琴轸，春逗酥融绵雨膏。
　　浴罢檀郎扪弄处，灵华凉沁紫葡萄。
　　◎卷.39【献陈陶处士】莲花妓
　　莲花为号玉为腮，珍重尚书遣妾来。
　　处士不生巫峡梦，虚劳神女下阳台。
　　◎卷.40【叙怀】徐月英
　　为失三从泣泪频，此身何用处人伦。
　　虽然日逐笙歌乐，长羡荆钗与布裙。
　　◎卷.41【送人】徐月英
　　惆怅人间万事违，两人同去一人归。
　　生憎平望亭前水，忍照鸳鸯相背飞。
　　◎卷.42【句】徐月英
　　枕前泪与阶前雨，隔个窗儿滴到明。
　　◎卷.43【句】韩襄客
　　连理枝前同设誓，丁香树下共论心。


第八百零三卷
　　◎卷.1【酬人雨后玩竹】薛涛
　　南天春雨时，那鉴雪霜姿。众类亦云茂，虚心能自持。
　　多留晋贤醉，早伴舜妃悲。晚岁君能赏，苍苍劲节奇。
　　◎卷.2【春望词四首】薛涛
　　花开不同赏，花落不同悲。欲问相思处，花开花落时。
　　揽草结同心，将以遗知音。春愁正断绝，春鸟复哀吟。
　　风花日将老，佳期犹渺渺。不结同心人，空结同心草。
　　那堪花满枝，翻作两相思。玉箸垂朝镜，春风知不知。
　　◎卷.3【宣上人见示与诸公唱和】薛涛
　　许厕高斋唱，涓泉定不如。可怜谯记室，流水满禅居。
　　◎卷.4【风】薛涛
　　猎蕙微风远，飘弦唳一声。林梢鸣淅沥，松径夜凄清。
　　◎卷.5【月】薛涛
　　魄依钩样小，扇逐汉机团。细影将圆质，人间几处看。
　　◎卷.6【蝉】薛涛
　　露涤清音远，风吹数叶齐。声声似相接，各在一枝栖。
　　◎卷.7【池上双鸟】薛涛
　　双栖绿池上，朝暮共飞还。更忆将雏日，同心莲叶间。
　　◎卷.8【鸳鸯草】薛涛
　　绿英满香砌，两两鸳鸯小。但娱春日长，不管秋风早。
　　◎卷.9【罚赴边有怀上韦令公二首（一作陈情上韦令公）】薛涛
　　闻道边城苦，今来到始知。羞将门下曲，唱与陇头儿。
　　黠虏犹违命，烽烟直北愁。却教严谴妾，不敢向松州。
　　◎卷.10【咏八十一颗】薛涛
　　色比丹霞朝日，形如合浦筼筜。
　　开时九九如数，见处双双颉颃。
　　◎卷.11【谒巫山庙】薛涛
　　乱猿啼处访高唐，路入烟霞草木香。山色未能忘宋玉，
　　水声犹是哭襄王。朝朝夜夜阳台下，为雨为云楚国亡。
　　惆怅庙前多少柳，春来空斗画眉长。
　　◎卷.12【牡丹】薛涛
　　去春零落暮春时，泪湿红笺怨别离。常恐便同巫峡散，
　　因何重有武陵期。传情每向馨香得，不语还应彼此知。
　　只欲栏边安枕席，夜深闲共说相思。
　　◎卷.13【贼平后上高相公】薛涛
　　惊看天地白荒荒，瞥见青山旧夕阳。
　　始信大威能照映，由来日月借生光。
　　◎卷.14【送友人】薛涛
　　水国蒹葭夜有霜，月寒山色共苍苍。
　　谁言千里自今夕，离梦杳如关塞长。
　　◎卷.15【听僧吹芦管】薛涛
　　晓蝉呜咽暮莺愁，言语殷勤十指头。
　　罢阅梵书聊一弄，散随金磬泥清秋。
　　◎卷.16【酬郭简州寄柑子】薛涛
　　霜规不让黄金色，圆质仍含御史香。
　　何处同声情最异，临川太守谢家郎。
　　◎卷.17【上川主武元衡相国二首】薛涛
　　落日重城夕雾收，玳筵雕俎荐诸侯。
　　因令朗月当庭燎，不使珠帘下玉钩。
　　东阁移尊绮席陈，貂簪龙节更宜春。
　　军城画角三声歇，云幕初垂红烛新。
　　◎卷.18【忆荔枝】薛涛
　　传闻象郡隔南荒，绛实丰肌不可忘。
　　近有青衣连楚水，素浆还得类琼浆。
　　◎卷.19【斛石山晓望寄吕侍御】薛涛
　　曦轮初转照仙扃，旋擘烟岚上窅冥。
　　不得玄晖同指点，天涯苍翠漫青青。
　　◎卷.20【寄词】薛涛
　　菌阁芝楼杳霭中，霞开深见玉皇宫。
　　紫阳天上神仙客，称在人间立世功。
　　◎卷.21【斛石山书事】薛涛
　　王家山水画图中，意思都卢粉墨容。
　　今日忽登虚境望，步摇冠翠一千峰。
　　◎卷.22【送姚员外】薛涛
　　万条江柳早秋枝，袅地翻风色未衰。
　　欲折尔来将赠别，莫教烟月两乡悲。
　　◎卷.23【酬祝十三秀才】薛涛
　　浩思蓝山玉彩寒，冰囊敲碎楚金盘。
　　诗家利器驰声久，何用春闱榜下看。
　　◎卷.24【别李郎中】薛涛
　　花落梧桐凤别凰，想登秦岭更凄凉。
　　安仁纵有诗将赋，一半音词杂悼亡。
　　◎卷.25【送扶炼师】薛涛
　　锦浦归舟巫峡云，绿波迢递雨纷纷。
　　山阴妙术人传久，也说将鹅与右军。
　　◎卷.26【摩诃池赠萧中丞】薛涛
　　昔以多能佐碧油，今朝同泛旧仙舟。
　　凄凉逝水颓波远，惟有碑泉咽不流。
　　◎卷.27【乡思（用前韵）】薛涛
　　峨嵋山下水如油，怜我心同不系舟。
　　何日片帆离锦浦，棹声齐唱发中流。
　　◎卷.28【和李书记席上见赠】薛涛
　　翩翩射策东堂秀，岂复相逢豁寸心。
　　借问风光为谁丽，万条丝柳翠烟深。
　　◎卷.29【棠梨花和李太尉】薛涛
　　吴均蕙圃移嘉木，正及东溪春雨时。
　　日晚莺啼何所为，浅深红腻压繁枝。
　　◎卷.30【酬文使君】薛涛
　　延英晓拜汉恩新，五马腾骧九陌尘。
　　今日谢庭飞白雪，巴歌不复旧阳春。
　　◎卷.31【酬吴随君】薛涛
　　支公别墅接花扃，买得前山总未经。
　　入户剡溪云水满，高斋咫尺蹑青冥。
　　◎卷.32【酬李校书】薛涛
　　才游象外身虽远，学茂区中事易闻。
　　自顾漳滨多病后，空瞻逸翮舞青云。
　　◎卷.33【赋凌云寺二首】薛涛
　　闻说凌云寺里苔，风高日近绝纤埃。
　　横云点染芙蓉壁，似待诗人宝月来。
　　闻说凌云寺里花，飞空绕磴逐江斜。
　　有时锁得嫦娥镜，镂出瑶台五色霞。
　　◎卷.34【九日遇雨二首】薛涛
　　万里惊飙朔气深，江城萧索昼阴阴。
　　谁怜不得登山去，可惜寒芳色似金。
　　茱萸秋节佳期阻，金菊寒花满院香。
　　神女欲来知有意，先令云雨暗池塘。
　　◎卷.35【酬雍秀才贻巴峡图】薛涛
　　千叠云峰万顷湖，白波分去绕荆吴。
　　感君识我枕流意，重示瞿塘峡口图。
　　◎卷.36【上王尚书】薛涛
　　碧玉双幢白玉郎，初辞天帝下扶桑。
　　手持云篆题新榜，十万人家春日长。
　　◎卷.37【和刘宾客玉蕣】薛涛
　　琼枝的皪露珊珊，欲折如披玉彩寒。
　　闲拂朱房何所似，缘山偏映月轮残。
　　◎卷.38【江边】薛涛
　　西风忽报雁双双，人世心形两自降。
　　不为鱼肠有真诀，谁能梦梦立清江。
　　◎卷.39【送卢员外】薛涛
　　玉垒山前风雪夜，锦官城外别离魂。
　　信陵公子如相问，长向夷门感旧恩。
　　◎卷.40【题竹郎庙】薛涛
　　竹郎庙前多古木，夕阳沈沈山更绿。
　　何处江村有笛声，声声尽是迎郎曲。
　　◎卷.41【赠苏十三中丞】薛涛
　　洛阳陌上埋轮气，欲逐秋空击隼飞。
　　今日芝泥检征诏，别须台外振霜威。
　　◎卷.42【和郭员外题万里桥】薛涛
　　万里桥头独越吟，知凭文字写愁心。
　　细侯风韵兼前事，不止为舟也作霖。
　　◎卷.43【送郑眉州】薛涛
　　雨暗眉山江水流，离人掩袂立高楼。
　　双旌千骑骈东陌，独有罗敷望上头。
　　◎卷.44【江亭饯别（一作宴饯，一作江亭宴）】薛涛
　　绿沼红泥物象幽，范汪兼倅李并州。
　　离亭急管四更后，不见公车心独愁。
　　◎卷.45【海棠溪】薛涛
　　春教风景驻仙霞，水面鱼身总带花。
　　人世不思灵卉异，竞将红缬染轻沙。
　　◎卷.46【采莲舟】薛涛
　　风前一叶压荷蕖，解报新秋又得鱼。
　　兔走乌驰人语静，满溪红袂棹歌初。
　　◎卷.47【菱荇沼】薛涛
　　水荇斜牵绿藻浮，柳丝和叶卧清流。
　　何时得向溪头赏，旋摘菱花旋泛舟。
　　◎卷.48【金灯花】薛涛
　　阑边不见蘘蘘叶，砌下惟翻艳艳丛。
　　细视欲将何物比，晓霞初叠赤城宫。
　　◎卷.49【春郊游眺寄孙处士二首】薛涛
　　低头久立向蔷薇，爱似零陵香惹衣。
　　何事碧溪孙处士，百劳东去燕西飞。
　　今朝纵目玩芳菲，夹缬笼裙绣地衣。
　　满袖满头兼手把，教人识是看花归。
　　◎卷.50【酬杨供奉法师见招】薛涛
　　远水长流洁复清，雪窗高卧与云平。
　　不嫌袁室无烟火，惟笑商山有姓名。
　　◎卷.51【试新服裁制初成三首】薛涛
　　紫阳宫里赐红绡，仙雾朦胧隔海遥。
　　霜兔毳寒冰茧净，嫦娥笑指织星桥。
　　九气分为九色霞，五灵仙驭五云车。
　　春风因过东君舍，偷样人间染百花。
　　长裾本是上清仪，曾逐群仙把玉芝。
　　每到宫中歌舞会，折腰齐唱步虚词。
　　◎卷.52【寄张元夫】薛涛
　　前溪独立后溪行，鹭识朱衣自不惊。
　　借问人间愁寂意，伯牙弦绝已无声。
　　◎卷.53【酬辛员外折花见遗】薛涛
　　青鸟东飞正落梅，衔花满口下瑶台。
　　一枝为授殷勤意，把向风前旋旋开。
　　◎卷.54【赠远二首】薛涛
　　芙蓉新落蜀山秋，锦字开缄到是愁。
　　闺阁不知戎马事，月高还上望夫楼。
　　扰弱新蒲叶又齐，春深花落塞前溪。
　　知君未转秦关骑，月照千门掩袖啼。
　　◎卷.55【秋泉】薛涛
　　冷色初澄一带烟，幽声遥泻十丝弦。
　　长来枕上牵情思，不使愁人半夜眠。
　　◎卷.56【柳絮】薛涛
　　二月杨花轻复微，春风摇荡惹人衣。
　　他家本是无情物，一任南飞又北飞。
　　◎卷.57【续嘉陵驿诗献武相国】薛涛
　　蜀门西更上青天，强为公歌蜀国弦。
　　卓氏长卿称士女，锦江玉垒献山川。
　　◎卷.58【段相国游武担寺，病不能从题寄】薛涛
　　消瘦翻堪见令公，落花无那恨东风。
　　侬心犹道青春在，羞看飞蓬石镜中。
　　◎卷.59【赠段校书】薛涛
　　公子翩翩说校书，玉弓金勒紫绡裾。
　　玄成莫便骄名誉，文采风流定不如。
　　◎卷.60【十离诗·犬离主】薛涛
　　驯扰朱门四五年，毛香足净主人怜。
　　无端咬著亲情客，不得红丝毯上眠。
　　◎卷.61【十离诗·笔离手】薛涛
　　越管宣毫始称情，红笺纸上撒花琼。
　　都缘用久锋头尽，不得羲之手里擎。
　　◎卷.62【十离诗·马离厩】薛涛
　　雪耳红毛浅碧蹄，追风曾到日东西。
　　为惊玉貌郎君坠，不得华轩更一嘶。
　　◎卷.63【十离诗·鹦鹉离笼】薛涛
　　陇西独自一孤身，飞去飞来上锦茵。
　　都缘出语无方便，不得笼中再唤人。
　　◎卷.64【十离诗·燕离巢】薛涛
　　出入朱门未忍抛，主人常爱语交交。
　　衔泥秽污珊瑚枕，不得梁间更垒巢。
　　◎卷.65【十离诗·珠离掌】薛涛
　　皎洁圆明内外通，清光似照水晶宫。
　　只缘一点玷相秽，不得终宵在掌中。
　　◎卷.66【十离诗·鱼离池】薛涛
　　跳跃深池四五秋，常摇朱尾弄纶钩。
　　无端摆断芙蓉朵，不得清波更一游。
　　◎卷.67【十离诗·鹰离鞲】薛涛
　　爪利如锋眼似铃，平原捉兔称高情。
　　无端窜向青云外，不得君王臂上擎。
　　◎卷.68【十离诗·竹离亭】薛涛
　　蓊郁新栽四五行，常将劲节负秋霜。
　　为缘春笋钻墙破，不得垂阴覆玉堂。
　　◎卷.69【十离诗·镜离台】薛涛
　　铸泻黄金镜始开，初生三五月裴回。
　　为遭无限尘蒙蔽，不得华堂上玉台。
　　◎卷.70【酬杜舍人】薛涛
　　双鱼底事到侬家，扑手新诗片片霞。
　　唱到白蘋洲畔曲，芙蓉空老蜀江花。
　　◎卷.71【筹边楼】薛涛
　　平临云鸟八窗秋，壮压西川四十州。
　　诸将莫贪羌族马，最高层处见边头。
　　◎卷.72【赠韦校书】薛涛
　　芸香误比荆山玉，那似登科甲乙年。
　　澹地鲜风将绮思，飘花散蕊媚青天。
　　◎卷.73【江月楼】薛涛
　　秋风仿佛吴江冷，鸥路参差夕阳影。垂虹纳纳卧谯门，
　　雉堞眈眈俯渔艇。阳安小儿拍手笑，使君幻出江南景。
　　◎卷.74【西岩】薛涛
　　凭阑却忆骑鲸客，把酒临风手自招。
　　细雨声中停去马，夕阳影里乱鸣蜩。
　　◎卷.75【罚赴边上武相公二首】薛涛
　　萤在荒芜月在天，萤飞岂到月轮边。
　　重光万里应相照，目断云霄信不传。
　　按辔岭头寒复寒，微风细雨彻心肝。
　　但得放儿归舍去，山水屏风永不看。
　　◎卷.76【寄旧诗与元微之】薛涛
　　诗篇调态人皆有，细腻风光我独知。月下咏花怜暗澹，
　　雨朝题柳为欹垂。长教碧玉藏深处，总向红笺写自随。
　　老大不能收拾得，与君开似教男儿。
　　◎卷.77【句】薛涛
　　枝迎南北鸟，叶送往来风。（涛八九岁知声律。一日，
　　其父郧指井梧曰：“庭除一古桐，耸干入云中。”涛应
　　声云云，父愀然久之。后果入乐籍。别本载田洙遇薛涛，
　　有落花联句、夜月联句、四时回文折齿曲，皆后人附会，
　　兹概不录）


第八百零四卷
　　◎卷.1【赋得江边柳（一作临江树）】鱼玄机
　　翠色连荒岸，烟姿入远楼。影铺秋水面，花落钓人头。
　　根老藏鱼窟，枝低系客舟。萧萧风雨夜，惊梦复添愁。
　　◎卷.2【赠邻女（一作寄李亿员外）】鱼玄机
　　羞日遮罗袖，愁春懒起妆。易求无价宝，难得有心郎。
　　枕上潜垂泪，花间暗断肠。自能窥宋玉，何必恨王昌。
　　◎卷.3【寄国香】鱼玄机
　　旦夕醉吟身，相思又此春。雨中寄书使，窗下断肠人。
　　山卷珠帘看，愁随芳草新。别来清宴上，几度落梁尘。
　　◎卷.4【寄题炼师】鱼玄机
　　霞彩剪为衣，添香出绣帏。芙蓉花叶□，山水帔□稀。
　　驻履闻莺语，开笼放鹤飞。高堂春睡觉，暮雨正霏霏。
　　◎卷.5【寄刘尚书】鱼玄机
　　八座镇雄军，歌谣满路新。汾川三月雨，晋水百花春。
　　囹圄长空锁，干戈久覆尘。儒僧观子夜，羁客醉红茵。
　　笔砚行随手，诗书坐绕身。小材多顾盼，得作食鱼人。
　　◎卷.6【浣纱庙】鱼玄机
　　吴越相谋计策多，浣纱神女已相和。一双笑靥才回面，
　　十万精兵尽倒戈。范蠡功成身隐遁，伍胥谏死国消磨。
　　只今诸暨长江畔，空有青山号苎萝。
　　◎卷.7【卖残牡丹】鱼玄机
　　临风兴叹落花频，芳意潜消又一春。应为价高人不问，
　　却缘香甚蝶难亲。红英只称生宫里，翠叶那堪染路尘。
　　及至移根上林苑，王孙方恨买无因。
　　◎卷.8【酬李学士寄簟】鱼玄机
　　珍簟新铺翡翠楼，泓澄玉水记方流。
　　唯应云扇情相似，同向银床恨早秋。
　　◎卷.9【情书（一作书情寄李子安）】鱼玄机
　　饮冰食檗志无功，晋水壶关在梦中。秦镜欲分愁堕鹊，
　　舜琴将弄怨飞鸿。井边桐叶鸣秋雨，窗下银灯暗晓风。
　　书信茫茫何处问，持竿尽日碧江空。
　　◎卷.10【闺怨】鱼玄机
　　蘼芜盈手泣斜晖，闻道邻家夫婿归。别日南鸿才北去，
　　今朝北雁又南飞。春来秋去相思在，秋去春来信息稀。
　　扃闭朱门人不到，砧声何事透罗帏。
　　◎卷.11【春情寄子安】鱼玄机
　　山路欹斜石磴危，不愁行苦苦相思。冰销远涧怜清韵，
　　雪远寒峰想玉姿。莫听凡歌春病酒，休招闲客夜贪棋。
　　如松匪石盟长在，比翼连襟会肯迟。虽恨独行冬尽日，
　　终期相见月圆时。别君何物堪持赠，泪落晴光一首诗。
　　◎卷.12【打球作】鱼玄机
　　坚圆净滑一星流，月杖争敲未拟休。无滞碍时从拨弄，
　　有遮栏处任钩留。不辞宛转长随手，却恐相将不到头。
　　毕竟入门应始了，愿君争取最前筹。
　　◎卷.13【暮春有感寄友人】鱼玄机
　　莺语惊残梦，轻妆改泪容。竹阴初月薄，江静晚烟浓。
　　湿觜衔泥燕，香须采蕊蜂。独怜无限思，吟罢亚枝松。
　　◎卷.14【冬夜寄温飞卿】鱼玄机
　　苦思搜诗灯下吟，不眠长夜怕寒衾。满庭木叶愁风起，
　　透幌纱窗惜月沈。疏散未闲终遂愿，盛衰空见本来心。
　　幽栖莫定梧桐处，暮雀啾啾空绕林。
　　◎卷.15【酬李郢夏日钓鱼回见示】鱼玄机
　　住处虽同巷，经年不一过。清词劝旧女，香桂折新柯。
　　道性欺冰雪，禅心笑绮罗。迹登霄汉上，无路接烟波。
　　◎卷.16【次韵西邻新居兼乞酒】鱼玄机
　　一首诗来百度吟，新情字字又声金。西看已有登垣意，
　　远望能无化石心。河汉期赊空极目，潇湘梦断罢调琴。
　　况逢寒节添乡思，叔夜佳醪莫独斟。
　　◎卷.17【和友人次韵】鱼玄机
　　何事能销旅馆愁，红笺开处见银钩。蓬山雨洒千峰小，
　　嶰谷风吹万叶秋。字字朝看轻碧玉，篇篇夜诵在衾裯。
　　欲将香匣收藏却，且惜时吟在手头。
　　◎卷.18【和新及第悼亡诗二首】鱼玄机
　　仙籍人间不久留，片时已过十经秋。鸳鸯帐下香犹暖，
　　鹦鹉笼中语未休。朝露缀花如脸恨，晚风欹柳似眉愁。
　　彩云一去无消息，潘岳多情欲白头。
　　一枝月桂和烟秀，万树江桃带雨红。
　　且醉尊前休怅望，古来悲乐与今同。
　　◎卷.19【游崇真观南楼，睹新及第题名处】鱼玄机
　　云峰满目放春晴，历历银钩指下生。
　　自恨罗衣掩诗句，举头空羡榜中名。
　　◎卷.20【愁思】鱼玄机
　　落叶纷纷暮雨和，朱丝独抚自清歌。放情休恨无心友，
　　养性空抛苦海波。长者车音门外有，道家书卷枕前多。
　　布衣终作云霄客，绿水青山时一过。
　　◎卷.21【秋怨】鱼玄机
　　自叹多情是足愁，况当风月满庭秋。
　　洞房偏与更声近，夜夜灯前欲白头。
　　◎卷.22【江行】鱼玄机
　　大江横抱武昌斜，鹦鹉洲前户万家。
　　画舸春眠朝未足，梦为蝴蝶也寻花。
　　烟花已入鸬鹚港，画舸犹沿鹦鹉洲。
　　醉卧醒吟都不觉，今朝惊在汉江头。
　　◎卷.23【闻李端公垂钓回寄赠】鱼玄机
　　无限荷香染暑衣，阮郎何处弄船归。
　　自惭不及鸳鸯侣，犹得双双近钓矶。
　　◎卷.24【题任处士创资福寺】鱼玄机
　　幽人创奇境，游客驻行程。粉壁空留字，莲宫未有名。
　　凿池泉自出，开径草重生。百尺金轮阁，当川豁眼明。
　　◎卷.25【题隐雾亭】鱼玄机
　　春花秋月入诗篇，白日清宵是散仙。
　　空卷珠帘不曾下，长移一榻对山眠。
　　◎卷.26【重阳阻雨】鱼玄机
　　满庭黄菊篱边拆，两朵芙蓉镜里开。
　　落帽台前风雨阻，不知何处醉金杯。
　　◎卷.27【早秋】鱼玄机
　　嫩菊含新彩，远山闲夕烟。凉风惊绿树，清韵入朱弦。
　　思妇机中锦，征人塞外天。雁飞鱼在水，书信若为传。
　　◎卷.28【感怀寄人】鱼玄机
　　恨寄朱弦上，含情意不任。早知云雨会，未起蕙兰心。
　　灼灼桃兼李，无妨国士寻。苍苍松与桂，仍羡世人钦。
　　月色苔阶净，歌声竹院深。门前红叶地，不扫待知音。
　　◎卷.29【期友人阻雨不至】鱼玄机
　　雁鱼空有信，鸡黍恨无期。闭户方笼月，褰帘已散丝。
　　近泉鸣砌畔，远浪涨江湄。乡思悲秋客，愁吟五字诗。
　　◎卷.30【访赵炼师不遇】鱼玄机
　　何处同仙侣，青衣独在家。暖炉留煮药，邻院为煎茶。
　　画壁灯光暗，幡竿日影斜。殷勤重回首，墙外数枝花。
　　◎卷.31【遣怀】鱼玄机
　　闲散身无事，风光独自游。断云江上月，解缆海中舟。
　　琴弄萧梁寺，诗吟庾亮楼。丛篁堪作伴，片石好为俦。
　　燕雀徒为贵，金银志不求。满杯春酒绿，对月夜窗幽。
　　绕砌澄清沼，抽簪映细流。卧床书册遍，半醉起梳头。
　　◎卷.32【寄飞卿】鱼玄机
　　阶砌乱蛩鸣，庭柯烟露清。月中邻乐响，楼上远山明。
　　珍簟凉风著，瑶琴寄恨生。嵇君懒书札，底物慰秋情。
　　◎卷.33【过鄂州】鱼玄机
　　柳拂兰桡花满枝，石城城下暮帆迟。折牌峰上三闾墓，
　　远火山头五马旗。白雪调高题旧寺，阳春歌在换新词。
　　莫愁魂逐清江去，空使行人万首诗。
　　◎卷.34【夏日山居】鱼玄机
　　移得仙居此地来，花丛自遍不曾栽。庭前亚树张衣桁，
　　坐上新泉泛酒杯。轩槛暗传深竹径，绮罗长拥乱书堆。
　　闲乘画舫吟明月，信任轻风吹却回。
　　◎卷.35【暮春即事】鱼玄机
　　深巷穷门少侣俦，阮郎唯有梦中留。香飘罗绮谁家席，
　　风送歌声何处楼。街近鼓鼙喧晓睡，庭闲鹊语乱春愁。
　　安能追逐人间事，万里身同不系舟。
　　◎卷.36【代人悼亡】鱼玄机
　　曾睹夭桃想玉姿，带风杨柳认蛾眉。珠归龙窟知谁见，
　　镜在鸾台话向谁。从此梦悲烟雨夜，不堪吟苦寂寥时。
　　西山日落东山月，恨想无因有了期。
　　◎卷.37【和人】鱼玄机
　　茫茫九陌无知己，暮去朝来典绣衣。宝匣镜昏蝉鬓乱，
　　博山炉暖麝烟微。多情公子春留句，少思文君昼掩扉。
　　莫惜羊车频列载，柳丝梅绽正芳菲。
　　◎卷.38【隔汉江寄子安】鱼玄机
　　江南江北愁望，相思相忆空吟。鸳鸯暖卧沙浦，
　　鸂鶒闲飞橘林。烟里歌声隐隐，渡头月色沈沈。
　　含情咫尺千里，况听家家远砧。
　　◎卷.39【寓言】鱼玄机
　　红桃处处春色，碧柳家家月明。楼上新妆待夜，
　　闺中独坐含情。芙蓉月下鱼戏，螮蝀天边雀声。
　　人世悲欢一梦，如何得作双成。
　　◎卷.40【江陵愁望寄子安】鱼玄机
　　枫叶千枝复万枝，江桥掩映暮帆迟。
　　忆君心似西江水，日夜东流无歇时。
　　◎卷.41【寄子安】鱼玄机
　　醉别千卮不浣愁，离肠百结解无由。蕙兰销歇归春圃，
　　杨柳东西绊客舟。聚散已悲云不定，恩情须学水长流。
　　有花时节知难遇，未肯厌厌醉玉楼。
　　◎卷.42【送别】鱼玄机
　　秦楼几夜惬心期，不料仙郎有别离。
　　睡觉莫言云去处，残灯一盏野蛾飞。
　　◎卷.43【迎李近仁员外】鱼玄机
　　今日喜时闻喜鹊，昨宵灯下拜灯花。
　　焚香出户迎潘岳，不羡牵牛织女家。
　　◎卷.44【送别】鱼玄机
　　水柔逐器知难定，云出无心肯再归。
　　惆怅春风楚江暮，鸳鸯一只失群飞。
　　◎卷.45【左名场自泽州至京，使人传语】鱼玄机
　　闲居作赋几年愁，王屋山前是旧游。诗咏东西千嶂乱，
　　马随南北一泉流。曾陪雨夜同欢席，别后花时独上楼。
　　忽喜扣门传语至，为怜邻巷小房幽。相如琴罢朱弦断，
　　双燕巢分白露秋。莫倦蓬门时一访，每春忙在曲江头。
　　◎卷.46【和人次韵】鱼玄机
　　喧喧朱紫杂人寰，独自清吟日色间。何事玉郎搜藻思，
　　忽将琼韵扣柴关。白花发咏惭称谢，僻巷深居谬学颜。
　　不用多情欲相见，松萝高处是前山。
　　◎卷.47【光、威、裒姊妹三人少孤而始妍乃有是作…因次其韵】鱼玄机
　　昔闻南国容华少，今日东邻姊妹三。妆阁相看鹦鹉赋，
　　碧窗应绣凤凰衫。红芳满院参差折，绿醑盈杯次第衔。
　　恐向瑶池曾作女，谪来尘世未为男。文姬有貌终堪比，
　　西子无言我更惭。一曲艳歌琴杳杳，四弦轻拨语喃喃。
　　当台竞斗青丝发，对月争夸白玉簪。小有洞中松露滴，
　　大罗天上柳烟含。但能为雨心长在，不怕吹箫事未谙。
　　阿母几嗔花下语，潘郎曾向梦中参。暂持清句魂犹断，
　　若睹红颜死亦甘。怅望佳人何处在，行云归北又归南。
　　◎卷.48【折杨柳】鱼玄机
　　朝朝送别泣花钿，折尽春风杨柳烟。
　　愿得西山无树木，免教人作泪悬悬。
　　◎卷.49【句】鱼玄机
　　焚香登玉坛，端简礼金阙。
　　明月照幽隙，清风开短襟。（《狱中作》）
　　绮陌春望远，瑶徽春兴多。
　　殷勤不得语，红泪一双流。
　　云情自郁争同梦，仙貌长芳又胜花。（以上俱见《纪事》）


第八百零五卷
　　◎卷.1【湖上卧病喜陆鸿渐至】李冶
　　昔去繁霜月，今来苦雾时。相逢仍卧病，欲语泪先垂。
　　强劝陶家酒，还吟谢客诗。偶然成一醉，此外更何之。
　　◎卷.2【寄校书七兄（一作送韩校书）】李冶
　　无事乌程县，蹉跎岁月馀。不知芸阁吏，寂寞竟何如。
　　远水浮仙棹，寒星伴使车。因过大雷岸，莫忘八行书。
　　◎卷.3【寄朱放（一作昉）】李冶
　　望水试登山，山高湖又阔。相思无晓夕，相望经年月。
　　郁郁山木荣，绵绵野花发。别后无限情，相逢一时说。
　　◎卷.4【送韩揆之江西（一作送阎伯钧往江州）】李冶
　　相看指杨柳，别恨转依依。万里江西水，孤舟何处归。
　　湓城潮不到，夏口信应稀。唯有衡阳雁，年年来去飞。
　　◎卷.5【道意寄崔侍郎】李冶
　　莫漫恋浮名，应须薄宦情。百年齐旦暮，前事尽虚盈。
　　愁鬓行看白，童颜学未成。无过天竺国，依止古先生。
　　◎卷.6【从萧叔子听弹琴，赋得三峡流泉歌】李冶
　　妾家本住巫山云，巫山流泉常自闻。玉琴弹出转寥夐，
　　直是当时梦里听。三峡迢迢几千里，一时流入幽闺里。
　　巨石崩崖指下生，飞泉走浪弦中起。初疑愤怒含雷风，
　　又似呜咽流不通。回湍曲濑势将尽，时复滴沥平沙中。
　　忆昔阮公为此曲，能令仲容听不足。一弹既罢复一弹，
　　愿作流泉镇相续。
　　◎卷.7【相思怨】李冶
　　人道海水深，不抵相思半。海水尚有涯，相思渺无畔。
　　携琴上高楼，楼虚月华满。弹著相思曲，弦肠一时断。
　　◎卷.8【感兴】李冶
　　朝云暮雨镇相随，去雁来人有返期。玉枕只知长下泪，
　　银灯空照不眠时。仰看明月翻含意，俯眄流波欲寄词。
　　却忆初闻凤楼曲，教人寂寞复相思。
　　◎卷.9【恩命追入，留别广陵故人】李冶
　　无才多病分龙钟，不料虚名达九重。仰愧弹冠上华发，
　　多惭拂镜理衰容。驰心北阙随芳草，极目南山望旧峰。
　　桂树不能留野客，沙鸥出浦谩相逢。
　　◎卷.10【八至】李冶
　　至近至远东西，至深至浅清溪。
　　至高至明日月，至亲至疏夫妻。
　　◎卷.11【送阎二十六赴剡县】李冶
　　流水阊门外，孤舟日复西。离情遍芳草，无处不萋萋。
　　妾梦经吴苑，君行到剡溪。归来重相访，莫学阮郎迷。
　　◎卷.12【得阎伯钧书】李冶
　　情来对镜懒梳头，暮雨萧萧庭树秋。
　　莫怪阑干垂玉箸，只缘惆怅对银钩。
　　◎卷.13【结素鱼贻友人】李冶
　　尺素如残雪，结为双鲤鱼。欲知心里事，看取腹中书。
　　◎卷.14【偶居】李冶
　　心远浮云知不还，心云并在有无间。
　　狂风何事相摇荡，吹向南山复北山。
　　◎卷.15【明月夜留别】李冶
　　离人无语月无声，明月有光人有情。
　　别后相思人似月，云间水上到层城。
　　◎卷.16【春闺怨】李冶
　　百尺井栏上，数株桃已红。念君辽海北，抛妾宋家东。
　　◎卷.17【句】李冶
　　经时未架却，心绪乱纵横。（季兰五六岁时，其父抱于庭，
　　令咏蔷薇云云。父恚曰：“必失行妇也。”后竟如其言）
　　已看云鬟散，更念木枯荣。（《卧病》）
　　鞞鼓喧行选，旌旗拂座隅。（《陷贼寄故人》）
　　不睹河阳一县花，空见青山三两点。（《寄房明府》，
　　以上俱见《吟窗杂录》）
　　◎卷.18【寄洛中诸姊】元淳
　　旧国经年别，关河万里思。题诗凭雁翼，望月想蛾眉。
　　白发愁偏觉，归心梦独知。谁堪离乱处，掩泪向南枝。
　　◎卷.19【秦中春望】元淳
　　凤楼春望好，宫阙一重重。上苑雨中树，终南霁后峰。
　　落花行处遍，佳气晚来浓。喜见休明代，霓裳蹑道踪。
　　◎卷.20【句】元淳
　　弟兄俱已尽，松柏问何人。（《寄洛中姊妹》）
　　闻道茂陵山水好，碧溪流水有桃源。（《寄杨女冠》）
　　赤城峭壁无人到，丹灶芝田有鹤来。（霍师妹游天台）三千宫女露蛾眉，笑煮黄金日月迟。（《寓言》，
　　以上俱见《吟窗杂录》）
　　◎卷.21【舟夜一章】海印
　　水色连天色，风声益浪声。旅人归思苦，渔叟梦魂惊。
　　举棹云先到，移舟月逐行。旋吟诗句罢，犹见远山横。


第八百零六卷
　　◎卷.1【诗三百三首】寒山
　　凡读我诗者，心中须护净。悭贪继日廉，谄曲登时正。
　　驱遣除恶业，归依受真性。今日得佛身，急急如律令。
　　重岩我卜居，鸟道绝人迹。庭际何所有，白云抱幽石。
　　住兹凡几年，屡见春冬易。寄语钟鼎家，虚名定无益。
　　可笑寒山道，而无车马踪。联谿难记曲，叠嶂不知重。
　　泣露千般草，吟风一样松。此时迷径处，形问影何从。
　　吾家好隐沦，居处绝嚣尘。践草成三径，瞻云作四邻。
　　助歌声有鸟，问法语无人。今日娑婆树，几年为一春。
　　琴书须自随，禄位用何为。投辇从贤妇，巾车有孝儿。
　　风吹曝麦地，水溢沃鱼池。常念鹪鹩鸟，安身在一枝。
　　弟兄同五郡，父子本三州。欲验飞凫集，须征白兔游。
　　灵瓜梦里受，神橘座中收。乡国何迢递，同鱼寄水流。
　　一为书剑客，二遇圣明君。东守文不赏，西征武不勋。
　　学文兼学武，学武兼学文。今日既老矣，馀生不足云。
　　庄子说送终，天地为棺椁。吾归此有时，唯须一番箔。
　　死将喂青蝇，吊不劳白鹤。饿著首阳山，生廉死亦乐。
　　人问寒山道，寒山路不通。夏天冰未释，日出雾朦胧。
　　似我何由届，与君心不同。君心若似我，还得到其中。
　　天生百尺树，剪作长条木。可惜栋梁材，抛之在幽谷。
　　年多心尚劲，日久皮渐秃。识者取将来，犹堪柱马屋。
　　驱马度荒城，荒城动客情。高低旧雉堞，大小古坟茔。
　　自振孤蓬影，长凝拱木声。所嗟皆俗骨，仙史更无名。
　　鹦鹉宅西国，虞罗捕得归。美人朝夕弄，出入在庭帏。
　　赐以金笼贮，扃哉损羽衣。不如鸿与鹤，飖飏入云飞。
　　玉堂挂珠帘，中有婵娟子。其貌胜神仙，容华若桃李。
　　东家春雾合，西舍秋风起。更过三十年，还成苷蔗滓。
　　城中娥眉女，珠珮珂珊珊。鹦鹉花前弄，琵琶月下弹。
　　长歌三月响，短舞万人看。未必长如此，芙蓉不耐寒。
　　父母续经多，田园不羡他。妇摇机轧轧，儿弄口ex々。
　　拍手摧花舞，支颐听鸟歌。谁当来叹赏，樵客屡经过。
　　家住绿岩下，庭芜更不芟。新藤垂缭绕，古石竖巉岩。
　　山果猕猴摘，池鱼白鹭衔。仙书一两卷，树下读喃喃。
　　四时无止息，年去又年来。万物有代谢，九天无朽摧。
　　东明又西暗，花落复花开。唯有黄泉客，冥冥去不回。
　　岁去换愁年，春来物色鲜。山花笑渌水，岩岫舞青烟。
　　蜂蝶自云乐，禽鱼更可怜。朋游情未已，彻晓不能眠。
　　手笔太纵横，身材极瑰玮。生为有限身，死作无名鬼。
　　自古如此多，君今争奈何。可来白云里，教尔紫芝歌。
　　欲得安身处，寒山可长保。微风吹幽松，近听声逾好。
　　下有斑白人，喃喃读黄老。十年归不得，忘却来时道。
　　俊杰马上郎，挥鞭指绿杨。谓言无死日，终不作梯航。
　　四运花自好，一朝成萎黄。醍醐与石蜜，至死不能尝。
　　有一餐霞子，其居讳俗游。论时实萧爽，在夏亦如秋。
　　幽涧常沥沥，高松风飕飕。其中半日坐，忘却百年愁。
　　妾在邯郸住，歌声亦抑扬。赖我安居处，此曲旧来长。
　　既醉莫言归，留连日未央。儿家寝宿处，绣被满银床。
　　快搒三翼舟，善乘千里马。莫能造我家，谓言最幽野。
　　岩岫深嶂中，云雷竟日下。自非孔丘公，无能相救者。
　　智者君抛我，愚者我抛君。非愚亦非智，从此断相闻。
　　入夜歌明月，侵晨舞白云。焉能拱口手，端坐鬓纷纷。
　　有鸟五色彣，栖桐食竹实。徐动合礼仪，和鸣中音律。
　　昨来何以至，为吾暂时出。傥闻弦歌声，作舞欣今日。
　　茅栋野人居，门前车马疏。林幽偏聚鸟，溪阔本藏鱼。
　　山果携儿摘，皋田共妇锄。家中何所有，唯有一床书。
　　登陟寒山道，寒山路不穷。谿长石磊磊，涧阔草濛濛。
　　苔滑非关雨，松鸣不假风。谁能超世累，共坐白云中。
　　六极常婴困，九维徒自论。有才遗草泽，无艺闭蓬门。
　　日上岩犹暗，烟消谷尚昏。其中长者子，个个总无裈。
　　白云高嵯峨，渌水荡潭波。此处闻渔父，时时鼓棹歌。
　　声声不可听，令我愁思多。谁谓雀无角，其如穿屋何。
　　杳杳寒山道，落落冷涧滨。啾啾常有鸟，寂寂更无人。
　　碛碛风吹面，纷纷雪积身。朝朝不见日，岁岁不知春。
　　少年何所愁，愁见鬓毛白。白更何所愁，愁见日逼迫。
　　移向东岱居，配守北邙宅。何忍出此言，此言伤老客。
　　闻道愁难遣，斯言谓不真。昨朝曾趁却，今日又缠身。
　　月尽愁难尽，年新愁更新。谁知席帽下，元是昔愁人。
　　两龟乘犊车，蓦出路头戏。一蛊从傍来，苦死欲求寄。
　　不载爽人情，始载被沈累。弹指不可论，行恩却遭刺。
　　三月蚕犹小，女人来采花。隈墙弄蝴蝶，临水掷虾蟆。
　　罗袖盛梅子，金鎞挑笋芽。斗论多物色，此地胜余家。
　　东家一老婆，富来三五年。昔日贫于我，今笑我无钱。
　　渠笑我在后，我笑渠在前。相笑傥不止，东边复西边。
　　富儿多鞅掌，触事难祇承。仓米已赫赤，不贷人斗升。
　　转怀钩距意，买绢先拣绫。若至临终日，吊客有苍蝇。
　　余曾昔睹聪明士，博达英灵无比伦。一选嘉名喧宇宙，
　　五言诗句越诸人。为官治化超先辈，直为无能继后尘。
　　忽然富贵贪财色，瓦解冰消不可陈。
　　白鹤衔苦桃，千里作一息。欲往蓬莱山，将此充粮食。
　　未达毛摧落，离群心惨恻。却归旧来巢，妻子不相识。
　　惯居幽隐处，乍向国清中。时访丰干道，仍来看拾公。
　　独回上寒岩，无人话合同。寻究无源水，源穷水不穷。
　　生前大愚痴，不为今日悟。今日如许贫，总是前生作。
　　今生又不修，来生还如故。两岸各无船，渺渺难济渡。
　　璨璨卢家女，旧来名莫愁。贪乘摘花马，乐搒采莲舟。
　　膝坐绿熊席，身披青凤裘。哀伤百年内，不免归山丘。
　　低眼邹公妻，邯郸杜生母。二人同老少，一种好面首。
　　昨日会客场，恶衣排在后。只为著破裙，吃他残czwW。
　　独卧重岩下，蒸云昼不消。室中虽暡叆，心里绝喧嚣。
　　梦去游金阙，魂归度石桥。抛除闹我者，历历树间瓢。
　　夫物有所用，用之各有宜。用之若失所，一缺复一亏。
　　圆凿而方枘，悲哉空尔为。骅骝将捕鼠，不及跛猫儿。
　　谁家长不死，死事旧来均。始忆八尺汉，俄成一聚尘。
　　黄泉无晓日，青草有时春。行到伤心处，松风愁杀人。
　　骝马珊瑚鞭，驱驰洛阳道。自矜美少年，不信有衰老。
　　白发会应生，红颜岂长保。但看北邙山，个是蓬莱岛。
　　竟日常如醉，流年不暂停。埋著蓬蒿下，晓月何冥冥。
　　骨肉消散尽，魂魄几凋零。遮莫咬铁口，无因读老经。
　　一向寒山坐，淹留三十年。昨来访亲友，太半入黄泉。
　　渐减如残烛，长流似逝川。今朝对孤影，不觉泪双悬。
　　相唤采芙蓉，可怜清江里。游戏不觉暮，屡见狂风起。
　　浪捧鸳鸯儿，波摇鸂鶒子。此时居舟楫，浩荡情无已。
　　吾心似秋月，碧潭清皎洁。无物堪比伦，教我如何说。
　　垂柳暗如烟，飞花飘似霰。夫居离妇州，妇住思夫县。
　　各在天一涯，何时得相见。寄语明月楼，莫贮双飞燕。
　　有酒相招饮，有肉相呼吃。黄泉前后人，少壮须努力。
　　玉带暂时华，金钗非久饰。张翁与郑婆，一去无消息。
　　可怜好丈夫，身体极棱棱。春秋未三十，才艺百般能。
　　金羁逐侠客，玉馔集良朋。唯有一般恶，不传无尽灯。
　　桃花欲经夏，风月催不待。访觅汉时人，能无一个在。
　　朝朝花迁落，岁岁人移改。今日扬尘处，昔时为大海。
　　我见东家女，年可有十八。西舍竞来问，愿姻夫妻活。
　　烹羊煮众命，聚头作淫杀。含笑乐呵呵，啼哭受殃抉。
　　田舍多桑园，牛犊满厩辙。肯信有因果，顽皮早晚裂。
　　眼看消磨尽，当头各自活。纸袴瓦作裈，到头冻饿杀。
　　我见百十狗，个个毛狰狞。卧者渠自卧，行者渠自行。
　　投之一块骨，相与啀喍争。良由为骨少，狗多分不平。
　　极目兮长望，白云四茫茫。鸱鸦饱腲腇，鸾凤饥彷徨。
　　骏马放石碛，蹇驴能至堂。天高不可问，鹪鵊在沧浪。
　　洛阳多女儿，春日逞华丽。共折路边花，各持插高髻。
　　髻高花匼匝，人见皆睥睨。别求醦醦怜，将归见夫婿。
　　春女衒容仪，相将南陌陲。看花愁日晚，隐树怕风吹。
　　年少从傍来，白马黄金羁。何须久相弄，儿家夫婿知。
　　群女戏夕阳，风来满路香。缀裙金蛱蝶，插髻玉鸳鸯。
　　角婢红罗缜，阉奴紫锦裳。为观失道者，鬓白心惶惶。
　　若人逢鬼魅，第一莫惊懅。捺硬莫采渠，呼名自当去。
　　烧香请佛力，礼拜求僧助。蚊子叮铁牛，无渠下觜处。
　　浩浩黄河水，东流长不息。悠悠不见清，人人寿有极。
　　苟欲乘白云，曷由生羽翼。唯当鬒发时，行住须努力。
　　乘兹朽木船，采彼纴婆子。行至大海中，波涛复不止。
　　唯赍一宿粮，去岸三千里。烦恼从何生，愁哉缘苦起。
　　默默永无言，后生何所述。隐居在林薮，智日何由出。
　　枯槁非坚卫，风霜成夭疾。土牛耕石田，未有得稻日。
　　山中何太冷，自古非今年。沓嶂恒凝雪，幽林每吐烟。
　　草生芒种后，叶落立秋前。此有沈迷客，窥窥不见天。
　　山客心悄悄，常嗟岁序迁。辛勤采芝朮，搜斥讵成仙。
　　庭廓云初卷，林明月正圆。不归何所为，桂树相留连。
　　有人兮山楹，云卷兮霞缨。秉芳兮欲寄，路漫漫兮难征。
　　心惆怅兮狐疑，年老已无成。众喔咿斯，蹇独立兮忠贞。
　　猪吃死人肉，人吃死猪肠。猪不嫌人臭，人反道猪香。
　　猪死抛水内，人死掘土藏。彼此莫相啖，莲花生沸汤。
　　快哉混沌身，不饭复不尿。遭得谁钻凿，因兹立九窍。
　　朝朝为衣食，岁岁愁租调。千个争一钱，聚头亡命叫。
　　啼哭缘何事，泪如珠子颗。应当有别离，复是遭丧祸。
　　所为在贫穷，未能了因果。冢间瞻死尸，六道不干我。
　　妇女慵经织，男夫懒耨田。轻浮耽挟弹，跕躧拈抹弦。
　　冻骨衣应急，充肠食在先。今谁念于汝，苦痛哭苍天。
　　不行真正道，随邪号行婆。口惭神佛少，心怀嫉妒多。
　　背后噇鱼肉，人前念佛陀。如此修身处，难应避奈何。
　　世有一等愚，茫茫恰似驴。还解人言语，贪淫状若猪。
　　险巇难可测，实语却成虚。谁能共伊语，令教莫此居。
　　有汉姓傲慢，名贪字不廉。一身无所解，百事被他嫌。
　　死恶黄连苦，生怜白蜜甜。吃鱼犹未止，食肉更无厌。
　　纵你居犀角，饶君带虎睛。桃枝将辟秽，蒜壳取为璎。
　　暖腹茱萸酒，空心枸杞羹。终归不免死，浪自觅长生。
　　卜择幽居地，天台更莫言。猿啼谿雾冷，岳色草门连。
　　折叶覆松室，开池引涧泉。已甘休万事，采蕨度残年。
　　益者益其精，可名为有益。易者易其形，是名之有易。
　　能益复能易，当得上仙籍。无益复无易，终不免死厄。
　　徒劳说三史，浪自看五经。洎老检黄籍，依前住白丁。
　　筮遭连蹇卦，生主虚危星。不及河边树，年年一度青。
　　碧涧泉水清，寒山月华白。默知神自明，观空境逾寂。
　　我今有一襦，非罗复非绮。借问作何色，不红亦不紫。
　　夏天将作衫，冬天将作被。冬夏递互用，长年只这是。
　　白拂栴檀柄，馨香竟日闻。柔和如卷雾，摇拽似行云。
　　礼奉宜当暑，高提复去尘。时时方丈内，将用指迷人。
　　贪爱有人求快活，不知祸在百年身。但看阳焰浮沤水，
　　便觉无常败坏人。丈夫志气直如铁，无曲心中道自真。
　　行密节高霜下竹，方知不枉用心神。
　　多少般数人，百计求名利。心贪觅荣华，经营图富贵。
　　心未片时歇，奔突如烟气。家眷实团圆，一呼百诺至。
　　不过七十年，冰消瓦解置。死了万事休，谁人承后嗣。
　　水浸泥弹丸，方知无意智。
　　贪人好聚财，恰如枭爱子。子大而食母，财多还害己。
　　散之即福生，聚之即祸起。无财亦无祸，鼓翼青云里。
　　去家一万里，提剑击匈奴。得利渠即死，失利汝即殂。
　　渠命既不惜，汝命亦何辜。教汝百胜术，不贪为上谟。
　　瞋是心中火，能烧功德林。欲行菩萨道，忍辱护真心。
　　汝为埋头痴兀兀，爱向无明罗刹窟。再三劝你早修行，
　　是你顽痴心恍惚。不肯信受寒山语，转转倍加业汩汩。
　　直待斩首作两段，方知自身奴贼物。
　　恶趣甚茫茫，冥冥无日光。人间八百岁，未抵半宵长。
　　此等诸痴子，论情甚可伤。劝君求出离，认取法中王。
　　世有多解人，愚痴徒苦辛。不求当来善，唯知造恶因。
　　五逆十恶辈，三毒以为亲。一死入地狱，长如镇库银。
　　天高高不穷，地厚厚无极。动物在其中，凭兹造化力。
　　争头觅饱暖，作计相啖食。因果都未详，盲儿问乳色。
　　天下几种人，论时色数有。贾婆如许夫，黄老元无妇。
　　卫氏儿可怜，钟家女极丑。渠若向西行，我便东边走。
　　贤士不贪婪，痴人好炉冶。麦地占他家，竹园皆我者。
　　努膊觅钱财，切齿驱奴马。须看郭门外，垒垒松柏下。
　　唝唝买鱼肉，担归喂妻子。何须杀他命，将来活汝己。
　　此非天堂缘，纯是地狱滓。徐六语破堆，始知没道理。
　　有人把椿树，唤作白栴檀。学道多沙数，几个得泥丸。
　　弃金却担草，谩他亦自谩。似聚砂一处，成团也大难。
　　蒸砂拟作饭，临渴始掘井。用力磨碌砖，那堪将作镜。
　　佛说元平等，总有真如性。但自审思量，不用闲争竞。
　　推寻世间事，子细总皆知。凡事莫容易，尽爱讨便宜。
　　护即弊成好，毁即是成非。故知杂滥口，背面总由伊。
　　冷暖我自量，不信奴唇皮。
　　蹭蹬诸贫士，饥寒成至极。闲居好作诗，札札用心力。
　　贱他言孰采，劝君休叹息。题安糊饼上，乞狗也不吃。
　　欲识生死譬，且将冰水比。水结即成冰，冰消返成水。
　　已死必应生，出生还复死。冰水不相伤，生死还双美。
　　寻思少年日，游猎向平陵。国使职非愿，神仙未足称。
　　联翩骑白马，喝兔放苍鹰。不觉大流落，皤皤谁见矜。
　　偃息深林下，从生是农夫。立身既质直，出语无谄谀。
　　保我不鉴璧，信君方得珠。焉能同泛滟，极目波上凫。
　　不须攻人恶，何用伐己善。行之则可行，卷之则可卷。
　　禄厚忧积大，言深虑交浅。闻兹若念兹，小子当自见。
　　富儿会高堂，华灯何炜煌。此时无烛者，心愿处其傍。
　　不意遭排遣，还归暗处藏。益人明讵损，顿讶惜馀光。
　　世有聪明士，勤苦探幽文。三端自孤立，六艺越诸君。
　　神气卓然异，精彩超众群。不识个中意，逐境乱纷纷。
　　层层山水秀，烟霞锁翠微。岚拂纱巾湿，露沾蓑草衣。
　　足蹑游方履，手执古藤枝。更观尘世外，梦境复何为。
　　满卷才子诗，溢壶圣人酒。行爱观牛犊，坐不离左右。
　　霜露入茅檐，月华明瓮牖。此时吸两瓯，吟诗五百首。
　　施家有两儿，以艺干齐楚。文武各自备，托身为得所。
　　孟公问其术，我子亲教汝。秦卫两不成，失时成龃龉。
　　止宿鸳鸯鸟，一雄兼一雌。衔花相共食，刷羽每相随。
　　戏入烟霄里，宿归沙岸湄。自怜生处乐，不夺凤凰池。
　　或有衒行人，才艺过周孔。见罢头兀兀，看时身侗侗。
　　绳牵未肯行，锥刺犹不动。恰似羊公鹤，可怜生氃氋。
　　少小带经锄，本将兄共居。缘遭他辈责，剩被自妻疏。
　　抛绝红尘境，常游好阅书。谁能借斗水，活取辙中鱼。
　　变化计无穷，生死竟不止。三途鸟雀身，五岳龙鱼已。
　　世浊作fh羺时清为騄耳。前回是富儿，今度成贫士。
　　书判全非弱，嫌身不得官。铨曹被拗折，洗垢觅疮瘢。
　　必也关天命，今冬更试看。盲儿射雀目，偶中亦非难。
　　贫驴欠一尺，富狗剩三寸。若分贫不平，中半富与困。
　　始取驴饱足，却令狗饥顿。为汝熟思量，令我也愁闷。
　　柳郎八十二，蓝嫂一十八。夫妻共百年，相怜情狡猾。
　　弄璋字乌cY，掷瓦名婠妠。屡见枯杨荑，常遭青女杀。
　　大有饥寒客，生将兽鱼殊。长存磨石下，时哭路边隅。
　　累日空思饭，经冬不识襦。唯赍一束草，并带五升麸。
　　赫赫谁垆肆，其酒甚浓厚。可怜高幡帜，极目平升斗。
　　何意讶不售，其家多猛狗。童子欲来沽，狗咬便是走。
　　吁嗟浊滥处，罗刹共贤人。谓是等流类，焉知道不亲。
　　狐假师子势，诈妄却称珍。铅矿入炉冶，方知金不知。
　　田家避暑月，斗酒共谁欢。杂杂排山果，疏疏围酒樽。
　　芦莦将代席，蕉叶且充盘。醉后支颐坐，须弥小弹丸。
　　个是何措大，时来省南院。年可三十馀，曾经四五选。
　　囊里无青蚨，箧中有黄绢。行到食店前，不敢暂回面。
　　为人常吃用，爱意须悭惜。老去不自由，渐被他推斥。
　　送向荒山头，一生愿虚掷。亡羊罢补牢，失意终无极。
　　浪造凌霄阁，虚登百尺楼。养生仍夭命，诱读讵封侯。
　　不用从黄口，何须厌白头。未能端似箭，且莫曲如钩。
　　云山叠叠连天碧，路僻林深无客游。远望孤蟾明皎皎，
　　近闻群鸟语啾啾。老夫独坐栖青嶂，少室闲居任白头。
　　可叹往年与今日，无心还似水东流。
　　富贵疏亲聚，只为多钱米。贫贱骨肉离，非关少兄弟。
　　急须归去来，招贤阁未启。浪行朱雀街，踏破皮鞋底。
　　我见一痴汉，仍居三两妇。养得八九儿，总是随宜手。
　　丁防是新差，资财非旧有。黄蘖作驴鞦，始知苦在后。
　　新谷尚未熟，旧谷今已无。就贷一斗许，门外立踟蹰。
　　夫出教问妇，妇出遣问夫。悭惜不救乏，财多为累愚。
　　大有好笑事，略陈三五个。张公富奢华，孟子贫轗轲。
　　只取侏儒饱，不怜方朔饿。巴歌唱者多，白雪无人和。
　　老翁娶少妇，发白妇不耐。老婆嫁少夫，面黄夫不爱。
　　老翁娶老婆，一一无弃背。少妇嫁少夫，两两相怜态。
　　雍容美少年，博览诸经史。尽号曰先生，皆称为学士。
　　未能得官职，不解秉耒耜。冬披破布衫，盖是书误己。
　　鸟语情不堪，其时卧草庵。樱桃红烁烁，杨柳正毵毵。
　　旭日衔青嶂，晴云洗渌潭。谁知出尘俗，驭上寒山南。
　　昨日何悠悠，场中可怜许。上为桃李径，下作兰荪渚。
　　复有绮罗人，舍中翠毛羽。相逢欲相唤，脉脉不能语。
　　丈夫莫守困，无钱须经纪。养得一牸牛，生得五犊子。
　　犊子又生儿，积数无穷已。寄语陶朱公，富与君相似。
　　之子何惶惶，卜居须自审。南方瘴疠多，北地风霜甚。
　　荒陬不可居，毒川难可饮。魂兮归去来，食我家园葚。
　　昨夜梦还家，见妇机中织。驻梭如有思，擎梭似无力。
　　呼之回面视，况复不相识。应是别多年，鬓毛非旧色。
　　人生不满百，常怀千载忧。自身病始可，又为子孙愁。
　　下视禾根土，上看桑树头。秤锤落东海，到底始知休。
　　世有一等流，悠悠似木头。出语无知解，云我百不忧。
　　问道道不会，问佛佛不求。子细推寻著，茫然一场愁。
　　董郎年少时，出入帝京里。衫作嫩鹅黄，容仪画相似。
　　常骑踏雪马，拂拂红尘起。观者满路傍，个是谁家子。
　　个是谁家子，为人大被憎。痴心常愤愤，肉眼醉瞢瞢。
　　见佛不礼佛，逢僧不施僧。唯知打大脔，除此百无能。
　　人以身为本，本以心为柄。本在心莫邪，心邪丧本命。
　　未能免此殃，何言懒照镜。不念金刚经，却令菩萨病。
　　城北仲家翁，渠家多酒肉。仲翁妇死时，吊客满堂屋。
　　仲翁自身亡，能无一人哭。吃他杯脔者，何太冷心腹。
　　下愚读我诗，不解却嗤诮。中庸读我诗，思量云甚要。
　　上贤读我诗，把著满面笑。杨修见幼妇，一览便知妙。
　　自有悭惜人，我非悭惜辈。衣单为舞穿，酒尽缘歌啐。
　　当取一腹饱，莫令两脚儽。蓬蒿钻髑髅，此日君应悔。
　　我行经古坟，泪尽嗟存没。冢破压黄肠，棺穿露白骨。
　　欹斜有瓮瓶，掁拨无簪笏。风至揽其中，灰尘乱ej々。
　　夕阳赫西山，草木光晔晔。复有朦胧处，松萝相连接。
　　此中多伏虎，见我奋迅鬣。手中无寸刃，争不惧慑慑。
　　出身既扰扰，世事非一状。未能舍流俗，所以相追访。
　　昨吊徐五死，今送刘三葬。终日不得闲，为此心凄怆。
　　有乐且须乐，时哉不可失。虽云一百年，岂满三万日。
　　寄世是须臾，论钱莫啾唧。孝经末后章，委曲陈情毕。
　　独坐常忽忽，情怀何悠悠。山腰云缦缦，谷口风飕飕。
　　猿来树袅袅，鸟入林啾啾。时催鬓飒飒，岁尽老惆惆。
　　一人好头肚，六艺尽皆通。南见驱归北，西风趁向东。
　　长漂如泛萍，不息似飞蓬。问是何等色，姓贫名曰穷。
　　他贤君即受，不贤君莫与。君贤他见容，不贤他亦拒。
　　嘉善矜不能，仁徒方得所。劝逐子张言，抛却卜商语。
　　俗薄真成薄，人心个不同。殷翁笑柳老，柳老笑殷翁。
　　何故两相笑，俱行譣诐中。装车竞嵽嵲，翻载各泷涷。
　　是我有钱日，恒为汝贷将。汝今既饱暖，见我不分张。
　　须忆汝欲得，似我今承望。有无更代事，劝汝熟思量。
　　人生一百年，佛说十二部。慈悲如野鹿，瞋忿似家狗。
　　家狗趁不去，野鹿常好走。欲伏猕猴心，须听狮子吼。
　　教汝数般事，思量知我贤。极贫忍卖屋，才富须买田。
　　空腹不得走，枕头须莫眠。此言期众见，挂在日东边。
　　寒山多幽奇，登者皆恒慑。月照水澄澄，风吹草猎猎。
　　凋梅雪作花，杌木云充叶。触雨转鲜灵，非晴不可涉。
　　有树先林生，计年逾一倍。根遭陵谷变，叶被风霜改。
　　咸笑外凋零，不怜内文采。皮肤脱落尽，唯有贞实在。
　　寒山有裸虫，身白而头黑。手把两卷书，一道将一德。
　　住不安釜灶，行不赍衣裓。常持智慧剑，拟破烦恼贼。
　　有人畏白首，不肯舍朱绂。采药空求仙，根苗乱挑掘。
　　数年无效验，痴意瞋怫郁。猎师披袈裟，元非汝使物。
　　昔时可可贫，今朝最贫冻。作事不谐和，触途成倥偬。
　　行泥屡脚屈，坐社频腹痛。失却斑猫儿，老鼠围饭瓮。
　　我见世间人，堂堂好仪相。不报父母恩，方寸底模样。
　　欠负他人钱，蹄穿始惆怅。个个惜妻儿，爷娘不供养。
　　兄弟似冤家，心中长怅怏，忆昔少年时，求神愿成长。
　　今为不孝子，世间多此样。买肉自家噇，抹觜道我畅。
　　自逞说喽罗，聪明无益当。牛头努目瞋，出去始时晌。
　　择佛烧好香，拣僧归供养。罗汉门前乞，趁却闲和尚。
　　不悟无为人，从来无相状。封疏请名僧，儭钱两三样。
　　云光好法师，安角在头上。汝无平等心，圣贤俱不降。
　　凡圣皆混然，劝君休取相。我法妙难思，天龙尽回向。
　　我今稽首礼，无上法中王。慈悲大喜舍，名称满十方。
　　众生作依怙，智慧身金刚。顶礼无所著，我师大法王。
　　可贵天然物，独一无伴侣。觅他不可见，出入无门户。
　　促之在方寸，延之一切处。你若不信爱，相逢不相遇。
　　余家有一窟，窟中无一物。净洁空堂堂，光华明日日。
　　蔬食养微躯，布裘遮幻质。任你千圣现，我有天真佛。
　　男儿大丈夫，作事莫莽卤。劲挺铁石心，直取菩提路。
　　邪路不用行，行之枉辛苦。不要求佛果，识取心王主。
　　粤自居寒山，曾经几万载。任运遁林泉，栖迟观自在。
　　寒岩人不到，白云常叆叇。细草作卧褥，青天为被盖。
　　快活枕石头，天地任变改。
　　可重是寒山，白云常自闲。猿啼畅道内，虎啸出人间。
　　独步石可履，孤吟藤好攀。松风清飒飒，鸟语声eX々。
　　闲自访高僧，烟山万万层。师亲指归路，月挂一轮灯。
　　闲游华顶上，日朗昼光辉。四顾晴空里，白云同鹤飞。
　　世有多事人，广学诸知见。不识本真性，与道转悬远。
　　若能明实相，岂用陈虚愿。一念了自心，开佛之知见。
　　寒山有一宅，宅中无阑隔。六门左右通，堂中见天碧。
　　房房虚索索，东壁打西壁。其中一物无，免被人来惜。
　　寒到烧软火，饥来煮菜吃。不学田舍翁，广置牛庄宅。
　　尽作地狱业，一入何曾极。好好善思量，思量知轨则。
　　侬家暂下山，入到城隍里。逢见一群女，端正容貌美。
　　头戴蜀样花，燕脂涂粉腻。金钏镂银朵，罗衣绯红紫。
　　朱颜类神仙，香带氛氲气。时人皆顾盼，痴爱染心意。
　　谓言世无双，魂影随他去。狗咬枯骨头，虚自舐唇齿。
　　不解返思量，与畜何曾异。今成白发婆，老陋若精魅。
　　无始由狗心，不超解脱地。
　　一自遁寒山，养命餐山果。平生何所忧，此世随缘过。
　　日月如逝川，光阴石中火。任你天地移，我畅岩中坐。
　　我见世间人，茫茫走路尘。不知此中事，将何为去津。
　　荣华能几日，眷属片时亲。纵有千斤金，不如林下贫。
　　自闻梁朝日，四依诸贤士。宝志万回师，四仙傅大士。
　　显扬一代教，作时如来使。造建僧伽蓝，信心归佛理。
　　虽乃得如斯，有为多患累。与道殊悬远，折西补东尔。
　　不达无为功，损多益少利。有声而无形，至今何处去。
　　吁嗟贫复病，为人绝友亲。瓮里长无饭，甑中屡生尘。
　　蓬庵不免雨，漏榻劣容身。莫怪今憔悴，多愁定损人。
　　养女畏太多，已生须训诱。捺头遣小心，鞭背令缄口。
　　未解乘机杼，那堪事箕帚。张婆语驴驹，汝大不如母。
　　秉志不可卷，须知我匪席。浪造山林中，独卧盘陀石。
　　辩士来劝余，速令受金璧。凿墙植蓬蒿，若此非有益。
　　以我栖迟处，幽深难可论。无风萝自动，不雾竹长昏。
　　涧水缘谁咽，山云忽自屯。午时庵内坐，始觉日头暾。
　　忆昔遇逢处，人间逐胜游。乐山登万仞，爱水泛千舟。
　　送客琵琶谷，携琴鹦鹉洲。焉知松树下，抱膝冷飕飕。
　　报汝修道者，进求虚劳神。人有精灵物，无字复无文。
　　呼时历历应，隐处不居存。叮咛善保护，勿令有点痕。
　　去年春鸟鸣，此时思弟兄。今年秋菊烂，此时思发生。
　　绿水千肠咽，黄云四面平。哀哉百年内，肠断忆咸京。
　　多少天台人，不识寒山子。莫知真意度，唤作闲言语。
　　一住寒山万事休，更无杂念挂心头。
　　闲于石壁题诗句，任运还同不系舟。
　　可惜百年屋，左倒右复倾。墙壁分散尽，木植乱差横。
　　砖瓦片片落，朽烂不堪停。狂风吹蓦榻，再竖卒难成。
　　精神殊爽爽，形貌极堂堂。能射穿七札，读书览五行。
　　经眠虎头枕，昔坐象牙床。若无一堵物，不啻冷如霜。
　　笑我田舍儿，头颊底絷涩。巾子未曾高，腰带长时急。
　　非是不及时，无钱趁不及。一日有钱财，浮图顶上立。
　　买肉血dj々，买鱼跳鱍鱍。君身招罪累，妻子成快活。
　　才死渠便嫁，他人谁敢遏。一朝如破床，两个当头脱。
　　客难寒山子，君诗无道理。吾观乎古人，贫贱不为耻。
　　应之笑此言，谈何疏阔矣。愿君似今日，钱是急事尔。
　　从生不往来，至死无仁义。言既有枝叶，心怀便险诐。
　　若其开小道，缘此生大伪。诈说造云梯，削之成棘刺。
　　一瓶铸金成，一瓶埏泥出。二瓶任君看，那个瓶牢实。
　　欲知瓶有二，须知业非一。将此验生因，修行在今日。
　　摧残荒草庐，其中烟火蔚。借问群小儿，生来凡几日。
　　门外有三车，迎之不肯出。饱食腹膨脝，个是痴顽物。
　　有身与无身，是我复非我。如此审思量，迁延倚岩坐。
　　足间青草生，顶上红尘堕。已见俗中人，灵床施酒果。
　　昨见河边树，摧残不可论。二三馀干在，千万斧刀痕。
　　霜凋萎疏叶，波冲枯朽根。生处当如此，何用怨乾坤。
　　余见僧繇性希奇，巧妙间生梁朝时。道子飘然为殊特，
　　二公善绘手毫挥。逞画图真意气异，龙行鬼走神巍巍。
　　饶邈虚空写尘迹，无因画得志公师。
　　久住寒山凡几秋，独吟歌曲绝无忧。蓬扉不掩常幽寂，
　　泉涌甘浆长自流。石室地炉砂鼎沸，松黄柏茗乳香瓯。
　　饥餐一粒伽陀药，心地调和倚石头。
　　丹丘迥耸与云齐，空里五峰遥望低。雁塔高排出青嶂，
　　禅林古殿入虹蜺。风摇松叶赤城秀，雾吐中岩仙路迷。
　　碧落千山万仞现，藤萝相接次连谿。
　　千生万死凡几生，生死来去转迷情。
　　不识心中无价宝，犹似盲驴信脚行。
　　老病残年百有馀，面黄头白好山居。布裘拥质随缘过，
　　岂羡人间巧样模。心神用尽为名利，百种贪婪进己躯。
　　浮生幻化如灯烬，冢内埋身是有无。
　　世间何事最堪嗟，尽是三途造罪楂。不学白云岩下客，
　　一条寒衲是生涯。秋到任他林落叶，春来从你树开花。
　　三界横眠闲无事，明月清风是我家。
　　昔年曾到大海游，为采摩尼誓恳求。直到龙宫深密处，
　　金关锁断主神愁。龙王守护安耳里，剑客星挥无处搜。
　　贾客却归门内去，明珠元在我心头。
　　众星罗列夜明深，岩点孤灯月未沈。
　　圆满光华不磨莹，挂在青天是我心。
　　千年石上古人踪，万丈岩前一点空。
　　明月照时常皎洁，不劳寻讨问西东。
　　寒山顶上月轮孤，照见晴空一物无。
　　可贵天然无价宝，埋在五阴溺身躯。
　　我向前溪照碧流，或向岩边坐盘石。
　　心似孤云无所依，悠悠世事何须觅。
　　我家本住在寒山，石岩栖息离烦缘。泯时万象无痕迹，
　　舒处周流遍大千。光影腾辉照心地，无有一法当现前。
　　方知摩尼一颗珠，解用无方处处圆。
　　世人何事可吁嗟，苦乐交煎勿底涯。生死往来多少劫，
　　东西南北是谁家。张王李赵权时姓，六道三途事似麻。
　　只为主人不了绝，遂招迁谢逐迷邪。
　　余家本住在天台，云路烟深绝客来。千仞岩峦深可遁，
　　万重谿涧石楼台。桦巾木屐沿流步，布裘藜杖绕山回。
　　自觉浮生幻化事，逍遥快乐实善哉。
　　怜底众生病，餐尝略不厌。蒸豚搵蒜酱，炙鸭点椒盐。
　　去骨鲜鱼脍，兼皮熟肉脸。不知他命苦，只取自家甜。
　　读书岂免死，读书岂免贫。何以好识字，识字胜他人。
　　丈夫不识字，无处可安身。黄连搵蒜酱，忘计是苦辛。
　　我见瞒人汉，如篮盛水走。一气将归家，篮里何曾有。
　　我见被人瞒，一似园中韭。日日被刀伤，天生还自有。
　　不见朝垂露，日烁自消除。人身亦如此，阎浮是寄居。
　　切莫因循过，且令三毒祛。菩提即烦恼，尽令无有馀。
　　水清澄澄莹，彻底自然见。心中无一事，水清众兽现。
　　心若不妄起，永劫无改变。若能如是知，是知无背面。
　　自从到此天台境，经今早度几冬春。
　　山水不移人自老，见却多少后生人。
　　说食终不饱，说衣不免寒。饱吃须是饭，著衣方免寒。
　　不解审思量，只道求佛难。回心即是佛，莫向外头看。
　　可畏轮回苦，往复似翻尘。蚁巡环未息，六道乱纷纷。
　　改头换面孔，不离旧时人。速了黑暗狱，无令心性昏。
　　可畏三界轮，念念未曾息。才始似出头，又却遭沈溺。
　　假使非非想，盖缘多福力。争似识真源，一得即永得。
　　昨日游峰顶，下窥千尺崖。临危一株树，风摆两枝开。
　　雨漂即零落，日晒作尘埃。嗟见此茂秀，今为一聚灰。
　　自古多少圣，叮咛教自信。人根性不等，高下有利钝。
　　真佛不肯认，置功枉受困。不知清净心，便是法王印。
　　我闻天台山，山中有琪树。永言欲攀之，莫晓石桥路。
　　缘此生悲叹，幸居将已慕。今日观镜中，飒飒鬓垂素。
　　养子不经师，不及都亭鼠。何曾见好人，岂闻长者语。
　　为染在薰莸，应须择朋侣。五月贩鲜鱼，莫教人笑汝。
　　徒闭蓬门坐，频经石火迁。唯闻人作鬼，不见鹤成仙。
　　念此那堪说，随缘须自怜。回瞻郊郭外，古墓犁为田。
　　时人见寒山，各谓是风颠。貌不起人目，身唯布裘缠。
　　我语他不会，他语我不言。为报往来者，可来向寒山。
　　自在白云间，从来非买山。下危须策杖，上险捉藤攀。
　　涧底松常翠，谿边石自斑。友朋虽阻绝，春至鸟eX々。
　　我在村中住，众推无比方。昨日到城下，却被狗形相。
　　或嫌袴太窄，或说衫少长。挛却鹞子眼，雀儿舞堂堂。
　　死生元有命，富贵本由天。此是古人语，吾今非谬传。
　　聪明好短命，痴騃却长年。钝物丰财宝，醒醒汉无钱。
　　国以人为本，犹如树因地。地厚树扶疏，地薄树憔悴。
　　不得露其根，枝枯子先坠。决陂以取鱼，是取一期利。
　　众生不可说，何意许颠邪。面上两恶鸟，心中三毒蛇。
　　是渠作障碍，使你事烦拏。举手高弹指，南无佛陀耶。
　　自乐平生道，烟萝石洞间。野情多放旷，长伴白云间。
　　有路不通世，无心孰可攀。石床孤夜坐，圆月上寒山。
　　大海水无边，鱼龙万万千。递互相食啖，冗冗痴肉团。
　　为心不了绝，妄想起如烟。性月澄澄朗，廓尔照无边。
　　自见天台顶，孤高出众群。风摇松竹韵，月现海潮频。
　　下望青山际，谈玄有白云。野情便山水，本志慕道伦。
　　三五痴后生，作事不真实。未读十卷书，强把雌黄笔。
　　将他儒行篇，唤作贼盗律。脱体似蟫虫，咬破他书帙。
　　心高如山岳，人我不伏人。解讲围陀典，能谈三教文。
　　心中无惭愧，破戒违律文。自言上人法，称为第一人。
　　愚者皆赞叹，智者抚掌笑。阳焰虚空花，岂得免生老。
　　不如百不解，静坐绝忧恼。
　　如许多宝贝，海中乘坏舸。前头失却桅，后头又无柁。
　　宛转任风吹，高低随浪簸。如何得到岸，努力莫端坐。
　　我见凡愚人，多畜资财谷。饮酒食生命，谓言我富足。
　　莫知地狱深，唯求上天福。罪业如毗富，岂得免灾毒。
　　财主忽然死，争共当头哭。供僧读文疏，空是鬼神禄。
　　福田一个无，虚设一群秃。不如早觉悟，莫作黑暗狱。
　　狂风不动树，心真无罪福。寄语冗冗人，叮咛再三读。
　　劝你三界子，莫作勿道理。理短被他欺，理长不奈你。
　　世间浊滥人，恰似黍粘子。不见无事人，独脱无能比。
　　早须返本源，三界任缘起。清净入如流，莫饮无明水。
　　三界人蠢蠢，六道人茫茫。贪财爱淫欲，心恶若豺狼。
　　地狱如箭射，极苦若为当。兀兀过朝夕，都不别贤良。
　　好恶总不识，犹如猪及羊。共语如木石，嫉妒似颠狂。
　　不自见己过，如猪在圈卧。不知自偿债，却笑牛牵磨。
　　人生在尘蒙，恰似盆中虫。终日行绕绕，不离其盆中。
　　神仙不可得，烦恼计无穷。岁月如流水，须臾作老翁。
　　寒山出此语，复似颠狂汉。有事对面说，所以足人怨。
　　心真出语直，直心无背面。临死度奈河，谁是喽罗汉。
　　冥冥泉台路，被业相拘绊。
　　我见多知汉，终日用心神。岐路逞喽罗，欺谩一切人。
　　唯作地狱滓，不修正直因。忽然无常至，定知乱纷纷。
　　寄语诸仁者，复以何为怀。达道见自性，自性即如来。
　　天真元具足，修证转差回。弃本却逐末，只守一场呆。
　　世有一般人，不恶又不善。不识主人公，随客处处转。
　　因循过时光，浑是痴肉脔。虽有一灵台，如同客作汉。
　　常闻释迦佛，先受然灯记。然灯与释迦，只论前后智。
　　前后体非殊，异中无有异。一佛一切佛，心是如来地。
　　常闻国大臣，朱紫簪缨禄。富贵百千般，贪荣不知辱。
　　奴马满宅舍，金银盈帑屋。痴福暂时扶，埋头作地狱。
　　忽死万事休，男女当头哭。不知有祸殃，前路何疾速。
　　家破冷飕飕，食无一粒粟。冻饿苦凄凄，良由不觉触。
　　上人心猛利，一闻便知妙。中流心清净，审思云甚要。
　　下士钝暗痴，顽皮最难裂。直待血淋头，始知自摧灭。
　　看取开眼贼，闹市集人决。死尸弃如尘，此时向谁说。
　　男儿大丈夫，一刀两段截。人面禽兽心，造作何时歇。
　　我有六兄弟，就中一个恶。打伊又不得，骂伊又不著。
　　处处无奈何，耽财好淫杀。见好埋头爱，贪心过罗刹。
　　阿爷恶见伊，阿娘嫌不悦。昨被我捉得，恶骂恣情掣。
　　趁向无人处，一一向伊说。汝今须改行，覆车须改辙。
　　若也不信受，共汝恶合杀。汝受我调伏，我共汝觅活。
　　从此尽和同，如今过菩萨。学业攻炉冶，炼尽三山铁。
　　至今静恬恬，众人皆赞说。
　　昔日极贫苦，夜夜数他宝。今日审思量，自家须营造。
　　掘得一宝藏，纯是水精珠。大有碧眼胡，密拟买将去。
　　余即报渠言，此珠无价数。
　　一生慵懒作，憎重只便轻。他家学事业，余持一卷经。
　　无心装褾轴，来去省人擎。应病则说药，方便度众生。
　　但自心无事，何处不惺惺。
　　我见出家人，不入出家学。欲知真出家，心净无绳索。
　　澄澄孤玄妙，如如无倚托。三界任纵横，四生不可泊。
　　无为无事人，逍遥实快乐。
　　昨到云霞观，忽见仙尊士。星冠月帔横，尽云居山水。
　　余问神仙术，云道若为比。谓言灵无上，妙药心神秘。
　　守死待鹤来，皆道乘鱼去。余乃返穷之，推寻勿道理。
　　但看箭射空，须臾还坠地。饶你得仙人，恰似守尸鬼。
　　心月自精明，万象何能比。欲知仙丹术，身内元神是。
　　莫学黄巾公，握愚自守拟。
　　余家有一宅，其宅无正主。地生一寸草，水垂一滴露。
　　火烧六个贼，风吹黑云雨。子细寻本人，布裹真珠尔。
　　传语诸公子，听说石齐奴。僮仆八百人，水碓三十区。
　　舍下养鱼鸟，楼上吹笙竽。伸头临白刃，痴心为绿珠。
　　何以长惆怅，人生似朝菌。那堪数十年，亲旧凋落尽。
　　以此思自哀，哀情不可忍。奈何当奈何，托体归山隐。
　　褴缕关前业，莫诃今日身。若言由冢墓，个是极痴人。
　　到头君作鬼，岂令男女贫。皎然易解事，作么无精神。
　　我见黄河水，凡经几度清。水流如急箭，人世若浮萍。
　　痴属根本业，无明烦恼坑。轮回几许劫，只为造迷盲。
　　二仪既开辟，人乃居其中。迷汝即吐雾，醒汝即吹风。
　　惜汝即富贵，夺汝即贫穷。碌碌群汉子，万事由天公。
　　余劝诸稚子，急离火宅中。三车在门外，载你免飘蓬。
　　露地四衢坐，当天万事空。十方无上下，来去任西东。
　　若得个中意，纵横处处通。
　　可叹浮生人，悠悠何日了。朝朝无闲时，年年不觉老。
　　总为求衣食，令心生烦恼。扰扰百千年，去来三恶道。
　　时人寻云路，云路杳无踪。山高多险峻，涧阔少玲珑。
　　碧嶂前兼后，白云西复东。欲知云路处，云路在虚空。
　　寒山栖隐处，绝得杂人过。时逢林内鸟，相共唱山歌。
　　瑞草联谿谷，老松枕嵯峨。可观无事客，憩歇在岩阿。
　　五岳俱成粉，须弥一寸山。大海一滴水，吸入在心田。
　　生长菩提子，遍盖天中天。语汝慕道者，慎莫绕十缠。
　　无衣自访觅，莫共狐谋裘。无食自采取，莫共羊谋羞。
　　借皮兼借肉，怀叹复怀愁。皆缘义失所，衣食常不周。
　　自羡山间乐，逍遥无倚托。逐日养残躯，闲思无所作。
　　时披古佛书，往往登石阁。下窥千尺崖，上有云盘泊。
　　寒月冷飕飕，身似孤飞鹤。
　　我见转轮王，千子常围绕。十善化四天，庄严多七宝。
　　七宝镇随身，庄严甚妙好。一朝福报尽，犹若栖芦鸟。
　　还作牛领虫，六趣受业道。况复诸凡夫，无常岂长保。
　　生死如旋火，轮回似麻稻。不解早觉悟，为人枉虚老。
　　平野水宽阔，丹丘连四明。仙都最高秀，群峰耸翠屏。
　　远远望何极，矹矹势相迎。独标海隅外，处处播嘉名。
　　可贵一名山，七宝何能比。松月飕飕冷，云霞片片起。
　　匼匝几重山，回还多少里。谿涧静澄澄，快活无穷已。
　　我见世间人，生而还复死。昨朝犹二八，壮气胸襟士。
　　如今七十过，力困形憔悴。恰似春日花，朝开夜落尔。
　　迥耸霄汉外，云里路岧峣。瀑布千丈流，如铺练一条。
　　下有栖心窟，横安定命桥。雄雄镇世界，天台名独超。
　　盘陀石上坐，谿涧冷凄凄。静玩偏嘉丽，虚岩蒙雾迷。
　　怡然憩歇处，日斜树影低。我自观心地，莲花出淤泥。
　　隐士遁人间，多向山中眠。青萝疏麓麓，碧涧响联联。
　　腾腾且安乐，悠悠自清闲。免有染世事，心静如白莲。
　　寄语食肉汉，食时无逗遛。今生过去种，未来今日修。
　　只取今日美，不畏来生忧。老鼠入饭瓮，虽饱难出头。
　　自从出家后，渐得养生趣。伸缩四肢全，勤听六根具。
　　褐衣随春冬，粝食供朝暮。今日恳恳修，愿与佛相遇。
　　五言五百篇，七字七十九。三字二十一，都来六百首。
　　一例书岩石，自夸云好手。若能会我诗，真是如来母。
　　世事绕悠悠，贪生早晚休。研尽大地石，何时得歇头。
　　四时周变易，八节急如流。为报火宅主，露地骑白牛。
　　可笑五阴窟，四蛇共同居。黑暗无明烛，三毒递相驱。
　　伴党六个贼，劫掠法财珠。斩却魔军辈，安泰湛如苏。
　　常闻汉武帝，爰及秦始皇。俱好神仙术，延年竟不长。
　　金台既摧折，沙丘遂灭亡。茂陵与骊岳，今日草茫茫。
　　忆得二十年，徐步国清归。国清寺中人，尽道寒山痴。
　　痴人何用疑，疑不解寻思。我尚自不识，是伊争得知。
　　低头不用问，问得复何为。有人来骂我，分明了了知。
　　虽然不应对，却是得便宜。
　　语你出家辈，何名为出家。奢华求养活，继缀族姓家。
　　美舌甜唇觜，谄曲心钩加。终日礼道场，持经置功课。
　　炉烧神佛香，打钟高声和。六时学客舂，昼夜不得卧。
　　只为爱钱财，心中不脱洒。见他高道人，却嫌诽谤骂。
　　驴屎比麝香，苦哉佛陀耶。又见出家儿，有力及无力。
　　上上高节者，鬼神钦道德。君王分辇坐，诸侯拜迎逆。
　　堪为世福田，世人须保惜。下下低愚者，诈现多求觅。
　　浊滥即可知，愚痴爱财色。著却福田衣，种田讨衣食。
　　作债税牛犁，为事不忠直。朝朝行弊恶，往往痛臀脊。
　　不解善思量，地狱苦无极。一朝著病缠，三年卧床席。
　　亦有真佛性，翻作无明贼。南无佛陀耶，远远求弥勒。
　　寒岩深更好，无人行此道。白云高岫闲，青嶂孤猿啸。
　　我更何所亲，畅志自宜老。形容寒暑迁，心珠甚可保。
　　岩前独静坐，圆月当天耀。万象影现中，一轮本无照。
　　廓然神自清，含虚洞玄妙。因指见其月，月是心枢要。
　　本志慕道伦，道伦常获亲。时逢杜源客，每接话禅宾。
　　谈玄月明夜，探理日临晨。万机俱泯迹，方识本来人。
　　元非隐逸士，自号山林人。仕鲁蒙帻帛，且爱裹疏巾。
　　道有巢许操，耻为尧舜臣。猕猴罩帽子，学人避风尘。
　　自古诸哲人，不见有长存。生而还复死，尽变作灰尘。
　　积骨如毗富，别泪成海津。唯有空名在，岂免生死轮。
　　今日岩前坐，坐久烟云收。一道清溪冷，千寻碧嶂头。
　　白云朝影静，明月夜光浮。身上无尘垢，心中那更忧。
　　千云万水间，中有一闲士。白日游青山，夜归岩下睡。
　　倏尔过春秋，寂然无尘累。快哉何所依，静若秋江水。
　　劝你休去来，莫恼他阎老。失脚入三途，粉骨遭千捣。
　　长为地狱人，永隔今生道。勉你信余言，识取衣中宝。
　　世间一等流，诚堪与人笑。出家弊己身，诳俗将为道。
　　虽著离尘衣，衣中多养蚤。不如归去来，识取心王好。
　　高高峰顶上，四顾极无边。独坐无人知，孤月照寒泉。
　　泉中且无月，月自在青天。吟此一曲歌，歌终不是禅。
　　有个王秀才，笑我诗多失。云不识蜂腰，仍不会鹤膝。
　　平侧不解压，凡言取次出。我笑你作诗，如盲徒咏日。
　　我住在村乡，无爷亦无娘。无名无姓第，人唤作张王。
　　并无人教我，贫贱也寻常。自怜心的实，坚固等金刚。
　　寒山出此语，此语无人信。蜜甜足人尝，黄蘖苦难近。
　　顺情生喜悦，逆意多瞋恨。但看木傀儡，弄了一场困。
　　我见人转经，依他言语会。口转心不转，心口相违背。
　　心真无委曲，不作诸缠盖。但且自省躬，莫觅他替代。
　　可中作得主，是知无内外。
　　寒山唯白云，寂寂绝埃尘。草座山家有，孤灯明月轮。
　　石床临碧沼，虎鹿每为邻。自羡幽居乐，长为象外人。
　　鹿生深林中，饮水而食草。伸脚树下眠，可怜无烦恼。
　　系之在华堂，肴膳极肥好。终日不肯尝，形容转枯槁。
　　花上黄莺子，eX々声可怜美人颜似玉，对此弄鸣弦。
　　玩之能不足，眷恋在龆年。花飞鸟亦散，洒泪秋风前。
　　栖迟寒岩下，偏讶最幽奇。携篮采山茹，挈笼摘果归。
　　蔬斋敷茅坐，啜啄食紫芝。清沼濯瓢钵，杂和煮稠稀。
　　当阳拥裘坐，闲读古人诗。
　　昔日经行处，今复七十年。故人无来往，埋在古冢间。
　　余今头已白，犹守片云山。为报后来子，何不读古言。
　　欲向东岩去，于今无量年。昨来攀葛上，半路困风烟。
　　径窄衣难进，苔粘履不全。住兹丹桂下，且枕白云眠。
　　我见利智人，观者便知意。不假寻文字，直入如来地。
　　心不逐诸缘，意根不妄起。心意不生时，内外无馀事。
　　身著空花衣，足蹑龟毛履。手把兔角弓，拟射无明鬼。
　　君看叶里花，能得几时好。今日畏人攀，明朝待谁扫。
　　可怜娇艳情，年多转成老。将世比于花，红颜岂长保。
　　画栋非吾宅，松林是我家。一生俄尔过，万事莫言赊。
　　济渡不造筏，漂沦为采花。善根今未种，何日见生芽。
　　出生三十年，当游千万里。行江青草合，入塞红尘起。
　　炼药空求仙，读书兼咏史。今日归寒山，枕流兼洗耳。
　　寒山无漏岩，其岩甚济要。八风吹不动，万古人传妙。
　　寂寂好安居，空空离讥诮。孤月夜长明，圆日常来照。
　　虎丘兼虎谿，不用相呼召。世间有王傅，莫把同周邵。
　　我自遁寒岩，快活长歌笑。
　　沙门不持戒，道士不服药。自古多少贤，尽在青山脚。
　　有人笑我诗，我诗合典雅。不烦郑氏笺，岂用毛公解。
　　不恨会人稀，只为知音寡。若遣趁宫商，余病莫能罢。
　　忽遇明眼人，即自流天下。
　　◎卷.43【三字诗六首】寒山
　　寒山道，无人到。若能行，称十号。有蝉鸣，
　　无鸦噪。黄叶落，白云扫。石磊磊，山隩隩。
　　我独居，名善导。子细看，何相好。
　　寒山寒，冰锁石。藏山青，现雪白。
　　日出照，一时释。从兹暖，养老客。
　　我居山，勿人识。白云中，常寂寂。
　　寒山深，称我心。纯白石，勿黄金。
　　泉声响，抚伯琴。有子期，辨此音。
　　重岩中，足清风。扇不摇，凉冷通。
　　明月照，白云笼。独自坐，一老翁。
　　寒山子，长如是。独自居，不生死。
　　◎卷.44【拾遗二首新添】寒山
　　我见世间人，个个争意气。一朝忽然死，只得一片地。
　　阔四尺，长丈二。汝若会出来争意气，我与汝立碑记。
　　家有寒山诗，胜汝看经卷。书放屏风上，时时看一遍。


第八百零七卷
　　◎卷.1【诗】拾得
　　诸佛留藏经，只为人难化。不唯贤与愚，个个心构架。
　　造业大如山，岂解怀忧怕。那肯细寻思，日夜怀奸诈。
　　嗟见世间人，个个爱吃肉。碗碟不曾干，长时道不足。
　　昨日设个斋，今朝宰六畜。都缘业使牵，非干情所欲。
　　一度造天堂，百度造地狱。阎罗使来追，合家尽啼哭。
　　炉子边向火，镬子里澡浴。更得出头时，换却汝衣服。
　　出家要清闲，清闲即为贵。如何尘外人，却入尘埃里。
　　一向迷本心，终朝役名利。名利得到身，形容已憔悴。
　　况复不遂者，虚用平生志。可怜无事人，未能笑得尔。
　　养儿与娶妻，养女求媒娉。重重皆是业，更杀众生命。
　　聚集会亲情，总来看盘饤。目下虽称心，罪簿先注定。
　　得此分段身，可笑好形质。面貌似银盘，心中黑如漆。
　　烹猪又宰羊，夸道甜如蜜。死后受波吒，更莫称冤屈。
　　佛哀三界子，总是亲男女。恐沈黑暗坑，示仪垂化度。
　　尽登无上道，俱证菩提路。教汝痴众生，慧心勤觉悟。
　　佛舍尊荣乐，为愍诸痴子。早愿悟无生，办集无上事。
　　后来出家者，多缘无业次。不能得衣食，头钻入于寺。
　　嗟见世间人，永劫在迷津。不省这个意，修行徒苦辛。
　　我诗也是诗，有人唤作偈。诗偈总一般，读时须子细。
　　缓缓细披寻，不得生容易。依此学修行，大有可笑事。
　　有偈有千万，卒急述应难。若要相知者，但入天台山。
　　岩中深处坐，说理及谈玄。共我不相见，对面似千山。
　　世间亿万人，面孔不相似。借问何因缘，致令遣如此。
　　各执一般见，互说非兼是。但自修己身，不要言他已。
　　男女为婚嫁，俗务是常仪。自量其事力，何用广张施。
　　取债夸人我，论情入骨痴。杀他鸡犬命，身死堕阿鼻。
　　世上一种人，出性常多事。终日傍街衢，不离诸酒肆。
　　为他作保见，替他说道理。一朝有乖张，过咎全归你。
　　我劝出家辈，须知教法深。专心求出离，辄莫染贪淫。
　　大有俗中士，知非不爱金。故知君子志，任运听浮沈。
　　寒山住寒山，拾得自拾得。凡愚岂见知，丰干却相识。
　　见时不可见，觅时何处觅。借问有何缘，却道无为力。
　　从来是拾得，不是偶然称。别无亲眷属，寒山是我兄。
　　两人心相似，谁能徇俗情。若问年多少，黄河几度清。
　　若解捉老鼠，不在五白猫。若能悟理性，那由锦绣包。
　　真珠入席袋，佛性止蓬茅。一群取相汉，用意总无交。
　　运心常宽广，此则名为布。辍己惠于人，方可名为施。
　　后来人不知，焉能会此义。未设一庸僧，早拟望富贵。
　　猕猴尚教得，人何不愤发。前车既落坑，后车须改辙。
　　若也不知此，恐君恶合杀。此来是夜叉，变即成菩萨。
　　自从到此天台寺，经今早已几冬春。
　　山水不移人自老，见却多少后生人。
　　君不见，三界之中纷扰扰，只为无明不了绝。
　　一念不生心澄然，无去无来不生灭。
　　故林又斩新，剡源溪上人。天姥峡关岭，通同次海津。
　　湾深曲岛间，淼淼水云云。借问松禅客，日轮何处暾。
　　自笑老夫筋力败，偏恋松岩爱独游。
　　可叹往年至今日，任运还同不系舟。
　　一入双溪不计春，炼暴黄精几许斤。炉灶石锅频煮沸，
　　土甑久烝气味珍。谁来幽谷餐仙食，独向云泉更勿人。
　　延龄寿尽招手石，此栖终不出山门。
　　踯躅一群羊，沿山又入谷。看人贪竹塞，且遭豺狼逐。
　　元不出孳生，便将充口腹。从头吃至尾，ci々无馀肉。
　　银星钉称衡，绿丝作称纽。买人推向前，卖人推向后。
　　不愿他心怨，唯言我好手。死去见阎王，背后插扫帚。
　　闭门私造罪，准拟免灾殃。被他恶部童，抄得报阎王。
　　纵不入镬汤，亦须卧铁床。不许雇人替，自作自身当。
　　悠悠尘里人，常道尘中乐。我见尘中人，心生多愍顾。
　　何哉愍此流，念彼尘中苦。
　　无去无来本湛然，不居内外及中间。
　　一颗水精绝瑕翳，光明透满出人天。
　　少年学书剑，叱驭到荆州。闻伐匈奴尽，婆娑无处游。
　　归来翠岩下，席草玩清流。壮士志未骋，猕猴骑土牛。
　　三界如转轮，浮生若流水。蠢蠢诸品类，贪生不觉死。
　　汝看朝垂露，能得几时子。
　　闲入天台洞，访人人不知。寒山为伴侣，松下啖灵芝。
　　每谈今古事，嗟见世愚痴。个个入地狱，早晚出头时。
　　古佛路凄凄，愚人到却迷。只缘前业重，所以不能知。
　　欲识无为理，心中不挂丝。生生勤苦学，必定睹天师。
　　各有天真佛，号之为宝王。珠光日夜照，玄妙卒难量。
　　盲人常兀兀，那肯怕灾殃。唯贪淫泆业，此辈实堪伤。
　　出家求出离，哀念苦众生。助佛为扬化，令教选路行。
　　何曾解救苦，恣意乱纵横。一时同受溺，俱落大深坑。
　　常饮三毒酒，昏昏都不知。将钱作梦事，梦事成铁围。
　　以苦欲舍苦，舍苦无出期。应须早觉悟，觉悟自归依。
　　云山叠叠几千重，幽谷路深绝人踪。
　　碧涧清流多胜境，时来鸟语合人心。
　　后来出家子，论情入骨痴。本来求解脱，却见受驱驰。
　　终朝游俗舍，礼念作威仪。博钱沽酒吃，翻成客作儿。
　　若论常快活，唯有隐居人。林花长似锦，四季色常新。
　　或向岩间坐，旋瞻见桂轮。虽然身畅逸，却念世间人。
　　我见出家人，总爱吃酒肉。此合上天堂，却沈归地狱。
　　念得两卷经，欺他道鄽俗。岂知鄽俗士，大有根性熟。
　　我见顽钝人，灯心柱须弥。蚁子啮大树，焉知气力微。
　　学咬两茎菜，言与祖师齐。火急求忏悔，从今辄莫迷。
　　若见月光明，照烛四天下。圆晖挂太虚，莹净能萧洒。
　　人道有亏盈，我见无衰谢。状似摩尼珠，光明无昼夜。
　　余住无方所，盘泊无为理。时陟涅盘山，或玩香林寺。
　　寻常只是闲，言不干名利。东海变桑田，我心谁管你。
　　左手握骊珠，右手执慧剑。先破无明贼，神珠自吐焰。
　　伤嗟愚痴人，贪爱那生厌。一堕三途间，始觉前程险。
　　般若酒泠泠，饮多人易醒。余住天台山，凡愚那见形。
　　常游深谷洞，终不逐时情。无思亦无虑，无辱也无荣。
　　平生何所忧，此世随缘过。日月如逝波，光阴石中火。
　　任他天地移，我畅岩中坐。
　　嗟见多知汉，终日枉用心。岐路逞喽罗，欺谩一切人。
　　唯作地狱滓，不修来世因。忽尔无常到，定知乱纷纷。
　　迢迢山径峻，万仞险隘危。石桥莓苔绿，时见白云飞。
　　瀑布悬如练，月影落潭晖。更登华顶上，犹待孤鹤期。
　　松月冷飕飕，片片云霞起。匼匝几重山，纵目千万里。
　　谿潭水澄澄，彻底镜相似。可贵灵台物，七宝莫能比。
　　世有多解人，愚痴学闲文。不忧当来果，唯知造恶因。
　　见佛不解礼，睹僧倍生瞋。五逆十恶辈，三毒以为邻。
　　死去入地狱，未有出头辰。
　　人生浮世中，个个愿富贵。高堂车马多，一呼百诺至。
　　吞并田地宅，准拟承后嗣。未逾七十秋，冰消瓦解去。
　　水浸泥弹丸，思量无道理。浮沤梦幻身，百年能几几。
　　不解细思惟，将言长不死。诛剥垒千金，留将与妻子。
　　云林最幽栖，傍涧枕月谿。松拂盘陀石，甘泉涌凄凄。
　　静坐偏佳丽，虚岩曚雾迷。怡然居憩地，日（以下缺）。
　　可笑是林泉，数里少人烟。云从岩嶂起，瀑布水潺潺。
　　猿啼唱道曲，虎啸出人间。松风清飒飒，鸟语声关关。
　　独步绕石涧，孤陟上峰峦。时坐盘陀石，偃仰攀萝沿。
　　遥望城隍处，惟闻闹喧喧。
　　◎卷.2【壁上诗二首】丰干
　　余自来天台，凡经几万回。一身如云水，悠悠任去来。
　　逍遥绝无闹，忘机隆佛道。世途岐路心，众生多烦恼。
　　兀兀沈浪海，漂漂轮三界。可惜一灵物，无始被境埋。
　　电光瞥然起，生死纷尘埃。寒山特相访，拾得常往来。
　　论心话明月，太虚廓无碍。法界即无边，一法普遍该。
　　本来无一物，亦无尘可拂。若能了达此，不用坐兀兀。


第八百零八卷
　　◎卷.1【奉和窦使君同恭法师咏高僧二首·竺佛图澄】慧宣
　　大誓悯涂炭，乘机入生死。中州法既弘，葛陂暴亦止。
　　乳孔光一室，掌镜彻千里。道盛咒莲华，灾生吟棘子。
　　埋石缘虽谢，流沙化方始。
　　◎卷.2【奉和窦使君同恭法师咏高僧二首·释僧肇】慧宣
　　般若唯绝凿，涅槃固无名。先贤未始觉，之子唱希声。
　　秦王嗟理诣，童寿揖词清。徽音闻庐岳，精难动中京。
　　适验方袍里，奇才复挺生。
　　◎卷.3【秋日游东山寺寻殊昙二法师】慧宣
　　木落树萧槮，水清流寂。属此悲哉气，复兹羁旅戚。
　　奚用写烦忧，山泉恣游历。万丈窥深涧，千寻仰绝壁。
　　傍岭竹参差，缘崖藤幂zx。行行极幽邃，去去逾空寂。
　　果值息心侣，乔枝方挂锡。围绕悉栴檀，纯良岂沙砾。
　　妙法诚无比，深经解怨敌。心欢即顶礼，道存仍目击。
　　慧刀幸已逢，疑网于焉析。岂直却烦恼，方期拯沈溺。
　　◎卷.21【句】慧宣
　　如蒙一被服，方堪称福田。（咏赐玄奘衲、袈裟，
　　《三藏法师传》）
　　◎卷.22【爱妾换马】法宣
　　朱鬣饰金镳，红妆束素腰。似云来躞蹀，如雪去飘飖。
　　桃花含浅汗，柳叶带馀娇。骋光将独立，双绝不俱标。
　　◎卷.23【和赵王观妓】法宣
　　桂山留上客，兰室命妖饶。城中画广黛，宫里束纤腰。
　　舞袖风前举，歌声扇后娇。周郎不须顾，今日管弦调。
　　◎卷.24【听独杵捣衣】慧偘
　　非是无人助，意欲自鸣砧。向月怜孤影，承风送迥音。
　　疑捣双丝练，似奏一弦琴。令君闻独杵，知妾有专心。
　　◎卷.25【闻侯方儿来寇】慧偘
　　羊皮赎去士，马革敛还尸。天下方无事，孝廉非哭时。
　　◎卷.26【和琳法师初春法集之作】慧净
　　鹫岭光前选，祇园表昔恭。哲人崇踵武，弘道会群龙。
　　高座登莲叶，麈尾振霜松。尘飞扬雅梵，风度引疏钟。
　　静言澄义海，发论上词锋。心虚道易合，迹广席难重。
　　和风动淑气，丽日启时雍。高才掞雅什，顾己滥朋从。
　　因兹仰积善，灵华庶可逢。
　　◎卷.27【与英才言聚赋得升天行】慧净
　　驭风过阆苑，控鹤下瀛洲。欲采三芝秀，先从千仞游。
　　驾凤吟虚管，乘槎泛浅流。颓龄一已驻，方验大椿秋。
　　◎卷.28【和卢赞府游纪国道场】慧净
　　日光通汉室，星彩晦周朝。法城从此构，香阁本岧峣。
　　株盘仰承露，刹凤俯摩霄。落照侵虚牖，长虹拖跨桥。
　　高才暂骋目，云藻随飘飖。欲追千里骥，终是谢连镳。
　　◎卷.29【冬日普光寺卧疾，值雪简诸旧游】慧净
　　卧疴苦留滞，辟户望遥天。寒云舒复卷，落雪断还连。
　　凝华照书阁，飞素涴琴弦。回飘洛神赋，皎映齐纨篇。
　　萦阶如鹤舞，拂树似花鲜。徒赏丰年瑞，沈忧终自怜。
　　◎卷.30【杂言（一作义净诗）】慧净
　　观化祇山顶，流睇古王城。万载池犹洁，千年苑尚清。
　　仿佛影坚路，摧残广胁楹。七宝仙台亡旧迹，
　　四彩天花绝雨声。声华日以远，自恨生何晚。
　　既伤火宅眩中门，还嗟宝渚迷长坂。步陟平郊望，
　　心游七海上。扰扰三界溺邪津，浑浑万品忘真匠。
　　唯有能仁独圆悟，廓尘静浪开玄路。创逢肌命弃身城，
　　更为求人崩意树。持囊毕契戒珠净，被甲要心忍衣固。
　　三祇不倦陵二车，一足忘劳超九数。定潋江清沐久结，
　　智剑霜凝斩新雾。无边大劫无不修，六时愍生遵六度。
　　度有流光功德收，金河示灭归常住。鹤林权唱演功周，
　　圣德佳音传馀响。龙宫秘典海中探，石室真言山处仰。
　　流教在兹辰，传芳代有人。沙河雪岭迷朝径，
　　巨海鸿崖乱夜津。入万死，求一生。投针偶穴非同喻，
　　束马悬车岂等程。不徇今身乐，无祈后代荣。
　　誓舍危躯追胜义，咸希毕契传灯情。劳歌勿复陈，
　　延眺且周巡。东睇女峦留二迹，西驰鹿苑去三轮。
　　北睨舍城池尚在，南睎尊岭穴犹存。五峰秀，百池分。
　　粲粲鲜花明四曜，辉辉道树镜三春。扬锡指山阿，
　　携步上祇陀。既睹如来叠衣石，复观天授迸馀峨。
　　伫灵镇梵岳，凝思遍生河。金花逸掌仪前奉，
　　芳盖陵虚殿后过。旋绕经行砌，目想如神契。
　　回斯少福涧生津，共会龙华舍尘翳。
　　◎卷.31【三不为篇】海顺
　　我欲偃文修武，身死名存。斫石通道，祈井流泉。
　　君肝在内，我身处边。荆轲拔剑，毛遂捧盘。不为则已，
　　为则不然。将恐两虎共斗，势不俱全。永□今好，
　　长绝来怨。是以返迹荒径，息影柴门。
　　我欲刺股锥刃，悬头屋梁。书临雪彩，牒映萤光。
　　一朝鹏举，万里鸾翔。纵任才辩，游说君王。高车反邑，
　　衣锦还乡。将恐鸟残以羽，兰折由芳。笼餐讵贵，
　　钩饵难尝。是以高巢林薮，深穴池塘。
　　我欲衒才鬻德，入市趋朝。四众瞻仰，三槐附交。
　　标形引势，身达名超。箱盈绮服，厨富甘肴。讽扬弦管，
　　咏美歌谣。将恐尘栖弱草，露宿危条。无过日旦，
　　靡越风朝。是以还伤乐浅，非惟苦遥。
　　◎卷.32【出赐玄奘衲、袈裟衣应制】道恭
　　福田资象德，圣种理幽薰。不持金作缕，还用彩成文。
　　朱青自掩映，翠绮相氤氲。独有离离叶，恒向稻畦分。
　　◎卷.33【设缸面酒款萧翼，探得来字】辨才
　　初酝一缸开，新知万里来。披云同落寞，步月共裴回。
　　夜久孤琴思，风长旅雁哀。非君有秘术，谁照不然灰。
　　◎卷.34【书遗文后】僧凤
　　苦哉黑闇女，乐矣功德天。智者俱不受，愚夫纳二边。
　　我奉能仁教，归依弥勒前。愿阐摩诃衍，成就那罗延。
　　◎卷.35【讥韦玎吟以韦字为韵】利涉
　　我之佛法是无为，何故今朝得有为。
　　无韦始得三数载，不知此复是何韦。
　　◎卷.36【别三辅诸僧】道会
　　去住俱为客，分悲损性情。共作无期别，谁能访死生。
　　◎卷.37【赠王仙柯】中寤
　　瞻思不及望仙兄，早晚升霞入太清。手种一株松未老，
　　炉烧九转药新成。心中已得黄庭术，头上应无白发生。
　　异日却归华表语，待教凡俗普闻名。
　　◎卷.38【在西国怀王舍城（一三五七九言）】义净
　　游，愁。赤县远，丹思抽。鹫岭寒风驶，龙河激水流。
　　既喜朝闻日复日，不觉颓年秋更秋。
　　已毕耆山本愿城难遇，终望持经振锡住神州。
　　◎卷.39【与无行禅师同游鹫岭瞻奉…杂言诗（一作慧净诗）】义净
　　观化祇山顶，流睇古王城。万载池犹洁，千年苑尚清。
　　仿佛影坚路，摧残广胁gJ。七宝仙台亡旧迹，
　　四彩天花绝雨声。声华日以远，自恨生何晚。
　　既伤火宅眩中门，还嗟宝渚迷长坂。步陟平郊望，
　　心游七海上。扰扰三界溺邪津，浑浑万品亡真匠。
　　唯有能仁独圆悟，廓尘静浪开玄路。创逢肌命弃身城，
　　更为求人崩意树。持囊毕契戒珠净，被甲要心忍衣固。
　　三祇不倦陵二车，一足忘劳超九数。定潋江清沐久结，
　　智剑霜凝斩新雾。无边大劫无不修，六时愍生遵六度。
　　度有流光功德收，金河示灭归常住。鹤林权唱演功周，
　　圣徒往昔传馀响。龙宫秘典海中探，石室真言山处仰。
　　流教在兹辰，传芳代有人。沙河雪岭迷朝径，
　　巨海鸿崖乱夜津。入万死，求一生。投针偶穴非同喻，
　　束马悬车岂等程。不徇今身乐，无祈后代荣。
　　誓舍危躯追胜义，咸希毕契传灯情。劳歌勿复陈，
　　延眺且周巡。东睇女峦留二迹，西驰鹿苑去三轮。
　　北睨舍城池尚在，南睎尊岭穴犹存。五峰秀，百池分。
　　粲粲鲜花明四曜，辉辉道树镜三春。扬锡指山阿，
　　携步上祇陀。既睹如来叠衣石，复观天授迸馀峨。
　　伫灵镇梵岳，凝思遍生河。金花逸掌仪前奉，
　　芳盖陵虚殿后过。旋绕经行砌，目想如神契。
　　回斯少福涧生津，共会龙华舍尘翳。
　　◎卷.40【玄逵律师言离广府还望桂林去留怆然自述赠怀】义净
　　标心之梵宇，运想入仙洲。婴痼乖同好，沈情阻若抽。
　　叶落乍难聚，情离不可收。何日乘杯至，详观演法流。
　　◎卷.41【余以咸亨元年在西京寻听于时与并部处一法师…聊题两绝】义净
　　我行之数万，愁绪百重思。那教六尺影，独步五天陲。
　　上将可陵师，匹士志难移。如论惜短命，何得满长祇。
　　◎卷.42【西域寺】义净
　　众美仍罗列，群英已古今。也知生死分，那得不伤心。
　　◎卷.43【道希法师求法西域终于庵摩罗跋国后…聊题一绝】义净
　　百苦忘劳独进影，四恩在念契流通。
　　如何未尽传灯志，溘然于此遇途穷。
　　◎卷.44【行路难】宝月
　　君不见，孤雁关外发，酸嘶度杨越。空城客子心肠断，
　　幽闺思妇气欲绝。凝霜夜下拂罗衣，浮云中断开明月。
　　夜夜遥遥徒相思，年年望望情不歇。取我匣中青铜镜，
　　情人为我除白发。行路难，行路难。夜闻南城汉使度，
　　使我流泪忆长安。
　　◎卷.45【老僧（一作郑綮诗）】景云
　　日照西山雪，老僧门始开。冻瓶粘柱础，宿火焰炉灰。
　　童子病归去，鹿麑寒入来。斋钟知渐近，枝鸟下生台。
　　◎卷.46【谿叟】景云
　　谿翁居处静，谿鸟入门飞。早起钓鱼去，夜深乘月归。
　　露香菰米熟，烟暖荇丝肥。潇洒尘埃外，扁舟一草衣。
　　◎卷.47【画松】景云
　　画松一似真松树，且待寻思记得无。
　　曾在天台山上见，石桥南畔第三株。
　　◎卷.48【送戴三征君还谷口旧居】理莹
　　岩穴多遗秀，弓车屡远招。周王尊渭叟，颍客傲唐尧。
　　出处天波洽，关河地势遥。瞻星吴郡夜，作雾华山朝。
　　清论虚重席，闲居挂一瓢。渔歌思坐酌，宸渥宠行轺。
　　春为荷裳暖，霜因葛履消。层崖悬瀑溜，万壑振清飙。
　　谷鸟犹迁木，场驹正食苗。谢安何日起，台鼎伫君调。
　　◎卷.49【送童子下山】金地藏
　　空门寂寞汝思家，礼别云房下九华。爱向竹栏骑竹马，
　　懒于金地聚金沙。添瓶涧底休招月，烹茗瓯中罢弄花。
　　好去不须频下泪，老僧相伴有烟霞。
　　◎卷.50【题张僧繇醉僧图】怀素
　　人人送酒不曾沽，终日松间挂一壶。
　　草圣欲成狂便发，真堪画入醉僧图。
　　◎卷.51【寄衡岳僧】怀素
　　祝融高座对寒峰，云水昭丘几万重。
　　五月衲衣犹近火，起来白鹤冷青松。


第八百零九卷
　　◎卷.1【酬皇甫冉西陵见寄（一作西陵渡）】灵一
　　西陵潮信满，岛屿没中流。越客依风水，相思南渡头。
　　寒光生极浦，落日映沧洲。何事扬帆去，空惊海上鸥。
　　◎卷.2【溪行即事】灵一
　　近夜山更碧，入林溪转清。不知伏牛事，潭洞何从横。
　　野岸烟初合，平湖月未生。孤舟屡失道，但听秋泉声。
　　◎卷.3【栖霞山夜坐】灵一
　　山头戒坛路，幽映雪岩侧。四面青石床，一峰苔藓色。
　　松风静复起，月影开还黑。何独乘夜来，殊非昼所得。
　　◎卷.4【宿天柱观（一作宿灵洞观）】灵一
　　石室初投宿，仙翁喜暂容。花源隔水见，洞府过山逢。
　　泉涌阶前地，云生户外峰。中宵自入定，非是欲降龙。
　　◎卷.5【酬皇甫冉将赴无锡，于云门寺赠别】灵一
　　湖南通古寺，来往意无涯。欲识云门路，千峰到若耶。
　　春山子敬宅，古木谢敷家。自可长偕隐，那言相去赊。
　　◎卷.6【宜丰新泉】灵一
　　泉源新涌出，洞澈映纤云。稍落芙蓉沼，初淹苔藓文。
　　素将空意合，净与众流分。每到清宵月，泠泠梦里闻。
　　◎卷.7【静林精舍】灵一
　　静林溪路远，萧帝有遗踪。水击罗浮磬，山鸣于阗钟。
　　灯传三世火，树老万株松。无数烟霞色，空闻昔卧龙。
　　◎卷.8【江行寄张舍人】灵一
　　客程终日风尘苦，蓬转还家未有期。林色晓分残雪后，
　　角声寒奏落帆时。月高星使东看远，云破霜鸿北度迟。
　　流荡此心难共说，千峰澄霁隔琼枝。
　　◎卷.9【送王颖悟归左绵】灵一
　　客意天南兴已阑，不堪言别向仙官。梦摇玉珮随旄节，
　　心到金华忆杏坛。荒郊极望归云尽，瘦马空嘶落日残。
　　想得故山青霭里，泉声入夜独潺潺。
　　◎卷.10【安公】灵一
　　弥天称圣哲，象法初繄赖。弘道识行藏，匡时知进退。
　　秦王轻与举，习生重酬对。学文古篆中，义显心经内。
　　法服应华夏，金言流海岱。西方浮云间，更陪龙华会。
　　◎卷.11【林公】灵一
　　支公信高逸，久向山林住。时将孙许游，岂以形骸遇。
　　幸辞天子诏，复览名臣疏。西晋尚虚无，南朝久沦误。
　　因谈老庄意，乃尽逍遥趣。谁为竹林贤，风流相比附。
　　◎卷.12【远公】灵一
　　远公逢道安，一朝弃儒服。真机久消歇，世教空拘束。
　　誓入罗浮中，遂栖庐山曲。禅经初纂定，佛语新名目。
　　钵帽绝朝宗，簪裾翻拜伏。东林多隐士，为我辞荣禄。
　　◎卷.13【雨后欲寻天目山，问元、骆二公溪路】灵一
　　昨夜云生天井东，春山一雨一回风。
　　林花并逐溪流下，欲上龙池通不通。
　　◎卷.14【题僧院】灵一
　　虎溪闲月引相过，带雪松枝挂薜萝。
　　无限青山行欲尽，白云深处老僧多。
　　◎卷.15【宿静林寺】灵一
　　山寺门前多古松，溪行欲到已闻钟。
　　中宵引领寻高顶，月照云峰凡几重。
　　◎卷.16【再还宜丰寺】灵一
　　再寻招隐地，重会息心期。樵客问归日，山僧记别时。
　　野云阴远甸，秋雨涨前陂。勿谓探形胜，吾今不好奇。
　　◎卷.17【春日山斋】灵一
　　野径东风起，山扉度日开。晴光拆红萼，流水长青苔。
　　逋客殊未去，芳时已再来。非关恋春草，自是欲裴回。
　　◎卷.18【留别忠州故人（一作惟审诗）】灵一
　　一身无定处，万里独销魂。芳草迷归路，春流滴泪痕。
　　几时休旅食，何夜宿江村。欲识相思苦，空山啼暮猿。
　　◎卷.19【送别】灵一
　　凭高莫送远，看欲断归心。别恨啼猿苦，相思流水深。
　　翠云南涧影，丹桂晚山阴。若未来双鹄，辽城何更寻。
　　◎卷.20【送冽寺主之京迎禅和尚】灵一
　　禅门居此地，瞻望在虚空。水国月未上，苍生如梦中。
　　上人知机士，瓶锡慰樊笼。彼土诸梵众，嗟君扬道风。
　　◎卷.21【送王法师之西川】灵一
　　旅游无近远，要自别魂销。官柳乡愁乱，春山客路遥。
　　伴行芳草远，缘兴野花飘。计日功成后，还将辅圣朝。
　　◎卷.22【送范律师往果州】灵一
　　终南千古后，独尔继卿名。离障非今日，修因是几生。
　　乱峰寒影暮，深涧野流清。远客归心苦，难为此别情。
　　◎卷.23【送明素上人归楚觐省】灵一
　　能将疏懒背时人，不厌孤萍任此身。江上昔年同出处，
　　天涯今日共风尘。平湖旧隐应残雪，芳草归心未隔春。
　　前路倍怜多胜事，到家知庆彩衣新。
　　◎卷.24【项王庙（一作栖一诗）】灵一
　　缅想咸阳事可嗟，楚歌哀怨思无涯。八千子弟归何处，
　　万里鸿沟属汉家。弓断阵前争日月，血流垓下定龙蛇。
　　拔山力尽乌江水，今日悠悠空浪花。
　　◎卷.25【酬陈明府舟中见赠】灵一
　　长溪通夜静，素舸与人闲。月影沈秋水，风声落暮山。
　　稻花千顷外，莲叶两河间。陶令多真意，相思一解颜。
　　◎卷.26【题东兰若】灵一
　　上人禅室路裴回，万木清阴向日开。寒竹影侵行径石，
　　秋风声入诵经台。闲云不系从舒卷，狎鸟无机任往来。
　　更惜片阳谈妙理，归时莫待暝钟催。
　　◎卷.27【送朱放】灵一
　　苦见人间世，思归洞里天。纵令山鸟语，不废野人眠。
　　◎卷.28【归岑山过惟审上人别业（一作归岑山留别）】灵一
　　禅客无心忆薜萝，自然行径向山多。
　　知君欲问人间事，始与浮云共一过。
　　◎卷.29【于潜道中呈元八处士】灵一
　　苕水滩行浅，潜州路渐深。参差远岫色，迢递野人心。
　　冻涧冰难释，秋山日易阴。不知天目下，何处是云林。
　　◎卷.30【送殷判官归上都】灵一
　　漾舟云路客，来过夕阳时。向背堪遗恨，逢迎宿未期。
　　水容愁暮急，花影动春迟。别后王孙草，青青入梦思。
　　◎卷.31【赠别皇甫曾】灵一
　　幽人从远岳，过客爱春山。高驾能相送，孤游且未还。
　　紫苔封井石，绿竹掩柴关。若到云峰外，齐心去住间。
　　◎卷.32【送陈允初卜居麻园】灵一
　　欲向麻源隐，能寻谢客踪。空山几千里，幽谷第三重。
　　茅宇宁须葺，荷衣不待缝。因君见往事，为我谢乔松。
　　◎卷.33【秋题刘逸人林泉】灵一
　　凉飙乱黄叶，迟客橘阴清。萝径封行迹，云门闭野情。
　　零林秋露响，穿竹暮烟轻。莫恋幽栖地，怀安却败名。
　　◎卷.34【自大林与韩明府归郭中精舍】灵一
　　野客同舟楫，相携复一归。孤烟生暮景，远岫带春晖。
　　不道还山是，谁云向郭非。禅门有通隐，喧寂共忘机。
　　◎卷.35【同使君宿大梁驿】灵一
　　旌旗江上出，花外卷帘空。夜色临城月，春寒度水风。
　　虽然行李别，且喜语音同。若问匡庐事，终身愧远公。
　　◎卷.36【题黄公陶翰别业（一作处一诗，一作苏广文诗）】灵一
　　闻说花源堪避秦，幽寻数月不逢人。烟霞洞里无鸡犬，
　　风雨林间有鬼神。黄公石上三芝秀，陶令门前五柳春。
　　醉卧白云闲入梦，不知何物是吾身。
　　◎卷.37【哭卫尚书】灵一
　　画戟重门楚水阴，天涯欲暮共伤心。南荆双戟痕犹在，
　　北斗孤魂望已深。莲花幕下悲风起，细柳营边晓月临。
　　有路茫茫向谁问，感君空有泪沾襟。
　　◎卷.38【赠灵澈禅师】灵一
　　禅师来往翠微间，万里千峰到剡山。
　　何时共到天台里，身与浮云处处闲。
　　◎卷.39【将出宜丰寺留题山房】灵一
　　池上莲荷不自开，山中流水偶然来。
　　若言聚散定由我，未是回时那得回。
　　◎卷.40【妙乐观（一作题王乔观传傅道士所居）】灵一
　　王乔所居空山观，白云至今凝不散。坛场月路几千年，
　　往往吹笙下天半。瀑布西行过石桥，黄精采根还采苗。
　　忽见一人檠茶碗，篸花昨夜风吹满。自言家处在东坡，
　　白犬相随邀我过。松间石上有棋局，能使樵人烂斧柯。
　　◎卷.41【与元居士青山潭饮茶】灵一
　　野泉烟火白云间，坐饮香茶爱此山。
　　岩下维舟不忍去，青溪流水暮潺潺。
　　◎卷.42【送人得荡子归倡妇（一作行不归）】灵一
　　垂涕凭回信，为语柳园人。情知独难守，又是一阳春。
　　◎卷.43【句】灵一
　　滤泉侵月起，扫径避虫行。（《丹铅录》）


第八百一十卷
　　◎卷.1【听莺歌】灵澈
　　新莺傍檐晓更悲，孤音清泠啭素枝。口边血出语未尽，
　　岂是怨恨人不知。不食枯桑葚，不衔苦李花。偶然弄枢机，
　　婉转凌烟霞。众雏飞鸣何跼促，自觇游蜂啄枯木。
　　玄猿何事朝夜啼，白鹭长在汀洲宿。黑雕黄鹤岂不高，
　　金笼玉钩伤羽毛。三江七泽去不得，风烟日暮生波涛。
　　飞去来，莫上高城头，莫下空园里。城头鸱乌拾膻腥，
　　空园燕雀争泥滓。愿当结舌含白云，五月六月一声不可闻。
　　◎卷.2【归湖南作】灵澈
　　山边水边待月明，暂向人间借路行。
　　如今还向山边去，只有湖水无行路。
　　◎卷.3【初到汀州】灵澈
　　初放到沧洲，前心讵解愁。旧交容不拜，临老学梳头。
　　禅室白云去，故山明月秋。几年犹在此，北户水南流。
　　◎卷.4【九日和于使君思上京亲故】灵澈
　　清晨有高会，宾从出东方。楚俗风烟古，汀洲草木凉。
　　山情来远思，菊意在重阳。心忆华池上，从容鸳鹭行。
　　◎卷.5【送道虔上人游方】灵澈
　　律仪通外学，诗思入玄关。烟景随缘到，风姿与道闲。
　　贯花留净室，咒水度空山。谁识浮云意，悠悠天地间。
　　◎卷.6【送鉴供奉归蜀宁亲】灵澈
　　林间出定恋庭闱，圣主恩深暂许归。双树欲辞金锡冷，
　　四花犹向玉阶飞。梁山拂汉分清境，蜀雪和烟惹翠微。
　　此去不须求彩服，紫衣全胜老莱衣。
　　◎卷.7【天姥岑望天台山】灵澈
　　天台众峰外，华顶当寒空。有时半不见，崔嵬在云中。
　　◎卷.8【远公墓】灵澈
　　古墓石棱棱，寒云晚景凝。空悲虎溪月，不见雁门僧。
　　◎卷.9【宿东林寺（一作云门雪夜）】灵澈
　　天寒猛虎叫岩雪，林下无人空有月。
　　千年像教今不闻，焚香独为鬼神说。
　　◎卷.10【简寂观】灵澈
　　古松古柏岩壁间，猿攀鹤巢古枝折。
　　五月有霜六月寒，时见山翁来取雪。
　　◎卷.11【元日观郭将军早朝】灵澈
　　欲曙九衢人更多，千条香烛照星河。
　　今朝始见金吾贵，车马纵横避玉珂。
　　◎卷.12【东林寺酬韦丹刺史】灵澈
　　年老心闲无外事，麻衣草座亦容身。
　　相逢尽道休官好，林下何曾见一人。
　　◎卷.13【东林寺寄包侍御】灵澈
　　古殿清阴山木春，池边跂石一观身。
　　谁能来此焚香坐，共作垆峰二十人。
　　◎卷.14【西林寄杨公】灵澈
　　日日爱山归已迟，闲闲空度少年时。
　　余身定寄林中老，心与长松片石期。
　　◎卷.15【答徐广叔四问】灵澈
　　童子出家无第行，随师乞食遣称名。
　　长沙岂敢论年几，绛老惟知甲子生。
　　◎卷.16【闻李处士亡】灵澈
　　时时闻说故人死，日日自悲随老身。
　　白发不生应不得，青山长在属何人。
　　◎卷.17【句】灵澈
　　松树有死枝，冢上唯莓苔。石门无人入，古木花不开。
　　（《道边古坟》）
　　绿竹岁寒在，故人衰老多。（《答范校书》）
　　月色静中见，泉声深处闻。（《石帆山》）
　　古观茅山下，诸峰欲曙时。真人是黄子，玉堂生紫芝。
　　（《题李尊师堂》）
　　禅门至六祖，衣钵无人得。（《题曹溪能大师奖山居》）
　　古墓碑表折，荒垄松柏稀。（《伤古墓》）
　　秋深知气正，家近觉山寒。（《登梨岭望越中》）
　　山僧不记重阳日，因见茱萸忆去年。（《九日》）
　　今非古狱下，莫向斗边看。（《宿延平怀古》）
　　海月生残夜，江春入暮年。
　　窗风枯砚水，山雨慢琴弦。（见《雪浪斋日记》）
　　◎卷.18【湘夫人祠】大易
　　灵祠古木合，波扬大江濆。未□湘南雨，知为何处云。
　　苔痕涩珠履，草色妒罗裙。妙鼓彤云瑟，羁臣不可闻。
　　◎卷.19【赠司空拾遗】大易
　　侍臣何事辞云陛，江上微云见雪花。望阁未承丹凤诏，
　　掩门空对楚人家。陈琳草奏才还在，王粲登楼兴未赊。
　　高馆更容尘外客，仍令归路待瑶华。
　　◎卷.20【寄钱郎中】法照
　　闭门深树里，闲足鸟来过。五马不复贵，一僧谁奈何。
　　药苗家自有，香饭乞时多。寄语婵娟客，将心向薜萝。
　　◎卷.21【送清江上人】法照
　　越人僧体古，清虑洗尘劳。一国诗名远，多生律行高。
　　见山援葛藟，避世著方袍。早晚云门去，侬应逐尔曹。
　　◎卷.22【送无著禅师归新罗】法照
　　万里归乡路，随缘不算程。寻山百衲弊，过海一杯轻。
　　夜宿依云色，晨斋就水声。何年持贝叶，却到汉家城。
　　◎卷.23【游元象泊】释泚
　　空水潮色净，澹然湖上心。舳舻轻且进，汀洲如可寻。
　　秋风洄溯险，落日波涛深。寂寞武陵去，中流方至今。
　　◎卷.24【北原别业】释泚
　　野外车骑绝，古村桑柘阴。流莺出谷静，春草闭门深。
　　学稼农为业，忘情道作心。因知上皇日，凿井在灵林。
　　◎卷.25【杂诗】庞蕴
　　未识龙宫莫说珠，识珠言说与君殊。
　　空拳只是婴儿信，岂得将来诳老夫。
　　万法从心起，心生万法生。法生同日了，来去在虚行。
　　寄语修道人，空生慎勿生。如能达此理，不动出深坑。
　　极目观前境，寂寞无一人。回头看后底，影亦不随身。
　　神识苟能无挂碍，廓周法界等虚空。
　　不假坐禅持戒律，超然解脱岂劳功。
　　日用事无别，惟吾自偶偕。头头非取舍，处处勿张乖。
　　朱紫谁为号，青山绝点埃。神通并妙用，运水及搬柴。
　　十方同聚会，个个学无为。此是选佛场，心空及第归。
　　焰水无鱼下底钩，觅鱼无处笑君愁。
　　可怜谷隐老禅伯，被唾如何见亦羞。


第八百一十一卷
　　◎卷.1【归山作】护国
　　喧静各有路，偶随心所安。纵然在朝市，终不忘林峦。
　　四皓将拂衣，二疏能挂冠。窗前隐逸传，每日三时看。
　　靳尚那可论，屈原亦可叹。至今黄泉下，名及青云端。
　　松牖见初月，花间礼古坛。何处论心怀，世上空漫漫。
　　◎卷.2【题醴陵玉仙观歌（一作灵一诗）】护国
　　王乔一去空仙观，白云至今凝不散。星垣松殿几千秋，
　　往往笙歌下天半。瀑布西行过石桥，黄精采根还采苗。
　　路逢一人擎药碗，松花夜雨风吹满。自言家住在东坡，
　　白犬相随邀我过。南山石上有棋局，曾使樵夫烂斧柯。
　　◎卷.3【访云母山僧】护国
　　森然古岩里，净行一番僧。松下滤寒水，佛前挑夜灯。
　　莲花国土异，贝叶梵书能。想到空王境，无心问爱憎。
　　◎卷.4【题王班水亭】护国
　　湖上见秋色，旷然如尔怀。岂惟欢陇亩，兼亦外形骸。
　　待月归山寺，弹琴坐暝斋。布衣闲自贵，何用谒天阶。
　　◎卷.5【山中寄王员外】护国
　　为问幽兰桂，空山复若何。芬芳终有分，采折更谁过。
　　望在轩阶近，恩沾雨露多。移居傥得地，长愿接琼柯。
　　◎卷.6【许州郑使君孩子（一作法振诗）】护国
　　毛骨贵天生，肌肤片玉明。见人空解笑，弄物不知名。
　　国器嗟犹小，门风望益清。抱来芳树下，时引凤雏声。
　　◎卷.7【怆故人旧居】护国
　　惆怅至日暮，寒鸦啼树林。破阶苔色厚，残壁雨痕深。
　　命与时不遇，福为祸所侵。空馀行径在，令我叹人吟。
　　◎卷.8【逢灵道士】护国
　　浮丘山上见黄冠，松柏森森登古坛。一茎青竹以为杖，
　　数颗仙桃仍未餐。长安市里仍卖卜，武陵溪畔每烧丹。
　　缩地往来无定所，花源到处路漫漫。
　　◎卷.9【别盛安】护国
　　情人取次几淹留，别后南州与北州。月色为怜今夜客，
　　砧声那似去年秋。欲除豺虎论三略，莫对云山咏四愁。
　　亲故相逢且借问，古来无种是王侯。
　　◎卷.10【伤蔡处士】护国
　　箧中遗草是琅玕，对此空令洒泪看。三径尚馀行迹在，
　　数萤犹是映书残。晨光不借泉门晓，暝色唯添陇树寒。
　　欲问皇天天更远，有才无命说应难。
　　◎卷.11【临川道中】护国
　　出谷入谷路回转，秋风已至归期晚。
　　举头何处望来踪，万仞千山鸟飞远。
　　◎卷.12【赠张驸马斑竹柱杖】护国
　　此君与我在云溪，劲节奇文胜杖藜。
　　为有岁寒堪赠远，玉阶行处愿提携。
　　◎卷.13【病愈寄友】法振
　　哀乐暗成疾，卧中芳月移。西山有清士，孤啸不可追。
　　捣药昼林静，汲泉阴涧迟。微踪与麋鹿，远谢求羊知。
　　◎卷.14【程评事西园之作】法振
　　谁向春莺道，名园已共知。檐前回水影，城上出花枝。
　　摇拂烟云动，登临翰墨随。相招能不厌，山舍为君移。
　　◎卷.15【陈九溪中草堂】法振
　　溪草落溅溅，鱼飞入稻田。早寒临洞月，轻素卷帘烟。
　　dU帻题新句，蓑衣象古贤。曙花闲秀色，三十六峰前。
　　◎卷.16【题天长阮少府湖上客归】法振
　　孤棹移官舍，新农寄楚田。晴林渡海日，春草长湖烟。
　　卧对闲鸥戏，谈经稚子贤。佳期更何许，应向啸台前。
　　◎卷.17【题万山许炼师】法振
　　道成人不识，流水响空山。花暗轩窗外，云随坐卧间。
　　验图名已久，绝粒事长闲。更欲昆仑去，羞看绛节还。
　　◎卷.18【河源破贼后赠袁将军】法振
　　白羽三千驻，萧萧万里行。出关深汉垒，带月破蕃营。
　　蔓草河原色，悲笳碎叶声。欲朝王母殿，前路驻高旌。
　　◎卷.19【越中赠程先生】法振
　　纱帽度残春，虚舟寄一身。溪边逢越女，花里问秦人。
　　古塞连山静，阴霞落海新。有时城郭去，暗与酒家亲。
　　◎卷.20【送常大夫赴朔方】法振
　　关山今不掩，军候鸟先知。大汉嫖姚入，乌孙部曲随。
　　高旌天外驻，寒角月中吹。归到长安第，花应再满枝。
　　◎卷.21【送人游闽越】法振
　　不须行借问，为尔话闽中。海岛阴晴日，江帆来去风。
　　道游玄度宅，身寄朗陵公。此别何伤远，如今关塞通。
　　◎卷.22【送褚先生海上寻封炼师】法振
　　潮落风初定，天吴避客舟。近承三殿旨，欲向五湖游。
　　不厌乌皮几，新缝鹤氅裘。明珠漂断岸，阴火映中流。
　　华盖芝童引，神丹桂女收。悬知居缥缈，因为识浮丘。
　　◎卷.23【送韩侍御自使幕巡海北】法振
　　微雨空山夜洗兵，绣衣朝拂海云清。幕中运策心应苦，
　　马上吟诗卷已成。离亭不惜花源醉，古道犹看蔓草生。
　　因说元戎能破敌，高歌一曲陇关情。
　　◎卷.24【张舍人南溪别业】法振
　　新田绕屋半春耕，藜杖闲门引客行。山翠自成微雨色，
　　谿花不隐乱泉声。渔家远到堪留兴，公府悬知欲厌名。
　　入夜更宜明月满，双童唤出解吹笙。
　　◎卷.25【别卢使君归故栅村】法振
　　归风白马引嘶声，落日犹看楚客情。塞口竹缘空戍没，
　　潮头沙拥慢冈成。松田且欲亲耕种，郡守何偏问姓名。
　　东道宿程投故栅，依依渔父解相迎。
　　◎卷.26【丹阳浦送客之海上】法振
　　不到终南向几秋，移居更欲近沧洲。风吹雨色连村暗，
　　潮拥菱花出岸浮。漠漠望中春自艳，寥寥泊处夜堪愁。
　　如君岂得空高枕，只益天书遣远求。
　　◎卷.27【月夜泛舟】法振
　　西塞长云尽，南湖片月斜。漾舟人不见，卧入武陵花。
　　◎卷.28【送友人之上都】法振
　　玉帛征贤楚客稀，猿啼相送武陵归。
　　湖头望入桃花去，一片春帆带雨飞。
　　◎卷.29【句】法振
　　画鼓催来锦臂襄，小娥双起整霓裳。（《柘枝》，
　　见《韵语阳秋》）


第八百一十二卷
　　◎卷.1【早发陕州途中赠严秘书】清江
　　此身虽不系，忧道亦劳生。万里江湖梦，千山雨雪行。
　　人家依旧垒，关路闭层城。未尽交河虏，犹屯细柳兵。
　　艰难嗟远客，栖托赖深情。贫病吾将有，精修许少卿。
　　◎卷.2【早春书情寄河南崔少府】清江
　　春日春风至，阳和似不均。病身空益老，愁鬓不知春。
　　宇宙成遗物，光阴促幻身。客游伤末路，心事向行人。
　　道薄犹怀土，时难欲厌贫。微才如可寄，赤县有乡亲。
　　◎卷.3【春游司直城西鸬鹚谿别业】清江
　　别墅军城下，闲喧未可齐。春深花蝶梦，晓隔柳烟鞞。
　　韶景浮寒水，疏杨映绿堤。沿洄看竹色，来往听莺啼。
　　久慢持生术，多亲种药畦。家贫知素行，心苦见清溪。
　　越客初投分，南枝得寄栖。禅机空寂寞，雅趣赖招携。
　　本寺重江外，游方二室西。裴回恋知己，日夕草萋萋。
　　◎卷.4【夕次襄邑】清江
　　何处戒吾道，经年远路中。客心犹向北，河水自归东。
　　古戍鸣寒角，疏林振夕风。轻舟惟载月，那与故人同。
　　◎卷.5【宿严维宅简章八元（一作宿严秘书宅）】清江
　　佳期曾不远，甲第即南邻。惠爱偏相及，经过岂厌频。
　　秋寒林叶动，夕霁月华新。莫话羁栖事，平原是主人。
　　◎卷.6【赠淮西贾兵马使】清江
　　破虏功成百战场，天书新拜汉中郎。映门旌旆春风起，
　　对客弦歌白日长。阶下斗鸡花乍发，营南试马柳初黄。
　　由来吴楚多同调，感激逢君共异乡。
　　◎卷.7【送坚上人归杭州天竺寺】清江
　　十年劳负笈，经论化中朝。流水知乡近，和风惜别遥。
　　云山零夜雨，花岸上春潮。归卧南天竺，禅心更寂寥。
　　◎卷.8【送赞律师归嵩山（一作无可诗）】清江
　　禅意归心急，山深定易安。清贫修道苦，孝友别家难。
　　雪路侵溪转，花宫映岳看。到时瞻塔暮，松月向人寒。
　　◎卷.9【上都酬章十八兄】清江
　　每叹经年别，人生有几年。关河长问道，风雨独随缘。
　　寓蝶成庄梦，怀人识祢贤。徽猷不及此，空愧白华篇。
　　◎卷.10【登楼望月寄凤翔李少尹】清江
　　陌上凉风槐叶凋，夕阳秋露湿寒条。登楼望月楚山上，
　　月到楼南山独遥。心送秦人趋凤阙，月随阳雁极烟霄。
　　轩车不重无名客，此地谁能访寂寥。
　　◎卷.11【湘川怀古】清江
　　潇湘连汨罗，复对九嶷河。浪势屈原冢，竹声渔父歌。
　　地荒征骑少，天暖浴禽多。脉脉东流水，古今同奈何。
　　◎卷.12【七夕】清江
　　七夕景迢迢，相逢只一宵。月为开帐烛，云作渡河桥。
　　映水金冠动，当风玉珮摇。惟愁更漏促，离别在明朝。
　　◎卷.13【长安卧病】清江
　　身世足堪悲，空房卧病时。卷帘花雨滴，扫石竹阴移。
　　已觉生如梦，堪嗟寿不知。未能通法性，讵可免支离。
　　◎卷.14【送婆罗门（一作可止诗）】清江
　　雪岭金河独向东，吴山楚泽意无穷。
　　如今白首乡心尽，万里归程在梦中。
　　◎卷.15【喜皇甫大夫同宿大梁驿】清江
　　江头旌旆去，花外卷帘空。夜色临城月，春声渡水风。
　　也知行李别，暂喜话言同。若问庐山事，终身愧远公。
　　◎卷.16【酬姚补阙南仲云溪馆中戏题随书见寄】清江
　　寺溪临使府，风景借仁祠。补衮周官贵，能名汉主慈。
　　卧云知独处，望月忆同时。忽枉缄中赠，琼瑶满手持。
　　◎卷.17【喜严侍御蜀还赠严秘书】清江
　　往年分首出咸秦，木落花开秋又春。江客不曾知蜀路，
　　旅魂何处访情人。当时望月思文友，今日迎骢见近臣。
　　多羡二龙同汉代，绣衣芸阁共荣亲。
　　◎卷.18【送韦参军江陵（一作戴叔伦诗）】清江
　　槐花落尽柳阴清，萧索凉天楚客情。海上旧山无的信，
　　东门归路不堪行。身随幻境劳多事，迹学禅心厌有名。
　　公子道存知不弃，欲依刘表住南荆。
　　◎卷.19【月夜有怀黄端公兼简朱孙二判官】清江
　　月照疏林惊鹊飞，羁人此夜共无依。青门旅寓身空老，
　　白首头陀力渐微。屡向曲池陪逸少，几回戎幕接玄晖。
　　四科弟子称文学，五马诸侯是绣衣。江雁往来曾不定，
　　野云摇曳本无机。修行未尽身将尽，欲向东山掩旧扉。
　　◎卷.20【精舍遇雨（一作可止诗）】清江
　　空门寂寂淡吾身，溪雨微微洗客尘。
　　卧向白云情未尽，任他黄鸟醉芳春。
　　◎卷.21【小雪（一作可止诗）】清江
　　落雪临风不厌看，更多还恐蔽林峦。
　　愁人正在书窗下，一片飞来一片寒。
　　◎卷.22【句】清江
　　万木无一叶，客心悲此时。（秋日晚泊，见《吟窗杂录》）


第八百一十三卷
　　◎卷.1【送吕郎中赴沧州】无可
　　出守沧州去，西风送旆旌。路遥经几郡，地尽到孤城。
　　拜庙千山绿，登楼遍海清。何人共东望，日向积涛生。
　　◎卷.2【书马如文石门居】无可
　　别业逸高情，暮泉喧客亭。林回天阙近，雨过石门青。
　　野果谁来拾，山禽独卧听。要迎文会友，时复扫柴扃。
　　◎卷.3【送章正字秩满东归】无可
　　朝衣登别席，春色满秦关。芸阁吏谁替，海门身又还。
　　寻僧流水僻，见月远林闲。虽是忘机者，难齐去住间。
　　◎卷.4【赋得望远山送客归】无可
　　遥山寒雨过，正向暮天横。隐隐凌云出，苍苍与水平。
　　何时凝厚地，几处映孤城。归客秋风里，回看伤别情。
　　◎卷.5【送宜春裴宰是将军旻之孙】无可
　　垂白方为县，徒知大父雄。山春南去棹，楚夜北飞鸿。
　　叠嶂和云灭，孤城与岭通。谁知持惠化，一境动清风。
　　◎卷.6【送朴山人归日本】无可
　　海霁晚帆开，应无乡信催。水从荒外积，人指日边回。
　　望国乘风久，浮天绝岛来。傥因华夏使，书札转悠哉。
　　◎卷.7【送姚宰任吉州安福县（一作送王明府之任安福）】无可
　　落絮满衣裳，携琴问酒乡。挂帆南入楚，到县半浮湘。
　　吏散翠禽下，庭闲斑竹长。人安宜远泛，沙上蕙兰香。
　　◎卷.8【送李少府之任临邛】无可
　　邛南方作尉，调补一何卑。发论唯公干，承家乃帝枝。
　　山长风袅栈，江荫石和澌。旧井王孙宅，还寻独有期。
　　◎卷.9【游山寺】无可
　　千峰路盘尽，林寺昔何名。步步入山影，房房闻水声。
　　多年人迹断，残照石阴清。自可求居止，安闲过此生。
　　◎卷.10【酬姚员外见过林下】无可
　　扫苔迎五马，莳药过申钟。鹤共林僧见，云随野客逢。
　　入楼山隔水，滴旆露垂松。日暮题诗去，空知雅调重。
　　◎卷.11【寄华州马戴（一作秋中闻马戴游华山因寄）】无可
　　三峰待秋上，鸟外挂衣巾。犹见无穷景，应非暂往身。
　　水寒仙掌路，山远华阳人。欲问坛边月，寻思阙复新。
　　◎卷.12【秋夜寄青龙寺空贞二上人】无可
　　夜来思道侣，木叶向人飘。精舍池边古，秋山树下遥。
　　磬寒彻几里，云白已经宵。未得同居止，萧然自寂寥。
　　◎卷.13【过杏溪寺寄姚员外】无可
　　门径众峰头，盘岩复转沟。云僧随树老，杏水落江流。
　　峡狖有时到，秦人今日游。谢公多晚眺，此景在南楼。
　　◎卷.14【送僧归中条（一作送觉法师往中条旧隐）】无可
　　夜叶动飘飘，寒来话数宵。卷经归鸟外，转雪过山椒。
　　旧长松杉大，难行水石遥。元戎宗内学，应就白云招。
　　◎卷.15【送人罢举东游】无可
　　东堂今已负，况此远行难。兼雨风声过，连天草色干。
　　鸿嘶荒垒闭，兵烧广川寒。若向龙门宿，悬知拭泪看。
　　◎卷.16【金州冬月陪太守游池（一作林下对雪送僧归草堂寺）】无可
　　残腊雪纷纷，林间起送君。苦吟行迥野，投迹向寒云。
　　绝顶晴多去，幽泉冻不闻。唯应草堂寺，高枕脱人群。
　　◎卷.17【寄青龙寺原上人（一作冬日寄僧友）】无可
　　敛屦入寒竹，安禅过漏声。高杉残子落，深井冻痕生。
　　罢磬风枝动，悬灯雪屋明。何当招我宿，乘月上方行。
　　◎卷.18【秋寄从兄贾岛（一作秋夜宿西林寄贾岛）】无可
　　暝虫喧暮色，默思坐西林。听雨寒更彻，开门落叶深。
　　昔因京邑病，并起洞庭心。亦是吾兄事，迟回共至今。
　　◎卷.19【新年】无可
　　燃灯朝复夕，渐作长年身。紫阁未归日，青门又见春。
　　掩关寒过尽，开定草生新。自有林中趣，谁惊岁去频。
　　◎卷.20【夏日送崔秀才游南】无可
　　南方山水地，念子为贫游。纵是逢佳景，那能缓旅愁。
　　夕阳行远道，烦暑在孤舟。莫向巴江过，猿啼促泪流。
　　◎卷.21【晚秋酬姚合见寄】无可
　　新命起高眠，江湖空浩然。木衰犹有菊，燕去即无蝉。
　　分察千官内，孤怀远岳边。萧条人外寺，暌阻又经年。
　　◎卷.22【暮秋宿友人居】无可
　　招我郊居宿，开门但苦吟。秋眠山烧尽，暮歇竹园深。
　　寒浦鸿相叫，风窗月欲沈。翻嫌坐禅石，不在此松阴。
　　◎卷.23【送李骑曹之武宁（一作送威武李骑曹之灵武宁省）】无可
　　一岁一归宁，凉天数骑行。河来当塞曲，山远与沙平。
　　纵猎旗风卷，听笳帐月生。新鸿引寒色，回日满京城。
　　◎卷.24【秋日寄厉玄先辈】无可
　　杨柳起秋色，故人犹未还。别离俱自苦，少壮岂能闲。
　　夜雨吟残烛，秋城忆远山。何当一相见，语默此林间。
　　◎卷.25【冬晚与诸文士会太仆田卿宅】无可
　　从容启华馆，馔玉复烧兰。是岁兹旬尽，良宵几刻残。
　　风回松竹动，人息斗牛寒。此后思良集，须期月再圆。
　　◎卷.26【赠诗僧】无可
　　寒山对水塘，竹叶影侵堂。洗药冰生岸，开门月满床。
　　病多身又老，枕倦夜兼长。来谒吾曹者，呈诗问否臧。
　　◎卷.27【寒夜过睿川师院】无可
　　长生推献寿，法坐四朝登。问难无强敌，声名掩古僧。
　　绝尘苔积地，栖竹鸟惊灯。语默俱忘寐，残窗半月棱。
　　◎卷.28【送颢法师往太原讲兼呈李司徒】无可
　　近腊辞精舍，并州谒尚公。路长山忽尽，塞广雪无穷。
　　讲席开晴垒，禅衣涉远风。闻经诸弟子，应满此门中。
　　◎卷.29【冬日诸禅自商山礼正师真塔回见访】无可
　　久思今忽来，双屦污青苔。拂雪从山起，过房礼塔回。
　　偈留闲夜作，禅请暂时开。欲作孤云去，赋诗余不才。
　　◎卷.30【题青龙寺纵公房】无可
　　从谁得法印，不离上方传。夕磬城霜下，寒房竹月圆。
　　烟残衰木畔，客住积云边。未隐沧洲去，时来于此禅。
　　◎卷.31【赠圭峰禅师（一作寄圭峰宗密师）】无可
　　绝壑禅床底，泉分落石层。雾交高顶草，云隐下方灯。
　　朝满倾心客，溪连学道僧。半旬持一食，此事有谁能。
　　◎卷.32【陪姚合游金州南池（一作金州夏晚陪姚合员外游南池）】无可
　　柳暗清波涨，冲萍复漱苔。张筵白鸟起，扫岸使君来。
　　洲岛秋应没，荷花晚尽开。高城吹角绝，驺驭尚裴回。
　　◎卷.33【金州别姚合】无可
　　日日西亭上，春留到夏残。言之离别易，勉以道途难。
　　山出一千里，溪行三百滩。松间楼里月，秋入五陵看。
　　◎卷.34【夏日送田中丞赴蔡州】无可
　　出守汝南城，应多恋阙情。地遥人久望，风起旆初行。
　　楚庙繁蝉断，淮田细雨生。赏心知有处，蒋宅古津平。
　　◎卷.35【菊】无可
　　东篱摇落后，密艳被寒催。夹雨惊新拆，经霜忽尽开。
　　野香盈客袖，禁蕊泛天杯。不共春兰并，悠扬远蝶来。
　　◎卷.36【松】无可
　　枝干怪鳞皴，烟梢出涧新。屈盘高极目，苍翠远惊人。
　　待鹤移阴过，听风落子频。青青寒木外，自与九霄邻。
　　◎卷.37【兰】无可
　　兰色结春光，氛氲掩众芳。过门阶露叶，寻泽径连香。
　　畹静风吹乱，亭秋雨引长。灵均曾采撷，纫珮挂荷裳。
　　◎卷.38【陨叶】无可
　　绕巷夹溪红，萧条逐北风。别林遗宿鸟，浮水载鸣虫。
　　石小埋初尽，枝长落未终。带霜书丽什，闲读白云中。
　　◎卷.39【李常侍书堂】无可
　　结构因坟籍，檐前竹未生。涂油窗日早，阅椠幌风轻。
　　息架蛩惊客，垂灯雨过城。已应穷古史，师律孰齐名。
　　◎卷.40【寄和蔡州田郎中（一作寄和蔡州中丞题蒋亭）】无可
　　遗迹仍留蔡，幽人出汉朝。门深荒径在，台迥数峰遥。
　　岸石欹相倚，窗松偃未凋。寻思方一去，岂待使君招。
　　◎卷.41【经贞女祠】无可
　　朝赛暮还祈，开唐复历隋。精诚山雨至，岁月庙松衰。
　　窥穴龙潭黑，过门鸟道危。不同巫峡女，来往楚王祠。
　　◎卷.42【行汉水晚次神滩阻风】无可
　　惊风山半起，舟子忽停桡。岸荻吹先乱，滩声落更跳。
　　听松今欲暮，过岛或明朝。若尽平生趣，东浮看石桥。
　　◎卷.43【送田中丞使西戎（同用旗字）】无可
　　朝元下赤墀，玉节使西夷。关陇风回首，河湟雪洒旗。
　　碛砂行几月，戎帐到何时。应尽平生志，高全大国仪。
　　◎卷.44【送董正字归觐毗陵】无可
　　暂辞雠校去，未发见新鸿。路入江波上，人归楚邑东。
　　山遥晴出树，野极暮连空。何以念兄弟，应思洁膳同。
　　◎卷.45【送邵锡及第归湖州】无可
　　春关鸟罢啼，归庆浙烟西。郡守招延重，乡人慕仰齐。
　　橘青逃暑寺，茶长隔湖溪。乘暇知高眺，微应辨会稽。
　　◎卷.46【送薛重中丞充太原副使】无可
　　中司出华省，副相晋阳行。书答偏州启，筹参上将营。
　　踏沙夜马细，吹雨晓笳清。正报胡尘灭，桃花汾水生。
　　◎卷.47【送灵武李侍御】无可
　　灵州天一涯，幕客似还家。地得江南壤，程分碛里砂。
　　禁盐调上味，麦穗结秋花。前席因筹画，清吟塞日斜。
　　◎卷.48【冬夜姚侍御宅送李廓少府】无可
　　王事圭峰下，将还禁漏馀。偶欢新岁近，惜别后期疏。
　　雪罢见来吏，川昏聊整车。独吟多暇日，应寄柏台书。
　　◎卷.49【送喻凫及第归阳羡】无可
　　姓字载科名，无过子最荣。宗中初及第，江上觐难兄。
　　月向波涛没，茶连洞壑生。石桥高思在，且为看东坑。
　　◎卷.50【送沅江宋明府即开府璟之孙】无可
　　初闻从事日，鄂渚动芳菲。一遂钧衡荐，今为长吏归。
　　人临沅水望，雁映楚山飞。唯有传声政，家风重发挥。
　　◎卷.51【送薛秀才游河中兼投任郎中留后】无可
　　诗古赋纵横，令人畏后生。驾言游禹迹，知己在蒲城。
　　日射云烟散，风吹草木荣。孤吟临寇境，莫问请长缨。
　　◎卷.52【寄姚谏议】无可
　　鸣鞭静路尘，籍籍谏垣臣。函疏辞专密，炉香立独亲。
　　箧多临水作，窗宿卧云人。危坐开寒纸，灯前起草频。
　　◎卷.53【大理正任二十和江淹拟古诗二十章寄示】无可
　　不啻回青眼，应疑似碧云。古风真往哲，雅道滥朝闻。
　　活狱威豪右，销时赖典坟。如何经济意，未克致吾君。
　　◎卷.54【寄殿院薛侍御】无可
　　名高意本闲，浮俗自难攀。佐蜀连钱出，朝天獬豸还。
　　回翔历清院，弹奏迥离班。休浣通玄旨，留僧昼掩关。
　　◎卷.55【禅林寺】无可
　　台山朝佛陇，胜地绝埃氛。冷色石桥月，素光华顶云。
　　远泉和雪溜，幽磬带松闻。终断游方念，炉香继此焚。


第八百一十四卷
　　◎卷.1【奉和裴舍人春日杜城旧事】无可
　　早晚辞纶綍，观农下杜西。草新池似镜，麦暖土如泥。
　　鹓鹭依川宿，骅骝向野嘶。春来诗更苦，松韵亦含凄。
　　◎卷.2【酬厉侍御秋中思归树石所居见寄】无可
　　三峰居接近，数里蹑云行。深去通仙境，思归厌宦名。
　　月从高掌出，泉向乱松鸣。坐石眠霞侣，秋来短褐成。
　　◎卷.3【奉和段著作山居呈诸同志三首次本韵】无可
　　香花怀道侣，巾舄立双童。解印鸳鸿内，抽毫水石中。
　　履温行烧地，衣赤动霞风。又似朝天去，诸僧不可同。
　　官辞中秘府，疏放野麋齐。偃仰青霄近，登临白日低。
　　折腰窥乳窦，定足涉冰溪。染翰挥岚翠，僧名几处题。
　　暂收丹陛迹，独往乱山居。入雪知人远，眠云觉俗虚。
　　足垂岩顶石，缨濯洞中渠。只见僧酬答，新归绝壑书。
　　◎卷.4【春日送丽处士归龙山】无可
　　爱弟直霜台，家山羡独回。出门时返顾，何日更西来。
　　柳亦临关发，花应到越开。渔舟谁伴上，依旧恣沿洄。
　　◎卷.5【寄兴善寺崔律师】无可
　　沐浴前朝像，深秋白发师。从来居此寺，未省有东池。
　　幽石丛圭片，孤松动雪枝。顷曾听道话，别起远山思。
　　◎卷.6【送清散游太白山】无可
　　卷经归太白，蹑藓别萝龛。若履浮云上，须看积翠南。
　　倚身松入汉，瞑目月离潭。此境堪长往，尘中事可谙。
　　◎卷.7【冬晚姚谏议宅会送元绪上人归南山】无可
　　禅客诗家见，凝寒忽告还。分题回谏笔，留偈在商关。
　　盘径缘高雪，闲房在半山。自知麋鹿性，亦欲离人间。
　　◎卷.8【送契公自桂阳赴南海】无可
　　南行登岭首，与俗洗烦埃。磬罢孤舟发，禅移积瘴开。
　　中餐湘鸟下，朝讲海人来。莫便将经卷，炎方去不回。
　　◎卷.9【冬中与诸公会宿姚端公宅，怀永乐殷侍御】无可
　　柱史静开筵，所思何地偏。故人为县吏，五老远峰前。
　　宾榻寒侵树，公庭夜落泉。会当随假务，一就白云禅。
　　◎卷.10【同刘秀才宿见赠】无可
　　浮云流水心，只是爱山林。共恨多年别，相逢一夜吟。
　　既能持苦节，勿谓少知音。忆就西池宿，月圆松竹深。
　　◎卷.11【官池上】无可
　　迥疏城阙内，寒泻出云波。岸广山鱼到，汀闲海鹭过。
　　泛沟侵道急，流叶入宫多。移舸浮中沚，清宵彻晓河。
　　◎卷.12【中秋月】无可
　　蟾宜天地静，三五对阶蓂。照耀超诸夜，光芒掩众星。
　　影寒池更澈，露冷树销青。枉值中秋半，长乖宿洞庭。
　　◎卷.13【雪】无可
　　松亚竹珊珊，心知万井欢。山明迷旧径，溪满涨新澜。
　　客醉瑶台曙，兵防玉塞寒。红楼知有酒，谁肯学袁安。
　　◎卷.14【宿西岳白石院】无可
　　白石上嵌空，寒云西复东。瀑流悬住处，雏鹤失禅中。
　　岳壁松多古，坛基雪不通。未能亲近去，拥褐愧相同。
　　◎卷.15【送僧】无可
　　四海无拘系，行心兴自浓。百年三事衲，万里一枝筇。
　　夜减当晴影，春消过雪踪。白云深处去，知宿在何峰。
　　◎卷.16【送赞律师归嵩山（一作清江诗）】无可
　　禅意归心急，山深定易安。清贫修道苦，孝友别家难。
　　雪路寻溪转，花宫映岳看。到时孤塔暮，松月向人寒。
　　◎卷.17【春晚喜悟禅师自琉璃上方见过】无可
　　琉璃师到城，谈性外诸经。下岭雪霜在，近人林木清。
　　苔痕深草履，瀑布滴铜瓶。乐问山中事，宵言彻晓星。
　　◎卷.18【秋暮与诸文士集宿姚端公所居】无可
　　宵清月复圆，共集侍臣筵。独寡区中学，空论树下禅。
　　风多秋晚竹，云尽夜深天。此会东西去，堪愁又隔年。
　　◎卷.19【客中闻从兄岛游蒲绛因寄】无可
　　遥遥行李心，苍野入寒深。吟待黄河雪，眠听绛郡砧。
　　差期逢缺月，访信出空林。何处孤灯下，只闻嘹唳禽。
　　◎卷.20【送李长吉之任东井】无可
　　江盘栈转虚，候吏拜行车。家世维城后，官资宰邑初。
　　市饶黄犊卖，田蹑白云鉏。万里千山路，何因欲寄书。
　　◎卷.21【宿安国简公院（一作安国寺静居法师故院）】无可
　　雨后清凉境，因还欲不回。井甘桐有露，竹迸地多苔。
　　幡映宫墙动，香从御苑来。青龙旧经疏，寥落有谁开。
　　◎卷.22【京口别崔固】无可
　　积雨晴时近，西风叶满泉。相逢嵩岳客，共听楚城蝉。
　　宿馆横秋岛，归帆张远田。别君还寂寞，不似剡中年。
　　◎卷.23【中秋夜陇州徐常侍座中咏月】无可
　　陇城秋月满，太守待停歌。与鹤来松杪，开烟出海波。
　　气笼星欲尽，光满露初多。若遣山僧说，高明不可过。
　　◎卷.24【中秋江驿示韦益】无可
　　莫惜三更坐，难销万里情。同看一片月，俱在广州城。
　　泪逐金波满，魂随夜鹊惊。支颐乡思断，无语到鸡鸣。
　　◎卷.25【中秋台看月】无可
　　海雨洗烟埃，月从空碧来。水光笼草树，练影挂楼台。
　　皓耀迷鲸口，晶荧失蚌胎。宵分凭栏望，应合见蓬莱。
　　◎卷.26【中秋夜南楼寄友人】无可
　　海月出白浪，湖光射高楼。朗吟无绿酒，贱价买清秋。
　　气冷鱼龙寂，轮高星汉幽。他乡此夜客，对酌经多愁。
　　◎卷.27【吊从兄岛】无可
　　尽日叹沉沦，孤高碣石人。诗名从盖代，谪宦竟终身。
　　蜀集重编否，巴仪薄葬新。青门临旧卷，欲见永无因。
　　◎卷.28【题崔驸马林亭】无可
　　宫花野药半相和，藤蔓参差惜不科。纤草连门留径细，
　　高楼出树见山多。洞中避暑青苔满，池上吟诗白鸟过。
　　更买太湖千片石，叠成云顶绿嵾峨。
　　◎卷.29【送韩校书赴江西】无可
　　车马东门别，扬帆过楚津。花繁期到幕，雪在已离秦。
　　吟落江沙月，行飞驿骑尘。猿声孤岛雨，草色五湖春。
　　折苇鸣风岸，遥烟起暮蘋。鄱江连郡府，高兴寄何人。
　　◎卷.30【送姚中丞赴陕州】无可
　　二陕周分地，恩除左掖臣。门阑开幕重，枪甲下天新。
　　夹道行霜骑，迎风满草人。河流银汉水，城赛铁牛神。
　　意气思高谢，依违许上陈。何妨向红旆，自与白云亲。
　　◎卷.31【送李使君赴琼州兼五州招讨使】无可
　　分竹雄兼使，南方到海行。临门双旆引，隔岭五州迎。
　　猿鹤同枝宿，兰蕉夹道生。云垂前骑失，山豁去帆轻。
　　雨雾蒸秋岸，浪涛震夜城。政闲开迥阁，欹枕岛风清。
　　◎卷.32【送姚明府赴招义县】无可
　　濠梁古县城，结束赴王程。道路携家去，波涛隔月行。
　　车临芳草下，吏踏落花迎。暮郭山遥见，春洲鸟不惊。
　　风烟谯国远，桑柘楚田平。何以书能化，长淮彻海清。
　　◎卷.33【送杜司马再游蜀中】无可
　　为客应非愿，愁成欲别时。还游蜀国去，不惜杜陵期。
　　剑水啼猿在，关林转栈迟。日光低峡口，雨势出蛾眉。
　　山迥逢残角，云开识远夷。勿令双鬓发，并向锦城衰。
　　◎卷.34【赠王将军】无可
　　勋高绝少年，分卫玉阶前。雄勇明王重，温恭执友贤。
　　功书唐史满，名到虏庭偏。剑彩浮龙影，衣香袭御烟。
　　搜书秋霁阁，走马夕阳田。急兔投深草，瞋鹰下半天。
　　野人盈邸第，朝客醉盘筵。位在将军列，官随宪府迁。
　　刻心思报国，吁气欲开边。选帅如公议，须知少比肩。
　　◎卷.35【寄羽林卢大夫将军】无可
　　将军直禁闱，绣服耀金羁。羽卫九天静，英豪四塞知。
　　望云回朔雁，隔水射宫麋。旧国无归思，秋堂梦战时。
　　门风荀氏敌，剑艺霍家推。计日旌旄下，萧萧万马随。
　　◎卷.36【书事寄万年厉员外】无可
　　帝城皆剧县，令尹美居东。遂拜赵张下，暂离星象中。
　　拥归从北阙，送上动南宫。举起盆中日，驱行草上风。
　　不惊卢犬吠，渐见夏台空。紫禁黄山绕，沧溟素浐通。
　　封疆亲日月，邑里出王公。逐盗千门启，兴祥五稼丰。
　　胥徒迎晓集，赋税共秋终。条教关天道，歌谣入圣聪。
　　土膏寒麦覆，人海昼尘蒙。廨宇松连翠，朝街日散红。
　　文场新桂茂，粉署旧兰崇。留客把盈爵，抽毫咏早鸿。
　　前驺潘岳贵，故里邵平穷。劝隐莲峰久，期耕树谷同。
　　凫飞将去叶，剑气尚埋丰。何必华阴土，方垂拂拭功。
　　◎卷.37【小雪】无可
　　片片互玲珑，飞扬玉漏终。乍微全满地，渐密更无风。
　　集物圆方别，连云远近同。作膏凝瘠土，呈瑞下深宫。
　　气射重衣透，花窥小隙通。飘秦增旧岭，发汉揽长空。
　　迥冒巢松鹤，孤鸣穴岛虫。过三知腊尽，盈尺贺年丰。
　　委积休闻竹，稀疏渐见鸿。盖沙资澶漫，洒海助冲融。
　　草木潜加润，山河更益雄。因知天地力，覆育有全功。
　　◎卷.38【和宾客相国咏雪诗】无可
　　近腊千岩白，迎春四气催。云阴连海起，风急度山来。
　　尽日隋堤絮，经冬越岭梅。艳疑歌处散，轻似舞时回。
　　道蕴诗传丽，相如赋骋才。霁添松筱媚，寒积蕙兰猜。
　　暗涨宫池水，平封辇路埃。烛龙初照耀，巢鹤乍裴回。
　　檐日琼先挂，墙风粉旋摧。五门环玉垒，双阙对瑶台。
　　绮席陵寒坐，珠帘远曙开。灵芝霜下秀，仙桂月中栽。
　　卷幌书千帙，援琴酒百杯。垂休编太史，呈瑞表中台。
　　皓夜迷三径，浮光彻九垓。兹辰是丰岁，歌咏属良哉。
　　◎卷.39【中秋夜君山脚下看月】无可
　　汹涌吹苍雾，朦朣吐玉盘。雨师清滓秽，川后扫波澜。
　　气射繁星灭，光笼八表寒。来驱云涨晚，路上碧霄宽。
　　熠耀游何在，蟾蜍食渐难。棹飞银电碎，林映白虹攒。
　　水魄连空合，霜辉压树干。夜深高不动，天下仰头看。
　　◎卷.40【哭张籍司业】无可
　　先生抱衰疾，不起茂陵间。夕临诸孤少，荒居吊客还。
　　遗文禅东岳，留语葬乡山。多雨铭旌故，残灯素帐闲。
　　乐章谁与集，垄树即堪攀。神理今难问，予将叫帝关。
　　◎卷.41【寄题庐山二林寺】无可
　　庐岳东南秀，香花惠远踪。名齐松岭峻，气比沃州浓。
　　积岫连何处，幽崖越几重。双流湓隐隐，九派棹憧憧。
　　山限东西寺，林交旦暮钟。半天倾瀑溜，数郡见炉峰。
　　岩并金绳道，潭分玉像容。江微匡俗路，日杲晋朝松。
　　棕径新苞拆，梅篱故叶壅。岚光生叠砌，霞焰发高墉。
　　窗籁虚闻狖，庭烟黑过龙。定僧仙峤起，逋客虎溪逢。
　　濩落垂杨户，荒凉种杏封。塔留红舍利，池吐白芙蓉。
　　画壁披云见，禅衣对鹤缝。喧经泉滴沥，没履草丰茸。
　　翠窦欹攀乳，苔桥侧杖筇。探奇盈梦想，搜峭涤心胸。
　　冥奥终难尽，登临惜未从。上方薇蕨满，归去养乖慵。
　　◎卷.42【御沟水】无可
　　鉴禁疏云数道开，垂风岸柳拂青苔。
　　银波玉沫空池去，曾历千岩万壑来。
　　◎卷.43【中秋月彩如昼，寄上南海从翁侍御】无可
　　海静天高景气殊，鲸睛失彩蚌潜珠。
　　不知今夜越台上，望见瀛洲方丈无。


第八百一十五卷
　　◎卷.1【奉酬于中丞使君郡斋卧病见示一首】皎然
　　宿昔祖师教，了空无不可。枯槁未死身，理心寄行坐。
　　仁公施春令，和风来泽我。生成一草木，大道无负荷。
　　论入空王室，明月开心胸。性起妙不染，心行寂无踪。
　　若非禅中侣，君为雷次宗。比闻朝端名，今贻郡斋作。
　　真思凝瑶瑟，高情属云鹤。抉得骊龙珠，光彩曜掌握。
　　若作诗中友，君为谢康乐。盘薄西山气，贮在君子衿。
　　澄澹秋水影，用为字人心。群物如凫鹥，游翱爱清深。
　　格居第一品，高步凌前躅。精义究天人，四坐听不足。
　　伊昔柳太守，曾赏汀洲蘋。如何五百年，重见江南春。
　　公每省往事，咏歌怀昔辰。以兹得高卧，任物化自淳。
　　还因访禅隐，知有雪山人。
　　◎卷.2【赠李中丞洪一首】皎然
　　深沈阃外略，奕世当荣寄。地裂大将封，家传介珪瑞。
　　至今漳河俗，犹受仁人赐。公初镇惟邢，决胜无精兵。
　　重围逼大敌，六月守孤城。政用仁恕立，恩由赏罚明。
　　遂令麾下士，感德不顾生。于时闻王师，诸将兵颇黩。
　　天子狩南汉，烟尘满函谷。纯臣独耿介，下士多反覆。
　　明公仗忠节，一言感万夫。物性如蒺藜，化作春兰敷。
　　见说金被烁，终期玉有瑜。移官万里道，君子情何如。
　　伊昔避事心，乃是方袍客。顿了空王旨，仍高致君策。
　　安知七十年，一朝值宗伯。言如及清风，醒然开我怀。
　　宴息与游乐，不将衣褐乖。海底取明月，鲸波不可度。
　　上有巨蟒吞，下有毒龙护。一与吾师言，乃于中心悟。
　　咄哉冥冥子，胡为自尘污。
　　◎卷.3【杼山禅居寄赠东溪吴处士冯一首】皎然
　　青云何润泽，下有贤人隐。路入菱湖深，迹与黄鹤近。
　　野风吹白芷，山月摇清轸。诗祖吴叔庠，致君名不尽。
　　身当青山秀，文体多郢声。澄澈湘水碧，泬寥楚山青。
　　时人格不同，至今罕知名。昔贤敦师友，此道君独行。
　　既得庐霍趣，乃高雷远情。别时春风多，扫尽雪山雪。
　　为君中夜起，孤坐石上月。悠然遗尘想，邈矣达性说。
　　故人不在兹，幽桂惜未结。
　　◎卷.4【妙喜寺高房期灵澈上人不至，重招之一首】皎然
　　晨起峰顶心，怀人望空碧。扫雪开寺门，洒水净僧席。
　　言笑形外阻，风仪想中觌。驰心惊叶动，倾耳闻泉滴。
　　岂虑咆虎逢，乍疑崩湍隔。前期或不顾，知尔隳常格。
　　如今谁山下，秋霖步淅沥。吾亦聊自得，行禅荷轻策。
　　松声畅幽情，山意导遐迹。举目无世人，题诗足奇石。
　　贫山何所有，特此邀来客。
　　◎卷.5【奉和薛员外谊赠汤评事衡反招隐之迹兼见寄十二韵】皎然
　　喜友称高儒，旷怀美无度。近为东田诱，遂耽西山趣。
　　庭有介隐心，得无云泉误。府公中司贵，频贻咫尺素。
　　郡佐仙省高，亦赠琼瑶句。诮兹长往志，纡彼独游步。
　　禅子方外期，梦想山中路。艰难亲稼穑，晨夕苦烟雾。
　　曷若孟尝门，日荣国士遇。铿锵聆绮瑟，攀折迩琼树。
　　幽践随鹿麋，久期怨蟾兔。情同不系舟，有迹道所恶。
　　◎卷.6【答黎士曹黎生前适越后之楚】皎然
　　楚木纷如麻，高松自孤直。愿得苦寒枝，与君比颜色。
　　故乡眇天末，羁旅沧江隅。委质在忠信，苦心无变渝。
　　何繇表名义，赠君金辘轳。何以美知才，投我悬黎珠。
　　遽为千里别，南风思越绝。爱君随海鸥，倚棹宿沙月。
　　不栖恶木上，肯蹈巴蛇穴。一上萧然峰，拟踪幽人辙。
　　晨兴独西望，郢水期溯沿。夜到洞庭月，秋经云梦天。
　　黎生知吾道，此地不潸然。欲寄楚人住，学拏渔子船。
　　奈何北风至，搅我窗中弦。游子动归思，江蓠亦绵绵。
　　箧中封禅书，欲献无由缘。岂乏晨风翼，翻飞到日边。
　　◎卷.7【答豆卢次方】皎然
　　吾爱道交论，为高贵世名。昔称柴桑令，今闻豆卢生。
　　彼生清淮气，独钟文中彩。近作公宴诗，如逢何柳在。
　　吾用古人耳，采君四坐珍。贤士胜朝晖，温温无冬春。
　　朝晖烁我肌，贤士清我神。微尔与云鹄，幽怀何由申。
　　别来秋风至，独坐楚山碧。高月当清冥，禅心正寂历。
　　增波徒相骇，人远情不隔。有书遗琼什，以代貂襜褕。
　　风教凌越绝，声名掩吴趋。悬璧安可酬，徙倚还踟蹰。
　　◎卷.8【答苏州韦应物郎中】皎然
　　诗教殆沦缺，庸音互相倾。忽观风骚韵，会我夙昔情。
　　荡漾学海资，郁为诗人英。格将寒松高，气与秋江清。
　　何必邺中作，可为千载程。受辞分虎竹，万里临江城。
　　到日扫烦政，况今休黩兵。应怜禅家子，林下寂无营。
　　迹隳世上华，心得道中精。脱略文字累，免为外物撄。
　　书衣流埃积，砚石驳藓生。恨未识君子，空传手中琼。
　　安可诱我性，始愿愆素诚。为无鸑鷟音，继公云和笙。
　　吟之向禅薮，反愧幽松声。
　　◎卷.9【答郑方回】皎然
　　独禅外念入，中夜不成定。顾我憔悴容，泽君阳春咏。
　　词贞思且逸，琼彩何晖映。如聆云和音，况睹声名盛。
　　琴语掩为闻，山心声宜听。是时寒光澈，万境澄以净。
　　高秋日月清，中气天地正。远情偶兹夕，道用增寥夐。
　　思君处虚空，一操不可更。时美城北徐，家承谷口郑。
　　轩车未有辙，蒿兰且同径。庄生诫近名，夫子罕言命。
　　是以耕楚田，旷然殊独行。萎蕤鸾凤彩，特达珪璋性。
　　通隐嘉黄绮，高儒重荀孟。世污我未起，道蹇吾犹病。
　　逸翮思冥冥，潜鳞乐游泳。宗师许学外，恨不逢孔圣。
　　说诗迷颓靡，偶俗伤趋竞。此道谁共诠，因君情欲罄。
　　◎卷.10【答俞校书冬夜】皎然
　　夜闲禅用精，空界亦清迥。子真仙曹吏，好我如宗炳。
　　一宿觌幽胜，形清烦虑屏。新声殊激楚，丽句同歌郢。
　　遗此感予怀，沈吟忘夕永。月彩散瑶碧，示君禅中境。
　　真思在杳冥，浮念寄形影。遥得四明心，何须蹈岑岭。
　　诗情聊作用，空性惟寂静。若许林下期，看君辞簿领。
　　◎卷.11【妙喜寺达公禅斋寄李司直公孙、房都曹德裕…四十二韵】皎然
　　我祖传六经，精义思朝彻。方舟颇周览，逸书亦备阅。
　　墨家伤刻薄，儒氏知优劣。弱植庶可凋，苦心未尝辍。
　　中年慕仙术，永愿传其诀。岁驻若木景，日餐琼禾屑。
　　婵娟羡门子，斯语岂徒设。天上生白榆，葳蕤信好折。
　　实可反柔颜，花堪养玄发。求之性分外，业弃金亦竭。
　　药化成白云，形凋辞素穴。一闻西天旨，初禅已无热。
　　涓子非我宗，然公有真诀。却寻丘壑趣，始与缨绂别。
　　野饭敌膏粱，山楹代藻棁。与君北岩侣，游寓日常昳。
　　静对春谷泉，晴披阳林雪。境清觉神王，道胜知机灭。
　　诣寂长杳冥，忘归暂采撷。物生岂有心，丽容俟予别。
　　桂子何蓂苓，琪葩亦皎洁。此木生意高，亦与众芳列。
　　赏墨识屡换，省躬悟弥切。微尚若不亏，足以全吾节。
　　北风吹蕙带，萧寥闻蜻蛚。宿昔庐峰期，流芳已再歇。
　　不有清屏鉴，使我商弦绝。愿寄千里心，月高不可掇。
　　优游邦之直，远矣踵前烈。立俗忘毁誉，遇物遗巧拙。
　　真气独翛然，轩裳讵能绁。都曹风韵整，纲纪信明决。
　　于交必倾写，立行岂矜伐。政与清渭同，分流自澄澈。
　　裴侯资亮直，中诚岂徒说。古人比明义，清士愿交结。
　　温温躬珪彩，终始声不缺。颜生炯介士，有志不可越。
　　仗义冒险难，持操去淄涅。世论高二贤，贤贤继前哲。
　　四子遭明盛，裒然皆秀杰。理名虽殊迹，悟道宁异辙。
　　爱尔竹柏姿，为予寒不折。
　　◎卷.12【遥酬袁使君高春暮行县，过报德寺见怀】皎然
　　江春行求瘼，偶与真境期。见说三陵下，前朝开佛祠。
　　停舟仰丽刹，绣组发香墀。咫尺空界色，天人花落时。
　　盛游限羸疾，悚踊瞻旌旗。峰翠羡闲步，松声入遥思。
　　素高淮阳理，况负东山姿。迨此一登览，深情见新诗。
　　◎卷.13【冬日遥和卢使君幼平、綦毋居士游法华寺高顶临湖亭】皎然
　　仁坊标绝境，廉守蹑高踪。天晓才分刹，风传欲尽钟。
　　城中归路远，湖上碧山重。水照千花界，云开七叶峰。
　　寒芳艾绶满，空翠白纶浓。逸韵知难继，佳游恨不逢。
　　仍闻抚禅石，为我久从容。
　　◎卷.14【秋日遥和卢使君游何山寺宿敡上人房论涅槃经义】皎然
　　江郡当秋景，期将道者同。迹高怜竹寺，夜静赏莲宫。
　　古磬清霜下，寒山晓月中。诗情缘境发，法性寄筌空。
　　翻译推南本，何人继谢公。
　　◎卷.15【酬秦山人系题赠】皎然
　　出斋步杉影，手自开禅扉。花满不污地，云多从触衣。
　　思山石藓净，款客露葵肥。果得宗居士，论心到极微。
　　◎卷.16【奉酬袁使君高寺院新亭对雨（其亭即使君所创）】皎然
　　兹亭迹素浅，胜事并随公。法界飘香雨，禅窗洒竹风。
　　浮烟披夕景，高鹤下秋空。冥寂四山久，宁期此会同。
　　◎卷.17【奉酬颜使君真卿见过郭中寺寺无山水之赏…以答焉】皎然
　　州西柳家寺，禅舍隐人间。证性轻观水，栖心不买山。
　　履声知客贵，云影悟身闲。彦会前贤事，方今可得攀。
　　◎卷.18【酬乌程杨明府华雨后小亭对月见呈】皎然
　　夜凉喜无讼，霁色摇闲情。暑退不因雨，陶家风自清。
　　凝弦停片景，发咏静秋声。何事禅中隐，诗题忽记名。
　　◎卷.19【自苏州访医回酬卢士关判官见赠】皎然
　　寻医初疾理，忽忆故山云。远访桑公子，还依柳使君。
　　周旋承惠爱，佩服比兰薰。从事因高唱，秋风起处闻。
　　◎卷.20【题沈道士新亭】皎然
　　何处好攀跻，新亭俯旧溪。坐中千里近，檐下四山低。
　　小浦依林曲，回塘绕郭西。桃花春满地，归路莫相迷。
　　◎卷.21【送卢仲舒移家海陵】皎然
　　世故多离散，东西不可嗟。小秦非本国，楚塞复移家。
　　海岛无邻里，盐居少物华。山中吟夜月，相送在天涯。
　　◎卷.22【陪卢使君登楼送方巨之还京】皎然
　　万里汀洲上，东楼欲别离。春风潮水漫，正月柳条寒。
　　旅逸逢渔浦，清高爱鸟冠。云山宁不起，今日向长安。
　　◎卷.23【同裴录事楼上望】皎然
　　退食高楼上，湖山向晚晴。桐花落万井，月影出重城。
　　水竹凉风起，帘帏暑气清。萧萧独无事，因见莅人情。
　　◎卷.24【寓兴】皎然
　　天下生白榆，白榆直上连天根。高枝不知几万丈，
　　世人仰望徒攀援。谁能上天采其子，种向人间笑桃李。
　　因问老仙求种法，老仙咍我愚不答。始知此道无所成，
　　还如瞽夫学长生。
　　◎卷.25【寄常一上人】皎然
　　雁塞五山临汗漫，云州一路出青冥。
　　何因请住嘉祥寺，内史新修湖上亭。
　　◎卷.26【送秘上人游京】皎然
　　共君方异路，山伴与谁同。日冷行人少，时清古镇空。
　　暖瓶和雪水，鸣锡带江风。撩乱终南色，遥应入梦中。
　　◎卷.27【赋得啼猿送客】皎然
　　万里巴江外，三声月峡深。何年有此路，几客共沾襟。
　　断壁分垂影，流泉入苦吟。凄凉离别后，闻此更伤心。
　　◎卷.28【南楼望月】皎然
　　夜月家家望，亭亭爱此楼。纤云溪上断，疏柳影中秋。
　　渐映千峰出，遥分万派流。关山谁复见，应独起边愁。
　　◎卷.29【寻陆鸿渐不遇】皎然
　　移家虽带郭，野径入桑麻。近种篱边菊，秋来未著花。
　　扣门无犬吠，欲去问西家。报道山中去，归时每日斜。
　　◎卷.30【怀旧山（一作沧浩诗，题云留别嘉兴知己）】皎然
　　一坐西林寺，从来未下山。不因寻长者，无事到人间。
　　宿雨愁为客，寒花笑未还。空怀旧山月，童子念经闲。
　　◎卷.31【宿吴匡山破寺】皎然
　　双峰百战后，真界满尘埃。蔓草缘空壁，悲风起故台。
　　野花寒更发，山月暝还来。何事池中水，东流独不回。
　　◎卷.32【九月十日】皎然
　　爱杀柴桑隐，名溪近讼庭。扫沙开野步，摇舸出闲汀。
　　宿简邀诗伴，馀花在酒瓶。悠然南望意，自有岘山情。
　　◎卷.33【秋晚宿破山寺】皎然
　　秋风落叶满空山，古寺残灯石壁间。
　　昔日经行人去尽，寒云夜夜自飞还。
　　◎卷.34【青阳上人院说金陵故事】皎然
　　君说南朝全盛日，秣陵才子更多人。
　　千年秋色古池馆，谁见齐王西邸春。
　　◎卷.35【送僧之京师】皎然
　　绵绵渺渺楚云繁，万里西归望国门。
　　禅子初心易凄断，秋风莫上少陵原。
　　◎卷.36【送许丞还洛阳】皎然
　　剡茗情来亦好斟，空门一别肯沾襟。
　　悲风不动罢瑶轸，忘却洛阳归客心。
　　◎卷.37【题湖上草堂】皎然
　　山居不买剡中山，湖上千峰处处闲。
　　芳草白云留我住，世人何事得相关。
　　◎卷.38【酬李司直纵诸公冬日游妙喜寺题照、昱二上人房…述】皎然
　　达贤贵贞隐，常惧迹不灭。遂与永公期，遗身坐林樾。
　　华轩何辚辚，为我到幽绝。心境寒草花，空门青山月。
　　潘生独不见，清景屡盈缺。林下常寂寥，人间自离别。
　　何时解轻佩，来税丘中辙。
　　◎卷.39【赠乌程李明府伯宜、沈兵曹仲昌】皎然
　　水国苦凋瘵，东皋岂遗黍。云阴无尽时，日出常带雨。
　　昨夜西溪涨，扁舟入檐庑。野人同鸟巢，暴客若蜂聚。
　　岁晏无斗粟，寄身欲何所。空羡鸾鹤姿，翩翩自轻举。
　　◎卷.40【奉酬颜使君真卿、王员外圆宿寺兼送员外使回】皎然
　　鲁公邀省客，贫寺人过少。锦帐惟野花，竹屏有窗筱。
　　朝行石色净，夜听泉声小。释事情已高，依禅境无扰。
　　超遥长路首，怅望空林杪。离思从此生，还将此心了。
　　◎卷.41【杼山上峰和颜使君真卿、袁侍御五韵赋得印字…之会】皎然
　　道情寄远岳，放旷临千仞。香路延绛驺，华泉写金印。
　　日欹诸天近，雨过三华润。留客云外心，忘机松中韵。
　　灵嘉早晚期，为布东山信。
　　◎卷.42【同薛员外谊喜雨诗兼上杨使君】皎然
　　积旱忽飞澍，烝民心亦倾。郊云不待族，雨色飞江城。
　　燋稼濯又发，败荷滋更荣。时随雾縠重，乍集柳丝轻。
　　一宿恐鱼飞，数朝征鹳鸣。毒暑澄为冷，高尘涤还清。
　　乃知阴骘数，制在造化情。及此接欢贺，临风闻颂声。
　　◎卷.43【南湖春泛有客自北至说友人岑元…叙相思之志以寄焉】皎然
　　故人隔楚水，日夕望芳洲。春草思眇眇，征云暮悠悠。
　　心期无形影，迹旷成阻修。有客江上至，知君佐雄州。
　　铿锵佩苍玉，躞蹀驱绛驺。伊昔中峰心，从来非此流。
　　资予长生诀，希彼高山俦。此情今如何，宿昔师吾谋。
　　别年谒禅老，更添石室筹。深见人间世，飘如水上沤。
　　蝉号齐王邸，月苦隋帝楼。声华尽冥寞，麋鹿徒呦呦。
　　我有一字教，坐然遗此忧。何烦脱珪组，不用辞王侯。
　　只在名位中，空门兼可游。
　　◎卷.44【同薛员外谊久旱感怀寄兼呈上杨使君】皎然
　　皇天鉴不昧，愐想何亢极。丝雨久愆期，绮霞徒相惑。
　　阴云舒又卷，濯枝安可得。涸井不累瓶，干溪一凭轼。
　　赤地芳草死，飙尘惊四塞。戎冠夜刺闺，民荒岁伤国。
　　赖以王猷盛，中原无凶慝。杨公当此晨，省灾常旰食。
　　独感下堂雨，偏嘉越境域。秋郊天根见，我疆看稼穑。
　　请回云汉诗，为君歌乐职。
　　◎卷.45【兵后早春登故鄣南楼望昆山寺白鹤观示清道人并沈道士】皎然
　　新阳故楼上，眇眇伤遐眷。违世情易忘，羁时得无倦。
　　春归华柳发，世故陵谷变。扰扰陌上心，悠悠梦中见。
　　苍林有灵境，杳映遥可羡。春日倚东峰，华泉落西甸。
　　钟声在空碧，幡影摇葱蒨。缅想山中人，神期如会面。
　　别离芳月积，岐路浮云偏。正□入空门，仙君依苦县。
　　隳形舍簪绂，烹玉思精炼。事外宜我心，人间岂予恋。
　　身遗世自薄，道胜名必贱。耳目何所娱，白云与黄卷。
　　◎卷.46【酬乌程杨明府华将赴渭北对月见怀】皎然
　　释印及秋夜，身闲境亦清。风襟自潇洒，月意何高明。
　　闻说武安君，万里驱妖精。开府集秀士，先招士林英。
　　晋家用元凯，亦是鲁诸生。北望抚长剑，感君知已行。
　　边尘昏玉帐，杀气凝金镫。大敌折齐俎，一书下聊城。
　　翻飞青云路，宿昔沧洲情。
　　◎卷.47【酬邢端公济春日苏台有呈袁州李使君…辛阳王三侍御】皎然
　　大贤当佐世，尧时难退身。如何丹霄侣，却在沧江滨。
　　柳色变又遍，莺声闻亦频。赖逢宜春守，共赏南湖春。
　　营道知止足，饰躬无缁磷。家将诗流近，迹与禅僧亲。
　　放旷临海门，翱翔望云津。虽高空王说，不久山中人。
　　◎卷.48【奉和裴使君清春夜南堂听陈山人弹白雪】皎然
　　春宵凝丽思，闲坐开南围。郢客弹白雪，纷纶发金徽。
　　散从天上至，集向琼台飞。弦上凝飒飒，虚中想霏霏。
　　通幽鬼神骇，合道精鉴稀。变态风更入，含情月初归。
　　方知阮太守，一听识其微。
　　◎卷.49【答孟秀才】皎然
　　羸疾依小院，空闲趣自深。蹑苔怜静色，扫树共芳阴。
　　物外好风至，意中佳客寻。虚名谁欲累，世事我无心。
　　投赠荷君芷，馨香满幽襟。
　　◎卷.50【酬崔侍御见赠】皎然
　　买得东山后，逢君小隐时。五湖游不厌，柏署迹如遗。
　　市隐何妨道，禅栖不废诗。与君为此说，长破小乘疑。
　　◎卷.51【赠柳喜得嵩山法门自号嵩山老（一作赠柳先生）】皎然
　　一见嵩山老，吾生恨太迟。问君年几许，曾出上皇时。
　　◎卷.52【酬李补阙纾】皎然
　　不住东林寺，云泉处处行。近臣那得识，禅客本无名。
　　◎卷.53【湖南兰若示大乘诸公】皎然
　　未到无为岸，空怜不系舟。东山白云意，岁晚尚悠悠。
　　◎卷.54【兵后经永安法空寺寄悟禅师（其寺贼所焚）】皎然
　　常说人间法自空，何言出世法还同。微踪旧是香林下，
　　馀烬今成火宅中。后夜池心生素月，春天树色起悲风。
　　吾知世代相看尽，谁悟浮生似影公。
　　◎卷.55【春日杼山寄赠李员外纵】皎然
　　南山唯与北山邻，古树连拳伴我身。黄鹤有心多不住，
　　白云无事独相亲。闲持竹锡深看水，懒系麻衣出见人。
　　欲掇幽芳聊赠远，郎官那赏石门春。
　　◎卷.56【酬秦山人赠别二首】皎然
　　知君高隐占贤星，卷叶时时注佛经。姓被名公题旧里，
　　诗将丽句号新亭。来观新月依清室，欲漱香泉护触瓶。
　　我有主人江太守，如何相伴住禅灵。
　　谁知卧病不妨禅，迹寄诗流性似偏。叶示黄金童子爱，
　　书题青字古人传。时高独鹤来云外，每羡闲花在眼前。
　　对此留君还欲别，应思石de访春泉。
　　◎卷.57【山居示灵澈上人】皎然
　　晴明路出山初暖，行踏春芜看茗归。乍削柳枝聊代札，
　　时窥云影学裁衣。身闲始觉隳名是，心了方知苦行非。
　　外物寂中谁似我，松声草色共无机。
　　◎卷.58【遥和康录事李侍御萼小寒食夜重集康氏园林】皎然
　　习家寒食会何频，应恐流芳不待人。已爱治书诗句逸，
　　更闻从事酒名新。庭芜暗积承双履，林花雷飞洒幅巾。
　　谁见柰园时节共，还持绿茗赏残春。
　　◎卷.59【释裴循春愁】皎然
　　蝶舞莺歌喜岁芳，柳丝袅袅蕙带长。
　　江南春色共君有，何事君心独自伤。
　　◎卷.60【西白溪期裴方舟不至】皎然
　　望君不见复何情，野草闲云处处生。
　　应向秦时武陵路，花间寂历一人行。
　　◎卷.61【劳山忆栖霞寺道素上人久期不至】皎然
　　远寺萧萧独坐心，山情自得趣何深。泉声稍滴芙蓉漏，
　　月影才分鹦鹉林。满地云轻长碍屣，绕松风近每吹襟。
　　贪闲不记前心偈，念别聊为出世吟。更待花开遍山雪，
　　山山相似若为寻。
　　◎卷.62【酬秦山人出山见呈】皎然
　　手携酒榼共书帏，回语长松我即归。
　　若是出山机已息，岭云何事背君飞。
　　◎卷.63【酬秦山人见寻】皎然
　　左右香童不识君，担簦访我领鸥群。
　　山僧待客无俗物，唯有窗前片碧云。
　　◎卷.64【宿法华寺简灵澈上人】皎然
　　至道无机但杳冥，孤灯寒竹自青荧。
　　不知何处小乘客，一夜风来闻诵经。
　　◎卷.65【潜别离】皎然
　　乌头虽黑白有时，唯有潜离与暗别，彼此甘心无后期。


第八百一十六卷
　　◎卷.1【奉酬袁使君高春游鶺鴒峰兰若见怀】皎然
　　鶺鴒中峰近，高奇古人遗。常欲乞此地，养松挂藤丝。
　　昨闻双旌出，一川花满时。恨无翔云步，远赴关山期。
　　跻险与谁赏，折芳应自怡。遥知忘归趣，喜得春景迟。
　　已见郢人唱，新题石门诗。
　　◎卷.2【答裴济从事】皎然
　　迟迟云鹤意，奋翅知有期。三秉纲纪局，累登清白资。
　　应怀青塘居，蕙草没前墀。旧月照秋水，废田留故陂。
　　至今高风在，为君吹桂枝。昨逢洞庭客，果得故人诗。
　　何异王内史，来招道林师。欲携山侣出，难与白云辞。
　　◎卷.3【白云上人精舍寻杼山禅师兼示崔子向何山道上人】皎然
　　望远涉寒水，怀人在幽境。为高皎皎姿，及爱苍苍岭。
　　果见栖禅子，潺湲灌真顶。积疑一念破，澄息万缘静。
　　世事花上尘，惠心空中境。清闲诱我性，遂使肠虑屏。
　　许共林客游，欲从山王请。木栖无名树，水汲忘机井。
　　持此一日高，未肯谢箕颍。夕霁山态好，空月生俄顷。
　　识妙聆细泉，悟深涤清茗。此心谁得失，笑向西林永。
　　◎卷.4【酬薛员外谊苦热行见寄】皎然
　　六月金数伏，兹辰日在庚。炎曦烁肌肤，毒雾昏性情。
　　安得奋轻翮，超遥出云征。不知天地心，如何匠生成。
　　火德烧百卉，瑶草不及荣。省客当此时，忽贻怀中琼。
　　捧玩烦袂涤，啸歌美风生。迟君佐元气，调使四序平。
　　中令霜不祓，大馀气常贞。江南诗骚客，休吟苦热行。
　　◎卷.5【采实心竹杖寄赠李萼侍御】皎然
　　竹杖裁碧鲜，步林赏高直。实心去内矫，全节无外饰。
　　行药聊自持，扶危资尔力。初生在榛莽，孤秀岂封殖。
　　干雪不死枝，赠君期君识。
　　◎卷.6【酬薛员外谊见戏一首】皎然
　　方知正始作，丽掩碧云诗。文彩盈怀袖，风规发咏思。
　　遗弓逢大敌，摩垒怯偏师。频有移书让，多惭系组迟。
　　浅才迂且拙，虚誉喜还疑。犹倚披沙鉴，长歌向子期。
　　◎卷.7【奉酬李中丞洪湖州西亭即事见寄兼呈吴冯处士…长史】皎然
　　爱君溪上住，迟月开前扃。山火照书卷，野风吹酒瓶。
　　为谁留此物，意在眼中青。樵子逗烟墅，渔翁宿沙汀。
　　主人非楚客，莫谩讥独醒。宿昔邢城功，道高心已冥。
　　贪将到处士，放醉乌家亭。
　　◎卷.8【苕溪草堂自大历三年夏新营洎秋及春…四十三韵】皎然
　　万虑皆可遗，爱山情不易。自从东溪住，始与人群隔。
　　应物非宿心，遗身是吾策。先民崆峒子，沦景事金液。
　　绮里犹近名，於陵未泯迹。吾师逆流教，禅隐殊古昔。
　　洗足临潺湲，销声寄松柏。缃荷采堪服，柔草持可席。
　　道心制野猿，法语授幽客。境净万象真，寄目皆有益。
　　原上无情花，山中听经石。竹生自萧散，云性常洁白。
　　却见羁世人，远高摩霄翮。达贤观此意，烦想遂冰蘖。
　　伊予战苦胜，览境情不溺。智以动念昏，功由无心积。
　　形骸尔何有，生死谁所戚。为与胜悟冥，不忧颓龄迫。
　　春风自骀荡，禅地常阒寂。掷札成柳枝，溉瓶养泉脉。
　　道人知止足，盥漱聊自适。学外见古贤，颇令我心惕。
　　眇绵云官世，梦幻羽陵籍。鬼箓徒相矜，九原谁家宅。
　　俗情封浅近，至理昧尧跖。蹈善嗟沈冥，履仁伤堙厄。
　　匠心圣亦尤，攻异天见责。试以慧眼观，斯言谅可觌。
　　外事非吾道，忘缘倦所历。中宵废耳目，形静神不役。
　　色天夜清迥，花漏时滴沥。东风吹杉梧，幽月到石壁。
　　此中一悟心，可与千载敌。故交徒好我，筐中无咫尺。
　　潘生入空门，祖师传秘赜。汤子自天德，精诣功不僻。
　　放世与成名，两图在所择。吾高鸱夷子，身退无瑕摘。
　　吾嘉鲁仲连，功成弃珪璧。二贤兼彼才，晚节何感激。
　　不然作山计，改服我下泽。君隳元亮冠，我脱潜师屐。
　　倚卧高松根，共逃金闺籍。
　　◎卷.9【答裴集、阳伯明二贤各垂赠二十韵今以一章用酬两作】皎然
　　知音如琼枝，天生为予有。攀折若无阶，何殊天上柳。
　　裴生清通嗣，阳子盛德后。诗名比元长，赋体凌延寿。
　　珠生骊龙颔，或生灵蛇口。何似双琼章，英英曜吾手。
　　白日不可污，清源肯容垢。持此山上心，待君忘情友。
　　且伴丘壑赏，未随名宦诱。坐石代琼茵，制荷捐艾绶。
　　清宵集我寺，烹茗开禅牖。发论教可垂，正文言不朽。
　　白云供诗用，清吹生座右。不嫌逸令醉，莫试仙壶酒。
　　皎皎寻阳隐，千年可为偶。一从汉道平，世事无纷纠。
　　星文齐七政，天轴明二斗。召士扬弓旌，知君在林薮。
　　莫学颍阳子，请师高山叟。出处藩我君，还来会厓阜。
　　◎卷.10【答豆卢居士春夜游东园见怀】皎然
　　春意赏不足，承夕步东园。事表精虑远，月中华木繁。
　　开襟寄清景，遐想属空门。安得纚芳屣，看君幽径萱。
　　◎卷.11【寄崔万芳夔】皎然
　　气杀高隼击，惜芳步寒林。风摇苍琅根，霜剪荍y9心。
　　归思忽眇眇，佳气亦沉沉。我身岂遐远，如隔湘汉深。
　　事迩智莫及，愿乖情不任。迟君忘言侣，一笑开吾襟。
　　◎卷.12【访朱放山人】皎然
　　野人未相识，何处异乡隔。昨逢云阳信，教向云阳觅。
　　空闻天上风，飘飖不可觌。应非矍铄翁，或是沧浪客。
　　早晚从我游，共携春山策。
　　◎卷.13【晚冬废溪东寺怀李司直纵】皎然
　　废溪无人迹，益见离思深。归来始昨日，恍惚惊岁阴。
　　清想属遥夜，圆景当空林。宿昔月未改，何如故人心。
　　游从间芳趾，摇落栖寒岑。眇眇湖上别，含情初至今。
　　道流安寂寞，世路倦岖嶔。此意欲谁见，怀贤独难任。
　　徽声反冥默，夕籁何哀吟。禅念破离梦，吾师诫援琴。
　　耿耿已及旦，曷由开此襟。幽期谅未偶，胜境徒自寻。
　　安得西归云，因之传素音。
　　◎卷.14【兵后与故人别，予西上，至今在扬楚，因有是寄】皎然
　　日月不相待，思君魂屡惊。草玄寄扬子，作赋得芜城。
　　温温独游迹，遥遥相望情。淮上春草歇，楚子秋风生。
　　辟士天下尽，君何独屏营。运开应佐世，业就可成名。
　　谁借楚山住，年年事耦耕。
　　◎卷.15【因游支硎寺寄邢端公】皎然
　　大厦资多士，抡材得豫章。清门推问望，早岁骋康庄。
　　作用方开物，声名久擅场。丹延分塞郡，宿昔领戎行。
　　始驭屏星乘，旋阴蔽茀棠。朝端瞻鹗立，关右仰鹰扬。
　　威令兼宁朔，英声重护羌。三军成父子，杂虏避封疆。
　　身执金吾贵，时遭宝运昌。雍容持汉槊，肃穆卫周堂。
　　排难知臣节，攻疑定国章。一言明大义，千载揖休光。
　　践职勋庸列，修躬志行彰。优游应慕陆，止足定师张。
　　中扆怀殊政，南州伫小康。仁为桂江雨，威是柏台霜。
　　謇谔言无隐，公忠祸不防。谴深辞紫禁，恩在副朱方。
　　切玉锋休淬，垂天翅罢翔。论文征贾马，述隐许求羊。
　　肘后看金碧，腰间笑水苍。诗题白羽扇，酒挈绿油囊。
　　旷达机何有，深沈器莫量。时应登古寺，佳趣在春冈。
　　止水平香砌，鲜云满石床。山情何寂乐，尘世自飞扬。
　　已遇炉峰社，还思缉蕙房。外心亲地主，内学事空王。
　　花会宜春浅，禅游喜夜凉。高明依月境，萧散蹑庭芳。
　　得道殊秦佚，隳名似楚狂。馀生于此足，不欲返韶阳。
　　◎卷.16【同诸公奉侍祭岳渎使大理卢幼平自会稽回经平望…不至】皎然
　　望祀崇周典，皇华出汉庭。紫泥颁会计，玄酒荐芳馨。
　　圣虑多虔肃，斋心合至灵。占祥刊史竹，筮日数尧蓂。
　　礼秩加新命，朝章笃理刑。敷诚通北阙，遗爱在南亭。
　　苕水思曾泛，矶山忆重经。清风门客仰，佳颂国人听。
　　攀桂留卿月，征文待使星。春郊回驷牡，遥识故林青。
　　◎卷.17【早秋桐庐思归示道谚上人】皎然
　　桐江秋信早，忆在故山时。静夜风鸣磬，无人竹扫墀。
　　猿来触净水，鸟下啄寒梨。可即关吾事，归心自有期。
　　◎卷.18【劳劳山居寄呈吴处士】皎然
　　山事由来别，只应中老身。寒园扫绽栗，秋浪拾干薪。
　　领鹤闲书竹，夸云笑向人。俗家相去远，野水作东邻。
　　◎卷.19【寄报德寺从上人（鼓吹山在寺西）】皎然
　　宗流许身子，物表养高闲。空色清凉寺，秋声鼓吹山。
　　看心水磬后，行道雨花间。七叶翻章句，时时启义关。
　　◎卷.20【山中月夜寄无锡长官】皎然
　　湖上凉风早，双峰月色秋。遥知秣陵令，今夜在西楼。
　　别叶萧萧下，含霜处处流。如何共清景，异县不同游。
　　◎卷.21【奉贺颜使君真卿二十八郎隔绝自河北远归】皎然
　　相失值氛烟，才应掌上年。久离惊貌长，多难喜身全。
　　比信尚书重，如威太守怜。满庭看玉树，更有一枝连。
　　◎卷.22【题湖上兰若示清会上人】皎然
　　峰心惠忍寺，嵊顶谢公山。何似南湖近，芳洲一亩间。
　　意中云木秀，事外水堂闲。永日无人到，时看独鹤还。
　　◎卷.23【秋宵书事寄吴凭处士】皎然
　　真性在方丈，寂寥无四邻。秋天月色正，清夜道心真。
　　大梦观前事，浮名悟此身。不知庭树意，荣落感何人。
　　◎卷.24【题山壁示道维上人】皎然
　　独居何意足，山色在前门。身野长无事，心冥自不言。
　　闲行数乱竹，静坐照清源。物外从知少，禅徒不耐烦。
　　◎卷.25【晚秋登佛川南峰怀裴例】皎然
　　登岭望落日，眇然伤别魂。亭皋秋色遍，游子在荆门。
　　世故东西客，山空断续猿。此心谁复见，寂寞偶芳荪。
　　◎卷.26【访陆处士羽（一作访陆羽处士不遇）】皎然
　　太湖东西路，吴主古山前。所思不可见，归鸿自翩翩。
　　何山赏春茗，何处弄春泉。莫是沧浪子，悠悠一钓船。
　　◎卷.27【酬李侍御萼题看心道场赋以眉毛肠心牙等五字（得牙字）】皎然
　　我法从谁悟，心师是贯花。三尘观种子，一雨发萌牙。
　　定起轮灯缺，宵分印月斜。了空如藏史，始肯会禅家。
　　◎卷.28【酬姚补阙南仲云溪馆中戏题随书见寄（一作清江诗）】皎然
　　寺溪临使府，风景借仁祠。补衮周官贵，能名汉主思。
　　卧云知独处，望月忆同时。忽枉缄中赠，琼瑶满手持。
　　◎卷.29【春夜期裴都曹济集心上人院不至】皎然
　　东林期隐吏，日月为虚盈。远望浮云隔，空怜定水清。
　　逍遥方外侣，荏苒府中情。渐听寒鞞发，渊渊在郡城。
　　◎卷.30【和裴少府怀京兄弟】皎然
　　宦游三楚外，家在五陵原。凉夜多归梦，秋风满故园。
　　北书无远信，西候独伤魂。空念青门别，殷勤岐路言。
　　◎卷.31【和阎士和望池月答人】皎然
　　片月忽临池，双蛾忆画时。光浮空似粉，影散不成眉。
　　孤枕应惊梦，寒林正入帷。情知两处望，莫怨独相思。
　　◎卷.32【遥和尘外上人与陆澧夜集山寺问涅槃义兼赏陆生文卷】皎然
　　共是竹林贤，心从贝叶传。说经看月喻，开卷爱珠连。
　　清净遥城外，萧疏古塔前。应随北山子，高顶枕云眠。
　　◎卷.33【春日和卢使君幼平开元寺听妙奘上人讲】皎然
　　仁圣垂文在，虚空日月悬。陵迟追哲匠，宗旨发幽诠。
　　法受诸侯请，心教四子传。春生雪山草，香下棘林天。
　　顾我从今日，闻经悟宿缘。凉山万里去，应为教犹偏。
　　◎卷.34【答李侍御问】皎然
　　入道曾经离乱前，长干古寺住多年。爱贫唯制莲花足，
　　取性闲书树叶篇。自笑不归看石榜，谁高无事弄苔泉。
　　身外空名何足问，吾心已出第三禅。
　　◎卷.35【奉酬李员外使君嘉祐苏台屏营居春首有怀】皎然
　　昔岁为邦初未识，今朝休沐始相亲。移家水巷贫依静，
　　种柳风窗欲占春。诗思先邀乌府客，山情还访白楼人。
　　登临许作烟霞伴，高在方袍间幅巾。
　　◎卷.36【和李舍人使君纾题云明府道室】皎然
　　许令如今道姓云，曾经西岳事桐君。流霞手把应怜寿，
　　黄鹤心期拟作群。金箓时教弟子检，砂床不遣世人闻。
　　桂阳亦是神仙守，分别无嗟两地分。
　　◎卷.37【奉和陆中丞使君长源寒食日作】皎然
　　寒食江天气最清，庾公晨望动高情。因逢内火千家静，
　　便睹行春万木荣。深浅山容飞雨细，萦纡水态拂云轻。
　　腰章本郡谁相似，数日临人政已成。
　　◎卷.38【奉酬袁使君送陆灞却回期道寺院】皎然
　　欲别湖上客，暮期西林还。高歌风音表，放舟月色间。
　　更人莫报夜，禅阁本无关。
　　◎卷.39【招韩武康章】皎然
　　山僧虽不饮，酤酒引陶潜。此意无人别，多为俗士嫌。
　　◎卷.40【秋居法华寺下院望高顶赠如献上人】皎然
　　峰色秋天见，松声静夜闻。影孤长不出，行道在寒云。
　　◎卷.41【赠韦早陆羽】皎然
　　只将陶与谢，终日可忘情。不欲多相识，逢人懒道名。
　　◎卷.42【戏呈薛彝】皎然
　　山僧不厌野，才子会须狂。何处销君兴，春风摆绿杨。
　　◎卷.43【赠颜主簿】皎然
　　汉家仪礼盛，名教出诸颜。更见尚书后，能文在子山。
　　◎卷.44【赠融上人】皎然
　　常爱西林寺，池中月出时。芭蕉一片叶，书取寄吾师。
　　◎卷.45【听寒更寄朱兵曹巨川】皎然
　　欹枕听寒更，寒更发还住。一夜千万声，几声到君处。
　　◎卷.46【早春书怀寄李少府仲宣】皎然
　　早年初问法，因悟目中花。忽值胡雏起，芟夷若乱麻。
　　脱身投彼岸，吊影念生涯。迹与空门合，心将世路赊。
　　东田已芜没，南涧益伤嗟。崇替惊人事，凋残感物华。
　　知君过我里，惆怅旧烟霞。
　　◎卷.47【赠和评事判官】皎然
　　廷评年少法家流，心似澄江月正秋。学究天人知远识，
　　权分盐铁许良筹。春风忆酒乌家近，好月论禅谢寺幽。
　　清白比来谁见赏，怜君独有富人侯。
　　◎卷.48【酬秦系山人题赠】皎然
　　云林出空乌未归，松吹时飘雨浴衣。
　　石语花愁徒自诧，吾心见境尽为非。
　　◎卷.49【酬秦系山人戏赠】皎然
　　正论禅寂忽狂歌，莫是尘心颠倒多。
　　白足行花曾不染，黄囊贮酒欲如何。
　　◎卷.50【贻李汤】皎然
　　茅氏常论七真记，壶公爱说三山事。宁知梅福在人间，
　　独为苍生作仙吏。日服丹砂骨自清，肤如冰雪心更明。
　　山中玉笋是仙药，袖里素书题养生。愿随黄鹤一轻举，
　　仰望青霄独延伫。平生好骏君已知，何必山阴访王许。
　　◎卷.51【述祖德赠湖上诸沈】皎然
　　我祖文章有盛名，千年海内重嘉声。雪飞梁苑操奇赋，
　　春发池塘得佳句。世业相承及我身，风流自谓过时人。
　　初看甲乙矜言语，对客偏能鸲鹆舞。饱用黄金无所求，
　　长裾曳地干王侯。一朝金尽长裾裂，吾道不行计亦拙。
　　岁晚高歌悲苦寒，空堂危坐百忧攒。昔时轩盖金陵下，
　　何处不传沈与谢。绵绵芳籍至今闻，眷眷通宗有数君。
　　谁见予心独飘泊，依山寄水似浮云。
　　◎卷.52【舟行怀阎士和】皎然
　　二月湖南春草遍，横山渡口花如霰。
　　相思一日在孤舟，空见归云两三片。
　　◎卷.53【赠张道士】皎然
　　玉京真子名太一，因服日华心如日。
　　此心不许世人知，只向仙宫未曾出。
　　◎卷.54【戏呈吴冯】皎然
　　世人不知心是道，只言道在他方妙。
　　还如瞽者望长安，长安在西向东笑。
　　◎卷.55【宿山寺寄李中丞洪】皎然
　　偶来中峰宿，闲坐见真境。寂寂孤月心，亭亭圆泉影。
　　□□□满山，花落始知静。从他半夜愁猿惊，
　　不废此心长杳冥。
　　◎卷.56【戏赠吴冯】皎然
　　予读古人书，遂识古人面。不是识古人，邪正心自见。
　　贵义轻财求俗誉，一钱与人便骄倨。昨朝为火今为冰，
　　此道非君独抚膺。
　　◎卷.57【感兴赠乌程李明府伯宜兼简诸秀才】皎然
　　门前岘山近，无路可登陟。徒爱岘山高，仰之常叹息。
　　不如松与桂，生在重岩侧。
　　◎卷.58【晚秋宿李军道所居】皎然
　　清溪路不遥，都尉每相招。落日休戎马，秋风罢射雕。
　　朮花生野径，柏实满寒条。永夜依山府，禅心共寂寥。
　　◎卷.59【送陆判官归杭州】皎然
　　芳草潜州路，乘轺忆再旋。馀花故林下，残月旧池边。
　　峰色云端寺，潮声海上天。明朝富春渚，应见谢公船。


第八百一十七卷
　　◎卷.1【奉和颜使君真卿与陆处士羽登妙喜寺三癸亭】皎然
　　秋意西山多，列岑萦左次。缮亭历三癸，疏趾邻什寺。
　　元化隐灵踪，始君启高诔。诛榛养翘楚，鞭草理芳穗。
　　俯砌披水容，逼天扫峰翠。境新耳目换，物远风烟异。
　　倚石忘世情，援云得真意。嘉林幸勿剪，禅侣欣可庇。
　　卫法大臣过，佐游群英萃。龙池护清澈，虎节到深邃。
　　徒想嵊顶期，于今没遗记。
　　◎卷.2【奉陪陆使君长源、裴端公枢春游东西武丘寺】皎然
　　云水夹双刹，遥疑涌平陂。入门见藏山，元化何由窥。
　　曳组探诡怪，停骢访幽奇。情高气为爽，德暖春亦随。
　　瑶草自的皪，蕙楼争蔽亏。金精落坏陵，剑彩沈古池。
　　一览匝天界，中峰步未移。应嘉生公石，列坐援松枝。
　　◎卷.3【奉和陆使君长源夏月游太湖（此时公权领湖州）】皎然
　　庾公心旷远，府事局耳目。遂与南湖游，虚襟涤烦燠。
　　始知皇天意，积水在亭育。细流信不让，动物欣所蓄。
　　万顷合天容，洗然无云族。峭蒨瞩仙岭，超遥随明牧。
　　知公爱澄清，波静气亦肃。已见横流极，况闻长鲸戮。
　　中洲暂采蘋，南郡思剖竹。向夕分好风，飘然送归舳。
　　◎卷.4【奉和崔中丞使君论李侍御萼登烂柯山宿石桥寺效小谢体】皎然
　　常爱谢公郡，幽期愿相从。果回青骢臆，共蹑玄仙踪。
　　灵境若仿佛，烂柯思再逢。飞梁丹霞接，古局苍苔封。
　　往想冥昧理，谁亲冰雪容。蕙楼耸空界，莲宇开中峰。
　　昔化冲虚鹤，今藏护法龙。云窥香树沓，月见色天重。
　　永夜寄岑寂，清言涤心胸。盛游千年后，书在岩中松。
　　◎卷.5【同颜使君真卿、李侍御萼游法华寺登凤翅山望太湖】皎然
　　双峰开凤翅，秀出南湖州。地势抱郊树，山威增郡楼。
　　正逢周柱史，来会鲁诸侯。缓步凌彩蒨，清铙发飕飗。
　　披云得灵境，拂石临芳洲。积翠遥空碧，含风广泽秋。
　　萧辰资丽思，高论惊精修。何似钟山集，征文及惠休。
　　◎卷.6【奉陪陆使君长源诸公游支硎寺（寺即支公学道处）】皎然
　　尝览高逸传，山僧有遗踪。佐游继雅篇，嘉会何由逢。
　　尘世即下界，色天当上峰。春晖遍众草，寒色留高松。
　　缭绕彩云合，参差绮楼重。琼葩洒巾舄，石de清心胸。
　　灵境若可托，道情知所从。
　　◎卷.7【奉陪郑使君谔游太湖至洞庭山登上真观却望湖水】皎然
　　郡斋得无事，放舟下南湖。湖中见仙邸，果与心赏俱。
　　不远风物变，忽如寰宇殊。背云视层崖，别是登蓬壶。
　　突兀盘水府，参差沓天衢。回瞻平芜尽，洪流豁中区。
　　气吞江山势，色净氛霭无。灵长习水德，胜势当地枢。
　　朝宗动归心，万里思鸿途。
　　◎卷.8【奉和袁使君高，郡中新亭会张炼师昼会二上人】皎然
　　置亭隐城堞，事简迹易幽。公性崇俭素，雅才非广求。
　　傍檐竹雨清，拂案杉风秋。不移府中步，登兹如远游。
　　坐觉诗思高，俯知物役休。虚寂偶禅子，逍遥亲道流。
　　更闻临川作，下节安能酬。
　　◎卷.9【奉和陆使君长源水堂纳凉效曹刘体】皎然
　　柳家陶暑亭，意远不可齐。烦襟荡朱弦，高步援绿荑。
　　爱公满亭客，来是清风携。滢渟前溪上，旷望古郡西。
　　六月正中伏，水轩气常凄。野香袭荷芰，道性亲凫鹥。
　　禅子顾惠休，逸民重刘黎。乃知高世量，不以出处暌。
　　◎卷.10【夏日奉陪陆使君长源公堂集】皎然
　　府中自清远，六月高梧间。寥亮泛雅瑟，逍遥扣玄关。
　　岭云与人静，庭鹤随公闲。动息谅兼遂，兹情即东山。
　　◎卷.11【九日和于使君思上京亲故】皎然
　　霁景满水国，我公望江城。碧山与黄花，烂熳多秋情。
　　摇落见松柏，岁寒比忠贞。欢娱在鸿都，是日思朝英。
　　◎卷.12【伏日就汤评事衡湖上避暑】皎然
　　大火方燥石，停云昼亦收。将从赏心侣，寸景难远游。
　　拥几苦炎伏，出门望汀洲。回溪照轩宇，广陌临梧楸。
　　释闷命雅瑟，放情思乱流。更持无生论，可以清烦忧。
　　◎卷.13【奉和颜使君真卿修《韵海》毕会诸文士东堂重校】皎然
　　外学宗硕儒，游焉从后进。恃以仁恕广，不学门栏峻。
　　著书裨理化，奉上表诚信。探讨始河图，纷纶归海韵。
　　亲承大匠琢，况睹颓波振。错简记铅椠，阅书移玉镇。
　　曷由旌不朽，盛美流歌引。
　　◎卷.14【喜义兴权明府自君山至，集陆处士羽青塘别业】皎然
　　应难久辞秩，暂寄君阳隐。已见县名花，会逢闱是粉。
　　本自寻人至，宁因看竹引。身关白云多，门占春山尽。
　　最赏无事心，篱边钓溪近。
　　◎卷.15【夏日集李司直纵溪斋】皎然
　　修景属良会，远飙生烦襟。泄云收净绿，众木积芳阴。
　　疏涤府中务，迢遥湖上心。习闲得招我，赏夜宜泛琴。
　　山近资性静，月来寄情深。澹然若事外，岂藉隳华簪。
　　◎卷.16【夏日题桐庐杨明府纳凉山斋】皎然
　　陶家无炎暑，自有林中峰。席上落山影，桐梢回水容。
　　放怀凉风至，缓步清阴重。何事亲堆案，犹多高世踪。
　　◎卷.17【和杨明府早秋游法华寺】皎然
　　释事出县閤，初闻兹山灵。寺扉隐天色，影刹遥丁丁。
　　碧峰委合沓，香蔓垂蓂苓。清景为公有，放旷云边亭。
　　秋赏石潭洁，夜嘉杉月清。诵空性不昧，助道迹又经。
　　是以于物理，纷然若未形。移来字人要，全与此道冥。
　　◎卷.18【宿道士观】皎然
　　古观秋木秀，冷然属鲜飙。琼葩被修蔓，柏实满寒条。
　　影殿山寂寂，寥天月昭昭。幽期寄仙侣，习定至中宵。
　　清佩闻虚步，真官方宿朝。
　　◎卷.19【冬日天井西峰张炼师所居】皎然
　　采薪逢野泉，渐见栖闲所。坎坎山上声，幽幽林中语。
　　仙乡何代隐，乡服言亦楚。开水净药苗，扫雪候山侣。
　　零叶聚败篱，幽花积寒渚。冥冥孤鹤性，天外思轻举。
　　◎卷.20【奉同颜使君真卿开元寺经藏院会观树文殊碑】皎然
　　万国布殊私，千年降祖师。雁门传法至，龙藏立言时。
　　故实刊周典，新声播鲁诗。六铢那更拂，劫石尽无期。
　　◎卷.21【奉同卢使君幼平游精舍寺】皎然
　　影刹西方在，虚空翠色分。人天霁后见，猿鸟定中闻。
　　真界隐青壁，春山凌白云。今朝石门会，千古仰斯文。
　　◎卷.22【奉同颜使君真卿、袁侍御骆驼桥玩月】皎然
　　山中常见月，不及共游时。水上恐将缺，林端爱落迟。
　　乌惊宪府客，人咏鲍家诗。永夜南桥望，裴回若有期。
　　◎卷.23【和邢端公登台春望句，句有春字之什】皎然
　　春日绣衣轻，春台别有情。春烟间草色，春鸟隔花声。
　　春树乱无次，春山遥得名。春风正飘荡，春瓮莫须倾。
　　◎卷.24【经仙人渚即沈山下古人沈义白日升仙处】皎然
　　日月人间短，何时此得仙。古山春已尽，遗渚事空传。
　　不见腾云驾，徒临洗药泉。如今成逝水，翻使恨流年。
　　◎卷.25【独游二首】皎然
　　性野趣无端，春晴路又干。逢泉破石弄，放鹤向云看。
　　好僻谁相似，从狂我自安。芳洲亦有意，步上白沙滩。
　　临水兴不尽，虚舟可同嬉。还云与归鸟，若共山僧期。
　　世事吾不预，此心谁得知。西峰有禅老，应见独游时。
　　◎卷.26【游溪待月】皎然
　　溪色思泛月，沿洄欲未归。残灯逢水店，疏磬忆山扉。
　　夜浦鱼惊少，空林鹊绕稀。可中才望见，撩乱捣寒衣。
　　◎卷.27【西溪独泛】皎然
　　道情何所寄，素舸漫流间。真性怜高鹤，无名羡野山。
　　经寒丛竹秀，人静片云闲。泛泛谁为侣，唯应共月还。
　　◎卷.28【早秋陪韩明府泛阮元公溪】皎然
　　雨信清残暑，萧条古县西。早凉生浦溆，秋意满高低。
　　前事虽堆案，闲情得溯溪。何言战未胜，空寂用还齐。
　　◎卷.29【九日陪颜使君真卿登水楼】皎然
　　重阳荆楚尚，高会此难陪。偶见登龙客，同游戏马台。
　　风文向水叠，云态拥歌回。持菊烦相问，扪襟愧不才。
　　◎卷.30【与卢孟明别后宿南湖对月】皎然
　　五湖生夜月，千里满寒流。旷望烟霞尽，凄凉天地秋。
　　相思路渺渺，独梦水悠悠。何处空江上，裴回送客舟。
　　◎卷.31【自义亭驿送李长史纵，夜泊临平东湖】皎然
　　长亭宾驭散，岐路起悲风。千里勤王事，驱车明月中。
　　寒生洞庭水，夜度塞门鸿。处处堪伤别，归来山又空。
　　◎卷.32【出游】皎然
　　少时不见山，便觉无奇趣。狂发从乱歌，情来任闲步。
　　此心谁共证，笑看风吹树。
　　◎卷.33【界石守风，望天竺、灵隐二寺】皎然
　　山顶东西寺，江中旦暮潮。归心不可到，松路在青霄。
　　◎卷.34【奉和颜使君真卿修《韵海》毕，州中重宴】皎然
　　世学高南郡，身封盛鲁邦。九流宗韵海，七字揖文江。
　　借赏云归堞，留欢月在窗。不知名教乐，千载与谁双。
　　◎卷.35【晦日陪颜使君白蘋洲集】皎然
　　南朝分古郡，山水似湘东。堤月吴风在，湔裾楚客同。
　　桂寒初结旆，蘋小欲成丛。时晦佳游促，高歌听未终。
　　◎卷.36【冬至日陪裴端公使君清水堂集】皎然
　　亚岁崇佳宴，华轩照渌波。渚芳迎气早，山翠向晴多。
　　推往知时训，书祥辨政和。从公惜日短，留赏夜如何。
　　◎卷.37【陪卢判官水堂夜宴】皎然
　　暑气当宵尽，裴回坐月前。静依山堞近，凉入水扉偏。
　　久是栖林客，初逢佐幕贤。爱君高野意，烹茗钓沦涟。
　　◎卷.38【新秋同卢侍御、薛员外白蘋洲月夜】皎然
　　隔暑蘋洲近，迎凉欲泛舟。荣从宪府至，喜会夕郎游。
　　气夺沧浪色，风欺汗漫流。谁言三伏夜，独此月前秋。
　　◎卷.39【夏日集裴录事北亭避暑】皎然
　　前林夏雨歇，为我生凉风。一室烦暑外，众山清景中。
　　忘归亲野水，适性许云鸿。萧散都曹吏，还将静者同。
　　◎卷.40【与王录事会张征君姊妹炼师院玩雪兼怀清会上人】皎然
　　何意廉从事，还来会默仙。寒空惊雪遍，春意入歌偏。
　　瑶草三花发，琼林七叶连。飘飖过柳寺，应满译经前。
　　◎卷.41【和李侍御萼岁初夜集处士书阁（书阁即侍御所创）】皎然
　　迟贤新置阁，高意此郊居。古径行春早，新窗见月初。
　　放歌还倚瑟，讲道亦观书。为我留禅位，来逢此会疏。
　　◎卷.42【汤评事衡水亭会觉禅师】皎然
　　山侣相逢少，清晨会水亭。雪晴松叶翠，烟暖药苗青。
　　静对沧洲鹤，闲看古寺经。应怜叩关子，了义共心冥。
　　◎卷.43【与朝阳山人张朝夜集湖亭，赋得各言其志】皎然
　　洞庭孤月在，秋色望无边。零露积衰草，寒螀鸣古田。
　　茫茫区中想，寂寂尘外缘。从此悟浮世，胡为伤暮年。
　　◎卷.44【晦夜李侍御萼宅集招潘述、汤衡、海上人饮茶赋】皎然
　　晦夜不生月，琴轩犹为开。墙东隐者在，淇上逸僧来。
　　茗爱传花饮，诗看卷素裁。风流高此会，晓景屡裴回。
　　◎卷.45【寄昱上人上方居】皎然
　　厌向人间住，逢山欲懒归。片云闲似我，日日在禅扉。
　　地静松阴遍，门空鸟语稀。夜凉疏磬尽，师友自相依。
　　◎卷.46【夏日与綦毋居士、昱上人纳凉】皎然
　　为依炉峰住，境胜增道情。凉日暑不变，空门风自清。
　　坐援香实近，转爱绿芜生。宗炳青霞士，如何知我名。
　　◎卷.47【建元寺集皇甫侍御书阁】皎然
　　不因居佛里，无事得相逢。名重朝端望，身高俗外踪。
　　机闲看净水，境寂听疏钟。宣室恩长在，知君志未从。
　　◎卷.48【郭北寻徐主簿别业】皎然
　　近依城北住，幽远少人知。积雪行深巷，闲云绕古篱。
　　竹花冬更发，橙实晚仍垂。还共岩中鹤，今朝下渌池。
　　◎卷.49【题报德寺清幽上人西峰（寺即陈文帝故乡）】皎然
　　陈世凋亡后，仁祠识旧山。帝乡乔木在，空见白云还。
　　双塔寒林外，三陵暮雨间。此中难战胜，君独启禅关。
　　◎卷.50【题郑谷江畔桐斋（郑生好琴，性达，兼寡欲）】皎然
　　客斋开别住，坐占绿江濆。流水非外物，闲云长属君。
　　浮荣未可累，旷达若为群。风起高梧下，清弦日日闻。
　　◎卷.51【和阎士和李蕙冬夜重集】皎然
　　郡理日闲旷，洗心宿香峰。双林秋见月，万壑静闻钟。
　　珮玉行山翠，交麾动水容。如何股肱守，尘外得相从。
　　◎卷.52【春日陪颜使君真卿、皇甫曾西亭重会《韵海》诸生】皎然
　　为重南台客，朝朝会鲁儒。暄风众木变，清景片云无。
　　峰翠飘檐下，溪光照座隅。不将簪艾隔，知与道情俱。
　　◎卷.53【寒食日同陆处士行报德寺，宿解公房】皎然
　　古寺章陵下，潜公住几年。安心生软草，灌顶引春泉。
　　寂寂传灯地，寥寥禁火天。世间多暗室，白日为谁悬。
　　◎卷.54【兵马曹季良宅夜集】皎然
　　清景不可失，寻君趣有馀。身高避事后，道长问心初。
　　出处名则异，游从迹何疏。吟看刻尽烛，笑卷读残书。
　　露彩生笔砚，风音入庭除。平明仙侣散，觳觫动回车。
　　◎卷.55【同李侍御萼、李判官集陆处士羽新宅】皎然
　　素风千户敌，新语陆生能。借宅心常远，移篱力更弘。
　　钓丝初种竹，衣带近裁藤。戎佐推兄弟，诗流得友朋。
　　柳阴容过客，花径许招僧。不为墙东隐，人家到未曾。
　　◎卷.56【题报恩寺惟照上人房】皎然
　　上界雨色干，凉宫日迟迟。水文披菡萏，山翠动罘罳。
　　中有清真子，愔愔步闲墀。手萦颇黎缕，愿证黄金姿。
　　旋草阶下生，看心当此时。
　　◎卷.57【寻天目徐君】皎然
　　常见仙翁变姓名，岂知松子号初平。逢人不道往来处，
　　卖药还将鸡犬行。独鹤天边俱得性，浮云世上共无情。
　　三花落地君犹在，笑抚安期昨日生。
　　◎卷.58【同李著作纵题尘外上人院】皎然
　　百缘唯有什公瓶，万法但看一字经。从遣鸟喧心不动，
　　任教香醉境常冥。莲花天昼浮云卷，贝叶宫春好月停。
　　禅伴欲邀何著作，空音宜向夜中听。
　　◎卷.59【题周谏别业（予寺与周生所居俱临苕水）】皎然
　　隐身苕上欲如何，不著青袍爱绿萝。柳巷任疏容马入，
　　水篱从破许船过。昂藏独鹤闲心远，寂历秋花野意多。
　　若访禅斋遥可见，竹窗书幌共烟波。
　　◎卷.60【同李中丞洪水亭夜集】皎然
　　佳人但莫吹参差，正怜月色生酒卮。
　　山公取醉不关我，为爱尊前白鹭鹚。
　　◎卷.61【题秦系山人丽句亭】皎然
　　独将诗教领诸生，但看青山不爱名。
　　满院竹声堪愈疾，乱床花片足忘情。
　　◎卷.62【春夜集陆处士居玩月】皎然
　　欲赏芳菲肯待辰，忘情人访有情人。
　　西林可是无清景，只为忘情不记春。
　　◎卷.63【寄题云门寺梵月无侧房（时人相传是宝月道人后身也）】皎然
　　越山千万云门绝，西僧貌古还名月。
　　清朝扫石行道归，林下眠禅看松雪。
　　◎卷.64【法华寺上方题江上人禅空】皎然
　　路入松声远更奇，山光水色共参差。
　　中峰禅寂一僧在，坐对梁朝老桂枝。
　　◎卷.65【冬日山行过薛征君】皎然
　　我行倦修坂，四顾无平陆。雨霁鸣鹰鹯，天寒聚麋鹿。
　　幽人访名士，家在南冈曲。菜实萦小园，稻花绕山屋。
　　深居寡忧悔，胜境怡耳目。徵心尚与我，永言谢浮俗。
　　◎卷.66【往丹阳寻陆处士不遇】皎然
　　远客殊未归，我来几惆怅。叩关一日不见人，
　　绕屋寒花笑相向。寒花寂寂遍荒阡，柳色萧萧愁暮蝉。
　　行人无数不相识，独立云阳古驿边。凤翅山中思本寺，
　　鱼竿村口望归船。归船不见见寒烟，离心远水共悠然。
　　他日相期那可定，闲僧著处即经年。
　　◎卷.67【集汤评事衡湖上望微雨】皎然
　　苍凉远景中，雨色缘山有。云送满洞庭，风吹绕杨柳。
　　萧萧解轻袂，尽日随林叟。
　　◎卷.68【九日与陆处士羽饮茶】皎然
　　九日山僧院，东篱菊也黄。俗人多泛酒，谁解助茶香。
　　◎卷.69【夜过康录事造会兄弟】皎然
　　爱君门馆夜来清，琼树双枝是弟兄。
　　月在诗家偏足思，风过客位更多情。
　　◎卷.70【题沈少府书斋】皎然
　　不下南昌县，书斋每日闲。野花当砌落，溪鸟逐人还。
　　有兴常临水，无时不见山。千峰数可尽，不出小窗间。
　　◎卷.71【春夜与诸公同宴呈陆郎中】皎然
　　南国宴佳宾，交情老倍亲。月惭红泪烛，花笑白头人。
　　宝瑟縆馀怨，琼枝不让春。更闻歌子夜，桃李艳妆新。
　　◎卷.72【九日阻雨简高侍御（时与高公近邻）】皎然
　　江上重云起，何曾裛□尘。不能成落帽，翻欲更摧巾。
　　素发闲依枕，黄花暗待人。且应携下价，芒屦就诸邻。
　　◎卷.73【晚春寻桃源观】皎然
　　武陵何处访仙乡，古观云根路已荒。细草拥坛人迹绝，
　　落花沈涧水流香。山深有雨寒犹在，松老无风韵亦长。
　　全觉此身离俗境，玄机亦可照迷方。
　　◎卷.74【同卢使君幼平郊外送阎侍御归台】皎然
　　留饯飞旌驻，离亭草色间。柏台今上客，竹使旧朝班。
　　日落东西水，天寒远近山。古江分楚望，残柳入隋关。
　　恋阙心常积，回轩日不闲。芳辰倚门道，犹得及春还。


第八百一十八卷
　　◎卷.1【送梁拾遗肃归朝】皎然
　　明主重文谏，才臣出江东。束书辞东山，改服临北风。
　　万里望皇邑，九重当曙空。天开芙蓉阙，日上蒲桃宫。
　　天子初未起，金闺籍先通。身逢轩辕世，名贵鸳鸾中。
　　故人荣此别，何用悲丝桐。
　　◎卷.2【奉陪杨使君顼送段校书赴南海幕】皎然
　　硕贤静广州，信为天下贞。屈兹大将佐，藉彼延阁英。
　　声动柳吴兴，郊饯意不轻。吾知段夫子，高论关苍生。
　　处以德为藩，出则道可行。遥知南楼会，新景当诗情。
　　天高林瘴洗，秋远海色清。时泰罢飞檄，唯应颂公成。
　　◎卷.3【送陆侍御士佳赴上京】皎然
　　长安三千里，喜行不言永。清路黄尘飞，大河沧流静。
　　更怀西川府，主公昔和鼎。伊郁瑶瑟情，威迟花骢影。
　　此时已难别，日又无停景。出饯阙相从，心随过前岭。
　　◎卷.4【奉陪颜使君真卿登岘山，送张侍御严归台】皎然
　　岘首千里情，北辕自兹发。烟霞正登览，簪笔限趋谒。
　　黄鹤望天衢，白云归帝阙。客心南浦柳，离思西楼月。
　　留赏景不延，感时芳易歇。他晨有山信，一为访林樾。
　　◎卷.5【酬元主簿子球别赠】皎然
　　故人方远适，访我陈别情。此夜偶禅室，一言了无生。
　　览君缄中宝，如搴清玉瑛。胡为蕴高价，岁晚徒营营。
　　辞秩贫且病，何人见艰贞。出无黄金橐，空歌白苎行。
　　威迟策驽马，独望故关树。渺渺千里心，春风起中路。
　　近闻新拜命，鸾凤犹栖棘。劝君寄一枝，且养冥冥翼。
　　甘泉多竹花，明年待君食。
　　◎卷.6【答道素上人别】皎然
　　春色遍远道，寂寞闽中行。碧水何渺渺，白云亦英英。
　　离人不可望，日暮芳洲情。黄鹤有逸翮，翘首白云倾。
　　欲为山中侣，肯秘辽天声。蓝缕真子褐，葳蕤近臣缨。
　　以兹夺尔怀，常恐道不成。吾门弟子中，不减惠休名。
　　一性研已远，五言功更精。从君汗漫游，莫废学无生。
　　忍草肯摇落，禅枝不枯荣。采采慰长路，知吾心不轻。
　　幻情有去住，真性无离别。留取老桂枝，归来共攀折。
　　◎卷.7【霅溪馆送韩明府章辞满归】皎然
　　洛令从告还，故人东门饯。惠爱三年积，轩车一夜远。
　　晓月离馆空，秋风故山晚。荣君有嘉荐，顾我阻游衍。
　　宿昔峰顶心，依依不可卷。
　　◎卷.8【送穆寂赴举】皎然
　　天子锡玄纁，倾山礼隐沦。君抛青霞去，荣资观国宾。
　　剑光既陆离，琼彩何璘玢。夙驾别情远，商弦秋意新。
　　冥冥鸿鹄姿，数尺看苍旻。残寇近宋郊，西行恶飙尘。
　　立身素耿介，处难思经纶。春府搜才日，高科得一人。
　　◎卷.9【送张彝归长沙】皎然
　　早闻凌云彩，谓在鸳鹭俦。华发始相遇，沧江仍旅游。
　　策名忘苟进，澹虑轻所求。常服远游诫，缅怀经世谋。
　　片帆背风渚，万里还湘洲。别望荆云积，归心汉水流。
　　兰苕行采采，桂棹思悠悠。宿昔无机者，为君动离忧。
　　◎卷.10【秋日毗陵南寺送潘述之扬州】皎然
　　孤客秋易伤，嘶蝉静仍续。佳晨亦已屡，欢会常不足。
　　禅地非路岐，我心岂羁束。情生远别时，坐恨清景促。
　　望中千里隔，暮归西山曲。萧条月中道，彩蒨原上绿。
　　不见同心人，幽怀增踯躅。
　　◎卷.11【春日又送潘述之扬州】皎然
　　别渚望邗城，岐路春日遍。柔风吹杨柳，芳景流郊甸。
　　日日东林期，今夕异乡县。文房旷佳士，禅室阻清盼。
　　离恨夺赏心，不得谐所愿。莫忆山中人，碧云遥可见。
　　◎卷.12【新秋送卢判官】皎然
　　故人念宿昔，欲别增远情。入座炎气屏，为君秋景清。
　　由来空山客，不怨离弦声。唯有暮蝉起，相思碧云生。
　　◎卷.13【奉送袁高使君诏征赴行在，效曹刘体】皎然
　　皇心亭毒广，蝥贼皆陶甄。未刈蚩尤旗，方同轩后年。
　　天子幸汉中，轘辕阻氛烟。玺书召幕牧，名在列岳仙。
　　国难倚长城，庙谋资大贤。清损休汝骑，仁留述职篇。
　　遐路渺天末，繁笳思河边。饰徒促远期，祗命赴急宣。
　　謏才岂足称，深仁顾何偏。那堪临流意，千里望旗旃。
　　◎卷.14【奉送陆中丞长源诏征入朝】皎然
　　诏下酂侯幕，征贤宠上勋。才当持汉典，道可致尧君。
　　藩牧今荣饯，诗流此盛文。水从吴渚别，树向楚门分。
　　宿寺期嘉月，看山识故云。归心复何奈，怊怅在江濆。
　　◎卷.15【奉送李中丞道昌入朝】皎然
　　文宪中司盛，恩荣外镇崇。诸侯皆取则，八使独推功。
　　诏喜新衔凤，车看旧饰熊。去思今武子，馀教昔文翁。
　　清在如江水，仁留是国风。光征二千石，扫第望司空。
　　◎卷.16【冬日送颜延之明府抚州觐叔父】皎然
　　临川千里别，惆怅上津桥。日暮人归尽，山空雪未消。
　　乡云心渺渺，楚水路遥遥。林下方欢会，山中独寂寥。
　　天寒惊断雁，江信望回潮。岁晚流芳歇，思君在此宵。
　　◎卷.17【送关小师还金陵】皎然
　　如何有归思，爱别欲忘难。白鹭沙洲晚，青龙水寺寒。
　　蕉花铺净地，桂子落空坛。持此心为境，应堪月夜看。
　　◎卷.18【岘山送裴秀才赴举】皎然
　　汉家招秀士，岘上送君行。万里见秋色，两河伤远情。
　　王师出西镐，虏寇避东平。天府登名后，回看楚水清。
　　◎卷.19【酬别襄阳诗僧少微（诗中答上人归梦之意）】皎然
　　证心何有梦，示说梦归频。文字赍秦本，诗骚学楚人。
　　兰开衣上色，柳向手中春。别后须相见，浮云是我身。
　　◎卷.20【送契上人游扬州】皎然
　　西陵古江口，远见东扬州。渌水不同泛，春山应独游。
　　寻僧白岩寺，望月谢家楼。宿昔心期在，人寰非久留。
　　◎卷.21【送德清卫明府赴选（时柳黜陟有荐状）】皎然
　　八使慎求能，东人独荐君。身犹千里限，名已九霄闻。
　　远路翻喜别，离言暂惜分。凤门多士会，拥佩入卿云。
　　◎卷.22【送郑孝廉淮西觐省】皎然
　　离袂翠华满，晨羞欲早行。春风生楚树，晓角发隋城。
　　野霭湿衣彩，江鸿增客情。征途不用戒，坐见白波清。
　　◎卷.23【送沈秀才之闽中】皎然
　　越客不成歌，春风起渌波。岭重寒不到，海近瘴偏多。
　　野戍桄榔发，人家翡翠过。翻疑此中好，君问定如何。
　　◎卷.24【送清会上人游京】皎然
　　佳游限衰疾，一笑向西风。思见青门外，曾临素浐东。
　　峰明云际寺，日出露寒宫。行道禅长在，香尘不染空。
　　◎卷.25【送沈居士还太原】皎然
　　辞官因世难，家族盛南朝。名重郊居赋，才高独酌谣。
　　浪花飘一叶，峰色向三条。高逸虽成性，弓旌肯忘招。
　　◎卷.26【同颜使君真卿岘山送李法曹阳冰西上献书时会有诏征赴京】皎然
　　汉日中郎妙，周王太史才。云书捧日去，鹤版下天来。
　　草见吴洲发，花思御苑开。羊公惜风景，欲别几迟回。
　　◎卷.27【兵后送姚太祝赴选】皎然
　　两河兵已偃，处处见归舟。日夜故人散，江皋芳树秋。
　　楚云伤远思，秦月忆佳游。名动春官籍，翩翩才少俦。
　　◎卷.28【兵后送薛居士移家安吉】皎然
　　旧游经丧乱，道在复何人。寒草心易折，闲云性常真。
　　交情别后见，诗句比来新。向我桃州住，惜君东岭春。
　　◎卷.29【送邬傪之洪州觐兄弟】皎然
　　年少足诗情，西江楚月清。书囊山翠湿，琴匣雪花轻。
　　久别经离乱，新正忆弟兄。赠君题乐府，为是豫章行。
　　◎卷.30【送乾封李成】皎然
　　羽檄飞未息，离情远近同。感君由泛瑟，关我是征鸿。
　　眇默归人尽，疏芜夜渡空。还期当岁晚，独在路行中。
　　◎卷.31【送崔判官还扬子】皎然
　　轻传祗远役，依依下姑亭。秋声满杨柳，暮色绕郊坰。
　　烟水摇归思，山当楚驿青。
　　◎卷.32【奉酬袁使君西楼饯秦山人与昼同赴李侍御招三韵】皎然
　　秋风怨别情，江守上西城。竹署寒流浅，琴窗宿雨晴。
　　治书招远意，知共楚狂行。
　　◎卷.33【送清凉上人】皎然
　　何意欲归山，道高由境胜。花空觉性了，月尽知心证。
　　永夜出禅吟，清猿自相应。
　　◎卷.34【送李丞使宣州】皎然
　　结驷何翩翩，落叶暗寒渚。梦里春谷泉，愁中洞庭雨。
　　聊持剡山茗，以代宜城醑。
　　◎卷.35【送至洪沙弥游越】皎然
　　知尔学无生，不应伤此别。相逢宿我寺，独往游灵越。
　　早晚花会中，经行剡山月。
　　◎卷.36【送皇甫侍御曾还丹阳别业】皎然
　　云阳别夜忆春耕，花发菱湖问去程。积水悠扬何处梦，
　　乱山稠叠此时情。将离有月教弦断，赠远无兰觉意轻。
　　朝右要君持汉典，明年北墅可须营。
　　◎卷.37【白蘋洲送洛阳李丞使还】皎然
　　蘋洲北望楚山重，千里回轺止一封。临水情来还共载，
　　看花醉去更相从。罢官风渚何时别，寄隐云阳几处逢。
　　后会那应似畴昔，年年觉老雪山容。
　　◎卷.38【送履霜上人还金陵西山】皎然
　　携锡西山步绿莎，禅心未了奈情何。
　　湘宫水寺清秋夜，月落风悲松柏多。
　　◎卷.39【送辨聪上人还广陵】皎然
　　莫学休公学远公，了心须与我心同。
　　隋家古柳数株在，看取人间万事空。
　　◎卷.40【送清励上人游福建】皎然
　　禅子自矜禅性成，将来拟照建溪清。
　　南看闽树花不落，更取何缘了妄情。
　　◎卷.41【送顾道士游洞庭山】皎然
　　见说洞庭无上路，春游乱踏五灵芝。
　　含桃风起花狼藉，正是仙翁棋散时。
　　◎卷.42【送邢台州济（一作送独孤使君赴岳州）】皎然
　　海上仙山属使君，石桥琪树古来闻。
　　他时画出白团扇，乞取天台一片云。
　　◎卷.43【送柳察谏议叔】皎然
　　东城南陌强经过，怨别无心亦放歌。
　　明日院公应问我，闲云长在石门多。
　　◎卷.44【送柳淡扶侍赴洪州（此子素少宦情共予有西山之好）】皎然
　　中林许师友，忽阻夙心期。自顾青緺好，来将黄鹤辞。
　　少年轻远涉，世道得无欺。烟雨孤舟上，晨昏千里时。
　　离魂渺天末，相望在江湄。无限江南柳，春风卷乱丝。
　　◎卷.45【同李司直题武丘寺兼留诸公与陆羽之无锡】皎然
　　陵寝成香阜，禅枝出白杨。剑池留故事，月树即他方。
　　应世缘须别，栖心趣不忘。还将陆居士，晨发泛归航。
　　◎卷.46【夏日题郑谷江上纳凉馆】皎然
　　迢遥山意外，清风又对君。若为于此地，翻作路岐分。
　　别馆琴徒语，前洲鹤自群。明朝天畔远，何处逐闲云。
　　◎卷.47【太湖馆送殷秀才赴举】皎然
　　春风洞庭路，摇荡暮天多。衰疾见芳草，别离伤远波。
　　诗名推首荐，赋甲拟前科。数日闻天府，山衣制芰荷。
　　◎卷.48【送重钧上人游天台】皎然
　　渐看华顶出，幽赏意随生。十里行松色，千重过水声。
　　海容云正尽，山色雨初晴。事事将心证，知君道可成。
　　◎卷.49【早春送颜主簿游越东，兼谒元中丞】皎然
　　轻舸趣不已，东风吹绿蘋。欲看梅市雪，知赏柳家春。
　　别意倾吴醑，芳声动越人。山阴三月会，内史得嘉宾。
　　◎卷.50【同颜使君清明日游，因送萧主簿】皎然
　　谁知赏嘉节，别意忽相和。暮色汀洲遍，春情杨柳多。
　　高城恋旌旆，极浦宿风波。惆怅支山月，今宵不再过。
　　◎卷.51【送道琚上人还金陵】皎然
　　一与钟山别，山中得信稀。经年求法后，及夏问安归。
　　野实充甘膳，池花当彩衣。慈亲莫返拜，外礼欲无为。
　　◎卷.52【送裴邕之上京】皎然
　　辞山偶世清，挟策忽西行。帆过随江疾，衣沾楚雪轻。
　　尚文须献赋，重道莫论兵。东观今多事，应高白马生。
　　◎卷.53【送珍上人还天竺，兼寄广通上人、秦山人】皎然
　　江寺名天竺，多居蹑远踪。春帆依柳浦，轻履上莲峰。
　　禅子兼三隐，空书共一封。因君达山信，应向白云逢。
　　◎卷.54【送张孝廉赴举】皎然
　　名在诸生右，家经见素风。春田休学稼，秋赋出儒宫。
　　别路残云湿，离情晚桂丛。明年石渠署，应继叔孙通。
　　◎卷.55【送刘司法之越】皎然
　　萧萧鸣夜角，驱马背城濠。雨后寒流急，秋来朔吹高。
　　三山期望海，八月欲观涛。几日西陵路，应逢谢法曹。
　　◎卷.56【送简栖上人之建州觐使君舅】皎然
　　乱峰江上色，羡尔及秋行。释氏推真子，郗家许贵甥。
　　氎花新雨净，帆叶好风轻。千里依元舅，回潮亦有情。
　　◎卷.57【登开元寺楼送崔少府还平望驿】皎然
　　登望思虑积，长亭树连连。悠扬下楼日，杳映傍帆烟。
　　入夜四郊静，南湖月待船。
　　◎卷.58【送王居士游越】皎然
　　野性配云泉，诗情属风景。爱作烂熳游，闲寻东路永。
　　何山最好望，须上萧然岭。
　　◎卷.59【杂言重送皇甫侍御曾】皎然
　　人独归，日将暮。孤帆带孤屿，远水连远树。
　　难作别时心，还看别时路。
　　◎卷.60【送演上人之抚州觐使君叔】皎然
　　临川内史怜诸谢，尔在生缘比惠宗。远别应将秦本去，
　　幽寻定有楚僧逢。停船夜坐亲孤月，把锡秋行入乱峰。
　　便道须过大师寺，白莲池上访高踪。
　　◎卷.61【送大宝上人归楚山】皎然
　　厌上乌桥送别频，湖光烂熳望行人。欲将夜舸陪嘉月，
　　肯住空林伴老身。独鹤翩翻飞不定，归云萧散会无因。
　　从何得道怀惆怅，莫是人间屡见春。
　　◎卷.62【送侯秀才南游】皎然
　　芳草随君自有情，不关山色与猿声。
　　为看严子滩头石，曾忆题诗不著名。
　　◎卷.63【别洞庭维谅上人】皎然
　　白云关我不关他，此物留君情最多。
　　情著春风生橘树，归心不怕洞庭波。
　　◎卷.64【康造录事宅送太祝侄之虔吉访兄弟】皎然
　　阮咸别曲四座愁，赖是春风不是秋。
　　漫漫江行访兄弟，猿声几夜宿芦洲。
　　◎卷.65【冬日梅溪送裴方舟宣州】皎然
　　平明匹马上村桥，花发梅溪雪未消。
　　日短天寒愁送客，楚山无限路遥遥。
　　◎卷.66【送韦向睦州谒独孤使君汜】皎然
　　才子南看多远情，闲舟荡漾任春行。
　　新安江色长如此，何似新安太守清。
　　◎卷.67【送至严山人归山（一作送严上人）】皎然
　　初到人间柳始阴，山书昨夜报春深。
　　朝朝花落几株树，恼杀禅僧未证心。
　　◎卷.68【送僧游扬州】皎然
　　平明择钵向风轻，正及隋堤柳色行。
　　知尔禅心还似我，故宫春物肯伤情。
　　◎卷.69【对陆迅饮天目山茶，因寄元居士晟】皎然
　　喜见幽人会，初开野客茶。日成东井叶，露采北山芽。
　　文火香偏胜，寒泉味转嘉。投铛涌作沫，著碗聚生花。
　　稍与禅经近，聊将睡网赊。知君在天目，此意日无涯。
　　◎卷.70【渡前溪】皎然
　　不意入前溪，爱溪从错落。清清鉴不足，非是深难度。
　　◎卷.71【送灵澈】皎然
　　我欲长生梦，无心解伤别。千里万里心，只似眼前月。
　　◎卷.72【寄路温州】皎然
　　欲问采灵药，如何学无生。爱鹤颇似君，且非求仙情。
　　◎卷.73【浣纱女（一作王维诗，题云白石滩）】皎然
　　清浅白沙滩，绿蒲尚堪把。家住水东西，浣纱明月下。
　　◎卷.74【待山月】皎然
　　夜夜忆故人，长教山月待。今宵故人至，山月知何在。
　　◎卷.75【杂兴】皎然
　　人生分已定，富贵岂妄来。不见海底泥，飞上成尘埃。
　　◎卷.76【舂陵登望】皎然
　　西底空流水，东垣但聚云。最伤梅岭望，花雪正纷纷。
　　◎卷.77【投知己】皎然
　　若为令忆洞庭春，上有闲云可隐身。
　　无限白云山要买，不知山价出何人。


第八百一十九卷
　　◎卷.1【兵后馀不亭重送卢孟明游江西】皎然
　　携手曾此分，怳如隔胡越。伦侯古封邑，荣盛风雨歇。
　　饥鼯号空亭，野草生故辙。如何此路岐，更作千年别。
　　冯轼望远道，春山无断绝。朝行入郢树，夜泊依楚月。
　　佳士持操高，扬才日昭晰。离言何所赠，盈满有亏缺。
　　时节伤蟪蛄，芳菲忌鶗鴂。予思鹿门隐，心迹贵冥灭。
　　颓颜反芝朮，昔貌成冰雪。岁晏期尔来，销声坐岩穴。
　　◎卷.2【别山诗】皎然
　　山翁亦好禅，借我风溪树。采药多近峰，汲泉有春渡。
　　幽僧时相偶，仙子或与晤。自许战胜心，弥高独游步。
　　如何区中事，夺我林栖趣。辞山下复上，恋石行仍顾。
　　宿昔情或乖，庶几迹无误。松声莫相诮，此心冥去住。
　　◎卷.3【同袁高使君送李判官使回】皎然
　　庾公欢此别，路远意犹赊。为出塘边柳，荣归府中花。
　　驰阳照古堞，遥思凝寒笳。延步下前渚，溯觞流浅沙。
　　湖光引行色，轻舸傍残霞。
　　◎卷.4【陪颜使君饯宣谕萧常侍】皎然
　　江涛凋瘵后，远使发天都。昏垫宸心及，哀矜诏命敷。
　　恤民驱急传，访旧枉征舻。外镇藩条最，中朝顾问殊。
　　文皆正风俗，名共溢寰区。已事方怀阙，归期早戒涂。
　　繁笳咽水阁，高盖拥云衢。暮色生千嶂，秋声入五湖。
　　离歌犹宛转，归驭已踟躇。今夕庾公意，西楼月亦孤。
　　◎卷.5【奉陪颜使君修《韵海》毕，东溪泛舟饯诸文士】皎然
　　诸侯崇鲁学，羔雁日成群。外史刊新韵，中郎定古文。
　　菁华兼百氏，缣素备三坟。国语思开物，王言欲致君。
　　研精业已就，欢宴惜应分。独望西山去，将身寄白云。
　　◎卷.6【今上初登极岁送皇甫孝廉赴选（孝廉即故大夫之子）】皎然
　　行应会府春，欲劝及芳辰。北极天文正，东风汉律新。
　　少年逢圣代，欢笑别情亲。况是勋庸后，恩荣袭尔身。
　　◎卷.7【同杨使君白蘋洲送陆侍御士佳入朝】皎然
　　久爱吴兴客，来依道德藩。旋师闻杕杜，归路忆轘辕。
　　旧佩苍玉在，新歌白芷繁。今朝天地静，北望重飞翻。
　　◎卷.8【雪夜送海上人常州觐叔父，上人殷仲文后】皎然
　　继世风流在，传心向一灯。望云裁衲惯，玩雪步花能。
　　交战情忘久，销魂别未曾。明朝阮家集，知有竹林僧。
　　◎卷.9【送常清上人还舒州】皎然
　　灊人思尔法，楚信有回船。估客亲宵语，闲鸥偶昼禅。
　　经声含石潋，麈尾拂江烟。常说归山意，诛茅庐霍前。
　　◎卷.10【岘山送崔子向之宣州谒裴使君】皎然
　　楚思入诗清，晨登岘山情。秋天水西寺，古木宛陵城。
　　琴匣应将往，书车亦共行。吾知江太守，一顾重君名。
　　◎卷.11【送严明府入关谒黎京兆】皎然
　　春日异秋风，何为怨别同。潮回芳渚没，花落昼山空。
　　旅候闻嘶马，残阳望断鸿。应思右内史，相见直城中。
　　◎卷.12【送丘秀才游越】皎然
　　山情与诗思，烂熳欲何从。夜舸谁相逐，空江月自逢。
　　春期越草秀，晴忆剡云浓。便拟将轻锡，携居入乱峰。
　　◎卷.13【送杨校书还济源】皎然
　　妖烽昨日静，故里近嵩丘。楚月摇归梦，江枫见早秋。
　　乡心无远道，北信减离忧。禅子还无事，辞君买沃州。
　　◎卷.14【送杨遂初赴选】皎然
　　秋风吹别袂，客思在长安。若得临觞醉，何须减瑟弹。
　　秉心凌竹柏，仗信越波澜。春会文昌府，思君每北看。
　　◎卷.15【送赟上人还京】皎然
　　久游春草尽，还寄北船归。沙鸟窥中食，江云入净衣。
　　秦原山色近，楚寺磬声微。见说翻经馆，多闻似者稀。
　　◎卷.16【送广通上人游江西】皎然
　　香炉七岭秀，秋色九江清。自古多禅隐，吾常爱此行。
　　寻师经鄂渚，受请到青城。离别人间事，何关道者情。
　　◎卷.17【送罗判官还寿州幕】皎然
　　君章才五色，知尔得家风。故里旋归驾，寿春思奉戎。
　　天寒长蛇伏，飙烈文虎雄。定颂张征虏，桓桓戡难功。
　　◎卷.18【送李秀才赴婺州招】皎然
　　山开江色上，孤赏去应迟。绿水迎吴榜，秋风入楚词。
　　猿清独宿处，木落远行时。见说东阳守，登楼为尔期。
　　◎卷.19【送薛逢之宣州谒废使（一作谒裴使君）】皎然
　　六月鹏尽化，鸿飞独冥冥。秋烽家不定，险路客频经。
　　牛渚何时到，渔船几处停。遥知咏史夜，谢守月中听。
　　◎卷.20【送德守二叔侄上人还国清寺觐师】皎然
　　道贤齐二阮，俱向竹林归。古偈穿花线，春装卷叶衣。
　　僧墟回水寺，佛陇启山扉。爱别吾何有，人心强有违。
　　◎卷.21【同明府章送沈秀才还石门山读书】皎然
　　身为郢令客，心许楚山云。文墨应经世，林泉漫诱君。
　　欲随樵子去，惜与道流分。肯谢申公辈，治诗事汉文。
　　◎卷.22【送吉判官还京赴崔尹幕】皎然
　　江南梅雨天，别思极春前。长路飞鸣鹤，离帆聚散烟。
　　清晨趋九陌，秋色望三边。见说王都尹，山阳辟一贤。
　　◎卷.23【送裴判官赴商幕】皎然
　　商洛近京师，才难赴幕时。离歌纷白纻，候骑拥青丝。
　　会喜疲人息，应逢猾虏衰。看君策高足，自此烟霄期。
　　◎卷.24【送李喻之处士洪州谒曹王】皎然
　　独思贤王府，遂作豫章行。雄镇庐霍秀，高秋江汉清。
　　见闻惊苦节，艰故伤远情。西邸延嘉士，遗才得正平。
　　◎卷.25【送唐赞善游越】皎然
　　田园临汉水，离乱寄随关。今日烟尘尽，东西又未还。
　　长亭百越外，孤棹五湖间。何处游芳草，云门千万山。
　　◎卷.26【送韦秀才】皎然
　　晨装行堕叶，万里望桑干。旧说泾关险，犹闻易水寒。
　　黄云战后积，白草暮来看。近得君苗信，时教旅思宽。
　　◎卷.27【送陈秀才赴举】皎然
　　诸侯惧削地，选士皆不羁。休隐脱荷芰，将鸣矜羽仪。
　　甲科争玉片，诗句拟花枝。君实三楚秀，承家有清规。
　　◎卷.28【乌程李明府水堂同卢使君幼平送奘上人游五台】皎然
　　身将刘令隐，经共谢公翻。有此宗师在，应知我法存。
　　问心常寂乐，为别岂伤魂。独访华泉去，秋风入雁门。
　　◎卷.29【送李季良北归】皎然
　　风吹残柳丝，孤客欲归时。掩抑楚弦绝，离披湘叶衰。
　　前军犹转战，故国杳难期。北望雁门雪，空吟平子诗。
　　◎卷.30【送淳于秀才兰陵觐省】皎然
　　欢言欲忘别，风信忽相惊。柳浦归人思，兰陵春草生。
　　撷芳心未及，视枕恋常盈。此去非长路，还如千里情。
　　◎卷.31【送至洪沙弥赴上元受戒（上元江中蔡州有梁戒坛）】皎然
　　不肯资章甫，胜衣被木兰。今随秣陵信，欲及蔡州坛。
　　野寺钟声远，春山戒足寒。归来次第学，应见后心难。
　　◎卷.32【九日同卢使君幼平吴兴郊外送李司仓赴选】皎然
　　重阳千骑出，送客为踟蹰。旷野多摇落，寒山满路隅。
　　晴空悬蒨旆，秋色起菱湖。几日登司会，扬才盛五都。
　　◎卷.33【送卢孟明还上都】皎然
　　江皋北风至，归客独伤魂。楚水逢乡雁，平陵忆故园。
　　征骖嘶别馆，落日隐寒原。应及秦川望，春华满国门。
　　◎卷.34【送李少宾赴举】皎然
　　岂谓江南别，心如塞上行。苦云摇阵色，乱木搅秋声。
　　周谷雨未散，汉河流尚横。春司迟尔策，方用静妖兵。
　　◎卷.35【留别阎士和】皎然
　　不惯人间别，多应忘别时。逢山又逢水，只畏却来迟。
　　◎卷.36【送李道士】皎然
　　常随山上下，忽限江南北。共是忘情人，何由肯相忆。
　　◎卷.37【送裴参军还下邳旧居】皎然
　　北望烟铺骠骑营，虏烽无火楚天晴。
　　此时千里西归客，泗上春风得及耕。
　　◎卷.38【送文会上人还富阳】皎然
　　悠悠渺渺属寒波，故寺思归意若何。
　　长忆孤洲二三月，春山偏爱富春多。
　　◎卷.39【送维谅上人归洞庭】皎然
　　从来湖上胜人间，远爱浮云独自还。
　　孤月空天见心地，寥寥一水镜中山。
　　◎卷.40【九月八日送萧少府归洪州】皎然
　　明日重阳今日归，布帆丝雨望霏霏。
　　行过鹤渚知堪住，家在龙沙意有违。
　　◎卷.41【同颜鲁公泛舟送皇甫侍御曾】皎然
　　维舟若许暂从容，送过重江不厌重。
　　霜简别来今始见，雪山归去又难逢。
　　◎卷.42【送孙侍御游越】皎然
　　不知持斧客，吟会是何情。丹陛恩犹在，沧洲赏暂行。
　　江桡随月泛，山策逐云行。佳句传零雨，诗流许盛名。
　　◎卷.43【送颜处士还长沙觐省】皎然
　　西候风信起，三湘孤客心。天寒汉水广，乡远楚云深。
　　服彩将侍膳，撷芳思满襟。归人忘艰阻，别恨独何任。
　　◎卷.44【送还本上人游江西】皎然
　　欲广分何教，心将江汉期。云招望寺处，月待溯杯时。
　　真侣谁伤别，降猿汝自悲。多应过庐阜，幽赏却来迟。
　　◎卷.45【送路少府使京兼觐侍御兄】皎然
　　国赋推能吏，今朝发贡湖。伫瞻双阙凤，思见柏台乌。
　　树向秦关远，江分楚驿孤。荣君有兄弟，相继骋长途。
　　◎卷.46【于武原从送卢士举】皎然
　　落日独归客，空山匹马嘶。萧条古关外，岐路更东西。
　　大泽云寂寂，长亭雨凄凄。君还到湘水，寒夜满猿啼。
　　◎卷.47【送乌程李明府得陟状赴京】皎然
　　驿吏满江城，深仁见此情。士林推玉振，公府荐冰清。
　　为政移风久，承恩就日行。仲容纶綍贵，南巷有光荣。
　　◎卷.48【送裴秀才往会稽山读书】皎然
　　一身赍万卷，编室寄烟萝。砚滴穿池小，书衣种楮多。
　　吟诗山响答，泛瑟竹声和。鹤板求儒术，深居意若何。
　　◎卷.49【送崔詹事论之上都（崔尝典吴兴）】皎然
　　金虎城池在，铜龙剑珮新。重看前浦柳，犹忆旧洲蘋。
　　远思秦云暮，归心腊月春。青园昔游处，惆怅别离人。
　　◎卷.50【京口送卢孟明还扬州】皎然
　　萧萧北风起，孤棹下江濆。暮客去来尽，春流南北分。
　　萋萋御亭草，渺渺芜城云。相送目千里，空山独望君。
　　◎卷.51【送沙弥大智游五台】皎然
　　童年随法侣，家世本儒流。章句三生学，清凉万里游。
　　云归龙沼暗，木落雁门秋。长老应相问，传予向祖州。
　　◎卷.52【送禀上人游越】皎然
　　云泉谁不赏，独见尔情高。投石轻龙窟，临流笑鹭涛。
　　折荷为片席，洒水净方袍。剡路逢禅侣，多应问我曹。
　　◎卷.53【送潘秀才之舒州】皎然
　　楚水清风生，扬舲泛月行。荻洲寒露彩，雷岸曙潮声。
　　东道思才子，西人望客卿。从来金谷集，相继有诗名。
　　◎卷.54【送王山人游庐山】皎然
　　千里访灵奇，山资亦相随。叶舟过鹤市，花漏宿龙池。
　　峰顶应闲散，人间足别离。白云将世事，吾见尔心知。
　　◎卷.55【送道契上人之越觐大夫叔】皎然
　　楚僧推后辈，唐本学新经。外国传香氎，何人施竹瓶。
　　秋风别李寺，春日向柯亭。大阮今为郡，看君眼最青。
　　◎卷.56【送沙弥长文游京】皎然
　　白版年犹小，黄花褐已通。若为诗思逸，早欲似休公。
　　迈俗多真气，传家有素风。应须学心地，宗旨在关东。
　　◎卷.57【秋日送择高上人往江西谒曹王】皎然
　　超然独游趣，无限别山情。予病不同赏，云闲应共行。
　　斋容秋水照，香氎早风轻。曾被陈王识，遥知江上迎。
　　◎卷.58【送如献上人游长安】皎然
　　关中四子教犹存，见说新经待尔翻。为法应过七祖寺，
　　忘名不到五侯门。闲寻鄠杜看修竹，独上风凉望古原。
　　高逸诗情无别怨，春游从遣落花繁。
　　◎卷.59【日曜上人还润州】皎然
　　送君何处最堪思，孤月停空欲别时。露茗犹芳邀重会，
　　寒花落尽不成期。鹤令先去看山近，云碍初飞到寺迟。
　　莫倚禅功放心定，萧家陵树误人悲。
　　◎卷.60【寺院听胡笳送李殷】皎然
　　一奏胡笳客未停，野僧还欲废禅听。
　　难将此意临江别，无限春风葭菼青。
　　◎卷.61【送僧绎】皎然
　　斜日摇扬在柳丝，孤亭寂寂水逶迤。
　　谁堪别后行人尽，唯有春风起路岐。
　　◎卷.62【答裴评事澄荻花间送梁肃拾遗】皎然
　　波上荻花非雪花，风吹撩乱满袈裟。
　　如今岁晏无芳草，独对离樽作物华。
　　◎卷.63【送胜云小师】皎然
　　昨日雪山记尔名，吾今坐石已三生。
　　少年道性易流动，莫遣秋风入别情。
　　◎卷.64【诮士和别】皎然
　　今日同，明日隔，何事悠悠久为客。君怜溪上去来云，
　　我羡磷磷水中石。
　　◎卷.65【送吴冯游京】皎然
　　北期何意促，蕙草夜来繁。清月思淮水，春风望国门。
　　此时休旋逸，万里忽飞翻。若忆山阴会，孤琴为我援。
　　◎卷.66【送僧游宣州】皎然
　　楚山千里一僧行，念尔初缘道未成。
　　莫向舒姑泉口泊，此中呜咽为伤情。
　　◎卷.67【宿支硎寺上房】皎然
　　上方精舍远，共宿白云端。寂寞千峰夜，萧条万木寒。
　　山光霜下见，松色月中看。却与西林别，归心即欲阑。
　　◎卷.68【答胡处士】皎然
　　西山禅隐比来闻，长道唯应我与君。
　　书上无名心忘却，人间聚散似浮云。
　　◎卷.69【答张乌程】皎然
　　莫道谪官无主人，秣陵才令日相亲。
　　前溪更有忘忧处，荷叶田田间白蘋。
　　◎卷.70【酬张明府】皎然
　　爱君诗思动禅心，使我休吟待鹤吟。
　　更说郡中黄霸在，朝朝无事许招寻。
　　◎卷.71【劳山居寄呈吴处士】皎然
　　官居鼎鼐古今无，名世才臣独一余。
　　贤阁御题龙墨灿，诏归补衮在须臾。


第八百二十卷
　　◎卷.1【从军行五首】皎然
　　候骑出纷纷，元戎霍冠军。汉鞞秋聒地，羌火昼烧云。
　　万里戈城合，三边羽檄分。乌孙驱未尽，肯顾辽阳勋。
　　韩旆拂丹霄，汉军新破辽。红尘驱卤簿，白羽拥嫖姚。
　　战苦军犹乐，功高将不骄。至今丁零塞，朔吹空萧萧。
　　百万逐呼韩，频年不解鞍。兵屯绝漠暗，马饮浊河干。
　　破虏功未录，劳师力已殚。须防肘腋下，飞祸出无端。
　　飞将下天来，奇谋阃外裁。水心龙剑动，地肺雁山开。
　　望气燕师锐，当锋虏阵摧。从今射雕骑，不敢过云堆。
　　黄纸君王诏，青泥校尉书。誓师张虎落，选将擐犀渠。
　　雾暗津蒲失，天寒塞柳疏。横行十万骑，欲扫虏尘馀。
　　◎卷.2【陇头水二首】皎然
　　陇头水欲绝，陇水不堪闻。碎影摇枪垒，寒声咽幔军。
　　素从盐海积，绿带柳城分。日落天边望，逶迤入塞云。
　　秦陇逼氐羌，征人去未央。如何幽咽水，并欲断君肠。
　　西注悲穷漠，东分忆故乡。旅魂声搅乱，无梦到咸阳。
　　◎卷.3【塞下曲二首】皎然
　　寒塞无因见落梅，胡人吹入笛声来。
　　劳劳亭上春应度，夜夜城南战未回。
　　都护今年破武威，胡沙万里鸟空飞。
　　旄竿瀚海扫云出，毡骑天山蹋雪归。
　　◎卷.4【览史】皎然
　　黄绮皆皓发，秦时隐商山。嘉谋匡帝道，高步游天关。
　　不爱珪组绁，却思林壑还。放歌长松下，日与孤云闲。
　　◎卷.5【咏史】皎然
　　独负高世资，冥冥寄浮俗。卞子去不归，何人辩荆玉。
　　鬻舂意不浅，污迹身岂辱。鸾铩乐迍邅，虬蟠甘窘束。
　　五噫谲且正，可以见心曲。
　　◎卷.6【咏史】皎然
　　田氏门下客，冯公众中贱。一朝市义还，百代名独擅。
　　始知下客不可轻，能使主人功业成。借问高车与珠履，
　　何如卑贱一书生。
　　◎卷.7【读张曲江集】皎然
　　相公乃天盖，人文佐生成。立程正颓靡，绎思何纵横。
　　春杼弄缃绮，阳林敷玉英。飘然飞动姿，邈矣高简情。
　　后辈惊失步，前修敢争衡。始欣耳目远，再使机虑清。
　　体正力已全，理精识何妙。昔年歌阳春，徒推郢中调。
　　今朝听鸾凤，岂独羡门啸。帝命镇雄州，待济寄上流。
　　才兼荆衡秀，气助潇湘秋。逸荡子山匹，经奇文畅俦。
　　沈吟未终卷，变态纷难数。曜耳代明珰，袭衣同芳杜。
　　愔愔闻玉磬，寤寐在灵府。
　　◎卷.8【奉酬陆使君见过，各赋院中一物，得江蓠】皎然
　　江蓠生古砌，花每落禅床。嘉客未采掇，空门自馨香。
　　名因诗目见，色对道心忘。不遇陆内史，谁知殊众芳。
　　◎卷.9【赋得谢墅送王长史（其墅即昼七代祖吴兴守旧居）】皎然
　　世业西山墅，移家长我身。萧疏遗树老，寂寞废田春。
　　车巷伤前辙，篱沟忆旧邻。何堪再过日，更送北归人。
　　◎卷.10【夏日同崔使君论登城楼赋得远山】皎然
　　远山湖上小，青翠望依稀。才向窗中列，还从林表微。
　　色浓春草在，峰起夏云归。不是蓬莱岛，如何人去稀。
　　◎卷.11【咏数探得七】皎然
　　邹子谭天岁，黄童对日年。求真初作传，炼魄已成仙。
　　鹤驾迎缑岭，星桥下蜀川。逢君竹林客，相对弄清弦。
　　◎卷.12【奉同颜使君真卿送李侍御萼，赋得荻塘路】皎然
　　落日车遥遥，客心在归路。细草暗回塘，春泉萦古渡。
　　遗踪叹芜没，远道悲去住。寂寞荻花空，行人别无数。
　　◎卷.13【赋颜氏古今一事，得《晋仙传》，送颜逸】皎然
　　曾看颜氏传，多记晋时仙。却忆桐君老，俱还桂父年。
　　青春留鬓发，白日向云烟。远别赍遗简，囊中有几篇。
　　◎卷.14【赋得石梁泉送崔逵】皎然
　　架石通霞壁，悬崖散碧沙。天晴虹影渡，风细练文斜。
　　举陟幽期阻，沿洄客意赊。河梁非此路，别恨亦无涯。
　　◎卷.15【赋得夜雨滴空阶，送陆羽归龙山（同字）】皎然
　　闲阶夜雨滴，偏入别情中。断续清猿应，淋漓候馆空。
　　气令烦虑散，时与早秋同。归客龙山道，东来杂好风。
　　◎卷.16【赋得灯心送李侍御萼（光字）】皎然
　　灯心生众草，因有始知芳。彩妓窗偏丽，金桃动更香。
　　花惊春未尽，焰喜夜初长。别后空离室，何人借末光。
　　◎卷.17【赋得竹如意送详师赴讲（青字）】皎然
　　缥竹湘南美，吾师尚毁形。仍留负霜节，不变在林青。
　　每入杨枝手，因谈贝叶经。谁期沃州讲，持此别东亭。
　　◎卷.18【听素法师讲《法华经》】皎然
　　法子出西秦，名齐漆道人。才敷药草义，便见雪山春。
　　护讲龙来远，闻经鹤下频。应机如一雨，谁不涤心尘。
　　◎卷.19【咏敡上人座右画松】皎然
　　写得长松意，千寻数尺中。翠阴疑背日，寒色欲生风。
　　真树孤标在，高人立操同。一枝遥可折，吾欲问生公。
　　◎卷.20【夏日登观农楼和崔使君】皎然
　　片雨拂檐楹，烦襟四坐清。霏微过麦陇，萧散傍莎城。
　　静爱和花落，幽闻入竹声。朝观趣无限，高咏寄深情。
　　◎卷.21【妙喜寺逵公院赋得夜磬送吕评事】皎然
　　一磬寒山至，凝心转清越。细和虚籁尽，疏绕悬泉发。
　　在夜吟更长，停空韵难绝。幽僧悟深定，归客忘远别。
　　寂历无性中，真声何起灭。
　　◎卷.22【咏小瀑布】皎然
　　瀑布小更奇，潺湲二三尺。细脉穿乱沙，丛声咽危石。
　　初因智者赏，果会幽人迹。不向定中闻，那知我心寂。
　　◎卷.23【仙女台（得仙字）】皎然
　　寂寂旧桑田，谁家女得仙。应无鸡犬在，空有子孙传。
　　古木花犹发，荒台路未迁。暮来云一片，疑是欲归年。
　　◎卷.24【灵澈上人何山寺七贤石诗】皎然
　　七石配七贤，隐僧山上移。石性殊磊落，君子又高奇。
　　跂禅服宜坏，坐客冠可隳。夜倚月树影，昼倾风竹枝。
　　集质患追琢，表顽用磷缁。佚火玉亦害，块然长在兹。
　　◎卷.25【潘丞孩子】皎然
　　爱子性情奇，初生玉树枝。人曾天上见，名向月中知。
　　我识婴儿意，何须待佩觿。
　　◎卷.26【南池杂咏五首·水月】皎然
　　夜夜池上观，禅身坐月边。虚无色可取，皎洁意难传。
　　若向空心了，长如影正圆。
　　◎卷.27【南池杂咏五首·溪云】皎然
　　舒卷意何穷，萦流复带空。有形不累物，无迹去随风。
　　莫怪长相逐，飘然与我同。
　　◎卷.28【南池杂咏五首·虚舟】皎然
　　虚舟动又静，忽似去逢时。触物知无迕，为梁幸见遗。
　　因风到此岸，非有济川期。
　　◎卷.29【南池杂咏五首·寒山】皎然
　　侵空撩乱色，独爱我中峰。无事负轻策，闲行蹑幽踪。
　　众山摇落尽，寒翠更重重。
　　◎卷.30【南池杂咏五首·寒竹】皎然
　　袅袅孤生竹，独立山中雪。苍翠摇动风，婵娟带寒月。
　　狂花不相似，还共凌冬发。
　　◎卷.31【望远村】皎然
　　林杪不可分，水步遥难辨。一片山翠边，依稀见村远。
　　◎卷.32【惜暮景】皎然
　　疏阴花不动，片景松梢度。夏日旧来长，佳游何易暮。
　　◎卷.33【效古（天宝十四年）】皎然
　　日出天地正，煌煌辟晨曦。六龙驱群动，古今无尽时。
　　夸父亦何愚，竞走先自疲。饮干咸池水，折尽扶桑枝。
　　渴死化爝火，嗟嗟徒尔为。空留邓林在，折尽令人嗤。
　　◎卷.34【古别离（代人答阎士和）】皎然
　　太湖三山口，吴王在时道。寂寞千载心，无人见春草。
　　谁识缄怨者，持此伤怀抱。孤舟畏狂风，一点宿烟岛。
　　望所思兮若何，月荡漾兮空波。云离离兮北断，
　　鸿眇眇兮南多。身去兮天畔，心折兮湖岸。
　　春风胡为兮塞路，使我归梦兮撩乱。
　　◎卷.35【拟长安春词】皎然
　　春信在河源，春风荡妾魂。春歌杂鶗鴂，春梦绕轘辕。
　　春絮愁偏满，春丝闷更繁。春期不可定，春曲懒新翻。
　　◎卷.36【效古】皎然
　　思君转战度交河，强弄胡琴不成曲。日落应愁陇底难，
　　春来定梦江南数。万丈游丝是妾心，惹蝶萦花乱相续。
　　◎卷.37【昭君怨】皎然
　　自倚婵娟望主恩，谁知美恶忽相翻。
　　黄金不买汉宫貌，青冢空埋胡地魂。
　　◎卷.38【铜雀妓】皎然
　　强开尊酒向陵看，忆得君王旧日欢。
　　不觉馀歌悲自断，非关艳曲转声难。
　　◎卷.39【长门怨】皎然
　　春风日日闭长门，摇荡春心似梦魂。
　　谁遣花开只笑妾，不如桃李正无言。
　　◎卷.40【哭吴县房耸明府】皎然
　　仁人迈厚德，可谓名实全。抚迹若疏旷，会心极精研。
　　履危节讵屈，著论识不偏。恨以荣级浅，嘉猷未及宣。
　　伊人期远大，志业难比肩。昭世既合并，吾君藉陶甄。
　　奈何明明理，与善徒空诠。征教或稽圣，穷源反问天。
　　一官自吴邑，六翮委江壖。始是牵丝日，翻成撤瑟年。
　　金膏果不就，玉珮长此捐。倚伏信冥昧，夭修惊后先。
　　安知忘情子，爱网素已褰。为有深仁感，遂令真性迁。
　　心悲空林下，泪洒秋景前。夫子寡兄弟，抚孤伤藐然。
　　倾云为惨结，吊鹤共联翩。割念命归驾，诀词向空筵。
　　树桃阴始合，爱客位常悬。幡然远行时，崇望归朝旋。
　　悟兹欢宴隔，哀被岁月延。书带变芳草，履痕移绿钱。
　　冥期傥可逢，生尽会无缘。幸愿示因业，代君运精专。
　　相思转寂寞，独往西林泉。欲见故人心，时阅所赠篇。
　　素高陶靖节，今重楚先贤。芳躅将遗爱，可为终古传。
　　◎卷.41【哭觉上人（时绊剡中）】皎然
　　忆君南适越，不作买山期。昨得耶溪信，翻为逝水悲。
　　神交如可见，生尽杳难思。白日东林下，空怀步影时。
　　◎卷.42【题馀不溪废寺】皎然
　　武原离乱后，真界积尘埃。残月生秋水，悲风起故台。
　　居人今已尽，栖鸽暝还来。不到无生理，应堪赋七哀。
　　◎卷.43【同李洗马入馀不溪经辛将军故城】皎然
　　惨惨寒城望，将军下世时。高墉暮草遍，大树野风悲。
　　壁垒今惟在，勋庸近可思。苍然古溪上，川逝共凄其。
　　◎卷.44【忆天台】皎然
　　箬溪朝雨散，云色似天台。应是东风便，吹从海上来。
　　灵山游汗漫，仙石过莓苔。误到人间世，经年不早回。
　　◎卷.45【万回寺】皎然
　　万里称逆化，愚蠢性亦全。紫绂拖身上，妖姬安膝前。
　　见他拘坐寂，故我是眠禅。吾知至人心，杳若青冥天。
　　◎卷.46【禅诗】皎然
　　万法出无门，纷纷使智昏。徒称谁氏子，独立天地元。
　　实际且何有，物先安可存。须知不动念，照出万重源。
　　◎卷.47【哀教】皎然
　　本师不得已，强为我著书。知尽百虑遣，名存万象拘。
　　如何工言子，终日论虚无。伊人独冥冥，时人以为愚。
　　◎卷.48【闻钟】皎然
　　古寺寒山上，远钟扬好风。声馀月树动，响尽霜天空。
　　永夜一禅子，泠然心境中。
　　◎卷.49【溪上月】皎然
　　秋水月娟娟，初生色界天。蟾光散浦溆，素影动沦涟。
　　何事无心见，亏盈向夜禅。
　　◎卷.50【山雪】皎然
　　夕阳在西峰，叠翠萦残雪。狂风卷絮回，惊猿攀玉折。
　　何意山中人，误报山花发。
　　◎卷.51【江上风】皎然
　　江风西复东，飘暴忽何穷。初生虚无际，稍起荡漾中。
　　应吹夏口樯竿折，定蹙湓城浪花咽。今朝莫怪沙岸明，
　　昨夜声狂卷成雪。
　　◎卷.52【山雨】皎然
　　一片雨，山半晴。长风吹落西山上，满树萧萧心耳清。
　　云鹤惊乱下，水香凝不然。风回雨定芭蕉湿，
　　一滴时时入昼禅。
　　◎卷.53【问遥山禅老】皎然
　　天与松子寿，独饮日月精。复令颜子贤，胡为夭其生。
　　吾将寻河源，上天问天何不平？吾将诘仙老，
　　大道无私谁强名？仙老难逢天不近，世人何人解应尽。
　　明朝欲向翅头山，问取禅公此义还。
　　◎卷.54【禅思】皎然
　　真我性无主，谁为尘识昏。奈何求其本，若拔大木根。
　　妄以一念动，势如千波翻。伤哉子桑扈，虫臂徒虚言。
　　神威兴外论，宗邪生异源。空何妨色在，妙岂废身存。
　　寂灭本非寂，喧哗曾未喧。嗟嗟世上禅，不共智者论。
　　◎卷.55【支公诗】皎然
　　支公养马复养鹤，率性无机多脱略。天生支公与凡异，
　　凡情不到支公地。得道由来天上仙，为僧却下人间寺，
　　道家诸子论自然，此公唯许逍遥篇。山阴诗友喧四座，
　　佳句纵横不废禅。
　　◎卷.56【述梦】皎然
　　梦中归见西陵雪，渺渺茫茫行路绝。觉来还在剡东峰，
　　乡心缭绕愁夜钟。寺北禅冈犹记得，梦归长见山重重。
　　◎卷.57【赤松（一作赤松涧）】皎然
　　缘岸蒙笼出见天，晴沙沥沥水溅溅。
　　何处羽人长洗药，残花无数逐流泉。
　　◎卷.58【戏题松树】皎然
　　为爱松声听不足，每逢松树遂忘还。
　　翛然此外更何事，笑向闲云似我闲。
　　◎卷.59【戏题二首】皎然
　　看饮逢歌日屡曛，我身何似系浮云。
　　时人不解野僧意，归去溪头作鸟群。
　　喧喧共在是非间，终日谁知我自闲。
　　偶客狂歌何所为，欲于人事强相关。
　　◎卷.60【杂寓兴】皎然
　　嗟嗟号呶子，世称谪仙俦。媚俗被鲛绡，欺天荐昫修。
　　奔景谓可致，驰龄言易流。燕昭昧往事，嬴政亡前筹。
　　三山果不见，九仙忽悠悠。君看牛山乐，君见麋浦游。
　　昨日千金子，联绵成古丘。吾将揽明月，照尔生死流。
　　至乐享爰居，惭贻达者尤。冥冥光尘内，机丧成海沤。
　　◎卷.61【杂兴六首】皎然
　　吾观谈天客，工言丧其精。万物资广庇，此中何有情。
　　若为昧颜跖，修短怨太清。高论让邹子，放词征屈生。
　　请从象外推，至论尤明明。
　　短龄役长世，扰扰悟不早。嫔女身后空，欢娱梦中好。
　　从教西陵树，千载伤怀抱。鹤驾何冥冥，鳌洲去浩浩。
　　柔颜感三花，凋发悲蔓草。月中伐桂人是谁，
　　翻使年年不衰老。
　　谁高齐公子，泣听雍门琴。死且何足伤，殊非达人心。
　　独高庭中鹤，意远贵氛埃。有时青冥游，顾我还下来。
　　白云琅玕色，一片生虚无。此物若无心，若何卷还舒。
　　疏散遂吾性，栖山更无机。寥寥高松下，独有闲云归。
　　精意不可道，冥然还掩扉。
　　◎卷.62【偶然五首】皎然
　　乐禅心似荡，吾道不相妨。独悟歌还笑，谁言老更狂。
　　偶然寂无喧，吾了心性源。可嫌虫食木，不笑鸟能言。
　　隐心不隐迹，却欲住人寰。欠树移春树，无山看画山。
　　居喧我未错，真意在其间。
　　虏语嫌不学，胡音从不翻。说禅颠倒是，乐杀金王孙。
　　真隐须无矫，忘名要似愚。只将两条事，空却汉潜夫。
　　◎卷.63【问天】皎然
　　天公何时有，谈者皆不经。谁道贤人死，今为傅说星。
　　◎卷.64【寓言】皎然
　　吾道本无我，未曾嫌世人。如今到城市，弥觉此心真。
　　◎卷.65【前溪作】皎然
　　春歌已寂寂，古水自涓涓。徒误时人辈，伤心作逝川。
　　◎卷.66【戏作】皎然
　　乞我百万金，封我异姓王。不如独悟时，大笑放清狂。
　　◎卷.67【浮云三章】皎然
　　浮云浮云，集于扶桑。扶桑茫茫，日暮之光。
　　匪日之暮，浮云之污。嗟我怀人，犹心如蠹。
　　浮云浮云，集于咸池。咸池微微，日昃之时。
　　匪日之昃，浮云之惑。嗟我怀人，忧心如织。
　　浮云浮云，集于高舂。高舂濛濛，日夕之容。
　　匪日之夕，浮云之积。嗟我怀人，忧心如惄。
　　◎卷.68【寓言】皎然
　　人生百年我过半，天生才定不可换。
　　东海钓鳌鳌不食，南山坐石石欲烂。
　　◎卷.69【若邪春兴】皎然
　　春生若邪水，雨后漫流通。芳草行无尽，清源去不穷。
　　野烟迷极浦，斜日起微风。数处乘流望，依稀似剡中。
　　◎卷.70【晨登乐游原，望终南积雪】皎然
　　凌晨拥弊裘，径上古原头。雪霁山疑近，天高思若浮。
　　琼峰埋积翠，玉嶂掩飞流。曜彩含朝日，摇光夺寸眸。
　　寒空标瑞色，爽气袭皇州。清眺何人得，终当独再游。
　　◎卷.71【送商季皋】皎然
　　比来知尔有诗名，莫恨东归学未成。
　　新丰有酒为我饮，消取故园伤别情。


第八百二十一卷
　　◎卷.1【吊灵均词】皎然
　　昧天道兮有无，听汨渚兮踌躇。期灵均兮若存，
　　问神理兮何如。愿君精兮为月，出孤影兮示予。
　　天独何兮有君，君在万兮不群。既冰心兮皎洁，
　　上问天兮胡不闻。天不闻，神莫睹，若云冥冥兮雷霆怒，
　　萧条杳眇兮馀草莽。古山春兮为谁，今猿哀兮何思。
　　风激烈兮楚竹死，国殇人悲兮雨飔飔。雨飔飔兮望君时，
　　光茫荡漾兮化为水，万古忠贞兮徒尔为。
　　◎卷.2【步虚词】皎然
　　予因览真诀，遂感西城君。玉笙下青冥，人间未曾闻。
　　日华炼精魄，皎皎无垢氛。谓我有仙骨，且令饵氤氲。
　　俯仰愧灵颜，愿随鸾鹄群。俄然动风驭，缥渺归青云。
　　◎卷.3【奉应颜尚书真卿观玄真子置酒张乐舞破阵画洞庭三山歌】皎然
　　道流迹异人共惊，寄向画中观道情。如何万象自心出，
　　而心澹然无所营。手援毫，足蹈节，披缣洒墨称丽绝。
　　石文乱点急管催，云态徐挥慢歌发。乐纵酒酣狂更好，
　　攒峰若雨纵横扫。尺波澶漫意无涯，片岭崚嶒势将倒。
　　盻睐方知造境难，象忘神遇非笔端。昨日幽奇湖上见，
　　今朝舒卷手中看。兴馀轻拂远天色，曾向峰东海边识。
　　秋空暮景飒飒容，翻疑是真画不得。颜公素高山水意，
　　常恨三山不可至。赏君狂画忘远游，不出轩墀坐苍翠。
　　◎卷.4【答韦山人隐起龙文药瓢歌】皎然
　　野人药瓢天下绝，全如浑金割如月。彪炳文章智使然，
　　生成在我不在天。若言有物不由物，何意中虚道性全。
　　韦生能诗兼好异，获此灵瓢远相遗。仙侯玉帖人漫传，
　　若士青囊世何秘。一捧一开如见君，药盛五色香氛氲。
　　背上骊龙蟠不睡，张鳞摆颔生风云。世人强知金丹道，
　　默仙不成秽仙老。年少纷如陌上尘，不见吾瓢尽枯槁。
　　聊将系肘步何轻，便有三山孤鹤情。东方小儿乏此物，
　　遂令仙籍独无名。
　　◎卷.5【桃花石枕歌赠康从事】皎然
　　卞山幽石产奇璞，荆人至死采不著。何人琢枕持赠君，
　　片片桃花开未落。剑工见兮可为剑，玉工辨兮知非石。
　　至宝由来览者稀，今君独鉴应欲惜。何辞售与章天真，
　　幸得提携近玉人。可中弃置君不顾，天生秀色徒璘玢。
　　四座喧喧争目悦，巧过造化称一绝。莫言昨日因错磨，
　　看取从来无点缺。六月江南暑未阑，一尺花冰试枕看。
　　高窗正午风飒变，室中不减春天寒。主人所重重枕德，
　　文章外饰徒相惑。更有坚贞不易心，与君天下为士则。
　　◎卷.6【张伯英草书歌】皎然
　　伯英死后生伯高，朝看手把山中毫。先贤草律我草狂，
　　风云阵发愁钟王。须臾变态皆自我，象形类物无不可。
　　阆风游云千万朵，惊龙蹴踏飞欲堕。更睹邓林花落朝，
　　狂风乱搅何飘飘。有时凝然笔空握，情在寥天独飞鹤。
　　有时取势气更高，忆得春江千里涛。张生奇绝难再遇，
　　草罢临风展轻素。阴惨阳舒如有道，鬼状魑容若可惧。
　　黄公酒垆兴偏入，阮籍不嗔嵇亦顾。长安酒榜醉后书，
　　此日骋君千里步。
　　◎卷.7【寒栖子歌（曾居庐山，欲有事罗浮之行）】皎然
　　君在庐山知不群，有疑是鹤又是云。生死尘埃污不得，
　　眼前荣利徒纷纷。今日惠然来访我，酒榼书囊肩背荷。
　　拂除衣上饵烟霞，昨夜胥门宿蔡家。天然不饮亦不食，
　　抛名换姓觅不得。且向人间作酒仙，不肯将身生羽翼。
　　停形为饵天地根，世人皆死我独存。洗虑因吞清明箓，
　　世人皆贪我常足。栖子妙今道已成，手把玄枢心运冥。
　　能令鬼哭神效灵，身如飘风不可绊。朝游崆峒夕汗漫，
　　向来坐客犹未散。忽忆罗浮欲去时，遥指孤云作路岐。
　　海上仙游不可见，人间日落空桑枝。
　　◎卷.8【翔隼歌送王端公】皎然
　　古人赏神骏，何如秋隼击。独立高标望霜翮，
　　应看天宇如咫尺。低回拂地凌风翔，鹏雏敢下雁断行。
　　晴空四顾忽不见，有时独出青霞傍。穷阴万里落寒日，
　　气杀草枯增奋逸。云塞斜飞搅叶迷，雪天直上穿花疾。
　　见君高情有所属，赠别因歌翔隼曲。离亭惨惨客散时，
　　歌尽路长意不足。
　　◎卷.9【白云歌寄陆中丞使君长源】皎然
　　一见西山云，使人情意远。凭高发咏何超遥，
　　道妙如君有舒卷。萦空叠景多丽容，众峰峰上自为峰。
　　洁白不由阴雨积，高明肯共杂烟重。万物有形皆有著，
　　白云有形无系缚。黄金被烁玉亦瑕，一片飘然污不著。
　　或逢天上或人间，人自营营云自闲。忽尔飞来暂为侣，
　　忽然飞去莫能攀。逸民对云效高致，禅子逢云增道意。
　　白云遇物无偏颇，自是人心见同异。阊阖天门宜曙看，
　　为缨作盖拥千官。从龙合沓临清暑，就日逶迤绕露寒。
　　谁怜西山云，亭亭处幽绝。坐石长看非我羁，
　　手中欲揽待君说。贞白先生那得知，只向空山自怡悦。
　　◎卷.10【裴端公使君清席，赋得青桂歌送徐长史】皎然
　　昔年攀桂为留人，今朝攀桂送归客。秋风桃李摇落尽，
　　为君青青伴松柏。谢公南楼送客还，高歌桂树凌寒山。
　　应怜独秀空林上，空赏敷华积雪间。昨夜一枝生在月，
　　婵娟可望不可折。若为天上堪赠行，徒使亭亭照离别。
　　◎卷.11【周长史昉画毗沙门天王歌】皎然
　　长史画神独感神，高步区中无两人。雅而逸，高且真，
　　形生虚无忽可亲。降魔大戟缩在手，倚天长剑横诸绅。
　　慈威示物虽凛凛，在德无秋唯有春。吾知真象本非色，
　　此中妙用君心得。苟能下笔合神造，误点一点亦为道。
　　写出霜缣可舒卷，何人应识此情远。秋斋清寂无外物，
　　盥手焚香聊自展。忆昔胡兵围未解，感得此神天上下。
　　至今云旗图我形，为君一顾烟尘清。
　　◎卷.12【奉和颜鲁公真卿落玄真子舴艋舟歌】皎然
　　沧浪子后玄真子，冥冥钓隐江之汜。刳木新成舴艋舟，
　　诸侯落舟自兹始。得道身不系，无机舟亦闲。
　　从水远逝兮任风还，朝五湖兮夕三山。停纶乍入芙蓉浦，
　　击汰时过明月湾。太公取璜我不取，龙伯钓鳌我不钓。
　　竹竿袅袅鱼簁簁，此中自得还自笑。汗漫一游何可期，
　　后来谁遇冰雪姿。上古初闻出尧世，今朝还见在尧时。
　　◎卷.13【郑容全成蛟形木机歌】皎然
　　万物贵天然，天然不可得。浑朴无劳剞劂工，
　　幽姿自可蛟龙质。欲腾未去何翩翩，扬袂争前谁敢拂。
　　可中风雨一朝至，还应不是池中物。苍山万重采一枝，
　　形如器车生意奇。风号雨喷心不折，众木千丛君独知。
　　高人心，多越格。有时就月吟春风，持来座右惊神客。
　　爱君开閤江之滨，白云黄鹤长相亲。南郭子綦我不识，
　　非君独是是何人。
　　◎卷.14【奉同颜使君真卿清风楼赋得洞庭歌送吴炼师归林屋洞】皎然
　　名山洞府到金庭，三十六洞称最灵。不有古仙启其秘，
　　今日安知灵宝经。中山炼师栖白云，道成仙秩号元君。
　　三千甲子朝玉帝，世上如今名始闻。吐纳青牙养肌发，
　　花冠玉舄何高洁。不闻天上来谪仙，自是人间授真诀。
　　吴兴太守道家流，仙师远放清风楼。应将内景还飞去，
　　且从分风当此留。湖之山兮楼上见，山冥冥兮水悠悠。
　　世人不到君自到，缥缈仙都谁与俦。黄鹤孤云天上物，
　　物外飘然自天匹。一别千年未可期，仙家不数人间日。
　　◎卷.15【戛铜碗为龙吟歌】皎然
　　逸僧戛碗为龙吟，世上未曾闻此音。一从太尉房公赏，
　　遂使秦人传至今。初戛徐徐声渐显，乐音不管何人辨。
　　似出龙泉万丈底，乍怪声来近而远。未必全由戛者功，
　　真生虚无非碗中。寥亮掩清笛，萦回凌细风。
　　遥闻不断在烟杪，万籁无声天境空。乍向天台宿华顶，
　　秋宵一吟更清迥。能令听者易常性，忧人忘忧躁人静。
　　今日铿锽江上闻，蛟螭奔飞如得群。声过阴岭恐成雨，
　　响驻晴天将起云。坐来吟尽空江碧，却寻向者听无迹。
　　人生万事将此同，暮贱朝荣动还寂。
　　◎卷.16【饮茶歌诮崔石使君】皎然
　　越人遗我剡溪茗，采得金牙爨金鼎。素瓷雪色缥沫香，
　　何似诸仙琼蕊浆。一饮涤昏寐，情来朗爽满天地。
　　再饮清我神，忽如飞雨洒轻尘。三饮便得道，
　　何须苦心破烦恼。此物清高世莫知，世人饮酒多自欺。
　　愁看毕卓瓮间夜，笑向陶潜篱下时。崔侯啜之意不已，
　　狂歌一曲惊人耳。孰知茶道全尔真，唯有丹丘得如此。
　　◎卷.17【买药歌送杨山人】皎然
　　华阴少年何所希，欲饵丹砂化骨飞。江南药少淮南有，
　　暂别胥门上京口。京口斜通江水流，斐回应上青山头。
　　夜惊潮没鸬鹚堰，朝看日出芙蓉楼。摇荡春风乱帆影，
　　片云无数是扬州。扬州喧喧卖药市，浮俗无由识仙子。
　　河间姹女直千金，紫阳夫人服不死。吾于此道复何如，
　　昨朝新得蓬莱书。
　　◎卷.18【薛卿教长行歌（时量移湖州别驾）】皎然
　　桂阳仙柳道家说，昔传苏君今是薛。聊将握槊偶时人，
　　便被人间称冠绝。黄杨文局龟螭蟠，琢成骰子双琅玕。
　　初疑月破云中堕，复怪星移指下攒。谁识兵奇势可保，
　　坐看将军上一道。有时彩王非所希，笑击单于出重围。
　　凫惊隼击疾若飞，左顾右盻生光辉。家本联姻汉戚里，
　　身是长安贵公子。名高艺绝何翩翩，几回决胜君王前。
　　扈游长乐与祈年，人望青云白日边。谪宦江南岁阴晚，
　　还将此道聊自遣。由来君子行最长，予亦知君寄心远。
　　◎卷.19【桃花石枕歌送安吉康丞】皎然
　　君吏桃州尚奇迹，桃州采得桃花石。烂疑朝日照已舒，
　　含似春风吹未坼。珪璋特达世所珍，吾知此物亦其伦。
　　应羡花开不凋悴，应嘉玉片无缁磷。立性坚刚平若砥，
　　君子偏将交道比。何人亦秉坚刚姿，吾见君心得如此。
　　君心所好我独知，别多见少长相思。从来赏玩安左右，
　　万里提携君莫辞。
　　◎卷.20【赋得吴王送女潮歌，送李判官之河中府】皎然
　　见说吴王送女时，行宫直到荆溪口。溪上千年送女潮，
　　为感吴王至今有。乃知昔人由志诚，流水无情翻有情。
　　平波忽起二三尺，此上疑与神仙宅。今人犹望荆之湄，
　　长令望者增所思。吴王已殁女不返，潮水无情那有期。
　　溪草何草号帝女，溪竹何竹号湘妃。灵涛旦暮自堪伤，
　　的烁婵娟又争发。客归千里自兹始，览古高歌感行子。
　　不知别后相见期，君意何如此潮水。
　　◎卷.21【观李中丞洪二美人唱歌轧筝歌（时量移湖州长史）】皎然
　　君家双美姬，善歌工筝人莫知。轧用蜀竹弦楚丝，
　　清哇宛转声相随。夜静酒阑佳月前，高张水引何渊渊。
　　美人矜名曲不误，蹙响时时如迸泉。赵琴素所嘉，
　　齐讴世称绝。筝歌一动凡音辍，凝弦且莫停金罍。
　　淫声已阕雅声来，游鱼噞喁鹤裴回。主人高情始为开，
　　高情放浪出常格。偶世有名道无迹，勋业先登上将科。
　　文章已冠诸人籍。每笑石崇无道情，轻身重色祸亦成。
　　君有佳人当禅伴，于中不废学无生。爱君天然性寡欲，
　　家贫禄薄常知足。谪官无愠如古人，交道忘言比前躅。
　　不意全家万里来，湖中再见春山绿。吴兴公舍幽且闲，
　　何妨寄隐在其间。时议名齐谢太傅，更看携妓似东山。
　　◎卷.22【陈氏童子草书歌】皎然
　　书家孺子有奇名，天然大草令人惊。僧虔老时把笔法，
　　孺子如今皆暗合。飙挥电洒眼不及，但觉毫端鸣飒飒。
　　有时作点险且能，太行片石看欲崩。偶然长掣浓入燥，
　　少室枯松欹不倒。夏室炎炎少人欢，山轩日色在阑干。
　　桐花飞尽子规思，主人高歌兴不至。浊醪不饮嫌昏沈，
　　欲玩草书开我襟。龙爪状奇鼠须锐，水笺白皙越人惠。
　　王家小令草最狂，为予洒出惊腾势。
　　◎卷.23【饮茶歌送郑容】皎然
　　丹丘羽人轻玉食，采茶饮之生羽翼。名藏仙府世空知，
　　骨化云宫人不识。云山童子调金铛，楚人茶经虚得名。
　　霜天半夜芳草折，烂漫缃花啜又生。赏君此茶祛我疾，
　　使人胸中荡忧栗。日上香炉情未毕，醉踏虎溪云，
　　高歌送君出。
　　◎卷.24【花石长枕歌答章居士赠】皎然
　　楚山有石郢人琢，琢成长枕知是玉。全疑冰片坐恐销，
　　间发花丛惊不足。赠予比之金琅玕，琼花烂熳浮席端。
　　吾师道吾不执宝，今日感君因执看。试叩铿然应清律，
　　纤尘不留蝇敢拂。万物皆因造化资，如何独负清贞质。
　　南山有云鹄在空，长松为我生凉风。高友朗咏乐其中，
　　行住四仪皆道意。不学小乘一曲士，唯将此物安座隅，
　　取次闲眠有禅味。
　　◎卷.25【观王右丞维沧洲图歌】皎然
　　沧洲误是真，萋萋忽盈视。便有春渚情，褰裳掇芳芷。
　　飒然风至草不动，始悟丹青得如此。丹青变化不可寻，
　　翻空作有移人心。犹言雨色斜拂座，乍似水凉来入襟。
　　沧洲说近三湘口，谁知卷得在君手。披图拥褐临水时，
　　翛然不异沧洲叟。
　　◎卷.26【洞庭山维谅上人院阶前孤生橘树歌】皎然
　　洞庭仙山但生橘，不生凡木与梨栗。真子无私自不栽，
　　感得一株阶下出。细叶繁枝委露新，四时常绿不关春。
　　若言此物无道性，何意孤生来就人。二月三月山初暖，
　　最爱低檐数枝短。白花不用乌衔来，自有风吹手中满。
　　九月十月争破颜，金实离离色殷殷，一夜天晴香满山。
　　天生珍木异于俗，俗士来逢不敢触。清阴独步禅起时，
　　徙倚前看看不足。
　　◎卷.27【春夜赋得漉水囊歌，送郑明府】皎然
　　吴缣楚练何白皙，居士持来遗禅客。禅客能裁漉水囊，
　　不用衣工秉刀尺。先师遗我式无缺，一滤一翻心敢赊。
　　夕望东峰思漱盥，曨曨斜月悬灯纱。徙倚花前漏初断，
　　白猿争啸惊禅伴。玉瓶徐泻赏涓涓，溅著莲衣水珠满。
　　因识仁人为宦情，还如漉水爱苍生。聊歌一曲与君别，
　　莫忘寒泉见底清。
　　◎卷.28【湛处士枸杞架歌】皎然
　　天生灵草生灵地，误生人间人不贵。独君井上有一根，
　　始觉人间众芳异。拖线垂丝宜曙看，裴回满架何珊珊。
　　春风亦解爱此物，袅袅时来傍香实。湿云缀叶摆不去，
　　翠羽衔花惊畏失。肯羡孤松不凋色，皇天正气肃不得。
　　我独全生异此辈，顺时荣落不相背。孤松自被斧斤伤，
　　独我柔枝保无害。黄油酒囊石棋局，吾羡湛生心出俗。
　　撷芳生影风洒怀，其致翛然此中足。
　　◎卷.29【观裴秀才松石障歌】皎然
　　谁工此松唯拂墨，巧思丹青营不得。初写松梢风正生，
　　此中势与真松争。高柯细叶动飒飒，乍听幽飗如有声。
　　左右双松更奇绝，龙鳞麈尾仍半折。经春寒色聚不散，
　　逼座阴阴将下雪。荆门石状凌玙璠，蹙成数片倚松根。
　　何年蒨蒨苔黏迹，几夜潺潺水击痕。裴生诗家后来客，
　　为我开图玩松石。对之自有高世心，何事劳君上山屐。
　　◎卷.30【送顾处士歌】皎然
　　吴门顾子予早闻，风貌真古谁似君。人中黄宪与颜子，
　　物表孤高将片云。性背时人高且逸，平生好古无俦匹。
　　醉书在箧称绝伦，神画开厨怕飞出。谢氏檀郎亦可俦，
　　道情还似我家流。安贫日日读书坐，不见将名干五侯。
　　知君别业长洲外，欲行秋田循畎浍。门前便取觳觫乘，
　　腰上还将鹿卢佩。禅子有情非世情，御荈贡馀聊赠行。
　　满道喧喧遇君别，争窥玉润与冰清。
　　◎卷.31【水精数珠歌】皎然
　　西方真人为行密，臂上记珠皎如日。佛名无著心亦空，
　　珠去珠来体常一。谁道佛身千万身，重重只向心中出。
　　◎卷.32【兵后西日溪行】皎然
　　一从清气上为天，仙叟何年见乾海。黄河几度浊复清，
　　此水如今未曾改。西寻仙人渚，误入桃花穴。
　　风吹花片使我迷，时时问山惊踏雪。石梁丹灶意更奇，
　　春草不生多故辙。我来隐道非隐身，如今世上无风尘。
　　路是武陵路，人非秦代人。饭松得高侣，濯足偶清津。
　　数片昔贤磐石在，几回并坐戴纶巾。
　　◎卷.33【姑苏行】皎然
　　古台不见秋草衰，却忆吴王全盛时。千年月照秋草上，
　　吴王在时几回望。至今月出君不还，世人空对姑苏山。
　　山中精灵安可睹，辙迹人踪麋鹿聚。婵娟西子倾国容，
　　化作寒陵一堆土。
　　◎卷.34【短歌行】皎然
　　古人若不死，吾亦何所悲。萧萧烟雨九原上，
　　白杨青松葬者谁。贵贱同一尘，死生同一指。
　　人生在世共如此，何异浮云与流水。短歌行，
　　短歌无穷日已倾。邺宫梁苑徒有名，春草秋风伤我情。
　　何为不学金仙侣，一悟空王无死生。
　　◎卷.35【山月行（一作关山月）】皎然
　　家家望秋月，不及秋山望。山中万境长寂寥，
　　夜夜孤明我山上。海人皆言生海东，山人自谓出山中。
　　忧虞欢乐皆占月，月本无心同不同。自从有月山不改，
　　古人望尽今人在。不知万世今夜时，孤月将□谁更待。
　　◎卷.36【顾渚行寄裴方舟】皎然
　　我有云泉邻渚山，山中茶事颇相关。鶗鴂鸣时芳草死，
　　山家渐欲收茶子。伯劳飞日芳草滋，山僧又是采茶时。
　　由来惯采无近远，阴岭长兮阳崖浅。大寒山下叶未生，
　　小寒山中叶初卷。吴婉携笼上翠微，蒙蒙香刺罥春衣。
　　迷山乍被落花乱，度水时惊啼鸟飞。家园不远乘露摘，
　　归时露彩犹滴沥。初看怕出欺玉英，更取煎来胜金液。
　　昨夜西峰雨色过，朝寻新茗复如何。女宫露涩青芽老，
　　尧市人稀紫笋多。紫笋青芽谁得识，日暮采之长太息。
　　清泠真人待子元，贮此芳香思何极。
　　◎卷.37【武源行赠丘卿岑】皎然
　　昔年群盗阻江东，吴山动摇楚泽空。齐人亦戴蜂虿毒，
　　美稷化为荆棘丛。汹汹四顾多窟穴，浮云白波名不同。
　　万人死地当虎口，一旦生涯悬彀中。昨日将军殉死节，
　　悉向生民陷成血。胸中豹略张阵云，握内蛇矛挥白雪。
　　长洲南去接孤城，居人散尽鼓噪惊。三春不见芳草色，
　　四面唯闻刁斗声。此时狂寇纷如市，君当要冲固深垒。
　　纵横计出皆获全，士卒身先每轻死。扫平氛祲望吴门，
　　人间岁美桑柘繁。比屋生全受君赐，连营罢战赖君恩。
　　如何弃置功不录，通籍无名滞江曲。灞亭不重李将军，
　　汉爵犹轻苏属国。荒营寂寂隐山椒，春意空惊故柳条。
　　野战攻城尽如此，即今谁是霍嫖姚。
　　◎卷.38【长安少年行】皎然
　　翠楼春酒虾蟆陵，长安少年皆共矜。
　　纷纷半醉绿槐道，躞蹀花骢骄不胜。
　　◎卷.39【风入松】皎然
　　西岭松声落日秋，千枝万叶风飗飗。美人援琴弄成曲，
　　写得松间声断续。声断续，清我魂。流波坏陵安足论，
　　美人夜坐月明里。含少商兮点清徵，风何凄兮飘飘。
　　搅寒松兮又夜起。夜未央，曲何长，金徽更促声泱泱。
　　何人此时不得意，意苦弦悲闻客堂。
　　◎卷.40【陪卢中丞闲游山寺】皎然
　　野寺出人境，舍舟登远峰。林开明见月，万壑静闻钟。
　　拥烛明山翠，交麾动水容。如何股肱守，尘外得相逢。
　　◎卷.41【湖南草堂读书招李少府】皎然
　　削去僧家事，南池便隐居。为怜松子寿，还卜道家书。
　　药院常无客，茶樽独对余。有时招逸史，来饭野中蔬。
　　◎卷.42【答李季兰】皎然
　　天女来相试，将花欲染衣。禅心竟不起，还捧旧花归。
　　◎卷.43【酬郑判官湖上见赠】皎然
　　岁岁湖南隐已成，如何星使忽知名。
　　沙鸥惯识无心客，今日逢君不解惊。
　　◎卷.44【送旻上人游天台】皎然
　　真心不废别，试看越溪清。知汝机忘尽，春山自有情。
　　月思华顶宿，云爱石门行。海近应须泛，无令鸥鹭惊。
　　◎卷.45【送别】皎然
　　闻说情人怨别情，霜天淅沥在寒城。
　　长宵漫漫角声发，禅子无心恨亦生。
　　◎卷.46【与昂上人两字继合四句初字日】皎然
　　有一鸟雏，凌寒独宿。若逢云雨，两两相逐。
　　◎卷.47【次日】皎然
　　野外有一人，独立无四邻。彼见是我身，我见是彼身。


第八百二十二卷
　　◎卷.1【皇太子频赐存问，并索唱和新诗，因有陈谢】广宣
　　望苑招延后，禅扉访道馀。祗言俟文雅，何意及庸虚。
　　率性多非学，缘情偶自书。清风闻寺响，白日见心初。
　　重道逢轩后，崇儒过魏储。青宫列芳梓，玄圃积琼琚。
　　郑鼠宁容者，齐竽久舍诸。空怀受恩感，含思几踌躇。
　　◎卷.2【禁中法会应制】广宣
　　天上万年枝，人间不可窥。道场三教会，心地百王期。
　　侍读沾恩早，传香驻日迟。在筵还向道，通籍许言诗。
　　空愧陪仙列，何阶答圣慈。从今精至理，长愿契无为。
　　◎卷.3【降诞日内庭献寿应制】广宣
　　庆寿千龄远，敷仁万国通。登霄欣有路，捧日愧无功。
　　仙驾三山上，龙生二月中。修斋长乐殿，讲道大明宫。
　　此地人难到，诸天事不同。法筵花散后，空界满香风。
　　◎卷.4【寺中柿树一蒂四颗咏应制】广宣
　　珍木生奇亩，低枝拂梵宫。因开四界分，本自百花中。
　　当夏阴涵绿，临秋色变红。君看药草喻，何减太阳功。
　　◎卷.5【早秋降诞日献寿二首应制】广宣
　　秋蓂开六叶，元圣诞千年。绕殿祥风起，当空瑞日悬。
　　道光中国主，人识大罗仙。敢赞无疆寿，香花上法筵。
　　万方瞻圣日，九土仰清光。磬地山河壮，弥天福寿长。
　　瑞烟薰法界，真偈启仁王。看献千秋乐，千秋乐未央。
　　◎卷.6【驾幸天长寺应制】广宣
　　天界宜春赏，禅门不掩关。宸游双阙外，僧引百花间。
　　车马喧长路，烟云净远山。观空复观俗，皇鉴此中闲。
　　◎卷.7【九月菊花咏应制（一作清江诗）】广宣
　　可讶东篱菊，能知节候芳。细枝青玉润，繁蕊碎金香。
　　爽气浮朝露，浓姿带夜霜。泛杯传寿酒，应共乐时康。
　　◎卷.8【驾幸圣容院应制】广宣
　　大唐国里千年圣，王舍城中百亿身。却指容颜非我相，
　　自言空色是吾真。深殿虔心随宝辇，广庭徐步引金轮。
　　古来贵重缘亲近，狂客惭为侍从臣。
　　◎卷.9【圣恩顾问，独游月磴阁，直书其事应制】广宣
　　禅居河畔无多地，来往寻春物正华。磴道上盘千亩竹，
　　栏干低压万人家。檐前施饭来飞鸟，林下行香踏落花。
　　自解刹那知佛性，不劳更喻几尘沙。
　　◎卷.10【安国寺随驾幸兴唐观应制】广宣
　　东林何殿是西邻，禅客垣墙接羽人。万乘游仙宗有道，
　　三车引路本无尘。初传宝诀长生术，已证金刚不坏身。
　　两地尽修天上事，共瞻銮驾重来巡。
　　◎卷.11【贺王起（一作贺王侍郎典贡放榜）】广宣
　　从辞凤阁掌丝纶，便向青云领贡宾。再辟文场无枉路，
　　两开金榜绝冤人。眼看龙化门前水，手放莺飞谷口春。
　　明日定归台席去，鶺鴒原上共陶钧。
　　◎卷.12【贺幸普济寺应制】广宣
　　南方宝界几由旬，八部同瞻一佛身。寺压山河天宇静，
　　楼悬日月镜光新。重城柳暗东风曙，复道花明上苑春。
　　向晚銮舆归凤阙，曲江池上动青蘋。
　　◎卷.13【红楼院应制（一作沈佺期诗）】广宣
　　红楼疑见白毫光，寺逼宸居福盛唐。支遁爱山情谩切，
　　昙摩泛海路空长。经声夜息闻天语，炉气晨飘接御香。
　　谁道此中难可到，自怜深院得徊翔。
　　◎卷.14【再入道场纪事应制（一作沈佺期诗）】广宣
　　南方归去再生天，内殿今年异昔年。见辟乾坤新定位，
　　看题日月更高悬。行随车辇登仙路，坐近炉烟讲法筵。
　　自喜恩深陪侍从，两朝长在圣人前。
　　◎卷.15【寺中赏花应制】广宣
　　东风万里送香来，上界千花向日开。
　　却笑霞楼紫芝侣，桃源深洞访仙才。
　　◎卷.16【九月十五日夜宿郑尚书絪东亭，望月寄杜给事】广宣
　　霜天晴夜宿东斋，松竹交阴惬素怀。迥出风尘心得地，
　　可怜三五月当阶。清光满院恩情见，寒色临门笑语谐。
　　霄汉路殊从道合，往来人事不相乖。


第八百二十三卷
　　◎卷.1【酬卢仝见访不遇题壁】含曦
　　长寿寺石壁，卢公一首诗。渴读即不渴，饥读即不饥。
　　鲸吞海水尽，露出珊瑚枝。海神知贵不知价，
　　留向人间光照夜。
　　◎卷.2【旅中答喻军事问客情】善生
　　一自游他国，相逢少故人。纵然为客乐，争似在家贫。
　　畜恨霜侵鬓，搜诗病入神。若非怜片善，谁肯问风尘。
　　◎卷.3【赠卢逸人】善生
　　高眠岩野间，至艺敌应难。诗苦无多首，药灵惟一丸。
　　引泉鱼落釜，攀果露沾冠。已得嵇康趣，逢迎事每阑。
　　◎卷.4【送玉禅师】善生
　　飘然无定迹，迥与律乘违。入郭随缘住，思山破夏归。
　　盂擎数家饭，衲乞几人衣。洞了曹溪旨，宁输俗者机。
　　◎卷.5【送智光之南值雨】善生
　　结束衣囊了，炎州定去游。草堂方惜别，山雨为相留。
　　又得一宵话，免生千里愁。莫辞重卜日，后会必经秋。
　　◎卷.6【谢白乐天招】韬光
　　山僧野性好林泉，每向岩阿倚石眠。不解栽松陪玉勒，
　　惟能引水种金莲。白云乍可来青嶂，明月难教下碧天。
　　城市不能飞锡去，恐妨莺啭翠楼前。
　　◎卷.7【五岁咏花】知玄
　　花开满树红，花落万枝空。唯馀一孕在，明日定随风。
　　◎卷.8【祝尧诗】知玄
　　生天本自生天业，未必求仙便得仙。
　　鹤背倾危龙背滑，君王且住一千年。
　　◎卷.9【答僧澈】知玄
　　观君法苑思冲虚，使我真乘刃有馀。若使龙光时可待，
　　应怜僧肇论成初。五车外典知谁敌，九趣多才恐不如。
　　萧寺讲轩横淡荡，帝乡云树正扶疏。几生曾得闍瑜意，
　　今日堪将贝叶书。一振微言冠千古，何人执卷问吾庐。
　　◎卷.10【月夜怀刘秀才】元孚
　　独夜相思但自劳，阮生吟罢梦云涛。
　　此时小定未禅寂，古塔月中松磬高。
　　◎卷.11【送李四校书】元孚
　　朱丝写别鹤泠泠，诗满红笺月满庭。
　　莫学楚狂隳姓字，知音还有子期听。
　　◎卷.12【边思】栖白
　　西北黄云暮，声声画角愁。阴山一夜雨，白草四郊秋。
　　乱雁鸣寒渡，飞沙入废楼。何时番色尽，此地见芳洲。
　　◎卷.13【八月十五夜玩月】栖白
　　寻常三五夜，不是不婵娟。及至中秋满，还胜别夜圆。
　　清光凝有露，皓魄爽无烟。自古人皆望，年来又一年。
　　◎卷.14【寻山僧真胜上人不遇】栖白
　　松下禅栖所，苔滋径莫分。青山春暮见，流水夜深闻。
　　不坐看心石，应随出定云。猿猱非可问，岩谷自空曛。
　　◎卷.15【赠李溟秀才】栖白
　　南居古庙深，高树宿山禽。明月上清汉，骚人动楚吟。
　　数篇正始韵，一片补亡心。孤悄欺何谢，云波不可寻。
　　◎卷.16【送石秀才】栖白
　　正是叹羁游，知音拜楚侯。何须辞远道，自可乐扁舟。
　　倚棹江洲雨，闻猿岛岫秋。谢家山水兴，终日待诗流。
　　◎卷.17【送造微上人游五台及礼本师】栖白
　　寒空金锡响，欲过渭阳津。极目多来雁，孤城少故人。
　　与师虽别久，于法本相亲。又对清凉月，中宵语宿因。
　　◎卷.18【送禅师宗极归玉峰】栖白
　　背郭去归宿，头陀意颇浓。鹤争栖远树，猿斗上孤峰。
　　夜戍经霜月，秋城过雨钟。由来无定止，何处访高踪。
　　◎卷.19【送僧归旧山】栖白
　　谈空与破邪，献寿复荣家。白日得何偈，青天落几花。
　　传灯皆有分，化俗独无涯。却入中峰寺，还知有聚沙。
　　◎卷.20【送圆仁三藏归本国】栖白
　　家山临晚日，海路信归桡。树灭浑无岸，风生只有潮。
　　岁穷程未尽，天末国仍遥。已入闽王梦，香花境外邀。
　　◎卷.21【送王炼师归嵩岳】栖白
　　飘然绿毛节，杳去洛城端。隔水见秋岳，兼霜扫石坛。
　　一溪松色古，半夜鹤声寒。迥与人寰别，劳生不可观。
　　◎卷.22【寿昌节赋得红云表夏日】栖白
　　景候融融阴气潜，如峰云共火相兼。霞光捧日登天上，
　　丹彩乘风入殿檐。行逐赤龙千岁出，明当朱夏万方瞻。
　　微臣多幸逢佳节，得赋殊祥近御帘。
　　◎卷.23【经废宫】栖白
　　终日河声咽暮空，烟愁此地昼濛濛。锦帆东去沙侵苑，
　　玉辇西来树满宫。鲁客望津天欲雪，朔鸿离岸苇生风。
　　那堪独立思前事，回首残阳雉堞红。
　　◎卷.24【赠识古法师】栖白
　　重城深寺讲初休，却忆家山访旧游。对月与君相送夜，
　　闻蛩教我独惊秋。云心杳杳难为别，鹤性萧萧不可留。
　　遥想孤舟清渭上，飘然帆影起离愁。
　　◎卷.25【月夜怀刘秀才（一作元孚诗）】栖白
　　独夜相思但自劳，阮生吟罢梦云涛。
　　此时小定未禅寂，古塔月中松磬高。
　　◎卷.26【寄南山景禅师】栖白
　　一度林前见远公，静闻真语世情空。
　　至今寂寞禅心在，任起桃花柳絮风。
　　◎卷.27【哭刘得仁】栖白
　　为爱诗名吟至死，风魂雪魄去难招。
　　直须桂子落坟上，生得一枝冤始消。
　　◎卷.28【龙潭】应物
　　石激悬流雪满湾，五龙潜处野云闲。暂收雷电九峰下，
　　且饮溪潭一水间。浪引浮槎依北岸，波分晓日浸东山。
　　回瞻四面如看画，须信游人不欲还。
　　◎卷.29【题化城寺】应物
　　平高选处创莲宫，一水萦流处处通。画阁昼开迟日畔，
　　禅房夜掩碧云中。平川不见龙行雨，幽谷遥闻虎啸风。
　　偶与游人论法要，真元浩浩理无穷。
　　◎卷.30【戴云山吟】智亮
　　人间谩说上天梯，上万千回总是迷。
　　曾似老人岩上坐，清风明月与心齐。
　　戴云山顶白云齐，登顶方知世界低。
　　异草奇花人不识，一池分作九条溪。
　　◎卷.31【答卢邺】良乂
　　风泉只向梦中闻，身外无馀可寄君。
　　当户一轮惟晓月，挂檐数片是秋云。
　　◎卷.32【山居八咏】常达
　　身闲依祖寺，志僻性多慵。少室遗真旨，层楼起暮钟。
　　啜茶思好水，对月数诸峰。有问山中趣，庭前是古松。
　　晚望虚庭物，心心见祖情。烟开分岳色，雨雾减泉声。
　　远树猿长啸，层岩日乍明。更堪论的意，林下笋新生。
　　一室尘埃外，翛然祗么常。睡来开寝帐，钟动下禅床。
　　溪浸山光冷，秋凋木叶黄。时提祖师意，欹石看斜阳。
　　西来真祖意，只在见闻中。寒雁一声过，疏林几叶空。
　　心闲怜水石，身老怯霜风。为报参玄者，山山月色同。
　　真性寂无机，尘尘祖佛师。日明庭砌暖，霜苦药苗衰。
　　汲水和烟酌，栽松带雪移。好听玄旨处，猿啸岭南枝。
　　古寺凭栏危，时闻举妙机。庭空月色净，夜迥磬声移。
　　漏转寒更急，灯残冷焰微。太虚同万象，相谓话玄微。
　　胡僧论的旨，物物唱圆成。疏柳春来翠，幽窗日渐明。
　　禅心清石室，蝶翅覆花英。好听谈玄处，乔松鹤数声。
　　祖祖唯心旨，春融日正长。霜轻莎草绿，风细药苗香。
　　月满真如净，花开觉树芳。庭前莺啭处，时听语圆常。
　　◎卷.33【苦热行】僧鸾
　　烛龙衔火飞天地，平陆无风海波沸。彤云叠叠耸奇峰，
　　焰焰流光热凝翠。烟岛抟鹏亸双翅，羲和赫怒强总辔。
　　饮流夸父毙长途，如见当中印王字。明明夜西朝又东，
　　古来有道仍再中。扶桑老叶蔽不得，辉华直欲凌苍空。
　　行人挥汗翻成雨，口燥喉干嗌尘土。西郊云色昼冥冥，
　　如何不救生灵苦。何山怪木藏蛟龙，缩鳞卷鬣为乖慵。
　　不发滂泽注天下，欲使风雷何所从。旱苗原上枯成焰，
　　岳灵徒祝无神验。豪家帘外唤清风，水纹明角铺长簟。
　　玉扇画堂凝夜秋，歌艳绕梁催莫愁。阳乌落尽酒不醒，
　　扶上西园当月楼。废田暍死非吾属，库有黄金仓有粟。
　　◎卷.34【赠李粲秀才（字辉用）】僧鸾
　　陇西辉用真才子，搜奇探险无伦比。笔下铦磨巨阙锋，
　　胸中静滟西江水。哀弦古乐清人耳，月露激寒哭秋鬼。
　　苔地无尘到晓吟，杉松老叶风干起。十轴示余三百篇，
　　金碧烂光烧蜀笺。雄芒逸气测不得，使我踯躅成狂颠。
　　大郊远阔空无边，凝明淡绿收馀烟。旷怀相对景何限，
　　落日乱峰青倚天。又惊大舶帆高悬，行涛劈浪凌飞仙。
　　回首瞥见五千仞，扑下香炉瀑布泉。何事古人夸八斗，
　　焉敢今朝定妍丑。飒风驱雷暂不停，始向场中称大手。
　　骏如健鹘鹗与雕，拏云猎野翻重霄。狐狸窜伏不敢动，
　　却下双鸣当迅飙。愁如湘灵哭湘浦，咽咽哀音隔云雾。
　　九嶷深翠转巍峨，仙骨寒消不知处。清同野客敲越瓯，
　　丁当急响涵清秋。鸾雏相引叫未定，霜结夜阑仍在楼。
　　高若太空露云物，片白激青皆仿佛。仙鹤闲从净碧飞，
　　巨鳌头戴蓬莱出。前辈歌诗惟翰林，神仙老格何高深。
　　鞭驰造化绕笔转，灿烂不为酸苦吟。梦乘明月清沈沈，
　　飞到天台天姥岑。倾湖涌海数百字，字字不朽长摐金。
　　此日多君可俦侣，堆珠叠玑满玄圃。终日并辔游昆仑，
　　十二楼中宴王母。
　　◎卷.35【和王季文题九华山】神颖
　　众岳雄分野，九华镇南朝。彩笔凝空远，崔嵬寄青霄。
　　龙潭古仙府，灵药今不凋。莹为沧海镜，烟霞作荒标。
　　造化心数奇，性状精气饶。玉树郁玲珑，天籁韵萧寥。
　　寂寂寻乳窦，兢兢行石桥。通泉漱云母，藉草萦香苕。
　　我住幽且深，君赏昏复朝。稀逢发清唱，片片霜凌飙。
　　◎卷.36【宿严陵钓台】神颖
　　寒谷荒台七里洲，贤人永逐水东流。
　　独猿叫断青天月，千古冥冥潭树秋。
　　◎卷.37【效古】澹交
　　荣辱又荣辱，一何翻与覆。人生百岁中，孰肯死前足。
　　玄鬓忽如丝，青丛不再绿。自古争名徒，黄金是谁禄。
　　◎卷.38【病后作】澹交
　　未得忘身法，此身终未安。病肠犹可洗，瘦骨不禁寒。
　　药少心情饵，经无气力看。悠悠片云质，独对夕阳残。
　　◎卷.39【写真】澹交
　　图形期自见，自见却伤神。已是梦中梦，更逢身外身。
　　水花凝幻质，墨彩染空尘。堪笑予兼尔，俱为未了人。
　　◎卷.40【端午】文秀
　　节分端午自谁言，万古传闻为屈原。
　　堪笑楚江空渺渺，不能洗得直臣冤。
　　◎卷.41【谢友人见访留诗】怀楚
　　轩车谁肯到，泉石自相亲。暮雨凋残寺，秋风怅望人。
　　庭新一片叶，衣故十年尘。赖有瑶华赠，清吟愈病身。
　　◎卷.42【送新平故人】怀楚
　　常听仓庚思旧友，又因蝴蝶梦生涯。一千馀里河连郭，
　　三十六峰寒到家。阴岛直分东虢雁，晴楼高入上阳鸦。
　　姜嫄庙北与君别，应笑薄寒悲落花。
　　◎卷.43【辞南平钟王召】耽章
　　摧残枯木倚寒林，几度逢春不变心。
　　樵客见之犹不采，郢人何事苦搜寻。


第八百二十四卷
　　◎卷.1【短歌行】子兰
　　日月何忙忙，出没住不得。使我勇壮心，少年如顷刻。
　　人生石火光，通时少于塞。四季倏往来，寒暑变为贼。
　　偷人面上花，夺人头上黑。
　　◎卷.2【饮马长城窟】子兰
　　游客长城下，饮马长城窟。马嘶闻水腥，为浸征人骨。
　　岂不是流泉，终不成潺湲。洗尽骨上土，不洗骨中冤。
　　骨若比流水，四海有还魂。空流呜咽声，声中疑是言。
　　◎卷.3【夜直】子兰
　　大内隔重墙，多闻乐未央。灯明宫树色，茶煮禁泉香。
　　凤辇通门静，鸡歌入漏长。宴荣陪御席，话密近龙章。
　　吟步彤庭月，眠分玉署凉。欲黏朱绂重，频草白麻忙。
　　笔力将群吏，人情在致唐。万方瞻仰处，晨夕面吾皇。
　　◎卷.4【赠行脚僧】子兰
　　世界曾行遍，全无行可修。炎凉三衲共，生死一身休。
　　片断云随体，稀疏雪满头。此门无所著，不肯暂淹留。
　　◎卷.5【秋日思旧山】子兰
　　咸言上国繁华，岂谓帝城羁旅。十点五点残萤，
　　千声万声秋雨。白云江上故乡，月下风前吟处。
　　欲去不去迟迟，未展平生所伫。
　　◎卷.6【寄乾陵杨侍郎】子兰
　　冷落官资不畏贫，司曹且共内官分。步量野色成公案，
　　点检樵声入奏闻。陵庙路因朝去扫，御炉香每夜来焚。
　　碑寒树古神门上，管得无穷空白云。
　　◎卷.7【登楼忆友】子兰
　　物象远濛濛，周回极望中。带烟千井树，和磬一楼风。
　　月色寒沈地，波声夜飏空。登临无限趣，恨不与君同。
　　◎卷.8【华严寺望樊川】子兰
　　万木叶初红，人家树色中。疏钟摇雨脚，秋水浸云容。
　　雪碛回寒雁，村灯促夜舂。旧山归未得，生计欲何从。
　　◎卷.9【与道侣同于水陆寺会宿】子兰
　　论道穷心少有朋，此时清话昔年曾。柿凋红叶铺寒井，
　　鹄坠霜毛著定僧。风递远声秋涧水，竹穿深色夜房灯。
　　出门尽是劳生者，只此长闲几个能。
　　◎卷.10【城上吟】子兰
　　古冢密于草，新坟侵官道。城外无闲地，城中人又老。
　　◎卷.11【襄阳曲】子兰
　　为忆南游人，移家大堤住。千帆万帆来，尽过门前去。
　　◎卷.12【诫贪】子兰
　　多求待心足，未足旋倾覆。明知贪者心，求荣不求辱。
　　◎卷.13【蝉二首】子兰
　　独蝉初唱古槐枝，委曲悲凉断续迟。
　　雨后忽闻谁最苦，异乡孤馆忆家时。
　　衰柳蝉吟旁浊河，正当残日角声和。
　　寻常不足少愁思，此际闻时愁更多。
　　◎卷.14【太平坊寻裴郎中故宅】子兰
　　不语凄凉无限情，荒阶行尽又重行。
　　昔年住此何人在，满地槐花秋草生。
　　◎卷.15【登楼】子兰
　　边邑鸿声一例秋，大波平日绕山流。
　　故人千里同明月，尽夕无言空倚楼。
　　◎卷.16【长安早秋】子兰
　　风舞槐花落御沟，终南山色入城秋。
　　门门走马征兵急，公子笙歌醉玉楼。
　　◎卷.17【对雪】子兰
　　密密无声坠碧空，霏霏有韵舞微风。
　　幽人吟望搜辞处，飘入窗来落砚中。
　　◎卷.18【鹦鹉】子兰
　　翠毛丹觜乍教时，终日无寥似忆归。
　　近来偷解人言语，乱向金笼说是非。
　　◎卷.19【晚景】子兰
　　池荷衰飒菊芬芳，策杖吟诗上草堂。
　　满目暮云风卷尽，郡楼寒角数声长。
　　◎卷.20【长安伤春】子兰
　　霜陨中春花半无，狂游恣饮尽凶徒。
　　年年赏玩公卿辈，今委沟塍骨渐枯。
　　◎卷.21【河梁晚望二首】子兰
　　水势滔滔不可量，渔舟容易泛沧浪。
　　连山翠霭笼沙溆，白鸟翩翩下夕阳。
　　雨添一夜秋涛阔，极目茫茫似接天。
　　不知龙物潜何处，鱼跃蛙鸣满槛前。
　　◎卷.22【悲长安】子兰
　　何事天时祸未回，生灵愁悴苦寒灰。
　　岂知万顷繁华地，强半今为瓦砾堆。
　　◎卷.23【千叶石榴花】子兰
　　一朵花开千叶红，开时又不藉春风。
　　若教移在香闺畔，定与佳人艳态同。
　　◎卷.24【观棋】子兰
　　拂局尽消时，能因长路迟。点头初得计，格手待无疑。
　　寂默亲遗景，凝神入过思。共藏多少意，不语两相知。


第八百二十五卷
　　◎卷.1【山居】可止
　　雪消春力展，花漫洞门垂。果长纤枝曲，岩崩直道移。
　　重猿围浅井，斗鼠下疏篱。寒食微灯在，高风势彻陂。
　　◎卷.2【赠樊川长老（一作清尚诗）】可止
　　瘦颜颧骨见，满面雪毫垂。坐石鸟疑死，出门人谓痴。
　　照身潭入楚，浸影桧生隋。太白曾经夏，清风凉四肢。
　　◎卷.3【寄积麦山会如长老】可止
　　默然如大道，尘世不相关。青桧行时静，白云禅处闲。
　　贫高一生行，病长十年颜。夏满期游寺，寻山又下山。
　　◎卷.4【送僧】可止
　　四海无拘系，行心兴自浓。百年三事衲，万里一枝筇。
　　夜减当晴影，春消过雪踪。白云深处去，知宿在何峰。
　　◎卷.5【哭贾岛】可止
　　燕生松雪地，蜀死葬山根。诗僻降今古，官卑误子孙。
　　冢栏寒月色，人哭苦吟魂。墓雨滴碑字，年年添藓痕。
　　◎卷.6【雪十二韵】可止
　　落处咸过尺，翛然物象凄。瑞凝金殿上，寒甚玉关西。
　　润比江河普，明将日月齐。凌云花顶腻，锁径竹梢低。
　　出谷樵童怯，归林野鸟迷。煮茶融破练，磨墨染成黳。
　　陷兔埋平泽，和鱼冻合溪。入楼消酒力，当槛写诗题。
　　道路依凭马，朝昏委托鸡。洞深猿作族，松亚鹤移栖。
　　及夏清岩穴，经春溜石梯。丰年兼泰国，天道育黔黎。
　　◎卷.7【精舍遇雨】可止
　　空门寂寂淡吾身，溪雨微微洗客尘。
　　卧向白云情未尽，任他黄鸟醉芳春。
　　◎卷.8【小雪】可止
　　落雪临风不厌看，更多还恐蔽林峦。
　　愁人正在书窗下，一片飞来一片寒。
　　◎卷.9【送婆罗门僧】可止
　　雪岭金河独向东，吴山楚泽意无穷。
　　如今白首乡心尽，万里归程在梦中。
　　◎卷.10【句】可止
　　不知谁会喃喃语，必向王前报太平。（中山节度王处直座
　　咏白鹊，时诸侯兼并，王欲继好息民，故云。《高僧传》）
　　◎卷.11【寒食日】云表
　　寒食悲看郭外春，野田无处不伤神。
　　平原累累添新冢，半是去年来哭人。
　　◎卷.12【自遣】归仁
　　日日为诗苦，谁论春与秋。一联如得意，万事总忘忧。
　　雨堕花临砌，风吹竹近楼。不吟头也白，任白此生头。
　　◎卷.13【酬沈先辈卷】归仁
　　一百八十首，清泠韵可敲。任从人不爱，终是我难抛。
　　桂魄吟来满，蒲团坐得凹。先生声价在，寰宇几人抄。
　　◎卷.14【题贾岛吟诗台】归仁
　　此台如可废，此恨有谁平。纵使迷青草，终难没旧名。
　　天悲朝雨色，岳哭夜猿声。不是心偏苦，应关自古情。
　　◎卷.15【悼罗隐】归仁
　　一著谗书未快心，几抽胸臆纵狂吟。管中窥豹我犹在，
　　海上钓鳌君也沈。岁月尽能消愤懑，寰区那更有知音。
　　长安冠盖皆涂地，仍喜先生葬碧岑。
　　◎卷.16【题楚庙】归仁
　　羞容难更返江东，谁问从来百战功。天地有心归道德，
　　山河无力为英雄。芦花尚认霜戈白，海日犹思火阵红。
　　也是男儿成败事，不须惆怅对西风。
　　◎卷.17【牡丹】归仁
　　三春堪惜牡丹奇，半倚朱栏欲绽时。天下更无花胜此，
　　人间偏得贵相宜。偷香黑蚁斜穿叶，觑蕊黄蜂倒挂枝。
　　除却解禅心不动，算应狂杀五陵儿。
　　◎卷.18【旧国里】卿云
　　旧居梨岭下，风景近炎方。地暖生春早，家贫觉岁长。
　　石房云过湿，杉径雨馀香。日夕竟无事，诗书聊自强。
　　◎卷.19【秋日江居闲咏】卿云
　　寄居江岛边，闲咏见秋残。草白牛羊瘦，风高猿鸟寒。
　　检方医故疾，挑荠备中餐。时复停书卷，鉏莎种木兰。
　　◎卷.20【长安言怀寄沈彬侍郎】卿云
　　故园梨岭下，归路接天涯。生作长安草，胜为边地花。
　　雁南飞不到，书北寄来赊。堪羡神仙客，青云早致家。
　　◎卷.21【送人游塞】卿云
　　去去玉关路，省君曾未行。塞深多伏寇，时静亦屯兵。
　　雪每先秋降，花尝近夏生。闲陪射雕将，应到受降城。
　　◎卷.22【逢老人】隐峦
　　路逢一老翁，两鬓白如雪。一里二里行，四回五回歇。
　　◎卷.23【牧童】隐峦
　　牧童见人俱不识，尽着芒鞋戴箬笠。朝阳未出众山晴，
　　露滴蓑衣犹半湿。二月三月时，平原草初绿。
　　三个五个骑羸牛，前村后村来放牧。笛声才一举，
　　众稚齐歌舞。看看白日向西斜，各自骑牛又归去。
　　◎卷.24【蜀中送人游庐山】隐峦
　　居游正值芳春月，蜀道千山皆秀发。溪边十里五里花，
　　云外三峰两峰雪。君上匡山我旧居，松萝抛掷十年馀。
　　君行试到山前问，山鸟只今相忆无。
　　◎卷.25【琴】隐峦
　　七条丝上寄深意，涧水松风生十指。
　　自乃知音犹尚稀，欲教更入何人耳。
　　◎卷.26【浮桥】隐峦
　　横压惊波防没溺，当初元创是军机。
　　行人到此全无滞，一片江云踏欲飞。
　　◎卷.27【宿九华化成寺庄】泠然
　　佛寺孤庄千嶂间，我来诗境强相关。岩边树动猿下涧，
　　云里锡鸣僧上山。松月影寒生碧落，石泉声乱喷潺湲。
　　明朝更蹑层霄去，誓共烟霞到老闲。
　　◎卷.28【乞荆浩画】大愚
　　六幅故牢健，知君恣笔踪。不求千涧水，止要两株松。
　　树下留盘石，天边纵远峰。近岩幽湿处，惟藉墨烟浓。
　　◎卷.29【上归州刺史代通状二首】怀濬
　　家在闽山西复西，其中岁岁有莺啼。
　　如今不在莺啼处，莺在旧时啼处啼。
　　家在闽山东复东，其中岁岁有花红。
　　而今不在花红处，花在旧时红处红。
　　◎卷.30【辞郡守李公恩命】恒超
　　虚著褐衣老，浮杯道不成。誓传经论死，不染利名生。
　　厌树遮山色，怜窗向月明。他时随范蠡，一棹五湖清。
　　◎卷.31【题广爱寺楞伽山】净显
　　灵异不能栖鸟雀，幽奇终不着猿猱。为经巢贼应无损，
　　纵使秦驱也谩劳。珍重昔贤留像迹，陵迁谷变自坚牢。
　　（失二句）。
　　◎卷.32【闻诵《法华经》歌】修雅
　　山色沈沈，松烟幂幂。空林之下，盘陀之石。石上有僧，
　　结跏横膝。诵白莲经，从旦至夕。左之右之，虎迹狼迹。
　　十片五片，异花狼藉。偶然相见，未深相识。知是古之人，
　　今之人，是昙彦，是昙翼？我闻此经有深旨，
　　觉帝称之有妙义。合目冥心子细听，醍醐滴入焦肠里。
　　佛之意兮祖之髓，我之心兮经之旨。可怜弹指及举手，
　　不达目前今正是。大矣哉，甚奇特，空王要使群生得。
　　光辉一万八千土，土土皆作黄金色。四生六道一光中，
　　狂夫犹自问弥勒，我亦当年学空寂，一得无心便休息。
　　今日亲闻诵此经，始觉驴乘匪端的。我亦当年不出户，
　　不欲红尘沾步武。今日亲闻诵此经，始觉行行皆宝所。
　　我亦当年爱吟咏，将谓冥搜乱神定。今日亲闻诵此经，
　　何妨笔砚资真性。我亦当年狎儿戏，将谓光阴半虚弃。
　　今日亲闻诵此经，始觉聚沙非小事。我昔曾游山与水，
　　将谓他山非故里。今日亲闻诵此经，始觉山河无寸地。
　　我昔心猿未调伏，常将金锁虚拘束。今日亲闻诵此经，
　　始觉无物为拳拲。师诵此经经一字，字字烂嚼醍醐味。
　　醍醐之味珍且美，不在唇，不在齿，只在劳生方寸里。
　　师诵此经经一句，句句白牛亲动步。白牛之步疾如风，
　　不在西，不在东，只在浮生日用中。日用不知一何苦，
　　酒之肠，饭之腑，长者扬声唤不回。何异聋，何异瞽，
　　世人之耳非不聪，耳聪特向经中聋。世人之目非不明，
　　目明特向经中盲。合聪不聪，合明不明，辘轳上下，
　　浪死虚生。世人纵识师之音，谁人能识师之心。
　　世人纵识师之形，谁人能识师之名。师名医王行佛令，
　　来与众生治心病。能使迷者醒，狂者定，垢者净，邪者正，
　　凡者圣。如是则非但天恭敬，人恭敬，亦合龙赞咏，
　　鬼赞咏，佛赞咏。岂得背觉合尘之徒，不稽首而归命。
　　◎卷.33【歌】元寂
　　酒秃酒秃，何荣何辱。但见衣冠成古丘，不见江河变陵谷。
　　◎卷.34【怀庐山旧隐】若虚
　　九叠嵯峨倚着天，悔随寒瀑下岩烟。深秋猿鸟来心上，
　　夜静松杉到眼前。书架想遭苔藓裹，石窗应被薜萝缠。
　　一枝筇竹游江北，不见炉峰二十年。
　　◎卷.35【乐仙观】若虚
　　乐氏骑龙上碧天，东吴遗宅尚依然。悟来大道无多事，
　　真后丹元不值钱。老树夜风虫咬叶，古垣春雨藓生砖。
　　松倾鹤死桑田变，华表归乡未有年。
　　◎卷.36【古镜】若虚
　　轩后红炉独铸成，藓痕磨落月轮呈。万般物象皆能鉴，
　　一个人心不可明。匣内乍开鸾凤活，台前高挂鬼神惊。
　　百年肝胆堪将比，只怕看频素发生。
　　◎卷.37【睹木平和尚】文益
　　木平山里人，貌古年复少。相看陌路同，论心秋月皎。
　　怀衲线非蚕，助歌声有鸟。城阙今日来，一讴曾已晓。
　　◎卷.38【鹭鸶】无则
　　白蘋红蓼碧江涯，日暖双双立睡时。
　　愿揭金笼放归去，却随沙鹤斗轻丝。
　　◎卷.39【百舌鸟二首】无则
　　千愁万恨过花时，似向春风怨别离。
　　若使众禽俱解语，一生怀抱有谁知。
　　长截邻鸡叫五更，数般名字百般声。
　　饶伊摇舌先知晓，也待青天明即鸣。
　　◎卷.40【赏牡丹应教】谦光
　　拥衲对芳丛，由来事不同。鬓从今日白，花似去年红。
　　艳异随朝露，馨香逐晓风。何须对零落，然后始知空。


第八百二十六卷
　　◎卷.1【善哉行（伤古曲无知音）】贯休
　　有美一人兮，婉如青扬。识曲别音兮，令姿煌煌。
　　绣袂捧琴兮，登君子堂。如彼萱草兮，使我忧忘。
　　欲赠之以紫玉尺，白银铛。久不见之兮，湘水茫茫。
　　◎卷.2【读离骚经】贯休
　　湘江滨，湘江滨，兰红芷白波如银，终须一去呼湘君。
　　问湘神，云中君，不知何以交灵均。我恐湘江之鱼兮，
　　死后尽为人。曾食灵均之肉兮，个个为忠臣。
　　又想灵均之骨兮终不曲。千年波底色如玉，
　　谁能入水少取得，香沐函题贡上国。贡上国，
　　即全胜和璞悬璃，垂棘结绿。
　　◎卷.3【阳春曲（江东广明初作）】贯休
　　为口莫学阮嗣宗，不言是非非至公。为手须似朱云辈，
　　折槛英风至今在。男儿结发事君亲，须斅前贤多慷慨。
　　历数雍熙房与杜，魏公姚公宋开府。尽向天上仙宫闲处坐，
　　何不却辞上帝下下土，忍见苍生苦苦苦。
　　◎卷.4【白雪曲】贯休
　　列鼎佩金章，泪眼看风枝。却思食藜藿，身作屠沽儿。
　　负米无远近，所希升斗归。为人无贵贱，莫学鸡狗肥。
　　斯言如不忘，别更无光辉。斯言如或忘，即安用人为。
　　◎卷.5【上留田】贯休
　　父不父，兄不兄。上留田，蝥贼生。徒陟冈，泪峥嵘。
　　我欲使诸凡鸟雀，尽变为鶺鴒。我欲使诸凡草木，
　　尽变为田荆。邻人歌，邻人歌。古风清，清风生。
　　◎卷.6【胡无人】贯休
　　霍嫖姚，赵充国，天子将之平朔漠。肉胡之肉，烬胡帐幄。
　　千里万里，唯留胡之空壳。边风萧萧，榆叶初落。
　　杀气昼赤，枯骨夜哭。将军既立殊勋，遂有胡无人曲。
　　我闻之，天子富有四海，德被无垠。但令一物得所，
　　八表来宾，亦何必令彼胡无人。
　　◎卷.7【苦寒行】贯休
　　北风北风，职何严毒。摧壮士心，缩金乌足。冻云嚣嚣，
　　碍雪一片下不得。声绕枯桑，根在沙塞。黄河彻底，
　　顽直到海。一气抟束，万物无态。唯有吾庭前杉松树枝，
　　枝枝健在。
　　◎卷.8【蒿里】贯休
　　兔不迟，乌更急，但恐穆王八骏，著鞭不及。所以蒿里，
　　坟出蕺蕺。气凌云天，龙腾凤集。尽为风消土吃，
　　狐掇蚁拾。黄金不啼玉不泣，白杨骚屑，乱风愁月。
　　折碑石人，莽秽榛没。牛羊窸窣，时见牧童儿，弄枯骨。
　　◎卷.9【临高台】贯休
　　凉风吹远念，使我升高台。宁知数片云，不是旧山来。
　　故人天一涯，久客殊未回。雁来不得书，空寄声哀哀。
　　◎卷.10【杞梁妻】贯休
　　秦之无道兮四海枯，筑长城兮遮北胡。筑人筑土一万里，
　　杞梁贞妇啼呜呜。上无父兮中无夫，下无子兮孤复孤。
　　一号城崩塞色苦，再号杞梁骨出土。疲魂饥魄相逐归，
　　陌上少年莫相非。
　　◎卷.11【古离别】贯休
　　离恨如旨酒，古今饮皆醉。只恐长江水，尽是儿女泪。
　　伊余非此辈，送人空把臂。他日再相逢，清风动天地。
　　◎卷.12【战城南二首】贯休
　　万里桑干傍，茫茫古蕃壤。将军貌憔悴，抚剑悲年长。
　　胡兵尚陵逼，久住亦非强。邯郸少年辈，个个有伎俩。
　　拖枪半夜去，雪片大如掌。
　　碛中有阴兵，战马时惊蹶。轻猛李陵心，摧残苏武节。
　　黄金锁子甲，风吹色如铁。十载不封侯，茫茫向谁说。
　　◎卷.13【少年行】贯休
　　锦衣鲜华手擎鹘，闲行气貌多轻忽。
　　稼穑艰难总不知，五帝三皇是何物。
　　自拳五色裘，迸入他人宅。却捉苍头奴，玉鞭打一百。
　　面白如削玉，猖狂曲江曲。马上黄金鞍，适来新赌得。
　　◎卷.14【梦游仙四首】贯休
　　梦到海中山，入个白银宅。逢见一道士，称是李八伯。
　　三四仙女儿，身著瑟瑟衣。手把明月珠，打落金色梨。
　　车渠地无尘，行至瑶池滨。森森椿树下，白龙来嗅人。
　　宫殿峥嵘笼紫气，金渠玉砂五色水。
　　守阍仙婢相倚睡，偷摘蟠桃几倒地。
　　◎卷.15【轻薄篇二首】贯休
　　绣林锦野，春态相压。谁家少年，马蹄蹋蹋。
　　斗鸡走狗夜不归，一掷赌却如花妾。谁云不颠不狂，
　　其名不彰，悲夫！
　　木落萧萧，虫鸣唧唧。不觉朱蔫脸红，霜劫鬓漆。
　　世途多事，泣向秋日。方今少壮不努力，老大徒伤悲，
　　如何？
　　◎卷.16【长安道】贯休
　　憧憧合合，八表一辙。黄尘雾合，车马火热。名汤风雨，
　　利辗霜雪。千车万驮，半宿关月。上有尧禹，下有夔卨。
　　紫气银轮兮常覆金阙。仙掌捧日兮浊河澄澈。
　　愚将草木兮有言，与华封人兮不别。
　　◎卷.17【洛阳尘】贯休
　　昔时昔时洛城人，今作茫茫洛城尘。我闻富有石季伦，
　　楼台五色干星辰。乐如天乐日夜闻，锦姝绣妾何纷纷。
　　真珠帘中，姑射神人。文金线玉，香成暮云。孙秀若不杀，
　　晋室应更贫。伊水削行路，冢石花磷磷。苍茫金谷园，
　　牛羊龁荆榛。飞鸟好羽毛，疑是绿珠身。
　　◎卷.18【富贵曲二首】贯休
　　有金张族，骄奢相续。琼树玉堂，雕墙绣毂。纨绮杂杂，
　　钟鼓合合。美人如白牡丹花，半日只舞得一曲。乐不乐，
　　足不足，争教他爱山青水绿。
　　如神若仙，似兰同雪。乐戒于极，胡不知辍。
　　只欲更缀上落花，恨不能把住明月。太山肉尽，东海酒竭。
　　佳人醉唱，敲玉钗折。宁知耘田车水翁，日日日灸背欲裂。
　　◎卷.19【野田黄雀行】贯休
　　高树风多，吹尔巢落。深蒿叶暖，宜尔依泊。莫近鸮类，
　　蛛网亦恶。饮野田之清水，食野田之黄粟。深花中睡，
　　ej土里浴。如此即全胜啄太仓之谷，而更穿人之屋。
　　◎卷.20【古意九首】贯休
　　一雨火云尽，闭门心冥冥。兰花与芙蓉，满院同芳馨。
　　佳人天一涯，好鸟何嘤嘤。我有双白璧，不羡于虞卿。
　　我有径寸珠，别是天地精。玩之室生白，潇洒身安轻。
　　只应天上人，见我双眼明。
　　阳乌烁万物，草木怀春恩。茫茫尘土飞，培壅名利根。
　　我本是蓑笠，幼知天子尊。学为毛氏诗，亦多直致言。
　　不慕需臑类，附势同崩奔。唯寻桃李蹊，去去长者门。
　　美人如游龙，被服金鸳鸯。手把古刀尺，在彼白玉堂。
　　文章深掣曳，珂珮鸣丁当。好风吹桃花，片片落银床。
　　何妨学羽翰，远逐朱鸟翔。
　　乾坤有清气，散入诗人脾。圣贤遗清风，不在恶木枝。
　　千人万人中，一人两人知。忆在东溪日，花开叶落时。
　　几拟以黄金，铸作钟子期。
　　莫轻白云白，不与风雨会。莫见守羊儿，或是初平辈。
　　人生非日月，光辉岂常在。一荣与一辱，古今常相对。
　　君不见于公门，子孙好冠盖。
　　古交如真金，百炼色不回。今交如暴流，倏忽生尘埃。
　　我愿君子气，散为青松栽。我恐荆棘花，只为小人开。
　　伤心复伤心，吟上高高台。
　　常思谢康乐，文章有神力。是何清风清，凛然似相识。
　　一种为顽嚚，得作翻经石。一种为枯槁，得作登山屐。
　　永嘉为郡后，山水添鲜碧。何当学羽翰，一去观遗迹。
　　常思李太白，仙笔驱造化。玄宗致之七宝床，
　　虎殿龙楼无不可。一朝力士脱靴后，玉上青蝇生一个。
　　紫皇殿前五色麟，忽然掣断黄金锁。五湖大浪如银山，
　　满船载酒挝鼓过。贺老成异物，颠狂谁敢和。
　　宁知江边坟，不是犹醉卧。
　　忆在山中时，丹桂花葳蕤。红泉浸瑶草，白日生华滋。
　　箬屋开地炉，翠墙挂藤衣。看经竹窗边，白猿三两枝。
　　东峰有老人，眼碧头骨奇。种薤煮白石，旨趣如婴儿。
　　月上来打门，月落方始归。授我微妙诀，恬澹无所为。
　　别来六七年，只恐白日飞。
　　◎卷.21【酷吏词】贯休
　　霰雨灂灂，风吼如劚。有叟有叟，暮投我宿。吁叹自语，
　　云太守酷。如何如何，掠脂斡肉。吴姬唱一曲，
　　等闲破红束。韩娥唱一曲，锦段鲜照屋。宁知一曲两曲歌，
　　曾使千人万人哭。不惟哭，亦白其头，饥其族。
　　所以祥风不来，和气不复。蝗乎蠈乎，东西南北。
　　◎卷.22【还举人歌行卷】贯休
　　厚于铁围山上铁，薄似双成仙体缬。蜀机凤雏动蹩躠，
　　珊瑚枝枝撑著月。王恺家中藏难掘，颜回饥僝愁天雪。
　　古松直笔雷不折，雪衣女啄蟠桃缺。珮入龙宫步迟迟，
　　绣帘银殿何参差，即不知骊龙失珠知不知。
　　◎卷.23【陈宫词】贯休
　　缅想当时宫阙盛，荒宴椒房懱尧圣。玉树花歌百花里，
　　珊瑚窗中海日迸。大臣来朝酒未醒，酒醒忠谏多不听。
　　陈宫因此成野田，耕人犁破宫人镜。
　　◎卷.24【拟齐梁酬所知见赠二首】贯休
　　静只焚香坐，咏怀悲岁阑。佳人忽有赠，满手红琅玕。
　　不独耀肌魄，将行为羽翰。酬如上青天，风雪空漫漫。
　　美如仙鼎金，清如纤手琴。孙登啸一声，缥缈不可寻。
　　但觉神洋洋，如入三昧林。释手复在手，古意深复深。
　　惭无英琼瑶，何以酬知音。
　　◎卷.25【经古战场】贯休
　　茫茫凶荒，迥如天设。驻马四顾，气候迂结。秋空峥嵘，
　　黄日将没。多少行人，白日见物。莫道路高低，尽是战骨。
　　莫见地赤碧，尽是征血。昔人昔人既能忠尽于力，
　　身糜戈戟，脂其风，膏其域。今人何不绳其塍，植其食。
　　而使空旷年年，常贮愁烟。使我至此，不能无言。
　　◎卷.26【村行遇猎】贯休
　　猎师纷纷走榛莽，女亦相随把弓矢。南北东西尽杀心，
　　断烧残云在围里。鹘拂荒田兔成血，竿打黄茅雉惊起。
　　伤嗟个辈亦是人，一生将此关身己。我闻天地之大德曰生，
　　又闻万事皆天意，何遣此人又如此。犹更愿天公一丈雪，
　　深山麋鹿尽冻死。
　　◎卷.27【渔家】贯休
　　赤芦盖屋低压恰，沙涨柴门水痕叠。黄鸡青犬花蒙笼，
　　渔女渔儿扫风叶。有叟相逢带秋醉，自拔船桩色无愧。
　　前山脚下得鱼多，恶浪堆中尽头睡。但得忘筌心自乐，
　　肯羡前贤钓清渭。终须画取挂秋堂，与尔为邻有深意。
　　◎卷.28【田家作】贯休
　　田家老翁无可作，昼甑蒸梨香漠漠。只向阶前曝背眠，
　　赤桑大叶时时落。古df侵门桃竹密，仓囤峨峨欲遮日。
　　自云孙子解耕耘，四五年来腹多实。我闻此语心自悲，
　　世上悠悠岂得知，稼而不穑徒尔为。
　　◎卷.29【江边祠】贯休
　　松森森，江浑浑，江边古祠空闭门。精灵应醉社日酒，
　　白龟咬断菖蒲根。花残泠红宿雨滴，土龙甲湿鬼眼赤。
　　天符早晚下空碧，昨夜前村行霹雳。
　　◎卷.30【苦热寄赤松道者】贯休
　　天云如烧人如炙，天地炉中更何适。蝉喘雷干冰井融，
　　些子清风有何益。守羊真人聃之役，高吟招隐倚碧壁。
　　紫气红烟鲜的的，涧茗园瓜麹尘色，骄冷奢凉合相忆。
　　◎卷.31【偶作二首】贯休
　　新诗一千首，古锦初下机。除月与鬼神，别未有人知。
　　子期去不返，浩浩良不悲。不知天地间，知者复是谁。
　　门前数枝路，路路车马鸣。名埃与利尘，千里万里行。
　　只见青山高，岂见青山平。朱门势峨峨，冠盖何光明。
　　黄鸟在花里，青蝉夺其声。尔生非金玉，岂常贵复贞。
　　寄言之子心，可以归无形。
　　◎卷.32【夜夜曲】贯休
　　蟪蛄切切风骚骚，芙蓉喷香蟾蜍高。
　　孤灯耿耿征妇劳，更深扑落金错刀。
　　◎卷.33【春晚书山家屋壁二首】贯休
　　柴门寂寂黍饭馨，山家烟火春雨晴。
　　庭花濛濛水泠泠，小儿啼索树上莺。
　　水香塘黑蒲森森，鸳鸯鸂鶒如家禽。前村后垄桑柘深，
　　东邻西舍无相侵。蚕娘洗茧前溪渌，牧童吹笛和衣浴。
　　山翁留我宿又宿，笑指西坡瓜豆熟。
　　◎卷.34【春晚闲居寄陈嵩伯】贯休
　　春霖闭门久，春色聚庭木。一梦辞旧山，四邻有新哭。
　　菰蒲生白水，风篁擢纤玉。为忆湖上翁，花时独冥目。
　　◎卷.35【长持经僧】贯休
　　唠唠长夜坐，唠唠早起。杉森森，不见长，
　　人声续续如流水。摐金挣玉，吐宫咽徵。头低草木，
　　手合神鬼。日消三两黄金争得止，而槁木朽枝，一食而已。
　　伤嗟浮世之人，善事不曾入耳。
　　◎卷.36【茫茫曲】贯休
　　茫茫复茫茫，满眼皆埃尘。莫言白发多，茎茎是愁筋。
　　未达苦雕伪，及达多不仁。浅深与高低，尽能生棘榛。
　　茫茫四大愁杀人。
　　◎卷.37【古镜词上刘侍郎】贯休
　　至宝不自宝，照古还照今。仙人手胼胝，寥泬秋沈沈。
　　不是十二面，不是百炼金。若非八彩眉，不可辄照临。
　　即归玉案头，为君整冠簪。即居吾君手，照出天下心。
　　恭闻太宗朝，此镜当宸襟。六合悬清光，万里无尘侵。
　　此镜今又出，天地还得一。
　　◎卷.38【送姜道士归南岳】贯休
　　松品落落，雪格索索。眼有三角，头峭五岳。若不居岳，
　　此处难著。药僮貌蛮名鄙彼，葫芦酒满担劣起。
　　万里长风啸一声，九贞须拍黄金几。落叶萧萧□杳□，
　　送师言了意未了。意未了，他时为我致取一部音声鸟。
　　◎卷.39【了仙谣】贯休
　　海中紫雾蓬莱岛，安期子乔去何早。游戏多骑白骐驎，
　　须发如银未曾老。亦留仙诀在人间，啮镞终言药非道。
　　始皇不得此深旨，远遣徐福生忧恼。紫术黄精心上苗，
　　大还小还行中宝。若师方术弃心师，浪似雪山何处讨。


第八百二十七卷
　　◎卷.1【循吏曲上王使君】贯休
　　需宿需宿，炳烂光合。蒸蒸婺民，钟此多福。自东自西，
　　自南自北。伊飞伊走，乳乳良牧。和气无形，春光自成。
　　大信不信，贻厥无朕。需女需女，尔亦须语。使君为理，
　　玄风震古。需女需女，尔亦须语。我愿喙长三千里，
　　枕著玉阶奏明主。
　　◎卷.2【古镜词】贯休
　　我有一面镜，新磨似秋月。上唯金膏香，下状骊龙窟。
　　等闲不欲开，丑者多不悦。或问几千年，轩辕手中物。
　　◎卷.3【怀张为、周朴】贯休
　　张周二夫子，诗好人太癖。更不过岭来，如今头尽白。
　　人传禹力不到处，河声流向西。又到处即闭户，
　　逢君方展眉。不知是不是，若是即大奇。我又闻二公，
　　心与人不同，一生常在寂寞中。有时狂吟入僧宅，
　　锦囊鸟啼荔枝红。有时冥搜海山脑，珊瑚枝动日杲杲。
　　圣君在上知不知，赤面浊醪许多好。
　　◎卷.4【题弘顗三藏院】贯休
　　仪清态淡雕琼瑰，卷帘潇洒无尘埃。岳茶如乳庭花开，
　　信心弟子时时来。灌顶坛严伸pg塞，三十年功苦拘束。
　　梵僧梦里授微言，雪岭白牛力深得。水精一索香一炉，
　　红莲花舌生醍醐。初听喉音宝楼阁，
　　如闻魔王宫殿拉金瓦落。次听妙音大随求，
　　更觉人间万事深悠悠。四音俱作清且柔，
　　爱河浊浪却倒流。却倒流兮无处去，碧海含空日初曙。
　　◎卷.5【古意代友人投所知】贯休
　　青松虽有花，有花不如无。贫井泉虽清，且无金辘轳。
　　客从远方来，遗我古铜镜。挂之玉堂上，如对轩辕圣。
　　天龙睡坤腹，土蚀金鬣绿。因知燕赵佳人颜似玉，
　　不得此镜终不（缺一字）。
　　◎卷.6【闻知己入翰林】贯休
　　天骥头似鸟，倏忽四天下。南金色如椹，入火不见火。
　　吾交二名士，遽立于帝左。凤姿既出世，天意嘱在我。
　　奇哉子渊颂，无可无不可。
　　◎卷.7【上裴大夫二首】贯休
　　我有一端绮，花彩鸾凤群。佳人金错刀，何以裁此文。
　　我有白云琴，朴斫天地精。俚耳不使闻，虑同众乐听。
　　指指法仙法，声声圣人声。一弹四时和，再弹中古清。
　　庭前梧桐枝，飒飒南风生。还希师旷怀，见我心不轻。
　　◎卷.8【上刘商州】贯休
　　周邵吁嘘气，结为祯祥云。客从远方来，持此将赠君。
　　时命偶不谬，授馆终南东。愔愔良吏师，不寐如老农。
　　丘轲文之天，代天有馀功。代天复代天，后稷何所从。
　　◎卷.9【闲居拟齐梁四首】贯休
　　夜雨山草滋，爽籁生古木。闲吟竹仙偈，清于嚼金玉。
　　蟋蟀啼坏墙，苟免悲局促。道人优昙花，迢迢远山绿。
　　果熟无低枝，芳香入屏帷。故人久不来，萱草何离离。
　　苦吟斋貌减，更被杉风吹。独赖湖上翁，时为烹露葵。
　　红藕映嘉鲂，澄池照孤坐。池痕放文彩，雨气增慵堕。
　　山翁寄术药，幸得秋病可。终召十七人，云中备香火。
　　清气生沧洲，残云落林薮。放鹤久不归，不知更归否。
　　支策到江湄，江皋木叶飞。自怜为客远，还如鹊绕枝。
　　南枝复北枝，玉露沾毛衣。
　　◎卷.10【塞上曲二首】贯休
　　锦袷胡儿黑如漆，骑羊上冰如箭疾。蒲萄酒白雕腊红，
　　苜蓿根甜沙鼠出。单于右臂何须断，天子昭昭本如日。
　　一握黳髯一握丝，须知只为平戎术。
　　去年转斗阴山脚，生得单于却放却。今年深入于不毛，
　　胡兵拔帐遗弓刀。男儿须展平生志，为国输忠合天地。
　　甲穿虽即失黄金，剑缺犹能生紫气。塞草萋萋兵士苦，
　　胡虏如今勿胡虏。封侯十万始无心，玉关凯入君看取。
　　◎卷.11【拟齐梁体寄冯使君三首】贯休
　　庭鸟多好音，相呼灌木中。竹房更何有，还如鸟巢空。
　　赖逢富人侯，真东晋谢公。煌煌发令姿，珂珮鸣丁冬。
　　故山有深霞，未如旌旗红。惭非卫霍松，何以当清风。
　　露益蝉声长，蕙兰垂紫带。清吟待明月，孤云忽为盖。
　　伊余石林人，本是烧畬辈。频接谢公棋，输多未曾赛。
　　大道贵无心，圣贤为始慕。秋空共澄洁，美玉同贞素。
　　伟哉桐江守，雌黄出金口。为文能废兴，谈道弭空有。
　　雪林槁枯者，坐石听亦久。还疑紫磨身，成居灵运后。
　　◎卷.12【书匡山老僧庵】贯休
　　筼筜红实好鸟语，银髯瘦僧貌如祖。香烟濛濛衣上聚，
　　冥心缥缈入铁圄。白麏作梦枕藤屦，东峰山媪贡瓜乳。
　　◎卷.13【读顾况歌行】贯休
　　雪泥露金冰滴瓦，枫柽火著僧留坐。忽睹逋翁一轴歌，
　　始觉诗魔辜负我。花飞飞，雪霏霏，三珠树晓珠累累。
　　妖狐爬出西子骨，雷车拶破织女机。忆昔鄱阳寺中见一碣，
　　逋翁词兮逋翁札。庾翼未伏王右军，李白不知谁拟杀。
　　别，别，若非仙眼应难别。不可说，不可说，
　　离乱乱离应打折。
　　◎卷.14【冬末病中作二首】贯休
　　冬风吹草木，亦吹我病根。故人久不来，冷落如丘园。
　　聃龙与摩诘，吁叹非不闻。顾惟年少时，未合多忧勤。
　　风钟远孤枕，雪水流冻痕。空馀微妙心，期空静者论。
　　胸中有一物，旅拒复攻击。向下还上来，唯疑是肺石。
　　山童顽且小，用之复何益。教洗煮茶铛，雪团打邻壁。
　　宛转无好姿，裴回更何适。庭前早梅树，坐见花尽碧。
　　屋老多鼠窠，窗卑露山脊。近来胸中物，已似输药力。
　　微吟复微吟，依稀似庄舄。
　　◎卷.15【遇叶进士】贯休
　　文章拟真宰，仪冠冷如璧。山寺偶相逢，眼青胜山色。
　　气隆多慷慨，语澹无他力。金绳残果落，竹阁凉雨滴。
　　自愧龙钟人，见此冲天翼。
　　◎卷.16【寄杜使君】贯休
　　清辰卷珠帘，盥漱香满室。杉松经雪后，别有精彩出。
　　琅函芙蓉书，开之向阶日。好鸟常解来，孤云偶相失。
　　有时作章句，气概还鲜逸。茫茫世情世，谁人爱真实。
　　清高慕玄度，宴默攀道一。残磬隔风林，微阳解冰笔。
　　亦知休明代，谅无经济术。门前九个峰，终拟为文乞。
　　◎卷.17【寄高员外】贯休
　　冷冽苍黄风似劈，雪骨冰筋满瑶席。庭松流污相抵吃，
　　霜絮重裘火无力。孤峰地炉烧白枥，庞眉道者应相忆。
　　倏忽维阳岁云暮，寂寥不觉成章句。惟应将寄蕊珠宫，
　　禅刹云深一来否。
　　◎卷.18【书陈处士屋壁二首】贯休
　　有叟傲尧日，发白肌肤红。妻子亦读书，种兰清溪东。
　　白云有奇色，紫桂含天风。即应迎鹤书，肯羡于洞洪。
　　高步前山前，高歌北山北。数载卖甘橙，山赀近云足。
　　新诗不将出，往往僧乞得。唯云李太白，亦是偷桃贼。
　　吟狂鬼神走，酒酽天地黑。青刍生阶除，撷之束成束。
　　◎卷.19【对月作】贯休
　　今人看此月，古人看此月。如何古人心，难向今人说。
　　古人求禄以及亲，及亲如之何？忠孝为朱轮。
　　今人求禄唯庇身，庇身如之何？恶木多斜文。
　　斜文复斜文，颠窒何纷纷。
　　◎卷.20【山茶花】贯休
　　风裁日染开仙囿，百花色死猩血谬。
　　今朝一朵堕阶前，应有看人怨孙秀。
　　◎卷.21【上孙使君】贯休
　　圣主得贤臣，天地方交泰。恭惟岳精粹，多出于昭代。
　　君侯握文镜，独立尘埃外。王演俗容仪，崔陵小风概。
　　馨香拥兰雪，峻秀高嵩岱。嵇松领岁寒，庄剑无砻淬。
　　威棱玉霜直，匠石金槌大。诗穿明月珠，道拍安期背。
　　中兴鸾凤集，直道风云会。万卷似无书，三山如历块。
　　德乎天所纵，清矣谁堪对。有法在朝端，无尘到冠盖。
　　具瞻从密勿，旦夕调鼎鼐。为君整衢尊，为君戢蕃塞。
　　岂知吾后意，忧此毗陵最。亲手赐彤弓，苍生是繄赖。
　　下车邻寇散，是物冰壶内。龚遂爱廉平，次公太繁碎。
　　袴襦砧动地，父母歌闤闠。□雪锁戈鋋，非烟绕旌旆。
　　宁思子产冰，肯羡任棠薤。忽如春再来，不独天重戴。
　　昂藏海峤鹤，冷碧仙庭桧。物物动和气，家家有新态。
　　芙蓉开帟幕，锦帐无纤壒。鼓角穿冻云，恩波动耕耒。
　　奸回改精魄，礼教书绅带。必于尧舜日，还似房杜辈。
　　野人有章句，格力亦慷慨。若不入丘门，世间更谁爱。
　　◎卷.22【哭灵一上人】贯休
　　一公何不在，空有远公名。共说岑山路，今时不可行。
　　旧房松更老，新塔草初生。经论传缁侣，文章遍墨卿。
　　禅林枝干折，法宇栋梁倾。谁俊修僧史，应知传已成。
　　◎卷.23【行路难】贯休
　　君不见山高海深人不测，古往今来转青碧。
　　浅近轻浮莫与交，地卑只解生荆棘。谁道黄金如粪土，
　　张耳陈馀断消息。行路难，行路难，君自看。
　　不会当时作天地，刚有多般愚与智。到头还用真宰心，
　　何如上下皆清气。大道冥冥不知处，那堪顿得羲和辔。
　　义不义兮仁不仁，拟学长生更容易。负心为垆复为火，
　　缘木求鱼应且止。君不见烧金炼石古帝王，
　　鬼火荧荧白杨里。
　　君不见道傍废井生古木，本是骄奢贵人屋。
　　几度美人照影来，素绠银瓶濯纤玉。云飞雨散今如此，
　　绣闼雕甍作荒谷。沸渭笙歌君莫夸，不应常是西家哭。
　　休说遗编行者几，至竟终须合天理。败他成此亦何功，
　　苏张终作多言鬼。行路难，行路难，不在羊肠里。
　　九有茫茫共尧日，浪死虚生亦非一。清净玄音竟不闻，
　　花眼酒肠暗如漆。或偶因片言只字登第光二亲，
　　又不能献可替否航要津。口谭羲轩与周孔，
　　履行不及屠沽人。行路难，行路难，日暮途远空悲叹。
　　君不见道傍树有寄生枝，青青郁郁同荣衰。
　　无情之物尚如此，为人不及还堪悲。父归坟兮未朝夕，
　　已分黄金争田宅。高堂老母头似霜，心作数支泪常滴。
　　我闻忽如负芒刺，不独为君空叹息。古人尺布犹可缝，
　　浔阳义犬令人忆。寄言世上为人子，孝义团圆莫如此。
　　若如此，不遄死兮更何俟。
　　◎卷.24【泊秋江】贯休
　　岸如洞庭山似剡，船漾清溪凉胜簟。
　　月白风高不得眠，枯苇丛边钓师魇。
　　◎卷.25【嘲商客】贯休
　　苇萧萧，风摵摵，落日江头何处客。
　　斜倚帆樯不唤人，五湖浪向心中白。
　　◎卷.26【寄王涤】贯休
　　梅月多开户，衣裳润欲滴。寂寥虽无形，不是小雠敌。
　　地虚草木壮，雨白桃李赤。永日无人来，庭花苦狼藉。
　　吟高好鸟觑，风静茶烟直。唯思莱子来，衣拖五般色。
　　◎卷.27【上冯使君五首】贯休
　　撑船碧江上，春日何迟迟。汀花最深处，拾得鸳鸯儿。
　　渔父无忧苦，水仙亦何别。眠在绿苇边，不知钓筒发。
　　樵叟无忧苦，地仙亦何别。茆屋岸花中，弄孙头似雪。
　　扣舷得新诗，茶煮桃花水。n5々数片帆，去去殊未已。
　　仁政无不及，乳獭将子行。谁家苦竹林，中有读书声。
　　◎卷.28【拟君子有所思二首】贯休
　　我爱正考甫，思贤作商颂。我爱扬子云，理乱皆如凤。
　　振衣中夜起，露花香旖旎。扑碎骊龙明月珠，
　　敲出凤凰五色髓。陋卷萧萧风析析，缅想斯人胜珪璧。
　　寂寥千载不相逢，无限区区尽虚掷。君不见沈约道，
　　佳人不在兹，春光为谁惜。
　　安得龙猛笔，点石为黄金。散为酷吏家，使无贪残心。
　　甘棠密叶成翠幄，款凤不来天地塞。所以倾国倾城人，
　　如今如今不可得。
　　◎卷.29【古塞下曲四首】贯休
　　古塞腥膻地，胡兵聚如蝇。寒雕中髇石，落在黄河冰。
　　苍茫逻逤城，枿枿贼气兴。铸金祷秋穹，还拟相凭陵。
　　战骨践成尘，飞入征人目。黄云忽变黑，战鬼作阵哭。
　　阴风吼大漠，火号出不得。谁为天子前，唱此边城曲。
　　日向平沙出，还向平沙没。飞蓬落军营，惊雕去天末。
　　帝乡青楼倚霄汉，歌吹掀天对花月。岂知塞上望乡人，
　　日日双眸滴清血。
　　狼烟在阵云，匈奴爱轻敌。领兵不知数，牛羊复吞碛。
　　严冬大河枯，嫖姚去深击。战血染黄沙，风吹映天赤。
　　◎卷.30【鼓腹曲】贯休
　　我昔不幸兮遭百罹，苍苍留我兮到好时。
　　耳闻钟鼓兮生丰肌，白发却黑兮自不知。东邻老人好吹笛，
　　仓囤峨峨谷多赤。饼红虾兮析麋腊，有酒如浊醯兮呼我吃。
　　往往醉倒潢洿之水边兮人尽识，孰云六五帝兮四三皇。
　　如夔如龙兮如龚黄，吾不知此之言兮是何之言兮。
　　◎卷.31【经旷禅师院】贯休
　　吾师楞伽山中人，气岸古淡僧麒麟。曹溪老兄一与语，
　　金玉声利，泥弃唾委。兀兀如顽云，骊珠兮固难价其价，
　　灵芝兮何以根其根。真貌枯槁言朴略，衲衣烂黑烧岳痕。
　　忆昔十四五年前苦寒节，礼师问师楞伽月。
　　此时师握玉麈尾，报我却云非日月，一敲粉碎狂性歇。
　　庭松无韵冷撼骨，搔窗擦檐数枝雪。迩来流浪于吴越，
　　一片闲云空皎洁。再来寻师已蝉蜕，薝卜枝枯醴泉竭。
　　水檀香火遗影在，甘露松枝月中折。宝师往日真隐心，
　　今日不能堕双血。
　　◎卷.32【边上作三首】贯休
　　山无绿兮水无清，风既毒兮沙亦腥。
　　胡儿走马疾飞鸟，联翩射落云中声。
　　阵云忽向沙中起，探得胡兵过辽水。
　　堪嗟护塞征戍儿，未战已疑身是鬼。
　　见说青冢穴，中有白野狐。时时出沙碛，向东而号呼。
　　号呼复号呼，画师图得无。
　　◎卷.33【送张拾遗赴施州司户】贯休
　　道之大道古太古，二字为名争莽卤。社稷安危在直言，
　　须历尧阶挝谏鼓。恭闻吾皇至圣深无比，推席却几听至理。
　　一言偶未合尧聪，贾生须看湘江水。
　　君不见顷者百官排闼赴延英，阳城不死存令名。
　　又不见仲尼遥奇司马子，珮玉垂绅合如此。
　　公乎公乎施之掾，江上春风喜相见。畏天之命复行行，
　　芙蓉为衣胜絁绢。好音入耳应非久，三峡闻猿莫回首。
　　且啜千年羹，醉巴酒。
　　◎卷.34【书倪氏屋壁三首】贯休
　　茶烹绿乳花映帘，撑沙苦笋银纤纤。
　　窗中山色青翠粘，主人于我情无厌。
　　白桑红椹莺咽咽，面揉玉尘饼挑雪。
　　将为数日已一月，主人于我特地切。
　　水娇草媚掩山路，睡槎鸳鸯如画作。
　　春光霭霭忽已暮，主人刚地不放去。
　　◎卷.35【续姚梁公坐右铭】贯休
　　善为尔诸身，行为尔性命。祸福必可转，莫悫言前定。
　　见人之得，如己之得，则美无不克。见人之失，如己之失，
　　是亨贞吉。反此之徒，天鬼必诛。福先祸始，好杀灭纪，
　　不得不止。守谦寡欲，善善恶恶，不得不作。无见贵热，
　　谄走蹩躠。无轻贱微，上下相依。古圣著书，矻矻孳孳。
　　忠孝信行，越食逾衣。生天地间，未或非假。身危彩虹，
　　景速奔马。胡不自强，将升玉堂。胡为自坠，言虚行伪。
　　艳殃尔寿须戒，酒腐尔肠须畏。励志须至，扑满必破。
　　非莫非于饰非，过莫过于文过。及物阴功，子孙必封。
　　无恃文学，是司奇薄。患随不忍，害逐无足。一此一彼，
　　谐宫合徵。亲仁下问，立节求己。恶木之阴匪阴，
　　盗泉之水匪水。世孚草草，能生几几。直须如冰如玉，
　　种桃种李。嫉人之恶，酬恩报义。忽己之慢，成人之美。
　　毋担虚誉，无背至理。恬和愻畅，冲融终始。
　　天人之行，尽此而已。丁宁丁宁，戴发含齿。
　　◎卷.36【上卢少卿觅千文】贯休
　　荆山有美玉，含华尚炳烂。堪为圣君玺，堪为圣君案。
　　草木润不凋，烟霞覆不散。野人到山下，仰视星辰畔。
　　倘或如栗黄，保之上霄汉。
　　◎卷.37【谢卢少卿惠千文】贯休
　　庐山有石镜，高倚无尘垢。昼景分烟萝，夜魄侵星斗。
　　苞含物象列，搜照鱼龙吼。寄谢天地间，毫端皆我有。


第八百二十八卷
　　◎卷.1【大蜀皇帝寿春节进尧铭舜颂二首·尧铭】贯休
　　金册昭昭，列圣孤标。仲尼有言，巍巍帝尧。承天眷命，
　　罔厥矜骄。四德炎炎，阶蓂不凋。永孚于休，垂衣飘飖。
　　吾皇则之，小心翼翼。秉阳亭毒，不遑暇食。土阶苔绿，
　　茅茨雪滴。君既天赋，相亦天锡。德輈金镜，以圣继圣。
　　汉高将将，太宗兵柄。吾皇则之，日新德盛。朽索六马，
　　罔坠厥命。熙熙蓼萧，块润风调。舞擎干羽，囿入刍荛。
　　既玉其叶，亦金其枝。叶叶枝枝，百工允釐。享国如尧，
　　不疑不疑。
　　◎卷.2【大蜀皇帝寿春节进尧铭舜颂二首·舜颂】贯休
　　高高历山，有黍有粟。皇皇大舜，合尧玄德。五典克从，
　　四门伊穆。大道将行，天下为公。临下有赫，选贤用能。
　　吾皇则之，无斁无逸。绥厥品汇，光光得一。千辐临顶，
　　十在随跸。大哉大同，为光为龙。吾皇则之，圣谋隆隆。
　　纳隍孜孜，考考切切。六宗是禋，五瑞斯列。排麟环凤，
　　披香立雪。四夷纳赆，九围有截。昔救世师，降生竺乾。
　　寿春亦然，万年万年。
　　◎卷.3【大蜀高祖潜龙日献陈情偈颂】贯休
　　有叟有叟，居岳之室。忽振金汤，下彼巉崒。闻蜀风景，
　　地宁得一。富人侯王，旦奭摩诘。龙角日角，紫气盘屈。
　　揭日月行，符汤禹出。天步孔艰，横流犯跸。穆穆蜀俗，
　　整整师律。髯发垂雪，忠贞贯日。四人苏活，万里丰谧。
　　无雨不膏，有露皆滴。有叟有叟，无实行实。一瓶一衲，
　　既朴且质。幸蒙顾盼，词暖恩郁。轩镜光中，愿如善吉。
　　◎卷.4【寄大愿和尚】贯休
　　道朗居太山，达磨住熊耳。手擎清凉月，灵光溢天地。
　　尽骑金师子，去世久已矣。吾师隐庐岳，外念全刳削。
　　掷孔圣之日月，相空王之橐籥。曾升麟德殿，谭无著，
　　赐衣三铢让不著。唯思红泉白石阁，因随裴楷离京索。
　　迩来便止于匡霍，瀑布千寻喷冷烟，旃檀一枝翘瘦鹤。
　　岘首故人清信在，千书万书取不诺。微人昔为门下人，
　　扣玄佩惠无边垠。自怜亦是师子子，未逾三载能嚬呻。
　　一从散席归宁后，溪寺更有谁相亲。青山古木入白浪，
　　赤松道士为东邻。焚香西望情何极，不及昙诜泪空滴。
　　桐江太守社中人，还送郄超米千石。宝书遽掩修章句，
　　万里空函亦何益。终须一替辟蛇人，未解融神出空寂。
　　◎卷.5【上顾大夫】贯休
　　碧海漾仙洲，骊珠外无宝。一岳倚青冥，群山尽如草。
　　君侯圣朝瑞，动只关玄造。谁云倚天剑，含霜在怀抱。
　　谁云青云险，门前是平道。洪民亦何幸，里巷清如扫。
　　至化无经纶，至神无祝祷。即应炳文柄，孤平去浩浩。
　　即应调鼎味，比屋堪封保。野人慕正化，来自海边岛。
　　经传髻里珠，诗学池中藻。闭门十馀载，庭杉共枯槁。
　　今朝投至鉴，得不倾肝脑。斯文如未精，归山更探讨。
　　◎卷.6【寒月送玄士入天台】贯休
　　之子逍遥尘世薄，格淡于云语如鹤。相见唯谈海上山，
　　碧侧青斜冷相沓。芒鞋竹杖寒冻时，玉霄忽去非有期。
　　僮担赤笼密雪里，世人无人留得之。想入红霞路深邃，
　　孤峰纵啸仙飙起。星精聚观泣海鬼，月涌薄烟花点水。
　　送君丁宁有深旨，好寻佛窟游银地。雪眉衲僧皆正气，
　　伊昔贞白先生同此意。若得神圣之药，即莫忘远相寄。
　　◎卷.7【上杜使君】贯休
　　为鱼须处海，为木须在岳。一登君子堂，顿觉心寥廓。
　　右听青女镜，左听宣尼铎。政术似蒲卢，诗情出冲漠。
　　从来苦清苦，近更加澹薄。讼庭何所有，一只两只鹤。
　　烟霞色拥墙，禾黍香侵郭。严霜与美雨，皆从二天落。
　　苍生苦疮痍，如何尽消削。圣君新雨露，更作谁恩渥。
　　即捉五色笔，密勿金銮角。即同房杜手，把乾坤橐籥。
　　休说卜圭峰，开门对林壑。
　　◎卷.8【送僧入马头山】贯休
　　马头宝峰，秀塞寒空。有叟有叟，真隐其中。无味醍醐，
　　亦非般若。白趾碧目，数百潇洒。苦竹大于杉，
　　白熊卧如马。金钟撼壑，布水喷瓦。芙蓉堂开峰月入，
　　岳精踏雪立屋下。伊余解攀缘，已是非常者。更有叟，
　　独往来，与我语。情无刚强，气透今古。竹笠援补，
　　芒鞋藤乳。北风倒人，干雪不聚，满头霜雪汤雪去。
　　汤雪去，无人及，空望真气江上立。
　　◎卷.9【上卢使君】贯休
　　夔龙在庙堂，虽然有佥议。苍生得父母，自是天之意。
　　鄱阳气候正，文物皆鲜媚。金镜有馀光，春风少闲地。
　　膺门倚寒碧，到者宁容易。宾从皆凤毛，爪牙悉猿臂。
　　楼台千万户，锦绣龙歌沸。大惠虫鸟全，至严龙虎畏。
　　可怜召伯树，婆娑不胜翠。诗搜日月华，道咽神仙味。
　　嘉树白雀来，祥烟甘露坠。中川一带香，□开幽邃地。
　　逸少情有馀，东山境不啻。恭闻圣天子，廊庙犹虚位。
　　应知黎庶心，只恐征书至。
　　◎卷.10【送颢雅禅师】贯休
　　霜锋擗石鸟雀聚，帆冻阴飙吹不举。芬陀利香释驎虎，
　　幡幢冒雪争迎取。春光主，芙蓉堂窄堆花乳，
　　手提金桴打金鼓。天花娉婷下如雨，狻猊座上师子语。
　　苦却乐，乐却苦，卢至黄金忽如土。
　　◎卷.11【和杨使君游赤松山】贯休
　　为郡三星无一事，龚黄意外扳乔松。日边扬历不争路，
　　云外苔藓须留踪。溪月未落漏滴滴，隼旟已入山重重。
　　扪萝盖输山屐伴，驻旆不见朝霞浓。乳猿剧黠挂险树，
　　露木翠脆生诸峰。初平谢公道非远，黯然物外心相逢。
　　石羊依稀龁瑶草，桃花仿佛开仙宫。终当归补吾君衮，
　　好山好水那相容。
　　◎卷.12【送崔使君】贯休
　　柳门柳门，芳草芊绵。日日日日，黯然黯然。
　　子牟恋阙归阙，王粲下楼相别。食实得地，颇淹岁月。
　　今朝天子在上，合雪必雪。况绛之牧，文行炳洁。
　　释谓缘因，久昵清尘。王嘉迎安，远狎遗民。嫓彼二子，
　　厥或相似。论文不文，话道无滓。士有贵逼，势不可遏。
　　麟步规矩，凤翥昂枿。岘首仁踪项频跋，商云乳麝香可撮，
　　望尘□□连紫闼。吾皇必用整乾坤，莫忘江头白头达。
　　◎卷.13【杜侯行】贯休
　　天目连天搏秀气，峥嵘作起新城地。德门钟秀光盛时，
　　三虎八龙皆世瑞。顷者天厖乱下鲸翻海，烽火崩腾照行在。
　　江表唯传君子营，剑冲牛斗疏真宰。金昆玉季轻三鼓，
　　煮海悬鱼臣节苦。雁影参差入瑞烟，荆花灿烂开仙圃。
　　我闻大中咸通真令主，相惟大杜兼小杜。
　　但能致君活国济生人，亦何必须踏金梯，折桂树。
　　宣宗懿宗调舜琴，大杜小杜为殷霖。出将入相兮功德深，
　　生人受赐兮直至今。杜侯兄弟继之后，璞玉浑金美腾口。
　　常言一呼百万何足云，终取封侯之印大如斗。
　　恭闻吾皇似尧禹，搜索贤良皆面睹。杜侯杜侯，
　　君傥修令德，克有终，即必还为大杜兼小杜。
　　人之戴兮天笔注，国之福兮天固祚。四海无波八表臣，
　　如今而后君看取。
　　◎卷.14【偶作五首】贯休
　　谁信心火多，多能焚大国。谁信鬓上丝，茎茎出蚕腹。
　　尝闻养蚕妇，未晓上桑树。下树畏蚕饥，儿啼亦不顾。
　　一春膏血尽，岂止应王赋。如何酷吏酷，尽为搜将去。
　　蚕蛾为蝶飞，伪叶空满枝。冤梭与恨机，一见一沾衣。
　　机生机，巧生巧，心镬烘烘日煎炒。闯蜀眉嚬游海岛，
　　扶桑椹熟金乌饱。金乌饱，飞复飞，四天下人眼眙眙。
　　孰云我轻薄，石头如何唤作玉。孰云我是非，
　　随邪逐恶又争得。古人终不事悠悠，一言道合死即休。
　　岂不见大鹏点翼盖十洲，是何之物鸣啾啾。
　　君子食即食，何必在珍华。小人食不食，纵食如泥沙。
　　清歌且莫唱，妙舞亦休夸。尔非凤炙麒麟肉，
　　焉能一挂于齿牙。去来去来归去来，红泉正洒芙蓉霞。
　　君不见金陵风台月榭烟霞光，如今五里十里野火烧茫茫。
　　君不见西施绿珠颜色可倾国，乐极悲来留不得。
　　君不见汉王力尽得乾坤，如何秋雨洒庙门。
　　铜台老树作精魅，金谷野狐多子孙。几许繁华几更改，
　　唯有尧舜周召丘轲似长在。坐看楼阁成丘墟，
　　莫话桑田变成海。吾有清凉雪山雪，天上人间常皎洁。
　　茫茫欲火欲烧人，惆怅无因为君说。
　　◎卷.15【山中作】贯休
　　山为水精宫，藉花无尘埃。吟狂岳似动，笔落天琼瑰。
　　伊余自乐道，不论才不才。有时鬼笑两三声，
　　疑是大谢小谢李白来。
　　◎卷.16【闻前王使君在泽潞居】贯休
　　为善无近名，窃名者得声不如心，诚哉是言也。
　　使君圣朝瑞，乾符初刺婺。德变人性灵，笔变人风土。
　　烟霞与虫鸟，和气将美雨。千里与万里，各各来相附。
　　信哉有良吏，玄谶应百数。古人古人自古人，
　　今日又见民歌六七袴。不幸大寇崩腾来，孤城势孤固难锢。
　　攀辕既不及，旌旆冲风露。大驾已西幸，飘零何处去。
　　婺人空悲哀，对生祠泣沾莓苔。忽闻暂寄河之北，
　　兵强四面无尘埃。唯祝銮舆早归来，用此咎繇仲虺才。
　　使四野雾廓，八纮镜开。皇天无亲，长与善邻，宜哉宜哉。
　　◎卷.17【将入匡山别芳昼二公二首（一作将入庐山别僧）】贯休
　　喷岚堆黛塞寒碧，窗前古雪如白石。
　　临岐约我来不来，若来须拨红霞觅。
　　红豆树间滴红雨，恋师不得依师住。
　　世情世界愁杀人，锦绣谷中归舍去。
　　◎卷.18【送杨秀才】贯休
　　北山峨峨香拂拂，翠涨青奔势巉崒。赤松君宅在其中，
　　紫金为墙珠作室。玻璃门外仙獓睡，幢节森森绛烟密。
　　水精帘卷桃花开，文锦娉婷众非一。抚长离，坎答鼓。
　　花姑吹箫，弄玉起舞。三万八千为半日，海涸鳌枯等闲睹。
　　爱共安期棋，苦识彭祖祖。有时朝玉京，红云拥金虎。
　　石桥亦是神仙住，白凤飞来又飞去。五云缥缈羽翼高，
　　世人仰望心空劳。
　　◎卷.19【别杜将军】贯休
　　伊余本是胡为者，采蕈锄茶在穷野。偶披蓑笠事空王，
　　馀力为文拟何谢。少年心在青云端，知音满地皆龙鸾。
　　遽逢天步艰难日，深藏溪谷空长叹。偶出重围遇英哲，
　　留我江楼经岁月。身隈玉帐香满衣，梦历金盆雨和雪。
　　东风来兮歌式微，深云道人召来归。燕辞大厦兮将何为，
　　濛濛花雨兮莺飞飞，一汀杨柳同依依。
　　◎卷.20【送梦上人归京】贯休
　　伊余龙钟归海涯，千山万水情自怡。梦公别我还上国，
　　江边惨执行迟迟。向我道云中觅伴未得伴，
　　又示我数首新诗尽是诗。只恐不如此，若如此如此，
　　即须天子知。萧萧金吹荆门口，槐菊斗黄落叶走。
　　前程胜事未可涯，但恐圭峰难入手。莲峰掌记韩拾遗，
　　雁行雍穆世所稀。二十年前即别离，凭师一话吟朝饥。
　　◎卷.21【问岳禅师疾】贯休
　　世病如山岳，世医皆拱手。道病如金锁，师遭锁锁否。
　　伊昔芙蓉颊，谈经似主涉。苏合昼氤氲，天花似飞蝶。
　　觉树垂实，魔辈刺疾。病也不问，终不皴膝。春光冉冉，
　　不上尔质。东风浩浩，谩入尔室。云何斯人，而有斯疾。
　　◎卷.22【上荆南府主三让德政碑】贯休
　　明明赫赫中兴主，动纳诸隍冠前古。四海英雄尽戢兵，
　　皆如圪圪天金柱。万姓多论政与德，请树丰碑似山岳。
　　一从寇灭二十年，琬琰雕镌赐重叠。荆州化风何卓异，
　　寡欲无为合天地。虽立贞碑与众殊，字字皆是吾皇意。
　　君侯捧碑西拜泣，臣且何人恩洊及。凤凰衔下雕龙文，
　　德昧政虚争敢立。函封三奏心匍匐，坚让此碑声盖国。
　　我恐江淹五色笔，作不立此碑之碑文不得。
　　◎卷.23【施万病丸】贯休
　　我闻昔有海上翁，须眉皎白尘土中。葫芦盛药行如风，
　　病者与药皆惺憁。药王药上亲兄弟，救人急于己诸体。
　　玉毫调御偏赞扬，金轮释梵咸归礼。贤守运心亦相似，
　　不吝亲亲拘子子。曾闻古德有深言，由来大士皆如此。
　　◎卷.24【甘雨应祈】贯休
　　春雨偶愆期，草木亦未觉。君侯不遑处，退食或闭阁。
　　东海浪滔滔，西江波漠漠。得不愿身为大虬，金其角，
　　玉其甲。一吸再喢，云平雾匝。华畅九有，清倾六合。
　　使不苏者苏，不足者足。情通上玄，如膏绵绵。有叟有叟，
　　鼓腹歌于道边。歌曰：“麦苗芃芃兮鶬鹒飞，
　　日出而作兮日入归，如彼草木兮雨露肥。古人三乐兮，
　　我乐多之。天之成兮，地之平兮。柘系黄兮，瓠叶青兮。
　　乳女啼兮，蒸黍馨兮。炙背扪虱兮，复何经营兮。
　　◎卷.25【寄韩团练】贯休
　　真宰动洪炉，万物皆消息。唯有三珠树，不用东风力。
　　君子天庙器，头骨何巉崱。海内久闻名，江西偶相识。
　　谁不有诗机，麟龙不解织。谁不有心地，兰茝不曾植。
　　多君二俱作，独立千仞壁。话道出先天，凭师动臻极。
　　青霄雁行律，红露荆花滴。偶然成远别，别后长相忆。
　　行至鄱阳郡，又见谢安石。留我遇残冬，身心苦恬寂。
　　江上春又至，引颈山空积。何日再相逢，天香满瑶席。
　　◎卷.26【春野作五首】贯休
　　闲步浅青平绿，流水征车自逐。
　　谁家挟弹少年，拟打红衣啄木。
　　山花雨打尽，满地如烂锦。远寻鹧鸪雏，拾得一团蕈。
　　大牛苦耕田，乳犊望似泣。万事皆天意，绿草头蕺蕺。
　　斜阳射破冢，髑髅半出地。不知谁氏子，独自作意气。
　　牛儿小，牛女少，抛牛沙上斗百草。鉏陇老人又太老，
　　薄烟漠漠覆桑枣，戴嵩醉后取次扫。
　　◎卷.27【深山逢老僧二首】贯休
　　衲衣线粗心似月，自把短锄锄榾柮。
　　青石溪边踏叶行，数片云随两眉雪。
　　山童貌顽名乞乞，放火烧畬采崖蜜。
　　担头何物带山香，一箩白蕈一箩栗。
　　◎卷.28【道情偈】贯休
　　草木亦有性，与我将不别。我若似草木，成道无时节。
　　世人不会道，向道却嗔道。伤嗟此辈人，宝山不得宝。
　　◎卷.29【怀二三朝友】贯休
　　伤心复伤心，流光似飞电。有惠骊龙十斛珠，
　　不如一见君子面。愁人复愁人，满眼皆埃尘。
　　有惠黄金一万斤，不如一见于仁人。我昔读诗书，
　　如今尽抛也。只记得田叔孟温舒，帝王满口呼长者。
　　◎卷.30【偶作】贯休
　　君子称一善，馨香遍九垓。小人妒一善，处处生嫌猜。
　　口如暴死人，铁尺拗不开。稂莠蚀田髓，积阴成冬雷。
　　因知咋舌人，千古空悠哉。
　　◎卷.31【义士行】贯休
　　先生先生不可遇，爱平不平眉斗竖。
　　黄昏雨雹空似黳，别我不知何处去。
　　◎卷.32【观怀素草书歌】贯休
　　张颠颠后颠非颠，直至怀素之颠始是颠。师不谭经不说禅，
　　筋力唯于草书朽。颠狂却恐是神仙，有神助兮人莫及。
　　铁石画兮墨须入，金尊竹叶数斗馀。半斜半倾山衲湿，
　　醉来把笔狞如虎。粉壁素屏不问主，乱拏乱抹无规矩。
　　罗刹石上坐伍子胥，蒯通八字立对汉高祖。
　　势崩腾兮不可止，天机暗转锋铓里。闪电光边霹雳飞，
　　古柏身中dg龙死。骇人心兮目眓瞁，顿人足兮神辟易。
　　乍如沙场大战后，断枪橛箭皆狼藉。又似深山朽石上，
　　古病松枝挂铁锡。月兔笔，天灶墨，斜凿黄金侧锉玉，
　　珊瑚枝长大束束。天马骄狞不可勒，东却西，南又北，
　　倒又起，断复续。忽如鄂公喝住单雄信，
　　秦王肩上bf著枣木槊。怀素师，怀素师，
　　若不是星辰降瑞，即必是河岳孕灵。固宜须冷笑逸少，
　　争得不心醉伯英。天台古杉一千尺，崖崩劁折何峥嵘。
　　或细微，仙衣半拆金线垂。或妍媚，桃花半红公子醉。
　　我恐山为墨兮磨海水，天与笔兮书大地，乃能略展狂僧意。
　　常恨与师不相识，一见此书空叹息。伊昔张渭任华叶季良，
　　数子赠歌岂虚饰，所不足者浑未曾道著其神力。
　　石桥被烧烧，良玉土不蚀，锥画沙兮印印泥。
　　世人世人争得测，知师雄名在世间，明月清风有何极。
　　◎卷.33【送卢舍人三首】贯休
　　一曰：劝君不用登岘首山，读羊祜碑，男儿事业须自奇。
　　此碑山头如日月，日日照人人不知。人不知，
　　青山白云徒尔为。
　　二曰：劝君登商山，不用觅商山皓，云深雪深骡马倒。
　　我愿终南太华变为金，吾后见之不为宝。我愿九州四海纸，
　　幅幅与君为谏草。使蹑卨践夔，逢轩见皞。日环五色，
　　是物得老，如此即商山皓。商山皓，君不用讨他，
　　他必来相讨。
　　三曰：君不见释梵诸天寿亿垓，天上人间去复来。
　　君又不见紫金为轮一千幅，宝洲□四皆臣伏。
　　轮王释梵作何因，只是弘隆重大乘福。自古皇王与贤哲，
　　顶敬心师刻金玉。报通三世释迦言，莫将梁武为题目。
　　君不见近代韦裴蒋与萧，文房书府师百僚。
　　代天理物映千古，布发掩泥非一朝。大哉释梵轮王璞，
　　已矣何人继先觉。行行珍重寄斯言，斯言不是寻常曲□。
　　◎卷.34【宿深村】贯休
　　行行一宿深村里，鸡犬丰年闹如市。
　　黄昏见客合家喜，月下取鱼戽塘水。
　　◎卷.35【黄莺】贯休
　　一种为春禽，花中开羽翼。如何此鸟身，便是黄金色。
　　黄金色，若逢竹实终不食。
　　◎卷.36【送越将归会稽】贯休
　　面如玉盘身八尺，燕语清狞战袍窄。古岳龙腥一匣霜，
　　江上相逢双眼碧。冉冉春光方婉娩，黯然别我归稽巘。
　　他年必帅邯郸儿，与我杀轻班定远。
　　◎卷.37【别仙客】贯休
　　巨鳌头缩翻仙翠，蟠桃烂落珊瑚地。
　　浪溅霓旌湿鹏翅，略别千年太容易。
　　◎卷.38【寒江上望】贯休
　　荒岸烧未死，白云痴不动。极目无人行，浪打取鱼笼。
　　◎卷.39【读唐史】贯休
　　我爱李景伯，内宴执良规。君臣道昭彰，天颜终熙怡。
　　大簸怕清风，糠秕缭乱飞。洪炉烹五金，黄金终自奇。
　　大哉为忠臣，舍此何所之。
　　◎卷.40【樵叟】贯休
　　樵父貌饥带尘土，自言一生苦寒苦。
　　担头担个赤瓷罂，斜阳独立濛笼坞。


第八百二十九卷
　　◎卷.1【春山行】贯休
　　重叠太古色，濛濛花雨时。好峰行恐尽，流水语相随。
　　黑壤生红黍，黄猿领白儿。因思石桥月，曾与故人期。
　　◎卷.2【送谏官南迁】贯休
　　危行危言者，从天落海涯。如斯为远客，始是好男儿。
　　瘴杂交州雨，犀揩马援碑。不知千万里，谁复识辛毗。
　　◎卷.3【怀香炉峰道人】贯休
　　常思峰顶叟，石窟土为床。日日先见日，烟霞多异香。
　　冥心同槁木，扫雪带微阳。终必相寻去，斯人不可忘。
　　◎卷.4【观李翰林真二首】贯休
　　日角浮紫气，凛然尘外清。虽称李太白，知是那星精。
　　御宴千钟饮，蕃书一笔成。宜哉杜工部，不错道骑鲸。
　　谁氏子丹青，毫端曲有灵。屹如山忽堕，爽似酒初醒。
　　天马难拢勒，仙房久闭扃。若非如此辈，何以傲彤庭。
　　◎卷.5【晚泊湘江作（一作晚泊湘江怀古）】贯休
　　烟浪漾秋色，高吟似有邻。一轮湘渚月，万古独醒人。
　　岸湿穿花远，风香祷庙频。只应谀佞者，到此不伤神。
　　◎卷.6【淮上逢故人】贯休
　　故园离乱后，十载始逢君。长恨南熏奏，寻常只自闻。
　　荒窗秋见岳，赤地夜生云。莫叹谋身晚，中兴正用文。
　　◎卷.7【读《杜工部集》二首】贯休
　　造化拾无遗，唯应杜甫诗。岂非玄域橐，夺得古人旗。
　　日月精华薄，山川气概卑。古今吟不尽，惆怅不同时。
　　甫也道亦丧，孤身出蜀城。彩毫终不撅，白雪更能轻。
　　命薄相如命，名齐李白名。不知耒阳令，何以葬先生。
　　◎卷.8【题简禅师院】贯休
　　机忘室亦空，静与沃洲同。唯有半庭竹，能生竟日风。
　　思山海月上，出定印香终。继后传衣者，还须立雪中。
　　◎卷.9【读刘得仁、贾岛集二首】贯休
　　二公俱作者，其奈亦迂儒。且有诸峰在，何将一第吁。
　　句还如菡萏，谁复赠襜褕。想得重泉下，依前与众殊。
　　役思曾冲尹，多言阻国亲。桂枝何所直，陋巷不胜贫。
　　马病唯汤雪，门荒劣有人。伊余吟亦苦，为尔一眉嚬。
　　◎卷.10【天台老僧】贯休
　　独住无人处，松龛岳色侵。僧中九十腊，云外一生心。
　　白发垂不剃，青眸笑转深。犹能指孤月，为我暂开襟。
　　◎卷.11【经费隐君旧宅】贯休
　　巉岩玉九株，秀湿掩苍梧。祥瑞久不出，羲轩消得无。
　　雨和高瀑浊，烧熁大槠枯。到此思归去，迢迢隔五湖。
　　◎卷.12【秋末怀旧山】贯休
　　昔住匡庐北，无人知姓名。侵云收谷粟，引蚁上柑橙。
　　寒雨雪兼落，枯林虎独行。谁能将白发，共向此中生。
　　◎卷.13【春过鄱阳湖】贯休
　　百虑片帆下，风波极目看。吴山兼鸟没，楚色入衣寒。
　　过此愁人处，始知行路难。夕阳沙岛上，回首一长叹。
　　◎卷.14【寄僧野和尚】贯休
　　鸟外更谁亲，诸峰即四邻。白头寒枕石，青衲烂无尘。
　　橡栗堆行径，猿猴绕定身。傥然重结社，愿作扫坛人。
　　◎卷.15【寄冯使君】贯休
　　端居碧云暮，好鸟啼红芳。满郭桃李熟，卷帘风雨香。
　　清吟绣段句，默念芙蓉章。未得归山去，频升谢守堂。
　　◎卷.16【寄紫阁隐者】贯休
　　积翠藏一叟，常思未得游。不知在岩下，为复在峰头。
　　苔上枯藤笐，泉淋破石楼。伊余更何事，不学此翁休。
　　◎卷.17【寄天台道友】贯休
　　大是清虚地，高吟到日晡。水声金磬乱，云片玉盘粗。
　　仙有遗踪在，人还得意无。石碑文不直，壁画色多枯。
　　冷立千年鹤，闲烧六一炉。松枝垂似物，山势秀难图。
　　紫府程非远，清溪径不迂。馨香柏上露，皎洁水中珠。
　　贤圣无他术，圆融只在吾。寄言桐柏子，珍重保之乎。
　　◎卷.18【旅中怀孙路】贯休
　　暮尘微雨收，蝉急楚乡秋。一片月出海，几家人上楼。
　　砌香残果落，汀草宿烟浮。唯有知音者，相思歌白头。
　　◎卷.19【贻世】贯休
　　至理不误物，悠悠自不明。黄金烧欲尽，白发火边生。
　　苦惑神仙cX，难收日月精。捕风兼系影，信矣不须争。
　　◎卷.20【览李秀才卷】贯休
　　香沐整山衣，开君一轴诗。吟当秋景苦，味出雪林迟。
　　经济几人到，工夫两鬓知。因嗟和氏泪，不是等闲垂。
　　◎卷.21【怀方干、张为】贯休
　　冥搜入仙窟，半夜水堂前。吾道只如此，古人多亦然。
　　萤沈荒坞雾，月苦绿梧蝉。因忆垂纶者，沧浪何处边。
　　◎卷.22【四皓图】贯休
　　何人图四皓，如语话唠唠。双鬓雪相似，是谁年最高。
　　溪苔连豹褥，仙酒污云袍。想得忘秦日，伊余亦合逃。
　　◎卷.23【怀白阁道侣】贯休
　　寒思白阁层，石屋两三僧。斜雪扫不尽，饥猿唤得应。
　　香然一字火，磬过数潭冰。终必相寻去，孤怀久不胜。
　　◎卷.24【读孟郊集】贯休
　　东野子何之，诗人始见诗。清刳霜雪髓，吟动鬼神司。
　　举世言多媚，无人师此师。因知吾道后，冷淡亦如斯。
　　◎卷.25【怀四明亮公】贯休
　　孤峰含紫烟，师住此安禅。不下便不下，如斯太可怜。
　　坐侵天井黑，吟久海霞蔫。岂觉尘埃里，干戈已十年。
　　◎卷.26【秋过钱塘江】贯休
　　巨浸东隅极，山吞大野平。因知吴相恨，不尽海涛声。
　　黑气腾蛟窟，秋云入战城。游人千万里，过此白髭生。
　　◎卷.27【上俞许二判官】贯休
　　近抛蓑笠者，急善遇休明。未省亲宗伯，焉能识正声。
　　病容经夏在，岳梦入秋并。无限林中意，今逢许郭倾。
　　◎卷.28【怀刘得仁】贯休
　　诗名动帝畿，身谢亦因诗。白日只如哭，皇天得不知。
　　旅坟孤fb岳，羸仆泣如儿。多少求名者，闻之泪尽垂。
　　◎卷.29【归故林后寄二三知己】贯休
　　昨别楚江边，逡巡早数年。诗虽清到后，人更瘦于前。
　　岸翠连乔岳，汀沙入坏田。何时重一见，谈笑有茶烟。
　　◎卷.30【春寄西山陈陶】贯休
　　搔首复搔首，孤怀草萋萋。春光已满目，君在西山西。
　　堑水成文去，庭柯擎翠低。所思不可见，黄鸟花中啼。
　　◎卷.31【秋末江行】贯休
　　四顾木落尽，扁舟增所思。云冲远烧出，帆转大荒迟。
　　天际霜雪作，水边蒿艾衰。断猿不堪听，一听亦同悲。
　　◎卷.32【送人归新罗】贯休
　　昨夜西风起，送君归故乡。积愁穷地角，见日上扶桑。
　　蜃气生初霁，潮痕匝乱荒。从兹头各白，魂梦一相望。
　　◎卷.33【思匡山贾匡（一作寒夜思庐山贾生）】贯休
　　山兄诗癖甚，寒夜更何为。觅句唯顽坐，严霜打不知。
　　石膏粘木屐，崖蜜落冰池。近见禅僧说，生涯胜往时。
　　◎卷.34【偶作】贯休
　　十载独扃扉，唯为二雅诗。道孤终不杂，头白更何疑。
　　句冷杉松与，霜严鼓角知。修心对闲镜，明月印秋池。
　　◎卷.35【赠方干】贯休
　　盛名与高隐，合近谢敷村。弟子已得桂，先生犹灌园。
　　垂纶侵海介，拾句历云根。白日升天路，如君别有门。
　　◎卷.36【渔父】贯休
　　一叶一竿竹，眉须雪欲零。陆应无祖业，香必是伊腥。
　　儿亦名鱼鹧，歌称我洞庭。回头深自愧，旧业近沧溟。
　　◎卷.37【题友人山居】贯休
　　卜居邻坞寺，魂梦又相关。鹤本如云白，君初似我闲。
　　月明僧渡水，木落火连山。从此天台约，来兹未得还。
　　◎卷.38【寄宋使君】贯休
　　寺倚乌龙腹，窗中见碧棱。空廊人画祖，古殿鹤窥灯。
　　风吼深松雪，炉寒一鼎冰。唯应谢内史，知此道心澄。
　　◎卷.39【怀武夷红石子二首】贯休
　　常思红石子，独自住山椒。窗外猩猩语，炉中姹姹娇。
　　乳香诸洞滴，地秀众峰朝。曾见奇人说，烟霞恨太遥。
　　弋者终何慕，高吟坐绿鳌。烧侵姜芋窖，僧与水云袍。
　　竹鞘畬刀缺，松枝猎箭牢。何时一相见，清话擘蟠桃。
　　◎卷.40【送人征蛮】贯休
　　七纵七擒处，君行事可攀。亦知磨一剑，不独定诸蛮。
　　树尽低铜柱，潮常沸火山。名须麟阁上，好去及瓜还。
　　◎卷.41【怀周朴、张为】贯休
　　二子无消息，多应各自耕。巴江思杜甫，漳水忆刘桢。
　　白发应全白，生涯作么生。寄书多不达，空念重行行。
　　◎卷.42【寄令狐郎中】贯休
　　雨打繁暑尽，放怀步微凉。绿苔狂似人，入我白玉堂。
　　堑鸟眠堪画，庭柽夜益香。唯应蕊宫子，时到虎溪傍。
　　◎卷.43【鄱阳道中作】贯休
　　鄱阳古岸边，无一树无蝉。路转他山大，砧驱乡思偏。
　　湖平帆尽落，天淡月初圆。何事尧云下，干戈满许田。
　　◎卷.44【归故林别知己】贯休
　　别离无古今，柳色向人深。万里长江水，平生不印心。
　　远书容北雁，赠别谢南金。愧勉青云志，余怀非陆沈。
　　◎卷.45【送僧游天台】贯休
　　囊空心亦空，城郭去腾腾。眼作么是眼，僧谁识此僧。
　　歇隈红树久，笑看白云崩。已有天台约，深秋必共登。
　　◎卷.46【咏竹根珓子】贯休
　　出处惭林薮，才微幸一阳。不缘怀片善，岂得近馨香。
　　节亦因人净，声从掷地彰。但令筋力在，永愿报时昌。
　　◎卷.47【砚瓦】贯休
　　浅薄虽顽朴，其如近笔端。低心蒙润久，入匣更身安。
　　应念研磨苦，无为瓦砾看。傥然仁不弃，还可比琅玕。
　　◎卷.48【水壶子】贯休
　　良匠曾陶莹，多居笔砚中。一从亲几案，常恐近儿童。
　　卓立澄心久，提携注意通。不应嫌器小，还有济人功。
　　◎卷.49【笔】贯休
　　莫讶书绅苦，功成在一毫。自从蒙管录，便觉用心劳。
　　手点时难弃，身闲架亦高。何妨成五色，永愿助风骚。
　　◎卷.50【棋】贯休
　　棋信无声乐，偏宜境寂寥。著高图暗合，势王气弥骄。
　　人事掀天尽，光阴动地销。因知韦氏论，不独为吴朝。
　　◎卷.51【夜对雪作寄友生】贯休
　　皓彩中宵合，开门失所踪。何年今夜意，共子在孤峰。
　　气射灯花落，光侵壁罅浓。唯君心似我，吟到五更钟。
　　◎卷.52【题惠琮律师院】贯休
　　苦节兼青目，公卿话有馀。唯传黄叶喻，还似白泉居。
　　猿拨孤云破，钟撞众木疏。社坛踪迹在，重结复何如。
　　◎卷.53【寄清泠山道人】贯休
　　常忆清泠子，深云种早禾。万缘虽不涉，一句子如何。
　　踪迹诸峰匝，衣裳老虱多。江头无事也，终必到烟萝。
　　◎卷.54【秋尽途中作】贯休
　　行行芳草歇，潭岛叶纷纷。山色路无尽，砧声客强闻。
　　残阳曜极野，黑水浸空坟。那得无乡思，前程入楚云。
　　◎卷.55【秋居寄王相公三首】贯休
　　禅林蝉□落，地燥可生苔。好句慵收拾，清风作么来。
　　饼唯餐喜悦，社已得宗雷。还似山中日，柴门更不开。
　　松声高似瀑，药熟色如花。谁道全无病，时犹不在家。
　　山童舂菽粉，园叟送银瓜。谁访孙弘阁，谈玄到日斜。
　　气与非常合，常人争得知。直须穷到底，始是出家儿。
　　阁雀衔红粟，邻僧背古碑。只应王与谢，时有沃州期。
　　◎卷.56【读《玄宗幸蜀记》】贯休
　　宋璟姚崇死，中庸遂变移。如何游万里，只为一胡儿。
　　泣溻乾坤色，飘零日月旗。火从龙阙起，泪向马嵬垂。
　　始忆张丞相，全师郭子仪。百官皆剽劫，九庙尽崩隳。
　　尘扑银轮暗，雷奔栈阁危。幸臣方赐死，野老不胜悲。
　　及溜飘沦日，行宫寂寞时。人心虽未厌，天意亦难知。
　　圣两归丹禁，承乾动四夷。因知纳谏诤，始是太平基。


第八百三十卷
　　◎卷.1【闻征四处士】贯休
　　一诏群公起，移山四海闻。因知丈夫事，须佐圣明君。
　　白酒全倾瓮，蒲轮半载云。从兹居谏署，笔砚几人焚。
　　◎卷.2【送友人下第游边】贯休
　　失意穷边去，孤城值晚春。黑山霞不赤，白日鬼随人。
　　角咽胡风紧，沙昏碛月新。明时至公在，回首莫因循。
　　◎卷.3【寄匡山纪公】贯休
　　锦绣谷中人，相思入梦频。寄言无别事，琢句似终身。
　　书卷须求旨，须根易得银。斯言如不惑，千里亦相亲。
　　◎卷.4【闻无相道人顺世五首】贯休
　　一事不经营，孤峰长老情。惟餐橡子饼，爱说道君兄。
　　池藕香狸掘，山神白日行。又闻行脚也，何处化群生。
　　自昔寻师日，颠峰绝顶头。虽闻不相似，特地使人愁。
　　庭树雪摧残，上有白獮猴。大哉法中龙，去去不可留。
　　常思将道者，高论地炉傍。迂谈无世味，夜深山木僵。
　　下山遭离乱，多病惟深藏。一别三十年，烟水空茫茫。
　　石霜既顺世，吾师亦不住。杉桂有猩猩，糠秕无句句。
　　土肥多孟蕨，道老如婴孺。莫比优昙花，斯人更难遇。
　　百千万亿偈，共他勿交涉。所以那老人，密传与迦叶。
　　吾师得此法，不论劫不劫。去矣不可留，无踪若为蹑。
　　◎卷.5【苦热】贯休
　　松桂枝不动，阳乌飞半天。稻麻须结实，沙石欲生烟。
　　毒气仍干扇，高枝不立蝉。旧山多积雪，归去是何年。
　　◎卷.6【鄂渚赠祥公】贯休
　　寂寥堆积者，自为是高僧。客远何人识，吟多冷病增。
　　松烟青透壁，雪气细吹灯。犹赖师于我，依依非面朋。
　　◎卷.7【怀武昌栖一二首】贯休
　　常忆能吟一，房连古帝墟。无端多忤物，唯我独知渠。
　　病愈囊空后，神清木落初。只因烽火起，书札自兹疏。
　　清风江上月，霜洒月中砧。得句先呈佛，无人知此心。
　　寂寥从鬼出，苍翠到门深。惟有双峰寺，时时独去寻。
　　◎卷.8【寒食郊外】贯休
　　寒食将吾族，相随过石溪。冢花沾酒落，林鸟学人啼。
　　白水穿芜疾，新霞出雾低。不堪回首望，家在赤松西。
　　◎卷.9【送道士归天台】贯休
　　道高留不住，道去更何云。举世皆趋世，如君始爱君。
　　径侵银地滑，瀑到石城闻。它日如相忆，金桃一为分。
　　◎卷.10【经孟浩然鹿门旧居二首】贯休
　　孟子终焉处，游人得得过。dz深黄狖小，地暖白云多。
　　孔圣嗟大谬，玄宗争奈何。空馀岘山色，千古共嵯峨。
　　花落谷莺啼，精灵安在哉。青山不可问，永日独裴回。
　　冢穴应藏虎，荒碑只见苔。伊余亦惆怅，昨日郢城回。
　　◎卷.25【春送禅师归闽中】贯休
　　春色满三湘，送师还故乡。穿霞逢黑yU，乞食得红姜。
　　大化宗门辟，孤禅海树凉。傥为新句偈，寄我亦何妨。
　　◎卷.26【途中逢周朴】贯休
　　东西南北路，相遇共兴哀。世浊无知己，子从何处来。
　　菊衰芳草在，程远宿烟开。傥遇中兴主，还应不用媒。
　　◎卷.27【避寇山中作】贯休
　　山翠碧嵯峨，攀牵去者多。浅深俱得地，好恶未知他。
　　有草皆为户，无人不荷戈。相逢空怅望，更有好时么。
　　◎卷.28【避寇上唐台山】贯休
　　苍黄缘鸟道，峰胁见楼台。柽桂香皆滴，烟霞湿不开。
　　僧高眉半白，山老石多摧。莫问尘中事，如今正可哀。
　　◎卷.29【题峄桐律师院】贯休
　　律中麟角者，高淡出尘埃。芳草不曾触，几生如此来。
　　壑风吹磬断，杉露滴花开。如结林中社，伊余亦愿陪。
　　◎卷.30【上冯使君渡水僧障子】贯休
　　跣足拄巴藤，潺湲渡几曾。尽权无著印，不是等闲僧。
　　熊耳应初到，牛头始去登。画来偏觉好，将寄柳吴兴。
　　◎卷.31【秋夜玩月怀玉霄道士】贯休
　　光异磨砻出，轮非雕斫成。今宵刚道别，举世勿人争。
　　征妇砧添怨，诗人哭到明。惟宜华顶叟，笙磬有馀声。
　　◎卷.32【上杭州令狐使君】贯休
　　颜冉德无邻，分忧浙水滨。爱山成大癖，求瘼似诸身。
　　视事奸回尽，登楼海岳春。野人如有幸，应得见陶钧。
　　◎卷.33【怀诸葛珏二首】贯休
　　诸葛子作者，诗曾我细看。出山因觅孟，踏雪去寻韩。
　　谬独哭不错，常流饮实难。知音知便了，归去旧江干。
　　羸马与羸童，微吟冒北风。店孤僧共歇，日落思无穷。
　　囊草无非刺，魏人那识公。莺花五陵道，去去与谁同。
　　◎卷.34【怀钱唐罗隐、章鲁封】贯休
　　二子依公子，鸡鸣狗盗徒。青云十上苦，白发一茎无。
　　风涩潮声恶，天寒角韵孤。别离千万里，何以慰荣枯。
　　◎卷.35【送沈侍郎】贯休
　　从知无远近，木落去闽城。地入无诸俗，冠峨甲乙精。
　　山多高兴乱，江直好风生。俭府清无事，唯应荐祢衡。
　　◎卷.36【题宿禅师院】贯休
　　身闲心亦然，如此已多年。语淡不著物，茶香别有泉。
　　古衣和藓衲，新偈几人传。时说秋归梦，孤峰在海边。
　　◎卷.37【秋晚泊石头驿有寄】贯休
　　萧索漳江北，何人慰寂寥。北风人独立，南国信空遥。
　　烧坞新云白，渔家众木凋。所思不可见，行雁在青霄。
　　◎卷.38【别卢使君】贯休
　　杜宇声声急，行行楚水濆。道无裨政化，行处傲孤云。
　　幸到膺门下，频蒙俸粟分。诗虽曾引玉，棋数中埋军。
　　山好还寻去，恩深岂易云。扇风千里泰，车雨九重闻。
　　晴雾和花气，危樯鼓浪文。终期陶铸日，再见信陵君。
　　◎卷.39【秋夜吟】贯休
　　如愚复爱诗，木落即眠迟。思苦香消尽，更深笔尚随。
　　饥童舂赤黍，繁露洒乌椑。看却龙钟也，归山是底时。
　　◎卷.40【桐江闲居作十二首】贯休
　　木落雨翛翛，桐江古岸头。拟归仙掌去，刚被谢公留。
　　猛烧侵茶坞，残霞照角楼。坐来还有意，流水面前流。
　　香刹通真观，楼台倚郡城。阴森古树气，粗淡老僧情。
　　壁画连山润，仙钟扣月清。何须结西社，大道本无生。
　　静室焚檀印，深炉烧铁瓶。茶和阿魏暖，火种柏根馨。
　　数只飞来鹤，成堆读了经。何妨似支遁，骑马入青冥。
　　不问赓桑子，唯师妙吉祥。等闲眠片石，不觉到斜阳。
　　独自收槠叶，教童探柏瓤。王孙莫指笑，淡泊味还长。
　　诗琢冰成句，多将大道论。人谁知此意，日日只关门。
　　乳鼠穿荒壁，溪龟上净盆。因知无事贵，言外更无言。
　　红黍饭溪苔，清吟茗数杯。只应唯道在，无意俟时来。
　　树叠藏仙洞，山蒸足爆雷。从他嫌复笑，门更不曾开。
　　蝉急野萧萧，山中信屡招。树香烹菌术，诗□□琼瑶。
　　诸境教人认，荒榛引烧烧。吾皇礼金骨，谁□美南朝。
　　露滴滴蘅茅，秋成爽气交。霜椑如蜜裹，□□似盐苞。
　　浮藓侵蛩穴，微阳落鹤巢。还如山里日，门更绝人敲。
　　堑鸟毛衣别，频来似爱吟。萧条秋病后，斑驳绿苔深。
　　珠翠笼金像，风泉洒玉琴。孰知吾所适，终不是心心。
　　芙蓉峰里居，关闭复何如。白玃兼花鹿，多年不见渠。
　　红泉香滴沥，丹桂冷扶疏。唯有西溪叟，时时到弊庐。
　　忆在山中日，为僧鬓欲衰。一灯常到晓，十载不离师。
　　水汲冰溪滑，钟撞雪阁危。从来多自省，不学拟何为。
　　囊非扑满器，门更绝人过。土井连冈冷，风帘迸叶多。
　　村童顽似铁，山菜硬如莎。唯有前山色，窗中无奈何。
　　◎卷.41【寄冯使君】贯休
　　山风与霜气，浩浩满松枝。永日烧杉子，无人共此时。
　　为文攀讽谏，得道在毫厘。唯有桐江守，常怜志不卑。
　　◎卷.42【经栖白旧院二首】贯休
　　竺卿何处去，触目尽凄凉。不见中秋月，空馀一炷香。
　　残花飘暮雨，枯叶盖啼螀。谁礼新坟塔，萧条渭水傍。
　　国宝还亡一，时多李德林。故人卿相泣，承制渥恩深。
　　旧藁谁收得，空堂影似吟。裴回不能去，寒日下西岑。
　　◎卷.43【赠李祐道人（一作赠道士）】贯休
　　闒茸复埃尘，难亲复易亲。皆疑有仙术，问著却愁人。
　　只是耽浮蚁，曾云见泣麟。相逢先合手，浑似有前因。
　　◎卷.44【赠景和尚院】贯休
　　藏经看几遍，眉有数条霜。万境心都泯，深冬日亦长。
　　窗虚花木气，衲挂水云乡。时说秋归梦，峰头雪满床。
　　◎卷.45【上宋使君】贯休
　　折桂文如锦，分忧力若春。位高空倚命，诗妙古无人。
　　有感禾争熟，无私吏尽贫。野人如有幸，应得见陶钧。
　　◎卷.46【离乱后寄九峰和尚二首】贯休
　　乱后知深隐，庵应近石楼。异香因雪歇，仙果落池浮。
　　诗老全抛格，心空未到头。还应嫌笑我，世路独悠悠。
　　萧洒复萧洒，松根独据梧。瀑冰吟次折，远烧坐来无。
　　老ch寒披衲，孤云静入厨。不知知我否，已到不区区。
　　◎卷.47【送黄宾于赴举】贯休
　　冬暮雨霏霏，行人喜可稀。二阶□夜雪，亚圣在春闱。
　　马疾顽童远，山荒冻叶飞。□师无一事，应见丽龟归。
　　◎卷.48【题灵溪畅公墅】贯休
　　境清僧格冷，新斩古林开。旧隐还如此，令人来又来。
　　岚飞黏似雾，茶好碧于苔。但使心清净，从渠岁月催。
　　◎卷.49【送高九经赴举】贯休
　　回也曾言志，明君则事之。中兴今若此，须去更何疑。
　　志列秋霜好，忠言剧谏奇。陆机游洛日，文举荐衡时。
　　虎迹商山雪，云痕岳庙碑。夫君将潦倒，一说向深知。
　　◎卷.50【东西二林寺流水】贯休
　　水尔何如此，区区矻矻流。墙墙边沥沥，砌砌下啾啾。
　　味不卑于乳，声常占得秋。崩腾成大瀑，落托出深沟。
　　远历神仙窟，高淋竹树头。数家舂碓磑，几处浴猿猴。
　　共月穿峰罅，喧僧睡石楼。派通天宇阔，溜入楚江浮。
　　为润知何极，无边始自由。好归江海里，长负济川舟。
　　◎卷.51【送王贞白重试东归】贯休
　　心苦酬心了，东归谢所知。可怜重试者，如折两三枝。
　　雨毒逢花少，山多爱马迟。此行三可羡，正值倒戈时。
　　◎卷.52【早秋即事寄冯使君】贯休
　　金脉火初微，开门竹杖随。此身全是病，今日更嗔谁。
　　落叶峥嵘处，诸峰爽拔时。唯思棠树下，高论入圆伊。
　　◎卷.53【赠景和尚院】贯休
　　貌古眉如雪，看经二十霜。寻常对诗客，只劝疗心疮。
　　炭火邕湖滢，山晴紫竹凉。怡然无一事，流水自汤汤。
　　◎卷.54【寄西山胡汾】贯休
　　待价欲要君，山前独灌园。虽然不识面，要且已消魂。
　　鹿睡红霞影，泉淋白石门。伊余心更苦，何日共深论。
　　◎卷.55【题师颖和尚院】贯休
　　师院清无敌，师心智不知。腊高清眼细，闲甚白云卑。
　　煮茗然枫枿，泥墙札祖碑。爱师终不及，谩住许多时。
　　◎卷.56【游云顶山晚望】贯休
　　云顶聊一望，山灵草木奇。黔南在何处，堪笑复堪悲。
　　菊歇香未歇，露繁蝉不饥。明朝又西去，锦水与峨眉。
　　◎卷.57【刘相公见访】贯休
　　千骑拥朱轮，香尘岂是尘。如何补衮服，来看衲衣人。
　　庄叟因先觉，空王有宿因。对花无俗态，爱竹见天真。
　　欹枕松窗迥，题墙道意新。戒师惭匪什，都讲更胜询。
　　桃熟多红璺，茶香有碧筋。高宗多不寐，终是梦中人。
　　◎卷.58【寄赤松舒道士二首】贯休
　　不见高人久，空令鄙吝多。遥思青嶂下，无那白云何。
　　子爱寒山子，歌惟乐道歌。会应陪太守，一日到烟萝。
　　余亦如君也，诗魔不敢魔。一餐兼午睡，万事不如他。
　　雨阵冲溪月，蛛丝罥砌莎。近知山果熟，还拟寄来么。
　　◎卷.59【鄂渚逢杨赞禹】贯休
　　流浪兵荒苦，相思岁月阑。理惟通至道，人或谓无端。
　　烧猛湖烟赤，窗空雪月寒。知音不可见，始为一吟看。
　　◎卷.60【别性空禅师】贯休
　　积翠迸一瀑，红霞碧雾开。方寻此境去，莫问几时回。
　　荡桨入檐石，思诗闻早雷。唯师心似我，欲近不然灰。
　　◎卷.61【送胡处士】贯休
　　不名兼不利，相遇海西濆。白字未干发，清时错爱云。
　　头巾多酒气，竹杖有苔文。久积希颜意，林中又送君。
　　◎卷.62【寄澜公二首】贯休
　　小一头应白，孤高住歙城。不知安乐否，何以近无生。
　　烧逼鸿行侧，风干雪朕清。途中逢此信，珍重未精诚。
　　荒乱抛深隐，飘零远寓居。片云无定所，得力是逢渠。
　　瀑灂群公社，江崩古帝墟。终期再相见，招手复何如。
　　◎卷.63【寄栖一上人】贯休
　　花堑接沧洲，阴云闲楚丘。雨声虽到夜，吟味不如秋。
　　古屋藏花鸽，荒园聚乱流。无机心便是，何用话归休。
　　◎卷.64【送僧之湖南】贯休
　　湘水万馀里，师游芳草生。登山乞食后，无伴入云行。
　　宿雨和花落，春牛拥雾耕。不知今夜月，何处听猿声。
　　◎卷.65【秋末寄张侍郎】贯休
　　静坐黔城北，离仁半岁强。雾中红黍熟，烧后白云香。
　　多病如何好，无心去始长。寂寥还得句，溪上寄三张。
　　◎卷.66【古塞曲三首】贯休
　　单于烽火动，都护去天涯。别赐黄金甲，亲临白玉除。
　　塞垣须静谧，师旅审安危。定远条支宠，如今胜古时。
　　方见将军贵，分明对冕旒。圣恩如远被，狂虏不难收。
　　臣节唯期死，功勋敢望侯。终辞修里第，从此出皇州。
　　百万精兵动，参差便渡辽。如何好白日，亦照此天骄。
　　远树深疑贼，惊蓬迥似雕。凯歌何日唱，碛路共天遥。
　　◎卷.67【古塞下曲七首】贯休
　　下营依遁甲，分帅把河隍。地使人心恶，风吹旗焰荒。
　　搜山得探卒，放火猎黄羊。唯有南飞雁，声声断客肠。
　　归去是何年，山连逻逤川。苍黄曾战地，空阔养雕天。
　　旗插蒸沙堡，枪担卓槊泉。萧条寒日落，号令彻穷边。
　　虏寇日相持，如龙马不肥。突围金甲破，趁贼铁枪飞。
　　汉月堂堂上，胡云惨惨微。黄河冰已合，犹未送征衣。
　　南北惟堪恨，东西实可嗟。常飞侵夏雪，何处有人家。
　　风刮阴山薄，河推大岸斜。只应寒夜梦，时见故园花。
　　不是将军勇，胡兵岂易当。雨曾淋火阵，箭又中金疮。
　　铁岭全无土，豺群亦有狼。因思无战日，天子是陶唐。
　　榆叶飘萧尽，关防烽寨重。寒来知马疾，战后觉人凶。
　　烧逐飞蓬死，沙生毒雾浓。谁能奏明主，功业已堪封。
　　万战千征地，苍茫古塞门。阴兵为客祟，恶酒发刀痕。
　　风落昆仑石，河崩苜蓿根。将军更移帐，日日近西蕃。
　　◎卷.68【古塞上曲七首】贯休
　　幽并儿百万，百战未曾输。蕃界已深入，将军仍远图。
　　月明风拔帐，碛暗鬼骑狐。但有东归日，甘从筋力枯。
　　中军杀白马，白日祭苍苍。号变旗幡乱，鼙干草木黄。
　　朔云含冻雨，枯骨放妖光。故国今何处，参差近鬼方。
　　白雁兼羌笛，几年垂泪听。阴风吹杀气，永日在青冥。
　　远戍秋添将，边烽夜杂星。嫖姚头半白，犹自看兵经。
　　久雨始无尘，边声四散闻。浸河荒寨柱，吹角白头军。
　　战马龁腥草，乌鸢识阵云。征人心力尽，枯骨更遭焚。
　　帐幕侵奚界，凭陵未可涯。擒生行别路，寻箭向平沙。
　　赤落蒲桃叶，香微甘草花。不堪登陇望，白日又西斜。
　　地角天涯外，人号鬼哭边。大河流败卒，寒日下苍烟。
　　杀气诸蕃动，军书一箭传。将军莫惆怅，高处是燕然。
　　山接胡奴水，河连勃勃城。数州今已伏，此命岂堪轻。
　　碛吼旄头落，风干刁斗清。因嗟李陵苦，只得没蕃名。
　　◎卷.69【古出塞曲三首】贯休
　　扫尽狂胡迹，回头望故关。相逢惟死斗，岂易得生还。
　　纵宴参胡乐，收兵过雪山。不封十万户，此事亦应闲。
　　玉帐将军意，殷勤把酒论。功高宁在我，阵没与招魂。
　　塞色干戈束，军容喜气屯。男儿今始是，譀出玉关门。
　　回首陇山头，连天草木秋。圣君应入梦，半路遣封侯。
　　水不担阴雪，柴令倒戍楼。归来麟阁上，春色满皇州。
　　◎卷.70【闻赤松舒道士下世（东阳未乱前相别）】贯休
　　地变贤人丧，疮痍不可观。一闻消息苦，千种破除难。
　　阴骘那虚掷，深山近始安。玄关评兔角，玉器琢鸡冠。
　　傲野高难狎，融怡美不殚。冀迎新渥泽，遽逐逝波澜。
　　蜕壳埋金隧，飞精驾锦鸾。倾摧千仞壁，枯歇一株兰。
　　仙庙诗虽继，苔墙篆必鞔。烟霞成片黯，松桂著行干。
　　影拄溪流咽，堂扃隙月寒。寂寥遗药犬，缥缈想琼竿。
　　伊昔相寻远，留连几尽欢。论诗花作席，炙菌叶为盘。
　　彭伉心相似，承祯趣一般。琴弹溪月侧，棋次砌云残。
　　倏忽成千古，飘零见百端。荆襄春浩浩，吴越浪漫漫。
　　已矣红霞子，空留白石坛。无弦亦须绝，回首一长叹。
　　◎卷.71【赠抱麻刘舍人】贯休
　　郡政今良吏，门风古缙绅。万年唐社稷，一个哭麻人。
　　愤烈身先死，敷扬气益贞。天乎资大宝，泰矣见忠臣。
　　得罪钟多故，投荒岂是迍。玉寒方重涩，松古更青皴。
　　鹏cR宁唯白，龙多岂止荀。道孤梳有雪，恩重泪盈巾。
　　喻蜀须凭草，成周必仗仁。三峰宵旰切，万里渥恩新。
　　赋鵩言无累，依刘德有邻。风期仁祖帽，鼠讶史云尘。
　　禅叟知何幸，玄谈有宿因。双溪逢陆海，荆渚遇平津。
　　落日愁闻笛，何人为吐茵。生徒希匠化，寰海仰经纶。
　　疾愈蝉声老，年丰雨滴频。刘虬师弟子，时喜一相亲。


第八百三十一卷
　　◎卷.1【夜寒寄卢给事二首】贯休
　　刻羽流商否，霜风动地吹。迩来唯自惜，知合是谁知。
　　堑雪消难尽，邻僧睡太奇。知音不可得，始为一吟之。
　　心苦味不苦，世衰吾道微。清如吞雪雹，谁把比珠玑。
　　作者相收拾，常人任是非。旧居沧海上，归去即应归。
　　◎卷.2【送叶蒙赴举】贯休
　　年年屈复屈，惆怅曲江湄。自古身荣者，多非年少时。
　　空囊投刺远，大雪入关迟。来岁还公道，平人不用疑。
　　◎卷.3【闻王慥常侍卒三首】贯休
　　世乱君巡狩，清贤又告亡。星辰皆有角，日月略无光。
　　金柱连天折，瑶阶被贼荒。令人转惆怅，无路问苍苍。
　　宗社运微衰，山摧甘井枯。不知千载后，更有此人无。
　　政入龚黄甲，诗轻沈宋徒。受恩酬未得，不觉只长吁。
　　傥在扶天步，重兴古国风。还如齐晏子，再见狄梁公。
　　棠树梅溪北，佳城舜庙东。谁修循吏传，对此莫匆匆。
　　◎卷.4【秋晚野步】贯休
　　藤屦兼闽竹，吟行一水傍。树凉蝉不少，溪断路多荒。
　　烧岳阴风起，田家浊酒香。登高吟更苦，微月出苍茫。
　　◎卷.5【闻大愿和尚顺世三首】贯休
　　王室今如毁，仍闻丧我师。古容图得否，内院去无疑。
　　岳鬼月中哭，松龛雪次隳。直须文五色，始可立高碑。
　　邺卫松杉外，芝兰季孟间。尽希重诏出，只待六龙还。
　　不疾成千古，令焚动四山。感恩终有泪，遥寄水潺潺。
　　师禀尽名卿，孤峰老称情。若游三点外，争把七贤平。
　　苦雾埋空室，啼猿有咽声。今朝益惆怅，曾沐下床迎。
　　◎卷.6【闻叶蒙及第】贯休
　　忆昨送君诗，平人不用疑。吾徒若不得，天道即应私。
　　尘土茫茫晓，麟龙草草骑。相思不可见，又是落花时。
　　◎卷.7【送僧之灵夏】贯休
　　旧识为边帅，师游胜事兼。连天唯白草，野饼有红盐。
　　蕃近风多勃，河浑碛半淹。因知心似月，处处有人瞻。
　　◎卷.8【书无相道人庵】贯休
　　造化太茫茫，端居紫石房。心遗无句句，顶处有霜霜。
　　白鹿眠枯叶，清泉洒毳囊。寄言疑未决，须道雪溪旁。
　　◎卷.9【明进士北斋避暑】贯休
　　相访多冲雨，由来德有邻。卷帘繁暑退，湿树一蝉新。
　　道在谁为主，吾衰自有因。只应江海上，还作狎鸥人。
　　◎卷.10【晚春寄吴融、于竞二侍郎】贯休
　　白头为远客，常忆白云间。只觉老转老，不知闲是闲。
　　花含宜细雨，室冷是深山。唯有霜台客，依依是往还。
　　◎卷.11【喜不思上人来】贯休
　　沃州那不住，一别许多时。几度怀君夜，相逢出梦迟。
　　瓶担千丈瀑，偈是七言诗。若向罗浮去，伊余亦愿随。
　　◎卷.12【秋怀赤松道士】贯休
　　仙观在云端，相思星斗寒。常怜呼鹤易，却恨见君难。
　　石罅青蛇湿，风榸白菌干。终期花月下，坛上听君弹。
　　◎卷.13【送刘逖赴闽辟】贯休
　　离乱生涯尽，依刘是见机。从来吟太苦，不得力还稀。
　　路入闽山熟，江浮瘴雨肥。何须折杨柳，相送已依依。
　　◎卷.14【苦雨中作】贯休
　　通宵复连夕，其状只如倾。却遣思山者，忽然嫌水声。
　　好花飘草尽，古壁欲云生。不奈天难问，迢迢远客情。
　　◎卷.15【送僧归日本】贯休
　　焚香祝海灵，开眼梦中行。得达即便是，无生可作轻。
　　流黄山火著，碇石索雷鸣。想到夷王礼，还为上寺迎。
　　◎卷.16【赠信安郑道人】贯休
　　貌古似苍鹤，心清如鼎湖。仍闻得新义，便欲注阴符。
　　点化金常有，闲行影渐无。杳兮中便是，应不食菖蒲。
　　◎卷.17【送吏部刘相公除东川】贯休
　　帝念梓州民，年年战伐频。山川无草木，烽火没烟尘。
　　政乱皆因乱，安人必藉仁。皇天开白日，殷鼎辍诚臣。
　　一日离君侧，千官送渭滨。酒倾红琥珀，马控白骐驎。
　　渥泽番番降，壶浆处处陈。旌幢山色湿，邛僰鸟啼新。
　　帟幕还名俭，良医始姓秦。军雄城似岳，地变物含春。
　　白必侵双鬓，清应诫四邻。吾皇重命相，更合是何人。
　　◎卷.18【送智光禅伯】贯休
　　万事归一衲，曹溪初去寻。从来相狎辈，尽不是知音。
　　乞食林花落，穿云翠巘深。终希重一见，示我祖师心。
　　◎卷.19【夜对雪寄杜使君】贯休
　　片片含天意，纷纷势莫拘。洒于诸瑞后，忧恐一冬无。
　　鹤凚声偏密，风焦片益粗。冷牵人梦转，清逼瘴根徂。
　　扫径僧倾笠，为诗士弃炉。桥高银螮蝀，峰峻玉浮图。
　　盈尺何须问，丰年已可□。遥思郢中曲，句句出冰壶。
　　◎卷.20【送王毂及第后归江西】贯休
　　太宗罗俊彦，桂玉比光辉。难得终须得，言归始是归。
　　风帆天际吼，金鹗月中飞。五府如交辟，鱼书莫便稀。
　　◎卷.21【送卢瞻罢庐陵幕归阌乡】贯休
　　文行成身事，从知贵得仁。归来还寂寞，何以慰交亲。
　　芳草色似动，胡桃花又新。昌朝有知己，好作谏垣臣。
　　◎卷.22【避寇白沙驿作】贯休
　　避乱无深浅，苍黄古驿东。草枯牛尚龁，霞湿烧微红。
　　□□时时□，人愁处处同。犹逢好时否，孤坐雪濛濛。
　　◎卷.23【闻李频员外卒】贯休
　　苍苍难可问，问答亦难闻。落叶平津岸，愁人李使君。
　　文章应力竭，茅土始天分。又逐东风去，迢迢隔岭云。
　　◎卷.24【江陵寄翰林韩偓学士】贯休
　　久住荆溪北，禅关挂绿萝。风清闲客去，睡美落花多。
　　万事皆妨道，孤峰谩忆他。新诗旧知己，始为味如何。
　　◎卷.25【闲居作】贯休
　　闲门微雪下，慵惰计全成。默坐便终日，孤峰只此清。
　　身心闲少梦，杉竹冷多声。唯有西峰叟，相逢眼最明。
　　◎卷.26【和韦相公见示闲卧】贯休
　　刻形求得相，事事未尝眠。霖雨方为雨，非烟岂是烟。
　　童收庭树果，风曳案头笺。仲虺专为诰，何充雅爱禅。
　　静嫌山色远，病是酒杯偏。蜩响初穿壁，兰芽半出砖。
　　堂悬金粟像，门枕御沟泉。旦沐虽频握，融帷孰敢褰。
　　德高群彦表，善植几生前。修补乌皮几，深藏子敬毡。
　　扶持千载圣，潇洒一声蝉。棋阵连残月，僧交似大颠。
　　常知生似幻，维重直如弦。饼忆莼羹美，茶思岳瀑煎。
　　只闻温树誉，堪鄙竹林贤。脱颖三千士，馨香四十年。
　　宽平开义路，淡泞润清田。哲后知如子，空王夙有缘。
　　对归香满袖，吟次月当川。休说惭如揵，尧天即梵天。
　　◎卷.27【寄山中伉禅师】贯休
　　举世遭心使，吾师独使心。万缘冥目尽，一句不言深。
　　野火烧禅石，残霞照栗林。秋风溪上路，终愿一相寻。
　　◎卷.28【秋寄栖一】贯休
　　一别一公后，相思时一吁。眼中疮校未，般若偈持无。
　　卷句冰团大，炉烟枥橛粗。劝君君记取，不用更他图。
　　◎卷.29【怀匡山山长二首】贯休
　　白石峰之半，先生好在么。卷帘当大瀑，常恨不如他。
　　杉罅龙涎溢，潭坳石发多。吾皇搜草泽，争奈谢安何。
　　见说面前峰，寻常醉亦登。雨馀多菌出，烧甚古崖崩。
　　觅句曾冲虎，耕田半为僧。闻名多岁也，常恨不飞腾。
　　◎卷.30【怀高真动二首】贯休
　　知尔今何处，孤高独不群。论诗唯许我，穷易到无文。
　　贳酒儿穿雪，寻僧月照云。何时再相见，兵寇尚纷纷。
　　久别无消息，今秋忽得书。诸孤婚嫁苦，求己世情疏。
　　乱甚无乔木，溪多不钓鱼。只应金岳色，如尔复如余。
　　◎卷.31【秋末入匡山船行八首】贯休
　　楚国茱萸月，吴吟梨栗船。远游无定所，高卧是何年。
　　浪卷纷纷叶，樯冲澹澹烟。去心还自喜，庐岳倚青天。
　　芦苇深花里，渔歌一曲长。人心虽忆越，帆态似浮湘。
　　石獭衔鱼白，汀茅浸浪黄。等闲千万里，道在亦无妨。
　　岛上离家化，茅茨竹户开。黄桑双鹊喜，白日有谁来。
　　担浪浇秋芋，缘滩取净苔。回头深自愧，旧业本蒿莱。
　　匡阜层层翠，修江叠叠波。从来未曾到，此去复如何。
　　水庙寒鸦集，沙村夕照多。谁如垂钓者，孤坐鬓皤皤。
　　晚泊苍茫浦，风微浪亦粗。估喧如亥合，樯密似林枯。
　　地峻湖无□，潮寒蚌有珠。东西无定所，何用问前途。
　　岛香思贾岛，江碧忆清江。囊橐谁相似，馋慵世少双。
　　鼍惊入窟月，烧到系船桩。谩有归乡梦，前头是楚邦。
　　南北虽无适，东西亦似萍。霞根生石片，象迹坏沙汀。
　　莽莽蒹葭赤，微微蜃蛤腥。因思范蠡辈，未免亦飘零。
　　晓色千樯去，长江八月时。雨淙山骨出，槔擉岸形卑。
　　野水畬田黑，荒汀独鸟痴。如今是清世，谁道出山迟。
　　◎卷.32【送僧归华山】贯休
　　心枯衲亦枯，归岳揭空盂。七贵留不住，孤云出更孤。
　　烧灰犹汤足，雪片似黏须。他日如相觅，还应道到吴。
　　◎卷.33【送友人之岭外】贯休
　　五岭难为客，君游早晚回。一囊秋课苦，万里瘴云开。
　　金柱根应动，风雷舶欲来。明时好□进，莫滞长卿才。
　　◎卷.34【送卢舍人朝觐】贯休
　　膻行无为日，垂衣帝道亨。圣真千载圣，明必万年明。
　　重德须朝觐，流年不可轻。洪才传出世，清甲得高名。
　　罕玉藏无映，嵇松画不成。起衔轩后敕，醉别亚夫营。
　　烧阔荆州熟，霞新岘首晴。重重尧雨露，去去汉公卿。
　　白发应从白，清贫但更清。梦缘丹陛险，春傍彩衣生。
　　既握钟繇笔，须调傅说羹。倘因星使出，一望问支铿。
　　◎卷.35【上冯使君山水障子】贯休
　　忆山归未得，画出亦堪怜。崩岸全隳路，荒村半有烟。
　　笔句冈势转，墨抢烧痕颠。远浦深通海，孤峰冷倚天。
　　柴棚坐逸士，露茗煮红泉。绣与莲峰竞，威如剑阁牵。
　　石门关麈鹿，气候有神仙。茅屋书窗小，苔阶滴瀑圆。
　　松根击石朽，桂叶蚀霜鲜。画出欺王墨，擎将献惠连。
　　新诗宁妄说，旧隐实如然。愿似窗中列，时闻大雅篇。
　　◎卷.36【送令狐焕赴阙】贯休
　　渚宫遥落日，相送碧江湄。陟也须为相，天乎更赞谁。
　　风高樯力出，霞热鸟行迟。此去多来客，无忘慰所思。
　　◎卷.37【送吴融员外赴阙】贯休
　　汉文思贾傅，贾傅遂生还。今日又如此，送君非等闲。
　　云寒犹惜雪，烧猛似烹山。应笑无机者，腾腾天地间。
　　◎卷.38【送姚洎拾遗自江陵幕赴京】贯休
　　捧诏动征轮，分飞楚水滨。由来真庙器，多作伏蒲人。
　　舍鲁知非愿，朝天不话贫。沙头千骑送，岛上一蝉新。
　　莫使身侵贵，无矜贵逼身。玉阶凝正色，兰苑涨芳尘。
　　銮辂方离华，车书渐似秦。流年飘倏忽，书札莫因循。
　　凉雨鸣红叶，非烟闭紫宸。凭将西社意，一说向荀陈。
　　◎卷.39【送僧入石霜】贯休
　　举世只堪吁，空知与道俱。论心齐至圣，对镜破凡夫。
　　业王如云合，头低似箭驱。三清徒妄想，千载亦须臾。
　　唯我流阳叟，深云领毳徒。尽骑香白象，皆握月明珠。
　　寂寞排松榻，斓斑半雪须。苔侵长者论，岚蚀祖师图。
　　翠巘金钟晓，香林宝月孤。兟兟齐白趾，赫赫共洪炉。
　　山色锄难尽，松根踏欲无。难评传的的，须到不区区。
　　撩舍新罗瘦，炉烟榾柮粗。烧畬平虎窟，分瀑入香厨。
　　师去情何切，人间事莫拘。穿林宿古冢，踏叶揭空盂。
　　无事终无事，令枯便合枯。他年相觅在，亦不是生苏。
　　◎卷.40【送僧归南康】贯休
　　壳壳学得律，还乡见苦情。远思芳草盛，不入楚山行。
　　帆入汀烟健，经吟戍月清。到乡同学辈，应到赣江迎。
　　◎卷.41【送陈秀才赴举兼寄韩舍人】贯休
　　主圣臣贤日，求名莫等闲。直须诗似玉，不用力如山。
　　草白兵初息，年丰驾已还。凭将安养意，一说向曾颜。
　　◎卷.42【送友人及第后归台州】贯休
　　得桂为边辟，翩翩颇合宜。嫖姚留不住，昼锦已归迟。
　　岛侧花藏虎，湖心浪撼棋。终期华顶下，共礼渌身师。
　　◎卷.43【晚春寄张侍郎】贯休
　　遐想涪陵岸，山花半已残。人心何以遣，天步正艰难。
　　鸟听黄袍小，城临白帝寒。应知窗下梦，日日到江干。
　　◎卷.44【寄景判官兼思州叶使君】贯休
　　独住西峰半，寻常欲下难。石多桐屐齾，香甚药花干。
　　荏苒新莺老，穷通亦自宽。髯参与短簿，始为一吟看。
　　◎卷.45【送卢秀才应举】贯休
　　几载阻兵荒，一名终不忘。还冲猛风雪，如画冷朝阳。
　　句好慵将出，囊空却不忙。明年公道日，去去必穿杨。
　　◎卷.46【闻新蝉寄桂雍】贯休
　　新蝉终夜叫，嘒嘒隔溪濆。杜宇仍相杂，故人闻不闻。
　　卷帘花动月，冥目砌生云。终共谢时去，西山鸾鹤群。
　　◎卷.47【寄怀楚和尚二首】贯休
　　吾师师子儿，而复貌瑰奇。何得文明代，不为王者师。
　　铁盂汤雪早，石炭煮茶迟。谩有参寻意，因循到乱时。
　　跳踯诸峰险，回翔万里空。争将金锁锁，那把玉笼笼。
　　印缺香崩火，窗疏蝎吃风。永怀今已矣，吟坐雪濛濛。
　　◎卷.48【和韦相公话婺州陈事】贯休
　　昔事堪惆怅，谈玄爱白牛。千场花下醉，一片梦中游。
　　耕避初平石，烧残沈约楼。无因更重到，且副济川舟。


第八百三十二卷
　　◎卷.1【遇五天僧入五台五首】贯休
　　十万里到此，辛勤讵可论。唯云吾上祖，见买给孤园。
　　一月行沙碛，三更到铁门。白头乡思在，回首一销魂。
　　雪岭顶危坐，乾坤四顾低。河横于阗北，日落月支西。
　　水石香多白，猿猱老不啼。空馀忍辱草，相对色萋萋。
　　远礼清凉寺，寻真似善才。身心无所得，日月不将来。
　　白叠还图象，沧溟亦泛杯。唐人亦何幸，处处觉花开。
　　涂足油应尽，干陀帔半隳。辟支迦状貌，刹利帝家儿。
　　结印魔应哭，游心圣不知。深嗟头已白，不得远相随。
　　送迎经几国，多化帝王心。电激青莲目，环垂紫磨金。
　　眉根霜入细，梵夹蠹难侵。必似陀波利，他年不可寻。
　　◎卷.2【经普化禅师影院】贯休
　　大一今何处，登堂似昔时。曾蒙金印印，得异野干儿。
　　影束龙神在，门荒桐竹衰。谁云续僧史，别位著吾师。
　　◎卷.3【秋寄李频使君二首】贯休
　　为郎须塞诏，当路亦驱驱。贵不因人得，清还似句无。
　　烧烟连野白，山药拶阶枯。想得征黄诏，如今已在途。
　　务简趣难陪，清吟共绿苔。叶和秋蚁落，僧带野香来。
　　留客朝尝酒，忧民夜画灰。终期冒风雪，江上见宗雷。
　　◎卷.4【上东林和尚】贯休
　　让紫归青壁，高名四海闻。虽然无一事，得不是要君。
　　道只传伊字，诗多笑碧云。应怜门下客，馀力亦为文。
　　◎卷.5【江边道士】贯休
　　独住大江滨，不知何代人。药垆生紫气，肌肉似红银。
　　酒酽竹屋烂，符收山鬼仁。何妨将我去，一看武陵春。
　　◎卷.6【送僧之湖外】贯休
　　去旨趣非常，春风尔莫狂。惟擎一铁钵，旧亦讲金刚。
　　午饭孤烟里，宵禅大石旁。羡师终不及，湘浪渌茫茫。
　　◎卷.7【怀谬独一】贯休
　　常忆兰陵子，瑰奇皴渴才。思还如我苦，时不为伊来。
　　岳霞猱掷雪，湖月浪翻杯。未闻沾寸禄，此事亦堪哀。
　　◎卷.8【送庐山衲僧】贯休
　　飞锡下崆gk，清高世少双。冻天方筛雪，别我去何邦。
　　烧绕赤乌亥，云漫白蚌江。路人争得识，空仰鬓眉庞。
　　◎卷.9【寄西山胡汾、吴樵】贯休
　　带经锄陇者，何止手胼胝。觅句句句好，惭予筋力衰。
　　云塠临案冷，鹿队过门迟。相忆空回首，江头日暮时。
　　◎卷.10【休粮僧】贯休
　　不食更何忧，自由中自由。身轻嫌衲重，天旱为民愁。
　　应器谁将去，生台蚁不游。会须传此术，相共老山丘。
　　◎卷.11【送杜使君朝觐】贯休
　　借寇借不得，清声彻帝聪。坐来千里泰，归去一囊空。
　　遗爱封疆熟，扳辕草木同。路遥山不少，江静思无穷。
　　花舸冲烟湿，朱衣照浪红。援毫两岸晓，欹枕满旗风。
　　道罕将人合，心难与圣通。从兹林下客，应□代天功。
　　◎卷.12【送人之岭外】贯休
　　见说还南去，迢迢有侣无。时危须早转，亲老莫他图。
　　小店蛇羹黑，空山象粪枯。三闾遗庙在，为我一呜呼。
　　◎卷.13【题弘式和尚院兼呈杜使君】贯休
　　二雅兼二密，愔愔只自怡。腊高云屐朽，貌古画师疑。
　　堑蚁缘金锡，垆烟惹雪眉。仍闻有新作，只是寄相思。
　　◎卷.14【湖头别墅三首】贯休
　　梨栗鸟啾啾，高歌若自由。人谁知此意，旧业在湖头。
　　饥鼠掀菱壳，新蝉避栗皱。不知江海上，戈甲几时休。
　　桑柘参桐竹，阴阴一径苔。更无他事出，只有衲僧来。
　　堑蚁争生食，窗经卷烧灰。可怜门外路，日日起尘埃。
　　南北如仙境，东西似画图。园飞青啄木，檐挂白蜘蛛。
　　邻叟教修废，牛童与纳租。寄言来往客，不用问荣枯。
　　◎卷.15【三峡闻猿】贯休
　　历历数声猿，寥寥渡白烟。应栖多月树，况是下霜天。
　　万里客危坐，千山境悄然。更深仍不住，使我欲移船。
　　◎卷.16【闻知闻赴成都辟请】贯休
　　文翁还化蜀，帟幕列鹓鸾。饮水临人易，烧山觅士难。
　　锦机花正合，棕蕈火初干。知己相思否，如何借羽翰。
　　◎卷.17【题淮南惠照寺律师院】贯休
　　仪冠凝寒玉，端居似沃州。学徒梧有凤，律藏目无牛。
　　茗滑香黏齿，钟清雪滴楼。还须结西社，来往悉诸侯。
　　◎卷.18【秋末长兴寺作】贯休
　　荒寺古江滨，莓苔地绝尘。长廊飞乱叶，寒雨更无人。
　　栗不和皱落，僧多到骨贫。行行行未得，孤坐更谁亲。
　　◎卷.19【寄杭州灵隐寺宋震使君】贯休
　　罢郡归侵夏，仍闻灵隐居。僧房谢脁语，寺额葛洪书。
　　月树獮猴睡，山池菡萏疏。吾皇爱清静，莫便结吾庐。
　　◎卷.20【送人归夏口】贯休
　　雁雁叶纷纷，行人岂易闻。千山与万水，何处更逢君。
　　貌不长如玉，人生只似云。倘经三祖寺，一为礼龛坟。
　　◎卷.21【送新罗僧归本国】贯休
　　忘身求至教，求得却东归。离岸乘空去，终年无所依。
　　月冲阴火出，帆拶大鹏飞。想得还乡后，多应著紫衣。
　　◎卷.22【避寇入银山】贯休
　　草草穿银峡，崎岖路未谙。傍山为店戍，永日绕溪潭。
　　烧地生芚蕨，人家煮伪蚕。翻如归旧隐，步步入烟岚。
　　◎卷.23【闻友人驾前及第】贯休
　　见心知命好，一别隔烟波。世乱无全士，君方掇大科。
　　早随銮辂转，莫恋蜀山多。必贡安时策，忠言奈尔何。
　　◎卷.24【避地毗陵上王慥使君（时黄贼陷东阳公避地于浙右）】贯休
　　至理至昭昭，心通即不遥。圣威无远近，吾道太孤标。
　　辛苦苏氓俗，端贞答盛朝。气高吞海岳，贫甚似渔樵。
　　庾亮风流澹，刘宽政事超。清须遭贵遇，隐已被谁招。
　　栗坞修禅寺，仙香寄石桥。风雷巡稼穑，鱼鸟合歌谣。
　　视事私终杀，忧民态亦凋。道高无不及，恩甚固难消。
　　大寇山难隔，孤城数合烧。烽烟终日起，汤沐用心燋。
　　勇义排千阵，诛锄拟一朝。誓盟违日月，旌旆过寒潮。
　　古驿江云入，荒宫海雨飘。仙松添瘦碧，天骥减丰膘。
　　似在陈兼卫，终为宋与姚。已观云似鹿，即报首皆枭。
　　尽愿回清镜，重希在此条。应怜千万户，祷祝向唐尧。
　　◎卷.25【送崔尚书朝觐】贯休
　　至理契穹旻，方生甫与申。一麾歌政正，三相贺仁人。
　　叵似卢怀慎，全如邵信臣。澄渟消宿蠹，煦爱剧阳春。
　　对客烟花拆，焚香渥泽新。征黄还有自，挽邓住无因。
　　峡水全输洁，巫娥却讶神。宋均颜未老，刘宠骨应贫。
　　大醉辞王翦，含香望紫宸。三峰初有雪，万里正无尘。
　　伊昔林中社，多招席上珍。终期仙掌下，香火一相亲。
　　◎卷.26【寒夜有怀同志】贯休
　　永夜殊不寐，怀君正寂寥。疏钟寒遍郭，微雪静鸣条。
　　南省雁孤下，西林鹤屡招。终当谢时去，与子住山椒。
　　◎卷.27【寄新定桂雍】贯休
　　独自住乌龙，应怜是衲僧。句须人未道，君此事偏能。
　　坞湿云埋观，溪寒月照罾。相思不可见，江上立腾腾。
　　◎卷.28【赠灵鹫山道润禅师院】贯休
　　常恨烟波隔，闻名二十年。结为清气引，来到法堂前。
　　薪拾纷纷叶，茶烹滴滴泉。莫嫌来又去，天道本泠然。
　　◎卷.29【干霄亭晚望怀王棨侍郎】贯休
　　霜打汀岛赤，孤烟生池塘。清吟倚大树，瑶草何馨香。
　　久别青云士，常思白石房。谁能共归去，流水似鸣珰。
　　◎卷.30【海边见罗邺】贯休
　　清世诗声出，谁人得似君。命通须有日，天未丧斯文。
　　楚木寒连寺，修江碧入云。相思喜相见，庭叶正纷纷。
　　◎卷.31【送僧之东都】贯休
　　之子之东洛，囊中有偈新。红尘谁不入，独鹤自难亲。
　　定鼎门连岳，黄河冻过春。凭师将远意，说似社中人。
　　◎卷.32【送于兢补阙赴京】贯休
　　乱离吾道在，不觉到清时。得句下雪岳，送君登玉墀。
　　冷惊蝉韵断，凉触火云隳。倘遇南来使，无忘问所之。
　　◎卷.33【送郑准赴举】贯休
　　两河兵火后，西笑见吾曹。海静三山出，天空一鹗高。
　　赁居槐拶屋，行卷雪埋袍。他日如相觅，栽桃近海涛。
　　◎卷.34【寄拄杖上王使君】贯休
　　拄杖邻僧与，殊常不可名。一条黳玉重，百两紫金轻。
　　有乳盘春力，无心合道情。惟宜高处著，将寄谢宣城。
　　◎卷.35【秋望寄王使君】贯休
　　静蹑红兰径，凭高旷望时。无端求句苦，永日壑风吹。
　　大月生峰角，残霞在树枝。只应刘越石，清啸正相宜。
　　◎卷.36【送缘有禅师与雷处士入武夷山】贯休
　　师与雷居士，寻山道入闽。应将熊耳印，别授武夷君。
　　崖罅仙棺出，江垠毒草分。他年相觅在，莫苦入深云。
　　◎卷.37【送友生入越投知己】贯休
　　才大终难住，东浮景渐暄。知将刖足恨，去击李膺门。
　　宿雾开花坞，春潮入苎村。预思秋荐后，一鹗出乾坤。
　　◎卷.38【寄乌龙山贾泰处士】贯休
　　庭果色如丹，相思夕照残。云边踏烧去，月下把书看。
　　涧水仙居共，窗风漆树寒。吾君方侧席，未可便怀安。
　　◎卷.39【题大安寺通禅师院】贯休
　　应行诸岳遍，象屣半无纲。一法寻常说，此机仍未忘。
　　窗闲藤影老，衲厚瀑痕荒。寄语迷津者，来兹问不妨。
　　◎卷.40【春晚寄卢使君】贯休
　　满郭春如画，空堂心自澄。禅抛金鼎药，诗和玉壶冰。
　　白雨飘花尽，晴霞向阁凝。寂寥还得句，因寄柳吴兴。
　　◎卷.41【武昌县与昼公兼寄邑宰】贯休
　　小一何人识，腾腾天地间。寻常如一鹤，亦不爱青山。
　　铁钵年多赤，麻衣带毳斑。只闻寻五柳，时到月中还。
　　◎卷.42【别东林僧】贯休
　　大士宅里宿，芙蓉龛畔游。自怜□□在，子莫苦相留。
　　燥叶飘山席，孤云傍茗瓯。裴回不能去，房在好峰头。
　　◎卷.43【避地寄高蟾】贯休
　　荒寺雨微微，空堂独掩扉。高吟多忤俗，此貌若为饥。
　　旅梦遭鸿唤，家山被贼围。空馀老莱子，相见独依依。
　　◎卷.44【怀武夷山禅师】贯休
　　万叠仙山里，无缘见有缘。红心蕉绕屋，白额虎同禅。
　　古木苔封菌，深崖乳杂泉。终期还此去，世事只如然。
　　◎卷.45【秋末闲居作】贯休
　　幽居山不别，落叶与阶平。尽日吟诗坐，无端个病成。
　　径苔因旱赤，池水入冬清。惟有东峰叟，相寻月下行。
　　◎卷.46【赠许征君】贯休
　　昼公友秦奚，来往踏溪云。如今又到我，还爱许征君。
　　落花鸟衔来，永日香氤氲。终期将尔曹，归去麋鹿群。
　　◎卷.47【秋夜作因怀天台道者】贯休
　　万事何须问，良时即此时。高秋半夜雨，落叶满前池。
　　静怕龙神识，贫从草木欺。平生无限事，只有道人知。
　　◎卷.48【偶作因怀大同道友】贯休
　　蛮木叶不落，微吟漳水滨。二毛空有雪，万事不如人。
　　df水平芳草，山花落净巾。天童好真伴，何日更相亲。
　　◎卷.49【边上行】贯休
　　黑松林外路，风角远嗈嗈。朔气生荒堡，秋尘满病容。
　　豺掊沙底骨，人上月边烽。休作西行计，西行地渐凶。
　　◎卷.50【江西再逢周琏】贯休
　　六七年不见，相逢鬓已苍。交情终淡薄，诗语更清狂。
　　未得丹霄便，依前四壁荒。但令吾道在，晚达亦何妨。
　　◎卷.51【登鄱阳寺阁】贯休
　　寺楼闲纵望，不觉到斜晖。故国在何处，多年未得归。
　　寒江平楚外，细雨一鸿飞。终斅於陵子，吴山有绿薇。
　　◎卷.52【秋晚野居】贯休
　　僻居人不到，吾道本来孤。山色园中有，诗魔象外无。
　　霜禾连岛赤，烟草倚桥枯。何必求深隐，门前似画图。
　　◎卷.53【酬杜使君见寄】贯休
　　轧轧复轧轧，更深门未关。心疼无所得，诗债若为还。
　　露洒一鹤睡，钟馀万象闲。惭将此时意，明日寄东山。
　　◎卷.54【湖上作】贯休
　　我竟胡为者，唠唠但爱吟。身中多病在，湖上住年深。
　　山溜穿苔壁，风钟度雪林。近来心更苦，谁复是知音。
　　◎卷.55【送僧归天台寺】贯休
　　天台四绝寺，归去见师真。莫折枸杞叶，令他十得嗔。
　　天空闻圣磬，瀑细落花巾。必若云中老，他时得有邻。


第八百三十三卷
　　◎卷.1【寿春节进】贯休
　　圣运关天纪，龙飞古帝基。振摇三蜀地，耸发万年枝。
　　出震同中古，承乾动四夷。恩颁新命广，泪向旧朝垂。
　　大宝归玄谶，殊祥出远池。法天深罔测，体圣妙难知。
　　俭德为全德，无思契十思。丕图非力致，英武悉天资。
　　正直方亲切，回邪岂敢窥。将排颇与牧，相得稷兼夔。
　　盐出符真主，麟来合大规。赓歌随羽籥，奕叶斅伊祁。
　　寡欲情虽泰，忧民色未怡。盛如唐创业，宛胜晋朝仪。
　　旰食宫莺啭，宵衣禁漏迟。多于汤土地，还有禹胼胝。
　　视物如伤日，胜残去杀时。守文情的的，无逸戒孜孜。
　　轩顼风重振，皇唐鼎创移。始闻呈瑞石，又报产灵芝。
　　覆帱高缘大，包容妙在卑。兄呼春赫日，师指佛牟尼。
　　佳气宸居合，淳风乐府吹。急贤彰帝业，解网见天慈。
　　粟赤千千窖，军雄万万儿。八蛮须稽颡，四海仰昌期。
　　玉辇嫔嫱拥，宫花锦绣欹。尧云同叆叇，汉祖太驱驰。
　　氛祲根株尽，浇讹朕兆隳。山河方有截，野逸诏无遗。
　　境静消锋镝，田香熟稻r1。梦中逢傅说，殿上见辛毗。
　　金镜悬千古，彤云起四维。盛行唐典法，再睹舜雍熙。
　　祝寿乾文动，郊天太一随。煌煌还宿卫，亹亹叶声诗。
　　饮醴和甘雨，非烟绕御帷。银轮随宝马，玉沼见金龟。
　　杳杳闻韵濩，重重降抚绥。魏徵须却出，葛亮更何之。
　　简约逾前古，升平美不疑。触邪羊唅唅，鼓腹叟嘻嘻。
　　迈五方云大，超三始见奇。锦霞连紫极，仙鸟下峨眉。
　　谢傅还为傅，周师又作师。纳隍为永任，从谏契无为。
　　子子寰瀛主，孙孙日月旗。寿春嗟寿域，万国尽虔祈。
　　捧日三车子，恭思八彩眉。愿将七万岁，匍匐拜瑶墀。
　　◎卷.2【送僧之安南】贯休
　　安南千万里，师去趣何长。鬓有炎州雪，心为异国香。
　　退牙山象恶，过海布帆荒。早作归吴计，无忘父母乡。
　　◎卷.3【送僧归剡山】贯休
　　远逃为乱处，寺与石城连。木落归山路，人初刈剡田。
　　荒林猴咬栗，战地鬼多年。好去楞伽子，精修莫偶然。
　　◎卷.4【送僧入幽州】贯休
　　高士高无敌，腾腾话入燕。无人知尔意，向我道非禅。
　　栗径穿蕃冢，狼声隔远烟。槃山多道侣，应未有归年。
　　◎卷.5【送僧游五台】贯休
　　羡师游五顶，乞食值年丰。去去谁为侣，栖栖力已充。
　　浊河高岸拆，衰草古城空。必到华严寺，凭师问辨公。
　　◎卷.6【送僧入五泄】贯休
　　五泄江山寺，禅林境最奇。九年吃菜粥，此事少人知。
　　山响僧担谷，林香豹乳儿。伊余头已白，不去更何之。
　　◎卷.7【题令宣和尚院】贯休
　　轩窗领岚翠，师得世情忘。惟爱谈诸祖，曾经宿大荒。
　　泉声淹卧榻，云片犯炉香。寄语题门者，看经在上方。
　　◎卷.8【寄四明闾丘道士二首】贯休
　　淮海兵荒日，分飞直至今。知担诸子出，却入四明深。
　　衣必编仙草，僧应共栗林。秋风溪上路，应得一相寻。
　　三千功未了，大道本无程。好共禅师好，常将药犬行。
　　石门红藓剥，柘坞白云生。莫认无名是，无名已是名。
　　◎卷.9【经士马中作】贯休
　　偷儿成大寇，处处起烟尘。黄叶满空宅，青山见俗人。
　　妖星芒刺越，鬼哭势连秦。惆怅还惆怅，茫茫江海滨。
　　◎卷.10【士马后见赤松舒道士】贯休
　　满眼尽疮痍，相逢相对悲。乱阶犹未已，一柱若为支。
　　堰茗蒸红枣，看花似好时。不知今日后，吾道竟何之。
　　◎卷.11【题方公院寄夏侯明府】贯休
　　银地有馀光，方公道益芳。谁分修藏力，顶有剃头霜。
　　经勘松风燥，檐垂坞茗香。终须结西社，此县似柴桑。
　　◎卷.12【与刘象正字】贯休
　　独居三岛上，花竹映柴关。道广群仙惜，名成万事闲。
　　病多唯纵酒，静极不思山。唯有逍遥子，时时自往还。
　　◎卷.13【怀智体道人】贯休
　　栖碧思吾友，庭莺百啭时。唯应一处住，方得不相思。
　　云水淹门阃，春雷在树枝。平生无限事，不独白云知。
　　◎卷.14【赠晦公禅人】贯休
　　流阳为役者，相访叶纷纷。有句虽如我，无心未似君。
　　构林青及竹，茆屋暖于云。何日相将去，千山麋鹿群。
　　◎卷.15【寄静林别墅胡进士兄弟】贯休
　　见说山居好，书楼被翠侵。烧熛汀岛境，月色弟兄吟。
　　犬吠黄椑落，牛归红树深。仍闻多白菌，应许一相寻。
　　◎卷.16【怀赤松故舒道士】贯休
　　可惜复可惜，如今何所之。信来堪大恸，余复用生为。
　　乱世今交斗，玄宫玉柱隳。春风五陵道，回首不胜悲。
　　◎卷.17【偶作】贯休
　　无端为五字，字字鬓星星。只觉人情薄，空馀鹤眼青。
　　砌莎藏坠果，窗雪浸残经。只有归山计，茫茫何所营。
　　◎卷.18【春日许征君见访】贯休
　　龙钟多病后，日望遇升平。远念穿嵩雪，前林啭早莺。
　　厨香烹瓠叶，道友扣门声。还似青溪上，微吟踏叶行。
　　◎卷.19【经先主庙作】贯休
　　古庙积烟萝，威灵及物多。因知曹孟德，争奈此公何。
　　树古雷痕剥，碑荒篆画讹。今朝冥祷祝，只望息干戈。
　　◎卷.20【寄中条道者】贯休
　　柏梯杉影里，头白药山孙。今古管不得，是非争肯论。
　　虎须悬瀑滴，禅衲带苔痕。常恨龙钟也，无因接话言。
　　◎卷.21【夏日晚望】贯休
　　登临聊一望，不觉意恞然。陶侃寒溪寺，如今何处边。
　　汀沙生旱雾，山火照平川。终事东归去，干戈满许田。
　　◎卷.22【送僧归山】贯休
　　眼青禅帔赤，气岸出尘埃。霞外终须去，人间作么来。
　　崖香泉吐乳，坞燥烧□雷。他日终相觅，山门何处开。
　　◎卷.23【览皎然《渠南乡集》】贯休
　　学力不相敌，清还仿佛同。高于宝月月，谁得射雕弓。
　　至鉴封姚监，良工遇鲁公。如斯深可羡，千古共清风。
　　◎卷.24【览姚合《极玄集》】贯休
　　至览如日月，今时即古时。发如边草白，谁念射声□。
　　好鸟挨花落，清风出院迟。知音郭有道，始为一吟之。
　　◎卷.25【大驾西幸秋日闻雷】贯休
　　军书日日催，处处起尘埃。黎庶何由泰，銮舆早晚回。
　　夏租方减食，秋日更闻雷。莫道苍苍意，苍苍眼甚开。
　　◎卷.26【诗】贯休
　　经天纬地物，动必计仙才。几处觅不得，有时还自来。
　　真风含素发，秋色入灵台。吟向霜蟾下，终须神鬼哀。
　　◎卷.27【秋末江上望】贯休
　　莽莽古江滨，纷纷坠叶频。烟霞谁是主，丘陇自伤神。
　　吞并宁唯汉，凄凉莫问陈。尽随流水去，寂莫野花春。
　　◎卷.28【乞食僧】贯休
　　擎钵貌清羸，天寒出寺迟。朱门当大路，风雪立多时。
　　似月心常净，如麻事不知。行人莫轻诮，古佛尽如斯。
　　◎卷.29【寒望九峰作】贯休
　　九朵碧芙蕖，王维图未图。层层皆有瀑，一一合吾居。
　　雨歇如争出，霜严不例枯。世犹多事在，为尔久踌躇。
　　◎卷.30【蓟北寒月作】贯休
　　蓟门寒到骨，战碛雁相悲。古屋不胜雪，严风欲断髭。
　　清吟得冷句，远念失佳期。寂寞谁相问，迢迢天一涯。
　　◎卷.31【新猿】贯休
　　寻常看不见，花落树多苔。忽向高枝发，又从何处来。
　　风清声更揭，月苦意弥哀。多少求名者，年年被尔催。
　　◎卷.32【怀南岳隐士二首（一作赠隐者）】贯休
　　千峰映碧湘，真隐此中藏。饼不煮石吃，眉应似发长。
　　风榸支酒瓮，鹤虱落琴床。虽斅忘机者，斯人尚未忘。
　　见说祝融峰，擎天势似腾。藏千寻瀑布，出十八高僧。
　　古路无人迹，新霞出石棱。终期将尔叟，一一月中登。
　　◎卷.33【追忆冯少常】贯休
　　盛德方清贵，旋闻逐逝波。令人翻不会，积善合如何。
　　直道登朝晚，分忧及物多。至今新定郡，犹咏袴襦歌。
　　◎卷.34【闻闵廷言周琏下第】贯休
　　前榜年年见，高名日日闻。常因不平事，便欲见吾君。
　　兄弟居清岛，园林生白云。相思空怅望，庭叶赤纷纷。
　　◎卷.35【寄景地判官】贯休
　　渚宫江上别，倏忽十馀年。举世唯攻说，多君即不然。
　　浦珠为履重，园柳助诗玄。勉力酬知己，昌朝正急贤。
　　◎卷.36【读贾区、贾岛集】贯休
　　区终不下岛，岛亦不多区。冷格俱无敌，贫根亦似愚。
　　青云终叹命，白阁久围炉。今日成名者，还堪为尔吁。
　　◎卷.37【送衲僧之江西】贯休
　　索索复索索，无凭却有凭。过溪遭恶雨，乞食得干菱。
　　只有山相伴，终无事可仍。如逢梅岭旦，向道只宁馨。
　　◎卷.38【故林偶作】贯休
　　朗吟无一事，孤坐瀔江濆。媚世非吾道，良图有白云。
　　蠹鱼开卷落，啄木隔花闻。唯寄壶中客，金丹许共分。
　　◎卷.39【寄栖白大师二首】贯休
　　流浪江湖久，攀缘岁月阑。高名当世重，好句逼人寒。
　　月苦蝉声嗄，钟清柿叶干。龙钟千万里，拟欲访师难。
　　苍苍龙阙晚，九陌杂香尘。方外无他事，僧中有近臣。
　　青门玉露滴，紫阁锦霞新。莫话三峰去，浇风正荡淳。
　　◎卷.40【送人之渤海】贯休
　　国之东北角，有国每朝天。海力浸不尽，夷风常宛然。
　　山藏罗刹宅，水杂巨鳌涎。好去吴乡子，归来莫隔年。
　　◎卷.41【寄李道士】贯休
　　常见高人说，犹来不偶然。致身同槁木，话道出忘诠。
　　长啸仙钟外，眠楂海月边。倘修阴姹姹，一望寄余焉。
　　◎卷.42【秋送夏郢归钱塘】贯休
　　归客指吴国，风帆几日程。新诗陶雪字，玄发有霜茎。
　　微月生沧海，残涛傍石城。从兹江岛意，应续子陵名。
　　◎卷.43【送僧归翠微】贯休
　　只衲一个衲，翠微归旧岑。不知何岁月，即得到师心。
　　径绕千峰细，庵开乱木深。倘然云外老，他日亦相寻。
　　◎卷.44【经友生坟】贯休
　　多君坟在此，令我过悲凉。可惜为人好，刚须被数将。
　　白云从冢出，秋草为谁荒。不觉频回首，西风满白杨。
　　◎卷.45【怀洛下卢缙云】贯休
　　一减三张价，幽居少室前。岂应贫似我，不得信经年。
　　木落多诗藁，山枯见墨烟。何时深夜坐，共话草堂禅。
　　◎卷.46【送李铏赴举】贯休
　　诗业务经纶，新皆意外新。因知登第榜，不著不平人。
　　句得孤舟月，心飞九陌尘。明年相贺日，应到曲江滨。
　　◎卷.47【宝禅师见访】贯休
　　山兄心似我，岸谷亦难交。不见还相忆，来唯添寂寥。
　　茶烟粘衲叶，云水透蘅茆。因话流年事，斯须不可抛。
　　◎卷.48【观棋】贯休
　　逸格格难及，半先相遇稀。落花方满地，一局到斜晖。
　　褚胤死不死，将军飞已飞。今朝惭一行，无以造玄微。
　　◎卷.49【题一上人经阁】贯休
　　鸟外何须去，衣如藓亦从。但能无一事，即是住孤峰。
　　雨歇云埋阁，月明霜洒松。师心多似我，所以访师重。
　　◎卷.50【和毛学士舍人早春】贯休
　　陋巷冬将尽，东风细杂篮。解牵窗梦远，先是涧梅谙。
　　茶癖金铛快，松香玉露含。书斋山帚撅，盘馔药花甘。
　　雅得琴中妙，常挪脸似酣。雪消闻苦蛰，气候似宜蚕。
　　密勿须清甲，朝归绕碧潭。丹心空拱北，新作继周南。
　　竹杖无斑点，纱巾不著簪。大朝名益重，后进力皆覃。
　　至理虽亡一，臣时亦说三。不知门下客，谁上晏婴骖。


第八百三十四卷
　　◎卷.1【寿春进祝圣七首·千载降祥】贯休
　　九天宫上圣，降世共昭回。万汇须亭毓，群仙送下来。
　　承乾当否极，庶事尽康哉。只有羲轩比，其馀不可陪。
　　◎卷.2【寿春进祝圣七首·文有武备】贯休
　　武宿与文星，常如掌上擎。孙吴机不动，周邵事多行。
　　旰食炉烟细，宵衣隙月明。还闻夔进曲，吹出泰阶平。
　　◎卷.3【寿春进祝圣七首·从谏如流】贯休
　　及溜龙鳞动，君臣道义深。万年轩后镜，一片汉高心。
　　北狄皆输款，南夷尽贡琛。从兹千万岁，枝叶玉森森。
　　◎卷.4【寿春进祝圣七首·搜扬草泽】贯休
　　俟时兼待价，垂棘出尘埃。仄席三旌切，移山万里来。
　　烟霞衣上落，阊阖雪中开。寿酒今朝进，无非出世才。
　　◎卷.5【寿春进祝圣七首·守在四夷】贯休
　　天将兴大蜀，有道遂君临。四塞同诸子，三边共一心。
　　闍婆香似雪，回鹘马如林。曾读前皇传，巍巍冠古今。
　　◎卷.6【寿春进祝圣七首·大兴三教】贯休
　　曈曈悬佛日，天俣动云韶。缝掖诸生集，麟洲羽客朝。
　　非烟生玉砌，御柳吐金条。击壤翁知否，吾皇即帝尧。
　　◎卷.7【寿春进祝圣七首·山呼万岁】贯休
　　声教无为日，山呼万岁声。隆隆如谷响，合合似雷鸣。
　　翠拔为天柱，根盘倚凤城。恭唯千万岁，岁岁致升平。
　　◎卷.8【早秋夜坐】贯休
　　微凉砧满城，林下石床平。发岂无端白，诗须出世清。
　　邻僧同树影，砌月浸蛩声。独自更深坐，无人知此情。
　　◎卷.9【早起】贯休
　　夜坐还早起，寂寥多病身。神清寻梦在，香极觉花新。
　　树露繁于雨，溪云动似人。又知何处客，轧轧转征轮。
　　◎卷.10【秋晚野步】贯休
　　闲步不觉远，萧萧木落初。诗情抛阃阈，江影动襟裾。
　　阁北鸿行出，霞西雨脚疏。金峰秋更好，乞取又何如。
　　◎卷.11【晚望】贯休
　　旷望危桥上，微吟落照前。烟霞浓浸海，川岳阔连天。
　　白鸟格不俗，孤云态可怜。终期将尔辈，归去旧江边。
　　◎卷.12【寄翰林陆学士】贯休
　　颜冉商参甲，鸾凰密勿才。帘垂仙鸟下，吟次圣人来。
　　宝辇千官捧，宫花九色开。何时重一见，为我话蓬莱。
　　◎卷.13【赠造微禅师院】贯休
　　薝卜气雍雍，门深圣泽重。七丝奔小蟹，五字逼雕龙。
　　药转红金鼎，茶开紫阁封。圭峰争去得，卿相日憧憧。
　　◎卷.14【南海晚望】贯休
　　海上聊一望，舶帆天际飞。狂蛮莫挂甲，圣主正垂衣。
　　风恶巨鱼出，山昏群獠归。无人知此意，吟到月腾辉。
　　◎卷.15【寄庐山大愿和尚】贯休
　　石上桂成丛，师庵在桂中。皆云习凿齿，未可扣真风。
　　雪洗香炉碧，霞藏瀑布红。何时甘露偈，一寄剡山东。
　　◎卷.16【怀薛尚书兼呈东阳王使君】贯休
　　得力未得力，高吟夏又残。二毛非自出，万事到诗难。
　　蝉见木叶落，雷将雨气寒。何妨槌琢后，更献至公看。
　　◎卷.17【上冯使君水晶数珠】贯休
　　泠泠瀑滴清，贯串有规程。将讽观空偈，全胜照乘明。
　　龙神多共惜，金玉比终轻。愿在玄晖手，常资物外情。
　　◎卷.18【送明觉大师兼寄郑山人】贯休
　　去去楞伽子，春深道路长。鸟啼青嶂险，花落紫衣香。
　　此去非馀事，还归内道场。凭师将老倒，一向说荥阳。
　　◎卷.19【庐山寻灵纪不遇】贯休
　　久别稀相见，深山道益孤。叶全离大朴，君尚在新吴。
　　钟嗄声飘驿，山顽气喷湖。留诗如和得，一望寄前途。
　　◎卷.20【题曹溪祖师堂】贯休
　　皎洁曹溪月，嵯峨七宝林。空传智药记，岂见祖禅心。
　　信衣非苎麻，白云无知音。大哉双峰溪，万古青沈沈。
　　◎卷.21【怀匡山道侣】贯休
　　常忆将吾友，穿云过瀑西。有碑皆读彻，无处不相携。
　　柽桂株株湿，猿猱个个啼。等闲成远别，窗月又如珪。
　　◎卷.22【怀卢延让（时延让新及第）】贯休
　　冥搜忍饥冻，嗟尔不能休。几叹不得力，到头还白头。
　　姓名归紫府，妻子在沧洲。又是蝉声也，如今何处游。
　　◎卷.23【春晚访镜湖方干】贯休
　　幽居湖北滨，相访值残春。路远诸峰雨，时多擉鳖人。
　　蒸花初酿酒，渔艇劣容身。莫讶频来此，伊余亦隐沦。
　　◎卷.24【秋过相思寺】贯休
　　见说相思寺，今来似有期。瘴乡终有出，天意固难欺。
　　昼雨先花岛，秋云挂戍旗。故人多在蜀，不去更何之。


第八百三十五卷
　　◎卷.1【蜀王入大慈寺听讲（天复三年作）】贯休
　　玉节金珂响似雷，水晶宫殿步裴回。只缘支遁谈经妙，
　　所以许询都讲来。帝释镜中遥仰止，魔军殿上动崔巍。
　　千重香拥龙鳞立，五种风生锦绣开。宽似大溟生日月，
　　秀如四岳出尘埃。一条紫气随高步，九色仙花落古台。
　　谢太傅须同八凯，姚梁公可并三台。登楼喜色禾将熟，
　　望国诚明首不回。驾驭英雄如赤子，雌黄贤哲贡琼瑰。
　　六条消息心常苦，一剑晶荧敌尽摧。木铎声中天降福，
　　景星光里地无灾。百千民拥听经座，始见重天社稷才。
　　◎卷.2【蜀王登福感寺塔三首】贯休
　　天资忠孝佐金轮，香火空王有宿因。此世喜登金骨塔，
　　前生应是育王身。封疆岁暮笙歌合，襦袴正初锦绣新。
　　释子沾恩无以报，只擎章句贡平津。
　　似圣悲增道不穷，忧民忧国契尧聪。两髯有雪丹霄外，
　　万里无尘一望中。南照微明连莽苍，峨嵋拥秀接崆峒。
　　林僧岁月知何幸，还似支公见谢公。
　　步步层层孰可陪，相轮边日照三台。喜欢烝庶皆相逐，
　　惆怅銮舆尚未回。金铎撼风天乐近，仙花含露瑞烟开。
　　一年一度常如此，愿见文翁百度来。
　　◎卷.3【少监三首】贯休
　　器琢仙珪美有馀，席珍国宝比难如。衔花乳燕看调瑟，
　　衣锦佳人侍读书。荀氏门风龙变化，谢家庭树玉扶疏。
　　即期寰海隆平日，归佐吾皇侍玉除。
　　益友相随益自强，趋庭问礼日昭彰。袍新宫锦千人目，
　　马骏桃花一巷香。偏爱曾颜终必及，或如韩白亦无妨。
　　八龙三虎森如也，万古千秋瑞圣唐。
　　具体而微太少年，凤毛五色带非烟。倚天长剑看无敌，
　　绕树号猿已应弦。接士开襟清圣熟，分题得句落花前。
　　即应出将传家法，圣泽恩波浩浩然。
　　◎卷.4【再到钟陵作】贯休
　　六七年来到豫章，旧游知己半凋伤。春风还有花千树，
　　往事都如梦一场。无限丘墟侵郭路，几多台榭浸湖光。
　　只应唯有西山色，依旧崔巍上寺墙。
　　◎卷.5【经弟妹坟】贯休
　　泪不曾垂此日垂，山前弟妹冢离离。年长于吾未得力，
　　家贫抛尔去多时。鸿冲□□霜中断，蕙杂黄蒿冢上衰。
　　恩爱苦情抛未得，不堪回首步迟迟。
　　◎卷.6【到蜀与郑中丞相遇】贯休
　　深隐犹为未死灰，远寻知己遇三台。如何麋鹿群中出，
　　又见鹓鸾天上来。剑阁霞粘残雪在，锦江香甚百花开。
　　谩期王谢来相访，不是支公出世才。
　　◎卷.7【别冯使君】贯休
　　瓦砾文章岂有媒，两三年只在金台。本师头白须归去，
　　太守门清愿再来。皓皓玉霜孤雁远，萧萧松岛片帆开。
　　从兹林下终无事，唯只焚香祝上台。
　　◎卷.8【上新定宋使君】贯休
　　禅坐吟行谁与同，杉松共在寂寥中。碧云诗里终难到，
　　白藕花经讲始终。水叠山层擎草疏，砧清月苦立霜风。
　　十年勤苦今酬了，得句桐江识谢公。
　　◎卷.9【和李判官见新榜为兄下第】贯休
　　失意荆枝滴泪频，陟冈何翅不知春。心中岐路平如砥，
　　天上文章妙入神。休说宋风回鹢首，即看雷火燎龙鳞。
　　从兹相次红霞里，留取方书与世人。
　　◎卷.10【送罗邺赴许昌辟】贯休
　　方得论心又别离，黯然江上步迟迟。不堪回首崎岖路，
　　正是寒风皴错时。美似郄超终有日，去依刘表更何疑。
　　前程不少南飞雁，聊寄新诗慰所思。
　　◎卷.11【酬韦相公见寄】贯休
　　盐梅金鼎美调和，诗寄空林问讯多。秦客弈棋抛已久，
　　楞严禅髓更无过。万般如幻希先觉，一丈临山且奈何。
　　空讽平津好珠玉，不知更得及门么。
　　◎卷.12【酬张相公见寄】贯休
　　周郎怀抱好知音，常爱山僧物外心。闭户不知芳草歇，
　　无能唯拟住山深。感通未合三生石，骚雅欢擎九转金。
　　但似前朝萧与蒋，老僧风雪亦相寻。
　　◎卷.13【酬王相公见赠】贯休
　　孤拙将来岂偶然，不能为漏滴青莲。一从麟笔题墙后，
　　常只冥心古像前。九德陶熔空有迹，六窗清净始通禅。
　　今朝幸捧琼瑶赠，始见玄中更有玄。
　　◎卷.14【酬周相公见赠】贯休
　　三界无家是出家，岂宜拊凤睹新麻。幸生白发逢今圣，
　　曾梦青莲映玉沙。境陟名山烹锦水，睡忘东白洞平茶。
　　喜擎绣段攀金鼎，谢脁馀霞始是霞。
　　◎卷.15【道情偈三首】贯休
　　崆峒老人专一一，黄梅真叟却无无。
　　独坐松根石头上，四溟无限月轮孤。
　　非色非空非不空，空中真色不玲珑。
　　可怜卢大担柴者，拾得骊珠橐籥中。
　　优钵罗花万劫春，频犁田地绝纤尘。
　　道吾道者相招好，不是香林采叶人。
　　◎卷.16【马上作】贯休
　　柳岸花堤夕照红，风清襟袖辔璁珑。
　　行人莫讶频回首，家在凝岚一点中。
　　◎卷.17【道中逢乞食老僧】贯休
　　赤棕榈笠眉毫垂，拄楖栗杖行迟迟。
　　时人只施盂中饭，心似白莲那得知。
　　◎卷.18【秋末寄武昌一公】贯休
　　见说武昌江上住，柏枯槐朽战时风。
　　知师诗癖难医也，霜洒芦花明月中。
　　◎卷.19【陋巷】贯休
　　坠叶如花欲满沟，破篱荒井一蝉幽。
　　亦知希骥无希者，作么令人强转头。
　　◎卷.20【终南僧】贯休
　　声利掀天竟不闻，草衣木食度朝昏。
　　遥思山雪深一丈，时有仙人来打门。
　　◎卷.21【听僧弹琴】贯休
　　家近吴王古战城，海风终日打墙声。
　　今朝乡思浑堆积，琴上闻师大蟹行。
　　◎卷.22【渔者】贯休
　　风恶波狂身似闲，满头霜雪背青山。
　　相逢略问家何在，回指芦花满舍间。
　　◎卷.23【大蜀皇帝潜龙日述圣德诗五首】贯休
　　岳渎殊祥日月精，入尧金镜佐休明。衣严黼黻皇恩重，
　　剑折芙蓉紫气横。玉甃金汤山岳峻，花藏台榭管弦清。
　　已闻图上凌烟阁，宠渥穹窿玉不名。
　　扶持社稷似齐桓，百万雄师贵可观。神智发中真莫测，
　　贡输天下学应难，风清鼙角□□□，□肃神龙草木寒。
　　堪羡蜀民恒有福，太平时节一般般。
　　珠履三千侍玉除，宫花飘锦早莺初。虽然周孔心相似，
　　其奈龚黄政不如。浩浩歌谣闻禁掖，重重襦袴满樵渔。
　　若论朝野艰难日，第一之功美有馀。
　　紫髯青眼代天才，韩白孙吴稍可陪。只见赤心尧日下，
　　岂知真气梵天来。听经瑞雪时时落，登塔天花步步开。
　　尽祝庄椿同寿考，人间岁月岂能催。
　　丈夫勋业正乾坤，麟凤龟龙尽在门。西伯最怜耕让畔，
　　曹参空爱酒盈樽。心慈为受金仙嘱，发白缘酬玉砌恩。
　　从此于门转高大，可怜子子与孙孙。
　　◎卷.24【陈情献蜀皇帝】贯休
　　河北江东处处灾，唯闻全蜀勿尘埃。一瓶一钵垂垂老，
　　千水千山得得来，奈菀幽栖多胜景，巴歈陈贡愧非才。
　　自惭林薮龙钟者，亦得亲登郭隗台。
　　◎卷.25【寿春节进大蜀皇帝五首】贯休
　　上玄大帝降坤维，箕尾为臣副圣期。岂比赤光盈室日，
　　全同白象下天时。文经武纬包三古，日角龙颜遏四夷。
　　今日降神天上会，愿将天福比须弥。
　　异香滴露降纷纷，紫电环枢照禁门。先冠百王临亿兆，
　　后称十号震乾坤。羲轩之道方为道，草木沾恩始是恩。
　　今以謏才歌睿德，犹如饮海妙难论。
　　茂祉遐宣胜事并，薰风微入舜弦清。四洲不必归王化，
　　一统那能计圣情。合合鼓钟膏雨滴，峨峨宫阙瑞烟横。
　　西逾昆岳东连海，谁不梯山贺圣明。
　　远人玉帛尽来归，及物天慈物物肥。春力遍时皆甲拆，
　　王言闻者尽光辉。家家锦绣香醪熟，处处笙歌乳燕飞。
　　为报蜀皇勤祷祝，圣明天子古今稀。
　　积劫修来似炼金，为皇为帝万灵钦。能当浊世为清世，
　　始见君心是佛心。九野黎民耕浩浩，百蛮朝骑日駸駸。
　　今朝献寿将何比，愿似庄椿一万寻。
　　◎卷.26【对雪寄新定冯使君二首】贯休
　　仙掌空思归未能，焚香冥目对残灯。岂知瑞雪千山合，
　　空觉春寒半夜增。翳月素云埋粉堞，堆巢孤鹤下金绳。
　　因思太守忧民切，吟对琼枝喜不胜。
　　政化由来通上灵，丰年祥瑞满窗明。气严坐久灯凝焰，
　　片大更深屋作声。飘掩烟霞何处去，欹斜杉竹向帘倾。
　　雪林中客虽无事，还有新诗半夜成。
　　◎卷.27【送刘相公朝觐二首】贯休
　　九苞仙瑞曜垂衣，一品高标百辟师。魏相十思常自切，
　　曹溪一句几生知。久交玉帐虽难别，须佐金轮去已迟。
　　唯杜荆州最惆怅，柳门回首落花时。
　　急征只是再登庸，生意人心万国同。燮理久征殷傅说，
　　谭真欲过李玄通。程穿岘首春光老，马速商於曙色红。
　　从此龙颜又应瘦，寰瀛俱荷代天功。
　　◎卷.28【避寇游成福山院】贯休
　　成福僧留不拟归，猕猴菌嫩豆苗肌。那堪蚕月偏多雨，
　　况复衢城未解围。翠拥槿篱泉乱入，云开花岛雉双飞。
　　堪嗟大似悠悠者，只向诗中话息机。
　　◎卷.29【别李常侍】贯休
　　楚水和烟海浪通，又擎杯锡去山东。道情虽拟攀孤鹤，
　　诗业那堪至远公。梦入深云香雨滴，吟搜残雪石林空。
　　朱门再到知何日，一片征帆万里风。
　　◎卷.30【送郑阁赴闽辟】贯休
　　便便书腹德无邻，健笔从知又入闽。鹦鹉才须归紫禁，
　　真珠履不称清贫。武夷山夹仙霞薄，螺女潭通海树春。
　　从此应多好消息，莫忘江上一闲人。
　　◎卷.31【寄信州张使君】贯休
　　水坛柽殿地含烟，领鹤行吟积翠间。数阁凉飔终日去，
　　满怀明月上方还。时来自有鹓鸾识，道在从如草木闲。
　　唯羡灵溪贤太守，一麾清坐似深山。
　　◎卷.32【春末寄周琏】贯休
　　暮角含风雨气曛，寂寥莓翠上衣巾。道情不向莺花薄，
　　诗意自如天地春。梦入乱峰仍履雪，吟看芳草只思人。
　　手中孤桂月中在，来听泉声莫厌频。
　　◎卷.33【读《吴越春秋》】贯休
　　犹来吴越尽须惭，背德违盟又信谗。宰嚭一言终杀伍，
　　大夫七事只须三。功成献寿歌飘雪，谁爱扁舟水似蓝。
　　今日雄图又何在，野花香径鸟喃喃。
　　◎卷.34【春游灵泉寺】贯休
　　水蹴危梁翠拥沙，钟声微径入深花。嘴红涧鸟啼芳草，
　　头白山僧自扞茶。松色摧残遭贼火，水声幽咽落人家。
　　因寻古迹空惆怅，满袖香风白日斜。
　　◎卷.35【归东阳临岐上杜使君七首】贯休
　　小谢清高大谢才，圣君令泰此方来。
　　一从到后常无事，铃阁公庭满绿苔。
　　红锦帐中歌白雪，乌皮几畔抚青英。
　　不知何物为心地，赛却澄江彻底清。
　　谁报田中有黑虫，一家斋戒减仙容。
　　分忧若也皆如此，天下家家有剩舂。
　　忧民心切出冲炎，禾稼如云喜气兼。
　　林下闲人亦何幸，也随旌旆到银尖。
　　方恐狱中桃树出，忽闻枯木却生烟。
　　褚祥为郡曾如此，却恐当时是偶然。
　　枯骨纵横遍水湄，尽收为冢碧参差。
　　分明为报精灵辈，好送旌旗到凤池。
　　舍鲁依刘一片云，好风吹去远纤尘。
　　犹期明月清风夜，来作西园第八人。


第八百三十六卷
　　◎卷.1【春】贯休
　　自来自去动洪炉，无象无私无处无。回雁不多消气力，
　　染花应最费工夫。溟濛便恨豪家惜，浓暖深为政笔驱。
　　莫讶相逢只添睡，伊余心不在荣枯。
　　◎卷.2【闻迎真身】贯休
　　四海无波八表臣，恭闻今岁礼真身。七重锁未开金钥，
　　五色光先入紫宸。丹凤楼台飘瑞雪，岐阳草木亚香尘。
　　可怜优钵罗花树，三十年来一度春。
　　◎卷.3【灞陵战叟】贯休
　　剑刓秋水鬓梳霜，回首胡天与恨长。官竟不封右校尉，
　　斗曾生挟左贤王。寻班超传空垂泪，读李陵书更断肠。
　　今日灞陵陵畔见，春风花雾共茫茫。
　　◎卷.4【遇道者】贯休
　　鹤骨松筋风貌殊，不言名姓绝荣枯。寻常藜杖九衢里，
　　莫是商山一皓无。身带烟霞游汗漫，药兼神鬼在葫芦。
　　只应张果支公辈，时复相逢醉海隅。
　　◎卷.5【赠钟陵陈处士】贯休
　　否极方生社稷才，唯谭帝道鄙梯媒。高吟千首精怪动，
　　长啸一声天地开。湖上独居多草木，山前频醉过风雷。
　　吾皇仄席求贤久，莫待征书两度来。
　　◎卷.6【怀邻叟】贯休
　　常思东溪庞眉翁，是非不解两颊红。桔槔打水声嘎嘎，
　　紫芋白薤肥濛濛。鸥鸭静游深竹里，儿孙多在好花中。
　　千门万户皆车马，谁爱如斯太古风。
　　◎卷.7【赠轩辕先生】贯休
　　曾亲文景上金銮，语共容城语一般。久向红霞居不出，
　　若非清世见应难。满炉药熟分仙尽，几局棋终看海干。
　　略问先生真甲子，只言弟子是刘安。
　　◎卷.8【偶作因怀山中道侣】贯休
　　是是非非竟不真，桃花流水送青春。姓刘姓项今何在，
　　争利争名愁杀人。必竟输他常寂默，只应赢得苦沈沦。
　　深云道者相思否，归去来兮湘水滨。
　　◎卷.9【送新罗人及第归】贯休
　　捧桂香和紫禁烟，远乡程彻巨鳌边。莫言挂席飞连夜，
　　见说无风即数年。衣上日光真是火，岛旁鱼骨大于船。
　　到乡必遇来王使，与作唐书寄一篇。
　　◎卷.10【送新罗衲僧】贯休
　　扶桑枝西真气奇，古人呼为师子儿。六环金锡轻摆撼，
　　万仞雪峤空参差。枕上已无乡国梦，囊中犹挈石头碑。
　　多惭不便随高步，正是风清无事时。
　　◎卷.11【春晚桐江上闲望作】贯休
　　江上车声落日催，纷纷扰扰起红埃。更无人望青山立，
　　空有帆冲夜色来。沙鸟似云钟外去，汀花如火雨中开。
　　可怜潇洒鸱夷子，散发扁舟去不回。
　　◎卷.12【商山道者】贯休
　　五千言外得玄音，石屋寒栖隔雪林。多傍松风梳绿发，
　　只烧崖药点黄金。澄潭龙气来萦砌，月冷星精下听琴。
　　曾梦先生非此处，碧桃溪上紫烟深。
　　◎卷.13【闻许棠及第因寄桂雍】贯休
　　时清道合出尘埃，清苦为诗不仗媒。今日桂枝平折得，
　　几年春色并将来。势扶九万风初极，名到三山花正开。
　　更有平人居蛰屋，还应为作一声雷。
　　◎卷.14【瀔江秋居作】贯休
　　无事相关性自摅，庭前拾叶等闲书。青山万里竟不足，
　　好竹数竿凉有馀。近看老经加澹泊，欲归少室复何如。
　　面前小沼清如镜，终养琴高赤鲤鱼。
　　◎卷.15【上缙云段使君】贯休
　　清畏人知人尽知，缙云三载得宣尼。活民刀尺虽无象，
　　出世文章岂有师。术气芝香粘瓮榼，云痕翠点满旌旗。
　　今朝暂到金台上，颇觉心如太古时。
　　◎卷.16【春末兰溪道中作】贯休
　　山花零落红与绯，汀烟濛茸江水肥。人担犁锄细雨歇，
　　路入桑柘斜阳微。深喜东州云寇去，不知西狩几时归。
　　清平时节何时是，转觉人心与道违。
　　◎卷.17【野居偶作】贯休
　　高淡清虚即是家，何须须占好烟霞。无心于道道自得，
　　有意向人人转赊。风触好花文锦落，砌横流水玉琴斜。
　　但令如此还如此，谁羡前程未可涯。
　　◎卷.18【再游东林寺作五首】贯休
　　台殿参差耸瑞烟，桂花飘雪水潺潺。
　　莫疑远去无消息，七万馀年始半年。
　　桓玄旧辇残云湿，耶舍孤坟落照迟。
　　有个山僧倚松睡，恐人来取白猿儿。
　　玉像珠龛香阵横，锦霞多傍石墙生。
　　辟蛇行者今何在，花里唯闻鸠鸟声。
　　爱陶长官醉兀兀，送陆道士行迟迟。
　　买酒过溪皆破戒，斯何人斯师如斯。
　　白薝卜花露滴滴，红苾刍草香濛濛。
　　田地更无尘一点，是何人合住其中。
　　◎卷.19【题兰江言上人院二首】贯休
　　一生只著一麻衣，道业还欺习彦威。
　　手把新诗说山梦，石桥天柱雪霏霏。
　　只是危吟坐翠层，门前岐路自崩腾。
　　青云名士时相访，茶煮西峰瀑布冰。
　　◎卷.20【中秋十五夜月】贯休
　　噀雪喷霜满碧虚，王孙公子玩相呼。从来天匠为轮足，
　　自是人心此夜馀。静入万家危露滴，清埋众象叫鸿孤。
　　坐来惟觉情无极，何况三湘与五湖。
　　◎卷.21【鹭鸶有怀（前东阳王慥使君养一鹭鸶名瑶花）】贯休
　　粉魄霜华为尔枯，鸳鸯相伴更堪图。爱来沙岛遗银屋，
　　终作金笼养雪雏。栖宿必多清濑梦，品流还次白猿徒。
　　今朝不觉频回首，曾伴瑶花近玉壶。
　　◎卷.22【东阳罹乱后怀王慥使君五首】贯休
　　昨来只对汉诸侯，胜事消磨不自由。裂地鼓鼙军□急，
　　连天烽火阵云秋。砍毛淬剑虽无数，歃血为盟不到头。
　　谁为今朝奉明主，使君司户在隋州。
　　只报精兵过大河，东西南北杀人多。可怜白日浑如此，
　　来似蝗虫争奈何。天意岂应容版乱，人心都改太凋讹。
　　不胜惆怅还惆怅，一曲东风月胯歌。
　　为郡无如王使君，一家清冷似云根。货财不入崔洪口，
　　俎豆尝闻夫子言。须发坐成三载雪，黎氓空负二天恩。
　　不堪西望西风起，纵火昆仑谁为论。
　　魄慑魂飞骨亦销，此魂此魄亦难招。黄金白玉家家尽，
　　绣闼雕甍处处烧。惊动乾坤常黯惨，深藏山岳亦倾摇。
　　恭闻国有英雄将，拟把何心答圣朝。
　　不是龚黄覆育才，即须清苦远尘埃。无人与奏吾皇去，
　　致乱唯因酷吏来。刳剥生灵为事业，巧通豪谮作梯媒。
　　令人转忆王夫子，一片真风去不回。
　　◎卷.23【秋夜怀嵩少因寄洛中旧知】贯休
　　炉爇旃檀不称贫，霏霏玉露湿禅巾。紫金地上三更月，
　　红藕香中一病身。少室少年偏入梦，多时多事去无因。
　　如今憔悴头成雪，空想嵯峨羡故人。
　　◎卷.24【避地毗陵，寒月上孙徽使君兼寄东阳王使君三首】贯休
　　一到毗陵心更劳，冷吟闲步拥云袍。岂缘思妙尘埃少，
　　自是风清物态高。野色疏黄连楚甸，故山奇碧隔河桥。
　　终须愚谷中安致，不是人间好羽毛。
　　常忆双溪八咏前，讲诗论道接清贤。文欺白凤真难及，
　　药撚红蕖岂偶然。花湿瑞烟粘玉磬，帘垂幽鸟啄苔钱。
　　自怜不是悠悠者，吟嚼真风二十年。
　　□雷车雨滴阶声，寂寞焚香独闭扃。锦绣文章无路达，
　　袴襦歌咏隔墙听。松声冷浸茶轩碧，苔点狂吞纳线青。
　　唯有孤高江太守，不忘病客在禅灵。
　　◎卷.25【秋末寄上桐江冯使君】贯休
　　山东山色胜诸山，谢守清高不可攀。薄俗尽于言下泰，
　　苦心唯到醉中闲。香凝锦帐抄书后，月转棠阴送客还。
　　野客沾恩归未得，萧萧霜叶满柴关。
　　◎卷.26【禅师】贯休
　　击鼓求亡益是非，木中生火更何为。
　　吾师别是醍醐味，不是知心人不知。
　　◎卷.27【道士】贯休
　　花岛相逢满袖云，藉花论道过金巾。
　　腾腾又入仙山去，只恐是青城丈人。
　　◎卷.28【风琴】贯休
　　至境心为造化功，一枝青竹四弦风。
　　寥寥双耳更深后，如在缑山明月中。
　　◎卷.29【庭橘】贯休
　　蚁踏金苞四五株，洞庭山上味何殊。
　　不缘松树称君子，肯便甘人唤木奴。
　　◎卷.30【落花】贯休
　　蝶醉蜂痴一簇香，绣葩红蒂堕残芳。
　　因嗟好德人难得，公子王孙尽断肠。
　　◎卷.31【孤云】贯休
　　将比鹭鸶还恐屈，始思残雪不如多。
　　清风相引去更远，皎洁孤高奈尔何。
　　◎卷.32【苦吟】贯休
　　河薄星疏雪月孤，松枝清气入肌肤。
　　因知好句胜金玉，心极神劳特地无。
　　◎卷.33【古战处】贯休
　　鬼气苍黄棘叶红，昔时人血此时风。
　　相怜极目无疆地，曾落将军一阵中。
　　◎卷.34【偶然作】贯休
　　蝉声引出石中蛩，寂寞门扃叶数重。
　　谁道思山心不切，等闲尽出两三峰。
　　◎卷.35【招友人宿】贯休
　　银地无尘金菊开，紫梨红枣堕莓苔。
　　一泓秋水一轮月，今夜故人来不来。


第八百三十七卷
　　◎卷.1【山居诗二十四首】贯休
　　休话喧哗事事难，山翁只合住深山。数声清磬是非外，
　　一个闲人天地间。绿圃空阶云冉冉，异禽灵草水潺潺。
　　无人与向群儒说，岩桂枝高亦好扳。
　　难是言休即便休，清吟孤坐碧溪头。三间茆屋无人到，
　　十里松阴独自游。明月清风宗炳社，夕阳秋色庾公楼。
　　修心未到无心地，万种千般逐水流。
　　好鸟声长睡眼开，好茶擎乳坐莓苔。不闻荣辱成番尽，
　　只见熊罴作队来。诗里从前欺白雪，道情终遣似婴孩。
　　由来此事知音少，不是真风去不回。
　　万境忘机是道华，碧芙蓉里日空斜。幽深有径通仙窟，
　　寂寞无人落异花。掣电浮云真好喻，如龙似凤不须夸。
　　君看江上英雄冢，只有松根与柏槎。
　　鞭后从他素发兼，涌清奔碧冷侵帘。高奇章句无人爱，
　　澹泊身心举世嫌。白石桥高吟不足，红霞影暖卧无厌。
　　居山别有非山意，莫错将予比宋纤。
　　鸟外尘中四十秋，亦曾高挹汉诸侯。如斯标致虽清拙，
　　大丈夫儿合自由。紫术黄菁苗蕺蕺，锦囊香麝语啾啾。
　　终须心到曹溪叟，千岁槠根雪满头。
　　慵甚嵇康竟不回，何妨方寸似寒灰。山精日作儿童出，
　　仙者时将玉器来。筠帚扫花惊睡鹿，地垆烧树带枯苔。
　　不行朝市多时也，许史金张安在哉。
　　心心心不住希夷，石屋巉岩鬓发垂。养竹不除当路笋，
　　爱松留得碍人枝。焚香开卷霞生砌，卷箔冥心月在池。
　　多少故人头尽白，不知今日又何之。
　　龙藏琅函遍九垓，霜钟金鼓振琼台。堪嗟一句无人得，
　　遂使吾师特地来。无角铁牛眠少室，生儿石女老黄梅。
　　令人转忆庞居士，天上人间不可陪。
　　五岳烟霞连不断，三山洞穴去应通。石窗欹枕疏疏雨，
　　水碓无人浩浩风。童子念经深竹里，猕猴拾虱夕阳中。
　　因思往事抛心力，六七年来楚水东。
　　尘埃中更有埃尘，时复双眉十为颦。赖有年光飞似箭，
　　是何心地亦称人。回贤参孝时时说，蜂虿狼贪日日新。
　　天意刚容此徒在，不堪惆怅不堪陈。
　　翠窦烟岩画不成，桂华瀑沫杂芳馨。拨霞扫雪和云母，
　　掘石移松得茯苓。好鸟傍花窥玉磬，嫩苔和水没金瓶。
　　从他人说从他笑，地覆天翻也只宁。
　　腾腾兀兀步迟迟，兆朕消磨只自知。龙猛金膏虽未作，
　　孙登土窟且相宜。薜萝山帔偏能gx，橡栗年粮亦且支。
　　已得真人好消息，人间天上更无疑。
　　岚嫩风轻似碧纱，雪楼金像隔烟霞。葛苞玉粉生香垄，
　　菌簇银钉满净楂。举世只知嗟逝水，无人微解悟空花。
　　可怜扰扰尘埃里，双鬓如银事似麻。
　　千岩万壑路倾欹，杉桧濛濛独掩扉。劚药童穿溪罅去，
　　采花蜂冒晓烟归。闲行放意寻流水，静坐支颐到落晖。
　　长忆南泉好言语，如斯痴钝者还稀。
　　一庵冥目在穹冥，菌枕松床藓阵青。乳鹿暗行柽径雪，
　　瀑泉微溅石楼经。闲行不觉过天井，长啸深能动岳灵。
　　应恐无人知此意，非凡非圣独醒醒。
　　慵刻芙蓉传永漏，休夸丽藻鄙汤休。且为小囤盛红粟，
　　别有珍禽胜白鸥。拾栗远寻深涧底，弄猿多在小峰头。
　　不能更出尘中也，百炼刚为绕指柔。
　　业薪心火日烧煎，浪死虚生自古然。陆氏称龙终妄矣，
　　汉家得鹿更空焉。白衣居士深深说，青眼胡僧远远传。
　　刚地无人知此意，不堪惆怅落花前。
　　露滴红兰玉满畦，闲拖象屣到峰西。但令心似莲花洁，
　　何必身将槁木齐。古堑细烟红树老，半岩残雪白猿啼。
　　虽然不是桃源洞，春至桃花亦满蹊。
　　自休自已自安排，常愿居山事偶谐。僧采树衣临绝壑，
　　狖争山果落空阶。闲担茶器缘青障，静衲禅袍坐绿崖。
　　虚作新诗反招隐，出来多与此心乖。
　　石垆金鼎红蕖嫩，香阁茶棚绿巘齐。坞烧崩腾奔涧鼠，
　　岩花狼藉斗山鸡。蒙庄环外知音少，阮籍途穷旨趣低。
　　应有世人来觅我，水重山叠几层迷。
　　自古浮华能几几，逝波终日去滔滔。汉王废苑生秋草，
　　吴主荒宫入夜涛。满屋黄金机不息，一头白发气犹高。
　　岂知知足金仙子，霞外天香满毳袍。
　　如愚何止直如弦，只合深藏碧嶂前。但见山中常有雪，
　　不知世上是何年。野人爱向庵前笑，赤玃频来袖畔眠。
　　只有逍遥好知己，何须更问洞中天。
　　支公放鹤情相似，范泰论交趣不同。有念尽为烦恼相，
　　无私方称水晶宫。香焚薝卜诸峰晓，珠掐金刚万境空。
　　若买山资言不及，恒河沙劫用无穷。
　　◎卷.2【再逢虚中道士三首】贯休
　　天目西峰古坏坛，坛边相别雪漫漫。
　　如今四十馀年也，还共当时恰一般。
　　囊里灵龟小似钱，道伊年与我同年。
　　壶中长挈天相逐，何处升天更有天。
　　吾道将君道且殊，君须全似老君须。
　　寻常有语争堪信，爱说蟠桃似瓮粗。
　　◎卷.3【上卢使君二首】贯休
　　一领彤弓下赤墀，惟将清净作藩篱。马卿山岳金相似，
　　张绪风情柳不如。心染烟霞新句出，笔驱奸蠹宿根隳。
　　鄱阳黎庶还堪羡，头有重天足有牦。
　　司马迁文亚圣人，三头九陌碾香尘。尽传棣萼麟兼凤，
　　终作昌朝甫与申。楼耸娇歌疏雨过，风含和气满城春。
　　因知寰海升平去，又见高宗梦里人。
　　◎卷.4【陪冯使君游六首·登干霄亭】贯休
　　拥翠扪萝山屐轻，飘飖红旆在青冥。仙科朱绂言非贵，
　　溪鸟林泉癖爱听。古桂林边棋局湿，白云堆里茗烟青。
　　因思庐岳弥天客，手把金书倚石屏。
　　◎卷.5【陪冯使君游六首·游灵泉院】贯休
　　珂珮喧喧满路岐，乱泉声里扣禅扉。对花语合希夷境，
　　坐石苔黏黼黻衣。鸟啄古杉云冉冉，风吹清磬露霏霏。
　　惠岩亦有孤峰在，只恋繙经未得归。
　　◎卷.6【陪冯使君游六首·过相思岭】贯休
　　誉自馨香道自怡，相思岭上却无机。荒渠叶覆深霞在，
　　片石人吟一鸟飞。何处风砧传古曲，谁家冢树挂斜晖。
　　因思往事真堪笑，鹤背渔竿未是归。
　　◎卷.7【陪冯使君游六首·锦沙墩】贯休
　　临水登山兴自奇，锦沙墩上最多时。虽云发白孤峰好，
　　其奈名清圣主知。草媚莲塘资逸步，云生松壑有新诗。
　　翛然别是神仙趣，岂羡东山妓乐随。
　　◎卷.8【陪冯使君游六首·钓罾潭】贯休
　　境静江清无事时，红旌画鹢动渔矶。心期只是行春去，
　　日暮还应待鹤归。风破绮霞山寺出，人歌白雪岛花飞。
　　自怜亦在仙舟上，玉浪翻翻溅草衣。
　　◎卷.9【陪冯使君游六首·迎仙阁】贯休
　　涧香霞影绕楼台，卷箔凭阑耳目开。况从旌旗近鸾凤，
　　可怜谈笑出尘埃。火云不入长松径，露茗何须白玉杯。
　　谁道迎仙仙不至，今朝还有谢公来。
　　◎卷.10【贺雨上王使君二首】贯休
　　一片丹心合万灵，应时甘雨带龙腥。驱尘煞烧连穷□，
　　□电冲霓满窅冥。处处已知仓廪溢，家家皆歇管弦听。
　　应须蚤勒南山石，黄霸清风满内庭。
　　由来天赞德唯馨，朋祷心期事尽行。玄妙久闻谈佛母，
　　感通今日见神明。破除秋热飘萧尽，还似春时散漫倾。
　　他日为霖亦如此，诸生无不沐经营。
　　◎卷.11【感怀寄卢给事二首】贯休
　　绵绵远念近来多，喜鹊随函到绿萝。虽匪二贤曾入洛，
　　忽惊六义减沈疴。童扳邻杏隳墙瓦，燕啄花泥落砌莎。
　　好更因人寄消息，沃州归去已蹉跎。
　　常忆团圆绣像前，东归经乱独生全。孤峰已住六七处，
　　万事无成三十年。每想苑墙危逼路，更思钵塔晓凌烟。
　　如今憔悴荆枝尽，一讽来书一怆然。
　　◎卷.12【贺郑使君】贯休
　　三衢蜂虿陷城池，八咏龙韬整武貔。才谕危亡书半幅，
　　便思父母泪双垂。戈收甲束投仁境，汗浃魂飘拜虎旗。
　　死地再生知德重，精兵连譀觉山移。人和美叶祯祥出，
　　阵善深为典教推。仗信输诚方始是，执俘折馘欲何为。
　　清威严令无纤壒，长路深山不拾遗。七邑恩波歌浩渺，
　　一方云物自鲜奇。天文仰视同诸掌，剑术无前更数谁。
　　战马闲眠汀草远，秋鼙干揭岳霞隳。义为土地精灵伏，
　　仁作金汤铁石卑。龚遂刘宽同煦妪，张飞关羽太驱驰。
　　笙歌席上偏怜客，刀剑林中亦念诗。縠渚美为长饮水，
　　金山高作受降碑。时犹草草秋方尽，陈是堂堂孰敢窥。
　　宠渥岂唯分节钺，勋庸须勒上钟彝。神资天赞谁堪比，
　　名遂功成自不知。卷箔倚阑云欲雪，拥垆倾榼酒如饴。
　　扶尧社稷常忧老，到郭汾阳亦未迟。释子沾恩无以报，
　　只将葑菲贺阶墀。
　　◎卷.13【送郑使君】贯休
　　刺婺廉闽动帝台，唯将清净作梯媒。绿沈枪卓妖星落，
　　白玉壶澄苦雾开。仁爱久悬溪上月，恩光又发岭头梅。
　　天资刘邵龚黄笔，神助韩彭卫霍才。古驿剑江分掩映，
　　画旗花舫下喧豗。凤麟帟幕芙蓉坼，洞壑清威霹雳来。
　　礼乐封疆添礼乐，尘埃时节勿尘埃。荔支花下驱千骑，
　　薝卜林中礼万回。视事蛮奴磨玉砚，邀宾海月射金杯。
　　讴歌合合千门乐，鼙角雄雄一阁雷。君父恩深头早白，
　　子孙荣袭日难陪。东阳缁素如何好，空向生祠祝上台。
　　◎卷.14【赠杨公杜之舅】贯休
　　分尽君忧一不遗，凤书征入万民悲。风云终日如相逐，
　　雨露前程即可知。画舸还盛江革石，秋山又看谢安棋。
　　谈谐尽是经邦术，头角由来出世姿。天地事须归橐籥，
　　文章谁得到罘罳。扣舷傍岛清吟健，问俗看渔晚泊迟。
　　霞影满江摇枕簟，鸟行和月下涟漪。周秦汉魏书书在，
　　麟凤龟龙步步随。金殿恩波将浩浩，圭峰意绪谩孜孜。
　　郡中条令春常在，境外歌谣美更奇。道者药垆留要妙，
　　林僧禅偈寄相思。王杨卢骆真何者，房杜萧张更是谁。
　　应念衢民千万户，家家皆置一生祠。
　　◎卷.15【游金华山禅院】贯休
　　兹地曾栖菩萨僧，旃檀楼殿瀑崩腾。因知境胜终难到，
　　问著人来悉不曾。斜谷暗藏千载雪，薄岚常翳一龛灯。
　　多惭不及当时海，又下嵯峨一万层。
　　◎卷.16【寄郑道士二首】贯休
　　常忆苏耽好羽仪，信安山观住多时。
　　不知玉质双栖处，两个仙人是阿谁。
　　谁带金轮髻里珠，何妨相逐去清都。
　　旧山大有闲田地，五色香茆有子无。
　　◎卷.17【送少年禅师二首】贯休
　　秀眉青目树花衣，一钵随缘智不知。
　　佛与轮王嫌不作，世间刚有个痴儿。
　　万水千山一鹤飞，岂愁游子暮何之。
　　古今此著无人会，王积新输更不疑。
　　◎卷.18【古剑池】贯休
　　秋水莲花三四枝，我来慷慨步迟迟。
　　不决浮云斩邪佞，真成龙去拟何为。
　　◎卷.19【曹娥碑】贯休
　　高碑说尔孝应难，弹指端思白浪间。
　　堪叹行人不回首，前山应是苎萝山。
　　◎卷.20【比干传】贯休
　　昏王亡国岂堪陈，只见明诚不见身。
　　想得先生也知自，欲将留与后来人。
　　◎卷.21【送人游茆山】贯休
　　鸟啼花笑暖纷纷，路入青云白石门。
　　君到前头好看好，老僧或恐是茆君。
　　◎卷.22【闻杜宇】贯休
　　咽雨哀风更不停，春光于尔岂无情。
　　宜须唤得谢豹出，方始年年无此声。
　　◎卷.23【听晓角】贯休
　　三会单于满阁风，五行无忒月朦胧。
　　如何十万家休戚，只在呜呜咽咽中。
　　◎卷.24【宿赤松山观题道人水阁兼寄郡守】贯休
　　珠殿香輧倚翠棱，寒栖吾道寄孙登。岂应肘后终无分，
　　见说仙中亦有僧。云敛石泉飞险窦，月明山鼠下枯藤。
　　还如华顶清谈夜，因有新诗寄郑弘。
　　◎卷.25【春游凉泉寺】贯休
　　一到凉泉未拟归，迸珠喷玉落阶墀。几多僧只因泉在，
　　无限松如泼墨为。云堑含香啼鸟细，茗瓯擎乳落花迟。
　　青山看著不可上，多病多慵争奈伊。
　　◎卷.26【经吴宫】贯休
　　夫差昏暗霸图倾，千古凄凉地不灵。妖艳恩馀宫露浊，
　　忠臣心苦海山青。萧条陵陇侵寒水，仿佛楼台出杳冥。
　　此是前车况非远，六朝何更不惺惺。
　　◎卷.27【送薛侍郎贬峡州司马】贯休
　　得罪唯惊恩未酬，夷陵山水称闲游。人如八凯须当国，
　　猿到三声不用愁。花落扁舟香冉冉，草侵公署雨修修。
　　因人好寄新诗好，不独江东有沃州。
　　◎卷.28【将入匡山宿韩判官宅】贯休
　　一宿兰堂接上才，白雪归去几裴回。黛青峰朵孤吟后，
　　雪白猿儿必寄来。帘卷茶烟萦堕叶，月明棋子落深苔。
　　明朝江上空回首，始觉清风不可陪。
　　◎卷.29【送郑侍郎骞赴阙】贯休
　　文章国器尽琅玕，朝骑駸駸岁欲残。彩笔只宜天上用，
　　绣衣偏称雪中看。休惊断雁离三楚，渐入祥烟下七槃。
　　翰苑旧知凭与说，紫金轮畔寄书难。
　　◎卷.30【上卢使君】贯休
　　一别旌旗已一年，二林真子劝安禅。常思双戟华堂里，
　　还似孤峰峭壁前。步出林泉多吉梦，帆侵分野入祥烟。
　　自怜酷似随阳雁，霜打风飘到日边。
　　◎卷.31【寄匡山大愿和尚】贯休
　　一听玄音下竹亭，却思窗雪与囊萤。只将清净酬恩德，
　　敢信文章有性灵。梦历山床闻鹤语，吟思海月上沙汀。
　　不堪回首沧江上，万仞庐峰在杳冥。
　　◎卷.32【别卢使君归东阳二首】贯休
　　雨气濛濛草满庭，式微吟剧更谁听。诗逢匠化唯贪住，
　　日觉恩深不易铭。心苦只应消鬓黑，梦游频入倚天青。
　　从兹还似归回首，唯祝台星与福星。
　　家在严陵钓渚旁，细涟嘉树拂窗凉。难医林薮烟霞癖，
　　又出芝兰父母乡。孤帆好风千里暖，深花黄鸟一声长。
　　终期金鼎调羹日，再近尼丘日月光。
　　◎卷.33【溪寺水阁闲眺因寄宋使君】贯休
　　溪木萧条一凭阑，玉霜飞后浪花寒。钓鱼船上风烟暝，
　　古木林中砧杵干。至竟道心方始是，空耽山色亦无端。
　　谁如太守分忧外，时把西经尽日看。
　　◎卷.34【春送赵文观送故合州座主神榇归洛】贯休
　　喜继于悲锦水东，还乡仙骑却寻嵩。再烧良玉尧云动，
　　方报深恩绛帐空。远道灵輀春欲尽，乱山羸马恨无穷。
　　他年必立吾君侧，好把书绅答至公。
　　◎卷.35【z6光大师草书歌】贯休
　　雪压千峰横枕上，穷困虽多还激壮。看师逸迹两相宜，
　　高適歌行李白诗。海上惊驱山猛烧，吹断狂烟著沙草。
　　江楼曾见落星石，几回试发将军炮。别有寒雕掠绝壁，
　　提上玄猿更生力。又见吴中磨角来，舞槊盘刀初触击。
　　好文天子挥宸翰，御制本多推玉案。晨开水殿教题壁，
　　题罢紫衣亲宠锡。僧家爱诗自拘束，僧家爱画亦局促。
　　唯师草圣艺偏高，一掬山泉心便足。
　　◎卷.36【题成都玉局观孙位画龙】贯休
　　我见苏州昆山佛殿中，金城柱上有二龙。
　　老僧相传道是僧繇手，寻常入海共龙斗。
　　又闻蜀国玉局观有孙遇迹，蟠屈身长八十尺。
　　游人争看不敢近，头觑寒泉万丈碧。
　　◎卷.37【观地狱图】贯休
　　峨峨非剑阁，有树不堪攀。佛手遮不得，人心似等闲。
　　周王应未雪，白起作何颜。尽日空弹指，茫茫尘世间。
　　◎卷.38【赠雷卿张明府】贯休
　　任官征战后，度日寄闲身。封卷还高客，飞书问野人。
　　废田教种谷，生路遣寻薪。若起柴桑兴，无先漉酒巾。
　　◎卷.39【献钱尚父】贯休
　　贵逼人来不自由，龙骧凤翥势难收。满堂花醉三千客，
　　一剑霜寒十四州。鼓角揭天嘉气冷，风涛动地海山秋。
　　东南永作金天柱，谁羡当时万户侯。
　　◎卷.40【绣州张相公见访】贯休
　　德符唐德瑞通天，曾叱谗谀玉座前。千袭彩衣宫锦薄，
　　数床御札主恩偏。出师暂放张良箸，得罪惟撑范蠡船。
　　未报君恩终必报，不妨金地礼青莲。
　　◎卷.41【题某公宅】贯休
　　宅成天下借图看，始笑平生眼力悭。地占百湾多是水，
　　楼无一面不当山。荷深似入苕溪路，石怪疑行雁荡间。
　　只恐中原方鼎沸，天心未遣主人闲。
　　◎卷.42【海觉禅师山院】贯休
　　人言海觉老宗师，隐绝层巅世莫知。青草不生行道迹，
　　白云常护坐禅扉。六环金锡飞来后，一派银河泻落时。
　　借问大心能济物，龙门风雹卷天池。
　　◎卷.43【悼张道古（昭宗时道古官拾遗以直谏贬蜀中死）】贯休
　　清河逝水大匆匆，东观无人失至公。天上君恩三载隔，
　　鉴中鸾影一时空。坟生苦雾苍茫外，门掩寒云寂寞中。
　　惆怅斯人又如此，一声蛮笛满江风。
　　◎卷.44【月夕】贯休
　　霜月夜裴回，楼中羌笛催。晓风吹不尽，江上落残梅。
　　◎卷.45【夜雨】贯休
　　夜雨山草湿，爽籁杂枯木。闲吟竺仙偈，清绝过于玉。
　　◎卷.46【晚望】贯休
　　落日碧江静，莲唱清且闲。更寻花发处，借月过前湾。
　　◎卷.47【早霜寄蔡大】贯休
　　昨夜楚钟鸣，飞霜下楚城。定知迁客鬓，先向鉴中生。
　　◎卷.48【赠写经僧楚云】贯休
　　剔皮刺血诚何苦，为写灵山九会文。
　　十指沥干终七轴，后来求法更无君。
　　◎卷.49【寄题诠律师院】贯休
　　锦溪光里耸楼台，师院高凌积翠开。深竹杪闻残磬尽，
　　一茶中见数帆来。焚香只是看新律，幽步犹疑损绿苔。
　　莫讶题诗又东去，石房清冷在天台。
　　◎卷.50【寄天台叶道士】贯休
　　负局高风不可陪，玉霄峰北置楼台。注参同契未将出，
　　寻楖栗僧多宿来。飕槭松风山枣落，闲关溪鸟术花开。
　　终须肘后相传好，莫便乘鸾去不回。
　　◎卷.51【送道友归天台】贯休
　　藓浓苔湿冷层层，珍重先生独去登。气养三田传未得，
　　药非八石许还曾。云根应狎玉斧子，月径多寻银地僧。
　　太守苦留终不住，可怜江上去腾腾。
　　◎卷.52【陶种柑橙，令山童买之】贯休
　　高步南山南，高歌北山北。数载买柑橙，山资近又足。
　　◎卷.53【春送僧】贯休
　　蜀魄关关花雨深，送师冲雨到江浔。
　　不能更折江头柳，自有青青松柏心。
　　◎卷.54【律师】贯休
　　薝卜花红径草青，雪肤冰骨步轻轻。
　　今朝暂到焚香处，只恐床前有虱声。
　　◎卷.55【书石壁禅居屋壁】贯休
　　赤旃檀塔六七级，白菡萏花三四枝。
　　禅客相逢只弹指，此心能有几人知。
　　◎卷.56【句】贯休
　　今日再三难更识，谶辞唯道待钱来。（周宝莅丹阳，州人
　　有事，辄云待钱来，后果以钱镠代之。此上钱镠句也）雁荡经行云漠漠，龙湫宴坐雨濛濛。（雁荡山今有经行台、
　　宴坐峰，皆以休得名）
　　刻成筝柱雁相挨。
　　黄昏风雨黑如磐，别我不知何处去。（《侠客》，
　　见《剑侠传》）
　　郭尚父休夸塞北，裴中令莫说淮西。（《野客丛谈》）
　　万计交人买，华轩保惜深。（《牡丹》，《吟窗杂录》）
　　如何忠为主，至竟不封侯。（《即边将》）
　　但看千骑去，知有几人归。
　　一生不蓄买田钱，华屋何心亦偶然。客至多逢僧在坐，
　　钓归惟许鹤随船。（《锦绣万花谷》）
　　家为买琴添旧价，厨因养鹤减晨炊。（同上）
　　粘粉为题栖凤竹，带香因洗落花泉。（同上）


第八百三十八卷
　　◎卷.1【夏日草堂作】齐己
　　沙泉带草堂，纸帐卷空床。静是真消息，吟非俗肺肠。
　　园林坐清影，梅杏嚼红香。谁住原西寺，钟声送夕阳。
　　◎卷.2【寄镜湖方干处士（一作寄方干处士鉴湖旧居）】齐己
　　贺监旧山川，空来近百年。闻君与琴鹤，终日在渔船。
　　岛露深秋石，湖澄半夜天。云门几回去，题遍好林泉。
　　◎卷.3【送人归吴】齐己
　　比说归耕钓，迢迢向海涯。春寒游子路，村晚主人家。
　　□□□□□，□山绿过茶。重寻旧邻里，菱藕正开花。
　　◎卷.4【赠仰上人】齐己
　　避地依真境，安闲似旧溪。干戈百里外，泉石乱峰西。
　　草瑞香难歇，松灵盖尽低。寻应报休马，瓶锡向南携。
　　◎卷.5【夜坐】齐己
　　百虫声里坐，夜色共冥冥。远忆诸峰顶，曾栖此性灵。
　　月华澄有象，诗思在无形。彻曙都忘寝，虚窗日照经。
　　◎卷.6【新栽松】齐己
　　野僧教种法，苒苒出蓬蒿。百岁催人老，千年待尔高。
　　静宜兼竹石，幽合近猿猱。他日成阴后，秋风吹海涛。
　　◎卷.7【期友人】齐己
　　早晚逐兹来，闲门日为开。乱蛩鸣白草，残菊藉苍苔。
　　困卧谁惊起，闲行自欲回。何时此携手，吾子本多才。
　　◎卷.8【和郑谷郎中看棋】齐己
　　个是仙家事，何人合用心。几时终一局，万木老千岑。
　　有路如飞出，无机似陆沈。樵夫可能解，也此废光阴。
　　◎卷.9【寄钱塘罗给事】齐己
　　愤愤呕谗书，无人诵子虚。伤心天祐末，搔首懿宗初。
　　海树青丛短，湖山翠点疏。秋涛看足否，罗刹石边居。
　　◎卷.10【戊辰岁湘中寄郑谷郎中】齐己
　　白发久慵簪，常闻病亦吟。瘦应成鹤骨，闲想似禅心。
　　上国杨花乱，沧洲荻笋深。不堪思翠巘，西望独沾襟。
　　◎卷.11【寓言】齐己
　　造化安能保，山川凿欲翻。精华销地底，珠玉聚侯门。
　　始作骄奢本，终为祸乱根。亡家与亡国，云此更何言。
　　◎卷.12【寄王振拾遗（戊辰岁）】齐己
　　折槛意何如，平安信不虚。近来焚谏草，深去觅山居。
　　□□□□□，□□□□馀。分明知在处，难寄乱离书。
　　◎卷.13【经贾岛旧居】齐己
　　先生居处所，野烧几为灰。若有吟魂在，应随夜魄回。
　　地宁销志气，天忍罪清才。古木霜风晚，江禽共宿来。
　　◎卷.14【送人游塞】齐己
　　槐柳野桥边，行尘暗马前。秋风来汉地，客路入胡天。
　　雁聚河流浊，羊群碛草膻。那堪陇头宿，乡梦逐潺湲。
　　◎卷.15【桃花】齐己
　　千株含露态，何处照人红。风暖仙源里，春和水国中。
　　流莺应见落，舞蝶未知空。拟欲求图画，枝枝带竹丛。
　　◎卷.16【闻雁】齐己
　　何处人惊起，飞来过草堂。丹心劳避弋，万里念随阳。
　　影断风天月，声孤荻岸霜。明年趁春去，江上别鸳鸯。
　　◎卷.17【送人游南】齐己
　　南国多山水，君游兴可知。船中江上景，晚泊早行时。
　　子美遗魂地，藏真旧墨池。经过几销日，荒草里寻碑。
　　◎卷.18【送益公归旧居】齐己
　　旧隐终牵梦，春残结束归。溪山无伴过，风雨有花飞。
　　片石留题字，孤潭照浣衣。邻僧喜相接，扫径与开扉。
　　◎卷.19【不睡】齐己
　　永夜不欲睡，虚堂闭复开。却离灯影去，待得月光来。
　　落叶逢巢住，飞萤值我回。天明拂经案，一炷白檀灰。
　　◎卷.20【新秋雨后】齐己
　　夜雨洗河汉，诗怀觉有灵。篱声新蟋蟀，草影老蜻蜓。
　　静引闲机发，凉吹远思醒。逍遥向谁说，时注漆园经。
　　◎卷.21【送刘蜕秀才赴举】齐己
　　百发百中□，□□□□年。丹枝如计分，一箭的无偏。
　　文物兵销国，关河雪霁天。都人看春榜，韩字在谁前。
　　◎卷.22【留题仰山大师塔院】齐己
　　岚光叠杳冥，晓翠湿窗明。欲起游方去，重来绕塔行。
　　乱云开鸟道，群木发秋声。曾约诸徒弟，香灯尽此生。
　　◎卷.23【乱中闻郑谷、吴延保下世】齐己
　　小谏才埋玉，星郎亦逝川。国由多聚盗，天似不容贤。
　　兵火焚诗草，江流涨墓田。长安已涂炭，追想更凄然。
　　◎卷.24【送东林寺睦公往吴国】齐己
　　八月江行好，风帆日夜飘。烟霞经北固，禾黍过南朝。
　　社客无宗炳，诗家有鲍昭。莫因贤相请，不返旧山椒。
　　◎卷.25【除夜】齐己
　　夜久谁同坐，炉寒鼎亦澄。乱松飘雨雪，一室掩香灯。
　　白发添新岁，清吟减旧朋。明朝待晴旭，池上看春冰。
　　◎卷.26【送秘上人】齐己
　　谁喜老闲身，春山起送君。欲凭莲社信，转入洞庭云。
　　道路长无阻，干戈渐不闻。秋来向何处，相忆雁成群。
　　◎卷.27【寓居岳麓，谢进士沈彬再访】齐己
　　去岁来寻我，留题在藓痕。又因风雪夜，重宿古松门。
　　玉有疑休泣，诗无主且言。明朝此相送，披褐入桃源。
　　◎卷.28【对雪】齐己
　　松门堆复积，埋石亦埋莎。为瑞还难得，居贫莫厌多。
　　听怜终夜落，吟惜一年过。谁在江楼望，漫漫堕绿波。
　　◎卷.29【和岷公送李评事往宜春】齐己
　　兵火销邻境，龙沙有去人。江潭牵兴远，风物入题新。
　　雪湛将残腊，霞明向早春。郡侯开宴处，桃李照歌尘。
　　◎卷.30【送僧】齐己
　　老忆游方日，天涯锡独摇。凌晨从北固，冲雪向南朝。
　　鬓发泉边剃，香灯树下烧。双峰诸道友，夏满有书招。
　　◎卷.31【过荆门】齐己
　　路出荆门远，行行日欲西。草枯蛮冢乱，山断汉江低。
　　野店丛蒿短，烟村簇树齐。翻思故林去，在处有猿啼。
　　◎卷.32【山中答人】齐己
　　谩道诗名出，何曾著苦吟。忽来还有意，已过即无心。
　　夏月山长往，霜天寺独寻。故人怜拙朴，时复寄空林。
　　◎卷.33【赠卢明府闲居】齐己
　　鬓霜垂七十，江国久辞官。满箧新风雅，何人旧岁寒。
　　闲居当野水，幽鸟宿渔竿。终欲相寻去，兵戈时转难。
　　◎卷.34【幽庭】齐己
　　不放生纤草，从教遍绿苔。还防长者至，未著牡丹栽。
　　蛱蝶空飞过，鶺鴒时下来。南邻折芳子，到此寂寥回。
　　◎卷.35【送休师归长沙宁觐】齐己
　　吾子此归宁，风烟是旧经。无穷芳草色，何处故山青。
　　偶泊鸣蝉岛，难眠好月汀。殷勤问安外，湘岸采诗灵。
　　◎卷.36【将游嵩华行次荆渚】齐己
　　莲峰映敷水，嵩岳压伊河。两处思归久，前贤隐去多。
　　闲身应绝迹，在世幸无他。会向红霞峤，僧龛对薜萝。
　　◎卷.37【远思】齐己
　　远思极何处，南楼烟水长。秋风过鸿雁，游子在潇湘。
　　海面云生白，天涯堕晚光。徘徊古堤上，曾此赠垂杨。
　　◎卷.38【寄勉二三子】齐己
　　不见二三子，悠然吴楚间。尽应生白发，几个在青山。
　　□□□□□，□□莫放闲。君闻国风否，千载咏关关。
　　◎卷.39【渚宫江亭寓目】齐己
　　津亭虽极望，未称本心闲。白有三江水，青无一点山。
　　新鸿喧夕浦，远棹聚空湾。终遂归匡社，孤帆即此还。
　　◎卷.40【蝴蝶】齐己
　　何处背繁红，迷芳到槛重。分飞还独出，成队偶相逢。
　　远害终防雀，争先不避蜂。桃蹊牵往复，兰径引相从。
　　翠裛丹心冷，香凝粉翅浓。可寻穿树影，难觅宿花踪。
　　日晚来仍急，春残舞未慵。西风旧池馆，犹得采芙蓉。
　　◎卷.41【送刘秀才往东洛】齐己
　　羡子去东周，行行非旅游。烟霄有兄弟，事业尽曹刘。
　　洛水清奔夏，嵩云白入秋。来年遂鹏化，一举上瀛洲。
　　◎卷.42【移竹】齐己
　　旧溪千万竿，风雨夜珊珊。白首来江国，黄金买岁寒。
　　乍移伤粉节，终绕著朱栏。会得承春力，新抽锦箨看。
　　◎卷.43【雉】齐己
　　角角类关关，春晴锦羽干。文呈五色异，瑞入九苞难。
　　暮宿红兰暖，朝飞绿野寒。山梁从行者，错解仲尼叹。
　　◎卷.44【怀轩辕先生】齐己
　　不得先生信，空怀汗漫秋。月华离鹤背，日影上鳌头。
　　欲学孤云去，其如重骨留。槎程在何处，人世屡荒丘。
　　◎卷.45【永夜感怀寄郑谷郎中】齐己
　　展转复展转，所思安可论。夜凉难就枕，月好重开门。
　　霜杀百草尽，蛩归四壁根。生来苦章句，早遇至公言。
　　◎卷.46【卖松者】齐己
　　未得凌云价，何惭所买真。自知桃李世，有爱岁寒人。
　　瑟瑟初离涧，青青未识尘。宁同买花者，贵逐片时春。
　　◎卷.47【丙寅岁寄潘归仁】齐己
　　九土尽荒墟，干戈杀害馀。更须忧去国，未可守贫居。
　　康泰终来在，编联莫破除。他年遇知己，无耻报襜褕。
　　◎卷.48【尝茶】齐己
　　石屋晚烟生，松窗铁碾声。因留来客试，共说寄僧名。
　　味击诗魔乱，香搜睡思轻。春风霅川上，忆傍绿丛行。
　　◎卷.49【杨花】齐己
　　暖景照悠悠，遮空势渐稠。乍如飞雪远，未似落花休。
　　万带都门外，千株渭水头。纷纭知近夏，销歇恐成秋。
　　软著朝簪去，狂随别骑游。旆冲离馆驿，莺扑绕宫楼。
　　江国晴愁对，池塘晚见浮。虚窗萦笔雅，深院藉苔幽。
　　静堕王孙酒，繁黏客子裘。咏吟何洁白，根本属风流。
　　向日还轻举，因风更自由。不堪思汴岸，千里到扬州。
　　◎卷.50【咏影】齐己
　　万物患有象，不能逃大明。始随残魄灭，又逐晓光生。
　　曲直宁相隐，洪纤必自呈。还如至公世，洞鉴是非情。
　　◎卷.51【南归舟中二首】齐己
　　南归乘客棹，道路免崎岖。江上经时节，船中听鹧鸪。
　　春容含众岫，雨气泛平芜。落日停舟望，王维未有图。
　　长江春气寒，客况棹声闲。夜泊诸村雨，程回数郡山。
　　桑根垂断岸，浪沫聚空湾。已去邻园近，随缘是暂还。
　　◎卷.52【送迁客】齐己
　　天涯即爱州，谪去莫多愁。若似承恩好，何如傍主休。
　　瘴昏铜柱黑，草赤火山秋。应想尧阴下，当时獬豸头。
　　◎卷.53【题中上人院】齐己
　　高房占境幽，讲退即冥搜。欠鹤同支遁，多诗似惠休。
　　瓶澄孤井浪，案白小窗秋。莫道归山字，朝贤日献酬。
　　◎卷.54【逢乡友】齐己
　　无况来江岛，逢君话滞留。生缘同一国，相识共他州。
　　竹影斜青藓，茶香在白瓯。犹怜心道合，多事亦冥搜。
　　◎卷.55【自勉】齐己
　　试算平生事，中年欠五年。知非未落后，读易尚加前。
　　分受诗魔役，宁容俗态牵。闲吟见秋水，数只钓鱼船。
　　◎卷.56【寄诗友】齐己
　　天地有万物，尽应输苦心。他人虽欲解，此道奈何深。
　　返朴遗时态，关门度岁阴。相思去秋夕，共对冷灯吟。
　　◎卷.57【居道林寺书怀】齐己
　　花落水喧喧，端居信昼昏。谁来看山寺，自要扫松门。
　　是事皆能讳，唯诗未懒言。传闻好时世，亦欲背啼猿。
　　◎卷.58【经吴平观】齐己
　　中元斋醮后，残烬满空坛。老鹤心何待，尊师鬓已干。
　　幡灯古殿夜，霜霰大椿寒。谁见长生路，人间事万端。
　　◎卷.59【剑客】齐己
　　拔剑绕残樽，歌终便出门。西风满天雪，何处报人恩。
　　勇死寻常事，轻雠不足论。翻嫌易水上，细碎动离魂。
　　◎卷.60【白发】齐己
　　莫染亦莫镊，任从伊满头。白虽无耐药，黑也不禁秋。
　　静枕听蝉卧，闲垂看水流。浮生未达此，多为尔为愁。
　　◎卷.61【秋兴寄胤公】齐己
　　风声吹竹健，凉气著身轻。谁有闲心去，江边看水行。
　　村遥红树远，野阔白烟平。试裂芭蕉片，题诗问竺卿。
　　◎卷.62【野步】齐己
　　城里无闲处，却寻城外行。田园经雨水，乡国忆桑耕。
　　傍涧蕨薇老，隔村冈陇横。何穷此心兴，时复鹧鸪声。
　　◎卷.63【残春】齐己
　　三月看无也，芳时此可嗟。园林欲向夕，风雨更吹花。
　　影乱冲人蝶，声繁绕堑蛙。那堪傍杨柳，飞絮满邻家。
　　◎卷.64【酬尚颜】齐己
　　取尽风骚妙，名高身倍闲。久离王者阙，欲向祖师山。
　　幕府秋招去，溪邻日望还。伊余岂酬敌，来往踏苔斑。
　　◎卷.65【苦热】齐己
　　云势嶮于峰，金流断竹风。万方应望雨，片景欲焚空。
　　毒害芙蓉死，烦蒸瀑布红。恩多是团扇，出入画屏中。
　　◎卷.66【送欧阳秀才赴举】齐己
　　莫疑空手去，无援取高科。直是文章好，争如德行多。
　　烟霄心一寸，霜雪路千坡。称意东归后，交亲那喜何。
　　◎卷.67【放鹭鸶】齐己
　　洁白虽堪爱，腥膻不那何。到头从所欲，还汝旧沧波。
　　◎卷.68【谢王秀才见示诗卷】齐己
　　谁见少年心，低摧向苦吟。后须离影响，得必洞精深。
　　道院春苔径，僧楼夏竹林。天如爱才子，何虑未知音。
　　◎卷.69【送徐秀才之吴】齐己
　　吴都霸道昌，才子去观光。望阙云天近，朝宗水路长。
　　海门收片雨，建业泊残阳。欲问淮王信，仙都即帝乡。
　　◎卷.70【独院偶作】齐己
　　风篁清一院，坐卧润肌肤。此境终抛去，邻房肯信无。
　　身非王者役，门是祖师徒。毕竟伊云鸟，从来我友于。
　　◎卷.71【酬元员外见寄】齐己
　　僻巷谁相访，风篱翠蔓牵。易中通性命，贫里过流年。
　　且有吟情挠，都无俗事煎。时闻得新意，多是此忘缘。
　　◎卷.72【寄文秀大师】齐己
　　皎然灵一时，还有屈于诗。世岂无英主，天何惜大师。
　　道终归正始，心莫问多岐。览卷堪惊立，贞风喜未衰。
　　◎卷.73【夏雨】齐己
　　霮zw蔽穹苍，冥濛自一方。当时消酷毒，随处有清凉。
　　著物声虽暴，滋农润即长。乍红萦急电，微白露残阳。
　　应祷尤难得，经旬甚不妨。吟听喧竹树，立见涨池塘。
　　众类声休出，群峰色尽藏。颓沱来洞壑，汗漫入潇湘。
　　下叶黎甿望，高袪旱暵光。幽斋飘卧簟，极浦洒归樯。
　　藓在阶从湿，花衰苑任伤。闲思济时力，歌咏发哀肠。
　　◎卷.3【谢兴公上人寄山水簇子】齐己
　　半幅古潺颜，看来心意闲。何须寻鸟道，即此出人间。
　　巘暮疑啼狖，松深认掩关。知君远相惠，免我忆归山。
　　◎卷.4【酬微上人】齐己
　　古律皆深妙，新吟复造微。搜难穷月窟，琢苦尽天机。
　　晚桧清蝉咽，寒江白鸟飞。他年旧山去，为子远携归。
　　◎卷.5【同光岁送人及第东归】齐己
　　西笑道何光，新朝旧桂堂。春官如白傅，内试似文皇。
　　变化龙三十，升腾凤一行。还家几多兴，满袖月中香。
　　◎卷.6【寄江居耿处士】齐己
　　野癖虽相似，生涯即不同。红霞禅石上，明月钓船中。
　　醉倒芦花白，吟缘蓼岸红。相思何以寄，吾道本空空。
　　◎卷.7【病起二首】齐己
　　一卧四十日，起来秋气深。已甘长逝魄，还见旧交心。
　　撑拄筇犹重，枝梧力未任。终将此形陋，归死故丘林。
　　秋风已伤骨，更带竹声吹。抱疾关门久，扶羸傍砌时。
　　无生即不可，有死必相随。除却归真觉，何由拟免之。
　　◎卷.8【送中观进公归巴陵】齐己
　　一论破双空，持行大国中。不知从此去，何处挫邪宗。
　　昼雨悬帆黑，残阳泊岛红。应游到灉岸，相忆绕茶丛。


第八百三十九卷
　　◎卷.1【寄郑谷郎中（一作住襄州谒郑谷献诗）】齐己
　　高名喧省闼，雅颂出吾唐。叠巘供秋望，无云到夕阳。
　　自封修药院，别扫著僧床。几梦中朝事，依依鹓鹭行。
　　◎卷.2【归雁】齐己
　　塞门春已暖，连影起蘋风。云梦千行去，潇湘一夜空。
　　江人休举网，虏将又虚弓。莫失南来伴，衡阳树即红。
　　◎卷.3【登大林寺观白太傅题版】齐己
　　九叠苍崖里，禅家凿翠开。清时谁梦到，白傅独寻来。
　　怪石和僧定，闲云共鹤回。任兹休去者，心是不然灰。
　　◎卷.4【赠曹松先辈】齐己
　　今岁赴春闱，达如夫子稀。山中把卷去，榜下注官归。
　　楚月吟前落，江禽酒外飞。闲游向诸寺，却看白麻衣。
　　◎卷.5【夏日江寺寄无上人】齐己
　　讲终斋磬罢，何处称真心。古寺高杉下，炎天独院深。
　　燕和江鸟语，墙夺暮花阴。大府多才子，闲过在竹林。
　　◎卷.6【夏日梅雨中寄睦公】齐己
　　梅月来林寺，冥冥各闭门。已应双履迹，全没乱云根。
　　琢句心无味，看经眼亦昏。何时见清霁，招我凭岩轩。
　　◎卷.7【伤郑谷郎中】齐己
　　钟陵千首作，笔绝亦身终。知落干戈里，谁家煨烬中。
　　吟斋春长蕨，钓渚夜鸣鸿。惆怅秋江月，曾招我看同。
　　◎卷.8【临行题友生壁】齐己
　　山衲宜何处，经行避暑深。峰西多古寺，日午乱松阴。
　　鹤默堪分静，蝉凉解助吟。殷勤题壁去，秋早此相寻。
　　◎卷.9【别东林后回寄修睦】齐己
　　昨夜从香社，辞君出薜萝。晚来巾舄上，已觉俗尘多。
　　远路萦芳草，遥空共白波。南朝在天末，此去重经过。
　　◎卷.10【古松】齐己
　　雷电不敢伐，鳞皴势万端。蠹依枯节死，蛇入朽根盘。
　　影浸僧禅湿，声吹鹤梦寒。寻常风雨夜，应有鬼神看。
　　◎卷.11【夏日西霞寺书怀寄张逸人】齐己
　　人中林下现，名自有闲忙。建业红尘热，栖霞白石凉。
　　倚身柽几稳，洒面瀑流香。不似高斋里，花连竹影长。
　　◎卷.12【访自牧上人不遇】齐己
　　然诺竟如何，诸侯见重多。高房度江雨，经月长寒莎。
　　道本同骚雅，书曾到薜萝。相寻未相见，危阁望沧波。
　　◎卷.13【题东林白莲】齐己
　　大士生兜率，空池满白莲。秋风明月下，斋日影堂前。
　　色后群芳拆，香殊百和燃。谁知不染性，一片好心田。
　　◎卷.14【寄怀江西徵岷二律师】齐己
　　乱后江边寺，堪怀二律师。几番新弟子，一样旧威仪。
　　院影连春竹，窗声接雨池。共缘山水癖，久别共题诗。
　　◎卷.15【东林作寄金陵知己】齐己
　　十八贤真在，时来拂榻看。已知前事远，更结后人难。
　　泉滴胜清磬，松香掩白檀。凭君听朝贵，谁欲厌簪冠。
　　◎卷.16【山寺喜道者至】齐己
　　闰年春过后，山寺始花开。还有无心者，闲寻此境来。
　　鸟幽声忽断，茶好味重回。知住南岩久，冥心坐绿苔。
　　◎卷.17【再游匡山】齐己
　　紫霄兼二老，相对倚空寒。久别成衰病，重来更上难。
　　径危云母滑，崖旱瀑流干。目断岚烟际，神仙有石坛。
　　◎卷.18【赠浙西李推官】齐己
　　他皆恃勋贵，君独爱诗玄。终日秋光里，无人竹影边。
　　东楼生倚月，北固积吟烟。闻说鸳行里，多才复少年。
　　◎卷.19【题终南山隐者室】齐己
　　终南山北面，直下是长安。自扫青苔室，闲欹白石看。
　　风吹窗树老，日晒窦云干。时向圭峰宿，僧房瀑布寒。
　　◎卷.20【禅庭芦竹十二韵呈郑谷郎中】齐己
　　错错在禅庭，高宜与竹名。健添秋雨响，乾助夜风清。
　　雀静知枯折，僧闲见笋生。对吟殊洒落，负气甚孤贞。
　　密谢编栏固，齐由灌溉平。松姿真可敌，柳态薄难并。
　　映带兼苔石，参差近画楹。雪霜消后色，虫鸟默时声。
　　远忆沧洲岸，寒连暮角城。幽根狂乱迸，劲叶动相撑。
　　避暑须临坐，逃眠必绕行。未逢仙手咏，俗眼见犹轻。
　　◎卷.21【送孙凤秀才赴举】齐己
　　九重方侧席，四海仰文明。好把孤吟去，便随公道行。
　　梁园浮雪气，汴水涨春声。此日登仙众，君应最后生。
　　◎卷.22【落花】齐己
　　朝开暮亦衰，雨打复风吹。古屋无人处，残阳满地时。
　　静依青藓片，闲缀绿莎枝。繁艳根枝在，明年向此期。
　　◎卷.23【秋苔】齐己
　　独怜苍翠文，长与寂寥存。鹤静窥秋片，僧闲踏冷痕。
　　月明疏竹径，雨歇败莎根。别有深宫里，兼花锁断魂。
　　◎卷.24【老将】齐己
　　破虏与平戎，曾居第一功。明时不用武，白首向秋风。
　　马病霜飞草，弓闲雁过空。儿孙已成立，胆气亦英雄。
　　◎卷.25【城中示友人】齐己
　　久与寒灰合，人中亦觉闲。重城不锁梦，每夜自归山。
　　雨破冥鸿出，桐枯井月还。唯君道心在，来往寂寥间。
　　◎卷.26【送友人游湘中】齐己
　　怀才难自住，此去亦如僧。何处西风夜，孤吟旅舍灯。
　　路沿湘树叠，山入楚云层。若有东来札，归鸿亦可凭。
　　◎卷.27【经费征君旧居】齐己
　　高眠当圣代，云鸟未为孤。天子征不起，闲人亲得无。
　　猿猱狂欲坠，水石怪难图。寂寞荒斋外，松杉相倚枯。
　　◎卷.28【严陵钓台】齐己
　　夫子垂竿处，空江照古台。无人更如此，白浪自成堆。
　　鹤静寻僧去，鱼狂入海回。登临秋值晚，树石尽多苔。
　　◎卷.29【原上晚望】齐己
　　倚杖聊摅望，寒原远近分。夜来何处火，烧出古人坟。
　　野势盘空泽，江流合暮云。残阳催百鸟，各自著栖群。
　　◎卷.30【送惠空上人归】齐己
　　尘中名利热，鸟外水云闲。吾子多高趣，秋风独自还。
　　空囊随客棹，几宿泊湖山。应有吟僧在，邻居树影间。
　　◎卷.31【酬章水知己】齐己
　　新吟忽有寄，千里到荆门。落日云初碧，残年眼正昏。
　　已为难敌手，谁更入深论。后信多相寄，吾生重此言。
　　◎卷.32【闲居】齐己
　　渐觉春光媚，尘销作土膏。微寒放杨柳，纤草入风骚。
　　睡少全无病，身轻乍去袍。前溪泛红片，何处落金桃。
　　◎卷.33【次韵酬郑谷郎中】齐己
　　林下高眠起，相招得句时。开门流水入，静话鹭鸶知。
　　每许题成晚，多嫌雪阻期。西斋坐来久，风竹撼疏篱。
　　◎卷.34【思游峨嵋寄林下诸友】齐己
　　刚有峨嵋念，秋来锡欲飞。会抛湘寺去，便逐蜀帆归。
　　难世堪言善，闲人合见机。殷勤别诸友，莫厌楚江薇。
　　◎卷.35【送刘秀才南游】齐己
　　南去谒诸侯，名山亦得游。便应寻瀑布，乘兴上岣嵝。
　　高鸟随云起，寒星向地流。相思应北望，天晚石桥头。
　　◎卷.36【示诸侄】齐己
　　莫问年将朽，加餐已不多。形容浑瘦削，行止强牵拖。
　　死也何忧恼，生而有咏歌。侯门终谢去，却扫旧松萝。
　　◎卷.37【荆渚病中，因思匡庐，遂成三百字，寄梁先辈】齐己
　　生老病死者，早闻天竺书。相随几汩没，不了堪欷歔。
　　自理自可适，他人谁与袪。应当入寂灭，乃得长销除。
　　前月已骨立，今朝还貌舒。披衣试步履，倚策聊踌躇。
　　江月青眸冷，秋风白发疏。新题忆剡硾，旧约怀匡庐。
　　张野久绝迹，乐天曾卜居。空龛掩薜荔，瀑布喷蟾蜍。
　　古桧鸣玄鹤，凉泉跃锦鱼。狂吟树荫映，纵踏花蔫菸。
　　唇舌既已闲，心脾亦散摅。松窗有偃息，石径无趑趄。
　　梦冷通仙阙，神融合太虚。千峰杳霭际，万壑明清初。
　　长往期非晚，半生闲有馀。依刘未是咏，访戴宁忘诸。
　　稽古堪求己，观时好笑渠。埋头逐小利，没脚拖长裾。
　　道种将闲养，情田把药鉏。幽香发兰蕙，秽莽摧丘墟。
　　敢谓囊盈物，那言庾满储。微烟动晨爨，细雨滋园蔬。
　　藓乱珍禽羽，门稀长者车。冥机坐兀兀，著履行徐徐。
　　每许亲朱履，多怜奉隼旟。簪嫌红玳瑁，社念金芙蕖。
　　海内竞铁马，箧中藏纸驴。常言谢时去，此意将何如。
　　◎卷.38【竟陵遇昼公】齐己
　　高迹何来此，游方渐老身。欲投莲岳夏，初过竟陵春。
　　锡影离云远，衣痕拂藓新。无言即相别，此处不迷津。
　　◎卷.39【闻贯休下世】齐己
　　吾师诗匠者，真个碧云流。争得梁太子，重为文选楼。
　　锦江新冢树，婺女旧山秋。欲去焚香礼，啼猿峡阻修。
　　◎卷.40【金山寺】齐己
　　山带金名远，楼台压翠层。鱼龙光照像，风浪影摇灯。
　　槛外扬州树，船通建业僧。尘埃何所到，青石坐如冰。
　　◎卷.41【早秋雨后晚望】齐己
　　暑气时将薄，虫声夜转稠。江湖经一雨，日月换新秋。
　　有景堪援笔，何人未上楼。欲承凉冷兴，西向碧嵩游。
　　◎卷.42【过西塞山】齐己
　　空江平野流，风岛苇飕飕。残日衔西塞，孤帆向北洲。
　　边鸿渡汉口，楚树出吴头。终入高云里，身依片石休。
　　◎卷.43【溪斋二首】齐己
　　岂敢言招隐，归休喜自安。一溪云卧稳，四海路行难。
　　瑞兽藏头角，幽禽惜羽翰。子猷何处在，老尽碧琅玕。
　　杉竹映溪关，修修共岁寒。幽人眠日晏，花雨落春残。
　　道妙言何强，诗玄论甚难。闲居有亲赋，搔首忆潘安。
　　◎卷.44【新秋】齐己
　　始惊三伏尽，又遇立秋时。露彩朝还冷，云峰晚更奇。
　　垄香禾半熟，原迥草微衰。幸好清光里，安仁谩起悲。
　　◎卷.45【寄上荆渚，因梦庐岳，乃图壁赋诗】齐己
　　梦绕嵯峨里，神疏骨亦寒。觉来谁共说，壁上自图看。
　　古翠松藏寺，春红杏湿坛。归心几时遂，日向渐衰残。
　　◎卷.46【己卯岁值冻阻归有作】齐己
　　河冰连地冻，朔气压春寒。开户思归远，出门移步难。
　　湖云黏雁重，庙树刮风干。坐看孤灯焰，微微向晓残。
　　◎卷.47【送卢说乱后投知己】齐己
　　兵寇残江墅，生涯尽荡除。事堪煎桂玉，时莫倚诗书。
　　暮狖啼空半，春山列雨馀。舟中有新作，回寄示慵疏。
　　◎卷.48【读岘山碑】齐己
　　三载羊公政，千年岘首碑。何人更堕泪，此道亦殊时。
　　兵火烧文缺，江云触藓滋。那堪望黎庶，匝地是疮痍。
　　◎卷.49【过鹿门作】齐己
　　鹿门埋孟子，岘首载羊公。万古千秋里，青山明月中。
　　政从襄沔绝，诗过洞庭空。尘路谁回眼，松声两处风。
　　◎卷.50【题玉泉寺大师影堂】齐己
　　大化终华顶，灵踪示玉泉。由来负高尚，合向好山川。
　　洞壑藏诸怪，杉松列瘦烟。千秋空树影，犹似覆长禅。
　　◎卷.51【秋日钱塘作】齐己
　　秋光明水国，游子倚长亭。海浸全吴白，山澄百越青。
　　英雄贵黎庶，封土绝精灵。句践魂如在，应悬战血腥。
　　◎卷.52【送人赴举】齐己
　　分有争忘得，时来须出山。白云终许在，清世莫空还。
　　驿树秋声健，行衣雨点斑。明年从月里，满握度春关。
　　◎卷.53【友人寒夜所寄】齐己
　　通宵亦孤坐，但念旧峰云。白日还如此，清闲本共君。
　　二毛凋一半，百岁去三分。早晚寻流水，同归麋鹿群。
　　◎卷.54【酬洞庭陈秀才】齐己
　　何必要识面，见诗惊苦心。此门从自古，难学至如今。
　　青草湖云阔，黄陵庙木深。精搜当好景，得即动知音。
　　◎卷.55【题鹤鸣泉八韵】齐己
　　嘹唳遗踪去，澄明物掩难。喷开山面碧，飞落寺门寒。
　　汲引随瓶满，分流逐处安。幽虫乘叶过，渴狖拥条看。
　　上有危峰叠，旁宜怪石盘。冷吞双树影，甘润百毛端。
　　异早闻镌玉，灵终别建坛。潇湘在何处，终日自波澜。
　　◎卷.56【登金山寺】齐己
　　四面白波声，中流翠峤横。望来堪目断，上彻始心平。
　　鸟向天涯去，云连水国生。重来与谁约，题罢自吟行。
　　◎卷.57【寄吴都沈员外彬】齐己
　　归休兴若何，朱绂尽还他。自有园林阔，谁争山水多。
　　村烟晴莽苍，僧磬晚嵯峨。野醉题招隐，相思可寄么。
　　◎卷.58【寄明月山僧】齐己
　　山称明月好，月出遍山明。要上诸峰去，无妨半夜行。
　　白猿真雪色，幽鸟古琴声。吾子居来久，应忘我在城。
　　◎卷.59【寄哭西川坛长广济大师】齐己
　　千万僧中宝，三朝帝宠身。还源未化火，举国葬全真。
　　文集编金在，碑铭刻玉新。有谁于异代，弹指礼遗尘。
　　◎卷.60【酬西川楚峦上人卷】齐己
　　玉垒峨嵋秀，岷江锦水清。古人搜不尽，吾子得何精。
　　可信由前习，堪闻正后生。东西五千里，多谢寄无成。
　　◎卷.61【览延栖上人卷】齐己
　　今体雕镂妙，古风研考精。何人忘律韵，为子辨诗声。
　　贾岛苦兼此，孟郊清独行。荆门见编集，愧我老无成。
　　◎卷.62【寄洛下王彝训先辈二首】齐己
　　贾岛存正始，王维留格言。千篇千古在，一咏一惊魂。
　　离别无他寄，相思共此门。阳春堪永恨，郢路转尘昏。
　　北极新英主，高科旧少年。风流传贵达，谈笑取荣迁。
　　洛水秋空底，嵩峰晓翠巅。寻常谁并马，桥上戏成篇。
　　◎卷.63【酬岳阳李主簿卷】齐己
　　把卷思高兴，潇湘阔浸门。无云生翠浪，有月动清魂。
　　倚槛应穷底，凝情合到源。为君吟所寄，难甚至忘筌。
　　◎卷.64【寄怀江西僧达禅翁】齐己
　　长忆旧山日，与君同聚沙。未能精贝叶，便学咏杨花。
　　苦甚伤心骨，清还切齿牙。何妨继馀习，前世是诗家。
　　◎卷.65【送吴守明先辈游蜀】齐己
　　凭君游蜀去，细为话幽奇。丧乱嘉陵驿，尘埃贾岛诗。
　　未应过锦府，且合上峨嵋。既逐高科后，东西任所之。
　　◎卷.66【寄普明大师可准】齐己
　　莲岳三征者，论诗旧与君。相留曾几岁，酬唱有新文。
　　翠窦容闲憩，岚峰许共分。当年若同访，合得伴吟云。
　　◎卷.67【还黄平素秀才卷】齐己
　　求己甚忘筌，得之经浑然。僻能离诡差，清不尚妖妍。
　　冷澹闻姚监，精奇见浪仙。如君好风格，自可继前贤。
　　◎卷.68【与张先辈话别】齐己
　　为□□□者，各自话离心。及第还全蜀，游方归二林。
　　巴江□□涨，楚野入吴深。他日传消息，东西不易寻。
　　◎卷.69【寄朱拾遗】齐己
　　一闻归阙下，几番熟金桃。沧海期仍晚，清资路渐高。
　　研冰濡谏笔，赋雪拥朝袍。岂念空林下，冥心坐石劳。
　　◎卷.70【荆门送兴禅师】齐己
　　洒落南宗子，游方迹似云。青山寻处处，赤叶路纷纷。
　　虎共松岩宿，猿和石溜闻。何峰一回首，忆我在人群。
　　◎卷.71【过西山施肩吾旧居】齐己
　　大志终难起，西峰卧翠堆。床前倒秋壑，枕上过春雷。
　　鹤见丹成去，僧闻栗熟来。荒斋松竹老，鸾鹤自裴回。
　　◎卷.72【喜夏雨】齐己
　　四郊云影合，千里雨声来。尽洗红埃去，并将清气回。
　　潺湲浮楚甸，萧散露荆台。欲赋随车瑞，濡毫渴謏才。
　　◎卷.73【酬元员外见寄八韵】齐己
　　旧隐梦牵仍，归心只似蒸。远青怜岛峭，轻白爱云腾。
　　艳冶丛翻蝶，腥膻地聚蝇。雨声连洒竹，诗兴继填膺。
　　访戴情弥切，依刘力不胜。众人忘苦苦，独自愧兢兢。
　　处世无他望，流年有病僧。时惭大雅客，遗韵许相承。
　　◎卷.74【浣口泊舟晓望天柱峰】齐己
　　根盘潜岳半，顶逼日轮边。冷碧无云点，危棱有瀑悬。
　　秀轻毛女下，名与鼎湖偏。谁见扶持力，峨峨出后天。
　　◎卷.75【寄楚萍上人】齐己
　　北面香炉秀，南边瀑布寒。自来还独去，夏满又秋残。
　　日影松杉乱，云容洞壑宽。何峰是邻侧，片石许相安。
　　◎卷.76【竹里作六韵】齐己
　　我来深处坐，剩觉有吟思。忽似潇湘岸，欲生风雨时。
　　冷烟濛古屋，干箨堕秋墀。径熟因频入，身闲得遍欹。
　　踏多鞭节损，题乱粉痕隳。犹见前山叠，微茫隔短篱。
　　◎卷.77【寄江西幕中孙鲂员外】齐己
　　簪履为官兴，芙蓉结社缘。应思陶令醉，时访远公禅。
　　茶影中残月，松声里落泉。此门曾共说，知未遂终焉。
　　◎卷.78【盆池】齐己
　　盆沼陷花边，孤明似玉泉。涵虚心不浅，待月底长圆。
　　平稳承天泽，依微泛曙烟。何须照菱镜，即此鉴媸妍。
　　◎卷.79【喜乾昼上人远相访】齐己
　　彼此垂七十，相逢意若何。圣明殊未至，离乱更应多。
　　澹泊门难到，从容日易过。馀生消息外，只合听诗魔。


第八百四十卷
　　◎卷.1【过陈陶处士旧居】齐己
　　一室贮琴尊，诗皆大雅言。夜过秋竹寺，醉打老僧门。
　　远烧来篱下，寒蔬簇石根。闲庭除鹤迹，半是杖头痕。
　　◎卷.2【寄敬亭清越】齐己
　　敬亭山色古，庙与寺松连。住此修行过，春风四十年。
　　鼎尝天柱茗，诗硾剡溪笺。冥目应思著，终南北阙前。
　　◎卷.3【湘江渔父】齐己
　　湘潭春水满，岸远草青青。有客钓烟月，无人论醉醒。
　　门前蛟蜃气，蓑上蕙兰馨。曾受蒙庄子，逍遥一卷经。
　　◎卷.4【书古寺僧房】齐己
　　绿树深深处，长明焰焰灯。春时游寺客，花落闭门僧。
　　万法心中寂，孤泉石上澄。劳生莫相问，喧默不相应。
　　◎卷.5【湖西逸人】齐己
　　老隐洞庭西，渔樵共一溪。琴前孤鹤影，石上远僧题。
　　橘柚园林熟，蒹葭径路迷。君能许邻并，分药劚春畦。
　　◎卷.6【潇湘二十韵】齐己
　　二水远难论，从离向坎奔。冷穿千嶂脉，清过几州门。
　　阔去都凝白，傍来尽带浑。经游闻舜禹，表里见乾坤。
　　浦静鱼闲钓，湾凉雁自屯。月来分夜底，云度见秋痕。
　　暮气藏邻寺，寒涛聒近村。离骚传永恨，鼓瑟奏遗魂。
　　雾拥鱼龙窟，槎欹岛屿根。秋风帆上下，落日树沈昏。
　　柳少沙洲缺，苔多古岸存。禽巢依橘柚，獭径入兰荪。
　　色自江南绝，名闻海内尊。吴头雄莫遏，汉口壮堪吞。
　　寥泬晴方映，冯夷信忽翻。渡遥峰翠叠，汀小荻花繁。
　　势接湖烟涨，声和瘴雨喷。急摇吟客舫，狂溅野人樽。
　　疏凿谁穷本，澄鲜自有源。对兹伤九曲，含浊出昆仑。
　　◎卷.7【江行早发】齐己
　　舟子相呼起，长江未五更。几看星月在，犹带梦魂行。
　　鸟乱村林迥，人喧水栅横。苍茫平野外，渐认远峰名。
　　◎卷.8【宜阳道中作】齐己
　　宜阳南面路，下岳又经过。枫叶红遮店，芒花白满坡。
　　猿无山渐薄，雁众水还多。日落犹前去，诸村牧竖歌。
　　◎卷.9【落日】齐己
　　晚照背高台，残钟残角催。能销几度落，已是半生来。
　　吹叶阴风发，漫空暝色回。因思古人事，更变尽尘埃。
　　◎卷.10【春兴】齐己
　　柳暖莺多语，花明草尽长。风流在诗句，牵率绕池塘。
　　叫切禽名宇，飞忙蝶姓庄。时来真可惜，自勉掇兰芳。
　　◎卷.11【远山】齐己
　　天际云根破，寒山列翠回。幽人当立久，白鸟背飞来。
　　瀑溅何州地，僧寻几峤苔。终须拂巾履，独去谢尘埃。
　　◎卷.12【和郑谷郎中幽栖之什】齐己
　　谁知闲退迹，门径入寒汀。静倚云僧杖，孤看野烧星。
　　墨沾吟石黑，苔染钓船青。相对唯溪寺，初宵闻念经。
　　◎卷.13【勉道林谦光鸿蕴二侄】齐己
　　旧林诸侄在，还住本师房。共扫焚修地，同闻水石香。
　　莫将闲世界，拟敌好时光。须看南山下，无名冢满冈。
　　◎卷.14【渚宫自勉二首】齐己
　　晨午殊丰足，伊何挠肺肠。形容侵老病，山水忆韬藏。
　　必谢金台去，还携铁锡将。东林露坛畔，旧对白莲房。
　　毕竟拟何求，随缘去住休。天涯游胜境，海上宿仙洲。
　　梦好寻无迹，诗成旋不留。从他笑轻事，独自忆庄周。
　　◎卷.15【谢灉湖茶】齐己
　　灉湖唯上贡，何以惠寻常。还是诗心苦，堪消蜡面香。
　　碾声通一室，烹色带残阳。若有新春者，西来信勿忘。
　　◎卷.16【寄归州马判官】齐己
　　郡带女媭名，民康境亦宁。晏梳秋鬓白，闲坐暮山青。
　　赠客椒初熟，寻僧酒半醒。应怀旧居处，歌管隔墙听。
　　◎卷.17【倦客】齐己
　　闭眼即开门，人间事倦闻。如何迎好客，不似看闲云。
　　少欲资三要，多言让十分。疏慵本吾性，任笑早离群。
　　◎卷.18【送灵z6上人游五台】齐己
　　此去清凉顶，期瞻大圣容。便应过洛水，即未上嵩峰。
　　残照催行影，幽林惜驻踪。想登金阁望，东北极兵锋。
　　◎卷.19【静坐】齐己
　　坐卧与行住，入禅还出吟。也应长日月，消得个身心。
　　默论相如少，黄梅付嘱深。门前古松径，时起步清阴。
　　◎卷.20【谢虚中上人寄示题天策阁诗】齐己
　　天策二首作，境幽搜亦玄。阁横三楚上，题挂九霄边。
　　寺额因标胜，诗人合遇贤。他时谁倚槛，吟此岂忘筌。
　　◎卷.21【荆门寄怀章供奉兼呈幕中知己】齐己
　　紫衣居贵上，青衲老关中。事佛门相似，朝天路不同。
　　神凝无恶梦，诗澹老真风。闻道知音在，官高信莫通。
　　◎卷.22【江令石】齐己
　　思量江令意，爱石甚悠悠。贪向深宫去，死同亡国休。
　　两株荒草里，千古暮江头。若似黄金贵，隋军也不留。
　　◎卷.23【月下作】齐己
　　良夜如清昼，幽人在小庭。满空垂列宿，那个是文星。
　　世界归谁是，心魂向自宁。何当见尧舜，重为造生灵。
　　◎卷.24【游道林寺四绝亭，观宋杜诗版】齐己
　　宋杜诗题在，风骚到此真。独来终日看，一为拂秋尘。
　　古石生寒仞，春松脱老鳞。高僧眼根静，应见客吟神。
　　◎卷.25【勉诗僧】齐己
　　莫把毛生刺，低佪谒李膺。须防知佛者，解笑爱名僧。
　　道性宜如水，诗情合似冰。还同莲社客，联唱绕香灯。
　　◎卷.26【谢人墨】齐己
　　珍重岁寒烟，携来路几千。只应真典诰，消得苦磨研。
　　正色浮端砚，精光动蜀笺。因君强濡染，舍此即忘筌。
　　◎卷.27【送人游玉泉寺】齐己
　　西峰大雪开，万叠向空堆。客贵犹寻去，僧高肯不来。
　　潭澄猿觑月，窦冷鹿眠苔。公子将才子，联题兴未回。
　　◎卷.28【寄郑谷郎中】齐己
　　诗心何以传，所证自同禅。觅句如探虎，逢知似得仙。
　　神清太古在，字好雅风全。曾沐星郎许，终惭是斐然。
　　◎卷.29【春雨】齐己
　　欲布如膏势，先闻动地雷。云龙相得起，风电一时来。
　　霢霂农桑野，冥濛杨柳台。何人待晴暖，庭有牡丹开。
　　◎卷.30【明月峰】齐己
　　明月峰头石，曾闻学月明。别舒长夜彩，高照一村耕。
　　颇乱无私理，徒惊鄙俗情。传云遭凿后，顽白在峥嵘。
　　◎卷.31【谢人惠紫栗拄杖】齐己
　　仙掌峰前得，何当此见遗。百年衰朽骨，六尺岁寒姿。
　　雪外兼松凭，泉边待月欹。他时出山去，犹谢见相随。
　　◎卷.32【送人游湘湖】齐己
　　君游南国去，旅梦若为宁。一路随鸿雁，千峰绕洞庭。
　　林明枫尽落，野黑烧初经。有兴寻僧否，湘西寺最灵。
　　◎卷.33【小松】齐己
　　发地才过膝，蟠根已有灵。严霜百草白，深院一林青。
　　后夜萧骚动，空阶蟋蟀听。谁于千岁外，吟绕老龙形。
　　◎卷.34【金江寓居】齐己
　　考槃应未永，聊此养闲疏。野趣今何似，诗题旧不如。
　　春篁离箨尽，陂藕折花初。终要秋云是，从风恣卷舒。
　　◎卷.35【晚夏金江寓居答友生】齐己
　　日日冲残热，相寻入乱蒿。闲中滋味远，诗里是非高。
　　碧耸新生竹，红垂半熟桃。时难未可出，且欲淬豪曹。
　　◎卷.36【寄李洞秀才】齐己
　　到处听时论，知君屈最深。秋风几西笑，抱玉但伤心。
　　野水翻红藕，沧江老白禽。相思未相识，闻在蜀中吟。
　　◎卷.37【过商山】齐己
　　叠叠叠岚寒，红尘翠里盘。前程有名利，此路莫艰难。
　　云水侵天老，轮蹄到月残。何能寻四皓，过尽见长安。
　　◎卷.38【蝉八韵】齐己
　　咽咽复啾啾，多来自早秋。园林凉正好，风雨思相收。
　　在处声无别，何人泪欲流。冷怜天露滴，伤共野禽游。
　　静息深依竹，惊移瞥过楼。分明晴渡口，凄切暮关头。
　　时节推应定，飞鸣即未休。年年闻尔苦，远忆所居幽。
　　◎卷.39【鹭鸶二首】齐己
　　日日沧江去，时时得意归。自能终洁白，何处误翻飞。
　　晚立银塘阔，秋栖玉露微。残阳苇花畔，双下钓鱼矶。
　　雪里曾迷我，笼中旧养君。忽从红蓼岸，飞出白鸥群。
　　影照翘滩浪，翎濡宿岛云。鸳鸿解相忆，天上列纷纷。
　　◎卷.40【送僧归南岳】齐己
　　浊世住终难，孤峰念永安。逆风眉磔磔，冲雪锡珊珊。
　　石室关霞嫩，松枝拂藓干。岩猿应认得，连臂下句栏。
　　◎卷.41【夏日林下作】齐己
　　烦暑莫相煎，森森在眼前。暂来还尽日，独坐只闻蝉。
　　草媚终难死，花飞卒未蔫。秋风舍此去，满箧贮新篇。
　　◎卷.42【村居寄怀】齐己
　　风雨如尧代，何心欲退藏。诸侯行教化，下国自耕桑。
　　道挫时机尽，禅留话路长。前溪久不过，忽觉早禾香。
　　◎卷.43【酬王秀才】齐己
　　相于分倍亲，静论到吟真。王泽曾无外，风骚甚少人。
　　鸿随秋过尽，雪向腊飞频。何处多幽胜，期君作近邻。
　　◎卷.44【赠无本上人】齐己
　　往年吟月社，因乱散扬州。未免无端事，何妨出世流。
　　洞庭禅过腊，衡岳坐经秋。终说将衣钵，天台老去休。
　　◎卷.45【寄华山司空图】齐己
　　天下艰难际，全家入华山。几劳丹诏问，空见使臣还。
　　瀑布寒吹梦，莲峰翠湿关。兵戈阻相访，身老瘴云间。
　　◎卷.46【题真州精舍】齐己
　　波心精舍好，那岸是繁华。碍目无高树，当门即远沙。
　　晨斋来海客，夜磬到渔家。石鼎秋涛静，禅回有岳茶。
　　◎卷.47【怀道林寺因寄仁用二上人】齐己
　　名山知不远，长忆寺门松。昨晚登楼见，前年过夏峰。
　　雨馀云脚树，风外日西钟。莫更来东岸，红尘没马踪。
　　◎卷.48【寻阳道中作】齐己
　　秋声连岳树，草色遍汀洲。多事时为客，无人处上楼。
　　云疏片雨歇，野阔九江流。欲向南朝去，诗僧有惠休。
　　◎卷.49【东林雨后望香炉峰】齐己
　　翠湿僧窗里，寒堆鸟道边。静思寻去路，急绕落来泉。
　　暮雨开青壁，朝阳照紫烟。二林多长老，谁忆上头禅。
　　◎卷.50【寄双泉大师师兄】齐己
　　清泉流眼底，白道倚岩棱。后夜禅初入，前溪树折冰。
　　南凉来的的，北魏去腾腾。敢把吾师意，密传门外僧。
　　◎卷.51【送人润州寻兄弟】齐己
　　君话南徐去，迢迢过建康。弟兄新得信，鸿雁久离行。
　　木落空林浪，秋残渐雪霜。闲游登北固，东望海苍苍。
　　◎卷.52【贻张生】齐己
　　日日见入寺，未曾含酒容。闲听老僧语，坐到夕阳钟。
　　竹里行多影，花边偶过踪。犹言谢生计，随我去孤峰。
　　◎卷.53【送人游雍京】齐己
　　君来乞诗别，聊与怆前程。九野未无事，少年何远行。
　　商云盘翠险，秦甸下烟平。应见周南化，如今在雍京。
　　◎卷.54【春草】齐己
　　处处碧萋萋，平原带日西。堪随游子路，远入鹧鸪啼。
　　金谷园应没，夫差国已迷。欲寻兰蕙径，荒秽满汀畦。
　　◎卷.55【怀华顶道人】齐己
　　华顶星边出，真宜上士家。无人触床榻，满屋贮烟霞。
　　坐卧临天井，晴明见海涯。禅馀石桥去，屐齿印松花。
　　◎卷.56【寄自牧上人】齐己
　　五老回无计，三峰去不成。何言谢云鸟，此地识公卿。
　　梦愧将僧说，心嫌触类生。南朝古山寺，曾忆共寻行。
　　◎卷.57【静坐】齐己
　　日日只腾腾，心机何以兴。诗魔苦不利，禅寂颇相应。
　　砚满尘埃点，衣多坐卧棱。如斯自消息，合是个闲僧。
　　◎卷.58【送人游衡岳】齐己
　　荆楚腊将残，江湖苍莽间。孤舟载高兴，千里向名山。
　　雪浪来无定，风帆去是闲。石桥僧问我，应寄岳茶还。
　　◎卷.59【答知己自阙下寄书】齐己
　　故人劳札翰，千里寄荆台。知恋文明在，来寻江汉来。
　　群机喧白昼，陆海涨黄埃。得路应相笑，无成守死灰。
　　◎卷.60【新笋】齐己
　　乱迸苔钱破，参差出小栏。层层离锦箨，节节露琅玕。
　　直上心终劲，四垂烟渐宽。欲知含古律，试剪凤箫看。
　　◎卷.61【寄唐洙处士】齐己
　　行僧去湘水，归雁度荆门。彼此亡家国，东西役梦魂。
　　多慵如长傲，久住不生根。曾问兴亡事，丁宁寄勿言。
　　◎卷.62【谢人惠竹蝇拂】齐己
　　妙刮筠篁制，纤柔玉柄同。拂蝇声满室，指月影摇空。
　　敢舍经行外，常将宴坐中。挥谈一无取，千万愧生公。
　　◎卷.63【新燕】齐己
　　燕燕知何事，年年应候来。却缘华屋在，长得好时催。
　　花外衔泥去，空中接食回。不同黄雀意，迷逐网罗媒。
　　◎卷.64【谢王先辈寄毡】齐己
　　深谢高科客，名毡寄惠重。静思生朔漠，和雪长蒙茸。
　　折坐资禅悦，铺眠减病容。他年从破碎，担去卧孤峰。
　　◎卷.65【寄还阙下高辇先辈卷】齐己
　　去岁逢京使，因还所寄诗。难留天上作，曾换月中枝。
　　趣极僧迷旨，功深鬼不知。仍闻得名后，特地更忘疲。
　　◎卷.66【和孙支使惠示院中庭竹之什】齐己
　　忆就江僧乞，和烟得一茎。剪黄憎旧本，科绿惜新生。
　　护噪蝉身稳，资吟客眼明。星郎有佳咏，雅合此君声。
　　◎卷.67【苦热中江上，怀炉峰旧居】齐己
　　旧寄炉峰下，杉松绕石房。年年五六月，江上忆清凉。
　　久别应荒废，终归隔渺茫。何当便摇落，披衲玩秋光。
　　◎卷.68【送僧游龙门香山寺】齐己
　　君到香山寺，探幽莫损神。且寻风雅主，细看乐天真。
　　◎卷.69【江上值春雨】齐己
　　江皋正月雨，平陆亦波澜。半是峨嵋雪，重为泽国寒。
　　农田淹浸尽，客棹往来难。愁杀骚人路，沧浪正渺漫。
　　◎卷.70【七十作】齐己
　　七十去百岁，都来三十春。纵饶生得到，终免死无因。
　　密理方通理，栖真始见真。沃洲匡阜客，几劫不迷人。
　　◎卷.71【谢虚中寄新诗】齐己
　　旧友一千里，新诗五十篇。此文经大匠，不见已多年。
　　趣极同无迹，精深合自然。相思把行坐，南望隔尘烟。
　　◎卷.72【送彬座主赴龙安请讲】齐己
　　两论久研精，龙安受请行。春城雨雪霁，古寺殿堂明。
　　白发老僧听，金毛师子声。同流有谁共，别著国风清。
　　◎卷.73【夏日荆渚书怀】齐己
　　嵩岳去值乱，匡庐回阻兵。中途息瓶锡，十载依公卿。
　　不那猿鸟性，但怀林泉声。何时遂情兴，吟绕杉松行。
　　◎卷.74【春日西湖作】齐己
　　一水绕孤岛，闲门掩春草。曾无长者辙，枉此问衰老。
　　◎卷.75【谢中上人寄茶】齐己
　　春山谷雨前，并手摘芳烟。绿嫩难盈笼，清和易晚天。
　　且招邻院客，试煮落花泉。地远劳相寄，无来又隔年。
　　◎卷.76【送节大德归阙】齐己
　　西京曾入内，东洛又朝天。圣上方虚席，僧中正乏贤。
　　晨光金殿里，紫气玉帘前。知祝唐尧化，新恩异往年。
　　◎卷.77【览清尚卷】齐己
　　李洞僻相似，得诗先示师。鬼神迷去处，风日背吟时。
　　格已搜清竭，名还着紫卑。从容味高作，翻为古人疑。
　　◎卷.78【荆门送昼公归彭泽旧居】齐己
　　彭泽旧居在，匡庐翠叠前。因思从楚寺，便附入吴船。
　　岸绕春残树，江浮晓霁天。应过虎溪社，伫立想诸贤。


第八百四十一卷
　　◎卷.1【登祝融峰】齐己
　　猿鸟共不到，我来身欲浮。四边空碧落，绝顶正清秋。
　　宇宙知何极，华夷见细流。坛西独立久，白日转神州。
　　◎卷.2【寄贯休】齐己
　　子美曾吟处，吾师复去吟。是何多胜地，销得二公心。
　　锦水流春阔，峨嵋叠雪深。时逢蜀僧说，或道近游黔。
　　◎卷.3【送唐禀正字归萍川】齐己
　　霜须芸阁吏，久掩白云扉。来谒元戎后，还骑病马归。
　　烟村蔬饮淡，江驿雪泥肥。知到中林日，春风长涧薇。
　　◎卷.4【寄怀江西栖公】齐己
　　龙沙为别日，庐阜得书年。不见来香社，相思绕白莲。
　　江僧归海寺，楚路接吴烟。老病何堪说，扶羸寄此篇。
　　◎卷.5【山中喜得友生书】齐己
　　柴门关树石，未省梦尘埃。落日啼猿里，同人有信来。
　　自成为拙隐，难以谢多才。见说相思处，前峰对古台。
　　◎卷.6【谢人惠扇子及茶】齐己
　　枪旗封蜀茗，圆洁制鲛绡。好客分烹煮，青蝇避动摇。
　　陆生夸妙法，班女恨凉飙。多谢崔居士，相思寄寂寥。
　　◎卷.7【寄监利司空学士】齐己
　　诗家为政别，清苦日闻新。乱后无荒地，归来尽远人。
　　宽容民赋税，憔悴吏精神。何必河阳县，空传桃李春。
　　◎卷.8【答陈秀才】齐己
　　万事皆可了，有诗门最深。古人难得志，吾子苦留心。
　　野叠凉云朵，苔重怪木阴。他年立名字，笑我老双林。
　　◎卷.9【游橘洲】齐己
　　春日上芳洲，经春兰杜幽。此时寻橘岸，昨日在城楼。
　　鹭立青枫杪，沙沈白浪头。渔家好生计，檐底系扁舟。
　　◎卷.10【寄武陵道友】齐己
　　阮肇迷仙处，禅门接紫霞。不知寻鹤路，几里入桃花。
　　晚树阴摇藓，春潭影弄砂。何当见招我，乞与片生涯。
　　◎卷.11【谢人惠药】齐己
　　五金元造化，九炼更精新。敢谓长生客，将遗必死人。
　　久餐应换骨，一服已通神。终逐淮王去，永抛浮世尘。
　　◎卷.12【还族弟卷】齐己
　　岂要私相许，君诗自入神。风骚何句出，瀑布一联新。
　　□若长如此，名须远逐身。闲斋舒复卷，留滞忽经旬。
　　◎卷.13【送周秀游峡】齐己
　　又向夔城去，知难动旅魂。自非亡国客，何虑断肠猿。
　　滟滪分高仞，瞿塘露浅痕。明年期此约，平稳到荆门。
　　◎卷.14【荆门夏日寄洞山节公】齐己
　　湖光摇翠木，灵洞叠云深。五月经行处，千秋桧柏阴。
　　山形临北渚，僧格继东林。莫惜相招信，余心是此心。
　　◎卷.15【再经蒋山与诸长老夜话】齐己
　　远迹都如雁，南行又北回。老僧犹记得，往岁已曾来。
　　话遍名山境，烧残黑栎灰。无因伴师往，归思在天台。
　　◎卷.16【寄当阳张明府】齐己
　　玉泉神运寺，寒磬彻琴堂。有境灵如此，为官兴亦长。
　　吏愁清白甚，民乐赋输忘。闻说巴山县，今来尚忆张。
　　◎卷.17【游三觉山】齐己
　　白石路重重，萦纡势忽穷。孤峰擎像阁，万木蔽星空。
　　世论随时变，禅怀历劫同。良宵正冥目，海日上窗红。
　　◎卷.18【庭际晚菊上主人】齐己
　　九月将欲尽，幽丛始绽芳。都缘含正气，不是背重阳。
　　采去蜂声远，寻来蝶路长。王孙归未晚，犹得泛金觞。
　　◎卷.19【送赵长史归闽川】齐己
　　荆门与闽越，关戍隔三千。风雪扬帆去，台隍指海边。
　　客情消旅火，王化似尧年。莫失春回约，江城谷雨前。
　　◎卷.20【拟嵇康绝交寄湘中贯微】齐己
　　何处同嵇懒，吾徒道异诸。本无文字学，何有往来书。
　　岳寺逍遥梦，侯门勉强居。相知在玄契，莫讶八行疏。
　　◎卷.21【寄许州清古】齐己
　　北来儒士说，许下有吟僧。白日身长倚，清秋塔上层。
　　言虽依景得，理要入无征。敢望多相示，孱微老不胜。
　　◎卷.22【谢丁秀才见示赋卷】齐己
　　五首新裁翦，搜罗尽指归。谁曾师古律，君自负天机。
　　圣后求贤久，明公得隽稀。乘秋好携去，直望九霄飞。
　　◎卷.23【惊秋】齐己
　　褰帘听秋信，晚傍竹声归。多故堪伤骨，孤峰好拂衣。
　　梧桐凋绿尽，菡萏堕红稀。却恐吾形影，嫌心与口违。
　　◎卷.24【夏日雨中寄幕中知己】齐己
　　北风吹夏雨，和竹亚南轩。豆枕欹凉冷，莲峰入梦魂。
　　窗多斜迸湿，庭遍瀑流痕。清兴知无限，晴来示一言。
　　◎卷.25【夜次湘阴】齐己
　　风涛出洞庭，帆影入澄清。何处惊鸿起，孤舟趁月行。
　　时难多战地，野阔绝春耕。骨肉知存否，林园近郡城。
　　◎卷.26【寄唐禀正字】齐己
　　疏野还如旧，何曾称在城。水边无伴立，天际有山横。
　　落日云霞赤，高窗笔砚明。鲍昭多所得，时忆寄汤生。
　　◎卷.27【宿舒湖希上人房】齐己
　　入寺先来此，经窗半在湖。秋风新菡萏，暮雨老菰蒲。
　　任听浮生速，能消默坐无。语来灯焰短，嘒唳发高梧。
　　◎卷.28【戊辰岁江南感怀】齐己
　　忽忽动中私，人间何所之。老过离乱世，生在太平时。
　　桃李春无主，杉松寺有期。曾吟子山赋，何啻旧凌迟。
　　◎卷.29【送林上人归永嘉旧居】齐己
　　东越常悬思，山门在永嘉。秋光浮楚水，帆影背长沙。
　　城黑天台雨，村明海峤霞。时寻谢公迹，春草有瑶花。
　　◎卷.30【答友生山居寄示】齐己
　　嘉遁有新吟，因僧寄竹林。静思来鸟外，闲味绕松阴。
　　兵寇凭凌甚，溪山几许深。休为反招隐，携取一相寻。
　　◎卷.31【新秋霁后晚眺怀先公】齐己
　　雨霁湘楚晚，水凉天亦澄。山中应解夏，渡口有行僧。
　　鸟列沧洲队，云排碧落层。孤峰磬声绝，一点石龛灯。
　　◎卷.32【池上感兴】齐己
　　所向似无端，风前吟凭栏。旁人应闷见，片水自闲看。
　　碧底红鳞鬣，澄边白羽翰。南山众木叶，飘著竹声干。
　　◎卷.33【和昙域上人寄赠之什】齐己
　　百病煎衰朽，栖迟战国中。思量青壁寺，行坐赤松风。
　　道寄虚无合，书传往复空。可怜禅月子，香火国门东。
　　◎卷.34【吊双泉大师真塔】齐己
　　塔耸层峰后，碑镌巨石新。不知将一句，分付与何人。
　　静坐云生衲，空山月照真。后徒游礼者，犹认指迷津。
　　◎卷.35【暮冬送璘上人归华容】齐己
　　故园虽不远，那免怆行思。莽苍平湖路，霏微过雪时。
　　全无山阻隔，或有客相随。得见交亲后，春风动柳丝。
　　◎卷.36【秋夜听业上人弹琴】齐己
　　万物都寂寂，堪闻弹正声。人心尽如此，天下自和平。
　　湘水泻秋碧，古风吹太清。往年庐岳奏，今夕更分明。
　　◎卷.37【谢人惠丹药】齐己
　　别后闻餐饵，相逢讶道情。肌肤红色透，髭发黑光生。
　　仙洞谁传与，松房自炼成。常蒙远分惠，亦觉骨毛轻。
　　◎卷.38【荆门病中寄怀贯微上人】齐己
　　我衰君亦老，相忆更何言。除泥安禅力，难医必死根。
　　梅寒争雪彩，日冷让冰痕。早晚东归去，同寻入石门。
　　◎卷.39【答孔秀才】齐己
　　早向文章里，能降少壮心。不愁人不爱，闲处自闲吟。
　　水国云雷阔，僧园竹树深。无嫌我衰飒，时此一相寻。
　　◎卷.40【秋江】齐己
　　两岸山青映，中流一棹声。远无风浪动，正向夕阳横。
　　岛屿蝉分宿，沙洲客独行。浩然心自合，何必濯吾缨。
　　◎卷.41【船窗】齐己
　　孤舸凭幽窗，清波逼面凉。举头还有碍，低眼即无妨。
　　瞥过沙禽翠，斜分夕照光。何时到山寺，上阁看江乡。
　　◎卷.42【永夜】齐己
　　永日还欹枕，良宵亦曲肱。神闲无万虑，壁冷有残灯。
　　香影浮龛象，瓶声著井冰。寻思到何处，海上断崖僧。
　　◎卷.43【中春怆怀寄二三知己】齐己
　　眼暗心还白，逢春强凭栏。因闻积雨夜，却忆旧山寒。
　　竹撼烟丛滑，花烧露朵干。故人相会处，应话此衰残。
　　◎卷.44【自遣】齐己
　　了然知是梦，既觉更何求。死入孤峰去，灰飞一烬休。
　　云无空碧在，天静月华流。免有诸徒弟，时来吊石头。
　　◎卷.45【送陈霸归闽】齐己
　　凉风动行兴，含笑话临途。已得身名了，全忘客道孤。
　　乡程过百越，帆影绕重湖。家在飞鸿外，音书可寄无。
　　◎卷.46【寄孙辟呈郑谷郎中】齐己
　　衡岳去都忘，清吟恋省郎。淹留才半月，酬唱颇盈箱。
　　雪长松柽格，茶添语话香。因论乐安子，年少老篇章。
　　◎卷.47【荆门送人自峨嵋游南岳】齐己
　　峨嵋来已远，衡岳去犹赊。南浦悬帆影，西风乱荻花。
　　天涯遥梦泽，山众近长沙。有兴多新作，携将大府夸。
　　◎卷.48【谢主人石笋】齐己
　　西园罢宴游，东阁念林丘。特减花边峭，来添竹里幽。
　　忆过阳朔见，曾记大湖求。从此频吟绕，归山意亦休。
　　◎卷.49【经安公寺】齐己
　　大圣威灵地，安公宴坐踪。未知长寂默，不见久从容。
　　塔影高群木，江声压暮钟。此游幽胜后，来梦亦应重。
　　◎卷.50【秋夕寄诸侄】齐己
　　每到秋残夜，灯前忆故乡。园林红橘柚，窗户碧潇湘。
　　离别身垂老，艰难路去长。弟兄应健在，兵火里耕桑。
　　◎卷.51【谢炭】齐己
　　正拥寒灰次，何当惠寂寥。且留连夜向，未敢满炉烧。
　　必恐吞难尽，唯愁拨易消。豪家捏为兽，红迸锦茵焦。
　　◎卷.52【夏满日偶作寄孙支使（其年闰五月）】齐己
　　一百二十日，煎熬几不胜。忆归沧海寺，冷倚翠崖棱。
　　旧扇犹操执，新秋更郁蒸。何当见凉月，拥衲访诗朋。
　　◎卷.53【寄清溪道友】齐己
　　山门摇落空，霜霰满杉松。明月行禅处，青苔绕石重。
　　泉声喧万壑，钟韵遍千峰。终去焚香老，同师大士踪。
　　◎卷.54【谢重缘旧山水障子】齐己
　　敢望重缘饰，微茫洞壑春。坐看终未是，归卧始应真。
　　已觉心中朽，犹怜四面新。不因公子鉴，零落几成尘。
　　◎卷.55【寺居】齐己
　　邻井双梧上，一蝉鸣隔墙。依稀旧林日，撩乱绕山堂。
　　难嘿吟风口，终清饮露肠。老僧加护物，应任噪残阳。
　　◎卷.56【剃发】齐己
　　金刀闪冷光，一剃一清凉。未免随朝夕，依前长雪霜。
　　夏林欹石腻，春涧水泉香。向老凋疏尽，寒天不出房。
　　◎卷.57【谢高辇先辈寄新唱和集】齐己
　　敢谓神仙手，多怀老比丘。编联来鹿野，酬唱在龙楼。
　　洛浦精灵慑，邙山鬼魅愁。二南风雅道，从此化东周。
　　◎卷.58【送徐秀才游吴国】齐己
　　西江东注急，孤棹若流星。风浪相随白，云中独过青。
　　他时谁共说，此路我曾经。好向吴朝看，衣冠尽汉庭。
　　◎卷.59【忆在匡庐日】齐己
　　忆在匡庐日，秋风八月时。松声虎溪寺，塔影雁门师。
　　步碧葳蕤径，吟香菡萏池。何当旧泉石，归去洗心脾。
　　◎卷.60【寄三觉山从益上人】齐己
　　山下人来说，多时不下山。是应终未是，闲得且须闲。
　　海面云归窦，猿边月上关。寻思乱峰顶，空送衲僧还。
　　◎卷.61【残秋感怆】齐己
　　日日加衰病，心心趣寂寥。残阳起闲望，万木耸寒条。
　　楚寺新为客，吴江旧看潮。此怀何以寄，风雨暮萧萧。
　　◎卷.62【寄南徐刘员外二首】齐己
　　竟陵兵革际，归复旧园林。早岁为官苦，常闻说此心。
　　海边山夜上，城外寺秋寻。应讶嵩峰约，蹉跎直到今。
　　昼公评众制，姚监选诸文。风雅谁收我，编联独有君。
　　馀生终此道，万事尽浮云。争得重携手，探幽楚水濆。
　　◎卷.63【贻王秀才】齐己
　　功到难搜处，知难始是诗。自能探虎子，何虑屈男儿。
　　此道真清气，前贤早白髭。须教至公手，不惜付舟枝。
　　◎卷.64【赠孙生】齐己
　　见君诗自别，君是继诗人。道出千途外，功争一字新。
　　寂寥中影迹，霜雪里精神。待折东堂桂，归来更苦辛。
　　◎卷.65【酬元员外】齐己
　　清洛碧嵩根，寒流白照门。园林经难别，桃李几株存。
　　衰老江南日，凄凉海上村。闲来晒朱绂，泪滴旧朝恩。
　　◎卷.66【与杨秀才话别】齐己
　　庾信哀何极，仲宣悲苦多。因思学文赋，不胜弄干戈。
　　自古有如此，于今终若何。到头重策蹇，归去旧烟萝。
　　◎卷.67【寄何崇丘员外】齐己
　　门底桃源水，涵空复映山。高吟烟雨霁，残日郡楼间。
　　变俗真无事，分题是不闲。寻思章岸见，全未有年颜。
　　◎卷.68【赠刘五经】齐己
　　往年长白山，发愤忍饥寒。扫叶雪霜湿，读书唇齿干。
　　群经通讲解，八十尚轻安。今日江南寺，相逢话世难。
　　◎卷.69【送游山道者】齐己
　　我亦游山者，常经旧所经。雪消天外碧，春晓海中青。
　　可见乱离世，况临衰病形。怜君此行兴，独入白云屏。
　　◎卷.70【舟中江上望玉梁山怀李尊师】齐己
　　残照玉梁巅，峨峨远棹前。古来传胜异，人去学神仙。
　　白鹿老碧壑，黄猿啼紫烟。谁心共无事，局上度流年。
　　◎卷.71【角】齐己
　　闻说征人说，呜呜何处边。孤城沙塞地，残月雪霜天。
　　会转胡风急，吹长碛雁连。应伤汉车骑，名未勒燕然。
　　◎卷.72【言诗】齐己
　　毕竟将何状，根元在正思。达人皆一贯，迷者自多岐。
　　触类风骚远，怀贤肺腑衰。河桥送别者，二子好相知。
　　◎卷.73【酬王秀才】齐己
　　离乱几时休，儒生厄远游。亡家非汉代，何处觅荆州。
　　旅梦寒灯屋，乡怀昼雨楼。相逢话相杀，谁复念风流。
　　◎卷.74【春居寄友生】齐己
　　莎径荒芜甚，君应共此情。江村雷雨发，竹屋梦魂惊。
　　社过多来燕，花繁渐老莺。相思意何切，新作未曾评。
　　◎卷.75【寄答武陵幕中何支使二首】齐己
　　十万雄军幕，三千上客才。何当谈笑外，远慰寂寥来。
　　骚雅锵金掷，风流醉玉颓。争知江雪寺，老病向寒灰。
　　南州无百战，北地有长征。闲杀何从事，伤哉苏子卿。
　　江楼联雪句，野寺看春耕。门外沧浪水，风波杂雨声。
　　◎卷.76【浙江晚渡】齐己
　　去年曾到此，久立滞前程。岐路时难处，风涛晚未平。
　　汀蝉含老韵，岸荻簇枯声。莫泥关河险，多游自远行。
　　◎卷.77【送人下第东归，再谒旧主人】齐己
　　一战偶不捷，东归计未空。还携故书剑，去谒旧英雄。
　　楚雪连吴树，西江正北风。男儿艺若是，会合值明公。
　　◎卷.78【寄谢高先辈见寄二首】齐己
　　穿凿堪伤骨，风骚久痛心。永言无绝唱，忽此惠希音。
　　杨柳江湖晚，芙蓉岛屿深。何因会仙手，临水一披襟。
　　诗在混茫前，难搜到极玄。有时还积思，度岁未终篇。
　　片月双松际，高楼阔水边。前贤多此得，风味若为传。


第八百四十二卷
　　◎卷.1【寄仰山光味长者】齐己
　　大仰禅栖处，杉松到顶阴。下来虽有路，归去每无心。
　　鸟道峰形直，龙湫石影深。径行谁得见，半夜老猿吟。
　　◎卷.2【贻庐岳陈沆秀才】齐己
　　为儒老双鬓，勤苦竟何如。四海方磨剑，空山自读书。
　　石围泉眼碧，秋落洞门虚。莫虑搜贤僻，征君旧此居。
　　◎卷.3【边上】齐己
　　汉地从休马，胡家自牧羊。都来销帝道，浑不用兵防。
　　草上孤城白，沙翻大漠黄。秋风起边雁，一一向潇湘。
　　◎卷.4【蟋蟀】齐己
　　声异蟪蛄声，听须是正听。无风来竹院，有月在莎庭。
　　虽不妨调瑟，多堪伴诵经。谁人向秋夕，为尔欲忘形。
　　◎卷.5【寄西山郑谷神】齐己
　　西望郑先生，焚修在杳冥。几番松骨朽，未换鬓根青。
　　石阙凉调瑟，秋坛夜拜星。俗人应抚掌，闲处诵黄庭。
　　◎卷.6【读参同契】齐己
　　堪笑修仙侣，烧金觅大还。不知消息火，只在寂寥关。
　　鬓白炉中术，魂飞海上山。悲哉五千字，无用在人间。
　　◎卷.7【闻落叶】齐己
　　楚树雪晴后，萧萧落晚风。因思故国夜，临水几株空。
　　煮茗烧干脆，行苔踏烂红。来年未离此，还见碧丛丛。
　　◎卷.8【谢王先辈昆弟游湘中回各见示新诗】齐己
　　潇湘多胜异，宗社久裴回。兄弟同游去，幽奇尽采来。
　　只应求妙唱，何以示寒灰。上国携归后，唯呈不世才。
　　◎卷.9【寄酬高辇推官】齐己
　　道自闲机长，诗从静境生。不知春艳尽，但觉雅风清。
　　竹腻题幽碧，蕉干裂脆声。何当九霄客，重叠记无名。
　　◎卷.10【逢诗僧】齐己
　　禅玄无可并，诗妙有何评。五七字中苦，百千年后清。
　　难求方至理，不朽始为名。珍重重相见，忘机话此情。
　　◎卷.11【话道】齐己
　　大道多大笑，寂寥何以论。霜枫翻落叶，水鸟啄闲门。
　　服药还伤性，求珠亦损魂。无端凿混沌，一死不还源。
　　◎卷.12【谢欧阳侍郎寄示新集】齐己
　　宫锦三十段，金梭新织来。殷勤谢君子，迢递寄寒灰。
　　鸑鷟对鼓舞，神仙双裴回。谁当巧裁制，披去升瑶台。
　　◎卷.13【西墅新居】齐己
　　渐渐见苔青，疏疏遍地生。闲穿藤屐起，乱踏石阶行。
　　野鸟啼幽树，名僧笑此情。残阳竹阴里，老圃打门声。
　　◎卷.14【酬孙鲂】齐己
　　幽人还爱云，才子已从军。可信鸳鸿侣，更思麋鹿群。
　　新题虽有寄，旧论竟难闻。知己今如此，编联悉欲焚。
　　◎卷.15【扫地】齐己
　　日日扫复洒，不容纤物侵。敢望来客口，道似主人心。
　　蚁过光中少，苔依润处深。门前亦如此，一径入疏林。
　　◎卷.16【书匡山隐者壁】齐己
　　红霞青壁底，石室薜萝垂。应有迷仙者，曾逢采药时。
　　桃花饶两颊，松叶浅长髭。直是来城市，何人识得伊。
　　◎卷.17【送乾康禅师入山过夏】齐己
　　由来喧滑境，难驻寂寥踪。逼夏摇孤锡，离城入乱峰。
　　云门应近寺，石路或穿松。知在栖禅外，题诗寄北宗。
　　◎卷.18【野鸭】齐己
　　野鸭殊家鸭，离群忽远飞。长生缘甚瘦，近死为伤肥。
　　江海游空阔，池塘啄细微。红兰白蘋渚，春暖刷毛衣。
　　◎卷.19【伤秋】齐己
　　旦暮馀生在，肌肤十分无。眠寒半榻朽，立月一株枯。
　　梦已随双树，诗犹却万夫。名山未归得，可惜死江湖。
　　◎卷.20【怀东湖寺】齐己
　　铁柱东湖岸，寺高人亦闲。往年曾每日，来此看西山。
　　竹径青苔合，茶轩白鸟还。而今在天末，欲去已衰颜。
　　◎卷.21【寄岘山愿公三首】齐己
　　形影更谁亲，应怀漆道人。片言酬凿齿，半偈伏姚秦。
　　榛莽池经烧，蒿莱寺过春。心期重西去，一共吊遗尘。
　　相思恨相远，至理那时何。道笑忘言甚，诗嫌背俗多。
　　青苔闲阁闭，白日断人过。独上西楼望，荆门千万坡。
　　彼此无消息，所思江汉遥。转闻多患难，甚说远相招。
　　老至何悲叹，生知便寂寥。终期踏松影，携手虎溪桥。
　　◎卷.22【清夜作】齐己
　　不惜白日短，乍容清夜长。坐闻风露滴，吟觉骨毛凉。
　　兴寝无诸病，空闲有一床。天明振衣起，苔砌落花香。
　　◎卷.23【赠白处士】齐己
　　莘野居何定，浮生知是谁。衣衫同野叟，指趣似禅师。
　　白发应无也，丹砂久服之。仍闻创行计，春暖向峨嵋。
　　◎卷.24【崔秀才宿话】齐己
　　事转闻多事，心休话苦心。相留明月寺，共忆白云岑。
　　藓壁残虫韵，霜轩倒竹阴。开门又言别，谁竟慰尘襟。
　　◎卷.25【怀天台华顶僧】齐己
　　华顶危临海，丹霞里石桥。曾从国清寺，上看月明潮。
　　好鸟亲香火，狂泉喷泬寥。欲归师智者，头白路迢迢。
　　◎卷.26【送人赴官】齐己
　　年少作初官，还如行路难。兵荒经邑里，风俗久凋残。
　　照砚花光淡，漂书柳絮干。聊应充侍膳，薄俸继朝餐。
　　◎卷.27【水鹤】齐己
　　鸳鸯与鸂鶒，相狎岂惭君。比雪还胜雪，同群亦出群。
　　静巢孤岛月，寒梦九皋云。归路分明过，飞鸣即可闻。
　　◎卷.28【湘中感怀】齐己
　　渔翁那会我，傲兀苇边行。乱世难逸迹，乘流拟濯缨。
　　江花红细碎，沙鸟白分明。向夕题诗处，春风斑竹声。
　　◎卷.29【九日逢虚中虚受】齐己
　　楚后萍台下，相逢九日时。干戈人事地，荒废菊花篱。
　　我已多衰病，君犹尽黑髭。皇天安罪得，解语便吟诗。
　　◎卷.30【赠李明府】齐己
　　名家宰名邑，将谓屈锋铓。直是难苏俗，能消不下堂。
　　冰痕生砚水，柳影透琴床。何必称潇洒，独为诗酒狂。
　　◎卷.31【暮春久雨作】齐己
　　积雨向春阴，冥冥独院深。已无花落地，空有竹藏禽。
　　檐溜声何暴，邻僧影亦沈。谁知力耕者，桑麦最关心。
　　◎卷.32【渚宫莫问诗一十五首】齐己
　　莫问疏人事，王侯已任伊。不妨随野性，还似在山时。
　　静入无声乐，狂抛正律诗。自为仍自爱，清净里寻思。
　　莫问伊嵇懒，流年已付他。话通时事少，诗着野题多。
　　梦外春桃李，心中旧薜萝。浮生此不悟，剃发竟如何。
　　莫问休行脚，南方已遍寻。了应须自了，心不是他心。
　　赤水珠何觅，寒山偈莫吟。谁同论此理，杜口少知音。
　　莫问孱愚格，天应只与闲。合居长树下，那称众人间。
　　迹绝为真隐，机忘是大还。终当学支遁，买取个青山。
　　莫问无求意，浮云喻可知。满盈如不戒，倚伏更何疑。
　　乐矣贤颜子，穷乎圣仲尼。已过知命岁，休把运行推。
　　莫问闲行趣，春风野水涯。千门无谢女，两岸有杨花。
　　好鹤曾为客，真龙或作蛇。踌蹰自回首，日脚背楼斜。
　　莫问真消息，中心只自知。清风含笑咏，明月混希夷。
　　坏衲凉天拥，玄文静夜披。善哉温伯子，言望至公知。
　　莫问休持钵，从贫乞已疏。侯门叨月俸，斋食剩年储。
　　簪履三千外，形骸六十馀。旧峰呵练若，松径接匡庐。
　　莫问依刘迹，金台又度秋。威仪非上客，谭笑愧诸侯。
　　礼许无拘检，诗推异辈流。东林未归得，摇落楚江头。
　　莫问无机性，甘名百钝人。一床铺冷落，长日卧精神。
　　分已疏知旧，诗还得意新。多才碧云客，时或此相亲。
　　莫问关门意，从来寡往还。道应归淡泊，身合在空闲。
　　四面苔围绿，孤窗雨洒斑。梦寻何处去，秋色水边山。
　　莫问□□□，□□逐性情。人间高此道，禅外剩他名。
　　夏□松边坐，秋光水畔行。更无时忌讳，容易得题成。
　　莫问多山兴，晴楼独凭时。六年沧海寺，一别白莲池。
　　句早逢名匠，禅曾见祖师。冥搜与真性，清外认扬眉。
　　莫问衰残质，流光速可悲。寸心修未了，长命欲何为。
　　坐卧身多倦，经行骨渐疲。分明说此苦，珍重竺乾师。
　　莫问野腾腾，劳形已不能。殷勤无上士，珍重有名僧。
　　坐觉心心默，行思步步冰。终归石房里，一点夜深灯。
　　◎卷.33【荆州新秋病起杂题一十五首·病起见王化】齐己
　　病起见王化，融融古帝乡。晓烟凝气紫，晚色作云黄。
　　四野歌丰稔，千门唱乐康。老身仍未死，犹咏好风光。
　　◎卷.34【荆州新秋病起杂题一十五首·病起见图画】齐己
　　病起见图画，云门兴似饶。衲衣棕笠重，嵩岳华山遥。
　　命在斋犹赴，刀闲发尽凋。秋光渐轻健，欲去倚江桥。
　　◎卷.35【荆州新秋病起杂题一十五首·病起见苔钱】齐己
　　病起见苔钱，规模遍地圆。儿童扫不破，子母自相连。
　　润屋何曾有，缘墙谩可怜。虚教作铜臭，空使外人传。
　　◎卷.36【荆州新秋病起杂题一十五首·病起见庭竹】齐己
　　病起见庭竹，君应悲我情。何妨甚消瘦，却称苦修行。
　　每谢侵床影，时回傍枕声。秋来渐平复，吟绕骨毛轻。
　　◎卷.37【荆州新秋病起杂题一十五首·病起见生涯】齐己
　　病起见生涯，资缘觉甚奢。方袍嫌垢弊，律服变光华。
　　颇愧同诸俗，何尝异出家。三衣如两翼，珍重汝寒鸦。
　　◎卷.38【荆州新秋病起杂题一十五首·病起见秋扇】齐己
　　病起见秋扇，风前悟感伤。念予当咽绝，得尔致清凉。
　　沙鹭如摇影，汀莲似绽香。不同婕妤咏，托意怨君王。
　　◎卷.39【荆州新秋病起杂题一十五首·病起见衰叶】齐己
　　病起见衰叶，飘然似我身。偶乘风有韵，初落地无尘。
　　纵得红沾露，争如绿带春。因伤此怀抱，聊寄一篇新。
　　◎卷.40【荆州新秋病起杂题一十五首·病起见庭柏】齐己
　　病起见庭柏，青青我不任。力扶干瘦骨，勉对岁寒心。
　　韵谢疏篁合，根容片石侵。衰残想长寿，时倚就闲吟。
　　◎卷.41【荆州新秋病起杂题一十五首·病起见庭莲】齐己
　　病起见庭莲，风荷已飒然。开时闻馥郁，枕上正缠绵。
　　本在沧江阔，移来碧沼圆。却思香社里，叶叶漏声连。
　　◎卷.42【荆州新秋病起杂题一十五首·病起见庭菊】齐己
　　病起见庭菊，几劳栽种工。可能经卧疾，相倚自成丛。
　　翠萼低含露，金英尽亚风。那知予爱尔，不在酒杯中。
　　◎卷.43【荆州新秋病起杂题一十五首·病起见庭石】齐己
　　病起见庭石，岂知经夏眠。不能资药价，空自作苔钱。
　　翠忆蓝光底，青思瀑影边。岩僧应笑我，细碎种阶前。
　　◎卷.44【荆州新秋病起杂题一十五首·病起见庭莎】齐己
　　病起见庭莎，绿阶傍竹多。绕行犹未得，静听复如何。
　　蟋蟀幽中响，蟪蛄深处歌。不缘田地窄，剩种任婆娑。
　　◎卷.45【荆州新秋病起杂题一十五首·病起见苔色】齐己
　　病起见苔色，凝然阵未枯。浅深围柱础，诘曲绕廊庑。
　　碧翠文相间，青黄势自铺。为钱虚玷染，毕竟不如无。
　　◎卷.46【荆州新秋病起杂题一十五首·病起见秋月】齐己
　　病起见秋月，正当三五时。清光应鉴我，幽思更同谁。
　　惜坐身犹倦，牵吟气尚羸。明年七十六，约此健相期。
　　◎卷.47【荆州新秋病起杂题一十五首·病起见闲云】齐己
　　病起见闲云，空中聚又分。滞留堪笑我，舒卷不如君。
　　触石终无迹，从风或有闻。仙山足鸾凤，归去自同群。
　　◎卷.48【夜坐闻雪寄所知】齐己
　　初宵飞霰急，竹树洒干轻。不是知音者，难教爱此声。
　　渐凌孤烛白，偏激苦心清。堪笑同文友，忘眠坐到明。
　　◎卷.49【怀洞庭】齐己
　　忆过巴陵岁，无人问去留。中宵满湖月，独自在僧楼。
　　渔父真闲唱，灵均是谩愁。今来欲长往，谁借木兰舟。
　　◎卷.50【欲游龙山鹿苑有作】齐己
　　龙山门不远，鹿苑路非遥。合逐闲身去，何须待客招。
　　年华残两鬓，筋骨倦长宵。闻说峰前寺，新修白石桥。
　　◎卷.51【再逢昼公】齐己
　　竟陵西别后，遍地起刀兵。彼此无缘著，云山有处行。
　　久吟难敌句，终忍不求名。年鬓俱如雪，相看眼且明。
　　◎卷.52【送人游武陵湘中】齐己
　　为子歌行乐，西南入武陵。风烟无战士，宾榻有吟僧。
　　山绕军城叠，江临寺阁层。遍寻幽胜了，湘水泛清澄。
　　◎卷.53【酬九经者】齐己
　　九经三史学，穷妙又穷微。长白山初出，青云路欲飞。
　　江僧酬雪句，沙鹤识麻衣。家在黄河北，南来偶未归。
　　◎卷.54【寄赠集滩二公】齐己
　　闻有难名境，因君住更名。轩窗中夜色，风月绕滩声。
　　客好过无厌，禽幽画不成。终期一寻去，聊且寄吟情。
　　◎卷.55【夏日作】齐己
　　燕雀语相和，风池满芰荷。可惊成事晚，殊喜得闲多。
　　竹众凉欺水，苔繁绿胜莎。无惭孤圣代，赋咏有诗歌。
　　◎卷.56【行路难】齐己
　　下浸与高盘，不为行路难。是非真险恶，翻覆作峰峦。
　　漆愧同时黑，朱惭巧处丹。令人畏相识，欲画白云看。
　　◎卷.57【送玉泉道者回山寺】齐己
　　却忆西峰顶，经行绝爱憎。别来心念念，归去雪层层。
　　石坞寻春笋，苔龛续夜灯。应悲尘土里，追逐利名僧。
　　◎卷.58【谢王拾遗见访兼寄篇什】齐己
　　竹里安禅处，生涯一印灰。经年乞食过，昨日谏臣来。
　　愧把黄梅偈，曾酬白雪才。因令识鸟迹，重叠在苍苔。
　　◎卷.59【题张氏池亭】齐己
　　树石丛丛别，诗家趣向幽。有时闲客散，始觉细泉流。
　　蝶到琴棋畔，花过岛屿头。月明红藕上，应见白龟游。
　　◎卷.60【送人南游】齐己
　　且听吟赠远，君此去蒙州。瘴国频闻说，边鸿亦不游。
　　蛮花藏孔雀，野石乱犀牛。到彼谁相慰，知音有郡侯。
　　◎卷.61【题明公房】齐己
　　寺北闻湘浪，窗南见岳云。自然高日用，何要出人群。
　　瓦滴残松雨，香炉匝印文。近年精易道，疑者晓纷纷。
　　◎卷.62【寄顾处士】齐己
　　半年离别梦，来往即湖边。两幅关山雪，寻常在眼前。
　　项容藏古翠，张藻卷寒烟。蓝淀图花鸟，时人不惜钱。
　　◎卷.63【贻徐生】齐己
　　可能东海子，清苦在贫居。扫地无闲客，堆窗有古书。
　　少年犹若此，向老合何如。去岁频相访，今来见亦疏。
　　◎卷.64【谢虚中上人晚秋见寄】齐己
　　楚外同文在，荆门得信时。几重相别意，一首晚秋诗。
　　日暮山沈雨，莲残水满池。登楼试南望，为子动归思。


第八百四十三卷
　　◎卷.1【寄东林言之禅子】齐己
　　闻思相送后，幽院闭苔钱。使我吟还废，闻君病未痊。
　　听秋唯困坐，怕客但佯眠。可惜东窗月，无寥过一年。
　　◎卷.2【寒节日寄乡友】齐己
　　岁岁逢寒食，寥寥古寺家。踏青思故里，垂白看杨花。
　　原野稀疏雨，江天冷澹霞。沧浪与湘水，归恨共无涯。
　　◎卷.3【闻西蟾从弟卜岩居岳西有寄】齐己
　　瀑布见高低，岩开岩壁西。碧云多旧作，红叶几新题。
　　滴沥中疏磬，嵌空半倚梯。仍闻樵子径，□不到前溪。
　　◎卷.4【寄怀西蟾师弟】齐己
　　万里八九月，一身西北风。自从相示后，长记在吟中。
　　见说南游远，堪怀我姓同。江边忽得信，回到岳门东。
　　◎卷.5【扑满子】齐己
　　只爱满我腹，争如满害身。到头须扑破，却散与他人。
　　◎卷.6【寄西川惠光大师昙域】齐己
　　禅月有名子，相知面未曾。笔精垂壁溜，诗涩滴杉冰。
　　蜀国从栖泊，芜城几废兴。忆归应寄梦，东北过金陵。
　　◎卷.7【忆别匡山寄彭泽乾昼上人】齐己
　　忆别匡山日，无端是远游。却回看五老，翻悔上孤舟。
　　蹭蹬三千里，蹉跎二十秋。近来空寄梦，时到虎溪头。
　　◎卷.8【又寄彭泽昼公】齐己
　　闻君彭泽住，结构近陶公。种菊心相似，尝茶味不同。
　　湖光秋枕上，岳翠夏窗中。八月东林去，吟香菡萏风。
　　◎卷.9【因览支使孙中丞看可准大师诗序有寄】齐己
　　一千篇里选，三百首菁英。玉尺新量出，金刀旧剪成。
　　锦江增古翠，仙掌减元精。自此为风格，留传诸后生。
　　◎卷.10【新秋病中枕上闻蝉】齐己
　　枕上稍醒醒，忽闻蝉一声。此时知不死，昨日即前生。
　　更欲临窗听，犹难策杖行。寻应同蜕壳，重饮露华清。
　　◎卷.11【寄云盖山先禅师】齐己
　　曾寻湘水东，古翠积秋浓。长老禅栖处，半天云盖峰。
　　闲床饶得石，杂树少于松。近有谁堪语，浏阳妙指踪。
　　◎卷.12【落叶】齐己
　　落多秋亦晚，窗外见诸邻。世上谁惊尽，林间独扫频。
　　萧骚微月夜，重叠早霜晨。昨日繁阴在，莺声树树春。
　　◎卷.13【次耒阳作】齐己
　　绕岳复沿湘，衡阳又耒阳。不堪思北客，从此入南荒。
　　旦夕多猿狖，淹留少雪霜。因经杜公墓，惆怅学文章。
　　◎卷.14【舟中晚望祝融峰】齐己
　　天际卓寒青，舟中望晚晴。十年关梦寐，此日向峥嵘。
　　巨石凌空黑，飞泉照夜明。终当蹑孤顶，坐看白云生。
　　◎卷.15【吊杜工部坟】齐己
　　鹏翅蹋于斯，明君知不知。域中诗价大，荒外土坟卑。
　　瘴雨无时滴，蛮风有穴吹。唯应李太白，魂魄往来疲。
　　◎卷.16【岳中寄殷处士】齐己
　　出岳与入岳，前题继后题。遍寻僧壁上，多在雁峰西。
　　近说游江寺，将谁话石梯。相思立高巘，山下草萋萋。
　　◎卷.17【送幽禅师】齐己
　　霜繁野叶飞，长老卷行衣。浮世不知处，白云相待归。
　　磬和天籁响，禅动岳神威。莫便言长往，劳生待发机。
　　◎卷.18【观烧】齐己
　　猎猎寒芜引，承风势不还。放来应有主，焚去到何山。
　　焰入空濛里，烟飞苍莽间。石中有良玉，惆怅但伤颜。
　　◎卷.19【咏茶十二韵】齐己
　　百草让为灵，功先百草成。甘传天下口，贵占火前名。
　　出处春无雁，收时谷有莺。封题从泽国，贡献入秦京。
　　嗅觉精新极，尝知骨自轻。研通天柱响，摘绕蜀山明。
　　赋客秋吟起，禅师昼卧惊。角开香满室，炉动绿凝铛。
　　晚忆凉泉对，闲思异果平。松黄干旋泛，云母滑随倾。
　　颇贵高人寄，尤宜别匮盛。曾寻修事法，妙尽陆先生。
　　◎卷.20【寄阳岐西峰僧】齐己
　　西峰残照东，瀑布洒冥鸿。闲忆高窗外，秋晴万里空。
　　藤阴藏石磴，衣毳落杉风。日有谁来觅，层层鸟道中。
　　◎卷.21【回雁峰】齐己
　　瘴雨过孱颜，危边有径盘。壮堪扶寿岳，灵合置仙坛。
　　影北鸿声乱，青南客道难。他年思隐遁，何处凭阑干。
　　◎卷.22【赠询公上人】齐己
　　威仪何贵重，一室贮水清。终日松杉径，自多虫蚁行。
　　像前孤立影，钟外数珠声。知悟修来事，今为第几生。
　　◎卷.23【秋兴】齐己
　　所见背时情，闲行亦独行。晚凉思水石，危阁望峥嵘。
　　雨外残云片，风中乱叶声。旧山吟友在，相忆梦应清。
　　◎卷.24【古寺老松】齐己
　　百岁禅师说，先师指此松。小年行道绕，早见偃枝重。
　　月槛移孤影，秋亭卓一峰。终当因夜电，拏攫从云龙。
　　◎卷.25【题无余处士书斋】齐己
　　闲地从莎藓，谁人爱此心。琴棋怀客远，风雪闭门深。
　　枕外江滩响，窗西树石阴。他年衡岳寺，为我一相寻。
　　◎卷.26【岁暮江寺住】齐己
　　山依枯槁容，何处见年终。风雪军城外，蒹葭古寺中。
　　孤村谁认磬，极浦夜鸣鸿。坐忆匡庐隐，泉声滴半空。
　　◎卷.27【新燕】齐己
　　栖托近佳人，应怜巧语新。风光华屋暖，弦管牡丹晨。
　　远采江泥腻，双飞麦雨匀。差池自有便，敢触杏梁尘。
　　◎卷.28【喻吟】齐己
　　日用是何专，吟疲即坐禅。此生还可喜，馀事不相便。
　　头白无邪里，魂清有象先。江花与芳草，莫染我情田。
　　◎卷.29【过湘江唐弘书斋】齐己
　　四邻无俗迹，终日大开门。水晚来边雁，林秋下楚猿。
　　一家随难在，双眼向书昏。沈近骚人庙，吟应见古魂。
　　◎卷.30【读贾岛集】齐己
　　遗篇三百首，首首是遗冤。知到千年外，更逢何者论。
　　离秦空得罪，入蜀但听猿。还似长沙祖，唯馀赋鵩言。
　　◎卷.31【寄山中诸友】齐己
　　自归城里寺，长忆宿山门。终夜冥心客，诸峰叫月猿。
　　岚光生眼力，泉滴爽吟魂。只待游方遍，还来扫树根。
　　◎卷.32【怀终南僧】齐己
　　扰扰一京尘，何门是了因。万重千叠嶂，一去不来人。
　　鸟道春残雪，萝龛昼定身。寥寥石窗外，天籁动衣巾。
　　◎卷.33【送二友生归宜阳】齐己
　　二生俱我友，清苦辈流稀。旧国居相近，孤帆秋共归。
　　残阳沙鸟乱，疏雨岛枫飞。几宿多山处，猿啼烛影微。
　　◎卷.34【怀从弟】齐己
　　孤窗烛影微，何事阻吟思。兄弟断消息，山川长路岐。
　　日沈栖鹤坞，霜著叫猿枝。可想为怀抱，多愁多难时。
　　◎卷.35【岳阳道中作】齐己
　　客思寻常动，未如今断魂。路岐经乱后，风雪少人村。
　　大泽鸣寒雁，千峰啼昼猿。争教此时白，不上鬓须根。
　　◎卷.36【赴郑谷郎中招游龙兴观读题诗板谒七真仪像因有十八韵】齐己
　　何处陪游胜，龙兴古观时。诗悬大雅作，殿礼七真仪。
　　远继周南美，弥旌拱北思。雄方垂朴略，后辈仰箴规。
　　对坐茵花暖，偕行藓阵隳。僧绦初学结，朝服久慵披。
　　到处琴棋傍，登楼笔砚随。论禅忘视听，谭老极希夷。
　　照日江光远，遮轩桧影欹。触鞋松子响，窥立鹤雏痴。
　　始贵茶巡爽，终怜酒散迟。放怀还把杖，憩石或支颐。
　　眺远凝清眄，吟高动白髭。风鹏心不小，蒿雀志徒卑。
　　顾我专无作，于身忘有为。叨因五字解，每忝重言期。
　　舍此应休也，何人更赏之。淹留仙境晚，回骑雪风吹。
　　◎卷.37【书李秀才壁】齐己
　　干戈阻上日，南国寄贫居。旧里荒应尽，新年病未除。
　　窗风连岛树，门径接邻蔬。我有闲来约，相看雪满株。
　　◎卷.38【闻尚颜下世】齐己
　　岳僧传的信，闻在麓山亡。郡有为诗客，谁来一影堂。
　　梦休寻灞浐，迹已绝潇湘。远忆同吟石，新秋桧柏凉。
　　◎卷.39【蔷薇】齐己
　　根本似玫瑰，繁英刺外开。香高丛有架，红落地多苔。
　　去住闲人看，晴明远蝶来。牡丹先几日，销歇向尘埃。
　　◎卷.40【送隆公上人】齐己
　　独携谭柄去，千里指人寰。未断生徒望，难教白日闲。
　　空江横落照，大府向西山。好骋陈那孔，谁云劫石顽。
　　◎卷.41【宿简寂观】齐己
　　万壑云霞影，千年松桧声。如何教下士，容易信长生。
　　月共虚无白，香和沆瀣清。闲寻古廊画，记得列仙名。
　　◎卷.42【遇元上人】齐己
　　七泽过名山，相逢黄落残。杉松开寺晚，泉月话心寒。
　　祖遍诸方礼，经曾几处看。应怀出家院，紫阁近长安。
　　◎卷.43【早梅】齐己
　　万木冻欲折，孤根暖独回。前村深雪里，昨夜一枝开。
　　风递幽香去，禽窥素艳来。明年如应律，先发映春台。
　　◎卷.44【听泉】齐己
　　落石几万仞，冷声飘远空。高秋初雨后，半夜乱山中。
　　只有照壁月，更无吹叶风。几曾庐岳听，到晓与僧同。
　　◎卷.45【送孙逸人归庐山】齐己
　　独自担琴鹤，还归瀑布东。逍遥非俗趣，杨柳谩春风。
　　草绕村程绿，花盘石磴红。他时许相觅，五老乱云中。
　　◎卷.46【听李尊师弹琴】齐己
　　仙子弄瑶琴，仙山松月深。此声含太古，谁听到无心。
　　洒石霜千片，喷崖泉万寻。何人传指法，携向海中岑。
　　◎卷.47【寄武陵微上人】齐己
　　善卷台边寺，松筠绕祖堂。秋声度风雨，晓色遍沧浪。
　　白石同谁坐，清吟过我狂。近闻为古律，雅道更重光。
　　◎卷.48【匡山寓居栖公】齐己
　　外物尽已外，闲游且自由。好山逢过夏，无事住经秋。
　　树影残阳寺，茶香古石楼。何时定休讲，归漱虎溪流。
　　◎卷.49【湘西道林寺陶太尉井】齐己
　　太尉遗孤井，寒澄七百年。未闻陵谷变，终与姓名传。
　　影浸无风树，光含有月天。林僧晓来此，满汲洒金田。
　　◎卷.50【寄松江陆龟蒙处士】齐己
　　万卷功何用，徒称处士休。闲欹太湖石，醉听洞庭秋。
　　道在谁开口，诗成自点头。中间欲相访，寻便阻戈矛。
　　◎卷.51【闭门】齐己
　　外事休关念，灰心独闭门。无人来问我，白日又黄昏。
　　灯集飞蛾影，窗销迸雪痕。中心自明了，一句祖师言。
　　◎卷.52【看水】齐己
　　范蠡东浮阔，灵均北泛长。谁知远烟浪，别有好思量。
　　故国门前急，天涯照里忙。难收上楼兴，渺漫正斜阳。
　　◎卷.53【寄栖白上人】齐己
　　万国争名地，吾师独此闲。题诗招上相，看雪下南山。
　　内殿承恩久，中条进表还。常因秋贡客，少得掩禅关。
　　◎卷.54【自题】齐己
　　禅外求诗妙，年来鬓已秋。未尝将一字，容易谒诸侯。
　　挂梦山皆远，题名石尽幽。敢言梁太子，傍采碧云流。
　　◎卷.55【孙支使来借诗集，因有谢】齐己
　　冥搜从少小，随分得淳元。闻说吟僧口，多传过蜀门。
　　相寻江岛上，共看夏云根。坐落迟迟日，新题互把论。
　　◎卷.56【夏日言怀】齐己
　　苦被流年迫，衰羸老病情。得归青嶂死，便共白云生。
　　树枿烧炉响，崖棱蹑屐声。此心人信否，魂梦自分明。
　　◎卷.57【早秋寄友生】齐己
　　雨多残暑歇，蝉急暮风清。谁有闲心去，江边看水行。
　　河遥红蓼簇，野阔白烟平。试折秋莲叶，题诗寄竺卿。
　　◎卷.58【送王秀才往松滋夏课】齐己
　　松滋闻古县，明府是诗家。静理馀无事，欹眠尽落花。
　　江光摇夕照，柳影带残霞。君去应相与，乘船泛月华。
　　◎卷.59【喜z6公自武陵至】齐己
　　已尽沧浪兴，还思相楚行。鬓全无旧黑，诗别有新清。
　　暂憩临寒水，时来扣静荆。囊中有灵药，终不献公卿。
　　◎卷.60【假山】齐己
　　匡庐久别离，积翠杳天涯。静室曾图峭，幽亭复创奇。
　　典衣酬土价，择日运工时。信手成重叠，随心作蔽亏。
　　根盘惊院窄，顶耸讶檐卑。镇地那言重，当轩未厌危。
　　巨灵何忍擘，秦政肯轻移。晚觉莎烟触，寒闻竹籁吹。
　　蓝灰澄古色，泥水合凝滋。引看僧来数，牵吟客散迟。
　　九华浑仿佛，五老颇参差。蛛网藤萝挂，春霖瀑布垂。
　　加添双石笋，映带小莲池。旧说雷居士，曾闻远大师。
　　红霞中结社，白壁上题诗。顾此诚徒尔，劳心是妄为。
　　经营惭培塿，赏玩愧童儿。会入千峰去，闲踪任属谁。
　　◎卷.61【谢西川可准上人远寄诗集】齐己
　　匡社经行外，沃洲禅宴馀。吾师还继此，后辈复何如。
　　江上传风雅，静中时卷舒。堪随乐天集，共伴白芙蕖。
　　◎卷.62【秋空】齐己
　　已觉秋空极，更堪寥泬青。只应容好月，争合有妖星。
　　耿耿高河截，翛翛一雁经。曾于洞庭宿，上下彻心灵。
　　◎卷.63【与聂尊师话道】齐己
　　伯阳遗妙旨，杳杳与冥冥。说即非难说，行还不易行。
　　药中迷九转，心外觅长生。毕竟荒原上，一盘蒿陇平。
　　◎卷.64【送相里秀才自京至却回】齐己
　　夷门诗客至，楚寺闭萧骚。老病语言涩，少年风韵高。
　　难于寻阆岛，险甚涉云涛。珍重西归去，无忘役思劳。
　　◎卷.65【谢人寄南榴卓子】齐己
　　幸附全材长，良工劚器殊。千林文柏有，一尺锦榴无。
　　品格宜仙果，精光称玉壶。怜君远相寄，多愧野蔬粗。
　　◎卷.66【寄旧居邻友】齐己
　　别后知何趣，搜奇少客同。几层山影下，万树雪声中。
　　晚鼎烹茶绿，晨厨爨粟红。何时携卷出，世代有名公。
　　◎卷.67【送朱秀才归闽】齐己
　　荆门来几日，欲往又囊空。远客归南越，单衣背北风。
　　近乡微有雪，到海渐无鸿。努力成诗业，无谋谒至公。
　　◎卷.68【龙潭作】齐己
　　乍临毛发竖，双壁夹湍流。白日鸟影过，青苔龙气浮。
　　蔽空云出石，应祷雨翻湫。四面耕桑者，先闻贺有秋。
　　◎卷.69【依韵酬谢尊师见赠二首（师欲调举）】齐己
　　南国搜奇久，偏伤杜甫坟。重来经汉浦，又去入嵩云。
　　旧别人稀见，新朝事渐闻。莫将高尚迹，闲处傲明君。
　　岳顶休高卧，荆门访掩扉。新诗遗我别，旧约与谁归。
　　贤路曾无滞，良时肯自违。明年窥日窟，仙桂露霏微。
　　◎卷.70【送冰禅再往湖中】齐己
　　行心宁肯住，南去与谁群。碧落高空处，清秋一片云。
　　穿林瓶影灭，背雨锡声分。应笑游方久，龙钟楚水濆。
　　◎卷.71【喜表公往楚王城】齐己
　　已闻人舍地，结构旧基平。一面湖光白，邻家竹影清。
　　应难寻辇道，空说是王城。谁信兴亡迹，今来有磬声。
　　◎卷.72【春雪初晴喜友生至】齐己
　　数日不见日，飘飘势忽开。虽无忙事出，还有故人来。
　　已尽南檐滴，仍残北牖堆。明朝望平远，相约在春台。
　　◎卷.73【残春连雨中偶作怀故人】齐己
　　南邻阻杖藜，屐齿绕床泥。漠漠门长掩，迟迟日又西。
　　不知何兴味，更有好诗题。还忆东林否，行苔傍虎溪。
　　◎卷.74【送崔判官赴归倅】齐己
　　白首从颜巷，青袍去佐官。只应微俸禄，聊补旧饥寒。
　　地说丘墟甚，民闻旱歉残。春风吹绮席，宾主醉相欢。
　　◎卷.75【寒食日怀寄友人】齐己
　　万井追寒食，闲扉独不开。梨花应折尽，柳絮自飞来。
　　梦觉怀仙岛，吟行绕砌苔。浮生已悟了，时节任相催。
　　◎卷.76【怀巴陵旧游】齐己
　　洞庭云梦秋，空碧共悠悠。孟子狂题后，何人更倚楼。
　　日西来远棹，风外见平流。终欲重寻去，僧窗古岸头。
　　◎卷.77【招乾昼上人宿话】齐己
　　连夜因风雪，相留在寂寥。禅心谁指示，诗卷自焚烧。
　　语默邻寒漏，窗扉向早朝。天台若长往，还渡海门潮。
　　◎卷.78【荆门秋日寄友人】齐己
　　青溪知不远，白首要难归。空想烟云里，春风鸾鹤飞。
　　谁论传法偈，自补坐禅衣。未谢侯门去，寻常即掩扉。
　　◎卷.79【哭郑谷郎中】齐己
　　朝衣闲典尽，酒病觉难医。下世无遗恨，传家有大诗。
　　新坟青嶂叠，寒食白云垂。长忆招吟夜，前年风雪时。


第八百四十四卷
　　◎卷.1【题东林十八贤真堂】齐己
　　白藕花前旧影堂，刘雷风骨画龙章。共轻天子诸侯贵，
　　同爱吾师一法长。陶令醉多招不得，谢公心乱入无方。
　　何人到此思高躅，岚点苔痕满粉墙。
　　◎卷.2【题南岳般若寺】齐己
　　诸峰翠少中峰翠，五寺名高此寺名。石路险盘岚霭滑，
　　僧窗高倚泬寥明。凌空殿阁由天设，遍地杉松是自生。
　　更有上方难上处，紫苔红藓绕峥嵘。
　　◎卷.3【寄庐岳僧】齐己
　　一闻飞锡别区中，深入西南瀑布峰。天际雪埋千片石，
　　洞门冰折几株松。烟霞明媚栖心地，苔藓萦纡出世踪。
　　莫问江边旧居寺，火烧兵劫断秋钟。
　　◎卷.4【游谷山寺】齐己
　　城里寻常见碧棱，水边朝暮送归僧。数峰云脚垂平地，
　　一径松声彻上层。寒涧不生浮世物，阴崖犹积去年冰。
　　此身有底难抛事，时复携筇信步登。
　　◎卷.5【楚寺寒夜作】齐己
　　寒炉局促坐成劳，暗淡灯光照二毛。水寺闲来僧寂寂，
　　雪风吹去雁嗷嗷。江山积叠归程远，魂梦穿沿过处高。
　　毕竟忘言是吾道，袈裟不称揖萧曹。
　　◎卷.6【送泰禅师归南岳】齐己
　　石龛闲锁白猿边，归去程途半在船。林簇晓霜离水寺，
　　路穿新烧入山泉。已寻岚壁临空尽，却看星辰向地悬。
　　有兴寄题红叶上，不妨收拾别为编。
　　◎卷.7【山中寄凝密大师兄弟】齐己
　　一炉薪尽室空然，万象何妨在眼前。时有兴来还觅句，
　　已无心去即安禅。山门影落秋风树，水国光凝夕照天。
　　借问荀家兄弟内，八龙头角让谁先。
　　◎卷.8【海棠花】齐己
　　繁于桃李盛于梅，寒食旬前社后开。半月暄和留艳态，
　　两时风雨免伤摧。人怜格异诗重赋，蝶恋香多夜更来。
　　犹得残红向春暮，牡丹相继发池台。
　　◎卷.9【题赠湘西龙安寺利禅师】齐己
　　头白已无行脚念，自开荒寺住烟萝。门前路到潇湘尽，
　　石上云归岳麓多。南祖衣盂曾礼谒，东林泉月旧经过。
　　闲来松外看城郭，一片红尘隔逝波。
　　◎卷.10【寄文浩百法（间欲拥毳参禅）】齐己
　　当时六祖在黄梅，五百人中眼独开。入室偈闻传绝唱，
　　升堂客谩恃多才。铁牛无用成真角，石女能生是圣胎。
　　闻说欲抛经论去，莫教惆怅却空回。
　　◎卷.11【谢人寄新诗集】齐己
　　所闻新事即戈矛，欲去终疑是暗投。远客寄言还有在，
　　此门将谓总无休。千篇著述诚难得，一字知音不易求。
　　时入思量向何处，月圆孤凭水边楼。
　　◎卷.12【谢元愿上人远寄《檀溪集》】齐己
　　白首萧条居汉浦，清吟编集号檀溪。有人收拾应如玉，
　　无主知音只似泥。入理半同黄叶句，遣怀多拟碧云题。
　　犹能为我相思在，千里封来梦泽西。
　　◎卷.13【寄道林寺诸友】齐己
　　吟兴终依异境长，旧游时入静思量。江声里过东西寺，
　　树影中行上下方。春色湿僧巾屦腻，松花沾鹤骨毛香。
　　老来何计重归去，千里重湖浪渺茫。
　　◎卷.14【赠智满三藏】齐己
　　灌顶清凉一滴通，大毗卢藏遍虚空。欲飞薝卜花无尽，
　　须待陀罗尼有功。金杵力摧魔界黑，水精光透夜灯红。
　　可堪东献明天子，命服新酬赞国风。
　　◎卷.15【谢王先辈湘中回惠示卷轴】齐己
　　少小即怀风雅情，独能遗象琢淳精。不教霜雪侵玄鬓，
　　便向云霄换好名。携去湘江闻鼓瑟，袖来缑岭伴吹笙。
　　多君百首贻衰飒，留把吟行访竺卿。
　　◎卷.16【荆渚寄怀西蜀无染大师兄】齐己
　　大沩心付白崖前，宝月分辉照蜀天。圣主降情延北内，
　　诸侯稽首问南禅。清秋不动骊龙海，红日无私罔象川。
　　欲听吾宗旧山说，地边身老楚江边。
　　◎卷.17【谢武陵徐巡官远寄五七字诗集】齐己
　　五字才将七字争，为君聊敢试悬衡。鼎湖菡萏摇金影，
　　蓬岛鸾皇舞翠声。还是灵龟巢得稳，要须仙子驾方行。
　　两边珍重遥相惠，何夕灯前尽此情。
　　◎卷.18【重宿旧房与愚上人静话】齐己
　　曾此栖心过十冬，今来潇洒属生公。檀栾旧植青添翠，
　　菡萏新栽白换红。北面城临灯影合，西邻壁近讲声通。
　　不知门下趋筵士，何似当时石解空。
　　◎卷.19【谢南平王赐山鸡】齐己
　　五色文章类彩鸾，楚人罗得半摧残。金笼莫恨伤冠帻，
　　玉粒颁惭剪羽翰。孤立影危丹槛里，双栖伴在白云端。
　　上台爱育通幽细，却放溪山去不难。
　　◎卷.20【荆门病中雨后书怀寄幕中知己】齐己
　　病根翻作忆山劳，一雨聊堪浣郁陶。心白未能忘水月，
　　眼青独得见秋毫。蝉声晚簇枝枝急，云影晴分片片高。
　　还忆赤松兄弟否，别来应见鹤衣毛。
　　◎卷.21【宿江寺】齐己
　　岛僧留宿慰衰颜，旧住何妨老未还。身共锡声离鸟外，
　　迹同云影过人间。曾无梦入朝天路，忆有诗题隔海山。
　　珍重来晨渡江去，九华青里扣松关。
　　◎卷.22【谢贯微上人寄示古风今体四轴】齐己
　　四轴骚词书八行，捧吟肌骨遍清凉。谩求龙树能医眼，
　　休问图澄学洗肠。今体尽搜初剖判，古风淳凿未玄黄。
　　不知谁肯降文阵，闇点旌旗敌子房。
　　◎卷.23【荆州贯休大师旧房】齐己
　　疏篁抽笋柳垂阴，旧是休公种境吟。入贡文儒来请益，
　　出官卿相驻过寻。右军书画神传髓，康乐文章梦授心。
　　销得青城千嶂下，白莲标塔帝恩深。
　　◎卷.24【寄谷山长老】齐己
　　游遍名山祖遍寻，却来尘世浑光阴。肯将的的吾师意，
　　拟付茫茫弟子心。岂有虚空遮道眼，不妨文字问知音。
　　沧浪万顷三更月，天上何如水底深。
　　◎卷.25【寄黄晖处士】齐己
　　蒙氏艺传黄氏子，独闻相继得名高。锋铓妙夺金鸡距，
　　纤利精分玉兔毫。濡染只应亲赋咏，风流不称近方刀。
　　何妨寄我临池兴，忍使江淹役梦劳。
　　◎卷.26【荆门勉怀寄道林寺诸友】齐己
　　荣枯得失理昭然，谁斅离骚更问天。生下便知真梦幻，
　　老来何必叹流年。清风不变诗应在，明月无踪道可传。
　　珍重匡庐沃洲主，拂衣抛却好林泉。
　　◎卷.27【答崔校书】齐己
　　雪色衫衣绝点尘，明知富贵是浮云。不随喧滑迷真性，
　　何用潺湲洗污闻。北阙会抛红駊騀，东林社忆白氛氲。
　　清吟有兴频相示，欲得多惭蠹蚀文。
　　◎卷.28【乞樱桃】齐己
　　去年曾赋此花诗，几听南园烂熟时。嚼破红香堪换骨，
　　摘残丹颗欲烧枝。流莺偷啄心应醉，行客潜窥眼亦痴。
　　闻说张筵就珠树，任从攀折半离披。
　　◎卷.29【寄南雅上人】齐己
　　曾得音书慰暮年，相思多故信难传。清吟何处题红叶，
　　旧社空怀堕白莲。山水本同真趣向，侯门刚有薄因缘。
　　他时不得君招隐，会逐南归楚客船。
　　◎卷.30【寄欧阳侍郎（时在嘉州馈遗）】齐己
　　又闻繁总在嘉州，职重身闲倚寺楼。大象影和山面落，
　　两江声合郡前流。棋轻国手知难敌，诗是天才肯易酬。
　　毕竟男儿自高达，从来心不是悠悠。
　　◎卷.31【与崔校书静话言怀】齐己
　　同年生在咸通里，事佛为儒趣尽高。我性已甘披祖衲，
　　君心犹待脱蓝袍。霜髭晓几临铜镜，雪鬓寒疏落剃刀。
　　出世朝天俱未得，不妨还往有风骚。
　　◎卷.32【谢人惠拄杖】齐己
　　邛州灵境产修篁，九节材应表九阳。造化已能分尺度，
　　保持争合与寻常。幽林剪破清秋影，高手携来绿玉光。
　　深谢鲁儒怜潦倒，欲教撑拄绕禅床。
　　◎卷.33【谢秦府推官寄《丹台集》】齐己
　　秦王手笔序丹台，不错褒扬最上才。凤阙几传为匠硕，
　　龙门曾用振风雷。钱郎未竭精华去，元白终存作者来。
　　两轴蚌胎骊颔耀，枉临禅室伴寒灰。
　　◎卷.34【题画鹭鸶兼简孙郎中】齐己
　　曾向沧江看不真，却因图画见精神。何妨金粉资高格，
　　不用丹青点此身。蒲叶岸长堪映带，荻花丛晚好相亲。
　　思量画得胜笼得，野性由来不恋人。
　　◎卷.35【贺行军太傅得《白氏东林集》】齐己
　　乐天歌咏有遗编，留在东林伴白莲。百尺典坟随丧乱，
　　一家风雅独完全。常闻荆渚通侯论，果遂吴都使者传。
　　仰贺斯文归朗鉴，永资声政入薰弦。
　　◎卷.36【韶阳微公】齐己
　　曲江晴影石千株，吾子思归梦断初。有信北来山叠叠，
　　无言南去雨疏疏。祖师门接园林路，丞相家同井邑居。
　　闲野老身留得否，相招多是秀才书。
　　◎卷.37【将之匡岳过寻阳】齐己
　　帆过寻阳晚霁开，西风北雁似相催。大都浪后青堆没，
　　五老云中翠叠来。此路便堪归水石，何门更合向尘埃。
　　远公林下莲池畔，个个高人尽有才。
　　◎卷.38【寄湘幕王重书记】齐己
　　抛掷浟江旧钓矶，日参筹画废吟诗。可能有事关心后，
　　得似无人识面时。官好近闻加茜服，药灵曾说换霜髭。
　　高才直气平生志，除却徒知即不知。
　　◎卷.39【宿沈彬进士书院】齐己
　　相期只为话篇章，踏雪曾来宿此房。喧滑尽消城漏滴，
　　窗扉初掩岳茶香。旧山春暖生薇蕨，大国尘昏惧杀伤。
　　应有太平时节在，寒宵未卧共思量。
　　◎卷.40【静院】齐己
　　花院相重点破苔，谁心肯此话心灰。好风时傍疏篁起，
　　幽鸟晚从何处来。笔砚兴狂师沈谢，香灯魂断忆宗雷。
　　浮生已问空王了，箭急光阴一任催。
　　◎卷.41【送白处士游峨嵋】齐己
　　闲身谁道是羁游，西指峨嵋碧顶头。琴鹤几程随客棹，
　　风霜何处宿龙湫。寻僧石磴临天井，劚药秋崖倒瀑流。
　　莫为寰瀛多事在，客星相逐不回休。
　　◎卷.42【寄顾蟾处士（好于山水）】齐己
　　久闻为客过苍梧，休说携家归镜湖。山水颠狂应尽在，
　　鬓毛凋落免贫无。和僧抢入云中峭，带鹤驱成涧底孤。
　　春醉醒来有馀兴，因人乞与武陵图。
　　◎卷.43【怀金陵知旧】齐己
　　海门相别住荆门，六度秋光两鬓根。万象倒心难盖口，
　　一生无事可伤魂。石头城外青山叠，北固窗前白浪翻。
　　尽是共游题版处，有谁惆怅拂苔痕。
　　◎卷.44【喜得自牧上人书】齐己
　　吴都使者泛惊涛，灵一传书慰毳袍。别兴偶随云水远，
　　知音本自国风高。身依闲淡中销日，发向清凉处落刀。
　　闻著括囊新集了，拟教谁与序离骚。
　　◎卷.45【惊秋】齐己
　　晓窗惊觉向秋风，万里心凝淡荡中。池影碎翻红菡萏，
　　井声干落绿梧桐。破除闲事浑归道，销耗劳生旋逐空。
　　妖杀九原狐兔意，岂知丘陇是英雄。
　　◎卷.46【闻沈彬赴吴都请辟】齐己
　　长讶高眠得稳无，果随征辟起江湖。鸳鸯已列樽罍贵，
　　鸥鹤休怀钓渚孤。白日不妨扶汉祚，清才何让赋吴都。
　　可能更忆相寻夜，雪满诸峰火一炉。
　　◎卷.47【寄江夏仁公】齐己
　　寺阁高连黄鹤楼，檐前槛底大江流。几因秋霁澄空外，
　　独为诗情到上头。白日有馀闲送客，紫衣何啻贵封侯。
　　别来多少新吟也，不寄南宗老比丘。
　　◎卷.48【中春林下偶作】齐己
　　净境无人可共携，闲眠未起日光低。浮生莫把还丹续，
　　万事须将至理齐。花在月明蝴蝶梦，雨馀山绿杜鹃啼。
　　何能向外求攀折，岩桂枝条拂石梯。
　　◎卷.49【送刘秀才归桑水宁觐】齐己
　　归和初喜戢戈矛，乍捧乡书感去留。雁序分飞离汉口，
　　鴒原骞翥在鳌头。家邻紫塞仍千里，路过黄河更几州。
　　应到高堂问安后，却携文入帝京游。
　　◎卷.50【寄曹松】齐己
　　旧制新题削复刊，工夫过甚琢琅玕。药中求见黄芽易，
　　诗里思闻白雪难。扣寂颇同心在定，凿空何止发冲冠。
　　夜来月苦怀高论，数树霜边独傍栏。
　　◎卷.51【酬蜀国欧阳学士】齐己
　　因缘刘表驻经行，又听西风堕叶声。鹤发不堪言此世，
　　峨嵋空约在他生。已从禅祖参真性，敢向诗家认好名。
　　深愧故人怜潦倒，每传仙语下南荆。
　　◎卷.52【寄荆幕孙郎中】齐己
　　珠履风流忆富春，三千鹓鹭让精神。诗工凿破清求妙，
　　道论研通白见真。四座共推操檄健，一家谁信买书贫。
　　别来乡国魂应断，剑阁东西尽战尘。
　　◎卷.53【谢王詹事垂访】齐己
　　鸟外孤峰未得归，人间触类是无机。方悲鹿轸栖江寺，
　　忽讶轺车降竹扉。王泽乍闻谭涣汗，国风那得话玄微。
　　应惊老病炎天里，枯骨肩横一衲衣。
　　◎卷.54【题南平后园牡丹】齐己
　　暖披烟艳照西园，翠幄朱栏护列仙。玉帐笙歌留尽日，
　　瑶台伴侣待归天。香多觉受风光剩，红重知含雨露偏。
　　上客分明记开处，明年开更胜今年。
　　◎卷.55【和李书记】齐己
　　繁极全分青帝功，开时独占上春风。吴姬舞雪非真艳，
　　汉后题诗是怨红。远蝶恋香抛别苑，野莺衔得出深宫。
　　君看万态当筵处，羞杀蔷薇点碎丛。
　　◎卷.56【谢孙郎中寄示】齐己
　　一念禅馀味国风，早因持论偶名公。久伤琴丧人亡后，
　　忽有云和雪唱同。绳琢静闻罤象外，是非闲见寂寥中。
　　时来日往缘真趣，不觉秋江度塞鸿。
　　◎卷.57【爱吟】齐己
　　正堪凝思掩禅扃，又被诗魔恼竺卿。偶凭窗扉从落照，
　　不眠风雪到残更。皎然未必迷前习，支遁宁非悟后生。
　　传写会逢精鉴者，也应知是咏闲情。
　　◎卷.58【寄怀东林寺匡白监寺】齐己
　　南岳别来无约后，东林归住有前缘。闲搜好句题红叶，
　　静敛霜眉对白莲。雁塔影分疏桧月，虎溪声合几峰泉。
　　修心若似伊耶舍，传记须添十九贤。
　　◎卷.59【谢人惠十色花笺并棋子】齐己
　　陵州棋子浣花笺，深愧携来自锦川。海蚌琢成星落落，
　　吴绫隐出雁翩翩。留防桂苑题诗客，惜寄桃源敌手仙。
　　捧受不堪思出处，七千馀里剑门前。
　　◎卷.60【夏日寓居寄友人】齐己
　　北游兵阻复南还，因寄荆州病掩关。日月坐销江上寺，
　　清凉魂断剡中山。披缁影迹堪藏拙，出世身心合向闲。
　　多谢扶风大君子，相思时到寂寥间。
　　◎卷.61【中秋十四日夜对月上南平主人】齐己
　　今宵前夕皆堪玩，何必圆时始竭才。空说轮中有天子，
　　不知何处是楼台。终忧明夜云遮却，且扫闲居坐看来。
　　玉兔银蟾似多意，乍临棠树影裴回。
　　◎卷.62【谢人惠《十才子图》】齐己
　　丹青妙写十才人，玉峭冰棱姑射神。醉舞离披真鸑鷟，
　　狂吟崩倒瑞麒麟。翻腾造化山曾竭，采掇珠玑海几贫。
　　犹得知音与图画，草堂闲挂似相亲。
　　◎卷.63【荆门病中寄怀乡人欧阳侍郎彬】齐己
　　谁会荆州一老夫，梦劳神役忆匡庐。碧云雁影纷纷去，
　　黄叶蟾声渐渐无。口淡莫分餐气味，身羸但觉病肌肤。
　　可怜馔玉烧兰者，肯慰寒偎雪夜炉。
　　◎卷.64【送谭三藏入京】齐己
　　阿闍梨与佛身同，灌顶难施利济功。持咒力须资运祚，
　　度人心要似虚空。东周路踏红尘里，北极门瞻紫气中。
　　好进梵文沾帝泽，却归天策继真风。
　　◎卷.65【寄酬秦府高推官辇】齐己
　　天台衡岳旧曾寻，闲忆留题白石林。岁月已残衰飒鬓，
　　风骚犹壮寂寥心。缑山碧树遮藏密，丹穴红霞掩映深。
　　争得相逢一携手，拂衣同去听玄音。
　　◎卷.66【叙怀寄高推官】齐己
　　搜新编旧与谁评，自向无声认有声。已觉爱来多废道，
　　可堪传去更沽名。风松韵里忘形坐，霜月光中共影行。
　　还胜御沟寒夜水，狂吟冲尹甚伤情。
　　◎卷.67【送朱侍御自洛阳归阆州宁觐】齐己
　　寻常西望故园时，几处魂随落照飞。客路旧萦秦甸出，
　　乡程今绕汉阳归。已过巫峡沈青霭，忽认峨嵋在翠微。
　　从此倚门休望断，交亲喜换老莱衣。
　　◎卷.68【贻惠暹上人】齐己
　　经论功馀更业诗，又于难里纵天机。吴朝客见投文去，
　　楚国僧迎著紫归。已得声名先振俗，不妨风雪更探微。
　　金陵高忆恩门在，终挂云帆重一飞。
　　◎卷.69【酬西蜀广济大师见寄】齐己
　　犹得吾师继颂声，百篇相爱寄南荆。卷开锦水霞光烂，
　　吟入峨嵋雪气清。楚外已甘推绝唱，蜀中谁敢共悬衡。
　　应怜无可同无本，终向风骚作弟兄。
　　◎卷.70【江寺春残寄幕中知己二首】齐己
　　谁遣西来负岳云，自由归去竟何因。山龛薜荔应残雪，
　　江寺玫瑰又度春。早岁便师无学士，临年却作有为人。
　　何妨夜醮时相忆，伴醉佯狂笑老身。
　　社莲惭与幕莲同，岳寺萧条俭府雄。冷淡独开香火里，
　　殷妍行列绮罗中。秋加玉露何伤白，夜醉金缸不那红。
　　闲忆遗民此心地，一般无染喻真空。
　　◎卷.71【寄玉泉实仁上人】齐己
　　往岁曾寻圣迹时，树边三绕礼吾师。敢望护法将军记，
　　且喜焚香弟子知。后会未期心的的，前峰欲下步迟迟。
　　今来老劣难行甚，空寂无缘但寄诗。
　　◎卷.72【荆渚感怀寄僧达禅弟三首】齐己
　　电击流年七十三，齿衰气沮竟何堪。谁云有句传天下，
　　自愧无心寄岭南。晓漱气嫌通市井，晚烹香忆落云潭。
　　邻峰道者应弹指，藓剥藤缠旧石龛。
　　十五年前会虎溪，白莲斋后便来西。干戈时变信虽绝，
　　吴楚路长魂不迷。黄叶喻曾同我悟，碧云情近与谁携。
　　春残相忆荆江岸，一只杜鹃头上啼。
　　鹤岭僧来细话君，依前高尚迹难群。自抛南岳三生石，
　　长傍西山数片云。丹访葛洪无旧灶，诗寻灵观有遗文。
　　莫将离别为相隔，心似虚空几处分。
　　◎卷.73【寄孙鲂秀才】齐己
　　郡楼东面寺墙西，颜子生涯竹屋低。书案飞飏风落絮，
　　地苔狼藉燕衔泥。吟窗晚凭春篁密，行径斜穿夏菜齐。
　　别后相思频梦到，二年同此赋闲题。
　　◎卷.74【送李评事往宜春】齐己
　　兰舟西去是通津，名郡贤侯下礼频。山遍寺楼看仰岫，
　　台连城阁上宜春。鸿心夜过乡心乱，雪韵朝飞句韵新。
　　别有官荣身外趣，月江松径访禅人。
　　◎卷.75【中春感兴】齐己
　　春风日日雨时时，寒力潜从暖势衰。一气不言含有象，
　　万灵何处谢无私。诗通物理行堪掇，道合天机坐可窥。
　　应是正人持造化，尽驱幽细入垆锤。
　　◎卷.76【早莺】齐己
　　何处经年閟好音，暖风催出啭乔林。羽毛新刷陶潜菊，
　　喉舌初调叔夜琴。藏雨并栖红杏密，避人双入绿杨深。
　　晓来枝上千般语，应共桃花说旧心。
　　◎卷.77【酬尚颜上人】齐己
　　紫绶苍髭百岁侵，绿苔芳草绕阶深。不妨好鸟喧高卧，
　　切忌闲人聒正吟。鲁鼎寂寥休辨口，劫灰销变莫宣心。
　　还怜我有冥搜癖，时把新诗过竹寻。
　　◎卷.78【寄倪署郎中】齐己
　　风雨冥冥春闇移，红残绿满海棠枝。帝乡久别江乡住，
　　椿笋何如樱笋时。海内擅名君作赋，林间外学我为诗。
　　近闻南国升南省，应笑无机老病师。
　　◎卷.79【题郑郎中谷仰山居】齐己
　　檐壁层层映水天，半乘冈垄半民田。王维爱甚难抛画，
　　支遁怜多不惜钱。巨石尽含金玉气，乱峰深锁栋梁烟。
　　秦争汉夺虚劳力，却是巢由得稳眠。


第八百四十五卷
　　◎卷.1【湘中寓居春日感怀】齐己
　　江禽野兽两堪伤，避射惊弹各自忙。头角任多无獬豸，
　　羽毛虽众让鸳鸯。落苔红小樱桃熟，侵井青纤燕麦长。
　　吟把离骚忆前事，汨罗春浪撼残阳。
　　◎卷.2【潇湘】齐己
　　寒清健碧远相含，珠媚根源在极南。流古递今空作岛，
　　逗山冲壁自为潭。迁来贾谊愁无限，谪过灵均恨不堪。
　　毕竟输他老渔叟，绿蓑青竹钓浓蓝。
　　◎卷.3【寄友生】齐己
　　风骚情味近如何，门底寒流屋里莎。曾摘园蔬留我宿，
　　共吟江月看鸿过。时危苦恨无收拾，道妙深夸有琢磨。
　　凉夜欹眠应得梦，平生心肺似君多。
　　◎卷.4【酬答退上人】齐己
　　须鬓三分白二分，一生踪迹出人群。嵩丘梦忆诸峰雪，
　　衡岳禅依五寺云。青衲几临高瀑濯，苦吟曾许断猿闻。
　　荒村残腊相逢夜，月满鸿多楚水濆。
　　◎卷.5【山中春怀】齐己
　　心魂役役不曾归，万象相牵向极微。所得或忧逢郢刃，
　　凡言皆欲夺天机。游深晚谷香充鼻，坐苦春松粉满衣。
　　何物不为狼藉境，桃花和雨更霏霏。
　　◎卷.6【寄郑谷郎中】齐己
　　上国谁传消息过，醉眠醒坐对嵯峨。身离道士衣裳少，
　　笔答禅师句偈多。南岸郡钟凉度枕，西斋竹露冷沾莎。
　　还应笑我降心外，惹得诗魔助佛魔。
　　◎卷.7【寄萍乡唐禀正字】齐己
　　新书声价满皇都，高卧林中更起无。春兴酒香薰肺腑，
　　夜吟云气湿髭须。同登水阁僧皆别，共上渔船鹤亦孤。
　　长忆前年送行处，洞门残日照菖蒲。
　　◎卷.8【秋夕书怀】齐己
　　凉多夜永拥山袍，片石闲欹不觉劳。蟋蟀绕床无梦寐，
　　梧桐满地有萧骚。平生乐道心常切，五字逢人价合高。
　　破落西窗向残月，露声如雨滴蓬蒿。
　　◎卷.9【乱后经西山寺】齐己
　　松烧寺破是刀兵，谷变陵迁事可惊。云里乍逢新住主，
　　石边重认旧题名。闲临菡萏荒池坐，乱踏鸳鸯破瓦行。
　　欲伴高僧重结社，此身无计舍前程。
　　◎卷.10【题梁贤巽公房】齐己
　　吴王庙侧有高房，帘影南轩日正长。吹苑野风桃叶碧，
　　压畦春露菜花黄。悬灯向后惟冥默，凭案前头即渺茫。
　　知有虎溪归梦切，寺门松折社僧亡。
　　◎卷.11【塘上闲作】齐己
　　闲行闲坐藉莎烟，此兴堪思二古贤。陶靖节居彭泽畔，
　　贺知章在镜池边。鸳鸯著对能飞绣，菡萏成群不语仙。
　　形影腾腾夕阳里，数峰危翠滴渔船。
　　◎卷.12【江上望远山寄郑谷郎中（公时退居仰山）】齐己
　　危碧层层映水天，半垂冈陇下民田。王维爱甚难抛画，
　　支遁高多不惜钱。巨石尽含金玉气，乱峰闲锁栋梁烟。
　　秦争汉夺空劳力，却是巢由得稳眠。
　　◎卷.13【送人自蜀回南游】齐己
　　锦水东浮情尚郁，湘波南泛思何长。蜀魂巴狖悲残夜，
　　越鸟燕鸿叫夕阳。烟月几般为客路，林泉四绝是吾乡。
　　寻幽必有僧相指，宋杜题诗近旧房。
　　◎卷.14【寄无愿上人】齐己
　　六十八去七十岁，与师年鬓不争多。谁言生死无消处，
　　还有修行那得何。开士安能穷好恶，故人堪忆旧经过。
　　会归原上焚身后，一阵灰飞也任他。
　　◎卷.15【怀潇湘即事寄友人】齐己
　　浸野淫空澹荡和，十年邻住听渔歌。城临远棹浮烟泊，
　　寺近闲人泛月过。岸引绿芜春雨细，汀连斑竹晚风多。
　　可怜千古怀沙处，还有鱼龙弄白波。
　　◎卷.16【谢橘洲人寄橘】齐己
　　洞庭栽种似潇湘，绿绕人家带夕阳。霜裛露蒸千树熟，
　　浪围风撼一洲香。洪崖遣后名何远，陆绩怀来事更长。
　　藏贮待供宾客好，石榴宜称映舟光。
　　◎卷.17【自贻】齐己
　　心中身外更何猜，坐石看云养圣胎。名在好诗谁逐去，
　　迹依闲处自归来。时添瀑布新瓶水，旋换旃檀旧印灰。
　　晴出寺门惊往事，古松千尺半苍苔。
　　◎卷.18【寄益上人】齐己
　　长想寻君道路遥，乱山霜后火新烧。近闻移住邻衡岳，
　　几度题诗上石桥。古木传声连峭壁，一灯悬影过中宵。
　　风骚味薄谁相爱，欹枕常多梦鲍昭。
　　◎卷.19【行次宜春寄湘西诸友】齐己
　　幸无名利路相迷，双履寻山上柏梯。衣钵祖辞梅岭外，
　　香灯社别橘洲西。云中石壁青侵汉，树下苔钱绿绕溪。
　　我爱远游君爱住，此心他约与谁携。
　　◎卷.20【送略禅者归南岳】齐己
　　林下钟残又拂衣，锡声还独向南飞。千峰冷截冥鸿处，
　　一径险通禅客归。青石上行苔片片，古杉边宿雨霏霏。
　　劳生有愿应回首，忍著无心与物违。
　　◎卷.21【咏怀寄知己】齐己
　　已得浮生到老闲，且将新句拟玄关。自知清兴来无尽，
　　谁道淳风去不还。三百正声传世后，五千真理在人间。
　　此心终待相逢说，时复登楼看暮山。
　　◎卷.22【寄吴拾遗】齐己
　　新竹将谁榷重轻，皎然评里见权衡。非无苦到难搜处，
　　合有清垂不朽名。疏雨晚冲莲叶响，乱蝉凉抱桧梢鸣。
　　野桥闲背残阳立，翻忆苏卿送子卿。
　　◎卷.23【春晴感兴】齐己
　　连旬阴翳晓来晴，水满圆塘照日明。岸草短长边过客，
　　江花红白里啼莺。野无征战时堪望，山有楼台暖好行。
　　桑柘依依禾黍绿，可怜归去是张衡。
　　◎卷.24【谢道友拄杖】齐己
　　翦自南岩瀑布边，寒光七尺乳珠连。持来未入尘埃路，
　　乞与应怜老病年。欹影夜归青石涧，卓痕秋过绿苔钱。
　　他时携上嵩峰顶，把倚长松看洛川。
　　◎卷.25【东林寄别修睦上人】齐己
　　行心乞得见秋风，双履难留去住踪。红叶正多离社客，
　　白云无限向嵩峰。囊中自欠诗千首，身外谁知事几重。
　　此别不能为后约，年华相似逼衰容。
　　◎卷.26【夏日原西避暑寄吟友】齐己
　　热烟疏竹古原西，日日乘凉此杖藜。闲处雨声随霹雳，
　　旱田人望隔虹霓。蝉依独树干吟苦，鸟忆平川渴过齐。
　　别有相招好泉石，瑞花瑶草尽堪携。
　　◎卷.27【怀匡阜】齐己
　　荆州连岁滞游方，拄杖尘封六尺光。洗面有香思石溜，
　　冥心无挠忆山床。闲机但愧时机速，静论须惭世论长。
　　昨夜分明梦归去，薜萝幽径绕禅房。
　　◎卷.28【静坐】齐己
　　绳床欹坐任崩颓，双眼醒醒闭复开。日月更无闲里过，
　　风骚时有静中来。天真自得生难舍，世幻谁惊死不回。
　　何处堪投此踪迹，水边晴去上高台。
　　◎卷.29【寄湘中诸友】齐己
　　碧云诸友尽黄眸，石点花飞更说无。岚翠湿衣松接院，
　　芙蓉薰面寺临湖。沃洲高卧心何僻，匡社长禅兴亦孤。
　　争似楚王文物国，金镳紫绶让前途。
　　◎卷.30【答无愿上人书】齐己
　　郑生驱蹇岘山回，传得安公好信来。千里阻修俱老骨，
　　八行重叠慰寒灰。春残桃李犹开户，雪满松杉始上台。
　　必有南游山水兴，汉江平稳好浮杯。
　　◎卷.31【送胤公归阙】齐己
　　西朝归去见高情，应恋香灯近圣明。关令莫疑非马辩，
　　道安还跨赤驴行。充斋野店蔬无味，洒笠平原雪有声。
　　忍惜文章便闲得，看他趋竞取时名。
　　◎卷.32【感时】齐己
　　忽忽枕前蝴蝶梦，悠悠觉后利名尘。无穷今日明朝事，
　　有限生来死去人。终与狐狸为窟穴，谩师龟鹤养精神。
　　可怜颜子能消息，虚室坐忘心最真。
　　◎卷.33【湖上逸人】齐己
　　澹荡光中翡翠飞，田田初出柳丝丝。吟沿绿岛时逢鹤，
　　醉泛清波或见龟。七泽钓师应识我，中原逐鹿不知谁。
　　秋风水寺僧相近，一径芦花到竹篱。
　　◎卷.34【怀巴陵】齐己
　　垂白堪思大乱前，薄游曾驻洞庭边。寻僧古寺沿沙岸，
　　倚杖残阳落水天。兰蕊蔫菸骚客庙，烟波晴阔钓师船。
　　此时欲买君山住，懒就商人乞个钱。
　　◎卷.35【渚宫谢杨秀才自嵩山相访】齐己
　　嵩峰有客远相寻，尘满麻衣袖苦吟。花尽草长方闭户，
　　道孤身老正伤心。红堆落日云千仞，碧撼凉风竹一林。
　　惆怅雅声消歇去，喜君聊此暂披襟。
　　◎卷.36【荆门寄沈彬】齐己
　　罢趋明圣懒从知，鹤氅褵褷遂性披。道有静君堪托迹，
　　诗无贤子拟传谁。松声白日边行止，日影红霞里梦思。
　　珍重两篇千里达，去年江上雪飞时。
　　◎卷.37【读《阴符经》】齐己
　　绕窗风竹骨轻安，闲借阴符仰卧看。绝利一源真有谓，
　　空劳万卷是无端。清虚可保升云易，嗜欲终知入圣难。
　　三要洞开何用闭，高台时去凭栏干。
　　◎卷.38【寄吴国知旧】齐己
　　淮甸当年忆旅游，衲衣棕笠外何求。城中古巷寻诗客，
　　桥上残阳背酒楼。晴色水云天合影，晚声名利市争头。
　　可怜王化融融里，惆怅无僧似惠休。
　　◎卷.39【移居】齐己
　　上台言任养疏愚，乞与西城水满湖。吹榻好风终日有，
　　趁凉闲客片时无。檀栾翠拥清蝉在，菡萏红残白鸟孤。
　　欲问存思搜抉妙，几联诗许敌三都。
　　◎卷.40【喜彬上人见访】齐己
　　高吟欲继沃州师，千里相寻问课虚。残腊江山行尽处，
　　满衣风雪到闲居。携来律韵清何甚，趣入幽微旨不疏。
　　莫惜天机细捶琢，他时终可拟芙蕖。
　　◎卷.41【荆州新秋寺居写怀诗五首上南平王】齐己
　　竹如翡翠侵帘影，苔学琉璃布地纹。高卧更无如此乐，
　　远游何必爱他云。闲听谢脁吟为政，静看萧何坐致君。
　　只恐老身衰朽速，他年不得颂鸿勋。
　　井梧黄落暮蝉清，久驻金台但暗惊。事佛未怜诸弟子，
　　谈空争动上公卿。合归鸟外藏幽迹，敢向人前认好名。
　　满印白檀灯一盏，可能酬谢得聪明。
　　金汤里面境何求，宝殿东边院最幽。栽种已添新竹影，
　　画图兼列远山秋。形容岂合亲公子，章句争堪狎士流。
　　虚负岷峨老僧约，年年雪水下汀洲。
　　汉江西岸蜀江东，六稔安禅教化中。托迹幸将王粲别，
　　归心宁与子山同。尊罍岂识曹参酒，宾客还亲宋玉风。
　　又见去年三五夕，一轮寒魄破烟空。
　　石龛闲锁旧居峰，何事膺门岁月重。五七诗中叨见遇，
　　三千客外许疏慵。迎凉蟋蟀喧闲思，积雨莓苔没屐踪。
　　会待英雄启金口，却教担锡入云松。
　　◎卷.42【送李秀才归湘中】齐己
　　词客携文访病夫，因吟送别忆湘湖。寒消浦溆催鸿雁，
　　暖入溪山养鹧鸪。僧向月中寻岳麓，云从城上去苍梧。
　　君归为问峰前寺，旧住僧房锁在无。
　　◎卷.43【寄吴国西供奉】齐己
　　别来相忆梦多迷，君住东朝我楚西。瑶阙合陪龙象位，
　　春山休记鹧鸪啼。承恩位与千官别，应制才将十子齐。
　　几笑远公慵送客，殷勤只到寺前溪。
　　◎卷.44【谢人惠端溪砚】齐己
　　端人凿断碧溪浔，善价争教惜万金。砻琢已曾经敏手，
　　研磨终见透坚心。安排得主难移动，含贮随时任浅深。
　　保重更求装钿匣，闲将濡染寄知音。
　　◎卷.45【送吴先辈赴京】齐己
　　烟霄已遂明经第，江汉重来问苦吟。托兴偶凭风月远，
　　忘机终在寂寥深。千篇未听常徒口，一字须防作者心。
　　此日与君聊话别，老身难约更相寻。
　　◎卷.46【和西蜀可准大师远寄之什】齐己
　　莫知何路去追攀，空想人间出世间。杜口已同居士室，
　　传心休问祖师山。禅中不住方为定，说处无生始是闲。
　　珍重希音远相寄，乱峰西望叠孱颜。
　　◎卷.47【荆门暮冬与节公话别】齐己
　　漳河湘岸柳关头，离别相逢四十秋。我忆黄梅梦南国，
　　君怀明主去东周。几程霜雪经残腊，何处封疆过旧游。
　　好及春风承帝泽，莫忘衰朽卧林丘。
　　◎卷.48【贺孙支使郎中迁居】齐己
　　别认公侯礼上才，筑金何啻旧燕台。地连东阁横头买，
　　门对西园正面开。不隔红尘趋棨戟，只拖珠履赴尊罍。
　　应逢明月清霜夜，闲领笙歌宴此来。
　　◎卷.49【庭际新移松竹】齐己
　　三茎瘦竹两株松，瑟瑟翛翛韵且同。抱节乍离新涧雪，
　　盘根远别旧林风。岁寒相倚无尘地，荫影分明有月中。
　　更待阳和信催促，碧梢青杪看凌空。
　　◎卷.50【荆门寄题禅月大师影堂】齐己
　　泽国闻师泥日后，蜀王全礼葬馀灰。白莲塔向清泉锁，
　　禅月堂临锦水开。西岳千篇传古律，南宗一句印灵台。
　　不堪只履还西去，葱岭如今无使回。
　　◎卷.51【贺雪】齐己
　　上清凝结下乾坤，为瑞为祥表致君。日月影从光外过，
　　山河形向静中分。歌扬郢路谁同听，声洒梁园客共闻。
　　堪想画堂帘卷次，轻随舞袖正纷纷。
　　◎卷.52【荆州寄贯微上人】齐己
　　旧斋休忆对松关，各在王侯顾遇间。命服已沾天渥泽，
　　衲衣犹拥祖斓斑。相思莫救烧心火，留滞难移压脑山。
　　得失两途俱不是，笑他高卧碧孱颜。
　　◎卷.53【送休师归长沙宁觐】齐己
　　高堂亲老本师存，多难长悬两处魂。已说战尘消汉口，
　　便随征棹别荆门。晴吟野阔无耕地，晚宿湾深有钓村。
　　他日更思衰老否，七年相伴琢诗言。
　　◎卷.54【江上夏日】齐己
　　无处清阴似剡溪，火云奇崛倚空齐。千山冷叠湖光外，
　　一扇凉摇楚色西。碧树影疏风易断，绿芜平远日难低。
　　故园旧寺临湘水，斑竹烟深越鸟啼。
　　◎卷.55【渚宫春日因怀有作】齐己
　　旧业树连湘树远，家山云与岳云平。僧来已说无耕钓，
　　雁去那知有弟兄。客思莫牵蝴蝶梦，乡心自忆鹧鸪声。
　　沙头南望堪肠断，谁把归舟载我行。
　　◎卷.56【松化为石（近闻金华山古松化为石）】齐己
　　盘根几耸翠崖前，却偃凌云化至坚。乍结精华齐永劫，
　　不随凋变已千年。逢贤必用镌辞立，遇圣终将刻印传。
　　肯似荆山凿馀者，藓封顽滞卧岚烟。
　　◎卷.57【寄澧阳吴使君】齐己
　　南客西来话使君，涔阳风雨变行春。四邻耕钓趋仁政，
　　千里烟花压路尘。去兽未胜除狡吏，还珠争似复逋民。
　　红兰浦暖携才子，烂醉连题赋白蘋。
　　◎卷.58【湘江送客】齐己
　　湘江秋色湛如冰，楚客离怀暮不胜。千里碧云闻塞雁，
　　几程青草见巴陵。寒涛响叠晨征橹，岸苇丛明夜泊灯。
　　鹦鹉洲边若回首，为思前事一扪膺。
　　◎卷.59【暮游岳麓寺】齐己
　　寺楼高出碧崖棱，城里谁知在上层。初雪洒来乔木暝，
　　远禽飞过大江澄。闲消不睡怜长夜，静照无言谢一灯。
　　回首何边是空地，四村桑麦遍丘陵。
　　◎卷.60【林下留别道友】齐己
　　住亦无依去是闲，何心终恋此林间。片云孤鹤东西路，
　　四海九州多少山。静坐趁凉移树影，兴随题处著苔斑。
　　秋来洗浣行衣了，还尔邻僧旧竹关。
　　◎卷.61【道林寺居寄岳麓禅师二首】齐己
　　门前石路彻中峰，树影泉声在半空。寻去未应劳上下，
　　往来殊已倦西东。髭根尽白孤云并，心迹全忘片月同。
　　长忆高窗夏天里，古松青桧午时风。
　　山袍不称下红尘，各是闲居岛外身。两处烟霞门寂寂，
　　一般苔藓石磷磷。禅关悟后宁疑物，诗格玄来不傍人。
　　月照经行更谁见，露华松粉点衣巾。
　　◎卷.62【乱后江西过孙鲂旧居因寄】齐己
　　旧游重到倍悲凉，吟忆同人倚寺墙。何处暮蝉喧逆旅，
　　此中山鸟噪垂杨。寰区有主权兵器，风月无人掌桂香。
　　欲寄此心空北望，塞鸿天末失归行。
　　◎卷.63【宜春江上寄仰山长老二首】齐己
　　水隔孤城城隔山，水边时望忆师闲。清泉白日中峰上，
　　落日半空栖鸟还。云影触衣分朵朵，雨声吹磬散潺潺。
　　传心莫学罗浮去，后辈思量待扣关。
　　雨晴天半碧光流，影倒残阳湿郡楼。绝顶有人经劫在，
　　浮生无客暂时游。窗开万壑春泉乱，塔锁孤灯万木稠。
　　欲为吾师拂衣去，白云红叶又新秋。
　　◎卷.64【萤】齐己
　　透窗穿竹住还移，万类俱闲始见伊。难把寸光藏暗室，
　　自持孤影助明时。空庭散逐金风起，乱叶争投玉露垂。
　　后代儒生懒收拾，夜深飞过读书帷。
　　◎卷.65【湘中送翁员外归闽】齐己
　　船满琴书与酒杯，清湘影里片帆开。人归南国乡园去，
　　雁逐西风日夜来。天势渐低分海树，山程欲尽见城台。
　　此身未别江边寺，犹看星郎奉诏回。
　　◎卷.66【寄居道林寺作】齐己
　　岚湿南朝殿塔寒，此中因得谢尘寰。已同庭树千株老，
　　未负溪云一片闲。石镜旧游临皎洁，岳莲曾上彻孱颜。
　　如今衰飒成多病，黄叶风前昼掩关。
　　◎卷.67【沙鸥】齐己
　　暖傍渔船睡不惊，可怜孤洁似华亭。晚来湾浦冲平碧，
　　晴过汀洲拂浅青。翡翠静中修羽翼，鸳鸯闲处事仪形。
　　何如飞入汉宫里，留与兴亡作典经。
　　◎卷.68【和翁员外题马太傅宅贾相公井】齐己
　　飞尘不敢下相干，闇脉傍应润牡丹。心任短长投玉绠，
　　底须三五映金盘。神工旧制泓澄在，天泽时加潋滟寒。
　　太傅欲旌前古事，星郎属思久凭栏。
　　◎卷.69【看云】齐己
　　何峰触石湿苔钱，便逐高风离瀑泉。深处卧来真隐逸，
　　上头行去是神仙。千寻有影沧江底，万里无踪碧落边。
　　长忆旧山青壁里，绕庵闲伴老僧禅。
　　◎卷.70【对雪寄荆幕知己】齐己
　　猛势微开万里清，月中看似日中明。此时鸥鹭无人见，
　　何处关山有客行。郢唱转高谁敢和，巴歌相顾自销声。
　　江斋卷箔含毫久，应想梁王礼不经。
　　◎卷.71【送相里秀才赴举】齐己
　　两上东堂不见春，文明重去有谁亲。曾逢少海尊前客，
　　旧是神仙会里人。已遂风云催化羽，却将雷电助烧鳞。
　　明年自此登龙后，回首荆门一路尘。
　　◎卷.72【荆门疾中喜谢尊师自南岳来、相里秀才自京至】齐己
　　闲堂昼卧眼初开，强起徐行绕砌苔。鹤氅人从衡岳至，
　　鹑衣客自洛阳来。坐闻邻树栖幽鸟，吟觉江云发早雷。
　　西笑东游此相别，两途消息待谁回。
　　◎卷.73【吟兴自述】齐己
　　前习都由未尽空，生知雅学妙难穷。一千首出悲哀外，
　　五十年销雪月中。兴去不妨归静虑，情来何止发真风。
　　曾无一字干声利，岂愧操心负至公。
　　◎卷.74【送谢尊师自南岳出入京】齐己
　　曾听鹿鸣逢世乱，因披羽服隐衡阳。几多事隔丹霄兴，
　　三十年成两鬓霜。芝朮未甘销勇气，风骚无那激刚肠。
　　中朝旧有知音在，可是悠悠入帝乡。
　　◎卷.75【送司空学士赴京】齐己
　　弘文初命下江边，难恋沙鸥与钓船。蓝绶乍称新学士，
　　白衫初脱旧神仙。龙山送别风生路，鸡树从容雪照筵。
　　重谒往年金榜主，便将才术佐陶甄。


第八百四十六卷
　　◎卷.1【春寄尚颜】齐己
　　含桃花谢杏花开，杜宇新啼燕子来。好事可能无分得，
　　名山长似有人催。檐声未断前旬雨，电影还连后夜雷。
　　心迹共师争几许，似人嫌处自迟回。
　　◎卷.2【寄梁先辈】齐己
　　慈恩塔下曲江边，别后多应梦到仙。时去与谁论此事，
　　乱来何处觅同年。陈琳笔砚甘前席，甪里烟霞待共眠。
　　爱惜麻衣好颜色，未教朱紫污天然。
　　◎卷.3【荆渚偶作】齐己
　　无味吟诗即把经，竟将疏野访谁行。身依江寺庭无树，
　　山绕天涯路有兵。竹瓦雨声漂永日，纸窗灯焰照残更。
　　从容一觉清凉梦，归到龙潭扫石枰。
　　◎卷.4【城中晚夏思山】齐己
　　葛衣沾汗功虽健，纸扇摇风力甚卑。苦热恨无行脚处，
　　微凉喜到立秋时。竹轩静看蜘蛛挂，莎径闲听蟋蟀移。
　　天外有山归即是，岂同游子暮何之。
　　◎卷.5【忆旧山】齐己
　　谁请衰羸住北州，七年魂梦旧山丘。心清槛底潇湘月，
　　骨冷禅中太华秋。高节未闻驯虎豹，片言何以傲王侯。
　　应须脱洒孤峰去，始是分明个剃头。
　　◎卷.6【寄体休】齐己
　　南州君去为寻医，病色应除似旧时。久别莫忘庐阜约，
　　却来须有洞庭诗。金陵往岁同窥井，岘首前秋共读碑。
　　两处山河见兴废，相思更切卧云期。
　　◎卷.7【过陆鸿渐旧居】齐己
　　楚客西来过旧居，读碑寻传见终初。佯狂未必轻儒业，
　　高尚何妨诵佛书。种竹岸香连菡萏，煮茶泉影落蟾蜍。
　　如今若更生来此，知有何人赠白驴。
　　◎卷.8【寄怀钟陵旧游因寄知己】齐己
　　洗井僧来说旧游，西江东岸是城楼。昔年淹迹因王化，
　　长日凭栏看水流。真观上人栖树石，陈陶处士在林丘。
　　终拖老病重寻去，得到匡庐死便休。
　　◎卷.9【遣怀】齐己
　　病肠休洗老休医，七十能饶百岁期。不死任还蓬岛客，
　　无生自有雪山师。浮云聚散俱关虑，明月相逢好展眉。
　　既兆未萌闲酌度，不如中抱是寻思。
　　◎卷.10【怀武陵因寄幕中韩先辈、何从事】齐己
　　武陵嘉致迹多幽，每见图经恨白头。溪浪碧通何处去，
　　桃花红过郡前流。常闻相幕鸳鸿兴，日向神仙洞府游。
　　凿井耕田人在否，如今天子正征搜。
　　◎卷.11【赠樊处士】齐己
　　小子声名天下知，满簪霜雪白麻衣。谁将一著争先后，
　　共向长安定是非。有路未曾迷日用，无贪终不乱天机。
　　闲寻道士过仙观，赌得黄庭两卷归。
　　◎卷.12【荆渚逢禅友】齐己
　　泽国相逢话一宵，云山偶别隔前朝。社思匡岳无宗炳，
　　诗忆扬州有鲍昭。晨野黍离春漠漠，水天星粲夜遥遥。
　　闲吟莫忘传心祖，曾立阶前雪到腰。
　　◎卷.13【送僧归洛中】齐己
　　赤日彤霞照晚坡，东州道路兴如何。蝉离楚柳鸣犹少，
　　叶到嵩云落渐多。海内自为闲去住，关头谁问旧经过。
　　叮咛与访春山寺，白乐天真在也么。
　　◎卷.14【道林寓居】齐己
　　秋泉一片树千株，暮汲寒烧外有馀。青嶂这边来已熟，
　　红尘那畔去应疏。风骚未肯忘雕琢，潇洒无妨更剃除。
　　即问沃州开士僻，爱禽怜骏意何如。
　　◎卷.15【仙掌】齐己
　　峭形寒倚夕阳天，毛女莲花翠影连。云外自为高出手，
　　人间谁合斗挥拳。鹤抛青汉来岩桧，僧隔黄河望顶烟。
　　晴露红霞长满掌，只应栖托是神仙。
　　◎卷.16【中秋月】齐己
　　空碧无云露湿衣，群星光外涌清规。东楼莫碍渐高势，
　　四海待看当午时。还许分明吟皓魄，肯教幽暗取丹枝。
　　可怜半夜婵娟影，正对五侯残酒池。
　　◎卷.17【送禅者游南岳】齐己
　　忽随南棹去衡阳，谁住江边树下房。尘梦是非都觉了，
　　野云心地更何妨。渐临瀑布听猿思，却背岣嵝有雁行。
　　想到中峰上层寺，石窗秋霁见潇湘。
　　◎卷.18【闻道林诸友尝茶因有寄】齐己
　　枪旗冉冉绿丛园，谷雨初晴叫杜鹃。摘带岳华蒸晓露，
　　碾和松粉煮春泉。高人梦惜藏岩里，白硾封题寄火前。
　　应念苦吟耽睡起，不堪无过夕阳天。
　　◎卷.19【将归旧山留别错公】齐己
　　旧峰前昨下来时，白石丛丛间紫薇。章句不堪歌有道，
　　溪山只合退无机。云含暧态晴犹在，鹤养闲神昼不飞。
　　欲去更思过丈室，二年频此揖清晖。
　　◎卷.20【闻尚颜上人创居有寄】齐己
　　麓山南面橘洲西，别构新斋与竹齐。野客已闻将鹤赠，
　　江僧未说有诗题。窗临杳霭寒千嶂，枕遍潺湲月一溪。
　　可想乍移禅榻处，松阴冷湿壁新泥。
　　◎卷.21【庚午岁九日作】齐己
　　门底秋苔嫩似蓝，此中消息兴何堪。乱离偷过九月九，
　　头尾算来三十三。云影半晴开梦泽，菊花微暖傍江潭。
　　故人今日在不在，胡雁背风飞向南。
　　◎卷.22【逢进士沈彬】齐己
　　欲话趋时首重骚，因君倍惜剃头刀。千般贵在能过达，
　　一片心闲不那高。山叠好云藏玉鸟，海翻狂浪隔金鳌。
　　时应记得长安事，曾向文场属思劳。
　　◎卷.23【闻王员外新恩有寄】齐己
　　欲退无因贵逼来，少仪官美右丞才。青袍早许淹花幕，
　　霜简方闻谢柏台。金诺静宜资讲诵，玉山寒称奉尊罍。
　　西峰有客思相贺，门隔潇湘雪未开。
　　◎卷.24【秋夕言怀寄所知】齐己
　　休问蒙庄材不材，孤灯影共傍寒灰。忘筌话道心甘死，
　　候体论诗口懒开。窗外风涛连建业，梦中云水忆天台。
　　相疏却是相知分，谁讶经年一度来。
　　◎卷.25【答禅者】齐己
　　五老峰前相遇时，两无言语只扬眉。南宗北祖皆如此，
　　天上人间更问谁。山衲静披云片片，铁刀凉削鬓丝丝。
　　闲吟莫学汤从事，抛却袈裟负本师。
　　◎卷.26【寄尚颜（公受徐州薛尚书见知）】齐己
　　莫向孤峰道息机，有人偷眼羡吾师。满身光化年前宠，
　　几轴开平岁里诗。北阙故人随丧乱，南山旧寺在参差。
　　清吟但忆徐方政，应恨当时不见时。
　　◎卷.27【梓栗杖送人】齐己
　　禅家何物赠分襟，只有天台杖一寻。拄去客归青洛远，
　　采来僧入白云深。游山曾把探龙穴，出世期将指佛心。
　　此日江边赠君后，却携筇杖向东林。
　　◎卷.28【寄朗陵二禅友】齐己
　　潇湘曾宿话诗评，荆楚连秋阻野情。金锡罢游双鬓白，
　　铁盂终守一斋清。篇章老欲齐高手，风月闲思到极精。
　　南望山门石何处，沧浪云梦浸天横。
　　◎卷.29【灯】齐己
　　幽光耿耿草堂空，窗隔飞蛾恨不通。红烬自凝清夜朵，
　　赤心长谢碧纱笼。云藏水国城台里，雨闭松门殿塔中。
　　金屋玉堂开照睡，岂知萤雪有深功。
　　◎卷.30【寄金陵幕中李郎中】齐己
　　龙门支派富才能，年少飞翔便大鹏。久待尊罍临铁瓮，
　　又从幢节镇金陵。精神一只秋空鹤，骚雅千寻夏井冰。
　　长忆相招宿华馆，数宵忘寝尽寒灯。
　　◎卷.31【寄韩蜕秀才】齐己
　　松门高不似侯门，藓径鞋踪触处分。远事即为无害鸟，
　　多闲便是有情云。那忧宠辱来惊我，且寄风骚去敌君。
　　知伴李膺琴酒外，绛纱闲卷共论文。
　　◎卷.32【湘中春兴】齐己
　　雨歇江明苑树干，物妍时泰恣游盘。更无轻翠胜杨柳，
　　尽觉浓华在牡丹。终日去还抛寂寞，绕池回却凭栏干。
　　红芳片片由青帝，忍向西园看落残。
　　◎卷.33【送错公、栖公南游】齐己
　　洪偃汤休道不殊，高帆共载兴何俱。北京丧乱离丹凤，
　　南国烟花入鹧鸪。明月团圆临桂水，白云重叠起苍梧。
　　威仪本是朝天士，暂向辽荒住得无。
　　◎卷.34【寄南岳诸道友】齐己
　　南望衡阳积瘴开，去年曾踏雪游回。谩为楚客蹉跎过，
　　却是边鸿的当来。乳窦孤明含海日，石桥危滑长春苔。
　　终寻十八高人去，共坐苍崖养圣胎。
　　◎卷.35【送韩蜕秀才赴举】齐己
　　槐花馆驿暮尘昏，此去分明吏部孙。才器合居科第首，
　　风流幸是缙绅门。春和洛水清无浪，雪洗高峰碧断根。
　　堪想都人齐指点，列仙相次上昆仑。
　　◎卷.36【溪居寓言】齐己
　　秋蔬数垄傍潺湲，颇觉生涯异俗缘。诗兴难穷花草外，
　　野情何限水云边。虫声绕屋无人语，月影当松有鹤眠。
　　寄向东溪老樵道，莫催丹桂博青钱。
　　◎卷.37【遣怀】齐己
　　诗病相兼老病深，世医徒更费千金。馀生岂必虚抛掷，
　　未死何妨乐咏吟。流水不回休叹息，白云无迹莫追寻。
　　闲身自有闲消处，黄叶清风蝉一林。
　　◎卷.38【自湘中将入蜀留别诸友】齐己
　　巾舄初随入蜀船，风帆吼过洞庭烟。七千里路到何处，
　　十二峰云更那边。巫女暮归林淅沥，巴猿吟断月婵娟。
　　来年五月峨嵋雪，坐看消融满锦川。
　　◎卷.39【寄匡阜诸公二首】齐己
　　松头柏顶碧森森，虚槛寒吹夏景深。静社可追长往迹，
　　白莲难问久修心。山围四面才容寺，月到中宵始满林。
　　争学忘言住幽胜，吾师遗集尽清吟。
　　峰前林下东西寺，地角天涯来往僧。泉月净流闲世界，
　　杉松深锁尽香灯。争无大士重修社，合有诸贤更服膺。
　　曾寄邻房挂瓶锡，雨闻岩溜解春冰。
　　◎卷.40【送人入蜀】齐己
　　何必闲吟蜀道难，知君心出嶮巇间。寻常秋泛江陵去，
　　容易春浮锦水还。两面碧悬神女峡，几重青出丈人山。
　　文君酒市逢初雪，满贳新沽洗旅颜。
　　◎卷.41【酬庐山张处士】齐己
　　发枯身老任浮沉，懒泥秋风更役吟。新事向人堪结舌，
　　旧诗开卷但伤心。苔床卧忆泉声绕，麻履行思树影深。
　　终谢柴桑与彭泽，醉游闲访入东林。
　　◎卷.42【寄岘山道人】齐己
　　凤门高对鹿门青，往岁经过恨未平。辩鼎上人方话道，
　　卧龙丞相忽追兵。炉峰已负重回计，华岳终悬未去情。
　　闻说东周天子圣，会摇金锡却西行。
　　◎卷.43【送王处士游蜀】齐己
　　又挂寒帆向锦川，木兰舟里过残年。自修姹姹炉中物，
　　拟作飘飘水上仙。三峡浪喧明月夜，万州山到夕阳天。
　　来年的有荆南信，回札应缄十色笺。
　　◎卷.44【怀金陵李推官僧自牧】齐己
　　秣陵长忆共吟游，儒释风骚道上流。莲幕少年轻谢脁，
　　雪山真子鄙汤休。也应有作怀清苦，莫谓无心过白头。
　　欲附别来千万意，病身初起向残秋。
　　◎卷.45【寄寻萍公】齐己
　　闻在湓城多寄住，随时谈笑浑尘埃。孤峰恐忆便归去，
　　浮世要看还下来。万顷野烟春雨断，九条寒浪晚窗开。
　　虎溪桥上龙潭寺，曾此相寻踏雪回。
　　◎卷.46【得李推官近寄怀】齐己
　　荆门前岁使乎回，求得星郎近制来。连日借吟终不已，
　　一灯忘寝又重开。秋风漫作牵情赋，春草真为入梦才。
　　堪笑陈宫诸狎客，当时空有个追陪。
　　◎卷.47【对菊】齐己
　　蝶醉风狂半折时，冷烟清露压离披。欲倾琥珀杯浮尔，
　　好把茱萸朵配伊。孔雀毛衣应者是，凤凰金翠更无之。
　　何因栽向僧园里，门外重阳过不知。
　　◎卷.48【忆东林因送二生归】齐己
　　好向东林度此生，半天山脚寺门平。红霞嶂底潺潺色，
　　清夜房前瑟瑟声。偶别十年成瞬息，欲来千里阻刀兵。
　　可怜二子同归兴，南国烟花路好行。
　　◎卷.49【渚宫西城池上居】齐己
　　城东移锡住城西，绿绕春波引杖藜。翡翠满身衣有异，
　　鹭鸶通体格非低。风摇柳眼开烟小，暖逼兰芽出土齐。
　　犹有幽深不相似，剡溪乘棹入耶溪。
　　◎卷.50【中秋夕怆怀寄荆幕孙郎中】齐己
　　白莲香散沼痕干，绿筱阴浓藓地寒。年老寄居思隐切，
　　夜凉留客话时难。行僧尽去云山远，宾雁同来泽国宽。
　　时谢孔璋操檄外，每将空病问衰残。
　　◎卷.51【酬湘幕徐员外见寄】齐己
　　东海儒宗事业全，冰棱孤峭类神仙。诗同李贺精通鬼，
　　文拟刘轲妙入禅。珠履早曾从相府，玳簪今又别官筵。
　　篇章几谢传西楚，空想雄风度十年。
　　◎卷.52【寄蜀国广济大师】齐己
　　冰压霜坛律格清，三千传授尽门生。禅心尽入空无迹，
　　诗句闲搜寂有声。满国繁华徒自乐，两朝更变未曾惊。
　　终思相约岷峨去，不得携筇一路行。
　　◎卷.53【答献上人卷】齐己
　　衲衣禅客袖篇章，江上相寻共感伤。秦甸乱来栖白没，
　　杼山空后皎然亡。清留岛月秋凝露，苦寄巴猿夜叫霜。
　　珍重南宗好才子，灰心冥目外无妨。
　　◎卷.54【寄武陵贯微上人二首】齐己
　　知泛沧浪棹未还，西峰房锁夜潺潺。春陪相府游仙洞，
　　雪共宾寮对玉山。诗里几添新菡萏，衲痕应换旧斓斑。
　　莫忘一句曹溪妙，堪塞孙孙骋度关。
　　吴头东面楚西边，云接苍梧水浸天。两地别离身已老，
　　一言相合道休传。风骚妙欲凌春草，踪迹闲思绕岳莲。
　　不是傲他名利世，吾师本在雪山巅。
　　◎卷.55【怀体休上人】齐己
　　仲宣楼上望重湖，君到潇湘得健无。病遇何人分药饵，
　　诗逢谁子论功夫。杉萝寺里寻秋早，橘柚洲边度日晡。
　　许送自身归华岳，待来朝暮拂瓶盂。
　　◎卷.56【招湖上兄弟】齐己
　　去岁得君消息在，两凭人信过重湖。忍贪风月当年少，
　　不寄音书慰老夫。药鼎近闻传秘诀，诗门曾说拥寒炉。
　　汉江江路西来便，好傍扁舟访我无。
　　◎卷.57【江居寄关中知己】齐己
　　多病多慵汉水边，流年不觉已皤然。旧栽花地添黄竹，
　　新陷盆池换白莲。雪月未忘招远客，云山终待去安禅。
　　八行书札君休问，不似风骚寄一篇。
　　◎卷.58【中秋十五夜寄人】齐己
　　高河瑟瑟转金盘，喷露吹光逆凭栏。四海鱼龙精魄冷，
　　五山鸾鹤骨毛寒。今宵尽向圆时望，后夜谁当缺处看。
　　何事清光与蟾兔，却教才小少留难。
　　◎卷.59【谢人自钟陵寄纸笔】齐己
　　故人犹忆苦吟劳，所惠何殊金错刀。霜雪剪栽新剡硾，
　　锋铓管束本宣毫。知君倒箧情何厚，借我临池价斗高。
　　词客分张看欲尽，不堪来处隔秋涛。
　　◎卷.60【移居西湖作二首】齐己
　　火云阳焰欲烧空，小槛幽窗想旧峰。白汗此时流枕簟，
　　清风何处动杉松。残更正好眠凉月，远寺俄闻报晓钟。
　　只待秋声涤心地，衲衣新洗健形容。
　　官园树影昼阴阴，咫尺清凉莫浣心。桃李别教人主掌，
　　烟花不称我追寻。蜩螗晚噪风枝稳，翡翠闲眠宿处深。
　　争似出尘地行止，东林苔径入西林。
　　◎卷.61【题玉泉寺】齐己
　　高韵双悬张曲江，联题兼是孟襄阳。后人才地谁称短，
　　前辈经天尽负长。胜景饱于闲采拾，灵踪销得正思量。
　　时移两板成尘迹，犹挂吾师旧影堂。
　　◎卷.62【看金陵图】齐己
　　六朝图画战争多，最是陈宫计数讹。
　　若爱苍生似歌舞，隋皇自合耻干戈。
　　◎卷.63【寄南岳泰禅师】齐己
　　江头默想坐禅峰，白石山前万丈空。
　　山下猎人应不到，雪深花鹿在庵中。
　　◎卷.64【片云】齐己
　　水底分明天上云，可怜形影似吾身。
　　何妨舒作从龙势，一雨吹销万里尘。
　　◎卷.65【寄清溪道者】齐己
　　万重千叠红霞嶂，夜烛朝香白石龛。
　　常寄溪窗凭危槛，看经影落古龙潭。
　　◎卷.66【病中勉送小师往清凉山礼大圣】齐己
　　丰衣足食处莫住，圣迹灵踪好遍寻。
　　忽遇文殊开慧眼，他年应记老师心。
　　◎卷.67【谢人惠拄杖】齐己
　　何处云根采得来，黑龙狂欲作风雷。
　　知师念我形骸老，教把经行拄绿苔。
　　◎卷.68【送楚云上人往南岳刺血写《法华经》】齐己
　　剥皮刺血诚何苦，欲写灵山九会文。
　　十指沥干终七轴，后来求法更无君。
　　◎卷.69【送胎发笔寄仁公】齐己
　　内唯胎发外秋毫，绿玉新栽管束牢。
　　老病手疼无那尔，却资年少写风骚。
　　◎卷.70【谢西川昙域大师玉箸篆书】齐己
　　玉箸真文久不兴，李斯传到李阳冰。
　　正悲千载无来者，果见僧中有个僧。
　　◎卷.71【偶作寄王秘书】齐己
　　七丝湘水秋深夜，五字河桥日暮时。
　　借问秘书郎此意，静弹高咏有谁知。
　　◎卷.72【谢人惠纸】齐己
　　烘焙几工成晓雪，轻明百幅叠春冰。
　　何消才子题诗外，分与能书贝叶僧。
　　◎卷.73【答文胜大师清柱书】齐己
　　才把文章干圣主，便承恩泽换禅衣。
　　应嫌六祖传空衲，只向曹溪求息机。
　　◎卷.74【寄怀曾口寺文英大师】齐己
　　著紫袈裟名已贵，吟红菡萏价兼高。
　　秋风曾忆西游处，门对平湖满白涛。
　　◎卷.75【怀道林寺道友】齐己
　　四绝堂前万木秋，碧参差影压湘流。
　　闲思宋杜题诗板，一日凭栏到夜休。
　　◎卷.76【辞主人绝句四首·放鹤】齐己
　　华亭来复去芝田，丹顶霜毛性可怜。
　　纵与乘轩终误主，不如还放却辽天。
　　◎卷.77【辞主人绝句四首·放猿】齐己
　　堪忆春云十二峰，野桃山杏摘香红。
　　王孙可念愁金锁，从放断肠明月中。
　　◎卷.78【辞主人绝句四首·放鹭鸶】齐己
　　白萍红蓼碧江涯，日暖双双立睡时。
　　顾揭金笼放归去，却随沙鹤斗轻丝。
　　◎卷.79【辞主人绝句四首·放鹦鹉】齐己
　　陇西苍巘结巢高，本为无人识翠毛。
　　今日笼中强言语，乞归天外啄含桃。


第八百四十七卷
　　◎卷.1【猛虎行】齐己
　　磨尔牙，错尔爪。狐莫威，兔莫狡，饥来吞噬取肠饱。
　　横行不怕日月明，皇天产尔为生狞。前村半夜闻吼声，
　　何人按剑灯荧荧。
　　◎卷.2【西山叟】齐己
　　西山中，多狼虎，去岁伤儿复伤妇。官家不问孤老身，
　　还在前山山下住。
　　◎卷.3【君子行】齐己
　　圣人不生，麟龙何瑞。梧桐不高，凤凰何止。
　　吾闻古之有君子，行藏以时，进退求己。荣必为天下荣，
　　耻必为天下耻。苟进不如此，退不如此，
　　亦何必用虚伪之文章，取荣名而自美？
　　◎卷.4【善哉行】齐己
　　大鹏刷翮谢溟渤，青云万层高突出。下视秋涛空渺瀰，
　　旧处鱼龙皆细物。人生在世何容易，眼浊心昏信生死。
　　愿除嗜欲待身轻，携手同寻列仙事。
　　◎卷.5【日日曲】齐己
　　日日日东上，日日日西没。任是神仙容，也须成朽骨。
　　浮云灭复生，芳草死还出。不知千古万古人，
　　葬向青山为底物。
　　◎卷.6【耕叟】齐己
　　春风吹蓑衣，暮雨滴箬笠。夫妇耕共劳，儿孙饥对泣。
　　田园高且瘦，赋税重复急。官仓鼠雀群，共待新租入。
　　◎卷.7【苦热行】齐己
　　离宫划开赤帝怒，喝出六龙奔日驭。下土熬熬若煎煮，
　　苍生惶惶无处处。火云峥嵘焚泬寥，东皋老农肠欲焦。
　　何当一雨苏我苗，为君击壤歌帝尧。
　　◎卷.8【苦寒行】齐己
　　冰峰撑空寒矗矗，云凝水冻埋海陆。杀物之性，伤人之欲。
　　既不能断绝蒺藜荆棘之根株，又不能展凤凰麒麟之拳跼。
　　如此，则何如为和煦，为膏雨，自然天下之荣枯，
　　融融于万户。
　　◎卷.9【春风曲】齐己
　　春风有何情，旦暮来林园。不问桃李主，吹落红无言。
　　◎卷.10【城中怀山友】齐己
　　春城来往桃李碧，暖艳红香断消息。
　　吾徒自有山中邻，白昼冥心坐岚壁。
　　◎卷.11【读李贺歌集】齐己
　　赤水无精华，荆山亦枯槁。玄珠与虹玉，璨璨李贺抱。
　　清晨醉起临春台，吴绫蜀锦胸襟开。狂多两手掀蓬莱，
　　珊瑚掇尽空土堆。
　　◎卷.12【风琴引】齐己
　　挪吴丝，雕楚竹，高托天风拂为曲。一一宫商在素空，
　　鸾鸣凤语翘梧桐。夜深天碧松风多，孤窗寒梦惊流波。
　　愁魂傍枕不肯去，翻疑住处邻湘娥。金风声尽熏风发，
　　冷泛虚堂韵难歇。常恐听多耳渐烦，清音不绝知音绝。
　　◎卷.13【夏云曲】齐己
　　红嵯峨，烁晚波，乖龙慵卧旱鬼多。爞爞万里压天堑，
　　飏雷电光空闪闪。好雨不雨风不风，徒倚穹苍作岩险。
　　男巫女觋更走魂，焚香祝天天不闻。天若闻，
　　必能使尔为润泽，洗埃氛。而又变之成五色，捧日轮，
　　将以表唐尧虞舜之明君。
　　◎卷.14【读李白集】齐己
　　竭云涛，刳巨鳌，搜括造化空牢牢。冥心入海海神怖，
　　骊龙不敢为珠主。人间物象不供取，饱饮游神向悬圃。
　　锵金铿玉千馀篇，脍吞炙嚼人口传。须知一一丈夫气，
　　不是绮罗儿女言。
　　◎卷.15【祈真坛】齐己
　　玉瓮瑶坛二三级，学仙弟子参差入。霓旌队仗下不下，
　　松桧森森天露湿。殿前寒气束香云，朝祈暮祷玄元君。
　　茫茫俗骨醉更昏，楼台十二遥昆仑。昆仑纵广一万二千里，
　　中有五色云霞五色水。何当断欲便飞去，
　　不要九转神丹换精髓。
　　◎卷.16【黄雀行】齐己
　　双双野田雀，上下同饮啄。暖去栖蓬蒿，寒归傍篱落。
　　殷勤避罗网，乍可遇雕鹗。雕鹗虽不仁，分明在寥廓。
　　◎卷.17【石竹花】齐己
　　石竹花开照庭石，红藓自禀离宫色。一枝两枝初笑风，
　　猩猩血泼低低丛。常嗟世眼无真鉴，却被丹青苦相陷。
　　谁为根寻造化功，为君吐出淳元胆。白日当午方盛开，
　　彤霞灼灼临池台。繁香浓艳如未已，粉蝶游蜂狂欲死。
　　◎卷.18【寄南岳白莲道士能于长啸】齐己
　　猿猱休啼月皎皎，蟋蟀不吟山悄悄。
　　大耳仙人满颔须，醉倚长松一声啸。
　　◎卷.19【古剑歌】齐己
　　古人手中铸神物，百炼百淬始提出。今人不要强硎磨，
　　莲锷星文未曾没。一弹一抚闻铮铮，老龙影夺秋灯明。
　　何时得遇英雄主，用尔平治天下去。
　　◎卷.20【湘妃庙】齐己
　　湘烟濛濛湘水急，汀露凝红裛莲湿。苍梧云叠九嶷深，
　　二女魂飞江上立。相携泣，凤盖龙舆追不及。
　　庙荒松朽啼飞猩，笋鞭迸出阶基倾。黄昏一岸阴风起，
　　新月如眉生阔水。
　　◎卷.21【巫山高】齐己
　　巫山高，巫女妖，雨为暮兮云为朝，楚王憔悴魂欲销。
　　秋猿嗥嗥日将夕，红霞紫烟凝老壁。千岩万壑花皆坼，
　　但恐芳菲无正色。不知今古行人行，几人经此无秋情。
　　云深庙远不可觅，十二峰头插天碧。
　　◎卷.22【赠持《法华经》僧】齐己
　　众人有口，不说是，即说非。吾师有口何所为，
　　莲经七轴六万九千字，日日夜夜终复始。乍吟乍讽何悠扬，
　　风篁古松含秋霜。但恐天龙夜叉乾闼众，pg塞虚空耳皆耸。
　　我闻念经功德缘，舌根可算金刚坚。他时劫火洞燃后，
　　神光璨璨如红莲。受持身心苟精洁，尚能使烦恼大海水枯竭。
　　魔王轮幢自摧折，何况更如理行如理说。
　　◎卷.23【刳肠龟】齐己
　　尔既能于灵，应久存其生。尔既能于瑞，胡得迷其死。
　　刳肠徒自屠，曳尾复何累。可怜濮水流，一叶泛庄子。
　　◎卷.24【赠岩居僧】齐己
　　石如骐驎岩作室，秋苔漫坛净于漆。
　　袈裟盖头心在无，黄猿白猿啼日日。
　　◎卷.25【观李琼处士画海涛】齐己
　　巨鳌转侧长鰌翻，狂涛颠浪高漫漫。李琼夺得造化本，
　　都卢缩在秋毫端。一挥一画皆筋骨，滉漾崩腾大鲸臬。
　　叶扑仙槎摆欲沉，下头应是骊龙窟。昔年曾要涉蓬瀛，
　　唯闻撼动珊瑚声。今来正叹陆沉久，见君此画思前程。
　　千寻万派功难测，海门山小涛头白。令人错认钱塘城，
　　罗刹石底奔雷霆。
　　◎卷.26【升天行】齐己
　　身不沉，骨不重。驱青鸾，驾白凤。幢盖飘摇入冷空，
　　天风瑟瑟星河动。瑶阙参差阿母家，楼台戏闭凝彤霞。
　　三五仙子乘龙车，堂前碾烂蟠桃花。回头却顾蓬莱顶，
　　一点浓岚在深井。
　　◎卷.27【还人卷】齐己
　　李白李贺遗机杼，散在人间不知处。闻君收在芙蓉江，
　　日斗鲛人织秋浦。金梭札札文离离。吴姬越女羞上机。
　　鸳鸯浴烟鸾凤飞，澄江晓映馀霞辉。仙人手持玉刀尺，
　　寸寸酬君珠与璧。裁作霞裳何处披，紫皇殿里深难觅。
　　◎卷.28【轻薄行】齐己
　　玉鞭金镫骅骝蹄，横眉吐气如虹霓。五陵春暖芳草齐，
　　笙歌到处花成泥。日沉月上且斗鸡，醉来莫问天高低。
　　伯阳道德何唾咦，仲尼礼乐徒卑栖。
　　◎卷.29【浮云行】齐己
　　大野有贤人，大朝有圣君。如何彼浮云，掩蔽白日轮。
　　安得东南风，吹散八表外。使之天下人，共见尧眉彩。
　　◎卷.30【煌煌京洛行】齐己
　　圣君垂衣裳，荡荡若朝旭。大观无遗物，四夷来率服。
　　清晨回北极，紫气盖黄屋。双阙耸双鳌，九门如川渎。
　　梯山航海至，昼夜车相续。我恐红尘深，变为黄河曲。
　　◎卷.31【吊汨罗】齐己
　　落日倚阑干，徘徊汨罗曲。冤魂如可吊，烟浪声似哭。
　　我欲考鼋鼍之心，烹鱼龙之腹。尔既啖大夫之血，
　　食大夫之肉。千载之后，犹斯暗伏。将谓唐尧之尊，
　　还如荒悴之君。更有逐臣，于焉葬魂。得以纵其噬，
　　恣其吞。
　　◎卷.32【赠念《法华经》僧】齐己
　　念念念兮入恶易，念念念兮入善难。念经念佛能一般，
　　爱河竭处生波澜。言公少年真法器，白昼不出夜不睡。
　　心心缘经口缘字，一室寥寥灯照地。沈檀卷轴宝函盛，
　　薝卜香熏水精记。空山木落古寺闲，松枝鹤眠霜霰干。
　　牙根舌根水滴寒，珊瑚捶打红琅玕。但恐莲花七朵一时折，
　　朵朵似君心地白。又恐天风吹天花，缤纷如雨飘袈裟。
　　况闻此经甚微妙，百千诸佛真秘要。灵山说后始传来，
　　闻者虽多持者少。更堪诵入陀罗尼，唐音梵音相杂时。
　　舜弦和雅熏风吹，文王武王弦更悲。
　　如此争不遣碧空中有龙来听，有鬼来听。亦使人间闻者敬，
　　见者敬。自然心虚空，性清净。此经真体即毗卢，
　　雪岭白牛君识无。
　　◎卷.33【短歌寄鼓山长老】齐己
　　雪峰雪峰高且雄，峨峨堆积青冥中。六月赤日烧不熔，
　　飞禽瞥见人难通。常闻中有白象王，五百象子皆威光。
　　行围坐绕同一色，森森影动旃檀香。于中一子最雄猛，
　　称尊独踞鼓山顶。百千眷属阴□影，身照曜，吞秋景。
　　我闻岷国民归依，前王后王皆师资。宁同梁武遇达磨，
　　过后弹指空伤悲。
　　◎卷.34【渔父】齐己
　　夜钓洞庭月，朝醉巴陵市。却归君山下，鱼龙窟边睡。
　　生涯在何处，白浪千万里。曾笑楚臣迷，苍黄汨罗水。
　　◎卷.35【采莲曲】齐己
　　越溪女，越江莲。齐菡萏，双婵娟。嬉游向何处，
　　采摘且同船。浩唱发容与，清波生漪连。时逢岛屿泊，
　　几共鸳鸯眠。襟袖既盈溢，馨香亦相传。薄暮归去来，
　　苎萝生碧烟。
　　◎卷.36【啄木】齐己
　　啄木啄啄，鸣林响壑。贪心既缘，利嘴斯凿。
　　有朽百尺，微虫斯宅。以啄去害，啄更弥剧。
　　层崖豫章，耸干苍苍。无纵尔啄，摧我栋梁。
　　◎卷.37【灵松歌】齐己
　　灵松灵松，是何根株。盘擗枝干，与群木殊。
　　世眼争知苍翠容，薜萝遮体深朦胧。先秋瑟瑟生谷风，
　　青阴倒卓寒潭中。八月天威行肃杀，万木凋零向霜雪。
　　唯有此松高下枝，一枝枝在无摧折。痴冻顽冰如铁坚，
　　重重锁到槎牙颠。老鳞枯节相把捉，踉跄立在青崖前。
　　有时深洞兴雷雹，飞电绕身光闪烁。乍似苍龙惊起时，
　　攫雾穿云欲腾跃。夜深山月照高枝，疏影细落莓苔矶。
　　千年朽枿魍魉出，一株寒韵锵琉璃。安得良工妙图雘，
　　写将偃蹇悬烟阁。飞瀑声中战岁寒，红霞影里擎萧索。
　　◎卷.38【蠹】齐己
　　蠹不自蠹，而蠹于木。蠹极木心，以丰尔腹。
　　偶或成之，胡为勖人。人而不真，繇尔乱神。
　　蠹兮蠹兮，何全其生。无托尔形，霜松雪柽。
　　◎卷.39【行路难】齐己
　　行路难，君好看，惊波不在黤黮间，小人心里藏崩湍。
　　七盘九折寒崷崒，翻车倒盖犹堪出。未似是非唇舌危，
　　暗中潜毁平人骨。君不见楚灵均，千古沉冤湘水滨。
　　又不见李太白，一朝却作江南客。
　　◎卷.40【谢徽上人见惠二龙障子，以短歌酬之】齐己
　　我见苏州昆山金城中，金城柱上有二龙。
　　老僧相传道是僧繇手，寻常入海共龙斗。
　　又闻蜀国玉局观有孙遇迹，盘屈身长八十尺。
　　游人争看不敢近，头觑寒泉万丈碧。近有五羊徽上人，
　　闲工小笔得意新。画龙不夸头角及须鳞，只求筋骨与精神。
　　徽上人，真艺者。惠我双龙不言价，等闲不敢将悬挂。
　　恐是叶公好假龙，及见真龙却惊怕。
　　◎卷.41【送人往长沙】齐己
　　荆门归路指湖南，千里风帆兴可谙。
　　好听鹧鸪啼雨处，木兰舟晚泊春潭。
　　◎卷.42【偶题】齐己
　　时事懒言多忌讳，野吟无主若纵横。
　　君看三百篇章首，何处分明著姓名。
　　◎卷.43【寄山中叟】齐己
　　青泉碧树夏风凉，紫蕨红粳午爨香。
　　应笑晨持一盂苦，腥膻市里叫家常。
　　◎卷.44【赠琴客】齐己
　　曾携五老峰前过，几向双松石上弹。
　　此境此身谁更爱，掀天羯鼓满长安。
　　◎卷.45【勉吟僧】齐己
　　千途万辙乱真源，白昼劳形夜断魂。
　　忍著袈裟把名纸，学他低折五侯门。
　　◎卷.46【送人归华下】齐己
　　莲花峰翠湿凝秋，旧业园林在下头。
　　好束诗书且归去，而今不爱事风流。
　　◎卷.47【夏日城中作二首】齐己
　　三面僧邻一面墙，更无风路可吹凉。
　　他年舍此归何处，青壁红霞裹石房。
　　竹低莎浅雨濛濛，水槛幽窗暑月中。
　　有境牵怀人不会，东林门外翠横空。
　　◎卷.48【默坐】齐己
　　灯引飞蛾拂焰迷，露淋栖鹤压枝低。
　　冥心坐满蒲团稳，梦到天台过剡溪。
　　◎卷.49【水边行】齐己
　　身著袈裟手杖藤，水边行止不妨僧。
　　禽栖日落犹孤立，隔浪秋山千万层。
　　◎卷.50【寄郑谷郎中】齐己
　　人间近遇风骚匠，鸟外曾逢心印师。
　　除此二门无别妙，水边松下独寻思。
　　◎卷.51【翡翠】齐己
　　水边飞去青难辨，竹里归来色一般。
　　磨吻鹰鹯莫相害，白鸥鸿鹤满沙滩。
　　◎卷.52【与节供奉大德游京口寺留题】齐己
　　柳岸晴缘十里来，水边精舍绝尘埃。
　　煮茶尝摘兴何极，直至残阳未欲回。
　　◎卷.53【谢荆幕孙郎中见示《乐府歌集》二十八字】齐己
　　长吉才狂太白颠，二公文阵势横前。
　　谁言后代无高手，夺得秦皇鞭鬼鞭。
　　◎卷.54【谢《阴符经》勉送藏休上人二首】齐己
　　事遂鼎湖遗剑履，时来渭水掷鱼竿。
　　欲知贤圣存亡道，自向心机反覆看。
　　一林霜雪未沾头，争遣藏休肯便休。
　　学尽世间难学事，始堪随处任虚舟。
　　◎卷.55【幽斋偶作】齐己
　　幽院才容个小庭，疏篁低短不堪情。
　　春来犹赖邻僧树，时引流莺送好声。
　　◎卷.56【赠念《法华经》僧】齐己
　　万境心随一念平，红芙蓉折爱河清。
　　持经功力能如是，任驾白牛安稳行。
　　◎卷.57【对菊】齐己
　　无艳无妖别有香，栽多不为待重阳。
　　莫嫌醒眼相看过，却是真心爱澹黄。
　　◎卷.58【闭门】齐己
　　正是闭门争合闭，大家开处不须开。
　　还防朗月清风夜，有个诗人相访来。
　　◎卷.59【勉送吴国三五新戒归】齐己
　　法王遗制付仁王，难得难持劫数长。
　　努力只须坚守护，三千八万是垣墙。
　　◎卷.60【夏日寄清溪道者】齐己
　　老病不能求药饵，朝昏只是但焚烧。
　　不知谁为收灰骨，垒石栽松傍寺桥。
　　◎卷.61【送惠空北游】齐己
　　君向岘山游圣境，我将何以记多才。
　　叮咛堕泪碑前过，写取斯文寄我来。
　　◎卷.62【寄怀归州马判官】齐己
　　三年为倅兴何长，归计应多事少忙。
　　又见秋风霜裛树，满山椒熟水云香。
　　◎卷.63【观荷叶露珠】齐己
　　霏微晓露成珠颗，宛转田田未有风。
　　任器方圆性终在，不妨翻覆落池中。
　　◎卷.64【苦热怀玉泉寺寄仁上人】齐己
　　火云如烧接苍梧，原野烟连大泽枯。
　　谩费葛衫葵扇力，争禁泉石润肌肤。
　　◎卷.65【观盆池白莲】齐己
　　素萼金英喷露开，倚风凝立独徘徊。
　　应思潋滟秋池底，更有归天伴侣来。
　　◎卷.66【折杨柳词四首】齐己
　　凤楼高映绿阴阴，凝重多含雨露深。
　　莫谓一枝柔软力，几曾牵破别离心。
　　馆娃宫畔响廊前，依托吴王养翠烟。
　　剑去国亡台殿毁，却随红树噪秋蝉。
　　秾低似中陶潜酒，软极如伤宋玉风。
　　多谢将军绕营种，翠中闲卓战旗红。
　　高僧爱惜遮江寺，游子伤残露野桥。
　　争似著行垂上苑，碧桃红杏对摇摇。
　　◎卷.67【答长沙丁秀才书】齐己
　　月月便车奔帝阙，年年贡士过荆台。
　　如何三度槐花落，未见故人携卷来。
　　◎卷.68【戒小师】齐己
　　不肯吟诗不听经，禅宗异岳懒游行。
　　他年白首当人问，将底言谈对后生。
　　◎卷.69【题旧拄杖】齐己
　　亲采匡庐瀑布西，层崖悬壁更安梯。
　　携行三十年吟伴，未有诗人□□□。
　　◎卷.70【酬欧阳秀才卷】齐己
　　三十篇多十九章，□声风力撼疏篁。
　　不堪更有精搜处，谁见萧萧雨夜堂。
　　◎卷.71【闻雁】齐己
　　潇湘浦暖全迷鹤，逻逤川寒只有雕。
　　谁向孤舟忆兄弟，坐看连雁度横桥。
　　◎卷.72【送高丽二僧南游】齐己
　　日边乡井别年深，中国灵踪欲遍寻。
　　何处碧山逢长老，分明认取祖师心。
　　◎卷.73【谢猿皮】齐己
　　贵向猎师家买得，携来乞与坐禅床。
　　不知摘月秋潭畔，曾对何人啼断肠。
　　◎卷.74【酬光上人】齐己
　　禅言难后到诗言，坐石心同立月魂。
　　应记前秋会吟处，五更犹在老松根。
　　◎卷.75【送僧归日本】齐己
　　日东来向日西游，一钵闲寻遍九州。
　　却忆鸡林本师寺，欲归还待海风秋。
　　◎卷.76【庚午岁十五夜对月】齐己
　　海澄空碧正团圆，吟想玄宗此夜寒。
　　玉兔有情应记得，西边不见旧长安。
　　◎卷.77【红蔷薇花】齐己
　　晴日当楼晓香歇，锦带盘空欲成结。
　　莺声渐老柳飞时，狂风吹落猩猩血。
　　◎卷.78【贻九华上人】齐己
　　一法传闻继老能，九华闲卧最高层。
　　秋钟尽后残阳暝，门掩松边雨夜灯。
　　◎卷.79【寄赓匡图兄弟】齐己
　　僧外闲吟乐最清，年登八十丧南荆。
　　风骚作者为商确，道去碧云争几程。
　　◎卷.80【句】齐己
　　春晴游寺客，花落闭门僧。（见《西清诗话》）
　　香传天下口，□贵火前名。角开香满室，炉动绿凝铛。
　　（《咏茶》）
　　园林将向夕，风雨更吹花。（以下见《吟窗杂录》）
　　相思坐溪石，□□□山风。
　　夕照背高台，残钟残角催。（《落照》）
　　五老峰前相见时，两无言语各扬眉。
　　高人爱惜藏岩里，白bv封题寄火前。（《咏茶》，
　　见《三山老人语录》）


第八百四十八卷
　　◎卷.1【言兴】尚颜
　　矻矻被吟牵，因师贾浪仙。江山风月处，一十二三年。
　　雅颂在于此，浮华致那边。犹惭功未至，谩道近千篇。
　　◎卷.2【江上秋思（一作尚志诗）】尚颜
　　到来江上久，谁念旅游心。故国无秋信，邻家有夜砧。
　　坐遥翻不睡，愁极却成吟。即恐髭连鬓，还为白所侵。
　　◎卷.3【匡山居】尚颜
　　无才加性拙，道理合藏踪。是处非深远，其山已万重。
　　经时邻境战，独夜隔云舂。昨日泉中见，常鱼亦化龙。
　　◎卷.4【夷陵即事】尚颜
　　不难饶白发，相续是滩波。避世嫌身晚，思家乞梦多。
　　暑衣经雪着，冻砚向阳呵。岂谓临岐路，还闻圣主过。
　　◎卷.5【紫阁隐者】尚颜
　　天高紫阁侵，隐者信沈沈。道长年兼长，云深草复深。
　　如非禅客见，即是猎人寻。北笑长安道，埃尘古到今。
　　◎卷.6【与陈陶处士】尚颜
　　钟陵城外住，喻似玉沈泥。道直贫嫌杀，神清语亦低。
　　雪深加酒债，春尽减诗题。记得曾邀宿，山茶独自携。
　　◎卷.7【与王嵩隐】尚颜
　　一生吟兴僻，方见业精微。事若终难得，乡应不易归。
　　乱收西日叶，双掩北风扉。合国诸卿相，皆曾着布衣。
　　◎卷.8【怀陆龟蒙处士】尚颜
　　布褐东南隐，相传继谢敷。高谭夫子道，静看海山图。
　　事免伤心否，棋逢敌手无。关中花数内，独不见菖蒲。
　　◎卷.9【寄华阴司空侍郎】尚颜
　　剑佩已深扃，茅为岳面亭。诗犹少绮美，画肯爱丹青。
　　换笔修僧史，焚香阅道经。相邀来未得，但想鹤仪形。
　　◎卷.10【送陆肱入关】尚颜
　　舟行复陆行，始得到咸京。准拟何人口，吹嘘六义名。
　　乱山遥减翠，丛菊早含英。衣锦还乡日，他时有此荣。
　　◎卷.11【送刘必先】尚颜
　　力进凭诗业，心焦阙问安。远行无处易，孤立本来难。
　　楚月船中没，秦星马上残。明年有公道，更以命推看。
　　◎卷.12【寄方干处士】尚颜
　　格外缀清诗，诗名独得知。闲居公道日，醉卧牡丹时。
　　海鸟和涛望，山僧带雪期。仍闻称处士，圣主肯相违。
　　◎卷.13【寄刘逸士】尚颜
　　无愁无累者，偶向市朝游。此后乘孤艇，依前入乱流。
　　高眠歌圣日，下钓坐清秋。道不离方寸，而能混俗求。
　　◎卷.14【送独孤处士】尚颜
　　万里去非忙，惟携贮药囊。山家消夜景，酒肆过年光。
　　立鹤洲侵浪，喧蛩壁近床。谁人临上路，乞得变髭方。
　　◎卷.15【早春送人归岳阳】尚颜
　　久食主人鱼，春来复旧居。远无千里浪，轻有半船书。
　　过片晴云淡，消残暮雪虚。岳阳多异境，搜思勿令疏。
　　◎卷.16【冬暮送人】尚颜
　　长安冬欲尽，又送一遗贤。醉后情浑可，言休理不然。
　　射衣秦岭雪，摇月汉江船。亦过春兼夏，回期信有蝉。
　　◎卷.17【送徐道人东游】尚颜
　　长安人扰扰，独自有闲心。海上山中去，风前月下吟。
　　引猿秋果熟，藏鹤晓云深。易姓更名数，难教弟子寻。
　　◎卷.18【自纪】尚颜
　　诸机忘尽未忘诗，似向诗中有所依。远境等闲支枕觅，
　　空山容易杖藜归。清猿一一居林叫，白鸟双双避钓飞。
　　欲画净名居士像，焚香愿见陆探微。
　　◎卷.19【怀智栖上人】尚颜
　　临水登山自有期，不同游子暮何之。闲眠默坐身堪赏，
　　已去还来事可知。林鸟隔云飞一饷，草虫和雨叫多时。
　　思君最易令人老，倚槛空吟所寄诗。
　　◎卷.20【峡中酬荆南郑准】尚颜
　　山斋西向蜀江濆，四载安居复有群。风雁势高犹可见，
　　雪猿声苦不堪闻。新诗写出难胜宝，破衲披行却类云。
　　每喜溯流宾客说，元瑜刀笔润雄军。
　　◎卷.21【寄荆门郑准】尚颜
　　传衣传钵理难论，绮靡销磨二雅尊。不许姓名留月观，
　　终携瓶锡去云门。窗间挂烛通宵在，竹上题诗隔岁存。
　　珍重荆门郑从事，十年同受景升恩。
　　◎卷.22【将欲再游荆渚留辞岐下司徒】尚颜
　　竹锡铜瓶配衲衣，殷公楼畔偶然离。白莲几看从开日，
　　明月长吟到落时。活计本无桑柘润，疏慵寻有水云资。
　　今朝回去精神别，为得头厅宰相诗。
　　◎卷.23【赠村公】尚颜
　　绸衣木突此乡尊，白尽须眉眼未昏。醉舞神筵随鼓笛，
　　闲歌圣代和儿孙。黍苗一顷垂秋日，茅栋三间映古原。
　　也笑长安名利处，红尘半是马蹄翻。
　　◎卷.24【秋夜吟】尚颜
　　梧桐雨畔夜愁吟，抖擞衣裾藓色侵。
　　枉道一生无系着，湘南山水别人寻。
　　◎卷.25【读齐己上人集（一作栖蟾诗）】尚颜
　　诗为儒者禅，此格的惟仙。古雅如周颂，清和甚舜弦。
　　冰生听瀑句，香发早梅篇。想得吟成夜，文星照楚天。
　　◎卷.26【除夜（一作栖蟾诗）】尚颜
　　九冬三十夜，寒与暖分开。坐到四更后，身添一岁来。
　　鱼灯延腊火，兽炭化春灰。青帝今应老，迎新见几回。
　　◎卷.27【送人归乡】尚颜
　　多才与命违，末路忆柴扉。白发何人问，青山一剑归。
　　晴烟独鸟没，野渡乱花飞。寂寞长亭外，依然空落晖。
　　◎卷.28【述怀】尚颜
　　青门聊极望，何事久离群。芳草失归路，故乡空暮云。
　　信回陵树老，梦断灞流分。兄弟正南北，鸿声堪独闻。
　　五城初罢构，海上忆闲行。触雪麻衣静，登山竹锡轻。
　　天寒岳寺出，日晚岛泉清。坐与幽期遇，何湖心渺冥。
　　◎卷.29【宿寿安甘棠馆】尚颜
　　行人方倦役，到此似还乡。流水来关外，青山近洛阳。
　　溪云归洞鹤，松月半轩霜。坐恐晨钟动，天涯道路长。
　　山空蕙气香，乳管折云房。愿值壶中客，亲传肘后方。
　　三更礼星斗，寸匕服丹霜。默坐树阴下，仙经横石床。
　　◎卷.30【送朴山人归新罗】尚颜
　　浩渺行无极，扬帆但信风。云山过海半，乡树入舟中。
　　波定遥天出，沙平远岸穷。离心寄何处，目击曙霞东。
　　◎卷.31【宿清远峡山寺】尚颜
　　寺近朝天路，多闻玉佩音。鉴人开慧眼，归鸟息禅心。
　　磬接星河曙，窗连夏木深。此中能宴坐，何必在云林。
　　◎卷.32【松山岭】尚颜
　　平生闲放久，野鹿许为群。居止邻西岳，轩窗度白云。
　　斋心饭松子，话道接茅君。汉主恩情去，空山起夕氛。
　　◎卷.33【句】尚颜
　　浸浸三楚白，渺渺九江寒。（《雪》，见《吟窗杂录》）
　　◎卷.34【泊洞庭】虚中
　　槐柳未知秋，依依馆驿头。客心俱念远，时雨自相留。
　　浪没货鱼市，帆高卖酒楼。夜来思展转，故里在南州。
　　◎卷.35【善卷坛】虚中
　　耕荒凿原时，高趣在希夷。大舜欲逊国，先生空敛眉。
　　五溪清不足，千古美无亏。纵遣亡淳者，何人投所思。
　　◎卷.36【石城金谷】虚中
　　晋祚一倾摧，骄奢去不回。只应荆棘地，犹作绮罗灰。
　　狐兔闲生长，樵苏静往来。踟蹰意无尽，寒日又西颓。
　　◎卷.37【庾楼】虚中
　　郡楼名甚远，几换见楼人。庾亮魂应在，清风到白蘋。
　　晴轩分楚汉，夜酒揖星辰。何必匡山上，独言无世尘。
　　◎卷.38【经贺监旧居】虚中
　　不恋明皇宠，归来镜水隅。道装汀鹤识，春醉钓人扶。
　　逐朵云如吐，成行雁侣驱。兰亭名景在，踪迹未为孤。
　　◎卷.39【献郑都官】虚中
　　早晚辞班列，归寻旧隐峰。代移家集在，身老诏书重。
　　药秘仙都诀，茶开蜀国封。何当答群望，高蹑傅岩踪。
　　◎卷.40【寄华山司空图二首】虚中
　　门径放莎垂，往来投刺稀。有时开御札，特地挂朝衣。
　　岳信僧传去，仙香鹤带归。他年二南化，无复更衰微。
　　逍遥短褐成，一剑动精灵。白昼梦仙岛，清晨礼道经。
　　黍苗侵野径，桑椹污闲庭。肯要为邻者，西南太华青。
　　◎卷.41【赠屏风岩栖蟾上人】虚中
　　岩房高且静，住此几寒暄。鹿嗅安禅石，猿啼乞食村。
　　朝阳生树罅，古路透云根。独我闲相觅，凄凉碧洞门。
　　◎卷.42【赠秀才】虚中
　　筠阳多胜致，夫子纵游遨。凤鸟瑞不见，鲈鱼价转高。
　　门开沙觜静，船系树根牢。谁解伊人趣，村沽对郁陶。
　　◎卷.43【送迁客】虚中
　　倏忽堕鹓行，天南去路长。片言曾不谄，获罪亦何伤。
　　象恋藏牙浦，人贪卖子乡。此心终合雪，去已莫思量。
　　◎卷.44【哭悼朝贤】虚中
　　前昨回私第，旋闻寝疾终。四邻方响绝，二月牡丹空。
　　冢已迁名境，碑仍待至公。只应遗爱理，长在楚南风。
　　◎卷.45【悼方干处士】虚中
　　先生在世日，只向镜湖居。明主未巡狩，白头闲钓鱼。
　　烟莎一径小，洲岛四邻疏。独有为儒者，时来吊旧庐。
　　◎卷.46【听轩辕先生琴】虚中
　　诀妙与功精，通宵膝上横。一堂风冷淡，千古意分明。
　　坐客神魂凝，巢禽耳目倾。酷哉商纣世，曾不遇先生。
　　◎卷.47【芳草】虚中
　　绵绵芳草绿，何处动深思。金谷人亡后，沙场日暖时。
　　龙鳞藏有瑞，风雨洒无私。欲采兰兼蕙，清香可赠谁。
　　◎卷.48【句】虚中
　　喜鱼在深处，幽鸟立多时。（《马侍中池亭》，《纪事》）
　　菖蒲花不艳，鸲鹆性多灵。（《古今诗话》）
　　盘中是祥瑞，天下恰炎蒸。（卖冰者，以下《吟窗杂录》）
　　待暖还须去，门前有路岐。（《夜坐》）
　　春雨无高下，花枝有短长。（《春诗》）
　　老负峨眉月，闲看云水心。（《赠齐己》，《五代史补》）
　　◎卷.49【短歌行】栖蟾
　　蟾光堪自笑，浮世懒思量。身得几时活，眼开终日忙。
　　千门无寿药，一镜有愁霜。早向尘埃外，光阴任短长。
　　◎卷.50【除夜（一作尚颜诗）】栖蟾
　　九冬三十夜，寒与暖分开。坐到四更后，身添一岁来。
　　鱼灯延腊火，兽炭化春灰。青帝今应老，迎新见几回。
　　◎卷.51【宿巴江】栖蟾
　　江声五十里，泻碧急于弦。不觉日又夜，争教人少年。
　　一汀巫峡月，两岸子规天。山影似相伴，浓遮到晓船。
　　◎卷.52【游边】栖蟾
　　边云四顾浓，饥马嗅枯丛。万里八九月，一身西北风。
　　偷营天正黑，战地雪多红。昨夜东归梦，桃花暖色中。
　　◎卷.53【居南岳怀沈彬】栖蟾
　　石房开竹扉，茗外独支颐。万木还无叶，百年能几时。
　　隔云闻狖过，截雨见虹垂。因忆岳南客，晏眠吟好诗。
　　◎卷.54【南中怀友生】栖蟾
　　荔枝江上立，望北几思量。隔海无书札，前年在汉阳。
　　瘴村人起早，铜柱象揩光。居此成何事，寻君过碧湘。
　　◎卷.55【赠南岳玄泰布衲】栖蟾
　　曹溪入室人，终老甚难群。四十馀年内，青山与白云。
　　松和巢鹤看，果共野猿分。海外僧来说，名高自小闻。
　　◎卷.56【寄问政山聂威仪】栖蟾
　　先生卧碧岑，诸祖是知音。得道无一法，孤云同寸心。
　　岚光薰鹤诏，茶味敌人参。苦向壶中去，他年许我寻。
　　◎卷.57【送迁客】栖蟾
　　谏频甘得罪，一骑入南深。若顺吾皇意，即无臣子心。
　　织花蛮市布，捣月象州砧。蒙雪知何日，凭楼望北吟。
　　◎卷.58【读齐己上人集（一作尚颜诗）】栖蟾
　　诗为儒者禅，此格的惟仙。古雅如周颂，清和甚舜弦。
　　冰生听瀑句，香发早梅篇。想得吟成夜，文星照楚天。
　　◎卷.59【牧童】栖蟾
　　牛得自由骑，春风细雨飞。青山青草里，一笛一蓑衣。
　　日出唱歌去，月明抚掌归。何人得似尔，无是亦无非。
　　◎卷.60【再宿京口禅院】栖蟾
　　滩声依旧水溶溶，岸影参差对梵宫。楚树七回凋旧叶，
　　江人两至宿秋风。蟾蜍竹老摇疏白，菡萏池干落碎红。
　　多病支郎念行止，晚年生计转如蓬。


第八百四十九卷
　　◎卷.1【耕田鼓诗】可朋
　　农舍田头鼓，王孙筵上鼓。击鼓兮皆为鼓，
　　一何乐兮一何苦。上有烈日，下有焦土。愿我天翁，
　　降之以雨。令桑麻熟，仓箱富。不饥不寒，上下一般。
　　◎卷.2【赋洞庭】可朋
　　周极八百里，凝眸望则劳。水涵天影阔，山拔地形高。
　　贾客停非久，渔翁转几遭。飒然风起处，又是鼓波涛。
　　◎卷.3【赠方干】可朋
　　盛名传出自皇州，一举参差便缩头。月里岂无攀桂分，
　　湖中刚爱钓鱼休。童偷诗藁呈邻叟，客乞书题谒郡侯。
　　独泛短舟何限景，波涛西接洞庭秋。
　　◎卷.4【桐花鸟】可朋
　　五色毛衣比凤雏，深花丛里只如无。
　　美人买得偏怜惜，移向金钗重几铢。
　　◎卷.5【句】可朋
　　来多不似客，坐久却垂帘。（见《纪事》）
　　虹收千嶂雨，潮展半江天。（见《刘公诗话》）
　　诗因试客分题僻，棋为饶人下著低。
　　伤心尽日有啼鸟，独步残春空落花。（《杜甫旧居》）
　　唯陪北楚三千客，多话东林十八贤。
　　乍当暖景飞仍慢，欲就芳丛舞更高。（蝶，见《偶谈》）
　　◎卷.6【宿郑谏议山居】昙域
　　堂开星斗边，大谏采薇还。禽隐石中树，月生池上山。
　　凉风吹咏思，幽语隔禅关。莫拟归城计，终妨此地闲。
　　◎卷.7【怀齐己】昙域
　　鬓髯秋景两苍苍，静对茅斋一炷香。病后身心俱澹泊，
　　老来朋友半凋伤。峨眉山色侵云直，巫峡滩声入夜长。
　　犹喜深交有支遁，时时音信到松房。
　　◎卷.8【赠岛云禅师】昙域
　　远庵枯叶满，群鹿亦相随。顶骨生新发，庭松长旧枝。
　　禅高太白月，行出祖师碑。乱后潜来此，南人总不知。
　　◎卷.9【垓下怀古】栖一
　　缅想咸阳事可嗟，楚歌哀怨思无涯。八千子弟归何处，
　　万里鸿沟属汉家。弓指阵前争日月，血流垓下定龙蛇。
　　拔山力尽乌江水，今古悠悠空浪花。
　　◎卷.10【武昌怀古】栖一
　　战国城池尽悄然，昔人遗迹遍山川。笙歌罢吹几多日，
　　台榭荒凉七百年。蝉响夕阳风满树，雁横秋岛雨漫天。
　　堪嗟世事如流水，空见芦花一钓船。
　　◎卷.11【圣果寺】处默
　　路自中峰上，盘回出薜萝。到江吴地尽，隔岸越山多。
　　古木丛青霭，遥天浸白波。下方城郭近，钟磬杂笙歌。
　　◎卷.12【送僧游西域】处默
　　一盂兼一锡，只此度流沙。野性虽为客，禅心即是家。
　　寺披云峤雪，路入晓天霞。自说游诸国，回应岁月赊。
　　◎卷.13【远烟】处默
　　霭霭前山上，凝光满薜萝。高风吹不尽，远树得偏多。
　　翠与晴云合，轻将淑气和。正堪流野目，朱阁意如何。
　　◎卷.14【萤】处默
　　熠熠与娟娟，池塘竹树边。乱飞如拽火，成聚却无烟。
　　微雨洒不灭，轻风吹欲燃。昔时书案上，频把作囊悬。
　　◎卷.15【忆庐山旧居】处默
　　粗衣粝食老烟霞，勉把衰颜惜岁华。独鹤只为山客伴，
　　闲云常在野僧家。丛生嫩蕨粘松粉，自落干薪带藓花。
　　明月清风旧相得，十年归恨可能赊。
　　◎卷.16【题栖霞寺僧房】处默
　　名山不取买山钱，任构花宫近碧巅。松桧老依云里寺，
　　楼台深锁洞中天。风经绝嶂回疏雨，石倚危屏挂落泉。
　　欲结茅庵共师住，肯饶多少薜萝烟。
　　◎卷.17【山中作】处默
　　席帘高卷枕高欹，门掩垂萝蘸碧溪。
　　闲把史书眠一觉，起来山日过松西。
　　◎卷.18【织妇】处默
　　蓬鬓蓬门积恨多，夜阑灯下不停梭。
　　成缣犹自陪钱纳，未直青楼一曲歌。
　　◎卷.19【句】处默
　　太平时节无人看，雪刃闲封满匣尘。（《剑》，
　　见王正字《诗格》）
　　◎卷.20【秋日闲居】修睦
　　是事不相关，谁人似此闲。卷帘当白昼，移榻对青山。
　　野鹤眠松上，秋苔长雨间。岳僧频有信，昨日得书还。
　　◎卷.21【宿岳阳开元寺】修睦
　　竟夕凭虚槛，何当兴叹频。往来人自老，今古月常新。
　　风逆沈鱼唱，松疏露鹤身。无眠钟又动，几客在迷津。
　　◎卷.22【送边将】修睦
　　人尽有离别，而君独可嗟。言将身报国，敢望禄荣家。
　　战思风吹野，乡心月照沙。归期定何日，塞北树无花。
　　◎卷.23【雪中送人北游】修睦
　　然知心去速，其奈雪飞频。莫喜无危道，虽平更陷人。
　　远郊光接汉，旷野色通秦。此去迢遥极，却回应过春。
　　◎卷.24【落叶】修睦
　　雨过闲田地，重重落叶红。翻思向春日，肯信有秋风。
　　几处随流水，河边乱暮空。只应松自立，而不与君同。
　　◎卷.25【落花】修睦
　　一片又一片，等闲苔面红。不能延数日，开亦是春风。
　　公子歌声歇，诗人眼界空。遥思故山下，经雨两三丛。
　　◎卷.26【题田道者院】修睦
　　入门空寂寂，真个出家儿。有行鬼不见，无心人谓痴。
　　古岩寒柏对，流水落花随。欲别一何懒，相从所恨迟。
　　◎卷.27【东林寺】修睦
　　欲去不忍去，徘徊吟绕廊。水光秋澹荡，僧好语寻常。
　　碑古苔文叠，山晴钟韵长。翻思南岳上，欠此白莲香。
　　◎卷.28【寄贯休上人】修睦
　　常语亦关诗，常流安得知。楚郊来未久，吴地住多时。
　　立月无人近，归林有鹤随。所居浑不远，相识偶然迟。
　　◎卷.29【喜僧友到】修睦
　　十年消息断，空使梦烟萝。嵩岳几时下，洞庭何日过。
　　瓶干离涧久，衲坏卧云多。意欲相留住，游方肯舍么。
　　◎卷.30【怀虚中上人】修睦
　　檐雨滴更残，思君安未安。湘川闻不远，道路去寻难。
　　吟鬓霜应蚀，禅衣雪渐寒。倚松因独立，一鸟下江干。
　　◎卷.31【简寂观】修睦
　　正同高士坐烟霞，思著闲忙又是嗟。碧岫观中人似鹤，
　　红尘路上事如麻。石肥滞雨添苍藓，松老涵风落翠花。
　　莫道此间无我分，遗民长在惠持家。
　　◎卷.32【睡起作】修睦
　　长空秋雨歇，睡起觉精神。看水看山坐，无名无利身。
　　偈吟诸祖意，茶碾去年春。此外谁相识，孤云到砌频。
　　◎卷.33【卖松者】修睦
　　求利有何限，将松入市来。直饶人买去，也向柳边栽。
　　细叶犹粘雪，孤根尚惹苔。知君用心错，举世重花开。
　　◎卷.34【思齐己上人】修睦
　　同人与流俗，相谓好襟灵。有口不他说，长年自诵经。
　　水声秋后石，山色晚来庭。客问修何法，指松千岁青。
　　◎卷.35【送玄泰禅师】修睦
　　去去去何住，一盂兼一瓶。水边寒草白，岛外晚峰青。
　　宿处林闻虎，行时天有星。回期谁可定，浮世重看经。
　　◎卷.36【三生石】修睦
　　圣迹谁会得，每到亦徘徊。一尚不可得，三从何处来。
　　清宵寒露滴，白昼野云隈。应是表灵异，凡情安可猜。
　　◎卷.37【题僧梦微房】修睦
　　东海日未出，九衢人已行。吾师无事坐，苔藓入门生。
　　雨过闲花落，风来古木声。天台频说法，石壁欠题名。
　　◎卷.38【秋台作】修睦
　　独上高楼上，客情何物同。孤云无定处，长日信秋风。
　　兄弟多年别，关河此夕中。到头归去是，免使叹洪濛。
　　◎卷.39【怀故园】修睦
　　故园归未得，此日意何伤。独坐水边草，水流春日长。
　　◎卷.40【谢武肃王】无作
　　云鹤性孤单，争堪名利关。衔恩虽入国，辞命却归山。
　　◎卷.41【哭僧】清尚
　　道力自超然，身亡同坐禅。水流元在海，月落不离天。
　　溪白葬时雪，风香焚处烟。世人频下泪，不见我师玄。
　　◎卷.42【投谒齐己】乾康
　　隔岸红尘忙似火，当轩青嶂冷如冰。
　　烹茶童子休相问，报道门前是衲僧。
　　◎卷.43【赋残雪】乾康
　　六出奇花已住开，郡城相次见楼台。
　　时人莫把和泥看，一片飞从天上来。
　　◎卷.44【句】乾康
　　镜湖中有月，处士后无人。荻笋抽高节，鲈鱼跃老鳞。
　　（《经方干旧居》甚为齐己所称）


第八百五十卷
　　◎卷.1【招隐】昙翼
　　连峰数千里，修林带平津。云起远山翳，风至□荒榛。
　　茅茨隐不见，鸡鸣知有人。蹑磴践其迹，处处见遗薪。
　　乃知百代下，固有上皇民。
　　◎卷.2【石桥琪树】隐求
　　山上天将近，人间路渐遥。谁当云里见，知欲渡仙桥。
　　◎卷.3【律僧】智远
　　滤水与龛灯，长长护有情。自从青草出，便不下阶行。
　　北阙应无梦，南山旧有名。将何喻浮世，惟指浪沤轻。
　　◎卷.4【暮春送人】无闷
　　折柳亭边手重携，江烟澹澹草萋萋。
　　杜鹃不解离人意，更向落花枝上啼。
　　◎卷.5【寒林石屏】无闷
　　草堂无物伴身闲，惟有屏风枕簟间。
　　本向他山求得石，却于石上看他山。
　　◎卷.6【江上秋志】尚志
　　到来江上久，谁念旅游心。故国无秋信，邻家有暮砧。
　　坐遥翻不睡，愁极却成吟。即恐髭连鬓，还为白所侵。
　　◎卷.7【路】玄宝
　　南北东西去，茫茫万古尘。关河无尽处，风雪有行人。
　　险极山通蜀，平多地入秦。营营名利者，来往岂辞频。
　　◎卷.8【赠智舟三藏】怀浦
　　壮岁心难伏，师心伏岂难。寻常独在院，行坐不离坛。
　　岳雪当禅暝，松声入咒寒。更因文字外，多把史书看。
　　◎卷.9【初冬旅舍早怀】怀浦
　　枕上角声微，离情未息机。梦回三楚寺，寒入五更衣。
　　月没栖禽动，霜晴冻叶飞。自惭行役早，深与道相违。
　　◎卷.10【对御书后一绝】亚栖
　　通神笔法得玄门，亲入长安谒至尊。
　　莫怪出来多意气，草书曾悦圣明君。
　　◎卷.11【题英禅师】亚栖
　　将知德行异寻常，每见持经在道场。
　　欲识用心精洁处，一瓶秋水一炉香。
　　◎卷.12【别友人】惟审
　　一身无定处，万里独销魂。芳草迷归路，春衣滴泪痕。
　　几时休旅食，向夜宿江村。欲识异乡苦，空山啼暮猿。
　　◎卷.13【赋得闻晓莺啼】惟审
　　卷帘清梦后，芳树引流莺。隔叶传春意，穿花送晓声。
　　未调云路翼，空负桂枝情。莫尽关关兴，羁愁正厌生。
　　◎卷.14【春日旅怀呈知己】惟审
　　生涯万事有苍苍，应任流萍便越乡。春水独行人渐远，
　　故园归梦夜空长。一声隔浦猿啼处，数滴惊心泪满裳。
　　不为知音皆鲍叔，信谁江上去茫茫。
　　◎卷.15【剑客】慕幽
　　去住知何处，空将一剑行。杀人虽取次，为事爱公平。
　　戟立嗔髭鬓，星流忿眼睛。晓来湘市说，拂曙别辽城。
　　◎卷.16【酬和友人见寄（一作冬日淮上别文上人）】慕幽
　　劳歌好自看，终久偶齐桓。五字若教易，一名争得难。
　　侵窗红树老，荫砌雪花残。莫效齐僚属，东归剪钓竿。
　　◎卷.17【冬日淮上别文上人（一作酬和友人见寄）】慕幽
　　家国各万里，同吟六七年。可堪随北雁，迢递向南天。
　　水共行人远，山将落日连。春淮有双鲤，莫忘尺书传。
　　◎卷.18【柳】慕幽
　　今古凭君一赠行，几回折尽复重生。五株斜傍渊明宅，
　　千树低垂太尉营。临水带烟藏翡翠，倚风兼雨宿流莺。
　　隋皇堤畔依依在，曾惹当时歌吹声。
　　◎卷.19【三峡闻猿】慕幽
　　谁向兹来不恨生，声声都是断肠声。七千里外一家住，
　　十二峰前独自行。瘴雨晚藏神女庙，蛮烟寒锁夜郎城。
　　凭君且听哀吟好，会待青云道路平。
　　◎卷.20【灯】慕幽
　　钟断危楼鸟不飞，荧荧何处最相宜。香然水寺僧开卷，
　　笔写春帏客著诗。忽尔思多穿壁处，偶然心尽断缨时。
　　孙康勤苦谁能念，少减馀光借与伊。
　　◎卷.21【宝琴】释彪
　　吾有一宝琴，价重双南金。刻作龙凤象，弹为山水音。
　　星从徽里发，风来弦上吟。钟期不可遇，谁辨曲中心。
　　◎卷.22【观大驾出叙事寄怀（见《文苑英华》）】法轮
　　紫台宵漏竭，青门曙鼓通。轻霞照复道，徐吹转相风。
　　玉鸾光万骑，金舆郁五戎。鸣笳犹度阙，清跸尚喧宫。
　　云旗乱陌紫，羽旆杂尘红。百城归北丽，两汉久惭雄。
　　吾曹陋薄技，馀庆洽微躬。平源已起洛，印手亦还丰。
　　得奉衣冠盛，仍观书轨同。犹言待封告，未忍向华嵩。
　　◎卷.23【中秋旅怀】尚能
　　所畜惟骚雅，兼之得固穷。望乡连北斗，听雨带西风。
　　稼穑村坊远，烟波路径通。冥搜清绝句，恰似有神功。
　　◎卷.24【句】尚能
　　霜洲枫落尽，月馆竹生寒。（见《万花谷》）
　　◎卷.25【题伍相庙】常雅
　　苍苍古庙映林峦，漠漠烟霞覆古坛。
　　精魄不知何处在，威风犹入浙江寒。
　　◎卷.26【怀旧山（一作别嘉兴知己）】沧浩
　　一坐西林寺，从来未下山。不因寻长者，无事到人间。
　　宿雨愁为客，寒花笑未还。空怀旧山月，童子诵经闲。
　　◎卷.27【题慧山泉】若水
　　石脉绽寒光，松根喷晓凉。注瓶云母滑，漱齿茯苓香。
　　野客偷煎茗，山僧借净床。安禅何所问，孤月在中央。
　　◎卷.28【题马迹山】文鉴
　　瀛洲西望沃洲山，山在平湖缥缈间。
　　常说使君千里马，至今龙迹尚堪攀。


第八百五十一卷
　　◎卷.1【和御制游慈恩寺】慈恩寺沙门
　　皇风扇祇树，至德茂禅林。仙华曜日彩，神幡曳远阴。
　　绮殿笼霞影，飞阁出云心。细草希慈泽，恩光重更深。
　　◎卷.2【赠贾松先辈】水心寺僧
　　嵯峨山上石，岁岁色长新。若使尽成宝，谁为知己人。
　　◎卷.3【古梅】无名释
　　火虐风饕水渍根，霜皴雪皱古苔痕。
　　东风未肯随寒暑，又蘖清香与返魂。
　　◎卷.4【月】南唐失名僧
　　徐徐东海出，渐渐上天衢。此夜一轮满，清光何处无。
　　◎卷.5【武肃王有旨，石桥设斋会，进一诗，共六首】吴越僧
　　南有天台事可尊，孕灵含秀独超群。重重曲涧侵危石，
　　步步层岩踏碎云。金雀每从云里现，异香多向夜深闻。
　　当知此界非凡界，一道幽奇各自分。
　　仙源佛窟有天台，今古嘉名遍九垓。石磴嵌空神匠出，
　　瀑泉雄壮雨声来。景强偏感高僧上，地胜能令远思开。
　　一等翘诚依此处，自然灵贶作梯媒。
　　智泉福海莫能逾，亲自王恩运睿谟。感现尽冥心境界，
　　资持全固道根株。石梁低翥红鹦鹉，烟岭高翔碧鹧鸪。
　　胜妙重重惟祷祝，永资军庶息灾虞。
　　凌晨迎请倍精诚，亲散鲜花异处清。罗汉攀枝呈梵相，
　　岩僧倚树现真形。神幡双出红霞动，宝塔全开白气生。
　　都为王心标意切，满空盈月瑞分明。
　　幡花宝盖满青川，祈祷迎来圣半千。莫道胜缘无影响，
　　须知嘉会有因缘。空中长似闻天乐，岩畔常疑有地仙。
　　何必更寻兜率去，重重灵应事昭然。
　　登云步岭涉烟程，好景随心次第生。圣者已符祥瑞事，
　　地灵全副祷祈情。洞深重叠拖云湿，滩浅潺湲漱水清。
　　愿满事圆归去路，便风相送片帆轻。
　　◎卷.6【题户诗】唐末僧
　　枕有思乡泪，门无问疾人。尘埋床下履，风动架头巾。
　　◎卷.7【句】神迥
　　鸦鸣东牖曙，草秀南湖春。（见《诗式》）
　　◎卷.8【句】可隆
　　万般思后行，一失废前功。（《观棋》）
　　◎卷.9【句】尔鸟
　　鲸目光烧半海红，鳌头浪蹙掀天白。（见《诗话总龟》）
　　◎卷.10【句】元础
　　寺隔残潮去。
　　采药过泉声。
　　林塘秋半宿，风雨夜深来。
　　◎卷.11【句】悟清
　　鸟归花影动，鱼没浪痕圆。
　　◎卷.12【句】契盈
　　三千里外一条水，十二时中两度潮。（见《五代史补》）
　　◎卷.13【句】淡然
　　到处自凿井，不能饮常流。
　　◎卷.14【句】庭实
　　吟中双鬓白，笑里一生贫。（见《诗史》）
　　◎卷.15【句】知业
　　接岸桥通何处路，倚栏人是阿谁家。（见《葆光录》）
　　◎卷.16【句】云容
　　木末上明星。
　　◎卷.17【句】玄幽
　　三万莲经三十春，半生不蹋院门尘。
　　◎卷.18【句】志定
　　惟有樽前今夜月，当时曾照堕楼人。
　　梧桐叶老蝉声死，一夜洞庭波上风。（见张为《主客图》）
　　◎卷.19【句】灵准
　　晴看汉水广，秋觉岘山高。
　　◎卷.20【句】荆州僧
　　犬熟护邻房。


第八百五十二卷
　　◎卷.1【答宋之问】司马承祯
　　时既暮兮节欲春，山林寂兮怀幽人。登奇峰兮望白云，
　　怅缅邈兮象欲纷。白云悠悠去不返，寒风飕飕吹日晚。
　　不见其人谁与言，归坐弹琴思逾远。
　　◎卷.2【醉吟三首】张氲
　　去岁无田种，今春乏酒材。从他花鸟笑，佯醉卧楼台。
　　下调无人睬，高心又被瞋。不知时俗意，教我若为人。
　　入市非求利，过朝不为名。有时随俗物，相伴且营营。
　　◎卷.3【洗心】司马退之
　　不践名利道，始觉尘土腥。不味稻粱食，始觉精神清。
　　罗浮奔走外，日月无短明。山瘦松亦劲，鹤老飞更轻。
　　逍遥此中客，翠发皆长生。草木多古色，鸡犬无新声。
　　君有出俗志，不贪英雄名。傲然脱冠带，改换人间情。
　　去矣丹霄路，向晓云冥冥。
　　◎卷.4【夜醉卧街（开元中，夜醉卧街犯禁，乃为此诗）】裴翛然
　　遮莫冬冬动，须倾满满杯。金吾如借问，但道玉山颓。
　　◎卷.5【谒尧帝庙（桂州尧庙有开元二年弥明谒尧诗，自宋镌石）】轩辕弥明
　　祖龙开国尽遐荒，庙建唐尧镇此邦。山卷白云朝帝座，
　　林疏红日列仙幢。巍巍圣迹陵松峤，荡荡恩波洽桂江。
　　瞻仰威灵共回首，紫霞深处锁轩窗。
　　◎卷.6【山居】陈寡言
　　照水冰如鉴，扫雪玉为尘。何须问今古，便是上皇人。
　　醉卧茅堂不闭关，觉来开眼见青山。
　　松花落处宿猿在，麋鹿群群林际还。
　　◎卷.7【临化示弟子】陈寡言
　　我本无形暂有形，偶来人世逐营营。
　　轮回债负今还毕，搔首翛然归上清。
　　◎卷.8【元白席上作（一作吕岩遇钟离先生作）】李升
　　生在儒家遇太平，悬缨垂带布衣轻。
　　谁能世路趋名利，臣事玉皇归上清。
　　◎卷.9【一字至七字诗·书（同王起诸公送白居易分司东都作）】范尧佐
　　书。凭雁，寄鱼。出王屋，入匡庐。文生益智，
　　道著清虚。葛洪一万卷，惠子五车馀。银钩屈曲索靖，
　　题桥司马相如。别后莫暌千里信，数封缄送到闲居。
　　◎卷.10【言志献浙东廉访辞召】徐灵府
　　野性歌三乐，皇恩出九重。那烦紫宸命，远下白云峰。
　　多愧书传鹤，深惭纸画龙。将何佐明主，甘老在岩松。
　　◎卷.11【自咏二首】徐灵府
　　寂寂凝神太极初，无心应物等空虚。
　　性修自性非求得，欲识真人只是渠。
　　学道全真在此生，何须待死更求生。
　　今生不了无生理，纵复生知那处生。
　　◎卷.12【留观中诗二首】吴子来
　　终日草堂间，清风常往还。耳无尘事扰，心有玩云闲。
　　对酒惟思月，餐松不厌山。时时吟内景，自合驻童颜。
　　此生此物当生涯，白石青松便是家。
　　对月卧云如野鹿，时时买酒醉烟霞。


第八百五十三卷
　　◎卷.1【游仙二十四首】吴筠
　　启册观往载，摇怀考今情。终古已寂寂，举世何营营。
　　悟彼众仙妙，超然含至精。凝神契冲玄，化服凌太清。
　　心同宇宙广，体合云霞轻。翔风吹羽盖，庆霄拂霓旌。
　　龙驾朝紫微，后天保令名。岂如寰中士，轩冕矜暂荣。
　　鸾凤栖瑶林，雕鹗集平楚。饮啄本殊好，翱翔终异所。
　　吾方遗喧嚣，立节慕高举。解兹区中恋，结彼霄外侣。
　　谁谓天路遐，感通自无阻。
　　愍俗从迁谢，寻仙去沦没。三元有真人，与我生道骨。
　　凌晨吸丹景，入夜饮黄月。百关弥调畅，方寸益清越。
　　栖神合虚无，洞览周恍惚。不觉随玉皇，焚香诣金阙。
　　西龟初定箓，东华已校名。三官无遗谴，七祖升云輧。
　　体妙尘累隔，心微玄化并。一朝出天地，亿载犹童婴。
　　使我齐浩劫，萧萧宴玉清。
　　怡神在灵府，皎皎含清澄。仙经不吾欺，轻举信有征。
　　畴昔希道念，而今果天矜。岂非阴功著，乃致白日升。
　　焉用过洞府，吾其越朱陵。
　　高真诚寥邈，道合不我遗。孰谓姑射远，神人可同嬉。
　　结驾从之游，飘飘出天垂。不理人自化，神凝物无疵。
　　因知至精感，足以和四时。
　　碧海广无际，三山高不极。金台罗中天，羽客恣游息。
　　霞液朝可饮，虹芝晚堪食。啸歌自忘心，腾举宁假翼。
　　保寿同三光，安能纪千亿。
　　将过太帝宫，暂诣扶桑处。真童已相迓，为我清宿雾。
　　海若宁洪涛，羲和止奔驭。五云结层阁，八景动飞舆。
　　青霞正可挹，丹椹时一遇。留我宴玉堂，归轩不令遽。
　　欲超洞阳界，试鉴丹极表。赤帝跃火龙，炎官控朱鸟。
　　导我升绛府，长驱出天杪。阳灵赫重晖，四达何皎皎。
　　为尔流飘风，群生遂无夭。
　　予因诣金母，飞盖超西极。遂入素中天，停轮太蒙侧。
　　若华拂流影，不使白日匿。倾曦复亭午，六合无暝色。
　　道化随感迁，此理谁能测。
　　九龙何蜿蜿，载我升云纲。临睨怀旧国，风尘混苍茫。
　　依依远人寰，去去迩帝乡。上超星辰纪，下视日月光。
　　倏已过太微，天居焕煌煌。
　　停骖太仪侧，整服金阙前。肃肃承上帝，锵锵会群仙。
　　鸿炉发灵香，广庑张钧天。玉醴洽中座，霞膏充四筵。
　　良期无终极，俯仰移亿年。
　　峻朗妙门辟，澄微真鉴通。琼林九霞上，金阁三天中。
　　飞虬跃庆云，翔鹤抟灵风。郁彼玉京会，仙期六合同。
　　予升至阳元，欲憩明霞馆。飘飘琼轮举，晔晔金景散。
　　结虚成万有，高妙咸可玩。玉山郁嵯峨，琅海杳无岸。
　　暂赏过千椿，遐龄谁复算。
　　招携紫阳友，合宴玉清台。排景羽衣振，浮空云驾来。
　　灵幡七曜动，琼障九光开。凤舞龙璈奏，虬轩殊未回。
　　高升紫极上，宴此玄都岑。玉藻散奇香，琼柯流雅音。
　　灵风生太漠，习习吹人襟。体混希微广，神凝空洞深。
　　萧然宇宙外，自得乾坤心。
　　晨登千仞岭，俯瞰四人居。原野间城邑，山河分里闾。
　　眇彼埃尘中，争奔声利途。百龄宠辱尽，万事皆为虚。
　　自昔无成功，安能与尔俱。将期驾云景，超迹升天衢。
　　骨炼体弥清，鉴明尘已绝。恬夷宇宙泰，焕朗天光彻。
　　羽服参烟霄，童颜皎冰雪。隐符千魔骇，鸣玉万帝悦。
　　遂使区宇中，祅气永沦灭。
　　朝逾弱水北，夕憩钟山顶。颛顼清玄宫，禺强扫幽境。
　　烛龙发神曜，阴野弥焕炳。导达三气和，驱除六天静。
　　玉楼互相晖，烟客何秀颖。一举流霞津，千年在俄顷。
　　扬盖造辰极，乘烟游阆风。上元降玉闼，王母开琳宫。
　　天人何济济，高会碧堂中。列侍奏云歌，真音满太空。
　　千年紫柰熟，四劫灵瓜丰。斯乐异荒宴，陶陶殊未终。
　　整驾辞五岳，排烟凌九霄。纷然太虚中，羽旆更相招。
　　且盼蓬壶近，谁言昆阆遥。悠悠竟安适，仰赴三天朝。
　　予招三清友，迥出九天上。挠挑绝漠中，差池遥相望。
　　大空含常明，八外无隐障。鸾凤有逸翮，泠然恣飘飏。
　　寥寥唯玄虚，至乐在神王。
　　纵身太霞上，眇眇虚中浮。八威先启行，五老同我游。
　　灵景何灼灼，祥风正寥寥。啸歌振长空，逸响清且柔。
　　遨嬉无迹赏，顾眄皆真俦。不疾而自速，万天俄已周。
　　返视太初先，与道冥至一。空洞凝真精，乃为虚中实。
　　变通有常性，合散无定质。不行迅飞电，隐曜光白日。
　　玄栖忘玄深，无得固无失。
　　◎卷.2【览古十四首】吴筠
　　圣人重周济，明道欲救时。孔席不暇暖，墨突何尝缁。
　　兴言振颓纲，将以有所维。君臣恣淫惑，风俗日凋衰。
　　三代业遽陨，七雄遂交驰。庶物坠涂炭，区中若棼丝。
　　秦皇燎儒术，方册靡孑遗。大汉历五叶，斯文复崇推。
　　乃验经籍道，与世同屯夷。弛张固天意，设教安能持。
　　兴亡道之运，否泰理所全。奈何淳古风，既往不复旋。
　　三皇已散朴，五帝初尚贤。王业与霸功，浮伪日以宣。
　　忠诚及狙诈，淆混安可甄。馀智入九霄，守愚沦重泉。
　　永怀巢居时，感涕徒泫然。
　　栋宇代巢穴，其来自三皇。迹生固为累，经始增百王。
　　瑶台既灭夏，琼室复陨汤。覆车世不悟，秦氏兴阿房。
　　继踵迷反正，汉家崇建章。力役弊万人，瑰奇殚八方。
　　徇志仍未极，促龄已云亡。侈靡竟何在，荆榛生庙堂。
　　闲居览前载，恻彼商与秦。所残必忠良，所宝皆凶嚚。
　　昵谀方自圣，不悟祸灭身。箕子作周辅，孙通为汉臣。
　　洪范及礼仪，后王用经纶。
　　吾观采苓什，复感青蝇诗。谗佞乱忠孝，古今同所悲。
　　奸邪起狡猾，骨肉相残夷。汉储殒江充，晋嗣灭骊姬。
　　天性犹可间，君臣固其宜。子胥烹吴鼎，文种断越铍。
　　屈原沈湘流，厥戚咸自贻。何不若范蠡，扁舟无还期。
　　尝稽真仙道，清寂祛众烦。秦皇及汉武，焉得游其藩。
　　情扰万机屑，位骄四海尊。既欲先宇宙，仍规后乾坤。
　　崇高与久远，物莫能两存。矧乃恣所欲，荒淫伐灵根。
　　金膏恃延期，玉色复动魂。征战穷外域，杀伤被中原。
　　天鉴谅难诬，神理不可谖。安期返蓬莱，王母还昆仑。
　　异术终莫告，悲哉竟何言。
　　鲁侯祈政术，尼父从弃捐。汉主思英才，贾生被排迁。
　　始皇重韩子，及睹乃不全。武帝爱相如，既征复忘贤。
　　贵远世咸尔，贱今理共然。方知古来主，难以效当年。
　　食其昔未偶，落魄为狂生。一朝君臣契，雄辩何纵横。
　　运筹康汉业，凭轼下齐城。既以智所达，还为智所烹。
　　岂若终贫贱，酣歌本无营。
　　晁错抱远策，为君纳良规。削彼诸侯权，永用得所宜。
　　奸臣负旧隙，乘衅谋相危。世主竟不辨，身戮宗且夷。
　　汉景称钦明，滥罚犹如斯。比干与龙逢，残害何足悲。
　　绛侯成大绩，赏厚位仍尊。一朝对狱吏，荣辱安可论。
　　苏生佩六印，奕奕为殃源。主父食五鼎，昭昭成祸根。
　　李斯佐二辟，巨衅钟其门。霍孟翼三后，伊戚及后昆。
　　天人忌盈满，兹理固永存。方知得意者，何必乘朱轮。
　　灭景栖远壑，弦歌对清樽。二疏返海滨，蒋诩归林园。
　　萧洒去物累，此谋诚足敦。
　　至人顺通塞，委命固无疵。吾观太史公，可谓识道规。
　　留滞焉足愤，感怀殄生涯。吾叹龚夫子，秉义确不移。
　　晦迹一何晚，天年夭当时。薰膏自销铄，楚老空馀悲。
　　达者贵量力，至人尚知几。京房洞幽赞，神奥咸发挥。
　　如何嫉元恶，不悟祸所归。谋物暗谋已，谁言尔精微。
　　玄元明知止，大雅尚保躬。茂先洽闻者，幽赜咸该通。
　　弱年赋鹪鹩，可谓达养蒙。晚节希鸾鹄，长飞戾曾穹。
　　知进不知退，遂令其道穷。伊昔辨福初，胡为迷祸终。
　　方验嘉遁客，永贞天壤同。
　　圣人垂大训，奥义不苟设。天道殃顽凶，神明祐懿哲。
　　斯言犹影响，安得复回穴。鲧瞍诞英睿，唐虞育昏孽。
　　盗跖何延期，颜生乃短折。鲁隐全克让，祸机遂潜结。
　　楚穆肆巨逆，福柄奚赫烈。田常弑其主，祚国久罔缺。
　　管仲存霸功，世祖成诡说。汉氏方版荡，群阉恣邪谲。
　　謇謇陈蕃徒，孜孜抗忠节。誓期区宇静，爰使凶丑绝。
　　谋协事靡从，俄而反诛灭。古来若兹类，纷扰难尽列。
　　道遐理微茫，谁为我昭晰。吾将询上帝，寥廓讵跻彻。
　　已矣勿用言，忘怀庶自悦。
　　◎卷.3【步虚词十首】吴筠
　　众仙仰灵范，肃驾朝神宗。金景相照曜，逶迤升太空。
　　七玄已高飞，火炼生珠宫。馀庆逮天壤，平和王道融。
　　八威清游气，十绝舞祥风。使我跻阳源，其来自阴功。
　　逍遥太霞上，真鉴靡不通。
　　逸辔登紫清，乘光迈奔电。阆风隔三天，俯视犹可见。
　　玉闼摽敞朗，琼林郁葱蒨。自非挺金骨，焉得谐夙愿。
　　真朋何森森，合景恣游宴。良会忘淹留，千龄才一眄。
　　三宫发明景，朗照同郁仪。纷然驰飙欻，上采空清蕤。
　　令我洞金色，后天耀琼姿。心协太虚静，寥寥竟何思。
　　玄中有至乐，淡泊终无为。但与正真友，飘飖散遨嬉。
　　禀化凝正气，炼形为真仙。忘心符元宗，返本协自然。
　　帝一集绛宫，流光出丹玄。元英与桃君，朗咏长生篇。
　　六府焕明霞，百关罗紫烟。飙车涉寥廓，靡靡乘景迁。
　　不觉云路远，斯须游万天。
　　扶桑诞初景，羽盖凌晨霞。倏欻造西域，嬉游金母家。
　　碧津湛洪源，灼烁敷荷花。煌煌青琳宫，粲粲列玉华。
　　真气溢绛府，自然思无邪。俯矜区中士，夭浊良可嗟。
　　琼台劫万仞，孤映大罗表。常有三素云，凝光自飞绕。
　　羽幢泛明霞，升降何缥缈。鸾凤吹雅音，栖翔绛林标。
　　玉虚无昼夜，灵景何皎皎。一睹太上京，方知众天小。
　　灼灼青华林，灵风振琼柯。三光无冬春，一气清且和。
　　回首迩结灵，倾眸亲曜罗。豁落制六天，流铃威百魔。
　　绵绵庆不极，谁谓椿龄多。
　　高情无侈靡，遇物生华光。至乐无箫歌，金玉音琅琅。
　　或登明真台，宴此羽景堂。杳霭结宝云，霏微散灵香。
　　天人诚遐旷，欢泰不可量。
　　爰从太微上，肆觐虚皇尊。腾我八景舆，威迟入天门。
　　既登玉宸庭，肃肃仰紫轩。敢问龙汉末，如何辟乾坤。
　　怡然辍云璈，告我希夷言。幸闻至精理，方见造化源。
　　二气播万有，化机无停轮。而我操其端，乃能出陶钧。
　　寥寥大漠上，所遇皆清真。澄莹含元和，气同自相亲。
　　绛树结丹实，紫霞流碧津。以兹保童婴，永用超形神。
　　◎卷.4【登北固山望海】吴筠
　　此山镇京口，迥出沧海湄。跻览何所见，茫茫潮汐驰。
　　云生蓬莱岛，日出扶桑枝。万里混一色，焉能分两仪。
　　愿言策烟驾，缥缈寻安期。挥手谢人境，吾将从此辞。
　　◎卷.5【听尹炼师弹琴】吴筠
　　至乐本太一，幽琴和乾坤。郑声久乱雅，此道稀能尊。
　　吾见尹仙翁，伯牙今复存。众人乘其流，夫子达其源。
　　在山峻峰峙，在水洪涛奔。都忘迩城阙，但觉清心魂。
　　代乏识微者，幽音谁与论。
　　◎卷.6【题龚山人草堂】吴筠
　　世人负一美，未肯甘陆沉。独抱匡济器，能怀真隐心。
　　结庐迩城郭，及到云木深。灭迹慕颍阳，忘机同汉阴。
　　启户面白水，凭轩对苍岑。但歌考槃诗，不学梁父吟。
　　兹道我所适，感君齐素襟。勖哉龚夫子，勿使嚣尘侵。
　　◎卷.7【游庐山五老峰】吴筠
　　彭蠡隐深翠，沧波照芙蓉。日初金光满，景落黛色浓。
　　云外听猿鸟，烟中见杉松。自然符幽情，潇洒惬所从。
　　整策务探讨，嬉游任从容。玉膏正滴沥，瑶草多zv茸。
　　羽人栖层崖，道合乃一逢。挥手欲轻举，为余扣琼钟。
　　空香清人心，正气信有宗。永用谢物累，吾将乘鸾龙。
　　◎卷.43【登庐山东峰观九江合彭蠡湖】吴筠
　　百川灌彭蠡，秋水方浩浩。九派混东流，朝宗合天沼。
　　写心陟云峰，纵目还缥缈。宛转众浦分，差池群山绕。
　　江妃弄明霞，仿佛呈窈窕。而我临长风，飘然欲腾矫。
　　昔怀沧洲兴，斯志果已绍。焉得忘机人，相从洽鱼鸟。
　　◎卷.44【建业怀古】吴筠
　　炎精既失御，宇内为三分。吴王霸荆越，建都长江滨。
　　爰资股肱力，以静淮海民。魏后欲济师，临流遽旋军。
　　岂惟限天堑，所忌在有人。惜哉归命侯，淫虐败前勋。
　　衔璧入洛阳，委躬为晋臣。无何覆宗社，为尔含悲辛。
　　俄及永嘉末，中原塞胡尘。五马浮渡江，一龙跃天津。
　　此时成大业，实赖贤缙绅。辟土虽未远，规模亦振振。
　　谢公佐王室，仗节扫伪秦。谁为吴兵孱，用之在有伦。
　　荏苒宋齐末，斯须变梁陈。绵历已六代，兴亡互纷纶。
　　在德不在险，成败良有因。高堞复于隍，广殿摧于榛。
　　王风久泯灭，胜气犹氤氲。皇家一区域，玄化通无垠。
　　常言宇宙泰，忽遘云雷屯。极目梁宋郊，茫茫晦妖氛。
　　安得倚天剑，斩兹横海鳞。徘徊江山暮，感激为谁申。
　　◎卷.45【经羊角哀墓作】吴筠
　　祇召出江国，路傍旌古坟。伯桃葬角哀，墓近荆将军。
　　神道不相得，称兵解其纷。幽明信难知，胜负理莫分。
　　长呼遂刎颈，此节古未闻。两贤结情爱，骨肉何足云。
　　感子初并粮，我心正氛氲。迟回驻征骑，不觉空林醺。
　　◎卷.46【过天门山怀友】吴筠
　　举帆遇风劲，逸势如飞奔。缥缈凌烟波，崩腾走川原。
　　两山夹沧江，豁尔开天门。须臾轻舟远，想象孤屿存。
　　归路日已近，怡然慰心魂。所经多奇趣，待与吾友论。
　　一日如三秋，相思意弥敦。
　　◎卷.47【舟中遇柳伯存归潜山，因有此赠】吴筠
　　浇风久成俗，真隐不可求。何悟非所冀，得君在扁舟。
　　目击道已存，一笑遂忘言。况观绝交书，兼睹箴隐文。
　　见君浩然心，视世如浮空。君归潜山曲，我复庐山中。
　　形间心不隔，谁能嗟异同。他日或相访，无辞驭冷风。
　　◎卷.48【舟中夜行】吴筠
　　榜人识江路，挂席从宵征。莫辨洲渚状，但闻风波惊。
　　阴云正飘飖，落月无光晶。岂不畏艰险，所凭在忠诚。
　　何时达遥夜，伫见初日明。
　　◎卷.49【晚到湖口见庐山作呈诸故人】吴筠
　　夜舟达湖口，渐近庐山侧。高高标横天，隐隐何峻极。
　　石镜启晨晖，垆烟凝寒色。旅泊将休暇，归心已隮陟。
　　虚名久为累，使我辞逸域。良愿道不违，幽襟果兹得。
　　故人在云峤，乃复同晏息。鸿飞入青冥，虞氏罢缯弋。
　　◎卷.50【苦春霖作寄友】吴筠
　　应龙迁南方，霪雨备江干。俯望失平陆，仰瞻隐崇峦。
　　阴风敛暄气，残月凄已寒。时鸟戢好音，众芳亦微残。
　　万流注江湖，日夜增波澜。数君旷不接，悄然无与欢。
　　对酒聊自娱，援琴为谁弹。弹为愁霖引，曲罢仍永叹。
　　此叹因感物，谁能识其端。写怀寄同心，词极意未殚。
　　◎卷.51【酬叶县刘明府避地庐山言怀诒郑录事昆季苟尊师兼见赠之】吴筠
　　明哲良罕遇，遇君辄思齐。挺生著天爵，自可析人珪。
　　河洛初沸腾，方期扫虹霓。时命竟未合，安能亲鼓鼙。
　　从此罢飞凫，投簪辞割鸡。驱车适南土，忠孝两不暌。
　　庐岳镇江介，于焉惬林栖。入门披彩服，出谷杖红藜。
　　隐令旧闾里，而今复成跻。郑公解簪绂，华萼曜松谿。
　　贤哉苟征君，灭迹为圃畦。顾已成非薄，忝兹忘筌蹄。
　　相观对绿樽，逸思凌丹梯。道泰我长往，时清君勿迷。
　　王孙且无归，芳草正萋萋。
　　◎卷.52【高士咏·混元皇帝】吴筠
　　玄元九仙主，道冠三气初。应物方佐命，栖真亦归居。
　　贻篇训终古，驾景还太虚。孔父叹犹龙，谁能知所如。
　　◎卷.53【高士咏·广成子】吴筠
　　广成卧云岫，缅邈逾千龄。轩辕来顺风，问道修神形。
　　至言发玄理，告以从杳冥。三光入无穷，寂默返太宁。
　　◎卷.54【高士咏·许先生】吴筠
　　大名贤所尚，宝位圣所珍。皎皎许仲武，遗之若纤尘。
　　弃瓢箕山下，洗耳颍水滨。物外两寂寞，独与玄冥均。
　　◎卷.55【高士咏·樊先生】吴筠
　　巢父志何远，潜精人莫知。耻闻让王事，饮犊方见移。
　　不欲散大朴，焉能为尧师。炼真自轻举，浮世何足遗。
　　◎卷.56【高士咏·柏成子高】吴筠
　　大禹受禅让，子高辞诸侯。退躬适外野，放浪夫何求。
　　万乘造中亩，一言良见酬。俋俋耕不顾，斯情邈难俦。
　　◎卷.57【高士咏·臧丈人】吴筠
　　臧叟隐中壑，垂纶心浩然。文王感昔梦，授政道斯全。
　　一遵无为术，三载淳化宣。功成遂不处，遁迹符冲玄。
　　◎卷.58【高士咏·伯夷叔齐】吴筠
　　夷齐互崇让，弃国从所钦。聿来及宗周，乃复非其心。
　　世浊不可处，冰清首阳岑。采薇咏羲农，高义越古今。
　　◎卷.59【高士咏·南华真人】吴筠
　　南华源道宗，玄远故不测。动与造化游，静合太和息。
　　放旷生死外，逍遥神明域。况乃资九丹，轻举归太极。
　　◎卷.60【高士咏·冲虚真人】吴筠
　　冲虚冥至理，体道自玄通。不受子阳禄，但饮壶丘宗。
　　泠然竟何依，挠挑游大空。未知风乘我，为是我乘风。
　　◎卷.61【高士咏·洞灵真人】吴筠
　　亢仓致虚极，潜迹依远岫。智去愚独留，日亏岁方就。
　　乡人谋尸祝，不欲闻俎豆。尚贤非至理，尧舜固为陋。
　　◎卷.62【高士咏·通玄真人】吴筠
　　通玄贵阴德，利物非市朝。悠然大江上，散发挥轻桡。
　　已陈缁帷说，复表沧浪谣。灭迹竟何往，遗文独昭昭。
　　◎卷.63【高士咏·文始真人】吴筠
　　文始通道源，含光隐关吏。遥欣紫气浮，果验真人至。
　　玄诰已云锡，世荣何足累。高步三清境，超登九仙位。
　　◎卷.64【高士咏·荣启期】吴筠
　　荣期信知止，带索无所求。外物非我尚，琴歌自优游。
　　三乐通至道，一言醉孔丘。居常以待终，啸傲夫何忧。
　　◎卷.65【高士咏·长沮桀溺】吴筠
　　贤哉彼沮溺，避世全其真。孔父栖栖者，征途方问津。
　　行藏既异迹，语默岂同伦。耦耕长林下，甘与鸟雀群。
　　◎卷.66【高士咏·颜阖】吴筠
　　世情矜宠誉，效节徼当时。颜阖遵无名，饭牛聊自怡。
　　逃聘鄙束帛，凿坏欣茅茨。托聘嚣尘表，放浪世莫知。
　　◎卷.67【高士咏·老莱夫妻】吴筠
　　莱氏道已远，懿妻德弥清。一遁嚣烦趣，永契云壑情。
　　禄位非所重，拂衣遂遐征。杳然从我愿，岂为物所撄。
　　◎卷.68【高士咏·楚狂接舆夫妻】吴筠
　　接舆耽冲玄，伉俪亦真逸。傲然辞征聘，耕绩代禄秩。
　　凤歌诫文宣，龙德遂隐密。一游峨嵋上，千载保灵术。
　　◎卷.69【高士咏·郑商人弦高】吴筠
　　卓哉弦高子，商隐独摽奇。效谋全郑国，矫命犒秦师。
　　赏神义不受，存公灭其私。虚心贵无名，远迹居九夷。
　　◎卷.70【高士咏·柳下惠】吴筠
　　展禽抱纯粹，灭迹和光尘。高情遗轩冕，降志救世人。
　　百行既无点，三黜道弥真。信谓德超古，岂惟言中伦。
　　◎卷.71【高士咏·荷蓧晨门】吴筠
　　荷蓧隐耕艺，晨门潜抱关。道尊名可贱，理惬心弥闲。
　　混迹是非域，纵怀天地间。同讥孔宣父，匿景杳不还。
　　◎卷.72【高士咏·汉阴丈人】吴筠
　　野哉汉阴叟，好古遂忘机。抱瓮诚亦勤，守朴全道微。
　　子贡初不达，听言识其非。已为风波人，怳惘失所依。
　　◎卷.73【高士咏·於陵夫妻】吴筠
　　皎皎於陵子，己贤妻亦明。安兹道德重，顾彼浮华轻。
　　琴书不为务，禄位不可荣。逃迹终灌园，谁能达世情。
　　◎卷.74【高士咏·项橐】吴筠
　　太项冥虚极，微远不可究。禀量合太初，返形寄童幼。
　　孔父惭至理，颜生赖真授。泛然同万流，无迹世莫觏。
　　◎卷.75【高士咏·太伯延陵】吴筠
　　太伯全至让，远投蛮夷间。延陵嗣高风，去国不复还。
　　尊荣比蝉翼，道义侔崇山。元规与峻节，历世无能攀。
　　◎卷.76【高士咏·壶丘子】吴筠
　　壶丘道为量，玄虚固难知。季咸曜浅术，御寇初深疑。
　　至人忘祸福，感变靡定期。太冲杳无朕，元化谁能知。
　　◎卷.77【高士咏·段干木】吴筠
　　干木布衣者，守道杜衡门。德光义且富，肯易王侯尊。
　　魏主钦其贤，轼庐情亦敦。秦兵遂不举，高卧为国藩。
　　◎卷.78【高士咏·鲁仲连】吴筠
　　仲连秉奇节，释难含道情。一言却秦围，片札降聊城。
　　辞金义何远，让禄心益清。处世功已立，拂衣蹈沧溟。
　　◎卷.79【高士咏·颜歜】吴筠
　　高哉彼颜歜，逸气陵齐宣。道尊义不屈，士重王来前。
　　荣禄安可诱，保和从自然。放情任所尚，长揖归山泉。
　　◎卷.80【高士咏·周丰】吴筠
　　周丰贵隐耀，静默尊无名。鲁侯询政体，喻以治道精。
　　莅人在忠悫，疑叛由会盟。一言达至义，千载良为程。
　　◎卷.81【高士咏·师金】吴筠
　　圣人贵素朴，礼义非玄同。师金告颜生，可谓达化宗。
　　夫子饰刍狗，自然道斯穷。应物方矫行，俯仰靡不通。
　　◎卷.82【高士咏·南郭子綦】吴筠
　　子綦方隐几，冥寂久灰心。悟来应颜游，清义杳何深。
　　含响尽天籁，有言同鷇音。是非不足辩，安用劳神襟。
　　◎卷.83【高士咏·黔娄先生】吴筠
　　黔娄蕴雅操，守约遗代华。淡然常有怡，与物固无瑕。
　　哲妻配明德，既没辩正邪。辞禄乃馀贵，表谥良可嘉。
　　◎卷.84【高士咏·原宪】吴筠
　　原生何淡漠，观妙自怡性。蓬户常晏如，弦歌乐天命。
　　无财方是贫，有道固非病。木赐钦高风，退惭车马盛。
　　◎卷.85【高士咏·商山四皓】吴筠
　　万方厌秦德，战伐何纷纷。四皓同无为，丘中卧白云。
　　自汉成帝业，一来翼储君。知几道可尚，隐括成元勋。
　　◎卷.86【高士咏·河上公】吴筠
　　邈邈河上叟，无名契虚冲。灵关畅玄旨，万乘趋道风。
　　宠辱不可累，飘然在云空。独与造化友，谁能测无穷。
　　◎卷.87【高士咏·东方曼倩】吴筠
　　东方禀易象，玩世隐廊庙。栖心抱清微，混迹秘光耀。
　　玄览寄数术，纳规在谈笑。卖药五湖中，还从九仙妙。
　　◎卷.88【高士咏·严君平】吴筠
　　汉皇举遗逸，多士咸已宁。至德不可拔，严君独湛冥。
　　卜筮训流俗，指归畅玄经。闭关动元象，何必游紫庭。
　　◎卷.89【高士咏·司马季主】吴筠
　　季主超常伦，沉迹寄卜筮。宋贾二大夫，停车试观艺。
　　高谈哂朝列，洪辩不可际。终秉鸾凤心，翛然已遐逝。
　　◎卷.90【高士咏·郑子真张仲蔚】吴筠
　　子真岩石下，仲蔚蓬蒿居。礼聘终不屈，清贫长晏如。
　　心情在耕艺，养寿资玄虚。至乐非外物，道冥欢有馀。
　　◎卷.91【高士咏·严子陵】吴筠
　　汉皇敦故友，物色访严生。三聘迨深泽，一来遇帝庭。
　　紫宸同御寝，玄象验客星。禄位终不屈，云山乐躬耕。
　　◎卷.92【高士咏·向子平】吴筠
　　子平好真隐，清净玩老易。探玄乐无为，观象验损益。
　　常抱方外心，且纡人间迹。一朝毕婚娶，五岳遂长适。
　　◎卷.93【高士咏·韩康】吴筠
　　伯休抱遐心，隐括自为美。卖药不二价，有名反深耻。
　　安能受玄纁，秉愿终素履。逃遁从所尚，萧萧绝尘轨。
　　◎卷.94【高士咏·台佟管宁】吴筠
　　吾嘉台孝威，乐道隐岩穴。吾尚管幼安，栖真养高节。
　　采药聊自给，观书任所悦。风尘不可混，真素比松雪。
　　◎卷.95【高士咏·高凤】吴筠
　　吾观时人趣，矫迹务驰声。独有高文通，讼田求翳名。
　　公车徒见累，爵禄非所荣。隐身乐鱼钓，世网不可撄。
　　◎卷.96【高士咏·庞德公】吴筠
　　庞公栖鹿门，绝迹远城市。超然风尘外，自得丘壑美。
　　耕凿勤厥躬，耘锄课妻子。保兹永无患，轩冕何足纪。
　　◎卷.97【高士咏·玄晏先生】吴筠
　　士安逾弱冠，落魄未修饰。一朝因感激，志学忘寝食。
　　著书穷天人，辞聘守玄默。薄葬信昭俭，可为将来则。
　　◎卷.98【高士咏·孙公和】吴筠
　　孙登好淳古，卉服从穴居。弹琴合天和，读易见象初。
　　终日无愠色，恬然在玄虚。贻言诫叔夜，超迹安所如。
　　◎卷.99【高士咏·董威辇】吴筠
　　董京依白社，散发咏玄风。心出区宇外，迹参城市中。
　　嚣尘不能杂，名位安可笼。匿影留雅什，精微信难穷。
　　◎卷.100【高士咏·郭文举】吴筠
　　郭生在童稚，已得方外心。绝迹遗世务，栖真入长林。
　　元和感异类，猛兽怀德音。不忆固无情，斯言微且深。
　　◎卷.101【高士咏·陶征君】吴筠
　　吾重陶渊明，达生知止足。怡情在樽酒，此外无所欲。
　　彭泽非我荣，折腰信为辱。归来北窗下，复采东篱菊。
　　◎卷.102【元日言怀，因以自励，诒诸同志】吴筠
　　驰光无时憩，加我五十年。知非慕伯玉，读易宗文宣。
　　经世匪吾事，庶几唯道全。谁言帝乡远，自古多真仙。
　　馀滓永可涤，秉心方杳然。孰能无相与，灭迹俱忘筌。
　　安用感时变，当期升九天。
　　◎卷.103【同刘主簿承介建昌江泛舟作】吴筠
　　吾友从吏隐，和光心杳然。鸣琴正多暇，啸侣浮清川。
　　风霁远澄映，昭昭涵洞天。坐惊众峰转，乃觉孤舟迁。
　　崖屿非一状，差池过目前。徘徊白日暮，月色江中鲜。
　　真兴殊未已，滔滔且溯沿。时歌沧浪曲，或诵逍遥篇。
　　酣畅迷夜久，迟迟方告旋。此时无相与，其旨在忘筌。
　　◎卷.104【缑山庙】吴筠
　　朝吾自嵩山，驱驾遵洛汭。逶迟轘辕侧，仰望缑山际。
　　王子谢时人，笙歌此宾帝。仙材夙所禀，宝位焉足系。
　　为迫丹霄期，阙流苍生惠。高踪邈千载，遗庙今一诣。
　　肃肃生风云，森森列松桂。大君弘至道，层构何壮丽。
　　稽首环金坛，焚香陟瑶砌。伊余超浮俗，尘虑久已闭。
　　况复清夙心，萧然叶真契。
　　◎卷.105【胡无人行】吴筠
　　剑头利如芒，恒持照眼光。铁骑追骁虏，金羁讨黠羌。
　　高秋八九月，胡地早风霜。男儿不惜死，破胆与君尝。
　　◎卷.106【别章叟】吴筠
　　平昔同邑里，经年不相思。今日成远别，相对心凄其。
　　◎卷.107【题缙云岭永望馆】吴筠
　　人惊此路险，我爱山前深。犹恐佳趣尽，欲行且沉吟。
　　◎卷.108【题华山人所居】吴筠
　　故人住南郭，邀我对芳樽。欢畅日云暮，不知城市喧。


第八百五十四卷
　　◎卷.1【初月】杜光庭
　　始看东上又西浮，圆缺何曾得自由。照物不能长似镜，
　　当天多是曲如钩。定无列宿敢争耀，好伴晴河相映流。
　　直使奔波急于箭，只应白尽世间头。
　　◎卷.2【题仙居观】杜光庭
　　往岁真人朝玉皇，四真三代住繁阳。初开九鼎丹华熟，
　　继蹑五云天路长。烟锁翠岚迷旧隐，池凝寒镜贮秋光。
　　时从白鹿岩前往，应许潜通不死乡。
　　◎卷.3【题鸿都观】杜光庭
　　亡吴霸越已功全，深隐云林始学仙。鸾鹤自飘三蜀驾，
　　波涛犹忆五湖船。双溪夜月明寒玉，众岭秋空敛翠烟。
　　也有扁舟归去兴，故乡东望思悠然。
　　◎卷.4【题都庆观】杜光庭
　　三仙一一驾红鸾，仙去云闲绕古坛。炼药旧台空处所，
　　挂衣乔木两摧残。清风岭接猿声近，白石溪涵水影寒。
　　二十四峰皆古隐，振缨长往亦何难。
　　◎卷.5【赠将军】杜光庭
　　□□□□□□□，□□□□□□□。八表顺风惊雨露，
　　四溟随剑息波涛。手扶北极鸿图永，云卷长天圣日高。
　　未会汉家青史上，韩彭何处有功劳。
　　◎卷.6【题鹤鸣山】杜光庭
　　五气云龙下泰清，三天真客已功成。人间回首山川小，
　　天上凌云剑佩轻。花拥石坛何寂寞，草平辙迹自分明。
　　鹿裘高士如相遇，不待岩前鹤有声。
　　◎卷.7【题空明洞】杜光庭
　　窅然灵岫五云深，落翮标名振古今。芝朮迎风香馥馥，
　　松柽蔽日影森森。从师只拟寻司马，访道终期谒奉林。
　　欲问空明奇胜处，地藏方石恰如金。
　　◎卷.8【题北平沼】杜光庭
　　桐柏真人曾此居，焚香厓下诵灵书。朝回时宴三山客，
　　涧尽闲飞五色鱼。天柱一峰凝碧玉，神灯千点散红蕖。
　　宝芝常在知谁得，好驾金蟾入太虚。
　　◎卷.9【题平盖沼】杜光庭
　　势压长江空八阵，吴都仙客此修真。寒江向晚波涛急，
　　深洞无风草木春。江上玉人应可见，洞中仙鹿已来驯。
　　龙车凤辇非难遇，只要尘心早出尘。
　　◎卷.10【题本竹观】杜光庭
　　楼阁层层冠此山，雕轩朱槛一跻攀。碑刊古篆龙蛇动，
　　洞接诸天日月闲。帝子影堂香漠漠，真人丹涧水潺潺。
　　扫空双竹今何在，只恐投波去不还。
　　◎卷.11【题福唐观二首】杜光庭
　　盘空蹑翠到山巅，竹殿云楼势逼天。古洞草深微有路，
　　旧碑文灭不知年。八州物象通檐外，万里烟霞在目前。
　　自是人间轻举地，何须蓬岛访真仙。
　　曾随云水此山游，行尽层峰更上楼。九月登临须有意，
　　七年岐路亦堪愁。树红树碧高低影，烟淡烟浓远近秋。
　　暂熟炉香不须去，伫陪天仗入神州。
　　◎卷.12【题莫公台】杜光庭
　　奇绝巍台峙浊流，古来人号小瀛洲。路通霄汉云迷晚，
　　洞隐鱼龙月浸秋。举首摘星河有浪，自天图画笔无钩。
　　将军悟却希夷诀，赢得清名万古流。
　　◎卷.13【读书台】杜光庭
　　山中犹有读书台，风扫晴岚画障开。
　　华月冰壶依旧在，青莲居士几时来。
　　◎卷.14【赠人】杜光庭
　　静神凝思仰青冥，此夕长天降瑞星。
　　海上昨闻鹏羽翼，人间初见鹤仪形。
　　◎卷.15【赠蜀州刺史】杜光庭
　　再扶日月归行殿，却领山河镇梦刀。
　　从此雄名压寰海，八溟争敢起波涛。
　　◎卷.16【题剑门】杜光庭
　　谁运乾坤陶冶功，铸为双剑倚苍穹。
　　题诗曾驻三天驾，碍日长含八海风。
　　◎卷.17【题龙鹄山】杜光庭
　　抽得闲身伴瘦筇，乱敲青碧唤蛟龙。
　　道人扫径收松子，缺月初圆天柱峰。
　　◎卷.18【富贵曲（一作郑遨诗）】杜光庭
　　美人梳洗时，满头间珠翠。岂知两片云，戴却数乡税。
　　◎卷.19【咏西施（一作郑遨诗）】杜光庭
　　素面已云妖，更著花钿饰。脸横一寸波，浸破吴王国。
　　◎卷.20【伤时（一作郑遨诗）】杜光庭
　　帆力劈开沧海浪，马蹄踏破乱山青。
　　浮名浮利过于酒，醉得人心死不醒。
　　◎卷.21【题霍山秦尊师（一作郑遨诗）】杜光庭
　　老鹤玄猿伴采芝，有时长叹独移时。
　　翠娥红粉婵娟剑，杀尽世人人不知。
　　◎卷.22【偶题（一作郑遨诗）】杜光庭
　　似鹤如云一个身，不忧家国不忧贫。
　　拟将枕上日高睡，卖与世间荣贵人。
　　◎卷.23【思山咏（一作郑遨诗）】杜光庭
　　因卖丹砂下白云，鹿裘惟惹九衢尘。
　　不如将耳入山去，万是千非愁杀人。
　　◎卷.24【景福中作（一作郑遨诗）】杜光庭
　　闷见戈鋋匝四溟，恨无奇策救生灵。
　　如何饮酒得长醉，直到太平时节醒。
　　◎卷.25【招友人游春（一作郑遨诗）】杜光庭
　　难把长绳系日乌，芳时偷取醉功夫。
　　任堆金璧磨星斗，买得花枝不老无。
　　◎卷.26【山居三首（一作郑遨诗）】杜光庭
　　闷见有人寻，移庵更入深。落花流涧水，明月照松林。
　　醉劝头陀酒，闲教孺子吟。身同云外鹤，断得世尘侵。
　　冥心栖太室，散发浸流泉。采柏时逢麝，看云忽见仙。
　　夏狂冲雨戏，春醉戴花眠。绝顶登云望，东都一点烟。
　　不求朝野知，卧见岁华移。采药归侵夜，听松饭过时。
　　荷竿寻水钓，背局上岩棋。祭庙人来说，中原正乱离。
　　◎卷.27【纪道德】杜光庭
　　道，德。清虚，玄默。生帝先，为圣则。听之不闻，
　　抟之不得。至德本无为，人中多自惑。在洗心而息虑，
　　亦知白而守黑。百姓日用而不知，上士勤行而必克。
　　既鼓铸于乾坤品物，信充仞乎东西南北。
　　三皇高拱兮任以自然，五帝垂衣兮修之不忒。
　　以心体之者为四海之主，以身弯之者为万夫之特。
　　有皓齿青娥者为伐命之斧，蕴奇谋广智者为盗国之贼。
　　曾未若轩后顺风兮清静自化，曾未若皋陶迈种兮温恭允塞。
　　故可以越圆清方浊兮不始不终，
　　何止乎居九流五常兮理家理国。
　　岂不闻乎天地于道德也无以清宁，
　　岂不闻乎道德于天地也有逾绳墨。
　　语不云乎仲尼有言朝闻道夕死可矣，
　　所以垂万古历百王不敢离之于顷刻。
　　◎卷.28【怀古今】杜光庭
　　古，今。感事，伤心。惊得丧，叹浮沈。风驱寒暑，
　　川注光阴。始衒朱颜丽，俄悲白发侵。嗟四豪之不返，
　　痛七贵以难寻。夸父兴怀于落照，田文起怨于鸣琴。
　　雁足凄凉兮传恨绪，凤台寂寞兮有遗音。
　　朔漠幽囚兮天长地久，潇湘隔别兮水阔烟深。
　　谁能绝圣韬贤餐芝饵术，谁能含光遁世炼石烧金。
　　君不见屈大夫纫兰而发谏，君不见贾太傅忌鵩而愁吟。
　　君不见四皓避秦峨峨恋商岭，君不见二疏辞汉飘飘归故林。
　　胡为乎冒进贪名践危途与倾辙，
　　胡为乎怙权恃宠顾华饰与雕簪。
　　吾所以思抗迹忘机用虚无为师范，
　　吾所以思去奢灭欲保道德为规箴。
　　不能劳神效苏子张生兮于时而纵辩，
　　不能劳神效杨朱墨翟兮挥涕以沾襟。
　　◎卷.29【句】杜光庭
　　铜壶滴滴禁漏起，三十六宫争卷帘。（《月》，
　　以下《锦绣万花谷》）
　　斜阳古岸归鸦晚，红蓼低沙宿雁愁。
　　霜雕曲径寒芜白，雁下遥村落照黄。
　　恩威欲寄黄丞相，仁信先闻郭细侯。
　　兵气此时来世上，文星今日到人间。降因天下思姚宋，
　　出为儒门继孔颜。
　　丹灶河车休矻矻，蚌胎龟息且绵绵。驭景必能趋日域，
　　骑箕终拟蹑星躔。返朴还淳皆至理，遗形忘性尽真铨。
　　（《山居百韵》，见《鉴戒录》）


第八百五十五卷
　　◎卷.1【山居（一作杜光庭诗）】郑遨
　　闷见有人寻，移庵更入深。落花流涧水，明月照松林。
　　醉劝头陀酒，闲教孺子吟。身同云外鹤，断得世尘侵。
　　冥心栖太室，散发浸流泉。采柏时逢麝，看云忽见山。
　　夏狂冲雨戏，春醉戴花眠。绝顶登云望，东都一点烟。
　　不求朝野知，卧见岁华移。采药归侵夜，听松饭过时。
　　荷竿寻水钓，背局上岩棋。祭庙人来说，中原正乱离。
　　◎卷.2【茶诗】郑遨
　　嫩芽香且灵，吾谓草中英。夜臼和烟捣，寒炉对雪烹。
　　惟忧碧粉散，常见绿花生。最是堪珍重，能令睡思清。
　　◎卷.3【哭张道古】郑遨
　　曾陈章疏忤昭皇，扑落西南事可伤。岂使谏臣终屈辱，
　　直疑天道恶忠良。生前卖卜居三蜀，死后驰名遍大唐。
　　谁是后来修史者，言君力死正颓纲。
　　◎卷.4【富贵曲（一作杜光庭诗）】郑遨
　　美人梳洗时，满头间珠翠。岂知两片云，戴却数乡税。
　　◎卷.5【伤农】郑遨
　　一粒红稻饭，几滴牛颔血。珊瑚枝下人，衔杯吐不歇。
　　◎卷.6【咏西施（一作杜光庭诗）】郑遨
　　素面已云妖，更著花钿饰。脸横一寸波，浸破吴王国。
　　◎卷.7【思山咏（一作杜光庭诗）】郑遨
　　因卖丹砂下白云，鹿裘惟惹九衢尘。
　　不如将耳入山去，万是千非愁杀人。
　　◎卷.8【招友人游春（一作杜光庭诗）】郑遨
　　难把长绳系日乌，芳时偷取醉工夫。
　　任堆金璧磨星斗，买得花枝不老无。
　　◎卷.9【宿洞庭】郑遨
　　月到君山酒半醒，朗吟疑有水仙听。
　　无人识我真闲事，赢得高秋看洞庭。
　　◎卷.10【题病僧寮】郑遨
　　佛前香印废晨烧，金锡当门照寂寥。
　　童子不知师病困，报风吹折好芭蕉。
　　◎卷.11【题霍山秦尊师（一作杜光庭诗）】郑遨
　　老鹤玄猿伴采芝，有时长叹独移时。
　　翠娥红粉浑如剑，杀尽世人人不知。
　　◎卷.12【偶题（前首一作杜光庭诗）】郑遨
　　似鹤如云一个身，不忧家国不忧贫。
　　拟将枕上日高睡，卖与世间荣贵人。
　　帆力劈开沧海浪，马蹄踏破乱山青。
　　浮名浮利浓于酒，醉得人心死不醒。
　　◎卷.13【景福中作（一作杜光庭诗）】郑遨
　　闷见戈鋋匝四溟，恨无奇策救生灵。
　　如何饮酒得长醉，直到太平时节醒。
　　◎卷.14【题中条静观（侯道华上升处）】郑遨
　　松顶留衣上玉霄，永传异迹在中条。
　　不知揖遍诸仙否，欲请还丹问昨宵。
　　◎卷.15【送卧云道士（一作鱼又玄，题云题柳公权书度人经后）】虞有贤
　　卧云道士来相辞，相辞倏忽何所之。紫阁春深烟霭霭，
　　东风花柳折枝枝。药成酒熟有时节，寒食恐失松间期。
　　冥鸿一见伤弓翼，高飞展转心无疑。满酌数杯酒，
　　狂吟几首诗。留不住，去不悲，醯鸡蜉蝣安得知。
　　◎卷.16【示守庚申众】程紫霄
　　不守庚申亦不疑，此心常与道相依。
　　玉皇已自知行止，任汝三彭说是非。
　　◎卷.17【兰溪灵瑞观】舒道纪
　　澄心坐清境，虚白生林端。夜静笑声出，月明松影寒。
　　绛霞封药灶，碧窦溅斋坛。海树几回老，先生棋未残。
　　◎卷.18【题赤松宫（今兰溪县之赤松山。王初平亦称赤松子）】舒道纪
　　松老赤松原，松间庙宛然。人皆有兄弟，谁得共神仙。
　　双鹤冲天去，群羊化石眠。至今丹井水，香满北山边。
　　◎卷.19【参同契明镜图诀诗二首】彭晓
　　造化潜施迹莫穷，簇成真诀指蒙童。三篇秘列八环内，
　　万象门开一镜中。离女驾龙为木婿，坎男乘虎作金翁。
　　同人好道宜精究，究得长生路便通。
　　至道希夷妙且深，烧丹先认大还心。日爻阴耦生真汞，
　　月卦阳奇产正金。女妊朱砂男孕雪，北藏荧惑丙含壬。
　　两端指的铅金祖，莫向诸般取次寻。
　　◎卷.20【题柳公权书度人经后（一作虞有贤，题云送卧云道士）】鱼又玄
　　卧云道士来相辞，相辞倏忽何所之。紫阁当春凝烟霭，
　　东风吹岸花枝枝。药成酒熟有时节，寒食恐失松间期。
　　冥鸿复见伤弓翼，高飞展转心无疑。满泻数杯酒，
　　狂吟几首诗。留不住，去不悲，醯鸡蜉蝣可得知。


第八百五十六卷
　　◎卷.1【呈钟离云房】吕岩
　　生在儒家遇太平，悬缨重滞布衣轻。
　　谁能世上争名利，臣事玉皇归上清。
　　◎卷.2【献郑思远施真人二仙】吕岩
　　万劫千生到此生，此生身始觉飞轻。抛家别国云山外，
　　炼魄全魂日月精。比见至人论九鼎，欲穷大药访三清。
　　如今获遇真仙面，紫府仙扉得姓名。
　　◎卷.3【得火龙真人剑法】吕岩
　　昔年曾遇火龙君，一剑相传伴此身。天地山河从结沫，
　　星辰日月任停轮。须知本性绵多劫，空向人间历万春。
　　昨夜钟离传一语，六天宫殿欲成尘。
　　◎卷.4【七言】吕岩
　　周行独力出群伦，默默昏昏亘古存。无象无形潜造化，
　　有门有户在乾坤。色非色际谁穷处，空不空中自得根。
　　此道非从它外得，千言万语谩评论。
　　通灵一颗正金丹，不在天涯地角安。讨论穷经深莫究，
　　登山临水杳无看。光明暗寄希夷顶，赫赤高居混沌端。
　　举世若能知所寓，超凡入圣弗为难。
　　落魄红尘四十春，无为无事信天真。生涯只在乾坤鼎，
　　活计惟凭日月轮。八卦气中潜至宝，五行光里隐元神。
　　桑田改变依然在，永作人间出世人。
　　独处乾坤万象中，从头历历运元功。纵横北斗心机大，
　　颠倒南辰胆气雄。鬼哭神号金鼎结，鸡飞犬化玉炉空。
　　如何俗士寻常觅，不达希夷不可穷。
　　谁信华池路最深，非遐非迩奥难寻。九年采炼如红玉，
　　一日圆成似紫金。得了永祛寒暑逼，服之应免死生侵。
　　劝君门外修身者，端念思惟此道心。
　　水府寻铅合火铅，黑红红黑又玄玄。气中生气肌肤换，
　　精里含精性命专。药返便为真道士，丹还本是圣胎仙。
　　出神入定虚华语，徒费功夫万万年。
　　九鼎烹煎九转砂，区分时节更无差。精神气血归三要，
　　南北东西共一家。天地变通飞白雪，阴阳和合产金花。
　　终期凤诏空中降，跨虎骑龙谒紫霞。
　　凭君子后午前看，一脉天津在脊端。金阙内藏玄谷子，
　　玉池中坐太和官。只将至妙三周火，炼出通灵九转丹。
　　直指几多求道者，行藏莫离虎龙滩。
　　返本还元道气平，虚非形质转分明。水中白雪微微结，
　　火里金莲渐渐生。圣汞论时非有体，真铅穷看亦无名。
　　吾今为报修行者，莫向烧金问至精。
　　安排鼎灶炼玄根，进退须明卯酉门。绕电奔云飞日月，
　　驱龙走虎出乾坤。一丸因与红颜驻，九转能烧白发痕。
　　此道幽微知者少，茫茫尘世与谁论。
　　醍醐一盏诗一篇，暮醉朝吟不记年。乾马屡来游九地，
　　坤牛时驾出三天。白龟窟里夫妻会，青凤巢中子母圆。
　　提挈灵童山上望，重重叠叠是金钱。
　　认得东西木与金，自然炉鼎虎龙吟。但随天地明消息，
　　方识阴阳有信音。左掌南辰攀鹤羽，右擎北极剖龟心。
　　神仙亲口留斯旨，何用区区向外寻。
　　一本天机深更深，徒言万劫与千金。三冬大热玄中火，
　　六月霜寒表外阴。金为浮来方见性，木因沈后始知心。
　　五行颠倒堪消息，返本还元在己寻。
　　虎将龙军气宇雄，佩符持甲去匆匆。铺排剑戟奔如电，
　　罗列旌旗疾似风。活捉三尸焚鬼窟，生禽六贼破魔宫。
　　河清海晏乾坤净，世世安居道德中。
　　我家勤种我家田，内有灵苗活万年。花似黄金苞不大，
　　子如白玉颗皆圆。栽培全赖中宫土，灌溉须凭上谷泉。
　　直候九年功满日，和根拔入大罗天。
　　寻常学道说黄芽，万水千山觅转差。有畛有园难下种，
　　无根无脚自开花。九三鼎内烹如酪，六一炉中结似霞。
　　不日成丹应换骨，飞升遥指玉皇家。
　　四六关头路坦平，行人到此不须惊。从教犊驾轰轰转，
　　尽使羊车轧轧鸣。渡海经河稀阻滞，上天入地绝欹倾。
　　功成直入长生殿，袖出神珠彻夜明。
　　九六相交道气和，河车昼夜迸金波。呼时一一关头转，
　　吸处重重脉上摩。电激离门光海岳，雷轰震户动婆娑。
　　思量此道真长远，学者多迷溺爱河。
　　金丹不是小金丹，阴鼎阳炉里面安。尽道东山寻汞易，
　　岂知西海觅铅难。玄珠窟里行非远，赤水滩头去便端。
　　认得灵竿真的路，何劳礼月步星坛。
　　古今机要甚分明，自是众生力量轻。尽向有中寻有质，
　　谁能无里见无形。真铅圣汞徒虚费，玉室金关不解扃。
　　本色丹瓢推倒后，却吞丸药待延龄。
　　浮名浮利两何堪，回首归山味转甘。举世算无心可契，
　　谁人更与道相参。寸犹未到甘谈尺，一尚难明强说三。
　　经卷葫芦并拄杖，依前担入旧江南。
　　本来无作亦无行，行着之时是妄情。老氏语中犹未决，
　　瞿昙言下更难明。灵竿有节通天去，至药无根得地生。
　　今日与君无吝惜，功成只此是蓬瀛。
　　解将火种种刀圭，火种刀圭世岂知。山上长男骑白马，
　　水边少女牧乌龟。无中出有还丹象，阴里生阳大道基。
　　颠倒五行凭匠手，不逢匠手莫施为。
　　三千馀法论修行，第一烧丹路最亲。须是坎男端的物，
　　取他离女自然珍。烹成不死砂中汞，结出长生水里银。
　　九转九还功若就，定将衰老返长春。
　　欲种长生不死根，再营阴魄及阳魂。先教玄母归离户，
　　后遣空王镇坎门。虎到甲边风浩浩，龙居庚内水温温。
　　迷途争与轻轻泄，此理须凭达者论。
　　闭目存神玉户观，时来火候递相传。云飞海面龙吞汞，
　　风击岩巅虎伏铅。一旦炼成身内宝，等闲探得道中玄。
　　刀圭饵了丹书降，跳出尘笼上九天。
　　千日功夫不暂闲，河车搬载上昆山。虎抽白汞安炉里，
　　龙发红铅向鼎间。仙府记名丹已熟，阴司除籍命应还。
　　彩云捧足归何处，直入三清谢圣颜。
　　解匹真阴与正阳，三年功满结成霜。神龟出入庚辛位，
　　丹凤翱翔甲乙方。九鼎先辉双瑞气，三元中换五毫光。
　　尘中若有同机者，共住烟霄不死乡。
　　修生一路就中难，迷者徒将万卷看。水火均平方是药，
　　阴阳差互不成丹。守雌勿失雄方住，在黑无亏白自乾。
　　认得此般真妙诀，何忧风雨妒衰残。
　　才吞一粒便安然，十二重楼九曲连。庚虎循环餐绛雪，
　　甲龙夭乔迸灵泉。三三上应三千日，九九中延九万年。
　　须得有缘方可授，未曾轻泄与人传。
　　谁知神水玉华池，中有长生性命基。运用须凭龙与虎，
　　抽添全藉坎兼离。晨昏点尽黄金粉，顷刻修成玉石脂。
　　斋戒饵之千日后，等闲轻举上云梯。
　　九天云净鹤飞轻，衔简翩翩别太清。身外红尘随意换，
　　炉中白石立时成。九苞凤向空中舞，五色云从足下生。
　　回首便归天上去，愿将甘雨救焦氓。
　　婴儿迤逦降瑶阶，手握玄珠直下来。半夜紫云披素质，
　　几回赤气掩桃腮。微微笑处机关转，拂拂行时户牖开。
　　此是吾家真一子，庸愚谁敢等闲猜。
　　水得天符下玉都，三千日里积功夫。祷祈天地开金鼎，
　　收拾阴阳锁玉壶。便觉凡躯能变化，深知妙道不虚图。
　　时来试问尘中叟，这个玄机世有无。
　　谁识寰中达者人，生平解法水中银。一条拄杖撑天地，
　　三尺昆吾斩鬼神。大醉醉来眠月洞，高吟吟去傲红尘。
　　自从悟里终身后，赢得蓬壶永劫春。
　　红炉迸溅炼金英，一点灵珠透室明。摆动乾坤知道力，
　　逃移生死见功程。逍遥四海留踪迹，归去三清立姓名。
　　直上五云云路稳，紫鸾朱凤自来迎。
　　时人若要学长生，先是枢机昼夜行。恍惚中间专志气，
　　虚无里面固元精。龙交虎战三周毕，兔走乌飞九转成。
　　炼出一炉神圣药，五云归去路分明。
　　亦无得失亦无言，动即施功静即眠。驱遣赤牛耕宇宙，
　　分张玉粒种山川。栽培不惮劳千日，服食须知活万年。
　　今日示君君好信，教君见世作神仙。
　　不须两两与三三，只在昆仑第一岩。逢润自然情易伏，
　　遇炎常恐性难降。有时直入三元户，无事还归九曲江。
　　世上有人烧得住，寿齐天地更无双。
　　本末无非在玉都，亦曾陆地作凡夫。吞精食气先从有，
　　悟理归真便入无。水火自然成既济，阴阳和合自相符。
　　炉中炼出延年药，溟渤从教变复枯。
　　无名无利任优游，遇酒逢歌且唱酬。数载未曾经圣阙，
　　千年唯只在仙州。寻常水火三回进，真个夫妻一处收。
　　药就功成身羽化，更抛尘坌出凡流。
　　杳杳冥冥莫问涯，雕虫篆刻道之华。守中绝学方知奥，
　　抱一无言始见佳。自有物如黄菊蕊，更无色似碧桃花。
　　休将心地虚劳用，煮铁烧金转转差。
　　还丹功满未朝天，且向人间度有缘。拄杖两头担日月，
　　葫芦一个隐山川。诗吟自得闲中句，酒饮多遗醉后钱。
　　若问我修何妙法，不离身内汞和铅。
　　半红半黑道中玄，水养真金火养铅。解接往年三寸气，
　　还将运动一周天。烹煎尽在阴阳力，进退须凭日月权。
　　只此功成三岛外，稳乘鸾凤谒诸仙。
　　返本还元已到乾，能升能降号飞仙。一阳生是兴功日，
　　九转周为得道年。炼药但寻金里水，安炉先立地中天。
　　此中便是还丹理，不遇奇人誓莫传。
　　飞龙九五已升天，次第还当赤帝权。喜遇汞珠凝正午，
　　幸逢铅母结重玄。狂猿自伏何须炼，野马亲调不着鞭。
　　炼就一丸天上药，顿然心地永刚坚。
　　举世何人悟我家，我家别是一荣华。盈箱贮积登仙录，
　　满室收藏伏火砂。顿饮长生天上酒，常栽不死洞中花。
　　凡流若问吾生计，遍地纷纷五彩霞。
　　津能充渴气充粮，家住三清玉帝乡。金鼎炼来多外白，
　　玉虚烹处彻中黄。始知青帝离宫住，方信金精水府藏。
　　流俗要求玄妙理，参同契有两三行。
　　紫诏随鸾下玉京，元君相命会三清。便将金鼎丹砂饵，
　　时拂霞衣驾鹤行。天上双童持珮引，月中娇女执幡迎。
　　此时功满参真后，始信仙都有姓名。
　　修修修得到乾乾，方号人间一醉仙。世上光阴催短景，
　　洞中花木任长年。形飞峭壁非凡骨，神在玄宫别有天。
　　唯愿先生频一顾，更玄玄外问玄玄。


第八百五十七卷
　　◎卷.1【七言】吕岩
　　金丹一粒定长生，须得真铅炼甲庚。火取南方赤凤髓，
　　水求北海黑龟精。鼎追四季中央合，药遣三元八卦行。
　　斋戒兴功成九转，定应入口鬼神惊。
　　功满来来际会难，又闻东去上仙坛。杖头春色一壶酒，
　　顶上云攒五岳冠。饮酒龟儿人不识，烧山符子鬼难看。
　　先生去后身须老，乞与贫儒换骨丹。
　　碧潭深处一真人，貌似桃花体似银。鬓发未斑缘有术，
　　红颜不老为通神。蓬莱要去如今去，架上黄衣化作云。
　　任彼桑田变沧海，一丸丹药定千春。
　　炉养丹砂鬓不斑，假将名利住人间。已逢志士传神药，
　　又喜同流动笑颜。老子道经分付得，少微星许共相攀。
　　幸蒙上士甘捞摝，处世输君一个闲。
　　谁解长生似我哉，炼成真气在三台。尽知白日升天去，
　　刚逐红尘下世来。黑虎行时倾雨露，赤龙耕处产琼瑰。
　　只吞一粒金丹药，飞入青霄更不回。
　　乱云堆里表星都，认得深藏大丈夫。绿酒醉眠闲日月，
　　白蘋风定钓江湖。长将气度随天道，不把言词问世徒。
　　山水路遥人不到，茅君消息近知无。
　　鹤为车驾酒为粮，为恋长生不死乡。地脉尚能缩得短，
　　人年岂不展教长。星辰往往壶中见，日月时时衲里藏。
　　若欲时流亲得见，朝朝不离水银行。
　　灵芝无种亦无根，解饮能餐自返魂。但得烟霞供岁月，
　　任他乌兔走乾坤。婴儿只恋阳中母，姹女须朝顶上尊。
　　一得不回千古内，更无冢墓示儿孙。
　　世上何人会此言，休将名利挂心田。等闲倒尽十分酒，
　　遇兴高吟一百篇。物外烟霞为伴侣，壶中日月任婵娟。
　　他时功满归何处，直驾云车入洞天。
　　玄门帝子坐中央，得算明长感玉皇。枕上山河和雨露，
　　笛中日月混潇湘。坎男会遇逢金女，离女交腾嫁木郎。
　　真个夫妻齐守志，立教牵惹在阴阳。
　　遥指高峰笑一声，红霞紫雾面前生。每于廛市无人识，
　　长到山中有鹤行。时弄玉蟾驱鬼魅，夜煎金鼎煮琼英。
　　他时若赴蓬莱洞，知我仙家有姓名。
　　堪笑时人问我家，杖担云物惹烟霞。眉藏火电非他说，
　　手种金莲不自夸。三尺焦桐为活计，一壶美酒是生涯。
　　骑龙远出游三岛，夜久无人玩月华。
　　九曲江边坐卧看，一条长路入天端。庆云捧拥朝丹阙，
　　瑞气裴回起白烟。铅汞此时为至药，坎离今日结神丹。
　　功能济命长无老，只在人心不是难。
　　玄门玄理又玄玄，不死根元在汞铅。知是一般真个术，
　　调和六一也同天。玉京山上羊儿闹，金水河中石虎眠。
　　妙要能生觉本体，勤心到处自如然。
　　公卿虽贵不曾酬，说著仙乡便去游。为讨石肝逢蜃海，
　　因寻甜雪过瀛洲。山川醉后壶中放，神鬼闲来匣里收。
　　据见目前无个识，不如杯酒混凡流。
　　曾邀相访到仙家，忽上昆仑宴月华。玉女控拢苍獬豸，
　　山童提挈白虾蟆。时斟海内千年酒，惯摘壶中四序花。
　　今在人寰人不识，看看挥袖入烟霞。
　　火种丹田金自生，重重楼阁自分明。三千功行百旬见，
　　万里蓬莱一日程。羽化自应无鬼录，玉都长是有仙名。
　　今朝得赴瑶池会，九节幢幡洞里迎。
　　因看崔公入药镜，令人心地转分明。阳龙言向离宫出，
　　阴虎还于坎位生。二物会时为道本，五方行尽得丹名。
　　修真道士如知此，定跨赤龙归玉清。
　　浮生不实为轻忽，衲服深藏奇异骨。非是尘中不染尘，
　　焉得物外通无物。共语难兮情兀兀，独自行时轻拂拂。
　　一点刀圭五彩生，飞丹走入神仙窟。
　　莫怪爱吟天上诗，盖缘吟得世间稀。惯餐玉帝宫中饭，
　　曾著蓬莱洞里衣。马踏日轮红露卷，凤衔月角擘云飞。
　　何时再控青丝辔，又掉金鞭入紫微。
　　黄芽白雪两飞金，行即高歌醉即吟。日月暗扶君甲子，
　　乾坤自与我知音。精灵灭迹三清剑，风雨腾空一弄琴。
　　的当南游归甚处，莫交鹤去上天寻。
　　云鬓双明骨更轻，自言寻鹤到蓬瀛。日论药草皆知味，
　　问著神仙自得名。簪冷夜龙穿碧洞，枕寒晨虎卧银城。
　　来春又拟携筇去，为忆轩辕海上行。
　　龙精龟眼两相和，丈六男儿不奈何。九盏水中煎赤子，
　　一轮火内养黄婆。月圆自觉离天网，功满方知出地罗。
　　半醉好吞龙凤髓，劝君休更认弥陀。
　　强居此境绝知音，野景虽多不合吟。诗句若喧卿相口，
　　姓名还动帝王心。道袍薜带应慵挂，隐帽皮冠尚懒簪。
　　除此更无馀个事，一壶村酒一张琴。
　　华阳山里多芝田，华阳山叟复延年。青松岩畔攀高干，
　　白云堆里饮飞泉。不寒不热神荡荡，东来西去气绵绵。
　　三千功满好归去，休与时人说洞天。
　　天生不散自然心，成败从来古与今。得路应知能出世，
　　迷途终是任埋沈。身边至药堪攻炼，物外丹砂且细寻。
　　咫尺洞房仙景在，莫随波浪没光阴。
　　自隐玄都不记春，几回沧海变成尘。玉京殿里朝元始，
　　金阙宫中拜老君。闷即驾乘千岁鹤，闲来高卧九重云。
　　我今学得长生法，未肯轻传与世人。
　　北帝南辰掌内观，潜通造化暗相传。金槌袖里居元宅，
　　玉户星宫降上玄。举世尽皆寻此道，谁人空里得玄关。
　　明明道在堪消息，日月滩头去又还。
　　日影元中合自然，奔雷走电入中原。长驱赤马居东殿，
　　大启朱门泛碧泉。怒拔昆吾歌圣化，喜陪孤月贺新年。
　　方知此是生生物，得在仁人始受传。
　　六龙齐驾得升乾，须觉潜通造化权。真道每吟秋月澹，
　　至言长运碧波寒。昼乘白虎游三岛，夜顶金冠立古坛。
　　一载已成千岁药，谁人将袖染尘寰。
　　五岳滩头景象新，仁人方达杳冥身。天纲运转三元净，
　　地脉通来万物生。自晓谷神通此道，谁将理性欲修真。
　　明明说向中黄路，霹雳声中自得神。
　　欲陪仙侣得身轻，飞过蓬莱彻上清。朱顶鹤来云外接，
　　紫鳞鱼向海中迎。姮娥月桂花先吐，王母仙桃子渐成。
　　下瞰日轮天欲晓，定知人世久长生。
　　四海皆忙几个闲，时人口内说尘缘。知君有道来山上，
　　何似无名住世间。十二楼台藏秘诀，五千言内隐玄关。
　　方知鼎贮神仙药，乞取刀圭一粒看。
　　割断繁华掉却荣，便从初得是长生。曾于锦水为蝉蜕，
　　又向蓬莱别姓名。三住住来无否泰，一尘尘在世人情。
　　不知功满归何处，直跨虬龙上玉京。
　　当年诗价满皇都，掉臂西归是丈夫。万顷白云独自有，
　　一枝丹桂阿谁无。闲寻渭曲渔翁引，醉上莲峰道士扶。
　　他日与君重际会，竹溪茅舍夜相呼。
　　金锤灼灼舞天阶，独自骑龙去又来。高卧白云观日窟，
　　闲眠秋月擘天开。离花片片乾坤产，坎蕊翻翻造化栽。
　　晚醉九岩回首望，北邙山下骨皑皑。
　　结交常与道情深，日日随他出又沈。若要自通云外鹤，
　　直须勤炼水中金。丹成只恐乾坤窄，饵了宁忧疾患侵。
　　未去瑶台犹混世，不妨杯酒喜闲吟。
　　因携琴剑下烟萝，何幸今朝喜暂过。貌相本来犹自可，
　　针医偏更效无多。仙经已读三千卷，古法曾持十二科。
　　些小道功如不信，金阶舍手试看么。
　　倾侧华阳醉再三，骑龙遇晚下南岩。眉因拍剑留星电，
　　衣为眠云惹碧岚。金液变来成雨露，玉都归去老松杉。
　　曾将铁镜照神鬼，霹雳搜寻火满潭。
　　铁镜烹金火满空，碧潭龙卧夕阳中。麒麟意合乾坤地，
　　獬豸机关日月东。三尺剑横双水岸，五丁冠顶百神宫。
　　闲铺羽服居仙窟，自著金莲造化功。
　　随缘信业任浮沈，似水如云一片心。两卷道经三尺剑，
　　一条藜杖七弦琴。壶中有药逢人施，腹内新诗遇客吟。
　　一嚼永添千载寿，一丸丹点一斤金。
　　琴剑酒棋龙鹤虎，逍遥落托永无忧。闲骑白鹿游三岛，
　　闷驾青牛看十洲。碧洞远观明月上，青山高隐彩云流。
　　时人若要还如此，名利浮华即便休。
　　紫极宫中我自知，亲磨神剑剑还飞。先差玉子开南殿，
　　后遣青龙入紫微。九鼎黄芽栖瑞凤，一躯仙骨养灵芝。
　　蓬莱不是凡人处，只怕愚人泄世机。
　　向身方始出埃尘，造化功夫只在人。早使亢龙抛地网，
　　岂知白虎出天真。绵绵有路谁留我，默默忘言自合神。
　　击剑夜深归甚处，披星带月折麒麟。
　　春尽闲闲过落花，一回舞剑一吁嗟。常忧白日光阴促，
　　每恨青天道路赊。本志不求名与利，元心只慕水兼霞。
　　世间万种浮沉事，达理谁能似我家。
　　日为和解月呼丹，华夏诸侯肉眼看。仁义异如胡越异，
　　世情难似泰衡难。八仙炼后钟神异，四海磨成照胆寒。
　　笑指不平千万万，骑龙抚剑九重关。
　　别来洛汭六东风，醉眼吟情慵不慵。摆撼乾坤金剑吼，
　　烹煎日月玉炉红。杖摇楚甸三千里，鹤翥秦烟几万重。
　　为报晋成仙子道，再期春色会稽峰。
　　发头滴血眼如镮，吐气云生怒世间。争耐不平千古事，
　　须期一诀荡凶顽。蛟龙斩处翻沧海，暴虎除时拔远山。
　　为灭世情兼负义，剑光腥染点痕斑。
　　雨雪霏霏天已暮。金钟满劝抚焦桐。诗吟席上未移刻，
　　剑舞筵前疾似风。何事行杯当午夜，忽然怒目便腾空。
　　不知谁是亏忠孝，携个人头入坐中。
　　未炼还丹且炼心，丹成方觉道元深。每留客有钱酤酒，
　　谁信君无药点金。洞里风雷归掌握，壶中日月在胸襟。
　　神仙事业人难会，养性长生自意吟。
　　铁牛耕地种金钱，刻石时童把贯穿。一粒粟中藏世界，
　　二升铛内煮山川。白头老子眉垂地，碧眼胡儿手指天。
　　若向此中玄会得，此玄玄外更无玄。
　　箕星昴宿下长天，凡景宁教不愕然。龙出水来鳞甲就，
　　鹤冲天气羽毛全。尘中教化千人眼，世上人知尔雅篇。
　　自是凡流福命薄，忍教微妙略轻传。
　　闲来掉臂入天门，拂袂徐徐撮彩云。无语下窥黄谷子，
　　破颜平揖紫霞君。拟登瑶殿参金母，回访瀛洲看日轮。
　　恰值嫦娥排宴会，瑶浆新熟味氤氲。
　　曾随刘阮醉桃源，未省人间欠酒钱。一领布裘权且当，
　　九天回日却归还。凤茸袄子非为贵，狐白裘裳欲比难。
　　只此世间无价宝，不凭火里试烧看。
　　因思往事却成憨，曾读仙经第十三。武氏死时应室女，
　　陈王没后是童男。两轮日月从他载，九个山河一担担。
　　尽日无人话消息，一壶春酒且醺酣。
　　垂袖腾腾傲世尘，葫芦携却数游巡。利名身外终非道，
　　龙虎门前辨取真。一觉梦魂朝紫府，数年踪迹隐埃尘。
　　华阴市内才相见，不是寻常卖药人。
　　万卷仙经三尺琴，刘安闻说是知音。杖头春色一壶酒，
　　炉内丹砂万点金。闷里醉眠三路口，闲来游钓洞庭心。
　　相逢相遇人谁识，只恐冲天没处寻。
　　曾战蚩尤玉座前，六龙高驾振鸣銮。如来车后随金鼓，
　　黄帝旂傍戴铁冠。醉捋黑须三岛黯，怒抽霜剑十洲寒。
　　轩辕世代横行后，直隐深岩久觅难。
　　头角苍浪声似钟，貌如冰雪骨如松。匣中宝剑时频吼，
　　袖里金锤逞露风。会饮酒时为伴侣，能行诗句便参同。
　　来年定赴蓬莱会，骑个生狞九色龙。
　　神仙暮入黄金阙，将相门关白玉京。可是洞中无好景，
　　为怜天下有众生。心琴际会闲随鹤，匣剑时磨待断鲸。
　　进退两楹俱未应，凭君与我指前程。
　　九鼎烹煎一味砂，自然火候放童花。星辰照出青莲颗，
　　日月能藏白马牙。七返返成生碧雾，九还还就吐红霞。
　　有人夺得玄珠饵，三岛途中路不赊。
　　天生一物变三才，交感阴阳结圣胎。龙虎顺行阴鬼去，
　　龟蛇逆往火龙来。婴儿日吃黄婆髓，姹女时餐白玉杯。
　　功满自然居物外，人间寒暑任轮回。
　　星辰聚会入离乡，日月盈亏助药王。三候火烧金鼎宝，
　　五符水炼玉壶浆。乾坤反覆龙收雾，卯酉相吞虎放光。
　　入室用机擒捉取，一丸丹点体纯阳。
　　◎卷.2【真人行巴陵市太守怒其不避使案吏具其罪真人…诗曰】吕岩
　　暂别蓬莱海上游，偶逢太守问根由。身居北斗星杓下，
　　剑挂南宫月角头。道我醉来真个醉，不知愁是怎生愁。
　　相逢何事不相认，却驾白云归去休。
　　◎卷.3【仙乐侑席】吕岩
　　曾经天上三千劫，又在人间五百年。腰下剑锋横紫电，
　　炉中丹焰起苍烟。才骑白鹿过苍海，复跨青牛入洞天。
　　小技等闲聊戏尔，无人知我是真仙。
　　◎卷.4【题桐柏山黄先生庵门】吕岩
　　吾有玄中极玄语，周游八极无处吐。云輧飘泛到凝阳，
　　一见君兮在玄浦。知君本是孤云客，拟话希夷生恍惚。
　　无为大道本根源，要君亲见求真物。其中有一分三五，
　　本自无名号丹母。寒泉沥沥气绵绵，上透昆仑还紫府。
　　浮沈升降入中宫，四象五行齐见土。驱青龙，擒白虎，
　　起祥风兮下甘露。铅凝真汞结丹砂，一派火轮真为主。
　　既修真，须坚确，能转乾坤泛海岳。运行天地莫能知，
　　变化鬼神应不觉。千朝炼就紫金身，乃致全神归返朴。
　　黄秀才，黄秀才，既修真，须且早，人间万事何时了。
　　贪名贪利爱金多，为他财色身衰老。我今劝子心悲切，
　　君自思兮生猛烈。莫教大限到身来，又是随流入生灭。
　　留此片言，用表其意。他日相逢，必与汝决。莫退初心，
　　善爱善爱。


第八百五十八卷
　　◎卷.1【五言】吕岩
　　悟了长生理，秋莲处处开。金童登锦帐，玉女下香阶。
　　虎啸天魂住，龙吟地魄来。有人明此道，立使返婴孩。
　　姹女住南方，身边产太阳。蟾宫烹玉液，坎户炼琼浆。
　　过去神仙饵，今来到我尝。一杯延万纪，物外任翱翔。
　　顿悟黄芽理，阴阳禀自然。乾坤炉里炼，日月鼎中煎。
　　木产长生汞，金烹续命铅。世人明此道，立便返童颜。
　　宇宙产黄芽，经炉煅作砂。阴阳烹五彩，水火炼三花。
　　鼎内龙降虎，壶中龟遣蛇。功成归物外，自在乐烟霞。
　　要觅长生路，除非认本元。都来一味药，刚道数千般。
　　丹鼎烹成汞，炉中炼就铅。依时服一粒，白日上冲天。
　　姹女住瑶台，仙花满地开。金苗从此出，玉蕊自天来。
　　凤舞长生曲，鸾歌续命杯。有人明此道，海变已千回。
　　古往诸仙子，根元占甲庚。水中闻虎啸，火里见龙行。
　　进退穷三候，相吞用八纮。冲天功行满，寒暑不能争。
　　我悟长生理，太阳伏太阴。离宫生白玉，坎户产黄金。
　　要主君臣义，须存子母心。九重神室内，虎啸与龙吟。
　　灵丹产太虚，九转入重炉。浴就红莲颗，烧成白玉珠。
　　水中铅一两，火内汞三铢。吃了瑶台宝，升天任海枯。
　　姹女住离宫，身边产雌雄。炉中七返毕，鼎内九还终。
　　悟了鱼投水，迷因鸟在笼。耄年服一粒，立地变冲童。
　　盗得乾坤祖，阴阳是本宗。天魂生白虎，地魄产青龙。
　　运宝泥丸在，搬精入上宫。有人明此法，万载貌如童。
　　要觅金丹理，根元不易逢。三才七返足，四象九还终。
　　浴就微微白，烧成渐渐红。一丸延万纪，物外去冲冲。
　　个个觅长生，根元不易寻。要贪天上宝，须去世间琛。
　　炼就水中火，烧成阳内阴。祖师亲有语，一味水中金。
　　万物皆生土，如人得本元。青龙精是汞，白虎水为铅。
　　悟者子投母，迷应地是天。将来物外客，个个补丹田。
　　二十四神清，三千功行成。寒云连地转，圣日满天明。
　　玉子偏宜种，金田岂在耕。此中真妙理，谁道不长生。
　　妙妙妙中妙，玄玄玄更玄。动言俱演道，语默尽神仙。
　　在掌如珠异，当空似月圆。他时功满后，直入大罗天。
　　◎卷.2【绝句】吕岩
　　捉得金晶固命基，日魂东畔月华西。
　　于中炼就长生药，服了还同天地齐。
　　莫怪瑶池消息稀，只缘尘事隔天机。
　　若人寻得水中火，有一黄童上太微。
　　混元海底隐生伦，内有黄童玉帝名。
　　白虎神符潜姹女，灵元镇在七元君。
　　三亩丹田无种种，种时须藉赤龙耕。
　　曾将此种教人种，不解铅池道不生。
　　闪灼虎龙神剑飞，好凭身事莫相违。
　　传时须在乾坤力，便透三清入紫微。
　　不用梯媒向外求，还丹只在体中收。
　　莫言大道人难得，自是功夫不到头。
　　饮酒须教一百杯，东浮西泛自梯媒。
　　日精自与月华合，有个明珠走上来。
　　不负三光不负人，不欺神道不欺贫。
　　有人问我修行法，只种心田养此身。
　　时人若拟去瀛洲，先过巍巍十八楼。
　　自有电雷声震动，一池金水向东流。
　　瓶子如金玉子黄，上升下降续神光。
　　三元一会经年净，这个天中日月长。
　　学道须教彻骨贫，囊中只有五三文。
　　有人问我修行法，遥指天边日月轮。
　　我自忘心神自悦，跨水穿云来相谒。
　　不问黄芽肘后方，妙道通微怎生说。
　　肘传丹篆千年术，口诵黄庭两卷经。
　　鹤观古坛松影里，悄无人迹户长扃。
　　独上高峰望八都，黑云散后月还孤。
　　茫茫宇宙人无数，几个男儿是丈夫。
　　天下都游半日功，不须跨凤与乘龙。
　　偶因博戏飞神剑，摧却终南第一峰。
　　朝游北越暮苍梧，袖里青蛇胆气粗。
　　三入岳阳人不识，朗吟飞过洞庭湖。
　　趯倒葫芦掉却琴，倒行直上卧牛岑。
　　水飞石上迸如雪，立地看天坐地吟。
　　吾家本住在天齐，零落白云锁石梯。
　　来往八千消半日，依前归路不曾迷。
　　莲峰道士高且洁，不下莲宫经岁月。
　　星辰夜礼玉簪寒，龙虎晓开金鼎热。
　　东山东畔忽相逢，握手丁宁语似钟。
　　剑术已成君把去，有蛟龙处斩蛟龙。
　　朝泛苍梧暮却还，洞中日月我为天。
　　匣中宝剑时时吼，不遇同人誓不传。
　　偎岩拍手葫芦舞，过岭穿云拄杖飞。
　　来往八千须半日，金州南畔有松扉。
　　养得儿形似我形，我身枯悴子光精。
　　生生世世常如此，争似留神养自身。
　　精养灵根气养神，此真之外更无真。
　　神仙不肯分明说，迷了千千万万人。
　　不事王侯不种田，日高犹自抱琴眠。
　　起来旋点黄金买，不使人间作业钱。
　　天涯海角人求我，行到天涯不见人。
　　忠孝义慈行方便，不须求我自然真。
　　莫道幽人一事无，闲中尽有静工夫。
　　闭门清昼读书罢，扫地焚香到日晡。
　　先生先生貌狞恶，拔剑当空气云错。
　　连喝三回急急去，欻然空里人头落。
　　剑起星奔万里诛，风雷时逐雨声粗。
　　人头携处非人在，何事高吟过五湖。
　　粗眉卓竖语如雷，闻说不平便放杯。
　　仗剑当空千里去，一更别我二更回。
　　先生先生莫外求，道要人传剑要收。
　　今日相逢江海畔，一杯村酒劝君休。
　　庞眉斗竖恶精神，万里腾空一踊身。
　　背上匣中三尺剑，为天且示不平人。
　　◎卷.3【徽宗斋会】吕岩
　　高谈阔论若无人，可惜明君不遇真。
　　陛下问臣来日事，请看午未丙丁春。
　　◎卷.4【七夕】吕岩
　　四海孤游一野人，两壶霜雪足精神。
　　坎离二物君收得，龙虎丹行运水银。
　　野人本是天台客，石桥南畔有旧宅。
　　父子生来有两口，多好歌笙不好拍。
　　◎卷.5【赠李德成（德成善医）】吕岩
　　九重天子寰中贵，五等诸侯门外尊。
　　争似布衣狂醉客，不教性命属乾坤。
　　◎卷.6【牧童（一作令牧童答钟弱翁）】吕岩
　　草铺横野六七里，笛弄晚风三四声。
　　归来饱饭黄昏后，不脱蓑衣卧月明。
　　◎卷.7【潭州鹤会】吕岩
　　这回相见不无缘，满院风光小洞天。
　　一剑当空又飞去，洞庭惊起老龙眠。
　　◎卷.8【绍兴道会】吕岩
　　偶乘青帝出蓬莱，剑戟峥嵘遍九垓。
　　我在目前人不识，为留一笠莫沉埋。
　　◎卷.9【赠曹先生】吕岩
　　鹤不西飞龙不行，露干云破洞箫清。
　　少年仙子说闲事，遥隔彩云闻笑声。
　　◎卷.10【海上相逢赵同】吕岩
　　南宫水火吾须济，北阙夫妻我自媒。
　　洞里龙儿娇郁律，山前童子喜徘徊。
　　◎卷.11【题凤翔府天庆观】吕岩
　　得道年来八百秋，不曾飞剑取人头。
　　玉皇未有天符至，且货乌金混世流。
　　◎卷.12【剑画此诗于襄阳雪中】吕岩
　　岘山一夜玉龙寒，凤林千树梨花老。
　　襄阳城里没人知，襄阳城外江山好。
　　◎卷.13【洞庭湖君山颂】吕岩
　　午夜君山玩月回，西邻小圃碧莲开。
　　天香风露苍华冷，云在青霄鹤未来。
　　◎卷.14【秦州北山观留诗】吕岩
　　石池清水是吾心，刚被桃花影倒沉。
　　一到邽山宫阙内，销闲澄虑七弦琴。
　　◎卷.15【题永康酒楼】吕岩
　　鲸吸鳌吞数百杯，玉山谁起复谁颓。
　　醒时两袂天风冷，一朵红云海上来。
　　◎卷.16【赠滕宗谅】吕岩
　　华州回道人，来到岳阳城。别我游何处，秋空一剑横。
　　◎卷.17【赠江州太平观道士】吕岩
　　落魄薛高士，年高无白髭。云中闲卧石，山里冷寻碑。
　　夸我饮大酒，嫌人说小诗。不知甚么汉，一任辈流嗤。
　　◎卷.18【宋朝张天觉为相之日有褴缕道人及门求施…留诗于案上云】吕岩
　　捏土为香事有因，世间宜假不宜真。
　　皇朝宰相张天觉，天下云游吕洞宾。
　　◎卷.19【赠陈处士】吕岩
　　青霄一路少人行，休话兴亡事不成。金榜因何无姓字，
　　玉都必是有仙名。云归入海龙千尺，云满长空鹤一声。
　　深谢宋朝明圣主，解书丹诏诏先生。
　　◎卷.20【哭陈先生】吕岩
　　天网恢恢万象疏，一身亲到华山区。寒云去后留残月，
　　春雪来时问太虚。六洞真人归紫府，千年鸾鹤老苍梧。
　　自从遗却先生后，南北东西少丈夫。
　　◎卷.21【化江南简寂观道士侯用晦磨剑（一作磨剑赠侯道士）】吕岩
　　欲整锋铓敢惮劳，凌晨开匣玉龙嗥。手中气概冰三尺，
　　石上精神蛇一条。奸血默随流水尽，凶豪今逐渍痕消。
　　削平浮世不平事，与尔相将上九霄。
　　◎卷.22【熙宁元年八月十九日过湖州东林沈山用石榴…自号回山人】吕岩
　　西邻已富忧不足，东老虽贫乐有馀。
　　白酒酿来缘好客，黄金散尽为收书。
　　◎卷.23【大云寺茶诗】吕岩
　　玉蕊一枪称绝品，僧家造法极功夫。兔毛瓯浅香云白，
　　虾眼汤翻细浪俱。断送睡魔离几席，增添清气入肌肤。
　　幽丛自落溪岩外，不肯移根入上都。
　　◎卷.24【别诗二首】吕岩
　　无心独坐转黄庭，不逐时流入利名。救老只存真一气，
　　修生长遣百神灵。朝朝炼液归琼垄，夜夜朝元养玉英。
　　莫笑老人贫里乐，十年功满上三清。
　　时人受气禀阴阳，均体乾坤寿命长。为重本宗能寿永，
　　因轻元祖遂沦亡。三宫自有回流法，万物那无运用方。
　　咫尺昆仑山上玉，几人知是药中王。
　　◎卷.25【赠罗浮道士】吕岩
　　罗浮道士谁同流，草衣木食轻王侯。世间甲子管不得，
　　壶里乾坤只自由。数着残棋江月晓，一声长啸海山秋。
　　饮馀回首话归路，遥指白云天际头。
　　◎卷.26【宿州天庆观殿门留赠符离道士】吕岩
　　秋景萧条叶乱飞，庭松影里坐移时。
　　云迷鹤驾何方去，仙洞朝元失我期。
　　◎卷.27【题黄鹤楼石照】吕岩
　　黄鹤楼前吹笛时，白蘋红蓼满江湄。
　　衷情欲诉谁能会，惟有清风明月知。
　　◎卷.28【答僧见】吕岩
　　三千里外无家客，七百年来云水身。行满蓬莱为别馆，
　　道成瓦砾尽黄金。待宾榼里常存酒，化药炉中别有春。
　　积德求师何患少，由来天地不私亲。
　　◎卷.29【与潭州智度寺慧觉诗】吕岩
　　达者推心兼济物，圣贤传法不离真。
　　请师开说西来意，七祖如今未有人。
　　◎卷.30【参黄龙机悟后呈偈】吕岩
　　弃却瓢囊摵碎琴，如今不恋□中金。
　　自从一见黄龙后，始觉从前错用心。
　　◎卷.31【题僧房绝句】吕岩
　　唐朝进士，今日神仙。足蹑紫雾，却返洞天。
　　◎卷.32【赐齐州李希遇诗】吕岩
　　少饮欺心酒，休贪不义财。福因慈善得，祸向巧奸来。
　　◎卷.33【六言】吕岩
　　春暖群花半开，逍遥石上徘徊。独携玉律丹诀，
　　闲踏青莎碧苔。古洞眠来九载，流霞饮几千杯。
　　逢人莫话他事，笑指白云去来。
　　◎卷.34【明胎息】吕岩
　　密室静存神，阴阳重一斤。炼成离女液，咽尽坎男津。
　　渐变逍遥体，超然自在身。更修功业满，旌鹤引朝真。
　　◎卷.35【警世】吕岩
　　二八佳人体似酥，腰间仗剑斩凡夫。
　　虽然不见人头落，暗里教君骨髓枯。
　　◎卷.36【通道】吕岩
　　通道复通玄，名留四海传。交亲一拄杖，活计两空拳。
　　要果逡巡种，思茶逐旋煎。岂知来混世，不久却回天。
　　◎卷.37【为贾师雄发明古铁镜】吕岩
　　手内青蛇凌白日，洞中仙果艳长春。
　　须知物外烟霞客，不是尘中磨镜人。
　　◎卷.38【题全州道士蒋晖壁】吕岩
　　醉舞高歌海上山，天瓢承露结金丹。
　　夜深鹤透秋空碧，万里西风一剑寒。
　　◎卷.39【谒石守道】吕岩
　　高心休拟凤池游，朱绂银章宠已优。
　　欲待祸来名欲灭，林泉养法预为谋。
　　◎卷.40【题广陵妓屏二首】吕岩
　　嫫母西施共此身，可怜老少隔千春。
　　他年鹤发鸡皮媪，今日玉颜花貌人。
　　花开花落两悲欢，花与人还事一般。
　　开在枝间妨客折，落来地上请谁看。
　　◎卷.41【题东都妓馆壁】吕岩
　　一吸鸾笙裂太清，绿衣童子步虚声。
　　玉楼唤醒千年梦，碧桃枝上金鸡鸣。
　　◎卷.42【崔中举进士游岳阳遇真人录沁园春词诘其姓名…留诗于壁】吕岩
　　腹内婴儿养已成，且居廛市暂娱情。
　　无端措大刚饶舌，却入白云深处行。
　　◎卷.43【题诗紫极宫】吕岩
　　宫门一闲入，临水凭栏立。无人知我来，朱顶鹤声急。
　　◎卷.44【闲题】吕岩
　　独自行来独自坐，无限世人不识我。
　　惟有城南老树精，分明知道神仙过。
　　◎卷.45【山隐】吕岩
　　松枯石老水萦回，个里难教俗客来。
　　抬眼试看山外景，纷纷风急障黄埃。
　　◎卷.46【绝句】吕岩
　　息精息气养精神，精养丹田气养身。
　　有人学得这般术，便是长生不死人。
　　斗笠为帆扇作舟，五湖四海任遨游。
　　大千沙界须臾至，石烂松枯经几秋。
　　或为道士或为僧，混俗和光别有能。
　　苦海翻成天上路，毗卢常照百千灯。
　　◎卷.47【劝世】吕岩
　　一毫之善，与人方便。一毫之恶，劝君莫作。衣食随缘，
　　自然快乐。算是甚命，问什么卜。欺人是祸，饶人是福。
　　天眼昭昭，报应甚速。谛听吾言，神钦鬼伏。
　　◎卷.48【窑头坯歌】吕岩
　　窑头坯，随雨破，只是未曾经水火。若经水火烧成砖，
　　留向世间住万年。棱角坚完不复坏，扣之声韵堪磨镌。
　　凡水火，尚成功，坚完万物谁能同。修行路上多少人，
　　穷年炼养费精神。不道未曾经水火，无常一旦临君身。
　　既不悟，终不悔，死了犹来借精髓。主持正念大艰辛，
　　一失人身为异类。君不见洛阳富郑公，说与金丹如盲聋。
　　执迷不悟修真理，焉知潜合造化功。又不见九江张尚书，
　　服药失明神气枯。不知还丹本无质，翻饵金石何太愚。
　　又不见三衢赵枢密，参禅作鬼终不识。修完外体在何边，
　　辩捷语言终不实。窑头坯，随雨破，便似修行这几个。
　　大丈夫，超觉性，了尽空门不为证。伏羲传道至于今，
　　穷理尽性至于命。了命如何是本元，先认坎离并四正。
　　坎离即是真常家，见者超凡须入圣。坎是虎，离是龙，
　　二体本来同一宫。龙吞虎啖居其中，离合浮沈初复终。
　　剥而复，否而泰，进退往来定交会。弦而望，明而晦，
　　消长盈虚相匹配。神仙深入水晶宫，时饮醍醐清更醲。
　　饵之千日功便成，金筋玉骨身已轻。此个景象惟自身，
　　上升早得朝三清。三清圣位我亦有，本来只夺乾坤精。
　　饮凡酒，食膻腥，补养元和冲更盈。自融结，转光明，
　　变作珍珠飞玉京。须臾六年肠不馁，血化白膏体难毁。
　　不食方为真绝粮，真气薰蒸肢体强。既不食，超百亿，
　　口鼻都无凡喘息。真人以踵凡以喉，从此真凡两边立。
　　到此遂成无漏身，胎息丹田涌真火。老氏自此号婴儿，
　　火候九年都经过。留形住世不知春，忽尔天门顶中破。
　　真人出现大神通，从此天仙可相贺。圣贤三教不异门，
　　昧者劳心休恁么。有识自爱生，有形终不灭。叹愚人，
　　空驾说。愚人流荡无则休，落趣循环几时彻。
　　学人学人细寻觅，且须研究古金碧。金碧参同不计年，
　　妙中妙兮玄中玄。


第八百五十九卷
　　◎卷.1【赠刘方处士】吕岩
　　六国愁看沉与浮，携琴长啸出神州。拟向烟霞煮白石，
　　偶来城市见丹丘。受得金华出世术，期于紫府驾云游。
　　年来摘得黄岩翠，琪树参差连地肺。露飘香陇玉苗滋，
　　月上碧峰丹鹤唳。洞天消息春正深，仙路往还俗难继。
　　忽因乘兴下白云，与君邂逅于尘世。尘世相逢开口希，
　　共论太古同流志。瑶琴宝瑟与君弹，琼浆玉液劝我醉。
　　醉中亦话兴亡事，云道总无珪组累。浮世短景倏成空，
　　石火电光看即逝。韶年淑质曾非固，花面玉颜还作土。
　　芳樽但继晓复昏，乐事不穷今与古。何如识个玄玄道，
　　道在杳冥须细考。壶中一粒化奇物，物外千年功力奥。
　　但能制得水中华，水火翻成金丹灶。丹就人间不久居，
　　自有碧霄元命诰。玄洲旸谷悉可居，地寿天龄永相保。
　　鸾车鹤驾逐云飞，迢迢瑶池应易到。耳闻争战还倾覆，
　　眼见妍华成枯槁。唐家旧国尽荒芜，汉室诸陵空白草。
　　蜉蝣世界实足悲，槿花性命莫迟迟。珠玑溢屋非为福，
　　罗绮满箱徒自危。志士戒贪昔所重，达人忘欲宁自期。
　　刘方刘方审听我，流光迅速如飞过。阴b2果决用心除，
　　尸鬼因循为汝祸。八琼秘诀君自识，莫待铅空车又破。
　　破车坏铅须震惊，直遇伯阳应不可。悠悠忧家复忧国，
　　耗尽三田元宅火。咫尺玄关若要开，凭君自解黄金锁。
　　◎卷.2【寄白龙洞刘道人】吕岩
　　玉走金飞两曜忙，始闻花发又秋霜。徒夸篯寿千来岁，
　　也是云中一电光。一电光，何太疾，百年都来三万日。
　　其间寒暑互煎熬，不觉童颜暗中失。纵有儿孙满眼前，
　　却成恩爱转牵缠。及乎精竭身枯朽，谁解教伊暂驻颜。
　　延年之道既无计，不免将身归逝水。但看古往圣贤人，
　　几个解留身在世。身在世，也有方，只为时人误度量。
　　竞向山中寻草药，伏铅制汞点丹阳。点丹阳，事迥别，
　　须向坎中求赤血。取来离位制阴精，配合调和有时节。
　　时节正，用媒人，金翁姹女结亲姻。金翁偏爱骑白虎，
　　姹女常驾赤龙身。虎来静坐秋江里，龙向潭中奋身起。
　　两兽相逢战一场，波浪奔腾如鼎沸。黄婆丁老助威灵，
　　撼动乾坤走神鬼。须臾战罢云气收，种个玄珠在泥底。
　　从此根芽渐长成，随时灌溉抱真精。十月脱胎吞入口，
　　忽觉凡身已有灵。此个事，世间稀，不是等闲人得知。
　　宿世若无仙骨分，容易如何得遇之。金液丹，宜便炼，
　　大都光景急如箭。要取鱼，须结筌，何不收心炼取铅。
　　莫教烛被风吹灭，六道轮回难怨天。近来世上人多诈，
　　尽著布衣称道者。问他金木是何般，噤口不言如害哑。
　　却云服气与休粮，别有门庭道路长。岂不见阴君破迷歌里说，
　　太乙含真法最强。莫怪言词太狂劣，只为时人难鉴别。
　　惟君心与我心同，方敢倾心与君说。
　　◎卷.3【赠乔二郎】吕岩
　　与君相见皇都里，陶陶动便经年醉。醉中往往爱藏真，
　　亦不为他名与利。劝君休恋浮华荣，直须奔走烟霞程。
　　烟霞欲去如何去，先须肘后飞金晶。金晶飞到上宫里，
　　上宫下宫通光明。当时玉汞涓涓生，奔归元海如雷声。
　　从此夫妻相际会，欢娱踊跃情无外。水火都来两半间，
　　卦候翻成地天泰。一浮一沈阳炼阴，阴尽方知此理深。
　　到底根元是何物，分明只是水中金。乔公乔公急下手，
　　莫逐乌飞兼兔走。何如修炼作真人，尘世浮生终不久。
　　人道长生没得来，自古至今有有有。
　　◎卷.4【鄂渚悟道歌】吕岩
　　纵横天际为闲客，时遇季秋重阳节。阴云一布遍长空，
　　膏泽连绵滋万物。因雨泥滑门不出，忽闻邻舍语丹术。
　　试问邻公可相传，一言许肯更无难。数篇奇怪文入手，
　　一夜挑灯读不了。晓来日早才看毕，不觉自醉如恍惚。
　　恍惚之中见有物，状如日轮明突屼。自言便是丹砂精，
　　宜向鼎中烹凡质。凡质本来不化真，化真须得真中物。
　　不用铅，不用汞，还丹须向炉中种。玄中之玄号真铅，
　　及至用铅还不用。或名龙，或名虎，或号婴儿并姹女。
　　丹砂一粒名千般，一中有一为丹母。火莫燃，水莫冻，
　　修之炼之须珍重。直待虎啸折颠峰，骊龙夺得玄珠弄。
　　龙吞玄宝忽升飞，飞龙被我捉来骑。一翥上朝归碧落，
　　碧落广阔无东西。无晓无夜无年月，无寒无暑无四时。
　　自从修到无为地，始觉奇之又怪之。
　　◎卷.5【又记】吕岩
　　数载乐幽幽，欲逃寒暑逼。不求名与利，犹恐身心役。
　　苦志慕黄庭，殷勤求道迹。阴功暗心修，善行长日积。
　　世路果逢师，时人皆不识。我师机行密，怀量性孤僻。
　　解把五行移，能将四象易。传余造化门，始悟希夷则。
　　服取两般真，从头路端的。烹煎日月壶，不离乾坤侧。
　　至道眼前观，得之元咫尺。真空空不空，真色色非色。
　　推倒玉葫芦，迸出黄金液。紧把赤龙头，猛将骊珠吸。
　　吞归脏腑中，夺得神仙力。妙号一黍珠，延年千万亿。
　　同途听我吟，与道相亲益。未晓真黄芽，徒劳游紫陌。
　　把住赤乌魂，突出银蟾魄。未省此中玄，常流容易测。
　　三天应有路，九地终无厄。守道且藏愚，忘机要混迹。
　　群生莫相轻，已是蓬莱客。
　　◎卷.6【秘诀歌】吕岩
　　求之不见，来即不见。不见不见，君之素面。火里曾飞，
　　水中亦见。道路非遥，身心不恋。又不知有返阴之龟，
　　回阳之雁。遇即遇真人，达即达其神。一万二千甲子，
　　这一壶流霞长春。流霞流霞，本性一家。饥餐日精，
　　渴饮月华。将甲子丁丑之岁，与君决破东门之大瓜。
　　◎卷.7【勉牛生、夏侯生】吕岩
　　二秀才，二秀才兮非秀才，非秀才兮是仙才。
　　中华国里亲遭遇，仰面观天笑眼开。鹤形兮龟骨，
　　龙吟兮虎颜。我有至言相劝勉，愿君兮勿猜勿猜。
　　但煦日吹月，咽雨呵雷。火寄冥宫，水济丹台。
　　金木交而土归位，铅汞分而丹露胎。赤血换而白乳流，
　　透九窍兮动百骸。然然卷，然然舒，哀哀咍咍。
　　孩儿喘而不死，腹空虚兮长斋。酬名利兮狂歌醉舞，
　　酬富贵兮麻裰莎鞋。甲子问时休记，看桑田变作黄埃。
　　青山白云好居住，劝君归去来兮归去来。
　　◎卷.8【题四明金鹅寺壁】吕岩
　　方丈有门出不钥，见个山童露双脚。问伊方丈何寂寥，
　　道是虚空也不著。闻此语，何欣欣，主翁岂是寻常人。
　　我来谒见不得见，谒心耿耿生埃尘。归去也，波浩渺，
　　路入蓬莱山杳杳。相思一上石楼时，雪晴海阔千峰晓。
　　◎卷.9【谷神歌】吕岩
　　我有一腹空谷虚，言之道有又还无。言之无兮不可舍，
　　言之有兮不可居。谷兮谷兮太玄妙，神兮神兮真大道。
　　保之守之不死名，修之炼之仙人号。神得一以灵，
　　谷得一以盈。若人能守一，只此是长生。本不远离，
　　身还不见。炼之功若成，自然凡骨变。谷神不死玄牝门，
　　出入绵绵道若存。修炼还须夜半子，河车般载上昆仑。
　　龙又吟，虎又啸，风云际会黄婆叫。火中姹女正含娇，
　　回观水底婴儿俏。婴儿姹女见黄婆，儿女相逢两意和。
　　金殿玉堂门十二，金翁木母正来过。重门过后牢关锁，
　　点检斗牛先下火。进火消阴始一阳，千岁仙桃初结果。
　　曲江东岸金乌飞，西岸清光玉兔辉。乌兔走归峰顶上，
　　炉中姹女脱青衣。脱却青衣露素体，婴儿领入重帏里。
　　十月情浓产一男，说道长生永不死。劝君炼，劝君修，
　　谷神不死此中求。此中悟取玄微处，与君白日登瀛洲。
　　◎卷.10【修身诀】吕岩
　　人命急如线，上下来往速如箭。认得是元神，
　　子后午前须至炼。随意出，随意入，天地三才人得一。
　　既得一，勿遗失，失了永求无一物。堪叹荒郊冢墓中，
　　自古灭亡不知屈。
　　◎卷.11【长短句】吕岩
　　落魄且落魄，夜宿乡村，朝游城郭。闲来无事玩青山，
　　困来街市货丹药。卖得钱，不算度，酤美酒，自斟酌。
　　醉后吟哦动鬼神，任意日头向西落。
　　◎卷.12【直指大丹歌】吕岩
　　三清宫殿隐昆巅，日月光浮起紫烟。池沼泓泓翻玉液，
　　楼台叠叠运灵泉。青龙乘火铅为汞，白虎腾波汞作铅。
　　欲得坎男求匹偶，须凭离女结因缘。黄婆设尽千般计，
　　金鼎开成一朵莲。列女擎乌当左畔，将军戴兔镇西边。
　　黑龟却伏红炉下，朱雀还栖华阁前。然后澄神窥见影，
　　三周功就驾云輧。
　　◎卷.13【渔父词一十八首·入定】吕岩
　　闭目藏真神思凝，杳冥中里见吾宗。
　　无边畔，迥朦胧，玄景观来觉尽空。
　　◎卷.14【渔父词一十八首·初九】吕岩
　　大道从来属自然。空堂寂坐守机关。
　　三田宝，镇长存，赤帝分明坐广寒。
　　◎卷.15【渔父词一十八首·玄用】吕岩
　　日月交加晓夜奔，昆仑顶上定乾坤。
　　真镜里，实堪论，叆叆红霞晓寂门。
　　◎卷.16【渔父词一十八首·神效】吕岩
　　恍惚擒来得自然，偷他造化在其间。
　　神鼎内，火烹煎，尽历阴阳结作丹。
　　◎卷.17【渔父词一十八首·沐浴】吕岩
　　卯酉门中作用时，赤龙时蘸玉清池。
　　云薄薄，雨微微，看取妖容露雪肌。
　　◎卷.18【渔父词一十八首·延寿】吕岩
　　子午常餐日月精，玄关门户启还扃。
　　长如此，过平生，且把阴阳子细烹。
　　◎卷.19【渔父词一十八首·瑞鼎】吕岩
　　会合都从戊巳家，金铅水汞莫须夸。
　　只此物，结丹砂，反覆阴阳色转华。
　　◎卷.20【渔父词一十八首·活得】吕岩
　　位立三才属五行，阴阳合处便相生。
　　龙飞踊，虎狌狞，吐个神珠各战争。
　　◎卷.21【渔父词一十八首·灿烂】吕岩
　　四象分明八卦周，乾坤男女论绸缪。
　　交会处，更娇羞，转觉情深玉体柔。
　　◎卷.22【渔父词一十八首·炼质】吕岩
　　运本还元于此寻，周流金鼎虎龙吟。
　　身不老，俗难侵，貌返童颜骨变金。
　　◎卷.23【渔父词一十八首·神异】吕岩
　　还返初成立变童，瑞莲开处色辉红。
　　金鼎内，迥朦胧，换骨添筋处处通。
　　◎卷.24【渔父词一十八首·知路】吕岩
　　那个仙经述此方，参同大易显阴阳。
　　须穷取，莫颠狂，会者名高道自昌。
　　◎卷.25【渔父词一十八首·朝帝】吕岩
　　九转功成数尽乾，开炉拨鼎见金丹。
　　餐饵了，别尘寰，足蹑青云突上天。
　　◎卷.26【渔父词一十八首·方契理】吕岩
　　举世人生何所依，不求自己更求谁。
　　绝嗜欲，断贪痴，莫把神明暗里欺。
　　◎卷.27【渔父词一十八首·自无忧】吕岩
　　学道初从此处修，断除贪爱别娇柔。
　　长守静，处深幽，服气餐霞饱即休。
　　◎卷.28【渔父词一十八首·作甚物】吕岩
　　贪贵贪荣逐利名，追游醉后恋欢情。
　　年不永，代君惊，一报身终那里生。
　　◎卷.29【渔父词一十八首·疾瞥地】吕岩
　　万劫千生得个人，须知先世种来因。
　　速觉悟。出迷津，莫使轮回受苦辛。
　　◎卷.30【渔父词一十八首·常自在】吕岩
　　闭目寻真真自归，玄珠一颗出辉辉。
　　终日玩，莫抛离，免使阎王遣使追。
　　◎卷.31【口占】吕岩
　　非神亦非仙，非术亦非幻。天地有终穷，桑田几迁变。
　　身固非我有，财亦何足恋。曷不从吾游，骑鲸腾汗漫。
　　◎卷.32【敲爻歌】吕岩
　　汉终唐国飘蓬客，所以敲爻不可测。纵横逆顺没遮栏，
　　静则无为动是色。也饮酒，也食肉，守定胭花断淫欲。
　　行歌唱咏胭粉词，持戒酒肉常充腹。色是药，酒是禄，
　　酒色之中无拘束。只因花酒误长生，饮酒带花神鬼哭。
　　不破戒，不犯淫，破戒真如性即沈。犯淫坏失长生宝，
　　得者须由道力人。道力人，真散汉，酒是良朋花是伴。
　　花街柳巷觅真人，真人只在花街玩。摘花戴饮长生酒，
　　景里无为道自昌。一任群迷多笑怪，仙花仙酒是仙乡。
　　到此乡，非常客，姹女婴儿生喜乐。洞中常采四时花，
　　时花结就长生药。长生药，采花心，花蕊层层艳丽春。
　　时人不达花中理，一诀天机直万金。谢天地，感虚空，
　　得遇仙师是祖宗。附耳低言玄妙旨，提上蓬莱第一峰。
　　第一峰，是仙物，惟产金花生恍惚。口口相传不记文，
　　须得灵根骨髓坚。□骨髓，炼灵根，片片桃花洞里春。
　　七七白虎双双养，八八青龙总一斤。真父母，送元宫，
　　木母金公性本温。十二宫中蟾魄现，时时地魄降天魂。
　　铅初就，汞初生，玉炉金鼎未经烹。一夫一妇同天地，
　　一男一女合乾坤。庚要生，甲要生，生甲生庚道始萌。
　　拔取天根并地髓，白雪黄芽自长成。铅亦生，汞亦生，
　　生汞生铅一处烹。烹炼不是精和液，天地乾坤日月精。
　　黄婆匹配得团圆，时刻无差口付传。八卦三元全藉汞，
　　五行四象岂离铅。铅生汞，汞生铅，夺得乾坤造化权。
　　杳杳冥冥生恍惚，恍恍惚惚结成团。性须空，意要专，
　　莫遣猿猴取次攀。花露初开切忌触，锁居上釜勿抽添。
　　玉炉中，文火烁，十二时中惟守一。此时黄道会阴阳，
　　三性元宫无漏泄。气若行，真火炼，莫使玄珠离宝殿。
　　加添火候切防危，初九潜龙不可炼。消息火，刀圭变，
　　大地黄芽都长遍。五行数内一阳生，二十四气排珠宴。
　　火足数，药方成，便有龙吟虎啸声。三铅只得一铅就，
　　金果仙芽未现形。再安炉，重立鼎，跨虎乘龙离凡境。
　　日精才现月华凝，二八相交在壬丙。龙汞结，虎铅成，
　　咫尺蓬莱只一程。坤铅乾汞金丹祖，龙铅虎汞最通灵。
　　达此理，道方成，三万神龙护水晶。守时定日明符刻，
　　专心惟在意虔诚。黑铅过，采清真，一阵交锋定太平。
　　三车搬运珍珠宝，送归宝藏自通灵。天神佑，地祇迎，
　　混合乾坤日月精。虎啸一声龙出窟，鸾飞凤舞出金城。
　　朱砂配，水银停，一派红霞列太清。铅池迸出金光现，
　　汞火流珠入帝京。龙虎媾，外持盈，走圣飞灵在宝瓶。
　　一时辰内金丹就，上朝金阙紫云生。仙桃熟。摘取饵，
　　万化来朝天地喜。斋戒等候一阳生，便进周天参同理。
　　参同理，炼金丹，水火薰蒸透百关。养胎十月神丹结，
　　男子怀胎岂等闲。内丹成，外丹就，内外相接和谐偶。
　　结成一块紫金丸，变化飞腾天地久。丹入腹，非寻常，
　　阴阳剥尽化纯阳。飞升羽化三清客，各遂功成达上苍。
　　三清客，驾琼舆，跨凤腾霄入太虚。似此逍遥多快乐，
　　遨游三界最清奇。太虚之上修真士，朗朗圆成一物无。
　　一物无，唯显道，五方透出真人貌。仙童仙女彩云迎，
　　五明宫内传真诰。传真诰，话幽情，只是真铅炼汞精。
　　声闻缘觉冰消散，外道修罗缩项惊。点枯骨，立成形，
　　信道天梯似掌平。九祖先灵得超脱，谁羡繁华贵与荣。
　　寻烈士，觅贤才，同安炉鼎化凡胎。若是悭财并惜宝，
　　千万神仙不肯来。修真士，不妄说，妄说一句天公折。
　　万劫尘沙道不成，七窍眼睛皆迸血。贫穷子，发誓切，
　　待把凡流尽提接。同越蓬莱仙会中，凡景煎熬无了歇。
　　尘世短，更思量，洞里乾坤日月长。坚志苦心三二载，
　　百千万劫寿弥疆。达圣道，显真常，虎兕刀兵更不伤。
　　水火蛟龙无损害，拍手天宫笑一场。这些功，真奇妙，
　　分付与人谁肯要。愚徒死恋色和财，所以神仙不肯召。
　　真至道，不择人，岂论高低富与贫。且饶帝子共王孙，
　　须去繁华锉锐分。嗔不除，憨不改，堕入轮回生死海。
　　堆金积玉满山川，神仙冷笑应不采。名非贵，道极尊，
　　圣圣贤贤显子孙。腰间跨玉骑骄马，瞥见如同隙里尘。
　　隙里尘，石中火，何在留心为久计。苦苦煎熬唤不回，
　　夺利争名如鼎沸。如鼎沸，永沈沦，失道迷真业所根。
　　有人平却心头棘，便把天机说与君。命要传，性要悟，
　　入圣超凡由汝做。三清路上少人行，畜类门前争入去。
　　报贤良，休慕顾，性命机关须守护。若还缺一不芳菲，
　　执著波查应失路。只修性，不修命，此是修行第一病。
　　只修祖性不修丹，万劫阴灵难入圣。达命宗，迷祖性，
　　恰似鉴容无宝镜。寿同天地一愚夫，权物家财无主柄。
　　性命双修玄又玄，海底洪波驾法船。生擒活捉蛟龙首，
　　始知匠手不虚传。
　　◎卷.33【三字诀】吕岩
　　这个道，非常道。性命根，生死窍。说著丑，行着妙。
　　人人憎，个个笑。大关键，在颠倒。莫厌秽，莫计较。
　　得他来，立见效。地天泰，为朕兆。口对口，窍对窍。
　　吞入腹，自知道。药苗新，先天兆。审眉间，行逆道。
　　滓质物，自继绍。二者馀，方绝妙。要行持，令人叫。
　　气要坚，神莫耗。若不行，空老耄。认得真，老还少。
　　不知音，莫语要。些儿法，合大道。精气神，不老药。
　　静里全，明中报。乘凤鸾，听天诏。
　　◎卷.34【百字碑】吕岩
　　养气忘言守，降心为不为。动静知宗祖，无事更寻谁。
　　真常须应物，应物要不迷。不迷性自住，性住气自回。
　　气回丹自结，壶中配坎离。阴阳生返复，普化一声雷。
　　白云朝顶上，甘露洒须弥。自饮长生酒，逍遥谁得知。
　　坐听无弦曲，明通造化机。都来二十句，端的上天梯。
　　◎卷.35【句】吕岩
　　莫道神仙无学处，古今多少上升人。（《景福寺题》）


第八百六十卷
　　◎卷.1【四言诗】孙思邈
　　取金之精，合石之液。列为夫妇，结为魂魄。一体混沌，
　　两精感激。河车覆载，鼎候无忒。洪炉烈火，烘焰翕赫。
　　烟未及黔，焰不假碧。如畜扶桑，若藏霹雳。姹女气索，
　　婴儿声寂。透出两仪，丽于四极。壁立几多，马驰一驿。
　　宛其死矣，适然从革。恶黜善迁，情回性易。紫色内达，
　　赤芒外射。熠若火生，乍疑血滴。号曰中环，退藏于密。
　　雾散五内，川流百脉。骨变金植，颜驻玉泽。阳德乃敷，
　　阴功□积。南宫度名，北斗落籍。
　　◎卷.2【留诗】叶法善
　　昔在禹馀天，还依太上家。忝以掌仙录，去来乘烟霞。
　　暂下宛利城，渺然思金华。自此非久住，云上登香车。
　　适向人间世，时复济苍生。度人初行满，辅国亦功成。
　　但念清微乐，谁忻下界荣。门人好住此，翛然云上征。
　　退仙时此地，去俗久为荣。今日登云天，归真游上清。
　　泥丸空示世，腾举不为名。为报学仙者，知余朝玉京。
　　◎卷.3【题登真洞】张果
　　修成金骨炼归真，洞锁遗踪不计春。野草谩随青岭秀，
　　闲花长对白云新。风摇翠筱敲寒玉，水激丹砂走素鳞。
　　自是神仙多变异，肯教踪迹掩红尘。
　　◎卷.4【负薪行】许宣平
　　负薪朝出卖，沽酒日西归。路人莫问归何处，
　　穿入白云行翠微。
　　◎卷.5【庵壁题诗】许宣平
　　隐居三十载，石室南山巅。静夜玩明月，清朝饮碧泉。
　　樵人歌垄上，谷鸟戏岩前。乐矣不知老，都忘甲子年。
　　◎卷.6【见李白诗又吟】许宣平
　　一池荷叶衣无尽，两亩黄精食有馀。
　　又被人来寻讨著，移庵不免更深居。
　　◎卷.7【题壁】成真人
　　蜀路南行，燕师北至。本拟白日升天，且看黑龙饮渭。
　　◎卷.8【对赵颍歌】朱子真
　　人间几日变桑田，谁识神仙洞里天。
　　短促共知有□异，且须欢醉在生前。
　　◎卷.9【兜玄国怀归诗】申欢
　　风软景和煦，异香馥林塘。登高一长望，信美非吾乡。
　　◎卷.10【题壁】李遐周
　　燕市人皆去，函关马不归。若逢山下鬼，环上系罗衣。
　　◎卷.11【遗简诗】赵惠宗
　　生我于虚，置我于无。至精为神，元气为躯。散阳为明，
　　合阴为符。形为灰土，神为仙居。众垢将毕，万事永除。
　　吾驾时马，日月为卫。洞耀九霄，上谒天帝。明明我众，
　　及我门人。伪道养形，真道养神。懋哉懋哉，馀无所陈。
　　◎卷.12【遇莲叶二客诗】栾清
　　得饮摅公酒，复登摅公舟。便得神体清，超遥旷无忧。
　　◎卷.13【附：莲叶二客诗】
　　行时云作伴，坐即酒为侣。腹以元化充，衣将云霞补。
　　纣虐与尧仁，可惜皆朽腐。
　　楫棹无所假，超然信萍查。朝浮旭日辉，夕荫清月华。
　　营营功业人，朽骨成泥沙。
　　◎卷.14【言志】韩湘
　　青山云水窟，此地是吾家。后夜流琼液，凌晨咀绛霞。
　　琴弹碧玉调，炉炼白朱砂。宝鼎存金虎，元田养白鸦。
　　一瓢藏世界，三尺斩妖邪。解造逡巡酒，能开顷刻花。
　　有人能学我，同去看仙葩。
　　◎卷.15【答从叔愈】韩湘
　　举世都为名利醉，伊予独向道中醒。
　　他时定是飞升去，冲破秋空一点青。
　　◎卷.16【题院诗】侯道华
　　帖里大还丹，多年色不移。前宵盗吃却，今日碧空飞。
　　惭愧深珍重，珍重邓天师。他年炼得药，留著与内芝。
　　吾师知此术，速炼莫为迟。三清专相待，大罗的有期。
　　◎卷.17【赠樊夫人诗】裴航
　　向为胡越犹怀想，况遇天仙隔锦屏。
　　傥若玉京朝会去，愿随鸾鹤入青冥。
　　◎卷.18【附：樊夫人答裴航】樊夫人
　　一饮琼浆百感生，玄霜捣尽见云英。
　　蓝桥便是神仙窟，何必崎岖上玉清。
　　◎卷.19【题长安酒肆壁三绝句】钟离权
　　坐卧常携酒一壶，不教双眼识皇都。
　　乾坤许大无名姓，疏散人中一丈夫。
　　得道高僧不易逢，几时归去愿相从。
　　自言住处连沧海，别是蓬莱第一峰。
　　莫厌追欢笑语频，寻思离乱好伤神。
　　闲来屈指从头数，得见清平有几人。
　　◎卷.20【赠吕洞宾】钟离权
　　知君幸有英灵骨，所以教君心恍惚。含元殿上水晶宫，
　　分明指出神仙窟。大丈夫，遇真诀，须要执持心猛烈。
　　五行匹配自刀圭，执取龟蛇颠倒诀。三尸神，须打彻，
　　进退天机明六甲。知此三要万神归，来驾火龙离九阙。
　　九九道至成真日，三界四府朝元节。气翱翔兮神烜赫，
　　蓬莱便是吾家宅。群仙会饮天乐喧，双童引入升玄客。
　　道心不退故传君，立誓约言亲洒血。逢人兮莫乱说，
　　遇友兮不须诀。莫怪频发此言辞，轻慢必有阴司折。
　　执手相别意如何，今日为君重作歌。说尽千般玄妙理，
　　未必君心信也么。子后分明说与汝，保惜吾言上大罗。


第八百六十一卷
　　◎卷.1【登杭州秦望山】马湘
　　太乙初分何处寻，空留历数变人心。九天日月移朝暮，
　　万里山川换古今。风动水光吞远峤，雨添岚气没高林。
　　秦皇谩作驱山计，沧海茫茫转更深。
　　◎卷.2【题龙兴观壁】马湘
　　世有无穷事，生知遂百春。问程方外路，宜是上清人。
　　◎卷.3【又诗一首】马湘
　　昔日曾随魏伯阳，无端醉卧紫金床。
　　东君谓我多情赖，罚向人间作酒狂。
　　◎卷.4【又诗二首】马湘
　　省悟前非一息间，更抛闲事弃尘寰。徒夸美酒如琼液，
　　休恋娇娥似玉颜。含笑谩教情面厚，多愁还使鬓毛斑。
　　云中幸有堪归路，无限青山是我山。
　　何用烧丹学驻颜，闹非城市静非山。
　　时人若觅长生药，对景无心是大还。
　　◎卷.5【题壁（人有以炉火药术为事者，辞大哂之，命笔题其壁）】张辞
　　争那金乌何，头上飞不住。红炉漫烧药，玉颜安可驻。
　　今年花发枝，明年叶落树。不如且饮酒，莫管流年度。
　　◎卷.6【上盐城令述德诗】张辞
　　门风常有蕙兰馨，鼎族家传霸国名。容貌静悬秋月彩，
　　文章高振海涛声。讼堂无事调琴轸，郡阁何妨醉玉觥。
　　今日东渐桥下水，一条从此镇常清。
　　◎卷.7【谢令学道诗】张辞
　　何用梯媒向外求，长生只合内中修。
　　莫言大道人难得，自是行心不到头。
　　◎卷.8【别令诗】张辞
　　张辞张辞自不会，天下经书在腹内。
　　身即腾腾处世间，心即逍遥出天外。
　　◎卷.9【赠吴生】陆禹臣
　　露下瑶簪湿，云生石室寒。星坛鸾鹤舞，丹灶虎龙蟠。
　　◎卷.10【丈人山诗】李真
　　春冻晓鞯露重，夜寒幽枕云生。
　　岂是与山无素，丈人著帽相迎。
　　◎卷.11【醉歌】殷七七
　　琴弹碧玉调，药炼白朱砂。解酝顷刻酒，能开非时花。
　　◎卷.12【阳春曲】殷七七
　　愁见唱阳春，令人离肠结。郎去未归家，柳自飘香雪。
　　◎卷.13【寄杜光庭】张令问
　　试问朝中为宰相，何如林下作神仙。
　　一壶美酒一炉药，饱听松风清昼眠。
　　◎卷.14【上升歌】吴涵虚
　　玉皇有诏登仙职，龙吐云兮凤著力。眼前蓦地见楼台，
　　异草奇花不可识。我向大罗观世界，世界即如指掌大。
　　当时不为上升忙，一时提向瀛洲卖。
　　◎卷.15【答常学士】李梦符
　　罢修儒业罢修真，养拙藏愚春复春。到老不疏林里鹿，
　　平生难见日边人。洞桃深处千林锦，岩雪铺时万草新。
　　深谢名贤远相访，求闻难博凤为邻。
　　◎卷.16【渔父引二首】李梦符
　　村寺钟声度远滩，半轮残月落山前。
　　徐徐拨棹却归湾，浪叠朝霞锦绣翻。
　　渔弟渔兄喜到来，波官赛却坐江隈。
　　椰榆杓子木瘤杯，烂煮鲈鱼满案堆。
　　◎卷.17【察考取状答】李梦符
　　插花饮酒何妨事，樵唱渔歌不碍时。
　　◎卷.18【答高安宰】沈廷瑞
　　何须问我道成时，紫府清都自有期。
　　手握药苗人不识，体含金骨俗争知。
　　◎卷.19【赠僧昭莹】沈廷瑞
　　南北东西路，人生会不无。早曾依阁皂，又却上玄都。
　　云片随天阔，泉声落石孤。何期早相遇，乐共煮菖蒲。
　　◎卷.20【寄袁州陈智周】沈廷瑞
　　名山相别后，别后会难期。金鼎销红日，丹田老紫芝。
　　访君虽有路，怀我岂无诗。休羡繁华事，百年能几时。
　　◎卷.21【垄穴遗诗】沈廷瑞
　　虚劳营殡玉山前，殡后那知已脱蝉。应是元神归洞府，
　　更与遗魄在黄泉。灵台已得修真诀，尘世空留悟道篇。
　　堪叹浮生今古事，北邙山下草芊芊。
　　◎卷.22【大言诗】谭峭
　　线作长江扇作天，靸鞋抛向海东边。
　　蓬莱信道无多路，只在谭生拄杖前。
　　◎卷.23【句】谭峭
　　云外星霜如走电，世间娱乐似抛砖。
　　◎卷.24【望江南词咏鼓】伊用昌
　　江南鼓，梭肚两头栾。钉著不知侵骨髓，
　　打来只是没心肝，空腹被人谩。
　　◎卷.25【题茶陵县门】伊用昌
　　茶陵一道好长街，两畔栽柳不栽槐。
　　夜后不闻更漏鼓，只听锤芒织草鞋。
　　◎卷.26【题酒楼壁】伊用昌
　　此生生在此生先，何事从玄不复玄。
　　已在淮南鸡犬后，而今便到玉皇前。
　　◎卷.27【题游帷观真君殿后】伊用昌
　　日日祥云瑞气连，侬家应作大神仙。笔头洒起风雷力，
　　剑下驱驰造化权。更无戎夷添礼乐，永教胡虏绝烽烟。
　　列仙功业只如此，直上三清第一天。
　　◎卷.28【留题阁皂观】伊用昌
　　花洞门前吠似雷，险声流断俗尘埃。雨喷山脚毒龙起，
　　月照松梢孤鹤回。萝幕秋高添碧翠，画帘时卷到楼台。
　　两坛诗客何年去，去后门关更不开。
　　◎卷.29【湖南闯斋吟】伊用昌
　　谁人能识白元君，上士由来尽见闻。避世早空南火宅，
　　植田高种北山云。鸡能抱卵心常听，蝉到成形壳自分。
　　学取大罗些子术，免教松下作孤坟。
　　◎卷.30【游溧阳霞泉寺限白字】许坚2
　　近枕吴溪与越峰，前朝恩赐云泉额。竹林晴见雁塔高，
　　石室曾栖几禅伯。荒碑字没莓苔深，古池香泛荷花白。
　　客有经年别故林，落日啼猿情脉脉。
　　◎卷.31【幽栖观】许坚2
　　仙翁上升去，丹井寄晴壑。山色接天台，湖光照寥廓。
　　玉洞绝无人，老桧犹栖鹤。我欲掣青蛇，他时冲碧落。
　　◎卷.32【题茅山观】许坚2
　　尝恨清风千载郁，洞天今得恣游遨。松楸一色古坛静，
　　鸾鹤不来青汉高。茅氏井寒丹已化，玄宗碑断梦仍劳。
　　分明有个长生路，休向红尘叹二毛。
　　◎卷.33【题扇】许坚2
　　哦吟但写胸中妙，饮酒能忘身后名。
　　但愿长闲有诗酒，一溪风月共清明。
　　◎卷.34【上徐舍人铉】许坚2
　　几宵烟月锁楼台，欲寄侯门荐祢才。
　　满面尘埃人不识，谩随流水出山来。
　　◎卷.35【句】许坚2
　　道既学不得，仙从何处来。
　　卧久似慵伸雪项，立迟犹未整霜衣。（《病鹤》，
　　见《吟窗杂录》）
　　◎卷.36【醉吟】许碏
　　阆苑花前是醉乡，踏翻王母九霞觞。
　　群仙拍手嫌轻薄，谪向人间作酒狂。
　　◎卷.37【题南岳招仙观壁上（题此诗后数日上升）】许碏
　　洪炉烹锻人性命，器用不同分皆定。妖精鬼魅斗神通，
　　只自干邪不干正。黄口小儿初学行，唯知日月东西生。
　　还为万灵威圣力，移月在南日在北。玉为玉兮石是石，
　　蕴弃深泥终不易。邓通饿死严陵贫，帝王岂是无人力。
　　丈夫未达莫相侵，攀龙附凤捐精神。
　　◎卷.38【武陵春色】张白
　　武陵春色好，十二酒家楼。大醉方回首，逢人不举头。
　　是非都不采，名利混然休。戴个星冠子，浮沈逐世流。
　　◎卷.39【赠酒店崔氏】张白
　　武陵城里崔家酒，地上应无天上有。
　　南游道士饮一斗，卧向白云深洞口。
　　◎卷.40【哭陆先生】张白
　　六亲恸哭还复苏，我笑先生泪个无。
　　脱履定归天上去，空坟留入武陵图。
　　◎卷.41【市中狂吟】段穀
　　一间茅屋，尚自修治。任狂风吹，连檐破碎。枓栱斜欹，
　　看著倒也。墙壁作散土一堆，主人翁永不来归。
　　◎卷.42【诗】赵自然
　　常欲栖山岛，闲眠玉洞寒。丹哥时引舞，来去跨云鸾。
　　◎卷.43【大丹诗四首】李浩
　　混沌未分我独存，包含四象立乾坤。
　　还丹须向此中觅，得此方为至妙门。
　　煮石烹金炼太元，神仙不肯等闲传。
　　人能认得其中理，夺尽乾坤造化权。
　　百首荒辞义亦深，因传同道决疑心。
　　华池本是真神水，神水元来是白金。
　　取将白金为鼎器，鼎成潜伏汞来侵。
　　汞入金鼎终年尽，产出灵砂似太阴。
　　◎卷.44【自吟】徐钓者
　　曾见秦皇架石桥，海神忙迫涨惊潮。
　　蓬莱隔海虽难到，直上三清却不遥。
　　◎卷.45【踏歌】蓝采和
　　踏歌踏歌蓝采和，世界能几何。红颜三春树，
　　流年一掷梭。古人混混去不返，今人纷纷来更多。
　　朝骑鸾凤到碧落，暮见桑田生白波。长景明晖在空际，
　　金银宫阙高嵯峨。


第八百六十二卷
　　◎卷.1【同沈恭子游虎丘寺有作】清远道士
　　我本长殷周，遭罹历秦汉。四渎与五岳，名山尽幽窜。
　　及此寰区中，始有近峰玩。近峰何郁郁，平湖渺瀰漫。
　　吟俯川之阴，步上山之岸。山川共澄澈，光彩交凌乱。
　　白云蓊欲归，青松忽消半。客去川岛静，人来山鸟散。
　　谷深中见日，崖幽晓非旦。闻子盛游遨，风流足词翰。
　　嘉兹好松石，一言常累叹。勿谓余鬼神，忻君共幽赞。
　　◎卷.2【游春台诗】春台仙
　　玉幢亘碧虚，此乃真人居。裴回仍未进，邪省犹难除。
　　日落烟水黯，骊珠色岂昏。寒光射万里，霜缟遍千门。
　　玉魄东方开，嫦娥逐影来。洗心兼涤目，怳若游春台。
　　清波滔碧天，乌藏黯黮连。二仪不辨处，忽吐清光圆。
　　乌沈海西岸，蟾吐天东头。
　　凤凰三十六，碧天高太清。元君夫人蹋云语，
　　冷风飒飒吹鹅笙。
　　◎卷.3【醉吟】酒肆布衣
　　阳春时节天气和，万物芳盛人如何。素秋时节天地肃，
　　荣秀丛林立衰促。有同人世当少年，壮心仪貌皆俨然。
　　一旦形羸又发白，旧游空使泪连连。
　　◎卷.4【又吟】酒肆布衣
　　有形皆朽孰不知，休吟春景与秋时。
　　争如且醉长安酒，荣华零悴总奚为。
　　◎卷.5【嫁女诗】嵩岳诸仙
　　劝君酒，为君悲且吟。自从频见市朝改，无复瑶池宴乐心。
　　奉君酒，休叹市朝非。早知无复瑶池兴，悔驾骅骝草草归。
　　八马回乘汗漫风，犹思往事憩昭宫。宴移玄圃情方洽，
　　乐奏钧天曲未终。斜汉露凝残月冷，流霞杯泛曙光红。
　　昆仑回首不知处，疑是酒酣魂梦中。
　　一曲笙歌瑶水滨，曾留逸足驻征轮。人间甲子周千岁，
　　灵境杯觞初一巡。玉兔银河终不夜，奇花好树镇长春。
　　悄知碧海饶词句，歌向俗流疑误人。
　　珠露金风下界秋，汉家陵树冷修修。
　　当时不得仙桃力，寻作浮尘飘陇头。
　　五十馀年四海清，自亲丹药得长生。
　　若言尽是仙桃力，看取神仙簿上名。
　　月照骊山露泣花，似悲先帝早升遐。
　　至今犹有长生鹿，时绕温泉望翠华。
　　幽蓟烟尘别九重，贵妃汤殿罢歌钟。中宵扈从无全仗，
　　大驾苍黄发六龙。妆匣尚留金翡翠，暖池犹浸玉芙蓉。
　　荆榛一闭朝元路，唯有悲风吹晚松。
　　上清神女，玉京仙郎。乐此今夕，和鸣凤凰。
　　凤凰和鸣，将翱将翔。与天齐休，庆流无央。
　　玉为质兮花为颜，蝉为鬓兮云为鬟。何劳傅粉兮施渥丹，
　　早出娉婷兮缥缈间。
　　水晶帐开银烛明，风摇珠珮连云清。
　　休匀红粉饰花态，早驾双鸾朝玉京。
　　三星在天银河回，人间曙色东方来。
　　玉苗琼蕊亦宜夜，莫使一花冲晓开。
　　◎卷.6【吟】
　　饵柏身轻叠嶂间，是非无意到尘寰。
　　冠裳暂备论浮世，一饷云游碧落间。
　　谁知古是与今非，闲蹑青霞与翠微。
　　箫管秦楼应寂寂，彩云空惹薜萝衣。
　　◎卷.7【授炙毂子歌二首】希道
　　木津天魂，金液地魄。坎离运行宽无成，金木有数秦晋合。
　　近效宜六旬，远期三载阔。
　　魄微入魂牝牡结，阳呴阴滋神鬼灭。
　　千歌万赞皆未决，古往今来抛日月。
　　◎卷.8【李泌庭黑石诗】隐者
　　神真炼形年未足，化为我子功相续。
　　丞相瘗之刻玄玉，仙路何长死何促。
　　◎卷.9【戏吟】广陵道士
　　无事到扬州，相携上酒楼。药囊为赠别，千载更何求。
　　◎卷.10【授马氏女诗】黄冠野夫
　　女是寄生枝，男是冬青木。冬青驾白鹅，寄生跨黄鹿。
　　若遇寇相凌，稳便抛家族。早早上三清，莫候丹砂熟。
　　◎卷.11【歌】蜀酒阁道人
　　尾闾不禁沧溟竭，九转神丹都谩说。
　　惟有班龙顶上珠，能补玉堂关下穴。
　　◎卷.12【吟】章江书生
　　西去长沙东上船，思量此事已千年。
　　长春殿掩无人扫，满眼梨花哭杜鹃。
　　◎卷.13【示边洞元】萼岭书生
　　邂逅相逢萼岭边，对倾浮蚁共谈玄。
　　拟将剑法亲传授，却为迷人未有缘。
　　◎卷.14【示胡二郎歌】成都醉道士
　　欲究丹砂理，幽玄无处寻。不离铅与汞，无出水中金。
　　金欲炼时须得水，水遇土兮终不起。但知火候不参差，
　　自得还丹微妙旨。人世分明知有死，刚只留心恋朱紫。
　　岂知光景片时间，将谓人生长似此。何不回心师至道，
　　免逐年光虚自老。临樽只解醉醺酣，对镜方知渐枯槁。
　　二郎切切听我语，仙乡咫尺无寒暑。与君说尽只如斯，
　　莫恋娇奢不肯去。感君恩义言方苦，火急回心求出路。
　　吟成数句赠君辞，不觉便成今与古。
　　◎卷.15【贻白永年诗】樵夫
　　清秋无所事，乘露出遥天。凭仗樵人语，相期白永年。
　　◎卷.16【留诗】李公佐仆
　　我有衣中珠，不嫌衣上尘。我有长生理，不厌有生身。
　　江南神仙窟，吾当混其真。不嫌市井喧，来救世间人。
　　苏子迹已往，颛蒙事可亲。莫言东海变，天地有长春。
　　◎卷.17【木客】李公佐仆
　　酒尽君莫沽，壶倾我当发。城市多嚣尘，还山弄明月。
　　◎卷.18【西山吟】许大
　　自从明府归仙后，出入尘寰直至今。
　　不是藏名混时俗，卖药沽酒要安心。
　　◎卷.19【东洛货丹】许学士
　　三千功满去升天，一住人间数百年。
　　华表他时却归日，沧溟应恐变桑田。
　　◎卷.20【天关回到世吟】许学士
　　九霄云路奇哉险，曾把冲身入太和。
　　今日东归浑似梦，望崖回首隔天波。
　　◎卷.21【送青城丈人酒】紫微孙处士
　　深羡青城好洞天，白龙一觉已千年。
　　铺云枕石长松下，朝退看书尽日眠。
　　◎卷.22【送王懿昌酒】紫微孙处士
　　将知骨分到仙乡，酒饮金华玉液浆。
　　莫道人间只如此，回头已是一年强。
　　◎卷.23【送太乙真君酒】青城丈人
　　峨嵋仙府静沈沈，玉液金华莫厌斟。
　　凡客欲知真一洞，剑门西北五云深。
　　◎卷.24【送紫微处士酒】太乙真君
　　此中何必羡青城，玉树云栖不记名。
　　闷即乘龙游紫府，北辰南斗逐君行。
　　◎卷.25【题法云寺双桧】方壶居士
　　谢郎双桧绿于云，昏晓浓阴色未分。
　　若并亳宫仙鹿迹，定知高峭不如君。
　　◎卷.26【隋堤词】方壶居士
　　尝忆江都大业秋，曾随銮跸戏龙舟。
　　伤心一觉兴亡梦，堤柳无情识世愁。
　　◎卷.27【画地吟】太白山玄士
　　学得丹青数万年，人间几度变桑田。
　　桑田虽变丹青在，谁向丹青合得仙。
　　◎卷.28【货丹吟】邻道场人
　　寻仙何必三山上，但使神存九窍清。
　　炼得绵绵元气定，自然不食亦长生。
　　◎卷.29【灵响词】无名氏
　　此响非俗响，心知是灵仙。不曾离耳里，高下如秋蝉。
　　入夜声则厉，在昼声则微。神灵斥众恶，与我作风威。
　　妙响无住时，昼夜常轮回。那是偶然事，上界特使来。
　　何以辨灵应，事须得梯媒。自从灵响降，如有真人来。
　　存念长在心，展转无停音。可怜清爽夜，静听秋蝉吟。
　　◎卷.30【度世古玄歌】无名氏
　　始青之下月与日，两半同升合为一。大如弹丸甘如蜜，
　　出彼玉堂入金室，子若得之慎勿失。
　　◎卷.31【鬻丹砂醉吟】刘道昌
　　心田但使灵芝长，气海常教法水朝。
　　功满自然留不住，更将何物驭丹霄。
　　◎卷.32【龟市告别】刘道昌
　　还丹功满气成胎，九百年来混俗埃。
　　自此三山一归去，无因重到世间来。
　　◎卷.33【摘紫芝】李太玄
　　偶游洞府到芝田，星月茫茫欲曙天。
　　虽则似离尘世了，不知何处偶真仙。
　　◎卷.34【玉女舞霓裳】李太玄
　　舞势随风散复收，歌声似磬韵还幽。
　　千回赴节填词处，娇眼如波入鬓流。
　　◎卷.35【玩月诗】曲龙山仙
　　曲龙桥顶玩瀛洲，凡骨空陪汗漫游。
　　不假丹梯蹑霄汉，水晶盘冷桂花秋。
　　月砌瑶阶泉滴乳，玉箫催凤和烟舞。
　　青城丈人何处游，玄鹤唳天云一缕。
　　造化天桥碧海东，玉轮还过辗晴虹。
　　霓襟似拂瀛洲顶，颢气潜消橐籥中。
　　危桥横石架云端，跨鹿登临景象宽。
　　颢魄洗烟澄碧落，桂花低拂玉簪寒。
　　◎卷.36【句】陈复休
　　夜坐空庭月色微，一树寒梅发两枝。
　　◎卷.37【句】郑冠卿
　　不缘过去行方便，安得今朝会碧虚。
　　（栖霞洞遇日华月华君）
　　◎卷.38【句】陈蓬
　　竹篱疏见浦，茅屋漏通星。（题松山）
　　◎卷.39【句】伊梦昌
　　惟有松杉空弄月，更无云鹤暗迷人。（题攸县司空观仙台）
　　露凝金盏滴残酒，檀点佳人喷异香。（题黄蜀葵）


第八百六十三卷
　　◎卷.1【与薛昭合婚诗】张云容
　　脸花不绽几含幽，今夕阳春独换秋。
　　我守孤灯无白日，寒云陇上更添愁。
　　幽谷啼莺整羽翰，犀沈玉冷自长叹。
　　月华不向扃泉户，露滴松枝一夜寒。
　　韶光不见分成尘，曾饵金丹忽有神。
　　不意薛生携旧律，独开幽谷一枝春。
　　误入宫垣漏网人，月华静洗玉阶尘。
　　自疑飞到蓬莱顶，琼艳三枝半夜春。
　　◎卷.2【留别卢陲】崔少玄
　　得之一元，匪受自天。太老之真，无上之仙。光含影藏，
　　形于自然。真安匪求，神之久留。淑美其真，体性刚柔。
　　丹霄碧虚，上圣之俦。百岁之后，空馀坟丘。
　　◎卷.3【歌】戚逍遥
　　笑看沧海欲成尘，王母花前别众真。
　　千岁却归天上去，一心珍重世间人。
　　◎卷.4【锦城春望】卓英英
　　和风装点锦城春，细雨如丝压玉尘。
　　漫把诗情访奇景，艳花浓酒属闲人。
　　◎卷.5【理笙】卓英英
　　频倚银屏理凤笙，调中幽意起春情。
　　因思往事成惆怅，不得缑山和一声。
　　◎卷.6【游福感寺答少年】卓英英
　　牡丹未及开时节，况是秋风莫近前。
　　留待来年二三月，一枝和露压神仙。
　　◎卷.7【答玄士】卓英英
　　数载幽栏种牡丹，裹香包艳待神仙。
　　神仙既有丹青术，携取何妨入洞天。
　　◎卷.8【和卓英英锦城春望】眉娘
　　蚕市初开处处春，九衢明艳起香尘。
　　世间总有浮华事，争及仙山出世人。
　　◎卷.9【和卓英英理笙】眉娘
　　但于闺阁熟吹笙，太白真仙自有情。
　　他日丹霄骖白凤，何愁子晋不闻声。
　　◎卷.10【附：太白山玄士画地吟】眉娘
　　学得丹青数万年，人间几度变桑田。
　　桑田虽变丹青在，谁向丹青合得仙。
　　◎卷.11【答张郁歌】洛川仙女
　　彩云入帝乡，白鹤又回翔。久留深不可，蓬岛路遐长。
　　空爱长生术，不是长生人。今日洛川别，可惜洞中春。
　　◎卷.12【附：张郁洛川沿步吟】洛川仙女
　　浮生如梦能几何，浮生复更忧患多。
　　无人与我长生术，洛川春日且长歌。
　　◎卷.13【题玉壶赠元柳二子】南溟夫人
　　来从一叶舟中来，去向百花桥上去。
　　若到人间扣玉壶，鸳鸯自解分明语。
　　◎卷.14【会真诗（杨敬真）】云台峰女仙
　　人世徒纷扰，其生似梦华。谁言今昔里，俯首视云霞。
　　◎卷.15【会真诗（马信真）】云台峰女仙
　　几劫澄烦思，今身仅小成。誓将云外隐，不向世间存。
　　◎卷.16【会真诗（徐湛真）】云台峰女仙
　　绰约离尘世，从容上太清。云衣无绽日，鹤驾没遥程。
　　◎卷.17【会真诗（郭修真）】云台峰女仙
　　华岳无三尺，东瀛仅一杯。入云骑彩凤，歌舞上蓬莱。
　　◎卷.18【会真诗（夏守真）】云台峰女仙
　　共作云山侣，俱辞世界尘。静思前日事，抛却几年身。
　　◎卷.19【仙诗五首】吴清妻
　　道启真心觉渐清，天教绝粒应精诚。
　　云外仙歌笙管合，花间风引步虚声。
　　□□□□□□□，□君隐处当一星。
　　□□莲花山头饭，黄精仙人掌上经。
　　飞鸟莫到人莫攀，一隐十年不下山。
　　袖中短书谁为达，华山道士卖药还。
　　日落焚香坐醮坛，庭花露湿渐更阑。
　　净水仙童调玉液，春宵羽客化金丹。
　　摄念精思引彩霞，焚香虚室对烟花。
　　道合云霄游紫府，湛然真境瑞皇家。
　　◎卷.20【赠封陟】上元夫人
　　谪居蓬岛别瑶池，春媚烟花有所思。
　　为爱君心能洁白，愿操箕帚奉屏帏。
　　◎卷.21【再赠】上元夫人
　　弄玉有夫皆得道，刘纲兼室尽登仙。
　　君能仔细窥朝露，须逐云车拜洞天。
　　◎卷.22【留别】上元夫人
　　萧郎不顾凤楼人，云涩回车泪脸新。
　　愁想蓬瀛归去路，难窥旧苑碧桃春。
　　◎卷.23【题寺廊柱】慈恩院女仙
　　皇子陂头好月明，忘却华筵到晓行。
　　烟收山低翠黛横，折得荷花远恨生。
　　湖水团团夜如镜，碧树红花相掩映。
　　北斗阑干移晓柄，有似佳期常不定。
　　◎卷.24【后土夫人】蜀宫群仙
　　偶引群仙到世间，熏风殿里醉华筵。
　　等闲贪赏不归去，愁杀韦郎一觉眠。
　　◎卷.25【王母】蜀宫群仙
　　沧海成尘几万秋，碧桃花发长春愁。
　　不来便是数千载，周穆汉皇何处游。
　　◎卷.26【麻姑】蜀宫群仙
　　世间何事不潸然，得失人情命不延。
　　适向蔡家厅上饮，回头已见一千年。
　　◎卷.27【上元夫人】蜀宫群仙
　　思量往事一愁容，阿母曾邀到汉宫。
　　城阙不存人不见，茂陵荒草恨无穷。
　　◎卷.28【弄玉】蜀宫群仙
　　采凤飞来到禁闱，便随王母驻瑶池。
　　如今记得秦楼上，偷见萧郎恼妾时。
　　◎卷.29【太真】蜀宫群仙
　　春梦悠扬生下界，一堪成笑一堪悲。
　　马嵬不是无情地，自遇蓬莱睡觉时。
　　◎卷.30【赠郭翰二首】织女
　　河汉虽云阔，三秋尚有期。情人终已矣，良会更何时。
　　朱阁临清溪，琼宫衔紫房。佳情期在此，只是断人肠。
　　◎卷.31【附：郭翰酬织女】织女
　　人世将天上，由来不可期。谁知一回顾，更作两相思。
　　赠枕犹香泽，啼衣尚泪痕。玉颜霄汉里，空有往来魂。
　　◎卷.32【书任生案】嵩山女
　　我本籍上清，谪居游五岳。以君无俗累，来劝神仙学。
　　葛洪还有妇，王母亦有夫。神仙尽灵匹，君意合何如。
　　◎卷.33【临去书赠】嵩山女
　　君子既执迷，无由达情素。明月海山上，秋风独归去。
　　◎卷.34【与赵旭叩柱歌】青童
　　白云飘飘星汉斜，独行窈窕浮云车。
　　仙郎独邀青童君，结情罗帐连心花。
　　◎卷.35【题壁】观梅女仙
　　南枝向暖北枝寒，一种春花有两般。
　　凭仗高楼莫吹笛，大家留取倚阑看。
　　◎卷.36【歌】吴彩鸾
　　若能相伴陟仙坛，应得文箫驾彩鸾。
　　自有绣襦并甲帐，瑶台不怕雪霜寒。
　　◎卷.37【临化绝句】王氏女
　　玩水登山无足时，诸仙频下听吟诗。
　　此心不恋居人世，唯见天边双鹤飞。
　　◎卷.38【赠华山游人】毛女正美
　　药苗不满笥，又更上危巅。回首归去路，相将入翠烟。
　　曾折松枝为宝栉，又编栗叶代罗襦。
　　有时问却秦宫事，笑撚山花望太虚。
　　◎卷.39【在紫霄夫人席上作】桃花夫人
　　昔时训子西河上，汉使经过问妾缘。
　　自到仙山不知老，凡间唤作几千年。
　　◎卷.40【答孙玄照】王仙仙
　　鸳鸯相见不相随，笼里笼前整羽衣。
　　但得他时人放去，水中长作一双飞。
　　◎卷.41【附：孙玄照琴中歌赠王仙仙】王仙仙
　　相如曾作凤兮吟，昔被文君会此音。
　　今日孤鸾还独语，痛哉仙子不弹琴。
　　◎卷.42【临刑赋】杨损
　　圣主何曾识仲都，可嗟社稷在须臾。
　　市东便是神仙窟，何必乘舟泛五湖。
　　◎卷.43【别遥见诗】妙女
　　手攀桥柱立，滴泪天河满。


第八百六十四卷
　　◎卷.1【宴柳毅诗】洞庭龙君
　　大天苍苍兮大地茫茫，人各有志兮何可思量。
　　狐神鼠圣兮薄社依墙，雷霆一发兮其孰敢当。
　　荷贞人兮信义长，令骨肉兮还故乡，永言惭愧兮何时忘。
　　上天配合兮生死有途，此不当妇兮彼不当夫。
　　腹心辛苦兮泾水之隅，风霜满鬓兮雨雪罗襦。
　　赖明公兮引素书，令骨肉兮家如初，永言珍重兮无时无。
　　碧云悠悠兮泾水东流，伤嗟美人兮雨泣花愁。
　　尺书远达兮以解君忧，哀冤果雪兮还处其休。
　　荷君和雅兮感甘羞，山家寂寞兮难久留，
　　欲将辞去兮悲绸缪。
　　◎卷.2【铸镜歌】龙护老人
　　盘龙盘龙，隐于镜中。分野有象，变化无穷。
　　兴云吐雾，行雨生风。上清仙子，来献圣聪。
　　◎卷.3【示韦泛禄命】冥吏
　　前阳复后杨，后杨年年强，七月之节归玄乡。
　　◎卷.4【赠僧】滕传胤
　　卓立不求名出家，长怀片志在青霞。
　　今日英雄气冲盖，谁能久坐宝莲花。
　　◎卷.5【赠人】滕传胤
　　平生才不足，立身信有馀。自叹无大故，君子莫相疏。
　　◎卷.6【郑锋宅神诗】滕传胤
　　浦口潮来初淼漫，莲舟摇飏采花难。
　　春心不惬空归去，会待潮回更折看。
　　忽然湖上片云飞，不觉舟中雨湿衣。
　　折得莲花浑忘却，空将荷叶盖头归。
　　◎卷.7【与郑德璘奇遇诗】水府君
　　物触轻舟心自知，风恬烟静月光微。
　　夜深江上解愁思，拾得红蕖香惹衣。
　　纤手垂钩对水窗，红蕖秋色艳长江。
　　既能解佩投交甫，更有明珠乞一双。
　　湖面狂风且莫吹，浪花初绽月光微。
　　沈潜暗想横波泪，得共鲛人相对垂。
　　洞庭风软荻花秋，新没青娥细浪愁。
　　泪滴白蘋君不见，月明江上有轻鸥。
　　昔日江头菱芡人，蒙君数饮松醪春。
　　活君家室以为报，珍重长沙郑德璘。
　　◎卷.8【笑巫诗】李序
　　魍魉何曾见，头旋即下神。图他衫子段，诈道大王嗔。
　　◎卷.9【霅溪夜宴诗（诸神命丽玉唱公无渡河歌）】水神
　　浊波扬扬兮凝晓雾，公无渡河兮公竟渡。
　　风号水激兮呼不闻，提衣看入兮中流去。浪排衣兮随步没，
　　沉尸深入兮蛟螭窟。蛟螭尽醉兮君血干，
　　推出黄沙兮泛君骨。当时君死兮妾何适，
　　遂就波澜兮合魂魄，愿持精卫衔石心，穷断河源塞泉脉。
　　◎卷.10【霅溪夜宴诗（命曹娥唱怨江波三叠）】水神
　　悲风淅淅兮波绵绵，芦花万里兮凝苍烟。
　　虬螭窟宅兮渊且玄，排波叠浪兮沈我天。
　　所覆不全兮身宁全，溢眸恨血兮徒涟涟。
　　誓将柔荑抉锯牙之喙，空水府而藏其腥涎。
　　青娥翠黛兮沈江壖，碧云斜月兮空婵娟。
　　吞声饮恨兮语无力，徒扬哀怨兮登歌筵。
　　◎卷.11【霅溪夜宴诗（太湖神歌）】水神
　　白露漙兮西风高，碧波万里兮翻洪涛。
　　莫言天下至柔者，载舟覆舟皆我曹。
　　◎卷.12【霅溪夜宴诗（松江神歌）】水神
　　君不见夜来渡口拥千艘，中载万姓之脂膏。
　　当楼船泛泛于叠浪，恨珠贝又轻于鸿毛。
　　又不见朝来津亭维一舠，中有一士青其袍。
　　赴宰邑之良日，任波吼而风号。是知溺名溺利者，
　　不免为水府之腥臊。
　　◎卷.13【霅溪夜宴诗（霅溪神歌）】水神
　　山势萦回水脉分，水光山色翠连云。
　　四时尽入诗人咏，役杀吴兴柳使君。
　　◎卷.14【霅溪夜宴诗（湘江神歌）】水神
　　渺渺烟波接九疑，几人经此泣江蓠。
　　年年绿水青山色，不改重华南狩时。
　　◎卷.15【霅溪夜宴诗（范相国献境会夜宴诗）】水神
　　浪阔波澄秋气凉，沈沈水殿夜初长。自怜休退五湖客，
　　何幸追陪百谷王。香袅碧云飘几席，觥飞白玉艳椒浆。
　　酒酣独泛扁舟去，笑入琴高不死乡。
　　◎卷.16【霅溪夜宴诗（徐处士衍献境会夜宴诗，并简范相国）】水神
　　珠光龙耀火燑燑，夜接朝云宴渚宫。凤管清吹凄极浦，
　　朱弦间奏冷秋空。论心幸遇同归友，揣分惭无辅佐功。
　　云雨各飞真境后，不堪波上起悲风。
　　◎卷.17【霅溪夜宴诗（屈大夫歌）】水神
　　凤鶱鶱以降瑞兮，患山鸡之杂飞。玉温温以呈器兮，
　　因碔砆之争辉。当侯门之四辟兮，墐嘉谟之重扉。
　　既瑞器而无庸兮，宜昏暗之相微。徒刳石以为舟兮，
　　顾沿流而志违。将刻木而作羽兮，与超腾之理非。
　　矜孑孑于空江兮，靡群援之可依。血淋淋而滂流兮，
　　顾江鱼之腹而将归。西风萧萧兮湘水悠悠，
　　白芷芳歇兮江蓠秋。日晼晼兮川云收，棹四起兮悲风幽。
　　羁魂汩没兮我名永浮，碧波虽涸兮厥誉长流。
　　向使甘言盛行于曩昔，岂今日居君王之座头。
　　是知贪名徇禄而随世磨灭者，虽正寝之死乎无得与吾俦。
　　当鼎足之嘉会兮，获周旋于君侯。雕盘玉豆兮罗珍羞，
　　金卮琼斝兮方献酬。敢写心兮歌一曲，无诮余持杯以淹留。
　　◎卷.18【霅溪夜宴诗（申屠先生献境会夜宴诗）】水神
　　行殿秋未晚，水宫风初凉。谁言此中夜，得接朝宗行。
　　灵鼍振冬冬，神龙耀煌煌。红楼压波起，翠幄连云张。
　　玉箫冷吟秋，瑶瑟清含商。贤臻江湖叟，贵列川渎王。
　　谅予衰俗人，无能振颓纲。分辞皆乱世，乐寐蛟螭乡。
　　栖迟幽岛间，几见波成桑。尔来尽流俗，难与倾壶觞。
　　今日登华筵，稍觉神扬扬。方欢沧浪侣，遽恐白日光。
　　海人瑞锦前，岂敢言文章。聊歌灵境会，此会诚难忘。
　　◎卷.19【霅溪夜宴诗（鸱夷君歌）】水神
　　雪集大野兮血波汹汹，玄黄交战兮吴无全陇。
　　既霸业之将坠，宜嘉谟之不从。国步颠蹶兮吾道遘凶，
　　处鸱夷之大困，入渊泉之九重。上帝愍余之非辜兮，
　　俾大江鼓怒其冤踪。所以鞭浪山而疾驱波岳，
　　亦粗足展余拂郁之心胸。当灵境之良宴兮，谬尊俎之相容，
　　击箫鼓兮撞歌钟。吴讴越舞兮欢未极，遽军城晓鼓之冬冬。
　　愿保上善之柔德，何行乐之地兮难相逢。
　　◎卷.20【为刘洪作】辅国将军
　　乌乌在虚飞，玄驹遂野依。名今编户籍，翠过叶生稀。
　　个树枝条朽，三花五面啼。移家朝度日，谁觉□□□。
　　◎卷.21【语】太白山神
　　三珠并一珠，驴马没人驱。岁月甲庚午，中兴戊己土。
　　◎卷.22【月夜吟】瀵水神
　　夜月明皎皎，绿波空悠悠。
　　◎卷.23【答郑生歌】湘中蛟女
　　溯青山兮江之隅，拖湘波兮褭绿裾。
　　荷拳拳兮情未舒，匪同归兮将焉如。
　　◎卷.24【风光词】湘中蛟女
　　隆佳秀兮昭盛时，播薰绿兮淑华归。故里荑与处萼兮，
　　潜重房以饰姿。见雅态之韶华兮，蒙长霭以为帏。
　　醉融光兮渺渺瀰瀰，迷千里兮涵烟眉。晨陶陶兮暮熙熙，
　　舞袅娜之秾条兮，娉盈盈以披迟。酡游颜兮倡蔓卉縠，
　　流倩电兮石发髓施。
　　◎卷.25【附：郑生诗】湘中蛟女
　　情无垠兮水汤汤，怀佳期兮属三湘。
　　◎卷.26【感怀诗】龙女
　　海门连洞庭，每去三千里。十载一归来，辛苦潇湘水。
　　◎卷.27【寄张无颇】广利王女
　　羞解明珰寻汉渚，但凭春梦访天涯。
　　红楼日暮莺飞去，愁杀深宫落砌花。
　　燕语春泥堕锦筵，情愁无意整花钿。
　　寒闺欹枕不成梦，香炷金炉自褭烟。
　　◎卷.28【与崔渥冥会杂诗】
　　万里同心别九重，定知涉历此相逢。
　　谁人翻向群峰路，不得苍梧徇玉容。
　　春鸟交交引思浓，岂期尘迹拜仙宫。
　　鸾歌凤舞飘珠翠，疑是阳台一梦中。
　　鸾舆昔日出蒲关，一去苍梧更不还。
　　若是不留千古恨，湘江何事竹犹斑。
　　愁闻黄鸟夜关关，沩汭春来有梦还。
　　遗美代移刊勒绝，唯闻留得泪痕斑。
　　方承恩宠醉金杯，岂为干戈骤到来。
　　亡国破家皆有恨，捧心无语泪苏台。
　　桃花流水两堪伤，洞口烟波月渐长。
　　莫道仙家无别恨，至今垂泪忆刘郎。
　　泾阳平野草初春，遥望家乡泪滴频。
　　当此不知多少恨，至今空忆在灵姻。
　　目断魂销正惘然，九疑山际路漫漫。
　　何人知得心中恨，空有湘江竹万竿。
　　常说仙家事不同，偶陪花月此宵中。
　　锦屏银烛皆堪恨，惆怅纱窗向晓风。
　　◎卷.29【又湘妃诗四首（一作女仙题湘妃庙诗）】
　　渺渺三湘万里程，泪篁幽石助芳贞。
　　孤云目断苍梧野，不得攀龙到玉京。
　　碧杜红蘅缥缈香，冰丝弹月弄清凉。
　　峰峦一一俱相似，九处堪疑九断肠。
　　玉辇金根去不回，湘川秋晚楚弦哀。
　　自从泣尽江蓠血，夜夜愁风怨雨来。
　　少将风月怨平湖，见尽扶桑水到枯。
　　相约杏花坛上去，画阑红子斗摴蒱。
　　◎卷.30【与何光远赠答诗（何光远伤春吟）】何光远
　　檐上檐前燕语新，花开柳发自伤神。
　　谁能将我相思意，说与江隈解佩人。
　　◎卷.31【与何光远赠答诗（龙女赠光远）】龙女
　　坐久风吹绿绮寒，九天月照水精盘。
　　不思却返沈潜去，为惜春光一夜欢。
　　◎卷.32【与何光远赠答诗（光远答龙女）】何光远
　　澹荡春光物象饶，一枝琼艳不胜娇。
　　若能许解相思佩，何羡星天渡鹊桥。
　　◎卷.33【与何光远赠答诗（催妆二首）】何光远
　　玉漏涓涓银汉清，鹊桥新架路初成。
　　催妆既要裁篇咏，凤吹鸾歌早会迎。
　　宝车辗驻彩云开，误到蓬莱顶上来。
　　琼室既登花得折，永将凡骨逐风雷。
　　◎卷.34【与何光远赠答诗（龙女留别光远）】龙女
　　负妾当时寤寐求，从兹粉面阻绸缪。
　　宫空月苦瑶云断，寂寞巴江水自流。
　　◎卷.35【寄紫盖阳居士】黄陵美人
　　落叶栖鸦掩庙扉，菟丝金缕旧罗衣。
　　渡头明月好携手，独自待郎郎不归。
　　◎卷.36【赠谢府君】吴兴神女
　　玉钗空中堕，金钏色已歇。独泣谢春风，秋夜伤明月。


第八百六十五卷
　　◎卷.1【冢上答太宗】慕容垂
　　我昔胜君昔，君今胜我今。荣华各异代，何用苦追寻。
　　◎卷.2【遗画工诗】释明解
　　握手不能别，抚膺聊自伤。痛矣时阴短，悲哉泉路长。
　　松林惊野吹，荒隧落寒霜。言离何以赠，留心内典章。
　　◎卷.3【夜吟】巴峡鬼
　　秋径填黄叶，寒摧露草根。猿声一叫断，客泪数重痕。
　　◎卷.4【愧谢诗】河湄鬼
　　我本邯郸士，祇役死河湄。不得家人哭，劳君行路悲。
　　◎卷.5【掷裴武公诗】介胄鬼
　　屡策羸骖历乱峋，丛岚映日昼如曛。长桥驾险浮天汉，
　　危栈通岐触岫云。却念淮阴空得计，又嗟忠武不堪闻。
　　废兴尽系前生数，休衒英雄勇冠军。
　　◎卷.6【死后诗】李叔霁
　　忽作无期别，沈冥恨有馀。长安虽不远，无信可传书。
　　◎卷.7【洋州馆夜吟】窦裕
　　门依楚水岸，身寄洋州馆。望月独相思，尘襟泪痕满。
　　◎卷.8【献元载】书生
　　城东城西旧居处，城里飞花乱如絮。
　　海燕衔泥欲下来，屋里无人却飞去。
　　◎卷.9【诗二首】虎丘石壁鬼
　　高松多悲风，萧萧清且哀。南山接幽垄，幽垄空崔嵬。
　　白日徒昭昭，不照长夜台。虽知生者乐，魂魄安能回。
　　况复念所亲，恸哭心肝摧。恸哭更何言，哀哉复哀哉。
　　神仙不可学，形化空游魂。白日非我朝，青松为我门。
　　虽复隔幽显，犹知念子孙。何以遣悲惋，万物归其根。
　　寄语世上人，莫厌临芳尊。庄生问枯骨，三乐成虚言。
　　◎卷.10【祭后见石上诗】虎丘石壁鬼
　　幽明虽异路，平昔忝攻文。欲知潜昧处，山北两孤坟。
　　◎卷.11【咏浮云】陆凭
　　虚虚复空空，瞬息天地中。假合成此像，吾亦非吾躬。
　　◎卷.12【呈李续】韩弇
　　我有敌国雠，无人可为雪。每至秦陇头，游魂自呜咽。
　　◎卷.13【和崔侍御】尉佗
　　千岁荒台隳路隅，一烦太守重椒涂。
　　感君拂拭意何极，赠尔美妇与明珠。
　　◎卷.14【赠窦丞】刘溉
　　冥路杳杳人不知，不用苦说使人悲。
　　喜得逢君传家信，后会茫茫何处期。
　　◎卷.15【叙幽冤】郑琼罗
　　痛填心兮不能语，寸断肠兮诉何处。
　　春生万物妾不生，更恨香魂不相遇。
　　◎卷.16【过台城感旧】沈青箱
　　六代旧山川，兴亡几百年。繁华今寂寞，朝市昔喧阗。
　　夜月琉璃水，春风卵色天。伤时与怀古，垂泪国门前。
　　◎卷.17【诗】襄阳举人
　　流水涓涓芹努芽，织乌西飞客还家。
　　荒村无人作寒食，殡宫空对棠梨花。
　　◎卷.18【踏歌】河中鬼
　　河水流溷溷，山头种荞麦。两个胡孙门底来，
　　东家阿嫂决一百。
　　◎卷.19【题少陵别墅】萧微
　　新构茅斋野涧东，松楸交影足悲风。
　　人间岁月如流水，何事频行此路中。
　　◎卷.20【梦张垂赠诗】张省躬
　　戚戚复戚戚，秋堂百年色。而我独茫茫，荒郊遇寒食。
　　◎卷.21【秋月联句】商山三丈夫
　　秋月圆如镜，--王步兵
　　秋风利似刀。--萧中郎
　　秋云轻比絮，--梁璟
　　秋草细如毛。--诸葛长史
　　◎卷.22【天明联句】
　　幽树高高影，--萧中郎
　　山花寂寂香。--王步兵
　　山天遥历历，--诸葛长史
　　山水急汤汤。--梁璟
　　◎卷.23【赠张珽】郑適
　　昔为吟风啸月人，今为吟风啸月身。
　　冢坏路边吟啸罢，安知今日又劳神。
　　◎卷.24【西轩诗】甘露寺鬼
　　赵壹能为赋，邹阳解献书。可惜西江水，不救辙中鱼。
　　伟哉横海鳞，壮矣垂天翼。一旦失风水，翻为蝼蚁食。
　　功遂侔昔人，保退无智力。既涉太行险，兹路信难陟。
　　握里龙蛇纸上鸾，逡巡千幅不将难。
　　顾云已往罗隐耄，更有何人逞笔端。
　　◎卷.25【降巫诗】邵谒
　　青山山下少年郎，失意当时别故乡。
　　惆怅不堪回首望，隔溪遥见旧书堂。
　　◎卷.26【赠雷殿直】石恪
　　衡阳去此正三年，一路程途甚坦然。深邃门墙三楚外，
　　清风池馆五峰前。西边市井来商客，东岸汀洲簇钓船。
　　公退只应无别事，朱陵后洞看神仙。
　　◎卷.27【吟】富春沙际鬼
　　陊江三十年，潮打形骸朽。家人都不知，何处奠杯酒。
　　◎卷.28【又吟】富春沙际鬼
　　莫问我姓名，向君言亦空。潮生沙骨冷，魂魄悲秋风。
　　◎卷.29【献高骈】赵z7
　　我昔胜君昔，君今胜我今。人生一世事，何用苦相侵。


第八百六十六卷
　　◎卷.1【吟】九华山白衣
　　涧水潺潺声不绝，溪垄茫茫野花发。
　　自去自来人不知，归时唯对空山月。
　　◎卷.2【诗】田达诚宅鬼
　　天然与我一灵通，还与人间事不同。
　　要识吾家真姓字，天地南头一段红。
　　◎卷.3【秋夜吟】长安中鬼
　　六街鼓歇行人绝，九衢茫茫室有月（吟）。--
　　九衢生人何劳劳，长安土尽槐根高（和）。--
　　◎卷.4【题窗上诗】隔窗鬼
　　何人窗下读书声，南斗阑干北斗横。
　　千里思家归不得，春风肠断石头城。
　　◎卷.5【柱上诗】巴陵馆鬼
　　爷娘送我青枫根，不记青枫几回落。
　　当时手刺衣上花，今日为灰不堪著。
　　◎卷.6【留别安凤】徐侃
　　君寄长安久，耻不还故乡。我别长安去，切在慰高堂。
　　不意与离恨，泉下亦难忘。
　　◎卷.7【附：安凤赠别徐侃】安凤
　　一自离乡国，十年在咸秦。泣尽卞和血，不逢一故人。
　　今日旧友别，羞此漂泊身。离情吟诗处，麻衣掩泪频。
　　泪别各分袂，且及来年春。
　　◎卷.8【述怀】商山客死生
　　家住驿北路，百里无四邻。往来不相问，寂寂山家春。
　　南冈夜萧萧，青松与白杨。家人应有梦，远客已无肠。
　　白草寒露里，乱山明月中。是夕苦吟罢，寒烛与君同。
　　◎卷.9【续郑郊吟】冢中人
　　冢上两竿竹，风吹常袅袅。--郑郊
　　下有百年人，长眠不知晓。--冢中人
　　◎卷.10【题壁】崇圣寺鬼
　　禁烟佳节同游此，正值酴醿夹岸香。
　　缅首十年前往事，强吟风景乱愁肠。
　　策马暂寻原上路，落花芳草尚依然。
　　家亡国破一场梦，惆怅又逢寒食天。
　　◎卷.11【血书诗】任彦思家鬼
　　物类易迁变，我行人不见。珍重任彦思，相别日已远。
　　◎卷.12【赠马植】峡中白衣
　　截竹为筒作笛吹，凤凰池上凤凰飞。
　　劳君更向黔南去，即是陶钧万类时。
　　◎卷.13【题芭蕉叶上】张仁宝
　　寒食家家尽禁烟，野棠风坠小花钿。
　　如今空有孤魂梦，半在嘉陵半锦川。
　　◎卷.14【官坡馆联句】崔常侍
　　床头锦衾班复班，架上朱衣殷复殷。
　　空庭朗月闲复闲，夜长路远山复山。
　　◎卷.15【亡后见形诗】李煜
　　异国非所志，烦劳殊清闲。惊涛千万里，无乃见钟山。
　　◎卷.16【同鹿门少年马绍隆冥游诗·同望荆门】庞德公
　　千年故国岁华奔，一柱高台已断魂。
　　唯有岘亭清夜月，与君长啸学苏门。
　　◎卷.17【同鹿门少年马绍隆冥游诗·忆荆南】庞德公
　　高名宋玉遗闲丽，作赋兰成绝盛才。
　　谁似辽东千岁鹤，倚天华表却归来。
　　◎卷.18【贻常夷诗】朱均
　　平生游城郭，殂没委荒榛。自我辞人世，不知秋与春。
　　牛羊久来牧，松柏几成薪。分绝车马好，甘随狐兔群。
　　何处清风至，君子幸为邻。烈烈盛名德，依依伫良宾。
　　千年何旦暮，一室动人神。乔木如在望，通衢良易遵。
　　高门傥无隔，向与析龙津。
　　◎卷.19【空馆夜歌】夷陵女郎
　　明月清风，良宵会同。星河易翻，欢娱不终。
　　绿樽翠杓，为君斟酌。今夕不饮，何时欢乐。
　　杨柳杨柳，袅袅随风急。西楼美人春梦长，
　　绣帘斜卷千条入。
　　玉户金缸，愿陪君王。邯郸宫中，金石丝簧。
　　卫女秦娥，左右成行。纨缟缤纷，翠眉红妆。
　　王欢顾盼，为王歌舞。愿得君欢，常无灾苦。
　　◎卷.20【赠夫诗三首】孔氏
　　不忿成故人，掩涕每盈巾。死生今有隔，相见永无因。
　　匣里残妆粉，留将与后人。黄泉无用处，恨作冢中尘。
　　有意怀男女，无情亦任君。欲知肠断处，明月照孤坟。
　　◎卷.21【答夫诗二首（唐晅妻张氏）】张氏
　　不分殊幽显，那堪异古今。阴阳徒自隔，聚散两难心。
　　兰阶兔月斜，银烛半含花。自怜长夜客，泉路以为家。
　　◎卷.22【附：唐晅悼妻诗】唐晅
　　寝室悲长簟，妆楼泣镜台。独悲桃李节，不共夜泉开。
　　魂兮若有感，仿佛梦中来。
　　常时华堂静，笑语度更筹。恍惚人事改，冥寞委荒丘。
　　阳原歌薤露，阴壑惜藏舟。清夜妆台月，空想画眉愁。
　　◎卷.23【赠妻诗】唐晅
　　峄阳桐半死，延津剑一沈。如何宿昔内，空负百年心。
　　◎卷.24【赠姊】韦璜
　　修短各有分，浮华亦非真。断肠泉壤下，幽忧难具陈。
　　凄凄白杨风，日暮堪愁人。
　　◎卷.25【赠夫二首（题云泉台客韦璜）】韦璜
　　不得长相守，青春夭蕣华。旧游今永已，泉路却为家。
　　早知离别切人心，悔作从来恩爱深。
　　黄泉冥寞虽长逝，白日屏帷还重寻。
　　◎卷.26【赠嫂（序云阿嫂相疑留诗）】韦璜
　　赤心用尽为相知，虑后防前只定疑。
　　案牍可申生节目，桃符虽圣欲何为。
　　◎卷.27【与独孤穆冥会诗】临淄县主
　　江都昔丧乱，阙下多构兵。豺虎恣吞噬，干戈日纵横。
　　逆徒自外至，半夜开重城。膏血浸宫殿，刀枪倚檐楹。
　　今知从逆者，乃是公与卿。白刃污黄屋，邦家遂因倾。
　　疾风知劲草，世乱识忠臣。哀哀独孤公，临死乃结缨。
　　天地既板荡，云雷时未亨。今者二百载，幽怀犹未平。
　　山河风月古，陵寝露烟青。君子秉祖德，方垂忠烈名。
　　华轩一惠顾，土室以为荣。丈夫立志操，存没感其情。
　　求义若可托，谁能抱幽贞。（县主赠穆）
　　皇天昔降祸，隋室若缀旒。患难在双阙，干戈连九州。
　　出门皆凶竖，所向多逆谋。白日忽然暮，颓波不可收。
　　望夷既结衅，宗社亦贻羞。温室兵始合，宫闱血已流。
　　悯哉吹箫子，悲啼下凤楼。霜刃徒见逼，玉笄不可求。
　　罗襦遗侍者，粉黛成仇雠。邦国已沦覆，馀生誓不留。
　　英英将军祖，独以社稷忧。丹血溅黼扆，丰肌染戈矛。
　　今来见禾黍，尽日悲宗周。玉树已寂寞，泉台千万秋。
　　感兹一顾重，愿以死节酬。幽显傥不昧，终焉契绸缪。
　　（穆答县主）
　　平阳县中树，久作广陵尘。不意何郎至，黄泉重见春。
　　（来家歌人诗）
　　金闺久无主，罗袂坐生尘。愿作吹箫伴，同为骑凤人。
　　（穆讽县主就礼）
　　朱轩下长路，青草启孤坟。犹胜阳台上，空看朝暮云。
　　（县主许穆诗）
　　露草芊芊，颓茔未迁。自我居此，于今几年。与君先祖，
　　畴昔恩波。死生契阔，忽此相过。谁谓佳期，寻当别离。
　　俟君之北，携手同归。（县主请迁葬诗）
　　伊彼维扬，在天一方。驱马悠悠，忽来异乡。情通幽显，
　　获此相见。义感畴昔，言存缱绻。清江桂洲，可以遨游。
　　惟子之故，不遑淹留。（穆答县主）
　　◎卷.28【与李章武赠答诗】王氏妇
　　怨鸯绮，知结几千丝。别后寻交颈，应伤未别时。
　　（章武赠王氏鸳鸯绮）
　　捻指环，相思见环重相忆。愿君永持玩，循环无终极。
　　（王氏答李章武白玉指环）河汉已倾斜，神魂欲超越。愿郎更回抱，终天从此诀。
　　（王氏赠别李章武）
　　分从幽显隔，岂谓有佳期。宁辞重重别，所叹去何之。
　　（章武答王氏）
　　昔辞怀后会，今别便终天。新悲与旧恨，千古闭穷泉。
　　（王氏再赠章武）
　　后期杳无约，前恨已相寻。别路无行信，何因得寄心。
　　（章武再答王氏）
　　水不西归月暂圆，令人惆怅古城边。萧条明早分岐路，
　　知更相逢何岁年。（章武怀念王氏）
　　◎卷.29【附：李助为章武赋】李助
　　石沈辽海阔，剑别楚天长。会合知无日，离心满夕阳。
　　◎卷.30【与曾季衡冥会诗】王丽真
　　五原分袂真吴越燕拆莺离芳草歇年少烟花处处春北邙空恨清秋月
　　莎草青青雁欲归玉腮珠泪洒临岐云鬟飘去香风尽愁见莺啼红树枝
　　◎卷.31【赠段何】客户里女子
　　乐广清羸经几年，姹娘相托不论钱。
　　轻盈妙质归何处，惆怅碧楼红玉钿。
　　◎卷.32【湖城厅吟】密陀僧
　　黄帝上天时，鼎湖元在兹。七十二玉女，化作黄金芝。
　　◎卷.33【谢王轩】西施
　　妾自吴宫还越国，素衣千载无人识。
　　当时心比金石坚，今日为君坚不得。
　　◎卷.34【附：王轩题西施石诗】王轩
　　岭上千峰秀，江边细草春。今逢浣纱石，不见浣纱人。
　　◎卷.35【附：轩诗】王轩
　　佳人去千载，溪山久寂寞。野水浮白烟，岩花自开落。
　　猿鸟旧清音，风月闲楼阁。无语立斜阳，幽情入天幕。
　　◎卷.36【西施诗】西施
　　高花岩外晓相鲜，幽鸟雨中啼不歇。
　　红云飞过大江西，从此人间怨风月。
　　◎卷.37【附：轩诗】王轩
　　当时计拙笑将军，何事安邦赖美人。
　　一自仙葩入吴国，从兹越国更无春。
　　◎卷.38【西施诗】西施
　　云霞出没群峰外，鸥鸟浮沈一水间。
　　一自越兵齐振地，梦魂不到虎丘山。
　　◎卷.39【与萧旷冥会诗（甄后留别萧旷）】甄后
　　玉箸凝腮忆魏宫，朱弦一弄洗清风。
　　明晨追赏应愁寂，沙渚烟销翠羽空。
　　◎卷.40【与萧旷冥会诗（织绡女诗）】织绡女
　　织绡泉底少欢娱，更劝萧郎尽酒壶。
　　愁见玉琴弹别鹤，又将清泪滴真珠。
　　◎卷.41【与萧旷冥会诗（萧旷答诗）】萧旷
　　红兰吐艳间夭桃，自喜寻芳数已遭。
　　珠珮鹊桥从此断，遥天空恨碧云高。
　　◎卷.42【五原夜吟】沙碛女子
　　云鬟消尽转蓬稀，埋骨穷荒失所依。
　　牧马不嘶沙月白，孤魂空逐雁南飞。
　　◎卷.43【与颜濬冥会诗】陈宫妃嫔
　　秋草荒台响夜蛩，白杨凋尽减悲风。
　　彩笺曾擘欺江总，绮阁尘消玉树空。
　　宝阁排云称望仙，五云高艳拥朝天。
　　清溪犹有当时月，应照琼花绽绮筵。
　　素魄初圆恨翠娥，繁华浓艳竟如何。
　　南朝唯有长江水，依旧门前作逝波。
　　箫管清吟怨丽华，秋江寒月绮窗斜。
　　惭非后主题笺客，得见临春阁上花。
　　◎卷.44【驿楼诵诗】湘中女子
　　红树醉秋色，碧溪弹夜弦。佳期不可再，风雨杳如年。
　　◎卷.45【赠杨蕴中】薛涛
　　玉漏声长灯耿耿，东墙西墙时见影。
　　月明窗外子规啼，忍使孤魂愁夜永。
　　◎卷.46【葬后见形诗】张太华
　　独卧经秋堕鬓蝉，白杨风起不成眠。
　　寻思往日椒房宠，泪湿夜襟损翠钿。
　　◎卷.47【谢李若冲】张太华
　　符吏匆匆叩夜扃，便随金简出幽冥。
　　蒙师荐拔恩非浅，领得生神九过经。
　　◎卷.48【幽恨诗】安邑坊女
　　卜得上峡日，秋江风浪多。巴陵一夜雨，肠断木兰歌。
　　◎卷.49【和检诗】韦检亡姬
　　春雨濛濛不见天，家家门外柳和烟。
　　如今肠断空垂泪，欢笑重追别有年。
　　◎卷.50【附：检悼亡姬诗】韦检
　　宝剑化龙归碧落，嫦娥随月下黄泉。
　　一杯酒向青春晚，寂寞书窗恨独眠。
　　◎卷.51【梦后自题】韦检
　　白浪漫漫去不回，浮云飞尽日西颓。
　　始皇陵上千年树，银鸭金凫也变灰。
　　◎卷.52【与夫同咏诗】苏检妻
　　楚水平如镜，周回白鸟飞。金陵几多地，一去不知归。
　　◎卷.53【与夫同咏诗】苏检
　　还吴东去过澄城，楼上清风酒半醒。
　　想得到家春已暮，海棠千树已凋零。
　　◎卷.54【冥会诗】宫嫔
　　争不逢人话此身，此身长夜不知春。
　　自从国破家亡后，陇上惟添芳草新。
　　休说人间恨恋多，况逢佳客此相过。
　　堂中纵有千般乐，争及阳春一曲歌。
　　幽谷穷花似妾身，纵怀香艳吐无因。
　　多情公子能相访，应解回风暂借春。
　　恩情未足晓光催，数朵眠花未得开。
　　却羡一双金扼臂，得随人世出将来。
　　◎卷.55【与谢翱赠答诗】金车美人
　　阳台后会杳无期，碧树烟深玉漏迟。
　　半夜香风满庭月，花前空赋别离诗。
　　相思无路莫相思，风里花开只片时。
　　惆怅金闺却归去，晓莺啼断绿杨枝。
　　一纸华笺洒碧云，馀香犹在墨犹新。空添满目凄凉事，
　　不见三山缥缈人。斜月照衣今夜梦，落花啼鸟去年春。
　　红闺更有堪愁处，窗上虫丝几上尘。
　　惆怅佳期一梦中，武陵春色尽成空。欲知离别偏堪恨，
　　只为音尘两不通。愁态上眉凝浅绿，泪痕侵脸落轻红。
　　双轮暂与王孙驻，明日西驰又向东。
　　◎卷.56【赠朋诗】魏朋妻
　　孤坟临清江，每睹白日晚。松影摇长风，蟾光落岩甸。
　　故乡千里馀，亲戚罕相见。望望空云山，哀哀泪如霰。
　　恨为泉台客，复此异乡县。愿言敦畴昔，勿以弃疵贱。
　　◎卷.57【题明月堂二首】刘氏亡妇
　　蝉鬓惊秋华发新，可怜红隙尽埃尘。
　　西山一梦何年觉，明月堂前不见人。
　　玉钩风急响丁东，回首西山似梦中。
　　明月堂前人不到，庭前一夜老秋风。
　　◎卷.58【诗（金陵黄进士梦遇台城故妓，自云今为吴神乐部）】故台城妓
　　歌罢玉楼月，舞残金缕衣。匀钿收迸节，敛黛别重闱。
　　网断蛛犹织，梁春燕不归。那堪回首处，江步野棠飞。
　　◎卷.59【金陵词】故台城妓
　　宫中细草香红湿，宫内纤腰碧窗泣。
　　唯有虹梁春燕雏，犹傍珠帘玉钩立。
　　◎卷.60【示宋善威】无名女鬼
　　月落三株树，日映九重天。良夜欢宴罢，暂别庚申年。
　　◎卷.61【诗】无名鬼
　　江上樯竿一百尺，山中楼台十二重。
　　山僧楼上望江上，指点樯竿笑杀侬。
　　仙人未必便仙去，还在人间人不知。
　　手把白须从两鹿，相逢却问姓名谁。
　　◎卷.62【句】秾华
　　柏堂新成乐未央，回来回去绕裴郎。
　　◎卷.63【句】张守中
　　薄命苏秦频去国，多情潘岳旋兴悲。
　　今夜若栖芳草径，为传幽意达王孙。（咏蝶）
　　◎卷.64【句】无名鬼
　　芫花半落，松风晚清。


第八百六十七卷
　　◎卷.1【浑家门客联句】
　　自与浑家邻，馨香遂满身。无心好清静，人用去灰尘。--麻大
　　终朝每去依烟火，春至还归养子孙。--和且耶
　　曾向苻王笔端坐，尔来求食浑家门。--和且耶
　　◎卷.2【长须国驸马咏妻】长须国驸马
　　花无叶不妍，女无须亦丑。丈人试遣惣无，未必不如惣有。
　　◎卷.3【原陵老翁吟】原陵老翁
　　野田荆棘春，闺阁绮罗新。出没头上日，生死眼前人。
　　欲知我家在何处，北邙松柏正为邻。
　　洛阳女儿罗绮多，无奈孤翁老去何，奈尔何。
　　正色鸿焘，神思化伐。穹施后承，光负玄设。呕沦吐萌，
　　垠倪散截。迷肠郗曲，zw零霾曀。雀毁龟水，健驰御屈。
　　拿尾研动。袾袾哳哳。dS用秘功，以岭以穴。
　　柂薪伐药，莽榤万茁。呕律则祥，佛伦惟萨。牡虚无有，
　　颐咽蕊屑。肇素未来，晦明兴灭。（狐书一）
　　五行七曜，成此闰馀。上帝降灵，岁且涒徐。蛇蜕其皮，
　　吾亦神摅。九九六六，束身天除。何以充喉，吐纳太虚。
　　何以蔽踝，霞袂云袽。哀尔浮生，栉比荒墟。
　　吾复丽气，还形之初。在帝左右，道济忽诸。（狐书二）
　　◎卷.21【述怀】严含质
　　昔为仙子今为虎，流落阴崖足风雨。
　　更将斑毳被余身，千载空山万般苦。
　　◎卷.22【题壁】严含质
　　下玄八千亿甲子，丹飞先生严含质。谪下中天被斑革，
　　六千甲子。血食涧饮厕猿狖，下浊界。景云元纪升太一。
　　◎卷.23【无题】李微
　　偶因狂疾成殊类，灾患相仍不可逃。今日爪牙谁敢敌，
　　当时声迹共相高。我为异物蓬茅下，君已乘轺气势豪。
　　此夕溪山对明月，不成长啸但成嗥。
　　◎卷.24【维扬空庄四怪联句】
　　齐纨鲁缟如霜雪，寥亮高声予所发。--故杵
　　嘉宾良会清夜时，煌煌灯烛我能持。--灯台
　　清冷之泉候朝汲，桑绠相牵常出入。--水桶
　　爨薪贮泉相煎熬，充他口腹我为劳。--破铛
　　◎卷.25【柳藏经二绝句】柳藏经
　　寒水停园沼，秋池满败荷。杜门穷典籍，所得事今多。
　　谁谓三才贵，余观万化同。心虚嫌蠹食，年老怯狂风。
　　◎卷.26【太白山魔诳道士诗】
　　三秋稽颡叩真灵，龙虎交时金液成。
　　绛雪既凝身可度，蓬壶顶上彩云生。
　　◎卷.27【金缶魅诗】
　　色分蓝叶青，声比磬中鸣。七月初七夜，吾当示汝形。
　　◎卷.28【东阳夜怪诗（安智高咏聚雪为山）】
　　谁家扫雪满庭前，万壑千峰在一拳。
　　吾心不觉侵衣冷，曾向此中居几年。
　　◎卷.29【东阳夜怪诗（安智高病中自述二首）】
　　拥褐藏名无定踪，流沙千里度衰容。
　　传得南宗心地后，此身应便老双峰。
　　为有阎浮珍重因，远离西国赴咸秦。
　　自从无力休行道，且作头陀不系身。
　　◎卷.30【东阳夜怪诗（卢倚马寄同侣二首）】
　　长安城东洛阳道，车轮不息尘浩浩。
　　争利贪前竞著鞭，相逢尽是尘中老。
　　日晚长川不计程，离群独步不能鸣。
　　赖有青青河畔草，春来犹得慰羁情。
　　◎卷.31【东阳夜怪诗（敬去文咏雪献曹州房）】
　　爱此飘飖六出公，轻琼冷絮舞长空。
　　当时正逐秦丞相，腾踯川原喜北风。
　　◎卷.32【东阳夜怪诗（敬去文言志二首）】
　　事君同乐义同忧，那校糟糠满志休。
　　不是守株空待兔，终当逐鹿出林丘。
　　少年长负饥鹰用，内顾曾无宠鹤心。
　　秋草驱除思去宇，平原毛血兴从禽。
　　◎卷.33【东阳夜怪诗（奚锐金近作三首）】
　　舞镜争鸾彩，临场定鹘拳。正思仙仗日，翘首仰楼前。
　　养斗形如木，迎春质似泥。信如风雨在，何惮迹卑栖。
　　为脱田文难，常怀纪渻恩。欲知疏野态，霜晓叫荒村。
　　◎卷.34【东阳夜怪诗】
　　乱鲁负虚名，游秦感宁生。候惊丞相喘，用识葛卢鸣。
　　黍稷滋农具，轩车乏道情。近来筋力退，一志在归耕。
　　◎卷.35【东阳夜怪诗】
　　为惭食肉主恩深，日晏蟠蜿卧锦衾。
　　且学志人知白黑，那将好爵动吾心。
　　◎卷.36【东阳夜怪诗（胃藏瓠题旧业诗）】
　　鸟鼠是家川，周王昔猎贤。一从离子卯，应见海桑田。
　　◎卷.37【田四郎求婚联句】
　　一点红裳出翠微，秋天云静月离离。--田四郎
　　天曹使者徒回首，何不从他九族卑。--(堂上人)
　　◎卷.38【黑驹别卢传素诗】
　　既食丈人粟，又饱丈人刍。今日相偿了，永离三恶途。
　　◎卷.39【笔精诗】
　　昔荷蒙恬惠，寻遭仲叔投。夫君不指使，何处觅银钩。
　　学问从君有，诗书自我传。须知王逸少，名价动千年。
　　能令音信通千里，解致龙蛇运八行。
　　惆怅江生不相赏，应缘自负好文章。
　　◎卷.40【二斑与宁茵赋诗】
　　晓读云水静，夜吟山月高。焉能履虎尾，岂用学牛刀。--宁茵
　　但得居林啸，焉能当路蹲。渡河何所适，终是怯刘琨。--斑寅
　　无非悲甯戚，终是怯庖丁。若遇龚为守，蹄涔向北溟。--斑特
　　◎卷.41【白田獭魅别村女诗】
　　潮来逐潮上，潮落在空滩。有来终有去，情易复情难。
　　肠断肠中子，明月秋江寒。
　　◎卷.42【邢君才旧宅三怪诗】铁铫
　　昔日炎炎徒自知，今无烽灶欲何为。
　　可怜国柄全无用，曾见家人下第时。
　　◎卷.43【邢君才旧宅三怪诗】破笛
　　当时得意气填心，一曲君前直万金。
　　今日不如庭下竹，风来犹得学龙吟。
　　◎卷.44【邢君才旧宅三怪诗】秃帚
　　头焦鬓秃但心存，力尽尘埃不复论。
　　莫笑今来同腐草，曾经终日扫朱门。
　　◎卷.45【维扬少年与孟氏赠答诗（孟氏游家园作）】孟氏
　　可惜春时节，依然独自游。无端两行泪，长只对花流。
　　◎卷.46【维扬少年与孟氏赠答诗（孟氏赠答少年）】孟氏
　　谁家少年儿，心中暗自欺。不道终不可，可即恐郎知。
　　◎卷.47【维扬少年与孟氏赠答诗（少年答孟氏）】少年
　　神女得张硕，文君遇长卿。逢时两相得，聊足慰多情。
　　◎卷.48【胡志忠题户】
　　恃勇祸必婴，恃强势必倾。胡为万金子，而与恶物争。
　　休将逝魄趋府庭，止于此馆归冥冥。
　　◎卷.49【高侍郎诗】
　　危冠高袖楚宫妆，独步闲庭逐夜凉。
　　自把玉簪敲砌竹，清歌一曲月如霜。
　　◎卷.50【吕氏宅妖誓师词】
　　天马斜飞度三止，上将横行击四方。
　　辎车直入无回翔，六甲次第不乖行。
　　◎卷.51【袁少年诗（猿）】
　　风波千里阔，台榭半天高。此兴将何比，身知插羽毛。
　　峰峦多秀色，松桂足清声。自有山林趣，全忘城阙情。
　　罗浮南海外，昔日已闻之。千里来游览，幽情我自知。
　　◎卷.52【东柯院妖谑杜令】
　　虽共蒿兰伍，南朝有宗祖。莫打绿袍人，空中且歌舞。
　　堪怜木边土，非儿不似女。瘦马上高山，登临何自苦。
　　◎卷.53【嵩山小儿吟】
　　我本长生深山内，更何入他不二门。
　　争如访取旧时伴，休更朝夕劳神魂。
　　◎卷.54【鱼腹丹书】
　　九登龙门山，三饮太湖水。毕竟不成龙，命负张胡子。
　　◎卷.55【鱼身字】
　　三度过海，两度上汉。行至勒漠，命属柏君。
　　◎卷.56【马作人语】
　　芦荻花，此花开后路无家。
　　◎卷.57【孙长史女与焦封赠答诗】孙长史女
　　妾失鸳鸯伴，君方萍梗游。少年欢醉后，只恐苦相留。
　　心常名宦外，终不耻狂游。误入桃源里，仙家争肯留。
　　鹊桥织女会，也是不多时。今日送君处，羞言连理枝。
　　但保同心结，无劳织锦诗。苏秦求富贵，自有一回时。
　　◎卷.58【石瓮寺灯魅诗】
　　凉风暮起骊山空，长生殿锁霜叶红。
　　朝来试入华清宫，分明忆得开元中。
　　金殿不胜秋，月斜石楼冷。谁是相顾人，褰帷吊孤影。
　　烟灭石楼空，悠悠永夜中。虚心怯秋雨，艳质畏飘风。
　　向壁残花碎，侵阶坠叶红。还如失群鹤，饮恨在雕笼。
　　◎卷.59【洛下女郎歌（红裳人）】
　　皎洁玉颜胜白雪，况乃当年对风月。
　　沈吟不敢怨春风，自叹容华暗消歇。
　　◎卷.60【洛下女郎歌（白衣人）】
　　绛衣披拂露盈盈，淡染胭脂一朵轻。
　　自恨红颜留不住，莫怨春风道薄情。
　　◎卷.61【袁长官女诗（摘萱草吟）】
　　彼见是忘忧，此看同腐草。青山与白云，方展我怀抱。
　　◎卷.62【袁长官女诗（题峡山僧壁）】
　　刚被恩情役此心，无端变化几湮沈。
　　不如逐伴归山去，长笑一声烟雾深。
　　◎卷.63【真符女与申屠澄赠和诗（澄赠）】
　　一尉惭梅福，三年愧孟光。此情何所喻，川上有鸳鸯。
　　◎卷.64【真符女与申屠澄赠和诗（女和）】
　　琴瑟情虽重，山林志自深。常忧时节变，辜负百年心。
　　◎卷.65【夭桃诗】
　　铅华久御向人间，欲舍铅华更惨颜。
　　纵有青丘吟夜月，无因重照旧云鬟。
　　◎卷.66【青衣春条诗】
　　幽室锁妖艳，无人兰蕙芳。春风三十载，不尽罗衣香。
　　◎卷.67【明器婢诗】
　　独持巾栉掩玄关，小帐无人烛影残。
　　昔日罗衣今化尽，白杨风起陇头寒。
　　◎卷.68【妙香词】
　　劝君酒莫辞，花落抛旧枝。只有北邙山下月，
　　清光到死也相随。
　　◎卷.69【庐山女赠朱朴（鲤鱼）】
　　但持冰洁心，不识风霜冷。任是怀礼容，无人顾形影。
　　知君久积池塘梦，遣我方思变动来。
　　操执若同颜叔子，今宵宁免泪盈腮。
　　◎卷.70【青萝帐女赠穆郎（榕树）】
　　团圆今夕色光辉，结了同心翠带垂。
　　此后莫教尘点染，他年长照岁寒姿。
　　◎卷.71【褰帐】
　　揉蓝绿色曲尘开，静见三星入坐来。
　　桂影已圆攀折后，子孙长作栋梁材。
　　◎卷.72【题碧花笺】
　　珠露素中书缱绻，青萝帐里寄鸳鸯。
　　自怜孤影清秋夕，洒泪裴回滴冷光。
　　◎卷.73【白蘋洲碧衣女子吟】
　　碧水色堪染，白莲香正浓。分飞俱有恨，此别几时逢。
　　藕隐玲珑玉，花藏缥缈容。何当假双翼，声影暂相从。
　　◎卷.74【新林驿女吟示欧阳训（生飞虫）】
　　月明阶悄悄，影只腰身小。谁是鶱翔人，愿为比翼鸟。
　　◎卷.75【击盘歌送欧阳训酒】
　　飞燕身轻未是轻，枉将弱质在岩扃。
　　今来不得同鸳枕，相伴神魂入杳冥。
　　◎卷.76【白衣女子木叶上诗】
　　桃花洞口开，香蕊落莓苔。佳景虽堪玩，萧郎殊未来。
　　◎卷.77【席上歌】
　　洞府深沈春日长，山花无主自芬芳。
　　凭阑寂寂看明月，欲种桃花待阮郎。
　　◎卷.78【凤凰台怪和歌四首】
　　深闺闲锁难成梦，那得同衾共绣床。
　　一自与郎江上别，霜天更自觉宵长。
　　愁听黄莺唤友声，空闺曙色梦初成。
　　窗间总有花笺纸，难寄妾心字字明。
　　寂静璇闺度岁年，并头莲叶又如钱。
　　愁人独处那堪此，安得君来独枕眠。
　　卧病匡床香屡添，夜深犹有一丝烟。
　　怀君无计能成梦，更恨砧声到枕边。


第八百六十八卷
　　◎卷.1【梦丹书】李亨
　　厥不云乎，惟其惟时。上天所保，福禄不亏。
　　◎卷.2【梦黄衣童子歌】李豫
　　中五之德方峨峨，胡胡呼呼何奈何。
　　◎卷.3【梦扬州乐妓和诗】刘禹锡
　　花作婵娟玉作妆，风流争似旧徐娘。
　　夜深曲曲湾湾月，万里随君一寸肠。
　　◎卷.4【梦中美人歌】邢凤
　　长安少女踏春阳，何处春阳不断肠。
　　舞袖弓弯浑忘却，罗衣空换九秋霜。
　　◎卷.5【梦中诗】石季武
　　耸辔排金阙，乘轩上汉槎。浮名何足恋，高举入烟霞。
　　◎卷.6【葬西施挽歌】王炎
　　西望吴王国，云书凤字牌。连江起珠帐，择地葬金钗。
　　满地红心草，三层碧玉阶。春风无处所，凄恨不胜怀。
　　◎卷.7【秦梦诗三首·挽公主】沈亚之
　　泣葬一枝红，生同死不同。金钿坠芳草，香绣满春风。
　　旧日闻箫处，高楼当月中。梨花寒食夜，深闭翠微宫。
　　◎卷.8【秦梦诗三首·别穆公】沈亚之
　　击髆舞，恨满烟光无处所。泪如雨，欲拟著辞不成语。
　　金凤衔红旧绣衣，几度宫中同看舞。人间春日正欢乐，
　　日暮东风何处去。
　　◎卷.9【秦梦诗三首·题宫门】沈亚之
　　君王多感放东归，从此秦宫不复期。
　　春景似伤秦丧主，落花如雨泪燕脂。
　　◎卷.10【梦中诗】卢献卿
　　卜筑郊原古，青山无四邻。扶疏绕屋树，寂寞独归人。
　　◎卷.11【梦为吴泰伯作胜儿歌】刘景复
　　繁弦已停杂吹歇，胜儿调弄逻娑拨。四弦拢撚三五声，
　　唤起边风驻明月。大声嘈嘈奔淈淈，浪蹙波翻倒溟渤。
　　小弦切切怨飔飔，鬼哭神悲秋窸窣。倒腕斜挑掣流电，
　　春雷直戛腾秋鹘。汉妃徒得端正名，秦女虚夸有仙骨。
　　我闻天宝十年前，凉州未作西戎窟。麻衣右衽皆汉民，
　　不省胡尘暂蓬勃。太平之末狂胡乱，犬豕崩腾恣唐突。
　　玄宗未到万里桥，东洛西京一时没。汉土民皆没为虏，
　　饮恨吞声空嗢咽。时看汉月望汉天，怨气冲星成彗孛。
　　国门之西八九镇，高城深垒闭闲卒。河湟咫尺不能收，
　　挽粟推车徒兀兀。今朝闻奏凉州曲，使我心神暗超忽。
　　胜儿若向边塞弹，征人泪血应阑干。
　　◎卷.12【梦中辞】郭仁表
　　飘风暴雨可思惟，鹤望巢门敛翅飞。吾道之宗正可依，
　　万物之先数在兹，不能行此欲何为。
　　◎卷.13【梦崔嘏妻诗】国邵南
　　莫以真留妾，从他理管弦。容华难久驻，知得几多年。
　　◎卷.14【梦白衣妇人歌词】卢绛
　　玉京人去秋萧索，画檐鹊起梧桐落。欹枕悄无言，
　　月和残梦圆。背灯惟暗泣，甚处砧声急。眉黛小山攒，
　　芭蕉生暮寒。
　　清风明月夜深时，箕帚卢郎恨已迟。
　　他日孟家坡上约，再来相见是佳期。
　　◎卷.15【梦舜抚琴歌】张生
　　南风薰薰兮草芊芊，妙有之音兮归清弦。
　　荡荡之教兮由自然，熙熙之化兮吾道全，薰薰兮思何传。
　　◎卷.16【梦康仙示诗】漳郡守
　　卖药因循未得还，却因耽酒到人间。
　　有心只恋琵琶坂，无意更登山上山。
　　◎卷.17【梦中歌】白氏
　　今夕何夕，存耶没耶？良人去兮天之涯，
　　园树伤心兮三见花。
　　◎卷.18【梦中歌】张生妻
　　叹衰草，络纬声切切。良人一去不复还，
　　今夕坐愁鬓如雪。（为长须人歌）
　　劝君酒，君莫辞。落花徒绕枝，流水无返期。
　　莫恃少年时，少年能几时。（为白面少年歌）
　　怨空闺，秋日亦难暮。夫婿断音书，遥天雁空度。
　　（为紫衣人歌）
　　切切夕风急，露滋庭草湿。良人去不回，焉知掩闺泣。
　　（为黑衣胡人歌）
　　萤火穿白杨，悲风入荒草。疑是梦中游，愁迷故园道。
　　（为绿衣少年歌）
　　花前始相见，花下又相送。何必言梦中，人生尽如梦。
　　（长须人歌答）
　　◎卷.19【梦王尚书口授吟】张氏女
　　鬟梳闹扫学宫妆，独立闲庭纳夜凉。
　　手把玉簪敲砌竹，清歌一曲月如霜。
　　◎卷.20【歌】病狂人
　　踏阳春，人间三月雨和尘。阳春踏，秋风起，
　　肠断人间白发人。
　　五灵华，晓玲珑，天府由来汝府中。惆怅此情言不尽，
　　一丸萝卜火吾宫。
　　◎卷.21【题禅窟兰若】陈季卿
　　霜钟鸣时夕风急，乱鸦又望寒林集。
　　此时辍棹悲且吟，独向莲华一峰立。
　　◎卷.22【题潼关普通院门】陈季卿
　　度关悲失志，万绪乱心机。下坂马无力，扫门尘满衣。
　　计谋多不就，心口自相违。已作羞归计，还胜羞不归。
　　◎卷.23【江亭晚望题书斋】陈季卿
　　立向江亭满目愁，十年前事信悠悠。田园已逐浮云散，
　　乡里半随逝水流。川上莫逢诸钓叟，浦边难得旧沙鸥。
　　不缘齿发未迟暮，吟对远山堪白头。
　　◎卷.24【别妻】陈季卿
　　月斜寒露白，此夕去留心。酒至添愁饮，诗成和泪吟。
　　离歌凄凤管，别鹤怨瑶琴。明夜相思处，秋风吹半衾。
　　◎卷.25【别兄弟】陈季卿
　　谋身非不早，其奈命来迟。旧友皆霄汉，此身犹路岐。
　　北风微雪后，晚景有云时。惆怅清江上，区区趁试期。
　　◎卷.26【梦中句】周延翰
　　紫髯之伴有丹砂。
　　◎卷.27【梦中和句】任玠
　　故国路遥归去来（山叟），春风天远望不尽。（玠）
　　◎卷.28【梦中语】杜牧
　　辞春不及秋，昆脚与皆头。
　　◎卷.29【梦中诗】胥偃
　　昔作树头花，今为冢中骨。
　　◎卷.30【梦中语】曾崇范妻
　　田头有鹿迹，由尾著日炙。
　　◎卷.31【纪梦句】张孜
　　上天知我忆其人，使向人间梦中见。


第八百六十九卷
　　◎卷.1【嘲苏世长】李渊
　　名长意短，口正心邪。弃忠贞于郑国，忘信义于吾家。
　　◎卷.2【戏题画】李旦
　　唤出眼，何用苦深藏。缩却鼻，何畏不闻香。
　　◎卷.3【嘲萧瑀射】欧阳询
　　急风吹缓箭，弱手驭强弓。欲高翻复下，应西还更东。
　　十回俱著地，两手并擎空。借问谁为此，乃应是宋公。
　　◎卷.4【与欧阳询互嘲（无忌嘲询）】长孙无忌
　　耸膊成山字，埋肩不出头。谁家麟角上，画此一猕猴。
　　◎卷.5【与欧阳询互嘲（询嘲无忌）】欧阳询
　　索头连背暖，漫裆畏肚寒。只因心浑浑，所以面团团。
　　◎卷.6【为温仆射嘲竹】裴略
　　竹，风吹青肃肃。凌冬叶不凋，经春子不熟。
　　虚心未得待国士，皮上何须生节目。
　　◎卷.7【又嘲屏墙】裴略
　　高下八九尺，东西六七步。突兀当厅坐，几许遮贤路。
　　◎卷.8【嘲崔左丞】省吏
　　崔子曲如钩，随例得封侯。髆上全无项，胸前别有头。
　　◎卷.9【嘲高士廉木履】选人
　　刺鼻何曾嚏，蹋面不知嗔。高生两个齿，自谓得胜人。
　　◎卷.10【书化度藏院壁】裴玄智
　　将肉遣狼守，置骨向狗头。自非阿罗汉，焉能免得偷。
　　◎卷.11【嘲许子儒】窦昉
　　不能专习礼，虚心强觅阶。一年辞爵弁，半岁履麻鞋。
　　瓦恶频蒙cv，墙虚屡被叉。映树便侧睡，过匮即放乖。
　　岁暮良工毕，言是越朋侪。今日纶言降，方知愚计喎。
　　◎卷.12【与赵神德互嘲】梁宝
　　赵神德，天上既无云，闪电何以无准则？--梁宝
　　向者入门来，案后惟见一挺墨。--赵神德
　　官里料朱砂，半眼供一国。--梁宝
　　磨公小拇指，涂得太社北。--赵神德
　　◎卷.13【与讲师互谑】释元康
　　甘桃不结实，苦李压低枝。--释元康
　　轮王千个子，巷伯勿孙儿。--讲师
　　◎卷.14【咏兴善寺佛殿灾】李荣
　　道善何曾善，言兴且不兴。如来烧赤尽，惟有一群僧。
　　◎卷.15【叙可笑事】张元一
　　朱前疑著绿，逯仁杰著朱。阎知微骑马，马吉甫骑驴。
　　将名作姓李千里，将姓作名吴栖梧。左台胡御史，
　　右台御史胡。
　　◎卷.16【嘲武懿宗】张元一
　　长弓短度箭，蜀马临阶骗。去贼七百里，隈墙独自战。
　　忽然逢著贼，骑猪向南r2。
　　◎卷.17【又嘲】张元一
　　裹头极草草，掠鬓不菶菶。未见桃花面皮，漫作杏子眼孔。
　　◎卷.18【咏静乐县主】张元一
　　马带桃花锦，裙衔绿草罗。定知帏帽底，仪容似大哥。
　　◎卷.19【嘲格辅元】杜易简
　　有耻宿龙门，精彩先瞰浑。眼瘦呈近店，睡响彻遥林。
　　埒囊将旧识，制被异新婚。谁言骢马使，翻作蛰熊蹲。
　　◎卷.20【始平谐诗】石抱忠
　　平明发始平，薄暮至何城。库塔朝云上，晃池夜月明。
　　略彴桥头逢长史，棂星门外揖司兵，一群县尉驴骡骤，
　　数个参军鹅鸭行。
　　◎卷.21【咏傅岩监祠】梁载言
　　闻道监中霤，初言是大祠。很傍索传马，偬动出安徽。
　　卫司无帟幕，供膳乏鲜肥。形容消瘦尽，空往复空归。
　　◎卷.22【嘲崔生】刘行敏
　　崔生犯夜行，武候正严更。幞头拳下落，高髻掌中擎。
　　杖迹胸前出，绳文腕后生。愁人不惜夜，随意晓参横。
　　◎卷.23【又嘲杨文瓘】刘行敏
　　武陵敬爱客，终宴不知疲。遣共浑王饮，错宴延陀儿。
　　始被鸿胪识，终蒙御史知。精神既如此，长叹复何为。
　　◎卷.24【嘲李叔慎、贺兰僧伽、杜善贤（善贤长安令三人皆黑）】刘行敏
　　叔慎骑乌马，僧伽把漆弓。唤取长安令，共猎北山熊。
　　◎卷.25【嘲父】陆子
　　陆馀庆，笔头无力觜头硬。一朝受辞讼，十日判不竟。
　　（先是人有嘲陆者云：说事则喙长三寸，判事则手重五斤）
　　◎卷.26【回波词】杨廷玉
　　回波尔时廷玉，打獠取钱未足。
　　阿姑婆见作天子，傍人不得枨触。
　　◎卷.27【回波词】中宗朝优人
　　回波尔时栲栳，怕妇也是大好。
　　外边只有裴谈，内里无过李老。
　　◎卷.28【乞金鱼词】崔日用
　　台中鼠子直须谙，信足跳梁上壁龛。倚翻灯脂污张五，
　　还来啮带报韩三。莫浪语，直王相。大家必若赐金龟，
　　卖却猫儿相报赏。
　　◎卷.29【又赐宴自歌】崔日用
　　东馆总是鹓鸾，南台自多杞梓。日用读书万卷，
　　何忍不蒙学士。墨制帘下出来，微臣眼看喜死。
　　◎卷.30【咏痴】吴人
　　榆儿复榆妇，造屋兼造车。十七八九夜，还书复借书。
　　◎卷.31【歇后】封抱一
　　面作天地玄，鼻有雁门紫。既无左达承，何劳罔谈彼。
　　◎卷.32【送司功入京】麹崇裕
　　崇裕有幸会，得遇明流行。司士向京去，旷野哭声哀。
　　◎卷.33【岭南归后献诗】权龙褒
　　龙褒有何罪，天恩放岭南。敕知无罪过，追来与将军。
　　◎卷.34【初到沧州呈州官】权龙褒
　　遥看沧海城，杨柳郁青青。中央一群汉，聚坐打杯觥。
　　◎卷.35【秋日述怀】权龙褒
　　檐前飞七百，雪白后园强。饱食房里侧，家粪集野螂。
　　◎卷.36【喜雨】权龙褒
　　暗去也没雨，明来也没云。日头赫赤出，地上绿氤氲。
　　◎卷.37【皇太子夏日赐宴诗】权龙褒
　　严霜白浩浩，明月赤团团。
　　◎卷.38【哭李峤诗】崔泰之
　　台阁神仙地，衣冠君子乡。昨朝犹对坐，今日忽云亡。
　　魂随司命鬼，魄逐见阎王。此时罢欢笑，无复向朝堂。
　　◎卷.39【咏尹字（颋幼年，有京兆尹过父瑰命咏尹字）】苏颋
　　丑虽有足，甲不全身。见君无口，知伊少人。
　　◎卷.40【咏王主敬】张敬忠
　　有意嫌兵部，专心望考功。谁知脚踜蹬，却落省墙东。
　　◎卷.41【嘲邵景、萧嵩】韦铿
　　一双胡子著绯袍，一个须多一鼻高。
　　相对厅前捺且立，自惭身品世间毛。
　　◎卷.42【嘲韦铿】邵景
　　飘风忽起团团旋，倒地还如著脚z2。
　　莫怪殿上空行事，却为元非五品才。
　　◎卷.43【咏毁天枢】李休烈
　　天门街上倒天枢，火急先须卸火珠。
　　计合一条麻线挽，何劳两县索人夫。
　　◎卷.44【与李全交诗（全交，监察御史）】石惠泰
　　御史非常任，参军不久居。待君迁转后，此职还到余。
　　◎卷.45【嘲刘文树】黄幡绰
　　可怜好个刘文树，髭须共颏颐别住。
　　文树面孔不似猢狲，猢狲面孔强似文树。
　　◎卷.46【尚书省门吟】祖咏
　　落去他，两两三三戴帽子。
　　日暮祖侯吟一声，长安竹柏皆枯死。
　　◎卷.47【上马当山神】王昌龄
　　青骢一匹昆仑牵，奏上大王不取钱。
　　直为猛风波滚骤，莫怪昌龄不下船。
　　◎卷.48【窃李义府诗】张怀庆
　　生情镂月为歌扇，出性裁云作舞衣。
　　照镜自怜回雪影，来时好取洛川归。
　　◎卷.49【答朝士】贺知章
　　fk镂银盘盛蛤蜊，镜湖莼菜乱如丝。
　　乡曲近来佳此味，遮渠不道是吴儿。
　　◎卷.50【和知章诗】顾况
　　fk镂银盘盛炒虾，镜湖莼菜乱如麻。
　　汉儿女嫁吴儿妇，吴儿尽是汉儿爷。
　　◎卷.51【续茅山秀才吟】顾况
　　驻马上山阿（茅山秀才），风来屎气多。
　　◎卷.52【樱桃子诗】史思明
　　樱桃子，半赤半已黄。一半与怀王，一半与周至。


第八百七十卷
　　◎卷.1【讥元载诗】高亭
　　上元官吏务剥削，江淮之人皆白著。
　　◎卷.2【嘲赵谦光】贺遂涉
　　员外由来美，郎中望亦优。宁知粉署里，翻作土山头。
　　◎卷.3【答贺遂涉（时遂涉为户部员外，谦光答此）】赵谦光
　　锦帐随情设，金炉任意熏。唯愁员外置，不应列星文。
　　◎卷.4【上浙东孟尚书】孔颙
　　有个将军不得名，唯教健卒喝书生。
　　尚书近日清如镜，天子官街不许行。
　　◎卷.5【嘲柳州柳子厚】吕温
　　柳州柳刺史，种柳柳江边。柳管依然在，千秋柳拂天。
　　◎卷.6【嘲黔南观察南卓（一云卓故人效吕温作）】吕温
　　终南南太守，南郡在云南。闲向南亭醉，南风变俗谈。
　　◎卷.7【戏简朱坛诗】张祜
　　昔人有玉碗，击之千里鸣。今日睹斯文，碗有当时声。
　　◎卷.8【戏颜郎官骑猎诗】张祜
　　忽闻射猎出军城，人著戎衣马带缨。
　　倒把角弓呈一箭，满山狐兔当头行。
　　◎卷.9【嘲张祜】朱冲和
　　白在东都元已薨，兰台凤阁少人登。
　　冬瓜堰下逢张祜，牛屎堆边说我能。
　　◎卷.10【嘲妓】崔涯
　　虽得苏方木，犹贪玳瑁皮。怀胎十个月，生下昆仑儿。
　　布袍披袄火烧毡，纸补箜篌麻接弦。
　　更著一双皮屐子，纥梯纥榻出门前。
　　◎卷.11【嘲李端端】崔涯
　　黄昏不语不知行，鼻似烟窗耳似铛。
　　独把象牙梳插鬓，昆仑山上月初明。
　　觅得黄骝鞁绣鞍，善和坊里取端端。
　　扬州近日浑成差，一朵能行白牡丹。
　　◎卷.12【咏崔云娘】李宣古
　　何事最堪悲，云娘只首奇。瘦拳抛令急，长啸出歌迟。
　　只见肩侵鬓，唯忧骨透皮。不须当户立，头上有钟馗。
　　◎卷.13【嘲妓（牧罢宣州幕，经陕，有酒纠妓肥硕，牧赠此诗）】杜牧
　　盘古当时有远孙，尚令今日逞家门。一车白土将泥项，
　　十幅红旗补破裈。瓦官寺里逢行迹，华岳山前见掌痕。
　　不须惆怅忧难嫁，待与将书问乐坤。
　　◎卷.14【嘲游使君】卢肇
　　白帝城头二月时，忍教清醒看花枝。
　　莫言世上无袁许，客子由来是相师。
　　◎卷.15【嘲李玚题名】韦蟾
　　渭水秦山照眼明，希仁何事寡诗情。
　　只因学得虞姬婿，书字才能记姓名。
　　◎卷.16【闻鹿鸣互谑】严震
　　釜戴山中鹿又鸣，--中表
　　此际多应到表兄。--严震
　　表兄不是严家子，合是三兄与四兄。--中表
　　◎卷.17【及第后寄李绅】章孝标
　　及第全胜十政官，金鞍镀了出长安。
　　马头渐入扬州郭，为报时人洗眼看。
　　◎卷.18【答章孝标】李绅
　　假金只用真金镀，若是真金不镀金。
　　十载长安得一第，何须空腹用高心。
　　◎卷.19【戏柳棠】杨汝士
　　文章漫道能吞凤，杯酒何曾解吃鱼。
　　今日梓州张社会，应须遭这老尚书。
　　◎卷.20【答杨尚书】柳棠
　　未向燕台逢厚礼，幸因社会接馀欢。
　　一鱼吃了终无愧，鲲化为鹏也不难。
　　◎卷.21【又忤杨尚书诗】柳棠
　　莫言名位未相俦，风月何曾阻献酬。
　　前辈不须轻后辈，靖安今日在衡州。
　　◎卷.22【嘲郭凝素】朱泽
　　三春桃李本无言，苦被残阳鸟雀喧。
　　借问东邻效西子，何如郭素拟王轩。
　　◎卷.23【纪中表试案】郑光业
　　新糊案子，其白如银。入试出试，千春万春。
　　◎卷.24【醉题广州使院】郑愚
　　数年百姓受饥荒，太守贪残似虎狼。
　　今日海隅鱼米贱，大须惭愧石榴黄。
　　◎卷.25【拟权龙褒体赠鄠县李令及寄朝右（李令因之休官）】郑愚
　　鄠县李长官，横琴膝上弄。不闻有政声，但见手子动。
　　◎卷.26【题沧浪峡榜】郑仁表
　　分峡东西路正长，行人名利火然汤。
　　路傍著板沧浪峡，真是将闲搅撩忙。
　　◎卷.27【戏妻族语不正】胡曾
　　呼十却为石，唤针将作真。忽然云雨至，总道是天因。
　　◎卷.28【婢仆诗】李昌符
　　春娘爱上酒家楼，不怕归迟总不忧。
　　推道那家娘子卧，且留教住待梳头。
　　不论秋菊与春花，个个能噇空腹茶。
　　无事莫教频入库，一名闲物要些些。
　　◎卷.29【嘲郑傪妓】孙子多
　　相公经文复经武，常侍好今兼好古。
　　昔人曾闻阿武婆，今日亲见阿婆舞。
　　◎卷.30【嘲赵璘】薛能
　　巡关每傍摴蒲局，望月还登乞巧楼。
　　第一莫教娇太过，缘人衣带上人头。
　　不知原在鞍轿里，将谓空驮席帽归。
　　火炉床上平身立，便与夫人作镜台。
　　◎卷.31【口号】薛能
　　素脊鸣秋杖，乌靴响暮厅。--薛能
　　刃飞三尺雪，白日落文星。--秦宗权
　　◎卷.32【嘲归仁绍龟诗】皮日休
　　硬骨残形知几秋，尸骸终是不风流。
　　顽皮死后钻须遍，都为平生不出头。
　　◎卷.33【咏螃蟹呈浙西从事】皮日休
　　未游沧海早知名，有骨还从肉上生。
　　莫道无心畏雷电，海龙王处也横行。
　　◎卷.34【题中书壁】郑綮
　　侧坡蛆蜫蜦，蚁子竞来拖。一朝白雨中，无钝无喽罗。
　　◎卷.35【别庐州郡人】郑綮
　　唯有两行公廨泪，一时洒向渡头风。
　　◎卷.36【戏答成汭】徐彦若
　　南海黄茅瘴，不死成和尚。
　　◎卷.37【醉中谑浙江廉使】崔立言
　　山夫留意向丹梯，连帅邀来出药畦。
　　常见浙东夸镜水，镜湖元在浙江西。
　　◎卷.38【戏题盱眙邵明府壁】韦鹏翼
　　岂肯闲寻竹径行，却嫌丝管好蛙声。
　　自从煮鹤烧琴后，背却青山卧月明。
　　◎卷.39【题大梁临汴驿】姚嵘
　　近日侯门不重才，莫将文艺拟为媒。
　　相逢若要如胶漆，不是红妆即拨灰。
　　◎卷.40【题仙娥驿】李日新
　　商山食店大悠悠，陈鹖z2锣古ie头。
　　更有台中牛肉炙，尚盘数脔紫光球。
　　◎卷.41【嘲染家】柳逢
　　紫绿终朝染，因何不识非。莆田竹木贵，背负十柴归。
　　◎卷.42【赠漳州崔使君乡饮翻韵诗】黎瓘
　　惯向溪边折柳杨，因循行客到州漳。
　　无端触忤王衙押，不得今朝看饮乡。
　　◎卷.43【示妓榜子】张保胤
　　绿罗裙下标三棒，红粉腮边泪两行。
　　叉手向前咨大使，这回不敢恼儿郎。
　　◎卷.44【又留别同院】张保胤
　　忆昔当年富贵时，如今头脑尚依稀。布袍破后思宫内，
　　锦袴穿时忆御衣。鹘子背钻高力士，婵娟翻画太真妃。
　　如今憔悴离南海，恰似当时幸蜀时。
　　◎卷.45【桂州筵上赠胡予女】陆岩梦
　　自道风流不可攀，却堪蹙额更颓颜。眼睛深却湘江水，
　　鼻孔高于华岳山。舞态固难居掌上，歌声应不绕梁间。
　　孟阳死后欲千载，犹在佳人觅往还。
　　◎卷.46【戏答朝士】李都
　　华缄千里到荆门，章草纵横任意论。应笑钟张虚用力，
　　却教羲献枉劳魂。惟堪爱惜为珍宝，不敢传留误子孙。
　　深荷故人相厚处，天行时气许教吞。
　　◎卷.47【嘲僧惟恭】荆人
　　灵岿作尽业，惟恭继其迹。地狱千万重，莫厌排头入。
　　◎卷.48【题酒户修孔庙状】冯道幕客
　　槐影参差覆杏坛，儒门子弟尽高官。
　　却教酒户重修庙，觅我惭惶也不难。
　　◎卷.49【孔庙口号】李花开
　　破落三间屋，萧条一旅人。不知负何事，生死厄于陈。
　　◎卷.50【答妻】冯晖
　　休说办不办，且看瓮里飞出雁。
　　◎卷.51【题僧院】李涛
　　走却坐禅客，移将不动尊。世间颠倒事，八万四千门。
　　◎卷.52【咏垂丝蜘蛛嘲云辨僧】杨苎萝
　　吃得肚婴撑，寻思绕寺行。空中设罗网，只待杀众生。
　　◎卷.53【自嘲绝句】冯涓
　　取水郎中何日了，破柴员外几时休。
　　早知蜀地区娵与，悔不长安大比丘。
　　◎卷.54【哭亡将诗】卢延让
　　自是硇砂发，非干骇石伤。牒高身上职，碗大背边创。
　　◎卷.55【咏王给事】蒋贻恭
　　厥父元非道郡奴，允光何事太侏儒。
　　可中与个皮裈著，擎得天王左脚无。
　　◎卷.56【咏金刚】蒋贻恭
　　扬眉斗目恶精神，捏合将来恰似真。
　　刚被时流借拳势，不知身自是泥人。
　　◎卷.57【咏伛背子】蒋贻恭
　　出得门来背拄天，同行难可与差肩。
　　若教倚向闲窗下，恰似箜篌不著弦。
　　◎卷.58【咏安仁宰捣蒜】蒋贻恭
　　安仁县令好诛求，百姓脂膏满面流。半破磁缸成醋酒，
　　死牛肠肚作馒头。帐生岁取餐三顿，乡老盘庚犯五瓯。
　　半醉半醒齐出县，共伤涂炭不胜愁。
　　◎卷.59【五门街望有题】蒋贻恭
　　我皇开国十馀年，一辈超升炙手欢。
　　闲向五门楼下望，衙官骑马使衙官。
　　◎卷.60【谢郎中惠茶】蒋贻恭
　　三斤绿茗赐贻恭，一种颁沾事不同。
　　想料肠怀无答处，披毛戴角谢郎中。
　　◎卷.61【咏虾蟆】蒋贻恭
　　坐卧兼行总一般，向人努眼太无端。
　　欲知自己形骸小，试就蹄涔照影看。
　　◎卷.62【住名山日陈情上府主高太保】蒋贻恭
　　名山主簿实堪愁，难咬他家大骨头。
　　米纳功南钱纳府，只看江面水东流。
　　◎卷.63【咏刺猬】李贞白
　　行似针毡动，卧若栗球圆。莫欺如此大，谁敢便行拳。
　　◎卷.64【谒贵公子，不礼，书格子屏风】李贞白
　　道格何曾格，言糊又不糊。浑身总是眼，还解识人无。
　　◎卷.65【咏月】李贞白
　　当涂当涂见，芜湖芜湖见。八月十五夜，一似没柄扇。
　　◎卷.66【咏狗蚤】李贞白
　　与虱都来不较多，zh挑筋斗太喽罗。
　　忽然管著一篮子，有甚心情那你何。
　　◎卷.67【咏罂粟子】李贞白
　　倒排双陆子，希插碧牙筹。既似牺牛乳，又如铃马兜。
　　鼓捶并瀑箭，直是有来由。
　　◎卷.68【咏蟹】李贞白
　　蝉眼龟形脚似蛛，未曾正面向人趋。
　　如今饤在盘筵上，得似江湖乱走无。
　　◎卷.69【示女诗】郫城令
　　深宫富贵事风流，莫忘生身老骨头。
　　因与太师欢笑处，为吾方便觅彭州。
　　◎卷.70【寄女】李令
　　有人教我向衡阳，一度思归欲断肠。
　　为报艳妻兼少女，与吾觅取朗州场。
　　◎卷.71【讽刘炎索贿诗】太守
　　未到桃源时，长忆出家景。及到桃源了，还似鉴中影。
　　◎卷.72【被按自悔诗】刘炎
　　早知太守如狼虎，猎取膏粱以啖之。


第八百七十一卷
　　◎卷.1【与王仙客互嘲（二人相友善，互以姓相嘲）】甘洽
　　王，计尔应姓田。为你面拨獭，抽却你两边。--甘洽
　　甘，计尔应姓丹。为你头不曲，回脚向上安。--仙客
　　◎卷.2【题濠州高塘馆（敬爱为御史，过宿处）】阎敬爱
　　借问襄王安在哉，山川此地胜阳台。
　　今宵寓宿高塘馆，神女何曾入梦来。
　　◎卷.3【题敬爱诗后】李和风
　　高唐不是这高塘，淮畔荆南各异方。
　　若向此中求荐枕，参差笑杀楚襄王。
　　◎卷.4【答日休皮字诗】归氏子
　　八片尖裁浪作球，火中燖了水中揉。
　　一包闲气如长在，惹踢招拳卒未休。
　　◎卷.5【谑池亳二州宾佐兼寄宣武军掌书记李昼】张鲁封
　　杜叟学仙轻蕙质，韦公事佛畏青娥。
　　乐营却是闲人管，两地风情日渐多。
　　◎卷.6【戏酬张鲁封】李昼
　　秋浦亚卿颜叔子，谯都中宪老桑门。
　　如今柳巷通车马，唯恐他时立棘垣。
　　◎卷.7【即事】杨鸾
　　白日苍蝇满饭盘，夜间蚊子又成团。
　　每到更深人静后，定来头上咬杨鸾。
　　◎卷.8【嘲周颛】座客
　　龙津掉尾十年劳，声价当时斗月高。
　　惟有红妆回舞手，似持霜刀向猿猱。
　　◎卷.9【和座客】周颛
　　十载文场敢惮劳，宋都回鶂为风高。
　　今朝甘被花枝笑，任道尊前爱缚猱。
　　◎卷.10【答或人】张鷟
　　宁可且将朱唇饮酒，谁能逐你黑齿常之。
　　◎卷.11【嘲崔嘏】施肩吾
　　二十九人及第，五十七眼看花。
　　◎卷.12【岭南诗句】苏芸
　　郭里多榕树，街中足使君。
　　◎卷.13【谐诗逸句】包贺
　　雾是山巾子，船为水靸鞋。
　　棹摇船掠鬓，风动水槌胸。
　　苦竹笋抽青橛子，石榴树挂小瓶儿。
　　◎卷.14【题洞庭湖】蔡押衙
　　可怜洞庭湖，恰到三冬无髭须。
　　◎卷.15【戏令狐相】温庭筠
　　自从元老登庸后，天下诸胡悉带铃。
　　◎卷.16【与罗隐互谑】顾云
　　青蝇被扇扇离席，--顾云
　　白泽遭钉钉在门。--罗隐
　　◎卷.17【引自落便宜句】孙光宪
　　窗下有时留客宿，室中无事伴僧眠。
　　◎卷.18【嘲廪丘令丞】商则
　　令丞俱动手，县尉止回身。
　　◎卷.19【题汉祖庙】罗颖
　　项羽英雄犹不惧，可怜容得辟阳侯。
　　◎卷.20【自赋催妆诗】陈峤
　　彭祖尚闻年八百，陈郎犹是小孩儿。
　　◎卷.21【戏为举子对句】何承裕
　　晓来犬吠张三妇，日暮猿啼吕四妻。
　　◎卷.22【答弟妇歇后语】李涛
　　惭无窦建，愧作梁山。
　　◎卷.23【与释惠江互谑】程紫霄
　　僧录琵琶腿，--程紫霄
　　先生觱栗头。--释惠江
　　◎卷.24【与李荣互谑】僧法轨
　　姓李应须礼，言荣又不荣。--僧法轨
　　身长三尺半，头毛犹未生。--李荣


第八百七十二卷
　　◎卷.1【广州三樵歌】无名氏
　　奉敕追三樵，随侯傍道走。回头语李郎，唤取尔朱九。
　　◎卷.2【三御史咏】无名氏
　　韦子凝而密，任生直且狂。可怜元福庆，也学坐凝床。
　　◎卷.3【台中里行咏】无名氏
　　柱下虽为史，台中未是官。何时闻必也，早晚见任端。
　　◎卷.4【讥裴休】无名氏
　　赵氏儿皆尼氏女，师翁儿即晋公儿。
　　却教术士难推算，胎月分张与阿谁。
　　◎卷.5【嘲四相（宣宗时曹确、杨收、徐商、路岩同秉政）】无名氏
　　确确无馀事，钱财总被收。商人都不管，货赂几时休。
　　◎卷.6【放榜诗（太和八年放榜，进士多贫士）】无名氏
　　乞儿还有大通年，三十三人碗杖全。
　　薛庶准前骑瘦马，范酂依旧盖番毡。
　　◎卷.7【改魏扶诗】无名氏
　　叶落满庭阴，朱门试院深。昔年辛苦地，今日负前心。
　　◎卷.8【嘲举子骑驴】无名氏
　　今年敕下尽骑驴，短轴长鞦满九衢。
　　清瘦儿郎犹自可，就中愁杀郑昌图。
　　◎卷.9【嘲崔垂休】无名氏
　　慈恩塔下亲泥壁，滑腻光华玉不如。
　　何事博陵崔四十，金陵腿上逞欧书。
　　◎卷.10【嘲主司崔澹】无名氏
　　主司何事厌吾王，解把黄巢比武王。
　　◎卷.11【朝士戏任毂】无名氏
　　云林应讶鹤书迟，自入京来探事宜。
　　从此见山须合眼，被山相赚已多时。
　　◎卷.12【题房鲁题名后】无名氏
　　姚家新婿是房郎，未解芳颜意欲狂。
　　见说正调穿羽箭，莫教射破寺家墙。
　　◎卷.13【洛阳人嘲跋异】无名氏
　　赫赫洛下，唯说异画。张氏出头，跋异无价。
　　◎卷.14【又嘲】无名氏
　　李生来，跋君怕。不意今日却增价，不画罗汉画驼马。
　　◎卷.15【蜀选人嘲韩昭】无名氏
　　嘉眉邛蜀，侍郎骨肉。导江青城，侍郎情亲。
　　果阆二州，侍郎自留。巴蓬集壁，侍郎不识。
　　◎卷.16【嘲伛偻人】无名氏
　　拄杖欲似乃，播笏还似及。逆风荡雨行，面干顶额湿。
　　著衣床上坐，肚缓脊皮急。城门尔许高，故自匍匐入。
　　◎卷.17【曲中唱语】无名氏
　　张公吃酒李公颠，盛六生儿郑九怜。
　　舍下雄鸡伤一德，南头小凤纳三千。
　　◎卷.18【改唱】无名氏
　　张公吃酒李公颠，盛六生儿郑九怜。
　　舍下雄鸡失一足，街头小福拉三拳。
　　◎卷.19【街中又唱】无名氏
　　莫将庞大作荍团，庞大皮中的不干。
　　不怕凤凰当额打，更将鸡脚用筋缠。
　　◎卷.20【吹火诗（前首邻人作，后首效作）】无名氏
　　吹火朱唇动，添薪玉腕斜。遥看烟里面，大似雾中花。
　　吹火青唇动，添薪黑腕斜。遥看烟里面，恰似鸠盘荼。
　　◎卷.21【刘黑闼解嘲人语】无名氏
　　水恶，头如镰杓尾如凿，河里搦鱼无僻错。（嘲水恶鸟）
　　骆驼，项曲绿蹄，被他负物多。（嘲骆驼）
　　◎卷.22【村人学解嘲人语】无名氏
　　绵绢，割两耳，只有面。
　　◎卷.23【嘲刘师老】无名氏
　　大府朝天升穆老，尚书倒地落刘郎。
　　◎卷.24【嘲郑薰】无名氏
　　主司头脑太冬烘，错认颜标作鲁公。
　　◎卷.25【嘲蒋蟠金丹】无名氏
　　张鹄只消千驮绢，蒋蟠惟用一丸丹。
　　◎卷.26【注苗张二进士题名】无名氏
　　一双前进士，两个阿孩儿。
　　◎卷.27【袁州人谑彭伉】无名氏
　　湛贲及第，彭伉落驴。
　　◎卷.28【洛中人语】无名氏
　　昔娄师德园，今袁德师楼。
　　◎卷.29【嘲毛炳、彭会】无名氏
　　彭生作赋茶三片，毛氏传诗酒半升。
　　◎卷.30【右威卫嘲语】无名氏
　　门缘御史塞，厅被校书侵。
　　◎卷.31【南唐伶人献先主词】无名氏
　　惟愿普天多瑞庆，柳条结絮鹅双生。
　　◎卷.32【闽伶官戏主延政语】无名氏
　　只闻有泗州和尚，不见有五县天子。
　　◎卷.33【言志】无名氏
　　腰缠十万贯，骑鹤上扬州。


第八百七十三卷
　　◎卷.1【题洛阳县壁】李兼
　　猾吏畏服，县妖破胆。好录政声，闻于御览。
　　◎卷.2【题书卷后语】杜兼
　　倩俸写来手自校，汝曹读之知圣道，坠之鬻之为不孝。
　　◎卷.3【题李阳冰玉箸篆词】舒元舆
　　斯去千年，冰生唐时。冰复去矣，后来者谁？
　　后千年有人，谁能待之。后千年无人，篆止于斯。
　　呜呼主人，为吾宝之。
　　◎卷.4【判误书纸背】裴谞
　　这畔似那畔，那畔似这畔。
　　我也不辞与你判，笑杀门前著靴汉。
　　◎卷.5【又判争猫儿状】裴谞
　　猫儿不识主，傍家搦老鼠。两家不须争，将来与裴谞。
　　◎卷.6【断僧通状】李翱
　　上岁童子，二十受戒。君王不朝，父母不拜。
　　口称贫道，有钱放债。量决十下，牒出东界。
　　◎卷.7【判僧云晏五人聚赌喧诤语】韩滉
　　正法何曾执贝，空门不积馀财。白日既能赌博，
　　通宵必醉尊罍。强说天堂难到，又言地狱长开。
　　并付江神收管，波中便是泉台。
　　◎卷.8【判道士黄山隐】皇甫大夫
　　道士黄山隐，轻人复重财。太山将比甑，东海只容杯。
　　绿绶藏云帔，乌巾换鹿胎。黄泉六个鬼，今夜待君来。
　　◎卷.9【碾驴鞍判】罗绍威
　　邺城大道甚宽，何故驾车碾鞍？
　　领鞴驴汉子科决，待驾车汉子喜欢。
　　◎卷.10【批州符】萧结
　　秧开五叶，蚕长三眠。人皆忙迫，划甚闲船。
　　◎卷.11【判部民诉主簿牒】王鲁
　　汝虽打草，吾已惊蛇。
　　◎卷.12【戏为冥吏判】伶人
　　焦湖百里，一任作獭。
　　◎卷.13【自状】张翱
　　有张翱兮，寓止淮阴。来绮席兮，放恣胸襟。
　　◎卷.14【刺左右膊诗】赵武建
　　野鸭滩头宿，朝朝被鹘梢。忽惊飞入水，留命到今朝。
　　◎卷.15【刺左臂膊诗】宋元素
　　昔日已前家未贫，苦将钱物结交亲。
　　如今失路寻知己，行尽关山无一人。
　　◎卷.16【刺左右膊句】张幹
　　生不怕京兆尹（左），死不畏阎罗王（右）。


第八百七十四卷
　　◎卷.1【廉州人歌】
　　廉州颜有道，性行同庄老。爱民如赤子，不杀非时草。
　　◎卷.2【沧州百姓歌】
　　新河得通舟楫利，直达沧海鱼盐至。
　　昔日徒行今骋驷，美哉薛公德滂被。
　　◎卷.3【薛将军歌】
　　将军三箭定天山，战士长歌入汉关。
　　◎卷.4【郢州人歌】
　　父母育我田使君，精神为人上天闻。
　　田中致雨山出云，但愿常在不患贫。
　　◎卷.5【雒县舆人诵】
　　我有圣帝抚令君，遭暴昏椽惸寡纷。民户流散日月曛，
　　君去来兮惠我仁，百姓苏矣见阳春。
　　◎卷.6【黄獐歌】
　　黄獐黄獐草里藏，弯弓射尔伤。
　　◎卷.7【桑条歌】
　　桑条韦也，女时韦也乐。
　　◎卷.8【景龙中嘲宰相歌】
　　礼贤不解开东阁，燮理惟能闭北门。
　　◎卷.9【选人歌】
　　今年选数恰相当，都由座主无文章。
　　案后一腔冻猪肉，所以名为姜侍郎。
　　◎卷.10【鲁城民歌】
　　鲁地抑种稻，一概被水沫。年年索蟹夫，百姓不可活。
　　◎卷.11【王法曹歌】
　　前得尹佛子，后得王癞獭。判事驴咬瓜，唤人牛嚼沫。
　　见钱满面喜，无镪从头喝。常逢饿夜叉，百姓不可活。
　　◎卷.12【得体歌】
　　得体纥那也，纥囊得体那。潭里船车闹，扬州铜器多。
　　三郎当殿坐，听唱得体歌。
　　◎卷.13【得宝歌】
　　得宝耶，弘农耶？弘农耶，得宝耶？
　　◎卷.14【崔成甫翻得宝歌】
　　得宝弘农野，弘农得宝那。潭里船车闹，扬州铜器多。
　　三郎当殿坐，听唱得宝歌。
　　◎卷.15【袁仁敬歌】
　　天不恤冤人兮，何夺我慈亲兮。有理无申兮，
　　痛哉安诉陈兮。
　　◎卷.16【京兆二尹歌】
　　前尹赫赫，具瞻允若。后尹熙熙，具瞻允斯。
　　◎卷.17【黄州左公歌】
　　我欲逃乡里，我欲去坟墓。左公今既来，谁忍弃之去。
　　◎卷.18【又歌】
　　吾乡有鬼巫，惑人人不知。天子正尊信，左公能杀之。
　　◎卷.19【舒州人歌】
　　邻邑谷不登，我土丰粢盛。禾稼美如云，实系我使君。
　　◎卷.20【建州人歌】
　　令我州郡泰，令我户口裕，令我活计大，陆员外。
　　令我家不分，令我马成群，令我稻满囷，陆使君。
　　◎卷.21【吴人歌】
　　朝判长洲暮判吴，道不拾遗人不孤。
　　◎卷.22【汴州人歌】
　　浊流洋洋，有辟其郛。阗道嚾呼，公来之初。
　　今公之归，公在丧车。
　　公既来止，东人以完。今公殁矣，人谁与安？
　　◎卷.23【建昌民歌】
　　我有父，何易于。昔无储，今有馀。
　　◎卷.24【巴州薛刺史歌】
　　日出而耕，日入而归。吏不到门，夜不掩扉。
　　有孩有童，愿以名垂。何以字之，薛孙薛儿。
　　◎卷.25【高苑令歌】
　　高苑之树枯已荣，淄川之水浑已澄，邹邑之民仆已行。
　　◎卷.26【九龙帐歌】
　　谁谓九龙帐，惟贮一归郎。
　　◎卷.27【伪蜀鸳鸯树歌】
　　愿作坟上鸳鸯，来作双飞，去作双归。
　　◎卷.28【曲江游人歌】
　　春光且莫去，留与醉人看。
　　◎卷.29【蜥蜴求雨歌】
　　蜥蜴蜥蜴，兴云吐雾。雨若滂沱，放汝归去。
　　◎卷.30【挽歌】
　　红轮决定沈西去，未委魂灵往那方。


第八百七十五卷
　　◎卷.1【唐受命谶】
　　法律存，道德在，白旗天子出东海。
　　桃李子，莫浪语。黄鹄绕山飞，宛转花园里。
　　桃花园，宛转属旌幡。
　　桃李子，鸿鹄绕阳山，宛转花林里。莫浪语，谁道许。
　　桃李子，洪水绕杨山。
　　江南杨柳树，江北李花荣。杨柳飞绵何处去，
　　李花结果自然成。
　　◎卷.2【劝进疏引谶】
　　东海十八子，八井唤三军。手持双白雀，头上戴紫云。
　　丁丑语甲子，深藏八堂里。何意坐堂里，中央有天子。
　　西北天火照，龙山昭童子。赤光连北斗，童子木上悬白幡。
　　胡兵纷纷满前后，拍手唱堂堂，驱羊向南走。
　　胡兵未济汉不整，治中都护有八井。
　　兴伍伍，仁义行武。得九九，得声名。童子木底百丈水，
　　东家井里五色星。我语不可信，问取卫先生。
　　戌亥君臣乱，子丑破城隍。寅卯如欲定，龙蛇伏四方。
　　十八成男子，洪水主刀傍。市朝义归政，人宁俱不荒。
　　人言有恒性，也复道非常。为君好思量，何□□禹汤。
　　桃源花□□，李树起堂堂。只看寅卯岁，深水没黄杨。
　　◎卷.3【符凤引谶】
　　黑衣神孙披天裳。
　　◎卷.4【安禄山古谶】
　　两角女子绿衣裳，端坐太行邀君王，一止之月必消亡。
　　◎卷.5【普满题潞州佛舍】
　　此水连泾水，双珠血满川。青牛将赤虎，还号太平年。
　　◎卷.6【南省北街人吟】
　　放榜只应三月暮，登科又校一年迟。
　　◎卷.7【卢求榜谶】
　　裴头黄尾，三求六李。
　　◎卷.8【清僧示赵宗儒】
　　梨花发后杏花初，甸邑南来庆有馀。
　　◎卷.9【又示段文昌】
　　去日既逢梅蕊绽，来时应见杏花开。
　　◎卷.10【洛城五凤楼中歌】
　　天津桥畔火光起，魏王堤上看洪水。
　　◎卷.11【延和阁诗】
　　延和高阁上干云，小语犹疑太乙闻。
　　烧尽降真无一事，开门迎得毕将军。
　　◎卷.12【唐旧谶】
　　兔子上金床。
　　◎卷.13【越中狂生题旗亭】
　　日日草重生，悠悠傍素城。诸侯逐兔白，夏满镜湖平。
　　◎卷.14【清泰三年歌】
　　丙申年，数在五楼前。但看八九月，胡虏乱中原。
　　◎卷.15【蜀王氏谶文】
　　李祜西王逢吉昌，上德兑兴丹莫当。
　　◎卷.16【黄万祜题蜀宫壁】
　　莫交牵动青猪足，动即炎炎不可扑。
　　鸷兽不欲两头黄，黄即其年天下哭。
　　◎卷.17【孟蜀丐者语】
　　不得登，登便倒。
　　◎卷.18【孟蜀桃符诗】
　　新年纳馀庆，嘉节号长春。
　　◎卷.19【上蓝和尚晋汉二代谶】
　　石榴花发石榴开。
　　◎卷.20【又遗钟传偈】
　　但看来年二三月，柳条堪作打钟槌。
　　◎卷.21【又报王审知十字谶】
　　不怕羊入屋，只怕钱入腹。
　　◎卷.22【钱处士李氏谶】
　　仿佛之间一倍杨。
　　◎卷.23【孙咸题庐山神庙诗】
　　独入玄宫礼至真，焚香不为贱贫身。秦淮两岸沙埋骨，
　　湓浦千家血染尘。庐阜烟霞谁是主，虎溪风月属何人。
　　九江太守勤王室，好放天兵渡要津。
　　◎卷.24【南唐江州风坠诗】
　　由来秉节世无双，独守孤城死不降。
　　何似知机早回首，免教流血满长江。
　　◎卷.25【杭州还乡和尚唱】
　　还乡寂寂杳无踪，不挂征帆水陆通。
　　蹋得故乡回地稳，更无南北与西东。
　　◎卷.26【福州记】
　　潮水来，岩头没。潮水去，矢口出。
　　◎卷.27【黄涅槃谶】
　　先打南，后打北，留取清源作佛国。
　　◎卷.28【陈智广谶】
　　骑马来，骑马去。
　　◎卷.29【又谶】
　　功下田，力交连。井底坐，二十年。
　　◎卷.30【僧缄示王处厚】
　　周士同成，二王殊名。王居一焉，百日为程。
　　◎卷.31【任叟书授刘生】
　　承欲往梁宋，梁宋灾方重，旦夕为人讼。
　　承欲访郑生，郑生将有厄。即为千里客，兼亦变衫色。
　　◎卷.32【昌明里中谶】
　　欲知修续者，脚下是生毛。
　　◎卷.33【宋善威诗】
　　月落三株树，日映九重天。良夜欢宴罢，暂别庚申年。
　　◎卷.34【田承嗣诳李宝臣伪谶】
　　二帝同功势万全，将田作伴入幽燕。
　　◎卷.35【皮日休造黄巢谶】
　　欲知圣人姓，田八二十一。欲知圣人名，果头三屈律。
　　◎卷.36【附：上元初嵩山石记】
　　木子当天下，止戈龙。李代代不移宗，
　　中鼎显真容，基千万岁。
　　◎卷.37【上阳铜器篆】
　　长宜子孙。
　　◎卷.38【永安渠石铭】
　　百年为市后为池。
　　◎卷.39【漳泉分地神篆】
　　漳泉两州，分地太平。永安龙溪，山高气清。
　　千年不惑，万古作程。
　　◎卷.40【含元殿丹石隐语】
　　天汉二年，赤光生栗。木下有子，伤心遇酷。
　　◎卷.41【长安空宅铭篆】
　　夏天子紫金三十斤，赐有德者。
　　◎卷.42【莆田石记】
　　石敢当，镇百鬼，压灾殃。官吏福，百姓康。
　　风教盛，礼乐昌。
　　◎卷.43【符离树穴中石篆】
　　旁有水，上有道，八百年中逢栲栳。
　　◎卷.44【淮西池濠石铭】
　　井底一竿竹，竹色深绿绿。鸡未肥，酒未熟，
　　障车儿郎且须缩。
　　◎卷.45【罗池石刻】
　　龙城柳，神所守。驱厉鬼，山左首。福土氓，制九丑。
　　◎卷.46【道者遗记】
　　武之在卯，尧王八季。我弃其寝，我去其扆。深深然，
　　高高然。人不吾知，又不吾谓。由今之后，二百馀祀。
　　焰焰其光，和和其始。东方有兔，小首元尾。经过吾道，
　　来至吾里。饮吾泉以醉，登吾榻而寐。刻乎其壁，
　　奥乎其义。人谁以辨，其东平子。
　　◎卷.47【王璠石铭】
　　山有石，石有玉。玉有瑕，即休也。
　　◎卷.48【玄元观栋桁记】
　　山水谁无言，元年有福重修。
　　◎卷.49【天台观石简记】
　　海水竭，台山缺，皇家宝祚无休歇。
　　◎卷.50【成都罗城北门石记】
　　五五复五五，五五逾重数。浮世若浮云，金石一如故。
　　与君相见时，杳杳非今土。
　　◎卷.51【青羊宫砖记】
　　太平平中元灾。
　　◎卷.52【铜雀台玉板篆】
　　上土巴灰除虚除，伊尹东北八九馀。秦赵多应分五玉，
　　丝竹木子世世居。但看六六百中外，世主难留如国如。
　　◎卷.53【显德道宫石记】
　　瑞云灵迹镇梁东，他日多应与古同。
　　岁月迁移人事改，再来闲处又兴功。
　　◎卷.54【南唐升元殿基下石记（江南将亡数年前掘得此）】
　　莫问江南事，江南事可凭。抱鸡升宝位，跨犬出金陵。
　　子建司南位，安仁秉夜灯。东邻娇小女，骑虎渡河冰。
　　◎卷.55【马殷浚城石碣篆】
　　龙举头，猳掉尾。羊为兄，猴作弟。羊归穴，猴离次。
　　◎卷.56【王霸仙坛砖刻】
　　树枯不用伐，坛坏不须结。未满一千岁，自有系孙列。
　　后来是三皇，潮水荡祸殃。岩逢二乍间，未免有消亡。
　　子孙依吾道，代代封闽疆。
　　◎卷.57【刘龑石谶】
　　人人有一，山山值牛。兔丝吞骨，盖海承刘。
　　◎卷.58【南汉罗浮古剑篆文】
　　丁与水同宫，王将耳口同。尹来居口上，山岫获重重。
　　◎卷.59【司马承祯含象鉴文】
　　天地含象，日月贞明。写规万物，洞鉴百灵。
　　龟自卜，镜自照。吉可募，光不曜。
　　青盖作镜大吉昌，巧工刊之成文章。左龙右虎辟不祥，
　　朱鸟玄武顺于旁，子孙富贵居中央。
　　◎卷.60【景震剑文】
　　撝雷电，运玄星。摧凶恶，亨利贞。
　　乾降精，坤应灵。日月象，岳渎形。
　　◎卷.61【高丽镜文】
　　三水中，四维下，上帝降子于辰马。先操鸡，后搏鸭。
　　己年中，二龙见。一则藏身青木中，一则见形黑金东。
　　◎卷.62【京西市放生池墓铭】
　　龟言市，蓍言水。
　　◎卷.63【古墓卜地词】
　　尔后一千岁，此地化为泉。赖逢邬侍御，移我向高原。
　　◎卷.64【卫先生墓铭】
　　姜师度，更移向南三五步。
　　◎卷.65【隐者瘗男铭】
　　神真炼形年未足，化为我子功相续。
　　丞相瘗之刻玄玉，仙路何长死何促。
　　◎卷.66【乌氏葬碑】
　　牛领冈头，红箫笼下。葬用两日，手板相亚。
　　◎卷.67【岩腹棺铭】
　　欲堕不堕逢王果，五百年中重收我。
　　◎卷.68【古棺石铭】
　　欲陷不陷被藤缚，欲落不落被沙阁，五百年后遇熊博。
　　◎卷.69【涟水古冢瓶文】
　　一双青乌子，飞来五两头。借问船轻重，寄信到扬州。
　　◎卷.70【沈彬圹篆】
　　佳城今已开，虽开不葬埋。漆灯犹未灭，留待沈彬来。
　　◎卷.71【广陵古冢石刻】
　　日为箭兮月为弓，四时躬人兮无穷。但得天将明月死，
　　不觉人随流水空。山川秀兮碧穹窿，崇夫人墓兮直其中。
　　猿啼鸟啸烟濛濛，千年万年松柏风。
　　◎卷.72【王承检掘得墓铭】
　　车道之北，邽山之阳。深深葬玉，郁郁埋香。刻斯贞石，
　　焕乎遗芳。地变陵谷，嶮列城隍。乾德丙年，坏者合郎。
　　◎卷.73【马希振葬地碣】
　　乱石之壤，绝世之冈。谷变庚戌，马氏无王。


第八百七十六卷
　　◎卷.1【二贺诗】
　　学行可师贺德基，文质彬彬贺德仁。
　　◎卷.2【四王语】
　　宁向儋崖振白，不事江滕蒋虢。
　　◎卷.3【时人为屈突语】
　　宁食三斗艾，不见屈突盖。宁服三斗葱，不逢屈突通。
　　◎卷.4【杨刺史语】
　　宁食三斗蒜，不逢杨德幹。
　　◎卷.5【万年人语】
　　宁饮三斗尘，无逢权怀恩。
　　◎卷.6【赞皇人语】
　　太冲无兄，孝端无弟。
　　◎卷.7【高宗时语】
　　左相宣威沙漠，右相驰誉丹青。
　　三馆学生放散，五台令史经明。
　　◎卷.8【时人为李义甫语】
　　今日巨唐年，还诛四凶族。
　　◎卷.9【洛州语】
　　洛州有前贾后张，可敌京兆三王。
　　◎卷.10【江淮间语】
　　贵如许郝，富若田彭。
　　◎卷.11【河北语】
　　唯此两何，杀人最多。
　　◎卷.12【李昭德为王弘义语】
　　昔闻苍鹰狱吏，今见白兔御史。
　　◎卷.13【京洛语】
　　衣裳好，仪貌恶。不姓许，即姓郝。
　　◎卷.14【台中语】
　　侯知一不伏致仕，张悰自请起复。高筠不肯作孝，
　　张栖贞情愿遭忧。
　　◎卷.15【吏人语】
　　不畏侯卿杖，惟畏尹卿笔。
　　◎卷.16【选人语】
　　有钱石上好，无钱刘下好，士大夫张下好。
　　硕学师刘子，儒生用与言。
　　今年柿子并遭霜，为语石榴须早摘。
　　◎卷.17【韦氏语】
　　大郎罢相，小郎拜相。
　　◎卷.18【益州人吏语】
　　录事意，与天通，益州司马折威风。
　　◎卷.19【天授中语】
　　遇徐杜者必生，遇来侯者必死。
　　◎卷.20【时人为邹昉语】
　　萧佺驸马子，邹昉骆驼儿。非关道德合，只为钱相知。
　　◎卷.21【题张昌仪门语】
　　一两丝能得几时络。
　　◎卷.22【时人号李知远语】
　　李下无蹊。
　　◎卷.23【又号李乂语】
　　李下无蹊径。
　　◎卷.24【窦仆射语】
　　窦仆射，前为韦氏国yQ，后作公主邑丞。
　　◎卷.25【时人为崔无诐语】
　　皇后嫁女，天子娶妇。
　　◎卷.26【神龙中语】
　　崔冉郑，乱时政。
　　◎卷.27【斜封官语】
　　姚宋为相，邪不如正。太平用事，正不如邪。
　　◎卷.28【李处郁语】
　　飧若入咽，百无一全。
　　◎卷.29【景云初语】
　　前有裴马，后有卢李。
　　◎卷.30【先天时京中语】
　　姜师度一心看地，傅孝忠两眼相天。
　　◎卷.31【时人号王丘、崔沔语】
　　丘山岌岌连天峻，沔水澄澄彻底清。
　　◎卷.32【吏部过官语】
　　麟之口，光庭手。
　　◎卷.33【郇公厨语】
　　人欲不饭筋骨舒，夤缘须入郇公厨。
　　◎卷.34【四俊语】
　　令君四俊，苗吕崔员。
　　◎卷.35【八友语】
　　殷颜柳陆，李萧邵赵。
　　◎卷.36【罗吉口号】
　　罗钳吉网。
　　◎卷.37【里闾诅语】
　　若违教，值三豹。
　　◎卷.38【陕州语】
　　不须赛神明，不必求巫祝。尔莫犯卢公，立便有祸福。
　　◎卷.39【真源邑语】
　　南金口，明府手。
　　◎卷.40【称二王语】
　　朝廷左相笔，天下右丞诗。
　　◎卷.41【代宗朝京师语】
　　常无分别元好钱，贤者愚，愚者贤。
　　◎卷.42【戏谏司语】
　　韩谏议虽分左右，归拾遗莫辨存亡。
　　◎卷.43【裴度语】
　　鸡猪鱼蒜，逢著则吃。生老病死，时至则行。
　　◎卷.44【魏博语】
　　长安天子，魏府牙军。
　　◎卷.45【宝历宫中语】
　　宝帐香重重，一双红芙蓉。
　　◎卷.46【京师人号牛杨语】
　　太牢笔，少牢口，东西南北何处走。
　　◎卷.47【又号牛李】
　　门生故吏，不牛则李。（李谓宗闵也）。
　　◎卷.48【荆南语】
　　旱不苦，祷而雨。雨不愁，公出游。
　　◎卷.49【郑仁表自语】
　　天瑞有五色云，人瑞有郑仁表。
　　◎卷.50【湖苏二郡语】
　　湖接两头，苏联三尾。
　　◎卷.51【广明初都人语】
　　黄贼打黑贼。
　　◎卷.52【吏部旧语】
　　长名以前，选人属侍郎。长名以后，侍郎属选人。
　　◎卷.53【省中语】
　　后行祠屯，不博中行都门；中行礼部，不博前行驾库。
　　◎卷.54【郎吏语】
　　司门水部，入省不数。
　　◎卷.55【谏院台省语】
　　遗补相惜，御史相憎，郎官相轻。
　　◎卷.56【御史台语】
　　事长如事端。
　　◎卷.57【京兆府语】
　　不立两县令，不坐两少尹。
　　◎卷.58【翰林谏议语】
　　饶道斗上坡去，亦须却下坡来。
　　◎卷.59【举子语】
　　槐花黄，举子忙。
　　◎卷.60【明经进士语】
　　三十老明经，五十少进士。
　　◎卷.61【杂帖语】
　　常杂鲍帖。
　　◎卷.62【闽人语】
　　欧阳独步，藻蕴横行。
　　◎卷.63【举场语】
　　欲入举场，先问苏张。苏张犹可，三杨杀我。
　　◎卷.64【大中后进士语】
　　欲得命通，问瑝嵎都雍。
　　◎卷.65【大中时语】
　　郑杨段薛，炙手可热。欲得命通，鲁绍瑰蒙。
　　◎卷.66【选举人语】
　　王凝裴瓚。舍弟安潜。朝中无呼字，知闻厅里，
　　绝脱靴宾客。
　　◎卷.67【科目举人语】
　　未见王窦，徒劳漫走。
　　◎卷.68【戏杜审权语】
　　座主审权，门生处权。
　　◎卷.69【崔沆放榜时人语】
　　座主门生，沆瀣一家。
　　◎卷.70【唐末五代人语】
　　及第不必读书，作官何须事业。
　　◎卷.71【号沈宋语】
　　苏李居前，沈宋比肩。
　　◎卷.72【号钱郎语】
　　前有沈宋，后有钱郎。
　　◎卷.73【潘何诗赋语】
　　潘纬十年吟古镜，何涓一夜赋潇湘。
　　◎卷.74【魏薛草书语】
　　前有虞褚，后有薛魏。
　　◎卷.75【薛稷书语】
　　买褚得薛不落节。
　　◎卷.76【时人为刘毕语】
　　刘郎中松树孤标，毕庶子松根绝妙。
　　◎卷.77【时人为黄筌语】
　　黄筌画鹤，薛稷减价。
　　◎卷.78【时人为杨惠之语】
　　道子画，惠之塑，夺得僧繇神笔路。
　　◎卷.79【道杰语】
　　大头杰，难杀人。
　　◎卷.80【马周疏引俚语】
　　贫不学俭，富不学奢。
　　◎卷.81【杜甫引俚语】
　　城南韦杜，去天尺五。
　　◎卷.82【孙光宪《琐言》引古语】
　　乘船走马，去死一分。
　　好事不出门，恶事行千里。
　　◎卷.83【杜重威引俚语】
　　逢贼得命，更望复子。
　　◎卷.84【建安语】
　　龙门一半在闽川。
　　◎卷.85【江陵语】
　　琵琶多于饭甑，措大多于鲫鱼。
　　◎卷.86【汾晋间语】
　　欲作千箱主，问取黄金母。
　　◎卷.87【秦中儿童语】
　　颠当牢守门，蠮螉寇汝无处奔。
　　◎卷.88【沧洲语】
　　不戴金莲花，不得到仙家。
　　◎卷.89【段成式《酉阳杂俎》引古语】
　　三守庚申三尸伏，七守庚申七尺灭。
　　◎卷.90【佛书引语】
　　停囚长智。
　　赤脚人趁兔，著靴人吃肉。


第八百七十七卷
　　◎卷.1【中宗引谚】
　　冬至长于岁。
　　◎卷.2【贾言忠引谚】
　　军无媒，中道回。
　　◎卷.3【李勣引谚别张文瓘】
　　千里相送，终于一别。
　　◎卷.4【路励行引谚】
　　一人在朝，百人缓带。
　　◎卷.5【郝南容引谚】
　　三公后，出死狗。
　　◎卷.6【员庄谚】
　　上有天堂，下有员庄。
　　◎卷.7【娄师德引谚】
　　卒客无卒主人。
　　◎卷.8【台中谚】
　　免巡未推，只得自知。
　　◎卷.9【宋守敬引谚】
　　双陆无休势。
　　◎卷.10【雒谷谚】
　　謥洞入黄泉。
　　◎卷.11【三门谚】
　　古无门匠墓。
　　◎卷.12【张果引谚】
　　娶妇得公主，平地生公府。
　　◎卷.13【哥舒翰引谚】
　　狐向窟嗥不祥。
　　◎卷.14【代宗引谚】
　　不痴不聋，不作阿家阿翁。
　　◎卷.15【鬼门关谚】
　　鬼门关，十人去，九不还。
　　◎卷.16【河北谚】
　　山东一条葛，无事莫撩拨。
　　◎卷.17【李振引谚】
　　百岁奴事三岁主。
　　◎卷.18【王彦章引谚】
　　人死留名，豹死留皮。
　　◎卷.19【孙光宪《北梦琐言》引谚】
　　小舅小叔，相追相逐。
　　◎卷.20【谚】
　　枣子塞鼻孔，悬栖阁却种。
　　蝉鸣蛁蟟唤，黍种糕糜断。
　　◎卷.21【宁茵事谚】
　　鹁鸠树上鸣，意在麻子地。
　　◎卷.22【鸬鹚谚】
　　鸬鹚不打脚下塘。
　　◎卷.23【盐铁谚】
　　扬一益二。
　　◎卷.24【冯翊谚】
　　苦泉羊，洛水浆。
　　◎卷.25【丹徒谚】
　　生东吴，死丹徒。
　　◎卷.26【湖州里谚】
　　放尔生，放尔命，放尔湖州做百姓。
　　◎卷.27【益阳谚】
　　长沙益阳，一时相b3。
　　◎卷.28【昭潭谚】
　　昭潭无底橘州浮。
　　◎卷.29【江右四郡谚】
　　筠袁赣吉，脑后插笔。
　　◎卷.30【徐闻谚】
　　欲拔贫，诣徐闻。
　　◎卷.31【陇西谚】
　　郎驱女驱，十马九驹。安阳大角，十牛九犊。
　　◎卷.32【荆棺峡谚】
　　九子不葬父，一女打荆棺。
　　◎卷.33【南中谚】
　　秋收稻，夏收头。
　　◎卷.34【事狐神谚】
　　无狐魅，不成村。
　　◎卷.35【李哲家怪引谚】
　　一鸡死，一鸡鸣。
　　◎卷.36【俗谚】
　　白日无谈人，谈人则害生。昏夜无说鬼，说鬼则怪至。
　　◎卷.37【李白名许云封谜】
　　树下彼何人，不语真吾好。语若及日中，烟霏谢成宝。
　　◎卷.38【许氏碑阴谜】
　　谈马砺毕，王田数七。
　　◎卷.39【大明寺壁语】
　　一人堂堂，二曜同光。泉深尺一，点去冰傍。二人相连，
　　不欠一边。三梁四柱列火然，除却双勾两日全。
　　◎卷.40【曹著与客谜】
　　一物坐也坐，卧也坐，行也坐（客）。
　　（著应声曰：“在官地，在私地。”）
　　一物坐也卧，立也卧，行也卧，走也卧，卧也卧（著）
　　（客不能对。著曰：“我谜吞得你谜。”客大惭）
　　◎卷.41【客题青龙寺门】
　　龛龙去东海，时日隐西斜。敬文今不在，碎石入流沙。
　　◎卷.42【陶穀题南唐官舍壁】
　　西川狗，百姓眼。马包儿，御厨饭。
　　◎卷.43【谢小娥梦盗姓名】
　　车中猴，门东草。禾中走，一日夫。


第八百七十八卷
　　◎卷.1【牛口谣】
　　豆入牛口，势不得久。
　　◎卷.2【高昌童谣】
　　高昌兵马如霜雪，汉家兵马如日月。日月照霜雪。
　　回首自消灭。
　　◎卷.3【咸亨后谣】
　　莫浪语，阿婆嗔，三叔闻时笑杀人。
　　◎卷.4【调露初京城民谣】
　　侧堂堂，挠堂堂。
　　◎卷.5【嵩岳童谣】
　　嵩山凡几层，不畏登不得，只畏不得登。
　　三度征兵马，傍道打腾腾。
　　◎卷.6【李敬玄谣】
　　洮河李阿婆，鄯州王伯母。见贼不敢斗，总由曹新妇。
　　◎卷.7【永淳中童谣】
　　新禾不入箱，新麦不入场。迨及八九月，狗吠空垣墙。
　　◎卷.8【杨柳谣】
　　杨柳杨柳漫头驼。
　　◎卷.9【裴炎谣】
　　一片火，两片火，绯衣小儿当殿坐。
　　◎卷.10【武后长寿元年民间谣】
　　补阙连车载，拾遗平斗量。欔槌侍御史，碗脱侍中郎。
　　◎卷.11【续谣】
　　评事不读律，博士不寻章。糊心宣抚使，眯目圣神皇。
　　◎卷.12【天枢谣】
　　一条麻索挽，天枢绝去也。
　　◎卷.13【武后时谣】
　　张公吃酒李公醉。
　　◎卷.14【武后时童谣】
　　红绿复裙长，千里万里犹香。
　　◎卷.15【神龙后乌鹊窠谣】
　　山南乌鹊窠，山北金骆驼。镰柯不凿孔，斧子不施柯。
　　◎卷.16【吏部谣】
　　岑愔獠子后，崔湜令公孙。三人相比校，莫贺咄骨浑。
　　◎卷.17【黄犊子谣】
　　黄fd犊子挽紖断，两脚蹋地鞋bV断。
　　◎卷.18【安乐寺童谣】
　　可怜安乐寺，了了树头悬。
　　◎卷.19【鲤鱼儿谣】
　　可怜圣善寺，身著绿毛衣。牵来河里饮，蹋杀鲤鱼儿。
　　◎卷.20【羊头山谣】
　　羊头山北作朝堂。
　　◎卷.21【金桥童谣】
　　圣人执节度金桥。
　　◎卷.22【天宝中京兆谣】
　　欲得米麦贱，无过追李岘。
　　◎卷.23【天宝初语】
　　义髻抛河里，黄裙逐水流。
　　◎卷.24【杨氏谣】
　　男不封侯女作妃，君看女却是门楣。
　　◎卷.25【神鸡童谣】
　　生儿不用识文字。斗鸡走马胜读书。贾家小儿年十三，
　　富贵荣华代不如。能令金距期胜负，白罗绣衫随软舆。
　　父死长安千里外，差夫治道挽丧车。
　　◎卷.26【燕燕谣（安禄山未反时有此二谣）】
　　燕燕，飞上天。天上女儿铺白毡，毡上有千钱。
　　◎卷.27【幽州谣】
　　旧来夸戴竿，今日不堪看。但看五月里，清水河边见契丹。
　　◎卷.28【两京童谣】
　　不怕上兰单，惟愁答辨难。无钱求案典，生死任都官。
　　◎卷.29【两头朱童谣】
　　一只箸，两头朱，五六月化为胆。
　　◎卷.30【打麦谣】
　　打麦，麦打。三三三，舞了也。
　　◎卷.31【张权舆作裴度伪谣】
　　非衣小儿坦其腹，天上有口被驱逐。
　　◎卷.32【马仆射谣】
　　斋钟动也，和尚不上堂。
　　◎卷.33【咸通七年童谣】
　　草青青，被严霜。鹊始巢，复看颠狂。
　　◎卷.34【咸通十四年成都谣】
　　咸通癸巳，出无所之。蛇去马来，道路稍开。
　　头无片瓦，地有残灰。
　　◎卷.35【乾符六年童谣】
　　八月无霜塞草青，将军骑马出空城。
　　汉家天子西巡狩，犹向江东更索兵。
　　◎卷.36【僖宗时童谣】
　　金色虾蟆争努眼，翻却曹州天下反。
　　◎卷.37【黄巢军中谣】
　　逢儒则肉师必覆。
　　◎卷.38【中和初童谣】
　　黄巢走，泰山东，死在翁家翁。
　　◎卷.39【山阴老人伪谣】
　　欲识圣人姓，千里草青青。欲识圣人名，日从日上生。
　　◎卷.40【胡楚宾谣】
　　胡楚宾，李翰林。词同三峡水，字值双南金。
　　◎卷.41【后唐军士谣】
　　除去菩萨，扶立生铁。
　　◎卷.42【周显德中齐州谣】
　　蹋阳春，人间二月雨和尘。阳春蹋尽西风起，
　　肠断人间白发人。
　　◎卷.43【天祐中江南童谣】
　　东海鲤鱼飞上天。
　　◎卷.44【真人谣】
　　有一真人在冀川，开口持弓向外边。
　　◎卷.45【李后主童谣】
　　索得娘来忘却家，后园桃李不生花。
　　猪儿狗儿都死尽，养得猫儿患赤瘕。
　　◎卷.46【秦人竹o9谣】
　　o9々引黑牛，天差不自由。但看戊寅岁，扬在蜀江头。
　　◎卷.47【蜀人谣】
　　黑牛无系绊，棕绳一时断。
　　◎卷.48【秦城芭蕉谣】
　　花开来里，花谢也里。
　　◎卷.49【蜀童谣】
　　我有一帖药，其名曰阿魏，卖与十八子。
　　◎卷.50【蜀中扫地和尚】
　　水行仙，怕秦川。
　　◎卷.51【福州谣】
　　骑马来，骑马去。
　　◎卷.52【闽人谣】
　　风吹杨菜鼓山下，不得钱郎戈不罢。
　　◎卷.53【广州童谣】
　　羊头二四，白天雨至。
　　◎卷.54【桂管童谣】
　　大虫来。
　　◎卷.55【湖南童谣】
　　湖南城郭好长街，竟栽柳树不栽槐。
　　百姓奔窜无一事，只是椎芒织草鞋。
　　◎卷.56【长沙童谣】
　　鞭打马，马急走。
　　◎卷.57【湘中童谣】
　　马去不用鞭，咬牙过今年。
　　◎卷.58【长沙童谣】
　　三羊五马，马子离群，羊子无舍。
　　◎卷.59【丹阳语】
　　待钱来，待钱来。
　　◎卷.60【辽述律后谣】
　　青牛妪，曾避路。


第八百七十九卷
　　◎卷.1【招手令】
　　亚其虎膺，曲其松根。以蹲鸱间虎膺之下，
　　以钩戟差玉柱之旁。潜虬阔玉柱三分，奇兵阔潜虬一寸。
　　死其三洛，生其五峰。
　　◎卷.2【打令口号】
　　送摇招，由三方。一圆分成四片，送在摇前。
　　◎卷.3【龙朔中酒令】
　　子母相去离，连台拗倒。
　　◎卷.4【沈亚之】
　　伐木丁丁，鸟鸣嘤嘤。东行西行，遇饭遇羹（人）。
　　如切如磋，如琢如磨。欺客打妇，不当娄罗（沈亚之）。
　　◎卷.5【令狐楚、顾非熊】
　　水里取一鼍，岸上取一驼。
　　将者驼，来驮者鼍，是为驼驮鼍。（令狐楚）
　　屋里取一鸽，水里取一蛤。
　　将者鸽，来合者蛤，是谓鸽合蛤。（顾非熊）
　　◎卷.6【张祜】
　　上水船，风大急。帆下人，须好立。（令狐綯）
　　上水船，船底破。好看客，莫倚柁。（张祜）
　　◎卷.7【卢发】
　　十姓胡中第六胡，也曾金阙掌洪炉。
　　少年从事夸门第，莫向尊前气色粗。
　　十姓胡中第六胡，文章官职胜崔卢。
　　暂来关外分优寄，不称宾筵语气粗。
　　◎卷.8【沈询】
　　莫打南来雁，从他向北飞。打时双打取，莫遣两分离。
　　◎卷.9【姚岩杰】
　　遥望渔舟，不阔尺八。（卢肇）
　　凭阑一呕，已觉空喉。（姚岩杰）
　　◎卷.10【裴勋父子】
　　矬人饶舌，破车饶楔。（父属醆云：“裴勋饮十分。”）
　　蝙蝠不自见，笑他梁上燕。（勋复父醆云：
　　“十一郎亦饮十分。”）
　　◎卷.11【方干、李主簿改令】
　　措大吃酒点盐，将军吃酒点酱。只见门外著篱，
　　未见眼中安鄣。（方干）
　　措大吃酒点盐，下人吃酒点鲊。
　　只见半臂著襕，不见口唇开袴。（李主簿）
　　◎卷.12【高骈、薛涛】
　　口，有似没量斗。（高骈）
　　川，有似三条椽。（薛涛）
　　◎卷.13【南唐烈祖酒令】
　　雪下纷纷，便是白起。（烈祖）
　　著履过街，必须雍齿。（宋齐丘）
　　明朝日出，争奈萧何。（徐融）
　　◎卷.14【吴越王与陶穀酒令】
　　白玉石，碧波亭上迎仙客。（吴越王）
　　口耳王，圣明天子要钱塘。（陶穀）
　　◎卷.15【附：夷陵女郎鬼】
　　鸾老头脑好，好头脑鸾老。


第八百八十卷
　　◎卷.1【城阳公主卜繇】
　　二火皆食，始同荣，末同戚。
　　◎卷.2【冯存澄为明皇占】
　　合因斩关，铸印乘轩。始当果断，终得嗣天。
　　◎卷.3【钱知微卜卖天津桥】
　　两头点土，中心虚悬。人足踏跋，不肯下钱。
　　◎卷.4【王山人为李卫公按冥】
　　位极人臣，寿六十四。
　　◎卷.5【钟传客占历日包橘】
　　太岁当头坐，诸神不敢当。其中有一物，常带洞庭香。
　　◎卷.6【马重绩占随卦繇辞】
　　南瞻析木，木不自续。虚而动之，动随其覆。
　　◎卷.7【方龟精为钱元懿卜词】
　　太乙接天河，金华宝贝多。郡侯六十六，别处不经过。
　　◎卷.8【叶简占失牛】
　　占失牛，已被家边载上州。欲知贼姓一斤求，
　　欲知贼名十干头。（果邻人丘甲盗之）
　　◎卷.9【又射覆橘子】
　　圆似珠，色如丹。傥能擘破同分吃，争不惭愧洞庭山。
　　◎卷.10【射覆巾子】
　　近来好裹束，各自竞尖新。秤无三五两，因何号一斤。
　　◎卷.11【射覆二鸡子】
　　此物不难知，一雄兼一雌。谁将打破看，方明混沌时。
　　◎卷.12【天冲星占】
　　天冲抱极泣帝前，血浊雾下天下冤。
　　◎卷.13【占月语】
　　月如弯弓，少雨多风。月如仰瓦，不求自下。
　　◎卷.14【占雨】
　　乾星照湿土，明日依旧雨。
　　云行西，星照泥。
　　朝霞不出门，暮霞行千里。
　　天将雨，鸠逐妇。
　　◎卷.15【占四时甲子雨】
　　春雨甲子，赤地千里。夏雨甲子，乘船入市。秋雨甲子，
　　禾头生耳。冬雨甲子，牛羊冻死。鹊巢下地，其年大水。
　　◎卷.16【占年】
　　要见麦，见三白。
　　正月三白，田公笑赫赫。
　　◎卷.17【树稼谚】
　　树稼，达官怕。
　　◎卷.18【相书语（张璟藏论妇人相引此）】
　　目有四白，五夫守宅。
　　◎卷.19【葬书语】
　　葬压龙角，其棺必斫。
　　朱雀和鸣，子孙盛荣。
　　朱雀悲哀，棺中见灰。
　　安龙头，枕龙角。不三年，自消铄。
　　安龙头，枕龙耳。不三年，万乘至。
　　◎卷.20【阴阳书语】
　　乔木先枯，众子必孤。
　　◎卷.21【本草采萍时日歌（唐高供奉作）】
　　不在山，不在岸，采我之时七月半。选甚瘫风与缓风，
　　些小微风都不算。豆淋酒内下三丸，铁幞头上也出汗。
　　◎卷.22【和剂方补骨脂丸方诗】
　　三年时节向边隅，人信方知药力殊。
　　夺得春光来在手，青娥休笑白髭须。
　　◎卷.23【李廷珪藏墨诀】
　　赠尔乌玉玦，泉清研须洁。避暑悬葛囊，临风度梅月。


第八百八十一卷
　　◎卷.1【蒙求】李瀚2
　　王戎简要，裴楷清通。孔明卧龙，吕望非熊。杨震关西，
　　丁宽易东。谢安高洁，王导公忠。匡衡凿壁，孙敬闭户。
　　郅都苍鹰，宁成乳虎。周嵩狼抗，梁冀跋扈。郗超髯参，
　　王珣短簿。伏波标柱，博望寻河。李陵初诗，田横感歌。
　　武仲不休，士衡患多。桓谭非谶，王商止讹。嵇吕命驾，
　　程孔倾盖。剧孟一敌，周处三害。胡广补阙，袁安倚赖。
　　黄霸政殊，梁习治最。墨子悲丝，杨朱泣岐。朱博乌集，
　　萧芝雉随。杜后生齿，灵王出髭。贾谊忌鵩，庄周畏牺。
　　燕昭筑台，郑庄置驿。瓘靖二妙，岳湛连璧。郄诜一枝，
　　戴冯重席。邹阳长裾，王符逢掖。鸣鹤日下，士龙云间。
　　晋宣狼顾，汉祖龙颜。鲍靓记井，羊祜识环。仲容青云，
　　叔夜玉山。毛义捧檄，子路负米。江革忠孝，王览友弟。
　　萧何定律，叔孙制礼。葛丰刺举，息躬历诋。管宁割席，
　　和峤专车。时苗留犊，羊续悬鱼。樊哙排闼，辛毗引裾。
　　孙楚漱石，郝隆晒书。枚皋诣阙，充国自赞。王衍风鉴，
　　许劭月旦。贺循儒宗，孙绰才冠。太叔辨洽，挚仲辞翰。
　　山涛识量，毛玠公方。袁盎却座，卫瓘抚床。于公高门，
　　曹参趣装。庶女振风，邹衍降霜。范丹生尘，晏婴脱粟。
　　诘汾兴魏，鳖灵王蜀。不疑诬金，卞和泣玉。檀卿沐猴，
　　谢尚鸲鹆。泰初日月，季野阳秋。荀陈德星，李郭仙舟。
　　王忳绣被，张氏铜钩。丁公遽戮，雍齿先侯。陈雷胶漆，
　　范张鸡黍。周侯山嶷，会稽霞举。季布一诺，阮瞻三语。
　　郭文游山，袁宏泊渚。黄琬对日，秦宓论天。孟轲养素，
　　扬雄草玄。向秀闻笛，伯牙绝弦。郭槐自屈，南郡犹怜。
　　鲁恭驯雉，宋均去兽。广客蛇影，殷师牛斗。元礼模楷，
　　季彦领袖。鲁褒钱神，崔烈铜臭。梁竦庙食，赵温雄飞。
　　枚乘蒲轮，郑均白衣。陵母伏剑，轲亲断机。齐后破环，
　　谢女解围。凿齿尺牍，荀勖音律。胡威推缣，陆绩怀橘。
　　罗含吞鸟，江淹梦笔。李廞清贞，刘驎高率。蒋诩三径，
　　许由一瓢。杨仆移关，杜预建桥。寿王议鼎，杜林驳尧。
　　西施捧心，孙寿折腰。灵辄扶轮，魏颗结草。逸少倾写，
　　平子绝倒。澹台毁璧，子罕辞宝。东平为善，司马称好。
　　公超雾市，鲁般云梯。田单火牛，江逌爇鸡。蔡裔殒盗，
　　张辽止啼。陈平多辙，李广成蹊。陈遵投辖，山简倒载。
　　渊客泣珠，交甫解佩。龚胜不屈，孙宝自劾。吕安题凤，
　　子猷访戴。董宣强项，翟璜直言，纪昌贯虱，养由号猿。
　　冯衍归里，张昭塞门。苏韶鬼灵，卢充幽婚。震畏四知，
　　秉去三惑。柳下直道，叔敖阴德。张汤巧诋，杜周深刻。
　　三王尹京，二鲍纠慝。孙康映雪，车胤聚萤。李充四部，
　　井春五经。谷永笔札，顾恺丹青。戴逵破琴，谢敷应星。
　　阮宣杖头，毕卓瓮下。文伯羞鳖，孟宗寄鲊。史丹青蒲，
　　张湛白马。隐之感邻，王修辍社。阮放八隽，江臮四凶。
　　华歆忤旨，陈群蹙容。王濬悬刀，丁固生松。姜维胆斗，
　　卢植音钟。桓温奇骨，邓艾大志。杨修捷对，罗友默记。
　　杜康造酒，苍颉制字。樗里智囊，边韶经笥。滕公佳城，
　　王果石崖。买妻耻醮，泽室犯斋。马后大练，孟光荆钗。
　　颜叔秉烛，宋弘不谐。邓通铜山，郭况金穴。秦彭樊辕，
　　侯霸卧辙。淳于炙輠，彦国吐屑。太真玉台，武子金埒。
　　巫马戴星，宓贱弹琴。郝廉留钱，雷义送金。逢萌挂冠，
　　胡昭投簪。王乔双凫，华佗五禽。程邈隶书，史籀大篆。
　　王承鱼盗，丙吉牛喘。贾琮褰帷，郭贺露冕。冯媛当熊，
　　班女辞辇。王充阅市，董生下帷。平叔傅粉，弘治凝脂。
　　杨生黄雀，毛子白龟。宿瘤采桑，漆室忧葵。韦贤满籝，
　　夏侯拾芥。阮简旷达，袁耽俊迈。苏武持节，郑众不拜。
　　郭巨将坑，董永自卖。仲连蹈海，范蠡泛湖。文宝缉柳，
　　温舒截蒲。伯道无儿，嵇绍不孤。绿珠坠楼，文君当垆。
　　伊尹负鼎，甯戚叩角。赵壹坎壈，颜驷蹇剥。龚遂劝农，
　　文翁兴学。晏御扬扬，五鹿岳岳。萧朱结绶，王贡弹冠。
　　庞统展骥，仇览栖鹰。葛亮顾庐，韩信升坛。王褒柏惨，
　　闵损衣单。蒙恬制笔，蔡伦造纸。孔伋缊袍，祭遵布被。
　　周公握发，蔡邕倒屣。王敦倾室，纪瞻出妓。暴胜持斧，
　　张纲埋轮。灵运曲笠，林宗折巾。屈原泽畔，渔父江滨。
　　魏勃扫门，潘岳望尘。京房推律，翼奉观性。甘宁奢侈，
　　陆凯贵盛。干木富义，於陵辞聘。元凯传癖，伯英草圣。
　　冯异大树，千秋小车。漂母进食，孙钟设瓜。壶公谪天，
　　蓟训历家。刘玄刮席，晋惠闻蟆。伊籍一拜，郦生长揖。
　　马安四至，应璩三入。郭解借交，朱家脱急。虞延克期，
　　盛吉垂泣。豫让吞炭，鉏麑触槐。阮孚蜡屐，祖约好财。
　　初平起石，左慈掷杯。武陵桃源，刘阮天台。王俭坠车，
　　褚渊落水。季伦锦障，春申珠履。甄后出拜，刘桢平视。
　　胡嫔争摴，晋武伤指。石庆数马，孔光温树。翟汤隐操，
　　许询胜具。优旃滑稽，落下历数。曼容自免，子平毕娶。
　　师旷清耳，离娄明目。仲文照镜，临江折轴。栾巴噀酒，
　　偃师舞木。德润佣书，君平卖卜。叔宝玉润，彦辅冰清。
　　卫后发鬒，飞燕体轻。玄石沈湎，刘伶解酲。赵胜谢sB，
　　楚庄绝缨。恶来多力，飞廉善走。赵孟疵面，田骈天口。
　　张凭理窟，裴頠谈薮。仲宣独步，子建八斗。广汉钩距，
　　弘羊心计。卫青拜幕，去病辞第。郦寄卖友，纪信诈帝。
　　济叔不痴，周兄无慧。虞卿担簦，苏章负笈。南风掷孕，
　　商受bw涉。广德从桥，君章拒猎。应奉五行，安世三箧。
　　相如题柱，终军弃繻。孙晨槁席，原宪桑枢。端木辞金，
　　钟离委珠。季札挂剑，徐稚致刍。朱云折槛，申屠断鞅。
　　卫玠羊车，王恭鹤氅。管仲随马，苍舒称象。丁兰刻木，
　　伯瑜泣杖。陈逵豪爽，田方简傲。黄向访主，陈寔遗盗。
　　庞俭凿井，阴方祀灶。韩寿窃香，王濛市帽。句践投醪，
　　陆抗尝药。孔愉放龟，张颢堕鹊。田豫俭素，李恂清约。
　　义纵攻剽，周阳暴虐。孟阳掷瓦，贾氏如皋。颜回箪瓢，
　　仲蔚蓬蒿。糜竺收资，桓景登高。雷焕送剑，吕虔佩刀。
　　老莱斑衣，黄香扇枕。王祥守奈，蔡顺分椹。淮南食时，
　　左思十稔。刘惔倾酿，孝伯痛饮。女娲补天，长房缩地。
　　季珪士首，长孺国器。陆玩无人，贾诩非次。何晏神伏，
　　郭奕心醉。常林带经，高凤漂麦。孟嘉落帽，庾凯堕帻。
　　龙逢板出，张华台坼。董奉活燮，扁鹊起虢。寇恂借一，
　　何武去思。韩子孤愤，梁鸿五噫。蔡琰辨琴，王粲覆棋。
　　西门投巫，何谦焚祠。孟尝还珠，刘昆反火。姜肱共被，
　　孔融让果。端康相代，亮陟隔坐。赵伦鶹怪，梁孝牛祸。
　　桓典避马，王尊叱驭。晁错峭直，赵禹廉倨。亮遗巾帼，
　　备失匕箸。张翰适意，陶潜归去。魏储南馆，汉相东阁。
　　楚元置醴，陈蕃下榻。广利泉涌，王霸冰合。孔融坐满，
　　郑崇门杂。张堪折辕，周镇漏船。郭伋竹马，刘宽蒲鞭。
　　许史侯盛，韦平相延。雍伯种玉，黄寻飞钱。王允千里，
　　黄宪万顷。虞en才望，戴渊锋颖。史鱼黜殡，子囊城郢。
　　戴封积薪，耿恭拜井。汲黯开仓，冯驩折券。齐景驷千，
　　何曾食万。顾荣锡炙，田文比饭。稚珪蛙鸣。彦伦鹤怨。
　　廉颇负荆，须贾擢发。孔翊绝书，申嘉私谒。渊明把菊，
　　真长望月。子房取履，释之结袜。郭丹约关，祖逖誓江。
　　贾逵问事，许慎无双。娄敬和亲，白起坑降。萧史凤台，
　　宋宗鸡窗。王阳囊衣，马援薏苡。刘整交质，五伦十起。
　　张敞画眉，谢鲲折齿。盛彦感螬，姜诗跃鲤。宗资主诺，
　　成瑨坐啸。伯成辞耕，严陵去钓。董遇三馀，谯周独笑。
　　将闾仰天，王凌呼庙。二疏散金，陆贾分橐。慈明八龙，
　　祢衡一鹗。不占陨车，子云投阁。魏舒堂堂，周舍谔谔。
　　无盐如漆，姑射若冰。邾子投火，王思怒蝇。符朗皂白，
　　易牙淄渑。周勃织薄。灌婴贩缯。马良白眉，阮籍青眼。
　　黥布开关，张良烧栈。陈遗饭感，陶侃酒限。楚昭萍实，
　　束晰竹简。曼倩三冬，陈思七步。刘宠一钱，廉范五袴。
　　氾毓字孤，郗鉴吐哺。苟弟转酷，严母扫墓。洪乔掷水，
　　陈泰挂壁。王述忿狷。荀粲惑溺。宋女愈谨，敬姜犹绩。
　　鲍照篇翰，陈琳书檄。浩浩万古，不可备甄。芟繁摭华，
　　尔曹勉旃。


第八百八十二卷
　　◎卷.1【宗庙九德之歌辞】褚亮
　　皇祖诞庆，于昭于天。积德斯远，茂攸绪先。
　　维文应历，神武弘宣。肇迹□水，成功坂泉。
　　道光覆载，声穆吉先。式备牺象，用□牲牷。
　　礼终九献，乐展四悬。神贶景福，遐哉永年。
　　◎卷.2【太庙祼地歌辞】陈叔达
　　清庙既祼，郁鬯推礼。大哉孝思，严恭祖祢。
　　龙衮以祭，鸾刀思启。发德朱弦，升歌丹陛。
　　遥享粢盛，堂斟况齐。降福穰穰，来仪济济。
　　◎卷.3【阶前石竹】王绩
　　上天布甘雨，万物咸均平。自顾微且贱，亦得蒙滋荣。
　　萋萋结绿枝，晔晔垂朱英。常恐零露降，不得全其生。
　　叹息聊自思，此生岂我情。昔我未生时，谁者令我萌。
　　弃置勿重陈，委化何所营。
　　◎卷.4【九月九日】崔善为
　　九日重阳节，三秋季月残。菊花催晚气，萸房辟早寒。
　　霜浓鹰击远，雾重雁飞难。谁忆龙山外，萧条边兴阑。
　　◎卷.5【奉和九月九日应制】许敬宗
　　爽气申时豫，临秋肆武功。太液荣光发，曾城佳气融。
　　紫霄寒暑丽，黄山极望通。讲艺遵先fN，睹德畅宸衷。
　　鹫岭飞夏服，娥魄乱雕弓。汗浃镳流赭，尘生埒散红。
　　饮羽惊开石，中叶遽凋丛。雁殚云路静，乌坠日轮空。
　　九流参广宴，万宇抃恩隆。
　　◎卷.6【奉和守岁应制】许敬宗
　　玉琯移玄序，金奏赏彤闱。祥鸾歌里转，春燕舞前归。
　　寿爵传三礼，灯枝丽九微。运广薰风积，恩深湛露晞。
　　送寒终此夜，延宴待晨晖。
　　◎卷.7【凌晨】卢照邻
　　日掩鸿都夕，河低乱箭移。虫飞明月户，鹊绕落花枝。
　　兰襟帐北壑，玉匣鼓文漪。闻有啼莺处，暗幄晓云披。
　　◎卷.8【登北固山】宋之问
　　京镇周天险，东南作北关。埭横江曲路，戍入海中山。
　　望越心初切，思秦鬓已斑。空怜上林雁，朝夕待春还。
　　◎卷.9【陪群公登箕山赋得群字】宋之问
　　许由去已远，冥莫见幽坟。世薄人不贵，兹山唯白云。
　　宁知三千岁，复有尧为君。时佐激颓俗，登箕挹清芬。
　　高节虽旦暮，邈与洪崖群。
　　◎卷.10【人日兼立春小园宴】苏颋
　　黄山积高次，表里望京邑。白日最灵朝，登攀尽原隰。
　　年灰律象动，阳气开迎入。烟霭长薄含，临流小溪涩。
　　宾朋莫我弃，词赋当春立。更与韶物期，不孤东园集。
　　◎卷.11【和黄门舅十五夜作】苏颋
　　闻君陌上来，歌管沸相催。孤月连明照，千灯合暗开。
　　宝装游骑出，香绕看车回。独有归闲意，春庭伴落梅。
　　◎卷.12【登绵州富乐山别李道士策】薛曜
　　珠阙昆山远，银宫涨海悬。送君从此路，城郭几千年。
　　云雾含丹景，桑麻覆细田。笙歌未尽曲，风驭独泠然。
　　◎卷.13【九城寻山水】薛曜
　　菊浦桃源瞰九城，鸾歌凤啸忽将迎。千岩杂树云霞色，
　　百道流泉风雨声。上客由来轩盖重，幽人自觉薜萝轻。
　　疑是昔年栖息地，山中日暮有馀情。
　　◎卷.14【邙山古意】薛曜
　　昔掩佳城路，曾惊壑易迁。今接宜都里，翻疑海作田。
　　镂鼎名应大，生金字不传。风飙吹白日，罗绮拭黄泉。
　　象凤笙留国，成龙剑上天。长乐移新垄，咸阳失旧阡。
　　川流徒漫漫，神理竟绵绵。伫见飞来鹤，沈嗟不学仙。
　　◎卷.15【凤阁南厅槐树半生死虽遇阳和终呈枯朽…缘情率尔为咏】李怀远
　　庭槐岁月深，半死尚抽心。叶少宁障日，枝疏不碍禽。
　　帷幄谅无取，栋梁非所任。愧在龙楼侧，羞处凤池阴。
　　未能辞雨露，犹得款衣簪。惜悲生意尽，空馀古木吟。
　　◎卷.16【和九月九日登慈恩寺浮图应制】赵彦伯
　　出豫垂佳节，凭高陟梵宫。皇心满尘界，佛迹现虚空。
　　日月宜长寿，天人得大通。喜闻题宝偈，受记莫由同。
　　◎卷.17【秋夜巫山】乔备
　　巫峡裴回雨，阳台淡荡云。江山空窈窕，朝暮自纷氲。
　　萤色寒秋露，猿啼清夜闻。谁怜梦魂远，肠断思纷纷。
　　◎卷.18【晦日与卢舍人同诣补阙城南林园】孙逖
　　芳年正月晦，假日早朝回。欲尽三春赏，还钦二阮才。
　　柳迎郊骑入，花近□庭开。宛是人寰外，真情寓物来。
　　◎卷.19【赠刘蓝田（一作王维诗）】卢象
　　篱中犬迎吠，出屋候柴扉。岁晏输井税，山村人暮归。
　　晚田始家食，馀布成我衣。对此能无事，劳君问是非。
　　◎卷.20【清明日青龙寺上方（得多字）】刘长卿
　　上方偏可适，季月况堪过。远近人都至，东西山色多。
　　夕阳留径草，新叶变庭柯。已度清明节，春愁如客何。
　　◎卷.21【羽山】萧颖士
　　九山方荡潏，三考伫良材。夏祖何屯圮，迁殛此山隈。
　　空馀下泉客，谁复辨黄能。
　　◎卷.22【游马耳山】萧颖士
　　兹山表东服，远近瞻其名。合沓尽溟涨，浑浑连太清。
　　我来疑初伏，幽路无炎精。流水出溪尽，覆萝摇风轻。
　　高深变气候，俯仰暮天晴。入谷烟雨润，登崖云日明。
　　乾坤正含养，种植总滋荣。草树皆秀色，雏麋乱新声。
　　攀岩挹桂髓，洞穴拾瑶英。此地隐微径，何人得长生。
　　宿心尚葛许，弥愿栖蓬瀛。太息宦名路，迟回忠孝情。
　　还丹昧远术，养素惭幽贞。安得从此去，悠然升玉京。
　　◎卷.23【□□□赵载同游焦湖夜归作】萧颖士
　　□□将泽国，淜腾迎淮甸。东江输大江，别流从此县。
　　仙尉俯胜境，轻桡恣游衍。自公暇有馀，微尚得所愿。
　　拈引间翰墨，风流尽欢宴。稍移井邑闲，始悦登眺便。
　　遥岫逢应接，连塘乍回转。划然气象分，万顷行可见。
　　波中峰一点，云际帆千片。浩叹无端涯，孰知蕴虚变。
　　往游信不厌，毕景方未还。兰□烟霭里，延缘蒲稗间。
　　势随风潮远，心与□□闲。回见出浦月，雄光射东关。
　　悠然蓬壶事，□□□衰颜。安得傲吏隐，弥年寓兹山。
　　◎卷.24【龙兴观金箓建醮（景龙二年）】王翰
　　泰山岩岩兮凌紫氛，中有群仙兮乘白云，
　　陈金荐璧兮□□□。
　　◎卷.25【山中松】张鼎
　　枝耸碧云端，根侵藓壁盘。几经良匠顾，犹作散材看。
　　雪积花开少，风多子落干。空存后凋色，岁晚出林峦。
　　◎卷.26【庭前晚花开】李白
　　西王母桃种我家，三千阳春始一花。
　　结实苦迟为人笑，攀折唧唧长咨嗟。
　　◎卷.27【汉州王大录事宅作】杜甫
　　南溪老病客，相见下肩舆。近发看乌帽，催莼煮白鱼。
　　宅中平岸水，身外满床书。忆尔才名叔，含凄意有馀。
　　◎卷.28【田家作】皇甫冉
　　卧见高原烧，闲寻空谷泉。土膏消腊后，麦陇发春前。
　　药验桐君录，心齐庄子篇。荒村三数处，衰柳百馀年。
　　好就山僧去，时过野舍眠。汲流宁厌远，卜地本求偏。
　　向子谙樵路，陶家置黍田。雪峰明晚景，风雁急寒天。
　　且复冠名鹖，宁知冕戴蝉。问津夫子倦，荷蓧丈人贤。
　　顾物皆从尔，求心正傥然。稽康懒慢性，只自恋风烟。
　　◎卷.29【寄刘方平】皇甫冉
　　十年不出蹊林中，一朝结束甘从戎。严子持竿心寂历，
　　寥落荒篱遮旧宅。终日碧湍声自喧，暮秋黄菊花谁摘。
　　每望南峰如对君，昨来不见多黄云。石径幽人何所在，
　　玉泉疏钟时独闻。与君从来同语默，岂是悠悠但相识。
　　天畔三秋空复情，袖中一字无由得。世人易合复易离，
　　故交弃置求新知。叹息青青长不改，岁寒霜雪贞松枝。
　　◎卷.30【和中丞奉使承恩，还终南旧居】皇甫冉
　　轩车寻旧隐，宾从满郊园。萧散烟霞兴，殷勤故老言。
　　谢公山不改，陶令菊犹存。苔藓侵垂钓，松篁长闭门。
　　风霜清吏事，江海谕君恩。祗召趋宣室，沉冥在一论。
　　◎卷.31【送令狐明府】皇甫冉
　　行当腊候晚，共惜岁阴残。闻道巴山远，如何蜀路难。
　　荒林藏积雪，乱石起惊湍。君有亲人术，应令劳者安。
　　◎卷.32【同韩给事观毕给事画松石】皇甫冉
　　海峤微茫那得到，楚关迢递心空忆。夕郎善画岩间松，
　　远意幽姿此何极。千条万叶纷异状，虎伏螭盘争劲力。
　　扶疏半映晚天青，凝澹全和曙云黑。烟笼月照安可道，
　　雨湿风吹未曾息。能将积雪辨晴光，每与连峰作寒色。
　　龙楼不竞繁花吐，骑省偏宜遥夜直。罗浮道士访移来，
　　少室山僧旧应识。掖垣深沈昼无事，终日亭亭在人侧。
　　古槐衰柳宁足论，还对罘罳列行植。
　　◎卷.33【送从侄栖闲律师】皇甫冉
　　能知出世法，讵有在家心。南院开门送，东山策杖寻。
　　经年期故里，及夏到空林。念远长劳望，朝朝草色深。
　　◎卷.34【舟中送李观】皇甫冉
　　江南近别亦依依，山晚川长客伴稀。
　　独坐相思计行日，出门临水望君归。
　　◎卷.35【敕移橘栽】张彪
　　南橘北为枳，古来岂虚言。徙植期不变，阴阳感君恩。
　　枝条皆宛然，本土封其根。及时望栽种，万里绕花园。
　　滋味岂圣心，实以忧黎元。暂劳致力重，永感贡献烦。
　　是嗟草木类，禀异于乾坤。愿为王母桃，千岁奉至尊。


第八百八十三卷
　　◎卷.1【晚霁登王六东阁】严维
　　试上江楼望，初逢山雨晴。连空青嶂合，向晚白云生。
　　俊美要殊观，萧条见远情。情来不可极，日暮水流清。
　　◎卷.2【曲龙山歌】顾况
　　曲龙丈人冠藕花，其颜色映光明砂。玉绳金枝有通籍，
　　五岳三山如一家。遥指丛霄沓灵岛，岛中晔晔无凡草。
　　九仙傲倪折五芝，翠凤白麟回异道。石台石镜月长明，
　　石洞石桥连上清。人间妻子见不识，拍云挥手升天行。
　　摩天截汉何潇洒，四石五云更上下。下方小兆更拜焉，
　　愿得骑云作车马。
　　子欲居九夷，乘桴浮于海。圣人之意有所在，
　　曲龙何在在海中。石室玉堂窅玲珑，其下琛怪之所产，
　　其上灵栖复无限。无风浪顶高屋脊，有风天晴翻海眼。
　　愿逐刚风骑吏旋，起居按摩参寥天。凤凰颊骨流珠佩，
　　孔雀尾毛张翠盖。下看人界等虫沙，夜宿层城阿母家。
　　◎卷.3【柳宜城鹊巢歌】顾况
　　相公宅前杨柳树，野鹊飞来复飞去。东家斫树枝，
　　西家斫树枝。东家西家斫树枝，发遣野鹊巢何枝。
　　相君处分留野鹊，一月生得三个儿。相君长命复富贵，
　　口舌贫穷徒尔为。
　　◎卷.4【道该上人院石竹花歌】顾况
　　道该房前石竹丛，深浅紫，深浅红。婵娟灼烁委清露，
　　小枝小叶飘香风。上人心中如镜中，永日垂帘观色空。
　　◎卷.5【九日】耿湋
　　九日强游登藻井，发稀那敢插茱萸。横空过雨千峰出，
　　大野新霜万壑铺。更望尊中菊花酒，殷勤能得几回沽。
　　◎卷.6【青阳馆望九子山】窦叔向
　　苍翠岧峣上碧天，九峰遥落县门前。毫芒映日千重树，
　　涓滴垂空万丈泉。武帝南游曾驻跸，始皇东幸亦祈年。
　　云祠绝迹终难访，唯有猿声到客边。
　　◎卷.7【青出蓝】王季友1
　　芳蓝滋匹帛，人力半天经。浸润加新气，光辉胜本清。
　　还同冰出水，不共草为萤。翻覆衣襟上，偏知造化灵。
　　◎卷.8【皇帝移晦日为中和节】王季友1
　　皇心不向晦，改节号中和。淑气同风景，嘉名别咏歌。
　　湔裙移旧俗，赐尺下新科。历象千年正，酺醵四海多。
　　花随春令发，鸿度岁阳过。天地齐休庆，欢声欲荡波。
　　◎卷.9【送刘南史往杭州拜觐别驾叔】刘商
　　兄弟飘零自长年，见君眉白转相怜。清扬似玉须勤学，
　　富贵由人不在天。万里榛芜迷旧国，两河烽火复相连。
　　林中若使题书信，但问漳滨访客船。
　　◎卷.10【和汴州令狐相公白菊】杨巨源
　　兔园春欲尽，别有一丛芳。直似穷阴雪，全轻向晓霜。
　　凝晖侵桂魄，晶彩夺萤光。素萼迎风舞，银房泫露香。
　　水晶帘不隔，云母扇韬铓。纨袖呈瑶瑟，冰容启玉堂。
　　今来碧油下，知自白云乡。留此非吾土，须移凤沼傍。
　　◎卷.11【赠陈判官求子花诗（魏府出此物）】杨巨源
　　油地轻绡碧且红，须怜纤手是良工。能生丽思千花外，
　　善点秾姿五彩中。子细传看临霁景，殷勤持赠及春风。
　　若将江上迎桃叶，一帖何妨锦绣同。
　　◎卷.12【同诸公过福先寺律院宣上人房】欧阳詹
　　律座下朝讲，昼门犹掩关。叨同静者来，正值高云闲。
　　寂尔方丈内，莹然虚白间。千灯智慧心，片玉清羸颜。
　　松色落深井，竹阴寒小山。晤言流曦晚，惆怅归人寰。
　　◎卷.13【城西别元九】白居易
　　城西三月三十日，别友辞春两恨多。
　　帝里却归犹寂寞，通州独去又如何。
　　◎卷.14【陈家紫藤花下赠周判官】白居易
　　藤花无次第，万朵一时开。不是周从事，何人唤我来。
　　◎卷.15【游小洞庭】白居易
　　湖山上头别有湖，芰荷香气占仙都。夜含星斗分乾象，
　　晓映雷云作画图。风动绿蘋天上浪，鸟栖寒照月中乌。
　　若非神物多灵迹，争得长年冬不枯。
　　◎卷.16【伤蔡处士】杨衡
　　箧中遗草是琅玕，对此令人洒泪看。三径尚疑行迹在，
　　数萤犹自映书残。晨光不借泉门晓，暝色空添陇树寒。
　　欲问皇天天更远，有才无命说应难。
　　◎卷.17【奉使过石门瀑布】丘丹
　　溪上望悬泉，耿耿云中见。披榛上岩巘，绝壁正东面。
　　千仞泻联珠，一潭喷飞霰。嵯潨满山响，坐觉炎氛变。
　　照日类虹蜺，从风似绡练。灵奇既天造，惜处穷海甸。
　　吾祖昔登临，谢公亦游衍。王程惧淹泊，下磴空延眷。
　　千里雷尚闻，峦回树葱蒨。奔波恭贱役，探讨愧前彦。
　　永欲洗尘缨，终当惬兹愿。
　　◎卷.18【秋夕宿石门馆】丘丹
　　暝从石门宿，摇落四岩空。潭月漾山足，天河泻涧中。
　　杉松寒似雨，猿鸟夕惊风。独卧不成寐，苍然想谢公。
　　◎卷.19【庐山瀑布】张碧
　　谁将织女机头练，贴出青山碧云面。造化工夫不等闲，
　　剪破澄江凝一片。怪来洞口流呜咽，怕见三冬昼飞雪。
　　石镜无光相对愁，漫漫顶上沉秋月。争得阳乌照山北，
　　放出青天豁胸臆。黛花新染插天风，蓦吐中心烂银色。
　　五月六月暑云飞，阁门远看澄心机。参差碎碧落岩畔，
　　梅花乱摆当风散。
　　◎卷.20【林书记蔷薇】张碧
　　东风折尽诸花卉，是个亭台冷如水。黄鹂舌滑跳柳阴，
　　教看蔷薇吐金蕊。双成涌出琉璃宫，天香阔罩红熏笼。
　　西施晓下吴王殿，乱抛娇脸新匀浓。瑶姬学绣流苏幔，
　　绿夹殷红垂锦段。炎洲吹落满汀云，阮瑀庭前装一半。
　　醉且书怀还复吟，蜀笺影里霞光侵。秦娥晚凭栏干立，
　　柔枝坠落青罗襟。殷勤无波绿池水，为君作镜开妆蕊。
　　◎卷.21【答友人新栽松】张碧
　　石门新长青龙髯，虬身宛转云光黏。闻君爱我幽崖前，
　　十株五株寒霜天。越溪老僧头削雪，曾云手植当庭月。
　　三十年来遮火云，凉风五月生空门。愿君栽于清涧泉，
　　贞姿莫迓夭桃妍。□□易开还易落，贞姿郁郁长依然。
　　山童懒上孤峰巅，当窗划破屏风烟。
　　◎卷.22【金钱花】陈翥
　　袅露牵风夹瘦莎，一星星火遍窠窠。
　　闲门永巷新秋里，幸不伤廉莫怕多。
　　古藓寒芜让品流，小斋多谢伴清幽。
　　若教夷甫门前种，也是无多过一秋。
　　◎卷.23【山居雨霁即事】长孙佐辅
　　结茅苍岭下，自与喧卑隔。况值雷雨晴，郊原转岑寂。
　　出门看反照，绕屋残溜滴。古路绝人行，荒陂响蝼蝈。
　　篱崩瓜豆蔓，圃壤牛羊迹。断续古祠鸦，高低远村笛。
　　喜闻东皋润，欲往未通屐。杖策试危桥，攀萝瞰苔壁。
　　邻翁夜相访，缓酌聊跂石。新月出污尊，浮云在中舄。
　　常隳腐儒操，谬习经邦画。有待时未知，非关慕沮溺。
　　◎卷.24【秋日登山】长孙佐辅
　　逐胜不怯寒，秋山闲独登。依稀小径通，深处逢来僧。
　　侧石拥寒溜，欹松悬古藤。明书问知友，兴咏将谁能。
　　◎卷.25【自京师将赴黔南】窦巩
　　风雨荆州二月天，问人须雇峡中船。
　　西南一望云和水，犹道黔南有四千。
　　◎卷.26【中秋夜洞庭圆月】姚合
　　素月闲秋景，骚人泛洞庭。沧波正澄霁，凉叶未飘零。
　　练彩凝葭菼，霜容静杳冥。晓栖河畔鹤，宵映渚边萤。
　　圆彩含珠魄，微飚发桂馨。谁怜采蘋客，此夜宿孤汀。
　　◎卷.27【濉阳行】李涉
　　黄昏日暮驱羸马，夜宿濉阳烽火下。此地新经杀戮来，
　　墟落无烟空碎瓦。层冰塞断隋朝水，一道银河贯千里。
　　愁心翻覆梦难成，病仆呻吟呼不起。泗水三千招义军，
　　本是征战邀殊勋。十年麾下蓄壮气，一朝此地为愁人。
　　昨日太阳回照烛，转见天心重含育。早晚东风的发生，
　　古堤春草年年绿。
　　◎卷.28【六叹（集已载三首）】李涉
　　蓬莱岛边采珠客，西望人寰星汉隔。千重叠浪耸云高，
　　万里平沙连月白。海中洞穴寻难极，水底鲛人半相识。
　　玄蚌初开影暂明，骊龙欲近威难逼。辛苦风涛白首期，
　　得珠却恨求珠时。隋侯殁世几千载，只今薄俗空嗤嗤。
　　燕王爱贤筑金台，四方豪俊承风来。秦王烧书杀儒客，
　　肘腋之中千里隔。去年八月幽并道，昭王陵边哭秋草。
　　今年二月游函关，秦家城外悲河山。河上山边车马路，
　　残日青烟五陵树。
　　关东病儒客梁城，五岁十回逢乱兵。烧人之家食人肉，
　　狼虎炽心都未足。城里愁云不开城，城头野草春还绿。
　　五十馀年忠烈臣，临难守节羞谋身。堂上英髦沉白刃，
　　门前舆隶乘朱轮。千古伤心汴河水，阴天落日悲风起。
　　◎卷.29【却归巴陵途中走笔寄唐知言】李涉
　　去年腊月来夏口，黑风白浪打头吼。橹声轧轧摇不前，
　　看他撩乱张帆走。逾月始到鹦鹉洲，呜呜暮角喧城头。
　　逡巡未得见官长，梦寝但觉生愁忧。军中贤倅李监察，
　　人马晓来兼手札。教令参谒礼数全，头头要处相称掣。
　　唐氏一门今五龙，声华殷殷皆如钟。就中十一最年少，
　　别有俊气横心胸。巧缀五言才刮骨，却怕柱天身硉矹。
　　后辈无劳续出头，坳塘不合窥溟渤。君家三兄旧山侣，
　　方寸久来常许与。不觉淹留两月馀，风光漫烂生洲渚。
　　宇文文学儒家子，竹绕书斋花映水。醉舞狂歌此地多，
　　有时酩酊扶还起。猥蒙方伯怜饥贫，假名许得陪诸宾。
　　酒家债负有填日，恣意颇敢排青缗。余瞿二家同爱客，
　　园蔬任遣奴人摘。野狐泉头银叶方，一别十年今再觌。
　　更有风流歙奴子，能将盘帕来欺尔。白马青袍豁眼明，
　　许他真是查郎髓。良会芳时难再来，隙光电影长相催。
　　扁舟惆怅人南去，目断江天凡几回。
　　◎卷.30【山中五无奈何（诗一首见本集，题止山中二字）】李涉
　　无奈落叶何，纷纷满衰草。疾来无气力，拥户不能扫。
　　欲访云外人，都迷上山道。
　　无奈涧水何，喧喧夜鸣石。疏林透斜月，散乱金光滴。
　　欲访涧底人，路穷潭水碧。
　　无奈阿鼎何，娇啼索梨栗。柴门正风雨，千向千回出。
　　欲识老病心，赖渠将过日。
　　无奈梅花何，满岩光似雪。春风总未至，独自惊时节。
　　欲见惆怅心，又看花上月。
　　◎卷.31【江南杂题】张祜
　　积潦池新涨，颓垣址旧高。怒蛙横饱腹，斗雀堕轻毛。
　　碧瘦三棱草，红鲜百叶桃。幽栖日无事，痛饮读离骚。
　　◎卷.32【赋得福州白竹扇子（探得轻字）】张祜
　　金泥小扇谩多情，未胜南工巧织成。藤缕雪光缠柄滑，
　　篾铺银薄露花轻。清风坐向罗衫起，明月看从玉手生。
　　犹赖早时君不弃，每怜初作合欢名。
　　◎卷.33【润州杨别驾宅送蒋侍御收兵归扬州】张祜
　　冷气清金虎，兵威壮铁冠。扬旌川色暗，吹角水风寒。
　　人对辎輧醉，花垂睥睨残。羡归丞相阁，空望旧门阑。
　　◎卷.34【观泗州李常侍打球】张祜
　　日出树烟红，开场画鼓雄。骤骑鞍上月，轻拨镫前风。
　　斗转时乘势，旁捎乍迸空。等来低背手，争得旋分騣。
　　远射门斜入，深排马迥通。遥知三殿下，长恨出征东。
　　◎卷.35【闲居】张祜
　　僻巷新苔遍，空庭弱柳垂。井栏防稚子，盆水试鹅儿。
　　喜客加笾食，邀僧长路棋。未能抛世事，除此更何为。


第八百八十四卷
　　◎卷.1【渡吴江】杜牧
　　堠馆人稀夜更长，姑苏城远树苍苍。江湖潮落高楼迥，
　　河汉秋归广殿凉。月转碧梧移鹊影，露低红草湿萤光。
　　文园诗侣应多思，莫醉笙歌掩华堂。
　　◎卷.2【元日观朝】厉玄
　　玉座临新岁，朝盈万国人。火连双阙晓，仗列五门春。
　　瑞雪销鸳瓦，祥光在日轮。天颜不敢视，称庆拜空频。
　　◎卷.3【六月】赵璜
　　六月火云散，蝉声鸣树梢。秋风岂便借，客思已萧条。
　　倾国三年别，烟霞一路遥。行人断消息，更上灞陵桥。
　　◎卷.4【樊川寒食】喻凫
　　新松□绿草，古柏翳黄沙。珮珂客惊鸟，绮罗人间花。
　　蹙尘南北马，碾石去来车。川晚悲风动，坟前碎纸斜。
　　◎卷.5【芍药】潘咸
　　闲来竹亭赏，赏极蕊珠宫。叶已尽馀翠，花才半展红。
　　媚欺桃李色，香夺绮罗风。每到春残日，芳华处处同。
　　◎卷.6【晚步】刘得仁
　　野步晚悠悠，山光澹早秋。远空沦日脚，多稼没人头。
　　古木蝉齐噪，深塍水慢流。幽居回不近，秋策却堪愁。
　　◎卷.7【村晚闲步】刘得仁
　　缓步出居处，过原边雁行。夕阳投草木，远水映苍茫。
　　野寺同蟾宿，云溪劚药尝。萧条霜景暮，极目尽堪伤。
　　◎卷.8【冬日题兴善寺崔律师院孤松】刘得仁
　　为此疏名路，频来访远公。孤标宜雪后，每见忆山中。
　　静影生幽藓，寒声入迥空。何年植兹地，晓夕动清风。
　　◎卷.9【题新栽小松】刘得仁
　　满庭萧飒皆凡木，岂得飕飗似石溪。雪夜枝柯疑画出，
　　月中长短共人齐。未知何日干天及，恐到秋来被鹤栖。
　　却向旧山寻得处，白云根蕟觅应迷。
　　◎卷.10【栽松】刘得仁
　　翠色凛空庭，披衣独绕行。取从山顶嶮，栽得道心生。
　　未弱幽泉韵，焉论别木声。霜天残月在，转影入池清。
　　◎卷.11【十日菊】薛莹
　　昨日尊前折，万人酣晓香。今朝篱下见，满地委残阳。
　　得失片时痛，荣枯一岁伤。未将同腐草，犹更有重霜。
　　◎卷.12【赴南巴留别苏台知己】贾岛
　　人过梅岭上，岁岁北风寒。落日孤舟去，青山万里看。
　　猿声湘水静，草色洞庭宽。已料生涯事，只应持钓竿。
　　◎卷.13【红蔷薇】庄南杰
　　九天碎霞明泽国，造化工夫潜剪刻。翠叶长眉约细枝，
　　殷红短刺钩春色。明日当楼晚香歇，金带盘空已成结。
　　谢豹声催麦陇秋，熏风吹落猩猩血。
　　◎卷.14【晓歌】庄南杰
　　鹍鸡哭树星河转，海上金乌翅如电。嫦娥敛发绾云头，
　　玉女舒霞织天面。九土厨烟满城邑，商洛陇头车马急。
　　魏宫钟动绣窗明，梦娥惊对残灯立。
　　◎卷.15【春草歌】庄南杰
　　漠漠绵绵几多思，无言领得春风意。花裁小锦绣晴空，
　　叶抽碧簟铺平地。含芳吊影争芬敷，绕云恨起山蘼芜。
　　离人不忍到此处，泪娥滴尽双真珠。
　　◎卷.16【古松歌】庄南杰
　　山上山下松，森沈翠盖烟。龟鳞犀甲锁支体，
　　泉声雨脚洗春风。深碧麈尾扫冥濛，浅黄龙腹盘穹崇。
　　拏天攫地数千尺，恐作云雨归维嵩。维嵩成大厦，
　　莫遣邂逅逢樵者。
　　◎卷.17【蒲中霁后晚望】薛能
　　河边霁色无人见，身带春风立岸头。
　　浊水茫茫有何意，日斜还向古蒲州。
　　◎卷.18【龙门八韵】薛能
　　河浸华夷阔，山横宇宙雄。高波万丈泻，夏禹几年功。
　　川迸晴明雨，林生旦暮风。人看翻进退，鸟性断西东。
　　气逐云归海，声驱石落空。近身毛乍竖，当面语难通。
　　沸沫归何处，盘涡傍此中。从来化鬐者，攀去路应同。
　　◎卷.19【新雪】薛能
　　细落粗和忽复繁，顿清朝市不闻喧。天迷皓色风何乱，
　　地湿春泥土半翻。香暖会中怀岳寺，樵鸣村外想家园。
　　闲吟只爱煎茶澹，斡破平光向近轩。
　　◎卷.20【送判官赴京】薛能
　　阙下情偏已绝稀，天涯身远复相依。庭花每对从容落，
　　夜烛多同笑语归。君子是行应柏署，鄙人何望即柴扉。
　　青云若遇交亲话，白璧无心待发挥。
　　◎卷.21【溪东岑望天都山】朱景玄
　　目望浮山丘，梯云上东岑。群峰争入冥，巉巉生太阴。
　　昔贤此升仙，结构穷耸深。未晓日先照，当昼色半沉。
　　风泉雪霜飞，云树琼玉林。大道非闭隔，无路不可寻。
　　窥镜澄夙虑，望坛起敬心。一从呼子安，永绝金玉音。
　　◎卷.22【夜行次东关逢魏扶东归】许浑
　　南北断蓬飘，长亭酒一瓢。残云归太华，疏雨过中条。
　　树色随关迥，河声入塞遥。劳歌此分首，风急马萧萧。
　　◎卷.23【南游湘汉寄友人】李频
　　南去远三京，三湘五月行。巴江雪水下，楚泽火云生。
　　向野聊中饮，乘凉探暮程。离怀不可说，已近峡猿声。
　　◎卷.24【送刘山人归洞庭】李频
　　却共孤云去，高眠最上峰。半湖乘早月，中路入疏钟。
　　秋尽虫声急，夜深山雨重。当时同隐者，分得几株松。
　　◎卷.25【早发】李郢
　　野店星河在，行人道路长。孤灯怜宿处，斜月厌新装。
　　草色多寒露，虫声似故乡。清秋无限恨，残菊过重阳。
　　◎卷.26【题惠山】李郢
　　乳洞阴阴碧涧连，杉松六月冷无蝉。
　　黄昏飞尽白蝙蝠，茶火数星山寂然。
　　◎卷.27【雨中看山榴落花】李郢
　　山榴逼砌栽，山火一团开。尽日风兼雨，春渠拥作堆。
　　◎卷.28【寄友人乞菊栽】李郢
　　药阑经雨正堪锄，白菊烦君乞数株。潘岳赋中芳思在，
　　陶潜篱下绿英无。移来稍及蝉鸣树，种罢长教酒满壶。
　　□子成仙纵难学，九秋思看集鸠雏。
　　◎卷.29【江边柳】李郢
　　东风晴色挂阑干，眉叶初晴畏晓寒。
　　江上别筵终日有，绿条春在长应难。
　　◎卷.30【鹅儿】李郢
　　腊后闲行村舍边，黄鹅清水真可怜。何穷散乱随新草，
　　永日淹留在野田。无事群鸣遮水际，争来引颈逼人前。
　　风吹楚泽蒹葭暮，看下寒溪逐去船。
　　◎卷.31【酬友人春暮寄枳花茶】李郢
　　昨日东风吹枳花，酒醒春晚一瓯茶。如云正护幽人堑，
　　似雪才分野老家。金饼拍成和雨露，玉尘煎出照烟霞。
　　相如病渴今全校，不羡生台白颈鸦。
　　◎卷.32【郢自街西醉归马鞭坠失崔员外、起秘书…抒短章仰酬珍锡】李郢
　　蜀岩阴面冷冥冥，偃雪欺霜半露青。铦刃剪裁多鹊媚，
　　细鞘挥拂带龙腥。崖垂万仞知无影，藓渍千年合有灵。
　　兰省贵寮蓬阁吏，一时缄赠到云亭。
　　◎卷.33【即目】李郢
　　自笑腾腾者，非憨又不狂。何为跧似鼠，而复怯于獐。
　　落拓无生计，伶俜恋酒乡。冥搜得诗窟，偶战出文场。
　　爱雪愁冬尽，怀人觉夜长。石楼多爽气，柽案有馀香。
　　运去非关拙，时来不在忙。平生两闲暇，孤趣满沧浪。
　　◎卷.34【罗敷东馆亭下流泉云至前山拥咽经岁移时掬弄惆怅成章】李郢
　　看山亭下小鸣泉，呜咽难通亦可怜。
　　惆怅无人为疏凿，拥愁含恨过年年。
　　◎卷.35【白樱树】于武陵
　　记得花开雪满枝，和蜂和蝶带花移。
　　如今花落游蜂去，空作主人惆怅诗。
　　◎卷.36【过南城县麻姑山】崔橹
　　似前如却玉堆堆，薄带轻烟翠好裁。斜倚兔钩孤影伴，
　　校低仙掌一头来。盘疑虎伏形难写，展认龙拏势未回。
　　惊讶昔人曾羽化，此中争不接瑶台。
　　诗手难题画手惭，浅青浓碧叠东南。尘愁世界忙心在，
　　霞伴神仙稳梦酣。雨涕自悲看雪鬓，星冠无计整云篸。
　　家风负荷须名宦，可惜千峰绿似蓝。
　　差烟危碧半斜晖，何代仙人此羽飞。高袖镇长寒柏暗，
　　古祠时复彩云归。红尘鞭马颜将换，碧落骖鸾意有违。
　　声利系身家系念，今生辜负六铢衣。
　　◎卷.37【和友人题僧院蔷薇花三首】崔橹
　　何人移得在禅家，瑟瑟枝条簇簇霞。争那寂寥埋草暗，
　　不胜惆怅舞风斜。无缘影对金尊酒，可惜香和石鼎茶。
　　看取老僧齐物意，一般抛掷等凡花。
　　忍委芳心此地开，似霞颜色苦低回。风惊少女偷香去，
　　雨认巫娥觅伴来。今日独怜僧院种，旧山曾映钓矶栽。
　　三清上客知惆怅，劝我春醪一两杯。
　　露香如醉态如慵，斜压危阑草色中。试问更谁过野寺，
　　无憀徒自舞春风。兰缸尚惜连明在，锦帐先愁入夏空。
　　一日几回来又去，不能容易舍深红。
　　◎卷.38【春晚泊船江村】崔橹
　　芳草青青古渡头，渔家住处暂维舟。残花半树悄无语，
　　细雨满天风似愁。家信不来春又晚，客程难尽水空流。
　　自怜爱失心期约，看取花时更远游。
　　◎卷.39【柳】崔橹
　　风慢日迟迟，拖烟拂水时。惹将千万恨，系在短长枝。
　　骨软张郎瘦，腰轻楚女饥。故园归未得，多少断肠思。
　　◎卷.40【莲花】崔橹
　　影欹晴浪势欹烟，恨态缄言日抵年。轻雾晓和香积饭，
　　片红时堕化人船。人间有笔应难画，雨后无尘更好怜。
　　何限断肠名不得，倚风娇怯醉腰偏。
　　◎卷.41【残莲花（后首一作张林诗）】崔橹
　　倚风无力减香时，涵露如啼卧翠池。
　　金谷楼前马嵬下，世间殊色一般悲。
　　不耐高风怕冷烟，瘦红欹委倒青莲。
　　无人解把无尘袖，盛取残香尽日怜。
　　◎卷.42【惜莲花】崔橹
　　半塘前日染来红，瘦尽金方昨夜风。留样最嗟无巧笔，
　　护香谁为惜熏笼。缘停翠棹沈吟看，忍使良波积渐空。
　　魂断旧溪憔悴态，冷烟残粉楚台东。
　　◎卷.43【岳阳云梦亭看莲花】崔橹
　　似醉如慵一水心，斜阳欲暝彩云深。清明月照羞无语，
　　凉冷风吹势不禁。曾向楚台和雨看，只于吴苑弄船寻。
　　当时为汝题诗遍，此地依前泥苦吟。
　　◎卷.44【村路菊花】崔橹
　　袅风惊未定，溪影晚来寒。不得重阳节，虚将满把看。
　　神仙谁采掇，烟雨惜凋残。牧竖樵童看，应教爱尔难。
　　◎卷.45【题山驿新桐花】崔橹
　　雨馀烟腻暖香浮，影暗斜阳古驿楼。丹凤总巢阿阁去，
　　紫花空映楚云愁。堪怜翠盖奇于画，更惜芳庭冷似秋。
　　长日老春看落尽，野禽闲哢碧悠悠。
　　◎卷.46【山路木芙蓉】崔橹
　　不向横塘泥里栽，两株晴笑碧岩隈。枉教绝世深红色，
　　只向深山僻处开。万里王孙应有恨，三年贾傅惜无才。
　　缘花更叹人间事，半日江边怅望回。
　　◎卷.47【新柳】崔橹
　　无情柔态任春催，似不胜风倚古台。
　　多少去年今日恨，御沟颜色洞庭来。
　　◎卷.48【临川见新柳】崔橹
　　不见江头三四日，桥边杨柳老金丝。岸南岸北往来渡，
　　带雨带烟深浅枝。何处故乡牵梦想，两回他国见荣衰。
　　汀洲草色亦如此，愁杀远人人不知。
　　◎卷.49【南阳见柳】崔橹
　　夜来风入最高枝，罥断愁肠几尺丝。楚塞曾吟烟午处，
　　曲江长忆雪晴时。金衔细毂萦回岸，戍笛牛歌远近陂。
　　还把旧年惆怅意，武安城下一吟诗。
　　◎卷.50【别君山】崔橹
　　点空夸黛妒愁眉，何必浮来结梦思。
　　惭愧二年青翠色，惹窗粘枕伴吟诗。
　　◎卷.51【宿寿安山阴馆闻泉】崔橹
　　一支清急万山来，穿竹喧飞破石苔。梦在故乡临欲到，
　　声闻孤枕却惊回。多愁鬓发余甘老，有限年光尔莫催。
　　缘忆旧游相似处，月明山响子陵台。
　　◎卷.52【共佳人守岁】刘绮庄
　　桂华穷北陆，荆艳作东邻。残妆欲送晓，薄衣已迎春。
　　举袖争流雪，分歌竞绕尘。不应将共醉，年去远催人。


第八百八十五卷
　　◎卷.1【樱桃花】皮日休
　　婀娜枝香拂酒壶，向阳疑是不融酥。
　　晚来嵬峨浑如醉，惟有春风独自扶。
　　◎卷.2【夜看樱桃花】皮日休
　　纤枝瑶月弄圆霜，半入邻家半入墙。
　　刘阮不知人独立，满衣清露到明香。
　　◎卷.3【咏白莲】皮日休
　　腻于琼粉白于脂，京兆夫人未画眉。静婉舞偷将动处，
　　西施嚬效半开时。通宵带露妆难洗，尽日凌波步不移。
　　愿作水仙无别意，年年图与此花期。
　　细嗅深看暗断肠，从今无意爱红芳。折来只合琼为客，
　　把种应须玉甃塘。向日但疑酥滴水，含风浑讶雪生香。
　　吴王台下开多少，遥似西施上素妆。
　　◎卷.4【赤门堰白莲花】皮日休
　　缟带与纶巾，轻舟漾赤门。千回紫萍岸，万顷白莲村。
　　荷露倾衣袖，松风入髻根。潇疏今若此，争不尽馀尊。
　　◎卷.5【丙午岁旦】司空图
　　鸡报已判春，中年抱疾身。晓催庭火暗，风带寺幡新。
　　多虑无成事，空休是吉人。梅花浮寿酒，莫笑又移巡。
　　◎卷.6【丁巳元日】司空图
　　禀朔华夷会，开春气象生。日随行阙近，岳为寿觞晴。
　　作睿由稽古，昭仁事措刑。上玄劳眷佑，高庙保忠贞。
　　星变当移幸，人心喜奉迎。传呼清御道，雪涕识臣诚。
　　鼎饪和方济，台阶润欲平。扶天咨协力，并日召延英。
　　金跃洪炉动，云驱众蛰惊。关中留王气，席上纵奇兵。
　　累降搜贤诏，兼持进善旌。短辕收骥步，直路发鹏程。
　　自乏匡时略，非沽矫俗名。鹤笼何足献，蜗舍别无营。
　　羸带漳滨病，吟哀越客声。移居荒药圃，耗志在棋枰。
　　醉忘身空老，书怜眼尚明。偶能甘蹇分，岂是薄浮荣。
　　虑戒防微浅，□知近利轻。献陵三百里，寤寐祷时清。
　　◎卷.7【光启三年人日逢鹿】司空图
　　浮世仍逢乱，安排赖佛书。劳生中寿少，抱疾上升疏。
　　日暖人逢鹿，园荒雪带锄。知非今又过，蘧瑗最怜渠。
　　◎卷.8【浙上重阳】司空图
　　登高唯北望，菊助可□明。离恨初逢节，贫居只喜晴。
　　好文时可见，学稼老无成。莫叹关山阻，何当不阻兵。
　　◎卷.9【乙巳岁愚春秋四十九辞疾拜章将免左掖重阳独登上方】司空图
　　雪鬓不禁镊，知非又此年。退居还有旨，荣路免妨贤。
　　落落鸣蛩鸟，晴霞度雁天。自无佳节兴，依旧菊篱边。
　　◎卷.10【重阳山居】司空图
　　此身逃难入乡关，八度重阳在旧山。篱菊乱来成烂熳，
　　家僮常得解登攀。年随历日三分尽，醉伴浮生一片闲。
　　满目秋光还似镜，殷勤为我照衰颜。
　　◎卷.11【旅中重阳】司空图
　　乘时争路只危身，经乱登高有几人。今岁节唯南至在，
　　旧交坟向北邙新。当歌共惜初筵乐，且健无辞后会频。
　　莫道中冬犹有闰，蟾声才尽即青春。
　　◎卷.12【南至日】司空图
　　年年山□□来频，莫强孤危竞要津。吉卦偶成开病眼，
　　暖檐还葺寄羸身。求仙自躁非无药，报国当材别有人。
　　鬓发堪伤白已遍，镜中更待白眉新。
　　◎卷.13【五月九日】司空图
　　金石皆销铄，贤愚共网罗。达从诗似偈，狂觉哭胜歌。
　　高燕凌鸿鹄，枯槎压芰荷。此中无别境，此外是闲魔。
　　◎卷.14【庚子腊月五日】司空图
　　复道朝延火，严城夜涨尘。骅骝思故第，鹦鹉失佳人。
　　禁漏虚传点，妖星不振辰。何当回万乘，重睹玉京春。
　　◎卷.15【中元夜看月】罗隐
　　朦胧南溟月，汹涌出云涛。下射长鲸眼，遥分玉兔毫。
　　势来牛斗动，路越宵冥高。竟夕瞻光影，昂头把白醪。
　　◎卷.16【木兰】唐彦谦
　　众花摇落正无憀，脉脉芳丛契后凋。舒卷绿苞临小槛，
　　剪裁檀的缀长条。独当春尽情何限，尚有秋期别未遥。
　　桃叶近来消息绝，见君长忆渡江桡。
　　◎卷.17【玉蕊】唐彦谦
　　玉蕊两高树，相辉松桂旁。向来尘不杂，此夜月仍光。
　　秀掩丛兰色，艳吞秾李芳。世人嫌具美，何必更清香。
　　◎卷.18【莲】唐彦谦
　　新莲映多浦，迢递绿塘东。静影摇波日，寒香映水风。
　　金尘飘落蕊，玉露洗残红。看著馀芳少，无人问的中。
　　◎卷.19【望岳时贼据华夏】唐彦谦
　　长路风埃隔楚氛，忽惊神岳映朝曛。削成绝壁五千仞，
　　高揖泥金七十君。祝史秘辞今莫睹，从臣嘉颂久无闻。
　　幽人闲望封中地，好为吾皇起白云。
　　◎卷.20【片石】唐彦谦
　　小斋庐阜石，寄自沃洲僧。山客劳携笈，幽人自得朋。
　　瘦云低作段，野浪冻成云。便可同清话，何须有物凭。
　　◎卷.21【柳】唐彦谦
　　春风向杨柳，能事尽风流。有意疑张绪，无情见莫愁。
　　依然金谷在，宁免武昌偷。前路难回首，何须苦映楼。
　　◎卷.22【垂柳】唐彦谦
　　垂柳碧髯茸，楼昏带雨容。思量成昼梦，来去发春慵。
　　梳洗凭张敞，乘骑笑稚恭。碧虚从转笠，红烛近高舂。
　　怨脸明秋水，愁眉淡远峰。小园花尽蝶，静院酒醒蛩。
　　旧作琴台凤，今为药店龙。宝奁抛掷久，一任景阳钟。
　　◎卷.23【紫薇花】唐彦谦
　　素秋寒露重，芳事固应稀。小槛临清昭，高丛见紫薇。
　　温r3终有思，暗淡岂无辉。见欲迷交甫，谁能状宓妃。
　　妆新犹倚镜，步缓不胜衣。恍似新相得，伥如久未归。
　　又疑神女过，犹佩七香帏。还似星娥织，初临五彩机。
　　庆云今已集，威凤莫惊飞。绮笔题难尽，烦君白玉徽。
　　◎卷.24【望中条】唐彦谦
　　虞乡县西郭，改观揖中条。第蓄终南小，交□□□遥。
　　崦深应有寺，峰近恐通桥。为语前村叟，他时寄采樵。
　　◎卷.25【蒙穀山】唐彦谦
　　蒙穀山低碧海枯，仲君闲坐说麻姑。遥天鹤语知虚实，
　　长夜神光竟有无。秘祝斋心开九转，侍臣回首听三呼。
　　交朋漫信文成术，短烛瑶坛漏满壶。
　　◎卷.26【菊】唐彦谦
　　雪菊金英两断肠，蝶翎蜂鼻带清香。寒村宿雾临幽径，
　　废苑斜晖傍短墙。近取松筠为伴侣，远将桃李作参商。
　　年来病肺疏杯酒，每忆龙山似故乡。
　　◎卷.27【山中】方干
　　爱山却把图书卖，嗜酒空教僮仆赊。只向阶前便渔钓，
　　那知枕上有云霞。暗泉出石飞仍咽，小径通桥直复斜。
　　窗竹未抽今夏笋，庭梅曾试当年花。姓名未及陶弘景，
　　髭鬓白于姜子牙。松月水烟千古在，未知终久属谁家。
　　◎卷.28【次韵和卢先辈避难寺居看牡丹】王驾
　　乱后寄僧居，看花恨有馀。香宜闲静立，态似别离初。
　　朵密红相照，栏低画不如。狂风任吹却，最共野人疏。
　　◎卷.29【春宫怨】杜荀鹤
　　早被婵娟误，欲妆临镜慵。承恩不在貌，教妾若为容。
　　风暖鸟声碎，日高花影重。年年越溪女，相忆采芙蓉。
　　◎卷.30【晨兴】翁承赞
　　鼓绝天街冷雾收，晓来风景已堪愁。槐无颜色因经雨，
　　菊有精神为傍秋。自爱鲜飙生户外，不教闲事住心头。
　　披襟徐步一萧洒，吟绕盆池想狎鸥。
　　◎卷.31【江上吟晓】王贞白
　　一叶野人舟，长将载酒游。夜来吟思苦，江上月华秋。
　　晓露满红蓼，轻波飏白鸥。渔翁似有约，相伴钓中流。
　　◎卷.32【过商山】王贞白
　　一宿白云根，时经采麝村。数峰虽似蜀，当昼不闻猿。
　　马立溪沙浅，人争阁道喧。明朝弃襦罢，步步入金门。
　　◎卷.33【泛镜湖□□】王贞白
　　我泛镜湖日，未生千里莼。时无贺宾客，谁识谪仙人。
　　吟对四时雪，忆游三岛春。恶闻亡越事，洗耳大江滨。
　　◎卷.34【太湖石】王贞白
　　谁怜孤峭质，移在太湖心。出得风波外，任他池馆深。
　　不同花逞艳，多愧竹垂阴。一片至坚操，那忧岁月侵。
　　◎卷.35【依韵和幹公题庭中太湖石二首】王贞白
　　山立只盈寻，高奇药圃阴。风涛打欲碎，岩穴蛰方深。
　　藓点晴偏绿，蛩藏晓竞吟。岁寒终不变，堪比古人心。
　　徒劳水府寻，宛在玉堂阴。兰圃安虽窄，盆池映转深。
　　山僧来尽爱，诗客见先吟。若是买花者，年年不计心。
　　◎卷.36【书陶潜醉石】王贞白
　　片石陶真性，非为麹糵昏。争如累月醉，不笑独醒人。
　　积叠莓苔色，交加薜荔根。至今重九日，犹待白衣魂。
　　◎卷.37【看天王院牡丹】王贞白
　　前年帝里探春时，寺寺名花我尽知。
　　今日长安已灰烬，忍随南国对芳枝。
　　◎卷.38【芍药】王贞白
　　芍药承春宠，何曾羡牡丹。麦秋能几日，谷雨只微寒。
　　妒态风频起，娇妆露欲残。芙蓉浣纱伴，长恨隔波澜。
　　◎卷.39【独芙蓉】王贞白
　　方塘清晓镜，独照玉容秋。蠹芰不相采，敛蘋空自愁。
　　日斜还顾影，风起强垂头。芳意羡何物，双双鸂鶒游。
　　◎卷.40【冯氏书斋小松二首】王贞白
　　孤根生远岳，移植翠枝添。自秉雪霜操，任他蜂蝶嫌。
　　微阴连迥竹，清韵入疏帘。耸势即空碧，时人看莫厌。
　　得地已经岁，清音昼夜闻。根涵旧山土，叶间近溪云。
　　野鹤望长远，庭花笑不群。须知摇落后，众木始能分。
　　◎卷.41【社日村居（一作张演诗）】张蠙
　　鹅湖山下稻粱肥，豚阱鸡栖对掩扉。
　　桑柘影斜春社散，家家扶得醉人归。
　　◎卷.42【八月十六夜月】卢延让
　　十六胜三五，中天照大荒。只讹些子缘，应号没多光。
　　桂老犹全在，蟾深未煞忙。难期一年事，到晓泥诗章。
　　◎卷.43【冬除夜书情】卢延让
　　兀兀坐无味，思量谁与邻。数星深夜火，一个远乡人。
　　雁翥天微雪，风号树欲春。愁章自难过，不觉苦吟频。
　　◎卷.44【观新岁朝贺】卢延让
　　龙墀初立仗，鸳鹭列班行。元日燕脂色，朝天桦烛香。
　　表章堆玉案，缯帛满牙床。三百年如此，无因及我唐。


第八百八十六卷
　　◎卷.1【中秋月】曹松
　　九十日秋色，今秋已十分。孤光吞列宿，四面绝微云。
　　众木排疏影，寒流叠细纹。遥遥望丹桂，心绪更纷纷。
　　◎卷.2【寄方干】曹松
　　桐庐江水闲，终日对柴关。因想别离处，不知多少山。
　　钓舟春岸阔，庭树晚烟还。莫便求栖隐，桂枝堪恨颜。
　　◎卷.3【宿山寺】曹松
　　溪山尽日行，方听远钟声。入院逢僧定，登楼见月生。
　　露垂群木润，泉落一岩清。此景关吾事，通宵寐不成。
　　◎卷.4【冬日登江楼】曹松
　　高楼临古岸，野步晚来登。江水因寒落，山云为雪凝。
　　远村虽入望，危槛不堪凭。亲老未归去，乡愁徒自兴。
　　◎卷.5【寄李处士】曹松
　　僧话磻溪叟，平生重赤松。夜堂悲蟋蟀，秋水老芙蓉。
　　吟坐倦垂钓，闲行多倚筇。闻名来已久，未得一相逢。
　　塔见移来影，钟闻过去声。一斋唯默坐，应笑我营营。
　　◎卷.6【客中立春】曹松
　　玉烛传佳节，阳和应此辰。土牛呈岁稔，彩燕表年春。
　　腊尽星回次，寒馀月建寅。梅花将柳色，偏思越乡人。
　　◎卷.7【南塘暝兴】曹松
　　水色昏犹白，霞光暗渐无。风荷摇破扇，波月动连珠。
　　蟋蟀啼相应，鸳鸯宿不孤。小僮频报夜，归步尚踟蹰。
　　◎卷.8【送郑谷归宜春】曹松
　　无成归故国，上马亦高歌。况是飞鸣后，殊为喜庆多。
　　暑消嵩岳雨，凉吹洞庭波。莫使闲吟去，须期接盛科。
　　◎卷.9【送曾德迈归宁宜春】曹松
　　湘东山川有清辉，袁水词人得意归。几府争驰毛义檄，
　　一乡看侍老莱衣。筵开灞岸临清浅，路去蓝关入翠微。
　　想到宜阳更无事，并将欢庆奉庭闱。
　　◎卷.10【山泉】李洞
　　半空飞下水，势去响如雷。静彻啼猿寺，高凌坐客台。
　　耳同经剑阁，身若到天台。溅树吹成冻，凌祠触作灰。
　　深中试楖栗，浅处落莓苔。半夜重城闭，潺湲枕上来。
　　◎卷.11【松】卢士衡
　　云外千寻好性灵，伴杉陪柏事孤贞。招呼暑气终无分，
　　应和凉风别有声。细雨洒时花旋落，道人食处叶重生。
　　如逢郢匠垂搜采，为栋为梁力不轻。
　　◎卷.12【再游紫阳洞重题小松】卢士衡
　　仙家种此充朝食，叶叶枝枝造化力。去年见时似鹤高，
　　今年萧骚八九尺。不同矮桧终委地，定向晴空倚天碧。
　　好期逸士统贞根，昂枝点破秋苔色。寻思凡眼重花开，
　　宁知此木超尘埃。只是十年五年间，堪作大厦之宏材。
　　◎卷.13【湘江晓望】熊皎
　　笙歌欢罢散离筵，水色朦胧蘸宿烟。山响疏钟何处寺，
　　火光收钓下滩船。微云过岛侵微月，古岸平江浸远天。
　　归梦已阑风色动，孤帆仍要住无缘。
　　◎卷.14【早行】熊皎
　　结束何妨早，将行四顾频。山前犹见月，陌上未逢人。
　　远树动宿鸟，危桥怯病身。渐明恒自慰，应免复迷津。
　　◎卷.15【游嵩山】熊皎
　　独背焦桐访洞天，暂攀灵迹弃尘缘。深逢野草皆疑药，
　　静见樵人恐是仙。翠木入云空自老，古碑横水莫知年。
　　可怜幽景堪长往，一任人间岁月迁。
　　◎卷.16【九华望庐山】熊皎
　　九江山势尽峥嵘，惟有匡庐最得名。万叠影遮残雪在，
　　数峰岚带夕阳明。冷侵醉榻铺秋色，高亚吟龙送水声。
　　只待丹霄酬志了，白云深处是归程。
　　◎卷.17【道傍松】熊皎
　　偃盖当衢莫记年，独含苍翠鹤应怜。垂阴独向笙歌地，
　　有韵自成风雨天。尘□路岐分夜月，烧侵根脚起残烟。
　　论功只合行人赏，销得烦蒸古道边。
　　◎卷.18【月中桂】熊皎
　　断破重轮种者谁，银蟾何事便相随。莫言望夜无攀处，
　　却是吟人有得时。孤影不凋清露滴，异香常在好风吹。
　　几回目断云霄外，未必姮娥惜一枝。
　　◎卷.19【湖上望庐山】孙鲂
　　辍棹南湖首重回，笑青吟翠向崔嵬。
　　天应不许人全见，长把云藏一半来。
　　◎卷.20【题梅岭泉】孙鲂
　　梅岭旧闻传，林亭势峞然。登临真不易，幽胜恐无先。
　　楚野平千里，吴江曲一边。标形都大别，洞府岂知焉。
　　飞阁横空去，征帆落面前。南雄雉堞峻，北壮凤台连。
　　烂熳三春媚，参差百卉妍。风桃诸处锦，洛竹半溪烟。
　　燕入晴梁语，莺从暖谷迁。石根朝霭碧，帘际晚霞鲜。
　　径柳行难约，庭莎醉好眠。清明时更异，造化意疑偏。
　　不独宜韶景，尤须看暑天。药苗繁似结，萝蔓猛如编。
　　珠亚垂枝果，冰澄汲井泉。粉墙蜩蜕落，丹槛雀雏颠。
　　炎气微茫觉，清飙左右穿。云峰从勃起，葵叶岂劳扇。
　　又见秋天丽，浑将夏日悬。红bW著霜树，香老卧池边。
　　菱芡谁铺绣，莓苔自学钱。暗虫依砌响，明月逗帘圆。
　　小砌滋新菊，高轩噪暮蝉。雨声寒飒飒，雁影晓联联。
　　释此何堪玩，深冬更可怜。窗中看短景，树里见重川。
　　冈阜分明出，杉松气概全。讴成白雪曲，吟是早梅篇。
　　创制谁人解，根基太守贤。或时留皂盖，尽日簇华筵。
　　谁咏忧黎庶，狂游泥管弦。交加丰玉食，来去迸金船。
　　侍从非常客，俳谐像列仙。画旗张赫奕，妖妓舞婵娟。
　　罢宴心犹恋，将归兴尚牵。只应愁逼夜，宁厌赏经年。
　　孤贱今何幸，跻攀奈有缘。展眉惊豁达，徐步喜周旋。
　　讽咏虽知苦，推功靡极玄。聊书四十韵，甘责未精专。
　　◎卷.21【庐山瀑布】孙鲂
　　有山来便有，万丈落云端。雾喷千岩湿，雷倾九夏寒。
　　图中僧写去，湖上客回看。却羡为猿鹤，飞鸣近碧湍。
　　◎卷.22【牡丹】孙鲂
　　意态天生异，转看看转新。百花休放艳，三月始为春。
　　蝶死难离槛，莺狂不避人。其如豪贵地，清醒复何因。
　　◎卷.23【主人司空后亭牡丹】孙鲂
　　佳卉挺芳辰，夭容乃绝伦。望开从隔岁，愁过即无春。
　　体物真英气，馀花似庶人。蜂攒知眷恋，鸟语亦殷勤。
　　况在豪华地，宁同里巷尘。酷怜应丧德，多赏奈怡神。
　　忌秽栽时土，尝甜折处津。绕行那识倦，围坐岂辞频。
　　入梦殊巫峡，临池胜洛滨。乐喧丝杂竹，露渍卯连寅。
　　饮兴尤思满，吟情自合新。怕风惟怯夜，忧雨不经旬。
　　栏槛为良援，亭台是四邻。虽非能伐性，争免碍还淳。
　　斗艳何惭蜀，矜繁未让秦。私心期一日，许近看逡巡。
　　◎卷.24【看牡丹二首】孙鲂
　　莫将红粉比秾华，红粉那堪比此花。隔院闻香谁不惜，
　　出栏呈艳自应夸。北方有态须倾国，西子能言亦丧家。
　　输我一枝和晓露，真珠帘外向人斜。
　　看花长到牡丹月，万事全忘自不知。风促乍开方可惜，
　　雨淋将谢可堪悲。闲年对坐浑成偶，醉后抛眠恐负伊。
　　也拟便休还改过，迢迢争奈一年期。
　　◎卷.25【题未开牡丹】孙鲂
　　青苞虽小叶虽疏，贵气高情便有馀。浑未盛时犹若此，
　　算应开日合何如。寻芳蝶已栖丹槛，衬落苔先染石渠。
　　无限风光言不得，一心留在暮春初。
　　◎卷.26【主人司空见和未开牡丹，辄却奉和】孙鲂
　　把笔临芳不自怡，首征章句促妖期。已惊常调言多鄙，
　　遽捧高吟愧可知。绝代贞名应愈重，千金方笑更难移。
　　狂歌狂醉犹堪羡，大拙当时是老时。
　　◎卷.27【又题牡丹上主人司空】孙鲂
　　一年芳胜一年芳，爱重贤侯意异常。手辟红房看阔狭，
　　自张青幄盖馨香。白疑美玉无多润，紫觉灵芝不是祥。
　　只恐梦征他日去，又须疑向凤池傍。
　　◎卷.28【牡丹落后有作】孙鲂
　　未发先愁有一朝，如今零落更魂销。青丛别后无多色，
　　红线穿来已半焦。蓄恨绮罗犹眷眷，薄情蜂蝶去飘飘。
　　明年虽道还期在，争奈凭栏乍寂寥。
　　◎卷.29【柳絮咏】孙鲂
　　年年三月里，随处自悠扬。雨过浑疑尽，风来特地狂。
　　入花蜂有碍，遮水燕无妨。苦是添离思，青门道路长。
　　◎卷.30【甘露寺紫薇花】孙鲂
　　蜀葵鄙下兼全落，菡萏清高且未开。赫日迸光飞蝶去，
　　紫薇擎艳出林来。闻香不称从僧舍，见影尤思在酒杯。
　　谁笑晚芳为贱劣，便饶春丽已尘埃。牵吟过夏惟忧尽，
　　立看移时亦忘回。惆怅寓居无好地，懒能分取一枝栽。
　　◎卷.31【芳草】孙鲂
　　何处不相见，烟苗捧露心。萋萋绿远水，苒苒在空林。
　　野吹闲摇阔，游人醉卧深。南朝古城里，碑石又应沈。
　　◎卷.32【春苔】孙鲂
　　底物最牵吟，秋苔独自寻。何时连夜雨，叠翠满松阴。
　　湘岸荒祠静，吴宫古砌深。侯门还可惜，长被马蹄侵。
　　◎卷.33【老松】孙鲂
　　郁郁复苍苍，秋风韵更长。空心应有□，老叶不知霜。
　　子落生深涧，阴清背夕阳。如逢东岱雨，犹得覆秦王。
　　◎卷.34【柳（十一首）】孙鲂
　　茏葱二月初，青软自相纡。意态花犹少，风流木更无。
　　影繁晴陌上，烟重古城隅。炀帝河声里，几番荣又枯。
　　数树新栽在画桥，春来犹自长长条。
　　东风多事刚牵引，已解纤纤学舞腰。
　　金堤堤上一林烟，况近清明二月天。
　　别有数枝遥望见，画桥南面拂秋千。
　　春物牵情不奈何，就中杨柳态难过。
　　也知是处无花去，争奈看时未觉多。
　　小眉初展绿条稠，露压烟濛不自由。
　　莫是折来偏属意，依稀相似是风流。
　　九衢春霁湿云凝，着地毵毵碍马行。
　　拟折无端抛又恋，乱穿来去羡黄莺。
　　千树阴阴盖御沟，雪花金穗思悠悠。
　　先朝事后应无也，惟是荒根逐碧流。
　　摇荡和风恃赖春，蘸流遮路逐年新。
　　颠狂絮落还堪恨，分外欺凌寂寞人。
　　暖催春促吐芳芽，伴雨从风处处斜。
　　莫道玄功无定配，不然争得见桃花。
　　小池前后碧江滨，窣翠抛青烂熳春。
　　不是和风为抬举，可能开眼向行人。
　　深绿依依配浅黄，两般颜色一般香。
　　到头袅娜成何事，只解年年断客肠。
　　◎卷.35【看桑】孙鲂
　　簇簇互相遮，闲看实可嗟。藉多虽是叶，栽盛不如花。
　　春绿暗连麦，秋干暮立鸦。旧乡曾种得，经乱属谁家。
　　◎卷.36【仙都山留题】刘昭禹
　　林下事无非，尘中竟不知。白云深拥我，青石合眠谁。
　　山静捣灵药，夜闲论古诗。此来亲羽客，何日变枯髭。
　　◎卷.37【晚霁望岳麓】刘昭禹
　　湘西斜日边，峭入几寻天。翠落重城内，屏开万户前。
　　崖崚危溅瀑，林罅静通仙。谁肯功成后，相携扫石眠。
　　◎卷.38【石笋】刘昭禹
　　千古海门石，移归吟叟居。窍腥蛟出后，形瘦浪冲馀。
　　工语宁无玉，僧知忽有书。好期仙者叱，变化向庭隅。
　　◎卷.39【伤雨后牡丹】刘昭禹
　　废功看不已，醉起又持杯。数日帘常卷，中宵雨忽来。
　　凄凉无戏蝶，零落在苍苔。造化根难问，令人首可回。
　　◎卷.40【送人红花栽】刘昭禹
　　世上红蕉异，因移万里根。艰难离瘴土，潇洒入朱门。
　　叶战青云韵，花零宿露痕。长安多未识，谁想动吟魂。
　　◎卷.41【晓望】刘乙
　　地祇逃秀境，神化或殷雷。裂汉娲补合，高峰剑跃开。
　　即今新定业，何世不遗才。若是浮名道，须言有祸胎。
　　◎卷.42【山中早起】刘乙
　　鸡调扶桑枝，秋空隐少微。阔云霞并曜，高日月争辉。
　　若厥开天道，同初发帝机。以言当代事，闲辟紫宸扉。
　　◎卷.43【晚步】姚揆
　　陋巷贫疑本姓颜，晚来闲步出林间。数声长笛吹沈日，
　　一片残云点破山。岛寺渐疏敲石磬，渔家方半掩柴关。
　　迟回从此搜吟久，待得溪头月上还。
　　◎卷.44【秋日江东晚行】姚揆
　　迢迢驱马过江东，此际令人恨莫穷。一撮秋烟堤上白，
　　半轮残日岭头红。路岐滋味犹如旧，乡曲声音渐不同。
　　含思看看到梁苑，画楼丝竹彻遥空。
　　◎卷.45【题陶渊明醉石】陈光
　　片石露寒色，先生遗素风。醉眠芳草合，吟起白云空。
　　道出乾坤外，声齐日月中。我知彭泽后，千载与谁同。
　　◎卷.46【长安新柳】陈光
　　九陌云初霁，皇衢柳已新。不同天苑景，先得日边春。
　　色浅微含露，丝轻未惹尘。一枝方欲折，归去及兹晨。
　　◎卷.47【雪晴】杨凝式
　　春来冰未泮，冬至雪初晴。为报方袍客，丰年瑞已成。


第八百八十七卷
　　◎卷.1【上安禄山（禄山入洛阳，大雪盈尺，言上诗）】卢言
　　象曰云雷屯，大君理经纶。马上取天下，雪中朝海神。
　　◎卷.2【储潭庙（大历三年戊申岁）】裴谞
　　江水上源急如箭，潭北转急令目眩。中间十里澄漫漫，
　　龙蛇若见若不见。老农老圃望天语，储潭之神可致雨。
　　质明斋服躬往奠，牢醴丰洁精诚举。女巫纷纷堂下儛，
　　色似授兮意似与。云在山兮风在林，风云忽起潭更深。
　　气霾祠宇连江阴，朝日不复照翠岑。回溪口兮棹清流，
　　好风带雨送到州。吏人雨立喜再拜，神兮灵兮如献酬。
　　城上楼兮危架空，登四望兮暗濛濛。不知兮千万里，
　　惠泽愿兮与之同。我有言兮报匪徐，车骑复往礼如初。
　　高垣墉兮大其门，洒扫丹雘壮神居。使过庙者之加敬，
　　酒食货财而有馀。神兮灵，神兮灵。匪享慢，享克诚。
　　◎卷.3【腊月中与韦户曹游发生洞裴回之际见双白蝙蝠…口号】任要
　　山翠幂灵洞，洞深玄想微。一双白蝙蝠，三度向明飞。
　　虽然有两翅，了自无毛衣。若非饱石髓，那得凌□□。
　　偶见归堪说，殊胜不见归。
　　◎卷.4【腊月中游发生洞裴回之际见双白蝙蝠三飞洞门…口号】韦洪
　　欲验发生洞，先开冰雪行。窥临见二翼，色素飞无声。
　　状类白蝙蝠，幽感腾化精。应知五马来，启蛰迎春荣。
　　露冕□之久，鸣驺还慰情。
　　◎卷.5【蜀中经蛮后寄陶雍】马乂
　　酋马渡泸水，北来如鸟轻。几年期凤阙，一日破龟城。
　　此地有征战，谁家无死生。人悲还旧里，鸟喜下空营。
　　弟侄意初定，交朋心尚惊。自从经难后，吟苦似猿声。
　　◎卷.6【冲佑观】张绍
　　大始未形，混沌无际。上下开运，乾坤定位。日月丽天，
　　山川镇地。万汇犹屯，三才始备。肇有神化，初生蒸民。
　　上惟立德，下无疏亲。皇风荡荡，黔首淳淳。天下有道，
　　谁非圣人。开源嗜欲，浇漓俗盛。贤者避世，真人华命。
　　八极神乡，十州异境。翠阜丹丘，潜伏灵圣。惟彼武夷，
　　实曰洞天。峰峦黛染，岩岫霞鲜。金房玉室，羽盖云輧。
　　葬日风雨，会有神仙。国步多艰，皇纲中绝。四海九州，
　　瓜分幅裂。稔祸陬隅，阻兵瓯越。寂寞玄风，荒凉绛阙。
　　赫赫烈祖，再造丕基。拱揖高让，神人乐推。明明我后，
　　允协昌基。功崇下武，德茂重熙。睿哲英断，雄略神智。
　　拓土开疆，经天纬地。五岭来庭，三湘清彻。四海震威，
　　群生怀惠。犹劳宵旰，犹混马车。贪狼俟静，害焉方除。
　　淹留骏驭，想像鹑居。心悬真洞，梦到华胥。乃眷名山，
　　追惟圣迹。内库颁金，元侯奉职。三境求规，五灵取则。
　　跨谷弥冈，张霄架极。珠宫宝殿，璇台玉堂。凤翔高甍，
　　龙转回廊。错落金碧，玲珑璧珰。云生林楚，雷绕藩墙。
　　七圣斯严，三君如在。八景灵舆，九华神盖。清霄莫胥，
　　明霜匪对。仿佛壶中，依稀物外。众真之宇，拟之无伦。
　　会仙之类，名之惟新。高峰为壑，区谷成坰。皇献颂声，
　　永绝淄磷。
　　◎卷.7【彻云涧】郑露
　　延绵不可穷，寒光彻云际。落石早雷鸣，溅空春雨细。
　　◎卷.8【秋气尚高凉】林披
　　秋气尚高凉，寒笛吹万木。故人入我庭，相照不出屋。
　　山川虽远观，高怀不能掬。
　　◎卷.9【五言赠诸法师】公孙杲
　　驾鹤排朱雾，乘鸾入紫烟。凌晨味潭菊，薄暮玩峰莲。
　　玉叶低梁下，金飗引窗前。啸傲云霞际，留情鳞羽年。
　　◎卷.10【恒岳晨望有怀】李夐
　　二仪均四序，五岳分九州。灵造良难测，神功匪易酬。
　　恒山北临岱，秀崿东跨幽。澒洞镇河朔，嵯峨冠嵩丘。
　　禋祠彰旧典，坛庙列平畴。古树侵云密，飞泉界道流。
　　从官叨佐理，衔命奉珍羞。荐玉申诚效，锵金谅有由。
　　郊原照初日，林薄委徂秋。塞近风声厉，川长雾气收。
　　他乡饶感激，归望切祈求。景福如光愿，私门当复侯。
　　◎卷.11【偶宴西蜀摩诃池】畅甫
　　珍木郁清池，风荷左右披。浅觞宁及醉，慢舸不知移。
　　荫林簟光冷，照流簪影欹。胡为独羁者，雪涕向涟漪。
　　◎卷.12【饮后献时相】吴士矩
　　一夕心期一种欢，那知疏散负杯盘。
　　尊前数片朝云在，不许冯公子细看。
　　◎卷.13【失题】吴黔
　　故国海云端，归宁便整鞍。里荣身上蒨，省罢手中兰。
　　烧急平芜广，风悲古木寒。谢公山色在，朝夕共谁观。
　　◎卷.14【题惠聚寺】崔融2
　　人莫嫌山小，僧还爱寺灵。殿高神气力，龙活客丹青。
　　◎卷.15【平望赠蚊】钱信
　　安得神仙术，试为施康济。使此平望村，如吾江子汇。
　　◎卷.16【武康碧落观】胡传美
　　仙宫碧落太微书，遗迹依然掩故居。幢节不归天杳邈，
　　烟霞空锁日幽虚。不逢金简扳云洞，可惜瑶台叠藓除。
　　欲脱儒衣陪羽客，伤心齿发已凋疏。
　　◎卷.17【白云寺】许宏
　　踏破苔痕一径斑，白云飞处见青山。
　　不知浮世尘中客，几个能知物外闲。
　　◎卷.18【罗浮山】文丙
　　罗浮多胜境，梦到固无因。知有长生药，谁为不死人。
　　根虽盘地脉，势自倚天津。未便甘休去，须栖老此身。
　　◎卷.19【牡丹】文丙
　　万物承春各斗奇，百花分贵近亭池。开时若也姮娥见，
　　落日那堪公子知。诗客筵中金盏满，美人头上玉钗垂。
　　不同寒菊舒重九，只拟清香泛酒卮。
　　◎卷.20【藓花】文丙
　　寂寞人偏重，无心愧牡丹。秋风凋不得，流水泛应难。
　　怪石纵教遍，幽庭一任盘。若逢公子顾，重叠是朱栏。
　　◎卷.21【新栽松】文丙
　　可怜同百草，况负雪霜姿。歌舞地不尚，岁寒人自移。
　　阶除添冷淡，毫末入思惟。尽道生云洞，谁知路嶮巇。
　　◎卷.22【柳】文丙
　　何事动吟哦，长□翠色和。垂阴千树少，送别一枝多。
　　带雾笼彭泽，摇风舞汴河。只因隋帝植，民力几销磨。
　　◎卷.23【仙岩四瀑布即事寄上秘书包监侍郎七兄吏部李侍…十四韵】路应
　　绝境久蒙蔽，芟萝方迨兹。樵苏尚未及，冠冕谁能知。
　　缘崖开径小，架木度空危。水激千雷发，珠联万贯垂。
　　阴晴状非一，昏旦势多奇。井识轩辕迹，坛馀汉武基。
　　猿声响深洞，岩影倒澄池。想像虬龙去，依稀羽客随。
　　玩奇目岂倦，寻异神忘疲。干云松作盖，积翠薜成帷。
　　含意攀丹桂，凝情顾紫芝。芸香蔼芳气，冰镜彻圆规。
　　胥念沧波远，徒怀魏阙期。征黄应计日，莫鄙北山移。
　　◎卷.24【奉和郎中游仙岩四瀑布寄包秘监李吏部赵婺州中…十四韵】李缜
　　符守分珪组，放情在丘峦。悠然造云族，忽尔登天坛。
　　求古理方赜，玩奇物不殚。晴光散崖壁，瑞气生芝兰。
　　中有四瀑水，奔流状千般。风云隐岩底，雨雪霏林端。
　　晶晶含古色，飕飕引晨寒。澄潭见猿饮，潜穴知龙盘。
　　坐憩苔石遍，仰窥杉桂攒。幽蹊创高躅，灵药馀仙餐。
　　携赏喜康乐，示文惊建安。缣缃炳珠宝，中外贻同官。
　　末调亦何为，辄陪高唱难。惭非御徒者，还得依门栏。
　　◎卷.25【奉和郎中游仙山四瀑泉兼寄李吏部包秘监赵婺州齐处州】戴公怀
　　今日永嘉守，复追山水游。因寻莽苍野，遂得轩辕丘。
　　访古事难究，览新情屡周。溪垂绿筱暗，岩度白云幽。
　　过石奇不尽，出林香更浮。凭高拥虎节，搏险窥龙湫。
　　淙潈泻三四，奔腾千万秋。寒惊殷雷动，暑骇繁霜流。
　　沫溅群鸟外，光摇数峰头。丛崖散滴沥，近谷藏飕飗。
　　况此特形胜，自馀非等俦。灵光掩五岳，仙气均十洲。
　　书以谢群彦，永将叙徽猷。当思共攀陟，东南看斗牛。
　　◎卷.26【奉和郎中游仙山四瀑布兼寄李吏部、包秘监判官】孟翔
　　昔人恣探讨，飞流称石门。安知郡城侧，别有神泉源。
　　疏凿意大禹，勤求闻轩辕。悠悠几千岁，翳荟群木繁。
　　奇状出蔽蔓，胜概毕讨论。沿崖百丈落，奔注当空翻。
　　下如散雨足，上拟屯云根。变态凡几处，静神竟朝昏。
　　渴贤寄珠玉，受馥寻兰荪。萝茑罥紫绶，岩隈驻朱轓。
　　方思谢康乐，好事名空存。
　　◎卷.27【晚眺】崔耿
　　江溶流落景，山色凝暮烟。衰发照秋日，壮心减昔年。
　　愁吟长抱膝，孰诉高高天。
　　◎卷.28【山下泉】宇文鼎
　　可致清川广，难量利物功。涓流此山下，谁识去无穷。
　　◎卷.29【永嘉经谢公石门山作】郭密之
　　绵境经耳目，未尝旷跻登。一窥石门险，再涤心神懵。
　　洞壑閟金涧，欹崖盘石楞。阴潭下幂幂，秀岭上层层。
　　千丈瀑流蹇，半溪风雨縆。兴馀志每惬，心远道自弘。
　　乘轺广储峙，祗命愧才能。辍棹周气象，扪条历骞崩。
　　忽如生羽翼，恍若将起腾。谢客今已矣，我来谁与朋。
　　◎卷.30【芳草】扈载
　　幽芳无处无，幽处恨何如。倦客伤归思，春风满旧居。
　　晚烟迷杳霭，朝露健扶疏。省傍灵光看，残阳少皞区。
　　◎卷.31【任阆中下乡检田，登艾萧山北望】薛光谦
　　观农巡井邑，长望历山川。拥涧开新耨，缘崖指火田。
　　荒村无径陌，古戍有风烟。瓠叶萦篱长，藤花绕架悬。
　　岸高攒树石，水净写云天。回首乡关路，行歌犹喟然。
　　◎卷.32【府尹王侍郎准制拜岳，因状嵩高灵胜，寄呈三十韵】尉迟汾
　　雄雄天之中，峻极闻维嵩。作镇盛标格，出云为雨风。
　　瑞时物不疠，顺泽年多丰。加高冠四方，视秩居三公。
　　明朝虔昭报，颁祀岁严恭。署祝纡御札，诏贤导宸衷。
　　皇皇三川守，馨德清明躬。肃徒奉兰沐，竟夕玉华东。
　　星汉耿斋户，松泉寒寿宫。具修谅蠲吉，曙色犹葱曚。
　　端仪大圭立，兴俛声玲珑。挹瓒椒桂馥，奏金岩壑空。
　　灵歆若有答，仿佛传祝工。卒事不遑偃，胜奇纷四丛。
　　朝霞破灵嶂，错落间苍红。动息形似蚁，玄黄气如笼。
　　奔倾千万状，群岳安比崇。日月襟袖捧，人天道路通。
　　冥搜必殚竭，跻览忘崎穹。踏翠遍诸刹，趣绵步难终。
　　浮丘仙袂接，谢公屐齿穷。龙潭应下瞰，九曲当骇容。
　　龙门计东豁，三台有何踪。金象语奚应，玉人光想融。
　　瑶浆与石髓，清骨宜遭逢。况是降神处，迹惟申甫同。
　　周翰已洽论，伊衡亦期功。诚富东山兴，须陟中台庸。
　　勉促旋騑軨，未可恋云松。散材事即异，期为卜一峰。
　　◎卷.33【早春陪敕使麻先生祭岳】马令
　　我皇盛文物，道化天地先。鞭挞走神鬼，玉帛礼山川。
　　忽下袁州使，来游紫洞前。青羊得处所，白鹤□时年。
　　虔恳飞龙记，昭彰化鸟篇。□风半山水，□气总云烟。
　　光抱升中日，霞明五色天。山横翠微外，室在绿潭边。
　　缇幕灰初庪，焚林火欲然。年光著草树，春色换山泉。
　　伊水来何日，嵩岩去几千。山疑小天下，人是会神仙。
　　叶令乘凫入，浮丘驾鹤旋。麻姑几年岁，三见海成田。


第八百八十八卷
　　◎卷.1【奉和郎中题仙岩瀑布十四韵】灵澈
　　致闲在一郡，民安已三年。每怀贞士心，孙许犹差肩。
　　采异百代后，得之古人前。扪险路坱圠，临深闻潺湲。
　　上有千岁树，下飞百丈泉。清谷长雷雨，丹青凝霜烟。
　　遥将大壑近，暗与方壶连。白石颜色寒，老藤花叶鲜。
　　轩皇自兹去，乔木空依然。碧山东极海，明月高升天。
　　平野生竹柏，虽远地不偏。永愿酬国恩，自将布金田。
　　穆穆早朝人，英英丹陛贤。谁思沧洲意，方欲涉巨川。
　　◎卷.2【过商山】贯休
　　吟缘横翠忆天台，啸狖啼猿见尽猜。四个老人何处去，
　　一声仙鹤过溪来。皇城宫阙回头尽，紫阁烟霞为我开。
　　天际峰峰尽堪住，红尘中去大悠哉。
　　◎卷.3【过西塞山】齐己
　　空江平野流，风岛苇飕飕。残日衔西塞，孤帆向北洲。
　　边鸿渡汉口，楚树出吴头。终日高云里，身依片石休。
　　◎卷.4【中秋月】可朋
　　登楼仍喜此宵晴，圆魄才观思便清。海面乍浮犹隐映，
　　天心高挂最分明。片云想有神仙出，回野应无鬼魅形。
　　曾向洞庭湖上看，君山半雾水初平。
　　◎卷.5【僧院泉】修睦
　　澄澈照人胆，深山只一般。来难穷处所，心去助波澜。
　　砌曲夜声苦，窗虚客梦阑。无心谁肯爱，时有老僧看。
　　◎卷.6【题僧院泉】修睦
　　何处云根新布得，归仍半日在烟萝。莫轻竹引经窗小，
　　须信更深入耳多。绕砌虽然清自别，出门长恐浊相和。
　　从此无心恋沧海，沧海无风亦起波。
　　◎卷.7【岳上作】修睦
　　始好步青苔，蝉声且莫催。辛勤来到此，容易便言回。
　　远水月未上，四方云正开。更堪逢道侣，特地话天台。
　　◎卷.8【望西山】修睦
　　积翠异诸岳，令人看莫休。有时经暮雨，独得倚高楼。
　　云外僧应老，林间水正秋。到头归隐处，岂在问嵩丘。
　　◎卷.9【题虎掊泉】修睦
　　一自虎掊得，清声四远流。众人怜尔处，长夜洗心头。
　　出谷花随去，背岩猿下偷。林边落江徼，风起雨翛翛。
　　◎卷.10【松】修睦
　　细韵飕飕入骨凉，影兼巢鹤过高墙。
　　盘根一种依平地，自是梧桐不久长。
　　◎卷.11【岳阳对柳】修睦
　　谁此种秋色，令人看莫穷。正垂云梦雨，不奈洞庭风。
　　昔出长安道，独游隋苑东。当时今日思，须信苦相同。
　　◎卷.12【归山吟】清豁
　　聚如浮沫散如云，聚不相将散不分。
　　入郭当时君是我，归山今日我非君。
　　◎卷.13【游倚帝山二首】吴筠
　　山间非吾心，物表翼所托。振衣超烦滓，策杖追岑壑。
　　绝地穷gK岈，造天究磐礴。迩临烟霞积，逖睇宇宙廓。
　　俯惊白云涌，仰骇飞泉落。苔浓鲜翠屏，松古丽丹崿。
　　目冀睹乔羡，心希驭龙鹤。乃知巢由情，岂伊猿鸟乐。
　　兹山何独秀，万仞倚昊苍。晨跻烟霞趾，夕憩灵仙场。
　　俯观海上月，坐弄浮云翔。松风振雅音，桂露含晴光。
　　不出六合外，超然万累忘。信彼古来士，岩栖道弥彰。
　　◎卷.14【翰林院望终南山】吴筠
　　窃慕隐沦道，所欢岩穴居。谁言忝休命，遂入承明庐。
　　物情不可易，幽中未尝摅。幸见终南山，岧峣凌太虚。
　　青霭长不灭，白云闲卷舒。悠然相探讨，延望空踌蹰。
　　迹系心无极，神超兴有馀。何当解维絷，永托逍遥墟。
　　◎卷.15【秋日彭蠡湖中观庐山】吴筠
　　泛舟太湖上，回瞰兹山隈。万顷沧波中，千峰郁崔嵬。
　　凉烟发炉峤，秋日明帝台。绝巅凌大漠，悬流泻昭回。
　　穹崇石梁引，岈豁天门开。飞鸟屡隐见，白云时往来。
　　超然契清赏，目醉心悠哉。董氏出六合，王君升九垓。
　　谁言旷遐祀，庶可相追陪。从此永栖托，拂衣谢浮埃。
　　◎卷.16【秋日望倚帝山】吴筠
　　楚服多奇山，灵表先倚帝。孤秀白云里，青冥何崇丽。
　　秋天已晴朗，晚日更澄霁。远峰列在目，杳与神襟契。
　　倏忽遗世间，宛如再登诣。伊予抱斯志，代处人烟闭。
　　何事牵俗网，悠然负芝桂。朅来从隐沦，式保羡门计。
　　◎卷.17【蔷薇花】李冶
　　翠融红绽浑无力，斜倚栏干似诧人。深处最宜香惹蝶，
　　摘时兼恐焰烧春。当空巧结玲珑帐，著地能铺锦绣裀。
　　最好凌晨和露看，碧纱窗外一枝新。
　　◎卷.18【柳】李冶
　　最爱纤纤曲水滨，夕阳移影过青蘋。东风又染一年绿，
　　楚客更伤千里春。低叶已藏依岸棹，高枝应闭上楼人。
　　舞腰渐重烟光老，散作飞绵惹翠裀。


第八百八十九卷
　　◎卷.1【好时光】李隆基
　　宝髻偏宜宫样，莲脸嫩，体红香。眉黛不须张敞画，
　　天教入鬓长。
　　莫倚倾国貌，嫁取个，有情郎。彼此当年少，
　　莫负好时光。
　　◎卷.2【巫山一段云】李晔
　　缥缈云间质，盈盈波上身。袖罗斜举动埃尘，明艳不胜春。
　　翠鬓晚妆烟重，寂寂阳台一梦。冰眸莲脸见长新，
　　巫峡更何人。
　　蝶舞梨园雪，莺啼柳带烟。小池残日艳阳天，苎萝山又山。
　　青鸟不来愁绝，忍看鸳鸯双结。春风一等少年心，
　　闲情恨不禁。
　　◎卷.3【菩萨蛮（又名子夜歌、巫山一片云、重叠金）】李晔
　　登楼遥望秦宫殿，茫茫只见双飞燕。渭水一条流，
　　千山与万丘。
　　远烟笼碧树，陌上行人去。安得有英雄，迎归大内中。
　　飘飘且在三峰下，秋风往往堪沾洒。肠断忆仙宫，
　　朦胧烟雾中。
　　思梦时时睡，不语长如醉。早晚是归期，苍穹知不知。
　　◎卷.4【一叶落】李存勖
　　一叶落，搴朱箔，此时景物正萧索。画楼月影寒，
　　西风吹罗幕。吹罗幕，往事思量著。
　　◎卷.5【如梦令（一名忆仙姿、宴桃源、比梅）】李存勖
　　曾宴桃源深洞，一曲清歌舞凤。长记别伊时，
　　和泪出门相送。如梦，如梦，残月落花烟重。
　　◎卷.6【阳台梦】李存勖
　　薄罗衫子金泥缝，困纤腰怯铢衣重。笑迎移步小兰丛，
　　亸金翘玉凤。
　　娇多情脉脉，羞把同心拈弄。楚天云雨却相和，
　　又入阳台梦。
　　◎卷.7【歌头】李存勖
　　赏芳春，暖风飘箔。莺啼绿树，轻烟笼晚阁。杏桃红，
　　开繁萼。灵和殿，禁柳千行斜，金丝络。夏云多，
　　奇峰如削。纨扇动微凉，轻绡薄，梅雨霁，火云烁。
　　临水槛，永日逃繁暑，泛觥酌。
　　露华浓，冷高梧，凋万叶。一霎晚风，蝉声新雨歇。
　　惜惜此光阴，如流水。东篱菊残时，叹萧索。繁阴积，
　　岁时暮，景难留。不觉朱颜失却，好容光。且且须呼宾友，
　　西园长宵。宴云谣，歌皓齿，且行乐。
　　◎卷.8【浣溪纱（一作浣纱溪、小庭花）】李璟
　　风压轻云贴水飞，乍晴池馆燕争泥，沈郎多病不胜衣。
　　沙上未闻鸿雁信，竹间时听鹧鸪啼，此情惟有落花知。
　　◎卷.9【摊破浣溪沙（一名山花子）】李璟
　　菡萏香销翠叶残，西风愁起绿波间。还与韶光共憔悴，
　　不堪看。
　　细雨梦回鸡塞远，小楼吹彻玉笙寒。多少泪珠何限恨，
　　倚阑干。
　　手卷真珠上玉钩，依前春恨锁重楼。风里落花谁是主，
　　思悠悠。
　　青鸟不传云外信，丁香空结雨中愁。回首渌波三峡暮，
　　接天流。
　　◎卷.10【渔父（一名渔歌子）】李煜
　　浪花有意千里雪，桃花无言一队春。一壶酒，一竿身，
　　快活如侬有几人。
　　一棹春风一叶舟，一纶茧缕一轻钩。花满渚，酒满瓯，
　　万顷波中得自由。
　　◎卷.11【忆江南】李煜
　　（一名望江南、梦江南、江南好、梦江口、望江梅、
　　归塞北、谢秋娘、春去也）
　　多少恨，昨夜梦魂中。还似旧时游上苑，
　　车如流水马如龙。花月正春风。
　　多少泪，沾袖复横颐。心事莫将和泪滴，
　　凤笙休向月明吹。肠断更无疑。
　　闲梦远，南国正芳春。船上管弦江面绿，
　　满城飞絮混轻尘。愁杀看花人。
　　闲梦远，南国正清秋。千里江山寒色暮，
　　芦花深处泊孤舟。笛在月明楼。
　　◎卷.12【捣练子（一名深院月）】李煜
　　深院静，小庭空，断续寒砧断续风。无奈夜长人不寐，
　　数声和月到帘栊。
　　云鬓乱，晚妆残，带恨眉儿远岫攒。斜托香腮春笋懒，
　　为谁和泪倚阑干。
　　◎卷.13【相见欢（一名乌夜啼）】李煜
　　（又名上西楼、西楼子、月上瓜洲、秋夜月、忆真妃）
　　林花谢了春红，太匆匆。无奈朝来寒雨，晚来风。
　　胭脂泪，相留醉，几时重。自是人生长恨，水长东。
　　无言独上西楼，月如钩。寂寞梧桐深院，锁清秋。
　　剪不断，理还乱，是离愁。别是一般滋味，在心头。
　　◎卷.14【长相思（一名双红豆、山渐青、忆多娇）】李煜
　　一重山，两重山。山远天高烟水寒，相思枫叶丹。
　　菊花开，菊花残。塞雁高飞人未还，一帘风月闲。
　　云一涡，玉一梭。澹澹衫儿薄薄罗，轻颦双黛螺。
　　秋风多，雨如和。帘外芭蕉三两窠，夜长人奈何。
　　◎卷.15【浣溪沙】李煜
　　红日已高三丈透，金炉次第添香兽，红锦地衣随步皱。
　　佳人舞点金钗溜，酒恶时拈花蕊嗅，别殿遥闻箫鼓奏。
　　转烛飘蓬一梦归，欲寻陈迹怅人非，天教心愿与身违。
　　待月池台空逝水，荫花楼阁漫斜晖，登临不惜更沾衣。
　　◎卷.16【采桑子（一名丑奴儿、罗敷媚、罗敷艳歌）】李煜
　　辘轳金井梧桐晚，几树惊秋。昼雨如愁，百尺虾须上玉钩。
　　琼窗春断双蛾皱，回首边头。欲寄鳞游，九曲寒波不溯流。
　　亭前春逐红英尽，舞态徘徊。细雨霏微，不放双眉时暂开。
　　绿窗冷静芳音断，香印成灰。可奈情怀，欲睡朦胧入梦来。
　　◎卷.17【菩萨蛮】李煜
　　花明月暗笼轻雾，今宵好向郎边去。刬袜步香阶，
　　手提金缕鞋。
　　画堂南畔见，一晌偎人颤。好为出来难，教君恣意怜。
　　蓬莱院闭天台女，画堂昼寝无人语。抛枕翠云光，
　　绣衣闻异香。
　　潜来珠锁动，惊觉鸳鸯梦。慢脸笑盈盈，相看无限情。
　　铜簧韵脆锵寒竹，新声慢奏移纤玉。眼色暗相钩，
　　秋波横欲流。
　　雨云深绣户，来便谐衷素。宴罢又成空，梦迷春睡中。
　　人生愁恨何能免，消魂独我情何限。故国梦重归，
　　觉来双泪垂。
　　高楼谁与上，长记秋晴望。往事已成空，还如一梦中。
　　◎卷.18【清平乐（一名忆萝月）】李煜
　　别来春半，触目愁肠断。砌下落梅如雪乱，拂了一身还满。
　　雁来音信无凭，路遥归梦难成。离恨却如春草，
　　更行更远还生。
　　◎卷.19【喜迁莺（一名鹤冲天、燕归来）】李煜
　　晓月坠，宿云微，无语枕频欹。梦回芳草思依依，
　　天远雁声稀。
　　啼莺散，馀花乱，寂寞画堂深院。片红休扫尽从伊，
　　留待舞人归。
　　◎卷.20【阮郎归（一名醉桃源、碧桃春）】李煜
　　东风吹水日衔山，春来长是闲。落花狼藉酒阑珊，
　　笙歌醉梦间。
　　春睡觉，晚妆残，无人整翠鬟。留连光景惜朱颜，
　　黄昏独倚阑。
　　◎卷.21【锦堂春（一名乌夜啼）】李煜
　　昨夜风兼雨，帘帏飒飒秋声。烛残漏滴频欹枕，
　　起坐不能平。
　　世事漫随流水，算来一梦浮生。醉乡路稳宜频到，
　　此外不堪行。
　　◎卷.22【应天长】李煜
　　一钩初月临妆镜，蝉鬓凤钗慵不整。重帘静，层楼迥，
　　惆怅落花风不定。
　　柳堤芳草径，梦断辘轳金井。昨夜更阑酒醒，春愁过却病。
　　◎卷.23【望远行】李煜
　　碧砌花光照眼明，朱扉长日镇长扃。馀寒欲去梦难成，
　　炉香烟冷自亭亭。
　　辽阳月，秣陵砧，不传消息但传情。黄金台下忽然惊，
　　征人归日二毛生。
　　◎卷.24【浪淘沙（一名卖花声）】李煜
　　帘外雨潺潺，春意阑珊。罗衾不耐五更寒。
　　梦里不知身是客，一晌贪欢。
　　独自暮凭阑，无限江山。别时容易见时难。
　　流水落花春去也，天上人间。
　　往事只堪哀，对景难排。秋风庭院藓侵阶。
　　一桁珠帘闲不卷，终日谁来。
　　金剑已沈埋，壮气蒿莱。晚凉天净月华开。
　　想得玉楼瑶殿影，空照秦淮。
　　◎卷.25【木兰花（一名玉楼春、春晓曲、惜春容）】李煜
　　晓妆初了明肌雪，春殿嫔娥鱼贯列。凤箫声断水云闲，
　　重按霓裳歌遍彻。
　　临风谁更飘香屑，醉拍阑干情未切。归时休放烛花红，
　　待蹋马蹄清夜月。
　　◎卷.26【虞美人】李煜
　　风回小院庭芜绿，柳眼春相续。凭阑半日独无言，
　　依旧竹声新月，似当年。
　　笙歌未散尊罍在，池面冰初解。烛明香暗画楼深，
　　满鬓清霜残雪，思难禁。
　　春花秋月何时了，往事知多少。小楼昨夜又东风，
　　故国不堪回首月明中。
　　雕阑玉砌应犹在，只是朱颜改。问君能有几多愁，
　　恰似一江春水向东流。
　　◎卷.27【一斛珠（一名醉落魄）】李煜
　　晚妆初过，沈檀轻注些儿个。向人微露丁香颗。
　　一曲清歌，暂引樱桃破。
　　罗袖裛残殷色可，杯深旋被香醪涴。
　　绣床斜凭娇无那。烂嚼红茸，笑向檀郎唾。
　　◎卷.28【临江仙】李煜
　　樱桃落尽春归去，蝶翻轻粉双飞。子规啼月小楼西。
　　玉钩罗幕，惆怅暮烟垂。
　　别巷寂寥人散后，望残烟草低迷。炉香闲袅凤凰儿。
　　空持罗带，回首恨依依。
　　◎卷.29【蝶恋花】李煜
　　（一名一箩金、黄金缕、明月生南浦、凤栖梧、
　　鹊蹋枝、卷珠帘、鱼水同欢）
　　遥夜亭皋闲信步。才过清明，渐觉伤春暮。
　　数点雨声风约住，朦胧澹月云来去。
　　桃李依依香暗度。谁在秋千，笑里轻轻语。
　　一片芳心千万绪，人间没个安排处。
　　◎卷.30【破阵子（一名十拍子）】李煜
　　四十年来家国，三千里地山河。凤阙龙楼连霄汉，
　　玉树琼枝作烟萝，几曾识干戈。。
　　一旦归为臣虏，沈腰潘鬓销磨。最是苍黄辞庙日，
　　教坊独奏别离歌，垂泪对宫娥。
　　◎卷.31【醉妆词】王衍
　　者边走，那边走，只是寻花柳。那边走，者边走，
　　莫厌金杯酒。
　　◎卷.32【甘州曲】王衍
　　画罗裙，能解束，称腰身。柳眉桃脸不胜春。
　　薄媚足精神，可惜沦落在风尘。
　　◎卷.33【木兰花】孟昶
　　冰肌玉骨清无汗，水殿风来暗香满。绣帘一点月窥人，
　　欹枕钗横云鬓乱。
　　起来琼户启无声，时见疏星渡河汉。屈指西风几时来，
　　只恐流年暗中换。


第八百九十卷
　　◎卷.1【回波乐】李景伯
　　回波尔时酒卮，微臣职在箴规。侍宴既过三爵，
　　喧哗窃恐非仪。
　　◎卷.2【回波乐】沈佺期
　　回波尔时佺期，流向岭外生归。身名已蒙齿录，
　　袍笏未复牙绯。
　　◎卷.3【回波乐】裴谈
　　回波尔时栲栳，怕妇也是大好。外边只有裴谈，
　　内里无过李老。
　　◎卷.4【舞马词】张说
　　万玉朝宗凤扆，千金率领龙媒。眄鼓凝骄蹀躞，
　　听歌弄影徘徊。
　　天鹿遥征卫叔，日龙上借羲和。将共两骖争舞，
　　来随八骏齐歌。
　　彩旄八佾成行，时龙五色因方。屈膝衔杯赴节，
　　倾心献寿无疆。
　　帝皂龙驹沛艾，星阑骥子权奇。腾倚骧洋应节，
　　繁骄接迹不移。
　　二圣先天合德，群灵率土可封。击石骖驔紫燕，
　　摐金顾步苍龙。
　　圣君出震应箓，神马浮河献图。足蹋天庭鼓舞，
　　心将帝乐踟蹰。
　　◎卷.5【蹋歌词】崔液
　　彩女迎金屋，仙姬出画堂。鸳鸯裁锦袖，翡翠贴花黄。
　　歌响舞分行，艳色动流光。
　　庭际花微落，楼前汉已横。金壶催夜尽，罗袖舞寒轻。
　　乐笑畅欢情，未半著天明。
　　◎卷.6【桂殿秋】李白
　　仙女下，董双成，汉殿夜凉吹玉笙。曲终却从仙官去，
　　万户千门惟月明。
　　河汉女，玉炼颜，云輧往往在人间。九霄有路去无迹，
　　袅袅香风生佩环。
　　◎卷.7【清平调】李白
　　云想衣裳花想容，春风拂槛露华浓。若非群玉山头见，
　　会向瑶台月下逢。
　　一枝红艳露凝香，云雨巫山枉断肠。借问汉宫谁得似，
　　可怜飞燕倚新妆。
　　名花倾国两相欢，常得君王带笑看。解得春风无限恨，
　　沈香亭北倚阑干。
　　◎卷.8【连理枝】李白
　　雪盖宫楼闭，罗幕昏金翠。斗压阑干，香心澹薄，
　　梅梢轻倚。喷宝猊香烬、麝烟浓，馥红绡翠被。
　　浅画云垂帔，点滴昭阳泪。咫尺宸居，君恩断绝，
　　似遥千里。望水晶帘外、竹枝寒，守羊车未至。
　　◎卷.9【菩萨蛮】李白
　　平林漠漠烟如织，寒山一带伤心碧。暝色入高楼，
　　有人楼上愁。
　　玉阶空伫立，宿鸟归飞急。何处是归程，长亭更短亭。
　　◎卷.10【忆秦娥（一名秦楼月、碧云深、双荷叶）】李白
　　箫声咽，秦娥梦断秦楼月。秦楼月，年年柳色，灞陵伤别。
　　乐游原上清秋节，咸阳古道音尘绝。音尘绝，
　　西风残照，汉家陵阙。
　　◎卷.11【清平乐（一名忆萝月）】李白
　　禁庭春昼，莺羽披新绣。百草巧求花下斗，只赌珠玑满斗。
　　日晚却理残妆，御前闲舞霓裳。谁道腰肢窈窕，
　　折旋笑得君王。
　　禁闱秋夜，月探金窗罅。玉帐鸳鸯喷兰麝，时落银灯香灺。
　　女伴莫话孤眠，六宫罗绮三千。一笑皆生百媚，
　　宸衷教在谁边。
　　烟深水阔，音信无由达。惟有碧天云外月，偏照悬悬离别。
　　尽日感事伤怀，愁眉似锁难开。夜夜长留半被，
　　待君魂梦归来。
　　鸾衾凤褥，夜夜常孤宿。更被银台红蜡烛，学妾泪珠相续。
　　花貌些子时光，抛人远泛潇湘。欹枕悔听寒漏，
　　声声滴断愁肠。
　　画堂晨起，来报雪花坠。高卷帘栊看佳瑞，皓色远迷庭砌。
　　盛气光引炉烟，素草寒生玉佩。应是天仙狂醉，
　　乱把白云揉碎。
　　◎卷.12【欸乃曲】元结
　　偶存名迹在人间，顺俗与时未安闲。来谒大官兼问政，
　　扁舟却入九疑山。
　　湘江二月春水平，满月和风宜夜行。唱桡欲过平阳戍，
　　守吏相呼问姓名。
　　千里枫林烟雨深，无朝无暮有猿吟。倚桡静听曲中意，
　　好似云山韶濩音。
　　零陵郡北湘水东，浯溪形胜满湘中。溪口石颠堪自逸，
　　谁能相伴作渔翁。
　　下泷船似入深渊，上泷船似欲升天。泷南始到九疑郡，
　　应绝高人乘兴船。
　　◎卷.13【渔父】张志和
　　西塞山前白鹭飞，桃花流水鳜鱼肥。青箬笠，绿蓑衣，
　　斜风细雨不须归。
　　钓台渔父褐为裘，两两三三舴艋舟。能纵棹，惯乘流，
　　长江白浪不曾忧。
　　霅溪湾里钓鱼翁，舴艋为家西复东。江上雪，浦边风，
　　笑著荷衣不叹穷。
　　松江蟹舍主人欢，菰饭莼羹亦共餐。枫叶落，荻花干，
　　醉宿渔舟不觉寒。
　　青草湖中月正圆，巴陵渔父棹歌连。钓车子，橛头船，
　　乐在风波不用仙。
　　◎卷.14【渔父】张松龄
　　乐是风波钓是闲，草堂松桧已胜攀。太湖水，洞庭山，
　　狂风浪起且须还。
　　◎卷.15【章台柳（寄柳氏）】韩翃
　　章台柳，章台柳，往日依依今在否？纵使长条似旧垂，
　　也应攀折他人手。
　　◎卷.16【三台（或加令字，一名翠华引、开元乐）】韦应物
　　一年一年老去，明日后日花开。未报长安平定，
　　万国岂得衔杯。
　　冰泮寒塘水绿，雨馀百草皆生。朝来衡门无事，
　　晚下高斋有情。
　　◎卷.17【调笑令（一名宫中调笑、转应曲、三台令）】韦应物
　　胡马，胡马，远放燕支山下。跑沙跑雪独嘶，
　　东望西望路迷。迷路，迷路，边草无穷日暮。
　　河汉，河汉，晓挂秋城漫漫。愁人起望相思，
　　塞北江南别离。离别，离别，河汉虽同路绝。
　　◎卷.18【三台（宫中二首，江南四首）】王建
　　鱼藻池边射鸭，芙蓉苑里看花。日色柘袍相似，
　　不著红鸾扇遮。
　　池北池南草绿，殿前殿后花红。天子千秋万岁，
　　未央明月清风。
　　扬州桥边小妇，长干市里商人。三年不得消息，
　　各自拜鬼求神。
　　青草湖边草色，飞猿岭上猿声。万里三湘客到，
　　有风有雨人行。
　　树头花落花开，道上人去人来。朝愁暮愁即老，
　　百年几度三台。
　　斗身强健且为，头白齿落难追。准拟百年千岁，
　　能得几许多时。
　　◎卷.19【调笑令（即宫中调笑）】王建
　　团扇，团扇，美人并来遮面。玉颜憔悴三年，
　　谁复商量管弦。弦管，弦管，春草昭阳路断。
　　胡蝶，胡蝶，飞上金枝玉叶。君前对舞春风，
　　百叶桃花树红。红树，红树，燕语莺啼日暮。
　　罗袖，罗袖，暗舞春风依旧。遥看歌舞玉楼，
　　好日新妆坐愁。愁坐，愁坐，一世虚生虚过。
　　杨柳，杨柳，日暮白沙渡口。船头江水茫茫，
　　商人少妇断肠。肠断，肠断，鹧鸪夜飞失伴。
　　◎卷.20【调笑令（即转应曲）】戴叔伦
　　边草，边草，边草尽来兵老。山南山北雪晴，
　　千里万里月明。明月，明月，胡笳一声愁绝。
　　◎卷.21【纥那曲（二首）】刘禹锡
　　杨柳郁青青，竹枝无限情。同郎一回顾，听唱纥那声。
　　蹋曲兴无穷，调同辞不同。愿郎千万寿，长作主人翁。
　　◎卷.22【忆江南（即春去也）】刘禹锡
　　春去也，多谢洛城人。弱柳从风疑举袂，
　　丛兰裛露似沾巾。独坐亦含嚬。
　　春去也。共惜艳阳年。犹有桃花流水上，
　　无辞竹叶醉尊前。惟待见青天。
　　◎卷.23【潇湘神】刘禹锡
　　湘水流，湘水流，九疑云物至今愁。若问二妃何处所，
　　零陵芳草露中秋。
　　斑竹枝，斑竹枝，泪痕点点寄相思。楚客欲听瑶瑟怨，
　　潇湘深夜月明时。
　　◎卷.24【抛球乐】刘禹锡
　　五色绣团圆，登君玳瑁筵。最宜红烛下，偏称落花前。
　　上客如先起，应须赠一船。
　　春早见花枝，朝朝恨发迟。及看花落后，却忆未开时。
　　幸有抛球乐，一杯君莫辞。
　　◎卷.25【花非花】白居易
　　花非花，雾非雾。夜半来，天明去。来如春梦不多时，
　　去似朝云无觅处。
　　◎卷.26【忆江南】白居易
　　江南好，风景旧曾谙。日出江花红胜火，
　　春来江水绿如蓝。能不忆江南。
　　江南忆，最忆是杭州。山寺月中寻桂子，
　　郡亭枕上看潮头。何日更重游。
　　江南忆，其次忆吴宫。吴酒一杯春竹叶，
　　吴娃双舞醉芙蓉。早晚得相逢。
　　◎卷.27【如梦令】白居易
　　前度小花静院，不比寻常时见。见了又还休，
　　愁却等闲分散。肠断，肠断，记取钗横鬓乱。
　　落月西窗惊起，好个匆匆些子。鬒鬓亸轻松，
　　凝了一双秋水。告你，告你，休向人间整理。
　　频日雅欢幽会，打得来来越z4。说著暂分飞，
　　蹙损一双眉黛。无奈，无奈，两个心儿总待。
　　◎卷.25【长相思】白居易
　　汴水流，泗水流。流到瓜洲古渡头，吴山点点愁。
　　思悠悠，恨悠悠。恨到归时方始休，月明人倚楼。
　　深画眉，浅画眉。蝉鬓鬅鬙云满衣，阳台行雨回。
　　巫山高，巫山低。暮雨潇潇郎不归，空房独守时。
　　◎卷.26【谪仙怨（集作律诗，题云苕溪酬梁耿别后见寄）】刘长卿
　　晴川落日初低，惆怅孤舟解携。鸟向平芜远近，
　　人随流水东西。
　　白云千里万里，明月前溪后溪。独恨长沙谪去，
　　江潭春草萋萋。
　　◎卷.27【广谪仙怨】窦弘馀
　　胡尘犯阙冲关，金辂提携玉颜。云雨此时萧散，
　　君王何日归还。
　　伤心朝恨暮恨，回首千山万山。独望天边初月，
　　蛾眉犹自弯弯。
　　◎卷.28【广谪仙怨】康骈
　　晴山碍目横天，绿叠君王马前。銮辂西巡蜀国，
　　龙颜东望秦川。
　　曲江魂断芳草，妃子愁凝暮烟。长笛此时吹罢，
　　何言独为婵娟。


第八百九十一卷
　　◎卷.1【八六子】杜牧
　　洞房深，画屏灯照，山色凝翠沈沈。听夜雨，冷滴芭蕉，
　　惊断红窗好梦。龙烟细飘绣衾，辞恩久归长信。
　　凤帐萧疏，椒殿闲扃。
　　辇路苔侵，绣帘垂，迟迟漏传丹禁。蕣华偷悴，
　　翠鬟羞整。愁坐望处，金舆渐远，何时彩仗重临。
　　正消魂，梧桐又移翠阴。
　　◎卷.2【忆江南】崔怀宝
　　平生愿，愿作乐中筝。得近玉人纤手子，
　　砑罗裙上放娇声。便死也为荣。
　　◎卷.3【闲中好】郑符
　　闲中好，尽日松为侣。此趣人不知，轻风度僧语。
　　◎卷.4【闲中好】段成式
　　闲中好，尘务不萦心。坐对当窗木，看移三面阴。
　　◎卷.5【闲中好】张希复
　　闲中好，幽磬度声迟。卷上论题肇，画中僧姓支。
　　◎卷.6【南歌子（歌或作柯，一名春宵曲）】温庭筠
　　手里金鹦鹉，胸前绣凤凰。偷眼暗形相，不如从嫁与，
　　作鸳鸯。
　　似带如丝柳，团酥握雪花。帘卷玉钩斜，九衢尘欲暮，
　　逐香车。
　　倭堕低梳髻，连娟细扫眉。终日两相思，为君憔悴尽，
　　百花时。
　　脸上金霞细，眉间翠钿深。欹枕覆鸳衾，隔帘莺百转，
　　感君心。
　　扑蕊添黄子，呵花满翠鬟。鸳枕映屏山，月明三五夜，
　　对芳颜。
　　转盼如波眼，娉婷似柳腰。花里暗相招，忆君肠欲断，
　　恨春宵。
　　懒拂鸳鸯枕，休缝翡翠裙。罗帐罢炉熏，近来心更切，
　　为思君。
　　◎卷.7【荷叶杯】温庭筠
　　一点露珠凝冷，波影，满池塘。绿茎红艳两相乱，肠断，
　　水风凉。
　　镜水夜来秋月，如雪，采莲时。小娘红粉对寒浪，惆怅，
　　正思惟。
　　楚女欲归南浦，朝雨，湿愁红。小船摇漾入花里，波起，
　　隔西风。
　　◎卷.8【忆江南】温庭筠
　　千万恨，恨极在天涯。山月不知心里事，
　　水风空落眼前花。摇曳碧云斜。
　　梳洗罢，独倚望江楼。过尽千帆皆不是，
　　斜晖脉脉水悠悠。肠断白蘋洲。
　　◎卷.9【蕃女怨】温庭筠
　　万枝香雪开已遍，细雨双燕。钿蝉筝，金雀扇，
　　画梁相见。雁门消息不归来，又飞回。
　　碛南沙上惊雁起，飞雪千里。玉连环，金镞箭，
　　年年征战。画楼离恨锦屏空，杏花红。
　　◎卷.10【遐方怨】温庭筠
　　凭绣槛，解罗帏。未得君书，断肠潇湘春雁飞，
　　不知征马几时归，海棠花谢也，雨霏霏。
　　花半拆，雨初晴。未卷珠帘，梦残惆怅闻晓莺，
　　宿妆眉浅粉山横，约鬟鸾镜里，绣罗轻。
　　◎卷.11【诉衷情（一名一丝风）】温庭筠
　　莺语，花舞，春昼午，雨霏微。金带枕，宫锦，凤凰帷。
　　柳弱燕交飞，依依。辽阳音信稀，梦中归。
　　◎卷.12【定西番】温庭筠
　　汉使昔年离别，攀弱柳，折寒梅，上高台。
　　千里玉关春雪，雁来人不来。羌笛一声愁绝，月裴回。
　　海燕欲飞调羽，萱草绿，杏花红，隔帘栊。
　　双鬓翠霞金缕，一枝春艳浓。楼上月明三五，琐窗中。
　　细雨晓莺春晚，人似玉，柳如眉，正相思。
　　罗幕翠帘初卷，镜中花一枝。肠断塞门消息，雁来稀。
　　◎卷.13【思帝乡】温庭筠
　　花花，满枝红似霞。罗袖画帘肠断，卓香车。
　　回面共人闲语，战篦金凤斜。惟有阮郎春尽，不归家。
　　◎卷.14【酒泉子】温庭筠
　　花映柳条，闲向绿萍池上。凭栏干，窥细浪，雨萧萧。
　　近来音信两疏索，洞房空寂寞。掩银屏，垂翠箔，度春宵。
　　日映纱窗，金鸭小屏山碧。故乡春，烟霭隔，背兰釭。
　　宿妆惆怅倚高阁，千里云影薄。草初齐，花又落，燕双飞。
　　楚女不归，楼枕小河春水。月孤明，风又起，杏花稀。
　　玉钗斜篸云鬟重，裙上金缕凤。八行书，千里梦，雁南飞。
　　罗带惹香，犹系别时红豆。泪痕新，金缕旧，断离肠。
　　一双娇燕语雕梁，还是去年时节。绿杨浓，芳草歇，
　　柳花狂。
　　◎卷.15【玉蝴蝶】温庭筠
　　秋风凄切伤离，行客未归时。塞外草先衰，江南雁到迟。
　　芙蓉凋嫩脸，杨柳堕新眉。摇落使人悲，断肠谁得知。
　　◎卷.16【女冠子】温庭筠
　　含娇含笑，宿翠残红窈窕。鬓如蝉，寒玉簪秋水，
　　轻纱卷碧烟。
　　雪胸鸾镜里，琪树凤楼前。寄语青娥伴，早求仙。
　　霞帔云发，钿镜仙容似雪。画愁眉，遮语回轻扇，
　　含羞下绣帏。
　　玉楼相望久，花洞恨来迟。早晚乘鸾去，莫相遗。
　　◎卷.17【归国遥（国一作自，遥一作谣）】温庭筠
　　香玉，翠凤宝钗垂s4zy。钿筐交胜金粟，越罗春水绿。
　　画堂照帘残烛，梦馀更漏促。谢娘无限心曲，晓屏山断续。
　　双脸，小凤战篦金飐艳。舞衣无力风敛，藕丝秋色染。
　　锦帐绣帏斜掩，露珠清晓簟。粉心黄蕊花靥，黛眉山两点。
　　◎卷.19【菩萨蛮】温庭筠
　　小山重叠金明灭，鬓云欲度香腮雪。懒起画蛾眉，
　　弄妆梳洗迟。
　　照花前后镜，花面交相映。新帖绣罗襦，双双金鹧鸪。
　　水精帘里颇黎枕，暖香惹梦鸳鸯锦。江上柳如烟，
　　雁飞残月天。
　　藕丝秋色浅，人胜参差剪。双鬓隔香红，玉钗头上风。
　　蕊黄无限当山额，宿妆隐笑纱窗隔。相见牡丹时，
　　暂来还别离。
　　翠钗金作股，钗上蝶双舞。心事竟谁知，月明花满枝。
　　翠翘金缕双鸂鶒，水文细起春池碧。池上海棠梨，
　　雨晴红满枝。
　　绣衫遮笑靥，烟草黏飞蝶。青琐对芳菲，玉关音信稀。
　　杏花含露团香雪，绿杨陌上多离别。灯在月胧明，
　　觉来闻晓莺。
　　玉钩褰翠幕，妆浅旧眉薄。春梦正关情，镜中蝉鬓轻。
　　玉楼明月长相忆，柳丝袅娜春无力。门外草萋萋，
　　送君闻马嘶。
　　画罗金翡翠，香烛销成泪。花落子规啼，绿窗残梦迷。
　　凤凰相对盘金缕，牡丹一夜经微雨。明镜照新妆，
　　鬓轻双脸长。
　　画楼相望久，阑外垂丝柳。音信不归来，社前双燕回。
　　牡丹花谢莺声歇，绿杨满院中庭月。相忆梦难成，
　　背窗灯半明。
　　翠钿金压脸，寂寞香闺掩。人远泪阑干，燕飞春又残。
　　满宫明月梨花白，故人万里关山隔。金雁一双飞，
　　泪痕沾绣衣。
　　小园芳草绿，家住越溪曲。杨柳色依依，燕归君不归。
　　宝函钿雀金鸂鶒，沈香阁上吴山碧。杨柳又如丝，
　　驿桥春雨时。
　　画楼音信断，芳草江南岸。鸾镜与花枝，此情谁得知。
　　南园满地堆轻絮，愁闻一霎清明雨。雨后却斜阳，
　　杏花零落香。
　　无言匀睡脸，枕上屏山掩。时节欲黄昏，无憀独倚门。
　　夜来皓月才当午，重帘悄悄无人语。深处麝烟长，
　　卧时留薄妆。
　　当年还自惜，往事那堪忆。花露月明残，锦衾知晓寒。
　　雨晴夜合玲珑日，万枝香袅红丝拂。闲梦忆金堂，
　　满庭萱草长。
　　绣帘垂s4zy，眉黛远山绿。春水渡溪桥，凭阑魂欲消。
　　竹风轻动庭除冷，珠帘月上玲珑影。山枕隐浓妆，
　　绿檀金凤凰。
　　两蛾愁黛浅，故国吴宫远。春恨正关情，画楼残点声。
　　玉纤弹处真珠落，流多暗湿铅华薄。春露浥朝花，
　　秋波浸晚霞。
　　风流心上物，本为风流出。看取薄情人，罗衣无此痕。
　　◎卷.9【清平乐】温庭筠
　　上阳春晚，宫女愁蛾浅。新岁清平思同辇，争奈长安路远。
　　凤帐鸳被徒熏，寂寞花锁千门。竞把黄金买赋，
　　为妾将上明君。
　　洛阳愁绝，杨柳花飘雪。终日行人争攀折，桥下水流呜咽。
　　上马争劝离觞，南浦莺声断肠。愁杀平原年少，
　　回首挥泪千行。
　　◎卷.10【更漏子】温庭筠
　　柳丝长，春雨细，花外漏声迢递。惊塞雁，起城乌，
　　画屏金鹧鸪。
　　香雾薄，透帘幕，惆怅谢家池阁。红烛背，绣帘垂，
　　梦长君不知。
　　星斗稀，钟鼓歇，帘外晓莺残月。兰露重，柳风斜，
　　满庭堆落花。
　　虚阁上，倚阑望，还似去年惆怅。春欲暮，思无穷，
　　旧欢如梦中。
　　金雀钗，红粉面，花里暂时相见。知我意，感君怜，
　　此情须问天。
　　香作穗，蜡成泪，还似两人心意。山枕腻，锦衾寒，
　　觉来更漏残。
　　相见稀，相忆久，眉浅淡烟如柳。垂翠幕，结同心，
　　待郎熏绣衾。
　　城上月，白如雪，蝉鬓美人愁绝。宫树暗，鹊桥横，
　　玉签初报明。
　　背江楼，临海月，城上角声呜咽。堤柳动，岛烟昏，
　　两行征雁分。
　　京口路，归帆渡，正是芳菲欲度。银烛尽，玉绳低，
　　一声村落鸡。
　　玉炉香，红蜡泪，偏照画堂秋思。眉翠薄，鬓云残，
　　夜长衾枕寒。
　　梧桐树，三更雨，不道离情正苦。一叶叶，一声声，
　　空阶滴到明。
　　◎卷.11【河渎神】温庭筠
　　河上望丛祠，庙前春雨来时。楚山无限鸟飞迟，
　　兰棹空伤别离。
　　何处杜鹃啼不歇，艳红开尽如血。蝉鬓美人愁绝，
　　百花芳草佳节。
　　孤庙对寒潮，西陵风雨潇潇。谢娘惆怅倚兰桡，
　　泪流玉箸千条。
　　暮天愁听思归乐，早梅香满山郭。回首两情萧索，
　　离魂何处飘泊。
　　铜鼓赛神来，满庭幡盖裴回。水村江浦过风雷，
　　楚山如画烟开。
　　离别橹声空萧索，玉容惆怅妆薄。青麦燕飞落落，
　　卷帘愁对珠阁。
　　◎卷.12【河传】温庭筠
　　江畔，相唤。晓妆鲜，仙景个女采莲。请君莫向那岸边。
　　少年，好花新满船。
　　红袖摇曳逐风软，垂玉腕。肠向柳丝断。浦南归，
　　浦北归。莫知，晚来人已稀。
　　湖上，闲望。雨萧萧，烟浦花桥路遥。谢娘翠蛾愁不销。
　　终朝，梦魂迷晚潮。
　　荡子天涯归棹远，春已晚。莺语空肠断。若耶溪，
　　溪水西。柳堤，不闻郎马嘶。
　　同伴，相唤。杏花稀，梦里每愁依违。仙客一去燕已飞。
　　不归，泪痕空满衣。
　　天际云鸟引情远，春已晚。烟霭渡南苑。雪梅香，
　　柳带长。小娘，转令人意伤。
　　◎卷.13【木兰花（即春晓曲）】温庭筠
　　家临长信往来道，乳燕双双拂烟草。油壁车轻金犊肥，
　　流苏帐晓春鸡早。
　　笼中娇鸟暖犹睡，帘外落花闲不扫。衰桃一树近前池，
　　似惜容颜镜中老。
　　◎卷.14【竹枝（一名巴渝辞）】皇甫松
　　槟榔花发鹧鸪啼，雄飞烟瘴雌亦飞。
　　木棉花尽荔支垂，千花万花待郎归。
　　芙蓉并蒂一心连，花侵槅子眼应穿。
　　筵中蜡烛泪珠红，合欢桃核两人同。
　　斜江风起动横波，劈开莲子苦心多。
　　山头桃花谷底杏，两花窈窕遥相映。
　　◎卷.15【摘得新】皇甫松
　　酌一卮，须教玉笛吹。锦筵红蜡烛，莫来迟。
　　繁红一夜经风雨，是空枝。
　　摘得新，枝枝叶叶春。管弦兼美酒，最关人。
　　平生都得几十度，展香茵。
　　◎卷.16【采莲子】皇甫松
　　菡萏香连十顷陂（举棹），小姑贪戏采莲迟（年少）。
　　晚来弄水船头湿（举棹），更脱红裙裹鸭儿（年少）。
　　船动湖光滟滟秋（举棹），贪看年少信船流（年少）。
　　无端隔水抛莲子（举棹），遥被人知半日羞（年少）。
　　◎卷.17【抛球乐】皇甫松
　　红拨一声飘，轻裘坠越绡。带翻金孔雀，香满绣蜂腰。
　　少少抛分数，花枝正索饶。
　　金蹙花球小，真珠绣带垂。几回冲蜡烛，千度入香怀。
　　上客终须醉，觥盂且乱排。
　　◎卷.18【忆江南】皇甫松
　　兰烬落，屏上暗红蕉。闲梦江南梅熟日，
　　夜船吹笛雨潇潇。人语驿边桥。
　　楼上寝，残月下帘旌。梦见秣陵惆怅事，
　　桃花柳絮满江城。双髻坐吹笙。
　　◎卷.19【天仙子】皇甫松
　　晴野鹭鸶飞一只，水葓花发秋江碧。刘郎此日别天仙，
　　登绮席，泪珠滴，十二晚峰青历历。
　　踯躅花开红照水，鹧鸪飞绕青山觜。行人经岁始归来，
　　千万里，错相倚，懊恼天仙应有以。
　　◎卷.20【怨回纥】皇甫松
　　白首南朝女，愁听异域歌。收兵颉利国，饮马胡卢河。
　　毳布腥膻久，穹庐岁月多。雕窠城上宿，吹笛泪滂沱。
　　祖席驻征棹，开帆候信潮。隔筵桃叶泣，吹管杏花飘。
　　船去鸥飞阁，人归尘上桥。别离惆怅泪，江路湿红蕉。
　　◎卷.21【酒泉子】司空图
　　买得杏花，十载归来方始坼。假山西畔药阑东，满枝红。
　　旋开旋落旋成空，白发多情人更惜。黄昏把酒祝东风，
　　且从容。
　　◎卷.22【生查子】韩偓
　　侍女动妆奁，故故惊人睡。那知本未眠，背面偷垂泪。
　　懒卸凤凰钗，羞入鸳鸯被。时复见残灯，和烟坠金穗。
　　◎卷.23【浣溪沙】韩偓
　　拢鬓新收玉步摇，背灯初解绣裙腰，枕寒衾冷异香焦。
　　深院不关春寂寂，落花和雨夜迢迢，恨情残醉却无聊。
　　宿醉离愁慢髻鬟，六铢衣薄惹轻寒，慵红闷翠掩青鸾。
　　罗袜况兼金菡萏，雪肌仍是玉琅玕，骨香腰细更沉檀。
　　◎卷.24【浣溪沙】张曙2
　　枕障熏炉隔绣帷，二年终日苦相思，杏花明月始应知。
　　天上人间何处去，旧欢新梦觉来时，黄昏微雨画帘垂。
　　◎卷.25【卜算子慢】钟辐
　　桃花院落，烟重露寒，寂寞禁烟晴昼。风拂珠帘，
　　还记去年时候。惜春心，不喜闲窗绣。倚屏山，
　　和衣睡觉。醺醺暗消残酒。
　　独倚危阑久。把玉笋偷弹，黛蛾轻斗。一点相思，
　　万般自家甘受。抽金钗，欲买丹青手。
　　写别来，容颜寄与，使知人清瘦。


第八百九十二卷
　　◎卷.1【诉衷情】韦庄
　　烛烬香残帘半卷，梦初惊。花欲谢，深夜，月笼明。
　　何处按歌声，轻轻。舞衣尘暗生，负春情。
　　碧沼红芳烟雨静，倚兰桡。垂玉佩，交带，袅纤腰。
　　鸳梦隔星桥，迢迢。越罗香暗销，坠花翘。
　　◎卷.2【天仙子】韦庄
　　怅望前回梦里期，看花不语苦寻思。露桃宫里小腰枝，
　　眉眼细，鬓云垂，惟有多情宋玉知。
　　深夜归来长酩酊，扶入流苏犹未醒。醺醺酒气麝兰和，
　　惊睡觉，笑呵呵，长笑人生能几何。
　　蟾彩霜华夜不分，天外鸿声枕上闻。绣衾香冷懒重熏，
　　人寂寂，叶纷纷，才睡依前梦见君。
　　梦觉云屏依旧空，杜鹃声咽隔帘栊。玉郎薄幸去无踪，
　　一日日，恨重重，泪界莲腮两线红。
　　金似衣裳玉似身，眼如秋水鬓如云。霞裙月帔一群群，
　　来洞口，望烟分，刘阮不归春日曛。
　　◎卷.3【江城子（一名水晶帘）】韦庄
　　恩重娇多情易伤，漏更长，解鸳鸯。朱唇未动，
　　先觉口脂香。缓揭绣衾抽皓腕，移凤枕，枕檀郎。
　　髻鬟狼藉黛眉长，出兰房，别檀郎。角声呜咽，
　　星斗渐微茫。露冷月残人未起，留不住，泪千行。
　　◎卷.4【定西番】韦庄
　　挑尽金灯红烬，人灼灼，漏迟迟，未眠时。
　　斜倚银屏无语，闲愁上翠眉。闷杀梧桐残雨，滴相思。
　　芳草丛生缕结，花艳艳，雨濛濛，晓庭中。
　　塞远久无音问，愁销镜里红。紫燕黄鹂犹至，恨何穷。
　　◎卷.5【思帝乡】韦庄
　　云髻坠，凤钗垂。髻坠钗垂无力，枕函欹。
　　翡翠屏深月落，漏依依。说尽人间天上，两心知。
　　春日游，杏花吹满头。陌上谁家年少，足风流。
　　妾拟将身嫁与，一生休。纵被无情弃，不能羞。
　　◎卷.6【上行杯】韦庄
　　芳草灞陵春岸，柳烟深，满楼弦管。一曲离声肠寸断。
　　今日送君千万，红缕玉盘金镂盏。须劝！珍重意，莫辞满。
　　白马玉鞭金辔，少年郎，离别容易。迢递去程千万里。
　　惆怅异乡云水，满酌一杯劝和泪。须愧！珍重意，莫辞醉。
　　◎卷.7【酒泉子】韦庄
　　月落星沉，楼上美人春睡。绿云欹，金枕腻，画屏深。
　　子规啼破相思梦，曙色东方才动。柳烟轻，花露重，
　　思难任。
　　◎卷.8【女冠子】韦庄
　　四月十七，正是去年今日。别君时，忍泪佯低面，
　　含羞半敛眉。
　　不知魂已断，空有梦相随。除却天边月，没人知。
　　昨夜夜半，枕上分明梦见。语多时，依旧桃花面，
　　频低柳叶眉。
　　半羞还半喜，欲去又依依。觉来知是梦，不胜悲。
　　◎卷.9【浣溪沙】韦庄
　　清晓妆成寒食天，柳球斜袅间花钿，卷帘直出画堂前。
　　指点牡丹初绽朵，日高犹自凭朱阑，含嚬不语恨春残。
　　欲上秋千四体慵，拟交人送又心忪，画堂帘幕月明风。
　　此夜有情谁不极，隔墙梨雪又玲珑，玉容憔悴惹微红。
　　惆怅梦馀山月斜，孤灯照壁背红纱，小楼高阁谢娘家。
　　暗想玉容何所似，一枝春雪冻梅花，满身香雾簇朝霞。
　　绿树藏莺莺正啼，柳丝斜拂白铜鞮，弄珠江上草萋萋。
　　日暮饮归何处客，绣鞍骢马一声嘶，满身兰麝醉如泥。
　　夜夜相思更漏残，伤心明月凭阑干，想君思我锦衾寒。
　　咫尺画堂深似海，忆来惟把旧书看，几时携手入长安。
　　◎卷.10【归国遥】韦庄
　　春欲暮，满地落花红带雨。惆怅玉笼鹦鹉，单栖无伴侣。
　　南望去程何许，问花花不语。早晚得同归去，恨无双翠羽。
　　金翡翠，为我南飞传我意。罨画桥边春水，几年花下醉。
　　别后只知相愧，泪珠难远寄。罗幕绣帏鸳被，旧欢如梦里。
　　春欲晚，戏蝶游蜂花烂熳。日落谢家池馆，柳丝金缕断。
　　睡觉绿鬟风乱，画屏云雨散。闲倚博山长叹，泪流沾皓腕。
　　◎卷.11【菩萨蛮】韦庄
　　红楼别夜堪惆怅，香灯半卷流苏帐。残月出门时，
　　美人和泪辞。
　　琵琶金翠羽，弦上黄莺语。劝我早归家，绿窗人似花。
　　人人尽说江南好，游人只合江南老。春水碧于天，
　　画船听雨眠。
　　垆边人似月，皓腕凝双雪。未老莫还乡，还乡须断肠。
　　如今却忆江南乐，当时年少春衫薄。骑马倚斜桥，
　　满楼红袖招。
　　翠屏金屈曲，醉入花丛宿。此度见花枝，白头誓不归。
　　劝君今夜须沈醉，尊前莫话明朝事。珍重主人心，
　　酒深情亦深。
　　须愁春漏短，莫诉金杯满。遇酒且呵呵，人生能几何。
　　洛阳城里春光好，洛阳才子他乡老。柳暗魏王堤，
　　此时心转迷。
　　桃花春水渌，水上鸳鸯浴。凝恨对残晖，忆君君不知。
　　◎卷.12【更漏子】韦庄
　　钟鼓寒，楼阁暝，月照古桐金井。深院闭，小庭空，
　　落花香露红。
　　烟柳重，春雾薄，灯背水窗高阁。闲倚户，暗沾衣，
　　待郎郎不归。
　　◎卷.13【谒金门（一名花自落、垂杨碧、出塞）】韦庄
　　春雨足，染就一溪新绿。柳外飞来双羽玉，弄晴相对浴。
　　楼外翠帘高轴，倚遍阑干几曲。云淡水平烟树簇，
　　寸心千里目。
　　春漏促，金烬暗挑残烛。一夜帘前风撼竹，梦魂相断续。
　　有个娇饶如玉，夜夜绣屏孤宿。闲抱琵琶寻旧曲，
　　远山眉黛绿。
　　空相忆，无计得传消息。天上嫦娥人不识，寄书何处觅。
　　新睡觉来无力，不忍把君书迹。满院落花春寂寂，
　　断肠芳草碧。
　　◎卷.14【清平乐】韦庄
　　春愁南陌，故国音书隔。细雨霏霏梨花白，燕拂画帘金额。
　　尽日相望王孙，尘满衣上泪痕。谁向桥边吹笛，
　　驻马西望销魂。
　　野花芳草，寂寞关山道。柳吐金丝莺语早，惆怅香闺暗老。
　　罗带悔结同心，独凭朱阑思深。梦觉半床斜月，
　　小窗风触鸣琴。
　　何处游女，蜀国多云雨。云解有情花解语，窣地绣罗金缕。
　　妆成不整金钿，含羞待月秋千。住在绿槐阴里，
　　门临春水桥边。
　　莺啼残月，绣阁香灯灭。门外马嘶郎欲别，正是落花时节。
　　妆成不画蛾眉，含愁独倚金扉。去路香尘莫扫，
　　扫即郎去归迟。
　　琐窗春暮，满地梨花雨。君不归来情又去，红泪散沾金缕。
　　梦魂飞断烟波，伤心不奈春何。空把金针独坐，
　　鸳鸯愁绣双窠。
　　绿杨春雨，金线飘千缕。花拆香枝黄鹂语，玉勒雕鞍何处。
　　碧窗望断燕鸿，翠帘睡眼溟濛。宝瑟谁家弹罢，
　　含悲斜倚屏风。
　　◎卷.15【喜迁莺（即鹤冲天）】韦庄
　　人汹汹，鼓冬冬，襟袖五更风。大罗天上月朦胧，
　　骑马上虚空。
　　香满衣，云满路，鸾凤绕身飞舞。霓旌绛节一群群，
　　引见玉华君。
　　街鼓动，禁城开，天上探人回。凤衔金榜出云来，
　　平地一声雷。
　　莺已迁，龙已化，一夜满城车马。家家楼上簇神仙，
　　争看鹤冲天。
　　◎卷.16【应天长】韦庄
　　绿槐阴里黄莺语，深院无人春昼午。画帘垂，金凤舞，
　　寂寞绣屏香一炷。
　　碧天云，无定处，空有梦魂来去。夜夜绿窗风雨，
　　断肠君信否。
　　别来半岁音书绝，一寸离肠千万结。难相见，易相别，
　　又是玉楼花似雪。
　　暗相思，无处说，惆怅夜来烟月。想得此时情切，
　　泪沾红袖黦。
　　◎卷.17【荷叶杯】韦庄
　　绝代佳人难得，倾国，花下见无期。一双愁黛远山眉，
　　不忍更思惟。
　　闲掩翠屏金凤，残梦，罗幕画堂空。碧天无路信难通，
　　惆怅旧房栊。
　　记得那年花下，深夜，初识谢娘时。水堂西面画帘垂，
　　携手暗相期。
　　惆怅晓莺残月，相别，从此隔音尘。如今俱是异乡人，
　　相见更无因。
　　◎卷.18【河传】韦庄
　　何处，烟雨，隋堤春暮。柳色葱茏，画桡金缕，
　　翠旗高飐香风，水光融。
　　青娥殿脚春妆媚，轻云里，绰约司花妓。江都宫阙，
　　清淮月映迷楼，古今愁。
　　春晚，风暖，锦城花满。狂杀游人，玉鞭金勒寻胜，
　　驰骤轻尘，惜良辰。
　　翠蛾争劝临邛酒，纤纤手，拂面垂丝柳。
　　归时烟里钟鼓，正是黄昏，暗销魂。
　　锦浦，春女，绣衣金缕。雾薄云轻，花深柳暗，
　　时节正是清明，雨初晴。
　　玉鞭魂断烟霞路，莺莺语，一望巫山雨。香尘隐映，
　　遥望翠槛红楼，黛眉愁。
　　◎卷.19【怨王孙（与河传、月照梨花二词同调）】韦庄
　　锦里，蚕市，满街珠翠。千万红妆，玉蝉金雀，
　　宝髻花簇鸣珰，绣衣长。
　　日斜归去人难见，青楼远，队队行云散。不知今夜，
　　何处深锁兰房，隔仙乡。
　　◎卷.20【木兰花】韦庄
　　独上小楼春欲暮，愁望玉关芳草路。消息断，不逢人，
　　却敛细眉归绣户。
　　坐看落花空叹息，罗袂湿班红泪滴。千山万水不曾行，
　　魂梦欲教何处觅。
　　◎卷.21【小重山】韦庄
　　一闭昭阳春又春。夜寒宫漏永，梦君恩。
　　卧思陈事暗消魂。罗衣湿，红袂有啼痕。
　　歌吹隔重阍。绕庭芳草绿，倚长门。万般惆怅向谁论？
　　凝情立，宫殿欲黄昏。
　　◎卷.22【望远行】韦庄
　　欲别无言倚画屏，含恨暗伤情。谢家庭树锦鸡鸣，
　　残月落边城。
　　人欲别，马频嘶，绿槐千里长堤。出门芳草路萋萋，
　　云雨别来易东西。不忍别君后，却入旧香闺。
　　◎卷.23【忆江南】牛峤
　　衔泥燕，飞到画堂前。占得杏梁安稳处，体轻惟有主人怜。
　　堪羡好因缘。
　　红绣被，两两间鸳鸯。不是鸟中偏爱尔，为缘交颈睡南塘。
　　全胜薄情郎。
　　◎卷.24【西溪子】牛峤
　　捍拨双盘金凤，蝉鬓玉钗摇动。画堂前，人不语，弦解语。
　　弹到昭君怨处。翠蛾愁，不抬头。
　　◎卷.25【江城子】牛峤
　　䴔䴖飞起郡城东，碧江空，半滩风。越王宫殿，
　　蘋叶藕花中。帘卷水楼鱼浪起，千片雪，雨濛濛。
　　极浦烟消水鸟飞，离筵分手时，送金卮。渡口杨花，
　　狂雪任风吹。日暮空江波浪急，芳草岸，柳如丝。
　　◎卷.26【定西番】牛峤
　　紫塞月明千里，金甲冷，戍楼寒，梦长安。
　　乡思望中天阔，漏残星亦残。画角数声呜咽，雪漫漫。
　　◎卷.27【望江怨】牛峤
　　东风急，惜别花时手频执，罗帏愁独入。马嘶残雨春芜湿。
　　倚门立，寄语薄情郎，粉香和泪泣。
　　◎卷.28【女冠子】牛峤
　　绿云高髻，点翠匀红时世。月如眉，浅笑含双靥，
　　低声唱小词。
　　眼看惟恐化，魂荡欲相随。玉趾回娇步，约佳期。
　　锦江烟水，卓女烧春浓美。小檀霞，绣带芙蓉帐，
　　金钗芍药花。
　　额黄侵腻发，臂钏透红纱。柳暗莺啼处，认郎家。
　　星冠霞帔，住在蕊珠宫里。佩丁当，明翠摇蝉翼，
　　纤珪理宿妆。
　　醮坛春草昼绿，药院杏花香。青鸟传心事，寄刘郎。
　　双飞双舞，春昼后园莺语。卷罗帏，锦字书封了，
　　银河雁过迟。
　　鸳鸯排宝帐，豆蔻绣连枝。不语匀珠泪，落花时。
　　◎卷.29【酒泉子】牛峤
　　记得去年，烟暖杏园花正发，雪飘香。江草绿，柳丝长。
　　钿车纤手卷帘望，眉学春山样。凤钗低袅翠鬟上，落梅妆。
　　◎卷.30【菩萨蛮】牛峤
　　舞裙香暖金泥凤，画梁语燕惊残梦。门外柳花飞，
　　玉郎犹未归。
　　愁匀红粉泪，眉剪春山翠。何处是辽阳，锦屏春昼长。
　　柳花飞处莺声急，晴街春色香车立。金凤小帘开，
　　脸波和恨来。
　　今宵求梦想，难到青楼上。赢得一场愁，鸳衾谁并头。
　　玉钗风动春幡急，交枝红杏笼烟泣。楼上望卿卿，
　　窗寒新雨晴。
　　熏炉蒙翠被，绣帐鸳鸯睡。何处有相知，羡他初画眉。
　　画屏重叠巫阳翠，楚神尚有行云意。朝暮几般心，
　　向他情谩深。
　　风流今古隔，虚作瞿塘客。山月照山花，梦回灯影斜。
　　风帘燕舞莺啼柳，妆台约鬓低纤手。钗重髻盘珊，
　　一枝红牡丹。
　　门前行乐客，白马嘶春色。故故坠金鞭，回头应眼穿。
　　绿云鬓上飞金雀，愁眉敛翠春烟薄。香阁掩芙蓉，
　　画屏山几重。
　　窗寒天欲曙，犹结同心苣。啼粉涴罗衣，问郎何日归。
　　玉炉冰簟鸳鸯锦，粉融香汗流山枕。帘外辘轳声，
　　敛眉含笑惊。
　　柳阴烟漠漠，低鬓蝉钗落。须作一生拌，尽君今日欢。
　　◎卷.31【更漏子】牛峤
　　星渐稀，漏频转，何处轮台声怨。香阁掩，杏花红，
　　月明杨柳风。
　　挑锦字，记情事，惟愿两心相似。收泪语，背灯眠，
　　玉钗横枕边。
　　春夜阑，更漏促，金烬暗挑残烛。惊梦断，锦屏深，
　　两乡明月心。
　　闺草碧，望归客，还是不知消息。孤负我，悔怜君，
　　告天天不闻。
　　南浦情，红粉泪，争奈两人深意。低翠黛，卷征衣，
　　马嘶霜叶飞。
　　招手别，寸肠结，还是去年时节。书托雁，梦归家，
　　觉来江月斜。
　　◎卷.32【感恩多】牛峤
　　两条红粉泪，多少香闺意。强攀桃李枝，敛愁眉。
　　陌上莺啼蝶舞，柳花飞。柳花飞，愿得郎心，
　　忆家还早归。
　　自从南浦别，愁见丁香结。近来情转深，忆鸳衾。
　　几度将书托烟雁，泪盈襟。泪盈襟，礼月求天，
　　愿君知我心。
　　◎卷.33【应天长】牛峤
　　玉楼春望晴烟灭，舞衫斜卷金条脱。黄鹂娇转声初歇，
　　杏花飘尽龙山雪。
　　凤钗低赴节，筵上王孙愁绝。鸳鸯对衔罗结，
　　两情深夜月。
　　双眉澹薄藏心事，清夜背灯娇又醉。玉钗横，山枕腻，
　　宝帐鸳鸯春睡美。
　　别经时，无限意，虚道相思憔悴。莫信彩笺书里，
　　赚人肠断字。
　　◎卷.34【木兰花】牛峤
　　春入横塘摇浅浪，花落小园空惆怅。此情谁信为狂夫，
　　恨翠愁红流枕上。
　　小玉窗前嗔燕语，红泪滴穿金线缕。雁归不见报郎归，
　　织成锦字封过与。


第八百九十三卷
　　◎卷.1【西溪子】毛文锡
　　昨夜西溪游赏，芳树奇花千样。锁春光，金尊满，
　　听弦管。娇妓舞衫香暖。不觉到斜晖，马驮归。
　　◎卷.2【何满子】毛文锡
　　红粉楼前月照，碧纱窗外莺啼。梦断辽阳音信，
　　那堪独守空闺。恨对百花时节，王孙绿草萋萋。
　　◎卷.3【诉衷情（一名桃花水）】毛文锡
　　桃花流水漾纵横，春昼彩霞明。刘郎去，阮郎行，
　　惆怅恨难平。
　　愁坐对云屏，算归程。何时携手洞边迎，诉衷情。
　　鸳鸯交颈绣衣轻，碧沼藕花馨。偎藻荇，映兰汀，
　　和雨浴浮萍。
　　思妇对心惊，想边庭。何时解佩掩云屏，诉衷情。
　　◎卷.4【中兴乐】毛文锡
　　豆蔻花繁烟艳深，丁香软结同心。翠鬟女，相与，共淘金。
　　红蕉叶里猩猩语。鸳鸯浦，镜中鸾舞。丝雨，隔荔枝阴。
　　◎卷.5【醉花间】毛文锡
　　休相问，怕相问，相问还添恨。春水满塘生，鸂鶒还相趁。
　　昨夜雨霏霏，临明寒一阵。偏忆戍楼人，久绝边庭信。
　　深相忆，莫相忆，相忆情难极。银汉是红墙，一带遥相隔。
　　金盘珠露滴，两岸榆花白。风摇玉佩清，今夕为何夕。
　　◎卷.6【酒泉子】毛文锡
　　绿树春深，燕语莺啼声断续，惠风飘荡入芳丛，惹残红。
　　柳丝无力袅烟空。金盏不辞须满酌，海棠花下思朦胧，
　　醉春风。
　　◎卷.7【纱窗恨】毛文锡
　　新春燕子还来至，一双飞。垒巢泥湿时时坠，涴人衣。
　　后园里、看百花发，香风拂、绣户金扉。月照纱窗，
　　恨依依。
　　双双蝶翅涂铅粉，咂花心。绮窗绣户飞来稳，画堂阴。
　　二三月、爱随风絮，伴落花、来拂衣襟。更剪轻罗片，
　　傅黄金。
　　◎卷.8【恋情深】毛文锡
　　滴滴铜壶寒漏咽，醉红楼月。宴馀香殿会鸳衾，荡春心。
　　真珠帘下晓光侵，莺语隔琼林。宝帐欲开慵起，恋情深。
　　玉殿春浓花烂漫，簇神仙伴。罗裙窣地缕黄金，奏清音。
　　酒阑歌罢两沉沉，一笑动君心。永愿作鸳鸯伴，恋情深。
　　◎卷.9【浣溪沙】毛文锡
　　七夕年年信不违，银河清浅白云微，蟾光鹊影伯劳飞。
　　每恨蟪蛄怜婺女，几回娇妒下鸳机，今宵嘉会两依依。
　　◎卷.10【摊破浣溪沙】毛文锡
　　春水轻波浸绿苔，枇杷洲上紫檀开。晴日眠沙鸂鶒稳，
　　暖相偎。
　　罗袜生尘游女过，有人逢著弄珠回。兰麝飘香初解佩，
　　忘归来。
　　◎卷.11【赞浦子】毛文锡
　　锦帐添香睡，金炉换夕薰。懒结芙蓉带，慵拖翡翠裙。
　　正是柳夭桃媚，那堪暮雨朝云。宋玉高唐意，裁琼欲赠君。
　　◎卷.12【巫山一段云】毛文锡
　　雨霁巫山上，云轻映碧天。远风吹散又相连，十二晚峰前。
　　暗湿啼猿树，高笼过客船。朝朝暮暮楚江边，几度降神仙。
　　貌掩巫山色，才过濯锦波。阿谁提笔上银河，月里写嫦娥。
　　薄薄施铅粉，盈盈挂绮罗。菖蒲花役梦魂多，年代属元和。
　　◎卷.13【柳含烟】毛文锡
　　隋堤柳，汴河旁。夹岸绿阴千里，龙舟凤舸木兰香。
　　锦帆张。
　　因梦江南春景好，一路流苏羽葆。笙歌未尽起横流，
　　锁春愁。
　　河桥柳，占芳春。映水含烟拂路，几回攀折赠行人，
　　暗伤神。
　　乐府吹为横笛曲，能使离肠断续。不如移植在金门，
　　近天恩。
　　章台柳，近垂旒。低拂往来冠盖，朦胧春色满皇州，
　　瑞烟浮。
　　直与路边江畔别，免被离人攀折。最怜京兆画蛾眉，
　　叶纤时。
　　御沟柳，占春多。半出宫墙婀娜，有时倒景醮轻罗，
　　麴尘波。
　　昨日金銮巡上苑，风亚舞腰纤软。栽培得地近皇宫，
　　瑞烟浓。
　　◎卷.14【更漏子】毛文锡
　　春夜阑，春恨切，花外子规啼月。人不见，梦难凭，
　　红纱一点灯。
　　偏怨别，是芳节，庭下丁香千结。宵雾散，晓霞晖，
　　梁间双燕飞。
　　◎卷.15【喜迁莺】毛文锡
　　芳春景，暧晴烟，乔木见莺迁。传枝偎叶语关关，
　　飞过绮丛间。
　　锦翼鲜，金毳软，百转千娇相唤。碧纱窗晓怕闻声，
　　惊破鸳鸯暖。
　　◎卷.16【应天长】毛文锡
　　平江波暖鸳鸯语，两两钓船归极浦。芦洲一夜风和雨，
　　飞起浅沙翘雪鹭。
　　渔灯明远渚，兰棹今宵何处。罗袂从风轻举，愁杀采莲女。
　　◎卷.17【月宫春】毛文锡
　　水晶宫里桂花开，神仙探几回。红芳金蕊绣重台，
　　低倾玛瑙杯。
　　玉兔银蟾争守护，姮娥姹女戏相偎。遥听钧天九奏，
　　玉皇亲看来。
　　◎卷.18【虞美人】毛文锡
　　鸳鸯对浴银塘暖，水面蒲梢短。垂杨低拂麴尘波，
　　蛛丝结网露珠多，滴圆荷。
　　遥思桃叶吴江碧，便是天河隔。锦鳞红鬣影沉沉，
　　相思空有梦相寻，意难任。
　　宝檀金缕鸳鸯枕，绶带盘宫锦。夕阳低映小窗明，
　　南园绿树语莺莺，梦难成。
　　玉炉香暖频添炷，满地飘轻絮。珠帘不卷度沈烟，
　　庭前闲立画秋千，艳阳天。
　　◎卷.19【临江仙】毛文锡
　　暮蝉声尽落斜阳，银蟾影挂潇湘。黄陵庙侧水茫茫。
　　楚山红树，烟雨隔高唐。
　　岸泊渔灯风飐碎，白蘋远散浓香。灵娥鼓瑟韵清商。
　　朱弦凄切，云散碧天长。
　　◎卷.20【接贤宾】毛文锡
　　香鞯镂襜五色骢，值春景初融。流珠喷沫躞蹀，汗血流红。
　　少年公子能乘驭，金镳玉辔珑璁。为惜珊瑚鞭不下，
　　骄生百步千踪。信穿花，从拂柳，向九陌追风。
　　◎卷.21【赞成功】毛文锡
　　海棠未坼，万点深红，香包缄结一重重。似含羞态，
　　邀勒春风。蜂来蝶去，任绕芳丛。
　　昨夜微雨，飘洒庭中，忽闻声滴井边桐。美人惊起，
　　坐听晨钟。快教折取，戴玉珑璁。
　　◎卷.22【甘州遍】毛文锡
　　春光好，公子爱闲游。足风流。金鞍白马，雕弓宝剑，
　　红缨锦襜出长楸。
　　花蔽膝，玉衔头。寻芳逐胜欢宴，丝竹不曾休。美人唱、
　　揭调是甘州，醉红楼。尧年舜日，乐圣永无忧。
　　秋风紧，平碛雁行低。阵云齐。萧萧飒飒，边声四起，
　　愁闻戍角与征鼙。
　　青冢北，黑山西。沙飞聚散无定，往往路人迷。铁衣冷、
　　战马血沾蹄，破蕃奚。凤凰诏下，步步蹑丹梯。
　　◎卷.23【渔父】和凝
　　白芷汀寒立鹭鸶，蘋风轻剪浪花时。烟幂幂，日迟迟，
　　香引芙蓉惹钓丝。
　　◎卷.24【天仙子】和凝
　　柳色披衫金缕凤，纤手轻拈红豆弄。翠蛾双敛正含情，
　　桃花洞，瑶台梦，一片春愁谁与共。
　　洞口春红飞蔌蔌，仙子含愁眉黛绿。阮郎何事不归来？
　　懒烧金，慵篆玉，流水桃花空断续。
　　◎卷.25【江城子】和凝
　　初夜含娇入洞房，理残妆，柳眉长。翡翠屏中，
　　亲爇玉炉香。整顿金钿呼小玉，排红烛，待潘郎。
　　竹里风生月上门，理秦筝，对云屏。轻拨朱弦，
　　恐乱马嘶声。含恨含娇独自语，今夜约，太迟生。
　　斗转星移玉漏频，已三更，对栖莺。历历花间，
　　似有马蹄声。含笑整衣开绣户，斜敛手，下阶迎。
　　迎得郎来入绣闱，语相思，连理枝。鬓乱钗垂，
　　梳堕印山眉。娅姹含情娇不语，纤玉手，抚郎衣。
　　帐里鸳鸯交颈情，恨鸡声，天已明。愁见街前，
　　还是说归程。临上马时期后会，待梅绽，月初生。
　　◎卷.26【何满子】和凝
　　正是破瓜年几，含情惯得人饶。桃李精神鹦鹉舌，
　　可堪虚度良宵。却爱蓝罗裙子，羡他长束纤腰。
　　写得鱼笺无限，其如花锁春晖。目断巫山云雨，
　　空教残梦依依。却爱熏香小鸭，羡他长在屏帏。
　　◎卷.27【望梅花】和凝
　　春草全无消息，腊雪犹馀踪迹。越岭寒枝香自折，
　　冷艳奇芳堪惜。何事寿阳无处觅，吹入谁家横笛。
　　◎卷.28【薄命女（一名长命女）】和凝
　　天欲晓，宫漏穿花声缭绕，窗里星光少。
　　冷露寒侵帐额，残月光沈树杪。梦断锦帏空悄悄，
　　强起愁眉小。
　　◎卷.29【春光好（一名愁倚栏令）】和凝
　　纱窗暖，画屏闲，亸云鬟。睡起四肢无力，半春间。
　　玉指剪裁罗胜，金盘点缀酥山。窥宋深心无限事，小眉弯。
　　蘋叶软，杏花明，画船轻。双浴鸳鸯出绿汀，棹歌声。
　　春水无风无浪，春天半雨半晴。红粉相随南浦晚，几含情。
　　◎卷.30【采桑子】和凝
　　蝤蛴领上诃梨子，绣带双垂。椒户闲时，竞学摴蒲赌荔支。
　　丛头鞋子红编细，裙窣金丝。无事嚬眉，春思翻教阿母疑。
　　◎卷.31【菩萨蛮】和凝
　　越梅半拆轻寒里，冰清澹薄笼蓝水。暖觉杏梢红，
　　游丝狂惹风。
　　闲阶莎径碧，远梦犹堪惜。离恨又迎春，相思难重陈。
　　◎卷.32【喜迁莺】和凝
　　晓月坠，宿云披，银烛锦屏帷。建章钟动玉绳低，
　　宫漏出花迟。
　　春态浅，来双燕，红日渐长一线。严妆欲罢转黄鹂，
　　飞上万年枝。
　　◎卷.33【山花子】和凝
　　莺锦蝉縠馥麝脐，轻裾花草晓烟迷。鸂鶒战金红掌坠，
　　翠云低。
　　星靥笑偎霞脸畔，蹙金开襜衬银泥。春思半和芳草嫩，
　　碧萋萋。
　　银字笙寒调正长，水文簟冷画屏凉。玉腕重，金扼臂，
　　淡梳妆。
　　几度试香纤手暖，一回尝酒绛唇光。佯弄红丝绳拂子，
　　打檀郎。
　　◎卷.34【临江仙】和凝
　　海棠香老春江晚，小楼雾縠空濛。翠鬟初出绣帘中，
　　麝烟鸾佩惹蘋风。
　　碾玉钗摇鸂鶒战，雪肌云鬓将融。含情遥指碧波东，
　　越王台殿蓼花红。
　　披袍窣地红宫锦，莺语时转轻音。碧罗冠子稳犀簪，
　　凤凰双飐步摇金。
　　肌骨细匀红玉软，脸波微送春心。娇羞不肯入鸳衾，
　　兰膏光里两情深。
　　◎卷.35【小重山】和凝
　　春入神京万木芳，禁林莺语滑、蝶飞狂。
　　晓花擎露妨啼妆，红日永、风和百花香。
　　烟锁柳丝长，御沟澄碧水、转池塘。时时微雨洗风光，
　　天衢远、到处引笙篁。
　　正是神京烂熳时，群仙初折得、郄诜枝。
　　乌犀白纻最相宜，精神出、御陌袖鞭垂。
　　柳色展愁眉，管弦分响亮、探花期。光阴占断曲江池，
　　新榜上、名姓彻丹墀。
　　◎卷.36【麦秀两岐】和凝
　　凉簟铺斑竹，鸳枕并红玉。脸莲红，眉柳绿，
　　胸雪宜新浴。淡黄衫子裁春縠，异香芬馥。
　　羞道交回烛，未惯双双宿。树连枝，鱼比目，
　　掌上腰如束。娇娆不争人拳跼，黛眉微蹙。
　　◎卷.37【生查子】牛希济
　　春山烟欲收，天澹星稀小。残月脸边明，别泪临清晓。
　　语已多，情未了，回首犹重道。记得绿罗裙，处处怜芳草。
　　新月曲如眉，未有团圞意。红豆不堪看，满眼相思泪。
　　终日劈桃穰，人在心儿里。两朵隔墙花，早晚成连理。
　　◎卷.38【中兴乐（即湿罗衣）】牛希济
　　池塘暖碧浸晴晖，濛濛柳絮轻飞。红蕊凋来，醉梦还稀。
　　春云空有雁归，珠帘垂。东风寂寞，恨郎抛掷，泪湿罗衣。
　　◎卷.39【酒泉子】牛希济
　　枕转簟凉，清晓远钟残梦。月光斜，帘影动，旧炉香。
　　梦中说尽相思事，纤手匀双泪。去年书，今日意，断人肠。
　　◎卷.40【谒金门】牛希济
　　秋已暮，重叠关山岐路。嘶马摇鞭何处去，晓禽霜满树。
　　梦断禁城钟鼓，泪滴枕檀无数。一点凝红和薄雾，
　　翠蛾愁不语。
　　◎卷.41【临江仙】牛希济
　　峭碧参差十二峰，冷烟寒树重重。瑶姬宫殿是仙踪。
　　金炉珠帐，香霭昼偏浓。
　　一自楚王惊梦断，人间无路相逢。至今云雨带愁容。
　　月斜江上，征棹动晨钟。
　　谢家仙观寄云岑，岩萝拂地成阴。洞房不闭白云深。
　　当时丹灶，一粒化黄金。
　　石壁霞衣犹半挂，松风长似鸣琴。时闻唳鹤起前林。
　　十洲高会，何处许相寻。
　　渭阙宫城秦树凋，玉楼独上无憀。含情不语自吹箫。
　　调清和恨，天路逐风飘。
　　何事乘龙人忽降，似知深意相招。三清携手路非遥。
　　世间屏障，彩笔画娇饶。
　　江绕黄陵春庙闲，娇莺独语关关。满庭重叠绿苔斑。
　　阴云无事，四散自归山。
　　箫鼓声稀香烬冷，月娥敛尽弯环。风流皆道胜人间，
　　须知狂客，判死为红颜。
　　素洛春光潋滟平，千重媚脸初生。凌波罗袜势轻轻。
　　烟笼日照，珠翠半分明。
　　风引宝衣疑欲舞，鸾回凤翥堪惊。也知心许恐无成。
　　陈王辞赋，千载有声名。
　　柳带摇风汉水滨，平芜两岸争匀。鸳鸯对浴浪痕新。
　　弄珠游女，微笑自含春。
　　轻步暗移蝉鬓动，罗裙风惹轻尘。水精宫殿岂无因。
　　空劳纤手，解佩赠情人。
　　洞庭波浪飐晴天，君山一点凝烟。此中真境属神仙。
　　玉楼珠殿，相映月轮边。
　　万里平湖秋色冷，星辰垂影参然。橘林霜重更红鲜。
　　罗浮山下，有路暗相连。


第八百九十四卷
　　◎卷.1【相见欢】薛昭蕴
　　罗襦绣袂香红，画堂中。细草平沙蕃马、小屏风。
　　卷罗幕，凭妆阁，思无穷。暮雨轻烟魂断、隔帘栊。
　　◎卷.2【醉公子（一名四换头）】薛昭蕴
　　慢绾青丝发，光砑吴绫袜。床上小熏笼，韶州新退红。
　　叵耐无端处，捻得从头污。恼得眼慵开，问人闲事来。
　　◎卷.3【女冠子】薛昭蕴
　　求仙去也，翠钿金篦尽舍。入岩峦，雾卷黄罗帔，
　　云雕白玉冠。
　　野烟溪洞冷，林月石桥寒。静夜松风下，礼天坛。
　　云罗雾縠，新授明威法箓。降真函，髻绾青丝发，
　　冠抽碧玉篸。
　　往来云过五，去住岛经三。正遇刘郎使，启瑶缄。
　　◎卷.4【浣溪沙】薛昭蕴
　　红蓼渡头秋正雨，印沙鸥迹自成行，整鬟飘袖野风香。
　　不语含嚬深浦里，几回愁煞棹船郎，燕归帆尽水茫茫。
　　钿匣菱花锦带垂，静临兰槛卸头时，约鬟低珥算归期。
　　花茂草青湘渚阔，梦馀空有漏依依，二年终日损芳菲。
　　粉上依稀有泪痕，郡庭花落欲黄昏，远情深恨与谁论。
　　记得去年寒食日，延秋门外卓金轮，日斜人散暗销魂。
　　握手河桥柳似金，蜂须轻惹百花心，蕙风兰思寄清琴。
　　意满便同春水满，情深还似酒杯深，楚烟湘月两沉沉。
　　帘外三间出寺墙，满街垂柳绿阴长，嫩红轻翠间浓妆。
　　瞥地见时犹可可，却来闲处暗思量，如今情事隔仙乡。
　　江馆清秋缆客船，故人相送夜开筵，麝烟兰焰簇花钿。
　　正是断魂迷楚雨，不堪离恨咽湘弦，月高霜白水连天。
　　倾国倾城恨有馀，几多红泪泣姑苏，倚风凝睇雪肌肤。
　　吴主山河空落日，越王宫殿半平芜，藕花菱蔓满平湖。
　　越女淘金春水上，步摇云鬓佩鸣珰，渚风江草又清香。
　　不为远山凝翠黛，只应含恨向斜阳，碧桃花谢忆刘郎。
　　◎卷.5【谒金门】薛昭蕴
　　春满院，叠损罗衣金线。睡觉水精帘未卷，帘前双语燕。
　　斜掩金铺一扇，满地落花千片。早是相思肠欲断，
　　忍教频梦见。
　　◎卷.6【喜迁莺】薛昭蕴
　　残蟾落，晓钟鸣，羽化觉身轻。乍无春睡有馀酲，
　　杏苑雪初晴。
　　紫陌长，襟袖冷，不是人间风景。回看尘土似前生，
　　休羡谷中莺。
　　金门晓，玉京春，骏马骤轻尘。桦烟深处白衫新，
　　认得化龙身。
　　九陌喧，千户启，满袖桂香风细。杏园欢宴曲江滨，
　　自此占芳辰。
　　清明节，雨晴天，得意正当年。马骄泥软锦连乾，
　　香袖半笼鞭。
　　花色融，人竞赏，尽是绣鞍朱鞅。日斜无计更留连，
　　归路草和烟。
　　◎卷.7【小重山】薛昭蕴
　　春到长门春草青，玉阶华露滴、月胧明。
　　东风吹断紫箫声，宫漏促、帘外晓啼莺。
　　愁极梦难成，红妆流宿泪、不胜情。手挪裙带绕花行，
　　思君切、罗幌暗尘生。
　　秋到长门秋草黄，画梁双燕去、出宫墙。
　　玉箫无复理霓裳，金蝉坠、鸾镜掩休妆。
　　忆昔在昭阳，舞衣红绶带、绣鸳鸯。至今犹惹御炉香，
　　魂梦断、愁听漏更长。
　　◎卷.8【离别难】薛昭蕴
　　宝马晓鞴雕鞍，罗帏乍别情难。那堪春景媚，送君千万里。
　　半妆珠翠落，露华寒。红蜡烛，青丝曲，偏能钩引泪阑干。
　　良夜促，香尘绿，魂欲迷，檀眉半敛愁低。未别心先咽，
　　欲语情难说。出芳草，路东西，摇袖立。春风急，
　　樱花杨柳雨凄凄。
　　◎卷.9【荷叶杯】顾夐
　　春尽小庭花落，寂寞，凭槛敛双眉。忍教成病忆佳期，
　　知摩知，知摩知。
　　歌发谁家筵上，寥亮，别恨正悠悠。兰釭背帐月当楼，
　　愁摩愁，愁摩愁。
　　弱柳好花尽拆，晴陌，陌上少年郎。满身兰麝扑人香，
　　狂摩狂，狂摩狂。
　　记得那时相见，胆战，鬓乱四肢柔。泥人无语不抬头，
　　羞摩羞，羞摩羞。
　　夜久歌声怨咽，残月，菊冷露微微。看看湿透缕金衣，
　　归摩归，归摩归。
　　我忆君诗最苦，知否，字字尽关心。红笺写寄表情深，
　　吟摩吟，吟摩吟。
　　金鸭香浓鸳被，枕腻，小髻簇花钿。腰如细柳脸如莲，
　　怜摩怜，怜摩怜。
　　曲砌蝶飞烟暖，春半，花发柳垂条。花如双脸柳如腰，
　　娇摩娇，娇摩娇。
　　一去又乖期信，春尽，满院长莓苔。手挪裙带独裴回，
　　来摩来，来摩来。
　　◎卷.10【甘州子】顾夐
　　一炉龙麝锦帷傍，屏掩映，烛荧煌。禁楼刁斗喜初长，
　　罗荐绣鸳鸯。山枕上，私语口脂香。
　　每逢清夜与良晨，多怅望，足伤神。云迷水隔意中人，
　　寂寞绣罗茵。山枕上，几点泪痕新。
　　曾如刘阮访仙踪，深洞客，此时逢。绮筵散后绣衾同。
　　款曲见韶容。山枕上，长是怯晨钟。
　　露桃花里小楼深，持玉盏，听瑶琴。醉归青琐入鸳衾，
　　月色照衣襟。山枕上，翠钿镇眉心。
　　红炉深夜醉调笙，敲拍处，玉纤轻。小屏古画岸低平，
　　烟月满闲庭。山枕上，灯背脸波横。
　　◎卷.11【遐方怨】顾夐
　　帘影细，簟文平。象纱笼玉指，缕金罗扇轻。
　　嫩红双脸似花明，两条眉黛远山横。
　　凤箫歇，镜尘生。辽塞音书绝，梦魂长暗惊。
　　玉郎经岁负娉婷，教人争不恨无情。
　　◎卷.12【诉衷情】顾夐
　　香灭帘垂春漏永，整鸳衾。罗带重，双凤，缕黄金。
　　窗外月光临，沉沉。断肠无处寻，负春心。
　　永夜抛人何处去，绝来音。香阁掩，眉敛，月将沈。
　　争忍不相寻，怨孤衾。换我心，为你心，始知相忆深。
　　◎卷.13【杨柳枝（即柳枝）】顾夐
　　秋夜香闺思寂寥，漏迢迢。鸳帏罗幌麝烟销，烛光摇。
　　正忆玉郎游荡去，无寻处。更闻帘外雨潇潇，滴芭蕉。
　　◎卷.14【醉公子】顾夐
　　漠漠秋云澹，红藕香侵槛。枕倚小山屏，金铺向晚扃。
　　睡起横波慢，独望情何限。衰柳数声蝉，魂销似去年。
　　岸柳垂金线，雨晴莺百转。家住绿杨边，往来多少年。
　　马嘶芳草远，高楼帘半卷。敛袖翠蛾攒，相逢尔许难。
　　◎卷.15【酒泉子】顾夐
　　杨柳无风，轻惹春烟残雨。杏花愁，莺正语，画楼东。
　　锦屏寂寞思无穷，还是不知消息。镜尘生，珠泪滴，
　　损仪容。
　　罗带缕金，兰麝烟凝魂断。画屏欹，云鬓乱，恨难任。
　　几回垂泪滴鸳衾，薄情何处去？月临窗，花满树，
　　信沉沉。
　　小槛日斜，风度绿窗人悄悄。翠帏闲掩舞双鸾，旧香寒。
　　别来情绪转难判，韶颜看却老。依稀粉上有啼痕，暗销魂。
　　黛薄红深，约掠绿鬟云腻。小鸳鸯，金翡翠，称人心。
　　锦鳞无处传幽意，海燕兰堂春又去。隔年书，千点泪，
　　恨难任。
　　掩却菱花，收拾翠钿休上面。金虫玉燕锁香奁，恨厌厌。
　　云鬟半坠懒重篸，泪侵山枕湿。银灯背帐梦方酣，
　　雁飞南。
　　水碧风清，入槛细香红藕腻。谢娘敛翠恨无涯，小屏斜。
　　堪憎荡子不还家，谩留罗带结。帐深枕腻炷沉烟，
　　负当年。
　　黛怨红羞，掩映画堂春欲暮。残花微雨隔青楼，思悠悠。
　　芳菲时节看将度，寂寞无人还独语。画罗襦，香粉污，
　　不胜愁。
　　◎卷.16【浣溪沙】顾夐
　　春色迷人恨正赊，可堪荡子不还家，细风轻露著梨花。
　　帘外有情双燕扬，槛前无力绿杨斜，小屏狂梦极天涯。
　　红藕香寒翠渚平，月笼虚阁夜蛩清，塞鸿惊梦两牵情。
　　宝帐玉炉残麝冷，罗衣金缕暗尘生，小窗孤烛泪纵横。
　　荷芰风轻帘幕香，绣衣鸂鶒泳回塘，小屏闲掩旧潇湘。
　　恨入空帏鸾影独，泪凝双脸渚莲光，薄情年少悔思量。
　　惆怅经年别谢娘，月窗花院好风光，此时相望最情伤。
　　青鸟不来传锦字，瑶姬何处锁兰房，忍教魂梦两茫茫。
　　庭菊飘黄玉露浓，冷莎偎砌隐鸣蛩，何期良夜得相逢。
　　背帐风摇红蜡滴，惹香暖梦绣衾重，觉来枕上怯晨钟。
　　云澹风高叶乱飞，小庭寒雨绿苔微，深闺人静掩屏帷。
　　粉黛暗愁金带枕，鸳鸯空绕画罗衣，那堪孤负不思归。
　　雁响遥天玉漏清，小纱窗外月胧明，翠帏金鸭炷香平。
　　何处不归音信断，良宵空使梦魂惊，簟凉枕冷不胜情。
　　露白蟾明又到秋，佳期幽会两悠悠，梦牵情役几时休。
　　记得泥人微敛黛，无言斜倚小书楼。暗思前事不胜愁。
　　◎卷.17【更漏子】顾夐
　　旧欢娱，新怅望，拥鼻含嚬楼上。浓柳翠，晚霞微，
　　江鸥接翼飞。
　　帘半卷，屏斜掩，远岫参差迷眼。歌满耳，酒盈尊，
　　前非不要论。
　　◎卷.18【应天长】顾夐
　　瑟瑟罗裙金线缕，轻透鹅黄香画袴。垂交带，盘鹦鹉，
　　袅袅翠翘移玉步。
　　背人匀檀注，慢转娇波偷觑。敛黛春情暗许，倚屏慵不语。
　　◎卷.19【渔歌子】顾夐
　　晓风清，幽沼绿，倚阑凝望珍禽浴。画帘垂，翠屏曲，
　　满袖荷香馥郁。
　　好摅怀，堪寓目，身闲心静平生足。酒杯深，光影促，
　　名利无心较逐。
　　◎卷.20【河传】顾夐
　　燕扬晴景。小窗屏暖，鸳鸯交颈。菱花掩却翠鬟欹，
　　慵整，海棠帘外影。
　　绣帏香断金鸂鶒。无消息，心事空相忆。倚东风，
　　春正浓，愁红，泪痕衣上重。
　　曲槛，春晚。碧流纹细，绿杨丝软。露华鲜，杏枝繁。
　　莺转，野芜平似剪。
　　直是人间到天上，堪游赏，醉眼疑屏障。对池塘，
　　惜韶光，断肠，为花须尽狂。
　　棹举，舟去。波光渺渺，不知何处。岸花汀草共依依，
　　雨微，鹧鸪相逐飞。
　　天涯离恨江声咽，啼猿切，此意向谁说？倚兰桡，
　　独无憀，魂销，小炉香欲焦。
　　◎卷.21【木兰花（即玉楼春）】顾夐
　　月照玉楼春漏促，飒飒风摇庭砌竹。梦惊鸳被觉来时，
　　何处管弦声断续。
　　惆怅少年游冶去，枕上两蛾攒细绿。晓莺帘外语花枝，
　　背帐犹残红蜡烛。
　　柳映玉楼春日晚，雨细风轻烟草软。画堂鹦鹉语雕笼，
　　金粉小屏犹半掩。
　　香灭绣帏人寂寂，倚槛无言愁思远。恨郎何处纵疏狂，
　　长使含啼眉不展。
　　月皎露华窗影细，风送菊香黏绣袂。博山炉冷水沉微，
　　惆怅金闺终日闭。
　　懒展罗衾垂玉箸，羞对菱花篸宝髻。良宵好事枉教休，
　　无计那他狂耍婿。
　　拂水双飞来去燕，曲槛小屏山六扇。春愁凝思结眉心，
　　绿绮懒调红锦荐。
　　话别情多声欲战，玉箸痕留红粉面。镇长独立到黄昏，
　　却怕良宵频梦见。
　　◎卷.22【虞美人】顾夐
　　晓莺啼破相思梦，帘卷金泥凤。宿妆犹在酒初醒，
　　翠翘慵整倚云屏，转娉婷。
　　香檀细画侵桃脸，罗袂轻轻敛。佳期堪恨再难寻，
　　绿芜满院柳成阴，负春心。
　　触帘风送景阳钟，鸳被绣花重。晓帏初卷冷烟浓，
　　翠匀粉黛好仪容，思娇慵。
　　起来无语理朝妆，宝匣镜凝光。绿荷相倚满池塘，
　　露清枕簟藕花香，恨悠扬。
　　翠屏闲掩垂珠箔，丝雨笼池阁。露粘红藕咽清香，
　　谢娘娇极不成狂，罢朝妆。
　　小金鸂鶒沈烟细，腻枕堆云髻。浅眉微敛注檀轻，
　　旧欢时有梦魂惊，悔多情。
　　碧梧桐映纱窗晚，花谢莺声懒。小屏屈曲掩青山，
　　翠帏香粉玉炉寒，两蛾攒。
　　颠狂年少轻离别，孤负春时节。画罗红袂有啼痕，
　　魂销无语倚闺门，欲黄昏。
　　深闺春色劳思想，恨共春芜长。黄鹂娇转泥芳妍，
　　杏枝如画倚轻烟，锁窗前。
　　凭阑愁立双蛾细，柳影斜摇砌。玉郎还是不还家，
　　教人魂梦逐杨花，绕天涯。
　　少年艳质胜琼英，早晚别三清。莲冠稳篸钿篦横，
　　飘飘罗袖碧云轻，画难成。
　　迟迟少转腰身袅，翠靥眉心小。醮坛风急杏枝香，
　　此时恨不驾鸾皇，访刘郎。
　　◎卷.23【临江仙】顾夐
　　碧染长空池似镜，倚楼闲望凝情。满衣红藕细香清。
　　象床珍簟，山障掩，玉琴横。
　　暗想昔时欢笑事，如今赢得愁生。博山炉暖澹烟轻。
　　蝉吟人静，残日傍，小窗明。
　　幽闺小槛春光晚，柳浓花澹莺稀。旧欢思想尚依依。
　　翠嚬红敛，终日损芳菲。
　　何事狂夫音信断，不如梁燕犹归。画堂深处麝烟微。
　　屏虚枕冷，风细雨霏霏。
　　月色穿帘风入竹，倚屏双黛愁时。砌花含露两三枝。
　　如啼恨脸，魂断损容仪。
　　香烬暗销金鸭冷，可堪孤负前期。绣襦不整鬓鬟欹。
　　几多惆怅，情绪在天涯。
　　◎卷.24【献衷心】顾夐
　　绣鸳鸯帐暖，画孔雀屏欹。人悄悄，月明时。
　　想昔年欢笑，恨今日分离。银釭背，铜漏永，阻佳期。
　　小炉烟细，虚阁帘垂。几多心事，暗地思惟。被娇娥牵役，
　　魂梦如痴。金闺里，山枕上，始应知。
　　◎卷.25【女冠子】鹿虔扆
　　凤楼琪树，惆怅刘郎一去。正春深，洞里愁空结，
　　人间信莫寻。
　　竹疏斋殿迥，松密醮坛阴。倚云低首望，可知心。
　　步虚坛上，绛节霓旌相向。引真仙，玉佩摇蟾影，
　　金炉袅麝烟。
　　露浓霜简湿，风紧羽衣偏。欲留难得住，却归天。
　　◎卷.26【思越人】鹿虔扆
　　翠屏欹，银烛背，漏残清夜迢迢。双带绣窠盘锦荐，
　　泪侵花暗香销。
　　珊瑚枕腻鸦鬟乱，玉纤慵整云散。苦是适来新梦见，
　　离肠争不千断。
　　◎卷.27【虞美人】鹿虔扆
　　卷荷香澹浮烟渚，绿嫩擎新雨。琐窗疏透晓风清，
　　象床珍簟冷光轻，水文平。
　　九疑黛色屏斜掩，枕上眉心敛。不堪相望病将成，
　　钿昏檀粉泪纵横，不胜情。
　　◎卷.28【临江仙】鹿虔扆
　　金锁重门荒苑静，绮窗愁对秋空。翠华一去寂无踪。
　　玉楼歌吹，声断已随风。
　　烟月不知人事改，夜阑还照深宫。藕花相向野塘中。
　　暗伤亡国，清露泣香红。
　　无赖晓莺惊梦断，起来残酒初醒。映窗丝柳袅烟青。
　　翠帘慵卷，约砌杏花零。
　　一自玉郎游冶去，莲凋月惨仪形。暮天微雨洒闲庭。
　　手挪裙带，无语倚云屏。


第八百九十五卷
　　◎卷.1【诉衷情】魏承班
　　高歌宴罢月初盈，诗情引恨情。烟露冷，水流轻，
　　思想梦难成。
　　罗帐袅香平，恨频生。思君无计睡还醒，隔层城。
　　春深花簇小楼台，风飘锦绣开。新睡觉，步香阶，
　　山枕印红腮。
　　鬓乱坠金钗，语檀偎。临行执手重重属，几千回。
　　银汉云情玉漏长，蛩声悄画堂。筠簟冷，碧窗凉，
　　红蜡泪飘香。
　　皓月泻寒光，割人肠。那堪独自步池塘，对鸳鸯。
　　金风轻透碧窗纱，银釭焰影斜。欹枕卧，恨何赊，
　　山掩小屏霞。
　　云雨别吴娃，想容华。梦成几度绕天涯，到君家。
　　春情满眼脸红消，娇妒索人饶。星靥小，玉珰摇，
　　几共醉春朝。
　　别后忆纤腰，梦魂劳。如今风叶又萧萧，恨迢迢。
　　◎卷.2【生查子】魏承班
　　烟雨晚晴天，零落花无语。难话此时心，梁燕双来去。
　　琴韵对薰风，有恨和情抚。肠断断弦频，泪滴黄金缕。
　　寂寞画堂空，深夜垂罗幕。灯暗锦屏欹，月冷珠帘薄。
　　愁恨梦难成，何处贪欢乐。看看又春来，还是长萧索。
　　离别又经年，独对芳菲景。嫁得薄情夫，长抱相思病。
　　花红柳绿间晴空，蝶舞双双影。羞看绣罗衣，为有金鸾并。
　　◎卷.3【菩萨蛮】魏承班
　　罗裾薄薄秋波染，眉间画得山两点。相见绮筵时，
　　深情暗共知。
　　翠翘云鬓动，敛态弹金凤。宴罢入兰房，邀人解佩珰。
　　罗衣隐约金泥画，玳筵一曲当秋夜。声颤觑人娇，
　　云鬟袅翠翘。
　　酒醺红玉软，眉翠秋山远。绣幌麝烟沈，谁人知两心。
　　玉容光照菱花影，沉沉脸上秋波冷。白雪一声新，
　　雕梁起暗尘。
　　宝钗摇翡翠，香惹芙蓉醉。携手入鸳衾，谁人知此心。
　　◎卷.4【渔歌子】魏承班
　　柳如眉，云似发，鲛绡雾縠笼香雪。梦魂惊，钟漏歇，
　　窗外晓莺残月。
　　几多情，无处说，落花飞絮清明节。少年郎，容易别，
　　一去音书断绝。
　　◎卷.5【满宫花】魏承班
　　雪霏霏，风凛凛，玉郎何处狂饮？醉时想得纵风流，
　　罗帐香帏鸳寝。
　　春朝秋夜思君甚，愁见绣屏孤枕。少年何事负初心，
　　泪滴缕金双衽。
　　寒夜长，更漏永，愁见透帘月影。王孙何处不归来，
　　应在倡楼酩酊。
　　金鸭无香罗帐冷，羞更双鸾交颈。梦中几度见儿夫，
　　不忍骂伊薄幸。
　　◎卷.6【谒金门】魏承班
　　烟水阔，人值清明时节，雨细花零莺语切，愁肠千万结。
　　雁去音徽断绝，有恨欲凭谁说？无事伤心犹不彻，
　　春时容易别。
　　春欲半，堆砌落花千片。早是潘郎长不见，忍听双语燕。
　　飞絮晴空飏远，风送谁家弦管？愁倚画屏凡事懒，
　　泪沾金缕线。
　　长思忆，思忆佳辰轻掷。霜月透帘澄夜色，小屏山凝碧。
　　恨恨君何太极，记得娇娆无力。独坐思量愁似织，
　　断肠烟水隔，
　　◎卷.7【木兰花】魏承班
　　小芙蓉，香旖旎，碧玉堂深清似水。闭宝匣，掩金铺，
　　倚屏拖袖愁如醉。
　　迟迟好景烟花媚，曲渚鸳鸯眠锦翅。凝然愁望静相思，
　　一双笑靥嚬香蕊。
　　◎卷.8【玉楼春】魏承班
　　寂寂画堂梁上燕，高卷翠帘横数扇。一庭春色恼人来，
　　满地落花红几片。
　　愁倚锦屏低雪面，泪滴绣罗金缕线。好天凉月尽伤心，
　　为是玉郎长不见。
　　轻敛翠蛾呈皓齿，莺转一枝花影里。声声清迥遏行云，
　　寂寂画梁尘暗起。
　　玉斝满斟情未已，促坐王孙公子醉。春风筵上贯珠匀，
　　艳色韶颜娇旖旎。
　　◎卷.9【黄钟乐】魏承班
　　池塘烟暖草萋萋，惆怅闲宵含恨，愁坐思堪迷。
　　遥想玉人情事远，音容浑似隔桃溪。
　　偏记同欢秋月低，帘外论心花畔，和醉暗相携。
　　何事春来君不见，梦魂长在锦江西。
　　◎卷.10【江城子】尹鹗
　　裙拖碧，步飘香，织腰束素长。鬓云光，拂面珑璁，
　　腻玉碎凝妆。宝柱秦筝弹向晚，弦促雁，更思量。
　　◎卷.11【何满子】尹鹗
　　云雨常陪胜会，笙歌惯逐闲游。锦里风光应占，
　　玉鞭金勒骅骝。戴月潜穿深曲，和香醉脱轻裘。
　　方喜正同鸳帐，又言将往皇州。每忆良宵公子伴，
　　梦魂长挂红楼。欲表伤离情味，丁香结在心头。
　　◎卷.12【醉公子】尹鹗
　　暮烟笼藓砌，戟门犹未闭。尽日醉寻春，归来月满身。
　　离鞍偎绣袂，坠巾花乱缀。何处恼佳人，檀痕衣上新。
　　◎卷.13【女冠子】尹鹗
　　双成伴侣，去去不知何处。有佳期，霞帔金丝薄，
　　花冠玉叶危。
　　懒乘丹凤子，学跨小龙儿。叵耐天风紧，挫腰肢。
　　◎卷.14【菩萨蛮】尹鹗
　　陇云暗合秋天白，俯窗独坐窥烟陌。楼际角重吹，
　　黄昏方醉归。
　　荒唐难共语，明日还应去。上马出门时，金鞭莫与伊。
　　呜呜晓角调如语，画楼三会喧雷鼓。枕上梦方残，
　　月光铺水寒。
　　蛾眉应敛翠，咫尺同千里。宿酒未全消，满怀离恨饶。
　　锦茵闲衬丁香枕，银釭烬落犹慵寝。颙坐遍红炉，
　　谁知情绪孤。
　　少年狂荡惯，花曲长牵绊。去便不归来，空教骏马回。
　　◎卷.15【杏园芳】尹鹗
　　严妆嫩脸花明，教人见了关情。含羞举步越罗轻，称娉婷。
　　终朝咫尺窥香阁，迢遥似隔层城。何时休遣梦相萦，
　　入云屏。
　　◎卷.16【清平乐】尹鹗
　　偎红敛翠，尽日思闲事。髻滑凤凰钗欲坠，雨打梨花满地。
　　绣衣独倚阑干，玉容似怯春寒。应待少年公子，
　　鸳帏深处同欢。
　　芳年妙妓，淡拂铅华翠。轻笑自然生百媚，争那尊前人意。
　　酒倾琥珀杯时，更堪能唱新词。赚得王孙狂处，
　　断肠一搦腰肢。
　　◎卷.17【满宫花】尹鹗
　　月沉沉，人悄悄，一炷后庭香袅。风流帝子不归来，
　　满地禁花慵扫。
　　离恨多，相见少，何处醉迷三岛？漏清宫树子规啼，
　　愁锁碧窗春晓。
　　◎卷.18【临江仙】尹鹗
　　一番荷芰生池沼，槛前风送馨香。昔年于此伴萧娘。
　　相偎伫立，牵惹叙衷肠。
　　时逞笑容无限态，还如菡萏争芳。别来虚遣思悠飏。
　　慵窥往事，金锁小兰房。
　　深秋寒夜银河静，月明深院中庭。西窗幽梦等闲成。
　　逡巡觉后，特地恨难平。
　　红烛半条残焰短，依稀暗背银屏。枕前何事最伤情？
　　梧桐叶上，点点露珠零。
　　◎卷.19【拨棹子】尹鹗
　　风切切，深秋月，十朵芙蓉繁艳歇。小槛细腰无力，
　　空赢得，目断魂飞何处说。
　　寸心恰似丁香结，看看瘦尽胸前雪。偏挂恨，少年抛掷。
　　羞睹见，绣被堆红闲不彻。
　　丹脸腻，双靥媚，冠子缕金装翡翠。将一朵，琼花堪比。
　　窠窠绣，鸾凤衣裳香窣地。
　　银台蜡烛滴红泪，醁酒劝人教半醉。帘幕外，月华如水。
　　特地向，宝帐颠狂不肯睡。
　　◎卷.20【秋夜月】尹鹗
　　三秋佳节，罥晴空，凝碎露，茱萸千结。菊蕊和烟轻撚，
　　酒浮金屑。征云雨，调丝竹，此时难辍。欢极、
　　一片艳歌声揭。
　　黄昏慵别，炷沉烟，熏绣被，翠帷同歇。醉并鸳鸯双枕，
　　暖偎春雪。语丁宁，情委曲，论心正切。夜深、
　　窗透数条斜月。
　　◎卷.21【金浮图】尹鹗
　　繁华地，王孙富贵。玳瑁筵开，下朝无事。压红茵、
　　凤舞黄金翅。玉立纤腰，一片揭天歌吹。满目绮罗珠翠。
　　和风淡荡，偷散沉檀气。
　　堪判醉，韶光正媚。折尽牡丹，艳迷人意，
　　金张许史应难比。贪恋欢娱，不觉金乌坠。
　　还惜会难别易，金船更劝，勒住花骢辔。
　　◎卷.22【定西番】毛熙震
　　苍翠浓阴满院，莺对语，蝶交飞，戏蔷薇。
　　斜日倚阑风好，馀香出绣衣。未得玉郎消息，几时归。
　　◎卷.23【何满子】毛熙震
　　寂寞芳菲暗度，岁华如箭堪惊。缅想旧欢多少事，
　　转添春思难平。曲槛丝垂金柳，小窗弦断银筝。
　　深院空闻燕语，满园闲落花轻。一片相思休不得，
　　忍教长日愁生。谁见夕阳孤梦，觉来无限伤情。
　　无语残妆澹薄，含羞亸袂轻盈。几度香闺眠过晓，
　　绮窗疏日微明。云母帐中偷惜，水精枕上初惊。
　　笑靥嫩疑花拆，愁眉翠敛山横。相望只教添怅恨，
　　整鬟时见纤琼。独倚朱扉闲立，谁知别有深情。
　　◎卷.24【女冠子】毛熙震
　　碧桃红杏，迟日媚笼光影。彩霞深，香暖熏莺语，
　　风清引鹤音。
　　翠鬟冠玉叶，霓袖捧瑶琴。应共吹箫侣，暗相寻。
　　修蛾慢脸，不语檀心一点。小山妆，蝉鬓低含绿，
　　罗衣澹拂黄。
　　闷来深院里，闲步落花傍。纤手轻轻整，玉炉香。
　　◎卷.25【酒泉子】毛熙震
　　闲卧绣帏，慵想万般情宠。锦檀偏，翘股重，翠云欹。
　　暮天屏上春山碧，映香烟雾隔。蕙兰心，魂梦役，敛蛾眉。
　　钿匣舞鸾，隐映艳红修碧。月梳斜，云鬓腻，粉香寒。
　　晓花微敛轻呵展，袅钗金燕软。日初升，帘半卷，对妆残。
　　◎卷.26【浣溪沙】毛熙震
　　春暮黄莺下砌前，水精帘影露珠悬，绮霞低映晚晴天。
　　弱柳万条垂翠带，残红满地碎香钿，蕙风飘荡散轻烟。
　　花榭香红烟景迷，满庭芳草绿萋萋，金铺闲掩绣帘低。
　　紫燕一双娇语碎，翠屏十二晚峰齐，梦魂消散醉空闺。
　　晚起红房醉欲消，绿鬟云散袅金翘，雪香花语不胜娇。
　　好是向人柔弱处，玉纤时急绣裙腰，春心牵惹转无憀。
　　一只横钗坠髻丛，静眠珍簟起来慵，绣罗红嫩抹苏胸。
　　羞敛细蛾魂暗断，困迷无语思犹浓，小屏香霭碧山重。
　　云薄罗裙绶带长，满身新裛瑞龙香，翠钿斜映艳梅妆。
　　佯不觑人空婉约，笑和娇语太猖狂，忍教牵恨暗形相。
　　碧玉冠轻袅燕钗，捧心无语步香阶，缓移弓底绣罗鞋。
　　暗想欢娱何计好，岂堪期约有时乖，日高深院正忘怀。
　　半醉凝情卧绣茵，睡容无力卸罗裙，玉笼鹦鹉厌听闻。
　　慵整落钗金翡翠，象梳欹鬓月生云，锦屏绡幌麝烟薰。
　　◎卷.27【后庭花（或加玉树二字）】毛熙震
　　莺啼燕语芳菲节，瑞庭花发。昔时欢宴歌声揭，管弦清越。
　　自从陵谷追游歇，画梁尘黦。伤心一片如珪月，闲锁宫阙。
　　轻盈舞伎含芳艳，竞妆新脸。步摇珠翠修蛾敛，腻鬟云染。
　　歌声慢发开檀点，绣衫斜掩。时将纤手匀红脸，笑拈金靥。
　　越罗小袖新香蒨，薄笼金钏。倚阑无语摇轻扇，半遮匀面。
　　春残日暖莺娇懒，满庭花片。争不教人长相见，画堂深院。
　　◎卷.28【菩萨蛮】毛熙震
　　梨花满院飘香雪，高楼夜静风筝咽。斜月照帘帷，
　　忆君和梦稀。
　　小窗灯影背，燕语惊愁态。屏掩断香飞，行云山外归。
　　绣帘高轴临塘看，雨翻荷芰真珠散。残暑晚初凉，
　　轻风渡水香。
　　无憀悲往事，争那牵情思。光影暗相催，等闲秋又来。
　　天含残碧融春色，五陵薄幸无消息。尽日掩朱门，
　　离愁暗断魂。
　　莺啼芳树暖，燕拂回塘满。寂寞对屏山，相思醉梦间。
　　◎卷.29【清平乐】毛熙震
　　春光欲暮，寂寞闲庭户。粉蝶双双穿槛舞，帘卷晚天疏雨。
　　含愁独倚闺帏，玉炉烟断香微。正是销魂时节，
　　东风满院花飞。
　　◎卷.30【更漏子】毛熙震
　　秋色清，河影淡，深户烛寒光暗。绡幌碧，锦衾红，
　　博山香炷融。
　　更漏咽，蛩鸣切，满院霜华如雪。新月上，薄云收，
　　映帘悬玉钩。
　　烟月寒，秋夜静，漏转金壶初永。罗幕下，绣屏空，
　　灯花结碎红。
　　人悄悄，愁无了，思梦不成难晓。长忆得，与郎期，
　　窃香私语时。
　　◎卷.31【南歌子（一名望秦川，一名风蝶令）】毛熙震
　　远山愁黛碧，横波慢脸明。腻香红玉茜罗轻，
　　深院晚堂人静，理银筝。
　　鬓动行云影，裙遮点屐声。娇羞爱问曲中名，
　　杨柳杏花时节，几多情。
　　惹恨还添恨，牵肠即断肠。凝情不语一枝芳，
　　独映画帘闲立，绣衣香。
　　暗想为云女，应怜傅粉郎。晚来轻步出闺房，
　　髻慢钗横无力，纵猖狂。
　　◎卷.32【木兰花】毛熙震
　　掩朱扉，钩翠箔，满院莺声春寂寞。匀粉泪，恨檀郎，
　　一去不归花又落。
　　对斜晖，临小阁，前事岂堪重想著。金带冷，画屏幽，
　　宝帐慵熏兰麝薄。
　　◎卷.33【小重山】毛熙震
　　梁燕双飞画阁前，寂寥多少恨、懒孤眠。
　　晓来闲处想君怜，红罗帐、金鸭冷沉烟。
　　谁信损婵娟，倚屏啼玉箸、湿香钿。
　　四支无力上秋千，群花谢、愁对艳阳天。
　　◎卷.34【临江仙】毛熙震
　　南齐天子宠婵娟，六宫罗绮三千。潘妃娇艳独芳妍。
　　椒房兰洞，云雨降神仙。
　　纵态迷欢心不足，风流可惜当年。纤腰婉约步金莲。
　　妖君倾国，犹自至今传。
　　幽闺欲曙闻莺转，红窗月影微明。好风频谢落花声。
　　隔帏残烛，犹照绮屏筝。
　　绣被锦茵眠玉暖，炷香斜袅烟轻。淡蛾羞敛不胜情。
　　暗思闲梦，何处逐行云。


第八百九十六卷
　　◎卷.1【渔父】李珣
　　水接衡门十里馀，信船归去卧看书。轻爵禄，慕玄虚，
　　莫道渔人只为鱼。
　　避世垂纶不记年，官高争得似君闲。倾白酒，对青山，
　　笑指柴门待月还。
　　棹警鸥飞水溅袍，影随潭面柳垂绦。终日醉，绝尘劳，
　　曾见钱塘八月涛。
　　◎卷.2【南乡子】李珣
　　烟漠漠，雨凄凄，岸花零落鹧鸪啼。远客扁舟临野渡，
　　思乡处，潮退水平春色暮。
　　兰桡举，水文开，竞携藤笼采莲来。回塘深处遥相见，
　　邀同宴，渌酒一卮红上面。
　　归路近，扣舷歌，采真珠处水风多。曲岸小桥山月过，
　　烟深锁，豆蔻花垂千万朵。
　　乘彩舫，过莲塘，棹歌惊起睡鸳鸯。带香游女偎伴笑，
　　争窈窕，竞折团荷遮晚照。
　　倾绿蚁，泛红螺，闲邀女伴簇笙歌。避暑信船轻浪里，
　　闲游戏，夹岸荔支红蘸水。
　　云带雨，浪迎风，钓翁回棹碧湾中。春酒香熟鲈鱼美，
　　谁同醉？缆却扁舟篷底睡。
　　沙月静，水烟轻，芰荷香里夜船行。绿鬟红脸谁家女，
　　遥相顾，缓唱棹歌极浦去。
　　渔市散，渡船稀，越南云树望中微。行客待潮天欲暮，
　　送春浦，愁听猩猩啼瘴雨。
　　拢云髻，背犀梳，焦红衫映绿罗裾。越王台下春风暖，
　　花盈岸，游赏每邀邻女伴。
　　相见处，晚晴天，刺桐花下越台前。暗里回眸深属意，
　　遗双翠，骑象背人先过水。
　　携笼去，采菱归，碧波风起雨霏霏。趁岸小船齐棹急，
　　罗衣湿，出向桄榔树下立。
　　云髻重，葛衣轻，见人微笑亦多情。拾翠采珠能几许，
　　来还去，争及村居织机女。
　　登画舸，泛清波，采莲时唱采莲歌。拦棹声齐罗袖敛，
　　池光飐，惊起沙鸥八九点。
　　双髻坠，小眉弯，笑随女伴下春山。玉纤遥指花深处，
　　争回顾，孔雀双双迎日舞。
　　红豆蔻，紫玫瑰，谢娘家接越王台。一曲乡歌齐抚掌，
　　堪游赏，酒酌螺杯流水上。
　　山果熟，水花香，家家风景有池塘。木兰舟上珠帘卷，
　　歌声远，椰子酒倾鹦鹉盏。
　　新月上，远烟开，惯随潮水采珠来。棹穿花过归溪口，
　　酤春酒，小艇缆牵垂岸柳。
　　◎卷.3【西溪子】李珣
　　金缕翠钿浮动，妆罢小窗圆梦。日高时，春已老，
　　人来到。满地落花慵扫。无语倚屏风，泣残红。
　　马上见时如梦，认得脸波相送。柳堤长，无限意，
　　夕阳里。醉把金鞭欲坠。归去想娇娆，暗魂销。
　　◎卷.4【女冠子】李珣
　　星高月午，丹桂青松深处。醮坛开，金磬敲清露，
　　珠幢立翠苔。
　　步虚声缥缈，想像思徘徊。晓天归去路，指蓬莱。
　　春山夜静，愁闻洞天疏磬。玉堂虚，细雾垂珠佩，
　　轻烟曳翠裾。
　　对花情脉脉，望月步徐徐。刘阮今何处，绝来书。
　　◎卷.5【中兴乐】李珣
　　后庭寂寂日初长，翩翩蝶舞红芳。绣帘垂地，金鸭无香。
　　谁知春思如狂，忆萧郎。等闲一去，程遥信断，五岭三湘。
　　休开鸾镜学宫妆，可能更理笙簧。倚屏凝睇，泪落成行。
　　手寻裙带鸳鸯，暗思量。忍孤前约，教人花貌，虚老风光。
　　◎卷.6【酒泉子】李珣
　　寂寞青楼，风触绣帘珠碎撼。月朦胧，花暗澹，锁春愁。
　　寻思往事依稀梦，泪脸露桃红色重。鬓欹蝉，钗坠凤，
　　思悠悠。
　　雨渍花零，红散香凋池两岸。别情遥，春歌断，掩银屏。
　　孤帆早晚离三楚，闲理钿筝愁几许。曲中情，弦上语，
　　不堪听。
　　秋雨连绵，声散败荷丛里，那堪深夜枕前听，酒初醒。
　　牵愁惹思更无停，烛暗香凝天欲曙。细和烟，冷和雨，
　　透帘旌。
　　秋月婵娟，皎洁碧纱窗外，照花穿竹冷沉沉，印池心。
　　凝露滴，砌蛩吟。惊觉谢娘残梦，夜深斜傍枕前来，
　　影徘徊。
　　◎卷.7【浣溪沙】李珣
　　入夏偏宜澹薄妆，越罗衣褪郁金黄，翠钿檀注助容光。
　　相见无言还有恨，几回判却又思量，月窗香径梦悠飏。
　　晚出闲庭看海棠，风流学得内家妆，小钗横戴一枝芳。
　　镂玉梳斜云鬓腻，缕金衣透雪肌香，暗思何事立残阳。
　　访旧伤离欲断魂，无因重见玉楼人，六街微雨镂香尘。
　　早为不逢巫峡梦，那堪虚度锦江春，遇花倾酒莫辞频。
　　红藕花香到槛频，可堪闲忆似花人，旧欢如梦绝音尘。
　　翠叠画屏山隐隐，冷铺文簟水潾潾，断魂何处一蝉新。
　　◎卷.8【巫山一段云】李珣
　　有客经巫峡，停桡向水湄。楚王曾此梦瑶姬，一梦杳无期。
　　尘暗珠帘卷，香销翠幄垂。西风回首不胜悲，暮雨洒空祠。
　　古庙依青嶂，行宫枕碧流。水声山色锁妆楼，往事思悠悠。
　　云雨朝还暮，烟花春复秋。啼猿何必近孤舟，行客自多愁。
　　◎卷.9【菩萨蛮】李珣
　　回塘风起波文细，刺桐花里门斜闭。残日照平芜，
　　双双飞鹧鸪。
　　征帆何处客，相见还相隔。不语欲魂销，望中烟水遥。
　　等闲将度三春景，帘垂碧砌参差影。曲槛日初斜，
　　杜鹃啼落花。
　　恨君容易处，又话潇湘去。凝思倚屏山，泪流红脸斑。
　　隔帘微雨双飞燕，砌花零落红深浅。捻得宝筝调，
　　心随征棹遥。
　　楚天云外路，动便经年去。香断画屏深，旧欢何处寻。
　　◎卷.10【渔歌子】李珣
　　楚山青，湘水渌，春风澹荡看不足。草芊芊，花簇簇，
　　渔艇棹歌相续。
　　信浮沉，无管束，钓回乘月归湾曲。酒盈尊，云满屋，
　　不见人间荣辱。
　　荻花秋，潇湘夜，橘洲佳景如屏画。碧烟中，明月下，
　　小艇垂纶初罢。
　　水为乡，蓬作舍，鱼羹稻饭常餐也。酒盈杯，书满架，
　　名利不将心挂。
　　柳垂丝，花满树，莺啼楚岸春天暮。棹轻舟，出深浦，
　　缓唱渔郎归去。
　　罢垂纶，还酌醑，孤村遥指云遮处。下长汀，临深渡，
　　惊起一行沙鹭。
　　九疑山，三湘水，芦花时节秋风起。水云间，山月里，
　　棹月穿云游戏。
　　鼓清琴，倾渌蚁，扁舟自得逍遥志。任东西，无定止，
　　不议人间醒醉。
　　◎卷.11【望远行】李珣
　　春日迟迟思寂寥，行客关山路遥。琼窗时听语莺娇，
　　柳丝牵恨一条条。
　　休晕绣，罢吹箫，貌逐残花暗凋。同心犹结旧裙腰，
　　忍孤风月度良宵。
　　露滴幽庭落叶时，愁聚萧娘柳眉。玉郎一去负佳期，
　　水云迢递雁书迟。
　　屏半掩，枕斜欹，蜡泪无言对垂。吟跫断续漏频移，
　　入窗明月鉴空帏。
　　◎卷.12【河传】李珣
　　去去，何处，迢迢巴楚，山水相连。朝云暮雨，
　　依旧十二峰前，猿声到客船。
　　愁肠岂异丁香结，因离别，故国音书绝。想佳人花下。
　　对明月春风，恨应同。
　　春暮，微雨，送君南浦，愁敛双蛾。落花深处，
　　啼鸟似逐离歌，粉檀珠泪和。
　　临流更把同心结。情哽咽，后会何时节？不堪回首相望，
　　已隔汀洲，橹声幽。
　　◎卷.13【虞美人】李珣
　　金笼莺报天将曙，惊起分飞处。夜来潜与玉郎期，
　　多情不觉酒醒迟，失归期。
　　映花避月遥相送，腻髻偏垂凤。却回娇步入香闺，
　　倚屏无语撚云篦，翠眉低。
　　◎卷.14【临江仙】李珣
　　帘卷池心小阁虚，暂凉闲步徐徐。芰荷经雨半凋疏。
　　拂堤垂柳，蝉噪夕阳馀。
　　不语低鬟幽思远，玉钗斜坠双鱼。几回偷看寄来书。
　　离情别恨，相隔欲何如。
　　莺报帘前暖日红，玉炉残麝犹浓。起来闺思尚疏慵。
　　别愁春梦，谁解此情悰。
　　强整娇姿临宝镜，小池一朵芙蓉。旧欢无处再寻踪。
　　更堪回顾，屏画九疑峰。
　　◎卷.15【定风波】李珣
　　志在烟霞慕隐沦，功成归看五湖春。一叶舟中吟复醉，
　　云水，此时方认自由身。
　　花岛为邻鸥作侣，深处，经年不见市朝人。
　　已得希夷微妙旨，潜喜，荷衣蕙带绝纤尘。
　　十载逍遥物外居，白云流水似相于。乘兴有时携短棹，
　　江岛，谁知求道不求鱼。
　　到处等闲邀鹤伴，春岸，野花香气扑琴书。
　　更饮一杯红霞酒，回首，半钩新月贴清虚。
　　又见辞巢燕子归，阮郎何事绝音徽。帘外西风黄叶落，
　　池阁，隐莎蛩叫雨霏霏。
　　愁坐算程千万里，频跂，等闲经岁两相违。
　　听鹊凭龟无定处，不知，泪痕流在画罗衣。
　　雁过秋空夜未央，隔窗烟月锁莲塘。往事岂堪容易想，
　　惆怅，故人迢递在潇湘。
　　纵有回文重叠意，谁寄？解鬟临镜泣残妆。
　　沉水香消金鸭冷，愁永，候虫声接杵声长。
　　帘外烟和月满庭，此时闲坐若为情。小阁拥炉残酒醒，
　　愁听，寒风叶落一声声。
　　惟恨玉人芳信阻，云雨，屏帷寂寞梦难成。
　　斗转更阑心杳杳，将晓，银釭斜照绮琴横。
　　◎卷.16【南歌子】欧阳炯
　　锦帐银灯影，纱窗玉漏声。迢迢永夜梦难成，
　　愁对小庭秋色，月空明。
　　◎卷.17【渔父】欧阳炯
　　摆脱尘机上钓船，免教荣辱有流年。无系绊，没愁煎，
　　须信船中有散仙。
　　风浩寒溪照胆明，小君山上玉蟾生。荷露坠，翠烟轻，
　　拨剌游鱼几个惊。
　　◎卷.18【巫山一段云】欧阳炯
　　绛阙登真子。飘飘御彩鸾。碧虚风雨佩光寒，敛袂下云端。
　　月帐朝霞薄，星冠玉蕊攒。远游蓬岛降人间，特地拜龙颜。
　　春去秋来也，愁心似醉醺。去时邀约早回轮，及去又何曾。
　　歌扇花光黦，衣珠滴泪新。恨身翻不作车尘，万里得随君。
　　◎卷.19【春光好】欧阳炯
　　天初暖，日初长，好春光。万汇此时皆得意，竞芬芳。
　　笋迸苔钱嫩绿，花偎雪坞浓香。谁把金丝裁剪却，挂斜阳。
　　花滴露，柳摇烟，艳阳天。雨霁山樱红欲烂，谷莺迁。
　　饮处交飞玉斝，游时倒把金鞭，风飐九衢榆叶动，簇青钱。
　　胸铺雪，脸分莲，理繁弦。纤指飞翻金凤语，转婵娟。
　　嘈囋如敲玉佩，清泠似滴香泉。曲罢问郎名个甚，想夫怜。
　　碛香散，渚水融，暖空濛。飞絮悠扬遍虚空，惹轻风。
　　柳眼烟来点绿，花心日与妆红。黄雀锦鸾相对舞，近帘栊。
　　鸡树绿，凤池清，满神京。玉兔宫前金榜出，列仙名。
　　叠雪罗袍接武，团花骏马娇行。开宴锦江游烂熳，柳烟轻。
　　芳丛绣，绿筵张，两心狂。空遣横波传意绪，对笙簧。
　　虽似安仁掷果，未闻韩寿分香。流水桃花情不已，待刘郎。
　　垂绣幔，掩云屏，思盈盈。双枕珊瑚无限情，翠钗横。
　　几见纤纤动处，时闻款款娇声。却出锦屏妆面了，理秦筝。
　　金辔响，玉鞭长，映垂杨。堤上采花筵上醉，满衣香。
　　无处不携弦管，直应占断春光。年少王孙何处好，竞寻芳。
　　蘋叶嫩，杏花明，画船轻。双浴鸳鸯出绿汀，棹歌声。
　　春水无风无浪，春来半雨半晴。红粉相随南浦晚，莫辞行。
　　◎卷.20【西江月（一名白蘋香，一名步虚词）】欧阳炯
　　月映长江秋水，分明冷浸星河。浅沙汀上白云多，
　　雪散几丛芦苇。
　　扁舟倒影寒潭，烟光远罩轻波。笛声何处响渔歌，
　　两岸蘋香暗起。
　　水上鸳鸯比翼，巧将绣作罗衣。镜中重画远山眉，
　　春睡起来无力。
　　细雀稳簪云髻，含羞时想佳期。脸边红艳对花枝，
　　犹占凤楼春色。
　　◎卷.21【赤枣子】欧阳炯
　　夜悄悄，烛荧荧，金炉香尽酒初醒。春睡起来回雪面，
　　含羞不语倚云屏。
　　莲脸薄，柳眉长，等闲无事莫思量。每一见时明月夜，
　　损人情思断人肠。
　　◎卷.22【女冠子】欧阳炯
　　薄妆桃脸，满面纵横花靥。艳情多，绶带盘金缕，
　　轻裙透碧罗。
　　含羞眉乍敛，微语笑相和。不会频偷眼，意如何？
　　秋宵秋月，一朵荷花初发。照前池，摇曳熏香夜，
　　婵娟对镜时。
　　蕊中千点泪，心里万条丝。恰似轻盈女，好风姿。
　　◎卷.23【更漏子】欧阳炯
　　玉阑干，金甃井，月照碧梧桐影。独自个，立多时，
　　露华浓湿衣。
　　一向，凝情望，待得不成模样。虽叵耐，又寻思，
　　争生嗔得伊。
　　三十六宫秋夜永，露华点滴高梧。丁丁玉漏咽铜壶，
　　明月上金铺。
　　红线毯，博山炉，香风暗触流苏。羊车一去长青芜，
　　镜尘鸾彩孤。
　　◎卷.24【定风波】欧阳炯
　　暖日闲窗映碧纱，小池春水浸晴霞。数树海棠红欲尽，
　　争忍，玉闺深掩过年华。
　　独凭绣床方寸乱，肠断，泪珠穿破脸边花。
　　邻舍女郎相借问，音信，教人羞道未还家。
　　◎卷.25【木兰花】欧阳炯
　　儿家夫婿心容易，身又不来书不寄。闲庭独立鸟关关，
　　争忍抛奴深院里。
　　闷向绿纱窗下睡，睡又不成愁已至。今年却忆去年春，
　　同在木兰花下醉。
　　日照玉楼花似锦，楼上醉和春色寝。绿杨风送小莺声，
　　残梦不成离玉枕。
　　堪爱晚来韶景甚，宝柱秦筝方再品。青蛾红脸笑来迎，
　　又向海棠花下饮。
　　春早玉楼烟雨夜，帘外樱桃花半谢。锦屏香冷绣衾寒，
　　怊怅忆君无计舍。
　　侵晓鹊声来砌下，鸾镜残妆红粉罢。黛眉双点不成描，
　　留待玉郎归日画。
　　◎卷.26【清平乐】欧阳炯
　　春来街砌，春雨如丝细。春地满飘红杏蒂，春燕舞随风势。
　　春幡细缕春缯，春闺一点春灯。自是春心撩乱，
　　非干春梦无凭。
　　◎卷.27【菩萨蛮】欧阳炯
　　晓来中酒和春睡，四支无力云鬟坠。斜卧脸波春，
　　玉郎休恼人。
　　日高犹未起，为恋鸳鸯被。鹦鹉语金笼，道儿还是慵。
　　红炉暖阁佳人睡，隔帘飞雪添寒气。小院奏笙歌，
　　香风簇绮罗。
　　酒倾金盏满，兰烛重开宴。公子醉如泥，天街闻马嘶。
　　翠眉双脸新妆薄，幽闺斜卷青罗幕。寒食百花时，
　　红繁香满枝。
　　双双梁燕语，蝶舞相随去。肠断正思君，闲眠冷绣茵。
　　画屏绣阁三秋雨，香唇腻脸偎人语。语罢欲天明，
　　娇多梦不成。
　　晓街钟鼓绝，嗔道如今别。特地气长吁，倚屏弹泪珠。
　　◎卷.28【浣溪沙】欧阳炯
　　落絮残莺半日天，玉柔花醉只思眠，惹窗映竹满炉烟。
　　独掩画屏愁不语，斜欹瑶枕髻鬟偏，此时心在阿谁边？
　　天碧罗衣拂地垂，美人初著更相宜，宛风如舞透香肌。
　　独坐含嚬吹凤竹，园中缓步折花枝，有情无力泥人时。
　　相见休言有泪珠，酒阑重得叙欢娱，凤屏鸳枕宿金铺。
　　兰麝细香闻喘息，绮罗纤缕见肌肤，此时还恨薄情无。
　　◎卷.29【三字令】欧阳炯
　　春欲尽，日迟迟，牡丹时。罗幌卷，翠帘垂。彩笺书，
　　红粉泪，两心知。
　　人不在，燕空归，负佳期。香烬落，枕函欹。月分明，
　　花澹薄，惹相思。
　　◎卷.30【南乡子】欧阳炯
　　嫩草如烟，石榴花发海南天。日暮江亭春影渌，鸳鸯浴，
　　水远山长看不足。
　　画舸停桡，槿花篱外竹横桥。水上游上沙上女，回顾，
　　笑指芭蕉林里住。
　　岸远沙平，日斜归路晚霞明。孔雀自怜金翠尾，临水，
　　认得行人惊不起。
　　洞口谁家，木兰船系木兰花。红袖女郎相引去，游南浦，
　　笑倚春风相对语。
　　二八花钿，胸前如雪脸如莲。耳坠金镮穿瑟瑟，霞衣窄，
　　笑倚江头招远客。
　　路入南中，桄榔叶暗蓼花红。两岸人家微雨后，收红豆，
　　树底纤纤抬素手。
　　袖敛鲛绡，采香深洞笑相邀。藤杖枝头芦酒滴，铺葵席，
　　豆蔻花间bx晚日。
　　翡翠䴔䴖，白蘋香里小沙汀。岛上阴阴秋雨色，芦花扑，
　　数只渔船何处宿。
　　◎卷.31【献衷心】欧阳炯
　　见好花颜色，争笑东风。双脸上，晚妆同。闭小楼深閤，
　　春景重重。三五夜，偏有恨，月明中。
　　情未已，信曾通，满衣犹自染檀红。恨不如双燕，
　　飞舞帘栊。春欲暮，残絮尽，柳条空。
　　◎卷.32【贺明朝】欧阳炯
　　忆昔花间初识面，红袖半遮妆脸。轻转石榴裙带，
　　故将纤纤玉指，偷拈双凤金线。
　　碧梧桐锁深深院，谁料得两情，何日教缱绻。
　　羡春来双燕，飞到玉楼，朝暮相见。
　　忆昔花间相见后，只凭纤手，暗抛红豆。人前不解，
　　巧传心事，别来依旧，孤负春昼。
　　碧罗衣上蹙金绣，睹对对鸳鸯，空裛泪痕透。
　　想韶颜非久，终是为伊，只恁偷瘦。
　　◎卷.33【江城子】欧阳炯
　　晚日金陵岸草平，落霞明，水无情。六代繁华，
　　暗逐逝波声。空有姑苏台上月，如西子镜，照江城。
　　◎卷.34【凤楼春】欧阳炯
　　凤髻绿云丛，深掩房栊。锦书通，梦中相见觉来慵。
　　匀面泪，脸珠融。因想玉郎何处去，对淑景谁同。
　　小楼中，春思无穷。倚阑凝望，暗牵愁绪，柳花飞起东风。
　　斜日照帘，罗幌香冷粉屏空。海棠零落，莺语残红。
　　◎卷.35【生查子】欧阳彬2
　　竟日画堂欢，入夜重开宴。剪烛蜡烟香，促席花光颤。
　　待得月华来，满院如铺练。门外簇骅骝，直待更深散。


第八百九十七卷
　　◎卷.1【虞美人】阎选
　　粉融红腻莲房绽，脸动双波慢。小鱼衔玉鬓钗横，
　　石榴裙染象纱轻，转娉婷。
　　偷期锦浪荷深处，一梦云兼雨。臂留檀印齿痕香，
　　深秋不寐漏初长，尽思量。
　　楚腰蛴领团香玉，鬓叠深深绿。月蛾星眼笑微频，
　　柳夭桃艳不胜春，晚妆匀。
　　水纹簟映青纱帐，雾罩秋波上。一枝娇卧醉芙蓉，
　　良宵不得与君同，恨忡忡。
　　◎卷.2【临江仙】阎选
　　雨停荷芰逗浓香，岸边蝉噪垂杨。物华空有旧池塘。
　　不逢仙子，何处梦襄王。
　　珍簟对欹鸳枕冷，此来尘暗凄凉。欲凭危槛恨偏长。
　　藕花珠缀，犹似汗凝妆。
　　十二高峰天外寒，竹梢轻拂仙坛。宝衣行雨在云端。
　　画帘深殿，香雾冷风残。
　　欲问楚王何处去，翠屏犹掩金鸾。猿啼明月照空滩。
　　孤舟行客，惊梦亦艰难。
　　◎卷.3【浣溪沙】阎选
　　寂寞流苏冷绣茵，倚屏山枕惹香尘，小庭花露泣浓春。
　　刘阮信非仙洞客，嫦娥终是月中人，此生无路访东邻。
　　◎卷.4【八拍蛮】阎选
　　云锁嫩黄烟柳细，风吹红蒂雪梅残。光影不胜闺阁恨，
　　行行坐坐黛眉攒。
　　愁锁黛眉烟易惨，泪飘红脸粉难匀。憔悴不知缘底事，
　　遇人推道不宜春。
　　◎卷.5【河传】阎选
　　秋雨秋雨，无昼无夜，滴滴霏霏。暗灯凉簟怨分离，
　　妖姬，不胜悲。
　　西风稍急喧窗竹，停又续，腻脸悬双玉。几回邀约雁来时，
　　违期。雁归，人不归。
　　◎卷.6【谒金门】阎选
　　美人浴，碧沼莲开芬馥。双髻绾云颜似玉，素娥辉淡绿。
　　雅态芳姿闲淑，雪映钿装金斛。水溅青丝珠断续，
　　酥融香透肉。
　　◎卷.7【定风波】阎选
　　江水沉沉帆影过，游鱼到晚透寒波。渡口双双飞白鸟，
　　烟袅，芦花深处隐渔歌。
　　扁舟短棹归兰浦，人去，萧萧竹径透青莎。
　　深夜无风新雨歇，凉月，露迎珠颗入圆荷。
　　◎卷.8【竹枝】孙光宪
　　门前春水白蘋花，岸上无人小艇斜，商女经过江欲暮，
　　散抛残食饲神鸦。乱绳千结绊人深，越罗万丈表长寻。
　　杨柳在身垂意绪，藕花落尽见莲心。
　　◎卷.9【浣溪沙】孙光宪
　　蓼岸风多橘柚香，江边一望楚天长，片帆烟际闪孤光。
　　目送征鸿飞杳杳，思随流水去茫茫，兰红波碧忆潇湘。
　　桃杏风香帘幕闲，谢家门户约花关，画梁幽语燕初还。
　　绣阁数行题了壁，晓屏一枕酒醒山，却疑身是梦云间。
　　花渐凋疏不耐风，画帘垂地晚堂空，堕阶萦藓舞愁红。
　　腻粉半粘金靥子，残香犹暖绣薰笼，蕙心无处与人同。
　　揽镜无言泪欲流，凝情半日懒梳头，一庭疏雨湿春愁。
　　杨柳只知伤怨别，杏花应信损娇羞，泪沾魂断轸离忧。
　　半踏长裾宛约行，晚帘疏处见分明，此时堪恨昧平生。
　　早是销魂残烛影，更愁闻著品弦声，杳无消息若为情。
　　兰沐初休曲槛前，暖风迟日洗头天，湿云新敛未梳蝉。
　　翠袂半将遮粉臆，宝钗长欲坠香肩，此时模样不禁怜。
　　风递残香出绣帘，团窠金凤舞襜襜，落花微雨恨相兼。
　　何处去来狂太甚，空推宿酒睡无厌，争教人不别猜嫌。
　　轻打银筝坠燕泥，断丝高罥画楼西，花冠闲上午墙啼。
　　粉箨半开新竹径，红苞尽落旧桃蹊，不堪终日闭深闺。
　　乌帽斜欹倒佩鱼，静街偷步访仙居，隔墙应认打门初。
　　将见客时微掩敛，得人怜处且生疏，低头羞问壁边书。
　　风撼芳菲满院香，四帘慵卷日初长，鬓云垂枕响微锽。
　　春梦未成愁寂寂，佳期难会信茫茫，万般心，千点泪，
　　泣兰堂。
　　碧玉衣裳白玉人，翠眉红脸小腰身，瑞云飞雨逐行云。
　　除却弄珠兼解佩，便随西子与东邻，是谁容易比真真。
　　何事相逢不展眉，苦将情分恶猜疑，眼前行止想应知。
　　半恨半嗔回面处，和娇和泪泥人时，万般饶得为怜伊。
　　落絮飞花满帝城，看看春尽又伤情，岁华频度想堪惊。
　　风月岂惟今日恨，烟霄终待此身荣，未甘虚老负平生。
　　静想离愁暗泪零，欲栖云雨计难成，少年多是薄情人。
　　万种保持图永远，一般模样负神明，到头何处问平生。
　　试问于谁分最多，便随人意转横波，缕金衣上小双鹅。
　　醉后爱称娇姐姐，夜来留得好哥哥，不知情事久长么？
　　叶坠空阶折早秋，细烟轻雾锁妆楼，寸心双泪惨娇羞。
　　风月但牵魂梦苦，岁华偏感别离愁，恨和相忆两难酬。
　　月淡风和画阁深，露桃烟柳影相侵，敛眉凝绪夜沉沉。
　　长有梦魂迷别浦，岂无春病入离心，少年何处恋虚襟。
　　自入春来月夜稀，今宵蟾彩倍凝辉，强开襟抱出帘帷。
　　啮指暗思花下约，凭阑羞睹泪痕衣，薄情狂荡几时归？
　　十五年来锦岸游，未曾行处不风流，好花长与万金酬。
　　满眼利名浑信运，一生狂荡恐难休，且陪烟月醉红楼。
　　◎卷.10【河传】孙光宪
　　太平天子，等闲游戏，疏河千里。柳如丝，偎倚。
　　绿波春水，长淮风不起。
　　如花殿脚三千女，争云雨，何处留人住？锦帆风，
　　烟际红，烧空，魂迷大业中。
　　柳拖金缕，著烟笼雾，濛濛落絮。凤凰舟上楚女，
　　妙舞，雷喧波上鼓。
　　龙争虎战分中土。人无主，桃叶江南渡。襞花笺，
　　艳思牵，成篇，宫娥相与传。
　　花落，烟薄。谢家池阁，寂寞春深。翠蛾轻敛意沈吟，
　　沾襟，无人知此心。
　　玉炉香断霜灰冷，帘铺影，梁燕归红杏。晚来天，
　　空悄然。孤眠，枕檀云髻偏。
　　风飐，波敛。团荷闪闪，珠倾露点。木兰舟上，
　　何处吴娃越艳？藕花红照脸。
　　大堤狂杀襄阳客。烟波隔，渺渺湖光白。身已归，
　　心不归。斜晖，远汀鸂鶒飞。
　　◎卷.11【菩萨蛮】孙光宪
　　月华如水笼香砌，金镮碎撼门初闭。寒影堕高檐，
　　钩垂一面帘。
　　碧烟轻袅袅，红战灯花笑。即此是高唐，掩屏秋梦长。
　　花冠频鼓墙头翼，东方澹白连窗色。门外早莺声，
　　背楼残月明。
　　薄寒笼醉态，依旧铅华在。握手送人归，半拖金缕衣。
　　小庭花落无人扫，疏香满地东风老。春晚信沉沉，
　　天涯何处寻。
　　晓堂屏六扇，眉共湘山远。争奈别离心，近来尤不禁。
　　青岩碧洞经朝雨，隔花相唤南溪去。一只木兰船，
　　波平远浸天。
　　扣船惊翡翠，嫩玉抬香臂。红日欲沈西，烟中遥解觿。
　　木绵花映丛祠小，越禽声里春光晓。铜鼓与蛮歌，
　　南人祈赛多。
　　客帆风正急，茜袖偎樯立。极浦几回头，烟波无限愁。
　　◎卷.12【河渎神】孙光宪
　　汾水碧依依，黄云落叶初飞。翠娥一去不言归，
　　庙门空掩斜晖。
　　四壁阴森排古画，依旧琼轮羽驾。小殿沉沉清夜，
　　银灯飘落香灺。
　　江上草芊芊，春晚湘妃庙前。一方卵色楚南天，
　　数行斜雁联翩。
　　独倚朱阑情不极，魂断终朝相忆。两桨不知消息，
　　远汀时起鸂鶒。
　　◎卷.13【虞美人】孙光宪
　　红窗寂寂无人语，暗淡梨花雨。绣罗纹地粉新描，
　　博山香炷旋抽条，睡魂销。
　　天涯一去无消息，终日长相忆。教人相忆几时休？
　　不堪枨触别离愁，泪还流。
　　好风微揭帘旌起，金翼鸾相倚。翠檐愁听乳禽声，
　　此时春态暗关情，独难平。
　　画堂流水空相翳，一穗香摇曳。教人无处寄相思，
　　落花芳草过前期，没人知。
　　◎卷.14【后庭花】孙光宪
　　景阳钟动宫莺转，露凉金殿。轻飙吹起琼花绽，玉叶如剪。
　　晚来高阁上，珠帘卷，见坠香千片。修蛾慢脸陪雕辇，
　　后庭新宴。
　　石城依旧空江国，故宫春色。七尺青丝芳草绿，绝世难得。
　　玉英凋落尽，更何人识，野棠如织。只是教人添怨忆，
　　怅望无极。
　　◎卷.15【生查子】孙光宪
　　寂寞掩朱门，正是天将暮。暗澹小庭中，滴滴梧桐雨。
　　绣工夫，牵心绪，配尽鸳鸯缕。待得没人时，偎倚论私语。
　　暖日策花骢，亸鞚垂杨陌。芳草惹烟青，落絮随风白。
　　谁家绣毂动香尘，隐映神仙客。狂杀玉鞭郎，咫尺音容隔。
　　金井堕高梧，玉殿笼斜月。永巷寂无人，敛态愁堪绝。
　　玉炉寒，香烬灭，还似君恩歇。翠辇不归来，幽恨将谁说？
　　春病与春愁，何事年年有。半为枕前人，半为花间酒。
　　醉金尊，携玉手，共作鸳鸯偶。倒载卧云屏，雪面腰如柳。
　　为惜美人娇，长有如花笑。半醉倚红妆，转语传青鸟。
　　眷方深，怜恰好，唯恐相逢少。似这一般情，肯信春光老。
　　清晓牡丹芳，红艳凝金蕊。乍占锦江春，永认笙歌地。
　　感人心，为物瑞，烂熳烟花里。戴上玉钗时，迥与凡花异。
　　密雨阻佳期，尽日凝然坐。帘外正淋漓，不觉愁如锁。
　　梦难裁，心欲破，泪逐檐声堕。想得玉人情，也合思量我。
　　◎卷.16【临江仙】孙光宪
　　霜拍井梧干叶堕，翠帏雕槛初寒。薄铅残黛称花冠。
　　含情无语，延伫倚阑干。
　　杳杳征轮何处去？离愁别恨千般。不堪心绪正多端。
　　镜奁长掩，无意对孤鸾。
　　暮雨凄凄深院闭，灯前凝坐初更。玉钗低压鬓云横。
　　半垂罗幕，相映烛光明。
　　终是有心投汉珮，低头但理秦筝。燕双鸾偶不胜情。
　　只愁明发，将逐楚云行。
　　◎卷.17【酒泉子】孙光宪
　　空碛无边，万里阳关道路。马萧萧，人去去，陇云愁。
　　香貂旧制戎衣窄，胡霜千里白。绮罗心，魂梦隔，上高楼。
　　曲槛小楼，正是莺花二月。思无憀，愁欲绝，郁离襟。
　　展屏空对潇湘水，眼前千万里。泪掩红，眉敛翠，恨沉沉。
　　敛态窗前，袅袅雀钗抛颈。燕成双，鸾对影，偶新知。
　　玉纤澹拂眉山小，镜中嗔共照。翠连娟，红缥缈，早妆时。
　　◎卷.18【清平乐】孙光宪
　　愁肠欲断，正是青春半。连理分枝鸾失伴，又是一场离散。
　　掩镜无语眉低，思随芳草凄凄。凭仗东风吹梦，
　　与郎终日东西。
　　等闲无语，春恨如何去？终是疏狂留不住，花暗柳浓何处。
　　尽日目断魂飞，晚窗斜界残晖。长恨朱门薄暮，
　　绣鞍骢马空归。
　　◎卷.19【更漏子】孙光宪
　　听寒更，闻远雁，半夜萧娘深院。扃绣户，下珠帘，
　　满庭喷玉蟾。
　　人语静，香闺冷，红幕半垂清影。云雨态，蕙兰心，
　　此情江海深。
　　今夜期，来日别，相对只堪愁绝。偎粉面，撚瑶簪，
　　无言泪满襟。
　　银箭落，霜华薄，墙外晓鸡咿喔。听付属，恶情悰，
　　断肠西复东。
　　烛荧煌，香旖旎，闲放一堆鸳被。慵就寝，独无憀，
　　相思魂欲销。
　　不会得，这心力，判了依前还忆。空自怨，奈伊何，
　　别来情更多。
　　掌中珠，心上气，爱惜岂将容易。花下月，枕前人，
　　此生谁更亲。
　　交颈语，合欢身，便同比目金鳞。连绣枕，卧红茵，
　　霜天似暖春。
　　对秋深，离恨苦，数夜满庭风雨。凝想坐，敛愁眉，
　　孤心似有违。
　　红窗静，画帘垂，魂消地角天涯。和泪听，断肠窥，
　　漏移灯暗时。
　　求君心，风韵别，浑似一团烟月。歌皓齿，舞红筹，
　　花时醉上楼。
　　能婉媚，解娇羞，王孙忍不攀留。惟我恨，未绸缪，
　　相思魂梦愁。
　　◎卷.20【女冠子】孙光宪
　　蕙风芝露，坛际残香轻度。蕊珠宫，苔点分圆碧，
　　桃花践破红。
　　品流巫峡外，名籍紫微中。真侣墉城会，梦魂通。
　　淡花瘦玉，依约神仙妆束。佩琼文，瑞露通宵贮，
　　幽香尽日焚。
　　碧纱笼绛节，黄藕冠浓云。勿以吹箫伴，不同群。
　　◎卷.21【风流子】孙光宪
　　茅舍槿篱溪曲，鸡犬自南自北。菰叶长，水葓开，
　　门外春波涨渌。听织，声促，轧轧鸣梭穿屋。
　　楼倚长衢欲暮，瞥见神仙伴侣。微傅粉，拢梳头，
　　隐映画帘开处。无语，无绪，慢曳罗裙归去。
　　金络玉衔嘶马，系向绿杨阴下。朱户掩，绣帘垂，
　　曲院水流花谢。欢罢，归也，犹在九衢深夜。
　　◎卷.22【定西番】孙光宪
　　鸡禄山前游骑，边草白，朔天明，马蹄轻。
　　鹊面弓离短韔，弯来月欲成。一只鸣髇云外，晓鸿惊。
　　帝子枕前秋夜，霜幄冷，月华明，正三更。
　　何处戍楼寒笛，梦残闻一声。遥想汉关万里，泪纵横。
　　◎卷.23【何满子】孙光宪
　　冠剑不随君去，江河还共恩深。歌袖半遮眉黛惨，
　　泪珠旋滴衣襟。惆怅云愁雨怨，断魂何处相寻。
　　◎卷.24【玉蝴蝶】孙光宪
　　春欲尽，景仍长，满园花正黄。粉翅两悠飏，翩翩过短墙。
　　鲜飙暖，牵游伴，飞去立残芳。无语对萧娘，舞衫沉麝香。
　　◎卷.25【八拍蛮】孙光宪
　　孔雀尾拖金线长，怕人飞起入丁香。越女沙头争拾翠，
　　相呼归去背斜阳。
　　◎卷.26【思帝乡】孙光宪
　　如何，遣情情更多？永日水堂帘下，敛羞蛾。
　　六幅罗裙窣地，微行曳碧波。看尽满池疏雨，打团荷。
　　◎卷.27【上行杯】孙光宪
　　草草离亭鞍马，从远道、此地分襟。燕宋秦吴千万里。
　　无辞一醉。野棠开，江草湿，伫立，沾泣，征骑駸駸。
　　离棹逡巡欲动，临极浦、故人相送。去住心情知不共。
　　金船满捧。绮罗愁，丝管咽，回别，帆影灭，江浪如雪。
　　◎卷.28【谒金门】孙光宪
　　留不得，留得也应无益。白纻春衫如雪色，扬州初去日。
　　轻别离，甘抛掷，江上满帆风疾。却羡彩鸳三十六，
　　孤鸾还一只。
　　◎卷.29【思越人】孙光宪
　　古台平，芳草远，馆娃宫外春深。翠黛空留千载恨，
　　教人何处相寻。
　　绮罗无复当时事，露花点滴香泪。惆怅遥天横渌水，
　　鸳鸯对对飞起。
　　渚莲枯，宫树老，长洲废苑萧条。想像玉人空处所，
　　月明独上溪桥。
　　经春初败秋风起，红兰绿蕙愁死。一片风流伤心地，
　　魂销目断西子。
　　◎卷.30【望梅花】孙光宪
　　数枝开与短墙平，见雪萼，红跗相映。引起谁人边塞情。
　　帘外欲三更，吹断离愁月正明。空听隔江声。
　　◎卷.31【渔歌子】孙光宪
　　草芊芊，波漾漾，湖边草色连波涨。沿蓼岸，泊枫汀，
　　天际玉轮初上。
　　扣舷歌，联极望，桨声伊轧知何向。黄鹄叫，白鸥眠，
　　谁似侬家疏旷？
　　泛流萤，明又灭，夜凉水冷东湾阔。风浩浩，笛寥寥，
　　万顷金波重叠。
　　杜若洲，香郁烈，一声宿雁霜时节。经霅水。过松江，
　　尽属侬家日月。
　　◎卷.32【定风波】孙光宪
　　帘拂疏香断碧丝，泪衫还滴绣黄鹂。上国献书人不在，
　　凝黛，晚庭又是落红时。
　　春日自长心自促，翻覆，年来年去负前期。
　　应是秦云兼楚雨，留住，向花枝夸说月中枝。
　　◎卷.33【南歌子】孙光宪
　　艳冶青楼女，风流似楚真。骊珠美玉未为珍，
　　窈窕一枝芳柳，入腰身。
　　舞袖频回雪，歌声几动尘。慢凝秋水顾情人，
　　只缘倾国，著处觉生春。
　　映月论心处，偎花见面时。倚郎和袖抚香肌，
　　遥指画堂深院，许相期。
　　解佩君非晚，虚襟我未迟。愿如连理合欢枝，
　　不似五陵狂荡，薄情儿。
　　◎卷.34【应天长】孙光宪
　　翠凝仙艳非凡有，窈窕年华方十九。鬓如云，腰似柳，
　　妙对绮弦歌醁酒。
　　醉瑶台，携玉手，共燕此宵相偶。魂断晚窗分首，
　　泪沾金缕袖。
　　◎卷.35【遐方怨】孙光宪
　　红绶带，锦香囊。为表花前意，殷勤赠玉郎。
　　此时更役心肠，转添秋夜梦魂狂。
　　思艳质，想娇妆。愿早传金盏，同欢卧醉乡。
　　任人猜妒恶猜防，到头须使似鸳鸯。


第八百九十八卷
　　◎卷.1【浣溪沙】张泌
　　钿毂香车过柳堤，桦烟分处马频嘶，为他沉醉不成泥。
　　花满驿亭香露细，杜鹃声断玉蟾低，含情无语倚楼西。
　　马上凝情忆旧游，照花淹竹小溪流，钿筝罗幕玉搔头。
　　早是出门长带月，可堪分袂又经秋，晚风斜日不胜愁。
　　独立寒阶望月华，露浓香泛小庭花，绣屏愁背一灯斜。
　　云雨自从分散后，人间无路到仙家，但凭魂梦访天涯。
　　依约残眉理旧黄，翠鬟抛掷一簪长，暖风晴日罢朝妆。
　　闲折海棠看又拈，玉纤无力惹馀香，此情谁会倚斜阳。
　　翡翠屏开绣幄红，谢娥无力晓妆慵，锦帷鸳被宿香浓。
　　微雨小庭春寂寞，燕飞莺语隔帘栊，杏花凝恨倚东风。
　　花月香寒悄夜尘，绮筵幽会暗伤神，婵娟依约画屏人。
　　人不见时还暂语，令才抛后爱微嚬，越罗巴锦不胜春。
　　偏戴花冠白玉簪，睡容新起意沈吟，翠钿金缕镇眉心。
　　小槛日斜风悄悄，隔帘零落杏花阴，断香轻碧锁愁深。
　　晚逐香车入凤城，东风斜揭绣帘轻，慢回娇眼笑盈盈。
　　消息未通何计是，便须佯醉且随行，依稀闻道太狂生。
　　小市东门欲雪天，众中依约见神仙，蕊黄香画贴金蝉。
　　饮散黄昏人草草，醉容无语立门前，马嘶尘烘一街烟。
　　◎卷.2【临江仙】张泌
　　烟收湘渚秋江静，蕉花露泣愁红。五云双鹤去无踪。
　　几回魂断，凝望向长空。
　　翠竹暗留珠泪怨，闲调宝瑟波中。花鬟月鬓绿云重。
　　古祠深殿，香冷雨和风。
　　◎卷.3【女冠子】张泌
　　露花烟草，寂寞五云三岛。正春深，貌减潜销玉，
　　香残尚惹襟。
　　竹疏虚槛静，松密醮坛阴。何事刘郎去，信沉沉。
　　◎卷.4【河传】张泌
　　渺莽云水，惆怅暮帆，去程迢递。夕阳芳草，千里万里，
　　雁声无限起。
　　梦魂悄断烟波里。心如醉，相见何处是？锦屏香冷无睡，
　　被头多少泪。
　　红杏，交枝相映，密密濛濛。一庭浓艳倚东风，香融，
　　透帘栊。
　　斜阳似共春光语，蝶争舞，更引流莺妒。魂销千片玉樽前，
　　神仙，瑶池醉暮天。
　　◎卷.5【酒泉子】张泌
　　春雨打窗，惊梦觉来天气晓。画堂深，红焰小，背兰缸。
　　酒香喷鼻懒开缸，惆怅更无人共醉。旧巢中，新燕子，
　　语双双。
　　紫陌青门，三十六宫春色，御沟辇路暗相通，杏园风。
　　咸阳沽酒宝钗空，笑指未央归去，插花走马落残红，
　　月明中。
　　◎卷.6【生查子】张泌
　　相见稀，喜相见，相见还相远。檀画荔支红，金蔓蜻蜓软。
　　鱼雁疏，芳信断，花落庭阴晚。可惜玉肌肤，消瘦成慵懒。
　　◎卷.7【思越人】张泌
　　燕双飞，莺百转，越波堤下长桥。斗钿花筐金匣恰，
　　舞衣罗薄纤腰。
　　东风澹荡慵无力，黛眉愁聚春碧。满地落花无消息，
　　月明肠断空忆。
　　◎卷.8【满宫花】张泌
　　花正芳，楼似绮，寂寞上阳宫里。钿笼金锁睡鸳鸯，
　　帘冷露华珠翠。
　　娇艳轻盈香雪腻，细雨黄莺双起。东风惆怅欲清明，
　　公子桥边沉醉。
　　◎卷.9【柳枝】张泌
　　腻粉琼妆透碧纱，雪休夸。金凤搔头坠鬓斜，发交加。
　　倚著云屏新睡觉，思梦笑。红腮隐出枕函花，有些些。
　　◎卷.10【南歌子】张泌
　　柳色遮楼暗，桐花落砌香。画堂开处远风凉，
　　高卷水精帘额，衬斜阳。
　　岸柳拖烟绿，庭花照日红。数声蜀魄入帘栊，
　　惊断碧窗残梦，画屏空。
　　锦荐红鸂鶒，罗衣绣凤凰。绮疏飘雪北风狂，
　　帘幕尽垂无事，郁金香。
　　◎卷.11【江城子】张泌
　　碧阑干外小中庭，雨初晴，晓莺声。飞絮落花，
　　时节近清明。睡起卷帘无一事，匀面了，没心情。
　　浣花溪上见卿卿，脸波秋水明。黛眉轻，绿云高绾，
　　金簇小蜻蜓。好是问他来得么？和笑道，莫多情。
　　窄罗衫子薄罗裙，小腰身，晚妆新。每到花时，
　　长是不宜春。早是自家无气力，更被你，恶怜人。
　　◎卷.12【河渎神】张泌
　　古树噪寒鸦，满庭枫叶芦花。昼灯当午隔轻纱，
　　画阁珠帘影斜。
　　门外往来祈赛客，翩翩帆落天涯。回首隔江烟火，
　　渡头三两人家。
　　◎卷.13【胡蝶儿】张泌
　　胡蝶儿，晚春时。阿娇初著淡黄衣，倚窗学画伊。
　　还似花间见，双双对对飞。无端和泪拭燕脂，惹教双翅垂。
　　◎卷.14【如梦令】冯延巳
　　尘拂玉台鸾镜，凤髻不堪重整。绡帐泣流苏，
　　愁掩玉屏人静。多病，多病，自是行云无定。
　　◎卷.15【三台令】冯延巳
　　春色，春色，依旧青门紫陌。日斜柳暗花嫣，
　　醉卧春色少年。年少，年少，行乐直须及早。
　　明月，明月，照得离人愁绝。更深影入空床，
　　不道帷屏夜长。长夜，长夜，梦到庭花阴下。
　　南浦，南浦，翠鬟离人何处。当时携手高楼，
　　依旧楼前水流。流水，流水，中有伤心双泪。
　　◎卷.16【归国谣】冯延巳
　　何处笛？深夜梦回情脉脉，竹风檐雨寒窗隔。
　　离人几岁无消息，今头白，不眠特地重相忆。
　　春艳艳，江上晚山三四点，柳丝如剪花如染。
　　香闺寂寂门半掩，愁眉敛，泪珠滴破胭脂脸。
　　江水碧，江上何人吹玉笛，扁舟远送潇湘客。
　　芦花千里霜月白，伤行色，来朝便是关山隔。
　　◎卷.17【长相思】冯延巳
　　红满枝，绿满枝，宿雨厌厌睡起迟，闲庭花影移。
　　忆归期，数归期。梦见虽多相见稀，相逢知几时。
　　◎卷.18【相见欢】冯延巳
　　晓窗梦到昭华，向琼家。欹枕残妆一朵，卧枝花。
　　情极处，却无语，玉钗斜。翠阁银屏回首，已天涯。
　　◎卷.19【抛球乐】冯延巳
　　酒罢歌馀兴未阑，小桥清水共盘桓。波摇梅蕊伤心白，
　　风入罗衣贴体寒。且莫思归去，须尽笙歌此夕欢。
　　逐胜归来雨未晴，楼前风重草烟轻。谷莺语软花边过，
　　水调声长醉里听。款举金觥劝，谁是当筵最有情？
　　梅落新春入后庭，眼前风物可无情？曲池波晚冰还合，
　　芳草迎船绿未成。且上高楼望，相共凭阑看月生。
　　霜积秋山万树红，倚岩楼上挂朱栊。白云天远重重恨，
　　黄叶烟深淅淅风。仿佛梁州曲，吹在谁家玉笛中。
　　尽日登高兴未残，红楼人散独盘桓。一钩冷雾悬珠箔，
　　满面西风凭玉阑。归去须沉醉，小院新池月乍寒。
　　坐对高楼千万山，雁飞秋色满阑干。烧残红烛暮云合，
　　飘尽碧梧金井寒。咫尺人千里，犹忆笙歌昨夜欢。
　　◎卷.20【点绛唇】冯延巳
　　荫绿围红，梦琼家在桃源住。画桥当路，临水开朱户。
　　柳径春深，行到关情处。颦不语，意凭风絮，吹向郎边去。
　　◎卷.21【酒泉子】冯延巳
　　庭下花飞。月照妆楼春事晚，珠帘风，兰烛烬，怨空闺。
　　迢迢何处寄相思。玉箸零零肠断，屏帏深，更漏永，
　　梦魂迷。
　　芳草长川。柳映危桥桥下路，归鸿飞，行人去，碧山边。
　　风微烟淡雨萧然。隔岸马嘶何处？九回肠，双脸泪，
　　夕阳天。
　　春色融融。飞燕乍来莺未语，小桃寒，垂柳晚，玉楼空。
　　天长烟远恨重重。消息燕鸿归去，枕前灯，窗外月，
　　闭朱笼。
　　深院空帏。廊下风帘惊宿燕，香印灰，兰烛灺，觉来时。
　　月明人自捣寒衣。刚爱无端惆怅，阶前行，阑外立，
　　欲鸡啼。
　　◎卷.22【采桑子】冯延巳
　　小庭雨过春将尽，片片花飞。独折残枝，无语凭阑只自知。
　　玉堂香暖珠帘卷，双燕来归。君约佳期，肯信韶华得几时。
　　马嘶人语春风岸，芳草绵绵。杨柳桥边，落日高楼酒旆悬。
　　旧愁新恨知多少，目断遥天。独立花前，更听笙歌满画船。
　　西风半夜帘栊冷，远梦初归。梦过金扉，花谢窗前夜合枝。
　　昭阳殿里新翻曲，未有人知。偷取笙吹，惊觉寒蛩到晓啼。
　　酒阑睡觉天香暖，绣户慵开。香印成灰，独背寒屏理旧眉。
　　朦胧却向灯前卧，窗月徘徊。晓梦初回，一夜东风绽早梅。
　　小堂深静无人到，满院春风。惆怅墙东，一树樱桃带雨红。
　　愁心似醉兼如病，欲语还慵。日暮疏钟，双燕归栖画阁中。
　　画堂灯暖帘栊卷，禁漏丁丁。雨罢寒生，一夜西窗梦不成。
　　玉娥重起添香印，回倚孤屏。不语含情，水调何人吹笛声。
　　笙歌放散人归去，独宿江楼。月上云收，一半珠帘挂玉钩。
　　起来检点经游地，处处新愁。凭仗东流，将取离心过橘州。
　　昭阳记得神仙侣，独自承恩。水殿灯昏，罗幕轻寒夜正春。
　　如今别馆添萧索，满面啼痕。旧约犹存，忍把金环别与人。
　　微风帘幕清明近，花落春残。尊酒留欢，添尽罗衣怯夜寒。
　　愁颜恰似烧残烛，珠泪阑干。也欲高拌，争奈相逢情万般。
　　画堂昨夜愁无睡，风雨凄凄。林鹊争栖，落尽灯花鸡未啼。
　　年光往事如流水，休说情迷。玉箸双垂，只是金笼鹦鹉知。
　　寒蝉欲报三秋候，寂静幽居。叶落闲阶，月透帘栊远梦回。
　　昭阳旧恨依前在，休说当时。玉笛才吹，满袖猩猩血又垂。
　　洞房深夜笙歌散，帘幕重重。斜月朦胧，雨过残花落地红。
　　昔年无限伤心事，依旧东风。独倚梧桐，闲想闲思到晓钟。
　　花前失却游春侣，极目寻芳。满眼悲凉，纵有笙歌亦断肠。
　　林间戏蝶帘间燕，各自双双。忍更思量，绿树青苔半夕阳。
　　◎卷.23【菩萨蛮】冯延巳
　　金波远逐行云去，疏星时作银河渡。花影卧秋千，
　　更长人不眠。
　　玉筝弹未彻，凤髻黄钗脱。忆梦翠蛾低，微风吹绣衣。
　　画堂昨夜西风过，绣帘时拂朱门锁。惊梦不成云，
　　双蛾枕上颦。
　　金炉烟袅袅，烛暗纱窗晓。残日尚弯环，玉筝和泪弹。
　　梅花吹入谁家笛，行云半夜凝空碧。欹枕不成眠，
　　关山人未还。
　　声随幽怨绝，空断澄霜月。月影下重檐，轻风花满帘。
　　回廊远砌生秋草，梦魂千里青门道。鹦鹉怨长更，
　　碧笼金锁横。
　　罗帏中夜起，霜月清如水。玉露不成圆，宝筝悲断弦。
　　娇鬟堆枕钗横凤，溶溶春水杨花梦。红烛泪阑干，
　　翠屏烟浪寒。
　　锦壶催画箭，玉佩天涯远。和泪试严妆，落梅飞夜霜。
　　西风袅袅凌歌扇，秋期正与行云远。花叶脱霜红，
　　流萤残月中。
　　兰闺人在否，千里重楼暮。翠被已销香，梦随寒漏长。
　　沉沉朱户横金锁，纱窗月影随花过。烛泪欲阑干，
　　落梅生晚寒。
　　宝钗横翠凤，千里香屏梦。云雨已荒凉，江南春草长。
　　欹鬟堕髻摇双桨，采莲晚出清江上。顾影约流萍，
　　楚歌娇未成。
　　相逢颦翠黛，笑把珠珰解。家住柳阴中，画桥东复东。
　　◎卷.24【谒金门】冯延巳
　　风乍起，吹皱一池春水。闲引鸳鸯芳径里，手挪红杏蕊。
　　斗鸭阑干独倚，碧玉搔头斜坠。终日望君君不至，
　　举头闻鹊喜。
　　杨柳陌，宝马嘶空无迹。新著荷衣人未识，年年江海客。
　　梦觉巫山春色，醉眼飞花狼藉。起舞不辞无气力，
　　爱君吹玉笛。
　　◎卷.25【清平乐】冯延巳
　　深冬寒月，庭户凝霜雪。风雁过时魂断绝，塞管数声呜咽。
　　披衣独立披香，流苏乱结愁肠。往事总堪惆怅，
　　前欢休更思量。
　　雨晴烟晚，绿水新池满。双燕飞来垂柳院，小阁画帘高卷。
　　黄昏独倚朱阑，西南新月眉弯。砌下落花风起，
　　罗衣特地春寒。
　　西园春早，夹径抽新草。冰散漪澜生碧沼，寒在梅花先老。
　　与君同饮金杯，饮馀相取徘徊。次第小桃将发，
　　轩车莫厌频来。
　　◎卷.26【更漏子】冯延巳
　　风带寒，枝正好，兰蕙无端先老。情悄悄，梦依依，
　　离人殊未归。
　　褰罗幕，凭朱阁，不独堪悲摇落。月东出，雁南飞，
　　谁家夜捣衣？
　　夜初长，人近别，梦觉一窗残月。鹦鹉卧，蟪蛄鸣，
　　西风寒未成。
　　红蜡烛，弹棋局，床上画屏山绿。褰绣幌，倚瑶琴，
　　前欢泪滴襟。
　　玉炉烟，红烛泪，偏对画堂秋思。眉翠薄，鬓云残，
　　夜长衾枕寒。
　　梧桐树，三更雨，不道离情最苦。一叶叶，一声声，
　　空阶滴到明。
　　◎卷.27【喜迁莺】冯延巳
　　宿莺啼，乡梦断，春树晓朦胧。残灯和烬闭朱栊，
　　人语隔屏风。
　　香已寒，灯已绝，忽忆去年离别。石城花雨倚江楼，
　　波上木兰舟。
　　雾濛濛，风淅淅，杨柳带疏烟。飘飘轻絮满南园，
　　墙下草芊绵。
　　燕初飞，莺已老，拂面春风长好。相逢携酒且高歌，
　　人生得几何？
　　◎卷.28【阮郎归】冯延巳
　　南园春半踏青时，风和闻马嘶。青梅如豆柳如丝，
　　日长蝴蝶飞。
　　花露重，草烟低，人家帘幕垂。秋千慵困解罗衣，
　　画梁双燕栖。
　　角声吹断陇梅枝，孤窗月影低。塞鸿无限欲惊飞，
　　城乌休夜啼。
　　寻断梦，掩深闺，行人去路迷。门前杨柳绿阴齐，
　　何时闻马嘶。
　　◎卷.29【贺圣朝】冯延巳
　　金丝帐暖牙床稳，怀香方寸，轻颦轻笑，汗珠微透，
　　柳沾花润。
　　云鬟斜坠，春应未已，不胜娇困。半欹犀枕，乱缠珠被，
　　转羞人问。
　　◎卷.30【应天长】冯延巳
　　石城山下桃花绽，宿雨初晴云未散。南去棹，北飞雁，
　　水阔山遥肠欲断。
　　倚楼情绪懒，惆怅春心无限。燕度蒹葭风晚，欲归愁满面。
　　◎卷.31【醉花间】冯延巳
　　独立阶前星又月，帘栊偏皎洁。霜树尽空枝，肠断丁香结。
　　夜深寒不寐，疑恨何曾歇。凭阑干欲折，两条玉箸为君垂，
　　此宵情，谁共说。
　　月落霜繁深院闭，洞房人正睡。桐树倚雕檐，金井临瑶砌。
　　晓风寒不啻，独立成憔悴。闲愁浑未已，离人心绪自无端，
　　莫思量，休退悔。
　　◎卷.32【芳草渡】冯延巳
　　梧桐落，蓼花秋。烟初冷，雨才收，萧条风物正堪愁。
　　人去后，多少恨，在心头。
　　燕鸿远，羌笛怨，渺渺澄波一片。山如黛，月如钩。
　　笙歌散，梦魂断，倚高楼。
　　◎卷.33【南乡子】冯延巳
　　细雨湿流光，芳草年年与恨长。烟锁凤楼无限事，茫茫。
　　鸾镜鸳衾两断肠。
　　魂梦任悠扬，睡起杨花满绣床。薄幸不来门半掩，斜阳。
　　负你残春泪几行。
　　细雨泣秋风，金凤花残满地红。闲蹙黛眉慵不语，情绪。
　　寂寞相思知几许。
　　玉枕拥孤衾，挹恨还闻岁月深。帘卷曲房谁共醉，憔悴。
　　惆怅秦楼弹粉泪。
　　◎卷.34【舞春风（一名瑞鹧鸪）】冯延巳
　　严妆才罢怨春风，粉墙画壁宋家东。蕙兰有恨枝尤绿，
　　桃李无言花自红。
　　燕燕巢儿罗幕卷，莺莺啼处凤楼空。少年薄幸知何处，
　　每夜归来春梦中。
　　◎卷.35【虞美人】冯延巳
　　玉钩鸾柱调鹦鹉，宛转留春语。云屏冷落画堂空，
　　薄晚春寒、无奈落花风。
　　搴帘燕子低飞去，拂镜尘莺舞。不知今夜月眉弯，
　　谁佩同心双结、倚阑干。
　　春风拂拂横秋水，掩映遥相对。只知长作碧窗期，
　　谁信东风、吹散彩云飞。
　　银屏梦与飞鸾远，只有珠帘卷。杨花零落月溶溶，
　　尘掩玉筝弦柱、画堂空。
　　◎卷.36【临江仙】冯延巳
　　冷红飘起桃花片，青春意绪阑珊。高楼帘幕卷轻寒。
　　酒馀人散，独自倚阑干。
　　夕阳千里连芳草，风光愁杀王孙。徘徊飞尽碧天云。
　　凤城何处，明月照黄昏。
　　◎卷.37【蝶恋花】冯延巳
　　窗外寒鸡天欲曙，香印成灰，坐起浑无绪。
　　庭际高梧凝宿雾，卷帘双鹊惊飞去。
　　屏上罗衣闲绣缕，一晌关情，忆遍江南路。
　　夜夜梦魂休谩语，已知前事无情处。
　　萧索清秋珠泪坠，枕簟微凉，展转浑无寐。
　　残酒欲醒中夜起，月明如练天如水。
　　阶下寒声啼络纬，庭树金风，悄悄重门闭。
　　可惜旧欢携手地，思量一夕成憔悴。
　　几度凤楼同饮宴，此夕相逢，却胜当时见。
　　低语前欢频转面，双眉敛恨春山远。
　　蜡烛泪流羌笛怨，偷整罗衣，欲唱情犹懒。
　　醉里不辞金爵满，阳关一曲肠千断。
　　几日行云何处去，忘了归来，不道春将暮。
　　百草千花寒食路，香车系在谁家树。
　　泪眼倚楼频独语，双燕飞来，陌上相逢否？
　　撩乱春愁如柳絮，悠悠梦里无寻处。
　　六曲阑干偎碧树，杨柳风轻，展尽黄金缕。
　　谁把钿筝移玉柱，穿帘海燕双飞去。
　　满眼游丝兼落絮，红杏开时，一霎清明雨。
　　浓醉觉来莺乱语，惊残好梦无寻处。
　　谁道闲情抛弃久，每到春来，惆怅还依旧。
　　日日花前常病酒，不辞镜里朱颜瘦。
　　河畔青芜堤上柳，为问新愁，何事年年有。
　　独立小楼风满袖，平林新月人归后。
　　◎卷.38【寿山曲】冯延巳
　　铜壶滴漏初尽，高閤鸡鸣半空。催启五门金锁，
　　犹垂三殿帘栊。阶前御柳摇绿，仗下宫花散红。
　　鸳瓦数行晓日，鸾旗百尺春风。侍臣舞蹈重拜，
　　圣寿南山永同。
　　◎卷.39【思越人（与本调不同）】冯延巳
　　酒醒情怀恶，金缕褪，玉肌如削。寒食过却，海棠零落。
　　乍倚遍，阑干烟淡薄，翠幕帘栊画阁。春睡著，觉来失，
　　秋千期约。
　　◎卷.40【上行杯（与本调不同）】冯延巳
　　落梅暑雨消残粉，云重烟深寒食近。罗幕遮香，
　　柳外秋千出画墙。
　　春山颠倒钗横凤，飞絮入帘春睡重。梦里佳期，
　　只许庭花与月知。
　　◎卷.41【薄命妾】冯延巳
　　春日宴，绿酒一杯歌一遍。再拜陈三愿。
　　一愿郎君千岁，二愿妾身长健。三愿如同梁上燕，
　　岁岁长相见。
　　◎卷.42【金错刀（一名醉瑶瑟）】冯延巳
　　双玉斗，百琼壶，佳人欢饮笑喧呼。麒麟欲画时难偶，
　　鸥鹭何猜兴不孤。
　　歌婉转，醉模糊，高烧银烛卧流苏。只销几觉懵腾睡，
　　身外功名任有无。
　　日融融，草芊芊，黄莺求友啼林前。柳条袅袅拖金线，
　　花蕊茸茸簇锦毡。
　　鸠逐妇，燕穿帘，狂蜂浪蝶相翩翩。春光堪赏还堪玩，
　　恼杀东风误少年。
　　◎卷.43【忆江南（二首，与本调不同）】冯延巳
　　去岁迎春楼上月，正是西窗，夜凉时节。
　　玉人贪睡坠钗云，粉消妆薄见天真。
　　人非风月长依旧，破镜尘筝一梦经年瘦。
　　今宵帘幕扬花阴，空馀枕泪独伤心。
　　今日相逢花未发，正是去年，别离时节。
　　东风次第有花开，恁时须约却重来。
　　重来不怕花堪折，只恐明年花发人离别。
　　别离若向百花时，东风弹泪有谁知？
　　◎卷.44【木兰花】徐昌图
　　沉檀烟起盘红雾，一箭霜风吹绣户。汉宫花面学梅妆，
　　谢女雪诗栽柳絮。
　　长垂夹幕孤鸾舞，旋炙银笙双凤语。红窗酒病嚼寒冰，
　　冰损相思无梦处。
　　◎卷.45【临江仙】徐昌图
　　饮散离亭西去，浮生常恨飘蓬。回头烟柳渐重重。
　　淡云孤雁远，寒日暮天红。
　　今夜画船何处，潮平淮月朦胧。酒醒人静奈愁浓。
　　残灯孤枕梦，轻浪五更风。
　　◎卷.46【河传】徐昌图
　　秋光满目，风清露白，莲红水绿。何处梦回，
　　弄珠拾翠盈盈，倚阑桡，眉黛蹙。
　　采莲调稳，吴侣声相续，倚棹吴江曲。鹭起暮天，
　　几双交颈鸳鸯，入芦花深处宿。
　　◎卷.47【抛球乐】徐铉
　　歌舞送飞球，金觥碧玉筹。管弦桃李月，帘幕凤凰楼。
　　一笑千场醉，浮生任白头。
　　灼灼傅花枝，纷纷度画旂。不知红烛下，照见彩球飞。
　　借势因期克，巫山暮雨归。


第八百九十九卷
　　◎卷.1【木兰花】庾传素
　　木兰红艳多情态，不似凡花人不爱。移来孔雀槛边栽，
　　折向凤凰钗上戴。
　　是何芍药争风彩，自共牡丹长作对。若教为女嫁东风，
　　除却黄莺难匹配。
　　◎卷.2【生查子】刘侍读
　　深秋更漏长，滴尽银台烛。独步出幽闺，月晃波澄绿。
　　菱荷风乍触，一对鸳鸯宿。虚棹玉钗惊，惊起还相续。
　　◎卷.3【木兰花】许岷
　　小庭日晚花零落，倚户无聊妆脸薄。宝筝金鸭任生尘，
　　绣画工夫全放却。
　　有时觑著同心结，万恨千愁无处说。当初不合尽饶伊，
　　赢得如今长恨别。
　　江南日暖芭蕉展，美人折得亲裁剪。书成小简寄情人，
　　临行更把轻轻撚。
　　其中撚破相思字，却恐郎疑踪不似。若还猜妾倩人书，
　　误了平生多少事。
　　◎卷.4【菩萨蛮】林楚翘
　　画堂春昼垂珠箔，卧来揉惹金钗落。簟滑枕头移，
　　鬓蝉狂欲飞。
　　笑拖娇眼慢，罗袖笼花面。重道好郎君，人前莫恼人。
　　◎卷.5【一片子】无名氏
　　柳色青山映，梨花雪鸟藏。绿窗桃李下，闲坐叹春芳。
　　◎卷.6【塞姑】无名氏
　　昨日卢梅塞口，整见诸人镇守。都护三年不归，
　　折尽江边杨柳。
　　◎卷.7【醉公子】无名氏
　　门外猧儿吠，知是萧郎至。刬袜下香阶，冤家今夜醉。
　　扶得入罗帏，不肯脱罗衣。醉则从他醉，还胜独睡时。
　　◎卷.8【菩萨蛮】无名氏
　　牡丹含露真珠颗，美人折向庭前过。含笑问檀郎，
　　花强妾貌强。
　　檀郎故相恼，须道花枝好。一面发娇嗔，碎挪花打人。
　　◎卷.9【贺圣朝】无名氏
　　白露点，晓星明灭，秋风落叶。故址颓垣，冷烟衰草，
　　前朝宫阙。
　　长安道上行客，依旧利深名切。改变容颜，消磨今古，
　　陇头残月。
　　◎卷.10【虞美人】无名氏
　　帐中草草军情变，月下旌旗乱。褫衣推枕怆离情，
　　远风吹下楚歌声，正三更。
　　抚骓欲下重相顾，艳态花无主。手中莲锷凛秋霜，
　　九泉归去是仙乡，恨茫茫。
　　◎卷.11【后庭宴】无名氏
　　千里故乡，十年华屋，乱魂飞过屏山簇。
　　眼重眉褪不胜春，菱花知我销香玉。
　　双双燕子归来，应解笑人幽独。断歌零舞，遗恨清江曲。
　　万树绿低迷，一庭红fQ簌。
　　◎卷.12【撷芳词】无名氏
　　风摇荡，雨濛茸，翠条柔弱花头重。春衫窄，香肌湿。
　　记得年时，共伊曾摘。
　　都如梦，何曾共，可怜孤似钗头凤。关山隔，晚云碧，
　　燕儿来也，又无消息。
　　◎卷.13【鱼游春水】无名氏
　　秦楼东风里，燕子还来寻旧垒。馀寒犹峭，红日薄侵罗绮。
　　嫩草方抽碧玉茵，媚柳轻窣黄金缕。莺转上林，鱼游春水。
　　几曲阑干遍倚，又是一番新桃李。佳人应怪归迟，梅妆泪洗。
　　凤箫声绝沉孤雁，望断清波无双鲤。云山万重，寸心千里。
　　◎卷.14【阿那曲】杨贵妃
　　罗袖动香香不已，红蕖袅袅秋烟里。轻云岭下乍摇风，
　　嫩柳池塘初拂水。
　　◎卷.15【乐游曲】闽后陈氏
　　龙舟摇曳东复东，采莲湖上红更红。波淡淡，水溶溶，
　　奴隔荷花路不通。
　　西湖南湖斗彩舟，青蒲紫蓼满中洲。波渺渺，水悠悠，
　　长奉君王万岁游。
　　◎卷.16【杨柳枝】柳氏
　　杨柳枝，芳菲节，可恨年年赠离别。一叶随风忽报秋，
　　纵使君来岂堪折。
　　◎卷.17【字字双】王丽真女郎
　　床头锦衾斑复斑，架上朱衣殷复殷。空庭明月闲复闲，
　　夜长路远山复山。
　　◎卷.18【菩萨蛮】耿玉真
　　玉京人去秋萧索，画檐鹊起梧桐落。欹枕悄无言，
　　月和残梦圆。
　　背灯唯暗泣，甚处砧声急。眉黛远山攒，芭蕉生暮寒。
　　◎卷.19【句】
　　庭空客散人归后，画堂半掩朱帘。林风淅淅夜厌厌，
　　小楼新月，回首自纤纤。
　　春光镇在人空老，新愁往恨何穷。金窗力困起还慵。
　　一声羌笛，惊起醉怡容。（李后主《临江仙》。
　　前后两调，各逸其半）
　　寻春须是阳春早，看花莫待花枝老。（后主《菩萨蛮》）
　　帝乡烟雨锁春愁，故国山川空泪眼。（吴越王钱俶。
　　《木兰花》）
　　金凤欲飞遭掣搦，情脉脉。看即玉楼云雨隔。（钱俶）
　　桃李不须夸烂熳，已输了风吹一半。（韩熙载《咏梅》）
　　学著荷衣还可喜，年少多来有几？自古闲愁无际。
　　（冯延巳《谒金门》）
　　初离蜀道心将碎，离恨绵绵。春日如年，马上时时闻杜鹃。
　　（花蕊夫人《采桑子》）


第九百卷
　　◎卷.1【梧桐影】吕岩
　　落日斜，秋风冷。今夜故人来不来，教人立尽梧桐影。
　　◎卷.2【忆江南】吕岩
　　淮南法，秋石最堪夸。位应乾坤白露节，
　　象移寅卯紫河车。子午结朝霞。
　　王阳术，得秘是黄牙。万蕊初生将此类，
　　黄钟应律始归家。十月定君夸。
　　黄帝术，玄妙美金花。玉液初凝红粉见，
　　乾坤覆载暗交加。龙虎变成砂。
　　长生术，玄要补泥丸。彭祖得之年八百，
　　世人因此转伤残。谁是识阴丹。
　　阴丹诀，三五合玄图。二八应机堪采运，
　　玉琼回首免荣枯。颜貌胜凡姝。
　　长生术，初九秘潜龙。慎勿从高宜作客，
　　丹田流注气交通。耆老反婴童。
　　修身客，莫误入迷津。气术金丹传在世，
　　象天象地象人身。不用问东邻。
　　还丹诀，九九最幽玄。三性本同一体内，
　　要烧灵药切寻铅。寻得是神仙。
　　长生药，不用问他人。八卦九宫看掌上，
　　五行四象在人身。明了自通神。
　　学道客，修养莫迟迟。光景斯须如梦里，
　　还丹粟粒变金姿。死去莫回归。
　　治生客，审细察微言。百岁梦中看即过，
　　劝君修炼保尊年。不久是神仙。
　　瑶池上，瑞雾霭群仙。素练金童锵凤板，
　　青衣玉女啸鸾弦。身在大罗天。
　　沉醉处，缥渺玉京山。唱彻步虚清燕罢，
　　不知今夕是何年。海水又桑田。
　　◎卷.3【西江月】吕岩
　　著意黄庭岁久，留心金碧年深。为忧白发鬓相侵，
　　仙诀朝朝讨论。
　　秘要俱皆览过，神仙奥旨重吟。至人亲指水中金，
　　不负平生志性。
　　任是聪明志士，常迷东灶黄庭。参同大易事分明，
　　不晓醉眠难醒。
　　若遇高人指引，都来不费功程。北方坎子是金精，
　　认得黄牙方盛。
　　◎卷.4【沁园春】吕岩
　　七返还丹，在我先须，炼已待时。正一阳初动，
　　中宵漏永，温温铅鼎，光透帘帏。造化争驰，虎龙交媾，
　　进火功夫牛斗危。曲江上，看月华莹净，有个乌飞。
　　当时，自饮刀圭，又谁信无中就养儿。辨水源清浊，
　　木金间隔。不因师指，此事难知。道要玄微，天机深远，
　　下手忙修犹太迟。蓬莱路，待三千行满，独步云归。
　　火宅牵缠，夜去明来，早晚担忧。奈今日茫然，
　　不知明日，波波劫劫，有甚来由？人世风灯，草头珠露，
　　我见伤心眼泪流。不坚久，似石中迸火，水上浮沤。
　　休休，及早回头，把往日风流一笔钩。但粗衣淡饭，
　　随缘度日，任人笑我，我又何求？限到头来，不论贫富，
　　著甚干忙日夜忧。劝年少，把家缘弃了，海上来游。
　　诗曲文章，任汝空留，数千万篇。奈日推一日，
　　月推一月，今年不了，又待来年。有限光阴，无涯火院，
　　只恐蹉跎老却贤。贪痴汉，望成家学道，两事双全。
　　凡间，只恋尘缘，又谁信壶中别有天。这道本无情，
　　不亲富贵，不疏贫贱，只要心坚。不在劳神，不须苦行，
　　息虑忘机合自然。长生事，待明公放下，方可相传。
　　◎卷.5【卜算子】吕岩
　　心空道亦空，风静林还静。卷尽浮云月自明，中有山河影。
　　供养及修行，旧话成重省。豆爆生莲火里时，痛拨寒灰冷。
　　◎卷.6【步蟾宫】吕岩
　　坎离乾兑逢子午，须认取，自家根祖。地雷震动山头雨，
　　要洗濯黄牙土。
　　捉得金精牢闭锢，炼甲庚，要生龙虎。待他问汝甚人传，
　　但说道，先生姓吕。
　　◎卷.7【满庭芳】吕岩
　　大道渊源，高真隐秘，风流岂可知闻。先天一气，
　　清浊自然分。不识坎离颠倒，谁能辨、金木浮沉？
　　幽微处，无中产有，涧畔虎龙吟。
　　壶中，真造化，天精地髓，阴魄阳魂。运周天水火，
　　燮理寒温。十月脱胎丹就，除此外、皆是傍门。君知否，
　　尘寰走遍，端的少知音。
　　◎卷.8【酹江月】吕岩
　　仙风道骨，颠倒运乾坤，平分时节。金木相交坎离位，
　　一粒刀圭凝结。水虎潜形，火龙伏体，万丈毫光烈。
　　仙花朵秀，圣男灵女扳折。
　　霄汉此夜中秋，银蟾离海，浪卷千层雪。此是天关地轴，
　　谁解推穷圆缺。片晌功夫，霎时丹聚，到此凭何诀？
　　倚天长啸，洞中无限风月。
　　◎卷.9【水龙吟】吕岩
　　目前咫尺长生路，多少愚人不悟。爱河浪阔，洪波风紧，
　　舟船难渡。略听仙师语，到彼岸，只消一句。
　　炼金丹换了，凡胎浊骨。免轮回，三涂苦。
　　万事澄心定意，聚真阳、都归一处。分明认得，
　　灵光真趣，本来面目。此个幽微理，莫容易，等闲分付。
　　知蓬莱自有，神仙伴侣。同携手，朝天去。
　　◎卷.10【豆叶黄】吕岩
　　二月江南山水路，李花零落春无主。一个鱼儿无觅处，
　　风和雨，玉龙生甲归天去。
　　◎卷.11【浪淘沙】吕岩
　　我有屋三椽，住在灵源。无遮四壁任萧然。
　　万象森罗为斗拱，瓦盖青天。无漏得多年，结就因缘。
　　修成功行满三千。降得火龙伏得虎，陆路神仙。
　　◎卷.12【苏幕遮】吕岩
　　天不高，地不大。惟有真心，物物俱含载。
　　不用之时全体在。用即拈来，万象周沙界。
　　虚无中，尘色内。尽是还丹，历历堪收采。
　　这个鼎炉解不解。养就灵乌，飞出光明海。
　　◎卷.13【雨中花】吕岩
　　三百年间，功标青史，几多俱委埃尘。悟黄粱弃事，
　　厌世藏身。将我一枝丹桂，换他千载青春。岳阳楼上，
　　纶巾羽扇，谁识天人。
　　蓬莱愿应仙举，谁知会合仙宾。遥想望，吹笙玉殿，
　　奏舞鸾裀。风驭云輧不散，碧桃紫奈长新。愿逢一粒，
　　九霞光里，相继朝真。
　　◎卷.14【促拍满路花】吕岩
　　西风吹渭水，落叶满长安。茫茫尘世里，独清闲。
　　自然炉鼎，虎绕与龙盘。九转丹砂就，一粒刀圭，
　　便成陆地神仙。
　　任万钉宝带貂蝉，富贵欲熏天。黄粱炊未熟，梦惊残。
　　是非海里，直道作人难。袖手江南去，白蘋红蓼，
　　又寻湓浦庐山。
　　◎卷.15【六么令】吕岩
　　东与西，眼与眉。偃月炉中运坎离，灵砂且上飞。
　　最幽微，是天机，你休痴，你不知。
　　◎卷.16【汉宫春】吕岩
　　横笛声沉，倚危楼红日，江转天斜。黄尘边火澒洞，
　　何处吾家。胎禽怨夜，来乘风、玄露丹霞。先生笑、
　　飞空一剑，东风犹自天涯。
　　情知道山中好，早翠嚣含隐，瑶草新芽。青溪故人信断，
　　梦逐飙车。乾坤星火，归来了、煮石煎沙。回首处，
　　幅巾蒲帐，云边独是桃花。
　　◎卷.17【忆江南】伊用昌
　　江南鼓，梭肚两头栾。钉著不知侵骨髓，
　　打来只是没心肝。空腹被人谩。
　　◎卷.18【句】伊用昌
　　暂游大庾，白鹤飞来谁共语？岭畔人家，曾见寒梅几度花。
　　春来春去，人在落花流水处。花满前蹊，藏尽神仙人不知。
　　（吕岩《求斋不得》，失注调名。无考）


第九百零一卷
　　◎卷.1【送日本使】李隆基
　　日下非殊俗，天中嘉会朝。念余怀义远，矜尔畏途遥。
　　涨海宽秋月，归帆驶夕飙。因惊彼君子，王化远昭昭。
　　◎卷.2【赐新罗王】李隆基
　　四维分景纬，万象含中枢。玉帛遍天下，梯杭归上都。
　　缅怀阻青陆，岁月勤黄图。漫漫穷地际，苍苍连海隅。
　　兴言名义国，岂谓山河殊。使去传风教，人来习典谟。
　　衣冠知奉礼，忠信识尊儒。诚矣天其鉴，贤哉德不孤。
　　拥旄同作牧，厚贶比生刍。益重青青志，风霜恒不渝。
　　◎卷.3【句】李适
　　玉殿笙歌宜此夜，更看明月照高楼。（《秋夜》）
　　◎卷.4【采莲】杨师道
　　采莲江浦觅同心，日暮风生江水深。
　　莫言花重船应没，自解凌波不畏沉。
　　◎卷.5【句】上官仪
　　曙色随行漏，早吹入繁笳。旗文萦桂叶，骑影拂桃华。
　　碧潭写春照，青山笼雪花。（论云：此六句犯长撷腰病）
　　池牖风月清，闲居游客情。兰泛樽中色，松今弦上声。
　　（此四句犯长解镫病）
　　◎卷.6【句】张谔
　　天上姮娥遥解意，偏教月向踏歌明。（月夜看美人踏歌）
　　共待山头明月上，照君行棹出长川。（玩山月送百九）
　　◎卷.7【句】丁仙芝
　　雨鸣鸳瓦收炎气，风卷珠帘送晓凉。（《陪岐王宅宴》）
　　◎卷.8【句】殷遥
　　归心静对萤飞月，远梦长惊角满楼。（《夏晚怀归》）
　　◎卷.9【句】王维
　　自恨开迟还落早，纵横只是怨春风。（《牡丹花》）
　　◎卷.10【句】李颀
　　巴路千山秋水上，江村独树夕阳时。（《归至旧任，
　　酬袁赞府见赠》）
　　◎卷.11【旅次盩厔过韩士别业】王昌龄
　　春烟桑柘林，落日隐荒墅。泱漭平原夕，清吟久延伫。
　　故人家于此，招我渔樵所。（格云：此第五句入作势）
　　◎卷.12【上侍御士兄】王昌龄
　　天人俟明路，益稷分尧心。利器必先举，非贤安可任。
　　吾兄执严宪，时佐能钓深。（此第五句入作势）
　　◎卷.13【上同州使君伯（此第三句入作势）】王昌龄
　　大贤本孤立，有时起丝纶。伯父自天禀，元功载生人。
　　◎卷.14【留别（此第三句入作势）】王昌龄
　　桑林映陂水，雨过宛城西。留醉楚山别，阴云暮霋霋。
　　◎卷.15【赠李侍御（比兴入作势）】王昌龄
　　青冥孤云去，终当暮归山。志士杖苦节，何时见龙颜。
　　◎卷.16【赠李侍御（比兴入作势）】王昌龄
　　渺然客子魂，倏铄川上晖。还云惨知暮，九月仍未归。
　　◎卷.17【送别（含思落句势）】王昌龄
　　春江愁送君，蕙草生氤氲。醉后不能语，乡山雨雰雰。
　　◎卷.18【失题（理入景势）】王昌龄
　　时与醉林壑，因之堕农桑。槐烟渐含夜，楼月深苍茫。
　　◎卷.19【失题（景入理势）】王昌龄
　　桑叶下墟落，鹍鸡鸣渚田。物情每衰极，吾道方渊然。
　　◎卷.20【句】王昌龄
　　与君远相知，不道云海深。（《寄驩洲》）
　　得罪由己招，本性易然诺。（《见谴至伊水》）
　　黄叶乱秋雨，空斋愁暮心。（《客舍秋霖呈席姨夫》）
　　通经彼上人，无迹任勤苦。（《题上人房》）
　　枫桥延海岸，客帆归富春。（《送邬贲觐省江东》）
　　寒江映村林，亭上纳高洁。（《宴南亭》）
　　陵薮寒苍茫，登城遂怀古。（《登城怀古》）
　　孤烟曳长林，春水聊一望。（以下失题）
　　河口饯南客，进帆清江水。
　　迁客又相送，风悲蝉更号。
　　微雨随云收，濛濛傍山去。
　　海客时独飞，永然沧洲意。
　　日夕辨灵药，空山松桂香。
　　墟落有怀县，长烟溪树边。
　　青桂花未吐，江中独鸣琴。
　　还家望炎海，楚叶下秋水。
　　◎卷.21【句】刘长卿
　　春苔满地无行处，深映桃花独闭门。（《题张山人所居》）
　　◎卷.22【句】崔曙
　　夜台一闭无时尽，逝水东流何处还。（失题）
　　田家收已尽，苍苍只白茅。（失题）
　　◎卷.23【句】李白
　　玉阶一夜留明月，金殿三春满落花。（《瑞雪》）
　　◎卷.24【题故人别业】张谓
　　平子归田处，园林接汝濆。落花开户入，啼鸟隔窗闻。
　　池净流春水，山明敛霁云。昼游仍不厌，乘月夜寻君。
　　◎卷.25【句】李嘉祐
　　巴峡猿声催客泪，铜梁山翠入江楼。（江晚望陪杨园）
　　千峰鸟路含梅雨，五岁蝉声送麦秋。（《发青泥店至
　　长余县西涯山口》）
　　◎卷.26【失题】钱起
　　胡风迎马首，汉月学蛾眉。久戍人将老，长征马不肥。
　　◎卷.27【句】顾况
　　野人误向人闲老，为谢金华洞里云。（《寄婺州赵使君》）
　　莫言归去无人伴，自有中天月正明。（《送朱拾遗》）
　　◎卷.28【句】陈润
　　两岸杨花风作雪，一池荷叶雨成珠。（题山阴朱征君隐居）
　　暮猿啼处三声绝，寒雁归时一叶秋。（客舍石己山渡行）
　　一双泪滴黄河水，愿得东流入汉宫。（《王昭君》）
　　◎卷.29【句】崔膺
　　不随暮雨苍江去，且向朝云白雪歌。（《歌妓》）
　　欲于北阙辞苍海，却望东山愧白云。（别山居）
　　◎卷.30【句】冯宿
　　九衢车马传佳句，万户莺花接胜游。（《酬宣上人》）
　　◎卷.31【句】于鹄
　　曾读列仙王母传，九天未胜此中游。（《上阳宫》）
　　◎卷.32【句】杨巨源
　　鸣鞭秋色诗情远，拂匣寒花剑力多。（《和刘员外赴
　　阙次潼关作》）
　　籍通莲阙秋光遍，诗答蓬山晚思遥。（《永平里酬卢洪》）
　　青门日暖尘光动，紫陌花晴风色来。（《春日》）
　　艳欺藤蔓莺无限，香压荆花蝶不飞。（《紫薇》）
　　内史旧山空日暮，南朝古木向人秋。（《将赴岭外留别》）
　　梦中乡信惊秋雁，窗下林声带夜蝉。（《寓居》）
　　独向晓山知露湿，远临秋水爱云明。（《送王秀才》）
　　新河柳色千株暗，故国云帆万里归。（送杨松陵归宋汴州）
　　一院绿钱童子拂，千竿青玉主人栽。（《寄宣供奉》）
　　露凝丹地初疑雨，烟著红楼半是霞。（赠红楼院宣供奉）
　　空门水定埃尘远，真偈金书世界稀。
　　（《题金字经供养□上人》）
　　◎卷.33【句】刘禹锡
　　烟波半落新沙地，鸟雀群飞欲雪天。（《初冬》）
　　樱桃带雨胭脂湿，杨柳当风绿线低。（《题裴令公亭》）
　　山似屏风江似簟，叩舷来往月明中。（《泛舟》）
　　晴日碧空云脚断，一条如练挂山尖。（《瀑布泉》）
　　飞文斗疾敲铜器，陪宴会欢吐锦茵。（《酬李校事》）
　　◎卷.34【奉和白舍人游镜湖夜归】周元范
　　风前酒醒看山笑，湖上诗成共客吟。
　　画烛满堤烧月色，澄江绕树浸城阴。
　　◎卷.35【句】周元范
　　路出胥门深浅浪，月残吴苑两三星。（《和白舍人泛湖早发洞庭诗》）
　　石桥路上千峰月，山殿云中半夜钟。（《寄白舍人兼鹤林招隐二长老》）
　　◎卷.36【水楼】王鲁复
　　山衔落日溪光动，岸转回风槛影浮。
　　座内数声来远鹤，烟中一派辨孤舟。
　　◎卷.37【句】王鲁复
　　清泉绕屋澄心远，曙月衔山出定迟。（《赠僧惟勣》）
　　◎卷.38【句】陆畅
　　满手香传金菊酒，漏声遥滴上阳宫。（《九日》）
　　◎卷.39【句】鲍溶
　　径草渐生长短绿，庭花欲绽浅深红。（《春日》）
　　夜瑟弦惊绿流水，暖松花放碧香烟。（《春日》）
　　窗间夜学凝残烛，轩下朝吟向暖风。（《春日贫居》）
　　幽客携琴好归去，七丝闲和百泉声。（《送友人归山》）
　　野寺访僧归带月，芳林携客醉眠花。（《赠东郊》）
　　◎卷.40【句】张萧远
　　须臾满寺泉声合，百尺飞檐挂玉绳。（《兴善寺看雨》）
　　座客醉来云雨散，一行高鸟万山秋。（《宴》）
　　绮罗香里春长在，丝管声中水暗流。（《西山涯口宴
　　韦贤大夫亭》）
　　何事不归巫峡去，故来人世断人肠。（《歌人》）
　　身居晓嶂红霞外，书读秋窗紫竹间。（《借山观读书》）
　　瀑布水高清汉冷，莓苔桥滑碧烟虚。（送道器上人游吴江）
　　日月在天常照耀，了无尘垢污清光。（《礼道宽禅师》）
　　◎卷.41【句】殷尧藩
　　云收碧海连天水，风动红蕉滴露光。（送韩协律胜起容府幕
　　◎卷.42【句】施肩吾
　　空岩雨暴泉声乱，幽径苔深鸟迹重。（《幽居》）
　　◎卷.43【送张孝廉归吴】章孝标
　　吴将勤苦见高科，艺至春官不奈何。
　　想得江南诸父老，因君鞭鞑子孙多。
　　◎卷.44【夜笛词】章孝标
　　皎洁西楼月未斜，笛声寥亮入东家。
　　顿令灯下裁衣妇，误剪同心一片依。
　　◎卷.45【题碧山寺塔】章孝标
　　六时佛火明珠缀，午后茶烟出翠微。
　　萦砌乳泉梳石发，滴松银露洗墙衣。
　　◎卷.46【玩月遇云】章孝标
　　无端玉叶连天起，不放金波到晓流。
　　暗惜蚌胎沉海面，仰思鹏翼破风头。
　　◎卷.47【句】章孝标
　　钱塘去国三千里，一道风光任意看。（《及第》）
　　珠呈夜浦萤无影，鹘坐秋林鸟失行。（奉酬朱二十四见寄诗
　　昨日见君亲下笔，五花笺上黑龙飞。（《观草书》）
　　何人枉折教狼藉，孤负春风长养情。（《杨柳枝》）
　　梅花带雪飞琴上，柳色和烟入酒中。（早春初晴野宴）
　　阮籍啸场人步月，子猷看处鸟栖烟。（《竹词》）
　　白练鸟迷山芍药，红妆妓妒水林檎。（《宴渔州》）
　　今日华山秋顶上，闻天长叫在长空。（《独鹤谣》）
　　天风更送新声出，不放行云过凤楼。（《梨园调》）
　　昨日天宫吹乐府，六官弦管一时新。（《赠盩厔陆少府》）
　　通传胜事因风月，打破愁肠是酒杯。（《游檀溪》）
　　姑苏台上烟花月，宁负春风箫管声。（送陆二十一及第归）
　　玉轮低月中天晓，金铎纵风上界秋。（《登总持寺塔》）
　　萧洒竹房尘境外，满天云月共清虚。（《题灵初禅师院》）
　　言若浚川流巨海，戒如秋月挂长空。（《赠言枢法师》）
　　金殿月中看捣药，玉楼风里听吹笙。（《宿天柱观》）
　　◎卷.48【句】陈标
　　长把酒杯凭夜月，每将诗思泥春风。（《赠祝元膺》）
　　襄阳乐事经过尽，岘首烟花倒泻空。（《叙旧》）
　　犹疑波底鲛人泪，滴在衣裳半欲零。（《露荷》）
　　春明门外襄阳路，落日秋风送客归。（《送人归襄阳》）
　　◎卷.49【入洞庭望岳阳】杨收
　　飞鸥撒浪三千里，暮草摇风一万畦。
　　黛色浅深山远近，碧烟浓淡树高低。
　　◎卷.50【句】许浑
　　蒹葭水暗萤知夜，杨柳风高雁送秋。（常州留与杨给事）
　　露滴晓花疑锦绣，风吹寒竹认笙簧。（《题歌者》）
　　◎卷.51【句】喻凫
　　虹横布水台南雨，雁返炉峰顶北霞。（《送欧阳孝廉
　　及第归彭泽》）
　　闲卧东风灯渐晓，溪南花气雨中来。（《溪居雨夜》）
　　一别山阴诗酒客，水风花片梦兰亭。（《寄山阴李处士》）
　　◎卷.52【句】祝元膺
　　却觅终南山色看，倚天横展玉屏风。（《喜晴见山雪》）
　　杜甫一生怜李白，应缘孔圣道才难。（书怀奉放诸从事）
　　终南山脚盘龙势，紫阁云心望鹤归。（《曲亭》）
　　◎卷.53【句】赵嘏
　　池上昔游夫子凤，云间初起武侯龙。（述怀上令狐相公）
　　亭分楚寺依依树，水应公台夜夜琴。（《送李仲赴任》）
　　鸲鹆舞酣人自醉，琵琶声缓客初来。
　　（《与杜陵客同醉□氏庄》）
　　高鸟过时秋色动，征帆落处暮烟生。（《齐安晚秋》）
　　夜吟孤枕潮声近，晚过千山雪气寒。（《江夜岁暮》）
　　望腊早花缘路见，随岩寒水隔林闻。
　　（《成名年贺扬严别业圣将擢第》）
　　宿处客尘随夜静，坐中烟水向人闲。（《登华严寺》）
　　◎卷.54【句】崔澹
　　九重城里春来早，百尺楼头日落迟。（《古意》）
　　◎卷.55【句】贾岛
　　莫是上天宫里唱，歌声飘下玉梁尘。（《惊雪》）
　　◎卷.56【句】温庭筠
　　沿涧水声喧户外，卷帘山色入窗来。（《山居》）
　　自有晚风推楚浪，不劳春色染湘烟。（《次洞庭南》）
　　卓氏垆前金线柳，隋家堤畔锦帆风。（《题池亭》）
　　门外白云何处雨，一条清涧绕溪流。（失题）
　　◎卷.57【句】方干
　　岩溜喷空晴似雨，林萝碍日夏多寒。（《题报恩寺上方》）
　　◎卷.58【句】罗隐
　　庾楼宴罢三更月，宏阁谈时一座风。（《寄主客张员外》）
　　◎卷.59【过友人故居】罗虬
　　堤草袅空垂露眼，渚蒲穿浪凑烟芽。
　　晴楼谈罢山横黛，夜局棋酣烛坠花。
　　◎卷.60【句】罗虬
　　雪中放马朝寻迹，云外闻鸿夜射声。（《和扶风老人诗》）
　　龙鳞柳弱垂朝露，麈尾松高挥夜风。（《五华宫》）
　　猿隔乱云啼暮岭，雁和微雨下寒湖。（《江行》）
　　夜渡酒酣千顷月，昼楼棋罢一窗山。（《郊卧》）
　　◎卷.61【句】杜荀鹤
　　千嶂雪消溪影绿，几家梅绽酒波清。（《酬湖州杜员外春至日见忆》）
　　风拂乱灯山磬曙，露沾仙杏石坛春。（《紫极宫上元斋次呈诸道流》）
　　◎卷.62【句】神颖
　　手边云起何时雨，笔下波生不待风。（《山水屏》）


第九百零二卷
　　◎卷.1【句】惠文太子
　　渭水桥边春已渡，灞陵原上雨初晴。（《同李士怀长安》）
　　清冷池里冰初合，红粉楼中月未圆。（《宴大哥宅》）
　　可惜韶年三日暮，风光由绕碧燕觞。（《三月三日》）
　　晚日半衔西苑树，晴云直卷上天风。（《洛河山亭初晴》）
　　离筵风日三晡晚，归路云霞一道开。（《送植功还京》）
　　◎卷.2【蓬州野望】元兢
　　飘飖宕渠域，旷望蜀门隈。水共三巴远，山随八阵开。
　　桥形疑汉接，石势似烟回。欲下他乡泪，猿声几处催。
　　◎卷.3【赠日本僧空海离合诗】马总
　　何乃万里来，可非衒其才。增学助元机，土人如子稀。
　　◎卷.4【赠释空海歌】胡伯崇
　　说四句，演毗尼，凡夫听者尽归依。天假吾师多伎术，
　　就中草圣最狂逸。
　　◎卷.5【因使日本愿谒鉴真和尚既灭度不觐尊颜嗟而述怀】高鹤林
　　上方传佛灯，名僧号鉴真。怀藏通邻国，真如转付民。
　　早嫌居五浊，寂灭离嚣尘。禅院从今古，青松绕塔新。
　　斯法留千载，名记万年春。
　　◎卷.6【句】朱千乘
　　锦缆扁舟花岸静，玉壶春酒管弦清。（《新移镜中别业》）
　　◎卷.7【句】清观
　　睿山新月冷，台峤古风清。（《赠圆珍和尚》）
　　◎卷.8【罢官后却归旧居】陈闰
　　不归江畔久，旧业已凋残。露草虫丝湿，湖泥鸟迹干。
　　买山开客舍，选竹作渔竿。何必劳州县，驱驰效一官。
　　◎卷.9【句】李堪
　　此心复何已，新月清江长。（失题）
　　云归石壁尽，月照霜林清。（失题）
　　◎卷.10【兖州留献李员外】崔致远
　　芙蓉零落秋池雨，杨柳萧疏晓岸风。
　　神思只劳书卷上，年光任过酒杯中。
　　◎卷.11【句】崔致远
　　画角声中朝暮浪，青山影里古今人。（《登慈和山》。
　　《东人诗话》云：崔文昌、侯致远入唐登第，以文章著名。
　　题润州慈和寺，有画角云云之句。后鸡林贾客入唐购诗，
　　有以此句书示者）
　　烟低紫陌千行柳，日暮朱楼一曲歌。（《长安柳》）
　　洛水波声新草树，嵩山云影旧楼台。（《留赠洛中友人》）
　　云布长天龙势逸，风高秋月雁行齐。（《送舍弟严府》）
　　风递莺声喧座上，日移花影倒林中。（《春日》）
　　芳园醉散花盈袖，幽径吟归月在帷。（《成名后酬进
　　士田仁义见赠》）
　　极目远山烟外暮，伤心归棹月边迟。（《江上春怀》）
　　◎卷.12【句】金立之
　　烟破树头惊宿鸟，露凝苔上暗流萤。（《秋夜望月》）
　　山人见月宁思寝，更掬寒泉满手霜。（《峡山寺玩月》）
　　绀殿雨晴松色冷，禅林风起竹声馀。（《赠青龙寺僧》）
　　风过古殿香烟散，月到前林竹露清。（《宿丰德寺》）
　　更有闲宵清净境，曲江澄月对心虚。（《赠僧》）
　　寒露已催鸿北去，火云渐散月西流。（《秋夕》）
　　园梅坼甲迎春笑，庭草抽心待节芳。（《早春》）
　　◎卷.13【句】金可纪
　　波冲乱石长如雨，风激疏松镇似秋。（《题游仙寺》）
　　◎卷.14【寻幽居不遇】庄翱
　　满庭花落迷行路，绕院泉声写半山。
　　向暮此中回首去，洞门深处鸟关关。
　　◎卷.15【句】庄翱
　　天外夜深风渐远，高松长似水流声。（《宿松门》）
　　焚香暮入翻花殿，净手秋开贝叶经。（《赠惠雅上人》）
　　野性本怜松下月，幽情唯爱洞中春。（《欲归山》）
　　殷勤笑喻人间事，遥指庭花对夕阳。（《谒雷禅和尚》）
　　◎卷.16【春日】陆翚
　　莺归树顶繁声转，雁去天边细影斜。
　　雨拂青青行处草，烟含灼灼望中花。
　　◎卷.17【句】陆翚
　　三尺寒光冰在手，一张弓势月当心。（《赠李都使》）
　　岩下光阴生户牖，涧边形势入池台。（《松》）
　　孤帆影入江烟尽，百舌声流浦树新。（《送胡八弟》）
　　◎卷.18【看花】何元
　　莫怪出门先骤马，暮年常怨看花迟。
　　可怜尽日春山下，似雪如云一万枝。
　　◎卷.19【句】何元
　　一望白云千万断，筝声日暮出花林。（《听筝》）
　　门外夕阳寒映竹，洞中秋水暗连山。（《过山居》）
　　钟声半夜香山雨，散入前林枫叶秋。（《宿多宝寺》）
　　寺临飞鸟青山远，径转幽萝白日长。（《题白鹤寺》）
　　黄昏人到钟声里，云起龙池不见山。（《游三觉寺上方》）
　　客来惆怅僧禅后，月出松门满地霜。（《题衡禅师房》）
　　朔风寒日笳声急，万里辽城一段云。（《咏军前突骑》）
　　满山月色连溪下，林叶萧萧一夜霜。（《月夜山居》）
　　秦客访花惊出洞，庾公看月误登楼。（《玩雪》）
　　◎卷.20【春夜宿云际寺】斐公衍
　　境静闻钟声易响，庭高见月影难沉。
　　青山解隔尘中事，流水能清物外心。
　　◎卷.21【句】斐公衍
　　碧涧水流高殿影，青萝风散晚钟声。（《游碧涧寺》）
　　数片残云归洞口，孤轮晴月挂山头。（《题咸中丞客厅》）
　　◎卷.22【听琴】苏替
　　弦中恨起湘山远，指下情多楚峡流。
　　危槛曲终云影曙，高楼风定烛光秋。
　　◎卷.23【赏春】路半千
　　暖日当头催展菜，和风次第遣开花。
　　呼童远取溪心水，待客来煎柳眼茶。
　　◎卷.24【句】路半千
　　苍翠暗消三暑热，孤高能锁四时烟。（《松》）
　　绿杨近浦堪垂钓，翠竹当轩好韵琴。（《题别业》）
　　百舌乍啼莺学语，分明听在指头边。（《弹筝》）
　　◎卷.25【句】贺兰暹
　　玉貌自宜双黛翠，桃花独笑一枝春。（《赠所思妓女》）
　　秋水未鸣游女佩，寒云空满望夫山。（《寄所思佳人》）
　　黄阁暮虫罗户牖，紫庭春草遍阶墀。（《观北城宫殿》）
　　绿耳半蔓湘浦竹，骊文乱点武陵花。（《文马》）
　　辽阳客路千峰引，蓟北乡心片月知。（《宿羽宿仰恋阙庭》
　　山云渺渺川程远，木叶萧萧雁过初。（《客怀》）
　　回雁不传乡信去，秋风偏向客衣寒。（《赠朱功曹》）
　　千峰黛色因晴出，百谷泉声欲暮寒。（《望大宝山》）
　　黛色迥临沧海上，泉声遥落白云中。（《百丈山》）
　　喜遇近臣杨得意，惭非词客马相如。（《赠朱功曹》）
　　秋迎晓月鸿声早，日映深山水气寒。（《喜到家》）
　　◎卷.26【句】傅温
　　霜坠中天衣觉冷，月临虚牖纸偏明。（《冬夜宿僧院》）
　　春风暗剪庭前树，夜雨偷穿石上苔。（《山居》）
　　曲水两行排雁齿，斜桥一道蹈龙鳞。（《溪桥》）
　　山深野客如禅客，夜久松声似雨声。（《宿僧院》）
　　花疑汉女啼妆泪，水似吴娃笑弄筝。（《访山居遇雨》）
　　◎卷.27【句】曹戵
　　花映昼天当户日，树摇晴暮上阶烟。（《供洞县东亭》）
　　惊飞沙鸟纷纷雪，候信云帆片片风。（《过洞庭湖》）
　　凤唱一抛琴瑟韵，霓裳长谢绮罗春。（《赠陀律师》）
　　秋澄上水无藏影，春泛游云不系心。（《赠道者》）
　　老松不见千年鹤，残雪犹疑六月花。（《商山行》）
　　◎卷.28【句】陈素风
　　三行故柳藏鸦树，一带长波灌竹泉。（《观承福园》）
　　千门竹影联春色，一段和光彻翠微。（《寒食日游行》）
　　西陵古木年年老，南陌风光日日新。（《寒食》）
　　百宝镜轮金翡翠，五云丝网玉蜘蛛。（《七夕》）
　　◎卷.29【句】唐枢
　　窗竹闲阴秋水薄，砌苔新色晓岚鲜。（《题法华院》）
　　不待江□移入座，便开三峡水来声。（《赠琴僧》）
　　芳字八行清露重，珠笺一片碧云轻。（《酬书问》）
　　◎卷.30【句】温达
　　三春种树梅兼李，十月看书雪替萤。（《幽居》）
　　原公旧路唯三径，潘岳新年已二毛。（《题潘岳六城南店，
　　店是源赞善处》）
　　山底采薇云不厌，洞中栽树鹤先知。（《山中》）
　　◎卷.31【句】卢条
　　三径雨来烟草合，一邱琴后浊醪倾。（《早秋即事》）
　　共话世情尘蔼蔼，每嗟人事水潺潺。（《逢友》）
　　◎卷.32【句】崔行检
　　紫箨粉成应渐密，白云岑起未全高。（《云梦亭追凉》）
　　惭愧交亲问生事，一溪云鸟满床书。（《即事》）
　　◎卷.33【句】陈上卿
　　门前萧索青松老，云里逍遥白鹤闲。（《归旧山》）
　　波澜晴泛三春色，桃李争开两岸芳。（《和宁国吕护少府
　　新开石渠》）
　　◎卷.34【句】王幹
　　莫惊此地逢春早，只为长安近日边。（《长安春日》）
　　◎卷.35【句】樊寔
　　仍怜一夜春风急，开尽瑶池万树花。（《步虚词》）
　　◎卷.36【句】张殷衡
　　已被夭桃欢来醉，曲尘丝树恨何人。（《清明日》）
　　◎卷.37【句】殷穆
　　藤拂石溪流水净，风来云寺过钟微。（《题郑士林亭》）
　　◎卷.38【句】解叔禄
　　千花苑外韶芳暖，一鸟山边翠色寒。（《长安登望》）
　　◎卷.39【句】石严
　　炎气拥为衣上火，汗光流出腹中汤。（《苦热》）
　　◎卷.40【句】张野人
　　铜街陌柳条条翠，金谷园花片片燃。（《上巳寓洛中》）
　　◎卷.41【句】卫填
　　明月开时山夜白，暖泉流处草冬青。（《题水亭》）
　　◎卷.42【句】虞构
　　寒光乍退风犹切，春色新行柳未知。（《元日》）
　　◎卷.43【句】崔幢
　　寒气乍凝空有露，秋风不动水无波。（《八月十五夜》）
　　◎卷.44【句】李淮
　　撩乱客心眠不得，秋庭一夜月中行。（《听弹沈湘怨》）
　　◎卷.45【句】金云卿
　　秋月夜闲闻案曲，金风吹落玉箫声。（《秦楼仙》）
　　◎卷.46【句】杨郁伯
　　帘前对酒闲无事，待得分明似镜时。（《待月》）
　　◎卷.47【句】李伯良
　　风向银灯花烬落，月临珠箔玉钩垂。（《静女怨》）
　　◎卷.48【句】林逢
　　白玉飞泉千仞雪，青松蔽日一林风。（《严大夫新开泉》）
　　◎卷.49【句】长孙镒
　　霜沾云梦千岩雪，雁度吴江万木秋。（《浙江逢楚老》）
　　◎卷.50【句】戴寥
　　蛾绕灯轮千焰动，鹤飞云路一声长。（《宿报恩寺》）
　　◎卷.51【句】豆卢岑
　　隔门借问人谁在，一树桃花笑不应。（《寻人不遇》）
　　◎卷.52【句】沈宁
　　黄纸远承新诏命，青袍遥谢旧山峰。（寄上洛阳刘明府）
　　◎卷.53【句】李许
　　澹荡和风催去袖，摇扬淑景照离樽。（《送舍弟》）
　　◎卷.54【句】顾效古
　　孤舟发处沙鸥起，明月落时江水寒。（送王逸人归海上）
　　◎卷.55【句】卢邕
　　杯浮绿酒邀君醉，笔落红笺写我心。（送江十二山人南游）
　　◎卷.56【句】李潭
　　人过远村秋日晚，鸟飞平野暮天空。（《秋暮》）
　　◎卷.57【句】郑明
　　山头落日催归马，河畔垂杨缆醉船。（寒食陪诸公宴坡中）
　　◎卷.58【句】王有初
　　频醉管弦三月暮，远寻花柳五湖来。（《赠在贺先辈》）
　　◎卷.59【句】周存孺
　　指下黄金星未曙，七条弦上夜乌啼。（《弹台》）
　　◎卷.60【句】张牙
　　看看舞罢轻云去，应赴襄王梦里期。（《柘枝歌》）
　　◎卷.61【句】郑师冉
　　烟消门外青山近，露重窗前绿竹低。（题戴孝廉别业）
　　◎卷.62【句】章嶰
　　闻说静中偏爱竹，自看疏密种秋烟。（《赠宋山人》）
　　◎卷.63【句】崔建
　　回风向晓平湖上，引得荷花隔浦香。（《夏日》）
　　◎卷.64【句】朴昂
　　明主十征何谢病，烟霞不许作尧臣。（《寻太乙山人，
　　路次云际寺》）
　　◎卷.65【句】郢展
　　秋水涨来舟去速，夜云收尽月行迟。（《汴水东归诗》）
　　◎卷.66【句】韦振
　　林外雪消山色静，窗前春浅竹声泉。（《奉酬见赠》）
　　◎卷.67【句】汉皓
　　西风暮雨惊残梦，应是巫山寄恨来。（《对雨》）
　　◎卷.68【句】道彦
　　风起竹间萤影乱，月明江上笛声多。（《秋夜旅泊》）
　　夜静槛前调绿绮，日高窗下戴乌纱。（《贫居自遣》）
　　渔艇远飘沧海上，草堂深锁白云间。（《途中偶题》）
　　柴门半掩潮光里，野径斜分草色中。（《湖上闲居》）
　　◎卷.69【句】冀金
　　千里放心随野鹤，五湖乘兴狎沙鸥。（《沧浪》）
　　◎卷.70【句】子泰
　　风姿艳态应无比，烂熳当春一树芳。（《醉后寄上官媛》）
　　◎卷.71【句】绍伯
　　远声历历风和水，近色青青竹映松。（《题福昌馆》）
　　◎卷.72【句】郁回
　　破暗衣珠明有焰，照窗心月净无尘。（《题照上人院》）
　　◎卷.73【句】季方
　　林间纵有残花在，留到明朝不是春。（《三月晦》）
　　◎卷.74【句】李侍御
　　尽日不归花路晚，绿杨楼下醉如泥。（《杨柳枝词》）
　　月上西陵千里阔。渔舟夜火隔沙明。（《浪淘沙词》）
　　◎卷.75【句】陆侍御
　　今年闰在春三月，剩见金陵一月花。（《送淮南李中丞》）
　　◎卷.76【句】卢秀才
　　长醉金陵前殿酒，偏闻玉树后庭花。（《殷淑妃》）
　　◎卷.77【句】真元
　　精明合浦珠相似，断割昆吾剑不如。（《上李尚书》）
　　◎卷.78【句】真幹
　　鹰隼风高随草去，旌旗日晚傍山来。（《驾幸华清宫》）
　　◎卷.79【句】久则
　　湖上青山今欲买，白云无主问何人。（《旅寓越中》）
　　◎卷.80【句】去奢
　　骑ep春风离汉苑，心悬秋月照吴关。（《德征词》）
　　◎卷.81【句】良人
　　千点暮山三楚尽，一泓寒水九江斜。（题江州宝历寺阁）
　　◎卷.82【句】宋休
　　借问夜来丹灶畔，几多风水落丝桐。（《寄江山人》）
　　◎卷.83【句】清闲
　　五色云中鸣玉磬，千花台上礼金仙。（《题浮槎寺》）
　　◎卷.84【句】灵业
　　洞中仙草严冬绿，江外灵山腊月青。（《游灵隐寺上方》）
　　◎卷.85【句】大闲
　　霜沾草径寒风急，雁度秋林落叶频。
　　（《代雷孝廉送经州李判官》）
　　◎卷.86【句】奉蚌
　　绿萝剪作三春柳，红锦裁成二月花。（《思故乡》）


第九百零三卷
　　◎卷.1【海阳泉】无名氏
　　人谁无耽爱，各亦有所偏。于吾喜尚中，不厌千万泉。
　　诚知湟水曲，远在南海壖。自从得海阳，便欲终老焉。
　　怪石状五岳，旋回枕深渊。激繁似涌云，静同冰镜悬。
　　吾欲以海阳，跨于河洛间。使彼云林客，来游皆忘还。
　　◎卷.2【曲石凫】无名氏
　　为爱水石奇，不厌湖畔行。每登曲石凫，则有远兴生。
　　頫差半湖□，宛若龙象形。又如琅琊台，□盘枕沧溟。
　　醉人入岛来，将醉强为醒。扣船复摇棹，学歌渔父声。
　　呼我上酒船，更深江海情。
　　◎卷.3【望远亭】无名氏
　　泛湖劳水戏，饮漱厌清澜。来登望远亭，心目又不闲。
　　孤峰入座□，高岭横前轩。更复欢长风，萧寥窗户间。
　　外物能扰人，吾将息其端。归来湖中馆，□户聊自安。
　　◎卷.4【石上阁】无名氏
　　水石引我去，南湖复东壑。不厌随竹阴，来登石上阁。
　　磴道通石门，欹崖断如凿。飞梁架峰头，夭矫虹霓若。
　　下视竹木杪，仰见悬泉落。水声兼松吹，音响参众乐。
　　时时为雾雨，飘洒湿帘箔。吾欲弃簪缨，于兹守寂寞。
　　◎卷.5【石上阁】无名氏
　　石上构层阁，便以石为柱。千载□栋梁，岂有□危惧。
　　苔壁绝人踪，虹桥横鸟路。攀涉惬所怀，幽奇未尝遇。
　　迥然半空里，物象竞相助。云外见孤峰，林端悬瀑布。
　　引望无不通，兹焉倍多趣。徒□欲忘归，衣裳湿烟雾。
　　◎卷.6【海阳湖】无名氏
　　吾涨海阳泉，以为海阳湖。千峰在水中，状类皆自殊。
　　有如三神山，苍苍海上孤。又似洲岛中，忽然见龙鱼。
　　引船过石间，随兴得所如。每有惬心处，沉吟复踌躇。
　　吾恐天地间，怪异如此无。
　　◎卷.7【海阳湖】无名氏
　　闲游爱湖广，湖广丛怪石。回合万里势，□□□□□。
　　绿动若无底，波澄涵云碧。熔水复何如，昆池吾不易。
　　兹境多所尚，亲邻道与释。外望虽异门，中间不相隔。
　　开凿尽天然，智者留奇迹。我愿长此游，谁言一朝夕。
　　◎卷.8【盘石】无名氏
　　海阳泉上山，巉巉尽殊状。忽然有平石，盘薄千峰上。
　　寒泉匝石流，悬注几千丈。有时厌泉湖，爱临一长望。
　　意出天地间，因为逸民唱。
　　◎卷.9【盘石】无名氏
　　下山复上山，山势凌云空。有石圆且平，疑是□□功。
　　清浅绕细泉，阴森倚长松。幕幕生青苔，亭亭对远峰。
　　朝来暮未归，爱□□□□。
　　◎卷.10【湖下溪】无名氏
　　海阳湖下溪，夹峰多异石。数步□□□，溶溶似云白。
　　竹阴入□里，更觉溪已碧。吾欲漱斯流，长为避时客。
　　◎卷.11【湖下溪】无名氏
　　湖水下为溪，溪小趣更幽。窈窕林中回，清冷石上流。
　　掩映成碧潭，游戏见白鸥。岸傍古树根，往往疑潜虬。
　　野情随所适，世事何沉浮。
　　◎卷.12【夕阳洞】无名氏
　　顺山高几许，亭亭似人蹲。左右自回抱，抱中有清源。
　　异石匝阶墀，巉巉快四轩。凭几见城邑，一峰当石门。
　　自从得兹洞，爱之忘朝昏。吾欲老于此，便为海阳人。
　　谁为高世者，与我能修邻。
　　◎卷.13【游海门峡】无名氏
　　沿流二十里，始到海门山。仰视见两崖，有如万盖悬。
　　逐上几千仞，犹未穷绝颠。上有外士家，半岩得湖泉。
　　湖□昏且来，意其通海焉。忽此见灵怪，踟蹰不能旋。
　　开襟当海风，目送归海船。恨不到罗浮，丹溪寻列仙。
　　遗恨常（以下缺数句）
　　◎卷.14【句】无名氏
　　月知溪静寻常入，云爱山高且暮归。（《怀旧》）
　　风吹帆席随云卷，鸟压花枝覆水低。（《送李端游岭中》）
　　匹马路傍乘月别，孤帆波上入云飞。（《别》）
　　蹴踘场边芳草短，秋千树下落花多。（《寒食书情即事》）
　　看树只愁花落尽，听莺不觉马行迟。（《途中即事》）
　　携樽藉草情无极，对水看云兴有馀。（诸公等江上初晴）
　　文战不曾眉得白，酒酝长觉面先红。（《宴乐》）
　　风里一声天上落，世人皆向五云看。（《咏鹤》）
　　仙花又别三千岁，暮雨已迷十二峰。（《想王溪先生》）
　　满枝带露将何似，曾见琼楼素面啼。（《白芍药》）
　　翠叶偃风如剪彩，红花含露似啼妆。（《蔷薇》）
　　青萝带雾依松古，绿竹含烟泛水光。（夏晚题东郊别业）
　　书吏优游山色里，琴堂闲冷水声中。（赠临安辛少府）
　　钟鸣月下长洲苑，露湿残花鸟乱啼。（《春日过吴门》）
　　花攒屋上红珠颗，笋满篱根紫玉簪。（《怀旧》）
　　花舞野塘铺地锦，鸟鸣江树送春声。（《清明后喜晴》）
　　◎卷.15【游仙窟诗·赠崔十娘（张文成）】张鷟
　　今朝忽见渠姿首，不觉殷勤著心口。令人频作许叮咛，
　　渠家太剧难求守。端坐剩心惊，愁来益不平。
　　看时未必相看死，难时那许太难生。沉吟处幽室，
　　相思转成疾。自恨往还疏，谁肯交游密。夜夜空知心失眼，
　　朝朝无便投胶漆。园里花开不避人，闺中面子翻羞出。
　　如今寸步阻天津，伊处留心更觅新。莫言长有千金面，
　　终归变作一抄尘。生前有日但为乐，死后无春更著人。
　　只可徜徉一生意，何须负持百年身。
　　◎卷.16【又赠十娘】张鷟
　　薰香四面全，光色两边披。锦障划然卷，罗帷垂半欹。
　　红颜杂绿黛。无处不相宜。艳色浮妆粉，含香乱口脂。
　　鬓欺蝉鬓非成鬓，眉笑蛾眉不是眉。见许实娉婷，
　　何处不轻盈。可怜娇里面，可爱语中声。婀娜腰支细细许，
　　fyfW眼子长长馨。巧儿旧来携未得，
　　画匠迎生模不成。相看未相识，倾城复倾国。
　　迎风帔子郁金香，照日裙裾石榴色。口上珊瑚耐拾取，
　　颊里芙蓉堪摘得。闻名腹肚已猖狂，见面精神更迷惑。
　　心肝恰欲摧，踊跃不能裁。徐行步步香风散，
　　欲语时时梅子开。靥疑织女留星去，眉似姮娥送月来。
　　含娇窈窕迎前出，忍笑嫈嫇返却回。
　　◎卷.17【咏崔五嫂】张鷟
　　奇异妍雅，貌特惊新。眉间月出疑争夜，颊上花开似斗春。
　　细腰偏爱转，笑脸特宜嚬。真成物外奇稀物，
　　实是人间断绝人。自然能举止，可念无方比。
　　能令公子百重生，巧使王孙千回死。黑云裁两鬓，
　　白雪分双齿。织成锦绣骐驎儿，判绣裙腰鹦鹉子。
　　触处尽开怀，何曾有不佳。机关大雅妙，行步绝fi娃。
　　傍人一一丹罗袜，侍婢三三绿线鞋。黄龙透入黄金钏，
　　白燕飞来白玉钗。
　　◎卷.18【咏双树】张鷟
　　新华发两树，分香遍一林。迎风转细影，向日动轻阴。
　　戏蜂时隐见，飞蝶远追寻。承闻欲采摘，若个动君心。
　　◎卷.19【同前答文成（崔十娘）】张鷟
　　暂游双树下，遥见两枝芳。向日俱翻影，迎风并散香。
　　戏蝶扶丹萼，游蜂入紫房。人今总摘取，各著一边箱。
　　◎卷.20【咏花（张文成）】张鷟
　　风吹遍树紫，日照满地丹。若为交暂折，擎就掌中看。
　　◎卷.21【同前（崔十娘）】张鷟
　　映水俱知笑，成蹊竟不言。即今无自在，高下任渠攀。
　　◎卷.22【游后园（张文成）】张鷟
　　昔时过小苑，今朝戏后园。两岁梅花匝，三春柳色繁。
　　水明鱼影静，林翠鸟歌喧。何须杏树岭，即是桃花源。
　　◎卷.23【同前（崔十娘）】张鷟
　　梅蹊命道士，桃涧伫神仙。旧鱼成大剑，新龟类小钱。
　　水湄唯见柳，池曲且生莲。欲知赏心处，桃花落眼前。
　　◎卷.24【同前（崔五嫂）】张鷟
　　极目游芳苑，相将对花林。露净山光出，池鲜树影沉。
　　落花时泛酒，歌鸟或鸣琴。是时日将夕，携樽就树阴。
　　◎卷.25【代蜂子答十娘（张文成）】张鷟
　　触处寻芳树，都虑少物华。试从香处觅，正值可怜花。
　　◎卷.26【别文成（崔十娘）】张鷟
　　别时终是别，春心不值春。羞见孤鸾影，悲看一骑尘。
　　翠柳开眉色，红桃乱脸新。此时君不在，娇莺弄杀人。
　　◎卷.27【同前（崔五嫂）】张鷟
　　此时经一去，谁知隔几年。双凫伤别绪，独鹤惨离弦。
　　怨起移酲后，愁生落醉前。若使人心密，莫惜马蹄穿。
　　◎卷.28【别十娘（张文成）】张鷟
　　忽然闻道别，愁来不自禁。眼下千行泪，肠悬一寸心。
　　两剑俄分匣，双凫忽异林。殷勤惜玉体，勿使外人侵。
　　◎卷.29【扬州青铜镜留与十娘】张鷟
　　仙人好负局，隐士屡潜观。映水菱花散，临风竹影寒。
　　月下时惊鹊，池边独舞鸾。若道人心变，从渠照胆看。
　　◎卷.30【手中扇赠文成（崔十娘）】张鷟
　　合欢游璧水，同心侍华阙。飒飒似朝风，团团如夜月。
　　鸾姿侵雾起，鹤影排空发。希君掌中握，勿使恩情歇。
　　◎卷.31【送张郎（香儿）】张鷟
　　丈夫存行迹，殷勤为数来。莫作浮萍草，逐浪不知回。
　　◎卷.32【赠十娘（张文成）】张鷟
　　人去悠悠隔两天，未审迢迢度几年。
　　纵使身游万里外，终归意在十娘边。
　　◎卷.33【答文成（崔十娘）】张鷟
　　天涯地角知何处，玉体红颜难再遇。
　　但令翅羽为人生，会些高飞共君去。
　　◎卷.34【原】李峤
　　玉粲销忧日，江淹起恨年。带川遥绮错，分隰迥阡眠。
　　膴膴横周甸，莓莓阙晋田。方知急难响，长在鶺鴒篇。
　　◎卷.35【河】李峤
　　河出昆仑中，长波接汉空。桃花生马颊，竹箭入龙宫。
　　德水千年变，荣光五色通。若披兰叶检，还沐土皇风。
　　◎卷.36【檄】李峤
　　羽檄本宣明，由来敷木声。联翩通汉国，迢递入燕营。
　　毛义持书去，张仪韫璧行。曹风虽觉愈，陈草始知名。
　　◎卷.37【戈】李峤
　　富父舂喉日，殷辛漂杵年。晓霜含白刃，落影驻雕鋋。
　　夕摈金门侧，朝提玉塞前。愿随龙影度，横阵彗云边。
　　◎卷.38【箫】李峤
　　虞舜调清管，王褒赋雅音。参差横凤翼，搜索动猿吟。
　　灵鹤时来到，仙人幸见寻。为听杨柳曲，行役几伤心。
　　◎卷.39【素】李峤
　　濯手天津女，纤腰洛浦妃。鱼肠远方至，雁足上林飞。
　　妙夺鲛绡色，光腾月扇辉。非君下路去，谁赏故人机。
　　（《全唐诗》完）